(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ΛΘ΄

Τρίτη, 6 Δεκεμβρίου 2022

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Ανακοινώνεται ότι τη συνεδρίαση παρακολουθούν μαθητές από το 3ο Δημοτικό Σχολείο Νέας Ιωνίας, το 6ο Δημοτικό Σχολείο Τρίπολης, μαθητές από τη Σουηδία, την Πολωνία και το 3ο Λύκειο Κορωπίου του Προγράμματος «ERASMUS» και από το 1ο Εσπερινό Γυμνάσιο Κιάτου, σελ.   
3. Ειδική Ημερήσια Διάταξη:Αίτηση άρσης ασυλίας Βουλευτή:Συζήτηση και λήψη απόφασης, σύμφωνα με το άρθρο 62 του Συντάγματος και τα άρθρα 43Α και 83 του Κανονισμού της Βουλής, για την αίτηση άρσης ασυλίας του βουλευτή κ. Χριστόδουλου Στεφανάδη, σελ.   
4. Επί διαδικαστικού θέματος, σελ.   
5. Ονομαστική ψηφοφορία επί της Ειδικής Ημερήσιας Διάταξης, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Ανακοίνωση του δελτίου επικαίρων ερωτήσεων της Τετάρτης 7 Δεκεμβρίου, σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
1. Μόνη συζήτηση και ψήφιση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Οικονομικών: «Ενσωμάτωση στην ελληνική νομοθεσία της Οδηγίας (ΕΕ) 2019/2235 ? Κύρωση Πρόσθετης Πράξης στο Νέο Συνυποσχετικό μεταξύ του Ελληνικού Δημοσίου και της Ναυτιλιακής Κοινότητας και φορολογικές ρυθμίσεις για τη ναυτιλία ? Επείγουσες φορολογικές και τελωνειακές ρυθμίσεις ? Θεσμικό πλαίσιο λειτουργίας της Κεντρικής Μονάδας Κρατικών Ενισχύσεων και του Δικτύου Κρατικών Ενισχύσεων ? Μισθολογικές ρυθμίσεις και άλλες διατάξεις», σελ.   
2. Κατάθεση Εκθέσεως Διαρκούς Επιτροπής:Η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης καταθέτει την έκθεσή της στο σχέδιο νόμου του Υπουργείου Δικαιοσύνης με τίτλο «Επιλογή, κατάρτιση και επιμόρφωση των δικαστικών υπαλλήλων στην Εθνική Σχολή Δικαστικών Λειτουργών - τροποποιήσεις στον ν.4871/2021 και λοιπές ρυθμίσεις του Υπουργείου Δικαιοσύνης, σελ.

ΠΡΟΕΔΡΕΥΟΝΤΕΣ

ΑΘΑΝΑΣΙΟΥ Χ., σελ.

ΣΑΚΟΡΑΦΑ Σ., σελ.

ΜΠΟΥΡΑΣ Α., σελ.

ΑΒΔΕΛΑΣ Α., σελ.

ΟΜΙΛΗΤΕΣ

Α. Επί διαδικαστικού θέματος:  
 ΑΒΔΕΛΑΣ Α. , σελ.   
 ΑΘΑΝΑΣΙΟΥ Χ. , σελ.   
 ΑΛΕΞΙΑΔΗΣ Τ. , σελ.   
 ΑΝΤΩΝΙΟΥ Α. , σελ.   
 ΜΠΟΥΡΑΣ Α. , σελ.   
 ΣΑΚΟΡΑΦΑ Σ. , σελ.   
  
Β. Επί του σχεδίου νόμου του Υπουργείου Οικονομικών:  
 ΑΛΕΞΙΑΔΗΣ Τ. , σελ.   
 ΑΝΤΩΝΙΟΥ Α. , σελ.   
 ΑΠΟΣΤΟΛΟΥ Ε. , σελ.   
 ΑΥΓΕΝΑΚΗΣ Ε. , σελ.   
 ΒΕΣΥΡΟΠΟΥΛΟΣ Α. , σελ.   
 ΒΙΛΙΑΡΔΟΣ Β. , σελ.   
 ΓΙΑΝΝΑΚΟΠΟΥΛΟΥ Κ. , σελ.   
 ΓΡΗΓΟΡΙΑΔΗΣ Κ. , σελ.   
 ΔΡΙΤΣΑΣ Θ. , σελ.   
 ΕΛΕΥΘΕΡΙΑΔΟΥ Σ. , σελ.   
 ΘΕΟΧΑΡΗΣ Θ. , σελ.   
 ΚΑΒΒΑΔΑΣ Α. , σελ.   
 ΚΑΛΟΓΙΑΝΝΗΣ Σ. , σελ.   
 ΚΑΡΑΘΑΝΑΣΟΠΟΥΛΟΣ Ν. , σελ.   
 ΚΙΚΙΛΙΑΣ Β. , σελ.   
 ΚΟΚΚΑΛΗΣ Β. , σελ.   
 ΚΟΝΤΟΓΕΩΡΓΟΣ Κ. , σελ.   
 ΚΟΥΡΟΥΜΠΛΗΣ Π. , σελ.   
 ΛΟΓΙΑΔΗΣ Γ. , σελ.   
 ΜΑΝΩΛΑΚΟΥ Δ. , σελ.   
 ΜΠΑΡΑΛΙΑΚΟΣ Ξ. , σελ.   
 ΜΠΙΑΓΚΗΣ Δ. , σελ.   
 ΣΠΑΝΑΚΗΣ Β. , σελ.   
 ΣΤΑΪΚΟΥΡΑΣ Χ. , σελ.   
 ΧΗΤΑΣ Κ. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ΛΘ΄

Τρίτη 6 Δεκεμβρίου 2022

Αθήνα, σήμερα στις 6 Δεκεμβρίου 2022, ημέρα Τρίτη και ώρα 10.07΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Β΄ Αντιπροέδρου αυτής κ. **ΧΑΡΑΛΑΜΠΟΥ ΑΘΑΝΑΣΙΟΥ**.

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι, αρχίζει η συνεδρίαση.

Εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Οικονομικών: «Ενσωμάτωση στην ελληνική νομοθεσία της Οδηγίας (ΕΕ) 2019/2235 – Κύρωση Πρόσθετης Πράξης στο Νέο Συνυποσχετικό μεταξύ του Ελληνικού Δημοσίου και της Ναυτιλιακής Κοινότητας και φορολογικές ρυθμίσεις για τη ναυτιλία – Επείγουσες φορολογικές και τελωνειακές ρυθμίσεις – Θεσμικό πλαίσιο λειτουργίας της Κεντρικής Μονάδας Κρατικών Ενισχύσεων και του Δικτύου Κρατικών Ενισχύσεων – Μισθολογικές ρυθμίσεις και άλλες διατάξεις».

Η Διάσκεψη των Προέδρων αποφάσισε στη συνεδρίασή της την 1η Δεκεμβρίου 2022 τη συζήτηση του νομοσχεδίου σε μία συνεδρίαση εν συνόλω επί της αρχής, των άρθρων και των τροπολογιών. Η εγγραφή των ομιλητών θα γίνει ηλεκτρονικά μέχρι και το τέλος της ομιλίας του δεύτερου εισηγητή.

Συμφωνεί το Σώμα;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Χαράλαμπος Αθανασίου):** Το Σώμα συμφώνησε.

Παρακαλώ να ανοίξει το σύστημα της ηλεκτρονικής εγγραφής των ομιλητών.

Τον λόγο έχει ο εισηγητής της Νέας Δημοκρατίας κ. Κώστας Κοντογεώργος.

**ΚΩΝΣΤΑΝΤΙΝΟΣ ΚΟΝΤΟΓΕΩΡΓΟΣ:** Ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, καλημέρα και χρόνια πολλά σε όλους τους συναδέλφους και τις συναδέλφισσες που γιορτάζουν σήμερα που είναι του Αγίου Νικολάου.

Εισέρχεται σήμερα στην Ολομέλεια το σχέδιο νόμου του Υπουργείου Οικονομικών με τίτλο: «Ενσωμάτωση στην ελληνική νομοθεσία της Οδηγίας (ΕΕ) 2019/2235 – Κύρωση Πρόσθετης Πράξης στο Νέο Συνυποσχετικό μεταξύ του Ελληνικού Δημοσίου και της Ναυτιλιακής Κοινότητας και φορολογικές ρυθμίσεις για τη ναυτιλία – Επείγουσες φορολογικές και τελωνειακές ρυθμίσεις – Θεσμικό πλαίσιο λειτουργίας της Κεντρικής Μονάδας Κρατικών Ενισχύσεων και του Δικτύου Κρατικών Ενισχύσεων – Μισθολογικές ρυθμίσεις και άλλες διατάξεις». Το σχέδιο νόμου αποτελείται από πέντε μέρη, έξι κεφάλαια και εξήντα τρία άρθρα.

Στο πρώτο μέρος και στα άρθρα 1 έως 5 ενσωματώνεται στην ελληνική νομοθεσία η οδηγία (ΕΕ) 2019/2235. Με τις προτεινόμενες διατάξεις του σχεδίου νόμου επιδιώκεται η εναρμόνιση της εθνικής μας νομοθεσίας με το ενωσιακό δίκαιο, προκειμένου να προβλέπεται η χορήγηση απαλλαγών από τον Φόρο Προστιθέμενης Αξίας και τον Ειδικό Φόρο Κατανάλωσης στις ελληνικές Ένοπλες Δυνάμεις ή στις Ένοπλες Δυνάμεις των άλλων κρατών-μελών της Ευρωπαϊκής Ένωσης κατά περίπτωση, όταν αυτές συμμετέχουν σε αμυντική προσπάθεια στο πλαίσιο της κοινής πολιτικής ασφάλειας και άμυνας της Ένωσης. Οι απαλλαγές αυτές ευθυγραμμίζονται με αντίστοιχες απαλλαγές του Βορειοατλαντικού Συμφώνου ΝΑΤΟ και επεκτείνονται και στο πολιτικό προσωπικό που τις συνοδεύει.

Στο δεύτερο μέρος και στα άρθρα 6 έως 8 γίνεται η κύρωση της πρόσθετης πράξης στο νέο συνυποσχετικό και υπάρχουν φορολογικές ρυθμίσεις για τη ναυτιλία. Οι ρυθμίσεις του παρόντος μέρους αφορούν μέτρα που λαμβάνονται στο πλαίσιο της εναρμόνισης της εσωτερικής νομοθεσίας με κατευθυντήριες γραμμές της Ευρωπαϊκής Ένωσης στον τομέα των θαλασσίων μεταφορών. Στο πλαίσιο αυτό εντάσσονται οι προτεινόμενες ρυθμίσεις του παρόντος μέρους οι οποίες αφορούν, πρώτον, την κύρωση της πρόσθετης πράξης στο νέο συνυποσχετικό μεταξύ του ελληνικού δημοσίου και της ναυτιλιακής κοινότητας, με την οποία προβλέπεται, λαμβάνοντας υπ’ όψιν τους περιορισμούς που τίθενται από το άρθρο 107 του Συντάγματος, η κύρωση αυτή. Δεύτερον, την εφαρμογή συντελεστή 5% στα εισαγόμενα μερίσματα και στην υπεραξία από την πώληση μεριδίων πλοιοκτητριών εταιρειών πλοίων υπό ελληνική ή ξένη σημαία έως το επίπεδο των φυσικών προσώπων, καθώς και την εφαρμογή του ίδιου συντελεστή 5% στην υπεραξία που προκύπτει από την πώληση μετοχών των εν λόγω εταιρειών, νέα οικειοθελής παροχή. Τρίτον, αύξηση από 40 εκατομμύρια ευρώ στα 60 εκατομμύρια ευρώ της ετήσιας νέας οικειοθελούς παροχής.

Στο δεύτερο κεφάλαιο του ιδίου μέρους, την εισαγωγή διατάξεων στον ν.27/1975 με την προσθήκη άρθρου, του 26δ, για τις προϋποθέσεις υπαγωγής στον φόρο χωρητικότητας των φορέων εμπορικής εκμετάλλευσης πλοίων που παρέχουν υπηρεσίες μεταφορών με πλήρως εξοπλισμένα και επανδρωμένα πλοία άλλων εταιρειών, ναυλωμένα βάσει χρόνο/ταξιδίου, παράλληλα με την εκμετάλλευση ιδιοκτητών πλοίων τους. Δεύτερον, την υπαγωγή στις γενικές διατάξεις του Κώδικα Φορολογίας Εισοδήματος των μερισμάτων και της υπεραξίας πώλησης μεριδίων των αλιευτικών πλοίων και των ρυμουλκών, καθώς και τη ρητή εξαίρεση από τον φόρο χωρητικότητας των αλιευτικών πλοίων μη επιλέξιμων ρυμουλκών και αυτοκινούμενων βυθοκόρων και επιβολή σε αυτά τέλους, σύμφωνα με το άρθρο 57 του ν.4646/2019.

Στο τρίτο μέρος περιλαμβάνονται επείγουσες φορολογικές ρυθμίσεις και τροποποιήσεις του Κώδικα Φόρου Προστιθέμενης Αξίας, του Κώδικα Φορολογίας Εισοδήματος και του Κώδικα Διατάξεων Φορολογίας κληρονομιών, δωρεών, γονικών παροχών και κερδών από τυχερά παίγνια.

Στο πρώτο κεφάλαιο, τα άρθρα 9 έως 21 αφορούν ρυθμίσεις φορολογικού χαρακτήρα. Ειδικότερα, με το προτεινόμενο άρθρο 9 παρατείνεται μέχρι την 31η Δεκεμβρίου 2024 η δυνατότητα υπαγωγής στο καθεστώς αναστολής του Φόρου Προστιθέμενης Αξίας στα ακίνητα. Με αυτόν τον τρόπο οι μεταβιβάσεις ιδιοκτησιών δεν επιβαρύνονται με ΦΠΑ έως 31 Δεκεμβρίου 2024, με στόχο την περαιτέρω τόνωση της αγοράς ακινήτων και την προσέλκυση ακόμα περισσότερων επενδύσεων. Ταυτόχρονα, αυτό λειτουργεί και με πολλαπλασιαστικό όφελος γενικά στην αγορά ακινήτων.

Με το προτεινόμενο άρθρο 10 παρατείνονται έως τις 30 Ιουνίου 2023 οι μειωμένοι και οι υπερμειωμένοι συντελεστές ΦΠΑ σε ορισμένα αγαθά και υπηρεσίες. Ειδικότερα, παρατείνεται έως τις 30 Ιουνίου 2023 η υπαγωγή σε μειωμένο ή υπερμειωμένο συντελεστή ΦΠΑ της τάξεως του 13% και του 6% αντίστοιχα ορισμένων αγαθών και υπηρεσιών.

Συγκεκριμένα, ως προς τα αγαθά: Πρώτον, του υπερμειωμένου συντελεστή ΦΠΑ 6% για τα φίλτρα και τις γραμμές αιμοκάθαρσης, αιμοδιήθησης, αιμοδιαδιήθησης και πλασμαφαίρεσης. Δεύτερον, του υπερμειωμένου συντελεστή ΦΠΑ 6% για τα μέσα ατομικής υγιεινής και προστασίας της παραγράφου 50 του παραρτήματος 3 του Κώδικα Φόρου Προστιθέμενης Αξίας, μάσκες προστασίας και γάντια για την ιατρική, σαπούνι και άλλα παρασκευάσματα για την ατομική υγιεινή, αντισηπτικά, διαλύματα, μαντηλάκια και άλλα παρασκευάσματα. Τρίτον, του υπερμειωμένου συντελεστή ΦΠΑ 13% για τα μη αλκοολούχα ποτά και τα αεριούχα νερά. Τέταρτον, του μειωμένου συντελεστή ΦΠΑ 13% στην εισαγωγή αντικειμένων τέχνης, συλλογών ή αρχαιοτήτων και την παράδοση αντικειμένων καλλιτεχνικής αξίας, των παραγράφων 52 και 53 του παραρτήματος 3 του Κώδικα Φόρου Προστιθέμενης Αξίας. Πέμπτον, του υπερμειωμένου συντελεστή ΦΠΑ 6% για τους απινιδωτές.

Στις υπηρεσίες: Πρώτον, του μειωμένου συντελεστή ΦΠΑ 13% για τις υπηρεσίες μεταφοράς προσώπων και των αποσκευών τους. Δεύτερον, του μειωμένου συντελεστή ΦΠΑ 13% για τις υπηρεσίες εστίασης. Τρίτον, του μειωμένου συντελεστή 13% στα εισιτήρια για ζωολογικούς κήπους. Τέταρτον, του μειωμένου συντελεστή 13% για τις υπηρεσίες που παρέχονται από γυμναστήρια και άλλες σχολές εκμάθησης χορού, εφόσον οι υπηρεσίες από τις σχολές αυτές δεν απαλλάσσονται με το άρθρο 22 του Κώδικα Φόρου Προστιθέμενης Αξίας.

Με τις προτεινόμενες διατάξεις των άρθρων 8 και 9 προβλέπεται υπαγωγή στον υπερμειωμένο συντελεστή 6% και των εισιτηρίων κινηματογράφων από 1ης Ιανουαρίου 2023 έως και 30 Ιουνίου 2023. Σημειώνεται ότι η ως άνω δυνατότητα υπαγωγής παροχής των εν λόγω υπηρεσιών στον συντελεστή 6% παρέχεται και από την οδηγία 2006/112/ΕΚ, όπως ισχύει μετά και την τροποποίησή της από την οδηγία Ε.Ε. 542/2022 για τους συντελεστές ΦΠΑ, με την οποία αναμορφώθηκε η παράγραφος 7 του παραρτήματος 3 αυτής.

Με το προτεινόμενο άρθρο 11 ορίζεται η υποχρέωση υποβολής αποδεικτικού για τη μεταφορά ελάχιστου ποσού επένδυσης για την υπαγωγή στο άρθρο 5α του Κώδικα Φορολογίας Εισοδήματος, για την εναλλακτική φορολόγηση εισοδήματος που προκύπτει στην αλλοδαπή για τα φυσικά πρόσωπα που μεταφέρουν τη φορολογική τους κατοικία στην Ελλάδα.

Επιπλέον, προβλέπονται ειδικά για το φορολογικό έτος 2022 και παρατείνεται έως τις 15 Δεκεμβρίου 2022 η προθεσμία για την υποβολή της αίτησης υπαγωγής στον εναλλακτικό τρόπο φορολόγησης. Αντίστοιχα, παρατείνεται και η προθεσμία για την έκδοση απόφασης της φορολογικής διοίκησης έως την τελευταία εργάσιμη ημέρα του μηνός Δεκεμβρίου.

Με το προτεινόμενο άρθρο 13 παρατείνεται για δύο επιπλέον έτη, και συγκεκριμένα έως 31 Δεκεμβρίου 2024, η έκπτωση φόρου εισοδήματος φυσικών προσώπων κατά 40% για τις δαπάνες που καταβάλλουν οι πολίτες για την ενεργειακή, λειτουργική και αισθητική αναβάθμιση των κτηρίων τους. Απαραίτητη προϋπόθεση για τη μείωση του φόρου αποτελεί η απόδειξή τους μέσω νόμιμων παραστατικών και η εξόφλησή τους με ηλεκτρονικά μέσα πληρωμής.

Με το προτεινόμενο άρθρο 14, στηρίζοντας τον κλάδο της οικοδομής και την ιδιοκτησία, παρατείνεται για δύο επιπλέον έτη -δηλαδή έως 31 Δεκεμβρίου 2024- η αναστολή του φόρου υπεραξίας 15% για τις μεταβιβάσεις ακινήτων.

Με το προτεινόμενο άρθρο 15 προσδιορίζεται η διαδικασία για την ηλεκτρονική υποβολή των δηλώσεων στη φορολογία κεφαλαίου με την έκδοση πράξης προσδιορισμού του φόρου σε κάθε περίπτωση υποβολής της τροποποιητικής δήλωσης στη φορολογία κεφαλαίου, μέσω της κατάργησης του ελέγχου από τη φορολογική διοίκηση σε κάθε περίπτωση υποβολής τροποποιητικής δήλωσης φόρου μεταβίβασης ακινήτων ή τροποποιητικής δήλωσης φόρου κληρονομιών, δωρεών και γονικών παροχών από την οποία προκύπτει μείωση φόρου άνω των 300 ευρώ, καθώς και σε κάθε μεταγενέστερη αυτής τροποποιητική δήλωση, ανεξαρτήτως ποσού μείωσης του φόρου. Αυτό αποσκοπεί στη διευκόλυνση των φορολογουμένων και στην αποσυμφόρηση των φορολογικών υπηρεσιών. Με αυτόν τον τρόπο επιτυγχάνεται η διαδικασία υλοποίησης των λοιπών εφαρμογών φορολογίας κεφαλαίου και η δημιουργία ενός σταθερού μηχανογραφικού περιβάλλοντος και ομοιόμορφης φορολογικής αντιμετώπισης των δηλώσεων φορολογίας κεφαλαίου.

Με το προτεινόμενο άρθρο 16 παρατείνονται τα μειωμένα τέλη κυκλοφορίας τουριστικών λεωφορείων και για το έτος 2023, αντίστοιχων με τα τέλη που καταβάλουν τα υπεραστικά λεωφορεία.

Με το προτεινόμενο άρθρο 17 συνεχίζεται η αναστολή ισχύος από 28 Οκτωβρίου 2022 έως 27 Οκτωβρίου 2023 της διάταξης που αφορά τις προϋποθέσεις πιστοποίησης, ανεξάρτητου εκτιμητή και την παροχή εγγύησης ή διασφάλισης ή εμπράγματης ασφάλειας. Με αυτόν τον τρόπο διευκολύνονται φυσικά και νομικά πρόσωπα και νομικές οντότητες να υπαγάγουν τις βεβαιωμένες στη φορολογική διοίκηση οφειλές τους, σε ρύθμιση τμηματικής καταβολής του ν.4152/2013.

Με το προτεινόμενο άρθρο 18 απλοποιούνται οι όροι και η διαδικασία ακινητοποίησης οχημάτων που τίθενται στο τελωνειακό καθεστώς της προσωρινής αγωγής. Ειδικότερα, καταργείται η διαδικασία της σφράγισης και αποσφράγισης των επιβατικών οχημάτων με ξένες πινακίδες που έχουν υπαχθεί στο καθεστώς προσωρινής εισαγωγής και κατά την τελωνειακή ακινητοποίηση, η οποία σήμερα πραγματοποιείται από τις τελωνειακές αρχές.

Με το προτεινόμενο άρθρο 19 παρατείνεται εκ νέου, μέχρι 31 Δεκεμβρίου 2024, το καθεστώς φορολογίας μεταβίβασης οχημάτων δημοσίας χρήσεως, του άρθρου 10 του ν.2579/1998 το οποίο λήγει την 1η Δεκεμβρίου 2022. Αυτό επιφέρει απλούστευση φορολογικών διαδικασιών κατά τη μεταβίβαση ακινήτων δημόσιας χρήσης από επαχθή αιτία, περιλαμβανομένης και της ανταλλαγής. Η ευνοϊκή αυτή ρύθμιση αφορά ταξί, τουριστικά λεωφορεία, λεωφορεία ενταγμένα στο ΚΤΕΛ.

Με το προτεινόμενο άρθρο 20 εφαρμόζεται και για το 2022 η διάταξη που ίσχυε για το 2021. Προβλέπει ότι η χρηματοδότηση που λαμβάνουν οι αθλητικές ομάδες ως ποσοστό των φορολογικών εσόδων από τυχερά παίγνια είναι ακατάσχετη έναντι τυχόν πιστωτών των δικαιούχων, δεν υπόκειται σε οποιαδήποτε κράτηση και τέλος η εισφορά δεν δεσμεύεται και δεν συμψηφίζεται με οφειλές των δικαιούχων προς το δημόσιο, τους ΟΤΑ, τον ΕΦΚΑ ή τα πιστωτικά ιδρύματα. Σκοπός είναι η οικονομική ενίσχυση των αθλητικών ομάδων, η οποία είναι αναγκαία για τη βιωσιμότητά τους μετά την περίοδο της πανδημίας COVID-19, οι επιπτώσεις της οποίας έχουν περιοριστεί, αλλά δεν έχουν εκλείψει.

Με το προτεινόμενο άρθρο 21 παρατείνεται μέχρι 30 Ιουνίου 2023 η αναστολή καταβολής στο δημόσιο του ποσοστού 5% επί των νοσηλίων από τις μονάδες χρόνιας αιμοκάθαρσης. Στο δεύτερο κεφάλαιο του ιδίου μέρους αναλύεται το θεσμικό πλαίσιο λειτουργίας της κεντρικής μονάδας κρατικών ενισχύσεων και του δικτύου κρατικών ενισχύσεων.

Ειδικότερα, με τα άρθρα 22 έως 33 επιδιώκεται η αναμόρφωση του θεσμικού πλαισίου και της λειτουργίας του δικτύου των κρατικών ενισχύσεων μέσω της αποσαφήνισης του ρόλου και των αρμοδιοτήτων της κεντρικής μονάδας κρατικών ενισχύσεων, των αποκεντρωμένων μονάδων κρατικών ενισχύσεων και του καθορισμού της διαδικασίας ανάκτησης παράνομων και ασυμβίβαστων κρατικών ενισχύσεων.

Επίσης, προβλέπεται η δυνατότητα για την ηλεκτρονική καταχώριση, επεξεργασία και παρακολούθηση των κρατικών ενισχύσεων που χορηγούνται στην ελληνική επικράτεια. Αναπτύσσεται ειδικό κεντρικό πληροφοριακό σύστημα κρατικών ενισχύσεων με κύριο στόχο τη συνολική διαχείριση, παρακολούθηση των κρατικών ενισχύσεων μέσω της διαλειτουργικότητας του συστήματος.

Με την ενσωμάτωση των διατάξεων περί κρατικών ενισχύσεων σε ένα ενιαίο νομοθετικό κείμενο επιτυγχάνεται η αποτελεσματικότερη και η ορθότερη εφαρμογή της διαδικασίας ελέγχου παράνομων και ασυμβίβαστων κρατικών ενισχύσεων.

Στο Κεφάλαιο Γ΄ αναφέρονται οι διατάξεις για μισθολογικές ρυθμίσεις. Στα άρθρα 34 έως 42 προβλέπεται, μεταξύ άλλων, η αύξηση του αριθμού των επιτρεπόμενων κατά έτος ημερών μετακίνησης των αιρετών οργάνων των Οργανισμών Τοπικής Αυτοδιοίκησης, προκειμένου να αντιμετωπιστούν οι ανακύπτουσες, στα πλαίσια των αρμοδιοτήτων τους, σχετικές ανάγκες.

Η προσαύξηση των εξόδων διανυκτέρευσης για τη νησιωτική χώρα για τη χρονική περίοδο από 1η Μαΐου έως 30 Σεπτεμβρίου εκάστου έτους. Σε αυτό το σημείο θα ήθελα, κύριε Υπουργέ, να εξετάσετε τη δυνατότητα αυτό να ισχύει και σε περιοχές με μεγάλο τουριστικό ενδιαφέρον, όπου οι μετακινούμενοι υπάλληλοι του δημοσίου αντιμετωπίζουν τα ίδια προβλήματα για τις διανυκτερεύσεις.

Η τροποποίηση του ανώτατου ορίου επιχορήγησης των ΟΤΑ, προκειμένου να μπορούν να αντεπεξέλθουν σε συνεχώς μεταβαλλόμενες συνθήκες σε παγκόσμιο και εθνικό επίπεδο, λόγω της ενεργειακής κρίσης και των πληθωριστικών πιέσεων στην αγορά.

Στο Κεφάλαιο Δ΄ περιλαμβάνονται οι άλλες διατάξεις οι οποίες ρυθμίζονται από τα άρθρα 43 έως 49. Αφορούν λοιπές ρυθμίσεις αναπτυξιακού και οικονομικού χαρακτήρα, καθώς και οργανωτικά και λειτουργικά ζητήματα του Υπουργείου Οικονομικών όπως είναι:

Ο επανακαθορισμός της μέγιστης διάρκειας ελεγκτικής εργασίας των ορκωτών λογιστών κατά τη διενέργεια των υποχρεωτικών ελέγχων στα επτά έτη, λαμβάνοντας υπ’ όψιν τον κανονισμό 537/2014 και τον Διεθνή Κώδικα Δεοντολογίας για επαγγελματίες ελεγκτές.

Η διόρθωση του τίτλου του ΤΑΙΠΕΔ επί του ακινήτου «Κτήμα Καραθώνα» στο Ναύπλιο, προκειμένου να καταστεί δυνατή η αξιοποίηση.

Η δυνατότητα επανάληψης της διαδικασίας καθορισμού των τιμών εκκίνησης των περιοχών που είναι ενταγμένες στο αντικειμενικό σύστημα προσδιορισμού φορολογητέας αξίας ακινήτων, κατόπιν υποβολής από 10 Δεκεμβρίου 2022 έως 20 Ιανουαρίου 2023 της προβλεπόμενης γνώμης των δημοτικών συμβουλίων των οικείων δήμων που αμφισβητούν το αντικειμενικό σύστημα προσδιορισμού.

Η σύσταση γραφείου του Νομικού Συμβουλίου του Κράτους στο Αριστοτέλειο Πανεπιστήμιο Θεσσαλονίκης για τη νομική υποστήριξη και εκπροσώπηση του ΑΠΘ.

Με τη διάταξη του άρθρου 58 διευκρινίζεται η έκταση των ανασταλτικών μέτρων συνεπεία της υπαγωγής επιχείρησης στο καθεστώς ειδικής διαχείρισης. Ειδικότερα, αποσαφηνίζοντας τα μέτρα που αυτά εντάσσονται και ο αυτεπάγγελτος συμψηφισμός βεβαιωμένων υπέρ του δημοσίου ή φορέων κοινωνικής ασφάλισης χρεών με χρηματικές απαιτήσεις οι οποίες έχουν επιδικαστεί εις βάρος του δημοσίου βάσει αμετάκλητων δικαστικών ή διοικητικών αποφάσεων και οι οποίες γεννήθηκαν στο πλαίσιο πραγματοποίησης ναυπηγοεπισκευαστικών εργασιών για την εκτέλεση εξοπλιστικών προγραμμάτων των Ενόπλων Δυνάμεων της χώρας από επιχειρήσεις που έχουν υπαχθεί πριν την ισχύ του παρόντος εδαφίου στην ειδική διαχείριση.

Με τη διάταξη του άρθρου 59 ορίζεται ότι σε όσες ειδικές διαχειρίσεις έχει διενεργηθεί δημόσιος πλειοδοτικός διαγωνισμός και έχει επικυρωθεί δικαστικώς το αποτέλεσμα του διαγωνισμού με το οποίο επιτυγχάνεται η διάθεση τουλάχιστον του 90% του συνόλου του ενεργητικού της εταιρείας ως λογιστική αξία και ανεξαρτήτως τρόπου διάθεσης χορηγείται η επιπρόσθετη δυνατότητα παράτασης της ειδικής διαχείρισης. Η παράταση αυτή θα αποφασίζεται με απόφαση της συνέλευσης πιστωτών για χρονικό διάστημα που θα ορίζεται σε αυτή και σε κάθε περίπτωση δεν δύναται να υπερβαίνει τους δεκαοκτώ μήνες από την παύση της ειδικής διαχείρισης κατά τα οριζόμενα στην παράγραφο 3, του άρθρου 69 του ν.4307/2014 ή τυχόν παρατάσεων αυτής.

Στο τέταρτο μέρος και στα άρθρα 60 έως 62 αναφέρονται οι καταργούμενες διατάξεις και στο μέρος 5 του άρθρου 63 που αναφέρεται στην έναρξη ισχύος του υπό ψήφιση σχεδίου νόμου.

Κυρίες και κύριοι συνάδελφοι, κλείνοντας την εισήγησή μου για το σημερινό νομοθέτημα, δεν θα παραλείψω να επισημάνω ότι κατά την αναλυτική συζήτηση, αλλά και στην ακρόαση φορέων στην αρμόδια Επιτροπή Οικονομικών Υποθέσεων κατέγραψα θετική γνώμη από την πλειοψηφία των παρατάξεων και αυτό το κρίνω ως πολύ θετικό. Κάνω, λοιπόν, έκκληση σε όλους σας και επειδή η περίοδος είναι πάρα πολύ δύσκολη και το Υπουργείο Οικονομικών προσπαθεί με κάθε τρόπο χωρίς να διακινδυνεύσει την οικονομική πολιτική της χώρας και ρίξει πάλι τη χώρα στα βράχια να λύσει προβλήματα που αντιμετωπίζουν οι πολίτες και ιδιαίτερα οι κοινωνικές εκείνες ομάδες που βρίσκονται σε μειονεκτική θέση.

Είναι καιρός, λοιπόν, να βάλουμε πάνω από όλους και από όλα το συμφέρον του ελληνικού λαού και της χώρας. Κάνω έκκληση να υπερψηφίσουμε όλοι το παρόν νομοσχέδιο.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ, κύριε Κοντογεώργο.

Κυρίες και κύριοι συνάδελφοι, η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης καταθέτει την έκθεσή της στο σχέδιο νόμου του Υπουργείου Δικαιοσύνης με τίτλο: «Επιλογή, κατάρτιση και επιμόρφωση των δικαστικών υπαλλήλων στην Εθνική Σχολή Δικαστικών Λειτουργών - τροποποιήσεις στον ν.4871/2021 και λοιπές ρυθμίσεις του Υπουργείου Δικαιοσύνης».

Τον λόγο έχει τώρα η εισηγήτρια του ΣΥΡΙΖΑ κ. Σουλτάνα Ελευθεριάδου.

Κυρία Ελευθεριάδου, έχετε τον λόγο.

**ΣΟΥΛΤΑΝΑ ΕΛΕΥΘΕΡΙΑΔΟΥ:** Ευχαριστώ, κύριε Πρόεδρε.

Κυρίες και κύριοι Βουλευτές, για πολλοστή φορά η Κυβέρνηση της Νέας Δημοκρατίας καταθέτει στην Εθνική Αντιπροσωπεία αντί ενός νομοσχεδίου με αρχή, μέση και τέλος ένα μίνι πολυνομοσχέδιο με πλήθος διατάξεων οι οποίες δεν έχουν καμμία απολύτως συνοχή.

Η επεξεργασία, συζήτηση και ψήφιση των νομοθετημάτων συνεχίζει να γίνεται με διαδικασίες που παραπέμπουν στην πρόσφατη δεκαετή μνημονιακή περίοδο χωρίς ουσιαστική διαβούλευση, αφού άλλα νομοσχέδια έρχονται σε αυτήν και άλλα τελικά κατατίθενται προς ψήφιση στο ελληνικό Κοινοβούλιο μετά το τέλος της διαβούλευσης. Πέραν της Αντιπολίτευσης, η πλειοψηφία των φορέων έχει εκφράσει τη δυσαρέσκειά της σε αυτήν την τακτική σας και ζητούν την επιστροφή στη θεσμική κανονικότητα, κάτι το οποίο αρνείστε επιδεικτικά να πράξετε.

Πρώτο, λοιπόν, χαρακτηριστικό και αυτού του νομοσχεδίου είναι η αδιαφορία σας για την άποψη και κατ’ επέκταση για τις πραγματικές ανάγκες νομοθέτησης της σημερινής κοινωνίας και δεύτερον οι απροσδιόριστες δαπάνες για τον κρατικό προϋπολογισμό από τις ρυθμίσεις που φέρνετε προς ψήφιση, αφού στην ειδική έκθεση γίνεται αναφορά σε σημαντικό αριθμό δαπανών που θα βαρύνουν τον κρατικό προϋπολογισμό από τη νομοθέτησή σας, οι οποίες, όμως, στη συντριπτική τους πλειοψηφία δεν εξειδικεύονται δημιουργώντας σκιές και πολλά ερωτηματικά.

Το πρώτο μέρος του νομοσχεδίου που αφορά την ενσωμάτωση στην ελληνική νομοθεσία της οδηγίας σχετικά με το κοινό σύστημα φόρου προστιθέμενης αξίας και την οδηγία σχετικά με το γενικό καθεστώς των ειδικών φόρων κατανάλωσης όσον αφορά στις αμυντικές προσπάθειες στο πλαίσιο της ένωσης θα το ψηφίσουμε, γι’ αυτό δεν θα αναφερθώ καθόλου. Θα αναφερθώ μόνο στην παρουσία στη διάσκεψη των φορέων του Προέδρου της Ομοσπονδίας των Στρατιωτικών Υπαλλήλων και θα σας καλέσω για ακόμα μια φορά επιτέλους μετά από τρεισήμισι χρόνια διακυβέρνησης της Νέας Δημοκρατίας να τους δεχτείτε έστω στο γραφείο σας, να ακούσετε τα αιτήματά τους και να υλοποιήσετε τουλάχιστον κάποια από αυτά. Δεν θα αναφερθώ πάλι στον τρόπο με τον οποίο υποτιμήσατε τον Πρόεδρο της ΠΟΜΕΝΣ όταν αναφέρθηκε στα προβλήματά του και τον τρόπο με τον οποίο τον προσβάλλατε.

Θα περάσω στο δεύτερο μέρος, στο νέο συνυποσχετικό μεταξύ του ελληνικού δημοσίου και της ναυτιλιακής κοινότητας και πρώτα απ’ όλα θέλω να συγχαρώ τον κύριο Υπουργό και να δηλώσω την έκπληξή μου, γιατί για πρώτη φορά μετά από τρεισήμισι χρόνια άκουσα Υπουργό να επικαλείται διάταξη του ελληνικού Συντάγματος. Το πώς όμως και για το γιατί επικαλεστήκατε τη διάταξη του άρθρου 107 του Συντάγματος θα πρέπει να το επισημάνουμε για να το γνωρίζει ο ελληνικός λαός.

Ενώ η Κυβέρνηση της Νέας Δημοκρατίας επί τρεισήμισι χρόνια έχει καταπατήσει κάθε διάταξη του Συντάγματος που αφορά τον σεβασμό και την προστασία του ανθρώπου, ενώ έχετε καταπατήσει κάθε διάταξη του Συντάγματος που αφορά τα ατομικά και κοινωνικά δικαιώματα, που αφορά τη ζωή, την τιμή, την ελευθερία των πολιτών χωρίς διακρίσεις, που αφορά τη δωρεάν δημόσια υγεία, τη δωρεάν δημόσια παιδεία, τη στέγη, την εργασία, την αξιοπρεπή διαβίωση, την πληροφόρηση, την αντικειμενική πληροφόρηση, το άσυλο της οικογενειακής και ιδιωτικής ζωής και την προστασία των προσωπικών δεδομένων, ενώ έχετε καταπατήσει κάθε διάταξη του Συντάγματος που αφορά το δικαίωμα στη διαμαρτυρία, την απεργία, τη συνδικαλιστική ελευθερία, την ελευθερία της γνώμης, ενώ έχετε καταπατήσει κάθε διάταξη του Συντάγματος που αφορά τη δικαιοσύνη και την ίδια τη δημοκρατία, έρχεστε μετά από τρεισήμισι χρόνια για να επικαλεστείτε μία διάταξη του Συντάγματος, το άρθρο 107, που αφορά την προστασία κεφαλαίων εξωτερικού και δίνει αυξημένη τυπική ισχύ στις διατάξεις περί φορολογίας πλοίων, επιβολής εισφοράς προς ανάπτυξη της εμπορικής ναυτιλίας και γενικά προστασίας των εφοπλιστών. Μπράβο, κύριε Υπουργέ! Από ολόκληρο το Σύνταγμα, το οποίο το έχετε κάνει ένα κουρελόχαρτο στην κυριολεξία, προσέχετε μόνο τη διάταξη και επικαλείστε τη διάταξη που αφορά την προστασία των εφοπλιστών.

Η ρύθμιση που φέρνετε μέσα στο νομοσχέδιό σας είναι και σκανδαλώδης και κρυπτόμενη. Η λέξη «σκανδαλώδης» σας πείραξε και επισημάνατε τον ίδιο χαρακτηρισμό που έκανα στην επιτροπή. Είναι σκανδαλώδης, κύριε Υπουργέ και σας εξηγώ γιατί είναι σκανδαλώδης. Γιατί ενώ η ακρίβεια αυτήν τη στιγμή σαρώνει τα νοικοκυριά και τινάζει στον αέρα τους οικογενειακούς προϋπολογισμούς, γιατί ενώ η Κυβέρνηση Μητσοτάκη βαυκαλίζεται πως παίρνει μέτρα στήριξης για τους αδύναμους με τη ρύθμιση αυτή σε ένα καθαρά προεκλογικό νομοσχέδιο γεμάτο εξυπηρετήσεις, δείχνετε στην πράξη πως το μόνο που σας ενδιαφέρει είναι να ενισχύσετε πριν φύγετε έτι περαιτέρω τους εφοπλιστές της χώρας και έχετε στο μυαλό σας μόνο αυτό και τίποτε άλλο.

Ναι, είναι μέτρα στήριξης, αλλά μέτρα στήριξης για τους εφοπλιστές. Αυτά εμπεριέχονται στο νομοσχέδιο σας και όχι για τους εκατοντάδες χιλιάδες δανειολήπτες που βλέπουν μέσα σε καθεστώς ακραίας ακρίβειας τρομακτικές αυξήσεις στις δόσεις των δανείων τους, όχι για τους μικρομεσαίους επιχειρηματίες που δεν μπορούν να καλύψουν τα πάγια και βασικά έξοδα των επιχειρήσεών τους και κινδυνεύουν με λουκέτο. Γι’ αυτούς μόνο αποκλεισμούς επιφυλάσσει η Κυβέρνηση της Νέας Δημοκρατίας, μόνο αποκλεισμούς από τραπεζικό δανεισμό, μόνο αποκλεισμούς από χαμηλότοκα δάνεια στο Ταμείο Ανάκαμψης, μόνο αποκλεισμούς από ευνοϊκή νομοθέτηση.

Επίσης, η ρύθμισή σας είναι και κρυπτόμενη, γιατί παντού διαφημίζετε πως προβλέπεται αύξηση της οικειοθελούς συνεισφοράς από τα 40 εκατομμύρια ευρώ στα 60 εκατομμύρια ευρώ ετησίως των Ελλήνων εφοπλιστών στα ταμεία του κράτους και την ίδια στιγμή δεν θέλετε να γίνεται καμμία αναφορά από εμάς και από κανέναν άλλον ότι στο ίδιο συνυποσχετικό κρύβεται και ένα δώρο, αφού τροποποιείται ο συντελεστής οικειοθελούς παροχής για τα εισοδήματα εκ μερισμάτων πλοιοκτητριών εταιρειών που εισάγονται στην Ελλάδα από 10% σε 5% και μάλιστα, με αναδρομική ισχύ από την 1η  Ιανουαρίου του 2022.

Δώρο στους εφοπλιστές, που δύο χρόνια λόγω COVID-19 δεν πλήρωναν φόρους μερίσματος αν και οι δουλειές τους πήγαιναν όχι απλώς καλά, αλλά είχαν μυθικά κέρδη. Δώρο στους εφοπλιστές που προ διμήνου αποφασίσατε εσείς και φέρατε προς ψήφιση την αναστολή πληρωμής ασφαλιστικών εισφορών για το 2024-2025 ώστε αυτοί να μην κληθούν, όπως όλοι οι υπόλοιποι μικροεπιχειρηματίες να καταβάλουν τις εισφορές τώρα αλλά το 2024-2025. Δώρο στους εφοπλιστές που δίνετε αφορολόγητο πετρέλαιο, όταν οι αγρότες και οι κτηνοτρόφοι μας δεν μπορούν να τα βγάλουν πέρα.

Ο ΣΥΡΙΖΑ το 2015-2019, σας το είπε και ο εισηγητής μας κ. Αλεξιάδης στην τοποθέτησή του στις επιτροπές, αύξησε την φορολογία στον τομέα της ναυτιλίας σε σχέση με αυτό που παραλάβαμε. Σας ζήτησε να καταθέσετε στην Ολομέλεια έναν πίνακα που να φαίνεται από τη συνολική φορολογική επιβάρυνση 2010-2022 πόση ήταν η συνολική φορολογική επιβάρυνση από τον τομέα της ναυτιλίας, για να φανεί αν ο ΣΥΡΙΖΑ μείωσε ή αύξησε τη φορολογική επιβάρυνση σε αυτόν τον τομέα.

Επίσης -γιατί κι εμείς σεβόμαστε το Σύνταγμα, αλλά σεβόμαστε όλες τις διατάξεις του Συντάγματος και όχι μόνο το άρθρο 107-, υπερασπιστήκαμε, όταν κληθήκαμε στην Ευρωπαϊκή Ένωση να διαπραγματευτούμε, τον τομέα της ναυτιλίας. Υπερασπιστήκαμε το να μην έχουν υπερφορολόγηση οι ελληνικές επιχειρήσεις ναυτιλίας, τότε που εσείς φωνάζετε «βάστα γερά Γερούν».

Από αυτήν τη στιγμή το ιδιωτικό χρέος των πολιτών έχει φτάσει στα ύψη και πρώτη προτεραιότητα της Κυβέρνησης δεν μπορεί να είναι οι εφοπλιστές και ο πλουτισμός των τραπεζών. Προτεραιότητα της εκάστοτε κυβέρνησης θα πρέπει να είναι να νομοθετήσει και να βάλει κανόνες, ώστε να διασώσει τους ευάλωτους πολίτες από την ασυδοσία και την αισχροκέρδεια.

Και πάω στο άρθρο που αφορά την Ελληνική Ένωση Πλοιοκτητών, τους ιδιοκτήτες ρυμουλκών, ναυαγοσωστικών, κ.λπ..

Κύριε Υπουργέ, η Ελληνική Ένωση Πλοιοκτητών σας έχει στείλει επιστολή, βλέπω εδώ, στις 24 Ιουνίου του 2022 και ζητά συνάντηση μαζί σας για να σας αναλύσει τα προβλήματά της και να προσπαθήσετε να δώσετε λύσεις σε αυτά. Προφανώς, αρνηθήκατε, γιατί σας έστειλε ξανά επιστολή στις 4 Ιουλίου του 2022. Και πάλι αγνοήσατε την Ελληνική Ένωση Πλοιοκτητών. Και βέβαια στέλνει ξανά επιστολή στις 14 Νοεμβρίου του 2022. Και τι ζητάνε αυτοί οι άνθρωποι, πέρα από το να συναντηθούν μαζί σας; Ζητάνε να μην υπάρχει αδικαιολόγητη, δυσμενή διάκριση εις βάρος τους στο θέμα της φορολόγησης τους. Και σας ζητάνε να τους επιτρέψετε να σας συναντήσουν για να σας εκθέσουν προσωπικά τους λόγους για τους οποίους θεωρούν ότι η υιοθέτηση των προτεινόμενων διατάξεων θα οδηγήσει σε κατάργηση των συνταγματικά κατοχυρωμένων δικαιωμάτων των μελών τους. Και αυτοί προστατεύονται από το Σύνταγμα, όχι μόνο οι άλλοι.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Απάντησα και στους φορείς.

**ΣΟΥΛΤΑΝΑ ΕΛΕΥΘΕΡΙΑΔΟΥ:** Ναι, ναι, ναι. Και αυτούς τους υποτιμάτε. Τρεις επιστολές, τις καταθέτω και στα Πρακτικά!

(Στο σημείο αυτό η Βουλευτής κ. Σουλτάνα Ελευθεριάδου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Απάντησα και στους φορείς, κυρία συνάδελφε.

**ΣΟΥΛΤΑΝΑ ΕΛΕΥΘΕΡΙΑΔΟΥ:** Γεγονός που αν δεν το πράξετε, θα τους αναγκάσει στην άσκηση κάθε ένδικου βοηθήματος σε εθνικό και ενωσιακό επίπεδο, κύριε Υπουργέ. Τους αναγκάζετε να προβούν σε δικαστικές ενέργειες, γιατί τους αγνοείτε επιδεικτικά.

Και συνεχίζω με το νομοσχέδιο, για όση ώρα μου έχει απομείνει.

Στο άρθρο 9 και πάλι μια ρύθμιση παράταση της δυνατότητας υπαγωγής στο καθεστώς αναστολής του φόρου προστιθέμενης αξίας ΦΠΑ στα ακίνητα. Σας είπα και στην επιτροπή ότι είναι καλό για κάποιους. Αλλά για ποιους; Είναι γι’ αυτούς που μπορούν να αγοράσουν δεύτερη και τρίτη κατοικία. Είναι και πάλι καλό γι’ αυτούς που έχουν χρήματα, όχι γι’ αυτούς που χάνουν την πρώτη κατοικία τους καθημερινά και βλέπουμε εικόνες ντροπής στην ελληνική κοινωνία. Γι’ αυτούς πρέπει να φέρετε ρύθμιση, να προστατεύσετε την πρώτη κατοικία.

Στο άρθρο 10: παράταση ισχύς μειωμένων και υπερμειωμένων συντελεστών φόρου προστιθέμενης αξίας για ορισμένα αγαθά και υπηρεσίες, όπως υπηρεσίες εστίασης, αλκοολούχα ποτά, γυμναστήρια, σχολές χορού. Θετικό, αλλά τι πρέπει να κάνετε, ποιες είναι οι ανάγκες της κοινωνίας; Αφουγκραστείτε την κοινωνία. Μειώστε τον ΦΠΑ σε βασικά είδη κατανάλωσης. Ο κόσμος δεν μπορεί να ζήσει, προσπαθεί να επιβιώσει και εσείς το μόνο που φέρατε είναι το καλάθι της ντροπής.

Στο άρθρο 106 ο εκπρόσωπος των επιχειρηματιών, των ιδιοκτητών τουριστικών λεωφορείων σας είπε ότι το πρόβλημα δεν είναι να πάρουν μια παράταση στα τέλη κυκλοφορίας και μάλιστα λόγο COVID-19. Το πρόβλημα δεν είναι ο COVID-19. Κατέρριψε με την τοποθέτησή του το αφήγημά σας περί τουριστικού θαύματος στην Ελλάδα, αυτό που έβγαινε ο Υπουργός και κοκορευόταν όλο το καλοκαίρι, όπου και να βρισκόταν. Οι τουριστικές επιχειρήσεις, τα τουριστικά λεωφορεία αντιμετωπίζουν πρόβλημα επιβίωσης. Και δεν μιλάω για τις τουριστικές επιχειρήσεις και τα τουριστικά στα νησιά ή στην Κρήτη, που ενδεχομένως υπάρχει μεγάλος τουρισμός. Και εκεί βέβαια έχουν παράπονα οι επιχειρηματίες. Εγώ όμως, θα μιλήσω για τις τουριστικές επιχειρήσεις στη βόρεια Ελλάδα, για τα τουριστικά λεωφορεία στη βόρεια Ελλάδα, που δεν μπορούν να επιβιώσουν. Ξέρετε, Ελλάδα είναι και η βόρεια Ελλάδα, είναι και η κεντρική Ελλάδα. Δεν είναι μόνο οι τουριστικές περιοχές. Σας τα είπε ο εκπρόσωπος των ιδιοκτητών τουριστικών λεωφορείων. Θέλουν να ενσκήψετε στο πρόβλημά τους και να υπάρξει ένα σχέδιο τουριστικής ανάπτυξης, προσαρμοσμένο στις καινούργιες συνθήκες.

Σε καμμία περίπτωση δεν λύνει το πρόβλημα των τουριστικών λεωφορείων η ρύθμιση που φέρνετε. Έχει πολλά άρθρα. Βλέπω ότι δεν έχω χρόνο, αλλά τοποθετήθηκα σε αυτά στην επιτροπή, αναλυτικά.

Θα περάσω στα άρθρα που αφορούν τους εργαζόμενους στα ναυπηγεία Σκαραμαγκά. Μας είπατε αν θέλουμε να πληρωθούν οι εργαζόμενοι, να ψηφίσουμε τις ρυθμίσεις που φέρνετε. Ξεχνάτε ότι ζητήσατε από τους εργαζόμενους να παραιτηθούν από δικαστικά βεβαιωμένες, δεδουλευμένες αποδοχές τους δύο ετών, για να μπορέσουν να πάρουν μόνο το 50% όσων τους οφείλετε. Ξεχνάτε ότι οι εργαζόμενοι αυτοί είναι αντιμέτωποι με ομαδικές απολύσεις. Δημιουργείτε καινούργιες υποχρεώσεις, αποζημιώσεις απόλυσης, θέλετε να πληρώσετε αυτές και να παραιτηθούν εργαζόμενοι από δεδουλευμένες αποδοχές για τις οποίες έχουν κάνει κατάσχεση. Και τους λέτε είτε θα παραιτηθείτε από την κατάσχεση σας, για να πάρετε τα μισά από όσα σας χρωστάμε είτε δεν θα πάρετε τίποτα.

Έχουμε καταθέσει μια τροπολογία που δίνει λύση και στο πρόβλημα εκατόν εξήντα εργαζομένων του τροχαίου υλικού των ναυπηγείων, αλλά και στο ίδιο πρόβλημα που αντιμετωπίζουν πολλοί άλλοι εργαζόμενοι σε πολλές επιχειρήσεις που βρίσκονται υπό ειδική εκκαθάριση. Σας ζητούμε να κάνετε δεκτή την τροπολογία αυτή, για να μπορέσουν κι αυτοί οι άνθρωποι να πληρωθούν. Και σε αυτούς οφείλετε να ενσκήψετε στο πρόβλημα τους και δεν πρέπει να τους βάλετε στην άκρη. Εκατόν εξήντα εργαζόμενοι και πολλοί άλλοι εργαζόμενοι σε άλλες επιχειρήσεις.

Αν θέλετε λοιπόν, να μας ρωτάτε αν θέλουμε να πάρουν τα χρήματα οι εργαζόμενοι για να δημιουργήσετε εντυπώσεις, σας ρωτάω κι εγώ αν θα κάνετε δεκτή την τροπολογία του ΣΥΡΙΖΑ. Ελπίζω να την κάνετε. Άλλως να τοποθετηθείτε γιατί δεν γίνεται δεκτή και όχι να σιωπήσετε για ακόμη μία φορά.

Κλείνοντας, στη δύση της κυβερνητικής σας θητείας, κύριε Υπουργέ, συνεχίζετε να νομοθετείτε προς όφελος της συντριπτικής μειοψηφίας του ελληνικού λαού.

Η μεγάλη, λοιπόν, πλειοψηφία η οποία το βλέπει και το αντιλαμβάνεται αυτό θα σας δώσει την απάντησή σας πολύ σύντομα στις εκλογές, οι οποίες, από ό,τι φαίνεται και από αυτό το νομοσχέδιο αλλά και από την πληθώρα νομοσχεδίων που φέρνετε άρον-άρον προς ψήφιση στο ελληνικό Κοινοβούλιο τις τελευταίες δέκα ημέρες, δεν θα αργήσουν να γίνουν και δεν θα αργήσετε κι εσείς να πάρετε την απάντησή σας.

Ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Και εμείς ευχαριστούμε, κυρία συνάδελφε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα ένας μαθητές και μαθήτριες και πέντε εκπαιδευτικοί συνοδοί τους από το 3ο Δημοτικό Σχολείο Νέας Ιωνίας.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Παρακαλώ να κλείσει το σύστημα της ηλεκτρονικής εγγραφής των ομιλητών.

Τον λόγο έχει τώρα η ειδική αγορήτρια του Κινήματος Αλλαγής κ. Αντωνία Αντωνίου.

**ΑΝΤΩΝΙΑ (ΤΟΝΙΑ) ΑΝΤΩΝΙΟΥ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, οι νομοθετικές πρωτοβουλίες μιας κυβέρνησης αξιολογούνται πάντα και υπό το πρίσμα της επικαιρότητας. Φαίνεται λοιπόν ότι το νομοσχέδιο που συζητάμε σήμερα έχει στις περισσότερες διατάξεις του ένα έντονο προεκλογικό άρωμα.

Πριν αναφερθώ όμως στο νομοσχέδιο, θα ανοίξω μια παρένθεση για να σχολιάσω μια δήλωση του Υπουργού Οικονομικών η οποία έχει επίσης έντονο προεκλογικό χαρακτήρα. Αναφέρομαι στο δήθεν αυστηρό μήνυμα της Κυβέρνησης προς τις τράπεζες, με αφορμή τη διαρκώς αυξανόμενη διαφορά ανάμεσα στα επιτόκια των δανείων και στα παγωμένα επιτόκια των καταθέσεων.

Όμως αυτό το προεκλογικό μήνυμα δεν έχει αποδέκτες τις τράπεζες. Είναι ένα επικοινωνιακό πυροτέχνημα το οποίο έχει ξεκάθαρα αποδέκτες τους ψηφοφόρους τους οποίους η Κυβέρνηση αντιμετωπίζει σαν λωτοφάγους, αφού η Κυβέρνηση της Νέας Δημοκρατίας δεν χάλασε ούτε ένα χατίρι στους τραπεζίτες και τους μεγαλομετόχους των τραπεζών και των funds.

Από την πρώτη μέρα της διακυβέρνησής της –θυμίζω- η Κυβέρνηση της Νέας Δημοκρατίας:

Πρώτον, αποτέλεσε τον εργολάβο εκτέλεσης του σχεδίου «ΗΡΑΚΛΗΣ» του οποίου, βεβαίως, αρχιτέκτονας ήταν ο ΣΥΡΙΖΑ, μέσα από τον οποίο, με εγγυήσεις του δημοσίου ύψους 20 δισεκατομμυρίων ευρώ, οι τράπεζες μεταφέρουν τα δάνεια στα funds.

Δεύτερον, επέτρεψε να γίνει η ανακεφαλαιοποίηση της Τράπεζας Πειραιώς με σκανδαλώδη ζημία για το δημόσιο και τους ιδιώτες μικρομετόχους προς όφελος συγκεκριμένων μεγαλομετόχων.

Τρίτον, αποτελείωσε πλήρως το πλαίσιο προστασίας του νόμου του ΠΑΣΟΚ του 2010 για την προστασία της πρώτης κατοικίας και θεσμοθέτησε τον Πτωχευτικό Κώδικα-λαιμητόμο.

Τέταρτον, θεσμοθέτησε έναν εξωδικαστικό μηχανισμό εξίσου αποτυχημένο με αυτόν του ΣΥΡΙΖΑ.

Πέμπτον, ανέθεσε εν λευκώ, κατά την πανδημία, στις τράπεζες τη διαχείριση σημαντικών κρατικών πόρων με αποτέλεσμα μεγάλο μέρος τους να δοθεί σ’ αυτούς που δεν είχαν ανάγκη και να αυξηθούν οι καταθέσεις στις ίδιες τις τράπεζες.

Έκτον, επιτρέπει στις τράπεζες να αποκομίζουν υπερκέρδη από τη διεύρυνση της διαφοράς μεταξύ επιτοκίων χορηγήσεων και καταθέσεων και από τις προκλητικές προμήθειες σε κάθε συναλλαγή με το κοινό και όχι, κυρίως, από υγιείς δραστηριότητες.

Και τώρα λέτε ότι στέλνετε αυστηρά μηνύματα και τελεσίγραφα. Ποιον νομίζετε ότι κοροϊδεύετε; Νομίζετε ότι οι συμπολίτες μας, οι οποίοι υφίστανται τις αρνητικές συνέπειες από την αύξηση των επιτοκίων δεν καταλαβαίνουν; Αυτοί που νιώθουν την απειλή των τραπεζών και των funds για τη διενέργεια πενήντα χιλιάδων πλειστηριασμών κατοικίας μέσα στη χρονιά που έρχεται, νομίζετε ότι ανακουφίζονται με τους ψευτο-λεονταρισμούς σας;

Αυτή η θεατρική παράσταση έχει και άλλους συντελεστές. Οι τραπεζίτες διαπραγματεύονται –λέει- δήθεν σκληρά και γι’ αυτό συζητάνε μόνο την επιδότηση δόσεων περιοριστικά για μερικές χιλιάδες δανειολήπτες που φυσικά τους συμφέρει.

Πρόκειται για κακοπαιγμένο έργο που δεν πουλάει εισιτήρια, κύριοι Υπουργοί, γιατί είναι φανερό ότι η Κυβέρνηση της Νέας Δημοκρατίας δεν τολμά να θίξει αυτούς που στηρίζει ενεργά και προκλητικά σε κάθε ευκαιρία. Διότι από τη μία ο κ. Σταϊκούρας στέλνει μηνύματα κι από την άλλη ο κ. Σκυλακάκης αναθέτει πάλι εν λευκώ την αξιολόγηση των επενδυτικών σχεδίων για τα δάνεια του Ταμείου Ανάκαμψης και διαθέτει όλους τους δανειακούς πόρους του Ταμείου Ανάκαμψης μέσα από το τραπεζικό σύστημα, ώστε να ευνοήσουν, κατά βούληση, τους μεγάλους πελάτες τους με χαμηλότοκα δάνεια, όπως αποδεικνύεται και από τις σαράντα μία πρώτες εγκρίσεις δανείων που δόθηκαν και, φυσικά, καμμία μέριμνα για τις μικρές και μεσαίες επιχειρήσεις.

Είναι συντριπτική η σύγκριση με την ισπανική κυβέρνηση η οποία προχωράει σε έκτακτη φορολογία στα υπερκέρδη των τραπεζών για να γίνουν νέες παρεμβάσεις στήριξης της κοινωνίας. Πιέζει, όμως, παράλληλα και δημόσια για ουσιαστικά μέτρα στήριξης των δανειοληπτών με μείωση επιτοκίων, παράταση εξόφλησης και πλαφόν μηνιαίας δόσης.

Όμως, θέλω να πω ότι σήμερα οι διοικήσεις των τραπεζών είναι επιεικώς απαράδεκτες. Σε κάθε δυσκολία τους, εδώ και δεκαπέντε χρόνια, στηρίχθηκαν με χρήματα του ελληνικού λαού με εγγυήσεις, ανακεφαλαιοποιήσεις, αναβαλλόμενο φόρο και άλλες ακόμα ρυθμίσεις, όμως, αρνούνται να το ανταποδώσουν ακόμη και στους πιο ευάλωτους από την κρίση. Ενισχύθηκαν με 50 δισεκατομμύρια ευρώ ρευστότητα από την Ευρωπαϊκή Κεντρική Τράπεζα για να στηρίξουν την οικονομία στο σύνολό της και αυτοί δανείζουν τους μεγάλους και ισχυρούς.

Σήμερα αυξάνουν μόνο τα επιτόκια χορηγήσεων, αλλά συνεχίζουν με τα σχεδόν μηδενικά επιτόκια καταθέσεων απαξιώνοντας τις καταθέσεις των πολιτών. Μέχρι πριν από λίγους μήνες σκέφτηκαν ακόμα και τη διανομή μπόνους στα τραπεζικά στελέχη από την κρατικά επιδοτούμενη κερδοφορία εις βάρος του λαού μας, την ώρα μιας μεγάλης κρίσης που θίγει το βιοτικό επίπεδό του.

Το ΠΑΣΟΚ – Κίνημα Αλλαγής δεν ζητάει να βουλιάξουν οι τράπεζες ούτε φυσικά, να χαριστούν δάνεια στους στρατηγικούς κακοπληρωτές. Ζητάμε, όμως, από την Κυβέρνηση να σταματήσει να παριστάνει το δήθεν αγανακτισμένο παρατηρητή και να περάσει σε πράξη και να μην τολμήσει ο Υπουργός Οικονομικών να μας πει ότι λαϊκίζουμε.

Στο ΠΑΣΟΚ – Κίνημα Αλλαγής συγκρουστήκαμε με το τραπεζικό κατεστημένο και με την τρόικα για τους όρους ανακεφαλαιοποίησης των τραπεζών. Είναι μια σύγκρουση που προκάλεσε μια λυσσαλέα συστημική επίθεση εναντίον μας, μια επίθεση που μας πλήγωσε βαθιά, γιατί έγινε με τα πιο ύπουλα όπλα. Όμως, επιβιώσαμε και είμαστε σήμερα εδώ με στεντόρεια φωνή για να υπερασπιστούμε το δίκαιο και το αυτονόητο.

(Χειροκροτήματα από την πτέρυγα του Κινήματος Αλλαγής)

Ζητάμε από την Κυβέρνηση να μην επιτρέπει να σπάνε τράπεζες και funds τις πόρτες των πολιτών για να τους βγάλουν από τα σπίτια τους όταν αποδεδειγμένα δεν μπορούν να ανταποκριθούν, μέσα στην κρίση, στις αυξανόμενες δόσεις των δανείων.

Ζητάμε από την Κυβέρνηση να φορολογήσει τα υπερκέρδη τους με έκτακτη εισφορά, στο μέτρο που οφείλονται στο άνοιγμα της διαφοράς των επιτοκίων χορηγήσεων-καταθέσεων, ώστε με πρόσθετους πόρους να στηρίξει τα ελληνικά νοικοκυριά.

Το ΠΑΣΟΚ – Κίνημα Αλλαγής προχώρησε εκ νέου και στην κατάθεση τροπολογίας στη Βουλή για την προστασία της πρώτης κατοικίας των αδύναμων δανειοληπτών στα πρότυπα του νόμου του ΠΑΣΟΚ του 2010.

Με τις προτάσεις μας: Προστατεύεται πλήρως η πρώτη κατοικία των δανειοληπτών, μόνο των αποδεδειγμένα αδυνάτων οφειλετών. Καθορίζεται η δυνατότητα με δικαστική απόφαση χαμηλότερων δόσεων και ορίζεται σταθερό και χαμηλό επιτόκιο για τις ρυθμίσεις.

Προβλέπεται η επιδότηση από το δημόσιο των δόσεων αποπληρωμής για οικονομικά αδύναμους και για συγκεκριμένη χρονική περίοδο. Κατοχυρώνεται η προστασία της αγροτικής ακίνητης περιουσίας και της κύριας κατοικίας για όλα τα επαγγέλματα, συμπεριλαμβανομένων των εμπόρων. Δίνεται οριστική λύση στους δανειολήπτες σε ελβετικό φράγκο που βιώνουν αυτό που βιώνουν οι άλλοι δανειολήπτες εδώ και μια δεκαετία.

Κύριε Υπουργέ, κάντε μια παρέμβαση. Σε άλλες χώρες της Ευρωπαϊκής Ένωσης έχει γίνει, σε εμάς πάλι καμμία. Αυτές, κύριε Υπουργέ, είναι οι προτάσεις μας, αυτές είναι οι δεσμεύσεις μας προς τους αδύναμους συμπολίτες μας.

Και έρχομαι τώρα στο νομοσχέδιο. Υπάρχουν μία σειρά από φορολογικές ρυθμίσεις, που είναι σε μεγάλο βαθμό εύλογες και εμείς δεν έχουμε λόγο να τις απορρίψουμε. Ωστόσο θέλουμε, κύριοι της Κυβέρνησης, διευκρινίσεις για την πρόσθετη πράξη που υπογράφηκε στις 23 Νοεμβρίου 2022, με την οποία τροποποιείται το νέο συνυποσχετικό μεταξύ του ελληνικού δημοσίου και της ναυτιλιακής κοινότητας, που κυρώθηκε με το άρθρο 56 του ν.4607/2019. Η πράξη αυτή συμφωνείτε ότι θα αυξήσει την εισφορά από 40 σε 60 εκατομμύρια ευρώ. Θέλουμε, όμως, ξεκάθαρες απαντήσεις για το πώς ακριβώς επιτυγχάνεται η αύξηση του αντικειμένου του φόρου, ώστε να αυξηθούν τα έσοδα τη στιγμή που στο συνυποσχετικό προβλέπεται η ελάττωση του συντελεστή οικειοθελούς παροχής από 10% σε 5%.

Ποια στοιχεία λάβατε υπ’ όψιν που σας καθιστούν βέβαιους ότι τα εισοδήματα από την υπεραξία, από την πώληση μετοχών των ως άνω πλοιοκτητριών εταιρειών θα εισφέρουν τόσα πλεονάζοντα έσοδα; Και επιπλέον θέλουμε ξεκάθαρη απάντηση στο γιατί επιλέξατε ότι θα πρέπει να συνυπογράψουν τα μέλη της ναυτιλιακής κοινότητας, σε ένα ποσό που αντιστοιχεί στο 90% του συνόλου της χωρητικότητας των πλοίων, ώστε να ενεργοποιηθεί η ρήτρα συλλογικής δέσμευσης της πρόσθετης πράξης, γιατί όχι ένα μικρότερο ποσοστό.

Και για το άρθρο 7 θέλουμε δύο απαντήσεις. Πρώτον, τι υπαγόρευσε τις προϋποθέσεις ένταξης σε φόρο χωρητικότητας βάσει χρόνου ταξιδιού για τους φορείς εμπορικής εκμετάλλευσης των πλοίων, όπως οι ναυλωτές που παρέχουν υπηρεσίες μεταφορών με πλήρη εξοπλισμένα και στελεχωμένα πλοία άλλων εταιρειών;

Δεν μας αρκεί η γενικόλογη αιτιολογία της εναρμόνισης της χώρας μας με τις σχετικές συστάσεις της Γενικής Διεύθυνσης Ανταγωνισμού της Ευρωπαϊκής Επιτροπής για τον τρόπο εφαρμογής του φόρου χωρητικότητας στην Ελλάδα. Θέλουμε τεκμηριωμένη απάντηση γι’ αυτό το θέμα, γιατί το Γενικό Λογιστήριο του Κράτους στην έκθεσή του αναφέρει ότι ειδικά αυτή η διάταξη επιφέρει ετήσια μείωση των εσόδων.

Έρχομαι τώρα στο άρθρο 37 και 38. Εδώ θα ήθελα, επίσης, μία ξεκάθαρη απάντηση σε ένα ακόμα θέμα. Για ποιον λόγο καταργείτε, κύριε Υπουργέ, τις διατάξεις που αφορούν σε δαπάνες μετακίνησης και διαμονής εκτός έδρας των μελών του διοικητικού συμβουλίου του Συνδέσμου Κοινωνικών Λειτουργών Ελλάδας, καθώς και των μελών των περιφερειακών συμβουλίων του Συνδέσμου Κοινωνικών Λειτουργών Ελλάδας;

Ο σύνδεσμος μπορεί να έχει τη μορφή νομικού προσώπου δημοσίου δικαίου, αλλά ούτε τον χρηματοδοτείτε από την κεντρική διοίκηση ούτε φορέας της γενικής κυβέρνησης είναι. Έχει δικά του έσοδα, ενώ ανάλογες διατάξεις ισχύουν σε άλλες περιπτώσεις φορέων.

Σε τι αποσκοπεί αυτή η διάταξη; Δηλαδή, με τα δικά τους λεφτά μετακινούνται και εσείς τους απαγορεύεται. Γιατί τους τιμωρείτε; Και, μάλιστα, τους κοινωνικούς λειτουργούς που έπρεπε να τους έχουμε στηρίξει, να έχουμε περισσότερες δομές και μιλάω με αφορμή την επικαιρότητα. Εσείς αυτή τη στιγμή νομοθετείτε εις βάρος σας, χωρίς να καταλαβαίνουν και να καταλαβαίνουμε το λόγο.

Εμείς πιστεύουμε ότι πρέπει να αποσύρετε αυτές τις διατάξεις και καλό θα ήταν να μας απαντήσετε για να καταλάβουμε και εμείς τον λόγο που νομοθετείτε με αυτόν τον τρόπο.

Πριν αναφερθώ στις αυτοδιοικητικές διατάξεις του νομοσχεδίου θα ήθελα να πω ότι η αυτοδιοίκηση γίνεται ένα ακόμα βατερλό της κακής νομοθέτησης που εφαρμόζει συστηματικά η Κυβέρνηση Μητσοτάκη. Οι κεντρικές επιλογές της καταρρέουν με κρότο η μία μετά από την άλλη, γιατί όσο και να ξεβολεύει την Κυβέρνηση της Νέας Δημοκρατίας, αλλά και παλαιότερα την κυβέρνηση του ΣΥΡΙΖΑ, υπάρχουν ακόμη δικαστές στην Αθήνα, κύριοι συνάδελφοι.

Αυτό το λέω, γιατί οι διατάξεις που έφερε η Νέα Δημοκρατία το 2019 με σκοπό να αλλάξει τη σύνθεση και τις αρμοδιότητες των Οικονομικών Επιτροπών και των Επιτροπών Ποιότητας Ζωής των Δήμων, ώστε σε αυτές να έχουν την πλειοψηφία οι παρατάξεις των δημάρχων, κρίθηκαν αντισυνταγματικές από την ολομέλεια του Συμβουλίου της Επικρατείας. Με την απόφαση του το Συμβούλιο της Επικρατείας στην ουσία θέτει ζήτημα νομιμότητας των μέχρι σήμερα αποφάσεων και πράξεων των Οργανισμών Τοπικής Αυτοδιοίκησης.

Τελικά, το νομοθέτημα της Νέας Δημοκρατίας, που θέλησε να επιβάλει πρακτικές αντίθετες με το Σύνταγμα, τινάζει πλέον στον αέρα μία ολόκληρη αυτοδιοικητική θητεία με ασύλληπτες συνέπειες. Το ΠΑΣΟΚ σας είχε προειδοποιήσει, όπως και τα άλλα κόμματα της Αντιπολίτευσης, αλλά δεν θέλατε να δείτε κατάματα τη νομική πραγματικότητα. Προκαλέσατε χάος στην αυτοδιοίκηση, κύριοι της Κυβέρνησης και πρέπει να βρείτε άμεσα λύσεις.

Εσείς, όμως, μέσα σε αυτό τον αυτοδιοικητικό Αρμαγεδδώνα που δημιουργήσατε, έρχεστε τώρα να εξευμενίσετε τους αιρετούς σε προσωπικό επίπεδο, βελτιώνοντας το νομικό πλαίσιο για τις εκτός έδρας μετακινήσεις τους με το άρθρο 42 και σε θεσμικό επίπεδο με μια αύξηση των ανώτατων ποσών που μπορούν κατ’ έτος να μεταβιβάζονται ως κεντρικοί αυτοτελείς πόροι από τον κρατικό προϋπολογισμό στους δήμους και στις περιφέρειες, ποσά που ούτως ή άλλως είναι ονομαστικά, ενώ τα πραγματικά ποσά που αποδίδονται στους ΟΤΑ είναι αρκετά χαμηλότερα.

Έρχομαι στο άρθρο 49. Εδώ χρειάζεται μια απάντηση, γιατί με τη διάταξη αυτή καθίσταται πλέον το ΤΑΙΠΕΔ μόνος και κύριος αρμόδιος για την αξιοποίηση όλου του δημόσιου χώρου στην Καραθώνα της Αργολίδας χωρίς κανένα νομικό εμπόδιο και χωρίς ο Δήμος Ναυπλίου να έχει τον οποιονδήποτε λόγο. Τρία χρόνια μετά από την υποτιθέμενη έξοδο της χώρας μας από τα μνημόνια συνεχίζετε να μεταφέρετε περιουσιακά στοιχεία στο Υπερταμείο, ό,τι δεν πρόλαβε να εντάξει ο ΣΥΡΙΖΑ, το εντάσσει η Νέα Δημοκρατία.

Κλείνω με ένα ακόμα αυτοδιοικητικό θέμα που περιλαμβάνεται στην πρώτη τροπολογία που καταθέσατε και αφορά στο έργο για τη λεγόμενη αθηναϊκή ριβιέρα. Και εδώ θέλω να παρουσιάσω το απίστευτο αλαλούμ που υπάρχει με τα περιβόητα έργα του Ταμείου Ανάκαμψης και ειδικά για ένα έργο, το οποίο έχει δυνητικά τεράστια προστιθέμενη αξία για τους κατοίκους της περιοχής, αλλά και για τους επισκέπτες της Αττικής, αφού πρόκειται επί της αρχής για μια σημαντική παρέμβαση, η οποία συνδέεται και με την επένδυση του Ελληνικού, αλλά και με την ανάπλαση του Φαληρικού Όρμου.

Για μια ακόμα φορά, όμως, φαίνεται ότι ένα έργο που έχει ήδη ενταχθεί στο Ταμείο Ανάκαμψης από τον κ. Σκυλακάκη στις 22-10-22 χρειάζεται εκ των υστέρων νομοθετικές διευθετήσεις σχετικά με τη λειτουργία και τη συντήρηση του και φυσικά, ρυθμίσεις με τροπολογία για να μην πληροφορηθούν οι τοπικές κοινότητες, οι δημοτικές αρχές έξι δήμων από την Καλλιθέα έως το δήμο Βάρης - Βούλας- Βουλιαγμένης, να μην μάθουν, ότι παραγκωνίζονται πλήρως, καθώς θα παραχωρηθεί στην περιφέρεια ένα ad hoc δικαίωμα χρήσης αιγιαλού και παραλίας με έκταση που θα καθορίζεται από τους Υπουργούς Οικονομικών, Περιβάλλοντος και Ενέργειας. Εδώ περιμένουμε να μας απαντήσετε τι ακριβώς γίνεται με τον αιγιαλό. Αυτό είναι και το αίτημα των δημάρχων για να καταλάβουν τη δική σας τροπολογία.

Πολύ φοβάμαι, όμως, αγαπητοί Υπουργοί, επειδή η αθηναϊκή ριβιέρα είναι ένα σχέδιο και μία πρόταση και ένα όραμα της κυβέρνησης ΠΑΣΟΚ, το οποίο το πήρατε και εσείς και ακόμα να το υλοποιήσετε, μη γίνει ένα δεύτερο Μοσχάτο .Και μιλώ για το έργο που αφορά στους κατοίκους της Καλλιθέας και του Μοσχάτου, ένα έργο που έπρεπε ήδη να έχει ολοκληρωθεί η πρώτη φάση το 2019, δεν έχει ακόμη παραδοθεί και τώρα δεν έχει ξεκινήσει καν η δεύτερη φάση και εμπαίζονται οι πολίτες, γιατί ακόμη δεν έχετε ξεκαθαρίσει από πού θα είναι οι πόροι. Η περιφέρεια, στην Κυβέρνηση, η Κυβέρνηση στην περιφέρεια! Και, τελικά, το μόνο που έχετε καταφέρει είναι να έχετε αγανακτήσει με την ανεπάρκειά σας τους κατοίκους και της Καλλιθέας, αλλά κυρίως του Μοσχάτου - Ταύρου, διότι το μόνο που βλέπουν είναι να έχει αποκοπεί ο δήμος τους από την παραλία, να μην έχει ολοκληρωθεί το έργο και να υπάρχουν ένα βουνό μπάζα μπροστά από την πόλη. Μιλάμε για ένα τεράστιο περιβαλλοντικό πρόβλημα που υποβαθμίζει την ποιότητα ζωής.

Κύριε Υπουργέ, κλείνω λέγοντας ότι καλό είναι να προσέχετε τις τοποθετήσεις και τις παρεμβάσεις των Βουλευτών του ΠΑΣΟΚ και του Κινήματος Αλλαγής. Επειδή δεν λαϊκίζουμε και έχουμε μια τεράστια εμπειρία και στα δημόσια έργα, που έχουμε αποδείξει ότι είμαστε η κυβέρνηση των μεγάλων έργων ως ΠΑΣΟΚ, και επειδή είμαστε και το κόμμα της τοπικής αυτοδιοίκησης, καλό είναι όταν νομοθετείτε να μας ακούτε, γιατί τελικά οι ίδιες νομοθετικές πρωτοβουλίες σάς οδηγούν σε αδιέξοδα που μετά τρέχετε και δεν φτάνετε.

Σας ευχαριστώ πολύ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Χαράλαμπος Αθανασίου)**: Κι εγώ ευχαριστώ, κυρία Αντωνίου.

Κυρίες και κύριοι συνάδελφοι, έχω την τιμή να ανακοινώσω στο Σώμα το δελτίο των επίκαιρων ερωτήσεων της αυριανής ημέρας, Τετάρτης.

Α. Επίκαιρες Ερωτήσεις Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 232/1-12-2022 επίκαιρη ερώτηση της Βουλευτού Ηλείας της Νέας Δημοκρατίας κ. Διονυσίας - Θεοδώρας Αυγερινοπούλου προς τον Υπουργό Αγροτικής Ανάπτυξης και Τροφίμων, με θέμα: «Στήριξη της παραγωγής της σταφίδας, των καλλιεργητών, της εξωστρέφειας και εξαγωγής του προϊόντος».

2. Η με αριθμό 244/2-12-2022 επίκαιρη ερώτηση της Βουλευτού Καστοριάς του Συνασπισμού Ριζοσπαστικής Αριστεράς κ. Ολυμπίας Τελιγιορίδου προς τον Υπουργό Αγροτικής Ανάπτυξης και Τροφίμων, με θέμα: «Αίτημα για απευθείας ανάθεση για τον πηγαίο κώδικα της ενιαίας αίτησης ενίσχυσης έτους 2022».

3. Η με αριθμό 255/5-12-2022 επίκαιρη ερώτηση του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς τον Υπουργό Αγροτικής Ανάπτυξης και Τροφίμων, με θέμα: «Να συμπεριληφθούν στην ενίσχυση λιπασμάτων όλες οι γεωργικές εκμεταλλεύσεις, οι νέοι αγρότες, καθώς και οι ετεροεπαγγελματίες».

Β. Επίκαιρες Ερωτήσεις Δεύτερου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 256/5-12-2022 επίκαιρη ερώτηση του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς τον Υπουργό Αγροτικής Ανάπτυξης και Τροφίμων, με θέμα: «Άμεσες διορθώσεις στις ενιαίες δηλώσεις καλλιέργειας - σε αδιέξοδο αμπελοκαλλιεργητές και ελαιοπαραγωγοί».

ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

1. Η με αριθμό 101/5-10-2022 ερώτηση του Βουλευτή Ηρακλείου του Συνασπισμού Ριζοσπαστικής Αριστεράς κ. Χαράλαμπου (Χάρη) Μαμουλάκη προς τον Υπουργό Αγροτικής Ανάπτυξης και Τροφίμων, με θέμα: «Πρόγραμμα “Ύδωρ 2.0”: Ποια είναι η πρόοδος ωρίμανσης των είκοσι ενός αρδευτικών έργων και σε ποιες περιφερειακές ενότητες αφορούν;».

Στη συνέχεια, τον λόγο έχει η ειδική αγορήτρια του Κομμουνιστικού Κόμματος Ελλάδας κ. Διαμάντω Μανωλάκου.

Κυρία Μανωλάκου, έχετε τον λόγο.

**ΔΙΑΜΑΝΤΩ ΜΑΝΩΛΑΚΟΥ:** Το φορολογικό νομοσχέδιο μαζί με τις τροπολογίες αποτελούν ακόμα μία αντιλαϊκή - αντεργατική επίθεση, αφού περιέχει την κορυφαία πρόκληση κοροϊδίας της εθελοντικής φορολογίας του πιο σκληρού, του πιο εκμεταλλευτικού, κερδοφόρου και κοσμοπολίτικου κεφαλαίου, του εφοπλιστικού. Γιατί, όπως είπε ξεκάθαρα ο κύριος Υπουργός, έτσι διαφυλάσσεται η ανταγωνιστικότητα της ελληνικής ναυτιλίας, βέβαια, από τις «πλάτες» της στυγνότερης εκμετάλλευσης των ναυτεργατών και τις φοροαπαλλαγές από όλες τις κυβερνήσεις.

Έτσι, με ένα νέο συνυποσχετικό εθελοντικής φορολόγησης μεταξύ Κυβέρνησης - εφοπλιστών θα δίνουν, αν θέλουν, μισό ψίχουλο δήθεν για φόρο και εσείς θα συνεχίζετε να τους μπουκώνετε με καρβέλια που τα στερείτε από χιλιάδες ανθρώπους της φτωχολογιάς.

Δίνετε συνέχεια στην ωμή κοροϊδία με τη λεγόμενη «εισφορά του εφοπλιστικού κεφαλαίου», ώστε να κρυφτούν τα ληστρικά προνόμια που αυτό απολαμβάνει διαχρονικά από τις κυβερνήσεις Νέας Δημοκρατίας, ΣΥΡΙΖΑ, ΠΑΣΟΚ, με επιδοτήσεις, ζεστό χρήμα, πάνω από πενήντα φοροαπαλλαγές και διευκολύνσεις, το αφορολόγητο πετρέλαιο, την πρόσφατη αναστολή των χρεών μέχρι το 2025 και ούτω καθεξής.

Έτσι, οι εφοπλιστές υπόσχονται ότι θα δώσουν περίπου 60 εκατομμύρια ευρώ, που αντιστοιχούν στο 5% των εισαγόμενων μερισμάτων. Το αποφάσισαν στη γενική τους συνέλευση τον περασμένο Ιούλιο. Και όμως, κάθε χρόνο τους μπουκώνετε με εκατοντάδες εκατομμύρια ευρώ για τις άγονες γραμμές και το μεταφορικό ισοδύναμο, ποσά που δεν εκχωρούνται, δεν κατάσχονται, δεν παρακρατούνται, δεν συμψηφίζονται με οφειλές σε δημόσιο και ασφαλιστικά ταμεία. Είναι νόμος του 2018 επί ΣΥΡΙΖΑ. Δεν ισχύει, όμως, το ίδιο για τα λαϊκά νοικοκυριά και ας βάζουν οι εφοπλιστές τσουχτερές τιμές στα εισιτήρια των πλοίων.

Ακόμα, επιδοτήσεις για την ενεργειακή κρίση και ας έχουν αφορολόγητο πετρέλαιο, όταν την ίδια ώρα τα περισσότερα σπίτια λαϊκών οικογενειών δεν έχουν να ζεσταθούν. Επίσης, αποζημιώσεις για τον COVID και ούτω καθεξής.

Όσον αφορά στην κερδοφορία τους, στα ύψη! Χαρακτηριστικά, πλοία με ελληνική σημαία ναυλώνονται για ένα ταξίδι για 400.000 δολάρια την ημέρα -και θα ανέβει και άλλο-, για να φορτώσουν αμερικανικό, πανάκριβο και ρυπογόνο LNG προς την Ευρώπη.

Βέβαια, ανάλογο συνυποσχετικό είχε υπογραφεί και στη συγκυβέρνηση Νέας Δημοκρατίας - ΠΑΣΟΚ, που προέβλεπε ότι στην τριετία 2014-2016 οι εφοπλιστές θα κατέβαλλαν περίπου 140 εκατομμύρια ευρώ τον χρόνο. Το 2019 η κυβέρνηση ΣΥΡΙΖΑ μείωσε τον συντελεστή από το 15% στο 10%. Ωστόσο, και από αυτά ένα μέρος τους, δεκάδες εκατομμύρια, δεν τα έδωσαν οι εφοπλιστές, γιατί δεν υπήρχε ο μηχανισμός, όπως ειπώθηκε από τον Υφυπουργό και τον Υπουργό Οικονομικών, και δεν διαψεύστηκε από τον ΣΥΡΙΖΑ.

Και από την εισηγήτρια της Αξιωματικής Αντιπολίτευσης στην επιτροπή εκφράστηκε η συμφωνία της με την κοροϊδία της νέας οικειοθελούς παροχής. Και μάλιστα, όπως είπε, είναι διατεθειμένη ακόμη και να το υπερψηφίσει, αρκεί ο συντελεστής να μείνει στο 10% για τα εισοδήματα επί μερισμάτων πλοιοκτητριών εταιρειών που εισάγονται στην Ελλάδα.

Βέβαια, είναι αντίφαση και κοροϊδία όταν στις αρχές της χρονιάς του 2022 όλοι μαζί, Νέα Δημοκρατία, ΣΥΡΙΖΑ, ΠΑΣΟΚ, ψηφίσατε από κοινού τη σύμβαση Ελλάδας – Σιγκαπούρης που περιείχε ότι η φορολογία των ανωνύμων εταιρειών θα είναι 5% στο πρότυπο της σύμβασης του ΟΟΣΑ. Άρα, έχετε ήδη συμφωνήσει.

Τελικά, εμπαίζετε τον ελληνικό λαό όταν δήθεν ξιφομαχείτε για τη φτώχεια και τα βάσανα του λαού. Μαζί φοροαπαλλάσσετε και ταυτόχρονα επιδοτείτε με ζεστό χρήμα τους επιχειρηματικούς ομίλους. Προωθείτε τους μαζικούς ηλεκτρονικούς πλειστηριασμούς, ποινικοποιώντας, μάλιστα, τη διαμαρτυρία, ενισχύετε τους ομίλους των ΑΠΕ, εξασφαλίζοντας αμύθητα κέρδη και ενεργειακή φτώχεια για τον λαό και μια σειρά άλλα.

Συνεπώς, αυτό που δέχεστε ως εθελούσια καταβολή εκ μέρους της ναυτιλιακής κοινότητας πρόκειται για φιλοδώρημα σε σχέση με τα μυθικά κέρδη των εφοπλιστών, που η αξία του στόλου τους υπολογίζεται περίπου στα 160 δισεκατομμύρια δολάρια.

Εξάλλου, στην εικοσαετία 2000-2020 αυξήθηκε κατά 126% η χωρητικότητά τους, αποτελώντας το 54% περίπου του ευρωπαϊκού στόλου και το 20% του παγκόσμιου.

Κι αν πάμε στο σήμερα, τα φορτία είναι χρυσάφι για τους εφοπλιστές στη σκιά του ιμπεριαλιστικού πολέμου στην Ουκρανία. Πραγματικά, χορό δισεκατομμυρίων έχουν στήσει.

Ακόμα, διεκδικούν δισεκατομμύρια, χοντρό, δηλαδή, μερίδιο από το Ταμείο Ανάκαμψης για την ανανέωση του ακτοπλοϊκού στόλου και εσείς, Νέα Δημοκρατία και ΣΥΡΙΖΑ, συμφωνείτε σε αυτό. Για τις ανάγκες του λαού, όπως σύγχρονα σχολεία, νοσοκομεία κ.λπ., δεν περισσεύουν χρήματα.

Και σε ό,τι αφορά στο άρθρο 107 του Συντάγματος, που κατοχυρώνει να μην πληρώνουν φόρο οι εφοπλιστές, στην αναθεώρηση του Συντάγματος το 2019 το Κομμουνιστικό Κόμμα Ελλάδας πρότεινε την κατάργηση αυτού του άρθρου. Το αρνηθήκατε όλοι μαζί παρέα, Νέα Δημοκρατία, ΣΥΡΙΖΑ, ΠΑΣΟΚ. Γιατί; Γιατί ενδιαφέρεστε για την ανάπτυξη του εφοπλιστικού κεφαλαίου.

Όλα αυτά αποτελούν πρόκληση για τους εργαζόμενους και τα λαϊκά στρώματα, που στενάζουν από την ακρίβεια και πληρώνουν το 95% των φόρων που συμπεριλαμβάνονται και οι συνταγματικά κατοχυρωμένες φοροαπαλλαγές των εφοπλιστών.

Ταυτόχρονα, τι έχουμε; Από Δεκέμβρη τα λαϊκά νοικοκυριά θα πληρώσουν 400 με 500 εκατομμύρια ευρώ ως επιπλέον τόκους στις δόσεις των δανείων τους εξαιτίας των απανωτών αυξήσεων στα επιτόκια, όταν πριν από τις αυξήσεις ένα στα τρία στεγαστικά δάνεια που είχαν ρυθμιστεί έχει ήδη κοκκινίσει εκ νέου. Στα κοράκια κατέληξαν επιπλέον δάνεια αξίας 8 δισεκατομμυρίων το πρώτο μόνο τρίμηνο αυτού του έτους.

Η γκάμα των εκβιασμών και πιέσεων που έχουν στη διάθεσή τους με τους νόμους της Νέας Δημοκρατίας, του ΣΥΡΙΖΑ και του ΠΑΣΟΚ είναι πραγματικά ανεξάντλητη για να αυγατίζουν τα κέρδη τους. Μόνο μία τράπεζα αναμένεται, στους επόμενους μήνες, να ρίξει στην αγορά σπίτια αξίας πάνω από 100 εκατομμύρια ευρώ. Αυτή είναι η σαπίλα και η βαρβαρότητα του καπιταλιστικού συστήματος που υπηρετείτε.

Εσείς, όμως, μέσα από αυτό το φορολογικό νομοσχέδιο τι κάνετε; Εκτός από τις φοροαπαλλαγές των εφοπλιστών, συνεχίζετε την αναστολή του ΦΠΑ στα ακίνητα κατασκευής από το 2006 και μετά. Θυμίζουμε ότι η πρώτη κατοικία εξαιρείται ΦΠΑ, συνεπώς κερδισμένος από την αναστολή είναι το κατασκευαστικό κεφάλαιο και ο κάθε μεγαλοεπενδυτής στα ακίνητα. Δηλαδή, γιγαντώνονται οι εταιρείες real estate και οι ιδιωτικές επενδύσεις. Ακόμα και το εφοπλιστικό κεφάλαιο επενδύει στο real estate, ειδικά τώρα που ανεβαίνουν οι τιμές των ακινήτων. Χάνει, όμως, το κράτος σε έσοδα γιατί τα χαρίζει.

Το ίδιο συμβαίνει και με την παράταση αναστολής για φόρο υπεραξίας από μεταβίβαση ακίνητης περιουσίας που είναι 15%. Χάνει έσοδα το κράτος, τα χαρίζει, για να κερδίζουν οι μεγαλοεπιχειρηματίες στην αγοραπωλησία ακινήτων. Σαν εργαλεία είχαν αποδώσει κερδοφορία. Τα παρατείνετε, λοιπόν, γιατί είναι κομμένα και ραμμένα στα συμφέροντα των επιχειρηματιών.

Και η παράταση αναστολής στο δημόσιο του 5% στα νοσήλια, στις μονάδες χρόνιας αιμοκάθαρσης, όμως, ευνοεί τους επιχειρηματίες αυτών των μονάδων. Πρόκειται για δωράκι με αναδρομική ισχύ, αφού εάν έχουν καταβληθεί θα συμψηφιστούν με οφειλές προς το δημόσιο.

Στους επιχειρηματικούς ομίλους χαρίζετε. Τη φτωχολογιά τη φοροληστεύετε!

Σε ό,τι αφορά στα ναυπηγεία Σκαραμαγκά και στους εργαζόμενους, έχουν κερδίσει τελεσίδικα πολλές δικαστικές αποφάσεις που τους δικαιώνουν. Οφείλετε, λοιπόν, να τους δώσετε όλες τις αποζημιώσεις και τα δεδουλευμένα τους και όχι να τα πετσοκόψετε. Εκβιάζονται να αποποιηθούν ένα σημαντικό μέρος από τα δεδουλευμένα τους και αυτό είναι ντροπή, γιατί έμπειρους τεχνίτες και επιστήμονες τους πετάτε στον δρόμο. Πολλοί είναι πάνω από πενήντα οκτώ ετών. Πού θα βρουν δουλειά; Απειλεί το Υπουργείο Εργασίας να υπογράψουν και να αποποιηθούν τουλάχιστον είκοσι πέντε μήνες, παρά τη δικαστική δικαίωσή τους. Διαφορετικά, λέτε, συμψηφισμός των χρημάτων με χρέη σε εφορία κ.λπ.. Είναι απάνθρωπο. Ακατάσχετα είναι μόνο τα εκατομμύρια που δίνετε ως επιδότηση στους εφοπλιστές. Ντροπή!

Επίσης, πρέπει να συμπεριληφθούν και να αποζημιωθούν και οι εργαζόμενοι στην εταιρεία «Τροχαίου Υλικού». Δούλεψαν εκεί. Υπάρχουν κι εδώ τελεσίδικες δικαστικές αποφάσεις, αφού ουσιαστικά εργοδότης ήταν τα «Ναυπηγεία Σκαραμαγκά».

Τελικά, εσείς δέχεστε τις δικαστικές αποφάσεις μόνο όταν είναι να βγουν παράνομες απεργιακές κινητοποιήσεις για το δίκιο των εργαζομένων. Στις άλλες περιπτώσεις τις αγνοείτε.

Και το κτήμα Καραθώνα είναι φιλέτο. Πολλοί το ορέγονται, αν δεν το έχετε υποσχεθεί σε κάποιον μεγαλοκαρχαρία-επενδυτή. Με τη νομοθετική ρύθμιση που κάνετε περνάει η κυριότητα από το ελληνικό δημόσιο στο ΤΑΙΠΕΔ για να απελευθερωθεί, όπως λέτε, η αξιοποίηση του ακινήτου. Βέβαια, η συγκεκριμένη παραλία είναι η μοναδική, μεγάλη, ελεύθερη, δίπλα στο Ναύπλιο. Είναι τουριστική περιοχή. Πηγαίνουν για κολύμπι, περπάτημα, εκδρομές κ.α. όλοι οι κάτοικοι του Ναυπλίου και των γύρω περιοχών. Πρέπει, λοιπόν, να είναι στην υπηρεσία και στις ανάγκες όλης της κοινωνίας, να το απολαμβάνει για ξεκούραση, διακοπές, αθλητισμό ελεύθερα και σε κανέναν άλλον που θέλει να το αρπάξει για την κερδοφορία του.

Το Κομμουνιστικό Κόμμα Ελλάδας έχει καταθέσει τρεις τροπολογίες λαμβάνοντας υπ’ όψιν τις μέχρι τώρα εξελίξεις.

Μία τροπολογία είναι για τη «ΛΑΡΚΟ», απαιτώντας να σταματήσει εδώ και τώρα το έγκλημα της Κυβέρνησης που συνεχίζεται από τις προηγούμενες κυβερνήσεις και ετοιμάζεται να βάλει την ταφόπλακα σε βάρος αυτού του γίγαντα της βιομηχανίας της χώρας. Με τις ρυθμίσεις προβλέπονται να σταματήσει η διαδικασία της ειδικής εκκαθάρισης της «ΛΑΡΚΟ», καταργώντας την εξουσία του εκκαθαριστή, εξασφαλίζοντας τις θέσεις εργασίας με πλήρη και σύγχρονα δικαιώματα για τους εργαζόμενους, που έχουν μετρήσει δεκάδες νεκρούς για να την κρατήσουν όρθια. Ταυτόχρονα, περιέχει και ρυθμίσεις για τον εκσυγχρονισμό και τη διασφάλιση της μέγιστης παραγωγικής δυνατότητάς της.

Ωστόσο, απαράδεκτο είναι το άρθρο 4 της υπουργικής σας τροπολογίας. Δίνετε την ευχέρεια στην ειδική διαχείριση για παράταση τριάντα ημερών στους εργαζόμενους της «ΛΑΡΚΟ» για να ολοκληρωθεί η εκποίηση της, χωρίς να μπορούν να μετατραπούν οι συμβάσεις τους σε αορίστου χρόνου. Δεν τους βγάζετε από την ασφάλεια, αλλά δίνετε παράταση σε αυτή.

Εμείς σας καλούμε να διορθώσετε και να συμπληρώσετε το άρθρο με τα εξής στοιχεία: Πρώτον, οι συμβάσεις των εργαζομένων μετατρέπονται σε συμβάσεις αορίστου χρόνου μέχρι τη μετάβαση της επιχείρησης και της επαναλειτουργίας της. Δεύτερον, να ανέβει στο πολλαπλάσιο το ποσό για τους συγγενείς των θυμάτων και να συμπεριλάβει και τα εργατικά ατυχήματα που δεν έχουν νεκρούς. Τρίτον, να δοθεί έκτακτη οικονομική ενίσχυση στους εργαζόμενους εν όψει εορτών. Και, βεβαίως, θα επανέλθουμε και στη δευτερομιλία μας.

Η δεύτερη τροπολογία που καταθέσαμε ζητά την κατάργηση του ΦΠΑ σε τρόφιμα, είδη λαϊκής κατανάλωσης και τον ειδικό φόρο κατανάλωσης στα καύσιμα, στην ενέργεια κ.λπ., προσφέροντας μια στοιχειώδη ανακούφιση στα λαϊκά νοικοκυριά.

Και η τρίτη τροπολογία περιέχει ρυθμίσεις για τα στεγαστικά δάνεια των παλιννοστούντων ομογενών, προστατεύοντας τη μοναδική κατοικία τους, αφού μαζικά απειλούνται να τη χάσουν.

Ολοκληρώνοντας, καταψηφίζουμε το παρόν νομοσχέδιο και καλούμε τον λαό με βάση την πείρα από τη ζωή του να μη συμβιβαστεί με τη χαμοζωή και τους κρύους χειμώνες που τους εξασφαλίζει αυτή η αντιλαϊκή πολιτική. Και κυρίως, καμμία εμπιστοσύνη στα κόμματα που ευθύνονται γι’ αυτή την κατάσταση, τη Νέα Δημοκρατία, τον ΣΥΡΙΖΑ, το ΠΑΣΟΚ. Μάλιστα, μπροστά στις εκλογές καλλιεργούν τη μοιρολατρία με νέες αυταπάτες, επιδιώκοντας να πείσουν τον λαό να μην αγωνίζεται, αλλά να εγκλωβίζεται η λαϊκή ψήφος στα ψευτοδιλήμματα της κυβερνητικής εναλλαγής.

Γι’ αυτό και ο λαός πρέπει να τους προσπεράσει, να τους βάλει απέναντι, να δυναμώσει η διεκδίκηση μέτρων πραγματικής ανακούφισης από την ενεργειακή ακρίβεια και φτώχεια, τους πλειστηριασμούς και τις κατασχέσεις, σε σύγκρουση με τα προνόμια του κεφαλαίου, την εμπλοκή στους ιμπεριαλιστικούς πολέμους και ανταγωνισμούς, ενάντια στη στρατηγική των κοστολογημένων μέτρων και των δημοσιονομικών αντοχών την οποία υπηρετούν όλοι μαζί, Νέα Δημοκρατία, ΣΥΡΙΖΑ, ΠΑΣΟΚ.

Η λύση είναι μία, η ανατροπή της καπιταλιστικής βαρβαρότητας. Σε αυτόν τον αγώνα πρωτοστατεί το ΚΚΕ. Η συμπόρευση μαζί του και η ενίσχυση παντού και στις επερχόμενες εκλογές σημαίνουν δύναμη και πνοή στις εργατικές λαϊκές διεκδικήσεις, στις καθημερινές μάχες για να πάψει να πληρώνει ο λαός.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κυρία Μανωλάκου.

Κύριε Βιλιάρδο, τώρα ήταν η σειρά σας να πάρετε τον λόγο. Θέλω την κατανόησή σας. Πρέπει να συνδεθούμε μέσω Webex με τις Βρυξέλλες για να κάνει μία παρέμβαση δεκάλεπτη περίπου ο Υπουργός Οικονομικών γιατί είναι στο ECOFIN που συνεδριάζει και αμέσως μετά θα σας δώσω τοn λόγο.

Κύριε Υπουργέ, έχετε τον λόγο.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Ευχαριστώ πάρα πολύ. Ζητάω συγγνώμη από τους συναδέλφους.

Είναι πρόδηλο ότι η πολιτική ηγεσία του Υπουργείου Οικονομικών είναι παρούσα όποτε χρειάζεται για να υποστηρίξει συγκεκριμένες διατάξεις του νομοσχεδίου και τις τροπολογίες, όπως πράξαμε και κατά τη διάρκεια των επιτροπών. Απλώς έπρεπε να είμαι στο εξωτερικό και ήθελα να παρέμβω για να κάνω τέσσερις, πέντε επισημάνσεις.

Πρώτα από όλα, εκτός νομοσχεδίου, νομίζω ότι σήμερα είναι μία καλή ημέρα για τη χώρα. Είναι μία καλή ημέρα για την κοινωνία, για τους πολίτες, για τις πολύχρονες θυσίες τους, για το αποτέλεσμα και την αναγνώριση των θυσιών αυτών από όλους τους θεσμούς, από όλους τους εταίρους. Όπως γνωρίζετε χθες βράδυ το Eurogroup στη συνεδρίασή του έλαβε μία απόφαση ορόσημο για την Ελλάδα. Και την απόφαση ορόσημο -για να είμαστε ειλικρινείς- την αναφορά ως ιστορική απόφαση δεν την είπε ο Έλληνας Υπουργός Οικονομικών, την είπε ο επικεφαλής του Eurogroup, την είπε ο Πάολο Τζεντιλόνι, ο Αντιπρόεδρος του Ευρωπαϊκού Κοινοβουλίου και την είπε ο επικεφαλής του Ευρωπαϊκού Μηχανισμού Στήριξης και Σταθερότητας.

Άρα, αντιλαμβάνεστε ότι αυτό είναι μία αναγνώριση της μεγάλης προόδου της ελληνικής οικονομίας, της ισχυρής ανθεκτικότητας αυτής σε μία δύσκολη περίοδο με εξωγενείς κρίσεις, αλλά και των θετικών προοπτικών της ελληνικής οικονομίας. Είναι μία αναγνώριση της συνέπειας στην υλοποίηση μεταρρυθμίσεων και της αποτελεσματικότητας στην εφαρμογή του εθνικού σχεδίου ανάκαμψης και ανθεκτικότητας. Είναι ο Σκυλακάκης εκεί και θα μπορέσει να σας δώσει περισσότερα στοιχεία. Αλλά, πράγματι, αναγνωρίστηκε ότι η Ελλάδα είναι από τις πρώτες χώρες που έχει τόσο αποτελεσματική υλοποίηση του εθνικού σχεδίου ανάκαμψης και ανθεκτικότητας.

Ποιο είναι το αποτέλεσμα αυτών των συναντήσεων, πέρα από την ενίσχυση του κύρους της χώρας στο εξωτερικό; Είναι τα 6 δισεκατομμύρια ευρώ περαιτέρω ελάφρυνση του δημοσίου χρέους που επιτεύχθηκε εχθές μεταξύ άλλων και με κάτι πρόσθετο που είναι ο μόνιμος μηδενισμός, για πρώτη φορά, ενός επιπρόσθετου επιτοκιακού περιθωρίου από το 2023 και μετά. Άρα, αυτό είναι μία συλλογική προσπάθεια της χώρας η οποία στέφθηκε με επιτυχία και η οποία αναγνωρίστηκε.

Εμείς θα συνεχίσουμε να εργαζόμαστε με σχέδιο, με υπευθυνότητα με εμπιστοσύνη στις δυνατότητες της πατρίδας μας, αλλά και με πλήρη επίγνωση των δυσκολιών, ώστε να καταστήσουμε την Ελλάδα ολόπλευρα ακόμη πιο ισχυρή και την οικονομία της πιο δυναμική, παραγωγική, εξωστρεφή και κοινωνικά δίκαιη.

Συνεπώς, σε αντιδιαστολή με αυτό που ακούστηκε στην επιτροπή ότι επειδή είμαστε κάποιους μήνες πριν από τις εκλογές να μην λύνουμε θέματα, αυτή η Κυβέρνηση θα συνεχίζει να αντιμετωπίζει τα προβλήματα και να τα επιλύει κατά τον βέλτιστο εφικτό τρόπο με στοιχεία οικονομικής αποτελεσματικότητας και κοινωνικής δικαιοσύνης.

Τι κάνουμε, συνεπώς, σε τίτλους του νομοσχεδίου; Πρώτα από όλα αντιμετωπίζουμε χρονίζουσες εκκρεμότητες, όπως είναι αυτή με το συνυποσχετικό με τη ναυτιλία. Εάν είχε λυθεί το θέμα, δεν θα συζητούσαμε σήμερα. Εάν η προηγούμενη κυβέρνηση είχε λύσει το θέμα με την Ευρωπαϊκή Επιτροπή Ανταγωνισμού, δεν θα υπήρχε αντικείμενο συζήτησης. Το αντικείμενο συζήτησης είναι ότι επί τέσσερα χρόνια αυτή η Κυβέρνηση, η σημερινή Κυβέρνηση βρίσκεται αντιμέτωπη απέναντι σε σημαντικές πιέσεις της Ευρωπαϊκής Επιτροπής έτσι ώστε να δούμε συνολικά το θέμα της φορολόγησης στη ναυτιλία.

Και είπα στην επιτροπή, για να μην επαναλαμβάνομαι, ποια ήταν η αλληλουχία των γεγονότων, η αποστολή επιστολών, ποια είναι η συμφωνία η οποία έχει επιτευχθεί και τι κερδίζουμε με το εν λόγω συνυποσχετικό. Με λίγα λόγια, με το εν λόγω υποσχετικό πρώτα από όλα εξασφαλίζουμε -προσοχή στο ρήμα- παραπάνω έσοδα, εξασφαλίζουμε περισσότερα έσοδα. Διασφαλίζουμε ότι αυτά θα τα εισπράξουμε σε ετήσια βάση από την ναυτιλιακή κοινότητα, δηλαδή, 20 εκατομμύρια ευρώ. Διασφαλίζουμε, όπως είπα, την είσπραξη και του ελλείμματος που προέκυψε από το νέο συνυποσχετικό της προηγούμενης κυβέρνησης και επιτυγχάνουμε, όπως είπε με ορθότητα ο Υφυπουργός στην επιτροπή, προσέλκυση της διαχείρισης των πλοίων υπό ελληνική ή ξένη σημαία από την Ελλάδα, η οποία έχει αυξηθεί σημαντικά από το 2019 σε όρους χωρητικότητας, από 207 εκατομμύρια σε 272 εκατομμύρια το 2022. Άρα, με αυτόν τον τρόπο -έχω δώσει αναλυτικά στοιχεία στην επιτροπή- τι κάνουμε; Είμαι απολύτως βέβαιος ότι ο Υφυπουργός, όπως έπραξε στην επιτροπή, θα μιλήσει πιο αναλυτικά για αυτό.

Ο δεύτερος πυλώνας του νομοσχεδίου είναι ότι, όπως πράττουμε από την αρχή της θητείας μας, στηρίζουμε κλάδους της οικονομίας και στο συγκεκριμένο νομοσχέδιο στηρίζουμε την οικοδομή και την κοινωνική κατοικία. Έτσι παρατείνεται μέχρι τέλος του 2024 για τα ακίνητα η δυνατότητα υπαγωγής στο καθεστώς αναστολής του ΦΠΑ. Παρατείνεται μέχρι τέλος του 2024 η μη επιβάρυνση με ΦΠΑ της παράδοσης των ιδιοκτησιών. Παρατείνεται για επιπλέον δύο έτη η έκπτωση φόρου εισοδήματος φυσικών προσώπων κατά 40% για δαπάνες ενεργειακής, λειτουργικής και αισθητικής αναβάθμισης κτηρίων. Και τέλος, παρατείνεται για δύο ακόμη έτη η αναστολή του φόρου υπεραξίας 15% στις μεταβιβάσεις ακινήτων. Άρα, ενεργούμε επ’ ωφελεία κλάδων της οικονομίας όπως με επιτυχία πράξαμε το προηγούμενο χρονικό διάστημα.

Ο τρίτος άξονας είναι ότι συνεχίζουμε να στηρίζουμε γενναία την κοινωνία μέσα από πολλές διαφορετικές πολιτικές πρωτοβουλίες στήριξης της κοινωνίας τόσο μέσω αύξησης δαπανών όσο και μείωσης φόρων. Βλέπετε ότι είναι μια ισορροπημένη στρατηγική αυτή που ακολουθούμε. Μόνιμες μειώσεις φόρων, όπως είναι η κατάργηση της εισφοράς αλληλεγγύης για όλους τους πολίτες από το 2023, όπως η μονιμοποίηση της μείωσης των ασφαλιστικών εισφορών κατά τρεις ποσοστιαίες μονάδες, όπως είναι ο μειωμένος ΦΠΑ, όχι μόνιμος, για ένα εξάμηνο, σε κλάδους και τομείς της οικονομίας, όπως αυτούς που έχει το νομοσχέδιο, οι οποίοι είναι από τα γυμναστήρια, τις σχολές εκμάθησης χορού, την εισαγωγή αντικειμένων τέχνης, την παράδοση αντικειμένων καλλιτεχνικής αξίας, τους ζωολογικούς κήπους, τα αγαθά ατομικής υγιεινής και προστασίας, την αιμοκάθαρση, τους απινιδωτές, τα εισιτήρια θεατρικών παραστάσεων και συναυλιών και τα εισιτήρια κινηματογράφων Και εδώ να τονίσω ότι για πρώτη φορά αυτά πάνε στο 6%, όσο είναι και το θέατρο. Άρα, συνεχίζουμε να στηρίζουμε κλάδους της οικονομίας οι οποίοι έχουν πληγεί σημαντικά τα τελευταία χρόνια, από τις διαδοχικές εξωγενείς κρίσεις.

Και παράλληλα, όπως ανακοίνωσε χθες ο Πρωθυπουργός, στηρίζουμε όταν βρίσκουμε δημοσιονομικό χώρο μέσα από αύξηση δαπανών βραχυπρόθεσμα συμπατριώτες μας, όπως πράξαμε χθες για τους αστυνομικούς και τους λιμενικούς, δηλαδή, περίπου εξήντα έναν χιλιάδες συμπατριώτες μας, συμπολίτες μας με ένα κόστος της τάξεως, αν δεν με απατά η μνήμη μου, των 37 εκατομμυρίων ευρώ. Άρα, συνεκτική οικονομική πολιτική, στήριξης της κοινωνίας και με μειώσεις φόρων και με λελογισμένες αυξήσεις δαπανών εκεί που μπορούμε, μέσα στο πλαίσιο του δημοσιονομικού χώρου.

Τέταρτον, στηρίζουμε εργαζομένους. Στηρίζουμε εργαζόμενους στον Σκαραμαγκά, στηρίζουμε εργαζόμενους στη «ΛΑΡΚΟ». Και άκουσα την αγαπητή συνάδελφο -πραγματικά αγαπητή έχω μια εξαιρετική συνεργασία μαζί της- από το ΚΚΕ που μιλάει για τη «ΛΑΡΚΟ» -για την οποία ξέρει και η ίδια πόσο ευαισθησία δείχνω και εγώ προσωπικά- ότι είναι γίγαντας βιομηχανίας της χώρας. Εάν ήταν γίγαντας βιομηχανίας της χώρας, θα υπήρχε έντονο ενδιαφέρον ιδιωτών, όπως υπάρχει για άλλα περιουσιακά στοιχεία στην Ελλάδα που βλέπετε ενδιαφέρον από έξι και επτά επενδυτές. Εδώ ξέρετε πολύ καλά ότι το ενδιαφέρον, δυστυχώς, ήταν εξαιρετικά περιορισμένο.

Δεν θα συζητήσω γιατί ήταν περιορισμένο ή τι ευθύνες υπάρχουν στο παρελθόν. Αλλά εδώ είμαστε για να λύσουμε ζητήματα, να λύσουμε προβλήματα και να βοηθήσουμε εργαζόμενους. Και αυτό το γνωρίζουν οι εργαζόμενοι ότι αυτή η Κυβέρνηση για πρώτη φορά, είναι η μοναδική Κυβέρνηση την τελευταία δεκαετία, που από τον κρατικό προϋπολογισμό έχει βοηθήσει γενναία τη στήριξη των εργαζομένων και μέσω των εργαζομένων και της εταιρείας.

Εδώ συνεπώς ακόμα και σε τροπολογία την οποία έχουμε, ενισχύουμε ακόμα και τμήμα των εργαζομένων στη «ΛΑΡΚΟ» εισάγοντας ειδική πρόνοια ως προς τη δυνατότητα καταβολής αποζημίωσης ψυχικής οδύνης στους δικαιούχους συγγενείς των θανόντων δυνάμει δικαστικής απόφασης και επίτευξης εξωδικαστικού συμβιβασμού σε εργατικά ατυχήματα από το έτος 2015 ως το 2020. Άρα, βλέπετε ότι ακόμα και σε τροπολογίες συνεχίζουμε να κάνουμε το βέλτιστο εφικτό για να αντιμετωπίσουμε τα προβλήματα συμπατριωτών μας.

Σε ό,τι αφορά τον Σκαραμαγκά είπα και στην επιτροπή ότι η απόφαση του διαιτητικού δικαστηρίου του ICC1 επιδικάζει ποσά υπέρ της ΕΝΑΕ και όχι υπέρ των εργαζομένων. Έχει επιδικαστεί, πράγματι, ποσό 122 εκατομμύρια υπέρ της ΕΝΑΕ. Το ποσό αυτό δεν μπορεί να αποδοθεί στους εργαζόμενους απευθείας αφ’ ενός επειδή κάτι τέτοιο θα παραβίαζε το Σύνταγμα, τους νόμους και τη διαιτητική απόφαση, αφού όπως είπαμε τα χρήματα έχουν επιδικαστεί υπέρ της ΕΝΑΕ, αφ’ ετέρου διότι μια τέτοια απευθείας απόδοση θα συνιστούσε κρατική ενίσχυση.

Προκειμένου συνεπώς το μεγαλύτερο μέρος αυτού του ποσού να αποδοθεί στους εργαζόμενους και επειδή όπως είπαμε η οποιαδήποτε καταβολή απευθείας στους εργαζόμενους θα συνιστούσε κρατική ενίσχυση, νομοθετούμε τις διατάξεις που σας καλούμε να ψηφίσετε, ώστε να καταβληθούν τα χρήματα στην ΕΝΑΕ που τελεί υπό ειδική διαχείριση ακόμη και από την προηγούμενη κυβέρνηση και να διανεμηθούν μέσω των σχετικών πινάκων διανομής που θα συνταχθούν όπως προβλέπει ο νόμος.

Το Γενικό Λογιστήριο του Κράτους έχει ήδη μεταφέρει στο Υπουργείο Άμυνας τους σχετικούς πόρους για να βοηθήσει τους συμπατριώτες μας εργαζόμενους του Σκαραμαγκά.

Παράλληλα, πέμπτος άξονας, ενισχύουμε μέσα από τροπολογίες το έργο της κρατικής αρωγής έτσι ώστε να υπάρξει πολύ πιο γρήγορη αποζημίωση. Σχετικές προβλέψεις υπάρχουν στα άρθρα 4, 5, 6 στις σχετικές τροπολογίες.

Με αυτές τις σύντομες σκέψεις θα ήθελα να σας καλέσω να υπερψηφίσετε ένα σχέδιο νόμου το οποίο αντιμετωπίζει πάνω σε αυτούς τους πέντε άξονες συγκεκριμένα προβλήματα της ελληνικής κοινωνίας και τα αντιμετωπίζει κατά τον βέλτιστο εφικτό τρόπο.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ ευχαριστώ, κύριε Υπουργέ.

Το λόγο έχει τώρα ο ειδικός αγορητής της Ελληνικής Λύσης ο κ. Βασίλης Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ:** Ευχαριστώ πολύ κύριε Πρόεδρε.

Κυρίες και κύριοι Βουλευτές, κύριοι Υπουργοί, πριν αναλύσουμε το νομοσχέδιο, θα αναφερθούμε ξανά στο θέμα των τεκμηρίων διαβίωσης που θίξαμε στην επιτροπή, στο ότι δεν καταργούνται συμβάλλοντας στην υπερφορολόγηση των Ελλήνων ενώ η Ελλάδα είναι η μοναδική χώρα στην Ευρωπαϊκή Ένωση, εάν όχι σε ολόκληρο τον πλανήτη, που έχει τέτοιο χαράτσι. Έτσι καταδικάστηκαν το 2021 πάνω από δύο εκατομμύρια Έλληνες σε επιπλέον φορολογικό εισόδημα 6,35 δισ. που δεν έχουν.

Είναι αλήθεια δυνατόν κάποιος που κληρονόμησε το σπίτι του ενώ διαθέτει κάποιες καταθέσεις, να πληρώνει φόρους για εισοδήματα που δεν έχει; Γιατί συνεχίζεται αυτό το έγκλημα πολλών κυβερνήσεων έως σήμερα; Μήπως επειδή πιστεύετε πως οι Έλληνες είναι οι μοναδικοί φοροφυγάδες στην Ευρωπαϊκή Ένωση, όπως μας είπε ο κ. Σκυλακάκης στην επιτροπή και ο Γιώργος Παπανδρέου, βέβαια, το 2010 που μας χρεοκόπησε; Εάν ναι, θα πρέπει να το πείτε δημόσια, ενώ εάν όχι, να καταργήσετε αμέσως την τεκμαρτή φορολόγηση πολύ περισσότερο αφού όταν αυξάνονται οι αντικειμενικές αξίες των ακινήτων αυθαίρετα, όπως όλοι γνωρίζουμε, και χωρίς κανένα σχεδιασμό αυξάνονται τα τεκμήρια, με αποτέλεσμα όχι μόνο να φορολογούνται επιπλέον οι πολίτες αλλά, επίσης, να μη δικαιούνται τα επιδόματα που δίνονται σε όλους τους άλλους.

Έτσι συνεχίζεται η κατάρρευση, η καταστροφή της μεσαίας τάξης με τις κατασχέσεις και με τους πλειστηριασμούς των σπιτιών των πολιτών, που δεν είναι σε θέση ούτε να πληρώσουν το άλλο χαράτσι, τον ΕΝΦΙΑ ούτε να αντεπεξέλθουν με την απαράδεκτη τεκμαρτή φορολόγησή τους. Κάτι ανάλογο συμβαίνει με την πληρωμή φόρων για έξοδα που δεν είχε κανείς, εάν δεν επιτύχει το όριο των ηλεκτρονικών συναλλαγών. Με απλά λόγια, αν κάποιος αποταμιεύει αντί να ξοδεύει, χάνει δύο φορές από το αφορολόγητο και από το αρνητικό πραγματικό επιτόκιο. Όταν δε διενεργεί ηλεκτρονικές συναλλαγές, χάνει από τις υπέρογκες τραπεζικές προμήθειες τις υψηλότερες στην Ευρωπαϊκή Ένωση. Είναι εκείνες οι τράπεζες που διέσωσαν οι Έλληνες φορολογούμενοι με δικά τους χρήματα. Δεν είναι ντροπή; Δεν πρόκειται για μία ληστεία που πρέπει να σταματήσει επιτέλους;

Ληστεία δεν είναι, επίσης, τα έσοδα από ειδικούς φόρους στην ενέργεια όπου το 2020 ήταν στην Ελλάδα στο 2,9% του ΑΕΠ έναντι 1,9% του μέσου όρου της Ευρωπαϊκής Ένωσης και 1,4% της Ισπανίας; Πώς είναι δυνατόν να ισχυρίζεται η Κυβέρνηση ότι μειώνει τους φόρους, όταν συμβαίνουν όλα αυτά;

Τέλος, δεν πρέπει να παραλείψουμε να αναφερθούμε στα λόγια του Προέδρου της Πανελλήνιας Ένωσης Στρατιωτικών, της ΠΟΜΕΝΣ, κατά την ακρόαση των φορέων στην επιτροπή, σύμφωνα με τον οποίο το δημόσιο δεν σέβεται τις Ένοπλες Δυνάμεις της χώρας μας. Μεταξύ άλλων, ο κ. Ρώτας είπε τα εξής όπως θα καταθέσουμε στα Πρακτικά: «Η επιλογή σας, κύριοι Υπουργοί, να αποφύγετε να απαντήσετε στα καίρια ερωτήματα που ταλανίζουν την Ελληνίδα και τον Έλληνα στρατιωτικό, δεν επιλύει τα προβλήματα, αντίθετα τα μεγεθύνει. Επιπρόσθετα η στάση σας αυτή δεν σας τιμά, οπότε σας προτρέπουμε να σταθείτε με μεγαλύτερο σεβασμό τόσο στην εργασιακή ομάδα που ονομάζεται Ένοπλες Δυνάμεις όσο και στο έργο που παράγουν οι Ένοπλες Δυνάμεις καθημερινά». Ελπίζουμε να δοθεί στα λόγια του κ. Ρώτα σημασία, κύριοι Υπουργοί. Κυρίως όμως να σεβαστεί επιτέλους η Κυβέρνηση τις Ένοπλες Δυνάμεις μας αμείβοντάς τες επαρκώς.

Αλήθεια σχεδιάζετε, πράγματι, να αυξήσετε από την 1-1-2023 τις εισφορές των ελεύθερων επαγγελματιών, των αυτοαπασχολουμένων και των αγροτών, ειδικά των αγροτών; Αυτοί θα επωμιστούν ξανά όλα τα βάρη; Θα αυξήσετε ανάλογα τις αμοιβές των δημοσίων υπαλλήλων, σύμφωνα με τον πληθωρισμό;

Τώρα όσον αφορά στο νομοσχέδιο στο πρώτο μέρος ενσωματώνεται η οδηγία της Ευρωπαϊκής Ένωσης για ατέλειες στις προμήθειες των Ενόπλων Δυνάμεων, επίσης, στο πολιτικό προσωπικό τους. Όπως αναφέραμε, όμως, θα πρέπει να προσέχουμε τις δαπάνες που γίνονται, ειδικά, επειδή η Ευρωπαϊκή Ένωση και το ΝΑΤΟ εμπλέκονται στην αποστολή εξοπλισμού και στη συντήρησή του, κυρίως, στις ανατολικές χώρες.

Εμπλέκεται, όμως, επίσης η χώρα μας σε αποστολές, κυρίως, μέσω του λιμανιού της Αλεξανδρούπολης και της σιδηροδρομικής σύνδεσης. Οπότε θα ήταν σωστό να διευκρινιστεί το κόστος επιβάρυνσης του κρατικού μας προϋπολογισμού από την απαλλαγή ΦΠΑ και ειδικού φόρου κατανάλωσης στα εν λόγω προϊόντα και υπηρεσίες, εάν, βέβαια, υπάρχει έως τώρα δαπάνη. Θα έπρεπε να το γνωρίζουμε βέβαια. Ας μην ξεχνάμε δε, ότι στο παρελθόν έχει υπάρξει σκάνδαλο για λαθρεμπόριο καυσίμων των Ενόπλων Δυνάμεων. Οπότε θα πρέπει να εξασφαλιστεί ο έλεγχος αυτών των αγορών. Πόσω μάλλον όταν η Ελλάδα παρά την δεινή οικονομική κατάστασή της, με υπέρογκα δίδυμα ελλείμματα και δίδυμα χρέη, άσχετα με τι είπε προηγουμένως ο Υπουργός, παρείχε ένα σημαντικό μέρος των αμυντικών δαπανών της Ουκρανίας, το 3,3% όπως θα καταθέσουμε στα Πρακτικά.

Στο δεύτερο μέρος, τώρα, συμπληρώνεται με πρόσθετη πράξη το συνυποσχετικό σχετικό για τη φορολόγηση της ναυτιλιακής κοινότητας, συμπεριλαμβανομένης της νέας οικειοθελούς παροχής, ύψους 60 εκατομμυρίων ευρώ, του μειωμένου συντελεστή φορολόγησης των μερισμάτων και της υπεραξίας από την πώληση μετοχών.

Εδώ αναφέραμε την απαράδεκτη στάση του ΣΥΡΙΖΑ να μειώσει την παροχή των εφοπλιστών από τα 140 εκατομμύρια, που είχε προτείνει ο κ. Σαμαράς, στα 75 εκατομμύρια και μετά στα 40 εκατομμύρια, ενώ δεν πήραμε καμμία απάντηση στην ερώτησή μας, εάν ισχύει πως το δημόσιο έχει εισπράξει, περίπου, το 1/5 που συμφωνήθηκε να πληρώσουν οι εφοπλιστές, δηλαδή, μόλις 85 εκατομμύρια από τα 420 εκατομμύρια που ήταν ο στόχος για την τετραετία 2014 - 2017, όπως θα καταθέσουμε στα Πρακτικά. Εάν, βέβαια, ο κ. Σαμαράς είχε συμφωνήσει να δίνονται 140 εκατομμύρια από τους εφοπλιστές όπως τουλάχιστον είχε ισχυρισθεί ο κ. Γεωργιάδης -και θα το καταθέσουμε στα Πρακτικά, αν δεν είπε ψέματα βέβαια- γιατί τώρα συμφωνήθηκαν 60 εκατομμύρια ευρώ; Έχουν σήμερα οικονομικά προβλήματα οι εφοπλιστές;

Γενικότερα, πάντως, είναι απογοητευτική εάν όχι ανύπαρκτη η Κυβέρνηση και στον τομέα της ναυτιλίας, ενώ εμείς έχουμε αναφερθεί στο ναυτιλιακό σύμπλεγμα, στη σημασία του «δρόμου του μεταξιού», στη δυνατότητα εκμετάλλευσης των ναυτιλιακών κεφαλαίων, στην ίδρυση μιας ναυτιλιακής τράπεζας και ούτω καθεξής αναλυτικά στο πρόγραμμά μας.

Στο τρίτο μέρος και στο πρώτο κεφάλαιο, υπάρχουν διάφορες τροπολογίες για φοροελαφρύνσεις, προφανώς, προεκλογικές. Επιγραμματικά οι εξής: Πρώτον, η αναστολή του ΦΠΑ στα ακίνητα, η αναστολή του φόρου υπεραξίας 15% στις μεταβιβάσεις ακινήτων έως την 31η Δεκεμβρίου του 2024 και οι φοροαπαλλαγές για δαπάνες αναβάθμισης κτηρίων, που έχουμε εμείς προτείνει ήδη από το 2019 και είναι απόλυτα σωστές.

Σχετικά με τη φορολογία κληρονομιών, καταργείται ο έλεγχος από τη φορολογική διοίκηση σε ορισμένες περιπτώσεις.

Ειδικά όσον αφορά στο άρθρο 14, είπαμε πως θα πρέπει να εξαιρεθούν οι κερδοσκόποι, τα «κοράκια» όπως λέμε, από αυτές τις ελαφρύνσεις, κυρίως, όμως να σταματήσουν οι πλειστηριασμοί πρώτης κατοικίας. Δεν χρειάζεται να απαλλάσσονται οι κερδοσκόποι από φόρους. Αρκετά έχουν ευνοηθεί και από το πρόγραμμα «ΗΡΑΚΛΗΣ».

Προτείναμε, λοιπόν, να εισαχθεί ρύθμιση με την οποία τα ακίνητα, έστω της χαμηλής αξίας, θα πρέπει να έχουν διακρατηθεί για μία πενταετία, τουλάχιστον, πριν την πώλησή τους έτσι ώστε να αποκλειστεί η κερδοσκοπία. Δεύτερον, την παράταση ισχύος μειωμένων συντελεστών ΦΠΑ έως τις 30-6-2023, για μετά τις εκλογές προφανώς, τονίζοντας πως μόνον ο ΦΠΑ στα είδη πρώτης ανάγκης, που τροφοδοτεί τον πληθωρισμό, δεν μειώνεται από την Κυβέρνηση, προφανώς επειδή θέλει να αυξήσει πληθωριστικά το ΑΕΠ, ενώ ο πληθωρισμός, τονίζουμε ξανά, είναι συνώνυμος με τη φορολογία, αδιαφορώντας για την εξαθλίωση των πολιτών. Παρατείνεται, πάντως, η μείωση για ορισμένα αγαθά και υπηρεσίες, έτσι ώστε να διατηρεί η Κυβέρνηση το πρόσχημα της δήθεν μείωσης των φόρων. Στην ουσία μειώνει τους συντελεστές αλλά οι φόροι αυξάνονται.

Τρίτον, τις μειώσεις τελών σε τουριστικά λεωφορεία και τις παρατάσεις ειδικού καθεστώτος φορολογίας στη μεταβίβαση αυτοκινήτων δημοσίας χρήσης, ενώ εκτός αυτών περιλαμβάνεται διάταξη για τη χρηματοδότηση αθλητικών ομάδων από τα φορολογικά έσοδα τυχερών παιχνιδιών.

Συνεχίζοντας, στο δεύτερο κεφάλαιο έχουμε το θεσμικό πλαίσιο λειτουργίας της κεντρικής μονάδας κρατικών ενισχύσεων και του δικτύου κρατικών ενισχύσεων με τη χρήση ενός ολοκληρωμένου πληροφοριακού συστήματος. Εν προκειμένω δημιουργείται μία ακόμη γραφειοκρατική μονάδα στο παράλληλο κράτος των δανειστών που θα ασχολείται με κάθε μορφής ενισχύσεις της Ευρωπαϊκής Ένωσης, οι οποίες, πλέον, εκτός από τα δημόσια έργα του ΕΣΠΑ και την ΚΑΠ θα καλύπτουν και κοινωνικές δαπάνες.

Στο τρίτο κεφάλαιο, περιλαμβάνονται οι μισθολογικές ρυθμίσεις για επικουρικό προσωπικό, για μέλη του διοικητικού συμβουλίου θεσμικών οργάνων και για υπερωριακή απασχόληση σε διάφορες δημόσιες υπηρεσίες, καθώς επίσης, για έξοδα μετακίνησης και ημέρες μετακίνησης των εκτός έδρας αιρετών.

Τέλος, στο τέταρτο κεφάλαιο περιλαμβάνονται διάφορες τροπολογίες και διαδικαστικά θέματα καθώς επίσης θέματα του προσωπικού της Ειδικής Υπηρεσίας Συντονισμού του Ταμείου Ανάκαμψης. Εκτός αυτού έχουμε την παράταση διαδικασιών ειδικής διαχείρισης και την ανάθεση στο ΤΕΕ του ρόλου πιστοποίησης της προσβασιμότητας τουριστικών προορισμών και επιχειρήσεων για τα ΑΜΕΑ στο πλαίσιο των δράσεων του Ταμείου Ανθεκτικότητας και Ανάπτυξης.

Περαιτέρω το Γενικό Λογιστήριο του Κράτους συγκεκριμενοποιεί μόνο ένα μέρος του κόστους του νομοσχεδίου, όπως τη συνολική απώλεια εσόδων ύψους περί τα 36 εκατομμύρια για τα έτη 2023 και 2024, από την παράταση για δύο επιπλέον έτη της αναστολής του ΦΠΑ στις πωλήσεις ακινήτων του άρθρου 9. Δεν αναφέρει όμως την απώλεια από την παράταση της αναστολής του φόρου υπεραξίας στη μεταβίβαση ακινήτων, λογικά επειδή θα ωφελήσει τους κερδοσκόπους ούτε την απώλεια από τη μείωση φόρων όσον αφορά στις βελτιώσεις στα άρθρα 13 και 14. Εδώ ρωτήσαμε ποιες ήταν, τουλάχιστον, οι μέχρι σήμερα απώλειες χωρίς να πάρουμε καμμία απάντηση.

Όσον αφορά στο κόστος από την παράταση μειωμένου συντελεστή ΦΠΑ της πανδημίας στα μη αλκοολούχα και αεριούχα ποτά, στα εισιτήρια κινηματογράφων, στις μεταφορές προσώπων και των αποσκευών τους καθώς επίσης στην εστίαση και το τουριστικό πακέτο του άρθρου 10 το Γενικό Λογιστήριο του Κράτους το τοποθετεί στα 241 εκατομμύρια, δηλαδή σε περισσότερα από όσα δόθηκαν στον πρωτογενή τομέα για την πανδημία ή για την ενεργειακή κρίση. Πώς είναι δυνατόν να επιβιώσει έτσι ο πρωτογενής μας τομέας, ο οποίος έχει πάρει μόλις 183 εκατομμύρια όταν για τα παραπάνω δόθηκαν 243 εκατομμύρια, ο οποίος υποφέρει από μεγάλες αυξήσεις των πρώτων υλών; Γιατί συνεχίζει να αδιαφορεί η Κυβέρνηση για έναν τόσο βασικό τομέα της οικονομίας μας; Δεν είναι ντροπή και αυτό;

Δεν ποσοτικοποιούνται από το Γενικό Λογιστήριο ούτε οι απώλειες από τις μειώσεις των τελών των τουριστικών λεωφορείων και από τις μισθολογικές ρυθμίσεις, σημειώνοντας πως ο κλάδος αντιμετωπίζει πάρα πολλά προβλήματα τα οποία ανέφερε αναλυτικά στην επιτροπή ο κ. Εμμανουηλίδης, ο πρόεδρος της Ομοσπονδίας. Δεν αναφέρεται ούτε το κόστος του συστήματος διεύθυνσης ενισχύσεων, εάν, βέβαια, θα πρέπει να αγοραστεί καινούργιο.

Τέλος, δεν αναφέρεται η απώλεια από τη μη παρακράτηση φόρων τυχερών παιγνίων η οποία χρησιμοποιείται για τη χρηματοδότηση αθλητικών ομάδων. Σίγουρα είναι αναγκαία για τα σωματεία η χρηματοδότηση αυτή αλλά πρέπει να σημειώσουμε ότι υπάρχουν καθυστερήσεις στις καταβολές, κάτι που δημιουργεί πρόβλημα στις αθλητικές ομάδες των χαμηλότερων κατηγοριών ποδοσφαίρου και των αθλημάτων με μικρότερη δημοφιλία. Σε κάθε περίπτωση ρωτήσαμε γιατί υπάρχουν, όπως συνηθίζεται σε όλα τα νομοσχέδια, αυτές οι παραλείψεις από το Γενικό Λογιστήριο χωρίς φυσικά να πάρουμε απάντηση.

Συνεχίζοντας, είναι ξεκάθαρο πως με το σημερινό νομοσχέδιο η Κυβέρνηση επιλέγει την προεκλογική παροχολογία και τη στήριξη του ΑΕΠ μας μέσω των συναλλαγών ακινήτων υπό το βάρος των σκανδάλων και της οικονομικής της αποτυχίας. Αποτυχία δεν είναι τα καλάθια που βλέπουμε κάθε μέρα; Τι άλλο είναι; Δείγμα αποτυχίας είναι.

Ειδικότερα σπατάλησε πάνω από 50 δισεκατομμύρια, μέσα σε τρία μόλις χρόνια, μοιράζοντας επιδόματα και απευθείας αναθέσεις πρώτα με την επίκληση της πανδημίας και αργότερα με την ενεργειακή κρίση όταν και τα δύο οφείλονται στις δικές της πολιτικές επιλογές, όπως ήταν τα lockdown, η πρόωρη απολιγνιτοποίηση, το Χρηματιστήριο Ενέργειας που αισχροκερδεί το καρτέλ, και η μη εξόρυξη των ενεργειακών μας αποθεμάτων. Πενήντα δισεκατομμύρια για να διαμορφωθεί το ΑΕΠ μας το 2021 -αυτή είναι αλήθεια, αυτή είναι η πραγματικότητα- σε χαμηλότερα επίπεδα από το 2019. Πενήντα δισεκατομμύρια χωρίς να πετύχουμε ούτε καν το ΑΕΠ του 2019! Σήμερα η Κυβέρνηση θριαμβολογεί για τη μείωση του δημοσίου χρέους σε σχέση με το ΑΕΠ. Θριαμβολογεί χωρίς να αναφέρει, όμως, πως οφείλεται, κυρίως, στον πληθωρισμό, που τροφοδοτείται ξανά με τις δικές της επιλογές, μετατρέποντας έτσι την κρίση χρέους σε κρίση επιβίωσης για τους πολίτες.

Όσον αφορά τώρα στο κύριο θέμα των ελαφρύνσεων για την ακίνητη περιουσία, η Κυβέρνηση συνεχίζει να στηρίζει το αποτυχημένο οικονομικό μοντέλο της Μεταπολίτευσης που στηριζόταν μόνο στην ακίνητη περιουσία, το μοναδικό ίσως που επιβίωσε από τα μνημόνια. Το μόνο θετικό, εν προκειμένω, είναι η σχετικά υψηλή ιδιοκατοίκηση της τάξης του 75% στην Ελλάδα την οποία, όμως, καταστρέφει σταδιακά η Κυβέρνηση με τη φορολογία, όπως με τον ΕΝΦΙΑ, με τα τεκμήρια, με τη μη προστασία της πρώτης κατοικίας και με τους ηλεκτρονικούς πλειστηριασμούς. Εάν ισχυριστεί, εδώ, ο Υπουργός πως οι ηλεκτρονικοί πλειστηριασμοί δρομολογήθηκαν από τον ΣΥΡΙΖΑ θα έχει μεν δίκιο, αλλά εάν δεν συμφωνούσε θα μπορούσε να τους καταργήσει, όπως άλλωστε όλα τα υπόλοιπα με τα οποία δήθεν δεν συμφωνεί η Κυβέρνηση από τη Συμφωνία των Πρεσπών έως το Χρηματιστήριο Ενέργειας. Εάν δεν συμφωνεί κανείς με κάτι απλά το καταργεί, δεν το λέει μόνο.

Κλείνω με δύο άρθρα. Με το άρθρο 49, μεταβιβάζεται χωρίς αντάλλαγμα από το ελληνικό δημόσιο στο ΤΑΙΠΕΔ το ακίνητο κτήμα Καραθώνα, όπου εμείς ως Ελληνική Λύση είμαστε αντίθετοι με το ξεπούλημα της δημόσιας περιουσίας. Ειδικά όσον αφορά στη διαδικασία του τρίτου μνημονίου η Κυβέρνηση το ψήφισε, μεν, πρέπει να το γνωρίζουμε, αλλά δεν ψήφισε τον εφαρμοστικό. Οπότε θα μπορούσε να αντιδράσει, αλλά δεν το κάνει συνεχίζοντας να ξεπουλάει δημόσια περιουσία.

Τέλος, το άρθρο 58 αφορά στα ναυπηγεία Ελευσίνας και Σκαραμαγκά, αφού έχει σχέση με τον συμψηφισμό υποχρεώσεων με οφειλές για εξοπλιστικά έργα. Δεν θα είχαμε εδώ αντίρρηση, όπως είπαμε στην επιτροπή, για τον συμψηφισμό, αρκεί να πληρωθούν οι εργαζόμενοι, είτε απευθείας από το κράτος είτε με οποιοδήποτε άλλο τρόπο τα χρήματα που τους έχουν ήδη επιδικαστεί. Ειδικά όσον αφορά στους εργαζόμενους τμήματος των ναυπηγείων Σκαραμαγκά, καταθέσαμε στα Πρακτικά τα προβλήματα και τις προτάσεις τους, ελπίζοντας να τους ικανοποιήσει η Κυβέρνηση όπως οφείλει. Κατά την άποψή μας, βέβαια, θα ήταν καλύτερα να συζητούσαμε για τη διατήρηση των θέσεων εργασίας τους και όχι για αποζημιώσεις, αφού μπορούν να προσφέρουν, όπως προσέφεραν στο παρελθόν, κατασκευάζοντας ακόμη και βαγόνια του ΟΣΕ και του ΗΣΑΠ, που τελικά διαλύθηκε.

Σας ευχαριστώ πολύ.

(Χειροκροτήματα από την πτέρυγα της Ελληνικής Λύσης)

(Στο σημείο αυτό ο Βουλευτής κ. Βασίλειος Βιλιάρδος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ πολύ.

Τον λόγο θα πάρει τώρα ο ειδικός αγορητής του ΜέΡΑ25, ο κ. Λογιάδης, μέσω webex, όμως θέλω να τονίσω ότι αμέσως μετά την τοποθέτηση του κ. Λογιάδη θα εισέλθουμε στην ειδική ημερήσια διάταξη, που αφορά την άρση ασυλίας συναδέλφου. Γι’ αυτό παρακαλώ τους συναδέλφους που είναι σε επιτροπές ή στο εντευκτήριο ή στο κυλικείο αμέσως μετά την ομιλία του κ. Λογιάδη να προσέλθουν για να μπούμε στην ειδική ημερήσια διάταξη, διακόπτοντας για λίγο την συζήτηση επί του νομοσχεδίου.

Κύριε Λογιάδη, έχετε τον λόγο.

**ΓΕΩΡΓΙΟΣ ΛΟΓΙΑΔΗΣ:** Ευχαριστώ πολύ, κύριε Πρόεδρε.

Να ευχηθώ στους εορτάζοντες σήμερα χρόνια πολλά.

Κύριοι Υπουργοί, κυρίες και κύριοι, η Κυβέρνηση για άλλη μια φορά σε μια συγκυρία όπου η πλειοψηφία των συμπολιτών μας υποφέρει από την περαιτέρω φτωχοποίηση μετά από δώδεκα μνημονιακά χρόνια, την πανδημία, τον πληθωρισμό, την ακρίβεια και την αβεβαιότητα, καταθέτει σήμερα ένα σχέδιο νόμου που απαρτίζεται από διάσπαρτες άσχετες μεταξύ τους διατάξεις εν πολλοίς αποσπασματικού χαρακτήρα όπως καταλαβαίνουμε και από τον τίτλο του, προσπαθώντας απεγνωσμένα να ωραιοποιήσει καταστάσεις, να εκπληρώσει δεσμεύσεις, έχοντας έναν καθαρά προεκλογικό χαρακτήρα εν όψει των πολλαπλών εκλογικών αναμετρήσεων του 2023, βουλευτικών και αυτοδιοικητικών.

Το Μέρος Α΄ του σχεδίου νόμου έχει πέντε άρθρα τα οποία αναφέρονται στην ενσωμάτωση της οδηγίας της Ευρωπαϊκής Ένωσης 2019/2235 για την κοινή πολιτική ασφάλειας και άμυνας, η οποία αποτελεί ένα ακόμα λιθαράκι στην στρατιωτικοποίηση, τη ΝΑΤΟποίηση της Ευρωπαϊκής Ένωσης, μια διαδικασία που δεν προοιωνίζεται τίποτε άλλο εκτός από δεινά για τους ευρωπαϊκούς λαούς.

Αναφέρει η αιτιολογική έκθεση στη σελίδα 70: «Ειδικότερα κρίνεται αναγκαία η ενίσχυση της Ευρωπαϊκής Ένωσης στον τομέα της άμυνας και της διαχείρισης κρίσεων που θα εμπεδώσει περαιτέρω την ασφάλεια και την άμυνα της Ευρωπαϊκής Ένωσης». Εάν, πραγματικά, θέλουμε ολοκληρωμένη Ευρωπαϊκή ‘Ενωση, θα πρέπει να έχουμε ολοκληρωμένη πολιτική ένωση, κοινό στρατό υπεύθυνο για την άμυνα της, κοινή εξωτερική πολιτική, αποδοχή κοινού χρέους. Αλλιώς δεν επιλύουμε κανένα πρόβλημα και θα βλέπουμε μία συνεχή περαιτέρω αποδόμηση της Ευρώπης. Τα προβλήματα από τον πόλεμο στην Ουκρανία αναδεικνύουν αυτή ακριβώς την καταστροφική πορεία της Ευρωπαϊκής Ένωσης και σε αυτόν τον τομέα.

Παράλληλα να τονίσουμε επίσης το πρόβλημα της μη καταβολής δεδουλευμένων στους Έλληνες στρατιωτικούς από εκδοθείσες τελεσίδικες αποφάσεις και θεσμοθετημένες διατάξεις από το Υπουργείο Οικονομικών που το Υπουργείο Οικονομικών αποφεύγει επιμελώς να εφαρμόσει, όπως ανέφερε στην επιτροπή ο πρόεδρος του Διοικητικού Συμβουλίου της Πανελλήνιας Ομοσπονδίας Ενώσεων Στρατιωτικών. Να καυτηριάσουμε εδώ όμως και τις παράνομες και απερίγραπτες παρακολουθήσεις της ηγεσίας των Ενόπλων Δυνάμεων, όπως πληροφορούμεθα πρόσφατα.

Όσον αφορά την ευρωπαϊκή άμυνα θεωρούμε ως ΜέΡΑ25 ότι η κοινή πολιτική ασφάλειας και άμυνας της Ευρωπαϊκής Ένωσης δεν θίγει τον ειδικό χαρακτήρα της πολιτικής ασφάλειας και άμυνας κάποιων χωρών της Ευρωπαϊκής Ένωσης, όπως είναι η Ελλάδα. Στο πλαίσιο αυτό η Ελλάδα πρέπει να θέτει μονίμως και χωρίς εκπτώσεις τα ζητήματα ασφαλείας που δημιουργεί στο Αιγαίο και στην ευρύτερη περιοχή της λεκάνης της Ανατολικής Μεσογείου η Τουρκία με την ιμπεριαλιστική πολιτική της, η οποία απειλεί ευθέως και χωρίς υπαινιγμούς την ασφάλεια και την ακεραιότητα της χώρας μας. Θα περιμέναμε δε από το πολυδιαφημισμένο ταξίδι του Πρωθυπουργού στις Ηνωμένες Πολιτείες τον προηγούμενο Μάιο να ζητήσει από τους Αμερικανούς το αυτονόητο, την εγγύηση των ανατολικών μας συνόρων. Δεν το έκανε.

Το Μέρος Β΄ του σχεδίου νόμου αφορά το συνυποσχετικό μεταξύ του ελληνικού δημοσίου και της ναυτιλιακής κοινότητας. Έχει τρία άρθρα, τα 6, 7 και 8, τα οποία αποτελούν εμπαιγμό για τους Έλληνες πολίτες φορολογούμενους, καθώς η Κυβέρνηση όχι μόνο αρνείται να φορολογήσει τους ολιγάρχες εφοπλιστές αλλά επιπλέον εμφανίζει τα ψίχουλα που θα καταβάλλουν πλέον της ισχνότατης οικειοθελούς παροχής τους προς το δημόσιο ως επιτυχία της Κυβέρνησης και γενναιοδωρία εκ μέρους των εφοπλιστών που θησαυρίζουν.

Από τον Δεύτερο Παγκόσμιο Πόλεμο και μέχρι σήμερα οι Έλληνες εφοπλιστές κατάφεραν να αποσπάσουν από το ελληνικό δημόσιο ένα απίστευτο πλέγμα προνομίων που φτάνουν μέχρι και τη συνταγματικά κατοχυρωμένη σχεδόν πλήρη φορολογική ασυλία, ρυθμίσεις που παρέμειναν άθικτες και κατά την πρόσφατη Αναθεώρηση του Συντάγματος. Κάτω από το βάρος της κοινωνικής πίεσης κατά την πρώιμη μνημονιακή περίοδο, αλλά κυρίως λόγω των παρεμβάσεων της Ευρωπαϊκής Ένωσης που οι δανειστές ζητούσαν μετ’ επιτάσεως τη φορολόγηση των εφοπλιστών, αφού η φορολογία που υπήρχε απέδιδε ψίχουλα στα δημόσια φορολογικά έσοδα και η φορολογική μεταχείριση των Ελλήνων εφοπλιστών ήταν προκλητική, ήταν φυσικό να προκαλέσουν την αντίδραση των εφοπλιστών κύκλων άλλων χωρών της Ευρωπαϊκής Ένωσης, οι οποίοι έθεταν ζήτημα παράνομων κρατικών ενισχύσεων σε βάρος τους.

Οι λόγοι αυτοί οδήγησαν στη θέσπιση της απαράδεκτης από πολιτική, κοινωνική και οικονομική άποψη εθελοντικής φορολογικής συνεισφοράς των εφοπλιστών από όλα τα μνημονιακά κόμματα, διότι μετά την πρώτη συμφωνία με την Ένωση Ελλήνων Εφοπλιστών, επί κυβέρνησης Σαμαρά – Βενιζέλου, ακολούθησε η δεύτερη συμφωνία επί κυβέρνησης ΣΥΡΙΖΑ τον Φεβρουάριο του 2019. Η νέα οικειοθελής παροχή όπως επίσημα ονομάστηκε στο σχετικό συνυποσχετικό η οποία αφού υπογράφηκε κυρώθηκε και με νόμο, η πρόσθετη πράξη στο νέο συνυποσχετικό που υπέγραψε η Κυβέρνηση της Νέας Δημοκρατίας και έρχεται στη Βουλή προς κύρωση σήμερα, αποτελεί ένα ακόμη επαίσχυντο βήμα σε αυτή την κατεύθυνση της θεσμικής θωράκισης της φορολογικής ασυλίας των Ελλήνων εφοπλιστών.

Η αιτιολογική έκθεση μας εξηγεί τον τρόπο με τον οποίο Κυβέρνηση και Ένωση Ελλήνων Εφοπλιστών -για να εδραιώσουν τις προκλητικές φοροαπαλλαγές των τελευταίων μέτρων σε βάρος τους από την Ευρωπαϊκή Ένωση αλλά και για να επιμερίσουν δικαιότερα μεταξύ τους τις προβλεπόμενες γελοίου ύψους οικειοθελείς καταβολές- πέτυχαν μείωση της κατά κεφαλήν υποχρέωσης καταβολής τους. Η αύξηση του ελάχιστου ύψους της οικειοθελούς παροχής από τα 40 στα 60 εκατομμύρια ευρώ επιμερίζεται πλέον στο σύνολο της ελληνικής εφοπλιστικής κοινότητας και συνεπώς η κατά κεφαλήν επιβάρυνση καθίσταται μικρότερη από ό,τι μέχρι σήμερα. Πρόκειται για μια απαράδεκτη στυγνά ταξική ρύθμιση που αποβλέπει στο να παγιώσει περαιτέρω τα εξωφρενικά προνόμια της συγκεκριμένης τάξης από ενδεχόμενη λήψη μέτρων σε βάρος τους από την Ευρωπαϊκή Επιτροπή, επεκτείνοντας το πεδίο εφαρμογής ώστε να συμπεριλάβει τα κεφαλαιακά τους κέρδη αλλά και επεκτείνοντας τη δέσμευση στα υπόλοιπα μέλη της ελληνικής ναυτιλιακής κοινότητας που δεν είχαν προχωρήσει στη σύμβαση του 2019 επί ΣΥΡΙΖΑ.

Το ΜέΡΑ25, στηλίτευσε το γεγονός ότι η «Μητσοτάκης Α.Ε.» τον προηγούμενο Μάιο έθεσε βέτο στην πρόταση της Ευρωπαϊκής Ένωσης να απαγορεύσει τη μεταφορά ρωσικού πετρελαίου με ευρωπαϊκά δεξαμενόπλοια στο πλαίσιο κυρώσεων λόγω του πολέμου στην Ουκρανία ακριβώς για να μην πληγούν τα κέρδη των εφοπλιστών. Περαιτέρω αυτή η εξέλιξη στην Ευρωπαϊκή Ένωση φανερώνει τον τρόπο λήψης αποφάσεων και ταυτόχρονα τη διαπλοκή λόγω των πολύ μεγάλων οικονομικών συμφερόντων και των λόμπι εντός της Ευρωπαϊκής Ένωσης.

Βέτο δεν τέθηκε από καμμία από τις ελληνικές μνημονιακές κυβερνήσεις ούτε για το ΕΚΑΣ ούτε για τους άνεργους ούτε για το ΕΣΥ ούτε για την παιδεία, την πρόνοια, τα κόκκινα δάνεια, την εκχώρηση όλης της δημόσιας περιουσίας μας, το Χρηματιστήριο Ενέργειας ούτε και για τόσες άλλες μνημονιακές δεσμεύσεις που καταστρέφουν συνεχώς το λαό μας. Τέθηκε αποκλειστικά και μόνο για τα κέρδη των εφοπλιστών και δόθηκε μεγάλη μάχη στις Βρυξέλλες, όπως γράφει το ίδιο το Υπουργείο στην αιτιολογική έκθεση.

Η έκφραση «οικειοθελής παροχή προς το δημόσιο» και η αύξηση της ετήσιας νέας οικειοθελούς παροχής από τα 40 στα 60 εκατομμύρια αποτελούν απαξίωση του κράτους και είναι σαν ελεημοσύνη. Να τονίσουμε επίσης την τεράστια αδικία και παράφορα άνιση αντιμετώπιση των εφοπλιστών από τη μια πλευρά, οι οποίοι έχουν τα πάντα αφορολόγητα ακόμη και τα καύσιμα, σε αντιδιαστολή, παραδείγματος χάριν, με τους αγρότες που στενάζουν κάτω από αβάσταχτους φόρους και πανάκριβες πρώτες ύλες και καταστρέφονται, ή τους εργαζόμενους στη ΛΑΡΚΟ, στα «Ναυπηγεία Ελευσίνας» ή στον Σκαραμαγκά από την άλλη πλευρά.

Στο Μέρος Γ΄ του σχεδίου νόμου θα αναφερθούμε μόνο σε μερικά από τα πενήντα δύο διαφορετικά και χωρίς συνοχή άρθρα του. Με το άρθρο 9 παρατείνεται έως τις 31-12-2024 η αναστολή της επιβολής του ΦΠΑ στα ακίνητα προς πώληση για τις ήδη χορηγηθείσες αναστολές της επιβολής ΦΠΑ που ίσχυαν έως τις 31-12-2022. Στόχο έχει την προσέλκυση επενδύσεων, προκειμένου η παράδοση του ακινήτου να μην επιβαρύνεται με ΦΠΑ, και αφορά το σύνολο των αδιάθετων ακινήτων, στηρίζοντας την αύξηση της ζήτησης στην αγορά ακινήτων που λειτουργεί προς όφελος των αγοραστών ακινήτων. Ποιοι όμως είναι οι αγοραστές; Σε ποιους απευθύνεται και ποιους στηρίζει, ουσιαστικά, το άρθρο αυτό; Όχι πάντως τους Έλληνες των οποίων το εισόδημα έχει καταβαραθρωθεί. Ένας Έλληνας με μισθό 700, 800 ή ακόμη και 1.000 ευρώ δεν μπορεί να αγοράσει κατοικία αξίας 100.000 και πλέον ευρώ. Να υπογραμμίσουμε ότι οκτώ στους δέκα αγοραστές είναι ξένοι, όπως αναφέρει η γερμανική καθημερινή οικονομική εφημερίδα «HANDELSBLATT» Αυτοί τα αγοράζουν σε εξευτελιστικές τιμές και, είτε τα κρατούν και τα εκμεταλλεύονται οι ίδιοι με τη μορφή Airbnb, αφήνοντας τα όποια έσοδα στο εξωτερικό είτε τα μεταπουλούν σε άλλους ξένους αποκομίζοντας τεράστια κέρδη στην πλάτη αυτών που ίδρωσαν και μόχθησαν για να τα φτιάξουν από τους οποίους τα έχουν υφαρπάξει οι τράπεζες και τα εκποιούν «τα κοράκια».

Με το άρθρο, όμως, αυτό δημιουργείται ακόμη μια περαιτέρω στρέβλωση. Η έλλειψη κατοικίας για τους φοιτητές, τους εργαζόμενους και πάρα πολλούς άλλους που δυσκολεύονται να βρουν κατοικία στον τόπο, όπου καλούνται να ζήσουν, δημιουργεί ένα τεράστιο κοινωνικό πρόβλημα γιατί αντιμετωπίζουν υψηλότατα ενοίκια στα οποία δεν μπορούν να ανταποκριθούν.

Για την αντιμετώπιση του τεράστιου αυτού κοινωνικού προβλήματος, το ΜέΡΑ25 έχει προτείνει την ίδρυση δημόσιου οργανισμού κοινωνικής κατοικίας, όπως γίνεται σε όλα τα άλλα κράτη και την παροχή αξιοπρεπών κατοικιών, με κοινωνικά κριτήρια στους ευάλωτους, στους νέους, στους χαμηλόμισθους. Ποιους βοηθάει, λοιπόν, το άρθρο αυτό του σχεδίου νόμου; Προφανώς «τα κοράκια» και καταστρέφει την περαιτέρω ελληνική οικονομία.

Να αναφέρουμε, επίσης εδώ, την τεράστια κοινωνική καταστροφή από τα δάνεια που δόθηκαν από τις τράπεζες με ρήτρα ελβετικού φράγκου. Οι τράπεζες για να δώσουν δάνεια κάνοντάς τα πιο ελκυστικά, τα προσέφεραν χωρίς να ενημερώνουν τους απλούς και ανυποψίαστους πολίτες για τον συναλλαγματικό κίνδυνο ενός τέτοιου δανείου. Κυνηγούσαν οι τράπεζες τον κόσμο για να του δώσουν δάνεια-παγίδες και πιστωτικές κάρτες.Στημένα παιχνίδια από τις τράπεζες και όλες τις μνημονιακές κυβερνήσεις ΠΑΣΟΚ, Νέας Δημοκρατίας και ΣΥΡΙΖΑ.

Τώρα αυτοί οι άνθρωποι χάνουν τα σπίτια τους, τα οποία πωλούνται σε εξευτελιστικές τιμές από «τα κοράκια», χωρίς να έχουν οι δανειολήπτες τη δυνατότητα ούτε καν να μπορέσουν να έρθουν σε επαφή με την δανειοδότρια τράπεζα η οποία τα έχει εκχωρήσει στα funds.

Το άρθρο αυτό μεγεθύνει περαιτέρω το κοινωνικό αυτό πρόβλημα (…δεν ακούστηκε, λόγω κακής σύνδεσης) και καταστροφή.

Το άρθρο 16, αφορά την παράταση ισχύος της μείωσης των τελών κυκλοφορίας τουριστικών λεωφορείων για το 2023. Αυτό δεν αποτελεί ουσιαστική βοήθεια, όπως ανέφερε και στην επιτροπή μας ο Πρόεδρος της Συνομοσπονδίας Ιδιοκτητών Τουριστικών Λεωφορείων. Ζητούν στήριξη, λόγω των πολύ ακριβών τιμών των καυσίμων, των ακριβών ελαστικών, της έλλειψης οδηγών, του πολύ κουρασμένου στόλου των τουριστικών λεωφορείων, θέματα που δημιουργούν αδυναμία επιβίωσής τους όπως ανέφερε ο κ. Εμμανουηλίδης.

Με το άρθρο 21, παρατείνεται έως 30-6-2023 η αναστολή της καταβολής στο δημόσιο του 5% επί των νοσηλίων από τις μονάδες αιμοκάθαρσης και τα τυχόν ήδη καταβληθέντα ποσά δύνανται να επιστρέφονται ή να συμψηφίζονται με οφειλές προς το δημόσιο. Αφορά τις μεγάλες ιδιωτικές κλινικές που προσφέρουν υπηρεσίες αιμοκάθαρσης. Αυτές στηρίζονται και όχι το ΕΣΥ.

Με το άρθρο 44, αυξάνεται από τα 3,4 δισεκατομμύρια ευρώ σε 3.528.000.000 ευρώ κατ’ ανώτατο όριο και το προβλεπόμενο συνολικό ποσό μεταβιβάζεται ετησίως από τον τακτικό προϋπολογισμό μέσω κεντρικών αυτοτελών πόρων στους δήμους και τις περιφέρειες. Αυτό το ποσό αποτελεί αύξηση κατά 3,7% όταν ο πληθωρισμός, η ακρίβεια, η ενεργειακή κρίση και η κλιματική κρίση επιβαρύνουν πολύ παραπάνω από το τετραπλάσιο του ποσού αυτού τις δαπάνες των δήμων και των περιφερειών, για να μπορέσουν αυτές να αντεπεξέλθουν σε αυτές τις οικονομικές πιέσεις.

Να υπογραμμίσω εδώ ως Βουλευτής από την Κρήτη, από το Ηράκλειο, τα πολλά προβλήματα που αναδεικνύουν το Τεχνικό Επιμελητήριο Ελλάδος Τμήμα Ανατολικής Κρήτης, η Περιφερειακή Ένωση Δήμων Κρήτης, όσον αφορά την υποστελέχωση της υπηρεσίας δόμησης στο Καστέλι Ηρακλείου, την έλλειψη οικίσκων που έχουν αιτηθεί οι σεισμόπληκτοι του δήμου αυτού, τα θέματα αποκατάστασης των σεισμόπληκτων κτιρίων της περιοχής.

Το άρθρο 49, αφορά το ακίνητο Καραθώνα του Δήμου Ναυπλίου εκτάσεως χιλίων εννιακοσίων έντεκα στρεμμάτων, το οποίο μεταβιβάζεται χωρίς αντάλλαγμα από το ελληνικό δημόσιο στο ΤΑΙΠΕΔ. Ο ευτελισμός και το ξεπούλημα συνεχίζονται από κάθε μνημονιακή κυβέρνηση.

Κλείνοντας, σχετικά με την ελάφρυνση κατά 6 δισεκατομμύρια ευρώ του δημοσίου χρέους που ανέφερε προηγουμένως ο κύριος Υπουργός, αποτελεί περαιτέρω εμπαιγμό για τον ελληνικό λαό, αλλά και αναγνώριση του συνεχούς ξεπουλήματος της Ελλάδος.

Το ΜέΡΑ25 καταψηφίζει το σχέδιο νόμου.

Σας ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ, κύριε Λογιάδη.

Πριν εισέρθουμε στην ειδική ημερήσια διάταξη, όπως προανέφερα, κυρίες και κύριοι συνάδελφοι, θα δώσω τον λόγο για δύο λεπτά μόνο, στον Υφυπουργό Αθλητισμού, για να υποστηρίξει μία διάταξη από την τροπολογία με γενικό αριθμό 1513/ 2-12-2022.

Κύριε Υφυπουργέ, ορίστε έχετε τον λόγο, αλλά για δυο λεπτά μόνο.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Ευχαριστώ πολύ, κύριε Πρόεδρε.

Αναφέρομαι στο άρθρο 5 της τροπολογίας, όπου στην ουσία με την τροπολογία αυτή ανασταίνουμε, κυριολεκτικά, δύο ρημαγμένες ολυμπιακές εγκαταστάσεις, και αναφέρομαι στο Σπίτι του Στίβου και στο κλειστό Σπίτι του Βόλεϊ, τα οποία έπρεπε να αντιμετωπίζονται ως κόρη οφθαλμού. Παρ’ όλα αυτά, αυτές οι δύο εγκαταστάσεις κατασκευάστηκαν, θυμίζω, εν όψει των Ολυμπιακών Αγώνων της Αθήνας το 2004 σε μία έκταση περίπου εκατόν δέκα στρεμμάτων και συγκαταλέγονταν στις κορυφαίες εγκαταστάσεις της Ευρώπης.

Αποτέλεσαν τη ραχοκοκαλιά της ανάπτυξης του κλειστού στίβου και τους χειμερινούς μήνες αλλά και του βόλεϊ, ενώ φιλοξενούσαν μεγάλες αθλητικές διοργανώσεις.

Η τελευταία φορά που χρησιμοποιήθηκαν αυτές οι εγκαταστάσεις ήταν το 2011 όταν διεξήχθη εκεί το πρωτάθλημα κλειστού στίβου. Έκτοτε, παρέμειναν ανενεργές, με αποτέλεσμα την ερήμωσή τους και φυσικά να καταστούν μη λειτουργικές.

Δυστυχώς, αυτές οι εγκαταστάσεις από αθλητικό τοπόσημο βρέθηκαν στο επίκεντρο λεηλασιών και βανδαλισμών και είναι σοκαριστική, πραγματικά, η εικόνα και αδιανόητη η έκταση των καταστροφών. Αμέσως μόλις αναλάβαμε, σπεύσαμε την επαναλειτουργία τους.

Θυμίζω ότι στις 20 Μαΐου του 2020, υπογράψαμε το σύμφωνο συνεργασίας με την Περιφέρεια Αττικής, τον Περιφερειάρχη κ. Πατούλη και τον Δήμο Παιανίας, τον Δήμαρχο Ισίδωρο Μάδη, τον Δεκέμβριο του 2021, χάρις στην άψογη συνεργασία μαζί τους και με την αμέριστη βοήθεια της εταιρείας ΑΓΕΑΚ - ΑΜΚΕ του κ. Μαρτίνου, που χρηματοδότησε το εγχείρημα και τον ευχαριστούμε, των κυρίων. Λιόντου και Βενιέρη, που δούλεψαν για τις στατικές και ηλεκτρομηχανολογικές μελέτες, ολοκληρώθηκε η πλήρης μελέτη, η ολική αποτύπωση αλλά και τα τεύχη δημοπράτησης.

Η προτεινόμενη ρύθμιση, λοιπόν, εντάσσεται στο πλαίσιο της γενικότερης προσπάθειας του Υπουργείου Αθλητισμού για αναβίωση και επαναλειτουργία των εγκαταλελειμμένων ολυμπιακών εγκαταστάσεων. Αποτελεί μέρος της υπό διαπραγμάτευση συμφωνίας του Ελληνικού δημοσίου με τη «LAMDA DEVELOPMENT Α.Ε.», η οποία αποσκοπεί στην εξ ολοκλήρου χρηματοδότηση ανακαινίσεων αθλητικών εγκαταστάσεων του λεκανοπεδίου Αττικής, μέχρι και άδεια έκδοσης λειτουργίας. Έτσι, λοιπόν, ο συνολικός προϋπολογισμός των εξασφαλισμένων χρημάτων από την «LAMDA DEVELOPMENT» γι’ αυτές τις εγκαταστάσεις είναι 6,5 εκατομμύρια ευρώ.

Η ρύθμιση του άρθρου 5 παραχωρείται άνευ ανταλλάγματος, κατά κυριότητα προς το Υπουργείο Αθλητισμού, ακίνητο συνολικής επιφάνειας εκατόν οκτώ χιλιάδων είκοσι πέντε τετραγωνικών μέτρων και τριάντα πέντε εκατοστών. Περιλαμβάνει τις κείμενες κτηριακές και λοιπές αθλητικές εγκαταστάσεις και τον περιβάλλοντα χώρο. Πρόκειται για ιδιοκτησία του ελληνικού δημοσίου που βρίσκεται στα διοικητικά όρια της Δημοτικής Ενότητας Παιανίας του Δήμου Παιανίας της Περιφερειακής Ενότητας Ανατολικής Αττικής, στη θέση Κόντρες. Σκοπός είναι η περαιτέρω παραχώρησή του από το Υπουργείο Αθλητισμού κατά χρήση στο Νομικό Πρόσωπο Ιδιωτικού Δικαίου «Ολυμπιακό Αθλητικό Κέντρο Αθήνας ΟΑΚΑ «Σπύρος Λούης».

Στόχος με την παραχώρηση αυτή είναι πρώτον, να επιταχυνθεί η ολοκλήρωση των διοικητικών και οικονομικών διαδικασιών για τη συντήρηση και την πλήρη αναβάθμιση των εν λόγω ολυμπιακών εγκαταστάσεων. Δεύτερον, τίθεται πλέον ξανά σε λειτουργία μία σημαντική αθλητική εγκατάσταση που μπορεί να συμβάλλει στην περαιτέρω ανάπτυξη των αθλημάτων της γυμναστικής και του στίβου, να φιλοξενήσει, δηλαδή, ξανά μεγάλες αθλητικές οργανώσεις και τρίτον, να κατασκευαστούν και άλλες υποδομές ευρύτερα στον χώρο με σκοπό τη δημιουργία ενός σύγχρονου αθλητικού κέντρου που θα περιλαμβάνει όλες τις αθλητικές εγκαταστάσεις.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Όσον αφορά την τροπολογία που ανέπτυξε ο κύριος Υφυπουργός, υπάρχει κάποιος από τις κυρίες ή από τους κυρίους εισηγητές που θέλει κάποια διευκρίνιση; Όχι.

Ευχαριστώ, κύριε Υπουργέ.

Κυρίες και κύριοι συνάδελφοι, στο σημείο αυτό θα διακόψουμε τη συζήτηση του νομοσχεδίου, ώστε να προχωρήσουμε στην άρση ασυλίας και θα επανέλθουμε.

(ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ)

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι εισερχόμαστε στην

**ΕΙΔΙΚΗ ΗΜΕΡΗΣΙΑ ΔΙΑΤΑΞΗ**

Αίτηση άρσης ασυλίας Βουλευτή: συζήτηση και λήψη απόφασης, σύμφωνα με το άρθρο 62 του Συντάγματος και το άρθρο 83 του Κανονισμού της Βουλής, για την αίτηση άρσης ασυλίας του Βουλευτή κ. Χριστόδουλου Στεφανάδη.

Από την αρμόδια Ειδική Μόνιμη Επιτροπή Κοινοβουλευτικής Δεοντολογίας ανακοινώθηκε η έκθεσή της στις 24 Νοεμβρίου 2022, σύμφωνα με την οποία τα μέλη της επιτροπής πρότειναν κατά πλειοψηφία τη μη άρση της ασυλίας του κ. Χριστόδουλου Στεφανάδη. Το αδίκημα για το οποίο εγκαλείται είναι η παράβαση μέτρων για την πρόληψη ασθενειών.

Επίσης σύμφωνα με το άρθρο 83 παράγραφος 7 του Κανονισμού της Βουλής, η Βουλή αποφασίζει με ανάταση του χεριού ή έγερση επί της αιτήσεως της εισαγγελικής αρχής κατά τη διαδικασία του άρθρου 108 παράγραφος 1 εδάφιο 2.

Ο λόγος δίνεται πάντοτε, εφόσον ζητηθεί, στον Βουλευτή, στον οποίο αφορά η αίτηση και στους προέδρους των Κοινοβουλευτικών Ομάδων ή στους αναπληρωτές τους.

Σας υπενθυμίζω ότι σύμφωνα με απόφαση της Διάσκεψης των Προέδρων της 7ης Μαρτίου 2018 για τη διαδικασία αυτή έχει ενεργοποιηθεί το νέο σύστημα ηλεκτρονικής ονομαστικής ψηφοφορίας. Υπενθυμίζω, επίσης, ότι η ψήφος σας αφορά στο αίτημα του εισαγγελέα, δηλαδή, όσοι επιθυμούν ψηφίζουν υπέρ ή κατά της άρσης ασυλίας. Για όποιον το επιθυμεί, μπορεί να ψηφίσει «παρών».

Αφού, λοιπόν, ολοκληρωθεί η συζήτηση επί της περίπτωσης της σημερινής ειδικής ημερήσιας διάταξης, θα προχωρήσουμε σε ονομαστική ηλεκτρονική ψηφοφορία, όπως σας προανέφερα.

Η υπόθεση αφορά τον κ. Χριστόδουλο Στεφανάδη. Ερωτώ το Σώμα: Υπάρχει κάποιος συνάδελφος που θέλει να πάρει τον λόγο; Όχι. Ούτε ο κ. Στεφανάδης θέλει να πάρει τον λόγο. Συνεπώς προχωράμε.

Όπως προανέφερα, η ψηφοφορία αφορά στην άρση ασυλίας του συναδέλφου κ. Χριστόδουλου Στεφανάδη.

Βεβαιωθείτε ότι έχετε ψηφίσει. Αφού καταχωρίσετε την ψήφο σας, έχετε τη δυνατότητα να την ελέγξετε ή και να την αναθεωρήσετε έως τη λήξη της ψηφοφορίας.

Για οποιαδήποτε απορία μπορείτε να απευθυνθείτε στο Προεδρείο, προκειμένου οι αρμόδιοι υπάλληλοι να σας συνδράμουν.

Παρακαλώ τώρα να ανοίξει το σύστημα της ηλεκτρονικής ψηφοφορίας, για να ψηφίσουν οι συνάδελφοι Βουλευτές επί της αιτήσεως άρσης ασυλίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Χαράλαμπος Αθανασίου):** Θα ήθελα να σας ενημερώσω ότι έχουν έρθει στο Προεδρείο επιστολές συναδέλφων, σύμφωνα με το άρθρο 70Α του Κανονισμού της Βουλής, με τις οποίες γνωστοποιούν την ψήφο τους. Οι ψήφοι αυτές θα ανακοινωθούν και θα συνυπολογιστούν στην ηλεκτρονική καταμέτρηση, η οποία θα ακολουθήσει.

Οι επιστολές, οι οποίες απεστάλησαν στο Προεδρείο από τους συναδέλφους, σύμφωνα με το άρθρο 70Α του Κανονισμού της Βουλής, καταχωρίζονται στα Πρακτικά και έχουν ως εξής:

ΑΛΛΑΓΗ ΣΕΛΙΔΑΣ

(Να μπει η σελίδα 90α)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι, εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

Σας ενημερώνω ότι το αποτέλεσμα της διεξαχθείσης ηλεκτρονικής ψηφοφορίας επί της αίτησης της άρσης ασυλίας του Βουλευτού κ. Στεφανάδη θα ανακοινωθεί μόλις γίνει η καταγραφή των ψήφων.

Για την οικονομία του χρόνου προχωρούμε στη συζήτηση επί του νομοσχεδίου του Υπουργείου Οικονομικών. Οι Κοινοβουλευτικοί Εκπρόσωποι των κομμάτων ύστερα από έναν, δύο Βουλευτές -οι Βουλευτές που θα μιλήσουν είναι εννέα- μπορούν να ζητούν και να παίρνουν τον λόγο.

Τον λόγο έχει τώρα ο κ. Αποστόλου από τον ΣΥΡΙΖΑ.

Ορίστε, κύριε Αποστόλου, έχετε τον λόγο.

**ΕΥΑΓΓΕΛΟΣ ΑΠΟΣΤΟΛΟΥ:** Ευχαριστώ, κύριε Πρόεδρε.

Η παρέμβασή μου έρχεται ως συνέχεια της χθεσινής επίκαιρης ερώτησής μου και θα περιοριστεί στις ρυθμίσεις του νομοσχεδίου που αφορούν στην ενσωμάτωση στην ελληνική νομοθεσία της οδηγίας 2019/2235, με την οποία αναγκάζεστε, κύριοι της Νέας Δημοκρατίας, κύριοι της Κυβέρνησης, να επαναπροσεγγίσετε τη διαδικασία ανάκτησης των ασυμβίβαστων κρατικών ενισχύσεων.

Δεν μπορώ να πιστέψω ότι δεν γνωρίζατε από το 2019 την παραπάνω οδηγία, γι’ αυτό θεωρώ τουλάχιστον ασυγχώρητη επιπολαιότητα την ενέργειά σας με τον ν.4920/2022, πριν έξι μήνες, όταν επιχειρήσατε τους σχετικούς συμψηφισμούς.

Με αυτά που έχετε κάνει, κύριε Υπουργέ, τι θα πείτε στους συνεταιρισμούς; Ισχύουν ή δεν ισχύουν οι συμψηφισμοί που έχετε κάνει έως τώρα; Και τι θα κάνετε από εδώ και πέρα; Θα στείλετε χρηματικούς καταλόγους όπως προβλέπουν οι διατάξεις του προτεινομένου νόμου; Δεν μας ακούσατε τότε. Εκτεθήκατε όχι μόνο στην Ευρωπαϊκή Επιτροπή, αλλά και σε όσους είχατε υποσχεθεί ότι θα ωφεληθούν από εκείνη τη ρύθμισή σας.

Θα το επαναλάβω για μια ακόμη φορά. Ασφαλώς και δεν διαφωνώ με τη λύση αυτού του μεγάλου προβλήματος. Διαφωνώ, όμως, με τη διαδικασία εμπαιγμού που ακολουθείται και οι εξελίξεις, δυστυχώς, δικαιώνουν τις επιφυλάξεις μου.

Οι καταλογισμοί και οι δημοσιονομικές διορθώσεις αποτελούσαν και αποτελούν προβλήματα που απασχολούν διαχρονικά τον αγροτικό χώρο. Γι’ αυτό θεωρώ ότι θα έπρεπε, παρ’ ότι η νομοθετική πρωτοβουλία ανήκει σε εσάς κύριε Υπουργέ -στο Υπουργείο Οικονομικών- να βρίσκεται δίπλα σας και ο Υπουργός Αγροτικής Ανάπτυξης και Τροφίμων.

Όταν τον Ιανουάριο του 2015 ο Πρωθυπουργός Αλέξης Τσίπρας μου ανέθεσε την ευθύνη του αγροτικού χώρου βρήκα στα πρόθυρα κυριολεκτικά έκρηξης υποχρεώσεις ανάκτησης 1 δισεκατομμυρίου και πρόστιμα 1,3 δισεκατομμύριο. Τα πρόστιμα αφορούσαν, κυρίως, την αδυναμία της χώρας μας να διασφαλίσει τις επιλέξιμες για την κτηνοτροφία εκτάσεις, πράγμα που αντιμετωπιζόταν με παράνομες μετακινήσεις -στα χαρτιά, βέβαια- ζώων και ιδιαίτερα αιγοπροβάτων. Μία διαδικασία που μας κόστιζε εκατομμύρια ευρώ.

Αντιμετωπίσαμε το πρόβλημα με τον ν.4351/2015 για τις βοσκήσιμες γαίες, εντάσσοντας σε αυτές περί τα εβδομήντα εννέα εκατομμύρια εκτάσεων δασικού χαρακτήρα, που είναι, όμως, βοσκήσιμα. Πρόκειται για έναν νόμο ορόσημο για τη ζωική παραγωγή που δεν τον ψήφισε τότε η Αντιπολίτευση.

Ταυτόχρονα, προχωρήσαμε στη σύνταξη των προσωρινών διαχειριστικών σχεδίων βόσκησης, αναλαμβάνοντας και τη νομική δέσμευση για τη σύνταξη των οριστικών σχεδίων βόσκησης. Ακόμη δεν έχει ολοκληρωθεί η διαδικασία και ο κίνδυνος με την έναρξη της νέας προγραμματικής περιόδου είναι πάρα πολύ μεγάλος.

Έτσι, λοιπόν, πετύχαμε έναν σημαντικό πρώτο στόχο. Καταφέραμε να πείσουμε την Ευρωπαϊκή Επιτροπή να διευρύνει ανάλογα και τον ορισμό των βοσκοτόπων προς τον κανονισμό Omnibus**,** εξασφαλίζοντας με αυτό να γίνουν επιλέξιμες προς ενίσχυση αρκετές βοσκήσιμες γαίες.

Έρχομαι τώρα στους καταλογισμούς και τις ανακτήσεις. Η προσπάθεια για τη λύση είχε δρομολογηθεί από την κυβέρνηση ΣΥΡΙΖΑ, αλλά χωρίς συνέχεια από τη δική σας διακυβέρνηση. Εμείς τους καταλογισμούς που επιβλήθηκαν στη χώρα μας -εξαιτίας σας, βέβαια- δεν τους κρύψαμε το 2015 κάτω από το χαλί. Να θυμηθούμε λίγο πως οι καταλογισμοί αφορούσαν το Πακέτο Χατζηγάκη, τις ρυθμίσεις των συνεταιρισμών, γνωστές ως Πακέτα Μωραΐτη - Κοσκινά και περίπου 12 εκατομμύρια ευρώ του Πακέτου Κοντού, συνολικού ύψους 896 εκατομμυρίων ευρώ.

Ήταν από τα πρώτα θέματα που διαπραγματευτήκαμε με την Ευρωπαϊκή Επιτροπή και μάλιστα σε συνεργασία με τους ενδιαφερόμενους συνεταιριστές. Η Ευρωπαϊκή Επιτροπή σε πρώτη φάση μας αντιμετώπισε με δυσπιστία, λόγω της αδιαφορίας που είχαν επιδείξει οι προηγούμενες δικές σας κυβερνήσεις -υπάρχει σχετική επιστολή- και επέμενε να επιστραφούν τα συγκεκριμένα χρήματα έντοκα.

Αυτή, λοιπόν, τη δυσάρεστη πραγματικότητα βρήκαμε και αποφασίσαμε να τη διαχειριστούμε άμεσα. Παραδώσαμε δρομολογημένες διαδικασίες που μείωναν αυτούς τους καταλογισμός κατά 551 εκατομμύρια ευρώ, δηλαδή στα 345 εκατομμύρια ευρώ, από τα οποία των συνεταιρισμών ήταν τα 96 εκατομμύρια ευρώ του Πακέτου Κοσκινά - Μωραΐτη και 12 εκατομμύρια ευρώ του Πακέτου Κοντού. Στόχος μας ήταν να διαμορφωθεί ένα ποσό περί τα 110 εκατομμύρια ευρώ. Μάλιστα για την κάλυψη του υπολειπόμενο ποσό είχαμε ξεκινήσει τη διαπραγμάτευση για τη χρήση του de minimis που λόγω δημοσιονομικών δυσκολιών δεν μπορούσαμε να υλοποιήσουμε μέχρι την έξοδο από τα μνημόνια. Αυτά τα διαχειρίστηκα ο ίδιος προσωπικά μέχρι το καλοκαίρι του 2018. Η προσπάθεια αυτή φαίνεται ότι δεν ολοκληρώθηκε στη συνέχεια ή ασχοληθήκατε αποσπασματικά.

Τελικά ποια είναι τα ακριβή ποσά των συνεταιρισμών σήμερα και με ποια έγγραφα απεικονίζονται; Κανένας δεν γνωρίζει.

Με τον ν.4920/2022, που ουσιαστικά ακυρώνετε σήμερα, επιχειρήσατε μια γκρίζα νομοθέτηση, ακροβατώντας όχι μόνο με την περίπτωση των συνεταιρισμών, αλλά και προσθέτοντας και άλλες εκτροπές που έχουν πραγματοποιήσει στο παρελθόν οι κυβερνήσεις σας, τις οποίες επιχειρείτε να τις ψηφίσετε και αυτές με τις ενισχύσεις COVID.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Μια ανοχή, κύριε Πρόεδρε. Είναι ένα θέμα που πρέπει οπωσδήποτε τουλάχιστον να ενημερωθούν και οι συνάδελφοι.

**ΠΡΟΕΔΡΕΥΩΝ (Χαράλαμπος Αθανασίου):** Ένα λεπτό θα δώσω στον κάθε συνάδελφο.

**ΕΥΑΓΓΕΛΟΣ ΑΠΟΣΤΟΛΟΥ:** Είμαι κάθετος αντίθετος να εμπαίζετε και να ρίχνετε στάχτη στα μάτια του αγροτικού κόσμου, γιατί όλα αυτά που κάνετε εξυπηρετούν μικροκομματικές σκοπιμότητες. Γιατί έτσι θέλετε να κρατάτε ομήρους τους συνεταιρισμούς διά βίου και να ζουν με τον φόβο της εμπλοκής στην επιτροπή.

Τέλος, ήταν αδιανόητο να συμπεριλαμβάνεται στη συγκεκριμένη ρύθμιση ακόμη και την ονομαζόμενη από τον πρώην Υπουργό, κ. Λιβανό, «εποποιία της Ηλείας», όταν έπρεπε να γνωρίζετε ότι πρόσφατα εκδικάστηκε στο Ευρωπαϊκό Δικαστήριο η υπόθεση των πυρόπληκτων 2007 και αναμενόταν η έκδοση της απόφασης, που τελικά ήταν καταδικαστική.

Είναι πρωτοφανής η προχειρότητα σας. Επιχειρήσετε να λύσετε με λάθος τρόπο -ως συνήθως- το πρόβλημα των καταλογισμών που μας έχουν επιβληθεί από την Ευρωπαϊκή Επιτροπή από το 1992 μέχρι το 2009.

Σε σχετικό δημοσίευμα της εφημερίδας «ΤΑ ΝΕΑ», που σας το καταθέτω, αναφερθήκατε στις 13-4-2022 σε διαγραφές χρεών 812 εκατομμυρίων ευρώ, προβλέποντας μάλιστα ότι έτσι θα μπορούν μελλοντικά να λάβουν κι άλλες ευρωπαϊκές ενισχύσεις.

(Στο σημείο αυτό ο Βουλευτής κ. Ευάγγελος Αποστόλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Χαράλαμπος Αθανασίου):** Ολοκληρώστε σας παρακαλώ. Έχετε πάει στα εννιά λεπτά.

**ΕΥΑΓΓΕΛΟΣ ΑΠΟΣΤΟΛΟΥ:** Βαφτίζετε τις σχετικές ανακτήσεις ως διαγραφές χρεών των συνεταιρισμών και αγροτών μας, όταν γνωρίζετε πολύ καλά ότι οι καταλογισμοί προήλθαν από λάθη και παραλείψεις των δικών σας κυβερνήσεων τα οποία επαναλαμβάνετε μέχρι σήμερα. Από όσα γνωρίζω στον συνεταιριστικό χώρο γίνονται συζητήσεις και προαλείφονται για εντάξεις στο Ταμείο Ανάκαμψης και Ανθεκτικότητας. Τα παρακολουθούμε όλα.

**ΠΡΟΕΔΡΕΥΩΝ (Χαράλαμπος Αθανασίου):** Ωραία, κύριε Αποστόλου, έχετε πάει στα δέκα λεπτά. Σας παρακαλώ πολύ.

**ΕΥΑΓΓΕΛΟΣ ΑΠΟΣΤΟΛΟΥ:** Τελειώνω, κύριε Πρόεδρε.

Τα υλοποιείτε όλα αυτά σε μια περίοδο που οι ανάγκες τόσο των αγροτών όσο και των συνεταιρισμών απαιτούν όχι κατασυκοφάντηση, αλλά έμπρακτη στήριξη για να επιβιώσουν και να διασφαλίσουν την επισιτιστική επάρκεια της χώρας μας. Είναι απορίας άξιον γιατί συνεχίζετε την ίδια τακτική και τα ίδια λάθη στην αντιμετώπιση τέτοιων σοβαρών θεμάτων, όταν μάλιστα τα λάθη αυτά έχουν ως συνέπεια τη διαφαινόμενη νέα εκτροπή που θα οδηγήσει τον πιο ευαίσθητο τομέα της χώρας μας, τον αγροτικό, σε καταστροφή. Είναι τεράστιες οι ευθύνες σας.

Στα χρόνια σας δεν αγγίξατε ουσιαστικά το θέμα και βεβαίως τώρα με την ενσωμάτωση της ευρωπαϊκής οδηγίας θα δημιουργηθούν πάρα πολλά προβλήματα, ενώ αν είχατε ακολουθήσει το δικό μας δρομολόγιο τα πράγματα θα ήταν πολύ πιο εύκολα.

Σας ευχαριστώ και συγγνώμη για τον χρόνο.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Να είστε καλά.

Ο κ. Σταύρος Καλογιάννης από τη Νέα Δημοκρατία έχει τον λόγο και αμέσως μετά θα μιλήσει ο Κοινοβουλευτικός Εκπρόσωπος της Ελληνικής Λύσης, ο κ. Χήτας.

Για την τήρηση του χρόνου το λέω σε όλους και μάλιστα ίσως θα έπρεπε αυτοί που θέλουν να μιλήσουν περισσότερο χρόνο να μένουν στο τέλος. Προχθές πήγαμε μέχρι τη 1.00΄, γιατί πολλοί συνάδελφοι στην αρχή δεν σεβάστηκαν τον χρόνο τους.

Κύριε Καλογιάννη, έχετε τον λόγο.

**ΣΤΑΥΡΟΣ ΚΑΛΟΓΙΑΝΝΗΣ:** Ευχαριστώ πολύ, κύριε Πρόεδρε.

Θέλω αρχικά να συγχαρώ την πολιτική ηγεσία του Υπουργείου Οικονομικών για την πανηγυρική αναγνώριση, στο χθεσινό Eurogroup, της μεγάλης προόδου της ελληνικής οικονομίας.

Κυρίες και κύριοι συνάδελφοι, πολλές και σημαντικές διατάξεις περιλαμβάνονται στο νομοσχέδιο που συζητάμε. Ειδικότερα, εναρμονίζεται το θεσμικό μας πλαίσιο με το Ευρωπαϊκό Δίκαιο, ενσωματώνοντας την οδηγία 2019/2235 σχετικά με το κοινό σύστημα φόρου προστιθέμενης αξίας, αλλά και με το γενικό καθεστώς των ειδικών φόρων κατανάλωσης για προϊόντα που αποκτώνται στο πλαίσιο της κοινής πολιτικής ασφάλειας και άμυνας της Ευρωπαϊκής Ένωσης. Στηρίζονται κλάδοι της οικονομίας που έχουν πληγεί από την ενεργειακή κρίση, αντιμετωπίζονται ζητήματα της ελληνικής ναυτιλίας, αποζημιώνονται εργαζόμενοι και αναμορφώνεται το θεσμικό πλαίσιο λειτουργίας της κεντρικής μονάδας κρατικών ενισχύσεων. Παράλληλα, στηρίζονται η αγορά κατοικίας και η οικοδομή, παρατείνονται κίνητρα για προσέλκυση επενδύσεων στην Ελλάδα.

Θέλω αρχικά να σταθώ στην πρόσθετη πράξη στο νέο συνυποσχετικό μεταξύ του ελληνικού δημοσίου και της ναυτιλιακής κοινότητας, το οποίο συζητήθηκε επί μακρόν στην Επιτροπή Οικονομικών τόσο με εκπροσώπους φορέων όσο και με συναδέλφους όλων των παρατάξεων.

(Στο σημείο αυτό την Προεδρική Έδρα καταλαμβάνει η Η΄ Αντιπρόεδρος της Βουλής κ. **ΣΟΦΙΑ ΣΑΚΟΡΑΦΑ)**

Η Κυβέρνηση επιδιώκει με αυτή τη συμφωνία να διαφυλάξει την ανταγωνιστικότητα της ναυτιλίας μας και τον ηγετικό ρόλο της σε παγκόσμιο επίπεδο σε συνεργασία με την Ευρωπαϊκή Ένωση και τον Διεθνή Οργανισμό Ναυσιπλοΐας. Το Υπουργείο Οικονομικών επεδίωξε τη βέλτιστη λύση για την εθνική οικονομία, προκειμένου η πολιτική της χώρας να είναι συμβατή με τις κατευθύνσεις της Ευρωπαϊκής Ένωσης στον τομέα των θαλάσσιων μεταφορών χωρίς να δημιουργούνται προβλήματα στην ανάπτυξη του ανταγωνιστικού σε διεθνές επίπεδο κλάδο της ναυτιλίας.

Με το σχέδιο νόμου κυρώνεται και αποκτά ισχύ η τροποποίηση του συνυποσχετικού του 2019 μεταξύ του δημοσίου και της ναυτιλιακής κοινότητας μέσω πρόσθετης πράξης η οποία υπεγράφη πολύ πρόσφατα, στις 23 Νοεμβρίου 2022. Τροποποιείται -μεταξύ άλλων- ο συντελεστής οικειοθελούς παροχής για τα εισοδήματα από μερίσματα πλοιοκτητριών εταιρειών που εισάγονται στην Ελλάδα από 10% σε 5%, περιλαμβάνονται εφεξής σε αυτό ποσοστό και τα εισοδήματα επί της υπεραξίας από την πώληση μετοχών των προαναφερόμενων πλοιοκτητριών εταιρειών, αυξάνεται η νέα οικειοθελής παροχή από 40 σε 60 εκατομμύρια ευρώ ετησίως, επεκτείνεται η επιβολή τέλους υπέρ του δημοσίου και στις αυτοκινούμενες βυθοκόρους, επιβάλλεται φόρος στα μερίσματα που λαμβάνουν οι μέτοχοι των επιχειρήσεων οποιασδήποτε μορφής από τη διανομή των κερδών που προκύπτουν από την εκμετάλλευση των προαναφερόμενων πλοίων, αντιμετωπίζεται δηλαδή συνολικά ένα θέμα που εκκρεμούσε επί χρόνια, διαφυλάσσοντας παράλληλα την ανταγωνιστικότητα της ναυτιλίας.

Η δεύτερη σημαντική παρέμβαση στο σχέδιο νόμου αφορά στην αγορά ακινήτων. Παρατείνεται -μεταξύ άλλων- μέχρι τέλους του 2024 η δυνατότητα υπαγωγής στο καθεστώς αναστολής του ΦΠΑ στα ακίνητα, παρατείνεται για δύο έτη ακόμη η έκπτωση φόρου εισοδήματος φυσικών προσώπων κατά 40% για δαπάνες ενεργειακής, λειτουργικής και αισθητικής αναβάθμισης κτηρίων, παρατείνεται τέλος για δύο ακόμη έτη η αναστολή του φόρου υπεραξίας 15% στις μεταβιβάσεις ακινήτων. Στηρίζεται, δηλαδή, ουσιαστικά η ακίνητη περιουσία.

Η τρίτη ενότητα ρυθμίσεων αφορά στην παράταση μειωμένου ΦΠΑ σε μια σειρά από προϊόντα.

Τέταρτη παρέμβαση είναι εκείνη που αφορά στα μέτρα ενίσχυσης της φορολογικής κατοικίας. Δίνονται παρατάσεις και προβλέπονται διευκολύνσεις ώστε να επιστρέψουν στην Ελλάδα νέοι άνθρωποι, να προσελκύσουμε επενδύσεις. Ενισχύεται επίσης η κεντρική μονάδα κρατικών ενισχύσεων. Ειδικότερα, προβλέπεται η ανάπτυξη ενός κεντρικού πληροφοριακού συστήματος κρατικών ενισχύσεων στο οποίο θα καταχωρούνται ηλεκτρονικά, ώστε να παρακολουθούνται οι κρατικές ενισχύσεις σε όλη την επικράτεια, με κύριο στόχο τη συνολική διαχείρισή τους.

Η αναμόρφωση του νομοθετικού πλαισίου των κρατικών ενισχύσεων συνδέεται ευθέως με το Ταμείο Ανάκαμψης και Ανθεκτικότητας, καθώς διασφαλίζεται η διαδικασία ελέγχου παράνομων ή ασυμβίβαστων κρατικών ενισχύσεων.

Υλοποιούνται συνεπώς με αυτή τη ρύθμιση μεταρρυθμίσεις, που αφορούν τις επενδύσεις και τους πόρους του Ταμείου Ανάκαμψης στη χώρα μας.

Επισημαίνεται ότι η Ελλάδα έχει ήδη εισπράξει από το Ταμείο Ανάκαμψης 7,5 δισεκατομμύρια ευρώ, ενώ έχει ήδη εγκριθεί η δεύτερη δόση ύψους 3,6 δισεκατομμυρίων ευρώ, η καταβολή της οποίας αναμένεται στις αρχές του 2023. Δηλαδή, η υλοποίηση των έργων και δράσεων του Ταμείου Ανάκαμψης κινείται με γρήγορο ρυθμό και αυτό είναι ιδιαίτερα θετικό σημείο για τη χώρα.

Τέλος, με το νομοσχέδιο η Κυβέρνηση αντιμετωπίζει χρόνιες παθογένειες στη λειτουργία των ναυπηγείων Σκαραμαγκά, δίνοντας προτεραιότητα στην καταβολή των δεδουλευμένων αποδοχών και των αποζημιώσεων απόλυσης των εργαζομένων.

Κυρίες και κύριοι συνάδελφοι, με το υπό συζήτηση σχέδιο νόμου, για να συνοψίσω, μεταξύ άλλων εναρμονίζεται τοΕθνικό μας Δίκαιο με το Ευρωπαϊκό, στο πλαίσιο της κοινής πολιτικής άμυνας και ασφάλειας, κυρώνεται πρόσθετη πράξη στο συνυποσχετικό του ελληνικού δημοσίου με τη ναυτιλιακή κοινότητα, αντιμετωπίζονται χρόνια προβλήματα της ελληνικής ναυτιλίας, μεταμορφώνεται προς το θετικό το πλαίσιο λειτουργίας της κεντρικής μονάδας κρατικών ενισχύσεων, παρατείνεται η ισχύς μειωμένων τελών κυκλοφορίας τουριστικών λεωφορείων, στηρίζεται εμπράκτως η οικοδομή.

Για τους λόγους αυτούς υπερψηφίζω το σχέδιο νόμου.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε συνάδελφε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι τρεις μαθήτριες και μαθητές και τέσσερις εκπαιδευτικοί συνοδοί τους από το 6ο Δημοτικό Σχολείο Τρίπολης.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο τώρα έχει ο Κοινοβουλευτικός Εκπρόσωπος της Ελληνικής Λύσης, ο κ. Χήτας.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ πολύ, κυρία Πρόεδρε.

Κύριε Υπουργέ, θα αναφερθώ στο νομοσχέδιο σας και θα ήθελα όταν πάρετε τον λόγο αργότερα, να μας πείτε τι σκοπεύετε να κάνετε.

Θα αναφερθώ σε ένα συγκεκριμένο θέμα. Ξέρω ότι είστε από τους λίγους Υπουργούς που απαντάτε και συμμετέχετε στον πολιτικό διάλογο, ιδίως στην Ολομέλεια.

Μόλις χθες, κύριε Βεσυρόπουλε ο Πρωθυπουργός πήγε στην Τρίπολη και μεταξύ άλλων προεκλογικών υποσχέσεων, γιατί πλέον είναι ηλίου φαεινότερο ότι έχουμε μπει σε μια έντονη προεκλογική περίοδο, έταξε από 600 ευρώ σε αστυνομικούς και λιμενικούς. Είναι τα κλασικά προεκλογικά επιδόματα που κάνουν αυτό που κάνει είναι ένα παυσίπονο, κύριε Υπουργέ. Τι κάνει ένα παυσίπονο; Ξεχνάς για λίγο τον πόνο και η ζωή συνεχίζεται και όταν επιστρέψει ο πόνος, τρέχα μετά να βρεις το δίκιο σου.

Ως Ελληνική Λύση έχουμε καταστήσει σαφές ότι είμαστε υπέρ των λύσεων των προβλημάτων και όχι υπέρ της τακτικής να κρύβουμε τα προβλήματα με επιδοματάκια κάτω από το χαλάκι. Οι ένστολοι ξέρετε, που υπηρετούν το κοινωνικό σύνολο δεν θέλουν απλά ένα επιδοματάκι προεκλογικό. Θέλουν αξιοπρεπείς μισθούς, θέλουν δικαιώματα, θέλουν συνθήκες εργασίας καλές, όχι επιδοματάκια, όχι στάχτη στα μάτια.

Φυσικά το ενδιαφέρον σας για τους ένστολους είναι υποκριτικό και καθαρά προεκλογικό. Γιατί; Διότι αν σας ενδιέφεραν πραγματικά οι ένστολοι, θα είχατε σκύψει πάνω από τα προβλήματα, κύριε Βεσυρόπουλε.

Και πάμε να μιλήσουμε τώρα για τα προβλήματα των στρατιωτικών μας, τις Ένοπλες Δυνάμεις μας, των ανθρώπων αυτών που έχουν την αποστολή να φυλάξουν Θερμοπύλες και να μας δημιουργούν το αίσθημα της ασφάλειας.

Ερώτηση, πριν πάω στα προβλήματα των στρατιωτικών, των Ενόπλων Δυνάμεων: Γιατί εξαιρούνται από το επίδομα αυτό οι στρατιωτικοί μας; Θέλουμε μία πειστική απάντηση. Αν σας ενδιέφεραν, λοιπόν, πραγματικά οι ένστολοι και δη οι στρατιωτικοί μας, θα τους είχατε λάβει σοβαρά υπ’ όψιν σας. Μέσα στην ίδια Αίθουσα, πριν από τρεις μέρες, τι είπε ο Πρόεδρος της Πανελλήνιας Ομοσπονδίας Ενώσεων Στρατιωτικών, κ. Ρώτας; Και φυσικά, δεν απάντησε κανείς. Είδα μια σπουδή από το Προεδρείο να τον διακόψει, γιατί είχε ξεπεράσει κατά δύο - τρία λεπτά τον χρόνο της ομιλίας του, γιατί προφανέστατα δεν σας άρεσαν αυτά που έλεγε! Και όταν είδατε ότι πάτε να χάσετε τους αστυνομικούς προεκλογικά, τους δώσατε 600 ευρώ μπας και τους πάρετε πάλι πίσω. Νομίζετε ότι έτσι θα κερδίσετε την ψήφο τους, με 600 ευρώ. Το ίδιο θα κάνετε με τους στρατιωτικούς τώρα. Τι σας είπε, λοιπόν, ο κ. Ρώτας, κύριε Βεσυρόπουλε; Ότι έχετε γυρίσει την πλάτη στους Έλληνες στρατιωτικούς, ότι τους εμπαίζετε -δεν υπάρχει χειρότερο από αυτό- και δεν εφαρμόζετε -αυτό είναι ακόμη χειρότερο- θεσμοθετημένες διατάξεις για θέματα που αντιμετωπίζουν. Είπε ότι καταβάλλετε -ακούστε λίγο- μισθούς υπαξιωματικών σε αξιωματικούς που προήχθησαν από το ελληνικό κράτος, ότι δεν μεριμνείτε για την αποζημίωση των πληρωμάτων των πολεμικών πλοίων που εκτελούν αποστολές. Και κοιτάξτε τι εποχές ζούμε τώρα και έχουμε ανικανοποίητους και παραπονεμένους και αδικημένους τους στρατιωτικούς μας. Σε μια εποχή που η Ελλάδα απειλείται όσο ποτέ άλλοτε. Εσείς, η Κυβέρνηση σας, κύριε Βεσυρόπουλε, δεν αποζημιώνετε τη νυχτερινή απασχόληση, παρ’ ότι θεσπίστηκε από το 2017, αλλά ακόμη δεν εκδόθηκε υπουργική απόφαση για τις λεπτομέρειες χορήγησης. Από το 2017! Μπαίνουμε στο 2023! Έξι χρόνια! Ελλαδάρα! Ακόμα δεν έχουμε μπει στη διαδικασία αυτή! Από τον Ιούλιο του 2020 είναι απλήρωτες οι περιπολίες στρατιωτικών στον Έβρο, που τόσο περηφανεύεστε. Περηφανεύεστε που τα κατάφερε η Ελλάδα στον Έβρο και το χρησιμοποιείτε ως κορωνίδα, για να λέτε πόσο καλά τα κάνατε όλα -προεκλογική εκστρατεία τώρα-, «ο Έβρος», «ο Έβρος» και τους έχετε απλήρωτους από το 2020. Απλήρωτους!

Είστε στα τηλέφωνα! Μια χαρά, δεν τρέχει τίποτα. Εντάξει, και τι έγινε; Ένας τρελός φωνάζει εδώ. Την ώρα που οι μετακινούμενοι από το 2015 στο δημόσιο αποζημιώνονται με 40 ευρώ τη μέρα, οι στρατιωτικοί αποζημιώνονται με 29 ευρώ τη μέρα, ήτοι 10.000 δραχμές. Γιατί αναφέρω δραχμές; Διότι από το 1993 που είχαμε δραχμές δεν έχει αλλάξει η διάταξη για την αποζημίωση των στρατιωτικών. Είναι αυτό που λέμε ότι ενδιαφέρεστε πάρα πολύ για τις Ένοπλες Δυνάμεις και τις στηρίζετε. Είναι και ο πρώην Υπουργός Ναυτιλίας εδώ.

Το επίδομα πλουργών εξουδετέρωσης πυρομαχικών παραμένει στα 30 ευρώ, παρ’ ότι οι στρατιωτικοί δικαιώθηκαν στα δικαστήρια και πρέπει να παίρνουν 150 ευρώ. Και αυτό είναι ψέμα; Αλήθεια είναι αυτό. Γιατί δεν εφαρμόζετε τις δικαστικές αποφάσεις; Και αναγκάζετε τώρα -δείτε τι κάνετε- τους στρατιωτικούς και τις οικογένειές τους να πληρώνουν δικηγόρους, να μπαίνουν σε μία δίνη για να συνεχίζουν τις δικαστικές μάχες μέχρι την οριστική τους δικαίωση. Όπως κάνατε με τους κατώτερους αξιωματικούς του στρατού ξηράς. Όπως κάνατε με τους απόφοιτους της Ανώτατης Στρατιωτικής Σχολής Υπαξιωματικών, που τελούν σε κατάσταση ελαφράς υπηρεσίας, γιατί πάσχουν από κάποιο νόσημα ή από κάποια μορφή αναπηρίας. Αυτούς τους στρατιωτικούς τους αντιμετωπίζετε ως παιδιά ενός κατώτερου Θεού, παρ’ ότι προσφέρουν τις υπηρεσίες τους στις Ένοπλες Δυνάμεις.

Σε αυτά, η Κυβέρνηση πρέπει να απαντήσει με τον ν.3883/2010. Διαχωρίζονται οι συγκεκριμένοι από τους υπόλοιπους αξιωματικούς και υπαξιωματικούς και δεν έχουν δικαίωμα -άκουσον, άκουσον- στη βαθμολογική και μισθολογική εξέλιξη. Καλά είναι δυνατόν; Είναι δυνατόν; Αυτοί οι στρατιωτικοί λοιπόν, προσέφυγαν στο Διοικητικό Εφετείο Αθηνών -ακούστε κυρίες και κύριοι, τι έκαναν αυτοί οι άνθρωποι για να βρουν το δίκιο τους, με λίγα λόγια- κατά της άρνησης της διοίκησης να τους προαγάγει και δικαιώθηκαν πέρυσι, τον Σεπτέμβριο του 2021. Έκρινε η δικαιοσύνη ότι η μεταχείριση είναι άδικη, άνιση και αντί να εφαρμόσετε την απόφαση της δικαιοσύνης, εσείς του στέλνετε τώρα στο Σ.τ.Ε..

Εσείς έχετε αλά καρτ ερμηνεία των αποφάσεων της δικαιοσύνης, είτε είναι εφετεία, είτε είναι το Σ.τ.Ε. ή οτιδήποτε. Όπου σας βολεύει και σας συμφέρει τα εφαρμόζετε, όπου δεν σας βολεύει και δεν σας συμφέρει δεν τα εφαρμόζετε. Είναι απαράδεκτο να υπάρχουν παιδιά και αποπαίδια στις Ένοπλες Δυνάμεις μας σήμερα που μιλάμε. Είναι επιτακτική ανάγκη να αρθεί αυτός ο νόμος, να ισχύουν τα ίδια για όλους και να μην υπάρχουν διακρίσεις. Χρειαζόμαστε και έχουμε ανάγκη, και τους θέλουμε απερίσπαστους και χωρίς προβλήματα, να υπηρετούν την πατρίδα και να φυλάττουν Θερμοπύλες.

Από το επιδοματάκι των 600 και οι στρατιωτικοί εκτός και οι πυροσβέστες εκτός, οι ήρωες του καλοκαιριού που ρίχνονται στη μάχη να σβήσουν φωτιές, που σώζουν ανθρώπους κι αυτοί απ’ έξω. Δεν είναι έτσι.

Κύριε Βεσυρόπουλε, θα ήθελα να έχετε την πολιτική ευαισθησία να απαντήσετε σε κάποια από αυτά που θέσαμε. Επαναλαμβάνω, είστε από τους λίγους Υπουργούς που συμμετέχουν στον διάλογο και ελπίζω μέχρι το τέλος της σημερινής συνεδρίασης να μας έχετε απαντήσει.

Κύριε Υπουργέ, μιας και είστε εσείς εδώ και είστε και Βουλευτής Ημαθίας -είστε «καρντάση» που λέμε εμείς οι Μακεδόνες, Βορειοελλαδίτης- ούτε φωνή ούτε ακρόαση –όχι από εσάς προσωπικά- από την Κυβέρνηση μετά από την αποκάλυψη πριν από λίγες μέρες ότι το Πρωτοδικείο Φλώρινας ενέκρινε το καταστατικό ΜΚΟ που έχει ως αποστολή να διδάσκεται στην Ελλάδα η μακεδονική γλώσσα. Ανοίγετε κερκόπορτες και δεν θέλετε να το καταλάβετε.

Θα κάνουμε, κυρίες και κύριοι συνάδελφοι, ένα μικρό ταξίδι στον χρόνο. Κύριε Βεσυρόπουλε, θα σας διαβάσω μια δήλωση και θα μου πείτε ποιανού είναι αυτή η δήλωση στο τέλος. «Εφόσον οι Έλληνες πολίτες με εκλέξουν Πρωθυπουργό αρνούμαι κατηγορηματικά να ερμηνεύσω τη συμφωνία με αυτό τον τρόπο. Η διαδικασία ένταξης των Σκοπίων στην Ευρωπαϊκή Ένωση δεν σχετίζεται με τη Συμφωνία των Πρεσπών. Η Ελλάδα θα διατηρήσει στο ακέραιο όλα τα δικαιώματα που απορρέουν από την ιδιότητα του κράτους-μέλους της Ευρωπαϊκής Ένωσης, δηλαδή το δικαίωμα να διαπραγματεύεται, να ανοίγει και να κλείνει επιμέρους κεφάλαια ανάλογα με τα εθνικά και τα κοινοτικά συμφέροντα. Με άλλα λόγια, η Ελλάδα θα μπορεί ανά πάσα στιγμή να βάλει βέτο στη διαδικασία ένταξης των Σκοπίων στην Ευρωπαϊκή Ένωση και αυτό το δικαίωμα της πατρίδας μας αρνούμαι να το απεμπολήσω». Είναι η ερώτηση του ενός εκατομμυρίου. Ποιος έκανε αυτή τη δήλωση; Θα περιμένω. Να πάρουμε τη βοήθεια του κοινού; Ο κ. Μητσοτάκης την έκανε στις 24 Γενάρη 2019. Δεν ήταν Πρωθυπουργός τότε, όμως, ήθελε να γίνει. Να μην εξαπατήσει πολιτικά τον κόσμο; Να μην πει φούμαρα; Ορίστε τα φούμαρα, αποδείχτηκαν. Πού πήγαν οι αγώνες; Πού πήγαν οι περικεφαλαίες; Πού πήγαν οι σέλφι στα συλλαλητήρια; Πού πήγε το βέτο που θα ασκούσε; Απεναντίας έφτασε στο σημείο η Κυβέρνηση του Μητσοτάκη της Νέας Δημοκρατίας να μαλώνει τη Βουλγαρία που τόλμησε να ασκήσει βέτο. Μέχρι να γίνει Πρωθυπουργός ο κ. Μητσοτάκης μιλούσε για το κράτος των Σκοπίων. Από την ώρα που έγινε Πρωθυπουργός μιλάει για τη Δημοκρατία της Βόρειας Μακεδονίας. Αυτά έχουν αποτυπωθεί όχι μόνο στη μνήμη, αλλά και στην ψυχή και στην καρδιά των Ελλήνων. Κι όταν έρθουν οι εκλογές κ. Βεσυρόπουλε θα πάρετε αυτό που σας αξίζει. Πηγαίνετε στη βόρεια Ελλάδα να πάρετε ψήφους. Πηγαίνετε.

Επιστρέφω στα της οικονομίας. Η άνοδος των επιτοκίων από την Ευρωπαϊκή Κεντρική Τράπεζα είναι αυτονόητο ότι οδηγεί σε αύξηση δόσεων και των στεγαστικών δανείων. Μιλάμε για μια ακόμη επιβάρυνση στα νοικοκυριά τα οποία ούτως ή άλλως βρίσκονται σε τρικυμία. Σε άλλες χώρες, ξέρετε, έχουν λύσει το πρόβλημα. Εμείς, όμως, είμαστε ακόμη στο «θα».

Πάμε τώρα στις τράπεζες οι οποίες, όπως μας είπε ο κ. Σταϊκούρας, θα κλείσουν το 2022 με κέρδη 3,5 δισεκατομμύρια ευρώ.

Κοιτάξτε, κύριε Υπουργέ, όταν μια κυβέρνηση φτάνει στο έσχατο σημείο απαξίωσης ώστε να εκλιπαρεί τους τραπεζίτες να δείξουν έλεος ακόμα και στους εν δυναμία ευρισκόμενους δανειολήπτες, τότε είναι μια κυβέρνηση σε αποδομή. Μια κυβέρνηση που παρακαλάει, δεν κυβερνάει. Όταν παρακαλάς, δεν κυβερνάς. Τελεία και παύλα. Και εσείς παρακαλάτε. Και αντί να εκλιπαρεί η Νέα Δημοκρατία τους τραπεζίτες, οφείλει να απολογηθεί στους πολίτες. Μάλιστα, εδώ συζητάμε, λέμε δηλαδή διάφορα και ακούγονται, λέμε για τους ευάλωτους πολίτες. Ποιοι είναι οι ευάλωτοι πολίτες; Στη χώρα μας ευάλωτος θεωρείται όποιος έχει εισόδημα 7.000 ευρώ. Σωστά; Ήτοι 583 ευρώ τον μήνα. Αυτό δεν είναι ευάλωτος, είναι μελλοθάνατος. Πώς να ζήσει με 583 ευρώ τον μήνα; Δεν είναι ευάλωτος αυτός. Και με προσαύξηση κατά 3.500 χιλιάδες ευρώ για κάθε προστατευόμενο μέλος.

Στην Ισπανία για παράδειγμα, γιατί έχει κι εκεί ευάλωτους, το εισόδημα του Ισπανού ευάλωτου ξεκινάει από 29.400 ευρώ. Εκεί λογίζεται αυτός ως ευάλωτος που έχει μίνιμουμ 29.400 ευρώ εισόδημα και εδώ επτά χιλιάρικα εισόδημα. Αν θέλουμε να μιλήσουμε για ευάλωτους, γιατί άλλο ο ένας ευάλωτος και άλλο ο άλλος ευάλωτος.

Κι όσο καθυστερεί η λύση στο πρόβλημα θα αυξάνονται τα δάνεια που θα κοκκινίζουν, θα στήνουν νέα πάρτι τα κοράκια, που τα ξέρετε πολύ καλά γιατί τα έχετε και μέσα στο κόμμα σας, και τα οποία παραμονεύουν να αρπάξουν το σπίτι του Έλληνα.

Ο ίδιος ο Υπουργός, και κλείνω κυρία Πρόεδρε, είπε ότι το μέσο επιτόκιο των δανείων ήταν 4,86% τον Οκτώβριο, όταν αυτά των καταθέσεων είναι σχεδόν μηδενικά. Βέβαια, αν πάει να πάρει κανείς ένα δάνειο για παράδειγμα 3.000 ευρώ για να καλύψει κάποιες υποχρεώσεις ή να κλείσει μια τρύπα, που λέμε, αν πάω εγώ τώρα αύριο και πάρω δάνειο 3.000 ευρώ πληρώνω πραγματικό επιτόκιο 16,67%. Μιλάμε για κλέφτες κανονικούς, δεν το συζητάμε, ληστρικό. Αυτή είναι η εικόνα σήμερα με τις τράπεζες που ανακεφαλαιοποίησε ο ελληνικός λαός δύο και τρεις φορές κι αυτές συνεχίζουν να ρουφάνε το αίμα των Ελλήνων πολιτών.

Ως Ελληνική Λύση, θέλουμε να εκφράσουμε τα ειλικρινή μας συλλυπητήρια στην οικογένεια του αδικοχαμένου αγοριού στις Σέρρες. Πρόκειται για ένα τραγικό γεγονός που έγινε χθες. Φυσικά ως κοινωνία τρέχουμε πίσω από αυτό το δράμα τώρα, θα στήσουμε πολιτικούς καβγάδες, θα προσπαθήσει η κάθε πλευρά να το εκμεταλλευτεί όπως η ίδια θέλει. Δεν θα μπούμε στη διαδικασία αυτή. Εκ μέρους του Προέδρου της Ελληνικής Λύσης, των Βουλευτών, των στελεχών και όλων των ανθρώπων που στηρίζουν την Ελληνική Λύση τα ειλικρινή μας συλλυπητήρια στην οικογένεια. Αυτή η τραγωδία έφερε στην επιφάνεια, δυστυχώς, την κατάσταση που επικρατεί στα σχολεία μας, τη συντήρησή τους, το ποιοι κάνουν εργασίες στα σχολεία και ποιοι θα ελεγχθούν γενικότερα. Πρέπει πάντα να θρηνήσουμε κάποιον άνθρωπο για να ασχοληθούμε σοβαρά με τα αυτονόητα. Δυστυχώς, αυτή είναι η Ελλάδα.

Ευχαριστώ, κυρία Πρόεδρε.

(Χειροκροτήματα από την πτέρυγα της Ελληνικής Λύσης)

(ΜΕΤΑ ΤΗΝ ΚΑΤΑΜΕΤΡΗΣΗ)

**ΠΡΟΕΔΡΕΥΟΥΣΑ (Σοφία Σακοράφα):** Κυρίες και κύριοι συνάδελφοι, έχω την τιμή να σας ανακοινώσω το αποτέλεσμα της διεξαχθείσης ηλεκτρονικής ονομαστικής ψηφοφορίας επί της αιτήσεως άρσης ασυλίας του συναδέλφου Βουλευτή κ. Χριστόφορου Στεφανάδη.

Για την υπόθεση του κ. Χριστόφορου Στεφανάδη εψήφισαν συνολικά 257 Βουλευτές.

Υπέρ της άρσεως ασυλίας, δηλαδή «ΝΑΙ», εψήφισαν 84 Βουλευτές.

Κατά της άρσεως ασυλίας, δηλαδή «ΟΧΙ», εψήφισαν 173 Βουλευτές.

«ΠΑΡΩΝ» εψήφισε ουδείς.

Συνεπώς η αίτηση της εισαγγελικής αρχής απορρίπτεται.

Το αποτέλεσμα της διεξαχθείσης ονομαστικής ηλεκτρονικής ψηφοφορίας καταχωρίζεται στα Πρακτικά της σημερινής συνεδρίασης και έχει ως εξής:

ΑΛΛΑΓΗ ΣΕΛΙΔΑΣ

|  |  |  |  |
| --- | --- | --- | --- |
| Ονοματεπώνυμο | Κ.Ο | Εκλ. Περιφέρεια | Ψήφος |
| **Πράξη: Για τη φερόμενη ως τελεσθείσα πράξη της παράβασης του άρθρου 285 παρ. 1 περ. β΄ ΠΚ (ΣΥΝΟΛΙΚΑ ΨΗΦΟΙ: NAI:84, OXI:173, ΠΡΝ:0)** |  |  |  |
| ΑΒΔΕΛΑΣ ΑΠΟΣΤΟΛΟΣ | ΕΛΛΗΝΙΚΗ ΛΥΣΗ | Α΄ ΘΕΣΣΑΛΟΝΙΚΗΣ | ΝΑΙ |
| ΑΒΡΑΜΑΚΗΣ ΕΛΕΥΘΕΡΙΟΣ | ΣΥΡΙΖΑ | ΣΕΡΡΩΝ | ΝΑΙ |
| ΑΓΑΘΟΠΟΥΛΟΥ ΕΙΡΗΝΗ-ΕΛΕΝΗ | ΣΥΡΙΖΑ | ΚΙΛΚΙΣ | ΝΑΙ |
| ΑΔΑΜΟΥ ΚΩΝΣΤΑΝΤΙΝΑ | ΑΝΕΞ. | Β΄ ΘΕΣΣΑΛΟΝΙΚΗΣ | ΟΧΙ |
| ΑΘΑΝΑΣΙΟΥ ΑΘΑΝΑΣΙΟΣ(ΝΑΣΟΣ) | ΣΥΡΙΖΑ | Α΄ ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΑΘΑΝΑΣΙΟΥ ΜΑΡΙΑ | ΕΛΛΗΝΙΚΗ ΛΥΣΗ | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΑΘΑΝΑΣΙΟΥ ΧΑΡΑΛΑΜΠΟΣ | Νέα Δημοκρατία | ΛΕΣΒΟΥ | ΟΧΙ |
| ΑΚΤΥΠΗΣ ΔΙΟΝΥΣΙΟΣ | Νέα Δημοκρατία | ΖΑΚΥΝΘΟΥ | ΟΧΙ |
| ΑΛΕΞΙΑΔΗΣ ΤΡΥΦΩΝ | ΣΥΡΙΖΑ | Β΄ ΠΕΙΡΑΙΩΣ | ΝΑΙ |
| ΑΛΕΞΟΠΟΥΛΟΥ ΑΝΑΣΤΑΣΙΑ-ΑΙΚΑΤΕΡΙΝΗ | ΕΛΛΗΝΙΚΗ ΛΥΣΗ | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΑΛΕΞΟΠΟΥΛΟΥ ΧΡΙΣΤΙΝΑ | Νέα Δημοκρατία | ΑΧΑΪΑΣ | ΟΧΙ |
| ΑΜΑΝΑΤΙΔΗΣ ΓΙΩΡΓΟΣ | Νέα Δημοκρατία | ΚΟΖΑΝΗΣ | ΟΧΙ |
| ΑΜΑΝΑΤΙΔΗΣ ΙΩΑΝΝΗΣ | ΣΥΡΙΖΑ | Α΄ ΘΕΣΣΑΛΟΝΙΚΗΣ | ΝΑΙ |
| ΑΜΥΡΑΣ ΓΙΩΡΓΟΣ | Νέα Δημοκρατία | ΙΩΑΝΝΙΝΩΝ | ΟΧΙ |
| ΑΝΑΓΝΩΣΤΟΠΟΥΛΟΥ ΑΘΑΝΑΣΙΑ(ΣΙΑ) | ΣΥΡΙΖΑ | ΑΧΑΪΑΣ | ΝΑΙ |
| ΑΝΑΣΤΑΣΙΑΔΗΣ ΣΑΒΒΑΣ | Νέα Δημοκρατία | Β΄ΘΕΣΣΑΛΟΝΙΚΗΣ | ΟΧΙ |
| ΑΝΔΡΙΑΝΟΣ ΙΩΑΝΝΗΣ | Νέα Δημοκρατία | ΑΡΓΟΛΙΔΟΣ | ΟΧΙ |
| ΑΝΤΩΝΙΑΔΗΣ ΙΩΑΝΝΗΣ | Νέα Δημοκρατία | ΦΛΩΡΙΝΗΣ | ΟΧΙ |
| ΑΝΤΩΝΙΟΥ ΑΝΤΩΝΙΑ(ΤΟΝΙΑ) | Κίνημα Αλλαγής | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΑΠΟΣΤΟΛΟΥ ΕΥΑΓΓΕΛΟΣ | ΣΥΡΙΖΑ | ΕΥΒΟΙΑΣ | ΝΑΙ |
| ΑΡΑΜΠΑΤΖΗ ΦΩΤΕΙΝΗ | Νέα Δημοκρατία | ΣΕΡΡΩΝ | ΟΧΙ |
| ΑΡΑΧΩΒΙΤΗΣ ΣΤΑΥΡΟΣ | ΣΥΡΙΖΑ | ΛΑΚΩΝΙΑΣ | ΝΑΙ |
| ΑΡΒΑΝΙΤΙΔΗΣ ΓΕΩΡΓΙΟΣ | Κίνημα Αλλαγής | Β΄ ΘΕΣΣΑΛΟΝΙΚΗΣ | ΟΧΙ |
| ΑΣΗΜΑΚΟΠΟΥΛΟΥ ΣΟΦΙΑ-ΧΑΪΔΩ | ΕΛΛΗΝΙΚΗ ΛΥΣΗ | Β΄ ΠΕΙΡΑΙΩΣ | ΝΑΙ |
| ΑΥΓΕΝΑΚΗΣ ΕΛΕΥΘΕΡΙΟΣ | Νέα Δημοκρατία | ΗΡΑΚΛΕΙΟΥ | ΟΧΙ |
| ΑΥΓΕΡΗ ΘΕΟΔΩΡΑ(ΔΩΡΑ) | ΣΥΡΙΖΑ | Β΄ θΕΣΣΑΛΟΝΙΚΗΣ | ΝΑΙ |
| ΑΥΓΕΡΙΝΟΠΟΥΛΟΥ ΔΙΟΝΥΣΙΑ-ΘΕΟΔΩΡΑ | Νέα Δημοκρατία | ΗΛΕΙΑΣ | ΟΧΙ |
| ΑΥΛΩΝΙΤΗΣ ΑΛΕΞΑΝΔΡΟΣ-ΧΡΗΣΤΟΣ | ΣΥΡΙΖΑ | ΚΕΡΚΥΡΑ | ΝΑΙ |
| ΑΧΜΕΤ ΙΛΧΑΝ | Κίνημα Αλλαγής | ΡΟΔΟΠΗΣ | ΟΧΙ |
| ΑΧΤΣΙΟΓΛΟΥ ΕΥΤΥΧΙΑ | ΣΥΡΙΖΑ | ΕΠΙΚΡΑΤΕΙΑΣ | ΝΑΙ |
| ΒΑΓΕΝΑ-ΚΗΛΑΗΔΟΝΗ ΑΝΝΑ | ΣΥΡΙΖΑ | ΛΑΡΙΣΗΣ | ΝΑΙ |
| ΒΑΓΕΝΑΣ ΔΗΜΗΤΡΙΟΣ | ΕΛΛΗΝΙΚΗ ΛΥΣΗ | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΒΑΓΙΩΝΑΣ ΓΙΩΡΓΟΣ | Νέα Δημοκρατία | ΧΑΛΚΙΔΙΚΗΣ | ΟΧΙ |
| ΒΑΡΒΙΤΣΙΩΤΗΣ ΜΙΛΤΙΑΔΗΣ | Νέα Δημοκρατία | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΒΑΡΔΑΚΗΣ ΣΩΚΡΑΤΗΣ | ΣΥΡΙΖΑ | ΗΡΑΚΛΕΙΟΥ | ΝΑΙ |
| ΒΑΡΤΖΟΠΟΥΛΟΣ ΔΗΜΗΤΡΙΟΣ | Νέα Δημοκρατία | Β΄ ΘΕΣΣΑΛΟΝΙΚΗΣ | ΟΧΙ |
| ΒΑΣΙΛΕΙΑΔΗΣ ΒΑΣΙΛΕΙΟΣ(ΛΑΚΗΣ) | Νέα Δημοκρατία | ΠΕΛΛΗΣ | ΟΧΙ |
| ΒΑΣΙΛΙΚΟΣ ΒΑΣΙΛΕΙΟΣ(ΒΑΣΙΛΗΣ) | ΣΥΡΙΖΑ | ΕΠΙΚΡΑΤΕΙΑΣ | ΝΑΙ |
| ΒΕΡΝΑΡΔΑΚΗΣ ΧΡΙΣΤΟΦΟΡΟΣ | ΣΥΡΙΖΑ | Α΄ ΑΘΗΝΩΝ | ΝΑΙ |
| ΒΕΣΥΡΟΠΟΥΛΟΣ ΑΠΟΣΤΟΛΟΣ | Νέα Δημοκρατία | ΗΜΑΘΙΑΣ | ΟΧΙ |
| ΒΕΤΤΑ ΚΑΛΛΙΟΠΗ | ΣΥΡΙΖΑ | ΚΟΖΑΝΗΣ | ΝΑΙ |
| ΒΙΛΙΑΡΔΟΣ ΒΑΣΙΛΕΙΟΣ | ΕΛΛΗΝΙΚΗ ΛΥΣΗ | ΕΠΚΡΑΤΕΙΑΣ | ΝΑΙ |
| ΒΙΤΣΑΣ ΔΗΜΗΤΡΙΟΣ | ΣΥΡΙΖΑ | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΒΛΑΣΗΣ ΚΩΝΣΤΑΝΤΙΝΟΣ | Νέα Δημοκρατία | ΑΡΚΑΔΙΑΣ | ΟΧΙ |
| ΒΛΑΧΟΣ ΓΕΩΡΓΙΟΣ | Νέα Δημοκρατία | Α΄ ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΒΟΛΟΥΔΑΚΗΣ ΜΑΝΟΥΣΟΣ-ΚΩΝΣΤΑΝΤΙΝΟΣ | Νέα Δημοκρατία | ΧΑΝΙΩΝ | ΟΧΙ |
| ΒΟΡΙΔΗΣ ΜΑΥΡΟΥΔΗΣ(ΜΑΚΗΣ) | Νέα Δημοκρατία | Α΄ ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΒΟΥΛΤΕΨΗ ΣΟΦΙΑ | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΒΟΥΤΣΗΣ ΝΙΚΟΛΑΟΣ | ΣΥΡΙΖΑ | Α΄ ΑΘΗΝΩΝ | ΝΑΙ |
| ΒΡΟΥΤΣΗΣ ΙΩΑΝΝΗΣ | Νέα Δημοκρατία | ΚΥΚΛΑΔΩΝ | ΟΧΙ |
| ΒΡΥΖΙΔΟΥ ΠΑΡΑΣΚΕΥΗ | Νέα Δημοκρατία | ΚΟΖΑΝΗΣ | ΟΧΙ |
| ΓΕΡΑΠΕΤΡΙΤΗΣ ΓΕΩΡΓΙΟΣ | Νέα Δημοκρατία | ΕΠΙΚΡΑΤΕΙΑΣ | ΟΧΙ |
| ΓΕΩΡΓΑΝΤΑΣ ΓΕΩΡΓΙΟΣ | Νέα Δημοκρατία | ΚΙΛΙΚΙΣ | ΟΧΙ |
| ΓΕΩΡΓΙΑΔΗΣ ΣΠΥΡΙΔΩΝ-ΑΔΩΝΙΣ | Νέα Δημοκρατία | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΓΙΑΝΝΑΚΗΣ ΣΤΕΡΓΙΟΣ | Νέα Δημοκρατία | ΠΡΕΒΕΖΗΣ | ΟΧΙ |
| ΓΙΑΝΝΑΚΟΠΟΥΛΟΥ ΚΩΝΣΤΑΝΤΙΝΑ(ΝΑΝΤΙΑ) | Κίνημα Αλλαγής | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΓΙΑΝΝΟΥΛΗΣ ΧΡΗΣΤΟΣ | ΣΥΡΙΖΑ | Α΄ ΘΕΣΣΑΛΟΝΙΚΗΣ | ΝΑΙ |
| ΓΙΟΓΙΑΚΑΣ ΒΑΣΙΛΕΙΟΣ | Νέα Δημοκρατία | ΘΕΣΠΡΩΤΙΑΣ | ΟΧΙ |
| ΓΚΙΚΑΣ ΣΤΕΦΑΝΟΣ | Νέα Δημοκρατία | ΚΕΡΚΥΡΑΣ | ΟΧΙ |
| ΓΚΙΟΛΑΣ ΙΩΑΝΝΗΣ | ΣΥΡΙΖΑ | ΑΡΓΟΛΙΔΟΣ | ΝΑΙ |
| ΓΚΙΟΥΛΕΚΑΣ ΚΩΝΣΤΑΝΤΙΝΟΣ | Νέα Δημοκρατία | Α΄ ΘΕΣΣΑΛΟΝΙΚΗΣ | ΟΧΙ |
| ΔΑΒΑΚΗΣ ΑΘΑΝΑΣΙΟΣ | Νέα Δημοκρατία | ΛΑΚΩΝΙΑΣ | ΟΧΙ |
| ΔΕΝΔΙΑΣ ΝΙΚΟΛΑΟΣ-ΓΕΩΡΓΙΟΣ | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΔΕΡΜΕΝΤΖΟΠΟΥΛΟΣ ΧΡΗΣΤΟΣ | Νέα Δημοκρατία | ΕΒΡΟΥ | ΟΧΙ |
| ΔΗΜΑΣ ΧΡΙΣΤΟΣ | Νέα Δημοκρατία | ΚΟΡΙΝΘΙΑΣ | ΟΧΙ |
| ΔΗΜΟΣΧΑΚΗΣ ΑΝΑΣΤΑΣΙΟΣ | Νέα Δημοκρατία | ΕΒΡΟΥ | ΟΧΙ |
| ΔΙΓΑΛΑΚΗΣ ΒΑΣΙΛΕΙΟΣ | Νέα Δημοκρατία | ΧΑΝΙΩΝ | ΟΧΙ |
| ΔΟΥΝΙΑ ΠΑΝΑΓΙΩΤΑ(ΝΟΝΗ) | Νέα Δημοκρατία | Α΄ ΠΕΙΡΑΙΩΣ | ΟΧΙ |
| ΔΡΑΓΑΣΑΚΗΣ ΙΩΑΝΝΗΣ | ΣΥΡΙΖΑ | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΔΡΙΤΣΑΣ ΘΕΟΔΩΡΟΣ | ΣΥΡΙΖΑ | Α΄ ΠΕΙΡΑΙΩΣ | ΝΑΙ |
| ΕΛΕΥΘΕΡΙΑΔΟΥ ΣΟΥΛΤΑΝΑ | ΣΥΡΙΖΑ | ΚΑΒΑΛΑΣ | ΝΑΙ |
| ΕΥΘΥΜΙΟΥ ΑΝΝΑ | Νέα Δημοκρατία | Α΄ ΘΕΣΣΑΛΟΝΙΚΗΣ | ΟΧΙ |
| ΖΑΧΑΡΙΑΔΗΣ ΚΩΝΣΤΑΝΤΙΝΟΣ | ΣΥΡΙΖΑ | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΖΕΪΜΠΕΚ ΧΟΥΣΕΪΝ | ΣΥΡΙΖΑ | ΞΑΝΘΗΣ | ΝΑΙ |
| ΖΕΜΠΙΛΗΣ ΑΘΑΝΑΣΙΟΣ | Νέα Δημοκρατία | ΕΥΒΟΙΑΣ | ΟΧΙ |
| ΖΟΥΡΑΡΗΣ ΚΩΝΣΤΑΝΤΙΝΟΣ | ΣΥΡΙΖΑ | Α΄ ΘΕΣΣΑΛΟΝΙΚΗΣ | ΝΑΙ |
| ΗΓΟΥΜΕΝΙΔΗΣ ΝΙΚΟΛΑΟΣ | ΣΥΡΙΖΑ | ΗΡΑΚΛΕΙΟΥ | ΝΑΙ |
| ΘΕΟΔΩΡΙΚΑΚΟΣ ΠΑΝΑΓΙΩΤΗΣ(ΤΑΚΗΣ) | Νέα Δημοκρατία | ΕΠΙΚΡΑΤΕΙΑΣ | ΟΧΙ |
| ΘΕΟΧΑΡΗΣ ΘΕΟΧΑΡΗΣ(ΧΑΡΗΣ) | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΙΑΤΡΙΔΗ ΤΣΑΜΠΙΚΑ(ΜΙΚΑ) | Νέα Δημοκρατία | ΔΩΔΕΚΑΝΗΣΟΥ | ΟΧΙ |
| ΚΑΒΒΑΔΑΣ ΑΘΑΝΑΣΙΟΣ | Νέα Δημοκρατία | ΛΕΥΚΑΔΟΣ | ΟΧΙ |
| ΚΑΙΡΙΔΗΣ ΔΗΜΗΤΡΙΟΣ | Νέα Δημοκρατία | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΚΑΚΛΑΜΑΝΗΣ ΝΙΚΗΤΑΣ | Νέα Δημοκρατία | Α΄ ΑΘΗΝΩΝ | ΟΧΙ |
| ΚΑΛΑΜΑΤΙΑΝΟΣ ΔΙΟΝΥΣΙΟΣ-ΧΑΡΑΛΑΜΠΟΣ | ΣΥΡΙΖΑ | ΗΛΕΙΑΣ | ΝΑΙ |
| ΚΑΛΑΦΑΤΗΣ ΣΤΑΥΡΟΣ | Νέα Δημοκρατία | Α΄ ΘΕΣΣΑΛΟΝΙΚΗΣ | ΟΧΙ |
| ΚΑΛΛΙΑΝΟΣ ΙΩΑΝΝΗΣ | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΚΑΛΟΓΙΑΝΝΗΣ ΣΤΑΥΡΟΣ | Νέα Δημοκρατία | ΙΩΑΝΝΙΝΩΝ | ΟΧΙ |
| ΚΑΜΙΝΗΣ ΓΕΩΡΓΙΟΣ | Κίνημα Αλλαγής | ΕΠΙΚΡΑΤΕΙΑΣ | ΟΧΙ |
| ΚΑΠΠΑΤΟΣ ΠΑΝΑΓΗΣ | Νέα Δημοκρατία | ΚΕΦΑΛΛΗΝΙΑΣ | ΟΧΙ |
| ΚΑΡΑΓΚΟΥΝΗΣ ΚΩΝΣΤΑΝΤΙΝΟΣ | Νέα Δημοκρατία | ΑΙΤΩΛΟΑΚΑΡΝΑΝΙΑΣ | ΟΧΙ |
| ΚΑΡΑΜΑΝΛΗ ΑΝΝΑ | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΚΑΡΑΜΑΝΛΗΣ ΚΩΝΣΤΑΝΤΙΝΟΣ τ ΑΛΕΞ. | Νέα Δημοκρατία | Α΄ ΘΕΣΣΑΛΟΝΙΚΗΣ | ΟΧΙ |
| ΚΑΡΑΜΑΝΛΗΣ ΚΩΝΣΤΑΝΤΙΝΟΣ τ ΑΧΙΛ. | Νέα Δημοκρατία | ΣΕΡΡΩΝ | ΟΧΙ |
| ΚΑΡΑΟΓΛΟΥ ΘΕΟΔΩΡΟΣ | Νέα Δημοκρατία | Β΄ ΘΕΣΣΑΛΟΝΙΚΗΣ | ΟΧΙ |
| ΚΑΡΑΣΜΑΝΗΣ ΓΕΩΡΓΙΟΣ | Νέα Δημοκρατία | ΠΕΛΛΗΣ | ΟΧΙ |
| ΚΑΣΙΜΑΤΗ ΕΙΡΗΝΗ(ΝΙΝΑ) | ΣΥΡΙΖΑ | Β΄ ΠΕΙΡΑΙΩΣ | ΝΑΙ |
| ΚΑΤΡΟΥΓΚΑΛΟΣ ΓΕΩΡΓΙΟΣ | ΣΥΡΙΖΑ | Β1΄ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΚΑΤΣΑΝΙΩΤΗΣ ΑΝΔΡΕΑΣ | Νέα Δημοκρατία | ΑΧΑΪΑΣ | ΟΧΙ |
| ΚΑΤΣΑΦΑΔΟΣ ΚΩΝΣΤΑΝΤΙΝΟΣ | Νέα Δημοκρατία | Α΄ ΠΕΙΡΑΙΩΣ | ΟΧΙ |
| ΚΑΦΑΝΤΑΡΗ ΧΑΡΟΥΛΑ(ΧΑΡΑ) | ΣΥΡΙΖΑ | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΚΕΔΙΚΟΓΛΟΥ ΣΥΜΕΩΝ(ΣΙΜΟΣ) | Νέα Δημοκρατία | ΕΥΒΟΙΑΣ | ΟΧΙ |
| ΚΕΛΕΤΣΗΣ ΣΤΑΥΡΟΣ | Νέα Δημοκρατία | ΕΒΡΟΥ | ΟΧΙ |
| ΚΕΛΛΑΣ ΧΡΗΣΤΟΣ | Νέα Δημοκρατία | ΛΑΡΙΣΗΣ | ΟΧΙ |
| ΚΕΡΑΜΕΩΣ ΝΙΚΗ | Νέα Δημοκρατία | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΚΕΦΑΛΑ ΜΑΡΙΑ-ΑΛΕΞΑΝΔΡΑ | Νέα Δημοκρατία | ΙΩΑΝΝΙΝΩΝ | ΟΧΙ |
| ΚΕΦΑΛΟΓΙΑΝΝΗ ΟΛΓΑ | Νέα Δημοκρατία | Α΄ ΑΘΗΝΩΝ | ΟΧΙ |
| ΚΕΦΑΛΟΓΙΑΝΝΗΣ ΙΩΑΝΝΗΣ | Νέα Δημοκρατία | ΡΕΘΥΜΝΗΣ | ΟΧΙ |
| ΚΙΚΙΛΙΑΣ ΒΑΣΙΛΕΙΟΣ | Νέα Δημοκρατία | Α΄ ΑΘΗΝΩΝ | ΟΧΙ |
| ΚΟΚΚΑΛΗΣ ΒΑΣΙΛΕΙΟΣ | ΣΥΡΙΖΑ | ΛΑΡΙΣΗΣ | ΝΑΙ |
| ΚΟΛΛΙΑΣ ΚΩΝΣΤΑΝΤΙΝΟΣ | Νέα Δημοκρατία | ΚΟΡΙΝΘΙΑΣ | ΟΧΙ |
| ΚΟΝΣΟΛΑΣ ΕΜΜΑΝΟΥΗΛ(ΜΑΝΟΣ) | Νέα Δημοκρατία | ΔΩΔΕΚΑΝΗΣΟΥ | ΟΧΙ |
| ΚΟΝΤΟΓΕΩΡΓΟΣ ΚΩΝΣΤΑΝΤΙΝΟΣ | Νέα Δημοκρατία | ΕΥΡΥΤΑΝΙΑΣ | ΟΧΙ |
| ΚΟΤΡΩΝΙΑΣ ΓΕΩΡΓΙΟΣ | Νέα Δημοκρατία | ΦΘΙΩΤΙΔΟΣ | ΟΧΙ |
| ΚΟΥΒΕΛΑΣ ΔΗΜΗΤΡΙΟΣ | Νέα Δημοκρατία | Α΄ ΘΕΣΣΑΛΟΝΙΚΗΣ | ΟΧΙ |
| ΚΟΥΜΟΥΤΣΑΚΟΣ ΓΕΩΡΓΙΟΣ | Νέα Δημοκρατία | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΚΟΥΡΟΥΜΠΛΗΣ ΠΑΝΑΓΙΩΤΗΣ | ΣΥΡΙΖΑ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΚΟΥΤΣΟΥΜΠΑΣ ΑΝΔΡΕΑΣ | Νέα Δημοκρατία | ΒΟΙΩΤΙΑΣ | ΟΧΙ |
| ΚΡΗΤΙΚΟΣ ΝΕΟΚΛΗΣ | Νέα Δημοκρατία | ΛΑΚΩΝΙΑΣ | ΟΧΙ |
| ΚΥΡΑΝΑΚΗΣ ΚΩΝΣΤΑΝΤΙΝΟΣ | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΚΩΝΣΤΑΝΤΙΝΙΔΗΣ ΕΥΣΤΑΘΙΟΣ | Νέα Δημοκρατία | ΚΟΖΑΝΗΣ | ΟΧΙ |
| ΚΩΝΣΤΑΝΤΙΝΟΠΟΥΛΟΣ ΟΔΥΣΣΕΑΣ | Κίνημα Αλλαγής | ΑΡΚΑΔΙΑΣ | ΟΧΙ |
| ΚΩΝΣΤΑΝΤΟΠΟΥΛΟΣ ΔΗΜΗΤΡΙΟΣ | Κίνημα Αλλαγής | ΑΙΤΩΛΟΑΚΑΡΝΑΝΙΑΣ | ΟΧΙ |
| ΚΩΤΣΗΡΑΣ ΓΕΩΡΓΙΟΣ | Νέα Δημοκρατία | Β΄ ΔΥΤΙΚΗΣ ΑΤΤΙΚΗΣ | ΟΧΙ |
| ΚΩΤΣΟΣ ΓΕΩΡΓΙΟΣ | Νέα Δημοκρατία | ΚΑΡΔΙΤΣΗΣ | ΟΧΙ |
| ΛΑΖΑΡΙΔΗΣ ΜΑΚΑΡΙΟΣ | Νέα Δημοκρατία | ΚΑΒΑΛΑΣ | ΟΧΙ |
| ΛΑΜΠΡΟΠΟΥΛΟΣ ΙΩΑΝΝΗΣ | Νέα Δημοκρατία | ΜΕΣΣΗΝΙΑΣ | ΟΧΙ |
| ΛΑΠΠΑΣ ΣΠΥΡΙΔΩΝΑΣ | ΣΥΡΙΖΑ | ΚΑΡΔΙΤΣΗΣ | ΝΑΙ |
| ΛΕΟΝΤΑΡΙΔΗΣ ΘΕΟΦΙΛΟΣ | Νέα Δημοκρατία | ΣΕΡΡΩΝ | ΟΧΙ |
| ΛΙΑΚΟΣ ΕΥΑΓΓΕΛΟΣ | Νέα Δημοκρατία | Β΄ ΔΥΤΙΚΗΣ ΑΤΤΙΚΗΣ | ΟΧΙ |
| ΛΙΑΚΟΥΛΗ ΕΥΑΓΓΕΛΙΑ | Κίνημα Αλλαγής | ΛΑΡΙΣΗΣ | ΟΧΙ |
| ΛΙΒΑΝΟΣ ΣΠΥΡΙΔΩΝ-ΠΑΝΑΓΙΩΤΗΣ(ΣΠΗΛΙΟΣ) | Νέα Δημοκρατία | ΑΙΤΩΛΟΑΚΑΡΝΑΝΙΑΣ | ΟΧΙ |
| ΛΙΟΥΠΗΣ ΑΘΑΝΑΣΙΟΣ | Νέα Δημοκρατία | ΜΑΓΝΗΣΙΑΣ | ΟΧΙ |
| ΛΙΟΥΤΑΣ ΑΘΑΝΑΣΙΟΣ | Νέα Δημοκρατία | ΤΡΙΚΑΛΩΝ | ΟΧΙ |
| ΛΟΒΕΡΔΟΣ ΑΝΔΡΕΑΣ | Κίνημα Αλλαγής | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΛΟΒΕΡΔΟΣ ΙΩΑΝΝΗΣ-ΜΙΧΑΗΛ(ΓΙΑΝΝΗΣ) | Νέα Δημοκρατία | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΜΑΚΡΗ ΖΩΗ(ΖΕΤΤΑ) | Νέα Δημοκρατία | ΜΑΓΝΗΣΙΑΣ | ΟΧΙ |
| ΜΑΛΑΜΑ ΚΥΡΙΑΚΗ | ΣΥΡΙΖΑ | ΧΑΛΚΙΔΙΚΗΣ | ΝΑΙ |
| ΜΑΜΟΥΛΑΚΗΣ ΧΑΡΑΛΑΜΠΟΣ(ΧΑΡΗΣ) | ΣΥΡΙΖΑ | ΗΡΑΚΛΕΙΟΥ | ΝΑΙ |
| ΜΑΝΗ-ΠΑΠΑΔΗΜΗΤΡΙΟΥ ΑΝΝΑ | Νέα Δημοκρατία | ΠΙΕΡΙΑΣ | ΟΧΙ |
| ΜΑΝΤΑΣ ΠΕΡΙΚΛΗΣ | Νέα Δημοκρατία | ΜΕΣΣΗΝΙΑΣ | ΟΧΙ |
| ΜΑΝΩΛΑΚΟΣ ΝΙΚΟΛΑΟΣ | Νέα Δημοκρατία | Α΄ ΠΕΙΡΑΙΩΣ | ΟΧΙ |
| ΜΑΝΩΛΑΚΟΥ ΔΙΑΜΑΝΤΩ | Κ.Κ.Ε. | Β΄ ΠΕΙΡΑΙΩΣ | ΟΧΙ |
| ΜΑΡΑΒΕΓΙΑΣ ΚΩΝΣΤΑΝΤΙΝΟΣ | Νέα Δημοκρατία | ΜΑΓΝΗΣΙΑΣ | ΟΧΙ |
| ΜΑΡΚΟΠΟΥΛΟΣ ΔΗΜΗΤΡΙΟΣ | Νέα Δημοκρατία | Β΄ ΠΕΙΡΑΙΩΣ | ΟΧΙ |
| ΜΑΡΚΟΥ ΚΩΝΣΤΑΝΤΙΝΟΣ | ΣΥΡΙΖΑ | ΑΧΑΪΑΣ | ΝΑΙ |
| ΜΑΡΤΙΝΟΥ ΓΕΩΡΓΙΑ | Νέα Δημοκρατία | Α΄ ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΜΕΪΚΟΠΟΥΛΟΣ ΑΛΕΞΑΝΔΡΟΣ | ΣΥΡΙΖΑ | ΜΑΓΝΗΣΙΑΣ | ΝΑΙ |
| ΜΕΛΑΣ ΙΩΑΝΝΗΣ | Νέα Δημοκρατία | Α΄ ΠΕΙΡΑΙΩΣ | ΟΧΙ |
| ΜΗΤΑΡΑΚΗΣ ΠΑΝΑΓΙΩΤΗΣ(ΝΟΤΗΣ) | Νέα Δημοκρατία | ΧΙΟΥ | ΟΧΙ |
| ΜΗΤΣΟΤΑΚΗΣ ΚΥΡΙΑΚΟΣ | Νέα Δημοκρατία | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΜΙΧΑΗΛΙΔΗΣ ΑΝΔΡΕΑΣ | ΣΥΡΙΖΑ | ΧΙΟΥ | ΝΑΙ |
| ΜΟΝΟΓΥΙΟΥ ΑΙΚΑΤΕΡΙΝΗ | Νέα Δημοκρατία | ΚΥΚΛΑΔΩΝ | ΟΧΙ |
| ΜΟΥΖΑΛΑΣ ΙΩΑΝΝΗΣ | ΣΥΡΙΖΑ | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΜΟΥΛΚΙΩΤΗΣ ΓΕΩΡΓΙΟΣ | Κίνημα Αλλαγής | ΒΟΙΩΤΙΑΣ | ΟΧΙ |
| ΜΠΑΚΟΓΙΑΝΝΗ ΘΕΟΔΩΡΑ(ΝΤΟΡΑ) | Νέα Δημοκρατία | ΧΑΝΙΩΝ | ΟΧΙ |
| ΜΠΑΛΑΦΑΣ ΙΩΑΝΝΗΣ | ΣΥΡΙΖΑ | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΜΠΑΡΑΛΙΑΚΟΣ ΞΕΝΟΦΩΝ(ΦΩΝΤΑΣ) | Νέα Δημοκρατία | ΠΙΕΡΙΑΣ | ΟΧΙ |
| ΜΠΑΡΑΝ ΜΠΟΥΡΧΑΝ | Κίνημα Αλλαγής | ΞΑΝΘΗΣ | ΟΧΙ |
| ΜΠΑΡΚΑΣ ΚΩΝΣΤΑΝΤΙΝΟΣ | ΣΥΡΙΖΑ | ΠΡΕΒΕΖΗΣ | ΝΑΙ |
| ΜΠΑΡΤΖΩΚΑΣ ΑΝΑΣΤΑΣΙΟΣ | Νέα Δημοκρατία | ΗΜΑΘΙΑΣ | ΟΧΙ |
| ΜΠΙΑΓΚΗΣ ΔΗΜΗΤΡΙΟΣ | Κίνημα Αλλαγής | ΚΕΡΚΥΡΑΣ | ΟΧΙ |
| ΜΠΙΖΙΟΥ ΣΤΕΡΓΙΑΝΗ(ΣΤΕΛΛΑ) | Νέα Δημοκρατία | ΛΑΡΙΣΗΣ | ΟΧΙ |
| ΜΠΛΟΥΧΟΣ ΚΩΝΣΤΑΝΤΙΝΟΣ | Νέα Δημοκρατία | ΔΡΑΜΑΣ | ΟΧΙ |
| ΜΠΟΓΔΑΝΟΣ ΚΩΝΣΤΑΝΤΙΝΟΣ | ΑΝΕΞ. | Α΄ ΑΘΗΝΩΝ | ΟΧΙ |
| ΜΠΟΥΓΑΣ ΙΩΑΝΝΗΣ | Νέα Δημοκρατία | ΦΩΚΙΔΟΣ | ΟΧΙ |
| ΜΠΟΥΚΩΡΟΣ ΧΡΗΣΤΟΣ | Νέα Δημοκρατία | ΜΑΓΝΗΣΙΑΣ | ΟΧΙ |
| ΜΠΟΥΜΠΑΣ ΚΩΝΣΤΑΝΤΙΝΟΣ | ΕΛΛΗΝΙΚΗ ΛΥΣΗ | ΣΕΡΡΩΝ | ΝΑΙ |
| ΜΠΟΥΡΑΣ ΑΘΑΝΑΣΙΟΣ | Νέα Δημοκρατία | Β΄ΔΥΤΙΚΗΣ ΑΤΤΙΚΗΣ | ΟΧΙ |
| ΜΠΟΥΡΝΟΥΣ ΙΩΑΝΝΗΣ | ΣΥΡΙΖΑ | ΛΕΣΒΟΥ | ΝΑΙ |
| ΜΠΟΥΤΣΙΚΑΚΗΣ ΧΡΙΣΤΟΦΟΡΟΣ-ΕΜΜΑΝΟΥΗΛ | Νέα Δημοκρατία | Α΄ ΠΕΙΡΑΙΩΣ | ΟΧΙ |
| ΜΥΛΩΝΑΚΗΣ ΑΝΤΩΝΙΟΣ | ΕΛΛΗΝΙΚΗ ΛΥΣΗ | Α΄ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΜΩΡΑΪΤΗΣ ΑΘΑΝΑΣΙΟΣ(ΘΑΝΟΣ) | ΣΥΡΙΖΑ | ΑΙΤΩΛΟΑΚΑΡΝΑΝΙΑΣ | ΝΑΙ |
| ΝΙΚΟΛΑΚΟΠΟΥΛΟΣ ΑΝΔΡΕΑΣ | Νέα Δημοκρατία | ΗΛΕΙΑΣ | ΟΧΙ |
| ΝΟΤΟΠΟΥΛΟΥ ΑΙΚΑΤΕΡΙΝΗ(ΚΑΤΕΡΙΝΑ) | ΣΥΡΙΖΑ | Α΄ ΘΕΣΣΑΛΟΝΙΚΗΣ | ΝΑΙ |
| ΞΑΝΘΟΠΟΥΛΟΣ ΘΕΟΦΙΛΟΣ | ΣΥΡΙΖΑ | ΔΡΑΜΑΣ | ΝΑΙ |
| ΞΑΝΘΟΣ ΑΝΔΡΕΑΣ | ΣΥΡΙΖΑ | ΡΕΘΥΜΝΗΣ | ΝΑΙ |
| ΞΕΝΟΓΙΑΝΝΑΚΟΠΟΥΛΟΥ ΜΑΡΙΑ-ΕΛΙΖΑ(ΜΑΡΙΛΙΖΑ) | ΣΥΡΙΖΑ | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΟΙΚΟΝΟΜΟΥ ΒΑΣΙΛΕΙΟΣ | Νέα Δημοκρατία | Α΄ ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΟΙΚΟΝΟΜΟΥ ΙΩΑΝΝΗΣ | Νέα Δημοκρατία | ΦΘΙΩΤΙΔΟΣ | ΟΧΙ |
| ΠΑΝΑΓΙΩΤΟΠΟΥΛΟΣ ΝΙΚΟΛΑΟΣ | Νέα Δημοκρατία | ΚΑΒΑΛΑΣ | ΟΧΙ |
| ΠΑΝΑΣ ΑΠΟΣΤΟΛΟΣ | Κίνημα Αλλαγής | ΧΑΛΚΙΔΙΚΗΣ | ΟΧΙ |
| ΠΑΠΑΔΗΜΗΤΡΙΟΥ ΧΑΡΑΛΑΜΠΟΣ(ΜΠΑΜΠΗΣ) | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΠΑΠΑΔΟΠΟΥΛΟΣ ΑΘΑΝΑΣΙΟΣ | ΣΥΡΙΖΑ | ΤΡΙΚΑΛΩΝ | ΝΑΙ |
| ΠΑΠΑΔΟΠΟΥΛΟΣ ΜΙΧΑΗΛ(ΜΙΧΑΛΗΣ) | Νέα Δημοκρατία | ΚΟΖΑΝΗΣ | ΟΧΙ |
| ΠΑΠΑΗΛΙΟΥ ΓΕΩΡΓΙΟΣ | ΣΥΡΙΖΑ | ΑΡΚΑΔΙΑΣ | ΝΑΙ |
| ΠΑΠΑΚΩΣΤΑ-ΠΑΛΙΟΥΡΑ ΑΙΚΑΤΕΡΙΝΗ(ΚΑΤΕΡΙΝΑ) | Νέα Δημοκρατία | ΤΡΙΚΑΛΩΝ | ΟΧΙ |
| ΠΑΠΑΝΑΤΣΙΟΥ ΑΙΚΑΤΕΡΙΝΗ | ΣΥΡΙΖΑ | ΜΑΓΝΗΣΙΑΣ | ΝΑΙ |
| ΠΑΠΠΑΣ ΙΩΑΝΝΗΣ | Νέα Δημοκρατία | ΔΩΔΕΚΑΝΗΣΟΥ | ΟΧΙ |
| ΠΑΣΧΑΛΙΔΗΣ ΙΩΑΝΝΗΣ | Νέα Δημοκρατία | ΚΑΒΑΛΑΣ | ΟΧΙ |
| ΠΕΡΚΑ ΘΕΟΠΙΣΤΗ(ΠΕΤΗ) | ΣΥΡΙΖΑ | ΦΛΩΡΙΝΗΣ | ΝΑΙ |
| ΠΙΚΡΑΜΜΕΝΟΣ ΠΑΝΑΓΙΩΤΗΣ | Νέα Δημοκρατία | ΕΠΙΚΡΑΤΕΙΑΣ | ΟΧΙ |
| ΠΙΠΙΛΗ ΦΩΤΕΙΝΗ | Νέα Δημοκρατία | Α΄ ΑΘΗΝΩΝ | ΟΧΙ |
| ΠΛΑΚΙΩΤΑΚΗΣ ΙΩΑΝΝΗΣ | Νέα Δημοκρατία | ΛΑΣΙΘΙΟΥ | ΟΧΙ |
| ΠΛΕΥΡΗΣ ΑΘΑΝΑΣΙΟΣ(ΘΑΝΟΣ) | Νέα Δημοκρατία | Α΄ ΑΘΗΝΩΝ | ΟΧΙ |
| ΠΝΕΥΜΑΤΙΚΟΣ ΣΠΥΡΙΔΩΝΑΣ | Νέα Δημοκρατία | ΕΥΒΟΙΑΣ | ΟΧΙ |
| ΠΟΛΑΚΗΣ ΠΑΥΛΟΣ | ΣΥΡΙΖΑ | ΧΑΝΙΩΝ | ΝΑΙ |
| ΡΑΓΚΟΥΣΗΣ ΙΩΑΝΝΗΣ | ΣΥΡΙΖΑ | Β΄ ΠΕΙΡΑΙΩΣ | ΝΑΙ |
| ΡΑΠΤΗ ΕΛΕΝΗ | Νέα Δημοκρατία | Α' ΘΕΣΣΑΛΟΝΙΚΗΣ | ΟΧΙ |
| ΡΑΠΤΗ ΖΩΗ | Νέα Δημοκρατία | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΡΟΥΣΟΠΟΥΛΟΣ ΘΕΟΔΩΡΟΣ(ΘΟΔΩΡΟΣ) | Νέα Δημοκρατία | Β1΄ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΣΑΛΜΑΣ ΜΑΡΙΟΣ | Νέα Δημοκρατία | ΑΙΤΩΛΟΑΚΑΡΝΑΝΙΑΣ | ΟΧΙ |
| ΣΑΜΑΡΑΣ ΑΝΤΩΝΙΟΣ | Νέα Δημοκρατία | ΜΕΣΣΗΝΙΑΣ | ΟΧΙ |
| ΣΑΝΤΟΡΙΝΙΟΣ ΝΕΚΤΑΡΙΟΣ | ΣΥΡΙΖΑ | ΔΩΔΕΚΑΝΗΣΟΥ | ΝΑΙ |
| ΣΑΡΑΚΙΩΤΗΣ ΙΩΑΝΝΗΣ | ΣΥΡΙΖΑ | ΦΘΙΩΤΙΔΟΣ | ΝΑΙ |
| ΣΕΝΕΤΑΚΗΣ ΜΑΞΙΜΟΣ | Νέα Δημοκρατία | ΗΡΑΚΛΕΙΟΥ | ΟΧΙ |
| ΣΙΜΟΠΟΥΛΟΣ ΕΥΣΤΡΑΤΙΟΣ(ΣΤΡΑΤΟΣ) | Νέα Δημοκρατία | Α' ΘΕΣΣΑΛΟΝΙΚΗΣ | ΟΧΙ |
| ΣΚΟΝΔΡΑ ΑΣΗΜΙΝΑ | Νέα Δημοκρατία | ΚΑΡΔΙΤΣΗΣ | ΟΧΙ |
| ΣΚΟΥΡΛΕΤΗΣ ΠΑΝΑΓΙΩΤΗΣ(ΠΑΝΟΣ) | ΣΥΡΙΖΑ | ΕΠΙΚΡΑΤΕΙΑΣ | ΝΑΙ |
| ΣΚΟΥΡΟΛΙΑΚΟΣ ΠΑΝΑΓΙΩΤΗΣ(ΠΑΝΟΣ) | ΣΥΡΙΖΑ | Α΄ ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΣΚΟΥΦΑ ΕΛΙΣΣΑΒΕΤ(ΜΠΕΤΤΥ) | ΣΥΡΙΖΑ | ΠΙΕΡΙΑΣ | ΝΑΙ |
| ΣΚΡΕΚΑΣ ΚΩΝΣΤΑΝΤΙΝΟΣ | Νέα Δημοκρατία | ΤΡΙΚΑΛΩΝ | ΟΧΙ |
| ΣΚΥΛΑΚΑΚΗΣ ΘΕΟΔΩΡΟΣ | Νέα Δημοκρατία | ΕΠΙΚΡΑΤΕΙΑΣ | ΟΧΙ |
| ΣΠΑΝΑΚΗΣ ΒΑΣΙΛΕΙΟΣ-ΠΕΤΡΟΣ | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΣΠΙΡΤΖΗΣ ΧΡΗΣΤΟΣ | ΣΥΡΙΖΑ | Α΄ ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΣΤΑΪΚΟΥΡΑΣ ΧΡΗΣΤΟΣ | Νέα Δημοκρατία | ΦΘΙΩΤΙΔΟΣ | ΟΧΙ |
| ΣΤΑΜΕΝΙΤΗΣ ΔΙΟΝΥΣΙΟΣ | Νέα Δημοκρατία | ΠΕΛΛΗΣ | ΟΧΙ |
| ΣΤΕΦΑΝΑΔΗΣ ΧΡΙΣΤΟΔΟΥΛΟΣ | Νέα Δημοκρατία | ΣΑΜΟΥ | ΟΧΙ |
| ΣΤΥΛΙΑΝΙΔΗΣ ΕΥΡΙΠΙΔΗΣ | Νέα Δημοκρατία | ΡΟΔΟΠΗΣ | ΟΧΙ |
| ΣΤΥΛΙΟΣ ΓΕΩΡΓΙΟΣ | Νέα Δημοκρατία | ΑΡΤΗΣ | ΟΧΙ |
| ΣΥΡΙΓΟΣ ΕΥΑΓΓΕΛΟΣ(ΑΓΓΕΛΟΣ) | Νέα Δημοκρατία | Α΄ ΑΘΗΝΩΝ | ΟΧΙ |
| ΣΥΡΜΑΛΕΝΙΟΣ ΝΙΚΟΛΑΟΣ | ΣΥΡΙΖΑ | ΚΥΚΛΑΔΩΝ | ΝΑΙ |
| ΤΑΓΑΡΑΣ ΝΙΚΟΛΑΟΣ | Νέα Δημοκρατία | ΚΟΡΙΝΘΙΑΣ | ΟΧΙ |
| ΤΑΡΑΝΤΙΛΗΣ ΧΡΗΣΤΟΣ | Νέα Δημοκρατία | ΕΠΙΚΡΑΤΕΙΑΣ | ΟΧΙ |
| ΤΑΣΟΥΛΑΣ ΚΩΝΣΤΑΝΤΙΝΟΣ | Νέα Δημοκρατία | ΙΩΑΝΝΙΝΩΝ | ΟΧΙ |
| ΤΖΑΒΑΡΑΣ ΚΩΝΣΤΑΝΤΙΝΟΣ | Νέα Δημοκρατία | ΗΛΕΙΑΣ | ΟΧΙ |
| ΤΖΑΚΡΗ ΘΕΟΔΩΡΑ | ΣΥΡΙΖΑ | ΠΕΛΛΗΣ | ΝΑΙ |
| ΤΖΑΝΑΚΟΠΟΥΛΟΣ ΔΗΜΗΤΡΙΟΣ | ΣΥΡΙΖΑ | Α΄ ΑΘΗΝΩΝ | ΝΑΙ |
| ΤΖΗΚΑΛΑΓΙΑΣ ΖΗΣΗΣ | Νέα Δημοκρατία | ΚΑΣΤΟΡΙΑΣ | ΟΧΙ |
| ΤΖΟΥΦΗ ΜΕΡΟΠΗ | ΣΥΡΙΖΑ | ΙΩΑΝΝΙΝΩΝ | ΝΑΙ |
| ΤΟΛΚΑΣ ΑΓΓΕΛΟΣ | ΣΥΡΙΖΑ | ΗΜΑΘΙΑΣ | ΝΑΙ |
| ΤΡΑΓΑΚΗΣ ΙΩΑΝΝΗΣ | Νέα Δημοκρατία | Β΄ ΠΕΙΡΑΙΩΣ | ΟΧΙ |
| ΤΡΙΑΝΤΑΦΥΛΛΙΔΗΣ ΑΛΕΞΑΝΔΡΟΣ(ΑΛΕΚΟΣ) | ΣΥΡΙΖΑ | Α΄ ΘΕΣΣΑΛΟΝΙΚΗΣ | ΝΑΙ |
| ΤΣΑΒΔΑΡΙΔΗΣ ΛΑΖΑΡΟΣ | Νέα Δημοκρατία | ΗΜΑΘΙΑΣ | ΟΧΙ |
| ΤΣΙΑΡΑΣ ΚΩΝΣΤΑΝΤΙΝΟΣ | Νέα Δημοκρατία | ΚΑΡΔΙΤΣΗΣ | ΟΧΙ |
| ΤΣΙΓΚΡΗΣ ΑΓΓΕΛΟΣ | Νέα Δημοκρατία | ΑΧΑΪΑΣ | ΟΧΙ |
| ΤΣΙΛΙΓΓΙΡΗΣ ΣΠΥΡΙΔΩΝ(ΣΠΥΡΟΣ) | Νέα Δημοκρατία | ΞΑΝΘΗΣ | ΟΧΙ |
| ΤΣΙΠΡΑΣ ΑΛΕΞΙΟΣ | ΣΥΡΙΖΑ | ΑΧΑΪΑΣ | ΝΑΙ |
| ΤΣΙΠΡΑΣ ΓΕΩΡΓΙΟΣ | ΣΥΡΙΖΑ | Β΄ ΔΥΤΙΚΗΣ ΑΤΤΙΚΗΣ | ΝΑΙ |
| ΥΨΗΛΑΝΤΗΣ ΒΑΣΙΛΕΙΟΣ-ΝΙΚΟΛΑΟΣ | Νέα Δημοκρατία | ΔΩΔΕΚΑΝΗΣΟΥ | ΟΧΙ |
| ΦΙΛΗΣ ΝΙΚΟΛΑΟΣ | ΣΥΡΙΖΑ | Α΄ ΑΘΗΝΩΝ | ΝΑΙ |
| ΦΛΑΜΠΟΥΡΑΡΗΣ ΑΛΕΞΑΝΔΡΟΣ | ΣΥΡΙΖΑ | ΕΠΙΚΡΑΤΕΙΑΣ | ΝΑΙ |
| ΦΟΡΤΩΜΑΣ ΦΙΛΙΠΠΟΣ | Νέα Δημοκρατία | ΚΥΚΛΑΔΩΝ | ΟΧΙ |
| ΦΡΑΓΓΙΔΗΣ ΓΕΩΡΓΙΟΣ | Κίνημα Αλλαγής | ΚΙΛΚΙΣ | ΟΧΙ |
| ΦΩΤΗΛΑΣ ΙΑΣΩΝ | Νέα Δημοκρατία | ΑΧΑΪΑΣ | ΟΧΙ |
| ΦΩΤΙΟΥ ΘΕΑΝΩ | ΣΥΡΙΖΑ | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΧΑΡΑΚΟΠΟΥΛΟΣ ΜΑΞΙΜΟΣ | Νέα Δημοκρατία | ΛΑΡΙΣΗΣ | ΟΧΙ |
| ΧΑΡΙΤΟΥ ΔΗΜΗΤΡΙΟΣ(ΤΑΚΗΣ) | ΣΥΡΙΖΑ | ΡΟΔΟΠΗΣ | ΝΑΙ |
| ΧΑΡΙΤΣΗΣ ΑΛΕΞΑΝΔΡΟΣ(ΑΛΕΞΗΣ) | ΣΥΡΙΖΑ | ΜΕΣΣΗΝΙΑΣ | ΝΑΙ |
| ΧΑΤΖΗΒΑΣΙΛΕΙΟΥ ΑΝΑΣΤΑΣΙΟΣ(ΤΑΣΟΣ) | Νέα Δημοκρατία | ΣΕΡΡΩΝ | ΟΧΙ |
| ΧΑΤΖΗΓΙΑΝΝΑΚΗΣ ΜΙΛΤΙΑΔΗΣ | ΣΥΡΙΖΑ | ΕΥΒΟΙΑΣ | ΝΑΙ |
| ΧΑΤΖΗΔΑΚΗΣ ΔΙΟΝΥΣΙΟΣ | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΧΑΤΖΗΔΑΚΗΣ ΚΩΝΣΤΑΝΤΙΝΟΣ(ΚΩΣΤΗΣ) | Νέα Δημοκρατία | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΧΕΙΜΑΡΑΣ ΘΕΜΙΣΤΟΚΛΗΣ(ΘΕΜΗΣ) | Νέα Δημοκρατία | ΦΘΙΩΤΙΔΟΣ | ΟΧΙ |
| ΧΗΤΑΣ ΚΩΝΣΤΑΝΤΙΝΟΣ | ΕΛΛΗΝΙΚΗ ΛΥΣΗ | Β΄ ΘΕΣΣΑΛΟΝΙΚΗΣ | ΝΑΙ |
| ΧΙΟΝΙΔΗΣ ΣΑΒΒΑΣ | Νέα Δημοκρατία | ΠΙΕΡΙΑΣ | ΟΧΙ |
| ΧΡΥΣΟΜΑΛΛΗΣ ΜΙΛΤΙΑΔΗΣ(ΜΙΛΤΟΣ) | Νέα Δημοκρατία | ΜΕΣΣΗΝΙΑΣ | ΟΧΙ |
| ΨΥΧΟΓΙΟΣ ΓΕΩΡΓΙΟΣ | ΣΥΡΙΖΑ | ΚΟΡΙΝΘΙΑΣ | ΝΑΙ |
|  |  |  |  |

|  |  |  |  |
| --- | --- | --- | --- |
|  |  |  |  |
|  |  |  |  |
|  |  |  |  |
|  | Άρσεις Ασυλίας |  |  |
|  |  |  |  |
| Ονοματεπώνυμο - Εμπλεκόμενοι | Πράξη για την οποία ζητείται η άρση της ασυλίας | Αποτελέσματα | |
| ΣΤΕΦΑΝΑΔΗΣ ΧΡΙΣΤΟΔΟΥΛΟΣ | Για τη φερόμενη ως τελεσθείσα πράξη της παράβασης του άρθρου 285 παρ. 1 περ. β΄ ΠΚ | ΝΑΙ | 84 |
| OXI | 173 |
| ΠΡΝ | 0 |
| ΣΥΝ | 257 |
|  |  |  |  |
|  | Ο Πρόεδρος |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΟΥΣΑ (Σοφία Σακοράφα):** Κυρίες και κύριοι συνάδελφοι, επανερχόμαστε στη συζήτηση του νομοσχεδίου.

Τον λόγο τώρα έχει ο κ. Αθανάσιος Καββαδάς.

**ΑΘΑΝΑΣΙΟΣ ΚΑΒΒΑΔΑΣ:** Ευχαριστώ πολύ, κυρία Πρόεδρε.

Κύριε Υπουργέ, κυρίες και κύριοι συνάδελφοι, σήμερα είναι μια μεγάλη γιορτή για το έθνος μας, ένα έθνος της θάλασσας και της ναυτιλίας. Χρόνια πολλά, λοιπόν, σε όσες και σε όσους γιορτάζουν και καλές θάλασσες στους ναυτικούς μας. Ο Άγιος Νικόλαος να σας έχει όλους καλά!

Κυρίες και κύριοι συνάδελφοι, η Αξιωματική Αντιπολίτευση μπροστά στο ξεκάθαρο πολιτικό αδιέξοδο που αντιμετωπίζει και αποτυπώνεται στις μετρήσεις της κοινής γνώμης επιλέγει την τοξικότητα, επιλέγει την ακραία ρητορική στην πολιτική αντιπαράθεση τη στιγμή που οι πολίτες και η ελληνική κοινωνία ζητούν λύσεις σε πραγματικά προβλήματα.

Δεν υπάρχει αμφιβολία ότι η ενεργειακή κρίση που τροφοδοτεί ένα παγκόσμιο κύμα ανατιμήσεων εντάσσεται στα πραγματικά προβλήματα, αυτά που απασχολούν τους πολίτες και όχι αυτά που η Αντιπολίτευση επιχειρεί να βάλει στη δημόσια συζήτηση. Στο τέλος της ημέρας όλοι θα κριθούμε από τις απαντήσεις που έχουμε απέναντι σε αυτή την κρίση. Και το πεδίο αυτής της κρίσης θέλει να το αποφύγει η Αξιωματική Αντιπολίτευση, γιατί απέναντι στις προσπάθειες, αλλά και στις εφαρμοσμένες πολιτικές της Κυβέρνησης με την επιδότηση της κατανάλωσης του ηλεκτρικού ρεύματος, αλλά και με το «καλάθι του νοικοκυριού» που διασφαλίζει τη συγκράτηση τιμών στα βασικά είδη διατροφής και διαβίωσης μιας οικογένειας, η Αξιωματική Αντιπολίτευση δεν έχει τίποτα να αντιπαραθέσει εκτός από ευχολόγια και εξαγγελίες που θυμίζουν το με ένα νόμο και με ένα άρθρο.

Τελικά, βέβαια, οδηγηθήκαμε στην περίοδο της διακυβέρνησης ΣΥΡΙΖΑ - ΑΝΕΛ σε πολλούς νόμους και πολλά άρθρα που αφορούσαν νέους φόρους, νέες επιβαρύνσεις, ένα νέο και επώδυνο μνημόνιο. Γι’ αυτό και οι Έλληνες πολίτες γνωρίζουν περισσότερο από κάθε άλλη φορά ότι η χώρα χρειάζεται πολιτική σταθερότητα, μια σοβαρή και αξιόπιστη κυβέρνηση. Και αυτή είναι η Κυβέρνηση της Νέας Δημοκρατίας που με νομοθετικές παρεμβάσεις αντιμετωπίζει υπαρκτά προβλήματα, στηρίζει τους πολίτες, μειώνει φορολογικές επιβαρύνσεις, διαμορφώνει τις προϋποθέσεις για να στηριχθούν τομείς της οικονομίας και να συνεισφέρουν σε υψηλούς και θετικούς ρυθμούς ανάπτυξης.

Όλα όσα ανέφερα είναι σε αντιστοιχία με το περιεχόμενο αυτού του νομοσχεδίου που περιέχει ουσιαστικά μέτρα στήριξης όπως: Πρώτον, παράταση της ισχύος των μειωμένων και υπερμειωμένων συντελεστών ΦΠΑ στις μεταφορές, στο τουριστικό πακέτο, στα μη αλκοολούχα ποτά, στα γυμναστήρια και στις σχολές χορού, στα εισιτήρια του θεάτρου. Η ισχύς των μειωμένων συντελεστών ΦΠΑ στα συγκεκριμένα αγαθά και υπηρεσίες παρατείνεται έως τις 30 Ιουνίου του 2023. Μάλιστα, για τα εισιτήρια του θεάτρου προβλέπεται η υπαγωγή τους στο υπερχρεωμένο συντελεστή ΦΠΑ 6%.

Δεύτερον, παράταση μέχρι το τέλος του 2024 της αναστολής του ΦΠΑ στα ακίνητα.

Τρίτον, αναστολή του φόρου υπεραξίας στις μεταβιβάσεις ακινήτων μέχρι το τέλος του 2024. Και τα δύο αυτά μέτρα στοχεύουν στην ενίσχυση της αγοράς ακινήτων, που συνδέεται με πολλούς κλάδους της οικονομίας.

Τέταρτον, παράταση της ισχύος για έξι ακόμα μήνες του υπερμειωμένου συντελεστή ΦΠΑ 6% για προϊόντα που σχετίζονται με τη δημόσια υγεία, όπως τα υλικά που χρησιμοποιούνται στην αιμοκάθαρση και στους απινιδωτές.

Πέμπτον, παράταση μέχρι το τέλος του 2024 της έκπτωσης φόρου εισοδήματος φυσικών προσώπων κατά 40% για τις δαπάνες που πραγματοποιεί ένας φορολογούμενος πολίτης και σχετίζονται με την ενεργειακή, λειτουργική και αισθητική αναβάθμιση των ακινήτων τους.

Έκτον, παράταση της ισχύος των μειωμένων τελών κυκλοφορίας των τουριστικών λεωφορείων για όλο το 2023.

Έβδομον, παράταση για ένα ακόμη χρόνο της δυνατότητας που είχαν οι πολίτες να ενταχθούν στη ρύθμιση των είκοσι τεσσάρων ή σαράντα οκτώ δόσεων για τη ρύθμιση των οφειλών τους. Πρόκειται για χρέη και οφειλές που δημιουργήθηκαν την περίοδο της πανδημίας.

Όγδοον, δυνατότητα επανακαθορισμού των αντικειμενικών αξιών εκεί που υπήρχαν υπέρμετρες και εκτός λογικής αυξήσεις, που δεν έλαβαν υπ’ όψιν πραγματικά δεδομένα. Η συγκεκριμένη διαδικασία μπορεί να γίνει από τους δήμους που μέχρι τις 20 Δεκεμβρίου μπορούν να καταθέσουν τεκμηριωμένα τις απόψεις τους και στη συνέχεια να επιληφθεί η επιτροπή του Υπουργείου Οικονομικών, που είναι υπεύθυνη για τον καθορισμό των αντικειμενικών αξιών.

Ένατον, απλοποίηση των προϋποθέσεων, αλλά και των διοικητικών διαδικασιών ακινητοποίησης οχημάτω,ν που τίθενται στο τελωνειακό καθεστώς της προσωρινής εισαγωγής. Μέχρι σήμερα η συγκεκριμένη γραφειοκρατική διαδικασία γινόταν από τις τελωνειακές αρχές. Με τη νέα ρύθμιση η ακινητοποίηση οχήματος θα πραγματοποιείται, όπως συμβαίνει με την ακινητοποίηση οχημάτων με ελληνικές πινακίδες και με ευθύνη του δικαιούχου προσώπου.

Κυρίες και κύριοι συνάδελφοι, η Αξιωματική Αντιπολίτευση μπορεί να επιλέγει τη στρατηγική της έντασης, της πόλωσης και της οξύτητας. Η Κυβέρνηση, όμως, επιλέγει να δίνει λύσεις σε πραγματικά προβλήματα, να στηρίζει πολίτες και νοικοκυριά που σε αυτήν τη συγκυρία χρειάζεται να νιώσουν κοντά τους την πολιτεία.

Οι πολίτες θα είναι αυτοί, όμως, που θα κρίνουν. Και μέχρι σήμερα όλες οι ισχυρές και τεκμηριωμένες ενδείξεις δείχνουν ότι οι πολίτες εμπιστεύονται την Κυβέρνηση της Νέας Δημοκρατίας.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε συνάδελφε.

Τον λόγο έχει η κ. Γιαννακοπούλου, Κοινοβουλευτική Εκπρόσωπος του Κινήματος Αλλαγής.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Ευχαριστώ πάρα πολύ, κυρία Πρόεδρε.

Κυρίες και κύριοι συνάδελφοι, κύριε Υπουργέ, συζητάμε σήμερα ένα νομοσχέδιο του Υπουργείου Οικονομικών και θα ήταν πραγματικά αδύνατο να μην σταθώ στο πολύ σοβαρό ζήτημα της ακρίβειας που όλα δείχνουν ότι χτυπάει κόκκινο.

Είναι σαφές, κύριε Υπουργέ, ότι οι επιλογές σας, οι κυβερνητικές επιλογές αποδεικνύονται ατελέσφορες, αποδεικνύονται ανεπαρκείς, αποδεικνύονται αναποτελεσματικές. Η αγοραστική δύναμη των νοικοκυριών μειώνεται συνεχώς, καθώς ο πληθωρισμός καλπάζει, ενώ οι μικρομεσαίες επιχειρήσεις και ο πρωτογενής τομέας αντιμετωπίζουν πολύ μεγάλες δυσκολίες, υπονομεύοντας έτσι τις προοπτικές ανάπτυξης της χώρας.

Η λογική των επιδομάτων, των επιδοτήσεων κάθε μορφής δείχνουν τα όριά τους πλέον, ενώ θα μπορούσαν να ληφθούν σημαντικά, ριζικά μέτρα, τα οποία θα είχαν ουσιαστικό αποτέλεσμα, ουσιαστικό αντίκτυπο στις ζωές των Ελλήνων πολιτών. Δυστυχώς, όμως, όπως κυλούν τα πράγματα αυξάνει ακόμη περισσότερο η δυσκολία της καθημερινότητας, η δυσκολία για την αποπληρωμή των χρεών των Ελλήνων πολιτών. Το ιδιωτικό χρέος είναι πλέον πάνω από 270 δισεκατομμύρια και είναι κυριολεκτικά μία βόμβα, η οποία υπονομεύει τα ίδια τα θεμέλια της ελληνικής κοινωνίας.

Εμείς, ως ΠΑΣΟΚ, κύριε Υπουργέ, κυρίες και κύριοι συνάδελφοι, έχουμε προτείνει κατ’ επανάληψη μέτρα απέναντι στα οποία η Κυβέρνησή σας κωφεύει ή απαντά ότι δεν μπορούν τάχα να εφαρμοστούν. Και οφείλω να ομολογήσω, κύριε Υπουργέ, ότι είναι τουλάχιστον παράδοξο να έχεις διαθέσει πάνω από 60 δισεκατομμύρια ευρώ όλα αυτά τα τρία χρόνια της κρίσης, της υγειονομικής και της ακρίβειας μέσα σε μια απίστευτη δημοσιονομική επέκταση και να σπεύδεις από την άλλη να αρνηθείς κάθε πρόταση της Αντιπολίτευσης.

Και νομίζω ότι είναι πλέον προφανές ότι έχει επιλεγεί ένα μοντέλο που σε τελευταία ανάλυση όχι απλά δεν ενοχλεί τα υπερκέρδη των λίγων και εκλεκτών, αλλά τα επιδοτεί κιόλας. Αυτό είναι αυτό το οποίο κάνει η Κυβέρνησή σας με χρήματα του ελληνικού προϋπολογισμού, δηλαδή με χρήματα του ελληνικού λαού, του Έλληνα φορολογούμενου, ενώ ταυτόχρονα τα αποτελέσματα αυτής της πολιτικής για τα ελληνικά νοικοκυριά είναι κυριολεκτικά πενιχρά.

Επιτρέψτε μου λίγες μέρες πριν από τον προϋπολογισμό, όπου θα μπορέσουμε να τα συζητήσουμε όλα αυτά και πάρα πολύ αναλυτικά, να σας καταθέσω βασικές προτάσεις για την ακρίβεια και για την κρίση που κατέθεσε πριν από λίγες μέρες σε αντίστοιχη ημερίδα ο Πρόεδρός μας, ο Νίκος Ανδρουλάκης, όπου μιλήσαμε και ζητήσαμε τη μείωση του ΦΠΑ -έχει μαλλιάσει η γλώσσα μας, θα συνεχίσουμε να το λέμε μέχρι επιτέλους να το ακούσετε, κύριε Υπουργέ- σε τρόφιμα και καύσιμα, αλλά και την πρόνοια να παραμείνουν στον υπερμειωμένο συντελεστή τα βρεφικά είδη, όπως είναι το βρεφικό γάλα και οι πάνες.

Πλαφόν στη λιανική τιμή της ενέργειας. Στήριξη και ενίσχυση της Επιτροπής Ανταγωνισμού και της ΡΑΕ, καθώς και των μηχανισμών ελέγχου της αγοράς, ώστε να αντιμετωπιστούν οι ολιγοπωλιακές πρακτικές και η αισχροκέρδεια στην αγορά. Ενεργειακή δημοκρατία για την απεξάρτηση από τα ολιγοπώλια, με ενίσχυση των υποδομών δικτύων μεταφοράς, διανομής ηλεκτρικής ενέργειας και αποθήκευσης ενέργειας. Στήριξη των χαμηλόμισθων και των χαμηλοσυνταξιούχων, με άμεση αύξηση του κατώτατου μισθού στα 751 ευρώ και επαναφορά του καθορισμού του μέσω των εθνικών συλλογικών διαπραγματεύσεων, με ένα νέο ΕΚΑΣ για τριακόσιες πενήντα χιλιάδες χαμηλοσυνταξιούχους.

Και, κυρίως, κύριε Υπουργέ, κυρίες και κύριοι συνάδελφοι, με αυξήσεις οι οποίες καλύπτουν τον πληθωρισμό για όλους τους συνταξιούχους, καθώς και μειωμένο ενιαίο εισιτήριο στα μέσα μαζικής μεταφοράς για την περίοδο της κρίσης.

Τέλος, δημιουργία κοινωνικής κατοικίας και ενίσχυση της φοιτητικής στέγης και προστασία της πρώτης κατοικίας των αδύναμων δανειοληπτών.

Κυρίες και κύριοι συνάδελφοι, επί του φερόμενου νομοσχεδίου του Υπουργείου Οικονομικών ας δούμε λίγο τι προβλέπεται, γιατί η αλήθεια είναι ότι δεν υπάρχει ενιαία αρχή στο εν λόγω νομοσχέδιο.

Στο πρώτο μέρος έχετε βάλει άρθρα τα οποία αφορούν στην ενσωμάτωση της οδηγίας της Ευρωπαϊκής Ένωσης 2235/19, προκειμένου να ευθυγραμμιστεί σε ενωσιακό επίπεδο η μεταχείριση του ΦΠΑ και του ειδικού φόρου κατανάλωσης που αφορούν τις αμυντικές προσπάθειες που αναλαμβάνονται στο πλαίσιο της Ευρωπαϊκής Ένωσης σε αντιστοιχία προς τα ήδη προβλεπόμενα για τις ένοπλες δυνάμεις των κρατών που συμμετέχουν στο ΝΑΤΟ.

Στο δεύτερο μέρος βάζετε ρυθμίσεις, που λαμβάνονται στο πλαίσιο της εναρμόνισης της εσωτερικής νομοθεσίας με τις κατευθυντήριες γραμμές της Ευρωπαϊκής Ένωσης στον τομέα των θαλασσίων μεταφορών και οι οποίες αφορούν στην κύρωση της πρόσθετης πράξης, το νέο συνυποσχετικό μεταξύ του ελληνικού δημοσίου και της ναυτιλιακής κοινότητας.

Στο τρίτο μέρος περιλαμβάνετε επείγουσες φορολογικές ρυθμίσεις - τροποποιήσεις του Κώδικα ΦΠΑ, του Κώδικα Φορολογίας Εισοδήματος και των διατάξεων φορολογίας.

Στο κεφάλαιο δεύτερο βάζετε διατάξεις, που αφορούν το θεσμικό πλαίσιο λειτουργίας της κεντρικής μονάδας κρατικών ενισχύσεων και του δικτύου κρατικών ενισχύσεων.

Στο κεφάλαιο τρίτο περιλαμβάνονται άρθρα με μισθολογικές ρυθμίσεις διαφόρων φορέων του δημοσίου.

Στο κεφάλαιο τέταρτο κατατίθενται δεκαπέντε άρθρα με ρυθμίσεις ασύμβατες, όπως ασύνδετα είναι και όλα τα προηγούμενα υπό οποιαδήποτε έννοια.

Και νομίζω ότι είναι απολύτως σαφές ότι για μία ακόμη φορά, όπως φαίνεται, έχουμε να κάνουμε με την κύρωση μιας οδηγίας που μαζί με αυτήν εισάγετε και μια σωρεία διαφορετικών αλλοπρόσαλλων μεταξύ τους συμπληρωματικών διατάξεων, οι οποίες αφορούν «μπαλώματα» και έχουν, αν θέλετε, και μια δόση αέρα προεκλογικής περιόδου, μια και ο κύριος Πρωθυπουργός είπε πριν από λίγες μέρες από την Καλλιθέα ότι «μύρισε» εκλογές.

Εάν «μύρισε» εκλογές, κυρίες και κύριοι της Συμπολίτευσης, κύριε Υπουργέ, τότε ας βγει να τις κάνει, να τις προκηρύξει κιόλας τις εκλογές, γιατί η χώρα δεν αντέχει μια παρατεταμένη προεκλογική περίοδο. Άλλωστε, πριν από κάποιους μήνες ήταν ο ίδιος ο κ. Μητσοτάκης ο οποίος είχε ψέξει και είχε εγκαλέσει τους Υπουργούς του στο Υπουργικό Συμβούλιο γιατί είχαν «κατεβάσει τα μολύβια». Άρα, λοιπόν, αφού έχει «μυρίσει εκλογές», κάντε εκλογές. Σας προκαλούμε.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Στην ώρα τους. Κοντός ψαλμός αλληλούια!

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Βεβαίως!

Δεν είναι, όμως, θεσμική συμπεριφορά το να παραλύει μια ολόκληρη δημόσια διοίκηση, τα Υπουργεία, όλα, και να βρισκόμαστε σε μία παρατεταμένη προεκλογική περίοδο και μέσα σε ένα αρρωστημένο και τοξικό και διχαστικό κλίμα εξαιτίας όλης αυτής της θολούρας και της σκοτεινιάς, βεβαίως και με το τεράστιο σκάνδαλο των παρακολουθήσεων, για το οποίο καμμία απάντηση δεν έχει δώσει η Κυβέρνηση. Και περιμένουμε να δούμε ποια βεβαίως θα είναι και η απάντηση της δικαιοσύνης και οι ενέργειες της δικαιοσύνης.

Ειδικότερα επί του νομοσχεδίου, θα σταθώ σε ορισμένα σημεία του.

Νομοθετείται η εναλλακτική φορολόγηση των φυσικών προσώπων, που μεταφέρουν τη φορολογική τους κατοικία στην Ελλάδα, παρέχοντας και νεότερες διευκολύνσεις με παρατάσεις στις προθεσμίες.

Αναρωτιέμαι -καλό είναι να απαντήσετε, σας το έχει πει άλλωστε και η ειδική αγορήτρια μας, η κ. Αντωνίου- αν η εν λόγω διευκόλυνση έχει κάποιο πρακτικό, κάποιο πραγματικό αποτέλεσμα ή αν πρόκειται για μία ακόμη επικοινωνιακού χαρακτήρα ρύθμιση. Ποιο, λοιπόν, θα είναι το αποτέλεσμα; Γιατί θα ήταν καλό, κύριε Υπουργέ, πράγματι να γνωρίζαμε την έως τώρα πορεία του εν λόγω μέτρου και πόσοι ωφελήθηκαν από αυτήν, αλλά και τελικά πόσο ωφελήθηκε η χώρα μας.

Επίσης, σε ό,τι αφορά στην παράταση ισχύος του μειωμένου ΦΠΑ σε αγαθά και υπηρεσίες στο 13% και στο υπερμειωμένο 6% εν μέσω πληθωρισμού, ακρίβειας και ενεργειακής κρίσης, όλοι μας συμφωνούμε και σας λέμε διαρκώς για την παράταση αυτού του μέτρου και για τη διεύρυνσή του κιόλας.

Και μάλιστα, εμείς έχουμε πει ακριβώς ότι ο μειωμένος ΦΠΑ πρέπει να διευρυνθεί σε βασικά είδη κατανάλωσης και μάλιστα σε συγκεκριμένα και με υπερμειωμένο συντελεστή. Γιατί μόνο με αυτόν τον τρόπο θα βοηθηθούν και τα ευάλωτα νοικοκυριά -και όχι μόνο- και η μεσαία τάξη. Πολύ περισσότερο, σε σχέση με το αμιγώς επικοινωνιακό «καλάθι του νοικοκυριού», το οποίο, απ’ ό,τι φαίνεται, δεν έχει πείσει, όχι απλά την αντιπολίτευση, κύριε Υπουργέ, δεν έχει πείσει τους ίδιους τους Έλληνες πολίτες, τους ίδιους τους Έλληνες καταναλωτές. Και αυτό αφού, σύμφωνα με τις πρόσφατες σχετικές δημοσκοπήσεις -ενδεικτικά σε μία από αυτές-, η πλειοψηφία των ερωτηθέντων, το 58,7%, ανέφερε ότι το «καλάθι του νοικοκυριού» δεν μπορεί να συμβάλλει στη συγκράτηση των τιμών και παραμένει δύσπιστο, ενώ πάλι στην ίδια την έρευνα μόλις το 38,5% δήλωσε ότι τελικά προμηθεύτηκε κάτι από το «καλάθι» αυτό. Αυτή είναι η αποτελεσματικότητα των ημίμετρων τα οποία παίρνετε.

Περαιτέρω, σχετικά με τη φερόμενη αύξηση του ανώτατου ποσού που μεταβιβάζεται ως κεντρικοί αυτοτελείς πόροι από τον κρατικό προϋπολογισμό στους δήμους και τις περιφέρειες, το οποίο αυξάνεται από τα 3,4 δισεκατομμύρια στα 3,588 δισεκατομμύρια ευρώ, αναρωτιέμαι αν θεωρείτε ότι αυτά τα ποσά επαρκούν κάτω από τις τρέχουσες οικονομικές συγκυρίες.

Και αυτό δεν θα είναι τόσο, καθώς στον κρατικό προϋπολογισμό του 2023 για το σχετικό κονδύλι ενεγράφη ποσό 2,776 δισεκατομμυρίων ευρώ. Δηλαδή, παντελώς αναντίστοιχη η σχετική πρόβλεψη, που ουσιαστικά υποβαθμίζει την τοπική αυτοδιοίκηση και βάζει ξανά τέλος στο πάγιο αίτημα των δήμων να τους αποδοθούν τα παρακρατηθέντα.

Νομίζω ότι μέσα σε όλα αυτά ξεχάσατε τελείως και την προεκλογική σας δέσμευση, την προεκλογική δέσμευση του Πρωθυπουργού για απόδοση του ΕΝΦΙΑ και γενικά του φόρου ακίνητης περιουσίας συνολικά στους Οργανισμούς Τοπικής Αυτοδιοίκησης.

Γενικά, πολλά έχετε ξεχάσει από τις προεκλογικές σας δεσμεύσεις, όπως, παραδείγματος χάριν, την επαναφορά του ΕΚΑΣ. Ήταν βασική σας προεκλογική σας δέσμευση η επαναφορά του ΕΚΑΣ -έργο ΠΑΣΟΚ-, που εφάρμοσε την κατάργησή του ο ΣΥΡΙΖΑ. Πού είναι αυτό;

Εμείς σας προκαλούμε. Σας έχουμε καταθέσει πρόταση για ένα νέο ΕΚΑΣ, που θα αφορά τριακόσιες πενήντα χιλιάδες χαμηλοσυνταξιούχους. Γιατί δεν το κάνετε; Το ξεχάσατε ότι είχατε δεσμευτεί προεκλογικά;

Σε κάθε περίπτωση, δυστυχώς πολλά πρέπει ακόμη να λυθούν. Ένα πράγμα μόνο σας λέμε: Ακούστε περισσότερο τις λύσεις, τις προτάσεις και αφήστε τις επικοινωνιακού τύπου ρυθμίσεις, που δυστυχώς δεν δίνουν απαντήσεις ριζικές και ουσιαστικές στα προβλήματα της ελληνικής κοινωνίας.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ πολύ, κυρία συνάδελφε.

Θα δώσω τώρα τον λόγο για δύο λεπτά στον Υπουργό Τουρισμού, τον κ. Κικίλια, για να τοποθετηθεί επί της τροπολογίας του.

**ΒΑΣΙΛΕΙΟΣ ΚΙΚΙΛΙΑΣ (Υπουργός Τουρισμού):** Κυρία Πρόεδρε, σας ευχαριστώ πάρα πολύ.

Ούτε δύο λεπτά χρειάζομαι. Ένα λεπτό μόνο, για να ενημερώσω τους συναδέλφους ότι με την εν λόγω διάταξη την οποία φέρνουμε στη Βουλή προς ψήφιση ζητάμε από τον θεσμικό φορέα ο οποίος έχει και την πλήρη γνώση και τεχνογνωσία τεχνικών έργων να μας βοηθήσει στο κομμάτι της υλοποίησης του RRF.

Σε ό,τι έχει να κάνει με το Υπουργείο Τουρισμού, με το πεπερασμένο προσωπικό το οποίο έχουμε, προσπαθούμε να ανταποκριθούμε σε σημαντικά έργα, όπως είναι η αναβάθμιση λιμένων, λιμενοβραχιόνων, αγκυροβόλιων, μαρίνων, πλωτών μαρίνων, χιονοδρομικών κέντρων, περιπατητικών μονοπατιών σε ορεινούς όγκους, καταδυτικών κέντρων, κ.λπ..

Ζητάμε θεσμικά να μπορεί το Υπουργείο Τουρισμού στον θεσμικό φορέα που είναι το Τεχνικό Επιμελητήριο να ζητάει βοήθεια, αρωγή και στήριξη.

Σας ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε Υπουργέ.

Τον λόγο τώρα έχει εκ μέρους του ΣΥΡΙΖΑ ο κ. Κόκκαλης.

**ΒΑΣΙΛΕΙΟΣ ΚΟΚΚΑΛΗΣ:** Ευχαριστώ, κυρία Πρόεδρε.

Κυρίες και κύριοι συνάδελφοι, ακούσαμε λίγο πριν τον Υπουργό Οικονομικών να λέει ότι ήταν ιστορική μέρα η χθεσινή, εξ αφορμής της απόφασης του Eurogroup. Ξέρετε, και μεταφορικά και κυριολεκτικά, είναι πολλά τα χιλιόμετρα μέχρι την πραγματικότητα. Κι αναρωτιέται ο πολίτης: Μήπως ήρθε η ανάπτυξη; Μήπως πληρώνουμε φθηνό ρεύμα;

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** 6%.

**ΒΑΣΙΛΕΙΟΣ ΚΟΚΚΑΛΗΣ:** 6% έτσι;

Μήπως το καλάθι του νοικοκυριού κατάφερε και μείωσε τις τιμές; Μήπως οι τράπεζες δεν έχουν χρεώσεις; Μήπως οι τράπεζες δεν βγάζουν την πρώτη κατοικία στον πλειστηριασμό; Κακά τα ψέματα, ζούμε σε εποχές μεταξύ αλήθειας και ψέματος, μεταξύ ανοησίας και λογικής, μεταξύ υπερβολής και μέτρου.

Θα αναφερθώ σε αυτό το οποίο απασχολεί την ελληνική κοινωνία και έχει να κάνει με τις τράπεζες, με το ιδιωτικό χρέος το οποίο έχει εκτοξευθεί τους τελευταίους μήνες. Δυστυχώς, ακούμε από ανθρώπους που έχουν δημόσιο λόγο ψέματα, ακούμε ανοησίες.

Κυρίες και κύριοι συνάδελφοι, πρώτον η δυνατότητα να σώσει ένας πολίτης την πρώτη του κατοικία -η δυνατότητα επαναλαμβάνω- υπήρχε, υπάρχει; Η αλήθεια ποια είναι; Αυτή τη δυνατότητα και όχι την γενικευμένη αναστολή των πλειστηριασμών την έδωσε για πρώτη φορά ο γνωστός νόμος Κατσέλη. Μέχρι πότε ίσχυε; Ίσχυε μέχρι και τον Μάιο του 2019.

Κι έρχομαι σε αυτό το οποίο λέει η Κυβέρνηση ότι ο ΣΥΡΙΖΑ, η προηγούμενη κυβέρνηση, κατήργησε την προστασία της πρώτης κατοικίας. Είναι λάθος. Κατήργησε ή όχι τη δυνατότητα. Τον Φεβρουάριο του 2019 εδώ ψηφίστηκε ένας νόμος ο οποίος αφ’ ενός αντικατέστησε τον νόμο Κατσέλη δίδοντας παράταση ως τον Μάιο του 2019, αλλά είχε και πλήρη εφαρμογή έως την 1η Μαΐου του 2019 και έλεγε επί λέξη: «Φυσικά πρόσωπα με ή χωρίς πτωχευτική ικανότητα δικαιούται να ζητήσει τη ρύθμιση των οφειλών προκειμένου να προστατεύσουν την κύρια κατοικία από τη ρευστοποίηση». Συνεπώς, η προηγούμενη κυβέρνηση παρείχε τη δυνατότητα στον πολίτη, εφόσον το αποδεικνύει, να σώσει την πρώτη του κατοικία.

Αυτόν τον νόμο, κύριοι συνάδελφοι, η Νέα Δημοκρατία τον διατήρησε για δέκα μήνες - έναν χρόνο και τον κατήργησε φέρνοντας τον πτωχευτικό νόμο, σύμφωνα με τον οποίο δεν υπάρχει πλέον η δυνατότητα για έναν πολίτη, όσο ευάλωτος και να είναι, να σώσει την πρώτη του κατοικία ή τουλάχιστον να ζητήσει να αποδείξει ότι είναι ευάλωτος και ότι θέλει να σώσει το σπίτι του.

Διαφωνούμε κάθετα με τον πτωχευτικό νόμο. Ζητούμε και θέλουμε την κατάργησή του κι έχουμε δεσμευτεί γι’ αυτό. Εάν, όμως, θέλετε έστω και στο παραπέντε, έστω και στο και πέντε να λέτε ότι ενδιαφέρεστε για τους ευάλωτους πρέπει να κάνετε δύο διορθώσεις. Η πρώτη έχει να κάνει με τον εξωδικαστικό συμβιβασμό και την υποχρέωση της τράπεζας, όχι να συμμετάσχει, αλλά να απαντά στα αιτήματα των δανειοληπτών.

Και το δεύτερο, το πιο σημαντικό, οι ευάλωτοι προστατεύονται για δέκα χρόνια καταβάλλοντας ενοίκιο για το σπίτι τους. Μετά τα δέκα χρόνια χάνεται η κυριότητα. Άρα, γίνονται νοικάρηδες για δέκα χρόνια. Για ποιον λόγο να μην έχουν τη δυνατότητα να αγοράζουν εκ νέου το σπίτι τους. Η δόση που πληρώνουν σε αυτά τα χρόνια να είναι δόση για την αξία του ακινήτου όχι για το δάνειο. Εκτός κι αν σκοπός σας -που από ό,τι φαίνεται αυτός είναι- είναι τα σπίτια των ευάλωτων δανειοληπτών.

Το τρίτο αφορά τις εκατόν είκοσι δόσεις. Το νομοθετήσαμε σε περιόδους δύσκολες. Γιατί λένε κάποιοι ότι οι προτάσεις σας είναι ανέφικτες, οι προτάσεις σας είναι λαϊκιστικές, οι προτάσεις σας είναι μη εφαρμόσιμες. Το νομοθετήσαμε σε εποχές δύσκολες. Για ποιον λόγο δεν προχωράτε τώρα στη νομοθέτηση των εκατόν είκοσι δόσεων για χρέη και στον ΕΦΚΑ, αλλά και στην εφορία.

Σε ό,τι αφορά τους αγρότες-συνεταιρισμούς. Επιτέλους, κύριοι της Κυβέρνησης, θα συνεννοηθεί κάποιος με τον εκκαθαριστή της Αγροτικής Τράπεζας; Θα δώσετε μία λύση σε εκατοντάδες συνεταιρισμούς οι οποίοι καλούνται τώρα με την ενσωμάτωση της οδηγίας, όπως πολύ σωστά ανέπτυξε ο κ. Αποστόλου, να γυρίσουν πίσω χρήματα τα οποία δεν τα έχουν λάβει. Θα κάνετε ρυθμίσεις ευνοϊκές για χιλιάδες αγρότες; Θα κάνετε ευνοϊκές ρυθμίσεις για εκατοντάδες συνεταιρισμούς, οι οποίοι είναι πυλώνες ανάπτυξης σε κάθε περιοχή; Απ’ ό,τι φαίνεται αυτό δεν θα το κάνετε. Τουλάχιστον, ορίστε η ημερομηνία εκλογών.

Μιας και αναφέρθηκα στους πλειστηριασμούς, το μεγαλύτερο παράδειγμα, η πιο τρανταχτή απόδειξη ότι η κατοικία σήμερα πλήττεται είναι από την ίδια τη EUROSTAT, η οποία αναφέρει ότι το ποσοστό ιδιοκατοίκησης στη χώρα μας από το 2019 έως και τα τέλη του 2021 μειώθηκε 7%, το οποίο αντιστοιχεί σε ογδόντα δύο χιλιάδες σπίτια. Δηλαδή, το ποσοστό ιδιοκατοίκησης στη χώρα μας επιστρέφει στα μνημονιακά χρόνια.

Εάν εσείς αυτό το λέτε ανάπτυξη, εάν εσείς θεωρείτε ανάπτυξη να χάνεται και να μειώνεται η ιδιοκατοίκηση, να χάνει ο κόσμος στα σπίτια και να αυξάνονται ταυτόχρονα τα χρέη σε ελεύθερους επαγγελματίες και σε εμπόρους, τότε αυτή την αντίληψη την έχετε μόνο εσείς.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε συνάδελφε.

Τον λόγο τώρα έχει εκ μέρους του Κινήματος Αλλαγής ο κ. Μπιάγκης.

**ΔΗΜΗΤΡΙΟΣ ΜΠΙΑΓΚΗΣ:** Ευχαριστώ πολύ, κυρία Πρόεδρε.

Κύριε Υφυπουργέ, κυρίες και κύριοι συνάδελφοι, δεν είναι βέβαια η πρώτη φορά που η Κυβέρνηση της Νέας Δημοκρατίας, παρά τις όποιες υποσχέσεις του παρελθόντος, νομοθετεί κατά το δοκούν, καταπατώντας τις αρχές της ορθής νομοθέτησης.

Συγκεκριμένα σήμερα και στην ανάγκη της ενσωμάτωσης μιας ευρωπαϊκής οδηγίας στο Εθνικό Δίκαιο η Κυβέρνηση επιλέγει την παράλληλη συρραφή δεκάδων συμπληρωματικών διατάξεων, πολλές δε εκ των οποίων αφορούν σε παρατάσεις και αναστολές που προφανώς εξυπηρετούν και προεκλογικές σκοπιμότητες.

Κύριε Υπουργέ, κυρίες και κύριοι συνάδελφοι, με αφορμή λοιπόν τη συζήτηση του σημερινού νομοσχεδίου όπου επισπεύδων είναι ο Υπουργός Οικονομικών, δεν μπορώ παρά να μην παραθέσω ενδεικτικά ορισμένα στοιχεία τα οποία αναδεικνύουν τη λανθασμένη πολιτική που έχετε ακολουθήσει κατά την άποψή μας και στον τομέα της οικονομίας αλλά και στον τομέα της ανάπτυξης.

Τα προηγούμενα τρία χρόνια διανεμήθηκαν από εσάς περίπου 56 δισεκατομμύρια ευρώ, ενώ το ΑΕΠ αυξήθηκε μόλις 40 δισεκατομμύρια ευρώ περίπου, αναδεικνύοντας έτσι τη χαμηλή αποτελεσματικότητα των δαπανών σας και τη λανθασμένη κατεύθυνση του πολιτικού σας σχεδιασμού. Η όποια ανάπτυξη στην πατρίδα μας δεν κατανεμήθηκε με δίκαιο τρόπο, καθόσον μόνο το 7% των Ελλήνων αύξησε το εισόδημά του μέσα στο 2021, ενώ πάνω από ένας στους τέσσερις πολίτες υπέστη μειώσεις.

Σύμφωνα δε με την EUROSTAT η χώρα μας βρέθηκε έτσι να έχει τη δεύτερη χειρότερη επίδοση ανάμεσα στα ευρωπαϊκά κράτη. Μεγάλο μέρος από τις επιδοτήσεις για την πανδημία, δυστυχώς κατέληξαν σε καταθέσεις στις τράπεζες, ενώ την ίδια στιγμή -και είναι ενδεικτικό- κυρίες και κύριοι συνάδελφοι, οι καταθέσεις έως 5.000 ευρώ αυξήθηκαν μόλις κατά 4%, ενώ την ίδια στιγμή οι καταθέσεις πάνω από 10 εκατομμύρια ευρώ σχεδόν διπλασιάστηκαν. Η αγοραστική δύναμη των πολιτών έχει συρρικνωθεί δραματικά και είναι πλέον χαμηλότερη από την αντίστοιχη στα ευρωπαϊκά κράτη, 50% από τη Γερμανία, 30% και 40% από την Ισπανία και την Πορτογαλία αντίστοιχα.

Την ίδια ώρα με αποφάσεις και με σημείο αναφοράς τον Απρίλιο του 2022 προκύπτει ξεκάθαρα ότι η απώλεια της αγοραστικής δύναμης του κατώτατου μισθού στην Ελλάδα κυμαίνεται γύρω στο 19% με ό,τι αυτό συνεπάγεται στον κύκλο της οικονομίας και της βιωσιμότητας των μικρομεσαίων επιχειρήσεων. Οι πληθωριστικές ανατιμήσεις διογκώνουν τα κέρδη σε κλάδους της οικονομίας ακόμα και όταν οι πωλήσεις μειώνονται, όπως συμβαίνει παραδείγματος χάρη στον κλάδο των σουπερμάρκετ.

Δυστυχώς όμως ακόμα και το Ταμείο Ανάκαμψης δεν αποφασίσατε να το αξιοποιήσετε για να αντιμετωπίσετε υπαρκτά προβλήματα της κοινωνίας μας και να δώσετε προτεραιότητες για την επόμενη ημέρα σε μια σειρά από σημαντικά θέματα, όπως αυτό της υγείας, του Εθνικού Συστήματος Υγείας που τόσο έχει ανάγκη τη στήριξή μας ή αυτό αν θέλετε της κοινωνικής στέγης, που για τους νέους ιδιαίτερα στο χώρο της Ελλάδας τα ποσά πλέον έρχονται σε 40% του εισοδήματός τους, πολύ μεγαλύτερο από οποιαδήποτε χώρα της Ευρώπης.

Κύριοι συνάδελφοι, κυρίες και κύριοι, κυρία Πρόεδρε, θα ήθελα ως υπεύθυνος ναυτιλίας και νησιωτικής πολιτικής του ΠΑΣΟΚ να εστιάσω και στις διατάξεις που αφορούν τη ναυτιλία. Τίθεται λοιπόν ένα ζήτημα το οποίο είναι μείζον για τα εθνικά συμφέροντα, την οικονομία, αλλά και κατ’ επέκταση για όλους τους εργαζόμενους στη ναυτική βιομηχανία ναυτικούς και μη. Ένα ζήτημα που είναι ή αν θέλετε θα έπρεπε να είναι υπερκομματικό, που δεν χωρά λαϊκίστικες προσεγγίσεις και μικροκομματικές σκοπιμότητες.

Κυρίες και κύριοι συνάδελφοι, με αφορμή την υπό συζήτηση ρύθμιση θεωρώ ότι δεν μπορεί σήμερα να τεθεί ζήτημα αμφισβήτησης της ίδιας της συνταγματικής κατοχύρωσης του φορολογικού συστήματος, που αφορά τις ναυτιλιακές δραστηριότητες. Είναι κάτι που εφαρμόζεται εδώ και πολλές δεκαετίες και για πρακτικούς αλλά κυρίως για ουσιαστικούς λόγους και δεν μπορεί να αντικατασταθεί από τις γενικές διατάξεις φορολόγησης των επιχειρήσεων. Και αυτό λόγω της ιδιαιτερότητας των ναυτιλιακών υπηρεσιών που παρέχονται μέσω διαχειριστικών εταιρειών πλοίων, που δεν δεσμεύονται ως προς τον τόπο εγκατάστασής τους και ως επί το πλείστον αφορούν διεθνείς συναλλαγές. Ένα σύστημα, που εφαρμόζεται για τους ίδιους ή παρεμφερείς λόγους στη συντριπτική πλειοψηφία των υπολοίπων ναυτιλιακών κρατών εντός και εκτός της Ευρώπης, η οικονομία των οποίων θα ωφελούνταν από τυχόν αναθεώρηση της πολιτικής της πατρίδας μας.

Δυστυχώς ο τρόπος που χειρίστηκε συνολικά το θέμα η Κυβέρνηση της Νέας Δημοκρατίας με τη μη εμπεριστατωμένη αιτιολόγηση στην ανάλυση συνεπειών ρύθμισης της εν λόγω διάταξης όσο επίσης και με τις απαντήσεις, που έδωσαν στις επιτροπές σε διάφορα ερωτήματα που τέθηκαν, αυτόματα δημιούργησαν πολλές αμφιβολίες, στις οποίες με λεπτομέρεια αναφέρθηκε η εισηγήτρια του ΠΑΣΟΚ. Διευκρινίσεις και απαντήσεις οφείλετε να δώσετε και εσείς, κύριε Υπουργέ, ξεκάθαρα στην κοινωνία.

Εμείς μελετήσαμε και για άλλη μια φορά μπήκαμε στην ουσία του προβλήματος. Μιλήσαμε με τους φορείς και από την τοποθέτηση αυτών και τη συζήτηση που είχαμε, τολμάμε και λέμε για άλλη μια φορά ότι κατ’ αρχάς μπορούμε να πούμε ότι βρισκόμαστε στη θετική κατεύθυνση και είναι προς τη θετική κατεύθυνση γιατί βελτιώνει τις διατάξεις του υφιστάμενου συνυποσχετικού, που είχε κυρώσει νομοθετικά η κυβέρνηση του ΣΥΡΙΖΑ. Επαναλαμβάνω, κυρίες και κύριοι συνάδελφοι, είχε κυρώσει νομοθετικά η κυβέρνηση του ΣΥΡΙΖΑ!

Διευρύνεται δηλαδή και θεσμοθετείται τόσο η δεσμευτική συμμετοχή στην οικειοθελή παροχή του συνόλου σχεδόν των εγκατεστημένων ναυτιλιακών εταιρειών στη χώρα όσο και η βάση του φορολογητέου ποσού αναφοράς, αλλά διασφαλίζεται παράλληλα μεγάλο πλαφόν ελάχιστης συνολικής οικειοθελούς παροχής από τα 40 στα 60 εκατομμύρια ευρώ ετησίως με παράλληλη πρόβλεψη συγκεκριμένης διαδικασίας εξασφάλισης για το ελληνικό δημόσιο και για την είσπραξη του εν λόγω ποσού.

Πρέπει να σημειωθεί επίσης ότι η λεγόμενη οικειοθελής παροχή που ήδη καταβάλλεται δεν αντικαθιστά -προσοχή!- δεν αντικαθιστά τις φορολογικές υποχρεώσεις των ναυτιλιακών εταιρειών, όπως αυτές που προβλέπονται από το ν.2775, αλλά καταβάλλεται επιπροσθέτως προκειμένου να εναρμονιστεί η χώρα μας με τις σχετικές συστάσεις της Ευρωπαϊκής Επιτροπής, αποδίδοντας στο ελληνικό δημόσιο επιπλέον έσοδα και διασφαλίζοντας το συνταγματικά κατοχυρωμένο φορολογικό σύστημα της ναυτιλίας έναντι κάθε εξωγενούς αμφισβήτησης.

Πέραν όμως της εν λόγω της ρύθμισης επιτρέψτε μου μόνο με δύο κουβέντες να αναφερθώ στην έλλειψη αποτελεσματικότητας της Κυβέρνησης εκτός των άλλων και στον τομέα της ναυτιλίας. Δεν έχει καταφέρει να ανατρέψει την μέχρι σήμερα τάση αποδυνάμωσης του ελληνικού νηολογίου, ενώ παράλληλα δεν έχει λάβει αποτελεσματικά μέτρα για την αύξηση του αριθμού των ναυτιλιακών εταιρειών που εγκαθίστανται στην Ελλάδα, πολύ περισσότερο μετά και την ευκαιρία που υπήρξε με το Brexit.

Το Υπουργείο Ναυτιλίας και Νησιωτικής Πολιτικής εξακολουθεί να βρίσκεται ακόμη στον περασμένο αιώνα τόσο οργανωτικά και λειτουργικά με υπερβολική γραφειοκρατία, αναξιοκρατία και απαρχαιωμένο μοντέλο διοίκησης, χαμηλή ανταγωνιστικότητα της ελληνικής σημαίας ακόμη και με τα εξελισσόμενα ανοικτά νηολόγια σε επίπεδο εξυπηρέτησης και φιλικότητας προς τους χρήστες. Η δημόσια ναυτική εκπαίδευση εξακολουθεί να απαξιώνεται και να αδυνατεί να ακολουθήσει τις σύγχρονες εξελίξεις.

Κλείνοντας -ευχαριστώ για την ανοχή σας κυρία Πρόεδρε- το ΠΑΣΟΚ-Κίνημα Αλλαγής ως υπεύθυνος φορέας Αντιπολίτευσης κατέθεσε και καταθέτει διαρκώς τεκμηριωμένες προτάσεις χωρίς μικροκομματικές αγκυλώσεις και δογματισμούς, παραμένοντας πάντα πιστοί στις αρχές και στις ιδέες μας. Λόγος για τον οποίον και προτείνει την ανακατεύθυνση των πόρων του προϋπολογισμού με στόχευση στην ουσιαστική στήριξη των νοικοκυριών, την έκτακτη φορολόγηση των υπερκερδών των ηλεκτροπαραγωγών, των τραπεζών και επιχειρήσεων σε στρατηγικούς ολιγοπωλιακούς τομείς της οικονομίας, όπως αυτό γίνεται σε πολλά ευρωπαϊκά κράτη. Έχουμε προτείνει πλήθος ρυθμίσεων, παρεμβάσεων για την ομαλή λειτουργία της αγοράς και την προστασία του καταναλωτών.

Και κλείνοντας θα λέγαμε ότι για άλλη μια φορά και από το Βήμα αυτό διαβεβαιώνουμε τους Έλληνες πολίτες ότι θα συνεχίσουμε να παράγουμε πολιτική όπως ξέρουμε εμείς με γνώμονα το εθνικό συμφέρον, με σημείο αναφοράς τον άνθρωπο και βεβαίως την κοινωνική δικαιοσύνη.

Ευχαριστώ πολύ κυρία Πρόεδρε.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ πολύ, κύριε συνάδελφε.

Το λόγο έχει ο Κοινοβουλευτικός Εκπρόσωπος της Νέας Δημοκρατίας κ. Θεοχάρης.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Ευχαριστώ πολύ, κυρία Πρόεδρε.

Κυρίες και κύριοι συνάδελφοι, ακούσαμε προηγουμένως την κ. Γιαννακοπούλου από την πλευρά του ΠΑΣΟΚ να μας λέει πως η χώρα δεν αντέχει μια παρατεταμένη προεκλογική περίοδο και πως πρέπει επιτέλους να γίνουν εκλογές εδώ και τώρα διότι η Κυβέρνηση έχει κατεβάσει τα μολύβια.

Πού το είδατε; Εδώ είμαστε και συζητάμε ένα πολύ σημαντικό νομοσχέδιο, που δίνει λύσεις σε μια σειρά προβλημάτων και έρχονται ένα μετά το άλλο νομοσχέδιο για τη στέγη των νέων, φυσικά ο προϋπολογισμός, που είναι τις επόμενες μέρες, και είδαμε και στο προηγούμενο διάστημα μια τεράστια παραγωγή νομοσχεδίων, τα οποία παράγουν πολύ ουσιαστικό έργο. Την Πέμπτη μάλιστα θα έχουμε και το νομοσχέδιο για τη θεσμική αναβάθμιση της Εθνικής Υπηρεσίας Πληροφοριών.

Ο μόνος που έχει κατεβάσει τα μολύβια είναι η Αντιπολίτευση. Ζούμε αυτή τη στιγμή χωρίς μία αντιπολίτευση η οποία να παίζει τον θεσμικό της ρόλο, να δίνει ουσιαστικές προτάσεις. Παρά μόνο ακούμε ότι η Κυβέρνηση είναι προεκλογική και μοιράζει και συγχρόνως η Αντιπολίτευση να ζητάει παραπάνω από όλα αυτά τα οποία γίνονται. Είδαμε και σήμερα χαρακτηριστικά παραδείγματα, «εκατόν είκοσι δόσεις» μας είπε ο κ. Κόκκαλης, «Παραπάνω χρήματα» ο κ. Χήτας «στους αστυνομικούς», «γιατί δεν δίνουμε και σε άλλους». Είναι η πρώτη φορά που οδεύουμε σε εκλογές και η Αντιπολίτευση δίνει περισσότερα απ’ ό,τι η Κυβέρνηση. Ενδιαφέρον και αυτό το φαινόμενο.

Ξαναλέω, όπως είπα προηγουμένως, ότι συζητάμε ένα πολύ σημαντικό νομοσχέδιο, που δίνει λύσεις σε μια σειρά πολύ ουσιαστικών ζητημάτων τα οποία ήταν εκκρεμή. Πρώτον, ενσωματώνουμε το ενιαίο ευρωπαϊκό πλαίσιο απαλλαγών για τις Ένοπλες Δυνάμεις μας, αλλά και αυτές των άλλων ευρωπαϊκών χωρών. Είναι ένα πλαίσιο που στηρίζει κοινές δράσεις. Θυμίζω ότι η στρατιωτική αυτονομία της Ευρώπης στον τομέα της άμυνας είναι κάτι που πρώτος ο Κυριάκος Μητσοτάκης μαζί με τον Πρόεδρο Μακρόν πριν από χρόνια ανέφεραν και τώρα πια πρέπει να γίνει προτεραιότητα, γιατί ζούμε την εποχή που το ευρωπαϊκό σύστημα ασφαλείας απειλείται και απειλείται από τον άδικο πόλεμο της Ρωσίας απέναντι στην Ουκρανία. Στην πραγματικότητα αυτός ο πόλεμος είναι η διακηρυγμένη θέληση της Ρωσίας ακριβώς να αλλάξει το ευρωπαϊκό σύστημα ασφαλείας.

Εδώ λοιπόν πρέπει να πάρουμε μια ξεκάθαρη θέση. Ή στηρίζουμε τις Ένοπλες Δυνάμεις ή όχι. Δεν υπάρχουν γκρίζες ζώνες. Η Αντιπολίτευση δεν στήριξε την αναβάθμιση της ισχύος των Ενόπλων Δυνάμεων. Η Αντιπολίτευση δεν στήριξε την ενίσχυση των συμμαχιών μας. Ακόμη και σε αυτά εδώ τα ελάχιστα που συζητάμε σήμερα θα είστε αρνητικοί;

Δεύτερον, κυρώνεται πρόσθετη πράξη στο νέο συνυποσχετικό με την ελληνική ναυτιλιακή κοινότητα. Εδώ έχουμε μια σημαντικότατη εκκρεμότητα και συγχαίρω το Υπουργείο Οικονομικών που την έφερε σε πέρας, διότι κλείνει μια μακροχρόνια διαπραγμάτευση με την Κομισιόν, η οποία μας εγκαλούσε για χρόνια για τον τρόπο με τον οποίο η ναυτιλιακή κοινότητα συνεισφέρει στον προϋπολογισμό.

Θυμίζω πως η Κυβέρνηση της Νέας Δημοκρατίας ήταν η πρώτη που συμφώνησε και επέβαλε συνυποσχετικό με το οποίο για πρώτη φορά στον κρατικό προϋπολογισμό είχαμε συνεισφορά της ναυτιλιακής κοινότητας επί κυβερνήσεως Σαμαρά και ακούμε τώρα εδώ διάφορα σχόλια περί των εφοπλιστών και πώς η Κυβέρνηση της Νέας Δημοκρατίας τους αφήνει στο απυρόβλητο.

Με τη νέα πρόσθετη πράξη και διασφαλίζεται το έσοδο, που δεν ήταν διασφαλισμένο μέχρι τώρα, αλλά και συγχρόνως αυξάνεται. Αναρωτήθηκε η κ. Αντωνίου, η εισηγήτρια του ΠΑΣΟΚ, πώς γίνεται αυτό. Θα σας το εξηγήσω με απλά λόγια, κυρία Αντωνίου. Είμαι σίγουρος, γιατί είστε έμπειρη, ότι θα το καταλάβετε. Γίνεται με την απλή διεύρυνση της φορολογικής βάσης. Στη φορολογία ισχύει ένας πολύ απλός μαθηματικός τύπος: έσοδο ίσον φορολογική βάση επί φορολογικό συντελεστή. Ο φορολογικός συντελεστής των μερισμάτων δεν μπορούσε να είναι μεγαλύτερος του γενικού συντελεστή φορολογίας των μερισμάτων, που είναι σήμερα στο 5%. Είχαμε 10% γενικό συντελεστή και 10% συνυποσχετικό. Τώρα που έχουμε 5% γενικό συντελεστή προφανώς πρέπει να έχουμε και 5% στο συνυποσχετικό. Ως εδώ, νομίζω, είναι καλά.

Η κυβέρνηση όμως και με τη συναίνεση και τη συνεργασία της ναυτιλιακής κοινότητας -και εδώ πρέπει να το πούμε και να την ευχαριστήσουμε- αντί να μειώσει απλώς τον συντελεστή εντάσσει μέσα και την υπεραξία από πώληση μεριδίων πλοίων, αλλά και την υπεραξία από πώληση μετοχών των εταιρειών αυτών. Έτσι από τα 40 εκατομμύρια, που ήταν το ύψος της οικειοθελούς παροχής, το αυξάνουμε στα 60 εκατομμύρια, απλά και ξεκάθαρα.

Δεν νοούνται λοιπόν ούτε βγάζουν νόημα όλα αυτά τα δακρύβρεχτα σχόλια της εισηγήτριας του ΣΥΡΙΖΑ, της κ. Ελευθεριάδου. Το δικό σας συνυποσχετικό έφερνε λιγότερα και μη πλήρως διασφαλισμένα χρήματα και, αν δεν το ψηφίσετε, θέλετε να μην αυξηθεί η οικειοθελής παροχή.

Μάλιστα ακούσαμε και πολλά για την ακρίβεια σε αντιδιαστολή με αυτές εδώ τις διατάξεις. Ξαναλέω, αυξάνεται η συνεισφορά. Ακούσαμε για το πόσο δύσκολα περνάει ο κόσμος. Πράγματι, είναι αλήθεια, η ακρίβεια δυσκολεύει μεγάλο μέρος του ελληνικού λαού. Όμως οι πολίτες συγχρόνως βλέπουν και την Κυβέρνηση να εξαντλεί κάθε περιθώριο στήριξης. Στον ΦΠΑ με την παράταση της μείωσης στα ιατρικά προϊόντα, στο τουριστικό πακέτο, στις μεταφορές, τα μη αλκοολούχα ποτά κ.λπ. ή την παράταση της μη ενεργοποίησης του ΦΠΑ στις οικοδομές η Κυβέρνηση στηρίζει στην πράξη την ελληνική κοινωνία.

Οι Έλληνες πολίτες βλέπουν τις μειώσεις φόρων που έχουν ήδη υλοποιηθεί. Οι Έλληνες πολίτες βλέπουν τη μείωση της ανεργίας που έρχεται από την έκρηξη των επενδύσεων και της ανάπτυξης που είναι μία από τις μεγαλύτερες στην Ευρώπη. Αναρωτήθηκε μάλιστα ο κ. Κόκκαλης αν έχουμε ανάπτυξη. Είναι δυνατόν; Είναι 6%! Ο Έλληνας πολίτης βλέπει το «καλάθι του νοικοκυριού», που συνεχίζει να στηρίζει καθημερινά το πορτοφόλι του, ενώ όσο συνεχίζετε να το λοιδορείτε, λοιδορείτε στην ουσία τον κόπο και τον πόνο του Έλληνα πολίτη. Νομίζετε ότι η μέση Ελληνίδα, ο μέσος Έλληνας δεν χρειάζεται τις μειώσεις σε τόσα προϊόντα που ανακοινώνουν κάθε εβδομάδα τα σουπερμάρκετ; Δεν τα χρειάζεται; Δεν κάνουν διαφορά; Κάνουν διαφορά στην πράξη, στην καθημερινότητά του και γι’ αυτό ο Έλληνας πολίτης αναγνωρίζει την προσπάθεια της Κυβέρνησης.

Ο Έλληνας πολίτης βλέπει τον πληθωρισμό υψηλό, αλλά τον βλέπει να πέφτει και τον βλέπει κάτω από τον ευρωπαϊκό μέσο όρο. Βλέπει τη στήριξη στους υγειονομικούς με τις αυξήσεις του μισθολογίου τους από το νέο έτος. Όχι στα λόγια «οι σωτήρες μας», αλλά στις πράξεις αναγνωρίζεται η προσπάθειά τους. Βλέπει τη στήριξη στους συνταξιούχους με την αύξηση σχεδόν 8% στις συντάξεις από 1η Ιανουαρίου του νέου έτους. Βλέπει τη στήριξη στους ένστολους με το έκτακτο επίδομα 600 ευρώ που ανακοίνωσε μόλις χθες ο Πρωθυπουργός.

Ακούσαμε τον κ. Χήτα σε μια έκρηξη λαϊκισμού να μας λέει ότι δεν φτάνουν. Ιδού η Ρόδος ιδού και το πήδημα. Μην το ψηφίσετε. Σηκωθείτε, ελάτε εδώ και μη το ψηφίσετε. Αν το κατακρίνετε όμως και το ψηφίσετε, είστε υποκριτές. Εάν δεν το ψηφίσετε, πάτε μετά στον ελληνικό λαό και ζητήστε του την ψήφο του. Δεν υπάρχει κανένα πρόβλημα.

Βλέπει ο ελληνικός λαός τη στήριξη στους αδύναμους με το εφάπαξ βοήθημα των 250 ευρώ που θα πάρουν μέχρι τις 20 Δεκεμβρίου. Γι’ αυτό συνεχίζει και εναποθέτει την εμπιστοσύνη του στη Νέα Δημοκρατία και στον Κυριάκο Μητσοτάκη. Γιατί βλέπει πως η χώρα κλείνει και τις τελευταίες μνημονιακές εκκρεμότητες. Οι θυσίες του ελληνικού λαού χθες ανταμείφθηκαν με 6 δισεκατομμύρια από τους Ευρωπαίους εταίρους μας. Αυτή ήταν και η τελευταία εκκρεμότητα που μας ερχόταν από το χθες. Αυτή ήταν μια ψήφος εμπιστοσύνης σε αυτή την Κυβέρνηση, σε αυτόν τον λαό και σε αυτή την προσπάθεια η οποία γίνεται και θα συνεχίσει να γίνεται.

Καθώς η χώρα στέκεται στα πόδια της, καθώς οι τράπεζες με τη στήριξη του κράτους στάθηκαν όρθιες, ήρθε η ώρα και αυτές να στηρίξουν τον αδύναμο, όπως οφείλουν. Η Κυβέρνηση, λοιπόν, περιμένει συγκεκριμένες και αποτελεσματικές πρωτοβουλίες από την πλευρά των τραπεζών είτε μεμονωμένα είτε φυσικά συνολικά ως ένωση:

Πρώτον, για τη στήριξη των αδύναμων δανειοληπτών από τα κέρδη τους και όχι από τους φόρους των πολιτών. Λέμε όχι σε νέα γενιά κόκκινων δανείων. Τα κόκκινα δάνεια έφτασαν να είναι μονοψήφια με μεγάλη προσπάθεια και με μεγάλη δυσκολία, δεν θα τα αφήσουμε να πάρουν την ανηφόρα.

Δεύτερον, για τη βελτίωση της ανταπόκρισής τους στον εξωδικαστικό μηχανισμό. Λέμε όχι στη διαιώνιση των εκκρεμοτήτων του χθες.

Τρίτον, για τη μείωση του περιθωρίου μεταξύ καταθετών και δανείων. Λέμε όχι σε αδικίες εις βάρος των καταθετών.

Τέταρτον, για τη μείωση των προμηθειών σε μία σειρά συχνών τραπεζικών εργασιών.

Λέμε όχι στην αισχροκέρδεια και εδώ. Το κάναμε πράξη με την έκτακτη φορολογία στους παραγωγούς ρεύματος, το κάνουμε πράξη με τη φορολογία στα καύσιμα και το κάνουμε πράξη και εδώ. Να είστε σίγουροι ότι η Κυβέρνηση μπορεί να επιβάλει λύσεις, αλλά είμαστε σίγουροι πως δεν θα χρειαστεί να επιβάλουμε τίποτα. Είμαστε σίγουροι πως η ανταπόκριση των τραπεζών θα είναι άμεση, αποτελεσματική, ολοκληρωμένη και επαρκής.

Κυρίες και κύριοι συνάδελφοι, κλείνω με δυο λόγια για την αθηναϊκή Ριβιέρα. Σήμερα έχουμε μία τροπολογία, την οποία συζητάμε. Η Κυβέρνηση τρέχει το έργο, πρέπει να το τρέξουμε ακόμα πιο γρήγορα. Είναι πολύ σημαντικό, αναφέρθηκε και η κ. Αντωνίου σε αυτό το ζήτημα. Είναι απαραίτητο για την ποιότητα ζωής των πολιτών της Καλλιθέας, του Μοσχάτου, του Ταύρου, του ευρύτερου νότιου τομέα.

Κυρίες και κύριοι, που θα κληθείτε να υπογράψετε την υπουργική απόφαση η οποία περιγράφεται στην τροπολογία, σας καλώ να μην ξεχάσετε πως η Καλλιθέα παραχώρησε χώρο του Ιπποδρομίου για να γίνει αυτό το έργο και συνεπώς, έχει δικαίωμα πρόσβασης στην παραλία. Μην το ξεχάσετε αυτό, κύριοι Υπουργοί, οφείλουμε στους δημότες της Καλλιθέας.

Κυρίες και κύριοι συνάδελφοι, οι εκλογές έρχονται και θα γίνουν στην ώρα τους, θεσμικά όπως επιβάλλει το Σύνταγμα. Θεσμικά όπως το επέλεξε από την πρώτη στιγμή ο Κυριάκος Μητσοτάκης και εσείς τον αμφισβητήσατε και τον αμφισβητείτε. Θα γίνουν, όμως, στην ώρα τους για έναν ύψιστο λόγο. Γιατί αυτό υποσχεθήκαμε στον ελληνικό λαό και τριάμισι χρόνια τώρα τα υλοποιούμε χωρίς καμμία παρέκκλιση. Επειδή, λοιπόν, χτίσαμε δεσμούς εμπιστοσύνης με τις Ελληνίδες και τους Έλληνες, γι’ αυτό είμαστε σίγουροι πως και σε αυτές τις εκλογές οι πολίτες θα εμπιστευθούν τον Κυριάκο Μητσοτάκη για να βγάλει την χώρα όρθια μέσα από τις πλείστες όσες εξωγενείς κρίσεις μας έχουν βρει.

Είμαστε σίγουροι πως οι Ελληνίδες και οι Έλληνες θα απαντήσουν στον λαϊκισμό και στη δημαγωγία της Αντιπολίτευσης με μία ψήφο και τρεις λέξεις: Σταθερότητα, συνέχεια, συνέπεια. Θα δώσουν αυτοδυναμία στην Ελλάδα, επιλέγοντας την αυτοδύναμη Νέα Δημοκρατία.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε συνάδελφε.

**ΑΝΤΩΝΙΑ (ΤΟΝΙΑ) ΑΝΤΩΝΙΟΥ:** Κυρία Πρόεδρε, τον λόγο παρακαλώ, γιατί αναφέρθηκε σε μένα ο κ. Θεοχάρης.

**ΠΡΟΕΔΡΕΥΟΥΣΑ (Σοφία Σακοράφα):** Η κ. Αντωνίου έχει τον λόγο.

**ΑΝΤΩΝΙΑ (ΤΟΝΙΑ) ΑΝΤΩΝΙΟΥ:** Κύριε Θεοχάρη, στην τοποθέτησή σας είπατε ότι κάνατε πολύ δίκαιη φορολόγηση όσον αφορά τους εφοπλιστές. Επειδή έχει διατελέσει διοικητής στην ΑΑΔΕ, θα έπρεπε μάλλον να γνωρίζετε ότι αυτή τη στιγμή το ελληνικό κράτος, δηλαδή οι Έλληνες φορολογούμενοι αναγκάζονται να πληρώσουν 367 εκατομμύρια ευρώ και περιμένουμε άλλα τριακόσια για το σωστό τρόπο που γινόντουσαν οι έλεγχοι στα τελωνεία για τους δασμούς από την κυβέρνηση ΣΥΡΙΖΑ και συνεχίσατε και εσείς και αυτή τη στιγμή δεν μας έχετε πει τον λόγο που αναγκάζεται ο Έλληνας φορολογούμενος να δώσει 600 εκατομμύρια, γιατί δεν γινόταν καλά η δουλειά που έπρεπε να κάνει το Υπουργείο Οικονομικών. Άρα, να είστε πιο φειδωλοί όταν λέτε ότι κάνετε πολύ καλά τη δουλειά σας, για να μπορείτε να εισπράττετε τους φόρους που πρέπει απέναντι στον ελληνικό λαό.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ πολύ, κυρία συνάδελφε.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Τον λόγο παρακαλώ, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Ο κ. Θεοχάρης έχει τον λόγο.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Ευχαριστώ, κυρία Πρόεδρε. Μόνο για ένα λεπτό θέλω τον λόγο, δεν θα πάρει παραπάνω.

Ήμουν πάρα πολύ ξεκάθαρος στη συζήτηση. Δεν είμαι σίγουρος τι σχέση έχει οποιαδήποτε άλλη προσπάθεια κάνουν τα τελωνεία, κάνει το Γενικό Χημείο του Κράτους ή κάνει η φορολογική διοίκηση, η οποία λογοδοτεί διά μέσου των Υπουργών για όλες τις ενέργειές της, κυρία Αντωνίου. Μίλησα πάρα πολύ απλά και είπα ότι η Κυβέρνηση της Νέας Δημοκρατίας ήταν η πρώτη, η οποία υπέγραψε συνυποσχετικό με την ελληνική ναυτιλιακή κοινότητα και για πρώτη φορά η ελληνική ναυτιλιακή κοινότητα αναγνωρίζοντας τις θυσίες και τα προβλήματα που περνούσε τότε το 2013 ο ελληνικός λαός, συνεισέφερε και αυτή με τον τρόπο της. Συγχρόνως ο Υπουργός Οικονομικών κληρονόμησε ένα μεγάλο πρόβλημα έγκλισης από την πλευρά της Κομισιόν, η οποία θεωρούσε ότι ο τρόπος με τον οποίο φορολογούσαμε τις ναυτιλιακές δραστηριότητες δεν ήταν ο ενδεδειγμένος σύμφωνα με τους ευρωπαϊκούς κανόνες.

Έρχεται, λοιπόν, σήμερα ο Υπουργός Οικονομικών και φέρνει ένα συνυποσχετικό που κάνει δύο πράγματα. Πρώτον, κλείνει τις εκκρεμότητες με την Κομισιόν και είναι πάρα πολύ σημαντικό για να μην έχουμε, επιτέλους, μία διαδικασία που ενδεχομένως να μας σύρει και στα ευρωπαϊκά δικαστήρια. Κλείνει με τον καλύτερο τρόπο και αυτό είναι το εχέγγυό σας, αν θέλετε. Δεν πιστεύετε την ελληνική Κυβέρνηση, κατανοητό. Δεν μας πιστεύετε εμάς ότι φορολογούνται τώρα πια με δίκαιο τρόπο, εμπιστευθείτε τουλάχιστον την Κομισιόν, η οποία μας εγκαλούσε ακριβώς γι’ αυτό. Και δεύτερον, αυξάνει τα χρήματα που δίνει η ναυτιλιακή κοινότητα από τα 40 εκατομμύρια στα 60. Τα υπόλοιπα δεν έχουν καμμία σχέση με τις κατηγορίες εν γένει, που κατηγορείτε την ελληνική Κυβέρνηση ή τη φορολογική διοίκηση για τον τρόπο με τον οποίο κάνει τη δουλειά της.

**ΑΝΤΩΝΙΑ (ΤΟΝΙΑ) ΑΝΤΩΝΙΟΥ:** Κυρία Πρόεδρε, τον λόγο παρακαλώ, επί προσωπικού.

**ΠΡΟΕΔΡΕΥΟΥΣΑ (Σοφία Σακοράφα):** Κυρία Αντωνίου, νομίζω ότι δεν υπάρχει προσωπικό, αλλά εν πάση περιπτώσει, έχετε τον λόγο για ένα λεπτό και κλείνουμε εδώ.

**ΑΝΤΩΝΙΑ (ΤΟΝΙΑ) ΑΝΤΩΝΙΟΥ:** Εμείς, όσον αφορά τη ναυτιλιακή κοινότητα θα ψηφίσουμε την τροπολογία, γιατί γνωρίζουμε ότι μετά την πίεση της Ευρωπαϊκής Ένωσης πρέπει να υπάρξει ρύθμιση, αλλά από τα 40 εκατομμύρια του ΣΥΡΙΖΑ να πάμε στα 60 εκατομμύρια τα δικά σας από φορολόγηση των εφοπλιστών, νομίζω ότι δεν είναι μία δίκαιη φορολόγηση απέναντι στον ελληνικό λαό όσον αφορά το τί προσφέρει και το τί πληρώνει. Πρώτον αυτό.

Δεύτερον, σας έθεσα το εξής: Γιατί δεν μας λέτε τον λόγο ως Κυβέρνηση, γιατί αναγκάζονται οι φορολογούμενοι να πληρώσουν 680 περίπου εκατομμύρια, όταν δεν κάνει καλά τη δουλειά του το Υπουργείο Οικονομικών. Και επί ΣΥΡΙΖΑ και εσείς δεν λύσατε το θέμα, όπως το έχουν λύσει άλλες χώρες στην Ευρωπαϊκή Ένωση και πληρώνουμε αυτή τη στιγμή το λαθρεμπόριο πανάκριβα. Άρα, να κάνετε καλά τη δουλειά σας όσον αφορά τους ελέγχους, τα έσοδα και τους φόρους.

Ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Θεωρώ ότι δεν υπήρχε θέμα επί προσωπικού.

Ο κύριος Υπουργός έχει τον λόγο.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Κυρία συνάδελφε, επειδή κάνατε ερώτηση, σας απαντήσαμε εγγράφως, αλλά εδώ δεν λέτε τα πράγματα όπως ακριβώς απαντήθηκαν και όπως είναι πραγματικά. Θα επαναλάβω λίγο αυτό που σας έχουν απαντήσει στην ερώτηση που έχετε κάνει.

Κατόπιν έρευνας που διεξήχθη στη χώρα μας από την OLAF και στη συνέχεια από τη Γενική Διεύθυνση Προϋπολογισμού της Ευρωπαϊκής Επιτροπής για το πόρισμα της OLAF, γνωστοποιήθηκαν το 2018 εκτιμώμενα ποσά απωλειών από εισαγωγικούς δασμούς, από παραδοσιακούς ιδίους πόρους, τα οποία είχαν υπολογιστεί με τη μέθοδο της χαμηλότερης αποδεκτής τιμής της OLAF και όχι σύμφωνα με τη μεθοδολογία που επιτάσσει ο Ενωσιακός Τελωνειακός Κώδικας, δηλαδή ο Κανονισμός 952 του 2013.

Κατόπιν συστάσεων της Ευρωπαϊκής Επιτροπής προς τα κράτη-μέλη για καταβολή των εκτιμηθέντων ποσών, ώστε να αποφευχθεί η συσσώρευση τόκων και λαμβάνοντας υπ’ όψιν το γεγονός ότι μέχρι τότε είχαν προχωρήσει σε ανάλογη καταβολή είκοσι τρία μέλη-κράτη της Ευρωπαϊκής Ένωσης, η Ελλάδα κατέβαλε τον Μάιο του 2022 το ποσό των 367.741.756,06 ευρώ με επιφύλαξη, γιατί ακούμε κάτι ποσά για 600 εκατομμύρια.

Τι κάναμε εμείς όταν ήρθαμε στη Κυβέρνηση, η Νέα Δημοκρατία, η Κυβέρνηση του Κυριάκου Μητσοτάκη και το αποτυπώνει η έκθεση της OLAF, η οποία σας έχει δοθεί και την έχετε στα χέρια σας.

Τι αποτυπώνει η έκθεση για την Ελλάδα; Προσέξτε, αυτή η έκθεση είναι η πιο πρόσφατη και αφορά την περίοδο που έχει αναλάβει η Νέα Δημοκρατία, η Κυβέρνηση του Κυριάκου Μητσοτάκη και το Υπουργείο Οικονομικών ο κ. Σταϊκούρας, ο κ. Σκυλακάκης και ο κ. Βεσυρόπουλος. Ειδικότερα, η έκθεση αποτυπώνει ότι τα ευρήματα για την Ελλάδα είναι ικανοποιητικά ως προς το σύστημα υπολογισμού της δασμολογητέας αξίας, που εφαρμόζουν πλέον τα ελληνικά τελωνεία από το Σεπτέμβριο του 2019 κατά την εισαγωγή ειδών με ενδείξεις υποτιμολόγησης.

Περαιτέρω, οι ελεγκτές της Ευρωπαϊκής Ένωσης αναγνωρίζουν ότι έχουν δοθεί και εφαρμόζονται ορθές οδηγίες από τη Γενική Διεύθυνση Τελωνείων και Ειδικών Φόρων Κατανάλωσης της ΑΑΔΕ, τις οποίες εφαρμόζουν πιστά τα τελωνεία, ενώ υπογραμμίζουν τη σημασία της ζύγισης που καθιερώθηκε από το Σεπτέμβριο του 2019 στα μεγάλα εισαγωγικά τελωνεία, κατόπιν σχετικής υπόδειξης του Υφυπουργού Οικονομικών. Ποιος ήταν Υφυπουργός Οικονομικών τον Σεπτέμβριο του 2019; Αυτός που είναι και σήμερα. Κατόπιν δικής μου υπόδειξης, λοιπόν.

Σας ευχαριστώ πολύ, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ.

**ΑΝΤΩΝΙΑ (ΤΟΝΙΑ) ΑΝΤΩΝΙΟΥ:** Κυρία Πρόεδρε, παρακαλώ τον λόγο.

**ΠΡΟΕΔΡΕΥΟΥΣΑ (Σοφία Σακοράφα):** Όχι, κυρία συνάδελφε. Έχει τελειώσει το θέμα. Σας παρακαλώ, δεν μπορώ να δώσω χρόνο για άλλη συζήτηση.

Τον λόγο έχει ο κ. Μπαραλιάκος εκ μέρους της Νέας Δημοκρατίας.

**ΞΕΝΟΦΩΝ (ΦΩΝΤΑΣ) ΜΠΑΡΑΛΙΑΚΟΣ:** Ευχαριστώ πολύ, κυρία Πρόεδρε.

Κύριε Υφυπουργέ, κυρίες και κύριοι συνάδελφοι, ξεκινώντας τη σημερινή μου ομιλία, θέλω πρωτίστως να συγχαρώ θερμά την ηγεσία του Υπουργείου Οικονομικών, τον Υπουργό κ. Χρήστο Σταϊκούρα, τον Αναπληρωτή Υπουργό κ. Θεόδωρο Σκυλακάκη, τον κύριο Υφυπουργό, τον κ. Απόστολο Βεσυρόπουλο και όλο το επιτελείο του Υπουργείου και τους συνεργάτες τους για την τεράστια επιτυχία με την απόφαση-ορόσημο, την οποία έλαβε το Eurogroup χθες.

Σε συνέχεια της εξόδου από το καθεστώς ενισχυμένης εποπτείας τον περασμένο Αύγουστο, έρχεται αυτή η απόφαση να πιστοποιήσει και να επιβραβεύσει τη θετική πορεία της ελληνικής οικονομίας με μέτρα ελάφρυνσης του ελληνικού χρέους κατά 6 δισεκατομμύρια ευρώ. Και η αναγνώριση δεν έρχεται από εμάς, αλλά από τους Ευρωπαίους εταίρους μας και βλέπετε, κυρίες και κύριοι συνάδελφοι, πως η καταστροφολογία της Αντιπολίτευσης στο εσωτερικό της χώρας μας, ενώ δίνει και παίρνει, με συνέπεια, με συνέχεια και σταθερότητα η Κυβέρνησή μας υλοποιεί μία-μία κάθε δέσμευση του Πρωθυπουργού και η Ελλάδα προχωρά και ανυψώνεται.

Σε συνέχεια, λοιπόν, για άλλη μια φορά των εξαγγελιών του Πρωθυπουργού Κυριάκου Μητσοτάκη από την 86η ΔΕΘ προχωράμε με το παρόν νομοσχέδιο στην υλοποίηση μιας ακόμα δέσμης μέτρων για τη στήριξη της κοινωνίας.

Θα αναφερθώ ενδεικτικά σε κάποια σημεία, μιας και τόσο οι Υπουργοί μας, όσο και ο εισηγητής του νομοσχεδίου, ο κ. Κοντογεώργος, τα ανέλυσαν διεξοδικά, ξεκινώντας από τη στήριξη του κλάδου της οικοδομής, όπου δίδεται για επιπλέον δύο έτη αναστολή του ΦΠΑ στα ακίνητα, ενώ παρατείνεται για άλλα δύο χρόνια η έκπτωση φόρου 40% στις παροχές υπηρεσιών που γίνονται για την ενεργειακή αναβάθμιση των κατοικιών, ενώ αναστέλλεται και ο φόρος υπεραξίας για επιπλέον δύο χρόνια στη μεταβίβαση ακινήτων. Ενισχύουμε έτσι την αγορά ακινήτων και στηρίζουμε την οικονομική ανάκαμψη του κλάδου που είχε καταπονηθεί έντονα τόσο κατά τα χρόνια των μνημονίων όσο και κατά τη διάρκεια της πανδημίας.

Επιπλέον, με το υπό συζήτηση νομοσχέδιο παρατείνονται για ακόμη ένα εξάμηνο οι μειωμένοι συντελεστές ΦΠΑ στο τουριστικό πακέτο, στα γυμναστήρια, στις σχολές χορού, στα μη αλκοολούχα ποτά και τον καφέ, στις μεταφορές προσώπων, όπως και σε μια σειρά αγαθών που αφορούν τη δημόσια υγεία.

Επεκτείνεται, επιπλέον, για πρώτη φορά ο υπερμειωμένος συντελεστής 6% του ΦΠΑ από την 1η Ιανουαρίου για έξι μήνες και στους κινηματογράφους, όπως συμβαίνει ήδη και στα θέατρα. Ένας συντελεστής που βρισκόταν στο 24%, τον πήγαμε στο 13% και πλέον στο 6%.

Φέρνουμε επιπλέον έσοδα στα κρατικά ταμεία από τα τυχερά παίγνια, τα οποία θα κατευθυνθούν προς τα αθλητικά μας σωματεία, όπως συνέβη και το 2021 κατά τη διάρκεια της πανδημίας, με 31 εκατομμύρια προς επαγγελματικά σωματεία και ακόμα 31 εκατομμύρια σε ερασιτεχνικά σωματεία, χρήματα τα οποία οι ομάδες θα εισπράξουν τον Ιανουάριο και το Φεβρουάριο του 2023 και θα είναι ασυμψήφιστα, αφορολόγητα και ακατάσχετα.

Συν τοις άλλοις, παρατείνεται η αναστολή της καταβολής του 5% των νοσηλίων που εισπράττουν οι μονάδες χρόνιας αιμοκάθαρσης για επιπλέον έξι μήνες ως ένα αίτημα της μεγάλης συνεισφοράς των μονάδων αυτών κατά τη διάρκεια της πανδημίας.

Τέλος, ιδιαίτερης σημασίας είναι και το άρθρο 51 που αφορά τον αναπροσδιορισμό της αξίας των ακινήτων από τους δήμους. Από την 1η Δεκεμβρίου του 2022 έως και τις 20 Ιανουαρίου του 2023 οι δήμοι μπορούν να υποβάλλουν αιτιολογημένες αντιρρήσεις στις αρμόδιες υπηρεσίες και διευθύνσεις αντικειμενικών αξιών, για τις οποίες κρίνονται αναγκαίες οι τροποποιήσεις.

Κυρίες και κύριοι συνάδελφοι, το νομοσχέδιο αυτό για ακόμη μια φορά, πέρα από την ενσωμάτωση κοινοτικών οδηγιών, συνεχίζει την πάγια στρατηγική αυτής της Κυβέρνησης για παράταση και εισαγωγή μειώσεως της φορολογίας των πολιτών. Η Ελλάδα επανέρχεται για πρώτη φορά στο καθεστώς της κανονικότητας μετά την ενισχυμένη εποπτεία, στην οποία μας εισήγαγε η κυβέρνηση ΣΥΡΙΖΑ από το καλοκαίρι του 2018 έως το καλοκαίρι του 2022. Μνημόνια, κυρίες και κύριοι συνάδελφοι, υπήρξαν και σε άλλες χώρες, καμμία όμως άλλη χώρα δεν τέθηκε σε τέτοιο καθεστώς, στοιχείο που αποτελεί αποτυχία της πολιτικής ΣΥΡΙΖΑ.

Σύμφωνα με την Ευρωπαϊκή Επιτροπή, η Ελλάδα θα έχει φέτος διπλάσιο ρυθμό ανάπτυξης από την Ευρώπη και του χρόνου, που θα είναι, όπως όλα δείχνουν, μια επίσης δύσκολη χρονιά, η χώρα μας θα έχει τριπλάσιο ρυθμό ανάπτυξης και θα βρίσκεται σε ακόμη καλύτερη θέση από το μέσο ευρωπαϊκό όρο. Είναι στοιχεία που δεν τα δίνουμε εμείς, αλλά η Ευρωπαϊκή Επιτροπή, ενώ σύμφωνα επίσης πάλι με την Ευρωπαϊκή Επιτροπή η Ελλάδα, η χώρα μας, θα είναι πρωταθλήτρια σε ρυθμό αύξησης επενδύσεων και το 2022 και το 2023 και το 2024 μεταξύ των 27 κρατών-μελών της Ευρωπαϊκής Ένωσης.

Εξαιτίας κυρίως της ανάπτυξης της χώρας μας, το δημόσιο χρέος πέφτει κατά 50% έναντι του ΑΕΠ μέσα σε μια τριετία. Φέρνουμε συνεχώς περισσότερα έσοδα στα κρατικά ταμεία και βάσει στοιχείων μάλιστα είχαμε φέτος 6 δισεκατομμύρια περισσότερα φορολογικά έσοδα. Απ’ αυτά, μόνο το 1,5 είναι λόγω της εξωγενούς ακρίβειας, αλλά όλα τα υπόλοιπα λόγω της καλής κατάστασης της οικονομίας της χώρας μας, τα οποία και πάλι θα απευθύνονται σε μόνιμες μειώσεις φόρων και εισφορών στο κομμάτι που αφορά την καλή οικονομική πορεία της χώρας μας και σε έκτακτη στήριξη των ευάλωτων κοινωνικών ομάδων, στο μέρος αυτών των εσόδων που προέρχεται από την ακρίβεια. Ένα μείγμα πολιτικής που πραγματικά δυσκολεύεστε να κατανοήσετε, κυρίες και κύριοι του ΣΥΡΙΖΑ, καθώς ζείτε σε έναν άλλον κόσμο και αυτό είναι εμφανές σε όλες τις δημόσιες τοποθετήσεις σας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα χρειαστώ ακόμα τριάντα δευτερόλεπτα, κυρία Πρόεδρε, και σας ευχαριστώ πολύ.

Αυτή η Κυβέρνηση μόνο μειώνει φόρους και εισφορές εδώ και τρία και πλέον έτη, στηρίζοντας παράλληλα διαρκώς τα αδύναμα κοινωνικά στρώματα και όλους τους πολίτες, ενώ ταυτόχρονα κατακτά συνεχόμενα ρεκόρ στους ρυθμούς ανάπτυξης, στην προσέλκυση επενδύσεων και στη μείωση του χρέους έναντι του ΑΕΠ.

Η εξαιρετική δουλειά που γίνεται για την ελληνική οικονομία αλλά και για κάθε Έλληνα πολίτη ενσωματώνει το όραμα και το σχέδιο του Πρωθυπουργού Κυριάκου Μητσοτάκη και σας καλώ άπαντες να στηρίξετε με την ψήφο σας το νομοσχέδιο που σήμερα συζητάμε, που μόνο θετικές διατάξεις έχει.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Σας ευχαριστώ, κύριε συνάδελφε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι επτά μαθήτριες και μαθητές και επτά συνοδοί εκπαιδευτικοί από τη Σουηδία, την Πολωνία και το 3ο Λύκειο Κορωπίου του προγράμματος «ERASMUS».

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο τώρα εκ μέρους του ΣΥΡΙΖΑ έχει ο κ. Κουρουμπλής.

**ΠΑΝΑΓΙΩΤΗΣ ΚΟΥΡΟΥΜΠΛΗΣ:** Κυρία Πρόεδρε, ευχαριστώ.

Κυρίες και κύριοι συνάδελφοι, να ευχηθώ σε όλες και όλους τους εορτάζοντες τα καλύτερα και κυρίως να ευχηθώ τα καλύτερα στους Έλληνες ναυτικούς απανταχού της γης.

Την ίδια στιγμή, θα ήθελα να εκφράσω τη θλίψη μου και τη συμπαράστασή μου στις δοκιμαζόμενες οικογένειες στις Σέρρες από το τραγικό γεγονός που προέκυψε και βεβαίως και στην οικογένεια του νεαρού ρομά, γιατί θέλω να πω και να θυμίσω, κυρίες και κύριοι συνάδελφοι, δύο πραγματάκια για την περίπτωση των ρομά. Είναι Έλληνες πολίτες, υπηρετούν και αυτοί στον Ελληνικό Στρατό. Να σας πω ότι όσο περιθωριοποιούμε μια κοινωνική ομάδα, τόσο δυσκολότερη είναι και η διαχείρισή της. Ως εκ τούτου, αισθάνομαι πολύ μεγάλη λύπη για το γεγονός του πυροβολισμού χθες.

Έρχομαι τώρα στο νομοσχέδιο. Κυρίες και κύριοι συνάδελφοι, όταν διάβασα το Συνυποσχετικό, έμεινα πραγματικά ενεός. Αν είναι δυνατόν αυτό για μια Κυβέρνηση εκλεγμένη από τον ελληνικό λαό, η συντριπτική πλειοψηφία του οποίου ζει ένα πραγματικό μαρτύριο ανασφάλειας. Προς τα πού να κοιτάξει; Στο ρεύμα; Στις τράπεζες που κερδοσκοπούν για άλλη μια φορά ασύδοτα;

Οκτακόσια εκατομμύρια, κύριε Βεσυρόπουλε, από καταχρηστικές χρεώσεις είναι μέσα στα κέρδη των τραπεζών και αυτά τα πληρώνει ο κόσμος. Και ανάσα να πάρεις μέσα στην τράπεζα, την πληρώνεις. Εκεί έχετε οδηγήσει τα πράγματα. Και υποτίθεται ότι προσπαθείτε να τους πείσετε ότι θα πρέπει να προσαρμοστούν. Παραμένουν απροσάρμοστοι, όπως ήταν πάντα όλοι αυτοί οι οποίοι έδιναν τα δάνεια για να αρπάξουν τα μπόνους και μετά οδηγούσαν και οδηγούν τον κόσμο σ’ αυτήν τη φοβερή ανασφάλεια να χάσει την πρώτη κατοικία. Για τον Έλληνα η πρώτη κατοικία –το ξέρετε κι εσείς και το ξέρω κι εγώ- έρχεται από πολύ μακριά, από το «υπέρ βωμών και εστιών».

Να μιλήσουμε για τα διατροφικά; Μια υποταγή, μια Κυβέρνηση υποταγής στα συγκεκριμένα καρτέλς, ανήμπορη και άβουλη, μοιραία για τη χώρα αυτήν τη στιγμή να συγκρουστεί μ’ αυτά τα συμφέροντα, να περιορίσει την απληστία τους. Δεν λέω εγώ να φέρει τον σοσιαλισμό. Να περιορίσει την απληστία τους. Είστε μια εξουσία ακόρεστη, μια ακόρεστη ελίτ που θεωρείτε ότι είναι αυτονόητο ότι θα κυβερνάτε την Ελλάδα. Θα το δούμε.

Κύριε Υπουργέ, έχετε υπ’ όψιν σας πόσοι Έλληνες δουλεύουν στην ποντοπόρο ναυτιλία; Τη δεκαετία του ’70 ήταν εκατόν σαράντα χιλιάδες. Τώρα, για να καταλάβει ο ελληνικός λαός τι επιχειρείτε να κάνετε, δουλεύουν μόνο πέντε χιλιάδες. Και έρχεστε σήμερα και μειώνετε από 10 σε 5 τον φόρο μερίσματος. Και δεν σταματάτε εκεί. Συμπεριλαμβάνετε και τον φόρο υπεραξίας για την πώληση μετοχών και μετοχών χαρτοφυλακίου.

Προχωράτε και σε κάτι παραπάνω και θέλω μια εξήγηση τι σημαίνει αυτό, γιατί δεν το άκουσα από πολλούς συναδέλφους. Ο ν.27/1975 μιλάει για τη χωρητικότητα και απαλλάσσει, δίνει αυτά τα προνόμια που δίνει. Συμπεριλαμβάνετε τώρα για πρώτη φορά και τα ναύλα και θα ήθελα μια εξήγηση.

Κύριε Υπουργέ, σ’ αυτήν την τραυματική περίοδο που ζει η ελληνική κοινωνία, έρχεστε και δεν περιορίζεστε ούτε σ’ αυτά που είπα, που είναι προκλητικά και προσβλητικά για την αξιοπρέπεια των ανθρώπων, που περιορίζεται η αγοραστική τους δύναμη σε κατάσταση να υποβαθμίζουν ακόμα και τη διατροφή τους.

Καταργήσατε την υποχρέωση των εφοπλιστών για φόρο αλλοδαπών πληρωμάτων. Πενήντα πέντε εκατομμύρια τον χρόνο. Σας ερωτώ, επίσης: Γιατί; Περνάνε κρίση; Είναι σε δύσκολη οικονομική κατάσταση;

Κύριοι συνάδελφοι, ανεβαίνετε πολλές φορές στο Βήμα και -επιτρέψτε μου να πω- δεν είστε και τόσο καλά διαβασμένοι. Παρακολουθήστε, λοιπόν, και ρωτήστε για να μάθετε ποια είναι τα έσοδα της ναυτιλίας, των εφοπλιστών, πόσο έχουν αυξήσει τα κέρδη τους, πόσο έχουν διπλασιάσει τις περιουσίες τους σ’ αυτήν την κρίση που υπάρχει παγκοσμίως.

Και καλά όλα αυτά. Τα λεφτά που χρωστούσαν μέχρι τώρα από τον φόρο των αλλοδαπών πληρωμάτων τα έχετε εισπράξει; Θέλω, κύριε Βεσυρόπουλε, να μου απαντήσετε, γιατί αν δεν μου απαντήσετε, θα σας φέρω επίκαιρη ερώτηση με συγκεκριμένα ερωτήματα. Πάει αυτό, το να λέτε γενικά και αόριστα, όπως είναι γενική και αόριστη σκοπίμως η άνθιση του Γενικού Λογιστηρίου. Πού είναι τα νούμερα του Γενικού Λογιστηρίου να μας πει τι κέρδος έχουμε και τι χάσιμο έχουμε απ’ αυτήν την ιστορία των ρυθμίσεων αυτών;

Όταν αναλάβατε την εξουσία, μας είπατε ότι εμείς, ο κακός ΣΥΡΙΖΑ, δεν βοηθούσε να έλθουν πλοία στην ελληνική σημαία. Πείτε μας, λοιπόν, πόσα πλοία ήλθαν το ’19 στην ελληνική σημαία. Για να ξέρει ο ελληνικός λαός, είναι τεσσερισήμισι χιλιάδες πλοία ελληνικής πλοιοκτησίας. Στην ελληνική σημαία είναι από εξακόσια πενήντα έως επτακόσια. Αυτή είναι η πραγματικότητα.

Να μου πείτε και κάτι ακόμα, κύριε Βεσυρόπουλε: Πέρσι έφεραν οι εφοπλιστές δύο-τρία δισεκατομμύρια ευρώ στην Τράπεζα της Ελλάδος. Το λέω για να ξέρει ο ελληνικός λαός για τι μιλάμε. Τρία δισεκατομμύρια. Σε δύο μέρες –να με διαψεύσετε αν δεν λέω την αλήθεια- έφυγαν τα δύο εννιακόσια, όχι για να επενδυθούν στην Ελλάδα, αλλά για να φύγουν στο εξωτερικό.

Η κυβέρνηση του ΣΥΡΙΖΑ και όλες οι ελληνικές κυβερνήσεις –οφείλω να το πω, γιατί όσοι γνωρίζουν λίγα ναυτιλιακά το ξέρουν καλά- στήριξαν με κάθε τρόπο, παρ’ ότι συνεχώς ζητούσαν οι εφοπλιστές «μειώστε την υποχρεωτική σύνθεση σε ελληνικό προσωπικό» και από είκοσι ένα άτομα φτάσαμε στα πέντε. Αυτή είναι η αλήθεια. Τι αποτέλεσμα είχε όλη αυτή η ιστορία; Συνεχώς τα πλοία να φεύγουν και να μπαίνουν σε ξένες σημαίες. Αυτή είναι η αλήθεια.

Ο ΣΥΡΙΖΑ, λοιπόν, βρήκε μια εκκρεμότητα που υπήρχε από το ’10 με την Ευρωπαϊκή Επιτροπή. Δώσαμε μάχες. Ο ομιλών πήγε τρεις φορές -το ξέρουν οι κύριοι της ναυτιλίας- στις Βρυξέλλες γι’ αυτό το ζήτημα. Συγκρουστήκαμε με τον κ. Σόιμπλε. Διαβάστε τι είχε γράψει ο Σόιμπλε για τους Έλληνες εφοπλιστές. Το λέω για να καταλάβουμε μερικά πράγματα. Τους στηρίξαμε.

Τι τους ζήτησα, κύριε Βεσυρόπουλε; Να κάνουν ένα consortium και στον χώρο που υπάρχει στην ευρύτερη περιοχή του Πειραιά να γίνει ένα μεγάλο συγκρότημα, ένα ναυτιλιακό κέντρο με σύγχρονες υποδομές για να γίνει ελκυστικός ο Πειραιάς στη φιλοξενία ναυτιλιακών εταιρειών, διότι δεν μπορεί να έλθει ο άλλος και να μη βρίσκει χώρο να στεγαστεί.

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, πρέπει να κλείσετε.

**ΠΑΝΑΓΙΩΤΗΣ ΚΟΥΡΟΥΜΠΛΗΣ:** Κλείνω, κυρία Πρόεδρε.

Αυτή είναι η πραγματικότητα για την οποία συζητάμε και είστε εκτεθειμένοι, διότι αυτή τη στιγμή ακούει ο ελληνικός λαός ότι υπάρχουν τέτοιου είδους ρυθμίσεις.

Και από την άλλη ρίξατε στη θάλασσα τα ρυμουλκά για να πνιγούν, αγνοώντας ότι αυτό που κάνετε τώρα σε αυτούς τους ανθρώπους θα μετακυλιστεί μετά στην υποχρέωση των πλοίων που θέλουν να προσεγγίσουν τα ελληνικά λιμάνια να πληρώνουν πολύ περισσότερα λεφτά. Δώσατε, δηλαδή, τα ρυμουλκά στην Ευρωπαϊκή Επιτροπή για να προστατέψετε τους πολύ πλούσιους, γιατί περνάνε οικονομική κρίση.

Αυτή είναι η πραγματικότητα, κύριε Υπουργέ, και βεβαίως θα περιμένουμε τις συγκεκριμένες σας απαντήσεις.

Ευχαριστώ, κυρία Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Σοφία Σακοράφα):** Και εμείς ευχαριστούμε, κύριε συνάδελφε.

Τον λόγο τώρα έχει ο Κοινοβουλευτικός Εκπρόσωπος του ΜέΡΑ25 κ. Γρηγοριάδης.

**ΚΛΕΩΝ ΓΡΗΓΟΡΙΑΔΗΣ:** Ευχαριστώ πολύ αγαπητή κυρία Πρόεδρε, που μόλις μου δώσατε τον λόγο.

Ευχαριστώ, όπως πάντα, τον κύριο που ενώ δεν όφειλε -καθώς δεν είναι υγειονομικός, αλλά κλητήρας της Βουλής- πήρε ένα μικρό υγειονομικό ρίσκο, που μπορεί να είναι και μεγάλο σε κάποιες περιπτώσεις.

Κυρίες και κύριοι Βουλευτές, κύριε Υπουργέ, κυρία Πρόεδρε. Εφοπλιστές -ελληνικός λαός= 1-0. Μην πει κανείς 5-0, γιατί είναι και των προηγουμένων κυβερνήσεων τα δώρα. Πάντως ο ελληνικός λαός είναι στο καναβάτσο, ηττημένος κατά κράτος από τους Έλληνες εφοπλιστές.

Να πω ευθύς, εξαρχής για να μην έχω παρεξηγήσεις. Έχει το ΜέΡΑ25 κάποιο συγκεκριμένο πρόβλημα με τους εφοπλιστές, με το να κάνει κανείς αυτή τη δουλειά; Όχι.

Έχει το ΜέΡΑ25 κάποιο συγκεκριμένο πρόβλημα με το επιχειρείν; Όχι, φίλοι που μας ακούτε εκεί έξω. Με το «παρασιτείν», το συστηματικό «παρασιτείν» του δήθεν επιχειρείν με τα κλεμμένα λεφτά μας -τα δικά σας και τα δικά μας- με αυτό έχει πρόβλημα το ΜέΡΑ25. Και μέχρις ότου αυτός ο καπιταλισμός -με τα τρομακτικά προβλήματά του, τις ανισότητες, τις αδικίες, τη χυδαιότητα που έχει στη δομή της ύπαρξής του- αντικατασταθεί από ένα πιο δίκαιο σύστημα, στα πλαίσια της υπάρχουσας κατάστασης, το ΜέΡΑ25 θα αγωνίζεται για να πάψουν να παρασιτούν και τουλάχιστον οι Έλληνες καπιταλιστές να επιχειρούν. Αυτό.

Το δεύτερο μέρος, λοιπόν, του σχεδίου νόμου σας περιλαμβάνει, βέβαια, ένα ακόμα προκλητικό δωράκι για τους Έλληνες εφοπλιστές. Να θυμίσουμε –πολίτες που μας ακούτε έξω από τη Βουλή- ότι σε όλες τις δεκαετίες που μεσολάβησαν από τον Δεύτερο Παγκόσμιο Πόλεμο μέχρι και σήμερα οι Έλληνες εφοπλιστές είναι «το χαϊδεμένο παιδί» όλων ανεξαιρέτως των ελληνικών κυβερνήσεων.

Να το πούμε με απλά λόγια, για να το καταλάβουν οι άνθρωποι πως όλα αυτά τα χρόνια οι Έλληνες εφοπλιστές κατάφεραν να αποσπάσουν από το ελληνικό δημόσιο ένα απίστευτο πλέγμα προνομίων, που φτάνει –ουσιαστικά- μέχρι τη συνταγματικά κατοχυρωμένη, σχεδόν πλήρη, φορολογική τους ασυλία. Το ακούσατε πολίτες της Ελλάδας; Όλα αυτά τα χρόνια έχουν συνταγματικά κατοχυρωμένη σχεδόν πλήρη φορολογική ασυλία αυτά τα εθνικά «καμάρια» μας. Μάλιστα, κατά την πρόσφατη Αναθεώρηση του Συντάγματος δεν μπόρεσαν να αρθεί καμμία από αυτές τις χαριστικές ρυθμίσεις εναντίον τους.

Και ενώ ο ελληνόκτητος στόλος παραμένει σταθερά, όπως φαντάζομαι ξέρουμε όλοι εδώ μέσα, στην κορυφή της παγκόσμιας κατάταξης -έχει σχεδόν το 20% του παγκόσμιου στόλου- αριθμεί τέσσερις χιλιάδες οχτακόσια εβδομήντα πλοία, για να σας διορθώσω, αγαπητέ συνάδελφε, κύριε Κουρουμπλή. Αυτά τα πλοία έχουν τα «καμάρια» μας και καμαρώνουν που είναι τόσο καμάρια με τα πλοία τους.

Σύμφωνα όμως με την έκθεση της Διάσκεψης για το εμπόριο και την ανάπτυξη -όχι δικιά μας, όχι τίποτε κομμουνιστικά πράγματα, αλλά της Διάσκεψης των Ηνωμένων Εθνών, ελληνικέ λαέ-, η οποία δημοσιεύθηκε συμπτωματικά, κύριε Υπουργέ που εκπροσωπείτε την Κυβέρνηση, πριν λίγες ημέρες, στις 29-11 και αξιοποιεί δεδομένα μέχρι και το πρώτο εξάμηνο του τρέχοντος έτους, οι Έλληνες εφοπλιστές καταβάλλουν ελάχιστα, ψίχουλα, από τα τερατώδη υπερκέρδη τους. Διαβάζω από την έκθεση στο ελληνικό κράτος, δεν λέω δικά μου λόγια: «Μας κλέβουν οι Έλληνες εφοπλιστές». Αυτό λέει η έκθεση της Διάσκεψης των Ηνωμένων Εθνών για το εμπόριο και την ανάπτυξη.

Ενδεικτική δε του τρόπου που μας κλέβουν και όλων των παραπάνω είναι η θέσπιση με την τότε συμφωνία της Κυβέρνησης Σαμαρά - Βενιζέλου με τον τότε Πρόεδρο της Ένωσης Ελλήνων Εφοπλιστών τον κ. Θόδωρο Βενιάμη της σκανδαλοδέστατης –ακούστε διατύπωση- «φορολογικής εθελοντικής εισφοράς». Για σταθείτε μία στιγμή. Δεν ακούγεται σε όλους εδώ όσους έχουμε κοινή λογική, κάπως οξύμωρο; Μπορεί ποτέ μια φορολογική εισφορά να είναι εθελοντική; Και αν δεν έχουμε δίκιο εμείς στο ΜέΡΑ25 που λέμε ότι δεν μπορεί, δεν είναι πια φορολογική εισφορά αν είναι ό,τι προαιρείσθε, ό,τι αγαπάτε, αν δεν έχουμε δίκιο εμείς που λέμε ότι βεβαίως και δεν είναι και έχετε δίκιο εσείς που λέτε ότι είναι πολύ σωστό και φορολογικό μέτρο, γιατί βρε παιδιά να μην συμφωνήσουμε όλοι μαζί να το επεκτείνουμε και στους μικρομεσαίους; Ναι, αν είναι σωστό αυτό το μέτρο, η εθελοντική φορολόγηση, τότε το ΜέΡΑ25 να φέρει αύριο το πρωί τροπολογία, να επεκταθεί στους μικρομεσαίους, να φορολογούνται όλοι οι μικρομεσαίοι της πατρίδας μας, αν θέλουν. Αν δεν θέλουν, να μην φορολογούνται, κατά το πρότυπο των Ελλήνων εφοπλιστών.

Πώς ήρθε αυτή η εθελοντική εισφορά, που είναι γελοίο να μιλάμε για μια εθελοντική εισφορά; Ήρθε κατόπιν από το βάρος της ακραίας κοινωνικής πίεσης κατά την πρώιμη μνημονιακή περίοδο που ο κόσμος είχε χάσει τα αβγά και τα πασχάλια, είχε χάσει το 35% του μισθού του μέσα σε μερικούς μήνες. Ήρθε, κυρίως, όχι εξ αιτίας αυτής της λαϊκής κατακραυγής, αλλά -ακούστε το πολίτες που μας ακούτε από εκεί έξω- λόγω των παρεμβάσεων της Ευρωπαϊκής Ένωσης, όπου οι δανειστές μετ’ επιτάσεως ζητούσαν τη φορολόγηση των Ελλήνων εφοπλιστών, αφού η φορολογία τους επί του «τονάζ» -που ίσχυε μέχρι τώρα- απέδιδε, όπως έλεγαν οι δανειστές -αυτά είναι γραπτά- στα δημόσια φορολογικά έσοδα ψίχουλα. Δηλαδή, η πιο πλούσια τάξη των Ελλήνων δεν συνεισέφερε τίποτε στη φορολογία μας.

Επιπρόσθετα, πολίτες της Ελλάδας, η προκλητικά προνομιακή -επιτρέψτε μου να πω- φορολογική μεταχείριση των Ελλήνων εφοπλιστών ήταν φυσικό να προκαλέσει και την αντίδραση των εφοπλιστών των υπολοίπων χωρών της Ευρωπαϊκής Ένωσης, οι οποίοι δεν έχουν συνηθίσει να καθαρίζει το κράτος για πάρτη τους, δεν έχουν συνηθίσει να μην πληρώνουν κανένα φόρο, δεν έχουν συνηθίσει σε τέτοιες χαριστικές ρυθμίσεις. Και φυσικά, εξεγέρθηκαν και έθεσαν ζήτημα παράνομων κρατικών ενισχύσεων και αθέμιτου ανταγωνισμού σε βάρος τους. Το έκαναν όλοι οι υπόλοιποι Ευρωπαίοι εφοπλιστές. Ποιοι είναι αυτοί; Να θυμίσω, για να μην ξεχνιόμαστε. Αυτοί που δεν μεταφέρουν το ρωσικό αιματοβαμμένο πετρέλαιο, που μεταφέρει συστηματικά ο κ. Αλαφούζος, ο κ. Λάτσης, ο κ. Βαρδινογιάννης. Είναι νομίζω και άλλος ένας που μου ξεφεύγει τώρα. Αυτοί είναι, λοιπόν.

Αυτοί ήταν οι λόγοι που οδήγησαν στη θέσπιση της απαράδεκτης από πολιτική, κοινωνική και οικονομική άποψη –θα το ξαναλέω για να γελούν όσοι δεν κλαίνε- εθελοντικής φορολογικής συνεισφοράς των ελληνικών «καμαριών», των Ελλήνων εφοπλιστών.

Όλα τα μνημονιακά κόμματα συμφώνησαν μιας και με την πρώτη συμφωνία με την Ένωση Ελλήνων Εφοπλιστών επί κυβέρνησης Σαμαρά - Βενιζέλου ακολούθησε, ώ του θαύματος, δεύτερη συμφωνία επί κυβέρνησης -είμαι αναγκασμένος να τα πω, τα λέμε όλα εδώ- ΣΥΡΙΖΑ, τον Φεβρουάριο του 2009, με την οποία θεσπίστηκε –ακούστε το αυτό, γιατί έχει ενδιαφέρον- η νέα «οικειοθελής παροχή», όπως επίσημα ονομάστηκε στο σχετικό συνυποσχετικό. Και δεν ντρέπεται κανένας ανεξαιρέτως από τους τρεις μνημονιακούς.

Ακούστε ευρηματικότητα βρε παιδιά! Η μία κυβέρνηση Σαμαρά - Βενιζέλου την ονομάζει εθελοντική εισφορά. Η δεύτερη Κυβέρνηση, του Αλέξη Τσίπρα, την ονομάζει νέα οικειοθελή παροχή. Και δεν ντρέπεται -ελληνικέ λαέ που είσαι ακόμα σπίτι σου και δεν έχεις βγει να τους ανατρέψεις με κάθε τρόπο- κανείς τους. Εθελοντική συνεισφορά. Οικειοθελής παροχή. Αυτά για τα «καμάρια» σου, τους εφοπλιστές σου. Αυτοί, λοιπόν, ήταν οι λόγοι που οδήγησαν στη θέσπισή της.

Στη συμφωνία του ΣΥΡΙΖΑ σας είπα πως ονομάστηκε οικειοθελής παροχή και αφού υπογράφηκε, κυρώθηκε με νόμο και καθορίστηκε κατ’ ελάχιστο σαν ποσοστό στο 10% επί των εισαγομένων στην Ελλάδα ποσών προερχόμενων από εισοδήματα εκ μερισμάτων των πλοιοκτητριών εταιρειών. Τονιζόταν, μάλιστα σε αυτήν τη συμφωνία -διαβάζω από την απόφασή της σε εισαγωγικά- τον Φεβρουάριο του 2019: «…η καταβολή της νέας οικειοθελούς παροχής για το παγκόσμιο εισόδημα από τα μερίσματα των πλοιοκτητριών εταιρειών αφαιρεί κάθε άλλη φορολογική υποχρέωση των ως άνω φυσικών προσώπων από κάθε φόρο, κάθε εισφορά, κάθε τέλος, κάθε κράτηση ή οποιασδήποτε άλλης φορολογικής φύσης επιβάρυνση».

Ακούτε τον μνημονιακό ΣΥΡΙΖΑ -οι πρώην «πρώτη φορά Αριστερά»- με τι ζέση θέλει να προφυλάξουν τα συμφέροντα των Ελλήνων εφοπλιστών; Έβαλαν όλες αυτές τις εξαιρέσεις, ότι εάν πληρώσουν από το 10% τα καμάρια, δεν θα χρειάζεται πια κανέναν φόρο, καμμία εισφορά, κανένα τέλος, καμμία κράτηση και οποιαδήποτε άλλη φορολογικής φύσης επιβάρυνση, για καλό και για κακό, αν είναι κάτι που δεν το σκέφτηκαν στα λογιστικά γραφεία των εφοπλιστών και δεν τους το στείλανε έτοιμο προς υπογραφή, καθώς από την επιβολή της ειδικής εισφοράς καθώς και την επιβολή της ειδικής εισφοράς αλληλεγγύης και από αυτήν εξαιρέθηκαν. Εγώ πληρώνω ειδική εισφορά και εσείς ενδεχομένως, όσοι είσαστε ελεύθεροι επαγγελματίες. Εγώ ήμουν ηθοποιός πριν γίνω Βουλευτής. Τα καμάρια όχι, ούτε ειδική εισφορά αλληλεγγύης.

Η παραπάνω συμφωνία, ελληνικέ λαέ, για την εθελοντική φορολογική συνεισφορά των εφοπλιστών που ψηφίστηκε από όλα τα κόμματα -εσείς βάλατε πλάτη στον ΣΥΡΙΖΑ, να τα λέμε και αυτά, του μνημονιακού τόξου, ΣΥΡΙΖΑ, Νέα Δημοκρατία, ΠΑΣΟΚ, ΚΙΝΑΛ-, αποκαλύφθηκε πρόσφατα δεν έφτανε που ήταν τόσο χαριστική για τα εθνικά αυτά καμάρια, αλλά με καταγγελία σχετική της Πανελλήνιας Ελληνικής Ένωσης Ναυτών του Εμπορικού Ναυτικού ΠΕΝΕΝ ότι δεν τηρήθηκε ούτε αυτή η χρηστικότατη συμφωνία από τους εφοπλιστές και παρ’ ότι είχε εξωφρενικά γι’ αυτούς χαριστικές προβλέψεις, σύμφωνα με τα όσα καταγγέλλονται δεν τηρήθηκε. Μετά την ολοκλήρωση της εκκαθάρισης για τα ποσά που έπρεπε να πληρώσουν οι ναυτιλιακές εταιρείες στην ΑΑΔΕ για τη διετία 18-19 προκύπτει, ελληνικέ λαέ, ότι αυτές κατέβαλαν 60 εκατομμύρια ευρώ συνολικά αντί των 80 εκατομμυρίων που προβλεπόταν από το συνυποσχετικό του ΣΥΡΙΖΑ με τα εθνικά καμάρια και τώρα πλέον καλούνται να πληρώσουν τα επιπλέον 20 εκατομμύρια ευρώ της διαφοράς για να φτάσουμε στο ποσό των 80 εκατομμυρίων για τη διετία 18-19.

Πάντα σύμφωνα με την ΠΕΝΕΝ τους επόμενους μήνες αναμένεται να γίνει και η εκκαθάριση της διετίας του 2020-2021, όπου και πάλι σε αυτήν τη διετία τα εθνικά μας αυτά καμάρια, δεν κάλυψαν το προβλεπόμενο ποσό των 80 εκατομμυρίων ευρώ. Προσέξτε, έχουμε δηλαδή μια απίστευτου κυνισμού συμφωνία με την οποία το ελληνικό δημόσιο προσποιείται –προσποιούσασταν και εσείς αγαπητοί- ότι φορολογείτε τους Έλληνες εφοπλιστές και οι τελευταίοι, οι Έλληνες εφοπλιστές επροσποιούντο ότι ανταποκρίνονται στις σχετικές υποχρεώσεις τους. Αυτό το παιχνίδι παραλλαγής και προσποίησης κάποια στιγμή πρέπει να τελειώσει. Πότε όλα αυτά; Την ίδια στιγμή, πολίτες που μας ακούτε από εκεί έξω, που η ελληνική κοινωνία και ιδιαίτερα οι φτωχοί άνθρωποι, τα λαϊκά στρώματα, υπόφεραν -και υποφέρουν- από το βάρος των φόρων που επέβαλαν οι μνημονιακές κυβερνήσεις για να εξασφαλίσουν τα τότε -αν θυμάστε που θριαμβολογούσε ο Αλέξης Τσίπρας- ματωμένα πλεονάσματα, που του ζητούσαν 3,25 και παρουσίαζε 5,25 και έλεγε ακόμα 5 δισεκατομμύρια άρπαξα από τον ελληνικό λαό, αλλά και τις εξίσου τερατώδεις επιδοτήσεις στους ολιγάρχες της ενέργειας. Θυμίζω 2,1 εκατομμύρια τον μήνα δίναμε τις τελευταίες φορές, οι οποίοι ολιγάρχες της ενέργειας κάποιοι εκ των οποίων είναι και εφοπλιστές.

Πραγματικά ελπίζουμε μετά από αυτό που θα πω τώρα -ελπίζω και προσωπικά και ως ΜέΡΑ25, αλλά και ως Κλέων Γρηγοριάδης- να ντραπεί κάποιος εδώ μέσα, απ’ όσους κυβέρνησαν και κυβερνούν. Γιατί, ελληνικέ λαέ, ελπίζουμε να ντραπεί κάποιος; Και ξέρουμε ότι εσύ θα ανατριχιάσεις. Γιατί σαν μέτρο σύγκρισης αναφέρουμε -το ΜέΡΑ25- το εξωφρενικά σκανδαλώδες γεγονός, ελληνικέ λαέ, πως σύμφωνα με στοιχεία της ΠΕΝΕΝ -των ναυτεργατών, των λιμενεργατών δηλαδή, των εργατών, των ανθρώπων που δουλεύουν πάνω στα πλοία των εθνικών «καμαριών», αυτών που κάνουν τη βρώμικη δουλειά, αυτών που είναι οι μόνοι που δουλεύουν στους Έλληνες εφοπλιστές, γιατί οι Έλληνες εφοπλιστές είναι στην Ελβετία και τα πίνουν, τα τρώνε- η φορολογική συμμετοχή των Ελλήνων ναυτεργατών για το έτος 2018 ξεπέρασε τα 50 εκατομμύρια ευρώ, με τη σημείωση μάλιστα ότι οι ναυτεργάτες της ποντοπόρου ναυτιλίας φέρνουν το 100%, όλο το εισόδημά τους, στην Ελλάδα και αποτελούν τον κορμό του ναυτιλιακού συναλλάγματος που εισρέει στη χώρα μας, σε αντίθεση με τους εφοπλιστές που είναι γνωστό ότι προτιμούν να παρκάρουν τα χρήματά τους στην Ελβετία, στα Νησιά Κέιμαν ή στα Νησιά Φερόε. Οι δύσμοιροι οι ναυτεργάτες, αφού δουλεύουν σας σκυλιά, τα φέρνουν και εδώ μέσα, φέρνουν συνάλλαγμα και ω του θαύματος φορολογούνται πιο πολύ από τους ιδιοκτήτες των καραβιών που δουλεύουν. Το καταλάβαμε; Γιατί γι’ αυτό μιλάμε, αυτό ακριβώς συμβαίνει. Ενώ η αξία του στόλου αυτών που δίνουν λιγότερα από 50 εκατομμύρια, που δίνουν οι ναυτεργάτες τον χρόνο, αγγίζει τα 110 δισεκατομμύρια ευρώ, ενώ μόνο φέτος έχουν επενδύσει τα καμάρια αυτά σε αγορά νέων πλοίων περίπου 8,5 δισεκατομμύρια και τα κέρδη τους εν μέσω πολέμου και ενεργειακής κρίσης έχουν εκτοξευθεί σε ιστορικά επίπεδα.

Η πρόσθετη πράξη, η δική σας τώρα, στο νέο συνυποσχετικό που υπέγραψε η Κυβέρνηση της Νέας Δημοκρατίας και έρχεται στη Βουλή προς κύρωση αποτελεί, ελληνικέ λαέ, ένα ακόμη -ελπίζουμε το τελευταίο- επαίσχυντο βήμα στην κατεύθυνση της θεσμικής θωράκισης της φορολογικής ασυλίας των Ελλήνων εφοπλιστών.

Ποιο ήταν το πρόβλημα με τη συμφωνία του ΣΥΡΙΖΑ; Ήταν προφανώς ότι οι προκλητικές διατάξεις της προσέκρουαν στις αντιρρήσεις της γενικής διεύθυνσης ανταγωνισμού μας και η οικειοθελής παροχή, πέραν του ότι αποτελούσε σταγόνα στον ωκεανό μπροστά στα ιλιγγιώδη υπερκέρδη τους, αφορούσε μέρος μόνο της εφοπλιστικής κοινότητας και συγκεκριμένα τις ναυτιλιακές εταιρείες που είχαν υπογράψει το σχετικό ιδιωτικό συμφωνητικό, ενώ αναφέρονταν ότι η διαχειρίστριες εταιρείες που για οποιονδήποτε λόγο δεν το έχουν υπογράψει, δεν δεσμεύονται από το παρόν. Αυτός θα πρέπει να είναι και ο λόγος που δεν μπορέσατε να εισπράξετε ούτε τα 40 εκατομμύρια ευρώ, τα ψίχουλα που συμφώνησε η προηγούμενη από εσάς κυβέρνηση.

Το αποτέλεσμα αυτό βέβαια, πέρα από την Ευρωπαϊκή Ένωση η οποία έθετε ευθύς εξαρχής θέμα αθέμιτου ανταγωνισμού εις βάρος των υπόλοιπων ευρωπαίων εφοπλιστών, δυσαρεστούσε και τα μέλη της ελληνικής εφοπλιστικής κοινότητας που είχαν υπογράψει το ιδιωτικό συμφωνητικό και οι οποίοι αναλάμβαναν να καλύψουν στο ελάχιστο το ποσό των 40 εκατομμυρίων ευρώ, ενώ άλλοι -οι υπόλοιποι, οι μπαταχτσήδες συνάδελφοί τους- δεν κατέβαλαν τίποτα.

Η πρόσθετη πράξη, λοιπόν, κύριε Υπουργέ, που εκπροσωπείτε την Κυβέρνηση, είναι απότοκο αυτών των εξελίξεων και αποτελεί, κύριε Πρόεδρε, μια ακόμα ξεκάθαρη όσο και προκλητική απόδειξη της στράτευσης όλου του μνημονιακού μπλοκ στη διαιώνιση των φορολογικών προνομίων της εφοπλιστικής κοινότητας. Η οικειοθελής παροχή επεκτείνεται με τη δική σας ρύθμιση, πέραν των εισοδημάτων, στα εισαγόμενα μερίσματα και στην υπεραξία από την πώληση μετοχών πλοιοκτητριών εταιρειών πλοίων ή και εισοδήματα εταιρειών χαρτοφυλακίου των ως άνω πλοιοκτητριών εταιρειών.

Ταυτόχρονα, όμως -και εδώ είναι η πονηριά σας- μειώνετε το ποσοστό της οικειοθελούς παροχής από το 10% που το είχε ο ΣΥΡΙΖΑ σε μόλις 5%, γεγονός καθαυτό απολύτως απαράδεκτο με δεδομένη τη συγκυρία, όπου κερδίζουν της Παναγίας τα μάτια -με συγχωρείτε για την έκφραση- από το ρωσικό αιματοβαμμένο πετρέλαιο, τα καμάρια αυτά.

Το δεύτερο είναι η ρήτρα. Το ελάχιστο ύψος της ετήσιας οικειοθελούς παροχής αυξάνεται δήθεν από τα 40 στα 60 εκατομμύρια ευρώ. Η παραπάνω μικρή αύξηση στο ούτως ή άλλως εξευτελιστικότατο αυτό ποσό αποτελούσε ουσιαστικά κοροϊδία, καθρεφτάκια και χάντρες για ιθαγενείς και ινδιάνους και στην ουσία ο καθένας εφοπλιστής χωριστά θα κληθεί να πληρώσει πολύ μικρότερο ποσό από ό,τι πριν, τόσο λόγω της μείωσης του συντελεστή από 10% σε 5%, όσο κυρίως λόγω της εισαγόμενης ρήτρας της συλλογικής δέσμευσης.

Με λίγα λόγια, η ρήτρα συλλογικής δέσμευσης αποτελεί και την κατά την αιτιολογική έκθεση -εσείς τα γράφετε- μέτρο αναγκαίο για την αποφυγή του κοινού κινδύνου και την παραγωγή του κοινού συμφέροντος του συνόλου της ναυτιλιακής κοινότητας, δηλαδή -εσείς τα γράφετε, αιτιολογική έκθεση διαβάζω- για την αποφυγή λήψης μιας δυσμενούς απόφασης από την Ευρωπαϊκή Επιτροπή για το καθεστώς ελληνικού φόρου χωρητικότητας.

Με άλλα λόγια, η αιτιολογική σας έκθεση εξηγεί τον τρόπο με τον οποίο η Κυβέρνηση και η Ένωση Ελλήνων Εφοπλιστών για να εδραιώσουν τις προκλητικές φοροαπαλλαγές των τελευταίων και να αποφύγουν τη λήψη μέτρων σε βάρος τους από την Ευρωπαϊκή Ένωση, αλλά και για να επιμερίσουν δικαιότερα μεταξύ τους τις προβλεπόμενες γελοίου ύψους οικειοθελείς καταβολές. Γι’ αυτό γίνεται η κανονιστική αυτή πράξη.

Δεν θα μιλήσω για το βέτο. Θέλω να μιλήσω για τη «ΛΑΡΚΟ». Η τροπολογία σας, την ίδια ώρα που φέρνετε το κατάπτυστο αυτό σχέδιο νόμου για ασυλία φορολογική των Βουλευτών, είναι μια ακόμα απόδειξη της οικτρής αποτυχίας της ειδικής διαχείρισης την οποία εφαρμόζετε τα τελευταία τρία χρόνια. Τι κάνατε; Κόψετε τη «ΛΑΡΚΟ» σε κομμάτια και κάνατε δύο διαγωνισμούς. Τον πρώτο, κύριε Πρόεδρε, τον έκαναν για το εργοστάσιο, το οποίο το πήρε -ποια άλλη- η «ΤΕΡΝΑ», του γνωστού, του εθνικού πια γνωστού «πεθερού», ο οποίος -να θυμίσω στον ελληνικό λαό- τα τελευταία χρόνια συνεπικουρείται τόσο από τον κ. Μαρινάκη όσο και την κ. Μαριάννα Λάτση -συνεργάζονται με τον γνωστό «πεθερό» αυτοί οι άνθρωποι- και έναν δεύτερο διαγωνισμό για τα μεταλλεία, όπου έχει βέβαια παγώσει η διαδικασία στα δικαστήρια, μέχρι να καταλήξουν -όπως όλοι ξέρουμε- και αυτά τα μεταλλεία στον εθνικό εργολάβο μας, τον κ. Περιστέρη. Τι κάνατε με τη «ΛΑΡΚΟ»; Την απαξιώσατε τεχνητά για να την ξεπουλήσετε, για να ξεπουλήσετε όλο τον πλούτο που είχε η εταιρεία.

Και τώρα δίνετε παρατάσεις μήνα, μήνα στους δύσμοιρους χίλιους ογδόντα τέσσερις εργαζόμενους, περιμένοντας προφανώς -το ξέρουν και οι πέτρες- τις εκλογές, μετά από τις οποίες αμέσως θα απολυθούν όλοι μαζί.

Χθες τα ξημερώματα, κύριε Πρόεδρε, κυρίες και κύριοι Βουλευτές, στη Θεσσαλονίκη ένας νεαρός δεκαέξι ετών, ο Κώστας Φραγκούλης -γιατί εκτός από Ρομά τυχαίνει να είναι Έλληνας πολίτης, να έχει και όνομα και να χαροπαλεύει τώρα το παλικάρι αυτό που λέγεται Κώστας Φραγκούλης- δέχτηκε ύστερα από καταδίωξη αστυνομικών μια σφαίρα στο πίσω μέρος του κεφαλιού του, ενώ βρισκόταν μέσα στο αυτοκίνητό του, ήταν απολύτως άοπλος και δεν είχε κάνει καμμία κίνηση εναντίον τους. Όλα αυτά συμβαίνουν έναν χρόνο μόλις μετά τη δολοφονία του Νίκου Σαμπάνη, που είχε κι αυτός την ατυχία να γεννηθεί Ρομά, να είναι τσιγγάνος, ο οποίος δολοφονήθηκε στο Πέραμα 22 Οκτωβρίου του 2021 και πάλι πισώπλατα και πάλι ενώ δεν είχε όπλο και πάλι από αστυνομική καταδίωξη.

Όπως χαρακτηριστικά προ ολίγου είπε ο Εκπρόσωπος Τύπου του ΜέΡΑ25, ο Μιχάλης Κριθαρίδης που βρίσκεται στη Θεσσαλονίκη και είναι δίπλα στο θύμα στο «Ιπποκράτειο» Νοσοκομείο, πρέπει άμεσα να υπάρξει ριζική αναδιοργάνωση στην ΕΛ.ΑΣ. με αφοπλισμό, με κατάργηση στρατιωτικοποιημένων μονάδων και εκδημοκρατισμό της λειτουργίας των υπολοίπων, κοινωνικό έλεγχο και εκπαίδευση και στις ΕΔΕ και αποχρηματοδότηση και μεταφορά αρμοδιοτήτων σε άλλες υπηρεσίες. Πρέπει άμεσα η ΕΛ.ΑΣ., καθώς και η πολιτική της ηγεσία να αλλάξει τον τρόπο που αντιμετωπίζει όλους εμάς τους πολίτες. Η αστυνομοκρατία, ο αυταρχισμός, η αίσθηση ατιμωρησίας, η διαρκώς αυξανόμενη και αναίτια αστυνομική βία και καταστολή πρέπει να παύσουν τώρα, σήμερα, χθες. Έχουμε θύματα και καλό θα είναι να μεριμνήσουμε να μην υπάρξουν και άλλα.

Όσο για τον Πρωθυπουργό της χώρας -και με αυτό θα φύγω-, ακόμα και οι πιο υποψιασμένοι από εμάς δεν περιμέναμε ότι την ημέρα που ο Κώστας Φραγκούλης δέχτηκε αναίτια σφαίρα από αστυνομικό -μια μέρα πριν τη θλιβερή επέτειο της δολοφονίας ενός άλλου δεκαπεντάχρονου, του Αλέξη Γρηγορόπουλου πριν από δεκατέσσερα χρόνια από έναν άλλο αστυνομικό, τον Επαμεινώνδα Κορκονέα, γιατί όλοι έχουμε ονόματα όχι μόνο οι τσιγγάνοι, να τα λέμε όλα τα ονόματα και των δολοφονημένων και των δολοφόνων τους-, θα ανακοινώσει εφάπαξ επίδομα ενίσχυσης των ενστόλων της ΕΛ.ΑΣ. και του Λιμενικού, ύψους 600 ευρώ. Όσο κι αν τρέμει μπροστά στις εκλογές που πλησιάζουν όσο κι αν η ενσυναίσθηση και τα κοινωνικά αντανακλαστικά είναι έννοιες αντίθετες με το πρόσωπο της «Μητσοτάκη Α.Ε.», η εξαγγελία αυτή είναι πρόκληση εναντίον όλης της κοινωνίας μας.

Τι λέμε; Δεν αξίζουν επίδομα οι Έλληνες αστυνομικοί; Δεν τους βγαίνει το λάδι; Δεν δουλεύουν με πραγματική αυταπάρνηση πολλοί; Αυτοί που δεν είναι τσάτσοι, γιατί υπάρχουν και αυτοί που είναι τσάτσοι. Όχι, αξίζουν. Αλλά να διαλέγει ο Πρωθυπουργός της Ελλάδας την ημέρα που οι Έλληνες αστυνομικοί -επίορκοι, όχι όλοι, εξαιρέσεις- έκαναν το θαύμα τους, να χαροπαλεύει ένας δεκαεξάχρονος, είναι προκλητικό, είναι απαράδεκτο και είναι ντροπή.

Ευχαριστούμε πολύ για την ανοχή, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει ο Βουλευτής του ΣΥΡΙΖΑ - Προοδευτική Συμμαχία, κ. Θεόδωρος Δρίτσας.

**ΘΕΟΔΩΡΟΣ ΔΡΙΤΣΑΣ:** Ευχαριστώ, κύριε Πρόεδρε.

Κυρίες και κύριοι Βουλευτές, δεν είναι πρώτη φορά που το ΜέΡΑ25 πέφτει στο λάθος να κάνει μια εύκολη κριτική απέναντι στο ΣΥΡΙΖΑ και εν πολλοίς αβάσιμη, χωρίς να έχει και ένα διαφορετικό στρατήγημα και ένα πολιτικό σχέδιο, στρατηγικά διαφορετικό, όπως έχει το Κομμουνιστικό Κόμμα Ελλάδας, που επίσης απέναντι στο ΣΥΡΙΖΑ κάνει εύκολες κριτικές, αλλά εν πάση περιπτώσει πολύ λιγότερο και πολύ πιο προσεκτικά. Και για να μην αδικήσω και το ΠΑΣΟΚ που τώρα πια έχει ξεμυτήσει, έχει ξεχάσει την ελληνική ιστορία και τα έχει βάλει με το ΣΥΡΙΖΑ.

Κυρίες και κύριοι Βουλευτές, θα πω μερικά πράγματα για τη ναυτιλία στο τέλος. Σήμερα είναι του Αγίου Νικολάου. Είναι γιορτή των ναυτικών και του Πολεμικού Ναυτικού. Λαϊκή γιορτή για τους ναυτικούς, για τους νησιώτες, για τον Πειραιά. Καλές θάλασσες, καλή δύναμη, χρόνια πολλά στους Έλληνες ναυτικούς και στα στελέχη του Πολεμικού Ναυτικού.

Παραφράζω λίγο το σύνθημα που από χθες και στην Αθήνα και στη Θεσσαλονίκη άρχισε να ακούγεται πολύ δυνατά: «Δεν είναι για τη βενζίνη δεν είναι για τα λεφτά, τον πυροβόλησαν γιατί είναι…», νέος θα πω εγώ, «…και Ρομά». Όπως ακριβώς έκαναν έναν χρόνο πριν και στο Πέραμα, όπως ακριβώς ο Κορκονέας πριν δεκατέσσερα χρόνια δολοφόνησε τον Αλέξανδρο Γρηγορόπουλο. Ελπίζω ότι ο Κώστας Φραγκούλης θα ζήσει και δεν θα είναι στα θύματα, όπως οι δύο προηγούμενοι.

Αλλά επιτέλους, το πρόβλημα είναι η ηγεσία του Υπουργείου Προστασίας του Πολίτη και της Ελληνικής Αστυνομίας.

Κύριε Θεοδωρικάκο, κύριε Οικονόμου, κύριε Αρχηγέ της ΕΛ.ΑΣ. που είναι η ευθεία καταδίκη της χρήσης όπλου για ασήμαντους λόγους από ένα στέλεχος της Ελληνικής Αστυνομίας; Ποιο είναι το μήνυμα, αμέσως, πέρα από ΕΔΕ, πέρα από οτιδήποτε; Δεν υπάρχει καμμία αμφιβολία ότι ο νεαρός αυτός Ρομά διέπραξε το αδίκημα του να μην πληρώσει τη βενζίνη που έβαλε στο αυτοκίνητό του. Και καταδιώχθηκε από ένα στέλεχος, από έναν αστυνομικό της Ελληνικής Αστυνομίας και με όπλο! Χρειάζεται ΕΔΕ γι’ αυτό; Φυσικά χρειάζεται ΕΔΕ για όλες τις λεπτομέρειες, τα δεδομένα, την κατάσταση του αστυνομικού και άλλα ζητήματα. Αλλά το γεγονός είναι αδιαμφισβήτητο και δεν χρειάζεται τίποτε άλλο παρά ένα μήνυμα της ελληνικής πολιτείας διά της Κυβέρνησης, διά του Πρωθυπουργού, διά του Υπουργού, διά του Αρχηγού της ΕΛ.ΑΣ. ότι: «Όχι παιδιά, δεν γίνεται έτσι! Δεν σας έδωσε η πολιτεία το όπλο για να το χρησιμοποιείτε απέναντι σε νέα παιδιά και μάλιστα και με τον πρόσθετο ρατσισμό, απέναντι στους Ρομά με οποιεσδήποτε προκαταλήψεις μπορεί να έχετε». Τα είχα ζήσει τότε, πάρα πολύ καλά και φαινόταν ότι έρχεται το κακό, πλησίαζε από έναν εντεινόμενο ρατσισμό απέναντι στη νεολαία και στις κινητοποιήσεις της. Ο Κορκονέας πίστευε ότι καθαρίζει την κοινωνία, σκοτώνοντας τον Αλέξανδρο Γρηγορόπουλο και ότι φυλάσσει την τάξη και τη νομιμότητα. Άλλοι του όπλισαν το χέρι. Αυτοί που είναι και σήμερα υπόλογοι, η σημερινή Κυβέρνηση και οι σημερινοί Υπουργοί και σιωπούν. Είναι απαράδεκτο, είναι εγκληματικό!

Πάω στο νομοσχέδιο. Τα άρθρα 1 ως 5 που αναφέρονται στην κοινοτική απόκτηση αγαθών από τις Ένοπλες Δυνάμεις και ρυθμίζουν απαλλαγές από ΦΠΑ και ειδικούς φόρους κατανάλωσης είναι στη σωστή κατεύθυνση επ’ ωφελεία του ελληνικού δημοσίου και του ελληνικού κράτους, αλλά είναι και αιτιολογημένα ελλιπέστατα, χωρίς σαφήνεια και χωρίς ένα πλαίσιο στο οποίο να εντάσσονται. Το επισημαίνει και η Επιστημονική Επιτροπή της Βουλής τουλάχιστον ως προς κάποιες διατυπώσεις. Αλλά εν πάση περιπτώσει το σχολιάζω και ως τομεάρχης Άμυνας, αναφορικά με μια ρύθμιση που δεν έχει κάτι αρνητικό, αλλά που δεν γίνονται έτσι τα πράγματα. Γίνονται με πολύ πιο σοβαρό τρόπο.

Το δεύτερο είναι τα Ναυπηγεία Σκαραμαγκά. Ο ΣΥΡΙΖΑ, όλοι σχεδόν οι Βουλευτές του ΣΥΡΙΖΑ, κατέθεσε τροπολογία με γενικό αριθμό 1508 και ειδικό 221. Δεν είναι δυνατόν αυτή η εκκρεμότητα πάνω από δέκα χρόνια τώρα, από τη μαύρη εποχή της ρεμούλας και της κατάρρευσης των Ναυπηγείων Σκαραμαγκά! Όχι ότι οι εργαζόμενοι των ναυπηγείων ικανοποιούνται. Δεν ικανοποιούνται. Εκβιάζονται και στην πραγματικότητα ένα μέρος αυτών, που πραγματικά πρέπει να λαμβάνουν και δεν έχουν και καμμία εγγύηση επαναπρόσληψης, αλλά και οι εκατόν εξήντα πρώην εργαζόμενοι του Τροχαίου Υλικού, για τους οποίους όλα αυτά τα χρόνια υπήρξαν κάποιες ρυθμίσεις, εντάχθηκαν κάποιοι στο Πολεμικό Ναυτικό, κάποιοι άλλοι καλύφθηκαν με διάφορους τρόπους και κάποιες άλλες περιπτώσεις επίσης, τώρα μένουν μετέωροι και δεν πρόκειται ποτέ να δικαιωθούν.

Είναι δυνατόν να μην συνυπολογίζεται όλο αυτό το δυναμικό το οποίο υποτίθεται ότι αν ξαναλειτουργήσουν τα ναυπηγεία θα είναι και χρήσιμο, έστω και αν μεγάλωσαν κάπως ηλικιακά;

Εν συνεχεία η ρύθμιση για το Μαρτίνο και τα Ελληνικά Αμυντικά Συστήματα είναι αποσπασματική, με ασάφεια και χωρίς αιτιολόγηση της πραγματικής σκοπιμότητας, όταν, σε σχέση με την αμυντική βιομηχανία και ειδικά με τα Ελληνικά Αμυντικά Συστήματα, υπάρχει ένα τεράστιο ανοιχτό θέμα σχετικά με το ποιο είναι το μέλλον της, όχι το απώτερο, αλλά το αυριανό, με όλα αυτά τα μέτρα, που δεν έχω τον χρόνο να πω. Σε ποια σκοπιμότητα εντάσσεται αυτή η ρύθμιση; Είναι θεμιτή ή αθέμιτη; Δεν το αιτιολογείτε.

Μπαίνω στη ναυτιλία και τελειώνω, κύριε Πρόεδρε, σε δύο λεπτά. Πράγματι ο όρος «εθελοντική εισφορά» είναι κακόηχος και από μια οπτική πράγματι θα συμφωνούσα ότι μπορεί να είναι και σκανδαλώδης, αλλά δεν είναι μη δεσμευτικός. Το αν ονομάστηκε έτσι για σκοπιμότητες αντιμετώπισης ενδεχόμενης αδυναμίας σχετικά με κάποιες συνταγματικές ρυθμίσεις και όλα αυτά -όποιος ξέρει τα πράγματα γνωρίζει και την ιστορική προέλευση της ονομασίας- δεν είναι δικαιολογία. Εν πάση περιπτώσει μέχρι ένα σημείο είναι αυτό, αλλά η φορολόγηση δεν είναι πρόσθετη, ήταν από τα μνημόνια χρόνια. Είναι πρόσθετη, όση φορολογία έχουν οι Έλληνες εφοπλιστές, και είναι και δεσμευτική. Εμείς και την αυξήσαμε και όλα τα στελέχη των Υπουργείων, κυβερνητικά αλλά και υπηρεσιακά, πιέσαμε και επιτύχαμε μια διαρκή καθημερινή σχεδόν συνεργασία με τη διοίκηση της Ένωσης Ελλήνων Εφοπλιστών και το Ναυτικό Επιμελητήριο ώστε να μην ξεφύγει κανείς από τους υπόχρεους, τουλάχιστον σ’ αυτά που ήταν τα συμβατικά συμφωνημένα. Όμως, αυτό πράγματι δεν είναι ο καλύτερος τρόπος φορολόγησης.

Κι εδώ επειδή ακριβώς πρόκειται για μια ιστορία πολλών δεκαετιών, τη μεταπολεμική ιστορία της Ελλάδας, την πραγματικότητα και την προπολεμική, αλλά κυρίως τη μεταπολεμική, από το Σύνταγμα του 1952 και τις επόμενες συνταγματικές ρυθμίσεις και από το Σχέδιο Μάρσαλ, πράγματι η ελληνική ναυτιλία, η ελληνόκτητη ναυτιλία ευνοήθηκε τα μάλα.

Οι Έλληνες εφοπλιστές, οι Έλληνες πλοιοκτήτες θέλουν χρόνια τώρα να παρουσιάζουν το ναυτιλιακό θαύμα ως δικό τους δημιούργημα. Όχι, είναι δημιούργημα του Ελληνικού Κράτους, δηλαδή του ελληνικού λαού, των Ελλήνων ναυτικών, δηλαδή της ναυτοσύνης, και των πλοιοκτητών οι περισσότεροι των οποίων ειρήσθω εν παρόδω εκείνης της περιόδου ξεκίνησαν από ναυτικοί και γι’ αυτό μπορούσαν να «μυρίζονται» τις εξελίξεις. Κάποιοι από αυτούς ξεκίνησαν μέχρι και από μούτσοι και εν συνεχεία έγιναν μεγάλοι και τρανοί. Τώρα, οι περισσότεροι είναι επίγονοι, απόγονοι, κάπου μακριά, δεν έρχονται στην Ελλάδα και είναι οι τράπεζες.

Άρα η μεγάλη συζήτηση που πρέπει να γίνει στο ελληνικό Κοινοβούλιο και στον δημόσιο βίο είναι: Από δω και πέρα ελληνική ή απλώς ελληνόκτητη ναυτιλία; Αν είναι απλώς ελληνόκτητη δεν ενδιαφέρει κανέναν για τις δημόσιες ρυθμίσεις. Αν είναι ελληνική ενδιαφέρει και μας ενδιαφέρει όλους μας. Και επειδή ακριβώς δεν μπορεί να αγνοήσει κανείς το ότι είναι το πιο ακραία διεθνοποιημένο κεφάλαιο, πολύ πριν από την περιβόητη παγκοσμιοποίηση...

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, κύριε Δρίτσα, είστε στα δώδεκα λεπτά.

**ΘΕΟΔΩΡΟΣ ΔΡΙΤΣΑΣ:** Τελειώνω, κύριε Πρόεδρε, αλλά είναι νομίζω ταυτοτικά ζητήματα. Δώστε μου μισό λεπτό.

Χρειάζεται λοιπόν συλλογική σύμβαση εργασίας, όχι με τους όρους του ΙLO, για όλους τους ναυτικούς, ελληνική σημαία στα καράβια των Ελλήνων πλοιοκτητών, Ναυτιλιακό Κέντρο Πειραιά, που πρωτίστως σημαίνει διαιτησία και πολλά άλλα στην εκπαίδευση και αλλού, για να δούμε τι σημαίνει ελληνική ναυτιλία και ναυτοσύνη. Eμείς αυτά τα επιχειρήσαμε και τα προσπαθήσαμε πάρα πολύ συστηματικά και πάρα πολύ πιεστικά. Δεν έχω τον χρόνο να μπω σε λεπτομέρειες.

Τελειώνω με το ότι είναι άδικο οι πλοιοκτήτες ρυμουλκών και ναυαγοσωστικών, που είναι ένας κλάδος πολύ σημαντικός και εσωστρεφής, είναι δηλαδή μέσα στην προστιθέμενη αξία της ελληνικής οικονομίας και όχι διεθνοποιημένος, να θεωρείται ότι αυτό δεν είναι μέσα στις ρυθμίσεις και επιβαρύνεται υπέρμετρα στον ανταγωνισμό με τους υπόλοιπους.

**ΠΡΟΕΔΡΕΥΩΝ (Αθανάσιος Μπούρας):** Παρακαλώ, κλείστε.

**ΘΕΟΔΩΡΟΣ ΔΡΙΤΣΑΣ:** Σας ευχαριστώ πάρα πολύ.

Είναι μια ευκαιρία να πούμε πάρα πολλά πράγματα και έτσι κάναμε.

Κύριε Γρηγοριάδη, εμείς είπαμε στη Βεστάγκερ ότι ή θα βάλεις σε ίση μοίρα Μάλτα, Γερμανία, Κύπρο και όλες τις περίφημες σημαίες ευκαιρίας στον διεθνή ανταγωνισμό ή δεν θα παίξεις το παιχνίδι των Γερμανών, γιατί περί αυτού επρόκειτο όλη αυτή η ιστορία και η Γερμανία πέτυχε βέβαια.

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει ο Βουλευτής της Νέας Δημοκρατίας κ. Βασίλειος - Πέτρος Σπανάκης.

Ορίστε, κύριε Σπανάκη, έχετε τον λόγο.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ:** Κυρίες και κύριοι συνάδελφοι, πρέπει επιτέλους, επειδή μπαίνουμε σε προεκλογική περίοδο, να αποφασίσουν τα κόμματα της Αντιπολίτευσης αν θα μιλούν για το χθες ή αν θα μιλήσουν στους Έλληνες πολίτες για το αύριο.

Εμείς τριάμισι ολόκληρα χρόνια νομοθετούμε για το αύριο, νομοθετούμε για το μέλλον της ελληνικής οικονομίας, για το μέλλον της ελληνικής κοινωνίας.

Σήμερα, με απλές κουβέντες, έρχονται ρυθμίσεις στο Κοινοβούλιό μας προς ψήφιση που αφορούν το πραγματικό μέλλον της οικονομίας, ρυθμίσεις που αφορούν την τοπική αυτοδιοίκηση, ρυθμίσεις που αφορούν τους ιδιοκτήτες ακινήτων, την τόνωση της αγοράς, θέματα που αφορούν τις γειτονιές μας στην εκλογική μας περιφέρεια, γιατί έχουμε διάταξη και για την Αθηναϊκή Ριβιέρα.

Όμως, επιτρέψτε μου, κύριε Πρόεδρε, κυρίες και κύριοι συνάδελφοι, να ξεκινήσω μιλώντας για την πρόσθετη πράξη, η οποία σήμερα θα γίνει νόμος του κράτους και φέρνει φορολογικές ρυθμίσεις για τη ναυτιλία. Τι σημαίνει ναυτιλία; Είναι κάτι αόριστο; Είναι κάτι γενικό; Όχι.

Μιλάμε για τετρακόσιες ογδόντα τρεις ναυτιλιακές επιχειρήσεις όπου το κράτος έρχεται και υπογράφει μια πράξη μια συνυποσχετική και έρχονται ρυθμίσεις για να μπορούν να είναι ξεκάθαρες οι σχέσεις του κράτους με τις ναυτιλιακές επιχειρήσεις.

Και φυσικά πρέπει να κάνουμε κι άλλα βήματα όσον αφορά τη φορολογία και στη ναυτιλία αλλά και σε άλλους κλάδους. Και, ναι, πρέπει το θέμα και η ορολογία της κλαδικής φορολογίας να μπει ψηλά στην ατζέντα του Υπουργείου Οικονομικών. Όμως, σήμερα έρχονται κι άλλες διατάξεις. Έρχεται διάταξη όπου δίνουμε τη δυνατότητα στην τοπική αυτοδιοίκηση από 10 Δεκεμβρίου μέχρι μέσα Ιανουαρίου -μέχρι 22 Ιανουαρίου, αν δεν κάνω λάθος- να προτείνουν, να πουν, να επισημάνουν και να χτυπήσουν το καμπανάκι κινδύνου προς την ηγεσία του Υπουργείου Οικονομικών για τις αντικειμενικές αξίες.

Κύριε Υπουργέ, επειδή πρέπει να μιλάμε επί συγκεκριμένων θεμάτων, ο ΕΝΦΙΑ μειώθηκε σημαντικά αυτά τα τριάμισι χρόνια και νομίζω ότι είναι βούληση του Υπουργείου να διορθώσει κάποιες αδικίες που υπήρξαν.

Κύριε Υπουργέ, πρώτη αδικία. Υπήρχαν περιπτώσεις όπου είχαμε δικαίωμα υψούν και με το δικαίωμα υψούν στατικά ένα κτίσμα που δεν θα γινόταν ποτέ οικοδομή, έχει ένα μεγάλο ΕΝΦΙΑ λόγω της αύξησης των αντικειμενικών. Άρα αυτό πρέπει να το δούμε στα νέα εκκαθαριστικά. Αυτό το πρόβλημα το συναντώ σε πολλές περιοχές της περιφέρειας μου, στο Μοσχάτο, στην Άνω Γλυφάδα, στον Άλιμο και σε άλλες περιοχές.

Δεύτερον, πρέπει να δούμε και να αναλύσουμε τον συντελεστή παλαιότητας με καλύτερο τρόπο.

Και τρίτον, δεν μπορεί ένας που στο εκκαθαριστικό του 2021 είχε φορολογία, για παράδειγμα από ΕΝΦΙΑ, 850 ευρώ ή 1.000 ευρώ να του έρχεται το νέο εκκαθαριστικό λόγω της αύξησης αντικειμενικών αξιών στις 4.000 ευρώ και 5.000 ευρώ. Άρα, λοιπόν, για αυτές τις λίγες περιπτώσεις, αλλά σημαντικές πρέπει να μπει ένα ταβάνι για να έρθουν αυτές οι αδικίες και να μηδενιστούν. Αυτό το επισημαίνω, αλλά πρέπει να μιλάμε συγκεκριμένα.

Με αυτή τη διάταξη που φέρνουμε στο άρθρο 51 δίνουμε τη δυνατότητα στους δήμους να αναφερθούν συγκεκριμένα και επί συγκεκριμένων ζωνών και γραμμικών και κυκλικών. Επιτρέψτε μου, όμως, να πω ότι σήμερα έρχεται και μια άλλη σημαντική διάταξη που αφορά την Αθηναϊκή Ριβιέρα, τον αστικό περίπατο. Φαντάζομαι ότι τα κόμματα της Αντιπολίτευσης θα υπερψηφίσουν μία τέτοια διάταξη, μια διάταξη που θα δημιουργήσει από τον Πειραιά μέχρι τη Βούλα έναν χώρο περιπάτου, ποδηλατόδρομο που θα είναι πραγματικά σύγχρονος και αξιοζήλευτος από άλλα κράτη μιας και η περιοχή έχει μοναδικές ομορφιές.

Με αυτόν τον τρόπο δημιουργούμε ευελιξίες τόσο στην περιφέρεια Αττικής όσο και στον τρόπο και στις διαδικασίες, ώστε να επιταχυνθούν. Και εδώ θέλω να πω ότι πρέπει άμεσα να επιταχυνθούν και τα έργα στο Φαληρικό Όρμο, διότι το κομμάτι από το Μοσχάτο μέχρι την Καλλιθέα που θα είναι ο ποδηλατόδρομος και ο χώρος περιπάτου θα πάνε μαζί με τα έργα του Φαληρικού Όρμου. Άρα, λοιπόν, για να δούμε να γίνεται πράξη αυτός ο αστικός περίπατος, αυτός ο ποδηλατόδρομος πρέπει να επιταχυνθούν, να ξεκινήσει άμεσα η δεύτερη φάση των έργων στο Φαληρικό Όρμο, δηλαδή στο Μοσχάτο και στην περιοχή της Καλλιθέας.

Το υπό συζήτηση σχέδιο νόμου αποτελείται από πέντε μέρη, έξι κεφάλαια, εξήντα τρία άρθρα. Έχουμε εναρμόνιση της νομοθεσίας με το ενωσιακό δίκαιο, ώστε να προβλέπεται και η χορήγηση απαλλαγών από τον φόρο προστιθέμενης αξίας, από τον ειδικό φόρο κατανάλωσης στις ελληνικές Ένοπλες Δυνάμεις ή στις Ένοπλες Δυνάμεις άλλων κρατών - μελών της Ευρωπαϊκής Ένωσης στις περιπτώσεις που αυτές συμμετέχουν σε αμυντικές προσπάθειες για υλοποίηση των αποφάσεων τους στο πλαίσιο της κοινής πολιτικής ασφάλειας και άμυνας.

Το δεύτερο μέρος του σχεδίου νόμου περιλαμβάνει ρυθμίσεις που αφορούν μέτρα στο πλαίσιο της εναρμόνισης της εσωτερικής νομοθεσίας με την Ευρωπαϊκή Ένωση στον τομέα των θαλασσίων μεταφορών. Εδώ πρέπει να δούμε και το θέμα με τα ρυμουλκά και τα ναυαγοσωστικά και να δούμε και τις απόψεις, διότι νομίζω ότι πρέπει κάποια πράγματα σε μελλοντικό νομοσχέδιο να βελτιωθούν.

Στο τρίτο μέρος έχουμε ρυθμίσεις φορολογικού χαρακτήρα. Έχουμε αναστολή του ΦΠΑ στα ακίνητα, σημαντική διάταξη μέχρι τις 31-12-24. Έχουμε, επίσης, παράταση έως 30-6-23 των μειωμένων συντελεστών ΦΠΑ σε ορισμένα αγαθά και υπηρεσίες. Μιλάμε εμείς για μείωση της φορολογίας. Είναι κορυφαίο ζήτημα στην άσκηση της οικονομικής μας πολιτικής οι μειωμένοι φορολογικοί συντελεστές.

Και ξέρετε πάρα πολύ καλά, κύριοι της Αντιπολίτευσης, ότι η λέξη αύξηση φόρων ή μείωση μισθών και συντάξεων είναι άγνωστες για το λεξιλόγιο του οικονομικού επιτελείου, αλλά και για τους Βουλευτές της Πλειοψηφίας.

Συνεχίζουμε, όμως, με κάθε τρόπο να στηρίζουμε την οικονομία. Έκπτωση φόρου εισοδήματος φυσικών προσώπων κατά 40% για τις δαπάνες, παρατείνεται για δύο ακόμη έτη. Έχουμε, επίσης, αναστολή του φόρου υπεραξίας στις μεταβιβάσεις ακινήτων. Έχουμε, επίσης, διαδικασία για την ηλεκτρονική υποβολή των δηλώσεων στη φορολογία κεφαλαίου με την έκδοση πράξης προσδιορισμού του φόρου σε κάθε περίπτωση υποβολής τροποποιητικής δήλωσης φορολογίας κεφαλαίου μέσω της κατάργησης του ελέγχου από τη φορολογική διοίκηση, σε κάθε περίπτωση υποβολής της τροποποιητικής φόρου μεταβίβασης ακινήτων ή τροποποιητικής δήλωσης φόρου κληρονομιών, δωρεών και γονικών παροχών από την οποία προκύπτει μείωση φόρου άνω των 300 ευρώ, καθώς και σε κάθε μεταγενέστερη τροποποιητική δήλωση ανεξάρτητα από το ποσό μείωσης φόρου.

Έχουμε, επίσης, στο άρθρο 16 παράταση των μειωμένων τελών κυκλοφορίας των τελών κυκλοφορίας των τουριστικών λεωφορείων. Ξέρετε πολύ καλά ότι βρισκόμαστε μπροστά σε μία τουριστική περίοδο σε λίγους μήνες που θα σπάσει όλα τα ρεκόρ.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Με λίγα λόγια -και για να συντομεύω, κύριε Πρόεδρε και ευχαριστώ για την ανοχή σας- ενισχύουμε με κάθε νομοθέτημα μας το διαθέσιμο εισόδημα των πολιτών. Στηρίζουμε κλάδους της οικονομίας που πλήττονται από την προσωρινή, από την εισαγόμενη, από την ενεργειακή κρίση. Αντιμετωπίζουμε με επάρκεια κρίσιμα ζητήματα της ελληνικής μας ναυτιλίας. Εναρμονίζουμε το θεσμικό μας πλαίσιο με το Ευρωπαϊκό Δίκαιο, ενσωματώνοντας κοινοτικές οδηγίες.

Εμείς, κύριοι της Αντιπολίτευσης, είμαστε συνεπείς σε κάτι που υποσχεθήκαμε προεκλογικά στους πολίτες. Μείωση φορολογίας για όλους, όμως, για όλα τα νοικοκυριά και όλες τις επιχειρήσεις με ρυθμούς ανάπτυξης, παράταση μειωμένων συντελεστών. Και βέβαια προχωράμε σε μόνιμες μειώσεις φόρων, όπως κάναμε με την κατάργηση της έκτακτης εισφοράς και τη μείωση των ασφαλιστικών εισφορών.

Δεσμευτήκαμε στον ελληνικό λαό, το κάνουμε πράξη. Σε αντίθεση με εσάς, συνάδελφοι του ΣΥΡΙΖΑ, που υποσχεθήκατε κατάργηση των μνημονίων, κατάργηση του ΕΝΦΙΑ και άλλων φόρων και τι κάνατε στο τέλος; Τίποτα. Αυξήσατε φόρους, άμεση και έμμεση φορολογία, αυξήσατε τη φορολογία της ιδιοκτησίας, περιουσίας και άλλους φόρους που θυμούνται πολύ καλά οι πολίτες.

Για όλα αυτά, όμως, θα κριθούμε σε λίγους μήνες.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει, αφού τακτοποιηθεί το Βήμα, ο Κοινοβουλευτικός Εκπρόσωπος του ΣΥΡΙΖΑ - Προοδευτική Συμμαχία, ο κ. Τρύφων Αλεξιάδης.

Ορίστε, κύριε Αλεξιάδη έχετε τον λόγο.

**ΤΡΥΦΩΝ ΑΛΕΞΙΑΔΗΣ:** Ευχαριστώ, κύριε Πρόεδρε.

Θα ήθελα ειλικρινά κάποιος από τους Βουλευτές της Νέας Δημοκρατίας -για τον κύριο Βεσυρόπουλο έχω άλλες ερωτήσεις- που να ξέρει από φορολογικά να μου θυμίσει ποια χρονιά 2015 - 2019 είχαμε 4 δισεκατομμύρια αύξηση της έμμεσης φορολογίας μέσα σε μια χρονιά σε σχέση με την προηγούμενη. Δεν θυμάμαι το νούμερο, έψαξα να το βρω. Έχει, όμως, ικανά στελέχη από τον χώρο της φορολογικής διοίκησης η Νέα Δημοκρατία, κάποιος θα βγει να μου τα πει.

Σε ότι αφορά τη σημερινή ομιλία δεν μπορώ παρά να ξεκινήσω από την υπενθύμιση της ημέρας. Σήμερα, 6 Δεκεμβρίου, είναι μια δύσκολη μέρα, μια δύσκολη μέρα, μια κόκκινη κηλίδα αίματος, σε μία σειρά από κόκκινες κηλίδες που συνδέουν τη δολοφονία εδώ πιο κάτω του Κουμή και της Κανελλοπούλου με πολλές άλλες δολοφονίες που έγιναν από τότε μέχρι σήμερα, με τη δολοφονία πριν από δεκατέσσερα χρόνια του Αλέξη Γρηγορόπουλου, με την απόπειρα ανθρωποκτονίας, όπως έχει πει η δικαιοσύνη, ανήλικου χτες στη Θεσσαλονίκη, που δίνει αγώνα στο «Ιπποκράτειο» και μακάρι να πάνε όλα καλά.

Δεν μπορεί να ξεχάσουμε αυτή την κόκκινη κηλίδα αίματος, η οποία είναι ένα στίγμα για τη δημοκρατία μας, είναι ένα στίγμα για το πολιτικό σύστημα. Είναι ευθύνη των αστυνομικών και ειδικά των συνδικαλιστικών τους οργάνων να απομονώσουν τα ακραία στοιχεία που βρίσκονται στον χώρο της Αστυνομίας που με τις πράξεις τους προσβάλλουν το σύνολο των αστυνομικών και το εθνόσημο στη στολή τους. Δεν μπαίνω σε γενικεύσεις. Δεν μπαίνω σε καταγγελίες γενικά και αόριστα, αλλά είναι ευθύνη πρώτα των αστυνομικών να ξεκαθαρίσουν το Σώμα της Αστυνομίας από τέτοιες πρακτικές.

Και είναι ευθύνη της Κυβέρνησης -το έχω πει και άλλη φορά, το επαναλαμβάνω, όμως, γιατί είχα προειδοποιήσει εδώ και πολύ καιρό- να σταματήσει να «κλείνει το μάτι» σε φαινόμενα αστυνομοκρατίας, καταστολής, βαρβαρότητας, ανομίας και αταξίας, ενώ μας είχε τάξει «νόμο και τάξη».

Καταλαβαίνουμε ότι η άνοδος της ακροδεξιάς στην Ελλάδα, αλλά και στην υπόλοιπη Ευρώπη, δημιουργεί πανικό στην Κυβέρνηση, αλλά να μην εμπιστεύεται τα ακροδεξιά στοιχεία που έχει στο εσωτερικό της. Δεν αντιμετωπίζεται η άνοδος της ακροδεξιάς με υιοθέτηση της ατζέντας της, δεν αντιμετωπίζεται με ακροδεξιές πολιτικές. Αντιμετωπίζεται με κοινωνικές πολιτικές, εάν βεβαίως θέλεις να την αντιμετωπίσεις.

Ερχόμαστε τώρα στα του νομοσχεδίου, με το οποίο δημιουργείται ένα πολιτικό - συνταγματικό θέμα. Εγώ πιστεύω τον Πρωθυπουργό. Δεν τον πιστεύω για πολλά πράγματα, αλλά τον πιστεύω σε αυτό. Πιστεύω τον Πρωθυπουργό ότι θα έχουμε εκλογές σε λίγο καιρό.

Αφού θα έχουμε εκλογές σε λίγο καιρό, σε λίγους μήνες, πιθανά από έναν έως έξι - επτά μήνες και έχουμε πολλά ζητήματα μπροστά μας, δεν καταλαβαίνω τη βιασύνη της Κυβέρνησης να φέρνει τόσο σοβαρά ζητήματα όπως, παραδείγματος χάρη, το θέμα της φορολογίας της ναυτιλίας ή άλλα σοβαρά ζητήματα, να προσπαθεί, όπως πολύ σωστά και με πλήρη πολιτική και νομική επάρκεια ανέλυσε η εισηγήτρια μας, να φέρει στα νομοσχέδια όλα αυτά τα θέματα. Δεν καταλαβαίνω γιατί η Κυβέρνηση προσπαθεί να τα κλείσει στα γρήγορα. Ή μάλλον, καταλαβαίνω γιατί προσπαθεί να τα κλείσει γρήγορα. Διότι είναι πολλά τα λεφτά, μεγάλη η διαπλοκή, μεγάλα τα επιχειρηματικά συμφέροντα.

Έρχομαι όμως στο πολιτικό - συνταγματικό θέμα. Για τόσο μεγάλα πολιτικά θέματα θα έπρεπε να έχει προηγηθεί ουσιαστικός κοινωνικός διάλογος, να έχουμε καταθέσει όλοι τις προτάσεις μας και να καταλήξουμε σε προτάσεις οι οποίες να έχουν διαχρονική ισχύ, να στηρίζονται σε πολλά πολιτικά κόμματα και να μπορούν να αντιμετωπίζουν βασικά προβλήματα της ελληνικής επικράτειας.

Σήμερα, εκτός από την επέτειο δύσκολων γεγονότων, είναι και η ημέρα που γιορτάζει ο Άγιος Νικόλαος, ο προστάτης του Πολεμικού και του Εμπορικού Ναυτικού. Και ως Βουλευτής Πειραιά έπρεπε να είμαι κανονικά στις εκδηλώσεις της Α΄ και Β΄ Πειραιά για τον Άγιο Νικόλαο. Δεν πειράζει. Θα πάω μετά από εδώ στον Άγιο Νικόλαο της Νίκαιας, στη γειτονιά μου, να κάνω το καθήκον μου ως πολίτης, όχι ως πολιτικός.

Επειδή, όμως, σήμερα συζητάμε, με επιλογή της Κυβέρνησης, τα θέματα της φορολογίας της ναυτιλίας, θα απαντήσω σε παρόντες και απόντες από την Αίθουσα με πλήρη πολιτικό πολιτισμό, με πολιτικά επιχειρήματα και ευγένεια. Δεδομένα θα πω και όχι ιδεολογήματα ή παραπληροφόρηση, όπως προσπαθεί να κάνει η κυβερνητική πλευρά.

Ο ΣΥΡΙΖΑ το 2015 - 2019 έδωσε μια μεγάλη μάχη για τα θέματα ναυτιλίας, υπερασπίστηκε στις διαπραγματεύσεις με τους θεσμούς την ελληνική ναυτιλία όταν είχαμε πιέσεις, σαν τα επιχειρήματα που ακούσαμε πριν λίγη ώρα από κάποιους εδώ, που στη λογική της καταγγελίας και της επίθεσης στον ΣΥΡΙΖΑ επαναλαμβάνουν ακριβώς τα επιχειρήματα που ακούγαμε στις διαπραγματεύσεις.

Δεχθήκαμε μια μεγάλη επίθεση τότε από αυτούς που ήθελαν να αυξήσουμε τη φορολογία της ελληνικής ναυτιλίας, για να γίνει μη ανταγωνιστική, για να έχουμε υπερφορολόγηση, για να έχουμε αφελληνισμό, για να έχουμε συρρίκνωση. Και τότε, δεν είχαμε πολιτικές συμμαχίες. Είχαμε κάποιους άλλους που φώναζαν «Γερά, Γερούν». Αυτό είχαμε τότε. Εμείς, όμως, δώσαμε τη μάχη και πετύχαμε.

Επειδή εδώ υπάρχει ένα επιχείρημα που έρχεται και από κυβερνητικούς κύκλους, αλλά και από άλλα κόμματα της Αντιπολίτευσης, ζητήσαμε στην Επιτροπή Οικονομικών Υποθέσεων -Το κρύβει η Κυβέρνηση. Όχι εμείς, δεν έχουμε τα στοιχεία, εμείς θα τα έχουμε σε λίγους μήνες και θα τα δημοσιοποιήσουμε. Αν το έχετε, κύριε Υπουργέ, εκθέστε με πολιτικά και καταθέστε το σήμερα- τι πλήρωσε, τι κατέβαλλε -όχι τι βεβαίωσε- η εμπορική ναυτιλία στη χώρα μας σε φόρους συνολικά ανά έτος την περίοδο 2010 – 2022, για να φανεί αν ο ΣΥΡΙΖΑ αύξησε ή μείωσε από το 2015 έως το 2019 αυτό που παρέλαβε το 2014.

Εμείς βεβαίως και δεν θα στηρίξουμε σε αυτή την περίοδο το προκλητικό «δώρο» που κάνει η Κυβέρνηση στους εφοπλιστές. Και η Κυβέρνηση πρέπει να απολογηθεί στους πολίτες. Γιατί σ’ αυτή τη δύσκολη περίοδο λεφτά δεν υπάρχουν για να μειώσουμε τον ΦΠΑ σε βασικά είδη διατροφής ή να μειώσουμε τον ειδικό φόρο κατανάλωσης ή να δώσουμε στους αστυνομικούς, που έχουν σοβαρά προβλήματα, υλικοτεχνική υποδομή, να δώσουμε σε όλους τους ένστολους το επίδομα που δίνεται μόνο σε κάποιους και μια σειρά από δίκαια αιτήματα. Αλλά, υπάρχουν λεφτά για να μειωθεί η φορολογία στους εφοπλιστές.

Δεν θα συζητήσω για το αυτονόητο. Διότι η ελληνική ναυτιλία -και καλά κάνει- αυτή την περίοδο λόγω πολλών παραγόντων απολαμβάνει πολλά έσοδα, πολλά κέρδη. Και νομίζω ότι, σύμφωνα με το Σύνταγμα και σύμφωνα με τον πατριωτισμό που δηλώνουν πολλοί εφοπλιστές ότι έχουν και το αποδεικνύουν πολλοί εξ αυτών, πρέπει να συμβάλλουν σύμφωνα με όσα λέει το Σύνταγμα.

Εγώ θα πω μόνο και θα καταθέσω στα Πρακτικά το τι λέει ένας κλάδος της ναυτιλίας με μεγάλη κοινωνική προσφορά, με μεγάλη εθνική συνεισφορά, διότι υπάρχει ο ανταγωνισμός από την Τουρκία και από την Ιταλία και από την Αλβανία. Πρόκειται για τον κλάδο των ρυμουλκών, των ναυαγοσωστικών, των πλοίων υποστήριξης για όλα αυτά τα ζητήματα, που στη δύσκολη ώρα είναι εκεί για να στηρίξουν.

Εκτός των άλλων, οι άνθρωποι ήρθαν και είπαν στην Επιτροπή Οικονομικών Υποθέσεων ότι σήμερα με τον νόμο που φέρνει στη Βουλή η Κυβέρνηση και συγκεκριμένα με το άρθρο 8 επικρατεί μια τελείως διαφορετική και άδικη λογική από αυτή του άρθρου 6 του ίδιου νομοσχεδίου. Δηλαδή, εδώ το κράτος εμφανίζεται να εξαντλεί την αυστηρότητά του απέναντι στους «φτωχούς συγγενείς» -σε εισαγωγικά- των ναυτιλιακών επιχειρήσεων, αυτών που έχουν τα μικρότερα σε μέγεθος πλοία, τα ρυμουλκά και τις βυθοκόρους, αγνοώντας επιδεικτικά τον πολύτιμο ρόλο τους στην εξυπηρέτηση των ποντοπόρων πλοίων και την ασφαλή λειτουργία των λιμένων. Και τέλος, λέει πιο κάτω, μεταξύ πολλών άλλων: «Επαναλαμβάνουμε ότι θα πρέπει να υπάρξει φορολογική δικαιοσύνη». Καταθέτω στα Πρακτικά τα πλήρη έγγραφα.

(Στο σημείο αυτό ο Βουλευτής κ. Τρύφων Αλεξιάδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Καταλαβαίνουμε ότι η Κυβέρνηση δεν θέλει να απαντήσει και θέλει να δώσει επιχειρήματα επί της ουσίας, αλλά εμείς θα τα καταθέσουμε. Και να είστε σίγουροι ότι σε αυτούς τους ανθρώπους, σε αυτές τις επιχειρήσεις, θα είμαστε δίπλα, διότι πρέπει να στηριχθούν και πρέπει να τους ενισχύσουμε με κάθε τρόπο.

Έρχομαι τώρα στην κριτική που ακούμε στην Αίθουσα αυτή και από άλλα κόμματα της αντιπολίτευσης. Την ακούσαμε και πριν από λίγο και ήθελα πραγματικά να καταλάβω το επιχείρημά τους, ειδικά από την πλευρά του ΜέΡΑ25.

Συμφωνούν με τις πιέσεις στην Ελλάδα για αύξηση φορολογίας της ναυτιλίας, που θα έκανε τη ναυτιλία μας μη ανταγωνιστική; Ισχύει ή όχι ότι ζητούσαν, παραδείγματος χάριν, οι Γερμανοί να φορολογηθούν πλοία μας με φορολογία μεγαλύτερη από ό,τι ισχύει στη χώρα τους; Με αυτά που ζητούσαν το 2015 ζητούσαν μεγαλύτερη φορολογία σε συγκεκριμένους τύπους πλοίων απ’ αυτή που ισχύει στη χώρα τους.

Και τέλος, καλό είναι κάποια στιγμή το ΜέΡΑ25 να δημοσιοποιήσει ποιο νομοσχέδιο έφερε στη Βουλή κορυφαίο στέλεχός του όταν ήταν στο Υπουργείο Οικονομικών από τον Ιανουάριο του 2015 έως τον Ιούλιο του 2015 για να καταργήσει το συνυποσχετικό που προϋπήρχε. Διότι ή θα έπρεπε να καταργηθεί το συνυποσχετικό ή θα έπρεπε να υπάρχει κάτι άλλο. Νομοσχέδιο τότε δεν υπήρχε. Εύκολη η κριτική, δύσκολες οι προτάσεις. Αλλά, επειδή έχουμε εκλογές μπροστά μας, ο ελληνικός λαός απαιτεί και κριτική και προτάσεις.

Έρχομαι στο μεγάλο ζήτημα των ημερών, στις «συγκρούσεις» που είναι μεταξύ του Υπουργείου Οικονομικών και των τραπεζών, στα αίματα, στο ξύλο, στα όσα ακούγονται ότι γίνονται. Και έχω τρομάξει και εγώ, πραγματικά έχω τρομάξει από όλα αυτά που ακούω.

Είναι η αποθέωση της υποκρισίας. Πραγματικά, μου θυμίζει εκείνη την κωμωδία «οι γενναίοι του Μπρανκαλεόνε». Είναι πραγματικά ένας πόλεμος που τελείωσε πριν ξεκινήσει. Διότι αυτή η Κυβέρνηση, η Κυβέρνηση Μητσοτάκη, έχει κάνει τα πάντα για να ευνοηθούν οι τράπεζες και δεν μπορεί να μας δώσει κανένα επιχείρημα, δεν μπορεί να μας δώσει καμμία απάντηση.

Εγώ, όμως, συνεχίζω τα επιχειρήματα στα οποία, βεβαίως, φοβάται να απαντήσει η πολιτική ηγεσία του Υπουργείου Οικονομικών διότι συγκαλύπτει αυτά τα συμφέροντα. Τι ποσοστό των μη εξυπηρετούμενων δανείων, των κόκκινων δανείων, είναι αυτή τη στιγμή στις τράπεζες; Διότι αν ισχύει αυτό που ρώτησα στην επιτροπή -και δεν απαντήθηκε, ελπίζω να απαντηθεί μέχρι να τελειώσει η συνεδρίαση- ότι κάτω από το 10% αυτών των δανείων είναι στις τράπεζες, τότε τι συζητάει με τις τράπεζες; Συζητάει το 7% - 8%;

Καλώ, λοιπόν, την Κυβέρνηση να ξεκαθαρίσει τι ποσοστό των μη εξυπηρετούμενων δανείων είναι στις τράπεζες ή όχι και να αφήσει τα διάφορα. Καλώ την Κυβέρνηση να απαντήσει, τηρώντας το κοινοβουλευτικό ήθος και την πρακτική, στην ερώτηση που καταθέσαμε πενήντα έξι Βουλευτές για τους πλειστηριασμούς, επιλέγοντας δήμους στη Β΄ Πειραιώς, όπου έχουμε πλειστηριασμούς κατοικιών και καλούμε την Κυβέρνηση να μας απαντήσει με σαφήνεια πόσες από αυτές τις κατοικίες, εβδομήντα στον έναν δήμο, σαράντα πέντε στον άλλον, είκοσι οκτώ στον άλλον, είναι πρώτες κατοικίες. Επιλέγει η Κυβέρνηση να μην απαντήσει, διότι συγκαλύπτει επιχειρηματικά συμφέροντα.

Όπως συγκαλύπτει επιχειρηματικά συμφέροντα η Κυβέρνηση όταν έρχεται ο Υπουργός Οικονομικών στη Βουλή και λέει στην επιτροπή ότι προτάθηκε προς το Υπουργείο Οικονομικών από εκπροσώπους χρηματοδοτικών φορέων η ανάληψη νομοθετικής πρωτοβουλίας. Και ρωτάμε, κύριε Υπουργέ, ποια επιχείρηση ήρθε; Διότι το Υπουργείο Οικονομικών πρέπει να αποκαλύπτει επιχειρηματικά συμφέροντα. Κι εδώ συγκαλύπτει επιχειρηματικά συμφέροντα, τελείωσε ο πόλεμος πριν καν ξεκινήσει και αυτό που κάνουν είναι να συγκαλύπτουν.

Βεβαίως, συγκαλύπτουν και για έναν λόγο ακόμα. Διότι έχουμε ζητήσει να απαντήσει η Νέα Δημοκρατία με σαφήνεια, εκτός από την περίπτωση Πάτση, υπάρχουν άλλα στελέχη της Νέας Δημοκρατίας ή συγγενικά τους πρόσωπα που έχουν τέτοιες εταιρείες ή συνεργάζονται με τέτοιες εταιρείες;

**ΚΩΝΣΤΑΝΤΙΝΟΣ ΚΟΝΤΟΓΕΩΡΓΟΣ:** Πέστε τα!

**ΤΡΥΦΩΝ ΑΛΕΞΙΑΔΗΣ:** Ρωτάω.

**ΚΩΝΣΤΑΝΤΙΝΟΣ ΚΟΝΤΟΓΕΩΡΓΟΣ:** Πείτε τα!

**ΤΡΥΦΩΝ ΑΛΕΞΙΑΔΗΣ:** Όχι, κύριε Βουλευτά. Εγώ ρωτάω τη Νέα Δημοκρατία διότι σέβομαι την κοινοβουλευτική τάξη. Εγώ ρωτάω: υπάρχουν τέτοια στελέχη σας; Θα στείλετε ελεγκτικές υπηρεσίες να ελέγξουν πώς δημιουργήθηκαν τα πακέτα των δανείων; Πόσο τα αγόρασαν; Ποιοι δανειοδοτήθηκαν για να αγοράσουν; Ποια είναι η πορεία της εξέλιξης αυτών των δανείων; Θα στείλετε εκεί ελέγχους; Θα φέρετε νόμο και τάξη εκεί; Θα φέρετε αυτό που ζητάει ο ελληνικός λαός ή θα συγκαλύψετε και πάλι συμφέροντα;

Παράκληση, στη δεύτερη ομιλία σας ή εσείς ή ο Υπουργός να ξεκαθαρίσετε, γιατί αφήνετε να αιωρείται ένα συννεφάκι εδώ πέρα θολό. Παρέλαβε ο ΣΥΡΙΖΑ τον Ιανουάριο του 2015 προστασία πρώτης κατοικίας ή είχε λήξει η προστασία της πρώτης κατοικίας; Ζητάμε σαφέστατη απάντηση και μην κρύβεστε, να απαντήσετε.

Αναφέρθηκε πολύ σωστά η εισηγήτρια μας για το πώς νομοθετείτε. Από την Έκθεση Θεσσαλονίκης εξήγγειλε ο Πρωθυπουργός μέτρα τα οποία φέρατε εδώ για ψήφιση και δεν τολμήσατε να φέρετε έκθεση του Γενικού Λογιστηρίου και τώρα πάλι σ’ αυτά που φέρατε να νομοθετήσουμε εδώ και μέχρι να φύγετε -μακάρι να φύγετε να ησυχάσουμε- θα φέρνετε εδώ νομοσχέδια χωρίς καμμία κοστολόγηση.

Βεβαίως, υπάρχει και ένα ερώτημα για το ΠΑΣΟΚ. Απουσιάζει αυτή τη στιγμή. Φαντάζομαι θα απαντήσει μέχρι το τέλος της συνεδρίασης. Διότι πολύ σωστά μάς καταγγέλλει συνεχώς για το θέμα των πλειστηριασμών και βγαίνει και λέει ότι ο ΣΥΡΙΖΑ έφερε τους ηλεκτρονικούς πλειστηριασμούς. Σαν να έγιναν το PSI και η κατάσταση με τα μνημόνια και το πώς έφτασε η χώρα στη χρεοκοπία σε έναν άλλο πλανήτη, πέντε αιώνες πριν. Εγώ, λοιπόν, ρωτάω το ΠΑΣΟΚ διότι με βάση το εκλογικό σύστημα πιθανά να κληθεί να συμμετέχει σε μια σοσιαλδημοκρατική κυβέρνηση, όπως λέει ο Αρχηγός του, με σοσιαλδημοκρατικά χαρακτηριστικά. Αν μετά, λοιπόν, τις εκλογές συμμετέχει σε μια τέτοια κυβέρνηση, θα συνεχίσει να είναι αντίθετο στους ηλεκτρονικούς πλειστηριασμούς; Δηλαδή, το ΠΑΣΟΚ θα βάλει σαν όρο συμμετοχής στην κυβέρνηση την κατάργηση των ηλεκτρονικών πλειστηριασμών, δηλαδή την επιστροφή στο παλιό σύστημα των στημένων πλειστηριασμών, των "κορακιών" και όλης εκείνης της αδιαφάνειας;

Έχω και μία απορία ακόμα. Ας την απαντήσει στο ΠΑΣΟΚ. Τους ρωτάω σε τηλεοπτικά κανάλια και άλλες εμφανίσεις και εκείνη τη στιγμή χάνουν τον ήχο, δεν απαντούν. Αν είναι αντίθετο στους ηλεκτρονικούς πλειστηριασμούς, γιατί ψήφισε μαζί με τη Νέα Δημοκρατία την κωδικοποίηση του κώδικα είσπραξης δημοσίων εσόδων που προβλέπει ηλεκτρονικούς πλειστηριασμούς και κατασχέσεις από τραπεζικούς λογαριασμούς χωρίς ενημέρωση του πολίτη;

Δεν ρωτάω για το αν το ΠΑΣΟΚ θα ψηφίσει σήμερα τη μείωση της φορολογίας των εφοπλιστών, γιατί απ’ ό,τι κατάλαβα, δυστυχώς, μέσα στη λογική του αντί-ΣΥΡΙΖΑ μετώπου, θα ταυτιστεί με τη Νέα Δημοκρατία.

Ευχαριστώ πολύ για τον χρόνο σας.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει ο Κοινοβουλευτικός Εκπρόσωπος του Κομμουνιστικού Κόμματος Ελλάδας κ. Νίκος Καραθανασόπουλος, στον οποίο ευχόμαστε και χρόνια πολλά για την ονομαστική του εορτή, αλλά και σε κάθε μία και κάθε έναν από τους εορτάζοντες.

Κύριε Καραθανασόπουλε, έχετε τον λόγο.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ, κύριε Πρόεδρε, και για τις ευχές.

Βεβαίως, η σημερινή μέρα είναι μια δύσκολη μέρα, όχι μόνο λόγω καιρικών συνθηκών αλλά για το γεγονός ότι συμπληρώνονται δεκατέσσερα χρόνια από τη δολοφονία του Αλέξανδρου Γρηγορόπουλου. Όλο αυτό το χρονικό διάστημα των δεκατεσσάρων χρόνων βλέπουμε να συνεχίζεται και να κλιμακώνεται η επίθεση ενάντια στη ζωή και στα δικαιώματα του λαού και της νέας γενιάς, μια επίθεση η οποία δεν έχει ημερομηνία λήξης. Και, βεβαίως, για να αποτρέψουν τις λαϊκές αντιδράσεις όλες οι κυβερνήσεις επιστρατεύουν σταθερά τη βία, τον αυταρχισμό, την κρατική καταστολή, την αστυνομική αυθαιρεσία.

Από αυτή την άποψη, τα γεγονότα αυτά δεν είναι τυχαία γεγονότα, αλλά αποτελούν μέρος του συστήματος, αποτελούν μέρος ενός αστικού κράτους που έχει στην προμετωπίδα του τον αυταρχισμό και την καταστολή των πολλών για την υπεράσπιση των συμφερόντων των λίγων. Και αυτό ακριβώς είναι το σύστημα της καπιταλιστικής εκμετάλλευσης και της καπιταλιστικής αδικίας.

Για να φτάσουμε χθες να υπάρχει ένα ακόμη θύμα, να χαροπαλεύει επί της ουσίας, ένας δεκαεξάχρονος Ρομά. Το έγκλημά του, δεν πλήρωσε 20 ευρώ βενζίνη. Τόσο δηλαδή τιμολογείται η ζωή ενός δεκαεξάχρονου, με 20 ευρώ, για να υπάρχει εν ψυχρώ δολοφονία; Και δεν είναι λαϊκισμός αυτό το πράγμα, γιατί είναι επαναλαμβανόμενα γεγονότα. Πριν έναν χρόνο ήταν ένας δεκαοκτάχρονος ο οποίος δολοφονήθηκε και πάλι εν ψυχρώ μέσα στο αυτοκίνητό του. Από αυτή την άποψη, το ζήτημα δεν είναι να μην υπάρχει καμμία ανοχή στην κρατική βία και καμμία συγκάλυψη του εγκλήματος. Δεν φτάνει μόνο αυτό γιατί τα εγκλήματα επαναλαμβάνονται.

Αλήθεια, θα παίζεται για πολύ καιρό το μπαλάκι ανάμεσα στην Κυβέρνηση και στους δήμους για το ποιος είχε την ευθύνη της προστασίας των σχολείων και της λειτουργίας των σχολείων, με το θύμα τον εντεκάχρονο μαθητή; Θα γίνονται εργασίες εν ώρα λειτουργίας του σχολείου, χωρίς μέτρα ασφαλείας, χωρίς μέτρα προστασίας στις Σέρρες;

Αυτά, λοιπόν, είναι τα ζητήματα που λέμε ότι η ανθρώπινη ζωή είναι υποβαθμισμένη μπροστά στα συμφέροντα των επιχειρηματικών ομίλων και μπροστά στην προσπάθεια του αστικού κράτους να θωρακίσει την εξουσία μέσα από τον αυταρχισμό και την καταστολή.

Η Κυβέρνηση και σήμερα διά στόματος του Υπουργού Οικονομικών ανέφερε για την επιτυχία στο χθεσινό Eurogroup και μάλιστα το επανέλαβε και ο κ. Μητσοτάκης. Εξαιτίας -λέει- της κυβερνητικής πολιτικής πετύχαμε να απομειώσουμε το κρατικό χρέος κατά 6 δισεκατομμύρια, δηλαδή κατά 1,6%.

Όμως, αυτή η απομείωση του κρατικού χρέους έγινε δωρεάν, έγινε τζάμπα, χωρίς να δώσουμε κάτι και εμείς; Βεβαίως και δώσαμε. Αλήθεια, τι δώσαμε; Το περιγράφει με εύγλωττο τρόπο, για παράδειγμα, το σημερινό δημοσίευμα της «Ναυτεμπορικής».

Τι λέει, λοιπόν; Λέει ότι για να γίνει αυτό το «κούρεμα», γι’ αυτή την απομείωση των 6 δισεκατομμυρίων, η Κυβέρνηση δεσμεύθηκε, πρώτον, να επιταχύνει τη διαδικασία των μεταρρυθμίσεων, να διευκολυνθούν οι επενδύσεις και άρα τα συμφέροντα των επιχειρηματικών ομίλων, αυτά με τα οποία θα χρηματοδοτήσει το Σχέδιο Ανάκαμψης και Ανθεκτικότητας. Άρα, λοιπόν, θα θωρακιστούν ακόμη περισσότερο τα επιχειρηματικά συμφέροντα, για να μπορέσουν να αξιοποιήσουν τα χρήματα αυτά.

Δεύτερον, ταυτόχρονα ζητάει να προχωρήσει στην κωδικοποίηση αυτής της αντιεργατικής νομοθεσίας, στην οποία όλες οι κυβερνήσεις μέχρι τώρα -και της Νέας Δημοκρατίας και του ΠΑΣΟΚ και του ΣΥΡΙΖΑ- έχουν βάλει τη σφραγίδα τους, για να θωρακιστούν η ανταγωνιστικότητα και η κερδοφορία των επιχειρηματικών ομίλων με φθηνούς εργαζόμενους.

Τρίτο στοιχείο αυτών των νέων δεσμεύσεων της Κυβέρνησης είναι να υπάρχει αποτελεσματική λειτουργία της δευτερογενούς αγοράς μη εξυπηρετούμενων δανείων, προς όφελος δηλαδή των funds, που έχουν αυτά τα μη εξυπηρετούμενα δάνεια στη χώρα μας και να προχωρήσουμε γρήγορα στην εκκαθάριση των ληξιπρόθεσμων οφειλών μέσα από την επιτάχυνση επί της ουσίας των πλειστηριασμών. Να, λοιπόν, τι γίνεται: δώρα από τη μια μεριά, κίνητρα ακόμη μεγαλύτερα για τους επιχειρηματικούς ομίλους και από την άλλη μεριά επιτάχυνση των πλειστηριασμών, επίθεση στα δικαιώματα της εργατικής τάξης.

Απ’ αυτή την άποψη μπορεί η Κυβέρνηση να καμώνεται ότι έχει έναν υψηλό ρυθμό ανάπτυξης του ΑΕΠ κατά περίπου 6% για το 2022 και έναν μικρότερο το ’23, όμως βασικό κριτήριο της πορείας της οικονομίας και των επιπτώσεων είναι ακριβώς ο δείκτης του ιδιωτικού χρέους, δηλαδή το τι χρωστούν τα λαϊκά νοικοκυριά, οι εργαζόμενοι, οι συνταξιούχοι, οι άνεργοι, οι ελευθεροεπαγγελματίες, οι έμποροι, οι βιοτέχνες, οι βιοπαλαιστές αγρότες και κτηνοτρόφοι, οι βιοπαλαιστές ψαράδες στις τράπεζες, στην εφορία και στα ασφαλιστικά ταμεία. Και αυτό το χρέος συνεχώς διευρύνεται, που σημαίνει τι; Σημαίνει ότι υποβαθμίζεται όλο και περισσότερο η θέση της λαϊκής οικογένειας, την ίδια ώρα που εκτινάσσονται τα κέρδη των επιχειρηματικών ομίλων, την ίδια ώρα που αυξάνεται το ΑΕΠ.

Βεβαίως, ισχυρό εργαλείο για την επιδείνωση της θέσης είναι βεβαίως και η ακρίβεια, είτε η ενεργειακή είτε στα υπόλοιπα απαραίτητα αγαθά που έχουν ανάγκη, για να μπορέσουν να καλύψουν τις ανάγκες τους οι λαϊκές οικογένειες.

Δεν είναι αυτή η εικόνα αποτέλεσμα των πολιτικών που εξάσκησαν οι κυβερνήσεις της Νέας Δημοκρατίας, του ΠΑΣΟΚ, η συγκυβέρνηση του ΣΥΡΙΖΑ και η σημερινή της Νέας Δημοκρατίας; Βεβαίως. Γιατί; Γιατί τσακίσατε τους μισθούς και τις συντάξεις των εργαζομένων με τους μνημονιακούς σας νόμους, στο όνομα της δημοσιονομικής εξυγίανσης. Καταργήσατε τη δέκατη τρίτη και τη δέκατη τέταρτη σύνταξη αλλά και μισθό στον δημόσιο τομέα. Πάνω από 40% ήταν οι απώλειες των μισθωτών και των συνταξιούχων όλα αυτά τα χρόνια των λεγόμενων μνημονιακών κυβερνήσεων και που, παρά την τυπική λήξη των μνημονίων, συνεχίζονται να τα υπομένουν οι εργαζόμενοι, οι συνταξιούχοι και τα υπόλοιπα λαϊκά στρώματα.

Και δεν φτάνει μόνο ότι τσακίσατε μισθούς και συντάξεις, δεν φτάνει ότι χτυπήσατε αλύπητα τα δικαιώματα στις συλλογικές συμβάσεις, στα ωράρια εργασίας, αλλά ταυτόχρονα τι κάνατε; Τεράστια φοροεπιδρομή! Νέοι νόμοι, νέοι φόροι σε βάρος της λαϊκής οικογένειας, σε βάρος των λαϊκών στρωμάτων. Όλες οι κυβερνήσεις έβαλαν νέους φόρους. Τη στιγμή που μειώνετε συντάξεις, τη στιγμή που μειώνετε μισθούς, ταυτόχρονα αυξάνετε τη φορολογία. Κάνετε μια τεράστια εισφοροεπιδρομή στους αυτοαπασχολούμενους, στους επαγγελματίες με το νόμο Κατρούγκαλου ο ΣΥΡΙΖΑ, το κερασάκι στην τούρτα και μετά λέτε ότι αυτός ο κόσμος δεν μπορεί να πληρώσει τα δάνειά του, δεν μπορεί να πληρώσει την εφορία και τα ασφάλιστρα; Μα, πώς να πληρώσει, όταν τον γονατίσατε κυριολεκτικά με τις πολιτικές σας;

Απ’ αυτή την άποψη, αυτή η αδυναμία είναι αδυναμία γιατί δεν έχει, γιατί δεν μπορεί να πληρώσει ο κόσμος στην εφορία, στα ασφαλιστικά ταμεία, δεν μπορεί να πληρώσει για τις τράπεζες. Όμως, δεν είναι το ίδιο γι’ αυτούς που χρωστάνε τα πολλά και είναι οι λίγοι. Αυτοί δεν πληρώνουν στις εφορίες, δεν πληρώνουν στα ασφαλιστικά ταμεία, δεν πληρώνουν στις τράπεζες, γιατί μεταφέρουν τα χρήματά τους στο εξωτερικό, γιατί επενδύουν σε ακίνητη περιουσία και τα μεταφέρουν στις offshore, γιατί τα μεταβιβάζουν στους φορολογικούς παραδείσους.

Κι απ’ αυτή την άποψη, σε ποιον θα κάνετε πλειστηριασμό; Σε αυτόν που χρωστάει τα λίγα, που δεν μπορεί να κρύψει τα όποια ελάχιστα περιουσιακά στοιχεία έχει. Ενώ, αντίθετα, για αυτούς που χρωστάνε πολλά, κανένα απολύτως μέτρο. Γιατί δεν μπορείτε, δήθεν, να βρείτε το τι περιουσιακό στοιχείο του αναλογεί.

Να, λοιπόν, γιατί λέμε ότι θα κλιμακωθεί η επίθεση με βάση τους πλειστηριασμούς απέναντι στα λαϊκά στρώματα. Πόσοι χρωστάνε 5.000 ευρώ στην εφορία; Το 85% αυτών που χρωστάει και το συνολικό τους χρέος, ποσό είναι; Μόλις στο 2,5%. Αυτό το 2,5% να πάτε να κυνηγήσετε. Και το υπόλοιπο 97% που χρωστάει το 15%, θα το αφήσετε, ουσιαστικά, στο απυρόβλητο.

Το ίδιο είναι και με τα ασφαλιστικά ταμεία. Σε ποιους κουρεύετε τα χρέη στις τράπεζες, όλες οι κυβερνήσεις; Ποιων τα κόκκινα δάνεια και χρέη στις τράπεζες κουρέψατε; Των επιχειρηματικών ομίλων. Του Μαρινόπουλου τα χρέη, ποιος θα τα κούρεψε κατά 70%, για να μπορέσει να τον εξαγοράσει ο Σκλαβενίτης; Η κυβέρνηση του ΣΥΡΙΖΑ.

Ποιος διαμόρφωσε αυτό το άθλιο νομοθετικό πλαίσιο; Έβαλαν το χέρι τους όλες οι κυβερνήσεις, και η κυβέρνηση του ΣΥΡΙΖΑ. Ηλεκτρονικοί πλειστηριασμοί, μεταφορά των κόκκινων δανείων στα funds, και αναρωτιέται τώρα ο Κοινοβουλευτικός Εκπρόσωπος του ΣΥΡΙΖΑ πόσο ποσοστό είναι στα χέρια των funds; Το 90% των κόκκινων δανείων είναι.

Ποιος τους το επέτρεψε; Η δικιά σας νομοθεσία το επέτρεψε. Και, μάλιστα, όχι μόνο να μεταφέρονται κόκκινα δάνεια, αλλά τους δώσατε το δικαίωμα να μεταφέρονται και πράσινα δάνεια, και τώρα διαμαρτύρεστε; Ποιος έκανε το ιδιώνυμο; Ο ΣΥΡΙΖΑ. Γιατί το έκανε το ιδιώνυμο; Για να προστατεύσει τη λαϊκή οικογένεια; Μα το λέει η εισηγητική σας έκθεση γιατί το κάνατε. Για λόγους ανώτερου εθνικού συμφέροντος. Να προστατευθούν οι τράπεζες.

Ορίστε, θέλετε να σας το διαβάσω; «Η ανωτέρω νομοθετική ρύθμιση υπαγορεύεται από λόγους υπέρ του δημοσιονομικού και δημόσιου συμφέροντος, που αποσκοπούν στη στήριξη και την προστασία της εθνικής οικονομίας μέσω της απόλυτης διενέργειας των πλειστηριασμών, ως μέσου ενίσχυσης της ρευστότητας του χρηματοπιστωτικού συστήματος». Για τις τράπεζες νομοθετούσατε, όταν ήσασταν στην κυβέρνηση ο ΣΥΡΙΖΑ και όχι για τον λαό, όπως τώρα λέτε.

Και γι’ αυτόν ακριβώς τον λόγο η πρόταση ΚΚΕ, την οποία την απορρίπτουν όλα τα άλλα κόμματα, είναι πολύ συγκεκριμένη. Λέει ότι πρέπει να πληρώσουν οι τράπεζες και το αστικό κράτος, οι μεγαλομέτοχοι των τραπεζών. Να κουρευτούν τα χρέη προς τις τράπεζες, προς τα ασφαλιστικά ταμεία και την εφορία. Και εσείς τι λέτε; Δόσεις! Σε διαρκή ομηρία να βρίσκονται. Να πληρώνουν και να ξαναπληρώνουν. Τελειωμό να μην έχουν τα χρέη τους. Είτε είναι το σύστημα το σημερινό είτε το σύστημα «ΟΔΥΣΣΕΑΣ», που λέει το ΜέΡΑ25, να μεταφερθούν τα κόκκινα δάνεια σε μία εταιρεία δημόσιας διαχείρισης για να απαλλαγούν οι τράπεζες από τα κόκκινα χρέη, χωρίς να βάλουν δεκάρα τσακιστή. Και ποιος θα τα πληρώνει αυτά τα κόκκινα δάνεια; Ο λαός, ως φορολογούμενος.

Βεβαίως, στο νομοσχέδιο αυτό και στις συζητήσεις που αναπτύχθηκαν, επί της ουσίας τι παρατηρήσαμε; Ότι στα πόδια και στα συμφέροντα των εφοπλιστών σφάζονται παλικάρια. Η Νέα Δημοκρατία, ο ΣΥΡΙΖΑ ή το ΠΑΣΟΚ εξυπηρετεί καλύτερα τα συμφέροντα των εφοπλιστών; Κυριολεκτικά, το ποιος καλύτερα εξυπηρετεί τα συμφέροντα των εξοπλισμών, με αφήνει άναυδο. Σηκώνω ψηλά τα χέρια!

Τι λέει η Κυβέρνηση; Ότι με τα μέτρα που φέρνουμε τώρα, θωρακίζουμε την ανταγωνιστικότητα του εφοπλιστικού κεφαλαίου, για να χτίσει νέα καράβια. Τι λέει ο ΣΥΡΙΖΑ; Σταθήκαμε βράχος ακίνητος στην απαίτηση του Σόιμπλε να φορολογηθεί το εφοπλιστικό κεφάλαιο. Με Υπουργό τον κ. Βαρουφάκη, για να μην ξεχνιόμαστε. Ήταν Υπουργός Οικονομικών τότε.

Τέτοια πίεση ασκείται. Να φορολογηθεί ο λαός, να φορολογηθούν οι συνταξιούχοι, αλλά οι εφοπλιστές να μη φορολογηθούν. Μπράβο, κύριοι του ΣΥΡΙΖΑ. Κάνατε σοβαρή αντιπολίτευση για τα συμφέροντα των εφοπλιστών. Πολύ σωστή αντιπολίτευση. Και έρχεται και ο αρμόδιος τομεάρχης του ΠΑΣΟΚ-ΚΙΝΑΛ και λέει ότι δεν είναι ανταγωνιστική η σημαία μας, για να προσελκύσουμε και άλλα καράβια. Τι σημαίνει ανταγωνιστική σημαία; Να κάνουμε όλα τα χατίρια των εφοπλιστών.

Γι’ αυτόν ακριβώς τον λόγο και δεν είναι τυχαίο ότι Νέα Δημοκρατία, ΣΥΡΙΖΑ και ΠΑΣΟΚ αρνηθήκατε την πρόταση του ΚΚΕ κατά τη διάρκεια της συνταγματικής αναθεώρησης να καταργηθούν οι συνταγματικά προστατευόμενες φοροαπαλλαγές για τους εφοπλιστές. Τα αρνηθήκατε ή όχι; Βεβαίως. Στο απυρόβλητο το εφοπλιστικό κεφάλαιο. Και έρχεται σήμερα ο ΣΥΡΙΖΑ και κάνει κριτική στην Κυβέρνηση, γιατί λέει φέρνετε το 5% στα μερίσματα.

Αλήθεια, στα τέλη Γενάρη του 2022 ποια κόμματα ψήφισαν τη σύμβαση αποφυγής διπλής φορολόγησης ανάμεσα στην Ελληνική Δημοκρατία και στη Δημοκρατία της Σιγκαπούρης; Να σας το θυμίσω; Νέα Δημοκρατία ως Κυβέρνηση, ΣΥΡΙΖΑ και ΠΑΣΟΚ και μάλιστα ο ΣΥΡΙΖΑ είχε εισηγήτρια πάλι την κ. Ελευθεριάδου. Τι προέβλεπε εκεί; Προέβλεπε 5% φορολογία για τα μερίσματα του εφοπλιστικού κεφαλαίου, που δραστηριοποιούνται στη χώρα μας. Τότε το ψηφίσατε το 5%, τώρα που είναι προεκλογική περίοδος λέτε όχι να μην το ψηφίσουμε λόγω προεκλογικής περιόδου, για να χαϊδέψουμε και καλά τα αυτιά. Ποιο είναι το αποτέλεσμα; Να βάζετε εθελοντική εισφορά 60 εκατομμύρια στους εφοπλιστές. Αλήθεια; Πόσο είναι το σύνολο των φορολογικών εσόδων; Είναι 57 δισεκατομμύρια. Δηλαδή, τι τους λέτε να εισφέρουν κάθε χρόνο οι ταλαίπωροι εφοπλιστές; Το ένα τοις χιλίοις του συνόλου των φορολογικών εσόδων. Πω, πω, καταστραφήκανε! Δεν θα μπορέσουν, δηλαδή, το 2023 οι εφοπλιστές να κάνουν διακόσιες τριάντα τέσσερις παραγγελίες ναυπηγήσεων νέων πλοίων που κάνανε το 2022 και δεν έχει λήξει ακόμα. Παρήγγειλαν διακόσια τριάντα τέσσερα νέα πλοία. Αγόρασαν για 4,5 δισεκατομμύρια δολάρια, εκατόν ενενήντα έξι μεταχειρισμένα πλοία μέχρι τώρα, μέσα στο 2022. Και το αποτέλεσμα όλων αυτών ποιο ήταν; Η χωρητικότητα του ελληνόκτητου στόλου από το 2014 εν μέσω μνημονίων να αυξηθεί κατά 45,8%. Για τόσο ταλαίπωρους μιλάμε! Την ίδια στιγμή που έχει μειωθεί το εισόδημα των εργαζομένων και των συνταξιούχων κατά 45%. Αυτό είναι το αποτέλεσμα των πολιτικών σας μέχρι τώρα και βεβαίως, έρχεται ο κ. Βερνίκος, ο οποίος είναι ο Νίκος Βερνίκος πρόεδρος του διεθνούς εμπορικού επιμελητηρίου των εφοπλιστών στην Ελλάδα και τί λέει; Τον ρώτησε η γαλλική εφημερίδα η «LIBERATION» για το εμπάργκο που θα ισχύσει για το ρώσικο πετρέλαιο και είπε σε δήλωσή του τα εξής: «Ο κ. Βερνίκος μεταξύ των άλλων αναφέρει ότι το εμπάργκο στη θαλάσσια μεταφορά του ρώσικου πετρελαίου θα έχει θετικό αποτέλεσμα, εμείς οι εφοπλιστές θα γίνουμε πλουσιότεροι. Τα κόστη μεταφοράς, που βρίσκονται ήδη στα ύψη, θα ανέβουν ακόμα πιο γρήγορα». Μπράβο, πάρα πολύ ωραία! Υπέροχα με την πολιτική σας και τα αποτελέσματα τα οποία έχετε.

Με όλα αυτά τα ζητήματα, φαίνεται ακριβώς η τεράστια αντίφαση στο πώς συμπεριφέρονται στο μεγάλο κεφάλαιο και στους επιχειρηματικούς ομίλους η Νέα Δημοκρατία, το ΠΑΣΟΚ και ο ΣΥΡΙΖΑ. Φαίνεται με την τροπολογία για τη «ΛΑΡΚΟ». Η αλλεπάλληλη τροπολογία για τη «ΛΑΡΚΟ». Με το άρθρο 4 της τροπολογίας δίνεται παράταση τριάντα ημερών στους εργαζόμενους της «ΛΑΡΚΟ» μέχρι να ολοκληρωθεί η εκποίησή της.

Επίσης, δίνετε έως και 100.000 σε συγγενείς εργαζομένων που έχασαν τη ζωή τους, ποσό το οποίο είναι πολύ μικρότερο σε σχέση με ανάλογες περιπτώσεις και τις αποζημιώσεις που έπαιρναν στο παρελθόν οι συγγενείς των θυμάτων που έχασαν τη ζωή τους εν ώρα εργασίας στη «ΛΑΡΚΟ». Και την ίδια στιγμή, ενώ κάνετε αυτά, τι προσπαθείτε; Προσπαθείτε να χαρίσετε περιουσιακά στοιχεία και μεταλλεύματα αξίας πολλών δισεκατομμυρίων ευρώ στους επιχειρηματίες, οι οποίοι θα αναλάβουν τη «ΛΑΡΚΟ».

Από τη μια μεριά χαρίζουμε δισεκατομμύρια στους επιχειρηματίες που θα αναλάβουν τη «ΛΑΡΚΟ» και από την άλλη πετάμε ουσιαστικά σαν στυμμένες λεμονόκουπες τους εργαζόμενους στη «ΛΑΡΚΟ» τόσα χρόνια, οι οποίοι με το αίμα τους και τον ιδρώτα τους έχτισαν το συγκεκριμένο εργοστάσιο με νεκρούς αλλά και σακάτηδες. Και τώρα, τους πετάνε στον δρόμο με αυτή την πολιτική.

Υπάρχουν, όμως, και ορισμένα ερωτήματα, κύριε Υπουργέ: Αλήθεια, σε όλους αυτούς, που δεν έχασαν τη ζωή τους αλλά σακατεύτηκαν, θα δώσετε κάποια αποζημίωση; Δεν λέτε τίποτα στην τροπολογία. Αυτοί που είναι σακάτηδες και δεν μπορούν να εργαστούν, επειδή δεν πέθαναν, δεν θα πάρουν τίποτα; Γιατί δεν προβλέπετε γι’ αυτούς τίποτα; Γιατί, για παράδειγμα, δεν υπάρχει καμμία απολύτως πρόβλεψη για τους εργαζόμενους οι οποίοι συνταξιοδοτήθηκαν πριν τον διορισμό της ειδικής διαχείρισης και δεν πήραν καμμία απολύτως αποζημίωση; Δεν έχουν πάρει δεκάρα τσακιστή. Αυτοί θα πάρουν κάτι, θα δοθεί σε αυτούς αποζημίωση; Επειδή συνταξιοδοτήθηκαν τρεις μήνες νωρίτερα, γι’ αυτούς δεν υπάρχει τίποτα; Γιατί αυτή η διάκριση σε βάρος των εργαζομένων στη «ΛΑΡΚΟ»;

Και βέβαια η Κυβέρνηση της Νέας Δημοκρατίας ως συνέχεια όλων των προηγούμενων κυβερνήσεων ήταν και είναι υπεύθυνη για τη διαχρονική απαξίωση της «ΛΑΡΚΟ» και τα αποτελέσματά της αυτά. Έχετε φέρει πλειάδες τροπολογιών για τη «ΛΑΡΚΟ» μέχρι σήμερα χωρίς να διασφαλίσετε τη συνέχεια της ενιαίας λειτουργίας της, χωρίς να διασφαλίσετε τον εκσυγχρονισμό της, την ανάπτυξη, τις θέσεις εργασίας και τα δικαιώματα των εργαζομένων. Για όλα αυτά φωνή βοώντος εν τη ερήμω!

Ως ΚΚΕ καταθέσαμε συγκεκριμένη πρόταση νόμου, καταθέσαμε συγκεκριμένη τροπολογία που την απορρίψατε. Τι λέει αυτή η τροπολογία που και σήμερα την κατέθεσε το ΚΚΕ για ακόμη μία φορά; Υποστηρίζει την ενιαία λειτουργία της «ΛΑΡΚΟ», τον εκσυγχρονισμό και την εξασφάλιση όλων των θέσεων εργασίας και των δικαιωμάτων συνολικά των εργαζομένων οι οποίοι δουλεύουν στη «ΛΑΡΚΟ». Εσείς, όμως, κινείστε στην αντίθετη κατεύθυνση.

Παρ’ όλα αυτά, σας ρωτάμε και πάλι -ρώτησε και η εισηγήτριά μας, η Διαμάντω η Μανωλάκου κατά τη διάρκεια της ομιλίας της- για την τροπολογία την οποία βάζετε, αν έχετε πραγματική διάθεση, έστω κάποια από τα ζητήματα που αφορούν τους εργαζομένους στη «ΛΑΡΚΟ» να τα αντιμετωπίσετε και να διορθώσετε.

Πρώτον, οι συμβάσεις των εργαζομένων γιατί να μη μετατραπούν σε αορίστου χρόνου και να ισχύουν μέχρι τη μεταβίβαση της επιχείρησης, αφού θέλετε να τη μεταβιβάσετε, αλλά και την επαναλειτουργία της, χωρίς απώλεια δικαιωμάτων;

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, όμως, κύριε Καραθανασόπουλε.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ολοκληρώνω, κύριε Πρόεδρε, και ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Όσο μπορείτε πιο μαζεμένα. Έχετε υπερβεί κάθε έννοια χρόνου.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Θα τελειώσω σε ένα λεπτό, κύριε Πρόεδρε.

Δεύτερον, θα πάρετε μέτρα για να ανεβάσετε το ποσό για τους συγγενείς των θυμάτων στη «ΛΑΡΚΟ», να πολλαπλασιαστεί αυτό το ευτελές νούμερο και ταυτόχρονα να συμπεριλάβει και αυτούς που είχαν εργατικά ατυχήματα και δεν πέθαναν αλλά σακατεύτηκαν;

Τρίτον, να δοθεί έκτακτη ενίσχυση στους εργαζόμενους της «ΛΑΡΚΟ» εν όψει των γιορτών, που τους έχει όλα τα προηγούμενα χρόνια τσακίσει τα δικαιώματά τους.

Με βάση αυτά, κύριε Πρόεδρε, είναι φανερό ότι το Κομμουνιστικό Κόμμα Ελλάδας καταψηφίζει, όπως είπε και η εισηγήτρια του, Διαμάντω Μανωλάκου, το σημερινό νομοσχέδιο ως προκλητικό νομοσχέδιο που εξυπηρετεί και στηρίζει τα συμφέροντα των επιχειρηματικών ομίλων και θυσιάζει την ικανοποίηση των λαϊκών αναγκών στον βωμό της κερδοφορίας του κεφαλαίου.

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» δεκαπέντε μαθήτριες και μαθητές και τέσσερις συνοδοί εκπαιδευτικοί από το 1ο Εσπερινό Γυμνάσιο Κιάτου.

Η Βουλή σάς καλωσορίζει και σας εύχεται καλή πρόοδο.

(Χειροκροτήματα από όλες τις πτέρυγες της Βουλής)

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Κύριε Πρόεδρε, θα ήθελα τον λόγο, για ένα λεπτό.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Βεσυρόπουλε.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Κύριε Πρόεδρε, καταθέτω νομοτεχνικές βελτιώσεις κυρίως διαδικαστικού χαρακτήρα και μετά από τις παρατηρήσεις της Επιστημονικής Επιτροπής της Βουλής.

(Στο σημείο αυτό ο Υφυπουργός Οικονομικών κ. Απόστολος Βεσυρόπουλος καταθέτει τις προαναφερθείσες νομοτεχνικές βελτιώσεις, οι οποίες έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελίδες 233 έως και 235)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κ. Βεσυρόπουλο.

Ο Κοινοβουλευτικός Εκπρόσωπος του ΜέΡΑ25 κ. Γρηγοριάδης ζήτησε τον λόγο, όπως και έχει δικαίωμα να τον ζητήσει. Δεν ξέρω για ποιο θέμα.

**ΚΛΕΩΝ ΓΡΗΓΟΡΙΑΔΗΣ:** Μόνο για την αποκατάσταση της αλήθειας, κύριε Πρόεδρε, για ένα λεπτό.

**ΠΡΟΕΔΡΕΥΩΝ (Αθανάσιος Μπούρας):** Ωραία έχετε τον λόγο για δύο λεπτά.

**ΚΛΕΩΝ ΓΡΗΓΟΡΙΑΔΗΣ:** Αγαπητέ κύριε Καραθανασόπουλε, χρόνια σας πολλά για την ονομαστική σας εορτή με όλη μου την καρδιά. Είπατε ότι ο ΣΥΡΙΖΑ πέρασε την οικειοθελή παροχή των εφοπλιστών επί υπουργίας του κ. Βαρουφάκη.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Όχι, όχι, δεν είπα αυτό.

**ΚΛΕΩΝ ΓΡΗΓΟΡΙΑΔΗΣ:** Δεν είπατε; Αυτό κατάλαβα.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Στον Γερούν Ντάισελμπλουμ πήγαινε, για να μη φορολογηθούν οι εφοπλιστές και τότε ήταν Υπουργός ο κ. Βαρουφάκης.

**ΚΛΕΩΝ ΓΡΗΓΟΡΙΑΔΗΣ:** Ο κ. Βαρουφάκης όμως από το 2015 έπαψε να είναι.

**ΠΡΟΕΔΡΕΥΩΝ (Αθανάσιος Μπούρας):** Ωραία, αποκαταστάθηκε αυτή η…

**ΚΛΕΩΝ ΓΡΗΓΟΡΙΑΔΗΣ:** Απλώς να απαντήσω και στον κ. Δρίτσα γι’ αυτό που είπε, ότι κάνουμε ανέξοδη και εύκολη κριτική. Δεν είναι εύκολη και ανέξοδη η κριτική όταν σε μηνύουν οι Έλληνες εφοπλιστές. Οι εφοπλιστές που λένε «ευχαριστώ πολύ τον ΣΥΡΙΖΑ», εμάς μας μηνύουν. Όπως και να το κάνουμε, δεν είναι εύκολο αυτό. Το παλεύουμε.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Πριν κλείσει η σημερινή συνεδρίαση με την ομιλία του παρισταμένου Υπουργού, δεν ξέρω αν θέλει κάποιος εκ των εισηγητών ή ειδικών αγοραστών να πάρει τον λόγο για πολύ λίγο για να δευτερολογήσει.

**ΑΝΤΩΝΙΑ (ΤΟΝΙΑ) ΑΝΤΩΝΙΟΥ:** Για τις τροπολογίες.

**ΠΡΟΕΔΡΕΥΩΝ (Αθανάσιος Μπούρας):** Και η τροπολογία είναι κομμάτι του νομοσχεδίου.

**ΚΩΝΣΤΑΝΤΙΝΟΣ ΚΟΝΤΟΓΕΩΡΓΟΣ:** Για πέντε λεπτά, κύριε Πρόεδρε.

**ΑΝΤΩΝΙΑ (ΤΟΝΙΑ) ΑΝΤΩΝΙΟΥ:** Εάν πάμε και έξι, επτά λεπτά, δεν υπάρχει πρόβλημα. Είμαστε λίγοι. Να υπάρχει ανοχή, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Αυτό θα το κρίνω εγώ κατά περίπτωση.

Από την πλευρά της Ελληνικής Λύσης τον λόγο έχει ο κ. Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, στο νομοσχέδιο έχουμε ήδη αναφερθεί αναλυτικά στις επιτροπές και σήμερα, οπότε δεν υπάρχει λόγος να επαναπαυόμαστε. Ελπίζουμε μόνο να τηρήσει ο Υφυπουργός την υπόσχεσή του για την αντίστοιχη έκπτωση στα εισιτήρια στις συγκοινωνίες των σπουδαστών των ΙΕΚ, όπως για τους υπόλοιπους μαθητές, αφού ασφαλώς δεν είναι πλούσιοι αυτοί που σπουδάζουν, για παράδειγμα, κομμωτική ή άλλα επαγγέλματα στα ιδιωτικά ΙΕΚ, ενώ πληρώνουν επιπλέον δίδακτρα της τάξεως των 150 ευρώ μηνιαία.

Θα το κάνετε, αλήθεια κύριε Υπουργέ; Εάν ναι, όπως πιστεύουμε, πότε θα νομοθετηθεί; Ελπίζω να απαντήσετε αργότερα.

Στην τροπολογία τώρα με αριθμό 1513 μόνο μία ρύθμιση θα μπορούσαμε να θεωρήσουμε θετική, αυτή του άρθρου 3 περί παράτασης απαλλαγής από τον ειδικό φόρο κατανάλωσης των προϊόντων που διατίθενται από καταστήματα αφορολογήτων ειδών εγκατεστημένα εκτός αερολιμένα κ.λπ..

Πρόκειται για δεκατρία έτη αναστολών με βάση μία αρχική ρύθμιση που παρατάθηκε έξι φορές. Εύλογα, λοιπόν, αναρωτιόμαστε γιατί δεν καταργείται οριστικά ο συγκεκριμένος ειδικός φόρος κατανάλωσης, έτσι ώστε να είμαστε σταθερά και σε μόνιμη βάση ανταγωνιστικοί -εάν είναι γι’ αυτό- εξασφαλίζοντας εργασία σε μεθοριακές περιοχές χωρίς να εξαρτιόμαστε από τις διαθέσεις της εκάστοτε κυβέρνησης.

Καμμία από τις υπόλοιπες ρυθμίσεις δεν μπορεί να θεωρηθεί θετική και μας προκαλούν ανησυχίες οι κατ’ εξαίρεση ρυθμίσεις για τη μακροχρόνια μίσθωση των γεωτεμαχίων της ΕΑΒ στη Φθιώτιδα, κυρίως επειδή δεν γνωρίζουμε την τύχη των διαγωνισμών εκποίησης και εκμίσθωσης.

Όσον αφορά δε την ξαφνική ευαισθητοποίηση της Κυβέρνησης για τις εγκαταλειμμένες αθλητικές εγκαταστάσεις της Παιανίας μετά από τόσα χρόνια αδράνειάς της μάλλον οφείλεται στο ενδιαφέρον της «LAMDA».

Η βασική μας αντίρρηση όμως έχει σχέση με τη «ΛΑΡΚΟ». Παρατείνεται για έναν μήνα η δυνατότητα σύναψης μηνιαίων ή διμηνιαίων συμβάσεων ορισμένου χρόνου για το διάστημα που λειτουργεί η ειδική διαχείριση της «ΛΑΡΚΟ», κατ’ ελεύθερη επιλογή και κρίση του ειδικού διαχειριστή βέβαια ως προς την επιλογή του προσωπικού και των αριθμών του με σκοπό τη συνέχιση της λειτουργίας της επιχείρησης και της συντήρησης του ενεργητικού της. Προστίθεται δε διάταξη που προβλέπει ρητά ότι το κατά τα ανωτέρω διάστημα απασχόλησης δεν δύναται να θεμελιώσει τη μετατροπή των συμβάσεων ορισμένου χρόνου σε συμβάσεις αορίστου.

Αντίστοιχα, για το ίδιο διάστημα παρατείνεται η πρόβλεψη περί κάλυψης των δαπανών για τις αποζημιώσεις του απολυθέντος προσωπικού κ.λπ., ενώ εισάγεται ειδική ρύθμιση ως προς τη δυνατότητα καταβολής αποζημιώσεων και ούτω καθεξής.

Εμείς ως Ελληνική Λύση έχουμε τοποθετηθεί επανειλημμένα υπέρ της συνέχισης της λειτουργίας της «ΛΑΡΚΟ» και της εξυγίανσής της, κάτι που θα μπορούσε να εισφέρει στα δημόσια ταμεία εκατοντάδες εκατομμύρια ευρώ. Προφανώς, λοιπόν, είμαστε κατά της ιδιωτικοποίησής της, η οποία συνιστά ξεκάθαρα εκχώρηση εθνικού πλούτου. Τα πολύτιμα άλλωστε μεταλλεύματα της «ΛΑΡΚΟ», όπως το σιδηρονικέλιο και το κοβάλτιο, είναι ο χρυσός της χώρας μας, σημειώνοντας πως ένα ηλεκτρικό αυτοκίνητο περιέχει 20 έως 30 κιλά νικελίου, που επίσης διαθέτει η «ΛΑΡΚΟ».

Ειδικά το κοβάλτιο αποτελεί βασική ύλη για τις ηλεκτρικές μπαταρίες, ενώ θα μπορούσαμε να εξελιχθούμε σε μια σημαντική χώρα παραγωγής και εξαγωγής, επειδή μόνο η χώρα μας και η Φινλανδία διαθέτουν κοβάλτιο. Εν προκειμένω υπάρχουν εκτιμήσεις που αναφέρουν πως το κοβάλτιο που υπάρχει στο κράμα σιδηρονικελίου της «ΛΑΡΚΟ», με αποθέματα ακόμη και για εκατό χρόνια, μπορεί να εισφέρει 100 εκατομμύρια δολάρια ετήσια έσοδα στην επιχείρηση, ενώ με βάση αυτά τα δεδομένα η «ΛΑΡΚΟ» θα μπορούσε να καταστήσει την Ελλάδα εξαγωγική δύναμη για τα επόμενα εβδομήντα έως εκατό έτη.

Από την άλλη πλευρά, επειδή η όλη διαδικασία είναι αντικείμενο διαχείρισης από το ΤΑΙΠΕΔ, από τη θυγατρική του Υπερταμείου των δανειστών, των ξένων, που θα εισπράξει το όποιο τίμημα, η πώληση της «ΛΑΡΚΟ» δεν θα προσφέρει τελικά τίποτα στη χώρα μας. Επομένως δεν μπορούμε παρά να είμαστε αντίθετοι στο εκβιαστικό δίλημμα της Κυβέρνησης και δεν μπορούμε παρά να επιμείνουμε στη συνέχιση της λειτουργίας της «ΛΑΡΚΟ» και στην εξυγίανσή της.

Είναι δε περίεργο το ότι η Κυβέρνηση που στηρίζει και προωθεί την ηλεκτροκίνηση δεν αντιλαμβάνεται πως όσο εξελίσσεται η ηλεκτροκίνηση θα απαιτούνται όλο και περισσότερο από τα πολύτιμα μεταλλεύματα της χώρας μας, η οποία διαθέτει εγκαταστάσεις, εμπειρία, τεχνογνωσία, προσωπικό, δίκτυα πωλήσεων και πελατολόγιο. Σε κάθε περίπτωση είναι απαράδεκτο να θέτει η Κυβέρνηση το εκβιαστικό δίλημμα: «εκποίηση ή πτώχευση» καταδικάζοντας παράλληλα στην ανεργία πάνω από χίλιους υπαλλήλους της «ΛΑΡΚΟ».

Ειδικά για τις προβλέψεις περί αποζημίωσης για την ψυχική οδύνη συγγενών θανόντων κατά την εργασία τους στη «ΛΑΡΚΟ», με ποια λογική η διάταξη περιορίζεται, αλήθεια, στα έτη 2015 έως 2020; Εκτός αυτού, η προβλεπόμενη εξωδικαστική διαδικασία απαιτεί πρωτίστως δικαστική απόφαση. Για ποιον εξωδικαστικό συμβιβασμό, λοιπόν, μιλάμε; Τι θα γίνει αν τα δικαστήρια επιβάλλουν μεγαλύτερες αποζημιώσεις; Δεν θα γίνονται σεβαστές οι αποφάσεις; Περιορίζεται η αξία της ανθρώπινης ζωής, αλήθεια, στις 100.000 ευρώ όπως γράφεται στο άρθρο;

Θα κλείσουμε με κάτι ακόμα, κύριε Υπουργέ, με τον ν.128/1975, με τον οποίο οι χορηγήσεις των τραπεζών αυξάνονται κατά 0,6%, με ένα ποσοστό που αφορούσε κάποτε την ενίσχυση των εξαγωγών, ενώ απαγορεύτηκε τελικά αυτή η ενίσχυση από την Ευρωπαϊκή Ένωση. Το χαράτσι όμως ύψους περί τα 600 εκατομμύρια ευρώ ετήσια παρέμεινε ενδεχομένως στα ταμεία της Τράπεζας της Ελλάδας. Δεν είναι καλύτερα, λοιπόν, να σταματήσετε αυτή την αισχροκέρδεια του κράτους όταν την ίδια στιγμή πιέζετε δήθεν τις τράπεζες να μειώσουν τα επιτόκια των δανείων τους; Δεν πρέπει να σταματήσει η συγκεκριμένη κοροϊδία, το συγκεκριμένο χαράτσι;

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Θέλω να ρωτήσω τον κ. Λογιάδη αν θέλει να πάρει τον λόγο για δευτερολογία.

**ΓΕΩΡΓΙΟΣ ΛΟΓΙΑΔΗΣ:** Ευχαριστώ πολύ, κύριε Πρόεδρε, αλλά όχι, δεν θα δευτερολογήσω.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε.

Τον λόγο τώρα έχει η ειδική αγορήτρια του Κομμουνιστικού Κόμματος Ελλάδος κ. Διαμάντω Μανωλάκου.

**ΔΙΑΜΑΝΤΩ ΜΑΝΩΛΑΚΟΥ:** Δεν θα πω για την πρόοδο της ελληνικής οικονομίας, τα είπε ο Κοινοβουλευτικός μας Εκπρόσωπος, ο Νίκος Καραθανασόπουλος. Εξάλλου το ιδιωτικό χρέος τραβάει την ανηφόρα και η πλειοψηφία του λαού βιώνει την ακρίβεια, την ενεργειακή φτώχεια, τα υψηλά επιτόκια στα στεγαστικά, που δεν μπορούν να ξεπληρωθούν και υπάρχει ο κίνδυνος πολλοί να χάσουν τη μοναδική τους κατοικία, για να κερδοφορήσουν τράπεζες, «κοράκια» και άλλα, αλλά και την κατασταλτική αυθαιρεσία και προκλητικότητα. Μην προκαλείτε όμως.

Θα πάω στη δεύτερη τροπολογία, από εκεί θα ξεκινήσω και κυρίως επειδή θέλω να αναφερθώ στη «ΛΑΡΚΟ», στο άρθρο 4. Ο κύριος Υπουργός μάς λέει ότι οι εργαζόμενοι βοηθήθηκαν γενναία από την Κυβέρνηση. Πώς; Σας ρωτάμε. Με το να βρεθούν στον δρόμο άνεργοι; Έχουν δουλέψει δεκαετίες και τους αρπάζετε ακόμα και μέρος από τις αποζημιώσεις που δικαιούνται, ακόμα και από αυτούς που έχασαν τη ζωή τους ή άλλοι σακατεύτηκαν σε εργατικά ατυχήματα. Τους ζητάτε να συμβιβαστούν εξωδικαστικά. Όμως είναι σκληρό, απάνθρωπο και προκλητικό να μην προβλέπετε τίποτε γι’ αυτούς που σακατεύτηκαν, τραυματίστηκαν σε εργατικό ατύχημα. Δεν μπορούν να ξαναδουλέψουν και λέτε ότι δεν δικαιούνται αποζημίωση;

Το ίδιο και σε αυτούς που συνταξιοδοτήθηκαν, όμως δεν πήραν την αποζημίωση που δικαιούνται. Τελικά, η Κυβέρνηση της Νέας Δημοκρατίας σαν συνέχεια όλων των προηγούμενων κυβερνήσεων ήταν και είναι υπεύθυνη για τη διαχρονική απαξίωση της «ΛΑΡΚΟ» και τα αποτελέσματα αυτής, συμπεριλαμβανομένων και των εργατικών ατυχημάτων. Έχετε φέρει πλειάδα τροπολογιών για τη «ΛΑΡΚΟ» και κάθε φορά αυτές οι τροπολογίες την απαξιώνουν ακόμα πιο πολύ ώστε να δοθεί τζάμπα. Ποτέ δεν ενδιαφερθήκατε για τον εκσυγχρονισμό της, την ανάπτυξή της, τις θέσεις εργασίας και τα δικαιώματα των εργαζομένων. Και προτάσεις είχατε πολλές και από τους ίδιους τους εργαζόμενους.

Ωστόσο να πω ότι το Κομμουνιστικό Κόμμα Ελλάδας έκανε συγκεκριμένες προτάσεις και με την ομιλία του Κοινοβουλευτικού μας Εκπροσώπου ώστε να τις συμπεριλάβετε στο άρθρο 4 και ανεξάρτητα από επιμέρους διαφωνίες μας να ψηφίσουμε σε ό,τι αφορά τους εργαζόμενους, αρκεί αυτό να διασφαλίζει πραγματικά ότι οι εργαζόμενοι θα βγουν από την ανασφάλεια και θα εξασφαλιστεί το δικαίωμα στην εργασία, ότι θα τους καταβληθεί στο ακέραιο ο μόχθος τους. Δεν μας έχετε απαντήσει. Μέχρι την ψηφοφορία, θα περιμένουμε.

Σε ό,τι αφορά την πρώτη υπουργική τροπολογία, θα πω ξεχωριστά για κάθε άρθρο.

Το πρώτο άρθρο αφορά την παραχώρηση στην περιφέρεια του δικαιώματος χρήσης αιγιαλού και παραλίας για την ανάπλαση του παραλιακού μετώπου. Τι κάνει δηλαδή; Ουσιαστικά καθιστά την περιφέρεια μεσάζοντα στην εμπορευματοποίηση της παραλίας, του αιγιαλού. Το μόνο σίγουρο, λοιπόν, είναι ότι θα τα παραδώσει σε επιχειρηματίες, όπως κάνουν και οι περισσότεροι δήμοι σε όλη την Ελλάδα, στους ιδιώτες, αλλά και θα βάλει χαράτσια στον λαό. Και, βεβαίως, ταυτόχρονα η περιβαλλοντική υποβάθμιση θα είναι το αποτέλεσμα. Εμείς το άρθρο 1 το καταψηφίζουμε.

Όσον αφορά το άρθρο 4 για τις επιτροπές αρωγής, ο ρόλος τους είναι η διαχείριση της αντιλαϊκής πολιτικής, που και στο πλαίσιο της πολιτικής προστασίας κριτήριο είναι η αντίληψη κόστους - οφέλους και όχι η συνολική και χωρίς προϋποθέσεις κάλυψη 100% των λαϊκών αναγκών μετά τις φυσικές καταστροφές. Στο ίδιο μήκος κύματος είναι και το άρθρο 7, τα οποία καταψηφίζουμε.

Στο άρθρο 6, που αφορά αρμοδιότητες της Διεύθυνσης Κρατικής Αρωγής, το ζήτημα είναι ότι στο πλαίσιο της πολιτικής προστασίας πρέπει να υπάρχουν κάθετα οργανωμένες κρατικές υπηρεσίες που θα λειτουργούν σε μόνιμη βάση και όλο τον χρόνο, στελεχωμένες με μόνιμο προσωπικό σε κεντρικό, περιφερειακό, νομαρχιακό και τοπικό επίπεδο. Θα έχουν τις απαραίτητες υποδομές, μέσα και από χρηματοδότηση, να μελετούν, να σχεδιάζουν, να εκτελούν έργα οι ίδιες. Έτσι θα δίνουν βάρος στην πρόληψη και στην ολοκληρωμένη αντιμετώπιση.

Θα είναι στελεχωμένες με προσωπικό, έτσι ώστε οι όποιες μετακινήσεις να αφορούν ελάχιστες περιπτώσεις απόλυτα εξειδικευμένων επιστημόνων, των οποίων οι μετακινήσεις και κάθε άλλη σχετική προϋπόθεση πρέπει φυσικά να καλύπτονται. Κάτι τέτοιο δεν προωθείται από το παρόν άρθρο. Και αυτό λοιπόν το καταψηφίζουμε.

Ωστόσο, εκφραζόμαστε με το «παρών» στα άρθρα 2, 8 και 9 και υπερψηφίζουμε το άρθρο 5. Συνολικά, λοιπόν, εκφραζόμαστε με το «παρών» σε αυτή την τροπολογία.

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει η ειδική αγορήτρια του ΠΑΣΟΚ - Κίνημα Αλλαγής, η κ. Τόνια Αντωνίου.

**ΑΝΤΩΝΙΑ (ΤΟΝΙΑ) ΑΝΤΩΝΙΟΥ:** Ευχαριστώ, κύριε Πρόεδρε.

Στην τροπολογία 1513/220, με το άρθρο 1 συμφωνούμε, με το άρθρο 2 συμφωνούμε σχετικά με τις διατάξεις για τα ΕΑΣ, στο άρθρο 3 απορρίπτουμε τις διατάξεις σχετικά με την απαλλαγή από καταβολή του ειδικού φόρου κατανάλωσης των προϊόντων που διατίθενται από καταστήματα αφορολογήτων ειδών, σχετικά με το άρθρο 4 ειδικά οι διατάξεις για τη «ΛΑΡΚΟ» είναι κατάπτυστες.

Σήμερα τρία χρόνια μετά την εφαρμογή του θεσμοθετημένου σχεδίου της Κυβέρνησης για την εξυγίανση της «ΛΑΡΚΟ», η παταγώδης αποτυχία του συνεχίζεται με νέες επιζήμιες για τους εργαζόμενους νομοθετικές παρεμβάσεις. Δεν διστάζει να καταθέσει επαίσχυντη τροπολογία, με την οποία αποτιμά, κοστολογεί την ψυχική οδύνη των συγγενών των θυμάτων σε θανατηφόρα εργατικά ατυχήματα στη «ΛΑΡΚΟ» έως το ποσό των 100.000 ευρώ. Παρέχει μάλιστα στον διαχειριστή τη διακριτική ευχέρεια να καθορίζει αυτός το ποσό της αποζημίωσης. Υποχρεώνει τους συγγενείς με την καταβολή ποσού μέχρι 100.000 ευρώ να παραιτηθούν από το σύνολο των δικαιωμάτων τους.

Η προτεινόμενη ρύθμιση έρχεται σε ευθεία αντίθεση και με τους κανόνες του Ευρωπαϊκού Δικαίου και των αρχών της ελληνικής έννομης τάξης. Οι εκδοθείσες δικαστικές αποφάσεις, κύριοι της Κυβέρνησης, πρέπει να γίνονται σεβαστές και να ικανοποιούνται στο ακέραιο.

Άρθρο 5. Έχουμε σοβαρές επιφυλάξεις και για τη χωρίς αντάλλαγμα χορήγηση της κυριότητας του ακινήτου προς τη Γενική Γραμματεία Αθλητισμού του Υπουργείου Πολιτισμού και Αθλητισμού, με σκοπό την περαιτέρω παραχώρηση κατά χρήση ΝΠΙΔ, με την επωνυμία «Ολυμπιακό Αθλητικό Κέντρο Αθηνών».

Στην τροπολογία 1512/219, άρθρο 2, συμφωνούμε με τις μισθολογικές διατάξεις για τους εργαζόμενους στη ΔΕΘ, άρθρο 3, διαφωνούμε με τη μεταβατική περίοδο για το θεσμικό πλαίσιο προμηθειών της ΔΕΘ, άρθρα 4, 6, 7, δεν διαφωνούμε με τις διατάξεις για την κρατική αρωγή, άρθρο 5 απορρίπτουμε τον εκβιαστικό και καταχρηστικό τρόπο στελέχωσης της Διεύθυνσης Κρατικής Αρωγής, άρθρα 8, 9 απορρίπτουμε επίσης και τις αλλαγές για το κίνητρο επίτευξης δημοσιονομικών στόχων.

Άρθρο 1 για την αθηναϊκή ριβιέρα. Επί της αρχής πρόκειται για μια πολύ σημαντική παρέμβαση. Προσοχή όμως, κύριοι της Κυβέρνησης, για το έργο αυτό, για να μη γίνει ένα νέο Μοσχάτο. Το έργο της αθηναϊκής ριβιέρας έχει ενταχθεί στο Ταμείο Ανάκαμψης στις 22-10-2022 και εκ των υστέρων έρχεται η Κυβέρνηση να τακτοποιήσει τις ελλείψεις της πρότασης με τη σημερινή τροπολογία, οι οποίες θα έπρεπε να είχαν έρθει πριν από την έγκριση από τον Υπουργό.

Τώρα όσον αφορά το έργο του φαληρικού όρμου μεταξύ Μοσχάτου, Ταύρου και Καλλιθέας, σύμφωνα με το χρονοδιάγραμμα έπρεπε να έχει ολοκληρωθεί τον Ιούλιο του 2019. Δυστυχώς οι δεσμεύσεις της Κυβέρνησης και της Περιφέρειας Αττικής για ολοκλήρωση του έργου του παραλιακού μετώπου έχουν πέσει στο κενό, φτάνοντας στα όρια της κοροϊδίας.

Η τραγική ειρωνεία είναι ότι στον δήμο, όπου έχει το κυβερνόν κόμμα τα γραφεία του, έναν δήμο υποτίθεται παραλιακό, αλλά κομμένο από την παραλία, το μόνο που έχει προσφέρει στους πολίτες είναι ένα βουνό από μπάζα μπροστά από την πόλη που δημιουργεί τεράστια περιβαλλοντικά προβλήματα και τεράστια προβλήματα στην ποιότητα της ζωής των πολιτών.

Πρέπει επιτέλους, κύριε Υπουργέ, η Κυβέρνηση να δεσμευτεί στους κατοίκους Καλλιθέας και δη Μοσχάτου - Ταύρου πότε θα ξεκινήσει η δεύτερη φάση του φαληρικού όρμου και από πού θα είναι οι πόροι. Πρέπει να δεσμευθείτε επίσης ότι θα καλέσετε τους δημάρχους της περιοχής για να υλοποιήσετε τον φορέα διαχείρισης που θα πρέπει να συμμετέχει η περιφέρεια και οι δήμοι, σύμφωνα με το άρθρο 9 του προεδρικού διατάγματος. Περιμένουμε μια απάντηση, όπως περιμένουν και οι κάτοικοι στον νότιο τομέα.

Ψηφίζουμε θετικά στο άρθρο 1 και ψηφίζουμε «παρών» στην τροπολογία.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Και πριν κλείσω την τοποθέτησή μου, κύριε Πρόεδρε, θα ήθελα να απαντήσω στα ερωτήματα που μου έθεσε ο Κοινοβουλευτικός Εκπρόσωπος του ΣΥΡΙΖΑ ο κ. Αλεξιάδης. Εντυπωσιάστηκα, κύριε Αλεξιάδη, με τα κροκοδείλια δάκρυά σας σήμερα, διότι αναρωτιέστε τι θα κάνει το ΠΑΣΟΚ για την κατοικία των πολιτών.

Ξέρετε ποια είναι η μεγάλη μας διαφορά; Η διαφορά είναι ότι το ΠΑΣΟΚ με τον ν.3689/2010 προστάτεψε την πρώτη κατοικία των Ελλήνων πολιτών στην πιο δύσκολη φάση για τη χώρα, ενώ εσείς όταν αναλάβατε τη διακυβέρνηση του τόπου, η δήθεν αριστερή κυβέρνησή σας τι έκανε; Πήρε τα δάνεια των πολιτών από τις τράπεζες, τα πήγε στα funds, επί της ουσίας κατήργησε τον ν.3689 και σήμερα από το Βήμα της Βουλής μάς ρωτάτε ποια είναι η θέση μας.

Η αγωνία σας ποια είναι ακριβώς; Αν θα γίνονται ηλεκτρονικοί πλειστηριασμοί για να χάνουν οι πολίτες τα σπίτια τους ή αν θα τα χάνουν μέσω των αποφάσεων των δικαστηρίων;

Με εμάς, κύριε Αλεξιάδη, αν και όταν επιθυμήσουν οι Έλληνες πολίτες να μας ξαναδώσουν κυβερνητική ευθύνη, να ξέρετε ότι θα προστατεύσουμε για άλλη μια φορά την πρώτη κατοικία των πολιτών.

Αλλά βέβαια δεν περιμέναμε και κάτι άλλο από εσάς. Ποια σπίτια των πολιτών; Εδώ δεσμεύσατε τη δημόσια περιουσία για ενενήντα εννέα χρόνια, κύριε Αλεξιάδη. Ποια κυβέρνηση μπορούσε να το κάνει αυτό; Μόνο εσείς το κάνατε. Και το φοβερό είναι ότι επειδή είναι ανίκανη η ελληνική πολιτεία να μπορέσει να αξιοποιήσει, να εκποιήσει την περιουσία της, βάλατε τους πιστωτές εταίρους για το τι θα κάνει η χώρα τη δημόσια περιουσία της. Αυτή ήταν η επιτυχία της κυβέρνησής σας.

Και κλείνω λέγοντας το εξής. Το εντυπωσιακό είναι ότι σήμερα έρχεται ο ΣΥΡΙΖΑ και λέει «καταψηφίζω το νομοσχέδιο» και εγκαλεί το ΠΑΣΟΚ για το τι θα κάνει στο φοβερό ερώτημα αν το συνυποσχετικό της Νέας Δημοκρατίας είναι χειρότερο από το δικό σας.

Η εισηγήτριά σας είπε από αυτό το Βήμα το πρωί ότι οι κυβερνητικές επιλογές του ΣΥΡΙΖΑ ήταν να στηρίξουμε τους εφοπλιστές της χώρας και γι’ αυτό φέρατε ένα νομοθέτημα το οποίο το μόνο που καταφέρατε είναι να πάρετε από τους εφοπλιστές –και αν τα πήρατε- 40 εκατομμύρια ευρώ.

Έρχεται η Κυβέρνηση της Νέας Δημοκρατίας, μετά από πίεση της Ευρωπαϊκής Επιτροπής, ξαναδημιουργούν έναν νόμο που θα πάρουν 60 εκατομμύρια ευρώ. Και βέβαια μας ακούει ο λαός και γελά, κύριε Αλεξιάδη, διότι 60 εκατομμύρια δίνει τη μέρα ο ελληνικός λαός.

Γι’ αυτό καλό είναι να σοβαρευτούμε και να αναλαμβάνουμε τις ευθύνες μας, διότι το φοβερό το οποίο έχει καταφέρει ο ΣΥΡΙΖΑ -και το βλέπει ο ελληνικός λαός, γι’ αυτό δεν σας εμπιστεύεται και δη ο προοδευτικός κόσμος που τους υποσχεθήκατε πολλά και ξέρουν πάρα πολύ τι κάνετε- είναι ότι δεν σας εμπιστεύονται και είστε πλήρως αναξιόπιστοι για έναν και μόνον λόγο: αντιπολιτεύεστε τις κυβερνητικές σας πολιτικές επιλογές, κύριε Αλεξιάδη.

Δεν είναι δικά μας κατορθώματα. Δικά σας είναι. Γι’ αυτό και απορώ πού έχετε πρόβλημα με τη Νέα Δημοκρατία.

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε.

**ΑΝΤΩΝΙΑ (ΤΟΝΙΑ) ΑΝΤΩΝΙΟΥ:** Έρχεται η Νέα Δημοκρατία και λέει «τιμούμε τις υπογραφές σας». Τιμούν το τρίτο αχρείαστο και πιο ακριβό μνημόνιο της χώρας, κύριε Αλεξιάδη.

Σας ευχαριστώ πολύ.

**ΤΡΥΦΩΝ ΑΛΕΞΙΑΔΗΣ:** Κύριε Πρόεδρε, ζητώ τον λόγο.

**ΠΡΟΕΔΡΕΥΩΝ (Αθανάσιος Μπούρας):** Μισό λεπτό, μη σηκώνεστε. Θα μιλήσω εγώ. Εκφράσατε πολιτικές θέσεις και πήρατε πολιτικές απαντήσεις. Δεν υπάρχει κάποιο προσωπικό θέμα.

**ΑΝΤΩΝΙΑ (ΤΟΝΙΑ) ΑΝΤΩΝΙΟΥ:** Μου ζητήσατε απαντήσεις.

**ΠΡΟΕΔΡΕΥΩΝ (Αθανάσιος Μπούρας):** Μάλιστα το θυμάμαι εγώ, ζητήσατε απαντήσεις και μάλιστα τότε έμπαινε μέσα η κ. Αντωνίου. Δεν είχε μπει κανονικά.

**ΤΡΥΦΩΝ ΑΛΕΞΙΑΔΗΣ:** Δεν ζητάω τον λόγο επί προσωπικού.

**ΠΡΟΕΔΡΕΥΩΝ (Αθανάσιος Μπούρας):** Δεν υπάρχει προσωπικό θέμα. Θα διαβάσετε το άρθρο 68 του Κανονισμού της Βουλής, το οποίο λέει ότι «ο Πρόεδρος διαπιστώνει αν υπάρχει προσωπικό. Προσωπικό υπάρχει» -σας το διαβάζω εγώ, γιατί μπορεί να μην το έχετε πρόχειρο, εγώ το έχω πάντα πρόχειρο- «όταν υπάρχει υβριστική θέση ή παραποίηση δεδομένων». Δεν υπάρχει ούτε υβριστική θέση ούτε παραποίηση δεδομένων.

**ΤΡΥΦΩΝ ΑΛΕΞΙΑΔΗΣ:** Κύριε Πρόεδρε, ζητάω τον λόγο ως Κοινοβουλευτικός Εκπρόσωπος. Και υπάρχει θέμα προσωπικού, διότι παραποιήθηκαν αυτά που είπα. Σας ζητάω τον λόγο.

**ΚΩΝΣΤΑΝΤΙΝΟΣ ΚΟΝΤΟΓΕΩΡΓΟΣ:** Πουθενά.

**ΤΡΥΦΩΝ ΑΛΕΞΙΑΔΗΣ:** Δεν χρειάζεται βοήθεια ο Πρόεδρος.

**ΠΡΟΕΔΡΕΥΩΝ (Αθανάσιος Μπούρας):** Μπορείτε για ένα λεπτό να πείτε ακριβώς πού έγκειται το προσωπικό, όχι για να απαντήσετε.

**ΤΡΥΦΩΝ ΑΛΕΞΙΑΔΗΣ:** Βεβαίως. Δεν χρειάζεται να απαντήσω.

Εγώ έθεσα συγκεκριμένα ερωτήματα: Εάν το ΠΑΣΟΚ είναι υπέρ ή κατά των ηλεκτρονικών πλειστηριασμών. Πήρα απαντήσεις άλλα λόγια.

**ΠΡΟΕΔΡΕΥΩΝ (Αθανάσιος Μπούρας):** Αυτό δεν είναι προσωπικό, κύριε Αλεξιάδη. Μην αμφισβητείτε τη λογική.

**ΤΡΥΦΩΝ ΑΛΕΞΙΑΔΗΣ:** Παρακαλώ, κύριε Πρόεδρε, να μη δημιουργήσουμε ένταση τώρα, στο τέλος. Τελειώνω τη φράση.

Πήρα απαντήσεις «άλλα λόγια να αγαπιόμαστε». Αν θέλει να στηρίξει τη Νέα Δημοκρατία, το ΠΑΣΟΚ ας βρει πιο κομψό τρόπο. Το αντιΣΥΡΙΖΑ μέτωπο έχει τελειώσει. Ψηφίστε μαζί με τη Νέα Δημοκρατία. Κάντε επίθεση στον ΣΥΡΙΖΑ.

**ΑΝΤΩΝΙΑ (ΤΟΝΙΑ) ΑΝΤΩΝΙΟΥ:** Κύριε Πρόεδρε, ζητώ τον λόγο.

**ΠΡΟΕΔΡΕΥΩΝ (Αθανάσιος Μπούρας):** Κυρία Αντωνίου, για ένα λεπτό, αλλά μόνο προσωπικό θέμα δεν είχε ο κ. Αλεξιάδης. Ήθελε κάτι να απαντήσει και το απήντησε χωρίς να είναι προσωπικό. Εγώ κρίνω και έχω κρίση. Ορίστε και εσείς για ένα λεπτό μόνο.

**ΤΡΥΦΩΝ ΑΛΕΞΙΑΔΗΣ:** Η κ. Αντωνίου σαν τι παίρνει τον λόγο;

**ΑΝΤΩΝΙΑ (ΤΟΝΙΑ) ΑΝΤΩΝΙΟΥ:** Το πρόβλημα του ΣΥΡΙΖΑ σήμερα είναι ότι δεν μπορεί να συσπειρώσει τον προοδευτικό κόσμο και βλέπει ότι οι προοδευτικοί πολίτες εμπιστεύονται ξανά το ΠΑΣΟΚ - Κίνημα Αλλαγής.

Διότι, κύριε Αλεξιάδη, την τελευταία δεκαετία μας γνώρισαν όλους και έχουν πλέον μνήμη και κρίση.

**ΤΡΥΦΩΝ ΑΛΕΞΙΑΔΗΣ:** Επί προσωπικού είναι αυτά;

**ΑΝΤΩΝΙΑ (ΤΟΝΙΑ) ΑΝΤΩΝΙΟΥ:** Όσο ήταν και το δικό σας.

**ΠΡΟΕΔΡΕΥΩΝ (Αθανάσιος Μπούρας):** Όσο ήταν ακριβώς, θα το έλεγα και εγώ. Ό,τι προσωπικό είχατε εσείς.

**ΤΡΥΦΩΝ ΑΛΕΞΙΑΔΗΣ:** Με ωραίο τρόπο τη στηρίζετε, κύριε Πρόεδρε.

**ΑΝΤΩΝΙΑ (ΤΟΝΙΑ) ΑΝΤΩΝΙΟΥ:** Κλείνω, λέγοντας ότι η προστασία της πρώτης κατοικίας των πολιτών θα βρει διέξοδο μόνο επί κυβερνήσεων ΠΑΣΟΚ, όπως έγινε πάλι.

**ΤΡΥΦΩΝ ΑΛΕΞΙΑΔΗΣ:** Το PSI το έκανε εξωγήινος;

**ΠΡΟΕΔΡΕΥΩΝ (Αθανάσιος Μπούρας):** Τον λόγο έχει -και με δική της πρωτοβουλία σας άφησε, ταλαιπωρήθηκε- η εισηγήτρια του ΣΥΡΙΖΑ -Προοδευτική Συμμαχία κ. Σουλτάνα Ελευθεριάδου.

**ΣΟΥΛΤΑΝΑ ΕΛΕΥΘΕΡΙΑΔΟΥ:** Ευχαριστώ, κύριε Πρόεδρε.

Κυρίες και κύριοι Βουλευτές, δεν έχω καταλάβει πραγματικά την προσπάθεια της ηγεσίας του Κινήματος Αλλαγής - ΠΑΣΟΚ και των Βουλευτών του να παρουσιαστεί ως κάτι αμόλυντο, που έκανε ένα διάλειμμα το 1984 και επέστρεψε σήμερα.

Είπαμε να απαλλαγούμε από την Κυβέρνηση Μητσοτάκη, κυρία συνάδελφε. Είπαμε να έρθουμε σήμερα να μην ψηφίσουμε ή να ψηφίσουμε -εσείς προφανώς θα ψηφίσετε- το νέο συνυποσχετικό με τους εφοπλιστές γιατί συντάσσεστε για ακόμη μια φορά με την Κυβέρνηση Μητσοτάκη. Δεν είπαμε, όμως, να ερχόμαστε εδώ και να λέμε ψέματα ότι επί κυβέρνησης ΣΥΡΙΖΑ δεν υπήρχε προστασία πρώτης κατοικίας. Είναι ένα μεγάλο ψέμα. Όχι μόνο υπήρχε προστασία πρώτης κατοικίας, αλλά ο νόμος που έφερε ο ΣΥΡΙΖΑ είχε και πιο διευρυμένες προϋποθέσεις. Μπήκαν μέσα και οι έμποροι, μπήκαν μέσα και τα χρέη στην εφορία και στους ασφαλιστικούς οργανισμούς. Τα έχουμε πει τον τελευταίο καιρό αναλυτικά. Απορώ γιατί επαναλαμβάνετε τα ίδια, συντασσόμενοι με τις ανακρίβειες που λένε οι Βουλευτές της Νέας Δημοκρατίας.

(Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής κ. **ΑΠΟΣΤΟΛΟΣ ΑΒΔΕΛΑΣ**)

Μη θυμηθούμε, όμως, ποιοι μείωσαν τις συντάξεις μέχρι και 40%, κύριες και επικουρικές. Το ΠΑΣΟΚ και Νέα Δημοκρατία. Ποιοι κατήργησαν τα δώρα Χριστουγέννων και Πάσχα το 2012; Το ΠΑΣΟΚ και η Νέα Δημοκρατία. Ποιοι έθεσαν σε διαθεσιμότητα το 4% των δημοσίων υπαλλήλων -το ΠΑΣΟΚ και η Νέα Δημοκρατία- και απέλυσαν το 2%. Ποιοι συγχώνευσαν, έκλεισαν νοσοκομεία και επέβαλαν την είσοδο σε αυτά με 5 ευρώ; Το ΠΑΣΟΚ και η Νέα Δημοκρατία. Ποιοι επέστρεψαν την αύξηση στο 23% το ποσοστό των πολιτών που βρίσκονται σε κίνδυνο φτώχειας; Το ΠΑΣΟΚ και η Νέα Δημοκρατία μαζί. Ποιοι συρρίκνωσαν κατά 25% το ΑΕΠ της χώρας; Το ΠΑΣΟΚ και η Νέα Δημοκρατία μαζί. Ποιοι αύξησαν το χρέος στα 355 δισεκατομμύρια και άλλα πολλά που μπορούμε να πούμε; Το ΠΑΣΟΚ και η Νέα Δημοκρατία μαζί.

Δεν είστε κάτι αμόλυντο, κυρία συνάδελφε. Κυβερνάτε σαράντα χρόνια. Το ότι αλλάξατε ηγεσία δεν σημαίνει κάτι. Μην ξεχνάμε το παρελθόν και δεν το ξεχνάει και ο ελληνικός λαός. Γι’ αυτό σας έβαλε εκεί που σας έβαλε.

Όσον αφορά τις τροπολογίες, στην τροπολογία με γενικό αριθμό 1513 θέλω να ζητήσω μια διευκρίνιση για το άρθρο 2. Αξιοποιείτε και τα επτακόσια εβδομήντα στρέμματα, που αναφέρονται στο συμβόλαιο ή μόνο τα εξακόσια πέντε; Και αν αξιοποιείτε μόνο το εξακόσια πέντε, τα εκατόν εξήντα πέντε τι έγιναν;

Όσον αφορά στη «ΛΑΡΚΟ» το σχέδιο εξυγίανσης έχει αποτύχει. Οι εργαζόμενοι εμπαίζονται και η εν λόγω τροπολογία -θα συμφωνήσω εδώ με την εισηγήτρια του ΠΑΣΟΚ - ΚΙΝΑΛ- είναι ντροπιαστική. Είναι δυνατόν να δίνετε το δικαίωμα στον ειδικό διαχειριστή ή στον σύνδικο της πτώχευσης να περιορίζει το ποσό της ηθικής βλάβης για εργατικά ατυχήματα στους συγγενείς 100.000 ευρώ και να λέτε ότι θα τεκμαίρεται, εφόσον τα πάρουν η παραίτηση των δικαιούχων από τις απαιτήσεις του για τη συγκεκριμένη αιτία; Είναι δυνατόν; Τι κάνετε; Υποκαθιστάτε τα δικαστήρια; Εκβιάζετε τον κόσμο;

Στο άρθρο 5, που αφορά την παραχώρηση ακινήτου ιδιοκτησίας του ελληνικού Δημοσίου στη Γενική Γραμματεία Αθλητισμού, η διάταξη αυτή αποτελεί ακόμα μια ενέργεια έμμεσης αλλαγής χρήσης του ΟΑΚΑ και του «Σπιτιού του Βόλεϊ» μέσω έργων ανακατασκευής και ανακαίνισης. Δηλαδή είναι μια ακόμη επιλογή της Κυβέρνησης της Νέας Δημοκρατίας προς την πλήρη παραχώρηση των δημοσίων αθλητικών εγκαταστάσεων σε ιδιώτες, η οποία φυσικά δεν μας βρίσκει σύμφωνους σε καμμία περίπτωση.

Στην τροπολογία με γενικό αριθμό 1512, στο άρθρο 2 θα συμφωνούσαμε, αν ήταν μόνο αυτό το άρθρο, με δεδομένο ότι ο συγκεκριμένος φορέας, η ΔΕΘ HELEXPO λειτουργεί με σοβαρό τρόπο και διαχειρίζεται σημαντικές αναπτυξιακές παρεμβάσεις με οικονομική και κοινωνική ανταποδοτικότητα και η στήριξη ενός πλαισίου ευελιξίας θα μπορούσε να είναι εποικοδομητική για το έργο του.

Όπως θα μπορούσαμε να συζητήσουμε και ενδεχομένως να συμφωνήσουμε και για τα άρθρα 4, 6, 7 για την κρατική αρωγή. Να σας θυμίσω ότι στην περιοχή μου, στην Καβάλα και στον Δήμο Παγγαίου, το καλοκαίρι έγινε μια πρωτοφανής θεομηνία. Καταστράφηκαν καλλιέργειες, καταστράφηκαν οικογένειες ολόκληρες και ο οικονομικός προϋπολογισμός τους. Ακόμα οι άνθρωποι δεν έχουν πάρει τα χρήματα, δεν έχουν πάρει αποζημίωση, ενώ τους υποσχεθήκατε ότι θα προβείτε σε ταχείες διαδικασίες πλήρης αποκατάστασης της ζημιάς και όχι μόνο μέσω του ΕΛΓΑ, αλλά και από άλλες πηγές και φυσικά δεν έγινε τίποτα.

Όμως είμαστε παντελώς αντίθετοι στο άρθρο 1. Επομένως θα καταψηφίσουμε και τις δύο τροπολογίες, και τη 1512 και τη 1513.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κυρία Ελευθεριάδου.

Καλησπέρα σας και από εμένα. Χρόνια πολλά στον Νίκο, στη Νικολέτα και στο Ναυτικό μας.

Τώρα τον λόγο έχει ο εισηγητής της Νέας Δημοκρατίας κ. Κωνσταντίνος Κοντογεώργος.

**ΚΩΝΣΤΑΝΤΙΝΟΣ ΚΟΝΤΟΓΕΩΡΓΟΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, κατ’ αρχάς θα μου επιτρέψετε να αναφερθώ σε ένα θέμα που έθιξαν κυρίως οι Κοινοβουλευτικοί Εκπρόσωποι, οι ειδικοί αγορητές και οι αγορητές της Αντιπολίτευσης, δηλαδή τα δύο ατυχήματα που έχουν συμβεί, το ένα στη Θεσσαλονίκη και το άλλο στις Σέρρες, με θύματα δύο νέα παιδιά και να δηλώσω ξεκάθαρα ότι για εμάς η αξία της ανθρώπινης ζωής είναι αδιαπραγμάτευτη και έχει παντού και για τον καθένα Έλληνα πολίτη την ίδια αξία.

Εμείς δεν έχουμε δει και δεν αναφέρουμε επιλεκτικά τα θύματα αυτής της κοινωνίας, όπως για παράδειγμα, κύριε Κοινοβουλευτικέ Εκπρόσωπε του ΣΥΡΙΖΑ, ξεχάσατε τα θύματα της «MARFIN». Ξεχάσατε τα θύματα της τρομοκρατίας, τα αθώα θύματα. Ξεχάσατε τα θύματα της Ελληνικής Αστυνομίας που έπεσαν στο καθήκον, υπερασπιζόμενοι τη ζωή και την περιουσία των πολιτών. Τα ξεχάσατε αυτά. Για εμάς, η βία, απ’ όπου και αν προέρχεται, είναι καταδικαστέα. Εμείς δεν παριστάνουμε ούτε τον δικαστή ούτε απέχουμε των ευθυνών μας. Αφήνουμε τα συντεταγμένα όργανα της πολιτείας να ερευνήσουν κάθε ένα από τα προβλήματα αυτά που παρουσιάζονται, εξονυχιστικά και η δικαιοσύνη ως οφείλει, η οποία ήδη έχει επιληφθεί όλων αυτών των θεμάτων, να βρει τους υπαίτιους και να τιμωρηθούν. Αυτή είναι η απάντησή μας.

Και τώρα έρχομαι στα θέματα που κυρίως απασχόλησαν την Ολομέλεια σήμερα, πέραν των πολλών διατάξεων του σχεδίου νόμου, κυρίως με τη μεγάλη αντιπαράθεση μεταξύ των κομμάτων της Αριστεράς για την ιδεολογική προσέγγιση του εφοπλιστικού κεφαλαίου, λες και ενδιαφέρει κάποιον πολίτη τώρα, στην Ευρυτανία για παράδειγμα, ποια είναι η άποψη του ΜέΡΑ25 ή του ΣΥΡΙΖΑ για το εφοπλιστικό κεφάλαιο. Κανέναν δεν ενδιαφέρει σας πληροφορώ.

Κι εσείς, κύριε Κοινοβουλευτικέ Εκπρόσωπε, κύριε Αλεξιάδη, με όλο τον σεβασμό, γιατί είστε ευγενής άνθρωπος, είπατε την μισή αλήθεια. Είπατε ότι ο ΣΥΡΙΖΑ υπερασπίστηκε την Εμπορική Ναυτιλία της χώρας. Ναι, σε μια περίοδο δύσκολη, είσαστε υποχρεωμένοι να το κάνετε. Είναι εθνική επιταγή να υπερασπιστείτε την εμπορική ναυτιλία της χώρας στον αθέμιτο ανταγωνισμό. Διότι οι δανειστές μας στην πιο άσχημη συγκυρία για τη χώρα μας απαιτούσαν, διά στόματος Σόιμπλε, την επιβολή μεγαλύτερης φορολογίας και από τη δική τους προκειμένου να τα καταφέρουν. Δηλαδή έγινε μια ανόητη προσέγγιση του θέματος της εμπορικής ναυτιλίας της χώρας με μια αναφορά, λες και είναι μεγαλύτερος εχθρός του έθνους.

Κύριε Αλεξιάδη, σήμερα είστε σχεδόν απέναντι σε αυτές τις ρυθμίσεις, τις οποίες φέρατε εσείς πρώτοι φέρατε. Πρώτοι εσείς φέρατε το μνημόνιο αυτό συνεργασίας με το εφοπλιστικό κεφάλαιο. Και σήμερα έχετε μια εντελώς διαφορετική συμπεριφορά, γιατί απλώς είναι προεκλογική περίοδος.

Η υποστήριξη της εμπορικής ναυτιλίας της χώρας και της ελληνικής σημαίας των πλοίων μας είναι μέγιστη εθνική ανάγκη, τόσο για την αύξηση του εθνικού πλούτου όσο και για την επιρροή της χώρας στην παγκόσμια οικονομία και κοινωνία. Το γνωρίζετε πάρα πολύ καλά αυτό. Οι ανταγωνιστές μας -το γνωρίζετε πάρα πολύ καλά- θέλουν πάση θυσία να ρίξουν τη χώρα από την πρώτη θέση. Εμάς δεν μας ενδιαφέρει η προσέγγιση περί σοσιαλισμού ή ποιος κατέχει το ναυτιλιακό κεφάλαιο στο παγκόσμιο οικονομικό γίγνεσθαι. Εμάς μας ενδιαφέρει ο στόχος, ότι η εμπορική ναυτιλία μας είναι το εθνικό κεφάλαιο και μπορεί να χρησιμοποιηθεί για την πρόοδο και την ευημερία της χώρας και των συμπολιτών μας. Τελεία και παύλα.

Βεβαίως και ο λαϊκισμός περίσσεψε. Γίνεται συνεχώς προσπάθεια μηδενισμού σε κάθε πρωτοβουλία της Κυβέρνησης. Δηλαδή η Κυβέρνηση έχει σκοπό να καταστρέψει τη χώρα. Αυτό είναι ανεξήγητο. Επειδή πλησιάζουμε στην προεκλογική περίοδο; Ενώ κάναμε μία πολύ ωραία συζήτηση στις επιτροπές, συμφωνήσαμε σε ένα πλήθος άρθρων και διατάξεων που είναι χρήσιμες και ικανοποιούν αιτήματα των πολιτών και της κοινωνίας και ιδιαίτερα των ευάλωτων ομάδων, σήμερα παρουσιάσατε ένα άλλο πρόσωπο κι αυτό δεν μπορώ να το εξηγήσω εύκολα.

Κύριε Αλεξιάδη, στενοχωριέμαι όταν ερχόμαστε σε αντιπαράθεση, το λέω ειλικρινά, πραγματικά, ειδικά με εσάς που γνωρίζετε οικονομικά πάρα πολύ καλά. Στενοχωριέμαι ξέρετε γιατί; Κάνατε κάποια ερωτήματα που αναιρούσε το ένα το άλλο. Ή αυτά που είπε η αγαπητή συνάδελφος για το ΠΑΣΟΚ και την Νέα Δημοκρατία. Ποιος έκλεισε τις τράπεζες, κυρία συνάδελφε; Ποιος έστειλε τους συνταξιούχους στις ουρές; Ποιος έστειλε τους απόμαχους της ζωής να περιμένουν πέντε χρόνια να πάρουν την τη σύνταξή τους; Ποιος έφερε τα κοράκια στην ελληνική αγορά; Για πείτε μου!

**ΣΟΥΛΤΑΝΑ ΕΛΕΥΘΕΡΙΑΔΟΥ:** Εσείς που καταστρέψατε την χώρα.

**ΠΡΟΕΔΡΕΥΩΝ (Απόστολος Αβδελάς):** Μην κάνετε διάλογο.

**ΚΩΝΣΤΑΝΤΙΝΟΣ ΚΟΝΤΟΓΕΩΡΓΟΣ:** Δεν είναι, όμως, αυτός ο στόχος. Εδώ έχουμε υποχρέωση όλοι μας να συμβάλουμε στην ικανοποίηση των αιτημάτων των πολιτών, των δίκαιων αιτημάτων των πολιτών σε μια δύσκολη συγκυρία που μην την ξεχνάμε, παραμένει ακόμα δύσκολη και οφείλουμε όλοι μας να δώσουμε τον καλύτερό μας εαυτό. Και κατεβαίνοντας από του Βήματος δηλώνω ότι ψηφίζω τον νόμο στο σύνολό του, κατ’ άρθρο και τις τροπολογίες, κύριε Πρόεδρε.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Το πρόβλημα που έχετε με τον κ. Αλεξιάδη, το έχουμε όλοι στην Αίθουσα. Δεν έχετε άδικο σε αυτό που λέτε.

Καλείται στο Βήμα ο Υφυπουργός Οικονομικών, κ. Απόστολος Βεσυρόπουλος.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Ευχαριστώ, κύριε Πρόεδρε.

Κυρίες και κύριοι συνάδελφοι, με την ευκαιρία της σημερινής εορτής, θέλω να ευχηθώ σε όλους τους ναυτικούς μας, στο Πολεμικό Ναυτικό αλλά και σε όσους γιορτάζουν χρόνια πολλά με υγεία, δύναμη, πίστη και αισιοδοξία.

Κυρίες και κύριοι συνάδελφοι, όπως ανέφερα και στη Διαρκή Επιτροπή Οικονομικών Υποθέσεων την προηγούμενη εβδομάδα, το νομοσχέδιο που συζητάμε σήμερα εντάσσεται στις ευρύτερες θεσμικές παρεμβάσεις της Κυβέρνησης του Κυριάκου Μητσοτάκη που έχουν ως στόχο τη μείωση των φορολογικών επιβαρύνσεων και την έμπρακτη στήριξη των πολιτών των νοικοκυριών και των επιχειρήσεων.

Το σύνολο των διατάξεων του νομοσχεδίου έχουν αναμφισβήτητο θετικό κοινωνικό πρόσημο.

Αρχικά με το πρώτο μέρος του νομοσχεδίου ενσωματώνονται στην εθνική νομοθεσία οι διατάξεις της οδηγίας 2019/2235, η οποία τροποποιεί την οδηγία 2006/112/ΕΚ σχετικά με το κοινό σύστημα ΦΠΑ και την οδηγία 2008/118/ΕΚ σχετικά με το γενικό καθεστώς των ειδικών φόρων κατανάλωσης.

Βασική επιδίωξη της οδηγίας 2019/2235 είναι η ενίσχυση των αμυντικών προσπαθειών που αναλαμβάνουν τα κράτη-μέλη στο πλαίσιο της κοινής πολιτικής ασφάλειας και άμυνας της Ευρωπαϊκής Ένωσης. Στον πυρήνα αυτής της οδηγίας είναι η θέσπιση ενιαίων κανόνων για όλες τις χώρες της Ευρωπαϊκής Ένωσης, προκειμένου να χορηγούνται απαλλαγές στις Ένοπλες Δυνάμεις τους, όταν συμμετέχουν σε αμυντική προσπάθεια της Ευρωπαϊκής Ένωσης, όπως για παράδειγμα μια κοινή στρατιωτική άσκηση στο πλαίσιο της κοινής πολιτικής ασφάλειας και άμυνας.

Σημειώνω ότι οι απαλλαγές αυτές ισχύουν ήδη για τις Ένοπλες Δυνάμεις των κρατών-μελών, όταν συμμετέχουν σε αμυντική προσπάθεια στο πλαίσιο του ΝΑΤΟ. Για παράδειγμα, με τις νέες διατάξεις, γαλλικό πολεμικό πλοίο που συμμετέχει στην Ελλάδα σε κοινή στρατιωτική άσκηση της Ευρωπαϊκής Ένωσης, θα μπορεί πλέον να εφοδιαστεί με καύσιμα με απαλλαγή τόσο από ΦΠΑ όσο και από ειδικό φόρο κατανάλωσης ή να εφοδιάσει το κυλικείο του με καπνικά είδη με αντίστοιχη απαλλαγή.

Παράλληλα, το νομοσχέδιο περιλαμβάνει μια σειρά πρόσθετων επειγουσών φορολογικών διατάξεων.

Συγκεκριμένα, οι διατάξεις του δεύτερου μέρους αφορούν μέτρα που λαμβάνονται στο πλαίσιο διαβούλευσης της χώρας μας με την Ευρωπαϊκή Επιτροπή για την εναρμόνιση της εθνικής νομοθεσίας σχετικά με τον φόρο χωρητικότητας των πλοίων, με τις κατευθυντήριες γραμμές της Ευρωπαϊκής Ένωσης στον τομέα των θαλασσίων μεταφορών. Αναφέρομαι στην πρόσθετη πράξη στο νέο συνυποσχετικό μεταξύ του ελληνικού δημοσίου και της ναυτιλιακής κοινότητας.

Με τις διατάξεις της εν λόγω πρόσθετης πράξης διασφαλίζεται η διατήρηση της αυξημένης τυπικής ισχύος νομοθετικών καθεστώτων του ν.27/1975 και το άρθρο 13 του ν.δ.2687/1953 και των εκδιδόμενων βάσει αυτού εγκριτικών πράξεων, πλαίσιο στο οποίο βασίστηκε η ανάπτυξη της ναυτιλίας μας.

Ειδικότερα με την κύρωση της πρόσθετης πράξης στο νέο συνυποσχετικό μεταξύ του ελληνικού δημοσίου και της ναυτιλιακής κοινότητας προβλέπονται τα εξής:

Πρώτον, εφαρμογή συντελεστή 5% στα εισαγόμενα μερίσματα και την υπεραξία από την πώληση μεριδίων πλοιοκτητριών εταιρειών πλοίων υπό ελληνική ή ξένη σημαία έως το επίπεδο φυσικών προσώπων.

Η εν λόγω εφαρμογή συμπίπτει με το καθεστώς που ήδη ισχύει από πολύ νωρίτερα, δηλαδή για όλα τα υπόλοιπα εισοδήματα που αποκτώνται από την 1η Ιανουαρίου του 2020, βάσει του άρθρου 40 παρ.1 του Κώδικα Φορολογίας Εισοδήματος, όπως αυτό τροποποιήθηκε με το άρθρο 24 του ν.4646/2019 της Κυβέρνησής μας.

Δεύτερον, εισάγεται για πρώτη φορά ρητή πρόβλεψη για την εφαρμογή του ίδιου συντελεστή 5% στην υπεραξία που προκύπτει από την πώληση μετοχών των εν λόγω εταιρειών.

Τρίτο και σημαντικότερο, προβλέπεται αύξηση της ελάχιστης ετήσιας οικειοθελούς παροχής της ναυτιλιακής κοινότητας από τα 40 εκατομμύρια ευρώ στα 60 εκατομμύρια ευρώ.

Τέταρτον, υπάρχει εφεξής, για λόγους ίσης μεταχείρισης, από την 1η Ιανουαρίου 2022 συλλογική ρήτρα υποχρεωτική για όλους, καθώς επεκτείνεται η εφαρμογή της και σε όσους δεν έχουν υπογράψει, καθώς ενεργοποιείται με ποσοστό μεγαλύτερο του 90% των υπογραφόντων εκ μέρους της ελληνικής ναυτιλίας.

Στο σημείο αυτό είναι ιδιαίτερα σημαντικό να υπενθυμίσω ότι με το άρθρο 59 του ν.4916/2022 για πρώτη φορά η Κυβέρνηση του Κυριάκου Μητσοτάκη εισηγήθηκε και ψήφισε διάταξη, η οποία ορίζει τη βεβαίωση και την είσπραξη του ελλείμματος του νέου συνυποσχετικού, καθορίζοντας όλες τις σχετικές διαδικαστικές λεπτομέρειες καθώς και την αρμόδια ΔΟΥ που το εισπράττει. Κατόπιν, δηλαδή, πρωτοβουλίας της δικής μας Κυβέρνησης, της Κυβέρνησης του Κυριάκου Μητσοτάκη, προς αποφυγή οποιονδήποτε παρερμηνειών, διασφαλίζεται για πρώτη φορά η είσπραξη του σχετικού ελλείμματος.

Κυρίες και κύριοι συνάδελφοι, οι δεσμεύσεις του Πρωθυπουργού απέναντι στους πολίτες γίνονται πράξη. Στο νομοσχέδιο που συζητούμε σήμερα, σε συνέχεια των εξαγγελιών του Κυριάκου Μητσοτάκη στην 86η Διεθνή Έκθεση Θεσσαλονίκης, φέρνουμε προς ψήφιση τις εξής φοροελαφρύνσεις:

Πρώτον, την παράταση για άλλα δύο έτη, μέχρι τις 31 Δεκεμβρίου 2024, της αναστολής του ΦΠΑ στα ακίνητα, ένα από τα βασικά φορολογικά μέτρα που λάβαμε ως Κυβέρνηση από την αρχή της θητείας μας, για την ενίσχυση της αγοράς ακινήτων, ενός κλάδου με βαρύνουσα σημασία για την ελληνική οικονομία.

Δεύτερον, την παράταση για ένα ακόμη εξάμηνο και συγκεκριμένα μέχρι τις 30 Ιουνίου 2023, της ισχύος του μειωμένου συντελεστή ΦΠΑ 13% στις μεταφορές προσώπων, στον καφέ, στην εστίαση, στα μη αλκοολούχα ποτά, στο τουριστικό πακέτο, στα γυμναστήρια, στα κολυμβητήρια και στις σχολές χορού που δεν απαλλάσσονται από τον ΦΠΑ.

Παράλληλα, έχει προβλεφθεί η παράταση μέχρι τις 30 Ιουνίου 2023 της ισχύος του υπερμειωμένου συντελεστή ΦΠΑ 6% σε σειρά αγαθών που αφορούν τη δημόσια υγεία.

Για τα εισιτήρια των κινηματογράφων θα ισχύσει επίσης υπερμειωμένος συντελεστής ΦΠΑ 6% από την 1η Ιανουαρίου 2023 μέχρι τις 30 Ιουνίου 2023.

Παράλληλα, μερίμνησε για τα εξής πρόσθετα μέτρα μείωσης φορολογικών επιβαρύνσεων:

Πρώτον, στο πλαίσιο της παροχής κινήτρων για την πράσινη μετάβαση της οικονομίας, επεκτείνουμε κατά δύο ακόμη έτη, δηλαδή μέχρι τις 31 Δεκεμβρίου 2024, την έκπτωση φόρου κατά 40% για τις δαπάνες που αφορούν λήψη υπηρεσιών για ενεργειακή, λειτουργική και αισθητική αναβάθμιση των κτηρίων τους, με τις ίδιες προϋποθέσεις που ισχύουν και σήμερα.

Δεύτερον, σε συνέχεια της παράτασης της αναστολής του ΦΠΑ για τα ακίνητα που προανέφερα, στις πρωτοβουλίες μας για την τόνωση της αγοράς ακινήτων εντάσσεται η αναστολή για δύο ακόμη έτη, δηλαδή μέχρι τις 31 Δεκεμβρίου 2024 της επιβολής του φόρου υπεραξίας για μεταβίβαση ακίνητης περιουσίας του άρθρου 41 του Κώδικα Φορολογίας Εισοδήματος.

Τρίτον, εξομοιώνουμε και για το έτος 2023 τα τέλη κυκλοφορίας των τουριστικών λεωφορείων, ώστε να είναι σε αντιστοιχία με τα τέλη κυκλοφορίας των υπεραστικών λεωφορείων. Υπενθυμίζουμε ότι αντίστοιχη εξομοίωση προηγήθηκε για τα έτη 2021 και 2022.

Τέταρτον, μία διάταξη ξεκάθαρης κοινωνικής στόχευσης αποτελεί η παράταση μέχρι τις 30 Ιουνίου 2023 της αναστολής της υποχρέωσης των μονάδων χρόνιας αιμοκάθαρσης να καταβάλλουν στο δημόσιο το 5% των νοσηλίων που εισπράττουν.

Παράλληλα, στο νομοσχέδιο που συζητάμε, περιλαμβάνονται σειρά διατάξεων με στόχο τη διευκόλυνση της εξυπηρέτησης των φορολογουμένων, όπως οι εξής:

Για τη μεταβίβαση ακινήτων παρέχεται εφεξής η δυνατότητα στη φορολογική διοίκηση να εκδίδει πράξη προσδιορισμού φόρου και να διαγράφει ή να επιστρέφει τον φόρο μεταβίβασης ακινήτου δωρεάς, γονικής παροχής και κληρονομιάς χωρίς τον περιορισμό του 300 ευρώ που ισχύει σήμερα, όπου ο φορολογούμενος είναι υποχρεωμένος να προσέλθει στη ΔΟΥ προσκομίζοντας τα απαραίτητα δικαιολογητικά. Στη συνέχεια, αφού γίνει έλεγχος και γίνει δεκτή η τροποποιητική δήλωση, διαγράφεται ή επιστρέφεται ο αντίστοιχος φόρος.

Στόχος είναι η κατάργηση του ελέγχου από τη φορολογική διοίκηση των τροποποιητικών δηλώσεων με μείωση του φόρου άνω των 300 ευρώ, η επιτάχυνση της εκκαθάρισης αυτών των δηλώσεων και η διευκόλυνση των φορολογούμενων.

Στο πλαίσιο της διευκόλυνσης των φορολογούμενων πολιτών που έχουν οφειλές που δημιουργήθηκαν την περίοδο της πανδημίας, παρατείνεται κατά ένα ακόμη έτος, συγκεκριμένα έως τις 27 Οκτωβρίου 2023, τη διευκόλυνση που τους είχε παρασχεθεί να ενταχθούν στη ρύθμιση των βεβαιωμένων στη φορολογική διοίκηση οφειλών τους σε είκοσι τέσσερις ή σαράντα οκτώ δόσεις. Αυτό σημαίνει ότι δίνεται η δυνατότητα στους πολίτες να ρυθμίσουν τις οφειλές τους που δημιουργήθηκαν την περίοδο της πανδημίας.

Επιπρόσθετα, παρατείνουμε έως τις 31 Δεκεμβρίου 2024 το καθεστώς φορολογίας μεταβίβασης των οχημάτων δημόσιας χρήσης του άρθρου 10 του ν. 2579/1998, το οποίο έληξε την 1-12-2022, δίνοντας παράτηση έως τις 31-12-2024 στην υπάρχουσα διαδικασία αντικειμενικού προσδιορισμού της αξίας των οχημάτων, η οποία γίνεται από τις ΔΟΥ. Διευκρινίζω ότι πρόκειται για τον φόρο υπεραξίας που επιβάλλεται κατά τη μεταβίβαση από επαχθή αίτια αυτοκινήτων δημόσιας χρήσης, δηλαδή ταξί, τουριστικών λεωφορείων, λεωφορείων ενταγμένων σε ΚΤΕΛ.

Κυρίες και κύριοι συνάδελφοι, στο νομοσχέδιο περιλαμβάνονται και διατάξεις αναπτυξιακού και οικονομικού χαρακτήρα, όπως η μεταβίβαση προς το ΤΑΙΠΕΔ του δικαιώματος ψιλής κυριότητας και της πλήρους κυριότητας του ελληνικού δημοσίου επί τμημάτων του ακινήτου «Κτήμα Καραθώνα» του Δήμου Ναυπλιέων, ώστε να μπορεί το ΤΑΙΠΕΔ να το αξιοποιήσει σύμφωνα με τον καταστατικό σκοπό του και τις προβλέψεις του ν.3986/2011.

Ο επανακαθορισμός του πλαισίου της μέγιστης διάρκειας της ελεγκτικής εργασίας διορισμού διασφαλίζει την ανεξαρτησία των ορκωτών ελεγκτών λογιστών κατά τη διενέργεια των υποχρεωτικών ελέγχων, λαμβάνοντας υπ’ όψιν τον κανονισμό 537/2014 και τον Διεθνή Κώδικα Δεοντολογίας για Επαγγελματίες Ελεγκτές, σύμφωνα με τα οποία η μέγιστη χρονική διάρκεια κατά την οποία ο κύριος εταίρος ελέγχου της ελεγκτικής εταιρείας μπορεί να προσφέρει τις υπηρεσίες του είναι τα επτά έτη.

Η δυνατότητα επανακαθορισμού των αντικειμενικών αξιών σε κάποιες περιοχές υπό προϋποθέσεις, κατόπιν υποβολής από 10-12-2022 έως και 20-1-2023 από τους δήμους της αιτιολογημένης γνώμης αμφισβήτησης των τιμών ζώνης των περιοχών ευθύνης τους.

Η παροχή νομοθετικής δυνατότητας του Υπουργείου Οικονομικών να προβεί μέχρι την 31η Δεκεμβρίου 2022 στη σύναψη σύμβασης μίσθωσης ακινήτου για την κάλυψη των στεγαστικών αναγκών της Επιτροπής Εξώδικης Επίλυσης Φορολογικών Διαφορών. Στοχεύουμε στην επιτάχυνση και απλοποίηση της διαδικασίας μίσθωσης, προκειμένου να καταστεί εφικτή το συντομότερο δυνατό η στέγαση της προαναφερόμενης επιτροπής, η οποία είναι πλήρως ψηφιοποιημένη.

Μέσα από ευέλικτες και ψηφιοποιημένες διαδικασίες, προχωρά πλέον με άμεσο και αποτελεσματικό τρόπο στην επίλυση εκκρεμών δικαστικών φορολογικών υποθέσεων, που παρέμειναν εκκρεμείς για χρόνια, με αμοιβαίο όφελος τόσο για τους φορολογούμενους όσο και για τα δημόσια έσοδα.

Ο Έλληνας φορολογούμενος υποβάλλει το αίτημά του αποκλειστικά και μόνο ηλεκτρονικά και για πρώτη φορά χωρίς να έρχεται σε καμμία διά ζώσης επαφή, βλέπει την υπόθεσή του να επιλύεται μέσα σε προθεσμίες που έχουν οριστεί από τον νόμο. Μάλιστα, πρόσφατα δόθηκε παράταση, ώστε οι αιτήσεις εξώδικης επίλυσης να υποβάλλονται εκ νέου αποκλειστικά ηλεκτρονικά μέχρι την 30η Δεκεμβρίου 2022 και το αίτημα μπορεί να αφορά μόνο σε υποθέσεις που εκκρεμούν και δεν έχουν συζητηθεί ενώπιον του Συμβουλίου της Επικρατείας και του τακτικών διοικητικών δικαστηρίων έως και τις 29 Ιουλίου 2022.

Κυρίες και κύριοι συνάδελφοι, ολοκληρώνοντας την τοποθέτησή μου θα αναφερθώ στα άρθρα των δύο τροπολογιών που κατέθεσε το Υπουργείο Οικονομικών.

Στην τροπολογία με γενικό αριθμό 1512 και ειδικό 219 προβλέπονται τα εξής: Με το άρθρο 1 ανατίθεται η αρμοδιότητα για τη λειτουργία και τη συντήρηση του έργου για την αθηναϊκή ριβιέρα στην Περιφέρεια Αττικής. Στόχος της ανάθεσης είναι η ταχύτερη υλοποίηση του κοινωφελούς αυτού έργου, δεδομένου ότι παραχωρείται στην Περιφέρεια Αττικής το δικαίωμα χρήσης του αιγιαλού και της παραλίας εντός των κοινόχρηστων χώρων αρμοδιότητας του Υπουργείου Οικονομικών.

Με το άρθρο 2 διευκρινίζεται το μισθολογικό καθεστώς του προσωπικού της «ΔΕΘ HELEXPO Α.Ε.». Εξακολουθεί να διέπεται από τις ειδικότερες διατάξεις του άρθρου 12 παράγραφος 18 του ν.4109/2013, ακόμη και μετά τη θέσπιση του νέου νόμου περί ΔΕΚΟ.

Με το άρθρο 3 καθορίζεται ότι μέχρι την έγκριση του Κανονισμού Έργων, Προμηθειών και Υπηρεσιών της ΔΕΘ HELEXPO, σύμφωνα με το νέο πλαίσιο του άρθρου 38 του ν.4972/2022, διατηρείται σε ισχύ με μεταβατικό χαρακτήρα το ειδικότερο θεσμικό των διατάξεων του άρθρου 12 του ν.4109/2013, που αφορά στη σύναψη συμβάσεων δημοσίων έργων, προμηθειών και υπηρεσιών εκ μέρους της εν λόγω εταιρείας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Δύο-τρία λεπτά και τελειώνω, κύριε Πρόεδρε.

Με το άρθρο 4 της τροπολογίας αποσαφηνίζεται το περιεχόμενο της διάταξης που αφορά στη συγκρότηση των επιτροπών κρατικής αρωγής του ν.4797/2021 και ορίζεται ρητώς ότι οι επιτροπές κρατικής αρωγής που είναι αρμόδιες για την καταγραφή και εκτίμηση ζημιών μετά από θεομηνίες αποτελούνται από τουλάχιστον τρία μέλη, σύμφωνα με τα προβλεπόμενα στον Κώδικα Διοικητικής Διαδικασίας.

Με το άρθρο 5 επιχειρείται η ενίσχυση του στελεχιακού δυναμικού και η διευκόλυνση του έργου της Διεύθυνσης Κρατικής Αρωγής, με στόχο την άμεση διεκπεραίωση των εκκρεμών υποθέσεων και την επιτάχυνση των διαδικασιών για τη διαχείριση των νέων υποθέσεων.

Με το άρθρο 6 προβλέπεται μέχρι τον Ιούνιο του 2023 η παράλληλη άσκηση αρμοδιοτήτων για τη διεκπεραίωση εκκρεμών υποθέσεων από τα τρία τμήματα της Διεύθυνσης Κρατικής Αρωγής, προκειμένου να επιτευχθεί η αποτελεσματική διεκπεραίωση του συνόλου των εκκρεμών υποθέσεων για τη χορήγηση αποζημιώσεων σε θεομηνίες και φυσικές καταστροφές.

Το άρθρο 7 ρυθμίζει ζητήματα σχετικά με τη συγκρότηση επιτροπών κρατικής αρωγής που έχουν ήδη συσταθεί και λειτουργήσει με δύο μέλη. Με δεδομένο ότι λόγω των εκτάκτων αναγκών και των εκτεταμένων ζημιών που προκάλεσαν οι θεομηνίες των ετών 2020 και 2021, είχαν συγκροτηθεί και λειτουργήσει επιτροπές με δύο μέλη και προκειμένου να ολοκληρωθεί απρόσκοπτα η διαδικασία επιχορήγησης των πληγέντων από αυτές, εισάγεται ρύθμιση για να μην αμφισβητηθεί η νομιμότητα στη συγκρότηση αυτών των επιτροπών.

Κλείνοντας, με τα άρθρα 1 έως 4 της τροπολογίας με γενικό αριθμό 1513 και με ειδικό 220, που κατατέθηκε και αυτή από το Υπουργείο Οικονομικών, προβλέπονται τα εξής: Με το άρθρο 1 επιχειρείται η απλούστευση, ο εκσυγχρονισμός μέσω πληροφοριακών συστημάτων και η περαιτέρω διευκόλυνση των πολιτών και των επιχειρήσεων αναφορικά με τη διαδικασία είσπραξης του τέλους παρεπιδημούντων ή του τέλους επί των ακαθαρίστων εσόδων, τα οποία αποτελούν έσοδα των δήμων. Παράλληλα, επιδιώκεται η μέγιστη δυνατή διασφάλιση της είσπραξης των εν λόγω τελών, αφού ισχυροποιείται ο μηχανισμός ελέγχου απόδοσής τους.

Ειδικότερα, για όσα πρόσωπα είναι υπόχρεα σε υποβολή δήλωσης ΦΠΑ υιοθετείται η ταυτόχρονη υποβολή δήλωσης τέλους παρεπιδημούντων ή τέλους επί των ακαθαρίστων εσόδων μέσω της ψηφιακής πλατφόρμας της ΑΑΔΕ κάθε φορά που υποβάλλουν δήλωση ΦΠΑ, σύμφωνα με το άρθρο 38 του κώδικα ΦΠΑ. Σε περίπτωση που κάποιος δεν υποχρεούται στη δήλωση υποβολής ΦΠΑ, αλλά οφείλει τα υπό συζήτηση τέλη, η δήλωση για τα τελευταία υποβάλλεται στον ίδιο χρόνο που προβλέπεται η υποβολή της δήλωσης ΦΠΑ για όσους χρησιμοποιούν απλογραφικό λογιστικό σύστημα. Ειδικότερα, για το έτος 2022, η δήλωση απόδοσης αυτών των τελών, καθώς και η είσπραξη αυτών διενεργούνται μέχρι και τις 28-2-2023.

Με το άρθρο 2 της τροπολογίας δίνεται η δυνατότητα οικονομικής αξιοποίησης των ακινήτων που ανήκουν στην ιδιοκτησία της εταιρείας «Ελληνικά Αμυντικά Συστήματα», η οποία μέχρι σήμερα δεν ήταν εφικτή λόγω αδυναμίας έκδοσης πιστοποιητικού ΕΝΦΙΑ από την εταιρεία. Με τη ρύθμιση που κατατέθηκε διευκολύνεται η έκδοση πιστοποιητικού ΕΝΦΙΑ για συγκεκριμένα ακίνητα, τα οποία μπορούν πλέον να αξιοποιηθούν μέσω διάθεσής τους με σύμβαση μακροχρόνιας μίσθωσης.

Με το άρθρο 3 της τροπολογίας παρατείνεται έως τις 31-12-2023 η λειτουργία καταστημάτων αφορολογήτων ειδών σε συγκεκριμένα συνοριακά σημεία, διασφαλίζοντας εκατοντάδες θέσεις εργασίας στις παραμεθόριες περιοχές που βρίσκονται στα χερσαία σύνορα της χώρας.

Με το άρθρο 4 της τροπολογίας διευκολύνεται το έργο της ειδικής διαχείρισης στο πλαίσιο των εκκρεμών διαγωνιστικών διαδικασιών που διεξάγονται από τον ειδικό διαχειριστή και το ΤΑΙΠΕΔ για λογαριασμό του δημοσίου. Συγκεκριμένα, παρέχεται η δυνατότητα σύναψης συμβάσεων ορισμένου χρόνου για διάστημα που εκτείνεται έως τις 31-1-2023, διευκρινίζοντας παράλληλα ότι λόγω του καθεστώτος της ειδικής διαχείρισης, το οποίο έχει συγκεκριμένο χρονικό ορίζοντα, δεν μπορούν σε καμμία περίπτωση οι συμβάσεις αυτές να θεωρηθούν ως ενιαίες συμβάσεις αορίστου χρόνου.

Παράλληλα, παρέχεται μεγαλύτερη χρονική παράταση στον ειδικό διαχειριστή για να ολοκληρώσει τις υποχρεώσεις του, οι οποίες περιλαμβάνουν την ολοκλήρωση της διαδικασίας καταβολής αποζημιώσεως στους εργαζόμενους που έχουν καταγγελθεί οι συμβάσεις εργασίας.

Κυρίες και κύριοι συνάδελφοι, η Κυβέρνηση του Κυριάκου Μητσοτάκη, με υψηλό αίσθημα ευθύνης απέναντι στους πολίτες, συνεχίζει το θεσμικό και νομοθετικό της έργο, με γνώμονα τη στήριξη της πραγματικής οικονομίας, της αναπτυξιακής διαδικασίας, καθώς και της κοινωνικής συνοχής. Συνεχίζουμε να μιλάμε με έργα, λειτουργώντας συγκροτημένα, προς όφελος της ελληνικής οικονομίας και κοινωνίας.

Σας ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κύριε Υφυπουργέ.

Κηρύσσεται περαιωμένη η συζήτηση επί της αρχής και των άρθρων του σχεδίου νόμου του Υπουργείου Οικονομικών: «Ενσωμάτωση στην ελληνική νομοθεσία της Οδηγίας (ΕΕ) 2019/2235 - Κύρωση Πρόσθετης Πράξης στο Νέο Συνυποσχετικό μεταξύ του Ελληνικού Δημοσίου και της Ναυτιλιακής Κοινότητας και φορολογικές ρυθμίσεις για τη ναυτιλία - Επείγουσες φορολογικές και τελωνειακές ρυθμίσεις - Θεσμικό πλαίσιο λειτουργίας της Κεντρικής Μονάδας Κρατικών Ενισχύσεων και του Δικτύου Κρατικών Ενισχύσεων - Μισθολογικές ρυθμίσεις και άλλες διατάξεις οικονομικού και αναπτυξιακού χαρακτήρα».

Προχωρούμε στην ψήφιση επί της αρχής, των άρθρων, των τροπολογιών και του συνόλου του νομοσχεδίου και η ψήφισή τους θα γίνει χωριστά.

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Απόστολος Αβδελάς):** Εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Απόστολος Αβδελάς):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

(ΑΛΛΑΓΗ ΣΕΛΙΔΑΣ)

|  |
| --- |
| Ενσωμάτωση στην ελληνική νομοθεσία της Οδηγίας (ΕΕ) 2019/2235 - Κύρωση Πρόσθετης Πράξης στο Νέο Συνυποσχετικό...και του Δικτύου Κρατικών Ενισχύσεων – Μισθολογικές ρυθμίσεις και άλλες διατάξεις οικονομικού και αναπτυξιακού χαρακτήρα. |
| Επί της αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 1 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: OXI |
| Άρθρο 2 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: OXI |
| Άρθρο 3 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: OXI |
| Άρθρο 4 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: OXI |
| Άρθρο 5 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: OXI |
| Άρθρο 6 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 7 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 8 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 9 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 10 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 11 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 12 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 13 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΠΡΝ |
| Άρθρο 14 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 15 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 16 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 17 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 18 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 19 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 20 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: OXI |
| Άρθρο 21 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 22 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 23 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 24 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 25 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 26 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 27 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 28 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 29 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 30 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 31 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 32 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΠΡΝ |
| Άρθρο 33 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 34 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 35 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 36 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 37 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 38 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 39 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 40 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 41 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 42 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 43 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 44 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: OXI |
| Άρθρο 45 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 46 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΠΡΝ |
| Άρθρο 47 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 48 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 49 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 50 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 51 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 52 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 53 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 54 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 55 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 56 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 57 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 58 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 59 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 60 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 61 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 62 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Υπ. τροπ. 1512/219 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Υπ. τροπ. 1513/220 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Ακροτελεύτιο άρθρο ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Επί του συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Απόστολος Αβδελάς):** Συνεπώς το σχέδιο νόμου του Υπουργείου Οικονομικών: «Ενσωμάτωση στην ελληνική νομοθεσία της Οδηγίας (ΕΕ) 2019/2235 - Κύρωση Πρόσθετης Πράξης στο Νέο Συνυποσχετικό μεταξύ του Ελληνικού Δημοσίου και της Ναυτιλιακής Κοινότητας και φορολογικές ρυθμίσεις για τη ναυτιλία - Επείγουσες φορολογικές και τελωνειακές ρυθμίσεις - Θεσμικό πλαίσιο λειτουργίας της Κεντρικής Μονάδας Κρατικών Ενισχύσεων και του Δικτύου Κρατικών Ενισχύσεων - Μισθολογικές ρυθμίσεις και άλλες διατάξεις οικονομικού και αναπτυξιακού χαρακτήρα» έγινε δεκτό, σε μόνη συζήτηση, κατά πλειοψηφία επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου, σελ. 296.α.)

**ΠΡΟΕΔΡΕΥΩΝ (Απόστολος Αβδελάς):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Απόστολος Αβδελάς):** Το Σώμα παρέσχε τη ζητηθείσα εξουσιοδότηση.

Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Απόστολος Αβδελάς):** Με τη συναίνεση του Σώματος και ώρα 17.18΄ λύεται η συνεδρίαση για αύριο, ημέρα Τετάρτη 7 Δεκεμβρίου 2022 και ώρα 9.00΄, με αντικείμενο εργασιών του Σώματος: α) κοινοβουλευτικό έλεγχο: συζήτηση επικαίρων ερωτήσεων και β) νομοθετική εργασία: μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Δικαιοσύνης: «Επιλογή, κατάρτιση και επιμόρφωση των δικαστικών υπαλλήλων στην Εθνική Σχολή Δικαστικών Λειτουργών - Τροποποιήσεις στον ν.4871/2021 και λοιπές ρυθμίσεις του Υπουργείου Δικαιοσύνης», σύμφωνα με τη συμπληρωματική ημερήσια διάταξη που σας έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**