(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΡS΄

Τετάρτη 15 Σεπτεμβρίου 2021

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Αναφορά από τoν Προεδρεύοντα κ. Νικήτα Κακλαμάνη στη Διεθνή Ημέρα Δημοκρατίας, σελ.   
3. Έκφραση συλλυπητηρίων για το θάνατο του Γιάννη Θεωνά, ιστορικού στελέχους της Αριστεράς και τήρηση ενός λεπτού σιγής, σελ.   
4. Η Ειδική Μόνιμη Επιτροπή Κοινοβουλευτικής Δεοντολογίας καταθέτει την Έκθεσή της στην αίτηση της Εισαγγελικής Αρχής για τη χορήγηση άδειας άσκησης ποινικής δίωξης κατά Βουλευτού, σελ.   
5. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Ανακοίνωση του δελτίου επίκαιρων ερωτήσεων της Παρασκευής 17 Σεπτεμβρίου 2021, σελ.   
2. Συζήτηση επικαίρων ερωτήσεων:   
 i. με θέμα: «Μέτρα στήριξης των αναπληρωτών εκπαιδευτικών για τη διανομή τους στις περιοχές τοποθέτησης», σελ.   
 ii. με θέμα: «Κωφάλαλοι καθηγητές κατέχουν, άγνωστο πως, θέση διδάσκοντα σε Ειδικό Σχολείο Δευτεροβάθμιας Εκπαίδευσης του Πειραιά, όπου οι ΑμΕΑ μαθητές, μη όντας κωφάλαλοι, μπορούν να επικοινωνήσουν μόνο μέσω ομιλίας με τους διδάσκοντες», σελ.

iii. με θέμα: « Άμεση πρόσληψη του αναγκαίου προσωπικού στα ειδικά σχολεία, στα τμήματα ένταξης και στην παράλληλη στήριξη», σελ.   
  
   
Γ. ΝΟΜΟΘΕΤΙΚΗ ΕΡΓΑΣΙΑ   
1. Κατάθεση Εκθέσεων Διαρκών Επιτροπών:   
 i. Η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης καταθέτει την έκθεσή της στο σχέδιο νόμου του Υπουργείου Εσωτερικών «Νέο πλαίσιο για την ευζωία των ζώων συντροφιάς- Πρόγραμμα «ΑΡΓΟΣ» και λοιπές διατάξεις Υπουργείου Εσωτερικών», σελ.   
 ii. Η Διαρκής Επιτροπή Παραγωγής και Εμπορίου καταθέτει την έκθεσή της στο σχέδιο νόμου του Υπουργείου Ναυτιλίας και Νησιωτικής Πολιτικής «Κύρωση κώδικα νομοθεσίας για την ολοκληρωμένη θαλάσσια πολιτική στον νησιωτικό χώρο και για τον μηχανισμό εφαρμογής, την κρατική εποπτεία και τους γενικούς όρους υλοποίησης του μεταφορικού ισοδύναμου», σελ.   
2. Μόνη συζήτηση και ψήφιση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Εσωτερικών: «Νέο πλαίσιο για την ευζωία των ζώων συντροφιάς-Πρόγραμμα «ΑΡΓΟΣ» και λοιπές διατάξεις του Υπουργείου Εσωτερικών», σελ.

ΠΡΟΕΔΡΕΥΟΝΤΕΣ

ΑΒΔΕΛΑΣ Α., σελ.

ΑΘΑΝΑΣΙΟΥ Χ., σελ.

ΚΑΚΛΑΜΑΝΗΣ Ν., σελ.

ΣΑΚΟΡΑΦΑ Σ., σελ.

ΟΜΙΛΗΤΕΣ

Α. Επί της έκφρασης συλλυπητηρίων:  
ΖΑΧΑΡΙΑΔΗΣ Κ. , σελ.  
ΣΑΚΟΡΑΦΑ Σ. , σελ.  
ΦΩΤΙΟΥ Θ. , σελ.  
  
Β. Επί διαδικαστικού θέματος:  
ΑΒΔΕΛΑΣ Α. , σελ.  
ΑΘΑΝΑΣΙΟΥ Χ. , σελ.  
ΚΑΚΛΑΜΑΝΗΣ Ν. , σελ.  
ΣΑΚΟΡΑΦΑ Σ. , σελ.  
ΤΕΛΙΓΙΟΡΙΔΟΥ Ο. , σελ.  
  
Γ. Επί των επικαίρων ερωτήσεων:  
ΑΘΑΝΑΣΙΟΥ Μ. , σελ.  
ΔΕΛΗΣ Ι. , σελ.  
ΜΑΚΡΗ Ζ. , σελ.  
ΣΥΝΤΥΧΑΚΗΣ Ε. , σελ.  
  
Δ. Επί του σχεδίου νόμου του Υπουργείου Εσωτερικών:  
ΑΔΑΜΟΠΟΥΛΟΥ Α. , σελ.  
ΑΠΟΣΤΟΛΟΥ Ε. , σελ.  
ΑΡΑΧΩΒΙΤΗΣ Σ. , σελ.  
ΑΥΓΕΡΙΝΟΠΟΥΛΟΥ Δ. , σελ.  
ΒΕΛΟΠΟΥΛΟΣ Κ. , σελ.  
ΒΟΡΙΔΗΣ Μ. , σελ.  
ΒΡΟΥΤΣΗΣ Ι. , σελ.  
ΓΙΑΝΝΑΚΟΠΟΥΛΟΥ Κ. , σελ.  
ΓΡΗΓΟΡΙΑΔΗΣ Κ. , σελ.  
ΔΑΒΑΚΗΣ Α. , σελ.  
ΔΟΥΝΙΑ Π. , σελ.  
ΖΑΧΑΡΙΑΔΗΣ Κ. , σελ.  
ΖΕΜΠΙΛΗΣ Α. , σελ.  
ΗΓΟΥΜΕΝΙΔΗΣ Ν. , σελ.  
ΚΑΜΙΝΗΣ Γ. , σελ.  
ΚΑΠΠΑΤΟΣ Π. , σελ.  
ΚΑΤΡΙΝΗΣ Μ. , σελ.  
ΚΑΦΑΝΤΑΡΗ Χ. , σελ.  
ΚΕΦΑΛΑ Μ. , σελ.  
ΚΟΥΒΕΛΑΣ Δ. , σελ.  
ΚΩΝΣΤΑΝΤΙΝΙΔΗΣ Ε. , σελ.  
ΛΑΜΠΡΟΥΛΗΣ Γ. , σελ.  
ΛΙΑΚΟΥΛΗ Ε. , σελ.  
ΛΙΒΑΝΙΟΣ Θ. , σελ.  
ΜΑΝΩΛΑΚΟΥ Δ. , σελ.  
ΜΑΡΚΟΥ Κ. , σελ.  
ΜΕΪΚΟΠΟΥΛΟΣ Α. , σελ.  
ΜΕΛΑΣ Ι. , σελ.  
ΜΠΟΥΜΠΑΣ Κ. , σελ.  
ΜΥΛΩΝΑΚΗΣ Α. , σελ.  
ΠΑΠΑΚΩΣΤΑ - ΠΑΛΙΟΥΡΑ Α. , σελ.  
ΠΑΤΣΗΣ Α. , σελ.  
ΠΕΤΣΑΣ Σ. , σελ.  
ΠΙΠΙΛΗ Φ. , σελ.  
ΠΟΥΛΟΥ Π. , σελ.  
ΡΑΓΚΟΥΣΗΣ Ι. , σελ.  
ΣΚΟΝΔΡΑ Α. , σελ.  
ΣΥΡΙΓΟΣ Ά. , σελ.  
ΤΕΛΙΓΙΟΡΙΔΟΥ Ο. , σελ.  
ΤΖΗΚΑΛΑΓΙΑΣ Ζ. , σελ.  
ΤΣΑΒΔΑΡΙΔΗΣ Λ. , σελ.  
ΦΩΤΙΟΥ Θ. , σελ.  
ΧΗΤΑΣ Κ. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ Ρϟ΄

Τετάρτη 15 Σεπτεμβρίου 2021

Αθήνα, σήμερα στις 15 Σεπτεμβρίου 2021, ημέρα Τετάρτη και ώρα 9.11΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. **ΝΙΚΗΤΑ ΚΑΚΛΑΜΑΝΗ**.

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, καλημέρα σας!

Σήμερα είναι η Διεθνής Ημέρα Δημοκρατίας. Πριν εισέλθουμε στην ημερήσια διάταξη και εκ μέρους όλων των Κοινοβουλευτικών Ομάδων ως Προεδρεύων θα πω λίγα λόγια.

Αγαπητοί συνάδελφοι, βρίσκομαι σήμερα στην ευχάριστη θέση να τιμήσω μαζί σας με δύο λόγια τη φετινή Διεθνή Ημέρα Δημοκρατίας, μια ημέρα που καθιερώθηκε επίσημα πριν από δεκατέσσερα χρόνια από τη Γενική Συνέλευση του Οργανισμού Ηνωμένων Εθνών.

Το σημερινό ορόσημο παραπέμπει για πολλούς λόγους σε ένα πλούσιο, πολυπαραγοντικό φαινόμενο, το οποίο ειδικά για όλους εμάς εδώ στην κοιτίδα του κοινοβουλευτισμού είναι συνυφασμένο με ποικίλες -κυρίως γόνιμες- προκλήσεις.

Η δημοκρατία από την ετυμολογία της κιόλας υποδηλώνει την κυριαρχία που πηγάζει από τη σύμπραξη των προσώπων εκείνων που κατέχουν πολιτικά δικαιώματα και εργάζονται γι’ αυτά.

Στην ιδεατή μορφή της -όπως την περιγράφει ο Βίας ο Πριηνεύς, ένας από τους επτά σοφούς της αρχαιότητας- αναφέρεται πως «κρατίστην είναι δημοκρατίαν, εν η πάντες ως τύραννον φοβούνται τον νόμον», ισχυρή δημοκρατία έχουμε, δηλαδή, όταν ο νόμος που προκύπτει από το πολίτευμα αποτελεί αντικείμενο απολύτου σεβασμού από τον λαό και τους εκπροσώπους του. Για τους προγόνους μας ο νόμος αυτός ήταν το αντίθετο και κυρίως το αντίδοτο της βίας. Οι Έλληνες επί της ουσίας υπήρξαν πολέμιοι βίας, απεχθάνονταν τον πόλεμο και την αυθαιρεσία.

Από αυτήν ακριβώς την αφετηρία εκκίνησε η αθηναϊκή δημοκρατία και αποτέλεσε για την Ελλάδα, σύμφωνα με τον Θουκυδίδη στον «Επιτάφιο του Περικλή», ένα ζωντανό δίδαγμα, μια αγωγή, μια παίδευσις. Πάνω στις έννοιες αυτές και με την προϋπάρχουσα προίκα του Σόλωνα και του Κλεισθένη θα συγκροτείτο μέσα στους επόμενους αιώνες η τρέχουσα μορφή της δημοκρατίας για τον νεότερο δυτικό πολιτισμό. Αξίες, όπως η αγάπη για την ελευθερία, η ανεκτικότητα, η πολυφωνία, η φιλοπατρία χωρίς εθνικιστικές εξάρσεις, η γενναιότητα, η υπεράσπιση του δικαίου και των αδικουμένων αποτέλεσαν πανανθρώπινες αξίες και μια γόνιμη κληρονομιά για την οικουμένη, μια κληρονομιά που οδήγησε στην παγίωση των δημοκρατικών θεσμών και των ανθρώπινων δικαιωμάτων σε όλα τα μήκη και πλάτη του πλανήτη, μια κληρονομιά που αποτέλεσε θεμέλιο λίθο στο όραμα και της Ευρώπης μετά τον Β΄ Παγκόσμιο Πόλεμο.

Στη σημερινή μορφή της η δημοκρατία είναι το πολίτευμα εκείνο που η εξουσία του πηγάζει από τον λαό, ασκείται από τον λαό και δουλεύει για τον λαό. Ωστόσο, μέσα από τη σύγχρονη πρακτική διαπιστώνουμε πως έχει περάσει από αρκετά στάδια κρίσης, αμφισβήτησης, ακόμα και παρακμής.

Σε παγκόσμια κλίμακα γινόμαστε μάρτυρες της έκπτωσης ενός συστήματος γνήσιας, περιεκτικής δημοκρατίας σε οικονομικό, κοινωνικό, πολιτικό και οικολογικό επίπεδο. Όταν διαπιστώνουμε την υποβάθμιση της κοινωνικής συμβολής, τη συρρίκνωση των συλλογικών κεκτημένων και την έξαρση της ανομίας, τότε καταλαβαίνουμε ότι ο επαναπροσδιορισμός του κυρίαρχου πολιτικού συστήματος είναι μονόδρομος για την ανθρωπότητα. Πρόκειται για μια δύσκολη, αλλά αναγκαία διαδικασία εντοπισμού των παθογενειών και πρόταξη νέων στρατηγικών για την εξάλειψή τους. Αυτό, φυσικά, δεν αφορά μόνο στο σύνολο του πολιτικού κόσμου, αλλά και των πολιτών, γιατί όσο επιζήμια μπορεί να αποβεί η έλλειψη βούλησης στην πολιτική, άλλο τόσο επιζήμια είναι και η απάθεια των πολιτών, ο κυνισμός, η αποχαύνωση και η αδιαφορία για τα κοινά και τα πολιτικά πράγματα.

Ο Μοντεσκιέ έλεγε πως η τυραννία ενός ηγεμόνα σε μια ολιγαρχία δεν είναι τόσο επικίνδυνη για το κοινό καλό όσο η απάθεια των πολιτών σε μια δημοκρατία και δεν είχε άδικο. Είναι αυτό που έλεγε ο Θουκυδίδης ορίζοντας τα χαρακτηριστικά της ελεύθερης πολιτείας, ότι δηλαδή οφείλει να είναι αυτόνομος, αυτόδικος και αυτοτελής.

Για να το επιτύχουμε αυτό σήμερα θα πρέπει καθένας από εμάς ως άτομα και ως πολιτικές οντότητες να είμαστε ικανοί να δώσουμε στον εαυτό μας έναν νόμο, δηλαδή ένα σταθερό προσωπικό σύστημα αξιών και κανόνων που θα εξασφαλίζει τη συμμετοχή μας στην ουσιαστική θέσμιση της κοινωνίας, όπως έλεγε ο Καστοριάδης. Αυτό πρακτικά σημαίνει ότι για να έχουμε λόγο και αντίληψη στα πράγματα, θα πρέπει από το ατομικό μέχρι το συλλογικό επίπεδο να μπορούμε να εκπαιδευόμαστε αδιάκοπα πάνω στην κοινωνική πρακτική όχι μόνο μέσα από τα σχολεία μας, αλλά και μέσα από την οικογένεια, τις συντροφιές, τις γειτονιές, τα μέσα ενημέρωσης και δικτύωσης. Μόνο μέσα από την καθημερινή εμπειρία και τον συνεχή προβληματισμό μπορούν να γεννηθούν αυτόνομα άτομα που αφ’ ενός θα είναι ικανά να ρυθμίσουν αξιακά τη δική τους ζωή και αφ’ ετέρου θα συμμετέχουν ενεργά στον προσδιορισμό των νόμων που διέπουν την κοινωνική τους ζωή και τη λειτουργία του δημοκρατικού πολιτεύματος.

Κάτω από αυτό το πρίσμα η δημοκρατία μπορεί να αναγεννηθεί, ακουμπώντας πάνω στις ανάγκες της σύγχρονης ζωής μέσα σε μια αυτόνομη κοινωνία που η ίδια θα κυβερνά τον εαυτό της. Το παρόν και το μέλλον της δημοκρατίας μάς αφορά όλους, πολίτες και πολιτικούς και η αναγέννησή της μπορεί να προκύψει συλλογικά μέσα από το πάθος μας για τα κοινά, μέσα από την ευθύνη και την ενεργό συμμετοχή, μέσα δηλαδή από την ακμή του πάθους των πολιτών της που θέλουν να οικοδομήσουν μια πολιτεία λειτουργική, δίκαιη και τολμηρή, μια πολιτεία-πρότυπο, ισάξια των προγόνων της, ένα πολίτευμα-κοιτίδα των αξιών.

Σας ευχαριστώ πολύ.

(ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, έχω την τιμή να ανακοινώσω στο Σώμα το δελτίο επίκαιρων ερωτήσεων της Παρασκευής 17 Σεπτεμβρίου 2021.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοΙ 2 και 3 και 132 παράγραφος 2 του Κανονισμού της Βουλής)

1. Η με αριθμό 1032/6-9-2021 επίκαιρη ερώτηση του Βουλευτή Β1΄ Βόρειου Τομέα Αθηνών του ΣΥΡΙΖΑ - Προοδευτική Συμμαχία κ. Γεωργίου Κατρούγκαλου προς τον Υπουργό Εξωτερικών, με θέμα: «Ενέργειες για τη διάσωση και ασφαλή μεταφορά των Αφγανών πολιτών ελληνικού ενδιαφέροντος».

2. Η με αριθμό 1048/13-9-2021 επίκαιρη ερώτηση του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς τον Υπουργό Ανάπτυξης και Επενδύσεων, με θέμα: «Προστασία και στήριξη των νοικοκυριών και ιδιαίτερα των ευάλωτων, ύστερα από το κύμα ανατιμήσεων σε βασικά καταναλωτικά αγαθά».

3. Η με αριθμό 1040/13-9-2021 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Κλιματικής Κρίσης και Πολιτικής Προστασίας, με θέμα: «Από το Μάτι στην Εύβοια. Εγκληματική η άρνηση υλοποίησης των προτάσεων του Πορίσματος Γκολντάμερ για την αναδιάρθρωση της δασοπυρόσβεσης».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφοΙ 2 και 3 και 132 παράγραφος 2 του Κανονισμού της Βουλής)

1. Η με αριθμό 1037/10-9-2021 επίκαιρη ερώτηση της Βουλευτού Β3΄ Νότιου Τομέα Αθηνών του ΣΥΡΙΖΑ - Προοδευτική Συμμαχία κ. Θεανώς Φωτίου προς τον Υπουργό Εσωτερικών, με θέμα: «Φέτος κλείνετε δημοτικά Κέντρα Δημιουργικής Απασχόλησης Παιδιών (ΚΔΑΠ) και απολύετε εργαζόμενους, ενώ κάθε χρόνο εξήντα πέντε χιλιάδες παιδιά μένουν εκτός ΚΔΑΠ».

2. Η με αριθμό 1041/13-9-2021 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Κλιματικής Κρίσης και Πολιτικής Προστασίας, με θέμα: «Απαξίωση του εθελοντικού κινήματος της πυρόσβεσης και αχρήστευση των εθελοντών πυροσβεστών του Πυροσβεστικού Σώματος».

3. Η με αριθμό 1046/13-9-2021 επίκαιρη ερώτηση του Βουλευτή Α΄ Θεσσαλονίκης του ΣΥΡΙΖΑ - Προοδευτική Συμμαχία κ. Αλέξανδρου Τριανταφυλλίδη προς τον Υπουργό Οικονομικών, με θέμα: «Η Κυβέρνηση να μην γυρίσει την πλάτη στους παλιννοστούντες Πόντιους ομογενείς. Να δοθεί άμεσα λύση στο ζήτημα των στεγαστικών τους δανείων».

4. Η με αριθμό 1051/13-9-2021 επίκαιρη ερώτηση του Βουλευτή Κέρκυρας του ΣΥΡΙΖΑ - Προοδευτική Συμμαχία κ. Αλέξανδρου - Χρήστου Αυλωνίτη προς τον Υπουργό Εσωτερικών, με θέμα: «Έλεγχος σε προκηρύξεις προσλήψεων προσωπικού ΟΤΑ, οι οποίες δεν πληρούν την αρχή της αξιοκρατίας και των ίσων ευκαιριών».

5. Η με αριθμό 1052/13-9-2021 επίκαιρη ερώτηση του Βουλευτή Ηρακλείου του ΣΥΡΙΖΑ - Προοδευτική Συμμαχία κ. Νικόλαου Ηγουμενίδη προς τον Υπουργό Εξωτερικών, με θέμα: «Επικείμενες ενέργειες της ελληνικής πλευράς για τις γερμανικές αποζημιώσεις στη βάση του πορίσματος της ελληνικής Βουλής».

ΑΝΑΦΟΡΕΣ-ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

1. Η με αριθμό 7730/2-7-2021 ερώτηση του Βουλευτή Επικρατείας του ΣΥΡΙΖΑ - Προοδευτική Συμμαχία κ. Παναγιώτη (Πάνου) Σκουρλέτη προς τον Υπουργό Εσωτερικών, με θέμα: «Με αφορμή την ανάθεση από τη διοίκηση του Δήμου Νέας Φιλαδέλφειας - Νέας Χαλκηδόνας του οδοφωτισμού σε ιδιώτες».

2. Η με αριθμό 8455/6-8-2021 ερώτηση του Βουλευτή Β΄ Δυτικής Αττικής του ΣΥΡΙΖΑ - Προοδευτική Συμμαχία κ. Γεωργίου Τσίπραπρος τον Υπουργό Εθνικής Άμυνας,με θέμα: «Εξαιρετικά αργοπορημένη εμπλοκή της πληθώρας των πυροσβεστικών εναέριων και επίγειων μέσων καθώς και του προσωπικού των Ενόπλων Δυνάμεων στην κατάσβεση των μαινόμενων πυρκαγιών».

Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό του ο Γενικός Γραμματέας Νομικών και Κοινοβουλευτικών Θεμάτων ενημερώνει το Σώμα ότι σήμερα θα συζητηθούν τρεις ερωτήσεις, στις οποίες -και στις τρεις από ό,τι βλέπω- θα απαντήσει η Υφυπουργός Παιδείας κ. Ζέττα Μακρή.

Ξεκινάμε, λοιπόν, με την πρώτη με αριθμό 1042/13-9-2021 επίκαιρη ερώτηση του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς την Υπουργό Παιδείας και Θρησκευμάτων, με θέμα: «Μέτρα στήριξης των αναπληρωτών εκπαιδευτικών για τη διαμονή τους στις περιοχές τοποθέτησης».

Ορίστε, κύριε Δελή, έχετε τον λόγο.

**ΙΩΑΝΝΗΣ ΔΕΛΗΣ:** Νομίζουμε ότι είναι εξαιρετικά επίκαιρο το θέμα που συζητάμε σήμερα για τις εργασιακές συνθήκες και γενικότερα για τους όρους διαβίωσης ειδικά αυτής της κατηγορίας των εκπαιδευτικών. Είναι μια κατηγορία εκπαιδευτικών η οποία απαριθμεί χιλιάδες, οι οποίοι κάθε χρόνο εδώ και πολλά χρόνια -είκοσι, τριάντα χρόνια;- με μια βαλίτσα στο χέρι περιπλανώνται σε κάθε γωνιά της Ελλάδας, προκειμένου να καλύψουν, βεβαίως, στοιχειώδεις, υπαρκτές, πραγματικές εκπαιδευτικές ανάγκες.

Προσλαμβάνονται στην καλύτερη περίπτωση το Φθινόπωρο. Ή μάλλον αρχίζουν να προσλαμβάνονται το φθινόπωρο, οι προσλήψεις μπορεί να συνεχίζονται και μέχρι την επόμενη άνοιξη. Απολύονται το καλοκαίρι και, βεβαίως, τους είναι άγνωστο αν και πότε θα δουλέψουν την επόμενη χρονιά.

Τα χρόνια περνάνε και οι περισσότεροι από αυτούς -και πολύ καλά έκαναν- έκαναν οικογένειες, έχουν παιδιά τις οποίες εγκαταλείπουν φυσικά προκειμένου να εργαστούν όπου τοποθετηθούν. Είναι εκπαιδευτικοί κακοπληρωμένοι και μάλιστα αρκετές φορές οι μισθοί τους δεν καταβάλλονται έγκαιρα, δεν έχουν πλήρη ασφαλιστικά δικαιώματα και δεν δικαιούνται ούτε να αρρωστήσουν στη διάρκεια μιας σχολικής χρονιάς.

Είναι εκπαιδευτικοί που, με λίγα λόγια, όλες οι κυβερνήσεις τους αντιμετωπίζουν ως εκπαιδευτικούς δεύτερης κατηγορίας, δυστυχώς, ακόμα και σε ένα εξαιρετικά σημαντικό ζήτημα, κυρία Υπουργέ, στο ζήτημα της μητρότητας και στο ζήτημα της ανατροφής των παιδιών.

Αυτοί, λοιπόν, οι εκπαιδευτικοί σήμερα έχουν φτάσει να είναι περίπου το 30% του συνόλου των εκπαιδευτικών. Περιπλανιούνται, λοιπόν, όπως είπαμε, αυτοί οι αναπληρωτές ως πραγματικοί νομάδες στη «nomad land» της ελληνικής εκπαίδευσης και αναπληρώνουν τον ίδιο τους τον εαυτό στην πραγματικότητα. Αντιμετωπίζουν, βεβαίως, κάθε φορά ιδιαίτερα οξυμένα προβλήματα γιατί δεν είναι εύκολο να μετακινηθεί κάποιος από τη βόρεια Ελλάδα στη νησιωτική Ελλάδα ή στη νότια Ελλάδα. Τα εισιτήρια ξέρουμε που έχουν φτάσει. Εκεί όταν θα πάνε πρέπει να αρχίσει ο γολγοθάς για να βρουν ένα σπίτι, κάτι που είναι εξαιρετικά δύσκολο έως ανέφικτο σε πολλές περιπτώσεις. Θυμόμαστε όλοι σκηνές αναπληρωτών να κοιμούνται στα αυτοκίνητά τους τα προηγούμενα χρόνια. Πρέπει να δώσουν, αν βρουν, υπέρογκα ποσά για να νοικιάσουν ένα σπίτι και τέλος πάντων τα χρήματα, μέχρι να πληρωθούν, αν έχουν, δεν τους φτάνουν. Και όλα αυτά καταλαβαίνετε πόσο συντελούν στο να βρίσκονται σε μια ήρεμη ψυχική κατάσταση έτσι ώστε να πηγαίνουν την άλλη μέρα στο σχολείο και να δουλέψουν με τα παιδιά.

Σας ρωτάμε, λοιπόν, κυρία Υπουργέ, για να μην πολυλογούμε, τι θα κάνετε εσείς και τι θα κάνει το Υπουργείο σας έτσι ώστε οι άνθρωποι αυτοί, οι εκπαιδευτικοί αυτοί να έχουν το δικαίωμα της δωρεάν πρώτης μετακίνησης –όπως το λέμε εμείς- από την περιοχή τους εκεί που τοποθετούνται, να έχουν το επίδομα του ενοικίου, το επίδομα της θέρμανσης, να έχουν το δικαίωμα της δωρεάν σίτισης σε φοιτητικές λέσχες, όπου υπάρχουν, σε λέσχες αξιωματικών, όπου υπάρχουν.

**ΠΡΟΕΔΡΕΥΩΝ (Νικήτας Κακλαμάνης):** Κύριε Δελή, ολοκληρώστε παρακαλώ.

**ΙΩΑΝΝΗΣ ΔΕΛΗΣ:** Τελειώνω, κύριε Πρόεδρε.

Πρέπει να εξισωθούν τα δικαιώματα των αναπληρωτών και των μόνιμων. Δεν μπορεί στα σχολεία, κυρία Υπουργέ, να υπάρχουν εργαζόμενοι δύο ταχυτήτων. Και, βεβαίως, πρέπει να καλυφθούν όλα τα κενά στους εκπαιδευτικούς -και θα τα πω και στη δευτερολογία μου- με τη μονιμοποίηση, γιατί αυτό είναι σήμερα το ρεαλιστικό αίτημα.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Κυρία Υπουργέ, έχετε τον λόγο.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Κύριε Πρόεδρε, θα ξεκινήσω ευχόμενη σε εσάς χρόνια πολλά.

**ΠΡΟΕΔΡΕΥΩΝ (Νικήτας Κακλαμάνης):** Ευχαριστώ πολύ.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Κύριε συνάδελφε, όπως είναι γνωστό, το Υπουργείο μας ενισχύει τα σχολεία μας με έντεκα χιλιάδες επτακόσιους μόνιμους διορισμούς στη γενική εκπαίδευση, τους πρώτους μετά από δώδεκα ολόκληρα χρόνια και σε συνέχεια των περσινών τεσσεράμισι χιλιάδων στην ειδική αγωγή τους πρώτους στην εκπαιδευτική διαδικασία.

Με την υπ’ αριθμόν 88602 κοινή απόφαση των Υπουργών Παιδείας και Θρησκευμάτων και Οικονομικών καθορίστηκε ο αριθμός των εγκεκριμένων θέσεων που πρέπει να πληρωθούν με τον διορισμό μόνιμων εκπαιδευτικών κατά κλάδο, ειδικότητα ή ειδίκευση. Στην πρωτοβάθμια εκπαίδευση καθορίστηκαν έξι χιλιάδες διακόσιες θέσεις, στη δευτεροβάθμια εκπαίδευση τέσσερις χιλιάδες εννιακόσιες εξήντα θέσεις και στα μουσικά σχολεία δευτεροβάθμιας εκπαίδευσης πεντακόσιες σαράντα θέσεις.

Όσον αφορά στον προγραμματισμό προσλήψεων αναπληρωτών και ωρομίσθιων εκπαιδευτικών πρωτοβάθμιας και δευτεροβάθμιας εκπαίδευσης με σύμβαση ιδιωτικού δικαίου ορισμένου χρόνου για το σχολικό έτος 2021-2022 διατίθενται πιστώσεις με χρήση πόρων του συγχρηματοδοτούμενου σκέλους του Προγράμματος Δημοσίων Επενδύσεων του Υπουργείου μας για την πρόσληψη τεσσάρων χιλιάδων επτακοσίων αναπληρωτών και ωρομίσθιων εκπαιδευτικών, καθώς και ειδικού εκπαιδευτικού και ειδικού βοηθητικού προσωπικού με διάρκεια απασχόλησης δέκα μηνών, σαράντα επτά χιλιάδες πιστώσεις ανθρωπομηνών.

Σύμφωνα με τις διατάξεις του ν.4821/2021 επιτρέπεται η χρήση πόρων από το συγχρηματοδοτούμενο σκέλος του Προγράμματος Δημοσίων Επενδύσεων του Υπουργείου μας για την πληρωμή προσωρινών αναπληρωτών εκπαιδευτικών της πρωτοβάθμιας και δευτεροβάθμιας εκπαίδευσης και μελών ειδικού εκπαιδευτικού και ειδικού βοηθητικού προσωπικού που θα προσληφθούν στο πλαίσιο της δράσης για την αντιμετώπιση των αρνητικών συνεπειών από την εμφάνιση και διασπορά του COVID-19.

Πέρα από αυτά, για κάθε σχολικό έτος για την κάλυψη των αναγκών των σχολείων της γενικής πρωτοβάθμιας και δευτεροβάθμιας εκπαίδευσης καθώς και των σχολικών μονάδων και δομών ειδικής αγωγής και εκπαίδευσης διατίθενται πιστώσεις από το Εθνικό Στρατηγικό Πλαίσιο Αναφοράς. Σύμφωνα με την ισχύουσα νομοθεσία που καθορίζει τις προσλήψεις των προσωρινών αναπληρωτών και ωρομίσθιων εκπαιδευτικών δεν προβλέπεται και δεν επιτρέπεται η μονιμοποίησή τους.

Σε σχέση τώρα με τις προσλήψεις αναπληρωτών σας ενημερώνω ότι στις 26-8-2021, δηλαδή πριν από την έναρξη του σχολικού έτους, πραγματοποιήθηκαν είκοσι χιλιάδες τριακόσιες σαράντα πέντε προσλήψεις εκπαιδευτικών στην πρωτοβάθμια και δευτεροβάθμια γενική εκπαίδευση, οι είκοσι εννέα εξ αυτών διατέθηκαν στη Σιβιτανίδειο, αλλά και την ειδική αγωγή ως προσωρινών αναπληρωτών πλήρους και μειωμένου ωραρίου σε σχέση εργασίας ιδιωτικού δικαίου ορισμένου χρόνου και ελήφθησαν προφανώς οι σχετικές αποφάσεις του Υπουργείου μας για το διδακτικό έτος 2021-2022.

Στις 27-8-2021 έγιναν πλέον διακόσιες είκοσι δύο προσλήψεις ως κλάδος ΠΕ05 γαλλικής και ΠΕ07 γερμανικής στην πρωτοβάθμια γενική εκπαίδευση. Έχουν, δηλαδή, συνολικά προσληφθεί είκοσι χιλιάδες πεντακόσιοι εξήντα επτά αναπληρωτές εκπαιδευτικοί.

Θα ήθελα επίσης να τονίσω ότι το Υπουργείο μας με δράσεις μεριμνά για την πρόσληψη και την αύξηση των αναπληρωτών στα σχολεία μας και προβλέπεται η απασχόληση αναπληρωτών μέσω ΕΣΠΑ για την ενίσχυση της προσχολικής εκπαίδευσης, για τη λειτουργία του ενιαίου τύπου του ολοήμερου δημοτικού σχολείου λόγω της εισαγωγής της ελληνικής γλώσσας στην προσχολική εκπαίδευση, για την υποστήριξη της αναβάθμισης της μουσικής εκπαίδευσης των μουσικών σχολείων, για την υποστήριξη των σχολικών μονάδων πρωτοβάθμιας και δευτεροβάθμιας εκπαίδευσης από ψυχολόγους και κοινωνικούς λειτουργούς, για την ενισχυτική διδασκαλία στη δευτεροβάθμια, για την ενισχυτική διδασκαλία ειδικών μαθημάτων, για την πληρωμή αναπληρωτών και ωρομίσθιων εκπαιδευτικών, αλλά και του ειδικού εκπαιδευτικού και βοηθητικού προσωπικού, για την πληρωμή προσωρινών αναπληρωτών εκπαιδευτικών και του ειδικού εκπαιδευτικού και βοηθητικού προσωπικού και για την παράλληλη στήριξη.

Θα απαντήσω και λεπτομερέστερα στη δευτερολογία μου.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Ευχαριστούμε.

Κύριε Δελή, έχετε τον λόγο.

**ΙΩΑΝΝΗΣ ΔΕΛΗΣ:** Ευχαριστώ, κύριε Πρόεδρε.

Στην πρωτολογία της κυρίας Υπουργού υπήρξαν ορισμένες απαντήσεις, όχι βέβαια στα ζητήματα που θέσαμε απόλυτα. Θα επιμείνουμε σε αυτά.

Θέλω να ξεκινήσω λέγοντας ότι αυτές οι ελαστικές σχέσεις εργασίας στο δημόσιο που ξεκινούν το 1990 και επίσημα, αν και στην εκπαίδευση οι αναπληρωτές είχαν ξεκινήσει πολύ νωρίτερα, κάλυπταν τις ανάγκες που πραγματικά υπήρχαν, αν για παράδειγμα ένας εκπαιδευτικός είχε ένα σοβαρό πρόβλημα υγείας ή για μια εγκυμονούσα. Ήταν λίγες εκατοντάδες αυτοί. Για να δείτε πόσο έχει εισχωρήσει το φαινόμενο της ευελιξίας της αναπλήρωσης στην εκπαίδευση, να σας πω ότι το 2010 οι αναπληρωτές εκπαιδευτικοί ήταν 8% επί του συνόλου και σήμερα προσεγγίζουν το 30%. Μέσα σε δέκα-έντεκα χρόνια, δηλαδή, έχουμε κυριολεκτικά εκτόξευση και τριπλασιασμό και άνω των αναπληρωτών εκπαιδευτικών.

Εν τω μεταξύ από το 2010 μέχρι σήμερα έχουν συνταξιοδοτηθεί περίπου σαράντα πέντε με πενήντα χιλιάδες εκπαιδευτικοί -αυτό λένε τα στοιχεία- οι οποίοι βεβαίως πρέπει να αναπληρωθούν. Και αντί να αναπληρωθούν με μόνιμους διορισμούς, αναπληρώνονται με τους αναπληρωτές εκπαιδευτικούς. Γι’ αυτό έχουμε τη διεύρυνση του φαινομένου της αναπλήρωσης.

Η εργασία του αναπληρωτή, η ελαστική αυτή εργασία, είναι προτιμητέα σε όλη την Ευρωπαϊκή Ένωση, και όχι μόνο στην εκπαίδευση, και για λόγους οικονομικούς, γιατί κοστίζουν λιγότερο στο κράτος. Με την ιδιότητα του αναπληρωτή μάλλον αυτή η σχέση εργασίας προσθέτει περισσότερους ελαστικά εργαζόμενους εκπαιδευτικούς. Έχουμε αύξηση της ευάλωτης εργασίας. Είναι προτιμητέα σε κάθε περίπτωση και γι’ αυτό βλέπουμε να επεκτείνεται.

Μάλιστα, η Κυβέρνησή σας, κυρία Υπουργέ, έχει αξιοποιήσει ακόμα και την πανδημία για να φέρει ακόμα μία μορφή ελαστικής εργασίας στους εκπαιδευτικούς, ανάμεσα στις τόσες που υπάρχουν. Υπάρχουν αναπληρωτές μειωμένου ωραρίου, αναπληρωτές κανονικού ωραρίου, αναπληρωτές που πληρώνονται από το ΕΣΠΑ. Τώρα φέρατε και τους αναπληρωτές της τρίμηνης απασχόλησης, έχουμε δηλαδή ποικιλία εργασιακών ελαστικών σχέσεων.

Είπατε για τους διορισμούς και θέλω να σταθώ εδώ. Μιλήσατε για έντεκα χιλιάδες επτακόσιους διορισμούς. Οι αριθμοί είναι αμείλικτοι, κυρία Υπουργέ. Πέρυσι η Κυβέρνησή σας προσέλαβε πενήντα δύο χιλιάδες αναπληρωτές. Φέτος το καλοκαίρι βγήκαν στη σύνταξη οκτώ χιλιάδες εκπαιδευτικοί. Εξήντα χιλιάδες, λοιπόν, είναι οι εκπαιδευτικοί που είναι ανάγκη να προσληφθούν φέτος στην εκπαίδευση –έπρεπε να έχουν ήδη προσληφθεί.

Έχετε διορίσει έντεκα χιλιάδες επτακόσιους –δώδεκα χιλιάδες θα πω εγώ- συν είκοσι πέντε χιλιάδες αναπληρωτές που πήρατε στην πρώτη φάση, μας κάνουν τριάντα επτά χιλιάδες. Άρα σήμερα υπάρχει ανάγκη –αυτό λέει η απλή αριθμητική- για άλλους είκοσι τρεις χιλιάδες εκπαιδευτικούς, για να λειτουργήσουν στοιχειωδώς όπως πέρυσι. Συνεπώς, τα κενά παραμένουν.

Γι’ αυτό και λέμε ότι, στην πραγματικότητα, το αίτημα –που είναι επίκαιρο σήμερα- είναι η μονιμοποίηση όλων αυτών που εργάζονται ως αναπληρωτές γιατί στην ουσία αναπληρώνουν τον εαυτό τους και αναπληρούν τα κενά από τη φυγή στη συνταξιοδότηση των εκπαιδευτικών.

Είπατε ότι σας εμποδίζει το Σύνταγμα, το άρθρο 103. Ξέρετε –θα το ξαναπούμε- μας θυμίζετε τον πατροκτόνο, ο οποίος την ώρα που δικάζεται ζητά την επιείκεια του δικαστηρίου γιατί έμεινε ορφανός.

Εσείς το ψηφίσατε, κυρία Υπουργέ, το άρθρο 103 μαζί με τον ΣΥΡΙΖΑ, μαζί με το Κίνημα Αλλαγής –το 2001, θυμίζω- και από τότε επιμένετε εδώ και είκοσι χρόνια, όπως επιμείνατε και στην πρόσφατη αναθεώρηση του Συντάγματος να μην το αλλάζετε. Και έρχεστε μετά και το επικαλείστε ότι δεν μπορείτε να τους μονιμοποιήσετε. Παρ’ όλα αυτά, εμείς λέμε ότι και πάλι μπορείτε να τους κάνετε συμβάσεις αορίστου χρόνου, αν θέλετε. Είναι πολιτική σας επιλογή να μην το κάνετε.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Εν πάση περιπτώσει –για να κλείσω- είναι πολιτική σας επιλογή να μην δίνετε αυτό το λιγότερο από 1 δισεκατομμύριο ευρώ. Ξέρετε, μελέτες που έχουν δημοσιευτεί σε εκπαιδευτικά site λένε ότι για να διοριστούν πενήντα χιλιάδες εκπαιδευτικοί θα χρειαστούν λιγότερο από 1 δισεκατομμύριο ευρώ.

**ΠΡΟΕΔΡΕΥΩΝ (Νικήτας Κακλαμάνης):** Κλείστε, κύριε Δελή. Βοηθήστε λίγο τη διαδικασία.

**ΙΩΑΝΝΗΣ ΔΕΛΗΣ:** Εσείς δεν το δίνετε αυτό το λιγότερο από 1 δισεκατομμύριο ευρώ. Προτιμάτε να δίνετε πάνω από 4 δισεκατομμύρια ευρώ. Φέτος μάλιστα δώσατε πάνω από 6 δισεκατομμύρια ευρώ για τις νατοϊκές δαπάνες. Είναι επιλογές –τι να κάνουμε;- και αυτά σας χαρακτηρίζουν.

**ΠΡΟΕΔΡΕΥΩΝ (Νικήτας Κακλαμάνης):** Ωραία, εντάξει.

**ΙΩΑΝΝΗΣ ΔΕΛΗΣ:** Πάντως, το αίτημα για τη μονιμοποίησή τους και κυρίως το αίτημα…

**ΠΡΟΕΔΡΕΥΩΝ (Νικήτας Κακλαμάνης):** Κύριε Δελή, δεν μπορώ να σας αφήσω άλλο. Κλείστε παρακαλώ.

**ΙΩΑΝΝΗΣ ΔΕΛΗΣ:** …για την εξίσωση των δικαιωμάτων τους με τους υπόλοιπους εκπαιδευτικούς παραμένει και θέλουμε μια απάντηση γι’ αυτό.

**ΠΡΟΕΔΡΕΥΩΝ (Νικήτας Κακλαμάνης):** Επίκαιρη ερώτηση είναι, όχι επίκαιρη επερώτηση! Επιτέλους ας βάλουμε μια αυτοπειθαρχία.

Ορίστε, κυρία Υπουργέ, έχετε τον λόγο.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Ευχαριστώ, κύριε Πρόεδρε.

Πράγματι, οι αριθμοί είναι αμείλικτοι, αλλά είναι και αποκαλυπτικοί. Όταν είχαμε υποσχεθεί ότι θα κάνουμε πεντέμισι χιλιάδες διορισμούς και κάναμε υπερδιπλάσιους και προστίθενται και οι διορισμοί που έγιναν στην ειδική αγωγή για πρώτη φορά στα χρονικά, νομίζω λίγος έπαινος δεν θα έβλαπτε και όχι μόνον επιθετική τοποθέτηση.

Οι αναπληρωτές εκπαιδευτικοί εξυπηρετούν προσωρινές και έκτακτες ανάγκες λειτουργίας κατά τη διάρκεια του διδακτικού έτους, όταν δεν μπορούν να καλυφθούν από το υφιστάμενο προσωπικό του δημοσίου. Έτσι, λοιπόν, για λόγους δημοσίου συμφέροντος, συνάπτονται συμβάσεις ορισμένου χρόνου, σύμφωνα με το άρθρο 103 –που δεν το επικαλούμαι ως δικαιολογία, αλλά ως εξήγηση- και σύμφωνα με την εκπαιδευτική νομοθεσία.

Το είπα και στην πρωτολογία μου, το τονίζω γιατί επανήλθατε και εσείς στη δική σας δευτερολογία. Η νομοθεσία που καθορίζει τις προσλήψεις των αναπληρωτών εκπαιδευτικών δεν προβλέπει τη μονιμοποίησή τους και υπάρχει σε αυτό και η απόφαση με αριθμό 527/2015 του Συμβουλίου της Επικρατείας, όπου οι διατάξεις περί διορισμού αποκλειστικά και μόνο με το χρόνο προϋπηρεσίας κρίθηκαν αντισυνταγματικές, πολύ περισσότερο λόγω και μη ελέγχου από το ΑΣΕΠ, από την ανεξάρτητη αρχή επιλογής προσωπικού. Όμως, θέλω να τονίσω ότι εργασιακή εμπειρία, προϋπηρεσία –είτε δημόσια είτε ιδιωτική- μοριοδοτείται στους τελικούς αξιολογικούς πίνακες του ΑΣΕΠ.

Σχετικά με το ερώτημά σας για την αναγνώριση προϋπηρεσίας καθ’ όλη τη διάρκεια της άδειας –περιλαμβάνεται στη γραπτή σας ερώτηση-, σας αναφέρω ότι για την εκπαιδευτική προϋπηρεσία λαμβάνεται υπ’ όψιν η συνολική διάρκεια της πραγματικής εκπαιδευτικής προϋπηρεσίας του προσωρινού αναπληρωτή που έχει πραγματοποιηθεί στον κλάδο για τον οποίο τίθεται η υποψηφιότητα, ανεξάρτητα από την εκπαιδευτική δομή στην οποία πραγματοποιήθηκε.

Εν συνεχεία, ισχύει η εγκύκλιος του 2012 του Υπουργείου Παιδείας, σύμφωνα με την οποία οποιαδήποτε χορηγηθείσα άδεια πέραν των δεκαπέντε ημερών συνολικά ανά έτος δεν δύναται να υπολογιστεί ως διδακτική εμπειρία κατά την έννοια των διατάξεων του άρθρου 6 παράγραφος 4 του ν.3027/2002 και κατόπιν των ανωτέρω δεν μπορεί να προσμετρηθεί αναρρωτική άδεια ως πραγματική προϋπηρεσία πέραν των δεκαπέντε ημερών, που δικαιούνται οι αναπληρωτές.

Σε σχέση, επίσης, με τις άδειες για τις οποίες ρωτάτε στην ερώτησή σας, το υφιστάμενο γενικό πλαίσιο καθορίζεται από το ν.993/1979 στο Κεφάλαιο Δ΄ και όχι στις διατάξεις του Δημοσιοϋπαλληλικού Κώδικα, δεδομένου ότι οι αναπληρωτές δεν είναι μόνιμοι. Άρα, διαφοροποιείται το καθεστώς αδειών τους και έτσι, σύμφωνα με το άρθρο 50 του ν.3528/2007, ισχύει και για τους αναπληρωτές εκπαιδευτικούς ειδική άδεια είκοσι δύο ημερών, ειδική άδεια έξι ημερών λόγω αναπηρίας, χορήγηση ειδικών αδειών σε δικαστικούς συμπαραστάτες.

Σύμφωνα με το άρθρο 23 του προεδρικού διατάγματος 410/1998, χορηγείται στους αναπληρωτές εκπαιδευτικούς άδεια ασθένειας τέκνου, άδεια παρακολούθησης επίδοσης τέκνου αναλογικά και σύμφωνα με τη διάρκεια της σύμβασης. Οι άδειες ειδικού σκοπού ισχύουν και για τους αναπληρωτές, σύμφωνα με την από 14-3-2020 πράξη νομοθετικού περιεχομένου, όπου δεν γίνεται διαχωρισμός σε μόνιμους και αναπληρωτές.

Στις άδειες ανατροφής ισχύει διαφορετικό θεσμικό πλαίσιο, εκτός από την περίπτωση του μειωμένου ωραρίου κατά δύο ώρες την εβδομάδα μέχρι και τη συμπλήρωση των δύο ετών του τέκνου.

Για τη δωρεάν μετακίνηση των αναπληρωτών σας μεταφέρω και σας αναφέρω ότι υπήρξε έκπτωση 50% στα ακτοπλοϊκά εισιτήρια για τη μετακίνηση όλων των εκπαιδευτικών της πρωτοβάθμιας και δευτεροβάθμιας εκπαίδευσης, μετά από κοινή παρέμβαση του Υπουργείου μας και του Υπουργείου Ναυτιλίας και Νησιωτικής Πολιτικής, η οποία είναι από τις 30-8-2021 και ισχύει και μέχρι τις 30-9-2021, δηλαδή και για την επιστροφή τους.

Η επιδότηση ενοικίου και θέρμανσης και σίτισης είναι αποφάσεις που ανήκουν στους δήμους. Υπάρχουν κάποιοι δήμοι που ανταποκρίθηκαν. Αναφέρω ενδεικτικά τον Δήμο Μυκόνου.

Επίσης, υλοποιούνται –πλέον αυτών που ανέφερα στην πρωτολογία μου- για το έτος 2021-2022 το επιχειρησιακό πρόγραμμα της πράξης, πρόγραμμα μέτρων εξειδικευμένης εκπαιδευτικής υποστήριξης μαθητών με αναπηρίες ή και ειδικές εκπαιδευτικές ανάγκες, με απασχόληση αναπληρωτών εκπαιδευτικών ειδικής αγωγής και εκπαίδευσης και αναπληρωτές ειδικού εκπαιδευτικού και βοηθητικού προσωπικού για τη στελέχωση των μονάδων ειδικής αγωγής και εκπαίδευσης και των τμημάτων ένταξης.

Υλοποιούνται δώδεκα επιχειρησιακά προγράμματα των περιφερειών, όπου απασχολείται ειδικό εκπαιδευτικό προσωπικό, δηλαδή σχολικοί νοσηλευτές, ειδικό βοηθητικό προσωπικό για μαθητές και μαθήτριες που δεν μπορούν να αυτοεξυπηρετηθούν –ο προϋπολογισμός είναι 13 εκατομμύρια ευρώ- και επιχειρησιακό πρόγραμμα συνολικού προϋπολογισμού 151 εκατομμυρίων ευρώ στο πλαίσιο απασχόλησης της παράλληλης στήριξης από εκπαιδευτικούς μέσα στην τάξη για μαθητές και μαθήτριες που έχουν αναπηρία ή ειδικές εκπαιδευτικές ανάγκες.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Ωραία.

Προχωράμε στη δεύτερη με αριθμό 1034/8-9-2021 επίκαιρη ερώτηση πρώτου κύκλου της Βουλευτού Β2΄ Δυτικού Τομέα Αθηνών της Ελληνικής Λύσης κ. Μαρίας Αθανασίου προς την Υπουργό Παιδείας και Θρησκευμάτων, με θέμα: «Κωφάλαλοι καθηγητές κατέχουν, άγνωστο πως, θέση διδάσκοντα σε Ειδικό Σχολείο Δευτεροβάθμιας Εκπαίδευσης του Πειραιά, όπου οι ΑΜΕΑ μαθητές, μη όντας κωφάλαλοι, μπορούν να επικοινωνήσουν μόνο μέσω ομιλίας με τους διδάσκοντες».

Ορίστε, κυρία Αθανασίου, έχετε το λόγο.

**ΜΑΡΙΑ ΑΘΑΝΑΣΙΟΥ:** Ευχαριστώ, κύριε Πρόεδρε, και χρόνια σας πολλά σήμερα για την ονομαστική σας εορτή.

**ΠΡΟΕΔΡΕΥΩΝ (Νικήτας Κακλαμάνης):** Ευχαριστώ πολύ.

**ΜΑΡΙΑ ΑΘΑΝΑΣΙΟΥ:** Κυρία Υπουργέ, προς μεγάλη μας έκπληξη δεχτήκαμε πρόσφατα διαμαρτυρία γονέων ΑΜΕΑ μαθητών φοιτούντων στο 1ο ΕΕΕΕΚ Πειραιά, το οποίο σημειωτέον είναι εκπαιδευτικό ίδρυμα ειδικής εκπαίδευσης που υποδέχεται μαθητές με όλες τις αναπηρίες, στη συντριπτική τους πλειοψηφία, όμως, με νοητική υστέρηση και αυτισμό.

Σύμφωνα με την ως άνω καταγγελία, κατά τις δύο προηγούμενες σχολικές χρονιές στο προσωπικό του ως άνω σχολείου περιλαμβάνονται διδάσκοντες καθηγητές οι οποίοι είναι κωφάλαλοι, χωρίς να είναι όμως σε θέση να χρησιμοποιήσουν τη νοηματική γλώσσα τα ΑΜΕΑ παιδιά μαθητές του ως άνω σχολείου.

Ως εκ τούτου οι εν λόγω μαθητές στερούνται κατ’ ουσίαν τη στοιχειώδη επικοινωνία με τον διδάσκοντα, κάτι που αποτελεί κατάργηση του δικαιώματός τους στην εκπαίδευση και δυσμενή διάκριση εις βάρος τους, σε σύγκριση με τα υπόλοιπα παιδιά των σχολείων τυπικής ανάπτυξης ή ειδικής εκπαίδευσης της Ελλάδας, πράγμα μη θεμιτό κατά το Σύνταγμα και τον Ευρωπαϊκό Χάρτη Ανθρωπίνων Δικαιωμάτων.

Σημειώνουμε δε ότι ενημερωθήκατε εγγράφως, σχετικά με την παραπάνω, με την υπ’ αριθμόν πρωτοκόλλου εισερχομένων στο γραφείο σας 12198/26-11-19 επιστολή, πλην όμως δεν έχετε απαντήσει ως τώρα στον γονέα που κατήγγειλε ενώπιόν σας τα ανωτέρω.

Με δεδομένα τα παραπάνω, ερωτάται η κυρία υπουργός:

Πρώτον, με ποιο σκεπτικό επελέγη από την αρμόδια υπηρεσία της περιφέρειας που υπάγεται στη δικαιοδοσία του Υπουργείου σας, η τοποθέτηση προσώπων με αναπηρία κώφωσης και αδυναμίας ομιλίας ως διδασκόντων στο 1ο ΕΕΕΕΚ Πειραιά, όπου η ομιλία είναι το μοναδικό και αποκλειστικό μέσο επικοινωνίας ενός διδάσκοντα με τα ΑΜΕΑ παιδιά-μαθητές του εν λόγω σχολείου; Και επισημαίνω την αδυναμία ομιλίας, γιατί για να μιλήσουν-απαντήσουν πρέπει πρωτίστως να ακούν οι δάσκαλοι.

Δεύτερο, προτίθεστε να μεταθέσετε τους παραπάνω διδάσκοντες σε ειδικά σχολεία που φιλοξενούν μαθητές με κώφωση και βρίσκονται εντός του λεκανοπεδίου Αττικής ή να τους μεταθέσετε σε άλλες υπηρεσίες του Υπουργείου σας ή του ευρύτερου δημοσίου τομέα όπου είναι δυνατή η παροχή έργου από μέρους τους χωρίς ομιλία, ώστε να μην στερούνται τον ομιλούντα και ακούοντα διδάσκοντα οι ΑΜΕΑ μαθητές του 1ου ΕΕΕΕΚ Πειραιά;

**ΠΡΟΕΔΡΕΥΩΝ (Νικήτας Κακλαμάνης):** Κυρία Υφυπουργέ, έχετε τον λόγο.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Θα απαντήσω αναφέροντας στην πρωτολογία μου τι πολιτική ακολουθεί το Υπουργείο μας και λεπτομέρειες στη δευτερολογία μου.

Κυρία συνάδελφε, εμείς ως Υπουργείο ενισχύουμε τα ειδικά σχολεία με το αναγκαίο προσωπικό, υλοποιούμε δράσεις με σκοπό την προαγωγή της ισότιμης πρόσβασης μαθητών, μαθητριών και νέων με αναπηρία στην εκπαίδευση σε όλες τις βαθμίδες της.

Σύμφωνα με τον ν.3699/2008 άρθρο 8 και τις τροποποιήσεις του ν.4415/2016, τα Εργαστήρια Ειδικής Επαγγελματικής Εκπαίδευσης αποτελούν σχολικές μονάδες δευτεροβάθμιας εκπαίδευσης, καλύπτουν την υποχρεωτικότητα της δευτεροβάθμιας εκπαίδευσης και διοικητικά υπάγονται στην οικεία διεύθυνση δευτεροβάθμιας εκπαίδευσης.

Η φοίτηση στα Εργαστήρια Ειδικής Επαγγελματικής Εκπαίδευσης διαρκεί έξι τάξεις και ακολουθούν τα αναλυτικά και ωρολόγια προγράμματα, όπως προβλέπονται από τις εκάστοτε ισχύουσες διατάξεις, σύμφωνα με τις ειδικές εκπαιδευτικές ανάγκες μαθητών και μαθητριών, όπως περιγράφονται στα εξατομικευμένα προγράμματα εκπαίδευσης που υλοποιούνται για όλους τους μαθητές και τις μαθήτριες.

Η ποιοτική αναβάθμιση των Εργαστηρίων Ειδικής Επαγγελματικής Εκπαίδευσης και γενικότερα η βελτιστοποίηση των παρεχομένων υπηρεσιών στη δευτεροβάθμια επαγγελματική εκπαίδευση των φοιτούντων μαθητών αποτελούν ζητήματα απόλυτης προτεραιότητας για το Υπουργείο μας, με στόχο τη διαρκή βελτίωση των δράσεων και των πολιτικών στον χώρο της ενταξιακής εκπαίδευσης όλων των βαθμίδων.

Κατά συνέπεια, στον άμεσο στρατηγικό σχεδιασμό του Υπουργείου μας έχει ενταχθεί και η αναδιάρθρωση των αναφερόμενων δομών στο εθνικό σχέδιο δράσης για τα δικαιώματα των ατόμων με αναπηρία και η ολοκληρωμένη κατάρτιση σχεδίου εκσυγχρονισμού των προγραμμάτων σπουδών με την εξειδίκευση σε επαγγελματικούς τομείς και ειδικότητες.

Για τις σχολικές μονάδες ειδικής αγωγής και εκπαίδευσης της περιοχής Α΄ Πειραιά της δευτεροβάθμιας, στην οποία ανήκει και το 1ο Εργαστήριο Ειδικής Επαγγελματικής Εκπαίδευσης Πειραιά, έγιναν διορισμοί και προσλήψεις προσωπικού σύμφωνα με τα κριτήρια που προσδιορίζονται στον ν.4589/2019, κατά τα οποία η αναπηρία του υποψηφίου, αλλά και των μελών της οικογένειάς του σε ποσοστό 50% και άνω αποτελεί κοινωνικό κριτήριο και προβλέπεται η ειδική μοριοδότησή τους για τους πίνακες κατάταξης των υποψηφίων που καταρτίζονται από τον ΑΣΕΠ, με μοναδικό περιορισμό η αναπηρία να μην οφείλεται σε ψυχική πάθηση.

Ακόμη, η τοποθέτηση των εκπαιδευτικών από μετάθεση σε κενές οργανικές θέσεις γίνεται σύμφωνα με το σύνολο των μορίων τους και εφόσον έχουν τα προβλεπόμενα προσόντα διορισμού και η αναπηρία δεν οφείλεται, όπως είπα και πριν, σε θέματα ψυχικής υγείας.

Επιπροσθέτως, στον Κώδικα Δημοσίων Υπαλλήλων στο άρθρο 7 «υγεία» ορίζεται ότι: «Ως υπάλληλοι διορίζονται όσοι έχουν την υγεία που τους επιτρέπει την εκτέλεση των καθηκόντων της αντίστοιχης θέσης. Η έλλειψη φυσικών σωματικών δεξιοτήτων δεν εμποδίζει τον διορισμό, εφόσον ο υπάλληλος με την κατάλληλη και δικαιολογημένη τεχνική υποστήριξη μπορεί να ασκήσει τα καθήκοντα της αντίστοιχης θέσης. Ειδικές διατάξεις για τον διορισμό ατόμων με αναπηρία δεν θίγονται». Όπως είπα, θα πω λεπτομέρειες στη δευτερολογία μου.

**ΠΡΟΕΔΡΕΥΩΝ (Νικήτας Κακλαμάνης):** Κυρία Αθανασίου, έχετε τον λόγο.

**ΜΑΡΙΑ ΑΘΑΝΑΣΙΟΥ:** Κυρία Υπουργέ, δεν απαντήσατε ευθέως στο πρόβλημα που έχουμε με τα παιδιά με αναπηρία. Αυτά τα παιδιά, αν έχουν καθηγητές που είναι κωφάλαλοι, αν και μιλούν, δεν μπορούν να επικοινωνήσουν.

Βιώνουμε ένα είδος ρατσισμού, αφ’ ενός εις βάρος αυτών των παιδιών, γιατί στερούνται το δικαίωμα της μάθησης των στοιχειωδών, γραφής και ανάγνωσης, για πάνω από έναν χρόνο, αφού δεν μπορούν να επικοινωνήσουν με τους συγκεκριμένους εκπαιδευτικούς. Τούτο διότι αν και οι τελευταίοι ομιλούν, δεν μπορούν να ακούσουν τους μαθητές. Φανταστείτε ένα παιδάκι να πέσει κάτω και δεν το αντιληφθούν γιατί δεν ακούν. Αφ’ ετέρου, είναι ρατσισμός και για τους δύο κωφάλαλους εκπαιδευτικούς που δεν είναι τοποθετημένοι σε σχολεία για κωφά παιδιά, όπου θα μπορούσαν χρησιμοποιώντας τη νοηματική να παρέχουν αληθινό εκπαιδευτικό έργο.

Το κράτος, λοιπόν, εσφαλμένα θεωρεί ότι τους έχει εντάξει στην κοινωνία. Στην πραγματικότητα τους παρόπλησε, δίνοντάς τους έναν μισθό, αλλά χωρίς αντικείμενο επί της ουσίας.

Θα μου πείτε: Μα, μπορούν να επικοινωνήσουν με τα παιδιά αφού μιλούν με τη νοηματική. Με τη νοηματική δεν μπορούν να κατανοήσουν τα παιδιά με σύνδρομο νοητικής υστέρησης. Οι δε εκπαιδευτικοί, έστω και να μιλούν σε κάποιο βαθμό, δεν μπορούν να ακούσουν τα παιδιά. Οπότε, πώς θα σταθούν στην τάξη; Εκ των πραγμάτων, λοιπόν, η επικοινωνία μεταξύ τους καθίσταται ελλειμματική. Αλήθεια, σε ποιον βαθμό θεωρείτε ότι μπορεί να επιτευχθεί διάδραση σε τέτοιες συνθήκες;

Επιπρόσθετα, μπορείτε να μας πείτε πόσο κωφά παιδιά φοιτούν στο συγκεκριμένο σχολείο; Υπάρχουν ή πρόκειται για παιδιά με άλλου είδους αναπηρίες; Σας λέμε, λοιπόν, ότι είναι μάλλον έτσι. Η τοποθέτησή τους, λοιπόν, σε ένα σχολείο που δεν φοιτούν αμιγώς κωφά και βαρήκοα παιδιά κρίνεται, όχι μόνο ατυχής, αλλά και υποτιμητική γι’ αυτούς τους ΑΜΕΑ εκπαιδευτικούς, οι οποίοι δεν βρίσκονται τελικά σε σχολικό περιβάλλον όπου θα μπορούσαν να παράσχουν εκπαιδευτικό έργο με αποτελεσματικότητα. Και τούτο, διότι πρόκειται για σχολείο του οποίου το μαθητικό δυναμικό αποτελείται από παιδάκια με αναπηρία τέτοιου είδους που δημιουργούν κυρίως προβλήματα συμπεριφοράς, προσαρμογής, παιδιά με θέματα αυτοεξυπηρέτησης.

Έστω και αν κάποια από αυτά εξαιτίας του συνδρόμου τους παρουσιάζουν τυχόν επιπτώσεις στην ακοή ή την όραση, σε καμμία περίπτωση δε θα μπορούσαν να οριστούν ως αμιγώς κωφά και βαρήκοα. Επαναλαμβάνω ότι ούτε με τη χρήση της νοηματικής δεν μπορεί να υπάρξει επικοινωνία.

Κυρία Υπουργέ, πέρα από τις ειδικότητες που πρέπει να διδάξουν τις δεξιότητες γραφής και ανάγνωσης στους μαθητές ΑΜΕΑ, οι ειδικότητες που θα ήταν χρήσιμες σε ένα τέτοιο σχολείο και θα συνέβαλαν στο να δείξει το Υπουργείο Παιδείας την παιδεία του και τις ανθρωπιστικές υπηρεσίες που παρέχει θα ήταν λογοθεραπευτές, εργοθεραπευτές και ειδικοί ψυχολόγοι, που θα μπορούσαν να στηρίξουν έμπρακτα αυτά τα παιδιά και τις οικογένειές τους που αισθάνονται μεγάλη ανασφάλεια, να τα ανακουφίσουν, να τους δώσουν χαρά, να τα κάνουν να αισθανθούν δημιουργικά, να τα βοηθήσουν να ενταχθούν στην κοινωνία και να απαλύνουν τον πόνο των οικογενειών τους. Και σας το λέω από προσωπική εμπειρία.

Δεν μας καλύπτει, λοιπόν, αν νομικά είστε κατοχυρωμένη στην τοποθέτηση των συγκεκριμένων εκπαιδευτικών. Οτιδήποτε σε θέμα υγείας δεν δίνει ικανοποιητικά αποτελέσματα, το θεωρώ ανήθικο.

Σε κάθε περίπτωση, σύμφωνα με τη σύμβαση του ΟΗΕ, για τα δικαιώματα των ατόμων με αναπηρία στο άρθρο 7 το συμφέρον των παιδιών ΑΜΕΑ είναι πρώτιστη σημασίας. Στην προκειμένη περίπτωση θίγεται το δικαίωμα της ίσης μεταχείρισης, με βάση το Σύνταγμα, των παιδιών του 1ου ΕΕΕΕΚ έναντι των συμμαθητών τους των λοιπών σχολείων του Πειραιά, αφού γίνεται διάκριση και μάλιστα δυσμενής έναντι των ΑΜΕΑ μαθητών από την πλευρά του Υπουργείου.

Δεν έπρεπε να αποκλείονται για παραπάνω από μια σχολική χρονιά οι μαθητές ΑΜΕΑ από την ομιλούσα διδασκαλία. Η πολιτεία οφείλει να μεγιστοποιήσει το συμφέρον των ΑΜΕΑ παιδιών σε ένα σχολείο. Επιπλέον, με σεβασμό στη διαφορετικότητα, οφείλει το κράτος να μετακινήσει τους συγκεκριμένους εκπαιδευτικούς και να τους τοποθετήσει στον ευρύτερο δημόσιο τομέα είτε σε ειδικά σχολεία για μαθητές με κώφωση και να μεριμνήσει να δημιουργήσει επιπλέον ειδικά σχολεία πέραν των δύο που υπάρχουν, δείχνοντας έτσι τον σεβασμό στους ΑΜΕΑ συμπολίτες μας και στην ειλικρινή διάθεση για την ουσιαστική κοινωνική ένταξή τους.

Σας ευχαριστώ, κύριε Πρόεδρε, και για την ανοχή.

**ΠΡΟΕΔΡΕΥΩΝ (Νικήτας Κακλαμάνης):** Κυρία Υφυπουργέ, έχετε τον λόγο.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Ευχαριστώ, κύριε Πρόεδρε.

Θα απαντήσω όσο γίνεται πιο νηφάλια. Αντιλαμβάνομαι τη φόρτιση της συναδέλφου. Δεν τη δικαιολογώ, αλλά την αντιλαμβάνομαι.

Κυρία συνάδελφε, η ισότιμη πρόσβαση στην εκπαίδευση των φοιτούντων μαθητών και μαθητριών στα Εργαστήρια Ειδικής Επαγγελματικής Εκπαίδευσης διασφαλίζεται με την οριζόντια διάχυση δράσεων σε όλους τους τομείς της κοινωνικής και επαγγελματικής ζωής, καθώς επίσης και με την προαγωγή της ενταξιακής τους εκπαίδευσης μέσω της διδασκαλίας και της μάθησης σε φιλικό στη διαφορετικότητα σχολικό περιβάλλον.

Σε απάντηση στο ερώτημά σας, σας γνωρίζουμε ότι στο 1ο Εργαστήριο Ειδικής Επαγγελματικής Εκπαίδευσης Πειραιά υπηρετούν οργανικά δύο εκπαιδευτικοί κωφοί ειδικότητας ΠΕ02, δηλαδή Φιλόλογοι, και ΠΕ08 Καλλιτεχνικών, που διορίστηκαν με το ΦΕΚ 218/2005 και με το ΦΕΚ 792/2009 αντίστοιχα.

Το εν λόγω σχολείο, πέραν αυτών των καθηγητών, τα τελευταία χρόνια στελεχώνεται με επαρκές προσωπικό τόσο σε εκπαιδευτικούς των απαραίτητων ειδικοτήτων όσο και σε ειδικό εκπαιδευτικό προσωπικό, ώστε να καλύπτονται στον μέγιστο δυνατό βαθμό οι εκπαιδευτικές και ψυχοκοινωνικές ανάγκες των φοιτούντων μαθητών και μαθητριών.

Ενδεικτικά σας αναφέρω ότι για το σχολικό έτος 2018-2019 σε σύνολο εκατό δέκα επτά φοιτούντων μαθητών το προσωπικό ανερχόταν σε πενήντα τέσσερις εκπαιδευτικούς, εκ των οποίων τρεις Φιλόλογοι και πέντε Καλλιτεχνικών. Δεν είναι μόνο οι εκπαιδευτικοί στους οποίους αναφέρεστε.

Για το σχολικό έτος 2019-2020 σε σύνολο εκατό έντεκα φοιτούντων μαθητών το προσωπικό ανερχόταν σε πενήντα πέντε εκπαιδευτικούς, εκ των οποίων τέσσερις Φιλόλογοι και έξι Καλλιτεχνικών.

Για το σχολικό έτος 2020-2021 σε σύνολο εκατό είκοσι τεσσάρων φοιτούντων μαθητών το προσωπικό ανερχόταν σε εξήντα επτά εκπαιδευτικούς, εκ των οποίων τρεις Φιλόλογοι και πέντε Καλλιτεχνικών. Ανάλογα δε με τις διδακτικές ανάγκες που δημιουργούνται προσλαμβάνονται και αναπληρωτές στις ειδικότητες αυτές.

Όσον αφορά στη μετάθεση εκπαιδευτικού την οποία αναφέρατε –γιατί, λυπούμαι που το λέω, εδώ υφίστανται δυσμενή διάκριση οι εκπαιδευτικοί- θα πρέπει να υπάρξει προηγούμενη αίτηση του ίδιου, σύμφωνα με το προεδρικό διάταγμα 50 του 1996.

Από τα παραπάνω, κυρία συνάδελφε, γίνεται φανερό ότι σε κάθε περίπτωση οι μαθητές και οι μαθήτριες της σχολικής μονάδας υποστηρίζονται και εκπαιδεύονται με πληρότητα. Μολονότι στο συγκεκριμένο σχολείο δεν φοιτούν μαθητές με αισθητηριακές αναπηρίες ακοής, οι εκπαιδευτικοί στους οποίους αναφέρεστε συμβάλλουν ενεργά και δημιουργικά στην εκπαίδευση όλων των μαθητών και μαθητριών με αναπηρία ή και ειδικές εκπαιδευτικές ανάγκες, με όρους ισοτιμίας και αυτό ας τους το αναγνωρίσουμε.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Πάντως, κυρία Υφυπουργέ, επειδή από προσωπική εμπειρία ξέρω ότι είστε ρεαλίστρια και δίνετε λύσεις, δείτε το αυτό. Διότι δεν λέει κάποιος να χάσουν τη θέση τους οι δύο κωφάλαλοι καθηγητές, αλλά εάν τα παιδάκια από κάτω δεν είναι κωφάλαλα και δεν ξέρουν νοηματική, πώς θα διδαχθούν; Δείτε το εσείς και ξέρω ότι θα δώσετε τη ρεαλιστική λύση. Δεν αμφισβήτησε κανείς τον αριθμό των διδασκόντων, που πράγματι είναι έτσι, με επάρκεια, όπως το είπατε.

Προχωρούμε στην πρώτη με αριθμό 1045/13-9-2021 επίκαιρη ερώτηση του δεύτερου κύκλου του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς την Υπουργό Παιδείας και Θρησκευμάτων, με θέμα: «Άμεση πρόσληψη του αναγκαίου προσωπικού στα ειδικά σχολεία, στα τμήματα ένταξης και στην παράλληλη στήριξη».

Κύριε Συντυχάκη, έχετε τον λόγο.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ, κύριε Πρόεδρε και χρόνια πολλά για την ονομαστική σας εορτή.

**ΠΡΟΕΔΡΕΥΩΝ (Νικήτας Κακλαμάνης):** Ευχαριστώ.

**ΕΜΜΑΝΟΥΗΛ ΣΥΝΤΥΧΑΚΗΣ:** Κυρία Υπουργέ, και φέτος καταγράφονται σοβαρότατες ελλείψεις προσωπικού στις δομές ειδικής εκπαίδευσης, ειδικά σχολεία, τμήματα ένταξης, παράλληλη στήριξη. Αφορά μαθητές με αναπηρίες, με ειδικές μαθησιακές ανάγκες που χρήζουν σύνθετης διεπιστημονικής στήριξης.

Οι ελλείψεις, βέβαια, αυτές έρχονται σε συνέχεια της προηγούμενης χρονιάς που η λειτουργία των ειδικών σχολείων υλοποιήθηκε χωρίς ουσιαστικά, παιδαγωγικά και υγειονομικά μέτρα, χωρίς υποδομές και μέσα, ενώ οι υπόλοιπες δομές, τμήματα ένταξης και η παράλληλη εξατομικευμένη στήριξη, επί της ουσίας παρέμειναν για πολλούς μήνες κλειστές, με αποτέλεσμα να συσσωρευτούν μορφωτικά, συναισθηματικά και κοινωνικά κενά.

Το τέταρτο κύμα της πανδημίας είναι σε εξέλιξη. Τα κρούσματα αναμένεται να είναι πολλά και στα τυπικά σχολεία και στα ειδικά πολύ περισσότερο. Οι προσλήψεις όλου του αναγκαίου προσωπικού έπρεπε να υπερβαίνουν τις περσινές προσλήψεις για να παρθούν τα αναγκαία μέτρα αποφυγής συγχρωτισμού στις τάξεις ή να μη δημιουργηθούν κενά από τη νόσηση προσωπικού και να συνεχίζεται απρόσκοπτα το επιστημονικό και παιδαγωγικό έργο.

Ενδεικτικά και για του λόγου το αληθές, να αναφέρουμε ότι στα ειδικά σχολεία της πρωτοβάθμιας οι προσλήψεις όλων των ειδικοτήτων, ειδικοί παιδαγωγοί, λογοθεραπευτές, εργοθεραπευτές, ψυχολόγοι και άλλες ειδικότητες, είναι επτακόσιες πενήντα εννέα λιγότερες. Μόλις το 30% των αιτήσεων για παράλληλη στήριξη έχει καλυφθεί, τη στιγμή που ο αριθμός αυτός αφορά μόνο σε όσες εγκρίθηκαν το προηγούμενο έτος, χωρίς να συνυπολογίζονται όσες άλλες προκύψουν από τη νέα σχολική χρονιά. Τι σημαίνει αυτό; Σημαίνει ότι αντί για ένα παιδί οι εκπαιδευτικοί θα πρέπει να έχουν στην ευθύνη τους ταυτόχρονα δύο και τρία παιδιά.

Επίσης, πολλά τμήματα ένταξης είναι κλειστά. Δεν θα σας πάω πολύ μακριά, δεν θα σας αναφέρω για όλη την Ελλάδα. Στον Βύρωνα το 6ο και 7ο Δημοτικό Σχολείο.

Δηλαδή, με λίγα λόγια συνεχίζεται η ανάλγητη στάση του Υπουργείου Παιδείας όχι μόνο να μην παίρνει ουσιαστικά μέτρα προστασίας από την πανδημία, αλλά να στερεί από τα παιδιά με αναπηρίες και ειδικές μαθησιακές δυσκολίες τον εξειδικευμένο παιδαγωγό, επιστήμονα, βοηθητικό προσωπικό που είναι αναγκαίος. Δύο καθοριστικής σημασίας εκπαιδευτικοί θεσμοί που ενισχύουν την παιδαγωγική πράξη και τη μαθησιακή διαδικασία, την εκπαιδευτική υποστήριξη μαθητών με αναπηρία ή ειδικές εκπαιδευτικές ανάγκες που βοηθάει το παιδί να ενταχθεί στο σχολικό περιβάλλον, απειλούνται.

Σας ρωτάμε, λοιπόν, κυρία Υπουργέ: Τι προτίθεστε να κάνετε για να καλυφθούν όλα τα κενά που υπάρχουν σε όλο το αναγκαίο προσωπικό για όλες τις ειδικότητες, για τη μονιμοποίηση όλων των αναπληρωτών και του προσωπικού καθαριότητας.

Και δεύτερον, τι προτίθεστε να κάνετε για τη μείωση της αναλογίας μαθητών ανά τάξη, για επιπλέον δρομολόγια για την ασφαλή μεταφορά των μαθητών, μαζικά τεστ, ιχνηλάτηση κρουσμάτων, ενίσχυση της πρωτοβάθμιας φροντίδας υγείας σε σύνδεση με τα ειδικά σχολεία.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Κυρία Υφυπουργέ, έχετε τον λόγο.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Ευχαριστώ, κύριε Πρόεδρε.

Κύριε συνάδελφε, το δικό μας Υπουργείο, ανταποκρινόμενο στις δεσμεύσεις του για την ανάληψη και υλοποίηση δράσεων που αποσκοπούν στην προαγωγή της ισότιμης πρόσβασης παιδιών και νέων με αναπηρία στην ενταξιακή και ειδική εκπαίδευση σε όλες τις βαθμίδες, έχει προχωρήσει στην ενδυνάμωση των ειδικών σχολείων -το ανέφερα πριν και στην απάντησή μου στον κ. Δελή- με μόνιμο διορισμό τεσσεράμισι χιλιάδων εκπαιδευτικών στην ειδική αγωγή ήδη από πέρυσι, που ήταν η πρώτη στα εκπαιδευτικά χρονικά. Άρα, λοιπόν, η ένστασή σας ότι είμαστε ανάλγητοι στο θέμα αυτό, μάλλον δεν υποστηρίζεται από τα γεγονότα και τους αριθμούς.

Η μέριμνά μας -επαναλαμβάνω αυτά που είπα στον συνάδελφο κ. Δελή- δεν περιορίζεται μόνο στην ειδική αγωγή, αλλά και στη γενική εκπαίδευση, αφού ενισχύουμε τα σχολεία με έντεκα χιλιάδες επτακόσιους μόνιμους διορισμούς μετά από δώδεκα ολόκληρα χρόνια.

Για όλους μας βασικό μέλημα είναι τα άτομα που στελεχώνουν τις θέσεις του ειδικού εκπαιδευτικού προσωπικού, αλλά και του ειδικού βοηθητικού προσωπικού να έχουν άμεση σχέση με τις ειδικές εκπαιδευτικές και καθημερινές ανάγκες, για την κάθε περίπτωση μαθητή και να είναι κατάλληλα καταρτισμένοι ώστε να υποστηρίξουν ολοκληρωμένα τον μαθητή και τη μαθήτρια στη σχολική μονάδα. Γιατί μόνον έτσι αναβαθμίζεται η ποιότητα της παρεχόμενης εκπαίδευσης με όρους ισοτιμίας, αλλά και με την ορθολογική κατανομή των εκπαιδευτικών μας και την κατάλληλη αξιοποίησή τους.

Παράλληλα, με τον νόμο που ψηφίσαμε πρόσφατα, τον νόμο 4823, με τίτλο «αναβάθμιση του σχολείου, ενδυνάμωση των εκπαιδευτικών και άλλες διατάξεις», ενδυναμώθηκαν τα Κέντρα Διεπιστημονικής Αξιολόγησης Συμβουλευτικής και Υποστήριξης και συστήθηκαν για πρώτη φορά χίλιες εκατό οργανικές θέσεις ψυχολόγων και κοινωνικών λειτουργών για τη στελέχωση των Επιτροπών Διεπιστημονικής Υποστήριξης των σχολικών μονάδων της γενικής μας εκπαίδευσης, με σκοπό τη διασφάλιση της ισότιμης πρόσβασης όλων ανεξαιρέτως των μαθητών στην εκπαίδευση και την προαγωγή της ψυχοκοινωνικής τους υγείας.

Επίσης, ενισχύθηκαν τα ΚΕΔΑΣΥ με προσωπικό ειδικοτήτων λογοθεραπευτών ΠΕ21 κατά δεκαέξι θέσεις, εργοθεραπευτών ΠΕ29 κατά δεκαεννέα θέσεις και φυσιοθεραπευτών ΠΕ28 κατά εννέα θέσεις, προκειμένου να στελεχώνουν κατά περίπτωση τις Επιτροπές Διεπιστημονικής Υποστήριξης, παρέχοντας στήριξη σε όλες ανεξαιρέτως τις εκπαιδευτικές δομές συμπεριλαμβανομένων και των νηπιαγωγείων, ώστε να υπάρχει πρώιμη εκπαιδευτική και υποστηρικτική παρέμβαση.

Δεδομένου ότι η εκπαιδευτική διαδικασία είναι εξαιρετικά δυναμική, δεν αποκλείεται να ακολουθήσουν και νέες προσλήψεις για την κάλυψη των υφισταμένων αναγκών ή και εκείνων που θα προκύψουν κατά τη διάρκεια του σχολικού έτους για τους μαθητές και τις μαθήτριες μας σε επόμενη χρονική φάση.

Όσον αφορά στην πρόσληψη σχολικών καθαριστριών για την κάλυψη αναγκών καθαριότητας των σχολικών μονάδων, είχαμε ήδη υποβάλει αίτημα στην αρμόδια υπηρεσία του Υπουργείου Εσωτερικών και βεβαίως και στο Γενικό Λογιστήριο του Κράτους και ως αποτέλεσμα η επιτροπή της ΠΥΣ 33/2006 με απόφασή της ενέκρινε την εκκίνηση των διαδικασιών πρόσληψης από τους δήμους δεκαπέντε χιλιάδων τετρακοσίων ογδόντα δύο ατόμων ως προσωπικό καθαριότητας σε σχολικές μονάδες της χώρας, με σχέση εργασίας ιδιωτικού δικαίου ορισμένου χρόνου μερικής ή πλήρους απασχόλησης, διάρκειας ίση με το διδακτικό έτος σε σχολικές μονάδες πρωτοβάθμιας και δευτεροβάθμιας εκπαίδευσης, συμπεριλαμβανομένων και των μειονοτικών σχολείων αρμοδιότητας των οικείων δήμων, καθώς και τον μέγιστο αριθμό ωρών ημερήσιας απασχόλησης του εν λόγω προσωπικού. Ο αρμόδιος Υπουργός, ο κ. Βορίδης, δήλωσε και την αύξηση των ωρών και την αύξηση του προσωπικού.

**ΠΡΟΕΔΡΕΥΩΝ (Νικήτας Κακλαμάνης):** Κύριε Συντυχάκη, έχετε τον λόγο.

**ΕΜΜΑΝΟΥΗΛ ΣΥΝΤΥΧΑΚΗΣ:** Κυρία Υφυπουργέ, όσον αφορά στα περί ισότιμης πρόσβασης ειδικά στα άτομα, νομίζω ότι οι αριθμοί μιλούν από μόνοι τους. Σύμφωνα με στοιχεία, τα οποία δεν τα λέει το ΚΚΕ, το ποσοστό μαθητών της ειδικής αγωγής και εκπαίδευσης στην Ελλάδα είναι από τα χαμηλότερα στην Ευρώπη, κυμαίνονται από 1,8% έως 2,9% σε σχέση με τον γενικό μαθητικό πληθυσμό. Άρα, τα περί ισότιμης πρόσβασης αφήστε τα κατά μέρους.

Ξέρετε, στα ζητήματα της πρώιμης διάγνωσης που αναφερθήκατε διατηρείτε το νομικό πλαίσιο του ΣΥΡΙΖΑ. Ο ΣΥΡΙΖΑ το εισήγαγε, εσείς το συνεχίζετε. Επί της ουσίας δεν υπάρχει πρώιμη διάγνωση σε καθαρά επιστημονική βάση. Η πρώτη αντιμετώπιση γίνεται στο σχολείο, όχι από ειδικούς, από τους ίδιους τους εκπαιδευτικούς. Κι όταν και εφόσον αποτύχει αυτή η πρώτη αντιμετώπιση, τότε πάει στους ειδικούς. Ναι, αλλά έχει περάσει ένα πολύ μεγάλο και κρίσιμο χρονικό διάστημα.

Θα πρέπει να μας απαντήσετε στο εξής ερώτημα: Μας είπατε αριθμούς προσλήψεων σε εξειδικευμένο προσωπικό κ.λπ.. Ισχύει -στην πρωτολογία σας θέσατε το ζήτημα- ή δεν ισχύει ότι φέτος στην πρωτοβάθμια είναι επτακόσιες πενήντα εννέα λιγότερες οι προσλήψεις σε σχέση με πέρυσι και γιατί; Πρέπει να μας απαντήσετε. Μη μας λέτε γενικά νούμερα. Με βάση τις ανάγκες καθορίζονται και τα νούμερα και οι προσλήψεις.

Η πολιτική όλων των κυβερνήσεων -για να μην αδικήσουμε καμμία- μπάζει από παντού, κυρία Υπουργέ: ελλείψεις σε εξειδικευμένο εκπαιδευτικό προσωπικό, ανεπαρκή μέτρα κατά της πανδημίας, κακές κτηριακές υποδομές. Όλα αυτά μαζί καθιστούν την καθημερινότητα μαθητών - εκπαιδευτικών δυσβάσταχτη, απαγορευτική για την ουσιαστική επιστημονική και παιδαγωγική παρέμβαση, με τους γονείς να σηκώνουν τον σταυρό του μαρτυρίου χωρίς καμμία ουσιαστική στήριξη από την πλευρά της πολιτείας.

Για τις ελλείψεις προσωπικού θα έλεγα ότι είναι πραγματικό πλήγμα στις ανάγκες των μαθητών οι περικοπές στην παράλληλη στήριξη. Αυτή η προφορική οδηγία που δώσατε ως Υπουργείο, με βάση την οποία κλήθηκαν οι διευθύνσεις εκπαίδευσης να δηλώσουν τα κενά στην παράλληλη στήριξη -ειδικό βοηθητικό προσωπικό και σχολικούς νοσηλευτές- ομαδοποιημένα και με τον όρο ο αριθμός τους να μην ξεπερνάει τους δύο ανά σχολική μονάδα, ήταν απαράδεκτη. Απαράδεκτη! Από πού κι ως πού το Υπουργείο, η Κυβέρνηση, ένας Υπουργός καθορίζει το ποιες είναι οι ανάγκες των ατόμων με αναπηρία και όχι η ίδια η επιστήμη, ενώ θα έπρεπε για κάθε παιδί με ιδιαίτερες μαθησιακές, εκπαιδευτικές ανάγκες, πρόβλημα υγείας ή αναπηρία να προσλαμβάνεται και ο αντίστοιχος εργαζόμενος της αναγκαίας ειδικότητας;

Με αυτή, λοιπόν, την οδηγία μειώθηκαν κατά πολύ οι προσλήψεις των εκπαιδευτικών παράλληλης στήριξης, με αποτέλεσμα πολλά παιδιά να μείνουν είτε χωρίς είτε με ελλιπή υποστήριξη και, μάλιστα, ύστερα από σχεδόν δύο χρόνια τηλεκπαίδευσης και με τα κενά που έχουν δημιουργηθεί εξαιτίας της εγκληματικής κυβερνητικής διαχείρισης της πανδημίας.

Θα σας υπενθυμίσω τον ν.4186 επί Αρβανιτόπουλου -δεν ήταν νόμος του Υπουργείου Παιδείας- και το άρθρο 28 που αφορούσε τότε στο Υπουργείο Παιδείας, όπου επεκτάθηκε η πρόσληψη ιδιωτικής παράλληλης στήριξης από τη γενική εκπαίδευση, που ίσχυε, στην ειδική εκπαίδευση, υποχρεώνοντας τους ήδη επιβαρυμένους γονείς να καλύψουν με δικά τους έξοδα την υποστελέχωση και τα χιλιάδες κενά που ποτέ δεν καλύπτονται εξ ολοκλήρου, αλλά ούτε και στην ώρα τους. Έτσι, λοιπόν, η ιδιωτική παράλληλη στήριξη αποτέλεσε μονόδρομο, επί της ουσίας, για τη στήριξη αυτών των παιδιών.

**ΠΡΟΕΔΡΕΥΩΝ (Νικήτας Κακλαμάνης):** Ολοκληρώστε, κύριε Συντυχάκη.

**ΕΜΜΑΝΟΥΗΛ ΣΥΝΤΥΧΑΚΗΣ:** Αυτή την πολιτική υλοποιείτε σήμερα και, φυσικά, δεν έχετε πάρει κανένα απολύτως μέτρο -και τελειώνω με αυτό, κύριε Πρόεδρε- κατά της πανδημίας. Απροετοίμαστα και φέτος τα σχολεία. Άνοιξαν με κοντέινερ, με αίθουσες από πάνελ, με συμπτύξεις τμημάτων, ενώ είχατε όλο το χρονικό διάστημα μπροστά σας για να λύσετε ζητήματα, δηλαδή να πάρετε επιπλέον εκπαιδευτικούς…

**ΠΡΟΕΔΡΕΥΩΝ (Νικήτας Κακλαμάνης):** Σας παρακαλώ ολοκληρώστε, κύριε Συντυχάκη.

**ΕΜΜΑΝΟΥΗΛ ΣΥΝΤΥΧΑΚΗΣ:** …να χωρίσετε τα τμήματα στα δύο, να ενισχύσετε το προσωπικό καθαριότητας. Τίποτα από όλα αυτά δεν έχει γίνει στο όνομα του κόστους. Πάρτε τώρα σημαντικές αποφάσεις, γιατί θα είναι πολύ αργά στην πορεία.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Κυρία Υφυπουργέ, έχετε τον λόγο.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Κύριε Πρόεδρε, θα ζητήσω την ανοχή σας για λίγο, γιατί θα πρέπει με αριθμούς να ενημερώσω τον συνάδελφο γι’ αυτά τα οποία είπε, λέγοντας στην αρχή της τοποθέτησής μου ότι τηλεκπαίδευση στα σχολεία ειδικής αγωγής δεν υπήρξε. Δεν έκλεισαν καθόλου, σύμφωνα με τις οδηγίες των ειδικών. Δεν είχε καμμία επιστημονική τεκμηρίωση το να κλείσουν.

Προφανώς δεν ακούσατε όσα είπα στην πρωτολογία για τις προσλήψεις προσωπικού καθαριότητας. Δεν έχει σημασία. Είναι καταγεγραμμένα.

Σας λέω, λοιπόν, ότι οι προσλήψεις αναπληρωτών α΄ φάσης για το έτος 2021-2022 που αφορούν στο ειδικό εκπαιδευτικό προσωπικό -ψυχολόγοι, κοινωνικοί λειτουργοί, σχολικοί νοσηλευτές- είναι περισσότερες κατά πεντακόσιους ενενήντα οκτώ σε σχέση με την προηγούμενη σχολική χρονιά, πέραν των τεσσάρων χιλιάδων πεντακοσίων μονίμων που είπα στην πρωτολογία μου. Συνολικά έγιναν προσλήψεις τεσσάρων χιλιάδων τετρακοσίων εξήντα μελών ειδικού εκπαιδευτικού προσωπικού και ειδικού βοηθητικού προσωπικού σε σχέση με τις τρεις χιλιάδες οκτακόσιες εξήντα δύο προσλήψεις για την α΄ φάση που έγιναν πέρυσι.

Αναλυτικότερα: Χίλιες εκατόν εξήντα οκτώ στις σχολικές μονάδες ειδικής αγωγής και εκπαίδευσης από οκτακόσιες εξήντα πέντε που έγιναν πέρυσι. Χίλιες οκτακόσιες πενήντα επτά στην εξειδικευμένη εκπαιδευτική υποστήριξη -δηλαδή την παράλληλη στήριξη- από χίλιες οκτακόσιες εβδομήντα τέσσερις που έγιναν πέρυσι. Εξακόσιες έξι στα κέντρα διεπιστημονικής αξιολόγησης, συμβουλευτικής και υποστήριξης, τα ΚΕΔΑΣΥ, από πεντακόσιες δεκατρείς που έγιναν πέρυσι. Οκτακόσιες είκοσι εννέα στα σχολικά δίκτυα εκπαιδευτικής υποστήριξης στα ΚΕΔΑΣΥ από εξακόσιες δέκα που έγιναν την περσινή χρονιά.

Για τους εκπαιδευτικούς της πρωτοβάθμιας και της δευτεροβάθμιας εκπαίδευσης με εξειδίκευση στην ειδική αγωγή από τα στοιχεία που σας παραθέτω αποδεικνύονται τα εξής: Για το σχολικό έτος 2021 - 2022 οι προσλήψεις στην α΄ φάση έφτασαν τις οκτώ χιλιάδες τετρακόσιες δεκαπέντε έναντι επτά χιλιάδων εβδομήντα που έγιναν για το σχολικό έτος 2020 - 2021, πέρυσι δηλαδή και την ίδια χρονική περίοδο. Αναλυτικότερα: Οκτακόσιες πενήντα προσλήψεις αναπληρωτών εκπαιδευτικών Πρωτοβάθμιας Ειδικής Αγωγής και Εκπαίδευσης και Γενικής Εκπαίδευσης για τις Σχολικές Μονάδες Ειδικής Αγωγής και Εκπαίδευσης Πρωτοβάθμιας Ειδικής Αγωγής και Τμήματα Ένταξης έναντι εξακοσίων είκοσι που έγιναν πέρυσι. Προσλήφθηκαν, επίσης, πέντε χιλιάδες εξακόσιοι εβδομήντα έξι εκπαιδευτικοί Πρωτοβάθμιας Ειδικής Αγωγής και Εκπαίδευσης και Γενικής Εκπαίδευσης για την παράλληλη στήριξη μαθητών με αναπηρία και ειδικές εκπαιδευτικές ανάγκες έναντι τεσσάρων χιλιάδων εξακοσίων είκοσι εννέα που έγιναν πέρυσι.

Περαιτέρω προσλήφθηκαν εκατόν εβδομήντα τρεις εκπαιδευτικοί στην Πρωτοβάθμια Ειδική Αγωγή και Εκπαίδευση στα ΚΕΔΑΣΥ έναντι εκατόν πενήντα εννέα που έγιναν πέρυσι. Προσλήφθηκαν εξακόσιοι εβδομήντα οκτώ εκπαιδευτικοί Ειδικής Αγωγής και Εκπαίδευσης κλάδων και ειδικοτήτων της δευτεροβάθμιας εκπαίδευσης για τις Σχολικές Μονάδες Ειδικής Αγωγής και Εκπαίδευσης της Δευτεροβάθμιας Ειδικής Αγωγής και για τα τμήματα ένταξης έναντι εξακοσίων δέκα που έγιναν πέρυσι. Προσλήφθηκαν εννιακόσιοι έξι εκπαιδευτικοί Ειδικής Αγωγής και Εκπαίδευσης, κλάδων και ειδικοτήτων δευτεροβάθμιας εκπαίδευσης ΠΕ02, ΠΕ03 και ΠΕ04 για την παράλληλη υποστήριξη μαθητών και μαθητριών με αναπηρία και ειδικές εκπαιδευτικές ανάγκες έναντι εννιακοσίων σαράντα που έγιναν πέρυσι.

Προσλήφθηκαν, επίσης, εκατόν τριάντα δύο εκπαιδευτικοί Δευτεροβάθμιας Εκπαίδευσης Ειδικής Αγωγής και Εκπαίδευσης κλάδων ΠΕ02, ΠΕ03 και ΠΕ04 στα ΚΕΔΑΣΥ έναντι εκατόν δώδεκα που έγιναν πέρυσι.

Δηλαδή, συνολικά για την παράλληλη στήριξη και τη στελέχωση όλων των δομών της Ειδικής Αγωγής και των ΚΕΔΑΣΥ προσλήφθηκαν δώδεκα χιλιάδες οκτακόσιοι εβδομήντα πέντε αναπληρωτές εκπαιδευτικοί Ειδικής Αγωγής και Εκπαίδευσης και μέλη του ειδικού εκπαιδευτικού και βοηθητικού προσωπικού για την α΄ φάση για το σχολικό έτος 2021 - 2022 έναντι δέκα χιλιάδων εννιακοσίων τριάντα δύο που προσλήφθηκαν πέρυσι την ίδια χρονική περίοδο.

Για τα ειδικά σχολεία έχει ήδη προβλεφθεί και αποτέλεσε προτεραιότητα από την αρχή της πανδημίας όταν το εμβόλιο επιτρεπόταν, ο εμβολιασμός των εκπαιδευτικών, του ειδικού εκπαιδευτικού προσωπικού, του ειδικού βοηθητικού προσωπικού και των μαθητών και μαθητριών ηλικίας δεκαέξι ετών και άνω.

Σύμφωνα με την πρόσφατη κοινή υπουργική απόφαση 5525/2021 στο άρθρο 20 παράγραφος 4 προβλέπονται μέτρα προστασίας για τη μεταφορά μαθητών σχολικών μονάδων Ειδικής Αγωγής και Εκπαίδευσης της πρωτοβάθμιας, της δευτεροβάθμιας και της επαγγελματικής εκπαίδευσης, γίνεται αύξηση των δρομολογίων των λεωφορείων που μεταφέρουν μαθητές με αναπηρία λόγω της δυσκολίας τους στη χρήση μάσκας και εγκρίνεται κατά απόλυτη προτεραιότητα νέο δρομολόγιο από τις αρμόδιες υπηρεσίες των οικείων περιφερειακών ενοτήτων μετά από πρόταση που κάνουν οι αρμόδιοι διευθυντές εκπαίδευσης.

Άρα, το Υπουργείο μας λαμβάνει τη μεγαλύτερη δυνατή μέριμνα για να υποστηρίζονται και να προστατεύονται…

**ΠΡΟΕΔΡΕΥΩΝ (Νικήτας Κακλαμάνης):** Ολοκληρώστε, κυρία Μακρή.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** …οι μαθητές και οι μαθήτριες στην έναρξη της σχολικής χρονιάς με όρους ισοτιμίας για την αναβάθμιση της ποιότητας της παρεχόμενης εκπαίδευσης.

Τελειώνοντας, κύριε Πρόεδρε, θα ήθελα να πω ότι θα ακολουθήσουν και νέες προσλήψεις για την κάλυψη υφισταμένων αναγκών ή αναγκών που θα προκύψουν κατά τη διάρκεια του σχολικού έτους.

Ευχαριστώ πάρα πολύ.

**ΠΡΟΕΔΡΕΥΩΝ (Νικήτας Κακλαμάνης):** Ολοκληρώθηκε η συζήτηση των επίκαιρων ερωτήσεων.

Θα κάνουμε μία διακοπή μέχρι τις 10.25΄ και θα επανέλθουμε με νομοθετική εργασία. Παρακαλώ τις γραμματείες των Κοινοβουλευτικών Ομάδων -που βλέπω μόνο τη Νέα Δημοκρατία να είναι παρούσα- να στείλουν τους εισηγητές και τους Κοινοβουλευτικούς Εκπροσώπους τους για να ξεκινήσουμε ακριβώς 10.25΄.

(ΔΙΑΚΟΠΗ)

(ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ)

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, συνεχίζεται η συνεδρίαση.

Η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης καταθέτει την έκθεσή της στο σχέδιο νόμου του Υπουργείου Εσωτερικών: «Νέο πλαίσιο για την ευζωία των ζώων συντροφιάς- Πρόγραμμα «ΑΡΓΟΣ» και λοιπές διατάξεις Υπουργείου Εσωτερικών».

Επίσης η Διαρκής Επιτροπή Παραγωγής και Εμπορίου καταθέτει την έκθεσή της στο σχέδιο νόμου του Υπουργείου Ναυτιλίας και Νησιωτικής Πολιτικής «Κύρωση κώδικα νομοθεσίας για την ολοκληρωμένη θαλάσσια πολιτική στον νησιωτικό χώρο και για τον μηχανισμό εφαρμογής, την κρατική εποπτεία και τους γενικούς όρους υλοποίησης του μεταφορικού ισοδύναμου».

Εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Εσωτερικών: «Νέο πλαίσιο για την ευζωία των ζώων συντροφιάς-Πρόγραμμα «ΑΡΓΟΣ» και λοιπές διατάξεις του Υπουργείου Εσωτερικών». Η Διάσκεψη των Προέδρων αποφάσισε στη συνεδρίαση της 8ης Σεπτεμβρίου του 2021 τη συζήτηση του νομοσχεδίου σε μία συνεδρίαση ενιαία επί της αρχής, επί των άρθρων και του συνόλου.

Ως προς την οργάνωση της συζήτησης προτείνεται με φυσική παρουσία να συμμετέχουν οι εισηγητές, οι ειδικοί αγορητές, Κοινοβουλευτικοί Εκπρόσωποι, ένας κύκλος κατά προτεραιότητα που θα περιλαμβάνει έναν ομιλητή από κάθε Κοινοβουλευτική Ομάδα και ένας δωδεκαμελής κύκλος ομιλητών με την αναλογία πέντε Νέα Δημοκρατία, τρεις ΣΥΡΙΖΑ, ένας Κίνημα Αλλαγής, Κομμουνιστικό Κόμμα Ελλάδας, Ελληνική Λύση και ΜέΡΑ25. Με υπηρεσία τηλεδιάσκεψης ή και με φυσική παρουσία προτείνεται επίσης ένας δωδεκαμελής κύκλος ομιλητών με την ίδια ως άνω αναλογία. Τα ονόματα των ομιλητών έχουν ήδη οριστεί από τις Κοινοβουλευτικές Ομάδες με σχετικές επιστολές.

Τώρα προσέξτε θα δώσω κατ’ αρχάς για πέντε λεπτά τον λόγο στον κ. Πέτσα να παρουσιάσει την τροπολογία του, ώστε οι εισηγητές και οι αγορητές να την έχουν υπ’ όψιν τους. Μετά θα δώσω τον λόγο για αντίστοιχο χρόνο στον κ. Συρίγο να παρουσιάσει και να υποστηρίξει μία τροπολογία του Υπουργείου Παιδείας και μετά ξεκινάμε τη διαδικασία. Έχει ήδη ζητηθεί από τον Υπουργό και από το Προεδρείο να επιταχύνει η Γραμματεία της Κυβέρνησης το τυπικό της έγκρισης των νομοτεχνικών βελτιώσεων -αυτές που συμφωνήθηκαν χθες στην επιτροπή και προφορικά τις ξέρετε από τον κύριο Υπουργό- ώστε να κατατεθούν και αυτές εγκαίρως για να τις έχετε αν όχι όλοι -ενδεχομένως ο πρώτος και δεύτερος ομιλητής να μην τις προλάβουν- οι υπόλοιποι όμως θα τις έχουν μπροστά τους ώστε να τις λάβετε υπ’ όψιν σας στην αγόρευσή σας.

Κύριε Πέτσα, έχετε τον λόγο για πέντε λεπτά για την τροπολογία.

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Ευχαριστώ πολύ, κύριε Πρόεδρε.

Η τροπολογία με γενικό αριθμό 1066 και ειδικό 111 από 14-9-2021 ρυθμίζει διάφορα θέματα λειτουργίας των ΟΤΑ. Συγκεκριμένα δίνουμε παράταση από τη λήξη της, που ήταν στις 31-12-2020 έως την 31η Μαρτίου του 2022, στην ισχύ του αναπτυξιακού προγράμματος «ΘΗΣΕΑΣ» που καταρτίστηκε για την υποστήριξη των Οργανισμών Τοπικής Αυτοδιοίκησης πρώτου βαθμού ως προς την πραγματοποίηση επενδύσεων τοπικής ανάπτυξης καθώς και για τη βελτίωση της ποιότητας των υφιστάμενων υποδομών και των παρεχόμενων υπηρεσιών με γνώμονα την αρμονική, ισόρροπη βιώσιμη ανάπτυξη.

Επίσης εξορθολογίζουμε και μειώνουμε στο προσήκον μέτρο τις κυρώσεις και τα πρόστιμα που επιβάλλονται σε συνδυασμούς για υποψηφίους των εκλογών για την ανάδειξη των δημοτικών και περιφερειακών αρχών για πλημμέλειες που αφορούν στις εκλογικές δαπάνες με αναδρομική ισχύ από την 25-3-2019, ημερομηνία έναρξης της προεκλογικής περιόδου των εκλογών της 26ης Μαΐου 2019 και 2ας Ιουνίου 2019.

Επίσης δίνουμε τη δυνατότητα σύναψης προγραμματικών συμβάσεων των ΟΤΑ, των φορέων τοπικής αυτοδιοίκησης κ.λπ., με τη «ΓΑΙΑΟΣΕ Α.Ε.», η οποία ειδικώς αποτελεί τον θεσμοθετημένο φορέα της χώρας για τη διαχείριση και εκμετάλλευση κινητής και ακίνητης σιδηροδρομικής περιουσίας και όπου απαιτείται και κατόπιν της σύμπραξης φυσικά της «ΟΣΕ Α.Ε.».

Απαλλάσσουμε από υποχρεώσεις καταβολής ειδικού τέλους για τη μελέτη, κατασκευή και επέκταση έργων ύδρευσης και αποχέτευσης των επιχειρήσεων που εξασφαλίζουν με ίδια μέσα τη σύνδεσή τους με τα δίκτυα δημοτικής επιχείρησης ύδρευσης και αποχέτευσης ΔΕΥΑ χωρίς να εκπονηθεί μελέτη ή να πραγματοποιηθεί κατασκευή ή επέκταση έργων ύδρευσης και αποχέτευσης από την οικεία ΔΕΥΑ.

Επίσης εξειδικεύεται ο τρόπος σύγκλησης και λήψης αποφάσεων των συλλογικών οργάνων των ΟΤΑ και των διοικητικών συμβουλίων των εποπτευόμενων νομικών του προσώπων με σκοπό τη διευκόλυνση της λειτουργίας τους κατά το διάστημα λήψης των μέτρων αποφυγής διάδοσης του κορωνοϊού, δηλαδή συγκεκριμένα διά ζώσης, διά περιφοράς, διά τηλεδιάσκεψης καθώς και ταυτόχρονα διά ζώσης και διά τηλεδιάσκεψης. Η επιλογή του τρόπου σύγκλισης σε όλες τις ανωτέρω περιπτώσεις οφείλει να εξασφαλίζει τη συμμετοχή του συνόλου των μελών των συλλογικών οργάνων και των διοικητικών συμβουλίων αντίστοιχα σύμφωνα με τα ισχύοντα υγειονομικά μέτρα.

Και τέλος δίνουμε εκ νέου τη δυνατότητα ανοίγματος της σχετικής πλατφόρμας για τη δήλωση των λεγόμενων αδήλωτων τετραγωνικών μέχρι την 31-12-2021, προκειμένου να δηλώσουν οι δημότες τα ορθά τετραγωνικά και να καταβάλουν σε εικοσιτέσσερις μηνιαίες δόσεις τα σχετικά τέλη με πρόστιμο 20% επί του ποσού που προκύπτει από την διαφορά των τετραγωνικών μέτρων αυτού του διαστήματος. Είναι μία ρύθμιση η οποία έρχεται και από τους ιδιοκτήτες ακινήτων και από την αυτοδιοίκηση και ταυτόχρονα επιβραβεύει τους συνεπείς, οι οποίοι είχαν προλάβει να δηλώσουν και είχαν ανταποκριθεί και είχαν δηλώσει τα τετραγωνικά τους στην πρώτη περίοδο ανοίγματος της πλατφόρμας καθώς αυτοί που θα έρθουν τώρα θα πληρώσουν ένα μικρό πρόστιμο 20% μόνο για την περίοδο προ του 2020 και μετά, αλλά όχι 60% που θα ήταν το κανονικό πρόστιμο.

Ευχαριστώ, κύριε πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει ο κύριος Υφυπουργός Παιδείας.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Υφυπουργός Παιδείας και Θρησκευμάτων):** Ευχαριστώ, κύριε Πρόεδρε. Καλή σας μέρα.

Εισηγούμαι την υπουργική τροπολογία με γενικό αριθμό πρωτοκόλλου 1064 και ειδικό 109, που αφορά κυρίως θέματα που σχετίζονται με τον κορωνοϊό. Το πρώτο και πιο σημαντικό αφορά τη λειτουργία μιας ειδικής ηλεκτρονικής πλατφόρμας, η οποία θα ονομάζεται EDUPASS. Είναι προσβάσιμη μέσω της ενιαίας ψηφιακής πύλης της δημοσίας διοικήσεως και στοχεύει στον έλεγχο της τήρησης των υγειονομικών προϋποθέσεων για τη συμμετοχή στην εκπαιδευτική διαδικασία οποιουδήποτε επιπέδου, με φυσική παρουσία στις δημόσιες και ιδιωτικές εκπαιδευτικές δομές. Εξαρτάται από την ιδιότητα εκείνου ο οποίος συμμετέχει, μπαίνει μέσα, για να μπορεί να μπει στην αντίστοιχη διαδικασία.

Οι ενδιαφερόμενοι, διδάσκοντες και διδασκόμενοι, μπορούν να δηλώνουν στην πλατφόρμα ποια είναι η προϋπόθεση εκείνη που πρέπει να πληρούν για να μπορούν να συμμετέχουν στην εκπαιδευτική διαδικασία, δηλαδή εάν έχουν πιστοποιητικό εμβολιασμού, εάν έχουν πιστοποιητικό νοσήσεως πρόσφατο, έξι μηνών, ή αν έχουν εργαστηριακό τεστ, και ανάλογα με τα ισχύοντα υγειονομικά μέτρα ανά περίπτωση.

Η συγκεκριμένη πλατφόρμα διασυνδέεται με το Εθνικό Μητρώο Εμβολιασμών, με το Εθνικό Μητρώο Ασθενών και την ειδική πλατφόρμα του πιστοποιητικού COVID 19 και ελέγχεται με αυτόν τον τρόπο η τήρηση των προϋποθέσεων εκείνων οι οποίοι συμμετέχουν ανά περίπτωση.

Τα συγκεκριμένα στοιχεία θα αποστέλλονται στη θυρίδα κάθε εκπαιδευτικής δομής όπου συμμετέχουν στην εκπαιδευτική διαδικασία τα συγκεκριμένα άτομα με φυσική παρουσία. Εξαιρετικά σημαντικό: Τα δεδομένα διατηρούνται μόνον για επτά ημέρες από την καταχώρησή τους στη θυρίδα της εκπαιδευτικής δομής και εν συνεχεία διαγράφονται αυτόματα, ενώ προβλέπεται ρητώς ότι τα συγκεκριμένα δεδομένα δεν λειτουργούν ως παρουσιολόγιο ή για οποιονδήποτε άλλο σκοπό πέραν του προαναφερομένου. Ο σκοπός, επαναλαμβάνω, είναι να διασφαλιστεί ότι εκείνοι οι οποίοι συμμετέχουν στην εκπαιδευτική διαδικασία από υγειονομικής πλευράς είναι ασφαλείς για τους γύρω τους.

Ειδικά για τα πανεπιστήμια, όπου η φυσική παρουσία δεν είναι υποχρεωτική σε αρκετά μαθήματα -στα εργαστηριακά είναι- η δήλωση των στοιχείων σημαίνει εκδήλωση βουλήσεως να παραστούν με φυσική παρουσία μέσα στους χώρους των πανεπιστημίων. Ο στόχος, βεβαίως, όλων αυτών των πραγμάτων είναι να θωρακιστεί η εκπαιδευτική διαδικασία και να είμαστε ασφαλείς, όσο το δυνατό, με το θέμα του κορονωϊού. Αυτό αφορά τα άρθρα 1 και 2.

Το άρθρο 3, είναι ένα εργαλείο το οποίο θα προσφέρει η ελληνική πολιτεία στις πρυτανικές αρχές. Δίνεται η δυνατότητα στα ΑΕΙ να συνάψουν με απευθείας σύμβαση, με απευθείας ανάθεση, δημόσιες συμβάσεις παροχής υπηρεσιών με σκοπό τον έλεγχο της τήρησης των έκτακτων μέτρων για τη συμμετοχή των φοιτητών.

Η σύμβαση παροχής υπηρεσιών δεν μπορεί να υπερβαίνει τους έξι μήνες. Τι σημαίνει αυτό; Σημαίνει ότι κάθε πανεπιστήμιο θα έχει έναν αριθμό ατόμων, που θα υπάγονται απευθείας στις πρυτανικές αρχές και οι πρυτανικές αρχές θα μπορούν να του λένε να κάνει στοχευμένους ελέγχους για τους φοιτητές, για τους εργαζόμενους, για τους καθηγητές, εάν πληρούν τις υγειονομικές προϋποθέσεις σε σχέση με τα απαραίτητα πιστοποιητικά. Είναι ένα εργαλείο που προσφέρουμε στις πρυτανικές αρχές. Άλλωστε ο στόχος είναι κοινός, και για το Υπουργείο Παιδείας και για τις πρυτανικές αρχές, να λειτουργήσουν τα πανεπιστήμια και να μην ξανακλείσουν.

Αρμόδιο για τη σύναψη και την έγκριση δαπάνης δημόσιας συμβάσεως είναι το πρυτανικό συμβούλιο του ΑΕΙ. Δεν έχουμε βάλει τη σύγκλητο, για να μπορεί να είναι γρήγορη διαδικασία, ούτως ώστε να προλάβουμε την 1η Οκτωβρίου, που θα ξεκινήσουν τα πανεπιστήμια, το χειμερινό εξάμηνο, ενώ υπάρχει δυνατότητα να παρασχεθεί έκτακτη επιχορήγηση προς κάθε ΑΕΙ για την κάλυψη της συγκεκριμένης δαπάνης.

Τέλος, με το άρθρο 4 παρέχεται άδεια λειτουργίας στο σχολείο Verita International School. Είναι μια διαδικασία η οποία, στις περιπτώσεις των ξένων σχολείων, γίνεται πάντοτε με διάταξη νόμου. Θα λειτουργεί ακολουθώντας μόνο ξένο πρόγραμμα. Δεν έχει λειτουργήσει το συγκεκριμένο σχολείο, θα λειτουργήσει μόνον εφόσον εκδοθεί ο νόμος.

Ευχαριστώ πάρα πολύ.

**ΠΡΟΕΔΡΕΥΩΝ (Νικήτας Κακλαμάνης):** Ο μεν κ. Πέτσας θα είναι εδώ επί πολλές ώρες, άρα για την τροπολογία του θα τοποθετηθείτε παρόντος του κ. Πέτσα.

Πριν φύγει ο κ. Συρίγος, κύριε Βρούτση, κύριε Ραγκούση, κυρία Λιακούλη, κύριε Λαμπρούλη, θέλετε κάποια διευκρίνιση;

**ΙΩΑΝΝΗΣ ΒΡΟΥΤΣΗΣ:** Όχι.

**ΙΩΑΝΝΗΣ ΡΑΓΚΟΥΣΗΣ:** Όχι.

**ΕΥΑΓΓΕΛΙΑ ΛΙΑΚΟΥΛΗ:** Όχι.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Κύριε Πρόεδρε, ακούσαμε και τον Υπουργό. Η τροπολογία του Υπουργείου Παιδείας κατατέθηκε εχθές το βράδυ αργά, όπως και του Υπουργείου Εσωτερικών, όχι η πρώτη που ανέπτυξε ο κ. Πέτσας, ο οποίος μας προϊδέασε χθες. Υπάρχει και μία ακόμα του Υπουργείου Εσωτερικών.

Σε ό,τι αφορά του Υπουργείου Παιδείας, επειδή το ερώτημά σας ήταν αυτό, κατ’ αρχάς ακούσαμε τον Υπουργό, που επιγραμματικά μας ανέφερε τα άρθρα της τροπολογίας. Όμως δεν είχα τη δυνατότητα, εγώ τουλάχιστον, προσωπικά, να διαβάσω την τροπολογία, κύριε Πρόεδρε. Ο Υπουργός καλά ήρθε, μας τα είπε, θα φύγει και αν χρειαστούν διευκρινίσεις στην πορεία της συζήτησης, τι θα γίνει; Θα μας έρθει πάλι;

**ΠΡΟΕΔΡΕΥΩΝ (Νικήτας Κακλαμάνης):** Εντάξει, θα το καλύψει ο παρευρισκόμενος Υπουργός από το Υπουργείο Εσωτερικών.

Από το ΜέΡΑ 25 και την Ελληνική Λύση θέλει κάποιος διευκρίνιση; Όχι.

Κύριε Συρίγο, θέλετε να πείτε κάτι;

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Υφυπουργός Παιδείας και Θρησκευμάτων):** Ναι, κύριε Πρόεδρε, απλώς να αναφέρω πολύ σύντομα ότι τα στοιχεία τα οποία έχουμε για το θέμα του εμβολιασμού των φοιτητών είναι εξαιρετικά σημαντικά. Ο μέσος όρος κινείται γύρω στο 75%, είναι πολύ πάνω από το επίπεδο της ελληνικής κοινωνίας. Ορισμένα πανεπιστήμια όπως το Πολυτεχνείο ή το Οικονομικό Πανεπιστήμιο είναι σε επίπεδα άνω του 80%. Είναι μια κατάσταση όπου αυξάνονται διαρκώς οι εμβολιασμοί. Θεωρώ ότι είναι μια πολιτική απάντηση της νεολαίας απέναντι στην κοινωνία σε σχέση με τον κορωνοϊό.

**ΠΡΟΕΔΡΕΥΩΝ (Νικήτας Κακλαμάνης):** Ευχαριστούμε πολύ.

Ξεκινάμε με τη γενική εισηγήτρια από τη Νέα Δημοκρατία, τη συνάδελφο κ. Φωτεινή Πιπιλή.

**ΦΩΤΕΙΝΗ ΠΙΠΙΛΗ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, σήμερα ψηφίζουμε ένα νομοσχέδιο αξιών, ένα νομοσχέδιο που αντιμετωπίζει εφεξής όλα τα ζώα ως έμβια όντα, μεγάλο βήμα, τεράστια δρασκελιά, που καλύπτει ένα κενό. Νομοθετούμε για την ευζωία κάθε έμβιου οργανισμού που συναισθάνεται και κινείται σε ξηρά, αέρα και θάλασσα, δίνοντάς τους δικαιώματα και ελευθερίες, καλή φυσική κατάσταση του ζώου, που δεν υποφέρει από πόνο, φόβο, αγωνία, καιρικές συνθήκες, όπου του διασφαλίζονται ελευθερίες, από την πείνα και τη δίψα, από πόνο, τραυματισμό και ασθένεια. Με δυο λόγια του διασφαλίζεται ελευθερία έκφρασης μιας φυσιολογικής συμπεριφοράς, όπου τα ζώα μας θα μάθουν και θα ζουν στις κατάλληλες συνθήκες διαβίωσης και κοινωνικοποίησης.

Αυτές οι αξίες, που σήμερα γίνονται νόμος, υιοθετήθηκαν από τον τότε Πρόεδρο της Νέας Δημοκρατίας και νυν Πρωθυπουργό Κυριάκο Μητσοτάκη, που είχε ως πρώτος πολιτικός Αρχηγός στη χώρα μας την πρωτοβουλία από τις 21 Νοεμβρίου 2018 να συγκαλέσει τις πιο μεγάλες φιλοζωικές οργανώσεις της χώρας στα γραφεία του στην Πειραιώς. Από εκείνη την ημέρα είχε δηλώσει πως, κατά τη δική του αντίληψη, το Υπουργείο Αγροτικής Ανάπτυξης θα πρέπει να ασχολείται με τα παραγωγικά ζώα και όχι με τα ζώα συντροφιάς και πως είναι το Υπουργείο Εσωτερικών αυτό που έχει την εποπτεία της τοπικής αυτοδιοίκησης, που θα πρέπει να έχει και την κεντρική αρμοδιότητα. Καταθέτω ακριβώς αυτά που ανέφερα με λεπτομέρειες στα Πρακτικά.

(Στο σημείο αυτό η Βουλευτής κ. Φωτεινή Πιπιλή καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Συλλήβδην τα κόμματα της Αντιπολίτευσης καταψηφίζουν σήμερα το νομοσχέδιο. Είναι μια επιλογή τους. Στην ουσία, με την καθολική τους άρνηση, εμμέσως ομολογούν πως δεν αντέχουν τον απογαλακτισμό από συγκεκριμένες συντεχνιακές ομάδες και συμφέροντα, πως δεν μπορούν να αντέξουν την επιλογή μέσα από Συμπληγάδες πέτρες.

Εδώ θα συστηθώ και πάλι, όπως έκανα χθες στην επιτροπή, όχι επειδή περιαυτολογώ, αλλά επειδή πρέπει να καταδείξω το πόσο βαθιά γνωρίζω εδώ και, τουλάχιστον, τριάντα πέντε χρόνια όλα τα θέματα που έχουν να κάνουν με τη φιλοζωία.

Ξέρω πολύ καλά τον χώρο, γι’ αυτό και πολλές φορές είμαι και πάρα πολύ αυστηρή, ακριβώς επειδή γνωρίζω. Υπήρξα η πρώτη δημοσιογράφος στην Ελλάδα, που από τη δεκαετία του ’80, την πολύ δύσκολη, την πολύ οπισθοδρομική, υλοποίησα μια σκέψη μου με μεγάλη ανταπόκριση και δημιούργησα στο πολύ δυνατό τότε γυναικείο περιοδικό «ΠΑΝΘΕΟΝ», μια στήλη που λεγόταν «Μόνο για φιλόζωους». Ήταν η εποχή που υπήρχε μια κατακραυγή από μεγάλο μέρος της συντηρητικής κοινωνίας εναντίον μας με χαρακτηρισμούς αήθεις, όπως «γεροντοκόρες», «ανέραστες», «γραφικές» κ.λπ..

Άρα, λοιπόν, ξέρω πολύ καλά όταν μιλώ ότι αυτό το νομοσχέδιο είναι πάρα πολύ σκληρό νομοσχέδιο και συγχαίρω και τον Θοδωρή Λιβάνιο, που το πρωτοεπεξεργάστηκε, αλλά και τον Στέλιο Πέτσα, που και με εντολή του Πρωθυπουργού και ανάληψη πολιτικής ευθύνης, πηγαίνει κόντρα σε συντεχνίες –το επαναλαμβάνω- διότι είναι ένα δύσκολο νομοσχέδιο που συμπεριλαμβάνει αντίθετους φορείς, πολλούς φορείς, πολλές φορές με αντίθετες απόψεις μεταξύ τους αλληλοσυγκρουόμενες και αυτό έχει να κάνει, είτε με συνδικαλιστές είτε με ιδεολογίες είτε και μεταξύ φιλοζωικών οργανώσεων που έχουν επίσης διαφορετικές απόψεις και πολλές φορές έχουν και αντιπαλότητες.

Πάμε στο θέμα των μητρώων που είναι πάρα πολύ χρήσιμο. Είναι αλήθεια ότι με το άκουσμα της ψηφιακής διακυβέρνησης δημιουργείται ένα μητρώο καταγραφής του συνόλου των ζώων συντροφιάς, το οποίοι περιλαμβάνει πολλά υπομητρώα. Ακούστηκε, λοιπόν –και σε έναν βαθμό ήταν δικαιολογημένο- ότι αυτό δημιουργεί τεράστια γραφειοκρατία και δυσκολία και διευκρίνισα γιατί ο πολύς κόσμος δεν μπορεί να το συνειδητοποιήσει ότι όσα υπομητρώα έχει για παράδειγμα το TAXIS NET, στο οποίο μπαίνουμε όλοι και πατάμε με ένα απλό κλικ και κάνουμε την συγκεκριμένη επιλογή, το ίδιο ακριβώς θα ισχύει με τα υπομητρώα όπου ο καθένας για παράδειγμα μπορεί να πατάει το αρμόδιο για να δει την κατάσταση της υγείας του σκύλου του ή αν έχει μπει σήμανση στο μητρώο κ.λπ..

Για το πόσο αποφασισμένη είναι η Κυβέρνηση φαίνεται όχι μόνο από την καταγραφή μέσα στο νομοσχέδιο των υποχρεώσεων των δήμων αλλά επίσης και των πολιτών γιατι η ρήση του Πρωθυπουργού «κανένα αδέσποτο, κανένα κακοποιημένο ζώο» για να υλοποιηθεί απαιτούνται ταυτοχρόνως και διοικητικές και ποινικές κυρώσεις για όλους τους παραβάτες, είτε είναι δημοτικά συμβούλια είτε είναι δήμαρχοι είτε είναι απλοί πολίτες.

Η υπερβατική για την έως τώρα ελληνική κρατική νοοτροπία, η ανάδειξη με τη μορφή νόμου αξιών που σηματοδοτούν κάθε υπεύθυνο δημοκρατικό ευρωπαίο πολίτη, αφού εφεξής αναγνωρίζονται και στα ζώα, όπως δηλαδή σε κάθε έμβιο οργανισμό που συναισθάνεται αξίες, όπου θα πρέπει να τονίσω ότι αυτές που συμπεριελήφθησαν στο νομοσχέδιο, είναι ένα συμπίλημα από τις απόψεις των φιλοζωικών οργανώσεων που έλαβαν μέρος με ομιλίες τους στην πρώτη εκείνη συνάντηση του Κυριάκου Μητσοτάκη στα γραφεία της οδού Πειραιώς από το Νοέμβριο του 2018.

Ο βασικότερος στόχος του νομοσχεδίου για να μην ξεχνιόμαστε είναι η δραστική μείωση του απαράδεκτου και προσβλητικού για την αξιοπρέπεια της Ελλάδας φαινομένου των εκατομμυρίων αδέσποτων. Σε αυτό δεν μπορεί κανείς μα κανείς να έχει αντίρρηση, ψηφίζει ή δεν ψηφίζει. Αρχικά υπήρξε ο μονόδρομος της υποχρεωτικής στείρωσης σε όλα τα ζώα συντροφιάς. Η υποχρεωτική στείρωση ακούστηκε ως σκληρό μέτρο, έγινε ένας σημαντικός ξεσηκωμός, δηλαδή υπήρξαν αντιδράσεις και τελικά υλοποιείται το σκεπτικό της εναλλακτικής λύσης γι’ αυτούς που δεν θέλουν να στειρώσουν τα ζώα τους και οφείλουν πλέον αφού έχουν προηγουμένως προχωρήσει στην υποχρεωτική σήμανση του ζώου, να αποστείλουν δείγμα γενετικού υλικού στο εργαστήριο φύλαξης και ανάλυσης DNA ζώων συντροφιάς, που θα τηρείται στο Ίδρυμα Ιατροβιολογικών Ερευνών της Ακαδημίας Αθηνών. Αμφισβητείται, δηλαδή, από ορισμένους η επιστημοσύνη του εργαστηρίου του Ακαδημίας Αθηνών. Θα μας τρελάνετε ορισμένοι!

Για όσους δεν κατάλαβαν τι σημαίνει η υποχρεωτικότητα της σήμανσης και της αποστολής DNA, να το ξαναπούμε. Τα αδέσποτα δεν είναι αυτοφυή. Τα αδέσποτα δημιουργήθηκαν και δημιουργούνται από δεσπότες σκύλων πάσης ράτσας και pedigree. Όταν επικρατεί αυτή η ανευθυνότητα, κυρίως το να αφήνουμε το αρσενικό ελεύθερο τα βράδια για να εκτονωθεί, είναι φυσικό να εισπράττουμε μετά ως κοινωνία αυτή την ανευθυνότητα, βλέποντας καθημερινά δυστυχισμένα σκελετωμένα αδέσποτα να τριγυρνούν ή να συνθλίβονται από τα λάστιχα των αυτοκινήτων μας.

Τώρα, λοιπόν, όσοι αφήνουν το αρσενικό τους να εκτονωθεί θα πρέπει να γνωρίζουν ή όταν πετάνε τα κουταβάκια ή τα νεογέννητα γατάκια σε κάδους σκουπιδιών ή σε ποτάμια ότι με τον αυστηρό έλεγχο που θα γίνεται, στην αρχή δειγματοληπτικά, θα μπορεί να βρεθεί και να υποστεί κυρώσεις αυτός ο αναίσθητος άνθρωπος δεσπότης ζώων.

Το πρόβλημα των αδέσποτων είναι ευρύτερα κοινωνικό όχι μόνο που επιτρέψαμε όλα αυτά τα χρόνια την εξαθλίωση, αλλά και επειδή πολλές φορές η αγελοποίησή τους οδηγούσε σε δυσάρεστα συμβάντα και σημειώνω εδώ ότι δημιουργούσε επίσης και αρνητικό κλίμα για τον σεβασμό μας ως κοινωνία στα άτυχα ζώα. Έδινε δηλαδή λαβή για αθρόες κραυγές που, δυστυχώς, τις ενστερνίζονταν και κάποιοι τοπικοί παράγοντες, δημαρχαίοι -για παράδειγμα- ή αντιδημαρχαίοι ή αντικοινωνικοί επικίνδυνοι πολίτες με αποτέλεσμα τη βίαιη και αποτρόπαιη θανάτωσή τους, κυρίως με φόλες. Τα αδέσποτα κυκλοφορούσαν, λοιπόν, εξαθλιωμένα και πεινασμένα, ενώ τώρα είναι απόλυτα λογική η ανάθεση του προγράμματος «ΑΡΓOΣ» στην καλή γειτόνισσα όλων μας, ακόμα και αν δεν την έχουμε ψηφίσει, που είναι φυσικά η κάθε τοπική δημοτική αρχή.

Όσο και να αντιδρούν, όσοι αντιδρούν, ο πολύς κόσμος καταλαβαίνει ότι το να περιοδεύουν τα αδέσποτα σε κάποια πλατεία, σε κάποια γειτονιά, σε κάποιο δρόμο, στο Διδυμότειχο ή στην Κυπαρισσία, κακά τα ψέματα, το γνωρίζει αποκλειστικά ο τοπικός δήμος και όχι οι γεωτεχνικοί άριστοι επιστήμονες του Υπουργείου Αγροτικής Ανάπτυξης και Τροφίμων. Το ξεκαθαρίζω, το Υπουργείο είναι υπεύθυνο για την ευζωία των ζώων παραγωγής, για την προστασία που πολλές φορές έχει επιτύχει για λοιμώδεις ζωωνόσους ή άλλους νόσους, και το Υπουργείο Εσωτερικών -μέσω των δημάρχων, των κοινοταρχών, των δημοτικών συμβουλίων των τοπικών- είναι εφεξής το αποκλειστικά αρμόδιο με ευθύνες, όπως σας είπα, και κυρώσεις για να περιορίσει αυτό το πρόβλημα των αδέσποτων.

Το πρόγραμμα «ΑΡΓΟΣ» επιβάλλει τη δημιουργία -και είναι πολύ βασικό- καταφυγίων ζώων από τους δήμους, νομικά πρόσωπα συνδέσμων δήμων, διαδημοτικές συνεργασίες και επιτέλους το διαχρονικό αίτημα των φιλοζωικών σωματείων να έχουν όχι μόνο γνώμη αλλά και αποφασιστικότητα και συνεργασία, γίνεται με το πρόγραμμα «ΑΡΓΟΣ» επιτέλους υλοποιήσιμο. Τα καταφύγια ζώων συντροφιάς μπορούν να φιλοξενούν σκύλους, γάτες, αλλά και όλα τα κατοικίδια με παρόμοια χαρακτηριστικά, δηλαδή ότι είναι κατοικίδια και όχι ζώα παραγωγής.

Μπαίνουμε τώρα σε ένα κεφάλαιο που απασχολεί πάρα πολύ τον κόσμο. Στο κάτω-κάτω της γραφής, οι αντιμαχίες οι πολιτικές οι δικές μας ή μεταξύ των συμπλεκομένων είναι κάτι που δεν τους απασχολεί, αλλά τους απασχολεί ότι με το νομοσχέδιο Πέτσα επιλύονται διαχρονικά προβλήματα της καθημερινότητας. Για παράδειγμα η πρόσβαση σε παραλίες, που είναι μείζον θέμα με τρομερούς καυγάδες.

Με το νομοσχέδιο, λοιπόν, ελαχιστοποιείται η καθόλου τιμητική για τη φυλή μας συνήθεια των καυγάδων που προανέφερα για την προστασία σκύλου στο φυσικό περιβάλλον που είναι και γι’ αυτόν, διότι δεν είναι μόνο για τον άνθρωπο.

Επιτρέπεται, λοιπόν, η πρόσβαση σκύλων σε μη οργανωμένες παραλίες, καθώς και μέσα στη θάλασσα και εκτός θάλασσας υποχρεωτικά με λουρί.

Η μετακίνηση των ζώων συντροφιάς με μέσα μαζικής μεταφοράς και επιβατικά πλοία, η μετακίνηση και η μεταφορά των ζώων συντροφιάς έως αυτό το νομοσχέδιο ήταν σχεδόν αδύνατη και πολύ συχνά είχαμε πάλι ή καταγγελίες ή καυγάδες από φιλοζωικά σωματεία, διότι υπήρχε τεράστια δυσκολία για τις μη εμπορικού χαρακτήρα μετακινήσεις και άλλων ζώων συντροφιάς. Ο τρόπος μετακίνησης καθίσταται σαφής και τα προβλήματα του παρελθόντος επιλύονται.

Σκύλοι βοήθειας και ζώα θεραπείας: Ένα άρθρο που μπορεί αμέσως να μην αντανακλά με την ισχύ του στους πολλούς αλλά αντανακλά στο ευρωπαϊκό πρόσωπο της χώρας μας. Είναι το άρθρο που απελευθερώνει τους συνανθρώπους μας τυφλούς και λοιπές άλλες ιδιαιτερότητες, που για να ζήσουν σε κάποια κανονικότητα χρειάζονται καθημερινά, νυχθημερόν δίπλα τους τον πιστό τους «συνάνθρωπο», τους σκύλους βοήθειας και τα ζώα θεραπείας, τα οποία έχουν μπει για τα καλά στη σκληρή καθημερινότητα. Αυτά τα ζώα-«συνάνθρωποί» μας μπορούν εφεξής με το νομοσχέδιο Πέτσα να εισέρχονται παντού μαζί με τα άτομα που συνοδεύουν.

Με το άρθρο 21, θα έχουμε πια και στην Ελλάδα συγκινητικές στιγμές όπως στο εξωτερικό, διότι επιτρέπεται η αξιοποίηση σκύλων βοήθειας και ζώων θεραπείας σε νοσοκομεία, κέντρα απεξάρτησης, θεραπευτήρια και γηροκομεία για την υποστήριξη θεραπευτικών σκοπών.

Πάμε σ’ ένα άλλο θέμα που θα συγκινήσει πάρα πολύ τους πολιτισμένους πολίτες: Απαγόρευση συμμετοχής ζώων σε κάθε είδους θεάματα και συναφείς δραστηριότητες. Στην Ελλάδα του 2021 κανονικά δεν θα χρειαζόταν νόμος, αλλά η κοινή λογική για την οριστική απαγόρευση συμμετοχής ζώων σε κάθε είδους θεάματα και φρικιαστικές κατά τα άλλα στοιχηματικές δραστηριότητες, όπως κοκορομαχίες και σκυλομαχίες. Ήταν πρωτοφανές για ευρωπαϊκή χώρα, για παράδειγμα, να επιτρέπεται με την προστασία και των Υπουργών Αγροτικής Ανάπτυξης και Τροφίμων να στριμώχνονται σε πισίνες άγρια ζώα όπως τα δελφίνια, μόνο και μόνο για να είναι πιο υψηλό το εισιτήριο στην προσέλευση κυρίως του παιδικού κοινού. Φυσικά απαγορεύονται εφεξής οι κληρώσεις, λοταρίες και διαγωνισμοί με έπαθλο ζώα συντροφιάς ή και ζώα παραγωγής, γιατί στην εποχή μας, δυστυχώς, κάποια τοπικά έθιμα που δίνουν στο νικητή μια προβατίνα για έπαθλο ούτε καν γέλιο πια δεν προκαλούν.

Δημιουργούνται κοιμητήρια και αποτεφρωτήρια ζώων και επίσης το πολύ συγκινητικό ηλεκτρονικό μητρώο εθελοντικής αιμοδοσίας ζώων συντροφιάς, όπου θα έρχονται τα ζώα μας να δίνουν αίμα σε όσα άλλα αντιμετωπίζουν σοβαρό πρόβλημα υγείας, αλλά και η πανελλήνια υιοθεσία, η οποία πλέον θα λύσει πολλά προβλήματα, διότι γίνεται ενιαία πανελλήνια ηλεκτρονική πλατφόρμα.

Να τονίσω –για να ξεσκεπαστούν ορισμένες πτυχές αντιδράσεων- ότι κανένα νομοσχέδιο δεν είναι τέλειο, αλλά το συγκεκριμένο έχει Ηρακλειδείς για να το στηρίζουν, έχει την επιμόρφωση της Αστυνομίας που επιβάλλεται μέσω του νομοσχεδίου –το κυριότερο- και έχει την ελληνική δικαιοσύνη που τα τελευταία χρόνια έχει αποδείξει πόσο πολύ σέβεται και πόσο σκληρές ποινές επιβάλλει στους κακοποιητές διαφόρων τρόπων στα ζώα.

(Στο σημείο αυτό την Προεδρική Έδρα καταλαμβάνει η Η΄ Αντιπρόεδρος της Βουλής κ. **ΣΟΦΙΑ ΣΑΚΟΡΑΦΑ**)

Θα πω για μια ακόμα φορά συγχαρητήρια στην Κυβέρνησή μας γιατί ο Υπουργός της Κυβέρνησης Μητσοτάκη, ο Μάκης Βορίδης, έφερε τον νόμο με τον οποίον το κακούργημα της ζωοκτονίας ή κακοποίησης επιφέρει κάθειρξη δέκα ετών. Κάθειρξη, όχι φυλάκιση.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Τον λόγο έχει η κ. Πούλου, εισηγήτρια του ΣΥΡΙΖΑ.

**ΠΑΝΑΓΙΟΥ (ΓΙΩΤΑ) ΠΟΥΛΟΥ:** Ευχαριστώ πολύ, κυρία Πρόεδρε.

Κυρίες και κύριοι συνάδελφοι, η συζήτηση του νομοσχεδίου του Υπουργείου Εσωτερικών για τα ζώα συντροφιάς στην Ολομέλεια της Βουλής διεξάγεται σε μια δύσκολη περίοδο που βρίσκει την κοινωνία αντιμέτωπη με καυτά και επείγοντα προβλήματα, τα οποία η Κυβέρνηση της Νέας Δημοκρατίας δεν θέλησε να προλάβει εγκαίρως με επαρκή μέτρα που οι πολίτες ζητούσαν επίμονα στην παιδεία, την υγεία την οικονομία και τώρα φυσικά δεν μπορεί να τα αντιμετωπίσει γιατί έχουν γιγαντωθεί και έχουν ξεφύγει από τον έλεγχό της.

Διανύουμε ήδη τον Σεπτέμβριο και τα σχολεία άνοιξαν ακριβώς όπως έκλεισαν, σα να μην έχει διδαχθεί τίποτα η Κυβέρνηση απ’ αυτά τα δύο χρόνια της πανδημίας και της προβληματικής τηλεκπαίδευσης. Τα σχολεία εξακολουθούν να είναι ανοχύρωτα μπροστά στο τέταρτο πανδημικό κύμα, ενώ η κ. Κεραμέως επιμένει στην παγκόσμια πρωτοτυπία της να αυξάνει αντί να μειώνει τον αριθμό των μαθητών στις αίθουσες. Περίπου ένα εκατομμύριο παιδιά στοιβάζονται σε τάξεις των δεκαοκτώ και τριάντα μαθητών και η Κυβέρνηση δεν εφαρμόζει την εισήγηση της επιτροπής των ειδικών, με καθαρίστριες με δίωρες και τρίωρες συμβάσεις εργασίας που δεν μπορούν να καλύψουν τα υγειονομικά πρωτόκολλα, αλλά και που, βεβαίως, επιβαρύνουν τελικά τους προϋπολογισμούς των δήμων.

Συνεχίζει, λοιπόν, η κ. Κεραμέως και η Κυβέρνηση να απαξιώνει τη δημόσια παιδεία με συγχωνεύσεις και καταργήσεις σχολείων, με κατάργηση ολιγομελών τμημάτων, αλλά και με απουσία προσλήψεων εκπαιδευτικών για τις τάξεις υποδοχής. Η εκπαιδευτική και μαθητική κοινότητα είναι ανάστατη και ήδη σε διάφορες περιοχές της Ελλάδας, όπως και στη Βοιωτία, σημειώνονται ήδη κινητοποιήσεις και καταλήψεις μαθητών με κεντρικό αίτημα τη στήριξη των σχολείων τους.

Στο μέτωπο της πανδημίας η αποτυχημένη εμβολιαστική εκστρατεία της Κυβέρνησης αποδεικνύεται από την καθήλωση του ποσοστού εμβολιασμών στο 55% του πληθυσμού. Η Ελλάδα βρίσκεται στις τελευταίες θέσεις στην Ευρώπη και αυτό είναι μία από τις πλέον ασυγχώρητες αποτυχίες της Κυβέρνησης Μητσοτάκη.

Επιπλέον, με το κύμα αποκαλύψεων για τις περιπτώσεις πλαστών πιστοποιητικών και τις εισαγγελικές παρεμβάσεις αποδεικνύεται ότι ακόμη και αυτό το ηλεκτρονικό σύστημα καταχώρησης των εμβολιασμών είναι εντελώς διάτρητο, αυτό, δηλαδή, το δήθεν πρότυπο και καινοτόμο για το οποίο κόμπαζε το παιδί-θαύμα της Κυβέρνησης, ο κ. Πιερρακάκης και για το οποίο υποτίθεται ότι είχε κιόλας βραβευτεί.

Αλλά και στο μέτωπο της οικονομίας η Κυβέρνηση προσπαθεί να κατευνάσει με ψεύτικες παροχές τα ανήσυχα νοικοκυριά, τους εργαζόμενους, τις μικρομεσαίες επιχειρήσεις που προβλέπουν και ετοιμάζονται για δύσκολες μέρες, που βλέπουν το εισόδημά τους να εξανεμίζεται από τις ασταμάτητες αυξήσεις στο ηλεκτρικό ρεύμα, στα καύσιμα, στο ψωμί και σε πολλά άλλα είδη πρώτης ανάγκης.

Από το βήμα της ΔΕΘ ο ίδιος ο Πρωθυπουργός δεν δίστασε να εξαπατήσει και πάλι τη μεσαία τάξη, υποσχόμενος δήθεν νέα μέτρα στήριξης ύψους 3,4 δισεκατομμυρίων ευρώ, μέτρα που ωστόσο όταν εξειδικεύτηκαν από το ίδιο το οικονομικό της επιτελείο «ξεφούσκωσαν» στα 400 εκατομμύρια περίπου, αφού τα μέτρα που ήδη ισχύουν αντιστοιχούν σε 2,6 δισεκατομμύρια ευρώ, ενώ οι επεκτάσεις άλλων υφιστάμενων μέτρων αντιστοιχούν σε άλλα 460 εκατομμύρια ευρώ περίπου. Η εξαπάτηση της μεσαίας τάξης συνεχίζεται.

Ωστόσο, μην ξεχνάτε, κύριοι της Κυβέρνησης, ότι το ψέμα και την εικονική πραγματικότητα τα αποκαλύπτει η ίδια η ζωή. Η προπαγανδιστική κατρακύλα της Κυβέρνησής σας με προκαλεί να σχολιάσω το κωμικοτραγικό επικοινωνιακό καλπασμό του Πρωθυπουργό στο Δαμάσι του Τέξας, εκεί όπου στο πλαίσιο ενός πρόχειρα σκηνοθετημένου βουκολικού σκετς –έμπνευση κάποιου αλλοδαπού καλοπληρωμένου επικοινωνιολόγου- ο κ. Μητσοτάκης συναντά όλως τυχαίως μπροστά στις κάμερες έναν Θεσσαλό καουμπόι, τον Ντάλτον, έναν καουμπόι ο οποίος δηλώνει διαχρονικός φίλος της οικογένειας Μητσοτάκη και πλέκει ενθουσιασμένος το εγκώμιο του άριστου των αρίστων.

Ομολογώ μάλιστα ότι συμπόνεσα τον Πρωθυπουργό όταν βάσει του σεναρίου ή αυτοσχεδιάζοντας έπρεπε να αναρωτηθεί για το φύλο, αλλά και το είδος του ζώου εργασίας που συμμετείχε στο σκετς.

Αλλά αρκετά διασκεδάσαμε. Ας προσγειωθούμε στη δύσκολη πραγματικότητα, πραγματικότητα που μας επιβάλλει να μην ξεχνάμε ότι αυτή η γκροτέσκο και κιτς παράσταση στήθηκε στο σεισμόπληκτο Δαμάσι του οποίου οι κάτοικοι μένουν σε κοντέινερ εδώ και επτά μήνες, δηλαδή οι σεισμόπληκτοι που έχουν λάβει μόνο το αρχικό βοήθημα των 600 ευρώ, ενώ τα χρήματα για την κατεστραμμένη συσκευή άρχισαν να καταβάλλονται μόλις πριν ένα μήνα. Φαίνεται ότι όσο περισσότερο βαθαίνει το αδιέξοδο για την Κυβέρνηση, όσο περισσότερο ανίκανη αποδεικνύεται να αντιμετωπίσει τα καυτά προβλήματα της κοινωνίας τόσο περισσότερο θα στρέφεται σε μια απελπισμένη επικοινωνιακή διαχείριση.

Κλείνοντας τη φαιδρή παρένθεση των κυβερνητικών επικοινωνιακών τρικ που γίνονται όλο και πιο φτηνά, όλο και πιο χοντροκομμένα, ας προχωρήσουμε τώρα, κυρίες και κύριοι συνάδελφοι, στο νομοσχέδιο. Το πρώτο σχόλιό μας αφορά στην εντελώς λανθασμένη φιλοσοφία που το διέπει. Γνωρίζουμε όλοι ότι στον πυρήνα του προβλήματος των αδέσποτων ζώων στη χώρα μας βρίσκεται ένα σημαντικό έλλειμμα παιδείας, μια ανεπαρκής και ατροφική φιλοζωική κουλτούρα. Τι κάνετε, λοιπόν, για να την ενισχύσετε, κύριε Υπουργέ; Επεξεργάζεστε ένα νομοσχέδιο που αντανακλά μια μακρόπνοη και ολιστική προσέγγιση στο πρόβλημα, μια προσέγγιση που δίνει λύση στο θέμα της ευζωίας των ζώων μέσα από τον συνδυασμό της ενίσχυσης της δημόσιας παιδείας και της δημόσιας υγείας; Όχι βέβαια. Το μόνο που επιδιώκετε είναι μια πρόχειρη, κοντόθωρη και τελικά αμφιλεγόμενη διαχείριση του προβλήματος που έχει και πάλι μόνο επικοινωνιακή στόχευση.

Στην ακρόαση των φορέων αποδείχθηκε πέραν πάσης αμφιβολίας ότι η τοπική αυτοδιοίκηση αλλά και η συντριπτική πλειοψηφία των επιστημόνων κτηνιάτρων και γεωτεχνικών και των φιλοζωικών σωματείων και οργανώσεων τάσσονται κατά του νομοσχεδίου και υπέρ της απόσυρσής του. Αναρωτιόμαστε, γιατί επιμένετε στην κατάθεση του;

Μας βγάλατε, όμως, από τη βάσανο αναζήτησης της απάντησης, αφού τη δώσατε εσείς ο ίδιος, κύριε Υπουργέ, στη χθεσινή συνεδρίαση της επιτροπής. Μας είπατε, δηλαδή, ότι το παρόν νομοσχέδιο απηχεί τις βασικές κατευθύνσεις για τη διαχείριση των ζώων συντροφιάς που επιθυμούσε προσωπικά ο Πρωθυπουργός ήδη από την προεκλογική περίοδο. Επομένως, εσείς λειτουργήσατε ως άβουλοι εντολοδόχοι του επιφορτισμένοι με το καθήκον πραγματοποίησης του ανεδαφικού προσωπικού αφηγήματος του.

Όμως ο Πρωθυπουργός το 2018 τι δήλωνε; Θα σας διαβάσω ένα απόσπασμα από τις δηλώσεις του στο «ΠΡΩΤΟ ΘΕΜΑ» το 2018. Θα το καταθέσω στα Πρακτικά: «Και καταγράφω κατ’ αρχάς ως πρώτη κεντρική προτεραιότητα την ανάγκη για ένα ουσιαστικό εκσυγχρονισμό του νομικού πλαισίου που διέπει το πλαίσιο προστασίας των ζώων στην πατρίδα μας. Αναφέρθηκαν οι ομιλητές στην τραγικά αποτυχημένη προσπάθεια της σημερινής κυβέρνησης –ΣΥΡΙΖΑ- να εισάγει ένα καινούργιο νομοθετικό πλαίσιο το οποίο υπό το βάρος μιας μεγάλης δημόσιας αντίδρασης αναγκάστηκε πολύ σύντομα να το πάρει πίσω. Το έκανε αυτό, διότι ενώ συζήτησε υποτίθεται με τους αρμόδιους, τους δήμους, την κεντρική ένωση, τις φιλοζωικές οργανώσεις, τους κτηνιάτρους τελικά φαίνεται ότι δεν έλαβε υπ’ όψιν καθόλου τις παρατηρήσεις οι οποίες έγιναν στο πλαίσιο του διαλόγου. Ως Νέα Δημοκρατία, δεν έχουμε καμμία πρόθεση να επαναλάβουμε το ίδιο λάθος. Είναι δέσμευσή μου -έλεγε ο Πρωθυπουργός τότε- εντός των πρώτων έξι μηνών της νέας διακυβέρνησης, εφόσον μας εμπιστευθούν οι Έλληνες, να κυβερνήσουμε και να αλλάξουμε αυτό το νομικό πλαίσιο». Αυτά έλεγε τότε.

Τώρα τι κάνετε; Νομοθετείτε χωρίς να λάβετε υπ’ όψιν ούτε τις απόψεις των φορέων και των ανθρώπων του πεδίου αλλά ούτε και τις αντικειμενικές συνθήκες που το καθιστούν ανεφάρμοστο, χωρίς επιστημονική τεκμηρίωση, χωρίς τη στήριξη της αυτοδιοίκησης, της επιστημονικής κοινότητας, της κοινωνίας των πολιτών, αλλά και όλων των κομμάτων της Αντιπολίτευσης. Τι επιδιώκει και ποιος εξυπηρετείται, λοιπόν, με αυτή τη νομοθέτησή σας που τους βρίσκει όλους αντίθετους; Για να ικανοποιήσετε το προεκλογικό αφήγημα του κ. Μητσοτάκη και της Νέας Δημοκρατίας «κανένα ζώο αδέσποτο, κανένα ζώο κακοποιημένο», αλλά και τα συμφέροντα των λίγων προνομιούχων συνομιλητών σας που προφανώς διαμόρφωσαν το νομοσχέδιο πίσω από κλειστές πόρτες θεσμοθετείτε ένα πλαίσιο που αγνοεί τις αντικειμενικές δυνατότητες των δήμων και δεν μεριμνά για την ουσιαστική εποπτεία και έλεγχο της ευζωίας των ζώων.

Και ενώ γνωρίζατε, κύριε Υπουργέ, ότι οι παρεμβάσεις στη δημόσια διαβούλευση που, πράγματι, κινητοποίησε σωματεία, συλλόγους, ειδικούς επιστήμονες και μεμονωμένους πολίτες ξεπέρασαν τις είκοσι εννέα χιλιάδες, αποκρύψατε ότι το 80% αυτών ήταν απορριπτικές απέναντι στο νομοσχέδιο σας και καμαρώνατε για την επιτυχία σας με δηλώσεις στα φιλοκυβερνητικά μέσα της λίστας που φέρει πλέον το όνομά σας. Εσείς το αποκρύψατε και, βέβαια, δεν βρέθηκε κανείς δημοσιογράφος να σας ρωτήσει. Ακόμη μια επικοινωνιακή διαστρέβλωση της πραγματικότητας.

Και επιπλέον φτάσατε στο σημείο να επιτεθείτε και να απαξιώσετε τους φορείς, τους υπηρεσιακούς παράγοντες, την επιστημονική κοινότητα, τους φιλόζωους υπονοώντας ότι εξυπηρετούν συντεχνιακά συμφέροντα, ενώ οι μεμονωμένοι ιδιοκτήτες με τις ατομικές τους εμπειρίες γνωρίζουν επίσης. Και πάλι δηλαδή διχάζετε την κοινωνία. Παράλληλα, όμως, αναπαράγετε ατομικιστικά, νεοφιλελεύθερα ιδεολογήματα σύμφωνα με τα οποία δεν υπάρχει στην πραγματικότητα η κοινωνία ούτε οι συλλογικότητες αλλά μόνο μεμονωμένα άτομα. Και μας ρωτάτε πονηρά αν τελικά μας ενδιαφέρει η αντιμετώπιση του προβλήματος των αδέσποτων και γενικά της ευζωίας των ζώων συντροφιάς ή μόνο η κάλυψη δήθεν συντεχνιακών αιτημάτων και η αναστολή των διοικητικών μεταβολών.

Σας απαντούμε, λοιπόν, ξεκάθαρα: Μας ενδιαφέρει αποκλειστικά η αντιμετώπιση του προβλήματος, αλλά μαζί με τους φορείς σας εξηγούμε ότι αυτή δεν πρόκειται να γίνει με το παρόν νομοσχέδιο και σας έχουμε επισημάνει ξανά και ξανά τα βασικά προβλήματα, τα οποία όμως επιγραμματικά θα αναφέρω.

Κατ’ αρχάς η στρεβλή και γκρίζα χωρίς έλεγχο και κανόνες ρύθμιση του θεσμού του αναδόχου ουσιαστικά αναιρείτε τις ρυθμίσεις και τις εγγυήσεις της ευζωίας των ζώων. Στη συνέχεια επικίνδυνη είναι η μεταφορά της σχετικής αρμοδιότητας για τα ζώα από το Υπουργείο Αγροτικής Ανάπτυξης στο Εσωτερικών που διασπά διοικητικά τις υπηρεσίες, αντιβαίνει στα διεθνή πρότυπα και υπονομεύει τις δυνατότητες δημόσιας εποπτείας και ελέγχου. Μας είπατε μάλιστα χθες ότι η μεταφορά της αρμοδιότητας στο ΥΠΕΣ ήταν πάγιο αίτημα των φορέων. Αυτό πώς προκύπτει; Πουθενά δεν προκύπτει μέχρι στιγμής, εκτός και αν θεωρείτε ότι η προσωπική άποψη του Πρωθυπουργού ισοδυναμεί με τοποθέτηση φορέα.

Επιπλέον, σημαντικά προβλήματα προκαλεί το νέο πλαίσιο των στειρώσεων και της αναπαραγωγής που στην πραγματικότητα δεν συμβάλλει στη μείωση του αριθμού των αδέσποτων και επιβαρύνει τους κηδεμόνες τους με το μη ευκαταφρόνητο κόστος των 150 ευρώ κι αυτό γιατί ενώ φαίνεται ότι προβλέπετε την εναλλακτική ενός μηχανισμού ελέγχου του πληθυσμού μέσω της κατάθεσης της ταυτοποίησης γενετικού υλικού, δηλαδή του DNA, στη πράξη αυτός ο μηχανισμός δεν είναι εφαρμόσιμος, αφού δεν προσδιορίζεται ποιος θα πραγματοποιεί τόσους ελέγχους πανελλαδικά. Είναι όμως και επιστημονικά αμφιλεγόμενος, αφού το δείγμα μπορεί να οδηγήσει μόνο σε ένδειξη και όχι σε απόδειξη της ταυτότητας των ζώων, όπως μας διαβεβαιώνουν οι ειδικοί. Μάλιστα το πλαίσιο αναπαραγωγής και εκτροφής που εισάγεται είναι ελλιπές και διάτρητο, αφού δεν περιλαμβάνει καμμία πρόβλεψη για ειδικές περιπτώσεις.

Για παράδειγμα, απουσιάζει κάθε πρόβλεψη για την προστασία αυτόχθονων ελληνικών φύλων, σκύλων εργασίας με μακραίωνη προσφορά στον άνθρωπο, όπως για παράδειγμα η αλωπεκίδα, ο ελληνικός ποιμενικός, ο κορδολούρης της Σκύρου και άλλα από μια λίστα είκοσι οκτώ αυτόχθονων φυλών.

Κύριε Υπουργέ, στο πλαίσιο της προσχηματικής διαβούλευσης με τους φορείς ξεχάσατε εντελώς τα πανεπιστημιακά και ερευνητικά ιδρύματα. Απόδειξη είναι η κατάθεση του σχετικού υπομνήματος του Ινστιτούτου Παστέρ και των άλλων οκτώ ερευνητικών φορέων για την πρόβλεψη εξαίρεσης από την απαγόρευση εκτροφής για ερευνητικούς και φαρμακευτικούς σκοπούς τρωκτικών και ειδών νυφίτσας. Νομίζουμε ότι πρέπει να το συμπεριλάβετε στις νομοτεχνικές βελτιώσεις.

Ένα ακόμη δομικό πρόβλημα του νομοσχεδίου αφορά στη σύνθεση της ειδικής επιτροπής παρακολούθησης που θα έχει τη γενική εποπτεία και τον έλεγχο του νέου πλαισίου. Διαπιστώνουμε μια περίεργη και καταφανώς φωτογραφική διάταξη για τον πρόεδρο, αφού δεν ορίζεται για αυτόν κανένα επιστημονικό προσόν ή θεσμική ιδιότητα, πέραν του ότι πρέπει να είναι πρόσωπο εγνωσμένου κύρους. Ταυτόχρονα δεν προβλέπεται στη σύνθεση της επιτροπής η συμμετοχή εκπροσώπων σημαντικών φορέων, όπως η Γενική Διεύθυνση Κτηνιατρικής του ΥΠΑΑΤ, η Ελληνική Κτηνιατρική Εταιρεία, η Πανελλήνια Ένωση Κτηνιάτρων Δημοσίων Υπαλλήλων, ή ακόμη και κτηνιατρικές πανεπιστημιακές σχολές, δηλαδή εξαιρείτε τους κατ’ εξοχήν ειδικούς επιστήμονες. Η απουσία τους κατά την άποψή μας αποδυναμώνει σημαντικά την εποπτική και ελεγκτική λειτουργία της επιτροπής και αυτό σας επισημάνθηκε από όλους σχεδόν τους εμπλεκόμενους φορείς.

Τέλος η βασική αδυναμία αφορά στο τσουνάμι των νέων αρμοδιοτήτων για τα αδέσποτα ζώα που εξαπολύετε στους δήμους. Προσπαθείτε. δηλαδή .να εφαρμόσετε όλο αυτό το νέο πλαίσιο μέσω της τοπικής αυτοδιοίκησης, χωρίς όμως να την ενισχύετε ουσιαστικά. Αντίθετα την εκθέτετε ξανά, της πετάτε το μπαλάκι της ευθύνης και την καλείτε να αποδείξει ότι μπορεί, όπως είπε χαρακτηριστικά και η εισηγήτρια της πλειοψηφίας στην πρώτη συνεδρίαση της επιτροπής.

Ξέρετε, κύριε Υπουργέ, το τελευταίο πράγμα για το οποίο μπορείτε να κατηγορήσετε τους εκπροσώπους της αυτοδιοίκησης είναι για ευθυνοφοβία και ατολμία, εκείνους, δηλαδή, που λογοδοτούν καθημερινά στους πολίτες για όλες τις πράξεις και τις παραλείψεις τους. Αλλά αναρωτιόμαστε πώς να το αποδείξει αυτό, όταν βλέπει ότι δεν μπορεί να αντεπεξέλθει σ’ αυτόν τον κυκεώνα των νέων αρμοδιοτήτων χωρίς οικονομικούς πόρους και προσωπικό;

Η χρηματοδότηση που υπόσχεστε για τις υποδομές αλλά και τις λειτουργικές δαπάνες δεν κατοχυρώνονται μέσα από το νομοσχέδιο σας και αποτρέπει την αυτοδιοίκηση από την ανάληψη ηθικής ευθύνης. Ταυτόχρονα την εγκλωβίζετε σε ασφυκτικές προθεσμίες για την υλοποίηση του επιχειρησιακού σχεδιασμού αλλά και την απειλείτε με αντισυνταγματικές κυρώσεις μέσω της περικοπής των ΚΑΠ που προσβάλλουν την αυτοτέλειά της σε περίπτωση που δεν προλάβει να ανταποκριθεί στις απαιτήσεις. Κι όλα αυτά σας τα τονίζει αδιάκοπα η ΚΕΔΕ από το Μάιο ήδη ζητώντας απόσυρση του νομοσχεδίου και επιστροφή στο τραπέζι του διαλόγου για την εξεύρεση μιας λύσης αποτελεσματικής, εφαρμόσιμης και κοινά αποδεκτής.

(Στο σημείο αυτό κτυπάει το κουδούνι λήξης του χρόνου ομιλίας της κυρίας Βουλευτού)

Κυρία Πρόεδρε, θα χρειαστώ δυο λεπτά.

Αυτό το κάνει η ΚΕΔΕ, η οποία στην παρούσα σύνθεσή της πρόσκειται πολιτικά στο κόμμα σας. Φαίνεται όμως ότι όταν δεν πηγαίνει με τα νερά σας και δεν ταυτίζεται με τις θέσεις σας δεν διστάζετε να την απαξιώνετε και μάλιστα με προσβλητικό και χυδαίο τρόπο. Γιατί δεν μπορώ να μην επισημάνω ότι χθες στην κριτική που ασκήσαμε στο άρθρο 49 για τη μεταφορά κρίσιμων αρμοδιοτήτων από το δημοτικό συμβούλιο στην οικονομική επιτροπή σχετικά με τα αναπτυξιακά δάνεια των ΟΤΑ, δικαιολογήσατε ότι προτείνετε το σχετικό άρθρο γιατί οι δημοτικές παρατάξεις μπορεί να ψηφίζουν ενάντια σε ωφέλιμα αναπτυξιακά έργα μόνο και μόνο για να κάνουν αντιπολίτευση στους δημάρχους. Κατηγορήσατε, δηλαδή, τις παρατάξεις ότι βάζουν το μικροπολιτικό συμφέρον τους πάνω από το συμφέρον των συνδημοτών αλλά και του τόπου τους. Η δική μας όμως βιωματική εμπειρία από την αυτοδιοίκηση είναι ότι η συντριπτική πλειοψηφία των αυτοδιοικητικών πολιτεύεται με συνέπεια, υπευθυνότητα και καθημερινή λογοδοσία.

Μάλλον, όμως κρίνετε εξ ιδίων τα αλλότρια, κύριε Υπουργέ, αφού κυβερνάτε με πράξεις νομοθετικού περιεχομένου και περιορισμούς της δημοκρατικής λειτουργίας της Βουλής εκμεταλλευόμενοι κατά περίπτωση την υγειονομική κρίση και την κοινοβουλευτική αυτοδυναμία σας. Στις ελάχιστες περιπτώσεις όμως που η κοινοβουλευτική σας Πλειοψηφία δεν επαρκεί για τις ανάγκες της νομοθέτησης τότε μόνο αναδιπλώνεστε και θυμάστε την αξία του διαλόγου και των συγκλίσεων.

Κυρίες και κύριοι συνάδελφοι, η Κυβέρνηση είχε μια μοναδική ευκαιρία να αξιοποιήσει τα μηνύματα που έλαβε μέσω της διαβούλευσης ήδη από τον Μάιο και να αποδείξει ότι νομοθετεί για τους πολλούς. Σ’ αυτό το πλαίσιο μπορούσε να αποσύρει ή να παγώσει προσωρινά το παρόν νομοσχέδιο και να εξαντλήσει κάθε περιθώριο διαλόγου με σκοπό τη βελτίωσή του. Αντίθετα όμως επιμένει σε ένα προχειρογραμμένο νομοσχέδιο που την οδηγεί ακόμη μία φορά σε κοινοβουλευτική απομόνωση και δυστυχώς δεν επιτυγχάνεται η προστασία και η προαγωγή της ευζωίας των ζώων.

Σας ευχαριστώ πολύ και για την ανοχή σας, κυρία Πρόεδρε.

(Στο σημείο αυτό η Βουλευτής κ. Παναγιού (Γιώτα) Πούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Σοφία Σακοράφα):** Τον λόγο τώρα θα δώσω στον Αναπληρωτή Υπουργό Εσωτερικών, κ. Πέτσα, για να κάνει τις νομοτεχνικές του παρεμβάσεις.

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Δεν θέλω τον λόγο για τις νομοτεχνικές, κυρία Πρόεδρε, γιατί δεν έχω πάρει από τη Γενική Γραμματεία της Κυβέρνησης την τελική λίστα. Ελπίζω να την έχω σε λίγο. Ήθελα όμως να πω δυο λόγια γι’ αυτό που είπε η κ. Πούλου.

Στα πρώτα πέντε λεπτά είπε δύο πράγματα για τα οποία, επειδή είμαι παρών, δεν θα ήθελα να υπάρχουν εντυπώσεις.

**ΙΩΑΝΝΗΣ ΡΑΓΚΟΥΣΗΣ:** Τι κάνει; Να μιλήσει μετά.

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Το βασικό ζήτημα, κυρία Πούλου, είναι ότι σας ενοχλεί το γεγονός ότι ο Πρωθυπουργός είχε θετική υποδοχή και στο Δαμάσι και στα Φάρσαλα. Μπορώ εγώ όμως να σας πω όσον αφορά το θέμα των αποζημιώσεων στους πληγέντες του σεισμού ότι τέτοια ταχύτητα δεν υπήρχε στο παρελθόν. Εφαρμόσαμε για τα θέματα της κοινωνικής προστασίας την κοινή υπουργική απόφαση και το πλαίσιο που ίσχυε επί των ημερών σας. Αναφερθήκατε στα θέματα οικοσκευής. Είχα την ευκαιρία να απαντήσω και σε επίκαιρη ερώτηση του Βουλευτή, κ. Λαμπρούλη. Καταβάλαμε 1,2 εκατομμύρια ευρώ στο Δήμο Τυρνάβου για κοινωνική προστασία. Ο δήμαρχος ο ίδιος είπε τη Δευτέρα ότι έχει καταβάλει ήδη 1.150.000. Άρα, δεν καταλαβαίνω το θέμα των καθυστερήσεων.

Δεύτερον, όσον αφορά στον οικισμό για τα κοντέινερς, πράγματι έγινε οικισμός κοντέινερς εκεί που θα υπήρχαν σκηνές. Έγινε σε χρόνο ρεκόρ και μεταφέρθηκαν και τροχόσπιτα για να καλυφθούν οι άνθρωποι σε οικισμούς με ρεύμα, με νερό, με αποχέτευση. Όχι στις λάσπες. Επίσης, για πρώτη φορά το ελληνικό κράτος έχει αναλάβει την ευθύνη να προχωρήσει με δικά του έξοδα στις κατεδαφίσεις. Ήδη έχουμε δώσει 408.000 μόνο του Υπουργείου Εσωτερικών προκειμένου να γίνουν και ανακατασκευές των κατοικιών, οι οποίες πάντα ξέρετε ότι παίρνουν λίγο περισσότερο χρονικό διάστημα.

Ευχαριστώ, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ ευχαριστώ, κύριε Υπουργέ.

Έχω να ανακοινώσω στο Σώμα ότι η Ειδική Μόνιμη Επιτροπή Κοινοβουλευτικής Δεοντολογίας καταθέτει την έκθεσή της στην αίτηση της εισαγγελικής αρχής για τη χορήγηση άδειας άσκησης ποινικής δίωξης κατά Βουλευτού.

Τον λόγο έχει η κ. Λιακούλη από το Κίνημα Αλλαγής.

**ΕΥΑΓΓΕΛΙΑ ΛΙΑΚΟΥΛΗ:** Κυρία Πρόεδρε, κύριε Υπουργέ, κυρίες και κύριοι συνάδελφοι, όταν στις 19 Οκτώβρη του 1979 αναγγέλθηκε στον Οδυσσέα Ελύτη η βράβευσή του με το Νόμπελ λογοτεχνίας εκείνος δήλωσε: «Ήδη σας το είπα. Είναι η βαρβαρότητα. Τη βλέπω να έρχεται μεταμφιεσμένη κάτω από άνομες συμμαχίες και προσυμφωνημένες υποδουλώσεις. Οπότε αναρωτιέται κανείς: γιατί παλεύουμε νύχτα μέρα κλεισμένοι στα εργαστήριά μας; Είναι η αμάθεια; Είναι το σκότος; Εκείνοι βλέπουν τίποτα. Εμείς όμως το παν. Πού βρίσκεται η αλήθεια; θα φανεί μια μέρα όταν δεν θα είμαστε πια εδώ. Θα είναι όμως, εάν αξίζει, το έργο κάποιου από όλους εμάς και αυτό θα σώσει την τιμή όλων μας και της εποχής μας. Είναι οι δημοκρατικοί θεσμοί που όλα δείχνουν ότι δεν θα αντέξουν για πολύ».

Αυτή ήταν η πρώτη δήλωση που έκανε ο Ελύτης το 1979, όταν του ανήγγειλαν ότι έχει επιλεγεί για το Νόμπελ της Λογοτεχνίας. Διεθνής ημέρα της Δημοκρατίας σήμερα, κύριε Υπουργέ, στη χώρα αυτή που γεννήθηκε μαζί με την έννοια του δικαιώματος της ελευθερίας της σκέψης, της ελευθερίας της έκφρασης. Οι δημοκρατικοί θεσμοί και λειτουργία, μια αέναη συζήτηση για το έλλειμμα της δημοκρατίας για τις εγγυήσεις της δημοκρατίας, για το χρέος στη δημοκρατία. Η δημοκρατία που πάντα βαθαίνει αλλά πάντα αναζητά, που τελικώς ερμηνεύεται, που σαφώς περιορίζεται, που εν τέλει δοκιμάζεται σοβαρά στις δύσκολες συνθήκες των καιρών μας.

Τελικά μάλλον όλοι, κυρίες και κύριοι συνάδελφοι, συμφωνούμε αβίαστα ότι δεν αποτελεί μόνο ένα πολίτευμα αλλά είναι τρόπος σκέψης συμπεριφοράς και ζωής. Και να θυμίσω και την ιστορική φράση του Ανδρέα Παπανδρέου «Ο αγώνας για τη δημοκρατία δεν είναι ποτέ δώρο αλλά αποκτάται από έναν μόνιμο και διαρκή αγώνα». Ο λόγος σήμερα περί της δημοκρατίας και της διαβουλευτικής δημοκρατίας.

Έχουμε πλέον αποδεχτεί όχι μόνο οι θεωρητικοί, αλλά και στην πράξη του κοινοβουλευτισμού, ότι είναι ύψιστο και βέλτιστο στις δημόσιες πολιτικές η ενσωμάτωση απόψεων, φορέων και πολιτικών. Τώρα, πώς σας έτυχε αυτό, κύριε Υπουργέ, το πολυβασανισμένο αυτό νομοσχέδιό σας για τη διαχείριση των ζώων –ευζωία το είπατε εσείς- να βρέθηκε να συζητιέται μια τέτοια μέρα; Συζητιέται σε μία συμβολική μέρα στην οποία σας καταγγέλλει το σύμπαν, όλη η κοινωνία, οι πολίτες, οι θεσμικοί φορείς, τα κόμματα ότι δεν ακούσατε κανέναν, ότι πορευτήκατε μόνοι σας, ότι επιφυλάξατε απρέπεια στους φορείς που δεν δεχτήκατε καν να σας μιλήσουν, καν να τους ακούσετε, ούτε τις απόψεις τους, λες και είχατε χαράξει εσείς την πορεία σας, λες και είχατε αποφασίσει στα γραφεία σας, πριν καν αυτό μπει στο δημόσιο διάλογο. Όλα δείχνουν δυστυχώς ότι έτσι η Κυβέρνησή σας πορεύτηκε. Με ειλημμένες αποφάσεις που δεν επιδέχονται την παραμικρή βελτίωση. Δεν δέχεστε μια συμβουλή από τους ειδικούς. Δεν δέχεστε απολύτως τίποτα. Τα ξέρατε όλα. Τα ξέρατε από τότε. Τα ξέρατε από την αρχή.

Ο κ. Βορίδης, λείπει από την εισήγηση του νομοσχεδίου. Πολιτικά τυχαίο δεν είναι κατά την άποψή μας. Είστε εδώ εσείς ως Αναπληρωτής Υπουργός και σας τιμούμε για την παρουσία σας. Δεν λέμε ότι ο κ. Βορίδης είναι κάτι άλλο, αλλά σημαίνει πολιτικά το ότι ο κ. Βορίδης δεν εισηγείται το συγκεκριμένο νομοσχέδιο. Είναι προφανές όμως ότι η Κυβέρνησή σας έτσι αντιλαμβάνεται τη δημοκρατία και τον κοινοβουλευτισμό.

Μείζον πολιτικό θέμα να έχεις απέναντί σου όλη την κοινωνία. Με την κοινωνία είπατε όχι. Με κάποιους επιλέξατε να συνδιαλέγεστε. Με τους καλούς φιλόζωους. Έχουμε δύο κατηγορίες. Έχουμε τους κακούς φιλόζωους και τους καλούς φιλόζωους. Εγώ δεν το ήξερα αυτό μέχρι που ήρθατε εσείς και η εισηγήτριά σας στην αρμόδια επιτροπή να μας το πείτε. Πρώτη φορά στα χρονικά η ακρόαση των φορέων αποτέλεσε για εμάς μία συγκλονιστική εμπειρία, κυρίες και κύριοι συνάδελφοι, όσοι δεν ήσασταν εκεί. Φορείς που μίλησαν για θεσμική απρέπεια, που τους κλείσανε την πόρτα κατάμουτρα, που αμφισβήτησαν την επιστημοσύνη. Και μάλιστα φτάσατε μέχρι του σημείου -είναι γραμμένο στα Πρακτικά- να μιλάτε για συντεχνιακές επιδιώξεις και προσωπικούς ανταγωνισμούς. Δεν φτάνει που έχετε τόσο λερωμένη τη φωλιά σας, που μέχρι και η ομογάλακτοί σας σάς καταγγέλλουν, ρίχνετε και τη λάσπη στον ανεμιστήρα. Τους λέτε και «συντεχνία» και «προσωπικές επιδιώξεις» χωρίς να εξηγείτε τι αλήθεια εννοείτε.

Εγώ δεν καταλαβαίνω τι εννοείτε, ποιος προωθεί τη συντεχνία σε βάρος του δημόσιου συμφέροντος; Ποιος επιφέρει θεσμική ανωμαλία με τις προσωπικές επιδιώξεις; Ποιος εξυπηρετεί συμφέροντα αλλότρια από το δημόσιο κοινό συμφέρον; Δεν πρέπει να μας πείτε;

Μήπως απλώς, κύριε Υπουργέ, η Κυβέρνησή σας βάζει πέντε λύκους και ένα πρόβατο να αποφασίσουν τι θα φάνε για δείπνο; Μήπως γι’ αυτό πρόκειται;

Οι φορείς, όμως, δεν αποφασίζουν ότι συνδιαλέγεστε απλά με κάποιους που εσείς επιλέξατε -και καλά κάνατε και τους επιλέξατε, δικούς σας ανθρώπους, «ημέτερους» και λοιπά- οι φορείς λένε κάτι άλλο, λένε ότι συναλλάσσεστε και αυτό είναι πολύ σοβαρό και αυτό πρέπει να το απαντήσετε. Και εξηγούμαι: Αυτό που καταλογίζουν στην Κυβέρνησή σας είναι ότι αφού κλείσατε τις πόρτες σε όλους, διαλέξατε να τα μιλήσετε και να τα συμφωνήσετε με αυτούς που το κάνετε. Και αντί να βελτιώσετε τον εμπνευσμένο νόμο Σκανδαλίδη του 2012 μαζί με όλους τους αρμόδιους για ένα ζήτημα που αφορά όλη την κοινωνία, εσείς φέρατε έναν νόμο που παραπέμπει σε σκοτεινές διαδρομές, θολό τοπίο, χωρίς πρόθυμους κοινωνικούς εταίρους να τον στηρίξουν. Φορείς και οργανώσεις δηλώνουν άφωνοι εγγράφως με τις επιλογές σας.

Καταθέτω στα Πρακτικά, γιατί χθες μου ζητήσατε τον λόγο, μου είπατε «πού το γράφει αυτό;». Για trafficking κάνουν λόγο. Παρακαλώ πάρα πολύ όλα τα υπομνήματα των φορέων να ενσωματωθούν στην ομιλία μου, προκειμένου να αναφερθούμε σε αυτά κατά λέξη, κύριε Υπουργέ.

(Στο σημείο αυτό η Βουλευτής κ. Ευαγγελία Λιακούλη καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Άφωνοι, λοιπόν, είπαν για τις επιλογές σας, μιλάνε για ενίσχυση της παράνομης διακίνησης ζώων, για trafficking, για δήθεν ερασιτέχνες εκτροφείς που στην πραγματικότητα είναι επαγγελματίες αλλά το κρύβουν και ότι όλα αυτά γίνονται ευκολότερα τώρα με το νομοσχέδιό σας.

Σας καλέσαμε να απαντήσετε σε όλα αυτά με λόγο δημόσιο και καθαρό, όπως η πολιτική ηγεσία πρέπει να κάνει. Τι είπατε; Τίποτα!

Πέντε είναι τα μεγάλα ζητήματα του νομοσχεδίου, πέντε είναι οι απαντήσεις που το Κίνημα Αλλαγής ζήτησε να δώσετε, αλλά δεν τις ακούσαμε ποτέ.

Πρώτον, γιατί σπάτε τις αρμοδιότητες και παίρνετε από το Υπουργείο Αγροτικής Ανάπτυξης και πάτε το θέμα της υγείας των ζώων στο Υπουργείο Εσωτερικών, χωρίς καμμία επιστημονική τεκμηρίωση, αφαιρώντας αρμοδιότητα από τον φυσικό χώρο, ενάντια στην άποψη των κτηνιάτρων; Λέμε ζώο και ευζωία και το αποσυνδέουμε από τους κτηνιάτρους, ένα. Τι λόγο έχετε;

Δεύτερον, γιατί μεταφέρετε στους δήμους αρμοδιότητες χωρίς να θεσπίζετε συγκεκριμένους πόρους μέσα στο νομοσχέδιο; Αρμοδιότητες χωρίς πόρους, αυτό δεν γίνεται. Τεκμηριωμένα σας αποδείξαμε ότι κάνετε μία τρύπα στο νερό.

**ΙΩΑΝΝΗΣ ΒΡΟΥΤΣΗΣ:** Θεσπίζουμε!

**ΕΥΑΓΓΕΛΙΑ ΛΙΑΚΟΥΛΗ:** Μην επιμένετε, λοιπόν, κύριε Κοινοβουλευτικέ Εκπρόσωπε, ενώ μιλώ. Θα σας απαντώ και από εδώ. Μία τρύπα στο νερό! Τις διατάξεις τις αναφέραμε και θα έρθω λεπτομερώς σε αυτό.

Τρίτον, ποιος θα εκτελέσει το περιβόητο επιχειρησιακό σχέδιο για τα αδέσποτα στους δήμους; Για ελάτε να απαντήσετε και σε αυτό, μια που σας βλέπω, κύριε Βρούτση, λαλίστατο, για πείτε! Όταν φτάσατε στην πανδημία να βάζετε τους υπαλλήλους του ληξιαρχείου να κάνουν καθαριότητα για τον COVID, τώρα μας λέτε ότι έχετε δομές και τμήματα και οργανώσεις και προσωπικό που θα εξυπηρετήσουν όλη αυτή την κατάσταση; Ή μήπως το περιβόητο επιχειρησιακό σχέδιο των δήμων θα καλυφθεί από κάποιες εταιρείες ή από κάποιες ΜΚΟ που συστάθηκαν ακριβώς για αυτόν τον λόγο, οι οποίες είναι αμφιβόλου σκοπού και αμφιβόλου σκοπιμότητας ή ακόμη και αμφιβόλου σύστασης; Για να δούμε, λοιπόν.

Τέταρτον, πού βασιστήκατε, σε ποια επιστημονική, αλήθεια, μελέτη για την οριζόντια στείρωση; Να τα πάρουμε ένα-ένα. Στο νομοσχέδιό σας φέρατε την οριζόντια στείρωση. Σας ζητήσαμε τρεις φορές στην επιτροπή να μας φέρετε τη μελέτη στην οποία στηρίζετε αυτό το φοβερό μέτρο οριζόντιας στείρωσης σε όλα τα σκυλιά, γιατί λέτε ότι σε αυτό οφείλεται το γεγονός ότι έχουμε αδέσποτα τα οποία δεν μπορούμε να ελέγξουμε. Πού είναι η έρευνα; Δεν θα καταθέσετε μία επιστημονική μελέτη για ένα άκρως ιατρικής φύσεως ζήτημα; Επεμβαίνετε στα ζώα κατ’ αυτόν τον τρόπο έτσι, επειδή –ποιος;- σας το είπαν οι καλοί φιλόζωοι και αντιδρούν οι κακοί φιλόζωοι;

Λέτε εναλλακτικά, αφού έγινε ο χαμός, όπως είπε η κυρία εισηγήτριά σας, φέρνετε εναλλακτικά το γενετικό υλικό σε ένα εργαστήρι που θα το κρατάτε και αυτό πληρωμένο –καλοπληρωμένο- και το άλλο πληρωμένο. Και η στείρωση, λοιπόν, από τον ιδιώτη, τον κάτοχο του ζώου και το γενετικό υλικό από τον κάτοχο, επίσης, του ζώου. Και λέει η κτηνιατρική κοινότητα: «Μα τι κάνετε; Δεν υπάρχει τέτοιο πράγμα που πάτε να φτιάξετε. Μπερδέψατε το DNA των ανθρώπων με το DNA των ζώων, διότι το DNA των ζώων δεν μπορεί να κρατήσει τα χρόνια που κρατάει και να αποδείξει αυτό που αποδεικνύει το DNA των ανθρώπων, δηλαδή στην πραγματικότητα κάνετε κάτι που ιατρικά, κτηνιατρικά δεν είναι βασισμένο στην επιστήμη». Σας το λένε αυτό και δεν το ακούτε. Δεν ακούτε ούτε για τη στείρωση, δεν ακούτε ούτε για την εναλλακτική σας θεώρηση των πραγμάτων.

Και πέμπτον, πώς είναι δυνατόν να εισάγετε νέους θεσμούς, όπως για παράδειγμα του αναδόχου, να εισάγετε νέο χαλαρό καθεστώς για τα καταφύγια -χαλαρότερο παρά ποτέ- να επιλέγουν οι φιλοζωικές εταιρείες κομβικά θέματα για τα αδέσποτα χωρίς τον δημόσιο έλεγχο; Παίρνετε την αρμοδιότητα στην πραγματικότητα από τον θεσμικό φορέα, που θα έπρεπε να είναι ο δήμος και θα έπρεπε να είναι στον έλεγχο δημόσιος κτηνίατρος και το πάτε, το πετάτε στην κερκίδα. Έτσι, λοιπόν, σας καταλογίζουν ότι δεν συνδιαλέγεστε απλώς, αλλά συναλλάσσεστε κυρίως.

Όλα αυτά, λοιπόν, κύριε Υπουργέ, η Κυβέρνησή σας τα κάνει μόνη της. Μέγα πολιτικό ζήτημα σε ποιους στηρίζεστε. Οι κτηνίατροι απέναντι, οι φιλοζωικές απέναντι, στην πλειοψηφία οι εθελοντές απέναντι, οι δήμοι απέναντι, τα πανεπιστήμια απέναντι, τα κόμματα απέναντι, οι κυνηγοί απέναντι, η κοινωνία απέναντι! Αλήθεια, πιστεύετε ότι η ανεπάρκεια του προσωπικού, η φθίνουσα δομή των υπηρεσιών, η μηδενική τεχνογνωσία του Υπουργείου Εσωτερικών, η προθυμία των λίγων και εκλεκτών συνομιλητών σας μπορεί να καλύψει το τεράστιο αυτό κενό που σήμερα εμφανίζεται για το θέμα;

Θέμα χρηματοδότησης των ΟΤΑ, σας τα είπα και πριν. Μέσα στο νομοσχέδιο λέτε «οποιουσδήποτε άλλους πόρους» και δεν το ρυθμίζετε. Σας καλούμε, μας μιλήσατε για 15 εκατομμύρια ευρώ που θα δίνετε κάθε χρόνο. Γράψτε το, φέρτε νομοτεχνική βελτίωση τώρα και γράψτε το μέσα στο νομοσχέδιο! Τι το λέτε έτσι; Εσείς είστε οι καλοί, θα χρηματοδοτήσετε, είμαι σίγουρη, αλλά αύριο, μεθαύριο, όμως, αν έρθουν οι γαλοπούλες στην κυβέρνηση;

Πείτε, λέμε εμείς, ότι έρχονται και είναι κακές οι γαλοπούλες, κύριε Πέτσα και δεν δίνουν τα 15 εκατομμύρια, τότε τι γίνεται; Πώς θα εφαρμοστεί το περιβόητο επιχειρησιακό σας σχέδιο; Για πείτε μας, λοιπόν, με ποιον λόγο εμπιστοσύνης; Έτσι οι θεσμοί τηρούνται και έτσι οι δημόσιες πολιτικές ασκούνται; Δεν νομίζω.

Πρώτη φορά στα χρονικά αίτημα όλων, ακόμη και αυτών που δεν είχαν παρά επιμέρους αντιρρήσεις, είναι να αποσύρετε αυτό το νομοσχέδιο. Εγώ σας είπα χθες ότι κατά την αντίληψή μου είναι υπέροχα υπερβατικό, είναι πολιτικά αληθινό, είναι κοινωνικά ευαίσθητο και θεσμικά άριστο να προβείτε σε αυτή την κίνηση, τώρα που το νομοσχέδιο έχει απλωθεί, έχει συζητηθεί, μπήκε στη νομική διαδικασία. Έχετε τη δυνατότητα να κάνετε την πολιτική υπέρβαση και να καλέσετε όλους αυτούς τους ανθρώπους που σας μιλούν για απρέπεια, δικοί σας άνθρωποι, ο πρόεδρος του ΓΕΩΤΕΕ το είπε, δεν το είπε ένας αντιπολιτευόμενος στην Κυβέρνησή σας και λοιπά, ο Πρόεδρος της ΚΕΔΕ, ο κ. Παπαστεργίου, ομογάλακτοι άνθρωποι, δικοί σας άνθρωποι, στην ίδια πολιτική οικογένεια βρίσκεστε. Δεν τους ακούτε αυτούς, λοιπόν; Είστε μόνοι σε ένα βαρύ κοινωνικό νομοσχέδιο με μεγάλη κοινωνική απήχηση και κοινωνική συμμετοχή.

Και εσείς ξέρετε, κύριε Υπουργέ, τι δεν έχετε; Δεν έχετε την κοινωνική συμφωνία. Δεν έχετε την κοινωνική συμφωνία και έχετε απέναντι όλο τον κόσμο των κοινωνικών εταίρων, εκτός και αν μου πείτε, «τι τους θέλουμε τους κοινωνικούς εταίρους, όταν έχουμε τις εταιρείες;». Ε, λοιπόν, είναι και αυτή μία οπτική, αλλά δεν είναι η δική μας οπτική. Αυτή μπορεί να είναι μόνο η δική σας οπτική.

Είπα και στις επιτροπές, επαναλαμβάνω και τώρα ότι σε αυτό το νομοσχέδιο, κυρίες και κύριοι συνάδελφοι, ξεπέρασαν τα κόμματα οι ίδιοι οι φορείς, τα υπερκέρασαν τα κόμματα. Είχαμε λιγότερα πράγματα να πούμε εμείς από ό,τι είχαν να πουν οι φορείς. Και καλά κάναμε και είχαμε να πούμε λιγότερα πράγματα, γιατί εμείς ήμασταν μη ειδικοί. Οι ειδικοί ήταν εκείνοι, ήταν οι οργανώσεις, ήταν οι κτηνίατροι, ήταν οι δήμοι, ήταν οι ομάδες που ασχολούνται με αυτό το θέμα δεκαετίες ολόκληρες.

Και τι σας είπαν; Στα υπομνήματα, κύριε Υπουργέ, τι είναι αυτά που σας λένε; Μιλάνε για πράματα και θάματα, αποκαλύπτουν κυκλώματα, τον τρόπο με τον οποίο παράνομα μπορεί κάτι να υπάρξει, να βγει από τη χώρα και πού μπορεί να πάει. Διάβαζα αυτά τα υπομνήματα και πραγματικά έπαθα σοκ, διότι πίστευα ότι το θέμα αυτό το είχα προσεγγίσει κατά τι. Τελικά ούτε το ένα χιλιοστό δεν γνωρίζαμε από την πραγματικότητα που ισχύει στη χώρα μας. Και αυτά δεν πρέπει να τα λάβουμε, αλήθεια, υπ’ όψιν; Δεν πρέπει να σκύψουμε πάνω σε αυτά; Δεν πρέπει να δούμε ποιος λέει την αλήθεια και το ψέμα και τι συμφέρον υποκρύπτεται πίσω από το να σας πούνε οι φορείς τις απόψεις τους;

Βάζετε τη λάσπη στον ανεμιστήρα και λέτε απλά συντεχνιακά συμφέροντα και προσωπικές αντιπαλότητες και έχετε δημόσιο λόγο, κύριε Υπουργέ, και Κυβέρνηση και δεν έχετε την πολιτική ευθύνη να ανεβείτε στο Βήμα; Εγώ σας καλώ σήμερα, ευθέως πολιτικά σας προκαλώ να βγείτε στο Βήμα και να πείτε ποιος προωθεί συντεχνιακά τα συμφέροντά του και ποιος έχει προσωπικούς διαγκωνισμούς. Αν δεν το κατονομάσετε αυτό, θα είναι, όπως είπα, λάσπη στον ανεμιστήρα.

Σε μεγάλες αντιφάσεις έχει πέσει η Κυβέρνησή σας. Μας είπατε ότι διασπάτε τις αρμοδιότητες για το καλό μας -ξέρουμε, όλα για το καλό μας τα κάνετε-, για το καλό των ζώων, χωρίς να εξηγήσετε ποιο είναι το καλό των ζώων, αποποινικοποιείτε και τις ευθύνες των δήμων -να τα πούμε και αυτά παρεμπιπτόντως- τους βάζετε, όμως, στη διαχείριση. Οι δήμοι θα σηκώσουν τα χέρια ψηλά. Το βλέπω το έργο. Ήμουν εικοσιπέντε χρόνια στην τοπική αυτοδιοίκηση και ξέρω πώς λειτουργεί. Θα καλέσουν σε βοήθεια, θα εκπέμψουν SOS. Διότι εσείς θα αναρτήσετε στο ΦΕΚ τη νομοθεσία και θα πρέπει να την εκτελέσουν με το επιχειρησιακό. Και τι θα κάνουν; Δεν θα αναγκαστούν να ζητήσουν τη βοήθεια, λοιπόν, των εταιρειών και των ειδικευμένων και των ΜΚΟ του εξωτερικού, παρακαλώ; Διότι αν ανοίξετε τις ιστοσελίδες για τη διαχείριση των ζώων, μόνο αυτό να «γκουγκλάρετε», θα δείτε πραγματικά ποιοι είναι οι τρεις μεγάλοι κολοσσοί. Όμως, αυτά δεν είναι κρυφά. Δεν τα ξέρετε μόνο εσείς στα γραφεία σας, τα ξέρουμε κι εμείς, τα ξέρουν και οι ειδικοί, τα ξέρουν και οι κτηνίατροι, ξέρουν τα παράνομα κυκλώματα, ξέρουν τα πάντα και θα τα αποκαλύψουν.

Πιστεύετε ότι αυτό, κύριε Υπουργέ, θα περιποιεί τιμή για την Κυβέρνησή σας, αφού δεν έχετε ακούσει κανέναν από αυτούς; Και επιβεβαιώνω, βεβαίως, ότι η άποψη του κυρίου Πρωθυπουργού το 2018 σε μια ημερίδα για τα ζώα ήταν ακριβώς αυτή, ότι απέτυχε η προηγούμενη κυβέρνηση γιατί δεν άκουσε τους θεσμικούς φορείς και αυτός υποσχέθηκε ότι αυτό δεν θα ξαναγίνει.

Έχω καταθέσει στα Πρακτικά και αυτή τη δήλωσή του.

Αυτό κάνετε τελικά ή το ακριβώς αντίστροφο; Κλείνετε τα μάτια, κλείνετε τα αυτιά, έχετε ένα συγκεκριμένο σχέδιο, το έχετε καταρτίσει στα γραφεία σας και το εκτελείτε;

Προωθείτε, λένε οι φορείς, τη διευκόλυνση του μαζικού εμπορίου των αδέσποτων και των δεσποζόμενων ζώων μέσω δήθεν φιλοζωικών σωματείων με έδρα σε χώρες της Ευρωπαϊκής Ένωσης. Πρέπει, κύριε Υπουργέ, αυτό να το απαντήσετε. Δεν μπορείτε να φύγετε από αυτή την Αίθουσα σήμερα. Δεν το απαντήσατε στις επιτροπές. Σήμερα όμως οφείλετε να το απαντήσετε.

Διευκολύνετε, σας λένε, την ανεξέλεγκτη αναπαραγωγή και εκτροφή ζώων συντροφιάς από δήθεν ερασιτέχνες. Αναφέρουν σαν παράδειγμα την Περιφερειακή Ενότητα Θεσσαλονίκης όπου γίνεται επαγγελματική εκτροφή και δηλώνουν όλοι ερασιτέχνες. Τι έχετε να απαντήσετε σε αυτό; Παρεμποδίζει τους κτηνιατρικούς ελέγχους και τους λοιπούς ελέγχους το νομοσχέδιό σας. Τι απαντάτε σε αυτό; Μεγαλύτερη πολυπλοκότητα και ασάφεια γύρω από τις αρμοδιότητες της τοπικής αυτοδιοίκησης. Τι λέτε για αυτό; Ανάδοχος χωρίς συγκεκριμένη ιδιότητα κάθε πολίτης με ένα συμβόλαιο αναδοχής από τον δήμο, πληρώνονται όλοι από τον δήμο, και ταυτόχρονα ένταση του φαινομένου της συγκέντρωσης αδέσποτων ζώων σε ανεξέλεγκτους χώρους. Έχουμε κι εδώ μια κορυφαία ακόμη πολιτική αντίφαση . Για να δούμε και αυτή την αντίφαση πώς θα μας την απαντήσετε.

Δίνετε σε ανάδοχο -πρόκειται για καινούργιο θεσμό, χωρίς να τον εξειδικεύσετε και δεν έχω χρόνο να μιλήσω γι’ αυτό, τα είπαμε, όμως, στις επιτροπές- και παράλληλα λέτε ότι οι δήμοι θα φτιάξουν μια ολόκληρη κατάσταση, μια καινούργια δομή. Γιατί; Αφού έχουν μια χαρά «παρκάρισμα» των ζώων οι δήμοι. Για ποιον λόγο να το αναπτύξουν αυτό; Αυτή είναι πολιτική αντίφαση. Η σύλληψή σας δεν μπορεί να ακολουθηθεί από ένα σύγχρονο μυαλό για τις δημόσιες πολιτικές.

Το Κίνημα Αλλαγής, ζήτησε καθαρά από τον αρμόδιο δήμο και σε καμμία περίπτωση από καμμία φιλοζωική ένωση, σωματείο κ.λπ., δεν πρέπει να ασκείται η αρμοδιότητα του αναδόχου, του ποιος θα επιλεγεί σαν ανάδοχος, όπως επίσης ζητήσαμε αυστηρότερη νομοθεσία που θα πρέπει να πληροί κάποιος προκειμένου να οριστεί ως ανάδοχος και να προβλεφθούν κυρώσεις σε αυτούς που δεν πληρούν τις προϋποθέσεις.

Για τα καταφύγια των ζώων συντροφιάς έχετε ακούσει πάρα πολλά. Και είπαμε, βεβαίως, ότι αν καταλήξουν και αυτά σαν χώροι ασυλοποίησης των ζώων θα έχουμε αποτύχει όλοι ως σύστημα, ως κοινωνία, ως πολιτισμός θα έχουμε αποτύχει όλοι.

Και, βεβαίως, όταν βάζετε τέτοιες προϋποθέσεις το καταφύγιο ζώων συντροφιάς, κύριε Υπουργέ μου, είναι φυσικό ότι θα καταλήξει έτσι χαλαρά όσο ποτέ. Συγκρίνατε την ευρωπαϊκή νομοθεσία; Συγκρίνατε την ενωσιακή νομοθεσία;

Και μια που γίνεται λόγος για την Ευρώπη -και ολοκληρώνω- ξέρετε, σε λίγο θα αντιμετωπίσετε ένα πολύ σοβαρό θέμα το οποίο χθες συζητούσα με συναδέλφους μου νομικούς, οι οποίοι, μάλιστα, είναι και εξειδικευμένοι σε τέτοιου είδους ζητήματα. Η ευρωπαϊκή νομοθεσία ξέρετε ότι απαιτεί την ύπαρξη μίας και μόνο κεντρικής αρμόδιας κτηνιατρικής αρχής που εκπροσωπεί τη χώρα στα όργανα και τους φορείς της Ευρωπαϊκής Ένωσης. Ποια αρχή θα εκπροσωπεί τη χώρα για τα ζητήματα της προστασίας των ζώων που είναι ενιαία στην ευρωπαϊκή νομοθεσία και δεν χωρίζεται σε ζώα συντροφιάς και παραγωγικά ζώα; Αυτό θα πρέπει να το απαντήσετε όχι σε μας. Θα πρέπει να το απαντήσετε στην Ευρώπη. Εμάς θα μας δώσετε μια απάντηση. Θα πείτε κάτι. Θα πει ο σύμβουλός σας ότι δεν είναι έτσι, αλλά είναι αλλιώς, από αυτά που λέτε συνήθως. Όμως, εδώ είναι επί τον τύπον των ήλων. Θα αναγκαστείτε να στείλετε χαρτί. Το φιρμάνι πρέπει να γραφεί. Τι θα γράφει το χαρτί σας; Ποια υπηρεσία θα γράφετε μέσα εσείς, κύριε Υπουργέ;

Και αυτό που θέλω να πω είναι ότι είχατε μια διακριτική μεταχείριση σε βάρος των κυνηγών οι οποίοι υποχρεούνται να εκδίδουν διαβατήρια για τα ζώα, ανεξαρτήτως αν μετακινούνται είτε όχι. Δεν είχατε προστασία των ειδικών σκυλιών που αυτοί σας ζήτησαν, τουλάχιστον να ελέγξετε το αίτημά τους, όπως επίσης και για τις αυτόχθονες ελληνικές φυλές που ζήτησε μια μεγάλη κατηγορία -έχουν δώσει το υπόμνημα και σε σας πιστεύω οι άνθρωποι που ασχολούνται με αυτό, είκοσι - είκοσι πέντε οργανώσεις περίπου- ότι πρέπει να εξαιρεθούν από την οριζόντια στείρωση και να υπάρξει και ειδική επιστημονική μέριμνα προκειμένου να μην εξαφανιστούν αυτά τα είδη. Δεν είδαμε ακόμη απολύτως τίποτα.

Ολοκληρώνοντας, κυρία Πρόεδρε, και ευχαριστώ πολύ για την ανοχή σας, λέω μόνο το εξής: Κύριε Υπουργέ, όταν γίνεται κατά εξουσιοδότηση η έκδοση κοινής απόφασης Υπουργών Εσωτερικών, Περιβάλλοντος και Ενέργειας με την οποία ρυθμίζονται ειδικότεροι όροι και προϋποθέσεις άδειας και λειτουργίας καταφυγίων, πρέπει να μιλήσετε στη Βουλή γι’ αυτό. Δεν μπορείτε να φύγετε από εδώ με μια εξουσιοδότηση της Πλειοψηφίας έστω, γιατί καταψηφίζουν όλα τα κόμματα από ό,τι είδα. Δεν μπορείτε να φύγετε χωρίς να έχετε την πολιτική δέσμευση του τι θα περιλαμβάνει αυτό για ένα καίριο και βασικό, για να μην πω το κύριο θέμα, των καταφυγίων των ζώων. Το τι, δηλαδή ,θα περιλαμβάνει, ποιους όρους και ποιες προϋποθέσεις, παρά μόνο θα έχετε αυτή την άνεση εσείς μαζί με τον Υπουργό σας, τον άλλο Υπουργό της Κυβέρνησής σας, να επιλέξετε μόνοι σας.

Με αυτά και με αυτά και με αυτές τις σκέψεις θα συμπληρώσω σε όσο χρόνο μου απομένει στη δευτερολογία μου για τις τροπολογίες, οι οποίες δεν είναι τροπολογίες, είναι πάλι νομοσχέδια, είναι μίνι νομοσχέδια τα οποία φέρατε μέσα και μάλιστα με διαγραφή οφειλών από εκλογικές δαπάνες.

Το λέω αυτό μόνο σαν τίτλο για να προϊδεάσω την επομένη τοποθέτησή μου, κύριε Υπουργέ. Για να μην πω τα νομοσχέδια που αφορούν τα Υπουργεία Υγείας, Παιδείας και όλα τα άλλα που έρχονται σωρηδόν. Και, βεβαίως, αυτό δεν το λες καλή νομοθέτηση, γονατογράφημα το λες.

Σε ό,τι αφορά το νομοσχέδιο για τα ζώα επειδή πρόκειται για ένα ευαίσθητο ζήτημα με τεράστιο κοινωνικό πρόσημο και με τεράστια κοινωνική διείσδυση, προσέξτε, κύριε Υπουργέ, γιατί με αυτό το νομοσχέδιο βγάλατε τον τίτλο ότι η Ελλάδα είναι η χώρα των παράλληλων μονολόγων. Δυστυχώς, σ’ αυτόν τον τόπο είμαστε όλοι τραγικά αυτοδίδακτοι. Το είπαν κάποιοι σοφοί και τους επαναλάβατε με την πολιτική σας πρακτική. Δεν πάτε πουθενά όμως έτσι ειλικρινά και δεν σώζεστε με τίποτα. Δυστυχώς, δεν ξέρω τα Χριστούγεννα ή το Πάσχα, πάντως να ξέρετε ότι είναι κοντή γιορτή.

Ευχαριστώ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστούμε πολύ, κυρία συνάδελφε.

Τον λόγο έχει τώρα ο ειδικός αγορητής του Κομμουνιστικού Κόμματος Ελλάδας, κ. Λαμπρούλης.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Ευχαριστώ πολύ, κυρία Πρόεδρε.

Επιτρέψτε μου να κάνω δύο αναφορές. Η πρώτη έχει να κάνει με τη νέα σχολική χρονιά η οποία μπορεί να ξεκίνησε, αλλά η αγωνία και η ανασφάλεια καλά κρατούν σε μαθητές, εκπαιδευτικούς και γονείς, αφού δεν υπάρχουν ουσιαστικά υγειονομικά μέτρα, παρά μόνο υγειονομικά πρωτόκολλα υπερμετάδοσης του κορωνοϊού. Έχουμε μαθητές και εκπαιδευτικούς σε εκατοντάδες κοντέινερ στην προσχολική αγωγή, χιλιάδες κενά εκπαιδευτικών στα σχολεία, στοίβαγμα των μαθητών σε εικοσιεπτάρια τμήματα, ακατάλληλους χώρους, ενώ η Κυβέρνηση δεν παίρνει κανένα μέτρο για τον εμβολιασμό των μαθητών.

Αντίστοιχα, έχουμε κλεισίματα και υποβιβασμό σχολείων σε χωριά σε κωμοπόλεις ή τη μη έγκριση εκατοντάδων ολιγομελών τμημάτων σε ΕΠΑΛ και ΓΕΛ, ενώ την ίδια στιγμή συνεχίζονται τα χρονίζοντα κτηριακά προβλήματα και οι αίθουσες - κλουβιά.

Και απέναντι σε αυτήν την κατάσταση είναι μονόδρομος ο αγώνας, η μάχη της λαϊκής οικογένειας, των εκπαιδευτικών, για να δημιουργήσει ένα καλύτερο αύριο για τα παιδιά της. Γιατί την ώρα που ο λαός μας ταλανίζεται από τις πολιτικές και των προηγούμενων κυβερνήσεων και της σημερινής κυβέρνησης που οξύνουν τα προβλήματά του, την ίδια ώρα οι εξαγγελίες του Πρωθυπουργού στη Διεθνή Έκθεση Θεσσαλονίκης δεν αποτελούν τίποτα άλλο από διαβεβαιώσεις ότι θα συνεχίσει η Κυβέρνηση να κάνει τα πάντα για να διασφαλίσει την κερδοφορία των επιχειρηματικών ομίλων με νέα προνόμια, διευκολύνσεις, διάφορα πακέτα και πάνω από όλα νέο μπαράζ αντεργατικών και αντιλαϊκών μέτρων που περιλαμβάνονται και στον οδικό χάρτη του Ταμείου Ανάκαμψης για τις πράσινες και ψηφιακές μπίζνες.

Η Κυβέρνηση προσπαθεί να εξαπατήσει τον λαό, τους εργαζόμενους παρουσιάζοντας ότι η καπιταλιστική ανάπτυξη που προϋποθέτει το τσάκισμα των εργατικών λαϊκών δικαιωμάτων είναι μονόδρομος για να ικανοποιηθούν δήθεν οι ανάγκες των εργαζομένων, τάζοντας ορισμένα ψίχουλα που εξανεμίζονται από την έκρηξη της μεγάλης ακρίβειας, την αλλαγή των εργασιακών σχέσεων, την ανατροπή δικαιωμάτων και κατακτήσεων δεκαετιών. «Να σε κάψω, Γιάννη, να σ’ αλείψω λάδι».

Μάλιστα, απογειώνεται η πρόκληση με την αναφορά στη νεολαία και τον ισχυρισμό πως αποτελεί προτεραιότητα για τον ίδιο, για την Κυβέρνηση, όταν η Κυβέρνηση της Νέας Δημοκρατίας παίρνοντας τη σκυτάλη από τις προηγούμενες κυβερνήσεις έχει εξασφαλίσει στη νέα γενιά δεκάωρη δουλειά, δωδεκάωρη δουλειά, απλήρωτη δουλειά, μισθούς των 200 και 300 ευρώ, τζογάρισμα των ασφαλιστικών εισφορών για διασφαλισμένες συντάξεις πείνας, απανωτούς ταξικούς φραγμούς στη μόρφωση στέλνοντας κατά χιλιάδες ακόμα και δεκαεξάχρονα παιδιά απευθείας στα νύχια της μεγαλοεργοδοσίας.

Όμως, τα όνειρα της νέας γενιάς δεν χωράνε σε φιλοδωρήματα, αμοιβές με ρεπό και gigabites, που στόχο έχουν να κρύψουν την επίθεση στα δικαιώματα και τη ζωή των νέων ανθρώπων. Σπέρνετε ανέμους και θα θερίσετε θύελλες. Και να είστε σίγουροι πως η απάντηση των εργαζομένων, της νεολαίας θα είναι οι μαζικοί, δυναμικοί αγώνες και η πάλη για την ανατροπή των αντεργατικών πολιτικών της Κυβέρνησης και του κεφαλαίου.

Σε ό,τι αφορά, λοιπόν, το νομοσχέδιο, όπως τοποθετηθήκαμε και στην επιτροπή, επί της αρχής εκφράσαμε την αντίθεσή μας και μάλιστα ζητήσαμε από τον Υπουργό την απόσυρση του νομοσχεδίου συντασσόμενοι με την πλειοψηφία των φορέων που διατύπωσαν σοβαρές επιφυλάξεις, με το σκεπτικό του ασφαλώς όπως το διατύπωσε ο καθένας.

Θεωρούμε πως το νομοσχέδιο δεν υπηρετεί τους συγκεκριμένους σκοπούς, δεν προάγει καν μία ορθολογική διαχείριση του προβλήματος. Αντίθετα, συνεχίζει την ίδια πολιτική στη λογική της μειωμένης χρηματοδότησης για την ικανοποίηση μιας κοινωνικής ανάγκης και κατ’ επέκταση των κοινωνικών αναγκών, τη στιγμή που δίνετε γη και ύδωρ για το κεφάλαιο.

Και η αντίθεσή μας στο νομοσχέδιο εδράζεται στους εξής άξονες.

Στον πρώτο άξονα, που είναι και ο πυρήνας -αν θέλετε- του νομοσχεδίου, με την ανάθεση στους δήμους ή τη δυνατότητα ανάθεσης σε μη κυβερνητικές οργανώσεις, ιδιώτες, τα ζητήματα της ανταποδοτικότητας, ο εγκλεισμός σε κυνοκομεία.

Τι προβλέπει; Οι δήμοι θα εξακολουθούν να έχουν μία αρμοδιότητα, που περιγράφεται με συγκεκριμένες υποχρεώσεις για περισυλλογή, κτηνιατρική περίθαλψη, στείρωση των αδέσποτων και άλλα, χωρίς επαρκείς υποδομές, προϋποθέσεις, προσωπικό, μέσα και τα λοιπά, αλλά και χωρίς κυρίως επαρκή χρηματοδότηση.

Μάλιστα, μόνο ως κοροϊδία ακούγονται τα 40 εκατομμύρια -εφάπαξ βέβαια- που μας είπε στην επιτροπή ο Υπουργός ότι θα δοθούν και αντίστοιχα τα 15 εκατομμύρια που θα δίνονται ετησίως. Πρόκειται για ψίχουλα, αφού δεν αντιστοιχούν ούτε 50.000 ετησίως ανά δήμο. Έτσι, με μαθηματική ακρίβεια, οι δήμοι θα οδηγηθούν σε προώθηση της ανάθεσης αυτών των υπηρεσιών σε τρίτους -μη κερδοσκοπικές οργανώσεις, ιδιώτες κτηνιάτρους, άλλους ιδιώτες και τα λοιπά- που ούτως η άλλως προβλέπεται και στο νομοσχέδιο.

Έτσι αφήνεται ανοιχτό το πεδίο στην επιχειρηματική δράση γύρω από τα αδέσποτα και ταυτόχρονα μετακυλίεται και αυτό το κόστος στις τσέπες των λαϊκών στρωμάτων, με τη γνωστή λογική της ανταποδοτικότητας των δημοτικών τελών για υπηρεσίες που θα έπρεπε να είναι δωρεάν. Συγχρόνως, θα λέγαμε πως ακριβώς αυτή η κατεύθυνση θα λειτουργήσει υπονομευτικά στις προσπάθειες που καταβάλλονται ήδη από αρκετούς δήμους στον τομέα αυτό.

Επαναλαμβάνουμε, λοιπόν, -τα είπαμε και στην επιτροπή- πως το Κομμουνιστικό Κόμμα Ελλάδας θεωρεί πως για τη διαχείριση του προβλήματος των αδέσποτων ζώων η βάση θα πρέπει να είναι τα κρατικά, τα δημοτικά κτηνιατρεία με υποδομές κλινικής για αδέσποτα, με εξεταστήριο, χειρουργείο, νοσηλευτήριο, μικροβιολογικό εργαστήρι, με μόνιμους κτηνιάτρους βάρδιας, με μόνιμους νοσηλευτές, με ζωοκόμους εκπαιδευμένους, με εκπαιδευτές, με αυτοκίνητα περισυλλογής και άλλα σε επίπεδο δήμου ή ομάδες όμορων δήμων. Να εξασφαλίζεται μέσω αυτών των υποδομών ότι θα διεξάγονται αποκλειστικά οι διαδικασίες της περισυλλογής, του ιατρικού ελέγχου και περίθαλψης, στείρωσης, καταγραφής, σήμανσης και μόλις ολοκληρώνονται αυτές οι διαδικασίες, τα ζώα να απελευθερώνονται στο οικείο περιβάλλον τους, εφόσον έχουν ελεγχθεί για την υγεία τους, τη συμπεριφορά τους. Δεν υπάρχει λόγος να κρατούνται σε κυνοκομείο.

Και το ότι απελευθερώνεται ένα αδέσποτο δεν σημαίνει ότι εγκαταλείπεται στην τύχη του, αλλά θα πρέπει να υπάρχει συνεχής εποπτεία από τις κτηνιατρικές υπηρεσίες των δήμων που αναφερθήκαμε, ώστε να ελέγχεται η ενσωμάτωση του ζώου στο περιβάλλον ανά τακτά χρονικά διαστήματα, η υγεία του και λοιπά.

Ακριβώς σε αυτό το σχεδιασμό που προτείνουμε, μπορεί να ενταχθεί και η δράση των εθελοντικών ομάδων και των φιλοζωικών σωματείων, σε συνεργασία και συντονισμό με τις κρατικές υπηρεσίες. Διαφορετικά αυτοί οι άνθρωποι, οι φιλοζωικές που δραστηριοποιούνται μέσω φιλοζωικών οργανώσεων, οι εθελοντές αν θέλετε, θα παλεύουν όπως κάνουν έως σήμερα και δεν θα γίνεται τίποτα.

Ακόμα και τα χρήματα τα οποία προβλέπετε ως επιχορήγηση για τα φιλοζωικά σωματεία -άρθρο 43- ουσιαστικά τα αξιοποιείτε όχι για να λύσετε το πρόβλημα και να ενισχύσετε τη δράση τους, αλλά για να τους κάνετε συνενόχους σε μια απαράδεκτη κατάσταση και σε μία πολιτική ανάθεσης κρατικών αρμοδιοτήτων σε φορείς εθελοντισμού, πολύ περισσότερο σε ιδιώτες.

Επιβεβαιώνεται, λοιπόν, για ακόμα μία φορά η πρακτική τόσο της Κυβέρνησης όπως και των προηγούμενων κυβερνήσεων πως τα όποια ελάχιστα κονδύλια να δίνονται δεξιά και αριστερά για μία όπως όπως αντιμετώπιση της οξυμένης κατάστασης, χωρίς κανένα ουσιαστικό αποτέλεσμα, ανοίγοντας παράλληλα παράθυρα για πελατειακή, ψηφοθηρική στάση δημοτικών συμβούλων, προέδρων και υπευθύνων δημοτικών προγραμμάτων και άλλα.

Με το νομοσχέδιό σας, άρθρο 10, ουσιαστικά την επιστροφή των ζώων στο οικείο περιβάλλον τους από υποχρέωση τη μετατρέπετε σε δυνατότητα, αφού πουθενά δεν αναφέρετε για αυτές τις υποδομές που είναι αναγκαίες για την επιστημονικά ορθή διαχείριση του προβλήματος. Αντίθετα, η λέξη που κυριαρχεί είναι το «καταφύγιο», δηλαδή, το κυνοκομείο στο οποίο -με βάση τις διατάξεις του άρθρου 10- μπορεί να φυλακίζεται ένα αδέσποτο εφ’ όρου ζωής.

Μάλιστα προβλέπετε και τη δυνατότητα διαμόρφωσης καταφυγίων σε δασικές και χορτολιβαδικές εκτάσεις -άρθρο 28-, ενώ δίνετε αναστολή στις υπάρχουσες αποφάσεις σφραγίσματος παράνομων κυνοκομείων. Και αυτό το κάνετε γιατί στον πυρήνα του σκεπτικού σας έχετε τον εγκλεισμό των ζώων, γεγονός απαράδεκτο. Μάλιστα, προωθείτε τον εγκλεισμό σε καταφύγια που θα συστήνονται από ιδιώτες όπως όπως και με όλα τα προβλήματα που επεσήμαιναν φορείς όπως το ΓΕΩΤΕΕ, η ΠΕΚΔΥ αλλά και φιλοζωικοί φορείς αναφερόμενοι στα άρθρα 28 και 29, με τα οποία διαφωνούμε.

Εμείς θεωρούμε πως στα καταφύγια θα πρέπει να φιλοξενούνται μόνο συγκεκριμένων περιπτώσεων αδέσποτα, για παράδειγμα, ζώα υπό ανάρρωση, μικρής ηλικίας και τα λοιπά και μόνο προσωρινά, να λειτουργούν αποκλειστικά στο πλαίσιο των δημοτικών ιατρείων, με κατάλληλες συνθήκες αξιοπρεπούς διαβίωσης των ζώων, με ενιαίο κανονισμό για όλα τα καταφύγια και όχι με τις κατηγοριοποιήσεις του άρθρου 29 που προβλέπει άλλες προδιαγραφές για όσα καταφύγια κάνουν υιοθεσίες στο εξωτερικό.

Και σε ό,τι αφορά τις υιοθεσίες από το εξωτερικό, δίνεται μέσω του άρθρου 7 η δυνατότητα να γίνεται από φιλοζωικά σωματεία, δηλαδή από νομικά πρόσωπα, με το οποίο διαφωνούμε. Η καταβολή εξόδων σίτισης και ιατρικής φροντίδας δεν θα πρέπει να υφίσταται, ενώ θα πρέπει να υπάρχει ένα όριο στις υιοθεσίες που μπορούν να γίνουν από ένα φυσικό πρόσωπο.

Στο πλαίσιο αυτό διαφωνούμε και με το άρθρο 2, που αφορά στον ορισμό του αναδόχου. Η ευθύνη συνολικά της διαχείρισης του προβλήματος των αδέσποτων θα πρέπει να γίνεται ολοκληρωμένα από το κράτος, χωρίς μεσάζοντες, αναθέσεις, χωρίς καμμία επιχειρηματική δράση και αυτό περιλαμβάνει και την ευθύνη των υιοθεσιών.

Επίσης, σε αντίθεση με τα όσα προβλέπει το άρθρο 3, ξαναλέμε πως η σήμανση και η καταγραφή των ζώων συντροφιάς, το τσιπάρισμα, θα πρέπει να γίνεται από τις κτηνιατρικές δομές των δήμων και όχι από τους ιδιώτες κτηνιάτρους, που θα πρέπει να απεμπλακούν απ’ αυτή την ευθύνη.

Επειδή προβλέπετε στο νομοσχέδιό σας δείκτες εφαρμογής και αξιολόγησης των προγραμμάτων, επιτρέψτε μας να σας πούμε ότι οι δείκτες του κράτους σας και οι αξιολογήσεις σας είναι μια σκέτη κοροϊδία και εμπαιγμός. Μας έχετε ζαλίσει κυριολεκτικά τόσα χρόνια όλες οι κυβερνήσεις, μα όλες οι κυβερνήσεις, για τους δείκτες απόδοσης των Υπουργείων. Λοιπόν, τι έγιναν αυτοί οι δείκτες; Πολύ απλά, παίρνουν άριστα σε ό,τι αφορά στις υπηρεσίες προς το κεφάλαιο και κάτω από τη βάση στις υπηρεσίες για τον λαό. Έλεος πια με αυτή την κοροϊδία και τον εμπαιγμό σας.

Δεύτερος άξονας της αντίθεσής μας στο νομοσχέδιο. Τι κάνει; Ενισχύει την εμπορευματοποίηση των ζώων, ενώ η κατοχή ενός κατοικίδιου μετατρέπεται σε είδος πολυτελείας. Εμείς δεν διαφωνούμε -το είπαμε και στην επιτροπή- ότι η «δεξαμενή» των αδέσποτων είναι τα δεσποζόμενα ζώα. Ποια είναι όμως, η βασική πηγή των δεσποζόμενων ζώων στη σημερινή κοινωνία, κατά συνέπεια και των αδέσποτων; Το εμπόριο, η εμπορευματοποιημένη εκτροφή. Ναι ή όχι; Δηλαδή, η εκτροφή με κίνητρο το κέρδος, που έχει αποδειχθεί ότι αποτελεί τη βασική αιτία κακοποίησης και θανάτου σκύλων και γατών, αλλά και διοχέτευσης στο εμπόριο μικρών ζώων, κουταβιών σοβαρά άρρωστων, με εκφυλιστικές ασθένειες, με πλαστά πιστοποιητικά καθαροαιμίας. Και ακριβώς μπροστά στη δυνατότητα αποκόμισης τεράστιου κέρδους των μεγάλων επιχειρήσεων του κλάδου, των μεγάλων εκτροφείων, όχι μόνο στην Ελλάδα, αλλά κυρίως στο εξωτερικό, οι όποιες ηθικές αναστολές καταπέφτουν, πάνε περίπατο.

Και γι’ αυτό το θέμα δεν προβλέπεται τίποτα, αφού η πλημμεληματικού χαρακτήρα δίωξη της παράνομης εμπορίας αφήνει στο απυρόβλητο τις μεγάλες επιχειρήσεις, που συνήθως κάνουν νομότυπα μπίζνες και οι οποίες με το νομοσχέδιο θα βγούνε ενισχυμένες, αφού η επιβολή της στείρωσης των δεσποζόμενων ουσιαστικά σπρώχνει τον κόσμο στην αγορά κατοικίδιου. Γιατί ακόμα και η δυνατότητα που προβλέπεται να κρατήσει ένας κηδεμόνας το ζώο του χωρίς στείρωση για μία μόνο γέννα και αφού πληρώσει το χαράτσι για την αποθήκευση του DNA του, επιβάλλει την καθολική στείρωση και ουσιαστικά σπρώχνει τον κόσμο στην αγορά κατοικίδιου. Λοιπόν, πώς να μην «τρίβουν τα χέρια τους» οι μεγαλέμποροι και οι μεγαλοεκτροφείς ζώων με το νομοσχέδιό σας, κύριε Υπουργέ και κύριοι της Κυβέρνησης;

Συνειδητά «κλείνετε τα μάτια» στην πραγματικότητα και φορτώνετε όλη την ευθύνη στον απλό κηδεμόνα ενός κατοικίδιου, μετατρέποντας αφ’ ενός σε απωθητική και αποκρουστική την κατοχή ενός κατοικίδιου, ενώ αφ’ ετέρου μετατρέπετε το κατοικίδιο σε είδος πολυτελείας.

Αλήθεια -το βάλαμε και στην επιτροπή- σκεφτήκατε πως για να μπορέσει μία λαϊκή οικογένεια, για τις οποίες λέτε ότι ενδιαφέρεστε και μέσω αυτού του νομοσχεδίου, να συμμορφωθεί με τους νόμους σας θα πρέπει να πληρώσει πάνω από 200 ευρώ; Γιατί τόσα βγαίνουν, αν υπολογίσουμε στείρωση, έλεγχο DNA, τσιπάρισμα, διαβατήρια και αυτά μόνο για όσα προβλέπονται στο νομοσχέδιό σας.

Κατά τη γνώμη μας, είναι απαράδεκτο. Γι’ αυτό και καταψηφίζουμε τα άρθρα 4 και 14 που προβλέπουν τις δυσβάσταχτες επιβαρύνσεις για τους κηδεμόνες των ζώων, τη χρέωση τσιπαρίσματος και το χαράτσι των 150 ευρώ για το DNA.

Συνεπώς, δεν δεχόμαστε τον μονόδρομο της αγοράς που προωθείτε, αλλά ούτε τα χαράτσια ούτε τη μία μόνο γέννα, από τη στιγμή που υπάρχει δυνατότητα η εξέταση DNA να δώσει αποτέλεσμα, αν και υπάρχουν επιφυλάξεις γι’ αυτό από επιστημονικούς φορείς που εκφράστηκαν στην επιτροπή φορέων, όπως το ΓΕΩΤΕΕ και κτηνίατροι, που θα πρέπει να διευκρινιστούν αναφορικά με την αποτελεσματικότητα, εντοπισμού δηλαδή των γεννητόρων αδέσποτων ζώων μέσω του DNA.

Έτσι, λοιπόν, αν είναι εφικτός μέσω του DNA ο έλεγχος και ο εντοπισμός του γεννήτορα σε περίπτωση αδέσποτων κουταβιών, εμείς συμφωνούμε με τη διαδικασία, αλλά όχι με την τεράστια επιβάρυνση που αυτή συνεπάγεται και θα πρέπει, κατά τη γνώμη μας, να μειωθεί στο ελάχιστο.

Επίσης, στο άρθρο 9 για τις επαγγελματικές ομάδες όπως οι κτηνοτρόφοι -σας το είπαμε τρεις φορές στις επιτροπές που προηγήθηκαν- θα πρέπει η διαδικασία να είναι δωρεάν. Τα σκυλιά τα χρησιμοποιούν στη δουλειά τους οι κτηνοτρόφοι. Πώς θα στειρώσουν αυτοί οι άνθρωποι τα σκυλιά τους ή πώς θα στείλουν δείγματα DNA χωρίς να έχουν καμμία στήριξη; Και μιλάμε για τεράστιο κόστος και το ξέρετε πολύ καλά.

Επίσης, διαφωνούμε και με την πρόβλεψη για αφαίρεση της άδειας κυνηγιού ως ποινή στους κυνηγούς εάν δεν συμμορφωθούν προς «τας υποδείξεις» του νομοσχεδίου.

Θεωρούμε πως θα πρέπει να αυξηθεί ο ορισμός των γεννών ενός μη στειρωμένου ζώου, εφόσον έχει τηρηθεί η διαδικασία του DNA και ο αριθμός θα πρέπει να καθοριστεί από την κτηνιατρική επιστήμη για το ποιο είναι το καλύτερο για την υγεία του ζώου και όχι με βάση διοικητικές λογικές. Γι’ αυτό καταψηφίζουμε το άρθρο 8, στο οποίο επαναφέρατε κακώς επίσης τη δυνατότητα πώλησης κατοικίδιων από τα pet shop, κάτι που δεν προβλεπόταν στο αρχικό κείμενο της διαβούλευσης του νομοσχεδίου.

Αντίστοιχα σε ό,τι αφορά τη στείρωση, η οποία έχει σημαντικό κόστος, από τη στιγμή που επιβάλλεται ως υποχρέωση του κηδεμόνα πρέπει η διαδικασία να ενισχύεται οικονομικά από το κράτος και όχι ευκαιριακά, αποσπασματικά, όπως προβλέπεται στο άρθρο 12 με τα λεγόμενα «κίνητρα», τα οποία είναι ουσιαστικά μια κοροϊδία.

Διαφωνούμε κάθετα με την πρόβλεψη του άρθρου 25 για τις ανώνυμες καταγγελίες, οι οποίες θα πρέπει να είναι επώνυμες και να υπάρχει προστασία του κράτους προς τον καταγγέλλοντα.

Επίσης, δεν καταλαβαίνουμε -σας το ρωτήσαμε και στην επιτροπή- την εξαίρεση των οργανωμένων παραλιών και των παραλιών με γαλάζια σημαία σε ό,τι αφορά την πρόσβαση των σκύλων. Το θεωρούμε απαράδεκτο να επαφίεται η πρόσβασή τους σε ποιον; Στον κάθε ιδιώτη που κακώς λυμαίνεται τις λεγόμενες «οργανωμένες παραλίες» της χώρας.

Έρχεστε και καμαρώνετε μέσω του άρθρου 26 για τον επιτελικό σας ρόλο, τη στιγμή που κυριαρχεί με ευθύνη σας η πλήρης υποστελέχωση των κτηνιατρικών υπηρεσιών, γεγονός που φαίνεται από τα τεράστια κενά στον έλεγχο των ζωονώσων, αλλά και των τροφίμων, με τα γνωστά φαινόμενα νοθειών κ.λπ., αποτέλεσμα των προγραμμάτων εξυγίανσης όλων των κυβερνήσεων έως τώρα, όπως και της εκχώρησης των προγραμμάτων στους ιδιώτες κτηνιάτρους, εκτροφείς με ευθύνη της κυβέρνησης ΣΥΡΙΖΑ, που ισχυριζόταν ότι θα λύσει όλα τα προβλήματα. Τα αποτελέσματα γνωστά. Απανωτές εξάρσεις ζωονόσων όλα τα προηγούμενα χρόνια, ευλογιά, καταρροϊκός πυρετός κ.α..

Διατυπώνουμε, λοιπόν, επιφυλάξεις ως προς τα μέτρα που προβλέπονται στο άρθρο 27 για τα λεισμανιακά ζώα, στη βάση των τοποθετήσεων τόσο των φιλοζωικών φορέων όσο και των κτηνιάτρων. Είμαστε αντίθετοι με τη χρηματοδότηση των καναλιών για την προβολή μηνυμάτων. Να προβλεφθεί ότι αυτά τα μηνύματα θα προβάλλονται δωρεάν, χωρίς καμμία επιδότηση καναλαρχών.

Και είμαστε αντίθετοι με τα προβλεπόμενα του άρθρου 49, όπου επαναλαμβάνεται από την Κυβέρνηση της Νέας Δημοκρατίας το καθεστώς μεταφοράς αρμοδιοτήτων του δημοτικού συμβουλίου και οι αποφάσεις ενός εκτελεστικού οργάνου όπως είναι η οικονομική επιτροπή να δεσμεύουν το δημοτικό ή αντίστοιχα το περιφερειακό συμβούλιο, που είναι και τα πολιτικά, αλλά και πλέον αποφασιστικά όργανα. Και αυτό γίνεται με την επίκληση της ανάγκης επιτάχυνσης των δανειακών συμβάσεων και πάει λέγοντας.

Τέλος, η αναπαραγωγή και διάθεση ζώων συντροφιάς δεν μπορεί να είναι μία εμπορευματοποιημένη διαδικασία. Είναι απαράδεκτο τα ζώα να πουλιούνται και να αγοράζονται, να εισάγονται και να εξάγονται, να αποτελούν αντικείμενο κερδοφορίας.

Γνωρίζουμε ότι αυτή η πρόταση, την οποία υιοθετεί και συμμερίζεται κάθε ειλικρινά φιλόζωος άνθρωπος, προσκρούει στα «ιερά και τα όσια» ενός συστήματος που έχει στον πυρήνα του την εκμετάλλευση, που τόσο η Κυβέρνηση όπως και όλα τα άλλα κόμματα υπηρετείτε με συνέπεια.

Γνωρίζουμε την απορριπτική στάση της Ευρωπαϊκής Ένωσης, που όλοι σας πίνετε νερό στο όνομά της -μην το ξεχνάμε- η οποία υποκρίνεται ότι ενδιαφέρεται για τη λεγόμενη «ευζωία» των ζώων, όπως και τις αιτιάσεις για καθολική απαγόρευση της εμπορίας, αλλά και των εισαγωγών ζώων συντροφιάς. Πρόκειται, όμως, για εύλογες διεκδικήσεις που μπορούν να γίνουν πράξη αν φύγει από τη μέση το κέρδος ως κριτήριο της ανθρώπινης παραγωγικής δραστηριότητας.

Με βάση τα ανωτέρω, αλλά και το γεγονός ότι δεν πρόκειται να αποσύρετε προφανώς το νομοσχέδιο, εμείς το καταψηφίζουμε επί της αρχής. Φυσικά, υπάρχουν άρθρα στα οποία δεν διαφωνούμε και άλλα για τα οποία πάμε στο «παρών».

Ευχαριστώ, κυρία Πρόεδρε, για την ανοχή.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε συνάδελφε.

Θα δώσω τώρα τον λόγο στον Αναπληρωτή Υπουργό Εσωτερικών, τον κ. Πέτσα, για να καταθέσει τις νομοτεχνικές του βελτιώσεις.

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Ευχαριστώ, κυρία Πρόεδρε.

Πράγματι, είναι ένα πολύ δύσκολο νομοσχέδιο, ένα νομοσχέδιο που έχει πάρα πολλούς μετόχους, πάρα πολλούς ανθρώπους που ενδιαφέρονται γι’ αυτό και για ένα καλύτερο πλαίσιο για την ευζωία των ζώων και τον περιορισμό των αδέσποτων ζώων. Αυτό φάνηκε και στις συζητήσεις μας στις επιτροπές και από την ακρόαση των φορέων.

Γι’ αυτό οι νομοτεχνικές βελτιώσεις που θα καταθέσω προσπαθούν να συνδυάσουν πολλά πράγματα που ακούστηκαν στις επιτροπές. Θα προσπαθήσω και κάποιες από αυτές να τις ομαδοποιήσω για να δώσω το πνεύμα της συζήτησης που υπήρξε από διάφορα πολιτικά κόμματα και φορείς.

Επέρχονται οι ακόλουθες βελτιώσεις:

Η πρώτη νομοτεχνική βελτίωση: Στο πρώτο εδάφιο της παραγράφου 3 του άρθρου 2 η φράση «και αναφέρεται» αντικαθίσταται από τη φράση «ή αναφέρεται».

Η δεύτερη νομοθετική βελτίωση συνδέεται με την τέταρτη και την ένατη. Στο τέλος του δεύτερου εδαφίου της περίπτωσης 7 του άρθρου 2 μετά τη φράση «που εγγράφεται στο σχετικό υπομητρώο της παραγράφου 23» διαγράφεται η φράση «και διαθέτουν αδειοδοτημένα καταφύγια ή καταφύγια που πληρούν τις προδιαγραφές των άρθρων 28 και 29».

Δηλαδή, διευκολύνουμε τα φιλοζωικά σωματεία που δεν έχουν τέτοιου είδους καταφύγια να μπορούν να περισυλλέγουν ζώα και φυσικά να προχωρούν και στη διαδικασία του αναδόχου, εφόσον έχουν τις επαφές με αναδόχους προκειμένου να μειωθεί ο αριθμός των αδέσποτων ζώων όχι μόνο με τα καταφύγια, αλλά κατευθείαν από την περισυλλογή τους.

Η τρίτη νομοτεχνική βελτίωση: Στο τέλος του πρώτου εδαφίου της παραγράφου 24 του άρθρου 2 διαγράφεται η λέξη «συντροφιάς».

Εδώ θέλουμε να μην υπάρχει καμμία αμφισβήτηση ότι στο μητρώο των παραβατών θα καταγράφονται όλοι όσοι κακοποιούν ζώα, ακόμα κι αν δεν είναι ζώα συντροφιάς και είναι ζώα εργασίας όπως προβλέπεται στο οικείο μέρος του νομοσχεδίου για τις πολύ αυστηρές ποινές για την κακοποίηση των ζώων.

Το σημείο πέντε της νομοτεχνικής βελτίωσης συνδέεται με το σημείο δώδεκα. Στο δεύτερο εδάφιο της παραγράφου 13 του άρθρου 4 μετά τις λέξεις «σε ευαίσθητες και ευπαθείς κοινωνικές ομάδες» προστίθενται οι λέξεις «καθώς και οι ιδιοκτήτες σκύλων που χρησιμοποιούνται αποκλειστικά για τη φύλαξη ποιμνίων (ποιμενικών)».

Σημείο δώδεκα: Στην παράγραφο 2 του άρθρου 14 προστίθεται εδάφιο ως εξής: «Οι ιδιοκτήτες σκύλων που χρησιμοποιούνται αποκλειστικά για φύλαξη ποιμνίων (ποιμενικών) απαλλάσσονται από την υποχρέωση καταβολής του παραβόλου της παρούσας».

Εδώ έγινε μια εκτεταμένη συζήτηση με όλα τα πολιτικά κόμματα και επειδή τα ζώα που χρησιμοποιούν οι κτηνοτρόφοι μας για τον πρωτογενή τομέα είναι απαραίτητα ακριβώς να φέρουν σε πέρας την εργασία τους, απαλλάσσονται και από την υποχρέωση του παραβόλου των 150 ευρώ για το γενετικό υλικό, αλλά και φυσικά και από τη σήμανση και τη στείρωση και πιστεύω ότι απηχούν στη χθεσινή συζήτηση στην επιτροπή.

Η νομοθετική βελτίωση με αριθμό έξι: Στο δεύτερο εδάφιο της παραγράφου 16 του άρθρου 4 οι λέξεις «τριών (3) ετών» αντικαθίστανται από τις λέξεις «πέντε (5) ετών» και οι λέξεις «3+ χρόνια χωρίς σημεία ζωής» από τις λέξεις «5+ χρόνια χωρίς σημεία ζωής».

Αφορά άλλη μία συζήτηση που είχαμε χθες σχετικά με τη διαγραφή αδέσποτων που έχουν πολλά χρόνια να δώσουν σημεία ζωής και έχουν καταγραφεί στο σχετικό μητρώο προκειμένου να ανταποκρίνεται στη χθεσινή μας συζήτηση.

Στο σημείο επτά της νομοτεχνικής βελτίωσης στο πρώτο εδάφιο της παραγράφου 2 του άρθρου 7 μετά την παρένθεση «(δημοτικό ή διαδημοτικό ή φιλοζωικού σωματείου ή οργάνωσης μη κερδοσκοπικού χαρακτήρα ή ιδιώτη φιλόζωου)» και πριν το σημείο στίξης «,» προστίθεται η φράση «ή που διαμένει σε ανάδοχο», για να είμαστε πλήρεις σε αυτό το πεδίο.

Η νομοτεχνική βελτίωση με αριθμό οκτώ: Στην περίπτωση (β) της παραγράφου 10 του άρθρου 8 οι λέξεις « δεκαέξι (16) εβδομάδων» αντικαθίστανται από τις λέξεις «δώδεκα (12) εβδομάδων». Ήταν ένα τυπογραφικό λάθος που επισημάνθηκε και διορθώνεται.

Σημείο δέκα: Στην περίπτωση (α) της παραγράφου 8 του άρθρου 10 οι λέξεις «Ένα (1) μέλος» αντικαθίστανται από τις λέξεις «Δύο (2) μέλη», η φράση «που ορίζεται» αντικαθίσταται με τη φράση «που ορίζονται» και στην περίπτωση (δ) της παραγράφου 8 του άρθρου 10 οι λέξεις «Δύο (2) εκπρόσωποι» αντικαθίστανται από τη λέξη «Ένας (1) εκπρόσωπος», η φράση «που ορίζεται» αντικαθίσταται από τη φράση «που ορίζονται» και η φράση «με τους αναπληρωτές τους» αντικαθίσταται από τη φράση «με τον αναπληρωτή του».

Τι είναι αυτό; Είναι η ανταπόκρισή μας και στα φιλοζωικά σωματεία, αλλά και σε πολλά από τα πολιτικά κόμματα της Συμπολίτευσης και μη που ήθελαν ενισχυμένη συμμετοχή των φιλοζωικών οργανώσεων στην αρμόδια επιτροπή.

Σημείο δεκατρία: Στο τρίτο εδάφιο της παραγράφου 2 του άρθρου 22 μετά τις λέξεις «Η παρουσία κτηνιάτρου» διαγράφονται οι λέξεις «ή επαγγελματία εκπαιδευτή σκύλων» καθώς θεωρήθηκε εκ του περισσού.

Νομοτεχνική βελτίωση αριθμός δεκατέσσερα: Στο τέλος της παραγράφου 2 του άρθρου 23 προστίθενται πέντε εδάφια ως εξής: «Απαγορεύεται αυστηρά η κακοποίηση και η σφαγή ζώων στο πλαίσιο αυτό. Στις περιπτώσεις του προηγουμένου εδαφίου εφαρμόζεται το δεύτερο εδάφιο της παραγράφου 2 του άρθρου 34. Εκδήλωση με συμμετοχή ζώου ή ζώων άδεια αδειοδοτείται με απόφαση του δημοτικού συμβουλίου του δήμου όπου θα τελεστεί η εκδήλωση. Ο επιβλέπων κτηνίατρος συντάσσει έκθεση προ της εκδήλωσης η οποία κατατίθεται στο δημοτικό συμβούλιο πριν την έγκριση της εκδήλωσης και η οποία αποτελεί αναπόσπαστο μέρος της απόφασης του δημοτικού συμβουλίου. Ο επιβλέπων κτηνίατρος συντάσσει νέα έκθεση μετά το πέρας της εκδήλωσης στην οποία επιβεβαιώνει ότι δεν παραβιάστηκε η ευζωία του ζώου ή των ζώων που συμμετείχαν στην εκδήλωση».

Είμαστε επιτέλους ξεκάθαροι εδώ με τη συμμετοχή ζώων σε τέτοιου είδους εκδηλώσεις, θέμα που έθεσαν και οι φιλοζωικές και συζητήθηκε και στις επιτροπές μας.

Σημείο δεκαπέντε της νομοτεχνικής βελτίωσης: Στην παράγραφο 5 του άρθρου 23 διαγράφεται η λέξη «τρωκτικών» και το σημείο στίξης (κόμμα) πριν από αυτή.

Είναι μια ανταπόκρισή μας στην ανησυχία που υπήρχε από την ερευνητική κοινότητα ότι μπορεί να είχαμε ζητήματα με την έρευνα με τη χρήση τρωκτικών, αν και η προηγούμενη διάταξη μιλούσε μόνο για την παρασκευή φαρμακευτικών ουσιών. Παρ’ όλα αυτά, για να μην υπάρχει καμμία παρερμηνεία, διαγράφεται η λέξη «τρωκτικών».

Νομοτεχνική βελτίωσή αριθμός δεκαέξι: Στην παράγραφο 2 του άρθρου 24 με τη λέξη «απαγορεύονται» προστίθενται οι λέξεις «η κατοχή» και το σημείο στίξης «,».

Νομοτεχνική βελτίωση με αριθμό δεκαεπτά: Στο δεύτερο εδάφιο της παραγράφου 3 του άρθρου 28 μετά τις λέξεις «τα καταφύγια» προστίθεται η λέξη «αυτά», μετά τη φράση «να απέχουν» διαγράφονται οι λέξεις «από διακόσια (200) μέτρα» και μετά τις λέξεις «από το άκρο του οικισμού» διαγράφεται η φράση «ή να απέχουν πεντακόσια (500) μέτρα από κατοικίες, σχολεία και νοσοκομεία».

Δηλαδή, βγάζουμε το κατώτατο όριο που είχε θεσπιστεί, αναγνωρίζοντας μια πραγματική κατάσταση.

Σημείο δεκαοκτώ. Στην παράγραφο 6 του άρθρου 4 η λέξη «αυθημερόν» αντικαθίσταται από τις λέξεις «εντός δέκα (10) ημερών».

Στο άρθρο 34 προστίθεται η παράγραφος 7 ως εξής: «Στις περιπτώσεις εγκλημάτων του παρόντος νόμου, μπορεί να παρίσταται αυτοτελώς και κάθε φιλοζωικό σωματείο ή φιλοζωική οργάνωση μη κερδοσκοπικού χαρακτήρα που δραστηριοποιείται σε τοπικό ή εθνικό επίπεδο και είναι εγγεγραμμένα στο Μητρώο Φιλοζωικών Σωματείων και Οργανώσεων του Εθνικού Μητρώου Ζώων Συντροφιάς, ανεξάρτητα αν έχει υποστεί περιουσιακή ζημία, προς υποστήριξη της κατηγορίας και μόνο. Η σχετική δήλωση μπορεί να γίνει τόσο κατά την προδικασία όσο και στο ακροατήριο, σύμφωνα με το άρθρο 84 του Κώδικα Ποινικής Δικονομίας (ν.4620/2019, Α΄ 96)».

Επιτρέψτε μου να πάρω λίγο τον λόγο γι’ αυτό, γιατί εδώ ίσως να υπήρχε μια παρεξήγηση. Η απαλοιφή αυτής της διαδικασίας παράστασης από τις φιλοζωικές οργανώσεις είχε γίνει στο σχέδιο νόμου γιατί είχε εν τω μεταξύ υπάρξει ο ν.4620/2019, δηλαδή ο νέος Κώδικας Ποινικής Δικονομίας όπως ισχύει από την 1-7-2019, επί διακυβέρνησης ΣΥΡΙΖΑ, με τον οποίο περιορίστηκαν οι δικαιούμενοι σε δήλωση παράστασης προς υποστήριξη της κατηγορίας και πλέον ενεργητικά νομιμοποιούμενος είναι μόνο ο άμεσα παθών από το έγκλημα ή ακριβέστερα ο φορέας του εννόμου αγαθού που προσβλήθηκε με την αξιόποινη πράξη και προστατεύεται από την ποινική διάταξη, η παραβίαση της οποίας αποτελεί αντικείμενο της συγκεκριμένης κάθε φορά δίκης. Δηλαδή, έπρεπε να έχουμε άμεση ζημία προκειμένου να υπάρξει μια τέτοια παράσταση.

Θεωρήσαμε ότι έπρεπε να συμμορφωθούμε με αυτό. Όμως, μετά τη συζήτηση που είχαμε και τα ζητήματα που έχουν θέσει φιλοζωικές οργανώσεις, θεωρήσαμε ότι θα πρέπει να προβλέψουμε την παράσταση προς υποστήριξη της κατηγορίας και μόνο των φιλοζωικών σωματείων ή φιλοζωικών οργανώσεων μη κερδοσκοπικού χαρακτήρα που δραστηριοποιούνται σε τοπικό ή εθνικό επίπεδο και είναι εγγεγραμμένα στο Μητρώο Φιλοζωικών Σωματείων και Οργανώσεων του Εθνικού Μητρώου Ζώων Συντροφιάς.

Το σημείο είκοσι πρέπει να διαβαστεί μαζί με το σημείο έντεκα των νομοτεχνικών βελτιώσεων και θα τα πω μαζί. Στο σημείο έντεκα αναφέρεται ότι στο άρθρο 10 προστίθεται παραγράφος 14 ως εξής: «Οι δήμοι οφείλουν να συμμορφωθούν με τις υποχρεώσεις του παρόντος άρθρου εντός έξι (6) μηνών από τη δημοσίευση του παρόντος», ενώ στο σημείο είκοσι στην παράγραφο 6 του άρθρου 45 μετά τις λέξεις «Με κοινή απόφαση των Υπουργών Εσωτερικών και Οικονομικών» προστίθενται οι λέξεις «που εκδίδεται εντός τριών (3) μηνών από τη δημοσίευση του παρόντος».

Πολλοί από εσάς υποστηρίξατε ότι είναι μεγάλο το βάρος για την τοπική αυτοδιοίκηση. Δίνουμε μια μεταβατική περίοδο περίπου έξι μηνών προσαρμογής και ταυτόχρονα δεσμευόμαστε ότι η ενίσχυση των πόρων για τους οποίους έχω αναφερθεί και στις επιτροπές, δηλαδή, τα 15 εκατομμύρια ευρώ επαναλαμβανόμενα έσοδα από τους ΚΑΠ για την αντιμετώπιση των λειτουργικών δαπανών των δήμων, αυτή η υπουργική απόφαση θα εκδοθεί εντός του επόμενου τριμήνου, άρα στο πλαίσιο της κατάρτισης του προϋπολογισμού του επόμενου έτους.

Επίσης, με αυτή την ευκαιρία να πω κάτι που είπα και στις επιτροπές ότι η πρόσκληση για την υποβολή προτάσεων δήμων ή ενώσεων δήμων ή αναπτυξιακών οργανισμών για να δημιουργήσουν καταφύγια από μόνας ή από κοινού θα βγει μέσα σε επόμενες μέρες, αμέσως μετά την έκδοση του ΦΕΚ, εάν εγκρίνει η Εθνική Αντιπροσωπεία αυτό το νομοσχέδιο. Αμέσως μετά θα προχωρήσουμε στην πρόσκληση εκδήλωσης ενδιαφέροντος για ένα χρονικό διάστημα μέχρι τις 28-2-2022, άρα να έχουν ικανό χρονικό διάστημα και θα προβλέπεται ρητά το ποσό των 40 εκατομμυρίων ευρώ για την πρόσκληση.

Θυμίζω ότι με τα πρώτα 43 εκατομμύρια ευρώ του προγράμματος «ΦΙΛΟΔΗΜΟΣ ΙΙ» έχουν καλυφθεί ανάγκες εκατόν τριάντα οκτώ δήμων ή συνδέσμων δήμων και θεωρούμε το ποσό των 40 εκατομμυρίων είναι επαρκές για να καλύψει και τους υπόλοιπους.

Νομοτεχνική βελτίωση αριθμός 21: «Στο τέλος της παραγράφου 9 του άρθρου 45, μετά τις λέξεις «του άρθρου 14» προστίθενται οι λέξεις «και να διευρύνονται οι κατηγορίες ιδιοκτητών ζώων συντροφιάς που υποχρεούνται να αποστείλουν δείγμα γενετικού υλικού του ζώου τους στο ΕΦΑΓΥΖΣ», που είναι το σχετικό ινστιτούτο της Ακαδημίας Αθηνών.

Η τελευταία νομοτεχνική βελτίωση, η με αριθμό 22, είναι η εξής: «Στην παράγραφο 6 του άρθρου 6 προστίθεται τρίτο εδάφιο ως εξής: «Καταφύγια που έχουν αδειοδοτηθεί μέχρι την έναρξη ισχύος του παρόντος υποχρεούνται να συμμορφωθούν προς τις υποχρεώσεις των άρθρων 28 και 29 έως τις 30-9-2023”», ώστε να μην υπάρχει αμφισβήτηση, αλλά και να δοθεί ικανό χρονικό διάστημα να προσαρμοστούν.

Τελειώνοντας, θα ήθελα να πω ότι αυτές οι εκτεταμένες νομοτεχνικές βελτιώσεις αποτυπώνουν ότι, πράγματι, όταν προσήλθαμε στην επιτροπή, είχαμε ένα πλαίσιο το οποίο θέλαμε να διευρύνουμε, ακούγοντας τις απόψεις όλων και να ενσωματώσουμε αυτές που μπορούν να βελτιώσουν αυτό το πλαίσιο, γιατί σκοπός μας δεν είναι να κρύβουμε το πρόβλημα κάτω από το χαλί, αλλά να βάλουμε ένα πλαίσιο πάνω στο οποίο θα χτίσουμε, για να κάνουμε τη δέσμευσή μας πράξη ώστε κανένα ζώο να μην είναι αδέσποτο και κανένα ζώο να μην είναι κακοποιημένο.

Σας ευχαριστώ, κυρία Πρόεδρε.

(Στο σημείο αυτό ο Αναπληρωτής Υπουργός Εσωτερικών κ. Στυλιανός Πέτσας καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελίδες 129-130-131)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε Υπουργέ.

Τον λόγο τώρα έχει ο Ειδικός Αγορητής της Ελληνικής Λύσης, ο κ. Χήτας.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ, κυρία Πρόεδρε.

Κύριε Πέτσα, δεν ξέρω αν ήταν από επιλογή η παρουσίαση των νομοτεχνικών πριν ανέβω στο Βήμα, γιατί ξέρατε ότι έρχεται ένας τυφώνας εναντίον σας και όσων αισχρών αναφέρει το νομοσχέδιό σας, αλλά εδώ συμβαίνουν δύο τινά, δυο ερμηνείες δίνει κάποιος: Το ένα είναι αν θα πείτε ότι η Κυβέρνηση ακούει την Αντιπολίτευση. Εδώ, όμως, αποδεικνύεται ότι είστε τελείως ατζαμήδες. Ξέρετε ότι φέρνετε ένα νέο νομοσχέδιο; Αλλάξατε όλο το νομοσχέδιο, κύριε Πέτσα. Μισή ώρα μιλούσατε για τις νομοτεχνικές. Και στις νομοτεχνικές -όπως διαπίστωσα με χαρά- όλες τις προτάσεις μας και τις λογικές επισημάνσεις μας τις συμπεριλάβετε.

Αυτό, όμως, είναι φοβερό! Αυτό τι δείχνει; Δείχνει ότι ήταν ένα νομοσχέδιο γραμμένο στο πόδι, ότι ήταν ένα απαράδεκτο νομοσχέδιο. Απορώ πώς το υποστηρίξατε. Και εγώ απορώ και με την αυτοθυσία σας, κύριε Πέτσα. Είναι ένα νομοσχέδιο του Μάκη του Βορίδη, το οποίο το πήρατε εσείς πάνω σας, επ’ ώμου και το στηρίζετε μέχρι τελικής πτώσεως. Και ο κ. Βορίδης που έφερε αυτό το νομοθετικό έκτρωμα, δεν είναι εδώ να το υποστηρίξει, αλλά ήρθατε εσείς. Είστε ο ήρωας της υπόθεσης. Πού είναι ο κ. Βορίδης για να το υποστηρίξει; Τι αυτοθυσία είναι αυτή; Τι συνεργασία είναι αυτή μεταξύ των δύο Υπουργών Εσωτερικών; Τόσο πολύ καλύπτει ο ένας τον άλλον;

Βεβαίως, γελάτε! Τι να κάνετε; Όμως, του Βορίδη είναι αυτό. Και έρχεστε εσείς εδώ και το έχετε πάρει επ’ ώμου και το κουβαλάτε. Καλά, είναι δυνατόν είκοσι δευτερόλεπτα πριν ανέβω στο Βήμα να έχετε κάνει σαράντα νομοτεχνικές, να έχετε αλλάξει όλο το νομοσχέδιο; Τι αποδεικνύει αυτό; Ότι σε όσα λέγαμε εδώ και τέσσερις, πέντε, έξι μέρες είχαμε απόλυτο δίκιο και ότι αυτό που φέρατε, ήταν ένα άχρηστο πράγμα, κύριε Πέτσα. Έπρεπε να το σκίσετε και να το πετάξετε. Αυτό έπρεπε να κάνετε από την πρώτη στιγμή.

Ποιο είναι το σύνθημά σας; «Το είπατε, το κάνατε;» Μια τρύπα στο νερό κάνατε, κύριε Πέτσα! Μια τρύπα στο νερό κάνατε. Αυτό κάνατε. Ούτε είπατε, ούτε κάνατε. Τα συνθήματα θα σας φάνε, η επικοινωνία θα σας φάει, οι Αμερικανοί επικοινωνιολόγοι θα σας φάνε, τα γουέστερν, οι Ντάλτον, τα «καβάλα στα άλογα» και οι τυχαίες, αυθόρμητες παρεμβάσεις του Πρωθυπουργού σε ραδιοφωνικούς σταθμούς. Αυτά θα σας φάνε, η επικοινωνία, γιατί δεν κοιτάτε την ουσία.

Σε αυτό το νομοσχέδιο, κύριε Πέτσα, η πρώτη κουβέντα που σας είπαμε ως Ελληνική Λύση στην πρώτη επιτροπή πριν από πέντε έξι μέρες ήταν η εξής: Το μοναδικό νομοσχέδιο στο οποίο δεν θα βάλουμε κανένα πολιτικό στοιχείο μέσα, κανένα ιδεολογικό υπόβαθρο. Δεν θα μαλώσουμε για τα ζωάκια. Θα μιλήσουμε για να βοηθήσουμε τα ζωάκια. Έχουμε δεκάδες άλλες ευκαιρίες να ξιφουλκούμε, να μαλώνουμε ιδεολογικά, να σας ταράξουμε στη νομιμότητα και στην αντιπολίτευση, αλλά αυτό θα το αφήσουμε απ’ έξω. Και τι σας είπαμε σαν πρώτη τοποθέτηση; Όλα αυτά που φέρατε ως νομοτεχνικές.

Ενώ, λοιπόν, σας λέμε όλες αυτές τις νομοτεχνικές τέσσερις μέρες πριν τις φέρετε, παίρνετε τον λόγο στην επιτροπή και μας κάνετε μία επίθεση όχι καλή. Εγώ στον πολιτικό πόλεμο θέλω να είμαστε μέσα. Ωραία, είναι πολιτική μάχη. Παίξτε, όμως, με καλά όπλα, σωστά. Και τι μας είπατε; «Να ακούσει η Ελλάδα σήμερα ότι ο Κυριάκος Μητσοτάκης θέλει να βοηθήσει να μην κυκλοφορεί ούτε ένα αδέσποτο στους δρόμους και έρχεται η κακή Αντιπολίτευση και δεν θέλει να το πετύχει αυτό.» Αυτό μας είπατε. Τέτοιο παραμύθι πουλάτε στον κόσμο. Αυτό είπατε. Αυτό είναι ύπουλο χτύπημα, κύριε Πέτσα. Αυτό είπαμε εμείς; Κανονικά ξέρετε τι έπρεπε να πω σήμερα; Πως ό,τι είπαμε, τα φέρατε σε νομοτεχνικές, καληνύχτα και έφυγα. Αυτό έπρεπε να πω. Τίποτε άλλο. Ό,τι σας είπαμε, το φέρατε σε νομοτεχνικές. Άρα, αυτό που είχατε φέρει, ήταν ένα άχρηστο πράγμα. Μα, είναι ντροπή αυτό το πράγμα που κάνετε σήμερα! Είναι ντροπή!

Αυτό πώς το καταφέρατε, ρε παιδί μου; Είναι φοβερό να έχετε όλο τον κόσμο απέναντί σας, τους πάντες: εκτροφείς, κτηνοτρόφους, κυνηγούς, κτηνιάτρους, κόμματα, φιλοζωικές, εθελοντές όλο τον πλανήτη. Είναι σαν να είστε σε έναν δρόμο ταχείας κυκλοφορίας που τα αυτοκίνητα πηγαίνουν με εκατόν είκοσι χιλιόμετρα και εσείς πάτε ανάποδα και λέτε «αυτοί πάνε ανάποδα». Όχι, εσείς πάτε ανάποδα. Δεν πάνε αυτοί ανάποδα. Αυτοί πάνε μια χαρά. Εσείς πάτε ανάποδα στον δρόμο. Δεν ξέρετε τι σας γίνετε. Ή άσχετοι είστε ή κουφοί είστε ή εγωιστές είστε ή ξεροκέφαλοι για να μην ακούτε τα αυτονόητα που σας λένε όλοι οι υπόλοιποι. Κάτι από αυτά είστε. Είναι φοβερό! Τι να σας πω;

Η διαφορά, όμως, σε σχέση με τα προηγούμενα, κύριε Πέτσα, είναι ότι μπορεί να μιλάμε για οικονομικά νομοσχέδια, για οτιδήποτε, αλλά εδώ θα την πληρώνουν πάλι οι ψυχές. Σας είπαμε ότι αυτό το νομοσχέδιο δεν κάνει. Τι δεν καταλάβατε; Δεν κάνει! Το καταλάβατε και εσείς ότι δεν κάνει και ήρθατε σήμερα και αλλάξατε πάρα πολλά, ενώ δεν έχουν μιλήσει καν οι εισηγητές όλοι. Εγώ δεν τις έχω δει ακόμη, αλλά τις σημείωσα. Βέβαια, τι να σημειώσω; Δεν θυμάμαι αυτά που σας είπα; Αυτά σας είπε η Ελληνική Λύση. Τα θυμόμαστε, σας τα είπαμε. «Το είπαμε, το κάνατε». Αλλάξτε το σύνθημα. «Το είπαμε, το κάνατε». Αυτό είναι το κανονικό σύνθημα, γιατί πέφτει φουλ αντιγραφή σε όλα, σε προτάσεις της Ελληνικής Λύσης για όλα τα θέματα. Φουλ αντιγραφή! Τουλάχιστον, όμως, κάντε το από την αρχή. Τι μας ταλαιπωρείτε; Να μαλώνουμε στις επιτροπές, να μαλώνουμε δεξιά και αριστερά; Κάντε το από την αρχή. Πείτε μας: «Παρακαλώ πολύ πείτε στην επιστημονική ομάδα της Ελληνικής Λύσης να μου στείλει λίγο τις επισημάνσεις για το νομοσχέδιο να τις κάνουμε νόμο του κράτους». Τι κάθεστε και παιδεύεστε; Δεν υπάρχει άλλη εξήγηση.

Εμείς θέλουμε, πραγματικά, να γίνει το οτιδήποτε για να βελτιωθούν οι συνθήκες ζωής των μικρών μας φίλων. Έτσι απλά. Γιατί οι συνθήκες τους είναι πολύ δύσκολες, είναι ανυπόφορες. Μιλάμε για αθώα πλάσματα που κακοποιούνται, που βασανίζονται και είναι στο έλεος των απανθρώπων. Κι ενώ όλοι όσοι ανήκουν στην ομάδα που φροντίζουν και είναι στην ευρύτερη, αν θέλετε, κατηγορία καθημερινότητας με τα αδέσποτα και όχι μόνο -και με τα ζώα συντροφιάς και με τα ζώα τα κτηνοτροφικά, τα πάντα- εσείς κλείνετε τα αυτιά σας ερμητικά και λέτε, «όχι, εγώ θα κάνω το δικό μου, έτσι το έγραψε ο Βορίδης το Μάιο». Πώς θα γίνει αυτό, κύριε Πέτσα; Δεν γίνονται έτσι τα πράγματα. Υπάρχουν επιτήδειοι που τα εκμεταλλεύονται, που τα έχουν υποσιτισμένα, χωρίς στοιχειώδη περίθαλψη, χωρίς φροντίδα, παστωμένα σε ένα κλουβί. Τι να πρωτοπώ; Τα έχουν δεμένα είκοσι τέσσερις ώρες το εικοσιτετράωρο σε ανοιχτούς ή κλειστούς χώρους με αλυσίδες βαριές και σέρνονται κοκκαλιασμένα, με τσιμπούρια, μέσα μέσα στην αρρώστια, τα έχουν αλυσοδεμένα κατά μήκος του δρόμου, μέσα σε βαρέλια. Είναι τα περίφημα «βαρελόσκυλα». Τα ξέρετε αυτά; Τα εγκαταλείπουν όπου να’ ναι, σε δρόμους, σε γέφυρες, σε βουνά. Και όταν πλέον δεν τα χρειάζονται και τους είναι βάρος, τα πετάνε. Τα μαντρώνουν σε κλουβιά άρρωστα, κάνουν παράνομες αγοραπωλησίες εντός ή εκτός της Ελλάδος. Κάποιοι που ισχυρίζονται ότι είναι φιλόζωοι ή ερασιτέχνες εκτροφείς, όχι μόνο τα έχουν σε άθλιες συνθήκες, αλλά τα έχουν και ως μηχανές αναπαραγωγής για να κερδοσκοπούν και μετά τα εγκαταλείπουν στην τύχη τους. Ακόμη και άλογα και γαϊδουράκια υποφέρουν στα χέρια ιδιοκτητών, υποσιτισμένα κουβαλάνε βάρη για πολλές ώρες.

Δεν το φέρατε ως νομοτεχνική. Η πρότασή μας ήταν να τσιπάρονται και τα άλογα, τα μουλάρια, να βάλετε μια τάξη σε αυτό που γίνεται στα νησιά με τα γαϊδουράκια τα καημένα, τα μουλαράκια, τα άλογα. Βάλτε τσιπ, για να είναι καταγεγραμμένα όλα, γιατί αν υπάρξει κάποια καταγγελία για κάποια από αυτά τα άλογα, τα ιπποειδή κ.λπ., τα εξαφανίζουν από μπροστά για να γλιτώσουν την τιμωρία. Αυτό που σας περιγράφω είναι η πραγματικότητα.

Η άλλη η πραγματικότητα είναι τα χαρτιά που φέρνετε εσείς εδώ. Οι νόμοι, όμως, εφαρμόζονται στην πράξη και η πράξη είναι αυτή.

Και, βέβαια, τα αδέσποτα ζώα συντροφιάς ζουν και αυτά το δικό τους μαρτύριο. Περιπλανώνται στους δρόμους, στις πλατείες, μέσα σε κινδύνους και προσπαθούν να επιβιώσουν. Και τα νούμερα, κύριε Πέτσα, είναι αμείλικτα. Και είναι δείγμα του πολιτισμού μας, δυστυχώς!

Υπάρχουν περίπου ένα εκατομμύριο οκτακόσιες χιλιάδες σκύλοι και πάνω από δύο εκατομμύρια γάτες αδέσποτα στην Ελλάδα αυτή τη στιγμή. Αυτή είναι η σκληρή πραγματικότητα.

Τι λέει το σημερινό νομοσχέδιο εδώ; Εγώ δεν θα πω ούτε «άρθρο 14 διάταξη 5 παράγραφος 4, α, β» κ.λπ.. Αφήστε τα αυτά. Αυτά είναι για τους νομικούς. Τι λέει το νομοσχέδιο, για να καταλάβει ο κόσμος σήμερα τι λέει το νομοσχέδιο;

Πρώτη φορά, κύριε Πέτσα -να το αλλάξετε και αυτό, προλαβαίνετε- μόνιμος εγκλεισμός στα κυνοκομεία επιτρέπεται με το νομοσχέδιο αυτό -το ακούτε συνέλληνες και συνελληνίδες- με απόφαση του δήμαρχου. Ο δήμαρχος αποφασίζει, που ξέρετε τι θα πει ο δήμαρχος -όχι όλοι, αλλά κάποιοι- «μαζέψτε τα, μαζέψτε τα να μην τα βλέπω».

Πάμε τώρα στο δεύτερο: Στείρωση και DNA. Καλά τώρα να πω κάτι: Κατ’ αρχάς σε όλα τα αδέσποτα η στείρωση πρέπει να είναι υποχρεωτική, δεν το συζητάμε και πρέπει να το φροντίζουν και οι δήμοι αυτό εκτός από τους εθελοντές, τις φιλοζωικές κ.λπ.. Μόνο έτσι θα λυθεί το πρόβλημα.

Τώρα για το DNA εγώ ιατρός δεν είμαι. Ρώτησα κτηνίατρους και μου είπαν ότι πραγματικά το δείγμα DNA στα ζώα δεν αποτελεί αποδεικτικό στοιχείο, είναι ένδειξη, δεν είναι σαν τον άνθρωπο. Αλλά κάντε το λίγο εικόνα, είστε από επαρχία, είμαι κι εγώ από επαρχία. Φανταστείτε τώρα ένα χωριό στην επαρχία σας. Ένας που έχει δύο σκυλιά στα άνω τάδε να πάει να κάνει DNA; Μα, καλά δεν βάζει τσιπ ο χριστιανός, που κάνει 20 ευρώ, θα πάει να πληρώσει 150 ευρώ για να κάνει τεστ DNA; Είμαστε με τα καλά μας; Κάντε το λίγο εικόνα.

Και σας είπα -το σημαντικότερο- ότι ελλοχεύει ένας άλλος κίνδυνος με το DNA. Ποιος είναι ο κίνδυνος αυτός; Προκειμένου να αποφύγει την τιμωρία του αυτό το κάθαρμα με το που γεννήσει κ.λπ. θα τα σκοτώσει, για να μην έχει αποδεικτικά στοιχεία. Θα τα πάρει, θα τα πετάξει σε έναν κάδο όλα σε μια σακούλα για να τα βάλει μέσα το κάθαρμα, για να μην βρεθούν αύριο - μεθαύριο το πάρουν το σκυλάκι, πάρουν DNA, πάνε στο κέντρο, το ταυτοποιήσουν είναι του Μυλωνάκη το σκυλί και πουν: «Α, ο Μυλωνάκης το άφησε». Και πώς θα γίνει όλος αυτός ο κύκλος; Κανένας δεν θα το κάνει. Ανοίγουμε μια κερκόπορτα με το DNA, να το καταλάβετε.

Τι άλλο λέει το νομοσχέδιο αυτό ή τουλάχιστον έλεγε; Τα αλλάξατε όλα, είναι φοβερό! Σωματείο ιδιωτών εκτροφέων θα αδειοδοτεί εκτροφείς; Γιάννης πίνει Γιάννης κερνάει. Το σωματείο ιδιωτών θα δίνει άδεια στους εκτροφείς για να κάνουν αναπαραγωγή. Καλά τι γίνεται; Μιλάμε για πάρτι εδώ. Τι λέμε εμείς και τι κάνατε; Οι δήμοι και δεν μπορούν να ανταποκριθούν και τους φορτώνεται και με άλλα. Έρχεται η νομοτεχνική και τους δίνετε έξι μήνες μία περίοδο προσαρμογής και χάριτος. Το ακούσατε το νομοσχέδιο της Ελληνικής Λύσης, μπράβο σας!

Τι άλλο σας είπαμε προχθές; Αφαιρούσατε τον δεύτερο εκπρόσωπο των φιλοζωικών από την πενταμελή επιτροπή των δήμων. Το επαναφέρετε αυτό, κύριε Πέτσα, γιατί δεν το άκουσα καλά;

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Ναι.

**ΚΩΝΣΤΑΝΤΙΝΟΣ ΧΗΤΑΣ:** Επαναφέρεται λοιπόν.

Τι σας είπαμε; Λάθος που αφαιρείτε τον έναν εκπρόσωπο και εσείς τον επαναφέρετε. Καταργούσατε τη δυνατότητα συνηγόρου. Τώρα επιτρέπεται να έχουν συνήγορο στα δικαστήρια οι φιλοζωικές. Το επαναφέρετε αυτό, καλά κατάλαβα;

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Βεβαίως.

**ΚΩΝΣΤΑΝΤΙΝΟΣ ΧΗΤΑΣ:** Το επαναφέρατε και αυτό, γιατί το είχατε καταργήσει.

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Σας είπα γιατί, εξήγησα γιατί.

**ΚΩΝΣΤΑΝΤΙΝΟΣ ΧΗΤΑΣ:** Κύριε Πέτσα, εγώ δεν είπα ότι έχουμε έλλειμμα εξηγήσεων, ότι δεν εξηγήσατε. Προφανώς και εξηγήσατε. Εδώ από τη μία χαιρόμαστε γιατί έχετε κάνει αποδεκτά τα πάντα, αλλά από την άλλη εκνευριζόμαστε γιατί επί τρεις μέρες υπερασπιζόσασταν κάτι άλλο και όχι αυτό, κάτι πρόχειρο, κάτι το οποίο ήταν διαφορετικό τελείως.

Έχουμε πρόστιμα 30.000, 50.000. Δεν θα εισπράττονται, κύριε Υπουργέ, τα πρόστιμα. Ο δράστης δεν θα τα πληρώνει ποτέ και δεν θα πληρώνει ποτέ ουσιαστικά για την εγκληματική του ενέργεια. Υπάρχει όμως έλλειψη αστυνόμευσης και από την αστυνομία και από τη δημοτική αστυνομία. Εκεί πρέπει να εστιάσουμε και εκεί πρέπει να πάμε.

Τι άλλο είπαμε; Ότι είναι απαράδεκτο ο όποιος φιλοζωικός σύλλογος, μια φιλοζωική η οποία δεν έχει καταφύγιο να απαγορεύεται να κάνει περισυλλογή αδέσποτων. Μα δεν είναι απαράδεκτο; Το είπαμε, το κάνατε. Αλλάξτε το σύνθημα: «Το είπε η Ελληνική Λύση, το κάναμε». Το επαναφέρατε και αυτό. Μπορεί λοιπόν μια φιλοζωική οποία δεν έχει καταφύγιο ή ένας εθελοντής να πάει να μαζεύει δυο σκυλάκια, δεν του απαγορεύεται.

Όποιοι επανεντάσσουν τα στειρωμένα ζώα, κύριε Πέτσα -αυτό να το δούμε λίγο- έχουν την ευθύνη για πιθανές σωματικές βλάβες που μπορεί να προκαλέσουν τα ζώα αυτά αύριο-μεθαύριο; Δηλαδή, αν εγώ μαζέψω δύο σκυλάκια από το δρόμο, τα σώσω, τα εμβολιάσω, τα δώσω για υιοθεσία ή τα επανεντάξω στην κοινωνία και αυτά δαγκώσουν αύριο τη Λιακούλη θα φταίω εγώ; Δηλαδή να τα αφήσω να πεθάνουν; Δεν γίνονται αυτά. Δείτε το και αυτό. Έχετε καιρό για νομοτεχνικές ακόμα. Εδώ να το κάνουμε μαζί το νομοσχέδιο σήμερα γιατί βλέπω δεν το έχετε, άλλα αντί άλλων φέρατε.

Για τα ΚΤΕΛ σας το είπα και χθες. Είναι δυνατόν να απαλλάσσεται ο ΚΤΕΛατζής αν βάλει στον αποθηκευτικό χώρο, εκεί που μπαίνουν οι βαλίτσες, τα γατάκια, τα σκυλάκια; Αν σου πει «α, δεν το είδα» απαλλάσσεται από τις κατηγορίες. Μα, είναι δυνατόν; Πώς θα χτίσουμε και τέτοια νοοτροπία, και φιλοσοφία, και κουλτούρα σωστή;

Είναι δυνατόν να μην μπορώ να πάω να πάρω το κλουβάκι μου, να έχω το σκυλί μου και να πάρω το πλοίο να πάω στη Τζια, στην Κρήτη και στην Κάλυμνο οπουδήποτε; Είναι δυνατόν να απαγορεύεται αυτό εν έτει 2021; Από τη μία θέλουμε να χτίσουμε αυτή την κουλτούρα και από την άλλη τα αντιμετωπίζουμε λες και είναι βλαβερά προϊόντα τα ζώα; «Όχι δεν θα το έχεις εκεί». Είναι δυνατόν, κύριε Πέτσα;

Ζητούμε νομοτεχνική να το περάσετε τώρα αυτό. Δεμένοι σκύλοι το 2021, να επιτρέπεται να υπάρχουν δεμένα σκυλιά το 2021; Λέει ο νόμος «μέχρι δύο ώρες την ημέρα». Τι λέτε; Πού να το ξέρεις; Το έχω εγώ όλη ημέρα δεμένο και ήρθες να με δεις; «Τώρα το έδεσα». Βγάλτε το αυτό με νομοτεχνική, κύριε Πέτσα. Απαγορεύεται τα σκυλιά να είναι δεμένα με αλυσίδες. Τώρα να το κάνετε.

Σας είπαμε για τα κουτάβια. Είναι κακούργημα να εγκαταλείπεις κουτάβια και να τα κακοποιείς κ.λπ.. Δεν κατάλαβα για ένα ζώο τριών χρόνων δεν είναι κακούργημα; Το φέρατε και αυτό.

Ακούτε, κύριε Κοινοβουλευτικέ, τι έχει κάνει; Όλα τα έχει βάλει μέσα. Να χαρούμε ή να απογοητευτούμε για την κατάντια σας, που φέρατε ένα νομοσχέδιο το οποίο το αλλάξατε όλο σήμερα; Τι να κάνουμε;

Για τα ζώα σε ταράτσες να φέρετε νομοτεχνική όχι για εμάς, αλλά για τον κόσμο. Επιτρέπονται ζώα σε ταράτσες το 2021; Είναι δυνατόν ζώα σε ταράτσες; Θα το αφήνατε το ζωάκι στην ταράτσα με 45 βαθμούς Κελσίου δεμένο; Δεν είδατε τι έγινε στη Βαρυμπόμπη, στην Εύβοια; Κάηκαν και απανθρακώθηκαν δεκάδες, εκατοντάδες σκυλιά και βρέθηκαν κουφάρια με αλυσίδες. Δεν μπορούσαν να φύγουν να γλιτώσουν και έζησαν το δράμα να καίγονται ζωντανά. Αυτά είχαμε να πούμε, κύριε Πέτσα.

Κανονικά έπρεπε να αναβληθεί σήμερα η Ολομέλεια. Να πούμε «παιδιά θα πάμε την άλλη βδομάδα ή αύριο-μεθαύριο» γιατί εσείς είχατε ένα άλλο νομοσχέδιο. «Εμείς φέραμε σήμερα, επειδή δεν το έχουμε, ένα άλλο νομοσχέδιο. Σας δίνουμε δύο-τρεις μέρες διορία να το εξετάσετε και να έρθετε εδώ». Μπορεί να ψηφίζαμε και «ναι», δεν το ξέρετε. Μπορεί να πάρετε και ένα «όχι» τεράστιο. Αλλά δώστε μας λίγο χρόνο γιατί τα έχετε κάνει όλα από ό,τι βλέπω. Και κάτι για τις νομοτεχνικές που σας είπα, δεν επιτρέπεται δεμένα σκυλιά, δεν επιτρέπεται ζώα σε ταράτσες, είμαστε πολιτισμένο κράτος. Κύριε Πέτσα, κάντε το.

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε συνάδελφε.

Το λόγο τώρα είχε η κ. Αδαμοπούλου ειδική αγορήτρια του ΜέΡΑ25.

**ΑΓΓΕΛΙΚΗ ΑΔΑΜΟΠΟΥΛΟΥ:** Σας ευχαριστώ, κυρία Πρόεδρε.

Κύριε Υπουργέ, λίγο αφού μίλησαν οι τρεις πρώτοι ειδικοί αγορητές και πριν μιλήσουμε εγώ και ο κ. Χήτας φέρνετε νομοτεχνικές βελτιώσεις, που είναι αρκετά σημαντικές. Καταγγέλλω αυτήν την πρακτική, είναι άκρως αντικοινοβουλευτική.

Εμένα προσωπικά δεν με ενδιαφέρουν αυτή τη στιγμή οι νομοτεχνικές βελτιώσεις σας, όπως δεν με ενδιαφέρουν και οι άσχετες τροπολογίες που καταθέσατε. Είναι συστηματική τακτική της Κυβέρνησης γιατί με αυτόν τον τρόπο θέλει να παίζει με την Αντιπολίτευση, θέλει να απαξιώνει την Αντιπολίτευση. Οπότε δεν θα ασχοληθώ με τις νομοτεχνικές βελτιώσεις σας, τουλάχιστον, στην πρωτολογία. Δεν θα αναπροσαρμόσω την ομιλία μου και θα το σκεφτώ αν θα ασχοληθώ στη δευτερολογία.

Είχα σκοπό να μιλήσω για την επικαιρότητα για κάποιες τελείως απατηλές εξαγγελίες του Πρωθυπουργού. Θα μιλήσω πολύ επιγραμματικά γιατί θέλω να τηρήσω την κοινοβουλευτική διαδικασία να μην παρεκκλίνω του θέματος. Μιλάω για κάποια χρήματα που έταξε ο Πρωθυπουργός, 3,5 δισεκατομμύρια ευρώ, από τα οποία μόνο τα 400 εκατομμύρια τελικά θα καταβληθούν. Αυτή είναι η επέκταση του μέτρου. Μίλησε για μείωση του ΕΝΦΙΑ, τα αποτελέσματα αυτού του μέτρου θα τα δούμε στο τέλος αυτού του έτους, δεν θα είναι ούτε 1% ούτε ένα 1‰. Είδαμε με ποιον τρόπο προσπαθεί να εξαγοράσει την συνείδηση των νέων, τους οποίους στοχοποίησε, τους προπηλάκισε στις πλατείες, μείωνε τον υποκατώτατο μισθό με τον μικρότερο μισθό στην Ελλάδα, πανευρωπαϊκά, με 30% ανεργία και αυτούς τώρα πάει να τους εξαγοράσει με τα GB, προκειμένου να εμβολιαστούν. Εξαγορά συνειδήσεων κανονικότατη! Διότι, έχει δει ότι έχουν μειωθεί τα ποσοστά του στους νέους, οπότε με αυτόν τον τρόπο προσπαθεί να τους καλοπιάσει, εμπαίζοντάς τους ουσιαστικά και εκμεταλλευόμενος και την ομολογουμένη εξάρτηση που έχουν οι νέοι. Και βεβαίως, βλέπουμε ένα δημόσιο σύστημα υγείας, το οποίο καταρρέει, τον νέο Υπουργό, τον Υπουργό Υγείας να έρχεται να λέει ότι εντάξει, δεν είναι και υποχρεωτικό να είναι κρατικό το Εθνικό Σύστημα Υγείας, ας το παραδώσουμε στους ιδιώτες. Έχετε, έτσι και αλλιώς, ανοίξει τον δρόμο γι’ αυτό με την αναστολή σύμβασης εργασίας των υγειονομικών, που απλά θα καλυφθούν τα κενά από ιδιώτες και με τις συμπράξεις δημοσίου και ιδιωτικού τομέα.

Αυτά είναι εν ολίγοις ως προς την επικαιρότητα. Βλέπουμε ότι είστε σε απόγνωση, γι’ αυτό και προσφεύγετε σε μέτρα τα οποία και εξαπατούν τον λαό, αλλά και είναι ουσιαστικά ασπιρίνη, μέτρα τα οποία κοροϊδεύουν.

Έρχομαι στο νομοσχέδιο. Ήταν ξεκάθαρη η αμηχανία που νιώσατε, κύριε Υπουργέ, απέναντι στην πανηγυρική ομοβροντία απόρριψης αυτού του νομοσχεδίου, όχι μόνο από την Αντιπολίτευση –αφήστε μας εμάς, θα συμφωνήσω με την κ. Λιακούλη, δεν το ξέρουμε και τόσο πια το αντικείμενο- αλλά πάνω από όλα από τους φορείς, την επιστημονική κοινότητα, σωματεία τα οποία δεν προσκαλέσατε σε διαβούλευση, από φορείς οι οποίοι παραδοσιακά διαφωνούν, έχουν ετερόκλητες προσεγγίσεις και αλληλοαναιρούμενα και αλληλοσυγκρουόμενα συμφέροντα. Παρ’ όλα αυτά, αυτή τη στιγμή υπήρξε μια πανηγυρική συσπείρωση εναντίον του κατάπτυστου νομοσχεδίου, το οποίο φέρνετε, και σας είπαμε και σας ξαναλέμε, γιατί δεν καλέσατε κάποια σωματεία και θα αναφέρω συγκεκριμένα τι εννοώ.

Καλέσατε τον Κτηνιατρικό Σύλλογο, που είναι πρωτοβάθμια συνδικαλιστική οργάνωση. Γιατί είπατε ότι όλοι αυτοί που αντιδρούν, ουσιαστικά, εξυπηρετούν τις συντεχνιακές αξιώσεις και συμφέροντα.

Συνδικαλιστική οργάνωση πρωτοβάθμια είναι και ο Πανελλήνιος Κτηνιατρικός Σύλλογος και μάλιστα εκφράζει τα συμφέροντα των ιδιωτών κτηνιάτρων. Δεν καλέσατε το Επιμελητήριο, που αποτελεί θεσμό της πολιτείας. Είναι σύμβουλος της πολιτείας. Στο πλαίσιο του ΓΕΩΤΕΕ εκφράζονται όλες οι απόψεις του κτηνιατρικού κόσμου, το οποίο επίσης δεν καλέσατε. Εκφράζουν τις απόψεις των ιδιωτών κτηνιάτρων, των κτηνιάτρων που υπηρετούν τις επιτελικές και ελεγκτικές αρμόδιες αρχές και την κτηνιατρική πανεπιστημιακή κοινότητα. Γιατί δεν τους καλέσατε, επειδή είναι συνδικαλιστές; Τότε, τον Κτηνιατρικό Σύλλογο γιατί τον καλέσατε;

Όλοι, λοιπόν, και η Αντιπολίτευση σύσσωμη έχει επισημάνει τα προβληματικά σημεία του νομοσχεδίου. Δεν κατακρίναμε απλά το νομοσχέδιο. Αν προσφύγετε στα Πρακτικά, θα δείτε ότι σας κάναμε και αντιπροτάσεις, επειδή μας ρωτήσατε. Τα Πρακτικά, δεν ξέρω αν τα είδατε, αλλά αναφερθήκαμε σε συγκεκριμένα άρθρα, όπως με τη διατύπωση της κακοποίησης. Εκεί, από ό,τι βλέπουμε, ανταποκριθήκατε. Όπως, επίσης, με τα θολά κριτήρια που υπάρχουν ανάμεσα στον ερασιτέχνη και επαγγελματία εκτροφέα. Έχει μαλλιάσει η γλώσσα μας, λοιπόν, να επισημαίνουμε τα λάθη σας, τις αστοχίες σας, αλλά δυστυχώς, βλέπουμε ότι υπάρχει μία εμμονή εκ μέρους σας να μην έχετε ευήκοα ώτα ούτε απέναντι σε εμάς. Τι κάνετε, λοιπόν; Μεταφέρετε αρμοδιότητες σε άσχετες υπηρεσίες, κατακερματίζετε την Κτηνιατρική Υπηρεσία του Υπουργείου Αγροτικής Ανάπτυξης και τη μεταφέρετε στο Υπουργείο Εσωτερικών, όπου επαναλαμβάνω ότι θα πρέπει να επαναλάβουμε αυτά που είπαμε και στην επιτροπή. Δυστυχώς, θα γίνομαι κουραστική, αλλά έτσι όπως είναι η διαδικασία και δεδομένου ότι δεν μας ακούτε, θα επαναλάβουμε, όσο γραφικοί και αν ακουγόμαστε.

Κατακερματίζετε, λοιπόν, την Κτηνιατρική Υπηρεσία του Υπουργείου Αγροτικής Ανάπτυξης, τη μεταφέρετε στο Υπουργείο Εσωτερικών, όπου όπως σας είπα δεν έχει εμπειρία, δεν έχει γνώση στα ψηφιακά εργαλεία, δεν έχει τη θεσμική μνήμη. Και αυτό κόντρα σε κάθε ορθολογικό σχεδιασμό, κόντρα στις εισηγήσεις της επιστημονική κοινότητας, στις εισηγήσεις των υπηρεσιακών παραγόντων και των δύο Υπουργείων, όχι μόνο του Υπουργείου Αγροτικής Ανάπτυξης, αλλά και κόντρα –κι εδώ είναι η μεγάλη ανακολουθία και η μεγάλη αντίφαση- στις δεσμεύσεις του Υπουργού Εσωτερικών, του κ. Βορίδη. Αναφέρομαι σε δηλώσεις του. Ρώτησα μάλιστα, πού είναι ο Υπουργός, γιατί δεν ήρθε να υποστηρίξει το νομοσχέδιο. Μήπως ανακαλεί αυτές τις δεσμεύσεις του; Είχε πει χαρακτηριστικά ότι σε κάθε περίπτωση, αυτό αποτελεί νομοθετική πρωτοβουλία του Υπουργείου Αγροτικής Ανάπτυξης και Τροφίμων. Δεσμεύτηκε κατά τη συζήτηση επίκαιρης ερώτησης της κ. Γιαννακοπούλου ότι θα ακολουθηθούν τα βασικά διεθνή πρότυπα του Παγκόσμιου Οργανισμού για την Υγεία των Ζώων, που λέει ακριβώς ότι αρμόδια υπηρεσία για την εποπτεία, για τη διαχείριση των σχετικών ζητημάτων είναι η Κτηνιατρική Υπηρεσία του Υπουργείου Αγροτικής Ανάπτυξης. Η κ. Αραμπατζή, Υφυπουργός Αγροτικής Ανάπτυξης και Τροφίμων, σε απάντηση σχετικής ερώτησης είχε πει ότι κεντρική αρχή για την προστασία των ζώων παραμένει η κτηνιατρική υπηρεσία. Η Κτηνιατρική Υπηρεσία του Υπουργείου Αγροτικής Ανάπτυξης είναι η Γενική Διεύθυνση Κτηνιατρικής του Υπουργείου Αγροτικής Ανάπτυξης ως κεντρική αρμόδια αρχή για τον έλεγχο του πληθυσμού των αδέσποτων ζώων. Και σε άλλη πάλι επίκαιρη ερώτηση οι ίδιες απαντήσεις. Δεν υφίσταται, είχαν πει χαρακτηριστικά, κανένας τεχνικός ή επιστημονικός λόγος για την αφαίρεση της σχετικής αρμοδιότητας από τη Διεύθυνση της Κτηνιατρικής Υπηρεσίας.

Θα καταθέσω συνολικά στα Πρακτικά αυτά τα οποία επικαλούμαι. Έχουμε και συνέντευξη του κ. Βορίδη που λέει χαρακτηριστικά το ίδιο, ότι αποτελεί νομοθετική πρωτοβουλία του Υπουργείου Αγροτικής Ανάπτυξης η σχετική πρωτοβουλία.

Θέλετε, λοιπόν, με αυτόν τον τρόπο να απαξιώσετε, να αδρανοποιήσετε όλους τους ελεγκτικούς μηχανισμούς, να παραδώσετε τα ζωάκια που τόσο πολύ αγαπάτε, βορά στην απάνθρωπη εκμετάλλευση από εξωθεσμικά κέντρα, από παράνομα κυκλώματα, με αδιαφανείς διαδικασίες, με ελλιπή διαβούλευση, θέλετε να αναθέσετε τη διαχείριση αδέσποτων ζώων σε ΜΚΟ αμφιβόλου αξιοπιστίας σε ιδιώτες χωρίς σοβαρές προϋποθέσεις. Είπατε σε μία νομοτεχνική, αν δεν κάνω λάθος, τη μέριμνα για την περισυλλογή θα την έχουν φιλοζωικά σωματεία, οργανώσεις, χωρίς εγκαταστάσεις, χωρίς υποδομή. Πώς γίνεται αυτό το πράγμα;

Άρα, λοιπόν, είναι πολύ λογικό να σας λέμε ότι με το νομοσχέδιό σας δεν προάγετε την ευζωία των ζώων, δεν διασφαλίζετε ούτε την αποτελεσματική διαχείριση και παρακολούθηση του πληθυσμού τους, δεν προστατεύετε ούτε τα δεσποζόμενα ούτε τα αδέσποτα με τον τρόπο που δεν προωθείτε την υπεύθυνη ιδιοκτησία, χαλαρώνετε όλο το πλαίσιο εποπτείας της διαχείρισης του πληθυσμού των αδεσπότων, ναρκοθετώντας με αυτόν τον τρόπο τη δημόσια υγεία, ενώ βεβαίως ανοίγετε και διάπλατα τον δρόμο για την παράτυπη εκτροφή με τα λανθασμένα κριτήρια διαφοροποίησης μεταξύ επαγγελματία και ερασιτέχνη εκτροφέα με τα ανυπέρβλητα εμπόδια, που βάζετε πάλι στην εποπτεία στους αποτελεσματικούς ελέγχους, χωρίς να υιοθετείτε τις προδιαγραφές της Ευρωπαϊκής Επιτροπής των Διεθνών Εμπειρογνωμόνων, γιατί με αυτόν τον τρόπο θέλετε να διευκολύνετε την παράνομη εκτροφή, παράνομη αναπαραγωγή και το παράνομο εμπόριο ζώων συντροφιάς.

Επίσης, από το ισχύον σύστημα που αφορά στη μέριμνα των ζώων, η οποία πρέπει να είναι συστηματική και όχι περιστασιακή και από το ισχύον σύστημα που αυτή την αρμοδιότητα την έχει αναθέσει στους δήμους, αποκλειστικά στους δήμους και στους δημόσιους φορείς, εσείς περνάτε στην άλλη άκρη. Αντί δηλαδή κατ’ εξαίρεση μια τέτοια αρμοδιότητα να συνεπικουρείται από τον εθελοντισμό των οργανώσεων, εσείς μεταφέρετε αυτήν την αρμοδιότητα, από τη δέσμια αρμοδιότητα των δημοτικών αρχών και των δημόσιων φορέων, σε ιδιώτες.

Τη μεταφέρετε σε μη κυβερνητικές οργανώσεις χωρίς την εποπτεία από τις αρμόδιες υπηρεσίες που είναι επιστημονικά οι μόνες αρμόδιες για να ασκούν αυτή την εποπτεία, που είναι οι κτηνιατρικές υπηρεσίες των δημοτικών αρχών και η κεντρική, δηλαδή χωρίς ουσιαστικές προϋποθέσεις, χωρίς υποδομή, χωρίς προσωπικό, χωρίς τις προδιαγραφές που απαιτούνται.

Πάμε στο ζήτημα της εκ του πλαγίου αυτοδικίας του τάχα φιλόζωου μπόγια, που ξεκινά από τον ορισμό που δίνετε στο αδέσποτο ζώο, έναν ορισμό που απορούμε από πού τον πήρατε. Καμμία χώρα, καμμία διεθνής πρακτική δεν μας δείχνει ότι ένα ζώο είναι αδέσποτο επειδή δεν έχει σήμανση ή καταγραφή, επειδή δηλαδή κάποιος τού έχει αφαιρέσει το τσιπάκι. Αντίθετα, στις υπόλοιπες χώρες όταν συμβαίνει κάτι τέτοιο και ένα ζωάκι βρίσκεται χωρίς σήμανση ή καταγραφή, απλά ο ιδιοκτήτης του, ο κάτοχός του υφίσταται κυρώσεις γιατί ακριβώς δεν έχει προβεί στη σήμανση.

Εσείς τώρα, λοιπόν, διευκολύνετε αυτούς, που θέλουν να αφαιρέσουν το τσιπάκι με το «έτσι θέλω» και μάλιστα να πάρουν το ζωάκι να το φροντίσουν δωρεάν, να μην αναλάβουν ούτε το κόστος και τη δαπάνη, να μετακυλίεται το κόστος στους δήμους και αργότερα τι να κάνουν; Να παραδίδουν το ζωάκι για υιοθεσία βγάζοντας και χρήματα απ’ όλη αυτήν την ιστορία. Το ίδιο συμβαίνει και με τον ανάδοχο. Η έννοια του αναδόχου, μάλιστα, δεν υπάρχει ούτε στα νομοθετικά κείμενα της Ευρωπαϊκής Ένωσης. Τι κάνετε δηλαδή; Αποδέχεστε –γιατί αυτό ουσιαστικά καταλαβαίνουμε ότι είναι η αναδοχή- τους επαγγελματίες φιλόζωους, οι οποίοι δεν υιοθετούν τα ζώα, αλλά τα φιλοξενούν για να μην αναλάβουν το κόστος, το οποίο το αναλαμβάνουν οι δήμοι και μ’ αυτόν τον τρόπο τι κάνετε; Νομιμοποιείτε την επ’ αόριστο διατήρηση των ζώων σε παράνομα καταφύγια, δηλαδή ανοίγετε την πόρτα στη μαζική παράδοση και αποστολή αυτών των ζώων σε καταφύγια και του εσωτερικού και του εξωτερικού και αυτά του εξωτερικού θα γίνουν ανάδοχοι και θα καταλήγουν να εμπορεύονται τα ζώα και έτσι τα ζωάκια θα καταλήγουν να γίνονται καλλυντικά. Λέω ένα παράδειγμα. Το λίπος τους και ό,τι άλλο απομένει απ’ αυτά γίνεται καλλυντικά, γίνεται ένα ωραίο κέρδος για τις φαρμακοβιομηχανίες.

Όπως σας επεσήμανα στην επιτροπή, η συντριπτική πλειοψηφία των ποινικών υποθέσεων, που έχουν να κάνουν με αξιόποινες πράξεις παράνομης διακίνησης και εμπορίας αδέσποτων ζώων αφορούν ακριβώς ζώα τα οποία προορίζονταν για αναδόχους και όχι προς υιοθεσία. Προορίζονταν προς νομικά πρόσωπα τα οποία ακριβώς στη συνέχεια τα φιλοξενούσαν απλά και τα παρέδιδαν σε ιδιώτες για να γεμίζουν οι τσέπες τους.

Λέτε ότι φροντίζετε για τη μείωση του πληθυσμού των αδέσποτων μέσω προγραμμάτων υιοθεσίας, αλλά σας είπα και στην επιτροπή ότι δεν δίνετε πριμ, δεν δίνετε κίνητρα προς τους πολίτες προκειμένου να τα υιοθετήσουν, άρα λοιπόν τι κάνετε; Αυτό που διαπιστώσαμε όλοι, δηλαδή ότι φροντίζετε για μια άνευ προηγουμένου προώθηση αυτών των αδέσποτων στο εξωτερικό ακριβώς για να διαιωνίζεται το μαύρο χρήμα.

Ως προς τις αρμοδιότητες των δήμων, καταργείτε το ισχύον πλαίσιο, που θέλει οι δήμοι να μεριμνούν για την περισυλλογή, τη φροντίδα και τη διαχείριση γενικότερα των ζώων συντροφιάς, περιορίζετε τους δήμους στο να έχουν ένα διακηρυκτικού τύπου επιχειρησιακό πλάνο χωρίς τεκμηρίωση, χωρίς νόημα, δηλαδή κενό γράμμα. Αντί τις δημοτικές υπηρεσίες τις ήδη αποψιλωμένες και υποστελεχωμένες και τις στελεχώσετε με το απαραίτητο προσωπικό, να εμπλακούν στην όλη αυτή διαδικασία της διαχείρισης των σχετικών προγραμμάτων οι αποκεντρωμένες διοικήσεις, οι περιφέρειες, όπως αυτό σας το επεσήμαναν και οι φορείς ακριβώς για να κατανεμηθεί το επιχειρησιακό βάρος, αφού οι δημοτικές υπηρεσίες είναι ήδη αποψιλωμένες, αντί εσείς να τις ανακουφίσετε και να κατανείμετε το επιχειρησιακό βάρος, τι κάνετε; Ανοίγετε την πόρτα για να στηθεί ένα πάρτι ασυδοσίας στις πλάτες των δημοτών, μόνο και μόνο για να γεμίζουν τις τσέπες τους οι ιδιώτες, οι μη κυβερνητικές οργανώσεις, διότι ουσιαστικά οι δήμοι τι θα κάνουν; Θα δώσουν δωρεάν στους ιδιώτες όλο το πακέτο των κτηνιατρικών υπηρεσιών και ταυτόχρονα αυτούς τους ιδιώτες δεν θα μπορεί να τους εποπτεύει κανένας. Θα είναι ανεξέλεγκτοι.

Αναφύεται και ένα άλλο μεγάλο θέμα, που έχει να κάνει με τη χρηματοδότηση των δήμων. Αναφέρατε τη χρηματοδότηση από το πρόγραμμα «AΡΓΟΣ». Εκτός από μια ασαφή πρόβλεψη για τις πηγές χρηματοδότησης, δεν υπάρχει καμμία αναφορά σε συγκεκριμένα ποσά, δεν έχετε κάνει καν σαφή και συγκεκριμένη εκτίμηση του κόστους και των δαπανών. Μιλήσατε για ένα ποσό εφάπαξ 40 εκατομμυρίων ευρώ και μια ετήσια επιχορήγηση 15 εκατομμυρίων ευρώ, αλλά όπως σας είπα, στα χρηματοδοτικά προγράμματα του «ΦΙΛΟΔΗΜΟΣ» και του «Αντώνης Τρίτσης» εντοπίστηκαν μόνο 44 εκατομμύρια ευρώ εφάπαξ, δεν υπάρχει καμμία πρόβλεψη για την ετήσια επιχορήγηση.

Θέλω να τοποθετηθώ και ως προς το ζήτημα της στείρωσης, η οποία τελικά φαίνεται ότι είναι υποχρεωτική, γιατί όταν επιβάλλετε κυρώσεις στους ιδιοκτήτες που δεν προβαίνουν στη στείρωση και όταν προβλέπετε και ως εναλλακτική, που τελικά δεν είναι εναλλακτική, τη δειγματοληψία DNA, η οποία είναι μια πολυδάπανη διαδικασία, βάσει ποιων επιστημονικών δεδομένων –θα θέλαμε να καταθέσετε στα Πρακτικά τις σχετικές εκθέσεις, γιατί μας είπατε ότι έχετε τέτοιες εκθέσεις- θεωρείται η δειγματοληψία του DNA ως εναλλακτική; Ποιες χώρες εφαρμόζουν αυτή τη λύση, αφού εσείς υποστηρίζετε ότι εφαρμόζετε τις βέλτιστες πρακτικές; Σε κάθε περίπτωση είναι μια πολυδάπανη διαδικασία. Θα πρέπει να μειώσετε το κόστος. Εγώ θα έλεγα να το αφαιρέσετε. Όπως και να έχει, καταγγέλλουμε, καταδικάζουμε την υποχρεωτική στείρωση έτσι κι αλλιώς.

Θα πρέπει ακόμη να εξετάσετε τη διαφοροποίηση και στα αδέσποτα –θα τολμήσω να πω- γιατί –σενάριο επιστημονικής φαντασίας- θα φτάσουμε στο τέλος να στειρώνουμε και ανθρώπους αδέσποτους που δεν μας είναι απαραίτητοι και που είναι επιβάρυνση για το ασφαλιστικό σύστημα. Εκεί θα φτάσουμε. Αυτά βέβαια τώρα τα λέτε συνωμοσιολογία, αλλά πολλές συνωμοσιολογίες τις βιώνουμε ως πραγματικότητα.

Θα πρέπει ακόμη και τώρα, στο παρά πέντε, να εξετάσετε τη διαφοροποίησή σας απέναντι στις ελληνικές φυλές σκύλων. Έχουμε τον ελληνικό ποιμενικό, τον μολοσσό Ηπείρου, τον λευκό ελληνικό ποιμενικό, το κοκόνι, έχουμε ράτσες πραγματικά χαρισματικές, με μεγάλη προσφορά, αναγνωρισμένες από τη διεθνή κυνολογική ομοσπονδία, αλλά και άλλες ράτσες, που δεν έχουν αναγνωριστεί, οι οποίες είναι προσαρμοσμένες στις συνθήκες της χώρας. Πολλές μάλιστα χρησιμοποιούνται και ως ποιμενικοί σκύλοι εργασίας. Παρεμπιπτόντως, ο ελληνικός ποιμενικός είναι ο καλύτερος φύλακας. Όμως, αυτές οι ράτσες απειλούνται με εξαφάνιση. Αυτά τα σκυλιά σε καμμία περίπτωση δεν θα έπρεπε να στειρώνονται. Θα πρέπει να δοθούν κίνητρα για την αναπαραγωγή τους.

Στη δευτερολογία μου θα καταθέσω στα Πρακτικά και διατάξεις, που έχετε αφαιρέσει από το ισχύον νομοθετικό πλαίσιο, σημαντικές διατάξεις που έχουν να κάνουν και με τα καταφύγια στους δήμους. Θα αναφερθώ στη δευτερολογία μου σ’ αυτό.

Τελειώνω, λοιπόν, λέγοντας ότι και στην επιτροπή και στην Ολομέλεια, αλλά και από τους φορείς, αυτό το οποίο εμείς αποκομίζουμε ως συνολική εκτίμηση είναι ότι το νομοσχέδιό σας περιέχει άκρως προβληματικές, άκρως επικίνδυνες και αναποτελεσματικές διατάξεις για τα ζώα συντροφιάς και κατ’ επέκταση για τη δημόσια υγεία, αλλά και γενικότερα για το σύστημα εποπτείας και ελέγχου αυτών των ζώων. Είναι μια ευαίσθητη θεματική με πολύ μεγάλο κοινωνικό πρόσημο, με εντονότατο κοινωνικό ενδιαφέρον, γι’ αυτό και ήταν τόσο αθρόα η συμμετοχή στη δημόσια διαβούλευση, την οποία συμμετοχή εσείς δεν καταδεχτήκατε να ενσωματώσετε στο νομοσχέδιο και δεν καταδεχτήκατε καν να συναντήσετε αυτούς τους φορείς.

Το ελάχιστο, λοιπόν, που σας ζητάμε είναι να αποσύρετε το νομοσχέδιο, να έρθετε σε δημόσια διαβούλευση σοβαρή με τους φορείς που απαξιώσατε με την κοινωνία των πολιτών, προκειμένου να φέρετε ένα σοβαρό, συνεκτικό πλαίσιο το οποίο θα προστατεύει πραγματικά επί του πρακτέου τα ζώα και δεν θα τα παραδίδει βορά στο διεθνές παράνομο εμπόριο σε κυκλώματα και σε εξωθεσμικά κέντρα.

Ευχαριστώ πολύ.

(Χειροκροτήματα από την πτέρυγα του ΜέΡΑ25)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ κυρία συνάδελφε.

Τον λόγο έχει ο κύριος Υπουργός.

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Ευχαριστώ, κυρία Πρόεδρε.

Απλώς επειδή οι κυρίες και οι κύριοι Βουλευτές δεν ήταν στις επιτροπές για να ακούσουν τη συζήτηση που είχαμε για τα σχόλια, πραγματικά είπαμε ότι είναι πολύ δύσκολο νομοσχέδιο. Η κ. Αδαμοπούλου λέει ότι δεν λαμβάνουμε υπ’ όψιν τους φορείς, δεν λαμβάνουμε υπ’ όψιν τα σχόλια. Όταν έχουμε τροποποιήσει το αρχικό σχέδιο νόμου σε πάρα πολλά σημεία λαμβάνοντας υπ’ όψιν τα σχόλια, τι κάναμε; Δεν λάβαμε υπ’ όψιν τα σχόλια; Εσείς είπατε πριν από λίγο ότι είστε κατά της καθολικής στείρωσης. Δεν λάβαμε υπ’ όψιν τα δεκατέσσερις περίπου χιλιάδες σχόλια από τα είκοσι οκτώ χιλιάδες σχόλια, που είχαν να κάνουν με τα δύο αυτά βασικά άρθρα και προσαρμόσαμε και δώσαμε τη δυνατότητα την εναλλακτική; Γιατί λέτε ότι δεν λάβαμε τα σχόλια υπ’ όψιν; Έχουμε τόσα άλλα πράγματα να δούμε και πώς μπορεί να τα βελτιώσουμε και θα λέμε πράγματα τα οποία τα έχουμε συζητήσει και τα έχουμε εξαντλήσει;

Επίσης για τους φορείς πώς είναι δυνατόν να λέτε ότι δεν λάβαμε υπ’ όψιν τον έναν ή τον άλλον; Έχουμε κάνει εξαντλητικό διάλογο πάνω από έναν χρόνο με διάφορες φάσεις, με διαφορετικές πολιτικές ηγεσίες του Υπουργείου Εσωτερικών. Όμως κάποια στιγμή πρέπει να καταλήγουμε. Δεν θα κρύψουμε το πρόβλημα κάτω από το χαλί. Θέλουμε να πάμε ένα βήμα μπροστά, αυτό που λέμε «κανένα ζώο αδέσποτο, κανένα ζώο κακοποιημένο». Δεν θα κρύβουμε το πρόβλημα. Ξέρουμε ότι είναι ένα πλαίσιο το οποίο τα επόμενα χρόνια μακάρι να βελτιωθεί. Αλλά τώρα δεν υπάρχει τίποτα.

Ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε Υπουργέ.

Κυρίες και κύριοι συνάδελφοι, πριν δώσω τον λόγο στην κ. Φωτίου από τον ΣΥΡΙΖΑ κατά παρέκκλιση της λίστας των ομιλητών, διότι πρέπει να παραστεί στην εξόδιο ακολουθία του πρώην συναδέλφου μας, του Γιάννη Θεωνά, θα μου επιτρέψετε να εκφράσω και εγώ τα συλλυπητήριά μου, όπως έκανε και ο Πρόεδρος της Βουλής για τον θάνατο του ιστορικού στελέχους της Αριστεράς, ο οποίος από το 1994 έως το 2000 διετέλεσε Ευρωβουλευτής του Κομμουνιστικού Κόμματος Ελλάδας, ενώ στη συνέχεια συμμετείχε στην ίδρυση του ΣΥΡΙΖΑ, του οποίου υπήρξε και Βουλευτής επί σειρά ετών. Θα σας παρακαλούσα να κρατήσουμε ενός λεπτού σιγή.

(Στο σημείο αυτό όρθιοι όλοι οι Βουλευτές τηρούν ενός λεπτού σιγή)

Αιωνία του η μνήμη.

Κυρία Φωτίου, θα σας παρακαλούσα να μεταφέρετε εκ μέρους του Κοινοβουλίου τα θερμά συλλυπητήρια στην οικογένεια και τους δικούς του.

Έχετε τον λόγο κυρία συνάδελφε.

**ΘΕΑΝΩ ΦΩΤΙΟΥ:** Ευχαριστώ, κυρία Πρόεδρε και βεβαίως θα το κάνω.

Αποχαιρετούμε και εμείς τον Γιάννη Θεωνά εκ μέρους της Κοινοβουλευτικής Ομάδας του ΣΥΡΙΖΑ, της οποίας υπήρξε πολύτιμο μέλος. Τον αποχαιρετούμε με μεγάλο σεβασμό, εκτίμηση και αγάπη αντίστοιχη με αυτή, που μας περιέβαλε και ο ίδιος όλα αυτά τα πρωτόγνωρα και ενδιαφέροντα και δύσκολα όμως χρόνια της κοινής μας πορείας. Έχουμε τη βεβαιότητα ότι η παρακαταθήκη που αφήνει στη χώρα μας για ενότητα και διάλογο και κοινή δράση στους αγώνες είναι μια παρακαταθήκη, αναγκαία και επίκαιρη όσο ποτέ. Του είμαστε ευγνώμονες και θα μας λείψει πάρα πολύ.

Κυρίες και κύριοι Βουλευτές, το νομοσχέδιο για τα ζώα συντροφιάς, που συζητάμε σήμερα είναι ένα τυπικό παράδειγμα νομοθέτησης του επιτελικού κράτους. Γι’ αυτό πήρα περισσότερο τον λόγο για να αναδείξω την τυπολογία με την οποία νομοθετείτε εδώ και δύο χρόνια. Είναι μια τυπολογία πέντε σημείων θα έλεγε κανείς.

Πρώτο σημείο. Αντί να βελτιώνετε την υφιστάμενη ελληνική νομοθεσία, εισάγετε ρυθμίσεις, που αντιβαίνουν σε οδηγίες ευρωπαϊκές και παγκόσμιων οργανισμών, όπως η μεταφορά θεμάτων υγείας των ζώων συντροφιάς από το Υπουργείο Αγροτικής Ανάπτυξης που διαθέτει τις αρμόδιες κτηνιατρικές υπηρεσίες στους δήμους που στερούνται και τις υπηρεσίες αλλά και τεχνογνωσία αντιβαίνει σε οδηγίες του Παγκόσμιου Οργανισμού Υγείας και του Παγκόσμιου Οργανισμού Υγείας Ζώων της ευρωπαϊκής νομοθεσίας και όλων των αρμόδιων ελληνικών φορέων, επιμελητηρίων και πανεπιστημίων.

Δεύτερον, νομοθετείτε χωρίς χαρτογράφηση υφιστάμενης κατάστασης χωρίς τεκμηρίωση επιστημονική, χωρίς ανάλυση των αιτιών δημιουργίας του προβλήματος, του ζητήματος. Στην περίπτωσή μας συμβαίνουν όλα κατά συρροή, χωρίς επιστημονική στόχευση και τεκμηρίωση, χωρίς καμμία αναφορά στη σχέση φροντίδα ζώων αδέσποτων και μη –δεσποζόμενων- με τη δημόσια υγεία.

Τρίτο σημείο. Όταν έχει αποδειχθεί τραγικά ότι η διάσπαση αρμοδιοτήτων μεταξύ Υπουργείων έχει ολέθρια αποτελέσματα σήμερα –και στα περισσότερα νομοσχέδια- εφαρμόζεται και στα ζώα συντροφιάς η διάσπαση αρμοδιοτήτων μεταξύ του Υπουργείου Αγροτικής Ανάπτυξης και του Υπουργείου Εσωτερικών για να επωμιστούν τις ευθύνες οι δήμοι, που μέχρι σήμερα είχαν μόνο τη γενική μέριμνα για τα αδέσποτα της περιοχής τους. Όμως οι δήμοι δεν διαθέτουν το επαρκές προσωπικό -σας το είπαν- και ειδικότερα εξειδικευμένο και οι περισσότεροι δήμοι μέχρι σήμερα δεν έχουν κτηνιατρική υπηρεσία και κτηνιατρεία.

Έχουμε, λοιπόν, το εξαιρετικά δυσλειτουργικό σχήμα να ανήκει ο σκύλος στο αγρόκτημα και στο ποιμνιοστάσιο, αλλά και ο σκύλος του διαμερίσματος και ως προς την υγεία τους στην Κτηνιατρική Υπηρεσία του ΥΠΑΑΤ και ως προς τις συνθήκες διαβίωσης και διαμονή τους, τη διατροφή τους, την κακοποίησή τους, την ελευθερία έκφρασης, των χαρακτηριστικών του είδους τους κ.λπ. στο Υπουργείο Εσωτερικών.

Τέταρτον χαρακτηριστικό σημείο. Αυτές οι διασπάσεις αρμοδιοτήτων μεταξύ Υπουργείων δεν συνεπάγονται συνήθως -το είδαμε και πρόσφατα- επιπλέον χρηματοδοτήσεις. Γίνονται τζάμπα με τις ευλογίες του επιτελικού κράτους. Σας άκουσα προηγουμένως. Δεν με πείθετε, κύριε Υπουργέ. Στη συγκεκριμένη περίπτωση ξέρουμε ότι αυτά, που έχετε ήδη στην άκρη είναι τα 44 εκατομμύρια που είχαν προβλεφθεί από τον ΣΥΡΙΖΑ. 44 εκατομμύρια για να κάνουν οι δήμοι τι; Θα βάλετε και τα επιπλέον. Θα τα δούμε, κύριε Υπουργέ. Αυτά, όμως, υπάρχουν.

Τι να κάνουν; Τα πάντα. Ηλεκτρονική καταγραφή όλων των ζώων συντροφιάς και μη, ηλεκτρονική σήμανση να επιβλέπουν τη στείρωση ή την καταχώρηση των DNA σε ειδική τράπεζα της Ακαδημίας Αθηνών, επίσης τη διαδικασία αναδοχής υιοθεσίας αδέσποτων και τη δημιουργία αποτεφρωτηρίου και κοιμητηρίου ζώων με τη συμβολή όπως πάντα των ιδιωτών.

Πέμπτο χαρακτηριστικό. Όταν επιχειρείς τέτοιες τσαπατσουλίστικες επιτελικές λύσεις προκύπτουν ανορθολογισμοί και αντιφάσεις όπως πρόστιμα στους δήμους αν αμελούν τις υποχρεώσεις, αλλά καμμία ποινή σε όσους ιδιώτες αμελούν τα αναδεχόμενα ζώα που τους αναθέτουν οι δήμοι, πολλές φορές και χωρίς σύμβαση αναλυτική υποχρεώσεων.

Στα καταφύγια τροποποιείτε προς το χειρότερο την υφιστάμενη νομοθεσία αφού δεν περιλαμβάνεται πλέον η υποχρεωτική αδειοδότησή τους από κτηνιατρικές και άλλες αρχές που ως σήμερα έκριναν το κάθε καταφύγιο με βάσει πλήθος παραμέτρων για να το αδειοδοτήσουν όπως, τοποθεσία, προστασία από ακραίες καιρικές συνθήκες, από ασθένειες, πιθανότητα επιθέσεων από εξωτερικά άγρια ζώα κ.λπ..

Το νομοσχέδιο διαχωρίζει τους επαγγελματίες από τους ερασιτέχνες εκτροφής ζώων συντροφιάς. Ο ερασιτέχνης εκτροφέας δεν ελέγχεται ως προς την προέλευση των ζώων αρκεί να τα δηλώσει στο εθνικό μητρώο ζώων συντροφιάς ως αδέσποτα. Και μετά μπορεί να τα μεταβιβάσει σε κάποιον άλλον κάνοντας παράνομο εμπόριο. Δεν ελέγχεται καθόλου ως προς τις συνθήκες διαβίωσης και ευζωίας που παρέχει στα ζώα που φιλοξενεί.

Κυρίες και κύριοι Βουλευτές, κύριε Υπουργέ, το παρόν νομοσχέδιο που συζητάμε είναι ένα ακόμη παράδειγμα επικοινωνιακών σκοπιμοτήτων του επιτελικού κράτους γιατί αυτή είναι η τυπολογία. Δεν φέρνει καμμιά θετική αλλαγή σε ό,τι ισχύει σήμερα. Προβάλλετε ότι το κράτος φροντίζει τα αδέσποτα και δεσποζόμενα ζώα για να χτίσετε ένα φιλοζωικό προφίλ κυβέρνησης, ενώ αντίθετα δημιουργείτε πολλά επιπλέον προβλήματα, που βάζουν σε κίνδυνο την υγεία, την ευζωία και τελικά την ίδια την επιβίωση των ζώων συντροφιάς.

Δεν θα συναινέσουμε σε αυτό και το καταψηφίζουμε.

Σας ευχαριστώ, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Τον λόγο έχει ο Πρόεδρος της Κοινοβουλευτικής Ομάδας της Ελληνικής Λύσης, ο κ. Βελόπουλος κι αμέσως μετά ο Κοινοβουλευτικός Εκπρόσωπος της Νέας Δημοκρατίας, κ. Βρούτσης.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ευχαριστώ πάρα πολύ, κυρία Πρόεδρε.

Θα ήθελα να πω κάτι το οποίο κανείς δεν ανέφερε. Είναι πρέπον και υποχρέωσή μας να το πούμε. Για μας στην Ελληνική Λύση οι κυνηγοί είναι οικολόγοι. Είναι συνυφασμένη και συνδυασμένη η παρουσία τους από την ύπαρξη της φύσης. Κάποιοι τους θεωρούν κακούς. Μπορεί και εγώ, ως άνθρωπος, να διαφωνώ με το θήραμα που σκοτώνεται από έναν κυνηγό. Γιατί κι εγώ φιλόζωος είμαι. Η ουσία είναι ότι οι κυνηγοί πρέπει να είναι και οικολόγοι και φιλόζωοι. Πρέπει να αγαπάνε τη φύση. Κι ίσως η ισορροπία της φύσης να χρειάζεται και τους κυνηγούς. Να χρειάζεται, δηλαδή, κι αυτούς τους ανθρώπους. Είναι η αλυσίδα, ξέρετε, αυτού του πλανήτη που λέγεται Γη. Όμως για εμάς στην Ελληνική Λύση οι κυνηγοί είναι κάτι πολύ σημαντικότερο. Και διαφεύγει της προσοχής όλων. Ίσως αυτοί οι άνθρωποι θα πρέπει να χρησιμοποιηθούν και ως πολιτοφυλακή. Μπορεί να ακούγεται περίεργο γιατί καμμία κυβέρνηση μέχρι σήμερα δεν κατάλαβε τη χρησιμότητα της πολιτοφυλακής και εθνοφυλακής, που πολλές ευρωπαϊκές χώρες διαθέτουν, όπως η Ελβετία και η Γερμανία, που έχουν πραγματική πολιτοφυλακή και εθνοφυλακή. Όχι εθνοφυλακή ή πολιτοφυλακή όπως εμείς την έχουμε εδώ. Γιατί φοβόμαστε τη λέξη «έθνος» γιατί φοβόμαστε τον ενεργό πολίτη-οπλίτη. Για εμάς ο πολίτης που ψηφίζει και είναι ενεργός πολίτης πρέπει να είναι και οπλίτης αλλιώς δεν μπορεί να είναι πολίτης.

(Χειροκροτήματα από την πτέρυγα της Ελληνικής Λύσης)

Και το λέω στον Υπουργό με όλη την καλή διάθεση. Πρέπει να το δουν κάποια στιγμή στη Νέα Δημοκρατία. Παίρνουν που παίρνουν ιδέες. Είναι καλό αυτό γιατί η Ελληνική Λύση και οι ιδέες και προτάσεις και επιχειρήματα καταθέτει κάθε φορά. Αλλά είναι προτιμότερο για μας να μας ακούσει πιο γρήγορα η Κυβέρνηση. Δε θα πω τι έχει πάρει μέχρι σήμερα. Θα πω όμως ότι χάρηκε πάρα πολύ ο Πρωθυπουργός για τα Rafale που πήρε αλλά δεν είπε ποιος του πρότεινε να πάρει Rafale. Κι αυτός που πρότεινε να πάρει Rafale στο γραφείο του ήταν η Ελληνική Λύση και ουδείς άλλος.

(Χειροκροτήματα από την πτέρυγα της Ελληνικής Λύσης)

Όπως δεν είπε ο Πρωθυπουργός ότι τα θωρακισμένα Typhon που είχαμε και τα παρουσιάζατε στη ΔΕΘ ως δικά σας, ήταν δική μου παρέμβαση, κατασχεμένα εδώ στον Πειραιά. Εμείς με ένα τηλεφώνημα τους το υποδείξαμε. Και γι’ αυτό πρέπει να υπάρχουμε. Υπάρχουμε και θα υπάρχουμε πάρα τα περί του αντιθέτου.

Κύριε Υπουργέ, αναγκάζομαι να το κάνω σήμερα αυτό και να το πράξω ως μία απάντηση γιατί δεν πήγε και δεν πάει ποτέ η Ελληνική Λύση στη Διεθνή Έκθεση Θεσσαλονίκης. Δεν πήγα. Και ως Βουλευτής το απέφευγα κατά το παρελθόν. Αλλά και ως Πρόεδρος της Ελληνικής Λύσης αποφεύγω να πάω στη ΔΕΘ. Επειδή είμαι επιχειρηματίας, η ΔΕΘ είναι ένα επιχειρηματικό οικονομικό γεγονός. Δεν είναι ούτε πανηγυράκι πολιτικών ψεμάτων ούτε πολιτικό ψευτών. Το λέω για να το καταλάβουν κάποιοι.

Θα κάνω ένα ρητορικό ερώτημα. Υπάρχει έστω και μία εξαγγελία Πρωθυπουργού εδώ και είκοσι χρόνια που να την εξήγγειλε στη ΔΕΘ και να υλοποιήθηκε; Θα στα το πω εγώ. Όχι. Ψάξτε και βρείτε μία στην εικοσαετία. Μία. Γιατί στη ΔΕΘ μιλάμε για μετρό που θα γίνει. Μιλάμε για παραλιακή που θα γίνει. Μιλάμε για γήπεδα των ΠΑΟΚ, Άρη, Ηρακλή που θα γίνουν. Θα! Και το λέω για να καταλάβετε γιατί εγώ θεωρώ ύβρη την παρουσία πολιτικών προσώπων σε ένα επιχειρηματικό οικονομικό γεγονός. Πείτε μου σε ποια άλλη χώρα που έχει διεθνή έκθεση αυτή κομματικοποιείται και πολιτικοποιείται. Δεν θα πω για τα επεισόδια που γίνονταν κατά το παρελθόν. Θα πω όμως τούτο. Σαφώς και ο Πρωθυπουργός, ο κάθε Πρωθυπουργός πρέπει να πηγαίνει. Μόνο ο Πρωθυπουργός όμως της χώρας. Κανείς άλλος. Για να κάνει τα εγκαίνια. Αυτή είναι σοβαρή χώρα. Σοβαρή χώρα είναι αυτή η χώρα, που σέβεται τον ίδιο της τον εαυτό, που σέβεται ό,τι τουλάχιστον η ίδια αποφασίζει να κάνει ως διεθνές γεγονός και δεν το αμαυρώνει. Η παρουσία των Ελλήνων πολιτικών, που ψευδόμενοι ασυστόλως προσπαθούν και επιχειρούν να υφαρπάξουν ψήφο Ελλήνων είναι ύβρις, είναι κηλίδα στο πολιτικό προσωπικό της χώρας.

(Χειροκροτήματα από την πτέρυγα της Ελληνικής Λύσης)

Και θα ήθελα να πω για τη ΔΕΘ. Και το κάνω αυτό γιατί δεν δώσαμε συνέντευξη Τύπου. Και δεν θα δώσουμε ποτέ. Λέτε ψέματα η Νέα Δημοκρατία αλλά και τα υπόλοιπα κόμματα για τη Θεσσαλονίκη. Γήπεδα του 1950. Παραλιακό μέτωπο πενήντα και εξήντα ετών. Μετρό με μία μόνο γραμμή. Στο αεροδρόμιο θα πάει, δεν πήγε. Δεν υπάρχει κανένα μέτρο στον κόσμο που δεν πηγαίνει στο αεροδρόμιο. Αν μου βρείτε ακόμη και στην Ουγκάντα, στην Αφρική, αν υπάρχει ένα μετρό που δεν πάει στο αεροδρόμιο, να το συζητήσουμε. Αυτοί είστε κύριοι της Νέας Δημοκρατίας, του Κινήματος Αλλαγής και του ΣΥΡΙΖΑ. Δίνετε χάντρες σε ιθαγενείς εξαργυρώνοντας και εξαγοράζοντας ψήφους. Ντρέπομαι που το λέω αλλά έτσι είναι.

(Χειροκροτήματα από την πτέρυγα της Ελληνικής Λύσης)

Η Θεσσαλονίκη έχει τέσσερις δρόμους. Περιφερειακό δεν έχει. Τέσσερις δρόμους έχει αυτή η πόλη. Για να μην πω ότι μου φάνηκε στρεβλό, μου φάνηκε δημοσιογραφικά και εθνικά απρεπές το ότι ούτε ένας δημοσιογράφος τόλμησε να ρωτήσει τον Έλληνα Πρωθυπουργό για το όνομα της Μακεδονίας και τις παραβιάσεις από την πλευρά των Σκοπίων της Συμφωνίας των Πεσπών, της προδοτικής, επαίσχυντης καλή ή κακής κατά πολλούς άλλους. Κατά εμάς προδοτικής. Δεν τόλμησε κανείς. Δημοσιογραφία ούτε καν από τα «LIDL». Δημοσιογραφία του payroll. Δυστυχώς, κύριε Πέτσα, σας κόλλησαν τη ρετσινιά. Λίστα Πέτσα. Και ξέρεις άμα σου κολλήσουν τη ρετσινιά, καλύτερα να σου βγει το μάτι παρά το όνομα. Τώρα ό,τι έχει σχέση με payroll και λεφτά στους δημοσιογράφους κατοχυρώνεται στον κ. Πέτσα. Άσχετα αν άλλοι έχουν δώσει πολλά περισσότερα από τον κ. Πέτσα.

Ακροθιγώς. Κύριοι της Νέας Δημοκρατίας μιλάμε για ακρίβεια. Υπάρχει μια πολύ απλή λύση για να μην αυξηθεί το ψωμί. Να καταργηθεί ο ΦΠΑ στο ψωμί και στα είδη πρώτης ανάγκης. Απορροφά έτσι στην τιμή αυτή την εξόφθαλμη ακρίβεια που υπάρχει στην αγορά.

(Χειροκροτήματα από την πτέρυγα της Ελληνικής Λύσης)

Είναι δραματική η κατάσταση. Και το κάνεις για μερικούς μήνες ώστε να έρθει σε ισορροπία η αγορά. Ο Υπουργός Ανάπτυξης έχει βγει στα κανάλια και είπε ότι αυτό θα διαρκέσει μερικούς μήνες. Ωραία. Τι κάνει η σοβαρή Κυβέρνηση για τον Έλληνα που έχει υποστεί την φτώχεια, την πείνα και την ένδεια; Αναστολή ΦΠΑ στα βασικά αγαθά καταναλώσεως για να μην έχουμε το ίδιο πρόβλημα.

(Χειροκροτήματα από την πτέρυγα της Ελληνικής Λύσης)

Άκουσα με θλίψη το εξής. Απευθύνομαι στους Βουλευτές της Νέας Δημοκρατίας. Από τους εκατόν πενήντα οκτώ, σήμερα είναι δυο-τρεις. Δεν πειράζει. Άκουσα Έλληνα Πρωθυπουργό στη Διεθνή Έκθεση Θεσσαλονίκης με την εξής στιχομυθία. «Τα συμφέροντά μας με την Τουρκία είναι πλήρως ευθυγραμμισμένα». Απορώ οποία ύβρις! Απορώ ποιο μυαλό είπε στον Πρωθυπουργό να πει ότι τα συμφέροντα της χώρας μας είναι ευθυγραμμισμένα με την Τουρκία, με τον εχθρό της Ελλάδας που διεκδικεί Αιγαίο, Κύπρο, Κρήτη, Θράκη, όλη την Ελλάδα. Και θα πω κάτι στον Πρωθυπουργό που δεν είναι εδώ και στους Βουλευτές της Νέας Δημοκρατίας που απουσιάζουν. Κύριοι της Νέας Δημοκρατίας, η Ελλάδα ουδέποτε ευθυγράμμισε τα συμφέροντά της μ’ αυτά της Τουρκίας. Ουδέποτε, γιατί πολύ απλά η ιδιοκτησία δεν υπάγεται σε ένα καθεστώς συμφέροντος αλλά σε ένα καθεστώς πραγματικότητας ιστορικής που εδώ και δεκαετίες διεκδικεί η Τουρκία.

Ο Πρωθυπουργός πάλι εκστόμισε κάτι αφελές -δεν θα πω ύποπτο, θα πω αφελές- ότι θα νομοθετήσει για να απαγορευθεί η αλιεία, για την υπεραλιεία στο Αιγαίο, σε συγκεκριμένες περιοχές να μην κάνουμε αλιεία. Το θεωρώ εύλογο, γιατί υπάρχει υπεραλιεία, πρέπει να γίνει κάτι, αλλά πριν πας να στερήσεις το ψωμί του Έλληνα ψαρά, το ψωμί του Έλληνα που τρώει από το ψάρι του Αιγαίου, πρέπει να κάνεις αλιευτικές ζώνες και να απαγορεύσεις στην Τουρκία να κάνει παράνομα αλιεία στο Αιγαίο.

(Χειροκροτήματα από την πτέρυγα της Ελληνικής Λύσης)

Θα επιτρέπει στον Τούρκο να αλιεύει, αλλά ο Έλληνας με ελληνικό νόμο θα απαγορεύεται να ψαρεύει.

Σήμερα είχαμε και επεισόδιο -δεν ξέρω αν το μάθατε- Τούρκος ψαράς απείλησε ότι θα σφάξει Έλληνα ψαρά, την ώρα που ψάρευαν και οι δυο σε ελληνικά ύδατα, γιατί δεν τόλμησε ποτέ η Νέα Δημοκρατία να κάνει αλιευτικές ζώνες –ποτέ!- όπως και το Κίνημα Αλλαγής, όπως και ο ΣΥΡΙΖΑ, γιατί είστε ίδιοι όλοι σας. Μόλις μπαίνετε στην εξουσία, γίνεστε συστηματικοί καθαρά υπηρέτες του εγχωρίου, αλλά και αλλοτρίου παράγοντος που κοιτάει πάντοτε τις όποιες επιλογές του να τις επιβάλει ανθελληνικά.

Θα ήθελα, να πω το εξής, επίσης, γιατί μίλησε για το γάλα, είπε για τους κτηνοτρόφους. Βέβαια, είπε και το αμίμητο ο Έλληνας Πρωθυπουργός, δεν ξέρω αν γνωρίζει από αγροτική οικονομία -φαντάζομαι ότι ο άνθρωπος μεγάλωσε στο κλεινόν άστυ, στην Αθήνα, δεν έχει σχέση με το χωράφι- μας μίλησε για γεωργούς χιλίων στρεμμάτων, «μίλησα» -λέει- «με έναν γεωργό που έχει χίλια στρέμματα χωράφι στη Χαλάστρα». Το μεγαλύτερο πρόβλημα της γεωργικής καλλιέργειας της χώρας είναι αυτό ακριβώς, η παθογένειά της, ότι όλοι οι αγρότες έχουν δέκα, είκοσι στρέμματα και ο άνθρωπος επικαλείται έναν τύπο, που έχει χίλια στρέμματα που δεν υπάρχει άλλος στην Ελλάδα. Ένας υπάρχει και τον βρήκε αυτός! Αυθορμήτως τον βρήκε, κανένας άνθρωπος της τοπικής εκεί της Χαλάστρας, θα είναι της Νέας Δημοκρατίας, αλλά χίλια στρέμματα ποιοι έχουν; Ποιοι έχουν χίλια στρέμματα, για να ξέρω εγώ; Δέκα, είκοσι, είκοσι πέντε, τριάντα το πολύ, κύριε συνάδελφε. Και τι είπε; Ότι κάνει νέες καλλιέργειες και τα λοιπά. Ό,τι του λέμε δύο ολόκληρα χρόνια να κάνουμε σχέδιο και πρόγραμμα ο ίδιος το εξαγγέλλει με καθυστέρηση δύο ετών.

Όμως, πού είναι το χειρότερο από όλα; Και εδώ είναι το ζητούμενο: Μίλησε για τους αγρότες. Και να σας πω ποιο είναι το πρόβλημα των αγροτών; Σοβαρός αναδασμός για να κάνουμε μεγάλες καλλιεργήσιμες εκτάσεις! Σας το λέει ένας άνθρωπος που ασχολείται με τον πρωτογενή τομέα.

(Χειροκροτήματα από την πτέρυγα της Ελληνικής Λύσης)

Μίλησε για τους κτηνοτρόφους και για το γάλα. Κάποιος πρέπει να του πει του Πρωθυπουργού -που δεν μπορεί να τα ξέρει και όλα ο άνθρωπος, κύριε Πέτσα μου, δεν μπορεί να τα ξέρει όλα, δεν γίνεται, τόσους συμβούλους πληρώνετε- ότι το γάλα και η τιμή του καθορίζεται από τους φίλους σας γαλακτοβιομήχανους, που έχουν ρημάξει την ελληνική κτηνοτροφία. Πώς τη ρημάξανε; Ακούστε με λίγο: Πέρα από τις ακριβές ζωοτροφές και τα λοιπά, κάνετε αθρόες εισαγωγές επιβλαβούς γάλακτος από Βουλγαρία και Ρουμανία. Κλείστε τα σύνορα, λοιπόν, στις αθρόες εισαγωγές, για να μην γίνεται αυτό το έγκλημα με την ελληνική φέτα!

(Χειροκροτήματα από την πτέρυγα της Ελληνικής Λύσης)

Πώς μπορεί να γίνει; Επειδή έχουμε Ευρωπαϊκή Ένωση, γίνεται, κύριε Πέτσα μου. Ό,τι έκανε η Γερμανία με την Ολλανδία. Οι Ολλανδοί ανέπτυξαν κτηνοτροφία τα τελευταία είκοσι χρόνια και οι Γερμανοί στα σύνορα κάνουν συνεχείς ελέγχους στην ποιότητα των αυγών, με συνέπεια να καταρρεύσει η κτηνοτροφία στην Ολλανδία γιατί μέσα βρήκαν ένα σωρό -να μην σας πω τι βρήκαν- επικίνδυνες ουσίες για τον άνθρωπο. Εάν κάνετε πραγματικά έναν έλεγχο στα σύνορα του γάλακτος, που έρχεται από τη Βουλγαρία ή από τη Ρουμανία, κατευθείαν όλα τα γάλατα αυτά, επειδή είναι επικίνδυνα, θα επιστραφούν στις χώρες τους και έτσι θα τονώσετε την ελληνική κτηνοτροφία, για να παράγει περισσότερο γάλα. Απλά είναι τα πράγματα.

Θα ήθελα, κύριε Πρόεδρε, όταν ομιλεί ένας Βουλευτής, να μην έχει την πλάτη γυρισμένη η κ. συνάδελφος, θεωρώ ότι είναι απρέπεια προς το ελληνικό Κοινοβούλιο και προς το Προεδρείο.

**ΠΡΟΕΔΡΕΥΟΥΣΑ (Σοφία Σακοράφα):** Κυρία συνάδελφε, σας παρακαλώ, ακούγεστε πολύ δυνατά!

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ακούστε: Τις μικρές επιχειρήσεις με κύκλο εργασίας έως 2 εκατομμύρια ευρώ, έως και δέκα εργαζόμενους η Κυβέρνηση δεν τις ενισχύει, ενισχύει μόνο τις μεγάλες κολλητές της εταιρείες, κύριε Πέτσα μου, που έχουν ως αδηφάγα τέρατα κατασπαράξει τον κρατικό κορβανά. Αντί να στηριχτεί η μικρομεσαία επιχείρηση των δέκα εργαζομένων, των 2 εκατομμυρίων ευρώ τζίρο για να παράγουμε προϊόντα, ώστε να μην έχουμε εισροή προϊόντων, δηλαδή εξαγωγή συναλλάγματος από το εξωτερικό σε ομοειδή προϊόντα, εσείς στερείτε τις -αν θέλετε- «βοήθειες» επιδόματα, επιδοτήσεις, ή ακόμη και δανεισμό των εταιρειών αυτών. Είναι ντροπή! Κάνετε λάθη! Η σπονδυλική στήλη της Ελλάδος είναι η μικρομεσαία επιχείρηση των δέκα εργαζομένων, των 2 εκατομμυρίων ευρώ τζίρο. Εκεί πρέπει να στηριχτούμε, όχι σε γερμανικές ανεμογεννήτριες, επειδή οι κολλητοί μας έχουν εταιρείες ανεμογεννητριών. Όλοι οι ολιγάρχες στην Ελλάδα ξαφνικά έγιναν οικολόγοι, όλοι! Πάρτε ονόματα και δείτε!

Δεν θα πω για τα 1200 ευρώ τον μήνα. Τον άκουσα και χάρηκα. Ήρθε ο Έλληνας Πρωθυπουργός και είπε στη ΔΕΘ ότι θα δώσει στους νέους 1.200 ευρώ, κύριε Πέτσα. Χαρήκαμε όλοι. Βρέχει λεφτά, λέω, πρέπει να προλάβουν να πάρουν όλοι, να κρατάμε και ομπρέλες. Και βγαίνει την επόμενη μέρα ερμηνευτική που λέει ότι αυτό είναι για έξι μήνες. Ο Πρωθυπουργός είπε 1200 ευρώ τον μήνα, 1200 ευρώ για έξι μήνες είναι, δηλαδή όλα αυτά τα κουτοπόνηρα, τα οποία εκθέτουν και τον Πρωθυπουργό, εκθέτουν και τη Νέα Δημοκρατία, εκθέτουν συνολικά το πολιτικό προσωπικό της χώρας, πρέπει να σταματήσουν.

Να πούμε στον ελληνικό λαό την αλήθεια: Θέλετε να κατεβάσετε τους φόρους στις επιχειρήσεις και καλά κάνετε. Γιατί δεν καταργείτε το τέλος επιτηδεύματος, που είναι ένας άδικος φόρος; Καταργήστε τον! Γιατί δεν καταργείτε τον ΕΝΦΙΑ, που είναι ένας άδικος φόρος, που λέτε εδώ και χρόνια ότι θα τον καταργήσετε;

(Χειροκροτήματα από την πτέρυγα της Ελληνικής Λύσης)

Γιατί δεν καταργείτε τα valeur των τραπεζών που παίρνουν 20 ευρώ σε κάθε συναλλαγή; Γιατί; Παλιά υπήρχε η δικαιολογία της εκκαθαρίσεως. Το καταλαβαίνουμε. Τώρα με ένα κουμπί γίνονται τα πάντα! Πού είναι ο Πιερρακάκης που τα κάνει όλα ηλεκτρονικά; Σας λέω βασικά πράγματα.

Επίσης, για τις πινακίδες κυκλοφορίας, για ένα σωρό πράγματα.

Αυτό που δεν μου άρεσε, όμως, κύριε Πέτσα μου, είναι ότι δεν δεσμεύτηκε ότι το ΕΣΠΑ θα πάει στις μικρομεσαίες επιχειρήσεις. Το ΕΣΠΑ πρέπει να πάει σε μικρομεσαίες επιχειρήσεις, όχι στους κολλητούς σας ολιγάρχες. Και όταν ο Πρωθυπουργός της χώρας αποκαλεί τη Θεσσαλονίκη «πόλη του Βαρδάρη», τότε ο άνθρωπος αυτός δεν αντιλαμβάνεται ότι η λέξη είναι ξένη και δεν αφορά την ελληνική ιστορία. Όταν χρησιμοποιείς μια ξένη έκφραση για την ελληνική γλώσσα, για τη «νύμφη του Θερμαϊκού», για την πρωτεύουσα της Μακεδονίας, τότε η Μακεδονία με τέτοιους πρωθυπουργούς δεν θα έχει καλό τέλος ούτε καλή πορεία.

(Χειροκροτήματα από την πτέρυγα της Ελληνικής Λύσης)

Ο Πρωθυπουργός ανακοίνωσε ογκολογικό κέντρο, δρόμους, δεν μας είπε πού θα βρει τα λεφτά. Τα λεφτά πού θα τα βρει; Ανακοίνωσε επέκταση του μετρό, ανακοίνωσε γήπεδα στον ΠΑΟΚ, στον Άρη, στον Ηρακλή, παντού -δώστε γήπεδα παντού!- στον Ηρακλή όχι, αλλά μόνο στις άλλες δύο μεγάλες ομάδες. Γιατί; Γιατί πρέπει να είμαστε όλοι εμείς όμηροι αυτών των υποσχέσεων και η επόμενη κυβέρνηση –μπορεί να είναι ο ΣΥΡΙΖΑ, μπορεί να είναι το Κίνημα Αλλαγής- αυτές τις δεσμεύσεις που θέλει ο Πρωθυπουργός να υλοποιήσει στο μυαλό του, στη φαντασία του, που δεν μπορούν να υλοποιηθούν γιατί δεν υπάρχουν τα χρήματα, θα τις αναλάβει μια άλλη κυβέρνηση, η οποία θα είναι δέσμια της προηγούμενης, η όποια προηγούμενη ως κοινός πολιτικάντης συμπεριφέρθηκε για ακόμη μια φορά, όπως κάθε χρόνο, στη ΔΕΘ. Γιατί να γίνονται αυτά;

Το άκρον άωτον της υποκρισίας της Νέας Δημοκρατίας είναι η δήλωση του Πρωθυπουργού, κύριοι συνάδελφοι, ο οποίος είπε «εγώ δύο χρόνια κυβερνάω». Έτσι τον φέρατε, ουρανοκατέβατο; Δεν ήταν Υπουργός δεκαετίες; Στη ΔΕΘ το είπε, «εγώ δεν έχω ευθύνη για όλα στη χώρα, δυο χρόνια κυβερνάω». Εγώ ξέρω ότι η οικογένεια Μητσοτάκη τριάντα χρόνια, σαράντα χρόνια είναι στο πολιτικό προσωπικό της χώρας και καλώς είναι, την επιλέγουν κάποιοι, δικαίωμά τους, αλλά δεν μπορεί να λέει «δυο χρόνια κυβερνάω».

Ήσουν δεκαπέντε χρόνια Υπουργός, από τότε που σας γνωρίζουμε, κύριε Πρωθυπουργέ, ήσασταν Υπουργός. Δηλαδή δεν έχετε καμμία συμμετοχή εσείς; Δεν είχατε τίποτα γνώση, αντίληψη του τι συνέβαινε; Και επικαλέστηκε το συνταγματικό δικαστήριο της Γερμανίας για μία απόφαση! Το συνταγματικό δικαστήριο, οποία υποκρισία από έναν Πρωθυπουργό, όταν δεν αποφασίζει να κάνει αυτό που του λέει η Ελληνική Λύση, να ξεδεσμεύσουμε το Σ.τ.Ε. από πολιτικές αποφάσεις και να κάνουμε συνταγματικό δικαστήριο χθες, για να μπορούμε να το χρησιμοποιούμε όχι εμείς ως πολιτικοί, αλλά οι πολίτες το δικαστήριο αυτό!

(Χειροκροτήματα από την πτέρυγα της Ελληνικής Λύσης)

Μόλις δείχνει να καταρρέει η Νέα Δημοκρατία, τσουπ και οι αυθόρμητες δημοσκοπήσεις. Τι είναι αυτό το πράγμα; Δεν βαρεθήκατε; Βγαίνει την επόμενη μέρα της εκθέσεως εταιρεία, που πήρε 300 χιλιάρικα για άλλο έργο από την Κυβέρνηση και βγάζει δημοσκόπηση, κύριε Πέτσα. «Θέλει να κρυφτεί και η χαρά δεν την αφήνει» είστε, δηλαδή δεν γίνονται αυτά τα πράγματα, παιδιά. Με το πού βγαίνει στη ΔΕΘ και δεν τα πάει καλά –άσχετα τι λένε κάποιοι- βγαίνει η δημοσκόπηση, «τριάντα μονάδες διαφορά η Νέα Δημοκρατία», «πενήντα μονάδες διαφορά η Νέα Δημοκρατία», «τεράστιος ο Πρωθυπουργός!». Όποιος είναι τεράστιος ως Πρωθυπουργός ή ως πολιτικός αποδεικνύεται από τα έργα και όχι από τους δημοκόπους δημοσκόπους, καταλάβετέ το. Τα έργα αποδεικνύουν αν είσαι τεράστιος.

(Χειροκροτήματα από την πτέρυγα της Ελληνικής Λύσης)

Δεν θα πω για τον κ. Τσίπρα. Εντάξει, είναι μαθητική παρέλαση η κατάσταση. Πήγε στη ΔΕΘ και άρχισε να κάνει μειώσεις παντού, μειώσεις φόρων, «θα δώσω επιδοτήσεις, θα δώσω αυτό, θα δώσω εκείνο». Ακούστε λίγο: Αυτή η λογική του «Μαυρογιαλούρου», του «δίνω τα πάντα και όταν έρχομαι στην κυβέρνηση, τα αλλάζω», δεν γίνεται, πραγματικά δεν γίνεται και στεναχωριέμαι.

Όμως, όταν ο Πρωθυπουργός σε μία συνέντευξή του στη Διεθνή Έκθεση Θεσσαλονίκης -ο ίδιος ο Πρωθυπουργός!- ανακατεύει τις γαλοπούλες με τις εκλογές, τότε έχουμε ένα πρόβλημα, γιατί αποδεικνύεται ότι όταν ανακατεύεις τις γαλοπούλες, δεν είσαι αετός ούτε εσύ ούτε ο αντίπαλός σου. Η Ελλάδα χρειάζεται αετούς και όχι γαλοπούλες, για να τελειώνει η πλακίτσα, για να τελειώσει!

Κι εμείς ως Ελληνική Λύση απευθυνόμαστε στο 55% των Ελλήνων, αυτών που δεν ψήφισαν. Από αυτούς που δεν πήγαν να ψηφίσουν το 45% είναι εγκλωβισμένο στα κόμματά σας και βολεμένο. Αυτοί οι άνθρωποι βολεύτηκαν στο δημόσιο με δουλίτσες, με εξυπηρετήσεις, με ρουσφετάκια κ.λπ., που τα κάνετε ακόμη και τώρα.

Εμείς απευθυνόμαστε στο 55%. Το αφήνουμε το 45%. Είναι αυτό που είναι συνένοχο στα συνεχή εγκλήματα των κομμάτων τους. Απευθυνόμαστε στο 55% των Ελλήνων που δεν πήγαν να ψηφίσουν. Μία Κυριακή, μία μέρα από τη ζωή τους ζητάμε για να πάνε να ψηφίσουν και με την ψήφο αυτή θα τους δώσουμε πίσω την αξιοπρέπεια που αξίζουν. Θα κάνουμε όλες τις υπόλοιπες μέρες να είναι καλές. Μια τετραετία ζητάμε, μία για να δυναμώσει η Ελληνική Λύση.

(Χειροκροτήματα από την πτέρυγα της Ελληνικής Λύσης)

Και επειδή πιέζει ο χρόνος, θα διαβάσω κάτι αυτούσιο για όλους εσάς που ψηφίσατε ΣΥΡΙΖΑ, Κίνημα Αλλαγής και Νέα Δημοκρατία, κυρίως γιατί επιβάλλει η Νέα Δημοκρατία το εγκληματικό της επιβολής του υποχρεωτικού εμβολιασμού.

Ευρυβιάδης Μπαϊραμίδης. Μου το έδωσαν σήμερα. Δεν τον ξέρω τον άνθρωπο. Είναι ένας ειδικός ο οποίος κάνει bypass και εγχειρήσεις εγκεφάλου σε δημόσιο νοσοκομείο. Ο άνθρωπος βγήκε σε αναστολή, όπως με ενημέρωσαν σήμερα το πρωί. Και λέει: «Όπου υπάρχει απολυτότητα, υποχωρεί η επιστημονικότητα. Στην ιατρική τίποτα δεν είναι απόλυτο. Αμφιβάλλω για την υποχρεωτικότητα του εμβολιασμού, γιατί διακρίνω εμμονή σε απόλυτο βαθμό, τη στιγμή που καταγράφουμε σοβαρές παρενέργειες κάποιες φορές και μοιραίες. Χωρίς σοβαρή καταγραφή παρενεργειών πότε δεν θα μάθουμε την επιστημονική αλήθεια».

Φίλες και φίλοι, θα σας το πω ευθέως. Ο άνθρωπος επιστήμονας είναι και λέει κάτι άλλο, κάτι που με κάνει και εμένα περισσότερο επιφυλακτικό: Μην υποχρεώνετε κανέναν να κάνει κάτι. Η υποχρεωτική δημοκρατία είναι δικτατορία.

(Χειροκροτήματα από την πτέρυγα της Ελληνικής Λύσης)

Δεν υπάρχει δημοκρατική υποχρεωτικότητα, καταλάβετέ το.

Επίσης, θα σας πω κάτι για την κόλαση των εκλογών που έρχεται και πολλές φορές για τις επιλογές που κάνουν τα κόμματά σας ως κυβερνήσεις. Ο δρόμος προς την κόλαση δεν είναι στρωμένος με καλές προθέσεις -αυτό είναι λάθος- είναι πάντα στρωμένος με καλές προφάσεις. «Για το καλό σας θέλουμε υποχρεωτικό το εμβόλιο, για το καλό σας, για το καλό σας, για το καλό σας». Έτσι δημιουργείτε αντανακλαστικά, έτσι δημιουργείτε αντιδράσεις, έτσι δημιουργείτε ένα σωρό αρνητικές εικόνες σε αυτούς που είναι αντιεμβολιαστές. Δεν μιλώ για αυτούς που δεν θέλουν γιατί πολύ απλά δεν είναι σίγουροι για το εμβόλιο.

Επιτρέπετε ως Κυβέρνηση της Νέας Δημοκρατίας φεστιβάλ ψευτοαριστερών χωρίς να υπάρχει COVID; Επιτρέπετε πορείες; Επιτρέπετε Αμάλ; Επιτρέπετε Ράλι Ακρόπολις στο οποίο πηγαίνει ο Πρωθυπουργός; Επιτρέπετε Gay Pride; Επιτρέπετε όλα αυτά, αλλά απαγορεύετε τις λιτανείες της εκκλησίας. Πώς, λοιπόν, να μην είναι επιφυλακτικοί οι Έλληνες με αυτά που κάνετε;

(Χειροκροτήματα από την πτέρυγα της Ελληνικής Λύσης)

Απαγορεύσατε στην Πάρο την Παναγιά μας, στην Τήνο την Παναγιά μας, στην Παναγία Σουμελά, αλλά όλα τα άλλα επιτρέπονται. Αλά καρτ δημοκρατία δεν υπάρχει πουθενά.

Απαγορεύονται ξεκάθαρα οι εθνικές παρελάσεις -έρχεται η 28η Οκτωβρίου-, οι επέτειοι, η λιτανεία, η εκκλησία, οι διαδηλώσεις κατά του υποχρεωτικού εμβολιασμού. Απαγορεύονται τα ήθη και τα έθιμα και τα πανηγύρια μας.

Αυτό δεν είναι κυβέρνηση. Αυτό είναι επιλεκτική αναφορά στη δημοκρατική διαδικασία, στο δημοκρατικό καθεστώς. Μιλάμε για ένα καθεστώς απολυταρχικό, καθαρά ανθελληνικό, μισελληνικό, χριστιανοφοβικό. Είστε όλα αυτά.

Καλώς την «ηλεκτρονική Ελλάδα», που τα έκανε μπάχαλο με τα παράνομα εμβόλια, κύριε Πιερρακάκη. Ξέρετε, όταν γίνεσαι πολιτικός, κάποιες στιγμές από δω μπαίνει και από εκεί βγαίνει, γι’ αυτό και δεν καταλαβαίνουμε τι γίνεται.

Επιλεκτική αναφορά του Πρωθυπουργού στη Σουηδία. Αναφέρθηκε στην αριστερή κυβέρνηση της Σουηδίας και στα αποτελέσματά της. Όμως, δεν μας είπε ότι η Σουηδία δεν έκανε ποτέ lockdown, δεν σκότωσε την οικονομία και είπε ότι ακόμα και η σοσιαλιστική Σουηδία συνεργάζεται με την ιδιωτική υγεία. Ναι, αλλά ακόμα και η σοσιαλιστική Σουηδία ή η δημοκρατική Σουηδία ή η Δεξιά δεν έκανε lockdown όπως κάνατε εσείς και σκοτώσατε όλες τις επιχειρήσεις και δολοφονήσατε την οικονομία της χώρας.

Κάνουν μπίζνες οι φίλοι μας. Θα δώσω νούμερα, παιδιά, και βγάλτε ο καθένας το συμπέρασμά σας. Ζεστό χρήμα από το αίμα του Έλληνα πηγαίνει στην τσέπη των φίλων τους. Μιλάμε για 10 ευρώ το τεστ επί τρία εκατομμύρια εργαζομένων επί δυο φορές την εβδομάδα, τα έσοδα είναι 60 εκατομμύρια ευρώ την εβδομάδα για κολλητούς, για φίλους, για αμφιβόλου ποιότητας rapid test και επί τέσσερις φορές τον μήνα είναι 240 εκατομμύρια ευρώ τον μήνα. Σε πέντε μήνες είναι 1,2 δισεκατομμύρια, που σημαίνει ότι σε έναν χρόνο θα ήταν 2-2,5 δισεκατομμύρια. Τα λεφτά αυτά θα μπορούσαμε να τα δώσουμε στον συνταξιούχο, στον αγρότη, στον κτηνοτρόφο, στον μικρομεσαίο, στον δημόσιο υπάλληλο, στον ιδιωτικό υπάλληλο. Θα τα δίναμε εκεί και όχι στα κολλητάρια μας, τους δέκα-δεκαπέντε κολλητούς ολιγάρχες.

Τιμωρείτε τους ανεμβολίαστους. Είναι δικαίωμά σας. Ο ανεμβολίαστος που θα πληρώνει το rapid test είναι ακίνδυνος και κυκλοφορεί ελεύθερα. Αν συνέχιζε να κάνει δωρεάν θα ήταν επικίνδυνος. Κάντε δωρεάν λοιπόν τα τεστ σε όλους -δωρεάν!- αν νοιάζεστε για την υγεία των Ελλήνων. Μην τιμωρείτε τον Έλληνα επειδή φοβάται να κάνει ένα εμβόλιο.

Και σταματήστε την παραπληροφόρηση προς τους δημοσιογράφους. Η Ελληνική Λύση ουδέποτε ήταν εναντίον των εμβολίων. Μεταξύ ημών, σε στελέχη και φίλους, έχω πει ότι όποιος θέλει μπορεί να το κάνει. Ψάξτε μεταξύ σας ποιοι είναι οι ανεμβολίαστοι και ποιοι δικαιολογούνται επειδή νόσησαν και λένε ψέματα ότι εμβολιάστηκαν, για να τελειώνει αυτή η ιστορία με την Ελληνική Λύση. Δημοκρατικά, όποιος θέλει από τους Βουλευτές μου, πάει και το κάνει. Εγώ δεν επιμένω σε κανέναν να μην το κάνει ή να το κάνει. Κι εγώ αν θέλω θα πάω να το κάνω. Αν θέλω, θα πάω.

Κύριε Υπουργέ, να σας δώσω μια λύση να την πείτε στον Πρωθυπουργό. Δεν χρειάζονται ούτε τεστ, ούτε τίποτε. Να κάνετε τεστ αντισωμάτων σε όλους τους Έλληνες για να δούμε, πού χρειάζεται να γίνουν τα εμβόλια. Υπάρχει λύση. Γιατί δεν το κάνετε αυτό; Να κάνετε τεστ αντισωμάτων. Είναι λίγο πιο ακριβό, αλλά μιλάμε για δισεκατομμύρια ευρώ, θα τα κερδίσετε.

(Χειροκροτήματα από την πτέρυγα της Ελληνικής Λύσης)

Κύριε Υπουργέ και κύριοι της Νέας Δημοκρατίας: «Ο λαός σώπαινε και κανείς δεν μιλούσε, γιατί ήταν φοβισμένος και έβλεπε πως οι συνωμότες ήταν πολλοί». Αυτά τα γράφει ο Θουκυδίδης. Για τους συνωμότες. Θέλετε λύσεις; Εδώ είναι η Ελληνική Λύση και θα σας τις δώσει τώρα.

Πρώτον, βγάλτε το ακαταδίωκτο από Υπουργούς γιατρούς.

(Χειροκροτήματα από την πτέρυγα της Ελληνικής Λύσης)

Δεύτερον, βγάλτε το ακαταδίωκτο από τραπεζίτες και τράπεζες.

(Χειροκροτήματα από την πτέρυγα της Ελληνικής Λύσης)

Τρίτον, κάντε διαγραφή χρεών.

(Χειροκροτήματα από την πτέρυγα της Ελληνικής Λύσης)

Συγκεκριμένα και αυτά που σας λέμε εμείς, κύριε Υπουργέ, τα έχουμε κοστολογήσει όλα και το πώς μπορούν να βγουν τα λεφτά. Αν δεν ξέρουν οι δικοί σας ελάτε σε μας να σας αποδείξουμε πώς μπορούν να γίνουν.

Χρειάζομαι λίγο παραπάνω χρόνο, κύριε Πρόεδρε, και κλείνω.

Θα ήθελα να πάμε λίγο στην παιδεία. Για εμάς στην Ελληνική Λύση ο ακρογωνιαίος λίθος των πολιτών και της επόμενης μέρας της χώρας και του έθνους είναι η παιδεία. Για όλους εσάς και για τον Πρωθυπουργό τον ίδιο –και θα το πω έτσι δημοσίως-, πλην πολλών Βουλευτών της Νέας Δημοκρατίας τους οποίους τους εξαιρώ γιατί γνωρίζω την άποψή τους, έθνος, λαός, φύλο ακόμη και ο ίδιος ο άνθρωπος είναι φαντασιακές κατασκευές. Έτσι λέτε, τι έθνος, τι εθνότητα, τι ιστορία. Το λένε κάποιοι από εδώ, το λέει και ο Πρωθυπουργός που μιλάει για «μπόλιασμα».

Για εμάς στην Ελληνική Λύση η υπεράσπιση της παραδοσιακής λειτουργίας της οικογένειας, του σχολείου, της κοινωνίας αποτελεί στρατηγικό κομμάτι της επιβίωσης της χώρας και του έθνους. Αυτή είναι η διαφορά μας και είναι ουσιαστική.

(Χειροκροτήματα από την πτέρυγα της Ελληνικής Λύσης)

Πολεμάει η Νέα Δημοκρατία με την κ. Κεραμέως την ελληνοκεντρική παιδεία, αποσιωπάται ο ρόλος της χώρας μας, η βυζαντινή ιστορία δεν υπάρχει πουθενά. Πολεμάτε την ελληνοκεντρική παιδεία μη τυχόν και οι Έλληνες θυμηθούν τη μεγάλη αυτοκρατορία του Βυζαντίου, μην τυχόν και θυμηθούμε την κάποτε παγκόσμια υπερδύναμη, μην τυχόν και σκεφτεί το παιδί ότι μπορούμε να αλλάξουμε με αγώνα πολλά πράγματα.

Μαθαίνετε ανορθόδοξα πράγματα στα παιδιά μας. Σας διαβάζω από το βιβλίο η Νεοελληνική Γλώσσα στο κείμενο: «Η κοινωνία που αλλάζει». Κύριε Βρούτση, ακούστε με, είστε Κοινοβουλευτικός Εκπρόσωπος. Σας διαβάζω, λοιπόν: «Πριν από δέκα χρόνια η Ελλάδα έδινε την εντύπωση ενός ενιαίου ομογενούς κράτους».

Το παραθέτω στα Πρακτικά.

Ακούστε με, λέει: «Πριν από δέκα χρόνια». Είναι απίστευτο, είναι ένα βιβλίο που με έκανε να εξοργιστώ. Και λέει παρακάτω: «Έθεσε επιτακτικά πλέον το ζήτημα της συνύπαρξης διαφορετικών εθνοπολιτισμικών ομάδων» και όχι την ομοιογένεια. Είναι στη Νεοελληνική Γλώσσα, ένα βιβλίο της Νέας Δημοκρατίας.

Ακούστε, επίσης: «Στην Ελλάδα παραμένει εν πολλοίς απαγορευμένο για έναν άντρα ή ένα αγόρι να αναπτύξει τη θηλυκή του πλευρά.» Ποιος το απαγορεύει αυτό; Πρόκειται για δικό σας βιβλίο, στη Νεοελληνική Γλώσσα. Ποιος το απαγορεύει αυτό; Όποιος άντρας θέλει να γίνει γυναίκα, γίνεται γυναίκα και όποια γυναίκα το θέλει. Στο παιδί μας; Πού απαγορεύεται; Στα βιβλία μας γράφουν αυτά;

«Αρκετές φορές οι γονείς εκφράζουν ανησυχία ότι ο γιος τους προτιμά να παίζει με κούκλες». Αυτά γράφει στα βιβλία της νεοελληνικής Γλώσσας του δημοτικού. Και συνεχίζω: «... ενώ έχουν λιγότερο άγχος για τις κόρες τους και εκεί φαίνεται η καταπίεση που δέχονται τα αγόρια». Ποια είναι η καταπίεση; Να είναι αγόρι ένα αγόρι;

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής, κ. **ΧΑΡΑΛΑΜΠΟΣ ΑΘΑΝΑΣΙΟΥ**)

Κύριοι της Νέας Δημοκρατίας, σας ρωτώ. Κύριε Πέτσα μου, σας ρωτώ. Είναι καταπίεση να νιώθει αγόρι ένα αγόρι; Αυτά μαθαίνουν στο σχολείο τα βιβλία της Νέας Δημοκρατίας; Να τα χαίρεστε!

Επίσης, οι κυβερνήσεις αδιαφορούν για τη σίτιση των μαθητών. Δυστυχώς, ενδιαφέρονται μόνο για τους επήλυδες.

Σας έχω εδώ απάντηση του Επιτρόπου της Ευρωπαϊκής Ένωσης, του κ. Φράγκου. Τι είπε ο Επίτροπος; Είπε ότι ενώ υπάρχουν κονδύλια για να δίνουμε στα παιδιά συσσίτια το πρωί, αγαπητέ κύριε Υπουργέ, η Ελλάς δεν τα απορροφά και είναι Νέα Δημοκρατία. Πρώτα ξεκίνησε από το 2016 επί ΣΥΡΙΖΑ και συνεχίζεται τώρα.

Θα καταθέσω και αυτό το έγγραφο στα Πρακτικά, για να σας ανοίξουμε τα μάτια, να πάρετε τα χρήματα, να δώσετε στα παιδιά, τα μαθητόπουλα, να μπορούν να έχουν ένα συσσίτιο αξιοπρεπές.

Όμως, κατά τα άλλα, δίνετε δισεκατομμύρια για να ταΐζετε με μεταλλικά νερά, με αραβικές πίτες, με ψαράκια, με κοτοπουλάκια στα hot spots γιατί οι κολλητοί σας κονομάνε χρήματα. Τους επήλυδες! Τους παράνομους μετανάστες που ήρθαν εδώ.

Και τα λέω όλα αυτά –γιατί πρέπει να κλείσω κάποια στιγμή- γιατί ξέρω ότι κάποιοι ντρέπονται στη Νέα Δημοκρατία για αυτά που κάνει η Νέα Δημοκρατία, που δεν έχει καμμία σχέση με τον Κωνσταντίνο Καραμανλή, καμμία σχέση με την ιδεολογική, την εθνική, πατριωτική αντίληψη που εμφορείται το κόμμα αυτό εδώ και δεκαετίες.

Μετά από μερικά χρόνια, κύριοι της Νέας Δημοκρατίας, με αυτά που κάνετε θα σας βλέπει η ντροπή, όπως σας βλέπει και τώρα, και θα ντρέπεται! Και θα ντρέπεται.

(Χειροκροτήματα από την πτέρυγα της Ελληνικής Λύσης)

Έχετε χάσει ιδεολογική πυξίδα, εθνική γραμμή, τη διαπαιδαγώγηση και την αγωγή των παιδιών μας. Έχετε χάσει την μπάλα. Έχετε χάσει τα πάντα. Το μόνο που πρέπει να προσέξετε επιτέλους να μη χάσουμε είναι την πατρίδα μας, την Ελλάδα μας, το έθνος μας! Προσέξτε και γι’ αυτό.

(Χειροκροτήματα από την πτέρυγα της Ελληνικής Λύσης)

Θα σας διαβάσω κάτι από τον Αλέξανδρο Παπαδιαμάντη…

**ΠΡΟΕΔΡΕΥΩΝ (Χαράλαμπος Αθανασίου):** Ολοκληρώστε, κύριε Πρόεδρε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ολοκληρώνω, κύριε Πρόεδρε, και θα κλείσω έτσι, για να μην σας κουράζω κιόλας, κύριε Πρόεδρε, γιατί κουράζεστε πιο εύκολα εσείς από τους άλλους.

«Η αργία εγέννησε την πενίαν. Η πενία έτεκεν την πείναν. Η πείνα παρήγαγε την όρεξιν. Η όρεξις εγέννησε την αυθαιρεσίαν. Η αυθαιρεσία εγέννησε την πολιτική». Αλέξανδρος Παπαδιαμάντης, για να μην ξεχνιόμαστε.

Ιδού λοιπόν, η αυθεντική καταγωγή της κακής πολιτικής που εφαρμόζετε τόσα χρόνια εσείς.

(Χειροκροτήματα από την πτέρυγα της Ελληνικής Λύσης)

Κλείνοντας θα απευθύνω ένα ρητορικό ερώτημα. Κύριοι συνάδελφοι, δεν θα πω για το ακριβότερο ρεύμα, δεν θα πω όλα αυτά, θα τα αποφύγω. Όμως, θα πω κάτι σοβαρό.

Νέα Δημοκρατία και ΣΥΡΙΖΑ ετοιμάζεστε να συγκυβερνήσετε. Είναι δεδομένο και θα σας αποδείξω με επιχειρήματα. Εσείς ο ΣΥΡΙΖΑ έχετε ψηφίσει –το ΚΙΝΑΛ έχει ξεπεράσει τον εαυτό του, 80% των νομοσχεδίων- περίπου το 60% των νομοσχεδίων που έφερε η Νέα Δημοκρατία. Ο Καρανίκας χαϊδεύει τον Πρωθυπουργό. Η Νέα Δημοκρατία διά Υπουργών χαϊδεύει τον Καρανίκα. Ο Υπουργός σας χθες χάιδευε τον Υπουργό της Νέας Δημοκρατίας σε συνέντευξη κοινή. Ο εκπρόσωπός σας στα εξωτερικά θέματα χαϊδεύει για συναίνεση τη Νέα Δημοκρατία. Είναι δηλώσεις σας, δεν θέλω να τους εκθέσω προσωπικά τους ίδιους. Δεν υπάρχει λόγος, αφού υπάρχει υπόγεια διασύνδεση.

Και επίσης όλοι εσείς έρχεστε με μια άμβλυνση εννοιών, όρων και απόψεων να πείτε τι; Αυτό που είπε ο Πρωθυπουργός, ότι μόνο τα δύο πρώτα κόμματα θα μπορέσουν να συγκυβερνήσουν. Αυτό είπε στη ΔΕΘ, το είπε ο Πρωθυπουργός, ότι δεν μπορώ να συνεννοηθώ με το ΣΥΡΙΖΑ, αλλά μόνο τα δύο πρώτα κόμματα μπορούν να συνεννοηθούν και να συνεργαστούν και να ομονοήσουν.

Το είπε μόνος του. Στο μυαλό του είναι αυτό και στο μυαλό του Αλέξη Τσίπρα. Φαίνεται. Κάθε φορά που μιλάμε εδώ μέσα έρχονται και οι τρεις. Συνομιλούν μεταξύ τους και ο κ. Τσίπρας και η κ. Γεννηματά. Εγώ δεν ξέρω πότε θα έρθει ο Πρωθυπουργός. Δεν με ενημερώνει κανένας εμένα ούτε τον κ. Κουτσούμπα ενημερώνει κανένας ούτε τον κ. Βαρουφάκη. Οι υπόλοιποι ενημερώνονται.

Κοιτάξτε, αυτές οι υπόγειες διαδρομές μαζί με τα χαϊδέματα που κάνετε με τους Υπουργούς σας –Υπουργούς του ΣΥΡΙΖΑ και Υπουργούς της Νέας Δημοκρατίας- οδηγούν μαθηματικά στο συμπέρασμα της συγκυβέρνησης που έρχεται. Αλλιώς, γιατί να ψηφίζετε το 60% των νομοσχεδίων; Πείτε μου εσείς! Το 60%! Περίπου το 70% με 80% το ΚΙΝΑΛ.

Κάθε ψήφος προς την Κυβέρνηση του κ. Μητσοτάκη, προς τη Νέα Δημοκρατία –και απευθύνομαι στους Έλληνες ψηφοφόρους- είναι και ένας Υπουργός του ΣΥΡΙΖΑ. Κάθε ψήφος που θα πάει εκεί είναι και ένας Υπουργός εν δυνάμει του ΣΥΡΙΖΑ.

(Χειροκροτήματα από την πτέρυγα της Ελληνικής Λύσης)

Στο 55% λοιπόν των Ελλήνων λέμε: Δώστε μας μια μέρα από τη ζωή σας την Κυριακή των εκλογών! Θα σας δώσουμε χιλιάδες άλλες μέρες καλές για τα παιδιά σας και για εσάς! Να κάνουμε την Ελλάδα καλύτερη. Πρώτα η Ελλάδα! Πρώτα οι Έλληνες!

Σας ευχαριστώ πάρα πολύ.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος Βουλευτής καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Όρθιοι οι Βουλευτές της Ελληνικής Λύσης χειροκροτούν ζωηρά και παρατεταμένα)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ ευχαριστώ, κύριε Πρόεδρε.

Ο Υπουργός Εσωτερικών κ. Πέτσας έχει το λόγο.

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Ευχαριστώ, κύριε Πρόεδρε.

Έχω δυο τρεις απαντήσεις οφειλόμενες στον Πρόεδρο της Ελληνικής Λύσης.

Κατ’ αρχάς ένα θέμα για το νομοσχέδιο. Ενώ ο κ. Βελόπουλος έκλεισε το μάτι στους κυνηγούς, φαίνεται δεν ρώτησε τον εισηγητή του, …

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Έχω δύο σκυλιά!

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** …ο οποίος πριν είπε ότι είναι υπέρ της καθολικής στείρωσης. Τους ρωτήσατε τους κυνηγούς αν είναι υπέρ της καθολικής στείρωσης;

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Θα σας απαντήσω.

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Ο εισηγητής σας είπε «όχι τα σκυλιά στις πυλωτές και στις ταράτσες». Ρωτήσατε τους κυνηγούς αν λένε «όχι στις πυλωτές και στις ταράτσες»; Δεν θα ψαρεύετε σε θολά νερά. Είναι δύσκολο το νομοσχέδιο, το ξέρουμε, προσπαθούμε να κάνουμε ό,τι πρέπει για να μπορέσουμε να κάνουμε ένα βήμα μπροστά. Όμως, σε θολά νερά δεν θα ψαρεύετε.

Όσον αφορά τα ψέματα –συνεχίσατε στην ομιλία σας- που υποτίθεται ότι λένε όλοι οι Πρωθυπουργοί. Δεν ξέρω για τους άλλους Πρωθυπουργούς. Μπορείτε να τοποθετηθείτε, αν έχετε στο μυαλό σας το πρόγραμμα της Θεσσαλονίκης του κ. Τσίπρα. Μπορεί να έχετε αυτό στο μυαλό σας.

Όμως, ο Κυριάκος Μητσοτάκης όταν το 2016, το 2017, το 2018, πριν δηλαδή γίνει Πρωθυπουργός, πήγαινε και έλεγε ότι θα μειώσει τον ΕΝΦΙΑ, τον μείωσε τον ΕΝΦΙΑ. Τον μείωσε κατά 22% και έπεται και επόμενη μείωση. Μείωσε το φόρο στις επιχειρήσεις από το 29% στο 24% και τώρα εξήγγειλε στο 22% και πάει να προσεγγίσει το 20%. Μείωσε τον εισαγωγικό φορολογικό συντελεστή 9% στα φυσικά πρόσωπα από 22%. Άρα ποιος λέει ψέματα και ποιος όχι αφήνω να το κρίνουν όσοι μας ακούνε.

Όσον αφορά τη «σκοτωμένη» οικονομία. Είπαμε –αλλά φαίνεται δεν διαβάσατε τις τελευταίες ανακοινώσεις της ΕΛΣΤΑΤ- 16,2% αναπτύχθηκε το δεύτερο τρίμηνο η ελληνική οικονομία. Ποια «σκοτωμένη» οικονομία; Δεν ξέρω καμία σκοτωμένη οικονομία που να έχει τέτοιους ρυθμούς ανάπτυξης.

Φαίνεται ότι τα μέτρα προστασίας και της υγείας και της κοινωνίας αλλά και του παραγωγικού ιστού αποδίδουν, κύριε Βελόπουλε, και θα συνεχίσουν να αποδίδουν και το επόμενο χρονικό διάστημα.

Είπατε για τεστ αντισωμάτων αντί για τεστ των άλλων μορφών για τη διάγνωση του κορωνοϊού. Μα το τεστ αντισωμάτων μας λέει για το παρελθόν, τι έγινε χθες. Αύριο μπορείτε να μας πείτε τι θα γίνει; Δεν μπορεί να κλείνουμε το μάτι ούτε στους αντιεμβολιαστές αλλά ούτε και στην υπόλοιπη κοινωνία που θέλει να είναι προστατευμένη και να μπορεί να κινείται ελεύθερα και να ανακτήσει γρήγορα την κανονικότητα που έχασε λόγω της πανδημίας του κορωνοϊού.

Όσον αφορά το θέμα της παράταξης του Κωνσταντίνου Καραμανλή, είμαστε περήφανοι που είμαστε συνεχιστές αυτής της παράταξης, κύριε Βελόπουλε. Και δεν έχουμε ξεχάσει τίποτα και το αποδείξαμε είτε αυτό ήταν στον Έβρο είτε έχει να κάνει με την καθημερινότητα της εκπροσώπησης των εθνικών συμφερόντων παντού και πέρα από αυτό.

Την πατρίδα –αυτό που αναφέρατε και πριν- την έχουμε μέσα στην καρδιά μας και το δείχνουμε συνεχώς και κάθε μέρα. Και γι’ αυτό κάνουμε πράξη τη ρήση του Κωνσταντίνου Καραμανλή ότι η Νέα Δημοκρατία είναι αυτή που αγκαλιάζει την ελληνική κοινωνία από τις παρυφές της Αριστεράς μέχρι τη Δεξιά. Και αυτό θα συνεχίσει να κάνει ο Κυριάκος Μητσοτάκης.

Ευχαριστώ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κύριε Υπουργέ.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Κύριε Πρόεδρε, παρακαλώ τον λόγο.

**ΠΡΟΕΔΡΕΥΩΝ (Χαράλαμπος Αθανασίου):** Ορίστε, κύριε Πρόεδρε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ευχαριστώ πάρα πολύ, κύριε Πρόεδρε.

Κύριε Υπουργέ μου, θα ήθελα να σας απαντήσω για ακόμη μια φορά λέγοντας ότι εγώ δεν μιλώ ποτέ ψηφοθηρικά. Εγώ μίλησα για μια διαφορετική ατζέντα. Ξέρετε τι σας είπα; Για πολιτοφυλακή και εθνοφυλακή που μπορούν να χρησιμοποιηθούν.

Το πήγατε στη στείρωση. Έχετε σκυλιά εσείς; Έχετε; Εγώ έχω δύο. Όταν αποκτήσετε, ελάτε να μου κάνετε υποδείξεις εμένα για τη φιλοζωΐα.

Δεύτερον, μίλησα για εθνοφυλακή. Εσείς λέγατε ότι θα καταργήσετε τον ΕΝΦΙΑ, όχι ότι θα τον μειώσετε. Κατάργηση σας ζητάω εγώ. Εσείς μου λέτε για μείωση.

Επίσης, επειδή είπατε ότι δεν είπε ψέματα ο Πρωθυπουργός, εγώ δεν είπα ότι είπε ψέματα πολλά. Είπα ότι είπε ψέματα μερικά ή αρκετά και πολλές μισές αλήθειες, όπως παραδείγματος χάριν για τους λαθρομετανάστες. Είχε πει πάλι στη ΔΕΘ ότι δεν θα κάνει ποτέ δομές. Και τώρα το Φυλάκιο, η Λέσβος, η Σάμος, η Χίος, η Λήμνος γίνονται δομές δισεκατομμυρίων ευρώ. Τι είναι αυτό; Αυτό δεν είναι ψέμα; Πείτε το όπως θέλετε εσείς.

Βέβαια, θα σας το πω, κύριε. Βασικά οικονομικά δεν είστε υποχρεωμένος να ξέρετε, αλλά η ΕΛΣΤΑΤ το νούμερο που έδωσε, το 16% ανάπτυξη, ξέρετε πού οφείλεται; Ψάξτε λίγο τους εννέα μήνες, όπως είπε και ο Πρωθυπουργός τη μισή αλήθεια, ότι αυξήθηκαν οι καταθέσεις. Πώς αυξήθηκαν; Πολύ απλό είναι. Εννέα μήνες κλειστή η αγορά, δεν αγόραζε κανείς τίποτα. Τα άφηναν στην τράπεζα τα λεφτά, οπότε αυξήθηκαν οι καταθέσεις! Τόσο δύσκολα είναι τα οικονομικά για εσάς; Σας μιλώ σαν επιχειρηματίας.

**ΠΡΟΕΔΡΕΥΩΝ (Χαράλαμπος Αθανασίου):** Ωραία, κύριε Πρόεδρε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Τώρα, το πού οφείλεται, θα σας το πω για να το καταλάβετε.

Εγώ επιμένω. Δεν μου είπατε για το ακαταδίωκτο –θα το καταργήσετε;- και των τραπεζιτών και των τραπεζών και των ιατρών και των κολλητών και φίλων σας. Μόνο έτσι θα πείσετε αυτόν που δεν πιστεύει να πάει να κάνει το εμβόλιο και θα πείσετε κι όλο τον κόσμο.

Και κλείνοντας, όσο για τον Καραμανλή, χαίρομαι που είστε περήφανος πραγματικά, όπως και ο κ. Βορίδης είναι περήφανος –φαντάζομαι- για τον Καραμανλή τον πρώτο, όμως πρέπει να σας πω ότι το δάκρυ του Καραμανλή για τη Μακεδονία δεν βρίσκει ανταπόκριση στον Έλληνα Πρωθυπουργό. Δεν τον νοιάζει. Συνέχεια έχει το κράτος. Δεν πειράζει. Το αφήνω εκεί λοιπόν, για να τρίζουν τα κόκαλα του.

(Χειροκροτήματα από την πτέρυγα της Ελληνικής Λύσης)

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Υπουργέ, έχετε τον λόγο για μία συμπληρωματική τοποθέτηση.

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Ευχαριστώ, κύριε Πρόεδρε.

Νομίζω ότι έχετε παρερμηνεύσει τις δεσμεύσεις μας όσον αφορά το μεταναστευτικό: Φύλαξη των συνόρων μας. Το κάναμε. Επιτάχυνση των διαδικασιών ασύλου. Το κάναμε. Κλειστά προαναχωρησιακά κέντρα. Τα κάνουμε. Επομένως, αυτό που έχει σημασία, κύριε Βελόπουλε, είναι τα νούμερα και τα νούμερα δείχνουν πολύ μεγάλη μείωση, δραματική μείωση των ροών, αλλά και των διαμενόντων στην ελληνική επικράτεια. Γιατί δεν το αναγνωρίζετε αυτό; Απλώς και μόνο για να κάνετε κάποιες επικοινωνιακού χαρακτήρα τοποθετήσεις.

Όσον αφορά τα υπόλοιπα θέματα που είπατε, είναι θέματα που τώρα τα βάζετε. Όχι ότι είπε ψέματα ο Πρωθυπουργός στη ΔΕΘ ή δεν ικανοποίησε τις δεσμεύσεις του.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** …(δεν ακούστηκε).

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Επομένως, ας αφήσουμε να δούμε και την επόμενη πορεία, πώς θα πάνε όλα αυτά τα μέτρα τα οποία εξήγγειλε, ύψους 3,5 δισεκατομμυρίων ευρώ, που ανακουφίζουν τα ελληνικά νοικοκυριά και από το κύμα των ανατιμήσεων, αλλά και σε σχέση με τις προοπτικές της ελληνικής οικονομίας.

Και όσον αφορά το «από πού προήλθε η ανάπτυξη;», προήλθε από την εμπιστοσύνη, κύριε Βελόπουλε. Και αυτή την έχει αποκαταστήσει η Κυβέρνηση του Κυριάκου Μητσοτάκη.

**ΠΡΟΕΔΡΕΥΩΝ (Χαράλαμπος Αθανασίου):** Τον λόγο έχει ο Κοινοβουλευτικός Εκπρόσωπος της Νέας Δημοκρατίας κ. Γιάννης Βρούτσης.

Εννοείται ότι οι Κοινοβουλευτικοί Εκπρόσωποι μπορούν να ζητούν τον λόγο όποτε νομίζουν. Βεβαίως, όχι ο ένας μετά τον άλλον, να μεσολαβούν δύο-τρεις Βουλευτές ή Υπουργοί και αμέσως μετά θα δίνεται ο λόγος.

Κύριε Βρούτση, έχετε τον λόγο.

**ΙΩΑΝΝΗΣ ΒΡΟΥΤΣΗΣ**: Κύριε Πρόεδρε, κυρίες και κύριοι συνάδελφοι, μετά την τοποθέτηση του Αναπληρωτή Υπουργού Εσωτερικών και στις απαντήσεις που έδωσε στον Αρχηγό του κόμματος «Ελληνική Λύση», τον κ. Βελόπουλο, θα τοποθετηθώ για το νομοσχέδιο, γιατί έτσι πρέπει. Πρόκειται στην ουσία για ένα ζήτημα και ένα θέμα το οποίο δεν ανέπτυξε καθόλου ο κ. Βελόπουλος, αν και θα έπρεπε, γιατί σήμερα αυτό είναι το νομοσχέδιό μας.

Είμαι υποχρεωμένος, όμως, να κάνω μόνο μία μικρή παρατήρηση την οποία την οφείλω απέναντι στην παράταξη και τον κόσμο της Νέας Δημοκρατίας, την οποία έχω την τιμή να υπηρετώ από μικρό παιδί, ενταγμένος μέσα σ’ αυτό το ιδεολογικό-αξιακό σύστημα της Νέας Δημοκρατίας.

Αν ήταν ο κ. Βελόπουλος εδώ, θα άκουγε αυτό που συνεχώς λέω και μου το επιτρέπει και η εμπειρία μου και η ιστορία μου: Ποτέ και κανείς δεν αμφισβήτησε τον πατριωτικό χαρακτήρα της Νέας Δημοκρατίας. Η Νέα Δημοκρατία από την ίδρυσή της μέχρι σήμερα στον ιδεολογικό της πυρήνα είναι ένας φορέας πολιτικός, που είναι βαθιά λαϊκός, φιλελεύθερος και πατριωτικός. Κανείς ποτέ δεν μπόρεσε να αμφισβητήσει τον πατριωτικό χαρακτήρα της Νέας Δημοκρατίας. Και όταν και όποτε κλήθηκε η Νέα Δημοκρατία με Πρωθυπουργούς τον Κωνσταντίνο Καραμανλή, τον Κωνσταντίνο Μητσοτάκη, τον Αντώνη Σαμαρά και σήμερα τον Κυριάκο Μητσοτάκη πάντα στην προμετωπίδα των πολιτικών μας ήταν το εθνικό συμφέρον, η Ελλάδα και η πατρίδα πάνω απ’ όλα. Αυτό δεν αμφισβητήθηκε ποτέ.

Μόνο αυτήν την εισαγωγική παρατήρηση ήθελα να κάνω, γιατί την οφείλω προς τον κ. Βελόπουλο, ο οποίος μίλησε με πολύ έντονο πατριωτικό λόγο. Χαιρόμαστε να υπάρχουν πατριωτικά κόμματα τα οποία να αγαπάνε την πατρίδα, πιστεύουμε ότι τα λέει συνειδητά, αλλά σε καμμία περίπτωση δεν παραχωρούμε το δικαίωμα να λένε ότι είναι περισσότερο πατριωτικά και να αμφισβητούν τον πατριωτισμό της Νέας Δημοκρατίας, αυτής της μεγάλης πατριωτικής εθνικής παράταξης.

Όταν είδα το συγκεκριμένο νομοσχέδιο, κυρίες και κύριοι συνάδελφοι, πριν από έναν χρόνο στη διαβούλευση, δεν πίστευα ποτέ ότι θα έτρεχε ένα τόσο μεγάλο χρονικό διάστημα για να έρθει η στιγμή να το συζητήσουμε εδώ στην Ολομέλεια του Κοινοβουλίου και να έχω την τιμή εγώ να είμαι Κοινοβουλευτικός Εκπρόσωπος.

Το λέω αυτό γιατί σήμερα από αυτό εδώ το Βήμα θα μιλήσω με μια διπλή ιδιότητα: Πρώτον, με την ιδιότητα τη θεσμική του Κοινοβουλευτικού Εκπροσώπου και δεύτερον, ενός ανθρώπου που τα βιώματά μου και όλη μου η ζωή ήταν παρέα με ζώα τα οποία είχα από μικρό παιδί στο σπίτι μας. Και μετά με τη νέα μου οικογένεια δημιούργησα πάλι ένα νέο περιβάλλον με ζώα, πάντα με σκυλιά, τα οποία είναι συνοδοιπόροι της ζωής μου.

Επιτρέψτε μου να σας πω, μάλιστα, ότι εγώ αντί για τις λέξεις «ζώα συντροφιάς» θα έλεγα «μέλη της οικογένειας». Μόνο για μέλη της οικογένειάς μου μπορώ να περιγράψω τα συναισθήματα αγάπης, συντροφικότητας, παρέας που ένιωθα και νιώθω όλα αυτά τα χρόνια. Και με χαρά έχω γαλουχήσει και τα δύο παιδιά μου, τη Νίκη και τον Βασίλη, σε αυτή την ίδια κατεύθυνση, να αγαπάνε τα ζώα, να ζούμε με τα ζώα μέσα στο σπίτι και να αποτελούν μέλη της οικογένειάς μας. Άρα, λοιπόν, το νομοσχέδιο με διαπερνά μέσα από τις προσωπικές μου εμπειρίες και βιώματα για το συγκεκριμένο θέμα που θα συζητήσουμε σήμερα.

Θέλω να ξεκινήσω λέγοντας ότι καλό θα ήταν σε ένα τόσο σοβαρό νομοσχέδιο να πιάσουμε το νήμα από την αρχή. Ας δούμε τι υπάρχει σήμερα. Ας ξεχάσουμε το σημερινό νομοσχέδιο, το βάζουμε στην άκρη. Τι υπάρχει σήμερα για τα αγαπημένα μας ζώα, που όλοι κόπτονται εδώ και λένε ότι «τα αγαπάμε, θέλουμε να τα φροντίζουμε, να υπάρχει ένα νομικό θεσμικό πλαίσιο που να τα προστατεύει»; Τι υπάρχει σήμερα; Υπάρχει κάτι σήμερα;

Σήμερα που συζητάμε στην Εθνική Αντιπροσωπεία γι’ αυτό το νομοσχέδιο που θα πω και θα περιγράψω δεν υπάρχει τίποτα. Υπάρχουν σκόρπιες νομικές παρεμβάσεις, οι οποίες έρχονται να αλληλοεπικαλύψουν η μία την άλλη ή άλλες φορές να είναι σε αντίθεση μεταξύ τους. Συγκεκριμένο συνεκτικό θεσμικό νομοθετικό πλαίσιο για τα ζώα της οικογένειας, μέλη της οικογένειάς μας ή ζώα συντροφιάς, όπως τα λέει ο νομοθέτης, δεν υπάρχει.

Τι επιχειρούμε σήμερα σ’ αυτό το αχαρτογράφητα «πέλαγος», σ’ αυτό το θεσμικό κενό που υπάρχει, σ’ αυτή την έλλειψη νόμου βάσης για την προστασία των ζώων; Και εδώ θέλω να πω «συγχαρητήρια» εκ δεξιών και στον Στέλιο Πέτσα και στον Μάκη Βορίδη και στον Θοδωρή Λιβάνιο, οι οποίοι αφιέρωσαν πολύ χρόνο, όπως γνωρίζω, αφιέρωσαν πολύ κόπο μέσα από συζητήσεις οι οποίες έγιναν όλο αυτό το διάστημα, για να φτάσουμε σήμερα στη Βουλή να παρουσιάζεται για πρώτη φορά στο ελληνικό Κοινοβούλιο ένας συνεκτικός νόμος που αφορά τα ζώα μας, τα ζώα που έχουμε στο σπίτι μας, τα ζώα συντροφιάς. Αυτό, κυρίες και κύριοι συνάδελφοι, έρχεται για πρώτη φορά στο ελληνικό Κοινοβούλιο. Για πρώτη φορά.

Ερώτηση: Είναι τέλειο; Απάντηση: Όχι. Αυτός ο νόμος βάσης που δημιουργείται σήμερα στην Ελλάδα είναι ένας νόμος ο οποίος στα μελλοντικά χρόνια που θα ακολουθήσουν θα αλλάξει αρκετές φορές. Όμως, σήμερα για πρώτη φορά έχουμε ένα θεσμικό πλαίσιο καλά οργανωμένο που προέκυψε μέσα από έναν μακρύ και βασανιστικό διάλογο, που υπήρχαν και ενστάσεις και αμφισβητήσεις. Και σήμερα έχουμε ένα κείμενο νόμου για τα ζώα συντροφιάς ή για τα μέλη της οικογένειάς μας, όπως τα λέω εγώ, για πρώτη φορά.

Αυτός εδώ ο νόμος, κυρίες και κύριοι συνάδελφοι, δέχτηκε εντονότατη κριτική από όλα τα μέρη των άλλων κομμάτων του Κοινοβουλίου. Άκουσα, μάλιστα, εδώ στις κορυφαίες αντιπολιτευτικές θέσεις, όπως ακούστηκαν, την έλλειψη διαλόγου και συζήτησης με τους φορείς, όπως θα έπρεπε να γίνει. Αυτό εδώ το νομοσχέδιο για το οποίο συζητάμε σήμερα, κυρίες και κύριοι συνάδελφοι, είναι το πιο μακρύ σε χρόνο διαβούλευσης νομοσχέδιο που υπήρξε ποτέ. Ξεπέρασε τον ένα χρόνο. Αναντίρρητα είναι ο μεγαλύτερος. Πόσος περισσότερος διάλογος θα μπορούσε να γίνει;

Δεύτερον. Άκουσα κάτι πρωτάκουστο, γιατί είναι για μένα πρωτάκουστο. Αν και ως κοινοβουλευτικός με εμπειρία στο Κοινοβούλιο έχω ακούσει πολλά. Δέχθηκε κριτική ο Στέλιος Πέτσας γιατί έφερε –λέει- είκοσι δύο τροπολογίες σήμερα, την ώρα που συζητάγαμε το νομοσχέδιο, για το συγκεκριμένο νομοσχέδιο. Δηλαδή, τι θα έπρεπε να κάνει; Να κλείσει τα αυτιά;

Από τη μία κατηγορείται η Κυβέρνηση και ο νομοθέτης ότι δεν ακούει και δεν συζητάει και όταν φέρνει τις τροπολογίες ή τις νομοτεχνικές βελτιώσεις οι οποίες έρχονται να συμπληρώσουν το κείμενο του νόμου, ένα δύσκολο νομοσχέδιο, ένα δύσκολο εγχείρημα που νομοθετούμε για πρώτη φορά, κριτική και γιατί φέρνει σήμερα τις τροπολογίες. Ήμαρτον! Τελικά τι θέλουμε; Κάνουμε κριτική και Αντιπολίτευση για την Αντιπολίτευση; Μια φορά να πούμε ότι εδώ ερχόμαστε να συζητήσουμε σοβαρά σε ένα νομοσχέδιο το οποίο δεν είναι και τόσο πολιτικό. Είναι ένα νομοσχέδιο το οποίο αφορά όλους μας, την κοινωνία μας.

Πού αλλού εστιάστηκε η κριτική; Η κριτική εστιάστηκε κυρίως στο ζήτημα το οποίο ανέφερα, στην απουσία διαλόγου, που όπως περιέγραψα ήταν το πιο βασανιστικό σε διάλογο νομοσχέδιο.

Το δεύτερο ήταν για τη χρηματοδότηση όλων αυτών που λέει το νομοσχέδιο, τις νέες δομές που δημιουργεί, τις νέες διαρθρωτικές αλλαγές που φέρνει. Μα, 40 εκατομμύρια έρχονται εφάπαξ να καταβληθούν με την ψήφιση του νομοσχεδίου υπέρ των δήμων. Το αμφισβητεί κανείς αυτό; Υπήρξε ποτέ τέτοια χρηματοδότηση γενναία σε ένα νομοσχέδιο το οποίο με αυτά τα χαρακτηριστικά έχει ένα καθαρό οικονομικό περιβάλλον 40 εκατομμυρίων ευρώ;

Και εύλογα λέει η Αντιπολίτευση: «Μα, αυτά θα φτάσουν;». Όχι δεν φτάνουν αυτά. Βεβαίως, συμφωνούμε. Κάθε χρόνο θα υπάρχει μία επιπλέον χρηματοδότηση 15 εκατομμυρίων ευρώ διαμέσου του Υπουργείου Εσωτερικών προς όλους τους δήμους. Αυτοί δεν είναι πόροι συγκεκριμένοι; Άρα, το δεύτερο μεγάλο επιχείρημα εκ μέρους της Αντιπολίτευσης καταρρίπτεται.

Η τρίτη, επίσης μεγάλη, -κι εδώ επειδή πρέπει να είμαστε μεταξύ μας ειλικρινείς, ας κοιτιόμαστε στα μάτια όταν συζητάμε για τέτοια ζητήματα- ένσταση απ’ όλη την Αντιπολίτευση ήταν γιατί να φύγει η αρμοδιότητα από το Υπουργείο Αγροτικής Ανάπτυξης και να πάει στο Υπουργείο Εσωτερικών. Υπηρετώ είκοσι ολόκληρα χρόνια την αυτοδιοίκηση, πριν μπω εδώ ως Βουλευτής να υπηρετήσω το εθνικό Κοινοβούλιο και είναι εδώ και ο κ. Ραγκούσης ο οποίος υπηρετεί και ως δήμαρχος μάλιστα στην Πάρο και ο οποίος μπορεί να το επιβεβαιώσει.

Μα, υπήρξε ποτέ χρονική στιγμή στη διαδικασία της πολιτικής στη χώρα μας που να μην είμαστε όλοι υπέρ της αυτοδιοίκησης και να λέμε ότι μόνο η αυτοδιοίκηση έχει το γνώθι, την καλύτερη γνώση κοντά στην κοινωνία, βασιζόμενη στην αρχή της επικουρικότητας; Αυτό δεν λέμε, κύριε Ραγκούση, πάντα; Δεν πιστεύαμε και συνεχίζουμε να πιστεύουμε ότι πρέπει να μεταβιβάζονται οι αρμοδιότητες από το κεντρικό κράτος συνεχώς προς την αυτοδιοίκηση, εγγύτερα στον πολίτη δηλαδή, με μόνη κριτική αν υπάρχουν αρμοδιότητες που μεταβιβάζονται να συνοδεύονται και από τους απαραίτητους πόρους; Μα, οι πόροι υπάρχουν, 40 εκατομμύρια εφάπαξ και 15 εκατομμύρια κάθε χρόνο.

Δηλαδή, είναι στοιχείο κριτικής ότι μεταβιβάζουμε αρμοδιότητες στον αρμόδιο θεσμικό φορέα, στην αυτοδιοίκηση, που μπορεί να γνωρίζει ο δήμαρχος, οι δημοτικοί σύμβουλοι, οι δημοτικές επιτροπές και για τα αδέσποτα και για τα κατοικίδια ζώα καλύτερα από τον οποιονδήποτε; Μπορεί το Υπουργείο Αγροτικής Ανάπτυξης να γνωρίζει και να έχει τη γνώση καλύτερα από την αυτοδιοίκηση; Αυτό δεν υπερασπιζόμαστε τόσα χρόνια εμείς που έχουμε τουλάχιστον περάσει από την αυτοδιοίκηση; Μιλάμε για αρμοδιότητες στην αυτοδιοίκηση, συνοδευόμενες από πόρους. Μα, είναι στοιχείο κριτικής -αντίθετα, έπρεπε να είναι στοιχείο επιβράβευσης- ότι μεταφέρουμε στον αρμόδιο φορέα που γνωρίζει καλύτερα τα ζητήματα ένα κοινωνικό τοπικό ζήτημα από τον οποιοδήποτε την αρμοδιότητα τη συγκεκριμένη; Αυτό, κυρίες και κύριοι συνάδελφοι, ήταν σημείο κριτικής, ότι δώσαμε στην αυτοδιοίκηση τη συγκεκριμένη αρμοδιότητα.

Άλλο στοιχείο κριτικής, γιατί εδώ πρέπει να λέμε τις απόψεις μας ελεύθερα, κύριε Λιβάνιε, που το είχαμε συζητήσει και προσωπικά είχα εντονότατη ένσταση στη διαδικασία της διαβούλευσης ήταν ένα συγκεκριμένο άρθρο, της υποχρεωτικής στείρωσης. Και μάλιστα είχα πει ότι θα δυσκολευτώ πάρα πολύ και να το ψηφίσω αν παρέμενε το άρθρο το συγκεκριμένο. Διότι γνώριζα μέσα από την οικογενειακή πλέον σχέση που έχω με τα δικά μου δύο κατοικίδια ζώα, τα δύο σκυλάκια μας στο σπίτι ότι ήταν αδύνατον εγώ προσωπικά να κάνω κάτι τέτοιο.

Έρχεται ο νομοθέτης -και αυτό σημαίνει δημοκρατική διαδικασία και διαβούλευση- και δίνει για πρώτη φορά στο νομοσχέδιο τη δυνατότητα της εναλλακτικής λύσης. Το διαβάζω γιατί δεν έχει ακουστεί. Δίνεται, λοιπόν, η δυνατότητα είτε να υπάρχει καθολική στείρωση, που στα αδέσποτα θα υπάρχει και είναι πολύ σωστό, είτε να συμβεί το εξής. Παρέχεται μία εναλλακτική λύση, η δυνατότητα ο ιδιοκτήτης να μη στειρώνει το ζώο συντροφιάς και να επιλέξει, αφού έχει προχωρήσει στην υποχρεωτική σήμανση του ζώου, να αποστείλει δείγμα γενετικού υλικού στο εργαστήριο φύλαξης και ανάλυσης DNA ζώων συντροφιάς που θα τηρείται στο Ίδρυμα Ιατροβιολογικών Ερευνών της Ακαδημίας Αθηνών. Με αυτόν τον τρόπο διασφαλίζεται ότι ακόμα και αν εγκαταλειφθεί ένα μη σημασμένο ζώο συντροφιάς είναι εύκολο να βρεθεί ο γεννήτοράς του και κατ’ επέκταση ο ιδιοκτήτης του, ο οποίος θα έχει όλες τις προβλεπόμενες διοικητικές και ποινικές κυρώσεις.

Πού διαφωνούμε σε αυτό; Εγώ προσωπικά θα ακολουθήσω τον δεύτερο δρόμο, να σημάνω τα κατοικίδια ζώα μου, τα δύο σκυλάκια μου, των οποίων θα καταθέσω το DNA. Είναι δική μου επιλογή. Ο νομοθέτης έδειξε την ευελιξία -και πολύ σωστά- και αυτό ήρε όλες τις βασικές ενστάσεις. Ακόμα και με κυνηγετικούς συλλόγους που είχα συνομιλήσει στις Κυκλάδες όπου αυτό ήταν το επίμαχο σημείο της διαφοράς, το δέχθηκαν αυτό. Να τα αφήσουμε ανεξέλεγκτα; Δηλαδή, να μην υπάρχει κανένα πλαίσιο ελέγχου;

Καμμία πλευρά δεν πήρε τη θέση τι πρέπει να κάνουμε. Άλλοι λέγανε «όχι στην υποχρεωτικότητα της στείρωσης», άλλοι «ναι στη στείρωση, αλλά». Ουσιαστικά, όμως, δεν απάντησε καμμία πλευρά τι πρέπει να γίνει και αν συμφωνεί με το επίμαχο αυτό ζήτημα. Ο νομοθέτης, το Υπουργείο Εσωτερικών, φρόντισε με αυτή εδώ τη δυνατότητα που δίνει να λυθεί το μεγαλύτερο πρόβλημα του νομοσχεδίου και το έλυσε με τον ορθότερο και σωστότερο τρόπο. Κι εδώ πέφτουν πλέον όλες οι αντιπολιτευτικές εκείνες κορώνες και ενστάσεις που είχα κι εγώ προσωπικά γι’ αυτό το συγκεκριμένο άρθρο.

Επιπλέον, να πούμε ότι για το συγκεκριμένο ζήτημα εξαιρούνται τα σκυλιά τα οποία είναι σκυλιά εργασίας, όπως πολύ σωστά περιέγραψε και σε συνέντευξη που έδωσε σήμερα και εδώ στην εισήγησή της η κ. Φωτεινή Πιπιλή. Αυτά τα σκυλιά που προσφέρουν μια σημαντική εργασία κοντά στον άνθρωπο και στους κτηνοτρόφους μας εξαιρούνται από αυτή τη διαδικασία.

Και πριν ολοκληρώσω, άλλο ένα επιχείρημα το οποίο ακούστηκε και το οποίο αφορά τη συγκεκριμένη διάταξη είναι το υψηλό κόστος. Να το δεχθώ. Μιλάμε για 150 ευρώ. Μα, μόλις χθες ο Πρωθυπουργός ανακοίνωσε τη μείωση των ζωοτροφών από το 13% στο 6%. Είναι μία μείωση του κόστους για τα ζώα τα οποία έχουμε στην οικογένειά μας, κύριοι εισηγητές; Είναι ή δεν είναι; Βεβαίως, και είναι.

Κάνω τώρα και την ερώτηση -σχήμα λόγου ερώτηση- για να αφήσουμε στην άκρη λίγο την υποκρισία και να κοιταχτούμε στα μάτια. Τα 150 ευρώ γι’ αυτούς που αποφασίζουν να έχουν ένα σκυλί στο σπίτι τους, που το αγαπούν και το φροντίζουν, είναι το μεγάλο κόστος; Σε μηνιαία βάση κάποιος που έχει ένα σκυλί και θέλει πραγματικά να το φροντίζει, να το περιποιείται, τουλάχιστον για ζωοτροφές σε επίπεδο μήνα ξοδεύει 50 ευρώ, συν τα αξεσουάρ τα οποία χρειάζεται, συν την υπόλοιπη φροντίδα που πρέπει να του κάνεις, τα εμβόλιά του, αν τραυματιστεί να το πάει στον κτηνίατρο, να έρθει ο κτηνίατρος στο σπίτι. Όλα αυτά είναι συσσωρευμένο κόστος για κάποιον που αποφασίζει να έχει αυτό το κόστος στο σπίτι του, για να έχει ακόμα ένα μέλος στην οικογένειά του, όπως το έχω κάνει εγώ.

Άρα, λοιπόν, αν μιλάμε για τα 150 ευρώ μπορεί το Υπουργείο Εσωτερικών να δώσει μια απάντηση αύριο. Για κάποιον, όμως, που συνειδητά επιλέγει να έχει αυτή τη συντροφιά και να διευρύνει την οικογένειά του με αυτά τα σκυλιά, όπως τα λέω εγώ, μέσα μας χτίσαμε σε επίπεδο οικογένειας την αγάπη και την μεταξύ μας διαφορετική σχέση παρέας, συντροφιάς, αυτά τα χρήματα δεν είναι το πραγματικό εμπόδιο για το συγκεκριμένο ζήτημα.

Τώρα ολοκληρώνω με το θέμα το οποίο αφορά την εισαγωγή νέων διαρθρωτικών δομών που φέρνει το νομοσχέδιο. Κι εδώ να πούμε το εξής. Σε αυτό το πρωτόγνωρο εγχείρημα να έχουμε για πρώτη φορά αυτό το νομοθέτημα που αφορά τα ζώα συντροφιάς ή τα μέλη της οικογένειάς μας όπως τα λέω εγώ, έρχεται ο νομοθέτης και αξιοποιεί τα επιστημονικά εργαλεία.

Ποια είναι τα επιστημονικά εργαλεία; Είναι τα ηλεκτρονικά μητρώα. Δημιουργείται το ηλεκτρονικό Εθνικό Μητρώο Ζώων Συντροφιάς και τα ακόλουθα υπομητρώα: υπομητρώο Καταγραφής και Παρακολούθησης Ζώων Συντροφιάς, υπομητρώο Φιλοζωικών Σωματείων και Οργανώσεων, υπομητρώο Καταφυγίων στο οποίο εγγράφονται όλα τα νομίμως λειτουργούντα καταφύγια σκύλων και γατών της χώρας, υπομητρώο Επαγγελματιών και Ερασιτεχνών Εκτροφέων, Αποθετήριο Διαβατηρίων, Πανελλήνια Πλατφόρμα Υιοθεσίας Αδέσποτων Ζώων Συντροφιάς, υπομητρώο Εθελοντικής Αιμοδοσίας Ζώων Συντροφιάς.

Όλα αυτά, κυρίες και κύριοι συνάδελφοι, δεν είναι ένα εύκολο εγχείρημα. Είναι, όμως, μία νέα θεσμική νομοθετική βάση πάνω στην οποία έρχεται η Κυβέρνηση να διαμορφώσει ένα νέο περιβάλλον το οποίο δεν υπήρχε μέχρι σήμερα. Αυτό ακριβώς επιχειρούμε. Άκουσα και τον Υπουργό προσεκτικά και είπε ότι είναι ένα δύσκολο νομοσχέδιο και θα συμφωνήσουμε. Πιάνει όλους τους παράγοντες που σήμερα μπορούν να έχουν σχέση με τα ζώα τα οικογενειακά, με τα ζώα που έχουμε στα σπίτια μας και γι’ αυτό είναι πολύ δύσκολο στην εφαρμογή. Σήμερα, όμως, γίνεται η βάση.

Όλο αυτό το πλαίσιο το οποίο σήμερα περιγράφεται, είναι ένα πλαίσιο το οποίο δημιουργεί τις βάσεις για ένα αισιόδοξο μέλλον, το οποίο λύνει πολλά προβλήματα και οργανώνει για πρώτη φορά αυτό που σήμερα θέλουμε να αντιμετωπίσουμε: να βάλουμε κανόνες για την ελευθερία, την προστασία των οικόσιτων ζώων, να περιορίσουμε τα αδέσποτα, να τιμωρήσουμε με συγκεκριμένο πλαίσιο ποινών αυτούς οι οποίοι βασανίζουν και κακοποιούν τα ζώα. Όλο αυτό δεν υπήρχε μέχρι σήμερα οργανωμένο, εκτός της διάταξης που έφερε ο κ. Βορίδης -τη συγκεκριμένη- η οποία έρχεται αποσπασματικά, αλλά σήμερα ενσωματώνεται…

**ΠΡΟΕΔΡΕΥΩΝ (Χαράλαμπος Αθανασίου):** Ολοκληρώστε, κύριε συνάδελφε.

**ΙΩΑΝΝΗΣ ΒΡΟΥΤΣΗΣ:** Ναι, κύριε Πρόεδρε.

Πάνω απ’ όλα, όμως, έγινε ένας διάλογος, στον οποίο ακούστηκαν όλες οι απόψεις. Μάλιστα, θεωρώ κορυφαία μέσα στις τροπολογίες που έφερε ο Υπουργός, αυτή που κατέθεσε πριν από λίγο, την οποία ζητούσαν επίμονα τα φιλοζωικά σωματεία, όπου ήταν ένα μέλος στον αρχικό νόμο και σήμερα -όπως και η κ. Πιπιλή επιβεβαιώνει- με την τροπολογία αυτή συμμετέχουν δύο μέλη των φιλοζωικών οργανώσεων. Δηλαδή, ακούσαμε και την κοινωνία.

Δεν ήταν ένα εύκολο εγχείρημα. Ήταν ένα εγχείρημα το οποίο χτίστηκε πάνω από ένα χρόνο, σε διάλογο, σε διαβούλευση. Και, επιτέλους, αυτή η διακήρυξη του σημερινού Πρωθυπουργού, τότε Αρχηγού της Αξιωματικής Αντιπολίτευσης, του Κυριάκου Μητσοτάκη, που είχε δεσμευτεί ότι θα φτιάξουμε για πρώτη φορά ένα θεσμικό πλαίσιο σύγχρονο και θα βάλουμε τις βάσεις για την προστασία των ζώων, γίνεται πραγματικότητα.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Σας ευχαριστώ, κύριε Βρούτση.

Τον λόγο τώρα έχει ο Υφυπουργός Ψηφιακής Διακυβέρνησης, ο κ. Λιβάνιος.

**ΘΕΟΔΩΡΟΣ ΛΙΒΑΝΙΟΣ (Υφυπουργός Ψηφιακής Διακυβέρνησης):** Ευχαριστώ πολύ, κύριε Πρόεδρε.

Κατ’ αρχάς, να πω γιατί είμαι εδώ. Δεν θα σας μιλήσω για τη σχέση των ζώων συντροφιάς με το κτηματολόγιο και τις τηλεπικοινωνίες. Είχα τη χαρά και την τιμή να ξεκινήσω την επεξεργασία του νομοσχεδίου τους πρώτους δεκαοκτώ μήνες μετά τις εκλογές του Ιουλίου του 2019 και, πράγματι, θεωρώ ότι η αλλαγή στη νομοθεσία είναι απαραίτητη για την προστασία των ζώων συντροφιάς, γιατί όχι μόνο ήταν προεκλογική δέσμευση της Κυβέρνησης, αλλά γιατί αυτή τη φορά είναι απαραίτητο πιο πολύ από ποτέ.

Πρέπει, ξεκινώντας, να δούμε ποιους αφορά το νομοσχέδιο. Το νομοσχέδιο αφορά πρωτίστως τα ζώα συντροφιάς και ιδίως τα αδέσποτα. Αφορά τον ευσυνείδητο κηδεμόνα του ζώου ο οποίος το έχει σαν μέλος της οικογένειάς του. Αφορά τον κτηνοτρόφο ο οποίος βλέπει τα αγαπημένα τους ζώα ως πολύτιμους συμπαραστάτες στη φύλαξη του ποιμνίου του. Αφορά το σοβαρό κυνηγό ο οποίος βλέπει τα σκυλιά του ως φίλους και συνεργάτες. Αφορά τους χιλιάδες εθελοντές οι οποίοι από το υστέρημά τους σιτίζουν αδέσποτα ζώα και αισθάνονται μόνοι. Αφορά όσους και υπό οποιεσδήποτε καιρικές ή άλλες συνθήκες προσφέρουν εθελοντικά τον χρόνο τους σε καταφύγια ώστε να βελτιωθούν οι συνθήκες διαβίωσης των ζώων αντί να είναι αποθήκες ψυχών. Αφορά όλους όσοι μέσα σε περιττώματα ενός άθλιου καταφυγίου προσπαθούν να επαναφέρουν στη ζωή ένα σκελετωμένο και υποσιτισμένο σκύλο.

Αφορά, επίσης, τους κηδεμόνες που μεσάνυχτα τώρα τον Αύγουστο καλούσαν απεγνωσμένα σε πανσιόν σκύλων σε μία φλεγόμενη περιοχή μη γνωρίζοντας τι έχουν απογίνει τα ζώα τους, αν έχουν βρει τραγικό θάνατο. Αφορά τους δήμους οι οποίοι από το υστέρημά τους δίνουν σημαντικούς πόρους για να αναπτύξουν ένα σύγχρονο πρόγραμμα αποκατάστασης και διαχείρισης αδέσποτων ζώων. Αφορά και αυτούς οι οποίοι μέσα στον Αύγουστο έστησαν το «θαύμα του Γαλατσίου» και βρέθηκαν να κατηγορούνται από κάποιους ως φιλοκυβερνητικοί.

Αυτούς όλους το νομοσχέδιο τους βοηθάει.

Αφορά, όμως, το συγκεκριμένο νομοσχέδιο και τον ασυνείδητο, ο οποίος πετάει ένα νεογέννητο κουτάβι στον κάδο απορριμμάτων, γιατί το σκυλί του γέννησε περισσότερα ζώα από όσα θα ήθελε και δεν μπόρεσε να τα δώσει σε φίλους. Αφορά αυτούς που έχουν δεμένα τα ζώα τους, εκτεθειμένα στις καιρικές συνθήκες δίχως πρόσβαση σε φαγητό και νερό. Αφορά τους δήμους οι οποίοι έχουν αφήσει τα ζώα στο έλεος του θεού και σε εγκαταστάσεις οι οποίες είναι παρόμοιες με χωματερές. Αφορά όσους εγκατέλειψαν αναίτια τα ζώα τους μέσα στις πυρκαγιές του Αυγούστου και βρήκαν τραγικό θάνατο, πολλά από αυτά δεμένα. Αφορά κάποιους ασυνείδητους κυνηγούς οι οποίοι όταν διαπιστώσουν ότι το σκυλί τους δεν είναι αρκετά ικανό στο να πιάνει τα θηράματα, το πυροβολούν για να μην τους είναι βάρος. Ελάχιστους! Αφορά όσους προωθούν την παράνομη εκτροφή και το παράνομο εμπόριο δίχως κανόνες και ελέγχους. Σε αυτούς είμαστε απέναντι.

Και, ναι, αφορά και το οργανωμένο φιλοζωικό κίνημα, ένα κίνημα διασπασμένο, ένα κίνημα που αλληλοκατηγορείται με βαριές εκφράσεις σε μέσα κοινωνικής δικτύωσης -θυμίζει αντιπαλότητα ποδοσφαιρικής ομάδας- ένα κίνημα το οποίο δεν έχει καταφέρει να αποκτήσει οργανωμένη υπόσταση και ενιαία φωνή, ένα κίνημα που εμφανίζεται με πολλές και διαφορετικές εκφράσεις. Για παράδειγμα, κάποιες ομοσπονδίες έχουν σκοπό τη δίωξη φιλόζωων και το κυνήγι καταφυγίων. Άλλοι άνθρωποι εκμεταλλεύονται την επαγγελματική τους ιδιότητα για να βλάψουν εν τέλει τα ζώα, έχοντας μηδενική φιλοζωική δράση. Έχουμε οργανώσεις οι οποίες λένε ότι είχαν έτοιμα, μεταφρασμένα δύο χρόνια τα νομοσχέδια -εγώ προσωπικά δεν έχω δει τίποτα από αυτά- ξένα νομοσχέδια, τα οποία έχουν εφαρμοστεί σε κράτη με διαφορετική οργάνωση, με διαφορετική δομή και εν τέλει με διαφορετικό πρόβλημα, που πιστεύουν ότι αν εφαρμοστεί στην Ελλάδα θα έχει πραγματικά λύση.

Τέλος, έχουμε και άλλες οργανώσεις οι οποίες αλλάζουν πολύ συχνά πάγιες θέσεις και ενώ κάποτε μιλούσαν για υπεύθυνες δηλώσεις των ιδιοκτητών πριν την γέννα των ζώων τους, γιατί η στείρωση ήταν ακριβή, έφτασαν στο άλλο άκρο μέσα σε οχτώ χρόνια μιλώντας για υποχρεωτική στείρωση.

Αυτά, όμως, τώρα ήρθε η ώρα να μπουν στην άκρη και να προχωρήσουμε οργανωμένα σε μία νέα αρχή. Και το νομοσχέδιο αυτό ακριβώς υπηρετεί.

Ας ξεκινήσουμε, λοιπόν, από τα βασικά. Μεταφορά αρμοδιότητας από το Υπουργείο Αγροτικής Ανάπτυξης και Τροφίμων στο Υπουργείο Εσωτερικών. Πρώτο και σημαντικότερο: Ήταν το πέμπτο σημείο στο προεκλογικό πρόγραμμα της Νέας Δημοκρατίας. Διαβάζω κατά λέξη -αυτό αλλάζει- «Κεντρική αρμοδιότητα θα αποκτήσει το Υπουργείο Εσωτερικών, το οποίο έχει την εποπτεία της τοπικής αυτοδιοίκησης».

Το καταθέτω για τα Πρακτικά, για να το έχετε.

(Στο σημείο αυτό ο Υφυπουργός Ψηφιακής Διακυβέρνησης κ. Θεόδωρος Λιβάνιος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Δεύτερον, παραδοσιακά το Υπουργείο Αγροτικής Ανάπτυξης -και σωστά- δίνει μεγαλύτερο βάρος στα παραγωγικά ζώα. Εκ των πραγμάτων, λοιπόν, λόγω του μεγάλου φόρτου ήταν απαραίτητη η μεταφορά. Και εδώ υπάρχει μία καλοπροαίρετη ή κακοπροαίρετη παρεξήγηση. Αρμόδιο Υπουργείο για την παρακολούθηση της υγείας των ζώων, την παρακολούθηση των ζωοανθρωπονόσων και των ζωονόσων ήταν και παραμένει το Υπουργείο Αγροτικής Ανάπτυξης, άρθρο 3 παράγραφος 1. Ξεκάθαρα! Δεν υπάρχει καμμία πολυδιάσπαση κτηνιατρικών υπηρεσιών, δεν υπάρχει κανένα μπέρδεμα. Και, μάλιστα, αν δείτε το π.δ.40/2021 θα διαπιστώσετε ότι μεταφέρεται το μεγαλύτερο μέρος της αρμοδιότητας ενός τμήματος από το Υπουργείο Αγροτικής Ανάπτυξης στο Υπουργείο Εσωτερικών. Και να είστε σίγουροι ότι μέσω ΑΣΕΠ σύντομα θα ενισχυθεί κι άλλο το προσωπικό του Υπουργείου Εσωτερικών που θα ασχολείται με τα ζώα συντροφιάς, ώστε να έρθουν νέοι άνθρωποι, κατάλληλα εκπαιδευμένοι άνθρωποι, με κατάλληλα προσόντα προκειμένου να αναλάβουν την παρακολούθηση του νομοσχεδίου.

Και το σημαντικότερο: Εκ των πραγμάτων κεντρικό ρόλο στη διαχείριση των ζώων συντροφιάς έχουν οι δήμοι, καλώς ή κακώς. Σε κάποιους αρέσει, σε κάποιους όχι. Αυτό έχει ήδη θεσμοθετηθεί με τον νόμο του Κώστα Σκανδαλίδη το 2012. Άκουσα κάποιους να μην εμπιστεύονται τους δήμους, να αναφέρουν περιπτώσεις δήμων που δεν τα έχουν καταφέρει. Να είμαι πιο σκληρός; Υπάρχουν δήμοι οι οποίοι έχουν αδιαφορήσει παντελώς. Αυτός, όμως, δεν είναι λόγος για να μην κάνουμε μια νέα αρχή. Πρώτη φορά τίθενται συγκεκριμένοι και μετρήσιμοι στόχοι από το Υπουργείο Εσωτερικών, το οποίο έχει την ευθύνη των δήμων και είναι το πρώτο σημείο που απευθύνονται οι δήμοι για οποιοδήποτε πρόβλημα έχουν. Και, πραγματικά, απορώ γιατί κάποιοι από το φιλοζωικό κίνημα έχουν αντίρρηση σε αυτό. Και όπως είπε και ο Υπουργός, ο κ. Πέτσας, ένα πολύ σημαντικό ποσό θα δοθεί εφάπαξ στην αρχή για προμήθεια εξοπλισμού -βαν περισυλλογής, για παράδειγμα, προμήθεια σαρωτών για μικροτσίπ- και σε σταθερή ετήσια βάση θα υπάρχει συγκεκριμένο ποσό το οποίο θα δίνεται. Άλλωστε, στην πρώτη περίοδο ιδίως της πανδημίας αυτή η Κυβέρνηση για πρώτη φορά ενίσχυσε οικονομικά δήμους εν μέσω καραντίνας για την προμήθεια ζωοτροφών, φαρμάκων για ζώα τα οποία υπέφεραν την πρώτη περίοδο του lockdown. Εν τέλει, όμως, είναι και ο ορισμός της τοπικής υπόθεσης.

Δύο λόγια για το τι ισχύει σήμερα. Τα είπε και σε ένα σημείο ο Γιάννης ο Βρούτσης. Πόσα από τα καταφύγια που λειτουργούν σήμερα έχουν νόμιμες προϋποθέσεις λειτουργίας; Πόσες υιοθεσίες ζώων γίνονται σήμερα; Είναι ευχαριστημένες οι ίδιες οι φιλοζωικές με τη μεταχείριση που έχουν σήμερα με τον ν.4039; Είναι ευχαριστημένοι οι δήμοι με τους πόρους που λαμβάνουν σήμερα; Το είπε χθες ο Δημήτρης ο Παπαστεργίου. Χίλια επτακόσια (1.700) ευρώ πήρε για ένα χρόνο -δεκαεπτά τσουβάλια τροφή για να το πω έτσι πολύ χοντρικά- για ένα δήμο με πενήντα χιλιάδες κόσμο και δεν θυμάμαι πόσες χιλιάδες τετραγωνικών χιλιομέτρων έκτασης.

Πόσα εγκαταλελειμμένα ζώα βρίσκουμε στα βουνά, σε χωράφια, στο φράγμα του Πηνειού πρόσφατα; Φαντάζομαι έχετε ακούσει όλοι -είναι και η εκλογική περιφέρεια του κ. Ραγκούση- τη Σαλαμίνα που είναι ένα σημείο που πηγαίνουν πολλοί κάτοικοι του Λεκανοπεδίου και εγκαταλείπουν τα ζώα τους, επειδή είναι το πλησιέστερο νησί στην Αθήνα.

Η κακοποίηση ζώων είναι πολύ σημαντική. Τον Νοέμβρη του 2020 έγινε κακούργημα η κακοποίηση ζώων. Ο Μάκης Βορίδης, Υπουργός Αγροτικής Ανάπτυξης, το έκανε κακούργημα. Και μάλιστα επεκτείνεται πλέον και γίνεται κακούργημα και η εγκατάλειψη νεογέννητου ζώου και παραμένει και ποινικό αδίκημα η εγκατάλειψη του ζώου. Γιατί δεν γίνεται κακούργημα; Διότι το νεογέννητο αν το εγκαταλείψεις 99% βρίσκεται νεκρό. Το μεγαλύτερο ζώο έχει κάποιες πιθανότητες να επιζήσει.

Περί στείρωσης το αρχικό σχέδιο που βγήκε στη διαβούλευση είχε δύο αντικρουόμενες κριτικές. «Γιατί δεν βάλατε παντού υποχρεωτική στείρωση» και «γιατί βάλατε υποχρεωτική στείρωση». Είναι εντελώς αντικρουόμενα. Και εκεί πάμε στην πραγματικότητα. Θέλουμε να ελέγξουμε τον πληθυσμό των αδέσποτων. Θέλουμε καλύτερη ευζωία για τα αδέσποτα ζώα. Πώς γεννιούνται τα αδέσποτα ζώα; Τρεις είναι οι τρόποι. Πρώτον, από εγκαταλείψεις δεσποζόμενων ζώων. Δεύτερον, από αναπαραγωγή αδέσποτων ζώων μη στειρωμένων. Και τρίτον, από πολύ μεγάλο ποσοστό παράνομων εισαγωγών από το εξωτερικό. Πρέπει να είναι τα σκυλιά πάνω από δύο εκατομμύρια στην Ελλάδα σήμερα. Ντροπιαστικός σε αριθμός για μία χώρα με την έκταση και τον πληθυσμό της Ελλάδας.

Πώς πάμε να το λύσουμε; Με τρία πράγματα. Πρώτον, στείρωση κατά κανόνα. Όλοι οι κηδεμόνες είναι υποχρεωμένοι να στειρώσουν το ζώο τους. Τι έχουμε προβλέψει για τις ευπαθείς ομάδες, για πολύτεκνους, για ΑΜΕΑ; Επιχορήγηση της στείρωσης από τους δήμους. Τι έχουμε προβλέψει; Με νομοτεχνική μπήκαν μέσα και οι ποιμενικοί σκύλοι. Για πρώτη φορά δίνεται η δυνατότητα επιδότησης της στείρωσης σε όσους δεν έχουν την οικονομική ευχέρεια να το κάνουν. Και επίσης όλα ανεξαιρέτως τα αδέσποτα ζώα στειρώνονται είτε από τους δήμους είτε από νομίμως λειτουργούσες φιλοζωικές οργανώσεις.

Δεν θέλει κάποιος να στειρώσει το ζώο του είτε γιατί, όπως είπε ο κ. Βρούτσης, έχει ηθικό θέμα, είτε γιατί το χρειάζεται, είτε γιατί φοβάται ότι θα πέσει η ικανότητά του, για παράδειγμα στο κυνήγι; Βεβαίως, αλλά θα δώσει δείγμα DNA. Γιατί; Διότι αν βρούμε αύριο ένα εγκαταλελειμμένο νεογέννητο νεκρό σε έναν κάδο μπορούμε άμεσα να εντοπίσουμε τους γονείς του.

Και επειδή άκουσα και αμφιβολίες για τη μέθοδο, δεν έχουν παρά να ρωτήσουν το προσωπικό με διδακτορικό, καταξιωμένοι επιστήμονες, του Ινστιτούτου Ιατροβιολογικών Ερευνών της Ακαδημίας Αθηνών να τους εξηγήσουν αναλυτικά. Όχι «ρώτησα έναν, δύο γιατρούς κτηνιάτρους και μου είπαν». Η γενετική είναι μια ολόκληρη επιστήμη. Αυτή η μέθοδος χρησιμοποιείται σήμερα σε διαλεύκανση δεκάδων χιλιάδων εγκλημάτων παγκοσμίως.

Και μάλιστα επιλέγουμε δημόσιο φορέα για να αναλάβει αυτό το πρωτοποριακό έργο, το οποίο δίνει και ένα μεγάλο πλεονέκτημα. Με το DNA θα μπορεί να προχωρήσει και η επιστημονική έρευνα, να διερευνηθούν κληρονομικές ασθένειες ζώων συντροφιάς. Θα πρωτοπορήσουμε στην Ελλάδα και στην Ευρώπη σε αυτό το πεδίο έρευνας.

Και τρίτον, καμμία εισαγωγή μη σημασμένου ζώου και μη προερχομένου από αεδειοδοτημένη εγκατάσταση. Το λέει ρητά νόμος ότι όποιο σκυλί μπαίνει στην Ελλάδα θα πρέπει να είναι και σημασμένο και από νόμιμη εγκατάσταση του εξωτερικού σύμφωνα με τις ευρωπαϊκές οδηγίες. Επειδή και διάφοροι που τάσσονται υπέρ της υποχρεωτικής στείρωσης χωρίς εξαιρέσεις ρωτάνε «μα, ποιος θα ελέγξει το DNA», απάντηση είναι πολύ απλή. Το DNA θα το ελέγξουν αυτοί ακριβώς που θα ελέγχανε και το αν το ζώο είναι στειρωμένο. Είχαμε τρομερή έλλειψη σε ανιχνευτές τσιπ ζώων συντροφιάς. Με την επιχορήγηση που θα πάρουν ιδίως οι δήμοι αυτό το κενό θα καλυφθεί και θα καλυφθεί πολύ σύντομα.

Δυο κουβέντες θα πω για τα καταφύγια. Πρώτον, δεν προβλέπεται μόνιμος εγκλεισμός και μάλιστα δίνεται η δυνατότητα της πενταμελούς επιτροπής να εξετάσει εξειδικευμένα την κάθε περίπτωση αν θα επανενταχθεί στο φυσικό περιβάλλον ή όχι. Δεύτερον, για πρώτη φορά στο άρθρο 28 και 29 περιγράφονται επικαιροποιημένες προδιαγραφές για τα καταφύγια. Εάν θεωρούμε ότι οι προδιαγραφές του 1978 είναι μια χαρά, να τις αφήσουμε. Ξέρετε πόσα από τα καταφύγια λειτουργούν; Σχεδόν ελάχιστα μόνο γιατί έπρεπε να έχουν σαράντα τετραγωνικά οικήματα και διάφορα. Χρήσεις γης; Αδύνατον. Μπορεί η κ. Λιακούλη, για παράδειγμα, να ρωτήσει τον κ. Καμίνη και να του πει την ιστορία με το καταφύγιο που είχε μια φιλόζωη και το είχε προσφέρει δωρεάν στον Δήμο Αθηναίων το οποίο ποτέ δεν μπόρεσε να αδειοδοτηθεί και χάθηκε μια σημαντική δωρεά.

Για εμάς λοιπόν τα καταφύγια είναι χώροι προσωρινής φιλοξενίας μέχρι να υιοθετηθεί ένα ζώο. Και εύλογα υπάρχει το ερώτημα: Αν ένα ζώο περιφέρεται μέσα στην πόλη πώς θα υιοθετηθεί, πώς θα μπει μια αγγελία να το δει κάποιος και να πει «εγώ αυτό το σκυλάκι θέλω το υιοθετήσω»; Αναζητώντας το στους δρόμους ή να του λέμε ότι έχουμε έναν σκύλο που κυκλοφορεί κάπου στα Κάτω Πατήσια οπότε τρέχατε να το υιοθετήσετε;

Για πρώτη φορά τίθεται ανώτατο όριο ζώων στο καταφύγιο συγκεκριμένο και μετρήσιμο, τέσσερα τετραγωνικά για κάθε σκύλο, δύο τετραγωνικά για κάθε γάτα. Ανάλογα με τη διαθέσιμη έκταση τότε καθορίζεται και ο ανώτατος αριθμός. Αυτός ο αριθμός δεν σπάει. Η υπερσυγκέντρωση σκύλων στα καταφύγια δημοτικά ή μη τελειώνει.

Και δίνουμε και τη δυνατότητα στους φιλόζωους, φιλοζωικές οργανώσεις ακόμα και ιδιώτες να μπορέσουν με απλό και σύγχρονο και διαφανή τρόπο να πάρουν άδεια για καταφύγιο. Είναι μια πρωτοβουλία την οποία την χαιρετίζει ο Συνήγορος του Πολίτη γιατί είπαμε για τους φορείς οι οποίοι διαμαρτύρονται. Μπορώ να πω ότι το πόρισμα του Συνηγόρου του Πολίτη για το συγκεκριμένο θέμα ήταν πάρα πολύ σημαντικό.

Υποχρεωτική διαφάνεια στα καταφύγια. Κανόνες λειτουργίας, δημόσια ιστοσελίδα. Αναφορά όλων των ζώων που φιλοξενούνται σε καθημερινή επικαιροποίηση. Ώρες επίσκεψης οκτώ ώρες την εβδομάδα μέσα και Σαββατοκύριακο. Δεν υπάρχουν απροσπέλαστα καταφύγια. Όλοι θα μπορούν να τα επισκέπτονται, όποιος θέλει, και να ελέγχει ακόμα και τις συνθήκες διαβίωσης. Και με υποχρέωση, γιατί ακούμε και για τράφικινγκ, ότι εφόσον κάνουν υιοθεσίες στο εξωτερικό να είναι πλήρως συμμορφωμένοι με τους ευρωπαϊκούς κανονισμούς.

Άκουσα κριτική για τις δασικές εκτάσεις. «Στα όρη, στα λαγκάδια» λέει «πάτε τα ζώα». Προβλέπεται πρώτον, η ευχερής οδική πρόσβαση. Δεύτερον, κάπου πρέπει να γίνουν τα καταφύγια. Η μισή Ελλάδα είναι δασική, το ξέρετε. Υπάρχουν μέρη που μπορεί να χτιστούν φιλικά στο περιβάλλον καταφύγια. Την ίδια στιγμή λένε «μα, τόσο κοντά θα είναι σε οικίες» και τέτοια; Υπάρχουν και εκεί ασφαλιστικές δικλίδες και υπάρχει και το δικαίωμα του δήμου να αποφασίσει ο ίδιος πού θέλει να το κάνει, αναλαμβάνοντας και το όφελος και το όποιο κόστος μπορεί να υπάρξει.

Και ναι, θέλουμε καταφύγια σαν την Ηλιούπολη, αυτό που κάποιοι βάλθηκαν να το κλείσουν. Τέτοια καταφύγια θέλουμε σύγχρονα, με προσοχή και με ένα ολοκληρωμένο πρόγραμμα υιοθεσιών.

Η εμπειρία του Αυγούστου μας έκανε σοφότερους και σε αυτό το κομμάτι. Για πρώτη φορά προβλέπεται υποχρέωση να υπάρχει σχέδιο εκκένωσης σε περίπτωση έκτακτης ανάγκης. Για πρώτη φορά ο κηδεμόνας έχει ευθύνη κακουργηματικού χαρακτήρα, εάν μπορεί να πάρει το ζώο του από μία φωτιά, για παράδειγμα, και το αφήσει δεμένο μέσα σε ένα χωράφι. Για πρώτη φορά αίρονται οι περιορισμοί μετακινήσεων όταν υπάρχει έκτακτη ανάγκη. Το ζήσαμε στην Εύβοια όταν κάποιοι -υπήρχε φήμη- ότι δεν αφήναν τα ζώα να μπούνε στο ferry-boat για να μετακινηθούν απέναντι.

Δύο κουβέντες θα πω για το εμπόριο ζώων. Πρώτον, καλό θα ήταν να ξαναδιαβάσουν κάποιοι εκτός Αιθούσης το νομοσχέδιο. Ένα ολόκληρο άρθρο, το άρθρο 7, μιλά για υιοθεσία ξεκάθαρα και με κανόνες, δημόσια ηλεκτρονική πλατφόρμα υιοθεσίας. Θέλει το παιδί μου να υιοθετήσει ένα σκυλάκι ή ένα γατάκι; Θα μπει στην πλατφόρμα και θα το διαλέξει κεντρικά και με έλεγχο. Καμμιά υιοθεσία σκύλων δεν δημοσιεύεται χωρίς τον υπερσύνδεσμο της πλατφόρμας υιοθεσιών. Καμμία αγγελία πώλησης δεν μπαίνει αν δεν έχει αναγραφεί ο μοναδικός κωδικός εκτροφέα και όλα τα στοιχεία του σκύλου. Όλα ηλεκτρονικά καταγεγραμμένα και εύκολα να ελέγχονται.

Και ειδικά για το εξωτερικό το σύστημα trace το οποίο παρεμπιπτόντως παραμένει στο Υπουργείο Αγροτικής Ανάπτυξης και είναι αρμόδιο για την έκδοση trace δεν είναι ελληνικό σύστημα, είναι ευρωπαϊκό σύστημα πληρωμών. Ακούμε και τις δύο κρητικές εδώ πέρα. Οι μεν λένε ότι δυσκολεύετε τα traces, οι άλλοι λένε όχι, δεν την δυσκολεύετε. Όποιος θέλει έχουμε δόξα τω Θεό είκοσι έναν Ευρωβουλευτές μπορεί να απευθυνθεί εκεί και να ζητήσει αλλαγή κανονισμού.

Οι φιλοζωικές έχουν σημαντικό ρόλο στο νέο νομοσχέδιο. Είναι στην ειδική επιτροπή παρακολούθησης, μπορούν να συμμετέχουν στην Πανελλήνια Πλατφόρμα Υιοθεσιών, συνεργάζονται με τους δήμους, μπορούν να χρηματοδοτηθούν υπό τον όρο της διαφάνειας. Για 3.000 ευρώ και πάνω ετήσια επιχορήγηση υποχρεωτικά στο «ΔΙΑΥΓΕΙΑ», είναι νόμος του 2014.

Και για να λυθεί άλλη μία παρεξήγηση, γιατί το άκουσα να το λέει και ο κ. Χήτας, εάν από μη δημοτικό καταφύγιο επανενταχθεί ζώο στο φυσικό περιβάλλον, αλλάζει αμέσως ο ιδιοκτήτης και επανέρχεται ιδιοκτήτης ο δήμος. Άρα η φιλοζωική δεν έχει καμμία μα, καμμία ευθύνη για ό,τι συμβεί.

Δυο λόγια για τους κυνηγούς. Λέει ότι η αφαίρεση άδειας θήρας είναι έμμεση ρατσιστική συμπεριφορά. Πότε συμβαίνει αυτό; Αν έχουν ατσιπάριστο το ζώο. Για μένα είναι αδιανόητο κυνηγοί να έχουν ατσιπάριστο το ζώο. Είναι αδιανόητο να βρίσκουμε εγκαταλελειμμένα σκυλιά στα βουνά επειδή δεν τους κάνει το κυνήγι. Είναι πολύ απλό. Επιδοτούμε εκτός από το στείρωση και σε ευπαθείς ομάδες και το ίδιο το τσιπάρισμα.

Το μητρώο είναι μια σημαντική καινοτομία. Ελπίζω μέχρι τέλος Οκτωβρίου να δημοπρατηθεί το έργο και μέσα στο επόμενο εξάμηνο μετά τη σύμβαση να έχει ολοκληρωθεί. Θα το πάμε όσο πιο γρήγορα ως Υπουργείο Ψηφιακής Διακυβέρνησης. Είναι πλήρως προσβάσιμο, είναι διαθέσιμο για όλους, έχει τον ηλεκτρονικό φάκελο υγείας του σκύλου ή της γάτας, ώστε αν εγώ πάω με το σκύλο μου διακοπές για παράδειγμα στη Νάξο, ο κτηνίατρος αν χρειαστεί εκεί να το εξετάσει να έχει πλήρη πρόσβαση στο ιστορικό. Αυτό θα γίνει τώρα πρώτα για τα ζώα συντροφιάς και μετά θα γίνει για τους ανθρώπους.

Τέλος, διαβάστε τη γνώμη του Συνηγόρου του Πολίτη. Μιλάει για ένα σημαντικό βήμα, για μια ουσιαστική αναμόρφωση του θεσμικού πλαισίου. Και είναι για πρώτη φορά νομοσχέδιο που με το άρθρο 42 μπαίνει μια καινούργια καινοτομία. Δηλώνει πότε και πώς θα αξιολογηθεί. Είναι πάρα πολύ δύσκολο. Είναι δύσκολο νομοσχέδιο, αλλά θα τα καταφέρουμε. Και κάνω, ειλικρινά, έκκληση σε όλα τα κόμματα της Αντιπολίτευσης να αναθεωρήσουν την στάση τους, να συνταχθούν με το νομοσχέδιο, όχι με την Κυβέρνηση, αλλά με τα αδέσποτα που το έχουν ανάγκη. Έχουμε τόσα πολλά πράγματα να διαφωνήσουμε, ας μη διαφωνούμε και για αυτό.

Σας ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ πολύ.

Τον λόγο έχει τώρα ο κ. Δημήτριος Κούβελας.

**ΔΗΜΗΤΡΙΟΣ ΚΟΥΒΕΛΑΣ:** Ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι Βουλευτές, συζητούμε σήμερα ακόμη ένα κομβικής σημασίας σχέδιο νόμου της Κυβέρνησης της Νέας Δημοκρατίας σε μια Ελλάδα που πραγματικά αλλάζει. Τα ζητήματα που ρυθμίζονται είναι πολύ ευαίσθητα και αφορούν, εκτός από τα ζώα τελικά την ίδια την κοινωνία μας. Κυρίως, όμως, άλλη μια προεκλογική δέσμευση του Κυριάκου Μητσοτάκη για «κανένα ζώο αδέσποτο, κανένα ζώο κακοποιημένο» υλοποιείται με το παρόν σχέδιο νόμου.

Εμείς με την πολιτική μας εδώ και δυο χρόνια αφήσαμε στην άκρη την εύκολη ρητορική, τις εύκολες δικαιολογίες, θέλαμε να το κάνουμε και δεν προλάβαμε, ακούγαμε και ακούμε από τους συναδέλφους του ΣΥΡΙΖΑ και συνεχίζουμε αποφασιστικά στην αρχή «το είπαμε και το κάνουμε».

Δυστυχώς, κυρίες και κύριοι της Αντιπολίτευσης, στις συζητήσεις στην αρμόδια επιτροπή που παρακολούθησα για άλλη μια φορά βγάλατε πολύ μικροκομματική και μικροπολιτική μιζέρια. Ιδίως οι συνάδελφοι του ΣΥΡΙΖΑ που για την ευζωία των ζώων, δεν κάνατε τίποτα ουσιαστικό, παρά οι πολιτικές σας για τα αδέσποτα και τα ζώα συντροφιάς ήταν επίσημα «βάλε το πρόβλημα κάτω από τα χαλί» και διαθέσατε μόλις 600.000 ευρώ. Διαφωνείτε σε πολιτικές ύψους 55 εκατομμυρίων ευρώ που θα συνεχίζουν με χρηματοδότηση 15 εκατομμυρίων κάθε χρόνο; Είναι όλα λάθος σε αυτό το νομοσχέδιο όπως μας λέτε; Ενώ θα μπορούσατε στα αλήθεια να εισφέρετε περισσότερο στην υπόθεση και να σας το αναγνωρίσει η κοινωνία. Δεν έχετε να πείτε κάτι επί της ουσίας, όμως. Το σπουδαίο αντιπολιτευτικό επιχείρημά σας είναι το γεγονός ότι έχουμε μεταφορά αρμοδιοτήτων από το Υπουργείο Αγροτικής Ανάπτυξης στο Υπουργείο Εσωτερικών. Μα, αυτό είναι το σύγχρονο μοντέλο. Τα ζώα παραγωγής στο πρώτο Υπουργείο, τα αδέσποτα και τα ζώα συντροφιάς στο Υπουργείο Εσωτερικών, δηλαδή στους δήμους που ήδη έχουν σημαντικές αρμοδιότητες στο θέμα αυτό.

Με το παρόν σχέδιο νόμου επιτέλους βάζουμε κανόνες, δημιουργούμε το πλαίσιο και προβλέπουμε τη χρηματοδότηση για να λειτουργήσει. Σας ρωτώ ευθέως: Αν, δηλαδή, επαναφέρει τώρα ο Υπουργός και πάλι τις αρμοδιότητες στο Υπουργείο Ανάπτυξης, θα ψηφίσετε το παρόν σχέδιο νόμου; Απαντήσατε προηγουμένως, ρητορικό ήταν το ερώτημα. Βεβαίως, γιατί έχετε επιμείνει σταθερά στην αρχή που υπηρετείτε με συνέπεια –ομολογώ- «Όχι σε όλα» από τότε που βρεθήκατε στα έδρανα της Αξιωματικής Αντιπολίτευσης.

Φανταστήκατε ακόμη και το απίθανο σενάριο συνομωσίας ότι μέσα στην Κυβέρνηση έχουν πρόβλημα με αυτό το νομοσχέδιο, δυσκολεύονται να το υποστηρίξουν κάποιοι. Κρύβεται ο Βορίδης, απέδρασε ο προηγούμενος αρμόδιος Υπουργός, ο Λιβάνιος, και άφησαν τον Πέτσα να βγάλει το φίδι από την τρύπα. Είναι το φάντασμα του κ. Βορίδη εδώ δίπλα μας; Ήταν το ολόγραμμα του κ. Λιβάνη στο Βήμα της Βουλής πριν από εμένα; Και αναλυτικά, εξαντλητικά, εξήγησε, διευκρίνισε σας μετέφερε την εμπειρία που είχε δέκα οκτώ μήνες που ήταν αρμόδιος και δούλευε το συγκεκριμένο σχέδιο νόμου.

Παρακολουθώντας, μάλιστα, τη συζήτηση στην αρμόδια επιτροπή, διαπιστώσαμε ότι υπήρξαν φορείς που στην πραγματικότητα συγκρούστηκαν μεταξύ τους και όχι με το νομοσχέδιο. Στα πλαίσια του γόνιμου διαλόγου έγινε αυτό, κέρδος βγήκε. Ήταν, όμως, μεταξύ τους η σύγκρουση και δεν το σχολιάζω περισσότερο.

Μιλήσατε ακόμη για δήθεν βιαστική νομοθέτηση που αγνόησε την κοινωνία. Μα, το λέτε σοβαρά αυτό; Σε ένα νομοσχέδιο που καταρτιζόταν επί δύο χρόνια, που συγκέντρωσε πάνω από είκοσι οκτώ χιλιάδες σχόλια στη διαβούλευση; Πολλές, μάλιστα, αντιρρήσεις, που βεβαίως τις διαβάσαμε, κυρίως για την υποχρεωτική καθολική στείρωση, ελήφθησαν υπ’ όψιν και έγιναν δεκτές. Με τις σημερινές νομοτεχνικές βελτιώσεις εξαντλήθηκε ακόμη και το τελευταίο περιθώριο χρήσιμων παρεμβάσεων και ουσιαστικών παρατηρήσεων και προτάσεων των κομμάτων να εισαχθούν στο τελικό σχέδιο νόμου που έχετε προς ψήφιση. Τι άλλο, δηλαδή, μπορεί να κάνει μία κυβέρνηση;

Μιλήσατε ακόμη για επιβολή κόστους στους πολίτες για την υποχρεωτική σύμβαση του ζώου και αυτά έχουν εξορθολογιστεί, αλλά από την άλλη μεριά, δεν γνωρίζετε ότι σε προηγμένα ευρωπαϊκά κράτη τίθεται ως βασική προϋπόθεση απόκτησης ενός ζώου η απόδειξη επαρκούς εισοδήματος που θα εξασφαλίσει την ολοκληρωμένη φροντίδα αυτού του ζώου;

Χαρακτήρισα κομβική τη σημερινή νομοθετική πρωτοβουλία, γιατί συνδέεται άμεσα με τη διαμόρφωση υγιούς κουλτούρας όλων μας έναντι των ζώων και προάγει μια βασική πτυχή του ανθρώπινου πολιτισμού. Οι βασικοί πυλώνες έχουν αναπτυχθεί από την εισηγήτρια επαρκώς. Είναι η προστασία των ζώων συντροφιάς ο κύριος στόχος και παράλληλα η ενίσχυση της υπεύθυνης απόκτησης και κατοχής των ζώων, η θέσπιση ολοκληρωμένου κανονιστικού πλαισίου διαχείρισης των αδέσποτων ζώων, η δραστική μείωσή τους και πρόγραμμα υιοθεσίας, το οποίο θα συμβάλει σε αυτόν τον στόχο και ακόμη η αυστηρή τήρηση των βασικών κανόνων ευζωίας για τα ζώα.

Πρώτη μεγάλη τομή. Θεσπίζουμε συγκεκριμένο πλαίσιο γι’ αυτούς που κατέχουν τα ζώα συντροφιάς, τις φιλοζωικές οργανώσεις, τους δήμους. Μεταφέρουμε στους δήμους όχι μόνο υποχρεώσεις, αλλά για πρώτη φορά και σημαντικούς πόρους για να εφαρμόσουν μια ολοκληρωμένη πολιτική για τα ζώα συντροφιάς.

Το πρόγραμμα «ΑΡΓΟΣ» προβλέπει χρηματοδότηση δήμων με 40 εκατομμύρια εμπροσθοβαρή για την προμήθεια του απαραίτητου εξοπλισμού και τη δημιουργία του πλαισίου των καταφυγίων ή το να συμβληθούν με άλλα νομίμως λειτουργούντα καταφύγια και επιπλέον δεκαπέντε εκατομμύρια κάθε χρόνο.

Έτσι, λοιπόν, έχουμε δεύτερη μεγάλη τομή στο ζήτημα της υποχρεωτικής στείρωσης που απασχόλησε πολλούς. Και εγώ είχα διαφωνίες με την αρχική διατύπωση και την αρχική στόχευση του σχεδίου νόμου και συζητήσαμε όλοι μαζί γ’ αυτό. Ακούσαμε την κοινωνία, ακούσαμε τους πολίτες, ακούσαμε τους κατόχους, ακούσαμε τους κυνηγούς. Ανταλλάξαμε απόψεις, φθάσαμε σε μία εναλλακτική λύση για όσους δεν θέλουν να στειρώσουν τα ζώα τους, που θα πρέπει να καταθέσουν DNA, γενετικό υλικό. Έτσι, λοιπόν, δίνουμε την ευκαιρία και τη δυνατότητα να φροντίσουν και να κάνουν δεύτερες σκέψεις όσοι ενδεχομένως πιο εύκολα θα εγκατέλειπαν στη μοίρα τους ένα κατοικίδιο ζώο, αλλά κυρίως εξαρχής να σκεφθούν αν είναι σε θέση να αποκτήσουν, να μεγαλώσουν και να φροντίσουν ένα ζώο.

Η τρίτη μεγάλη τομή είναι ένα πάγιο αίτημα των φιλοζωικών οργανώσεων και έχει να κάνει με την προσαρμογή μας στην ευρωπαϊκή νομοθεσία, στα ευρωπαϊκά μοντέλα για την υιοθεσία των αδέσποτων σκύλων. Έχουμε πλήρες ηλεκτρονικό μητρώο καταγραφής των εκτροφέων, βάζοντας τέλος στο παράνομο εμπόριο.

Η πλατφόρμα υιοθεσίας των αδέσποτων ζώων και ζώων συντροφιάς: Είπε ο Υπουργός προηγουμένως ότι πρώτα θα έχουμε ψηφιακό φάκελο υγείας για τα ζώα και μετά για τους πολίτες. Δεν είναι κακό αυτό. Θα πουσάρει, θα τρέξουμε πιο γρήγορα και εμείς.

Μητρώο των παραβατών: Πρόκειται για παρεμβάσεις πολύ ουσιαστικές, καθώς εμείς πιστεύουμε ότι η ηθική πρόοδος μιας κοινωνίας κρίνεται και από τον τρόπο που φέρεται στα ζώα.

Ολοκληρώνω με τα λόγια του Αμερικανού συγγραφέα, γνωστού για το καυστικό χιούμορ του: «Αν περιμαζέψεις έναν σκύλο, τον ταΐσεις και τον φροντίσεις, δεν πρόκειται να σε δαγκώσει ποτέ. Αντίθετα, θα σου είναι πιστός για μια ζωή. Αυτή άλλωστε είναι και η βασική διαφορά ανάμεσα στον σκύλο και τον άνθρωπο», είχε πει ο Μαρκ Τουέιν.

Σας καλώ να υπερψηφίσουμε το παρόν σχέδιο νόμου, που είναι ένα σχέδιο νόμου για πρώτη φορά, τόσο ολοκληρωμένο στο ζήτημα της ευζωίας των ζώων.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Σας ευχαριστώ κι εγώ, κύριε Κούβελα.

Πριν δώσω τον λόγο στον κ. Ζαχαριάδη, θα δώσω τον λόγο στον Υπουργό Εσωτερικών κ. Βορίδη για κάποιες νομοτεχνικές βελτιώσεις.

Ορίστε, κύριε Υπουργέ, έχετε τον λόγο για δύο λεπτά.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Ευχαριστώ, κύριε Πρόεδρε.

Παίρνω τον λόγο μόνο για να υποστηρίξω και πολύ συνοπτικά να εξηγήσω τροπολογία, η οποία κατετέθη χθες εμπροθέσμως από το Υπουργείο Εσωτερικών, η οποία αφορά στα εξής ζητήματα: Το ένα είναι ότι ρυθμίζει ένα ζήτημα νομοθετικής εξουσιοδοτήσεως για την έκδοση προεδρικού διατάγματος για κάτι το οποίο είναι ήδη έτοιμο και είναι μια από τις πολύ σημαντικές μεταρρυθμίσεις, η οποία γίνεται μετά από πολλά χρόνια και απλώς χρειαζόμαστε τώρα την εξουσιοδότηση αυτή για να το κάνουμε, καθώς η δουλειά έχει γίνει. Αυτό αφορά το λεγόμενο προσοντολόγιο. Στην πραγματικότητα είναι οι κατηγορίες, οι κλάδοι, οι ειδικότητες, τα τυπικά προσόντα -κύρια, πρόσθετα, επικουρικά- διορισμού ή πρόσληψης σε θέσεις κάθε κλάδου και ειδικότητας του μονίμου ή με σχέση εργασίας ιδιωτικού δικαίου προσωπικού. Αυτό ήταν ένα προεδρικό διάταγμα, το περίφημο π.δ. 50/2001.

Από τότε, στην πραγματικότητα έχουν γεννηθεί ατελείωτες ειδικότητες και κλάδοι, κυρίως μέσω των οργανισμών των Υπουργείων. Αυτήν τη στιγμή πρέπει να μαζευτεί αυτό το πράγμα, να εξορθολογιστεί και να προσαρμοστεί επίσης μετά από είκοσι χρόνια υπάρξεως αυτό το προεδρικό διάταγμα σε μια καινούργια πραγματικότητα επαγγελματική και επιστημονική. Αυτό είναι που ρυθμίζεται.

Ένα αμιγώς νομικό ερώτημα, το οποίο θα μπορούσε να ανακύψει είναι αν υπήρχε προφανώς νομοθετική εξουσιοδότηση για την έκδοση του προηγούμενου προεδρικού διατάγματος και γιατί χρειάζεται νέα. Η απάντηση είναι διότι ήταν πιο περιορισμένη ως προς το εύρος απ’ αυτό το οποίο ζητείται και δεν συμπεριελάμβανε και το σύνολο των φορέων του δημοσίου, που ουσιαστικά δίδεται εξουσιοδότηση τώρα. Άρα, αυτό είναι μια πιο πλήρης εξουσιοδότηση για να προχωρήσουμε αμέσως μετά στην έκδοση του σχετικού προεδρικού διατάγματος. Είναι μια εργώδης προσπάθεια, που έχει γίνει από τις υπηρεσίες για να ετοιμαστεί αυτό το προεδρικό διάταγμα, γιατί πραγματικά ήταν μια εξαιρετικά απαιτητική άσκηση. Αυτό είναι το άρθρο 1.

Τα υπόλοιπα άρθρα κάνουν κάτι αρκετά σημαντικό και αυτό είναι ότι ουσιαστικά το εναρμονίζουν με τον πρόσφατα ψηφισθέντα από τη Βουλή ν.4808/2021. Ο νόμος αυτός ρύθμισε μια σειρά ζητημάτων, ενσωμάτωσε στο ένα τμήμα του ευρωπαϊκή οδηγία, που αφορούσε στα ζητήματα των αδειών πατρότητας και μητρότητας. Υπήρχαν ήδη διατάξεις στον υπαλληλικό κώδικα. Ο υπαλληλικός κώδικας ήταν αρκετά πιο προωθημένος από τις ρυθμίσεις που υπήρχαν στο ιδιωτικό εργατικό δίκαιο. Είχε ευμενέστερες ρυθμίσεις σε κάποια σημεία. Τώρα πρέπει να εναρμονιστεί ο Υπαλληλικός Κώδικας στις συγκεκριμένες και προτεινόμενες διατάξεις, οι οποίες πια παραμένουν πίσω και τώρα γίνεται εναρμόνιση και έχουμε ευμενέστερες διατάξεις εδώ, εναρμονιζόμενες με την οδηγία και με τον νόμο που ήδη έχει ψηφιστεί και εφαρμόζεται στο σύνολο.

Επίσης, ένα νομικό ζήτημα. Εφόσον έχει ψηφιστεί ο νόμος και εφαρμόζεται, γιατί στην πραγματικότητα δεν θα μπορούσαμε να έχουμε απευθείας εφαρμογή του νόμου και στον υπαλληλικό κώδικα και στους δημοσίους υπαλλήλους; Διότι έχουμε δύο αλληλοσυγκρουόμενες αυτήν τη στιγμή διατάξεις, επομένως πρέπει να εναρμονίσουμε τις διατάξεις του υπαλληλικού κώδικα με τις ήδη ψηφισθείσες διατάξεις.

Κύριε Πρόεδρε, αυτό γίνεται εδώ. Όλες οι διατάξεις είναι σε θετική κατεύθυνση, όλες ρυθμίζουν τα ζητήματα της άδειας πατρότητας και λαμβάνεται και εδώ μέριμνα, η οποία στην πραγματικότητα στοχεύει στο να ενισχύσει την οικογένεια και τις σχέσεις της με την εργασία, να διευκολύνει τους γονείς. Αυτό κάνουμε μ’ αυτές τις διατάξεις, γι’ αυτό και ζητώ την ψήφισή τους από το Κοινοβούλιο.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ πολύ.

Κύριε Ζαχαριάδη, έχετε τον λόγο. Αμέσως μετά τον κ. Ζαχαριάδη θα μιλήσει ο Κοινοβουλευτικός Εκπρόσωπος του Κινήματος Αλλαγής κ. Μιχάλης Κατρίνης.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Ευχαριστώ, κύριε Πρόεδρε.

Σε λίγα λεπτά από τώρα αποχαιρετούμε στο πρώτο νεκροταφεία τον Γιάννη Θεωνά, τον σύντροφο, τον φίλο, τον αγωνιστή, τον άνθρωπο Γιάννη Θεωνά. Τον χαιρετούμε με αγάπη. Θα μας λείψει. Θα μας λείψουν οι διηγήσεις του, η αγάπη του και η συντροφικότητά του.

Κύριε Πρόεδρε, νομίζω ότι υπάρχει ένα θέμα, το οποίο πρέπει να συζητήσετε και στη Διάσκεψη των Προέδρων. Ξεκίνησε η συζήτηση του νομοσχεδίου στις 10.15΄ με τους εισηγητές. Η ώρα είναι 14.45΄ και τώρα ξεκίνησαν να μιλάνε οι Βουλευτές. Εντάξει, σεβαστό. Πρόεδροι, Υπουργοί, παραϋπουργοί. Είναι καμμιά εβδομηνταριά Υπουργοί σ’ αυτήν την Κυβέρνηση. Μπορεί να έλθουν να μιλήσουν όλοι, αλλά πρέπει να σεβόμαστε και τη λειτουργία του Κοινοβουλίου.

Μιας και σας βλέπω εδώ, κύριε Βορίδη, και μου λείψατε, ο κ. Μπογδάνος είναι ακόμα μέλος της Κοινοβουλευτικής Ομάδας της Νέας Δημοκρατίας; Επειδή δεν βλέπω κοινοβουλευτικό εκπρόσωπο στα έδρανα, να ρωτήσω τους Βουλευτές από τη Συμπολίτευση. Αυτό είναι το προοδευτικό κόμμα του κ. Μητσοτάκη;

Έφυγε ο κ. Λιβάνιος. Θέλω να τον ρωτήσω αν η αφελής «κεντροαριστερά» -το «κεντροαριστερά» εντός εισαγωγικών- αισθάνεται περήφανη γι’ αυτόν τον συνοδοιπόρο στη μητσοτακική αυλή. Θέλω να ρωτήσω τους φιλελεύθερους από το Ποτάμι, που είναι στη Νέα Δημοκρατία: Αισθάνονται περήφανοι γι’ αυτό το οποίο έκανε ο κ. Μπογδάνος; Δεν θα βρεθεί ένας συνάδελφος μέσα στην Αίθουσα να το αποδοκιμάσει όχι πολιτικά, αλλά ανθρώπινα, ρε παιδί μου, να πει ότι αυτό είναι απάνθρωπο; Θα το αφήσετε να το πάρει το ποτάμι, να πέσει στα χαμηλά; Θα πάρετε και τηλέφωνα στα μίντια το βράδυ να μην το παίξουν; Τι να πω; Πραγματικά, λυπάμαι για την κατάσταση, στην οποία μεταπίπτει με σταθερά βήματα ένας χώρος, που για εμάς είναι πάντα πολιτικός αντίπαλος, αλλά που εν πάση περιπτώσει το κοινοβουλευτικό πλαίσιο και το τόξο της δημοκρατίας πρέπει να είναι οριοθετημένο από τέτοιες συμπεριφορές.

Θα έρθω τώρα στην ύλη του νομοσχεδίου. Μ’ αυτό το νομοσχέδιο αντικαθίσταται ένα προϋπάρχον, το οποίο ψηφίστηκε το 2012. Αυτό το νομοσχέδιο συγκέντρωσε ένα πολύ μεγάλο ενδιαφέρον σε σχόλια και σε διαβούλευση. Οι περισσότεροι ήταν απέναντι απ’ αυτό το νομοσχέδιο, οι φορείς, η Αντιπολίτευση και βλέποντας και τη διαδικασία δεν βλέπω πολλούς και φανατικούς από τη συμπολίτευση να το στηρίζουν.

Βέβαια, για να είμαστε απολύτως ειλικρινείς και δίκαιοι, η Νέα Δημοκρατία από το προηγούμενο Σαββατοκύριακο αποφάσισε να αυτοανακηρυχθεί σε ανάδελφο κόμμα και δυσανεκτικό στις πολιτικές συνεργασίες διά του Αρχηγού της. Αυτό είπε ο κ. Μητσοτάκης, «μόνος μου είμαι, μόνος μου θέλω, δεν μπορώ να συνεννοηθούμε με κανέναν, μόνος μου τα κάνω μια χαρά, μόνος μου θα τα καταφέρω, μόνος μου οδηγούμαι στο πολιτικό περιθώριο». Αυτή, όμως, δεν είναι μια απομόνωση μόνο μέσα στο Κοινοβούλιο. Αυτό κατά την άποψη μου -μιλώ για το κόμμα μου, αλλά βλέποντας και τη στάση των άλλων Κοινοβουλευτικών Ομάδων- έχει συντελεστεί εδώ και καιρό. Η πραγματική απομόνωση συντελείται και επιταχύνεται αυτές τις μέρες, αυτές τις ώρες, αυτές τις βδομάδες στην κοινωνία και την επόμενη περίοδο θα είναι ακόμα μεγαλύτερη η απομόνωση.

Τώρα, δεν θα έπρεπε με όλα αυτά, τα οποία ακούσατε στη διαβούλευση να έχετε πάρει υπόψη σας την ευρωπαϊκή σύμβαση για την προστασία των ζώων συντροφιάς, η οποία αποτελεί τον οδηγό όλων των ευρωπαϊκών νομοθεσιών για την ευζωία των ζώων συντροφιάς; Δεν θα έπρεπε να είχατε λάβει υπόψη τον κώδικα για την υγεία των χερσαίων ζώων του παγκόσμιου οργανισμού για την υγεία των ζώων, που είναι υποχρεωμένη η χώρα μας να εφαρμόζει; Δεν θα έπρεπε να πάρετε υπόψη σας τον κανονισμό για την υγεία των ζώων τον «Animal Health Law»; Προφανώς, θα έπρεπε να τα είχατε πάρει. Τα πήρατε υπόψιν σας; Όχι. Μα εσείς δεν πήρατε υπόψη σας ούτε αυτά τα οποία έλεγε ο κ. Μητσοτάκης όταν ήταν Αρχηγός της αξιωματικής αντιπολίτευσης.

Η κ. Πούλου κατέθεσε στα Πρακτικά τι έλεγε ο κ. Μητσοτάκης αναφορικά με τον κοινωνικό διάλογο γύρω από τα ζώα συντροφιάς και τι κάνετε σήμερα. Έλεγε ότι θα το κάνατε στο πρώτο εξάμηνο. Είχατε άλλες προτεραιότητες. Έρχεται στο πέμπτο εξάμηνο. Αλλά εδώ είναι κόντρα όλοι οι φορείς. Δεν παρακολούθησε ένας άνθρωπος από τους χιλιάδες μετακλητούς υπαλλήλους που έχετε στην Προεδρία της Κυβέρνησης και στο επιτελικό κράτος τη διαβούλευση να σας πει ότι όλοι είναι απέναντι; Τι είναι αυτοί; Ξύπνησαν ένα πρωί και θέλουν να σας κάνουν αντιπολίτευση;

Να σας ρωτήσω κάτι, κύριε Βορίδη; Αυτό ίσως να είναι και συμπτωματικό, αλλά δεν είναι προσωπικό. Τι είναι αυτό με τα ζώα συντροφιάς; Όπου πάει ο κ. Βορίδης πάνε από πίσω και τα ζώα συντροφιάς; Στο Αγροτικής Ανάπτυξης ο κ. Βορίδης, στο Αγροτικής Ανάπτυξης τα ζώα συντροφιάς, στο Εσωτερικών ο κ. Βορίδης, στο Εσωτερικών τα ζώα συντροφιάς. Αύριο, μεθαύριο, σε έναν ανασχηματισμό μπορεί να πάτε σε ένα αναπτυξιακό Υπουργείο να τα πάρετε μαζί σας. Μπορεί να πάτε σε διαρχία, να γίνετε αντιπρόεδρος. Θα πάρετε στην αντιπροεδρία τα ζώα συντροφιάς; Γιατί τέτοια εμμονή; Δεν βλέπετε τι γίνεται στα άλλα ευρωπαϊκά κράτη;

Να σας πω και κάτι; Δεν βλέπετε την ΚΕΔΕ; Είστε γνώστης της ΚΕΔΕ. Γνωρίζω ότι καθημερινά μιλάτε με δημάρχους, είστε δραστήριος, ακούτε τα παράπονά τους, τα περισσότερα έχει πλήρη αδυναμία να τα λύσετε, αλλά ακούτε. Δεν τους ρωτήσατε ποια είναι η γνώμη τους για το νομοσχέδιο για τα ζώα συντροφιάς, πώς μπορούν οι δήμοι να σηκώσουν αυτό το βάρος; Δηλαδή από τους τριακόσιους τριάντα δύο δήμους της χώρας οι εκατόν πενήντα δεν έχουν δημοτικά καταφύγια για τα ζώα. Πώς αυτοί θα ανταποκριθούν; Τι θα γίνει με τις κτηνιατρικές υπηρεσίες, οι οποίες είναι απολύτως απαραίτητες; Γιατί δεν ακούσατε την πρόταση της ΚΕΔΕ;

Αφήστε τι λέει ο ΣΥΡΙΖΑ. Ο ΣΥΡΙΖΑ δεν σας αρέσει. Τον ΣΥΡΙΖΑ τον έχετε για μενού. Ο κ. Μητσοτάκης, όταν ο ελληνικός λαός τον βγάλει από Πρωθυπουργού -πιστεύω στις επόμενες εκλογές, είμαι βέβαιος γι’ αυτό- θα πάει στο «Master Chef» να μαγειρεύει γαλοπούλες. Μέχρι τότε, όμως, πρέπει να μάθει να ακούει.

Ακούστε, λοιπόν, την πρόταση που λέει ότι πρέπει να υπάρξει τουλάχιστον ένα εξάμηνο για να μπορέσει να υπάρξει μια προετοιμασία στους ΟΤΑ. Δήμαρχοι οι οποίοι έχουν εκλεγεί με τη σημαία της Νέας Δημοκρατίας τα λένε, δεν τα λέει ο ΣΥΡΙΖΑ. Ακούστε την πρόταση για αποχωρισμό ενός ζώου συντροφιάς να γίνεται υπό πολύ αυστηρές προϋποθέσεις σε κάθε περίπτωση να υποχρεούται ο ιδιοκτήτης και η ιδιοκτήτρια του να καταβάλει στον δήμο το πλήρες ποσό της φιλοξενίας του ζώου μέχρι την υιοθέτησή του. Δηλαδή είναι τίποτα επαναστατικά αυτά τα οποία λέμε;

Τέλος, μιας και σας πέτυχα εδώ, θέλω να σας ρωτήσω κάτι. Αν δεν το απαντήσετε και σήμερα, θα κάνω ερώτηση μήπως πάρω την απάντηση εκεί, το θεωρώ κρίσιμο, όχι για να μαλώσουμε, ούτε για να αντιπαρατεθούμε, αλλά για το πού πάνε τα πράγματα με την πανδημία και τι προετοιμασία έχει κάνει το Υπουργείο Εσωτερικών, κύριε Βορίδη, στις κρίσιμες δομές που επιτηρεί.

Σας ρωτάω, λοιπόν, ξανά και σας ρώτησα πριν από είκοσι μέρες. Έχετε εικόνα σε κάθε δομή ξεχωριστά πόσοι εργαζόμενοι είναι εμβολιασμοί και πόσοι είναι ανεμβολίαστοι; Είδατε, κύριε Βορίδη, το γράφημα στους «Financial Times», που δείχνει ότι δυστυχώς, η χώρα μας τους τελευταίους μήνες είναι στη χειρότερη θέση; Σκέφτεστε κάποια έκτακτα μέτρα ενίσχυσης, για παράδειγμα στο προσωπικό καθαριότητας των σχολείων, ώστε μιας και η κ. Κεραμέως δεν ασχολήθηκε κι εσείς δεν ασχοληθήκατε εδώ και δύο χρόνια να βρεθούν νέες αίθουσες; Δεν κάνατε τα σχολεία σε διπλοβάρδια να αραιώσουν τα παιδιά, να βελτιώσουμε την καθαριότητα, μήπως μπορέσουμε έτσι να πάρουμε κάποια μέτρα.

Σκέφτεστε κάποιους τρόπους για να βάλουμε όλοι μαζί ιδέες από όλα τα κόμματα ώστε σε πολλές υπηρεσίες οι δημόσιοι υπάλληλοι να μην σκαρφαλώνουν ο ένας πάνω στον άλλον, εκεί που δεν υπάρχουν χώροι; Έχετε πρόθεση να υιοθετήσετε αυτό το οποίο εφαρμόζουν σε πολλές χώρες τους μη εμβολιασμένους συμπολίτες μας στο δημόσιο και τις οικογένειές τους να τους επισκεφθεί κάποιος γιατρός, κάποιος κοινωνικός λειτουργός να τους εξηγήσει τι σημαίνει εμβολιασμός, τι κίνδυνοι υπάρχουν αν εμβολιαστούν, τι κίνδυνοι ελλοχεύουν αν δεν εμβολιαστούν;

Ευχαριστώ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ πολύ.

Κύριε Υπουργέ, έχετε τον λόγο.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Επειδή ο κ. Ζαχαριάδης έχει δίκιο να παραπονιέται για τις παρεμβάσεις των Υπουργών, γι’ αυτό θα είμαι πάρα πολύ φειδωλός.

Κύριε Ζαχαριάδη, όσον αφορά αυτά τα οποία ρωτάτε, έχετε υιοθετήσει τη συνήθεια του ότι κάνετε κοινοβουλευτικό έλεγχο δια των ομιλιών σας.

Πρώτον, τα στοιχεία τα οποία ρωτάτε είναι διαθέσιμα. Κάντε κοινοβουλευτική ερώτηση για να σας τα δώσουμε πάρα πολύ αναλυτικά.

Δεύτερον, για να το έχετε ως γνώση από τώρα για την επιχειρηματολογία σας κυρίως, οι εμβολιασμοί στο δημόσιο είναι αρκετά περισσότεροι ως μέσος όρος από τον γενικό μέσο όρο. Επομένως, ως αποτέλεσμα αυτό που θα δείτε είναι βελτιωμένο.

Τρίτον, επειδή θέσατε το ζήτημα της καθαριότητας και είχατε βγάλει κάποιες ανακοινώσεις για το θέμα των σχολικών καθαριστριών, δεν πρέπει να βιάζεστε και πρέπει να αρχίσετε να με εμπιστεύεστε. Αυτό είναι το βασικό. Γιατί; Διότι όταν έκανα το πλαίσιο για τις σχολικές καθαρίστριες, κύριε Ζαχαριάδη, σηκωθήκατε και βγάλατε ανακοινώσεις ότι θα είναι λιγότερες, ότι δεν θα πάνε στα σχολεία και ότι δεν θα έχουν μισθό.

Ακούστε τώρα τα αποτελέσματα, γιατί την ανακοίνωση τη βγάλατε τον Αύγουστο που δεν περιμένατε να δείτε τι θα γίνει με τις προκηρύξεις. Το αποτέλεσμα είναι 20% πάνω ο αριθμός των σχολικών καθαριστριών, μεγαλύτερος αριθμός σε πλήρους απασχόλησης -επειδή σας ενδιέφερε το εισόδημα-, μεγαλύτερος αριθμός σε μερικής απασχόλησης από τους περσινούς αριθμούς. Επειδή θα βιαστείτε να πείτε «με ποια λεφτά», η απάντηση είναι: Δώσαμε τα ίδια χρήματα με πέρυσι. Επειδή εσείς δώσατε -που δεν φτάνουν αυτά που δώσαμε εμείς- 55 εκατομμύρια ευρώ, εμείς δώσαμε 87 εκατομμύρια ευρώ, τα οποία δεν φτάνουν, λέτε εσείς. Όμως διαμορφώσαμε ένα πλαίσιο που ήρθε η ευαισθησία των δήμων και συμπλήρωσε το «όπου δεν φτάνουν». Το αποτέλεσμα για τους μαθητές, για τους γονείς, για το σχολείο είναι αυτό το οποίο σας περιέγραψα και αυτό έγινε -γι’ αυτό σας λέω θα έχετε εμπιστοσύνη, δεν θα στεναχωριέστε, εμπιστοσύνη στον Υπουργό- γιατί διαμορφώθηκε το θεσμικό πλαίσιο, που το επέτρεψε αυτό.

Ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Τον λόγο έχει ο κ. Κατρίνης.

**ΜΙΧΑΗΛ ΚΑΤΡΙΝΗΣ:** Ευχαριστώ πολύ, κύριε Πρόεδρε.

Νομίζω ότι τα στελέχη της Νέας Δημοκρατίας έχουν ξεπεράσει κάθε όριο πλέον. Πέραν του ότι αλληλοσυγχαίρονται όλη μέρα, οι Βουλευτές τους Υπουργούς, ο ένας Υπουργός τον άλλο Υπουργό, τώρα ακούσαμε και τον Υπουργό Εσωτερικών να ζητάει να τον συγχαρούν και τα στελέχη της Αντιπολίτευσης, να τον εμπιστευθούν, να τον στηρίξουν, μόνο να τον αποθεώσουν δεν μας έχει ζητήσει. Βέβαια, αυτό είναι το γενικότερο αφήγημα και γενικότερο κλίμα, που επικρατεί στους συναδέλφους της συγκυβέρνησης.

Για το νομοσχέδιο νομίζω ότι η εισηγήτριά μας, η κ. Λιακούλη αναφέρθηκε διεξοδικά στοιχειοθετώντας τους λόγους, για τους οποίους το Κίνημα Αλλαγής προφανώς, δεν μπορεί να στηρίξει και δεν μπορεί να συμφωνήσει με τον πυρήνα του νομοσχεδίου. Υπάρχουν επιμέρους διατάξεις, με τις οποίες νομίζω πολύ αναλυτικά έχει εξηγήσει ότι συμφωνούμε. Βεβαίως, εκεί που διαφωνούμε, έχει αντιπροτείνει συγκεκριμένα μέτρα και συγκεκριμένες ενέργειες.

Θα μου επιτρέψετε να ξεκινήσω λίγο από το κεντρικό θέμα των προηγούμενων ημερών, που δεν είναι άλλο από τις εξαγγελίες που έκανε ο Πρωθυπουργός στη Διεθνή Έκθεση Θεσσαλονίκης και το μόνο το οποίο κατάφεραν ήταν να αναζωπυρώσουν τη συζήτηση για τις πρόωρες εκλογές.

Κυρίες και κύριοι συνάδελφοι, το ερώτημα δεν είναι αν θα γίνουν πρόωρες εκλογές. Το ερώτημα είναι πότε ακριβώς θα γίνουν οι πρόωρες εκλογές. Τη συζήτηση αυτή την άνοιξε και τη συντηρεί ο ίδιος ο Πρωθυπουργός, παρά τις διαψεύσεις, που κάνει επανειλημμένα. Πώς προκύπτει αυτή η διαπίστωση; Είναι αυθαίρετο συμπέρασμα που κάνουμε εμείς στο Κίνημα Αλλαγής; Όλα τα μέτρα που ανακοίνωσε ο κ. Μητσοτάκης το Σάββατο και την Κυριακή έχουν ορίζοντα ισχύος μέχρι τον Ιούνιο ή το φθινόπωρο του 2022. Ο σχεδιασμός του Πρωθυπουργού φτάνει το πολύ μέχρι το φθινόπωρο, αφού τότε η κυβέρνηση θα καταθέσει ένα προϋπολογισμό, στον οποίο θα αναγκαστεί να περιγράψει τα μέτρα, τα οποία θα λάβει για να μεταβούμε από τα ελλείμματα, που έχουν οι προϋπολογισμοί του 2020 και του 2021 στα πρωτογενή πλεονάσματα του 2,2% το 2023, που θα φτάσει να κλιμακωθεί μέχρι το 3,7% το 2025. Δεν τα λέμε εμείς. Έχουν αποτυπωθεί στο μεσοπρόθεσμο πλαίσιο δημοσιονομικής στρατηγικής, το οποίο ψηφίσατε πριν από τρεις μήνες. Τώρα βέβαια, βγάζετε διαρροή ότι θα το αναθεωρήσετε, γιατί ξαφνικά οι ρυθμοί ανάπτυξης εκτοξεύθηκαν και σας επιτρέπουν να κάνετε καλύτερες εκτιμήσεις.

Βάζετε, λοιπόν, πολύ ψηλά τους δείκτες, τους στόχους και τον πήχη για τους ρυθμούς ανάπτυξης. Ο Πρωθυπουργός μιλά για 5,9%. Κάποια κυβερνητικά στελέχη σήμερα αναπαράγουν εκτιμήσεις, που μιλούν για υψηλότερους ρυθμούς ανάπτυξης, αλλά οι προβλέψεις της κομισιόν για την επόμενη τριετία θα έλεγα ότι δεν μας επιτρέπει να είμαστε τόσο αισιόδοξοι. Μακάρι οι ρυθμοί ανάπτυξης της χώρας να είναι τόσο υψηλοί. Αυτό είναι κάτι που το χρειάζεται και η κοινωνία και η οικονομία. Νομίζω ότι όλα αυτά συνιστούν μια υπεραισιόδοξη πρόβλεψη για επίτευξη πρωτογενών πλεονασμάτων. Άρα, πρωτογενή πλεονάσματα από το 2023 και μετά που πιθανότατα, σχεδόν με βεβαιότητα, θα απαιτήσουν δημοσιονομικά περιοριστικά μέτρα τα οποία προφανώς ο κ. Μητσοτάκης δεν θα ξεδιπλώσει πριν τις επόμενες εκλογές, που, όπως φάνηκε από τοποθέτηση του Πρωθυπουργού, θα συνδυαστούν και με ψευδεπίγραφα, με πλαστά διλήμματα.

Το δίλημμα δεν είναι κυβέρνηση Μητσοτάκη ή κυβέρνηση Τσίπρα-Βαρουφάκη, όπως ο κ. Μητσοτάκης εύσχημα ανέφερε στην τοποθέτησή του στη Θεσσαλονίκη. Το δίλημμα, κυρίες και κύριοι συνάδελφοι, είναι η συνέχιση μιας πολιτικής που συνθλίβει τις μικρές επιχειρήσεις και αφαιρεί ελπίδες και προοπτική από τους νέους ή μια πολιτική πρόταση, η οποία δίνει προοπτική, δίνει δυνατότητα και αφορά τους πολλούς. Αυτήν την πρόταση υπερασπιζόμαστε εμείς στο Κίνημα Αλλαγής.

Μιας και μιλάμε για τις εξαγγελίες του Πρωθυπουργού, θα μου επιτρέψετε να παρατηρήσω τους μεγάλους απόντες από τις εξαγγελίες του περασμένου Σαββατοκύριακου. Πρώτα απ’ όλα, οι μικρομεσαίες επιχειρήσεις. Επειδή ο Υφυπουργός μίλησε για υλοποίηση προεκλογικών προγραμμάτων της Νέας Δημοκρατίας, σε σχέση με το παρόν νομοσχέδιο, να του θυμίσω ότι ήταν προεκλογική δέσμευση της Νέας Δημοκρατίας η κατάργηση του τέλους επιτηδεύματος, που αφορά πάνω από 1 εκατομμύριο εμπόρους, επαγγελματίες και επιχειρηματίες, που παραμένει προσωπική δέσμευση του κ. Μητσοτάκη. Δυστυχώς, το τέλος επιτηδεύματος για άλλους επαγγελματίες, που είναι ένα εκατομμύριο, παραμένει. Τα τεκμήρια διαβίωσης, αφορούν ένα εκατομμύριο εννιακόσιες χιλιάδες φορολογούμενους, στη μεγάλη πλειοψηφία με υπέρμετρη φορολόγηση. Προεκλογική δέσμευση Μητσοτάκη που δυστυχώς δεν υλοποιείται ούτε το 2022.

Κανένα νέο μέτρο ρευστότητας για τις επιχειρήσεις ούτε επιστρεπτέα προκαταβολή που είναι βέβαιο ότι θα χρειαστεί, ούτε βεβαίως διευκόλυνση όρων ρευστότητας από τις τράπεζες. Είναι χαρακτηριστικό ότι από τα 400 εκατομμύρια του εκδοτικού ταμείου της Αναπτυξιακής Τράπεζας μέχρι σήμερα έχουν εκταμιευθεί μόλις τριάντα εκατομμύρια, λόγω αυστηρών κριτηρίων. Ο Υπουργός Οικονομικών και ο Υπουργός Ανάπτυξης κάνουν συνεχείς συσκέψεις. Το αποτέλεσμα είναι μηδενικό. Κανένα λοιπόν μέτρο στήριξης στις επιχειρήσεις πλην της μείωσης της φορολογίας κατά δύο μονάδες, παρά μόνο κλείσιμο επιχειρήσεων με βάση τον Πτωχευτικό Κώδικα και εξαγορές με βάση το Ταμείο Ανάκαμψης.

Δεύτερη κατηγορία που θίγεται είναι οι καταναλωτές. Κανένα μέτρο για τον μετριασμό ανατιμήσεων. Κανένα μέτρο για μείωση του ΦΠΑ σε βασικά είδη διατροφής. Κανένα μέτρο για μείωση του ειδικού φόρου κατανάλωσης στα καύσιμα. Το κάνουν άλλες χώρες του εξωτερικού όπως στην Ισπανία. Στην Ελλάδα είναι άγνωστη έννοια. Κανένας έλεγχος, κυρίες και κύριοι συνάδελφοι, στην αγορά εδώ και τρεις μήνες. Κάθε εβδομάδα το Υπουργείο Ανάπτυξης κοινοποιεί ένα δελτίο Τύπου, κύριε Βορίδη -ξέρω ότι ξέρετε την αγορά- και έχει εκδώσει δεκατέσσερα δελτία Τύπου όπου λέει τι κάνει για την εποπτεία και τον έλεγχο της αγοράς ο Υπουργός Ανάπτυξης κ. Γεωργιάδης, η Γενική Γραμματεία Καταναλωτή και Εμπορίου. Εγώ να δεχτώ ότι μέχρι πριν από μια βδομάδα δεν είχατε καταλάβει ότι υπάρχει κύμα ανατιμήσεων στην αγορά. Δεν το έχει καταλάβει όλη η κοινωνία. Το είχαμε πει στη Βουλή εκατοντάδες φορές, θα έλεγα. Το Υπουργείο και η Κυβέρνηση έλεγε ότι δεν υπάρχει πρόβλημα. Όμως στις 14 Σεπτεμβρίου -χτες δηλαδή- το Υπουργείο Ανάπτυξης λέει: «Ελέγχουμε την αγορά για το παράνομο εμπόριο. Ελέγχουμε την αγορά για τη μη χρήση μάσκας». Αλλά δεν υπάρχει κανένας έλεγχος. Το καταθέτω στα Πρακτικά.

(Στο σημείο αυτό ο Βουλευτής, κ. Μιχάλης Κατρίνης, καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Το Υπουργείο ελέγχει το παράνομο εμπόριο, ελέγχει τη χρήση ή μη μάσκας και εφαρμογή των μέτρων της πανδημίας, αλλά δεν κάνει κανέναν έλεγχο για το αν υπάρχουν ανατιμήσεις ή φαινόμενα αισχροκέρδειας στην αγορά. Αναρωτιέται ο πολίτης σ’ αυτή τη χώρα ποιος θα ελέγξει αν υπάρχουν φαινόμενα ακρίβειας, αισχροκέρδειας και μη λογικών ανατιμήσεων στην αγορά, εφόσον το ίδιο το Υπουργείο Ανάπτυξης δεν πραγματοποιεί ελέγχους; Υπάρχει Κυβέρνηση σε αυτή τη χώρα να προστατέψει τους καταναλωτές και τους πολίτες;

Κάνετε βραχυχρόνια μέτρα κάλυψης για το κόστος ενέργειας, μάλιστα με εκτιμήσεις, οι οποίες βασίζονται σε κόστος μεγαβατώρας 95-100 ευρώ. Τώρα η τιμή είναι στα 123 ευρώ. Κάνετε εκτιμήσεις για αποκλιμάκωση του πληθωρισμού και των ανακρίσεων που δεν επιβεβαιώνονται. Βεβαίως, με τη ΔΕΗ να λέει ότι δεν μπορεί να εφαρμόσει τις εκπτώσεις πριν από τον Οκτώβριο.

Ο Πρωθυπουργός ανακάλυψε ότι έχουμε υψηλό κόστος χρήσης δεδομένων κινητής τηλεφωνίας. Εμείς το λέμε εδώ και ενάμιση χρόνο. Αντί, λοιπόν, να καταπολεμήσει το καρτέλ των εταιρειών κινητής τηλεφωνίας, αντί να θέσει την Εθνική Επιτροπή Τηλεπικοινωνιών και Ταχυδρομείων, η οποία εδώ και πάρα πολύ καιρό δεν επιτελεί τον θεσμικό της ρόλο και δεν ελέγχει την καρτελοποιημένη αγορά, που καθιστά την Ελλάδα την πιο ακριβή αγορά χρήσης δεδομένων κινητής τηλεφωνίας -70% ακριβότερα από το μέσο όρο της ευρωζώνης- μειώνει το τέλος κινητής τηλεφωνίας, αλλά αφήνει μια αγορά ανεξέλεγκτη, εναρμονισμένη εις βάρος των καταναλωτών.

Τέλος, για τους συνταξιούχους, καμμία μείωση για εισφορά αλληλεγγύης. Οι συνταξιούχοι περιμένουν την καταβολή των αναδρομικών και για τα δύο. Όλως τυχαίως σήμερα, βγήκαν διαρροές από κυβερνητικά μέσα ότι επίκειται κατάργηση της εισφοράς αλληλεγγύης. Επίσης, περιμένουν την απόφαση του δικαστηρίου για καταβολή αναδρομικών. Ο Πρωθυπουργός, λοιπόν, δημιουργεί μια Ελλάδα στην οποία οι νέοι, στους οποίους δίνει φιλοδωρήματα, είναι στο περιθώριο. Μια Ελλάδα όπου οι εργαζόμενοι είναι χαμηλά αμειβόμενοι. Μια Ελλάδα που με τις δικές του πολιτικές θα εκλείψουν οι ατομικές και μικρές επιχειρήσεις.

Κυρίες και κύριοι συνάδελφοι, αυτή η Ελλάδα δεν μας αξίζει. Μια Ελλάδα που οδηγεί στο περιθώριο τα 2/3 των Ελλήνων δεν είναι Ελλάδα. Μπορεί εδώ οι Υπουργοί να αλληλοσυγχαίρονται για το πόσο καλά τα κάνουν και να λένε «συμφωνούμε μεταξύ μας και συμφωνούν διάφοροι». Δεν ξέρω αν είναι πλειοψηφία ή μειοψηφία. Τουλάχιστον, όπως ανέπτυξε και η εισηγήτριά μας κ. Λιακούλη, στο παρόν νομοσχέδιο είναι σαφές ότι η μεγάλη πλειοψηφία των θεσμικών φορέων, που συμμετείχαν στη διαβούλευση, στη συζήτηση, είχαν ισχυρές διαφωνίες και ενστάσεις. Το ΓΕΩΤΕΕ και η ΚΕΔΕ και οι κυνηγοί και οι φιλοζωικές οργανώσεις, παρά τη φιλότιμη προσπάθεια του κ. Λιβάνιου να μας εμφανίσει ως διασπασμένο το κίνημα των φιλοζωικών οργανώσεων. Αυτό δεν αναιρεί τις τεκμηριωμένες και ισχυρές ενστάσεις πάνω σε ένα νομοσχέδιο, στο οποίο θα έπρεπε να επιδιωχθεί η μέγιστη δυνατή συναίνεση και όχι οι νομοτεχνικές βελτιώσεις της τελευταίας ώρας υπό τον φόβο της μαζικής αντίδρασης και διαφωνίας, όχι μόνο πολιτικών κομμάτων, που σύσσωμα δείχνουν τη διαφοροποίησή τους, αλλά και όλων όσοι συμμετείχαν στη διαβούλευση.

Βεβαίως, θα έπρεπε ένα νομοσχέδιο να πιστοποιεί ότι ενδεικτικά του πολιτισμού, της καλλιέργειας και της παιδείας ενός λαού είναι ο τρόπος, που φροντίζει τα ζώα συντροφιάς και περιθάλπει τα αδέσποτα ζώα και νομίζω ότι παρά τις προσπάθειες ή τις αγαθές προθέσεις που πιθανόν υπήρχαν, αυτός ο στόχος δεν επιτυγχάνεται. Μεγάλο ενδιαφέρον, χιλιάδες τα σχόλια στη διαβούλευση, τα περισσότερα με αρνητικό πρόσημο.

Η Κυβέρνηση, στη συνήθη πρακτική της, προχωρά με επικοινωνιακές τακτικές. Δεν συντάσσεται αυτό το νομοσχέδιο από το Υπουργείο, το καθ’ ύλην αρμόδιο, το μεταθέτει σε άλλο Υπουργείο. Το επιτελικό κράτος αποφασίζει να επιλέξει για μία ακόμα φορά μία εύπεπτη λύση, αλλά δεν ξέρουμε κατά πόσον αυτή θα είναι αποτελεσματική. Μεταθέτει το βάρος της ευθύνης στους δήμους, που ήδη αντιμετωπίζουν πάρα πολλά προβλήματα λόγω έλλειψης προσωπικού και δομών, αλλά χωρίς επαρκές χρηματοδοτικό πλαίσιο και ουσιαστικά για να γίνει αυτό αντικείμενο των μη κυβερνητικών οργανώσεων ή άλλων ιδιωτικών οργανισμών, που θα δραστηριοποιηθούν σε αυτό το πολύ ευαίσθητο και νευραλγικό κομμάτι.

Ο Παγκόσμιος Οργανισμός για την Υγεία των Ζώων συνιστά η Γενική Διεύθυνση Κτηνιατρικής να αποτελεί την κεντρική αρμόδια Αρχή -δεν νομίζω ότι αυτό λαμβάνεται υπ’ όψιν από την Κυβέρνηση- διαφορετικά και πιο χαλαρά κριτήρια για τη λειτουργία των καταφυγίων, σε σχέση με αυτά που υπήρχαν. Καταργείται ουσιαστικά όλη η ισχύουσα νομοθεσία, ενώ υπάρχει ορατός ο κίνδυνος της δημιουργίας παράνομων καταφυγίων και νομιμοποίησης μαζικού εγκλεισμού ζώων. Παρά τις διαβεβαιώσεις του Υπουργείου και παρά τις προσπάθειες με μικρές νομοτεχνικές βελτιώσεις, αυτός ο κίνδυνος παραμένει.

Εμείς επιμένουμε ότι θα πρέπει να ασκούνται από δημόσιους φορείς ζητήματα, όπως είναι η περισυλλογή, η φροντίδα και η καταγραφή και βεβαίως, θα πρέπει να έχουν άμεσα την εποπτεία των υπηρεσιών αυτών και όχι απλώς μια μικρή αρχική ευθύνη και όλα μετά να ανατίθενται στους ιδιώτες, που τους βαφτίζετε «αναδόχους». Είναι της μόδας, ανάδοχος για την αναδάσωση, ανάδοχος για το θέμα της υιοθεσίας των αδέσποτων ζώων. Βεβαίως, είναι ένας θεσμός που θα μπορούσε να λειτουργήσει, αλλά δεν θα πρέπει να δίνει κίνητρα για επαγγελματοποίηση αυτής της διαδικασίας με ό,τι υπόγειες διαδρομές ή διαδικασίες -που πραγματικά μας προσβάλλουν- ακολουθούν αυτές τις καταστάσεις.

Οι φιλοζωικές οργανώσεις στη μεγάλη πλειοψηφία διαφωνούν, το έχουν διατρανώσει με κάθε τρόπο και βεβαίως, μέχρι και πριν από λίγα λεπτά της ώρας δεν τους δίνατε τη δυνατότητα να παρίστανται ενώπιον των αρμόδιων δικαστηρίων για να υποστηρίξουν κατηγορίες σε υποθέσεις, που αφορούν διαπραχθέντα εγκλήματα σε βάρος των ζώων.

Θέλω να τονίσω το γεγονός ότι και οι κυνηγοί, παρά το ότι το αδιανόητο αρχικό σχέδιο για στείρωση συνάντησε την ομόθυμη και συνολική κατακραυγή, έχουν ισχυρές διαφωνίες και ενστάσεις και για την υποχρέωση αποστολής γενετικού υλικού, που σε πολλούς κυνηγούς, που έχουν δύο, τρεις και περισσότερους σκύλους θα είναι ένα μεγάλο οικονομικό κόστος και βεβαίως, δεν έχουν και τη δυνατότητα οικονομικά απόκτησης νέων κυνηγετικών σκύλων παρά μόνο μέσω αναπαραγωγής δικών τους ζώων. Γι’ αυτό, λοιπόν, ζητούν επέκταση δικαιωμάτων σε δύο γέννες και θα έπρεπε νομίζω αυτό να το δει η ηγεσία του Υπουργείου, ενώ και το θέμα της αφαίρεσης της άδειας κυνηγού για παράβαση, η οποία είναι οριζόντια και αφορά όλους τους κατοίκους, αλλά είναι επιπρόσθετη στους κυνηγούς, νομίζω ότι και αυτό θα έπρεπε ίσως να το ξαναδεί το Υπουργείο. Εδώ προσπαθούμε να βάλουμε ένα πλαίσιο λειτουργίας και όχι να ξεκινούμε εξ αρχής με τιμωρητική διάθεση.

Κυρίες και κύριοι συνάδελφοι, συμφωνούμε όλοι ότι η προστασία και η καλή διαβίωση των ζώων πρέπει να είναι το ίδιο υπολογίσιμη ως αξία όσο είναι και η ανθρώπινη. Η φροντίδα ενός ζώου συντροφιάς δεν είναι θέμα μόνο πολιτικής συναίνεσης, βούλησης, ή διάθεσης, είναι θέμα παιδείας. Δεν είναι θέμα επιβολής νόμου, είναι θέμα καθαρά νοοτροπίας, ευαισθησίας και –νομίζω- κοινής λογικής.

Η θέση μας ως Κίνημα Αλλαγής ήταν πάντα υπέρ της προστασίας των δεσποζόμενων ζώων συντροφιάς και βεβαίως, υπέρ ενός ολοκληρωμένου πλαισίου διαχείρισης των αδέσποτων ζώων, θέση καθαρή, σαφής, η οποία απηχεί στη μεγάλη πλειοψηφία των ανθρώπων, που έχουν ιδιαίτερη ευαισθησία και στα ζώα συντροφιάς, αλλά τους προσβάλλουν και εικόνες με τα αδέσποτα ζώα, τα οποία βρίσκονται πραγματικά στο έλεος του Θεού.

Νομίζουμε ότι το σχέδιο νόμου που συζητάμε σήμερα δεν κινείται επί της αρχής σε αυτή την κατεύθυνση. Αναπτύχθηκε και από την εισηγήτριά μας και είμαι σίγουρος ότι θα εξειδικευτεί και στη δευτερολογία.

Κύριε Υπουργέ, νομίζω ότι σε αυτό το πολύ ευαίσθητο νομοσχέδιο το να φέρνει για μία ακόμα φορά η Κυβέρνηση τροπολογίες ασύνδετες, ετεροχρονισμένες, οι οποίες διευθετούν ζητήματα, αδικεί και τη δική σας προσπάθεια, εννοώ ως Κυβέρνηση -το είπε και ο κ. Βρούτσης- που λέτε ότι έναν χρόνο το είχατε σε διαβούλευση, αλλά πιστοποιεί ότι σε αυτή εδώ την Αίθουσα πραγματικά δεν υπολογίζετε πλέον τίποτα. Το μόνο που σας ενδιαφέρει είναι να μην διαταράξετε τους δικούς σας εσωτερικούς συσχετισμούς, αλλά προκαλείτε και το δημοκρατικό αίσθημα και τη λειτουργία της Βουλής των Ελλήνων.

Ευχαριστώ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ πολύ.

Ο κ. Γεώργιος Καμίνης έχει τον λόγο από το Κίνημα Αλλαγής και αμέσως μετά ο Κοινοβουλευτικός Εκπρόσωπος του ΜέΡΑ25 κ. Κλέων Γρηγοριάδης.

Ορίστε, κύριε Καμίνη, έχετε τον λόγο.

**ΓΕΩΡΓΙΟΣ ΚΑΜΙΝΗΣ:** Ευχαριστώ, κύριε Πρόεδρε.

Θα μου επιτρέψετε να αρχίσω με έναν σύντομο σχολιασμό ενός γεγονότος που είδε σήμερα το φως της δημοσιότητας και να πω ότι θεωρώ πως είναι αδιανόητο μέλος του Ελληνικού Κοινοβουλίου να δημοσιοποιεί τα προσωπικά δεδομένα ανήλικων αλλοδαπών, προκειμένου να υποδαυλίσει τα ακροδεξιά ανακλαστικά του εκλογικού του ακροατηρίου. Ο υπαίτιος Βουλευτής είναι μάλιστα υπότροπος, καθώς πρόσφατα είχε στοχοποιήσει ξενώνα ασυνόδευτων ανήλικων προσφύγων, δημοσιοποιώντας τον τόπο διαμονής τους.

Πιστεύω, κύριε Πρόεδρε, ότι ο Πρωθυπουργός ως τελικός υπεύθυνος για τη δημόσια στάση των Βουλευτών του οφείλει να αρθεί στο ύψος των περιστάσεων και να πάρει αμέσως θέση.

Στο νομοσχέδιο τώρα: Συζητάμε ένα νομοσχέδιο, που έχει απασχολήσει έντονα την κοινή γνώμη και φυσικά, αυτό δεν είναι καθόλου τυχαίο, γιατί τα τελευταία χρόνια έχει αναπτυχθεί μια ιδιαίτερη ευαισθησία στα σχετικά ζητήματα, ευαισθησία που εκφράζεται διττά.

Πρώτα από όλα, βλέπουμε μία άνθιση των φιλοζωικών οργανώσεων στη χώρα μας, οι περισσότερες από τις οποίες επιτελούν ένα σημαντικό έργο. Βλέπουμε, όμως και μία σταδιακή, αργή, αλλά υπαρκτή αλλαγή της νοοτροπίας στην κοινωνία. Τα δικαιώματα των ζώων απασχολούν ολοένα και περισσότερο την κοινή γνώμη και παράλληλα, το ενδιαφέρον αυξάνεται και σε ακαδημαϊκό επίπεδο.

Αυτά συμβαίνουν και μέσα στην πανδημική κρίση, ιδίως σε αυτή την κρίση, γιατί η επιβεβλημένη αποστασιοποίηση μεταξύ των ανθρώπων οδήγησε εκ των πραγμάτων σε μεγαλύτερη εγγύτητα του ανθρώπου με τα ζώα συντροφιάς. Σε συνθήκες κοινωνικής απομόνωσης η συντροφιά ενός ζώου βοήθησε ψυχολογικά πολλούς ανθρώπους να υποφέρουν καλύτερα τον υποχρεωτικό εγκλεισμό.

Συνεπώς, η ζωή και η ευζωία των ζώων έχει μπει για τα καλά στις ζωές μας, έχει γίνει πια αναπόσπαστο κομμάτι της καθημερινότητάς μας. Αυτή η εξέλιξη δεν μπορεί να περάσει απαρατήρητη από τον νομοθέτη, αφού αυτός οφείλει να συμβαδίζει με τις κοινωνικές νόρμες που αναδύονται. Σήμερα πια η εγκατάλειψη ζώου, φαινόμενο που, δυστυχώς, έγινε εντονότερο με τη λήξη του lockdown, αλλά και η κακοποίηση και η βίαιη θανάτωση ζώων αποκτούν αυξημένη ηθική απαξία, πράγμα το οποίο συνεπάγεται και αυστηρότερη νομική κύρωση. Το πώς μια πολιτεία αντιμετωπίζει τα ζώα θεωρείται πια αναπόσπαστο κομμάτι της πολιτισμικής της εικόνας.

Το κράτος, λοιπόν, από κοινού με την τοπική αυτοδιοίκηση και την κοινωνία των πολιτών καλούνται να δημιουργήσουν ένα ολοκληρωμένο πλέγμα συντονισμού της προστασίας των ζώων συντροφιάς, καθιερώνοντας ενήμερους και διαφανείς μηχανισμούς καταγραφής.

Επιτρέψτε μου να επισημάνω ως προς τον προηγούμενο ν.4093/2012, είχα την τιμή ως Δήμαρχος Αθηναίων σε συνεργασία με τους αρμόδιους φορείς να συμβάλουμε στην κατάρτιση και εφαρμογή ενός σύγχρονου νομικού πλαισίου για την προστασία των αδέσποτων, αλλά και δεσποζόμενων ζώων που τέθηκε σε ισχύ στις αρχές του 2012.

Σκοπός του προγράμματος τότε, με το οποίο τέθηκαν οι βάσεις μιας πιο πολιτισμένης αντιμετώπισης των αδέσποτων ζώων, ήταν πρώτα απ’ όλα η σταθεροποίηση, η καταγραφή και η σταδιακή μείωση του αριθμού τους μέσω της στείρωσης, σήμανσης, καταγραφής και υιοθεσίας τους και, δεύτερον, η βελτίωση των συνθηκών ευζωίας τους με την εξασφάλιση κτηνιατρικής φροντίδας για όλα τα αδέσποτα ζώα της πόλης.

Εκτός από τους σκύλους, το 2012 το πρόγραμμα επεκτάθηκε και στις αδέσποτες γάτες και παράλληλα, εφαρμόσαμε ένα μεγάλο πρόγραμμα υιοθεσίας αδέσποτων ζώων που αγκαλιάστηκε από φορείς και φιλοζωικές ενώσεις, ενώ η ανταπόκριση των πολιτών ήταν μεγάλη και συγκινητική.

Δεν θα υπεισέλθω στις ειδικές και τεχνικές λεπτομέρειες, τις οποίες ανέδειξε με πληρότητα κατά τη διάρκεια της συζήτησης στις επιτροπές αλλά και σήμερα η ειδική αγορήτριά μας κ. Ευαγγελία Λιακούλη.

Αναφέρω ενδεικτικά το ύψος της χρηματοδότησης του προγράμματος «Άργος», τη μετατροπή επί το ευνοϊκότερον των προϋποθέσεων αδειοδότησης των καταφυγίων, καθώς και τις επιστημονικές αμφιβολίες ως προς την καταχώρηση γενετικού υλικού στο εργαστήριο της Ακαδημίας Αθηνών.

Σας διαβεβαιώνω πάντως, ότι προσπαθώ με ειλικρίνεια και με καλή πίστη να καταλάβω ποια είναι η κεντρική ιδέα του σχεδίου νόμου: Το συμφέρον του ζώου; Η προστασία της δημόσιας υγείας; Η ενίσχυση της επιχειρησιακής επάρκειας των δήμων; Κανείς δεν μπορεί να το διακρίνει εύκολα σε αυτό το πολυδαίδαλο πλαίσιο διατάξεων.

Είχα την ευκαιρία να παρακολουθήσω και τη συνεδρίαση, στην οποία μίλησαν οι φορείς. Μου έκανε εντύπωση ότι σχεδόν όλοι, αναφανδόν ήταν εναντίον του νομοσχεδίου και πιστεύω ότι οι λιγοστές παρατηρήσεις τους που υιοθετήθηκαν από το Υπουργείο δεν αρκούν για να μετριάσουν τη συνολική κατακραυγή που έχει σηκωθεί κατά του νομοσχεδίου.

Επιλέγει η Κυβέρνηση την πολυδιάσπαση της εποπτείας και της ευθύνης. Βλέπω ότι άλλος θα είναι αρμόδιος για την υγεία των ζώων και την κτηνιατρική δημόσια υγεία, άλλος θα είναι αρμόδιος για την περισυλλογή και διαχείριση των αδέσποτων ζώων.

Και προκύπτει και μία ακόμη αντίφαση: Το Υπουργείο Εσωτερικών ζητά πια από τους δήμους να καταρτίζουν επιχειρησιακά προγράμματα για τα αδέσποτα, με τη δαμόκλειο σπάθη της παρακράτησης των αυτοτελών πόρων. Όμως, την ίδια ώρα ζητά από αυτούς να μοιράζονται την αρμοδιότητά τους με τις πιστοποιημένες στο μητρώο φιλοζωικές οργανώσεις, τις οποίες εμπλέκει και στη διαδικασία έκδοσης εγγράφων για την υλοποίηση της υιοθεσίας, καθώς και στην περισυλλογή και φιλοξενία των αδέσποτων, χωρίς όμως να προβλέπει για τις οργανώσεις αυτές καθεστώς αυστηρής εποπτείας αντίστοιχου με αυτό που προέβλεπε ο νόμος του 1993.

Τελειώνοντας, θα ήθελα να κάνω μια ειδικότερη αναφορά στο άρθρο 49 του σχεδίου νόμου, που αφορά τα αναπτυξιακά δάνεια των οργανισμών τοπικής αυτοδιοίκησης. Για ακόμη μία φορά, σε ένα νομοσχέδιο του Υπουργείου Εσωτερικών ενισχύονται οι αρμοδιότητες της Οικονομικής Επιτροπής, οι οποίες όλοι γνωρίζουμε ότι λειτουργούν με κατασκευασμένες πλειοψηφίες, λόγω του εκλογικού συστήματος της απλής αναλογικής.

Φτάνετε μάλιστα, στο σημείο η απόφαση αποδοχής των όρων του δανείου από το Ταμείο Παρακαταθηκών να γίνεται μόνο από την Οικονομική Επιτροπή και όχι από την απλή ή ακόμη και την αυξημένη πλειοψηφία του δημοτικού ή περιφερειακού συμβουλίου, όπως προβλέπει το άρθρο 176 του Κώδικα Δήμων και Κοινοτήτων κι αυτό γιατί δεν έχουν οι δήμαρχοί σας την πλειοψηφία στα οικεία δημοτικά συμβούλια.

Απλώς, να θυμίσω ότι η οικεία νομοθεσία για δήμους του μεγέθους του Δήμου Αθηναίων για τα μεγάλα δάνεια, αν δεν κάνω λάθος, πάνω από 20 εκατομμύρια απαιτεί αυξημένη πλειοψηφία των 2/3.

Εμείς καταφέραμε και την αποσπάσαμε για το αναπτυξιακό δάνειο που πήραμε από την Ευρωπαϊκή Τράπεζα Επενδύσεων, αλλά χρειάστηκε να έρθουμε σε συνεννόηση με τις παρατάξεις της αντιπολίτευσης και έτσι και τις δικές τους ορθές παρατηρήσεις να εντάξουμε στο δάνειο και τμήματα του δανείου αυτού φυσικά να αφιερώσουμε στους σκοπούς τους οποίους μας υπέδειξαν.

Ευχαριστώ, κύριε Πρόεδρε.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Χαράλαμπος Αθανασίου):**  Κι εγώ σας ευχαριστώ, κύριε Καμίνη.

Ο κ. Κλέων Γρηγοριάδης, Κοινοβουλευτικός Εκπρόσωπος του ΜέΡΑ25, έχει το λόγο.

**ΚΛΕΩΝ ΓΡΗΓΟΡΙΑΔΗΣ:** Ευχαριστώ πολύ, κύριε Πρόεδρε.

Κύριε Πρόεδρε, κύριε Υπουργέ, κυρίες και κύριοι Βουλευτές, θα μου επιτρέψετε το μεγαλύτερο μέρος της σημερινής μου ομιλίας να το αναλώσω στην κατάσταση που βρήκαμε χτες όλη μέρα στη Βόρεια Εύβοια, καθώς είχα την τύχη αλλά και τον πόνο -γι’ αυτά που βίωσα το λέω- να συμμετέχω μαζί με το Γιάνη Βαρουφάκη, τη Μαρία Απατζίδη, τον Κρίτωνα Αρσένη, το Θωμά Αχταρίδη και άλλα στελέχη του κόμματός μας σε μία ολοήμερη περιοδεία στις καμένες περιοχές της Βόρειας Εύβοιας, που οποιονδήποτε άνθρωπο διατηρεί ακόμα στοιχειώδη χαρακτηριστικά που ορίζουν τον άνθρωπο, την ανθρωπιά δηλαδή, θα τον συγκλόνιζαν και έτσι συνέβη και με εμένα, κύριε Πρόεδρε.

Όμως, πριν από αυτό, ας μιλήσω λίγο και πολύ στοχευμένα για το παρόν σχέδιο νόμου που συζητάμε σήμερα.

Κύριε Υπουργέ, αγαπητέ κύριε Βορίδη, σας άκουσα πριν λίγο να λέτε προς τον αγαπητό επίσης κ. Ζαχαριάδη ότι δεν σας εμπιστευόμαστε αρκετά και ότι αυτό είναι το πρόβλημα, ότι πρέπει να σας εμπιστευθούμε.

Ξέρετε ότι η εμπιστοσύνη είναι γνωστό τοις πάσι ότι δεν χαρίζεται, κερδίζεται και δεν το λέω τυχαία. Το λέω γιατί έχω να σας διαβάσω μερικές δηλώσεις σας πρόσφατες, κύριε Υπουργέ, που νομίζω ότι είναι κάπως ανακόλουθες με την παρούσα κατάσταση, την κάπως τραγελαφική που αντιμετωπίζουμε αυτή τη στιγμή.

Συγκεκριμένα, στις 5-2-2021 -τότε ήσασταν Υπουργός Αγροτικής Ανάπτυξης, όπως θυμάστε- είχατε πει: «Σε κάθε περίπτωση αυτό αποτελεί νομοθετική πρωτοβουλία του Υπουργείου Αγροτικής Ανάπτυξης και Τροφίμων» μιλώντας ακριβώς τη νομοθετική πρωτοβουλία, που πήρε σήμερα άλλο Υπουργείο, του οποίου προΐστασθε και είναι βέβαια, το Υπουργείο Εσωτερικών.

Εδώ λοιπόν δυσκολευόμαστε, εγώ προσωπικά δυσκολεύομαι να εμπιστευτώ έναν Υπουργό, ο οποίος πριν από έξι μήνες μου έλεγε ότι οι κτηνιατρικές δομές που υπάγονται στο Υπουργείο Αγροτικής Ανάπτυξης πρέπει να είναι και οφείλουν να είναι -έτσι γίνεται σε όλη την Ευρωπαϊκή Ένωση και σε όλο τον πολιτισμένο κόσμο- οι υπεύθυνες για οτιδήποτε αφορά τα ζώα συντροφιάς και τα ζώα που είναι παραγωγικά, και μετά από έξι μήνες να μου λέει «όχι, έκανα λάθος» -δεν ξέρω πώς το προσδιορίζετε- «αλλά τώρα πια το Υπουργείο Εσωτερικών πρέπει να είναι αρμόδιο». Πριν έξι μήνες πιστεύατε ότι άλλο Υπουργείο έπρεπε να είναι αρμόδιο.

Επίσης, η Υφυπουργός σας τότε είχε πει το ίδιο πράγμα. Είχε πει δηλαδή ότι η Γενική Διεύθυνση Κτηνιατρικής ως κεντρική αρμόδια αρχή οφείλει να είναι μόνη για τον έλεγχο του πληθυσμού των αδέσποτων ζώων συντροφιάς, σύμφωνα με τις οδηγίες και του Παγκόσμιου Οργανισμού για την Υγεία των Ζώων.

Τέλος, εσείς ο ίδιος με δηλώσεις σας στις 8-11-2020 έχετε επισημάνει ότι «δεν πρόκειται να υπάρξει κατακερματισμός της Κτηνιατρικής Υπηρεσίας σε δύο Υπουργεία», αυτό ακριβώς που σαν Υπουργός πραγματοποιείτε με το παρόν σχέδιο νόμου.

Επίσης -για την εμπιστοσύνη που πρέπει να σας δείχνουμε το λέω και αυτό- γιατί δεν υπερασπιστήκατε το νομοσχέδιό σας; Γιατί δεν εμφανιστήκατε στις επιτροπές; Γιατί ήρθε άλλος Υπουργός της Κυβέρνησης; Δεν ξέρω αν σας αφορά. Δεν ξέρω αν είναι απόφασή σας. Δεν ξέρω, πολλά δεδομένα μπορεί να μου λείπουν πραγματικά, αλλά είναι απορίας άξιον, δημιουργεί σκέψεις δεύτερες να μην εμφανίζεται ένας Υπουργός. Μάλιστα, εσείς δεν είστε ένας τυχαίος Υπουργός. Είστε ένας εξαιρετικά ικανός πολιτικός, ένας εξαιρετικά ικανός νομικός. Στα επιχειρήματά σας δυσκολεύονται κατά κανόνα οι πολιτικοί σας αντίπαλοι. Δεν είστε κάποιος που αποφεύγει νομοσχέδια. Εδώ, για κάποιο λόγο, το αποφύγατε το νομοσχέδιο, γιατί ήρθε ο κ. Πέτσας να μας μιλήσει γι’ αυτό.

Θα κλείσω το θέμα αυτό λέγοντας στο Σώμα και στον ελληνικό λαό που τυχόν μας ακούει, ότι το πρόβλημα είναι όπως πάντα το ίδιο. Το πρόβλημα είναι η διαρκής σας τάση, η μανία -θα έλεγε κανείς- για εμπορευματοποίηση των πάντων. Εδώ πια μιλάμε για την εμπορευματοποίηση της αγάπης που νιώθουμε όλοι για τα κατοικίδια και φυσικά της εξάρτησης που έχουν όλοι οι παραγωγοί για τα παραγωγικά ζώα.

Πρόκειται, λοιπόν, εδώ καθόλου για ένα σχέδιο νόμου, το οποίο έχει την οποιαδήποτε σχέση -όχι σκοπεύει- με την προστασία ή με τη δημιουργία ενός εύρυθμα καθεστώτος προστασίας των ζώων; Κάθε άλλο. Πρόκειται καθαρά, κύριε Πρόεδρε, για ένα σχέδιο νόμου, που έχει έναν και μόνο προορισμό: Τη διαχείριση και την οριοθέτηση της εκμετάλλευσης των ζώων και αυτή όλη η λογική εδράζεται σε μία κατεστημένη, καθεστηκυία λογική, που υπάρχει στον νεοφιλελευθερισμό, αλλά δυστυχώς και σε ευρύτερα ιδεολογικά κομμάτια των κοινωνιών, που είναι ότι τα ζώα είναι προς χρήση δική μας, είτε για να μας φέρουν χαρά είτε για να αγαλλιάζουμε και να φεύγει η ένταση είτε για να τα αρμέγουμε είτε για να τα σφάζουμε και να τα τρώμε.

Όλα τα πρωτεύοντα σπονδυλωτά υπάρχουν από εκατοντάδες χιλιάδες μέχρι μερικά εκατομμύρια χρόνια πριν από εμάς. Δεν είχαν καν ιδέα τα δύσμοιρα ότι κάποτε θα αναγκαστούν να μοιραστούν τον μάταιο τούτο κόσμο με τους χειρότερους εκπροσώπους του ζωικού βασιλείου, στους οποίους αναδεικνυόμαστε όλοι εμείς. Οφείλουμε λοιπόν, να βλέπουμε τα υπόλοιπα ζώα, τα οποία προϋπήρχαν από εμάς και δεν υποπτεύονταν καν ότι θα χρειαστεί να μοιραστούν αυτόν τον κόσμο μαζί μας ως συνδαιτυμόνες, ως συνεταίρους, ως συνυπάρχοντες οργανισμούς από το ίδιο, καθώς εμείς δεν είμαστε σύμφωνα με τον Δαρβίνο, παρά ο τελευταίος κρίκος της εξέλιξης αυτών των ζώων. Δεν μπορούμε να τα εκμεταλλευόμαστε και να τα «αρμέγουμε» -μεταφορικά εννοώ, κύριε Υπουργέ και κύριε Πρόεδρε- να παίρνουμε τα πάντα από αυτά. Έχουν δικαιώματα και τα δικαιώματά τους είναι να ζουν για τον εαυτό τους. Όπως θα έλεγε κάποιος λαϊκός, «για την πάρτη τους». Με συγχωρείτε για την αδόκιμη έκφραση. Αλλά αυτό είναι το πρωτεύον. Αν τα ζώα τα βλέπουμε μονίμως σαν ένα κομμάτι της δικής μας χρήσης, της δικής μας αισχροκέρδειας, της δικής μας απόλαυσης, τα ζώα δεν έχουν καμμία τύχη στον αιώνα τον άπαντα με όποια κυβέρνηση. Εμείς τα βλέπουμε αλλιώς.

Περνάω στο πιο σημαντικό, που έχω νομίζω να πω στην Εθνική Αντιπροσωπεία σήμερα.

Κύριε Πρόεδρε, είχα την τύχη και την ατυχία να ξεκινήσω από το σπίτι μου στο Νέο Ηράκλειο της Αττικής με τη μοτοσυκλέτα μου, χτες -το αναφέρω αυτό, γιατί με αυτήν έχεις τη δυνατότητα να μυρίζεις και να βλέπεις- και να διατρέξω το ομορφότερο τοπίο ίσως της χώρας μας. Είχα χρόνια να το διανύσω και δεν το θυμόμουν. Δεν θυμόμουν ότι μόλις περάσεις από τη Χαλκίδα και φύγεις από τους πρώτους οικισμούς αρχίζει αυτή η εκπάγλου καλλονής φυσική ομορφιά της πατρίδας μας, ότι υπάρχει αυτό το ποτάμι, με αυτές τις ρεματιές, ότι υπάρχουν αυτά τα πολύ ψηλά δέντρα παντού. Είχε και λιακάδα χθες και έκανα περίπου πενήντα χιλιόμετρα σε μια διαδρομή, που ήταν πολύ κοντά στον παράδεισο. Αν υπήρχε παράδεισος, έτσι θα τον φανταζόμουν εγώ προσωπικά.

Και ξαφνικά, κύριε Πρόεδρε, μαύρο. Ξαφνικά βουνά μαύρα, ξαφνικά ίχνος ζωής. Ξαφνικά εκατομμύρια άγρια ζώα, που δεν καταμετρώνται, εξαφανισμένα. Ξαφνικά η θερμοκρασία πάνω στη μηχανή δέκα βαθμοί περισσότερο από την προηγούμενη βουνοκορφή, που ήταν μόλις ένα χιλιόμετρο πιο πριν. Η καταστροφή ήταν εκεί, παρούσα και ήταν δραματικότατη καταστροφή. Η καταστροφή ήταν μία ολική καταστροφή.

Σας αναφέρω μερικά μόνο στοιχεία, για να καταλάβετε τι εννοώ «συγκλονιστική καταστροφή». Ο Δήμαρχος της περιοχής, ο Δήμαρχος δηλαδή του χωριού Λίμνη, του μεγάλου κεφαλοχωριού αυτού, ο οποίος ταυτοχρόνως βεβαίως τυγχάνει να είναι Δήμαρχος και ακόμα δύο περιοχών -γιατί έτσι γίνεται εκεί- τον οποίο συναντήσαμε χθες, μας είπε τα εξής στοιχεία και ακούστε τα όλα. Ας ακούει και ο ελληνικός λαός, που μας ακούει απ’ έξω:

Πεντακόσιες ογδόντα έξι χιλιάδες στρέμματα κάηκαν στην περιοχή. Καταλαβαίνετε τι σημαίνει αυτό; Θεωρείται τεράστια καταστροφή στην Αγγλία γιατί κάηκαν προχθές εκεί εξήντα χιλιάδες στρέμματα. Εμάς μόνο στη βόρεια Εύβοια, σε ένα μικρό κομμάτι, υποσύνολο της Εύβοιας, κάηκαν πεντακόσιες ογδόντα έξι χιλιάδες στρέμματα!

Αυτό το δάσος δεν είναι δάσος αναψυχής. Δεν χάνουμε μόνο την ομορφιά του. Εγώ πήγα σαν τουρίστας. Πήγα ως πολιτικός, αλλά θα μπορούσα να έχω πάει και σαν τουρίστας. Έχασα την ομορφιά μου. Αυτοί δεν χάνουν ομορφιά τους. Είναι δάσος της ζωής. Εκεί μέσα ζουν και από τον πλούτο του επιβιώνουν. Τριακόσιοι δέκα μελισσοκόμοι, κυρίες και κύριοι Βουλευτές, βγάζουν κάθε χρόνο δέκα τόνους μέλι. Ξέρετε τι σημαίνει αυτό; Ότι παράγουν παραπάνω από το 20% του εθνικού μας μελιού. Αυτοί οι άνθρωποι δεν θα το ξαναπαράξουν για πολλά χρόνια, για είκοσι, είκοσι πέντε. Οι ζημιές τους είναι τεράστιες. Χίλιοι άνθρωποι μείνανε στην περιοχή αυτή, μόνο τους τρεις από τους δήμους, άνεργοι. Τριακόσια είκοσι σπίτια υπέστησαν ζημιές. Σαράντα είναι κατεδαφιστέα και ογδόντα σχεδόν καταδαφιστέα. Ενενήντα επιχειρήσεις καταστράφηκαν, μεταξύ των οποίων και το εμβληματικό -το ξέρετε- κάμπινγκ στην Αγία Άννα, το οποίο φέρνει χιλιάδες ανθρώπους. Από τα δώδεκα χιλιάδες πρόβατα, κύριε Υπουργέ -σας το λέω γιατί κάποια στιγμή είχατε σχέσεις και εσείς με αυτά- έχουν μείνει περίπου εννέα χιλιάδες. Τα τρεις χιλιάδες κάηκαν.

Η ιεράρχηση των προτεραιοτήτων τώρα. Μας είπαν όλοι οι δήμαρχοι και κοινοτάρχης που συναντήσαμε, μας οι ρετσινάδες, οι περίφημοι ρυτινοπαραγωγοί –ρετσινάδες λέγονται οι άνθρωποι, να τους λέμε με το όνομά τους- μας είπαν οι μελισσάδες, οι περίφημοι μελισσοκόμοι, πώς πρέπει να ιεραρχηθούν οι δράσεις. Οι δράσεις είναι τυφλοσούρτης. Οφείλετε πρώτα-πρώτα να προχωρήσουν ταχύτατα τα αντιπλημμυρικά έργα. Γιατί; Γιατί ήδη υπάρχουν τάσεις φυγής. Τάσεις φυγής σημαίνει άνθρωποι, που δεν μπορούν να επιβιώσουν και που έχουν δευτερογενή ανεργία. Δεν είναι ούτε ρετσινάδες ούτε μελισσοκόμοι, αλλά κάηκε η επιχείρησή τους ή κάηκαν οι πρώτες ύλες που έπαιρναν από την Εύβοια για να λειτουργεί η επιχείρησή τους.

Δέκα οικογένειες, μας είπε ο Δήμαρχος Λίμνης, ήδη έχουν δηλώσει την πρόθεσή τους να φύγουν για πάντα από τη Λίμνη. Σε ένα άλλο χωριό, που πήγαμε μας είπαν ότι ήταν έξι χιλιάδες ανθρώπους πριν από είκοσι χρόνια και τώρα είναι χίλιοι εξακόσιοι. Ξέρετε τι σημαίνει αυτό; Σημαίνει εξαφάνιση όλης της περιφέρειας μας, σημαίνει ότι όσο δεν μένουν άνθρωποι και είναι ακατοίκητη καταρρέει.

Ο δήμος έχει συγκεκριμένες προτάσεις και προτείνει απολύτως συγκεκριμένα πράγματα. Ο κ. Μητσοτάκης εξήγγειλε μέσω του κ. Μπένου για επτά χρόνια ένα πρόγραμμα, που υποτίθεται θα σώσει την περιοχή, το οποίο τι δίνει; Ξέρετε; 500 ευρώ στον κάθε πληγέντα. Είναι λάθος. Δεν φτάνει. Σας θυμίζω ότι οι μελισσοκόμοι και οι ρυτινοπαραγωγοί έβγαζαν από 20.000 έως 22.000 τον χρόνο. Με τα 500 ευρώ πέφτουν στα 7.000. Πολλοί έχουν δύο παιδιά και το ένα παιδί τους είναι Θεσσαλονίκη και σπουδάζει στο πανεπιστήμιο. Το άλλο παιδί τους μπορεί να σπουδάζει στο Ηράκλειο της Κρήτης ή στα Χανιά. Τι λέτε να κάνουν με 7.000 άνθρωποι που είχαν ρυθμισμένη τη ζωή τους;

Προσέξτε. Μπορείτε να το κάνετε. Η ειδική ενίσχυση που ζητάν με αποζημίωση 2,7 εκατομμύρια ευρώ τον χρόνο -έτσι θα γίνει με 750 ευρώ ενίσχυση κατά άτομο- είναι από ΕΣΠΑ, δεν είναι καν από την τσέπη μας. Μπορείτε να το κάνετε, αλλά δεν σκοπεύετε να το κάνετε.

Το πιο σημαντικό: να μην υπάρξουν καθυστερήσεις. Ούρλιαζε ο δήμαρχος. Έκλεγε ο δήμαρχος για τις καθυστερήσεις. Ξέρετε γιατί; Δεν είναι, κύριε Υπουργέ, γιατί δεν σας έχει εμπιστοσύνη, όπως ο κ. Ζαχαριάδης. Είναι γιατί βλέπει τα έργα και τις ημέρες σας, σε σχέση με το Μάτι.

Κύριε Υπουργέ μου, αγαπητοί κύριοι της Κυβέρνησης, το κάνατε προεκλογική σημαία. Με αυτό και το Μακεδονικό πήρατε τις εκλογές αν όχι τις εκλογές. Αν όχι τις εκλογές, πήρατε την αυτοδυναμία. Τι συμβαίνει τώρα ξαφνικά;

Δύο χρόνια και τρεις μήνες κυβερνάτε, κύριε Βορίδη. Περάσατε μια τροπολογία την προηγούμενη βδομάδα, που πάλι ήμουν Κυβερνητικός Εκπρόσωπος, η οποία τι έλεγε; Έλεγε ότι δεν θα πληρώνουν ΕΝΦΙΑ οι πληγέντες, αυτοί που κάηκαν τα σπίτια τους στις καταστροφές στο Μάτι, γιατί δεν έχετε καταφέρει ακόμα εσείς και ο ΣΥΡΙΖΑ δύο χρόνια πριν να αποτιμήσετε τις ζημιές τους.

Σκέφτεται, λοιπόν, αυτός ο δύσμοιρος Δήμαρχος στη Λίμνη Ευβοίας: «Αν αυτοί οι άνθρωποι δεν έχουν καταφέρει να αποτιμήσουν μετά από τέσσερα χρόνια τις ζημιές ενός προαστίου τόσο δα, που είναι το Μάτι, και γι’ αυτό δεν θα πληρώσει ΕΝΦΙΑ ο κάτοικός του, τότε εμείς που είμαστε σαν εκατό «Μάτια» εδώ πέρα οι καμένοι…» -τα πεντακόσια ογδόντα έξι χιλιάδες στρέμματα που σας είπα- «…δεν θα αποζημιωθούμε ποτέ». Γι’ αυτό ανησυχούν για τη γραφειοκρατία.

Ο δήμαρχος μας είπε ότι πρέπει να γίνει τεχνητή αναδάσωση, με τον φυσικό τρόπο, ότι δεν πρέπει ποτέ να πλησιάσουν τα «MONSANTO» της «BAYER», γιατί, όπως δεν ξέρει ο κόσμος ίσως, τα «MONSANTO» της «BAYER», κύριε Πρόεδρε, δεν κάνουν δάσος, κάνουν φυτεία.

Προσέξτε τι κάνει η «MONSANTO», τι πονηρή που είναι. Δίνει δωρεάν τον πρώτο σπόρο. Λέει «πάρτε τα, χαρίζω, πάρε κόσμε». Σε τρία χρόνια αυτά πεθαίνουν, πεθαίνουν γιατί είναι στείρα, δεν έχουν δυνατότητα να γονιμοποιηθούν. Μόλις πεθάνουν, η «MONSANTO» έρχεται και λέει ότι «εγώ θα στα πουλάω από εδώ και πέρα». Και το αισχρό. Η «MONSANTO» κομποστοποιεί τους νεκρούς κορμούς και τους πουλάει. Στην πραγματικότητα, εκβιομηχανοποιείται ένα δάσος μόλις κάηκε.

Κύριε Πρόεδρε, θα συνεχίσω λέγοντας στον αγαπητό Υπουργό που εκπροσωπεί όλη την Κυβέρνηση εδώ για ένα σκάνδαλο πρώτου μεγέθους που ο πρόεδρος των ρυτινοπαραγωγών κ. Βαγγέλης Γεωργατζής, ένας λεβέντης άνθρωπος, κι αυτός με δύο παιδιά που σπουδάζουν, μου αποκάλυψε μόλις σήμερα το πρωί. Χθες ήμουν μαζί του, σήμερα τον πήρα στο τηλέφωνο.

Κοιτάξτε τι κάνετε. Πήγαν αυτοί στον κ. Σκρέκα και του είπαν «επείγουν τα αντιπλημμυρικά έργα, θα πνιγούμε εντός των ημερών». Είπε ο κ. Σκρέκας: «Μην ανησυχείτε, ξεκινάμε αμέσως την κοπή των κορμών για να φτιάξουμε τα αναχώματα που θα κρατάνε το νερό». Του είπαν: «Ένα πράγμα δεν θέλουμε: να μπει ιδιώτης ανάδοχος. Θέλουμε μόνο με το κράτος να νταραβεριζόμαστε, γιατί φοβόμαστε τους αναδόχους». Επιχείρησε ο κ. Σκρέκας να βάλει την ΤΕΡΝΑ. Γιατί άραγε; Για συγγένειες δεν θα μιλήσω εγώ, αργότερα. Επιχείρησε. Δεν πέρασε η ΤΕΡΝΑ. Τους είπε: «Μην ανησυχείτε, λοιπόν. Δεν θα έρθει καμμία ΤΕΡΝΑ, θα έρθει μόνο το δημόσιο».

Ξέρετε τι ήρθε προχθές; Εμφανίστηκε ένας υπεργολάβος, ο οποίος είπε ότι έχει προσληφθεί ως υπεργολάβος από μία ελληνική εταιρεία -ακούστε το, γιατί «μυρίζει» αυτό το σκάνδαλο- η οποία έχει έδρα το Λουξεμβούργο. Ναι, κύριε Υπουργέ, το Λουξεμβούργο. Αυτός ο εργολάβος, λοιπόν, ρωτήθηκε από τους ανθρώπους: «Γιατί είστε εσείς εδώ και δεν είναι το Υπουργείο; Ο κ. Σκρέκας μας υποσχέθηκε ότι μόνο με κρατικές δομές θα έχουμε να κάνουμε, με την περιφέρεια, με τους δήμους και με τα Υπουργεία». Τους είπε: «Μην ανησυχείτε. Εγώ είμαι εδώ». Οι άνθρωποι δυσπίστησαν. Είπαν: «δεν υπογράφουμε συμβάσεις». Έχουν ανάγκη από λεφτά, πεινάν, λιμοκτονούν, αλλά δεν υπογράφουν.

Τελικά, ψάχνοντας ξέρετε τι βρήκαν; Ξέρετε τι τους είπε ο υπεργολάβος; Αυτή η εταιρεία, η οποία είναι ελληνική, αλλά έχει την έδρα της στο Λουξεμβούργο, ξέρετε τι παράγει, κύριε Υπουργέ; Ανεμογεννήτριες παράγει αυτή εταιρεία. Κι αν ο κ. Σκρέκας ή ο κ. Μητσοτάκης επιλέγουν να δώσουν το δάσος και καθιστούν ανάδοχη μία εταιρεία που παράγει ανεμογεννήτριες, τότε φοβάμαι ότι, τι κάνει «νιάου νιάου στα κεραμίδια; Ένας σκύλος ο οποίος θα στειρώνεται δωρεάν από το κράτος σας. Αυτό φοβάμαι ότι συμβαίνει εδώ. Είναι φανερό το τι συμβαίνει.

Θα τελειώσω γρήγορα, κύριε Πρόεδρε.

Έχω να σας πω ακόμα ότι μιλώντας με αυτούς τους ανθρώπους συγκλονίστηκα κατά τρεις τρόπους. Κατ’αρχάς, συγκλονίστηκα από την ομορφιά του τοπίου πριν φτάσω στα καμένα. Μετά αμέσως το κοντράστ ήταν συγκλονιστικό από την ασχήμια και τη φοβερή νεκρική σιωπή και τον θάνατο που βασίλευε. Τέλος, όμως, κύριε Υπουργέ -σας το λέω γιατί είμαστε εδώ ενώπιος ενωπίω και θα το βρείτε μπροστά σας- συγκλονίστηκα από την απόφαση από τα κύτταρά τους, από την καρδιά τους, από τα πόδια τους, από τα νύχια τους, να μην σας αφήσουν να κλέψετε το δάσος τους.

Η Κυριάκος Μητσοτάκης ΑΕ, η περίφημη αυτή ανώνυμη εταιρεία που λυμαίνεται τη χώρα εδώ και δύο χρόνια και δύο μήνες δεν θα μπορέσει να φάει το βουνό-δάσος της Βόρειας Εύβοιας. Γιατί τετρακόσιες πενήντα οικογένειες ρετσινάδων και άλλων τόσων μελισσοκόμων, μαζί με τον τοπικό πληθυσμό ο οποίος έχει ντουντούκες παντού και καλεί σε κινητοποιήσεις, έχει αφίσες παντού, δεν θα σας αφήσουν να δώσετε σε ανάδοχο εταιρεία είτε λέγεται ΤΕΡΝΑ είτε του Λουξεμβούργου είτε της Παναγίας τα μάτια είτε οποιαδήποτε, δεν θα σας αφήσουν να ξεκουνήσετε το δάσος. Θα τους βρείτε μπροστά σας και θα σας φράξουν…

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστούμε, κύριε Γρηγοριάδη.

**ΚΛΕΩΝ ΓΡΗΓΟΡΙΑΔΗΣ:** Όχι, κύριε Πρόεδρε, θα μιλήσω λίγο ακόμα, ένα λεπτό, μόνο για να πω για μία τροπολογία.

Κύριε Υπουργέ, έχουμε καταθέσει μια τροπολογία συμπτωματικά για τους ρετσινάδες και τους μελισσοκόμους. Κάντε τη δεκτή. Οι πυρκαγιές αυτές τους οδήγησαν σε καταστροφή. Ο χρόνος αποκατάστασης που χρειάζεται αφήνει ακάλυπτους, μοιραία, όλους όσους είναι προ της συνταξιοδότησης, κύριε Υπουργέ. Έχουμε καταθέσει, λοιπόν, μια τροπολογία: όποιος δηλαδή από σήμερα θα συνταξιοδοτείτο μέσα σε επτά χρόνια, είτε του χρόνου είτε σε επτά χρόνια από σήμερα, να μπαίνει στη σύνταξή του από σήμερα. Η παρούσα νομοθετική πρωτοβουλία στοχεύει στην προστασία των ανθρώπων, αλλά και τη συνοχή των τοπικών κοινωνιών. Για όνομα του Θεού, κάντε την δεκτή.

Τέλος, κύριε Πρόεδρε, έχουμε μία τροπολογία για τις εταιρείες των ΟΤΑ. Δεν μπορούμε να μην αναφερθούμε στο θέμα, που είδε χθες το φως της δημοσιότητας από την Περιφέρεια Νοτίου Αιγαίου. Μιλώ για τη σύσταση δήθεν αναπτυξιακών ΑΜΚΕ, αστική μη κερδοσκοπική εταιρεία των ΟΤΑ, που χορηγούν χρεωστικές κάρτες στα γαλάζια golden boys σας, επιπλέον των παχυλότατων μισθών, άνω των 140 χιλιάδων ετησίως και κυρίως, σαφέστατες ενδείξεις για το πώς θα διαχειριστείτε στο μέλλον το Ταμείο Ανάκαμψης.

Κυρίες και κύριοι συνάδελφοι, από αυτό το Βήμα σάς έχουμε πει πολλές φορές ότι το Ταμείο Ανάκαμψης είναι μεν ασήμαντο μακροοικονομικά για τη χώρα μας, αλλά σημαντικότατο για τις τσέπες ολιγαρχών ντόπιων και εγχώριων και φυσικά, για το πολιτικό προσωπικό που έχουν ως παρατρεχάμενους. Η εν λόγω υπό σύσταση ΑΜΚΕ, κύριε Πρόεδρε, συνάπτει, πριν καν συσταθεί η ίδια, συνεργασία με την «ΟΝΕΧ» και τη «CISCO», δύο κολοσσούς πολυεθνικές.

Άρα, ο μόνος λόγος που ιδρύεται η ΑΜΚΕ είναι να καναλιζάρει, να διοχετεύει, να πηγαίνει καλυμμένα με άλλο όνομα τα χρήματα του Ταμείου Ανάκαμψης στις δύο αυτές πολυεθνικές, στην υγεία των κορόιδων, των Ελλήνων φορολογουμένων, ό,τι κάνατε με τις τράπεζες. Τρία μνημόνια πληρώσαμε για να χρηματοδοτούνται επί δέκα χρόνια γερμανικές και γαλλικές τράπεζες, που είχαν χρεοκοπήσει. Σας το έχω ξαναπεί. Δεν μπορούσε η Ευρωπαϊκή Κεντρική Τράπεζα από το καταστατικό της να τις χρηματοδοτήσει ευθέως. Μπορούσε δήθεν να διασώζει χώρες κακόμοιρες σαν εμάς. Μας. έκαναν αναγκαστικά διασώσιμους, μας δάνεισαν μέχρι τώρα 328 δισεκατομμύρια, τα οποία έχουμε επιστρέψει στη «DEUTSCHE BANK» και στις γαλλικές τράπεζες. Αυτό πάτε να κάνετε και στο νότιο Αιγαίο.

Ο ελληνικός λαός, με αρχή την Εύβοια, δεν θα σας αφήσει, κύριε Υπουργέ. Θα ματαιώσει τα σχέδιά σας! Το ΜέΡΑ25 θα είναι δίπλα τους, γιατί εκλεγήκαμε όχι για τα αξιώματα, τα οποία βαθύτατα περιφρονούμε, αλλά για τους ανθρώπους που δεν έχουν στον ήλιο μοίρα.

Σας ευχαριστώ πολύ και συγγνώμη για την υπέρβαση.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ πολύ.

Τον λόγο τώρα έχει ο κ. Κωνσταντίνος Μπούμπας από την Ελληνική Λύση.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Σας ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, πρέπει να πούμε ξεκάθαρα σήμερα ότι είναι ένα νομοσχέδιο, το οποίο πάει κόντρα στη φύση με αυτές τις στειρώσεις και κόντρα στη μάνα γη, διότι κανένας δεν θα ήθελε απλά να στειρωθεί. Είναι ευνουχισμός, όπως και να το κάνουμε. Φοβάμαι, όμως, ότι -δεν ξέρω από ποια πλευρά έβαλε τον κ. Πλεύρη η Νέα Δημοκρατία ως Υπουργό Υγείας- θα ιδιωτικοποιηθεί και η κτηνιατρική, όπως σιγά- σιγά ιδιωτικοποιείται και η ιατρική.

Πριν πάω στο νομοσχέδιο, είναι προκλητικό αυτό το οποίο συμβαίνει τις τελευταίες ώρες, καθότι σύμφωνα με το ΦΕΚ 4026 από 12 Σεπτεμβρίου, σύνοδος που είναι εμβολιασμένος -προσέξτε, που είναι εμβολιασμένος- για να μπει σε ένα ιδιωτικό ιατρικό κέντρο ή και σε δημόσιο νοσοκομείο ή κλινική, πρέπει να υποβληθεί σε τεστ. Κι άντε να υποβληθεί σε rapid τεστ. Εγώ, όμως, θέλω να ρωτήσω: αφού είναι εμβολιασμένος, για ποιον λόγο να υποβληθεί και σε τεστ; Δεν εμβολιαστήκαμε «για να πάρουμε πίσω τις ζωές μας» που λέει ο Πρωθυπουργός;

Έχω εδώ μπροστά μου το πιστοποιητικό φίλου, που γεννούσε η γυναίκα του το πέμπτο παιδί και ενώ έχει και τις δύο δόσεις 31 Μαΐου και 22 Ιουνίου στις Σέρρες με το εμβόλιο της «PFIZER» -εδώ είναι το πιστοποιητικό για όσους το αμφισβητούν, έχω και τα στοιχεία του- για να τον αφήσει να μπει στο μαιευτήριο η ιδιωτική κλινική του επέβαλε να πληρώσει 65 ευρώ, παρακαλώ, για μοριακό τεστ και όχι rapid τεστ. Αυτός ο άνθρωπος, λοιπόν, πλήρωσε αν και εμβολιάστηκε. Εδώ είναι τα χαρτιά. Άρα, λοιπόν, το εμβόλιο και μεταδίδει και κολλάει σε πειραματικό στάδιο, διότι δεν είναι ούτε μηνιγγίτιδα ούτε διφθερίτιδα ούτε πολιομυελίτιδα ούτε ευλογιά. Να τα λέμε.

Ο άνθρωπος λέει: Γιατί με βάλανε να εμβολιαστώ εγώ, για να πληρώσω και μοριακό τεστ; Άντε η γυναίκα μου που γεννούσε το πέμπτο παιδί δεν είχε εμβολιαστεί. Εγώ πριν από δυο-τρεις μήνες έκανα στις Σέρρες το εμβόλιο της «PFIZER». Πληρώνω και τα 65 ευρώ για μοριακό τεστ; Αυτό είναι το τελευταίο ΦΕΚ. Για να δείτε ότι και οι εμβολιασμένοι δεν μπορούν να μπουν μέσα.

Αποψιλώνονται τα νοσοκομεία. Αν δείτε την κατάσταση στο Νοσοκομείο της Δράμας και των Σερρών είναι κωμικοτραγική. Πάνω από εκατό άτομα είναι αυτοί που φοβούνται να κάνουν εκεί το εμβόλιο. Φεύγουν γιατροί, νοσηλευτές, μπαίνουν στο περιθώριο. Δεν εφαρμόζεται ο νόμος της κινητικότητας, κύριε Βορίδη, και φυσικά είναι χωρίς μία και απειλούνται. Να τα λέμε.

Πάμε για τις στειρώσεις. Εσείς τις τελευταίες έρευνες δεν τις βλέπετε καθόλου; Δεν έχετε δει την έρευνα για τις στειρώσεις από τον Μπέκερ; Στην έρευνα στο Πανεπιστήμιο της Πενσυλβάνια και στο Σίδνεϋ που έγινε σε εννιά χιλιάδες εννιακόσιους τριάντα οκτώ σκύλους, οι έξι χιλιάδες πεντακόσιοι σαράντα έξι ήταν στειρωμένοι και τρεις χιλιάδες τριακόσιοι ενενήντα δύο ήταν μη στειρωμένοι. Είναι η τελευταία πιο αξιόπιστη έρευνα παγκοσμίως.

Ξέρετε τι λέει για τις στειρώσεις; Για διαβάστε τις μελέτες. Λέει ότι το σκυλί γίνεται και επιθετικό και μελαγχολεί και αλλάζει όλον τον χαρακτήρα του διότι δεν έχει φερομόνες, πού είναι οι οσμές. Είναι η πιο αξιόπιστη μελέτη, όπου διίστανται οι απόψεις και βγάζει αρνητικά πράγματα για την στειρώσεις. Άρα, λοιπόν, πρέπει να ξέρει ο κόσμος κι αυτές τις έρευνες πού θα πάει να στείρωση το δεσποζόμενο. Χώρια ότι θα χαθούν καθαρόαιμες ράτσες. Βλέπουμε και έρευνες αξιόπιστες από μεγάλα πανεπιστήμια. Ανατρέπει πολλά το Σίδνεϋ όπου είναι η τελευταία μελέτη, παρακαλώ.

Δηλαδή, ένας κτηνοτρόφος που έχει το μαντρόσκυλο ή ποιμενικό ή τσοπανόσκυλο -που δεν είναι απλώς σκύλος συντροφιάς, είναι σκύλος συνεργάτης, αλλά το Υπουργείο δεν διαχωρίζει αυτά τα σκυλιά ως συνεργάτες, τα βάζει σκύλους συντροφιάς- που δεν θέλει να το στειρώσει γιατί είναι ο φύλακας άγγελος στο μαντρί του από τους λύκους, αν έχει τέσσερα τσοπανόσκυλα θα πληρώσει ένα χιλιαρικάκι. Διότι κι ο κτηνίατρος που θα πάρει συν κανένα 10 ευρώ σιγά μην πάει τόσα χιλιόμετρα για ένα μαντρί ή για έναν κάτοικο. Θα μαζευτούν πέντε, δέκα, δεκαπέντε και τότε θα πάει. Χώρια και τα έξοδα αποστολής.

Κι εγώ θέλω να ρωτήσω. Βάζετε το γενετικό υλικό με τεράστια λειτουργικά έξοδα στο πανεπιστήμιο των Αθηνών. Συγγνώμη, δεν υπάρχει Κτηνιατρικό Πανεπιστήμιο σε Καρδίτσα και Θεσσαλονίκη; Γιατί συγκεντρωτισμός στην Αθήνα σε ένα πανεπιστήμιο που δεν έχει σχέση με την κτηνιατρική επιστήμη; Γιατί δεν γίνεται αυτό που λέει ο καθηγητής κ. Τόντης προκειμένου να αξιοποιηθεί το τμήμα και να υπάρχουν επαΐοντες εξειδικευμένοι σε τμήμα κτηνιατρικής δικαστικής, για να μπορούν αυτοί να αποφανθούν ως ειδικοί αν εξειδικευτούν σε έναν μεταπτυχιακό κλάδο αν έχει κακοποιηθεί το ζώο; Γιατί στην δικαστική, όπως και στην ιατροδικαστική, στον τομέα της κτηνιατρικής δεν επενδύουμε σε αυτό το τμήμα όπου θα εκπαιδευτούν και βιολόγοι και το γενετικό υλικό για να αποκομίσουν εμπειρία;

Πρέπει, λοιπόν, να πούμε και στη γιαγιά που έχει το σκυλάκι ή τα σκυλάκια ή τις γατούλες στο χωριό αν δεν θέλει να τις στειρώσει, γιατί θα πάει κόντρα στη φύση, πρέπει να πληρώσει, που μπορεί να φτάσει μέχρι και το χιλιάρικο. Εδώ ρεύμα δεν έχει να πληρώσει -παίρνουν οι εισπρακτικές τηλέφωνο- και θα πληρώσει τα 150 ευρώ;

Και ακούστε τώρα: Πρέπει να αποτυπώσουμε την πραγματικότητα και στους κυνηγούς. Όχι, δεν τους κλείνουμε το μάτι. Είναι μια πραγματικότητα. Από τη στιγμή που θέλουν να βγάλουν καθαρόαιμες ράτσες οι κυνηγοί, να μην γελιόμαστε, κάνουν μία -θα λέγαμε- αιμομικτική εκτροφή, είτε είναι γκέκας, είτε είναι φέρμα, είτε είναι οτιδήποτε. Πώς θα είναι αξιόπιστο το DNA όταν δεν θα γνωρίζουμε τον πατέρα, διερωτάται εύλογα ένας κυνηγός και δικαίως, αφού μπορεί να πήγε και με την αδελφή της; Αν κάποιος εγκαταλείψει ένα κουτάβι θα τιμωρηθεί με έναν πολύ αυστηρό νόμο, που καλή η αυστηρότητα του νόμου, αλλά τους ξεχωρίζει από τους υπόλοιπους πολίτες. Αν εγκαταλείψει κουτάβι ένας κυνηγός, χάνει την άδεια θήρας εσαεί. Θα έχει μέχρι και δύο χρόνια αν κακοποιήσει και το εγκαταλείψει. Σε περίπτωση μη στείρωσης έχει και δύο χρόνια αφαίρεση θήρας. Ξεχωρίστε, όμως, τα σκυλιά.

Άρα τα κυνηγόσκυλα είναι συνεργάτες, δεν είναι ζώα συντροφιάς. Δεν μπορεί ο νόμος να κάνει εξαιρέσεις. Γιατί αποκλείεται ένα κυνηγόσκυλο, κύριοι, να έχει μόνο μία γέννα στη ζωή; Έτσι λέει ο κυνηγός και έχει δίκιο. Μόνο μία γέννα;

Ακούστε, εγώ το 2012 βρήκα μια σκυλίτσα, τη Μάντη μου, που είναι καθαρόαιμο κοκκόνι αρχαιοελληνικό. Δεν θέλω να τη στειρώσω, γιατί ψάχνουμε γαμπρό. Άσχετα αν δεν βρήκαμε μέχρι τώρα. Το θέμα, όμως, είναι ότι θα πάω κόντρα στη φύση; Έχουμε καθαρόαιμες ράτσες, κύριοι, που πολύ φοβάμαι ότι θα τις χάσουμε. Και αυτό δεν ισχύει μόνο για τα σκυλιά, γιατί κυρίως για σκυλιά μιλάμε σήμερα. Υπάρχει ένα μεγάλο πλάτος ζώων που πρέπει να τα προστατέψουμε.

Έχετε κι έναν εισπρακτικό χαρακτήρα. Αν θέλετε να έχουμε κράτος δικαίου, τους στερήσατε την κυνηγετική περίοδο λόγω COVID, δώστε τους πίσω τα χρήματα από το «πράσινο» ταμείο, από τον ΟΓΑ, από το δημόσιο. Άλλο είναι η Κυνηγετική Ομοσπονδία. Η Θηροφυλακή είναι προς όφελος γενικότερα της οικολογίας, της προστασίας της πανίδας και της χλωρίδας. Γιατί δεν τους επιστρέφετε τα χρήματα; Μόνο χτυπάτε τους κυνηγούς σε αυτό το κομμάτι και όλους τους υπόλοιπους.

Το θέμα, όμως, είναι ότι η στείρωση, σύμφωνα με τις μελέτες, μας βάζει σε μεγάλο προβληματισμό.

Τι γίνεται τώρα με τα καταφύγια; Πάλι ΜΚΟ εδώ; Κάποιες οργανώσεις αμφιβόλου ποιότητας, που δεν ξέρουμε από πού είναι, θα διαχειρίζονται και θα εμπορευματοποιούνται με ιδιώτες κτηνιάτρους το θέμα ακόμη και των στειρώσεων; Η αλήθεια είναι ότι οι δήμοι τραβούσαν ένα κουπί, ήταν ερέτες που λέμε. Όμως, τι έκαναν; Έδιναν σε κάποιες έδρες των δήμων να έχουν οργανωμένα κυνοκομεία και τους δορυφόρους, τους άλλους δήμους -όπως ήταν και στο δικό μου νομό, στο Νομό Σερρών- τους άφηναν χωρίς οργανωμένο κυνοκομείο και χωρίς χρήματα.

Για να υπάρχει, λοιπόν, μια ευταξία στο χώρο, πρέπει να δείτε το θέμα και επιστημονικά και δεν μπορείτε a priori να ισοπεδώνετε και να λέτε «στείρωση στο δεσποζόμενο», γιατί εδώ ξεκάθαρα υπάρχουν δύο πτυχές: Πρώτον, κάποιοι θα κονομήσουν, για να το πω απλά, ιδιωτικού τομέα και δεύτερον, για να απαλλαγούμε και να κάνουμε τη δουλειά μας από τα δεσποζόμενα. Κάποτε ένας μεγάλος φιλόσοφος από τον Άγιο Μαυρίκιο, ο Μαλκόλμ, είχε πει ότι η έκφραση του ανθρώπου δεν συνάδει με τον λόγο του, γι’ αυτό τα ζώα δεν μπορούν να μας καταλάβουν. Άρα θέλει πολύ μεγάλη προσοχή.

Και κάτι ακόμη…

**ΠΡΟΕΔΡΕΥΩΝ (Χαράλαμπος Αθανασίου):** Παρακαλώ ολοκληρώστε.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Ολοκληρώνω, κύριε Πρόεδρε.

Λέτε ότι τα ζώα δεν πρέπει να είναι σε θεάματα. Μαζί σας. Το χειρότερο ζώο στον ζωολογικό κήπο είναι αυτό που πληρώνει το εισιτήριο λένε κάποιοι. Όμως, εδώ τώρα στα άρθρα 25, 35 και 40 μιλάτε γενικά για ζώα. Εγώ θέλω να ρωτήσω κάτι, γιατί μου το έβαλαν ως ερώτημα, κύριε Υπουργέ. Γίνεται σε μία εκκλησιαστική επιτροπή, σε έναν ιερό ναό μία πανήγυρη και ο λαχνός είναι ένας αμνός ζωντανός. Δεν είναι εκεί ο αμνός για να υποφέρει το ζώο, όχι. Ο άλλος έχει δικαίωμα να πάει στο μαντρί, στη στάνη και να το πάρει το αρνί ζωντανό, για να το έχει και αυτός στο σπίτι του ως κατοικίδιο. Γιατί αυτό το απαγορεύετε;

Άρα υπάρχουν κάποιες πτυχές που θέλω να τις δείτε προσεκτικά. Δεν μπορούμε να τα ισοπεδώνουμε όλα γενικώς. Επαναλαμβάνω, όμως, ότι το θέμα της στείρωσης…

**ΠΡΟΕΔΡΕΥΩΝ (Χαράλαμπος Αθανασίου):** Σας παρακαλώ, κύριε συνάδελφε, ολοκληρώστε. Έχετε πάει στα δέκα λεπτά. Είναι σε βάρος των συναδέλφων σας. Σας παρακαλώ.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Ολοκληρώνω, κύριε Πρόεδρε, και σας ευχαριστώ πάρα πολύ για το χρόνο που μου δώσατε. Είναι μεγάλο το θέμα και θα μπορούσαμε να πούμε κι άλλα.

Η στείρωση, λοιπόν, ο ευνουχισμός είναι ό,τι χειρότερο για ένα ζωντανό, έμβιο, συναισθηματικό πλάσμα.

Σας ευχαριστώ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ.

Τον λόγο έχει τώρα η κ. Παναγιώτα (Νόνη) Δούνια από τη Νέα Δημοκρατία και ευθύς αμέσως ο Κοινοβουλευτικός Εκπρόσωπος της Ελληνικής Λύσης, ο κ. Μυλωνάκης.

Ορίστε, κυρία Δούνια, έχετε τον λόγο.

**ΠΑΝΑΓΙΩΤΑ (ΝΟΝΗ) ΔΟΥΝΙΑ:** Σας ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, το νομοσχέδιο που συζητάμε σήμερα, το περιμέναμε χρόνια όλοι όσοι αγαπάμε τα ζώα. Με μεγάλη μου χαρά διαπίστωσα ότι είμαστε πολλοί αυτοί, αφού τα σχόλια στη δημόσια διαβούλευση για τις διατάξεις του νομοσχεδίου ξεπέρασαν τα είκοσι οκτώ χιλιάδες. Το πόσους πολλούς αφορά αυτό το νομοσχέδιο, άλλωστε, έρχονται να επιβεβαιώσουν και τα στατιστικά στοιχεία βάσει των οποίων σχεδόν ένα στα δύο νοικοκυριά στην Ελλάδα έχουν τουλάχιστον ένα ζώο συντροφιάς.

Για εμάς, λοιπόν, που έχουμε ένα ζωάκι ως ισότιμο μέλος της οικογένειας μας, αλλά και για κάθε πολιτισμένο άνθρωπο, πιστεύω ότι είναι αυτονόητο ότι τα ζώα συντροφιάς αξίζουν την αγάπη, τη φροντίδα, αλλά και την προστασία μας. Κανένας ζώο δεν πρέπει να είναι αδέσποτο και βέβαια επ’ ουδενί δεν επιτρέπεται να κακοποιείται.

Αυτό ακριβώς έρχεται να διασφαλίσει το σχέδιο νόμου του Υπουργείου Εσωτερικών μέσα από το οποίο υλοποιείται μία ακόμη προεκλογική δέσμευση του Πρωθυπουργού.

Κυρίες και κύριοι συνάδελφοι, ήρθε πλέον η ώρα να αλλάξει ολοκληρωτικά η φιλοσοφία διαχείρισης και αντιμετώπισης των ζώων συντροφιάς είτε αυτά είναι αδέσποτα, είτε είναι πιο τυχερά και έχουν ένα σπίτι. Βασικός στόχος του νομοσχεδίου είναι η δημιουργία ενός ολοκληρωμένου προγράμματος διαχείρισης των αδέσποτων ζώων, το οποίο θα οδηγήσει στη μείωση του πληθυσμού τους. Αυτό κρίνεται απαραίτητο καθώς, δυστυχώς, η χώρα μας έχει έναν από τους μεγαλύτερους αριθμούς αδέσποτων ζώων συντροφιάς τόσο στον αστικό ιστό όσο και στην περιφέρεια.

Για να επιτευχθεί η μείωση των αδέσποτων, θα ακολουθήσουμε ένα νέο, αποτελεσματικό σύστημα υιοθεσίας και εφαρμογής στείρωσης στο σύνολο του πληθυσμού τους.

Ειδικότερα, με το νομοσχέδιο για την ευζωία των ζώων συντροφιάς οι δήμοι υποχρεώνονται για πρώτη φορά να έχουν πλήρες επιχειρησιακό σχέδιο για τη διαχείριση των αδέσποτων ζώων συντροφιάς. Σε αυτό συμπεριλαμβάνεται η παροχή κτηνιατρικής περίθαλψης, η συμμετοχή στην πλατφόρμα υιοθεσιών και η δημιουργία πλαισίου κινήτρων για την φιλοζωία. Παράλληλα, είναι υποχρεωμένοι να λειτουργούν ή να είναι συμβεβλημένοι με καταφύγιο που λειτουργεί νόμιμα, ώστε να φιλοξενούνται εκεί τα ζώα συντροφιάς.

Οι δήμοι είναι ακόμα αρμόδιοι για την καταγραφή, τη σήμανση και τη στείρωση όλων των αδέσποτων ζώων που βρίσκονται στα όριά τους, αρμοδιότητες για τις οποίες πρέπει να θέτουν σαφείς στόχους.

Εύλογη είναι η απορία που ανακύπτει αναφορικά με το τι πόρους θα τα κάνουν όλα αυτά οι δήμοι. Είναι μέσω του νέου προγράμματος «ΑΡΓΟΣ», όπου θα χρηματοδοτούνται οι δήμοι για την υλοποίηση των επιχειρησιακών τους προγραμμάτων, δηλαδή για την προμήθεια του απαραίτητου εξοπλισμού, την κάλυψη του κόστους σήμανσης και στείρωσης των αδέσποτων, τη δημιουργία καταφυγίων, κτηνιατρείων και τα υπόλοιπα.

Ένα άλλο ερώτημα που δημιουργείται σε κάποιον φυσικά είναι «Και πως είμαστε σίγουροι ότι οι δήμοι θα είναι συνεπείς στις υποχρεώσεις τους αυτές για τα ζώα συντροφιάς;». Δικλείδα ασφαλείας για την εφαρμογή των παραπάνω υποχρεώσεων από τους δήμους αποτελεί η εισαγωγή δεικτών απόδοσης για κάθε επιμέρους δήμο, οι οποίοι θα είναι δημόσια αναρτημένα. Έτσι, θα υπάρχει η απαραίτητη λογοδοσία για την αποτελεσματικότητα του προγράμματος, αλλά και για τη διαχείριση του δημόσιου χρήματος.

Τέλος, υπάρχει και η δυνατότητα του Υπουργείου Εσωτερικών να επιβάλει σοβαρές ποινές σε όσους δήμους δεν εφαρμόζουν μία αποτελεσματική διαχείριση των ζώων συντροφιάς.

Είναι για μένα αυτονόητη υποχρέωση κάθε κηδεμόνα δεσποζόμενου ζώου να μεριμνά για τη σήμανση, αλλά και τη στείρωση του. Πλέον και οι δήμοι θα μπορούν να δώσουν κίνητρα για τη στείρωση, όπως, για παράδειγμα, η παροχή voucher για στείρωση σε ευπαθείς κοινωνικές ομάδες. Όποιος, ωστόσο, για τους δικούς του λόγους δεν επιθυμεί να στειρώσει το ζωάκι του, μπορεί να αποστείλει δείγμα γενετικού υλικού, όπως είπαμε, στο Εργαστήριο Φύλαξης και Ανάλυσης DNA Ζώων Συντροφιάς που θα τηρείται στο Ίδρυμα Ιατροβιολογικών Ερευνών της Ακαδημίας Αθηνών.

Με αυτόν τον τρόπο, λοιπόν, διασφαλίζεται ότι ακόμα και αν εγκαταλειφθεί ένα μη σημασμένο ζώο συντροφιάς, θα είναι εύκολο να βρεθεί ο γεννήτοράς του και κατ’ επέκταση και ο ιδιοκτήτης του, ο οποίος, βέβαια, θα έχει όλες τις προβλεπόμενες διοικητικές αλλά και ποινικές κυρώσεις. Το κατοικίδιο δεν είναι ένα παιχνίδι ή ένα άψυχο δώρο που μπορούμε να εγκαταλείπουμε όποτε το βαρεθούμε.

Κλείνοντας, θα ήθελα να αναφερθώ σε μία ακόμη σημαντική καινοτομία του νομοσχεδίου, τη δημιουργία ενός νέου, πλήρους πληροφοριακού συστήματος. Πρόκειται για το Εθνικό Μητρώο Ζώων Συντροφιάς. Σε αυτό περιλαμβάνονται τα υπομητρώα καταγραφής και παρακολούθησης ζώων συντροφιάς, φιλοζωικών σωματείων και οργανώσεων, καταφυγίων στο οποίο εγγράφονται όλα τα νομίμως λειτουργούντα καταφύγια σκύλων και γατών της χώρας, επαγγελματιών και ερασιτεχνών εκτροφέων και εθελοντικής αιμοδοσίας ζώων συντροφιάς. Επίσης, σε αυτό βρίσκουμε το αποθετήριο διαβατηρίων, όπου καταχωρούνται τα διαβατήρια των ζώων συντροφιάς που παρέχονται από τον Πανελλήνιο Κτηνιατρικό Σύλλογο, καθώς και ένα άλλο σημαντικό -ίσως το σημαντικότερο απ’ όλα- υπομητρώο, την Πανελλήνια Πλατφόρμα Υιοθεσίας Αδέσποτων Ζώων Συντροφιάς.

Με την πλατφόρμα αυτή διευκολύνεται η διαδικασία υιοθεσίας και μια αδέσποτη γάτα ή ένας σκύλος μπορεί άμεσα να βρει μια φιλόξενη οικογένεια που θέλει να το φροντίσει και να το αγαπήσει.

Η σημασία του εθνικού μητρώου ζώων συντροφιάς δεν είναι καθόλου αμελητέα, καθώς σε πολύ σύντομο χρονικό διάστημα θα ξέρουμε σε πραγματικό χρόνο τον αριθμό των δεσποζόμενων και των αδέσποτων ζώων συντροφιάς, τον αριθμό των αδέσποτων που διαχειρίζεται κάθε δήμος, τον αριθμό των ζώων προς υιοθεσία, όπως και το ιστορικό υγείας κάθε ζώου.

Κυρίες και κύριοι συνάδελφοι, η υιοθεσία ενός μικρού ζώου είναι μια πράξη αγάπης, αλλά και μεγάλης ευθύνης. Η ατομική ευθύνη είναι η βασική αρχή που χαρακτηρίζει ένα πραγματικό φιλόζωο, είτε έχει ζωάκι είτε δεν έχει. Όμως, η ατομική ευθύνη δεν αρκεί εάν δεν υπάρχει μια συγκροτημένη κρατική μέριμνα για τα ζώα συντροφιάς. Χρειάζεται θεσμοθετημένη συνεργασία μεταξύ κράτους, τοπικής αυτοδιοίκησης, επιστημόνων, φιλοζωικών οργανώσεων και πολιτών για τη βελτίωση των συνθηκών ζωής των ζώων συντροφιάς και την προστασία των αδέσποτων. Μέσω αυτής θα μπορέσει να αμβλυνθεί το φαινόμενο των αμέτρητων ζώων στους δρόμους, να αποτραπούν τα απαράδεκτα φαινόμενα κακοποίησης ή θανάτωσης τους μέσα από αυστηρές ποινές και βέβαια να διασφαλιστεί η ευζωία κάθε κατοικίδιου, που προϋποθέτει την καλή φυσική του κατάσταση, τη διαμονή τους σε ένα άνετο, ασφαλές και κατάλληλο κατάλυμα, όπου δεν θα υποφέρει από πόνο, φόβο, αγωνία, πείνα ή δίψα και δεν θα καταπονείται με οποιονδήποτε τρόπο.

Τα ζώα γεμίζουν τη ζωή μας χαρά και ανιδιοτελή αγάπη. Το λιγότερο που μπορούμε να κάνουμε γι’ αυτά είναι να τους το ανταποδώσουμε.

Ευχαριστώ πάρα πολύ.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ ευχαριστώ πάρα πολύ και για την τήρηση του χρόνου.

Ο κ. Μυλωνάκης, Κοινοβουλευτικός Εκπρόσωπος της Ελληνικής Λύσης, έχει τον λόγο.

**ΑΝΤΩΝΙΟΣ ΜΥΛΩΝΑΚΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, κύριε Υπουργέ, πολλοί μίλησαν για έλλειμμα δημοκρατίας. Εγώ δεν θα μιλήσω για έλλειμμα δημοκρατίας, θα μιλήσω για την εκμετάλλευση της δημοκρατίας. Στο όνομα της δημοκρατίας έχουν γίνει πάντα, γίνονται πολλές φορές τα μεγαλύτερα εγκλήματα. Θέλω να σας πω κάτι το οποίο το είπε και ο κ. Κλέων Γρηγοριάδης και συγκεκριμένα για την εταιρεία, η οποία κανονίσατε και μάλιστα κύριε Υπουργέ, αυτό πρέπει να το δείτε, διότι σας αφορά πάρα πολύ. Ήταν και στην ανατολική Αττική, ήταν και στη βόρεια Εύβοια. Θα μιλήσω τώρα για τη βόρεια Εύβοια, επειδή μίλησε ο κ. Γρηγοριάδης ότι η αποκατάσταση των καμένων εκτάσεων στη βόρεια Εύβοια εδόθη τελικά σε εταιρεία με έδρα το Λουξεμβούργο. Τελικά, αυτή η εταιρεία είναι η «ΕRREN HELLAS», έχει ιδρυθεί δύο χρόνια κι έχει στην Ελλάδα υποκατάστημα. Ασχολείται πράγματι κυρίως με αιολικά πάρκα φωτοβολταϊκά και ανεμογεννήτριες. Το τι θα γίνει στην περιοχή της βορείου Εύβοιας μπορώ να σας το πω με δυο λόγια. Βάλατε όλο τον κόσμο, όλους τους κατοίκους και κυρίως αυτούς οι οποίοι θα μπορούσαν να βγάλουν ένα μεροκάματο για την αποκατάσταση των πλημμυρών, αυτούς οι οποίοι δουλεύουν στα δάση -δούλευαν- και τώρα δεν μπορούν να δουλέψουν οι άνθρωποι. Δείτε το, σας παρακαλώ, αυτό το πράγμα. Το είπε ο κ. Σκρέκας, είχε μιλήσει για την «ΤΕΡΝΑ». Η «ΤΕΡΝΑ» δεν είναι τελικά, δεν ξέρω, το ψάχνουμε τώρα μήπως είναι τίποτα θυγατρική, αλλά αυτό ποσώς ενδιαφέρει, η έδρα είναι στο Λουξεμβούργο. Παρακαλώ, πάρα πολύ, επειδή θα γίνουν φασαρίες και επειδή έχουμε και το ίδιο πρόβλημα στην ανατολική Αττική, σας συνιστώ να κάνετε κάτι, κύριε Υπουργέ.

Ακούστε να δείτε, θέλω να σας τονίσω ένα από τα μεγαλύτερα εγκλήματα που κάνετε και θα μιλήσουμε και για τα ζώα συντροφιάς και για τα ζώα μη συντροφιάς. Το ανέφερε και ο Πρόεδρος της Ελληνικής Λύσης, ο κ. Βελόπουλος, όταν μίλησε στην ώρα του, ότι υπάρχουν γιατροί, κύριε Υπουργέ, των οποίων οι ειδικότητες είναι κρίσιμες. Μία από αυτές τις κρίσιμες ειδικότητες, ξέρετε πάρα πολύ καλά, ότι είναι του νευροχειρουργού. Κι επειδή έχω περάσει από το κρεβάτι νευροχειρουργού κι έχω νιώσει το νυστέρι του, έχω κάνει στον Α4, Α5 αποκατάσταση με μόσχευμα από τιτάνιο και ξέρω τι σημαίνει να κάνεις τέτοιες επεμβάσεις, θέλω να πω ότι λυπάμαι. Λυπάμαι γιατί δύο νευροχειρουργοί έχουν τεθεί σε αναστολή. Και επειδή υπάρχουν και γιατροί εδώ μέσα, καλά δεν συγκινείται κανένας; Είναι δυνατόν ο νευροχειρουργός, ο οποίος για τον άλφα ή βήτα λόγο ο άνθρωπος δεν θέλει να εμβολιαστεί, αλλά προσέχει, να τον στέλνετε στο παγκάκι; Και μιλάμε όχι για τυχαίους ανθρώπους.

Ο κ. Μπαϊραμίδης είναι στο Νοσοκομείο της Λέσβου. Είναι ο μοναδικός νευροχειρουργός του νησιού. Είναι ο άνθρωπος ο οποίος έκανε το πρώτο bypass εγκεφάλου σε δημόσιο νοσοκομείο και αυτό τον άνθρωπο τον έχετε σε ένα παγκάκι γιατί λέει θα κάτσω έξω από το νοσοκομείο σε ένα παγκάκι να κοιτάζω τους ασθενείς μου. Το ακούτε, κύριε Βρούτση;

Διοικητής του «ΝΙΜΙΤΣ», Σέργιος Γκιζάρης Στρατηγός, επίσης νευροχειρουργός. Ο ένας στον αυχένα και ο άλλος στο κεφάλι και τους αφήνετε έξω. Δεν ξέρω πόσοι ακόμη με κρίσιμες ειδικότητες έχουν πάρει αναστολή εργασίας γιατί η Κυβέρνησή σας αποφάσισε ότι πρέπει να αναστείλει την εργασία αυτών των ανθρώπων. Λες και αυτοί δεν είναι γιατροί! Γιατρός είναι μόνο ο παιδίατρος της δήθεν Ειδικής Επιτροπής Επιστημόνων Λοιμωξιολόγων, που δεν είναι λοιμωξιολόγοι. Ντροπή, θα σας γυρίσει μπούμερανγκ. Πάνω από επτά χιλιάδες υγειονομικοί είναι εκτός. Θα θέλετε νευροχειρουργό γιατί θα πεθαίνει κόσμος και δεν θα μπορείτε να βρείτε.

Κοροϊδία! Παιδιά δώδεκα έως δεκαεπτά ετών, μπάχαλο. Νομίζετε ότι κοροϊδεύετε τον κόσμο; Την Κυριακή βγαίνει η ΚΥΑ υπογεγραμμένη. Μόλις είδαν ότι αυτό το μέτρο για παιδιά από δώδεκα έως δεκαεπτά ετών δεν θα μπορούν να μπουν στη καφετέρια, δεν θα μπορούν να φάνε μαζί με τους γονείς του οι οποίοι είναι εμβολιασμένοι σε μια ταβέρνα, αλλά χρειάζεται να κάνουν rapid test -θέλει να είναι εμβολιασμένο και το παιδί- το πήρατε πίσω άρον-άρον. Τάχα μου, τάχα μου, ρωτούσε ο κ. Γεωργιάδης χθες το πρωί στον Παπαδάκη ποιος είναι ο αριθμός του ΦΕΚ; Λες και δεν ξέρουμε πώς γίνονται οι παρασπονδίες. Μόλις κυκλοφορεί κάτι, κατέβασε το, άλλαξε τον αριθμό και πέτα αυτό. Θα τρελάνουμε τον κόσμο. Πάρα πολύ ωραία. Συγχαρητήρια! Συγχαρητήρια για τη δημοκρατική σας Κυβέρνηση. Έχετε να ζήσετε ημέρες δόξας, κύριε Υπουργέ, και επειδή ξέρω καλά την περιοχή μας, όταν θα έρθει η ώρα, τότε θα δείτε τι θα γίνει. Ληστεύετε τους πολίτες με γελοίες δικαιολογίες.

Ακούστε τώρα να δείτε. Βγαίνουν τα κανάλια και λένε αυξάνεται η τιμή του ηλεκτρικού, ένα, δύο ευρώ θα επιβαρυνθούν τα τιμολόγια. Καλά, ποιον κοροϊδεύετε; Άμα ήταν για ένα, δυο ευρώ θα το κάναμε συζήτηση; Γιατί ξέρει ο κόσμος αν τον ένα μήνα πληρώνει ογδόντα και τον άλλο εβδομήντα εννέα ή ογδόντα ένα; Τι είναι αυτά τα πράγματα; Οι αυξήσεις θα είναι πάνω από 25% έως 30%. Ήδη, τα πρώτα τιμολόγια ήρθαν. Με τις ζέστες του φετινού καλοκαιριού και με το πώς δούλευαν τα air condition το ρεύμα θα είναι πολύ υψηλό για τα νοικοκυριά, κύριε Υπουργέ. Τότε να δω τι θα κάνετε με τις ιδιωτικές εταιρείες παρόχους οι οποίες θα κόβουν το ρεύμα και δεν θα μπορεί ο κόσμος να αλλάξει πάροχο, διότι έχετε ψηφίσει νόμο με τον οποίο πρέπει πρώτα να ξεχρεώσουν τον παλιό κ.λπ..

Δυο λόγια -τα είπε και ο κ. Χήτας και ο Πρόεδρος της Ελληνικής Λύσης- για την ευζωία. Η Ελληνική Λύση από την πρώτη στιγμή σας είχε επισημάνει κάποια πράγματα. Ορισμένα από αυτά, κύριε Υπουργέ, τα δεχθήκατε. Αυτά που είπε ο κ. Λιβάνιος πρέπει να πω ότι ήταν μεν σοβαρά, αλλά δευτερεύοντα.

Αυτό που είναι το πρωτεύον, όμως, και θέλω να το καταλάβω και να το καταλάβει και ο κόσμος, είναι το εξής: Γιατί πήρατε τις αρμοδιότητες από το Υπουργείο Ανάπτυξης και τις πήγατε στο Υπουργείο Εσωτερικών; Για να τα δώσετε στους δήμους; Οι δήμοι έχουν κτηνιατρικές υπηρεσίες; Οι δήμοι με τη σειρά τους έχουν χρήματα; Ούτε χρήματα έχουν ούτε υπηρεσίες έχουν. Τι θα κάνουν οι δήμοι; «Ελάτε εδώ, φιλοζωικές». Μερικές φιλοζωικές είναι όντως καλές, όμως υπάρχουν και διφορούμενες. «Ελάτε εδώ, ΜΚΟ». Και η τράπεζα σπέρματος του DNA που λέτε, θα μαζεύεται στην Αθήνα και θα έχει προφανώς κάποιον σκοπό.

Είναι δυνατό να μιλάμε συνεχώς για στειρώσεις; Προσωπικά είμαι μ’ ένα σκυλάκι πολλά χρόνια. Αυτό το οποίο με τρομάζει είναι αυτό το οποίο γράφετε, δηλαδή ότι υποχρεωτικά πρέπει να στειρωθούν τα σκυλιά. Για ποιον λόγο να στειρωθούν υποχρεωτικά τα σκυλιά στον χρόνο πάνω; Εγώ θα σας ρωτήσω, κύριε Υπουργέ. Είμαστε άνθρωποι. Τα ζωάκια έχουν ψυχή. Θα συμφωνήσω σ’ αυτό. Για σκεφθείτε να ερχόταν μια Κυβέρνηση και να έλεγε «όλοι οι γονείς στον χρόνο πάνω θα στειρώσουν τα παιδιά τους». Ψυχούλες δεν έχουμε κι εμείς; Ψυχούλες έχουν και αυτά. Γελάτε. Έχουμε διαφορά από τα ζώα -νομίζετε- ή είμαστε καλύτεροι από τα ζώα;

**ΙΩΑΝΝΗΣ ΒΡΟΥΤΣΗΣ:** Δεν ισχύει αυτό.

**ΑΝΤΩΝΙΟΣ ΜΥΛΩΝΑΚΗΣ:** Κύριε Βρούτση, αφήστε τα αυτά. Τα έχετε βάλει με όλους, τα έχετε βάλει με τους κυνηγετικούς συλλόγους, με τους κυνηγούς. Τι είναι αυτό το πράγμα, να πάει να στειρώσει ο κυνηγός το σκυλί του; Είναι δυνατό να στειρώσουν οι κυνηγοί τα σκυλάκια τους; Και πώς θα βγει ο γκέκας; Δεν μπορείτε να απαντήσετε διότι δεν υπάρχει απάντηση πάνω σ’ αυτό.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Μυλωνάκη, ολοκληρώστε. Έχετε φτάσει στα δέκα λεπτά.

**ΑΝΤΩΝΙΟΣ ΜΥΛΩΝΑΚΗΣ:** Ολοκληρώνω, κύριε Πρόεδρε.

Γι’ αυτούς ακριβώς τους λόγους η Ελληνική Λύση καταψηφίζει το νομοσχέδιο και νομίζω ότι θα ήταν καλύτερα να το πάρετε πίσω προτού αποφασίσετε να ρίξετε την ψήφο σας, γιατί θα το περάσετε χωρίς την ψήφο της Αντιπολίτευσης, αφού η Νέα Δημοκρατία έχει τη δυνατότητα να περνάει όλα τα νομοσχέδια. Να το πάρετε πίσω, να το ξανασκεφτείτε, διότι έχετε βάλει απέναντί σας ολόκληρη την κοινωνία.

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Χαράλαμπος Αθανασίου):** Σας ευχαριστώ κι εγώ, κύριε Μυλωνάκη.

Τον λόγο έχει ο κ. Αθανάσιος Ζεμπίλης από τη Νέα Δημοκρατία και αμέσως μετά θα πάρει τον λόγο ο Κοινοβουλευτικός Εκπρόσωπος του ΣΥΡΙΖΑ κ. Ραγκούσης. Κύριε Ραγκούση, συγγνώμη που σας καθυστέρησα παρά τη σειρά που είχατε πριν.

Κύριε Ζεμπίλη, έχετε τον λόγο.

**ΑΘΑΝΑΣΙΟΣ ΖΕΜΠΙΛΗΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, η συνεισφορά μου στη σημερινή συζήτηση προέρχεται κυρίως από την εμπειρία μου ως πρώην δημάρχου και τη συστηματική προσπάθεια που κάναμε στον δήμο Χαλκιδέων ώστε τα αδέσποτα να έχουν μια πολιτισμένη μεταχείριση με γνώμονα την ειρηνική συνύπαρξη πολιτών και ζώων.

Δεν υπάρχει αμφιβολία ότι το ζήτημα αυτό είναι από τα πλέον κρίσιμα στο πλέγμα των δημοτικών αρμοδιοτήτων και αυτό διότι λόγω του μεγέθους του προβλήματος μια δημοτική αρχή, όσο και αν διέπεται από το πνεύμα της προσφοράς προς τα ζώα, είναι αδύναμη να το αντιμετωπίσει χωρίς τους εθελοντές και χωρίς μια ευαισθητοποιημένη κοινωνία.

Σ’ αυτό το πλαίσιο θα ήθελα να ευχαριστήσω τον Φιλοζωικό Σύλλογο Χαλκίδας και συνολικά τα τετρακόσια φιλοζωικά σωματεία και ομάδες, αλλά και όλους όσοι υπό αντίξοες συνθήκες εθελοντικά πασχίζουν σε καθημερινή βάση για να φροντίσουν και να περιθάλψουν άστεγα ζώα.

Από τις αρχές της θητείας μας το 2007 ακολουθήσαμε ένα πρωτοποριακό πρόγραμμα διαχείρισης αδέσποτων ζώων. Έτσι για πρώτη φορά θέσαμε σε λειτουργία ένα καταφύγιο με υπερσύγχρονες προδιαγραφές που διέθετε και ένα πλήρως εξοπλισμένο κτηνιατρείο. Τότε αντιμετωπίσαμε μόνοι μας πολλά από τα προβλήματα τα οποία έρχεται να θεραπεύσει σήμερα το παρόν σχέδιο νόμου, κατ’ αρχάς τις δυσκολίες στην πρόσληψη εξειδικευμένου προσωπικού και ιδιαίτερα κτηνιάτρου. Μετά ήταν και το υψηλό κόστος λειτουργίας όλων αυτών των υποδομών, καταφυγίου, κτηνιατρείου, όπως και του φαρμακείου που θα έπρεπε να διαθέτει όλα τα απαραίτητα φάρμακα για την περίθαλψη των ζώων.

Ωστόσο, είναι βέβαιο ότι το καταφύγιο δεν είναι λύση. Σύντομα οι εγκαταστάσεις του θα γεμίσουν, θα υπερκορεστούν και γι’ αυτό κρίνω και αδικαιολόγητο τον φόβο περί εγκλεισμού που εκφράζουν κάποιοι, γιατί είναι βέβαιο ότι το κυνοκομείο θα αρκεί μόνο για τα αδύναμα, τα άρρωστα, τα ασθενικά ζώα, ιδιαίτερα που εμπεδώνεται και μια αντίληψη ασυλοποίησης των ζώων και αυτό είναι λάθος, διότι τα αδέσποτα είναι μέλη της κοινωνίας μας, είναι μέλη του πολιτισμού, της καθημερινότητάς μας.

Έτσι, λοιπόν, γρήγορα συνειδητοποιήσαμε ότι η μοναδική λύση είναι ένα εκτεταμένο και γενικευμένο πρόγραμμα στειρώσεων και γι’ αυτόν τον λόγο συνεργαστήκαμε -εκτός από τους συμβεβλημένους- και με εθελοντές κτηνιάτρους. Αυτό είναι και το καθήκον των Οργανισμών Τοπικής Αυτοδιοίκησης, να περισυλλέγουν τα αδέσποτα, να τα στειρώνουν, να τα εμβολιάζουν, να τα θεραπεύουν και στο τέλος εκτός από ειδικές περιπτώσεις να τα επανεντάσσουν στο φυσικό τους περιβάλλον.

Είναι γεγονός ότι μέχρι σήμερα υπήρξαν πολλές νομοθετικές πρωτοβουλίες, όμως καμία δεν είχε τα αναμενόμενα αποτελέσματα, με τραγική συνέπεια να διαιωνίζεται μια εικόνα που μας πληγώνει. Τα αδέσποτα ζώα εξακολουθούν να βρίσκονται στους δρόμους, εξακολουθούν να υποσιτίζονται, εξακολουθούν να είναι δυστυχισμένα, με τις συνθήκες ζωής τους αντί να βελτιώνονται, να επιδεινώνονται δραματικά χρόνο με τον χρόνο.

Αυτό συμβαίνει διότι το υφιστάμενο νομοθετικό πλαίσιο δεν αντιμετώπισε ποτέ τη ρίζα του κακού, δηλαδή τον εκθετικό ρυθμό με τον οποίον αναπαράγονται τα αδέσποτα σε βαθμό που να μην μπορούν να απορροφηθούν. Το αποτέλεσμα είναι γνωστό. Η χώρα μας σήμερα έχει από τους μεγαλύτερους πληθυσμούς αδέσποτων και ανυπεράσπιστων ζώων.

Σήμερα με το παρόν σχέδιο νόμου που εισάγει μια νέα φιλοσοφία, επιτέλους σπάει αυτός ο φαύλος κύκλος της αδιαφορίας στην ανεξέλεγκτη εξάπλωση των αδέσποτων, σπάει επιτέλους ο φαύλος κύκλος της κακοποίησης και της εγκατάλειψης αυτών των αθώων πλασμάτων. Αυτό επιτυγχάνεται με την αυστηροποίηση και τον επανακαθορισμό του πλαισίου σχετικά με την εκτροφή και την εμπορία των ζώων συντροφιάς, επιτυγχάνεται με την αξιοποίηση των ψηφιακών τεχνολογιών και των πληροφοριακών συστημάτων, ιδιαίτερα όμως επιτυγχάνεται με τη θέσπιση κανόνων για την αναπαραγωγή τους.

Στο σημείο αυτό θα ήθελα να ρωτήσω εκείνους που αντιτάσσονται στις στειρώσεις ή στον εναλλακτικό τρόπο διασφάλισης της ιχνηλασιμότητας τι ακριβώς προτείνουν. Προτείνουν τον περαιτέρω πολλαπλασιασμό των αδέσποτων στους δρόμους, δηλαδή προτείνουν τη διαιώνιση αυτής της ζοφερής πραγματικότητας ή μήπως προτείνουν να μετατραπούν οι πόλεις σε αχανή κυνοκομεία για τον μόνιμο εγκλεισμό των ζώων; Επειδή προσωπικά βρίσκομαι στο ίδιο στρατόπεδο με τις φιλοζωικές οργανώσεις, θα προσδοκούσα και περισσότερο θάρρος από τους εκπροσώπους τους.

Βέβαια σήμερα, παρά τις διαφωνίες με το νομοσχέδιο, άκουσα τα διακόσια σωματεία τα οποία είχαν ξεκάθαρη θέση υπέρ της καθολικής στείρωσης. Δεν μπορούμε να λέμε, λοιπόν, ότι είμαστε υπέρ της προαιρετικής υποχρεωτικότητας των στειρώσεων, γιατί μ’ αυτή τη νοοτροπία φτάσαμε σήμερα να μετράμε ενάμιση εκατομμύριο αδέσποτους σκύλους και αναρίθμητες γάτες. Πόσες χιλιάδες κουταβάκια θα πρέπει να εγκαταλειφθούν σε κάδους και σακούλες απορριμμάτων για να συναισθανθούμε την ευθύνη μας;

Σε αυτό το ερώτημα πιστεύω ότι απαντά επιτυχώς το σχέδιο νόμου που επιχειρεί να ευαισθητοποιήσει πρόσωπα και κοινωνίες με σκοπό τον σεβασμό των ζώων. Επιχειρεί να διαμορφώσει μια διαφορετική κουλτούρα και μια φιλοζωική παιδεία και μ’ αυτόν τον τρόπο καθιστά υπεύθυνους τους κηδεμόνες ώστε να συνειδητοποιήσουν ότι η εγκατάλειψη ζώων είναι μια βαθιά αντικοινωνική συμπεριφορά που δεν τιμά τον πολιτισμό μας.

Επίσης, με την καθιέρωση ενός νέου συστήματος υιοθεσίας καλλιεργεί στους πολίτες ευσυνείδητες συμπεριφορές. Τους ενθαρρύνει ώστε όχι μόνο να αγκαλιάσουν τα ζώα, αλλά να κάνουν και ένα βήμα ακόμα, να υιοθετήσουν με υπευθυνότητα ένα αδέσποτο. Ενθαρρύνει επίσης τους δήμους με τα χρηματοδοτικά εργαλεία και το πρόγραμμα «ΆΡΓΟΣ» να εφαρμόσουν ένα ολοκληρωμένο επιχειρησιακό πρόγραμμα διαχείρισης με μετρήσιμους στόχους, προκειμένου να απλωθεί στις τοπικές κοινωνίες ένα δίχτυ προστασίας των ζώων.

Μέχρι σήμερα είναι γεγονός ότι τα μέσα υποστήριξης των δήμων ήταν πενιχρά. Πάλευαν μόνοι τους χωρίς προσωπικό, χωρίς πόρους, χωρίς καμμία συμπαράσταση, αλλά και γενικά θα λέγαμε ότι η πολιτεία αντιμετώπιζε τα αδέσποτα ως κάτι απόμακρο, ως κάτι ξένο προς την κοινωνία. Οι αρμόδιοι θυμόντουσαν τα ζώα μόνο μια ημέρα, την 4η Απριλίου, για να φωτογραφηθούν και να γιορτάσουν την παγκόσμια ημέρα για τα αδέσποτα.

Ωστόσο, τελειώνω κύριε Πρόεδρε, αυτό έχει τελειώσει. Η Κυβέρνησή μας έθεσε στο επίκεντρο της πολιτικής και του νομοθετικού έργου τα δικαιώματα και τις ελευθερίες των ζώων και τα έθεσε με τρόπο αποφασιστικό και αταλάντευτο, με τη μετατροπή σε κακούργημα της θανάτωσης και του βασανισμού των ζώων. Και σήμερα κάνουμε ένα ακόμα βήμα με στόχο την ευζωία των ζώων, γιατί για εμάς η παγκόσμια ημέρα για τα αδέσποτα δεν είναι μέρα γιορτής, είναι απλά μια μέρα που μας υπενθυμίζει ότι δεν θα έπρεπε να υπάρχει.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ, κύριε συνάδελφε.

Τον λόγο έχει τώρα ο Κοινοβουλευτικός Εκπρόσωπος του ΣΥΡΙΖΑ ο κ. Ιωάννης Ραγκούσης.

**ΙΩΑΝΝΗΣ ΡΑΓΚΟΥΣΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, νομίζω ότι συζητώντας αυτό το νομοσχέδιο στην πραγματικότητα συμβαίνει κάτι στην Αίθουσα του Κοινοβουλίου εξαιρετικά σπάνιο, να μην πω πρωτοφανές, γιατί ίσως δεν είναι σωστό. Συζητούμε για ένα νομοσχέδιο που θα έπρεπε να είναι η γιορτή για το Κοινοβούλιο, για την κοινωνία, για τους φορείς που εμπλέκονται στη διαχείριση αυτού του πολύ πραγματικά ευαίσθητου και σημαντικού ζητήματος που έχει να κάνει με την αντιμετώπιση, τη διαχείριση των ζώων συντροφιάς. Δεν έχει δικαιολογία η Κυβέρνηση, καμμία δικαιολογία, ούτε σε σχέση με την έλλειψη γνώσεων, εμπειριών, ούτε με τη στενότητα του χρόνου, για να έχει οδηγήσει τα πράγματα εδώ που τα έχει οδηγήσει.

Πρέπει να σας πω, κύριε Πέτσα, ειλικρινά με μια έτσι λίγο μακροσκοπική ματιά σε σχέση με τη νομοθέτηση που πραγματοποιείται σήμερα ότι πραγματικά θέλει μεγάλο ταλέντο, για να το πετύχετε αυτό το οποίο έχετε πετύχει σήμερα ως Κυβέρνηση. Γιατί το θέμα των ζώων συντροφιάς είναι ένα θέμα το οποίο πρώτον συγκεντρώνει μια πολύ έντονη κοινωνική ευαισθησία, η οποία διαρκώς αυξάνεται, έναν πολύ πλούσιο εθελοντισμό. Εκατοντάδες χιλιάδες άνθρωποι έχουν δικά τους ζώα συντροφιάς, ασχολούνται με το θέμα, πονάνε για το θέμα, πολλοί δε από αυτούς ασχολούνται μόνο με αυτό το θέμα και όπως και κάποιοι συνάδελφοι είπαν πολύ σωστά εδώ πέρα για κάποιους είναι ένας κρίσιμος παράγοντας για την καθημερινή ψυχολογική τους ευεξία, η σχέση τους με τα έμβια αυτά όντα.

Δεύτερον, υπάρχει μια πολύ σαφής, πολύ καθαρή, πολύ πλούσια επιστημονική γνώση και εμπειρία γύρω από αυτό το θέμα και ελληνική και διεθνής.

Τρίτον, υπάρχει και μια παραδοχή την οποία την έχουν κάνει οι προηγούμενοι νόμοι που ψηφίστηκαν για το θέμα αυτό, ότι πράγματι ένα μέρος για τη διαχείριση του ζητήματος ανήκει στην Κυβέρνηση, στα Υπουργεία -θα δούμε μετά ποια Υπουργεία πρέπει να είναι- στο Κοινοβούλιο προφανώς που νομοθετεί και στους δήμους. Δηλαδή κανείς δεν αρνείται το γεγονός ότι ναι, οι δήμοι ως φορέας άσκησης αυτοδιοίκησης στη χώρα μας έχουν και θα έχουν έναν ιδιαίτερα σημαντικό ρόλο για τη διαχείριση και την αντιμετώπιση αυτού του οξύτατου προβλήματος.

Θέλει, λοιπόν, πραγματικά πολύ μεγάλο ταλέντο να έχετε καταφέρει με αυτή τη νομοθετική πρωτοβουλία να έχετε βάλει το σύνολο των παραγόντων των κατηγοριών που προανέφερα απέναντι στη νομοθετική πρωτοβουλία κατ’ επέκταση και απέναντι στην Κυβέρνηση. Πραγματικά ήθελε πολύ μεγάλη προσπάθεια, για να το πετύχετε αυτό που έχει επιτευχθεί.

Και ναι εμείς ως Αντιπολίτευση θα μπορούσαμε να πούμε «τι καλά, τι ωραία, θα το πληρώσει πολύ ακριβά η Νέα Δημοκρατία». Και θα το πληρώσει πολύ ακριβά η Νέα Δημοκρατία, να το θυμάστε αυτό, κύριε Πέτσα και κύριοι συνάδελφοι της πλειοψηφίας. Θα το πληρώσετε πολιτικά αυτό το νομοσχέδιο. Αυτό θα μπορούσε να είναι για εμάς αρκετό. Δεν είναι, όμως, αρκετό. Ξέρετε γιατί; Κάποιοι συνάδελφοι επικαλέστηκαν και την εμπειρία τους και τη δική μου εμπειρία στην αυτοδιοίκηση κ.λπ.. Γιατί το χειρότερο που έχετε πετύχει είναι το εξής:

Ξέρουμε πολύ καλά ότι αυτά τα προβλήματα για να επιλυθούν δεν αρκεί ακόμη και αν ήταν -που δεν είναι- ένα σωστό νομικό πλαίσιο. Χρειάζεται συνεργασία και χρειάζεται μακροχρόνια συνεργασία και πραγματικά διάθεση αυτόβουλης συνεργασίας απ’ όλους όσοι εμπλέκονται ή πρέπει να εμπλακούν στη διαχείριση αυτού του ζητήματος.

Αυτό, λοιπόν, που είναι το χειρότερο και το οποίο έχετε πετύχει είναι ότι ακριβώς, επειδή βάλατε όλους τους φορείς, από την αυτοδιοίκηση, τις φιλοζωικές οργανώσεις, τις εθελοντικές οργανώσεις, τους επιστήμονες απέναντι σε αυτή τη νομοθετική πρωτοβουλία, έχετε καταστρέψει κάθε πιθανότητα να υπάρξει συνεργασία σε οποιοδήποτε επίπεδο για την επίλυση αυτού του προβλήματος.

Και γι’ αυτό άκουγα με προσοχή μέλη της Κυβέρνησης να έρχονται εδώ, όπως πριν από λίγο ο αγαπητός κ. Λιβάνιος που τι ωραία μας περιέγραψε το πρόβλημα. Αυτό που ισχυριζόμαστε είναι ότι η συζήτηση δεν γίνεται για το πρόβλημα, αλλά γίνεται για την κακή λύση που πάτε να δώσετε και η οποία δεν θα λύσει το πρόβλημα, ενδεχομένως σε κάποιες πλευρές θα το επιδεινώσει κιόλας. Είναι φοβερό να ξεκινάς να επεξεργαστείς στην τοποθέτηση της Αξιωματικής Αντιπολίτευσης του ΣΥΡΙΖΑ - Προοδευτική Συμμαχία γι’ αυτό το νομοσχέδιο και να ακούς τους φορείς και να αισθάνεσαι ότι πραγματικά τα έχουν πει όλα και μάλιστα με πολύ σκληρές εκφράσεις, το οποίο δεν συνηθίζουν, ούτε συνηθίζεται για ένα τέτοιο θέμα. Με πολύ μεγάλη τεκμηρίωση και αναλυτικότητα ακούσατε τις απόψεις μας, ακούσατε την εισηγήτρια μας, την κ. Πούλου και στις επιτροπές και εδώ, ακούσατε και τους φορείς, ακούσατε και τους επιστήμονες. Και εσείς τι κάνετε; Επιμένετε στο λάθος.

Και επειδή μιλώ για λάθος και δεν θέλω να επαναλάβω, έχει περάσει και η ώρα, επειδή έχουν ακουστεί όλα τα επιχειρήματα και όλα εκείνα τα σημεία αιχμής, για τα οποία θεωρούμε άκρως προβληματικό το νομοσχέδιο, αλλά θα σταθώ σε ένα ζήτημα θεσμικό. Υπάρχει ένα ζήτημα θεσμικό το οποίο τώρα ή δεν το καταλαβαίνετε ή δεν θέλετε να το καταλάβετε ή παριστάνετε ότι δεν το καταλαβαίνετε. Και ειλικρινά δεν μπορώ να συμβιβαστώ με την ιδέα ότι ανέβηκαν σε αυτό εδώ το Βήμα μέλη της Κυβέρνησης και στελέχη της Νέας Δημοκρατίας και μιλώντας για το θεσμικό πρόβλημα που έχει ανακύψει με τη μεταφορά των αρμοδιοτήτων από το Υπουργείο Αγροτικής Ανάπτυξης στο Υπουργείο Εσωτερικών μάς μίλησαν για την αυτοδιοίκηση. Μα γι’ αυτό μιλάμε; Αυτό είναι το πρόβλημα, κύριε Πέτσα; Είπε κανείς ότι η αυτοδιοίκηση δεν έχει ρόλο στη διαχείριση του προβλήματος αυτού; Είπε κανείς ότι κακώς η αυτοδιοίκηση έχει ήδη αρμοδιότητες για τη διαχείριση αυτού του προβλήματος; Γι’ αυτό μιλάμε; Αυτό είναι το πρόβλημα; Δεν είναι αυτό.

Το πρόβλημα είναι ότι εσείς παίρνετε τη συγκεκριμένη αρμοδιότητα από το Υπουργείο Αγροτικής Ανάπτυξης και την πάτε όχι στην αυτοδιοίκηση, αλλά στο Υπουργείο Εσωτερικών. Αυτό είναι το θεμελιώδες θεσμικό λάθος που εμπεριέχεται σ’ αυτό εδώ το νομοσχέδιο, όχι η εμπλοκή της αυτοδιοίκησης. Η αυτοδιοίκηση έχει για το θέμα των αδέσποτων συγκεκριμένες αρμοδιότητες, ήδη τις ασκεί, στον βαθμό που της ασκεί, όπως έχει και αρμοδιότητες για την πολιτική προστασία. Δεν έχουν οι δήμοι αρμοδιότητες για την πολιτική προστασία; Έχουν. Δεν έχουν οι δήμοι αρμοδιότητες που ασκούν για τα δημόσια έργα. Ένα μέρος τα δημοτικά έργα, το δημοτικό οδικό δίκτυο δεν είναι αρμοδιότητας των δήμων να επισκευάζεται; Προφανώς και είναι. Έφυγε ποτέ η αρμοδιότητα της πολιτικής προστασίας από το Υπουργείο Πολιτικής Προστασίας, Κλιματικής Κρίσης και πήγε στο Υπουργείο Εσωτερικών; Απάντηση: Όχι. Έφυγε ποτέ η αρμοδιότητα από το Υπουργείο Υποδομών για τα δημόσια έργα και πήγε στο Υπουργείο Εσωτερικών; Απάντηση: Όχι.

Αυτό, λοιπόν, για το οποίο εξαπολύουμε τη μομφή που εξαπολύουμε από την πρώτη μέρα που τοποθετούμαστε δεν είναι, γιατί εσείς έρχεστε εδώ και λέτε η αυτοδιοίκηση -και καλώς η αυτοδιοίκηση- έχει τις αρμοδιότητες. Επαναλαμβάνω ή κάνετε τους βλάκες ή πραγματικά δεν μπορώ να διανοηθώ ότι δεν μπορείτε να συνειδητοποιήσετε ποιο είναι το πρόβλημα το οποίο σας δείχνουμε με μεγάλη ένταση.

Και έρχεστε, λοιπόν, εδώ και παίρνετε την αρμοδιότητα από το Υπουργείο Αγροτικής Ανάπτυξης και το πάτε στο Υπουργείο Εσωτερικών. Και κοιτάξτε τώρα, κυρίες και κύριοι, ποιο είναι το βαθύτερο πρόβλημα. Επικαλεστήκατε -εγώ το αναγνωρίζω, δεν έχω λόγο να το αμφισβητήσω άλλωστε, ούτε τη δυνατότητα- ότι αυτά τα έχει εξαγγείλει ο κ. Μητσοτάκης προεκλογικά.

Τι επιχείρημα είναι αυτό; Απεναντίας είναι ένα επιχείρημα υπέρ όλων όσων πιστεύουν και πιστεύουμε ότι δυστυχώς μιλώντας για τον εμπνευστή της ιδέας του επιτελικού κράτους αποδεικνύεται μέρα με την ημέρα ότι μιλούμε για μια ανερμάτιστη προσέγγιση η οποία θεσμικά δεν έχει αρχή, μέση και τέλος. Και πραγματικά ταιριάζει αυτό να το έχει υποσχεθεί και να το κάνει επί των ημερών του πράξη ο Κυριάκος Μητσοτάκης. Πραγματικά του ταιριάζει. Είναι πραγματικά ανερμάτιστο αυτό που γίνεται. Γιατί το επιτελικό κράτος ένα από τα ερωτήματα που οφείλει να απαντήσει -και ιδού η απάντηση που δίνει ο Κυριάκος Μητσοτάκης- είναι ποιος είναι ο ρόλος του Υπουργείου Εσωτερικών της χώρας.

Εδώ φεύγουμε από το θέμα συζήτησης των ζώων συντροφιάς, φεύγουμε από το θέμα συζήτησης για τα αδέσποτα και πάμε στο θέμα του ποιος είναι ο ρόλος του Υπουργείου Εσωτερικών της χώρας. Είναι ο ρόλος του Υπουργείου Εσωτερικών της χώρας να έχει τις υπηρεσίες διαχείρισης των αδέσποτων ζώων; Ναι. Για το επιτελικό κράτος και ό,τι έχει στο κεφάλι του ο Κυριάκος Μητσοτάκης η απάντηση είναι «ναι». Αλλά αυτό, με συγχωρείτε πάρα πολύ, είναι ανεύθυνο, είναι θεσμικά εντελώς ανεπαρκές, είναι ανερμάτιστο, είναι εξαιρετικά προβληματικό. Διότι η απάντηση στο ερώτημα «ποιο ρόλο πιστεύετε ότι πρέπει να παίζει το Υπουργείο Εσωτερικών της χώρας;», ο Κυριάκος Μητσοτάκης απαντάει «να έχει τις υπηρεσίες για τη διαχείριση των αδέσποτων». Χάρισμά σας αυτές οι απόψεις. Χάρισμά σας αυτές οι προχειρότητες. Χάρισμά σας αυτές οι ελαφρότητες του Κυριάκου Μητσοτάκη. Αλλά γι’ αυτό μιλάμε. Δεν μιλάμε για το αν θα εμπλακεί η αυτοδιοίκηση στη διαχείριση του προβλήματος αυτού.

Κάτι τελευταίο, που επιτρέψτε μου να πω, κυρίες και κύριοι συνάδελφοι, ότι κατά τη γνώμη μου είναι το πιο σοβαρό θέμα. Όταν λέω κατά τη γνώμη μου, το φορτίζω λίγο και με βάση τη διαδρομή που και εγώ έχω -όπως ο καθένας μας- σ’ αυτό το Κοινοβούλιο στην πολιτική ζωή του τόπου. Θα μιλήσω για κάτι κατά τη γνώμη μου πάρα πολύ σοβαρό, πάρα πολύ κρίσιμο, που είναι θέμα του νομοσχεδίου, κύριε Πέτσα. Δεν αφορά στα ζώα συντροφιάς. Πριν από λίγες μέρες ανακοινώθηκε ότι δυστυχώς το δημόσιο χρέος της χώρας ανήλθε περίπου στα επίπεδα των 236% επί του Ακαθάριστου Εγχώριου Προϊόντος. Είμαστε αυτή τη στιγμή νούμερο δύο στον κόσμο στην επιδείνωση αυτού του κρίσιμου εθνικά δείκτη, για το πώς πάει δηλαδή το δημόσιο χρέος. Η Ιαπωνία μας υπερβαίνει, αν δεν κάνω λάθος. Το 2011 το δημόσιο χρέος της χώρας δεν ήταν 236% του ΑΕΠ. Το 2011 το δημόσιο χρέος είχε φτάσει στο 171%. Ήταν 171% δυο χρόνια αφού είχε ξεσπάσει η χρεοκοπία. Τότε είχαμε κάνει μια μεγάλη προσπάθεια. Εγώ θα πω μια πολύ μεγάλη προσπάθεια από όλο το πολιτικό φάσμα της χώρας, με πολιτικούς κυρίως, με δυνάμεις, με κόμματα ολόκληρα, όχι κόμματα ολόκληρα τουλάχιστον με μονάδες πολιτικών, οι οποίοι μπήκανε στη μάχη αντιμετώπισης αυτού του οξύτατου εθνικού προβλήματος που είναι το δημόσιο χρέος. Κι ακόμη κάποιοι παλεύουν γι’ αυτό. Και λήφθηκαν διάφορα μέτρα. Λήφθηκαν διάφορες μέριμνες για το τι θα κάνει η χώρα με αυτήν τη θηλιά που κινδυνεύει, την απειλεί κυριολεκτικά να την καταστρέψει και κυρίως να καταστρέψει τις επόμενες γενιές.

Ένα από τα μέτρα που είχαμε πάρει ως χώρα τότε ήταν να βάλουμε αυτό το φρένο χρέους στους δήμους. Θα το πω έτσι για να γίνω κατανοητός. Διότι οι δήμοι πιο εύκολα ως μονάδες της γενικής κυβέρνησης, είχαν τη δική τους -τα προηγούμενα χρόνια, τις προηγούμενες δεκαετίες, από το 2009-, αρνητική συμβολή στη διόγκωση του δημόσιου χρέους. Και είχαμε βάλει αυτά τα φρένα στη δυνατότητα των δήμων να υπερδανείζονται και κατ’ επέκταση οι ίδιοι να χρεοκοπούν. Και τι καταφέραμε από το 2011 και μετά; Να είναι η αυτοδιοίκηση της χώρας μας μετά τον «ΚΑΛΛΙΚΡΑΤΗ» διαρκώς και κάθε χρόνο που περνάει πλεονασματική και να σταματήσει αυτό το φαινόμενο της υπερχρέωσης των δήμων. Σας θυμίζω ότι είχαμε πολλούς δήμους στα πρόθυρα του αδιεξόδου. Όσοι είναι παλιότεροι στη δημόσια ζωή θα το θυμούνται. Ήταν χρεοκοπημένοι, δεν είχαν να πληρώσουν, δεν είχαν τίποτα. Βέβαια μαζεύανε το χρέος στο μεγάλο δημόσιο χρέος της χώρας.

Τι κάνει σήμερα η Κυβέρνηση Μητσοτάκη το 2021, δέκα χρόνια μετά και ενώ το δημόσιο χρέος της χώρας έχει πάει από το 171% το 2011 στο 236% του ΑΕΠ σήμερα; Καταργεί αυτά τα φρένα χρέους. Και φέρνετε εδώ διάταξη που ανοίγει ξανά διάπλατα τον δρόμο για την υπερχρέωση των δήμων, για την αύξηση του δημόσιου χρέους και για την καταστροφή και των μονάδων αυτοδιοίκησης που θα πληρωθούν και κατ’ επέκταση και της χώρας. Και το κάνει η Κυβέρνηση Μητσοτάκη το 2021 με το άρθρο 49 που ρητά καταργεί την παράγραφο 1 του άρθρου 264 του ν.3852 που προέβλεπε ακριβώς αυτά τα φρένα χρέους. Έχουμε, δηλαδή, μια χώρα υπερχρεωμένη, μια χώρα της οποίας το χρέος υπερδιογκώνεται καθημερινά, ξέρουμε πως χρεοκοπήσαμε, και ένας από τους λόγους που χρεοκοπήσαμε ήταν και η υπερχρέωση των δήμων και τι κάνει η Κυβέρνηση του Κυριάκου Μητσοτάκη το 2021; Καταργεί αυτά τα φρένα χρέους. Μια εγκληματική απόφαση κατά του συνόλου της χώρας.

Και θα τελειώσω, κύριε Πρόεδρε, λέγοντας το εξής. Κύριε Πέτσα, εγώ δεν περιμένω ότι θα πάρετε αυτή τη διάταξη πίσω. Αλλά ειλικρινά περιμένω και περιμένουμε όλοι εκείνοι που σας στηρίζουν είτε μέσα από την Κοινοβουλευτική μας Ομάδα, είτε στην κοινωνία, ως κόμμα και ως Κυβέρνηση, να αντιδράσουν. Εγώ τους αναγνωρίζω παρά τις μεγάλες ιδεολογικές και πολιτικές μας διαφορές ότι είναι πολλοί από αυτούς είναι άνθρωποι που βάλανε πλάτη για να αντιμετωπίσει η χώρα τη μεγάλη κρίση χρέους που αντιμετώπισε πριν από δέκα χρόνια. Απευθύνομαι σε αυτούς και κάνω έκκληση να αντιδράσουν και να απαιτήσουν προσωπικά από τον ανεύθυνο αυτό κύριο Πρωθυπουργό, κ. Κυριάκο Μητσοτάκη, την απαλλαγή και την κατάργηση αυτής της διάταξης με μια από τις επόμενες νομοθετικές σας πρωτοβουλίες.

Δεν έχετε δικαίωμα, κύριοι της Κυβέρνησης, να χρεοκοπήσετε ξανά τη χώρα. Το κάνατε μια φορά το 2009. Δεν σας επιτρέπεται να το ξανακάνετε. Σπάσατε όλα τα ρεκόρ με τους μετακλητούς. Μοντέλο διακυβέρνησης Μητσοτάκη. Κατά παρέκκλιση του ΑΣΕΠ παντού προσλήψεις. Και να, τώρα και η κατάργηση των φρένων χρέους που θα οδηγήσει στην υπερχρέωση των δήμων και κατ’ επέκταση στην αύξηση του δημόσιου χρέους της χώρας.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ.

Ο Υπουργός, κ. Πέτσας, έχει τον λόγο.

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Ευχαριστώ, κύριε Πρόεδρε. Μόνο δύο σημεία.

Το ένα όσον αφορά στο νομοσχέδιο. Κύριε Ραγκούση, η αποτελεσματικότητα είναι αυτή που θα κρίνει αν κάνουμε ένα βήμα μπροστά με αυτό το νομοσχέδιο ή όχι. Εμείς πιστεύουμε ότι κάνουμε ένα βήμα μπροστά γιατί οι δυο πτυχές που έχουμε βάλει ως άξονα της προεκλογικής μας δέσμευσης πιστεύουμε ότι επιτυγχάνεται. Επιτυγχάνονται και οι δυο. Το ένα είναι να περιορίσουμε τον αριθμό των αδέσποτων και το άλλο είναι να συμβάλουμε στον πειρασμό της κακοποίησης των ζώων. Επομένως, θα κριθούμε εκ του αποτελέσματος.

Και για τα δύο έχω αναπτύξει και στις επιτροπές. Θα πω και τώρα επιγραμματικά ότι με τη δεξαμενή των αδέσποτων να προέρχονται από δεσποζόμενα και από αδέσποτα ζώα κάνουμε παρεμβάσεις και στα δύο σκέλη. Όσον αφορά τα δεσποζόμενα βάζουμε κανόνες αναπαραγωγής ώστε να μην υπάρχει από εκεί δυνατότητα μεγέθυνσης της δεξαμενής των αδέσποτων. Για δε τα αδέσποτα εκτός από τα καταφύγια, την υιοθεσία, τους αναδόχους κάνουμε όλη την ενέργεια που χρειάζεται με σημάνσεις, στειρώσεις κ.λπ., ώστε να περιορίσουμε τον αριθμό τους. Για δε το θέμα που αφορά στην κακοποίηση έχουμε ένα μεγάλο πλέγμα αυστηροποίησης των ποινών και μεγαλύτερου ελέγχου. Όλο αυτό το πλαίσιο είναι δυναμικό και θα αξιολογείται στη βάση των εκθέσεων και της επιτροπής αξιολόγησης.

Ως προς αυτά που είπατε για το δημόσιο χρέος καταλαβαίνουμε όλοι ότι όταν έχουμε μια πανδημία που είναι παγκόσμια και αποφασίζουμε όλοι μας να θυσιάσουμε ένα μέρος της συλλογικής μας ευημερίας μένοντας στο σπίτι και μη δουλεύοντας, το εισόδημα πέφτει. Άρα το ΑΕΠ εν προκειμένω. Και για να μπορέσουμε να στηρίξουμε νοικοκυριά και επιχειρήσεις όλο το προηγούμενο διάστημα αναπληρώσαμε αυτό το εισόδημα που χάσαμε από το εξωτερικό. Τα δανεικά, που λέτε, εισέρευσαν στη χώρα με ιστορικά χαμηλά επιτόκια ακριβώς γιατί υπάρχει εμπιστοσύνη προς την κυβέρνηση η οποία την έχει αποκαταστήσει. Εσείς όμως ακούμε ότι δεν πιστεύετε σε αυτά.

Περιμένω, λοιπόν από τον αρχηγό της Αξιωματικής Αντιπολίτευσης την Κυριακή ή και το Σάββατο που θα είναι στη ΔΕΘ να εξαγγείλει ένα πρόγραμμα λιτότητας, απολύσεων, όπως είπατε και περιορισμού του δημόσιου χρέους. Περιμένω, επίσης, να πείτε ποιες δαπάνες θα περικόψετε και ποια έσοδα θα αυξήσετε σε αντιδιαστολή με το πρόγραμμα που εξήγγειλε ο Πρωθυπουργός.

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Η κ. Κωνσταντίνα Γιαννακοπούλου από το Κίνημα Αλλαγής έχει τον λόγο. Αμέσως μετά θα πάρει τον λόγο ο κ. Ζήσης Τζηκαλάγιας από τη Νέα Δημοκρατία.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, βρισκόμαστε σήμερα στην Ολομέλεια της Βουλής έχοντας ολοκληρώσει τις συνεδριάσεις επί του νομοσχεδίου που προτείνετε προς ψήφιση για τα ζώα συντροφιάς.

Με μεγάλη μου λύπη οφείλω να ομολογήσω, κύριε Υπουργέ, ότι εξακολουθώ να το θεωρώ ως εντελώς πρόχειρο, αντιεπιστημονικό, λανθασμένο και ακόμα και επικίνδυνο. Αυτό φάνηκε τόσο από την ακρόαση των φορέων, που ήταν στη συντριπτική τους πλειοψηφία αντίθετοι με το παρόν νομοσχέδιο και στην άποψη αυτή συγκλίνει, άλλωστε και το σύνολο των επιστημονικών φορέων, του επιστημονικού κόσμου, των φιλοζωικών οργανώσεων, των δήμων, αλλά εν τέλει και της ίδιας της κοινωνίας.

Φάνηκε από τα σχόλια στη διαβούλευση, κύριε Υπουργέ, που στη συντριπτική τους πλειοψηφία ήταν αρνητικά. Και ξέρετε τι θέλει να πει όλη αυτή η σύσσωμη αντίδραση των φορέων του επιστημονικού κόσμου, των δήμων και εν τέλει της ίδιας της κοινωνίας; Ότι υπάρχει μείζον πολιτικό θέμα με αυτή σας την κίνηση. Και ειλικρινά με κάνει να αναρωτιέμαι: Δεν σας προβληματίζει όλο αυτό, όλη αυτή η άρνηση;

Κύριε Υπουργέ, είναι τουλάχιστον σκανδαλώδες να ξηλώνετε ένα αξιόλογο θεσμικό πλαίσιο, όπως είναι ο ισχύων νόμος, ο ν.4039/2012, ο νόμος Σκανδαλίδη, για να αντικατασταθεί με έναν νόμο - παρωδία. Μηδέν εις το πηλίκον, συνεπώς!

Ξέρετε, κύριε Υπουργέ, ο σοφός ελληνικός λαός λέει «ο καθείς στο είδος του» και το Υπουργείο Εσωτερικών, στο οποίο πλέον αναθέτετε την προαγωγή της υγείας και την προστασία των ζώων συντροφιάς, μετά βεβαιότητας δεν μπορεί να χαρακτηριστεί ούτε ως ειδήμον ούτε ως ειδικό για το συγκεκριμένο θέμα.

Το παρόν νομοσχέδιο, το οποίο αφορά, λοιπόν, σε ένα τόσο ευαίσθητο και σε ένα τόσο σοβαρό και σημαντικό ζήτημα που ενδιαφέρει μια πολύ μεγάλη μερίδα της ελληνικής κοινωνίας, σίγουρα απαιτούσε έναν πραγματικά ευρύ διάλογο και διεύρυνση σε αυτό τον διάλογο, όχι κλειστές πόρτες, κύριε Υπουργέ, όχι επιλογή μόνο κάποιων βολικών και οικείων συνδιαλεγομένων, οι οποίοι συμφωνούν εκ των προτέρων με οτιδήποτε.

Ειδικότερα τώρα, πάνω σε συγκεκριμένες διατάξεις του νομοσχεδίου έχουν ήδη ειπωθεί αρκετά. Έχει κάνει -νομίζω- έναν πλήρη σχολιασμό η εισηγήτρια του Κινήματος Αλλαγής, η κ. Λιακούλη. Θα εντοπίσω και θα εστιάσω και εγώ σε συγκεκριμένα σημεία.

Ήδη σε όλη την ελληνική επικράτεια λειτουργούν δεκάδες παράνομα καταφύγια ζώων που δεν πληρούν τις βασικές προδιαγραφές υγιεινής και ευζωίας των ζώων που φιλοξενούνται.

Θέλω να καταθέσω στα Πρακτικά μια σειρά πρόσφατων αποφάσεων με τις οποίες αποφασίζεται το σφράγισμα αυτών.

(Στο σημείο αυτό η Βουλευτής κ. Κωνσταντίνα (Νάντια) Γιαννακοπούλου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Φανταστείτε, λοιπόν, κύριε Υπουργέ, τι έχει να ακολουθήσει τώρα που ουσιαστικά νομιμοποιείτε το σύνολο των καταφυγίων, όπου οποιοσδήποτε τρίτος, ιδιώτης ή ΜΚΟ, θα μπορεί πλέον να ιδρύει καταφύγια ζώων κατά το δοκούν, χωρίς κριτήρια, χωρίς κρατική εποπτεία και ελέγχους, χωρίς ούτε καν προηγούμενη άδεια από την Κτηνιατρική Αρχή. Μιλάμε για πλήρη ασυδοσία και για πλήρη κρατική εγκατάλειψη και αδιαφορία. Μοναδικό κριτήριο με βάση το νομοσχέδιο που μας φέρνετε είναι μια τυπική και απλή εγγραφή στο Εθνικό Μητρώο Ζώων.

Στα δε αυτά «νόμιμα» πλέον, όπως τα βαφτίζετε, καταφύγια θα παραμένουν εγκλωβισμένα, ασυλοποιημένα και εγκαταλελειμμένα τα αδέσποτα ζώα. Τώρα, το πώς θα διαβιούν και τι θα κάνουν εκεί, όπως φαίνεται, ποσώς σας ενδιαφέρει.

Για να είμαστε σαφείς, βεβαίως και δεν αποτελεί λύση στο πρόβλημα των αδέσποτων ζώων συντροφιάς το να το κρύβουμε όλο αυτό το πρόβλημα κάτω από το χαλί, εγκαταλείποντάς τα στην τύχη τους, σε χώρους οι οποίοι αποτελούν σύγχρονα κολαστήρια ζώων. Δεν αρμόζουν τέτοιες πρακτικές σε μια ευνομούμενη και πολιτισμένη χώρα, κατά παράβαση μάλιστα των ευρωπαϊκών οδηγιών και διατάξεων. Πολύ δε περισσότερο δεν συνάδει η εμπορική εκμετάλλευση των αδέσποτων ζώων συντροφιάς, την οποία πλέον -για να λέμε τα πράγματα όπως έχουν- διά της πλαγίας επιτρέπετε με αυτό το οποίο μας φέρνετε. Οποιοσδήποτε θα έχει το δικαίωμα να συλλέγει κάποιο αδέσποτο ζώο, δηλώνοντάς το στο Εθνικό Μητρώο Ζώων Συντροφιάς ως ζώο ιδιοκτησίας του με τρόπο απόκτησης «εύρεση αδεσπότων».

Με το προτεινόμενο νομοσχέδιο, λοιπόν, όχι μόνο δεν περιορίζεται η εμπορευματοποίηση των αδέσποτων ζώων, αλλά ευνοείται ακόμα και η δημιουργία σχετικής βιομηχανίας με βάση την εμπορική τους εκμετάλλευση, σχετικής φάμπρικας. Αυτό κάνετε, αυτό επιτρέπετε.

Θέλω να σας καταθέσω έγγραφα δεκάδων αγγελιών πώλησης αδέσποτων ζώων στη Γερμανία, προερχόμενα από την Ελλάδα, έναντι μέσης τιμής 350 ευρώ, καθώς και καταδικαστικές αποφάσεις για παράνομη διακίνηση και εμπορία αδέσποτων ζώων που είχαν αποδέκτες νομικά πρόσωπα τα οποία διαθέτουν τα ζώα έναντι αντιτίμου. Τα καταθέτω στα Πρακτικά.

(Στο σημείο αυτό η Βουλευτής κ. Κωνσταντίνα(Νάντια) Γιαννακοπούλου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Για το πραγματικό, όμως, ζήτημα της τύχης των τετράποδων αυτών, που θα έπρεπε εξ αρχής να σας απασχολεί, εκκωφαντική σιωπή, κανένας έλεγχος, καμμία πρόνοια για το πού θα καταλήγουν και υπό ποιες συνθήκες στο εξωτερικό, αν και το πιθανότερο ενδεχόμενο είναι στην καλύτερη η εμφάνισή τους σε αγγελίες πώλησης.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Μισό λεπτό ακόμα θα χρειαστώ, κύριε Πρόεδρε.

Ομοίως, με το παρόν νομοσχέδιο διευκολύνεται η ανεξέλεγκτη αναπαραγωγή και εκτροφή ζώων συντροφιάς. Όταν η αδειοδότηση των ερασιτεχνών εκτροφέων ζώων γίνεται από τα σωματεία και από τους συλλόγους τους, ενώ των επαγγελματιών γίνεται από αρμόδια αρχή, είναι εύλογο, είναι απολύτως εύλογο οι παράνομοι επαγγελματίες εκτροφείς να εμφανίζονται ως ερασιτέχνες οι οποίοι πολύ εύκολα θα διαφεύγουν τον έλεγχο. Δηλαδή, τι κάνετε με αυτό; Δυσκολεύετε τα αυτονόητα, δηλαδή ευνοείτε την ασυδοσία και την παραγωγή νέων αδεσπότων, αφού δεν θα τηρούνται οι κανόνες εκτροφής και θα έχουμε υπερπαραγωγή κουταβιών με γνωστά προβλήματα υγείας και συμπεριφοράς. Και εδώ, λοιπόν, μηδέν εις το πηλίκον, κύριε Υπουργέ.

Και ενώ ισχυρίζεστε- και κλείνω με αυτό, κύριε Πρόεδρε- είστε ευρωπαϊκό κόμμα, έχετε συμπεριλάβει σε αυτό το σχέδιο νόμου διατάξεις οι οποίες ευθέως παραβιάζουν την ευρωπαϊκή σύμβαση για την προστασία των ζώων και ευθέως παραβιάζουν την ευρωπαϊκή νομοθεσία. Συγκεκριμένα, στο άρθρο 29 παράγραφος 9 αναφέρεται ότι η σύμβαση ισχύει μόνο για τα αδέσποτα σε καταφύγια που υιοθετούν στο εξωτερικό.

Τελικά, πείτε μας: Καταργείτε την ευρωπαϊκή σύμβαση για την προστασία των ζώων συντροφιάς για τα ζώα που θα παραμένουν στη χώρα μας; Δημιουργείται εύλογο ερώτημα και απάντηση δεν έχετε δώσει.

Επίσης, με πολλές διατάξεις του παρόντος νομοσχεδίου καταστρατηγείτε τον πρόσφατο Κανονισμό 2019/2035 για την έγκριση των εγκαταστάσεων ζώων συντροφιάς. Πώς θα τηρείται ο Κανονισμός αυτός, όταν ο ανάδοχος θα στέλνει ανεξέλεγκτα πρώην αδέσποτα ή αδέσποτα ζώα συντροφιάς στο εξωτερικό σε τρίτους, χωρίς αριθμητικό περιορισμό; Ερωτήματα για τα οποία δεν έχουμε πάρει καμμία απάντηση.

Κλείνοντας, για όλους τους παραπάνω λόγους και για όλους τους λόγους τους οποίους αναλυτικά παρουσίασε και στη συζήτηση των επιτροπών και στην Ολομέλεια η εισηγήτριά μας, εμείς οφείλουμε και παραμένουμε στην αρχική μας θέση, δηλαδή στην καταψήφιση του υπό συζήτηση νομοσχεδίου. Είναι ένα νομοσχέδιο το οποίο είναι αδιανόητο, ένα νομοσχέδιο παντελώς αντιεπιστημονικό, αλλά εν τέλει και πρακτικά μη εφαρμόσιμο, που καταργεί την υψηλή και πρωτοποριακή βάση που είχε θέσει ο ν.4039/2012 για την προστασία και την ευζωία των ζώων συντροφιάς.

Σας ευχαριστώ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ.

Τον λόγο έχει τώρα ο κ. Τζηκαλάγιας.

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Χαράλαμπος Αθανασίου):** Ορίστε, έχετε τον λόγο, κύριε Υπουργέ.

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Ευχαριστώ, κύριε Πρόεδρε.

Μια παρέμβαση θα ήθελα να κάνω, γιατί η κ. Γιαννακοπούλου είπε ότι δεν άκουσε κάποια απάντηση. Δεν καταργούμε το σύστημα «Traces». Στο άρθρο 7 υπάρχουν διάφορες προϋποθέσεις. Δεν καταργείται αυτό το σύστημα, ίσα-ίσα γίνεται βελτιωμένο και πιο διαφανές.

Για δε τη μεταφορά προς σκοπό υιοθεσίας αδέσποτου ζώου στο εξωτερικό, υπάρχει μια σειρά προϋποθέσεις. Δεν μπορώ να καταλάβω γιατί βλέπετε ότι δεν υπάρχει καμμία προϋπόθεση. Είναι σαφής η παράγραφος 3.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Ο κ. Τζηκαλάγιας από τη Νέα Δημοκρατία έχει τον λόγο. Μετά θα μιλήσει η κ. Μαρία Κεφάλα από τη Νέα Δημοκρατία και αμέσως μετά η κ. Χαρούλα Καφαντάρη από το ΣΥΡΙΖΑ.

Ορίστε, κύριε Τζηκαλάγια, έχετε τον λόγο.

**ΖΗΣΗΣ ΤΖΗΚΑΛΑΓΙΑΣ:** Κύριε Πρόεδρε, κυρίες και κύριοι συνάδελφοι, ακούγοντας πριν από λίγο τον Κοινοβουλευτικό Εκπρόσωπο του ΣΥΡΙΖΑ έχω να σχολιάσω δύο σημεία.

Αναφέρθηκε και προειδοποίησε ότι οδηγούμε τη χώρα στη χρεοκοπία. Μήπως ξέχασε ότι ήταν Υπουργός μιας κυβέρνησης που ο Πρωθυπουργός της το Μάιο του 2010, με φόντο το Καστελόριζο, ανακοίνωσε επίσημα τη χρεοκοπία της χώρας και το πρώτο μνημόνιο;

Δεύτερον, συνήθως πιο πολύ τα κόμματα της Αριστεράς κόπτονται εδώ και δεκαετίες για αποκέντρωση, για περιφερειακή συνείδηση, ότι οι αρμοδιότητες όταν παραχωρούνται στην τοπική αυτοδιοίκηση πρέπει να συνοδεύονται από πόρους.

Και εδώ ο κύριος Κοινοβουλευτικός Εκπρόσωπος του ΣΥΡΙΖΑ μας λέει ότι δίνουμε πολλά χρήματα στην τοπική αυτοδιοίκηση για τη φροντίδα των αδέσποτων ζώων και των δεσποζόμενων και θα χρεοκοπήσουμε από αυτό. Από πού συνάδει αυτό; Εδώ βλέπουμε ότι υπάρχει μια αναντιστοιχία λόγων και έργων. Είναι δυνατόν δηλαδή; Εμείς δίνουμε πολλές αρμοδιότητες στην τοπική αυτοδιοίκηση και κάνουμε πράξη αυτό που λέγαμε πάντα, έχοντας ταυτόχρονα και τους πόρους που απαιτούνται και αυτό κάνουμε σήμερα.

Το σημερινό νομοσχέδιο είναι πρωτοποριακό. Έρχεται φυσικά σαν συνέχεια υλοποίησης του προεκλογικού μας προγράμματος που λέγαμε σαν κυρίαρχο μέλημα «κανένα ζώο κακοποιημένο, κανένα ζώο αδέσποτο». Για να φτάσουμε στο σημερινό νομοθέτημα, έγινε πολύμηνος διάλογος ανάμεσα στο κράτος, την τοπική αυτοδιοίκηση, επιστήμονες, φιλοζωικές οργανώσεις και όσους άλλους είχαν λόγο για το θέμα, για να καταλήξουμε σε αυτό και είμαστε περήφανοι γιατί προβλέπουμε και την παραμικρή λεπτομέρεια.

Επειδή ίσως δεν προλάβω στην τοποθέτησή μου να τα αναλύσω, να πω ότι μου έκανε πολύ θετική εντύπωση το εξής: Ακόμα και για υπομητρώο εθελοντικής αιμοδοσίας μιλάμε. Είναι κάτι πρωτοφανές. Συνήθως ξέρουμε ότι η αιμοδοσία αφορά τους ανθρώπους. Εδώ θα αφορά και τα ζώα. Επίσης, ακόμα και κοιμητήρια νεκροταφεία ζώων προβλέπουμε, κάτι που βλέπαμε μέχρι τώρα στην Αγγλία ή και σε άλλες χώρες.

Κύριε Υπουργέ, όταν ήμασταν μικροί στο σχολείο μαθαίναμε πως το ζην μας το οφείλουμε στους γονείς μας, το ευ ζην μας στους δασκάλους μας. Αυτό το νομοσχέδιο μιλάει για ευζωία. Τι σημαίνει ευζωία; Δεν είναι παιδεία; Δεν είναι παιδαγωγική; Και πράγματι έτσι είναι, όταν πρόκειται για να καλλιεργήσουμε τα φιλοζωικά συναισθήματα, πράγμα που είναι πολιτισμός στην κοινωνία. Γιατί ξέρουμε πολύ καλά ότι αυτό συμβάλλει στην ενίσχυση της ψυχικής υγείας και των μικρών και των μεγάλων.

Κύριοι σκοποί του νομοσχεδίου είναι να βοηθήσουμε και τα δεσποζόμενα ζώα συντροφιάς -και στην Ελλάδα κατά κύριο λόγο είναι ο σκύλος και η γάτα- και αυτά να ζουν καλύτερα, αλλά κυρίως όσον αφορά τα αδέσποτα και να περιορίσουμε τον αριθμό τους και να μη βλέπουμε τα καθημερινά φαινόμενα της κακοποίησης που μας προσβάλλουν σαν πολιτισμό. Γιατί θέλουμε αυτές τις πέντε ελευθερίες των ζώων που μιλάει όλη η παγκόσμια κοινότητα να τις κάνουμε πράξη και στην Ελλάδα.

Θεσπίζουμε λοιπόν το Εθνικό Μητρώο Ζώων Συντροφιάς που είναι μια μεγάλη καινοτομία και όλα τα άλλα: ηλεκτρονικό βιβλιάριο, Ίδρυμα Ιατροβιολογικών Ερευνών στην Ακαδημία Αθηνών, κάτι πάρα πολύ σημαντικό για να καταγράφεται το γενετικό υλικό.

Αυτό το Εθνικό Μητρώο Ζώων Συντροφιάς έχει υπομητρώο καταγραφής και παρακολούθησης των ζώων συντροφιάς, υπομητρώο φιλοζωικών σωματείων, ούτως ώστε όλοι να είναι νόμιμοι και καταγεγραμμένοι, γιατί για πρώτη φορά από τώρα και πέρα τα νόμιμα λειτουργούντα σωματεία θα δικαιούνται και χρηματοδοτήσεων από τους δήμους, για να κάνουν πολύ σωστότερα τη δουλειά τους. Υπομητρώο καταφυγίων και καταφύγια θα μπορούν να κάνουν είτε οι δήμοι είτε οι φιλοζωικές οργανώσεις είτε φιλόζωοι ιδιώτες.

Πολύ σημαντική είναι η πανελλήνια πλατφόρμα της υιοθεσίας αδέσποτων ζώων συντροφιάς. Εκεί θα καταγράφονται όλα τα ζώα. Εκεί κάποιος που έχει ένα δεσποζόμενο ζώο και το υπεραγαπάει και πρέπει να το στειρώσει, αν θέλει το κάνει, αν δεν θέλει να το στειρώσει και θέλει να αποδεσμευτεί από αυτό, θα μπορεί να δηλώνει την επιθυμία του σε αυτήν την πλατφόρμα.

(Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής κ. **ΑΠΟΣΤΟΛΟΣ ΑΒΔΕΛΑΣ**)

Επίσης, με τη δήλωση που θα κάνει στο Ίδρυμα «Ιατροβιολογικών Ερευνών» με το γενετικό υλικό θα αποτρέπονται τα φαινόμενα εγκατάλειψης των ζώων, γιατί θα είναι εύκολη η ανεύρεση του γεννήτορα του ζώου και από κει και πέρα του ιδιοκτήτη, ο οποίος το εγκατέλειψε.

Θέλω λοιπόν να πω ότι δίνουμε μεγάλο βάρος στην ενίσχυση της τοπικής αυτοδιοίκησης σε αυτήν την κατεύθυνση. Πρώτη φορά θα δοθούν τόσα χρήματα. Οι προηγούμενες κυβερνήσεις και του ΣΥΡΙΖΑ και του ΠΑΣΟΚ δεν είχαν διαθέσει περισσότερες από 600.000 ευρώ. Δίνουμε 40 εκατομμύρια ευρώ κυρίως για τα καταφύγια των ζώων, για τους μηχανισμούς και τα οχήματα μεταφοράς τους και κάθε χρόνο θα διατίθενται 15 εκατομμύρια ευρώ για την επιστημονική περίθαλψη, για τα φάρμακα, για τους κτηνιάτρους που απαιτούνται για να έχουν τα ζώα την περίθαλψη που τους αξίζει.

Οι δήμοι –γιατί μεγάλο ρόλο θα παίξουν κυρίως οι δήμοι- είναι υποχρεωμένοι να καταρτίζουν επιχειρησιακά σχέδια και θα ελέγχονται γι’ αυτά. Θα υπάρχουν δείκτες απόδοσης οι οποίοι θα βαθμολογούνται. Θα υπάρχουν κίνητρα για τους συνεπείς ιδιοκτήτες ζώων, με απαλλαγές από φορολογικές υποχρεώσεις και δημοτικά τέλη περισσότερο έως και 10% αυτών.

Ξέρετε πολύ καλά ότι η Κυβέρνηση της Νέας Δημοκρατίας ήταν αυτή η οποία έφερε τον πιο σύγχρονο νόμο για την αντιμετώπιση τη φυσιολογική, τη λογική που πρέπει για τα αδέσποτα ζώα κυρίως με το άρθρο 24 του ν.4745/2020. Σήμερα βελτιώνουμε ακόμα περισσότερο αυτά που προβλέπει ο νόμος, έτσι ώστε να κάνουμε ακόμη καλύτερη τη ζωή των ζώων δεσποζόμενων και αδέσποτων.

Τέλος, θεσπίζουμε μητρώο παραβατών. Οι ποινές είναι αυστηρές για τους παραβάτες και όσοι με απόφαση της δικαιοσύνης τιμωρούνται για απαράδεκτη, κακοποιητική συμπεριφορά απέναντι στα ζώα, τουλάχιστον για δέκα χρόνια δεν θα δικαιούνται να είναι κάτοχοι ζώων.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Καλησπέρα σας και από εμένα.

Καλείται στο Βήμα η κ. Μαρία Κεφάλα από τη Νέα Δημοκρατία.

**ΜΑΡΙΑ-ΑΛΕΞΑΝΔΡΑ ΚΕΦΑΛΑ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, τα ζώα συντροφιάς είναι ή θα έπρεπε να είναι αυτό που δηλώνει η ονομασία τους. Σε μεγάλο βαθμό, από τη μία, προσφέρουν παρέα και συντροφιά σε πολύ κόσμο. Άλλωστε για πολλούς ιδιοκτήτες είναι κάτι παραπάνω, είναι μέλη των ίδιων των οικογενειών τους. Στην Ελλάδα σχεδόν μία στις δύο οικογένειες συμβιώνει με ένα ζώο συντροφιάς. Είναι αρκετά μεγάλο το ποσοστό, που δείχνει την αγάπη του προς τους ζωντανούς αυτούς οργανισμούς.

Όμως, από την άλλη πλευρά, η χώρα μας έχει δυστυχώς έναν από τους μεγαλύτερους πληθυσμούς αδέσποτων ζώων. Η πραγματικότητα αυτή δημιουργεί και την ανάγκη θεσμοθέτησης ενός σύγχρονου, λειτουργικού νομοθετικού πλαισίου που να ανταποκρίνεται στις ανάγκες των καιρών και σε αυτές τις ανάγκες απαντά το σημερινό νομοσχέδιο.

Ερχόμαστε να τα προστατεύσουμε και να δημιουργήσουμε τις καλύτερες δυνατές συνθήκες για μια όσο το δυνατόν καλύτερη ζωή γι’ αυτά. Παράλληλα, κινούμαστε και προς την κατεύθυνση του περιορισμού του πληθυσμού των αδέσποτων ζώων μέσω ενός νέου αποτελεσματικού συστήματος υιοθεσίας και μέσω ενός νέου πλαισίου αναπαραγωγής με κανόνες.

Οι βασικές τους ελευθερίες θα πρέπει να αντιμετωπίζονται με ευαισθησία και με σεβασμό και τις ελευθερίες αυτές θέλουμε να αποτυπώσουμε όσο πιο πιστά γίνεται, ώστε να αποτελέσουν το θεμέλιο λίθο μιας νομικής προστασίας γι’ αυτά.

Αποκτούμε ένα σύγχρονο και λειτουργικό Εθνικό Μητρώο Ζώων Συντροφιάς. Τα ζώα συντροφιάς αποκτούν ψηφιακό φάκελο υγείας μέσω του Εθνικού Μητρώου Ζώων Συντροφιάς. Περιγράφονται αναλυτικά οι υποχρεώσεις των ιδιοκτητών και προβλέπονται κυρώσεις σε περίπτωση μη συμμόρφωσης σε αυτές.

Θέλουμε ιδιοκτήτες υπεύθυνους, θέλουμε πολίτες συνειδητούς. Κινητροδοτούμε για τη δημιουργία μιας τέτοιας κουλτούρας. Ιδρύουμε το εργαστήριο φύλαξης και ανάλυσης DNA ζώων συντροφιάς. Το DNA αυτό θα τηρείται στο Ίδρυμα «Ιατροβιολογικών Ερευνών» της Ακαδημίας Αθηνών. Διασφαλίζουμε με τον τρόπο αυτό ότι ακόμη και αν εγκαταλειφθεί ένα ζώο συντροφιάς θα είναι εύκολο να βρεθεί ο γεννήτοράς του και κατ’ επέκταση μέσω του μητρώου θα βρεθεί και ο ιδιοκτήτης του, ο οποίος θα έχει όλες τις προβλεπόμενες διοικητικές και ποινικές κυρώσεις.

Διευρύνουμε τον κατάλογο των πράξεων που περιλαμβάνονται ρητά στη διάταξη περί κακοποίησης. Εισάγουμε πρόστιμα για τις νέες παραβάσεις και αυστηροποιούμε τα υπάρχοντα πρόστιμα στις σημαντικές περιπτώσεις. Με το πρόγραμμα «ΑΡΓΟΣ» εισάγουμε ένα ολοκληρωμένο πρόγραμμα διαχείρισης αδέσποτων από κάθε δήμο. Παρέχουμε τους απαραίτητους πόρους στους δήμους προκειμένου να είναι σε θέση να φέρουν εις πέρας το έργο τους.

Χρηματοδοτούμε τους δήμους με 40 εκατομμύρια ευρώ για την κατασκευή καταφυγίων και την προμήθεια του απαραίτητου εξοπλισμού, ώστε να φέρουν εις πέρας τις υποχρεώσεις που θα αναλάβουν, υποχρεώσεις όπως η φροντίδα των ζώων συντροφιάς, η σήμανση και η στείρωση των αδέσποτων και άλλες συναφείς δράσεις.

Θεσπίζουμε ένα συνεκτικό και αντιπροσωπευτικό πλαίσιο εποπτείας με τη συμμετοχή επιστημόνων, εκπροσώπων της ΚΕΔΕ, του Συνηγόρου του Πολίτη και των φιλοζωικών οργανώσεων. Βελτιώνουμε την εκπαίδευση και την ενημέρωση για την προστασία των ζώων συντροφιάς με προγράμματα και δράσεις και δημιουργούμε ιστοσελίδα καταγγελιών για περιστατικά κακοποίησης ζώων.

Με το νομοσχέδιο αυτό ανασχεδιάζουμε τη φιλοσοφία διαχείρισης των αδέσποτων, αλλά και των δεσποζόμενων ζώων συντροφιάς. Επιδιώκουμε ένα πρόγραμμα που θα οδηγήσει στον έλεγχο του πληθυσμού τους μέσω ενός νέου αποτελεσματικού συστήματος υιοθεσίας ώστε να διασφαλίσουμε την ευζωία τους.

Κυρίες και κύριοι συνάδελφοι, έχει διαπιστωθεί ότι ένας μεγάλος αριθμός αδέσποτων ζώων προέρχεται από ανεπιθύμητες κυρίως γέννες κατοικίδιων ζώων. Μια από τις υποχρεώσεις του ιδιοκτήτη, λοιπόν, είναι να μεριμνά για τη στείρωση του κατοικιδίου. Χρησιμοποιούμε την εξέλιξη της επιστήμης και της τεχνολογίας ώστε να διασφαλίσουμε την καλύτερη δυνατή ιχνηλάτιση, ώστε ο ανεύθυνος ιδιοκτήτης που παραβιάζει τον νόμο να βρίσκεται αντιμέτωπος με τις συνέπειες.

Υποχρεώνουμε για πρώτη φορά τους δήμους να έχουν ένα πλήρες σχέδιο για τη διαχείριση των αδέσποτων ζώων συντροφιάς και αποσαφηνίζουμε την κακοποίηση του ζώου ρητά και με περιπτωσιολογία, ώστε να μην υπάρχουν αμφιβολίες και γκρίζες ζώνες, ώστε να πατάξουμε στη ρίζα της την κακοποίηση των ζώων.

Είναι η Κυβέρνηση της Νέας Δημοκρατίας και του Κυριάκου Μητσοτάκη που κατέστησε κακούργημα τον βασανισμό του ζώου. Η κακοποίηση ενός ζώου θα επισύρει ποινή κάθειρξης ως δέκα έτη και χρηματική ποινή που υπολογίζεται ότι μπορεί να ανέλθει έως 50.000 ευρώ ανάλογα με τη βαρύτητα της πράξης.

Εντάσσουμε τη δηλητηρίαση του ζώου στις κακουργηματικού χαρακτήρα παραβάσεις. Αυστηροποιούμε τις ποινές, αλλά λειτουργούμε προληπτικά και προστατευτικά.

Με το μητρώο παραβατών κρατάμε μακριά από τα ζώα ανθρώπους αποδεδειγμένα επικίνδυνους. Κανένας δεν θα μπορεί να γίνει ιδιοκτήτης ζώου συντροφιάς αν στο παρελθόν έχει καταδικαστεί για κακοποίηση ζώου συντροφιάς.

Επίσης, θεσπίζουμε ειδική διαδικασία για όποιον ιδιοκτήτη θέλει να παραδώσει το ζώο συντροφιάς του. Κατά τον τρόπο αυτό περιορίζουμε το φαινόμενο εγκατάλειψης ζώων συντροφιάς.

Κυρίες και κύριοι συνάδελφοι, με το υπό συζήτηση σχέδιο νόμου η Κυβέρνηση αποβλέπει στη διαμόρφωση μιας νέας φιλοσοφίας, μιας φιλοσοφίας που ταιριάζει στον πολιτισμό της χώρας μας. Το νομοσχέδιο αυτό κινείται στο πνεύμα της γενικότερης προστασίας των ζώων, στην προστασία του περιβάλλοντος και της φύσης.

Μια από τις σημαντικότερες έννοιες στη μελέτη της σχέσης του ανθρώπου με τα ζώα αποτελεί ο όρος του δεσμού. Η ισχύς του δεσμού επέτρεψε στα ζώα από κατοικίδια να θεωρούνται μέλη της οικογένειας του ανθρώπου. Ο δεσμός μεταξύ ανθρώπου και ζώου είναι μια αμφίδρομα ωφέλιμη και δυναμική σχέση και ένα ζώο συντροφιάς θα έχει ανάγκη τη φροντίδα για όλη του τη ζωή.

Κλείνω, λοιπόν, με την αρχική μου διαπίστωση, ότι τα ζώα προσφέρουν κάτι περισσότερο από μια παρέα και συντροφιά. Γι’ αυτό κάνουμε πράξη σήμερα την προεκλογική μας δέσμευση: Κανένα ζώο αδέσποτο, κανένα ζώο κακοποιημένο.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Καλείται στο Βήμα η κ. Χαρούλα Καφαντάρη από τον ΣΥΡΙΖΑ - Προοδευτική Συμμαχία και να ετοιμάζεται μετά η κ. Ασημίνα Σκόνδρα.

Κυρία Καφαντάρη, έχετε τον λόγο.

**ΧΑΡΟΥΛΑ (ΧΑΡΑ) ΚΑΦΑΝΤΑΡΗ:** Κύριε Πρόεδρε, ευχαριστώ.

Έχουμε όντως μία Κυβέρνηση παραπαίουσα, μία Κυβέρνηση η οποία έχει αποτύχει σε όλους τους τομείς -τολμώ να πω- και ούτε οι εισαγόμενοι επικοινωνιολόγοι μπορούν να τη σώσουν. Η αλήθεια, όμως, και η πραγματικότητα δεν κρύβεται. Η εφαρμογή εμμονικών και ιδεοληπτικών πολιτικών συνεχίζεται και αυτό έχει να κάνει και με το εν λόγω νομοθέτημα.

Κυρίες και κύριοι Βουλευτές, πραγματικά το θέμα των ημερών είναι το άνοιγμα των σχολείων, το πώς άνοιξαν τα σχολεία μας, αν έγινε κάτι και αν διδαχθήκαμε από την πανδημία και τις ανάγκες που προτείνονται και από την επιστημονική κοινότητα για την λειτουργία των σχολείων. Εγώ τολμώ να πω πως όχι. Όταν αυτή τη στιγμή, παραδείγματος χάριν στην Αγία Βαρβάρα υπάρχει τάξη στην Α΄ γυμνασίου με τριάντα ένα μαθητές -ενδεικτικά το αναφέρω και μπορεί και αλλού να υπάρχει αυτό-, δείχνει ακριβώς ότι ίσως η Κυβέρνηση δεν έχει καταλάβει πού βρίσκεται ή, αν έχει καταλάβει, δημιουργείται πραγματικά ένα ερώτημα.

Έκανε ο κύριος Πρωθυπουργός προχθές εγκαίνια στο καινούργιο σχολείο στο Δαμάσι. Είναι θετικό. Όταν ανοίγει ένα σχολείο, πάντα είναι θετικό αυτό και δεν μπορούμε να μην το αναγνωρίσουμε. Θα έλεγα βέβαια, όμως, ότι την ίδια στιγμή οι κτιριακές υποδομές στα σχολεία μας σε όλη τη χώρα δεν είναι και οι καλύτερες, ακόμα και από τις συνέπειες των σεισμών. Είναι θετικό το ότι άνοιξε ένα νέο σχολείο στη σεισμοπαθή περιοχή, άσχετα από την κατάσταση που βρίσκονται οι σεισμοπαθείς τόσους μήνες από το σεισμικό γεγονός.

Την ίδια στιγμή στη Δυτική Αθήνα και στο Αιγάλεω συγκεκριμένα τρία χρόνια τα σεισμοπαθή σχολεία, κύριε Υπουργέ, δεν έχουν επισκευαστεί. Και είναι θέμα του Υπουργείου Εσωτερικών, γιατί και οι δήμοι και η αυτοδιοίκηση υπάγονται στο Υπουργείο Εσωτερικών. Τι έχει γίνει, λοιπόν, σ’ αυτό; Απλά το αναφέρω σχετικά με αρμοδιότητες οι οποίες υπάρχουν στο Υπουργείο σας και πραγματικά είναι μία από τις αρμοδιότητες τα θέματα των σχολικών υποδομών.

Έρχομαι, όμως, τώρα σε ένα άλλο ζήτημα, κυρίες και κύριοι Βουλευτές, που θεωρώ ότι είναι σημαντικό. Είναι η Ημέρα της Δημοκρατίας σήμερα που καθιερώθηκε το 2007 από τον ΟΗΕ κι ερωτώ: Είναι δημοκρατικός ο τρόπος με τον οποίο νομοθετείτε; Είναι δημοκρατική η έλλειψη διαβούλευσης ή τέλος πάντων όποιες προτάσεις έχουν γίνει να μην λαμβάνονται υπ’ όψιν; Θα έρθω και θα πω το εξής: Δεν είναι δημοκρατικό, κύριε Υπουργέ και κύριοι της συγκυβέρνησης, συνάδελφοι Βουλευτές, από τα είκοσι εννιά χιλιάδες σχόλια περίπου η συντριπτική πλειοψηφία να είναι αντίθετοι στο εν λόγω σχέδιο νόμου, εσείς να προχωρείτε στη νομοθέτηση, να ακούγονται και στις επιτροπές και στην Αίθουσα της Ολομέλειας -και το ακούσαμε και από την εισηγήτρια της Νέας Δημοκρατίας- αντιλήψεις περί συντεχνιών και να αποδίδονται στους θεσμοθετημένους επιστημονικούς φορείς, συμβούλους του κράτους, όπως είναι το Γεωτεχνικό Επιμελητήριο του οποίου τυχαίνει να είμαι μέλος από δεκαετίες και αντιπρόσωπος σε γενικές συνελεύσεις του.

Αυτό δεν είναι δημοκρατικό. Αυτή είναι απαξίωση του επαγγελματικού κόσμου, έλλειψη δημοκρατίας και έλλειψη διάθεσης συζήτησης, συναπόφασης και συμπερίληψης της επιστημονικής άποψης. Γιατί η επιστήμη παίζει σημαντικό ρόλο στο εν λόγω σχέδιο νόμου, στα νομοσχέδια και στον τρόπο που νομοθετείτε. Είναι δε και κακή νομοθέτηση.

Καταθέτω τώρα το υπόμνημα του Γεωτεχνικού Επιμελητηρίου με σημερινή ημερομηνία.

(Στο σημείο αυτό η Βουλευτής κ. Χαρούλα (Χαρά) Καφαντάρη καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Για αξιακό νομοσχέδιο ακούστηκε εδώ, όντως, γιατί έχει να κάνει με τα ζώα. Για εμάς στην Αριστερά είναι αξιακή θέση ότι όλα τα έμβια όντα έχουν τη θέση τους μέσα στο οικοσύστημα. Για τον λόγο αυτό τα ζώα είναι ένας κρίκος στην αλυσίδα αυτού του οικοσυστήματος. Απορρίπτουμε για προφανείς πολιτικούς, ηθικούς, οικολογικούς λόγους που εισάγουν την αντίληψη που θέλει το είδος μας, homo sapiens, επικυρίαρχο και με πλήρη ιδιοκτησιακά δικαιώματα εκμετάλλευσης πάνω στον πλανήτη, τη φύση και τα υπόλοιπα όντα. Είναι μια στρεβλή αντίληψη που βρίσκεται στον πυρήνα της σημερινής παγκόσμιας οικονομικής, οικολογικής και όχι μόνο κρίσης και που συνοψίζεται στο ότι ο ισχυρός δικαιούται να επιβάλλεται και μάλιστα να επιβάλλει ανεξέλεγκτα και απεριόριστα την εξουσία του στον αδύναμο, στον όποιο αδύναμο.

Η στάση της Αριστεράς όσον αφορά το θέμα των σχέσεων με όλα τα νοήμονα πλάσματα δεν είναι μια στάση φιλόζωων μόνο, αλλά είναι μια στάση συνειδητοποιημένων πολιτών. Εκτιμούμε ότι πρέπει να καλλιεργείται κουλτούρα συνύπαρξης των ειδών και ο σεβασμός στα ζώα είναι κάτι που λείπει. Αντιμετωπίζουμε το ζώο σαν πρόβλημα και όχι με τη βασική κουλτούρα της συνύπαρξης. Σημαντικό ρόλο σε αυτό παίζει και η παιδεία. Υπάρχει ανάγκη, λοιπόν, ειδικών εκπαιδευτικών προγραμμάτων και στα σχολεία.

Δεν ήρθαμε εδώ -γιατί το άκουσα πάρα πολύ και στις επιτροπές και σήμερα- να συναγωνιστούμε ποιος είναι πιο φιλόζωος από τον άλλον. Μια σωστή νομοθετική παρέμβαση και σωστή νομοθέτηση προϋποθέτει αυτό που είπα πριν, τη διαδικασία της διαβούλευσης.

Κύριοι και κυρίες Βουλευτές, το σχέδιο νόμου αυτό δεν είναι καν βάση για συζήτηση. Μιλάτε για την προστασία των αδέσποτων στον τίτλο. Αφαιρείτε, όμως, και δεν υπάρχει στον τίτλο το θέμα που λέγεται δημόσια υγεία. Δεν μπορεί να αποκόπτεται το κομμάτι αυτό από το Υπουργείο Αγροτικής Ανάπτυξης, να δίδονται αρμοδιότητες στην αυτοδιοίκηση που η ίδια η αυτοδιοίκηση δεν τις θέλει. Και δεν τις θέλει γιατί δεν υπάρχουν πόροι, γιατί δεν υπάρχει αντίστοιχο προσωπικό και βέβαια δεν είναι αρμοδιότητά της. Αρμόδιο για αυτά οφείλει να είναι και με βάση τη διεθνή πρακτική το Υπουργείο Αγροτικής Ανάπτυξης. Δεν λύνεται το θέμα αυτό αποσπασματικά, άλλες αρμοδιότητες στο ένα Υπουργείο και άλλες αρμοδιότητες στο άλλο.

Εισάγεται, βέβαια, ο ανάδοχος κατοικιδίων και αδέσποτων. Αυτό θυμίζει και τους αναδόχους των δασών. Είναι θέμα της ημέρας σήμερα. Μετά την καταστροφική πυρκαγιά στη βόρεια Εύβοια, αυτά που εξήγγειλε ο κ. Μητσοτάκης μετά για αναδόχους δασών και λοιπά, ήρθε σήμερα στη δημοσιότητα ότι κάποια εταιρεία -συμφερόντων; δεν γνωρίζω- που έχει σχέση με αιολικά και ΑΠΕ, θα αναλάβει την αναδάσωση. Έχουμε αναδοχές παντού, υποβάθμιση του δημοσίου, υποβάθμιση των ελεγκτικών μηχανισμών.

Από την άλλη μεριά βέβαια υπάρχουν στο εν λόγω νομοσχέδιο τα ζητήματα που αφορούν την υποχρεωτική στείρωση, τη λήψη DNA σε περίπτωση που κάποιος δεν δέχεται, πέραν του ποσού που δεν είναι αν το καταργούμε στους πολύτεκνους ή το μειώνουμε. Ποιος θα κάνει αυτό το συγκεκριμένο; Υπάρχει συγκεκριμένη πολιτική; Υπάρχει συγκεκριμένο προσωπικό εξειδικευμένο; Ανοίγουν μια σειρά ζητήματα.

Με το σχέδιο, λοιπόν, αυτό θεσπίζεται ειδικό χρηματοδοτικό πρόγραμμα «ΑΡΓΟΣ» σε άλλο νομοσχέδιο για τη χρηματοδότηση των δήμων, γιατί ανέφερα πριν ότι οι δήμοι χωρίς πόρους και χωρίς προσωπικό επωμίζονται κάτι για το οποίο δεν είναι στην αρμοδιότητά τους ουσιαστικά. Άλλες είναι οι αρμοδιότητες των δήμων σε σχέση με τα αδέσποτα που αναφέρονται και σε νόμο του 2012.

Πρόκειται, λοιπόν, για ένα πρόγραμμα του οποίου πρέπει να διευκρινιστεί το ύψος, όπως επίσης αν πρόκειται για νέο πρόγραμμα, γιατί στην παρουσίαση του συγκεκριμένου νομοθετήματος τον Οκτώβρη του 2020 από την Κυβέρνηση είχε γίνει λόγος για αυτά τα 43.000.000 που ήταν εξασφαλισμένα από το πρόγραμμα «ΦΙΛΟΔΗΜΟΣ ΙΙ».

Αυτά τα 43.000.000 είναι ο τελικός προϋπολογισμός πρόσκλησης που εξεδόθη επί ΣΥΡΙΖΑ τον Ιούνιο του 2019 για έργο με τίτλο: «Κατασκευή, επισκευή, συντήρηση, εξοπλισμός εγκαταστάσεων καταφυγίων αδέσποτων ζώων». Δεν ορίζεται σαφές χρονοδιάγραμμα, όπως για άλλες δράσεις που προβλέπονται σε αυτό το σχέδιο νόμου, για την έκδοση της κοινής απόφασης Υπουργών Εσωτερικών και Οικονομικών με την οποία θα καθορίζονται οι πόροι, η διαδικασία, τα κριτήρια, ο τρόπος χρηματοδότησης των δήμων, των διαδημοτικών συνεργασιών, των συνδέσμων δήμων για σκοπούς εφαρμογής του παρόντος νόμου και κάθε άλλο σχετικό θέμα.

Πώς θα έχουν προλάβει οι δήμοι να έχουν έστω εκκινήσει τη διαδικασία εκπόνησης συγκεκριμένου επιχειρησιακού προγράμματος που προβλέπεται με τον νόμο χωρίς ένα σαφές και εξειδικευμένο χρονοδιάγραμμα;

Πρέπει να πάρετε πίσω, κύριοι της Κυβέρνησης το εν λόγω σχέδιο νόμου. Πράγματι δεν αποτελεί βάση για συζήτηση. Και επειδή είμαι δέκα χρόνια εκλεγμένη Βουλευτής σε αυτή την Αίθουσα, επιτρέψτε μου, κύριε Υπουργέ, να πω ότι απαντάτε σε κάθε σχεδόν τοποθέτηση Βουλευτή της Αντιπολίτευσης. Φοβάμαι ότι αυτό δείχνει ανασφάλεια γι’ αυτό που φέρνετε για ψήφιση σήμερα.

Ευχαριστώ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κυρία Καφαντάρη.

Σας παρακαλώ, κύριοι συνάδελφοι, να προσέχετε λίγο τον χρόνο. Στο τέλος θα με πείτε γραφικό.

Θα δώσω για λίγο τον λόγο στον κύριο Υπουργό, τον κ. Στυλιανό Πέτσα, για τις νομοτεχνικές και μετά θα πάρει τον λόγο η κ. Σκόνδρα.

Ορίστε, κύριε Υπουργέ, έχετε τον λόγο.

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Ευχαριστώ, κύριε Πρόεδρε.

Μετά τις τροπολογίες που έχουν υποβληθεί, θα ήθελα απλώς να καταθέσω νομοτεχνικές βελτιώσεις σχετικά με την απαλοιφή της λέξης «Υπουργείο Εσωτερικών» μετά τη φράση «και λοιπές διατάξεις» του τίτλου και τη σειρά των τροπολογιών.

Σας ευχαριστώ.

(Στο σημείο αυτό ο Αναπληρωτής Υπουργός Εσωτερικών κ. Στυλιανός Πέτσας καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

ΑΛΛΑΓΗ ΣΕΛΙΔΑΣ

(Να μπει η σελ. 339)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Υπουργέ.

Τον λόγο έχει τώρα η κ. Ασημίνα Σκόνδρα από τη Νέα Δημοκρατία και να ετοιμάζεται ο κ. Νικόλαος Ηγουμενίδης από τον ΣΥΡΙΖΑ - Προοδευτική Συμμαχία.

Ορίστε, κυρία Σκόνδρα, έχετε τον λόγο.

**ΑΣΗΜΙΝΑ ΣΚΟΝΔΡΑ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, συζητάμε σήμερα το νέο νομικό πλαίσιο για την ευζωία των ζώων συντροφιάς, ένα ζήτημα που αφορά εκατοντάδες χιλιάδες συμπολίτες μας, αφού βάσει στατιστικών στοιχείων, σχεδόν ένα στα δύο νοικοκυριά στην Ελλάδα έχουν τουλάχιστον ένα ζώο στο σπίτι τους.

Το Υπουργείο Εσωτερικών μετά από μια ολοκληρωμένη δημόσια διαβούλευση υλοποιεί μια ακόμη προεκλογική μας δέσμευση: Κανένα ζώο αδέσποτο, κανένα ζώο κακοποιημένο.

Αυτήν τη στιγμή η χώρα μας, δυστυχώς, καταγράφει έναν από τους μεγαλύτερους πληθυσμούς αδέσποτων ζώων τόσο στον αστικό ιστό, όσο και στην περιφέρεια. Μια σκληρή πραγματικότητα, μια θλιβερή εικόνα που σε καμμία περίπτωση δεν συνάδει με τις ανθρώπινες αξίες, την ιστορία και τον πολιτισμό της πατρίδας μας.

Εισάγουμε ένα ολοκληρωμένο πλαίσιο που θα αλλάξει ριζικά αυτή την κατάσταση που δεν τιμά κανέναν μας. Με το πρόγραμμα «ΑΡΓΟΣ» μεταφέρουμε για πρώτη φορά μαζί με τις υποχρεώσεις τούς αντίστοιχους πόρους στους δήμους, προκειμένου να φέρουν εις πέρας όλες τις υποχρεώσεις που τους αντιστοιχούν. Βασικός στόχος του νέου πλαισίου είναι αφ’ ενός η βελτίωση των συνθηκών ζωής των ζώων και αφ’ ετέρου η προστασία των αδέσποτων.

Το νομοσχέδιο αρθρώνεται γύρω από δώδεκα άξονες και αποβλέπει στη θεσμοθετημένη συνεργασία μεταξύ κράτους-τοπικής αυτοδιοίκησης-επιστημόνων- φιλοζωικών οργανώσεων και πολιτών. Δημιουργείται μία ενιαία επίσημη πλατφόρμα συνεργασίας, όπου θα ενταχθούν όλα τα δεσποζόμενα και αδέσποτα ζώα, αυτά προς υιοθεσία, τα φιλοζωικά σωματεία και οι οργανώσεις, οι κτηνίατροι εκτροφής και τα καταφύγια. Διασφαλίζεται η ευζωία όλων των ζώων και θεσμοθετείται ο περιορισμός του πληθυσμού των αδέσποτων ζώων μέσω ενός αποτελεσματικού συστήματος υιοθεσίας και μέσω ενός νέου πλαισίου αναπαραγωγής με κανόνες.

Μείζον ζήτημα προέκυψε κατά τη δημόσια διαβούλευση για την υποχρέωση ιδιοκτητών ζώων συντροφιάς να τα στειρώνουν, προκειμένου να αποφευχθούν επιπλέον γέννες.

Προσωπικά έγινα δέκτης έντονων αντιδράσεων από ιδιοκτήτες ζώων συντροφιάς, κυνηγούς, αλλά και ιδιοκτήτες ζώων εργασίας, οι οποίοι προέβαλαν σοβαρές και τεκμηριωμένες ενστάσεις για την υποχρεωτική στείρωση στα ήδη τσιπαρισμένα ζώα τους. Έχοντας η ίδια στο σπίτι μου ζώα συντροφιάς και τηρώντας όλους τους κανόνες, συμμερίστηκα τις απόψεις τους. Έλαβα δημόσια θέση επί του ζητήματος επιδιώκοντας να βρεθεί λύση ισορροπίας, δηλαδή να μην αφήνονται παρατημένα ζώα στο έλεος και όποιος το κάνει, να έχει επιπτώσεις, αλλά ούτε και να υποβάλλονται σε υποχρεωτική στείρωση δεσποζόμενα σημασμένα ζώα που οι ιδιοκτήτες τους τηρούν τους κανόνες και αναλαμβάνουν πλήρως την ευθύνη τους. Γι’ αυτό θεωρώ άδικες και επιπόλαιες τις προσωπικές λεκτικές επιθέσεις κάποιων στους λογαριασμούς μου στα social media.

Η Κυβέρνηση αφουγκραζόμενη τις θέσεις των ιδιοκτητών που δεν επιθυμούν να στειρώσουν το δεσποζόμενο σημασμένο ζώο τους, βρήκε λύση που δεν ριψοκινδυνεύει μάλιστα με εκτροχιασμό τον βασικό σκοπό, δηλαδή την ανεξέλεγκτη αναπαραγωγή των ζώων που καταλήγουν αδέσποτα και κακοποιημένα στους δρόμους. Δηλώνω την ικανοποίησή μου και ευχαριστώ τους αρμόδιους Υπουργούς που ασχολήθηκαν ιδιαίτερα ικανοποιώντας και τους δύο στόχους.

Εναλλακτικά, λοιπόν, στη στείρωση και εφόσον το σημασμένο ζώο είναι άνω του ενός έτους, υποχρεούνται οι ιδιοκτήτες να αποστείλουν δείγμα γενετικού υλικού στο εργαστήριο φύλαξης και ανάλυσης DNA που θα τηρείται στο Ίδρυμα «Ιατροβιολογικών Ερευνών» της Ακαδημίας Αθηνών.

Με αυτόν τον τρόπο διασφαλίζεται ότι ακόμα και αν εγκαταλειφθεί ένα μη σημασμένο ζώο συντροφιάς, θα είναι εύκολο να βρεθεί ο γεννήτοράς του και κατ’ επέκταση ο ιδιοκτήτης του, ο οποίος θα έχει όλες τις προβλεπόμενες διοικητικές και ποινικές κυρώσεις. Μάλιστα, σε αυτό το σημείο θα ήθελα να πω ότι βρίσκω πολύ θετική τη βελτίωση που έγινε, κύριε Υπουργέ, όσον αφορά το να μην πληρώνουν το παράβολο οι κτηνοτρόφοι ή τέλος πάντων τα ζώα εργασίας.

Σ’ αυτό το σημείο, θα ήθελα να παρακαλέσω να ξαναδούμε λίγο το ύψος του παραβόλου των 150 ευρώ, διότι δεν πρέπει να ξεχνάμε και θα πρέπει να λάβουμε υπ’ όψιν μας ότι πολλές οικογένειες, πολλοί ιδιοκτήτες έχουν πάνω από ένα, δύο και τρία πολλές φορές τέτοια ζώα στο σπίτι τους.

Κυρίες και κύριοι συνάδελφοι, με το πρόγραμμα «ΑΡΓΟΣ» η Κυβέρνηση προχωράει στη χρηματοδότηση των δήμων, ώστε να υλοποιηθούν όλες οι πολιτικές που προβλέπονται. Οι δήμοι για πρώτη φορά καλούνται να καταρτίζουν πλήρες επιχειρησιακό σχέδιο με μετρήσιμους ποσοτικούς στόχους ως προς τη διαχείριση των αδέσποτων ζώων. Θα λάβουν συνολικά 40 εκατομμύρια ευρώ για την κατασκευή καταφυγίων και για την προμήθεια του απαραίτητου εξοπλισμού, ενώ παράλληλα προβλέπεται πρόσθετη χρηματοδότηση 15 εκατομμυρίων ευρώ ετησίως από τους κεντρικούς αυτοτελείς πόρους για θέματα που σχετίζονται με την κτηνιατρική φροντίδα, τη σήμανση και τη στείρωση των αδέσποτων και για συναφείς δράσεις.

Όσοι δήμοι δεν συμμορφώνονται με τις συγκεκριμένες υποχρεώσεις τους θα τους επιβάλλονται οικονομικές κυρώσεις από το Υπουργείο Εσωτερικών, έτσι ώστε η εφαρμογή του νέου νόμου να μη μείνει κενό γράμμα.

Προβλέπεται δε ένα ολοκληρωμένο πλαίσιο εποπτείας με τη συμμετοχή εκπροσώπων της ΚΕΔΕ, του Συνηγόρου του Πολίτη και των φιλοζωικών οργανώσεων.

Κυρίες και κύριοι συνάδελφοι, το σύγχρονο πλέγμα παρεμβάσεων για την ευζωία των ζώων συντροφιάς συμπληρώνουν, τέλος, προγράμματα και ενημερωτικές δράσεις για τη βελτίωση της εκπαίδευσης και ενημέρωσης όλων όσων συμμετέχουν στην προστασία τους. Παράλληλα, οι δήμοι μπορούν να παρέχουν κίνητρα στους συνεπείς ιδιοκτήτες ζώων για τη σήμανση, την καταγραφή και στείρωση, όπως μείωση δημοτικών τελών έως και 10%.

Η Ελλάδα αποκτά Εθνικό Μητρώο Ζώων Συντροφιάς. Τα ζώα συντροφιάς αποκτούν ψηφιακό φάκελο υγείας, κατοχυρώνεται ο θεσμός του ερασιτέχνη εκτροφέα και συντάσσεται δημόσιο μητρώο επαγγελματιών και ερασιτεχνών τροπαίων βάζοντας τέλος στο παράνομο εμπόριο. Δημιουργείται πανελλήνια πλατφόρμα υιοθεσίας αδέσποτων ζώων διευκολύνοντας σημαντικά τη διαδικασία υιοθεσίας τους. Τέλος, διευρύνεται ο κατάλογος των πράξεων κακοποίησης ζώων, εισάγονται πρόστιμα για τις νέες παραβάσεις και αυστηροποιούνται τα πρόστιμα για σημαντικές παραβάσεις.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Τελειώνω, κύριε Πρόεδρε.

Κυρίες και κύριοι συνάδελφοι, μέσω αυτού του νομοσχεδίου η Κυβέρνηση του Κυριάκου Μητσοτάκη διασφαλίζει την ευζωία των αδέσποτων, αλλά και των δεσποζόμενων ζώων συντροφιάς. Το ήθος, ο πολιτισμός, η ανθρωπιά και η ευαισθησία μας επιτάσσουν να στηρίξουμε αυτές τις ρυθμίσεις προς όφελος όλων των ζώων που ζουν στην πατρίδα μας. Άλλωστε, «το μεγαλείο και η ηθική πρόοδος ενός έθνους κρίνονται από τον τρόπο που φέρεται στα ζώα», είπε ο Γκάντι και με βρίσκει απολύτως σύμφωνη.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Κι εμείς σας ευχαριστούμε, κυρία Σκόνδρα.

Και τώρα καλείται στο Βήμα ο κ. Νικόλαος Ηγουμενίδης από τον ΣΥΡΙΖΑ - Προοδευτική Συμμαχία και να ετοιμάζεται ο κ. Παναγής Καππάτος από τη Νέα Δημοκρατία.

Ορίστε, κύριε Ηγουμενίδη, έχετε τον λόγο.

**ΝΙΚΟΛΑΟΣ ΗΓΟΥΜΕΝΙΔΗΣ:** Ευχαριστώ, κύριε Πρόεδρε.

Ξεκινώντας την παρέμβασή μου, αισθάνομαι την ανάγκη να σταθώ λίγο στον Γιάννη Θεωνά που αποχαιρετήσαμε πριν από λίγη ώρα.

Ο Γιάννης ο Θεωνάς υπήρξε ένας σεμνός και ανιδιοτελής αγωνιστής που με συνέπεια και σταθερότητα στάθηκε στο πλευρό των εργαζομένων, της εργατικής τάξης, στάθηκε στο πλευρό των απλών ανθρώπων.

Κυρίες και κύριοι συνάδελφοι, παρακολούθησα με ενδιαφέρον -ενδιαφέρον που ξεκινάει από το θέμα για το οποίο συζητάμε σήμερα- τις τοποθετήσεις και όλη τη διαδικασία από το πρωί. Ωστόσο, θα έλεγα ότι δεν είμαι αισιόδοξος όσον αφορά τη λύση του προβλήματος, κρίνοντας τις εισηγήσεις τόσο των Υπουργών όσο και των τοποθετήσεων των Βουλευτών της Νέας Δημοκρατίας. Πολλά, παχιά και μεγάλα, πλην όμως, κούφια λόγια.

Εν αρχή ην η επικοινωνία. Το έχει αποδείξει αυτή η Κυβέρνηση σε αυτήν τη διαδρομή της των δύο χρόνων ότι η μόνη της έννοια είναι η επικοινωνία. Όλο το επιτελείο το επικοινωνιακό, όλη η ιστορία, όλη η εκστρατεία της ήταν να καλλιεργήσει προσδοκίες για ουσιαστικές αλλαγές στο ευαίσθητο θέμα της προστασίας των ζώων. Όλα τα φιλικά προς την Κυβέρνηση της Νέας Δημοκρατίας μέσα –φιλικά εννοώ αγορασμένα- η αγορασμένη επικοινωνιακή της υποστήριξη, όλοι οι προπαγανδιστικοί της μηχανισμοί, όλη η προπαγάνδα της μέχρι και οι σημερινές παρεμβάσεις των Βουλευτών της Νέας Δημοκρατίας προσπάθησαν να μας αποδείξουν ή να μας παρουσιάσουν ότι έχουμε έναν Πρωθυπουργό φιλόζωο που αγαπάει τα κατοικίδια, κατ’ επέκταση και η Κυβέρνηση είναι φιλόζωη που αγαπάει τα κατοικίδια ζώα κ.λπ.. Η όλη ιστορία έφτασε μέχρι και στην υιοθεσία ζώου, που είναι κάτοικος του Μαξίμου, όπως παρουσιάστηκε τώρα, κ.λπ..

Διερωτάται ο Υπουργός κ. Λιβάνιος που μίλησε νωρίτερα: Πόσες υιοθεσίες είναι νόμιμες; Και διερωτώμαι εγώ: Στη συγκεκριμένη υιοθεσία που έκανε ο κ. Μητσοτάκης, η φιλοζωική οργάνωση από την οποία πήρε το ζώο είχε τη σχέση που επιβάλλεται με τον δήμο της περιοχής; Είχε νόμιμη άδεια κυνοκομείου για να μπορέσει να δώσει ζώα για υιοθεσία; Μήπως, δηλαδή, ακόμα και αυτή η υιοθεσία, που εξυπηρετεί επικοινωνιακούς σκοπούς, κινείται στα όρια της νομιμότητας; «Υπερήφανοι» είπε ένας Βουλευτής της Νέας Δημοκρατίας προηγούμενα, συνέχαιρε ο εισηγητής της Νέας Δημοκρατίας τους Υπουργούς. Εσείς το έχετε φαίνεται χούι αν δεν αυτοσυγχαίρεστε να συγχαίρει ο ένας τον άλλον.

Εν πάση περιπτώσει, σχετικά με αυτό το σχέδιο νόμου που φέρατε, εγώ δεν θα κρατήσω τα σχόλια σας, κρατάω αυτό που είπε μία από τους εκπροσώπους στην ακρόαση των φορέων Πανελλήνιας Φιλοζωικής Οργάνωσης: Είναι ένα νομοσχέδιο χειρότερο από το υπάρχον θεσμικό πλαίσιο και τίποτα περισσότερο. Ακριβώς τώρα που ολόκληρη η φιλοζωική κοινότητα είχε πιστέψει στις καλές προθέσεις –η επικοινωνιακή εκστρατεία που έλεγα- είχε αρχίσει να ελπίζει σε ένα διαφορετικό αύριο που θα άλλαζε έστω και λίγο την τραγική ελληνική πραγματικότητα της χώρας που είναι στη χειρότερη θέση από κάθε άλλο ευρωπαϊκό κράτος.

Μερικές σύντομες παρατηρήσεις θα κάνω:

Πρώτον, με ποιους πόρους ακριβώς επιχειρείτε να υλοποιήσετε τις αρμοδιότητες για τις οποίες μιλάτε; Δίνετε δύο εκατομμύρια στο εργαστήριο φύλαξης του γενετικού υλικού. Ωραία. Μέχρι πριν από λίγο δεν λέγατε κουβέντα για τους υπόλοιπους πόρους. Οι υπόλοιποι πόροι είναι 40 εκατομμύρια ευρώ για δύο εκατομμύρια αδέσποτα, δηλαδή 20 ευρώ το κάθε αδέσποτο. Το λύσαμε το πρόβλημα ε; Από πού θα είναι αυτοί οι πόροι; Από το πρόγραμμα «ΦΙΛΟΔΗΜΟ». Μα, η σχέση του διαβόλου με το λιβάνι είναι καλύτερη από τη σχέση σας με το φιλότιμο. Από πού θα τα πάρετε τα χρήματα; Σχεδόν το καταργήσατε. Και μιλάτε για το πρόγραμμα «ΑΡΓΟΣ». Κρίμα για το σκυλάκι του Οδυσσέα. Δεν ξέρω ποιος σκέφτηκε να δώσει το όνομά του σε αυτό το πρόγραμμα. Και στηρίζετε ακόμα και αυτό το πρόγραμμα σε ένα χρηματοδοτικό εργαλείο - νόμο του Σκουρλέτη, από την προηγούμενη Κυβέρνηση, που όμως αυτός σκόπευε να δώσει χρήματα για έργα ύδρευσης, αποχέτευσης, αγροτικής οδοποιίας και άλλα της τοπικής αυτοδιοίκησης. Τι θα γίνει τελικά; Πού θα πάνε τα λεφτά;

Και εν πάση περιπτώσει, προφανώς, γνωρίζοντας κανείς αριθμητική, τα δεκαπέντε κατ’ έτος είναι λιγότερα από τα σαράντα που δίνετε μπροστά και λοιπά, αλλά ρωτώ για τι τάξη μεγέθους συζητάμε; Πόσες είναι οι οικονομικές ανάγκες για τη λύση του προβλήματος;

Δεύτερον, θα φύγω από τα χρήματα και θα αναφερθώ, επειδή είναι αντιπροσωπευτικό κατά τη γνώμη μου όλης της Ελλάδας, στην Κτηνιατρική Υπηρεσία της Περιφέρειας Κρήτης. Πόσα άτομα έχει η κτηνιατρική υπηρεσία; Δεκαεπτά. Έχει δεκαεπτά άτομα για να κάνουν τα πάντα, από ελέγχους υγειονομικού ενδιαφέροντος, ελέγχους των σφαγείων και όλες τις αρμοδιότητες που μπορεί να έχει μια κτηνιατρική υπηρεσία, συν αυτά που βάζετε με το νομοσχέδιο. Η κτηνιατρική υπηρεσία ζητάει προσωπικό. «Θα φέρουμε προσωπικό» απάντησαν οι Υπουργοί εδώ παρελαύνοντας. Πόσο προσωπικό χρειαζόμαστε; Η Κτηνιατρική Υπηρεσία της Κρήτης και η Περιφέρεια της Κρήτης έχει εγκρίνει την πρόσληψη πέντε επιπλέον ανθρώπων και πριν ακόμα από τις αρμοδιότητες που τους δίνετε. Γιατί δεν έχουν προσληφθεί αυτοί οι άνθρωποι ακόμα; Γιατί δεν έχει εγκριθεί από το Υπουργείο Εσωτερικών η πρόσληψη πέντε μόνιμων κτηνιάτρων. Και συζητάμε και για τις υπόλοιπες αρμοδιότητες σε μια υπηρεσία όπου πάνε οι άνθρωποί της το πρωί, όπως μου μετέφεραν, και δεν ξέρουν τι να πρωτοκάνουν.

Έτσι θα υλοποιήσετε; Έτσι θα λύσετε; Να, γιατί μιλάω για παχιά και μεγάλα λόγια και μεγάλη απογοήτευση, δυστυχώς, ότι το πρόβλημα θα μείνει άλυτο.

Δεν θα σταθώ καθόλου στο θέμα της στείρωσης. Αρκετοί συνάδελφοι προλαλήσαντες ανέφεραν προβλήματα. Δύο πράγματα θέλω να πω μόνο:

Πρώτον, λείπει κατά τη γνώμη μου από όλη τη συζήτηση η τοποθέτηση των ειδικών. Δεν μπορεί να λήξει έτσι το θέμα.

Και δεύτερον, να κάνω μια απλή ερώτηση. Αυτό το 150άρι ευρώ πώς ορίστηκε; Μήπως τη μία αθλιότητα, αυτή του να εξαγοράσετε με το χαρτζιλίκι των 150 ευρώ τον εμβολιασμό των νέων, επιδιώκετε να την πάρετε πίσω οικονομικά βάζοντας 150 ευρώ για τον έλεγχο των ζώων;

Και φυσικά, μια άλλη πλευρά, είναι αυτό το πολυδαίδαλο σύστημα. Επαναλαμβάνω, δεν είναι το θέμα αν θα είναι το ένα Υπουργείο ή το άλλο το κύριο, το θέμα είναι αν θα είναι στελεχωμένες αυτές οι υπηρεσίες και αν θα έχουν τον οικονομικό προϋπολογισμό για να μπορέσουν να λύσουν πραγματικά τα προβλήματα που έχουν θιχτεί.

Κλείνοντας, νομίζω -με μια κουβέντα- ότι ισχύει αυτό που άκουσα στην ακρόαση των φορέων: Πρόκειται για ένα αντιφιλοζωικό νομοσχέδιο. Αυτό συνοψίζει την πραγματικότητα. Και δεν είναι καθόλου τυχαίο ότι στο πρώτο άρθρο του νομοσχεδίου που φέρατε, κύριε Υπουργέ, για τον σκοπό του νομοσχεδίου δεν γίνεται καμμία αναφορά στην αντιμετώπιση της γενεσιουργού αιτίας που δημιουργεί τα αδέσποτα και που είναι πρώτα απ’ όλα και κυρίως το ζήτημα έλλειψης παιδείας.

Η φροντίδα και η αγάπη στα ζώα συντροφιάς απαιτεί ρήξεις, απαιτεί ριζικές τομές σε όλα τα επίμαχα θέματα. Η στείρωση, η σήμανση, η υιοθεσία, η γενναία χρηματοδότηση και η στελέχωση των κρίσιμων πυλώνων για να προχωρήσουν οι λύσεις.

Λυπάμαι γιατί το νομοσχέδιο σας, όχι απλά δεν επιλύει, ίσα ίσα -κατά τη γνώμη μου- δημιουργεί και νέα προβλήματα.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κύριε Ηγουμενίδη.

Καλείται στο Βήμα ο κ. Παναγής Καππάτος από τη Νέα Δημοκρατία και στη συνέχεια θα δώσω τον λόγο στην Κοινοβουλευτική Εκπρόσωπο του Κομμουνιστικού Κόμματος Ελλάδας, την κ. Διαμάντω Μανωλάκου.

**ΠΑΝΑΓΗΣ ΚΑΠΠΑΤΟΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, νομίζω δεν μπορεί κανείς να διαφωνήσει σ’ αυτήν εδώ την αίθουσα ότι η συμπεριφορά μας απέναντι στα ζώα και ιδιαίτερα τα αδέσποτα είναι δείγμα του πολιτισμού μας. Η πείνα, η δίψα, ο φόβος και η εγκατάλειψη δεν επιτρέπεται στη συνείδησή μας και την καθημερινότητά μας να γίνονται αποδεκτές.

Γι’ αυτόν τον λόγο οφείλουμε τον ειλικρινή σεβασμό στη δουλειά και τις προσπάθειες των φιλοζωικών οργανώσεων που δραστηριοποιούνται στο σύνολο της ελληνικής επικράτειας με στόχο την άμβλυνση των φαινομένων που περιέγραψα. Αποτελεί, όμως, την ίδια στιγμή και δική μας υποχρέωση να παρέχουμε το απαραίτητο εκείνο θεσμικό οπλοστάσιο που προστατεύει τα ζώα, ξεκαθαρίζει τις υποχρεώσεις των δήμων και προσφέρει ένα σύγχρονο πλαίσιο που τόσο πολύ έχουμε ανάγκη ως κοινωνία.

Μία σημαντική παράμετρος που αφορά στις υποχρεώσεις των δήμων απέναντι στους αδέσποτους σκύλους και γάτες προκύπτει από το σχέδιο νόμου του Υπουργείου Εσωτερικών. Μία σειρά σημαντικών καινοτομιών εισάγεται ώστε να επιτευχθεί ο απαιτούμενος εξορθολογισμός των διαδικασιών στο πλαίσιο μιας ολιστικής διαχείρισης από μέρους της τοπικής αυτοδιοίκησης. Άλλωστε είναι το παρόν σχέδιο νόμου που επιβεβαιώνει την αρμοδιότητα των δήμων για την καταγραφή, τη σήμανση και τη στείρωση όλων των αδέσποτων ζώων που βρίσκονται στα όριά τους, αρμοδιότητες για τις οποίες πρέπει να θέτουν σαφείς στόχους. Για πρώτη φορά οι δήμοι καλούνται να καταρτίζουν επιχειρησιακό σχέδιο για τη διαχείριση των αδέσποτων ζώων. Σ’ αυτό συμπεριλαμβάνεται η παροχή κτηνιατρικής περίθαλψης, η συμμετοχή στην πλατφόρμα υιοθεσιών και η δημιουργία πλαισίου κινήτρων για τη φιλοζωία. Παράλληλα με αυτό είναι υποχρεωμένοι να λειτουργούν ή να είναι συμβεβλημένοι με καταφύγιο που λειτουργεί νόμιμα, ώστε να φιλοξενούνται εκεί τα ζώα.

Για να εξασφαλίσουμε, όμως, την ομαλή εφαρμογή του νέου θεσμικού περιβάλλοντος που οικοδομούμε είναι αναγκαίο να εγγυηθούμε τη σταθερή χρηματοδότησή του. Με το πρόγραμμα «ΑΡΓΟΣ» οι δήμοι χρηματοδοτούνται προκειμένου να υλοποιήσουν τα επιχειρησιακά τους προγράμματα, την προμήθεια δηλαδή του απαραίτητου εξοπλισμού, την κάλυψη του κόστους σήμανσης και στειρώσεως των αδέσποτων ζώων, καθώς και τη δημιουργία καταφυγίων και κτηνιατρείων.

Αναφορικά με τις φιλοζωικές οργανώσεις καθίσταται ξεκάθαρο από το κείμενο του νομοσχεδίου πως αυτές συνεργάζονται με τους δήμους στο πλαίσιο της φιλοσοφίας του νέου νόμου. Την ίδια ώρα, με σχετικές ρυθμίσεις προχωρούμε ένα ακόμα βήμα παρακάτω. Για πρώτη φορά δίνεται η δυνατότητα στις φιλοζωικές οργανώσεις να περισυλλέγουν οι ίδιες και να φροντίζουν αδέσποτα ζώα ως προσωρινοί ιδιοκτήτες τους, θωρακίζοντας τον ρόλο και το έργο τους. Ταυτόχρονα μπορούν να συμμετάσχουν στην Πανελλήνια Πλατφόρμα Υιοθεσιών, αναρτώντας αγγελίες για υιοθεσία αδέσποτων ζώων.

Στην ίδια λογική, οι φιλόζωοι ιδιώτες μπορούν να επωφεληθούν από τα δημοτικά προγράμματα στείρωσης και σήμανσης των αδέσποτων ζώων. Προβλέπεται ρητά το δικαίωμά τους να φροντίζουν αδέσποτα ζώα και να καταστούν άμεσα ανάδοχοι και ακολούθως ιδιοκτήτες τους, εφ’ όσον το επιθυμούν, ακολουθώντας μία απλή και ξεκάθαρη διαδικασία.

Στο ίδιο κείμενο θεσπίζεται η δυνατότητα να παρέχουν οι δήμοι ζωοτροφές και φάρμακα στα φιλοζωικά σωματεία με τα οποία συνεργάζονται. Για πρώτη φορά, μάλιστα, τα νομίμως λειτουργούντα φιλοζωικά σωματεία μπορούν να είναι δικαιούχοι οικονομικής ενίσχυσης από τον δήμο ή την περιφέρεια, όπως ακριβώς ισχύει και για άλλα σωματεία.

Στο σημείο αυτό νομίζω ότι αξίζει μία αναφορά στις σημαντικές ρυθμίσεις που αφορούν στα δημοτικά και μη καταφύγια. Με το νομοσχέδιο που ψηφίζουμε εισάγονται αυστηροί κανόνες λειτουργίας, τους οποίους πρέπει να τηρούν τόσο τα δημοτικά, όσο και τα μη δημοτικά καταφύγια. Πρόκειται για καταφύγια που λειτουργούν φιλοζωικά σωματεία, οργανώσεις και ιδιώτες φιλόζωους που διατηρούν την υποχρέωση για κατάλληλες εγκαταστάσεις, συμβεβλημένο κτηνίατρο και απαραίτητο προσωπικό για την καθαριότητα και την φροντίδα των ζώων. Τέλος, ορίζονται υποχρεωτικά ώρες επισκέψεων καθημερινές και Σαββατοκύριακα, ώστε να είναι προσβάσιμα από όλους, με την παράλληλη υποχρέωση τήρησης ενημερωμένης ιστοσελίδας με όλες τις απαραίτητες πληροφορίες για τα ζώα που φιλοξενούνται στα καταφύγια.

Κράτησα ως τελευταία μου αναφορά εκείνη της κακοποίησης των ζώων. Το σχέδιο νόμου που συζητούμε αποσαφηνίζει τον ορισμό της κακοποίησης και αναφέρει αναλυτικά χαρακτηριστικές περιπτώσεις προς αποφυγή κάθε αμφιβολίας. Πρακτικά προβλέπεται ότι ο φόνος και ο βασανισμός των ζώων με την εσκεμμένη πρόκληση έντονου σωματικού πόνου ή σωματικής εξάντλησης, η δηλητηρίαση, ο στραγγαλισμός ή ο μη θεραπευτικός ακρωτηριασμός, καθώς και η σεξουαλική κακοποίηση ζώου είναι σοβαρές παραβάσεις κακουργηματικού χαρακτήρα που έχουν εκτός από ποινικές, σοβαρές διοικητικές κυρώσεις. Άλλωστε, η Κυβέρνηση της Νέας Δημοκρατίας ήταν που μετέτρεψε σε κακούργημα τον βασανισμό του ζώου με τον ν.4745/2020. Αναφορικά με τις επαπειλούμενες ποινές, για τη θανάτωση είναι κάθειρξη έως δέκα έτη και χρηματική ποινή που υπολογίζεται ότι μπορεί να ανέλθει έως 50.000 ευρώ, ενώ παράλληλα προβλέπεται και διοικητική κύρωση, δηλαδή πρόστιμο από 30.000 έως 50.000 ευρώ ανά ζώο και περιστατικό.

Η κακή και βάναυση μεταχείριση οποιουδήποτε ζώου θεωρείται κακοποίηση και τιμωρείται. Πρόκειται για μία σειρά πράξεων, όπως ο δραστικός περιορισμός της φυσιολογικής κίνησής του, οι μη επιτρεπτές μέθοδοι εκπαίδευσης, ο εκούσιος τραυματισμός με απλή σωματική βλάβη, καθώς και η εγκατάλειψη. Όσον αφορά στο τελευταίο, προκειμένου να περιοριστεί το φαινόμενο, θεσπίζεται ειδική διαδικασία για όποιον ιδιοκτήτη θέλει να παραδώσει το ζώο της συντροφιάς του, με υποχρεωτική προηγούμενη ανάρτηση αγγελίας στην Πανελλήνια Πλατφόρμα Υιοθεσίας Αδέσποτων Ζώων, σε συνεργασία με τον οικείο δήμο.

Κυρίες και κύριοι συνάδελφοι, ολοκληρώνω την εισήγησή μου όπως ξεκίνησα, με τη σύνδεση δηλαδή της συμπεριφοράς μας στα αδέσποτα ζώα και τα ζώα συντροφιάς με τη συνείδηση και την ανθρωπιά μας. Ποιος, άλλωστε, μπορεί να διαφωνεί στη ρύθμιση που θωρακίζει πλήρως τους δήμους και τις φιλοζωικές οργανώσεις; Ποιος μπορεί να αγνοήσει τη σπουδαιότητα των προβλέψεων ίδρυσης και λειτουργίας περιφραγμένων πάρκων σκύλων, καθώς και κοιμητηρίων; Πρόκειται για βαθιά δημοκρατική μας ευθύνη η στήριξη, η ψήφιση, αλλά και η εφαρμογή των διατάξεων που το παρόν νομοσχέδιο υιοθετεί.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κύριε Καππάτο.

Καλείται στο Βήμα η Κοινοβουλευτική Εκπρόσωπος του Κομμουνιστικού Κόμματος Ελλάδας κ. Διαμάντω Μανωλάκου και στη συνέχεια ο κ. Μάρκου από τον ΣΥΡΙΖΑ - Προοδευτική Συμμαχία.

Κυρία Μανωλάκου, έχετε τον λόγο.

**ΔΙΑΜΑΝΤΩ ΜΑΝΩΛΑΚΟΥ:** Η βασική αρχή του αστικού κράτους και των κομμάτων του είναι η εμπορευματοποίηση των αναγκών του ανθρώπου προκειμένου να κερδοφορεί το κεφάλαιο. Και αυτό αφορά ακόμα και στη φροντίδα και προστασία στα ζώα συντροφιάς. Τα ζούμε σε κάθε τομέα, όπως για παράδειγμα στη δημόσια υγεία που στην ομιλία του ο Πρωθυπουργός στην Έκθεση της Θεσσαλονίκης δεν έκανε καμμία αναφορά, αλλά μόνο διαβεβαίωσε ότι δεν πρόκειται να κλείσει η αγορά και φυσικά υπεραμύνθηκε των ΣΔΙΤ, ανοίγοντας τον δρόμο για νέα κερδοφορία στο ιδιωτικό κεφάλαιο. Επικαλέστηκε, μάλιστα, το ότι την περίοδο της πανδημίας συνεργάστηκε άψογα με τους ιδιώτες, όταν τα νοσήλια των ασφαλιστικών ταμείων στις ιδιωτικές κλινικές αυξήθηκαν 100%. Για μέτρα προστασίας στους χώρους δουλειάς, στα σχολεία, στα μέσα μαζικής μεταφοράς, στους διορισμούς ιατρών, νοσηλευτών και άλλα, τσιμουδιά!

Όμως και στην παιδεία τα σχολεία άνοιξαν με πρωτόκολλα «λάστιχο» που δεν εξασφαλίζουν τις συνθήκες ασφαλείας στην πανδημία, ώστε να προστατευτεί η υγεία των μαθητών, των εκπαιδευτικών και των γονιών. Γι’ αυτό έχουν και σήμερα, τώρα το απόγευμα, ένα ακόμα συλλαλητήριο στα Προπύλαια μαθητές, γονείς και εκπαιδευτικοί με κεντρικό σύνθημα «Εδώ και τώρα μέτρα υγιεινής και ασφάλειας στα σχολεία», «Ούτε μία διδακτική ώρα χαμένη», «Σχέδιο αντιμετώπισης των μαθησιακών προβλημάτων που όξυνε η πανδημία και η τηλεκπαίδευση».

Τι ζητάει ο εκπαιδευτικός κόσμος και η Κυβέρνηση αρνείται; Ζητά να αραιώσουν οι σχολικές τάξεις με δεκαπενταμελή τμήματα, να καλυφθούν τώρα όλα τα κενά σε εκπαιδευτικούς, να στηριχτεί με κρατική ευθύνη το αναγκαίο επιστημονικό πρόγραμμα ενημέρωσης και εμβολιασμού. Και η Κυβέρνηση σφυρίζει αδιάφορα!

Όμως και η κατάργηση του προγράμματος «Άθληση για Όλους» από την Κυβέρνηση είναι απαράδεκτη. Είναι ένα πρόγραμμα που δέχτηκε μεγάλες περικοπές διαχρονικά από όλες τις κυβερνήσεις με την υποβάθμιση και την υποχρηματοδότησή του. Και όμως το παρουσιάζατε σαν πρόγραμμα που συμβάλλει στην πρόληψη για την προστασία της υγείας. Αυτή είναι η υποκρισία σας. Να μην πω για τα πολλά παιδιά που έμειναν εκτός βρεφονηπιακών σταθμών. Να ποιο είναι το ενδιαφέρον σας για τα νέα ζευγάρια. Κοροϊδεύετε.

Όλα αυτά και πολλά άλλα δείχνουν την αντιλαϊκή πολιτική σας, την εμπορευματοποίηση των αναγκών της λαϊκής οικογένειας, αλλά και της κοινωνίας συνολικά. Αυτό κάνετε και με το παρόν νομοσχέδιο για τα αδέσποτα που δεν τα φροντίζετε με κρατική ουσιαστικά μέριμνα, αλλά ακόμα και για την απόκτηση ενός κατοικίδιου ζώου συντροφιάς χαρατσώνετε, ώστε να γίνεται πολυτέλεια.

Παριστάνετε και πλασάρετε ότι έχετε φιλοζωική πολιτική. Και όμως με αυτό το νομοσχέδιο συνεχίζετε την ίδια τακτική για την προστασία της ευζωίας των ζώων. Ουσιαστικά -τα είπε αναλυτικά και ο εισηγητής μας ο Γιώργος Λαμπρούλης- με το νομοσχέδιο ενισχύεται η εμπορευματοποίηση των ζώων, ενώ η κατοχή ενός κατοικίδιου θα επιτρέπεται σε όσους έχουν χρήμα να διαθέσουν για τέλη και χαράτσια. Εξαναγκάζεται όποιος θέλει κατοικίδιο να προσφύγει στην αγορά και στην εμπορευματοποιημένη εκτροφή, όταν είναι γνωστό ότι βασική αιτία κακοποίησης και θανάτου ζώων, αλλά και διοχέτευσης στο εμπόριο κουταβιών που είναι σοβαρά άρρωστα με εκφυλιστικές ασθένειες με πλαστά πιστοποιητικά καθαροαιμίας, είναι το κέρδος. Εξαιτίας του τεράστιου κέρδους των μεγάλων επιχειρήσεων του κλάδου που δεν έχουν την έδρα τους μόνο στην Ελλάδα, αλλά κυρίως στο εξωτερικό, καταπέφτει κάθε ηθική αναστολή. Έτσι είναι. Μπρος στο κέρδος τι είναι η προστασία των ζώων! Ποδοπατιέται.

Για να είμαστε ειλικρινείς δεν περιμέναμε κάτι καλύτερο. Και το λέω αυτό γιατί το 2019 στην Αναθεώρηση του Συντάγματος καταψηφίστηκε η πρόταση που είχε κατατεθεί από ομάδα Βουλευτών του ΣΥΡΙΖΑ, καθώς στο τέλος μερικοί από αυτούς την καταψήφισαν παρέα με τη Νέα Δημοκρατία και με αποχή από το Κίνημα Αλλαγής, και τελικά δεν συμπεριλήφθηκε ως ιδιαίτερη αναφορά η προστασία των ζώων με την προσθήκη διάταξης στο άρθρο 24α στην τότε Αναθεώρηση του Συντάγματος το 2019. Μόνο το Κομμουνιστικό Κόμμα Ελλάδας, η Κοινοβουλευτική του Ομάδα, υπερψήφισε και κράτησε αλληλέγγυα στάση απέναντι σε πλάσματα που υφίστανται καθημερινά και με τον πιο βάναυσο τρόπο την ανθρώπινη βία.

Φυσικά το αστικό κράτος ουσιαστικά δεν τα προστατεύει. Γι’ αυτό εξάλλου δεν προβλέπει σχεδόν τίποτα το νομοσχέδιο, πέρα από τις πλημμεληματικού χαρακτήρα διώξεις της παράνομης εμπορίας που και αυτές θα αφήσουν στο απυρόβλητο τις μεγάλες επιχειρήσεις αφού συνήθως κάνουν νομότυπα τις μπίζνες τους και θα βγουν ενισχυμένες μετά την ψήφιση αυτού του νομοσχεδίου γιατί η δυνατότητα που προβλέπεται να κρατήσει κάποιος το ζώο του χωρίς να το στειρώσει για μία μόνο γέννα, πληρώνοντας χαράτσι 160 ευρώ για την αποθήκευση του DNA του, επιβάλλει την καθολική στείρωση και ουσιαστικά σπρώχνει κόσμο στην αγορά κατοικιδίου για να καλύψει την ανάγκη του.

Εμείς δεν δεχόμαστε ούτε τον μονόδρομο της αγοράς, ούτε το χαράτσι, ούτε τη μία μόνο γέννα. Από τη στιγμή που υπάρχει δυνατότητα η εξέταση DNA να δώσει αποτέλεσμα, είναι εφικτός ο έλεγχος και ο εντοπισμός του γεννήτορα σε περίπτωση αδέσποτων κουταβιών. Συμφωνούμε με τη διαδικασία, όχι όμως με την τεράστια επιβάρυνση που αυτή συνεπάγεται. Θα πρέπει να μειωθεί στο ελάχιστο.

Θετικό είναι ότι για κτηνοτρόφους θα είναι δωρεάν -εισακουστήκαμε- με την τροπολογία που καταθέσατε σήμερα. Ωστόσο πρέπει να αυξηθεί ο αριθμός στις γέννες ενός μη στειρωμένου ζώου, εφόσον έχει τηρηθεί η διαδικασία του DNA. Ζητάμε να ακολουθείτε αυτά που ορίζει η κτηνιατρική επιστήμη και όχι μια διοικητική λογική.

Τελικά η φιλοσοφία και τα μέτρα του νομοσχεδίου ωθούν στο να μην επιδιώκει κάποιος να έχει κατοικίδιο γιατί ουσιαστικά το κατοικίδιο το αντιμετωπίζετε ως αντικείμενο, ως ένα είδος πολυτελείας, αφού για να μπορέσει μια λαϊκή οικογένεια να συμμορφωθεί με τον νόμο σας θα πρέπει να καταβάλει πάνω από 200 ευρώ για στείρωση ή έλεγχο DNA, τσιπάρισμα και διαβατήριο, που κατά τη γνώμη μας είναι απαράδεκτο.

Συνολικά η ουσία του νομοσχεδίου δεν αλλάζει την απαράδεκτη κατάσταση που ισχύει, παρά τις πολλές παρατηρήσεις σχετικών φορέων που μερικούς ακούσαμε κατά τη διάρκεια της ακρόασης. Τελικά οι δήμοι θα εξακολουθούν να έχουν αρμοδιότητα για περισυλλογή, κτηνιατρική περίθαλψη, στείρωση κ.ά. χωρίς επαρκή χρηματοδότηση, χωρίς επαρκείς υποδομές και προϋποθέσεις για να την διαχειριστούν. Μάλιστα ό,τι είναι για χρηματοδότηση στο νομοσχέδιο αναφέρεται γενικά και αόριστα και κυρίως παραπέμπεται σε κοινές υπουργικές αποφάσεις. Προφορικά είπατε, αλλά αυτά τα ποσά δεν είναι επαρκή και βεβαίως δεν υπάρχουν και γραπτά. Μας ζητάτε να ψηφίσουμε τα αντίστοιχα άρθρα εν λευκώ ουσιαστικά, χωρίς να ξέρουμε το περιεχόμενο των υπουργικών αποφάσεων. Συνένοχοι δεν θα γίνουμε.

Επίσης, μπορεί να θεσπίζετε το νέο χρηματοδοτικό πρόγραμμα «ΑΡΓΟΣ», αλλά οι πηγές του θα είναι πάνω κάτω ίδιες με σήμερα, καθώς δεν προβλέπεται με σαφήνεια κάποια επιπλέον χρηματοδότηση. Ουσιαστικά αναμασώνται οι υπάρχουσες πηγές πόρων. Έτσι είναι βέβαιο ότι η κατάσταση σε σχέση με τη διαχείριση του προβλήματος των αδέσποτων θα εξακολουθεί να καρκινοβατεί.

Και στους δήμους, όμως, τι λέτε; Ότι θα έχουν την αρμοδιότητα, αλλά θα την προωθήσουν με ανάθεση όλων αυτών των υποχρεώσεων σε τρίτους, μη κερδοσκοπικές οργανώσεις, ιδιώτες κτηνίατρους, άλλους ιδιώτες κ.λπ. που ούτως ή άλλως προβλέπεται στο νομοσχέδιο αφήνοντας ανοιχτό το πεδίο σε επιχειρηματική δράση γύρω από τα αδέσποτα και επιβαρύνοντας ταυτόχρονα τους δημότες στη λογική της ανταποδοτικότητας.

Να ξεκαθαρίσουμε ότι εμείς δεν διαφωνούμε με τη δράση και τη συμβολή των φιλοζωικών σωματείων στη διαχείριση του προβλήματος των αδέσποτων. Όμως αυτή πρέπει να είναι ενταγμένη στο πλαίσιο των κρατικών υποδομών και του κρατικού σχεδιασμού και όχι να γίνεται ουσιαστικά ανάθεση αρμοδιοτήτων του κράτους σε φορείς εθελοντικού χαρακτήρα.

Επίσης διαφωνούμε για επιχειρηματική δράση γύρω από τα αδέσποτα. Πρόκειται για μια πολιτική που συνεχίζεται από όλες τις κυβερνήσεις. Οι κατευθύνσεις που υπήρχαν και στο ισχύον θεσμικό πλαίσιο του ν.4039/2012 που συντήρησε και ο ΣΥΡΙΖΑ, που είχε εξαγγείλει και νομοθετική πρόταση ανάλογου περιεχομένου που δεν προχώρησε. Τελικά το πρόβλημα με τα αδέσποτα ζώα δεν το λύνετε και δεν θέλετε να το λύσετε. Η ευαισθησία σας τελειώνει εκεί που αρχίζει η κερδοφορία του ιδιώτη. Αυτό ισχύει και στην περίπτωση της ευζωίας των ζώων. Όπως τσακίζετε ανάγκες και δικαιώματα εργαζομένων, ανέργων, συνολικά της εργατικής λαϊκής οικογένειας, το ίδιο κάνετε και για τα αδέσποτα ζώα. Ταυτόχρονα πουλάτε και προπαγανδίζετε δήθεν φιλολαϊκό και φιλοζωικό πρόσωπο. Και στη Διεθνή Έκθεση Θεσσαλονίκης το ίδιο κάνετε συστηματικά.

Μας παρουσίασε ο Πρωθυπουργός τα καραμπινάτα μέτρα που ήταν για το κεφάλαιο και τον πακτωλό χρημάτων, με τα οποία τους μπουκώνετε, ως μέτρα ανακούφισης για τον λαό. Μα, λεφτά έχετε μόνο και αποκλειστικά για επιχειρηματικούς ομίλους και για το πώς το ΝΑΤΟ με το νέο εγχειρίδιο πολέμου θα απλώσει τα νύχια του ως τον Περσικό, την Ινδία, τη νότια κινέζικη θάλασσα, στο πλαίσιο του ανταγωνισμού με Ρωσία και Κίνα. Εκεί πάνε και οι προϋπολογισμοί, δηλαδή τα λεφτά του λαού. Και η Κυβέρνηση της Νέας Δημοκρατίας όπως και η προηγούμενη του ΣΥΡΙΖΑ είστε χωμένοι μέχρι τον λαιμό στα επικίνδυνα αυτά σχέδια και έχετε βαριές ευθύνες.

Η θέση μας λοιπόν, για να ξανάρθω στο παρόν νομοσχέδιο, είναι σαφής. Ζητάμε συγκεκριμένα μέτρα με ενιαίο τρόπο και να εξασφαλιστούν από το κράτος όλοι οι απαιτούμενοι πόροι, ανθρώπινοι και οικονομικοί, στη διαμόρφωση χώρων, στέγαση και λειτουργία δημοτικών κτηνιατρείων με υποδομές κλινικής για αδέσποτα, εξεταστήριο, χειρουργείο, νοσηλευτήριο, μικροβιολογικό εργαστήριο, μόνιμους κτηνιάτρους, μόνιμους νοσηλευτές, ζωοκόμους, εκπαιδευόμενους, εκπαιδευτές, αυτοκίνητα περισυλλογής και άλλα, σε επίπεδο δήμου ή ομάδας, όμορων δήμων.

Επίσης διαφωνούμε με τον εγκλεισμό των ζώων σε κυνοκομεία. Τα φυλακίζετε. Πολύ περισσότερο διαφωνούμε με την ήδη ισχύουσα διάταξη εγκατάστασης κυνοκομείων, καταφυγίων σε δασικές και χορτολιβαδικές εκτάσεις εκτός οικιστικών περιοχών, που δημιουργεί πολλά ερωτηματικά. Τα ζώα που απελευθερώνονται στο οικείο περιβάλλον τους να ελέγχονται και να περιθάλπονται από τις κτηνιατρικές υπηρεσίες των δήμων, με διαρκή μέριμνα για την κατάστασή τους, ώστε να μην δημιουργούν αγέλες.

Και με την ευκαιρία θα ήθελα να πω το εξής. Άκουσα τον κύριο Υφυπουργό να καμαρώνει γιατί στην περίοδο του lockdown δώσατε στους δήμους ζωοτροφές. Μα, τι έπρεπε να κάνετε όταν η εστίαση ήταν κλειστή -και το ξέρετε ότι πολλά τέτοια μαγαζιά εξασφάλιζαν τροφή στα αδέσποτα- και επίσης απαγορευόταν και η μετακίνηση του κόσμου ακόμα και σε κοντινά εξοχικά που είχαν ζώα; Έπρεπε να τα αφήσετε νηστικά, απότιστα, σε αγέλες; Έλεος πια! Θυμάμαι ότι ακριβώς εκείνη την περίοδο είχαμε μια επαφή με τον δήμαρχο της Σαλαμίνας για να φτάσουν κάτοικοι από το Πέραμα, το Κερατσίνι, τον Πειραιά στη Σαλαμίνα στο εξοχικό τους για να φροντίσουν τα ζώα τους. Δεν μπορούσαν αυτά να εγκαταλειφθούν.

Σε ό,τι αφορά τη σήμανση και καταγραφή, το τσιπάρισμα, διαφωνούμε με την αρμοδιότητα στους ιδιώτες κτηνιάτρους και η δαπάνη να βαραίνει τους κατόχους των ζώων συντροφιάς. Η γνώμη μας και η θέση μας είναι ότι η διαδικασία ηλεκτρονικής σήμανσης και καταγραφής των δεσποζομένων ζώων συντροφιάς θα πρέπει να πραγματοποιείται υποχρεωτικά δωρεάν και αποκλειστικά από τα δημοτικά κτηνιατρεία. Είναι ληξιαρχικού χαρακτήρα, που δεν μπορεί να βρίσκεται εκτός κρατικής ευθύνης.

Αυτές είναι οι θέσεις και οι προτάσεις μας, που ακόμα λεπτομερέστερα περιέγραψε ο εισηγητής μας, ο σύντροφος Λαμπρούλης, για να μη λέτε ότι είμαστε συνεχώς αρνητικοί και δεν έχουμε προτάσεις.

Αρνητικοί είμαστε με την αντιλαϊκή και αφιλόζωη πολιτική σας, την εμπορευματοποίηση των αναγκών μας για να κερδίζει το κεφάλαιο.

Η διαφορετική μας αντίληψη και ιδεολογία σε σχέση με εσάς φάνηκε ακόμα μια φορά και στην Αναθεώρηση του Συντάγματος το 2019, που υπερψηφίσατε τις προκλητικές φοροαπαλλαγές του εφοπλιστικού κεφαλαίου. Αρνηθήκατε όμως τη συνταγματική κατοχύρωση προστασίας της ευζωίας των ζώων ώστε να μην αντιμετωπίζονται από τον νομοθέτη ως εμπόρευμα, ως αντικείμενα. Όμως δεν ξοδεύετε πόρους σε τέτοιες κατευθύνσεις, τις θεωρείτε σπατάλη.

Καταψηφίζουμε λοιπόν και ζητάμε έστω και την ύστατη στιγμή την απόσυρσή του.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κυρία Μανωλάκου.

Τον λόγο έχει ο Υπουργός, ο κ. Πέτσας.

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Ευχαριστώ, κύριε Πρόεδρε.

Δεν ήθελα να σχολιάσω για τα θέματα του νομοσχεδίου που αναφέρθηκε η κ. Μανωλάκου, απλώς επειδή αναφέρθηκε μια ανακρίβεια θέλω να πω το εξής. Καταλαβαίνω ότι ίσως να μην είχε την πλήρη ενημέρωση η κ. Μανωλάκου. Είπε ότι έμειναν φέτος εκτός χιλιάδες παιδιά από βρεφικούς και βρεφονηπιακούς σταθμούς. Στην ανακοίνωση της ΕΕΤΑΑ στις 22-8-2021 αναφέρεται ρητά ότι ικανοποιήθηκαν όλες οι αιτήσεις που αφορούσαν βρεφικούς, παιδικούς, βρεφονηπιακούς σταθμούς, βρεφονηπιακούς σταθμούς ολοκληρωμένης φροντίδας και κέντρα δημιουργικής απασχόλησης παιδιών και ατόμων με αναπηρία. Άρα βρεφονηπιακοί, παιδικοί σταθμοί ικανοποιήθηκαν πλήρως. Κάποια παιδιά που έμειναν εκτός αφορούσαν μόνο τα ΚΔΑΠ και όχι τα ΚΔΑΠ ΑΜΕΑ. Κι εκεί, όπως ξέρετε, υπάρχει ένα ζήτημα υπερπροσφοράς θέσεων από τα ιδιωτικά ΚΔΑΠ, ένα θέμα που χρειάζεται θεσμική παρέμβαση, η οποία θα αξιοποιηθεί για το επόμενο χρονικό διάστημα.

Επίσης, ο προϋπολογισμός της εναρμόνισης έχει αυξηθεί φέτος στα 310 εκατομμύρια ευρώ από τα 279 εκατομμύρια ευρώ πέρυσι.

Όντως για τα ιδιωτικά ΚΔΑΠ χρειάζεται μια παρέμβαση, αλλά οι βρεφονηπιακοί σταθμοί ικανοποιήθηκαν πλήρως.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κύριε Υπουργέ.

Καλείται στο Βήμα ο κ. Κωνσταντίνος Μάρκου από τον ΣΥΡΙΖΑ - Προοδευτική Συμμαχία.

**ΚΩΝΣΤΑΝΤΙΝΟΣ ΜΑΡΚΟΥ:** Ευχαριστώ πολύ, κύριε Πρόεδρε.

Κυρίες και κύριοι Βουλευτές, κύριε Υπουργέ, κατά τον Πλάτωνα στον μύθο της δημιουργίας των όντων, όπως ο Πρωταγόρας διηγείται στον Σωκράτη, ο Επιμηθέας διένειμε τα χαρίσματα και τις δυνάμεις στα ζώα όπως ταίριαζε στο καθένα, ούτως ώστε αυτά να προστατευτούν είτε από τις επιθέσεις του ενός έναντι του άλλου είτε από τις κλιματολογικές συνθήκες.

Ταυτόχρονα στον ίδιο μύθο θίγεται και το ζήτημα της προφύλαξης του ανθρώπου από τα ζώα. Εδώ έχουμε ακριβώς το αντίθετο. Και συνοψίζουμε το πρόβλημά μας στην ανάγκη προστασίας των ζώων από τη βάναυση συμπεριφορά του ανθρώπου και από τη συχνά καταστροφική δραστηριότητά του, στην ανάγκη προάσπισης των βασικών δικαιωμάτων τους, όπως είναι η ζωή, η ακεραιότητα, η υγεία, η ασφάλεια, η ηρεμία, η αναπαραγωγή. Δεν έχουν όντως έως σήμερα συνταγματική κατοχύρωση, που δεν θα ήταν αρκετή αλλά θα ήταν μία προϋπόθεση, και μόνο ο κοινός νόμος και ορισμένα κείμενα υπερνομοθετικής ισχύος, όπως το άρθρο 13 της συνθήκης για τη λειτουργία της Ευρωπαϊκής Ένωσης καθιερώνει οριζόντια ρήτρα για την προώθηση της ευζωίας των ζώων και αυτά μπορούν να μας κατευθύνουν ως προς το να ορίσουμε τι συνιστά προστασία.

Όμως ας θέσουμε, χωρίς περιστροφές, το κρίσιμο ερώτημα: Οι διατάξεις του νομοσχεδίου σας προστατεύουν αποτελεσματικά τα ζώα συντροφιάς; Προασπίζονται αποτελεσματικά τα ανωτέρω δικαιώματα, όπως αλαζονικά ευαγγελίζεσθε; Υπήρξαν χιλιάδες επικριτικά σχόλια. Καμαρώνετε για τις είκοσι εννιά χιλιάδες συμμετοχές στη διαβούλευση. Δεν μπορείτε να καμαρώσετε όμως για το γεγονός ότι το 80% από αυτές ήταν αρνητικό στο νομοσχέδιό σας και έλεγε όχι. Αντιδράσεις επιστημονικών φορέων, κτηνιάτρων και άλλων, φιλοζωικών οργανώσεων, σωματείων, εκπροσώπων της αυτοδιοίκησης, οι οποίοι απαξιώθηκαν κατά τη διαβούλευση, δείχνουμε ότι βρισκόμαστε και πάλι μπροστά σε ένα κακό νομοσχέδιο, που έχει μάλιστα και έντονα εισπρακτικό χαρακτήρα.

Η Κυβέρνηση επιλέγει να επιβαρύνει και πάλι οικονομικά τον απλό φιλόζωο, τιμωρώντας τον για την κατοχή του ζώου και αντιμετωπίζει a priori όλους τους κατόχους ενός ζώου συντροφιάς ως ανεύθυνους, υποψήφιους να το εγκαταλείψουν.

Παράλληλα αδυνατεί να αντιληφθεί το αυτονόητο, ότι δηλαδή η αγάπη στα ζώα και κατ’ επέκταση το να μην τα εγκαταλείπει κάποιος αδέσποτα είναι πρωτίστως ζήτημα παιδείας, το οποίο θα έπρεπε να διδάσκεται στις πρώτες σχολικές τάξεις στα παιδιά. Ήρθε το πρωί ο κ. Συρίγος και μας κατέθεσε τροπολογία. Να μια τροπολογία καλής νομοθέτησης, στα ειδικά μαθήματα μια διδασκαλία τέτοια. Αντίθετα -κι ανοίγω μια παρένθεση- μας κατέθεσε μια τροπολογία που θα καλούν ιδιωτικά συνεργεία τα πανεπιστήμια να κάνουν τους ελέγχους όσον αφορά την τήρηση των μέτρων προστασίας της υγείας στα πανεπιστήμια, στη διά ζώσης δραστηριότητά τους. Δηλαδή, αντί να δώσει τη δυνατότητα στα πανεπιστήμια να προσλάβουν ειδικό, με τη δική τους ευθύνη, και να έχουν αυτή τη δραστηριότητα, τους καλεί τώρα να κάνουν συμφωνίες με εργολάβους. Όπως καταλαβαίνετε, κάτι τέτοιο δεν μπορούμε να το ψηφίσουμε.

Παρά το γεγονός ότι ο νομοθέτης ξεκινά με την πανηγυρική απαρίθμηση των ελευθεριών που δήθεν διασφαλίζονται, τελικά το μόνο που διασφαλίζεται είναι η επιπρόσθετη ανελευθερία των φιλόζωων πολιτών, η οικονομική αφαίμαξή τους και -να είμαστε όλοι καλά να το δούμε- η πλήρης αποτυχία αυτών που νομοθετείτε.

Ενδεικτικά, η παράνομη εκτροφή των ζώων, αυτή η μάστιγα, δεν πατάσσεται αποτελεσματικά, όπως η παράνομη διακίνηση και εμπορία. Το νέο νομοσχέδιο δεν προβλέπει μηχανισμό ελέγχου, αφαίρεσε την πρόβλεψη διπλασιασμού των προστίμων σε περίπτωση κατ’ επανάληψη παραβάσεων, δεν προβλέπει οριστική διακοπή λειτουργίας των εκτροφέων σε τέτοια περίπτωση.

Αφήνετε, κύριοι της Κυβέρνησης, περιθώριο στους παράνομους επαγγελματίες εκτροφείς να εμφανίζονται ως ερασιτέχνες, που θα νομιμοποιούνται με τη διαδικασία αδειοδότησης και θα αποκτούν κέρδος από την παράνομη και ανεξέλεγκτη πώληση.

Υποχρεωτική στείρωση ή άλλως, εναλλακτικά, η αποστολή γενετικού DNA στο εργαστήριο φύλαξης: Η εισηγήτριά σας με πολύ στόμφο προσπάθησε να πάρει τη λάμψη του Ιδρύματος της Ακαδημίας Αθηνών. Ναι, αλλά δεν παίρνει την ίδια λάμψη το νομοθέτημά σας με αυτή τη λάμψη που έχει η Ακαδημία. Όπως είναι διατυπωμένο το άρθρο, προσβάλλει βάναυσα το δικαίωμα στην αναπαραγωγή του ζώου, δηλαδή την εξασφάλιση και διατήρηση κατάλληλων συνθηκών που το προβλέπουν και ευνοούν τη δραστηριότητά του και για την αναπαραγωγική του περίοδο, βασική προϋπόθεση ευζωίας.

Ελέχθη πολλές φορές, δεν ιδρώνει το αυτί σας, για τη μεταφορά της αρμοδιότητας από το Υπουργείο Αγροτικής Ανάπτυξης και Τροφίμων στο Υπουργείο Εσωτερικών. Δεν καταλάβατε, κύριε Υπουργέ, τι είπε ο Κοινοβουλευτικός μας Εκπρόσωπος. Δεν είπε ακριβώς τους δήμους όσον αφορά την αρμοδιότητά τους, είπε το Υπουργείο Εσωτερικών γιατί αναλαμβάνει μέσω αυτής της διαδικασίας τη δραστηριότητα.

Αυτό δεν στηρίχθηκε σε καμμία τεκμηρίωση. Αποτελεί ένα παράδειγμα κακής νομοθέτησης. Μάλιστα η διαβούλευση βγήκε έναν μήνα πριν από την έκδοση του προεδρικού διατάγματος που προβλέπει αυτή τη μεταφορά και η οποία αγνοεί τις κατευθυντήριες οδηγίες του Παγκόσμιου Οργανισμού Υγείας, του Παγκόσμιου Οργανισμού για την Υγεία των Ζώων, της ευρωπαϊκής νομοθεσίας, του γεωτεχνικού επιμελητηρίου και των κτηνιάτρων.

Επιπρόσθετα, οι υποστελεχωμένοι και χειμαζόμενοι Οργανισμοί Τοπικής Αυτοδιοίκησης Α΄ βαθμού επωμίζονται όλο το βάρος διαχείρισης του νέου πλαισίου. Το είδατε ότι η τοπική αυτοδιοίκηση είπε ότι δεν μπορεί και θα βρεθεί υπόλογη με αστικές και ποινικές ευθύνες, καθώς δεν διασφαλίζονται οι προϋποθέσεις χρηματοδότησης προσωπικού, υποδομών και εξοπλισμού. Τελικά, μήπως έχουν δίκιο και αυτοί ότι κάπου από πίσω είναι και κάποια συμφέροντα;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Αγαπητές και αγαπητοί συνάδελφοι, τα ίδια τα ζώα δεν μπορούν να προασπίσουν τον εαυτό τους. Η πραγματική υπεράσπισή τους -δεν θα αργήσω, κύριε Πρόεδρε- επαφίεται στην ευαισθησία, τον τρόπο συμπεριφοράς και την παιδεία των ανθρώπων. Εμείς οφείλουμε να διασφαλίσουμε -και πρέπει- ότι η φροντίδα τους θα είναι συστηματική και ποιοτική. Αυτό το υπό ψήφιση νομοσχέδιο δεν διασφαλίζει τα ανωτέρω και για τον λόγο αυτό σάς ζητήσαμε την απόσυρσή του.

Στα επόμενα τριάντα δευτερόλεπτα, κύριε Πρόεδρε, θα αναφερθώ στην παρουσία του Υπουργού κ. Βορίδη, ο οποίος εξέφρασε ένα παράπονο ρητορικό -δεν ήσασταν εδώ-, ότι δεν τον εμπιστευόμαστε όσον αφορά το ζήτημα της υποστελέχωσης και του μειωμένου αριθμού και εργατοωρών των καθαριστριών στα σχολεία για να αντιμετωπίσουμε την πανδημία. Προφανώς δεν τον εμπιστευόμαστε, διότι είπε -πάλι ρητορικά- ότι χαιρετίζει την ευαισθησία των δήμων που ανέλαβαν να συμπληρώσουν τα κενά. Ποια ευαισθησία των δήμων ; Να βάλουν από τα ταμεία τους. Και σε πόσους δήμους τα είδαμε αυτά;

Και, τέλος, προανήγγειλε αύξηση του κονδυλίου κατά 20%. Δηλαδή δικαιώνει τις διαμαρτυρίες μας είκοσι μέρες πριν, που είπαμε ότι το να προσλαμβάνονται καθαρίστριες για τρεις ώρες την ημέρα εργασίας είναι τελείως και αναποτελεσματικό και αντικοινωνικό.

Οι πανάκριβοι επικοινωνιολόγοι από την Εσπερία του κυρίου Πρωθυπουργού, μιας και μιλάμε για ζώα, του έδωσαν και το εύρημα με τη γαλοπούλα. Δεν μπορούν να ξέρουν όμως οι ξένοι επικοινωνιολόγοι ότι εδώ στην Ελλάδα δεν συνηθίζουμε να τρώμε γαλοπούλες τα Χριστούγεννα. Εδώ στην Ελλάδα συνηθίζουμε να τρώμε αρνιά το Πάσχα και θα οδηγηθείτε, όπως αυτά τα αρνιά, στις εκλογές που έρχονται την άνοιξη που μας έρχεται.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κύριε Μάρκου.

Καλείται στο Βήμα ο κ. Λάζαρος Τσαβδαρίδης από τη Νέα Δημοκρατία και να ετοιμάζεται ο κ. Μεϊκόπουλος από τον ΣΥΡΙΖΑ - Προοδευτική Συμμαχία.

Κύριε Τσαβδαρίδη, έχετε τον λόγο.

**ΛΑΖΑΡΟΣ ΤΣΑΒΔΑΡΙΔΗΣ:** Κύριε Πρόεδρε, κύριε Υπουργέ, κυρίες και κύριοι συνάδελφοι, λίγες μόνο μέρες μετά τις ανακοινώσεις του Πρωθυπουργού Κυριάκου Μητσοτάκη από τη ΔΕΘ, που δίνουν ασπίδα προστασίας και νέες προοπτικές στους νέους, τα νοικοκυριά, τους εργαζόμενους και τις επιχειρήσεις μας, η Κυβέρνηση της Νέας Δημοκρατίας φέρνει στην Ολομέλεια της Βουλής ένα ακόμη εξαιρετικά σημαντικό νομοσχέδιο, που αφορά άμεσα ένα στα δύο νοικοκυριά στην Ελλάδα και εμμέσως το σύνολο της ελληνικής κοινωνίας. Ένα νομοθέτημα για την προστασία της ευζωίας των ζώων συντροφιάς, που έρχεται να απαντήσει στις καθημερινές αγωνίες του κάθε ευαίσθητου πολίτη, ο οποίος προσδοκά καλύτερη μέριμνα της πολιτείας για τους τετράποδους διαχρονικούς μας φίλους και ο οποίος γίνεται δυστυχώς καθημερινά αυτόπτης ή αυτήκοος μάρτυρας πολλών επώδυνων, ακόμη και βάρβαρων, συμπεριφορών εναντίον αδέσποτων ζώων, σε μια χώρα που έχει δυστυχώς έναν από τους μεγαλύτερους πληθυσμούς αδέσποτων ζώων και στον αστικό ιστό αλλά και στην περιφέρεια.

Τι είναι, όμως, αυτό που κάνει το συγκεκριμένο νομοσχέδιο σημαντικό;

Πρώτον, ανασχεδιάζει ριζικά τη φιλοσοφία διαχείρισης των αδέσποτων αλλά και των δεσποζόμενων ζώων συντροφιάς, αφ’ ενός δημιουργώντας ένα ολοκληρωμένο πλαίσιο διαχείρισης των αδέσποτων ζώων που θα διευκολύνει τη δραστική μείωση του αριθμού τους, μέσω προγραμμάτων υιοθεσίας και στείρωσης που σέβονται και τηρούν στο ακέραιο τους κανόνες ευζωίας των ζώων, αφ’ ετέρου εισάγοντας ένα συνεκτικό πλαίσιο υπεύθυνης διαχείρισης των δεσποζόμενων ζώων συντροφιάς, που θα διασφαλίζει την ευζωία τους και θα εγγυάται την αρμονική συμβίωση με το περιβάλλον.

Κυρίαρχο εφόδιο προς αυτές τις κατευθύνσεις είναι το Εθνικό Μητρώο Ζώων Συντροφιάς, η διαδικτυακή δηλαδή ηλεκτρονική βάση σήμανσης και καταγραφής ζώων συντροφιάς, μαζί με στοιχεία του ιδιοκτήτη-κηδεμόνα τους, στα υπομητρώα του οποίου θα καταγράφεται σειρά από κρίσιμα δεδομένα των ζώων, που θα εξασφαλίζουν την ευζωία τους.

Δεύτερη σημαντική τομή του νομοσχεδίου είναι το ότι αποσαφηνίζει τον ορισμό της κακοποίησης του ζώου και αυστηροποιεί έτι περαιτέρω τις διατάξεις αναφορικά με την κακοποίησή τους, σε συνέχεια του ν.4745 του 2020, με τον οποίο αυτή η Κυβέρνηση έκανε κακούργημα τον βασανισμό του ζώου.

Έτσι, πέραν των μεγάλων ποινικών κυρώσεων για τη θανάτωση αλλά και για τον βασανισμό του ζώου και πέραν των μεγάλων χρηματικών ποινών, προβλέπονται πλέον και μεγάλες διοικητικές κυρώσεις ανά ζώο και περιστατικό.

Τρίτη σημαντική τομή του νομοσχεδίου το ότι αναθέτει κεντρικό ρόλο στους δήμους, τους οποίους μάλιστα όχι μόνο προικίζει μέσω του προγράμματος «ΑΡΓΟΣ» με 40 εκατομμύρια ευρώ για την περισυλλογή ζώων και την κατασκευή σύγχρονων καταφυγίων, αλλά και ετήσια χρηματοδότηση 15 εκατομμυρίων ευρώ για θέματα που σχετίζονται με την κτηνιατρική φροντίδα τους, αλλά ταυτόχρονα τους δίνει και τα εργαλεία για να στηρίξουν με αποφάσεις τους την υπεύθυνη ιδιοκτησία των ζώων συντροφιάς.

Έτσι θα έχουμε δήμους που θα μπορούν να είναι συνεπείς στις υποχρεώσεις τους, χωρίς όμως να νιώθουν ότι είναι επί ξύλου κρεμάμενοι όσον αφορά την ουσιαστική στήριξή τους από την πολιτεία, για να μπορούν να ανταποκριθούν σε αυτό που απαιτείται.

Τέταρτη σημαντική τομή του νομοσχεδίου το ότι θεσπίζει συνεκτικό και αντιπροσωπευτικό πλαίσιο εποπτείας, με τη συμμετοχή εκπροσώπων της ΚΕΔΕ, του Συνηγόρου του Πολίτη και των φιλοζωικών οργανώσεων, αλλά και ότι ενδυναμώνει την κουλτούρα φιλοζωίας με σειρά προβλέψεων. Κυρίως, όμως, το παρόν σχέδιο νόμου προχωράει σε κομβικής σημασίας τομή, μεταφέροντας την αρμοδιότητα από το Υπουργείου Αγροτικής Ανάπτυξης στο Υπουργείο Εσωτερικών, όχι μόνο γιατί το Υπουργείο Εσωτερικών είναι αρμόδιο για την τοπική αυτοδιοίκηση, η οποία πλέον αναλαμβάνει κεντρικό ρόλο και την αρμοδιότητα για τα ζώα συντροφιάς, ώστε να επιτευχθεί καλύτερος συντονισμός, αλλά και γιατί με τον τρόπο αυτόν διατρανώνει σε συμβολικό επίπεδο ότι τα ζώα συντροφιάς ανήκουν στην κοινωνία μας, ότι δεν είναι αναλώσιμα, δεν είναι εκμεταλλεύσιμα, δεν είναι εξορισμένα, δεν είναι ανεπιθύμητα. Αποτελούν αναπόσπαστο κομμάτι της νέας κοινωνικής μας δομής, αποτελούν καθρέφτη του ίδιου μας του πολιτισμού, αποτελούν καθρέφτη του ίδιου μας του εαυτού.

Κυρίες και κύριοι συνάδελφοι, απέναντι σε αυτό το νομοσχέδιο-τομή η Αντιπολίτευση, και δη η Αξιωματική, στέκει για μια ακόμη φορά εμμονικά αρνητική, ζητώντας μάλιστα την απόσυρσή του και χαρακτηρίζοντας την Κυβέρνηση επικίνδυνη για τους ανθρώπους και τα ζώα. Διότι για την Αξιωματική Αντιπολίτευση προφανώς το καλύτερο είναι η απόλυτη αδράνεια σε όλα, η εύκολη κριτική και η άρνηση να ερμηνεύσει την πραγματικότητα με το βλέμμα στο μέλλον.

Κυρίες και κύριοι συνάδελφοι, ο ΣΥΡΙΖΑ, που σήμερα κόπτεται δήθεν για την ευζωία των ζώων και κριτικάρει το παρόν νομοσχέδιο, δεν δικαιούται διά να ομιλεί. Και δεν δικαιούται διά να ομιλεί, διότι τον Φεβρουάριο του 2019, όσο ήταν ακόμη στην κυβέρνηση, κατάφερε το τραγελαφικό, να καταψηφίσει την πρόταση που είχαν υπογράψει πενήντα δύο Βουλευτές του, ώστε η επικείμενη τότε Αναθεώρηση του Συντάγματος να περιλάβει ιδιαίτερη αναφορά στην προστασία των ζώων, όπως είχε ζητήσει εξάλλου και η Πανελλαδική Φιλοζωική και Περιβαλλοντική Ομοσπονδία.

Από τους εκατόν σαράντα πέντε Βουλευτές που διέθετε τότε ο ΣΥΡΙΖΑ την πρόταση των Βουλευτών του ΣΥΡΙΖΑ ψήφισαν μόλις εξήντα εννιά Βουλευτές του, ενώ εβδομήντα έξι δεν την ψήφισαν, ενώ πιο τραγικό για την υπευθυνότητα και την αξιοπιστία των Βουλευτών του κόμματος του ΣΥΡΙΖΑ γεγονός ήταν ότι ανάμεσα στους εβδομήντα έξι που δεν ψήφισαν τελικά για την προστασία των ζώων στην επικείμενη τότε Αναθεώρηση του Συντάγματος βρίσκονταν -άκουσον, άκουσον!- και δεκατέσσερις Βουλευτές, που είχαν υπογράψει αρχικά το αίτημα που είχε κατατεθεί!

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ένα λεπτό θα χρειαστώ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Παρακαλώ.

**ΛΑΖΑΡΟΣ ΤΣΑΒΔΑΡΙΔΗΣ:** Δηλαδή, για να εξηγούμαστε, δεν ψήφισαν τη δική τους πρόταση, αναγκάζοντας μέχρι και τη φίλα προσκείμενη στον ΣΥΡΙΖΑ «Εφημερίδα των Συντακτών» να μιλάει για ναυάγιο ανθρωπιστικής συνείδησης, ενσυναίσθησης και αλληλέγγυας στάσης απέναντι στα ζώα, καθώς και για ναυάγιο που συνέβη σε μια θαλασσοταραχή αντιφατικών στάσεων των Βουλευτών του ΣΥΡΙΖΑ.

Είναι χρήσιμο να θυμηθούμε ότι ανάμεσα στους Βουλευτές του ΣΥΡΙΖΑ που καταψήφισαν τότε την πρόταση ήταν η κ. Καφαντάρη, που πριν από λίγο, από αυτό εδώ το Βήμα, εξέφρασε το ενδιαφέρον της για τα ζώα, ο κ. Παρασκευόπουλος, Πρόεδρος τότε της Επιτροπής Αναθεώρησης του Συντάγματος, που είχε εκθειάσει την πρόταση της Πανελλήνιας Φιλοζωικής Ομοσπονδίας, η Υφυπουργός Αγροτικής Ανάπτυξης κ. Τελιγιορίδου, κτηνίατρος στο επάγγελμα και επιφορτισμένη με την κατάρτιση νέου νόμου για την προστασία των ζώων, ο επίσης αρμόδιος για την προστασία των ζώων Υπουργός Αγροτικής Ανάπτυξης τότε Σταύρος Αραχωβίτης, ο Αναπληρωτής Υπουργός Περιβάλλοντος Σωκράτης Φάμελλος και ο Υφυπουργός Γιώργος Δημαράς, η Υπουργός Προστασίας του Πολίτη Όλγα Γεροβασίλη, το Υπουργείο της οποίας εμπλεκόταν άμεσα στις κακοποιήσεις των ζώων, ο Υπουργός Παιδείας Κώστας Γαβρόγλου και ο ευαίσθητος και παρών εδώ στο Κοινοβούλιο σήμερα με δηλώσεις του για τα ζώα Βαγγέλης Αποστόλου, πρώην Υπουργός Αγροτικής Ανάπτυξης και Τροφίμων.

Κυρίες και κύριοι συνάδελφοι, ευτυχώς η Κυβέρνηση της Νέας Δημοκρατίας είναι αποφασισμένη να προστατεύσει την ευζωία των ζώων συντροφιάς στον απόλυτο βαθμό, όπως κάθε πολιτισμένη κοινωνία απαιτεί και αυτό το πράττει με απτά έργα και όχι με παχιά λόγια.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κύριε Τσαβδαρίδη.

Καλείται στο Βήμα ο κ. Αλέξανδρος Μεϊκόπουλος από τον ΣΥΡΙΖΑ - Προοδευτική Συμμαχία και να ετοιμάζεται ο κ. Ιωάννης Μελάς από τη Νέα Δημοκρατία.

**ΑΛΕΞΑΝΔΡΟΣ ΜΕΪΚΟΠΟΥΛΟΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, πριν σχολιάσω το υπό συζήτηση νομοσχέδιο, δεν μπορώ να αντισταθώ στον πειρασμό να σχολιάσω και ορισμένα ζητήματα της τρέχουσας επικαιρότητας, καθώς η αλήθεια είναι ότι η συζήτηση του σημερινού νομοσχεδίου γίνεται και στον απόηχο των όσων εξήγγειλε και ο Πρωθυπουργός στη Διεθνή Έκθεση Θεσσαλονίκης. Είναι ανακοινώσεις που έγιναν την ώρα που έχουμε μπροστά μας ένα εκρηκτικό μείγμα, λόγω σοβαρών προβλημάτων στην οικονομία αλλά και των τρομακτικών αυξήσεων σε ενέργεια, πρώτες ύλες και βασικά αγαθά. Είναι ένα κύμα ανατιμήσεων το οποίο δεν απειλεί μόνο την αγοραστική δύναμη των πολιτών, αλλά απειλεί και τη μικρή και μεσαία επιχείρηση, η οποία αναγκάζεται να ακολουθήσει αυτό το τέμπο, ακριβώς γιατί έχει υπέρογκες αυξήσεις να αντιμετωπίσει, συν τα χρέη, συν την έλλειψη ρευστότητας.

Ποια είναι, λοιπόν, κύριε Υπουργέ, η αντίδραση της Νέας Δημοκρατίας και του Πρωθυπουργού απέναντι σε αυτό το εφιαλτικό τοπίο που αφορά στο σύνολο της ελληνικής κοινωνίας; Αφ’ ενός, η Κυβέρνηση προσπαθεί να κρύψει τις ευθύνες της πίσω από τη δικαιολογία ότι φταίει η διεθνής συγκυρία και, αφ’ ετέρου, ο Πρωθυπουργός από τη Διεθνή Έκθεση κοροϊδεύει, επί της ουσίας, προσπαθώντας να πείσει πως με 150 εκατομμύρια ευρώ θα μπορέσουν να πληρώσουν τις αυξήσεις ως και 50% στο ηλεκτρικό ρεύμα και σε βασικά είδη πρώτης ανάγκης, αντί να ανακοινωθεί η μείωση του ειδικού φόρου κατανάλωσης στα καύσιμα, αντί να μειωθούν οι τιμές στα τιμολόγια της ΔΕΗ, ώστε να συμπαρασύρουν τις τιμές των ιδιωτών παρόχων, αντί να αυξηθεί ουσιαστικά ο κατώτατος μισθός.

Θα μου πείτε, κύριε Υπουργέ, ότι πάλι ο ΣΥΡΙΖΑ φαντασιώνεται λεφτόδεντρα! Είναι, λοιπόν, ψέματα ότι στην Ισπανία προχωρούν στη μείωση των φόρων στο ηλεκτρικό ρεύμα κατά 1,5 δισεκατομμύριο ευρώ και είναι πάλι ψέματα ότι κάνουν περικοπές κερδών στους παρόχους κατά 650 εκατομμύρια ευρώ. Είναι ψέματα ότι -πάλι- στην Ισπανία, αλλά και στη Γαλλία, προχωρούν σε γενναίες αυξήσεις του κατώτατου μισθού, ώστε να ενισχυθεί η αγοραστική δύναμη των πολιτών και άρα να αντέξουν σε αυτό το κύμα της ακρίβειας.

Προφανώς, κύριε Πέτσα, υπάρχει και μια τάση σε παγκόσμια κλίμακα, αλλά είναι η Ελλάδα που είναι πρώτη στην τιμή ρεύματος στους καταναλωτές σε όλη την Ευρώπη. Είναι η Ελλάδα που από τον Μάιο είναι πρώτη στην τιμή ρεύματος στη χονδρική σε όλη την Ευρώπη.

Ακόμα και σήμερα μου έρχονται στο μυαλό ως τραγική ειρωνεία οι παλικαρισμοί του κ. Χατζηδάκη ακριβώς έναν χρόνο πριν, τον Σεπτέμβρη του 2020, ο οποίος δήλωνε, έχοντας προχωρήσει με τη διάσωση της ΔΕΗ: «Προχωρούμε τώρα στην απελευθέρωση της αγοράς ηλεκτρικής ενέργειας για να πέσουν οι τιμές. Θα αδιαφορήσουμε για τις αντιδράσεις. Είμαστε αποφασισμένοι να ‘‘σπάσουμε αυγά’’.».

Αφού, λοιπόν, έσωσε τη ΔΕΗ, αφού συγκράτησε τις τιμές και τις αυξήσεις αυτών των τιμών, αφού, λοιπόν, μπόρεσε και έκανε όλα αυτά, τι είπε από τη ΔΕΘ μέσω του Πρωθυπουργού; Ας πάω να σώσω και τους νέους ανθρώπους, ας πάω να συγκρατήσω την ανεργία στους νέους. Με ποιον τρόπο; Δίνοντας data αντί για εργασία, επί της ουσίας κάνοντας περισσότερες ώρες δουλειάς, πληρώνοντας επί της ουσίας με ρεπό τους μισθούς.

Αυτή είναι η αντίδραση της Κυβέρνησης σε αυτό που πραγματικά ζει ο κόσμος στην καθημερινότητά του.

Ας έρθω, λοιπόν, και στις διατάξεις του νομοσχεδίου. Το πρώτο πράγμα που θα ήθελα να σχολιάσω είναι ότι, επί της ουσίας, το ζήτημα των αδέσποτων ζώων στη χώρα μας δεν είναι αυθύπαρκτο. Είναι πρόβλημα που δημιούργησε και εξέθρεψε τόσο η χρόνια απουσία σοβαρού κρατικού σχεδιασμού για την προστασία και τη διαχείριση των ζώων συντροφιάς όσο και η έλλειψη παιδείας και φιλοζωικής συνείδησης. Νομίζω ότι θα συμφωνήσετε κι εσείς, κύριε Υπουργέ, ότι δεν μας τιμά να είμαστε από τους πρώτους στην κακοποίηση ζώων στην Ευρώπη.

Ας είμαστε όμως ειλικρινείς. Έχουμε όλοι μεγαλώσει συνηθισμένοι σε εικόνες εγκατάλειψης και κακοποίησης ζώων, έχουμε μάθει να βλέπουμε ζώα σκοτωμένα από οχήματα στον δρόμο, ζώα άρρωστα έξω από καταστήματα εστίασης, ζώα δηλητηριασμένα από φόλες στις γειτονιές, ζώα εγκαταλειμμένα στις ερημιές, επειδή οι κηδεμόνες τους αποφάσισαν ότι δεν μπορούν ή δεν θέλουν τελικά να τα κρατήσουν.

Η νομοθεσία μας ευτυχώς συνεχίζει να απαγορεύει τη θανάτωση των αδέσποτων ζώων συντροφιάς που δεν υιοθετούνται. Τα αδέσποτα ζώα, όμως, που περιφέρονται εντελώς απροστάτευτα στους δρόμους ή μένουν στοιβαγμένα σε καταφύγια που δεν πληρούν κανόνες που να διασφαλίζουν την υγεία και την ευζωία τους και δεν υπόκεινται σε κανέναν έλεγχο δεν είναι κι αυτά καταδικασμένα σε θάνατο; Το καλοκαίρι -τώρα, κύριε Υπουργέ- είδαμε όλοι εικόνες ζώων που απανθρακώθηκαν από τις πυρκαγιές, πολλά εκ των οποίων ήταν αδέσποτα ζώα συντροφιάς.

Δεν μπορούμε λοιπόν, κατ’ αρχάς, να θεωρούμε ότι το νομοσχέδιο αντιμετωπίζει ολιστικά το θέμα, όταν αυτό δεν προσεγγίζει καθόλου την ίδια τη βασική, πυρηνική αιτία του προβλήματος. Η Κυβέρνηση, λοιπόν, που δεν φοβάται να αντιγράψει, ειδικά όταν πρόκειται για πρακτικές που βλάπτουν το κοινωνικό συμφέρον, ξένα μοντέλα, σήμερα φέρνει ένα νομοσχέδιο που δεν έλαβε υπ’ όψιν ούτε τις βασικές κατευθύνσεις του σύγχρονου πλαισίου προστασίας των ζώων. Επιλέξατε, λοιπόν, να μη βελτιώσετε το υπάρχον νομοθετικό πλαίσιο, αλλά να προχωρήσετε στη δημιουργία νέου, που είναι στην πραγματικότητα προϊόν κλειστών γραφείων, χωρίς καμμία συνεννόηση με τους επιστημονικούς φορείς, τις φιλοζωικές οργανώσεις και τα σωματεία. Δεν είναι ψέματα ότι συνάντησε καθολική άρνηση στις Διαρκείς Επιτροπές της Βουλής από όλους αυτούς τους ανθρώπους.

Αγνοώντας, λοιπόν, αντίστοιχα όλες τις επιστημονικές εισηγήσεις, έχουμε τη μεταφορά των υπηρεσιών για τα ζώα συντροφιάς από το Υπουργείο Αγροτικής Ανάπτυξης και Τροφίμων στο Υπουργείο Εσωτερικών. Μια υπηρεσία πολύ σημαντική για τη δημόσια υγεία και την κοινωνία μεταφυτεύεται, επί της ουσίας, σε ένα Υπουργείο αναρμόδιο. Θα εποπτεύεται, δηλαδή, από ένα Υπουργείο που δεν διαθέτει καμμία τεχνογνωσία και εμπειρία στο αντικείμενο. Ο κατακερματισμός των αρμοδιοτήτων δεν έχει καμμία απολύτως λογική, καθώς οδηγεί στην αποδυνάμωση των κτηνιατρικών ελέγχων που αφορούν τα ζώα συντροφιάς. Σε όλη την Ευρώπη οι αρμοδιότητες της κεντρικής αρμόδιας αρχής για την υγεία και την προστασία των ζώων συντροφιάς ανήκουν στα αντίστοιχα Υπουργεία στα οποία βρίσκονται οι κεντρικές κτηνιατρικές υπηρεσίες. Εκτός και αν βέβαια με αυτή την πρωτότυπη κίνηση θα εξυπηρετηθούν και συγκεκριμένα οικονομικά συμφέροντα.

Σοβαρές αντιρρήσεις έχουν διατυπωθεί και από την ΚΕΔΕ, αφού το παρόν νομοσχέδιο δοκιμάζει τα όρια των δυνατοτήτων της τοπικής αυτοδιοίκησης. Πετάτε το μπαλάκι στους δήμους, χωρίς να έχουν τα κατάλληλα εργαλεία, με όλα τα προβλήματα που είναι γνωστό ότι έχουν από πλευράς στελέχωσης και υλικών πόρων, και χωρίς να έχει διασαφηνιστεί επαρκώς ούτε το πώς αυτοί θα χρηματοδοτηθούν. Σας προειδοποίησαν για γραφειοκρατικές αγκυλώσεις, διοικητικό κόστος και υπέρμετρη οικονομική επιβάρυνση. Όπως φαίνεται, ούτε αυτούς ακούτε.

Λέτε μετά ότι με την έκδοση ετήσιας απόφασης του Υπουργού Εσωτερικών θα καθορίζεται και το ύψος της χρηματοδότησης που θα λαμβάνει κάθε δήμος για την υλοποίηση δράσεων του παρόντος, λαμβάνοντας υπ’ όψιν μεταξύ άλλων τις επιδόσεις κάθε δήμου ως προς την υλοποίηση των στόχων του επιχειρησιακού προγράμματος. Προφανώς και θα πρέπει να αξιολογούνται οι δήμοι, αλλά κάποιος πονηρός θα έλεγε ότι με την πρόβλεψη και τη σκόπιμη αδιαφάνειά της οι γαλάζιοι δήμαρχοι μπορεί να έχουν ευνοϊκότερη μεταχείριση σε σχέση με άλλους.

Ένα τελευταίο σημείο του νομοσχεδίου στο οποίο θα ήθελα να σταθώ είναι και η παρακράτηση μέρους του ποσού των ΚΑΠ που δικαιούνται οι δήμοι και την οποία θέλετε να επιβάλετε σε περίπτωση μη συμμόρφωσής τους με τις διατάξεις του παρόντος. Δεν μας λέτε όμως με τι τρόπο θα βοηθήσουν οι δήμοι να διαχειριστούν τον φόρτο που θα προκύψει; Δεν μιλάτε για λύσεις. Μας λέτε όμως ότι μπορεί να μειωθούν περαιτέρω οι ΚΑΠ, που μετά βίας καλύπτουν τη μισθοδοσία των δημοτικών υπαλλήλων και τις λειτουργικές δαπάνες. Μας μιλάτε για τιμωρία επί της ουσίας, κύριε Υπουργέ.

Κυρίες και κύριοι συνάδελφοι της Κυβέρνησης, μας δημιουργήσατε πραγματικά μεγάλες προσδοκίες, όχι μόνο σε εμάς ως Αξιωματική Αντιπολίτευση και στο σύνολο της Αντιπολίτευσης, αλλά και στις ίδιες τις φιλοζωικές οργανώσεις, για το παρόν νομοσχέδιο. Με αρκετή, όπως πάντα, «επικοινωνία», θα πρέπει να θυμηθούμε και τις φωτογραφίες του Πρωθυπουργού και εσάς ως Υπουργού, κύριε Πέτσα, με χαριτωμένα τετράποδα και συγκινητικά μηνύματα.

Το νομοσχέδιο, λοιπόν, πήγε, ήρθε, άλλαξε. Τελικά κατατέθηκε κάτι σε πολύ χειρότερη κατεύθυνση από το αρχικό προσχέδιο. Ήρθε ένα σύνολο διατάξεων που δεν περιέχει καμμία σοβαρή μεταρρύθμιση και, για να είμαστε σοβαροί, δεν θα καλυτερέψει με κανέναν τρόπο την ευζωία των ζώων συντροφιάς.

Σας ευχαριστώ πάρα πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κύριε Μεϊκόπουλε.

Καλείται στο Βήμα ο κ. Ιωάννης Μελάς από τη Νέα Δημοκρατία και να ετοιμάζεται η κ. Παπακώστα, επίσης από τη Νέα Δημοκρατία.

**ΙΩΑΝΝΗΣ ΜΕΛΑΣ:** Σας ευχαριστώ, κύριε Πρόεδρε.

Κύριε Υπουργέ, κυρίες και κύριοι Βουλευτές, καλούμαστε σήμερα να συζητήσουμε και να ψηφίσουμε υπέρ ή κατά για ένα νομοσχέδιο το οποίο αφορά τον σεβασμό που δείχνουμε σαν κοινωνία στα ζώα. Όλοι μας σε αυτή εδώ την Αίθουσα συμφωνούμε ότι η εικόνα με τα αδέσποτα που αντικρίζουμε σήμερα στις πόλεις δεν είναι κάτι το οποίο τιμά τη δική μας κοινωνία. Τα φαινόμενα κακοποίησης των ζώων δεν ταιριάζουν σε μια πολιτισμένη και ανεπτυγμένη χώρα.

Έτσι, λοιπόν, με το νομοσχέδιο αυτό του Υπουργείου Εσωτερικών επιδιώκουμε κατ’ αρχάς τη διασφάλιση της ευζωίας όλων των ζώων. Πώς το πετυχαίνουμε αυτό; Με τις πέντε διεθνώς αναγνωρισμένες ελευθερίες των ζώων, οι οποίες αναφέρονται ρητά στο νομοσχέδιο. Συγκεκριμένα, περιλαμβάνονται η ελευθερία από την πείνα και τη δίψα, με πρόσβαση σε τροφή και νερό, κατάλληλα σε ποσότητα και σε ποιότητα.

Δεύτερον, περιλαμβάνεται η ελευθερία από άσκοπη ταλαιπωρία και καταπόνηση. Θέλουμε ένα ασφαλές σπίτι για όλα τα ζώα.

Τρίτον, η ελευθερία από τον πόνο αλλά και από τον τραυματισμό και την ασθένεια. Θέλουμε φροντίδα για όλα τα ζώα.

Τέταρτον, η ελευθερία από τον φόβο και την αγωνία, με ανθρώπινη συμπεριφορά και έτσι όπως αξίζει σε όλα τα ζώα.

Πέμπτον, η ελευθερία της έκφρασης φυσιολογικής συμπεριφοράς, με κατάλληλες συνθήκες διαβίωσης και κοινωνικοποίησης.

Ο περιορισμός του πληθυσμού των αδέσποτων πλέον έχει χάρτη. Πώς; Με την εισαγωγή ενός νέου συστήματος υιοθεσίας, με το νέο πλαίσιο αναπαραγωγής των ζώων με κανόνες και με το Εθνικό Μητρώο Ζώων Συντροφιάς. Δεσποζόμενα και αδέσποτα ζώα προς υιοθεσία, φιλοζωικά σωματεία και οργανώσεις, κτηνίατροι, εκτροφείς, καταφύγια θα βρίσκονται σε μια ενιαία ψηφιακή πλατφόρμα. Θα γνωρίζουμε μέσω του μητρώου αυτού τον αριθμό των δεσποζόμενων και των αδέσποτων ζώων συντροφιάς. Κάθε δήμος θα γνωρίζει τον αριθμό των ζώων που βρίσκονται προς υιοθεσία καθώς και το ιστορικό της υγείας τους.

Θα έχουμε βιβλιάριο ηλεκτρονικό για τα ζώα. Τα ζώα συντροφιάς αποκτούν ψηφιακό φάκελο υγείας μέσω του Εθνικού Μητρώου Ζώων Συντροφιάς, με την υπεύθυνη ιδιοκτησία. Και για πρώτη φορά, με αυτό, περιγράφονται αναλυτικά οι υποχρεώσεις των ιδιοκτητών των ζώων συντροφιάς.

Φυσικά με το πρόγραμμα «ΑΡΓΟΣ», ύψους άνω των 40 εκατομμυρίων ευρώ, ο ρόλος πλέον της τοπικής αυτοδιοίκησης για την προστασία και τον περιορισμό των αδέσποτων θα είναι καθοριστικός. Κάθε δήμος θα πρέπει, ακόμα και σε συνεργασία με άλλους δήμους, να ιδρύει δημοτικά ή διαδημοτικά κτηνιατρεία. Επίσης οι δήμοι θα είναι αρμόδιοι για την καταγραφή, τη σήμανση και τη στείρωση όλων των αδέσποτων ζώων.

Για αυτόν τον σκοπό έχει εγκριθεί η χρηματοδότηση των δήμων, όπως ανέφερε και ο Υπουργός κ. Πέτσας στη συνεδρίαση της επιτροπής, με 40 εκατομμύρια ευρώ για την κατασκευή καταφυγίων και για την προμήθεια του απαραίτητου εξοπλισμού. Ακόμη θα υπάρξει και η πρόσθετη χρηματοδότηση, ύψους 15 εκατομμυρίων ευρώ ετησίως, από τους Κεντρικούς Αυτοτελείς Πόρους για τις σχετικές δράσεις.

Ναι, θέλουμε περισσότερα καταφύγια όπως της Ηλιούπολης. Το ανέφερε και ο Θοδωρής Λιβάνιος στην ομιλία του νωρίτερα. Ναι, θέλουμε περισσότερα καταφύγια, όπως είναι αυτό της Αίγινας, που ανήκει στην περιφέρεια τη δικιά μου, όπου γίνεται εξαιρετική προσπάθεια από τον Αντρέα και τα υπόλοιπα παιδιά εκεί πέρα. Και δεν θέλουμε σίγουρα τα κολαστήρια στα οποία πολλές φορές βλέπουμε να βρίσκονται σήμερα τα ζώα.

Επίσης το πετυχαίνουμε με εκπαιδευτικά προγράμματα και ενημερωτικές δράσεις σε τοπικές κοινωνίες και εκπαιδευτικές κοινότητες, όπως προβλέπεται στο νομοσχέδιο.

Κύριε Υπουργέ, θα ήθελα να σας κάνω μια πρόταση για το μέλλον. Θα μπορούσαμε, σε συνεργασία με το Υπουργείο Παιδείας, να ενταχθεί στα σχολεία της χώρας ένα πρόγραμμα με τη μορφή μαθήματος, το οποίο να διδάσκει στα παιδιά από πολύ μικρή ηλικία τον σεβασμό προς τα ζώα και τη φιλοζωία που θα πρέπει να έχουν.

Κυρίες και κύριοι συνάδελφοι, θα μου επιτρέψετε να σταθώ και στο ζήτημα των στειρώσεων, που έχει συγκεντρώσει αρκετές αντιδράσεις. Οι στειρώσεις των ζώων συντροφιάς δεν είναι υποχρεωτικές, σύμφωνα με τις αλλαγές που έγιναν στο νομοσχέδιο, κατόπιν του διαλόγου με τους φορείς. Δίνεται η δυνατότητα στους ιδιοκτήτες ζώων ή να τα στειρώνουν ή να αποστείλουν το γενετικό τους υλικό στο εργαστήριο φύλαξης της ανάλυσης γενετικού υλικού ζώων συντροφιάς.

Γιατί, όμως, είναι απαραίτητη αυτή η διαδικασία; Βλάπτει ή προστατεύει τα ίδια τα ζώα; Προφανώς και είναι μια διαδικασία υπέρ των ζώων, με στόχο να περιορίσει τον αριθμό των εγκαταλελειμμένων ζώων και αποτρέπει με αυτόν τον τρόπο τους ανεύθυνους και επικίνδυνους ιδιοκτήτες, που επιλέγουν να τα εγκαταλείψουν. Αυτούς τιμωρεί δικαίως το νομοσχέδιο και, μάλιστα, με αυστηρές ποινές. Διαφωνεί κάποιος με αυτό; Φαντάζομαι πως κάποιος λογικός άνθρωπος δεν θα μπορούσε να διαφωνεί με κάτι τέτοιο.

Κυρίες και κύριοι συνάδελφοι, ιδιαίτερα σημαντικές είναι οι διατάξεις του νομοσχεδίου αυτού και για την προστασία των ζώων από κακοποίηση. Η Κυβέρνησή μας με τον ν.4745/2020 αυστηροποίησε τις ποινές για τον βασανισμό και τη δολοφονία των ζώων. Μετέτρεψε τις πράξεις αυτές σε κακούργημα, οι οποίες τιμωρούνται πλέον με φυλάκιση από πέντε έως δέκα έτη και με πρόστιμο από 25.000 έως 50.000 ευρώ. Μάλιστα, αξίζει να σημειωθεί πως η πρώτη χρήση του συγκεκριμένου νόμου έγινε τον περασμένο Ιούλιο, όταν στην Πάτρα ένας εικοσιτριάχρονος κρίθηκε προφυλακιστέος για τον βασανισμό και τη δολοφονία μιας γάτας.

Σε αυτό, λοιπόν, το αυστηρό νομοθετικό πλαίσιο ερχόμαστε και διευρύνουμε τις πράξεις που περιλαμβάνονται στην κακοποίηση των ζώων.

Επίσης, εισάγουμε το Μητρώο Παραβατών, το οποίο θα περιλαμβάνει όσους έχουν καταδικαστεί για κακοποίηση ζώων. Οι συγκεκριμένοι άνθρωποι δεν θα μπορούν να γίνουν ιδιοκτήτες ή ανάδοχοι ζώων για τουλάχιστον δέκα χρόνια.

Παράλληλα, προβλέπεται η δημιουργία και λειτουργία ψηφιακής πλατφόρμας για την καταγγελία περιστατικών κακοποίησης ζώων.

Θα μου επιτρέψετε να κάνω και μία αναφορά στην τροπολογία του Υπουργείου Εσωτερικών για τα αδήλωτα τετραγωνικά. Δίνεται η δυνατότητα ξανά στους ιδιοκτήτες ακινήτων να δηλώσουν τα σωστά τετραγωνικά προς τους δήμους μέχρι τις 31-12-2021. Μάλιστα, προβλέπεται η αποπληρωμή να γίνει σε είκοσι τέσσερις δόσεις, με ελάχιστη δόση 10 ευρώ για τα φυσικά πρόσωπα και 50 ευρώ για τα νομικά πρόσωπα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Είναι μια σημαντική παρέμβαση, τόσο για τους πολίτες όσο και για τα έσοδα των δήμων, κύριε Υπουργέ, η οποία γίνεται για δεύτερη φορά. Την προηγούμενη φορά είχαν υποβληθεί δύο εκατομμύρια επτακόσιες πενήντα τέσσερις χιλιάδες πεντακόσιες εξήντα τρεις δηλώσεις για επιφάνεια συνολικού εμβαδού περίπου εβδομήντα εκατομμυρίων τετραγωνικών μέτρων. Τα έσοδα των δήμων είχαν ενισχυθεί με περισσότερα από 150.000.000 ευρώ. Είναι μια πάρα πολύ καλή διάταξη και νομίζω ότι θα βοηθήσει πολλούς συμπολίτες μας.

Κυρίες και κύριοι συνάδελφοι, κλείνοντας θέλω να πω ότι τα ζώα που όλοι έχουμε είναι μέλη της οικογένειάς μας. Γι’ αυτό και πρέπει να τα σεβόμαστε και να τα προστατεύουμε. Αυτός είναι και στόχος του νομοσχεδίου αυτού. Δίνουμε λύσεις στο πρόβλημα με τα αδέσποτα ζώα. Θεσπίζουμε ένα σύγχρονο και λειτουργικό νομοθετικό πλαίσιο για την ευζωία των ζώων συντροφιάς. Ο πολιτισμός μιας κοινωνίας, εξάλλου, διακρίνεται από τον τρόπο με τον οποίο συμπεριφερόμαστε στα ζώα. Ασυνείδητοι συμπολίτες μας, που εγκαταλείπουν ή βασανίζουν τα ζώα, κάνουν εγκλήματα που πρέπει να τιμωρούνται. Διαφωνεί κανείς; Όχι, φαντάζομαι.

Ωστόσο, η Αντιπολίτευση ακόμα και σε αυτό το νομοσχέδιο, που αφορά την καθημερινότητα των πολιτών, επιλέγει τον διχασμό και την πόλωση, χωρίς επιχειρήματα και προτάσεις, για τους δικούς της μικροπολιτικούς λόγους. Μας κατηγορείτε ότι το συγκεκριμένο νομοσχέδιο είναι μη φιλοζωικό, μη σύγχρονο και αντιευρωπαϊκό και ότι δεν μπήκαμε στη διαδικασία της διαβούλευσης και της συζήτησης με όλους τους φορείς.

Η αλήθεια, όμως, είναι απλή και ξεκάθαρη. Πριν από αυτό το νομοσχέδιο για τα αδέσποτα ζώα δεν υπήρχε κάτι συγκεκριμένο. Υπήρχε σε μεγάλο βαθμό ένα απροσδιόριστο χάος. Το κράτος, η τοπική αυτοδιοίκηση, οι επιστήμονες, οι φιλοζωικές οργανώσεις και οι πολίτες έχουμε χρέος να προστατεύουμε τα αδέσποτα. Γι’ αυτό, λοιπόν, σας καλώ να υπερψηφίσετε το νομοσχέδιο αυτής της Κυβέρνησης.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κύριε Μελά.

Καλείται στο Βήμα η κ. Αικατερίνη Παπακώστα - Παλιούρα από τη Νέα Δημοκρατία.

**ΑΙΚΑΤΕΡΙΝΗ (ΚΑΤΕΡΙΝΑ) ΠΑΠΑΚΩΣΤΑ - ΠΑΛΙΟΥΡΑ:** Κύριε Πρόεδρε, κύριε Υπουργέ, κυρίες και κύριοι συνάδελφοι, κάποτε ένας φιλόσοφος είχε πει ότι η έκφρασή μας, οι πράξεις μας και τα λόγια μας πολλές φορές δεν συμπίπτουν, μάλλον ποτέ, και αυτός είναι ο λόγος που τα ζώα δεν μας καταλαβαίνουν. Και πώς θα μπορούσαμε να διαφωνήσουμε μαζί του σήμερα, όταν σε ένα νομοθέτημα με βαθύ κοινωνικό πρόσημο και πολιτισμικό αποτύπωμα βρισκόμαστε ενώπιον διχογνωμιών και πολιτικών ερίδων;

Μελετώντας όλο αυτό το διάστημα τη φιλοσοφία του νομοσχεδίου αλλά και τις αλλαγές που αφορούν στην αναδοχή ή την υιοθεσία ενός ζώου συντροφιάς, αλλά και την αυστηροποίηση των ποινών για την κακοποίηση των ζώων εν γένει, ανακάλεσα στη μνήμη μου, όπως φαντάζομαι και πολλοί από εσάς, εικόνες, καταγγελίες στο διαδίκτυο και στα μέσα κοινωνικής δικτύωσης βίαιης θανάτωσης ή κακοποίησης ζώων. Και δυστυχώς, σύμφωνα με μια έρευνα που δημοσιεύθηκε στην εφημερίδα «ΕΘΝΟΣ» το έτος 2019, η χώρα μας κατατάσσεται ανάμεσα σε εκείνες με τα μεγαλύτερα ποσοστά κακοποίησης ζώων.

Πιο συγκεκριμένα και ενδεικτικά θα αναφέρω πως, με βάση τα στοιχεία της ιστοσελίδας «Report Animal Abuse Greece», το 2014 καταγράφηκαν οκτακόσιες εννέα καταγγελίες, ενώ το 2018 ο εν λόγω αριθμός εκτοξεύτηκε στις τρεις χιλιάδες επτακόσιες τριάντα τέσσερις. Παρά ταύτα ο αριθμός των ατόμων που συνελήφθησαν παραμένει δυσανάλογος του αριθμού των καταγγελιών. Για παράδειγμα, στο πρώτο εξάμηνο του 2019 έγιναν χίλιες επτακόσιες ενενήντα εννέα καταγγελίες, ενώ συνελήφθησαν μόλις εκατόν δεκαεπτά άτομα.

Δεν μπορεί παρά να αποτελεί αυτό το γεγονός μια θλιβερή πραγματικότητα και πρωτιά για τη χώρα μας, όταν χιλιάδες χρόνια πριν ο Αριστοτέλης, ο φυσιοδίφης και φιλόσοφος, αναδείκνυε τα ζώα σε ισότιμες οντότητες, με νοημοσύνη και σοφία, όταν ο Όμηρος σκιαγραφούσε έναν τρυφερό και ισχυρό δεσμό μεταξύ του Οδυσσέα και του πιστού του σκύλου Άργου, ως και το όνομα του νομοθετήματος σήμερα, εμείς σήμερα ακόμη να προσπαθούμε να θέσουμε πλαίσιο και αποτρεπτικές ποινές για τη βία ή την κακομεταχείριση που υφίσταται από εμάς τους ίδιους.

Επομένως με το παρόν σχέδιο νόμου δεν επιχειρούμε τίποτε περισσότερο και τίποτε λιγότερο παρά ένα ολιστικό βήμα, διαμορφώνοντας εκ βάθρων το πλαίσιο για την ευζωία των ζώων συντροφιάς, με πλήρεις και σαφείς, πλέον, αρμοδιότητες στους δήμους, αλλά και σε προσωπικό, ατομικό επίπεδο, το οποίο δεν έγκειται μόνο στην υπευθυνότητα του κάθε πολίτη που έχει υιοθετήσει ή είναι ανάδοχος κατοικίδιου, αλλά και στην οριοθέτηση και την αυστηροποίηση του κανονιστικού πλαισίου για την απόκτηση, διατήρηση, ακόμα και εγκατάλειψη ενός ζώου συντροφιάς.

Όλες, λοιπόν, τις έννομες υποχρεώσεις του ιδιοκτήτη ενός ζώου συντροφιάς, τις οποίες όλοι οφείλουμε να μελετήσουμε και να λάβουμε σοβαρά υπ’ όψιν μας, τις συνοψίζουμε στο άρθρο 9 του νομοσχεδίου, όπου ο ιδιοκτήτης ζώου συντροφιάς εν πρώτοις υποχρεούται να το στειρώσει στην ηλικία που υιοθετείται. Εάν δεν το στειρώσει κατόπιν επιλογής του, υποχρεούται να στείλει δείγμα γενετικού υλικού DNA και να καταγράψει το ζώο του στο Εθνικό Μητρώο Ζώων Συντροφιάς. Επιπρόσθετα, υποχρεούται να τηρεί τους κανόνες ευζωίας του ζώου, να μην το εγκαταλείπει και να μην το κακομεταχειρίζεται με οποιονδήποτε τρόπο.

Όλες οι ανωτέρω υποχρεώσεις του ιδιοκτήτη αναφορικά με το κατοικίδιό του θα σχετίζονται με το νεοσύστατο Εθνικό Μητρώο Ζώων Συντροφιάς, ένα νέο πληροφοριακό σύστημα, μια διαδικτυακή ηλεκτρονική βάση σήμανσης και καταγραφής των ζώων συντροφιάς και των ιδιοκτητών τους.

Σε αυτό το σύστημα θεσπίζονται υπομητρώα, τα οποία θα αφορούν την καταγραφή και την παρακολούθηση των ζώων συντροφιάς: τα υπομητρώα φιλοζωικών σωματείων και οργανώσεων, καταφυγίων, επαγγελματιών και ερασιτεχνικών εκτροφέων, αποθετήριο διαβατηρίων κατοικίδιων. Το σημαντικότερο όλων, θεσπίζεται η πρωτοσύστατη πλατφόρμα υιοθεσίας αδέσποτων ζώων συντροφιάς και με τον τρόπο αυτό διευκολύνεται η διαδικασία υιοθεσίας, χωρίς χρονοτριβές και με ασφάλεια.

Επιπλέον, στην κατηγορία των υπομητρώων συγκαταλέγεται και το επίσης σημαντικότατο που αφορά στην εθελοντική αιμοδοσία ζώων συντροφιάς, σώζοντας έτσι τη ζωή και βελτιώνοντας ταυτόχρονα την υγεία ενός άλλου ζώου, που μπορεί να υποφέρει από κάποια ασθένεια ή ατύχημα. Με αυτόν τον τρόπο τάχιστα και αξιόπιστα θα γνωρίζουμε σε πραγματικό χρόνο τον αριθμό των δεσποζόμενων και των αδέσποτων ζώων συντροφιάς, τον αριθμό των αδέσποτων που διαχειρίζεται κάθε δήμος, τον αριθμό των ζώων προς υιοθεσία και το ιστορικό υγείας κάθε ζώου, αξιοποιώντας φυσικά τις βέλτιστες τεχνολογικές γνώσεις και την παρεχόμενη τεχνογνωσία του Υπουργείου Ψηφιακής Διακυβέρνησης.

Περνώντας τώρα σε μια βαρύνουσας σημασίας διάταξη, η οποία αφορά το έργο και τον ακόμη πιο ενεργό και επιστάμενο τρόπο διαμόρφωσης επιχειρησιακού σχεδίου των δήμων για τον περιορισμό των αδέσποτων ζώων συντροφιάς, θα τονίσω τη σπουδαιότητα της συμβολής των δήμων μέσω ειδικών σχεδιασμών και οργάνωσης, ώστε να επιτευχθούν οι στόχοι του νομοσχεδίου.

Άλλωστε ένα εξαιρετικά θετικό σημείο του παρόντος σχεδίου νόμου είναι ότι μέσω του νέου προγράμματος «ΑΡΓΟΣ» χρηματοδοτούνται οι δήμοι για την υλοποίηση των επιχειρησιακών τους, δηλαδή για την προμήθεια του απαραίτητου εξοπλισμού, όπως οχήματα περισυλλογής αδέσποτων, την κάλυψη του κόστους σήμανσης και στειρώσεων των αδέσποτων, τη δημιουργία καταφυγίων και κτηνιατρείων.

Επομένως οι διατιθέμενοι πόροι δύνανται να καλύψουν το κενό στην πολιτική διαχείρισης των αδέσποτων ζώων στους δήμους της χώρας. Και βέβαια εννοείται πως κάθε είδους παρέκκλιση αυτής της στοχοθεσίας θα επισύρει τις ανάλογες ευθύνες. Πράγματι, με το άρθρο 41 εισάγονται για πρώτη φορά δείκτες απόδοσης, οι οποίοι θα είναι δημόσια αναρτημένοι, ώστε να υπάρχει η απαραίτητη λογοδοσία για την αποτελεσματικότητα του προγράμματος αλλά και της διαχείρισης του δημόσιου χρήματος.

Κλείνοντας, θα ήθελα να εξάρω την εξαιρετική δράση των φιλοζωικών ομάδων και τον αγώνα που εκείνες επιτελούν για τη μέγιστη και βέλτιστη φροντίδα των ζώων συντροφιάς και να αναφέρω πως μπορεί στο παρόν νομοσχέδιο να μην αποκρυσταλλώνεται ο ρόλος τους, οι αρμοδιότητες και η πολύτιμη συνεισφορά τους, εντούτοις μπορούν να συμμετάσχουν στην πανελλήνια πλατφόρμα υιοθεσιών, αναρτώντας αγγελίες για υιοθεσία αδέσποτων ζώων συντροφιάς.

Ομοίως και οι φιλόζωοι ιδιώτες μπορούν να επωφεληθούν από τα δημοτικά προγράμματα στείρωσης και σήμανσης των αδέσποτων ζώων συντροφιάς, ενώ προβλέπεται ρητά το δικαίωμά τους να φροντίζουν αδέσποτα ζώα και να καταστούν άμεσα ανάδοχοι και ακολούθως οι ιδιοκτήτες τους, εφόσον το επιθυμούν, ακολουθώντας μια απλή, διαφανή και ξεκάθαρη διαδικασία.

Κύριε Πρόεδρε, κύριοι συνάδελφοι, ολοκληρώνοντας, θεωρώ ύψιστο χρέος μιας ευνομούμενης κοινωνίας που επιθυμεί να είναι προσδεμένη στο άρμα του σύγχρονου δυτικού πολιτισμού με τις αρχές που τον διέπουν να μπορεί να θέσει ένα οριστικό τέλος σε θλιβερές εικόνες λιμοκτονημένων αδέσποτων, θυμάτων διερχόμενων οχημάτων, κακοποιημένων και βασανισμένων ζώων, διότι ο πολιτισμός, οι αξίες και η ηθική διαφαίνονται από τον τρόπο που αντιμετωπίζουμε τους πιο αδύναμους, όσους δεν έχουν φωνή, αλλά έχουν ζωή και δικαιώματα σ’ αυτή.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κυρία Παπακώστα. Όπως πάντα, ήσασταν συνεπής στον χρόνο.

Συνεχίζουμε με Νέα Δημοκρατία και καλείται στο Βήμα ο κ. Ανδρέας Πάτσης και στη συνέχεια να ετοιμάζεται ο κ. Αποστόλου από τον ΣΥΡΙΖΑ - Προοδευτική Συμμαχία.

Ορίστε, κύριε Πάτση, έχετε τον λόγο.

**ΑΝΔΡΕΑΣ ΠΑΤΣΗΣ:** Κύριε Υπουργέ, θα ήθελα πριν ξεκινήσω την τοποθέτησή μου να κάνω δύο σχόλια σε αυτά τα οποία ακούστηκαν κατά κόρον στη σημερινή συνεδρίαση, κυρίως από την Αντιπολίτευση. Το πρώτο αφορά την περιβόητη επιβάρυνση 150 ευρώ του οικογενειακού προϋπολογισμού όσον αφορά το θέμα του DNA του σκύλου. Αυτοί οι οποίοι έκαναν αυτή την αναφορά και το επικαλούνται συνέχεια -και το άκουσα σχεδόν από όλους- είτε δεν έχουν ζώο είτε ψεύδονται. Θα έπρεπε να γνωρίζουν ότι ο άνθρωπος ο οποίος αναλαμβάνει την ευθύνη και την υποχρέωση να έχει ένα ζώο συντροφιάς στο σπίτι του έχει ένα μηνιαίο κόστος, το οποίο αναλόγως κυμαίνεται από τα 70, 80 ή 100 ευρώ μηνιαίως και, αν τυχόν, παρ’ ελπίδα, χρειαστεί να πάει και σε ένα νοσοκομείο για ένα έκτακτο περιστατικό ή σε έναν κτηνίατρο, πιστέψτε με ότι το κόστος είναι πολύ περισσότερο από το να πας το παιδί σου στον παιδίατρο. Συνεπώς αυτή η επίκληση των 150 ευρώ προφανώς είναι ένα μεγάλο ψεύδος, το οποίο δεν θα πρέπει καν να μας απασχολεί.

Εγώ, κύριε Υπουργέ, θα πρότεινα να φέρετε μια τροπολογία σε λίγο, όπου, αντί για τους δήμους, να αναθέτετε σε ιδιωτικές εταιρείες το θέμα της διαχείρισης των αδέσποτων ζώων και των καταφυγίων και είμαι σίγουρος ότι σε λίγη ώρα θα είχε κατατεθεί ονομαστική ψηφοφορία, διότι η Κυβέρνηση αποφασίζει να ενισχύσει το κεφάλαιο και να μην ασχοληθεί με το κράτος του οποίου ευθύνη είναι το θέμα της διαχείρισης των αδέσποτων. Υπάρχει τεράστια υποκρισία. Εάν, λοιπόν, η Κυβέρνηση έκανε μια άλλη πολιτική, ενίσχυε τον ιδιωτικό τομέα και έλεγε στην ιδιωτική πρωτοβουλία θα δώσω τη δυνατότητα και την ευθύνη ενισχύοντας και όπως οφείλω να κάνω με το ποσό των 30, 40 ή 50 εκατομμυρίων ευρώ, προφανώς θα βρίσκαμε την Αντιπολίτευση σύσσωμη απέναντί μας, αλλά με τελείως διαφορετικό ρεπερτόριο, και θα μας κατηγορούσαν ότι ενισχύουμε το κεφάλαιο, τις ιδιωτικές επιχειρήσεις, τους μεγάλους, τους τρανούς και ούτω καθεξής.

Μία φράση εδώ αξίζει, για να κλείσω, κύριε Υπουργέ, και να συνεχίσω την τοποθέτησή μου: «Ουαί, υμίν!».

Ως φιλόζωος αισθάνομαι ιδιαίτερα ευτυχής που με το παρόν νομοσχέδιο το οποίο εισάγεται σήμερα προς ψήφιση στην Ολομέλεια για πρώτη φορά αντιμετωπίζεται σοβαρά και θα μπορούσα να πω ολοκληρωμένα το θέμα των ζώων συντροφιάς και κυρίως το πρόβλημα με τα αδέσποτα. Η φιλοσοφία του νομοσχεδίου καταδεικνύει στον μέγιστο βαθμό τον δείκτη προόδου και πολιτισμού της κοινωνίας μας.

Γι’ αυτό, κύριε Υπουργέ, είστε κι εσείς προσωπικά άξιος συγχαρητηρίων για το παρόν νομοσχέδιο το οποίο ολοκληρωμένο και εισάγεται σήμερα προς ψήφιση στη Βουλή και δίνει ένα νομικό πλαίσιο το οποίο πραγματικά έλειπε για ένα πάρα, πάρα πολύ σοβαρό κοινωνικό ζήτημα.

Όμως, κύριε Υπουργέ, ένα νομοθέτημα, όσο πλήρες και να είναι από μόνο του, δεν είναι αρκετό για να πετύχει το μέγιστο αποτέλεσμα, που είναι και η επιδίωξή μας. Γιατί πολλοί εκ των ιδιοκτητών ζώων συντροφιάς τα εγκαταλείπουν στους δρόμους, αδιαφορώντας για τις συνέπειες; Είναι κακοί άνθρωποι; Είναι ασυνείδητοι; Η απάντηση είναι απλή: Διότι δεν έχουν ούτε τη γνώση αλλά ούτε και την εκπαίδευση να καταλάβουν ότι η ύπαρξη ενός ζώου ως μέλους μιας οικογένειας είναι πρωτίστως ευθύνη.

Το αντιμετωπίζουν στις περισσότερες περιπτώσεις σαν ένα ευχάριστο παιχνίδι κι επειδή το είδαν σε κάποιο άλλο σπίτι και έπαιξαν και χαριεντίστηκαν μαζί του ή το ζήτησε το παιδί τους, απλά το αγοράζουν σαν ένα δώρο γιορτής. Το ζώο θέλει συντροφιά, θέλει βόλτα, φροντίδα, φαγητό, γιατρό. Το ζώο λερώνει, κάνει ζημιές, αρρωσταίνει. Κι επειδή μόνο η πραγματική αγάπη και η φιλοζωία μπορεί να ανταποκριθεί σε αυτή την ανάγκη για όλη του τη ζωή κι επειδή το παιχνίδι γίνεται ξαφνικά πρόβλημα, τότε χωρίς κανένα συναίσθημα πετιέται στον δρόμο για να επιβιώσει, εάν βέβαια τα καταφέρει, αφού είχε μάθει να ζει σε συνθήκες οικογένειας.

Η αγάπη είναι ευθύνη και υπευθυνότητα, πολλώ δε μάλλον για ένα ζώο συντροφιάς, το οποίο στην πραγματικότητα δεν μεγαλώνει ποτέ. Και αυτό είναι κάτι που δεν μπορεί να το θεραπεύσει ένα νομοθέτημα. Αυτό απαιτεί ειδική αγωγή και εκπαίδευση από μικρή ηλικία, ώστε να μπορούμε να ελπίζουμε η επόμενη γενιά να έχει την κουλτούρα της φιλοζωίας.

Κύριε Υπουργέ, κατά τη γνώμη μου και το άκουσα και από άλλους συναδέλφους με ευχαρίστηση, θα πρέπει να εισαχθούν από την Α΄ κιόλας τάξη του δημοτικού και σε τακτά χρονικά διαστήματα ειδικά εκπαιδευτικά σεμινάρια για τη σχέση του ανθρώπου με ένα ζώο συντροφιάς. Μπορεί να μην το θέλεις οικόσιτο, αλλά μπορείς και να το αγαπάς, να μάθεις ότι δεν μεταδίδει μικρόβια, αρρώστιες, δεν είναι βρώμικο, αλλά και ότι δεν πρέπει να το πλησιάζεις ή να επιχειρείς να το χαϊδέψεις, γιατί δεν ξέρεις τον χαρακτήρα του και γιατί δεν παύει να είναι ζώο, που μπορεί να νιώσει τον κίνδυνο. Κι αν, πέρα από αυτό, το αγαπήσεις και θέλεις να αναλάβεις και την ευθύνη του για όλη του τη ζωή, θα πρέπει πάνω από όλα να ξέρεις και τις υποχρεώσεις σου και έτσι θα έχουμε μείωση των αδέσποτων ζώων και τα ζώα θα είναι υγιή, χαρούμενα και θα μπορούν να κινούνται σε πολλούς χώρους, χωρίς η παρουσία τους να είναι ενοχλητική για κάποιους. Έτσι, λοιπόν, κύριε Υπουργέ, θα μάθουμε να αγαπάμε τα ζώα όχι για τη ράτσα τους, αλλά για τα μάτια τους.

Πέρα, όμως, από τα ζώα συντροφιάς, υπάρχουν και τα ζώα -και ας μου επιτραπεί ο κατά την άποψή μου αδόκιμος όρος- εργασίας, από τα οποία προκύπτουν πολλά αδέσποτα ζώα και κυρίως στην επαρχία. Είναι τα σκυλιά που φυλάνε τα κοπάδια. Είναι ανεξέλεγκτες οι γέννες οι οποίες εγκαταλείπονται στα βουνά ή κοντά σε κατοικημένες περιοχές και γεμίζουν οι πλατείες χωριών και πόλεων. Πρόκειται για μεγαλόσωμα σκυλιά, γιατί αυτά είναι τσοπανόσκυλα, κύριε Υπουργέ, και το ξέρετε πάρα πολύ καλά. Βρώμικα, πεινασμένα και φοβισμένα περιφέρονται ανάμεσα στον κόσμο και μπορεί να γίνουν και επικίνδυνα, εάν νιώσουν τον φόβο, άθελά τους.

Και δεν ξέρω αν κάνω λάθος, αλλά νομίζω ότι τα ζώα αυτά, κύριε Υπουργέ, δεν έχουν δηλωμένο ιδιοκτήτη και αυτό μεγαλώνει τον βαθμό δυσκολίας για το πώς μπορούν σε αυτή την περίπτωση να λειτουργήσουν οι διατάξεις του παρόντος νομοσχεδίου. Ξέρετε, αυτά είναι μετακινούμενα, μεταφέρονται από περιοχές σε περιοχές, γεννάνε, οι ιδιοκτήτες δεν τα δηλώνουν και σε αυτή την περίπτωση νομίζω ότι υπάρχει ένα πρόβλημα και θα πρέπει να κάνετε έναν ειδικό στρατηγικό σχεδιασμό για την αντιμετώπισή του.

Αναφορικά με το θέμα των καταφυγίων, τώρα. Κύριε Υπουργέ, εδώ θα πρέπει να είστε αμείλικτος, διότι πραγματικά χρειάζεται ειδική μέριμνα και συνεχής έλεγχος. Επικροτούμε σε κάθε περίπτωση την εθελοντική δράση των φιλοζωικών οργανώσεων, που πραγματικά προσφέρουν αγάπη στα ζώα αλλά και κοινωνικό έργο, αλλά δυστυχώς δεν είναι όλες οι περιπτώσεις ίδιες. Πάρα πολλά από τα καταφύγια αυτά -γιατί και εγώ έχω επισκεφθεί καταφύγια, είμαι και φιλόζωος και έχω πάρει από φιλοζωικές οργανώσεις- υποτιμούν τον πολιτισμό μας. Είναι ντροπή για τον πολιτισμό μας.

Αν είναι, κύριε Υπουργέ, να βασανίζονται σε τέτοιες άθλιες συνθήκες, χίλιες φορές να θανατώνονται ή οποιαδήποτε άλλη λύση βρεθεί.

Συνεπώς θα πρέπει οι έλεγχοι τους οποίους ασκείτε να είναι συνεχείς, οι προϋποθέσεις να είναι ξεκάθαρες και, αν υπάρχουν παραβιάσεις, οι κυρώσεις να είναι αμείλικτες.

Κύριε Υπουργέ, να φροντίσουμε γενικότερα το θέμα της φιλοζωίας ή του εθελοντισμού να μη μετατραπεί και σε επιχείρηση. Με αυτές τις σκέψεις, δηλώνω ότι υπερψηφίζω το παρόν νομοσχέδιο.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κύριε Πάτση, και για την τήρηση του χρόνου.

Καλείται στο Βήμα ο κ. Ευάγγελος Αποστόλου από τον ΣΥΡΙΖΑ - Προοδευτική Συμμαχία. Στη συνέχεια θα πάμε στις ομιλίες μέσω Webex και να ετοιμάζεται ο κ. Δαβάκης από τη Νέα Δημοκρατία.

Κύριε Αποστόλου, έχετε τον λόγο.

**ΕΥΑΓΓΕΛΟΣ ΑΠΟΣΤΟΛΟΥ:** Σας ευχαριστώ, κύριε Πρόεδρε.

Δεν ξέρω αν είναι εδώ ο κ. Τσαβδαρίδης, διότι οφείλω μια σύντομη απάντηση. Στα ζητήματα συνταγματικής Αναθεώρησης κατατίθενται πάντα πολλές προτάσεις για διαβούλευση. Από τη συζήτηση προέκυψε ότι καλύτερα θα ήταν να προχωρούσαμε στην κατάθεση συγκεκριμένου νομοσχεδίου, διότι η διαδικασία είναι συνταγματική -ξέρετε, κύριε Υπουργέ, πόσο καθυστερούν- κι έτσι πρέπει να γίνεται. Εν τω μεταξύ, εμείς από το 2018 ήδη είχαμε καταθέσει σχέδιο νόμου, το οποίο συνάντησε αντιδράσεις και το αποσύραμε, στη λογική να υπάρξουν διορθωτικές κινήσεις.

Εγώ ήθελα να ρωτήσω τον κ. Τσαβδαρίδη τι έκαναν οι Βουλευτές της Νέας Δημοκρατίας στην πρόταση που εμείς καταθέσαμε; Να απαντήσει.

Ας μπούμε, όμως, στο νομοσχέδιο που συζητάμε.

Κύριε Υπουργέ, σύσσωμη η γεωτεχνική κοινότητα και τα θεσμικά όργανα που την εκπροσωπούν, αλλά και η ευρεία πλειοψηφία των φιλόζωων πολιτών και των φιλοζωικών οργανώσεων τάσσονται εναντίον του νομοσχεδίου σας. Μέχρι χθες μιλούσατε για επιτελικό κράτος. Δείτε τώρα μια ιδιαιτερότητα που βιώσαμε εμείς στη βόρεια Εύβοια, τι σήμαινε το επιτελικό κράτος! Την ίδια στιγμή αποκόπτετε μια ολόκληρη κτηνιατρική δομή από τον κορμό της Κεντρικής Κτηνιατρικής Υπηρεσίας του Υπουργείου Αγροτικής Ανάπτυξης και Τροφίμων και τη μεταφέρετε στο Υπουργείο Εσωτερικών. Γιατί άραγε; Τι και ποιους εξυπηρετεί η συγκεκριμένη επιλογή; Είχαμε μάλιστα και παλαιότερες διαβεβαιώσεις από τους προκατόχους σας, κύριε Υπουργέ, με τις οποίες δεσμεύτηκαν στη Βουλή ότι δεν θα υλοποιηθεί τέτοια μεταφορά αρμοδιοτήτων.

Δυστυχώς, κύριε Υπουργέ, επιχειρείτε να καταλύσετε σταθερές, όπως το ότι τα θέματα υγείας των ζώων, δημόσιας υγείας, ιχνηλασιμότητας και ευζωίας των ζώων συντροφιάς αντιμετωπίζονται με προεδρικά διατάγματα. Θέλετε αυτό να το καταλύσετε και ταυτόχρονα κάτι που από τη φύση του, διαχρονικά, είναι αντικείμενο του Υπουργείου Αγροτικής Ανάπτυξης και Τροφίμων να το καταργήσετε.

Την ίδια στιγμή, το νομοσχέδιό σας δεν λαμβάνει υπ’ όψιν την ισχύουσα ενωσιακή και εθνική νομοθεσία και συγκεκριμένα τις διατάξεις που αναφέρονται στην αντιμετώπιση και την πρόληψη ζωοανθρωπονόσων, όπως η λύσσα, η εχινοκοκκίαση, η λεπτοσπείρωση και άλλες, ενώ έχει αποφευχθεί η εκδήλωση διατροφικών κρίσεων, σε αντίθεση μάλιστα με χώρες όπως η Αγγλία, για παράδειγμα, η οποία, ιδιωτικοποιώντας τους επίσημους κτηνιατρικούς ελέγχους, είχε τεράστια προβλήματα με τη μεταδοτική σπογγώδη εγκεφαλοπάθεια και άλλα διατροφικά σκάνδαλα.

Συνιστά αναγκαιότητα, λοιπόν, η άμεση απόσυρση του εν λόγω έωλου και επιζήμιου νομοσχέδιου, που μπορεί να θέσει σε κίνδυνο ακόμη και τη δημόσια υγεία. Είναι αναγκαίο με διαφάνεια και με τη συμβολή ειδικών να συνταχθεί ένα νέο νομοσχέδιο, που θα βασίζεται στα βασικά νομοθετήματα του Συμβουλίου της Ευρώπης και της Ευρωπαϊκής Ένωσης, αλλά και στην κοινή επιστημονική λογική, που επιτάσσει να μη χειρίζονται γραμματείς και φαρισαίοι τέτοιους ευαίσθητους κλάδους, αλλά οι επιστήμονες υγείας, οι οποίοι στην προκειμένη περίπτωση, ασφαλώς, είναι οι κτηνίατροι.

Αν, κύριοι της Κυβέρνησης, επιθυμείτε ειλικρινώς να προασπίσετε την υγεία και την ευζωία των ζώων συντροφιάς καθώς και τη δημόσια υγεία, επαναλαμβάνω, αποτελεί μονόδρομο για σας να πράξετε κάτι ανάλογο με αυτό που πράξαμε και εμείς, αποσύροντας το συγκεκριμένο νομοσχέδιο.

Επίσης, είναι χαρακτηριστικό παράδειγμα προχειρότητας στη σύνταξη του νομοσχεδίου η παντελής άγνοια του κανονισμού της Ευρωπαϊκής Ένωσης 2016/429 για την υγεία των ζώων, που τίθεται σε εφαρμογή σε όλα τα κράτη-μέλη της Ευρωπαϊκής Ένωσης. Ακούστε, κύριοι συνάδελφοι, την 21η Απριλίου του 2021 τίθεται ο συγκεκριμένος κανονισμός σε εφαρμογή σε όλες τις χώρες της Ευρωπαϊκής Ένωσης. Βεβαίως αγνοείτε εντελώς τη συγκεκριμένη ρύθμιση. Τόσο οι ορισμοί για τα ζώα συντροφιάς όσο και η παρακολούθησή τους είναι σε τελείως διαφορετική κατεύθυνση από τα αναφερόμενα στον κανονισμό. Παραβλέπετε, επίσης, το γεγονός ότι στην Ελλάδα η εφαρμογή των διατάξεων του κανονισμού θα πρέπει να υλοποιηθεί από την Κτηνιατρική Υπηρεσία του Υπουργείου Αγροτικής Ανάπτυξης και Τροφίμων ως κεντρική αρμόδια αρχή.

Ισχυρίζεται η Κυβέρνηση ότι ο στόχος του νομοσχεδίου είναι η βελτίωση των συνθηκών διαβίωσης των ζώων συντροφιάς. Αποκρύπτετε, κύριοι, την πραγματική στόχευσή σας, που είναι:

Πρώτον, η απαλλαγή των αιρετών δημάρχων και αντιδημάρχων από την ευθύνη της εποπτείας.

Δεύτερον, η διευκόλυνση του μαζικού εμπορίου των αδέσποτων και των δεσποζόμενων ζώων, μέσω, δήθεν, φιλοζωικών σωματείων με έδρα σε χώρες της Ευρωπαϊκής Ένωσης και η λύση του προβλήματος των αδέσποτων ζώων με την παράδοση της τύχης τους σε ΜΚΟ, χωρίς ουσιαστικό δημόσιο έλεγχο.

Τρίτον, η διευκόλυνση της ανεξέλεγκτης αναπαραγωγής και εκτροφής ζώων συντροφιάς από δήθεν ερασιτέχνες, που ρουσφετολογικά θα αποκτούν άδεια από αμειβόμενη τριμελή επιτροπή ιδιωτών.

Και, τέταρτον, η παρεμπόδιση των κτηνιατρικών και λοιπών ελέγχων που αφορούν στην ιχνηλασιμότητα, στην υγεία και την ευζωία των ζώων συντροφιάς.

Δεν τα λέμε εμείς αυτά. Αυτό αποτελεί μια κοινή πεποίθηση στον χώρο. Πολλοί τα λένε και τα έχετε ακούσει και εσείς. Λέτε ότι η Ελλάδα αποκτά Εθνικό Μητρώο Ζώων Συντροφιάς. Μα, η Ελλάδα έχει Εθνικό Μητρώο Ζώων Συντροφιάς σε εφαρμογή του άρθρου 4 του ν.4039/2012, που ονομάζεται «Διαδικτυακή Ηλεκτρονική Βάση Δεδομένων Καταγραφής των Ζώων Συντροφιάς και των Ιδιοκτητών τους».

Άρα, λοιπόν, είναι ένα δεδομένο ότι το Μητρώο Ζώων Συντροφιάς, υποστηρίζεται από χίλιους τριακόσιους πιστοποιημένους ιδιώτες κτηνιάτρους και είναι διασυνδεδεμένο με όλες τις κεντρικές κτηνιατρικές υπηρεσίες, αλλά και των περιφερειακών ενοτήτων της χώρας.

Άρα, λοιπόν, αυτό που φέρνετε είναι ουσιαστικά μια υποχρέωση του Υπουργείου Αγροτικής Ανάπτυξης να παραδώσει τη διαδικτυακή βάση δεδομένων των ζώων συντροφιάς σε ιδιώτες και τις υπηρεσίες αυτές, που, ενώ ουσιαστικά είναι ένα αντικείμενο, ένα εργαλείο του Υπουργείου Αγροτικής Ανάπτυξης, τις παραχωρείτε στους ιδιώτες.

Άρα, λοιπόν, υπάρχουν πάρα πολλά ζητήματα, κύριε Υπουργέ. Υπάρχουν τα θέματα που έχουν σχέση με το πώς λειτουργούν αποτελεσματικά οι κτηνιατρικές υπηρεσίες, κάτι που είναι πάλι ένα μεγάλο πρόβλημα. Εκεί που όλοι περιμέναμε αυτό που είναι αναγκαίο, να ενισχυθούν οι συγκεκριμένες κτηνιατρικές υπηρεσίες, εσείς ουσιαστικά προχωράτε, θα σας έλεγα, στο να παραδώσετε στους ιδιώτες ένα πάρα πολύ σημαντικό έργο.

Κλείνω λέγοντας ότι, όπως κάνατε κάποιες βελτιώσεις την τελευταία ώρα, θα σας έλεγα ότι, αν ενισχύσετε και αναβαθμίσετε σε κάθε επίπεδο τις κτηνιατρικές υπηρεσίες της χώρας, τότε μπορείτε άμεσα να επαναφέρετε την πρότασή σας. Εδώ είμαστε εμείς να τη συζητήσουμε.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Αποστόλου.

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Απόστολος Αβδελάς):** Ορίστε, κύριε Υπουργέ, έχετε τον λόγο.

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Ευχαριστώ, κύριε Πρόεδρε.

Θα ήθελα να κάνω δύο παρατηρήσεις. Επειδή τα κόμματα της Αντιπολίτευσης, και ιδίως η Αξιωματική Αντιπολίτευση, μας κατηγόρησαν πάρα πολλές φορές ότι έχουμε απέναντί μας κάποιους, θα ήθελα να πω μόνο για να καταγραφεί ότι ο κ. Αποστόλου αναφέρθηκε, για να τα συνοψίσω όλα μαζί, απαξιωτικά στους υπαλλήλους του Υπουργείου Εσωτερικών. Ποιοι είναι οι «γραμματείς» και οι «φαρισαίοι»; Οι υπάλληλοι του Υπουργείου Εσωτερικών, κύριε Αποστόλου; Σε ποιους αναφέρεστε, όταν λέτε «γραμματείς» και «φαρισαίοι»;

Επίσης, αναφέρθηκε κατά όλων των δημάρχων, κατά όλων των φιλοζωικών, κατά όλων των ΜΚΟ, εκτός αν δεν κατάλαβα καλά ότι ήταν απαξιωτικός ο τόνος σας, εκτός αν υπάρχουν καλές ΜΚΟ και κακές ΜΚΟ, όποτε σας βολεύει.

Και αν υπήρχε πλήρες μητρώο, όπως λέτε, αναγνωρίζουμε ότι το ένα υπο-μητρώο είναι σε λειτουργία. Όμως, αν υπήρχε πλήρες μητρώο, μπορείτε να μας πείτε ως πρώην αρμόδιος Υπουργός πόσα είναι τα αδέσποτα; Πείτε μας έναν αριθμό!

Σας ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Τον λόγο έχει τώρα ο κ. Αθανάσιος Δαβάκης από τη Νέα Δημοκρατία και να ετοιμάζεται ο κ. Αραχωβίτης.

Ορίστε, κύριε Δαβάκη, έχετε τον λόγο.

**ΑΘΑΝΑΣΙΟΣ ΔΑΒΑΚΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, η εισαγωγή ενός πλαισίου για την προστασία των ζώων συντροφιάς είναι μία σημαντική και αναγκαία, θα έλεγα, μεταρρυθμιστική τομή και ένα ζήτημα πολιτισμού, όπως ανέφερε πριν λίγο καιρό και ο Πρωθυπουργός, ο κ. Μητσοτάκης.

Αυτό το νομοσχέδιο σκοπεύει να καθορίσει τους όρους της υπεύθυνης ιδιοκτησίας ζώων συντροφιάς και από την άλλη μεριά, να διαχειριστεί το μεγάλο κοινωνικό και υγειονομικό ζήτημα των αδέσποτων ζώων, ένα ζήτημα που συνέχει, όπως πολλοί συνάδελφοι έχουν αναφέρει μέχρι τώρα, όλη την ελληνική κοινωνία, τις πόλεις, τα χωριά, την ελληνική περιφέρεια και τα αστικά κέντρα.

Σε αυτό το πλαίσιο, πιστεύω ότι το νομοσχέδιο κινείται προς τη σωστή κατεύθυνση. Διάφορες προβλέψεις, όπως το Εθνικό Μητρώο Ζώων Συντροφιάς ή το επιχειρησιακό πρόγραμμα «ΑΡΓΟΣ» διαμορφώνουν ένα ενιαίο, συγκροτημένο, αλλά και λειτουργικό, θα έλεγα, σύστημα διαχείρισης και προστασίας των ζώων.

Κύριε Πρόεδρε, έχει γίνει μεγάλη συζήτηση στο πλαίσιο της επιτροπής για τη μεταφορά κάποιων συγκεκριμένων αρμοδιοτήτων -ανεφέρθη προηγουμένως και ο πρώην Υπουργός, ο κ. Αποστόλου- από το Υπουργείο Αγροτικής Ανάπτυξης στο Υπουργείο Εσωτερικών. Ομολογώ ότι δεν καταλαβαίνω γιατί υπήρξε τόσο μεγάλη αντίδραση σε αυτό το ζήτημα, αφού το Υπουργείο Εσωτερικών είναι αρμόδιο για τη λειτουργία της τοπικής αυτοδιοίκησης, η οποία αναλαμβάνει εκ του νομοσχεδίου πολλά καθήκοντα στο πλαίσιο αυτού του προτεινόμενου συστήματος διαχείρισης των ζώων συντροφιάς.

Με αυτή την ευκαιρία και όσον αφορά τη συζήτηση του θέματος των αρμοδιοτήτων, θα ήθελα να κάνω, παρενθετικά θα έλεγα, μία αναφορά σε ένα παρεμφερές ζήτημα το οποίο ταλαιπωρεί κάποιες περιοχές της ελληνικής περιφέρειας, όπως την ιδιαίτερη πατρίδα μου, τη Μάνη. Συγκεκριμένα, θέλω να θέσω το θέμα των αδέσποτων, ανεπιτήρητων, θα έλεγα, βοοειδών. Τυπικά αρμόδιο Υπουργείο είναι το Υπουργείο Αγροτικής Ανάπτυξης. Όμως, επειδή η διαχείριση των ανεπιτήρητων βοοειδών είναι αρμοδιότητα των δήμων, οι οποίοι πλέον, κύριε Υπουργέ, αποδεδειγμένα δεν μπορούν να ανταποκριθούν, θέλω να σας επισημάνω την ανάγκη να μεταφερθεί η συγκεκριμένη αρμοδιότητα στις περιφέρειες ή να γίνει ένας ευρύτερος διάλογος μεταξύ πολλών εμπλεκομένων υπηρεσιών, ούτως ώστε να μπορέσουμε να βρούμε λύση σε αυτό το πρόβλημα το οποίο προσβάλλει τον πολιτισμό μας, προσβάλλει το οικοσύστημα, προσβάλλει αυτά τα ζώα, τα οποία δικαιούνται, όπως όλα τα έμβια όντα, ένα επίπεδο ζωής, αλλά προσβάλλει και τη γενικότερη εικόνα περιοχών, όπως της Μάνης, αλλά και άλλων περιοχών της ελληνικής περιφέρειας. Έχω υπ’ όψιν μου και την Κρήτη και λοιπά. Πρέπει να εξετασθεί άμεσα αυτό το ζήτημα, κύριε Υπουργέ. Ξέρω ότι προχωράτε με εργώδεις ρυθμούς σε μεταρρυθμιστικές προσπάθειες και πιστεύω ότι μία από αυτές είναι να επουλωθεί ένα πρόβλημα το οποίο πληγώνει όλους τους κατοίκους της ελληνικής περιφέρειας.

Μεγάλο θέμα στην επιτροπή έγινε και για τον δήθεν, κατά την άποψή μου, αποκλεισμό των κτηνιάτρων. Ρωτώ, λοιπόν, όσους υποστηρίζουν αυτή τη θέση εάν διάβασαν το άρθρο 39 που αναφέρεται στην ειδική επιτροπή παρακολούθησης. Εκεί γίνεται μια ξεκάθαρη αναφορά σε συμμετοχή εκπροσώπου του Πανελλήνιου Κτηνιατρικού Συλλόγου. Μάλιστα, θα ήθελα να υπενθυμίσω εδώ ότι σύμφωνα με τα προβλεπόμενα στα άρθρα 39 και 42, η επιτροπή παρακολούθησης -στην οποία, όπως προανέφερα, θα συμμετέχει και εκπρόσωπος του Πανελλήνιου Κτηνιατρικού Συλλόγου- είναι επιφορτισμένη με μία σειρά καθηκόντων επιτήρησης και αξιολόγησης αυτού του νομοθετήματος, καθώς και με τη διαμόρφωση της πρότασης για την όποια αναθεώρησή του. Με άλλα λόγια, δηλαδή, πρόκειται για ένα κεντρικό όργανο αξιολόγησης και αναθεώρησης του παρόντος πλαισίου, το οποίο αυτή τη στιγμή συγκροτούμε.

Μιας και αναφέρθηκα τώρα στους κτηνιάτρους και μετά τα όσα ειπώθηκαν και κατά τη διάρκεια της ακρόασης των φορέων, τόσο από τον Πανελλήνιο Κτηνιατρικό Σύλλογο όσο και από την ομοσπονδία των κυνηγών, θέλω να επικεντρωθώ στο ζήτημα της υποχρεωτικής στείρωσης και της εναλλακτικής λύσης που προβλέπονται στο άρθρο 9 του σχεδίου νόμου.

Κύριε Υπουργέ, αυτή τη στιγμή οι απόψεις γύρω από το θέμα της υποχρεωτικής στείρωσης, όπως θα έχετε διαπιστώσει σαφέστατα κι εσείς, διίστανται. Από τη μια πλευρά, υπάρχει η άποψη που υποστηρίζει ότι η σωματική ακεραιότητα των ζώων συντροφιάς αποτελεί μία βασική προϋπόθεση της ευζωίας. Από την άλλη, είναι διαδεδομένη και τεκμηριωμένη η άποψη ότι η υποχρεωτική στείρωση αποτρέπει τον πολλαπλασιασμό των εγκαταλελειμμένων και αδέσποτων ζώων και συνεπώς τα προστατεύει από τις σχετικές κακουχίες. Δεν θα αντιλέξω σε αυτό. Είναι δεδομένο.

Λαμβάνοντας, όμως, υπ’ όψιν ότι το νομικό πλαίσιο θα κριθεί στην πράξη και θα αναθεωρηθεί υποχρεωτικά μετά το πέρας μιας πενταετίας, ένας τρόπος στον οποίο μπορούμε να καταφύγουμε για να επιλύσουμε το δίλημμα γύρω από την υποχρεωτική στείρωση είναι η διεθνής νομοθετική πρακτική. Είναι ένας μπούσουλας που μπορεί να μας οδηγήσει σε ασφαλή συμπεράσματα.

Τι λέει, λοιπόν, η διεθνής εμπειρία; Σε μία προσπάθεια, για παράδειγμα, να καταστήσουν το ζήτημα των αδέσποτων ζώων πιο διαχειρίσιμο, οι περισσότερες πολιτείες των Ηνωμένων Πολιτειών προβλέπουν τη στείρωση ως μία από τις βασικές υποχρεώσεις των ιδιοκτητών ζώων συντροφιάς. Όμως -κι εδώ θέλω την προσοχή σας- σε πολλές περιπτώσεις πολιτειακών νομοθετικών πλαισίων προβλέπονται οι ακόλουθες εξαιρέσεις στον κανόνα της υποχρεωτικής στείρωσης. Πρώτον, εξαιρούνται οι σκύλοι που ανήκουν στις Ένοπλες Δυνάμεις και τα Σώματα Ασφαλείας. Δεύτερον, οι σκύλοι και οι γάτες που ανήκουν στα ανώτατα εκπαιδευτικά ιδρύματα ή στα ιατρικά και κτηνιατρικά εργαστήρια. Τρίτον, τα ζώα που ανήκουν σε αναγνωρισμένους και εξουσιοδοτημένους εκτροφείς. Και τέταρτον, οι σκύλοι που χρησιμοποιούνται στο πλαίσιο του κυνηγιού ή άλλων αθλητικών δραστηριοτήτων.

Στο πλαίσιο αυτό και βλέποντας ότι η σχετική διάταξη του άρθρου 9 συμπεριλαμβάνει ήδη την εξαίρεση για τους σκύλους των Ενόπλων Δυνάμεων και των Σωμάτων Ασφαλείας, προτείνω να συγκλίνουμε και εμείς με αυτή τη διεθνή πρακτική και να συμπεριλάβουμε στο σχετικό άρθρο, κύριε Υπουργέ, και τις εξαιρέσεις που αφορούν στα ανώτατα εκπαιδευτικά ιδρύματα και στους κυνηγούς.

Σε κάθε περίπτωση, φυσικά, αν σε πέντε χρόνια από σήμερα αποδειχθεί τελικά ότι αυτές οι εξαιρέσεις είναι προβληματικές, θα έχουμε τη δυνατότητα να τις απαλείψουμε.

Το λέω με μία ιδιοτέλεια, γιατί ως κυνηγός πολλά χρόνια έχω μεγαλώσει με κυνηγόσκυλα, τα ονόματά τους είναι χαραγμένα στη μνήμη εμού και της οικογένειάς μου και μαζί τους έχουμε περάσει αξέχαστες στιγμές. Αντιλαμβάνεστε ότι τα παραδείγματα της όποιας άλλης πλευράς –εγώ πιστεύω ότι δεν πρέπει να υπάρχουν διάφορες πλευρές, πρέπει να υπάρχει μία πλευρά που είναι ο πολιτισμός, η ευαισθησία και η ασφαλής διαβίωση όλων των ζώων- παίρνουν περιπτώσεις ανθρώπων οι οποίοι δεν έχουν κανένα κυνηγετικό ιδεώδες και δεν διακρίνονται από οποιοδήποτε συναίσθημα ευαισθησίας απέναντι σε αυτά τα ισότιμα με τον άνθρωπο –εννοείται- έμβια όντα.

Αντιλαμβάνεστε ότι οι περιπτώσεις κατά τις οποίες βασανίζονται τα ζώα, χρησιμοποιούνται ως εκκολαπτικές μηχανές ή βρίσκονται σε καταστάσεις οι οποίες απάδουν από οποιαδήποτε έννοια πολιτισμού, δικαιοσύνης, νομιμότητας και όλα τα συναφή, δεν έχουν να κάνουν με τον απλό κυνηγό ο οποίος με ένα ζώο προσπαθεί τις ελεύθερες ώρες του να περάσει κάποια όμορφη στιγμή, να ψυχαγωγηθεί ή να αθληθεί στο κυνήγι.

Εν πάση περιπτώσει, επειδή έχουν ειπωθεί πολλά, γνωρίζω ότι έχετε ακούσει και αυτά και έχετε προβληματιστεί. Πιστεύω ότι μπορεί να υπάρξει μία συγκεκριμένη κατεύθυνση προς αυτό που λέω.

Κυρίες και κύριοι συνάδελφοι, το νομοσχέδιο του Υπουργείου Εσωτερικών για τα ζώα συντροφιάς είναι κατά την άποψή μου μία ειλικρινής προσπάθεια διαμόρφωσης ενός πλαισίου ουσιαστικής προστασίας της ευζωίας των ζώων. Για τον λόγο αυτό και μαζί με τις βελτιώσεις που τόσο εγώ πριν από λίγο, αλλά κι άλλοι συνάδελφοι των κυβερνητικών εδράνων έχουμε προτείνει, πιστεύω ότι με την ψήφισή του θα τεθούν οι βάσεις για την καλύτερη και αποτελεσματική, θα έλεγα, διαχείριση του ζητήματος των αδέσποτων, καθώς και για την προστασία των δικαιωμάτων και της ευζωίας των δεσποζόμενων ζώων συντροφιάς.

Θέλω να συγχαρώ τον Υπουργό για την πρωτοβουλία. Πιστεύω ότι υπάρχουν σημεία τα οποία θέλουν μία περαιτέρω επεξεργασία ή, αν θέλετε, μία προσοχή όσον αφορά την εφαρμογή τους από εδώ και μπρος και αν θέλετε και ανοικτό πνεύμα διαμόρφωσης ή συνδιαμόρφωσης με τους συναδέλφους Βουλευτές, προκειμένου να υπάρξει ένα άρτιο, συγκεκριμένο, μόνιμο και κοινά αποδεκτό νομοθέτημα –αυτό είναι το ιδεατό για κάθε νομοθέτημα, κύριε Υπουργέ μου- που θα καλύπτει αυτό το δράμα το οποίο βλέπουμε στις πόλεις, στα χωριά μας και σε διάφορα άλλα σημεία των αδέσποτων ζώων, με ό,τι αυτό συνεπιφέρει για τη δημόσια ασφάλεια, την υγεία, αλλά κυρίως για τον πολιτισμό μας.

Σας ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κύριε Δαβάκη.

Κύριε Αραχωβίτη, θα ήθελα να σας ζητήσω συγγνώμη, γιατί δεν είδα την αλλαγή εδώ που έχει γίνει. Θα δώσω τον λόγο στον κ. Ευστάθιο Κωνσταντινίδη από τη Νέα Δημοκρατία.

**ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, όταν μία στις δύο περίπου οικογένειες στη χώρα μας έχει ένα κατοικίδιο στο σπίτι της, όταν ο βιοπορισμός, η εργασία, η ασφάλεια, η λειτουργικότητα, η ψυχαγωγία, η συντροφιά εκατομμυρίων Ελλήνων σχετίζεται με την παρουσία ενός ζώου στη ζωή τους, όταν τα αισθήματα αγάπης και στοργής για τα ζώα προσβάλλονται βάναυσα από την αδιαφορία ή και τη διαστροφή κάποιων ανθρώπων, αλλά και όταν η καθημερινότητα πολλών συμπολιτών μας πλήττεται ή δυσχεραίνεται από την ανεξέλεγκτη λειτουργία ενός αναποτελεσματικού πλαισίου για τα δεσποζόμενα και αδέσποτα ζώα, τότε δεν πρέπει να μας εκπλήσσουν η διάρκεια, το ενδιαφέρον και η ένταση που εμφάνισε η διαδικασία νομοθέτησης του συζητούμενου σχέδιο νόμου ούτε φυσικά οι μεταβολές που προέκυψαν από τον δημιουργικό διάλογο. Είναι κάτι απολύτως λογικό, όταν πρόκειται για ένα ευρύτατο θέμα με πολλές διαστάσεις και αντίστοιχες διαφορετικές οπτικές.

Θα έλεγα, όμως, ότι ένα νομοθέτημα του οποίου οι διατάξεις πραγματεύονται την προστασία των ζώων, την καταγραφή και την ταυτοποίησή τους, το πλαίσιο για την εκτροφή, αναπαραγωγή και την εμπορία τους, την ενθάρρυνση της υιοθεσίας, τις ευθύνες των ιδιοκτητών ή των κατόχων τους, τις υποχρεώσεις, τις αρμοδιότητες, αλλά και τη χρηματοδότηση των δήμων για την υλοποίηση σχετικών δράσεων, τη σύσταση φορέων και τη δημιουργία μητρώων για την καταχώρηση στοιχείων και την καταγραφή και αξιοποίηση χρήσιμων δεδομένων, τη μετακίνηση και μεταφορά των ζώων και την πρόσβασή τους σε παραλίες και σε άλλους δημόσιους χώρους, τη συμμετοχή τους σε εκθέσεις και σε θεάματα, την πρόληψη φαινομένων κακοποίησης και την τιμωρία των δραστών, την αντιμετώπιση των ασθενειών και των ζωονόσων, τη δημιουργία πάρκων και καταφυγίων και τέλος την ταφή και την αποτέφρωση των ζώων, αυτό αδικείται όταν το προσεγγίζουμε κυρίως με ανθρωποκεντρικά κριτήρια, όταν δηλαδή το αξιολογούμε από το πώς επηρεάζει τις δικές μας ζωές, ενώ ο πυρήνας του είναι τα ίδια τα ζώα και ο σκοπός του η διασφάλιση της δικής τους ευζωίας.

Έχουμε, συνεπώς, να κάνουμε με ένα ζωοκεντρικό –ας μου επιτραπεί ο όρος- νομοθέτημα, όπως εξάλλου επιβεβαιώνει και το μότο που το συνοδεύει: «Κανένα ζώο αδέσποτο, κανένα ζώο κακοποιημένο». Αυτή είναι η κύρια στόχευση και, δυστυχώς, βρισκόμαστε μακριά από την επίτευξή της. Τα αδέσποτα έχουν κατακλύσει τα χωριά και τις πόλεις σε σχολεία, νοσοκομεία, ιδρύματα, πλατείες και όχι μόνο στην περιφέρεια, ενώ όπου υπάρχουν δομές φιλοξενίας, αυτές κατά κανόνα έχουν σοβαρές ελλείψεις και δεν ανταποκρίνονται στο επίπεδο που όλοι θα επιθυμούσαμε, για να το πω όσο πιο κομψά γίνεται.

Όμως, ακόμα και το πλαίσιο για τα δεσποζόμενα έχει πολλά κενά, ενώ πάσχει και στο εφαρμοστικό του πεδίο, με αποτέλεσμα να εμφανίζονται και εκεί σοβαρές δυσλειτουργίες και έτσι πολλά από αυτά να καταλήγουν τελικά αδέσποτα. Συνεπώς το πρόβλημα είναι υπαρκτό και εντονότατο και όποιος δεν το βλέπει εθελοτυφλεί.

Δυστυχώς, όμως, η συζήτηση για το «δέον γενέσθαι» κάποιες φορές αντί για την ουσία, εξετράπη στο ποιος αγαπάει, ποιος γνωρίζει και ποιος φροντίζει καλύτερα ή περισσότερο τα ζώα ή και σε ακόμα πιο αδόκιμες συγκρίσεις ανάμεσα σε ζώα και ανθρώπους.

Το νομοσχέδιο, λοιπόν, αντιμετωπίζει με τόλμη και ρεαλισμό τα υπαρκτά προβλήματα, μακριά από στερεότυπα και διαχωρισμούς. Άκουσα ενστάσεις. Πολλές με βρήκαν σύμφωνο και αρκετές ενσωματώθηκαν στο νέο σχέδιο.

Σας έστειλα, κύριε Υπουργέ, την ανησυχία του Δήμου Βοΐου για τη συμμετοχή καβαλάρηδων σε λαϊκά δρώμενα με υψηλό εθνικό συμβολισμό. Την κάνατε αποδεκτή. Σας έστειλα υπόμνημα με τις εύστοχες παρατηρήσεις του Κυνηγετικού Συλλόγου Κοζάνης, κάποιες εκ των οποίων είδα επίσης να υιοθετούνται. Αποδεχτήκατε –και ορθά- την απαλλαγή των κτηνοτρόφων μας από τη δαπάνη για την αποστολή βιολογικού υλικού για τα σκυλιά τους. Προβήκατε σε βελτιώσεις ακόμα και σήμερα. Και όλα αυτά όχι ως αποτέλεσμα πιέσεων ή ισορροπιών, αλλά διαλόγου και καλόπιστης επεξεργασίας.

Φυσικά και υπάρχουν πτυχές που τις γνωρίζουν καλύτερα οι κτηνίατροι, άλλες οι κυνηγοί, άλλες οι σύλλογοι, άλλες οι εκτροφείς και άλλες οι Υπηρεσίες. Πολλές φορές, μάλιστα, αυτές βρίσκονται σε σύγκρουση ή είναι ασύμβατες μεταξύ τους, όπως συμβαίνει σε πολλά ζητήματα της κοινωνικής ζωής. Ο καθένας από την οπτική του έχει δίκιο, ιδίως όταν παίρνει ως κριτήριο τη συνεπή συμπεριφορά όλων των μελών της ομάδας που αυτός εκπροσωπεί. Όμως, δεν είμαστε όλοι συνεπείς. Αν ήμασταν, ίσως να μη χρειαζόταν καινούργιο πλαίσιο. Μπορεί, όμως, κάποιος βάσιμα να το υποστηρίξει αυτό σήμερα;

Έτσι, αν έπρεπε να εικονοποιήσω τον διάλογο γύρω από το θέμα, θα τον απέδιδα με ξεχωριστούς τίτλους που ο καθένας τους έχει στο κέντρο του τα ζώα, ενώ το συζητούμενο νομοσχέδιο ως μία προσπάθεια να γίνουν αυτοί οι κύκλοι ομόκεντροι. Αυτό αναζητούμε, την αρμονική και λειτουργική σύνθεση που μπορεί να μην επιλύει με απόλυτο τρόπο όλες τις διαστάσεις του προβλήματος, αλλά σίγουρα τις βελτιώνει σημαντικά.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Και αυτό επιτυγχάνεται με προβλέψεις για την καταγραφή και την ηλεκτρονική σήμανση και την ταυτοποίηση των ζώων, για τον εμβολιασμό και τη στείρωσή τους, για τη διεύρυνση των δικαιούχων δωρεάν υπηρεσιών από τους δήμους, για την παροχή τροφής και φαρμάκων σε φιλοζωικά σωματεία και αναδόχους, για τη διαδικασία και τα όργανα ελέγχου και ταυτοποίησης των γεννητόρων από ζώα που έχουν εγκαταλειφθεί, κακοποιηθεί ή εντοπιστεί νεκρά και την επιβολή ποινικών και διοικητικών κυρώσεων στους υπαίτιους.

Επίσης, επιτυγχάνεται με προβλέψεις για την παράδοση ζώου συντροφιάς στην αρμόδια υπηρεσία του δήμου, όταν ένας πολίτης δεν μπορεί να συνεχίσει να τον φροντίζει, για την υποχρέωση των δήμων να διαθέτουν εφεξής ολοκληρωμένο επιχειρησιακό πρόγραμμα διαχείρισης, τουλάχιστον ένα καταφύγιο, ειδικά διαμορφωμένο όχημα περισυλλογής αδέσποτων, να παρέχουν τις αναγκαίες κτηνιατρικές υπηρεσίες και τη δυνατότητα να ιδρύουν αποτεφρωτήρια, για τη διοργάνωση επιμορφωτικών σεμιναρίων και εκδηλώσεων ενημέρωσης και ευαισθητοποίησης, για τη θέσπιση χρηματοδοτικών εργαλείων και διαδικαστικών διευκολύνσεων για την υλοποίηση των σχετικών δράσεων, αλλά και οικονομικών κυρώσεων σε περιπτώσεις μη συμμόρφωσης και, τέλος, για τον καθορισμό δεικτών απόδοσης με πρώτο χρόνο εφαρμογής το 2023.

Όλα αυτά καθιστούν το ζητούμενο σχέδιο νόμου ίσως το πρώτο ολοκληρωμένο νομοθετικό εγχείρημα το οποίο αν αγκαλιαστεί από όλους τους εμπλεκομένους θα δώσει λύσεις στην υπόθεση της ευζωίας των ζώων. Γι’ αυτό και το υπερψηφίζουμε.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κύριε Κωνσταντινίδη.

Τον λόγο έχει ο κ. Σταύρος Αραχωβίτης από τον ΣΥΡΙΖΑ - Προοδευτική Συμμαχία.

**ΣΤΑΥΡΟΣ ΑΡΑΧΩΒΙΤΗΣ:** Ευχαριστώ, κύριε Πρόεδρε.

Κύριε Υπουργέ, κύριοι συνάδελφοι, παρατηρούμε τις τελευταίες μέρες δυστυχώς ότι πολλαπλασιάζονται τα κρούσματα Βουλευτών της Νέας Δημοκρατίας με χυδαίες, προκλητικές και απαράδεκτες για τον θεσμικό τους ρόλο δηλώσεις. Βλέπουμε, όμως, από την άλλη ότι η Κοινοβουλευτική Ομάδα της Νέας Δημοκρατίας επιδεικνύει μια ανοχή. Αυτό δεν ξέρουμε πώς να το ερμηνεύσουμε. Τα κρούσματα γίνονται πολλά, γίνονται όλο και χειρότερα και δεν υπάρχει αντίδραση. Να υποθέσουμε ότι η Κοινοβουλευτική Ομάδα της Νέας Δημοκρατίας επικροτεί και υιοθετεί τέτοιες συμπεριφορές συναδέλφων; Δεν θέλω να το πιστέψω αυτό. Άρα περιμένουμε αντίδραση. Περιμένουμε όλο το δημοκρατικό φάσμα των συναδέλφων Βουλευτών να αντιδράσει αυτή την ώρα.

Έρχομαι στο νομοσχέδιο, κυρίες και κύριοι συνάδελφοι. Είναι καλό ότι στην Ολομέλεια έχουμε αυτή την μεγάλη προσέλευση Υπουργών. Δεν το είδαμε αυτό τις προηγούμενες ημέρες ούτε κατά τη συζήτηση του νομοσχεδίου στις επιτροπές ούτε κατά τη συζήτηση στη δημόσια σφαίρα. Φαίνεται ότι μετά την κατακραυγή των φορέων, η οποία ήταν σχεδόν καθολική, βλέπουμε ότι κινητοποιήθηκαν οι Υπουργοί. Τέτοια ομοβροντία πραγματικά από τους φορείς που εκφράζουν όλη την κοινωνία, εκφράζουν τους επιστήμονες, εκφράζουν το δημόσιο, εκφράζουν τους κτηνιάτρους, εκφράζουν τους κυνηγούς, εκφράζουν την τοπική αυτοδιοίκηση και φυσικά τους φιλόζωους, τόσο καθολικό μέτωπο σπανίως συναντάμε.

Άρα εδώ κάτι δεν πάει καλά. Κάτι πραγματικά δεν πάει καλά με το νομοσχέδιο. Και βλέπουμε ότι η Κυβέρνηση συνεχίζει να υπερασπίζεται διατάξεις για τις οποίες έχουν διατυπωθεί πολύ συγκεκριμένες ενστάσεις χωρίς να αιτιολογεί, χωρίς να λέει ποιος είναι ο λόγος για τον οποίο προχωράει σε αυτές και ποια αναγκαιότητα εξυπηρετούν. Υπερασπίζεται μόνον την ορθότητα, χωρίς να μας εξηγεί ποια ήταν η ουσία, η κινητήρια δύναμη για να προχωρήσει σε τέτοιες αλλαγές. Και παρατηρούμε μετά λύπης μεγάλης ξανά ότι η κυβερνητική πλειοψηφία ενοχλήθηκε τόσο πολύ από τις τοποθετήσεις των φορέων, που προχώρησε ακόμα και σε προσωπικές επιθέσεις και μάλιστα προς το πρόσωπο του προέδρου του Γεωτεχνικού Επιμελητηρίου, του θεσμικού συμβούλου της πολιτείας. Αυτό νομίζω ότι είναι απαράδεκτο και πρέπει να ειπωθεί μια συγγνώμη.

Πάμε όμως στα θέματα του νομοσχεδίου ένα ένα. Όσον φορά το θέμα των αρμοδιοτήτων, ξεκινάω από αυτό που έλεγα, ότι η Κυβέρνηση ακόμα δεν μας έχει εξηγήσει ποια ήταν η αναγκαιότητα της μεταφοράς των συγκεκριμένων αρμοδιοτήτων από το Υπουργείο Αγροτικής Ανάπτυξης στο Υπουργείο Εσωτερικών, δηλαδή η διάσπαση στην πραγματικότητα των αρμοδιοτήτων σε δύο Υπουργεία, γιατί όπως παραδέχονται οι Υπουργοί που έχουν μιλήσει μέχρι τώρα σε όλες τις τοποθετήσεις, ένα κομμάτι αρμοδιοτήτων παραμένει στο Αγροτικής Ανάπτυξης και ένα άλλο κομμάτι περνάει στο Υπουργείο Εσωτερικών.

Ερωτήματα: Με ποια στελέχωση το Υπουργείο Εσωτερικών θα μπορέσει να υποστηρίξει τις νέες αρμοδιότητες; Εδώ έχουμε τρομερές ελλείψεις κτηνιάτρων σε σφαγεία όπου οφείλουν οι κτηνίατροι να είναι, έτσι ώστε να δουν την καταλληλότητα του σφάγιου προς ανθρώπινη κατανάλωση. Δεν έχουμε κτηνιάτρους στο πεδίο, δεν έχουμε κτηνιάτρους για τους μαζικούς εμβολιασμούς.

Στη Λακωνία, στην πατρίδα μου -ο κ. Δαβάκης είναι εδώ και γνωρίζει καλά- υπάρχει μια φοβερή έλλειψη στελέχωσης με κτηνιάτρους. Αυτό συμβαίνει σε όλες τις περιοχές της Ελλάδας και σας το λέω μετά λόγου γνώσεως ως πρώην Υπουργός. Είχαμε έρθει σε συμφωνία με το Υπουργείο Εσωτερικών για την πρόσληψη εκατόν εβδομήντα δύο κτηνιάτρων σε όλες τις περιφέρειες της Ελλάδας. Δύο χρόνια μετά και δεν έχουν τοποθετηθεί. Και ζητά η Κυβέρνηση τη μεταφορά επιπλέον αρμοδιοτήτων. Ποιος θα το σηκώσει αυτό;

Σημείο δεύτερο, η διεθνής πρακτική. Ακούσατε και από την εισηγήτριά μας και από πάρα πολλούς ότι στη διεθνή πρακτική δεν συνηθίζεται να σπάζει η αρμοδιότητα των αδέσποτων σε δύο Υπουργεία. Συνηθίζεται να είναι στο Υπουργείο Αγροτικής Ανάπτυξης ή στο Γεωργίας ανάλογα με τη χώρα.

Σημείο τρίτο, ακούσατε τους φορείς της τοπικής αυτοδιοίκησης οι όποιοι φορείς ήταν όλοι ξεκάθαροι στο τι θέλουν και εσείς επιμένετε.

Σημείο τέταρτο, μιλήσατε για τα 40 εκατομμύρια με τα οποία πανηγυρίζετε ότι επιχορηγείτε την τοπική αυτοδιοίκηση. Στο πρόγραμμα «ΦΙΛΟΔΗΜΟΣ» εντάχθηκαν δράσεις -όσο και να θέλετε να ξεχάσετε το πρόγραμμα «ΦΙΛΟΔΗΜΟΣ»- καταφυγίων σε όλη την Ελλάδα και μάλιστα να σας θυμίσω ότι υπήρχαν έκτακτες χρηματοδοτήσεις στην τοπική αυτοδιοίκηση για αγορά ζωοτροφών και αναλωσίμων. Αντί να συνεχίσετε και να εντείνετε μια τέτοια πρακτική, εσείς προτιμάτε να δώσετε άπαξ ένα ποσό 40 εκατομμυρίων και να τελειώσετε.

Τι σημαίνει αυτό πρακτικά; Σημαίνει ότι όσοι δήμοι δεν μπορέσουν να προχωρήσουν σε υποδομές, θα είναι υποχρεωμένοι να δημιουργήσουν συμβάσεις με άλλους φορείς, όπως προβλέπεται στο συγκεκριμένο άρθρο, για να περάσουν τη δραστηριότητα της φιλοξενίας των αδέσποτων σε φορείς εκτός δημοτικών αρχών. Αυτό στην πραγματικότητα δείχνει ότι έχετε αποκοπεί, κύριοι της Κυβέρνησης και της κυβερνητικής πλειοψηφίας, από την κοινωνική πλειοψηφία. Το ότι δεν ακούτε τους φορείς, το σύνολο της κοινωνίας, σημαίνει ότι έχετε αποκοπεί. Ταυτόχρονα δείχνει και κάτι άλλο. Δείχνει την αλαζονεία της διακυβέρνησής σας να προχωράτε σε κάτι για το οποίο δέχεστε πολύ μεγάλη κριτική και στον πυρήνα του δεν μεταβάλλετε τίποτα.

Θα σας πω το εξής: Κατά τη διαβούλευση ήταν ένα από τα νομοσχέδια με τα περισσότερα σχόλια, που αφορούσαν τον πυρήνα του νομοσχεδίου, όχι διορθωτικές. Οι έντεκα χιλιάδες αυτές παρατηρήσεις εκφράστηκαν εν ολίγοις στην ακρόαση των φορέων, όπου όλοι ή σχεδόν όλοι ήταν απέναντι.

Για να δείχνετε μία τέτοια επιμονή, σημαίνει ότι κάτι άλλο έχετε στο μυαλό σας. Αυτό το κάτι άλλο πραγματικά θα θέλαμε να το ακούσουμε γιατί μέχρι τώρα κρύβεστε πίσω από το ότι τα αδέσποτα είναι ένα πραγματικό πρόβλημα για την κοινωνία χωρίς να μπαίνετε ούτε στην ουσία του, που είναι το πώς δημιουργείται το πρόβλημα, ούτε να μπαίνετε στην πραγματικότητα στο ποιος θα διαχειριστεί αυτό το πρόβλημα με κριτήρια την ευζωία των ζώων πρώτα απ’ όλα, αλλά και τον ανθρωπισμό που πρέπει να έχουμε στις μέρες μας.

Σας ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κύριε Αραχωβίτη.

Τον λόγο έχει τώρα η κ. Διονυσία Αυγερινοπούλου από τη Νέα Δημοκρατία.

**ΔΙΟΝΥΣΙΑ - ΘΕΟΔΩΡΑ ΑΥΓΕΡΙΝΟΠΟΥΛΟΥ:** Ευχαριστώ, κύριε Πρόεδρε.

Να ξεκινήσω με δύο σημεία τα οποία ανέφερε κι ο συνάδελφος και νομίζω ότι είναι σημαντικό να δοθούν διευκρινίσεις. Ήδη και οι συνάδελφοι και οι Υπουργοί μας έχουν τοποθετηθεί επ’ αυτού.

Πρέπει να ξεκαθαρίσουμε ότι η μεταβίβαση της αρμοδιότητας στο Υπουργείο Εσωτερικών ήταν μία απαραίτητη κίνηση για τον απλούστατο λόγο ότι τη στιγμή που οι δήμοι θα «τρέχουν» πλέον το πρόγραμμα των καταφυγίων θα πρέπει οι δήμοι και να έχουν την αρμοδιότητα, αλλά και να μπορούν και να ελέγχονται. Αν λοιπόν η αρμοδιότητα ήταν σε άλλο Υπουργείο το οποίο δεν εποπτεύει άμεσα ή έμμεσα τους δήμους δεν θα μπορούσε να υπάρξει αυτός ο έλεγχος. Και γνωρίζουμε ότι η υποχρέωση να γίνουν τα καταφύγια ζώων στους δήμους υπάρχει πάρα πολλά χρόνια τώρα, αλλά κανένας εποπτικός μηχανισμός δεν υπήρχε και κανένας τρόπος εξαναγκασμού των δήμων να προχωρήσουν στην υλοποίηση αυτών των βασικών υποδομών για τα ζώα δεν είχε τεθεί. Γι’ αυτόν τον λόγο η μεταβίβαση της αρμοδιότητας αυτής στο Υπουργείο Εσωτερικών θεωρώ ότι είναι πολύ κρίσιμης και ζωτικής σημασίας για την επιτυχία της λειτουργίας των καταφυγίων προς όφελος των ζώων συντροφιάς.

Και το δεύτερο είναι το εξής. Επειδή αναφέρθηκε το πρόγραμμα «ΦΙΛΟΔΗΜΟΣ», θα ήθελα να πω ότι στο πρόγραμμα «ΦΙΛΟΔΗΜΟΣ» είχε προβλεφθεί η δημιουργία καταφυγίων ζώων από τους δήμους. Υπήρχαν όμως αρκετοί πόροι; Γιατί οι περισσότεροι δήμοι, τουλάχιστον στον Νομό Ηλείας που έχω προσωπική γνώση, δεν βρήκαν πόρους στο πρόγραμμα «ΦΙΛΟΔΗΜΟΣ» για να φτιάξουν τα καταφύγια όταν θέλησαν. Άρα λοιπόν σε μεγάλο βαθμό εκείνο το πρόγραμμα «ΦΙΛΟΔΗΜΟΣ» είχε πάρα πολλά κονδύλια μέσα βάλει, τα οποία δεν αντιστοιχούσαν στην πραγματικότητα, δεν υπήρχαν τα λεφτά στο ταμείο του «ΦΙΛΟΔΗΜΟΣ».

Επανέρχομαι όμως στην ομιλία μου έτσι όπως και εγώ την είχα σημειώσει. Να σας πω το εξής. Όπως διαβάζω αυτό το νομοσχέδιο είναι πολύ σημαντικό και πράγματι λύνει προς τη σωστή κατεύθυνση μία σειρά εκκρεμών ζητημάτων σε σχέση και με τα αδέσποτα και με τα δεσποζόμενα ζώα συντροφιάς, τα οποία δεν είχαν λυθεί στη χώρα μας. Στη χώρα μας πράγματι -είναι κοινής αποδοχής αυτό- τα ζώα δεν απολαμβάνουν την φροντίδα και τη νομική προστασία που τους αξίζει. Χρειαζόταν λοιπόν να γίνει ένα τέτοιο νομοσχέδιο εκ νέου και το νομοσχέδιο κινείται προς δύο βασικές κατευθύνσεις: κινείται προς την κατεύθυνση τού να αναγνωρίσει πλέον ο ιδιοκτήτης τις υποχρεώσεις τις οποίες έχει απέναντι στα ζώα τα οποία φιλοξενεί. Και θα έλεγα ότι δεν είναι ιδιοκτήτης με την έννοια της ιδιοκτησίας κάποιος που έχει ένα ζώο συντροφιάς, αλλά είναι κηδεμόνας, είναι φροντιστής του και από αυτή την κατάσταση απορρέουν υποχρεώσεις. Εισάγει, λοιπόν, την έννοια της υπεύθυνης «ιδιοκτησίας» αυτό το νομοσχέδιο.

Από την άλλη όμως παρουσιάζει και ένα απαραίτητο, όπως είπαμε, ολοκληρωμένο σχέδιο διαχείρισης αυτού του μεγάλου ζητήματος. Έχοντας παρακολουθήσει τη διαβούλευση την οποία έκαναν και το Υπουργείο Εσωτερικών και τα συναρμόδια Υπουργεία και στις επαφές που έκανα και εγώ ως πρόεδρος της Επιτροπής Περιβάλλοντος της Βουλής με τους Υπουργούς διαπίστωσα ότι πράγματι στάθηκαν πάνω σε αυτό το νομοσχέδιο και το αναθεώρησαν κι αρκετές φορές, για να μπορέσουμε να έχουμε μία καλή λύση και ένα καλό, ολοκληρωμένο σύστημα διαχείρισης του ζητήματος αυτού σήμερα.

Μάλιστα επειδή αρκετοί συνάδελφοι αναφέρθηκαν και στη διεθνή εμπειρία η οποία υπάρχει από τα άλλα κράτη πρέπει να πούμε ότι το συγκεκριμένο νομοσχέδιο βασίζεται και στον κανονισμό 2016/429 της Ευρωπαϊκής Ένωσης, που σημαίνει ότι για να γίνει ένας κανονισμός και να υιοθετηθεί αυτός έχει γίνει αντικείμενο διαβούλευσης από τα κράτη-μέλη της Ευρωπαϊκής Ένωσης και ενσωματώνει την εμπειρία των κρατών - μελών της Ευρωπαϊκής Ένωσης και βεβαίως και της ίδιας της Κομισιόν. Άρα και το συγκεκριμένο νομοθέτημα το οποίο έχουμε σήμερα υπό συζήτηση και αυτό ενσωματώνει την πολύ σημαντική εμπειρία των άλλων ευρωπαϊκών κρατών και τα μέτρα τα οποία υιοθετεί είναι ακόμα πιο σαφή και συγκεκριμένα.

Είναι πολύ σημαντικό το ότι δημιουργείται το Εθνικό Μητρώο Ζώων Συντροφιάς και αναβαθμίζονται και τα υπόλοιπα υπομητρώα. Θα έλεγα, για παράδειγμα, ως προς τη βελτίωση την οποία παρουσιάζουν τα υπομητρώα ότι ήταν εξαιρετικού ενδιαφέροντος το ότι στο Υπομητρώο Καταγραφής και Παρακολούθησης Ζώων Συντροφιάς θα καταγράφονται πλέον και τα ιατρικά δεδομένα, διότι η ύπαρξη των ιατρικών δεδομένων ενός ζώου είναι πολύ σημαντική και για τον ιδιοκτήτη, αλλά και για έναν κτηνίατρο που δεν ξέρει το ιστορικό του ζώου και θα υπάρξει ανάγκη εκείνη τη στιγμή να παρέμβει προς όφελος της υγείας του ζώου. Είναι πολύ σημαντικό το ότι οι κτηνίατροι θα γνωρίζουν ανά πάσα στιγμή το ιατρικό ιστορικό.

Βεβαίως είναι αυτονόητο ότι είναι εξαιρετικής σημασίας το Υπομητρώο των Φιλοζωικών Σωματείων και Οργανώσεων για να καταχωρούνται εκεί τα αναγνωρισμένα και νομίμως λειτουργούντα φιλοζωικά σωματεία -δεν χρειάζεται ανάλυση επ’ αυτού- και βέβαια και η λειτουργία της Πανελλήνιας Πλατφόρμας Υιοθεσίας Αδέσποτων Ζώων Συντροφιάς. Τη χρειαζόμαστε, είναι σημαντικό εργαλείο για την ορθή διαχείριση και τη διαφάνεια στα προγράμματα των υιοθεσιών, διότι θα πρέπει να εκμηδενίσουμε κάθε πιθανότητα ένα ζώο που εμείς θεωρούμε ότι πάει προς υιοθεσία να καταστεί αντικείμενο εκμετάλλευσης. Είχαμε κάποια λυπηρά περιστατικά στο παρελθόν και θα πρέπει πραγματικά να μην υπάρχει αυτή η δυνατότητα στο μέλλον.

Θα άξιζε βεβαίως να δώσουμε και ιδιαίτερη έμφαση στη θεσμοθέτηση για πρώτη φορά της έννοιας του αναδόχου ζώου συντροφιάς. Αυτός είναι ένας θεσμός ο οποίος χρησιμεύει για τη φιλοξενία ενός ζώου σε ένα σπίτι για σύντομο χρονικό διάστημα. Η δυνατότητα της αναδοχής του ζώου συντροφιάς είναι πολύ χρήσιμη στην πράξη και γι’ αυτό τον λόγο αξίζει να γίνει και ευρύτερα γνωστή στους συμπολίτες μας ώστε να μπορέσουν να την αξιοποιήσουν και να δοθεί η ευκαιρία σε ζώα που έχουν ανάγκη για λίγο χρονικό διάστημα να φιλοξενηθούν, να υπάρχει αυτή η δυνατότητα.

Επίσης για τα ζώα συντροφιάς που δεν είναι δυνατόν να βρεθεί ένα σπίτι να μείνουν θεσμοθετείται συμπληρωματικά -και το τονίζω ότι είναι συμπληρωματικό- το Υπομητρώο Καταφυγίων. Το καταφύγιο ζώων δεν είναι η πρώτη λύση. Η πρώτη λύση είναι να βρούμε ένα σπίτι, μια οικογένεια. Αν αυτό δεν είναι εφικτό, το να λειτουργούν σωστά και με συγκεκριμένες προδιαγραφές τα καταφύγια της χώρας είναι πάρα πολύ σημαντικό και είναι σημαντικό το ότι τα καταφύγια μπορούν πλέον να τα λειτουργούν τόσο οι δήμοι, οι σύνδεσμοι δήμων, όσο και τα φιλοζωικά σωματεία που είναι εγγεγραμμένα στο μητρώο, αλλά και ιδιώτες φιλόζωοι και με αυτόν τον τρόπο, με αυτόν τον συνδυασμό δυνάμεων να καλύπτεται όλη η ελληνική επικράτεια από τα καταφύγια.

Πρέπει λοιπόν να συμπράξουν όλοι μαζί, ώστε κανένα ζώο να μη μείνει άστεγο και κανένα ζώο να μη μείνει χωρίς οικογένεια ή καταφύγιο. Και τα καταφύγια, όπως είπαμε, θα έχουν συγκεκριμένες προδιαγραφές, κατάλληλες εγκαταστάσεις. Υπάρχει πρόβλεψη για επαρκές προσωπικό και για τη φροντίδα από συμβεβλημένο κτηνίατρο και προβλέπεται και η δυνατότητα λειτουργίας περιφραγμένων πάρκων σκύλων από τους δήμους, διότι πράγματι δεν θα πρέπει να δημιουργούνται οι συνθήκες εγκλεισμού για τα ζώα, αλλά εκείνα να διάγουν τη ζωή τους όπως αρμόζει στη φύση τους. Και το πρόγραμμα «ΑΡΓΟΣ» θα παράσχει στους δήμους την απαραίτητη χρηματοδότηση για την υλικοτεχνική υποδομή που χρειάζονται. Εδώ είναι και μια καινοτομία, ότι θα μπορούν να τυγχάνουν οικονομικής ενίσχυσης από τους δήμους και τα φιλοζωικά σωματεία. Έτσι λοιπόν με εξασφαλισμένες πόρους δεν θα υπάρχει καμμία δικαιολογία, ώστε οι δήμοι ή οι ενώσεις τους να μη διαθέτουν πλέον καταφύγια.

Επίσης να τονίσουμε εδώ ότι ο νόμος για τα καταφύγια ζώων συντροφιάς δεν είναι πια lex imperfecta, δεν είναι ένας ατελής νόμος, αλλά είναι ένας νόμος που αν τον παραβείς επιφέρονται ποινές, εισάγονται ποινές σε όσους δήμους δεν εφαρμόζουν αποτελεσματικά το μοντέλο διαχείρισης και υπάρχει και συνεχής παρακολούθηση της απόδοσης των δήμων σε αυτόν τον τομέα. Κι εδώ χρειαζόμαστε το Υπουργείο Εσωτερικών.

Πολύ σημαντικές είναι και οι διατάξεις που εισάγονται αναφορικά με τις ποινικές συμπεριφορές έναντι των ζώων συντροφιάς. Ο φόνος κι ο βασανισμός ζώων με όλες τις μορφές που αυτός μπορεί να λάβει αποτελούν πλέον σοβαρές παραβάσεις κακουργηματικού χαρακτήρα και επιφέρουν εκτός από τις ποινικές και σοβαρές διοικητικές κυρώσεις. Ήδη η Κυβέρνησή μας είχε κάνει προηγουμένως ένα σημαντικό βήμα και είχε χαρακτηρίσει ως κακούργημα τον βασανισμό ζώου και με τον ν.4745/2020.

Επίσης πολύ σημαντική είναι και η προσθήκη της ρύθμισης που εισάγει τη δυνατότητα για παράσταση πολιτικής αγωγής στην ποινική διαδικασία και για κάθε φιλοζωικό σωματείο που ενδιαφέρεται προς όφελος ενός ζώου. Αφ’ ενός με την αύξηση της ποινής για την εγκατάλειψη ενός ζώου και αφ’ ετέρου με την παροχή εναλλακτικής λύσης για όσους ιδιοκτήτες ζώων δεν μπορούν να προσφέρουν πλέον φροντίδα σε αυτά προβλέπεται σε συνεργασία με τον οικείο δήμο να γίνεται αναγγελία στην Πανελλήνια Πλατφόρμα Υιοθεσίας Αδέσποτων Ζώων. Θα αποβεί σωτήριο.

**ΠΡΟΕΔΡΕΥΩΝ (Απόστολος Αβδελάς):** Ολοκληρώστε παρακαλώ.

**ΔΙΟΝΥΣΙΑ - ΘΕΟΔΩΡΑ ΑΥΓΕΡΙΝΟΠΟΥΛΟΥ:** Βεβαίως, σε ένα λεπτό ολοκληρώνω.

**ΠΡΟΕΔΡΕΥΩΝ (Απόστολος Αβδελάς):** Σε ένα λεπτό θα είναι αργά.

**ΔΙΟΝΥΣΙΑ - ΘΕΟΔΩΡΑ ΑΥΓΕΡΙΝΟΠΟΥΛΟΥ:** Με συγχωρείτε, δεν βλέπω τον χρόνο επειδή δεν είμαι στην Αίθουσα και δεν υπάρχει αυτή η δυνατότητα.

**ΠΡΟΕΔΡΕΥΩΝ (Απόστολος Αβδελάς):** Το κατάλαβα, κυρία Αυγερινοπούλου.

**ΔΙΟΝΥΣΙΑ - ΘΕΟΔΩΡΑ ΑΥΓΕΡΙΝΟΠΟΥΛΟΥ:** Ολοκληρώνω λέγοντας το εξής. Είναι σημαντική η Πανελλήνια Πλατφόρμα Υιοθεσίας Αδέσποτων Ζώων, είναι σημαντικό το μητρώο παραβατών, επίσης και η αρμοδιότητα που αναγνωρίζεται στον Συνήγορο του Πολίτη για τη διαμεσολάβηση σχετικά με τα δικαιώματα των ζώων, καθώς και η ειδική εκπαίδευση των Σωμάτων Ασφαλείας σχετικά με τη φιλοζωία και την ευζωία των ζώων.

Κλείνοντας, συμπληρώνω αυτές τις σημαντικές ρυθμίσεις του νομοσχεδίου, λέγοντας ότι σε έναν επόμενο χρόνο, αφού αξιολογήσουμε κι αυτό το νομοσχέδιο, θα ήθελα να καταθέσω μία πρόταση, μήπως θα έπρεπε να διερευνήσουμε τη δημιουργία ενός εθνικού οργανισμού για την προστασία των ζώων στο πρότυπο του ΟΦΥΠΕΚΑ, που θα έχει όλες τις αρμοδιότητες μαζί. Χρειάζεται επεξεργασία αυτή η πρόταση και μπορούμε να τη δούμε σε επόμενο χρόνο.

Σας ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κυρία Αυγερινοπούλου.

Να πάμε τώρα στην κ. Ολυμπία Τελιγιορίδου από τον ΣΥΡΙΖΑ -Προοδευτική Συμμαχία, την κτηνίατρο που έψαχνε ο κ. Αραχωβίτης. Καλησπέρα σας.

**ΟΛΥΜΠΙΑ ΤΕΛΙΓΙΟΡΙΔΟΥ:** Καλησπέρα, κύριε Πρόεδρε, ευχαριστώ πολύ.

Κυρίες και κύριοι συνάδελφοι, πριν από λίγο από το Βήμα της Βουλής, ο κ. Τσαβδαρίδης, επειδή προφανώς αισθάνεται κατηγορούμενος και μάλιστα ένοχος στη συνείδηση της ελληνικής κοινωνίας, μετά από τη γενική κατακραυγή γι’ αυτό το νομοσχέδιο, ως κοινός συκοφάντης, αναφέρθηκε στο άρθρο 24 του Συντάγματος -δεν έχει σχέση με αυτό που συζητάμε σήμερα και δεν θα αναφερθώ παραπάνω λόγω της πολυπλοκότητας του θέματος- και σαν ένας απατεώνας που επειδή είναι ένοχος προσπαθεί να ξεφύγει, είπε τη μισή αλήθεια.

**ΠΡΟΕΔΡΕΥΩΝ (Απόστολος Αβδελάς):** Κυρία Τελιγιορίδου, σας παρακαλώ…

**ΟΛΥΜΠΙΑ ΤΕΛΙΓΙΟΡΙΔΟΥ:** Ξέχασε να πει ότι τότε για την αναθεώρηση του Συντάγματος και οι ογδόντα τέσσερις Βουλευτές της Νέας Δημοκρατίας…

**ΠΡΟΕΔΡΕΥΩΝ (Απόστολος Αβδελάς):** Κυρία Τελιγιορίδου, με ακούτε;

**ΟΛΥΜΠΙΑ ΤΕΛΙΓΙΟΡΙΔΟΥ:** Κύριε Πρόεδρε, αναφέρθηκε σε εμένα και είμαι υποχρεωμένη να απαντήσω.

**ΠΡΟΕΔΡΕΥΩΝ (Απόστολος Αβδελάς):** Παρακαλώ πολύ να σβήσουμε το «απατεώνας». Θέλω να πάρετε πίσω το «απατεώνας».

**ΟΛΥΜΠΙΑ ΤΕΛΙΓΙΟΡΙΔΟΥ:** «Σαν απατεώνας» είπα, δεν είπα ότι είναι απατεώνας.

**ΠΡΟΕΔΡΕΥΩΝ (Απόστολος Αβδελάς):** Μάλιστα.

**ΟΛΥΜΠΙΑ ΤΕΛΙΓΙΟΡΙΔΟΥ:** Ξέχασε λοιπόν να πει ότι και οι ογδόντα τέσσερις Βουλευτές της Νέας Δημοκρατίας μηδενός εξαιρουμένου στην ίδια ψηφοφορία είχαν ψηφίσει «όχι» στην αναθεώρηση αυτού του άρθρου.

Εγώ δεν θα αραδιάσω σαν αυτόν τα ονόματα. Τον προκαλώ όμως να διαβάσει τα ονόματα και των ογδόντα τεσσάρων Βουλευτών του κόμματος που καταψήφισαν και έναν προς έναν να τους απευθύνει αυτό που είπε από το Βήμα της Βουλής με πολύ πομπώδες ύφος, ότι δεν δικαιούνται να ομιλούν.

Κύριε Πέτσα, ερχόμενη στο νομοσχέδιο, ειλικρινά πώς τα καταφέρατε έτσι; Πετύχατε να στρέψετε όλους τους φορείς εναντίον σας. Διαφωνούν όλοι, ο καθένας για τους δικούς του διαφορετικούς λόγους, αποδεικνύοντας όμως ότι δεν υπήρξε ούτε συγκεκριμένη στόχευση ούτε ουσιαστική διαβούλευση για το νομοσχέδιο αυτό.

Αν υπήρχε συγκεκριμένη στόχευση, κάποιος από όλους τους φορείς θα έλεγε ότι συμφωνεί μαζί σας. Κι ακόμη και αν εμείς διαφωνούσαμε, εσείς θα είχατε στόχο. Αν υπήρχε ουσιαστική διαβούλευση, θεωρώ ότι θα ήταν ένα νομοσχέδιο ισορροπημένο που θα έλυνε και δεν θα δημιουργούσε επιπλέον προβλήματα. Τίποτε από τα δύο δεν έγινε. Αποδεικνύεται η προχειρότητα αλλά και η άγνοια στον τρόπο που νομοθετήσατε.

Μου έκανε εξαιρετική εντύπωση ο Κοινοβουλευτικός Εκπρόσωπος της Νέας Δημοκρατίας ο κ. Βρούτσης, που είπε με πολύ έντονο ύφος ότι «για πρώτη φορά, για πρώτη φορά, έρχεται στην ελληνική Βουλή νομοσχέδιο για τα ζώα συντροφιάς». Αυτό από μόνο του αποδεικνύει ότι δεν γνωρίζει το θέμα. Ο ν.4039 δεν ήταν νομοσχέδιο που αφορούσε τα ζώα συντροφιάς; Και συνέχισε με το ίδιο ύφος: «Για πρώτη φορά νομοσχέδιο, για πρώτη φορά κυρώσεις για την κακοποίηση». Οι προηγούμενες κυβερνήσεις δεν είχαν κάνει κυρώσεις για την κακοποίηση; Ούτε τη νομοθετική πρωτοβουλία του κ. Βορίδη του κόμματός του δεν ξέρει;

Έχω την εντύπωση ότι σήμερα μιλάτε για να μιλάτε και νομοθετείτε για να νομοθετείτε. Υπάρχει αποδεδειγμένη άγνοια του θέματος και αυτό αποδεικνύεται ακόμη περισσότερο από τις νομοτεχνικές βελτιώσεις της τελευταίας στιγμής που μετά από τη γενική κατακραυγή ομολογουμένως κάποιες από αυτές είναι στη θετική κατεύθυνση.

Επιχειρήσατε με αυτό το νομοσχέδιο να ικανοποιήσετε μια προεκλογική υπόσχεση του κ. Μητσοτάκη που έγινε κατά τη γνώμη μου με καθαρά επικοινωνιακό χαρακτήρα και προχειρότητα, χωρίς να έχετε γνώση τι πάτε να κάνετε.

Επιλέξατε μια διαδικασία που δεν έχει αρχή, μέση, τέλος, δεν έχει καμμία αναφορά στην αντιμετώπιση της αιτίας που δημιουργεί αυτό το πρόβλημα, δεν έχει καμμία αναφορά στη διασφάλιση μέσω της διαχείρισης αυτού του προβλήματος της δημόσιας υγείας και εκτός όλων των άλλων, προσβάλλατε τους πάντες, προσβάλλατε τους αρμόδιους επιστήμονες, την πλειοψηφία των φιλοζωικών οργανώσεων, την τοπική αυτοδιοίκηση και τους προσβάλλατε γιατί αγνοήσατε τις προτάσεις όλων.

Ένα από τα βασικά στοιχεία της αιτιολόγησης αυτού του νομοσχεδίου είναι η απαράδεκτη, κατά τη γνώμη μου, διατύπωση από στελέχη σας ότι το πρόβλημα των αδέσποτων οφείλεται σε συντεχνιακά συμφέροντα και δη στα συμφέροντα των κτηνιάτρων.

Ως κτηνίατρος θεωρώ ότι η απαξία στον ρόλο των Ελλήνων κτηνιάτρων αποτελεί μια κατάφωρη αδικία και μια άθλια συκοφαντία απέναντι σε έναν επιστημονικό κλάδο, που αποτελεί βασικό συνομιλητή σε παγκόσμιο επίπεδο και για την αντιμετώπιση του ζητήματος των αδέσποτων ζώων, αλλά και των σύγχρονων προκλήσεων. Αποτελεί πραγματικά μια άδικη στάση απέναντι στον κλάδο μας.

Αφού λοιπόν πετάξετε εκ προοιμίου τις απόψεις του στον κάλαθο των αχρήστων, γίνεται αρπαγή της αρμοδιότητας από τη Γενική Διεύθυνση Κτηνιατρικής και μεταφορά σε ένα υπό ίδρυση και υπό αμφισβήτηση αποτελεσματικότητας τμήμα στο Υπουργείο Εσωτερικών, γιατί, λέει, οι δήμοι έχουμε τα καταφύγια. Οι δήμοι έχουν και τα κτήρια των σχολικών μονάδων. Να πάμε και την πρωτοβάθμια και δευτεροβάθμια εκπαίδευση από το Υπουργείο Παιδείας στους δήμους;

Και νομίζετε ότι παρ’ όλο που αυτό δείχνει μια ασχετοσύνη με το θέμα, εσείς πράττετε ορθά με τον κατακερματισμό των ιατρικών υπηρεσιών. Κι εγώ πάνω σε αυτό, επειδή ειπώθηκαν πολλά, θα κάνω μόνο μία ερώτηση. Όταν η χώρα θα εκπροσωπείται στην Ευρωπαϊκή Ένωση, που με βάση τον κανονισμό 625/2017 πρέπει να εκπροσωπείται από μια ενιαία κτηνιατρική αρχή, ποιος θα πηγαίνει; Η Γενική Διεύθυνση Κτηνιατρικής του ΥΠΑΑΤ που θα είναι αρμόδια για τα παραγωγικά ζώα ή το υπό ίδρυση τμήμα στο Υπουργείο Εσωτερικών που θα είναι για τα αδέσποτα; Και εν πάση περιπτώσει, όλες οι χώρες θα εκπροσωπούνται από ειδικούς επιστήμονες και η Ελλάδα θα εκπροσωπείται από αναρμόδιους ίσως του επιτελικού κράτους;

Ότι δεν σας ενδιαφέρουν οι επιστήμονες και οι κτηνίατροι τα είπαν και οι ίδιοι τα είπε και το ΓΕΩΤΕΕ. Σας ενδιαφέρουν άραγε οι προτάσεις από τις φιλοζωικές οργανώσεις, που φτάσατε και στο σημείο να αφαιρέσετε ακόμη και το δικαίωμα παράστασης πολιτικής αγωγής που τους δόθηκε με προσθήκη στο άρθρο 20 του ν.4039 από τον ν.4509 της κυβέρνησης του ΣΥΡΙΖΑ του 2017; Ευτυχώς το αλλάξατε την τελευταία στιγμή. Αυτό όμως δείχνει ότι πραγματικά αυτό το νομοσχέδιο έχει πολλά κενά και πολλές γκρίζες ζώνες.

Εγώ αντιλαμβάνομαι το πρόβλημα που προέκυψε από τις διαφορετικές απόψεις των διαφόρων φορέων. Προσπαθήσατε στην πρόταση των φιλοζωικών οργανώσεων για την υποχρεωτική στείρωση να δώσετε μία λύση για όσους δεν θέλουν να στειρώνουν τα ζώα τους και είπατε ότι πρέπει να αποστέλλουν τα δείγματα του γενετικού υλικού DNA στο εργαστήριο φύλαξης και ανάλυσης γενετικού υλικού. Εντελώς ανεφάρμοστο.

Θα πάρετε DNA από τα εκατομμύρια αδέσποτα της χώρας για να βρείτε τη μάνα τους και τον πατέρα τους; Με έναν ευφάνταστο τρόπο που έχει ένα επιστημονικό περιτύλιγμα, βάζετε στην ουσία ένα μέσο εισπρακτικό.

Και πραγματικά, θεωρώ ότι αυτό το βάζετε και σε μια στιγμή οικονομικής ασφυξίας για τη μέση ελληνική οικογένεια και θεωρείτε -ακούσαμε πάλι από τον κ. Βρούτση- ότι θα λύσετε και το οικονομικό πρόβλημα, γιατί μειώσατε τον ΦΠΑ στις ζωοτροφές από το 13% στο 6%, όταν ο μέσος όρος αύξησης των ζωοτροφών είναι 40%.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Δηλαδή, πιστεύετε ότι με στημένες φιέστες, όπου ο Πρωθυπουργός ρωτάει αν το άλογο είναι αρσενικό ή θηλυκό, θα αλλάξετε τα πράγματα; Δεν γνωρίζετε να ξεχωρίσετε το φύλο ενός ζώου και δεν λαμβάνεται υπ’ όψιν σας την άποψη των επιστημόνων, που σας λένε ότι για να γίνει ιχνηλασιμότητα DNA στα ζώα είναι πάρα πολύ δύσκολο για συγκεκριμένους λόγους και μπορούμε να έχουμε μόνο ένδειξη. Έχετε την εντύπωση ότι, λέγοντας όλα αυτά, μπορείτε να αλλάξετε τα πράγματα;

**ΠΡΟΕΔΡΕΥΩΝ (Απόστολος Αβδελάς):** Ολοκληρώστε σιγά-σιγά, σας παρακαλώ.

**ΟΛΥΜΠΙΑ ΤΕΛΙΓΙΟΡΙΔΟΥ:** Τελειώνω, κύριε Πρόεδρε.

Πολλές γκρίζες ζώνες έχει το νομοσχέδιο -δεν έχω τον χρόνο να τα πω- από τον ανάδοχο, από τα καταφύγια, από την πώληση ζώων. Δεν πήρατε την πρωτοβουλία και το θάρρος να πείτε ότι τα ζώα δεν είναι αντικείμενα, δεν είναι δώρα. Ακόμη και στην πώλησή τους θα πρέπει να είναι σε ενδιαιτήματα βραχείας διάρκειας και όχι να πουλιούνται σαν δώρα.

Εθνικό Μητρώο Συντροφιάς: Πολλά προβλήματα, επιπλέον διοικητική και γραφειοκρατική δουλειά και το κόστος στους ιδιώτες. Και αναθέτετε στους δήμους την απόλυτη ευθύνη, χωρίς να προσδιορίζετε τίποτε άλλο πέρα από τους πόρους που εξασφάλισε το 2019 ο ΣΥΡΙΖΑ με το «ΦΙΛΟΔΗΜΟΣ ΙΙ» για την κατασκευή, επισκευή και συντήρηση. Γι’ αυτό εκφράζω έντονη ανησυχία και για τη χρηματοδότηση και για τη διαδικασία και για τους κανόνες.

**ΠΡΟΕΔΡΕΥΩΝ (Απόστολος Αβδελάς):** Και με αυτό κλείστε, σας παρακαλώ.

**ΟΛΥΜΠΙΑ ΤΕΛΙΓΙΟΡΙΔΟΥ:** Θέλω, τέλος, να πω ότι είναι θετικό…

**ΠΡΟΕΔΡΕΥΩΝ (Απόστολος Αβδελάς):** Ήδη σας έχω αφήσει τέσσερα λεπτά παραπάνω, κυρία Τελιγιορίδου.

**ΟΛΥΜΠΙΑ ΤΕΛΙΓΙΟΡΙΔΟΥ:** Σε μισό λεπτό να πω μόνο ότι είναι θετικό ότι αλλάζει η διάταξη στο άρθρο 23 για το Ινστιτούτο Παστέρ, αν και είναι ημιτελής.

Τελειώνοντας, θέλω να σας πω ότι το νομοσχέδιο αυτό δεν είναι φιλοζωικό. Κάνει κακό στα ζώα, αλλά και στους ανθρώπους που τα αγαπούν και μετά από τις αντιδράσεις των φορέων, καλό θα ήταν να αποσυρθεί άμεσα, για να ανοίξει ένας ουσιαστικός διάλογος, που θα ευνοεί τη συνεργασία, τη συνεννόηση και όχι τον διχασμό.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Με όλον τον σεβασμό, κυρία Τελιγιορίδου, να αποσύρουμε και εκείνη τη λεξούλα με «αν», χωρίς «αν», γιατί αντίπαλοι είμαστε, όχι εχθροί.

**ΟΛΥΜΠΙΑ ΤΕΛΙΓΙΟΡΙΔΟΥ:** Κύριε Πρόεδρε, δεν είχα την πρόθεση να χαρακτηρίσω έτσι τον συνάδελφο, γι’ αυτό είπα «σαν απατεώνας»…

**ΠΡΟΕΔΡΕΥΩΝ (Απόστολος Αβδελάς):** Δεν είναι σωστό να ακούγονται για συναδέλφους τέτοιες κουβέντες εδώ μέσα.

**ΟΛΥΜΠΙΑ ΤΕΛΙΓΙΟΡΙΔΟΥ:** Προφανώς, δεν εννοώ «απατεώνας». Αν το κρίνετε, αποσύρετέ το.

**ΠΡΟΕΔΡΕΥΩΝ (Απόστολος Αβδελάς):** Ευχαριστώ πολύ.

Θα δώσω τον λόγο σε όλους τους εισηγητές και θα κλείσουμε με τον Υπουργό.

Πρώτη τον λόγο έχει η κ. Αδαμοπούλου από το ΜέΡΑ25.

Δύο λεπτά είναι αρκετά, έτσι δεν είναι;

**ΑΓΓΕΛΙΚΗ ΑΔΑΜΟΠΟΥΛΟΥ:** Ευχαριστώ πολύ, κύριε Πρόεδρε.

Κύριε Υπουργέ, το ότι ήρθατε με αποσπασματικές νομοτεχνικές βελτιώσεις τελευταία στιγμή, θέλω να πω δηλαδή αφού είχε ήδη λήξει η δημόσια διαβούλευση και αφού είχαν προηγηθεί και οι συνεδριάσεις στην επιτροπή, αυτό δεν σημαίνει ότι αυτές οι αποσπασματικές βελτιώσεις κατάφεραν να θίξουν τον κεντρικό πυρήνα του νομοσχεδίου σας, ο οποίος είναι προβληματικός, όπως είναι η μεταφορά αρμοδιοτήτων -θα το πω για πολλοστή και τελευταία φορά- από το Υπουργείο Αγροτικής Ανάπτυξης στο Υπουργείο Εσωτερικών, όπως είναι προβληματική η διαχείριση ζητημάτων, όπως είναι η υιοθεσία, η αναδοχή.

Όμως, αυτό που κάνετε είναι να επιχειρείτε υπό καθεστώς άτακτης υποχώρησης να διορθώσετε, εμβαλωματικά έστω, κάποια σφάλματα τελευταία στιγμή. Αυτό σε καμμία περίπτωση δεν συνιστά καλή και υπεύθυνη νομοθέτηση. Αποτελεί, αντίθετα, ομολογία του ερασιτεχνισμού σας.

Είχατε άπλετο χρόνο, αφού είπατε ότι σας συγκίνησαν δεκατέσσερις χιλιάδες σχόλια για ένα συγκεκριμένο ζήτημα. Είχατε άπλετο χρόνο, ακριβώς αφού έληξε η δημόσια διαβούλευση να ενσωματώσετε αυτά τα σχόλια στο νομοσχέδιο. Δεν το κάνατε, αφού έληξε η διαβούλευση, γιατί η διαβούλευση δεν έχει δύναμη, δεν προβάλλεται επικοινωνιακά από τα κανάλια, αλλά το κάνατε σήμερα στην Ολομέλεια μόνο και μόνο για να έχει επικοινωνιακή δύναμη.

Έχετε προβλέψει σαράντα επτά διατάξεις. Είχατε δύο χρόνια από την ημέρα της εκλογής σας αυτές τις διατάξεις να τις επεξεργαστείτε σοβαρά κατόπιν σοβαρής δημόσιας διαβούλευσης. Να σημειώσω ότι υπάρχουν άρθρα τα οποία από το παρόν νομοθετικό πλαίσιο έχουν αφαιρεθεί, όπως είναι η διάταξη που λέει ότι εντός διετίας από τη δημοσίευση του παρόντος νόμου δημιουργούνται και λειτουργούν σε κάθε δήμο και σε όμορους δήμους καταφύγια αδέσποτων ζώων. Αυτό το έχετε εξαφανίσει.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Η διαγραφή από το Εθνικό Μητρώο σε σχέση με τα εξαφανισμένα ζώα μετά από πέντε χρόνια είναι ανεπαρκής, διότι δεν προστατεύει τα ζώα σε σχέση με την ιχνηλασιμότητα, τον εντοπισμό και την παρακολούθησή τους.

**ΠΡΟΕΔΡΕΥΩΝ (Απόστολος Αβδελάς):** Και με αυτό κλείστε.

**ΑΓΓΕΛΙΚΗ ΑΔΑΜΟΠΟΥΛΟΥ:** Και βέβαια, θα πρέπει να σχολιάσουμε και το γεγονός ότι η ψηφιακή βάση δεδομένων μεταφέρεται στο Υπουργείο Ψηφιακής Διακυβέρνησης, κάτι το οποίο, όπως έχει πει η Πρόεδρος της Πανελλήνιας Ένωσης Κτηνιάτρων, σημαίνει ότι θέλετε να κρατήσετε μακριά τους κτηνιάτρους από τη βάση δεδομένων και γενικότερα, από τη διαχείριση των ζητημάτων.

Τελειώνω, λοιπόν, κύριε πρόεδρε -ευχαριστώ για την ανοχή σας- λέγοντας ότι ο πυρήνας του νομοσχεδίου παραμένει προβληματικός ενάντια στις θεσμικές εγγυήσεις του παρόντος νομοθετικού πλαισίου. Αποσύρετε το νομοσχέδιο. Σας καλώ για τελευταία φορά να έρθετε σε σοβαρή δημόσια διαβούλευση με τους φορείς και να εισάγετε ένα πιο σοβαρό και συνεκτικό πλαίσιο, που δεν θα αποδυναμώνει το προστατευτικό υπάρχον πλαίσιο με τις θεσμικές του εγγυήσεις.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κυρία Αδαμοπούλου.

Ο κ. Χήτας από την Ελληνική Λύση έχει τον λόγο.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ πολύ, κύριε Πρόεδρε.

Κύριε Πέτσα, ένα ωραίο τραγούδι του Καλογιάννη λέει: «εμείς για αλλού κινήσαμε και αλλού η ζωή μάς πήγε». Για αλλού ξεκινήσατε και αλλού πήγατε και δεν ξέρω πού θα φτάσετε, γιατί άλλο νομοσχέδιο κατατέθηκε, άλλο μας φέρατε εδώ με πολλά συμπληρώματα και πριν ανέβουμε στο Βήμα σήμερα, φέρατε δυο ντουζίνες, είκοσι δύο νομοτεχνικές.

Το είπαμε και νωρίτερα ότι για πολλές από αυτές μπορεί να ερμηνεύσει κανείς ότι η Κυβέρνηση ακούει τη φωνή της λογικής μας και τα υιοθετήσατε, αλλά την άλλη, δείχνει και τη νομοθετική τσαπατσουλιά σας, ως Κυβέρνηση και τη στο γόνατο νομοθεσία. Θα κριθεί.

Νομίζω ότι σήμερα μιλάμε για μια μεγάλη χαμένη ευκαιρία. Θα μπορούσαμε να κάνουμε πολύ καλύτερη δουλειά.

Με αφορμή, κύριε Πρόεδρε -θέλω να απευθυνθώ στον Υπουργό- το άρθρο 23, απαγόρευση συμμετοχής ζώων σε κάθε είδους θεάματα και άλλες συναφείς δραστηριότητες, έχετε διάφορα μέσα και προσπαθείτε να το διασφαλίσετε όσο περισσότερο μπορείτε. Λέτε ότι απαγορεύεται αυστηρά η κακοποίηση και η σφαγή ζώων στο πλαίσιο αυτό, στις περιπτώσεις κ.λπ., κ.λπ.. Είναι ικανοποιητικό αυτό, σωστά;

Εδώ, κύριε Πέτσα, θα επαναφέρουμε ένα θέμα που, ως Ελληνική Λύση, είχαμε θέσει και στον κ. Βορίδη, όταν πριν από τέσσερις-πέντε μήνες είχε φέρει εκείνη την τροπολογία με την αυστηροποίηση σε κακούργημα. Θυμάστε αυτή την τροπολογία, την οποία υπερψηφίσαμε όλοι, τη χειροκροτήσαμε όλοι, γιατί είναι το αυτονόητο στη χώρα αυτή, να θεωρείται κακούργημα η κακοποίηση των ζώων;

Εδώ, λοιπόν, αφορμής δοθείσης, κύριε Πρόεδρε -κύριε Υπουργέ, θα ήθελα, όταν μιλήσετε, αν έχετε την καλοσύνη, να δώσετε μια απάντηση και σε αυτό, αν σκοπεύετε να κάνετε κάτι- ήρθε η ώρα να μιλήσουμε πολύ σοβαρά για το θέμα του «χαλάλ», το «ιερό κρέας» -εντός εισαγωγικών η λέξη- των μουσουλμάνων, που γίνεται με μαχαίρι. Μιλάμε για φρίκη! Είναι μια τελετουργική επώδυνη σφαγή του ζώου.

Εδώ κυκλοφορούν πλέον και προϊόντα «χαλάλ» στην Ελλάδα. Είναι απίστευτα πράγματα αυτά. Είναι μια φρικιαστική διαδικασία, την οποία επαναφέρουμε για άλλη μια φορά στο ελληνικό Κοινοβούλιο. Ο κ. Βορίδης δεν μας απάντησε τότε ούτε κατ’ ιδίαν, όταν συναντηθήκαμε και ούτε καν εδώ μέσα, επίσημα, ως κόμμα, όταν θέσαμε το θέμα.

Να ξέρετε, κύριε Πέτσα, ότι υπάρχει η ευρωπαϊκή νομοθεσία η οποία απαγορεύει κάτι τέτοιο, να σφάζεται το ζώο κατευθείαν, χωρίς να αναισθητοποιηθεί πριν με ειδικά πιστόλια κ.λπ.. Το ξέρετε.

Και έχουν έρθει τώρα αυτοί οι άνθρωποι -δυστυχώς, έχει γεμίσει η Ελλάδα με δαύτους, με μουσουλμάνους, είναι ένα φαινόμενο της εποχής- και έχουμε αυτό το φαινόμενο του «χαλάλ». Στο Βέλγιο -γιατί πολλές φορές επικαλούμαστε την Ευρώπη και θέλουμε να γίνουμε Ευρώπη- έχει απαγορευθεί. Ξεσηκώθηκαν οι Βέλγοι, ξεσηκώθηκαν οι φιλοζωικές, ξεσηκώθηκαν όλοι και ψηφίστηκε ομόφωνα από το βελγικό Κοινοβούλιο.

Στη Σουηδία, στη Δανία, στην Ελβετία, στη Νέα Ζηλανδία επίσης έχει απαγορευτεί. Η Ελλάδα, η Ελλάδα μας, τι περιμένει για να καταργήσει αυτή τη φρικιαστική ιστορία με το «χαλάλ», να σφάζονται τα ζώα με ειδικά μαχαίρια και να έχουν έναν επώδυνο θάνατο για να μπορούν αυτοί να τρων το κρέας τους; Ε, δεν θα τρελαθούμε. Θα θέλαμε μια απάντηση σε αυτό.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κύριε Χήτα.

Προχωρούμε στον κ. Γεώργιο Λαμπρούλη από το Κομμουνιστικό Κόμμα Ελλάδας.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Σας ευχαριστώ, κύριε Πρόεδρε.

Θα ξεκινήσω χαιρετίζοντας τις σημερινές συγκεντρώσεις, διαδηλώσεις, μαθητών, εκπαιδευτικών, που εδώ στην Αθήνα αυτή την ώρα βρίσκονται στον δρόμο, διεκδικώντας ασφαλείς συνθήκες λειτουργίας των σχολείων τους. Διεκδικούν κάλυψη όλων των κενών εκπαιδευτικών, τα κενά σε υποδομές, τάξεις και συνθήκες που να επιτρέπουν να παρέχεται η εκπαίδευση στα παιδιά μας με βάση τις σημερινές ανάγκες τους, δηλαδή κάλυψη των αναγκών αφ’ ενός, αλλά και με βάση τις σημερινές δυνατότητες που έχουμε ως χώρα και ως κοινωνία.

Δεύτερον, αναφέρθηκε ο κύριος Υπουργός, παρεμβαίνοντας μετά την ομιλία της Κοινοβουλευτικής μας Εκπροσώπου. Θα καταθέσουμε το έγγραφο. Η Ελληνική Εταιρεία Τοπικής Ανάπτυξης και Αυτοδιοίκησης, η ΕΕΤΑΑ, μετά την ανακοίνωση των αποτελεσμάτων των προγραμμάτων ΕΣΠΑ και την ολοκλήρωση των εγγραφών των παιδιών σε κοινωνικές δομές, δηλαδή βρεφονηπιακούς σταθμούς, κέντρα δημιουργικής απασχόλησης, τα ΚΔΑΠ, και κέντρα δημιουργικής απασχόλησης ατόμων με ειδικές ανάγκες, ΚΔΑΠ-ΑΜΕΑ, διαπίστωσε -τα στοιχεία είναι συγκεκριμένα- ότι χιλιάδες παιδιά μένουν φέτος εκτός αυτών των δομών. Και όπως προκύπτει, από τα οριστικά δηλαδή αποτελέσματα πανελλαδικά, το ένα τρίτο των παιδιών, δηλαδή περισσότερο από ογδόντα πέντε χιλιάδες, για τα οποία έγιναν αιτήσεις, δεν κατάφεραν να εξασφαλίσουν μία από τις περιορισμένες θέσεις. Και ειδικά για τα ΚΔΑΠ, πάνω από πενήντα χιλιάδες παιδιά -το είπατε- παρόλο που πληρούσαν τα κριτήρια του προγράμματος, έμειναν εκτός δομών, γιατί δεν έλαβαν το κουπόνι εγγραφής voucher, λόγω των περιορισμένων κονδυλίων.

Καταθέτουμε το έγγραφο στα Πρακτικά, για να λάβετε κι εσείς γνώση και οι συνάδελφοι Βουλευτές.

(Στο σημείο αυτό ο ΣΤ΄ Αντιπρόεδρος της Βουλής κ. Λαμπρούλης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τώρα, για τις δύο τροπολογίες του Υπουργείου Εσωτερικών: Την πρώτη τροπολογία με αριθμό 1065 του Υπουργείου Εσωτερικών την καταψηφίζουμε. Στην ψήφο μας αυτή βαραίνει το πρώτο άρθρο, όπου και διαφωνούμε, αφού στόχος είναι η προώθηση της ευελιξίας στη δημόσια διοίκηση, με υπηρεσίες πολλών ταχυτήτων, καλύπτοντας τις ανάγκες σε προσωπικό, με παντός είδους εργασιακές σχέσεις, ελαστικές μορφές εργασίας και πάει λέγοντας. Στην ουσία χρησιμοποιούνται όλα τα μέσα, και αυτό, μέσω αυτής της νομοθετικής παρέμβασης, για να κάνει η Κυβέρνηση τη δημόσια διοίκηση ελέγξιμη, αλλά και να έχει λυμένα τα χέρια, όχι μόνο η παρούσα Κυβέρνηση αλλά και όλες οι κυβερνήσεις, αναφορικά με το προσωπικό.

Μάλιστα, όπως αναφέρεται και μέσα στο άρθρο της συγκεκριμένης τροπολογίας, η Κυβέρνηση ζητά -το ακούσαμε και από τον Υπουργό που υποστήριξε την τροπολογία- την έγκριση για έκδοση προεδρικού διατάγματος, το οποίο μπορεί όμως να αλλάζει κάθε τόσο, αναιρώντας στην ουσία τα όσα αναφέρονται στην αιτιολογική έκθεση περί ενιαίας αντιμετώπισης ή του κατακερματισμού κλάδων στην ελληνική δημόσια διοίκηση.

Δεν θα είχαμε αντίρρηση στα άλλα άρθρα της συγκεκριμένης τροπολογίας, αλλά βαραίνει αυτή η τροπολογία στην ψήφο μας, στο κατά.

Πάω στη δεύτερη τροπολογία –και κλείνω με αυτό, κύριε Πρόεδρε- την τροπολογία με αριθμό 1066, που είναι επίσης του Υπουργείου Εσωτερικών. Επίσης την καταψηφίζουμε. Η διαφωνία μας εδράζεται στα άρθρα 3, 4 και 6, αλλά κυρίως στα 3 και 4, όπου αφ’ ενός στο άρθρο 3 στις προγραμματικές συμβάσεις των ΟΤΑ, που ούτως ή άλλως υφίστανται από τον νόμο «ΚΑΛΛΙΚΡΑΤΗ», θεσμικά δηλαδή για την ανάπτυξη περιοχών, με διάφορους φορείς, τώρα προστίθεται η «ΓΑΙΟΣΕ». Στην ουσία, προστίθεται άλλο ένα χαρτοφυλάκιο γης για την ανάπτυξη της επιχειρηματικής δράσης, με τη συνδρομή και της τοπικής διοίκησης.

Πάω και στο άρθρο 4 της τροπολογίας, το οποίο αν ήταν ξεχωριστά θα το καταψηφίζαμε. Το ενδιαφέρον σε αυτό το άρθρο είναι, όχι μόνο ότι παρατείνει κατά μία δεκαετία το απαράδεκτο, το κατάπτυστο τέλος που επιβάλλεται διά του 80% δηλαδή, που του πληρώνει ο λαός από την τσέπη του, αλλά εδώ προβλέπει επίσης μια απαράδεκτη εξαίρεση για τις επιχειρήσεις, που όπως αναφέρει «από ειδικό τέλος απαλλάσσονται οι επιχειρήσεις οι οποίες εξασφαλίζουν με δικά τους μέσα τα δίκτυα ΔΕΥΑ», χωρίς να εκπονηθεί μελέτη, να πραγματοποιηθεί κατασκευή επέκτασης έργων ύδρευσης και αποχέτευσης από την οικεία ΔΕΥΑ. Έτσι λοιπόν, όχι μόνο απαλλάσσει τις επιχειρήσεις από το τέλος του 80%, αλλά και τους επιτρέπει να συνδεθούν με τα δίκτυα της ΔΕΥΑ κατά πώς γουστάρουν αυτοί, χωρίς καν μελέτη, που σημαίνει ότι οι ΔΕΥΑ δεν μπορούν να διασφαλίσουν ούτε την ποιότητα του έργου σε έναν τέτοιο σημαντικό τομέα. Όλα λοιπόν είναι για τις ανάγκες των επιχειρηματιών και πώς τους βολεύει τους ίδιους.

Έτσι λοιπόν και αυτήν την τροπολογία την καταψηφίζουμε. Υπάρχουν άρθρα που μπορούσαμε να τα ψηφίσουμε, αλλά δυστυχώς έτσι είναι η διαδικασία, που μας αναγκάζει να ψηφίσουμε ενιαία.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Λαμπρούλη.

Προχωρούμε στην κ. Λιακούλη από το Κίνημα Αλλαγής.

**ΕΥΑΓΓΕΛΙΑ ΛΙΑΚΟΥΛΗ:** Με φειδώ τον χρόνο μας δίνετε, κύριε Πρόεδρε, παρ’ ότι πολλές οι τροπολογίες και πολλά αυτά που πρέπει να σχολιάσουμε. Με τίτλους λοιπόν μόνο θα τα αναφέρω.

Κύριε Υπουργέ, κατ’ αρχάς, επειδή θα μιλήσετε, θέλω να σας ρωτήσω κάτι σχετικά με τις νομοτεχνικές. Αν το καταλάβαμε σωστά, γιατί θα μας πείτε ότι δεν καταλάβαμε καλά τον νόμο πάλι. Φέρνετε στις υπ’ αριθμόν 2, στην 4 και 9 νομοτεχνικές και διαγράφετε τη φράση «και διαθέτουν αδειοδοτημένα καταφύγια ή καταφύγια που πληρούν τις προδιαγραφές» των άρθρων 28 και 29, που διαρρήξαμε τα ιμάτιά μας όλοι για τα καταφύγια των 28 και 29 και τις προϋποθέσεις τις ελαστικές, τις χαλαρές. Κι εκεί που εμείς δηλαδή, σύσσωμη η αντιπολίτευση, σας λέγαμε γι’ αυτό, το καταργήσατε από παντού. Δηλαδή λέτε ότι οι φιλοζωικές, και για το μητρώο και για το άλλο και λοιπά και λοιπά, δεν χρειάζεται να έχουν αναφορά σε καταφύγια. Δηλαδή φιλοζωική και σφραγίδα. Για να καταλαβαινόμαστε. Να μας το εξηγήσετε αυτό. Ένα σωματείο φιλοζωικό σωματείο, Χ σωματείο, που πάει στο Πρωτοδικείο και γίνεται κατ’ αυτόν τον τρόπο, φτάνει αυτό και μόνο. Αυτό λέτε λοιπόν. Να μας το εξηγήσετε.

Πάμε τώρα παρακάτω στις τροπολογίες και συγκεκριμένα στην τροπολογία του Υπουργείου Παιδείας με αριθμό 1064/109. Αυτό το κακό με τις τροπολογίες, ότι έχετε σωρεία άρθρων και κάποια από αυτά έχουν θετικές διατάξεις και απαραίτητες, και κάποια άλλα μας βρίσκουν απολύτως αντίθετους, είναι το κακό της νομοθέτησης που γίνεται με τις τροπολογίες. Το 1 και 2 λοιπόν μας βρίσκει σύμφωνους.

Το 3 δημιουργεί και εγείρει θέματα τα οποία θα ξεπεράσουμε και θα την υπερψηφίσουμε τη συγκεκριμένη τροπολογία. Εγείρει ερωτήματα που τίθενται και είναι πολύ σοβαρά και υπαρκτά. Δείχνει ότι το Υπουργείο αγνοεί πώς λειτουργεί ένα ΑΕΙ. Δεν θέλω να επεκταθώ, αλλά μιλάει για μέτρα, μιλάει για έναν φοιτητή δίπλα στον άλλο, χωρίς να κρατούν αποστάσεις, πού θα βρεθούν οι αίθουσες, τι θα γίνει κ.λπ.. Διαχειρίζεται τελοσπάντων την ιστορία του COVID. Το βάζω αυτό στην άκρη όμως, γιατί είναι δεύτερο θέμα.

Πάμε στην τροπολογία του Υπουργείου Εσωτερικών, με αριθμό 1065/110. Καλά, λέτε αλήθεια τώρα, ότι φέρνετε μια τέτοια τροπολογία στον νόμο για τα ζώα; Το κάνετε αυτό στο Υπουργείο Εσωτερικών και εμείς ψιθυρίζουμε –κι εσείς μαζί, κύριε Υπουργέ, πολλές φορές πρέπει να είστε δυσαρεστημένος- με άλλα Υπουργεία που μας φορτώνουν τροπολογίες της τελευταίας στιγμής στο Εσωτερικών και τρέχουμε και δεν φτάνουμε, και τώρα εσείς οι ίδιοι μας τι μας φέρνετε; Για το κλαδολόγιο, που είναι ολόκληρο κεφάλαιο; Είναι πλήρης η ανικανότητα της Κυβέρνησης στο θέμα αυτό. Δυόμισι χρόνια τώρα δεν μπορείτε να λύσετε το θέμα αυτό και το φέρνετε να το λύσουμε σε ένα βράδυ; Τι είναι το πρόγραμμα, τι να σας πρωτορωτήσω;

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Κύριε Πρόεδρε, αν όχι ένα λεπτό, σας παρακαλώ την ανοχή σας.

Τι απέγινε το πρόγραμμα που υλοποιούσε το Υπουργείο Εσωτερικών για τον εξορθολογισμό των κλάδων του δημοσίου; Τι έγινε με αυτό το πρόγραμμα; Υπάρχει δυνατότητα εξέλιξης ή προαγωγής μόνο του συγκεκριμένου κλάδου; Εντάσσεται σε ένα μεγαλύτερο και ευρύτερο πρόγραμμα; Στον νόμο για το επιτελικό κράτος, τον ν.4622, υπάρχει διάταξη για τη δημιουργία διυπουργικού κλάδου στελεχών. Σήμερα, τρία χρόνια μετά, ακόμα δεν έχει συσταθεί. Όλα αυτά πώς συνδέονται μεταξύ τους; Και φέρνετε το θέμα αυτό με τροπολογία; Τι να πω, δηλαδή; Αλήθεια, δεν έχω λόγια.

Επίσης, στο άρθρο 2, ουσιαστικά αυτό το άρθρο λέει ότι ο πολυλάλητος νόμος για το νέο ΑΣΕΠ, που ψήφισε η Κυβέρνησή σας, δεν θα εφαρμοστεί για τις προσλήψεις μόνιμου προσωπικού που έχουν εγκριθεί για την επόμενη περίοδο. Γιατί; Τώρα θα σας πω: «Σας τα λέγαμε». Σε αυτό το μικρόφωνο τα λέγαμε ότι δεν θα μπορέσετε να κάνετε αυτό που μας λέτε. Την επόμενη κιόλας χρονιά, που ήσασταν έτοιμοι και πανέτοιμοι, σε αυτό το μικρόφωνο τα λέγαμε -ήμουν εισηγήτρια- τα ίδια ακριβώς πράγματα. Να ΄το μπροστά μας, λοιπόν. Τώρα θέλετε προθεσμίες.

Και βεβαίως, θεσμοθετείτε με το άρθρο 4 πρόβλεψη για μείωση των ωρών εργασίας των υπαλλήλων μέχρι και 50% για διάστημα μέχρι και έως πέντε χρόνια, ενώ υπάρχει ολόκληρη νομοθεσία, κύριε Υπουργέ. Και δεν μας λέτε τι θα κάνετε με αυτή τη νομοθεσία; Τι θα ισχύσει, επιτέλους; Η άλλη νομοθεσία, που μπορεί ο υπάλληλος να παίρνει άδεια μέχρι δυόμισι έτη; Δεν είναι σύγχυση νόμου; Δεν είναι; Το γνωρίζετε αυτό, ότι έχουμε και άλλη νομοθεσία; Τη βρήκα τώρα μόλις. Δυόμισι χρόνια ή πέντε χρόνια; Αυτό δείτε το, σας παρακαλώ πολύ, νομοτεχνικά. Γιατί τι θα ψηφίσουμε στο τέλος; Δεν τα ξέρετε και εσείς τι ψηφίζετε.

Στο άρθρο 5, βεβαίως, αλλάζετε τις διατάξεις που ισχύουν για τη χορήγηση αδειών…

**ΠΡΟΕΔΡΕΥΩΝ (Απόστολος Αβδελάς):** Και με αυτό ολοκληρώστε.

**ΕΥΑΓΓΕΛΙΑ ΛΙΑΚΟΥΛΗ:** Τι να κάνω, κύριε Πρόεδρε; Εγώ φταίω; Μας έφερε η Κυβέρνηση άλλα δύο νομοσχέδια.

**ΠΡΟΕΔΡΕΥΩΝ (Απόστολος Αβδελάς):** Και εγώ τι να κάνω; Είκοσι τρία λεπτά μιλήσατε στην πρωτολογία σας.

**ΕΥΑΓΓΕΛΙΑ ΛΙΑΚΟΥΛΗ:** Μας δίνετε δύο λεπτά. Τι να κάνω εγώ, κύριε Πρόεδρε; Να μην αιτιολογήσω την ψήφο μας; Σας παρακαλώ πολύ, την ανοχή σας. Είμαι και αρμόδια τομεάρχης εσωτερικών.

**ΠΡΟΕΔΡΕΥΩΝ (Απόστολος Αβδελάς):** Είστε πολύ ικανή να τα πείτε πιο σύντομα.

**ΕΥΑΓΓΕΛΙΑ ΛΙΑΚΟΥΛΗ:** Κύριε Πρόεδρε, πόσο πιο σύντομα να τα πω; Φράσεις λέω.

Λοιπόν, στο άρθρο 6 δίνετε ξανά άδειες ανατροφής σε γονείς -όχι νέες άδειες, αλλά άδειες που υπήρχαν ήδη-, διαφοροποιώντας τον αριθμό τους αυτή τη φορά και αυξάνετε τον αριθμό αδειών του πατέρα.

Στο άρθρο 8 -φανταστείτε τώρα, φανταστείτε στο μέτρημα έχουμε χαθεί-επαναλαμβάνετε ό,τι λέει το άρθρο 4 για τους δημοσίους υπαλλήλους. Στο άρθρο 9 λέτε ό,τι λέει το άρθρο 5, πάλι πολυνομοθεσία εδώ. Και στο άρθρο 10 πριν λίγες μέρες νομοθετούσατε για να παύσουν οι κατά παρέκκλιση αποσπάσεις και μετατάξεις και τώρα ξανά έχουμε παρεκκλίσεις μπροστά μας με το άρθρο 10. Πείτε μου τώρα πώς να το ψηφίσουμε αυτό, άντε εμείς που είμαστε συναινετικοί, που έχουμε καλή διάθεση, καλή θέληση, που δεν θέλουμε να σας συγχύζουμε, ούτε να συγχυζόμαστε.

Δεν θα βρείτε άκρη πάλι. Πάλι εδώ θα έρθετε. Πάλι προθεσμία θα ζητήσετε, εσείς οι άριστοι, που κατά τα άλλα είστε και ξεχασιάρηδες και ζητάτε ξανά προθεσμία, όπως κάνατε στην άλλη τροπολογία -και τελειώνω, κύριε Πρόεδρε- με ειδικό αριθμό 1066 και ειδικό 111 για τους ΟΤΑ, πρόγραμμα «ΘΗΣΕΑΣ». Από πότε ζητάτε; Στις 31 Δεκεμβρίου 2020 τελείωσε η προθεσμία και τώρα ζητάτε, αναδρομικά ζητάτε, να επεκτείνουμε το πρόγραμμα. Έτσι δεν είναι; Τόσον καιρό κοντεύουμε να χρονίσουμε. Δύο μήνες απέμειναν μέχρι να τελειώσει η χρονιά και τώρα μας ζητάτε αναδρομικά. Άντε και αυτό να το πούμε ότι καλά το κάνετε.

Κύριε Πρόεδρε, τελειώνω. Δεν θα πω για τα άλλα άρθρα. Θα πω μόνο για το άρθρο 6. Η Κυβέρνησή σας, κύριε Υπουργέ, φέρνει πάλι μία διάταξη για τα δημοτικά και περιφερειακά συμβούλια και ενώ υπάρχει η δυνατότητα τηλεδιασκέψεως, δίνει τη δυνατότητα διά περιφοράς διασκέψεων των δημοτικών και περιφερειακών συμβουλίων, ευτελίζοντας τον θεσμό. Όχι μόνο αυτό, αλλά δίνετε και αναδρομική ισχύ στις αποφάσεις που έχουν ληφθεί κατά τρόπο μη νόμιμο. Και θέλετε…

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** …(δεν ακούστηκε)

**ΕΥΑΓΓΕΛΙΑ ΛΙΑΚΟΥΛΗ:** Βεβαίως. Διότι αν δεν υπάρχει εγκύκλιος και διάταξη, γιατί αναδρομικά ισχυροποιείτε με αυτόν τον τρόπο τις αποφάσεις, αν δεν υπάρχει κανένας τρόπος; Βγάλτε το αυτό, λοιπόν. Βγάλτε το αυτό, για να το ψηφίσουμε. Βγάλτε το αυτό. Τι υποκρύπτεται πίσω από αυτό; Ποιες συνεδρίες έγιναν και θέλετε εσείς να νομιμοποιήσετε με την τροπολογία;

Κατά τα λοιπά -και ολοκληρώνω-, αυτές οι νομοτεχνικές βελτιώσεις που φέρατε στο νομοσχέδιο στα κομβικά σημεία της διαφωνίας δεν έχουν καμμία σχέση με τις υποδείξεις όχι μόνο της δικής μας παράταξης, αλλά δυστυχώς σύσσωμης της Αντιπολίτευσης και των φορέων.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Και εγώ ευχαριστώ. Από εδώ μου το φέρατε, από εκεί μου το φέρατε, λίγο «ολοκληρώνω», λίγο «τελειώνω», φτάσατε τα οκτώ λεπτά. Αφού ξέρετε ότι θα έρθουν τροπολογίες. Ο κ. Κεγκέρογλου έχει διαμαρτυρηθεί πολλές φορές στη Διάσκεψη των Προέδρων, κρατήστε λίγο χρόνο από την πρωτολογία σας, όπως έκανε η κ. Πούλου. Η κ. Πούλου έχει κάθε δικαίωμα.

Τον λόγο, λοιπόν, έχει η κ. Παναγιού Πούλου από τον ΣΥΡΙΖΑ.

**ΠΑΝΑΓΙΟΥ (ΓΙΩΤΑ) ΠΟΥΛΟΥ:** Ευχαριστώ, κύριε Πρόεδρε.

Κύριε Υπουργέ, αυτές δεν είναι βελτιωτικές νομοτεχνικές παρεμβάσεις. Αντίθετα, χειροτερεύουν πολλά άρθρα του νομοσχεδίου, χαλαρώνοντας περαιτέρω το πλαίσιο προστασίας και προαγωγής της ευζωίας των ζώων. Δυστυχώς, χάθηκε μία ακόμα ευκαιρία.

Θέλω να αναφερθώ, λοιπόν, στη με αριθμό 2 παρέμβαση, άρθρο 2 παράγραφος 7, επίσης, στη με αριθμό 4 παρέμβαση, άρθρο 4 παράγραφος 4, καθώς και στη με αριθμό 9 παρέμβαση, άρθρο 10 παράγραφος 6, όπου βελτιώνεται δήθεν το νομοσχέδιο, επιτρέπεται, λέτε, η περισυλλογή και φιλοξενία αδέσποτων ζώων από φιλοζωικές, που δεν διαθέτουν καταφύγια, και άλλες υποδομές εν γένει. Άρα πού θα φιλοξενηθούν τα ζώα; Απλά διευρύνετε το πεδίο των ιδιωτών που θα διεκδικήσουν απευθείας έργα από τους δήμους.

Με τη με αριθμό 11 παρέμβαση στο άρθρο 10 παράγραφος 14 υποχρεώνονται να συμμορφωθούν οι δήμοι εντός έξι μηνών, λέτε και μάλιστα, για να μετριάσετε τις ενστάσεις τους και να τους καθησυχάσετε, δεσμεύεστε, δήθεν, με την προσθήκη με αριθμό 20 στο άρθρο 45 παράγραφος 6 ότι εντός τριών μηνών θα εκδώσετε την ΚΥΑ Υπουργών Εσωτερικών και Οικονομικών για την αύξηση των ΚΑΠ κατά 15 εκατομμύρια για τις λειτουργικές δαπάνες τους. Και αν καθυστερήσετε, πώς θα ανταπεξέλθουν οι δήμοι που θα κινδυνεύουν και με τιμωρίες, όπως, παραδείγματος χάριν, την παρακράτηση των ΚΑΠ;

Με τη με αριθμό 14 παρέμβαση στο άρθρο 23 παράγραφος 2 δεν μπορώ παρά να πικρογελάσω, κύριε Πέτσα. Εδώ αφαιρείτε συστηματικά ουσιαστικές αρμοδιότητες από τα δημοτικά συμβούλια, όπως και την απόφαση δανεισμού που πρέπει να τεκμηριώνεται και να αποφασίζουν τα δύο τρίτα του συνόλου των συμβούλων, βάσει του Κώδικα Δήμων και Κοινοτήτων και όχι βάσει των παρεμβάσεων Σκουρλέτη. Μας αναθέτετε τώρα να αποφασίζουμε για τη συμμετοχή των ζώων σε παραδοσιακές εκδηλώσεις. Είναι, πραγματικά, μια μεγάλη αναβάθμιση των αρμοδιοτήτων των συλλογικών μας οργάνων.

Επίσης, με τη με αριθμό 15 παρέμβαση στο άρθρο 23 παράγραφος 5 αφαιρέσατε τα τρωκτικά αλλά όχι τα είδη νυφίτσας, που όμως, όπως αναφέρει το υπόμνημα του Παστέρ αλλά και των άλλων ερευνητικών κέντρων, χρησιμοποιούνται ως ιδανικό ζωικό μοντέλο και στην έρευνα του COVID-19. Σας παρακαλώ, να το δείτε έστω και τώρα.

Είμαστε αντίθετοι σχετικά με τη με αριθμό 17 παρέμβασή σας που αφορά στο άρθρο 28 παράγραφος 3. Κύριε Υπουργέ, θέλω να με ακούσετε, γιατί θέλω την απάντησή σας. Καταργούνται οι περιορισμοί αποστάσεων από οικισμούς, σχολεία, νοσοκομεία και διατηρείτε μόνο τη διατύπωση «έως πέντε χιλιόμετρα». Τι σημαίνει αυτό; Και πέντε και δέκα μέτρα; Δηλαδή, θα τα χωροθετήσετε μέσα στους αστικούς ιστούς;

Τέλος, με την εικοστή δεύτερη παρέμβασή σας για το άρθρο 46 παράγραφος 6 προτείνετε τα καταφύγια που έχουν ήδη αδειοδοτηθεί μέχρι την έναρξη ισχύος του παρόντος «υποχρεούνται να συμμορφωθούν προς τις υποχρεώσεις των άρθρων 28 και 29 έως τις 30 Σεπτεμβρίου 2023». Κύριε Υπουργέ, τι προτείνετε; Να τιμωρηθούν, δηλαδή, οι δήμοι που έγκαιρα μερίμνησαν να κατασκευάσουν έργα, καταφύγια δηλαδή και άλλα έργα υποδομής; Διότι πέρασε πολύς χρόνος για να αδειοδοτηθούν, να πάρουν τις εγκρίσεις. Τώρα θα τους τιμωρήσουμε για αυτό; Διότι αν πρόκειται να συμμορφωθούν προς τα άρθρα 28 και 29, όπου αλλάζουν οι προδιαγραφές, δεν θα τελειώσουν ποτέ αυτά τα έργα των δήμων.

Σχετικά με τις τροπολογίες, στην τροπολογία με γενικό αριθμό 1066 και ειδικό 111 πρέπει οπωσδήποτε να δείτε -και σας το ζητήσαμε, κύριε Υπουργέ, γιατί πραγματικά είναι λίγο ρώσικη ρουλέτα αυτό- τους καταλογισμούς. Πρέπει να τους αφαιρέσετε. Τι λέτε τώρα; Ότι έχει αναδρομική ισχύ, δηλαδή περιορίζετε τα πρόστιμα για αυτούς -ξέρετε πού αναφέρομαι-, για τους συνδυασμούς της αυτοδιοίκησης Α΄ και Β΄ βαθμού για τα εκλογικά τους έξοδα. Και τι λέτε, λοιπόν; Όσα πληρώθηκαν, πληρώθηκαν. Μάλιστα. Όσα καταλογίστηκαν; Πώς είναι δυνατόν να δίνετε σήμερα τη δυνατότητα περιορισμένων κυρώσεων και με αναδρομική ισχύ από τον Μάρτιο του 2019 και να μην συμπεριλαμβάνετε και αυτούς; Δηλαδή, κοινώς, όποιος πρόλαβε, πρόλαβε.

Σχετικά με την τροπολογία 1064/9 του Υπουργείου Παιδείας ψηφίζουμε «παρών». Συμφωνούμε στη χρήση ηλεκτρονικών μέσων για τη διασφάλιση των υγειονομικών μέτρων στα πανεπιστήμια, αλλά ανοίγετε ξανά την διαδικασία των απευθείας αναθέσεων. Και πάλι, όμως, καθυστερήσατε και σκόπιμα θα έλεγα. Υπάρχει προχειρότητα στον σχεδιασμό και σκοπιμότητα προς όφελος ιδιωτών.

Τέλος, στην τροπολογία 1065 ψηφίζουμε επίσης «παρών» γιατί θεωρούμε ότι είναι μια πρόχειρη νομοθέτηση που έρχεται μέσα σε ένα άσχετο -ως συνήθως- νομοσχέδιο.

Και θα ήθελα, κύριε Υπουργέ, κλείνοντας να απαντήσετε αν κάνετε δεκτή την τροπολογία των Βουλευτών του ΣΥΡΙΖΑ που αφορά στη διόρθωση μιας παράλειψης, μιας κοινωνικής αδικίας θα έλεγα, για τον διορισμό συγγενούς των αποβιώσαντος και στους εργολαβικούς εργαζόμενους της ΔΕΗ.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Προχωράμε με την κ. Φωτεινή Πιπιλή από τη Νέα Δημοκρατία.

**ΦΩΤΕΙΝΗ ΠΙΠΙΛΗ:** Κύριε Υπουργέ, είναι πρωτοφανές. Έχετε ανέβει στη Βαβέλ, το καταφέρατε, έχετε βγει και από τον λαβύρινθο χωρίς την Αριάδνη, διότι πραγματικά από τη γενικότερη εμπειρία μου πιο δύσκολο νομοσχέδιο δεν έχει περάσει. Αυτό πρέπει να το ομολογήσουμε.

Το σύνολο της Αντιπολίτευσης με το καλημέρα ήταν οριζοντίως και καθέτως αρνητικό. Οι φιλοζωικές οργανώσεις έχουν διαφωνίες μεταξύ τους. Είναι παγκοίνως γνωστό. Τα κτηνιατρικά συνδικαλιστικά όργανα –τα ακούσαμε- έχουν και αυτοί διαφοροποιήσεις. Θέλω να πω ότι προσπαθήσατε και το καταφέρατε έστω μόνο με τη Νέα Δημοκρατία να συγκεράσετε πραγματικά ένα τεράστιο τσουκάλι με κυκεώνα εντός και καταφέρνουμε τώρα και ψηφίζουμε ένα νομοσχέδιο που όπως είπα ήταν εξαιρετικά δύσκολο, ένα νομοσχέδιο που θέλει ιδιαίτερη προσοχή από όλους μας, δηλαδή και τους Βουλευτές Συμπολίτευσης και της Αντιπολίτευσης, να το παρακολουθούμε. Είναι ένα νομοσχέδιο που θα διακριθούν οι άξιοι δήμαρχοι κι εγώ γι’ αυτό είμαι πραγματικά αισιόδοξη. Είναι ένα πείραμα και όσοι δήμαρχοι είναι άξιοι θα διακριθούν από αυτό το νομοσχέδιο. Δεν θα τα καταφέρουν όλοι.

Επίσης, όσοι φιλόζωοι είναι πραγματικά φιλόζωοι και όχι μόνο σφραγίδες συλλόγων και ομοσπονδιών που έχουν και τις διαφοροποιήσεις, επιτέλους μπορούν να αποδείξουν ότι είναι όντως φιλόζωοι, αλλά και μπορούν να συνεργαστούν για το καλό της κοινωνίας.

Έτσι, λοιπόν, είναι αυτονόητο ότι μπορεί να είμαστε μόνοι στην ψήφο του νομοσχεδίου, αλλά πρέπει να προβληματιστεί και η αντιπολίτευση γιατί υπάρχουν πολλοί φιλόζωοι στους οποίους δεν άρεσε έστω μία διάταξη. Το είπα από την αρχή ότι δεν είναι άριστο το νομοσχέδιο, αλλά ο απλός κόσμος αναρωτιέται κι έχω πολλά μηνύματα που μου λένε: «Μα καλά, κυρία Πιπιλή, ούτε μία διάταξη;». Έστω να ψήφιζαν κατ’ άρθρο μία διάταξη.

Εν πάση περιπτώσει, εύχομαι σε όλους καλή επιτυχία και ευχαριστώ για τη συνεργασία που είχα με όλους σας.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κυρία Πιπιλή.

Και τώρα καλείται στο Βήμα ο Αναπληρωτής Υπουργός Εσωτερικών κ. Στυλιανός Πέτσας.

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Ευχαριστώ πολύ, κύριε Πρόεδρε.

Πράγματι φτάνουμε στο τέλος μιας πολύ ενδιαφέρουσας διαδικασίας και στις επιτροπές και στην Ολομέλεια για ένα πραγματικά πολύ δύσκολο νομοσχέδιο, με πάρα πολλές πτυχές και πάρα πολλούς μετόχους. Πιστεύω κι ελπίζω ότι η σημερινή μέρα, μετά την ψήφιση του νομοσχεδίου, θα σηματοδοτεί ένα βήμα μπροστά στην προστασία των ζώων που όλοι αγαπούμε, στη μείωση του αριθμού των αδέσποτων και στη μείωση του αριθμού των κακοποιήσεων που όλοι επίσης επιθυμούμε.

Κυρίες και κύριοι Βουλευτές, ο τρόπος με τον οποίο φερόμαστε στα ζώα αποτελεί δείκτη προόδου και πολιτισμού της κοινωνίας μας και αυτή η αναντίρρητη αλήθεια έχει για μας τους Έλληνες από αρχαιοτάτων χρόνων ιδιαίτερη σημασία. Ήδη από την Οδύσσεια βλέπουμε τον ιδιαίτερο δεσμό που μπορεί να αναπτυχθεί μεταξύ ανθρώπου και ζώου σε εκείνη την υπέροχη σκηνή της αναγνώρισης του Οδυσσέα από τον πιστό του σκύλο τον Άργο. Αυτά τα συναισθήματα που αναδεικνύει τη στιγμή που περιγράφει ο Όμηρος είναι διαχρονικά συναισθήματα αφοσίωσης, αγάπης, ανθρωπιάς.

Με γνώμονα, λοιπόν, τη διαχρονική αυτή αλήθεια το Υπουργείο Εσωτερικών προχώρησε στην κατάθεση στη Βουλή του σχεδίου νόμου που συζητούμε σήμερα. Με αυτήν τη νομοθετική πρωτοβουλία γίνεται πράξη μια ακόμη προεκλογική δέσμευση του Κυριάκου Μητσοτάκη: «Κανένα ζώο αδέσποτο, κανένα ζώο κακοποιημένο».

Επιδίωξή μας είναι να συγκροτήσουμε ένα σύγχρονο και λειτουργικό νομοθετικό πλαίσιο με ένα διττό στόχο: Πρώτον, να διασφαλίσουμε την ευζωία όλων των ζώων και δεύτερον, να περιορίσουμε τον πληθυσμό των αδέσποτων ζώων μέσω ενός νέου αποτελεσματικού συστήματος υιοθεσίας και μέσω ενός νέου πλαισίου αναπαραγωγής με κανόνες. Προς επίτευξη αυτού του διττού στόχου, το παρόν σχέδιο νόμου αποτελεί προϊόν γόνιμου διαλόγου με όλους τους εμπλεκόμενους φορείς, ενώ κατά την επεξεργασία του έγινε εξαντλητικός πολύμηνος διάλογος και ελήφθησαν υπ’ όψιν σχόλια και παρατηρήσεις που υποβλήθηκαν στο πλαίσιο της δημόσιας ηλεκτρονικής διαβούλευσης.

Υπενθυμίζω ότι κατά τη διάρκεια της διαβούλευσης υποβλήθηκαν είκοσι οκτώ χιλιάδες τριακόσια είκοσι δύο σχόλια, αριθμός ο οποίος καταδεικνύει τη σημασία του παρόντος σχεδίου νόμου. Και απόδειξη ότι έγινε γόνιμος διάλογος είναι ότι πολλά από αυτά τα σχόλια ελήφθησαν υπ’ όψιν για το τελικό σχέδιο νόμου που έχετε σήμερα μπροστά σας, ενώ άλλες παρατηρήσεις, είτε από τους φορείς είτε από τα πολιτικά κόμματα, που διατυπώθηκαν κατά την επεξεργασία στις συνεδριάσεις της επιτροπής, ενσωματώθηκαν στις νομοθετικές βελτιώσεις οι οποίες κατατέθηκαν σήμερα το πρωί.

Η ουσία του νέου πλαισίου αφορά τη θέσπιση συγκεκριμένων υποχρεώσεων τόσο για τους ιδιοκτήτες ζώων συντροφιάς, όσο και για τους δήμους και τις φιλοζωικές οργανώσεις, καθώς και την ανάδειξη ως προτεραιότητα της ευζωίας των πιστών φίλων μας. Παράλληλα, για πρώτη φορά μεταφέρουμε όχι μόνο υποχρεώσεις, αλλά και τους αντίστοιχους πόρους στους δήμους προκειμένου να είναι σε θέση να φέρουν εις πέρας το έργο τους.

Με γνώμονα την κεντρική δέσμευσή μας να μην έχουμε κανένα ζώο αδέσποτο και κανένα ζώο κακοποιημένο, το παρόν σχέδιο νόμου εδράζεται στους παρακάτω άξονες, τις πέντε ελευθερίες των ζώων, τη δημιουργία ενός σύγχρονου και λειτουργικού εθνικού μητρώου συντροφιάς, τη θέσπιση του ηλεκτρονικού βιβλιαρίου, την υπεύθυνη ιδιοκτησία, την κατοχύρωση του θεσμού του ερασιτέχνη εκτροφέα, την ίδρυση του εργαστηρίου φύλαξης και ανάλυσης DNA ζώων συντροφιάς που θα τηρείται στο Ίδρυμα Ιατροβιολογικών Ερευνών της Ακαδημίας Αθηνών, τη διεύρυνση του καταλόγου των πράξεων που περιλαμβάνονται ρητά στη διάταξη περί κακοποίησης, τη δημιουργία του προγράμματος «ΑΡΓΟΣ» για τους πόρους και τις υποχρεώσεις των δήμων όπως θα δούμε παρακάτω, τη στήριξη και τα κίνητρα στους ιδιοκτήτες των ζώων συντροφιάς, ένα ολοκληρωμένο πλαίσιο εποπτείας με συμμετοχή επιστημόνων, εκπροσώπων της ΚΕΔΕ, του Συνηγόρου του Πολίτη και φιλοζωικών οργανώσεων, τη βελτίωση της εκπαίδευσης και ενημέρωση για την προστασία των ζώων συντροφιάς και την δημιουργία ψηφιακής εφαρμογής και ιστοσελίδας καταγγελιών.

Αυτός ο δωδεκάλογος βασίζεται σε έξι βασικούς πυλώνες, πρώτον, όσον αφορά τη φιλοσοφία του νομοσχεδίου. Παίρνω αφορμή από την αναφορά της κ. Τελιγιορίδου ότι διαφωνούν με το νομοσχέδιο διάφοροι φορείς, για διάφορες πτυχές, για διαφορετικούς λόγους. Τι αποδεικνύει αυτό; Αποτυχία ή προσπάθεια σύνθεσης; Κατά την άποψή μας, το δεύτερο γιατί, όπως είπα και στην αρχή, είναι τόσο πολλοί οι μέτοχοι του προβλήματος και τόσο διαφορετικές οι οπτικές γωνίες που βλέπουν το ζήτημα.

Και αποδεικνύει ότι είχαμε διαφορετικές απόψεις για διαφορετικές πτυχές το γεγονός ότι δεν συνταχθήκαμε με κανέναν. Βάλαμε πάνω απ’ όλα τη φιλοσοφία ενός πλαισίου που είπαμε ότι θα επιτελεί τον βασικό μας στόχο, να μειωθεί ο αριθμός των αδέσποτων και να περιοριστεί η κακοποίηση.

Είναι λογικό, λοιπόν, κάπου να θέλουν βελτιώσεις οι φιλοζωικές οργανώσεις, κάπου αλλού να θέλουν βελτιώσεις οι κυνηγοί, κάπου αλλού οι δήμοι, κάπου αλλού οι φιλοζωικές ή οι ανάδοχοι ή οποιοιδήποτε άλλοι από τους απλούς πολίτες που έχουν ζώα συντροφιάς. Εμείς επιλέξαμε να αλλάξουμε την υφιστάμενη κατάσταση γιατί δεν μας ικανοποιεί, όπως δεν ικανοποιεί και το σύνολο της κοινωνίας και επομένως σε αυτούς θα απευθυνθούμε πρώτα και κύρια.

Γι’ αυτόν τον λόγο το νομοσχέδιο αποσκοπεί στον ριζικό ανασχεδιασμό της φιλοσοφίας διαχείρισης των αδέσποτων, αλλά και των δεσποζόμενων ζώων συντροφιάς. Στόχος είναι η δημιουργία ενός ολοκληρωμένου προγράμματος διαχείρισης των αδέσποτων ζώων συντροφιάς, κυρίως σκύλων και γατών, το οποίο θα οδηγήσει στη μείωση του πληθυσμού τους μέσω ενός νέου αποτελεσματικού συστήματος υιοθεσίας και εφαρμογής στείρωσης στο σύνολο του πληθυσμού τους.

Παράλληλα εισάγεται ένα πλήρες πλαίσιο υπεύθυνης διαχείρισης των δεσποζόμενων ζώων συντροφιάς ώστε να διασφαλίζεται η ευζωία τους και η αρμονική συμβίωση με το περιβάλλον. Η χώρα μας, όπως προαναφέρθηκε από πολλούς ομιλητές, έχει δυστυχώς έναν από τους μεγαλύτερους πληθυσμούς αδέσποτων ζώων συντροφιάς και στον αστικό ιστό, αλλά και στην περιφέρεια.

Το νομοσχέδιο αποβλέπει, λοιπόν, στη θεσμοθετημένη συνεργασία μεταξύ κράτους, τοπικής αυτοδιοίκησης, επιστημόνων, φιλοζωικών οργανώσεων και πολιτών για τη βελτίωση των συνθηκών ζωής των ζώων συντροφιάς και την προστασία των αδέσποτων ζώων. Έτσι, δεσποζόμενα και αδέσποτα, ζώα προς υιοθεσία, φιλοζωικά σωματεία και οργανώσεις, κτηνίατροι, εκτροφείς, καταφύγια και δημόσια διοίκηση για πρώτη φορά εντάσσονται σε μια ενιαία επίσημη πλατφόρμα συνεργασίας.

Δεύτερον, αναφορικά με την αναπαραγωγή των ζώων συντροφιάς: Έχει διαπιστωθεί ότι ένας μεγάλος αριθμός αδέσποτων ζώων προέρχεται από ανεπιθύμητες γέννες δεσποζόμενων ζώων. Είναι υποχρέωση του ιδιοκτήτη κηδεμόνα δεσποζόμενου ζώου να μεριμνά για τη σήμανση και τη στείρωση του. Άλλωστε ο νέος νόμος δίνει σαφή κίνητρα για αυτό. Ωστόσο ως προς τη στείρωση παρέχει και μία εναλλακτική επιλογή, τη δυνατότητα ο ιδιοκτήτης να μην στειρώνει το ζώο συντροφιάς και να επιλέξει, αφού έχει προχωρήσει στην υποχρεωτική σήμανση του ζώου, να αποστείλει δείγμα γενετικού υλικού στο εργαστήριο φύλαξης και ανάλυσης DNA ζώων συντροφιάς που θα τηρείται στο Ίδρυμα Ιατροβιολογικών Ερευνών της Ακαδημίας Αθηνών. Με αυτόν τον τρόπο, διασφαλίζεται ότι ακόμη και αν έχει εγκαταληφθεί ένα μη σημασμένο ζώο συντροφιάς θα είναι εύκολο να βρεθεί ο γεννήτοράς του και κατ’ επέκταση ο ιδιοκτήτης του, ο οποίος θα έχει όλες προβλεπόμενες διοικητικές και ποινικές κυρώσεις. Χρησιμοποιούμε, δηλαδή, την εξέλιξη της επιστήμης και της τεχνολογίας ώστε να εξασφαλίσουμε την καλύτερη δυνατή ιχνηλάτηση και ο ανεύθυνος ιδιοκτήτης να βρίσκεται αντιμέτωπος με τις συνέπειες που συνεπάγεται η παραβίαση των κανόνων που θέτει το παρόν νομοσχέδιο.

Εάν, λοιπόν, αυτό το πολύ σημαντικό βήμα δεν είναι επαρκές, τι ακριβώς προτείνουν όσοι αντιτίθενται σε αυτό; Σχετικά με την υποχρεωτική στείρωση, νομίζω ότι συμφωνήσαμε όλοι ότι είναι πολύ μεγάλος ο αριθμός των αδέσποτων. Νομίζω ότι, επίσης, συμφωνούμε όπως φαίνεται ότι προκύπτουν πολλά αδέσποτα ζώα από δεσποζόμενα. Ποια είναι η λύση; Να μην κάνουμε τίποτα; Μα, αν συνεχίσουμε να κάνουμε ό,τι κάναμε μέχρι και σήμερα θα έχουμε το ίδιο αποτέλεσμα. Έναν πολλαπλασιασμό των αδέσποτων, καθώς και συνθήκες διαβίωσης των ζώων που δεν έχουν καμμία σχέση με την ευζωία τους. Αυτό πάμε να θεραπεύσουμε.

Τρίτον, αναφορικά με τις υποχρεώσεις των δήμων: Κεντρικό ρόλο στην εφαρμογή του νέου πλαισίου έχουν οι δήμοι της χώρας και για τον λόγο αυτόν προβλέπεται ρητά η μεταφορά αρμοδιοτήτων μαζί με τους αντίστοιχους πόρους που θα επιτρέψουν τη δημιουργία νέων, σύγχρονων υποδομών, καθώς και την προμήθεια του αναγκαίου εξοπλισμού, προκειμένου κάθε δήμος να μπορεί να εφαρμόζει μια ολοκληρωμένη πολιτική για τα ζώα συντροφιάς. Υποχρεώνονται για πρώτη φορά οι δήμοι να έχουν πλήρες επιχειρησιακό σχέδιο για τη διαχείριση των αδέσποτων ζώων συντροφιάς στο οποίο συμπεριλαμβάνεται η παροχή κτηνιατρικής περίθαλψης, η συμμετοχή στην πλατφόρμα υιοθεσιών και η δημιουργία πλαισίου κινήτρων για τη φιλοζωία.

Παράλληλα, είναι υποχρεωμένοι να λειτουργούν ή να είναι συμβεβλημένοι με καταφύγιο που λειτουργεί νόμιμα ώστε να φιλοξενούνται εκεί τα ζώα συντροφιάς. Επίσης, οι δήμοι είναι αρμόδιοι για την καταγραφή, τη σήμανση και τη στείρωση όλων των αδέσποτων ζώων που βρίσκονται στα όριά τους, αρμοδιότητες για τις οποίες πρέπει να θέτουν σαφείς στόχους. Σημειώνεται ότι ο νέος νόμος συμβάλλει δραστικά στην εξάλειψη απαράδεκτων καταστάσεων που, δυστυχώς, όλοι έχουμε κατά καιρούς διαπιστώσει ως προς τη λειτουργία ορισμένων καταφύγιων ζώων. Πλέον εισάγονται πρόσθετοι κανόνες λειτουργίας τους οποίους πρέπει να τηρούν τόσο τα δημοτικά όσο και τα μη δημοτικά καταφύγια.

Κάθε καταφύγιο διατηρεί προφανώς την υποχρέωσή του να έχει κατάλληλες εγκαταστάσεις και συμβεβλημένο κτηνίατρο, ενώ πρέπει να διαθέτει και το απαραίτητο προσωπικό για την καθαριότητα και φροντίδα των ζώων με οκτάωρη, τουλάχιστον, παρουσία ημερησίως. Ορίζονται υποχρεωτικά ώρες επισκέψεων στα καταφύγια, καθημερινές και σαββατοκύριακα, ώστε να είναι προσβάσιμα από όλους, όπως επίσης και υποχρέωση τήρησης ενημερωμένης ιστοσελίδας με όλες τις πληροφορίες για τα ζώα που φιλοξενούνται σε αυτά. Παράλληλα, το υπομητρώο καταφυγίων εξασφαλίζει τη διαφάνεια και τη λογοδοσία όλων όσοι λειτουργούν καταφύγια, συμπεριλαμβανομένων των δήμων.

Και για να απαντήσω σε αυτό που είπε η εισηγητής του ΣΥΡΙΖΑ, δίνουμε τη διετή περίοδο προσαρμογής σε λειτουργούντα σήμερα νόμιμα καταφύγια για να προσαρμοστούν στο νέο πλαίσιο. Το νέο πλαίσιο δεν αφορά, κυρίως, προδιαγραφές υψηλότερες όσον αφορά τις εγκαταστάσεις, αλλά τους όρους λειτουργίας. Άρα είναι πιο εύκολο να προσαρμοστούν, αλλά όχι αυτόματο, φυσικά. Και όσον αφορά, ιδίως, σε θέματα που έχουν να κάνουν με την επισκεψιμότητα, την ιστοσελίδα, τη διαφάνεια, νομίζω ότι όλοι θα συμφωνήσουμε ακόμα και στα ήδη λειτουργούντα καταφύγια ότι χρειάζεται να προσαρμοστούν στο νέο πλαίσιο.

Επειδή η μεταφορά τέτοιων υποχρεώσεων απαιτεί και τη μεταφορά πόρων, το πρόγραμμα «ΑΡΓΟΣ» θα επιτρέψει τη χρηματοδότηση των δήμων με 40.000.000 ευρώ για την κατασκευή καταφυγίων και την προμήθεια του απαραίτητου εξοπλισμού, καθώς και πρόσθετη χρηματοδότηση που υπολογίζεται στα περίπου 15.000.000 ευρώ ετησίως από τους κεντρικούς αυτοτελείς πόρους για θέματα που σχετίζονται με την κτηνιατρική φροντίδα των ζώων συντροφιάς, τη σήμανση και τη στείρωση των αδέσποτων και συναφείς δράσεις.

Επιτρέψετε μου, κύριε Πρόεδρε, να κάνω μια παρένθεση γιατί έγινε συζήτηση και πριν σχετικά με το πόσοι ήταν οι πόροι που έπαιρναν οι δήμοι. Μέχρι σήμερα οι δήμοι έπαιρναν από το Υπουργείο Αγροτικής Ανάπτυξης -το μοναδικό πρόγραμμα που υπήρχε ήταν στο Υπουργείο Αγροτικής Ανάπτυξης- για τα αδέσποτα χρηματοδότηση ύψους 600.000 ευρώ. Εμείς λέμε ότι για τις λειτουργικές ανάγκες θα φροντίσουμε να υπάρχει μόνιμη αύξηση των κεντρικών αυτοτελών πόρων που υπολογίζεται περίπου στα 15.000.000 ευρώ έπειτα από συζήτηση που κάναμε με την ΚΕΔΕ και έχοντας μία ενδεικτική κατάσταση των χρημάτων τα οποία ξοδεύει ένας μικρομεσαίος δήμος. Πιστεύω ότι τα 15.000.000 ευρώ είναι ένα πολύ μεγάλο ποσό, σε σχέση με το τίποτα που δινόταν μέχρι σήμερα για τις λειτουργικές ανάγκες των δήμων.

Αναφορικά τώρα με τις υποδομές, τα 40.000.000 ευρώ του προγράμματος «ΑΡΓΟΣ» αφορούν καταφύγια και λοιπό εξοπλισμό και έρχονται να προστεθούν στα 43.000.000 ευρώ τα οποία ήταν οι προηγούμενες προσκλήσεις του «ΦΙΛΟΔΗΜΟΣ ΙΙ». Εκεί ανταποκρίθηκαν δήμοι και σύνδεσμοι δήμων που καλύπτουν εκατόν τριάντα οκτώ δήμους.

Θα ήθελα, όμως, να επισημάνω και ως απάντηση σε όσα ακούστηκαν, ιδίως, από Βουλευτές του ΣΥΡΙΖΑ -ο κ. Αραχωβίτης, η κ. Τελιγιορίδου αν δεν κάνω λάθος- ότι το προηγούμενο ποσό που είχε εγκριθεί από την Κυβέρνηση του ΣΥΡΙΖΑ, τον Ιούνιο του 2019, ήταν 20.000.000 ευρώ. Με τις διαδοχικές τροποποιήσεις των προσκλήσεων φτάσαμε στα 43.000.000 ευρώ γιατί πράγματι θέλαμε να βοηθήσουμε τους δήμους και τους συνδέσμους δήμων να φτιάξουν αξιοπρεπείς υποδομές, προκειμένου να φιλοξενούνται τα αδέσποτα ζώα. Και τώρα θα βγάλουμε μια νέα πρόσκληση εκδήλωσης ενδιαφέροντος ύψους 40.000.000 ευρώ από το υπόλοιπο ποσό του «ΦΙΛΟΔΗΜΟΣ ΙΙ». Είναι διαφορετικό πράγμα το πρόγραμμα «ΦΙΛΟΔΗΜΟΣ ΙΙ» από το πρόγραμμα «ΦΙΛΟΔΗΜΟΣ Ι» του οποίου προέκταση είναι το πρόγραμμα «ΑΝΤΩΝΗΣ ΤΡΙΤΣΗΣ».

Παράλληλα προβλέπονται και συγκεκριμένες υποχρεώσεις καθώς οι δήμοι για πρώτη φορά καλούνται μέσω του επιχειρησιακού σχεδίου που προαναφέρθηκε να έχουν μετρήσιμους ποσοτικούς στόχους ως προς τη διαχείριση των αδέσποτων ζώων συντροφιάς. Για πρώτη φορά, επίσης, οι δήμοι μπορούν να δίνουν κίνητρα στους συνεπείς ιδιοκτήτες ζώων, όπως παροχή voucher για σήμανση, καταγραφή και στείρωση ή μείωση δημοτικών τελών έως και 10%.

Προκειμένου, δε, η εφαρμογή του νέου νόμου για την προστασία των ζώων συντροφιάς να μη μείνει κενό γράμμα, το νομοσχέδιο θεσπίζει επιπλέον ένα συνεκτικό και αντιπροσωπευτικό πλαίσιο εποπτείας με τη συμμετοχή εκπροσώπων της ΚΕΔΕ, του Συνηγόρου του Πολίτη και των φιλοζωικών οργανώσεων -και παραπέμπω εδώ και στις νομοτεχνικές βελτιώσεις που έγιναν το πρωί όσον αφορά την ενίσχυση της συμμετοχής των φιλοζωικών οργανώσεων στο πλαίσιο εποπτείας. Και επειδή οι καλοί λογαριασμοί κάνουν τους καλούς φίλους, θέλουμε να είμαστε ξεκάθαροι ότι το Υπουργείο Εσωτερικών θα παρακολουθεί στενά την υλοποίηση του επιχειρησιακού σχεδίου των δήμων και θα μπορεί να επιβάλει πέναλτι σε όσους δήμους δεν συμμορφώνονται με τις υποχρεώσεις τους.

Τέταρτον, αναφορικά με τα μητρώα που δημιουργούνται. Το νομοσχέδιο αξιοποιεί πλήρως τις νέες τεχνολογίες προς όφελος των ζώων συντροφιάς και αυτό αφορά και τα δεσποζόμενα και τα αδέσποτα ζώα.

Το εθνικό μητρώο ζώων συντροφιάς αποτελεί ένα πλήρες πληροφοριακό σύστημα στο οποίο περιλαμβάνονται τα εξής υπομητρώα: Υπομητρώο καταγραφής και παρακολούθησης ζώων συντροφιάς: Ουσιαστικά πρόκειται για μια μετεξέλιξη και βελτίωση της ήδη υπάρχουσας βάσης δεδομένων που τηρείται στο Υπουργείο Αγροτικής Ανάπτυξης και Τροφίμων. Σε αυτήν τηρείται το σύνολο των δεσποζόμενων και αδέσποτων σκύλων και γατών μαζί με τα στοιχεία του ιδιοκτήτη - κηδεμόνα τους. Πλέον στο υπομητρώο θα καταγράφονται και τα ιατρικά και κλινικά δεδομένα των σκύλων και γατών, καθώς και λοιπά κρίσιμα στοιχεία, ώστε αυτά να είναι άμεσα προσβάσιμα και από τον ιδιοκτήτη, αλλά και από οποιονδήποτε κτηνίατρο.

Υπομητρώο φιλοζωικών σωματείων και οργανώσεων: Στο υπομητρώο αυτό καταχωρίζονται όλα τα αναγνωρισμένα και νομίμως λειτουργούντα φιλοζωικά σωματεία ώστε να υπάρχει ξεκάθαρη δημόσια εικόνα για τα φιλοζωικά σωματεία, τα στοιχεία επικοινωνίας τους και το έργο που αυτά επιτελούν σε συνεργασία με τους δήμους. Απαραίτητο στοιχείο για τη συμμετοχή στο πρόγραμμα διαχείρισης αδέσποτων και στο πρόγραμμα υιοθεσιών είναι η εγγραφή σε αυτό το υπομητρώο.

Υπομητρώο καταφυγίων: Σε αυτό εγγράφονται όλα τα νομίμως λειτουργούντα καταφύγια σκύλων και γατών της χώρας. Καταφύγια μπορούν να λειτουργούν οι δήμοι, σύνδεσμοι δήμων, τα εγγεγραμμένα στο μητρώο φιλοζωικά σωματεία και ιδιώτες φιλόζωοι.

Υπομητρώο επαγγελματιών και ερασιτεχνών εκτροφέων: Για πρώτη φορά γίνεται πλήρης καταγραφή των εκτροφέων ώστε η δημόσια αυτή πληροφορία να είναι στη διάθεση οποιουδήποτε θέλει να αποκτήσει ζώο συντροφιάς. Η καταγραφή αυτή τόσο των επαγγελματιών όσο και των ερασιτεχνών εκτροφέων αποσκοπεί να βάλει τέλος στο παράνομο εμπόριο ζώων συντροφιάς, αποκλείοντας όσους επιτήδειους καταφεύγουν σε τέτοιες πρακτικές.

Αποθετήριο διαβατηρίων: Καταχωρίζονται διαβατήρια που παρέχονται από τον Πανελλήνιο Κτηνιατρικό Σύλλογο στους κτηνιάτρους με σκοπό τη διάθεση τους στους ιδιοκτήτες ζώων συντροφιάς.

Πανελλήνια πλατφόρμα υιοθεσίας αδέσποτων ζώων συντροφιάς: Η πανελλήνια πλατφόρμα υιοθεσίας αδέσποτων ζώων συντροφιάς διασφαλίζει την πλήρη διαφάνεια ώστε να αποτραπεί το παράνομο εμπόριο ζώων.

Όποιος θέλει να υιοθετήσει ένα αδέσποτο σκύλο ή γάτα, μπορεί να επιλέξει όποιο θέλει από εκείνα που έχουν καταχωρηθεί. Με τον τρόπο αυτόν διευκολύνεται η διαδικασία υιοθεσίας και μια αδέσποτη γάτα ή σκύλος μπορεί να βρει μια φιλόξενη οικογένεια.

Σε απάντηση όσων ακούστηκαν από την κ. Γιαννακοπούλου πιο πριν, θα ήθελα να διευκρινίσω ότι αναφέρεται ρητά ότι για υιοθεσίες, πλην των εξόδων διατροφής και ιατροφαρμακευτικής κάλυψης -και αυτό εφόσον το επιθυμεί ο δήμος ή η φιλοζωική- απαγορεύεται η καταβολή οποιουδήποτε αντιτίμου. Ειδικά για τις υιοθεσίες στο εξωτερικό, η ενωσιακή νομοθεσία καθορίζει ρητά τις υποχρεώσεις κάθε κράτους-μέλους. Με τις διαδικασίες που καθιερώνονται διασφαλίζεται η συμμόρφωση της χώρας μας με αυτές.

Υπομητρώο εθελοντικής αιμοδοσίας ζώων συντροφιάς πάντα με βάση τις αρχές της κτηνιατρικής επιστήμης. Δημιουργείται αυτό το υπομητρώο στο οποίο δηλώνονται οι ιδιοκτήτες ζώων συντροφιάς που εθελοντικά επιθυμούν να διαθέσουν τα ζώα συντροφιάς τους για αιμοδοσία.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Αναπληρωτή Υπουργού)

Κύριε Πρόεδρε, θα χρειαστώ λίγο χρόνο ακόμα.

**ΠΡΟΕΔΡΕΥΩΝ (Απόστολος Αβδελάς):** Συνεχίστε, κύριε Υπουργέ.

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Προκειμένου για την επιτυχημένη εφαρμογή του νέου πλαισίου, πρόσβαση στο εθνικό μητρώο ζώων συντροφιάς έχουν όσοι είναι απαραίτητο. Από τους δήμους και τις κτηνιατρικές υπηρεσίες των περιφερειών, τα αρμόδια Υπουργεία Εσωτερικών, Αγροτικής Ανάπτυξης και Τροφίμων, Προστασίας του Πολίτη, Ναυτιλίας και Νησιωτικής Πολιτικής, τους κτηνιάτρους της χώρας έως και τους ιδιοκτήτες των ζώων συντροφιάς και τα ζώα που έχουν στην κατοχή τους. Είναι προφανές ότι δεν αποκλείουμε κανέναν, όπως ακούστηκε πιο πριν. Με τον τρόπο αυτό διευκολύνονται οι ελεγκτικοί μηχανισμοί και επιτυγχάνεται η συνεχής βελτίωση των εφαρμοζόμενων πολιτικών, αφού όλα τα συγκεντρωτικά στοιχεία είναι διαθέσιμα στους αρμόδιους στον βαθμό που αυτό είναι απαραίτητο.

Πέμπτον, αναφορικά με τις φιλοζωικές οργανώσεις και τους αναδόχους, οι φιλοζωικές οργανώσεις οι οποίες είναι εγγεγραμμένες στο αντίστοιχο μητρώο μπορούν να συνεργάζονται με τους δήμους στο πλαίσιο της φιλοσοφίας του νέου νόμου και να σημαίνουν και να στειρώνουν αδέσποτα ζώα σε συμβεβλημένους με τον δήμο κτηνιάτρους, εφόσον επιθυμούν να γίνεται χωρίς οικονομική επιβάρυνση για τις ίδιες ή σε κτηνιάτρους της επιλογής τους, εφόσον θέλουν να καλύψουν το κόστος. Μάλιστα, για πρώτη φορά τους δίνεται ρητά η δυνατότητα να περισυλλέγουν οι ίδιες και να φροντίζουν αδέσποτα ζώα συντροφιάς ως προσωρινοί ιδιοκτήτες τους.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Αναπληρωτή Υπουργού)

Παρακαλώ, κύριε Πρόεδρε, την ανοχή σας.

**ΠΡΟΕΔΡΕΥΩΝ (Απόστολος Αβδελάς):** Παρακαλώ, κύριε Υπουργέ.

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Παράλληλα, μπορούν να συμμετάσχουν στην πανελλήνια πλατφόρμα υιοθεσιών αναρτώντας αγγελίες για υιοθεσία αδέσποτων ζώων συντροφιάς. Ομοίως και οι φιλόζωοι ιδιώτες μπορούν να επωφεληθούν από τα δημοτικά προγράμματα στείρωσης και σήμανσης των αδέσποτων ζώων συντροφιάς, ενώ προβλέπεται ρητά το δικαίωμά τους να φροντίζουν αδέσποτα ζώα και να καταστούν άμεσα ανάδοχοι και ακολούθως οι ιδιοκτήτες τους εφόσον το επιθυμούν, ακολουθώντας μια απλή και ξεκάθαρη διαδικασία.

Επιπλέον, θεσπίζεται ρητά η δυνατότητα να παρέχουν οι δήμοι ζωοτροφές και φάρμακα στα φιλοζωικά σωματεία με τα οποία συνεργάζονται, ενώ για πρώτη φορά τα νομίμως λειτουργούντα φιλοζωικά σωματεία μπορούν να είναι δικαιούχοι οικονομικής ενίσχυσης από τον δήμο ή την περιφέρεια, όπως ακριβώς ισχύει και για άλλα σωματεία, αθλητικά, πολιτιστικά και λοιπά.

Τονίζεται ο θεσμός του αναδόχου ο οποίος προβλέπει ότι αν ένας πολίτης βρει ένα αδέσποτο ζώο στον δρόμο, μπορεί να το κρατήσει είτε προσωρινά ως ανάδοχος είτε μόνιμα ως ιδιοκτήτης μετά από υιοθεσία, ενημερώνοντας όμως πρώτα μέσω του δήμου του ή της φιλοζωικής ή του συμβεβλημένου με αυτούς κτηνιάτρου το εθνικό μητρώο ζώων συντροφιάς.

Αναρωτηθείτε, παρακαλώ, όλοι σας, όπως αναρωτήθηκα κι εγώ πριν, ποιο ήταν το πλαίσιο που διείπε την παρέμβαση όλων αυτών των συμπολιτών μας που έτρεξαν να σώσουν ζώα από τις καταστροφικές πυρκαγιές των προηγούμενων εβδομάδων στην Πάρνηθα, στη Βαρυμπόμπη, στις Αχαρνές και οπουδήποτε υπήρξε η φωτιά, όπως στην Εύβοια ή αλλού. Όλοι τους δώσαμε συγχαρητήρια. Τώρα, λοιπόν, διευκολύνουμε πράγματα τα οποία γίνονται και τα βάζουμε σε ένα πλαίσιο.

Επίσης, μπορεί να οριστεί ανάδοχος ενός ζώου που δεν μπορεί να φιλοξενηθεί σε καταφύγιο και να το φροντίζει μέχρι την υιοθεσία του. Ο ανάδοχος είναι μια σημαντική καινοτομία του νέου νόμου, η οποία αποσκοπεί στην καλύτερη διαβίωση του ζώου συντροφιάς μέχρι την υιοθεσία του. Επισημαίνεται ότι και οι ανάδοχοι δικαιούνται την παροχή ζωοτροφής και φαρμάκων από τους δήμους.

Έκτον, αναφορικά με την αντιμετώπιση της κακοποίησης των ζώων, το νέο σχέδιο νόμου αποσαφηνίζει τον ορισμό της κακοποίησης του ζώου αναφέροντας αναλυτικά χαρακτηριστικές περιπτώσεις προς αποφυγή κάθε αμφιβολίας. Το άρθρο 24 προβλέπει ότι ο φόνος και ο βασανισμός των ζώων με την εσκεμμένη πρόκληση έντονου σωματικού πόνου ή σωματικής εξάντλησης επικίνδυνης για την υγεία τους, ο εκούσιος τραυματισμός, καθώς και οι μάχες μεταξύ ζώων, η κτηνοβασία και η σεξουαλική κακοποίηση ζώου με χρήση αντικειμένων για τη σαδιστική ευχαρίστηση του δράστη είναι σοβαρές παραβάσεις κακουργηματικού χαρακτήρα και έχουν εκτός από ποινικές και σοβαρές διοικητικές κυρώσεις. Μη ξεχνάμε, άλλωστε, ότι αυτή η Κυβέρνηση έκανε κακούργημα τον βασανισμό του ζώου με βάση τον ν.4745 του 2020, του νόμου Βορίδη που προαναφέρθηκε πολλές φορές σε αυτήν την Αίθουσα.

Οι επαπειλούμενες ποινές για τη θανάτωση είναι κάθειρξη έως δέκα έτη και χρηματική ποινή που υπολογίζεται ότι μπορεί να ανέλθει έως 50.000 ευρώ, ενώ παράλληλα προβλέπεται και διοικητική κύρωση, δηλαδή πρόστιμο από 30.000 έως 50.000 ευρώ ανά ζώο και περιστατικό. Επίσης, η κακή και βάναυση μεταχείριση οποιουδήποτε είδους ζώου, όπως ο δραστικός περιορισμός της φυσιολογικής κίνησής του, οι μη επιτρεπτές μέθοδοι εκπαίδευσης, η μη προβλεπόμενη εργασία για το είδος του ζώου, η μη σύννομη αναπαραγωγή και ο εκούσιος τραυματισμός με απλή σωματική βλάβη θεωρούνται κακοποίηση και τιμωρούνται, όπως και η εγκατάλειψη, με φυλάκιση από ένα έως πέντε έτη και χρηματική ποινή που υπολογίζεται ότι μπορεί να ανέλθει ως 18.000 ευρώ, ενώ παράλληλα προβλέπεται και διοικητικό πρόστιμο ύψους 5.000 έως 15.000 ευρώ για κάθε ζώο, ανάλογα φυσικά με τη σοβαρότητα του αδικήματος.

Παράλληλα, για να περιοριστεί το φαινόμενο εγκατάλειψης ζώων συντροφιάς θεσπίζεται ειδική διαδικασία για όποιον ιδιοκτήτη θέλει να παραδώσει το ζώο συντροφιάς του με υποχρεωτική προηγούμενη ανάρτηση αγγελίας στην πανελλήνια πλατφόρμα υιοθεσίας αδέσποτων ζώων σε συνεργασία με τον οικείο δήμο.

Ειδικότερα, σημειώνεται ότι η δηλητηρίαση του ζώου εντάσσεται στις κακουργηματικού χαρακτήρα παραβάσεις και επιφέρει ποινή κάθειρξης έως δέκα έτη και χρηματική ποινή που υπολογίζεται ότι μπορεί να ανέλθει έως 50.000 ευρώ, ενώ παράλληλα επιφέρει και διοικητική κύρωση, δηλαδή πρόστιμο από 30.000 έως 50.000 ευρώ ανά ζώο και περιστατικό.

Η σοβαρότητα με την οποία αντιμετωπίζουμε φαινόμενα κακοποίησης ζώων δεν εξαντλείται στην αυστηροποίηση των κυρώσεων. Εισάγουμε το μητρώο παραβατών, έτσι ώστε να κρατήσουμε μακριά από τα ζώα ανθρώπους αποδεδειγμένα επικίνδυνους. Όποιος έχει καταδικαστεί από τη δικαιοσύνη για κακοποίηση ζώων συντροφιάς δεν μπορεί να οριστεί ως ιδιοκτήτης ή ανάδοχος ζώων συντροφιάς για χρονικό διάστημα τουλάχιστον δέκα ετών από την τελεσίδικη ποινική καταδίκη. Παράλληλα, για το ίδιο χρονικό διάστημα δεν μπορεί να απασχολείται εθελοντικά ή με αμοιβή σε αντικείμενο σχετικό με ζώα.

Μερικές επιπλέον καινοτομίες που εισάγει το νομοσχέδιο αυτό και οι οποίες αποσκοπούν στο να συμβάλλουν στην ενίσχυση της κουλτούρας φιλοζωίας μας και στη βελτίωση της ευζωίας των ζώων είναι οι εξής: Η αρμοδιότητα του Συνηγόρου του Πολίτη για τη διαμεσολάβηση σχετικά με τα δικαιώματα των ζώων και την τήρηση της σχετικής νομοθεσίας, η εκπαίδευση των Σωμάτων Ασφαλείας σχετικά με τη φιλοζωία και την ευζωία των ζώων, όπως τονίστηκε πολλές φορές και από την κ. Πιπιλή και από άλλους συναδέλφους. Μάλιστα, άκουσα και πολύ ενδιαφέρουσες ιδέες για θέματα που αφορούν την καλλιέργεια της παιδείας, σχετικά με τη φιλοζωία. Άλλη, επίσης, καινοτομία είναι η ψηφιακή εφαρμογή και η ιστοσελίδα αποδοχής καταγγελιών για κακοποίηση ζώων. Οι καταγγελίες αυτές τίθενται υπ’ όψιν των ελεγκτικών αρχών. Ακόμα, η ρητή πρόβλεψη ίδρυσης και λειτουργίας περιφραγμένων πάρκων σκύλων από τους δήμους, η πρόβλεψη λειτουργίας κοιμητηρίων και νεκροταφείων σκύλων και από τους δήμους.

Κυρίες και κύριοι Βουλευτές, συνοψίζοντας, με το υπό συζήτηση σχέδιο νόμου η Κυβέρνηση αποβλέπει στη θεσμοθετημένη συνεργασία μεταξύ κράτους - τοπικής αυτοδιοίκησης – επιστημόνων - φιλοζωικών οργανώσεων και πολιτών για τη βελτίωση των συνθηκών ζωής των ζώων συντροφιάς και την προστασία των αδέσποτων ζώων. Διαμορφώνεται μια νέα φιλοσοφία, ώστε σε σύντομο χρονικό διάστημα να ολοκληρωθούν οι απαραίτητες υποδομές και διαδικασίες και μεσοπρόθεσμα να γίνει η αξιολόγηση της πορείας του.

Θεωρούμε ότι η υπερψήφιση του νομοσχεδίου αποτελεί απαραίτητο βήμα προς την κατεύθυνση της γενικότερης προστασίας των ζώων, του περιβάλλοντος και της φύσης. Καθώς οι πιέσεις που προκαλεί η κλιματική κρίση πολλαπλασιάζονται, έχουμε ηθικό χρέος να προστατέψουμε τους πλέον άμεσους συγκατοίκους μας στον πλανήτη, εφαρμόζοντας έξυπνες, λειτουργικές και σύγχρονες λύσεις. Δεν είναι μόνο θέμα πολιτισμού, αλλά θέμα κοινής λογικής αν θέλουμε να συνεχίσει ο πλανήτης γη να αποτελεί το κοινό σπίτι όλων μας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Κηρύσσεται περαιωμένη η συζήτηση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Εσωτερικών: «Νέο πλαίσιο για την ευζωία των ζώων συντροφιάς - Πρόγραμμα «AΡΓΟΣ» και λοιπές διατάξεις Υπουργείου Εσωτερικών».

Εισερχόμαστε στην ψήφιση επί της αρχής, των άρθρων, των τροπολογιών και του συνόλου και η ψήφισή τους θα γίνει χωριστά.

Θέλω να επισημάνω ότι η ψηφοφορία περιλαμβάνει την αρχή του νομοσχεδίου, πενήντα ένα άρθρα, τρεις τροπολογίες, το ακροτελεύτιο άρθρο, καθώς και το σύνολο του νομοσχεδίου.

Κάθε φορά στην οθόνη εμφανίζονται ως τέσσερα άρθρα προς ψήφιση. Για να ψηφίσετε και τα υπόλοιπα, θα πρέπει να κυλήσετε την οθόνη αφής. Στο πάνω δεξιά μέρος της οθόνης εμφανίζεται κάθε φορά ο αριθμός των άρθρων που απομένουν για ψήφιση. Και βεβαίως, θα πρέπει να βεβαιωθείτε ότι έχετε ψηφίσει όλα τα άρθρα, τις τροπολογίες, καθώς και το ακροτελεύτιο άρθρο και το σύνολο του νομοσχεδίου. Αφού καταχωρηθεί η ψήφος σας, έχετε τη δυνατότητα να την ελέγξετε ή και να την αναθεωρήσετε έως τη λήξη της ψηφοφορίας.

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Απόστολος Αβδελάς):** Παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Απόστολος Αβδελάς):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Νέο πλαίσιο για την ευζωία των ζώων συντροφιάς - Πρόγραμμα "ΑΡΓΟΣ" και λοιπές διατάξεις Υπουργείου Εσωτερικών |
| Επί της αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
|  |
| Άρθρο 1 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
|  |
| Άρθρο 2 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
|  |
| Άρθρο 3 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
|  |
| Άρθρο 4 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
|  |
| Άρθρο 5 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
|  |
| Άρθρο 6 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
|  |
| Άρθρο 7 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
|  |
| Άρθρο 8 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
|  |
| Άρθρο 9 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
|  |
| Άρθρο 10 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
|  |
| Άρθρο 11 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
|  |
| Άρθρο 12 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: OXI |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
|  |
| Άρθρο 13 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
|  |
| Άρθρο 14 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
|  |
| Άρθρο 15 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
|  |
| Άρθρο 16 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
|  |
| Άρθρο 17 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
|  |
| Άρθρο 18 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
|  |
| Άρθρο 19 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
|  |
| Άρθρο 20 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
|  |
| Άρθρο 21 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
|  |
| Άρθρο 22 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: OXI |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
|  |
| Άρθρο 23 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: OXI |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
|  |
| Άρθρο 24 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΠΡΝ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΠΡΝ |
|  |
| Άρθρο 25 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΠΡΝ |
|  |
| Άρθρο 26 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
|  |
| Άρθρο 27 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
|  |
| Άρθρο 28 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
|  |
| Άρθρο 29 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
|  |
| Άρθρο 30 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: OXI |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: OXI |
|  |
| Άρθρο 31 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
|  |
| Άρθρο 32 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΠΡΝ |
|  |
| Άρθρο 33 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
|  |
| Άρθρο 34 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΠΡΝ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΠΡΝ |
|  |
| Άρθρο 35 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΠΡΝ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΠΡΝ |
|  |
| Άρθρο 36 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΠΡΝ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΠΡΝ |
|  |
| Άρθρο 37 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
|  |
| Άρθρο 38 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
|  |
| Άρθρο 39 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
|  |
| Άρθρο 40 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: OXI |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
|  |
| Άρθρο 41 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
|  |
| Άρθρο 42 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
|  |
| Άρθρο 43 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
|  |
| Άρθρο 44 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΠΡΝ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
|  |
| Άρθρο 45 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
|  |
| Άρθρο 46 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
|  |
| Άρθρο 47 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
|  |
| Άρθρο 48 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΠΡΝ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
|  |
| Άρθρο 49 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
|  |
| Άρθρο 50 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
|  |
| Άρθρο 51 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
|  |
| Υπ. Τροπ. 1064/109 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
|  |
| Υπ. Τροπ. 1065/110 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
|  |
| Υπ. Τροπ. 1066/111 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
|  |
| Ακροτελεύτιο άρθρο ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
|  |
| Επί του Συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
|  |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Απόστολος Αβδελάς):** Συνεπώς το σχέδιο νόμου του Υπουργείου Εσωτερικών: «Νέο πλαίσιο για την ευζωία των ζώων συντροφιάς - Πρόγραμμα «AΡΓΟΣ» και λοιπές διατάξεις Υπουργείου Εσωτερικών» έγινε δεκτό κατά πλειοψηφία, σε μόνη συζήτηση επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελ. 506α)

**ΠΡΟΕΔΡΕΥΩΝ (Απόστολος Αβδελάς):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Απόστολος Αβδελάς):** Το Σώμα παρέσχε τη ζητηθείσαεξουσιοδότηση.

Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Απόστολος Αβδελάς):** Με τη συναίνεση του Σώματος και ώρα 21.00΄ λύεται η συνεδρίαση για αύριο, ημέρα Πέμπτη 16 Σεπτεμβρίου 2021 και ώρα 10.00΄, με αντικείμενο εργασιών του Σώματος, νομοθετική εργασία: μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Ναυτιλίας και Νησιωτικής Πολιτικής: «Κύρωση κώδικα νομοθεσίας για την ολοκληρωμένη θαλάσσια πολιτική στον νησιωτικό χώρο και για τον μηχανισμό εφαρμογής, την κρατική εποπτεία και τους γενικούς όρους υλοποίησης του Μεταφορικού Ισοδυνάμου».

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**