(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΡΙΑ΄

Πέμπτη 8 Απριλίου 2021

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Επί διαδικαστικού θέματος, σελ.   
   
Β. ΝΟΜΟΘΕΤΙΚΗ ΕΡΓΑΣΙΑ   
1. Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Προστασίας του Πολίτη: «Κύρωση του Πρωτοκόλλου Συνεργασίας μεταξύ του Πυροσβεστικού Σώματος Ελλάδος και της Πυροσβεστικής Υπηρεσίας Κύπρου, κατ’ εφαρμογήν της Συμφωνίας της 4ης Ιουνίου 2003 μεταξύ του Υπουργείου Δημόσιας Τάξεως της Ελληνικής Δημοκρατίας και του Υπουργείου Δικαιοσύνης και Δημόσιας Τάξεως της Κυπριακής Δημοκρατίας για συνεργασία των Πυροσβεστικών Σωμάτων των δύο χωρών σε θέματα αρμοδιότητάς τους», σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
2. Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υγείας: «Κύρωση του Μνημονίου Κατανόησης μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Τυνησίας στον τομέα της υγείας», σελ.

ΠΡΟΕΔΡΕΥΩΝ

ΜΠΟΥΡΑΣ Α., σελ.

ΟΜΙΛΗΤΕΣ

Α. Επί διαδικαστικού θέματος:  
ΑΠΑΤΖΙΔΗ Μ. , σελ.  
ΛΑΜΠΡΟΥΛΗΣ Γ. , σελ.  
ΜΠΟΥΡΑΣ Α. , σελ.  
ΠΑΠΑΝΑΣΤΑΣΗΣ Ν. , σελ.  
ΧΗΤΑΣ Κ. , σελ.  
  
Β. Επί του σχεδίου νόμου του Υπουργείου Προστασίας του Πολίτη:  
ΑΔΑΜΟΠΟΥΛΟΥ Α. , σελ.  
ΚΑΜΙΝΗΣ Γ. , σελ.  
ΠΑΠΑΝΑΣΤΑΣΗΣ Ν. , σελ.  
ΡΑΓΚΟΥΣΗΣ Ι. , σελ.  
ΣΟΥΚΟΥΛΗ - ΒΙΛΙΑΛΗ Μ. , σελ.  
ΧΑΡΔΑΛΙΑΣ Ν. , σελ.  
  
Γ. Επί του σχεδίου νόμου του Υπουργείου Υγείας:  
ΑΓΑΘΟΠΟΥΛΟΥ Ε. , σελ.  
ΑΘΑΝΑΣΙΟΥ Μ. , σελ.  
ΑΠΑΤΖΙΔΗ Μ. , σελ.  
ΚΟΝΤΟΖΑΜΑΝΗΣ Β. , σελ.  
ΛΑΜΠΡΟΥΛΗΣ Γ. , σελ.  
ΛΙΑΚΟΣ Ε. , σελ.  
ΞΑΝΘΟΣ Α. , σελ.  
ΣΟΥΚΟΥΛΗ - ΒΙΛΙΑΛΗ Μ. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ B΄

ΣΥΝΕΔΡΙΑΣΗ ΡIΑ΄

Πέμπτη 8 Απριλίου 2021

Αθήνα, σήμερα στις 8 Απριλίου 2021, ημέρα Πέμπτη και ώρα 10.06΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Γ΄ Αντιπροέδρου αυτής κ. **ΑΘΑΝΑΣΙΟΥ ΜΠΟΥΡΑ**.

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 7-4-2021 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά της ΡI΄ συνεδριάσεώς του, της Τετάρτης 7 Απριλίου 2021, σε ό,τι αφορά την ψήφιση στο σύνολο του σχεδίου νόμου: «Ενσωμάτωση της Οδηγίας (ΕΕ) 2019/633 του Ευρωπαϊκού Κοινοβουλίου και του Συμβουλίου της 17ης Απριλίου 2019 σχετικά με τις αθέμιτες εμπορικές πρακτικές στις σχέσεις μεταξύ επιχειρήσεων στην αλυσίδα εφοδιασμού γεωργικών προϊόντων και τροφίμων και λοιπές διατάξεις»)

Eισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Συζήτηση και ψήφιση ενιαία επί της αρχής, των άρθρων και του συνόλου του σχεδίου νόμου του Υπουργείου Προστασίας του Πολίτη: «Κύρωση του Πρωτοκόλλου Συνεργασίας μεταξύ του Πυροσβεστικού Σώματος Ελλάδος και της Πυροσβεστικής Υπηρεσίας Κύπρου, κατ’ εφαρμογήν της Συμφωνίας της 4ης Ιουνίου 2003 μεταξύ του Υπουργείου Δημόσιας Τάξεως της Ελληνικής Δημοκρατίας και του Υπουργείου Δικαιοσύνης και Δημόσιας Τάξεως της Κυπριακής Δημοκρατίας για συνεργασία των Πυροσβεστικών Σωμάτων των δύο χωρών σε θέματα αρμοδιότητάς τους».

Συζήτηση και ψήφιση ενιαία επί της αρχής, των άρθρων και του συνόλου του σχεδίου νόμου του Υπουργείου Υγείας: «Κύρωση του Μνημονίου Κατανόησης μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Τυνησίας στον τομέα της υγείας».

Τα παραπάνω νομοσχέδια ψηφίστηκαν στη Διαρκή Επιτροπή κατά πλειοψηφία. Εισάγονται προς συζήτηση στη Βουλή με τη διαδικασία του άρθρου 108 του Κανονισμού της Βουλής, δηλαδή μπορούν να λάβουν τον λόγο όσοι έχουν αντίρρηση επί της κυρώσεως για πέντε λεπτά και οι Κοινοβουλευτικοί Εκπρόσωποι, εφόσον το επιθυμούν, για πέντε λεπτά και με την προϋπόθεση ότι δεν θα μιλήσει ο Πρόεδρος της Κοινοβουλευτικής τους Ομάδας.

Η συζήτηση και η ψηφοφορία των δύο Συμβάσεων θα γίνει σύμφωνα με τη σειρά εγγραφής τους στην ημερήσια διάταξη. Δηλαδή, θα προηγηθεί η Σύμβαση αρμοδιότητας του Υπουργείου Προστασίας του Πολίτη και θα ακολουθήσει η Σύμβαση του Υπουργείου Υγείας.

Συμφωνεί το Σώμα;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Το Σώμα συνεφώνησε ομοφώνως.

Σχετικά με τη Σύμβαση του Υπουργείου Προστασίας του Πολίτη θα ήθελα να θυμίσω ότι κατά τη συζήτηση στην επιτροπή υπερψήφισε η Νέα Δημοκρατία, ο ΣΥΡΙΖΑ, το Κίνημα Αλλαγής και η Ελληνική Λύση, καταψήφισε το Κομμουνιστικό Κόμμα Ελλάδας ενώ επιφύλαξη εξέφρασε το ΜέΡΑ25. Επομένως, σύμφωνα με τον Κανονισμό δικαιούνται να πάρουν τον λόγο οι δύο συνάδελφοι από τις Κοινοβουλευτικές Ομάδες του ΚΚΕ και του ΜέΡΑ25, εφόσον βέβαια το επιθυμούν.

Τον λόγο έχει ο ειδικός αγορητής του Κομμουνιστικού Κόμματος Ελλάδας κ. Νικόλαος Παπαναστάσης για πέντε λεπτά.

**ΝΙΚΟΛΑΟΣ ΠΑΠΑΝΑΣΤΑΣΗΣ:** Κύριε Πρόεδρε, θα ήθελα την ανοχή σας, γιατί δεν προλαβαίνουμε μέσα σε πέντε λεπτά να εκφράσουμε τις αντιρρήσεις μας.

**ΠΡΟΕΔΡΕΥΩΝ (Αθανάσιος Μπούρας):** Εντάξει, θα έχετε ανοχή επί του θέματος, αλλά...

**ΝΙΚΟΛΑΟΣ ΠΑΠΑΝΑΣΤΑΣΗΣ:** Αφορά το Πυροσβεστικό Σώμα.

**ΠΡΟΕΔΡΕΥΩΝ (Αθανάσιος Μπούρας):** Εντάξει, αλλά όχι να θέσουμε τώρα και οτιδήποτε θέλουμε. Βεβαίως, ο Βουλευτής είναι ελεύθερος στον λόγο του, αλλά να ακολουθούμε και τον Κανονισμό.

Ορίστε, έχετε τον λόγο.

**ΝΙΚΟΛΑΟΣ ΠΑΠΑΝΑΣΤΑΣΗΣ:** Ευχαριστώ, κύριε Πρόεδρε.

Η υπό συζήτηση Κύρωση του Πρωτοκόλλου Συνεργασίας μεταξύ Πυροσβεστικού Σώματος Ελλάδας και της Πυροσβεστικής Υπηρεσίας της Κύπρου για θέματα αρμοδιότητός τους, όπως η αλληλοεκπαίδευση, δεν αφορά απλά μια συνεργασία ανάμεσα σε δύο απλά εκπαιδευτικά ιδρύματα. Αφορά συνεργασία ανάμεσα σε δύο μηχανισμούς, που πέρα από το κύριο έργο τους μέσα και από το ευρωενωσιακό πλαίσιο που καθορίζει τη λειτουργία τους, τους εντάσσει στους μηχανισμούς καταστολής. Δηλαδή, το Πυροσβεστικό Σώμα με το ισχύον νομοθετικό πλαίσιο συμμετέχει επικουρικά μαζί και με το Λιμενικό αντίστοιχα στον κυρίαρχο κατασταλτικό ρόλο που έχει η Αστυνομία εναντίον των αγώνων του λαϊκού κινήματος. Γι’ αυτούς τους ρόλους το πυροσβεστικό προσωπικό εκπαιδεύεται και ας είναι απολύτως άσχετοι οι ρόλοι αυτοί με το έργο τους, που είναι η προστασία της ζωής και της περιουσίας των πολιτών, η διαφύλαξη των υποδομών του φυσικού περιβάλλοντος της χώρας από τους κινδύνους που προκαλούν οι φυσικές, τεχνολογικές και άλλες καταστροφές. Επιπλέον, η χρησιμοποίηση του Πυροσβεστικού Σώματος στον μηχανισμό καταστολής των αγώνων των συμπολιτών μας είναι κάτι που παραβιάζει και αλλοιώνει βάναυσα τον κοινωνικό χαρακτήρα της αποστολής του.

Σε περίπου είκοσι ημέρες αρχίζει, τουλάχιστον ημερολογιακά, η αντιπυρική περίοδος. Όπως, λοιπόν, κάθε χρόνο -και το κάνουν αυτό όλες οι κυβερνήσεις- θα ακούσουμε δηλώσεις για την ετοιμότητα αντιμετώπισης εκ μέρους της Πυροσβεστικής κάθε φλεγόμενης πρόκλησης. Αυτή τη φραστικά εκφραζόμενη ετοιμότητα την είδαμε και στη μεγάλη καταστροφική πυρκαγιά στο Μάτι, αλλά και σε όλες τις μεγάλες πυρκαγιές των προηγούμενων περιόδων από το 1993 μέχρι και τις μέρες μας.

Το προσωπικό του Πυροσβεστικού Σώματος κλήθηκε να αντιμετωπίσει αυτές τις καταστάσεις διαρθρωμένο σε μια απαρχαιωμένη και εντελώς αναποτελεσματική δομή, η οποία εκπορεύεται από ένα παμπάλαιο οργανόγραμμα που η βάση του προέρχεται από τη δεκαετία του ’70 και το οποίο φυσικά απέχει δραματικά από τη δυνατότητα κάλυψης των σημερινών πραγματικών αναγκών σε μόνιμο προσωπικό. Επιπλέον, ένα μεγάλο μέρος του πυροσβεστικού προσωπικού υπηρετεί και δρα εκτός επιχειρησιακού σχεδιασμού.

Σήμερα υπάρχουν τρεις κατηγορίες προσωπικού: οι μόνιμοι πυροσβέστες αξιωματικοί και χαμηλόβαθμοι γενικών και ειδικών καθηκόντων, οι πενταετούς υποχρέωσης και οι εποχιακοί πυροσβέστες με εξάμηνη απασχόληση. Με στοιχεία του περασμένου χρόνου ο συνολικός αριθμός όλων αυτών είναι περίπου γύρω στις δεκαεξίμισι χιλιάδες. Είναι σημαντικό να αναφερθεί ότι απ’ αυτούς γύρω στους χίλιους επτακόσιους είναι εκτός επιχειρησιακού σχεδιασμού. Στελεχώνουν δηλαδή τις δεκατέσσερις πυροσβεστικές υπηρεσίες των ιδιωτικών αεροδρομίων της «FRAPORT» και του «Ελευθέριος Βενιζέλος», τα έντεκα πυροσβεστικά κλιμάκια των ιδιωτικών οδικών αξόνων και πάγια τα επτά πολεμικά αεροδρόμια, το κρατικό αεροδρόμιο Ηρακλείου και τους έξι λιμενικούς πυροσβεστικούς σταθμούς.

Σε όλα αυτά, ας προστεθούν και τα επιβαρυντικά στο ηθικό του προσωπικού που υπηρετεί στο επιχειρησιακό κομμάτι στοιχεία, όπως είναι της απλήρωτης υπερεργασίας και της μη ύπαρξης αξιοπρεπούς μέριμνας κατά τη διάρκεια των επιχειρήσεων σε δασικές πυρκαγιές, του απαράδεκτου τρόπου μεταφοράς του προσωπικού προς ενίσχυση, αντιμετώπιση συμβάντων κυρίως σε νησιωτικές περιοχές, της επιλογής ακατάλληλων χώρων ξεκούρασης μετά τις επεμβάσεις στα μέτωπα των πυρκαγιών.

Η Κυβέρνηση της Νέας Δημοκρατίας αναβάθμισε την πολιτική προστασία σε Υφυπουργείο, με πρώτο μάλιστα Υφυπουργό τον κ. Χαρδαλιά. Δυστυχώς, όμως, αυτή η αναβάθμιση, που αναδεικνύει, εάν θέλετε, και μια θετική αντιμετώπιση του θέματος της πολιτικής προστασίας, δεν σηματοδότησε και ταυτόχρονη αναβάθμιση της δομής, του προσανατολισμού και των παρεχόμενων υπηρεσιών με όφελος για τον λαό και την προστασία των δασικών οικοσυστημάτων.

Επιπλέον, η αναβάθμιση σε Υφυπουργείο σε συνδυασμό με τη δημιουργία γραφείου του ΝΑΤΟ στην Πολιτική Προστασία, τη συνεργασία με την Ευρωπαϊκή Αστυνομία, την οπλοφορία των ανακριτών πυροσβεστικών υπαλλήλων, τα μυστικά κονδύλια, ίσως είναι στοιχεία που δεν είναι άσχετα με τη μετατροπή της Πολιτικής Προστασίας σε ευρωπαϊκό επίπεδο, στο πλαίσιο της στρατηγικής της εσωτερικής ασφάλειας της Ευρωπαϊκής Ένωσης, σε συγκαλυμμένο μηχανισμό καταστολής.

Εμείς, σαν Κομμουνιστικό Κόμμα Ελλάδας, και με την ευκαιρία της σημερινής συζήτησης χτυπάμε καμπανάκι κινδύνου προς την Κυβέρνηση και τα άλλα κόμματα, αλλά και συνολικά προς τον ελληνικό λαό. Είναι αναγκαίο να δοθεί προτεραιότητα στα ζητήματα πυρασφάλειας και δασοπροστασίας. Στο κέντρο της προσοχής των θέσεων του Κομμουνιστικού Κόμματος Ελλάδας βρίσκεται η προστασία της ζωής του λαού μας από τους κινδύνους που ελλοχεύουν από τις πυρκαγιές στις πόλεις, στους εργασιακούς χώρους, στα δάση, στις μεταφορές και στα άλλα δίκτυα. Ακόμη, οι κίνδυνοι αυτοί έχουν τη βάση τους κυρίως στην εφαρμογή αντιλαϊκών πολιτικών διαχρονικά από όλες τις κυβερνήσεις.

Ενισχύοντας αυτόν τον προσανατολισμό, το εργατικό λαϊκό κίνημα μαζί με το πυροσβεστικό προσωπικό μπορεί με αποφασιστικότητα να παλέψει για άμεσα ζητήματα σήμερα που επείγει η αντιμετώπιση και η λύση τους, όπως να καταργηθούν όλοι οι αντιδραστικοί νόμοι που ψήφισαν οι κυβερνήσεις του ΠΑΣΟΚ, της Νέας Δημοκρατίας και του ΣΥΡΙΖΑ, να περάσουν στη δημόσια ιδιοκτησία με όποιο πρόσφορο τρόπο ιδιοκτησίες που έχουν αποκτηθεί με διάφορους τρόπους από οικοδομικούς συνεταιρισμούς, άλλες εταιρείες ή την Εκκλησία, να γίνει ριζική αλλαγή και εκσυγχρονισμός του αντιπυρικού σχεδιασμού και της πυροπροστασίας, να γίνει αύξηση του προσωπικού στις αρμόδιες υπηρεσίες με πλήρωση των αναγκαίων οργανικών θέσεων στην Πυροσβεστική και τη Δασική Υπηρεσία, να γίνει εφαρμογή ενός σύγχρονου μισθολογίου που θα λαμβάνει υπ’ όψιν και το σημερινό κόστος ζωής, την εφαρμογή πενθήμερης εβδομάδας εργασίας με πλήρη αποζημίωση των υπερωριών, των νυχτερινών, των εξαιρέσιμων και αργιών, όπως προβλέπεται για τους υπόλοιπους δημοσίους υπαλλήλους, να δημιουργηθούν σύγχρονα οργανογράμματα και μονιμοποίηση με σταθερές εργασιακές σχέσεις όλων των πενταετούς θητείας και των εποχικών πυροσβεστών, να αναπληρώσει το κράτος τις απώλειες-ληστεία που έγιναν στα αποθεματικά των ταμείων με το Χρηματιστήριο και με το περιβόητο «κούρεμα» και για τα οποία δεν έχουν αναζητήσει ευθύνες μέχρι σήμερα.

Υποστηρίζουμε τον αγώνα για την κατοχύρωση του δικαιώματος της απεργίας. Μπορεί να ασκείται και από τους πυροσβέστες με τους ίδιους όρους που το ασκούν οι διοικητικοί υπάλληλοι της Πυροσβεστικής και γενικότερα οι δημόσιοι υπάλληλοι και μέσα από την κατοχύρωση συγκεκριμένων προϋποθέσεων που θα κάνουν εφικτή την άσκησή του και δεν θα το καταστούν στην πράξη ανεφάρμοστο.

Υποστηρίζουμε την ενίσχυση αρμόδιων δυνάμεων πυροπροστασίας με τα αντίστοιχα μέσα και να εξασφαλιστούν τα απαραίτητα χρήματα για τη βελτίωση των υποδομών, των τεχνικών μέσων, κυρίως επίγειων, με ενίσχυση και ανανέωση του μηχανολογικού εξοπλισμού του Πυροσβεστικού Σώματος σε πυροσβεστικά οχήματα και σύγχρονα πλωτά μέσα για τους λιμενικούς πυροσβεστικούς σταθμούς.

Η οργάνωση της πυρασφάλειας της χώρας σε επίπεδο δομών, υποδομών, εξοπλισμού, σχεδιασμού και αντιμετώπισης να είναι αποκλειστική μέριμνα και ευθύνη του κράτους μέσω του Πυροσβεστικού Σώματος. Να μην υπάρχει καμμία εμπλοκή των ιδιωτών, μη κυβερνητικών οργανώσεων, αλλά και της τοπικής διοίκησης.

Να αλλάξει ριζικά ο τρόπος εκπαίδευσης των πυροσβεστών μέσα από ένα τρίχρονο πλάνο εκπαιδευτικής διαδικασίας, που θα συμπεριλαμβάνει και την πρακτική εκπαίδευση. Η εκπαίδευση να γίνεται με αξιοποίηση της σύγχρονης επιστημονικής γνώσης και όλων των απαραίτητων μέσων σε κατάλληλες κτιριακές εγκαταστάσεις, κάτι που δεν ισχύει σήμερα.

Η ολοκληρωμένη προστασία και η διαχείριση των δασών στη βάση των λαϊκών αναγκών και η αποτελεσματική θωράκιση της πυρασφάλειας και της γενικότερης προστασίας των αστικών κέντρων από φυσικούς και τεχνολογικούς κινδύνους είτε αρέσει σε κάποιους είτε όχι προϋποθέτει διαφορετικό τρόπο ανάπτυξης, προϋποθέτει τον δρόμο της εργατικής εξουσίας που με την κοινωνική ιδιοκτησία του συνόλου των συγκεντρωμένων μέσων παραγωγής, της βιομηχανίας, του τουρισμού, των δασών, γενικότερα της γης και των φυσικών πόρων και με επιστημονικό κεντρικό σχεδιασμό είναι οι μόνες πραγματικά προϋποθέσεις που μπορούν να διασφαλίσουν την ισόρροπη εκπαίδευση του εργαζόμενου ανθρώπου στη φύση και την ανάπτυξη της παραγωγής με κριτήριο τη λαϊκή ευημερία.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ελπίζω να είστε ικανοποιημένος για την ανοχή.

Τώρα τον λόγο έχει η ειδική αγορήτρια από την Κοινοβουλευτική Ομάδα του ΜέΡΑ25, η κ. Αγγελική Αδαμοπούλου.

**ΑΓΓΕΛΙΚΗ ΑΔΑΜΟΠΟΥΛΟΥ:** Ευχαριστώ πολύ, κύριε Πρόεδρε.

Η κύρωση του Πρωτοκόλλου που συζητάμε σήμερα κλείνει έναν κύκλο μετά από δεκαοκτώ σχεδόν έτη εκκρεμότητας. Άρα, μπορούμε να πούμε ότι σήμερα ενηλικιώνεται η Συμφωνία του 2003 μεταξύ των αρμοδίων Υπουργείων Ελλάδας και Κύπρου.

Η αλήθεια είναι ότι, όπως είπα και στην επιτροπή, ο χρόνος που χρειάστηκε για να φτάσουμε στο σήμερα είναι αρνητικά εντυπωσιακός και σ’ αυτό ευθύνονται όλες οι κυβερνήσεις, οπότε μιλάμε για μια περίπτωση που το κάλλιο αργά παρά ποτέ παρατράβηξε.

Σε κάθε περίπτωση, όμως, είναι θετικό σαν βήμα και θετικά θα το αντιμετωπίσουμε. Ούτως η άλλως εκπληρώνουμε μία διεθνή συμβατική μας υποχρέωση και ταυτόχρονα ψηφίζουμε για κάτι το οποίο μόνο ωφέλιμο μπορεί να αποβεί, εφόσον οργανωθεί και εκτελεστεί σωστά. Και σ’ αυτό το σημείο θα παρακαλούσαμε να καταβάλλεται κάθε δυνατή προσπάθεια και να παρέχεται κάθε έμπρακτη στήριξη, ώστε η συνεργασία αυτή να μην μείνει στα χαρτιά.

Μιας και στη βράση κολλάει το σίδερο και μεταξύ Ελλάδας και Κύπρου τα ζητήματα συντονισμού και συναντίληψης είναι μάλλον πολύ λιγότερα απ’ ό,τι με άλλα κράτη, ελπίζουμε πολύ άμεσα, δηλαδή και πριν την υψηλού κινδύνου θερινή περίοδο και για τα δύο κράτη, να δούμε τις πρώτες δράσεις που σχετίζονται με την υλοποίηση του Πρωτοκόλλου.

Θα επαναλάβω, όμως, κύριε Υπουργέ, ότι θα πρέπει να φροντίσετε να επιστρέψουν οι εθελοντές πυροσβέστες του Πυροσβεστικού Σώματος, οι οποίοι παρέμειναν σε κατ’ οίκον αποκλεισμό κατά τη διάρκεια του κύματος κακοκαιρίας «Μήδεια». Όσο η «Μήδεια» ήταν στο φόρτε της καταστροφικής της επέλασης σε όλη τη χώρα και το Πυροσβεστικό Σώμα βρισκόταν σε επιφυλακή και δεχόταν χιλιάδες κλήσεις, για ποιον λόγο οι εθελοντές πυροσβέστες είχαν απομακρυνθεί από τους σταθμούς και από τα κλιμάκια που υπηρετούσαν και παρέμεναν επί ένα τετράμηνο σε κατ’ οίκον επιφυλακή;

Σύμφωνα με επώνυμες καταγγελίες συνδικαλιστικών οργάνων στον ημερήσιο Τύπο, καθημερινά τα συνδικαλιστικά όργανα του Πυροσβεστικού Σώματος αναδεικνύουν την έλλειψη προσωπικού, τις μειωμένες βάρδιες λόγω υγειονομικών περιορισμών, αλλά ουδείς κάνει λόγο για τους δύο χιλιάδες διακόσιους εθελοντές του Πυροσβεστικού Σώματος που βρίσκονται σε κατ’ οίκον αποκλεισμό. Αναφέρουν ότι οι εθελοντές παραμένουν στα αζήτητα, ενώ την ίδια ώρα οι υπηρεσίες είναι άδειες από προσωπικό. Λόγω φόρτου εργασίας, η κόπωση των λιγοστών πυροσβεστών είναι τεράστια και όλα αυτά οδηγούν αναγκαστικά στην υποβάθμιση των παρεχόμενων υπηρεσιών του Πυροσβεστικού Σώματος προς την κοινωνία, με ό,τι αυτό συνεπάγεται.

Μάλιστα, οι εθελοντές πυροσβέστες είναι οι μοναδικοί επίσημοι αναγνωρισμένοι και πιστοποιημένοι εθελοντές πυρόσβεσης και διάσωσης, είναι εφοδιασμένοι με ειδικό δελτίο ιδιότητας, το οποίο χορηγείται από το Πυροσβεστικό Σώμα, ασφαλίζονται σε περίπτωση ατυχήματος και υπάγονται στις διατάξεις περί αστικής ευθύνης του δημοσίου, όπως ισχύει και για το μόνιμο προσωπικό του Πυροσβεστικού Σώματος, της Ελληνικής Αστυνομίας και του Λιμενικού Σώματος.

Έχοντας, λοιπόν, πλήρη εξοπλισμό λόγω και της δωρεάς του Ιδρύματος «Σταύρου Νιάρχου», είναι η μοναδική κατηγορία πολιτών που υπηρετούν σε Σώμα Ασφαλείας με μοναδικό γνώμονα την εθελοντική προστασία της ζωής και της περιουσίας των πολιτών.

Όταν ξέσπασε η «Μήδεια», δεν αξιοποιήσατε τους δύο χιλιάδες διακόσιους εθελοντές, αλλά αποφασίσατε να συνδράμει ο Στρατός. Στην απάντηση που έλαβα, επικαλούνται τον υγειονομικό κίνδυνο. Ο Στρατός δεν διέτρεχε τον ίδιο υγειονομικό κίνδυνο, ο οποίος μάλιστα δεν έχει καν τη σχετική εκπαίδευση;

**ΝΙΚΟΛΑΟΣ ΧΑΡΔΑΛΙΑΣ (Υφυπουργός Προστασίας του Πολίτη):** Θα σας απαντήσω.

**ΑΓΓΕΛΙΚΗ ΑΔΑΜΟΠΟΥΛΟΥ:** Τουλάχιστον, λοιπόν, αξιοποιήστε τους εθελοντές σωστά και εντατικά κατά τη θερινή περίοδο. Η Ελλάδα δεν θα αντέξει μετά από την οικονομική και υγειονομική καταστροφή και ένα καλοκαίρι με πυρκαγιές και φυσικές καταστροφές.

Βλέπουμε συχνά-πυκνά οι κατά τόπους πυροσβεστικές υπηρεσίες να διατυπώνουν προβληματισμούς για υποστελέχωση, για πενιχρά μέσα και εξοπλισμό παρωχημένο. Αναφέρομαι σε προβλήματα που αφορούν και τη δασοπυρόσβεση, αλλά και τις πυροσβεστικές ανάγκες των αστικών φυλάκων. Μάχες δίνονται και χάνονται, για να εξασφαλιστεί ένα απαραίτητο πυροσβεστικό όχημα. Αυτή είναι η εικόνα η οποία δεν μπορεί να αφήσει κανέναν ξέγνοιαστο. Εν όψει δε και της αντιπυρικής περιόδου, βλέπουμε η ανασφάλεια να γιγαντώνεται.

Επίσης, πρέπει να φέρετε την Πυροσβεστική κοντά στην εκπαίδευση, ξεκινώντας από την πρωτοβάθμια, όχι με διεκπεραιωτικές εκδρομές του δημοτικού στον τοπικό πυροσβεστικό σταθμό. Αυτά θεωρούμε ότι είναι πυροτεχνήματα που δεν έχουν αποτελεσματικότητα. Πρέπει και η Πυροσβεστική να διεκδικήσει ενεργά ως κεντρική υπηρεσία και να αναλάβει έργα από ευρωπαϊκά προγράμματα εκπαίδευσης, να καταρτίσει προγράμματα παρεμβάσεων στο σχολικό περιβάλλον, με ειδικά στοχευμένα μαθήματα και με ασκήσεις προσομοίωσης πραγματικών καταστάσεων στις πιο μεγάλες τάξεις.

Οι αστικοί πληθυσμοί με την ανοικοδόμηση και με τη σεισμικότητα αντιμετωπίζουν αυξημένους κινδύνους. Χρειάζεται ειδική εκπαίδευση των πολιτών από πολύ νωρίς. Αντίστοιχα και στους κατοίκους της υπαίθρου για τις πυρκαγιές σε δάση και χωράφια, για τις πλημμύρες. Κάποια στοιχειώδη πράγματα πρέπει τα παιδιά να τα μάθουν από μικρή ηλικία και να ξέρουν πώς θα αντιδράσουν σε μια άτυχη στιγμή. Και αυτό γιατί η γνώση σώζει ζωές.

Ακόμη και ο πιο στυγνός υπολογιστής κέρδους, θα κατέληγε ότι το κόστος της εκπαίδευσης είναι πολύ πιο χαμηλό σε σχέση με τις οικονομικές απώλειες που υφίσταται μία κοινωνία από την άγνοια σωστής συμπεριφοράς μπροστά σε τέτοιους κινδύνους.

Ας γίνει, λοιπόν, η αρχή από τη νέα γενιά, να χτίσουμε μια κουλτούρα συλλογικής εκπαίδευσης σε κάποια πολύ βασικά ζητήματα που μπορεί να κάνουν τη διαφορά μεταξύ ζωής και θανάτου.

Τελειώνω, κύριε Υπουργέ, με κάτι που θεωρώ πολύ σημαντικό. Θέλω λίγο την προσοχή σας. Να πιέσετε και εσείς για καλύτερη αποτύπωση των δασικών χαρτών -με όλο αυτό το μπάχαλο της πρώτης ανάρτησης που έχει προκύψει- γιατί αυτή η κατάσταση έχει αρνητικό αντίκτυπο και στο δικό σας Υπουργείο ως προς το ζήτημα της πυροπροστασίας. Οι αγροί και τα βοσκοτόπια που παρεμβάλλονται ανάμεσα στους δασικούς όγκους και δεν διαταράσσουν το δασικό οικοσύστημα, μπορούν να λειτουργήσουν προστατευτικά ως αντιπυρικές ζώνες.

Αν, λοιπόν, οι δασικοί χάρτες δεν διορθωθούν με βάση την πραγματικότητα, αν καταλήξουν άνθρωποι να χάσουν τις περιουσίες τους και να τις παρατήσουν απεριποίητες στην άναρχη βλάστηση, αυτές οι de facto αντιπυρικές ζώνες θα εξαφανιστούν. Αυτό μπορεί να προκαλέσει πολύ μεγάλο κακό. Και εκτός των άλλων, οι κτηνοτρόφοι οι οποίοι φυλούν τα βουνά και τα δάση των περιοχών, δεν θα έχουν κανέναν λόγο να ανεβαίνουν στα ορεινά και χάνουμε με αυτόν τον τρόπο και μία άτυπη και στοιχειώδη εμπροσθοφυλακή. Λειτουργούν και σαν φύλακες που μας είναι πολύτιμοι, όσο το Πυροσβεστικό Σώμα δεν ενισχύεται με προσωπικό.

Ευχαριστώ πολύ.

(Χειροκροτήματα από την πτέρυγα του ΜέΡΑ25)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε.

Μέχρι στιγμής έχει ζητήσει τον λόγο ο Κοινοβουλευτικός Εκπρόσωπος του Κινήματος Αλλαγής, ο κ. Καμίνης, ο οποίος και θα πάρει τώρα τον λόγο.

Κύριε Καμίνη, μπορείτε να έρθετε στο Βήμα ή να μιλήσετε από τη θέση σας.

**ΚΩΝΣΤΑΝΤΙΝΟΣ ΧΗΤΑΣ:** Μπορώ να μιλήσω και εγώ; Είμαι εισηγητής.

**ΠΡΟΕΔΡΕΥΩΝ (Αθανάσιος Μπούρας):** Οι Κοινοβουλευτικοί Εκπρόσωποι πάντα έχουν τη δυνατότητα να μιλήσουν. Αν και κάποιος άλλος συνάδελφος θέλει ως Κοινοβουλευτικός Εκπρόσωπος να μιλήσει, θα πάρει τον λόγο.

Κύριε Καμίνη, έχετε τον λόγο και ευχόμαστε περαστικά στον κ. Σκανδαλίδη, ο οποίος ασθενεί και οικουρεί.

**ΓΕΩΡΓΙΟΣ ΚΑΜΙΝΗΣ:** Ευχαριστώ, κύριε Πρόεδρε, και εκ μέρους της οικογένειας του κ. Σκανδαλίδη. Του ευχόμαστε όλοι «περαστικά».

Αναμφίβολα, κυρίες και κύριοι συνάδελφοι, τα τελευταία χρόνια λόγω της κλιματικής αλλαγής έχει αναδειχθεί η αξία της πολιτικής προστασίας και της ανθεκτικότητας των πόλεων και της υπαίθρου από κάθε είδους φυσική και ανθρωπογενή καταστροφή. Το είδαμε με αφορμή και την τρέχουσα επιδημιολογική κρίση, με τις τεράστιες και ποικιλόμορφες επιπτώσεις της, από την υγεία μέχρι την οικονομία και τους θεσμούς μας, εκεί δηλαδή όπου δοκιμάζεται η εμπιστοσύνη των πολιτών προς το κράτος, τις τοπικές αρχές, το πολιτικό προσωπικό, αλλά και προς τους ίδιους τους συμπολίτες μας. Συνειδητοποιούμε πια ότι οι κίνδυνοι δεν είναι μόνο αυτοί που γνωρίζαμε τις προηγούμενες δεκαετίες, αλλά προσλαμβάνουν και νέες, πολύ πιο απειλητικές διαστάσεις.

Είδαμε, επίσης, πόσο αλληλένδετος είναι ο σημερινός κόσμος. Είδαμε τις αντιφάσεις του να εκδηλώνονται ταχύτατα και να ξεδιπλώνουν τις συνέπειές τους με εκθετική ένταση.

Λόγω της παγκοσμιοποίησης, τα εθνικά σύνορα είχαν κατά τις τελευταίες δεκαετίες υποχωρήσει στην πράξη. Κεφάλαια, εμπορεύματα και άνθρωποι μετακινούνταν ολοένα συχνότερα και ταχύτερα. Όταν όμως διαπιστώθηκε πόσο πολύ έχουν συμβάλει στη διάδοση της πανδημίας οι ανθρώπινες μετακινήσεις, τα σύνορα ορθώθηκαν εκ νέου και μάλιστα όχι μόνο τα εθνικά, αλλά και στο εσωτερικό των χωρών, τα τοπικά διοικητικά όρια, ακόμη και μεταξύ των γειτονιών μιας πόλης. Άρκεσε η πανδημία για να επιβάλει την αυστηρή περιχαράκωση κρατών και τοπικών κοινοτήτων μέσα στα σύνορά τους, αλλά και των μεμονωμένων ανθρώπων στα σπίτια τους και μάλιστα με όρους πολύ πιο αυστηρούς απ' ό,τι παλαιότερα.

Διαπιστώσαμε, όμως, ταυτόχρονα και τη ραγδαία εξέλιξη των μέσων που διαθέτει η ανθρωπότητα, για να διαχειριστεί τα προβλήματα μιας τέτοιας εμβέλειας. Κοινή βάση αυτής της εξέλιξης είναι πάντοτε η διεθνής συνεργασία. Όταν διεθνής είναι η απειλή, διεθνής πρέπει να είναι και η απάντηση.

Το ίδιο ακριβώς συμβαίνει και με τις συνέπειες της κλιματικής αλλαγής. Ούτε αυτή γνωρίζει σύνορα. Οι συνέπειές της εκδηλώνονται σε ολόκληρο τον πλανήτη, με αποτέλεσμα η απάντηση στις μεγάλες προκλήσεις που μας θέτει, να απαιτεί τη συστράτευση ολόκληρης της ανθρωπότητας. Δεν θα μπορούσαμε λοιπόν να διαφωνήσουμε με την ανάγκη να αναπτύξουμε τη συνεργασία μας, σε ζητήματα πολιτικής προστασίας, με την Κυπριακή Δημοκρατία.

Κύριε Υφυπουργέ, όπως είχα την ευκαιρία να επισημάνω και στη συνεδρίαση της επιτροπής, επί της ουσίας αυτή τη στιγμή η Εθνική Σχολή Διαχείρισης Κρίσεων και Αντιμετώπισης Κινδύνων, που προβλέπει ο ν.4662, υπάρχει μόνο στα χαρτιά. Είχατε την εντιμότητα να παραδεχτείτε κατά τη συζήτηση στην επιτροπή ότι ο προγραμματισμός που αφορά την ως άνω Εθνική Σχολή έχει πάει πίσω σε μεγάλο βαθμό λόγω της πανδημίας. Πράγματι, δεν έχει εκδοθεί σειρά εξουσιοδοτικών διατάξεων.

Είχα σκοπό και σήμερα να επιμείνω στα θέματα της εκπαίδευσης και μετεκπαίδευσης του Πυροσβεστικού Σώματος. Όμως, μπαίνω στον πειρασμό να ασχοληθώ και με τον Εθνικό Μηχανισμό Διαχείρισης Κρίσεων στο σύνολό του, με αφορμή κάτι που είπατε στην επιτροπή.

Στην επιτροπή μάς μιλήσατε για τη δημιουργία ενός διυπουργικού κέντρου, το οποίο, ομολογώ, μού κίνησε την περιέργεια. Είπατε, όπως διαβάζω στα Πρακτικά, ότι κάθε Υπουργείο και ο Πρωθυπουργός θα έχει το δικό του σημείο αναφοράς, έτσι ώστε την ώρα της διαχείρισης κρίσεως να μην έχουμε προβλήματα σχετικά με την απόκριση, τους χρόνους και τα πραγματικά δεδομένα, ό,τι χρειάζεται μια σύγχρονη χώρα για να αντιμετωπίσει όλα αυτά τα οποία συνομολογούμε όλοι ότι έρχονται.

Δημιουργείτε, λοιπόν, ακόμα μία μεγάλη επιτελική δομή, την οποία θα εξοπλίσετε με αρμοδιότητες και θα τη στελεχώσετε με το προσωπικό. Απ’ ό,τι είπα και για τη σχολή, δεν είμαι αισιόδοξος ότι στο άμεσα προβλεπτό μέλλον θα δούμε και αυτό το κέντρο.

Στο διυπουργικό κέντρο ο Πρωθυπουργός και ο κάθε Υπουργός θα έχει το δικό του σημείο αναφοράς κατά τη διαχείριση μιας κρίσης. Τι σημαίνει εν τοις πράγμασι αυτό; Ότι ουσιαστικά ο ν.4662 τίθεται και επίσημα σε αναστολή;

Σε πάρα πολλά σημεία, είτε αφορά τη σχολή είτε αφορά το Εθνικό Κέντρο Διαχείρισης Κρίσεων, αλλά και σε άλλα, ο ν.4662/2020 έχει παραμείνει ανενεργός.

Επομένως, η ευκαιρία αφομοίωσης των ρυθμίσεών του από το προσωπικό της Πυροσβεστικής, η σχετική εκπαίδευση, καθώς και η διαπίστωση τυχόν αρρυθμιών και δυσλειτουργιών φαίνεται να παραπέμπονται στις ελληνικές καλένδες.

Κλείνοντας, θα ήθελα να πω ότι υπερψηφίζουμε μεν την κύρωση του Πρωτοκόλλου Συνεργασίας με την Κυπριακή Δημοκρατία για την εκπαίδευση του πυροσβεστικού προσωπικού για τους λόγους που ανέφερα στην αρχή, εκφράζουμε, όμως, σοβαρές επιφυλάξεις ως προς το πραγματικό αντικείμενο της εκπαίδευσης από ελλαδικής πλευράς, τη στιγμή που η Εθνική Σχολή Διαχείρισης Κρίσεων και ο Εθνικός Μηχανισμός Διαχείρισης Κρίσεων για την ώρα φαίνεται πως παραμένουν σε επίπεδο απλών διακηρύξεων.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε τον κ. Καμίνη.

Τον λόγο έχει ο Κοινοβουλευτικός Εκπρόσωπος κ. Γιάννης Ραγκούσης από την πλευρά της Κοινοβουλευτικής Ομάδας του ΣΥΡΙΖΑ-Προοδευτική Συμμαχία.

**ΙΩΑΝΝΗΣ ΡΑΓΚΟΥΣΗΣ:** Σας ευχαριστώ, κύριε Πρόεδρε.

Όπως ξέρετε, αγαπητές και αγαπητοί συνάδελφοι, εμείς υπερψηφίζουμε τη συγκεκριμένη κύρωση, γιατί άλλωστε από το 2017 έχει προετοιμαστεί αυτό το Πρωτόκολλο Συνεργασίας. Πρόκειται για μια συνεργασία που καλώς προχωρά επ’ ωφελεία και της Κύπρου και της Ελλάδας.

Ευκαιρίας, βέβαια, δοθείσης και επειδή είναι εδώ και ο Υφυπουργός, ο κ. Χαρδαλιάς, και επειδή πλησιάσαμε ήδη τα μέσα του Απριλίου και επειδή κατ’ επανάληψη η εισηγήτριά μας, η κ. Καφαντάρη, έχει θέσει μια σειρά από ερωτήσεις, μια σειρά από ερωτήματα και αμφιβολίες πολύ σοβαρές που έχουμε σχετικά με τη συνολική πολιτική που ασκείται στο ζήτημα της πολιτικής προστασίας και ειδικά στο θέμα της Πυροσβεστικής, νομίζω ότι είναι η κατάλληλη ευκαιρία, κύριε Χαρδαλιά, να πείτε στην Ολομέλεια τι πρόκειται να γίνει με αυτόν τον περίφημο νόμο θαύμα-επανάσταση για την πολιτική προστασία, που ναι μεν ψηφίστηκε, αλλά ο οποίος ακόμη ουσιαστικά είναι ανενεργός, δεδομένου ότι δεν υπάρχουν ήδη εγκεκριμένα και υπογεγραμμένα όλα εκείνα τα σχετικά με τις κανονιστικές διατάξεις που ο ίδιος ο νόμος προβλέπει, για να μπορεί αυτός να εφαρμοστεί.

Είμαστε, δηλαδή, ουσιαστικά στην έναρξη της νέας αντιπυρικής περιόδου και η χώρα βρίσκεται με ένα νομικό καθεστώς που, κατά τη δική σας γνώμη, είχε πολλά προβλήματα στο παρελθόν και εσείς θα το αλλάζατε για να φέρετε ακριβώς τα καινούργια δεδομένα στον τομέα αυτόν.

Δεύτερον, σήμερα βρισκόμαστε στην Ολομέλεια του ελληνικού Κοινοβουλίου μετά από μια ακόμη εντελώς ασύμβατη με την κοινή λογική απόφαση της Κυβέρνησης να επαναλειτουργήσουν τα λύκεια της χώρας, κύριε Χαρδαλιά, για μόλις δέκα ημέρες πριν από το Πάσχα και, μάλιστα, μια απόφαση, η οποία, σύμφωνα με όλα όσα έχουν γνωστοποιηθεί, δεν έχει ούτε τη σύμφωνη γνώμη, την ομόφωνη σύμφωνη γνώμη, των ειδικών της Επιτροπής Λοιμωξιολόγων, αλλά ούτε και υπακούει στην, όπως είπα προηγουμένως, απλή λογική του ότι πάνε να ανοίξουν τα λύκεια μόλις για δέκα ημέρες, χωρίς ένα πολύ μεγάλο μέρος των εκπαιδευτικών να έχουν εμβολιαστεί, χωρίς να έχουν ληφθεί τα επιπλέον μέτρα που θα έπρεπε να είχαν ληφθεί για να είναι αυτό το άνοιγμα ασφαλές και ιδίως όταν αυτό το άνοιγμα πάει να πραγματοποιηθεί μέσα σε συνθήκες, όπως περιγράφονται από τις σχετικές στατιστικές, εξέλιξης της πανδημίας πολύ χειρότερης από αυτή που υπήρχε όταν έκλεισαν τα σχολεία. Δηλαδή, έκλεισαν τα σχολεία με πολύ λιγότερα κρούσματα, με πολύ λιγότερους διασωληνωμένους, με μεγαλύτερη έξαρση της πανδημίας και ανοίγουν μέσα σε συνθήκες τρεις φορές χειρότερες από αυτές που επικράτησαν όταν έκλεισαν τα σχολεία.

Μετά, λοιπόν, μην αναρωτιέστε γιατί ο ελληνικός λαός έχει χάσει την εμπιστοσύνη του απέναντι στην Κυβέρνηση, γιατί, κατά τη συνείδηση της κοινωνίας, δεν υπάρχει Κυβέρνηση πια. Οι Ελληνίδες και οι Έλληνες στη συντριπτική τους πλειοψηφία θεωρούν ότι πια δεν υπάρχει Κυβέρνηση για τη διαχείριση της πανδημίας και όλες τους οι ελπίδες αυτήν τη στιγμή και όλη τους η ματιά έχει στηριχθεί αποκλειστικά στην επιστημονική κοινότητα. Αυτούς τους επιστήμονες παρακολουθούν, αυτούς τους επιστήμονες ακούν, όταν, μάλιστα, και αυτοί δεν κλονίζουν την αξιοπιστία τους με συνεχείς αντιφάσεις.

Άρα, υπάρχει και αυτό το ζήτημα, που, κατά τη γνώμη μας, δεν μπορεί να περάσει ασχολίαστο, γιατί είναι πραγματικά μια μέρα η σημερινή που όλες οι οικογένειες που έχουν παιδιά στο λύκειο παρακολουθούν αποσβολωμένες αυτήν τη νέα και εντελώς -επαναλαμβάνω- αδικαιολόγητη εξέλιξη.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε.

Ολοκληρώνουμε τον κύκλο των Κοινοβουλευτικών Εκπροσώπων με την Κοινοβουλευτική Εκπρόσωπο της Νέας Δημοκρατίας, την κ. Μαρία-Ελένη Σούκουλη-Βιλιάλη.

**ΜΑΡΙΑ-ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ-ΒΙΛΙΑΛΗ:** Σας ευχαριστώ, κύριε Πρόεδρε.

Ούτως ή άλλως για την τοποθέτηση του συναδέλφου Κοινοβουλευτικού Εκπροσώπου από τον ΣΥΡΙΖΑ, ο καθ’ ύλην αρμόδιος να απαντήσει είναι εδώ, ο Υπουργός μας, ο κ. Χαρδαλιάς.

Βεβαίως, ακούσαμε και χθες τον Πρωθυπουργό να τοποθετείται για όλες τις αναπροσαρμογές που πρέπει να γίνονται σιγά-σιγά, συμπεριλαμβανομένης και της κόπωσης που υπάρχει ήδη στο κοινωνικό σώμα.

Αναφορικά με την κύρωση του Πρωτοκόλλου Συνεργασίας μεταξύ του Πυροσβεστικού Σώματος Ελλάδος και της Πυροσβεστικής Υπηρεσίας Κύπρου θα ήθελα να κάνω ένα σχόλιο, κύριε Πρόεδρε και αγαπητοί συνάδελφοι.

Εκτιμώ ότι κάθε πρωτοβουλία που προάγει τη συνεργασία μεταξύ των κρατών είναι ωφέλιμη και χρήσιμη, ιδιαίτερα σε έναν τομέα κομβικής σημασίας που έχει να κάνει με το υπέρτατο αγαθό της ανθρώπινης ζωής, με τον φυσικό μας πλούτο, αλλά και με τις περιουσίες των πολιτών.

Γνωρίζουμε, πλέον, εξαιτίας της κλιματικής αλλαγής ότι τα ακραία φυσικά φαινόμενα θα ενταθούν. Μάλιστα, είναι πάρα πολλοί οι ειδικοί που μιλούν πια για δεδομένα κάποια από αυτά τα καιρικά φαινόμενα που έχουμε ζήσει ως ακραία και πιο συνήθη μέσα στο έτος.

Για αυτό είναι απαραίτητη και η καλύτερη εκπαίδευση και εκπαιδευτική προετοιμασία του ανθρώπινου δυναμικού, αλλά και η ανταλλαγή τεχνογνωσίας αιχμής. Τα στελέχη των Πυροσβεστικών Σωμάτων και της Ελλάδας και της Κύπρου αξίζουν να έχουν τα κατάλληλά εφόδια, προκειμένου να επιτελούν το έργο τους με απόλυτη αποτελεσματικότητα και με απόλυτη επιτυχία.

Ελλάδα και Κύπρος θα στέκονται πάντα δίπλα-δίπλα, για να αντιμετωπίζουν πολλαπλούς διαφορετικής φύσεως κινδύνους. Αυτή είναι η δύναμη του Ελληνισμού: ενότητα και αλληλεγγύη, ενότητα και συνεργασία. Και πόσο μάλλον είναι επίκαιρο αυτό και τώρα σε όλα τα επίπεδα παρά ποτέ.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε.

Και θα κλείσουμε τη συζήτηση για την κύρωση του Πρωτοκόλλου Συνεργασίας με την τοποθέτηση του Υπουργού.

Κύριε Υπουργέ, έχετε τον λόγο.

**ΝΙΚΟΛΑΟΣ ΧΑΡΔΑΛΙΑΣ (Υφυπουργός Προστασίας του Πολίτη):** Κύριε Πρόεδρε, αξιότιμοι κυρίες και κύριοι Βουλευτές, σε συνέχεια της προχθεσινής εισήγησής μου στην Κοινοβουλευτική Επιτροπή Δημόσιας Διοίκησης, Δημόσιας Τάξης και Δικαιοσύνης, για το παρόν σχέδιο νόμου, το οποίο φέρνουμε προς ψήφιση, το Πρωτόκολλο Συνεργασίας μεταξύ του Πυροσβεστικού Σώματος Ελλάδος, αλλά και της Πυροσβεστικής Υπηρεσίας Κύπρου, και της επισφράγισης της ήδη υπογραφής σας το 2003 στη συμφωνία συνεργασίας μεταξύ του τότε Υπουργού Δημόσιας Τάξης, κ. Χρυσοχοΐδη, και νυν Υπουργού Προστασίας του Πολίτη και του τότε ομολόγου του Υπουργού Δικαιοσύνης και Δημόσιας Τάξης της Κυπριακής Δημοκρατίας κ. Δώρου Θεοδώρου, υπερθεματίζω σήμερα στην αναγκαιότητα ψήφισής του από το Σώμα της Ολομέλειας, καθώς είναι ξεκάθαρο ότι θεραπεύεται η έλλειψη πλαισίου συνεκπαίδευσης μεταξύ των πυροσβεστικών υπηρεσιών των δύο χωρών, γεγονός που απέτρεπε την καλύτερη, αλλά και αποτελεσματικότερη -πρέπει να παραδεχθούμε- σύμπραξη στη διαχείριση κινδύνων και την επακόλουθη παροχή βέλτιστων υπηρεσιών προς τους πολίτες και ειδικά στο πλαίσιο της λειτουργίας του ευρωπαϊκού μηχανισμού, του «rescEU».

Παρ’ ότι πρόδηλη και καταφανής η σπουδαιότητά του, δεν μπορώ παρά να εισηγηθώ υπέρ της ψήφισης του παρόντος Πρωτοκόλλου, καθώς η αμφίδρομα επωφελής ανταλλαγή πληροφοριών, εμπειρίας και τεχνογνωσίας για το προσωπικό, ειδικό και μη, που υπηρετεί στις πυροσβεστικές υπηρεσίες των δύο χωρών μας, μέσω των συνεχιζόμενων συστηματικών και θεσμικά πλέον προβλεπόμενων επιμορφωτικών και εν γένει εκπαιδευτικών διαδικασιών, θα εισφέρει πολλαπλά και θα σφραγίσει σημειολογικά τη σύσφιξη των μεταξύ μας σχέσεων.

Αναμφίβολα, αλλά νομίζω και συνολικά, η καθιέρωση αυτής της δυνατότητας συνεκπαίδευσης θα έρθει να συμβάλει προς την κατεύθυνση της βελτίωσης της συνολικής επιχειρησιακής ανταπόκρισης και ποιοτικής αναβάθμισης των παρεχόμενων υπηρεσιών του υπηρετούντος προσωπικού στις Πυροσβεστικές Υπηρεσίες και των δύο χωρών σε μία χρονική συγκυρία που είναι ξεκάθαρο ότι η κλιματική αλλαγή, αλλά και το σύνολο των λοιπών τεχνολογικών και λοιπών απειλών παρουσιάζουν εκθετική αύξηση, επηρεάζοντας πλέον ολόκληρο τον πλανήτη, διαταράσσοντας τις εθνικές οικονομίες και καθορίζοντας την ποιότητα των ζωών του παγκόσμιου έμψυχου πληθυσμού, των οικοσυστημάτων μας και των χωρών του σήμερα, αλλά ακόμα περισσότερο των κοινωνιών του αύριο.

Περαιτέρω, η Κυβέρνηση ως θεματοφύλακας της θεμελιώδους και συνταγματικής υπεραξίας επιβεβλημένων υποχρεώσεών της για την εγγύηση της ασφάλειας, της ανθρώπινης ζωής, της περιουσίας, του φυσικού πλούτου και της πολιτιστικής κληρονομιάς της χώρας θέσπισε, όπως πολύ σωστά λέτε, τον ν.4662/2020, ένα σύγχρονο -εμείς θα επιμείνουμε σε αυτό και θα επιχειρηματολογήσω παρακάτω-, ευέλικτο και αποτελεσματικό σύστημα αντιμετώπισης κινδύνων και κρίσεων μέσω της σύστασης του Εθνικού Μηχανισμού Διαχείρισης Κρίσεων και Αντιμετώπισης Κινδύνων, ωφέλιμη συνιστώσα του οποίου θα αποτελέσει και το παρόν Πρωτόκολλο, προσαυξάνοντας τη συστημική αναβάθμιση σε σχέση με τη διαχείριση κρίσεων και την προστασία των πολιτών και των δύο χωρών.

Επιπρόσθετα, θα ήθελα να τονίσω ότι από την προσδοκώμενη στενή συνεργασία των Πυροσβεστικών Υπηρεσιών των δύο χωρών μας θα εδραιωθεί και θα εξασφαλιστεί η μέσω της ανταλλαγής πληροφοριών, αλλά και επιχειρησιακών πρακτικών, εμπειριών και γνώσεων η υιοθέτηση καλών πρακτικών, γεγονός που θα προάγει την καλύτερη και αποτελεσματικότερη συνεργασία σε οποιονδήποτε επιχειρησιακό, επιστημονικό και εκπαιδευτικό τομέα τυχόν απαιτηθεί.

Όσον αφορά τώρα τα όσα οι σεβαστοί Βουλευτές και εκπρόσωποι των κομμάτων κατέθεσαν όχι σε σχέση τόσο πολύ με το Πρωτόκολλο, αλλά σε σχέση με τη γενικότερη λειτουργία του Πυροσβεστικού Σώματος και του Εθνικού Μηχανισμού, θα αναγκαστώ να επαναλάβω κάποια πράγματα τα οποία είπα και στην επιτροπή.

Κατ’ αρχάς, θέλω να ξεκαθαρίσω ότι οι αναφορές περί κατασταλτικού μηχανισμού του Πυροσβεστικού Σώματος δεν τιμούν το Πυροσβεστικό Σώμα, αλλά το προσβάλλουν. Θέλω να σας το πω όπως πραγματικά το νιώθω, γιατί το Πυροσβεστικό Σώμα δεν εκπαιδεύεται για να καταστείλει τις λαϊκές κινητοποιήσεις. Το Πυροσβεστικό Σώμα είναι εκεί για να σώζει ζωές και υπάρχει η απόλυτη ευγνωμοσύνη προς τους άνδρες και τις γυναίκες του Πυροσβεστικού Σώματος για όλα όσα έχουν προσφέρει με αυτοθυσία και αυταπάρνηση κάτω από δύσκολες συγκυρίες.

Η αναφορά περί παμπάλαιου οργανογράμματος νομίζω ότι δεν έχει σημείο αναφοράς στην πραγματικότητα, διότι με τον ν.4662/2020 ήρθαμε πριν από έναν χρόνο και βάλαμε τις βάσεις της αναδιοργάνωσης του ίδιου του Πυροσβεστικού Σώματος. Όμως, ξέρετε κάτι; Δεν υπάρχει ένα μαγικό ραβδί που θα λύσει ξαφνικά όλα όσα δεν έχουν γίνει δεκαετίες, όπως ό,τι πρόβλημα υπάρχει που δεν έχει λυθεί με ευθύνη όλων, βασισμένο σε γραφειοκρατικές αγκυλώσεις, βασισμένο σε δόγματα τα οποία στην πορεία αποδείχθηκαν ότι δεν μπορούσαν πραγματικά να δώσουν λύσεις στα ζητήματα που αφορούσαν τη διαχείριση κρίσεων. Άρα, δεν μπορούμε να μιλάμε για παμπάλαια οργανογράμματα.

Και δεν είναι χίλιοι επτακόσιοι εκτός υπηρεσίας αυτοί οι οποίοι υπηρετούν στα αεροδρόμια, επειδή η διαχείριση αυτών των αεροδρομίων ανήκει στη «FRAPORT». Είναι χίλιοι επτακόσιοι πυροσβέστες μας που παλεύουν για την ασφάλεια των αεροδρομίων, άρα για την ασφάλεια των ταξιδιωτών, άρα για την ασφάλεια των τουριστών, άρα για την ασφάλεια των εργαζομένων, άρα για τον ίδιο τον ελληνικό λαό και για την προσπάθεια που κάνει.

Επίσης, λέτε ότι η μετατροπή του σε Υπουργείο δεν συνοδεύτηκε με αναβάθμιση. Δεν θέλω να σταθώ σε αυτό. Δεν θα μιλήσω για το τι έχουμε κάνει ως Υφυπουργείο ή όχι. Αυτό μένει να αποδειχθεί στην πορεία. Όμως, υπάρχει μια αμηχανία, κάτι που βλέπω και γενικότερα σε δημόσιες δηλώσεις και αν θέλετε, εκεί είναι και το παράπονό μου σε σχέση με το τι γίνεται εδώ και αρκετούς μήνες.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Εδώ και αρκετούς μήνες, λοιπόν, όλα όσα έχουν γίνει είναι όλα όσα ήταν ζητούμενα εδώ και αρκετές δεκαετίες για τη χώρα και είναι πολύ σημαντικό ότι όσοι έχουν ασχοληθεί, γιατί υπάρχουν έμπειροι άνθρωποι που έχουν ασχοληθεί με τα ζητήματα της διαχείρισης κρίσεων, τα παρακολουθούν με τις όποιες ενστάσεις τους και με τους όποιους εύλογους ενδοιασμούς ή πολλές φορές και με τις διαφορετικές προσεγγίσεις που έχουν στα ζητήματα διαχείρισης κρίσεων και αντιμετώπισης κινδύνων.

Η χώρα δεν είχε εθνικό μηχανισμό και έπρεπε να αποκτήσει εθνικό μηχανισμό. Είχαμε την ατυχία ο Εθνικός Μηχανισμός να συσταθεί στις 4 Φεβρουαρίου πέρυσι, όταν στις 24 Φεβρουαρίου κληθήκαμε ως Πολιτική Προστασία να αντιμετωπίσουμε τη μεγαλύτερη παγκόσμια κρίση του τελευταίου αιώνα, μια πανδημία, για την οποία χρειάστηκε να συντονίσουμε τον μηχανισμό των Υπουργείων, των Ενόπλων Δυνάμεων και όλων όσων ανέδειξε η Κυβέρνηση κάτω από δύσκολες συνθήκες με οργανογράμματα που δεν ήταν κάθετα σε όλη τη χώρα και θα έπρεπε να «τρέξουμε» για να μπορέσουμε να ανταποκριθούμε στα δεδομένα αυτά. Άρα, νομίζω ότι αδικούν τους πάντες όλες αυτές οι συζητήσεις για το αν είναι ανενεργός ο νόμος. Και θα μου δοθεί η ευκαιρία να εξηγήσω τι εννοώ.

Παρά ταύτα και επειδή δεν θέλω να αφήσω κάτι αναπάντητο, για να μη θεωρηθεί ότι υπεκφεύγω της οποιασδήποτε αναφοράς, οι όποιες αποφάσεις στο Αρχηγείο σε σχέση με τους εθελοντές μας βασίζονται αποκλειστικά στην εφαρμογή συγκεκριμένων εν ισχύ υγειονομικών πρωτοκόλλων. Δεν θα επαναλάβω όσα είπα στην απάντηση που έδωσα στην ερώτηση του κ. Καμίνη. Ο σεβασμός μου στους εθελοντές πυροσβέστες είναι διαχρονικός. Συνυπηρέτησα μαζί τους, και με την κ. Καφαντάρη στον ΣΠΑΥ και με τον κ. Καμίνη, σε θέσεις ευθύνης στην τοπική αυτοδιοίκηση και ξέρω προσωπικά τον καθέναν από όλους αυτούς. Αν κάποιοι παρερμήνευσαν σκοπίμως για τους δικούς τους λόγους αυτά που είπα, αυτό δεν αλλάζει τον σεβασμό που έχω απέναντι στους εθελοντές του Πυροσβεστικού Σώματος, που πολύ σύντομα και εν όψει της αντιπυρικής περιόδου θα επιστρέψουν στις υπηρεσίες τους.

Οι ίδιοι οι εθελοντές πέρυσι μας ευχαριστούσαν, διότι τα ζητήματα που έθεσαν για να συμπεριληφθούν στον ν.4662/2020 και που έρχονταν να «θεραπεύσουν» άλλα ζητήματα πολλών χρόνων συντριπτικά έχουν συμπεριληφθεί. Άρα, και για το θέμα αυτό, αλλά και για το θέμα των δασικών χαρτών προφανώς η Κυβέρνηση πήρε συγκεκριμένες πρωτοβουλίες.

Το θέμα των δασικών χαρτών είναι ένα σύνθετο θέμα, κάτι που ξέρετε καλύτερα από οποιονδήποτε άλλον, που ταλανίζει εδώ και δεκαετίες τη χώρα και δείχνει να κλείνει τους επόμενους μήνες με την παράταση που έδωσε η Κυβέρνηση. Είναι ένα θέμα που σαφώς και το παρακολουθούμε από κοντά, γιατί είναι ξεκάθαρο ότι επηρεάζει τα επιχειρησιακά μας δεδομένα, πόσω μάλλον που την προηγούμενη Κυριακή κληθήκαμε να διαχειριστούμε μία φωτιά για την οποία περιμένουμε το ανακριτικό πόρισμα, αλλά δείχνει να είναι άμεσα συνδεδεμένο με το ζήτημα που αφορά στους δασικούς χάρτες. Απευχόμαστε να συμβαίνει αυτό, αλλά σε κάθε περίπτωση αποδείχτηκε για άλλη μία φορά ότι ο μηχανισμός είναι παρών και εν μέσω Απριλίου, αφού το Σαββατοκύριακο κληθήκαμε σε τρεις διαφορετικές φωτιές το Σάββατο και σε μία μεγάλη φωτιά μεταμεσονύκτια στην Άνδρο να σηκώσουμε εναέρια, να κινητοποιήσουμε τον μηχανισμό και να ανταποκριθούμε. Νομίζω ότι οι ευχαριστίες και των αυτοδιοικητικών και των ανθρώπων της πρώτης γραμμής αποδεικνύουν ότι ο μηχανισμός λειτουργεί, ότι είμαστε εκεί, είμαστε στο πεδίο.

Θα επαναλάβω δύο πράγματα. Η κλιματική αλλαγή δεν πρέπει πλέον να λογίζεται ως ένα «τσιτάτο», αλλά ως μια απόλυτη πρόκληση. Όλα αυτά που συμβαίνουν σε όλον τον κόσμο είναι ζητήματα που θα κληθούμε να αντιμετωπίσουμε πολύ σύντομα. Δυστυχώς, αυτή είναι η πραγματικότητα. Τα «wildfires» που βλέπετε στην Ισπανία, κάτι που είπα και στην επιτροπή, στην Αυστραλία και την Αμερική είναι αποτελέσματα της κλιματικής αλλαγής και θα τα δούμε και εδώ. Τα «flash floods» που είχαμε πέρυσι τον Αύγουστο, η μεγάλη πλημμύρα που είχαμε Αύγουστο μήνα στην Εύβοια και θρηνήσαμε ανθρώπους που, δυστυχώς, «έφυγαν», είναι ζητήματα τα οποία έρχονται να αναδείξουν και τις αγκυλώσεις που χρόνια τώρα έχει η χώρα μας και στο ζήτημα της αντιπλημμυρικής θωράκισης, αλλά και των αντιπυρικών ζωνών. Πρόκειται για ζητήματα που με τον ν.4662/2020 όχι μόνο θεραπεύουμε, αλλά και δρομολογούμε τη λύση τους συγκεκριμένα.

Άρα, προφανώς και αποτελεί την απόλυτη πρόκληση «αφύπνισης» προς όλους, αλλά επιτρέψτε μου να επαναλάβω ότι αποτελεί και την απόλυτη πρόσκληση προς όλους για συνεργασία, για συνεννόηση και συναίνεση στα ζητήματα πολιτικής προστασίας. Είναι η ώρα να αφήσουμε πίσω μας αρρυθμίες, παθογένειες, αγκυλώσεις και λάθη δεκαετιών.

Μας αδικείτε, όταν μας κατηγορείτε ότι σε έναν χρόνο, εν μέσω πανδημίας, δεν προλάβαμε να λύσουμε και να θεραπεύσουμε όλα όσα εδώ και δεκαετίες τώρα δεν είχε προχωρήσει η ελληνική πολιτεία. Κάναμε εξαιρετικά βήματα αυτόν τον χρόνο, όπως βήματα για τον εκσυγχρονισμό των δομών. Ο νόμος δεν είναι ανενεργός. Προχωρήσαμε, συστήσαμε δική μας Γενική Διεύθυνση Οικονομικών Υπηρεσιών, καταθέσαμε την πρότασή μας και εξασφαλίσαμε αυτόνομο ειδικό πρόγραμμα από το καινούργιο ΕΣΠΑ σχεδόν 780 εκατομμυρίων που αφορά αποκλειστικά και μόνο στην Πολιτική Προστασία.

Εξασφαλίσαμε μεγάλο κονδύλι από την Ευρωπαϊκή Τράπεζα Επενδύσεων που αφορά στον εκσυγχρονισμό και την ενίσχυση των εξοπλισμών μας. Όλα αυτά είναι ζητήματα που δεκαετίες τώρα δεν τα δρομολογεί κανένας, να τα βάλει σε προτεραιότητα. Δεν είναι συμπτωματικό ότι η χώρα έχει Καναντέρ σαράντα πέντε ετών. Δεν είναι συμπτωματικό ότι χρηματοδοτικά πρωτόκολλα δεν είχαν εξασφαλιστεί ποτέ και το Πυροσβεστικό Σώμα έχει εξοπλισμούς τριαντακονταπενταετίας. Αυτό το ποσοστό είναι 17%, αλλά παραμένει. Καλούνται οι πυροσβέστες μας να συνδράμουν αποφασιστικά με οχήματα πολλών δεκαετιών. Αυτή είναι η πραγματικότητα. Μην μας κατηγορείτε «γιατί ξαφνικά όλα αυτά». Όλα αυτά για να θεραπευτούν, χρειάζεται μια οργάνωση. Χρειάζεται να βρούμε τα χρήματα, να βρούμε τις διαδικασίες και να προχωρήσουμε.

Πού βρισκόμαστε αυτήν τη στιγμή έναν χρόνο μετά; Έχουμε εξασφαλίσει τρία χρηματοδοτικά πρωτόκολλα. Έχουμε εξασφαλίσει τις διαδικασίες με το άρθρο 225, ένα πρόγραμμα, το πρόγραμμα «ΑΣΠΙΔΑ», που με πολλή χαρά θα το παρουσιάσω και στους Κοινοβουλευτικούς Εκπροσώπους και σε όλους όσοι εμπλέκονται στην πολιτική προστασία, για να μπορέσουμε με όρους διαφάνειας και ξεκάθαρους όρους να προχωρήσουμε όλα αυτά τα ζητήματα με απόφαση του ΚΥΣΕΑ, αναβαθμίζοντας και το ζήτημα των εξοπλισμών για να μπορέσουμε να προχωρήσουμε. Να αναβαθμίσουμε τα «415» σε «515», να αντικαταστήσουμε τα «215» με τα σύγχρονα «515», να εξασφαλίσουμε 260 εκατομμύρια για νέους εξοπλισμούς που αφορούν την Πυροσβεστική Υπηρεσία, 102 εκατομμύρια για μηχανήματα έργου που αφορούν τους Οργανισμούς Τοπικής Αυτοδιοίκησης Α΄ και Β΄ βαθμού, διότι όλοι αυτοί εμπλέκονται στα ζητήματα πολιτικής προστασίας και πρέπει να έχουν τα μέσα και βεβαίως το ανθρώπινο δυναμικό. Άρα και αναβαθμίζουμε και αντικαθιστούμε και ενισχύουμε τον εξοπλισμό. Όλα αυτά τα θέματα είναι πολύ σημαντικά.

Κλείνοντας θέλω να αναφερθώ στο ζήτημα της πανδημίας που ανέφερε ο σεβαστός κ. Ραγκούσης. Οι αποφάσεις της Κυβέρνησης -το ξέρετε από την πρώτη στιγμή- βασίζονται στις εισηγήσεις των επιστημόνων μας και αυτό είναι το σωστό. Η χώρα μας τα έχει καταφέρει καλά και στη διαχείριση, αλλά και στο θέμα των εμβολιασμών και αυτό είναι διεθνώς πανθομολογούμενο. Η χώρα μας παλεύει, στέκεται όρθια, κάτω από πρωτόγνωρες συνθήκες, απέναντι σε έναν ασύμμετρο, σε έναν άγνωστο, σε έναν αόρατο εχθρό. Προσωπικά έχω επιλέξει να κάνω τη δουλειά μου και να μην είμαι μέρος της οποιασδήποτε αντιπαράθεσης.

Όλα αυτά που με ρωτάτε, αγαπητέ κύριε Ραγκούση, έχουν απαντηθεί. Έχουν απαντηθεί και από τον Πρωθυπουργό και από τους αρμόδιους Υπουργούς. Η δική μου δουλειά είναι δουλειά πεδίου, να στηρίζω την προσπάθεια που γίνεται, που να έχει συγκεκριμένο αντίκτυπο απέναντι στους Έλληνες πολίτες.

Σε κάθε περίπτωση, κλείνοντας και θέτοντας υπ’ όψιν της Ολομέλειας του Σώματος όλα όσα ελέχθησαν και ανεδείχθησαν προς την κατεύθυνση της ομολογούμενης σπουδαιότητας του συζητούμενου πρωτοκόλλου συνεργασίας, εισηγούμαι την ψήφισή του -που φαίνεται ότι δεν θα έχει τη στήριξη του Κομμουνιστικού Κόμματος- και επί της αρχής και των άρθρων και του συνόλου του παρόντος σχεδίου νόμου από όλους τους Κυβερνητικούς Εκπροσώπους, διαβεβαιώνοντάς σας για άλλη μία φορά ότι η δουλειά που γίνεται στην Πολιτική Προστασία είναι εξαιρετική.

Απευθύνω και μια πρόσκληση, για τις επόμενες κιόλας ημέρες και εν όψει της αντιπυρικής περιόδου, είτε σε επίπεδο κοινοβουλευτικής επιτροπής είτε σε επίπεδο μιας διακομματικής συνεργασίας να αναδείξουμε τα θέματα αυτά, να συνεργαστούμε και πάνω από όλα να δουλέψουμε όλοι μαζί για τα ζητήματα της πολιτικής προστασίας, γιατί είναι ζητήματα βαθιά πατριωτικά. Αφορούν τις επόμενες γενιές. Δεν αφορούν την όποια κυβέρνηση. Αφορούν το πώς τα παιδιά μας, η χώρα μας, η πατρίδα μας θα είναι ασφαλείς και θα είναι θωρακισμένοι απέναντι σε όλα όσα έρχονται.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε, κύριε Υπουργέ.

Κυρίες και κύριοι συνάδελφοι, κηρύσσεται περαιωμένη η συζήτηση ενιαία επί της αρχής, των άρθρων και του συνόλου του σχεδίου νόμου του Υπουργείου Προστασίας του Πολίτη: «Κύρωση του Πρωτοκόλλου Συνεργασίας μεταξύ του Πυροσβεστικού Σώματος Ελλάδος και της Πυροσβεστικής Υπηρεσίας Κύπρου, κατ’ εφαρμογήν της Συμφωνίας της 4ης Ιουνίου 2003 μεταξύ του Υπουργείου Δημόσιας Τάξεως της Ελληνικής Δημοκρατίας και του Υπουργείου Δικαιοσύνης και Δημόσιας Τάξεως της Κυπριακής Δημοκρατίας για συνεργασία των Πυροσβεστικών Σωμάτων των δύο χωρών σε θέματα αρμοδιότητάς τους».

Εισερχόμαστε στην ψήφιση επί της αρχής, των άρθρων και του συνόλου του σχεδίου νόμου. Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Αθανάσιος Μπούρας):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Κύρωση του Πρωτοκόλλου Συνεργασίας μεταξύ του Πυροσβεστικού Σώματος Ελλάδος και της Πυροσβεστικής Υπηρεσίας Κύπρου, κατ’ εφαρμογήν της Συμφωνίας της 4ης Ιουνίου δύο χωρών σε θέματα αρμοδιότητάς τους |
| Επί της Αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΝΑΙ |
| Άρθρο πρώτο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΝΑΙ |
| Ακροτελεύτιο άρθρο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΝΑΙ |
| Επί του Συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΝΑΙ |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Αθανάσιος Μπούρας):** Συνεπώς το σχέδιο νόμου του Υπουργείου Προστασίας του Πολίτη: «Κύρωση του Πρωτοκόλλου Συνεργασίας μεταξύ του Πυροσβεστικού Σώματος Ελλάδος και της Πυροσβεστικής Υπηρεσίας Κύπρου, κατ’ εφαρμογήν της Συμφωνίας της 4ης Ιουνίου 2003 μεταξύ του Υπουργείου Δημόσιας Τάξεως της Ελληνικής Δημοκρατίας και του Υπουργείου Δικαιοσύνης και Δημόσιας Τάξεως της Κυπριακής Δημοκρατίας για συνεργασία των Πυροσβεστικών Σωμάτων των δύο χωρών σε θέματα αρμοδιότητάς τους», έγινε δεκτό κατά πλειοψηφία ενιαία επί της αρχής, των άρθρων και του συνόλου και έχει ως εξής:

(Να μπει το κείμενο του νομοσχεδίου σελ. 42α )

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, εισερχόμαστε στη συζήτηση ενιαία επί της αρχής, των άρθρων και του συνόλου του σχεδίου νόμου του Υπουργείου Υγείας «Κύρωση του Μνημονίου Κατανόησης μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Τυνησίας στον τομέα της υγείας».

Θα ήθελα να θυμίσω ότι στην επιτροπή, επί του συγκεκριμένου νομοσχεδίου, υπερψήφισε η Νέα Δημοκρατία, επιφύλαξη εξέφρασε ο ΣΥΡΙΖΑ, το Κίνημα Αλλαγής και η Ελληνική λύση ενώ καταψήφισε το Κομμουνιστικό Κόμμα Ελλάδας και το ΜέΡΑ 25.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Αθανάσιος Μπούρας):** Παρακαλώ, κύριε Αντιπρόεδρε. Έχετε τον λόγο. Επί διαδικαστικού θέματος;

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Γι’ αυτό που μόλις ανακοινώσατε. Για την ψηφοφορία στην επιτροπή. Εμείς δεν το καταψηφίσαμε. «Παρών» ψηφίσαμε. Όπως θα το δηλώσουμε και πάλι μετά την τοποθέτησή μας.

**ΠΡΟΕΔΡΕΥΩΝ (Αθανάσιος Μπούρας):** Δηλαδή, δεν το καταψηφίσατε. Εκφράσατε επιφυλάξεις ή «παρών».

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** «Παρών».

**ΠΡΟΕΔΡΕΥΩΝ (Αθανάσιος Μπούρας):** Το «παρών» δεν είναι θετική ψήφος.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Κύριε Πρόεδρε, πολύς σαματάς για το τίποτα. Είπα ότι στην επιτροπή δηλώσαμε πρόθεση ψήφου «παρών». Εσείς ανακοινώσατε ότι καταψηφίσαμε. Πήρα τον λόγο για να υπάρξει αυτή η διόρθωση. Τίποτε άλλο πέραν τούτου.

**ΠΡΟΕΔΡΕΥΩΝ (Αθανάσιος Μπούρας):** Εντάξει. Διορθώθηκε αυτό αλλά αυτό το χαρτί έχω εγώ μπροστά μου. Το ακούει η Γραμματεία και θα το διορθώσει. Επομένως, διορθώνεται και στα Πρακτικά.

Άρα, αλλάζει η θέση που εγώ διάβασα από τα χαρτιά που μου έχει δώσει η Γραμματεία. Δεν καταψήφισε το ΚΚΕ. Ψήφισε «παρών».

**ΜΑΡΙΑ ΑΠΑΤΖΙΔΗ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Αθανάσιος Μπούρας):** Παρακαλώ. Έχετε τον λόγο.

**ΜΑΡΙΑ ΑΠΑΤΖΙΔΗ:** Είχαμε δηλώσει επιφύλαξη. Δεν είχαμε καταψηφίσει.

**ΠΡΟΕΔΡΕΥΩΝ (Αθανάσιος Μπούρας):** Άρα και για το ΜέΡΑ25 έγινε λάθος. Δεν ξέρω γιατί έγινε αυτό. Θα το ελέγξουμε. Εδώ είναι οι γραμματείες της Ολομέλειας. Από τη Γραμματεία μας δόθηκε αυτό.

Διορθώνεται λοιπόν και η δική σας θέση. Δεν καταψηφίσατε. Εκφράσατε επιφύλαξη και σήμερα τοποθετούμενη θα διατυπώσετε την συγκεκριμένη θέση σας επί του σχεδίου νόμου.

Επομένως, μετά απ’ αυτή τη διαδικαστική και σωστή παρέμβαση που έκανε τόσο ο Αντιπρόεδρος, κ. Λαμπρούλης, όσο και εσείς, κυρία Απατζίδη, θα περάσουμε σε όσους κατά σειρά βλέπω ότι έχουν εκφράσει επιφύλαξη.

Έχει γίνει κι άλλο λάθος. Δεν ξέρω γιατί. Μου διορθώνουν τώρα ότι το Κίνημα Αλλαγής έχει δηλώσει ότι υπερψηφίζει, ενώ μας είχε δοθεί ως δήλωση η επιφύλαξη.

Άρα, πάμε σε όσους έχουν εκφράσει επιφύλαξη. Θα δώσω τον λόγο στην κ. Αγαθοπούλου ως εισηγήτρια από την πλευρά του ΣΥΡΙΖΑ-Προοδρευτική Συμμαχία να τοποθετηθεί για πέντε λεπτά.

Κύρια Αγαθοπούλου έχετε τον λόγο.

**ΕΙΡΗΝΗ-ΕΛΕΝΗ ΑΓΑΘΟΠΟΥΛΟΥ:** Σας ευχαριστώ πολύ, κύριε Πρόεδρε.

Κυρίες και κύριοι συνάδελφοι, όπως είπα και στην ομιλία μου στην επιτροπή η συγκεκριμένη Σύμβαση μεταξύ Ελλάδας και Τυνησίας υπογράφηκε το 2016 από την κυβέρνηση του ΣΥΡΙΖΑ και τον τότε Υφυπουργό Εξωτερικών, κ. Μάρδα, στο πλαίσιο των πολύ καλών σχέσεων συνεργασίας των δύο χωρών τις οποίες ελπίζουμε και εσείς να συνεχίσετε και αυτήν την περίοδο.

Θα υπερψηφίσουμε την παρούσα σύμβαση παρ’ ότι κάποιες ερωτήσεις που κάναμε στην επιτροπή δεν απαντήθηκαν από την παρούσα Υπουργό. Θα σας επαναλάβω κάποια πράγματα που ειπώθηκαν εκεί. Αφού φέρνετε αυτήν την κύρωση στη Βουλή τώρα σε αυτήν την ιδιαίτερα κρίσιμη χρονική στιγμή καλό είναι να την αξιοποιήσετε κιόλας προς όφελος της χώρας μας και προς όφελος της Τυνησίας στο θέμα της πανδημίας του κορωνοϊού που είναι το πιο επείγον θέμα που έχουμε αυτή τη στιγμή. Σας ρωτήσαμε πως έχετε σκοπό να το κάνετε. Δεν πήραμε απάντηση. Θα επαναλάβω, λοιπόν, τη δική μας πρόταση γιατί η Τυνησία είναι μια χώρα της Αφρικής που όπως και πολλές άλλες δεν έχουν πρόσβαση αυτή τη στιγμή στα εμβόλια κατά του κορωνοϊού αφού η Δύση φρόντισε να αγοράσει την πλειονότητα των εμβολίων που κυκλοφορούν στην αγορά για δική της χρήση χωρίς να την ενδιαφέρει τι γίνεται αλλού.

Πλούσιες χώρες με το 14% μόνο του παγκόσμιου πληθυσμού έχουν εξασφαλίσει το 53% των εμβολίων, περισσότερη, δηλαδή, από τη μισή συνολική ποσότητα παραγωγής των εμβολίων. Έτσι εννιά στα δέκα άτομα σε εβδομήντα χώρες χαμηλού εισοδήματος είναι απίθανο να έχουν πρόσβαση στο εμβόλιο το επόμενο διάστημα. Το ίδιο ισχύει και για την Τυνησία όπου στόχος της είναι να εμβολιαστεί το 20% του πληθυσμού της, όχι το 80% και το 90% που έχουμε ως στόχο στην Ελλάδα. Αυτή τη στιγμή όμως έχει εξασφαλισμένα εμβόλια μόνο για το 2,5% του πληθυσμού της.

Επιμένουμε, λοιπόν, στην πρόταση του ΣΥΡΙΖΑ και του Αλέξη Τσίπρα για την άρση της πατέντας των εμβολίων, μια πρόταση που έχει γίνει δεκτή και από το Συμβούλιο της Ευρώπης μετά από πρόταση-τροπολογία της ομάδας της Ευρωπαϊκής Αριστεράς αλλά και από τον Παγκόσμιο Οργανισμό Υγείας. Είναι μια πρόταση όμως που δεν προχωρά γιατί το αρνούνται οι κυβερνήσεις των χωρών της Ευρωπαϊκής Ένωσης μεταξύ αυτών και η Κυβέρνηση του κ. Μητσοτάκη. Σας διαφεύγει ότι εάν δεν θα μπορέσει όλος ο κόσμος σε κάθε γωνιά του πλανήτη να είναι ασφαλής, δεν μπορεί κανένας μας να είναι ασφαλής.

Η κυρία Υπουργός στην επιτροπή προτίμησε να μην αναφερθεί καθόλου στη Σύμβαση. Να αναφερθεί μόνο στην υγειονομική κατάσταση της χώρας που η κυβέρνηση συνολικά εξακολουθεί να τη θεωρεί εξαιρετική και δεν έχει την παραμικρή διάθεση αυτοκριτικής για όσα έχει κάνει ή δεν έχει κάνει. Ρώτησα, λοιπόν, την Υπουργό προχθές πόσες μόνιμες προσλήψεις στην υγεία έκανε η Κυβέρνηση της Νέας Δημοκρατίας μέσα στην πανδημία. Μου απάντησε χίλιες τριακόσιες δέκα προσλήψεις μόνιμων ιατρών και χίλιες επτακόσιες δέκα μόνιμων νοσηλευτών. Πάμε να δούμε την αλήθεια. Η αλήθεια είναι ότι εννιακόσιες σαράντα τρεις από τις χίλιες τριακόσιες δέκα των γιατρών αφορούν τις θέσεις που είχαν εγκριθεί επί ΣΥΡΙΖΑ στις 17-5-2019, δηλαδή, καμμία σχέση με την πανδημία. Πάγωσαν με ευθύνη της δικής μας κυβέρνησης για επτά μήνες για να εγκριθούν τελικά στις 7-2-2020. Όσον αφορά στους νοσηλευτές οι μόνιμες προσλήψεις που έχουν ολοκληρωθεί στην πραγματικότητα είναι τετρακόσιες πενήντα οκτώ και όχι χίλιες επτακόσιες δέκα.

Όσον αφορά στις ΜΕΘ είπατε ότι υπερδιπλασιάσατε σε χίλιες τετρακόσιες τριάντα τρεις. Από αυτές οι χίλιες διακόσιες είκοσι δυο ανήκουν στο Εθνικό Σύστημα Υγείας. Όλα τα παραπάνω, τα ψέματά σας και τη λαθροχειρία σας τα έχουμε απαντήσει πάρα πολλές φορές. Έχουμε απαντήσει στην δημιουργική λογιστική σας με στοιχεία συγκεκριμένα. Δεν θα το ξανακάνω τώρα. Δεν επαρκεί ο χρόνος. Μόνο ένα ερώτημα θα σας θέσω. Γιατί με επτακόσιους πενήντα διασωληνωμένους σήμερα έχει φρακάρει το σύστημα αφού έχουμε χίλιες τετρακόσιες τριάντα τρεις κλίνες ΜΕΘ. Και σε αυτό οφείλετε να απαντήσετε.

Θέλω να κλείσω, κύριε Υπουργέ, με το θέμα των ημερών, το θέμα των self-test. Σας ζητάμε εδώ και τόσο καιρό να προβείτε στη συνταγογράφηση των τεστ και στη δωρεάν διάθεση τους στο γενικό πληθυσμό. Αντί αυτού μας πλασάρετε ως δωρεάν και καθολικό το σύστημα της κλήρωσης που όποιος κληρωθεί μπορεί να πάει να κάνει rapid test και όχι μοριακό.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Ένα λεπτό θα ήθελα, κύριε Πρόεδρε.

Εδώ και λίγες μέρες τα περιβόητα self-test μας τα πλασάρετε σαν μια άλλη μορφή πανάκειας. Τελικά όμως αυτά είναι rapid test βαπτισμένα self-test. Για να εξηγηθώ και για να μην παρεξηγηθώ, το βασικό μας πρόβλημα δεν είναι ούτε ότι ήρθαν σε εικοσιπεντάδες αντί για ατομικές συσκευασίες, ούτε ότι οι φαρμακοποιοί χάνουν τον χρόνο για να τα συσκευάσουν. Αυτά είναι συνδικαλιστικά, ας τα λύσουν μεταξύ τους.

Το πρόβλημα είναι ότι έχετε πάρει τη συσκευασία που είναι για τα εργαστήρια, αυτήν ακριβώς που μέχρι τώρα είχαν τα νοσοκομεία και τα κέντρα υγείας και είναι για χρήση μόνο σε εξειδικευμένο εργαστήριο από εξειδικευμένο προσωπικό ή με την επίβλεψη ειδικού υγείας, και αυτά τα rapid test τα βαφτίσατε self-test. Και πώς το κάνατε αυτό; Αλλάζοντας απλά τις οδηγίες από τις υπόλοιπες γλώσσες -θα μου απαντήσετε- στα ελληνικά. Εγώ όμως έχω εδώ από τη συσκευασία αυτή τις οδηγίες σε όλες τις γλώσσες, γαλλικά, ιταλικά, γερμανικά και ελληνικά.

Θα σας τις καταθέσω.

(Στο σημείο αυτό η Βουλευτής κ. Ειρήνη-Ελένη Αγαθοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Στις τρεις γλώσσες -και στις υπόλοιπες που έχει μέσα η συσκευασία που ανέφερα- λέει ότι τα τεστ αυτά είναι για χρήση μόνο από εξειδικευμένο προσωπικό σε περιβάλλον εργαστηρίου ή με τη μέθοδο της αυτοεξέτασης υπό την επίβλεψη ειδικού. Το λέει παντού αυτό. Επίσης λέει σε ένα σημείο -και αυτό το μεταφράσατε, δεν ξέρω για ποιον λόγο, ίσως ξεχαστήκατε- ότι περιέχει μια ουσία το σωληνάριο αυτό με το υγρό η οποία προκαλεί πάρα πολύ μεγάλη ανησυχία και δεν επιτρέπεται να καταλήξει στο περιβάλλον, στην αποχέτευση ή σε επιφανειακά ύδατα. Είναι βιολογικά επικίνδυνη ουσία. Το λέει και το βίντεο της «ROCHE». Πώς, λοιπόν, εμπιστεύεστε ότι δεν θα καταλήξει εκεί που δεν πρέπει από τον κάθε έναν πολίτη; Και είναι λαθροχειρία αυτό που κάνετε γιατί στις οδηγίες, ενώ λέει ότι η διαδικασία του τεστ -σε όλες τις γλώσσες- οφείλει να γίνεται από εξειδικευμένο προσωπικό, εσείς παραλείπετε να το εκφράσετε αυτό παντού.

Κλείνω, κύριε Πρόεδρε, λέγοντας τα εξής: Βγάλατε χθες μια ανακοίνωση, κύριε Υπουργέ, που λέει ότι υπάρχει κατεπείγουσα έγκριση διάθεσης και χρήσης από τις αρμόδιες ρυθμιστικές αρχές για να βαφτιστεί το rapid test, self-test. Ποιες είναι αυτές οι αρμόδιες αρχές; Τι είδους έγκριση είναι αυτή και πώς ακριβώς γίνεται, αφού η εταιρεία το προωθεί μόνο για επαγγελματική χρήση; Πως γίνεται να αλλάζει αυτό στη χώρα μας; Θεωρούμε ότι είναι επικίνδυνο, είστε επικίνδυνοι και οφείλετε να δώσετε εξηγήσεις και να πάρετε πίσω αυτό το οποίο έχετε κάνει.

Σας ευχαριστώ.

(Χειροκροτήματα από τη πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε κι εμείς.

Μετά από την έρευνα που έγινε, να ευχαριστήσω ιδιαίτερα τον Αντιπρόεδρο της Βουλής κ. Λαμπρούλη, ο οποίος με την παρέμβασή του στην αρχή έδωσε τη δυνατότητα να τοποθετηθούν στη σωστή βάση οι θέσεις των κομμάτων.

Σας ευχαριστούμε.

Κύριε Λαμπρούλη, έχετε και τον λόγο τώρα εκ μέρους του Κομμουνιστικού Κόμματος Ελλάδας.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Ευχαριστώ, κύριε Πρόεδρε.

Θα θέλαμε να χαιρετίσουμε τους αγωνιζόμενους υγειονομικούς των δημοσίων νοσοκομείων και των δομών της πρωτοβάθμιας φροντίδας υγείας στη χώρα μας που χθες τίμησαν αγωνιστικά την παγκόσμια ημέρα υγείας σε όλη τη χώρα, στέλνοντας ένα ηχηρό μήνυμα στην Κυβέρνηση για τις εγκληματικές ευθύνες της, διεκδικώντας το αναγκαίο και ρεαλιστικό για την υγεία και τη ζωή του λαού μας.

Είναι αυτοί που όλο το προηγούμενο διάστημα, εδώ και έναν χρόνο πανδημίας, δίνουν τη μάχη μέσα στα νοσοκομεία, δίπλα στους ασθενείς και στις δύσκολες στιγμές που βιώνει ο λαός μας στα ζητήματα της υγείας. Συγχρόνως βρίσκονται στην πρώτη γραμμή του αγώνα για την ενίσχυση του δημόσιου συστήματος υγείας, για μέτρα προστασίας της υγείας και της ζωής του λαού μας. Και αυτό γίνεται κόντρα στην προσπάθεια της Κυβέρνησης όλο το προηγούμενο διάστημα να επικρατήσει σιγή νεκροταφείου, να φιμώσει τη φωνή τους κάτω από τις μάσκες, να συκοφαντήσει, να λοιδορήσει τους αγώνες των υγειονομικών, να καταστείλει με ΜΑΤ, γκλοπς και δακρυγόνα προκειμένου να κρύψει τις εγκληματικές ευθύνες της για τη διαχείριση της πανδημίας και τη μετατροπή του δημόσιου συστήματος υγείας σε «COVID-σύστημα» με αποτέλεσμα την εκτίναξη της νοσηρότητας και της θνητότητας.

Δεν σας πέρασε, κύριοι της Κυβέρνησης, παρ’ όλο που είχατε πολύτιμο συμπαραστάτη τον ΣΥΡΙΖΑ, του πολιτικού μορατόριουμ, της εθνικής συνεννόησης και του «θα τα πούμε μετά».

Συνεχίζουν οι υγειονομικοί τον αγώνα και το επόμενο διάστημα, όπως και χιλιάδες άλλοι εργαζόμενοι στη χώρα μας, διεκδικώντας μέτρα ενίσχυσης των δημόσιων νοσοκομείων και της πρωτοβάθμιας φροντίδας υγείας, μαζικές προσλήψεις μόνιμου προσωπικού με εξοπλισμό και υποδομές, κλίνες ΜΕΘ, επίταξη του ιδιωτικού τομέα χωρίς αποζημίωση, εφαρμογή όλων των απαραίτητων μέτρων προστασίας στην εργασία, στα μέσα μαζικής μεταφοράς, όλων των μέσων θεραπείας και φαρμάκων, την εξασφάλιση όλων των ασφαλών και αποτελεσματικών εμβολίων για τον μαζικό και έγκαιρο εμβολιασμό όλου του λαού μας.

Σ’ αυτόν τον αγώνα το ΚΚΕ ήταν, είναι και θα είναι μαζί τους, δίπλα τους. Συγχρόνως, καλούμε τους υγειονομικούς, και όχι μόνο, να σκεφτούν αλλά και να βγάλουν συμπεράσματα από όλη αυτή την τραγική περιπέτεια που βιώνει ο λαός μας ειδικά τον τελευταίο χρόνο με την πανδημία, διότι αυτή η τραγική κατάσταση που βιώνουν και οι ίδιοι οι υγειονομικοί ως εργαζόμενοι, αλλά κυρίως ο λαός μας, όπως είπα, αλλά και οι άλλοι λαοί αντίστοιχα μέσα στην πανδημία, δεν είναι φυσικό φαινόμενο. Είναι αποτέλεσμα της πολιτικής και των μέτρων όλων των κυβερνήσεων έως τώρα που θεωρούν την υγεία του λαού ανεπίτρεπτο κόστος και εμπόδιο στην ανταγωνιστικότητα των επιχειρηματικών ομίλων, της πολιτικής της εμπορευματοποίησης της υγείας και της αξιοποίησης των αναγκών του λαού μας σε υπηρεσίες υγείας ως πεδίο για κερδοφόρες μπίζνες των επιχειρηματιών στον τομέα της υγείας, δηλαδή η πολιτική της επιχειρηματικότητας, του κριτηρίου κόστους-οφέλους, της συνύπαρξης του εμπορευματοποιημένου δημόσιου τομέα υγείας και του ιδιωτικού τομέα, της κυριαρχίας των νόμων της αγοράς.

Πρόκειται για μια πολιτική στα πλαίσια των στρατηγικών κατευθύνσεων Ευρωπαϊκής Ένωσης και κεφαλαίου που την έχουν για σημαία τους τόσο εσείς, κύριοι της Κυβέρνησης της Νέας Δημοκρατίας, όπως και ο ΣΥΡΙΖΑ και τα άλλα κόμματα. Ακριβώς η υλοποίηση αυτής της στρατηγικής ευθύνεται για το αθωράκιστο σύστημα υγείας στη χώρα μας, αλλά και στα προηγμένα, κατά τα άλλα, συστήματα υγείας των άλλων καπιταλιστικών κρατών στην Ευρωπαϊκή Ένωση, με αποτέλεσμα οι λαοί -και ο ελληνικός λαός- να βιώνουν μια τραγωδία την περίοδο αυτή.

Σ’ αυτή τη στρατηγική, που υπηρετεί το άδικο, βάρβαρο, εκμεταλλευτικό σύστημα, που η υγεία πουλιέται και αγοράζεται, που έχει ως κριτήριο το πόσο φθηνά θα στοιχίσει η υγεία του λαού στο κεφάλαιο και το κράτος του, οφείλεται το ότι το δημόσιο σύστημα υγείας, αντί να αναπτύσσεται με κριτήριο τις λαϊκές ανάγκες, αυτές περιορίζονται στα όρια της αθλιότητάς του. Το κράτος αντί να εξασφαλίζει σχεδιασμένα και δωρεάν όλα όσα χρειάζονται για την υγεία του λαού τα φορτώνει όλα στην ατομική ευθύνη και τη δυνατότητα της τσέπης του καθενός.

Να γιατί, λοιπόν, ο λαός μας και οι λαοί δεν μπορούν να προσδοκούν κάτι ωφέλιμο από αυτό το σύστημα και τις πολιτικές που το στηρίζουν. Επίσης, τίποτα το ωφέλιμο δεν μπορούν να προσδοκούν οι δύο λαοί, της Ελλάδας και της Τυνησίας, μέσω της κύρωσης του μνημονίου κατανόησης που υπογράφηκε ήδη από το 2016 στον τομέα της υγείας, γιατί ακριβώς αποτελεί μέρος ενός ευρύτερου στρατηγικού σχεδιασμού σε επίπεδο Ευρωπαϊκής Ένωσης που χαράχθηκε τα προηγούμενα χρόνια για διείσδυση επενδύσεων στις χώρες της Βορείου Αφρικής, προκειμένου να βρουν διέξοδο κεφάλαια που λιμνάζουν και παράλληλα με στόχο να ενισχυθεί η ανταγωνιστικότητα των ευρωενωσιακών μονοπωλίων, δηλαδή η κερδοφορία τους σε τομείς που θα τους αποφέρουν κέρδη. Προς αυτήν την κατεύθυνση έχουν προηγηθεί διασκέψεις, διασκέψεις κορυφής Ευρωπαϊκής Ένωσης-Βορείου Αφρικής, αλλά και επαφές και συμφωνίες, όπως αυτή που συζητούμε σήμερα, σε διμερές επίπεδο, αξιοποιώντας είτε δεσμούς με χώρες όπως η Τυνησία είτε αξιοποιώντας ιστορικούς δεσμούς με άλλα κράτη στα πλαίσια, όμως, υλοποίησης των στρατηγικών στόχων που αποφασίστηκαν και εξειδικεύονται σε συγκεκριμένους τομείς, όπως για παράδειγμα, ναυτιλία, υποδομές, εμπορικές σχέσεις γενικότερα, χρηματοπιστωτικές επενδύσεις, αλλά και σε ζητήματα όπως της υγείας. Ακριβώς τέτοιες ή αντίστοιχες συμφωνίες εντάσσονται στα πλαίσια των γενικότερων γεωστρατηγικών σχεδιασμών, οικονομικών και πολιτικών, αναβάθμισης της αστικής τάξης της χώρας μας, ενίσχυσης του ρόλου της στην περιοχή της Βορείου Αφρικής αλλά και στην ευρύτερη περιοχή της Ανατολικής Μεσογείου και αλλού.

Αυτόν τον προσανατολισμό υλοποίησε με την υπογραφή του μνημονίου κατανόησης Ελλάδας-Τυνησίας η κυβέρνηση ΣΥΡΙΖΑ το 2016, με τον ίδιο προσανατολισμό φέρνει για κύρωση το μνημόνιο συνεργασίας η Κυβέρνηση της Νέας Δημοκρατίας. Μόνο που από αυτή τη συμφωνία οι δύο λαοί δεν έχουν να προσδοκούν κάτι ωφέλιμο. Εξάλλου αυτό αναδεικνύεται και μέσα από τους τομείς συνεργασίας -δείτε στο δεύτερο άρθρο της κύρωσης- όπως, για παράδειγμα, το φάρμακο, ηλεκτρονική υγεία, έρευνα, κλινικές δοκιμές και πάει λέγοντας.

Το ποιοι, δηλαδή, θα ωφεληθούν φαίνεται ξεκάθαρα, που δεν είναι άλλοι από τους επιχειρηματίες των κλάδων αυτών που καλοβλέπουν τέτοιες συνεργασίες με στόχο την ενίσχυση της κερδοφορίας τους. Γιατί τα αμοιβαία οφέλη που θα μπορούσαν να προκύψουν από αυτές τις συμφωνίες για τον λαό μας και τους άλλους λαούς έχουν μία και μοναδική προϋπόθεση, την κατάργηση του οικονομικού, κοινωνικού πλαισίου, του συστήματος, δηλαδή, που βιώνουμε σήμερα και των πολιτικών που τον στηρίζουν και δεν είναι άλλο από τον καπιταλισμό.

Κύριε Πρόεδρε, όπως είπαμε και προηγουμένως, σε ό,τι αφορά την κύρωση της Σύμβασης ψηφίζουμε «παρών».

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε πολύ τον κ. Λαμπρούλη εκ μέρους του Κομμουνιστικού Κόμματος Ελλάδας και Αντιπρόεδρο της Βουλής και θα καλέσουμε τώρα στο Βήμα την ειδική αγορήτρια της Ελληνικής Λύσης, τη Βουλευτή κ. Μαρία Αθανασίου.

Ορίστε, κυρία Αθανασίου, έχετε τον λόγο.

**ΜΑΡΙΑ ΑΘΑΝΑΣΙΟΥ:** Ευχαριστώ, κύριε Πρόεδρε.

Το συγκεκριμένο μνημόνιο κατανόησης υπεγράφη στην Τυνησία τον Νοέμβριο του 2016 και εισάγεται προς κύρωση, τεσσεράμισι χρόνια μετά, κάτω από τις παρούσες επιδημιολογικές και οικονομικές συνθήκες.

Η συγκυρία είναι τραγική: Έχουμε κατακόρυφη αύξηση των κρουσμάτων, αφόρητη πίεση του συστήματος υγείας με αδυναμία εξυπηρέτησης των ήδη νοσούντων, οι οποίοι εκλιπαρούν για ένα κρεβάτι σε θάλαμο νοσηλείας, πόσω μάλλον σε μονάδα ΜΕΘ.

Διατείνεστε ότι έχετε σχέδιο, ωστόσο απ’ ότι φαίνεται το σχέδιο το οποίο έχετε δεν ωφελεί τον ελληνικό λαό και τη δημόσια υγεία, παρά μόνο συμφέροντα ιδιωτών φίλα προσκειμένων. Σήμερα, έναν χρόνο από το ξέσπασμα της πανδημίας, φαίνεται ότι είμαστε πιο απροστάτευτοι από ποτέ.

Πώς θα δικαιολογήσετε ότι επιλέγετε να περνάτε με τη διαδικασία του κατεπείγοντος, δηλαδή, με συνοπτικές διαδικασίες και με έλλειψη ουσιαστικού αντιλόγου από την Αντιπολίτευση, νομοθετήματα που άπτονται θεμελιωδών ζητημάτων για την οικονομία και την υγεία της χώρας μας, τα οποία δεσμεύουν τη χώρα και τους Έλληνες για χρόνια;

Είναι νομοθετήματα με δεκάδες άρθρα, με ασφυκτικά χρονικά πλαίσια, εντός των οποίων θα πρέπει, δήθεν, να τα επεξεργαστούμε, πράγμα αδύνατο, όπως πολύ καλά γνωρίζετε.

Είναι νομοθετήματα τα οποία εγείρουν μεγάλες και σοβαρές συζητήσεις για τα οποία, αντιθέτως εσείς, ορίζετε να αφιερώνουμε ελάχιστο χρόνο στην επεξεργασία τους.

Και από την άλλη πλευρά, πάνω στην υγειονομική μάχη, στην οικονομική μάχη, τη νομοθετική μάχη, στη μάχη επιβίωσης του λαού, φέρνετε την κύρωση μιας ξεχασμένης στο συρτάρι συμφωνίας και εκεί θα παραμείνει. Όλη η Αντιπολίτευση βοά με την Τυνησία.

Και δεν είναι ότι δεν επιθυμούμε τις διμερείς συμφωνίες, ειδικά με τις γείτονες χώρες. Κάθε άλλο. Όμως, τώρα, τον Απρίλη του 2021, δεδομένων των ακραίων υγειονομικών συνθηκών στην πατρίδα μας με σχεδόν εκατόμβη νεκρών καθημερινώς, με το σύστημα υγείας να στενάζει, με τις προοπτικές να είναι πιο δυσοίωνες από ποτέ, με την αγωνία των πολιτών για το αύριο, με την εκτίναξη, όχι μόνο του αριθμού των κρουσμάτων κορωνοϊού, αλλά και των ψυχολογικών και ψυχιατρικών περιστατικών, εξαιτίας του πολύμηνου εγκλεισμού του λαού και της καταστολής κάθε οικονομικής δραστηριότητας, αυτό που διερωτώμεθα είναι το εξής: Η Τυνησία είναι άμεση προτεραιότητα; Η επιλογή της χρονικής στιγμής είναι ατυχής για να φέρετε προς ψήφιση τέτοια, διπλωματικού σκοπού, νομοθετήματα.

Από την άλλη πλευρά, διερωτώμεθα για τα κίνητρα σας είτε είναι αφελή είτε είναι πονηρά, ο σκοπός σας, προφανώς, είναι να αποπροσανατολίσετε τους πολίτες και το νομοθετικό σώμα, από τα τεράστια πραγματικά προβλήματα τα οποία μας ταλανίζουν.

Άλλο εύλογο ερώτημα που γεννάται είναι το εξής: Μήπως ο λόγος που φέρνετε προς ψήφιση εν μέσω πανδημίας -και μάλιστα στην κορύφωση του τρίτου κύματος- την κύρωση της σύμβασης αυτής είναι για να εξυπηρετηθούν ταχέως κάποια συμφέροντα που δεν μπορούν να περιμένουν;

Όσον αφορά την ουσία της σύμβασης αυτής, έχει όλα τα χαρακτηριστικά παρόμοιων συμβάσεων: Θετικό κλίμα, γενικολογίες, ευχολόγια, τίποτα συγκεκριμένο, τίποτα δεσμευτικό.

Είναι γεγονός ότι τέτοιου είδους συμφωνίες είτε μένουν στο συρτάρι είτε αξιοποιούνται μόνο ως ευκαιρία για εκατέρωθεν διευκολύνσεις, κάτι που φαίνεται από το γεγονός ότι οι διατάξεις τους δεν είναι δεσμευτικές, αλλά δυνητικές με αναφορές σε ενθάρρυνση και διευκόλυνση συνεργασίας.

Στο άρθρο 2 αναφέρονται οι τομείς στους οποίους θα υπάρχει συνεργασία με την ηγεσία της Τυνησίας πάνω σε θέματα υγείας. Θα θέλαμε να μάθουμε τεκμηριωμένα και εμπεριστατωμένα τους τρόπους εφαρμογής αυτής της συμφωνίας. Το Υπουργείο σκοπεύει να διοργανώσει σεμινάρια και συνέδρια στο εγγύς μέλλον;

Στο άρθρο 7 αναφέρεται ότι το ποσό που θα διατίθεται για τις ανάγκες των ταξιδιών προσδιορίζεται από την έκθεση του Λογιστηρίου του Κράτους σε 10.000 ευρώ. Επιπλέον, δεν διευκρινίζεται ενδελεχώς ο κύκλος των προσώπων που θα λαμβάνουν μέρος σε αυτά τα ταξίδια.

Κύριοι, ο ελληνικός λαός πληρώνει αυτά τα ταξίδια και σας ζητάμε να είστε περισσότερο συγκεκριμένοι. Η ελληνική κοινωνία δεν είναι υποχρεωμένη να πληρώνει γενικά και αόριστα ταξίδια διαφόρων παραγόντων που επιθυμούν να περνάνε καλά εις βάρος του γενικού συνόλου. Οι διμερείς σχέσεις μεταξύ των κρατών δημιουργούνται για εξομάλυνση των τυχόν διαφορών τους σε επίπεδο εξωτερικής πολιτικής. Οι χώρες της Βορείου Αφρικής είναι ιδιαίτερη περίπτωση και οφείλουμε να προσέχουμε.

Από την άλλη, στην ουσία της σύμβασης, δεν μπορούμε να θεωρήσουμε πως η Τυνησία μπορεί να μας παρέχει κάποια βοήθεια στον τομέα υγείας. Εμείς, ναι, μπορούμε.

Αξίζει να σημειωθεί ότι οι σπουδές ιατρικής στην Τυνησία υστερούν συγκρινόμενες με τις αντίστοιχες σπουδές σε ελληνικά πανεπιστήμια, δεν θεωρούνται ολοκληρωμένες παρά μόνο σε στάδιο βασικής εκπαίδευσης. Με λίγα λόγια, το επίπεδο των φοιτητών ιατρικής στην Ελλάδα είναι κατά πολύ υψηλότερο των φοιτητών της Τυνησίας. Γι’ αυτόν τον λόγο πρέπει να γνωρίζουμε επακριβώς τον τρόπο που θα επωφεληθούμε από αυτή τη συνεργασία.

Ποιες εμπειρίες, άραγε, μπορούμε να ανταλλάξουμε και σε ποιο επίπεδο με τις γνώσεις και την τεχνογνωσία μας; Είναι σίγουρο ότι θα αναβαθμιστεί ο τομέας της υγείας της Τυνησίας.

Το ερώτημα, όμως, είναι κατά πόσο εμείς και οι ειδικευόμενοι μας θα επωφεληθούμε σε ιατρικό επίπεδο από αυτή τη συνεργασία. Το έχουμε σαν απορία και θα θέλαμε να μας αναλύσετε περαιτέρω το πλάνο σας επ’ αυτού.

Αν σε κάτι υπερτερεί η Τυνησία έναντι ημών αυτό είναι τα υγειονομικά πρωτόκολλα τα οποία η Τυνησία εφαρμόζει, δηλαδή, υποχρεωτικά μοριακά τεστ στους εισερχόμενους, καραντίνα δεκαπέντε ημερών, εκτεταμένοι έλεγχοι. Αντιθέτως, στην Ελλάδα, ύστερα από τις επιδόσεις του πρώτου κύματος πέρυσι τέτοιον καιρό, επιλέγεται το ανεξέλεγκτο άνοιγμα των συνόρων στους επισκέπτες με τα ολέθρια αποτελέσματα που βιώνουμε σήμερα.

Επίσης, ο τομέας της εξαγωγής φαρμάκων από την Ελλάδα προς την Τυνησία αποτελεί ένα ελπιδοφόρο πεδίο, το οποίο, ωστόσο, έχει εγκαταλειφθεί από την Ελλάδα, διότι οι ελληνικές εξαγωγές φαρμάκων λαμβάνουν χώρα μόνο μέσω διεθνών διαγωνισμών που προκηρύσσει ο τυνησιακός κρατικός οργανισμός.

Εδώ θέλω να επισημάνω κάτι πολύ σοβαρό. Η Ρωσία έκανε πρόταση στην Σερβία για συμπαραγωγή του «Sputnik», στον ίδιο δρόμο βρίσκεται η Γερμανία, η Ιταλία, η Γαλλία και η Ισπανία. Εχθές το «ygeia-news» ανέφερε ότι το ρωσικό «Sputnik», όπως και το κινέζικο, έχουν δύο χρόνια διάρκεια ζωής των αντισωμάτων, δηλαδή, της ανοσίας. Εσείς όμως επιμένετε στη «PFIZER» μόνο και στην «AstraZeneka». Γιατί;

Το καταθέτω στα Πρακτικά.

(Στο σημείο αυτό η Βουλευτής κ. Μαρία Αθανασίου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Επίσης, κύριε Υπουργέ, δεν απάντησατε στην ερώτηση από 1-4-2021, την 5599, πού θα απορρίπτονται τα χρησιμοποιημένα self-test, όπως και πώς θα γίνει έλεγχος των θετικών κρουσμάτων στο σπίτι; Ξέρετε ότι είναι πάρα πολύ αυστηρή η Ευρώπη όσον αφορά τα απόβλητα.

Η Κυβέρνηση στηρίζει την ανάπτυξη της Τυνησίας, ενώ η χώρα μας χρειάζεται επειγόντως στήριξη. Κατά πόσο, λοιπόν, είναι πρόσφορο η χώρα μας να βοηθήσει την Τυνησία, όταν η ίδια θα παλεύει για την επιβίωσή της, είναι αμφίβολο.

Ας τα λάβετε σοβαρά υπ’ όψιν σας, κύριοι, και σας καλούμε να έρθετε στο ύψος των περιστάσεων, ασχολούμενοι με τα φλέγοντα ζητήματα και όχι με τα μη επείγοντα.

Η Ελληνική Λύση ψηφίζει «παρών».

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε την κ. Αθανασίου και τον λόγο τώρα έχει η ειδική αγορήτρια του ΜέΡΑ25 κ. Μαρία Απατζίδη.

Κυρία συνάδελφε, έχετε τον λόγο.

**ΜΑΡΙΑ ΑΠΑΤΖΙΔΗ:** Ευχαριστώ, κύριε Πρόεδρε.

Θα μου επιτρέψετε να ξεκινήσω με ένα σύντομο σχόλιο για την πρόσφατη επίσκεψη του Πρωθυπουργού στη Λιβύη, γειτονική χώρα της Τυνησίας. Ο κ. Μητσοτάκης πήγε εσπευσμένα να συμμαζέψει τα ασυμμάζευτα, μετά το φιάσκο των πολιτικών χειρισμών της Κυβέρνησής του.

Σε ό,τι αφορά τη Λιβύη, αρχικά, πέρυσι δεν προσκλήθηκε στη Διάσκεψη του Βερολίνου, στην οποία συμμετείχαν τόσο η Τουρκία όσο η Ιταλία και η Αίγυπτος. Στη συνέχεια, την ίδια στιγμή που η Τουρκία αποκτούσε διπλωματικά ερείσματα και ενίσχυε τη διαπραγματευτική της θέση στη Λιβύη, απειλούσε και απέλαυνε τον πρέσβη της από την Ελλάδα και αργότερα φιλοξενούσε τον Χαλίφα Χάφταρ στην Αθήνα. Ήταν μια συνάντηση την οποία κατήγγειλε η κυβέρνηση της Τρίπολης, δηλαδή η ως τότε διεθνώς αναγνωρισμένη κυβέρνηση της Λιβύης. Τώρα, ο κ. Μητσοτάκης τρέχει προκειμένου να δημιουργήσει διαύλους επικοινωνίας που χάθηκαν από τις πολιτικές επιλογές της Κυβέρνησής του.

Το μνημόνιο κατανόησης μεταξύ της Ελλάδας και της Τυνησίας στον τομέα της υγείας, την κύρωση του οποίου καλούμαστε να ψηφίσουμε σήμερα, υπογράφηκε στις 2 Νοεμβρίου του 2016. Είχε προηγηθεί επίσημη επίσκεψη στην Τύνιδα του τέως Προέδρου της Βουλής του κ. Βούτση, κατόπιν πρόσκλησης του Τυνήσιου ομόλογού του λίγους μήνες νωρίτερα. Η Ελλάδα υποστηρίζει σταθερά την ανάπτυξη των σχέσεων της Τυνησίας με την Ευρωπαϊκή Ένωση, ενώ υπάρχει πολύ καλή συνεργασία στον τομέα της ανταλλαγής υποψηφιοτήτων στο πλαίσιο των διεθνών οργανισμών.

Με το προς κύρωση μνημόνιο κατανόησης θα δημιουργηθούν μηχανισμοί συνεργασίας, ιδίως στον τομέα της δημόσιας υγείας, μέσω της υλοποίησης προγραμμάτων δράσης που θα συμφωνηθούν και θα εγκριθούν από τις δύο χώρες. Βέβαια, είναι απορίας άξιο πώς θα λάβει χώρα μια τέτοια συνεργασία, όταν η Κυβέρνηση της Νέας Δημοκρατίας αποστρέφεται και απαξιώνει συστηματικά τη δημόσια υγεία.

Τι επισημαίνουμε εδώ και ένα χρόνο ως ΜέΡΑ25; Την ανάγκη για προσλήψεις επαρκούς αριθμού μόνιμων ιατρών και για ουσιαστική ενδυνάμωση του δημόσιου συστήματος υγείας, την ανάγκη για πραγματικά μαζικά και τόσα άλλα. Τι κάνει η Κυβέρνηση; Μεταθέτει τη δική της ευθύνη στους πολίτες, μέσω των ψευδομαζικών τεστ με απώτερο στόχο την ενοχοποίηση τους. Το δήλωσε ξεκάθαρα ο κ. Μητσοτάκης: «Η υγεία και η οικονομία είναι στα χέρια της κοινωνίας», όπως είπε χαρακτηριστικά.

Με τα δύο πρώτα άρθρα του μνημονίου κατανόησης προβλέπεται η συνεργασία των δύο χωρών σε τομείς υγείας, όπως τα μεταδοτικά, τα μη μεταδοτικά και πανδημικά νοσήματα, η φαρμακευτική βιομηχανία, η ηλεκτρονική υγεία και η βιοϊατρική έρευνα. Προβλέπεται, επίσης, η συνεργασία σε τομείς όπως η μητρότητα, η υγιεινή των παιδιών, οι εμβολιασμοί και η σεξουαλική και αναπαραγωγική υγεία. Τέλος, ενθαρρύνεται η δημιουργία μηχανισμών άμεσης επικοινωνίας μεταξύ όλων των θεσμών και οργανισμών και η ανταλλαγή εμπειρογνωμόνων.

Με τα υπόλοιπα άρθρα ορίζονται τα Υπουργεία Υγείας των δύο χωρών ως υπεύθυνα για την εφαρμογή τους και καθορίζεται η μεταξύ τους συνεργασία μέσω προγράμματος δράσης που θα εγκριθεί και από τα δύο μέρη. Προβλέπεται η σύσταση κοινής συντονιστικής επιτροπής και ο σκοπός της που είναι η εκπόνηση του προγράμματος δράσης για την υλοποίηση των δράσεων. Καθορίζονται οι προϋποθέσεις ανταλλαγής τεχνογνωσίας και οι οικονομικές επιπτώσεις που θα ισχύουν για κάθε επίσκεψη εμπειρογνωμόνων. Τέλος, συμφωνείται ότι οι διαφορές σχετικά με την ερμηνεία ή την εφαρμογή του προς κύρωση μνημονίου θα διευθετούνται φιλικά, μέσω της διπλωματικής οδού.

Κυρίες και κύριοι συνάδελφοι, μέσω των εξωτερικών σχέσεων η Ευρωπαϊκή Ένωση υποτίθεται πως επιδιώκει τον εξευρωπαϊσμό των μεσογειακών χωρών. Όμως, στην πραγματικότητα διαμορφώνει μια εκμεταλλευτική αυτοκρατορική σχέση υπό την έννοια της ασύμμετρης σχέσης με τους γείτονές της. Φαινομενικά προωθούσε τις δικές της αξίες, αλλά στην ουσία επέβαλε τη δική της πολιτική. Μέσω αυτής της ασύμμετρης σχέσης η Ευρωπαϊκή Ένωση επιδίωκε δύο πράγματα: Πρώτον, τη διασφάλιση ενεργειακών πόρων από μεσογειακές χώρες, όπως η Αλγερία και η Λιβύη που αποτελούν προμηθευτές πετρελαίου και φυσικού αερίου. Δεύτερον, τη διεύρυνση των αγορών της σε μια περιοχή στην οποία θα μπορούσε να επεκταθεί εμπορικά.

Με την εμφάνιση του προσφυγικού και μεταναστευτικού ζητήματος, αντί η Ευρωπαϊκή Ένωση να συμβάλει στη δημιουργία ευνοϊκών κοινωνικών και οικονομικών συνθηκών στην Αφρικανική Ακτή της Μεσογείου, άρχισε να αντιλαμβάνεται ορισμένα από τα κράτη της περιοχής ως «αναχωματικά» κράτη-μαξιλάρια, δηλαδή ως κράτη που θα αναχαίτιζαν τις μεταναστευτικές, προσφυγικές ροές προς την Ευρώπη.

Αυτή η αλλαγή στάσης σε ό,τι αφορά τις εξωτερικές σχέσεις της Ευρωπαϊκής Ένωσης αποτέλεσε την απαρχή μετάλλαξης και των εσωτερικών σχέσεων της Ένωσης. Είναι σε αυτό το σημείο όπου φυτεύτηκε ο σπόρος στη Μόρια, για την οποία ως Ευρωπαίοι θα έπρεπε να ντρεπόμαστε. Εδώ βρίσκεται η «ρίζα του θανάτου» της ευρωπαϊκής αλληλεγγύης και της μετατροπής του λαού μας σε χρεοδουλοπάροικο που νιώθει πρόσφυγας μέσα στην ίδια του τη χώρα. Η συνθηκολόγηση της κυβέρνησης ΣΥΡΙΖΑ συναίνεσε στη μετατροπή της Ελλάδας σε εσωτερικό αναχωματικό κράτος-σύνορο της Ευρώπης-φρούριο.

Στα πλαίσια αυτά υπογράφηκε η απαράδεκτη και παράνομη, με βάση το Διεθνές Δίκαιο, συμφωνία Ευρωπαϊκής Ένωσης-Τουρκίας. Τη σκυτάλη πήρε η Κυβέρνηση της Νέας Δημοκρατίας, η οποία συνδύασε τη συνθηκολόγηση απέναντι στην τρόικα και τις Βρυξέλλες, με τη βία και τον αυταρχισμό που μεταφέρθηκε από τα σύνορα στην ενδοχώρα, με στόχο την καταστολή οποιασδήποτε αντίστασης στη χρεοδουλοπαροικία που διαχειρίζεται η Κυβέρνηση του κ. Μητσοτάκη εκ μέρους της τρόικας.

Ο μόνος τρόπος να μειωθεί η βία και ο αυταρχισμός στο εσωτερικό των μεσογειακών χωρών-κρατών, να αποφευχθούν οι εντάσεις μεταξύ τους και να διασφαλιστεί η ειρήνη, η συνεργασία και το Διεθνές Δίκαιο στην περιοχή είναι η πρόταση του ΜέΡΑ25 για διεθνή πολυμερή περιφερειακή διάσκεψη των χωρών της Ανατολικής Μεσογείου χωρίς επιδιαιτητές, χωρίς την κ. Μέρκελ.

Η πρόταση αυτή θα μπορούσε να οδηγήσει σε αποκλιμάκωση της έντασης και στη δημιουργία συνθηκών για μια πραγματικά ειρηνική και δίκαιη επίλυση των διαφορών προς όφελος των λαών και όχι των ολιγαρχών.

Στο πλαίσιο αυτό καλωσορίζουμε τη συγκεκριμένη συμφωνία ως ένα πρώτο βήμα προς αυτήν την κατεύθυνση.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε την κ. Απατζίδη.

Και για να μην υπάρχει καμμία αδικία, ο κ. Πουλάς θα μιλήσει αργότερα με διπλή ιδιότητα, λόγω και της απουσίας του κ. Σκανδαλίδη, δηλαδή και ως ειδικός αγορητής, αλλά κυρίως ως Κοινοβουλευτικός Εκπρόσωπος του Κινήματος Αλλαγής.

Γι’ αυτό θα δώσω τον λόγο τώρα -αν και δεν προβλέπεται- στον εισηγητή της Νέας Δημοκρατίας, κ. Λιάκο.

**ΕΥΑΓΓΕΛΟΣ ΛΙΑΚΟΣ:** Ευχαριστώ, κύριε Πρόεδρε.

Εδώ και περίπου έναν χρόνο η χώρα μας, όπως και ολόκληρος ο πλανήτης, βρίσκεται αντιμέτωπη με τις πρωτόγνωρες συνθήκες που επιβάλλει η πανδημία της νόσου COVID-19. Ποτέ άλλοτε δεν έχουν επιβληθεί στις κοινωνίες, και μάλιστα σε παγκόσμια κλίμακα, οριζόντια περιοριστικά μέτρα. Και όμως, παρά τις καταφανείς δυσκολίες, όλο αυτό το διάστημα το ελληνικό Κοινοβούλιο λειτουργεί κανονικά, συζητώντας και ψηφίζοντας νόμους όχι μόνο για την αντιμετώπιση του αόρατου εχθρού, αλλά και για την επόμενη μέρα, μια μέρα, η οποία φαίνεται σήμερα πιο κοντά από ποτέ.

Οι μαζικοί εμβολιασμοί, τα self-test που από σήμερα θα διατίθενται δωρεάν σε κάθε πολίτη, αλλά και ο καλός καιρός της χώρας μας θα οδηγήσουν σύντομα στην ελευθερία μας. Τα μαθήματα, όμως, που αποκομίζουμε από την εμπειρία της πανδημίας δεν πρέπει να ξεχαστούν. Αντιθέτως, πρέπει να αναλυθούν σε βάθος τόσο αυτά όσο και τα κύρια συστατικά τους που δεν είναι άλλα από την ανθρωπιά, την αλληλεγγύη και τη συνεργασία. Συστατικά που οφείλουμε να γίνουν η βάση της συνεργασίας των κρατών παγκοσμίως.

Ειδικά στον τομέα υγείας τα μαθήματα αυτά είναι ιδιαίτερα πολύτιμα. Η πανδημία δοκιμάζει τα συστήματα υγείας όλων των κρατών, φτάνοντας ακόμα και τα πιο εξελιγμένα στα όριά τους. Το ΕΣΥ δεν αποτελεί την εξαίρεση στον κανόνα. Παρά τις όποιες αδυναμίες του, κατάφερε να αντέξει και θα συνεχίσει να αντέχει, ενώ εξακολουθεί να δέχεται τεράστια πίεση καθημερινά.

Η αισιοδοξία μου αυτή οφείλεται σε μεγάλο βαθμό στον τρόπο διαχείρισης της υγειονομικής κρίσης από την Κυβέρνηση, η οποία από την πρώτη στιγμή έθεσε σε προτεραιότητα την ανθρώπινη ζωή και την διασφάλιση της και έδειξε εμπιστοσύνη στις ικανότητες του υγειονομικού προσωπικού της χώρας, ενισχύοντας το καθοριστικά. Η ταχύτητα της διασποράς σε ολόκληρο τον πλανήτη και η άγνωστη μέχρι πρότινος συμπεριφορά ανέδειξαν σε υψίστης σημασίας για την αντιμετώπιση του τη σχεδόν καθολική συμβολή των εθνικών συστημάτων υγείας.

Τη στιγμή, λοιπόν, που οι κυβερνήσεις όλων των κρατών ρίχτηκαν στη μάχη για την αντιμετώπιση της πανδημίας και την ενίσχυση των συστημάτων υγείας τους, αυτό που έγινε φανερό από την πρώτη στιγμή ήταν η ανάγκη συνεργασίας σε διακρατικό επίπεδο.

Κυρίες και κύριοι συνάδελφοι, οι διακρατικές συνεργασίες στον τομέα της υγείας είναι και θα παραμείνουν σημαντικές και μετά το τέλος της πανδημίας, γιατί συμβάλλουν στην ανταλλαγή τεχνογνωσίας μεταξύ κρατών, γιατί με τη συμβολή τους τα επιμέρους συστήματα υγείας μπορούν να εξελίσσονται και να προσαρμόζονται με ασφάλεια στις νέες προκλήσεις, γιατί αυτές είναι ο μόνος δρόμος για τη διασφάλιση της παγκόσμιας υγείας.

Σε αυτό το πλαίσιο υπάγεται και η σημερινή συζήτηση για την κύρωση του Μνημονίου Κατανόησης μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Τυνησίας στον τομέα της υγείας. Πρόκειται για μια συμφωνία που υπεγράφη τον Νοέμβριο του 2016 και θέλω επομένως να πιστεύω ότι θα γίνει δεκτή και από την Αντιπολίτευση.

Η Τυνησία, μια από τις μικρότερες χώρες της περιοχής της Μεσογείου, διατηρεί διαχρονικά καλές σχέσεις με την Ελλάδα, σχέσεις που χαρακτηρίζονται από αμοιβαία εκτίμηση και κατανόηση, ενώ συγχρόνως οι δύο χώρες μοιράζονται το κοινό όραμα για ειρήνη και ασφάλεια στην ευρύτερη περιοχή. Πρόκειται, επιπλέον, για μια από τις χώρες που πρωτοστάτησαν στην εξέγερση της «Αραβικής Άνοιξης» τον Ιανουάριο του 2011 και έκτοτε έκανε ουσιαστικά βήματα πολιτικής μετάβασης προς τη δημοκρατία εν μέσω μιας περιόδου αβεβαιότητας που χαρακτηρίστηκε από πολιτική αστάθεια, κοινωνική ταραχή και τρομοκρατικές επιθέσεις. Σε αυτήν την προσπάθεια τόσο η Ευρωπαϊκή Ένωση όσο και η Ελλάδα στέκονται σταθερά δίπλα της.

Η Τυνησία, όμως, έχει δείξει από τότε και ένα έντονο ενδιαφέρον για τον εκσυγχρονισμό και την έρευνα στο πεδίο της υγείας. Η συμφωνία αυτή είναι λοιπόν ένα ακόμα σημαντικό βήμα προς αυτήν την κατεύθυνση. Τις λεπτομέρειες για το νομοσχέδιο τις ανέλυσα στην επιτροπή και για λόγους οικονομίας χρόνου δεν θα το κάνω τώρα.

Κυρίες και κύριοι συνάδελφοι, το παρόν μνημόνιο κατανόησης είναι αναμφίβολα σημαντικό και θα συμβάλλει ιδιαίτερα στην περαιτέρω εμβάθυνση των σχέσεων της χώρας μας με τη Δημοκρατία της Τυνησίας, μιας χώρας που συμμερίζεται τις προσπάθειες της Ελλάδας για ενίσχυση της περιφερειακής σταθερότητας και την προώθηση της ειρήνης στην Μεσόγειο. Είναι άλλωστε γνωστή και η στήριξη που παρέχει η χώρα μας στην προσπάθεια της Τυνησίας για να ανταποκριθεί στις αναπτυξιακές προκλήσεις.

Θεωρώ, λοιπόν, ότι το μνημόνιο κατανόησης στον τομέα της υγείας θα είναι εξίσου επωφελές και για τις δύο πλευρές και θα αποτελέσει σημαντικό σημείο για την περαιτέρω ενίσχυση των σχέσεων μας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε τον κύριο Λιάκο.

Θα δώσω τώρα τον λόγο στον Κοινοβουλευτικό Εκπρόσωπο του Κινήματος Αλλαγής τον κ. Πουλά. Στη συνέχεια έχει ζητήσει τον λόγο ο κ. Ξανθός και η κ. Σούκουλη.

Ορίστε, κύριε Πουλά, έχετε τον λόγο.

**ΑΝΔΡΕΑΣ ΠΟΥΛΑΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, κύριε Υπουργέ, το Μνημόνιο Συνεργασίας μεταξύ της Ελληνικής Κυβέρνησης και της Κυβέρνησης της Τυνησίας στον τομέα της υγείας, το οποίο υπογράφτηκε στις 2 Νοεμβρίου του 2016, έρχεται προς κύρωση στο ελληνικό Κοινοβούλιο σήμερα μετά από πέντε χρόνια καθυστέρησης. Το Κίνημα Αλλαγής ψηφίζει τη συγκεκριμένη Σύμβαση.

Επίσης, δράττομαι της ευκαιρίας να μιλήσω για ορισμένα θέματα που αφορούν την επικαιρότητα σχετικά με τον τομέα της υγείας. Πρώτο και βασικότερο, η κατάσταση στη χώρα μας είναι πάρα πολύ ανησυχητική. Παρ’ ότι η χώρα βρίσκεται στον πάγο επί σχεδόν πέντε μήνες, ακόμα τα κρούσματα είναι σταθερά υψηλά, ο αριθμός των θανάτων και διασωληνωμένων αυξάνεται και ταυτόχρονα η κοινωνία και η οικονομία ασφυκτιούν.

Ως Αντιπολίτευση επιλέγουμε τον δρόμο της σύνεσης, της συγκαταβατικότητας, δεν επιχειρούμε να εκμεταλλευτούμε τη διαχείριση της πανδημίας για μικροπολιτικούς λόγους. Αυτό που μας ενδιαφέρει αυτήν τη στιγμή είναι να μπει η χώρα σε ασφαλή κανονικότητα. Δυστυχώς, όμως, έχετε κουράσει με τις αλλοπρόσαλλες αποφάσεις σας, με τις παλινωδίες σας κάθε εβδομάδα για το ποιες δραστηριότητες σκοπεύετε να ανοίξετε.

Με λύπη μας διαπιστώνουμε ότι παρουσιάζετε μια εικόνα σύγχυσης και ολιγωρίας. Δείχνετε ότι έχετε ήδη κουραστεί. Από τη μια πλευρά προσπαθείτε να δώσετε την εντύπωση ότι όλα βαίνουν καλώς ανακοινώνοντας ή διαρρέοντας τις πληροφορίες για άνοιγμα δραστηριοτήτων, αλλά από την άλλη πλευρά κάνετε λάθη που και τους πολίτες δυσαρεστούν, αλλά και την επιτυχή αντιμετώπιση της πανδημίας δεν ευνοούν.

Πριν από δύο εβδομάδες εδώ σε αυτό το Βήμα της Βουλής είχα χαρακτηρίσει την στρατηγική των self-test ως ένα επικοινωνιακό πυροτέχνημα της Κυβέρνησης. Ήλπιζα να διαψευστώ. Δυστυχώς, δεν με διέψευσαν. Το αλαλούμ που προέκυψε χθες με την παραλαβή των self-test από τα φαρμακεία επιβεβαιώνει πανηγυρικά τα λεγόμενα μου. Κάνετε εκπτώσεις στις προδιαγραφές του διαγωνισμού εξπρές την στιγμή που σταθήκατε ιδιαίτερα γενναιόδωροι στα χρήματα που μοιράσατε στις εταιρείες αναδόχους, ενώ φαίνεται ότι μπερδέψατε τα self-test με τα rapid test δημιουργώντας σύγχυση σε φαρμακοποιούς και σε πολίτες. Όσο για τις εταιρείες που πήραν το διαγωνισμό, τον οποίο τον έκανε η Γενική Γραμματεία Πολιτικής Προστασίας, η «ROCHE» παρέδωσε ένα εκατομμύρια εννιακόσια test, ενώ οι άλλες τρεις προσφέρουν μέσω της κινέζικης «JOYSBIO» με σημαντικές αποκλίσεις η μια εταιρεία από την άλλη, ξεκινάνε από 2,29 και καταλήγουν στα 3,36 η «SWISS MED». Αυτή η εταιρεία έδωσε τρία εκατομμύρια kits.

Το επόμενο χρονικό διάστημα θα δούμε πάρα πολλά να βγαίνουν στη φόρα για αυτήν την συγκεκριμένη εταιρεία, γιατί εδώ κάτι γίνεται, κάτι έχει συμβεί. Πρέπει μάλλον να υπάρξει και παρέμβαση εισαγγελικών αρχών.

Ένα άλλο μεγάλο θέμα που με απασχολεί είναι η πορεία του εμβολιασμού στη χώρα μας και συγκεκριμένα η ανησυχία που έχει προκαλέσει το εμβόλιο της «AstraZeneca» στους πολίτες. Γνωρίζετε ότι πολλοί αναβάλουν τον εμβολιασμό τους, προκειμένου να εμβολιαστούμε με άλλο εμβόλιο. Αυτήν την κατάσταση πώς θα την αντιμετωπίσουμε;

Επίσης, σύμφωνα με πληροφορίες, η εταιρεία «MODERNA» ήταν να παραδώσει τρία εκατομμύρια οκτακόσια εμβόλια. Τελικά παραδίδει μόνο ένα εκατομμύριο οκτακόσια. Αυτή η μείωση των δύο εκατομμυρίων εμβολίων από την «MODERNA» είναι φανερό ότι θα δυσχεράνει και την επιτάχυνση του εμβολιασμού του πληθυσμού, αλλά και την προστασία της υγείας, αλλά εμποδίζει και την επανένταξη της κοινωνικής και οικονομικής δραστηριότητας και ό,τι αυτό συνεπάγεται και με τον τουρισμό.

Έντονο, επίσης, προβληματισμό προκαλεί όχι μόνο σε εμάς, αλλά και στους πολίτες το γεγονός ότι μετατρέπετε τα νοσοκομεία μας το ένα μετά το άλλο σε μονοθεματικά. Ξεκινήσατε με το «Σισμανόγλειο», μετά μετατρέψατε το νοσοκομείο του «Ερυθρού Σταυρού» αποκλειστικά για COVID έπειτα το «Θριάσιο» και τώρα ακούγεται ότι θα μετατρέψετε και το «Γεννηματά». Πόσο θα συνεχιστεί αυτή η κατάσταση; Τι θα γίνει με τους πολίτες που χρειάζονται περίθαλψη για τα άλλα νοσήματα εκτός COVID;

Ταυτόχρονα η κατάσταση φαίνεται να ξεφεύγει και στην επαρχία, βλέπουμε την Περιφέρεια της Κοζάνης και της Θεσσαλονίκης. Ευχόμαστε να μην ξαναζήσουμε τα γεγονότα του Νοεμβρίου.

Κλείνοντας, θα ήθελα να τονίσω για άλλη μια φορά ότι η υγειονομική κρίση που ζούμε πρέπει να αποτελέσει εφαλτήριο για την αναγέννηση του Εθνικού Συστήματος Υγείας της χώρας. Για τον λόγο αυτό ζητάμε να προχωρήσετε σε γενναία χρηματοδότηση για την αναγέννηση του Εθνικού Συστήματος Υγείας, να προχωρήσετε σε προσλήψεις μόνιμου προσωπικού, να αναβαθμίσετε τις υποδομές των δημόσιων νοσοκομείων, να μας φέρετε επιτέλους το σχέδιο σας για την πρωτοβάθμια φροντίδα υγείας, να δώσετε βάρος στην πρόληψη και οι εργαζόμενοι να ενταχθούν στα βαρέα και ανθυγιεινά. Μόνο με αυτόν τον τρόπο οι Έλληνες πολίτες θα αποκτήσουν υπηρεσίες υγείας που δικαιούνται και η πολιτεία οφείλει να τους παρέχει.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κύριο Πουλά.

Τον λόγο έχει ο Κοινοβουλευτικός Εκπρόσωπος του ΣΥΡΙΖΑ-Προοδευτική Συμμαχία, ο κ. Ανδρέας Ξανθός.

**ΑΝΔΡΕΑΣ ΞΑΝΘΟΣ:** Ευχαριστώ, κύριε Πρόεδρε.

Σε αυτήν τη σύντομη συζήτηση, που δηλώσαμε τη θετική μας στάση απέναντι σε αυτήν την κύρωση της Σύμβασης, είναι επιβεβλημένο σε αυτήν τη φάση που είναι η πανδημία στη χώρα μας να κάνουμε ορισμένες γενικότερου χαρακτήρα αναφορές.

Χωρίς καμμία διάθεση υπερβολής αυτό που ζει αυτήν τη στιγμή η χώρα και ειδικά το λεκανοπέδιο της Αττικής είναι μια υγειονομική τραγωδία.

Αυτή είναι η πραγματικότητα. Όσο και αν θέλετε να το εξωραΐσετε, που δεν εξωραΐζεται, όσο και αν θέλετε να πείτε ότι κάνετε ό,τι μπορείτε -που δεν κάνετε ούτε όσα μπορείτε, ούτε όσα πρέπει, ούτε την ώρα που πρέπει- σήμερα η κατάσταση είναι ακριβώς αυτή.

Και προφανώς είναι σε ένα μεγάλο λειτουργικό μπλακάουτ το σύστημα υγείας στο Λεκανοπέδιο. Λειτουργούν τα νοσοκομεία στην εφημερία τους σε συνθήκες ιατρικής πολέμου και σε καμμία περίπτωση, κύριε Υπουργέ, δεν ισχύει αυτό το οποίο διακηρύσσει η πολιτική ηγεσία και εσείς και ο Υπουργός, ότι η Κυβέρνηση εγγυάται ότι δεν θα μείνει κανένας ασθενής χωρίς την αναγκαία περίθαλψη. Αυτό δεν υφίσταται αυτή τη στιγμή. Υπάρχουν δεκάδες διασωληνωμένοι εκτός ΜΕΘ. Η αγωνία και των εργαζομένων, αλλά και των ασθενών και των οικογενειών τους είναι τεράστια.

Σε αυτό, λοιπόν, το κλίμα, στην αιχμή, στην πιο δύσκολη καμπή της υγειονομικής κρίσης, η Κυβέρνηση κάνει μια πολιτική επιλογή -πιεζόμενη από την αγορά, από την κόπωση της κοινωνίας, από τις διαμαρτυρίες των επαγγελματιών, από, από, από- να πάει σε ένα άνοιγμα. Και επειδή όλοι καταλαβαίνουμε ότι αυτό το άνοιγμα έχει ρίσκο, χρησιμοποιεί την υπόθεση των self-test ως φύλλο συκής. Όντως είναι επικοινωνιακή κίνηση και πολύ φοβάμαι ότι θα εξελιχθεί σε φούσκα.

Δεν θα παίξει κανέναν ουσιαστικό ρόλο στην ανάγκη αναβαθμισμένης επιδημιολογικής επιτήρησης αυτή την περίοδο και συστηματικής παρέμβασης στην κοινότητα, στο γενικό πληθυσμό, στις εστίες υπερμετάδοσης, με εκτεταμένο και στοχευμένο ταυτόχρονα testing, που διενεργείται με ευθύνη των υπηρεσιών δημόσιας υγείας της χώρας, με ευθύνη του ΕΣΥ, με ευθύνη του ΕΟΔΥ και των κινητών μονάδων και φυσικά και με τη συνδρομή του ιδιωτικού τομέα και αποζημίωση από τον ΕΟΠΥΥ μετά από συνταγογράφηση.

Αυτό είναι που δεν έχετε κάνει τόσο καιρό και μας λέτε ότι έχουμε αυξήσει τα τεστ. Φυσικά! Έχω κουραστεί να ακούω τον κύριο Υπουργό να λέει ότι ξεκινήσαμε με οκτακόσια τεστ και τώρα έχουμε σαράντα χιλιάδες την ημέρα.

Ξέρετε, κύριε Υπουργέ, πόσα τεστ κάνει την ημέρα η Κύπρος των οκτακοσίων χιλιάδων κατοίκων; Κάνει πενήντα χιλιάδες τεστ, rapid και μοριακά. Εμείς γιατί δεν προσπαθήσαμε να ενισχύσουμε αυτή την παρέμβαση, που έχει επιδημιολογικό νόημα, μπορεί να καταγράψει κρούσματα, να γίνει σωστή ιχνηλάτηση και να αναχαιτίσουμε τη διασπορά του ιού; Δεν έγινε αυτό.

Και επίσης -δεν το λέω εγώ, το είπε ο κ. Μόσιαλος- τα τεστ αυτά έχουν πολύ χαμηλή αποτελεσματικότητα σε ασυμπτωματικούς φορείς του κορωνοϊού. Ξέρετε πόσοι είναι οι ασυμπτωματικοί φορείς; Το 20% και έχει αποδειχθεί ότι συνεισφέρουν στο 44% της διασποράς του ιού στην κοινότητα και στον γενικό πληθυσμό.

Άρα, μία μαύρη τρύπα σ’ αυτό το θέμα θα πυροδοτήσει νέα κύματα και νέα διασπορά και δεν θα αναχαιτίσει την πανδημία στην κοινότητα, άρα δεν θα αποσυμφορήσει και το σύστημα υγείας.

Μας λέτε, επίσης, ότι έχουμε ένα ενιαίο σύστημα υγείας πλέον στη χώρα, μια ενιαία υγειονομική περιφέρεια, όλοι έχουν συστρατευθεί, οι πάντες βοηθούν και το διαχειριζόμαστε και κάνουμε ό,τι μπορούμε και αντέχει το ΕΣΥ κ.λπ.. Αυτό που γίνεται στην πραγματικότητα είναι ότι εξαντλείτε τις αντοχές και των δημόσιων δομών και του ανθρώπινου δυναμικού τους.

Θα σας πω ένα πολύ χαρακτηριστικό παράδειγμα. Ξέρετε πόσες κλίνες έχει ο ιδιωτικός τομέας στη χώρα; Έχει το ένα τρίτο του συνόλου των κλινών, δέκα πέντε χιλιάδες κλίνες. Και στο Λεκανοπέδιο δεν ξέρω ακριβώς το νούμερο, αλλά φαντάζομαι ότι είναι πολλές χιλιάδες οι κλίνες των ιδιωτικών θεραπευτηρίων.

Ξέρετε ποια είναι η συμβολή του ιδιωτικού τομέα στη νοσηλεία περιστατικών COVID; Είναι 5%. Διακόσια πενήντα κρεβάτια έχουν διατεθεί σε τέσσερα, πέντε μεσαίου επιπέδου ιδιωτικά θεραπευτήρια για νοσηλεία περιστατικών COVID. Ο ιδιωτικός τομέας, που έχει το ένα τρίτο των κλινών, στην πανδημία και στα περιστατικά COVID συμμετέχει με το 5%, όταν στη Γαλλία, η οποία πήρε το μάθημά της από το πρώτο κύμα και την οδυνηρή εμπειρία, σήμερα το 30% των αναγκών νοσηλείας το καλύπτει ο ιδιωτικός τομέας μέσα από έναν κεντρικό σχεδιασμό.

Αυτό, λοιπόν, δείχνει ότι δεν υπήρχε πολιτική βούληση, παρά για να παίξει ένα πολύ επικουρικό και πολύ επί πολλοίς ρόλο. Η αρχική συμφωνία ήταν να μην εμπλακεί καθόλου στην πανδημία. Τώρα, στην αιχμή του τρίτου κύματος, αναγκαστικά έγινε αυτή η -υποτίθεται- εθελούσια συνδρομή, αλλά είναι σαφές ότι με αυτόν τον τρόπο δεν μπορεί να αποσυμπιεστεί το σύστημα υγείας, το οποίο σήμερα και τα περιστατικά COVID δεν μπορεί να φροντίσει αξιοπρεπώς, όπως και δεν μπορεί να αντιμετωπίσει και όλη την υπόλοιπη νοσηρότητα και την ανάγκη φροντίδας ευάλωτων ομάδων ασθενών, με απειλητικά για τη ζωή νοσήματα.

Η κατάσταση, λοιπόν, είναι δύσκολη. Προφανώς δεν επιχαίρουμε γι’ αυτό, κύριε Υπουργέ, ούτε επενδύουμε στην αποτυχία και στην καταστροφή. Αυτό το οποίο κάνουμε, γιατί έχουμε μεγάλη αγωνία, γιατί πρέπει να κερδηθεί αυτή η μάχη της αναχαίτισης της πανδημίας, πρέπει να σταθεί το σύστημα υγείας, οι άνθρωποί του και η κοινωνία όρθιοι, είναι να καταθέτουμε προτάσεις διεξόδου.

Πρώτον: Ενισχυμένη επιδημιολογική επιτήρηση στην κοινότητα. Εκεί χάθηκε η μάχη και στο δεύτερο κύμα και τώρα. Δεν το κάνετε αυτό και το μεταθέτετε στην ατομική ευθύνη, στην αυτοεξέταση, σε μια εντελώς επισφαλή και προβληματική διαδικασία.

Δεύτερον: Συστράτευση όλων των διαθέσιμων υγειονομικών δομών και δυνάμεων. Δεν μπορεί να πάμε αλλιώς, όταν έχουμε πόλεμο. Στον πόλεμο είναι όλοι ανά πάσα στιγμή διαθέσιμοι να βρεθούν στην πρώτη γραμμή και όχι κάποιοι να δέχονται πυρά στο μέτωπο και κάποιοι άλλοι να κάνουν βοηθητικές εργασίες στο στρατόπεδο. Αυτό το λέω για να είμαστε συνεννοημένοι.

Τρίτον: Πρόσβαση -το έχουμε πει πάρα πολλές φορές, με επιταχυνόμενες διαδικασίες, τώρα που έχουμε καταρχήν εγκρίσεις από τον Ευρωπαϊκό Οργανισμό Φαρμάκων- όλων των ασθενών με COVID στις σύγχρονες και αποτελεσματικές και τεκμηριωμένες, με κλινικές μελέτες, αξιόπιστες θεραπείες.

Επίσης, χρειάζεται επίταση των εμβολιασμών, απεμπλοκή των νοσοκομείων από το να είναι εμβολιαστικά κέντρα. Είναι στρέβλωση αυτό. Στην αρχή είχε ένα νόημα, γιατί έπρεπε να εμβολιαστεί το προσωπικό τους. Δεν μπορεί να συνεχίζεται σε αυτή τη φάση, δηλαδή να αναλαμβάνουν τα νοσοκομεία και αυτή την ευθύνη.

Να γίνουν επιτάσεις των εμβολιασμών, με πρωτοβουλίες πίεσης προς την Ευρώπη να σταθεί στο ύψος των περιστάσεων, να κάνει το κρίσιμο βήμα, να απελευθερώσει τις πατέντες, όπως λέει ο Παγκόσμιος Οργανισμός Υγείας, όχι όπως λέει η Αριστερά και ο ΣΥΡΙΖΑ. Ο Παγκόσμιος Οργανισμός Υγείας το λέει. Να πολλαπλασιαστεί η παραγωγική ισχύς και να έχουμε έγκαιρη και ισότιμη κυρίως πρόσβαση όλων των πολιτών της Ευρώπης, των Βαλκανίων, του κόσμου σ’ αυτό το πολύ κρίσιμο και αποτελεσματικό μέτρο πρωτογενούς πρόληψης της πανδημίας.

Και βεβαίως είναι φανερό -και κλείνω με αυτό και σας ευχαριστώ, κύριε Πρόεδρε- ότι η διαχείριση που κάνετε, η αποτυχημένη, έχει αρχίσει να συσσωρεύει και κοινωνική δυσαρέσκεια και οργή και πολιτική φθορά. Αυτό πια, όποιος στοιχειωδώς έχει επαφή με την πραγματικότητα, μπορεί να το καταλάβει.

Νομίζω ότι σ’ αυτή τη φάση επωάζονται πολιτικές εξελίξεις. Κανείς δεν μπορεί να τις προβλέψει επακριβώς. Η κοινωνία έχει ενοχληθεί και με πολλά άλλα πράγματα. Έχει ενοχληθεί με τις μεγαλοστομίες, έχει ενοχληθεί με τις υπερφίαλες εξαγγελίες, με την ωραιοποίηση, με την αλαζονεία, με το τελευταίο μίλι που διανύουμε, με την επιχείρηση «Ελευθερία», με όλα αυτά. Μην τα λέτε αυτήν την περίοδο, γιατί προκαλείτε.

Επειδή, λοιπόν, ο κόσμος έχει ενοχληθεί, δεν θα επιτρέψει η κοινωνία και ειδικά ο προοδευτικός κόσμος να μετατραπεί μία κρίση δημόσιας υγείας σε κρίση κοινωνικής συνοχής και βεβαίως σε κρίση δημοκρατίας.

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Θα καλέσω τώρα στο Βήμα την Κοινοβουλευτική Εκπρόσωπο της Νέας Δημοκρατίας, την κ. Μαρία-Ελένη Σούκουλη- Βιλιάλη.

Ορίστε, κυρία Σούκουλη-Βιλιάλη, έχετε τον λόγο.

**ΜΑΡΙΑ-ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ-ΒΙΛΙΑΛΗ:** Ευχαριστώ πολύ, κύριε Πρόεδρε.

Πάλι δύο σχολιασμούς θα κάνω, γιατί ούτως ή άλλως ο καθ’ ύλην αρμόδιος Υπουργός για τα θέματα που σχολιάστηκαν από τους συναδέλφους, τους Κοινοβουλευτικούς Εκπροσώπους, βρίσκεται εδώ και μπορεί να μας παρέχει έγκυρη ενημέρωση.

Απλώς, κύριε Ξανθέ, όταν μιλάμε για επικοινωνιακή κίνηση, θεωρώ ότι είναι μια αυθαίρετη πολιτική κριτική και δεν μας έχετε συνηθίσει να ρητορεύετε για λόγους εντυπωσιασμού. Η θέση της Κυβέρνησης είναι ξεκάθαρη και ακολουθείται πιστά από την πρώτη στιγμή.

**ΑΝΔΡΕΑΣ ΞΑΝΘΟΣ:** Προβληματιστείτε, λοιπόν, γι’ αυτό.

**ΜΑΡΙΑ-ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ-ΒΙΛΙΑΛΗ:** Νομίζω ότι σας απάντησα με το σχόλιό μου. Φάνηκε η προσπάθεια εντυπωσιασμού. Απλώς, ήθελα να το πω όσο πιο κομψά μου επιτρέπει ο πολιτισμός μου και ο δικός μου πολιτικός λόγος.

Πρώτα απ’ όλα, θέτουμε τη δημόσια υγεία. Προτάξαμε τη δημόσια υγεία και νομίζω ότι αυτό το αγκάλιασε όλη η κοινωνία από την αρχή. Προστατεύουμε κάθε ζωή που μπορεί να προστατευτεί, διότι κάθε ζωή έχει αξία.

Φυσικά, αυτό είχε και έχει ως συνέπεια να ληφθούν περιοριστικά μέτρα που έχουν προκαλέσει δικαιολογημένα κόπωση. Το σώμα της ελληνικής κοινωνίας, το οποίο προήλθε από μια δεκαετή κρίση, ήταν αναμενόμενο να κουραστεί, όχι μόνο γιατί διεκόπη τόσο απότομα ο οικονομικός κύκλος, αλλά και γιατί διεκόπη και οποιαδήποτε κοινωνική δραστηριότητα.

Προσπαθούμε ανάλογα με τα επιδημιολογικά δεδομένα και κατόπιν συστάσεων των ειδικών -πάντα κατόπιν συστάσεων των ειδικών, ακούσατε και χθες τον Πρωθυπουργό να λέει ότι η πλειοψηφία της επιτροπής είναι αυτή που αποφασίζει και η απόφαση γίνεται δεκτή και υιοθετείται- να κάνουμε τις αναγκαίες προσαρμογές στις κοινωνικές και στις οικονομικές δραστηριότητες.

Όμως, αυτήν τη στιγμή οι υγειονομικοί μας δίνουν τεράστια μάχη. Το ΕΣΥ παλεύει να αντέξει, αντέχει και θα αντέξει. Όλοι εμείς, η μεγάλη πλειοψηφία της ελληνικής κοινωνίας, που και ατομική ευθύνη διαθέτουμε και συλλογική υπευθυνότητα, θα κάνουμε την ύστατη προσπάθεια να τηρήσουμε τα μέτρα, ιδιαίτερα τώρα, όχι για τα self-test που έρχονται και τα rapid-test, όπως επιμείνατε και είπατε, που αυτά απλώς ενισχύουν το οπλοστάσιό μας, αλλά γιατί ο εμβολιασμός μας ανοίγει ένα παράθυρο ελπίδας για την είσοδό μας πάλι και την επιστροφή στην κανονικότητα.

Μιλήσατε για τα νούμερα των self-test που γίνονται καθημερινά. Μιλήστε, όμως, και για τους εμβολιασμούς, γιατί οι εξήντα χιλιάδες εμβολιασμοί που γίνονται καθημερινά είναι ένα πάρα πολύ σημαντικό νούμερο. Μας βάζει στις πρώτες χώρες, έτσι όπως εξελίσσεται ο εμβολιασμός. Νομίζω ότι όλα θα γίνουν σταδιακά, θα βγούμε στο ξέφωτο της κανονικότητας και θα τα καταφέρουμε.

Όσον αφορά την κύρωση με την Τυνησία, ακούστηκαν πολλά για αυτήν τη χώρα, ακούστηκαν πολλά για τη σχέση των δύο χωρών και για την ενδυνάμωση αυτών των σχέσεων. Δεν θα τα επαναλάβω.

Η Ελλάδα, όμως, ως χώρα σταθερότητας και ειρήνης στην περιοχή προάγει με κάθε τρόπο την αμοιβαία συνεργασία με τα γειτονικά κράτη προς όφελος όλων των πολιτών.

Η Κύρωση του Μνημονίου Κατανόησης με τη Δημοκρατία της Τυνησίας σε τομείς που αφορούν το πεδίο της υγείας αποτελεί ακόμα ένα ορθό βήμα προς αυτήν την κατεύθυνση. Ανοίγουμε δρόμους αλληλοκατανόησης και αλληλοβοήθειας, αφήνοντας στο περιθώριο όλες αυτές τις φωνές που επενδύουν στον φανατισμό και στον εθνικιστικό επεκτατισμό και προχωράμε.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε.

Τον λόγο τώρα έχει, προκειμένου να ολοκληρωθεί η σημερινή συζήτηση για την Κύρωση του Μνημονίου Κατανόησης μεταξύ της Ελληνικής Κυβέρνησης και της Κυβέρνησης της Δημοκρατίας της Τυνησίας, ο Υπουργός, ο κ. Κοντοζαμάνης.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Αναπληρωτής Υπουργός Υγείας):** Ευχαριστώ, κύριε Πρόεδρε.

Σαφώς και είναι σημαντική η υπογραφή αυτή, του μνημονίου κατανόησης. Είναι μια πρωτοβουλία που ξεκίνησε επί κυβερνήσεως ΣΥΡΙΖΑ.

Επειδή η κ. Αγαθοπούλου αναφέρθηκε στο θέμα της Αφρικής και της πρόσβασης πολιτών, συνανθρώπων μας τρίτων χωρών, χωρών αναπτυσσόμενων στον κόσμο και ειδικότερα στην Αφρική, να θυμίσω ότι η σημερινή Κυβέρνηση συμμετέχει σε όλες τις πρωτοβουλίες που στόχο έχουν να διασφαλίσουν την πρόσβαση όλου του πληθυσμού του πλανήτη σε εμβολιαστική κάλυψη.

Να θυμίσω, επίσης, ότι συμμετέχουμε στις πρωτοβουλίες του «COVAX Facility» και μέσω της Ευρωπαϊκής Ένωσης και του «EC Accelerator». Να θυμίσω ότι ήδη η ελληνική Κυβέρνηση έχει διαθέσει 3 εκατομμύρια ευρώ, 1,5 εκατομμύριο και 1,5 αντίστοιχα στην πρωτοβουλία GAVI και CEPI, που στόχο έχουν αυτές οι πρωτοβουλίες να διασφαλίσουν την πρόσβαση σε αναπτυσσόμενες χώρες και σε χώρες της Αφρικής και άλλων χωρών τόσο σε εμβόλια όσο και σε θεραπείες κατά του COVID-19.

Είναι πολύ σημαντικό, βεβαίως, το γεγονός ότι κάθε χώρα έχει τη δική της εμπειρία στον τομέα της υγείας και νομίζω ότι και η συνεργασία με τη Δημοκρατία της Τυνησίας μόνο οφέλη μπορεί να έχει για τη χώρα μας και, βεβαίως, σε κάθε περίπτωση συμβάλλει στην περαιτέρω ανάπτυξη των σχέσεων των δύο αυτών χωρών και της διμερούς συνεργασίας στον τομέα της υγείας, κατ’ αρχάς.

Ειπώθηκαν διάφορα θέματα, τα οποία έχουν να κάνουν με την επικαιρότητα. Θεωρώ ότι τα έχουμε πει πολλές φορές. Θα αναφερθώ επιγραμματικά και λόγω του χρόνου, κύριε Πρόεδρε, για να δώσω συγκεκριμένες και σαφείς απαντήσεις, όπως έχουμε κάνει και στο παρελθόν.

Είπε πάλι η κ. Αγαθοπούλου για προσλήψεις προσωπικού στο Εθνικό Σύστημα Υγείας, μόνιμου και επικουρικού και ότι υπήρχε μια προκήρυξη εννιακοσίων σαράντα τριών, αν δεν κάνω λάθος, θέσεων μόνιμου ιατρικού προσωπικού επί ΣΥΡΙΖΑ, την οποία την πήραμε πίσω. Εάν βρείτε μια αίτηση γιατρού για αυτήν την προκήρυξη, την οποία την πήραμε πίσω, ελάτε να μας το πείτε. Και να θυμίσω ότι ο προγραμματισμός για τις προσλήψεις γίνεται στις αρχές κάθε έτους και μήνες πριν από την προκήρυξη.

Η προηγούμενη Κυβέρνηση, η δική σας Κυβέρνηση, ήρθε τον Μάιο του 2019 με μια κατανομή θέσεων για προκήρυξη, η οποία δεν προχώρησε λόγω των εκλογών. Είχατε τεσσεράμισι χρόνια στη διάθεσή σας και ήρθατε τον Μάιο του 2019 .

Καμμία, λοιπόν, προκήρυξη δεν προχώρησε. Ναι, την προχωρήσαμε εμείς.

**ΑΝΔΡΕΑΣ ΞΑΝΘΟΣ:** Έλεος!

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Αναπληρωτής Υπουργός Υγείας):** Και έχουμε σε είκοσι μήνες διακυβέρνησης δύο χιλιάδες πεντακόσιες εβδομήντα τέσσερις εγκρίσεις θέσεων μόνιμου ιατρικού προσωπικού έναντι δύο χιλιάδων επτακοσίων πενήντα εγκρίσεων επί δικής σας διακυβέρνησης μόνο για το ιατρικό προσωπικό.

Αναφερθήκατε στις μονάδες εντατικής θεραπείας και μας λέτε πώς παρουσιάζουμε αυτά τα μεγάλα νούμερα -χίλιες εκατό, χίλιες διακόσιες, πόσες είπατε- όταν έχουμε επτακόσιους και πλέον διασωληνωμένους.

**ΕΙΡΗΝΗ-ΕΛΕΝΗ ΑΓΑΘΟΠΟΥΛΟΥ:** Χίλιες τριακόσιες.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Αναπληρωτής Υπουργός Υγείας):** Να σας θυμίσω ότι το Εθνικό Σύστημα Υγείας αντιμετωπίζει και περιστατικά non-COVID και σε μονάδες εντατικής θεραπείας υπάρχουν και περιστατικά non-COVID. Δεν είναι όλα covid περιστατικά ή όλοι διασωληνωμένοι στις μονάδες εντατικής θεραπείας. Και υπάρχουν επίσης και περιπτώσεις νοσηλείας σε μονάδες εντατικής θεραπείας, που μπορεί να μην είναι διασωληνωμένο το περιστατικό.

Άλλωστε, κάντε μια βόλτα στα νοσοκομεία να δείτε ότι πράγματι ο αριθμός των μονάδων εντατικής θεραπείας έχει αυξηθεί.

Λυπάμαι, που θα το πω, αλλά ήταν η δική σας κυβέρνηση και, αν δεν κάνω λάθος, εσείς, κύριε Ξανθέ, που είχατε πει το 2016-2018 -έχω τα σχετικά αποκόμματα- ότι είμαστε η χώρα στην Ευρώπη με τις λιγότερες κλειστές μονάδες εντατικής θεραπείας. Πανηγυρίζατε ότι είχαμε τις λιγότερες κλειστές μονάδες εντατικής θεραπείας στην Ευρώπη.

**ΑΝΔΡΕΑΣ ΞΑΝΘΟΣ:** Πανηγυρίζαμε; Τι είναι αυτά που λέτε;

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Αναπληρωτής Υπουργός Υγείας):** Θα ήθελα, επίσης, να αναφερθώ στο ζήτημα της πρόσβασης των συμπολιτών μας στις θεραπείες που έχουν να κάνουν με τον COVID. Το ανέφερε ο κ. Ξανθός ως πρόταση.

Έχουμε πρόσβαση σε κάθε διαθέσιμη θεραπεία. Και θέλω να το πω αυτό, γιατί τελευταία γίνεται κουβέντα και για τα μονοκλωνικά αντισώματα, στα οποία έχουμε πρόσβαση πάλι μέσω κοινής ευρωπαϊκής προμήθειας και έχουμε διασφαλίσει ποσότητες. Βεβαίως, όταν ολοκληρωθούν οι εγκριτικές διαδικασίες, θα τα έχουμε στη διάθεσή μας. Η χώρα μας έχει πρόσβαση σε οτιδήποτε προβλέπουν τα θεραπευτικά και φαρμακευτικά πρωτόκολλα.

Τέλος, σε ό,τι αφορά τα self-test, ξεκινήσατε μια αθλιότητα λέγοντας ότι «φωτογραφίσαμε» συγκεκριμένη εταιρεία για να πάρει τον διαγωνισμό, η οποία δεν κατέβηκε καν στον διαγωνισμό. Τριάντα τρεις εταιρείες υπέβαλαν προσφορές σε αυτόν τον διαγωνισμό. Όσον αφορά τα self-test, ξεκινάει ήδη σήμερα η διάθεσή τους στον πληθυσμό, σύμφωνα με τον προγραμματισμό μας.

Στο σημείο αυτό, θα ήθελα να πω κάτι που λέμε όλο το τελευταίο χρονικό διάστημα. Τα self-test είναι rapid test. Αυτό είναι κάτι που ξέρουμε όλοι. Η διαφορά τους είναι ότι έχουν άδεια από αρμόδιες ρυθμιστικές αρχές ως self-test σε Γερμανία, Αυστρία, Τσεχία, Ολλανδία. Υπάρχουν χώρες της Ευρώπης που έχουν δώσει επείγουσα άδεια χορήγησης αυτών των τεστ ως self-test. Άρα, τα rapid test γίνονται self-test. Η διαφορά είναι ότι μπορεί να γίνει αυτολήψη και ότι είναι πιο εύκολα στη διαδικασία λήψης. Επομένως, μπορούν να γίνουν χωρίς την επίβλεψη υγειονομικού. Αυτή είναι η επείγουσα άδεια που έχουν δώσει οι αρμόδιες αρχές και γι’ αυτό χαρακτηρίζονται ως self-test και ως αυτοδιαγνωστικά. Αυτό είναι ξεκάθαρο.

Και στο σημείο αυτό, θα πω και κάτι άλλο. Τα self-test έχουν όλες τις πιστοποιήσεις «CE» και τα λοιπά, είναι εγκεκριμένα για επαγγελματική χρήση και βεβαίως μπορούν να χρησιμοποιηθούν και για επαγγελματική χρήση. Ήδη είχαν άδεια για επαγγελματική χρήση, πήραν και άδεια ως αυτοδιαγνωστικά. Αυτή είναι η διαφορά. Και όλα εκπορεύονται από τις σχετικές ευρωπαϊκές οδηγίες.

Και θα πω και κάτι άλλο, για να το ξεκαθαρίσουμε. Η στρατηγική μας αυτή είναι συμπληρωματική στους διαγνωστικούς ελέγχους τους οποίους διεξάγουμε τόσο σε rapid test, όσο και σε μοριακούς ελέγχους.

Και ναι, κύριε Ξανθέ, έχουμε φτάσει και στις εξήντα χιλιάδες διαγνωστικούς ελέγχους την ημέρα και αυξάνονται και οι έλεγχοι αυτοί. Και επειδή αναφέρατε την Κύπρο, ναι, η Κύπρος είναι η πρώτη χώρα στην Ευρώπη στη διεξαγωγή τεστ. Όμως, η χώρα μας είναι στις πρώτες θέσεις στην Ευρώπη, «καταπράσινη» στους χάρτες του ECDC σε ό,τι έχει να κάνει με τη διεξαγωγή των τεστ. Και ναι, ξεκινήσαμε χαμηλά, συνεχίσαμε και αυξάνονται τα τεστ και θα συνεχίσουν να αυξάνονται. Είναι μια συμπληρωματική δράση.

Να σας πω και κάτι άλλο; Όπως διαβάζουμε, η Αγγλία ξεκινάει την επόμενη βδομάδα αυτό που ξεκινήσαμε εμείς, δηλαδή να διαθέτει δύο self-test την εβδομάδα, προκειμένου να κάνει αυτό που κάνουμε εμείς και αυτό που λέει και η βιβλιογραφία. Αυτούς που θέλουμε να εντοπίσουμε είναι τους ασυμπτωματικούς. Εσείς είπατε ότι αυτοί είναι το 20%. Η βιβλιογραφία λέει ότι ένας στους τρεις φορείς του κορωνοϊού είναι ασυμπτωματικός. Είναι ένα εργαλείο, λοιπόν, που θα μας βοηθήσει να βελτιώσουμε την επιδημιολογική εικόνα που έχουμε και να μπορέσουμε να ανοίξουμε με ασφάλεια τις δραστηριότητες στη χώρα μας. Έχουμε πει ότι όπου προκύψουν περιπτώσεις «ψευδώς θετικών», κυρίως «ψευδώς αρνητικών» τεστ κ.λπ., θα υπάρχουν οι διαδικασίες, προκειμένου να επιβεβαιωθούν αυτά τα τεστ και να τηρηθούν όλες οι σχετικές διαδικασίες.

Τέλος, κύριε Πρόεδρε, επιτρέψτε μου να απευθυνθώ προς την Ελληνική Λύση, η οποία αναφέρεται για μία ακόμη φορά στο εμβόλιο «Sputnik». Κατ’ αρχάς, η Ελληνική Λύση θα πρέπει να μας ξεκαθαρίσει εάν είναι «υπέρ» ή «κατά» του εμβολιασμού. Δεύτερον, θα πω για μία ακόμη φορά ότι στην Ελλάδα δεν πρόκειται να κυκλοφορήσει μη εγκεκριμένο εμβόλιο από τον Ευρωπαϊκό Οργανισμό Φαρμάκων.

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, κηρύσσεται περαιωμένη η συζήτηση ενιαία επί της αρχής, των άρθρων και του συνόλου των σχεδίων νόμου του Υπουργείου Υγείας «Κύρωση του Μνημονίου Κατανόησης μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Τυνησίας στον τομέα της υγείας».

Εισερχόμαστε στην ψήφιση επί της αρχής, των άρθρων και του συνόλου του σχεδίου νόμου του Υπουργείου Υγείας: «Κύρωση του Μνημονίου Κατανόησης μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Τυνησίας στον τομέα της υγείας».

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Αθανάσιος Μπούρας):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Κύρωση του Μνημονίου Κατανόησης μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Τυνησίας στον τομέα της υγείας |
| Επί της Αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΝΑΙ |
| Άρθρο πρώτο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΝΑΙ |
| Άρθρο δεύτερο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΝΑΙ |
| Ακροτελεύτιο άρθρο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΝΑΙ |
| Επί του Συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΝΑΙ |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Αθανάσιος Μπούρας):** Συνεπώς το σχέδιο νόμου του Υπουργείου Υγείας: «Κύρωση του Μνημονίου Κατανόησης μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Τυνησίας στον τομέα της υγείας» έγινε δεκτό κατά πλειοψηφία ενιαία επί της αρχής, των άρθρων και του συνόλου και έχει ως εξής:

(Να μπει το κείμενο του νομοσχεδίου σελ. 100α )

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών της σημερινής συνεδρίασης ως προς την ψήφιση στο σύνολο των παραπάνω νομοσχεδίων.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Το Σώμα παρέσχε τη ζητηθείσαεξουσιοδότηση.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Με τη συναίνεση του Σώματος και ώρα 12.23΄ λύεται η συνεδρίαση για αύριο, ημέρα Παρασκευή 9 Απριλίου 2021 και ώρα 9.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**