(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΡΣΤ΄

Τετάρτη 31 Μαρτίου 2021

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Η Ειδική Μόνιμη Επιτροπή Κοινοβουλευτικής Δεοντολογίας καταθέτει την Έκθεσή της στην αίτηση της Εισαγγελικής Αρχής για τη χορήγηση άδειας άσκησης ποινικής δίωξης κατά Βουλευτού, σελ.   
3. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
Ανακοίνωση αναφορών, σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
Μόνη συζήτηση και ψήφιση επί της αρχής, των άρθρων, της τροπολογίας και του συνόλου του σχεδίου νόμου του Υπουργείου Υγείας: «Κατεπείγουσες ρυθμίσεις για την προστασία της δημόσιας υγείας από τις συνεχιζόμενες συνέπειες της πανδημίας του κορωνοϊού covid-19, την ανάπτυξη, την κοινωνική προστασία και την επαναλειτουργία των δικαστηρίων και άλλα ζητήματα», σελ.

ΠΡΟΕΔΡΕΥΟΝΤΕΣ

ΑΒΔΕΛΑΣ Α., σελ.

ΑΘΑΝΑΣΙΟΥ Χ., σελ.

ΚΑΚΛΑΜΑΝΗΣ Ν., σελ.

ΜΠΟΥΡΑΣ Α., σελ.

ΟΜΙΛΗΤΕΣ

Α. Επί διαδικαστικού θέματος:  
ΑΒΔΕΛΑΣ Α. , σελ.  
ΑΘΑΝΑΣΙΟΥ Χ. , σελ.  
ΒΑΡΕΜΕΝΟΣ Γ. , σελ.  
ΒΙΛΙΑΡΔΟΣ Β. , σελ.  
ΒΡΟΥΤΣΗΣ Ι. , σελ.  
ΚΑΚΛΑΜΑΝΗΣ Ν. , σελ.  
ΚΑΡΑΘΑΝΑΣΟΠΟΥΛΟΣ Ν. , σελ.  
ΚΑΤΡΙΝΗΣ Μ. , σελ.  
ΚΕΓΚΕΡΟΓΛΟΥ Β. , σελ.  
ΜΑΡΑΒΕΓΙΑΣ Κ. , σελ.  
ΜΠΛΟΥΧΟΣ Κ. , σελ.  
ΜΠΟΥΚΩΡΟΣ Χ. , σελ.  
ΜΠΟΥΡΑΣ Α. , σελ.  
ΞΑΝΘΟΣ Α. , σελ.  
ΞΕΝΟΓΙΑΝΝΑΚΟΠΟΥΛΟΥ Μ. , σελ.  
ΠΟΛΑΚΗΣ Π. , σελ.  
ΣΚΟΥΡΛΕΤΗΣ Π. , σελ.  
  
Β. Επί του σχεδίου νόμου του Υπουργείου Υγείας:  
ΑΘΑΝΑΣΙΟΥ Μ. , σελ.  
ΑΠΑΤΖΙΔΗ Μ. , σελ.  
ΑΣΗΜΑΚΟΠΟΥΛΟΥ Σ. , σελ.  
ΑΥΓΕΝΑΚΗΣ Ε. , σελ.  
ΒΑΡΕΜΕΝΟΣ Γ. , σελ.  
ΒΙΛΙΑΡΔΟΣ Β. , σελ.  
ΒΡΟΥΤΣΗΣ Ι. , σελ.  
ΓΕΩΡΓΑΝΤΑΣ Γ. , σελ.  
ΓΕΩΡΓΙΑΔΗΣ Σ. , σελ.  
ΖΑΧΑΡΙΑΔΗΣ Κ. , σελ.  
ΚΑΡΑΘΑΝΑΣΟΠΟΥΛΟΣ Ν. , σελ.  
ΚΑΤΡΙΝΗΣ Μ. , σελ.  
ΚΑΤΣΩΤΗΣ Χ. , σελ.  
ΚΕΓΚΕΡΟΓΛΟΥ Β. , σελ.  
ΚΕΛΛΑΣ Χ. , σελ.  
ΚΕΡΑΜΕΩΣ Ν. , σελ.  
ΚΟΝΣΟΛΑΣ Ε. , σελ.  
ΚΟΝΤΟΖΑΜΑΝΗΣ Β. , σελ.  
ΚΩΝΣΤΑΝΤΙΝΙΔΗΣ Ε. , σελ.  
ΛΑΜΠΡΟΥΛΗΣ Γ. , σελ.  
ΛΙΑΚΟΥΛΗ Ε. , σελ.  
ΛΙΟΥΠΗΣ Α. , σελ.  
ΛΟΒΕΡΔΟΣ Ι. , σελ.  
ΜΑΡΑΒΕΓΙΑΣ Κ. , σελ.  
ΜΙΧΑΗΛΙΔΟΥ Δ. , σελ.  
ΜΠΑΚΑΔΗΜΑ Φ. , σελ.  
ΜΠΛΟΥΧΟΣ Κ. , σελ.  
ΜΠΟΥΚΩΡΟΣ Χ. , σελ.  
ΝΟΤΟΠΟΥΛΟΥ Α. , σελ.  
ΞΑΝΘΟΠΟΥΛΟΣ Θ. , σελ.  
ΞΑΝΘΟΣ Α. , σελ.  
ΞΕΝΟΓΙΑΝΝΑΚΟΠΟΥΛΟΥ Μ. , σελ.  
ΠΑΠΑΔΗΜΗΤΡΙΟΥ Χ. , σελ.  
ΠΑΠΑΝΑΤΣΙΟΥ Α. , σελ.  
ΠΝΕΥΜΑΤΙΚΟΣ Σ. , σελ.  
ΠΟΥΛΑΣ Α. , σελ.  
ΣΑΛΜΑΣ Μ. , σελ.  
ΣΚΟΥΡΛΕΤΗΣ Π. , σελ.  
ΣΠΑΝΑΚΗΣ Β. , σελ.  
ΣΤΟΛΤΙΔΗΣ Λ. , σελ.  
ΤΡΙΑΝΤΑΦΥΛΛΙΔΗΣ Α. , σελ.  
ΤΣΙΑΡΑΣ Κ. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΡΣΤ΄

Τετάρτη 31 Μαρτίου 2021

Αθήνα, σήμερα στις 31 Μαρτίου 2021, ημέρα Τετάρτη και ώρα 10.17΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. **ΝΙΚΗΤΑ ΚΑΚΛΑΜΑΝΗ**.

**ΠΡΟΕΔΡΕΥΩΝ (Νικήτας Κακλαμάνης):** Αγαπητοί συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 30-3-2021 εξουσιοδότηση του Σώματος, επικυρώθηκαν με ευθύνη του Προεδρείου τα πρακτικά της ΡΕ΄ συνεδριάσεώς του, της Τρίτης 30 Μαρτίου 2021, σε ό,τι αφορά τη λήψη απόφασης επί της υπ’ αριθμ. 1782/09-03-2021 προτάσεως που κατέθεσαν τριάντα (30) Βουλευτές της Κοινοβουλευτικής Ομάδας της Νέας Δημοκρατίας, για τη σύσταση Ειδικής Κοινοβουλευτικής Επιτροπής προς διενέργεια προκαταρκτικής εξέτασης, σύμφωνα με το άρθρο 86 παρ. 3 του Συντάγματος, τα άρθρα 153 επ. του Κανονισμού της Βουλής και το άρθρο 5 του ν.3126/2003 περί της «Ποινικής Ευθύνης των Υπουργών», όπως ισχύουν, σχετικά με τη διερεύνηση των κάτωθι αδικημάτων που ενδεχομένως έχουν τελεσθεί από τον πρώην Υπουργό Επικρατείας από 23-09-2015 έως 05-11-2016 και εν συνεχεία Υπουργό Ψηφιακής Πολιτικής, Τηλεπικοινωνιών και Ενημέρωσης έως τις 09-07-2019, κ. Νικόλαο Παππά κατά την άσκηση των καθηκόντων του: 1) Δωροληψία πολιτικού αξιωματούχου κατά συρροή και κατ’ εξακολούθηση (άρθρο 159 Ποινικού Κώδικα) και 2) Παράβαση Καθήκοντος κατά συρροή και κατ’ εξακολούθηση (Ποινικός Κώδικας 259), σύμφωνα με τα διαλαμβανόμενα στην πρόταση.)

Παρακαλείται ο κύριος Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τον Γραμματέα της Βουλής κ. Βασίλειο (Λάκη) Βασιλειάδη, Βουλευτή Πέλλης, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(Να μπει η σελίδα 1)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(Να μπει η σελίδα 2)

ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, εισερχόμαστε στη συμπληρωματική ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Υγείας: «Κατεπείγουσες ρυθμίσεις για την προστασία της δημόσιας υγείας από τις συνεχιζόμενες συνέπειες της πανδημίας του κορωνοϊού COVID-19, την ανάπτυξη, την κοινωνική προστασία και την επαναλειτουργία των δικαστηρίων και άλλα ζητήματα».

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Νικήτας Κακλαμάνης):** Κύριε Σκουρλέτη, έχω ενημερωθεί. Να πω τα διαδικαστικά και θα σας δώσω τον λόγο μετά.

Το παραπάνω νομοσχέδιο, μετά την απόφαση την οποία έλαβαν οι συναρμόδιες Διαρκείς Επιτροπές Κοινωνικών Υποθέσεων και Οικονομικών, ύστερα από πρόταση του αρμοδίου Υπουργού, συζητείται με τη διαδικασία του κατεπείγοντος, σύμφωνα με το άρθρο 76 παράγραφος 4 του Συντάγματος και το άρθρο 109 του Κανονισμού της Βουλής.

Θα ήθελα να σας υπενθυμίσω ότι σύμφωνα με τον Κανονισμό της Βουλής η συζήτηση και ψήφιση των κατεπειγόντων νομοσχεδίων ολοκληρώνεται σε μία συνεδρίαση, διάρκειας κατά ανώτατο όριο δέκα ωρών.

Κατά τη διαδικασία του κατεπείγοντος στη συζήτηση μετέχουν οι εισηγητές και οι ειδικοί αγορητές, ο Πρωθυπουργός ή ο αρμόδιος Υπουργός, οι Πρόεδροι των Κοινοβουλευτικών Ομάδων και από ένας εκπρόσωπός τους.

Τώρα προτείνω κατά κοινοβουλευτική πρακτική, η οποία πόρρω απέχει από τη διαδικασία του κατεπείγοντος, όπως θα καταλάβετε, η συζήτηση επί της αρχής και επί των άρθρων να είναι ενιαία και οι χρόνοι ομιλίας να διευρυνθούν, χωρίς όμως δικαίωμα δευτερολογίας.

Ως προς την οργάνωση της συζήτησης, προτείνεται με φυσική παρουσία να συμμετέχουν οι εισηγητές, οι ειδικοί αγορητές, οι Κοινοβουλευτικοί Εκπρόσωποι, ένας κύκλος κατά προτεραιότητα, που θα περιλαμβάνει έναν ομιλητή από κάθε Κοινοβουλευτική Ομάδα και δύο δωδεκαμελείς κύκλοι ομιλητών, ο πρώτος με φυσική παρουσία και ο δεύτερος με υπηρεσία τηλεδιάσκεψης, με την παρακάτω αναλογία: πέντε από τη Νέα Δημοκρατία, τρεις από τον ΣΥΡΙΖΑ, ένας από τα υπόλοιπα κόμματα. Τα ονόματα των ομιλητών έχουν ήδη οριστεί από τις Κοινοβουλευτικές Ομάδες με σχετικές επιστολές.

Ως προς τους διευρυμένους χρόνους ομιλίας, προτείνω οι εισηγητές και ειδικοί αγορητές δεκαπέντε λεπτά και οι αρμόδιοι Υπουργοί δεκαοκτώ λεπτά. Οι τυχόν λοιποί Υπουργοί και Υφυπουργοί πέντε λεπτά. Ο Πρωθυπουργός και Πρόεδρος της Κοινοβουλευτικής Ομάδος της Νέας Δημοκρατίας, καθώς και ο Πρόεδρος της Κοινοβουλευτικής Ομάδος του ΣΥΡΙΖΑ είκοσι λεπτά. Οι υπόλοιποι Πρόεδροι δεκαπέντε λεπτά. Οι Κοινοβουλευτικοί Εκπρόσωποι δώδεκα λεπτά. Οι ορισθέντες από τα κόμματα ομιλητές επτά λεπτά.

Όπως καταλαβαίνετε ως προς τους χρόνους είναι διαδικασία κανονικού νομοσχεδίου και όχι αυτό που επιβάλλει ο Κανονισμός.

Νομίζω ότι επί της βασικής εισήγησης δεν υπάρχει αντίρρηση.

Συμφωνεί το Σώμα;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Νικήτας Κακλαμάνης):** Το Σώμα συνεφώνησε.

Πριν δώσω τον λόγο στον κ. Μπλούχο, θα δώσω τον λόγο στον κ. Σκουρλέτη, που θέλει να κάνει μία δήλωση και μία κατάθεση στα Πρακτικά της Βουλής. Θα μας πει ο ίδιος.

Τον λόγο έχει ο κ. Σκουρλέτης.

Κύριε Σκουρλέτη, δεν σας βάζω χρόνο.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Δεν χρειάζεται. Ευχαριστώ πάρα πολύ, κύριε Πρόεδρε.

Θέλω να καταθέσω μία επιστολή, όπως είπατε, στα Πρακτικά της Βουλής, εκ μέρους του συναδέλφου κ. Δραγασάκη. Αφορά μία οφειλόμενη απάντηση στα όσα είχαν λεχθεί στην Ολομέλεια που είχε γίνει στις 23 Μαρτίου με συγκεκριμένες αναφορές εκ μέρους του κ. Βαρουφάκη για τους χειρισμούς της αντιπροεδρίας της κυβέρνησης επί ΣΥΡΙΖΑ για τα θέματα του ΟΠΑΠ.

Νομίζω ότι είναι ένα πάρα πολύ σοβαρό ζήτημα. Ο κ. Δραγασάκης δεν είχε τη δυνατότητα να είναι παρών λόγω των μέτρων για τον κορωνοϊό και να απαντήσει επί τόπου. Θεωρώ αναγκαίο να κατατεθεί, έτσι ώστε να αποσαφηνισθούν πράγματα πολύ σοβαρά, τα οποία, πριν λεχθούν, θα πρέπει να είναι τεκμηριωμένα. Γι’ αυτό και εγώ ζήτησα τον λόγο και τα καταθέτω.

(Στο σημείο αυτό ο Βουλευτής κ. Παναγιώτης Σκουρλέτης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Νικήτας Κακλαμάνης):** Ξεκινάμε τη συζήτηση του νομοσχεδίου με τον εισηγητή από το κόμμα της Νέας Δημοκρατίας, τον συνάδελφο Βουλευτή Δράμας κ. Κωνσταντίνο Μπλούχο για δεκαπέντε λεπτά.

**ΚΩΝΣΤΑΝΤΙΝΟΣ ΜΠΛΟΥΧΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, με το παρόν νομοσχέδιο που εισάγεται σήμερα προς συζήτηση η ελληνική πολιτεία καταδεικνύει το φως στην άκρη του πανδημικού τούνελ. Πρόκειται επί της ουσίας για αναγκαστικό πολυνομοσχέδιο, το οποίο στα περισσότερα άρθρα του δίνει παρατάσεις ισχύος κείμενων διατάξεων. Διατάξεις που αφορούν τα Υπουργεία Υγείας, Οικονομικών, Εσωτερικών, Δικαιοσύνης, Ανάπτυξης, Παιδείας, Εργασίας και Κοινωνικής Πολιτικής, Ψηφιακής Διακυβέρνησης, Πολιτισμού και Αθλητισμού και Τουρισμού αποτελούν κεφάλαια του παρόντος.

Σε ό,τι αφορά τις διατάξεις που σχετίζονται με το Υπουργείο Υγείας, το νομοσχέδιο έχει δυο μέρη. Αναφορικά με το πρώτο μέρος παρατείνεται έως τις 30-6-2021 η ισχύς διατάξεων του Υπουργείου Υγείας που είχαν ψηφισθεί με πράξεις νομοθετικού περιεχομένου και έχουν κυρωθεί ήδη με νόμο, των οποίων η ισχύς λήγει στις 31 Μαρτίου. Όλες οι προτεινόμενες διατάξεις αποβλέπουν στην προστασία της δημόσιας υγείας έναντι του κορωνοϊού.

Επιπλέον προς τις διατάξεις του πρώτου μέρους εισάγεται ρύθμιση ως προς τη δυνατότητα διάθεσης από τα ιδιωτικά φαρμακεία ιατροτεχνολογικών προϊόντων ταχέων ελέγχων αντιγόνων για τη διενέργεια ελέγχων νόσησης του κορωνοϊού, καθώς η διάταξη προβλέπει τη διάθεση αυτοδιαγνωστικής διαδικασίας ελέγχου της νόσησης. Προβλέπεται η διανομή με κρατική μέριμνα σε κάθε κάτοχο ΑΜΚΑ και προσωρινού ΑΜΚΑ, μια αυτοδιαγνωστική διαδικασία ελέγχου ανά εβδομάδα, η οποία προορίζεται για ατομική χρήση, χωρίς ανάγκη διενέργειάς της από επαγγελματίες υγείας, καθώς και οι προϋποθέσεις έγκρισης διάθεσης.

Αναφορικά με το δεύτερο μέρος των ρυθμίσεων που σχετίζονται με Υπουργείο Υγείας, με τις προωθούμενες ρυθμίσεις ρυθμίζονται η ασφαλιστική τιμή αποζημίωσης φαρμάκων και η συμμετοχή των ασθενών, οι δαπάνες του Υπουργείου Υγείας για τη συντήρηση του πληροφοριακού συστήματος, το «BI HEALTH». Αποσαφηνίζεται ότι ως φορείς παροχής υγειονομικής περίθαλψης μπορεί να είναι οποιασδήποτε μορφής κρατικά νοσοκομεία, νομικά πρόσωπα δημοσίου δικαίου ή νομικά πρόσωπα ιδιωτικού δικαίου. Ρυθμίζονται θέματα διακομιδής νεογνών σε νοσηλευτικές μονάδες με οποιαδήποτε ασθενοφόρα. Προβλέπεται η έκδοση υπουργικής απόφασης για τον χρόνο απασχόλησης, της εκπαίδευσης και του τρόπου επιλογής των εκπαιδευομένων στις μονάδες χρόνιας αιμοκάθαρσης. Παρατείνεται η προθεσμία για τη σύσταση του Τμήματος Νομικών Υποθέσεων στον ΕΟΠΥΥ. Καθορίζονται οι προϋποθέσεις υπαγωγής για ταυτοποίηση των ληξιπρόθεσμων οφειλών του ΕΟΠΥΥ προς τους παρόχους υπηρεσιών υγείας, ενώ ρυθμίζονται ζητήματα που αφορούν τη δαπάνη χαμηλού μοριακού βάρους για τα δημόσια νοσοκομεία. Ρυθμίζονται ζητήματα οικονομικής διαχείρισης και εποπτείας των κέντρων πρόληψης ψυχικής υγείας, η δυνατότητα χορήγησης άδειας σε ιατρούς για δέκα ημέρες σε όσους συμμετέχουν σε εθελοντικές δράσεις. Νομιμοποιούνται δαπάνες μισθοδοσίας για την παροχή υπηρεσιών καθαριότητας, δαπάνες έκτακτης προμήθειας ιατροτεχνολογικού εξοπλισμού και δεδουλευμένων εφημεριών σε δημόσιες δομές υγείας.

Αναφορικά με ό,τι σχετίζεται με το Υπουργείο Οικονομικών, συνεχίζει με συνέπεια, μεθοδικότητα και υπευθυνότητα να σχεδιάζει, αλλά και να υλοποιεί πολιτικές για την αντιμετώπιση των δυσμενών οικονομικών επιπτώσεων της οικονομικής κρίσης, με γνώμονα πάντα την οικονομική αποτελεσματικότητα και την κοινωνική ανταποδοτικότητα. Στο πλαίσιο αυτό φέρνει το πρόγραμμα «ΓΕΦΥΡΑ 2», με στόχο αυτή τη φορά να στηρίξουμε τις επιχειρήσεις, και όχι τα φυσικά πρόσωπα, που δοκιμάζονται από τον οικονομικό αντίκτυπο της πανδημίας.

Υπενθυμίζεται ότι η Κυβέρνηση ήδη υλοποιεί με μεγάλη επιτυχία το πρόγραμμα «ΓΕΦΥΡΑ» για δανειολήπτες οι οποίοι πλήττονται από τις οικονομικές επιπτώσεις της πανδημίας και έχουν δάνεια με προσημείωση, υποθήκη την πρώτη κατοικία. Είναι ένα επιτυχημένο πρόγραμμα, αφού ο συνολικός αριθμός των αιτήσεων ξεπέρασε τις εκατόν εξήντα χιλιάδες σε διάστημα τριών μηνών, είκοσι τρεις φορές υψηλότερος από τον αριθμό των αιτήσεων που υποβλήθηκαν στο προσωρινό πρόγραμμα της προηγούμενης κυβέρνησης και το οποίο είχε διάρκεια δεκατρείς μήνες.

Το συνολικό ποσό της κρατικής επιδότησης που θα καταβληθεί στους δικαιούχους του προγράμματος θα ανέλθει στα 96 εκατομμύρια ευρώ, δηλαδή ουσιαστικά οι πολίτες που θα πλήρωναν δόσεις στις τράπεζες ύψους 96 εκατομμυρίων ευρώ, αυτό το βάρος το σηκώνει ο κρατικός προϋπολογισμός, διευκολύνοντας και τους πολίτες στην καθημερινότητά τους και τη μη διόγκωση κόκκινων δανείων στα χαρτοφυλάκια των τραπεζών.

Το νέο πρόγραμμα «ΓΕΦΥΡΑ 2» απευθύνεται σε επιχειρήσεις, τόσο αυτές που έχουν εξυπηρετούμενες οφειλές, άρα στηρίζουμε τη συνέπεια, στηρίζουμε την κουλτούρα πληρωμών, όσο και στις επιχειρήσεις που δεν μπορούν να αντεπεξέλθουν στις δανειακές τους υποχρεώσεις.

Αναφορικά με όσα σχετίζονται με το Υπουργείο Δικαιοσύνης, καθορίζεται το πλαίσιο επαναλειτουργίας των δικαστηρίων, εισάγονται ειδικές δικονομικές ρυθμίσεις για το Συμβούλιο της Επικρατείας, το Ελεγκτικό Συνέδριο και τα τακτικά διοικητικά δικαστήρια, με σκοπό την εξυπηρέτηση της ταχείας, απλοποιημένης και φιλικής προς τον διάδικο διαδικασίας για την εκδίκαση διοικητικών διαφορών και την αποφυγή συγχρωτισμού σε εσωτερικούς χώρους.

Αναφορικά με το Υπουργείο Παιδείας, υπάρχει ρητή αναφορά στη δυνατότητα τμηματικής εξόφλησης προμηθευτών, προβλέπεται η διεξαγωγή εκλογικών διαδικασιών στα ΑΕΙ μέσω ηλεκτρονικής ψηφοφορίας, προβλέπεται η υποβολή σε διαγνωστικό έλεγχο από κορωνοϊό ως προϋπόθεση συμμετοχής πάσης φύσεως μαθητών και σπουδαστών στην εκπαιδευτική διά ζώσης διαδικασία. Καθορίζονται η διαδικασία και οι φορείς διενέργειας του ελέγχου, η δυνατότητα υποβολής σε αυτοέλεγχο και η συχνότητά τους. Γίνονται ρυθμίσεις για το Ινστιτούτο Τεχνολογίας Υπολογιστών και Εκδόσεων «ΔΙΟΦΑΝΤΟΣ». Ορίζονται μεταβατικές ρυθμίσεις για το Εθνικό Σύστημα Επαγγελματικής Κατάρτισης και Διά Βίου Μάθησης και ρυθμίσεις για τους δείκτες ποιότητας επιτευγμάτων των ΑΕΙ.

Ολοκληρώνοντας τούτη την περιληπτική ανάγνωση -φυσικά είναι και πολλές άλλες διατάξεις, που είναι στη λογική της παράτασης ισχυουσών ήδη διατάξεων-, στον υπόλοιπο χρόνο που μου απομένει ως εισηγητή της Πλειοψηφίας, επιτρέψτε μου, αγαπητές και αγαπητοί συνάδελφοι, να σταθώ σε θέματα σχετικά με την πορεία της πανδημίας, τις αιτιάσεις πολλών σχετικά με την αντιμετώπιση των θεμάτων που ανακύπτουν στο Εθνικό Σύστημα Υγείας στη λογική και τη σκοπιά του αγιάτρευτου γιατρού, που συνεχίζω να διατηρώ.

Κυρίες και κύριοι συνάδελφοι, παγκοσμίως αντιμετωπίζουμε την πανδημία που προκαλεί η μετάδοση του νέου κορωνοϊού. Δεν είναι τοπικό φαινόμενο και βέβαια, ενώ είναι παγκόσμιο φαινόμενο, κάθε κρατική οντότητα βρίσκεται αντιμέτωπη με τα δικά της προβλήματα αποκλειστικά, τα οποία καλείται να τα αντιμετωπίσει μέσα στο πανδημικό περιβάλλον.

Η σημερινή Κυβέρνηση του Κυριάκου Μητσοτάκη είναι άτυχη για όσα συμβαίνουν παγκοσμίως, αλλά είναι τυχερή η χώρα, διότι κανένας άλλος, καμμία άλλη κυβέρνηση δεν θα μπορούσε αποτελεσματικότερα να κοιτάξει την αλήθεια κατάματα και με ρεαλιστική ματιά να εργαστεί προς το συμφέρον του πολίτη.

Ο προσωκρατικός φιλόσοφος Δημόκριτος είχε σημειώσει εμφατικά ότι υπάρχουν δυο είδη γνώσης, κύριε Ξανθέ: η μία η γνήσια και η άλλη η νόθα, η σκοτεινή. Προφανώς, εσείς, κυρίες και κύριοι της Μείζονος αλλά και της Ελάσσονος Αντιπολίτευσης, επιλέξατε τον δρόμο της δεύτερης, της νόθας και της σκοτεινής. Δεν θέλετε μάλλον να αναγνωρίσετε το πραγματικό πρόβλημα. Για παράδειγμα, δεν είναι ο χώρος του ΕΣΥ πεδίο ευκαιριακής δράσης, όπως εσείς θεωρείτε, για να τον εξαντλήσετε με όρους κοινωνικής απασχόλησης, με ανειδίκευτο ή άλλο προσωπικό. Πού το είδατε αυτό; Σε ποια ποιότητα παροχής υπηρεσιών υγείας στοχεύουμε έτσι; Κάνοντας κοινωνική πολιτική για την απασχόληση στον χώρο της υγείας, θα πετύχουμε αναβάθμιση του συστήματος υγείας, με ανειδίκευτο προσωπικό;

Ας εξαντλήσουμε, λοιπόν, το θέμα της κοινωνικής πολιτικής σε άλλους χώρους. Και επειδή η ώρα της ανάληψης ευθυνών από εσάς δεν θα φτάσει ποτέ, αφήστε τουλάχιστον εμάς να επιχειρήσουμε, αναφέροντας κάποια πραγματικά δεδομένα.

Μιλάτε διαρκώς για εκατόμβες νεκρών, για θανάτους. Προσπαθείτε να ξυπνήσετε νομικούς βρικόλακες και βαμπίρ για την ανάδυση ευθυνών για τους θανάτους; Θέλετε να ποινικοποιήσετε, δηλαδή, το ΕΣΥ, τους λειτουργούς του, τους επιστήμονες, την πολιτική ηγεσία; Τι φθονερός και κακοήθης σταυροφορισμός και δονκιχωτισμός είναι αυτός; Εσείς δεν φέρετε καμμία ευθύνη για την αποψίλωση, στελεχιακή και λειτουργιών, του ΕΣΥ; Για τους θανάτους εμπλέκονται δρώντα πρόσωπα. Πώς μπορεί αυτό να αποτελεί λαϊκή επιχειρηματολογία; Για θανάτους να μιλάμε σε αυτή την Αίθουσα;

Όμως, στη συζήτησή σας το μόνο που σας ενδιαφέρει είναι να ικανοποιήσετε τα συντεχνιακά όποια συμφέροντα, προσφεύγοντας άκριτα σε καθιερωμένες συστάσεις στο όποιο κατεστημένο. Υπηρετείτε και συνεχίζετε να υπηρετείτε τον απόλυτο συντεχνιακό δικαιωματισμό. Στοχοποιείτε διακεκριμένους επιστήμονες με τρόπο μεμονωμένο, εκδηλώνετε φθόνο εναντίον της αριστείας, καθώς ο περιορισμός του οπτικού σας πεδίου εκδηλώνεται σε μια κατ’ επιλογήν ανακριβή γνώση, διότι απλώς είτε δεν γνωρίζετε την αληθή γνώση -δεν το πιστεύω αυτό για κάποιους από εσάς- είτε είστε οπαδοί της σκοτεινής και νόθας γνώσης.

Και επειδή εσείς στροβιλίζεστε στη δίνη του πολιτικού σας κενού και γίνεστε τόσο ακαταγώνιστοι στη λασπολογία, απορώ ποιους πολιτικούς εφιάλτες σας ξορκίζετε με αυτή την τακτική. Ειλικρινά απορώ!

Για να βάλουμε κάποια στιγμή τα πράγματα στη θέση τους, όταν μιλάμε για θανάτους αλλαχού, στον πολιτισμένο κόσμο της Δύσης, εκεί που υπάρχει εμπιστοσύνη στην επιστημονική κοινότητα, γίνεται πάντοτε λόγος για τη νοσηρότητα και τη θνητότητα ως να είναι οι απόλυτοι και κατ’ εξοχήν ποιοτικοί δείκτες των παρεχόμενων υπηρεσιών. Το γνωρίζουμε. Αξιολογούνται, λοιπόν, για να δρομολογήσουν βελτιώσεις, κυρίως στο επίπεδο βελτίωσης, αξιοπιστίας και εγκυρότητας αυτών που παρέχουν τις υπηρεσίες και σαφέστατα όχι στη λογική της ανάδειξης ευθυνών. Το γνωρίζετε πολύ καλά, τουλάχιστον εσείς, κύριε Ξανθέ. Είναι η λογική της συνεχούς εσωτερικής αυτοαξιολόγησης, κάτι ξένο για την ελληνική πραγματικότητα, για ευνόητους λόγους. Διότι, εν πρώτοις, αυτό μπορεί να εξυπηρετεί τη μετριότητα και την κακότητα στον χώρο ενδεχομένως και, εν δευτέροις, γιατί αυτό που πρέπει να αποτελεί κατά απόλυτο τρόπο εσωτερική διαδικασία βελτίωσης, εν Ελλάδι τι εξυπηρετεί; Τον κανιβαλισμό των επιστημόνων. Και κινούνται τα δρώντα υποκείμενα πάντα με τον φόβο και την απειλή του διασυρμού στις δικαστικές αίθουσες. Δίχως ουσιαστική ομπρέλα προστασίας, συμπαρασύρονται και ταλαιπωρούνται κυρίως γιατροί ως εάν να αποτελούν τους κατ’ εξοχήν βλαπτικούς παράγοντες.

Δεν καταλαβαίνετε ότι αυτή η συζήτηση, έτσι που την έχετε αναγάγει οι περισσότεροι μέσα στο Κοινοβούλιο, είναι σαν να πυροβολούμε τα ίδια μας τα πόδια, τους ανθρώπους μας που αγωνίζονται αυτή τη στιγμή; Εμείς εδώ είμαστε και για να προσφέρουμε πολιτική προστασία, αλλά και όποια προστασία σε αυτούς που εμπλέκονται αυτή τη στιγμή σε αυτόν τον δύσκολο αγώνα και αυτό θα έπρεπε να πράξετε και εσείς.

Όταν μιλάμε για χρεοκοπία του ΕΣΥ, τι εννοούμε; Τον έχω χρησιμοποιήσει και εγώ τον όρο και πολλοί άλλοι τον χρησιμοποιούν, αλλά δεν ξέρω με τι νόημα. Δεν εννοούμε εάν διαθέτει ποιότητα και ποια αξιοπιστία τέλος πάντων διαθέτει; Γενικόλογα και ευσχήμως, μήπως δεν εννοούμε κυρίως και κατ’ εξοχήν τη λειτουργική του αποδυνάμωση και έκπτωση των υπηρεσιών του, που κατά κύριο λόγο αφορούν στην εγκυρότητα και αξιοπιστία των δρώντων υποκειμένων που παρέχουν αυτές τις υπηρεσίες; Όταν στοχοποιείτε ανθρώπους της επιστημονικής κοινότητας, κάνετε μια προσπάθεια να απομυθοποιήσετε συγκεκριμένους ανθρώπους, οι οποίοι πιθανότατα δεν σας βολεύουν -εννοείται-, δεν διασώζουν μάλλον κατά τα πιστεύω σας και τις εκτιμήσεις σας αξιοπιστία. Το κάνετε πολλάκις, κατά Πολάκη, το τελευταίο διάστημα.

Πρώτον, είναι τραγική αυτή η προσέγγιση και καθαρά εργαλειακή. Όσον αφορά ας πούμε την επιτροπή, εδώ έχουμε να κάνουμε με μια συλλογικότητα, όχι με ατομικές παρενθέσεις και κυρίως έχουμε να κάνουμε με ανθρώπους, οι οποίοι καλώς ή κακώς δεν χειρίζονται τον λόγο με πολιτικές προεκτάσεις. Άρα ό,τι πρέπει για αυτούς, για εσάς ή για όποιους περιμένουν στη γωνία να τους ξεγυμνώσουν.

Δεύτερον, γιατί να στρουθοκαμηλίζουμε, όταν όλοι συναινούν και «συνενοχούν» όλα αυτά τα χρόνια για την πραγματικότητά μας, αυτή που έχουμε; Και αυτή δεν είναι άλλη από τη φθορά της μετριοκρατίας. Είναι δεδομένο, όμως, ότι στην όποια δική σας ενδεχόμενη διαχείριση μάλλον θα κάναμε λόγο για κακοκρατία και ενδεχόμενα για εμπλεκόμενη ακαδημαϊκή κακιστοκρατία.

Τρίτον, και πάλι δεν μπορεί να είναι αυτό ζητούμενο τώρα, γιατί αυτή είναι η πραγματικότητά μας, που δεν αλλάζει. Η πραγματικότητά μας δεν αλλάζει με αυτοματισμούς και ιδίως σε τέτοιο επίπεδο. Το ξέρουμε όλοι αυτό το πράγμα. Ιδίως σε τέτοιο επίπεδο αλλάζει σταδιακά. Έτσι δεν είναι; Σταδιακά και με την εμφύσηση και την εγχάραξη νέας κουλτούρας.

Επικαλείστε πολλοί σε αυτή την Αίθουσα και άλλες αντιπολιτεύσεις, ωσάν σε επωδό: «Λένε οι γιατροί, λένε οι υγειονομικοί».

Πρώτον, ας μη χρησιμοποιούμε την αγωνία και την υπεραντιδραστικότητα των ανθρώπων που τώρα ενεργούν ως όχημα πολιτικοκαπηλίας. Δεύτερον, έλεος πλέον με όλους αυτούς τους εργαζόμενους δήθεν μαχητές των λόγων, οι οποίοι μιλούν διαρκώς για τους πραγματικά μαχόμενους και οι οποίοι πραγματικά μαχόμενοι -το γνωρίζετε- δεν διαθέτουν χρόνο ούτε για την προσωπική τους υγιεινή, πόσω μάλλον να μιλούν συνεχώς υπέρ του άδικου ή άνισου αγώνα τους! Αυτοί που μιλούν είναι μάλλον κυρίαρχα άκαπνοι ή σφραγίδες, μαχητές των μαχόμενων.

Ας κοιτάξουμε ωμά τη στελεχιακή πραγματικότητα του ΕΣΥ. Στον χώρο των νοσηλευτών και νοσηλευτριών ποιους έχουμε; Αρκετές και αρκετούς εργαζομένους, ΤΕ Νοσηλευτικής, ολίγους ΠΕ Νοσηλευτικής, πολλούς ΔΕ Νοσηλευτικής, ταυτόχρονα με άλλες κατηγορίες λοιπού επικουρικού. Δεν γνωρίζουμε αυτή τη στιγμή ότι με αυτά που έχουν κάνει το τελευταίο διάστημα, τον τελευταίο χρόνο, η Κυβέρνηση και το Υπουργείο Υγείας ότι οι λίστες μας για τη χρησιμοποίηση αυτού του προσωπικού έχουν εξαντληθεί;

Να σας πω ένα απλό παράδειγμα. Στο Νοσοκομείο Δράμας εμείς έχουμε καλύψει πλήρως τον οργανισμό όσον αφορά τη Νοσηλευτική Υπηρεσία. Είναι τριακόσιες είκοσι μία οι θέσεις και τριακόσιοι δεκαεννέα υπηρετούν αυτή τη στιγμή. Φτάνουν; Δεν φτάνουν. Θα χρειαστούν ενδεχομένως αλλαγές στους οργανισμούς, θα χρειαστούν πολλά.

Και ξέρετε κάτι; Έχουμε και δέκα ΤΕ που δεν τους βρίσκουμε. Έχουμε την έγκριση και δεν έχουμε. Μακάρι να είχαμε. Θα βοηθούσαν επιπλέον το σύστημα. Δεν υπάρχουν ή δεν ξέρω πού υπάρχουν. Αν τους αναζητήσετε και τους βρείτε εσείς, να το πείτε και σε εμάς.

**ΠΡΟΕΔΡΕΥΩΝ (Νικήτας Κακλαμάνης):** Κύριε Μπλούχο, κλείστε σιγά- σιγά.

**ΚΩΝΣΤΑΝΤΙΝΟΣ ΜΠΛΟΥΧΟΣ:** Ολοκληρώνω σιγά-σιγά. Κόψτε λίγο χρόνο από τη δευτερομιλία μου, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Δεν υπάρχουν δευτερολογίες στα κατεπείγοντα. Κατά παρέκκλιση δώσαμε κανονικό χρόνο. Αν πηγαίναμε με βάση τον Κανονισμό, θα έπρεπε να είναι ο μισός.

Έχετε ένα λεπτό να ολοκληρώσετε.

**ΚΩΝΣΤΑΝΤΙΝΟΣ ΜΠΛΟΥΧΟΣ:** Ολοκληρώνω σε λίγο. Δώστε μου δύο λεπτά, κύριε Πρόεδρε.

Από την άλλη, στον χώρο των ιατρών έχουμε χρόνια και μείζονα προβλήματα. Τα γνωρίζετε πολύ καλά και εσείς ως πρώην Υπουργός, κύριε Ξανθέ. Ανισοκατανομή κέντρου - περιφέρειας. Λύνεται; Μπορούμε να το λύσουμε τώρα; Απαιτείται ουσιαστικός επανασχεδιασμός, με αλλαγή του υγειονομικού χάρτη, επαναξιολόγηση οργανισμών, οι οποίοι πλέον δεν εξυπηρετούν τις σύγχρονες ανάγκες, σε συνδυασμό με σαφή σχεδιασμό, τόσο της πρωτοβάθμιας όσο και της μετανοσοκομειακής, που δεν υφίσταται στην ελληνική πραγματικότητα και κανένας δεν μιλάει για αυτό. Δηλαδή, απαιτείται ουσιαστική αξιολογική βύθιση και εξορθολογισμένες προσεγγίσεις και όχι απλή εφαρμογή γνωστών ή μη πρακτικών, που μπορεί να ευδοκιμούν αλλού, αλλά η όποια εφαρμογή τους στη δική μας παγιωμένη νοσοκομειακή πραγματικότητα θα δημιουργήσει κραδασμούς και επισφάλειες.

Δεύτερον, άγονες θέσεις κυρίαρχα στην περιφέρεια.

Τρίτον, άγονες ειδικότητες. Απαιτείται κινητροδότηση και επαγγελματικός προσανατολισμός. Πότε θα αποδώσει αυτό; Σε προοπτική δεκαετίας, δεκαπενταετίας θα αποδώσουν όλα αυτά.

Απέναντι σε αυτά τα πραγματικά προβλήματα…

**ΠΡΟΕΔΡΕΥΩΝ (Νικήτας Κακλαμάνης):** Κύριε συνάδελφε, δεν μπορώ να σας δώσω άλλον χρόνο. Κλείστε.

**ΚΩΝΣΤΑΝΤΙΝΟΣ ΜΠΛΟΥΧΟΣ:** Ολοκληρώνω, κύριε Πρόεδρε. Όμως, αυτά είναι σημαντικά ζητήματα. Θα ήθελα να μιλήσω λίγο παραπάνω, για ένα λεπτό, αν έχω την ανοχή του Σώματος. Δεν ξέρω.

**ΠΡΟΕΔΡΕΥΩΝ (Νικήτας Κακλαμάνης):** Δεν είναι θέμα ανοχής του Σώματος.

**ΚΩΝΣΤΑΝΤΙΝΟΣ ΜΠΛΟΥΧΟΣ:** Και την ανοχή του Προέδρου.

**ΠΡΟΕΔΡΕΥΩΝ (Νικήτας Κακλαμάνης):** Πρέπει να κλείσουμε σε συγκεκριμένη ώρα.

**ΚΩΝΣΤΑΝΤΙΝΟΣ ΜΠΛΟΥΧΟΣ:** Δεν έχουμε καλύψει μείζονες ενότητες, γιατί έχουν ακουστεί -και ακούγονται- πολλά το τελευταίο διάστημα…

**ΠΡΟΕΔΡΕΥΩΝ (Νικήτας Κακλαμάνης):** Σήμερα μιλάμε για νομοσχέδιο, δεν μιλάμε για πολιτική υγείας.

**ΚΩΝΣΤΑΝΤΙΝΟΣ ΜΠΛΟΥΧΟΣ:** Θα ακούσουμε πώς θα μιλήσουν και οι υπόλοιποι, κύριε Πρόεδρε.

Κυρίες και κύριοι συνάδελφοι, θα έπρεπε να ειπωθούν πολλά ακόμα. Η Κυβέρνηση του Κυριάκου Μητσοτάκη βρίσκεται εδώ με δύο βασικούς στόχους. Πρώτον, να βλέπει και να διαλαλεί την αλήθεια της πραγματικότητας -που εσείς θέλετε να την αγνοείτε- χωρίς ιδεολογικά φτιασίδια, χωρίς υστερίες και χωρίς υστεροβουλίες. Δεύτερον, να βρίσκεται στο πλάι κάθε πολίτη, ειδικά κάθε αναγκεμένου πολίτη, να εργάζεται για το μέγιστο υπούργημα της εξασφάλισης της δημόσιας υγείας, της δημόσιας ευημερίας, της δημόσιας ασφάλειας. Γι’ αυτά εκλεγήκαμε, αυτά πρεσβεύουμε και γι’ αυτά η μόνιμη έγνοια μας.

Ευχαριστώ, κύριε Πρόεδρε, για την ανοχή κυρίως.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει τώρα ο εισηγητής του ΣΥΡΙΖΑ κ. Γεώργιος Βαρεμένος.

**ΓΕΩΡΓΙΟΣ ΒΑΡΕΜΕΝΟΣ:** Ευχαριστώ πολύ, κύριε Πρόεδρε.

Με όλο τον σεβασμό σε εσάς, θέλω να επαναλάβω αυτό που είπα χθες στην επιτροπή. Την επόμενη φορά η Κυβέρνηση να φέρνει τα νομοσχέδια άμα τη ενάρξει των επιτροπών και της Ολομέλειας, ούτως ώστε η επιτελική λειτουργία να φτάσει στα επίπεδα του αυτοματισμού: να έρχονται να ψηφίζονται. Ψεκάστε, σκουπίστε, τελειώσατε!

Προφανώς θα είχε κάποιον λόγο η Κυβέρνηση να το κάνει αυτό, να φέρνει, δηλαδή, ένα νομοσχέδιο-σκούπα, ένα νομοσχέδιο-σουπερμάρκετ. Γιατί δεν υπάρχουν μόνο διατάξεις του Υπουργείου Υγείας, αλλά σχεδόν του μισού Υπουργικού Συμβουλίου. Και δεν είναι και μικρό, εδώ που τα λέμε, το Υπουργικό Συμβούλιο. Υπάρχουν διατάξεις του μισού Υπουργικού Συμβουλίου! Και τις φέρνει με αυτή τη διαδικασία ποια μέρα; Τη μέρα κατά την οποία στην Ολομέλεια της Βουλής βρίσκεται σε εξέλιξη η συζήτηση για τη συγκρότηση προανακριτικής επιτροπής. Αυτή είναι η πρόταση της Κυβέρνησης, προφανώς, για τη συναινετική αντιμετώπιση της πανδημίας. Βρήκε το «υπερεμβόλιο», που είναι η τοξικότητα στην πολιτική, η διασπορά της τοξικότητας, του διχασμού. Αυτό, προφανώς, είναι το εμβόλιο, η πρόταση της Κυβέρνησης Μητσοτάκη, τη στιγμή που βρισκόμαστε στην κορύφωση της πανδημίας, τη στιγμή που βρισκόμαστε στην κόψη του ξυραφιού.

Χθες είχαμε τα περισσότερα κρούσματα από τότε που υπάρχει η καταγραφή τους μετά την έναρξη της πανδημίας και ρεκόρ στους διασωληνωμένους. Εμείς δεν καταφύγαμε ποτέ -ποτέ!- στις μακάβριες συγκρίσεις στατιστικών δεδομένων, κάτι που έκαναν οι Βουλευτές της Νέας Δημοκρατίας. Έπαιρναν το non paper και το απήγγειλαν είτε στη Βουλή είτε στα μέσα μαζικής ενημέρωσης, κάνοντας συγκρίσεις στον αριθμό των νεκρών. Μέχρι που ήρθε η στιγμή -που να μην ερχόταν ποτέ- η Ελλάδα την τελευταία εβδομάδα να είναι πρώτη σε όλες αυτές τις στατιστικές κατηγορίες. Είναι προς θλίψη, αλλά αυτό κάνει η Κυβέρνηση. Μόνο επικοινωνία, τοξικότητα εκεί που θεωρεί ότι είναι απαραίτητη και αίμα στην αρένα. Αναφέρομαι στη χθεσινή συζήτηση, που, σύμφωνα με τις ερμηνείες κάθε φορά, ο κ. Μητσοτάκης, λέει, θέλει να συσπειρώσει το ακραίο ακροατήριο της Νέας Δημοκρατίας. Τι θέλουν αυτοί οι συμπολίτες του ακραίου ακροατηρίου της Νέας Δημοκρατίας; Αίμα στην αρένα και ο κ. Μητσοτάκης το παρέχει με το μπουρί της σόμπας; Αυτό θέλετε αυτή τη στιγμή και επικοινωνία, επικοινωνία, επικοινωνία;

Το τελευταίο «επίτευγμα», το τελευταίο επικοινωνιακό τέχνασμα είναι τα self-test. Αυτά κραδαίνετε τώρα ως τη λύση του προβλήματος, αναγνωρίζοντας εμμέσως αυτό που εμείς από την πρώτη στιγμή λέγαμε, ότι το βασικό, το πρώτιστο, το αναγκαίο είναι η ιχνηλάτηση. Εμμέσως έρχεστε να το αναγνωρίσετε. Εμμέσως, όχι ανοιχτά, μην τυχόν και παρεξηγηθείτε ότι υιοθετείτε κάποια πρόταση που σας έγινε από την αρχή. Όμως, με ποιον τρόπο το κάνετε; Με self-test, δηλαδή μετακινώντας ή επιχειρώντας να μετακινήσετε την ευθύνη στους άλλους, στους πολίτες. Όπου υπάρχει κάτι καλό, υπάρχει κάποιος που φέρνει τη σωτηρία επικοινωνιακά. Όπου τα πράγματα φτάνουν στο αδιέξοδο, εκεί φταίτε εσείς οι άλλοι, που παίζετε με τον κίνδυνο. Και ξέρετε ότι τα self-test έχουν θέμα αξιοπιστίας και δεοντολογίας. Δεν το λέω εγώ, δεν το λέτε ούτε καν εσείς. Το λένε κάποιοι ειδικοί επιστήμονες, το λέει η πρακτική που ισχύει στα άλλα κράτη, τα ευρωπαϊκά, που λέει ότι τα self-test χρησιμοποιούνται συμπληρωματικά.

Είπα χθες στην επιτροπή το εξής: Ποιος εργαζόμενος ασυμπτωματικός που θα κάνει το self-test, θα βγει και θα πει -εν όψει των κινδύνων που διατρέχει και νομίζω ότι μέχρι και εσείς μπορείτε να το καταλάβετε- ότι «ξέρετε, έκανα το self-test και είμαι ασυμπτωματικός»; Θα το κάνει κάποιος αυτό;

Και, εν πάση περιπτώσει, εδώ που βρισκόμαστε, δεν είναι έλλειψη σεβασμού στον πόνο -δεν θέλω να μιλάω για θάνατο και για θανατολαγνεία- να συμπεριφέρεσαι με έναν τρόπο σαν να μη γίνεται αυτό, σαν να μην υπάρχει, σαν να υπάρχει ένα παράλληλο σύμπαν, σαν να με απασχολεί αν θα πάμε στο χωριό το Πάσχα; Κάποιος, προφανώς, θέλει να πάει περισσότερο από εμάς, που ερχόμαστε από τα χωριά της Αιτωλοακαρνανίας ή από οπουδήποτε αλλού, στο χωριό και αυτό τον απασχολεί αυτή τη στιγμή.

Να γίνει συζήτηση για οτιδήποτε άλλο, εκτός από το πώς θα αντιμετωπίσουμε μια οριακή κατάσταση ή μάλλον μια κατάσταση πέρα από τα όρια.

Το αναγνώρισε το γεγονός αυτό ουσιαστικά εχθές ο κ. Κοντοζαμάνης. Προέβη, βέβαια, σε κάποιες άλλες ερμηνείες ψυχολογικής, ας πούμε, διάστασης, φτάνοντας στο σημείο να πει ότι χαρήκαμε στο πρώτο στάδιο της πανδημίας που πήγαν καλά τα πράγματα. Έτσι αντιμετωπίζουν την κατάσταση, με την αμεριμνησία. Πρέπει να το πούμε αυτό το πράγμα.

Παρενθετικά το λέω αυτό, κύριε Πρόεδρε. Στη Νορβηγία παραιτήθηκε Πρωθυπουργός, επειδή παραβίασε τα μέτρα. Εδώ το πιθανότερο είναι να συλλαμβανόταν αυτός που κατήγγειλε το γεγονός. Στην Αργεντινή παραιτήθηκε Υπουργός, επειδή παραβίασε τη σειρά εμβολιασμού. Εδώ θα έπαιρνε και έπαινο και διάκριση!

Νομίζω ότι έγινε προφανές αυτό που ήθελα να πω, ότι, δηλαδή, μέσα στην πανδημία, σε κατάσταση πολέμου, όπως λέει η Κυβέρνηση και ο Πρωθυπουργός, τι κάνει η Κυβέρνηση; Επιστράτευσε διακόσιους γιατρούς, ενώ θα μπορούσε να τους είχε προσλάβει στο διάστημα που μεσολάβησε. Θα μπορούσε να τους είχε προσλάβει. Είχε αλλού, όμως, στραμμένο το ενδιαφέρον, να προσλάβει αστυνομικούς για τα πανεπιστήμια, τα οποία πανεπιστήμια είναι κλειστά.

Δηλαδή, εδώ έχουμε την εξής εικόνα: Να υπάρχουν πανεπιστήμια που είναι κλειστά και να λειτουργεί μέσα μόνο η αστυνομία και να έχουμε τα νοσοκομεία να δοκιμάζονται, όπως και οι άνθρωποι που δίνουν τη μάχη εκεί με τρόπο οριακό, και να μην έχουμε προσλήψεις. Και τι να έχουμε; Να έχουμε το εξής φαινόμενο: Να λέει η Κυβέρνηση ότι έχουμε πόλεμο και εξαιρεί από τον πόλεμο ουσιαστικά τον ιδιωτικό τομέα. Τον εξαιρεί ουσιαστικά.

Εμείς λέμε ότι δεν έχουμε τίποτα με τη συμπληρωματική λειτουργία του ιδιωτικού τομέα στο Εθνικό Σύστημα Υγείας, δεν έχουμε κανένα τέτοιο πρόβλημα, αλλά όταν λέει η Κυβέρνηση ότι έχουμε πόλεμο, δεν μπορεί ο ιδιωτικός τομέας να υπερασπίζεται την καθαρότητά του απέναντι στον κορωνοϊό. Δηλαδή, λέει ότι εγώ είμαι για τα περιστατικά που δεν αφορούν τον κορωνοϊό και ουσιαστικά δημιουργούνται τεράστιες δυνατότητες αύξησης των κερδών μέσα στα συντρίμμια και τον πόνο που έχει ως συνέπεια ένας πόλεμος.

Και βλέπω εδώ, για να περάσουμε και στα άρθρα, για παράδειγμα, ότι γίνονται προσλήψεις -το είπαν και χθες στην επιτροπή- τεσσάρων συμβούλων στον ΕΟΔΥ και ενός δημοσιογράφου. Φαντάζομαι ότι αυτοί που θα έρθουν να πλαισιώσουν έναν πολύ μεγάλο στρατό συμβούλων, έναν στρατό που μεγεθύνθηκε σε πρωτοφανή επίπεδα επί διακυβερνήσεως της Νέας Δημοκρατίας, οι οποίοι κόπτονταν όταν κυβερνούσε ο ΣΥΡΙΖΑ και έβγαινε στα κεραμίδια με μια μηδενιστική προπαγάνδα που δεν είχε προηγούμενο, ελπίζω -λέω- οι άνθρωποι αυτοί να προσλαμβάνονται για να συμβουλεύσουν κάτι που έχει σχέση με την πρακτική αντιμετώπιση της πανδημίας. Ελπίζω.

Επίσης, μιας και έλεγα για τον ιδιωτικό τομέα, μέσα στην πανδημία η Κυβέρνηση έρχεται με το άρθρο 51 και λέει ότι τα κέντρα εμπειρογνωμοσύνης, τα οποία έχουν θεσμοθετηθεί, ειρήσθω εν παρόδω, από τον ΣΥΡΙΖΑ, από την κυβέρνηση του ΣΥΡΙΖΑ, για την αντιμετώπιση δυσίατων νοσημάτων, που είναι δύσκολο δηλαδή να αντιμετωπιστούν, τέτοια κέντρα μπορεί να έχει και ο ιδιωτικός τομέας. Δηλαδή, αυτό γίνεται μέσα σε αυτή την κατάσταση -περιέχει έναν συμβολισμό αυτό- τη στιγμή που το ΕΣΥ βρίσκεται σε οριακή κατάσταση, δοκιμάζεται.

Η επικοινωνιακή αυτή διαχείριση της Νέας Δημοκρατίας, η οποία ως αποτέλεσμα είναι αποτυχημένη, αποδεικνύεται και από το παρόν νομοσχέδιο. Πώς αποδεικνύεται; Έρχεται κάθε φορά η Κυβέρνηση και, ενώ λέει στον λαό σε κάθε στάδιο της πανδημίας ότι βγαίνουμε και θα εκτοξευθεί η οικονομία, ενώ ο κόσμος πεθαίνει έξω από τις ΜΕΘ, η Κυβέρνηση καλλιεργεί αυτό το αφήγημα, που παίρνει τον χαρακτήρα παραμυθιού, ότι εκτοξευόμαστε, τελειώνει η πανδημία.

Και έρχεται, λοιπόν, και πάει από παράταση σε παράταση και δεν ξέρω πότε θα τελειώσουν οι παρατάσεις. Ούτε η ίδια δεν το ξέρει πότε θα τελειώσουν οι παρατάσεις. Όμως, αποδεικνύεται εν τοις πράγμασι η αποτυχία αυτής της διαχείρισης.

Και ερχόμαστε τώρα σε κάποια συγκεκριμένα θέματα. Μερικά από αυτά τα είπα.

Όσον αφορά τους πλειστηριασμούς, έρχεται η Κυβέρνηση κάθε φορά με το σταγονόμετρο και κάνει τις παρατάσεις. Σαν να περιμένει, δηλαδή, μόλις τελειώσει, που δεν ξέρουμε και πότε ακριβώς θα τελειώσει η πανδημία, να αρχίσει το μπαράζ των πλειστηριασμών.

Και επειδή βρισκόμαστε σε αυτόν τον τομέα, θα ήθελα να ρωτήσω την Κυβέρνηση αν με βάση το άρθρο 76 παράγραφος 15 επισπεύδεται πλειστηριασμός επιχείρησης μέσων μαζικής ενημέρωσης, γιατί η Κυβέρνηση λέει ότι έχει μεγάλη ευαισθησία απέναντι στα μέσα μαζικής ενημέρωσης και το θέμα είναι -δεν είναι θέμα, ρητορικό είναι το ερώτημα- αν είναι επιλεκτική αυτή η αντιμετώπιση των αναγκών στα μέσα μαζικής ενημέρωσης. Διότι με βάση το άρθρο αυτό φαίνεται ότι για μια επιχείρηση, η οποία δεν είναι μόνο επιχείρηση δηλαδή από μόνη της, παράδειγμα η «ΝΑΥΤΕΜΠΟΡΙΚΗ», που βρίσκεται σε καθεστώς αναγκαστικής διαχείρισης, αντί να δίνεται κάποιο τράτο, κάποια προθεσμία για τον πλειστηριασμό, ουσιαστικά επισπεύδεται. Και λέω ότι είναι μια επιχείρηση μέσων μαζικής ενημέρωσης, στην οποία «εκτυπώνονται» και άλλα μέσα μαζικής ενημέρωσης. Και ρωτάω την Κυβέρνηση γιατί να επισπευσθεί η διαδικασία αντί να αντιμετωπισθεί όπως αντιμετωπίσθηκαν όλες οι άλλες περιπτώσεις πλειστηριασμών.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Συνεχίστε. Έχετε ακόμη δύο-τρία λεπτά.

**ΓΕΩΡΓΙΟΣ ΒΑΡΕΜΕΝΟΣ:** Θα τελειώσω. Δεν θα κάνω κατάχρηση του χρόνου.

Λέω, λοιπόν, ως προς το καζίνο και τη μεταφορά του ότι θα μπορούσε να ληφθεί μέριμνα εκτός από αυτή που προβλέπεται για όσους νεοπροσληφθούν και για όσους δουλεύουν ήδη στο καζίνο και είναι αρκετοί, είναι πολλοί.

Για το θέμα των προσλήψεων σε προνοιακά ιδρύματα σας είπα και εχθές ότι την είχε ξεκινήσει τη διαδικασία ο ΣΥΡΙΖΑ. Εσάς σας πήρε περίπου ενάμιση χρόνο και τελικά φέρνετε μια ρύθμιση εδώ που είναι λάθος. Σας το είπαμε να το διορθώσετε. Φέρνετε και λάθος ΦΕΚ εδώ πέρα. Τα φέρνετε νύχτα. Τα γράφετε και νύχτα!

Τελειώνοντας, λοιπόν, κύριε Πρόεδρε, θέλω να πω ότι η σημερινή Κυβέρνηση είχε την τύχη να έχει απέναντί της στη διάρκεια της πανδημίας μια υπεύθυνη Αξιωματική Αντιπολίτευση, που εξάντλησε τα όρια της υπευθυνότητας. Τα εξάντλησε! Και η Κυβέρνηση φαίνεται να κινείται σε τέτοια πεδία και παίζει σε μια κατάσταση οριακή, που βρισκόμαστε, όπως είπα, στην κόψη του ξυραφιού εν ου παικτοίς.

Εγώ προσωπικά στις 21 Φεβρουαρίου είχα κάνει δήλωση, η οποία είναι δημοσιευμένη, ότι με βάση τα στοιχεία των αναλυτών, των υγειονομικών δεδομένων, στη δυτική Ελλάδα θα έχουμε αφόρητη πίεση μέχρι το τέλος της πρώτης βδομάδας του Μαρτίου. Έκανα κάποιες συγκεκριμένες προτάσεις. Επιχείρησα να βρω τον Διοικητή της 6ης ΥΠΕ, ο οποίος απαξίωσε να ακούσει και προτάσεις και προφανώς όλο αυτό το σύστημα που στηρίζεται σε ένα σαθρό επικοινωνιακό έδαφος όχι απλώς εβάδιζε ανέμελο, αλλά αρνιόταν και να ακούσει τις προτάσεις.

Κλείνοντας θα ήθελα να πω ότι η πανδημία ήταν μια δοκιμασία σε όλα τα επίπεδα, για όλους, ακόμα και σε υπαρξιακό επίπεδο. Σε καμμία περίπτωση δεν μπορεί να είναι ευκαιρία για εργαλειοποίηση, γιατί αυτό θα αποτελούσε ύβριν και η ύβρις φέρνει τη νέμεση, η οποία δεν πρέπει σε καμμία περίπτωση να πέσει στα κεφάλια ενός ολόκληρου λαού. Το αντίθετο. Το συντομότερο δυνατό να βγούμε από αυτή τη δοκιμασία και εκεί να δοκιμασθούν οι προτάσεις του καθενός για τη διέξοδο όχι μόνο την υγειονομική, αλλά και την οικονομική και την κοινωνική.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Μέχρι να καθαρισθεί το Βήμα, θα μου επιτρέψετε να δώσω τον λόγο για τρία λεπτά στην κ. Κεραμέως -γιατί πρέπει να γυρίσει πίσω στο Υπουργείο της-, για να παρουσιάσει μία διάταξη που υπάρχει στο νομοσχέδιο.

Ορίστε, κυρία Υπουργέ, έχετε τον λόγο για τρία λεπτά.

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Ευχαριστώ, κύριε Πρόεδρε, και ευχαριστώ θερμά και τους συναδέλφους. Θα είμαι πολύ σύντομη.

Στο νομοσχέδιο αυτό περιλαμβάνονται και διατάξεις του Υπουργείου Παιδείας και Θρησκευμάτων. Αναφέρω ενδεικτικά την παράταση της ισχύος διατάξεων που αφορούν στην αντιμετώπιση της διασποράς και των συνεπειών του κορωνοϊού στον χώρο της εκπαίδευσης έως το τέλος Ιουλίου, την παράταση ρυθμίσεων για διεξαγωγή εκλογικών διαδικασιών στα ΑΕΙ μέσω ηλεκτρονικής ψηφοφορίας για τη διασφάλιση της απρόσκοπτης λειτουργίας των ιδρυμάτων.

Προβλέπεται η δυνατότητα να ορισθεί με υπουργική απόφαση ως προϋπόθεση για τη συμμετοχή στην εκπαιδευτική διαδικασία, όπου αυτή γίνεται διά ζώσης, η υποβολή σε διαγνωστικό έλεγχο νόσησης από τον κορωνοϊό για μαθητές, φοιτητές, σπουδαστές, καταρτιζομένους.

Αντιμετωπίζεται ζήτημα καθορισμού του πλαισίου και της διαδικασίας για την αδειοδότηση και τροποποίηση αδειών για τα κέντρα διά βίου μάθησης.

Επίσης, δίνεται η δυνατότητα παράτασης, προκειμένου να υπάρξει ικανός αριθμός αποφοίτων στις Μουσουλμανικές Σπουδές του Τμήματος Θεολογίας του ΑΠΘ, ώστε να επαρκούν για τη στελέχωση των προβλεπόμενων θέσεων.

Τέλος, υπάρχει ρύθμιση, προκειμένου το ελληνικό δημόσιο να έχει τη δυνατότητα να καταβάλλει εφάπαξ έκτακτη επιχορήγηση σε φορείς θρησκευτικών κοινοτήτων για να αντιμετωπίσουν έκτακτες ανάγκες λόγω της εμφάνισης και διάδοσης του κορωνοϊού.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει τώρα εκ μέρους του Κινήματος Αλλαγής ο συνάδελφος κ. Ανδρέας Πουλάς.

**ΑΝΔΡΕΑΣ ΠΟΥΛΑΣ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, το νομοσχέδιο που κατατέθηκε νύχτα, με διαδικασίες κατεπείγοντος, είναι ένα ακόμα πολυνομοσχέδιο-σκούπα του Υπουργείου Υγείας με εκατόν δεκατέσσερα άρθρα αρμοδιότητας περισσότερων Υπουργείων, το οποίο κληθήκαμε να επεξεργαστούμε μέσα σε λίγες ώρες. Είναι πάγια η τακτική του κοινοβουλευτικού αιφνιδιασμού εκ μέρους της Κυβέρνησης ως προς τα νομοσχέδια που αφορούν ζητήματα διαχείρισης της πανδημίας.

Δεδομένου ότι από τα πενήντα έξι άρθρα που αφορούν το Υπουργείο Υγείας τα τριάντα τρία αφορούν σε παρατάσεις ήδη ψηφισμένων νομοθετικών διατάξεων και συνεπώς δεν εισάγουν καινούργιες ρυθμίσεις, είναι προφανές ότι η επιλογή σας αυτή έχει καθαρά επικοινωνιακό χαρακτήρα. Εντάσσεται στην προσπάθεια να δώσετε στους πολίτες την εικόνα της κυβερνητικής ετοιμότητας.

Παρ’ όλα αυτά, όλο και περισσότεροι κουράζονται με τα επικοινωνιακά σας τερτίπια και αντιλαμβάνονται ότι πορεύεστε δίχως σχέδιο στην τρικυμία του κορωνοϊού, παρά τις προσπάθειες ορισμένων μέσων μαζικής ενημέρωσης, που ιδρώνουν ώστε να παρουσιάσουν μια άλλη εικόνα από την πραγματικότητα.

Έχετε κουράσει, κύριοι της Κυβέρνησης, με τις αλλοπρόσαλλες αποφάσεις σας, με τα μέτρα που ζητάτε να τηρούν οι πολίτες, όταν εσείς οι ίδιοι σε κάποιες περιπτώσεις δεν τα τηρείτε, με τις παλινωδίες σας κάθε εβδομάδα για το ποιες δραστηριότητες σκοπεύετε να ανοίξετε και με τις διαρκείς δημόσιες παρεμβάσεις των μελών της επιτροπής εμπειρογνωμόνων, που προκαλούν σύγχυση στους πολίτες.

Επίσης, καλλιεργείτε ένα επικίνδυνο κλίμα εφησυχασμού μέσω του εμβολιασμού.

Επιπλέον, η κατάθεση ενός ακόμα νομοσχεδίου τα μεσάνυχτα υποδηλώνει φόβο, τον φόβο της κριτικής στις αποφάσεις σας, στις παραλείψεις σας, στις παλινωδίες σας, στα μπαλώματά σας, κριτική που δεν μπορεί να αναδείξει τη διάσταση μεταξύ λόγων και έργων σας και να κλονίσει την εικόνα της στιβαρής διακυβέρνησης που θέλετε να δίνετε.

Σε κάθε περίπτωση, η αποκλειστικά επικοινωνιακή διαχείριση της πανδημίας έχει πλέον κουράσει και έχει δώσει τροφή σε συνωμοσιολογίες και τελικά στη μη τήρηση των μέτρων και στην επίτευξη αντίθετου αποτελέσματος από το επιθυμητό.

Πλέον γίνεται όλο και πιο αντιληπτό ότι χρησιμοποιείται η Επιτροπή των Λοιμωξιολόγων ανάλογα με τις κυβερνητικές προτεραιότητες, υπονομεύοντας την αξιοπιστία της. Μάλιστα, στις τελευταίες συνεδριάσεις παρίστανται και Υπουργοί, ασκώντας με τον τρόπο αυτό έμμεση πίεση στα συμπεράσματα της επιτροπής και συμπλέκοντας ανεπίτρεπτα την επιστήμη με την πολιτική.

Επίσης, βλέπουμε ότι η νεολαία σάς γυρίζει την πλάτη. Δεν σας λέει κάτι αυτό; Με όλα αυτά τα μέτρα που έχετε λάβει για τη διαχείριση της πανδημίας οι νέοι δεν πείθονται. Θα δημιουργήσουμε νέες γενιές αγανακτισμένων με την πολιτική που εφαρμόζετε.

Έτσι, παρ’ ότι η χώρα βρίσκεται στον πάγο επί σχεδόν πέντε μήνες, ακόμα τα κρούσματα είναι σταθερά υψηλά, ο αριθμός των θανάτων δεν μειώνεται και η κοινωνία και η οικονομία ασφυκτιούν. Με τέσσερις χιλιάδες κρούσματα μετά από πέντε μήνες απαγορευτικού, προφανώς κάτι κάνετε λάθος. Δεν τα έχετε καταφέρει και τα αποτελέσματα δεν σας δικαιώνουν. Η υπομονή όλων μας έχει αρχίσει να εξαντλείται.

Όμως, αντί αυτοκριτικής και διόρθωσης των λαθών, το παρόν νομοσχέδιο συνεχίζει στη γραμμή των ίδιων επιλογών, χωρίς βελτιώσεις και διορθωτικά μέτρα. Ως εκ τούτου είναι αδύνατον να έχει διαφορετικό αποτέλεσμα.

Ας αρχίσουμε, λοιπόν, με τα τεστ. Ενώ σας έχουμε επισημάνει από την πρώτη περίοδο της πανδημίας ότι για να ελεγχθεί η διασπορά χρειάζεται να κάνουμε τα περισσότερα δυνατά τεστ, εσείς επιλέξατε να κάνετε δειγματοληπτικούς διαγνωστικούς ελέγχους.

Μετά την υπερπροσπάθεια του πρώτου απαγορευτικού, ανοίξατε τη χώρα στον τουρισμό με δειγματοληπτικά τεστ στις πύλες εισόδου, επιτρέποντας στον ιό να εισβάλει στη Μακεδονία και τη Θράκη και στη συνέχεια σε όλη την επικράτεια.

Υποχωρήσατε μπροστά στις απαιτήσεις των μεγάλων τουριστικών πρακτορείων του εξωτερικού, προκειμένου να περιορίσετε τη ζημιά της εθνικής οικονομίας, και δεν θέσατε αυστηρούς υγειονομικούς κανόνες στον εισαγόμενο τουρισμό, με αποτέλεσμα τη ραγδαία αύξηση των κρουσμάτων. Από τότε βιώνουμε έναν κλιμακωτά αυξανόμενο Γολγοθά, με αρχικά τριψήφιους και πλέον σταθερά τετραψήφιους αριθμούς κρουσμάτων.

Προμηθευτήκατε εκατομμύρια rapid test μέσω φορέων του Υπουργείου Υγείας και των Οργανισμών Τοπικής Αυτοδιοίκησης, κατά παρέκκλιση των σχετικών διατάξεων για τις δημόσιες προμήθειες, δίνοντας λαβή σε υπόνοιες για άσκοπες και ακριβές προμήθειες, προς όφελος συγκεκριμένων συμφερόντων.

Επίσης, νομοθετείτε τη διάθεση και τη διενέργεια των rapid test από τα φαρμακεία. Αλήθεια, με ποιους όρους, με ποιες προϋποθέσεις; Οι φαρμακοποιοί τι λένε γι’ αυτό; Είναι σύμφωνοι;

Σήμερα προτάσσετε για ακόμα μία φορά την ατομική ευθύνη των πολιτών, πετώντας τους το μπαλάκι με τα self-test, εξίσου αμφίβολης αξιοπιστίας. Βάζετε κάθε πολίτη να κάνει τεστ μόνος του, λες και είναι τεστ εγκυμοσύνης, μεταθέτοντάς του την ευθύνη για τη σωστή διεξαγωγή του τεστ, χωρίς να έχει καμμία πρακτική βοήθεια από το υγειονομικό προσωπικό. Καταλαβαίνετε τι πάτε να κάνετε;

Και μετά τι ακολουθεί; Μήπως καταστήσετε υποχρεωτικό το τεστ στην πράξη, υποχρεώνοντας αρχικά τους μαθητές, τους καθηγητές για την επαναλειτουργία των σχολείων, μετά τους δικαστές, τους δικηγόρους για τη λειτουργία των δικαστηρίων και στη συνέχεια τους δημόσιους και ιδιωτικούς υπάλληλους, για να έχουν δικαίωμα να εργασθούν; Θα μας έχετε όλους με ένα τεστ στο χέρι; Αντιλαμβάνεστε το παράλογο του πράγματος, πέραν της παραβίασης της προσωπικής ελευθερίας κάθε πολίτη να κάνει ή όχι το τεστ;

Προφανώς, αυτή δεν είναι σοβαρή εικόνα μιας ευνομούμενης πολιτείας τον 21ο αιώνα και μάλιστα, την ώρα που ως Κυβέρνηση δεν έχετε καταφέρει ούτε τη χαλιναγώγηση της διασποράς ούτε την πρόοδο του εμβολιασμού ούτε τη θωράκιση του ΕΣΥ ούτε τη συμμόρφωση των πολιτών. Σε κανέναν τομέα δεν έχετε να επιδείξετε επιτυχία, παρ’ όλες τις φιλότιμες προσπάθειες που καταβάλλουν τα μέσα μαζικής ενημέρωσης, που συστηματικά εμφανίζουν το άσπρο-μαύρο.

Ειρήσθω εν παρόδω, και για τα μέσα μαζικής ενημέρωσης επιφυλάσσετε και νέο πακέτο χρηματοδότησης, με πρόσχημα την εθνική εκστρατεία εμβολιασμού.

Όσον αφορά το θέμα του εμβολιασμού, στηρίζεστε αποκλειστικά στην προμήθεια εμβολίων μέσω της Ευρωπαϊκής Ένωσης. Ενώ όλη η Ευρώπη μιλάει για αποτυχημένη στρατηγική προμήθειας εμβολίων της Ευρωπαϊκής Επιτροπής και υπάρχουν χώρες που στρέφονται σε άλλες διεξόδους για να θωρακίσουν τον πληθυσμό τους, εσείς περιμένετε τα εμβόλια που έρχονται με αργούς ρυθμούς από τις Βρυξέλλες.

Κατά τα άλλα, εξαγγέλλετε εμβολιαστικά κέντρα μαμούθ, τα οποία στελεχώνονται με εργαζόμενους που τους μετακινείτε από άλλες δομές υγείας. Πρόκειται για τους ίδιους εξαντλημένους και ταλαιπωρημένους υγειονομικούς, που μπαλώνουν κάθε τρύπα του Εθνικού Συστήματος Υγείας και των δομών πρωτοβάθμιας φροντίδας υγείας, αυτούς για τους οποίους δεν έχετε παρά μόνο χειροκροτήματα. Μετακινώντας τους από δομή σε νοσοκομείο, από τα κέντρα υγείας σε εμβολιαστικά κέντρα, επιχειρείτε να καλύψετε τα κενά σε στελεχιακό δυναμικό του ΕΣΥ.

Άραγε πού υπηρετεί το προσωπικό που διατείνεστε ότι έχετε προσλάβει για τη θωράκιση του ΕΣΥ; Σε ποιες υπηρεσίες, σε ποια πόστα βρίσκονται, την ώρα που το ιατρονοσηλευτικό προσωπικό κάθε χρόνο λιγοστεύει;

Ανακοινώσατε πρόσφατα αριθμούς για τις προσλήψεις που ισχυρίζεστε ότι έχετε κάνει και άκρη δεν μπορούμε να βγάλουμε. Όπως τα παρουσιάζετε, λέτε ότι έχετε προσλάβει δεκαπέντε χιλιάδες άτομα προσωπικό και μόλις πριν από μια βδομάδα αναγκαστήκατε να επιστρατεύσετε διακόσιους έξι γιατρούς. Πού βρίσκεται τελικά η αλήθεια;

Την ίδια ώρα έχετε μετατρέψει σιωπηρά το ΕΣΥ σε μονοθεματικό. Ομοίως με τη δήθεν αύξηση του προσωπικού του ΕΣΥ, έτσι και η δημιουργία των νέων κλινών ΜΕΘ είναι μία μαγική εικόνα. Πρέπει να μπει τέλος στην παραπληροφόρηση περί ανάπτυξης κλινών ΜΕΘ. Ας πείτε στους πολίτες την αλήθεια! Στην πραγματικότητα, δεν δημιουργούνται περισσότερες κλίνες ΜΕΘ για COVID, απλά μέσα σε μία νύχτα μετατρέπετε αίθουσες χειρουργείων, μονάδες καρδιολογικές, καρδιοχειρουργικές, νευροχειρουργικές σε ΜΕΘ-COVID, προκειμένου να αντιμετωπίσετε την πίεση που δέχεται το σύστημα και έχετε μειώσει και τα εξωτερικά ιατρεία και τα χειρουργεία κατά 80%.

Δεν δίνετε προστιθέμενη αξία στο ΕΣΥ με κλίνες ΜΕΘ που θα μείνουν στο μέλλον, αλλά δίνετε προσωρινές λύσεις, στο πόδι, για να αντιμετωπίσετε τις ανάγκες. Η πραγματικότητα είναι ότι μόνο μέσω των δωρεών προστέθηκαν πραγματικά κλίνες ΜΕΘ στο δημόσιο σύστημα υγείας.

Έξω από τις ΜΕΘ στοιβάζονται διασωληνωμένοι που περιμένουν τη σειρά τους για ένα κρεβάτι και δίνουν τη μάχη σε κοινές κλίνες, χωρίς μηχανήματα και χωρίς εξειδικευμένη υποστήριξη. Πόσοι είναι αυτοί, άραγε; Τι αριθμός είναι; Πόσοι είναι; Άκουσα χθες το βράδυ ότι είναι εκατόν τριάντα ένας. Αληθεύουν αυτά τα νούμερα; Εκατόν τριάντα ένα άτομα εκτός ΜΕΘ; Δεν θωρακίζετε το ΕΣΥ, αλλά το καταστρέφετε.

Την ίδια ώρα ο ιδιωτικός τομέας πλουτίζει με την ανοχή σας, είτε υπερτιμολογώντας τα διαγνωστικά τεστ, όπως στην αρχή της πανδημίας, είτε μισθώνοντας κλίνες απλές και ΜΕΘ με αυξημένο κόστος ημερήσιας νοσηλείας είτε ακόμα και με την επίταξη, αφού και έτσι οι κλινικάρχες πλουτίζουν.

Εμείς ζητάμε επίμονα τον σχεδιασμό της ουσιαστικής αναβάθμισης του ΕΣΥ με κλίνες ΜΕΘ που θα μείνουν παρακαταθήκη, με προσλήψεις μόνιμου προσωπικού, με αξιοποίηση των δωρεών για εξοπλισμό και υποδομές, ενώ εσείς περιμένετε πότε θα τελειώσει η πανδημία, για να φορτώσετε το βάρος των ευθυνών στους εναπομείναντες που υπηρετούν στο ΕΣΥ, για να βάλετε μπροστά πάλι τις συμπράξεις του ιδιωτικού και δημόσιου τομέα, τις ασφαλιστικές εταιρείες και όλα αυτά που μας λέγατε πριν από την κρίση.

Κύριε Υπουργέ, ένα άλλο ερώτημα που θα ήθελα να σας θέσω είναι: Για ποιον λόγο προχωράτε στη ρύθμιση συμψηφισμού των ποσών των ταμειακών διαθεσίμων που τηρούνται στους τραπεζικούς λογαριασμούς των κέντρων πρόληψης των εξαρτήσεων και της προαγωγής της ψυχικής υγείας με την επιχορήγηση που λαμβάνει κάθε κέντρο από τον κρατικό προϋπολογισμό; Αντί να τα αναβαθμίσετε και να τα εμπλέξετε στη θωράκιση της ψυχικής υγείας των πολιτών εν μέσω πανδημίας, εσείς επιλέγετε να τα στραγγίσετε οικονομικά και να τα οδηγήσετε σε υποβάθμιση.

Τέλος, για τα φάρμακα έχουμε επανειλημμένως τονίσει ότι χρειάζεται να δούμε συνολικά το θέμα, το ζήτημα της φαρμακευτικής δαπάνης και του ελέγχου τιμών των φαρμάκων. Δεν έχει κανένα νόημα να διατηρούμε ένα υψηλό clawback, την ώρα που δεν εισπράττεται και δεν υπηρετεί το δημόσιο συμφέρον. Ούτε έχει νόημα να κρατάμε όμηρο έναν ολόκληρο κλάδο ο οποίος εισφέρει στην εθνική οικονομία ένα πολύ σημαντικό ποσό ετησίως, χωρίς ρεαλιστική διέξοδο και προοπτική.

Ο ΕΟΠΥΥ μέχρι σήμερα δεν έχει δώσει κανένα στοιχείο για το ποιο είναι το ποσό του clawback που εξακολουθεί να οφείλεται και από ποιους. Σε ποιες ενέργειες έχει προβεί για την είσπραξή του; Ποια μέτρα έχει λάβει για τον γενικότερο έλεγχο της φαρμακευτικής δαπάνης;

Στο σημείο αυτό ο ρόλος της Επιτροπής Διαπραγμάτευσης είναι πολύ σημαντικός. Πρέπει να διασφαλισθεί η ταχεία, η αποτελεσματική λειτουργία της, ώστε να συγκρατηθεί η φαρμακευτική δαπάνη και να εισάγεται σταθερά στην ελληνική αγορά καινοτόμο φάρμακο.

Και εδώ θα βάλω πάλι το θέμα με τα μονοκλωνικά αντισώματα. Πότε θα τα φέρετε για να τα χρησιμοποιήσουν οι Έλληνες γιατροί; Άλλωστε, η πανδημία μάς απέδειξε πόσο σημαντική είναι η φαρμακευτική έρευνα και η δημιουργία νέων φαρμάκων.

Για τους λόγους αυτούς χρειάζεται να υπάρξει διακομματική συνεννόηση. Πρέπει τα κόμματα να συζητήσουν μεταξύ τους, να καταλήξουν σε μια εθνική στρατηγική για το φάρμακο και με το βλέμμα στραμμένο στο μέλλον. Για να βάλουμε τάξη στον χώρο της φαρμακευτικής δαπάνης, που συνολικά και επαναξιολογώντας την κατάσταση όπως έχει διαμορφωθεί και στο ύψος που έχει διαμορφωθεί λόγω της πανδημίας, χρειάζεται τόλμη και ειλικρίνεια και όχι επικοινωνιακά τεχνάσματα με μπαλώματα και προχειρότητες.

Οι υπόλοιπες διατάξεις, αρμοδιότητας των άλλων Υπουργείων, κινούνται στο ίδιο πλαίσιο των παρατάσεων υφιστάμενων διατάξεων, για τις οποίες έχουμε ήδη ασκήσει κριτική. Αποδεικνύουν ότι ακόμα και σήμερα, με την εμπειρία ενός χρόνου πανδημίας, δεν έχετε ένα συγκεκριμένο σχέδιο για την έξοδο της χώρας από την υγειονομική κρίση και τις συνέπειές της. Δεν αρκεί να δίνετε χρήμα. Χρειάζεται σχέδιο για την επανέναρξη της οικονομίας, του λιανεμπορίου, του τουρισμού, των σχολείων, με ασφάλεια και με υπευθυνότητα.

Δεν είναι δυνατόν να πετάτε το μπαλάκι των ευθυνών μονίμως στους πολίτες και στο ΕΣΥ, οι οποίοι στην πραγματικότητα είναι οι αδύναμοι κρίκοι στην αλυσίδα των ευθυνών. Οι ευθύνες ανήκουν κατ’ εξοχήν στο κράτος, που οφείλει να μεριμνά και να θεσπίζει τους κανόνες της εύρυθμης και ασφαλούς λειτουργίας της χώρας. Και σε αυτό, δυστυχώς, έχετε αποτύχει.

Κύριε Υπουργέ, τα λάθη είναι ανθρώπινα μπροστά σε μια πανδημία που αιφνιδίασε ολόκληρη την ανθρωπότητα. Εντούτοις, το μεγαλύτερο λάθος είναι να μην αναγνωρίζει κανείς τις πλημμέλειές του, τις αδυναμίες του και τις αβλεψίες του. Σας έχουμε κατ’ επανάληψη κάνει προτάσεις και σας έχουμε υποδείξει τα λάθη που έχουν γίνει. Δυστυχώς, δεν έχετε τη σοφία, την ευελιξία να κάνετε τις απαραίτητες διορθωτικές κινήσεις, να κάνετε διάλογο με όλες τις κοινοβουλευτικές δυνάμεις και να προβείτε στην ανασυγκρότηση του ΕΣΥ με το βλέμμα στραμμένο στο μέλλον. Είναι ώρα να αλλάξετε γραμμή πλεύσης, τώρα, πριν να είναι αργά.

Ευχαριστώ πολύ, κύριε Πρόεδρε.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Νικήτας Κακλαμάνης):** Ήσασταν στον χρόνο σας εσείς, κύριε συνάδελφε.

**ΑΝΔΡΕΑΣ ΠΟΥΛΑΣ:** Ευχαριστώ.

**ΓΕΩΡΓΙΟΣ ΓΕΩΡΓΑΝΤΑΣ (Υφυπουργός Ψηφιακής Διακυβέρνησης):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Νικήτας Κακλαμάνης):** Κύριε Γεωργαντά, δεν σας βλέπω εδώ στον κατάλογο. Για ποιες διατάξεις θέλετε να μιλήσετε;

**ΓΕΩΡΓΙΟΣ ΓΕΩΡΓΑΝΤΑΣ (Υφυπουργός Ψηφιακής Διακυβέρνησης):** Για τα άρθρα 104, 105 και 106, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, έχετε τον λόγο για τρία λεπτά.

**ΓΕΩΡΓΙΟΣ ΓΕΩΡΓΑΝΤΑΣ (Υφυπουργός Ψηφιακής Διακυβέρνησης):** Ευχαριστώ, κύριε Πρόεδρε.

Κύριοι συνάδελφοι, υπάρχουν τρία άρθρα που αφορούν το Υπουργείο Ψηφιακής Διακυβέρνησης. Πρόκειται για τα άρθρα 104, 105 και 106, τα οποία ουσιαστικά είναι παρατάσεις προθεσμιών, προκειμένου, λόγω της πανδημίας, να μπορέσουν να γίνουν οι αναγκαίες διαδικασίες για αδειοδοτήσεις, είτε για εγκαταστάσεις κεραιών κινητής τηλεφωνίας που είναι εκκρεμείς είτε και για εγκαταστάσεις οι οποίες αφορούν κεραίες ραδιοφωνικών σταθμών αλλά και για κατασκευές κεραιών παροχών δικτύων επίγειας ψηφιακής τηλεοπτικής ευρυεκπομπής. Η μία περίπτωση είναι για 31 Δεκεμβρίου του 2021 και η δεύτερη περίπτωση για τις 30 Ιουνίου του 2021.

Όλο αυτό συμβαίνει, γιατί λόγω του κορωνοϊού υπάρχει μια δυσχέρεια για τις αναγκαίες διαδικασίες, αυτοψίες, έγγραφα από μηχανικούς ή οτιδήποτε άλλο προβλέπεται. Είναι γνωστό ότι αυτή τη στιγμή υπάρχει και στα πολεοδομικά γραφεία μια καθυστέρηση στη διεκπεραίωση παρόμοιων υποθέσεων, οπότε, προκειμένου να αποκατασταθεί συνολικά η εύρυθμη λειτουργία με βάση και το υφιστάμενο νομοθετικό πλαίσιο, δίνεται αυτή η παράταση των λίγων μηνών, προκειμένου όλοι οι ενδιαφερόμενοι να ολοκληρώσουν τις εκκρεμότητες αυτές.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Κύριε Γεωργαντά, επ’ αυτού θέλει να σας ρωτήσει κάτι ο κ. Κατρίνης.

Ορίστε, κύριε Κατρίνη, έχετε τον λόγο για δύο λεπτά.

**ΜΙΧΑΗΛ ΚΑΤΡΙΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, μιλάμε για την εφαρμογή ενός νόμου του 2019, αλλά και για τις εταιρείες κινητής τηλεφωνίας που συμμετείχαν στη δημοπρασία του φάσματος 5G. Μάλιστα, το συνολικό ποσό ήταν μόλις 5 εκατομμύρια πάνω από το ελάχιστο τίμημα. Και εσείς έρχεστε πραγματικά στην Εθνική Αντιπροσωπεία για τρίτη ή τέταρτη φορά να δώσετε παράταση; Μιλάμε για τον ψηφιακό εκσυγχρονισμό της χώρας και δεν μπορούν οι εταιρείες κινητής τηλεφωνίας να συλλέξουν τα πιστοποιητικά για να υποβάλουν αίτηση να πάρουν αδειοδότηση για τις κεραίες εδώ και ενάμιση χρόνο; Και αυτό είναι κάτι που το συζητάμε σοβαρά σε αυτή την Αίθουσα;

Την πρώτη και τη δεύτερη φορά είπαμε «εντάξει». Όμως, θα πρέπει κάποια στιγμή να μας ξεκαθαρίσετε κι εσείς -και αυτό είναι που θέλω να σας ρωτήσω- αν είστε αποφασισμένοι να θέσετε τις εταιρείες κινητής τηλεφωνίας προ των ευθυνών τους. Και αυτό το λέω, γιατί όλη αυτή η καθυστέρηση οδηγεί στο να έχουμε δίκτυο που «πέφτει» συνέχεια, χαμηλές ταχύτητες και να είμαστε στις τελευταίες θέσεις, με βάση την προχθεσινή ανακοίνωση του speedtest.net. Κι εσείς, αντί να τους πιέζετε μέσω της ΕΕΤΤ ή μέσω του Υπουργείου, έρχεστε στη Βουλή κάθε τρεις μήνες και δίνετε παρατάσεις στις συμβατικές τους υποχρεώσεις. Πρέπει να μας πείτε αν είναι η τελευταία φορά που το κάνετε κι αν είστε επιτέλους αποφασισμένοι να τους θέσετε προς των ευθυνών τους.

Σας ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Γεωργαντά, έχετε τον λόγο για δύο λεπτά.

**ΓΕΩΡΓΙΟΣ ΓΕΩΡΓΑΝΤΑΣ (Υφυπουργός Ψηφιακής Διακυβέρνησης):** Κύριε Πρόεδρε, νομίζω ότι δημιουργείται μια εσφαλμένη εντύπωση, κάτι που ελπίζω ότι δεν γίνεται σκόπιμα από τον κύριο συνάδελφο, ο οποίος είναι συνήθως πολύ διαβασμένος.

Το άρθρο 104 αναφέρεται στην παράταση η οποία δίνεται για την τακτοποίηση των δομικών κατασκευών κεραιών των εταιρειών κινητής επικοινωνίας, όπου χρειάζεται.

Ξέρετε πολύ καλά ότι μεγάλο μέρος των δημοσίων υπαλλήλων, λόγω των αδειών ειδικού σκοπού και των προβλημάτων που υπάρχουν, δεν μπορούν να κάνουν τις αναγκαίες αυτοψίες και να δώσουν τις αναγκαίες βεβαιώσεις. Έχει, δηλαδή, να κάνει με τη δομική κατασκευή και όχι με οποιαδήποτε άλλη πτυχή της διαδικασίας αδειοδότησης, η οποία πράγματι μπορεί να γίνει και ηλεκτρονικά. Αναφερόμαστε στις δομικές κατασκευές. Όσοι έχουν σχέση με πολεοδομίες και με το δημόσιο συνολικά αυτό το διάστημα του κορωνοϊού γνωρίζουν πολύ καλά ότι, δυστυχώς, λόγω των ειδικών συνθηκών, υπάρχει καθυστέρηση στην πραγματοποίηση αυτών των αυτοψιών. Αυτός και μόνο είναι ο λόγος, κύριε συνάδελφε, και βεβαίως δεν θα θέλαμε να ερχόμαστε εδώ και να ζητάμε μια νέα παράταση. Όμως, όπως έχουν δημιουργηθεί αρρυθμίες στη λειτουργία όλων μας και στην κανονικότητα της ζωής μας συνολικά, έτσι και εδώ υπάρχει μια συγκεκριμένη κατάσταση την οποία πρέπει να ρυθμίσουμε και να διευκολύνουμε τη διαδικασία, καθώς, όπως πολύ σωστά είπατε, με τον νόμο του 2019 δίνεται πλέον ένα ξεκάθαρο πλαίσιο, το οποίο και θα ισχύσει. Όμως, πρέπει να δώσουμε και τη δυνατότητα να συμμορφωθούν οι ενδιαφερόμενοι προς αυτά που έχουμε προβλέψει.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει τώρα ο συνάδελφος κ. Γεώργιος Λαμπρούλης από το Κομμουνιστικό Κόμμα Ελλάδας.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Σας ευχαριστώ, κύριε Πρόεδρε.

Επιτρέψτε μου, κύριε Πρόεδρε, να ξεκινήσω με την εξής παρατήρηση. Αυτή η διαδικασία, που ξεκίνησε από την προηγούμενη Υπουργό, θα μπορούσε να μπει μετά το πέρας των ομιλιών, των παρεμβάσεων των εισηγητών και των ειδικών αγορητών. Και αυτό δεν το λέω γιατί είμαι εγώ στο Βήμα, αλλά γιατί νομίζω ότι αυτό θα έπρεπε να γίνει, πολύ δε περισσότερο για ένα τέτοιο πολυνομοσχέδιο, που αφορά τόσα Υπουργεία. Όπως ειπώθηκε, αφορά τη μισή Κυβέρνηση, ίσως και παραπάνω. Ωστόσο, στην επιτροπή δεν πάτησε κανένας Υπουργός, εκτός από τον κ. Σταϊκούρα.

Το φέρνετε, λοιπόν, ως κατεπείγον και τώρα «παρελαύνουν» οι Υπουργοί, για να μας πουν τι; Πότε θα γίνουν οι ερωτήσεις που θέλουμε να κάνουμε σε ό,τι αφορά επιμέρους άρθρα και διατάξεις; Ήρθε η κ. Κεραμέως και έφυγε. Δεν γίνεται, όμως, έτσι.

**ΠΡΟΕΔΡΕΥΩΝ (Νικήτας Κακλαμάνης):** Πάντως, είχατε το δικαίωμα, όπως ο κ. Κατρίνης, να μου ζητήσετε τον λόγο και εγώ θα σας τον έδινα.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Κύριε Πρόεδρε, εγώ δεν βάζω ζήτημα δικαιώματος ή όχι, αλλά ζήτημα διαδικασίας. Το νομοσχέδιο είναι μεν κατεπείγον, αλλά θα έπρεπε να είναι εδώ και οι Υπουργοί. Γιατί να μην είναι εδώ οι Υπουργοί; Έχουν άρθρα. Το ότι το Υπουργείο Υγείας είναι το επισπεύδον Υπουργείο, λόγω των περισσότερων άρθρων που το αφορούν, δεν αναιρεί το ότι θα πρέπει να είναι εδώ εκπρόσωποι και των άλλων Υπουργείων. Κλείνω εδώ, λοιπόν, αυτό το θέμα και ας βγάλει ο καθένας τα συμπεράσματά του.

Έρχομαι στο διά ταύτα.

Είμαστε πια στον δεύτερο χρόνο από την εκδήλωση της πανδημίας και φέρνετε με κατεπείγουσες διαδικασίες, κύριοι της Κυβέρνησης, ένα πολυνομοσχέδιο, με το οποίο συνεχίζετε την ίδια πολιτική που διαμόρφωσε την επικίνδυνη και τραγική κατάσταση για την προάσπιση της υγείας του λαού μας, με μέτρα ανεπαρκή, αλλά και με μέτρα που επιδεινώνουν περαιτέρω τη ζωή του λαού μας.

Μιλάτε λες και δεν έχετε καμμία συναίσθηση της κατάστασης, την ώρα που τα δημόσια νοσοκομεία λειτουργούν με ελάχιστο και εξαντλημένο προσωπικό, με ανεπαρκή εξοπλισμό, την ώρα που δεν μπορούν να ανταποκριθούν πλέον στις τεράστιες ανάγκες των ασθενών με κορωνοϊό, με δεκάδες διασωληνωμένους να παραμένουν εκτός ΜΕΘ μέχρι να αδειάσει κρεβάτι, με εκατοντάδες εισαγωγές καθημερινά στα δημόσια νοσοκομεία και ταυτόχρονα με χιλιάδες ασθενείς με άλλες χρόνιες παθήσεις να είναι ουσιαστικά μήνες τώρα αποκλεισμένοι από την ιατρική εξέταση και συνέχιση της θεραπείας τους.

Αλήθεια, πείτε μας τι θα ακολουθήσει; Το να πεθαίνουν ασθενείς αβοήθητοι στο σπίτι τους; Διότι αυτό που συνειδητά κάνατε έως σήμερα, το ίδιο συνεχίζετε να κάνετε και μέσω του νομοσχεδίου. Αφήνετε, δηλαδή, ανοχύρωτες τις δημόσιες μονάδες υγείας, δεν προσλαμβάνετε προσωπικό, δεν επιτάσσετε χωρίς αποζημίωση τις μονάδες του ιδιωτικού τομέα, για να προστεθούν υποδομές και προσωπικό προς όφελος όλων των ασθενών, δεν αξιοποιείτε τις χιλιάδες αυτοαπασχολούμενους γιατρούς σε ένα κρατικό σχέδιο για την ενίσχυση της πρωτοβάθμιας -κυρίως- φροντίδας υγείας, με ενίσχυση των κέντρων υγείας αλλά και των νοσοκομείων, και από πάνω κοροϊδεύετε τον λαό και τους υγειονομικούς του δημόσιου τομέα ότι οι χιλιάδες ελλείψεις σε γιατρούς στα νοσοκομεία και στην πρωτοβάθμια φροντίδα υγείας στην Αττική θα λυθεί με τους διακόσιους έξι αυτοαπασχολούμενους στο δημόσιο σύστημα.

Αυτό που είδαμε είναι από τη μία οι απειλές για επιστράτευση στους απασχολούμενους και, από την άλλη, ασυλία στους μεγαλοκλινικάρχες, αφού οι χλιδάτες, κερδοφόρες, μεγάλες οργανωμένες μονάδες του ιδιωτικού τομέα, που θα μπορούσαν να συμβάλουν στη βελτίωση της κατάστασης, έχουν κάρτα ασυλίας από την Κυβέρνηση, για να συνεχίσουν να εξασφαλίζουν τρελά κέρδη, αξιοποιώντας τα χάλια του δημόσιου τομέα.

Και αφήστε -και αναφέρομαι ειδικότερα και στον κ. Κοντοζαμάνη, που τοποθετήθηκε χθες στην επιτροπή- τα κόλπα περί επίταξης, κύριοι της Κυβέρνησης και του Υπουργείου Υγείας. Το επείγον είναι να σωθούν ανθρώπινες ζωές. Και για να γίνει αυτό, πρέπει να επιταχθούν αυτή τη στιγμή όλες οι διαθέσιμες νοσοκομειακές κλίνες και όλες οι ΜΕΘ, μαζί με το προσωπικό τους. Και αυτές υπάρχουν και βρίσκονται στα μεγάλα ιδιωτικά νοσοκομεία, τα οποία αρνείστε να επιτάξετε. Αυτό είναι το αναγκαίο και ρεαλιστικό σήμερα, να αξιοποιηθεί με ευθύνη της Κυβέρνησης και του κράτους το σύνολο των μονάδων υγείας, όλες οι υποδομές και όλο το υγειονομικό προσωπικό του δημόσιου και του ιδιωτικού τομέα και οι αυτοαπασχολούμενοι.

Αυτό που απαιτείται, λοιπόν, είναι η άμεση επίταξη, χωρίς αποζημίωση, όλων των νοσοκομείων και διαγνωστικών κέντρων του ιδιωτικού τομέα, ώστε να προστεθούν έτοιμες και κρίσιμες υποδομές και έμπειρο προσωπικό για την περίθαλψη COVID, αλλά και non COVID ασθενών.

Ταυτόχρονα, είναι αναγκαία η άμεση και χωρίς άλλες προϋποθέσεις πρόσληψη όλων των ειδικευμένων γιατρών και των γιατρών για έναρξη ειδικότητας. Όμως, δεν μας απάντησε ο κ. Κοντοζαμάνης στην επιτροπή γιατί, για παράδειγμα, δεν προσλαμβάνετε όλους όσοι έχουν καταθέσει ή κατέθεσαν, αν θέλετε, το προηγούμενο διάστημα ή πρόκειται να καταθέσουν ή θα καταθέσουν αιτήσεις σε θέσεις που έχουν προκηρυχθεί.

Όλοι αυτοί, όχι μόνον αυτοί που θα προσληφθούν, αλλά και αυτοί που δεν θα προσληφθούν, δεν χρειάζονται; Εμείς λέμε ότι χρειάζονται. Και γνωρίζετε όλοι βέβαια ότι χρειάζονται, όπως επίσης χρειάζονται και χιλιάδες γιατροί στα δημόσια νοσοκομεία, όπως και πολλές χιλιάδες νοσηλευτές και στα νοσοκομεία και στην πρωτοβάθμια φροντίδα υγείας, προσωπικό που χρειαζόταν πολύ πριν από την πανδημία, πολύ δε περισσότερο τώρα με την πανδημία.

Και θα το ξαναπούμε, για να το καταλάβετε, κύριοι της Κυβέρνησης: Εμείς όταν μιλάμε για επίταξη, επειδή είπε κάτι για δήμευση ο κ. Κοντοζαμάνης -δεν είναι εδώ-, μιλάμε για πραγματική επίταξη, χωρίς αποζημίωση. Δεν θα πάθουν και τίποτα οι μεγάλοι ιδιωτικοί όμιλοι της υγείας, αν τους λείψει και κανένα ευρώ! Τόσα έχουν βγάλει και μέσα στην πανδημία και τα προηγούμενα χρόνια.

Και ακριβώς τα όσα τραγικά συμβαίνουν στο δημόσιο σύστημα υγείας και πολύ περισσότερο αυτά που βιώνουν ασθενείς και υγειονομικοί είναι συνέπεια μιας πολιτικής και ενός σχεδιασμού που εφαρμόζεται διαχρονικά από όλες τις κυβερνήσεις και έχει ως γνώμονα το κέρδος και όχι την αξιοποίηση των σύγχρονων αντικειμενικών δυνατοτήτων για την κάλυψη των λαϊκών αναγκών. Όταν, λοιπόν, γνώμονας για τον σχεδιασμό στο σύστημα υγείας είναι η διασφάλιση εσόδων στη βάση ιδιωτικοοικονομικών κριτηρίων λειτουργίας τους, τα οποία φυσικά καθορίζουν τη λειτουργία των δημόσιων και ιδιωτικών δομών, αυτά τα αποτελέσματα θα έχεις. Αυτές είναι και οι συνέπειες από τη συνύπαρξη δημόσιου και ιδιωτικού τομέα στην υγεία, που απαξίωσε και έκλεισε νοσοκομεία, κέντρα υγείας, τα άφησε χωρίς προσωπικό, εκτόξευσε τις ιδιωτικές δαπάνες υγείας για τη λαϊκή οικογένεια και παράλληλα δημιούργησε μεγαθήρια στην ιδιωτική υγεία. Αυτή τη συνύπαρξη υπηρετήσατε όλοι σας: Νέα Δημοκρατία, ΣΥΡΙΖΑ, ΚΙΝΑΛ, ΠΑΣΟΚ κ.λπ..

Και βέβαια, αφού συμβαίνουν όλα αυτά, έρχεστε και με το νομοσχέδιο και τι κάνετε; Ακόμα ένα «δωράκι» στους φαρμακοβιομήχανους, γιατί τους «κακόπεσαν» τα προηγούμενα χρόνια τα τρελά νούμερα και τα τρελά κέρδη που αποκόμισαν από το φάρμακο! Έρχεστε για ακόμα μία φορά σε ένα ακόμα νομοσχέδιο να τους κάνετε «δωράκια» μέσω των ρυθμίσεων του clawback.

Μάλιστα πειστήριο της επικίνδυνης και εγκληματικής πολιτικής που εφαρμόζετε είναι και τα περιβόητα self-test, που αναφέρονται και μέσα στο νομοσχέδιο στα πρώτα άρθρα, τα οποία βέβαια παρουσιάζετε εδώ και μέρες ως βασικό εργαλείο διαχείρισης της πανδημίας, οδεύοντας, όπως λέτε, προς την κανονικότητα, φορτώνοντας όμως και πάλι στην ατομική ευθύνη ακόμα και τη διάγνωση της νόσου. Στην πραγματικότητα στόχος σας είναι και με το μέτρο αυτό η απαλλαγή από κάθε ευθύνη του κράτους για ολοκληρωμένο σχεδιασμό και επιδημιολογική καταγραφή και επίβλεψη. Με την ίδια λογική αντιμετωπίζετε ως Κυβέρνηση την πανδημία εδώ και έναν χρόνο, με τα γνωστά τραγικά αποτελέσματα, δηλαδή στην ευθύνη των εργαζόμενων φορτώνετε το πώς θα προστατευθούν στα μέσα μαζικής μεταφοράς, όπου στοιβάζονται σαν τις σαρδέλες, αλλά και πώς θα γλιτώσουν από τον κορωνοϊό στον χώρο της δουλειάς, στον χώρο εργασίας, όπου τα μέτρα προστασίας κοστίζουν σε χρόνο και χρήμα για τα αφεντικά. Στην ευθύνη του εκπαιδευτικού και του γονέα δεν μετατοπίστηκε η τηλεκπαίδευση όταν έκλεισαν τα σχολεία, αλλά και η λειτουργία τους όταν άνοιξαν, χωρίς ουσιαστικά μέτρα προστασίας και με πρωτόκολλα διασποράς και όχι αντιμετώπισης της νόσου; Στην ευθύνη των υγειονομικών είναι αν και πώς θα εξασφαλισθεί έστω και μία κλίνη παραπάνω, αν και πότε θα βρεθεί αναπνευστήρας, ποιους θα περιθάλψουν και ποιους θα ρισκάρουν να αφήσουν στην άκρη, επειδή τα μέσα δεν επαρκούν. Τώρα στη λίστα της ατομικής ευθύνης προστίθενται και τα κατ’ οίκον τεστ και μάλιστα σε φάση έξαρσης της πανδημίας στα μεγάλα αστικά κέντρα, με τα νοσοκομεία στο «κόκκινο» και τους υγειονομικούς εξαντλημένους.

Αντί, λοιπόν, να πάρετε έστω και τώρα μέτρα ουσιαστικής θωράκισης του δημόσιου συστήματος υγείας με προσλήψεις γιατρών, νοσηλευτών, να ανοίξετε και να στελεχώσετε νέες ΜΕΘ, να επιτάξετε, όπως είπαμε, τον ιδιωτικό τομέα, να οργανώσετε με κρατική ευθύνη την πρόληψη και την ιχνηλάτηση, πετάτε ξανά την μπάλα στην εξέδρα της ατομικής ευθύνης για τον περιορισμό της διασποράς. Έτσι ταυτόχρονα παρουσιάζετε την αυτοδιάγνωση, μαζί με τη συνέχιση των εμβολιασμών, ως το κλειδί για την επανεκκίνηση της οικονομίας και ειδικά για το άνοιγμα του τουρισμού, για το οποίο καίγονται οι διεθνείς και εγχώριοι μεγαλοεπιχειρηματίες του κλάδου, όπως δείχνει και η ταχύτητα με την οποία προωθείται το εμβολιαστικό πιστοποιητικό, προκειμένου να απαλλάσσονται κράτος και εργοδοσία από όλα τα κοστοβόρα μέτρα προστασίας εργαζομένων και τουριστών.

Όμως, αλήθεια, σας ρωτάμε, όπως ρωτήσαμε και στην επιτροπή, αλλά απάντηση δεν πήραμε: Τι θα κάνει ένας εργαζόμενος με τη δουλειά του αν βρεθεί θετικός μέχρι να γίνει επανέλεγχος σε δομή υγείας; Ποιος αναλαμβάνει την ευθύνη για ένα τεστ που δεν έγινε σωστά και έβγαλε ψευδώς αρνητικό αποτέλεσμα; Πώς θα εφαρμοσθεί η υποχρεωτικότητα του τεστ στο σπίτι, η οποία, σύμφωνα με την Κυβέρνηση, θα αφορά τον τομέα της εκπαίδευσης αλλά και άλλους ζωτικούς κλάδους της οικονομίας, όπως λένε; Πώς θα εξασφαλισθεί η ορθή συλλογή των στοιχείων, αφού η καταγραφή θα γίνεται εθελοντικά από τον χρήστη του ατομικού τεστ;

Να, λοιπόν, γιατί ο λαός δεν πρέπει να αποδεχθεί μία ακόμα ευθύνη στην πλάτη του, την ευθύνη να αναλάβει ο ίδιος το βάρος της διάγνωσης και της ιχνηλάτησης, που το κράτος συστηματικά αποποιείται. Το δίκαιο αίτημα υγειονομικών, σωματείων και άλλων φορέων για δωρεάν, με κρατική ευθύνη, μαζικούς επαναλαμβανόμενους ελέγχους σε δομές υγείας, στα σχολεία, στους μεγάλους χώρους δουλειάς γίνεται ακόμα πιο επιτακτικό από ποτέ μετά και από τις τελευταίες εξελίξεις που ζούμε.

Εμείς ως κόμμα, το Κομμουνιστικό Κόμμα, στεκόμαστε στο πλευρό του λαού, που κινητοποιείται -και καλά κάνει- για να προστατεύσει την υγεία του και την υγεία των παιδιών του, για να προστατεύσει τα δικαιώματά του κόντρα στην καταστολή και τον αυταρχισμό της Κυβέρνησης, που για ακόμα μία φορά, ειρήσθω εν παρόδω, τον είδαμε και χθες έξω από το Υπουργείο Υγείας. Τι ζητούσαν οι υγειονομικοί; Να προσληφθεί ο απολυμένος επικουρικός γιατρός που απολύθηκε από την Κυβέρνηση τιμωρητικά. Αυτό. Και τι κάνατε; ΜΑΤ, ξύλο και δακρυγόνα.

Αυτός ο λαός, λοιπόν, εμείς λέμε ότι δεν πρέπει να κάνει κανένα μορατόριουμ απέναντι σε αυτή την Κυβέρνηση, όπως τολμά και λέει ο ΣΥΡΙΖΑ, ή να βρεθεί, όπως λέει ο ΣΥΡΙΖΑ, η ελάχιστη πολιτική συναίνεση -τα ακούσαμε και στην επιτροπή- σε συνέχεια του σεναρίου «θα λογαριαστούμε μετά» που έλεγε -θυμάμαι πολύ καλά- πέρυσι στην πρώτη φάση της πανδημίας και της πρότασης αντίστοιχα στο μεσοδιάστημα για κοινής αποδοχής Υπουργό Υγείας κ.ά..

Όλα αυτά αν δεν είναι ανακωχή, ακόμα και ανοχή, στην πολιτική της Κυβέρνησης της Νέας Δημοκρατίας, τότε τι είναι; Και τι κάνετε; Προσπαθείτε Νέα Δημοκρατία και ΣΥΡΙΖΑ να βάλετε ψεύτικες διαχωριστικές γραμμές ανάμεσά σας, μόνο και μόνο για να μπερδεύετε τον κόσμο, αφού έτσι κι αλλιώς στην ίδια όχθη βρίσκεστε και προσπαθείτε να φέρετε την έννοια της προόδου στα μέτρα σας. Το ακούσαμε και από τον εισηγητή της Νέας Δημοκρατίας προηγουμένως. Ο φόβος μήπως αρρωστήσει κανείς και πεθάνει στον δρόμο, να δουλεύει πάνω από δέκα ώρες -όπως ετοιμάζεστε να θεσμοθετήσετε και μάλιστα χωρίς συνδικαλιστικά δικαιώματα, όπως σχεδιάζετε, η Κυβέρνηση της Νέας Δημοκρατίας δηλαδή- δεν είναι απλά καθήλωση, όπως λέει το ψευτοδίλημμα της Κυβέρνησης, δηλαδή «πρόοδος ή καθήλωση». Είναι σκέτη, καραμπινάτη οπισθοδρόμηση.

Κύριε Πρόεδρε, θα ζητήσω και την ανοχή σας, γιατί βλέπω ότι έχω ένα λεπτό ακόμη, γιατί θέλουμε να αναφερθούμε και σε κάποιες ρυθμίσεις που προβλέπονται στο νομοσχέδιο σε ό,τι αφορά τα ζητήματα αρμοδιότητας του Υπουργείου Οικονομικών, το πρόγραμμα «ΓΕΦΥΡΑ» για τα επιχειρησιακά δάνεια κ.λπ..

Το συγκεκριμένο μέτρο, παρά το γεγονός ότι μπορεί να προσφέρει μία προσωρινή ανακούφιση από τα έξοδα δανείων και σε αυτοαπασχολούμενους ή πολύ μικρές επιχειρήσεις, αποσκοπεί να στηρίξει το τραπεζικό σύστημα από τον κίνδυνο εμφάνισης νέας φουρνιάς κόκκινων δανείων, ενώ εκ των πραγμάτων παρέχει μεγαλύτερη στήριξη σε μεγαλύτερες επιχειρήσεις, με δεκάδες εκατομμύρια ευρώ τζίρους, που θα πάρουν τη μερίδα του λέοντος της κρατικής στήριξης. Επίσης, οι όροι που τίθενται για την παρακολούθηση της πορείας εξόφλησης των δανείων μετά το πέρας της κρατικής στήριξης αλλά και η πρόβλεψη για ποινή έντοκης επιστροφής του ληφθέντος ποσού -με δεδομένο ότι οι συνθήκες της καπιταλιστικής κρίσης θα έχουν σοβαρές συνέπειες σε μικροεπαγγελματίες για μεγάλο χρονικό διάστημα- θα δημιουργήσουν ακόμα πιο δύσκολες συνθήκες αποπληρωμής των δανείων στο μέλλον και φυσικά κίνδυνο χρεοκοπίας των αυτοαπασχολούμενων.

Αυτό που πραγματικά θα αποτελούσε ανάσα για τους μικροεπαγγελματίες με ετήσιο ατομικό εισόδημα έως 12 χιλιάδες ευρώ θα ήταν η διαγραφή τόκων και προστίμων και το κούρεμα 30% του κεφαλαίου για τις οφειλές τους στις τράπεζες, αίτημα που περιλαμβάνεται εξάλλου και στην πρόταση νόμου που έχει καταθέσει εδώ και μήνες το Κομμουνιστικό Κόμμα και η Κυβέρνηση αρνείται να φέρει για συζήτηση στη Βουλή.

Θα κάνω μια αναφορά στα του Υπουργείου Δικαιοσύνης, στο σχετικό άρθρο για την αναστολή κατασχέσεων και πλειστηριασμών για την κύρια κατοικία φυσικών προσώπων μέχρι 31-5-2021.

Η αναστολή αυτή δεν αποκλείει την έκδοση διαταγών πληρωμής, την εκδίκαση ασφαλιστικών μέτρων κ.λπ., δηλαδή όλων εκείνων των αναγκαίων προπαρασκευαστικών ενεργειών που χρειάζεται να κάνουν οι πιστωτές, τράπεζες κ.λπ., για να μπορούν μετά να προχωρήσουν άμεσα σε πλειστηριασμούς. Με λίγα λόγια, προστατεύονται όσοι είχαν υπαχθεί στα σχετικά μέτρα στήριξης ως πληγέντες από την πανδημία, αλλά και με επιπλέον αυστηρές προϋποθέσεις που αναφέρονται μέσα -για να μην καταχρώμαι τον χρόνο δεν τις διαβάζω- και αφορούν οικογενειακό εισόδημα, αξία κατοικίας, μειώσεις εισοδήματος κ.λπ..

Με βάση, λοιπόν, τα όσα προβλέπονται στη ρύθμιση αυτή, η προστασία της κύριας κατοικίας αφορά λίγους και για ελάχιστο χρονικό διάστημα. Σκεφθείτε, κύριοι της Κυβέρνησης, και ας σκεφθούν όλοι όσοι μάς ακούνε, κάποιους που για διάφορους λόγους, είτε για αδήλωτα εισοδήματα είτε για αδήλωτες σχέσεις εργασίας, άνεργους, κ.λπ., δεν θεωρήθηκαν πληγέντες και δεν έλαβαν οικονομική στήριξη. Τι θα απογίνει με αυτούς; Μένουν εκτός.

Να θυμίσουμε, επίσης, ότι σήμερα η μόνη προστασία της κύριας κατοικίας γίνεται μέσω του νόμου Κατσέλη, ο οποίος τροποποιήθηκε κατά τη διάρκεια της πανδημίας και προς τον σκοπό γρήγορης και άμεσης επιτάχυνσης της εκδίκασης για εκκρεμείς αιτήσεις σε κατεύθυνση μαζικών απορρίψεων.

Συμπέρασμα; Το καλοκαίρι έρχεται κύμα μαζικών πλειστηριασμών και στην κύρια κατοικία.

Να, λοιπόν, γιατί απαιτείται επαγρύπνηση και ετοιμότητα από τον λαό, τους εργαζόμενους, τους αυτοαπασχολούμενους, να αντιπαρατεθούν με αυτή την πολιτική και με αυτά τα μέτρα που θα ξεδιπλωθούν για το επόμενο διάστημα, αλλά και στο ζήτημα των πλειστηριασμών.

Εδώ τώρα, κύριε Πρόεδρε, επιτρέψτε μου. Τα άρθρα 98 και 99 αφορούν τους συμβασιούχους εργαζόμενους στις προνοιακές δομές και μάλιστα εργαζόμενους ιδιωτικού δικαίου ορισμένου χρόνου, οι οποίοι προσελήφθησαν στο πλαίσιο της πανδημίας, όπως αιτιολογικά τουλάχιστον αναφέρεται, για να καλύψουν τις αυξημένες ανάγκες της πανδημίας, λες και αυτές οι προνοιακές μονάδες είχαν πλεόνασμα ή τέλος πάντων το επαρκές προσωπικό για να ανταποκριθούν στις ανάγκες αυτών των ανθρώπων, των προνοιακών, που μέσα στην πανδημία αναδείχθηκε με πιο οξεία μορφή, με πιο οξύ τρόπο, αν θέλετε, η αναγκαιότητα όχι μόνο προσωπικού, αλλά και υποδομών και ήταν μια εικόνα, κύριε Πρόεδρε, σκέτης εγκατάλειψης.

Όμως, τι γίνεται εδώ; Υπάρχει μία αναντιστοιχία και εδώ θέλουμε το αντίστοιχο Υπουργείο να μας το διευκρινίσει. Στο μεν άρθρο 99 γίνεται λόγος για παράταση των συμβάσεων έως 30-9-2021, στο δε αντίστοιχο άρθρο και έτσι όπως είναι γραμμένο στην έκθεση του Λογιστηρίου του Κράτους, αναφέρεται ότι αυτή η παράταση αφορά μέχρι τις 30-6-2021, μόνο ένα τρίμηνο. Στο νομοσχέδιο φαίνεται εξάμηνο. Εδώ είναι ενδεχομένως ο δαίμονας του τυπογραφείου;

**ΠΡΟΕΔΡΕΥΩΝ (Νικήτας Κακλαμάνης):** Θα έρθει η κ. Μιχαηλίδου και θα ρωτήσετε. Κλείστε όμως τώρα, παρακαλώ.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Την ίδια ώρα από τους τριακόσιους εργαζόμενους ΙΔΟΧ με σύμβαση ορισμένου χρόνου, οι εκατόν πενήντα, μετά από τις μοριοδοτήσεις που τάζατε όλοι, πρώην και νυν κυβερνώντες, πετιούνται στον δρόμο. Εκατόν πενήντα, οι μισοί δηλαδή από τους τριακόσιους, και θα καταθέσω και ένα σχετικό υπόμνημα από τους ίδιους τους εργαζόμενους.

**ΠΡΟΕΔΡΕΥΩΝ (Νικήτας Κακλαμάνης):** Παρακαλώ, κύριε Λαμπρούλη, κλείστε. Είστε και Αντιπρόεδρος και μετά θα ανέβετε στην Έδρα και δεν θα σας λαμβάνουν υπ’ όψιν. Τελειώστε.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Τελειώνω, κύριε Πρόεδρε.

Καταθέσαμε και μία τροπολογία, με την οποία ζητούμε μεταβατική ρύθμιση για τους μαθητές των ΕΠΑΣ μαθητείας του ΟΑΕΔ. Εδώ θέλουμε να θεραπευθεί μία αδικία που προέκυψε από την ψήφιση του ν.4763/2020 για τους μαθητές αυτούς και κυρίως για τις τάξεις Α΄ και Β΄ λυκείου των μαθητών μαθητείας ΕΠΑΣ. Ζητούμε μέσω της τροπολογίας να μην ενταχθούν στον νέο νόμο, γιατί όταν ξεκίνησαν αυτά τα παιδιά τη διαδικασία επέλεξαν τα ΕΠΑΣ και έτσι υποβιβάζονται τα πτυχία τους.

Καταψηφίζουμε το νομοσχέδιο επί της αρχής.

Ευχαριστώ πολύ, κύριε Πρόεδρε.

(Στο σημείο αυτό ο ΣΤ΄ Αντιπρόεδρος της Βουλής κ. Γεώργιος Λαμπρούλης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Νικήτας Κακλαμάνης):** Ευχαριστώ.

Θα μιλήσει τώρα η συνάδελφος κ. Μαρία Αθανασίου από την Ελληνική Λύση.

**ΜΑΡΙΑ ΑΘΑΝΑΣΙΟΥ:** Ευχαριστώ, κύριε Πρόεδρε.

Πριν αναφερθώ στο παρόν νομοθέτημα, θα ήθελα να επισημάνω τα εξής.

Η Κυβέρνηση συνεχίζει τα επικοινωνιακά παιχνίδια στα κέντρα εμβολιασμών, την ώρα που οι Έλληνες χάνουν τη ζωή τους ελλείψει ΜΕΘ, φαρμάκων, νοσηλευτικού προσωπικού. Εάν η Κυβέρνηση πίστευε πραγματικά στους εμβολιασμούς, θα είχε προβεί στην αγορά εμβολίων και εκτός της Ευρωπαϊκής Ένωσης. Το κάνει τώρα ήδη η Αυστρία με το εμβόλιο Sputnik. Η πορεία, όμως, της πανδημίας, παρά το πρόγραμμα εμβολιασμών, δικαιώνει την Ελληνική Λύση, που από την πρώτη στιγμή είχε παραθέσει συγκεκριμένες προτάσεις, που θα έσωζαν όχι μόνο τις ζωές των Ελλήνων, αλλά και την οικονομία και την ίδια την κοινωνία.

Ήδη η «ASTRAZENECA» εντάσσει επισήμως τα θρομβοεμβολικά επεισόδια στις παρενέργειες του εμβολίου της κατά της νόσου του κορωνοϊού. Επιπλέον, στη Γερμανία ήδη η Κυβέρνηση του κρατιδίου του Βερολίνου ανέστειλε την Τρίτη τη χορήγηση του εμβολίου της «ASTRAZENECA» κατά του COVID για όλους τους πολίτες κάτω των εξήντα ετών, μετά τη διαπίστωση τριάντα ενός περιστατικών θρομβώσεων. Σύμφωνα με τον γερμανικό Τύπο, η εν λόγω οδηγία αναμένεται να επεκταθεί και στο Μόναχο, ενώ το απόγευμα συνεδριάζουν εκτάκτως οι Υπουργοί Υγείας των κρατιδίων για να αποφασίσουν τις επόμενες κινήσεις.

Χθες στο Ίλιον μία γυναίκα εξήντα τριών μόλις ετών ξεψύχησε μισή ώρα μετά τον εμβολιασμό της. Χωρίς να προδικάζουμε τη νεκροψία, όλα αυτά δεν κάνουν ευλόγως και δικαιολογημένα καχύποπτους τους Έλληνες;

Και μέσα σε όλα αυτά, ενώ έχουμε ραγδαία αύξηση των κρουσμάτων, η Κυβέρνηση σκέπτεται να ανοίξει την αγορά με πενταπλάσιο αριθμό διασωληνωμένων απ’ ό,τι όταν την έκλεισε, δικαιώνοντας έτσι πλήρως την Ελληνική Λύση, η οποία είχε έγκαιρα προειδοποιήσει πως το καθολικό κλείσιμο και η οριζόντια απαγόρευση οικονομικής και κοινωνικής δραστηριότητας θα έχει καταστροφικά αποτελέσματα όχι μόνο για την οικονομία, αλλά και για τη δημόσια υγεία. Όλα αυτά δείχνουν με πόση προχειρότητα κάνατε διαχείριση της πανδημίας, ενώ είχατε έναν χρόνο να προετοιμαστείτε. Πλέον δεν υπάρχουν δικαιολογίες.

Όσον αφορά στα άρθρα 1 και 2, με αυτή τη διάταξη τα φαρμακεία λαμβάνουν ενεργό ρόλο στη διανομή και διενέργεια των τεστ. Ωστόσο θα πρέπει να αποφύγουμε το λάθος που κάνατε με τα νοσοκομεία και περιορίσατε την κανονική λειτουργία τους και τη συνήθη ροή εξαιτίας της έξαρσης συμπτωμάτων COVID, λόγω της δικής σας αμέλειας και ολιγωρίας. Τα φαρμακεία θα πρέπει να συνεχίσουν να λειτουργούν ανεμπόδιστα και ως φαρμακεία προς εξυπηρέτηση των πολιτών.

Ταυτόχρονα, είναι προφανές ότι η αλόγιστη διεξαγωγή των τεστ μπορεί να μετατρέψει τα φαρμακεία σε υγειονομικές βόμβες.

Πώς σκοπεύετε να μεριμνήσετε, ώστε να προστατεύσετε υγειονομικά τους πολίτες και το προσωπικό των φαρμακείων σε περίπτωση εμφάνισης θετικού κρούσματος εντός του φαρμακείου τους;

Επιπλέον, οι ίδιοι οι πελάτες των φαρμακείων είναι βέβαιο ότι θα αντιδράσουν όταν πληροφορηθούν θετικό κρούσμα στο φαρμακείο της γειτονιάς τους. Θα δημιουργηθεί πανικός, αλλά το χειρότερο είναι ότι θα κλονισθεί η εμπιστοσύνη των πολιτών στο φαρμακείο τους, το οποίο καλύπτει άμεσες ανάγκες τους.

Και πώς θα αντιμετωπισθεί το γεγονός ότι θα τεθούν σε καραντίνα τα φαρμακεία, στα οποία θα βρεθεί σε καιρό έξαρσης της πανδημίας θετικό κρούσμα; Ποιος θα καλύψει τις ανάγκες των πολιτών, ιδιαίτερα όταν μεταξύ πολιτών και φαρμακοποιών σε πολλές περιπτώσεις έχει δημιουργηθεί και πιο προσωπική σχέση;

Επίσης, θα δηλώνεται το αποτέλεσμα στον ΕΟΔΥ; Διασφαλίζεται η αξιοπιστία του αποτελέσματος, αφού το τεστ δεν διενεργείται από επαγγελματίες υγείας, καθώς μπορεί εύκολα να γίνει λανθασμένη χρήση τους, αλλά και να εξάγονται αναξιόπιστα αποτελέσματα;

Γι’ αυτόν τον λόγο είναι απαραίτητο να μη διενεργούνται τα self-test στα φαρμακεία, λόγω ευρύτερων κινδύνων για τη δημόσια υγεία.

Ιδιαίτερα η υποχρέωση ηλεκτρονικής καταγραφής στο Εθνικό Μητρώο Ασθενών COVID-19 του άρθρου 1 μπορεί να ενέχει κινδύνους προστασίας των προσωπικών δεδομένων. Είναι λίαν απαραίτητο να ληφθεί κάθε μέριμνα, ώστε να εκμηδενισθεί ο κίνδυνος ευρείας κυκλοφορίας ευαίσθητων προσωπικών δεδομένων.

Ειδικότερα για το άρθρο 2, επισημαίνω ότι εν μέσω αργιών προκηρύχθηκε από την Κυβέρνηση ο διαγωνισμός για την προμήθεια διαγνωστικών self-test για τον COVID-19. Προκήρυξη 24 Μαρτίου, αποσφράγιση προσφορών 28 Μαρτίου. Ήδη από τον περασμένο Αύγουστο υπήρχαν συστάσεις από παιδιάτρους για χρήση των self-test μαζικά, όχι υποχρεωτικά, πριν ανοίξουν και τα σχολεία, για να παρακολουθείται συστηματικά η διασπορά του ιού και για να λαμβάνονται τα κατάλληλα μέτρα έγκαιρα και με τρόπο ομαλό προς την κοινωνία, την οικονομία, τους πολίτες και ιδιαίτερα τα παιδιά και το ασφαλές άνοιγμα των σχολείων. Όμως, οι συστάσεις τότε δεν εισακούστηκαν από τους αρμόδιους.

Διατείνεστε ότι οι παιδίατροι, όπως και οι άλλοι επαγγελματίες υγείας, δεν χρειάζονται για τη διεξαγωγή των τεστ, γιατί είναι εύκολα και απλά στη χρήση τους. Όμως, πώς θα αντιδράσει ένα παιδί ή ένας γονιός εάν κατά τη λήψη επιχρίσματος από τη μύτη, για παράδειγμα, προκληθεί έστω και μια μικρή ρινορραγία; Διότι ακόμα και οι άνω των δεκατεσσάρων ετών θα ζητήσουν τη βοήθεια του γονιού για να το κάνουν. Δεν μιλώ, βέβαια, για τα μικρότερα παιδιά, εκτός αν δεν σκοπεύετε βέβαια να ανοίξετε ξανά τα δημοτικά σχολεία.

Επίσης, δεν υπάρχει κανένας σχεδιασμός καταγραφής των αποτελεσμάτων των τεστ σε βάση δεδομένων. Αν δεν υπάρχει ιχνηλασία και καταγραφή σε πραγματικό χρόνο, είναι απορίας άξιο για ποιον λόγο να γίνονται αυτά τα τεστ.

Στο άρθρο 4, «Σύναψη συμβάσεων για την υλοποίηση της πράξης “Δημιουργία δικτύου νοσηλευτών για κατ’ οίκον υπηρεσίες νοσηλευτικής φροντίδας και λήψη δειγμάτων βιολογικού υλικού από πρόσωπα πιθανά κρούσματα κορωνοϊού COVID-19”» δημιουργείται το ερώτημα: Οι συγκεκριμένοι νοσηλευτές θα έχουν τη δικαιοδοσία να διενεργούν τα τεστ σε πολίτες μεγάλης ηλικίας, οι οποίοι δεν θα είναι σε θέση να το κάνουν μόνοι τους;

Ως προς το άρθρο 5, γίνεται αναφορά σε χορήγηση φαρμάκων εκτός εγκεκριμένων ενδείξεων. Η αναφορά αυτή δεν περιέχει επαρκείς ενδείξεις για το πόσο ακίνδυνα ή όχι είναι αυτά τα φάρμακα. Αόριστη η φράση «εκτός εγκεκριμένων ενδείξεων». Μας δημιουργεί εύλογες απορίες για τον σκοπό της διάταξης αλλά και τις μεθόδους δοκιμών στους ασθενείς.

Ως προς το άρθρο 9, «Πρόσληψη επικουρικού ιατρικού, νοσηλευτικού και λοιπού βοηθητικού προσωπικού και μετακίνηση προσωπικού των τοπικών μονάδων υγείας (ΤΟΜΥ)», στο άρθρο 28 του ν.4737/2020 προβλέπονταν προσλήψεις ενός έτους επικουρικού ιατρικού, νοσηλευτικού, λοιπού βοηθητικού και πάσης φύσεως προσωπικού, κατά παρέκκλιση των κείμενων διατάξεων στα στρατιωτικά νοσοκομεία, στο Νοσηλευτικό Ίδρυμα Μετοχικού Ταμείου Στρατού, στα πανεπιστημιακά νοσοκομεία της χώρας, στα νοσοκομεία «Αρεταίειο» και «Αιγινήτειο», στην Ανώνυμη Εταιρεία Μονάδων Υγείας, στα νοσοκομεία ΕΣΥ, στις δομές πρωτοβάθμιας φροντίδας υγείας και στις αποκεντρωμένες διοικήσεις για την κάλυψη των αναγκών σε ιατρονοσηλευτικό και βοηθητικό προσωπικό των αεροϋγειονομείων που λειτουργούν σε αυτές.

Το εύλογο ερώτημα το οποίο γεννάται είναι: Δεν καλύφθηκαν οι ανάγκες; Τόσο μεγάλα είναι τα κενά; Εδώ και δεκατρείς μήνες δεν μπόρεσε η Κυβέρνηση να προχωρήσει στη μόνιμη κάλυψη των κενών στον τομέα της υγείας; Ειδικά η αναφορά σε πάσης φύσεως προσωπικό γεννά υποψίες.

Ανάλογη επιφύλαξη έχουμε και για το άρθρο 10. Έχετε αφήσει «γυμνό» το ΕΣΥ και αυτό ακριβώς διαπιστώνεται και στις διατάξεις των άρθρων 15, 16, 19.

Το άρθρο 10, «Πρόσληψη προσωπικού ΕΟΔΥ», κάνει επίσης λόγο για παρατάσεις στις συμβάσεις του ιατρικού προσωπικού. Πέρασε ένα έτος και ακόμα να κάνετε μόνιμες προσλήψεις και συνεχίζετε να προβαίνετε σε παρατάσεις συμβάσεων, δηλαδή σε μπαλώματα.

Η Ελληνική Λύση συνεχώς διατυμπανίζει την ανάγκη ενίσχυσης μόνιμα του Εθνικού Συστήματος Υγείας, ούτως ώστε να μπορεί να παράσχει τα αυτονόητα. Σας έχουμε επαναλάβει δεκάδες φορές το πρόγραμμά μας όσον αφορά την ενίσχυση της πρωτοβάθμιας υγείας και εσείς κωφεύετε.

Το ίδιο ισχύει και για τα άρθρα 13-15 περί μετακίνησης επικουρικού προσωπικού -άρθρο 13-, περί παράτασης συμβάσεων οικογενειακών γιατρών -άρθρο 14- και περί παράτασης ισχύος -άρθρο 15- των συμβάσεων εργασίας ορισμένου χρόνου ιατρών για την αντιμετώπιση εκτάκτων αναγκών λόγω COVID. Έχετε καταστήσει το νοσηλευτικό και ιατρικό προσωπικό νομάδες. Τους υποχρεώνετε να μετακινούνται από νομό σε νομό και να αφήνετε στο έλεος του Θεού τα κέντρα υγείας. Αφήνετε κλειστά πολλά εξωτερικά ιατρεία λόγω έλλειψης προσωπικού. Αφήνετε τον λαό χωρίς δυνατότητα νοσηλείας, ούτε καν απλής φροντίδας. Λόγω ελλείψεως σε βασικές ανάγκες έμψυχου υλικού και σε προσωπικό, αναβάλλονται προγραμματισμένα ραντεβού των πολιτών, αναβάλλονται ακόμα και προγραμματισμένα χειρουργεία.

Με λίγα λόγια, με το να έχετε μετατρέψει τα νοσοκομεία σε κέντρα μίας νόσου αποστερείτε από τους πολίτες την πρόσβαση σε αξιοπρεπείς συνθήκες παροχής υπηρεσιών υγείας, βασικές για ένα ευνομούμενο κράτος.

Στο άρθρο 20, σχετικά με έκτακτα μέτρα για την εξασφάλιση της επάρκειας μέσων ατομικής προστασίας, προσωπικής υγιεινής και αποφυγή αθέμιτων πρακτικών, μας δημιουργείτε βάσιμες υποψίες για απευθείας αναθέσεις σε «ημετέρους». Προβλέπεται ότι οποιαδήποτε αναθέτουσα αρχή με απευθείας ανάθεση, κατά παρέκκλιση κάθε σχετικής διάταξης της κείμενης εθνικής νομοθεσίας περί δημοσίων συμβάσεων, μπορεί να διενεργεί διαδικασίες έκτακτης προμήθειας κάθε ενδεδειγμένου είδους ατομικής υγιεινής ή μέσου συλλογικής προστασίας.

Άκρως αόριστη, φωτογραφική διάταξη, προς εξυπηρέτηση ιδίων συμφερόντων. Η προμήθεια ειδών πρώτης ανάγκης δεν είναι έκτακτη ανάγκη, δεν μπορεί να αποτελέσει αντικείμενο κατεπείγοντος νομοσχεδίου. Είναι αδύνατο να μη γνωρίζετε ή να μην μπορούσατε να προβλέψετε τις ανάγκες σε ποιότητα και σε ποσότητα, ύστερα από δεκατέσσερις μήνες πανδημίας. Δυστυχώς, για άλλη μια φορά, μας γεννάτε την πεποίθηση ότι λειτουργείτε μεροληπτικά και με σκοπό την εξυπηρέτηση ιδιωτών φίλων σας.

Στο άρθρο 21, περί εισαγωγής μετουσιωμένης αιθυλικής αλκοόλης και δωρεάν διάθεσής της για ιατρικούς λόγους ή για την παρασκευή αντισηπτικών, δεν προβλέπεται από τη διάταξη να διασφαλίζεται η απαραίτητη διενέργεια εξονυχιστικών ελέγχων των υλικών προς διασφάλιση της υγείας των πολιτών από αμφιβόλου ποιότητας προϊόντα.

Ως προς το άρθρο 22, «Μετατροπή χρήσης κλινών για την καταπολέμηση της διασποράς του κορωνοϊού COVID-19», και το άρθρο 23, «Αναγκαστική διάθεση χώρων», είναι πάγια η τακτική των παρατάσεων, αφήνοντας ωστόσο τη δημόσια υγεία να υπολειτουργεί σε όφελος των πανεπιστημιακών κλινικών.

Ενώ κατά τη μετατροπή του «Ιπποκράτειου» Νοσοκομείου Αθηνών σε νοσοκομείο COVID ελήφθη μέριμνα από τον διοικητή για την ασφαλή μεταφορά της πανεπιστημιακής χειρουργικής κλινικής σε ασφαλή χώρο και χωρίς μείωση της δύναμης των κλινών της, για την κρατική χειρουργική του ΕΣΥ στο εν λόγω νοσοκομείο κάτι ανάλογο δεν συνέβη.

Αντιθέτως, η συγκεκριμένη κλινική έχασε όλες τις κλίνες της τελικά, ενώ τα γραφεία των χειρουργών παραμένουν στον σφραγισμένο χώρο COVID. Αυτό συνιστά ύψιστη περιφρόνηση προς τους συναδέλφους γιατρούς, επειδή δεν ανήκουν μάλλον στη λεγόμενη «πανεπιστημιακή ελίτ», παρ’ όλο που η προσφορά τους είναι σίγουρα ισάξια.

Τι σκοπεύετε να κάνετε για αυτό το γεγονός, κύριε Υπουργέ, τώρα που λάβατε γνώση για την αδικία και έλλειψη ισονομίας που υφίστανται εν μέσω πανδημίας αυτοί οι γιατροί;

Άρθρο 24: Σε αυτό το άρθρο γίνεται λόγος για επίταξη ειδικού νοσοκομειακού εξοπλισμού λόγω του κορωνοϊού. Η εύλογη απορία είναι γιατί δεν υπάρχει επάρκεια αγαθών πρώτης ανάγκης, γιατί να χρειάζεται να καταφεύγετε σε επιτάξεις, ποιος ο λόγος της ανάγκης επίταξης. Η απάντηση είναι: Διότι είναι προφανές ότι ολιγωρήσατε, αποτύχατε να σχεδιάσετε επαρκώς, εγκαίρως και με ακρίβεια τις ανάγκες.

Επιπλέον, ποιος θα ελέγχει τις ποσότητες που επιτάσσονται, ούτως ώστε πολλά νοσοκομεία, τα οποία ήδη αντιμετωπίζουν προβλήματα σχετικά με την επάρκεια υγειονομικών υλικών και φαρμάκων, να στελεχωθούν επαρκώς; Με αυτόν τον τρόπο κινδυνεύουμε με πολλές μελλοντικές υποστελεχώσεις υγειονομικών μονάδων.

Ως προς τα άρθρα 25 και 26 παρατείνεται μέχρι 30-6-2021 η νομοθετική πρόβλεψη περί σύναψης συμβάσεων χρήσης πλωτών μέσων και αεροσκαφών για τη διενέργεια διακομιδών ασθενών, με κύριο λόγο την κάλυψη αυτών που πάσχουν από κορωνοϊό. Μήπως, όμως, η πραγματική πρόθεση της Κυβέρνησης είναι εν τέλει να προβεί στη γενική ιδιωτικοποίηση των διακομιδών είτε διά θαλάσσης είτε διά αέρος; Αν ναι, γιατί; Γιατί μια ναυτική χώρα σαν τη δική μας έχει τέτοιες τραγικές ελλείψεις στο σύστημα υγείας της και κυρίως στις βασικές παροχές, κέντρο υγείας, νοσοκομεία της επαρχίας και των νησιών; Πώς θα προστατεύονται οι ακρίτες των νησιών μας; Ποια μέριμνα λαμβάνετε για αυτούς; Τα κλειστά νοσοκομεία και τα αχρηστευμένα κέντρα υγείας τους, αυτή τη συμπαράσταση και αυτή την ενίσχυση τους προσφέρετε;

Ενισχύστε, επιτέλους, την πρωτοβάθμια υγεία και τις δομές της με έμψυχο υλικό και σε υποδομές και μέσα, ούτως ώστε να είναι σε θέση να καλύπτει τις βασικές και αυτονόητες ανάγκες των συμπολιτών μας της περιφέρειας. Είναι δυνατόν το Υπουργείο Υγείας να στερείται σκαφών στην κατοχή του, είτε θαλάσσης είτε αέρος, για να εξυπηρετήσει τα σοβαρά περιστατικά των πολιτών αυτών των περιοχών και να κινδυνεύουν ή να χάνονται ζωές λόγω αδικαιολόγητης ανεπάρκειας του κράτους; Έστω το κράτος θα έπρεπε να είχε μεριμνήσει, ώστε να είχαν επαρκή εξοπλισμό οι Ένοπλες Δυνάμεις και τα Σώματα Ασφαλείας και να μπορούν να τα διαθέτουν και για τους ασθενείς.

Άρθρο 27: Γίνεται λόγος για παράταση δημοσίων συμβάσεων. Πρέπει να διασφαλισθεί η διαφάνεια προς όφελος των Ελλήνων φορολογουμένων και όχι με το πρόσχημα του κορωνοϊού να πλουτίσουν συγκεκριμένοι.

Άρθρο 28: Παρατείνεται η δυνατότητα του ΕΟΔΥ να συνάπτει συμβάσεις για τις απευθείας αναθέσεις εξέτασης δειγμάτων σε τρίτους ιδιωτικούς φορείς παροχής υπηρεσιών υγείας, διαγνωστικά εργαστήρια, κατά παρέκκλιση όλων των κειμένων εθνικών διατάξεων περί δημοσίων συμβάσεων, με το κριτήριο της χαμηλότερης τιμής μεταξύ των άμεσων διαθέσιμων υπηρεσιών.

Είναι σαφές πλέον ότι κάποιοι γνωστοί-άγνωστοι πλουτίζουν από τον κρατικό κορβανά με πρόσχημα την πανδημία. Με ποια κριτήρια, όμως; Από ποιους ελέγχονται, αν ελέγχονται;

Ως προς το άρθρο 30, σχετικά με τη διάθεση ειδικού εξοπλισμού ΜΕΘ και ΜΑΦ, δεν μπορούμε παρά να σας ρωτήσουμε εδώ και έναν χρόνο τι κάνετε για την καθιέρωση επαρκών μονάδων ΜΕΘ. Γιατί εξακολουθείτε να επιμένετε σε ημίμετρα στην έκτακτη αντιμετώπιση της κατάστασης;

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. **ΧΑΡΑΛΑΜΠΟΣ ΑΘΑΝΑΣΙΟΥ**)

Υπάρχουν καταγγελίες δεκάδων πολιτών ότι πολλοί ασθενείς καταλήγουν σε κρεβάτια εκτός ΜΕΘ. Όπως τονίζουμε και στο πρόγραμμά μας, θα έπρεπε να έχουμε τουλάχιστον τρεισήμισι χιλιάδες πλήρως λειτουργικές κλινικές ΜΕΘ, για να είναι έτοιμο το κράτος να αντιμετωπίσει τακτικές και έκτακτες ανάγκες ΜΕΘ, στελεχωμένες προφανώς με το ανάλογο απαραίτητο εξειδικευμένο προσωπικό, εντατικολόγους, αναισθησιολόγους, ειδικά εκπαιδευμένους νοσηλευτές.

Άρθρο 39 για την εθνική εκστρατεία. Συνεχίζεται η χρηματοδότηση των μέσων μαζικής ενημέρωσης με σωρεία δημοσίου χρήματος από την Κυβέρνηση, έτσι ώστε να παρουσιάζουν υποκειμενικά τα δεδομένα.

Όχι, κύριοι, η διαχείριση εκ μέρους της Κυβέρνησης δεν είναι υποδειγματική, δεν είναι καν ανεκτή. Η κοινή γνώμη διαφέρει. Η λαϊκή αίσθηση είναι άλλη. Υστερείτε, κύριοι της Κυβέρνησης. Αστοχήσατε. Ασκείτε μικροπολιτική παλαιού τύπου, υπηρετώντας μικροσυμφέροντα και όχι το συμφέρον του ελληνικού λαού. Αντί να προχωρήσετε σε προσλήψεις υγειονομικού προσωπικού, συνεχίζετε να δίνετε χρήματα σε κανάλια-υπηρέτες των ιδίων σας συμφερόντων.

Στο άρθρο 57 χρειάζεται να διευκρινισθεί εάν καλύπτονται μόνο τα επιχειρηματικά-επαγγελματικά δάνεια ή όλα τα δάνεια. Οι επιστήμονες εντάσσονται σε αυτό;

Εν κατακλείδι, σύμφωνα με το «BLOOMBERG», η χώρα μας τον τελευταίο μήνα βυθίστηκε είκοσι θέσεις ως προς τη διαχείριση της πανδημίας από την Κυβέρνηση Μητσοτάκη. Αυτό ήταν επόμενο, καθώς τον τελευταίο μήνα το ενδιαφέρον της Κυβέρνησης μονοπώλησε η φροντίδα των υψηλών καλεσμένων λόγω της 25ης Μαρτίου, ενώ απελπισμένοι νοσούντες με COVID πάσχιζαν για μια κλίνη ΜΕΘ για να μην πεθάνουν.

Κύριοι, ερωτάστε: Ποια είναι τα αποτελεσματικά μέτρα που λάβατε από την αρχή της πανδημίας; Αυξήσατε στο 100% την τηλεργασία, όπου είναι εφικτό; Αυξήσατε τα δρομολόγια των μέσων μαζικής μεταφοράς; Δώσατε κίνητρα στους εργαζόμενους, όπου απαιτείται η φυσική παρουσία, για να νιώθουν ασφαλείς; Τους προμηθεύσατε, παραδείγματος χάριν, με την πιο ασφαλή μάσκα ή θα δούμε ημέρες σχολικών μασκών φθινοπώρου; Επιτηρείται η καραντίνα των θετικών κρουσμάτων; Διότι καλά είναι τα τεστ, αλλά θα πρέπει να υπάρχει και έλεγχος. Παραγγείλατε φάρμακα, εκτός από εμβόλια; Σκοπεύετε να φέρετε επιτέλους τα μονοκλωνικά αντισώματα στα νοσοκομεία; Γιατί δεν προχωράτε σε διμερείς συμφωνίες με χώρες εκτός Ευρωπαϊκής Ένωσης που έχουν αναπτύξει εμβόλια;

Σας ευχαριστώ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ.

Τον λόγο έχει τώρα η ειδική αγορήτρια από το ΜέΡΑ25 κ. Μαρία Απατζίδη.

**ΜΑΡΙΑ ΑΠΑΤΖΙΔΗ:** Σας ευχαριστώ, κύριε Πρόεδρε.

Κυρίες και κύριοι συνάδελφοι, διαβάζω τίτλους από τη χθεσινή δημοσιογραφία: «Κορωνοϊός, νέο μαύρο ρεκόρ με τέσσερις χιλιάδες τριακόσια σαράντα κρούσματα, με επτακόσιους σαράντα έναν διασωληνωμένους και με εβδομήντα δύο νεκρούς». Είναι η πρώτη φορά από την αρχή της πανδημίας που σπάει το φράγμα των τεσσάρων χιλιάδων καταγεγραμμένων κρουσμάτων σε μία ημέρα.

Αυτή η εξέλιξη λαμβάνει χώρα ακριβώς λόγω της αντιμετώπισης της πανδημίας από την Κυβέρνηση, μιας αντιμετώπισης που δεν κάνει τίποτα απ’ όσα πραγματικά χρειάζονται, απ’ όσα φωνάζει το ΜέΡΑ25 εδώ και έναν χρόνο μέσα και έξω από τη Βουλή. Είναι, όμως, μια Κυβέρνηση που σίγουρα κάνει όσα χρειάζονται για μια επικοινωνιακή διαχείριση της πανδημίας ενάντια στο συμφέρον, την υγεία και την ευημερία των πολιτών.

Τι επισημαίνουμε με έμφαση εδώ και έναν χρόνο; Την ανάγκη για προσλήψεις πραγματικά επαρκούς αριθμού μόνιμων ιατρών. Την ανάγκη για πραγματική θωράκιση, οχύρωση και ενδυνάμωση του δημοσίου συστήματος υγείας. Την ανάγκη για πραγματικά μαζικά τεστ. Την ανάγκη η Κυβέρνηση να θωρακίσει τα μέσα μαζικής μεταφοράς, τα σχολεία και τους χώρους εργασίας, να στηρίξει πραγματικά εργαζόμενους και επιχειρήσεις και τόσα άλλα.

Τι κάνει, όμως, η Κυβέρνηση; Φέρνει δήθεν μαζικά τεστ εξαπάτησης του πολίτη, προκρίνει ένα σχέδιο μαζικών τεστ, με μόνο στόχο τη μετάθεση της ευθύνης για τη δημόσια υγεία από την πολιτεία στον πολίτη. Δεν έχει προχωρήσει την επίταξη ιδιωτικών κλινικών και όχι απλώς κάποιων ιδιωτών ιατρών, κύριοι συνάδελφοι.

Τολμά να τιτλοφορεί συνεχώς νομοθετικά άρθρα με τίτλους όπως «Πρόσληψη προσωπικού ΕΟΔΥ», όπως το άρθρο 10 του παρόντος νομοσχεδίου, την ίδια ώρα που η πραγματική πρόσληψη μόνιμων ιατρών, όσων πραγματικά δηλαδή χρειάζεται η πολιτεία, το κράτος μας, συκοφαντείται από τους φιλοκυβερνητικούς δημοσιογράφους ως αριστερή φαντασίωση.

Υπόσχεται εδώ και μήνες διά στόματος του Πρωθυπουργού κ. Μητσοτάκη ότι θα ξαναχτιστεί το ΕΣΥ και δεν έχει φέρει ούτε καν τις μπουλντόζες. Επιμένει στη συνεχή μετακύλιση της ευθύνης από τους κυβερνώντες στους κυβερνώμενους, από τους υπεύθυνους και αρμόδιους σε αυτούς που υφίστανται τις επιλογές των τελευταίων. Επενδύει με φοβερή θέρμη στη διαμόρφωση της κοινής γνώμης και όχι στην αντιμετώπιση της πανδημίας. Ευαγγελίζεται τον νέο ελληνικό «καζινοκαπιταλισμό» αντί για μονάδες εντατικής θεραπείας. Υπόσχεται πως θα χτιστούν νέα καζίνο για τους ολιγάρχες. Χτίζονται ιδιωτικές πόλεις μέσα στις πόλεις μας. Ο καθένας με τις προτεραιότητές του.

Η χθεσινή ημέρα με τις τέσσερις χιλιάδες τριακόσια σαράντα καταγεγραμμένα κρούσματα ήταν και η μέρα που κατατέθηκε, τις πρώτες πρωινές ώρες, στη μία τα χαράματα, το κατεπείγον νομοσχέδιο, το οποίο ψηφίζουμε σήμερα, για να συζητηθεί από το νομοθετικό σώμα λίγες ώρες μετά. Διότι όσοι υπερηφανεύονται ότι δεν διάβασαν το μνημόνιο, όπως ο κ. Χρυσοχοΐδης που είναι στην Κυβέρνησή σας, προφανώς κρίνουν εξ ιδίων τα αλλότρια και θεωρούν ότι τα νομοσχέδια δεν είναι για να μελετώνται με σοβαρότητα πριν καταστούν νόμοι του κράτους.

Το κατεπείγον νομοσχέδιο αποτελείται από εκατόν δεκατέσσερα άρθρα και το υπογράφουν είκοσι επτά Υπουργοί, Αναπληρωτές Υπουργοί και Υφυπουργοί, διότι σε έναν τέτοιον αριθμό κυβερνητικών υπευθύνων αντιστοιχούν οι πάνω από εκατό διατάξεις για κάθε τι που μπορεί να φανταστεί κανείς. Πρόκειται για καρπό του μόνου αθλήματος στο οποίο διαπρέπει η Νέα Δημοκρατία, την αλαζονικά συστηματική κακή νομοθέτηση, τη διαστροφή της ίδιας της λογικής της κοινοβουλευτικής διαδικασίας.

Και ως προς το μείζον και το πραγματικά κατεπείγον, την αντιμετώπιση της πανδημίας, νομοθετεί μια τρύπα στο νερό και μάλιστα ούτε δύο μήνες πριν αναγγείλει το νέο της σχέδιο για την πανδημία, το τουριστικό «ανοίξαμε και σας περιμένουμε», με τις ελάχιστες εφικτές προϋποθέσεις. Ακριβώς όπως πέρυσι, με ακριβώς τα ίδια αναμενόμενα αποτελέσματα και στον τζίρο, που δεν ήρθε ποτέ, και στον κορωνοϊό, που ήρθε για τα καλά.

Μέρος του σχετικού σχεδιασμού αποτελεί άλλωστε το άρθρο 111, με κατά παρέκκλιση της κείμενης νομοθεσίας μίσθωση με απευθείας ανάθεση κύριων ή μη κύριων τουριστικών καταλυμάτων για την κάλυψη εκτάκτων αναγκών δημόσιας υγείας που συνδέονται με την αντιμετώπιση του κορωνοϊού. Με μίσθωση με απευθείας ανάθεση και διαδικασία κατά παρέκκλιση της κείμενης νομοθεσίας διανοίγονται άλλωστε σε τοπικό επίπεδο και άλλες δυνατότητες για τον κυβερνητικό μηχανισμό και το κόμμα του, δυνατότητες πέραν του τουρισμού και του κορωνοϊού.

Τα ψευδομαζικά τεστ του άρθρου 2 του νομοσχεδίου αποτελούν, όπως είπαμε, το τελευταίο κεφάλαιο μετάθεσης της ευθύνης από τους υπεύθυνους στους πολίτες, από τους κυβερνώντες στους κυβερνώμενους. Αντί για πραγματικά μαζικά τεστ, τα οποία επιβεβαιώνονται από σειρά κρατών ως ένα από μεγαλύτερα όπλα στην αντιμετώπιση της πανδημίας, η Κυβέρνηση καλεί τους πολίτες να τεσταριστούν μόνοι τους και ουσιαστικά αν θέλουν να δηλώσουν το ενδεχόμενο θετικό αποτέλεσμα στο κράτος, αφού κανείς δεν μπορεί να υποχρεωθεί. Εδώ βλέπουμε την κορύφωση της επικοινωνιακής διαχείρισης της πανδημίας.

Η ευθύνη για να υποβληθεί κανείς σε τεστ και να δηλώσει το αποτέλεσμα μεταφέρεται στους πολίτες, οι οποίοι μπορούν να πάρουν το τεστ μόνοι τους, την ίδια ώρα που υφίστανται επαγγελματικά αντικίνητρα για να δηλωθεί ένα αποτέλεσμα -ως θετικό, εννοώ- για μεγάλες επαγγελματικές ομάδες συμπολιτών μας. Ουσιαστικά, η Κυβέρνηση κλείνει το μάτι σε ένα μαγικό τρικ. Αφού δεν θα δηλώνονται τόσα κρούσματα πλέον από τον ίδιο τον πολίτη, άρα αυτά τα κρούσματα δεν θα υπάρχουν. Και, όπως φαίνεται, ελπίζουν ότι έτσι θα πέσει ως διά μαγείας και ο φαινομενικός αριθμός των κρουσμάτων.

Αντί για πρόληψη, διάγνωση και καταπολέμηση του κύματος των κρουσμάτων, η Κυβέρνηση μοιάζει να ποντάρει στην απόκρυψη των κρουσμάτων και ονομάζει αυτή την απάτη «σχέδιο μαζικών τεστ». Αν και το νομοσχέδιο πετάει την μπάλα σε επερχόμενη κοινή υπουργική απόφαση για τον τρόπο κυκλοφορίας και διάθεσης των αυτοδιαγνωστικών τεστ, ήδη η συζήτηση για τα φαρμακεία έχει δημιουργήσει προβλήματα. Όταν οι φαρμακοποιοί εγείρουν ανησυχίες για την ίδια την εφαρμοσιμότητα του κυβερνητικού σχεδίου στα φαρμακεία, τα φιλοκυβερνητικά μέσα μαζικής ενημέρωσης αναλαμβάνουν το bullying τους.

Αναμένουμε φυσικά να δούμε και σε ποιες εταιρείες θα γίνει η ανάθεση αυτών των ψευδομαζικών τεστ, κύριε Υπουργέ. Εάν κρίνουμε από την εμπειρία του ελληνικού λαού με την Κυβέρνηση της Νέας Δημοκρατίας μέχρι σήμερα, αυτό θα έχει εξαιρετικό ενδιαφέρον. Θα δούμε τι μέλλει γενέσθαι.

Η φράση «κατά παρέκκλιση κάθε σχετικής διάταξης» εμφανίζεται τόσο συχνά στα νομοθετήματα της κυβερνητικής πλειοψηφίας, που έχουμε βάσιμους λόγους να πιστεύουμε ότι θα μπορούσε να εγκαθιδρυθεί ως προεκλογικό σύνθημα «Νέα Δημοκρατία, κατά παρέκκλιση κάθε σχετικής διάταξης», διότι η σημερινή Κυβέρνηση είναι η παρέκκλιση.

Σειρά άρθρων, όπως από το 4 μέχρι το 7, από το 9 μέχρι το 15, αφορούν σε παρατάσεις ήδη ισχυουσών προβλέψεων στο πλαίσιο της πανδημίας.

Όσο αναγκαία και αν είναι τα συγκεκριμένα μέτρα, δεν παύουν να είναι επανάληψη των μέτρων που έχουν ήδη κριθεί εκ του αποτελέσματος ανεπαρκή. Η Κυβέρνηση βαδίζει στον ίδιο αποτυχημένο δρόμο, αντί να προβεί σε μαζικές προσλήψεις μόνιμου προσωπικού, όπου αυτό απαιτείται.

Δεν θα επεκταθούμε περαιτέρω στις παρατάσεις προθεσμιών που γεμίζουν το νομοσχέδιο. Σε όποιο μέρος ή κεφάλαιο του νομοσχεδίου και αν βρίσκονται, η λογική τους δεν είναι λογική αντιμετώπισης ενός προβλήματος, αλλά είναι ακριβώς μια παράταση. Παράταση και προσποίηση ότι όλα βαίνουν καλώς.

Στις διατάξεις αρμοδιότητας του Υπουργείου Οικονομικών ακούσαμε και τον κ. Σταϊκούρα χθες. Στα άρθρα 57 έως 74 η Κυβέρνηση αναφέρεται, μεταξύ άλλων, σε πρόγραμμα στήριξης προς τις επιχειρήσεις που έχουν πληγεί, διότι η άλλη αγαπημένη της μέθοδος είναι ο ευφημισμός. Η οικονομική καταστροφή που έχει ήδη υποστεί η χώρα και ακόμα περισσότερο αυτή που έπεται καθιστούν τα προτεινόμενα μέτρα συμπαθή αλλά καταγελαστά. Το γεγονός ότι δεν στοχεύουν στην επίλυση του προβλήματος, αλλά στην αίσθηση ότι νομοθετείται μια σχετική πρόνοια, μας θυμίζει ξανά τον επικοινωνιακό χειρισμό όλων των πτυχών της κρίσης από την Κυβέρνηση.

Στο άρθρο 74 βλέπουμε το άλλο μεγάλο κατεπείγον κομμάτι του παρόντος νομοσχεδίου, της περαιτέρω «καζινοποίησης» της χώρας. Καθορίζονται όροι, προϋποθέσεις και διαδικασίες για την κατ’ εξαίρεση μεταφορά υφιστάμενης επιχείρησης καζίνο. Συγκεκριμένα, πρόκειται για τη μεταφορά «ΕΛΛΗΝΙΚΟ ΚΑΖΙΝΟ ΠΑΡΝΗΘΑΣ Α.Ε.» από την Πάρνηθα σε άλλη θέση, εντός της Περιφέρειας Αττικής, με ό,τι αυτό συνεπάγεται, όπως το πόσοι οι άνθρωποι χάνουν τις θέσεις τους διότι δεν θα μπορούν να μεταφερθούν στο Μαρούσι. Αυτό δεν σας ενδιαφέρει φυσικά. Άλλο ένα σημείο είναι η ολική καταστροφή μιας ολόκληρης κατοικημένης περιοχής, που είναι οι Αχαρνές, όπως συνηθίζεται και σε κάθε αντίστοιχη περίπτωση παγκοσμίως.

Πρόκειται για ένα ακόμη κομμάτι σε ένα ευρύτερο παζλ, αυτό της εκποίησης της χώρας με έμμεσα ή άμεσα μνημονιακή αφορμή στην ντόπια αρπακτική ολιγαρχία. Είναι ένα έργο στο οποίο έδωσε νέα πνοή η κυβέρνηση Τσίπρα, αφότου ευθυγραμμίστηκε πλήρως με το εγχώριο σύστημα εξουσίας, ένα έργο στο οποίο προσπαθεί να ξεπεράσει την κυβέρνηση Τσίπρα η σημερινή Νέα Δημοκρατία του Κυριάκου Μητσοτάκη με εντυπωσιακό ζήλο και κατεπείγουσα ταχύτητα.

Αμέσως μετά τη φροντίδα για την «καζινοποίηση» της χώρας σε βάρος των πολιτών, έρχονται τα άρθρα 75 έως 79 του Υπουργείου Δικαιοσύνης, που επανεκκινούν τη διαδικασία της ρευστοποίησης της ιδιωτικής περιουσίας, καθώς ξεκινούν οι διαδικασίες κατασχέσεων, ενώ από την 1η Ιουνίου ξεκινούν οι πλειστηριασμοί ηλεκτρονικά, όπως φρόντισε η Κυβέρνηση του κ. Τσίπρα, χωρίς καμμία εξαίρεση και ειδική προστασία. Οι προτεραιότητες της Κυβέρνησης στην πλέον καθαρή τους μορφή σε όλο τους το μεγαλείο!

Συνοψίζοντας, πρόκειται για ένα πολυνομοσχέδιο που αναδεικνύει την εργαλειοποίηση της πανδημίας από την Κυβέρνησή σας, κύριοι συνάδελφοι της Συμπολίτευσης, για διασπάθιση δημοσίου χρήματος με απίθανες απευθείας αναθέσεις και ταυτόχρονα απόδειξη της νομοθέτησης των πλέον αντικοινωνικών πολιτικών, όπως η ρευστοποίηση της μικρής και μεσαίας ιδιοκτησίας και η «καζινοποίηση» της χώρας.

Είναι προφανές ότι θα το καταγγείλουμε και θα το καταψηφίσουμε, όπως οφείλει να κάνει κάθε Βουλευτής που υπηρετεί από αυτά εδώ τα έδρανα το συμφέρον και την προοπτική του ελληνικού λαού.

Ευχαριστώ πολύ.

(Χειροκροτήματα από την πτέρυγα του ΜέΡΑ25)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κυρία Απατζίδη.

Εισερχόμαστε στον κατάλογο των ομιλητών. Παρακαλώ πολύ να τηρείται ο χρόνος. Είναι τριάντα ομιλητές και δεν έχει μιλήσει ακόμα κανένας Κοινοβουλευτικός Εκπρόσωπος. Παρακαλώ πολύ να μην ξεπερνάμε τα επτά λεπτά.

Ο κ. Κέλλας από τη Νέα Δημοκρατία έχει τον λόγο.

**ΧΡΗΣΤΟΣ ΚΕΛΛΑΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, με το παρόν πολυνομοσχέδιο επεκτείνεται η χρονική διάρκεια απολύτως απαραιτήτων μέτρων για την ανάσχεση της πανδημίας, των οποίων η ισχύς εκπνέει, ενώ καθιερώνεται η αυτοδιαγνωστική διαδικασία ελέγχου και η διάθεση δωρεάν τεστ σε κάθε πολίτη. Παράλληλα, λαμβάνονται εξειδικευμένα μέτρα στήριξης όσων επλήγησαν από τον κορωνοϊό.

Πριν αναφερθώ σε συγκεκριμένες διατάξεις, όμως, θα ήθελα να πω μερικές αλήθειες για τον δημόσιο διάλογο και όλα όσα ακούγονται από το κόμμα της Αξιωματικής Αντιπολίτευσης.

Λέτε, αγαπητοί συνάδελφοι της Αντιπολίτευσης και κύριε Βαρεμένε, ότι η Κυβέρνηση καταφεύγει σε επικοινωνιακά τεχνάσματα και αδιαφορεί για τον αριθμό των διασωληνωμένων πολιτών, εργαλειοποιώντας την πανδημία.

Σοβαρά τα λέτε αυτά; Είναι δυνατόν η Αξιωματική Αντιπολίτευση, η μοναδική Αξιωματική Αντιπολίτευση σε όλη την Ευρώπη, να έχει σαν κύριο θέμα την αντιπολίτευση στην πανδημία, λες και είναι θέμα αποκλειστικά ελληνικό και όχι παγκόσμιο; Τι λέτε, δηλαδή; Ότι η Νέα Δημοκρατία και ο Κυριάκος Μητσοτάκης φταίνε για την πανδημία; Είναι θέμα δημοσιονομικό; Όχι βέβαια! Είναι καθαρά υγειονομικό και αποδεδειγμένα η Ελλάδα σε αυτή την πανδημία βρίσκεται στις πρώτες θέσεις από απόψεως εμβολιασμών αναλογικά με τον πληθυσμό και στις τελευταίες θέσεις από πλευράς απώλειας ανθρώπινων ψυχών -όχι ότι είναι για πανηγυρισμούς αυτό- σε όλη την Ευρώπη.

Εσείς τι λέτε; Ότι φταίει η Νέα Δημοκρατία για την αντίδραση του ανοσοποιητικού συστήματος των ανθρώπων στον κορωνοϊό σε όλον τον κόσμο;

Από την άλλη πλευρά, ο κ. Τσίπρας αναλαμβάνει ο ίδιος το ρίσκο για την πραγματοποίηση συγκεντρώσεων σε όλη τη χώρα. Είναι επτακόσιοι σαράντα οι διασωληνωμένοι στα νοσοκομεία της χώρας και εξακόσιες τριάντα δυο οι συγκεντρώσεις τις τελευταίες πενήντα ημέρες, που τις περισσότερες τις έχετε καλέσει ή συμμετέχετε και εσείς. Ποιος εργαλειοποιεί την πανδημία ακριβώς; Για να ξέρουμε και τι λέμε.

Αφήνω κατά μέρος τα fake news περί προμήθειας των self-test από τη «SIEMENS», γιατί είδατε ότι στον διαγωνισμό που έγινε συμμετείχαν τριάντα μία εταιρείες και η «SIEMENS» ήταν η μόνη που δεν συμμετείχε.

Ακούμε και άλλα διάφορα, όπως γιατί, λέει, στη μάχη δεν επιστρατεύουμε τον ιδιωτικό τομέα, γιατί δεν συμμετέχουν οι ιδιώτες γιατροί. Δεν ξέρετε ότι όλη η Ελλάδα με απόφαση του Υπουργού Υγείας είναι μια υγειονομική περιφέρεια και σε αυτή συμμετέχουν τα κρατικά νοσοκομεία, τα πανεπιστημιακά νοσοκομεία, τα στρατιωτικά νοσοκομεία, ιδιωτικά νοσοκομεία, ιδιώτες γιατροί και ιδιωτικές κλινικές; Το ξέρετε.

Όσον αφορά τις διατάξεις του Υπουργείου Υγείας, κατ’ αρχάς, εισάγεται στη μάχη κατά του κορωνοϊού το όπλο της αυτοδιάγνωσης, με τη δωρεάν διάθεση μέσω φαρμακείων ενός τεστ την εβδομάδα ανά ΑΜΚΑ, που θα επιτρέψει στους πολίτες να αυτοπροστατευθούν.

Καθιερώνεται -και πολύ σωστά- ο έλεγχος PCR στους υπόχρεους για κατάταξη στις Ένοπλες Δυνάμεις και, ταυτόχρονα, η λειτουργία των εμβολιαστικών κέντρων από εξαήμερη γίνεται επταήμερη, για ευνόητους λόγους.

Παρατείνεται έως τις 30 Ιουνίου η ισχύς εξαιρετικά κρίσιμων διατάξεων, που αφορούν μέτρα τα οποία ελήφθησαν για την αντιμετώπιση της πανδημίας.

Ειδικότερα, οφείλουμε να επισημάνουμε ότι παρατείνεται η δυνατότητα πρόσληψης επικουρικού προσωπικού, νοσηλευτικού και λοιπού προσωπικού, όπως, επίσης, και η μετακίνηση προσωπικού των τοπικών μονάδων υγείας, η πρόσληψη και η μετακίνηση προσωπικού στον ΕΟΔΥ, ότι παρατείνονται οι συμβάσεις των οικογενειακών γιατρών, η ισχύς των συμβάσεων εργασίας ορισμένου χρόνου των γιατρών και η δυνατότητα απασχόλησης ιδιωτών γιατρών σε δημόσια νοσοκομεία.

Επίσης, παρατείνεται η δυνατότητα αναγκαστικής δέσμευσης ιδιωτικών κλινικών, θεραπευτηρίων, η μετατροπή χρήσης κλινών σε ΜΑΦ ή ΜΕΘ, η επίταξη κινητών ή μη πραγμάτων για τη διενέργεια αεροδιακομιδών ασθενών, η ανάθεση εξέτασης δειγμάτων σε ιδιωτικούς παρόχους, καθώς και οι διαδικασίες χορήγησης φαρμάκων εκτός συγκεκριμένων εγκεκριμένων ενδείξεων σε νοσούντες από τον κορωνοϊό, όπως, επίσης, και η διαδικασία αποστολής φαρμάκων σε ευπαθείς ομάδες.

Ταυτόχρονα, η Κυβέρνηση στηρίζει τους οικονομικά πληγέντες με νέα μέτρα. Ματαιώνονται όλοι οι πλειστηριασμοί που αφορούν κινητή και ακίνητη περιουσία των οφειλετών μέχρι τις 13 Μαΐου και αναστέλλονται οι κατασχέσεις της κύριας κατοικίας μέχρι 31 Μαΐου. Ενεργοποιείται για τους δανειολήπτες επιχειρηματίες το πρόγραμμα «ΓΕΦΥΡΑ 2», με οκτάμηνη επιδότηση της δόσης των ενοικίων. Παρατείνεται η διάρκεια των επαγγελματικών μισθώσεων των επιχειρήσεων που βρίσκονται σε αναστολή λειτουργίας, για όσο χρόνο διαρκεί η αναστολή. Παρατείνεται το πρόγραμμα «ΣΥΝΕΡΓΑΣΙΑ» ιδίως για τον τριτογενή τομέα και τα τουριστικά καταλύματα δωδεκάμηνης διάρκειας, με την καταβολή ασφαλιστικών εισφορών από τον κρατικό προϋπολογισμό. Παρατείνεται το αφορολόγητο, ανεκχώρητο και ακατάσχετο των ενισχύσεων που αφορούν την προμήθεια θερμαντικών σωμάτων σε επιχειρήσεις εστίασης.

Περαιτέρω, το σχέδιο νόμου περιλαμβάνει και άλλες διατάξεις, όπως την παράταση συμβάσεων επικουρικού προσωπικού σε προνοιακούς φορείς μέχρι τις 30 Σεπτεμβρίου και των συμβάσεων για τις ανάγκες φύλαξης, καθαριότητας κ.λπ..

Τέλος, λαμβάνονται μέτρα εν όψει της τουριστικής περιόδου. Συγκεκριμένα, δίνεται η δυνατότητα στον Υπουργό Τουρισμού να ορίζει αρμόδιο φορέα από αυτούς οι οποίοι υπάγονται στο Μητρώο Φορέων της Γενικής Κυβέρνησης, προκειμένου να πιστοποιούνται οι τουριστικές επιχειρήσεις ως προς τη συμμόρφωσή τους με τα ειδικά πρωτόκολλα COVID. Έτσι ο τουρισμός μας αποκτά συγκριτικό πλεονέκτημα έναντι του διεθνούς ανταγωνισμού, διότι εφοδιάζεται με πιστοποιητικά κρατικού φορέα πιστοποίησης, χωρίς οικονομική επιβάρυνση, που αναμένεται ότι θα εξασφαλίσει την ανεπιφύλακτη αποδοχή των επιχειρήσεών μας από τη διεθνή τουριστική αγορά.

Κυρίες και κύριοι συνάδελφοι, καθώς ο εμβολιασμός του πληθυσμού προχωρά, η πορεία της πανδημίας μετρά αντίστροφα για τη χώρα μας και για ολόκληρο τον κόσμο. Αναμφίβολα τα τελευταία χρόνια κληθήκαμε να αντιμετωπίσουμε πρωτοφανείς προκλήσεις, που συμβαίνουν κάθε εκατό χρόνια. Η Κυβέρνησή μας διέθεσε και διαθέτει κάθε μέσο που έχει στη διάθεσή της, προκειμένου να ελαχιστοποιήσει τις ανθρώπινες απώλειες καθώς και τις επιπτώσεις της πανδημίας στην οικονομία.

Καταφέραμε να σταθούμε όρθιοι, όσο κι αν κάποιοι επενδύουν και σήμερα στην επιδείνωση της υγειονομικής κρίσης, ώστε να καρπωθούν μικροκομματικά οφέλη. Η επόμενη χρονιά ασφαλώς και θα είναι καλύτερη. Η Κυβέρνηση Μητσοτάκη εργάζεται, όπως και σήμερα, αδιάλειπτα και εντατικά, για να φέρει τη χώρα σε τροχιά ισχυρής ανάπτυξης.

Και δεν είναι τυχαίο, αγαπητοί συνάδελφοι, ότι αυτή τη στιγμή ο Πρωθυπουργός παρουσιάζει το Εθνικό Σχέδιο Ανάπτυξης και Ανθεκτικότητας, ένα σχέδιο που θα οδηγήσει τη χώρα όχι μόνο στη μετά COVID εποχή, αλλά και στην τρίτη δεκαετία του 21ου αιώνα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Φυσικά και υπερψηφίζουμε το παρόν νομοσχέδιο, κύριε Υπουργέ, με την ελπίδα να είναι η τελευταία αυτή παράταση έκτακτων υγειονομικών μέτρων.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ, κύριε Κέλλα.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι η Ειδική Μόνιμη Επιτροπή Κοινοβουλευτικής Δεοντολογίας καταθέτει την έκθεσή της στην αίτηση της εισαγγελικής αρχής για τη χορήγηση άδειας άσκησης ποινικής δίωξης κατά Βουλευτού.

Τον λόγο έχει ο κ. Ανδρέας Ξανθός από τον ΣΥΡΙΖΑ.

**ΑΝΔΡΕΑΣ ΞΑΝΘΟΣ:** Ευχαριστώ πολύ, κύριε Πρόεδρε.

Κύριε Υπουργέ, αγαπητοί συνάδελφοι, το ερώτημα, προφανώς, δεν είναι ποιος είναι με τη φωτεινή και ποιος με τη σκοτεινή και νόθα γνώση, όπως είπε ο εισηγητής της Νέας Δημοκρατίας. Το ερώτημα είναι αν υπάρχει επίγνωση ή αγνόηση της πραγματικότητας -αυτό είναι το ερώτημα- και πολύ περισσότερο, βέβαια, αν υπάρχει υποτίμηση του κινδύνου και ωραιοποίηση της πραγματικότητας.

Αυτό απασχολεί σήμερα την ελληνική κοινωνία, η οποία βιώνει ένα τρομακτικό αδιέξοδο, βιώνει το αποτέλεσμα μιας συνολικά αποτυχημένης διαχείρισης, η οποία, παρά τα παρατεινόμενα lockdown, δεν έχει καταφέρει ούτε να ελέγξει τη διασπορά του ιού ούτε να θωρακίσει το σύστημα υγείας ούτε να στηρίξει την πραγματική οικονομία και την κοινωνία.

Αυτή είναι η αλήθεια, αγαπητοί συνάδελφοι, και αυτό παράγει πολιτική ευθύνη. Και η πολιτική ευθύνη αρχίζει και αποτιμάται και προσμετράται. Αυτή είναι η αλήθεια!

Η Κυβέρνηση εν όψει αυτού του αδιεξόδου στην πραγματικότητα δεν έχει σχέδιο έκτακτης ανάγκης. Έχει χάσει τον έλεγχο σε όλα τα επίπεδα και αυτόν τον καιρό πρωτίστως στο υγειονομικό. Ο βασικός λόγος που γίνεται αυτό, ειδικά στο υγειονομικό σκέλος, είναι ότι η Κυβέρνηση -αυτή είναι η δομική της αδυναμία- δεν πιστεύει στο δημόσιο σύστημα υγείας. Αυτό είναι το κρίσιμο θέμα. Βγήκε στην εξουσία, εξαγγέλλοντας άνοιγμα του ΕΣΥ στην αγορά, συμπράξεις με τον ιδιωτικό τομέα, δημιουργία ζωτικού χώρου για τις ασφαλιστικές εταιρείες.

Αυτό ήταν το πρόγραμμά σας. Ήρθε η πανδημία και σας αναγκάζει, εκόντες άκοντες, να στηρίξετε σε κάποιον βαθμό το δημόσιο σύστημα υγείας, αλλά, επειδή ακριβώς δεν το πιστεύετε, επειδή έχετε μεροληψία υπέρ του ιδιωτικού τομέα, είναι χαρακτηριστικό το πώς τον ενσωματώνετε σε αυτή τη φάση της πανδημίας.

Αυτό που είπε ο συνάδελφος προηγουμένως, ότι δηλαδή έχουμε ενιαία υγειονομική περιφέρεια στη χώρα, προφανώς δεν ισχύει.

Την ίδια ταχύτητα, αγαπητέ συνάδελφε Χρήστο Κέλλα, έχει αυτή τη στιγμή ο δημόσιος και ο ιδιωτικός τομέας στο σύστημα υγείας; Την ίδια τακτική λειτουργία έχουν τα νοσοκομεία του ΕΣΥ, τα ιδιωτικά θεραπευτήρια και τα στρατιωτικά νοσοκομεία; Αυτό ισχυρίζεστε; Δώσατε τη δυνατότητα στους κλινικάρχες να παίρνουν διπλάσια αποζημίωση -διπλάσια αποζημίωση!- και, μάλιστα, όχι για τα περιστατικά που θα φροντιστούν, αλλά ως προκαταβολή για τις διαθέσιμες κλίνες, ανεξάρτητα από το αν θα χρησιμοποιηθούν ή όχι.

Με αυτές τις προκλητικά ευνοϊκές ρυθμίσεις μάς λέτε ότι έχετε ενσωματώσει τον ιδιωτικό τομέα ισότιμα στη διαχείριση της πανδημίας;

**ΧΡΗΣΤΟΣ ΚΕΛΛΑΣ:** Εσείς ζητούσατε από πέρυσι να επιταχθούν!

**ΑΝΔΡΕΑΣ ΞΑΝΘΟΣ:** Σας παρακαλώ. Μιλήσατε και τώρα θα ακούσετε και εμένα.

Άρα οι όποιες κινήσεις στήριξης γίνονται κατόπιν εορτής, με μισή καρδιά, πλημμελώς, με μεροληψία υπέρ του ιδιωτικού τομέα και όχι με αφοσίωση υπέρ του δημόσιου συστήματος υγείας, γι’ αυτό και το αποτέλεσμα είναι αποτυχημένο. Γι’ αυτό και το αποτέλεσμα είναι αποτυχημένο! Και τι κάνετε τώρα;

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Αναπληρωτής Υπουργός Υγείας):** …(Δεν ακούστηκε)

**ΑΝΔΡΕΑΣ ΞΑΝΘΟΣ:** Κύριε Υπουργέ, θα με αφήσετε τώρα να μιλήσω και θα απαντήσετε μετά. Έχετε κάθε δικαίωμα.

**ΠΡΟΕΔΡΕΥΩΝ (Χαράλαμπος Αθανασίου):** Μη διακόπτετε παρακαλώ.

**ΑΝΔΡΕΑΣ ΞΑΝΘΟΣ:** Απέναντι, λοιπόν, σε αυτή τη δυσκολία, επικοινωνιακή φυγή διά της αυτοεξέτασης.

Όπως σωστά είπε και ο εισηγητής μας, έμμεσα αναγνωρίζετε ότι η μαύρη τρύπα στη διαχείριση ήταν ο ανεπαρκής επιδημιολογικός έλεγχος, η ιχνηλάτηση, η στοχευμένη πρόληψη της εστίας υπερμετάδοσης, η παρέμβαση στην κοινότητα. Αυτή ήταν η μαύρη τρύπα. Αντί, λοιπόν, να παρέμβετε εκεί, αντί να παρέμβετε σθεναρά σε αυτό το κομμάτι και να αναχαιτισθεί η διασπορά του ιού στην κοινότητα και στον γενικό πληθυσμό, αναθέτετε αυτή την ευθύνη στον πολίτη.

Αντί να υπάρχει αναβαθμισμένη παρουσία των δημοσίων υπηρεσιών υγείας, των κινητών μονάδων, των μονάδων του ΕΟΔΥ, της πρωτοβάθμιας φροντίδας, των πάντων, που με έναν συνδυασμό μοριακών τεστ, κυρίως, rapid test, δευτερευόντως, και πολύ συμπληρωματικά και στον βαθμό που υπάρχουν εχέγγυα αξιοπιστίας αυτά τα τεστ τα οποία λέτε σήμερα, εσείς λέτε ότι τα self-test θα είναι το εργαλείο, το κλειδί -έτσι το λέτε- ανοίγματος της οικονομίας, του τουρισμού, της εκπαίδευσης, της αγοράς, των πάντων.

Αυτό, αγαπητοί μου συνάδελφοι, είναι μια υγειονομικά επισφαλής επιλογή. Είναι πολιτική επιλογή, βεβαίως, της Κυβέρνησης, παρακάμπτοντας και το Υπουργείο Υγείας τεχνηέντως και τους εποπτευόμενους φορείς του. Τα είπαμε και χθες στην επιτροπή αυτά. Τον διαγωνισμό δεν τον κάνει ο ΙΦΕΤ και ο ΕΟΔΥ, αλλά τον κάνει η Πολιτική Προστασία. Είναι πολιτική επιλογή, λοιπόν, μέσα από μια μεθοδολογία απολύτως επισφαλή. Το ECDC λέει ότι μπορεί να έχει μόνο συμπληρωματικό ρόλο μέσα από μια πολιτική και διαγνωστική στρατηγική εκτεταμένου testing.

Γιατί για την κατάταξη στις Ένοπλες Δυνάμεις -και σωστά- στο άρθρο 3 βάζετε ότι πρέπει να έχει αρνητικό μοριακό τεστ, PCR τεστ, σαράντα οκτώ-εβδομήντα δύο ωρών; Να τη, λοιπόν, η ασφαλής επιλογή για το άνοιγμα οποιουδήποτε τομέα!

Αυτό που θεσμοθετείτε για τις Ένοπλες Δυνάμεις να το κάνετε για όλους τους χώρους εργασίας, για τον κόσμο που δουλεύει στα εργοστάσια, για τον κόσμο που δουλεύει στα μαγαζιά, για τον κόσμο που θα δουλέψει αύριο-μεθαύριο στον τουρισμό, για τους εργαζόμενους στο σύστημα υγείας, για τους εκπαιδευτικούς, για τους πάντες. Αυτή είναι η απάντηση.

Πρώτον, δεν διευκρινίζετε και έχω σοβαρές επιφυλάξεις. Απάντησε χθες ο κ. Κοντοζαμάνης. Εγώ διαβάζοντας τις διατάξεις, εκτιμώ ότι τα τεστ που θα έρθουν θα είναι χωρίς CE mark. Αυτό θεσμοθετείτε. Δεύτερον, πώς θεσμοθετείτε τη διενέργεια και rapid test, όχι μόνο self-test, στα ιδιωτικά φαρμακεία με τη -νομίζω- καθολική άρνηση των φαρμακοποιών και την τεκμηριωμένη αδυναμία τους να ανταποκριθούν σ’ αυτόν τον ρόλο; Γιατί το βάζετε;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Χαράλαμπος Αθανασίου):** Ολοκληρώστε, κύριε Ξανθέ.

**ΑΝΔΡΕΑΣ ΞΑΝΘΟΣ:** Πώς θα είναι υποχρεωτικό κάτι το οποίο στηρίζεται στη λογική της αυτοεξέτασης και του αυτοελέγχου; Αυτό είναι δομική αντίφαση. Δεν μπορεί να είναι υποχρεωτικό κάτι το οποίο στηρίζεται στην εθελούσια διενέργεια μιας εξέτασης και στην εθελούσια υποβολή σε έναν διαγνωστικό έλεγχο.

Άρα είναι μια επικοινωνιακή «φούσκα», η οποία, δυστυχώς, θα βάλει σε μεγάλη διακινδύνευση τη λειτουργία πολλών πραγμάτων το επόμενο διάστημα και θεωρώ ότι πραγματικά δεν σταθμίζετε τον κρίσιμο κίνδυνο.

**ΠΡΟΕΔΡΕΥΩΝ (Χαράλαμπος Αθανασίου):** Μάλιστα.

**ΑΝΔΡΕΑΣ ΞΑΝΘΟΣ:** Μια κουβέντα, κύριε Πρόεδρε, θέλω να πω -και τελειώνω- για το τι πρέπει να κάνουμε.

**ΠΡΟΕΔΡΕΥΩΝ (Χαράλαμπος Αθανασίου):** Έχετε πάει στα εννιά λεπτά. Δεν είναι σωστό για τους άλλους.

**ΑΝΔΡΕΑΣ ΞΑΝΘΟΣ:** Αντιπαρέρχομαι τώρα αυτά τα οποία ακούσαμε για άθλια αντιπολίτευση, για αντιπολίτευση που επενδύει στην καταστροφή και λοιπά.

Εμείς έχουμε πει σε όλους τους τόνους από την αρχή ότι αυτό που προέχει είναι να σωθούν ανθρώπινες ζωές και για να σωθούν ανθρώπινες ζωές τώρα, την ύστατη ώρα, στο και πέντε, στο και δέκα, χρειάζεται, πρώτον, μια ελάχιστη πολιτική συνεννόηση. Άρα δεν μπορούν να γίνονται αυτή την περίοδο κινήσεις πόλωσης και διχασμού, όπως η χθεσινή διαδικασία.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Αναπληρωτής Υπουργός Υγείας):** Να τους καλούμε σε συγκεντρώσεις!

**ΑΝΔΡΕΑΣ ΞΑΝΘΟΣ:** Και, δεύτερον, συνεννόηση των πολιτικών δυνάμεων για ένα σχέδιο έκτακτης ανάγκης, συμφωνημένο υπό την Πρόεδρο της Δημοκρατίας με τους πολιτικούς Αρχηγούς.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Ξανθέ, έχετε πάει στα δέκα λεπτά. Σας παρακαλώ πολύ.

**ΑΝΔΡΕΑΣ ΞΑΝΘΟΣ:** Είναι πέντε σημεία, τα οποία θα πω και τελειώνω, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Ναι, αλλά είναι σε βάρος των συναδέλφων σας.

**ΑΝΔΡΕΑΣ ΞΑΝΘΟΣ:** Τρίτον, έμφαση στην αναχαίτηση της διασποράς και στην πρωτογενή πρόληψη της νόσου.

Τέταρτον, ενδυνάμωση του δημόσιου συστήματος υγείας στον μέγιστο δυνατό βαθμό.

Και σήμερα απολύετε έναν γιατρό, επικουρικό γιατρό, ο οποίος υπηρετεί στο σύστημα υγείας πέντε-έξι χρόνια και συμβάλλει αυτές τις μέρες στην εύρυθμη λειτουργία της ΜΕΘ του «Σωτηρία». Τον απολύετε για λόγους ρεβανσιστικούς και εκδικητικούς.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστούμε πολύ.

**ΑΝΔΡΕΑΣ ΞΑΝΘΟΣ:** Επιτάχυνση των εμβολιασμών, πρόσβαση στα νέα φάρμακα και προφανώς συστράτευση όλων των διαθέσιμων υγειονομικών δυνάμεων της χώρας, στήριξη της πραγματικής οικονομίας και της κοινωνίας και πολύ προσεκτική αποκλιμάκωση από αυτή τη μεγάλη δυσκολία.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Καταλαβαίνω ότι ο κ. Ξανθός ως πρώην Υπουργός Υγείας είχε μια άνεση περισσότερη, αλλά παρακαλώ οι υπόλοιποι να τηρήσουμε τον χρόνο, γιατί δεν θα βγει το πρόγραμμα. Σας παρακαλώ πολύ.

(Θόρυβος στην Αίθουσα)

Ακολουθεί ο κ. Κεγκέρογλου, ο οποίος τηρεί τον χρόνο πάντοτε. Μην ανησυχείτε.

Ορίστε, κύριε Κεγκέρογλου, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Κυρίες και κύριοι συνάδελφοι, κύριε Υπουργέ, ασφαλώς θα πρέπει σε αυτή την κρισιμότερη -γιατί κρίσιμη ήταν πάντα- περίοδο, όπου συνυπάρχει η ανάγκη μιας αποτελεσματικής πολιτικής για την προστασία της υγείας των πολιτών με την ανάγκη για ένα ασφαλές άνοιγμα, να δούμε πώς αναπροσαρμόζονται οι πολιτικές και οι κανόνες, ούτως ώστε να πετύχουμε και τα δύο.

Θεωρούμε ότι αναμφισβήτητη προτεραιότητα είναι η προστασία της υγείας και θα πρέπει με βάση τις επιστημονικές εισηγήσεις αλλά και τα ασφαλή δεδομένα να λαμβάνονται οι αποφάσεις.

Πρέπει να δούμε πώς προχωράμε την προτεραιότητα της ενίσχυσης του Εθνικού Συστήματος Υγείας όλων των μονάδων, από την πρωτοβάθμια μέχρι τα νοσοκομεία, αλλά και τις δομές που έχουν παραπάνω βάρος αυτή την περίοδο, να δούμε τις προετοιμασίες για το ασφαλές άνοιγμα και, βέβαια -πιο μεσοπρόθεσμο είναι αυτό- την προετοιμασία για την επόμενη μέρα.

Σήμερα θα επικεντρωθούμε στα δύο πρώτα, με αφορμή το νομοσχέδιο. Και ξεκινώ με το θέμα της αντιμετώπισης της πανδημίας από την υγειονομική πλευρά.

Κατ’ αρχάς, χρειάζεται μια ουσιαστική συζήτηση -που δεν έχει γίνει- στην Επιτροπή Κοινωνικών Υποθέσεων και σας καλώ από αυτό το Βήμα, κύριε Υπουργέ, την επόμενη εβδομάδα να ορίσετε ημέρα που θα συνεδριάσει η Επιτροπή Κοινωνικών Υποθέσεων σε συνεννόηση, βεβαίως, με τον Πρόεδρό της, προκειμένου να συζητηθεί η αναπροσαρμογή του προγράμματος εμβολιασμών.

Υπάρχει ανάγκη να ληφθεί υπ’ όψιν, πρώτα από όλα, το θέμα που έχει να κάνει με τις ευπαθείς ομάδες. Ηλικιακά έχετε ανακοινώσει πώς πάει το πρόγραμμα. Για τις ευπαθείς ομάδες δεν είναι ξεκάθαρο.

Το δεύτερο που πρέπει να δούμε είναι οι άνθρωποι της πρώτης γραμμής. Τι γίνεται με τους ανθρώπους της πρώτης γραμμής; Δεν είναι αυτοί που είναι στο σπίτι τους. Είναι κάθε μέρα σε επαφή με κόσμο.

Το τρίτο είναι οι εργαζόμενοι σε επαγγέλματα και υπηρεσίες που αφορούν το ασφαλές άνοιγμα της αγοράς.

Και, βέβαια, τέταρτον είναι οι δημόσιοι λειτουργοί, τα δημόσια πρόσωπα, που είναι σε καθημερινή επαφή με πολίτες, για να μη βλέπουμε τα θλιβερά φαινόμενα να υπάρχουν κατ’ εξαίρεση εμβολιασμοί ακόμα και σε περιπτώσεις δημάρχων και άλλων.

Και βεβαίως, από την πλευρά τους, μπορεί να θεωρείται ως ένα λογικό αίτημα, γιατί είναι σε καθημερινή επαφή ένας δήμαρχος με πολλούς δημότες, αλλά τούτη την ώρα το μόνο που λέει η Κυβέρνηση είναι ότι «εγώ βλέπω ηλικιακά τον εμβολιασμό».

Θα πρέπει, λοιπόν, να γίνει αυτή η ουσιαστική συζήτηση και θα ήταν χρήσιμο εάν από σήμερα αποφασίσετε αυτή τη συζήτηση και συνεννοηθείτε με τον πρόεδρο της επιτροπής, για να την πραγματοποιήσουμε την επόμενη βδομάδα.

Αυτά δεν είναι θέματα μόνο του Υπουργείου, δεν είναι θέματα μόνο της επιστημονικής επιτροπής. Είναι και θέματα της Βουλής, η οποία αποφασίζει στο κάτω-κάτω της γραφής ή έρχεται να αποφασίσει, μετά από τις εισηγήσεις σας, είτε για ανοίγματα είτε για κλεισίματα, αλλά λόγο για το θέμα του προγράμματος εμβολιασμού δεν έχει! Είμαστε αυτοί που νομιμοποιούμε τις αποφάσεις που λαμβάνονται με τον έναν ή τον άλλον τρόπο, διότι έρχονται και μέσω της διαδικασίας που έρχονται.

Κι εδώ, με τον τρόπο αυτό, δυσφημείτε και τη δημοκρατία, η Κυβέρνηση αυτή τη στιγμή δυσφημεί τη δημοκρατία και θα σας το εξηγήσω γιατί δυσφημεί τη δημοκρατία. Διότι ισχυρίζεται η Κυβέρνηση ότι η δημοκρατία μας, το κοινοβουλευτικό μας σύστημα, δεν έχει διαδικασίες να αποφασίζει με διαφάνεια, με τον χρόνο που χρειάζεται δημοκρατικά για τα νομοσχέδια και τα φέρνει 1.20΄ το βράδυ, για να συζητηθούν την άλλη μέρα! Αυτή είναι μια δυσφήμιση!

Δεν φταίει η δημοκρατία. Φταίει η Κυβέρνηση που αργεί! Αργεί, κυριολεκτικά αργεί, όχι μόνο ως προς τον χρόνο, αλλά και ως προς το ενδιαφέρον για τα θέματα που έρχονται της επόμενης μέρας. Δεν έχετε έγνοια! Όταν θα βρεθεί το πρόβλημα μπροστά σας και θα διογκωθεί, τότε κοιτάζετε όπως-όπως τι να κάνετε.

Από πέρυσι τέτοιον καιρό σάς λέγαμε για την αξία των μαζικών τεστ. Η αξία των μαζικών τεστ δεν είναι μόνο για την προστασία της υγείας αυτών που θα κάνουν και του περιβάλλοντός τους. Είναι για να έχεις το επαρκές και αξιόπιστο δείγμα, προκειμένου να πάρεις αξιόπιστες αποφάσεις. Οι αποφάσεις που λαμβάνονται με εκτίμηση, με μεγάλο βαθμό ρίσκου, είναι ευνόητο ότι έχουν πάρα πολύ μεγάλο ποσοστό ρίσκου. Και γι’ αυτό έχουμε αναποτελεσματικότητα, γι’ αυτό έχουμε αποτυχία σε πολλές περιπτώσεις.

Έτσι, λοιπόν, θα σας καλούσα να προετοιμάζεστε περισσότερο, ούτως ώστε έγκαιρα να έρχονται στη Βουλή τα θέματα, να μην υπάρχει αυτή η καταστρατήγηση της δυνατότητας να συζητάμε σε σύντομο χρόνο. Δεν φταίει ο σύντομος χρόνος. Φταίει ότι δεν υπάρχει ο απαραίτητος χρόνος, για να συζητήσουμε διατάξεις και αυτό χειροτερεύει τα πράγματα.

Σας λέγαμε, λοιπόν, για τα μαζικά τεστ και ήρθατε έναν χρόνο μετά να πείτε «α, ξέρετε, βγήκαν τα self-test». Καλά, τα rapid test υπήρχαν από πέρυσι τέτοιον καιρό ως ένα δεύτερο και εναλλακτικό από τα μοριακά!

Σας ζητήσαμε, με επίκαιρη ερώτηση εγώ προσωπικά, κύριε Υπουργέ, συνταγογράφηση για τα παιδιά, τουλάχιστον. Για τα παιδιά! Δεν σας είπα για όλους. Σας ζήτησα για τα παιδιά και η Κυβέρνηση απάντησε αρνητικά: «Όχι, ούτε για τα παιδιά χρειάζεται η συνταγογράφηση.». Όταν έκανα την ερώτηση αρνηθήκατε. Ήρθε η κυρία…

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Αναπληρωτής Υπουργός Υγείας):** Είναι δωρεάν.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ναι, ήρθατε μετά από καιρό, όπως και τώρα με τα self-test, να πείτε ότι αγοράζουμε δέκα εκατομμύρια για να τα κάνουμε. Αυτό έχει μια τεράστια διαφορά, διότι, όταν δεν γίνεται στην ώρα του, διογκώνεται το πρόβλημα και μετά δεν μαζεύονται τα αποτελέσματα.

Δύο σημεία μόνο και κλείνω, διότι έφαγα την ώρα για τα θέματα που έχουν να κάνουν με τη διαδικασία της νομοθέτησης.

Να πω για το θέμα των κέντρων πρόληψης και ψυχολογικής στήριξης. Ενώ τούτη την περίοδο είναι πασιφανές και διαπιστωμένο από την επιστημονική κοινότητα ότι τα ψυχοκοινωνικά προβλήματα αυξάνονται σε κάθε οικογένεια, σε κάθε χώρο, σε κάθε πρόσωπο, εσείς, αντί να ενισχύσετε τα κέντρα πρόληψης και ψυχολογικής στήριξης, τα απαξιώνετε. Δώστε τους περισσότερο ρόλο! Δώστε τους αρμοδιότητα! Αναθέστε τους δουλειά και άρα και τους αντίστοιχους πόρους και όχι να τα περιορίζετε.

Δεύτερον, θα ήθελα να πω για την τροπολογία του Υπουργείου Παιδείας, η οποία έρχεται πάλι με δύο άρθρα και ως συνήθως η Κυβέρνηση θα τα βάλει μαζί σε ψηφοφορία -να αρχίσετε να βάζετε και στα νομοσχέδια όλα μαζί τα άρθρα των νομοσχεδίων σε ψηφοφορία!-, ότι αυτό συμβαίνει κατά παράβαση του Κανονισμού. Το έχω καταγγείλει πολλές φορές. Είναι απαράδεκτο μια τροπολογία με δεκαεπτά άρθρα να ψηφίζεται ως ένα ενιαίο άρθρο.

Στο πρώτο άρθρο, λοιπόν, που αναφέρεται στη δυνατότητα με υπουργική απόφαση να παρατείνεται για ένα έτος κάθε φορά η διαδικασία που προβλέπεται από έναν νόμο του 2007 για την πρόσληψη ιεροδασκάλων, ενώ είχε όριο το «μέχρι τρεις φορές», θα ήθελα παρακαλώ να διαβιβασθεί το αίτημά μας στην Υπουργό Παιδείας να το τροποποιήσει και να το κάνει «μέχρι πέντε φορές», να έχει δηλαδή και δύο χρόνια περιθώριο και να δει την αξιολόγηση και τι πρέπει να κάνουμε με αυτό. Δεν μπορούμε να λειτουργούμε εσαεί με ετήσιες παρατάσεις. Να μπει «μέχρι πέντε φορές», ούτως ώστε να διευκολυνθεί η μέτρηση του χρόνου.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Κεγκέρογλου, ολοκληρώστε, παρακαλώ.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ως προς το δεύτερο άρθρο, το στηρίζουμε. Όμως, δεν ξέρω τώρα τι θα γίνει. Όταν έχουμε δύο άρθρα και το ένα είναι προβληματικό και στο άλλο είμαστε θετικοί, πείτε μου εσείς, κύριε Πρόεδρε, τι ψήφος είναι αυτή που θα εκφράσει αυθεντικά την πολιτική μας βούληση.

Ας μην το βάλουν δύο άρθρα, ας το βάλουν δύο παραγράφους, αλλά να μη μας κοροϊδεύουν. Δηλαδή, αυτό είναι απαράδεκτο εντελώς, με αυτόν τον τρόπο που γίνεται και η διαδικασία της νομοθέτησης και της ψηφοφορίας.

Ευχαριστώ πολύ και συγγνώμη για την κατάχρηση του χρόνου.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Χαράλαμπος Αθανασίου):** Θα δώσω τώρα τον λόγο στον κ. Στολτίδη και μετά θα μιλήσει ο Κοινοβουλευτικός Εκπρόσωπος του ΣΥΡΙΖΑ, ο κ. Σκουρλέτης.

Κύριε Κεγκέρογλου, αυτό που θέσατε είναι ένα ζήτημα, το οποίο αν θυμάστε μας απασχόλησε και στη Διάσκεψη των Προέδρων,…

**ΒΑΣΙΛΕΙΟΣ ΚΕΓΚΕΡΟΓΛΟΥ:** Δεν το λύνετε!

**ΠΡΟΕΔΡΕΥΩΝ (Χαράλαμπος Αθανασίου):** …ότι δηλαδή σε μία τροπολογία ή σε ένα άρθρο μπορούν να μπουν δύο διατάξεις σε δύο διαφορετικές παραγράφους και να υπάρχει πρόθεση να ψηφισθεί. Είναι ένα θέμα πρακτικής, τακτικής, που ακολουθείται γενικά, χρόνια ολόκληρα, διότι ψηφίζεται άρθρο ολόκληρο, δεν μπορεί να ψηφισθεί παράγραφος. Αυτό είναι θέμα των Υπουργών.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Στη Διάσκεψη να κάνετε την πρόταση αυτή.

**ΘΕΟΦΙΛΟΣ ΞΑΝΘΟΠΟΥΛΟΣ:** Έτσι δεν επιτυγχάνεται η συναίνεση.

**ΠΡΟΕΔΡΕΥΩΝ (Χαράλαμπος Αθανασίου):** Θα το ξαναθέσουμε στη Διάσκεψη των Προέδρων. Όταν οι διατάξεις είναι διαφορετικές και ρυθμίζουν διαφορετικά πράγματα, κανονικά πρέπει να έρχονται με ξεχωριστά άρθρα.

Τον λόγο έχει τώρα ο κ. Στολτίδης από το Κομμουνιστικό Κόμμα Ελλάδας.

**ΛΕΩΝΙΔΑΣ ΣΤΟΛΤΙΔΗΣ:** Ευχαριστώ, κύριε Πρόεδρε.

Ξεκινώντας λέμε ότι στηρίζουμε το υπόμνημα των εργαζομένων στο καζίνο Πάρνηθας. Καλούμε την Κυβέρνηση να σεβαστεί την επιχειρησιακή συλλογική σύμβαση εργασίας που έχει υπογραφεί και είναι προϊόν συλλογικών διαπραγματεύσεων και να απαλειφθούν από το άρθρο 74 του υπό συζήτηση νομοσχεδίου όλες εκείνες οι διατάξεις που ανοίγουν πόρτες και παράθυρα, για να παραβιαστούν οι όροι αυτής της συμφωνίας υπέρ της εργοδοσίας.

Με άλλα λόγια, ο νόμος θα πρέπει να είναι όσο το δυνατόν πιο αναλυτικός και να μην αφήνει περιθώρια παρερμηνειών από το προεδρικό διάταγμα που θα εκδοθεί.

Πιο συγκεκριμένα, στην παράγραφο 4 του άρθρου 74 γίνεται αναφορά για τα αναγκαία μέτρα που πρέπει να λάβει ο εργοδότης, ώστε να μην υπάρξει βλαπτική μεταβολή. Στην περίπτωση που ο εργαζόμενος την εκλάβει ως τέτοια και δεν μπορεί να συνεχίσει την εργασία του, έχει δικαίωμα να λάβει αποζημίωση και να αποχωρήσει.

Αυτό πρέπει να πούμε ότι αφήνει ανοικτή τη δυνατότητα για αλλαγές, για παράδειγμα, στην κατάργηση τμημάτων ή ειδικοτήτων, άρα και θέσεων εργασίας. Πρέπει να υπάρχει ρητή διάταξη, που να κατοχυρώνει τα δικαιώματα των εργαζομένων, όπως αυτά προβλέπονται ακριβώς από την επιχειρησιακή συλλογική σύμβαση.

Σε διαφορετική περίπτωση, πρέπει να εισαχθεί η ισχύς των διατάξεων του ν.2112/2020, από τον οποίο και προβλέπονται συγκεκριμένες δυνατότητες για τον εργαζόμενο σε περίπτωση μονομερούς βλαπτικής μεταβολής και να θεωρούνται αυθαίρετες, παράνομες ή καταχρηστικές όποιες τροποποιήσεις των όρων εργασίας και, επίσης, η πενταετής προστασία να μην προβλέπεται μόνο για τις νέες θέσεις εργασίας, αλλά για το σύνολο αυτών.

Παρακάτω απαιτούμε την πλήρη και σταθερή εργασία για τους εργαζόμενους συμβασιούχους στην καθαριότητα και φύλαξη. Κατέστρεψαν τα χέρια τους στην κυριολεξία, τις πλάτες τους, τα πνευμόνια τους με τα χημικά μέρα-νύχτα, με καραντίνα ή χωρίς, με lockdown ή χωρίς, καθάρισαν και απολύμαναν τα πάντα και προστάτευσαν με τη δουλειά τους τον κόσμο στις υπηρεσίες, στα Υπουργεία. Και λέμε να τερματιστεί άμεσα αυτή η αισχρή σχέση ομηρίας για εργαζόμενους που είναι πλέον απαραίτητοι, ιδίως σε τέτοιες συνθήκες.

Χρειάζεται παρακάτω η παράταση της θητείας των οργάνων διοίκησης λόγω των ειδικών συνθηκών για την προστασία των εργαζομένων, αλλά ούτε συζήτηση για την εισαγωγή μηχανισμών διεξαγωγής συνεδριάσεων και αρχαιρεσιών των συλλογικών οργάνων, μηχανισμών δηλαδή που να ενισχύουν την εργοδοσία με δυνατότητες παρακολούθησης των διεργασιών στο εργατικό κίνημα, δυνατότητες παρεμβολών στις αρχαιρεσίες για δημιουργία συσχετισμών υπέρ των ανθρώπων της στο κίνημα. Νομίζουμε ότι έχετε πάρει ηχηρή απάντηση όπου προσπαθήσατε να το επιβάλετε.

Συνεχίζετε από την άλλη το πρόγραμμα «ΣΥΝΕΡΓΑΣΙΑ», εξυπηρετώντας τις ανάγκες της εργοδοσίας, έτσι, για να βγουν αλώβητα τα κέρδη της από την πανδημία, να μη χάσει ούτε ένα φράγκο, είτε για μισθούς είτε για ασφαλιστικές εισφορές. Της προσφέρετε ένα πλαίσιο που θέλει να συνεχιστεί να ισχύει, εφόσον της δίνει τη δυνατότητα για μεθόδους ευελιξίας, εκ περιτροπής εργασίας, αλλά και αποτελεσματικό εργαλείο για τη συνεχή μείωση της τιμής της εργατικής δύναμης.

Να ξεχάσετε, λέμε, τη μονιμοποίηση τέτοιας κατάστασης, τα συνδικάτα έχουν πάρει φωτιά, για να οργανώσουν την αντεπίθεσή τους.

Και όχι μόνο αμείβετε με μισθούς πείνας τους εργαζόμενους, ουσιαστικά με χρήματα δικά τους από τη φοροληστεία ετοιμάζετε και σχέδιο χρηματοδότησης δεκάδων δισεκατομμυρίων ευρώ για επενδύσεις μεγάλων επιχειρηματικών ομίλων, που είναι και αυτά από τη φορολογία των ίδιων των εργαζομένων.

Ο αριθμός των διασωληνωμένων -για να περάσουμε στην πανδημία- εκτός ΜΕΘ έχει ξεφύγει. Το νοσηλευτικό και ιατρικό προσωπικό έχει κουραστεί και έχει φτάσει στα όριά του, γιατί δεν επαρκεί για να αντιμετωπίσει τις αυξημένες ανάγκες στα νοσοκομεία.

Και δεν φτάνει που δεν επιτάσσετε τις ιδιωτικές κλινικές, δεν παίρνετε μέτρα για την αντιμετώπιση των πραγματικών εστιών υπερμετάδοσης, όπως έχουν αναδειχθεί, ενώ συνεχίζουν τα σωματεία να σας στέλνουν δεκάδες καταγγελίες κάθε μέρα για χώρους εργασίας όπου οργιάζει η παντελής έλλειψη μέτρων, αποτελώντας στην κυριολεξία εγκληματικές ενέργειες. Με ευθύνες της Κυβέρνησης δεν παίρνονται μέτρα. Και, βέβαια, είναι και άλλα που έχουν να κάνουν με τα μέσα μαζικής μεταφοράς. Δεν κάνετε όλα αυτά.

Παρ’ όλα αυτά, εσείς τι κάνετε; Διπλασιάσατε το κόστος των ιδιωτικών ΜΕΘ, όσες από αυτές δηλώνουν, σε βάρος των ασφαλιστικών ταμείων και πετάτε εξ ολοκλήρου στην ατομική ευθύνη την καταγραφή, την αυτοεπιτήρηση και την αυτοεπιδημιολογία, όταν, όμως, ακόμη και με τα χρήματα που διαθέτετε για αυτά τα self-test θα μπορούσατε να προσλάβετε τους γιατρούς και τους νοσηλευτές που χρειάζονται στα νοσοκομεία.

Έχετε άλλα σχέδια, βέβαια, το βασικό πακέτο παροχών, δεν θέλετε να νομιμοποιήσετε και να θωρακίσετε τίποτα σε σχέση με το ΕΣΥ.

Και το πλέον αδιανόητο: Προχωράτε σε διώξεις, όπως αυτή του μέλους του Προεδρείου της ΕΝΙΘ, του Σιούλη, την απόλυση του Προέδρου του Σωματείου Εργαζομένων στο νοσοκομείο «Άγιος Σάββας» ή τη στέρηση μισθού σε ειδικευόμενο στον «Ευαγγελισμό». Γιατί το κάνετε αυτό; Διότι δεν αποκλίνουν καθόλου από το κοινωνικό καθήκον που τους έχει ανατεθεί, όχι μόνο ως ήρωες που σώζουν ζωές με τσακισμένα τα βιολογικά τους αποθέματα, αλλά και διπλά ήρωες, γιατί και λένε και ζητάνε ό,τι λείπει για να σώσουν περισσότερους.

Κύριοι της Κυβέρνησης, μπορεί να δίνετε εξετάσεις στο κεφάλαιο, αλλά ο λαός μας ξέρει πολύ καλά ποιος τού είναι αναγκαίος, ποιος είναι ο δικός του ήρωας και γι’ αυτό λέμε να πάρετε τα χέρια σας από τους αγωνιζόμενους υγειονομικούς, δεν τρομάζετε κανέναν.

Και, τέλος, πρέπει να πούμε ότι έχετε δώσει πολύ αέρα στους μονοπωλιακούς ομίλους. Τους είπατε ότι σχεδιάζετε την κατάργηση της απεργίας και των συνδικαλιστικών δικαιωμάτων και ελευθεριών και παίρνουν και πρωτοβουλίες για την εφαρμογή του.

Και πρώτος-πρώτος ο «ΕΛΛΗΝΙΚΟΣ ΧΡΥΣΟΣ». Δεν φτάνει που τους δώσατε γη και ύδωρ, με την προκλητική ανανέωση της σύμβασης την προηγούμενη εβδομάδα -τους παραδώσατε τον αμύθητο πλούτο του λαού μας-, αυτοί συνεχίζουν, δεν χορταίνουν με τίποτα. Άνοιξαν επίθεση ενάντια στους εργάτες, σε αυτούς δηλαδή στους οποίους οφείλουν την ίδια τους την ύπαρξη.

Και οι διευθυντάδες και οι τραπεζίτες και οι εφοπλιστές και οι βιομήχανοι γιατί άνοιξαν επίθεση; Γιατί οι εργάτες ζητάνε τα αυτονόητα. Ποια είναι αυτά; Μέτρα για να μη δηλητηριάζονται στη δουλειά, μέτρα για να βγουν ζωντανοί από τα έγκατα της γης, μέτρα για να μπορούν να σταθούν στα πόδια τους και να πάνε την επόμενη μέρα στη δουλειά. Αυτά ζητάνε. Επικαλούμενοι οι εργοδότες εσωτερικές διαδικασίες δεν επιτρέπουν την είσοδο στον Πρόεδρο και στον Γραμματέα του Σωματείου να εισέλθουν στον χώρο εργασίας.

Η Κυβέρνηση φέρει ακέραια την ευθύνη. Οι εργαζόμενοι δεν θα επιτρέψουν την περιστολή των ελευθεριών και των συνδικαλιστικών τους δικαιωμάτων. Η επιδίωξη για το χτύπημα της απεργίας, των συνδικαλιστικών δικαιωμάτων, την κατάργηση του οκτάωρου έχει ήδη καταδικαστεί στη συνείδηση των εργαζομένων. Λογαριάζετε χωρίς τον ξενοδόχο!

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ και εγώ, κύριε Στολτίδη, και ειδικά για την τήρηση του χρόνου.

Τον λόγο έχει τώρα ο Κοινοβουλευτικός Εκπρόσωπος του ΣΥΡΙΖΑ κ. Παναγιώτης Σκουρλέτης.

Ορίστε, κύριε Σκουρλέτη, έχετε τον λόγο.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Ευχαριστώ, κύριε Πρόεδρε.

Δεν είναι κανείς από το Υπουργείο Οικονομικών σε ένα νομοσχέδιο, μίνι πολυνομοσχέδιο, που οι διατάξεις του αφορούν πάνω από δέκα Υπουργεία. Είναι μόνο ο κ. Κοντοζαμάνης, που κάπου έχει πάει προφανώς.

Όμως, θα ήθελα να ξεκινήσω με μια διάταξη του άρθρου 74 -αναφέρθηκαν και άλλοι συνάδελφοι-, που αφορά τη μεταφορά του καζίνου της Πάρνηθας. Αυτό γιατί είναι κατεπείγον; Ποια είναι η κατεπείγουσα διάταξη, ο κατεπείγων χαρακτήρας αυτής της διάταξης, που μας αναγκάζει να το φέρουμε εδώ πέρα, όταν, πρόσφατα μάλιστα, το Συμβούλιο της Επικρατείας έχει κρίνει αντισυνταγματική τη διάταξη που είχε ψηφισθεί επί των ημερών του ΣΥΡΙΖΑ; Και ήταν μια διάταξη η οποία αποσκοπούσε στην προστασία των θέσεων εργασίας, αλλά, κυρίως, όμως -κάτι που δεν ήταν τότε γνωστό- έχει διαμεσολαβήσει μία ολόκληρη συζήτηση στις τοπικές κοινωνίες, που αρνούνται να δουν να υπάρχει ένα νέο καζίνο στο Κτήμα Δηλαβέρη. Ξέρετε πού είναι το Κτήμα Δηλαβέρη; Στη Λεωφόρο Κηφισίας, δίπλα από τα σχολεία, στην καρδιά του εμπορικού κέντρου σχεδόν του Αμαρουσίου και του Χαλανδρίου, δίπλα από τις αυλές των σπιτιών. Και όλοι οι δήμαρχοι των γύρω περιοχών έχουν βγάλει ανακοινώσεις και τα δημοτικά συμβούλια ομόφωνες ανακοινώσεις κατά της εγκατάστασης στη συγκεκριμένη περιοχή.

Γιατί, λοιπόν, να το φέρετε αυτό ανάμεσα σε άλλες διατάξεις, οι οποίες άλλες είναι εντελώς λάθος και άλλες έχουν μία σκοπιμότητα και μία αναγκαιότητα να ψηφισθούν, λόγω λήξης κάποιων παρατάσεων και τα λοιπά, κάποιων ημερομηνιών; Τι θέλετε να εξυπηρετήσετε; Γιατί τέτοια πρεμούρα για την «καζινοανάπτυξη» τελικά;

Μακάρι, λοιπόν, τέτοια έγνοια, τέτοια πρεμούρα να είχατε για τα θέματα της πανδημίας και να είχατε κάνει μια στάλα έργο, αλλά αυτά φαίνεται ότι τα αντιμετωπίζετε διαφορετικά.

Να αποσυρθεί, λοιπόν, η συγκεκριμένη διάταξη και να επανέλθει, αφού κουβεντιάσετε και με τους κατοίκους, με τους εργαζόμενους και να την ξαναδούμε. Δεν υπάρχει κανένας λόγος να βρίσκεται σε αυτό το πολυνομοσχέδιο.

Σήμερα είναι τέλος Μαρτίου, 31 Μαρτίου. Θυμάστε τι είχε πει ο Πρωθυπουργός πριν από τα Χριστούγεννα; «Τέλος Μαρτίου θα έχουν εμβολιασθεί δύο εκατομμύρια Έλληνες», όχι θα έχουν υπάρξει δύο εκατομμύρια εμβολιασμοί, θα έχουν εμβολιασθεί, δηλαδή θα έχουν κάνει και την πρώτη και τη δεύτερη δόση όπου απαιτείται. Γιατί το είπατε αυτό; Είχατε άλλα δεδομένα τότε; Γιατί κάνετε αυτό το εμπόριο ελπίδας στα ζητήματα που αφορούν την ίδια τη ζωή, την υγεία των πολιτών;

Και έχουμε φτάσει σήμερα, όχι μόνο στην Ελλάδα, αλλά συνολικά στην Ευρώπη, να έχει καταρρεύσει η εμβολιαστική πολιτική. Δεν αναφέρομαι στον τρόπο λειτουργίας των εμβολιαστικών κέντρων, όπου πηγαίνει καθένας με το ραντεβού του, γιατί αυτό κάθε φορά μάς λέτε ως πετυχημένο εμβολιασμό. Όμως, πόσο πετυχημένος μπορεί να είναι ένας εμβολιασμός που η αποτελεσματικότητά του έχει οδηγήσει σε τόσο χαμηλά ποσοστά εμβολιασμού και βλέπετε ότι πηγαίνουμε προς την τουριστική σεζόν και είμαστε ανοχύρωτοι απέναντι στην πανδημία;

Αποτύχατε! Αποτύχατε με όλη τη σημασία της λέξης. Έναν χρόνο μετά «κολυμπάτε» στην αποτυχία της διαχείρισης της πανδημίας, διότι δεν υπήρξε ολιστικό και αποτελεσματικό σχέδιο, αλλά μέτρα αντιφατικά, ενώ δημιουργήσατε ψεύτικες προσδοκίες στους πολίτες στο πεδίο της υγείας, στην οικονομία, στους εμπόρους με τα «ανοίγουμε, κλείνουμε», με το ότι στα επτακόσια κρούσματα πηγαίναμε σε σκληρό lockdown, ενώ στις τέσσερις χιλιάδες τριακόσια σαράντα κρούσματα ανοίγουμε ξανά, αλλά χωρίς να ξέρουμε αν όντως θα ανοίξουμε.

Και τι προσπαθούμε να κάνουμε για όλα αυτά, όταν αντιλαμβάνονται ότι έχει αποτύχει η διαχείριση της πανδημίας; Προσπαθούμε για άλλη μία φορά να ρίξουμε την ευθύνη στους πολίτες. Το νέο «όχημα» για να ρίξουμε τις ευθύνες τους πολίτες είναι τα self-test, που είναι το άλλοθι τελικά της απραξίας σας και της ανικανότητάς σας, το άλλοθι για να μην υιοθετήσετε μια πολιτική που σας την είχαμε εγκαίρως επισημάνει, όπως το να κάνετε στοχευμένα τεστ στους εργασιακούς χώρους. Κάνατε μία επιδημιολογική μελέτη, μία ιχνηλάτηση στους εργαζόμενους στα σουπερμάρκετ, που δεν σταμάτησαν να δουλεύουν ούτε για μία ώρα; Ξέρουμε πόσα είναι τα κρούσματα στους συγκεκριμένους χώρους; Διότι ακούμε τρομακτικά νούμερα, αλλά δεν υπάρχει κανείς να μας πει. Εκεί υπάρχει πλέον μια «γυάλα» και δεν μαθαίνουμε τι γίνεται.

Είδατε τι γίνεται στο μετρό της Αθήνας; Το είδατε και δεν κάνατε τίποτα. Είδατε τι γίνεται στα τριακόσια λεωφορεία «φίλων» σας που μας φέρατε με leasing, τα οποία έχουν κλειστά παράθυρα και που τα συστήματα εξαερισμού λειτουργούν ως υπερμεταδότες; Και έρχεστε να μας πείτε ότι φταίνε πάλι οι πορείες; Πάλι τα ίδια θα ακούσουμε, όταν πουθενά στον κόσμο, αλλά ούτε και εδώ, δεν υπάρχει σημαντική επιβάρυνση από τις πορείες, αφού το συνολικό άθροισμα αυτών που κατέβηκαν στις πορείες για κάθε είδους λόγο -η πολιτική σας τους έβγαλε στους δρόμους- δεν συγκεντρώνει αριθμητικά το νούμερο όσων κινούνται από τις 12.00΄ έως τις 14.00΄ στη μία γραμμή του μετρό; Ή μήπως δεν είναι έτσι; Και για όλα αυτά δεν έχετε να πείτε τίποτα.

Λέτε, λοιπόν, «self-test». Αυτό που γίνεται τελικά είναι self-test στην ευθύνη των πολιτών, χωρίς να υπάρχει καμμία μέριμνα για το πώς θα τα διαχειρίζονται αυτά και αν θα καταγράφονται. Και ο δείκτης θετικότητας στο 5,5%, όταν το 4% είναι το όριο συναγερμού. Είμαστε χειρότεροι στην κατάταξη και από τη γειτονική μας Βουλγαρία. Και το λέω, επειδή δεν φημίζεται για κανένα σημαντικό σύστημα υγείας. Επίσης, τις τελευταίες μέρες έχουμε υποχωρήσει είκοσι θέσεις με βάση το «BLOOMBERG» στον δείκτη θετικότητας, ενώ και τα ποσοστά των θανάτων ανά εκατομμύριο στην Ελλάδα είναι ένας αρνητικότατος δείκτης. Μήπως θα μας πείτε πάλι για τους μέσους όρους, για τότε που τα κρούσματα ήταν δεκατρία την ημέρα; Θα παίζουμε με τα νούμερα, για να κοροϊδέψετε ποιον; Αυτή είναι μια τεράστια ευθύνη!

Όμως, δεν φτάνουν όλα αυτά. Αντί να έχουμε ένα αποτελεσματικό σχέδιο στήριξης, δεν έχουμε μόνιμες προσλήψεις, ενώ στέκεστε εμμονικά απέναντι στην ιδέα στήριξης του δημόσιου συστήματος υγείας, γιατί είναι δημόσιο και γιατί εμμονικά έχετε αλλεργία προς το δημόσιο. Και πάτε στις απευθείας αναθέσεις. Για σταθείτε, ρε παιδιά! Όσον αφορά τις απευθείας αναθέσεις, που έχουν μια λογική στις έκτακτες συνθήκες και καταστάσεις, όταν αυτές οι έκτακτες καταστάσεις είναι εδώ και έναν χρόνο τώρα, σχετικοποιείται η έννοια του έκτακτου. Υπάρχει ανάγκη για προγραμματισμό. Ή μήπως θα μας πείτε πως τον Νοέμβριο πιστεύατε ότι στο τέλος Μαρτίου θα είχαμε ξεμπερδέψει; Εδώ τώρα λένε ότι αυτή η υπόθεση θα μας συνοδεύει και το 2022. Τι θα μας λέτε τότε; Έτσι θα πηγαίνουμε; Με απευθείας αναθέσεις στους «ημετέρους»;

Μπορούμε να σας έχουμε εμπιστοσύνη, όταν είδαμε τα παραδείγματα των περιβόητων «σκόιλ ελικίκου» -το λέω για όσους είστε από το Υπουργείο Εργασίας-, των προγραμμάτων κατάρτισης και εξαπάτησης; Μπορούμε να σας έχουμε εμπιστοσύνη, όταν δώσατε στις εταιρείες που φτιάχνουν αλουμίνιο να φτιάξουν τις μάσκες, οι οποίες ήταν σαν κουκούλες; Μπορούμε να σας έχουμε εμπιστοσύνη, όταν μας λέγατε ότι είναι δωρεάν οι υπηρεσίες της «CISCO» και αποδείχθηκε ότι τις έχουμε ακριβοπληρώσει και κάνατε αυτό το ανοσιούργημα για τον σύγχρονο κόσμο, να δώσετε δηλαδή δωρεάν τα προσωπικά δεδομένα; Αυτό είναι μεγάλη ευθύνη! Αυτό δεν έχει τιμή. Τα προσωπικά δεδομένα είναι θέμα δημοκρατίας, είναι θέμα δικαιωμάτων. Μπορούμε να σας έχουμε εμπιστοσύνη, όταν στις 2 Φεβρουαρίου εδώ, σε αυτή την Αίθουσα, μας λέγατε για tablet στους μαθητές, ότι έχουν πάει σε κάθε μαθητή, ενώ τα voucher δίνονται τώρα, που τελειώνει η χρονιά; Δεν είστε ψεύτες και υποκριτές; Είστε! Μην παρεξηγείστε, λοιπόν, όταν σας τα λέμε. Μην παρεξηγείστε!

Και η απάντηση σε όλα αυτά είναι ο κάθε είδους αυταρχισμός. Σας το είπε και πριν ο κ. Ξανθός. Επειδή ο κ. Καταραχιάς τόλμησε να μιλήσει για όλα αυτά στα μέσα μαζικής ενημέρωσης, αντιμετώπισε την απόλυση. Ωραία, λοιπόν, μας περισσεύουν οι γιατροί. Μας περισσεύουν και μπορούμε και να τους απολύουμε, γιατί μας ενοχλούν όταν λένε την αλήθεια.

Γιατί, λοιπόν, αυτή την περιβόητη ανάθεση που θα κάνετε για τα self-test δεν την κάνει κάποιος φορέας υγείας, όπως, για παράδειγμα, το Υπουργείο Υγείας; Γιατί η Πολιτική Προστασία; Δεν υπάρχει εμπειρία στο αρμόδιο Υπουργείο; Τώρα ιδρύθηκε, όπως η Πολιτική Προστασία; Διότι προφανώς υπάρχει ένα «συστηματάκι», το οποίο θέλει να βολεύει και το οποίο είναι έτσι στημένο και προσανατολισμένο για να κάνει «δουλίτσες».

Εκεί λοιπόν, όμως, που δεν υπάρχουν ΜΕΘ για τους πολίτες και παρ’ όλο που μας λέγατε ότι είναι λυμένο το θέμα αυτό…

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Αναπληρωτής Υπουργός Υγείας):** Τι «δουλίτσες»;

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Ήρεμα, αγαπητέ Υπουργέ!

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Αναπληρωτής Υπουργός Υγείας):** Για τη «SIEMENS» μάς είπατε…(δεν ακούστηκε)

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Εντάξει, εντάξει, σας είπαμε. Μα, τολμάτε να μιλάτε μετά από όλα αυτά; Σας είπα ότι κοροϊδέψατε τον λαό με τα «σκόιλ ελικίκου» και με τη «CISCO». Και λέτε να σας έχουμε εμπιστοσύνη; Ε, όχι, ρε παιδιά, υποχρέωσή μας είναι να ανακαλύπτουμε τα ψεύδη σας και τις αναθέσεις σας προς τους «ημετέρους». Υποχρέωσή μας είναι! Δεν κολυμπάμε όλοι στην ίδια κολυμβήθρα, τι να κάνουμε; Τα πεπραγμένα σας μιλάνε!

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Αναπληρωτής Υπουργός Υγείας):** Ούτε εμείς…(δεν ακούστηκε)

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Όμως, εν πάση περιπτώσει, κύριε Υπουργέ μου.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Υπουργέ, θα σας δοθεί η ευκαιρία να απαντήσετε.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Σας έλεγα, λοιπόν, ότι εκεί που δεν υπάρχουν ΜΕΘ για τους πολίτες, φαίνεται ότι στις ΜΕΘ και «διασωληνωμένες» θα είναι διαρκώς οι επιχειρήσεις, διότι η πολιτική που έχετε ακολουθήσει μέχρι τώρα, και με βάση και το τελευταίο πακέτο στήριξης, είναι αδιέξοδη. Η ύφεση έχει φτάσει σε αυτά τα επίπεδα, επειδή ακριβώς εσείς αρνηθήκατε να στηρίξετε την εργασία και τις μικρές και μεσαίες επιχειρήσεις. Είναι η λογική που θέλει να βλέπει την πανδημία ως ευκαιρία αναδιάρθρωσης, αλλά κάνοντας το λιγότερο δυνατό, έχοντας δηλαδή τις επιχειρήσεις πραγματικά με το σταγονόμετρο στη ζωή και χωρίς να υπάρχει προοπτική να σταθούν στα πόδια τους όταν ανοίξει κάπως η αγορά. Και αυτό, γιατί αφήσατε εγκαταλελειμμένους όλους αυτούς τους ανθρώπους. Αντίθετα, βλέπουμε ότι στους άλλους τομείς πάτε να εξυπηρετήσετε μια συγκεκριμένη λογική.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Έρχομαι, για παράδειγμα, στις λαϊκές αγορές. Τι δουλειά έχουν τα σουπερμάρκετ στις λαϊκές αγορές; Τι δουλειά έχει να είναι σύμπραξη δημόσιου και ιδιωτικού τομέα, ΣΔΙΤ, η ευθύνη λειτουργίας των λαϊκών αγορών, εκεί που τόσα χρόνια η λαϊκή καρδιά της Ελλάδας, η λαϊκή οικογένεια σιτίζεται φθηνότερα; Γιατί πρέπει να μπούνε εκεί οι οργανωμένες αλυσίδες και τα σουπερμάρκετ; Γιατί παίρνετε την ευθύνη των λαϊκών αγορών από τους δήμους; Γιατί;

Πάμε παρακάτω. Μας λέτε για ανάπτυξη και για Ταμείο Ανάκαμψης, αλλά το Ταμείο Ανάκαμψης προσδιόρισε τα ποσά στον ευρωπαϊκό χώρο οκτώ μήνες πριν και μη υπολογίζοντας ότι έχουμε καβατζάρει τον χρόνο και συνεχίζουμε. Δεν φτάνει. Αυτά είναι τα μεγάλα προβλήματα που θα πρέπει να θέσετε στο ευρωπαϊκό επίπεδο και όχι να είστε ουραγοί, να αποδέχεστε την πιο καθυστερημένη λογική που υπάρχει. Και πρόκειται για τη λογική που είναι ενάντια στις ανθρώπινες ανάγκες, η λογική προστασίας της «πατέντας», δηλαδή των κερδών. Σε αυτά δεν είπατε τίποτα!

Επίσης, τι γίνεται με την περίπτωση της «ΠΙΤΣΟΣ», που τώρα φεύγει μετά από τόσα χρόνια; Εσείς είχατε κάνει μια συμφωνία το 2012.

(Θόρυβος στην Αίθουσα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Μη διακόπτετε, σας παρακαλώ, κύριοι συνάδελφοι.

Κύριε Σκουρλέτη, ολοκληρώστε, σας παρακαλώ.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Ωραία, λοιπόν, η ανάπτυξη, αλλά είναι η ανάπτυξη για τους λίγους.

Και επειδή ακριβώς γίνεται πλέον κατανοητό, ορατό, ποιους εξυπηρετείτε, να είστε βέβαιοι ότι αυτό που βλέπετε τώρα στις δημοσκοπήσεις, που κατρακυλάει η απήχηση της Κυβέρνησής σας, θα πολλαπλασιασθεί στην πραγματικότητα. Ο λαός θα σας στρέψει την πλάτη του και θα το κάνει διότι πρέπει να σωθεί. Έχει αίσθημα αυτοσυντήρησης αυτός ο κόσμος. Γι’ αυτό θα σας στείλει από εκεί που ήρθατε.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κύριε Σκουρλέτη.

Τον λόγο έχει τώρα η Υφυπουργός Εργασίας και Κοινωνικών Υποθέσεων κ. Μιχαηλίδου.

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υφυπουργός Εργασίας και Κοινωνικών Υποθέσεων):** Ευχαριστώ, κύριε Πρόεδρε.

Κυρίες και κύριοι Βουλευτές, με το παρόν νομοσχέδιο προωθούνται επτά διατάξεις του Υπουργείου Εργασίας και Κοινωνικών Υποθέσεων. Με το άρθρο 95 επεκτείνεται το πρόγραμμα ενίσχυσης «ΣΥΝΕΡΓΑΣΙΑ», εν όψει βέβαια της εξέλιξης της πανδημίας μέχρι και τις 30 Ιουνίου του 2021. Παράλληλα επεκτείνεται και η κάλυψη των ασφαλιστικών εισφορών των επιχειρήσεων που συμμετέχουν στο πρόγραμμα αυτό. Επίσης χορηγείται νομοθετική εξουσιοδότηση για την περαιτέρω χρονική επέκταση του μηχανισμού αυτού εάν χρειασθεί.

Με τα άρθρα 96 και 97 παρατείνεται η κάλυψη από τον κρατικό προϋπολογισμό των ασφαλιστικών εισφορών των εργαζομένων που απασχολούνται σε επιχειρήσεις του τριτογενούς τομέα ή σε τουριστικά καταλύματα δωδεκάμηνης λειτουργίας που συμμετέχουν και αυτά στο πρόγραμμα «ΣΥΝΕΡΓΑΣΙΑ». Με τον ν.4714/2020 προβλεπόταν ότι η κάλυψη αυτή θα διαρκούσε μέχρι τις 31 Μαρτίου του 2021, δηλαδή σήμερα. Ήδη, εν όψει των νέων δεδομένων για την πανδημία, κρίνεται απαραίτητο να επεκταθεί η κάλυψη αυτή μέχρι και τις 30 Ιουνίου του 2021. Επίσης χορηγείται εξίσου νομοθετική εξουσιοδότηση για περαιτέρω χρονική επέκταση αυτής της κάλυψης, εφόσον αυτό χρειασθεί.

Επίσης με τροπολογία που καταθέτουμε σήμερα προωθούνται δύο ρυθμίσεις.

Με την πρώτη δύναται να επιβάλλεται σε τομείς της αγοράς που επαναλειτουργούν, όπως στους κλάδους του λιανεμπορίου, του επισιτισμού, του τουρισμού, των μεταφορών, της εκπαίδευσης με κοινή απόφαση του Υπουργού Υγείας και των συναρμόδιων Υπουργών, υποχρέωση για προληπτικό ή περιοδικό έλεγχο νόσησης από τον κορωνοϊό COVID-19.

Mε τη δεύτερη ρύθμιση εισάγεται πρόβλεψη για το δώρο Πάσχα των εργαζομένων που είναι σε αναστολή. Ειδικότερα, σε περίπτωση εργαζομένων που κατά το προηγούμενο τρίμηνο ορισμένο χρονικό διάστημα ήταν σε αναστολή και έτερο χρονικό διάστημα εργάζονταν κανονικά, για το μεν διάστημα της αναστολής θα καταβληθεί το δώρο Πάσχα απευθείας στους λογαριασμούς των εργαζομένων και για το διάστημα που εργάζονταν θα καταβληθεί κανονικά το ποσοστό που αναλογεί στο δώρο για τις ημέρες που εργάστηκαν από τον εργοδότη τους.

Με τις διατάξεις των άρθρων 98 και 99 παρατείνονται οι τρέχουσες συμβάσεις ορισμένου χρόνου μέσα σε όλους τους προνοιακούς φορείς που εποπτεύονται από το Υπουργείο μας, το Υπουργείο Εργασίας και Κοινωνικών Υποθέσεων. Έτσι διατηρούμε αμείωτη τη θωράκιση των δομών μας.

Άκουσα πριν τον Κοινοβουλευτικό Εκπρόσωπο της Αξιωματικής Αντιπολίτευσης να λέει ότι η Κυβέρνηση μας έχει αλλεργία στο δημόσιο. Όχι. Όχι μόνο αλλεργία στο δημόσιο δεν υπάρχει, αλλά το δημόσιο έχει ενισχυθεί όσο ποτέ τα τελευταία χρόνια μέσα σε έναν χρόνο πανδημίας. Συγκεκριμένα στους δικούς μας φορείς ποτέ τα τελευταία δέκα χρόνια οι δημόσιοι προνοιακοί φορείς δεν είχαν τόσους εργαζόμενους. Έχουμε ένα τρίτο παραπάνω εργαζόμενους ειδικού σκοπού λόγω COVID, έκτακτο προσωπικό σε γιατρούς, νοσηλευτές, φροντιστές, νοσοκόμους, έτσι ώστε να θωρακίσουμε τις δομές μας και να λειτουργούν και για τους ωφελούμενους, αλλά και για τους εργαζόμενους ακριβώς με τον τρόπο που χρειάζεται.

Οπότε, ακριβώς επειδή πιστεύουμε στο δημόσιο, προωθούμε αυτές τις δύο τροπολογίες, οι οποίες κάνουν τα εξής: Το ένα είναι ότι με το πρώτο άρθρο παρατείνουμε την ισχύ των συμβάσεων του επικουρικού προσωπικού έως ότου υπάρξει η οριστική πρόσληψη και η ανάληψη υπηρεσίας από το μόνιμο προσωπικό, που εμείς πάλι τρέξαμε μέσω ΑΣΕΠ. Πρόκειται για τριακόσιες εξήντα θέσεις σε όλες τις δομές μας σε όλη την Ελλάδα. Οπότε παρατείνουμε τις συμβάσεις του επικουρικού προσωπικού έως ότου υπάρξει η οριστική πρόσληψη. Δεύτερον, παρατείνουμε για άλλο ένα εξάμηνο αυτούς τους πεντακόσιους εργαζόμενους που σας είπα πριν, τους εργαζόμενους που φροντίζουν την αδιάλειπτη και αποτελεσματική λειτουργία των δομών μας, τους πεντακόσιους εργαζόμενους που αύξησαν κατά ένα τρίτο το στελεχικό δυναμικό των προνοιακών δομών μας. Γι’ αυτούς που ξεκίνησαν τον Μάρτιο του 2020 εξασφαλίσαμε ευρωπαϊκή χρηματοδότηση και δώσαμε πίσω τα χρήματα στον κρατικό προϋπολογισμό για το πρώτο εξάμηνο, διασφαλίσαμε τρίτο εξάμηνο και τώρα μέχρι το τέλος του Σεπτεμβρίου του 2021 με το άρθρο αυτό αυτοί οι πεντακόσιοι γιατροί, νοσηλευτές, φροντιστές στα προνοιακά ιδρύματα με τους πιο ευάλωτους συμπολίτες μας θα είναι εκεί, για να θωρακίζουν τη δημόσια υγεία και το επίπεδο των υπηρεσιών που θέλουμε για τις δομές μας.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Και εγώ ευχαριστώ, κυρία Υφυπουργέ.

Εισερχόμαστε τώρα στον δεύτερο κύκλο των ομιλητών, με πρώτο τον κ. Κωνσταντίνο Μαραβέγια από τη Νέα Δημοκρατία.

**ΙΩΑΝΝΗΣ ΒΡΟΥΤΣΗΣ:** Κύριε Πρόεδρε, έχω ζητήσει τον λόγο ως Κοινοβουλευτικός Εκπρόσωπος.

**ΠΡΟΕΔΡΕΥΩΝ (Χαράλαμπος Αθανασίου):** Ωραία. Θα μιλήσουν δύο Βουλευτές και αμέσως μετά θα έχετε τον λόγο.

Τώρα θα μιλήσει ο κ. Κωνσταντίνος Μαραβέγιας, μετά η κ. Μαριλίζα Ξενογιαννακοπούλου και πριν ή μετά τον κ. Μπουκώρο ο Κοινοβουλευτικός Εκπρόσωπος της Νέας Δημοκρατίας. Πείτε μου μόνο αν θέλετε πριν ή μετά τον κ. Μπουκώρο.

**ΙΩΑΝΝΗΣ ΒΡΟΥΤΣΗΣ:** Εντάξει.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Μαραβέγια, έχετε τον λόγο.

**ΚΩΝΣΤΑΝΤΙΝΟΣ ΜΑΡΑΒΕΓΙΑΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι του ΣΥΡΙΖΑ, επειδή χρησιμοποιήσατε μία λέξη, μια φράση «μαθήματα για εμπόριο ελπίδας» δήθεν, η Νέα Δημοκρατία δεν το δέχεται αυτό σε καμμία περίπτωση από την παράταξη που θα έλυνε όλα τα προβλήματα αυτής της χώρας με έναν νόμο και ένα άρθρο.

Και ακόμα σημαντικότερο, αγαπητέ μου κύριε Υπουργέ, επειδή αναφερθήκατε και εσείς στον γιατρό που τελειώνει σήμερα η σύμβασή του και είναι ένα τυπικό γεγονός, θα σας στείλω όταν κατέβω από το Βήμα το βίντεο που υπάρχει αναρτημένο στο διαδίκτυο, που με προπηλακίζει -γιατί έχω προσωπική εμπειρία με τον συγκεκριμένο γιατρό- γιατί ήθελα απλώς το αυτονόητο, να πω την άποψή μου μου δημοκρατικά και τίποτα περισσότερο. Προπηλακίζει και περιγελάει εκλεγμένο εκπρόσωπο του ελληνικού Κοινοβουλίου. Αυτός είναι ο συγκεκριμένος γιατρός, αυτή είναι η δημοκρατική του ευαισθησία και υπάρχουν και υπόνοιες ότι μπορεί και να έσπειρε και τον κορωνοϊό μέσα στο νοσοκομείο που εργαζόταν και προν άκρην καιρού δεν διενεργήθηκε ποτέ η ΕΔΕ!

**ΑΝΔΡΕΑΣ ΞΑΝΘΟΣ:** Έλεος! Δεν ντρέπεσαι, συνάδελφε;

**ΚΩΝΣΤΑΝΤΙΝΟΣ ΜΑΡΑΒΕΓΙΑΣ:** Μη με διακόπτετε, κύριε Ξανθέ.

**ΑΝΔΡΕΑΣ ΞΑΝΘΟΣ:** Ντροπή σου! Να το πάρεις πίσω!

**ΚΩΝΣΤΑΝΤΙΝΟΣ ΜΑΡΑΒΕΓΙΑΣ:** Υπάρχουν δημοσιεύματα.

**ΑΝΔΡΕΑΣ ΞΑΝΘΟΣ:** Ντροπή σου!

**ΠΡΟΕΔΡΕΥΩΝ (Χαράλαμπος Αθανασίου):** Μισό λεπτό, κύριε Ξανθέ.

**ΚΩΝΣΤΑΝΤΙΝΟΣ ΜΑΡΑΒΕΓΙΑΣ:** Μη με διακόπτετε. Μην αυξάνετε τον τόνο της φωνής σας.

**ΑΝΔΡΕΑΣ ΞΑΝΘΟΣ:** Ντροπή σου! Δεν ντρέπεσαι; Διασπείρουμε τον κορωνοϊό, λοιπόν! Δεν ντρεπόμαστε λίγο;

**ΚΩΝΣΤΑΝΤΙΝΟΣ ΜΑΡΑΒΕΓΙΑΣ:** Θα συνεχίσω και θα πω την άποψή μου.

**ΑΝΔΡΕΑΣ ΞΑΝΘΟΣ:** Με τέσσερις χιλιάδες κρούσματα; Έλεος!

**ΚΩΝΣΤΑΝΤΙΝΟΣ ΜΑΡΑΒΕΓΙΑΣ:** Αυτό ακριβώς έκανε και ο εν λόγω συνάδελφος, αυτό έκανε και ο εν λόγω γιατρός. Προσπαθούσε να φιμώσει την αντίθετη άποψη και την αντίθετη φωνή.

Θα έπρεπε να ντρέπεται όποιος κινείται με αυτόν τον τρόπο, προσπαθώντας να διακόψει τον συνομιλητή του, χωρίς να τον αφήσει να εκφράσει την άποψή του.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Ξανθέ, μπορεί να σας φαίνεται υπερβολικό, αλλά δεν σας αφορά.

**ΑΝΔΡΕΑΣ ΞΑΝΘΟΣ:** Είναι ντροπή! Είναι ντροπή να μιλάει έτσι συνάδελφος και γιατρός!

**ΠΡΟΕΔΡΕΥΩΝ (Χαράλαμπος Αθανασίου):** Μισό λεπτό. Δεν τελείωσα. Αυτό που κάνετε απαγορεύεται.

**ΚΩΝΣΤΑΝΤΙΝΟΣ ΜΑΡΑΒΕΓΙΑΣ:** Δεν μπορεί να υπάρχει προνόμιο υψώματος της φωνής από ορισμένους συναδέλφους και άλλοι να μην το έχουν. Όλοι έχουμε τα ίδια δικαιώματα.

**ΠΡΟΕΔΡΕΥΩΝ (Χαράλαμπος Αθανασίου):** Ηρεμήστε, παρακαλώ, κύριε Μαραβέγια.

Ο κ. Ξανθός γιατί έφυγε; Δεν πρέπει να παραβιάζεται ο Κανονισμός.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Γιατί δεν αντέχει να ακούει τέτοια πράγματα, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Δεν ήταν προσωπικό το θέμα.

**ΚΩΝΣΤΑΝΤΙΝΟΣ ΜΑΡΑΒΕΓΙΑΣ:** Υπάρχουν δημοσιεύματα, κύριε Σκουρλέτη. Να τα πληροφορηθείτε προτού εκφραστείτε. Μπορείτε να δείτε και τα βίντεο και να δείτε και λίγο το ποιόν του συγκεκριμένου γιατρού.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Μαραβέγια, σας παρακαλώ.

Όλοι κρίνονται. Δεν αφορά κανέναν προσωπικά. Αν κάποιος…

**ΚΩΝΣΤΑΝΤΙΝΟΣ ΜΑΡΑΒΕΓΙΑΣ:** Βλέπαμε, λοιπόν…

**ΠΡΟΕΔΡΕΥΩΝ (Χαράλαμπος Αθανασίου):** Μισό λεπτό, κύριε Μαραβέγια.

Εάν κάποιος, κύριε Σκουρλέτη, και ο κ. Ξανθός, νομίζει ότι θίγεται, μπορεί να προσφύγει στα δικαστήρια για προσβολή της προσωπικότητάς του. Αλλά δεν είναι θέμα…

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Όχι, απλώς να πω ότι είναι ο ορισμός της πολιτικής δίωξης, κύριε Πρόεδρε. Είναι ο ορισμός της πολιτικής δίωξης, κύριε Πρόεδρε, αυτό! Αυτό είναι.Η Κυβέρνηση διώκει πολιτικά, κύριε Πρόεδρε. Περί αυτού πρόκειται.

**ΚΩΝΣΤΑΝΤΙΝΟΣ ΜΑΡΑΒΕΓΙΑΣ:** Άποψή σας. Μία τυπική διαδικασία. Δεν υπάρχει καμμία πολιτική δίωξη.

**ΠΡΟΕΔΡΕΥΩΝ (Χαράλαμπος Αθανασίου):** Εσάς τι σας νοιάζει τώρα αυτό;

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Είναι πολιτική δίωξη αυτό. Γι’ αυτό. Και συμβαίνουν αυτά το 2021! Πολιτικές διώξεις από τη Νέα Δημοκρατία. Περί αυτού πρόκειται.

**ΠΡΟΕΔΡΕΥΩΝ (Χαράλαμπος Αθανασίου):** Αφήστε το αυτό. Δεν έχετε δίκιο να…

**ΚΩΝΣΤΑΝΤΙΝΟΣ ΜΑΡΑΒΕΓΙΑΣ:** Και δίκιο να είχατε και άδικο να είχατε, κυρίως δεν είχατε τον λόγο.

**ΠΡΟΕΔΡΕΥΩΝ (Χαράλαμπος Αθανασίου):** Μισό λεπτό. Δεν έχετε δίκιο να διακόπτετε. Όλοι κρίνονται εδώ για ό,τι λέγεται. Όποιος νομίζει ότι θίγεται, υπάρχουν και τα δικαστήρια για να προσφύγουν και κατά το ποινικό μέρος και έχουμε την αστική αποζημίωση για προσβολή της προσωπικότητας. Συνεπώς, σας παρακαλώ πολύ, ηρεμήστε.

Κύριε Μαραβέγια, παρακαλώ και εσείς με χαμηλότερους τόνους συνεχίστε την παρέμβασή σας.

**ΚΩΝΣΤΑΝΤΙΝΟΣ ΜΑΡΑΒΕΓΙΑΣ:** Επί μέρες, λοιπόν, βλέπουμε τον ΣΥΡΙΖΑ, ο οποίος δεν ξέρει ούτε τι λέει αλλά ούτε και ενδιαφέρεται να μάθει. Βλέπαμε τις γνωστές «ασώματες κεφαλές» να παρελαύνουν στα κανάλια λέγοντας ότι τα αναγκαία self-test θα μας τα προμηθεύσει μία και μοναδική εταιρεία και μάλιστα την αποκαλούσαν «SIEMENS». Τελικά αποδείχθηκε ότι οι ενδιαφερόμενοι είναι τριάντα ένας, δεν είναι ένας. Όχι μόνο είναι τριάντα ένας, αλλά μέσα σε αυτούς δεν συγκαταλέγεται καν η «SIEMENS».

Μήπως ακούσαμε και καμμιά συγγνώμη ή μία ανάκληση όλων αυτών των γελοιοτήτων περί στημένου διαγωνισμό; Σε καμμία περίπτωση. Τίποτα απολύτως. Και αυτό δεν είναι απλά προσωπικό πρόβλημα μερικών δεκάδων στελεχών του ΣΥΡΙΖΑ που έχουν εθιστεί στην εποχή που ερχόντουσαν η μία μετά την άλλη οι ασυναρτησίες. Ο σημερινός ΣΥΡΙΖΑ στηρίζει συνολικά και σταθερά την πολιτική γραμμή τού «ό,τι να ’ναι » και δεν ξέρει τι λέει. Αλλά δεν τον πειράζει, γιατί δεν ενδιαφέρεται ούτε για την επιστημονική γνώση ούτε για την αλήθεια. Προσπαθεί μόνο να κερδίσει κάποιες στιγμιαίες εντυπώσεις, όπως και ο κ. Τσίπρας που βγήκε πριν από λίγες ημέρες να πει ότι συνελήφθη επί των ημερών του ο Χριστόδουλος Ξηρός, όταν όλοι ξέρουμε ότι αυτό συνέβη επί Νέας Δημοκρατίας και μάλιστα με Υπουργό Προστασίας του Πολίτη τον Βασίλη Κικίλια. Συμπέρασμα ακόμα τραγικότερο: Ο ΣΥΡΙΖΑ δεν ασχολείται με κανένα κοινωνικό πρόβλημα. Δεν έχει να προτείνει τίποτα απολύτως και δεν ενδιαφέρεται.

Χαρακτηριστική περίπτωση και ο κ. Πολάκης και η πανδημία, όταν πιέστηκε το άλλο προσωπείο του κ. Τσίπρα, και κατηγόρησε τη Νέα Δημοκρατία σαν την «παράταξη των μαυραγοριτών». Καταλαβαίνω βέβαια το πρόβλημά του, όπου μπορεί κάποιος να κάνει κριτική. Και τι κριτική να κάνει στα εκατομμύρια δωρεάν τεστ κατά του κορωνοϊού που διαθέτει η Κυβέρνηση της Νέας Δημοκρατίας σε όλους τους Έλληνες; Φυσικά και δεν μπορεί να πει κανείς απολύτως τίποτα. Γι’ αυτό και ανακατέψατε, κύριε Πολάκη, λίγο Κολοκοτρώνη, λίγο Βελουχιώτη, λίγο από όλα. Πρόκειται για φαινόμενο, αν μου επιτρέπετε, πολιτικής παράκρουσης που γεννά η δημοσκοπική σας απελπισία, γιατί και σε αυτό αναφερθήκατε.

Αλλά ας όψεται, κύριε Κοινοβουλευτικέ Εκπρόσωπε της Αξιωματικής Αντιπολίτευσης, και η προϊούσα αποκόλλησή σας από την πραγματικότητα.

**ΠΑΥΛΟΣ ΠΟΛΑΚΗΣ:** Κύριε Πρόεδρε, μετά θέλω τον λόγο επί προσωπικού.

**ΚΩΝΣΤΑΝΤΙΝΟΣ ΜΑΡΑΒΕΓΙΑΣ:** Κύριε Πρόεδρε, όλα αυτά δημιουργούν ένα διπλό βάρος στη Νέα Δημοκρατία, καθώς πρακτικά δεν υπάρχει εισήγηση για το παρόν νομοσχέδιο από την Αξιωματική Αντιπολίτευση.

Για να καλύψουμε, λοιπόν, αυτό το κενό, καλούμαστε να μιλήσουμε για ένα πλήθος διατάξεων εκ των οποίων αναγκαστικά πρέπει να περιοριστώ σε εκείνες που αφορούν τον χώρο της υγείας και ειδικά τις ρυθμίσεις για την αντιμετώπιση του κορωνοϊού. Σύναψη συμβάσεων για την υλοποίηση του δικτύου νοσηλευτών για κατ’ οίκον υπηρεσίες νοσηλευτικής φροντίδας. Χορήγηση φαρμάκων εκτός εγκεκριμένων ενδείξεων σε νοσούντες από τον κορωνοϊό από τους θεράποντες γιατρούς. Αποστολή φαρμάκων σε ευπαθείς ομάδες. Δυνατότητα πρόσληψης επικουρικού ιατρικού και νοσηλευτικού προσωπικού και λοιπού βοηθητικού προσωπικού για τη μετακίνηση από τις τοπικές μονάδες υγείας. Δυνατότητα πρόσληψης προσωπικού από τον ΕΟΔΥ. Και μετακινήσεις για την κάλυψη όλων των εκτάκτων αναγκών. Παράταση των συμβάσεων των οικογενειακών γιατρών, των συμβάσεων εργασίας ορισμένου χρόνου των ειδικευμένων γιατρών και την απασχόληση ιδιωτών σε δημόσια νοσοκομεία για την κάλυψη των επειγουσών αναγκών. Διευκόλυνση των διαδικασιών διενέργειας διαγωνισμών για την αγορά υγειονομικού υλικού, φαρμάκων και μέσων ατομικής προστασίας, όπως και εκείνες της αποδοχής δωρεών υπέρ του ΕΣΥ. Διευρύνεται η δυνατότητα ένταξης των απόρων και ανασφάλιστων ασθενών με χρόνια νεφρική ανεπάρκεια τελικού σταδίου σε συμβεβλημένες με τον ΕΟΠΥΥ μονάδες του ιδιωτικού τομέα. Ρυθμίσεις που προβλέπουν την υπερωριακή απασχόληση του προσωπικού του ΕΟΔΥ, λόγω του αυξημένου φόρτου εργασίας που επέφερε η έκτακτη ανάγκη της δημόσιας υγείας. Εξασφάλιση του ακατάσχετου και αφορολόγητου της αμοιβής των ιδιωτών γιατρών που θα απασχοληθούν στα δημόσια νοσοκομεία για την κάλυψη των αναγκών στη δημόσια υγεία. Λειτουργία εμβολιαστικών κέντρων επτά μέρες την εβδομάδα και δυνατότητα να στελεχώνονται από επισκέπτες υγείας, μαίες και βοηθούς νοσηλευτές. Τέλος, με τις διατάξεις του πρώτου μέρους θεσμοθετείται η δυνατότητα διάθεσης σε όλους τους Έλληνες από τα ιδιωτικά φαρμακεία προϊόντων διενέργειας των self- test για τον κορωνοϊό. Διανομή με δωρεάν κρατική μέριμνα σε κάθε κάτοχο ΑΜΚΑ ή του αντίστοιχου προσωρινού αριθμού για έλεγχο κάθε εβδομάδα, που θα προορίζεται για ατομική χρήση, χωρίς την ανάγκη διενέργειας του τεστ από επαγγελματία υγείας.

Σ' ό,τι αφορά, κύριε Υπουργέ, το δεύτερο μέρος των διατάξεων που σχετίζονται με το Υπουργείο Υγείας, θα ήθελα να σταθώ στη ρύθμιση των ζητημάτων που αφορούν την επιτροπή διαπραγμάτευσης και ειδικότερα την εξειδίκευση μέσω υπουργικής απόφασης των κριτηρίων καθορισμού της ασφαλιστικής τιμής αποζημίωσης ανά κατηγορία φαρμάκου, την έκταση συμμετοχής των ασφαλισμένων και τον τρόπο κάλυψης ανά κατηγορία διαφοράς ανάμεσα στην τιμή αποζημίωσης και τη λιανική τιμή του φαρμάκου. Ποιος ξέρει; Μπορεί ακόμα και για αυτή τη διάταξη να ακούσουμε από τον ΣΥΡΙΖΑ ότι αποτελεί σκάνδαλο.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Και μάλιστα χθες μάς ενημερώσατε μέσω του Αρχηγού σας, κύριοι συνάδελφοι, ότι αν έρθετε ξανά στην εξουσία δεν θα ξέρετε από πού να ξεκινήσετε και πού να τελειώσετε με τις προανακριτικές επιτροπές για σκάνδαλα. Βυθιζόμενος, όμως, στο πολύ μακρινό παρελθόν χθες ο Αρχηγός σας έφτασε στο σημείο να κατηγορήσει την οικογένεια Μητσοτάκη ότι οδήγησε τον Ανδρέα Παπανδρέου στο Ειδικό Δικαστήριο για το σκάνδαλο Κοσκωτά, μάλλον για να εκφράσει έτσι τους προσωπικούς του φόβους σε σχέση με τον στενό του συνεργάτη. Κάτι βέβαια πολύ σημαντικό που διέφυγε από τον κ. Τσίπρα -ο οποίος εδώ δεν τα πάει καλά με τα Μαθηματικά, θα τα πηγαίνει καλά με την Ιστορία;- είναι ότι πριν από τριάντα δύο χρόνια το κόμμα που έπαιξε κομβικό ρόλο στην παραπομπή του Ανδρέα Παπανδρέου ήταν ο τότε Συνασπισμός, ο πολιτικός προπάτοράς σας. Επομένως ας κρατήσει και ο κ. Τσίπρας για τον εαυτό του τις πολιτικές απειλές τύπου «ό,τι να ’ναι», εκτός και αν ετοιμάζεται ίσως και ο ίδιος να στηρίξει την παραπομπή στο Ειδικό Δικαστήριο του κ. Παππά.

**ΠΡΟΕΔΡΕΥΩΝ (Χαράλαμπος Αθανασίου):** Ολοκληρώστε, σας παρακαλώ, κύριε συνάδελφε.

**ΚΩΝΣΤΑΝΤΙΝΟΣ ΜΑΡΑΒΕΓΙΑΣ:** Κλείνω, κύριε Πρόεδρε.

Αγαπητοί συνάδελφοι, η μελέτη των ασθενειών και της σοβαρότητάς τους με επιστημονικά κριτήρια γίνεται και πάντα με τη χρήση των όρων «νοσηρότητα» και «θνητότητα», είτε μας αρέσει είτε όχι.

Όταν, λοιπόν, ο εισηγητής της Αξιωματικής Αντιπολίτευσης μίλησε χθες στην επιτροπή για μακάβριες συγκρίσεις, λασπολογεί και κλείνει τα μάτια, όπως ουσιαστικά όλοι στον ΣΥΡΙΖΑ, μπροστά στο γεγονός ότι η Ελλάδα πέτυχε. Και πέτυχε να έχει απλώς μια καλύτερη πορεία μέσα σε αυτή την παγκόσμια δίνη, μια καλύτερη πορεία από τις περισσότερες χώρες της υφηλίου. Και αυτό η ελληνική κοινωνία το έχει πιστώσει και στην Κυβέρνηση και στον Πρωθυπουργό προσωπικά.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστούμε.

Τον λόγο έχει η κ. Ξενογιαννακοπούλου.

**ΠΑΥΛΟΣ ΠΟΛΑΚΗΣ:** Κύριε Πρόεδρε!

**ΠΡΟΕΔΡΕΥΩΝ (Χαράλαμπος Αθανασίου):** Τι θέλετε, κύριε Πολάκη;

**ΠΑΥΛΟΣ ΠΟΛΑΚΗΣ:** Ζητώ τον λόγο επί προσωπικού.

**ΠΡΟΕΔΡΕΥΩΝ (Χαράλαμπος Αθανασίου):** Δεν υπάρχει προσωπικό.

**ΠΑΥΛΟΣ ΠΟΛΑΚΗΣ:** Πώς δεν υπάρχει;

**ΠΡΟΕΔΡΕΥΩΝ (Χαράλαμπος Αθανασίου):** Ακούστε! Θα εφαρμόζουμε τον Κανονισμό. Δεν θα μιλάει εδώ όποιος θέλει.

**ΠΑΥΛΟΣ ΠΟΛΑΚΗΣ:** Είπε ότι είμαι σε παράκρουση.

**ΠΡΟΕΔΡΕΥΩΝ (Χαράλαμπος Αθανασίου):** Θα με ακούσετε πρώτα.

**ΠΑΥΛΟΣ ΠΟΛΑΚΗΣ:** Είπε ότι είμαι σε παράκρουση. Δώσε μου τον λόγο.

**ΠΡΟΕΔΡΕΥΩΝ (Χαράλαμπος Αθανασίου):** Δεν σας απέδωσε μομφή που περιέχει υβριστική συμπεριφορά.

**ΠΑΥΛΟΣ ΠΟΛΑΚΗΣ:** Φυσικά. Είπε ότι είμαι σε παράκρουση.

**ΠΡΟΕΔΡΕΥΩΝ (Χαράλαμπος Αθανασίου):** Διαβάστε, σας παρακαλώ, το άρθρο 68.

**ΠΑΥΛΟΣ ΠΟΛΑΚΗΣ:** Κύριε Πρόεδρε, θέλω να δικαιολογήσω το προσωπικό. Δώστε μου τον λόγο.

**ΠΡΟΕΔΡΕΥΩΝ (Χαράλαμπος Αθανασίου):** Το Προεδρείο κρίνει ότι δεν υπάρχει προσωπικό.

**ΠΑΥΛΟΣ ΠΟΛΑΚΗΣ:** Πρώτα θα το δικαιολογήσω και μετά θα το κρίνετε.

**ΠΡΟΕΔΡΕΥΩΝ (Χαράλαμπος Αθανασίου):** Δεν χρειάζεται.

**ΠΑΥΛΟΣ ΠΟΛΑΚΗΣ:** Ζητάω τον λόγο…

**ΠΡΟΕΔΡΕΥΩΝ (Χαράλαμπος Αθανασίου):** Κυρία Ξενογιαννακοπούλου, θα έρθετε; Ελάτε, παρακαλώ. Κυρία Ξενογιαννακοπούλου, αφού δεν έρχεστε, προχωράμε παρακάτω!

Κύριε Μπουκώρο, σας παρακαλώ, πάρτε τον λόγο.

**ΠΑΥΛΟΣ ΠΟΛΑΚΗΣ:** Κύριε Πρόεδρε, ζητάω τον λόγο επί προσωπικού. Είστε υποχρεωμένος να μου τον δώσετε. Είστε υποχρεωμένος. Δώστε μου τον λόγο. Δεν θα μας…

**ΠΡΟΕΔΡΕΥΩΝ (Χαράλαμπος Αθανασίου):** Δεν υπάρχει. Σας εξηγώ ότι δεν υπάρχει προσωπικό. Το Προεδρείο κρίνει.

**ΠΑΥΛΟΣ ΠΟΛΑΚΗΣ:** Κύριε Μπουκώρο, πρέπει να μου επιτρέψετε να πάρω τον λόγο, για να δικαιολογήσω το προσωπικό.

**ΠΡΟΕΔΡΕΥΩΝ (Χαράλαμπος Αθανασίου):** Δεν είναι προσωπικό για τον Κολοκοτρώνη και τον Μακρυγιάννη να….

**ΠΑΥΛΟΣ ΠΟΛΑΚΗΣ:** Δώστε μου τον λόγο να δικαιολογήσω το προσωπικό. Θα το είχα πει ήδη.

**ΜΑΡΙΛΙΖΑ ΞΕΝΟΓΙΑΝΝΑΚΟΠΟΥΛΟΥ:** Κύριε Πρόεδρε, δεν είναι αυτή η σειρά των ομιλητών. Εγώ έπρεπε να πάρω τον λόγο και όχι ο κ. Μπουκώρος.

**ΠΡΟΕΔΡΕΥΩΝ (Χαράλαμπος Αθανασίου):** Θα έρθετε να μιλήσετε, κυρία Ξενογιαννακοπούλου;

**ΜΑΡΙΛΙΖΑ ΞΕΝΟΓΙΑΝΝΑΚΟΠΟΥΛΟΥ:** Φυσικά.

**ΠΡΟΕΔΡΕΥΩΝ (Χαράλαμπος Αθανασίου):** Ελάτε, κυρία Ξενογιαννακοπούλου, έχετε τον λόγο.

**ΧΡΗΣΤΟΣ ΜΠΟΥΚΩΡΟΣ:** Συγγνώμη, έχω έρθει στο Βήμα. Δεν μπορώ να κατέβω.

**ΠΑΥΛΟΣ ΠΟΛΑΚΗΣ:** Κύριε Αθανασίου, είστε υποχρεωμένος να μου δώσετε τον λόγο επί προσωπικού για να το δικαιολογήσω.

**ΠΡΟΕΔΡΕΥΩΝ (Χαράλαμπος Αθανασίου):** Διαβάστε το άρθρο 68. Δεν σας απέδωσε μομφή που περιέχει προσβολή.

Ελάτε, κυρία Ξενογιαννακοπούλου.

**ΠΑΥΛΟΣ ΠΟΛΑΚΗΣ:** Κύριε Αθανασίου, είναι φασιστικό αυτό που κάνετε. Το καταλαβαίνετε;

**ΠΡΟΕΔΡΕΥΩΝ (Χαράλαμπος Αθανασίου):** Τελείωσε το θέμα.

**ΠΑΥΛΟΣ ΠΟΛΑΚΗΣ:** Δώστε μου τον λόγο!

**ΠΡΟΕΔΡΕΥΩΝ (Χαράλαμπος Αθανασίου):** Κυρία Ξενογιαννακοπούλου, βάζω τον χρόνο.

**ΜΑΡΙΛΙΖΑ ΞΕΝΟΓΙΑΝΝΑΚΟΠΟΥΛΟΥ:** Κύριε Πρόεδρε, θα μπορούσατε να του δώσετε τον λόγο για ένα λεπτό να σας πει επί του προσωπικού! Γιατί να δημιουργηθεί ένταση μέσα στη Βουλή;

**ΠΑΥΛΟΣ ΠΟΛΑΚΗΣ:** Ο κ. Μαραβέγιας με προσέβαλε. Με καταλαβαίνετε, ναι ή όχι;

**ΠΡΟΕΔΡΕΥΩΝ (Χαράλαμπος Αθανασίου):** Δεν σας προσέβαλε.

**ΠΑΥΛΟΣ ΠΟΛΑΚΗΣ:** Εγώ το κρίνω αυτό.

**ΠΡΟΕΔΡΕΥΩΝ (Χαράλαμπος Αθανασίου):** Σας είπε ότι ανακατέψατε τον Κολοκοτρώνη.

(Θόρυβος από την πτέρυγα του ΣΥΡΙΖΑ)

Αφήστε να σας πω.

**ΠΑΥΛΟΣ ΠΟΛΑΚΗΣ:** Να το απορρίψετε, αφού το υπερασπίσω!

**ΠΡΟΕΔΡΕΥΩΝ (Χαράλαμπος Αθανασίου):** Ακούστε με. Δεν θα μιλάει όποιος θέλει. Προσωπικό δεν υπάρχει.

**ΠΑΥΛΟΣ ΠΟΛΑΚΗΣ:** Υπάρχει μια χαρά!

**ΠΡΟΕΔΡΕΥΩΝ (Χαράλαμπος Αθανασίου):** Λέει ο Κανονισμός ότι, εάν επιμένει ότι υπάρχει προσωπικό, πρέπει να ρωτήσω τη Βουλή. Δεν υπάρχει. Θα ρωτήσω, δηλαδή, τώρα μόνο τους εισηγητές.

**ΠΑΥΛΟΣ ΠΟΛΑΚΗΣ:** Ρωτήστε.

**ΜΑΡΙΛΙΖΑ ΞΕΝΟΓΙΑΝΝΑΚΟΠΟΥΛΟΥ:** Ρωτήστε. Είμαστε αρκετοί να ψηφίσουμε.

**ΠΡΟΕΔΡΕΥΩΝ (Χαράλαμπος Αθανασίου):** Όχι, δεν υπάρχει προσωπικό.

Μισό λεπτό, κύριοι! Θα μου πείτε για τον Κανονισμό;

**ΠΑΥΛΟΣ ΠΟΛΑΚΗΣ:** Κύριε Πρόεδρε, αν πω ότι είστε σε παράκρουση, δεν είναι προσωπικό;

**ΠΡΟΕΔΡΕΥΩΝ (Χαράλαμπος Αθανασίου):** Αυτό το «πανηγύρι» με το προσωπικό -δεν αναφέρομαι σε εσάς προσωπικά- να σταματήσει.

**ΑΙΚΑΤΕΡΙΝΗ ΠΑΠΑΝΑΤΣΙΟΥ:** Να πει σε τι αναφερόταν!

**ΠΡΟΕΔΡΕΥΩΝ (Χαράλαμπος Αθανασίου):** Όχι, δεν θα δώσω τον λόγο, κυρία Παπανάτσιου! Μην επιμένετε!

Ο Πρόεδρος μπορεί να μη δώσει τον λόγο, αν κρίνει ότι δεν υπάρχει προσωπικό. Πότε υπάρχει προσωπικό; Προσωπικό θεωρείται η μομφή που περιέχει υβριστική εκδήλωση ατομικά εναντίον του Βουλευτού. Δεν υπάρχει μομφή.

**ΠΑΥΛΟΣ ΠΟΛΑΚΗΣ:** Υπάρχει.

**ΠΡΟΕΔΡΕΥΩΝ (Χαράλαμπος Αθανασίου):** Επιμένετε;

Πάμε, λοιπόν, με τη διαδικασία. Ρωτάω τους Κοινοβουλευτικούς Εκπροσώπους, αφού το θέτετε έτσι.

(Θόρυβος στην Αίθουσα)

**ΠΑΥΛΟΣ ΠΟΛΑΚΗΣ:** Πού το λέει αυτό, κύριε Πρόεδρε;

**ΠΡΟΕΔΡΕΥΩΝ (Χαράλαμπος Αθανασίου):** Διαβάστε τον Κανονισμό.

Κύριε Βρούτση, κρίνετε ότι υπάρχει προσωπικό;

**ΙΩΑΝΝΗΣ ΒΡΟΥΤΣΗΣ:** Όχι, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Μάλιστα.

Κύριε Σκουρλέτη, κρίνετε ότι υπάρχει;

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Βεβαίως.

**ΠΡΟΕΔΡΕΥΩΝ (Χαράλαμπος Αθανασίου):** Ο κ. Κατρίνης δεν είναι εδώ.

Ρωτώ τη Βουλή. Ο κ. Καραθανασόπουλος δεν είναι εδώ.

Κύριε Βιλιάρδο, κρίνετε ότι υπάρχει προσωπικό, όπως ειπώθηκε;

**ΒΑΣΙΛΕΙΟΣ ΒΙΛΙΑΡΔΟΣ:** Κύριε Πρόεδρε, δεν μπορώ να το κρίνω. Δεν ήμουν εδώ, αλλά θεωρώ σωστό να μιλήσει για τον λόγο που έχει ζητήσει. Αν είναι δυνατόν!

**ΠΡΟΕΔΡΕΥΩΝ (Χαράλαμπος Αθανασίου):** Συνεπώς, κατά πλειοψηφία, σύμφωνα με την αρχή της δεδηλωμένης, κρίνεται ότι δεν υπάρχει προσωπικό.

Ορίστε, κυρία Ξενογιαννακοπούλου…

(Θόρυβος από την πτέρυγα του ΣΥΡΙΖΑ)

**ΠΑΥΛΟΣ ΠΟΛΑΚΗΣ:** Πού υπάρχει αυτό, κύριε Πρόεδρε; Δικό σας άρθρο είναι;

**ΠΡΟΕΔΡΕΥΩΝ (Χαράλαμπος Αθανασίου):** Αν συνεχίσετε…

**ΠΑΥΛΟΣ ΠΟΛΑΚΗΣ:** Πού το λέει;

**ΠΡΟΕΔΡΕΥΩΝ (Χαράλαμπος Αθανασίου):** Τηρώ τον Κανονισμό. Εάν συνεχίσετε…

**ΠΑΥΛΟΣ ΠΟΛΑΚΗΣ:** Ποιο άρθρο είναι;

**ΠΡΟΕΔΡΕΥΩΝ (Χαράλαμπος Αθανασίου):** Δεν θέλω να σας ανακαλέσω στην τάξη.

**ΠΑΥΛΟΣ ΠΟΛΑΚΗΣ:** Φέρε μου να το διαβάσω.

**ΠΡΟΕΔΡΕΥΩΝ (Χαράλαμπος Αθανασίου):** Δώστε μου τον Κανονισμό. Σας το είπα. Είναι το άρθρο 68 παράγραφος 3 και επόμενα. Διαβάστε τα και, αν έχετε δίκιο, εγώ θα ζητήσω συγγνώμη.

Ορίστε, κυρία Ξενογιαννακοπούλου…

**ΜΑΡΙΛΙΖΑ ΞΕΝΟΓΙΑΝΝΑΚΟΠΟΥΛΟΥ:** Κύριε Πρόεδρε, θεωρώ ότι θα έπρεπε να είχατε δώσει για ένα λεπτό τον λόγο. Ο κ. Πολάκης, αφού το ζήτησε, είχε το δικαίωμα από τον Κανονισμό.

Κυρίες και κύριοι συνάδελφοι, θα ήθελα να σχολιάσω, κατ’ αρχάς, τον προηγούμενο συνάδελφο της Νέας Δημοκρατίας, τον κ. Μαραβέγια, ο οποίος έχει αποχωρήσει από την Αίθουσα. Με την τοποθέτησή του νομίζω ότι επιβεβαίωσε πλήρως ότι η απόλυση σήμερα του γιατρού του «Αγίου Σάββα» είναι πολιτική δίωξη.

**ΠΑΥΛΟΣ ΠΟΛΑΚΗΣ:** Κύριε Πρόεδρε, είπατε ψέματα και ζητήστε συγγνώμη.

**ΠΡΟΕΔΡΕΥΩΝ (Χαράλαμπος Αθανασίου):** Διαβάστε τον Κανονισμό.

**ΠΑΥΛΟΣ ΠΟΛΑΚΗΣ:** Είπατε ψέματα και ζητήστε συγγνώμη.

**ΠΡΟΕΔΡΕΥΩΝ (Χαράλαμπος Αθανασίου):** Θα σας ανακαλέσω στην τάξη…

**ΠΑΥΛΟΣ ΠΟΛΑΚΗΣ:** Όχι, μισό λεπτό…

**ΧΡΗΣΤΟΣ ΜΠΟΥΚΩΡΟΣ:** Κύριε Πολάκη, θα προεδρεύσετε;

**ΠΡΟΕΔΡΕΥΩΝ (Χαράλαμπος Αθανασίου):** Να πάτε να συνεννοηθείτε με τον Κοινοβουλευτικό Εκπρόσωπο.

**ΠΑΥΛΟΣ ΠΟΛΑΚΗΣ:** Το άρθρο που είπατε ότι υπάρχει δεν υπάρχει.

**ΠΡΟΕΔΡΕΥΩΝ (Χαράλαμπος Αθανασίου):** Ωραία!

**ΠΑΥΛΟΣ ΠΟΛΑΚΗΣ:** Και είναι ντροπή σας!

**ΠΡΟΕΔΡΕΥΩΝ (Χαράλαμπος Αθανασίου):** Δεν ξέρετε τι σας γίνεται!

**ΠΑΥΛΟΣ ΠΟΛΑΚΗΣ:** Όχι. Εσείς δεν ξέρετε τι σας γίνεται.

**ΠΡΟΕΔΡΕΥΩΝ (Χαράλαμπος Αθανασίου):** Πηγαίνετε!

**ΠΑΥΛΟΣ ΠΟΛΑΚΗΣ:** Πρώτον, μη μου κουνείς το δαχτύλι! Μη μου κουνάς το δάχτυλο!

**ΠΡΟΕΔΡΕΥΩΝ (Χαράλαμπος Αθανασίου):** Κάνετε λάθος! Δεν σας κουνώ το δάχτυλο…

**ΠΑΥΛΟΣ ΠΟΛΑΚΗΣ:** Δεύτερον…

**ΠΡΟΕΔΡΕΥΩΝ (Χαράλαμπος Αθανασίου):** Σας λέω να πάτε και να ρωτήσετε τον Κοινοβουλευτικό σας Εκπρόσωπο.

**ΠΑΥΛΟΣ ΠΟΛΑΚΗΣ:** Το άρθρο που είπατε δεν υπάρχει. Ζητήστε συγγνώμη τώρα!

**ΠΡΟΕΔΡΕΥΩΝ (Χαράλαμπος Αθανασίου):** Όχι, κύριε Πολάκη!

**ΠΑΥΛΟΣ ΠΟΛΑΚΗΣ:** Δεν υπάρχει το άρθρο! Είστε «…».

**ΠΡΟΕΔΡΕΥΩΝ (Χαράλαμπος Αθανασίου):** Θα σας ανακαλέσω στην τάξη!

**ΠΑΥΛΟΣ ΠΟΛΑΚΗΣ:** Σας κατηγορώ ευθέως ότι είστε «…».

**ΠΡΟΕΔΡΕΥΩΝ (Χαράλαμπος Αθανασίου):** Κύριε Σκουρλέτη, πείτε του να διαβάσει το άρθρο 68.

**ΠΑΥΛΟΣ ΠΟΛΑΚΗΣ:** Το άρθρο που είπατε δεν υπάρχει. Ζητήστε συγγνώμη.

**ΠΡΟΕΔΡΕΥΩΝ (Χαράλαμπος Αθανασίου):** Πηγαίνετε, σας παρακαλώ!

**ΠΑΥΛΟΣ ΠΟΛΑΚΗΣ:** Αυτά είναι παρακμή! Αυτό που κάνετε είναι παρακμή!

**ΠΡΟΕΔΡΕΥΩΝ (Χαράλαμπος Αθανασίου):** Είστε άσχετος!

**ΠΑΥΛΟΣ ΠΟΛΑΚΗΣ:** Παρακμή! Και ξέρετε ποιοι διανύουν παρακμή; Αυτοί που φεύγουν. Να το ξέρετε πολύ καλά.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Πολάκη, είστε προβλέψιμος και ξέρετε γιατί; Διότι δεν έχετε ελευθερία σκέψης, όχι εσείς, αλλά και άλλοι.

**ΠΑΥΛΟΣ ΠΟΛΑΚΗΣ:** Τι δεν έχω;

**ΠΡΟΕΔΡΕΥΩΝ (Χαράλαμπος Αθανασίου):** Δεν έχετε ελευθερία σκέψης και δεν θέλετε να πάτε να διαβάσετε. Ρωτήστε τον κ. Σκουρλέτη -είναι εδώ- να διαβάσετε το άρθρο.

Ορίστε, κυρία Ξενογιαννακοπούλου.

**ΠΑΥΛΟΣ ΠΟΛΑΚΗΣ:** Εγώ δεν έχω ελευθερία σκέψης; Μου είπατε για άρθρο που δεν υπάρχει. Το καταλαβαίνεις τι λέω, ναι ή όχι; Δεν υπάρχει το άρθρο που λες.

**ΠΡΟΕΔΡΕΥΩΝ (Χαράλαμπος Αθανασίου):** Είστε άσχετος, κύριε…

Ορίστε, κυρία Ξενογιαννακοπούλου, συνεχίστε.

**ΜΑΡΙΛΙΖΑ ΞΕΝΟΓΙΑΝΝΑΚΟΠΟΥΛΟΥ:** Κύριε Πρόεδρε, θα έπρεπε να είχε δοθεί ο χρόνος στον κ. Πολάκη, θα είχε πει το προσωπικό και νομίζω ότι δεν θα υπήρχε όλη αυτή η ένταση, που ούτε εσείς συμβάλατε για να εκτονωθεί.

Επαναλαμβάνω, λοιπόν και λέω ότι ο συνάδελφος, ο κ. Μαραβέγιας, έκανε μια επίθεση στον γιατρό που απολύεται σήμερα, τον γιατρό του «Αγίου Σάββα», επιβεβαιώνοντας πλήρως ότι πρόκειται για πολιτική δίωξη, όπως προηγουμένως είχε αναφέρει ο κ. Ξανθός.

Κυρίες και κύριοι συνάδελφοι, βρισκόμαστε ίσως στο πιο σκοτεινό σημείο της πανδημίας, αλλά δυστυχώς και των μεγάλων οικονομικών και κοινωνικών συνεπειών μετά από έναν χρόνο από όταν ξεκίνησε.

Κύριε Υπουργέ, κύριε Κοντοζαμάνη, στις 5 Μαρτίου, εδώ, σε αυτή την Αίθουσα, όταν συζητούσαμε την επίκαιρη επερώτηση της Κοινοβουλευτικής Ομάδας του ΣΥΡΙΖΑ - Προοδευτική Συμμαχία για την πανδημία και τη δυτική Αττική, σας είχαμε επισημάνει τότε ότι ήδη έμπαινε η χώρα ξανά στο κόκκινο, ότι έπρεπε τότε να παρθούν τα αναγκαία μέτρα και όσον αφορά στη στήριξη του Εθνικού Συστήματος Υγείας, τις ΜΕΘ, την επίταξη του ιδιωτικού τομέα, όσον αφορά στα αναγκαία τεστ που έπρεπε να γίνουν στους χώρους εργασίας.

Βέβαια τότε και εσείς και ο παριστάμενος Υπουργός Ανάπτυξης ήσασταν σε ένα κλίμα ότι όλα γίνονται σωστά, ότι όλα αυτά δεν έχουν βάση και, μάλιστα, πηγαίνατε και δημιουργούσατε ξανά προσδοκίες -σας θυμίζω τότε, πριν από έναν μήνα- για το άνοιγμα.

Θα ήθελα, λοιπόν, απλώς να πω τα στοιχεία, γιατί αυτά δεν είναι στοιχεία του ΣΥΡΙΖΑ, παρ’ ότι οι δικοί σας Βουλευτές κάνουν αντιπολίτευση στην Αντιπολίτευση. Δεν είναι στοιχεία, λοιπόν, αντιπολιτευτικά. Είναι στοιχεία επίσημα, δικά σας.

Στις 5 Μαρτίου τα κρούσματα ήταν δύο χιλιάδες διακόσια δεκαπέντε. Σήμερα, έναν μήνα μετά, είναι τέσσερις χιλιάδες τριακόσια σαράντα. Οι θάνατοι στις 5 Μαρτίου, που μιλούσατε εδώ, μαζί μας, ήταν τριάντα δύο. Σήμερα είναι εβδομήντα δύο. Οι διασωληνωμένοι στις 5 Μαρτίου ήταν τετρακόσιοι πενήντα ένας. Σήμερα είναι επτακόσιοι σαράντα ένας συνάνθρωποί μας.

Αυτά τα νούμερα αποτυπώνουν τη δική σας έλλειψη σχεδίου, πόσο αποκομμένοι από την πραγματικότητα είστε, πόσο πολιτικά λειτουργείτε με βάση την επικοινωνία, η οποία πλέον από όπλο γίνεται ο εγκλωβισμός και η παγίδα σας και, κυρίως, την εμμονή στις επιλογές σας. Διότι, όταν εμείς σας λέγαμε για μόνιμες προσλήψεις στο ΕΣΥ, το αρνιόσασταν και μετά προσπαθούσατε εις μάτην να βρείτε ιδιώτες γιατρούς να καλύψετε τις ανάγκες ατελέσφορα. Λέγατε «δεν έχουμε δυνατότητα να σπαταλάμε λεφτά για ΜΕΘ και δεν χρειάζονται», που έλεγε ο κ. Γεραπετρίτης και ο κ. Πέτσας, αλλά σήμερα είναι εκατό άνθρωποι που περιμένουν με αγωνία αν μπορέσουν να…

Κύριε Υπουργέ, επειδή δεν σας ακούω τώρα, θα μας απαντήσετε μετά, αν θέλετε.

Όταν σας λέγαμε ότι έπρεπε να γίνουν όλες οι αναγκαίες κινήσεις για επιτάξεις, βλέπουμε τον ιδιωτικό τομέα να μη συμμετέχει σε αυτή την τόσο κρίσιμη στιγμή, να συνεχίζεται το ίδιο αφήγημα και όπως προηγούμενα και ο κ. Ξανθός και ο εισηγητής μας και ο Κοινοβουλευτικός μας Εκπρόσωπος σας είπαν, με όλη αυτή την υπόθεση με τα self-test στην ουσία μεταθέτετε ξανά την ατομική ευθύνη στους ιδιώτες, στον κόσμο, αντί να αναλάβετε τη δική σας ευθύνη να κάνετε συστηματικά, επίσημα, μαζικά, δωρεάν τεστ στους χώρους δουλειάς και παντού όπου υπάρχουν προβλήματα για κρούσματα.

Τα self-test, όπως σας είπαν και οι συνάδελφοι προηγουμένως, ούτε την ανάλογη αξιοπιστία έχουν -και αυτό σάς το λένε όλες οι επιστημονικές επιτροπές όχι μόνο στη χώρα μας, αλλά και στην Ευρώπη- αλλά και κυρίως θα μπορούσαν να είναι συμπληρωματικό στοιχείο, όχι όμως το βασικό σας όπλο σε αυτή την τόσο δύσκολη στιγμή.

Και μακάρι να μην είμαστε, κύριε Υπουργέ, μετά από είκοσι ημέρες, παραμονές του Πάσχα και να σας λέμε τα ίδια πράγματα, εγκαλώντας σας επειδή δεν κάνατε αυτά που πρέπει.

Στην οικονομία και στα κοινωνικά θέματα τα ίδια και με το νομοσχέδιο που συζητάμε σήμερα. Παρατάσεις των ίδιων μέτρων, που δεν έχουν σε κανέναν βαθμό αντιμετωπίσει τα οικονομικά και κοινωνικά προβλήματα. Και μάλιστα τα μέτρα που ανακοίνωσε ο κ. Σταϊκούρας με τον κ. Χατζηδάκη δεν είναι απλώς επανάληψη. Στην ουσία έχουμε μείωση και αυτών των ανεπαρκών μέτρων που είχαν ληφθεί για να στηριχθούν οι μικρομεσαίες επιχειρήσεις. Ανοίγετε την πόρτα και στην ανεργία.

Το μόνο νεότερο που ήρθατε να κάνετε είναι κατ’ αναλογία με το δώρο του Πάσχα να δώσετε μειωμένο δώρο του Πάσχα στους εργαζόμενους όχι στη βάση της ονομαστικής αξίας, αλλά στη βάση των πραγματικών ωρών εργασίας. Αυτή είναι η αντίληψή σας και έτσι πορεύεστε.

Είναι σαφές ότι η κατάσταση γίνεται συνεχώς χειρότερη. Τις συνέπειες τις ζει καθημερινά ο ελληνικός λαός. Είναι και ημέρες τώρα που ο κ. Μητσοτάκης παρουσιάζει το νέο μεγάλο αφήγημα για το Ταμείο Ανάκαμψης και μίλησε και για διακόσιες χιλιάδες νέες θέσεις εργασίας. Εδώ βέβαια τίθενται δύο θέματα. Με τα μέτρα και τον τρόπο που τα εφαρμόζετε είναι σαφές ότι αυτή τη στιγμή εσείς συνεχώς υποσκάπτετε την ίδια την εργασία, πηγαίνετε σε απορρύθμιση με τα μέτρα που έχει εξαγγείλει ο κ. Χατζηδάκης. Προφανώς ο κ. Μητσοτάκης ονειρεύεται θέσεις εργασίας φθηνές, ελαστικές και χωρίς καμμία προστασία.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Θα ήθελα, κύριε Πρόεδρε, κυρίες και κύριοι συνάδελφοι, να κλείσω όσον αφορά τον χρόνο μου, παρ’ ότι πιστεύω ότι δικαιούμαι ένα λεπτό παραπάνω, μιλώντας για το άρθρο 80 του νομοσχεδίου.

Το άρθρο 80 μιλάει για τις παρατάσεις όσον αφορά τις συμβάσεις των καθαριστριών που λήγουν, μέχρι να αναλάβουν αυτές που έχουν βγει από τις προκηρύξεις του ΑΣΕΠ. Εδώ αυτή τη στιγμή σε αυτή την Αίθουσα οφείλουμε να επισημάνουμε ότι συντελείται εμπαιγμός και μια μεγάλη αδικία. Εκατόν σαράντα καθαρίστριες του Υπουργείου Οικονομικών και της ΑΑΔΕ σήμερα βγαίνουν στον δρόμο, λήγει το συμβόλαιό τους. Δεν υπάρχει ακόμα καμμία πρόβλεψη για το τι θα γίνει με αυτές τις γυναίκες.

Οφείλω να πω, γιατί θέλω να είμαι δίκαιη, ότι μια αντιπροσωπεία της Κοινοβουλευτικής μας Ομάδας, ο συνάδελφος κ. Ζαχαριάδης και ο κ. Αλεξιάδης, πήγαμε στη συγκέντρωση των καθαριστριών τη Δευτέρα που μας πέρασε και ανεβήκαμε στο γραφείο του κ. Σταϊκούρα. Θέλω να το πω επίσημα, ενώπιον της Βουλής, ο κ. Σταϊκούρας μάς είπε ότι θα κάνει μια προσπάθεια.

Εμείς, λοιπόν, περιμένουμε να φανεί αυτή η προσπάθεια, αλλά καλούμε και τον Υπουργό Εσωτερικών κ. Βορίδη. Δεν θέλουμε εδώ να είμαστε μεταξύ του Άννα και του Καϊάφα. Πρέπει να βρεθεί λύση. Η κυβέρνηση του ΣΥΡΙΖΑ, γιατί έχω διατελέσει και Υπουργός Διοικητικής Ανασυγκρότησης τους τελευταίους μήνες, έβρισκε λύσεις σε τέτοιες περιπτώσεις. Και υπάρχει λύση: Να υπάρξει κατ’ αρχάς τροπολογία για μια τρίμηνη παράταση -και ελπίζω πραγματικά ότι θα βρουν τη λύση ο κ. Σταϊκούρας με τον κ. Βορίδη- και στο ενδιάμεσο η δική μας πρόταση είναι να έρθει επιτέλους μία προκήρυξη για μόνιμες θέσεις καθαριότητας για όλον τον δημόσιο τομέα. Αυτό είναι το πρέπον, αυτό είναι το σωστό. Και κυρίως να μη βγουν στον δρόμο σήμερα εκατόν σαράντα εργαζόμενοι του Υπουργείου Οικονομικών.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ, κυρία Ξενογιαννακοπούλου.

Τον λόγο έχει ο κ. Χρήστος Μπουκώρος από τη Νέα Δημοκρατία και στη συνέχεια ο κ. Αθανάσιος Λιούπης, επίσης από τη Νέα Δημοκρατία.

**ΧΡΗΣΤΟΣ ΜΠΟΥΚΩΡΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, αναφορικά με τα self-test μέχρι τώρα το πρόβλημα ήταν ότι θα τα αναλάβει η «SIEMENS» και τώρα το πρόβλημα είναι η μειωμένη σε σχέση με τα μοριακά τεστ αξιοπιστία ή το γεγονός ότι μεταβιβάζεται η ευθύνη στους πολίτες; Γιατί; Είπε κανείς εδώ από την Αντιπολίτευση και μπορεί να αποδείξει κάνοντας χρήση πραγματικών στοιχείων ότι μπορεί να γίνουν δέκα εκατομμύρια μοριακά τεστ σε αυτή τη χώρα εβδομαδιαίως;

Ας σοβαρευτούμε επιτέλους. Το κυνήγι των εντυπώσεων μπορεί να είναι πρόσκαιρα ωφέλιμο, αλλά μακροπρόθεσμα πλήττει την αξιοπιστία και πλήττει την αξιοπιστία της Αξιωματικής Αντιπολίτευσης, που είναι παράγοντας αναγκαίος για την εύρυθμη λειτουργία του πολιτικού μας συστήματος.

Μας ταράξατε όλη την προηγούμενη εβδομάδα ότι φέρνουμε τα τεστ αυτοδιάγνωσης για να πάρει τη δουλειά η «SIEMENS» και γίνεται ο διαγωνισμός με προσυμβατικό έλεγχο, σπεύδουν τριάντα μία εταιρείες να πάρουν μέρος στον διαγωνισμό και καμμία από τις τριάντα μία δεν είναι η «SIEMENS». Μέχρι πότε πια αυτή η σκανδαλοθηρία; Μέχρι πότε πια αυτός ο πολιτικός οχετός;

Και εν πάση περιπτώσει, είναι η Ελλάδα η μόνη χώρα που θα εφαρμόσει ευρείας κλίμακας αυτοδιάγνωση, προκειμένου να καταγραφεί και σε αυτή την τρίτη φάση η πανδημία με καλύτερο τρόπο;

Είπε κανένα κυβερνητικό στέλεχος ότι τα self-test θα περιορίσουν την πανδημία; Τα εμβόλια είναι αυτά που θα περιορίσουν την πανδημία. Και η αξιοποίηση των εμβολίων γίνεται στο έπακρο. Και συγκρινόμαστε με τις χώρες της Ευρωπαϊκής Ένωσης πάντα, κυρίες και κύριοι συνάδελφοι. Δεν μπορείτε τη μία να επικαλείστε τις ευρωπαϊκές υποχρεώσεις της χώρας και την άλλη να λέτε ότι μπορούμε να προμηθευτούμε και Sputnik και κινέζικα εμβόλια κ.λπ.. Γιατί πήγατε και εσείς το 2015 να προμηθευθείτε ρούβλια στη Μόσχα, αλλά «φάγατε πόρτα» κατά το κοινώς λεγόμενο. Ή είμαστε μέλος της Ευρωπαϊκής Ένωσης, με ό,τι θετικό και αρνητικό συνεπάγεται αυτό, ή δεν είμαστε.

Στο πλαίσιο, λοιπόν, της Ευρωπαϊκής Ένωσης γίνεται ορθή διαχείριση των εμβολίων από τη χώρα μας, με σχετικά γρηγορότερους ρυθμούς από άλλες ευρωπαϊκές χώρες, πάνω από τον μέσο ευρωπαϊκό όρο σίγουρα, και ελπίζουμε ότι τον Απρίλιο και τον Μάιο τα πράγματα θα πάνε πολύ καλύτερα.

Η απόλυτα ορθή λειτουργία των εμβολιαστικών κέντρων, αυτό είναι πανθομολογούμενο, οφείλεται στην οργάνωση του Υπουργείου Υγείας και στο προσωπικό που εργάζεται εκεί. Δεν οφείλεται αποκλειστικά ούτε στον σχεδιασμό του Υπουργείου Υγείας ούτε στις προσπάθειες του προσωπικού. Για να λειτουργήσει εύρυθμα η δημοκρατία μας και η πατρίδα μας χρειάζονται συνέργειες και χρειάζεται ο καθένας από την πλευρά του να αναλαμβάνει τις ευθύνες του. Ας μη λαϊκίζουμε, λοιπόν. Δεν είναι μαύρο-άσπρο τα πράγματα.

Λέτε για την ενίσχυση του δημόσιου χαρακτήρα της υγείας. Εις ό,τι αφορά το προσωπικό, έχουν γίνει πάνω από δέκα χιλιάδες προσλήψεις. Δεν έχει δει η Αξιωματική Αντιπολίτευση ότι προκηρύσσονται θέσεις γιατρών που κηρύσσονται άγονες συνεχώς γιατί δεν υπάρχει ενδιαφέρον;

Ένα παράδειγμα θα σας πω, μιας και είναι και συνάδελφοι από τη Μαγνησία. Επικουρικό προσωπικό, έβγαλε προχθές η ΥΠΕ Θεσσαλίας για δέκα νοσηλεύτριες και τρεις επισκέπτριες στο Νοσοκομείο του Βόλου. Ούτε μία αίτηση δεν έγινε για επισκέπτριες. Εκδηλώθηκε ενδιαφέρον για νοσηλεύτριες. Καλύφθηκαν και καλύπτονται συνεχώς.

Δεν ακούσατε τον Πρωθυπουργό πριν από δύο ώρες; Δεν τον ακούσατε, αλήθεια, που παρουσίασε το πρόγραμμα, το σχέδιο ανασυγκρότησης και ανθεκτικότητας 57 δισεκατομμυρίων συν 32 δισεκατομμύρια ευρώ από τους ευρωπαϊκούς πόρους, από όπου θα υλοποιηθούν εκατόν εξήντα επτά μεγάλα έργα, δράσεις και μεταρρυθμίσεις;

Δεν ακούσατε τι είπε για τον τομέα της υγείας; Πλήρης ανακαίνιση και εκσυγχρονισμός όλης της υποδομής του συστήματος υγείας, θεσμοθέτηση βοηθών για τους συμπολίτες μας που έχουν ειδικές ανάγκες. Δεν ακούσατε τίποτε από όλα αυτά; Για το πρόγραμμα «Κατ’ Οίκον Νοσηλείας» δεν ακούσατε τίποτε; Πριν από δύο ώρες το είπε ο Πρωθυπουργός. Δισεκατομμύρια! Προσωπικό προσλαμβάνεται συνεχώς.

Ποια είναι η κριτική σας; Ότι δεν υπάρχουν πολλές προσλήψεις μόνιμων γιατρών. Σας είπα προηγουμένως ότι προκηρύσσονται θέσεις και κηρύσσονται άγονες πολλές από αυτές. Όσες δεν κηρύσσονται, καλύπτονται. Το ίδιο και για επικουρικό προσωπικό, παραϊατρικό και νοσηλευτικό, συνεχώς. Έχει ξεπεράσει, κύριε Υπουργέ, τις έντεκα χιλιάδες -αν θυμάμαι σωστά τα στοιχεία- το σύνολο του προσωπικού.

Το δεύτερο πεδίο συζήτησης για την πανδημία ποιο είναι; Ότι κάναμε πέντε μήνες lockdown και έχουμε τέσσερις χιλιάδες κρούσματα. Οι αριθμοί λένε την αλήθεια, αλλά έχουν και μία σχετικότητα. Επιβεβαιώνει κανείς υπεύθυνα και με στοιχεία και με μεθοδολογία ότι, αν δεν είχαν ληφθεί αυτά τα μέτρα τους τελευταίους πέντε μήνες, θα είχαμε λιγότερα ή περισσότερα κρούσματα; Μπορεί να το πει κανείς με σοβαρότητα και βεβαιότητα και όχι με κουβέντες του καφενείου; Ουδείς μπορεί να το πει. Εγώ να συμφωνήσω με όλους, και με την Αντιπολίτευση και με τα μέσα ενημέρωσης, ότι έχουν κουράσει τα μέτρα. Αυτό είναι μίας άλλης τάξεως θέμα, ότι έχουν κουράσει και το πόσο απέδωσαν αυτά τα μέτρα τους τελευταίους πέντε μήνες.

Φτάσαμε στο τρίτο κύμα της πανδημίας πραγματικά σε αυτά τα κρούσματα. Τέσσερις χιλιάδες. Τρομακτικοί αριθμοί για την Ελλάδα. Όμως, οι πανευρωπαϊκοί δείκτες δείχνουν και κάποια άλλα πράγματα, κυρίες και κύριοι συνάδελφοι. Δείχνουν ότι στην Ευρώπη των είκοσι επτά η Ελλάδα είναι η εικοστή τρίτη σε θύματα. Πονάμε και για μία ζωή και για ένα θύμα, πόσω μάλλον για οκτώ χιλιάδες ή και παραπάνω. Όμως, οι αριθμοί και εδώ μέσα στη σχετικότητά τους λένε την αλήθεια. Είμαστε εικοστοί τρίτοι σε αριθμό θυμάτων και είμαστε εικοστοί έβδομοι σε αριθμό κρουσμάτων στην Ευρώπη των είκοσι επτά. Αυτοί είναι οι αριθμοί.

Πιέζονται οι κλινικές του συστήματος υγείας, οι ΜΕΘ; Ασφαλώς πιέζονται, αφού βρισκόμαστε στον μεγαλύτερο αριθμό κρουσμάτων και νοσηλειών. Όμως, αναρωτηθήκατε πόσες ΜΕΘ μάς κληροδοτήσατε; Εξακόσιες. Πόσες λειτουργούν σήμερα; Χίλιες τριακόσιες περίπου του δημοσίου τομέα και διακόσιες τριάντα τρεις του ιδιωτικού τομέα. Δεν είμαι ακριβής στους αριθμούς, γιατί το σύνολο είναι γύρω στις χίλιες τετρακόσιες εβδομήντα. Είναι δυόμισι φορές πάνω. Πώς, λοιπόν, δεν ελήφθησαν μέτρα; Πώς δεν δαπανήθηκαν χρήματα;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα κλείσω, κύριε Πρόεδρε, και ζητώ για ένα λεπτό την ανοχή σας, με την προστασία της εργασίας, γιατί αυτό το νομοσχέδιο που εισήχθη σήμερα και συζητείται με τη μορφή του κατεπείγοντος παίρνει πάρα πολλά μέτρα και για τη σταδιακή επανεκκίνηση της οικονομίας. Ναι, βρισκόμαστε προ της επανεκκίνησης της οικονομίας, γιατί και τα μέτρα πλέον έχουν κουράσει, αλλά και οι αντοχές της οικονομίας δεν είναι ανεξάντλητες, να το πούμε καθαρά αυτό. Τηρώντας όλα τα υγειονομικά πρωτόκολλα, τηρώντας όλα τα υγειονομικά μέτρα, όπου είναι αναγκαίο, πρέπει να ξεκινήσουμε.

Για την εργασία ρωτάτε τι έγινε. Οι μόνες ευρωπαϊκές χώρες που δεν κατέγραψαν το χρονικό διάστημα της πανδημίας αύξηση της ανεργίας είναι η Ελλάδα και η Ιταλία, προφανώς γιατί ελήφθησαν μέτρα. Και το πρόγραμμα «ΣΥΝΕΡΓΑΣΙΑ» σήμερα συνεχίζεται και άλλα 2 δισεκατομμύρια μέσω του «SURE» έρχονται, για να αποτελέσουν τη γέφυρα προστασίας της εργασίας. Είναι, επίσης, και η αναστολή των πλειστηριασμών της πρώτης κατοικίας μέχρι τα τέλη Μαΐου. Λαμβάνονται και τέτοια μέτρα, όπως και η επαναλειτουργία της δικαιοσύνης, των σχολείων και του λιανεμπορίου, γιατί πρέπει να γίνει το επόμενο βήμα. Έχει ρίσκο; Βεβαίως έχει ρίσκο. Υπάρχει πολιτική ευθύνη; Υπάρχει και την αναλαμβάνει εξ ολοκλήρου η Κυβέρνηση, γιατί ασκεί τα καθήκοντά της πλήρως, γιατί θεσμοθετεί μέτρα συνεχώς, γιατί δαπανά πόρους συνεχώς, γιατί εξασφαλίζει ευρωπαϊκά κονδύλια, γιατί στηρίζει την εργασία και την επιχειρηματικότητα. Τώρα, εάν κάποιοι απ’ αυτόν τον οικονομικό όλεθρο που προκάλεσε η πανδημία περιμένουν και κέρδη, αυτό είναι κομμάτι δύσκολο και επιτρέψτε μου την έκφραση.

Τι κάνουμε με τις πολιτικές μας; Επιχειρούμε να καλύψουμε όσο το δυνατόν μεγαλύτερο κομμάτι της ζημιάς και νομίζω ότι τα καταφέρνουμε πάρα πολύ καλά μέχρι τώρα και στον τομέα των θέσεων εργασίας και στον τομέα της οικονομίας. Και δεν έφθασε και η ύφεση εκεί που μας έλεγε ο ΣΥΡΙΖΑ, στο 15%. Στο 8,2% έφθασε η ύφεση. Μας ικανοποιεί; Όχι, θα θέλαμε ανάπτυξη 8%, αλλά γίνεται σε πλαίσιο πανδημίας να επιτευχθεί;

Κυρίες και κύριοι συνάδελφοι,…

(Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Χαράλαμπος Αθανασίου):** Ολοκληρώστε, κύριε Μπουκώρο. Έχετε φθάσει στα δέκα λεπτά. Ακολουθούν και άλλοι συνάδελφοι.

**ΧΡΗΣΤΟΣ ΜΠΟΥΚΩΡΟΣ:** Εν κατακλείδι, κύριε Πρόεδρε, και σας ευχαριστώ για την ανοχή σας, θέλω να πω ότι η μάχη συνεχίζεται και θα την κερδίσουμε ή θα τη χάσουμε όλοι μαζί. Όποιος επιχειρεί να προσπορισθεί μικροκομματικά πολιτικά οφέλη από την πανδημία, στο τέλος θα είναι ο μεγάλος ηττημένος.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Ακολουθεί ο κ. Λιούπης Αθανάσιος από τη Νέα Δημοκρατία και αμέσως μετά θα δώσω τον λόγο στον Κοινοβουλευτικό Εκπρόσωπο της Ελληνικής Λύσης, τον κ. Βιλιάρδο.

Κύριε Λιούπη, έχετε τον λόγο.

**ΑΘΑΝΑΣΙΟΣ ΛΙΟΥΠΗΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, σήμερα σηματοδοτείται η αρχή μιας νέας εποχής για την ελληνική οικονομία. Ο Πρωθυπουργός και το επιτελείο του παρουσίασαν το Εθνικό Σχέδιο Ανάκαμψης και Ανθεκτικότητας, με το οποίο θα πορευθούμε σε ένα πιο φωτεινό και ελπιδοφόρο μέλλον. Είναι μία τιτάνια προσπάθεια αναζωογόνησης της εθνικής οικονομίας και της στοχευμένης ανάπτυξης με 60 περίπου δισεκατομμύρια ευρώ.

Το σημερινό νομοσχέδιο θέτει τις βάσεις προς μία, κατά το δυνατόν, πιο ασφαλή πορεία προς αυτή την κατεύθυνση. Τα οικιακά αυτοδιαγνωστικά τεστ, που χορηγούνται με το σημερινό νομοσχέδιο δωρεάν σε όλους τους πολίτες, είναι μία πολύ χρήσιμη παράμετρος για να επιτύχουμε τον περιορισμό της ραγδαίας διασποράς του ιού. Οφείλουν να έχουν υψηλή ευαισθησία και ειδικότητα έναντι του SARS-COV-2.

Ευρωπαϊκές χώρες, όπως η Γερμανία, η Αυστρία, η Ελβετία, η Γαλλία, εφαρμόζουν τη δωρεάν προμήθεια τέτοιων τεστ στους πολίτες τους. Πρόσφατη δημοσιευμένη έρευνα από το πανεπιστήμιο του Γέιλ έδειξε ότι η εβδομαδιαία χρήση οικιακών τεστ επί εξήντα ημέρες θα απέτρεπε δύο εκατομμύρια οκτακόσιες χιλιάδες μολύνσεις στην Αμερική και περίπου δεκαπέντε χιλιάδες επτακόσιους θανάτους.

Με το σημερινό σχέδιο νόμου θεσπίζεται η δυνατότητα να διαθέτουν τα ιδιωτικά φαρμακεία οικιακά τεστ για τον έλεγχο νόσησης από τον κορωνοϊό. Μέχρι το τέλος Ιουνίου κάθε πολίτης με ΑΜΚΑ ή προσωρινό ΑΜΚΑ ή προσωρινό αριθμό ασφάλισης και υγειονομικής περίθαλψης αλλοδαπού θα μπορεί να λαμβάνει εβδομαδιαίως ένα δωρεάν οικιακό τεστ για ατομική χρήση, το οποίο δεν απαιτεί επαγγελματίες υγείας. Και φυσικά, η νέα αυτή ρύθμιση δεν είναι πανάκεια, κύριε Ξανθέ, αλλά έρχεται να λειτουργήσει συμπληρωματικά προς τον ήδη υψηλό αριθμό μοριακών και rapid test που διενεργούνται καθημερινά, τα οποία τελευταία κυμαίνονται από πενήντα χιλιάδες έως εξήντα πέντε χιλιάδες σε ημερήσια βάση.

Βεβαίως, διαψεύστηκαν πλήρως οι προβλέψεις της Αντιπολίτευσης για συγκεκριμένη εταιρεία, που δήθεν θα ελάμβανε την προμήθεια των οικιακών τεστ. Τελικά, τριάντα μία εταιρείες, χωρίς τη «SIEMENS», έλαβαν μέρος στον διαγωνισμό, αποδεικνύοντας τη διαφάνεια της διαδικασίας.

Ο χώρος της υγείας, υπό τις εξαιρετικά ιδιόμορφες συνθήκες της πανδημίας, πρέπει να αποτελεί σημείο σύγκλισης με όλες τις πολιτικές δυνάμεις. Μικροκομματικές λογικές δεν χωρούν σε θέματα δημόσιας υγείας.

Μεταξύ άλλων, είναι πολύ σημαντική, κύριε Υπουργέ, η διάταξη που επιβραβεύει τους υποψήφιους για ειδίκευση γιατρούς, που δέχθηκαν εκτός σειράς να μπουν στη μάχη κατά του κορωνοϊού για ορισμένο χρόνο. Αυτοί μπορούν πλέον, με τη διάταξη αυτή, να παραμείνουν και να συνεχίσουν στο ίδιο νοσοκομείο την ειδικότητά τους μέχρι την ολοκλήρωσή της.

Απολύτως αναγκαία είναι και η επαναφορά μαθητών, φοιτητών και σπουδαστών στη διά ζώσης εκπαίδευση, υπό όρους ασφαλείας για όλους. Γι’ αυτό θα υποβάλλονται σε συχνό διαγνωστικό έλεγχο για τον κορωνοϊό.

Όπως εξαρχής είχε τονίσει η ηγεσία του Υπουργείου Υγείας, οι ημέρες λειτουργίας των εμβολιαστικών κέντρων θα αυξάνονταν ανάλογα με την επάρκεια των εμβολίων. Έτσι, λοιπόν, επεκτείνονται οι ημέρες από έξι σε επτά, από Δευτέρα έως Κυριακή και όλες τις αργίες.

Ταυτόχρονα, για να υπάρχει επάρκεια προσωπικού στα κέντρα εμβολιασμού, απασχολούνται πλέον σε αυτά και νοσηλευτές κατηγορίας ΔΕ και μαίες ΠΕ.

Στο πεδίο της δικαιοσύνης θεσπίζεται όλο το πλαίσιο που είναι απαραίτητο για την πλήρη και ασφαλή επαναλειτουργία των δικαστηρίων. Ορίζονται όλες οι δικονομικές προθεσμίες και προβλέπονται αναλυτικά οι διαδικασίες επαναπροσδιορισμού των υποθέσεων που ματαιώθηκαν.

Σημαντική και η προστασία της κύριας κατοικίας εν μέσω της πανδημίας, με ματαίωση των πλειστηριασμών μέχρι τις 13 Μαΐου του 2021.

Ταυτόχρονα, συνεχίζονται με αμείωτο ρυθμό οι παρεμβάσεις στήριξης της ελληνικής οικονομίας, που δοκιμάζεται εδώ κι έναν χρόνο. Η Κυβέρνηση στέκεται έμπρακτα δίπλα στους επιχειρηματίες που έχουν υποστεί οικονομικό πλήγμα. Με το πρόγραμμα «ΓΕΦΥΡΑ 2» το ελληνικό δημόσιο συμμετέχει στις δόσεις των επιχειρηματικών δανείων σε πληγείσες επιχειρήσεις και ελεύθερους επαγγελματίες για χρονικό διάστημα έως οκτώ μήνες, με επιδότηση και του κεφαλαίου και των τόκων, με προφανή στόχο τη στήριξή τους, αλλά και τη μη αύξηση των κόκκινων δανείων. Η σπουδαία αυτή πρωτοβουλία αφορά μικρές, πολύ μικρές, μεσαίες επιχειρήσεις, καθώς και φυσικά πρόσωπα που είναι ελεύθεροι επαγγελματίες ή εταίροι προσωπικών ή κεφαλαιουχικών εταιρειών.

Η όλη διαδικασία πραγματοποιείται ηλεκτρονικά μέσω της Ενιαίας Ψηφιακής Πύλης της Δημόσιας Διοίκησης. Κάθε ενδιαφερόμενος μπορεί να υποβάλει σχετική αίτηση έως τις 9 Μαΐου του 2021. Η συνεισφορά του δημοσίου, ανάλογα με το είδος του δανείου, μπορεί να ανέλθει μέχρι και το 90% της μηνιαίας δόσης, με ανώτατο όριο ανά επιχείρηση το 1.800.000 ευρώ.

Μία από τις βασικές προϋποθέσεις είναι ο οφειλέτης να συνεχίζει να συνεισφέρει με το δικό του ποσοστό συμμετοχής σε όλο το διάστημα εφαρμογής του προγράμματος ενίσχυσης, καθώς και για ένα επιπλέον διάστημα παρακολούθησης, έξι έως δεκαοκτώ μήνες.

Επίσης, χορηγούνται συνολικά 4.000.000 ευρώ για την ενίσχυση ερασιτεχνικών αθλητικών σωματείων.

Τέλος, ένα μεγάλο κομμάτι της ελληνικής οικονομίας που έχει υποστεί καθίζηση λόγω της πανδημίας είναι ο τουρισμός. Προκειμένου να είναι ασφαλής η υποδοχή τουριστών, θα ορισθεί ένας φορέας διαπιστευμένος από το Εθνικό Κέντρο Διαπίστευσης για τον έλεγχο και την πιστοποίηση εφαρμογής των μέτρων κατά του κορωνοϊού από όλες τις τουριστικές επιχειρήσεις. Σε συνέχεια της περσινής επιτυχημένης απόφασης για ορισμό ξενοδοχείων COVID, επεκτείνεται και για το 2021 η μίσθωση τουριστικών καταλυμάτων για φιλοξενία τουριστών που θα νοσήσουν από κορωνοϊό.

Η απαρέγκλιτη τήρηση των υγειονομικών πρωτοκόλλων στον τουρισμό είναι μονόδρομος για την εξασφάλιση της δημόσιας υγείας και για να καταστήσουμε τη χώρα μας έναν ασφαλή και ελκυστικό τουριστικό προορισμό.

Η μόνιμη επωδός της Αξιωματικής Αντιπολίτευσης τους τελευταίους μήνες είναι ότι θα έπρεπε να έχει ανασταλεί ή έστω να έχει περιορισθεί το νομοθετικό έργο υπό συνθήκες πανδημίας. Τώρα, όμως, περισσότερο από ποτέ, είναι φανερό γιατί έπρεπε Βουλή και η Κυβέρνηση να συνεχίσουν απρόσκοπτα το έργο τους. Τώρα, που είμαστε ένα βήμα πριν από την ενεργοποίηση του Εθνικού Σχεδίου Ανάκαμψης, που έχει τη δυναμική να εκτοξεύσει κατά επτά μονάδες το ΑΕΠ και να προσθέσει διακόσιες χιλιάδες νέες θέσεις εργασίας, τώρα, περισσότερο από ποτέ, είναι αντιληπτό το πόσο χρήσιμο και απαραίτητο είναι -και θα είναι στο άμεσο μέλλον- το τεράστιο μεταρρυθμιστικό έργο που υλοποιήθηκε τους τελευταίους μήνες.

Σταθερά και αποφασιστικά η Κυβέρνηση έθεσε τις βάσεις, ώστε η επόμενη μέρα μετά τον κορωνοϊό να μας βρει έτοιμους να εκμεταλλευθούμε στο έπακρο τις ευκαιρίες που θα μας δοθούν.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ ευχαριστώ, κύριε Λιούπη, και για την τήρηση του χρόνου, όπως πάντα.

Τον λόγο έχει ο Κοινοβουλευτικός Εκπρόσωπος της Ελληνικής Λύσης κ. Βασίλειος Βιλιάρδος.

Αμέσως μετά τον λόγο θα πάρει η κ. Αικατερίνη Παπανάτσιου από τον ΣΥΡΙΖΑ.

Ορίστε, κύριε Βιλιάρδο, έχετε τον λόγο.

**ΒΑΣΙΛΕΙΟΣ ΒΙΛΙΑΡΔΟΣ:** Ευχαριστώ πολύ, κύριε Πρόεδρε.

Θα ήθελα, κατ’ αρχάς, να ευχαριστήσω τον Κοινοβουλευτικό Εκπρόσωπο της Νέας Δημοκρατίας, τον κ. Βρούτση, που μου έδωσε τη θέση του, επειδή έχω μία επιτροπή και το ζήτησα εγώ. Ευχαριστώ πολύ.

Κυρίες και κύριοι συνάδελφοι, η εισηγήτρια της Ελληνικής Λύσης αναφέρθηκε εκτενώς στο νομοσχέδιο όσον αφορά τα θέματα της υγείας κυρίως, οπότε εγώ θα αναφερθώ στο οικονομικό σκέλος του, τονίζοντας, όμως, ξανά πως η Κυβέρνηση με τα αλλοπρόσαλλα και μη προγραμματισμένα μέτρα που παίρνει, ειδικά όσον αφορά την οικονομία, καταστρέφει, ταυτόχρονα, τόσο την υγεία όσο και την οικονομία, κυρίως με τα αλλεπάλληλα και συνεχή κλειδώματα.

Εκτός αυτού, δεν λέει καθαρά στους Έλληνες πως όλα τα μέτρα που δρομολογεί είναι με δανεικά χρήματα, αφού το έλλειμμα του 2020 ήταν υπέρογκο, πάνω από 20 δισεκατομμύρια ευρώ ή σχεδόν στο 15% του ΑΕΠ -με αυτό καταλήξαμε κάποτε στο ΔΝΤ-, ενώ κάτι ανάλογο θα συμβεί και το 2025, ποσά που θα προστεθούν στο προ πολλού μη βιώσιμο δημόσιο χρέος μας και που θα τα πληρώσουμε πανάκριβα, με το ξεπούλημα της δημόσιας περιουσίας, με τις κατασχέσεις και τους πλειστηριασμούς της ιδιωτικής περιουσίας, καθώς επίσης με την παράδοση εθνικής κυριαρχίας -πολύ φοβόμαστε- τόσο στη θάλασσα όσο και στην ξηρά.

Ήδη ανακοινώθηκε το ξεπούλημα των λιμανιών της Καβάλας και της Αλεξανδρούπολης, καθώς επίσης της κερδοφόρου Εγνατίας Οδού, ενώ την ίδια στιγμή η Επίτροπος της Ευρωπαϊκής Ένωσης μας υποχρεώνει να κατασκευάσουμε σταθερές δομές για τους παράνομους μετανάστες ακόμη και στα νησιά μας. Αδιαφορεί, προφανώς, για το ότι η πατρίδα μας εποικίζεται, εάν δεν είναι αυτός ακριβώς ο στόχος της, έτσι ώστε να μετατραπεί η ελληνική κοινωνία σε μία εύκολα ελεγχόμενη, από τις δυνάμεις κατοχής της, πολυπολιτισμική περιοχή.

Για παράδειγμα, με το άρθρο 72 απαλλάσσονται από ΦΠΑ οι παραδόσεις στον Διεθνή Οργανισμό Μετανάστευσης, στον ΔΟΜ.

Δυστυχώς, δεν είναι εδώ ο Υπουργός Οικονομικών, τον οποίο ήθελα να ρωτήσω -όπως θα κάνω κάθε φορά- εάν εισπράξαμε ως κράτος τα 300.000.000 προκαταβολή για το Ελληνικό, που ήταν εγγεγραμμένα στο πρώτο τρίμηνο του 2021, όπως άλλωστε ήταν και στο 2020, χωρίς να πληρωθούν.

Θα ξεκινήσω τώρα την ομιλία μου με ένα εντελώς διαφορετικό θέμα, για το οποίο έχουμε υποβάλει ερώτηση στο Υπουργείο Εργασίας, επειδή απασχολεί πάρα πολλούς συμπολίτες μας, στους οποίους δεν δίνεται η παραμικρή σημασία, σε σχέση με τα μέτρα που λαμβάνονται. Πρόκειται για τους ελεύθερους επαγγελματίες του ΟΑΕΕ, που απορροφήθηκε από τον ΕΦΚΑ, που πολλοί από αυτούς έχουν μείνει ανασφάλιστοι στα χρόνια της κρίσης, με αποτέλεσμα να μην έχουν καν ιατροφαρμακευτική περίθαλψη, να μην προβλέπεται, δε, να τους δοθεί ούτε καν η εθνική σύνταξη, παρά το ότι έχουν πληρώσει για πολλά χρόνια τις εισφορές τους, επειδή δεν μπόρεσαν να αντεπεξέλθουν τα τελευταία χρόνια.

Για να μην κουράζω, θα αναφερθώ στο κείμενο μιας από τις δεκάδες επιστολές που μας στέλνονται, την οποία και θα καταθέσω για τα Πρακτικά, η οποία τεκμηριώνει πως η Κυβέρνηση μισεί τη μεσαία τάξη και, δυστυχώς, τις μικρομεσαίες επιχειρήσεις.

Εν προκειμένω, ο συγκεκριμένος συμπολίτης μας γράφει μεταξύ άλλων -τα δικά του λόγια θα αναφέρω- τα εξής: «Είμαι Έλληνας πολίτης, ογδόντα ετών, χωρίς σύνταξη και χωρίς ιατροφαρμακευτική κάλυψη, λόγω χρέους στο ΤΕΒΕ, στο οποίο όμως έχω πληρώσει επί σαράντα τρία χρόνια εισφορές, χωρίς να έχω πάρει κανένα επίδομα. Έως το 2017 εισέπραττα ένα μίσθωμα από ένα ακίνητο, που ήταν το μοναδικό μου εισόδημα, όπου όμως το μίσθωμά μου αυτό κατασχέθηκε από την εφορία λόγω χρεών το 2017. Παρ’ όλα αυτά, υποχρεούμαι να το δηλώνω ως εισόδημα και να φορολογούμαι για κάτι που δεν εισπράττω. Η τράπεζα, στην οποία έχω ένα υπόλοιπο στεγαστικού δανείου, θεωρεί εισόδημα το μίσθωμα που μου έχει κατασχεθεί από την εφορία. Οπότε, επειδή αδυνατώ να πληρώσω τη μηνιαία δόση των 350 ευρώ, βγάζει το σπίτι μου στον πλειστηριασμό. Έρχονται, λοιπόν, συχνά πυκνά στιγμές που θα ήθελα ειλικρινά να ήμουν μετανάστης σε αυτή τη χώρα, επειδή τότε θα έπαιρνα τουλάχιστον ένα επίδομα και θα είχα ιατροφαρμακευτική περίθαλψη. Είμαι, όμως, εκ γενετής Έλληνας πολίτης και δεν δικαιούμαι τίποτα.».

Εδώ είναι το γράμμα του, το οποίο και καταθέτω για τα Πρακτικά.

(Στο σημείο αυτό ο Βουλευτής κ. Βασίλειος Βιλιάρδος καταθέτει για τα Πρακτικά την προαναφερθείσα επιστολή, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Δυστυχώς, αυτά είναι τα προβλήματα των Ελλήνων, επειδή οι κυβερνήσεις τους κατέστρεψαν τη χώρα μαζί με το σύστημα υγείας, με την υπερχρέωσή της, με τα μνημόνια και με το PSI, προβλήματα που δεν λύνονται με τα αποσπασματικά και χωρίς πρόγραμμα μέτρα που λαμβάνονται σήμερα και με τα οποία οδηγούνται οι Έλληνες και η Ελλάδα στο χάος.

Στο νομοσχέδιο τώρα, σε ό,τι προλάβαμε να δούμε, αφού συνεχίζεται η απαράδεκτη τακτική του κατεπείγοντος εκ μέρους μιας απαράδεκτης Κυβέρνησης, φαίνεται καθαρά πως χρησιμοποιείται η πανδημία ως πρόφαση, έτσι ώστε να δρομολογούνται πλήθος κατά παρέκκλιση ρυθμίσεις, απευθείας αναθέσεις και προσλήψεις «δικών μας παιδιών».

Το πρώτο θέμα, πάντως, που μας έκανε εντύπωση -το ανέφεραν και άλλοι συνάδελφοι- είναι ότι συμπεριλήφθηκε στο κατεπείγον σχέδιο νόμου η μεταφορά του καζίνου της Πάρνηθας στο Μαρούσι, όπου αφ’ ενός μεν αδυνατούμε να καταλάβουμε γιατί είναι επείγον, αφ’ ετέρου διαπιστώνουμε πως η Αθήνα προορίζεται να μετατραπεί στην Κούβα προηγούμενων εποχών με δύο, με το δεύτερο καζίνο στο Ελληνικό.

Συνεχίζοντας, διαπιστώνουμε μια σειρά ρυθμίσεων που παρατείνονται έως τις 30 Ιουνίου του 2021, σαν να γνωρίζει η Κυβέρνηση ότι θα τελειώσει τότε η πανδημία.

Ειδικότερα στο άρθρο 21, που αφορά τα αντισηπτικά, έχουμε προειδοποιήσει πολλές φορές στο παρελθόν για την ανάγκη μιας ορθολογικής παράτασης των αδειών παραγωγής τους, καθώς επίσης της εισαγωγής αιθυλικής αλκοόλης. Εντούτοις, δεν εισακουστήκαμε ποτέ, με αποτέλεσμα να δρομολογούνται έκτοτε συνεχείς μικρές παρατάσεις, είτε με ΠΝΠ είτε με νομοσχέδια όπως το σημερινό, πρώτα τον Αύγουστο του 2020 με το ν.4715 και με την ΠΝΠ από τις 10-8-2020, μετά τον Δεκέμβριο με τον ν.4764/2020 και σήμερα.

Τεκμηριώνεται, λοιπόν, πως δεν γίνεται καμμία σωστή πρόβλεψη εκ μέρους της Κυβέρνησης, που συνεχίζει να λειτουργεί με τον γνωστό της τρόπο, με το «βλέποντας και κάνοντας».

Ζητήσαμε επιπλέον την εγχώρια παραγωγή αιθυλικής αλκοόλης, με την οποία θα υποστηριζόταν η Ελληνική Βιομηχανία Ζάχαρης, που φαίνεται πως η Ευρωπαϊκή Ένωση έχει βάλει στόχο να την κλείσει, χωρίς καμμία ανταπόκριση.

Το ίδιο συμβαίνει με την εστίαση, που με το άρθρο 102 δίνεται παράταση για ενισχύσεις θερμαντικών σωμάτων προφανώς για τους εξωτερικούς χώρους, χωρίς όμως να υπάρχει ακόμη απόφαση να ανοίξουν, εάν ανοίξουν βέβαια, όποτε τους επιτραπεί, αφού τα περισσότερα εστιατόρια θα χρεοκοπήσουν, θύματα της καταστροφικής πολιτικής της Κυβέρνησης με τα συνεχή «κλειδώματα».

Όσον αφορά τώρα το πρόγραμμα «ΣΥΝΕΡΓΑΣΙΑ», στα άρθρα 95 έως 97, συνεχίζει να επιδοτείται η ανεργία και η κατανάλωση αντί για την εργασία και την παραγωγή προφανώς με δανεικά και, μεταξύ άλλων, με τα χρήματα του Ταμείου Ανασυγκρότησης, του «NEXT GENERATION EU», προτού καν τα εισπράξουμε, καθώς επίσης χωρίς να γνωρίζουμε εάν θα τα εισπράξουμε και πότε. Είναι γνωστό, άλλωστε, πως το Συνταγματικό Δικαστήριο της Γερμανίας έχει δημιουργήσει πρόβλημα με το Ταμείο, όπως ήταν αναμενόμενο, από τη χώρα που σίγουρα δεν έχει καμμία πρόθεση να συμμετέχει σε έναν κοινό δανεισμό.

Έχουμε αναφερθεί δεκάδες φορές στο ότι δεν είναι προς όφελος της Ελλάδας η «μονοκαλλιέργεια» του τουρισμού, ενώ το να ενισχύεται ο πρωτογενής τομέας μόλις με 150 εκατομμύρια ευρώ λόγω κορωνοϊού, όταν ειδικά οι κτηνοτροφικές επιχειρήσεις αντιμετωπίζουν τεράστιο πρόβλημα με τις ζωοτροφές, που οι τιμές τους αυξήθηκαν κατά 60% περίπου, είναι ένα πολύ μεγάλο λάθος.

Στηρίζοντας πάντως όλες τις ελπίδες μας για ανάπτυξη στον τουρισμό, όταν, για παράδειγμα, η Αγγλία απαγόρευσε τα ταξίδια έως τις 30-6-2021, όταν η πανδημία μαίνεται στην Ευρώπη και όταν εμφανίζονται νέες μεταλλάξεις του ιού, διενεργούμε έγκλημα, έγκλημα εις βάρος των Ελλήνων.

Στα άρθρα 57 έως 70 τώρα, που αφορούν την επιχορήγηση των δανείων, είναι ξεκάθαρο πως ο στόχος είναι η στήριξη των τραπεζών για πολλοστή φορά, αυτών των τραπεζών που έχουν κοστίσει στους Έλληνες πάνω από 60 δισεκατομμύρια ευρώ μαζί με τους αναβαλλόμενους φόρους, αυτών των τραπεζών που έχουν «ανθελληνισθεί» και που συνεχίζουν να στηρίζονται, όπως με την αύξηση κεφαλαίου, η οποία δρομολογείται για την Τράπεζα Πειραιώς μέσω του Ταμείου Χρηματοπιστωτικής Σταθερότητας. Από την άλλη πλευρά, τοποθετούνται τόσες προϋποθέσεις, όπως, για παράδειγμα, η μείωση του τζίρου άνω του 20%, που δεν μπορεί να γνωρίζει κανείς πόσοι τελικά θα ευνοηθούν.

Άλυτο παραμένει, επίσης, το θέμα της εξυπηρέτησης και διευθέτησης των οφειλών που είχαν καταστεί ληξιπρόθεσμες σε προγενέστερο χρονικό διάστημα. Θα αφεθούν στην τύχη τους όλοι αυτοί; Θα χάσουν την περιουσία τους; Περιμένει η Κυβέρνηση πως θα είναι σε θέση τώρα να εξυπηρετήσουν τις οφειλές τους, όταν δεν μπορούσαν προηγουμένως; Εκτός αυτού, τι θα γίνει με την επιστρεπτέα προκαταβολή; Θα χαριστεί ένα μέρος της ή θα περιμένουμε πρώτα να χρεοκοπήσουν κάποιοι από αυτούς που την εισέπραξαν;

Όσον αφορά τώρα τις ρυθμίσεις για τις επιταγές, το άρθρο 71 είναι εξαιρετικά δαιδαλώδες. Το συγκεκριμένο άρθρο είναι εξαιρετικά δαιδαλώδες, ενώ λόγω των πολλών προϋποθέσεών του δίνει απλά περιθώρια στην Κυβέρνηση να εξαγγέλλει βαρύγδουπα μέτρα, ως συνήθως, χωρίς καμμία πρόθεση εφαρμογής τους. Το ποσοστό μείωσης του τζίρου ύψους 40% που τίθεται ως προϋπόθεση μαζί με την ΚΑΔ είναι πάρα πολύ μεγάλο, ενώ λαμβάνεται λανθασμένα ως κριτήριο το τρίμηνο Οκτωβρίου - Δεκεμβρίου, που τον Οκτώβρη δεν είχαμε lockdown. Το έχουμε επαναλάβει πάρα πολλές φορές και πρέπει να δώσει προσοχή η Κυβέρνηση.

Όσον αφορά δε την αναστολή πλειστηριασμών, στο άρθρο 79, υπάρχουν και εδώ πολλοί περιορισμοί, οπότε κάποιοι ελάχιστοι θα ευνοηθούν, ενώ οι υπόλοιποι συμπολίτες μας θα μείνουν στον δρόμο. Σύμφωνα με δημοσιεύματα, πάντως, που θα καταθέσουμε στα Πρακτικά, έχουν διαγραφεί από την πλατφόρμα «Κατσέλη» το 30% των δανειοληπτών ως κακοπληρωτές με κριτήριο το ότι δεν συγκατατέθηκαν με την άρση του απορρήτου, παρά το ότι με τον νέο νόμο για το «ξέπλυμα» το δημόσιο έχει πρόσβαση, ενώ κατά περίπτωση μπορεί να ζητείται και η άρση του απορρήτου για μέλη της οικογένειας και του συνεγγυητή με το άρθρο 61. Το καταθέτω για τα Πρακτικά.

(Στο σημείο αυτό ο Βουλευτής κ. Βασίλειος Βιλιάρδος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κλείνοντας, σε γενικές γραμμές με το παρόν νομοσχέδιο η Κυβέρνηση προσπαθεί να ρυθμίσει οικονομικά ζητήματα που προκλήθηκαν από την πανδημία και επίσης ζητήματα υγείας, τα οποία τα ανέφερε η συνάδελφος, χωρίς όμως να πετυχαίνει ούτε το ένα ούτε το άλλο. Με τις περισσότερες ρυθμίσεις του παρατείνει προηγούμενες, όπως την εξ αποστάσεως εκπαίδευση, την προμήθεια μέσων ατομικής υγιεινής, την προϋπόθεση υποβολής σε τεστ κορωνοϊού για τη συμμετοχή σε διά ζώσης εκπαιδευτική διαδικασία και την καταβολή ασφαλιστικών εισφορών από τον κρατικό προϋπολογισμό σε ορισμένους κλάδους.

Το άλλο μεγάλο πρόβλημα του νομοσχεδίου είναι ότι εισάγει κατ’ εξοχήν «εξυπηρετικές» διατάξεις. Για παράδειγμα, αφήνει σε ισχύ άρθρα που προέβλεπαν την απευθείας ανάθεση σε εταιρείες που παρέχουν πλατφόρμες τηλεκπαίδευσης και σε εταιρίες που αναλαμβάνουν την υποστήριξη της Γραμμής Καταναλωτή. Τα ίδια και τα ίδια.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Χαράλαμπος Αθανασίου):** Ολοκληρώστε, κύριε Βιλιάρδο.

**ΒΑΣΙΛΕΙΟΣ ΒΙΛΙΑΡΔΟΣ:** Με επίκληση στο πρόβλημα της πανδημίας δε, η Κυβέρνηση μοιράζει χρήματα σε όσους θέλει, όπως τα κέντρα διά βίου μάθησης, ενώ αδιαφορεί για το πλήγμα που έχουν υποστεί όλες οι μικρές και μεσαίες επιχειρήσεις, καθώς επίσης και η εστίαση. Έτσι, όμως, η χώρα οδηγείται στον γκρεμό, χωρίς πραγματικά καμμία διάθεση απαισιοδοξίας. Είναι απλά η αλήθεια.

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Χαράλαμπος Αθανασίου):** Και εγώ ευχαριστώ, κύριε Βιλιάρδο.

Μέχρι να ετοιμαστεί το έδρανο και να έλθει η κ. Παπανάτσιου, θα δώσω τον λόγο για δύο λεπτά στον κ. Καραθανασόπουλο, Κοινοβουλευτικό Εκπρόσωπο του Κομμουνιστικού Κόμματος Ελλάδας.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Κύριε Πρόεδρε, θα παρακαλούσα να είναι και ο κ. Κοντοζαμάνης παρών. Οπότε, από τη στιγμή που απουσιάζει για κάποιον λόγο και είναι εκτός Αιθούσης, θα πάρω μετά τον λόγο, γιατί θέλω να απευθυνθώ προσωπικά στον κ. Κοντοζαμάνη.

**ΠΡΟΕΔΡΕΥΩΝ (Χαράλαμπος Αθανασίου):** Τον λόγο έχει τώρα η κ. Παπανάτσιου από τον ΣΥΡΙΖΑ.

Στη συνέχεια -λόγω της αλλαγής που έγινε- θα μιλήσει πρώτα ο κ. Αυγενάκης, ο Υφυπουργός Αθλητισμού, και μετά ο κ. Βρούτσης.

Ορίστε, κυρία Παπανάτσιου, έχετε τον λόγο.

**ΑΙΚΑΤΕΡΙΝΗ ΠΑΠΑΝΑΤΣΙΟΥ:** Σας ευχαριστώ, κύριε Πρόεδρε.

Κύριε Υπουργέ, κατ’ αρχάς θα ήθελα να πω ένα μεγάλο μπράβο στη Νέα Δημοκρατία. Επιβεβαιώνεται διά του κ. Μαραβέγια, του συμπολίτη μου, ότι η απόλυση του γιατρού Καταραχιά είναι πολιτική δίωξη.

Τώρα, όσον αφορά την Κυβέρνηση, αυτή τη φορά ξεπέρασε τον εαυτό της. Πραγματικά, είναι σπουδαίο να ξεπερνάς κάθε φορά τα δικά σου πεπραγμένα. Αυτή τη φορά μάλιστα, όσον αφορά το νομοσχέδιο, καταθέσατε ξημερώματα νέο πολυνομοσχέδιο και δη κατεπείγον. Ό,τι και να λέτε, μας δείχνετε με τη στάση σας ότι οι κοινοβουλευτικές διαδικασίες σάς ενοχλούν. Είναι απαράδεκτος ο τρόπος εισαγωγής, συζήτησης και νομοθέτησης, ειδικά τον τελευταίο χρόνο.

Βέβαια, θα μου πείτε, αυτό εξαρτάται από το τι θεσμοθετείς και ποια προβλήματα προσπαθείς να αντιμετωπίσεις. Μόνο σαν φάρσα μπορεί να εκληφθεί η συγκεκριμένη διαδικασία, γιατί -σε κάθε περίπτωση- έχει χαθεί κάθε ίχνος δημοκρατικής και διαφανούς νομοθέτησης. Βρισκόμαστε μπροστά σε ένα ακόμα νομοσχέδιο-σκούπα, με διατάξεις που αφορούν εννέα διαφορετικά Υπουργεία.

Στις διατάξεις που αφορούν το Υπουργείο Οικονομικών έχουμε μια αρχική απορία. Γιατί οι σημαντικές διατάξεις έρχονται σε κατεπείγουσα διαδικασία, που εκ προοιμίου αφαιρεί τη δυνατότητα εκτενούς συζήτησης; Μαζί, λοιπόν, με την αναγκαιότητα για τη ρύθμιση των επιχειρηματικών δανείων κατ’ αντιστοιχία του προγράμματος «ΓΕΦΥΡΑ», έρχονται διατάξεις για τη ρύθμιση των ενταλμάτων πληρωμής δημοσίων επενδύσεων, ρυθμίσεις για τις επιταγές, αλλά και για τη μεταφορά των αδειών για καζίνο.

Πρέπει να σημειώσουμε πως η ανάγκη δημιουργίας πλαισίου για τα επιχειρηματικά δάνεια εκκινεί από τη δική σας εμμονή κατά τη διάρκεια της πανδημίας να επενδύετε σε δάνεια και αναστολές. Αυτές οι πολιτικές είναι που έχουν βυθίσει την ελληνική οικονομία σε 8,2% ύφεση και έχουν διογκώσει το ιδιωτικό χρέος. Δυστυχώς, το μέλλον των πολιτών και των επιχειρήσεων μετά την πανδημία και την άρση των περιοριστικών μέτρων θα είναι δυσοίωνο.

Επικαλείστε συνέχεια το Ταμείο Ανάκαμψης -το επικαλέστηκε πριν και Βουλευτής σας- καθώς και όλα τα άλλα ευρωπαϊκά προγράμματα, για να καλύψετε το τεράστιο κενό που αφήνει η ελλειμματική πολιτική σας. Για πόσο καιρό ακόμη; Θα φανεί. Δεν μπορεί να είναι επί παντός επιστητού το Ταμείο Ανάκαμψης εκείνο το οποίο θα καλύψει όλους τους πόρους σας.

Στο συγκεκριμένο νομοσχέδιο, ενώ έχετε μεγάλα όρια για να συμπεριλάβετε ομολογουμένως όσο το δυνατόν περισσότερους, τίθεται ένα ερώτημα για τη χρησιμότητα του όρου, όπου οι επιλέξιμοι θα πρέπει να μην έχουν μη εξυπηρετούμενα δάνεια που επιπλέον έχουν καταγγελθεί και καταλαμβάνουν ποσοστό μεγαλύτερο του 50% επί του συνόλου των δανείων. Δηλαδή με 49% κερδίζεις, με 51% χάνεις.

(Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής κ. **ΑΠΟΣΤΟΛΟΣ ΑΒΔΕΛΑΣ**)

Επίσης, επιλέξιμοι είναι όσων τα έσοδα του έτους 2020 παρουσίασαν μείωση ίση ή μεγαλύτερη του 20%, σε σχέση με τα αντίστοιχα έσοδα του 2019. Δηλαδή με 19% είσαι μη επιλέξιμος. Αυτό μετά από έναν χρόνο περιοριστικών μέτρων και χωρίς την παροχή σοβαρών ενισχύσεων ίσως αποτελέσει ανασταλτικό παράγοντα για όλη τη διαδικασία.

Σας θυμίζω την έρευνα της ΓΣΕΒΕΕ. Καταγράφει πως τα εισοδήματα των νοικοκυριών τα οποία στηρίζονται στα έσοδα από επιχειρηματική δραστηριότητα μειώθηκαν το 2020 μεσοσταθμικά κατά 27,2%. Με αυτά τα δεδομένα είναι προφανές ότι οι πολίτες, και δη οι επιχειρηματίες, δεν μπορούν να αντεπεξέλθουν στις υποχρεώσεις τους.

Δυστυχώς, το δικό σας σχέδιο αφορά το βήμα της κρατικής παρέμβασης μόνο για οκτώ μήνες. Όμως, λείπει ο κύριος παράγοντας των τραπεζών. Δεν προβλέπεται απολύτως τίποτα. Όχι μόνο αυτό, αλλά δεν κινείστε και σε καμμία κατεύθυνση συνεννόησης και πίεσης προς τα ιδρύματα να αναλάβουν τις ευθύνες που τους αναλογούν.

Γι’ αυτά τα χρέη, λοιπόν, η μόνη σας απάντηση είναι το παρόν σχέδιο νόμου. Έχετε κάποιο άλλο σχέδιο; Τι θα κάνετε; Γι’ αυτά τα χρέη που επίσης διογκώθηκαν μπορεί και πρέπει να υπάρξουν μέτρα ρύθμισης, όπως εξάλλου προβλέπει ο κώδικας δεοντολογίας των τραπεζών, που όμως δεν τηρείται.

Τι θα κάνετε με την επιστρεπτέα προκαταβολή, που -παρά το ότι την θεωρείτε ενίσχυση- είναι δάνειο; Τι θα κάνετε με το κεφάλαιο κίνησης που θα χρειαστούν οι επιχειρήσεις μετά το πολυπόθητο άνοιγμα της αγοράς; Τι θα κάνετε με τη δυσκολία πρόσβασης στον τραπεζικό δανεισμό; Εδώ και οι μεσαίες επιχειρήσεις έχουν πρόβλημα, έχουν δυσκολία πρόσβασης στον τραπεζικό δανεισμό. Το ξέρουμε από επιχειρήσεις της περιοχής μας και αξιόλογες επιχειρήσεις. Εδώ χρειάζεται συνολικό σχέδιο για την επανεκκίνηση της οικονομίας, στην αντίθετη κατεύθυνση από τη δική σας λογική!

Τέλος, προχθές ακούσαμε πάλι νέες ανακοινώσεις για νέα μέτρα ενίσχυσης. Σήμερα είπε και ο Πρωθυπουργός. Θα τα δούμε πιο αναλυτικά μετά. Μας τα είπε ο κ. Μπουκώρος.

Η χώρα μας μετρά συνεχώς θύματα από τον COVID-19, ενώ εξακολουθεί να βρίσκεται σε ένα από τα πιο παρατεταμένα, αυστηρά και ομολογουμένως αποτυχημένα lockdown. Μετά από έναν χρόνο, η οικονομία, το δημόσιο σύστημα υγείας και η κοινωνία βρίσκονται σε οριακό σημείο. Η κυνική παραδοχή ότι ένας στους πέντε περίπου θανάτους συμβαίνει εκτός ΜΕΘ και η μη επίταξη των ιδιωτών έχουν ενισχύσει το αίσθημα ανασφάλειας όλων μας.

Οι κυβερνητικές ανακοινώσεις σχετικά με τα μέτρα ενίσχυσης της οικονομίας εξαιτίας του παρατεταμένου lockdown είναι για άλλη μια φορά μία από τα ίδια: αναστολές πληρωμών, μεταφορά δόσεων στο τέλος των προγραμμάτων, αναστολές συμβάσεων εργασίας. Το νεότερο δε μέτρο αφορά την κατ’ αναλογία καταβολή επί της αποζημίωσης ειδικού σκοπού του δώρου Πάσχα, που επί της ουσίας σημαίνει μείωση.

Σχετικά δε με τις μειώσεις των μισθωμάτων και τις αποζημιώσεις εκμισθωτών, είχαμε καλωσορίσει τη Νέα Δημοκρατία στη λογική του προγράμματός μας και των άμεσων ενισχύσεων. Παρ’ όλα αυτά, οι πληρωμές δεν προχωράνε και ο Υπουργός Οικονομικών εδώ και τρεις μήνες απλά μεταθέτει ημερομηνίες.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Ολοκληρώνω, κύριε Πρόεδρε.

Τέλος, για μια ακόμη φορά, οι δείκτες διαχείρισης της πανδημίας καταγράφουν αρνητικές εξελίξεις για τη χώρα μας. Η χώρα μας κατρακυλάει συνεχώς με βάση την εξέλιξη των κρουσμάτων, τα ποσοστά θνησιμότητας, την ελεύθερη κυκλοφορία, ακόμη και τον εμβολιασμό.

Να θυμίσω ότι στις 12 Ιανουαρίου ο Πρωθυπουργός είχε δηλώσει ότι τέλος Μαρτίου θα είχαμε τέσσερα εκατομμύρια δόσεις από το εμβόλιο. Ο Μάρτης τελειώνει και κλείνουμε με πεντακόσιες εξήντα οκτώ χιλιάδες εμβολιασμούς δύο δόσεων.

Προχωράτε με την ίδια αποτυχημένη συνταγή, που βυθίζει την οικονομία σε ύφεση και την κοινωνία σε απόγνωση. Δυστυχώς, έχετε απολέσει κάθε επαφή από την καθημερινότητα των πολιτών.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κύρια Παπανάτσιου.

Καλησπέρα σας και από εμένα.

Τον λόγο έχει ο κ. Καραθανασόπουλος, Κοινοβουλευτικός Εκπρόσωπος από το Κομμουνιστικό Κόμμα Ελλάδας, για ένα λεπτό.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ πολύ, κύριε Πρόεδρε.

Θέλω να απευθυνθώ προσωπικά στον Υπουργό, τον κ. Κοντοζαμάνη, όχι γιατί είναι προσωπικό το ζήτημα, αλλά γιατί ήταν παρών στην Αίθουσα. Παρακολουθώντας τη συζήτηση άκουσα και την τοποθέτηση του Βουλευτή της Νέας Δημοκρατίας από τη Μαγνησία.

Δεν θα προχωρήσω σε σχολιασμό. Θα προχωρήσω σε δύο ερωτήματα που θέλω να σας υποβάλω προσωπικά.

Πρώτον, δέχεστε τις αθλιότητες που εκστόμισε ο κ. Μαραβέγιας απέναντι στον Πρόεδρο του Σωματείου των Εργαζομένων του «Αγίου Σάββα»;

Δεύτερον, κύριε Υπουργέ, μετά από αυτό θα σταματήσετε τις διαδικασίες απόλυσης του Προέδρου του Σωματείου;

**ΠΡΟΕΔΡΕΥΩΝ (Απόστολος Αβδελάς):** Ωραία, είπε ότι θα απαντήσει σε όλα στο τέλος ο Υπουργός.

Τον λόγο έχει ο Υφυπουργός Πολιτισμού για θέματα αθλητισμού κ. Αυγενάκης.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, φέρνουμε σήμερα για συζήτηση και ψήφιση τρεις τροπολογίες που αφορούν σε θέματα που πρέπει να αντιμετωπισθούν με επείγοντα τρόπο, λόγω προθεσμιών που υπάρχουν. Τα θέματα αυτά δεν μπορούμε να τα συμπεριλάβουμε στο αυριανό μας νομοσχέδιο. Όπως ξέρετε, αύριο συζητάμε και ψηφίζουμε εδώ στην Ολομέλεια το σχέδιο νόμου του Υπουργείου Πολιτισμού και Αθλητισμού για την εναρμόνιση της ελληνικής νομοθεσίας με τον νέο Κώδικα Αντιντόπινγκ του Παγκόσμιου Οργανισμού Αντιντόπινγκ. Επειδή πρόκειται για κώδικα, δεν μπορούμε να συμπεριλάβουμε διατάξεις για άλλα θέματα αρμοδιότητας του Υπουργείου μας. Πρόκειται, δηλαδή, για ένα καθαρά νομοτεχνικό ζήτημα. Οπότε, θα μου επιτρέψετε να τις καταθέσουμε σήμερα και να ψηφισθούν σήμερα.

Κυρίες και κύριοι συνάδελφοι, με την πρώτη τροπολογία -άρθρο 108- ρυθμίζεται ο χρόνος διεξαγωγής των εκλογών για την ανάδειξη καταστατικών οργάνων αθλητικής ομοσπονδίας, στις περιπτώσεις: Πρώτον, αθλητικής ομοσπονδίας όπου έχει διορισθεί προσωρινό διοικητικό συμβούλιο, δυνάμει δικαστικής απόφασης ή απόφασης της Διεθνούς Ομοσπονδίας, και, δεύτερον, αθλητικής ομοσπονδίας που έλαβε ειδική αθλητική αναγνώριση εντός του έτους 2020. Και στις δύο αυτές περιπτώσεις οι αρχαιρεσίες θα πρέπει να διεξαχθούν το αργότερο έως τις 31-5-2021.

Οι ρυθμίσεις αυτές αφορούν τους αθλητικούς φορείς όλων των βαθμίδων, δηλαδή και τα σωματεία και τις ενώσεις και τις ομοσπονδίες που εντάσσονται στις παραπάνω κατηγορίες.

Γιατί είναι αναγκαία αυτή η ρύθμιση; Διότι σήμερα, 31 Μαρτίου, λήγει η νόμιμη προθεσμία για τη διεξαγωγή αρχαιρεσιών σε αθλητικές ομοσπονδίες και βεβαίως οι περισσότερες ομοσπονδίες έχουν κάνει τις εκλογές τους και έχουν εκλεγεί κανονικά νέα διοικητικά συμβούλια.

Κατ’ εξαίρεση, όμως, είναι αναγκαίο να ρυθμιστεί ο χρόνος διεξαγωγής αρχαιρεσιών στις αθλητικές ομοσπονδίες οι οποίες έχουν προσωρινά διοικητικά συμβούλια, διορισμένα δυνάμει δικαστικής αποφάσεως. Και αυτό γιατί εσφαλμένα θεώρησαν ότι δεν δεσμεύονται από τα χρονικά όρια που τίθενται στο άρθρο 143 του ν.4714/2020, όπως ισχύει σήμερα, με αποτέλεσμα να μην είναι πλέον σε θέση να τηρήσουν τις νόμιμες προθεσμίες για την προκήρυξη αρχαιρεσιών, τη σύνταξη εκλογικών καταλόγων και την επικύρωσή τους -των καταλόγων, δηλαδή- από τη Γενική Γραμματεία Αθλητισμού.

Με την προτεινόμενη διάταξη δίδεται στις ομοσπονδίες αυτές ο απαιτούμενος χρόνος έως τις 31-5-2021 να διεξαγάγουν νόμιμες και μη ακυρώσιμες γενικές συνελεύσεις αρχαιρεσιών και να παρατείνονται αναλόγως της θητείας των προσωρινών διοικήσεων, όπως άλλωστε προβλέπεται.

Επίσης, σωματεία, μέλη αθλητικών ομοσπονδιών που έλαβαν την αθλητική αναγνώριση εντός του έτους του 2020 δεν θα μπορούσαν, φυσικά, να πληρούν την τρίτη από τις προϋποθέσεις, που τίθεται στην παράγραφο 2 του άρθρου 14 του ν.2725/1999. Και ποια είναι αυτή; Να απαντήσω αμέσως, γιατί σίγουρα δημιουργούνται ερωτήματα: Η προϋπόθεση της επίδειξης αγωνιστικής δραστηριότητας εντός των δύο από τα τρία προηγούμενα έτη. Οι ομοσπονδίες αυτές δεν μπορούν να αποστείλουν στη Γενική Γραμματεία Αθλητισμού εκλογικούς καταλόγους με σωματεία που πληρούν και τις τρεις προϋποθέσεις του νόμου, με αποτέλεσμα να χάσουν τη δυνατότητα να διεξαγάγουν αρχαιρεσίες μέχρι τις 31-3-2021. Τους δίνουμε, λοιπόν, τη δυνατότητα να διενεργήσουν εκλογές έως τις 31-5- 2021.

Ουσιαστικά, με τη ρύθμιση αυτή διευκολύνουμε τη διεξαγωγή των εκλογών στους αθλητικούς φορείς όλων των βαθμίδων. Αποσαφηνίζουμε θέματα προς αποφυγή παρερμηνειών ή ερμηνευτικών αμφισβητήσεων και δημιουργούμε προϋποθέσεις για την απρόσκοπτη άσκηση του δημοκρατικού τους δικαιώματος.

Στην παράγραφο 3 του άρθρου αυτού ρυθμίζεται η παράταση της θητείας της Επιτροπής Επαγγελματικού Αθλητισμού του άρθρου 77 του ν.2725/1999. Η παράταση της θητείας της ΕΕΑ δίνεται έως την 30ή Ιουνίου 2021. Η λειτουργία της Επιτροπής Επαγγελματικού Αθλητισμού σχετίζεται με όλες τις ομάδες που συμμετέχουν σε επαγγελματικά πρωταθλήματα ποδοσφαίρου, καλαθοσφαίρισης και πετοσφαίρισης.

Γιατί παρατείνεται η θητεία της ΕΕΑ; Όπως έχω ήδη ανακοινώσει επίσημα και από αυτή εδώ την Αίθουσα, θα φέρουμε το αμέσως επόμενο διάστημα, τις επόμενες εβδομάδες δηλαδή, προς συζήτηση σχέδιο νόμου το οποίο περιλαμβάνει διατάξεις και για την ΕΕΑ. Έχει ολοκληρωθεί -ενημερώνω απλώς- και η διαβούλευση και σύντομα θα το συζητήσουμε στην αρμόδια Επιτροπή Μορφωτικών Υποθέσεων.

Εν όψει, λοιπόν, της επικείμενης νομοθετικής μας πρωτοβουλίας, με την οποία ρυθμίζεται η αναδιοργάνωση της Επιτροπής Επαγγελματικού Αθλητισμού και καθορίζεται το νομικό πλαίσιο στελέχωσης και λειτουργίας της, είναι επιβεβλημένη η μικρή παράταση της θητείας της ΕΕΑ. Δεν έχει νόημα η ανανέωση ή ο ορισμός νέων μελών για μια τόσο μικρή περίοδο. Άλλωστε, τυχόν λήξη της θητείας της επιτροπής στην παρούσα φάση και εν εξελίξει της συζητήσεως που θα ακολουθήσει στο επόμενο νομοσχέδιό μας στην επιτροπή και μετά στην Ολομέλεια, θα δημιουργούσε σωρεία προβλημάτων στην ομαλή αδειοδότηση των ομάδων και την ολοκλήρωση των πάσης φύσεως πρωταθλημάτων τα οποία βρίσκονται σε εξέλιξη και έχουν περάσει, φυσικά, δεκάδες άλλες δυσκολίες.

Τέλος, η παράταση κρίνεται αναγκαία, δεδομένου ότι δεν έχει ακόμα ολοκληρωθεί η διαδικασία επεξεργασίας των φακέλων για τη χορήγηση πιστοποιητικών του άρθρου 77Α του ν.2725/1999 και αυτό οφείλεται στην καθυστερημένη έναρξη των πρωταθλημάτων εξαιτίας της πανδημίας του κορωνοϊού.

Στη δεύτερη τροπολογία -άρθρο 109- αντιμετωπίζουμε το θέμα που έχει προκύψει από την υποχρέωση αθλητών να συμμετέχουν σε Ολυμπιακούς Αγώνες ή παγκόσμια πρωταθλήματα, καταταγόμενοι στον Στρατό και καλούμενοι να υπηρετήσουν τη θητεία τους. Δίνουμε στους αθλητές αυτούς τη δυνατότητα αναβολής.

Η ρύθμιση αυτή αποσκοπεί στο να διευκολύνουμε τους αθλητές που πρόκειται να συμμετάσχουν αποδεδειγμένα σε Ολυμπιακούς Αγώνες ή παγκόσμια πρωταθλήματα, προκειμένου να αντεπεξέλθουν στις αυξημένες υποχρεώσεις της προετοιμασίας τους. Για τον σκοπό αυτό χορηγείται στους αθλητές αναβολή κατάταξης έως την 31η Δεκεμβρίου του έτους διεξαγωγής των αγώνων, εφόσον η νόμιμη παραμονή τους εκτός Ενόπλων Δυνάμεων έληξε το προηγούμενο έτος.

Είναι αυτονόητος ο λόγος που φέρνουμε αυτή τη διάταξη. Η θητεία στις Ένοπλες Δυνάμεις συνεπάγεται αυξημένες υποχρεώσεις. Ως εκ τούτου, η κατάταξη στις Ένοπλες Δυνάμεις των αθλητών που έχουν προκριθεί σε Ολυμπιακούς Αγώνες ή παγκόσμια πρωταθλήματα θα παρακώλυε την απρόσκοπτη προετοιμασία για τη συμμετοχή τους στους αγώνες και φυσικά θα επηρέαζε αρνητικά και την απόδοσή τους.

Εξάλλου, η σπουδαιότητα της συμμετοχής αθλητών σε αθλητικά γεγονότα τέτοιου βεληνεκούς καταδεικνύει ακόμη περισσότερο την αναγκαιότητα να λαμβάνει η πολιτεία μέτρα προς διευκόλυνση της κατάλληλης προετοιμασίας τους.

Τέλος, στην τρίτη τροπολογία -άρθρο 110- αποφασίζεται η καταβολή ποσού 4 εκατομμυρίων ευρώ στα ερασιτεχνικά αθλητικά σωματεία που είναι εγγεγραμμένα στο μητρώο μας, το οποίο τηρείται στη Γενική Γραμματεία Αθλητισμού. Η καταβολή του ποσού αφορά ειδικά το έτος 2021. Αξιοποιούμε, δηλαδή, με τον καλύτερο δυνατό τρόπο τα διαθέσιμα δημοσιοοικονομικά και ταμειακά περιθώρια της χώρας μας, προκειμένου να στηριχθεί το σύνολο της κοινωνίας και της οικονομίας, αλλά φυσικά και της αθλητικής οικογένειας.

Με τη διάταξη αυτή ενισχύουμε περαιτέρω τον ερασιτεχνικό αθλητισμό. Ο ερασιτεχνικός αθλητισμός αποτελεί πυρήνα ομαδικής κοινωνικής δράσης. Αποτελεί έναν από τους τομείς που επλήγησαν εντονότερα από την πανδημία του κορωνοϊού.

Να σας θυμίσω ότι με τον ν.4714 και το άρθρο 142, που ψηφίσαμε τον περασμένο Αύγουστο, θεσμοθετήσαμε την καταβολή ποσού 12 εκατομμυρίων ευρώ προς ενίσχυση των ερασιτεχνικών αθλητικών σωματείων που είναι εγγεγραμμένα πάντοτε στο τηρούμενο από τη Γενική Γραμματεία Αθλητισμού Μητρώο Αθλητικών Σωματείων για το έτος 2020. Ήταν ένα από τα άμεσα μέτρα της Κυβέρνησης για τη στήριξη του ερασιτεχνικού αθλητισμού, που έχει πληγεί έντονα από την πανδημία του κορωνοϊού.

Δυστυχώς, οι δυσμενείς επιπτώσεις του κορωνοϊού και στον αθλητισμό συνεχίζουν να υφίστανται και το 2021. Έτσι, αποφασίζουμε για το έτος 2021 την καταβολή ποσού 4 εκατομμυρίων ευρώ για περίπου οκτακόσια πενήντα σωματεία τα οποία έχουν ελεγχθεί, είναι τακτοποιημένα και δεν έχουν λάβει τον φάκελό τους, τα χρήματά τους, όπως έλαβαν τα προηγούμενα σωματεία.

Με αυτή τη διάταξη, λοιπόν, ολοκληρώνεται η καταβολή απέναντι σε όλα τα σωματεία που έγκαιρα γράφτηκαν στο μητρώο μας και θα λάβουν συνολικά ποσό περί τα 13 εκατομμυρία αθροιστικά, περισσότερα δηλαδή από αυτά που είχαμε αρχικά ανακοινώσει.

Συν τοις άλλοις, να θυμίσω εδώ, απαντώντας και σε κάποιον καλό συνάδελφο, ότι έχει έρθει ήδη, έχει δημοσιοποιηθεί, όπως γνωρίζετε και μια ακόμα μεγαλύτερη ενίσχυση μέσα από τη σωστότερη φορολόγηση των νομίμων στοιχηματικών εταιρειών της χώρας μας. Και τα χρήματα αυτά θα δοθούν τόσο στον επαγγελματικό αθλητισμό όσο -για πρώτη φορά- και στον ερασιτεχνικό αθλητισμό και σε θέματα υποδομών. Ήταν ένα πάγιο αίτημα της αθλητικής οικογένειας και γίνεται πράξη από αυτή εδώ την Κυβέρνηση. Είναι χρήματα τα οποία κάνουν κύκλο και πρέπει με κάθε τρόπο, θεσμοθετημένα και οργανωμένα και με απόλυτη διαφάνεια να φτάνουν και στον ερασιτεχνικό αθλητισμό, που εκ των πραγμάτων έχει πολύ περισσότερες ανάγκες εν συγκρίσει με τα επαγγελματικά κλαμπ, τα οποία έχουν άλλου είδους παροχές και άλλου είδους δυνατότητες.

Και οι τρεις ανωτέρω διατάξεις στοχεύουν στη στήριξη και την ενίσχυση του αθλητισμού, αλλά και ειδικότερα των αθλητών και των αθλητριών. Αφουγκραζόμαστε τις ανάγκες του αθλητισμού και των αθλητικών φορέων. Δίνουμε άμεσα λύσεις και λειτουργούμε ως εγγυητές της απρόσκοπτης λειτουργίας και φυσικά της ενίσχυσής τους.

Ιδιαίτερα, όμως, για τους αθλητές δίνουμε το δικαίωμα στην κατάκτηση του ονείρου τους, να συμμετέχουν δηλαδή στην κορυφαία αθλητική διοργάνωση, στους Ολυμπιακούς Αγώνες.

Γι’ αυτόν τον λόγο, ζητώ από το σύνολο των κομμάτων και από όλες τις πολιτικές πτέρυγες να στηρίξουν και τις τρεις διατάξεις, δεδομένου ότι αφορούν άμεσα ζητήματα, που εκ των πραγμάτων πρέπει να αντιμετωπισθούν, για να μη δημιουργηθεί αναστάτωση στην ήδη προβληματική λειτουργία, λόγω του κορωνοϊού και των απανωτών αναβολών, της αθλητικής οικογένειας και των αθλητικών προγραμματισμένων δραστηριοτήτων.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κύριε Υφυπουργέ.

Ξεκινήστε και τα ερασιτεχνικά πρωταθλήματα και τις ακαδημίες, γιατί θα «σκάσουν» τα παιδάκια!

Τον λόγο έχει τώρα ο Κοινοβουλευτικός Εκπρόσωπος της Νέας Δημοκρατίας κ. Ιωάννης Βρούτσης.

**ΙΩΑΝΝΗΣ ΒΡΟΥΤΣΗΣ:** Κυρίες και κύριοι συνάδελφοι, αδιαμφισβήτητα το πιο σημαντικό γεγονός της ημέρας -όχι μονοσήμαντα ως γεγονός, ως πολιτική είδηση, αλλά ως κάτι που θα επηρεάσει τις επόμενες γενιές της πατρίδας μας- είναι η πριν από λίγες ώρες ανακοίνωση από τον Πρωθυπουργό Κυριάκο Μητσοτάκη του Εθνικού Σχεδίου Ανθεκτικότητας και Ανάκαμψης. Είναι η «γέφυρα» με την οποία θα οδηγήσει την Ελλάδα όχι μόνο μετά την COVID περίοδο, αλλά και για την τρίτη δεκαετία του 21ου αιώνα. Πρόκειται για μια μεγάλη δομική αλλαγή για την πατρίδα μας, για έναν οδικό χάρτη εκατόν εβδομήντα συγκεκριμένων έργων, που μέσα από τέσσερις πυλώνες και πολλές μεταρρυθμίσεις θα έρθει να αντιμετωπίσει στην καρδιά δομικές παθογένειες και προβλήματα που είχε η χώρα μας και θα φέρει στην Ελλάδα την ψηφιακή μετάβαση για το κράτος, τις επιχειρήσεις και τους πολίτες, την αύξηση της απασχόλησης, που τόσο πολύ αναγκαία είναι, την κοινωνική συνοχή, που επίσης επιδιώκουμε, την αύξηση της επιχειρηματικής δραστηριότητας και την πράσινη οικονομία.

Πρόκειται για ένα σχέδιο που καλύπτει όλη την Ελλάδα, κάθε Ελληνίδα και κάθε Έλληνα και αφορά διακόσιες χιλιάδες νέες θέσεις εργασίας που θα δημιουργηθούν και επτά ποσοστιαίες μονάδες στην αύξηση του εθνικού προϊόντος της χώρας μας εντός της επόμενης εξαετίας. Επιτρέψτε μου, αυτό είναι το μεγάλο γεγονός της ημέρας.

Παράλληλα, εδώ στη Βουλή διεξάγεται σήμερα η συζήτηση για το κατεπείγον νομοσχέδιο της Κυβέρνησης, ένα νομοσχέδιο για το οποίο ακούστηκε εντονότατη κριτική για τον χαρακτήρα του κατεπείγοντος, κυρίως από την πλευρά του ΣΥΡΙΖΑ.

Στο σημείο αυτό, εγώ θέλω να θέσω ένα ρητορικό ερώτημα προς όλες τις πλευρές της Βουλής: Πρώτον, τι είναι αυτό το νομοσχέδιο για το οποίο ασκείται αυτή η εντονότατη κριτική; Απάντηση: Αυτό το νομοσχέδιο έρχεται στις έκτακτες αυτές συνθήκες, ώστε τα τρία κομβικά Υπουργεία, το Υπουργείο Υγείας, το Υπουργείο Οικονομικών και το Υπουργείο Εργασίας κατ’ εξοχήν, να συμβάλουν με έκτακτες νομοθετικές παρεμβάσεις και να δημιουργήσουν ένα δίχτυ προστασίας για τις δομές υγείας, για την ενίσχυση των θέσεων εργασίας και τη στήριξη ανέργων και εργαζομένων και για τη στήριξη των επιχειρήσεων διαμέσου του προγράμματος «ΓΕΦΥΡΑ 2». Αυτό είναι το νομοσχέδιο. Γιατί έρχεται έκτακτα; Έρχεται έκτακτα λόγω της πανδημίας, λόγω της λειτουργίας της Βουλής και γιατί έτσι νομοθετούμε το τελευταίο διάστημα, ειδικά γι’ αυτά τα ζητήματα, όπως είναι τα θέματα υγείας, οικονομικών και εργασίας. Αυτή είναι μια πάγια πρακτική.

Δεύτερο ερώτημα: Η στάση του ΣΥΡΙΖΑ είναι πραγματική, είναι υπεύθυνη ή είναι υποκριτική, κύριε Βαρεμένε, που ως Κοινοβουλευτικός Εκπρόσωπος μας καταγγείλατε εδώ από Βήματος Βουλής; Είναι ρητορική η αναφορά σε εσάς, αφού είστε Κοινοβουλευτικός Εκπρόσωπος. Η απάντηση είναι ότι για άλλη μια φορά, δυστυχώς, επιβεβαιώνεται η ανευθυνότητα της Αξιωματικής Αντιπολίτευσης, μια ανευθυνότητα που προσπαθεί να στηριχθεί και να βρει πολιτικά ερείσματα και στηρίγματα στην αδυναμία του κόσμου, λόγω της εξαιρετικής αυτής συγκυρίας της πανδημίας, στην αγανάκτηση του κόσμου, λόγω του ότι έχει περιορισθεί η ελευθερία του, και στη λειτουργία της οικονομίας από μόνη της με την ύφεση που δημιουργεί λόγω της πανδημίας.

Είναι υγιές αυτό; Απάντηση: Όχι. Και δεν υγιές, διότι η Αξιωματική Αντιπολίτευση με τον θεσμικό ρόλο και το θεσμικό βάρος που έχει κοινοβουλευτικά θα έπρεπε, αντί να στηρίζει την επιχειρηματολογία της σε αυτά ακριβώς τα αδύναμα σημεία που αναδύονται λογικά όχι μόνο στην Ελλάδα, αλλά παντού λόγω της πανδημίας, να παραθέτει προτάσεις και θέσεις. Τι κάνει; Μηδενιστική πολιτική. Αρνητές σε όλα, καταγγελτικός λόγος για όλα!

Ερώτηση: Αυτό το νομοσχέδιο που έρχεται σήμερα, με την έκτακτη παρέμβαση των Υπουργείων Υγείας, Οικονομικών και Εργασίας, για να στηρίξει εργαζόμενους, επιχειρήσεις και δομές υγείας, θα το ψηφίζατε αν ήταν σε μία κανονική διαδικασία; Απάντηση: Όχι. Ερώτηση: Γιατί, κύριε Βρούτση, το λες αυτό; Το λέω γιατί πολύ απλά και σε άλλα νομοσχέδια τα οποία ήρθαν με την κανονική διαδικασία είπατε ένα μεγάλο «όχι». Παράδειγμα: Επειδή άκουσα με μεγάλο ενδιαφέρον και την υπεύθυνη για τα θέματα εργασίας, την κ. Ξενογιαννακοπούλου, να μιλάει για τα ζητήματα της εργασίας, εγώ θα ρωτήσω το εξής: Όταν φέρναμε το νομοσχέδιο για την κατάργηση του ΕΝΦΙΑ για τα μικρά νησιά με την κανονική διαδικασία, το ψηφίσατε; Ήταν το ζήτημα της έκτακτης νομοθέτησης; Με κανονική διαδικασία ήρθε! Φυσικά και δεν το ψηφίσατε! Γιατί δεν το ψηφίσατε;

Επίσης, όταν φέραμε τη στήριξη διαμέσου της μείωσης των ασφαλιστικών εισφορών στο εισόδημα δύο εκατομμυρίων εργαζομένων -ήμουν Υπουργός Εργασίας τότε- το ψηφίσατε; Όχι! Βρήκατε πρόσχημα ότι μειώνουμε τις ασφαλιστικές εισφορές και βάλατε μία σειρά από «άμα», «άμα», «άμα» και δεν ψηφίσατε την αύξηση των μισθών από 1η Ιανουαρίου του 2021 για δύο εκατομμύρια μισθωτούς εργαζόμενους!

Όταν φέραμε αυτό το νέο πλαίσιο δημιουργίας θέσεων εργασίας που σήμερα έχει φτάσει τις σαράντα πέντε χιλιάδες νέες θέσεις εργασίας διαμέσου του συστήματος «ΕΡΓΑΝΗ» του Υπουργείου Εργασίας, που χρηματοδοτεί απευθείας και χωρίς την παρέμβαση του ΟΑΕΔ τις ασφαλιστικές εισφορές, το ψηφίσατε; Δεν το ψηφίσατε!

Όταν πριν από λίγες μέρες φέραμε την πολύ σημαντική ευρωπαϊκή οδηγία, την «Ευρατόμ», από το Υπουργείο Οικονομικών, βάσει της οποίας έπρεπε να πάρουμε για το διάστημα 2021 - 2027 τους ονομαζόμενους «κρίσιμους πόρους» 72 δισεκατομμυρίων ευρώ, από τα οποία τα 32 δισεκατομμύρια είναι του Ταμείου Ανάκαμψης, το ψηφίσατε; Δεν το ψηφίσατε!

Άρα περισσεύει η υποκρισία, κύριοι του ΣΥΡΙΖΑ. Είναι πρόσχημα ότι το νομοσχέδιο είναι με τη μορφή του κατεπείγοντος και ότι γι’ αυτόν τον λόγο δεν ψηφίζετε όλες αυτές τις θετικές -όντως έκτακτες, λόγω της πανδημίας- διατάξεις.

Ωστόσο, προχθές ψηφίσατε ένα. Ψηφίσατε πράγματι το νομοσχέδιο για το Ελληνικό. Και τι συνέβη; «Εμφύλιος» στον ΣΥΡΙΖΑ, γιατί να το ψηφίσει η μισή Κοινοβουλευτική Ομάδα και η άλλη μισή Κοινοβουλευτική Ομάδα να μην το ψηφίσει. Ε, αυτοί είστε! Βρείτε επιτέλους έναν πολιτικό βηματισμό, αυτόν που αναλογεί στον θεσμικό σας ρόλο ως Αξιωματική Αντιπολίτευση και ελάτε εδώ στη Βουλή με έναν σοβαρό τρόπο, για να δείτε κάποια στιγμή και τα ποσοστά σας να είναι αυτά που πρέπουν σε μια Αξιωματική Αντιπολίτευση. Διότι βλέπετε την εικόνα δύο χρόνια μετά και είστε συνεχώς πίσω σε όλα τα δείγματα της κοινωνικής μέτρησης. Δεν είναι τυχαίο, είναι η πολιτική σας συμπεριφορά και η πολιτική σας λειτουργία. Πρόβλημά σας! Όμως, εμείς εδώ θέλουμε ένα υγιές πολιτικό σύστημα, στο οποίο ζητάμε και μία Αξιωματική Αντιπολίτευση που στο τέλος της ημέρας θα καταθέτει και μία ουσιαστική πρόταση, ειδικά αυτή τη δύσκολη περίοδο της πανδημίας.

Εγώ άκουσα με ενδιαφέρον τη μειλίχια, όπως πάντα, τοποθέτηση του κ. Ξανθού, η οποία είναι ουσιαστικά και ο πυρήνας της τοποθέτησής σας για τα συστήματα υγείας και την κριτική που ασκείτε στην Κυβέρνηση για τα θέματα της υγείας μέσα στην πανδημία.

Κυρίες και κύριοι συνάδελφοι, το προηγούμενο διάστημα σε όλον τον ελληνικό λαό, αλλά και σε εμένα προσωπικά, δημιουργήθηκαν απορίες, μετά την ανακοίνωση της Κυβέρνησης ότι έρχεται με ένα επιπλέον μέτρο, με ένα επιπλέον εργαλείο, το self-test, αυτό το τεστ αυτοδιάγνωσης, το οποίο θα βοηθήσει -αυτή είναι η άποψή μας- στην αντιμετώπιση της πανδημίας. Δεν λέμε ότι θα λύσει το πρόβλημα, αλλά θα το αντιμετωπίσει κατά ένα μέρος μέσα από την αυτοδιάγνωση του τεστ που θα γίνει. Η Αξιωματική Αντιπολίτευση με κάθε τρόπο, από τον ίδιο τον Αρχηγό της μέχρι τους Βουλευτές της μέσα και έξω από τη Βουλή με tweet, με παρεμβάσεις στο Facebook και με ανακοινώσεις, έλεγε παντού ότι αυτός είναι ένας στημένος διαγωνισμός και ότι το τεστ αυτοδιάγνωσης -του οποίου δεν αξιολογούσε την ωφελιμότητα ή όχι- έρχεται να δοθεί σε μια συγκεκριμένη εταιρεία, στη «SIEMENS».

Η Κυβέρνηση, έτσι όπως έπρεπε, με σοβαρότητα και ευθύνη δεν απάντησε και άφησε τα πράγματα να εξελιχθούν.

Χρειάστηκε πολύς χρόνος; Όχι. Λίγες ημέρες. Και όταν παρουσιάστηκε λίγες ημέρες πριν η εικόνα του διαγωνισμού, φάνηκε ότι τριάντα μία -όχι μία- εταιρείες υπέβαλαν αίτημα για να πάρουν τον διαγωνισμό και η «SIEMENS» δεν υπήρχε πουθενά. Προς τιμήν του μόνο ο κ. Ζαχαριάδης εκ μέρους του ΣΥΡΙΖΑ είχε το πολιτικό θάρρος να αναγνωρίσει ότι ήταν αστοχία του ΣΥΡΙΖΑ.

Σήμερα εδώ, που σε αυτή τη νομοθετική πρωτοβουλία της Κυβέρνησης έρχεται αυτό το τεστ αυτοδιάγνωσης, έκανε κάποιος αυτοκριτική να ζητήσει μία συγγνώμη, να πει «ναι, κάναμε λάθος», «ναι, πραγματικά προσπαθήσαμε να παρασύρουμε την κοινή γνώμη ότι ήταν ένα στημένος διαγωνισμός, ο οποίος τελικά αποδείχθηκε ότι δεν ήταν έτσι» ή «πέσαμε και εμείς θύματα παραπλάνησης»; Το έκανε κανένας; Ούτε ένας! Αυτοί είστε.

Κρίνεστε, όμως, από τον λαό. Και κρίνεστε καθημερινά για την ανευθυνότητά σας και εδώ, στη συγκεκριμένη περίπτωση, και για την επιπολαιότητά σας, αφού πάνω στην αγωνία να ασκήσετε αντιπολίτευση κάνετε το οτιδήποτε, αλλά τελικά πέφτετε οι ίδιοι μέσα στον λάκκο που ανοίγετε, διότι όλα αυτά είναι βεγγαλικά, τα οποία βλέπετε πόσο λίγο λειτουργούν, ώρες ή και μέρες. Αυτή είναι πραγματικότητα.

Το πιο εντυπωσιακό όμως είναι, επιτρέψτε μου να σας πω, ότι αυτό το τεστ αυτοδιάγνωσης, το οποίο εισάγεται σήμερα μέσα από την έκτακτη νομοθέτηση, ακούστηκε από τα επίσημα χείλη του κ. Ξανθού -κράτησα τις φράσεις- ότι είναι «επικοινωνιακή φούσκα, που θα βάλει σε κίνδυνο τη δημόσια υγεία». Αυτό είπε ο κ. Ξανθός. Η επίσημη φωνή του ΣΥΡΙΖΑ για την υγεία. Επικοινωνιακή φούσκα το self-test και ταυτόχρονα θα βάλει σε κίνδυνο τη δημόσια υγεία. Αλλάζετε, δηλαδή. Εκεί που ήταν η «SIEMENS», σήμερα το ονομάζουμε «επικοινωνιακή φούσκα». Είναι δυνατόν; Λέγεται σοβαρή αντιπολίτευση αυτή; Ασκήστε κριτική σε οτιδήποτε άλλο, καταθέστε μια πρόταση. Τίποτε από αυτά. «Επικοινωνιακή φούσκα». Και όταν σε μία βδομάδα ή σε λίγες μέρες θα πάρουν όλοι οι Έλληνες πολίτες το δικαίωμα να έχουν το τεστ αυτοδιάγνωσης, θα εντοπίζονται κρούσματα, θα γράφονται σε αυτή την ηλεκτρονική πλατφόρμα, τι θα έχετε να πείτε τότε; Νέο αφήγημα.

Εν πάση περιπτώσει, έτσι κυλά η ιστορία, κυρίες και κύριοι συνάδελφοι. Όλοι κρινόμαστε καθημερινά γι’ αυτά που λέμε, γι’ αυτά που κάνουμε και για τη στάση που κρατάμε μέσα και έξω από τη Βουλή.

Μας καταγγέλλετε συνεχώς για τα ζητήματα τα οποία αφορούν τα κρούσματα, την πανδημία, τη λειτουργία μας. Καλά, αυτό μόνο στην Ελλάδα υπάρχει; Μόνο στην Ελλάδα εμφανίστηκε η πανδημία; Μόνο εδώ είχαμε κρούσματα; Μόνο εδώ, δυστυχώς, είχαμε απώλειες ζωών; Σε όλη την Ευρώπη, σε όλο τον κόσμο δεν υπάρχει; Τα συγκριτικά στοιχεία που παρουσίασε και ο κ. Μπουκώρος λίγο πριν και ο Υπουργός Υγείας δείχνουν ότι δυστυχώς και ευτυχώς ταυτόχρονα μέσα σε αυτή την αρνητική συγκυρία -εκεί πάει το «δυστυχώς»- η Ελλάδα έχει τις καλύτερες επιδόσεις συγκριτικά σε όλη την Ευρώπη. Το αγνοείτε αυτό; Κι όμως πήραμε μέτρα, παίρνουμε μέτρα, νοιαζόμαστε για την υγεία του κάθε ανθρώπου. Αυτή δυστυχώς είναι μία συγκυρία αρνητική, που έχει αρνητικά αποτελέσματα. Συγκριτικά όμως η Ελλάδα βρίσκεται σε μια καλύτερη θέση από τις χώρες της υπόλοιπης Ευρώπης.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Και ένα ερώτημα: Στοιχείο αυτοκριτικής δεν υπάρχει; Εξακόσιες τριάντα δύο συγκεντρώσεις προκαλέσατε με επίσημη κομματική σας δραστηριότητα τους τελευταίους δύο μήνες. Είναι αθώες αυτές οι συγκεντρώσεις; Μπορείτε ιατρικά να αποδείξετε ότι αυτές δεν συνέβαλαν στην αύξηση πανδημίας;

Κύριε Βαρεμένε, κάποια στοιχειώδη αυτοκριτική γι’ αυτά τα ζητήματα δεν θα κάνετε; Εξακόσιες τριάντα δύο συναθροίσεις με ευθύνη και πρωτοβουλία του ΣΥΡΙΖΑ τους τελευταίους δύο μήνες, την ώρα που είναι το τρίτο κύμα της πανδημίας μπροστά μας και καμμία αυτοκριτική; Όλα είναι ίσια και αθώα και ευθύνεται μόνο η Κυβέρνηση γι’ αυτό που συμβαίνει;

Σε κάθε περίπτωση, εμείς, κυρίες και κύριοι συνάδελφοι, είμαστε εδώ. Με την ευθύνη που διαπερνά την Κυβέρνηση του Κυριάκου Μητσοτάκη από την αρχή της πανδημίας μέχρι και σήμερα καταβάλλουμε κάθε δυνατή προσπάθεια να αντιμετωπίσουμε αυτή τη δύσκολη περίοδο για τη χώρα μας, για την Ευρώπη και τον κόσμο ολόκληρο. Τα πάμε καλά συγκριτικά. Δεν είναι όλα στρωμένα με τριαντάφυλλα στον δρόμο που έχουμε μπροστά μας. Υπάρχουν καθημερινές δυσκολίες, υπάρχουν και αστοχίες. Είναι λογικό σε ένα περιβάλλον το οποίο είναι αχαρτογράφητο να υπάρχουν και αστοχίες, να υπάρχουν και ελλείμματα, αλλά στη γενική κατεύθυνση είμαστε στον σωστό δρόμο.

Και βλέπετε ότι αυτή η Κυβέρνηση δεν κινείται μόνο μονοδιάστατα, στην αντιμετώπιση πανδημίας. Το Ταμείο Ανθεκτικότητας, Εξυγίανσης και Ανάπτυξης, που ανέφερα λίγο πριν, έρχεται να αντιμετωπίσει και να ανοίξει τους δρόμους του μέλλοντος, διότι η πανδημία είναι σήμερα εδώ, αλλά αύριο δεν θα είναι, θα τη νικήσουμε και όταν τη νικήσουμε πρέπει να είμαστε έτοιμοι για την επόμενη μέρα της χώρας που έχουμε μπροστά μας.

Θα ήθελα να κλείσω με τις παρατηρήσεις οι οποίες ακούστηκαν για τα θέματα της απασχόλησης και της εργασίας από την κ. Παπανάτσιου.

**ΠΡΟΕΔΡΕΥΩΝ (Απόστολος Αβδελάς):** Όσο πιο σύντομα μπορείτε, σας παρακαλώ.

**ΙΩΑΝΝΗΣ ΒΡΟΥΤΣΗΣ:** Ναι, κύριε Πρόεδρε.

Κοιτάξτε, κατηγορείται και εγκαλείται η Κυβέρνηση ότι βάλλει εναντίον της εργασίας, ότι υπονομεύει την εργασία, ότι υπονομεύει την αγορά εργασίας, φέρνει ανεργία. Εγώ θα σας διαβάσω στοιχεία, διότι εδώ θα πρέπει να μιλάμε μόνο με στοιχεία. Θα αναφέρω, λοιπόν, για να τα επαναφέρω στη Βουλή, τα στοιχεία της ΕΛΣΤΑΤ, εκτός αν σταματήσαμε να διαβάζουμε τα στοιχεία της, όπως έκανε ο ΣΥΡΙΖΑ πριν από το 2015 που διάβαζε μόνο το στοιχεία του ΙΝΕ-ΓΣΕΕ. Σήμερα επανήλθε, όμως, στα τεσσεράμισι χρόνια. Διαβάζουμε μόνο ΕΛΣΤΑΤ. Αυτή είναι η αξιόπιστη εικόνα για την καταγραφή της ανεργίας και η «ΕΡΓΑΝΗ» για τη μισθωτή απασχόληση. Δεν υπάρχουν άλλα στοιχεία, μόνο αυτά τα δύο.

Διαβάζω από τα στοιχεία της ΕΛΣΤΑΤ: το 2017 ανεργία 21,5%, το 2018 ανεργία 19,3% -πράγματι έπεφτε-, 2019 17,3%, τέλος Δεκεμβρίου του 2020, τώρα μέσα στην πανδημία, 16,3%. Αυτό σημαίνει ότι όχι μόνο δεν είμαστε απέναντι στην εργασία, αλλά ειδικά μέσα στην πανδημία, με τα μέτρα που πήραμε, με τη στήριξη των θέσεων εργασίας, με τη στήριξη των επιχειρήσεων, με την επιστρεπτέα προκαταβολή, με τη «ΓΕΦΥΡΑ», με τις αναστολές συμβάσεων εργασίας, με το πρόγραμμα «ΣΥΝΕΡΓΑΣΙΑ», μειώθηκε η ανεργία. Μόνο σε δύο χώρες μειώθηκε η ανεργία, στην Ελλάδα και στην Ιταλία. Παραγνωρίζετε αυτό το γεγονός ή το αμφισβητείτε; Είναι μία πραγματικότητα.

**ΠΡΟΕΔΡΕΥΩΝ (Απόστολος Αβδελάς):** Ολοκληρώστε, σας παρακαλώ.

**ΙΩΑΝΝΗΣ ΒΡΟΥΤΣΗΣ:** Την ίδια στιγμή έχουμε το ισοζύγιο μισθωτής απασχόλησης σύμφωνα με τα στοιχεία της «ΕΡΓΑΝΗΣ» το 2019.

Θυμάστε την «ΕΡΓΑΝΗ», δημιούργημά μου ήταν το 2013. Το αμφισβητούσατε, μετά το αξιοποιήσατε, διότι έδειχνε θετικά στοιχεία, καθώς ήταν το μοναδικό καινοτόμο εργαλείο σε όλη την Ευρώπη.

Δείχνει, λοιπόν, το 2019 συν πέντε χιλιάδες πεντακόσιες επτά θέσεις εργασίας, το 2020, το δίμηνο Ιανουαρίου - Φεβρουαρίου -προσέξτε Ιανουαρίου - Φεβρουαρίου-, συν επτά χιλιάδες πεντακόσιες σαράντα εννέα θέσεις εργασίας και το 2021 συν είκοσι εννέα χιλιάδες πεντακόσιες εβδομήντα μία θέσεις εργασίας.

**ΠΡΟΕΔΡΕΥΩΝ (Απόστολος Αβδελάς):** Και εδώ κλείνετε.

**ΙΩΑΝΝΗΣ ΒΡΟΥΤΣΗΣ:** Δεν είναι πανηγυρισμοί αυτά. Είναι μια καταγραφή στοιχείων, που δείχνει ότι αυτή η Κυβέρνηση νοιάζεται για την αγορά εργασίας, νοιάζεται για τον άνθρωπο, νοιάζεται για τις επιχειρήσεις και κάνει ό,τι μπορεί για να αντιμετωπίσει τα προβλήματα μέσα στην πανδημία.

Κλείνω, κύριε Πρόεδρε.

Είναι δικαίωμα της Αντιπολίτευσης να λειτουργεί με τον τρόπο που θέλει, να τοποθετείται με τον τρόπο που θέλει. Δεν είναι δικαίωμά της, όμως, για το καλό της πατρίδας να έχει αυτό τον μόνιμο καταγγελτικό, μηδενιστικό τρόπο συμπεριφοράς. Για το δικό της καλό θα ήταν να γίνει πιο υπεύθυνη, πιο συγκεκριμένη, να καταθέτει πού και πού καμμιά πρόταση, έτσι, για τα μάτια του κόσμου, ρε παιδί μου! Ειδάλλως θα είστε καταδικασμένοι στη συνείδηση του ελληνικού λαού, όπως έγινε στις πρόσφατες εθνικές εκλογές, να είστε μόνιμα -ίσως και χαμηλότερα μελλοντικά- στη θέση της Αντιπολίτευσης της Αξιωματικής σήμερα, αύριο δεν ξέρω πού στην Αντιπολίτευση.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε.

Θα δώσω τον λόγο τώρα στον κ. Ιωάννη Λοβέρδο της Νέας Δημοκρατίας, Βουλευτή Β2΄ Δυτικού Τομέα Αθηνών, και στη συνέχεια θα πάρει τον λόγο ο Κοινοβουλευτικός Εκπρόσωπος από το Κίνημα Αλλαγής, ο κ. Κατρίνης.

**ΙΩΑΝΝΗΣ - ΜΙΧΑΗΛ (ΓΙΑΝΝΗΣ) ΛΟΒΕΡΔΟΣ:** Ευχαριστώ, κύριε Πρόεδρε.

Κυρίες και κύριοι Βουλευτές, πριν από λίγο άκουσα και τις ομιλίες των προηγούμενων ομιλητών, γιατί εγώ συνηθίζω να ακούω και πρέπει όλοι να ακούμε και την Αντιπολίτευση και τη Συμπολίτευση και να μη μένουμε μόνον στις κραυγές, στις συγκρούσεις και στους τσακωμούς που γίνονται εδώ μέσα.

Δεν μίλησε σήμερα στη συνεδρίαση της Βουλής μόνον ο κ. Πολάκης, όπως γράφουν τα site. Έχουν μιλήσει πάρα πολλοί Βουλευτές.

Έχουν πει κι ενδιαφέροντα πράγματα. Άκουσα, για παράδειγμα, την κ. Παπανάτσιου ή τον κ. Κεγκέρογλου από το Κίνημα Αλλαγής να λένε -και δικαίως, κατά τη γνώμη μου- ότι δεν συμφωνούν με αυτή την πρακτική των συνεχών τροπολογιών, των πολυνομοσχεδίων που έρχονται την τελευταία στιγμή με τη μορφή του κατεπείγοντος, κ.λπ.. Να θυμίσω, βέβαια, ότι αυτή την τακτική την είχε ακολουθήσει και ο ΣΥΡΙΖΑ και το ΚΙΝΑΛ ως κυβέρνηση ΠΑΣΟΚ και, φυσικά, και η Νέα Δημοκρατία.

Θα συμφωνούσα μαζί σας, αν ήταν κανονικές οι εποχές. Στις κανονικές εποχές, όταν περάσει η πανδημία, σας βεβαιώνω ότι και εγώ θα έρθω και θα πω στην Κυβέρνηση «κακώς κάνετε κατάχρηση του δικαιώματος αυτού και κακώς φέρνετε τροπολογίες σε άσχετα νομοσχέδια». Έχω γράψει και εκτεταμένως επ’ αυτού.

Όμως, δεν είμαστε σε κανονικές εποχές. Νομίζω ότι κάποιες φορές και Βουλευτές ακόμα δεν έχουν συνειδητοποιήσει πού βρίσκεται η χώρα μας και ο πλανήτης ολόκληρος. Βρισκόμαστε στη χειρότερη πανδημία όλων των εποχών! Φυσικά, θα μου πει κάποιος ότι το 1918 - 1920 πέθαναν πενήντα εκατομμύρια άνθρωποι. Μα κι εδώ, αν δεν παίρναμε τα μέτρα και αν δεν είχαμε τις ικανότητες που δεν είχαν πριν από έναν αιώνα, θα είχαμε όχι πενήντα, αλλά εκατό και διακόσια εκατομμύρια.

Για να είμαστε ρεαλιστές, περνάμε την πιο δύσκολη φάση στην ιστορία, τη δική μας τουλάχιστον. Δεν τα έχουμε ξαναζήσει αυτά ποτέ και ελπίζω να μην τα ξαναζήσουμε.

(Θόρυβος από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Σας παρακαλώ λίγο εκεί το καφενείο! Μιλά ο συνάδελφος.

**ΧΡΗΣΤΟΣ ΜΠΟΥΚΩΡΟΣ:** Αφήστε τους τακτικισμούς εδώ μέσα, κύριε Πρόεδρε. Αν είναι καφενείο εδώ, εσείς είστε ο καφετζής!

**ΠΡΟΕΔΡΕΥΩΝ (Απόστολος Αβδελάς):** Συνεχίστε, κύριε Λοβέρδο.

**ΙΩΑΝΝΗΣ - ΜΙΧΑΗΛ (ΓΙΑΝΝΗΣ) ΛΟΒΕΡΔΟΣ:** Στέκομαι με πολύ μεγάλο σεβασμό απέναντι στα θύματα της πανδημίας. Στέκομαι με πολύ μεγάλο σεβασμό και μετριοπάθεια, με σεμνότητα και με ταπεινοφροσύνη απέναντι στην κοινωνία μας, που υποφέρει.

Ξέρετε, κατά σύμπτωση, διαδέχομαι στο Βήμα αυτό όλους τους Βουλευτές της Μαγνησίας που μίλησαν κατά σειρά, συμπτωματικά υποθέτω. Θυμήθηκα, όταν τους άκουγα, πόσο πολύ μού αρέσει το Πήλιο και πόσο μού έχει λείψει, πόσο πολύ μού αρέσει ο Βόλος και πόσο μού έχει λείψει, αλλά δεν μπορώ να πάω και δεν θα πάω, μέχρι να αρθούν τα μέτρα. Λυπάμαι πάρα πολύ που βλέπω τον γιο μου, πρωτοετή φοιτητή της Νομικής, να κάνει μάθημα με τηλεκπαίδευση και ουσιαστικά να μην παρακολουθεί από ένα σημείο και έπειτα. Λυπάμαι που το παιδί αυτό δεν έχει πάει ακόμα να δει πώς είναι το πανεπιστήμιό του και δεν έχει κοινωνικοποιηθεί. Είναι κρίμα! Όμως, μένει στο σπίτι και αυτό πρέπει να κάνουμε, για να ξεπεράσουμε την πανδημία. Και αυτός είναι ο λόγος που πρέπει όλοι μας να είμαστε πάρα πολύ σοβαροί και υπεύθυνοι.

Η Κυβέρνηση με το νομοσχέδιο αυτό ουσιαστικά επικυρώνει κάποιες διατάξεις και αποφάσεις που έχει πάρει για την αντιμετώπιση της πανδημίας στον τόπο μας. Έχει, μάλιστα, να αντιμετωπίσει έναν πάρα πολύ δύσκολο συνδυασμό. Έχετε σκεφθεί τι συνδυασμό πρέπει να αντιμετωπίσει η Κυβέρνηση; Μιλάω για την κάθε κυβέρνηση. Δεν είμαστε οι τυχεροί που βρεθήκαμε στην εξουσία σε αυτή τη φάση. Οποιοσδήποτε και να ήταν στην εξουσία σ’ αυτή τη φάση έπρεπε να διαχειρισθεί μία πρωτοφανή κατάσταση. Έχει, από τη μία, τη μεγάλη πίεση στο σύστημα υγείας, τον μεγάλο αριθμό νεκρών και διασωληνωμένων και, από την άλλη, την πίεση που ασκείται στην κοινωνία, την οικονομική, την κοινωνική, την ψυχολογική, σε όλα τα επίπεδα. Αυτό είναι ένα πάρα πολύ δύσκολο ζήτημα. Δεν μπορείς εύκολα να το καταφέρεις. Πώς να τα συνδυάσεις και τα δύο;

Μέχρι στιγμής, λοιπόν, παρ’ όλο που, όπως είπα, στέκομαι με πολύ μεγάλο σεβασμό στα θύματα της πανδημίας, τα έχει πάει σχετικά καλύτερα από αλλού. Το λέω για όσους φωνάζουν και διαμαρτύρονται, γιατί εγώ πιστεύω ότι η πανδημία δεν προσφέρεται για αντιπολίτευση. Έχουμε τόσα θέματα για να αντιπολιτευθεί η Αριστερά μετά την πανδημία. Μπορούμε να συζητήσουμε αν ο Θεόδωρος Κολοκοτρώνης ήτανε μαρξιστής-λενινιστής ή σε ποια παράταξη ανήκε. Πολύ εύκολα να συζητήσουμε ό,τι θέλετε. Μπορούμε να συζητήσουμε, όπως συζητήσαμε εχθές, για το θέμα του Νίκου Παππά. Αυτά προσφέρονται για αντιπολίτευση. Και η οικονομία θα έρθει και θα προσφέρεται για αντιπολίτευση.

Τώρα, όμως, δεν έχει νόημα η αντιπολίτευση. Τώρα έχει νόημα να ξεπεράσουμε τον κάβο, να ξεπεράσουμε το μεγάλο πρόβλημα που απειλεί όλους μας. Κοιτάξτε πόσοι Βουλευτές της Νέας Δημοκρατίας έχουν πάθει COVID. Ευτυχώς όλοι το πέρασαν καλά. Κάποιοι το πέρασαν πιο δύσκολα. Κοιτάξτε πόσοι γνωστοί και φίλοι μας έχουν περάσει από COVID. Κοιτάξτε πόσοι άνθρωποι δίπλα μας έχουν πεθάνει μόνοι τους, διασωληνωμένοι σε μία εντατική. Είναι κάτι πολύ δυσάρεστο και γι’ αυτό πρέπει να είμαστε όλοι υπεύθυνοι απέναντι στην κοινωνία και στα θύματα αυτής της φοβερής ασθένειας.

Επομένως πρέπει να είμαστε υπεύθυνοι, σοβαροί, μετρημένοι και να κάνουμε τη δουλειά μας όσο καλύτερα μπορούμε ως Κοινοβούλιο και ως Κυβέρνηση και να ακολουθούμε και το παράδειγμα του Πρωθυπουργού μας, του Κυριάκου Μητσοτάκη, ο οποίος έχει δείξει αξιοθαύμαστη ταπεινοφροσύνη και σεμνότητα, όταν προσεγγίζει τα θέματα αυτά. Δεν κουνάει το δάχτυλο σε κανέναν.

Βέβαια, αυτό δεν ισχύει για όλους. Εγώ είμαι ειλικρινής και θα τα λέω όλα. Θα λέω ότι έχουν γίνει και λάθη και από τη δική μας πλευρά, από την κυβερνητική πλευρά και από την πλευρά των ειδικών της επιτροπής. Το έχω πει και σε άλλη μου ομιλία. Οι ειδικοί δεν είναι ντίβες και δεν είναι «rock star». Καλό είναι να σωπαίνουν όσο γίνεται και να μιλάνε πιο υπεύθυνα. Καλόν είναι όλοι να είμαστε προσεκτικοί στο τι λέμε. Το ότι οι επόμενες δύο εβδομάδες είναι κρίσιμες κοντεύει να γίνει ανέκδοτο στους «Ράδιο Αρβύλα». Δεν μπορεί να το λέει αυτό κανείς υπεύθυνα πλέον. Είναι ανέκδοτο. Και μη λέμε «ανοίγουμε αύριο», «ανοίγουμε μεθαύριο», «ανοίγουμε…». Εγώ δεν ξέρω πότε θα ανοίξουμε και τι θα ανοίξουμε. Αυτό το αποφασίζει ο Πρωθυπουργός μετά την εισήγηση των ειδικών. Όλοι οι άλλοι που μιλάνε με ανεύθυνο τρόπο δεν κάνουν καλά. Καλό είναι να σωπαίνουμε.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ξέρετε, μου έλεγε ένας φίλος προηγουμένως ότι στην πολιτική κανείς δεν έχασε όταν δεν είπε κάτι. Όταν λες, χάνεις πράγματα τα οποία δεν τα έχεις ελέγξει και δεν τα γνωρίζεις καλά.

Συνεπώς υπευθυνότητα, σεμνότητα, ταπεινότητα απέναντι στα προβλήματα και στην κοινωνία μας και θα βγούμε νικητές από την πανδημία. Τότε θα μπορέσουμε και να συζητήσουμε για την αντιπολίτευση, για ό,τι θέλετε, για τις ΜΕΘ και για την οικονομία και για τον Θεόδωρο Κολοκοτρώνη και για τον Νικηταρά σε ποια παράταξη ανήκε.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κύριε Λοβέρδο.

Καλείται στο Βήμα ο Κοινοβουλευτικός Εκπρόσωπος του Κινήματος Αλλαγής κ. Κατρίνης.

**ΜΙΧΑΗΛ ΚΑΤΡΙΝΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, ο Πρωθυπουργός πριν από λίγη ώρα παρουσίασε με διθυραμβικούς τίτλους το πρόγραμμα «ΕΛΛΑΔΑ 2.0», που έχει σχέση με την αξιοποίηση των πόρων του Ταμείου Ανάκαμψης, ένα σχέδιο που πραγματικά όλοι συμφωνούμε ότι θα μπορούσε να αλλάξει τη μορφή και το μοντέλο της ελληνικής οικονομίας και ίσως αποτελεί και την τελευταία ευκαιρία της χώρας να μπορέσει να ξεφύγει από έναν φαύλο κύκλο ύφεσης και προβληματικής διαχείρισης.

Βεβαίως ο Πρωθυπουργός μίλησε για δημόσια διαβούλευση στρατηγικών αξόνων. Εμείς ακόμα περιμένουμε να γίνει ο διάλογος σε επίπεδο πολιτικών κομμάτων, επαγγελματικών, κοινωνικών και επιστημονικών φορέων. Μίλησε για ένα σχέδιο που απλώνεται σε ολόκληρη την Ελλάδα και αφορά όλους τους Έλληνες. Μίλησε για μία ευκαιρία που αποτελεί το σχέδιο ώστε να απλώσει -σημειώστε το αυτό, διότι θα το πω μετά- ένα ευρύ πλέγμα κοινωνικής προστασίας. Βεβαίως, μίλησε για ένα σχέδιο που καλύπτει και αφορά κάθε Έλληνα και αποτελεί πραγματικό εθνικό σχέδιο, γιατί έχει καταστρωθεί, όπως είπε, στην Ελλάδα και αφορά την Ελλάδα και τους Έλληνες.

Εγώ θα καταθέσω μόνο στα Πρακτικά από τον προϋπολογισμό ότι θα έχει μεγάλη αύξηση εισαγωγών το 2021, λόγω των επενδύσεων σε κατασκευαστικό και τεχνολογικό εξοπλισμό, στο πλαίσιο υλοποίησης του Ταμείου Ανάκαμψης.

(Στο σημείο αυτό ο Βουλευτής κ. Μιχαήλ Κατρίνης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Άρα, όταν η ίδια η Κυβέρνηση ομολογεί ότι θα κάνει αθρόες εισαγωγές για την αξιοποίηση των πόρων του Ταμείου Ανάκαμψης, ο Πρωθυπουργός λέει ότι αυτό το σχέδιο έχει καταστρωθεί στην Ελλάδα και αφορά τους Έλληνες.

Μίλησε και για χιλιάδες θέσεις εργασίας, μίλησε για δισεκατομμύρια ευρώ που θα πέσουν στην αγορά, θυμίζοντάς μας αυτά που πριν ακριβώς έναν χρόνο έλεγαν οι Υπουργοί και τα οποία διαψεύστηκαν -καμμία όμως βαρύτητα- στην εγχώρια παραγωγή και βεβαίως αποθέωσε την έκθεση Πισσαρίδη, με τις γνωστές προβλέψεις για εργασιακά, φορολογικά και ασφαλιστικά ζητήματα.

Σίγουρα αυτή η πρόταση, αυτό το σχέδιο της Κυβέρνησης δημιουργεί πολίτες δύο ταχυτήτων, τους λίγους και ισχυρούς -που μέχρι στιγμής πραγματικά έχουν δει να δίνεται σε αυτούς το μεγαλύτερο κομμάτι ενισχύσεων και στήριξης της Κυβέρνησης- και τους πολλούς μικρομεσαίους, αγρότες, εργαζόμενους και ανέργους, που αρκούνται στα ψίχουλα των ενισχύσεων και των επιλογών της Κυβέρνησης.

Όσον αφορά στη διαδικασία, επειδή ακούστηκε πριν, εγώ δεν κατανοώ ποιο είναι το κατεπείγον του νομοσχεδίου, όταν παραπάνω από τις μισές διατάξεις είναι ουσιαστικά παρατάσεις διατάξεων που έχουν ψηφισθεί στο παρελθόν και ήταν γνωστό ότι θα λήξουν στις 30 Μαρτίου. Παρ’ όλα αυτά, η Κυβέρνηση βρίσκει ευκαιρία για να ενσωματώσει εκεί μέσα και διάφορες άλλες διατάξεις, οι οποίες δεν συζητούνται, αφού μέσα στις λίγες ώρες που γίνεται η διαδικασία στην Ολομέλεια, προφανώς δεν υπάρχει διάθεση για συζήτηση.

Εμείς, ως Κίνημα Αλλαγής, παρά το γεγονός ότι διαφωνούμε με τη διαδικασία, παρά το γεγονός ότι έχουμε αποδείξει ότι θέλουμε να γίνεται διάλογος και καταθέτουμε προτάσεις, δεν θα διστάσουμε να στηρίξουμε τις όποιες θετικές διατάξεις, ειδικά όταν δίνουν λύσεις και ανακουφίζουν προβλήματα, γιατί έχουμε αποδείξει ότι βάζουμε πλάτη για τη χώρα, ότι στηρίζουμε σε αυτή τη δύσκολη συγκυρία την κοινωνία, που δοκιμάζεται. Βεβαίως, αυτό το κάνουμε όχι γιατί πιστεύουμε ότι εσείς τα κάνετε σωστά, αλλά γιατί, προφανώς, θεωρούμε ότι πάνω από όλα προέχει το εθνικό συμφέρον και με αυτό πορευόμαστε.

Όσον αφορά στην κατάσταση της πανδημίας -επειδή πριν είπε ο Κοινοβουλευτικός Εκπρόσωπος της Νέας Δημοκρατίας, απευθυνόμενος προς τον ΣΥΡΙΖΑ, ίσως δικαιολογημένα, για ένα θέμα και είπε «δεν ζήτησαν συγγνώμη»- η Κυβέρνηση, αλήθεια, έχει ζητήσει συγγνώμη μέχρι σήμερα για τα μέτρα που έχουν αποτύχει; Έχει κάνει αυτοκριτική;

Καταλαβαίνουμε ότι είναι δύσκολο να το παραδεχθεί αυτό, ότι απέτυχε στη διαχείριση της πανδημίας. Όμως, θα πρέπει να σταματήσει να γίνεται και αυτό το εμπόριο ελπίδας από τους Υπουργούς. Λέτε ότι στις 14 Μαΐου θα ανοίξει ο τουρισμός. Την ίδια ημερομηνία δεν είστε βέβαιοι, ενώ το λέτε και το ξαναλέτε για τους τουρίστες, αν οι Έλληνες πολίτες θα μπορούν να κάνουν διαδημοτικές μετακινήσεις. Λέτε ότι θα ανοίξετε τον τουρισμό στις 14 Μαΐου, αλλά δεν έχουν εμβολιασθεί οι εργαζόμενοι στον τουρισμό, στις μεταφορές ούτε καν οι οδηγοί ταξί.

Θα είναι στις 14 Μαΐου έτοιμο το πράσινο πιστοποιητικό; Θα υποκύψετε και πάλι στους εκβιασμούς των tour operator ή θα κάνετε ελέγχους; Τι θα γίνει με τους εργαζόμενους;

Βλέπω και καταθέτω στα Πρακτικά ένα έγγραφο, τη χθεσινή ανακοίνωση της ομοσπονδίας, που λέει ότι οι εργαζόμενοι στον τουρισμό που δεν έχουν δικαίωμα επαναπρόσληψης είναι χωρίς εισόδημα από τον Αύγουστο του 2020 και ακόμα περιμένουν οι εργαζόμενοι στον επισιτισμό-τουρισμό να υπογραφεί από το Υπουργείο Εργασίας η κλαδική τους σύμβαση, η οποία έχει κατατεθεί εδώ και πάρα πολύ καιρό.

Παρακαλώ πολύ, το καταθέτω για τα Πρακτικά.

(Στο σημείο αυτό ο Βουλευτής κ. Μιχαήλ Κατρίνης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αυτή είναι η προετοιμασία που κάνετε για τον τουρισμό και τους εργαζόμενους στον τουρισμό.

Οι πολίτες κουράστηκαν, αφού βλέπουν ότι και τα περιοριστικά μέτρα, από τη μία, δεν αποδίδουν και δεν πιστεύουν τίποτα. Είναι δύσπιστοι και αντιδρούν, γιατί βλέπουν ότι η Κυβέρνηση αυτοσχεδιάζει, γιατί δεν έχετε μιλήσει ειλικρινά μέχρι σήμερα, δεν έχετε εξηγήσει στους πολίτες γιατί παίρνετε τα μέτρα που παίρνετε, με ποια δεδομένα λαμβάνετε τις αποφάσεις. Δεν έχετε κάνει ούτε έναν ειλικρινή απολογισμό μέχρι σήμερα.

Διότι αποδεικνύεται ότι το επιτελικό κράτος, κυρίες και κύριοι συνάδελφοι, υποκαθιστά τα πάντα. Το επιτελικό κράτος κάνει τον επιδημιολόγο, το επιτελικό κράτος κάνει τον Υπουργό Υγείας, το επιτελικό κράτος αποφασίζει και εκτιμά τα πάντα. Η χώρα σήμερα που μιλάμε διαθέτει μόνο έναν θεσμό και αυτός είναι το επιτελικό κράτος, ο απόλυτος ορισμός του αποτυχημένου κράτους στη διαχείριση της πανδημίας.

Βέβαια, υπάρχει ο αντίλογος -το ακούσαμε και πριν, το ακούμε συχνά- ότι εμείς τα πάμε καλύτερα από τις άλλες χώρες στη διαχείριση της πανδημίας. Δεν θα πω για την κατάταξη του «BLOOMBERG» για την αντιμετώπιση της πανδημίας, όπου ξαφνικά η Ελλάδα έπεσε είκοσι θέσεις στον σχετικό πίνακα.

Όσον αφορά στα τεστ, είμαστε σταθερά χαμηλά. Η Κύπρος πραγματοποιεί δωδεκαπλάσιο αριθμό τεστ αναλογικά με τον πληθυσμό και η Αυστρία εννεαπλάσιο αριθμό τεστ. Καταθέτω τον σχετικό πίνακα από τον ιστότοπο ourworldindata.org.

(Στο σημείο αυτό ο Βουλευτής κ. Μιχαήλ Κατρίνης καταθέτει για τα Πρακτικά τον προαναφερθέντα πίνακα, ο οποίος βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ανακοινώνονται με τυμπανοκρουσίες τα self-test, με το γνωστό επικοινωνιακό σας μοντέλο, και φέρνετε τώρα τις σχετικές διατάξεις για να υλοποιηθεί στην πράξη κάτι το οποίο ήδη δεκαπέντε μέρες έχετε διαφημίσει. Μακάρι αυτό να οδηγήσει σε καλύτερη ιχνηλάτηση και περιορισμό των κρουσμάτων.

Όμως, όσον αφορά στους ημερήσιους θανάτους, είμαστε σταθερά πρώτοι και 20% πάνω σχεδόν από τον μέσο όρο της Ευρώπης. Καταθέτω, επίσης, τον σχετικό πίνακα.

(Στο σημείο αυτό ο Βουλευτής κ. Μιχαήλ Κατρίνης καταθέτει για τα Πρακτικά τον προαναφερθέντα πίνακα, ο οποίος βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Στο κομμάτι των εμβολιασμών είναι γεγονός ότι έχει βελτιωθεί η κατάσταση, τουλάχιστον όσον αφορά στο λειτουργικό κομμάτι. Βεβαίως, ο Πρωθυπουργός στις 12 Ιανουαρίου είχε πει ότι στα τέλη Μαρτίου θα έχουν εμβολιασθεί δύο εκατομμύρια συμπολίτες μας και με τις δύο δόσεις. Αυτός ο αριθμός δεν έχει επιβεβαιωθεί. Με ποια στοιχεία το έλεγε αυτό ο κ. Μητσοτάκης; Είναι δυνατόν να διαψεύδεται με τόσο ηχηρό τρόπο ένας Πρωθυπουργός;

Και στον αριθμό των εμβολιασμών είμαστε, κύριε Υπουργέ, 30% κάτω από τον μέσο όρο της Ευρωπαϊκής Ένωσης σε αριθμό ημερήσιων δόσεων ανά εκατό άτομα. Καταθέτω τον σχετικό πίνακα.

(Στο σημείο αυτό ο Βουλευτής κ. Μιχαήλ Κατρίνης καταθέτει για τα Πρακτικά τον προαναφερθέντα πίνακα, ο οποίος βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Πρέπει να αναληφθεί πρωτοβουλία σε ευρωπαϊκό επίπεδο, για να αλλάξει η πολιτική της Ευρωπαϊκής Ένωσης από την προμήθεια ως και την παραγωγή εμβολίων. Σε αυτό νομίζω ότι θα πρέπει άμεσα να αναληφθεί η σχετική πρωτοβουλία και να γίνει η σχετική συζήτηση σε επίπεδο πολιτικών κομμάτων.

Όσον αφορά στις κλίνες ΜΕΘ, τα είπε ο εισηγητής μας, ο Ανδρέας Πουλάς. Μιλάτε για χίλιες τριακόσιες κλίνες ΜΕΘ, ότι συνεχώς δημιουργείτε κλίνες ΜΕΘ, ενώ στην πράξη, πέρα από τις δωρεές των ιδιωτών, που και αυτές αργήσατε να αξιοποιήσετε και να στελεχώσετε, ουσιαστικά μετατρέπετε σε κλίνες ΜΕΘ αίθουσες χειρουργείων, καρδιολογικές, καρδιοχειρουργικές και νευροχειρουργικές μονάδες.

Πραγματικά, μας προκαλεί απορία η διάταξη του άρθρου 56, όπου, αντί να ενισχύετε τα κέντρα πρόληψης, ειδικά σε αυτή τη συγκυρία που υπάρχει έντονη πίεση και στα παιδιά και στις οικογένειές τους -και τα παιδιά εθίζονται στο διαδίκτυο και αυτό το ξέρουμε όλοι και άλλες εξαρτητικές συμπεριφορές-, εσείς τι κάνετε; Επιχειρείτε να πάρετε πόρους διά του συμψηφισμού και να ελέγξετε ουσιαστικά τη λειτουργία των κέντρων πρόληψης. Αντί να τους παροτρύνετε να κάνουν περισσότερες δράσεις και να τους ενισχύσετε με μια κατεύθυνση και από τον ΟΚΑΝΑ και από το Υπουργείο Υγείας, εσείς «αξιοποιείτε» -εντός εισαγωγικών η λέξη- το γεγονός ότι λόγω περιορισμών έχουν κάποια ταμειακά διαθέσιμα, για να τους στερήσετε την αναγκαία χρηματοδότηση για δράσεις που πρέπει να γίνουν και να προτεραιοποιηθούν το επόμενο διάστημα.

Όσον αφορά στην οικονομία, δεν θα πω αυτό που έχει ειπωθεί πολλές φορές και σήμερα, σε αυτή την Αίθουσα, ότι εδώ και τρεις εβδομάδες υπάρχει αυτό το γαϊτανάκι των δηλώσεων. Μάλιστα σήμερα η επικαιρότητα έχει κατακλυσθεί από τις προβλέψεις τι θα ανακοινώσει ο αρμόδιος Υπουργός το απόγευμα σε σχέση με τις μετακινήσεις, με τα μέτρα προστασίας, με το αν θα ανοίξει το λιανεμπόριο. Αυτό επισκιάζει ακόμα και μια εμβληματική, όπως θα μπορούσε να είναι, άσχετα αν δεν έγινε από την Κυβέρνηση, κίνηση, όπως είναι η αξιοποίηση των πόρων του Ταμείου Ανάκαμψης.

Η αλήθεια ποια είναι; Ότι δεν έχετε χρήματα να δώσετε. Επιλέξατε να αποπληρώσετε πρόωρα το Διεθνές Νομισματικό Ταμείο με 3,3 δισεκατομμύρια, στερώντας πολύτιμους πόρους, γιατί το «μαξιλάρι» φροντίζετε ορθώς να το κρατάτε στα 30 δισεκατομμύρια.

Μιλάτε για πακτωλό δισεκατομμυρίων. Βέβαια, το ζητούμενο για μας παραμένει το πώς κατανεμήθηκαν αυτά τα χρήματα, γιατί υπάρχουν επαγγελματικές ομάδες που έμειναν εκτός μέτρων στήριξης και πολλά παράπονα από τους ιδιοκτήτες ακινήτων, που εδώ και μήνες περιμένουν να πληρωθούν και καθυστερεί η πληρωμή τους, σύμφωνα με αυτά που είχε πει η Κυβέρνηση.

Καταθέτω την έρευνα του Ινστιτούτου Μικρών Επιχειρήσεων της ΓΣΕΒΕΕ, που λέει ότι τρεις στους τέσσερις δηλώνουν ότι τα μέτρα στήριξης είναι ανεπαρκή και τέσσερις στους πέντε δηλώνουν απαισιόδοξοι για την κρίση.

(Στο σημείο αυτό ο Βουλευτής κ. Μιχαήλ Κατρίνης καταθέτει για τα Πρακτικά την προαναφερθείσα έρευνα, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Εσείς ποιο μήνυμα στέλνετε; Στέλνετε το μήνυμα της απελευθέρωσης των πλειστηριασμών. Ξέρουμε ότι οι τράπεζες και οι servicer σάς πίεζαν εδώ και πολύ καιρό να ενδώσετε. Εσείς ανοίγετε ή σκοπεύετε να ανοίξετε το επόμενο διάστημα την αγορά και ταυτόχρονα, ανοίγετε και την πόρτα των πλειστηριασμών.

Και βεβαίως, για να τηρήσετε τα προσχήματα, φέρνετε μια διάταξη μέχρι τις 31 Μαΐου για τους πληττόμενους από την πανδημία, με συγκεκριμένους όρους. Θετικό είναι ότι υπάρχει αυτή η διάταξη, γιατί κάποιοι συμπολίτες μας θα γλιτώσουν τα μέτρα αναγκαστικής εκτέλεσης, αλλά από την 1η Ιουνίου ανοίγει ο ασκός του Αιόλου για μέτρα αναγκαστικής εκτέλεσης, για κατασχέσεις και για πλειστηριασμούς, ανεξαιρέτως για όλους, χωρίς κανένα κοινωνικό και οικονομικό κριτήριο. Εξάλλου ξεκινάει και η εφαρμογή του Πτωχευτικού Κώδικα, που προβλέπει ρευστοποιήσεις περιορισμών.

Καταθέτω στα Πρακτικά το σχετικό έγγραφο, κατά το οποίο, σύμφωνα με τον πρόεδρο μιας από τις μεγαλύτερες εταιρείες που έχουν πάρει κόκκινα δάνεια, την επόμενη πενταετία, διακόσιες πενήντα χιλιάδες ακίνητα θα βγουν σε πλειστηριασμό και μάλιστα, σύμφωνα με δηλώσεις του ιδίου, αυτό, λέει, θα δώσει ώθηση στην αγορά του real estate, σημειώνοντας ότι είναι λάθος το μέτρο της αναστολής των πλειστηριασμών.

(Στο σημείο αυτό ο Βουλευτής κ. Μιχαήλ Κατρίνης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Προφανώς εσείς ακούτε τους servicer σας και τις τράπεζες και γι’ αυτό φέρνετε αυτή τη διάταξη. Ένα εκατομμύριο ακίνητα, σήμερα που μιλάμε, είναι συνδεδεμένα με μη εξυπηρετούμενα δάνεια. Άρα όλοι καταλαβαίνουμε τι σημαίνει πλήρης απελευθέρωση από την 1η Ιουνίου. Ένα στα τρία επιχειρηματικά δάνεια είναι κόκκινο. Στις πολύ μικρές επιχειρήσεις το ποσοστό αυτό ξεπερνάει το 55% και πάνω από το 50% αφορά δανειακές συμβάσεις που έχουν ήδη καταγγελθεί -σημειώστε το και αυτό-, ενώ το 64% των δανείων που έχουν καταγγελθεί, δεν έχουν καταγγελθεί, αλλά υπάρχει καθυστέρηση παραπάνω από ένα έτος. Καταθέτω τη σχετική έκθεση της Τράπεζας της Ελλάδος.

(Στο σημείο αυτό ο Βουλευτής κ. Μιχαήλ Κατρίνης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Εσείς σε αυτό φέρνετε το πρόγραμμα «ΓΕΦΥΡΑ». Όπως μας λέγατε το καλοκαίρι, ότι δεν χρειάζεται προστασία πρώτης κατοικίας, αφού όλοι θα ρυθμίζουν τα δάνειά τους, άρα δεν θα υπάρχει και ανάγκη προστασίας της πρώτης κατοικίας. Προφανώς κάθε πρόγραμμα στήριξης των δανειοληπτών είναι θετικό και ευπρόσδεκτο. Πρέπει, όμως, για να είμαστε ειλικρινείς σε αυτή την Αίθουσα, να δούμε τι έγινε με το πρόγραμμα «ΓΕΦΥΡΑ 1». Πρώτη παρατήρηση: Έκαναν αιτήσεις για εκατόν εξήντα χιλιάδες δάνεια, που καλύπτουν συνολικά 14 δισεκατομμύρια ευρώ δανείων, όταν το σύνολο των δανείων στη χώρα, εξυπηρετούμενα και μη εξυπηρετούμενα, είναι 205 δισεκατομμύρια. Άρα 14 δισεκατομμύρια καλύφθηκαν από τα 205 δισεκατομμύρια. Εντάχθηκαν κυρίως εξυπηρετούμενα δάνεια, αφού από τις εκατόν τριάντα χιλιάδες ρυθμίσεις λιγότερο από το 15% αφορούσε μη εξυπηρετούμενα δάνεια και αυτό λόγω των ασφυκτικών προϋποθέσεων που ήθελαν οι τράπεζες για να ρυθμίσουν, έτσι ώστε να επιδοτηθούν από τη «ΓΕΦΥΡΑ». Την ίδια στιγμή που μιλάμε, πάνω από 1 εκατομμύριο κόκκινα δάνεια έχουν μεταφερθεί στα fund.

**ΠΡΟΕΔΡΕΥΩΝ (Απόστολος Αβδελάς):** Ολοκληρώστε σιγά-σιγά, κύριε συνάδελφε.

**ΜΙΧΑΗΛ ΚΑΤΡΙΝΗΣ:** Ναι, κύριε Πρόεδρε, σε δυο λεπτά.

Παρατήρηση δεύτερη: Το Υπουργείο Οικονομικών με τον νόμο που έφερε, τη «ΓΕΦΥΡΑ 1», προέβλεπε, στην ειδική έκθεση που καταθέτω στα Πρακτικά, ότι θα αξιοποιηθούν 518 εκατομμύρια ευρώ για την κάλυψη το 2020 - 21. Στον προϋπολογισμό του 2021, που επίσης τον καταθέτω, τον Δεκέμβριο, λίγους μήνες μετά, τα 518 εκατομμύρια έγιναν 388, αφού και το ίδιο το Υπουργείο κατάλαβε ότι τελικά το ενδιαφέρον δεν ήταν και τόσο ζωηρό όσο ανέμενε και ήταν πολύ μικρότερο το ποσοστό.

(Στο σημείο αυτό ο Βουλευτής κ. Μιχαήλ Κατρίνης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ανατρέχοντας στα σχετικά δελτία Τύπου του Υπουργείου Οικονομικών, βλέπουμε ότι στους τέσσερις πρώτους μήνες εφαρμογής του προγράμματος το συνολικό ποσό που έχει δοθεί είναι 72 εκατομμύρια, ενώ με βάση τους υπολογισμούς της μέσης μηνιαίας επιδότησης, που θα καταβληθεί για εννέα μήνες, για εκατόν τριάντα χιλιάδες δάνεια, το συνολικό ποσό που θα δοθεί θα είναι λίγο παραπάνω από το μισό που αρχικά είχε προϋπολογισθεί και σήμερα ο Υπουργός Οικονομικών λέει ότι με το πρόγραμμα «ΓΕΦΥΡΑ 2» θα καλύψουμε περίπου εκατό χιλιάδες επιχειρήσεις, όταν -επαναλαμβάνω- τα μη εξυπηρετούμενα δάνεια μόνο είναι 1 εκατομμύριο και τα δύο προγράμματα «ΓΕΦΥΡΑ» θα καλύψουν περί τις διακόσιες τριάντα με διακόσιες σαράντα χιλιάδες περιπτώσεις δανείων.

Αυτό και μόνο δείχνει ότι η συνολική στρατηγική που έχετε υιοθετήσει ως Κυβέρνηση δεν φέρνει αποτελέσματα, δεν δίνει τη δυνατότητα στις επιχειρήσεις, τώρα που η αγορά θα ξανανοίξει, πραγματικά να έχουν ένα στήριγμα. Δυστυχώς -και λυπάμαι που το λέω- δεν έχετε σχέδιο για την επανεκκίνηση της οικονομίας και τη στήριξη της αγοράς, των εργαζομένων, το επόμενο διάστημα, που όλοι πιστεύουμε ότι με μια καλύτερη στρατηγική και σωστότερη διαχείριση θα μπορέσει και πρέπει να ανοίξει το λιανεμπόριο και η οικονομική δραστηριότητα. Επίσης, αφήνετε τις μικρές και πολύ μικρές επιχειρήσεις και τους εργαζομένους σε αυτές, στην κυριολεξία, στο έλεος του Θεού, να «ρυθμίσουν» -σε εισαγωγικά- μέσω της πλατφόρμας του πτωχευτικού και του εξωδικαστικού και δημιουργείτε πραγματικά ένα κλίμα ανισοτήτων, το οποίο θα δημιουργήσει φοβερές εντάσεις και θα προκαλέσει μεγάλες αντιδράσεις. Αλλά παρ’ όλα αυτά εσείς είστε και φαίνεστε ότι είστε αποφασισμένοι να στηρίξετε τους λίγους και ισχυρούς -τους οποίους εδώ και δεκαεννιά, είκοσι μήνες στηρίζετε με συνέπεια- και να αφήσετε τους πολλούς να κολυμπήσουν, όχι στα βαθιά νερά, αλλά στο βάθος του ωκεανού, χωρίς στήριξη, χωρίς βοήθεια και χωρίς πραγματικά αυτό να σας κινητοποιεί να πάρετε τα κατάλληλα μέτρα.

Εμείς πάντα θα στηρίζουμε τους πιο ευάλωτους και βεβαίως θα είναι για μας το κύριο ενδιαφέρον της δικής μας παρέμβασης. Θεωρούμε ότι πρέπει όλοι να περάσουμε μέσα από αυτή την κρίση στην άλλη πλευρά του ποταμού. Κανένας δεν πρέπει να μείνει αβοήθητος. Και θεωρώ ότι η συζήτηση βοηθάει, μέσα από τις προτάσεις που καταθέτουμε και σας καλούμε να τις υιοθετήσετε, γιατί κάποιες από αυτές επουλώνουν πραγματικά πληγές και δίνουν λύσεις στα σοβαρά προβλήματα που αντιμετωπίζει η μεγάλη πλειοψηφία της επιχειρηματικότητας και των εργαζομένων.

Ευχαριστώ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κύριε Κατρίνη. Τον κ. Βρούτση θέλατε από τα έντεκα λεπτά να τον κατεβάσουμε, δεκαοκτώ μιλήσατε εσείς.

**ΜΙΧΑΗΛ ΚΑΤΡΙΝΗΣ:** Λιγότερο από τον κ. Βρούτση μίλησα.

**ΠΡΟΕΔΡΕΥΩΝ (Απόστολος Αβδελάς):** Δεκαοκτώ λεπτά μιλήσατε. Εδώ, τα μετράμε.

**ΜΙΧΑΗΛ ΚΑΤΡΙΝΗΣ:** Ο κ. Βρούτσης μίλησε δεκαοκτώ λεπτά.

**ΠΡΟΕΔΡΕΥΩΝ (Απόστολος Αβδελάς):** Όχι, μίλησε δεκαεπτά λεπτά και είκοσι εννέα δευτερόλεπτα, εσείς δεκαεπτά λεπτά και σαράντα οκτώ δευτερόλεπτα, εφόσον θέλετε ακρίβεια.

Τον λόγο έχει ο κ. Βασίλειος - Πέτρος Σπανάκης από τη Νέα Δημοκρατία, που εκλέγεται στον Β3΄ Νότιο Τομέα Αθηνών, και μετά ακολουθεί ο κ. Ξανθόπουλος.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, συζητάμε σήμερα, με τη διαδικασία του κατεπείγοντος, ένα πολύ σημαντικό νομοσχέδιο, με διατάξεις που εμπίπτουν στις αρμοδιότητες εννέα τουλάχιστον Υπουργείων και εκατόν δεκατέσσερα άρθρα. Είναι ένα νομοσχέδιο με βασικό κορμό τις διατάξεις του Υπουργείου Υγείας για την προστασία της δημόσιας υγείας, για την περαιτέρω ενίσχυση του Εθνικού Συστήματος Υγείας, για την κοινωνική προστασία, για την ανάπτυξη, για τη στήριξη των παραγωγικών κλάδων που έχουν πληγεί από τη συνεχιζόμενη πανδημία και πολλά άλλα ζητήματα, ιδιαίτερα επείγοντα, ιδιαίτερα κρίσιμα.

Επιτρέψτε μου, όμως, να σας πω ότι δεν είναι ώρες αυτές στελέχη της Αξιωματικής Αντιπολίτευσης, και πολύ περισσότερο ο Πρόεδρος της Κοινοβουλευτικής Ομάδας του ΣΥΡΙΖΑ, ο Αρχηγός της Αξιωματικής Αντιπολίτευσης, από την κινδυνολογία να πηγαίνει στη σκανδαλολογία και από τη σκανδαλολογία να πηγαίνει στα χαμόγελα, μιλώντας πριν από λίγο με τους επιχειρηματίες της εστίασης. Αν νομίζετε, κύριοι του ΣΥΡΙΖΑ, κυρίες και κύριοι συνάδελφοι, ότι έτσι θα μπορέσουμε να λύσουμε τα προβλήματα που αντιμετωπίζει καθημερινά η ελληνική κοινωνία, την αγωνία και την κοινωνική ένταση που υπάρχει, νομίζω ότι αυτή η λογική δεν οδηγεί πουθενά. Και για αυτή τη λογική θα κριθούμε και θα κριθούμε από τον ελληνικό λαό, διότι η Κυβέρνηση του Κυριάκου Μητσοτάκη, διότι η Κυβέρνηση της Νέας Δημοκρατίας, με υπευθυνότητα νομοθετεί για την αντιμετώπιση των καθημερινών προβλημάτων.

Σήμερα, με το νομοσχέδιο αυτό, φέρνουμε συγκεκριμένα μέτρα, παίρνουμε συγκεκριμένες αποφάσεις για τη διενέργεια τεστ COVID σε όσους είναι υποχρεωμένοι να καταταγούν στις Ένοπλες Δυνάμεις, για τη χορήγηση φαρμάκων σε νοσούντες από κορωνοϊό, για την εύκολη διαδικασία αποστολής φαρμάκων σε ευπαθείς ομάδες και σε ασθενείς που βρίσκονται σε περιορισμό, για την παροχή δυνατοτήτων σε ειδικευόμενους γιατρούς, για την πρόσληψη προσωπικού στον ΕΟΔΥ, για την παράταση των συμβάσεων των οικογενειακών γιατρών, για την απασχόληση ιδιωτών γιατρών σε δημόσια νοσοκομεία για την αντιμετώπιση έκτακτων αναγκών, για την άμεση μετατροπή κλινών σε κλίνες για την καταπολέμηση του COVID.

Επίσης, για την επίταξη ειδικού νοσοκομειακού εξοπλισμού, για τη χρήση αεροσκαφών, για τη διενέργεια αεροδιακομιδών ασθενών, απλοποιούμε με διατάξεις που έρχονται σήμερα σε αυτό το νομοσχέδιο τη διαδικασία και την αποδοχή δωρεών.

Λαμβάνουμε μέριμνα για τους άπορους συμπολίτες μας, καθώς και για τους ανασφάλιστους ασθενείς με χρόνια νεφρική ανεπάρκεια. Λαμβάνουμε, επίσης, ειδική μέριμνα για τους χρονίως πάσχοντες σχετικά με τις γνωματεύσεις τους.

Και επιτρέψτε μου να αναφερθώ ειδικά στο άρθρο 38, όπου μιλάμε για τη λειτουργία των εμβολιαστικών κέντρων και για τη στελέχωσή τους.

Στο σημείο αυτό θέλω να μιλήσω και για το Mega Εμβολιαστικό Κέντρο του Ελληνικού, που θα έχει είκοσι τέσσερις εμβολιαστικές γραμμές και θα έχει δυναμικότητα για χίλιους διακόσιους εμβολιασμούς την ημέρα, κάτι που είναι σημαντικό για τους κατοίκους των νοτίων προαστίων και όχι μόνο.

Άρα βλέπετε ότι αυτή η Κυβέρνηση βαδίζει και με πρόγραμμα και με όραμα και με στόχους και θα ξεπεράσουμε αυτή την πανδημία και θα ξεπεράσουμε και τις οικονομικές επιπτώσεις αυτής της πανδημίας.

Λύνουμε προβλήματα καθημερινά, λύνουμε θέματα που αφορούν δεδουλευμένες εφημερίες του ιατρικού και νοσηλευτικού προσωπικού με αυτές τις διατάξεις που έρχονται σήμερα.

Με τις ρυθμίσεις αυτές θέτουμε, επίσης, προϋποθέσεις που θα βοηθήσουν το άνοιγμα της ελληνικής κοινωνίας με ασφάλεια.

Ρυθμίζουμε και συνεχίζουμε να στηρίζουμε και να ενισχύουμε με συνέπεια και σοβαρότητα την οικονομία, ώστε με τη σταδιακή άρση των μέτρων και το σταδιακό άνοιγμα των οικονομικών δραστηριοτήτων οι επαγγελματίες και οι κλάδοι που έχουν πληγεί να μην ξεκινήσουν από το μηδέν .

Οι διατάξεις που εισάγουμε προς ψήφιση σηματοδοτούν τη σταδιακή επιστροφή στην κανονικότητα.

Και επιτρέψτε μου, λόγω και της προηγούμενης διαδρομής μου, να ξεκινήσω για να μιλήσω για τις διατάξεις του Υπουργείου Οικονομικών. Θεσπίζεται το πρόγραμμα «ΓΕΦΥΡΑ 2», με τη συνεισφορά του δημοσίου για την αποπληρωμή των επιχειρηματικών δανείων για δανειολήπτες που έχουν πληγεί από τις συνέπειες της πανδημίας του COVID-19.

Άκουσα με πολλή προσοχή και τον Κοινοβουλευτικό Εκπρόσωπο του ΚΙΝΑΛ. Δεν μας είπε, όμως, ότι αυτή η διάταξη αφορά πάνω από εκατόν πενήντα χιλιάδες φυσικά και νομικά πρόσωπα. Τόσα πρόσωπα φυσικά και νομικά έχουν τη δυνατότητα να μπουν στο «ΓΕΦΥΡΑ 2». Δεν μας είπε, επίσης, ότι η κάλυψη που δίνει η Κυβέρνηση είναι για οκτώ μήνες, που σημαίνει ότι καλύπτουμε το 2021.

Σε ό,τι αφορά άλλες διατάξεις -και θα είμαι σύντομος, κύριε Πρόεδρε- φέρνουμε ρυθμίσεις για τα self-test, που το κόμμα του ΣΥΡΙΖΑ προσπάθησε εντελώς ανεπιτυχώς να βρει κάποιο σκάνδαλο στη διαδικασία. Και το είπε πολύ εύστοχα και ο Κοινοβουλευτικός μας Εκπρόσωπος της Νέας Δημοκρατίας, ο Γιάννης Βρούτσης, ότι μόνο ο Κώστας Ζαχαριάδης είχε το θράσος, το θάρρος, την τόλμη να γυρίσει και να πει: «Ναι, κάναμε λάθος απέναντι στους Έλληνες πολίτες.». Δεν είναι κακό να παραδέχεσαι το λάθος σου.

Υπάρχουν, όμως, στο νομοσχέδιο αυτό σημαντικές διατάξεις για το ακατάσχετο, για το αφορολόγητο της αμοιβής των ιδιωτών γιατρών που θα προσφέρουν τις υπηρεσίες τους στα δημόσια νοσοκομεία.

Η πρόβλεψη για λειτουργία των εμβολιαστικών κέντρων επτά ημέρες αντί για έξι και η δυνατότητα στελέχωσης των εμβολιαστικών κέντρων είναι σημαντικές δυνατότητες και σημαντικές διατάξεις που υιοθετούνται από το σημερινό νομοσχέδιο.

Οι διατάξεις που έρχονται τώρα στο Υπουργείο Δικαιοσύνης είναι σημαντικές, γιατί έχουμε αναστολή όλων των πλειστηριασμών για τα φυσικά πρόσωπα, για τα νοικοκυριά, που έχουν πληγεί οικονομικά από την πανδημία.

Κυρίες και κύριοι συνάδελφοι, η Κυβέρνηση της Νέας Δημοκρατίας έδειξε από την αρχή πως είναι προτεραιότητά της η πραγματική προστασία της πρώτης κατοικίας και αυτό κάνει και στην πράξη συνεχώς και θα συνεχίσει να το κάνει.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ένα λεπτό θα ήθελα ακόμη, κύριε Πρόεδρε.

Όσον αφορά την παράταση του μηχανισμού «ΣΥΝΕΡΓΑΣΙΑ» του Υπουργείου Εργασίας και Κοινωνικών Υποθέσεων, έχουμε την καταβολή των ασφαλιστικών εισφορών από τον κρατικό προϋπολογισμό, κάτι που προβλέπεται στα άρθρα 95, 96 και 97, για επιχειρήσεις τριτογενούς τομέα και για τα τουριστικά καταλύματα. Έχουμε, επίσης, την παράταση των συμβάσεων εργασίας ορισμένου χρόνου για το προσωπικό που απασχολείται σε προνοιακούς φορείς. Έχουμε την παράταση των ρυθμίσεων για τις επαγγελματικές μισθώσεις, που φέρνει το Υπουργείο Ανάπτυξης και Επενδύσεων.

Κυρίες και κύριοι συνάδελφοι, η Κυβέρνησή μας, τα επιτελεία των Υπουργείων δίνουν μάχη όχι μόνο σήμερα, αλλά εδώ και έναν ολόκληρο χρόνο και θα συνεχίσουμε για όσο χρειαστεί, με όσα μέτρα στήριξης, για να μείνει η οικονομία όρθια, οι ελληνικές επιχειρήσεις ανοικτές. Παίρνουμε αναγκαία, αλλά εύστοχα μέτρα και αυτό θα αποτυπωθεί και στη μετά COVID εποχή.

Kαι η σημερινή μέρα συμπίπτει με την παρουσίαση του εθνικού σχεδίου ανάπτυξης, ανάκαμψης και ανθεκτικότητας, το οποίο, όπως είπε χαρακτηριστικά ο Πρωθυπουργός Κυριάκος Μητσοτάκης, είναι η γέφυρα για τη μετά COVID εποχή, αλλά και προς την τρίτη δεκαετία του εικοστού πρώτου αιώνα. Είναι ένα πρόγραμμα εκατόν εξήντα και πλέον δράσεων, που αφορούν έργα, επενδύσεις, μεταρρυθμίσεις και που έχει τη δυνατότητα να δημιουργήσει διακόσιες χιλιάδες νέες θέσεις εργασίας και να κινητοποιήσει σχεδόν 60 δισεκατομμύρια ευρώ.

Κυρίες και κύριοι συνάδελφοι, κλείνοντας, θέλω να πω ότι είναι ένα νομοσχέδιο και είναι μια διαδικασία δυναμική και συνεχόμενη. Στην ελληνική κοινωνία, στην ελληνική οικονομία πρέπει να πάμε μπροστά με πολλές κινήσεις.

Εγώ με κοινοβουλευτική μου ερώτηση θα ζητήσω από τον Υπουργό Οικονομικών τη δημιουργία οικονομικών κέντρων ενημέρωσης και υποστήριξης, γιατί σήμερα οι πολίτες έχουν επιλογές, αλλά πρέπει να πληροφορούνται για τις επιλογές, πρέπει να ενημερώνονται και πρέπει να υποστηρίζονται.

Θέλετε να σας πω τι επιλογές έχουν; Ρυθμίσεις χρεών που επί ΣΥΡΙΖΑ πενήντα μήνες δεν είχαν τη δυνατότητα. Μετά τη «ΓΕΦΥΡΑ 1», τη «ΓΕΦΥΡΑ 2», προγράμματα στήριξης, ΕΣΠΑ εύστοχο, επιστρεπτέες προκαταβολές, διακανονισμούς οφειλών, Ταμείο Ανάκαμψης στοχευμένο, νέα δάνεια.

Άρα βλέπετε ότι η κοινωνική βεντάλια της Κυβέρνησης της Νέας Δημοκρατίας είναι ανοικτή. Τα μέτρα θα πετύχουν. Η Κυβέρνηση θα πετύχει. Η ελληνική κοινωνία θα πετύχει. Θα περάσουμε μπροστά. Θα δώσουμε δείγματα γραφής προς όλα τα ευρωπαϊκά κράτη ότι εμείς μπορούμε, όπως τα καταφέραμε και με την απασχόληση και με τη στήριξη και των μικρών και των μεσαίων και των μεγάλων επιχειρήσεων.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κύριε Σπανάκη.

Είστε τόσο ευγενικός, όχι σαν ορισμένους, που δεν μπορούμε να σας χαλάσουμε χατίρι. Να το ξέρετε.

Θα ήθελα να πω τα συλλυπητήριά μου στην οικογένεια του Παναγιώτη Νεστορίδη, συναδέλφου δημοσιογράφου, τον οποίον οι περισσότεροι τον γνωρίζατε. Διετέλεσε μέλος των διοικητικών συμβουλίων της ΕΣΗΕΜ-Θ, της ΠΟΕΣΥ και πρόσφατα Αντιπρόεδρος των ΕΔΟΕΑΠ. Σήμερα έφυγε από τη ζωή. Ήμαστε δεκαπέντε χρόνια μαζί στον «ΑΓΓΕΛΙΟΦΟΡΟ».

Καλείται στο Βήμα ο κ. Θεόφιλος Ξανθόπουλος από τον ΣΥΡΙΖΑ και την όμορφη Δράμα.

**ΘΕΟΦΙΛΟΣ ΞΑΝΘΟΠΟΥΛΟΣ:** Σας ευχαριστώ, κύριε Πρόεδρε.

Μετά τον χειμαρρώδη και θυελλώδη κ. Σπανάκη, εγώ πιο μαλακός, σε πιο ήρεμους τόνους θα ασκήσω την αντιπολιτευτική μου κριτική.

Καλούμαστε πάλι να νομοθετήσουμε μια πανσπερμία διατάξεων και, επειδή μας παρακολουθούν οι Έλληνες πολίτες, θέλω να κάνω μια αναφορά τι περιέχει το σημερινό νομοσχέδιο. Περιέχει διατάξεις υγείας, οικονομίας, δικαιοσύνης, εσωτερικών, παιδείας, εργασίας, ανάπτυξης, ψηφιακής διακυβέρνησης, πολιτισμού, αθλητισμού, τουρισμού. Είναι κανονική ενδεκάδα.

Αυτός είναι ο τρόπος, λοιπόν, που καλείται να νομοθετήσει η Εθνική Αντιπροσωπεία, μια πανσπερμία διατάξεων και τροπολογίες της τελευταίας στιγμής, μία εκ των οποίων αφορά το Υπουργείο Δικαιοσύνης και την ΑΔΑΕ, η οποία μάς διανεμήθηκε προ δέκα λεπτών. Είναι τέσσερις η ώρα και προ δέκα λεπτών μάς διανεμήθηκε η τελευταία τροπολογία.

Θα μιλήσω μόνο για τις τροπολογίες. Δεν θα μιλήσω για την ουσία του νομοσχεδίου. Αναπτύχθηκε από την πλευρά μας και θα αναπτυχθεί και στη συνέχεια.

Σε ό,τι αφορά την τροπολογία του Υπουργείου Παιδείας, που έχει δύο άρθρα, θέλω να πω τα εξής: Είναι μία τακτική που δεν καταλαβαίνω γιατί την ακολουθείτε συνεχώς. Είναι δύο άρθρα, το ένα εκ των οποίων θα μπορούσαμε να το ψηφίσουμε. Όπως, όμως, έρχονται en bloc και εν σώματι, προφανώς δεν μπορούμε. Μας αναγκάζετε, δηλαδή, να το καταψηφίσουμε εν σώματι, ενώ δεν έχουμε αυτή τη διάθεση. Είναι μία παρελκυστική τακτική που ακολουθείτε ως Κυβέρνηση. Το λέμε, το ξαναλέμε και είναι ένα θέμα το οποίο πρέπει να το αντιμετωπίσετε.

Η πρώτη διάταξη, λοιπόν, που φέρνει η τροπολογία, μιλάει για την απεριόριστη ανανέωση κατ’ έτος των ιεροδιδασκάλων στα μειονοτικά σχολεία της Θράκης. Οι άνθρωποι που προσλαμβάνονται εκεί είναι ιμάμηδες, ήτοι θα διδάσκουν το Κοράνι στα μειονοτικά σχολεία. Από τους εκατόν επτά οι οκτώ είναι στα τεμένη, στα τζαμιά, και οι υπόλοιποι που καλούνται να διδάξουν το Κοράνι, κατά λογική συνεπαγωγή θα πρέπει να έχουν ένα πτυχίο ΑΕΙ, έτσι ώστε να είναι επαρκείς δάσκαλοι. Λόγω του ότι δεν υπήρχε αυτό το δυναμικό, έγινε μία μεταβατική διάταξη, ώστε να έρχονται οι άνθρωποι με χαμηλότερα προσόντα να διδάσκουν. Δεν μπορεί, όμως, εσαεί να ανανεώνεται αυτή η κατάσταση και άνθρωποι με μειωμένα τυπικά προσόντα να συνεχίζουν να διδάσκουν τα μουσουλμανόπαιδα στη μειονότητα της Θράκης. Θα έχει ενδιαφέρον να κάνουμε μία έρευνα και να δει το Υπουργείο Παιδείας πόσοι, τελικά, ιεροδιδάσκαλοι απασχολούνται είτε στα τεμένη είτε στα σχολεία και πόσοι είναι αργόμισθοι.

Αντιλαμβάνεστε, λοιπόν, ότι με αυτές τις συνθήκες δεν μπορούμε να ψηφίσουμε τη διάταξη αυτή. Και επειδή τη φέρνετε και en bloc με τη δεύτερη, που αφορά την ενίσχυση θρησκευτικών ιδρυμάτων εν μέσω COVID, είναι προφανές ότι και η δεύτερη ακολουθεί την τύχη της πρώτης.

Σε ό,τι αφορά τώρα τις διατάξεις του Υπουργείου Δικαιοσύνης, κατ’ αρχάς θα πρέπει να πούμε ότι προωθείται η επαναλειτουργία των δικαστηρίων χωρίς να λαμβάνεται ειδική πρόβλεψη στον νόμο ή να υπάρχει ανακοίνωση ενός συγκεκριμένου σχεδίου από πλευράς του Υπουργείου, είτε ένα μέτρο προστασίας σοβαρό των απασχολούμενων στην απονομή της δικαιοσύνης. Αντιλαμβανόμαστε βεβαίως -και εγώ σαν δικηγόρος- ότι λόγω, ουσιαστικά, της απραξίας του κλάδου επί έναν χρόνο, υπάρχει πολύ μεγάλη πίεση για να δουλέψουν εκεί οι συνάδελφοι, έστω με κίνδυνο της υγείας, πλην, όμως, πρέπει να θεσπισθούν πολύ συγκεκριμένα μέτρα.

Εκφράζω και μία απορία, που δεν είναι κάποιος αρμόδιος εδώ να την απαντήσει: Οι δικαστικές ενώσεις, για παράδειγμα, κλήθηκαν στη διαμόρφωση αυτής της άποψης ή ερήμην τους προχωρά το Υπουργείο στην πρόταση τη συγκεκριμένη;

Σχετικά τώρα με αυτές καθαυτές τις διατάξεις: Στο άρθρο 76, παράγραφοι 11 και 12, προβλέπονται οι ρυθμίσεις που αφορούν την επανέναρξη των πλειστηριασμών και γενικά κινητή περιουσία, ακίνητα, πλοία και αεροσκάφη. Χορηγούνται, είναι η αλήθεια, κάποιες ελάχιστες προθεσμίες. Ειλικρινά δεν καταλαβαίνουμε σε μια χειμαζόμενη κοινωνία θα μπορέσει στις 15 Ιουλίου, που ξεκινούν οι πλειστηριασμοί, να ανταποκριθεί κάποιος πολίτης από τους υποχρέους; Δεν καταλαβαίνετε ότι πρέπει η ιστορία των πλειστηριασμών να φύγει ως βραχνάς από την κοινωνία, να αναταχθεί η κοινωνία, για να μπορέσει να αντιμετωπίσει το πρόβλημα, ή πιστοί στα όσα έχετε επιλέξει, να εκκαθαρίσετε όλο το τοπίο από τα ζόμπι, όπως λέτε, αποφασίσατε να τσακίσετε τη μικρομεσαία ιδιοκτησία;

Εκτός αυτού, θα πρέπει να σας πω ότι οι διατάξεις του ακροτελεύτιου άρθρου, του 79, επιφέρουν, επίσης, αρνητικές συνέπειες στην υπόθεση της διατήρησης της κυριότηταςτων υπό πλειστηριασμό ακινήτων. Η Κυβέρνηση οφείλει να προωθήσει ένα σοβαρό σχέδιο προστασίας των οφειλετών απέναντι στις διαδικασίες της αναγκαστικής εκτέλεσης, ιδίως σε ό,τι αφορά την κύρια κατοικία τους. Αντίθετα, ανοίγει πλήρως τις διαδικασίες -και, μάλιστα, άμεσα-, χωρίς να αφήσει να περάσει η ίδια η περίοδος της πανδημίας, αφού αρχές καλοκαιριού δεν θα έχει καν εμβολιασθεί ο απαραίτητος πληθυσμός για να επιτευχθεί το τείχος της ανοσίας. Εξάλλου, θα αναμενόταν να υπάρχει πρόβλεψη προστασίας και για ικανό διάστημα μετά τη λήξη της πανδημίας, ώστε να δοθεί, όπως είπα προηγουμένως, περιθώριο ανάκαμψης.

Σε κάθε περίπτωση, θα έπρεπε να προστατευθεί η κύρια κατοικία όχι με τον τρόπο που γίνεται, σε εντελώς περιορισμένα χρονικά περιθώρια και με πολλές προϋποθέσεις που περιγράφονται στο ακροτελεύτιο άρθρο, οι οποίες προϋποθέσεις, ουσιαστικά, αναιρούν αυτή καθαυτή την προστασία της κατοικίας.

Αναφέρομαι στο άρθρο 76 -δεν είναι εδώ, βέβαια, κάποιος από το Υπουργείο Δικαιοσύνης να το ακούσει- και κάνω την εξής πρόταση: Στην περίοδο της πανδημίας, επειδή ακριβώς οι νομοί βρίσκονταν σε διαφορετικό καθεστώς ο καθένας, οι προϊστάμενοι των πρωτοδικείων επέλεγαν να δέχονται ή να μη δέχονται δικόγραφα, να λειτουργούν ή όχι οι προθεσμίες. Δημιουργήθηκε, δηλαδή, μία δικονομία κατά τόπον. Θα πρέπει, λοιπόν, να αντιμετωπισθεί αυτό το πρόβλημα, διότι παράγει ανασφάλεια δικαίου. Θα πρέπει σε μια ιστοσελίδα που θα κάνει η ολομέλεια, να αναγράφονται όλες αυτές οι διαφορετικές ρυθμίσεις και με βάση τη δημόσια δήλωση να ισχύσουν οι προθεσμίες, έτσι ώστε να μπορούν οι συνάδελφοι με ασφάλεια να προσφεύγουν.

Επίσης, στις διατάξεις αυτές το δεκαήμερο το οποίο προβλέφθηκε, τόσο για τις ποινικές υποθέσεις όσο για τις πολιτικές, παραλείφθηκε για τις διοικητικές υποθέσεις. Είναι και αυτό μία πλημμέλεια.

Όσον αφορά στην παράγραφο 15 του άρθρου 76, ουσιαστικά επηρεάζονται οι υποθέσεις που βρίσκονται σε ειδικό καθεστώς και, επομένως, μπορούν να προχωρήσουν οι πλειστηριασμοί σε βάρος τους. Αυτό πρέπει να φύγει από τη συγκεκριμένη ρύθμιση.

Τέλος, η έναρξη, ουσιαστικά, του Πτωχευτικού Δικαίου, των νέων διατάξεων -πτωχεύουν φυσικά πρόσωπα-, οξύνει σε εξαιρετικό βαθμό το ήδη έντονο κλίμα.

Για όλους αυτούς τους λόγους αντιλαμβάνεστε ότι στην επιμέρους κριτική μας είμαστε πολύ τεκμηριωμένοι και θα καταψηφίσουμε τις συγκεκριμένες τροπολογίες στα επιμέρους άρθρα.

Σας ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Κι εμείς σας ευχαριστούμε, κύριε Ξανθόπουλε. Σε λίγο θα είναι εδώ ο κ. Τσιάρας.

Θα δώσω τώρα τον λόγο στον κ. Ζαχαριάδη και αμέσως μετά στον κ. Κατσώτη από το Κομμουνιστικό Κόμμα Ελλάδας, οπότε και θα κλείσουμε τον κύκλο ομιλητών με φυσική παρουσία. Σιγά-σιγά, λοιπόν, να ετοιμάζονται οι συνάδελφοι που είναι στο web.

Τον λόγο, λοιπόν, έχει ο κ. Κωνσταντίνος Ζαχαριάδης από τον ΣΥΡΙΖΑ, ο οποίος εκλέγεται στον Β1΄ Βόρειο Τομέα Αθηνών.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Κυρίες και κύριοι συνάδελφοι, η αλήθεια είναι ότι τις τελευταίες μέρες, εξαιτίας μιας δήλωσης που έκανα, έχω την τιμητική μου. Μου έκανε αναφορά εδώ ο κ. Βρούτσης, ο κ. Σπανάκης, το έχει πει σε τέσσερις, πέντε δηλώσεις της η κ. Πελώνη. Έκανα μία δήλωση. Δεν είπα αυτό που θα ήθελα να πω, όπως θα ήθελα να το πω, αλλά, εν πάση περιπτώσει, έμεινε έτσι.

Εγώ, όμως, μπορώ να ανέβω και στο Βήμα της Βουλής και να δώσω μια ραδιοφωνική συνέντευξη και να πω ότι έκανα λάθος. Εσείς, όμως, κυβερνάτε με τα λάθη ή με τα σωστά της Αντιπολίτευσης. Κάνετε δηλώσεις και κάνετε πολιτική αντιπαράθεση πάνω σε δηλώσεις σωστές ή λάθος των Βουλευτών της Αντιπολίτευσης. Και αν ο ρόλος της Κυβέρνησης είναι να αντιπολιτεύεται την Αντιπολίτευση, το πραγματικό ερώτημα είναι, σε αυτή εδώ τη χώρα ποιος κυβερνά και αν κυβερνά κάποιος. Διότι καταλαβαίνω από τα πράγματα ότι είτε σωστές δηλώσεις κάνω είτε δεν κάνω -και αναφέρομαι στις δικές μου- εσείς δεν είστε πολιτικοί που ασκείτε διακυβέρνηση, εσείς είστε σχολιαστές.

Δυστυχώς, κύριε Κοντοζαμάνη, κάθε φορά που βρισκόμαστε -και βρισκόμαστε έναν χρόνο και έναν μήνα πια, δεν είναι ότι βρεθήκαμε χθες στην κατάσταση της πανδημίας- τα πράγματα είναι χειρότερα. Τέσσερις χιλιάδες τριακόσια σαράντα κρούσματα, επτακόσιοι σαράντα ένας διασωληνωμένοι, εβδομήντα δύο νεκροί. Έναν χρόνο και έναν μήνα μετά καταφέρατε να αιφνιδιαστείτε και να είστε απροετοίμαστοι.

Στην ίδια πόλη, στην Αθήνα, που πεθαίνουν άνθρωποι από ελλιπή φροντίδα εκτός ΜΕΘ υπάρχουν κρεβάτια ΜΕΘ. Στην ίδια πόλη γίνεται αυτό το πράγμα! Αφήστε τι λέει ο ΣΥΡΙΖΑ - Προοδευτική Συμμαχία, τα άλλα κόμματα της Αντιπολίτευσης. Τι έλεγε έναν χρόνο πριν ο κ. Μόσιαλος; Δεν είναι ΣΥΡΙΖΑ ο κ. Μόσιαλος, ο οποίος έλεγε: Κοινή επιτήρηση του ΕΣΥ, του ιδιωτικού τομέα, των στρατιωτικών νοσοκομείων. Ξέρετε πόσο διαφορετική θα ήταν η κατάσταση στη χώρα, εάν τα κάνατε αυτά έναν χρόνο πριν; Ακόμη και τώρα, δεν έχετε κάνει αυτά που πρέπει.

Βλέπω και στο Twitter σηκώνετε τις δηλώσεις του Τσίπρα, το είπε και ο κ. Σπανάκης εδώ. Μα, κλείσαμε τη χώρα με διακόσιους στις ΜΕΘ και εξακόσια κρούσματα και τώρα, λέτε, πάμε να την ανοίξουμε. Ψάχνουμε κάποιο ανώτατο ταβάνι για να την ανοίξουμε; Τα έχουμε καταλάβει λάθος; Βιολογία έχουμε σπουδάσει. Και, λέει, με τα self-test μπορούμε να ανοίξουμε.

Έχετε, κύριε Κοντοζαμάνη, πραγματική εικόνα για την εξάπλωση της πανδημίας στη χώρα;

Ο Ευρωπαϊκός Οργανισμός, ο ECDC, λέει: Πολλά rapid, πολλά μοριακά και επικουρικά τα speed test. Εσείς τι κάνετε; Λέτε ότι το speed test λύνει την κατάσταση. Μα, δεν είναι έτσι. Δεν το γνωρίζετε, κύριε Υπουργέ, ότι από τα speed test πολλά δίνουν ψευδώς αρνητικά σε ασυμπτωματικούς;

Ξέρετε τι σημαίνει αυτό στην πράξη; Σημαίνει ότι άνθρωποι οι οποίοι θα είναι ασυμπτωματικοί, θα είναι εφησυχασμένοι ότι είναι καλά, θα επωάζουν και θα διασπείρουν τη νόσο. Τον έχετε υπολογίσει αυτόν τον κίνδυνο πραγματικά; Δεν το λέει ο ΣΥΡΙΖΑ αυτό, το λέει η παγκόσμια επιστημονική κοινότητα.

Επίσης, είναι αυτά τα περίφημα test που θέλετε να φέρετε. Πάρτε τον λόγο και πείτε μας, θα έχουν ευρωπαϊκή πιστοποίηση, θα έχουν CE, ναι ή όχι; Είναι πάρα πολύ απλό αυτό το πράγμα.

Για πείτε μου και κάτι άλλο, κύριε Κοντοζαμάνη, μιας και είστε στο Υπουργείο Υγείας. Γιατί τον διαγωνισμό δεν τον κάνει το Υπουργείο Υγείας ή κάποιος εποπτευόμενος φορέας που έχει την ευθύνη της επιτήρησης της πανδημίας και τον κάνει η Πολιτική Προστασία και το Υπουργείο Προστασίας του Πολίτη;

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Αναπληρωτής Υπουργός Υγείας):** Αυτό σάς πειράζει;

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Ναι, με πειράζει και θέλω να μου το απαντήσετε. Με πειράζει που έχουμε εβδομήντα δύο νεκρούς, τεσσερισήμισι χιλιάδες κρούσματα και επτακόσιους διασωληνωμένους. Αυτό με πειράζει και προσπαθώ να συμβάλω εδώ και έναν χρόνο και με θετικές προτάσεις και με συναίνεση και με σύγκρουση, για να μην έχουμε αυτή την κατάσταση.

Και το ερώτημα δεν είναι τι πειράζει εμένα, κύριε Κοντοζαμάνη, αλλά τι γίνεται έξω. Αυτό προσπαθώ να σας εξηγήσω εδώ και πάνω από έναν χρόνο.

Και για πείτε μου εδώ πέρα, κύριε Κοντοζαμάνη, όταν ερχόσασταν κάθε εβδομάδα…

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Αναπληρωτής Υπουργός Υγείας):** Εσείς είχατε προδικάσει τα αποτελέσματα.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Εγώ, κύριε Κοντοζαμάνη, και ο κ. Ξανθός και όλοι μας είμαστε αυτοί που ήρθαμε στο Κοινοβούλιο και είπαμε όχι πολιτική αντιπαράθεση στο πρώτο κύμα της πανδημίας, στηρίζουμε τα μέτρα της Κυβέρνησης. Και, όταν αρχίσατε να κάνετε πολιτική διαχείριση, ότι είστε Μωυσήδες, αρχίσαμε να σας κάνουμε κριτική. Τώρα, όμως, κύριε Κοντοζαμάνη, που αποτύχατε, τώρα που τα κάνατε μπάχαλο, τώρα που υπονομεύετε τη δημόσια υγεία, θεωρείτε ότι η Αξιωματική Αντιπολίτευση ή η κάθε είδους Αντιπολίτευση ή η επιστημονική κοινότητα δεν θα αντιδρά; Δηλαδή, δεν έχουμε δημοκρατική ευθύνη να αντιδράσουμε σε αυτά τα οποία συμβαίνουν στη χώρα έναν χρόνο και έναν μήνα μετά την έξαρση της πανδημίας;

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Αναπληρωτής Υπουργός Υγείας):** Εσείς ξέρετε τα αποτελέσματα…

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Θα μας πείτε κάτι για τον πίνακα του «BLOOMBERG»; Είναι αδιάφορος ο πίνακας του «BLOOMBERG»; Είναι fake news ο πίνακας του «BLOOMBERG»;

Και εσείς και ο κ. Κικίλιας και ο κ. Βρούτσης και ο Πρωθυπουργός έχετε ανέβει σε αυτό εδώ το Βήμα δείχνοντας την Ευρώπη κατακόκκινη και την Ελλάδα πράσινη. Λέγαμε και εμείς μπράβο, όταν τα πράγματα ήταν έτσι. Τώρα, λοιπόν, που δεκατρείς μήνες μετά καταρρέουμε, γιατί δεν βγάζετε αυτό το χαρτί να το δείξετε στον ελληνικό λαό και να το καταθέσετε στα Πρακτικά;

Θα σας πω γιατί δεν το κάνετε. Γιατί δεν έχετε το πολιτικό βάθος να ζητήσετε συγγνώμη, δεν μπορείτε να πείτε ποτέ ότι κάνατε λάθος. Αυτή η Κυβέρνηση είναι μόνο για τα «ζήτω», για τις ευθύνες βρίσκει πάντα τους άλλους.

Η κ. Μέρκελ, στη δική σας πολιτική οικογένεια, ζήτησε δύο φορές συγγνώμη από τους Γερμανούς. Εσείς ποτέ! Εσείς βασιστήκατε μονοσήμαντα στον εμβολιασμό. Πόσοι σήμερα έχουν, κύριε Κοντοζαμάνη, πλήρη ανοσία; Έλεγε ο Πρωθυπουργός ότι στο τέλος του Μαρτίου θα είναι δύο εκατομμύρια. Πόσοι έχουν σήμερα πλήρη ανοσία;

Κάνετε κακό προγραμματισμό, γι’ αυτό είμαστε σήμερα σε αυτή την κατάσταση. Τι χρειάζεται να κάνουμε, έστω και τώρα; Περισσότερη τηλεργασία, περισσότερα μέσα μαζικής μεταφοράς, περισσότερα στοχευμένα τεστ, μοριακά και rapid test και επικουρικά το speed test για το σταδιακό άνοιγμα.

Έχει μαλλιάσει η γλώσσα μας. Ακούστε και εμάς, ακούστε τους επιστήμονες, ακούστε την κοινή λογική, σταματήστε να συμπεριφέρεστε με αλαζονεία, σταματήστε τον «ξερολισμό», σταματήστε την επικοινωνιακή διαχείριση ενός επικοινωνιακού δράματος.

Έρχομαι σε ένα δεύτερο θέμα, στο οποίο θέλω να αναφερθώ με συντομία. Προχθές, με την κ. Ξενογιαννακοπούλου και τον κ. Αλεξιάδη κάναμε επίσκεψη στο Υπουργείο Οικονομικών για το ζήτημα των εκατόν σαράντα καθαριστριών. Ο κ. Σταϊκούρας έλεγε ότι θα το διερευνήσει και ότι πρέπει να συνεννοηθεί με τον κ. Βορίδη. Απ’ αυτό το Βήμα καλώ τον κ. Βορίδη, τον κ. Σταϊκούρα, τον κ. Μητσοτάκη, τον κ. Γεραπετρίτη να βρούμε λύση στο θέμα των εκατόν σαράντα καθαριστριών. Δεν γίνεται να χειροκροτούμε τους υγειονομικούς και τους νοσηλευτές, δεν γίνεται να υποκλινόμαστε στις καθαρίστριες και μέσα στην πανδημία εκατόν σαράντα καθαρίστριες να χάνουν τη δουλειά τους.

Εδώ είμαστε, με την κ. Ξενογιαννακοπούλου, με τον κ. Αλεξιάδη, και θέλουμε να βρεθεί λύση. Δεν σας κάνουμε αντιπολίτευση για την αντιπολίτευση.

Τέλος, για το άρθρο το οποίο έχει να κάνει με τη μεταφορά του καζίνου από την Πάρνηθα. Εμείς είμαστε υπέρ στο να μεταφερθεί το καζίνο από την Πάρνηθα. Η κυβέρνηση του ΣΥΡΙΖΑ έκανε όλα τα βήματα της μεταφοράς. Έρχεται, όμως, σε ένα νομοσχέδιο το οποίο είναι κατεπείγον, σε ένα νομοσχέδιο το οποίο είναι για την πανδημία. Τι κατεπείγον έχει για να συζητηθεί αυτό το άρθρο; Θα έπρεπε κανονικά να φέρετε μία νομοθετική ρύθμιση, να έχουμε τη χρονική δυνατότητα να μιλήσουμε και να συζητήσουμε, γιατί είναι ένα θέμα το οποίο πρέπει να συζητηθεί με τους τοπικούς φορείς, με την τοπική κοινωνία, με τους αυτοδιοικητικούς όλων των αποχρώσεων.

Εγώ στο Μαρούσι ζω. Βλέπω αντιδράσεις και από συντηρητικούς και από προοδευτικούς και από πιο μετριοπαθείς, από τους πάντες. Αυτή η διαδικασία της εξπρές νομοθέτησης που έχετε επιλέξει για άσχετα θέματα εδώ και έναν χρόνο, να τα «κολλάτε» στην πανδημία, είναι κάκιστη πρακτική.

Ευχαριστώ πολύ και για την ανοχή σας, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Ευχαριστώ πολύ, κύριε Ζαχαριάδη.

Ο κ. Χρήστος Κατσώτης από το Κομμουνιστικό Κόμμα Ελλάδας, Βουλευτής Β3΄ Νότιου Τομέα Αθηνών, έχει τον λόγο.

**ΧΡΗΣΤΟΣ ΚΑΤΣΩΤΗΣ:** Ο κ. Ζαχαριάδης τώρα είδε τις αντιδράσεις του λαού στο Μαρούσι. Όταν αποφάσιζε σαν κυβέρνηση του ΣΥΡΙΖΑ να κάνει αποδεκτή την πρόταση της εταιρείας να κατέβει το καζίνο από την Πάρνηθα στο Μαρούσι, τότε δεν έβλεπε αντιδράσεις. Θα τα πούμε, όμως, αυτά παρακάτω.

Κύριοι, ο ελληνικός λαός ζει πολύ κρίσιμες μέρες και ώρες. Η πανδημία σαρώνει. Πάνω από οκτώ χιλιάδες οι νεκροί μέχρι τώρα, πάνω από εκατόν τριάντα διασωληνωμένοι χθες εκτός μονάδων εντατικής θεραπείας. Είχαμε τέσσερις χιλιάδες τριακόσια σαράντα κρούσματα χθες. Η ανησυχία, η αγωνία και ο φόβος των εργαζομένων και του λαού μεγαλώνουν. Η ευθύνη ανήκει αποκλειστικά στην Κυβέρνηση, γιατί αρνείται να πάρει εκείνα τα μέτρα που θα σώσουν ζωές, που θα στηρίζουν επαρκώς εργαζόμενους και βιοπαλαιστές από τις συνέπειες της πανδημίας.

Το ΚΚΕ από την αρχή πανδημίας κατέθεσε συγκεκριμένες προτάσεις για άμεσα μέτρα υπεράσπισης της υγείας, της ζωής και των δικαιωμάτων των εργαζομένων και του λαού. Η Κυβέρνηση έκανε την επιλογή να στηρίξει τη λειτουργία της καπιταλιστικής οικονομίας, που οι συνέπειες είναι τραγικές για την πλειοψηφία του λαού μας. Αποφασίζει ένα διαρκές lockdown, αντί να πάρει εκείνα τα μέτρα που επιτρέπουν την ασφαλή λειτουργία δραστηριοτήτων.

Ως ΚΚΕ θεωρούμε ότι είναι κρίσιμο για τη ζωή του λαού να θωρακιστεί το δημόσιο σύστημα υγείας με άμεσες προσλήψεις γιατρών, νοσηλευτών, με προμήθεια υλικοτεχνικής υποδομής, για να μη μείνει κανείς χωρίς οξυγόνο. Να προχωρήσετε εδώ και τώρα στην επίταξη των μεγάλων ιδιωτικών νοσοκομείων, για να μην πεθαίνει κι άλλος κόσμος που είναι διασωληνωμένος εκτός ΜΕΘ, για να μην πεθαίνει κόσμος που στερείται των αναγκαίων θεραπειών, της έγκαιρης διάγνωσης, της ιατρικής φροντίδας για άλλες ασθένειες, αφού τα δημόσια νοσοκομεία έχουν μετατραπεί σε νοσοκομεία μόνο της νόσου COVID.

Ενώ τα δημόσια νοσοκομεία έχουν φρακάρει και το ελλιπές υγειονομικό προσωπικό έχει ξεπεράσει τα όριά του, εσείς μπουκώνετε με χρήμα τους επιχειρηματίες της υγείας, αγοράζοντας ακριβά υπηρεσίες υγείας. Τρίβουν τα χέρια τους, γιατί όσοι από τον λαό χρειασθούν άλλες υπηρεσίες υγείας εκτός COVID προσφεύγουν στην ιδιωτική υγεία, ξεπουλώντας ό,τι έχουν και δεν έχουν.

Είναι εγκληματική η άρνηση της επίταξης των μεγάλων ιδιωτικών κλινικών, χωρίς βέβαια αμοιβή. Θα μείνετε στην ιστορία, κύριοι της Νέας Δημοκρατίας, κύριε Κοντοζαμάνη. Θα μείνετε στην ιστορία σαν προστάτες των σύγχρονων μαυραγοριτών, των επιχειρηματιών της υγείας, που συνεχίζουν να θησαυρίζουν πάνω στη ζωή, πάνω στον πόνο χιλιάδων ανθρώπων, όπως θησαύριζαν άλλοι με την πείνα του λαού στην Κατοχή.

Εκατόν τριάντα διασωληνωμένοι εκτός ΜΕΘ χθες και πόσοι άλλοι την προηγούμενη περίοδο, που πολλοί θάνατοι μπορούσαν να είχαν αποτραπεί! Είναι ντροπή! Είναι ντροπή!

Κύριοι της Κυβέρνησης, έχετε ακέραια την ευθύνη για την κατάσταση στους χώρους δουλειάς. Είναι κρίσιμο, έστω και τώρα, να παρθούν μέτρα προστασίας παντού, ιδιαίτερα στους χώρους δουλειάς που είναι υγειονομικές βόμβες, με εντατικούς ελέγχους για την τήρηση των ενδεδειγμένων μέτρων και όχι των προσαρμοσμένων στους στόχους της αυξημένης κερδοφορίας.

Είναι χαρακτηριστική η συζήτηση που γίνεται και η απαίτηση από τους μεγάλους επιχειρηματικούς ομίλους του τουρισμού να ανοίξουν με πλήρη ευελιξία των μέτρων, πολύ πίσω ακόμη και από τα μέτρα του 2020, τα οποία αποδεδειγμένα οδήγησαν στο δεύτερο κύμα με χιλιάδες κρούσματα, νεκρούς και διασωληνωμένους.

Είναι κρίσιμο θέμα η πύκνωση των δρομολογίων στα μέσα μαζικής μεταφοράς, που ο κορωνοϊός ταξιδεύει, κάνει διαδρομές και μεταφέρεται παντού, αφού ο ένας είναι πάνω στον άλλο.

Η Κυβέρνηση έχει ευθύνη να εξασφαλίσει την πρόσβαση σε όλα τα διαθέσιμα εμβόλια και να πάρει μέτρα για επιτάχυνση του εμβολιασμού του πληθυσμού.

Στους αγώνες που γίνονται για να μην πεθαίνει ο λαός, απαντάτε με αυταρχισμό, τρομοκρατία, καταστολή, με διώξεις όσων σάς αμφισβητούν, όσων αντιπαρατίθενται στην πολιτική σας.

Η τοποθέτηση του Βουλευτή της Νέας Δημοκρατίας, του κ. Μαραβέγια, αποκαλύπτει την εκδικητική στάση της Κυβέρνησης απέναντι στους αγωνιστές υγειονομικούς, την εκδικητική απόλυση του γιατρού στον «Άγιο Σάββα».

Πάρτε τα Πρακτικά, κύριε Κοντοζαμάνη, να τα διαβάσετε, να δείτε ότι η αιτία είναι ακριβώς αυτή, η εκδικητική στάση!

Σας προειδοποιούμε. Σταματήστε τώρα τις διώξεις, τις ΕΔΕ και τις άλλες τακτικές που επιδιώκουν τη σιωπή. Αυτό δεν θα γίνει ποτέ. Δεν θα κλείσετε το στόμα στους υγειονομικούς, στους γιατρούς, όπως δεν θα κλείσετε το στόμα συνολικά των εργαζόμενων, που ετοιμάζονται για τη σύγκρουση μαζί σας, αν τολμήσετε να φέρετε την κατάργηση του σταθερού ημερήσιου χρόνου, του οκταώρου, αν τολμήσετε να αλλάξετε τις εργασιακές σχέσεις, αν ανατρέψετε παραπέρα τα ασφαλιστικά, συνταξιοδοτικά δικαιώματα, αν προχωρήσετε στην ποινικοποίηση των αγώνων των εργαζομένων, στην περιστολή των συνδικαλιστικών και δημοκρατικών ελευθεριών.

Επίσης, δεν θα σταματήσουν οι εργαζόμενοι στον επισιτισμό - τουρισμό, στο εμπόριο, στις ταχυμεταφορές, οι οδηγοί τουριστικών λεωφορείων, οι τουριστικοί συνοδοί, οι ξεναγοί και συνολικά οι εργαζόμενοι να αγωνίζονται ενάντια στην επίθεση στο εισόδημά τους, στα εργασιακά και ασφαλιστικά δικαιώματα.

Χαιρετίζουμε τη σημερινή κινητοποίηση των ντελίβερι για μέτρα προστασίας της ζωής και της υγείας τους.

Καταγγέλλουμε τον Υπουργό Εργασίας, που για άλλη μια φορά ακολούθησε την ίδια πρακτική, όπως και ο προηγούμενος Υπουργός, και δεν συνάντησε το σωματείο, για να συζητήσει πάνω στα μεγάλα προβλήματα που αντιμετωπίζουν αυτοί οι εργαζόμενοι, με αρκετούς θανάτους, με πολλά δυστυχήματα, ατυχήματα - εγκλήματα της εργοδοσίας και της Κυβέρνησης.

Είναι, λοιπόν, τα μεγάλα θύματα οι εργαζόμενοι στον τουρισμό και τους καλούμε σε μαζική συμμετοχή στα συλλαλητήρια που οργανώνουν στις 9 του Απρίλη.

Οι πιο τυχεροί στον τουρισμό ζουν με 9 ευρώ την ημέρα! Η Κυβέρνηση αρνήθηκε να κάνει υποχρεωτική τη σύμβαση των εργαζομένων στον επισιτισμό, με αποτέλεσμα πάνω από εκατό χιλιάδες εργαζόμενοι να μείνουν στο έλεος του Θεού, απροστάτευτοι. Αρνείται την ικανοποίηση των αιτημάτων των εργαζόμενων στον τουρισμό, με αποτέλεσμα η μεγάλη πλειοψηφία να ζει στη φτώχεια και την εξαθλίωση, να μην μπορούν να πληρώσουν το ρεύμα, το νερό, τα χρέη να τους πνίγουν, να βρίσκονται μπροστά σε κατασχέσεις, σε πλειστηριασμό των σπιτιών τους.

Αυτά είναι τα μέτρα που έχετε πάρει, κύριοι, μέχρι σήμερα και έχει εξαπλωθεί η φτώχεια, η εξαθλίωση, η αβεβαιότητα, η ανασφάλεια, το άγχος των εργαζομένων για το πώς θα τα βγάλουν πέρα.

Καλούμε να διευκρινίσετε, κύριοι, αν στο άρθρο 80 συμπεριλαμβάνονται οι εκατόν πενήντα εργαζόμενοι στην καθαριότητα του Υπουργείου Οικονομικών, που σήμερα βγήκαν στην ανεργία. Θα πρέπει εδώ να το διευκρινίσετε. Είναι και αυτοί μέσα στο άρθρο 80 του Υπουργείου Εσωτερικών, ναι ή όχι; Πρέπει να το πείτε, γιατί εδώ αλλιώς διαβάζουν το άρθρο 80 κάποιοι, αλλιώς το διαβάζουν άλλοι. Η Κυβέρνηση οφείλει να διευκρινίσει αν πράγματι είναι μέσα οι εκατόν πενήντα εργαζόμενοι που σήμερα έληξε η σύμβασή τους και είχαν δεκαεπτά έως και είκοσι χρόνια δουλειάς στο Υπουργείο Οικονομικών.

Τέλος, κύριοι, το ΚΚΕ έχει πάρει θέση και είναι ενάντια στη μεταφορά καζίνου στον κοινωνικό ιστό στο Μαρούσι, όπως είναι και ενάντια στο καζίνο στο Ελληνικό. Εμείς και τότε είχαμε, αν θέλετε, τις αντιδράσεις του κόσμου και τις αφουγκραζόμαστε, αλλά ο ΣΥΡΙΖΑ τότε αποφάσισε τη μεταφορά του.

Όμως, οι εργαζόμενοι στο καζίνο «Mont Parnes» έχουν αποστείλει υπόμνημα, με το οποίο απαιτούν την απαγόρευση της μονομερούς βλαπτικής μεταβολής των όρων εργασίας που θα διατυπώνεται ρητά και κατηγορηματικά, όπως έχει θεσμοθετηθεί -κύριε Υπουργέ, που δεν είστε εδώ- με ρητή διάταξη της επιχειρησιακής συλλογικής σύμβασης, της συμφωνίας δηλαδή μεταξύ εργαζομένων και εργοδοτών, το 2014, ότι δεν θα υπάρξει ουδεμία αλλαγή των όρων εργασίας του υφιστάμενου προσωπικού, τόσο αναφορικά με την ειδικότητα όσο και με τους λοιπούς όρους εργασίας, πλην του τόπου εργασίας. Αυτό, λοιπόν, δεν διασφαλίζεται μέσα από τη σύμβαση.

Η αναφορά του προτεινόμενου άρθρου ότι, σε περίπτωση που ο εργαζόμενος θεωρήσει τη μεταφορά της επιχείρησης ως βλαπτική μεταβολή των όρων της ατομικής σύμβασης εργασίας και δεν μπορεί εξ αυτού του λόγου να συνεχίσει την παροχή της εργασίας του, δικαιούται να λάβει τη νόμιμη αποζημίωση, ώστε να λυθεί η σύμβαση εργασίας, πρέπει να απαλειφθεί και να αντικατασταθεί, όπως ζητούν οι εργαζόμενοι, με τα δικαιώματα του εργαζόμενου που αναφέρονται στο άρθρο 7 από ν.2112/2020

Τέλος, η πενταετής προστασία, που τώρα προβλέπεται μόνο στις νέες θέσεις εργασίας, πρέπει να επεκταθεί και στο υφιστάμενο προσωπικό, έτσι ώστε από την ημερομηνία μετεγκατάστασης του καζίνου για μια πενταετία να μην υπάρχει καμμία καταγγελία σύμβασης εργασίας εργαζομένου που υπηρετεί στην ημερομηνία κατά την οποία έγινε η μεταφορά έως και πέντε χρόνια.

Καταθέτουμε, λοιπόν, το υπόμνημα στα Πρακτικά -φαντάζομαι ότι το έχει πάρει και η Κυβέρνηση-, προκειμένου να προστατευθούν τα δικαιώματα των εργαζομένων του καζίνου, τα οποία είναι παραπάνω από βέβαιο ότι με το άρθρο 74 δεν κατοχυρώνονται και έχετε και πολύ μεγάλη ευθύνη. Πέρα από τη μεταφορά του καζίνου, είναι στο έλεος της εργοδοσίας οι ίδιοι οι εργαζόμενοι.

(Στο σημείο αυτό ο Βουλευτής κ. Χρήστος Κατσώτης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

Να επισημάνω, αποδοκιμάζοντας και την αντιμετώπιση που έχουν τα παιδιά στο ντελίβερι από ορισμένους παραλήπτες, ιδιαίτερα τις μικρές ώρες! Τα έλεγαν τις προάλλες!

Τον λόγο έχει τώρα ο Υπουργός Δικαιοσύνης κ. Κωνσταντίνος Τσιάρας και μετά θα ακολουθήσουν οι συνάδελφοι μέσω WEBEX.

Ορίστε, κύριε Υπουργέ.

**ΚΩΝΣΤΑΝΤΙΝΟΣ** **ΤΣΙΑΡΑΣ (Υπουργός Δικαιοσύνης):** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, είμαι ενώπιον της Εθνικής Αντιπροσωπείας, προκειμένου να υποστηρίξω τα συγκεκριμένα άρθρα που αφορούν στο Υπουργείο Δικαιοσύνης και βεβαίως στη σταδιακή επανέναρξη λειτουργίας των δικαστηρίων.

Πριν από αυτό, θέλω να μοιραστώ κάποιες πολύ σύντομες σκέψεις μαζί σας, προκειμένου να κάνουμε όλοι μαζί μια καταγραφή στο πού βρισκόμαστε και για ποιον λόγο πρέπει σιγά-σιγά να γίνουν τα συγκεκριμένα βήματα, τα οποία προτείνουμε μέσα στο υπό συζήτηση νομοσχέδιο.

Φαντάζομαι ότι όλοι ξέρουμε σε ποια πραγματικότητα ζούμε. Είμαστε στην κορύφωση ενός ακόμη κύματος της πανδημίας, κορύφωση η οποία παρατηρείται στο σύνολο των ευρωπαϊκών χωρών και, βεβαίως, διανύουμε ήδη τον τέταρτο μήνα αναστολής λειτουργίας των δικαστηρίων.

Είναι -νομίζω- πολύ σημαντικό να τονίσουμε ότι το κράτος δικαίου, ακόμη και αυτή τη δύσκολη περίοδο, κατά την οποία υπάρχει αναστολή της συνολικής λειτουργίας των δικαστηρίων, στάθηκε όρθιο, προστατεύοντας τις ελευθερίες και τα δικαιώματα των πολιτών. Αυτή την περίοδο εκδόθηκαν δικαστικές αποφάσεις από τους δικαστικούς λειτουργούς που χορηγήθηκαν ηλεκτρονικά και ατελώς, τις οποίες, βεβαίως, έλαβαν και οι διάδικοι και οι δικηγόροι.

Σημαντική, βεβαίως, είναι η συμβολή από την ψηφιοποίηση της δικαιοσύνης, η οποία προχώρησε όλο αυτό το διάστημα με την ενσωμάτωση νέων εφαρμογών. Σκεφθείτε ότι αυτό το διάστημα έχουν εκδοθεί ηλεκτρονικά πεντακόσιες εβδομήντα έξι χιλιάδες πιστοποιητικά, ενώ, βεβαίως, προχώρησε και ο λεγόμενος «ηλεκτρονικός φάκελος». Καταγράψτε ότι το 2018 είχαν υποβληθεί μόλις δέκα δικόγραφα ηλεκτρονικά, ενώ αυτός ο αριθμός το 2019 ανήλθε στα χίλια εκατόν πενήντα επτά. Το 2020 κατατέθηκαν ηλεκτρονικά συνολικά εννέα χιλιάδες επτακόσια δεκατέσσερα δικόγραφα και έγγραφα, σημειώνοντας αύξηση της τάξης του 739%.

Και το πρώτο τρίμηνο του 2021 συνολικά έχουν κατατεθεί πέντε χιλιάδες τριάντα δικόγραφα, γεγονός που, βεβαίως, αντιλαμβάνεστε προμηνύει μια νέα εκτίναξη της ηλεκτρονικής κατάθεσης δικογράφων για το νέο έτος.

Με άλλα λόγια, κυρίες και κύριοι συνάδελφοι, η ελληνική δικαιοσύνη έχει μπει δυναμικά στην ψηφιακή εποχή. Οι ψηφιακές εφαρμογές, βεβαίως, υποβοηθούν, αλλά δεν υποκαθιστούν την ελληνική δικαιοσύνη.

Την περίοδο της αναστολής ο δικηγορικός κλάδος -και νομίζω ότι αυτό το αναγνωρίζουμε όλοι, το αναγνωρίσαμε σε πολλές συζητήσεις σε νομοσχέδια του Υπουργείου Δικαιοσύνης στο πρόσφατο παρελθόν- έχει πραγματικά πληγεί πάρα πολύ σημαντικά, μειώνοντας το εισόδημα χιλιάδων επιστημόνων. Και σε όλη αυτή την περίοδο ξέρουμε ότι πάγιο αίτημα των δικηγόρων αποτέλεσε η επαναλειτουργία των δικαστηρίων για την προστασία του κλάδου, αλλά βεβαίως και της δικαιοσύνης ως πυλώνα της δημοκρατίας.

Σε αυτή την κατεύθυνση, λοιπόν, η Κυβέρνηση προτείνει ένα λελογισμένο βήμα για την επανεκκίνηση της ελληνικής δικαιοσύνης, προκειμένου να αξιολογηθεί από την επιτροπή κατά του κορωνοϊού. Για τον λόγο αυτό και για την εύρυθμη επανεκκίνηση της δικαιοσύνης, όποτε κριθεί από την επιτροπή -ήδη έχουμε κάνει κάποιες συζητήσεις από την προηγούμενη εβδομάδα- το Υπουργείο Δικαιοσύνης εισηγείται στην Εθνική Αντιπροσωπεία ένα πλέγμα νέων δικονομικών ρυθμίσεων, που διευκολύνουν τους δικηγόρους και τους διαδίκους, ώστε να μην απολεσθούν προθεσμίες και δικαιώματα πολιτών, τόσο στα ανώτατα δικαστήρια όσο και στα πολιτικά, ποινικά και διοικητικά δικαστήρια της επικράτειας.

Ειδικότερα, με τις διατάξεις αρμοδιότητας του Υπουργείου Δικαιοσύνης προβλέπεται μετά τη λήξη του χρονικού διαστήματος της αναστολής των νόμιμων και δικαστικών προθεσμιών αυτές να «τρέχουν» για όσο διάστημα υπολείπεται για να συμπληρωθεί η αντίστοιχη προβλεπόμενη από τον νόμο προθεσμία και να μη συμπληρώνονται, εάν δεν «τρέξουν» επιπλέον δέκα ημέρες από την προβλεπόμενη λήξη τους, τόσο στα ποινικά όσο και στα πολιτικά δικαστήρια.

**ΘΕΟΦΙΛΟΣ ΞΑΝΘΟΠΟΥΛΟΣ:** Και στα διοικητικά να το επεκτείνετε, κύριε Υπουργέ!

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Νομίζω ότι περιλαμβάνονται όλα μαζί, ούτως η άλλως. Θα το δούμε αυτό, είναι μια συζήτηση η οποία έχει γίνει.

Θα σας απαντήσω, κύριε Ξανθόπουλε, αμέσως μετά ό,τι θέλετε, αλλά ήδη είχε προβλεφθεί κατά κάποιον τρόπο. Είναι μια διάσταση απόψεων, θα προσπαθήσουμε να το αντιμετωπίσουμε.

Αναφορικά με τις διαδικασίες αναγκαστικής εκτέλεσης, ματαιώνονται όλοι οι πλειστηριασμοί έως τις 13 Μαΐου 2021. Προστατεύεται πλήρως η πρώτη κατοικία όσων επλήγησαν από τις οικονομικές συνέπειες της πανδημίας του κορωνοϊού έως τις 31 Μαΐου 2021 και παρατείνονται οι προθεσμίες του ν.4745/2020.

Ειδικότερα, ματαιώνονται όλοι οι πλειστηριασμοί ως τις 13 Μαΐου 2021. Για το χρονικό διάστημα από την έναρξη έως και την ημερομηνία λήξης της επιβολής του μέτρου της προσωρινής αναστολής της λειτουργίας των δικαστηρίων της χώρας δεν «τρέχουν» τόκοι επιδικίας.

Επιπρόσθετα, δίνεται παράταση επιπλέον πέντε ημερών από την ημερομηνία έναρξης της επαναλειτουργίας για την υποβολή αιτήσεων του άρθρου 4δ του ν.3869/2010 για τις προθεσμίες που έληγαν στις 31-1-2021, στις 28-2-2021 και στις 15-3-2021 αντίστοιχα.

Επίσης, για την προστασία των πλέον ευάλωτων νοικοκυριών που επλήγησαν από την πανδημία συνεχίζουν να αναστέλλονται έως τις 31-5-2021 όλες οι διαδικασίες αναγκαστικής εκτέλεσης, όπως πλειστηριασμοί, εξώσεις, κατασχέσεις, που, βεβαίως, μπορεί να αφορούν την πρώτη κατοικία.

Όλα αυτά, κυρίες και κύριοι συνάδελφοι, πρέπει να τα δει κανείς μέσα από μία -αν θέλετε- «λογική πίεση» -εντός εισαγωγικών- που υπάρχει, προκειμένου να ξαναρχίσει να λειτουργεί -επαναλαμβάνω- σταδιακά και λελογισμένα ο χώρος της ελληνικής δικαιοσύνης.

Μια κουβέντα θέλω να πω για την προτεινόμενη από το Υπουργείο Δικαιοσύνης τροπολογία. Με τη συγκεκριμένη τροπολογία αντιμετωπίζεται το ζήτημα της διαχείρισης των συνεπειών της άρσης του απορρήτου των επικοινωνιών. Ειδικότερα, στις περιπτώσεις που το μέτρο της άρσης επιβάλλεται για τη διερεύνηση σοβαρών εγκλημάτων, προβλέπεται η δυνατότητα γνωστοποίησης της επιβολής του μέτρου της άρσης και στους θιγόμενους, πλην όμως τίθεται ως βασική προϋπόθεση η μη διακύβευση του σκοπού για τον οποίο διατάχθηκε, καθώς και η σύμφωνη γνώμη του Εισαγγελέα του Αρείου Πάγου.

Παράλληλα, λόγω της κατάργησης των διατάξεων του ν.3340/2005 που αναφέρονταν στη συγκεκριμένη διάταξη, κρίθηκε αναγκαία η επικαιροποίηση αυτής με την αναφορά των νέων διατάξεων του ν.4443/2016, που αντικατέστησε τον ν.3340/2005, όσον αφορά τη χρήση των συλλεγέντων στοιχείων ενώπιον των διοικητικών δικαστηρίων.

Κυρίες και κύριοι συνάδελφοι, φαντάζομαι ότι όλοι μας αντιλαμβανόμαστε πως βρισκόμαστε σε μια πραγματικά κρίσιμη και οριακή στιγμή. Είναι η στιγμή που αυτό που στο παρελθόν λοιδορήθηκε, όσον αφορά τη λεγόμενη «ατομική ευθύνη», πρέπει να αναδειχθεί ως η μοναδική δυνατότητα για να περάσουμε, να ξεπεράσουμε, όλοι μας αυτή τη μεγάλη υγειονομική κρίση.

Κατά την προβλεπόμενη σταδιακή επανέναρξη της λειτουργίας των δικαστηρίων, έχουν ήδη ανακοινωθεί μέτρα τα οποία περιλαμβάνουν και τη δυνατότητα ουσιαστικά εξέτασης μέσω rapid test, με συνεργεία με τα οποία θα συνδράμει ο ΕΟΔΥ στον χώρο των δικαστηρίων και με την παρουσία αστυνομικής δύναμης, προκειμένου να μπορούν να τηρούνται τα μέτρα ασφαλείας, αλλά βεβαίως και με τη χορήγηση όλων των μέσων, όλου του απαραίτητου υγειονομικού υλικού, προκειμένου ο χώρος της δικαιοσύνης να παραμείνει όπως είναι σήμερα. Είναι ένας χώρος μέσα από τον οποίο δεν έχει μεταδοθεί, δεν έχει διαδοθεί η πανδημία. Αυτή είναι η πραγματικότητα. Ακόμα και τα αποτελέσματα των αρκετών σε αριθμό rapid test, τα οποία κάναμε το τελευταίο χρονικό διάστημα και που βεβαίως αφορούσαν στους δικαστικούς λειτουργούς και στους δικαστικούς υπαλλήλους, είχαν όντως εξαιρετικά αποτελέσματα.

Θέλουμε να παραμείνει ο χώρος της δικαιοσύνης ουσιαστικά όσο πιο καθαρός γίνεται, αποκρούοντας και βάζοντας μια ασπίδα προστασίας για τη μεταφορά και τη διάδοση της πανδημίας. Θα το κάνουμε με κάθε δυνατό μέσο, με κάθε -αν θέλετε- προσφερόμενη διαδικασία ή με κάθε πρόταση που θα μας κατατεθεί από τις διοικήσεις των δικαστηρίων και από τους εργαζομένους και να είστε βέβαιοι ότι αυτή είναι μια προσπάθεια που πρέπει να την κάνουμε όλοι μαζί.

Επαναλαμβάνω ότι είναι η στιγμή που η ατομική ευθύνη πρέπει να αναδειχθεί ως η μοναδική -αν θέλετε- δυνατότητα, η μοναδική αναφορά, μέσα από την οποία θα μπορέσουμε σιγά-σιγά να επιστρέψουμε σε ένα μοντέλο ζωής το οποίο είχαμε συνηθίσει μέχρι το πρόσφατο παρελθόν.

Με αυτές τις σκέψεις, σας καλώ να υπερψηφίσετε τις συγκεκριμένες διατάξεις. Αντιλαμβάνεστε ότι είναι απολύτως αναγκαίες. Και βεβαίως, μέσα από ΚΥΑ, η οποία θα επικαιροποιήσει και ουσιαστικά ζητήματα, αλλά κυρίως θα ανοίξει και δρόμους για διαδικασίες που μπορεί να αφορούν και στα διοικητικά δικαστήρια και στο Συμβούλιο της Επικρατείας, στις αμέσως προσεχείς ημέρες θα καθορισθούν τα συγκεκριμένα βήματα τα οποία πρέπει να γίνουν.

Σας ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κύριε Υπουργέ.

**ΜΙΧΑΗΛ ΚΑΤΡΙΝΗΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Απόστολος Αβδελάς):** Ο κ. Κατρίνης, Κοινοβουλευτικός Εκπρόσωπος του Κινήματος Αλλαγής, έχει τον λόγο για ένα λεπτό.

**ΜΙΧΑΗΛ ΚΑΤΡΙΝΗΣ:** Ήθελα να ρωτήσω τον κύριο Υπουργό κάτι.

Κύριε Υπουργέ, για τη διάταξη του άρθρου 79, η οποία επεκτείνεται χρονικά μέχρι την 31η Μαΐου του τρέχοντος έτους και προβλέπει την αναστολή των πλειστηριασμών και των μέτρων αναγκαστικής εκτέλεσης για τους πληγέντες από την πανδημία, θέλω να σας ρωτήσω ευθέως: Φαντάζομαι ότι δεν είναι τυχαίο ότι την 1η Ιουνίου ξεκινά η εφαρμογή του νέου Πτωχευτικού Κώδικα, άρα η προστασία επεκτείνεται για κάποιες κατηγορίες συμπολιτών μας μέχρι την 31η Μαΐου. Άρα από την 1η Ιουνίου και μετά όλοι -πληγέντες και μη- θα είναι υπό τον Πτωχευτικό Κώδικα, που ξέρουμε πολύ καλά τις διατάξεις και τις προβλέψεις του. Είναι η τελευταία διάταξη που φέρνετε για προστασία κατοικίας, αναστολή μέτρων αναγκαστικής εκτέλεσης και πλειστηριασμών ή θα το επανεξετάσετε;

Το ερώτημα είναι σαφές και δεν αφορά εσάς, αλλά την Κυβέρνηση. Δεν είναι ένα ερώτημα που αφορά προσωπικά εσάς, γιατί είναι ένα μείζον ζήτημα και όλοι κατανοούμε τι θα επακολουθήσει αν με το άνοιγμα της αγοράς, όταν και θα φανούν οι επιπτώσεις, οι οικονομικές συνέπειες της κρίσης, δεν υπάρξει η δυνατότητα προστασίας για κάποιους συμπολίτες μας, έστω με κάποια κοινωνικά και οικονομικά μέτρα.

Ευχαριστώ, κύριε Πρόεδρε.

**ΦΩΤΕΙΝΗ ΜΠΑΚΑΔΗΜΑ:** Κύριε Πρόεδρε, θα ήθελα κι εγώ να θέσω ένα θέμα στον κύριο Υπουργό.

**ΠΡΟΕΔΡΕΥΩΝ (Απόστολος Αβδελάς):** Τον λόγο έχει τώρα η Κοινοβουλευτική Εκπρόσωπος του ΜέΡΑ25 κ. Φωτεινή Μπακαδήμα.

Ορίστε, κυρία Μπακαδήμα, έχετε τον λόγο.

**ΦΩΤΕΙΝΗ ΜΠΑΚΑΔΗΜΑ:** Ευχαριστώ πολύ, κύριε Πρόεδρε.

Κύριε Υπουργέ, διαβάζουμε στο άρθρο 76, στο οποίο αναφερθήκατε κι εσείς, για τις προθεσμίες που ανεστάλησαν και που, κατά τα προηγούμενα εδάφια, δεν συμπληρώνονται αν δεν παρέλθουν επιπλέον δέκα ημέρες. Θα θέλαμε να ζητήσουμε να επαναξιολογήσετε τις προθεσμίες που θα δοθούν και αν γίνεται, με νομοτεχνική βελτίωση, να ξεκινήσουν από την αρχή να «τρέχουν» όλες οι προθεσμίες, ώστε να μην υπάρξουν συμπολίτες μας που θα μείνουν εκτός προθεσμιών, λόγω της πανδημίας και λόγω του ότι τώρα θα ξεκινήσουν πάλι να επαναλειτουργούν τα δικαστήρια.

Σας ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Απ’ ό,τι βλέπω, δεν υπάρχει άλλος συνάδελφος που να θέλει να υποβάλει ερώτηση στον κύριο Υπουργό.

Ορίστε, κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Κύριε Κατρίνη, νομίζω ότι γνωρίζετε πάρα πολύ καλά πώς έχει εξελιχθεί αυτή η υπόθεση και όσον αφορά τα θέματα των πλειστηριασμών και βεβαίως όσον αφορά την προστασία της πρώτης κατοικίας. Εγώ δεν θέλω να επιστρέψω σε μια συζήτηση που θα δείξει ποιος ενδεχομένως αποφάσισε την άρση προστασίας της πρώτης κατοικίας και πού φτάσαμε μέχρι σήμερα, αλλά θα σας πω ότι όλο αυτό το χρονικό διάστημα έχουμε κάνει ό,τι ήταν δυνατόν, προκειμένου να παρατείνουμε τον χρόνο της προστασίας της πρώτης κατοικίας.

Υπάρχουν ήδη διάφορα -εντός εισαγωγικών- «εργαλεία» στα χέρια του κάθε πολίτη, τα οποία είτε προτάθηκαν από το Υπουργείο Οικονομικών -μιλάω για το πρόγραμμα «ΓΕΦΥΡΑ» και για όλα αυτά που είναι λίγο-πολύ γνωστά-, είτε από το Υπουργείο Δικαιοσύνης και είναι η λεγόμενη, αν θέλετε, δυνατότητα επαναπροσδιορισμού των υποθέσεων του νόμου Κατσέλη, μέσα από τις οποίες θα παρέχεται στην πραγματικότητα με κάθε δυνατότητα και με κάθε τρόπο η προστασία της πρώτης κατοικίας σε όλους τους ανθρώπους οι οποίοι την εδικαιούντο και τη δικαιούνται.

Θέλω να σας ξεκαθαρίσω ότι δεν είναι θέμα συνδυασμού, αλλά θέμα καθαρά δικονομικών διαδικασιών. Και αν θέλουμε να είμαστε ειλικρινείς -τουλάχιστον ο χώρος των νομικών μπορεί να γνωρίζει πολύ καλά αυτό το οποίο θα σας πω- στην πραγματικότητα μέχρι το καλοκαίρι και ουσιαστικά μετά τις 15 Ιουλίου, μιας και τον Αύγουστο δεν γίνονται πλειστηριασμοί, θα γίνουν πραγματικά ελάχιστοι πλειστηριασμοί στην Ελλάδα. Αυτή είναι η πραγματικότητα.

Πέραν, όμως, αυτών, πρέπει να καταλάβουμε ότι η διαδικασία της αναγκαστικής εκτέλεσης, στο άνοιγμα της οποίας προχωράμε, δεν έχει μόνο το κομμάτι των πλειστηριασμών, κάτι που ξέρετε πάρα πολύ καλά. Είναι θέματα και ζητήματα τα οποία έχουν μια πολύ μεγάλη και ιδιαίτερη κοινωνική ευαισθησία, είναι θέματα και ζητήματα που μπορεί να αφορούν σε εργατικές διαφορές, είναι θέματα και ζητήματα που μπορεί να αφορούν σε μη καταβολή διατροφής, είναι θέματα τα οποία, δυστυχώς, όπως αντιλαμβάνεστε, ειδικά αυτή την περίοδο της πανδημίας και με τα κλειστά δικαστήρια στον βαθμό που, εν πάση περιπτώσει, δεν υπήρχαν κάποιες συγκεκριμένες λειτουργίες, διόγκωσαν σε έναν πολύ μεγάλο βαθμό κοινωνικά προβλήματα, τα οποία πρέπει να αντιμετωπισθούν συνολικά.

Με άλλα λόγια, η αναγκαστική εκτέλεση, η οποία στην πραγματικότητα σημαίνει και πλειστηριασμούς, έχει πάρα πολλές διαφορετικές εκδοχές και αντιλαμβάνεστε ότι θα έπρεπε να προβλεφθούν μέσα από μια συγκεκριμένη διαδικασία ημερομηνίες και χρόνοι που δεν αφήνουν κανένα περιθώριο αμφισβήτησης, τηρώντας, επαναλαμβάνω, όλες τις δικονομικές διαδικασίες και φυλάσσοντας όλα τα πραγματικά συνταγματικά δικαιώματα των πολιτών.

Σε ό,τι αφορά τώρα την ερώτησή σας, κυρία Μπακαδήμα, εγώ θέλω να είμαι ειλικρινής και να σας πω ότι όντως υπήρξε ένας προβληματισμός. Όμως, η όλη συζήτηση έγινε σε μία, αν θέλετε, δυνατότητα συμφωνίας με το σύνολο όλων των φορέων της δικαιοσύνης, γιατί ακριβώς με αυτόν τον τρόπο διατηρούμε και φυλάσσουμε όλα τα συνταγματικά δικαιώματα των πολιτών, προκειμένου να μην υπάρχει εύνοια προς τη μία ή προς την άλλη πλευρά. Υπήρξε προβληματισμός, αλλά νομίζω ότι η επιλογή που γίνεται γίνεται με την τήρηση ουσιαστικά των συνταγματικών δικαιωμάτων όλων των πολιτών, προκειμένου από εκεί και πέρα να μη δημιουργηθεί κάποιο δικονομικό ζήτημα.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε, κύριε Υπουργέ.

Και τώρα τον λόγο έχει ο κ. Κοντοζαμάνης, για να καταθέσει νομοτεχνικές βελτιώσεις.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Αναπληρωτής Υπουργός Υγείας):** Ευχαριστώ, κύριε Πρόεδρε.

Θα ήθελα να καταθέσω στα Πρακτικά κάποιες νομοτεχνικές βελτιώσεις στο κατεπείγον σχέδιο νόμου του Υπουργείου Υγείας. Δεδομένου, λοιπόν, ότι είναι αρκετές, τις καταθέτω στα Πρακτικά, για να διανεμηθούν για οικονομία του χρόνου.

Σας ευχαριστώ πολύ.

(Στο σημείο αυτό ο Αναπληρωτής Υπουργός Υγείας κ. Βασίλειος Κοντοζαμάνης καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελίδες 272-276)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κύριε Υπουργέ.

Και τώρα μπαίνουμε στον τρίτο και τελευταίο κύκλο ομιλητών μέσω WEBEX. Την αυλαία θα ανοίξει ο Θεσσαλονικιός κ. Αλέξανδρος Τριανταφυλλίδης από τον ΣΥΡΙΖΑ. Θα ακολουθήσει ο κ. Πνευματικός από τη Νέα Δημοκρατία και μετά θα δώσω τον λόγο στον Κοινοβουλευτικό Εκπρόσωπο του Κομμουνιστικού Κόμματος Ελλάδας κ. Καραθανασόπουλο, εκτός αν δεν θέλει να περιμένει η κ. Νοτοπούλου.

Ορίστε, κύριε Τριανταφυλλίδη, έχετε τον λόγο για επτά λεπτά.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Σας ευχαριστώ, κύριε Πρόεδρε.

Κύριε Πρόεδρε, οι ώρες είναι κρίσιμες. Ζητείται ελπίς, άμεσα και αναγκαία μέτρα ζωής, όπως η άμεση επίταξη των ΜΕΘ των μεγάλων ιδιωτικών κλινικών, για να μη μένουν διασωληνωμένοι εκτός ΜΕΘ στη λίστα αναμονής του ΕΚΑΒ, άμεση χρησιμοποίηση της θεραπείας με τα μονοκλωνικά αντισώματα, μαζικές συνταγογραφήσεις μοριακών ελέγχων PCR, μαζικοί εμβολιασμοί, με πρόσβαση σε όλα τα διαθέσιμα εγκεκριμένα εμβόλια, και θωράκιση του δημόσιου συστήματος υγείας, με μονιμοποίηση όλου του προσωπικού των επικουρικών και των συμβασιούχων του ΕΣΥ.

Την ώρα που η Κυβέρνηση πανηγυρίζει πως όλα πάνε καλά, το «BLOOMBERG» την αξιολογεί αρνητικά. Είκοσι θέσεις έχασε η Ελλάδα στην αντιμετώπιση της πανδημίας. Συγκεκριμένα, η Ελλάδα βρίσκεται στην τεσσαρακοστή θέση ανάμεσα σε πενήντα τρεις χώρες και στη δέκατη έβδομη ανάμεσα σε είκοσι ευρωπαϊκές χώρες. ΣΥΡΙΖΑ και το «BLOOMBERG»;

Την ώρα που οι Βουλευτές της Νέας Δημοκρατίας πανηγυρίζουν πως όλα πάνε καλά, το πρωτοσέλιδο της εφημερίδας «ΔΗΜΟΚΡΑΤΙΑ» είναι χαρακτηριστικό: «Ψέματα και υποκρισία» γράφει.

Στις 12 Ιανουαρίου, ο Πρωθυπουργός δήλωνε στον κ. Χατζηνικολάου τα εξής: «Θέλω να διαβεβαιώσω ότι θα έχουν γίνει τέσσερα εκατομμύρια δόσεις έως το τέλος του Μαρτίου». ΣΥΡΙΖΑ και η εφημερίδα «ΔΗΜΟΚΡΑΤΙΑ»;

Σήμερα τελειώνει ο Μάρτιος, κύριε Μητσοτάκη, και το emvolio.gov.gr μάς ενημερώνει ότι έχουν γίνει ένα εκατομμύριο επτακόσιες χιλιάδες εμβολιασμοί και μόλις εξακόσιες χιλιάδες εμβολιασμοί δεύτερης δόσης. Η πραγματικότητα σας εκδικείται, αλλά τόσο το χειρότερο για την πραγματικότητα. Καρφάκι δεν σας καίγεται! Οι «μπάτλερ» της παραπληροφόρησης είναι εκεί και θα φροντίσουν να κάνουν το μαύρο άσπρο. Τι να κάνουμε; Δεν ήρθαν τα εμβόλια, λέτε. Όμως, αντί να παίζετε το έργο «Για όλα φταίει ο ΣΥΡΙΖΑ», περιμένοντας να έρθουν τα εμβόλια, κάντε το όπως η Κύπρος, το Ισραήλ και η Σερβία. εσείς, που στις 13 Δεκεμβρίου του 2020 συναντήσατε τους επικεφαλής των εταιρειών παραγωγής εμβολίων ελληνικής καταγωγής, πέρα από τις δημόσιες σχέσεις, καλό θα ήταν να φροντίζατε να μας στείλουν εμβόλια.

Αν το πρώτο μέλημά σας είναι η υγεία των Ελλήνων πολιτών, ακούστε τον ομογάλακτό σας Αυστριακό Πρωθυπουργό Κουρτς να δηλώνει στο «EURONEWS» ότι είναι λογικό να μην κοιτάζουμε από πού έρχεται ένα εμβόλιο, αλλά αν είναι ασφαλές και αποτελεσματικό. ΣΥΡΙΖΑ και ο Κουρτς;

Στην Αυστρία οι αρχές έχουν ξεκινήσει συζητήσεις με τη Ρωσία για την αγορά ενός εκατομμυρίου δόσεων του Sputnik V, ενώ Γαλλία, Ιταλία, Ισπανία έχουν ήδη υπογράψει συμφωνίες παραγωγής του ρώσικου εμβολίου στις χώρες τους. Ο εμβολιασμός με πρόσβαση σε όλα τα διαθέσιμα εγκεκριμένα εμβόλια είναι ο δρόμος. Έτσι κάνει ο Πρωθυπουργός που σκέφτεται πρώτα τον λαό και τους πολίτες του και μετά την καρέκλα της εξουσίας.

Οι εμβολιασμοί προχωρούν με ρυθμούς χελώνας. Διαβάζω από την έγκριτη «ΚΑΘΗΜΕΡΙΝΗ» τα εξής: «Στη Βρετανία ρεκόρ χορήγησης εμβολίων για δεύτερη ημέρα. Χορήγησε στις 21 Μαρτίου οκτακόσιες εβδομήντα χιλιάδες εμβόλια σε ένα εικοσιτετράωρο καταγράφοντας ρεκόρ χορήγησης για δεύτερη μέρα. Την προηγούμενη ημέρα είχε χορηγήσει επτακόσιες εβδομήντα χιλιάδες». Δηλαδή, το Ηνωμένο Βασίλειο μέσα σε δύο μέρες έχει εμβολιάσει όσους εσείς, οι «άριστοι», έχετε εμβολιάσει σε ενενήντα ημέρες, σε τρεις μήνες!

Με αυτές τις ταχύτητες και με τους εμβολιασμούς εκτός σειράς στους «ημέτερους γαλάζιους», θα αργήσουμε να δούμε την ανοσία της κοινότητας με εμβολιασμό του 60% των πολιτών και με τις δύο δόσεις. Ωστόσο, η οικονομία, η εστίαση και ο τουρισμός αδημονούν.

Τους υποσχεθήκατε στα τέλη Μαΐου τείχος ανοσίας, για να ανοίξουν με ασφάλεια τις επιχειρήσεις τους. Τι έχουμε σήμερα; Έχουμε οκτώ χιλιάδες και πλέον θανάτους συμπολιτών μας, επτακόσιους σαράντα έναν διασωληνωμένους ασθενείς, εντός και εκτός ΜΕΘ, τέσσερις χιλιάδες τριακόσια σαράντα κρούσματα. Κι όλα αυτά μετά από πέντε μήνες lockdown στην κοινωνία και στην οικονομία.

Υποτιμάτε τη νοημοσύνη των πολιτών, που ασφυκτιούν. Φέρατε την κοινωνία στο «κόκκινο», ισοπεδώνοντας την οικονομία, χωρίς ταυτόχρονα να μπορέσετε να ελέγξετε τη διασπορά του κορωνοϊού. Κι εσείς, την ίδια ώρα που έχετε απολέσει τον έλεγχο, επαίρεστε, θριαμβολογείτε, «όλα πάνε καλά». Μάσκες δεν μπορείτε να φτιάξετε, παρά μόνο αερόστατα. Εμβόλια δεν μπορείτε να φέρετε, φάρμακα κατά του κορωνοϊού δεν μπορείτε να εισαγάγετε, ΜΕΘ στις ιδιωτικές κλινικές δεν μπορείτε να επιτάξετε. Τελικά, τι μπορείτε να κάνετε; Μπορείτε το μοντέλο της καθεστωτικής λειτουργίας του «ανέμελου», η κοινωνία στον «πάγο» και στην απομόνωση, η Βουλή σε καταστολή με fast track νομοσχέδια, μέσω WEBEX να μετέχουν διακόσιοι πενήντα Βουλευτές εξ αποστάσεως, γιατροί και νοσηλευτές να τελούν σε καθεστώς απειλών και διώξεων. Η σιωπή των αμνών, να μην ακούγεται τσιμουδιά, αλλιώς απολύσεις και ξυλοφόρτωμα!

Αντί για χειροκροτήματα και μονιμοποιήσεις, αντί για ένταξη στα βαρέα και ανθυγιεινά, αντί για υπερωρίες, αντί για έκτακτα επιδόματα, τώρα μόνο διώξεις και απολύσεις γιατρών στον «Άγιο Σάββα» στην Αθήνα, στο ΑΧΕΠΑ στη Θεσσαλονίκη, παρακράτηση μισθού δεκαπέντε ημερών σε ειδικευόμενο γιατρό στον «Ευαγγελισμό», γιατί αντιμίλησε στον υποδιοικητή του!

Άκουσα μάλιστα και τον εισηγητή της Πλειοψηφίας να χαρακτηρίζει απαξιωτικά τους επικουρικούς και τους συμβασιούχους του ΕΣΥ «ανειδίκευτο προσωπικό». Ζητήστε συγγνώμη τώρα από το προσωπικό του ΕΣΥ! «Δεν είναι ο χώρος του ΕΣΥ πεδίο ευκαιριακής δράσης, όπως εσείς θεωρείτε», του ΣΥΡΙΖΑ, δηλαδή, «για να τον εξαντλήσετε με όρους κοινωνικής απασχόλησης, με ανειδίκευτο ή άλλο προσωπικό», είπατε, κύριε εισηγητά. Θα πετύχουμε αναβάθμιση του συστήματος υγείας με ανειδίκευτο προσωπικό; Καλά, τσίπα δεν έχετε;

Ο Πρωθυπουργός σας στις 26 Νοεμβρίου είχε δεσμευθεί να μονιμοποιήσει τους έκτακτους και εποχιακούς και συμβασιούχους νοσηλευτές. Την ίδια άποψη εξέφρασε κι ο ευπατρίδης Αντιπρόεδρος της Βουλής Νικήτας Κακλαμάνης. Βουλευτές της Νέας Δημοκρατίας μέχρι και χθες έστελναν επιστολές στον Υπουργό Υγείας και του ζητούσαν να μετατρέψει τις συμβάσεις τους σε αορίστου. Και εσείς τους χαρακτηρίζετε μέσα στη Βουλή «ανειδίκευτο προσωπικό» και δεν ντρέπεστε;

Κοροϊδεύετε έναν κόσμο που καθημερινά παίζει τη ζωή του κορώνα-γράμματα μέσα στις εντατικές, φάτσα κάρτα με τον κορωνοϊό. Οι ίδιοι οι Υπουργοί σας δηλώνουν: Γιατί να τους μονιμοποιήσουμε; Μετά την πανδημία θα φύγουν όλοι αυτοί.

Αν αυτή είναι η βαθύτερη υστεροβουλία της Κυβέρνησης Μητσοτάκη, θα έχετε διαπράξει, κύριοι της Νέας Δημοκρατίας, τη μεγαλύτερη ατιμία και παλιανθρωπιά σε βάρος των ανθρώπων που βάζουν τη ζωή τους ενέχυρο για να στηρίξουν το ΕΣΥ και για να σώσουν ανθρώπινες ζωές. Απαντήστε στον φύλακα και στην καθαρίστρια, στον ακτινολόγο, στον φυσιοθεραπευτή και στην αιματολόγο, στη νοσηλεύτρια, στον τραυματιοφορέα, στους εργαζόμενους βοηθούς θαλάμου, της σίτισης και του φαρμακείου, που είναι πολύτιμοι κρίκοι μιας αλυσίδας ζωής που λέγεται Εθνικό Σύστημα Υγείας.

Ελέγχεστε γιατί δεν λάβατε υπ’ όψιν εδώ και έναν χρόνο τις προτάσεις μας. Έγκαιρα, τον Απρίλιο του 2020, από δω, από τη Θεσσαλονίκη, από όπου και σας μιλώ, εντός και εκτός Βουλής σάς είχαμε προτείνει την επαναλειτουργία του Νοσοκομείου Λοιμωδών και του παλιού «424» ως call COVID center. Το προτείναμε μόνο εμείς; Το πρότειναν όλοι οι πολιτικοί Αρχηγοί της Αντιπολίτευσης, όλοι οι συνδικαλιστικοί φορείς της υγείας, ακόμη κι ο δικός σας, ο Πρόεδρος των ιδιωτικών κλινικών, ο κ. Σαραφιανός, που δήλωσε μάλιστα σε κανάλι ότι είχατε αρχίσει εργασίες εντός του Λοιμωδών και τις διακόψατε και ότι με 1 εκατομμύριο ευρώ και τα δύο νοσοκομεία, το Λοιμωδών και το παλιό «424», θα ήταν έτοιμα για να βοηθήσουν και να είναι αγκωνάρι για τον κόσμο.

**ΠΡΟΕΔΡΕΥΩΝ (Απόστολος Αβδελάς):** Ολοκληρώστε, κύριε Τριανταφυλλίδη.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Ολοκληρώνω. Σας ευχαριστώ για την κατανόηση, κύριε Πρόεδρε.

Για όλα αυτά, λοιπόν, λεφτά δεν υπήρχαν! Αλλά 3 εκατομμύρια ευρώ απευθείας ανάθεση στην εταιρεία που οργάνωσε το 2019 την προεκλογική εκστρατεία της Νέας Δημοκρατίας βρήκατε, βρήκατε λεφτά. Ογδόντα έξι εκατομμύρια για «λίστες» Πέτσα και Κικίλια, τα βρήκατε τα λεφτά. Όταν ήρθε ο «μαύρος» Νοέμβρης του 2020 για τη Θεσσαλονίκη, τι κάνατε; Δεν σας χρειάζονταν το Λοιμωδών και το παλιό «424». Στήσατε λυόμενο στρατιωτικό νοσοκομείο στο πάρκινγκ του νέου «424».

Σας ελέγχουμε για ασυγχώρητη, εγκληματική προχειρότητα, για ασυγχώρητη ολιγωρία, χωρίς σχέδιο και χωρίς πλάνο. Θα σας ακολουθεί για πάντα η πλήρης και αποκλειστική πολιτική ευθύνη της Κυβέρνησης Μητσοτάκη και της Νέας Δημοκρατίας για την τραγωδία της Θεσσαλονίκης του Νοεμβρίου του 2020.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Τριανταφυλλίδη.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Ολοκληρώνω με μία φράση μόνο, κύριε Πρόεδρε.

Αφήσατε την πόλη μου αβοήθητη, με την εκατόμβη νεκρών, την οποία άλλωστε αποδέχθηκε κι ο ίδιος ο κ. Μητσοτάκης. «Στη Θεσσαλονίκη πέσαμε έξω», είπε, παρά τις επανειλημμένες από τον Αύγουστο του 2020 αναφορές όχι από την πλευρά του ΣΥΡΙΖΑ, αλλά των κομμάτων και των ειδικών, όπως του κ. Εξαδάκτυλου και του κ. Σαρηγιάννη. Αλλά, όπως φαίνεται, ούτε κι από την τραγωδία της Θεσσαλονίκης μάθατε. Δεν βάζετε μυαλό.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Να είστε καλά.

Πάμε τώρα στον κ. Σπυρίδωνα Πνευματικό, Βουλευτή της Νέας Δημοκρατίας, τον οποίο να ευχαριστήσω για τη διευκόλυνση που μου έκανε.

Ορίστε, έχετε επτά λεπτά στη διάθεσή σας.

**ΣΠΥΡΙΔΩΝΑΣ ΠΝΕΥΜΑΤΙΚΟΣ:** Σας ευχαριστώ πολύ, κύριε Πρόεδρε.

Θα προσπαθήσω να είμαι όσο το δυνατόν συντομότερος.

**ΠΡΟΕΔΡΕΥΩΝ (Απόστολος Αβδελάς):** Ξέρω ότι πάντα είστε συνεπής.

**ΣΠΥΡΙΔΩΝΑΣ ΠΝΕΥΜΑΤΙΚΟΣ:** Να είστε καλά, κύριε Πρόεδρε.

Κυρίες και κύριοι συνάδελφοι, είμαστε όλοι μάρτυρες το τελευταίο διάστημα των επιπτώσεων μιας παρατεταμένης κατάστασης έξαρσης της πανδημίας του κορωνοϊού στο σύστημα υγείας και στην κοινωνία συνολικά. Με το νομοσχέδιο, λοιπόν, αυτό η Κυβέρνηση επιχειρεί να κάνει μια αλλαγή πλεύσης, προσπαθώντας να επισπεύσει την επαναφορά σε κανονικές συνθήκες στη χώρα μας. Στο πλαίσιο αυτό πιστεύω κανείς δεν μπορεί να αμφισβητήσει το κατεπείγον των ρυθμίσεων του Υπουργείου Υγείας που συζητούμε σήμερα, ρυθμίσεις που είναι αναγκαίες για την αντιμετώπιση της πανδημίας και τη στήριξη του συστήματος.

Η κατάσταση που βιώνουμε είναι πρωτόγνωρη. Καμμία χώρα παγκοσμίως δεν έχει προηγούμενη εμπειρία στη διαχείριση μιας τέτοιας πανδημίας και ελπίζουμε στο μέλλον να μη μας ξανασυμβεί ποτέ κάτι τέτοιο. Αυτό που πρέπει, λοιπόν, να συνειδητοποιήσουμε είναι πως η ιστορία του κόσμου μάς έχει δείξει ότι η μόνη λύση απέναντι στις πανδημίες είναι η ανοσία της αγέλης. Για να γίνει, λοιπόν, κάτι τέτοιο χρειαζόμαστε περίπου το 60% του πληθυσμού της χώρας να έχει έρθει σε επαφή με τον ιό και να έχει αναπτύξει αντισώματα. Και αυτό μπορεί να γίνει είτε μέσω εμβολιασμού είτε μέσω της νόσησης. Η Κυβέρνηση, λοιπόν, προχωρά το Εθνικό Πρόγραμμα Εμβολιασμού με πολύ εντατικούς ρυθμούς και το πρόγραμμα τηρείται απαρέγκλιτα. Έχουμε μέχρι σήμερα ξεπεράσει περίπου το ένα εκατομμύριο εμβολιασμένων, ενώ άμεσα ανοίγουν νέα Mega εμβολιαστικά κέντρα και έχει ξεκινήσει ο εμβολιασμός των ευπαθών ομάδων. Ήδη με το παρόν νομοσχέδιο προβλέπεται η επταήμερη πλέον λειτουργία των εμβολιαστικών αυτών κέντρων. Η χώρα μας βρίσκεται σαφώς πιο μπροστά από τις περισσότερες ευρωπαϊκές χώρες σε ποσοστό εμβολιαστικής κάλυψης, αν συγκρίνουμε τον πληθυσμό μας, και αυτό οφείλουμε να το παραδεχθούμε και να το αναγνωρίσουμε όλοι μας.

Όσον αφορά την ανοσία που έχουν αποκτήσει οι νοσούντες, σημαντικό εργαλείο είναι να βρούμε ποιος ο πραγματικός επιπολασμός της νόσου στη χώρα μας, δηλαδή τον αριθμό των ανθρώπων που τελικά νόσησαν πραγματικά. Εκτός από τα καταγεγραμμένα κρούσματα, υπάρχουν και ασυμπτωματικοί ασθενείς, οι οποίοι στις περισσότερες περιπτώσεις μπορεί να μην κατάλαβαν ποτέ ότι νόσησαν. Το κλειδί εδώ είναι το τεστ αντισωμάτων στον γενικό πληθυσμό.

Ο δεύτερος τρόπος είναι να μπορέσουμε να κάνουμε μαζικά τεστ στον γενικό πληθυσμό. Η Κυβέρνηση, λοιπόν, εδώ έχει επιλέξει, συμπληρωματικά προς τα τεστ που ήδη γίνονται, τα self-test, για να μπορέσουμε να έχουμε μια άμεση εκτίμηση των κρουσμάτων. Τα τεστ αντισωμάτων, σε συνδυασμό, λοιπόν, με τα self-test, που θα ξεκινήσουν άμεσα, όπως προβλέπεται από το παρόν νομοσχέδιο, θα μπορέσουν να μας οδηγήσουν σε ένα συντεταγμένο και ελεγχόμενο «άνοιγμα», ώστε η κοινωνία να επανέλθει σε κανονικές συνθήκες το συντομότερο δυνατόν. Δεν υπάρχει αμφιβολία ότι ο κόσμος έχει κουραστεί. Αυτό είναι αδιαμφισβήτητο και απολύτως κατανοητό. Η οικονομία έχει φτάσει στα όριά της κι έτσι, λοιπόν, καταβάλλονται υπεράνθρωπες προσπάθειες και από το οικονομικό επιτελείο της χώρας για τη στήριξη της οικονομίας, όπως προκύπτει και από το παρόν νομοσχέδιο.

Θα το ξαναπώ: Η πανδημία είναι μια πρωτόγνωρη εμπειρία. Στόχος μας είναι να επαναφέρουμε την κοινωνία σε κανονικές συνθήκες. Και πρώτα απ’ όλα πρέπει να σκεφθούμε τα παιδιά μας, που είναι το μέλλον της χώρας μας. Ως γονιός και εγώ μιας φοιτήτριας και ενός μαθητή Γ΄ λυκείου, που δίνει πανελλαδικές εξετάσεις σε λίγο καιρό, βλέπω πόσο το παρατεταμένο lockdown και η απουσία από τον εκπαιδευτικό χώρο έχει επηρεάσει τον ψυχισμό των παιδιών. Δυστυχώς όλη αυτή η κατάσταση που δημιουργεί η πανδημία είναι σαν να μπαίνει σε υποθήκη το μέλλον των παιδιών μας, είναι σαν κάποιος να τους κλέβει το μέλλον τους.

Στις διατάξεις, λοιπόν, του Υπουργείου Παιδείας προβλέπεται η διενέργεια διαγνωστικού ελέγχου νόσησης από τον κορωνοϊό σε μαθητές, φοιτητές και σπουδαστές, ενώ ήδη δίνεται προτεραιότητα στους εκπαιδευτικούς στον εμβολιασμό με δόσεις. Οι κινήσεις αυτές επιβεβαιώνουν ότι το άνοιγμα των σχολείων προς όφελος των παιδιών αποτελεί προτεραιότητα.

Κυρίες και κύριοι συνάδελφοι, η Κυβέρνηση από την πρώτη στιγμή έλαβε έγκαιρα μέτρα, κινήθηκε βήμα-βήμα βάσει των εξελίξεων και πάντα σε συνεργασία με την επιστημονική κοινότητα.

Να τονίσουμε εδώ ότι τη στρατηγική οφείλει να την αποφασίζει η Κυβέρνηση σε συνεργασία με την επιστημονική επιτροπή. Αυτή διαχειρίζεται ως σύνολο θεσμικά την κρίση και έχει στη διάθεσή της όλα τα απαραίτητα δεδομένα για να ανακοινώσει τα επόμενα βήματα. Η διαρκής πολυφωνία από διάφορους καλοθελητές, τόσο στην Ελλάδα όσο και στο εξωτερικό, σχετικά με το τι πρέπει να γίνει για τη διαχείριση της πανδημίας, τελικά μπερδεύει τον κόσμο, δημιουργεί άγχος και πολλές φορές αντίθετα αποτελέσματα από τα επιδιωκόμενα. Στο κυνήγι της πρόσκαιρης δημοσιότητας δεν μπορεί να πλήττεται η κοινωνία συνολικά.

Είμαστε, λοιπόν, κοντά στο τέλος μιας δοκιμασίας. Οι προσπάθειες όλων και οι συνθήκες μάς κάνουν αισιόδοξους ότι σήμερα θα μπορέσουν η κοινωνία και η οικονομία να επανέλθουν σε κανονικούς ρυθμούς. Μέχρι τότε, συνεχίζουμε να τηρούμε όλα τα μέτρα, κοινωνικές αποστάσεις, χρήση μάσκας, πλύσιμο χεριών, τα οποία έχει αποδειχθεί ιστορικά ότι είναι τα μόνα μέσα που βοήθησαν στις πανδημίες.

Σας ευχαριστώ πολύ για τον χρόνο σας.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε τον κ. Πνευματικό από τη Νέα Δημοκρατία και την όμορφη Εύβοια.

Καλείται στο Βήμα ο Κοινοβουλευτικός Εκπρόσωπος από το Κομμουνιστικό Κόμμα Ελλάδας, ο κ. Νικόλαος Καραθανασόπουλος. Να ετοιμάζονται η κ. Νοτοπούλου, ο κ. Παπαδημητρίου και η κ. Λιακούλη.

Κύριε Καραθανασόπουλε, έχετε τον λόγο.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ πολύ, κύριε Πρόεδρε.

Βεβαίως δεν θα ασχοληθώ με τον κατεπείγοντα χαρακτήρα ενός πολυνομοσχεδίου με διατάξεις δέκα, δώδεκα Υπουργείων και κατά πόσο είναι κατεπείγουσες ή όχι, γιατί είναι δευτερεύουσας σημασίας τα ζητήματα αυτά.

Ας περάσουμε στην ουσία. Η ουσία δεν είναι άλλη από το να πεθαίνει ο κόσμος στην αναμονή για ένα κρεβάτι ΜΕΘ και την ίδια στιγμή να θησαυρίζει ο ιδιωτικός τομέας υγείας. Αυτό, κύριε Υπουργέ, είναι έγκλημα. Δεν μπορεί καμμία άλλη έκφραση να το χαρακτηρίσει. Και η Κυβέρνηση είναι υπεύθυνη γι’ αυτή την κατάσταση. Δεν μπορούμε να σιωπήσουμε, να βάλουμε πλάτη ή και να κάνουμε μορατόριουμ, όπως ζητάει ο ΣΥΡΙΖΑ, απλά και μόνο για να ξεπεράσουμε τον κάβο, δηλαδή την πανδημία, όπως είπε ένας ομιλητής της Νέας Δημοκρατίας. Και το λέμε αυτό, γιατί η Κυβέρνηση έχει εγκληματικές ευθύνες, γιατί δεν πήρε όλα τα διαθέσιμα και απαραίτητα μέτρα για την προστασία της δημόσιας υγείας, κρυπτόμενη πίσω από τη λογική της ατομικής ευθύνης.

Βεβαίως δεν υπάρχει κάποια ελληνική ιδιομορφία για το πώς χειρίστηκε η Κυβέρνηση την πανδημία. Η ίδια κατάσταση παρουσιάζεται και σε όλες τις ανεπτυγμένες οικονομίες. Και εδώ μπαίνει ένα μεγάλο «γιατί».

Εμείς το λέμε καθαρά: Η αιτία που παρουσιάζεται αυτή η κατάσταση σε όλες τις ανεπτυγμένες καπιταλιστικές οικονομίες είναι ακριβώς το ότι διαχρονικά οι κυβερνήσεις θυσίασαν την προστασία της δημόσιας υγείας και τις ανάγκες του λαού στον βωμό των αναγκών της καπιταλιστικής οικονομίας και της κερδοφορίας των επιχειρηματικών ομίλων.

Ένα παράδειγμα από τη σημερινή συζήτηση, από τα πολλά που έχουν ειπωθεί: Αναρωτήθηκε και εξέφρασε την αγωνία του ο Κοινοβουλευτικός Εκπρόσωπος του ΣΥΡΙΖΑ γιατί η Κυβέρνηση δεν πήρε όλα τα μέτρα προστασίας μπροστά στη νέα τουριστική περίοδο. Από ποια άποψη έκανε κριτική στην Κυβέρνηση; Έκανε κριτική στην Κυβέρνηση από τη σκοπιά επί της ουσίας των αναγκών των ομίλων που δραστηριοποιούνται στον τομέα του τουρισμού. Εμείς δεν υποτάσσουμε την προστασία της υγείας των εργαζομένων και της δημόσιας υγείας στα οικονομικά συμφέροντα.

Μάλιστα αυτή η εικόνα παρουσιάζεται σε μια εποχή που δεν είναι υπερβολή να πούμε ότι τεχνολογικά, επιστημονικά, ερευνητικά θα μπορούσαν να είχαν ελαχιστοποιηθεί οι επιπτώσεις της πανδημίας σε παγκόσμιο επίπεδο και στη χώρα μας. Και αυτό το βλέπουμε περίτρανα, γιατί δεν ελαχιστοποιούνται οι επιπτώσεις της πανδημίας με την εξέλιξη στα εμβόλια. Ο ανταγωνισμός για το ποια εταιρεία θα πρωτοπροωθήσει το εμβόλιο σε μεγαλύτερη κλίμακα και ο γεωστρατηγικός πόλεμος έχουν τεράστιες επιπτώσεις. Μόλις προχθές δεν βρέθηκαν μερικές δεκάδες εκατομμύρια εμβόλια σε αποθήκες στη Ρώμη που ήταν έτοιμα να εξαχθούν σε χώρες εκτός Ευρωπαϊκής Ένωσης; Γίνεται εμπορικός πόλεμος για το ποιο εμβόλιο θα βγει πρώτο στην αγορά. Αυτό είναι το πιο τρανταχτό παράδειγμα του παρασιτικού χαρακτήρα αυτού που υπερασπίζεστε.

Το λέμε καθαρά: Υπεύθυνη γι’ αυτή την κατάσταση είναι η λογική της εμπορευματοποίησης της υγείας, που το αποτέλεσμά της είναι τα κέρδη που βγάζουν κάποιοι, εκμεταλλευόμενοι τον ανθρώπινο πόνο.

Είναι φανερό ότι, όπως και εσείς, έτσι και άλλες χώρες δεν μπορούν να βρουν τη χρυσή τομή ανάμεσα στα μέτρα προστασίας από την πανδημία και τις ανάγκες της καπιταλιστικής οικονομίας, γιατί η οριακή κατάσταση που υπήρχε στα δημόσια συστήματα υγείας παρατείνει τον χρόνο των απαγορεύσεων της οικονομικής δραστηριότητας και επιδεινώνει την κατάσταση την οποία βιώνουν οι εργαζόμενοι, οι επαγγελματίες, οι αυτοαπασχολούμενοι. Επίσης, η μη λήψη μέτρων προστασίας στους μεγάλους εργασιακούς χώρους, τα οποία θα υπονόμευαν την ανταγωνιστικότητα και την κερδοφορία των επιχειρηματικών ομίλων, τους μετατρέπει σε εστίες υπερμετάδοσης της νόσου, άρα υπάρχουν μεγαλύτερες επιπτώσεις. Η μη λήψη μέτρων στα μέσα μαζικής μεταφοράς έχει ακριβώς το ίδιο αποτύπωμα, δηλαδή του πολλαπλασιασμού της πανδημίας στην κοινότητα.

Το αποτέλεσμα όλης αυτής της διαδικασίας δεν είναι τίποτα άλλο παρά ο φαύλος κύκλος: περιορισμοί, άνοιγμα, περιορισμοί, άνοιγμα. Το αποτέλεσμα αυτού του φαύλου κύκλου είναι η διόγκωση του προβλημάτων που αντιμετωπίζει ο λαός, της αγωνίας των ευρύτερων λαϊκών στρωμάτων για το πώς εξελίσσεται η πανδημία και για τις επιπτώσεις τις οποίες έχει, της αγωνίας για το σήμερα των εργαζομένων, των αυτοαπασχολούμενων, αλλά και πολύ περισσότερο για το αύριο, καθώς διογκώνονται τα προβλήματα που έχουν να αντιμετωπίσουν, παίρνουν μορφή χιονοστιβάδας οι καταστάσεις που ζουν και, βεβαίως, συσσωρεύονται τα χρέη, παλαιά και νέα.

Το γιατί υπάρχει αυτή η κατάσταση είναι φανερό: Πρώτον, είναι ανύπαρκτη η πρωτοβάθμια φροντίδα υγείας. Και πώς απαντάτε στην ανυπαρξία πρωτοβάθμιας φροντίδας υγείας; Με self-test, λέτε, τα οποία θα τα κάνει ατομικά ο καθένας, αντί να ενισχύσετε την πρωτοβάθμια φροντίδα υγείας. Και λέτε μάλιστα ότι τα self-test θα είναι υποχρεωτικά για το άνοιγμα των σχολείων. Αν υπήρχε μια αναπτυγμένη πρωτοβάθμια φροντίδα υγείας, θα κάλυπτε και τα σχολεία, γιατί μέσα σε κάθε σχολικό συγκρότημα θα μπορούσε -στο πλαίσιο της πρωτοβάθμιας φροντίδας υγείας- να υπήρχε και γιατρός και νοσηλευτής. Πόσο διαφορετικά θα ήταν τα πράγματα! Δεν υπάρχουν αυτές οι δυνατότητες; Είναι πολυτέλεια; Και γιατροί υπάρχουν και νοσηλευτές υπάρχουν που θα μπορούσαν να καλύψουν αυτές τις ανάγκες.

Δεύτερο στοιχείο: Τα νοσοκομεία του δημόσιου συστήματος υγείας είναι υπό κατάρρευση, με πολύ μεγάλες ελλείψεις σε προσωπικό, σε υποδομές, σε ΜΕΘ, με ελλείψεις σε αναπνευστήρες. Και εσείς επιδεινώνετε αυτή την κατάσταση. Έχετε μετατρέψει τα νοσοκομεία σε νοσοκομεία μίας νόσου.

Αρνείστε πεισματικά, κύριε Υπουργέ, να επαναλειτουργήσετε νοσοκομειακές υποδομές τις οποίες έκλεισαν τα προηγούμενα χρόνια και οι δικές σας κυβερνήσεις και η κυβέρνηση του ΣΥΡΙΖΑ.

Θα σας θυμίσω μία πρόσφατη επίκαιρη ερώτηση την οποία είχαμε αναπτύξει για το Νοσοκομείο Θώρακος στην Πάτρα. Η απάντησή σας ποια ήταν; Ότι στην Πάτρα δεν υπάρχει κανένα πρόβλημα, ότι όλα δουλεύουν «ρολόι». Δεν πάτε να το πείτε κάτω, στα νοσοκομεία της Πάτρας πόσο «ρολόι» δουλεύουν; Και ο «Άγιος Ανδρέας» και το Πανεπιστημιακό Νοσοκομείο του Ρίου έχουν σταματήσει οποιαδήποτε άλλη δραστηριότητα, γιατί δεν μπορούν να την αντιμετωπίσουν, που περιμένουν σε λίστα αναμονής για ΜΕΘ. Τόσο «ρολόι» δουλεύουν! Το Νοσοκομείο Θώρακος, όμως, που είναι έτοιμο να λειτουργήσει, δεν το επαναλειτουργείτε.

Επίσης, έχετε επιλεκτική στάση στην αντιμετώπιση των εμβολίων, ενώ θα έπρεπε να είχατε επιδιώξει, να είχατε απαιτήσει να κυκλοφορήσουν στην ελληνική αγορά όλα τα αδειοδοτημένα εμβόλια και να επισπευσθεί η αδειοδότηση όσων εμβολίων κυκλοφορούν.

Γιατί, όμως, δεν επισπεύδεται η αδειοδότηση; Διότι είναι φανερό ότι θα πάει κόντρα σε συμφέροντα άλλων φαρμακοβιομηχανιών, που διακινούν ήδη τα εμβόλια, όχι να υπάρχουν εμβόλια διαθέσιμα για τον λαό. Τα κέρδη βάζετε πάνω απ’ όλα. Αυτά σκέπτεσθε και γι’ αυτά αγωνιάτε.

Και βεβαίως, η επίταξη του δημόσιου τομέα υγείας, όπως προτείνει το ΚΚΕ, πραγματική επίταξη. Διότι δεν μπορεί να απομυζά, να ζει δηλαδή σε βάρος της δημόσιας υγείας ο ιδιωτικός τομέας και να υπονομεύει τον δημόσιο τομέα υγείας. Δεν μπορεί ο ιδιωτικός τομέας να λειτουργεί και να ζει σε βάρος των λαϊκών αναγκών και να εκμεταλλεύεται τον ανθρώπινο πόνο. Αυτός είναι ο παρασιτικός του χαρακτήρας και δεν είναι μόνο παρασιτικός χαρακτήρας, αλλά επιβεβαιώνεται ότι είναι και επιβλαβής ο χαρακτήρας του ιδιωτικού τομέα υγείας.

Εμείς το λέμε καθαρά: Επίταξη χωρίς αποζημίωση, γιατί το ΚΚΕ, κύριε Υπουργέ, είναι υπέρ της κατάργησης της επιχειρηματικής δραστηριότητας στον τομέα της υγείας. Είμαστε υπέρ της κατάργησης και λέμε «επίταξη». Βεβαίως, επίταξη στις σημερινές συνθήκες, χωρίς αποζημίωση.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Αναπληρωτής Υπουργός Υγείας):** Δήμευση…

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Βάλτε όποιον τίτλο θέλετε, κύριε Υπουργέ. Εμείς είμαστε υπέρ τού να καταργηθεί η επιχειρηματική δραστηριότητα στον τομέα της υγείας ως ΚΚΕ, γιατί ακριβώς ο ιδιωτικός τομέας της υγείας βαθαίνει ακόμη περισσότερο την εμπορευματοποίηση της υγείας, που έρχεται απέναντι, σε αντίθεση με το γεγονός ότι η υγεία θα έπρεπε να είναι κοινωνικό αγαθό. Είμαστε απέναντι στη δική σας λογική και των υπολοίπων κομμάτων, ότι τα ζητήματα της υγείας είναι ατομική επιλογή και ότι ο καθένας πρέπει να επιλέξει το πού θα πάει.

Εμείς λέμε ότι η υγεία είναι μια συλλογική παροχή, που πρέπει να παρέχεται σε όλον τον κόσμο δωρεάν, αναβαθμισμένη για όλον τον λαό, χωρίς διακρίσεις.

Να, λοιπόν, η ταξικότητα της επιλογής σας και της δικής σας Κυβέρνησης και των προηγούμενων κυβερνήσεων του ΣΥΡΙΖΑ, του ΠΑΣΟΚ και των υπολοίπων στα ζητήματα της υγείας.

Να, λοιπόν, γιατί εμείς λέμε ότι ο κοινωνικοποιημένος τομέας της υγείας αναδεικνύει την τεράστια υπεροχή την οποία μπορεί να έχει απέναντι σε αυτό το καθεστώς το οποίο εσείς υπερασπίζεστε και το οποίο οδηγεί σε εκατόμβες θανάτων.

Από αυτή την άποψη, το δεύτερο στοιχείο του νομοσχεδίου είναι οι επιπτώσεις στην οικονομία όσον αφορά στην πανδημία. Τι δίνετε; Ψίχουλα για τον λαό, για τους εργαζόμενους, για μερικές κατηγορίες ανέργων, για μερικές κατηγορίες αυτοαπασχολούμενων και την ίδια στιγμή αναστέλλετε, λέει, τα βάρη τα οποία έχουν στις πλάτες τους. Και τα αναστέλλετε για πότε; Για το επόμενο διάστημα, για να πληρώσουν μετά αυτά τα βάρη στο πολλαπλάσιο και την ίδια στιγμή τα μεγάλα πακέτα κατευθύνονται στους μεγάλους μονοπωλιακούς ομίλους, όχι μόνο τα χρηματοδοτικά πακέτα, αλλά και τα μέτρα τα οποία παίρνετε σε βάρος των εργαζόμενων, τσακίζοντας τα εργασιακά δικαιώματα: Εκ περιτροπής εργασία, ετοιμάζεστε για απελευθέρωση του ωραρίου -δεκάωρο πάτε να θεσμοθετήσετε- σε βάρος των αυτοαπασχολούμενων, που τους οδηγείτε βίαια εκτός αγοράς, για να συγκεντρωθεί η οικονομική δραστηριότητα σε όλο και λιγότερα χέρια. Να πώς εξυπηρετείτε τους μεγάλους επιχειρηματικούς ομίλους.

Έτσι, λοιπόν και οι διατάξεις για τη «ΓΕΦΥΡΑ 2» είναι διατάξεις οι οποίες εξυπηρετούν τις τράπεζες, στηρίζουν τη ρευστότητα των τραπεζών. Γιατί; Για να μην έχουν νέα κόκκινα δάνεια και τους χρηματοδοτείτε με χρήματα των εργαζόμενων και ταυτόχρονα μετατρέπετε σε ομήρους των τραπεζών και της εξυπηρέτησης των δανείων τους δανειολήπτες, γιατί, αν δεν μπορούν το επόμενο διάστημα, όταν σταματήσει η κρατική στήριξη, να εξυπηρετούν το δάνειό τους, πρέπει να καταβάλουν και το σύνολο των εισφορών που έχει βάλει το κράτος για αυτούς το προηγούμενο διάστημα αναδρομικά.

Θα έπρεπε να απαντήσετε στα δάνεια των επαγγελματιών, των εμπόρων και των αυτοαπασχολούμενων με την πρόταση του ΚΚΕ, που λέει τι δηλαδή; Ότι για εισοδήματα μέχρι 12.000 κούρεμα τόκων, επιτοκίων, πανωτοκίων, αλλά και του 30% της οφειλής την οποία έχουν. Να πώς θα μπορούσαν να αναπνεύσουν. Όμως αυτό δεν το κάνετε.

Για ποια προστασία της εργασίας μιλάτε; Η κατάσταση με τις καθαρίστριες στο Υπουργείο Οικονομικών είναι φανερή και αυτές οι νομοτεχνικές βελτιώσεις που φέρνετε -που καταθέσατε τώρα, κύριε Υπουργέ- τις πετούν ουσιαστικά απ’ έξω, γιατί βγάζετε έξω τον τομέα καθαριότητας, απ’ ό,τι είδαμε. Θέλουμε να απαντήσετε συγκεκριμένα σε αυτό. Πετάτε έξω τον τομέα καθαριότητας από το Υπουργείο Οικονομικών και λέτε μόνο της φύλαξης και της απολύμανσης και όχι της καθαριότητας.

Ισχύει αυτό το πράγμα, κύριε Υπουργέ; Τις πετάτε μια και καλή στον δρόμο;

Από αυτή την άποψη οι εργαζόμενοι είναι στο έλεος, οι μακροχρόνια άνεργοι χωρίς επίδομα.

Οι διατάξεις που φέρατε για το καζίνο και αποτελούν συμπλήρωμα της προηγούμενης κυβέρνησης είναι χαρακτηριστικές. Τι θέλετε; Θέλετε να διευκολύνετε τον επιχειρηματικό όμιλο να μην εφαρμόσει τη συλλογική σύμβαση εργασίας και ταυτόχρονα να προχωρήσει σε απολύσεις εργαζόμενων που του περισσεύουν, για να προσλάβει νέους, με χαμηλότερους μισθούς και χειρότερους όρους εργασίας. Έχουμε, λοιπόν, τα δύο καζίνα στην Αθήνα, παιχνιδομηχανές ΟΠΑΠ σε κάθε γειτονιά της Αθήνας, ηλεκτρονικό καζίνο σε κάθε σπίτι της Αθήνας. Να, λοιπόν, ο παρασιτικός χαρακτήρας της ανάπτυξης που εσείς, ο ΣΥΡΙΖΑ και άλλοι υπερασπίζεστε. Πλάι σε αυτά έρχεται η καταστολή, ο αυταρχισμός, η τρομοκρατία.

Εμείς το λέμε καθαρά. Οι εργαζόμενοι δεν θα φιμωθούν, κύριε Υπουργέ. Περιμένω ακόμα τις απαντήσεις στα δύο ερωτήματα που σας έθεσα πριν.

**ΠΡΟΕΔΡΕΥΩΝ (Απόστολος Αβδελάς):** Και κλείστε με αυτό, κύριε Καραθανασόπουλε.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Κύριε Πρόεδρε, θα πάρω και τη δευτερολογία μου.

**ΠΡΟΕΔΡΕΥΩΝ (Απόστολος Αβδελάς):** Κύριε Καραθανασόπουλε, επειδή το κατεπείγον δεν έχει δευτερολογία, όσο μπορείτε συντομεύετε.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Υιοθετείτε τις απαράδεκτες και άθλιες τοποθετήσεις και δηλώσεις τις οποίες έκανε ο Βουλευτής Μαγνησίας της Νέας Δημοκρατίας απέναντι στον Πρόεδρο των εργαζομένων του νοσοκομείου «Αγίου Σάββα»; Επίσης, θα σταματήσετε τη διαδικασία απόλυσής του; Θα σταματήσετε τις διώξεις που έχετε κινήσει σε συνδικαλιστικά στελέχη των εργαζομένων στον τομέα της υγείας, με ΕΔΕ τις οποίες έχετε ξεκινήσει;

Επισπεύδω, κύριε Πρόεδρε, για να πω δυο, τρία ζητήματα και για το πρόγραμμα Εθνικού Σχεδίου Ανάκαμψης «ΕΛΛΑΔΑ 2.0». Επί της ουσίας είναι ένα εθνικό σχέδιο το οποίο συγκεκριμενοποιεί τους σχεδιασμούς της Ευρωπαϊκής Ένωσης, τους σχεδιασμούς της άρχουσας τάξης. Δεν είναι ένα ουδέτερο εργαλείο και γι’ αυτό εμείς ως ΚΚΕ δεν συμφωνούμε.

Ο Κοινοβουλευτικός Εκπρόσωπος του ΚΙΝΑΛ είπε ότι όλοι μας συμφωνούμε με το Ταμείο Ανάκαμψης. Κάνει λάθος. Ας μιλήσει για τον εαυτό του, για τον ΣΥΡΙΖΑ, τη Νέα Δημοκρατία που συμφωνούν με το Ταμείο Ανάκαμψης. Εμείς λέμε ότι οι νέες επενδύσεις, οι οποίες θα γίνουν, γίνονται με σκοπό τη διασφάλιση της κερδοφορίας και θα βασίζονται πάνω σε μια πολύ φτηνή εργατική δύναμη. Αυτό το καθεστώς της πολύ φτηνής εργατικής δύναμης συντρίβει το αφήγημα του Πρωθυπουργού περί ποιοτικών θέσεων απασχόλησης. Γιατί; Διότι υπάρχουν ήδη όλοι οι μνημονιακοί, αντεργατικοί νόμοι οι οποίοι βρίσκονται σε ισχύ, αλλά και αυτοί που ακολουθούν και θα έρθουν το επόμενο διάστημα, όπως της εκ περιτροπής εργασίας, της απελευθέρωσης του ωραρίου. Και αυτά να μην υπάρχουν, υπάρχει η δικλίδα της Ευρωπαϊκής Ένωσης, η γενικευμένη δικλίδα όπου η εκταμίευση της κάθε δόσης του ταμείου συνδέεται με νέα αντιλαϊκά προαπαιτούμενα.

Έτσι, λοιπόν, το ΚΚΕ ονόμασε το νέο Ταμείο Ανάκαμψης και Ανθεκτικότητας ως το πανευρωπαϊκό υπερμνημόνιο ή αν θέλετε στη θέση «ΕΛΛΑΔΑ 2.0», βάζουμε «μνημόνιο 5.0». Έτσι, λοιπόν, παρέχει νέα κίνητρα, νέες φοροαπαλλαγές για τους επιχειρηματικούς ομίλους και μεταφέρει τα φορολογικά βάρη στις πλάτες του λαού, στο όνομα της δημοσιονομικής πειθαρχίας αλλά και των ματωμένων πρωτογενών μεταμνημονιακών πλεονασμάτων.

Το ποιος θα πληρώσει αυτό το πακέτο είναι καθαρό. Θα το πληρώσει ο λαός από τη φορολογία του, γιατί «τζάμπα χρήμα δεν υπάρχει», όπως είπε ο Πρωθυπουργός. Και βεβαίως, θα είναι μια ανάπτυξη σε βάρος του λαού, σε βάρος του περιβάλλοντος και βρίσκεται στον αντίποδα των συγκεκριμένων κοινωνικών και λαϊκών αναγκών.

Η ικανοποίηση των σύγχρονων αναγκών του λαού και της νεολαίας απαιτούν όντως ρήξη πρώτα και κύρια με τη στρατηγική της Ευρωπαϊκής Ένωσης, της αστικής τάξης και των άλλων κομμάτων που την υπηρετούν. Το συμφέρον του ελληνικού λαού βρίσκεται στην πάλη για τον άλλον δρόμο ανάπτυξης, με επίκεντρο τους δικούς του στόχους για τη ζωή, τα σύγχρονα δικαιώματα και την ικανοποίησή τους.

Ευχαριστώ πολύ, κύριε Πρόεδρε, και για την ανοχή.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε.

Τον λόγο έχει η κ. Νοτοπούλου από τον ΣΥΡΙΖΑ.

**ΑΙΚΑΤΕΡΙΝΗ (ΚΑΤΕΡΙΝΑ) ΝΟΤΟΠΟΥΛΟΥ:** Κυρίες και κύριοι συνάδελφοι, για άλλη μια φορά φέρνετε ξημερώματα στη Βουλή τον παρόν νομοσχέδιο, το περνάτε από τις αρμόδιες επιτροπές άρον-άρον και φτάνουμε σε μία Ολομέλεια με συνοπτικές διαδικασίες. Προφανώς νομίζετε ότι όσοι λιγότεροι αντιληφθούν την ανεμελιά και την προχειρότητα με την οποία εσείς επιλέγετε να αντιμετωπίσετε το τρίτο κύμα της πανδημίας, τόσο καλύτερα για εσάς. Το χάλι, όμως, στο οποίο έχετε επιλέξει να σύρετε τη χώρα δεν κρύβεται.

Η χθεσινή ενημέρωση για την επιδημιολογική κατάσταση της χώρας ήταν το επισφράγισμα της αποτυχίας της Κυβέρνησης του Κυριάκου Μητσοτάκη στην αντιμετώπιση της πανδημίας. Μετράμε πέντε μήνες μετά από σκληρό lockdown, το σκληρότερο στην Ευρώπη, το πιο αποτυχημένο και το πιο μακροχρόνιο. Για άλλη μια φορά οι ανθρώπινες απώλειες είναι τόσο βαριές, που ρίχνουν ολόκληρη τη χώρα σε βαρύ πένθος. Ολόκληρη τη χώρα, εκτός από τον Κυριάκο Μητσοτάκη και την Κυβέρνησή του. Αυτοί δεν χάνουν ευκαιρία ούτε να φωτογραφίζονται ούτε να κάνουν πομπώδεις δηλώσεις μπροστά στις κάμερες.

Άκουσα έκπληκτη τον κ. Βρούτση για άλλη μια φορά για ιστορίες επιτυχίας, που μόνο εσείς αντιλαμβάνεστε, τις βιώνετε και τις απολαμβάνετε. Αυτό είναι ο ορισμός της αποκοπής από τον πραγματικό κόσμο, είναι κυριολεκτικά η αποθέωση της απουσίας κάθε ίχνους ενσυναίσθησης, είναι η προσωποποίηση του κυνισμού.

Κυρίες και κύριοι της Νέας Δημοκρατίας, αρνείστε επίμονα έστω και να αναρωτηθείτε γιατί δεν αποδίδουν αυτά τα τόσο σκληρά μέτρα που έχουν επιβληθεί στη χώρα μας. Μας έκανε κριτική νωρίτερα ο κ. Βρούτσης για το αν είμαστε σοβαρή Αντιπολίτευση. Εσείς είστε σοβαρή Κυβέρνηση; Είναι σοβαρή μια Κυβέρνηση που υπερηφανεύεται για τις επιτυχίες της, όταν η χώρα βιώνει μια τέτοια τραγωδία; Μία Κυβέρνηση που παίζει κυριολεκτικά με τον πυλώνα της εθνικής μας οικονομίας, τον τουρισμό; Μια Κυβέρνηση που, για να κρύψει το χάλι στο οποίο τραβιέται η χώρα, διώκει τους πολιτικούς της αντιπάλους, με την κατηγορία μάλιστα ότι προστάτευσαν το δημόσιο συμφέρον; Αντί να αναλάβει τις ευθύνες της, επιχειρεί κυριολεκτικά να μετατρέψει τη Βουλή σε πλυντήριο και εξακολουθεί -το χειρότερο από όλα- να ισχυρίζεται εν μέσω πανδημίας, με τόσους θανάτους καθημερινά, ότι οι ΜΕΘ είναι πεταμένα λεφτά.

Μιλάτε, λοιπόν, σήμερα για κατεπείγουσες ρυθμίσεις και εμείς εξακολουθούμε να αναρωτιόμαστε -το είπαν οι εισηγητές και όλοι οι ομιλητές μας- γιατί εξακολουθείτε να αρνείστε να πάρετε μέτρα για τη βελτίωση της κατάστασης στα μέσα μαζικής μεταφοράς. Φλαμπέ έχουν γίνει τα λεωφορεία στη Θεσσαλονίκη, αυτοαναφλέγονται το ένα μετά το άλλο. Γιατί εξακολουθείτε να μην παίρνετε μέτρα για τη βελτίωση σε επιβαρυμένους χώρους εργασίας, για τη ριζική βελτίωση του ΕΣΥ; Γιατί δεν προχωράτε σε έναν μακροχρόνιο σχεδιασμό;

Και περνάω αμέσως στις ρυθμίσεις που φέρνετε σήμερα και αφορούν το Υπουργείο Τουρισμού. Δεν μας εκπλήσσει η αποσπασματικότητα, δεν μας εκπλήσσει η βραχυπρόθεσμη διάρκεια αυτών των μέτρων. Αυτό που πραγματικά μας εκπλήσσει είναι ότι επαναλαμβάνετε τα περσινά λάθη. Δεν έχετε μάθει τίποτα από τα λάθη σας και εν τέλει δεν αντιμετωπίζετε το πρόβλημα.

Λέμε και συμφωνούμε όλοι ότι η βιώσιμη και ασφαλής υγειονομικά επανεκκίνηση της τουριστικής δραστηριότητας είναι μια εθνική υπόθεση. Ωραία. Εσείς γιατί ανοίγετε πάλι τον τουρισμό χωρίς σχέδιο; Πειραματίζεστε κυριολεκτικά εις βάρος της δημόσιας υγείας, καμαρώνετε που κάνετε πειράματα από την Ολλανδία στην Κρήτη κ.λπ. και έτσι υπονομεύετε το τουριστικό μας προϊόν.

Άκουσα την κ. Ζαχαράκη, πρώτη αν δεν κάνω λάθος, να ανακοινώνει το επίσημο άνοιγμα του τουρισμού. Στη συνέχεια ακολούθησε ο κ. Θεοχάρης, θέλοντας να προλάβει, ο οποίος μίλησε για πιλοτικά ανοίγματα. Μέσα στο Σαββατοκύριακο έχουν φτάσει ήδη οι πρώτοι τουρίστες και αναμένουμε το περίφημο πείραμα της Ολλανδίας. Επιτέλους, η πιο ισχυρή οικονομική δραστηριότητα της χώρας, θα αναπτυχθεί με πειράματα; Τι είναι ο κόσμος του τουρισμού; Πειραματόζωα; Τι είναι ο κόσμος που ζει σε αυτή την χώρα και τι είναι οι ταξιδιώτες;

Παλινωδίες, τροποποιήσεις της τελευταίας στιγμής, έλλειψη στρατηγικής, έλλειψη αξιοπιστίας. Δεν έχετε φέρει ακόμα ούτε φετινά πρωτόκολλα, αναθεωρημένα, ούτε διμερείς συμφωνίες για τις οποίες επιχαίρετε. Δεν υπάρχει υγειονομική θωράκιση, ενώ πάλι λέτε ότι ανοίγετε με τον αποτυχημένο εκ του αποτελέσματος αλγόριθμο EVA. Πότε θα εμβολιασθούν οι εργαζόμενοι στον τουρισμό, κάτι που θα έπρεπε να γίνει κατά προτεραιότητα; Πώς θα στηριχθούν επιχειρηματίες και εργαζόμενοι και ποιο είναι το σχέδιο; Δεν απαντάτε και ο Υπουργός αρνείται να απαντήσει και στην επίκαιρη επερώτηση που έχουμε καταθέσει.

Το σχέδιό σας εξαντλείται στη διάταξη του άρθρου 110, με την οποία παραδέχεστε ότι η παροχή του σήματος «Health first» από το Υπουργείο Τουρισμού και δεν ανταποκρίνεται στις πραγματικές ανάγκες. Μόνοι σας, λοιπόν, φέτος έρχεστε και θέτετε υπό αμφισβήτηση την περσινή διαδικασία πιστοποίησης, άρα την ίδια την αξιοπιστία σας.

Να μη μιλήσουμε δε και για τη διάταξη του άρθρου 111, για τα ξενοδοχεία καραντίνας. Καλείτε φέτος ξενοδόχους, κύριων και μη κύριων τουριστικών καταλυμάτων, να βάλουν πλάτη για ακόμα μια φορά και θα βάλουν, διότι ο ελληνικός τουρισμός αυτό είναι. Βάζει πάντα πλάτη σε κάθε ανάγκη της χώρας. Τους καλείτε να βάλουν πλάτη, να διαθέσουν τα καταλύματά τους, έτοιμα προς λειτουργία, αν και βρίσκονται σε δεινή οικονομική κατάσταση, χωρίς -και αυτό είναι μεγάλη ντροπή!- ακόμα να τους έχετε εξοφλήσει.

Έχει περάσει ένας χρόνος και οι πληρωμές των τιμολογίων που έχουν εκδοθεί δεν έχουν εξοφληθεί. Προφανώς σας είναι αδιάφορο το ότι, λόγω των τιμολογίων που έχουν εκδώσει οι επιχειρηματίες αυτοί και λόγω των λειτουργικών εξόδων των καταλυμάτων, στερήθηκαν και την ελάχιστη οικονομική ρευστότητα που διέθεταν. Προφανώς δεν αναλογίζεστε ότι είναι αυτοί οι άνθρωποι που κινδυνεύουν να μείνουν και εκτός χρηματοδοτικών εργαλείων. Η πλειοψηφία τους έχει ήδη μείνει.

Και κλείνω με το εξής. Συνεχίζετε την αδικία για έναν πάρα πολύ κρίσιμο κλάδο για την οικονομία της χώρας και την τουριστική οικονομία. Αναφέρομαι στα τουριστικά γραφεία. Εξαιρείτε αδικαιολόγητα και τους εργαζόμενους και τις επιχειρήσεις αυτές από όλα τα μέτρα επιδότησης εργοδοτικών, ασφαλιστικών εισφορών στη διάταξη του άρθρου 97. Με την απόλυτα αδικαιολόγητη αυτή εξαίρεση, στην πραγματικότητα επιχειρείτε τη διάσπαση των τουριστικών επιχειρήσεων που λειτουργούν όλο το έτος σε ξενοδοχειακές και μη, προκρίνοντας τις πρώτες, αδιαφορώντας για τις δεύτερες.

Δεν ξέρετε, όμως, πραγματικά ότι πρόκειται για έναν από τους πιο σημαντικούς κλάδους του τουρισμού, ότι διακινεί το 85% περίπου του οργανωμένου τουρισμού της χώρας, ότι απασχολεί πάνω από τριάντα χιλιάδες εργαζόμενους, ότι παρουσιάζουν πτώση τζίρου πάνω από 90% σε σχέση με το 2019 και έτσι είναι απαραίτητο και αναγκαίο να ενταχθούν στις σχετικές ρυθμίσεις;

Κυρίες και κύριοι της Κυβέρνησης, προχωρήστε -σας καλούμε επιτέλους να προχωρήσετε- άμεσα σε ουσιαστικές κινήσεις ρευστότητας όλων των τουριστικών επιχειρήσεων και παράλληλα να προβείτε σε μία γενναία ρύθμιση των χρεών τους που έχουν συσσωρευθεί κατά τη διάρκεια της πανδημίας. Μπήκαμε σε ένα lockdown μέσα στο lockdown με χίλια τριακόσια κρούσματα και σήμερα ανοίγετε πάλι, χωρίς σχέδιο, με τέσσερις χιλιάδες τριακόσια σαράντα.

Αυτό είναι το αποτέλεσμα της πολιτικής σας. Κανένα σχέδιο, οδυνηρά τραγικά αποτελέσματα. Δεν μπορείτε να κυβερνήσετε αυτή τη χώρα. Η χώρα βαδίζει στον γκρεμό και, έστω και σήμερα, εκτός από το ότι τα έχετε χαμένα, πρέπει να αναλογιστείτε το μέγεθος της ευθύνης σας, διότι βυθίσατε τη χώρα σε μία ανείπωτη τραγωδία, υγειονομική και οικονομική.

Σας ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κυρία Νοτοπούλου, και για την τήρηση του χρόνου. Κυρία όπως πάντα!

Τον λόγο έχει για επτά λεπτά ο κ. Παπαδημητρίου από τον Β3΄ Τομέα Αθηνών της Νέας Δημοκρατίας.

**ΧΑΡΑΛΑΜΠΟΣ (ΜΠΑΜΠΗΣ) ΠΑΠΑΔΗΜΗΤΡΙΟΥ:** Ευχαριστώ πολύ, κύριε Πρόεδρε.

Πρέπει να πω -και φαντάζομαι ότι όλοι θα συμφωνήσουμε σε αυτό και ας το ξεχνούμε κάποιες στιγμές- ότι οφείλουμε ένα πολύ πολύ μεγάλο «ευχαριστώ». Το παρόν νομοσχέδιο έρχεται να επιβεβαιώσει αυτή την ανάγκη τού «ευχαριστώ» προς τους φορολογούμενους, οι οποίοι στηρίζουν το κράτος, ώστε το κράτος να στηρίζει τους ανθρώπους που έχουν ανάγκη περισσότερο σε αυτή την τραγωδία που ζούμε, εμείς και βεβαίως και όλος ο κόσμος.

Πρέπει να πω ότι το «ευχαριστώ» πρέπει να απευθυνθεί επίσης στα παιδιά, διότι τα παιδιά, οι νεότερες γενιές, θα κληθούν να πληρώσουν τα χρέη που δημιουργούνται αυτή την περίοδο, μαζί με τα χρέη που δημιουργήσαμε την προηγούμενη περίοδο κι ας είναι οι νεότεροι ημών αυτοί που αντιμετωπίζουν τα μεγαλύτερα προβλήματα και σ’ αυτή την περίοδο της πανδημίας. Γιατί δεν πρέπει καθόλου να ξεχνούμε ότι, εκτός από το να διασφαλίσουμε τη ζωή, που είναι το μείζον, πρέπει να καταλάβουμε πόσο μεγάλο είναι το τραύμα και πως τώρα πια οι επιστήμονες οι ίδιοι το συμπεριλαμβάνουν στη μέτρηση των συνεπειών της πανδημίας και τον τρόπο με τους οποίους πρέπει να αντιμετωπισθεί. Άρα ένα μεγάλο «ευχαριστώ» δεν είναι κακό να ακούγεται και θα ήθελα να το πω εκ μέρους -είμαι βέβαιος- όλων των συναδέλφων.

Αυτό που δεν μπορώ να καταλάβω, κυρίες και κύριοι συνάδελφοι, είναι η εμμονή που υπάρχει στην Αντιπολίτευση σε ορισμένα πράγματα. Παίρνω για παράδειγμα αυτό που αναφέρατε. Το κάνατε και πριν από δύο περίπου μήνες, όταν και πάλι η Ελλάδα είχε χάσει θέσεις στον δείκτη που καταρτίζει ένα από τα μεγαλύτερα πρακτορεία ειδήσεων του καπιταλισμού. Κατά περιόδους το αγαπάτε ή το μισείτε. Αυτό δεν έχει καμμία σημασία, το κάνετε όμως χωρίς να διαβάζετε τι γράφει το «BLOOMBERG».

Το «BLOOMBERG» μάς έχει ρίξει σε πολλές θέσεις για δύο λόγους. Ο ένας, ο βασικότερος, λόγος είναι ότι είχαμε μία πολύ μεγάλη αύξηση κρουσμάτων τον τελευταίο μήνα. Νομίζω ότι κάθε άνθρωπος, με το χέρι στη συνείδηση, της Αντιπολιτεύσεως θα αναρωτιόταν το εξής. «Πρέπει να αναφέρομαι τόσο συχνά σε αυτό τον δείκτη «BLOOMBERG», τον πίνακα του «BLOOMBERG», χωρίς να αναγνωρίζω τις μεγάλες μου ευθύνες στο πώς ακριβώς συνέβησαν τα πράγματα τον τελευταίο μήνα»; Γιατί το ξέρετε πολύ καλά ότι, χωρίς ίσως να το επιδιώκετε, χωρίς ίσως να το λέτε ανοικτά, συμβάλατε πολύ στο να υπάρξει μία πολύ μεγάλη διάδοση της ασθένειας και αυτό είναι ακριβώς που αντιμετωπίσαμε τον τελευταίο μήνα.

Ευτυχώς τα καταφέραμε και με βάση αυτό, τώρα, νομίζω ότι σωστά έρχονται οι προτάσεις του νομοσχεδίου να δώσουν ξανά βοήθεια εκεί που χρειάζεται και να φέρουν και καινούργια βοήθεια -μετά τον νόμο που ψηφίσαμε για το πώς θα ανασάνουν αυτοί που τους αφήσατε δεμένους πισθάγκωνα απέναντι στα χρέη και τους πιστωτές τους- στους ανθρώπους οι οποίοι τώρα, κατά δεκάδες χιλιάδες, ρυθμίζουν τα δάνεια και από το καλοκαίρι και μετά -πρώτα ο Θεός!- θα μπορέσουν να ρυθμίσουν και να ξεχάσουν ότι οι νόμοι, έτσι όπως τους κάνατε, δεν ήταν για τους πολλούς, ήταν για τους λίγους.

Ένα παράδειγμα θα σας λέω μέχρι να το θυμηθείτε και να το εμπεδώσετε, κυρίες και κύριοι της Αντιπολιτεύσεως. Ένας άνθρωπος που είχε 60.000 εισόδημα το έτος ήταν «κλειδωμένος» και δεν χρειαζόταν να πληρώσει παραπάνω από 50 ευρώ τον μήνα. Ήταν μια χαρά, όλη του η περιουσία προστατευμένη. Αντιθέτως, άνθρωποι που είχαν την ανάγκη δεν μπορούσαν να προστατευθούν από τους νόμους όπως τους αφήσατε πίσω, όταν βεβαίως τον Φεβρουάριο του 2019 καταργήσατε και την τελευταία προστασία, για να δώσετε πεσκέσι, ελπίζοντας ότι δεν θα καταφέρουμε να βρούμε λύση. Λύση υπάρχει και θα τη δείτε τώρα που θα δουλέψει.

Θέλω επίσης να πω ότι υπάρχει μια εμμονή. Παρατηρώ ότι υπάρχει σε ορισμένους συναδέλφους της Αντιπολιτεύσεως. Λένε κάθε τόσο «γιατί δεν παίρνουμε το Sputnik V». Το Sputnik V ή V για το victory, ανάλογα πώς διαβάζει κανείς τη ρωσική προπαγάνδα, πρέπει πρώτα απ’ όλα να καλύψει τις ανάγκες του ρωσικού λαού. Είναι πολύ πίσω, δυστυχώς. Είναι κάτω από το μισό από εκεί που βρισκόμαστε εμείς, παρ’ όλο που και εμείς έχουμε κάποιες καθυστερήσεις, εξαιτίας της Ευρώπης, αλλά πάμε πάρα πολύ καλά σε σύγκριση με όλες τις άλλες ευρωπαϊκές χώρες σε αυτό το θέμα.

Ας βοηθήσουν τη χώρα τους. Ας πάρουν άδεια από τον Ευρωπαϊκό Οργανισμό, ας βρουν εργοστάσια να το παράξουν και εμείς εδώ είμαστε να το χρησιμοποιήσουμε. Και σε τελευταία ανάλυση -το γνωρίζετε όλες και όλοι- δεν διαφέρει σε τίποτα, από ό,τι λένε οι επιστήμονες, από το «ASTRAZENECA», κατά σατανική σύμπτωση.

Θα έλεγα επίσης ότι θα πρέπει να είμαστε λίγο πιο ευγενικοί και αν όχι να δίνουμε συγχαρητήρια, να λέμε μια καλή κουβέντα για τον κόσμο που προσέχει, για τον κόσμο που θέλει να ανοίξουμε με μέτρα σαν κι αυτά που γνωρίζουμε, με αυστηρά μέτρα και την αυστηρή τους τήρηση. Σε αυτό η Αντιπολίτευση έπαιξε κι έχασε. Δεν λέω ότι δεν έχουμε εμείς, από την πλευρά της Πλειοψηφίας, υποστεί τη φθορά, που βεβαίως αυτός που διαχειρίζεται τις κρατικές υποθέσεις θα την υφίσταται.

(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ. **ΑΘΑΝΑΣΙΟΣ ΜΠΟΥΡΑΣ**)

Προφανώς υφίσταται τη φθορά η Πλειοψηφία και την παίρνουμε πάνω μας. Γιατί έγιναν όλα όσα χρειάστηκαν για να μπορέσουμε να αντιμετωπίσουμε την πανδημία και το μεγάλο λάθος ήταν ένα και μοναδικό, ότι δεν είναι δυνατόν να βάλεις τον λαό σε καραντίνα έτσι απλά και να τον κλειδώσεις σπίτι. Επειδή ακριβώς τα μέτρα εφαρμόστηκαν με γενναιοδωρία και προσοχή, θα σας έλεγα ότι υπήρξαν και τα προβλήματα που υπήρξαν. Βάλατε δυστυχώς το πετραδάκι σας να γίνουν χειρότερα.

Αυτό είναι ακριβώς που δέχομαι και εγώ και αντιλαμβάνομαι ότι, παρ’ όλη την αυτοκριτική που κάνουν ορισμένοι εκ των συναδέλφων μέσα στη Βουλή -καλοδεχούμενη-, πρέπει να δείτε ότι με το ένα εκατομμύριο εξακόσιες χιλιάδες εμβόλια που θα κάνουμε τώρα, με το ένα εκατομμύριο επτακόσιες χιλιάδες που έχουμε ήδη κάνει και με αυτούς τους ανθρώπους που απέκτησαν ανοσία, διότι δυστυχώς νόσησαν, θα πάμε κοντά στα τέσσερα εκατομμύρια καλυμμένους πολίτες.

Θα βγούμε, λοιπόν, με θάρρος την επόμενη μέρα, θα βγούμε με θάρρος να αντιμετωπίσουμε την πανδημία, με το ίδιο θάρρος που πήραμε όλα τα μέτρα. Έβαλε το κράτος πάνω από 30 δισεκατομμύρια για να μπορέσουμε να αντιμετωπίσουμε την πανδημία. Είμαστε καλά και συνεχίζουμε.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Τον λόγο έχει τώρα η Βουλευτής του Κινήματος Αλλαγής κ. Ευαγγελία Λιακούλη.

**ΕΥΑΓΓΕΛΙΑ ΛΙΑΚΟΥΛΗ:** Ευχαριστώ, κύριε Πρόεδρε.

Κυρίες και κύριοι συνάδελφοι, κύριε Υπουργέ, σε συνθήκες πανδημίας συναντιόμαστε πια με το καθ’ ύλην αρμόδιο Υπουργείο, μία συνθήκη, δυστυχώς, που φέρνει μαζί της μια τεράστια αγωνία, μια αγωνία για το σήμερα, μια αγωνία για το αύριο, με αριθμούς που τρομάζουν, με μία αριθμολαγνεία του τρόμου κάθε απόγευμα: Πόσοι είναι οι συνάνθρωποι που βρίσκονται διασωληνωμένοι, άλλοι πόσοι είναι καινούργια κρούσματα, άλλοι πόσοι κατάφεραν να μείνουν στη ζωή, άλλες πόσες οικογένειες δίνουν πολύ μεγάλη μάχη.

Όπως πάντα, έτσι και σήμερα, κύριε Πρόεδρε, και δι’ ημών νομίζω, θα πρέπει να απευθύνουμε σε όλους τους ανθρώπους που δίνουν τη μάχη και αυτή τη μέρα να είναι μια μέρα χαράς στο τέλος της, να μην έχουμε καθόλου θύματα, να έχουμε τη δυνατότητα να αναθαρρήσουμε. Ο προλαλήσας συνάδελφός μου Βουλευτής της Συμπολίτευσης θέλησε να δώσει ένα μήνυμα αισιοδοξίας, που εγώ θα ήθελα πάρα πολύ να συμμεριστώ, αλλά που η κατάσταση που έχει διαμορφωθεί στη χώρα μας, αλλά και η ψυχική κατάσταση όλων μας, δεν μου επιτρέπει, δυστυχώς, να υιοθετήσω.

Κύριοι Υπουργοί, η πανδημία είναι πρόσχημα και όχημα πλέον για την κακή νομοθέτηση. Τελεία και παύλα! Λυπάμαι πάρα πολύ που σαν νομικός κατ’ αρχάς είμαι υποχρεωμένη να στηλιτεύσω μία διαδικασία που έρχεται εν κρυπτώ και παραβύστω κατά παρέκκλιση -για διορισμούς πάλι μιλάμε, πάλι για προμήθειες μιλάμε, πάλι για παρατάσεις μιλάμε- σε μία διαδικασία πανδημίας, που μαζί με το ξερό, όμως, καίτε και το χλωρό. Και θα εξηγήσω τι εννοώ με αυτό.

Πρώτα, όμως, θέλω να πω ότι σ’ αυτή τη φάση που βρισκόμαστε κάποιος θα πρέπει να βγει δημόσια, δυνατά, καθαρά, χωρίς να μιλά πίσω από τα δόντια και χωρίς να θέλει να τον ερμηνεύσουμε πίσω από τις λέξεις και να μας πει πώς πάει η πορεία των εμβολιασμών, ποιοι προτάσσονται στους εμβολιασμούς, ποιοι έχουν εμβολιασθεί μέχρι σήμερα, αν οι καταγγελίες που ακούγονται δεξιά και αριστερά ότι έχουν εμβολιασθεί ξεχωριστά και κρυφά ομάδες ανθρώπων ισχύουν, εάν οι ειδικές ομάδες θα ενταχθούν στον ευάλωτο πληθυσμό για τον οποίο ανοίγουν οι πλατφόρμες, τι θα κάνετε με τους ανθρώπους που βρίσκονται στην πρώτη γραμμή, όπως είναι στα ειδικά σχολεία. Στην περιφέρειά μου, τη Λάρισα, ήδη προχθές κηδέψαμε εκπαιδευτικό ο οποίος υπηρετούσε σε ειδικό σχολείο και δεν είχε κανένα υποκείμενο νόσημα. Και να μην αρχίσουμε αυτά τα σχετικά.

Θα πρέπει πια να αποφασίσουμε να είμαστε σοβαροί στην αντιμετώπιση του φονικού ιού απέναντι σε ανθρώπους που είναι εκτεθειμένοι καθημερινά. Τέλος! Αυτό θα πρέπει να μας το πείτε υπεύθυνα και σοβαρά.

Μας λέτε διαρκώς ότι ανοίγουν οι πλατφόρμες, μας λέτε διαρκώς ότι αυξάνεται ο αριθμός των εμβολιασμένων ανθρώπων, ότι δεν υπάρχει κανένα πρόβλημα με το εμβόλιο για το οποίο τόσα πολλά ακούστηκαν και ακούγονται διαρκώς. Είστε υποχρεωμένοι ως Κυβέρνηση, με τον θεσμικό ρόλο, ευθύνη και βάρος, να βγείτε στον κόσμο και να μιλήσετε αληθινά και σταράτα. Είναι πανδημία, δεν είναι ούτε «Greek statistics» για να τα μαγειρέψετε, δεν είναι τίποτα από αυτά. Έχει να κάνει με την ανθρώπινη ζωή, με την ύπαρξη του ανθρώπου, το υψηλότερο, το πιο σεβαστό αγαθό στη δημοκρατία, που θα έπρεπε να το σέβονται ένθεν και ένθεν, όπως εγώ λέω. Πολλές φορές να μας σκυλεύουν και διάφοροι πάνω στη «σορό» της πανδημίας. Αυτό είναι ένα άλλο κεφάλαιο. Δεν είναι του παρόντος, θα το συζητήσουμε μετά.

Βρισκόμαστε σήμερα εδώ να συζητήσουμε από μια ντουζίνα Υπουργεία εκατόν δεκατέσσερις διατάξεις, τις οποίες πάλι φέρνετε με τον συνηθισμένο τρόπο, αιφνιδιαστικά, εμβαλωματικά, αποσπασματικά, ένα καπέλωμα μιας νομοθετικής διαδικασίας του κοινοβουλευτισμού, που πλέον είναι σε γκρίζα ζώνη. Δεν υπάρχει τίποτα άλλο σ’ αυτό. Θα πούμε μόνο ότι νομοθετικά τουλάχιστον είμαστε «με την πλάτη στον τοίχο». Ανεχόμαστε διαδικασίες και καταστάσεις, υιοθετούμε πολλές φορές πρακτικές μόνο και μόνο για να διευκολύνουμε και εμείς τους ανθρώπους, τους πολίτες, βάζοντας πλάτη στο πρώτο, το δεύτερο, το τρίτο κύμα της πανδημίας. Δεν ξεχνούμε, όμως, τον τρόπο με τον οποίο φέρνετε όλα αυτά, αλλά και την εικόνα της κυβερνητικής ετοιμότητας που δεν έχετε ... (δεν ακούστηκε λόγω κακής σύνδεσης), όπως είπατε ότι θα έχετε.

Τα ερωτήματα πλέον είναι αδυσώπητα, διότι πέρασε πολύς χρόνος χωρίς να έχει ετοιμασθεί μια σειρά παραγωγής στελεχών, ανθρώπων που θα υπηρετούν στις ΜΕΘ, χωρίς τελικά να έχουμε αποκτήσει όλο τον αριθμό των ιατρών και του ειδικού προσωπικού που μας είπατε ότι θα αποκτούσατε, χωρίς να έχετε εξοπλίσει με χιλιάδες κρεβάτια και χιλιάδες προσωπικό τις ΜΕΘ, όπως μας είπατε τους προηγούμενους δύο μήνες, αφού η τελευταία σας πρόσληψη των διακοσίων έξι, δεν χρειαζόταν να γίνει, αν τα είχατε κάνει όλα αυτά. Απλή, κοινή λογική. Μην ξεπερνάμε και την κοινή λογική, κύριε Υπουργέ.

Σε κάθε περίπτωση, βρισκόμαστε σε μία δίνη αυτή τη στιγμή, στην οποία η χώρα χρειάζεται συναινέσεις. Χρειάζονται προτάσεις όπως το Κίνημα Αλλαγής καθημερινά υποβάλλει. Χρειάζεται να πούμε -επαναλαμβάνω- την αλήθεια και να δώσουμε στον κόσμο το μπράβο που του αξίζει για την υπομονή και για το πείσμα του και όχι να βάζουμε απέναντί μας τους πολίτες, ότι αυτοί είναι υπεύθυνοι για όλα όσα έχουν αποτύχει και για το σκληρό lockdown, που δεν έγινε. Κι αν δεν ήταν σκληρό -το άκουσα να λέγεται σήμερα από κάποιους συναδέρφους της Συμπολίτευσης- και αν τα μέτρα τηρήθηκαν ή δεν τηρήθηκαν, την ευθύνη έχει ο ελεγκτικός μηχανισμός της πολιτείας. Άρα μην το λέτε κι αυτό, γιατί μπούμερανγκ είναι και πίσω σε σας γυρίζει.

Εγώ θέλω δύο κουβέντες να πω για το χλωρό, κύριε Υπουργέ, το οποίο καίτε σήμερα με το ξερό. Φέρνετε με το άρθρο 56 στα κρυφά και τα ύπουλα μια διάταξη που αφορά εβδομήντα πέντε κέντρα πρόληψης σε ολόκληρη τη χώρα. Είχα την τιμή ως εθελόντρια να τα υπηρετήσω από τον θεσμό της τοπικής αυτοδιοίκησης επί έτη ετών. Ξέρω, λοιπόν, εκ των έσω τι συμβαίνει.

Τι κάνατε εσείς τώρα; Εκεί που υπάρχουν διαθέσιμα υπόλοιπα στα κέντρα πρόληψης έχει το δικαίωμα το Διοικητικό Συμβούλιο του ΟΚΑΝΑ, που είναι διορισμένο από εσάς, να τα συμψηφίσει αυτά τα τραπεζικά υπόλοιπα και έτσι να μη δώσει την επιχορήγηση στα κέντρα πρόληψης του ΟΚΑΝΑ.

Αυτό που κάνετε μη νομίζετε ότι δεν το καταλαβαίνουμε. Σπέρνετε ανέμους, σας λέω, και θα θερίσετε θύελλες. Δεν υπάρχει άλλος θεσμός στην Ελλάδα όπως τα κέντρα πρόληψης, να υπηρετεί την πρόληψη επιστημονικά και με τέτοιον τρόπο, δίνοντας παραδείγματα γραφής, όπως το Κέντρο Πρόληψης Λάρισας, που σήκωσε στους ώμους του το χρυσό βραβείο από το Στάβανγκερ της Νορβηγίας, το βραβείο Πομπιντού. Ο ίδιος ο τότε Υπουργός Υγείας το έφερε στην Ελλάδα και ο ίδιος ο Πρόεδρος της Δημοκρατίας ήταν αυτός που υποδέχθηκε την ελληνική αντιπροσωπεία.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Τέτοια δείγματα ελληνικής παραγωγής επιστήμης σε επίπεδο πρόληψης υπάρχουν και εσείς με μία μονοκοντυλιά, με ένα κρυμμένο άρθρο ανάμεσα σε άλλες διατάξεις, έρχεστε να τα απαξιώσετε στην πραγματικότητα και να αποτελέσει κερκόπορτα το συγκεκριμένο άρθρο, έτσι ώστε να εξαφανίσετε και αυτόν τον θεσμό που απέμεινε χάρη στο φιλότιμο κάποιων εργαζόμενων επιστημόνων, αλλά κυρίως των αιρετών εθελοντών, ανθρώπων της τοπικής αυτοδιοίκησης, χωρίς καν να ρωτάτε την τοπική αυτοδιοίκηση.

Ως τομεάρχης του Κινήματος Αλλαγής στα εσωτερικά σάς ρωτάω: Πώς είναι δυνατόν να παίρνετε μία τέτοια απόφαση χωρίς να ρωτήσετε τους θεσμούς της αυτοδιοίκησης, οι οποίοι στηρίζουν τόσα χρόνια τα κέντρα πρόληψης; Πώς είναι δυνατόν χωρίς καμμία διαβούλευση; Προσπάθησα να βρω στην αιτιολογική έκθεση τι στο καλό λέτε γι’ αυτό. Κουβέντα δεν λέτε γι’ αυτό. Και τι να πείτε, εξάλλου; Κάνετε μία λογιστική….

**ΠΡΟΕΔΡΕΥΩΝ (Αθανάσιος Μπούρας):** Κυρία Λιακούλη, έχετε υπερβεί τον χρόνο. Ολοκληρώστε.

**ΕΥΑΓΓΕΛΙΑ ΛΙΑΚΟΥΛΗ:** Τελειώνω, κύριε Πρόεδρε, με μία φράση.

Δεν ρωτήσατε κανέναν. Αυθαιρετώντας αποφασίσατε και διατάξατε. Είναι μία απαράδεκτη ρύθμιση και θα σας πω και πόσο απαράδεκτη είναι. Αντί να επιστρατεύσετε εβδομήντα πέντε ζωντανούς οργανισμούς με επιστημονικό προσωπικό και αυτοδιοίκηση και να τους ρίξετε στη μάχη για την ψυχική υγεία και για τις συνέπειες της πανδημίας, τι κάνετε; Τους βάζετε στο «ράφι», κλείνοντας και το μάτι πονηρά σε όλους τους ιδιωτικούς φορείς που περιμένουν απ’ έξω και μάλιστα απ’ το εξωτερικό. Θεωρείτε ότι δεν τα βλέπουμε; Θεωρείτε ότι δεν τα καταλαβαίνουμε;

Η θέση μας και το αίτημά μας είναι μόνο ένα και είναι σαφές. Πάρτε το πίσω αμέσως τώρα! Τη συγκεκριμένη ρύθμιση πάρτε τη πίσω, διότι σας λέω ειλικρινά ότι οι θύελλες που θα θερίσετε θα είναι πολύ μεγάλες. Είναι από αυτά τα λίγα που απέμειναν για να είμαστε περήφανοι. Ε, τουλάχιστον, μη μας στερείτε κι αυτή την περηφάνια, για την οποία οι άνθρωποι των τοπικών κοινοτήτων έχουν δουλέψει πολύ σκληρά, χωρίς να είναι διορισμένοι από εσάς και από κάθε κυβέρνηση, μόνο και μόνο για την πατρίδα τους και για τον τόπο τους, σαν απλοί εθελοντές.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Συνεχίζουμε με τον Βουλευτή της Νέας Δημοκρατίας, τον κ. Μάριο Σαλμά.

**ΜΑΡΙΟΣ ΣΑΛΜΑΣ:** Κύριε Πρόεδρε, κυρίες και κύριοι συνάδελφοι, ήθελα πολύ σύντομα να κάνω μερικές παρατηρήσεις επί του συγκεκριμένου σχεδίου νόμου, αφού πρώτα, όμως, δεν θα αποφύγω να μπω στον πειρασμό να κάνω μία παρατήρηση. Η παρατήρηση είναι ότι είναι ένα σχέδιο νόμου με εκατόν δεκατέσσερα άρθρα, που έχει πάρα πολλά θέματα του Υπουργείου Υγείας, αλλά και του Υπουργείου Οικονομικών, που αφορούν ένα προς ένα από την κοινωνία.

Όλη η κριτική που άκουσα από την Αντιπολίτευση θεωρώ, παρ’ ότι δεν είναι η δουλειά μου να κρίνω το τι λένε οι άλλοι, ότι δεν ήταν εστιασμένη πάνω στα άρθρα τα συγκεκριμένα, ώστε να μπορέσει φαντάζομαι και η Κυβέρνηση να διορθώσει, αν κρίνει ότι πρέπει να διορθώσει, κάποιες διατάξεις ή να τροποποιήσει και να βελτιώσει θέματα που αφορούν το ευρύτερο κοινωνικό σύνολο.

Είναι εύκολο να ασκείς κριτική. Ο τομέας της υγείας ανέκαθεν προσφερόταν και τώρα προσφέρεται, ώστε κάποιος να κάνει την κριτική του, γιατί και το Υπουργείο Υγείας και το Υπουργείο Οικονομικών και Κυβέρνηση συνολικά χειρίζονται μια πληθώρα θεμάτων που επηρεάζει η πανδημία του COVID-19. Είναι πρωτόγνωρες οι συνθήκες.

Εκτιμώ και καταθέτω την άποψή μου με αφορμή αυτό το σχέδιο νόμου ότι η συνολική διαχείριση έγινε ορθά, έγινε με τρόπο ικανοποιητικό, ότι οι στόχοι επετεύχθησαν. Κανείς δεν είναι τέλειος. Πάντα ο καθένας θα μπορούσε να προτείνει κάτι που θα μπορούσε να βελτιώνει την αποτελεσματικότητα και τις αποφάσεις, εφόσον βέβαια είναι εκ των προτέρων γνωστός ο εχθρός.

Ο εχθρός στη συγκεκριμένη περίπτωση δεν ήταν γνωστός. Ήταν άγνωστος. Ακόμη και σήμερα που μιλάμε δεν ξέρουμε πόση είναι η ανοσία από τα εμβόλια. Δηλαδή όσοι από εμάς εμβολιάστηκαν δεν ξέρουν πότε θα χρειαστεί να ξαναεμβολιασθούν, αν θα είναι ο Οκτώβριος, ο Νοέμβριος ή ο Δεκέμβριος του 2021 και, επομένως, αν θα πρέπει ξανά, πριν ολοκληρώσουμε το πρώτο τείχος ανοσίας, να σχεδιάσουμε από το φθινόπωρο την επόμενη εμβολιαστική περίοδο. Κι όσο δεν υπάρχει θεραπεία γι’ αυτή την υπόθεση της ίωσης, θεωρώ ότι θα ζούμε με αυτό που λέγεται COVID-19.

Επομένως, επειδή δεν τελειώσαμε κι έχουμε δρόμο μπροστά μας με βάση την παρατήρηση που σας προανέφερα, για να κάνει κάποιος μια κριτική, φαντάζομαι ότι πρέπει πρώτα απ’ όλα να έχει το μετρήσιμο αποτέλεσμα των αποφάσεων που έλαβε μια Κυβέρνηση σε σχέση με το προσδοκώμενο, το ιδεατό, και, δεύτερον, να κάνει μια σύγκριση με επιτυχημένες άλλες χώρες που είναι πιο εύκολο να το κάνεις. Δηλαδή, εάν η Γαλλία, η Αγγλία, η Γαλλία, Γερμανία, η Ισπανία, οι Ηνωμένες Πολιτείες Αμερικής, ο Καναδάς, η Σουηδία, το Βέλγιο, που οι τελευταίες είναι χώρες με πληθυσμό όσο η Ελλάδα, τα πήγαν καλύτερα, προφανώς οι αιτιάσεις και η κριτική της Αξιωματικής Αντιπολίτευσης θα μας απασχολούσε και θα μας προβλημάτιζε όλους.

Με βάση το δεύτερο κριτήριο, των εξωτερικών συσχετισμών με τις άλλες χώρες, εκτιμώ ότι η χώρα μας τα πήγε αρκετά καλά. Προφανώς δεν τελειώσαμε, γιατί και η Ιταλία που είχε ανοίξει ξαναέκλεισε. Ο κόσμος έχει κουραστεί. Το συναντούμε καθημερινά, το ξέρουμε, αλλά δεν είναι η κουβέντα μας αυτή σήμερα.

Σήμερα έχουμε ένα σχέδιο νόμου μπροστά μας το οποίο έχει πάρα πολλές παρατηρήσεις. Και κλείνω εδώ, για να μπορέσω να είμαι εγώ χρήσιμος, προσθέτοντας μια πινελιά παρατήρησης έστω σε μία διάταξη, αφού δεν το έκανε η Αξιωματική Αντιπολίτευση, με εξαίρεση την προλαλήσασα συνάδελφο του ΚΙΝΑΛ, που έθεσε μια παρατήρηση για το άρθρο 56. Για να είμαι ειλικρινής, δεν κατάλαβα γιατί έχει ένσταση στο να συμψηφισθούν τα ταμειακά διαθέσιμα με την επιχορήγηση, γιατί δεν ξέρω πόσα είναι τα ταμειακά διαθέσιμα. Εγώ φαντάζομαι ότι ούτε και η ίδια το ξέρει. Διότι, αν είναι αρκετά, προφανώς μπορεί μέσα στην οικονομική συγκυρία να μη χρειάζεται επιχορήγηση. Άρα το «πάρτε το πίσω» δεν μου έδωσε να το να καταλάβω.

Όμως, για να είμαι εγώ χρήσιμος, γιατί δεν πρέπει να κάνω κι εγώ το ίδιο λάθος που κάνει η Αντιπολίτευση, που λένε όλοι πάντα το ίδιο, ήθελα, κύριε Υπουργέ, να κάνω την εξής παρατήρηση.

Στο άρθρο 55 έχετε διάταξη για το clawback των φαρμάκων. Με τη διάταξη αυτή εξαιρείτε από το clawback τις χαμηλού μοριακού βάρους ηπαρίνες. Εδώ, λοιπόν, έχω μια ένσταση. Δεν βλέπω τον λόγο για τον οποίο πρέπει να εξαιρέσετε από το clawback αυτή την κατηγορία φαρμάκων, δεδομένου ότι, παρά το γεγονός ότι τον Δεκέμβριο του 2019 σωστά κάνατε μια παράγραφο ότι δεν δίνονται αυξήσεις κατά την πρώτη έκδοση δελτίου τιμών, αποτρέψατε να εφαρμόσετε τον πολύ κακό νόμο-υπουργική απόφαση Ξανθού, ο οποίος είχε πει ότι με τις διατάξεις του θα αυξάνονταν χίλια εννιακόσια φάρμακα.

Για όσους του ΣΥΡΙΖΑ δεν ξέρουν πού το είπε, το είπε στην Επιτροπή Κοινωνικών Υποθέσεων την ημέρα που περνούσε από την επιτροπή ο διορισμός του Προέδρου του Εθνικού Οργανισμού Φαρμάκων. Στα πρακτικά θα βρείτε ότι κ. Ξανθός τότε είπε: «Mε τις διατάξεις μου θα αυξηθούν χίλια εννιακόσια φάρμακα.». Αυτό απετράπη από την Κυβέρνηση, όπως σας είπα, τον Δεκέμβριο του 2019.

Εκεί, όμως, με επαναληπτικό δελτίο που βγάλατε τον Μάρτη του 2020, αυξήσατε τις τιμές των χαμηλού μοριακού βάρους ηπαρινών. Είναι πολύ συχνά φάρμακα, τα παίρνουν όλοι οι μετεγχειρητικοί ασθενείς. Και επειδή αυξήσατε τις τιμές, σε μια κατηγορία, για παράδειγμα στο ATC-B01AB10, σας λέω συγκεκριμένα, αυξήθηκαν οι τιμές μέχρι 20% και 30%.

Συνεπώς αυτό δεν ήταν κάτι που ήταν καλό για τους ασθενείς και ούτε η εξήγηση ότι τα ινδικά χοιρίδια λόγω της πανδημίας ταλαιπωρούνται και περιορίζεται η παραγωγή, διότι αυτό δεν σας αφορά εσάς σαν Υπουργείο Υγείας. Εσείς δεν ήρθατε εδώ για να κρίνετε την παραγωγή. Ελλείψεις δεν υπάρχουν στην αγορά ούτε στο Clexane ούτε στο Innohep ούτε στο Flaxiparine ούτε στις χαμηλού μοριακού βάρους ηπαρίνες. Το ήλεγξα πάλι σήμερα πριν τοποθετηθώ.

Επομένως, από την ώρα που εσείς δεν έχετε ελλείψεις, αλλά και οι όποιες ελλείψεις ήταν οφείλονταν σε παράλληλες εξαγωγές, στις οποίες μπορούσατε να παρέμβετε, νομίζω ότι δεν πρέπει να επιμείνετε σε αυτή τη διάταξη. Να εξαιρέσετε και από το clawback αυτή την κατηγορία, γιατί κάτι δεν φαίνεται καθαρό.

Τουλάχιστον, αν δεν δεχθείτε την αιτίασή μου ώστε να το πάρετε πίσω αυτό, θα πρέπει να εξηγήσετε γιατί πρέπει να συμβεί η εξαίρεση του clawback αυτής της κατηγορίας. Και μάλιστα, λέτε στη διάταξη ότι το clawback μπορεί να καλύπτεται και να αναζητείται από τους φορείς κοινωνικής ασφάλισης από ευρωπαϊκούς πόρους. Αυτό πάλι δεν το κατάλαβα. Δηλαδή θα μπορούσε το clawback που οφείλει η φαρμακοβιομηχανία, το οποίο κακώς βάλατε να είναι ρυθμισμένο σε εκατό δόσεις για έναν κλάδο που είναι κερδοφόρος, με μεγάλα κέρδη, να αναζητεί ο ΕΟΠΥΥ το clawback των φαρμακευτικών εταιρειών, τι πρέπει να πληρώσουν από ευρωπαϊκούς πόρους; Αυτό δεν το κατάλαβα. Θα ήθελα να το εξηγήσετε.

Και με αυτό κλείνω και σας ευχαριστώ πάρα πολύ που με ακούσατε.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε και για τη συνέπεια στον χρόνο τον κ. Σαλμά.

Τον λόγο τώρα έχει η Κοινοβουλευτική Εκπρόσωπος του ΜέΡΑ25, η κ. Φωτεινή Μπακαδήμα, και μετά θα συνεχίσουμε με τον κ. Κόνσολα.

**ΦΩΤΕΙΝΗ ΜΠΑΚΑΔΗΜΑ:** Σας ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, πραγματικά δεν έχει κανείς τι να πρωτοπεί για ένα πολυνομοσχέδιο εκατόν δεκατεσσάρων άρθρων, τα οποία προέρχονται από διαφορετικά Υπουργεία και είναι και εξαιρετικά διαφορετικά μεταξύ τους.

Όπως, επίσης, πραγματικά στερεύουμε από λόγια, γιατί, έτσι κι αλλιώς, δεν ακούτε και τίποτε από αυτά που λέμε, όταν πρέπει να σχολιάσουμε τον τρόπο που έχετε διαχειρισθεί την πανδημία μέχρι σήμερα, όταν πρέπει να σχολιάσουμε ότι αρνείστε μέχρι και τώρα να παραδεχθείτε ότι δεν έχετε ενισχύσει το Εθνικό Σύστημα Υγείας. Και αυτό δεν σας το λέμε εμείς, δεν σας το λέει η Αντιπολίτευση, αλλά σας το λένε οι ίδιοι οι γιατροί, σας το λένε οι άνθρωποι που είναι στην πρώτη γραμμή της μάχης κάθε μέρα με την πανδημία.

Πραγματικά, δεν μπορεί να βρει κανείς εύκολα λόγια να επαναλάβει -πρέπει να είναι η χιλιοστή φορά το λιγότερο- ότι έχετε αφήσει τεράστιο αριθμό εργαζομένων εκτός οποιασδήποτε στήριξης. Είναι εργαζόμενοι στον πολιτισμό, στον επισιτισμό, στον τουρισμό, στο λιανεμπόριο, εργαζόμενοι που παλεύουν όλο αυτό το διάστημα να επιβιώσουν και να μπορέσουν να στηρίξουν την οικογένειά τους και να φέρουν ένα πιάτο φαγητό στο τραπέζι.

Δεν έχετε βρει ούτε το ελάχιστο να κάνετε για να ενισχύσετε τα μέσα μαζικής μεταφοράς, που πραγματικά είναι υγειονομικές βόμβες και εστίες διάδοσης της πανδημίας. Παρ’ όλα αυτά, έχετε βρει πάρα πολλά χρήματα για να δώσετε στις λίστες των μέσων μαζικής ενημέρωσης, που περίτεχνα έρχονται να καλύψουν και να μην αφήσουν να φανεί το μέγεθος της αποτυχίας σας.

Από εσάς, επίσης, από τη Νέα Δημοκρατία, έχουμε δει την πλήρη στοχοποίηση των πολιτών. Κουνάτε το δάχτυλο στους νέους, στους εργαζόμενους ανθρώπους που είναι στον δρόμο, γιατί βλέπουν να ποδοπατώνται καθημερινά τα δικαιώματά τους. Όμως, φροντίζετε να ικανοποιήσετε, κάθε μέρα και λίγο περισσότερο, όλα τα αιτήματα της παρασιτικής ολιγαρχίας και το κάνετε νομοθετώντας βήμα-βήμα.

Είχαμε τις Σκουριές. Είχαμε τα ναυπηγεία στη Σύρο και στην Ελευσίνα. Είχαμε το Ελληνικό. Τώρα, φέρνετε ένα άρθρο που πραγματικά απορώ κι εγώ. Και το εξέφρασαν αυτό και άλλοι συνάδελφοι πριν από εμένα. Τι θέση έχει το άρθρο 74 στο σημερινό πολυνομοσχέδιο που συζητάμε;

Πρόκειται για ένα άρθρο που αφορά τη μεταφορά του καζίνου της Πάρνηθας στο Μαρούσι. Περιμένουμε, κύριε Υπουργέ, από εσάς επιτέλους να μας πείτε σήμερα στην ομιλία σας, μέχρι να κλείσει η συνεδρίαση, ποια είναι η χρησιμότητα και ποιος είναι ο σκοπός μιας τέτοιας διάταξης στο συγκεκριμένο νομοσχέδιο, που -θεωρητικά μόνο, γιατί πρακτικά δεν ισχύει- αναφέρει άρθρα που αφορούν την πανδημία.

Φυσικά, δεν μπορώ να μη σχολιάσω το σχόλιο που έκανε ο συνάδελφος, ο Κοινοβουλευτικός Εκπρόσωπος του ΣΥΡΙΖΑ, νωρίτερα στην ομιλία του ζητώντας σας να αποσύρετε τη διάταξη. Ακούγοντάς το από το γραφείο της Κοινοβουλευτικής μας Ομάδας, αναρωτιόμουν πραγματικά αν είχα ακούσει καλά ή αν δεν άκουσα κάτι καλά από το κύκλωμα.

Καλά άκουσα. Ευχαριστώ που μου το επιβεβαιώνετε.

Εξάλλου, δεν θα μπορούσατε να μη συμφωνείτε, γιατί δρομολογήθηκε το 2018 η μεταφορά, με το Υπουργείο Περιβάλλοντος και τον τότε Υπουργό, τον κ. Σταθάκη, τον Ιούνιο του 2019 και εν μέσω της προεκλογικής περιόδου, στο τέλος της διακυβέρνησης του ΣΥΡΙΖΑ, να εγκρίνει με απόφασή του τη μεταφορά του καζίνου στο Κτήμα Δηλαβέρη.

Αξίζει να θυμίσουμε -ξέρετε, αυτό είναι και ένα κακό που έχω από τις σπουδές μου έχοντας τελειώσει Φιλοσοφική, ασχολούμαι με την ιστορία, είναι τα θέματα που μένουν στον καθένα από το επάγγελμά του- ότι τον Γενάρη του 2019 οι όμιλοι Κόκκαλη και Λασκαρίδη ολοκλήρωσαν την απόκτηση του 48% της «REGENCY ENTERTAINMENT», με ποσοστό 24% έκαστος. Η «REGENCY ENTERTAINMENT» δε έχει στην κατοχή της το καζίνο και το ξενοδοχείο Hyatt στη Θεσσαλονίκη και το 70% της «Athens Resort Casino», με το υπόλοιπο 30% να ελέγχεται από κυπριακή εταιρεία συμφερόντων του κ. Λασκαρίδη.

Η «Athens Resort Casino» ελέγχει το 51% του καζίνου της Πάρνηθας, με το υπόλοιπο 49% να είναι στη λίστα των αποκρατικοποιήσεων του Υπερταμείου. Η απόκτηση του 48% αξίζει να σημειωθεί ότι έγινε στο πλαίσιο αναδιάρθρωσης των χρεών της εταιρείας προς τους πιστωτές της. Βασικότερος πιστωτής εκ μέρους των τραπεζών ήταν η Eurobank και οι ομολογιούχοι δανειστές της, με τους ομίλους Κόκκαλη και Λασκαρίδη μεταξύ των τελευταίων.

Αν πάμε τώρα λίγο πιο πίσω, στον Ιανουάριο του 2018, θα δούμε πώς ξεκίνησε το joint venture Κόκκαλη - Λασκαρίδη: με την εξαγορά από τον όμιλο Κόκκαλη μέσω της «INTRALOT» του 50% της κυπριακής offshore εταιρείας που κατέχει το 30% της «Athens Resort Casino».

Επομένως, τη στιγμή που μιλάμε, το 51% του πακέτου μετοχών του καζίνου της Πάρνηθας ανήκει στους δύο συγκεκριμένους ομίλους. Και -θεωρώ δεν θα σας πω κάτι καινούργιο- ο όμιλος Κόκκαλη μέσω της «INTRALOT» είναι πρωτοπόρος παγκοσμίως στην τεχνολογία και παραγωγή VLTs, των γνωστών μας σε όλους παιχνοδομηχανών, τα «φρουτάκια», που λέμε στην καθομιλουμένη.

Γιατί το λέω όλο αυτό και κάνω όλη αυτή την αναδρομή; Την ίδια ακριβώς περίοδο, τον Ιανουάριο του 2018, είχαμε από την τότε κυβέρνηση του κ. Τσίπρα, του κ. Δραγασάκη, του κ. Τσακαλώτου ένα συγκεκριμένο πολυνομοσχέδιο που ψηφίστηκε στο πλαίσιο του Προγράμματος Δημοσιονομικής Προσαρμογής, όπου μεταξύ όλων των άλλων εκτρωματικών διατάξεων που περιλάμβανε, όπως οι ηλεκτρονικοί πλειστηριασμοί, ήταν και η «καζινοποίηση» της χώρας μας.

Αν δούμε τα άρθρα 357 και 358 του ν.4512/2018, ο οποίος βγήκε σε ΦΕΚ μία μέρα μόλις πριν από την έναρξη συνεργασίας Κόκκαλη - Λασκαρίδη, θα δούμε κάτι που είναι πολύ ενδιαφέρον. Κατ’ αρχάς, θα δούμε να εμφανίζεται ο όρος των ΕΚΑΖ, των εταιρειών καζίνο, οι οποίες θα λειτουργούν με το θεσμικό πλαίσιο των Α.Ε. και θα απολαμβάνουν αντιστρόφως προοδευτικό φορολογικό πλαίσιο, όσο αυξάνεται δηλαδή το κλιμάκιο κερδών τόσο μειώνεται ο φορολογικός συντελεστής. Αυτό είναι το άρθρο 374 του ν.4512.

Για να είμαστε, λοιπόν, πιο συγκεκριμένοι, έχουμε τη νομοθέτηση από την τότε κυβέρνηση της μείωσης της συμμετοχής του δημοσίου στα μεικτά κέρδη των καζίνων από περίπου 35% μεσοσταθμικά, όπως ίσχυε μέχρι τότε, με τον νόμο του 2018 να πέφτει στο 20% και αυτό είναι το «ταβάνι», ο ανώτερος συντελεστής. Για μεικτά κέρδη από 100 εκατομμύρια έως 200 εκατομμύρια πηγαίνουμε στο 15%, από 200 εκατομμύρια έως 500 εκατομμύρια στο 12%, από 500 εκατομμύρια και πάνω στο 8%.

Κυρίες και κύριοι συνάδελφοι, δεν χωράει καμμία αμφιβολία πως η «καζινοποίηση» της χώρας δεν έρχεται με το πολυνομοσχέδιο που συζητάμε σήμερα, αλλά έχει μία μακρά ιστορία και φέρει την υπογραφή τού τότε Πρωθυπουργού Αλέξη Τσίπρα. Γιατί το λέω αυτό;

Θα μου επιτρέψετε να κάνω μία αναφορά στο άρθρο 358 του συγκεκριμένου νομοθετήματος, όπου ορίζει ως κύριο σκοπό των ΕΚΑΖ τη λειτουργία επιχείρησης καζίνου, διοργάνωσης, διεξαγωγής παιγνίων και παροχή υπηρεσιών στον πολιτιστικό τομέα και στον τομέα του τουρισμού.

Διαβάζουμε λίγο παρακάτω στο ίδιο άρθρο ότι οι ΕΚΑΖ μπορούν να ασκούν και άλλες δραστηριότητες, εφόσον η άσκησή τους δεν θέτει σε κίνδυνο τη σύμφωνη με τον νόμο λειτουργία τους, το κοινωνικό σύνολο ή το δημόσιο συμφέρον.

Βλέπουμε στη συγκεκριμένη παράγραφο όλη τη σκιαγράφηση και την οριοθέτηση του δρόμου προς την πλήρη «καζινοποίηση» της χώρας, καθώς τα καζίνα ως χώροι αναψυχής, διασκέδασης και πολιτισμού έρχονται να πάρουν μία τεράστια, σημαντικότατη θέση στη ζωή και την καθημερινότητα των επισκεπτών. Στάση, όμως, αυτής της διαδρομής είναι -και δεν μπορεί να μην είναι- η μεταφορά του καζίνου από την Πάρνηθα στο Μαρούσι.

Κυρίες και κύριοι συνάδελφοι, κανείς δεν μπορεί να πει το αντίθετο, αναφορικά με το ότι οι στόχοι της Νέας Δημοκρατίας είναι ξεκάθαροι από την αρχή. Οι στόχοι, δηλαδή, της πλήρους εξυπηρέτησης των ολιγαρχικών συμφερόντων σε βάρος των πολιτών έχουν διαφανεί όχι μόνο αυτά τα δύο χρόνια, αλλά όποτε έχει διαχειρισθεί η Νέα Δημοκρατία την εξουσία. Για να σταθούμε στα σχεδόν δύο αυτά χρόνια, τι να πρωτοθυμηθούμε; Τον «ΗΡΑΚΛΗ», την «ELDORADO», το «Ελληνικό»;

Επόμενο επεισόδιο σε όλο αυτό είναι και η μεταφορά του καζίνου από την Πάρνηθα στο Μαρούσι. Σας ενδιαφέρει και νομοθέτησατε για τη μεταφορά. Δεν έχετε ασχοληθεί όμως ούτε κατ’ ελάχιστο με τους εργαζόμενους στο καζίνο. Όπως δεν έχετε ασχοληθεί με τους εργαζόμενους σε βάθος και όπως θα έπρεπε, γενικότερα στον τομέα του επισιτισμού και του τουρισμού.

Όμως αυτό που δεν πρέπει να ξεχνάμε είναι ότι η Κυβέρνηση Μητσοτάκη έρχεται να ολοκληρώσει αυτό που είχε αφήσει στη μέση ο ΣΥΡΙΖΑ. Όπως και στα μνημόνια, έτσι και στην πλήρη «καζινοποίηση» της χώρας φροντίζετε να πάτε χέρι-χέρι. Είστε πραγματικά Νέα Δημοκρατία και ΣΥΡΙΖΑ οι δύο όψεις του ίδιου νομίσματος.

Φυσικά μπορούμε και πρέπει να πούμε ότι η Νέα Δημοκρατία, έχοντας διαχειρισθεί πολύ περισσότερα χρόνια την εξουσία στη χώρα μας, κρατάει τα σκήπτρα. Όμως και ο ΣΥΡΙΖΑ παρ’ ότι λιγότερα χρόνια στην κυβέρνηση κάτι έκανε κι αυτός, το έβαλε το λιθαράκι του. Πήρε από εκεί που το αφήσατε εσείς, έχτισε λίγο παραπάνω, για να το πάτε εσείς να το συνεχίστε και να το ολοκληρώσετε.

Θα κλείσω, κυρίες και κύριοι συνάδελφοι, με δύο σημεία. Κατ’ αρχάς, δεν μπορώ να μην κάνω αναφορά στην εκδικητική απόλυση του κ. Καταραχιά. Αν θέλετε να το λέτε «μη ανανέωση της σύμβασης», πείτε το. Είναι απόλυση. Δεν θα σταθώ ασφαλώς στα σχόλια και στα λόγια που άκουσα από Βουλευτή της κυβερνώσας παράταξης. Θεωρώ ότι όλοι κρινόμαστε και από τις πράξεις και από τα λόγια μας από τους πολίτες, που είναι και ο τελικός κριτής μας.

Θα σταθώ, όμως, στην πολιτική στάση της Νέας Δημοκρατίας, αυτής των διώξεων απέναντι σε υγειονομικούς από μία Κυβέρνηση που δεν διστάζει να πέσει τόσο χαμηλά, για να προσπαθήσει να κρύψει τις εγκληματικές της ευθύνες για την μη ενίσχυση του ΕΣΥ επί έναν χρόνο.

Σας ζητώ, κύριε Υπουργέ, να μη συνεχίσετε την εκδικητική δίωξη ενός γιατρού που μάχεται καθημερινά στην πρώτη γραμμή της πανδημίας, που πλήρωσε την αντίδρασή του στις διώξεις που αποφάσισε η Διοικήτρια του «Αγίου Σάββα», όταν ξεκίνησε ΕΔΕ σε βάρος υγειονομικών που νόσησαν. Το πλήρωσε μεταφερόμενος στο «Σωτηρία».

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Θα χρειαστώ ένα λεπτό την ανοχή σας, κύριε Πρόεδρε.

Σας παρακαλώ να σταματήσετε την τιμωρία και τις διώξεις, γιατί στους ανθρώπους που δίνουν τη μάχη τους στην πρώτη γραμμή της πανδημίας δεν τους πρέπουν διώξεις, δεν τους πρέπει τιμωρία. Τους πρέπει μόνο στήριξη και πλήρης σεβασμός, τον σεβασμό που θέλατε να δείξετε ότι είχατε απέναντί τους όταν βγαίνετε και τους χειροκροτούσατε.

Όταν όμως χθες οι ίδιοι αυτοί άνθρωποι βρέθηκαν έξω από το Υπουργείο Υγείας, εργαζόμενοι από τον «Άγιο Σάββα», από το «Γεννηματά», από το «Θριάσιο» και άλλοι γιατροί που βρέθηκαν έξω από το Υπουργείο για να διαμαρτυρηθούν για την απόλυση του κ. Καταραχιά, αυτό που συνάντησαν ήταν τα ΜΑΤ απέναντι τους, ξύλο, σπρωξίματα, χρήση χημικών. Δεν δέχτηκε δε ένας εκπρόσωπος της ηγεσίας του Υπουργείου να τους δει. Οφείλετε να πάρετε θέση, κύριε Κοντοζαμάνη. Αυτούς τους ανθρώπους που τη μια μέρα τούς χειροκροτείτε δεν μπορείτε την επομένη να τους πετάτε χημικά.

Και κλείνω σε ένα λεπτό, ζητώντας σας να σκύψουμε όλοι -το είπαν και άλλοι συνάδελφοι πριν από εμένα- πάνω από το τεράστιο πρόβλημα των εκατόν σαράντα καθαριστριών του Υπουργείου Οικονομικών.

Οι γυναίκες αυτές, παρ’ ότι καλύπτουν όλα αυτά τα χρόνια πάγιες και διαρκείς ανάγκες, σήμερα οδηγούνται στον δρόμο. Σήμερα λήγει η σύμβασή τους και η πλειοψηφία αυτών των γυναικών είναι κοντά στη σύνταξη. Είναι γυναίκες που δεν θα μπορέσουν να βρουν εύκολα αλλού δουλειά, ειδικά και με την κατάσταση και με την ανεργία που επικρατεί.

Γι’ αυτό, λοιπόν, το ΜέΡΑ25 κατέθεσε σχετική τροπολογία, που προβλέπει την αλλαγή του καθεστώτος των συμβάσεών τους και τη μετατροπή τους σε αορίστου. Παρακαλούμε να γίνει δεκτή και να στηριχθεί από όλους, γιατί πραγματικά μιλάμε για γυναίκες που θα πρέπει να τις βοηθήσουμε, θα πρέπει να τις στηρίξουμε.

Όταν ήμουν το 2015 στο Υπουργείο Οικονομικών, τις έβλεπα κάθε μέρα, μέχρι να λυθεί το θέμα, να είναι με σκηνές έξω από το Υπουργείο. Οφείλουμε να μη δούμε εικόνες τέτοιες, γιατί τότε είχε γίνει το πρώτο βήμα επίλυσης του προβλήματος. Ήρθε η ώρα τώρα να νομοθετήσουμε και να μπορέσουν οι συμβάσεις τους να μετατραπούν σε αορίστου χρόνου, γιατί μιλάμε για εκατόν σαράντα ανθρώπους, που οι οικογένειές τους και οι ίδιοι αγωνίζονται κάθε μέρα και αγωνιούν για το αύριο.

Ευχαριστώ για την ανοχή σας, κύριε Πρόεδρε.

(Χειροκροτήματα από την πτέρυγα του ΜέΡΑ25)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε.

Συνεχίζουμε με τον κ. Κόνσολα, Βουλευτή της Νέας Δημοκρατίας.

**ΕΜΜΑΝΟΥΗΛ** **ΚΟΝΣΟΛΑΣ:** Ευχαριστώ πολύ, κύριε Πρόεδρε.

Κύριε Υπουργέ, αγαπητές και αγαπητοί συνάδελφοι, κύριε Πρόεδρε, συζητάμε σήμερα ένα νομοσχέδιο το οποίο ορθότατα έρχεται με τη διαδικασία του κατεπείγοντος, αφού αντιμετωπίζει κρίσιμα, υπαρκτά και πιεστικά ζητήματα, που σχετίζονται με τις επιπτώσεις που έχει η πανδημία στο οικονομικό, κοινωνικό και υγειονομικό πεδίο. Και αυτό το περιέγραψαν με πολύ γλαφυρότητα πάρα πολλοί συνάδελφοι απ’ όλες τις παρατάξεις, απ’ όλες τις πτέρυγες.

Εισάγονται ρυθμίσεις, λοιπόν, που η ενεργοποίησή τους είναι απαραίτητη για τη διαδικασία μιας σταδιακής επανεκκίνησης της οικονομικής και της κοινωνικής ζωής. Είναι ρυθμίσεις που είναι απαραίτητες, αφού η διαδικασία επανεκκίνησης πρέπει να γίνει με ασφάλεια και χωρίς εκπτώσεις για τη δημόσια υγεία. Και αυτό τονίστηκε κατά κόρον σήμερα σε αυτό το σημαντικό νομοσχέδιο που συζητάμε.

Χθες είχαμε έναν αυξημένο αριθμό κρουσμάτων, όπως και σήμερα, με τον δείκτη μεταδοτικότητας να μην είναι αυξημένος, αλλά με σταθεροποιητικές τάσεις. Κύριε Πρόεδρε, δεν διεκδικώ δάφνες ως επιστήμονας της επιδημιολογίας, αλλά πολλοί είναι αυτοί που μιλούν ως ειδικοί και επιδημιολόγοι ως μη όφειλαν. Προκαλούν σύγχυση, καλλιεργούν προσδοκίες, κλονίζουν την εμπιστοσύνη των πολιτών και της κοινωνίας απέναντι στην επιστημονική κοινότητα, αλλά και στην επάρκεια της πολιτείας να προστατεύσει τους πολίτες και τη δημόσια υγεία. Και αυτό το βλέπουμε όχι μόνο εντός Βουλής αλλά και εκτός των τειχών, στην τηλεόραση, στα ραδιόφωνα, στις εφημερίδες, στην ίδια την κοινωνία, στην κοινωνική ζωή.

Το άνοιγμα της οικονομικής και της κοινωνικής ζωής δεν πρέπει να γίνει λόγω κόπωσης των πολιτών, όπως ακούστηκε σήμερα από κάποιους συναδέλφους. Αντιλαμβάνομαι την κόπωση ως συναίσθημα, αλλά δεν μπορώ να την αντιληφθώ ως εργαλείο έκπτωσης απέναντι στο πιο πολύτιμο και ουσιαστικό δώρο που είναι η υγεία και η ανθρώπινη ζωή.

Το άνοιγμα της οικονομικής και της κοινωνικής ζωής, η εκκίνηση της προσπάθειας για την επιστροφή στην κανονικότητα πρέπει να γίνει αφού, πρώτον, διασφαλισθούν λειτουργικοί κανόνες ασφάλειας με την αύξηση των τεστ, την ιχνηλάτηση, τον περιορισμό των κρουσμάτων και, δεύτερον, αφού διασφαλισθούν οι πρόνοιες για την επιτάχυνση του εμβολιαστικού προγράμματος, την ιεράρχηση προτεραιοτήτων, όπως, για παράδειγμα, να εμβολιασθούν οι άνθρωποι των μεταφορών, του τουρισμού, ενδεχόμενα τουριστικών προορισμών και φυσικά αυτό που έχει προγραμματίσει το Υπουργείο Υγείας για τους υγειονομικούς και τις άλλες ευπαθείς ομάδες.

Όσοι, ωστόσο, εγείρουν ενστάσεις για την πρόβλεψη με την οποία η υποβολή μαθητών και σπουδαστών σε self-test αποτελεί προϋπόθεση για τη συμμετοχή στην εκπαιδευτική διαδικασία, θα πρέπει να συνειδητοποιήσουν ότι κάτω από αυτές τις συνθήκες είναι η μόνη, επαναλαμβάνω, η μόνη προϋπόθεση για να ανοίξουν τα σχολεία.

Η κριτική για την κριτική και η θέση τού «όχι σε όλα» δεν συνιστά θετική συνεισφορά σε αυτή την κρίσιμη συγκυρία. Η προϋπόθεση είναι να είναι άμεσα διαθέσιμα και λειτουργικά τα self-test πριν από το άνοιγμα των σχολείων και να μην υπάρχουν προβλήματα στη διάθεσή τους, τα οποία, όπως έχει ήδη πει η Κυβέρνηση και οι αρμόδιοι Υπουργοί, θα είναι δωρεάν.

Κυρίες και κύριοι Βουλευτές, το ζήτημα του εμβολιασμού είναι το μείζον, θα έλεγα, σήμερα. Από την πορεία αυτή, από την πορεία του εμβολιαστικού κινήματος θα κριθεί η επιστροφή στην κανονικότητα. Είναι αναγκαία όσο ποτέ η διάταξη του νομοσχεδίου που προβλέπει λειτουργία των εμβολιαστικών κέντρων και το Σάββατο και την Κυριακή, αλλά και τις αργίες από τις επτά το πρωί έως τις δέκα το βράδυ.

Από εκεί και πέρα, όμως, πρέπει να δούμε και να αντιμετωπίσουμε τις αβελτηρίες που υπάρχουν. Πιστεύω απόλυτα, κύριε Πρόεδρε, στην ευρωπαϊκή ιδέα. Αυτό, όμως, δεν με εμποδίζει να δω την πραγματικότητα. Και η πραγματικότητα, κυρίες και κύριοι συνάδελφοι, είναι ότι η διαχείριση της Ευρωπαϊκής Ένωσης για τα εμβόλια δεν μπορεί να μας αφήνει ικανοποιημένους. Και το γνωρίζουμε όλοι. Το διαβάζουμε, το βλέπουμε, το βιώνουμε.

Το Ισραήλ έχει εμβολιάσει με τις δύο δόσεις το 52% του πληθυσμού του, οι Ηνωμένες Πολιτείες το 15% του πληθυσμού της, που αντιστοιχεί σε σαράντα οκτώ εκατομμύρια ανθρώπους, η Βρετανία έχει ήδη εμβολιάσει σε μία δόση το 45% του πληθυσμού της, έχοντας κτίσει ένα πρώτο τείχος προστασίας και η Ελλάδα -που τα πηγαίνει πολύ καλύτερα από τις άλλες χώρες της Ευρωπαϊκής Ένωσης- έχει εμβολιάσει πλήρως το 4,7% του πληθυσμού της, που αντιστοιχεί σε πεντακόσιες χιλιάδες συμπολίτες μας, ενώ την πρώτη δόση την έχουν ήδη κάνει ένα εκατομμύριο τριάντα πέντε χιλιάδες εξακόσιοι πενήντα εννέα πολίτες με στοιχεία της προηγούμενης εβδομάδας -ας με διορθώσει ο Υπουργός, αν κάνουμε κάποιο λάθος-, που αντιστοιχεί στο 9,7% του πληθυσμού της.

Στους εμβολιασμούς, εκεί πρέπει να πέσει το κύριο βάρος της προσπάθειας. Ο κύριος Πρωθυπουργός έχει αναλάβει και αναλαμβάνει θετικές πρωτοβουλίες σε ευρωπαϊκό επίπεδο, όπως το πιστοποιητικό εμβολιασμού.

Είμαι βέβαιος ότι γνωρίζει τη σημασία που έχει η επιτάχυνση του προγράμματος εμβολιασμού, ιδιαίτερα σε αυτή τη συγκυρία. Προφανώς απαιτούνται πρωτοβουλίες για να αλλάξει ταχύτητα η Ευρώπη και γι’ αυτό κάνω τη συζήτηση και την προηγούμενη αναφορά σε σχέση με την Ευρώπη, στο θέμα, φυσικά, των εμβολιασμών, αυτό είναι το ζητούμενο. Οι πρωτοβουλίες αυτές συνδέονται με την αύξηση της παραγωγής των εμβολίων.

Κυρίες και κύριοι συνάδελφοι, σε ό,τι αφορά τώρα το περιεχόμενο του νομοσχεδίου, θεωρώ πολύ σημαντικές τις διατάξεις του νομοσχεδίου για την επιδότηση επιχειρηματικών δανείων σε ποσοστό μέχρι και 90% για διάστημα οκτώ μηνών μέσα στο πρόγραμμα «ΓΕΦΥΡΑ 2». Είναι πολύ σημαντική ανάσα και εξέλιξη, αφού θα επιδοτηθούν οι δόσεις δανείων ελεύθερων επαγγελματιών μικρών και μεσαίων επιχειρήσεων, που στηρίζουν την ελληνική οικονομία. Σε αυτή την κρίσιμη συγκυρία της επανεκκίνησης της δραστηριότητάς τους είναι πολύ σημαντικό το μέτρο. Όπως, επίσης, ουσιαστικό μέτρο στήριξης συνιστά και η αναστολή πληρωμών των επιταγών από την 1η έως την 30ή Απριλίου για τις επιχειρήσεις που έχουν πληγεί από την πανδημία.

Αντίστοιχα, όμως, μέτρα λαμβάνονται και για τους κομιστές των επιταγών, για τους οποίους παρατείνονται έως τις 31 Ιουλίου οι προθεσμίες για την καταβολή βεβαιωμένων οφειλών από δηλώσεις ΦΠΑ και από οφειλές ΦΠΑ που βεβαιώθηκαν ή θα βεβαιωθούν.

Κύριε Πρόεδρε, κυρίες και κύριοι συνάδελφοι, καμμία οικονομία δεν μπορεί να επιβιώσει και να λειτουργήσει για μακρό χρονικό διάστημα μέσα σε συνθήκες περιοριστικών μέτρων για την οικονομική δραστηριότητα. Μέχρι σήμερα η Κυβέρνηση διέθεσε 2 δισεκατομμύρια ευρώ για το 2020 και πρόκειται να διαθέσει άλλα 14 δισεκατομμύρια ευρώ μέσα στο 2021, ένας αριθμός που ενδέχεται να αυξηθεί. Οφείλουμε να μιλάμε στους πολίτες με τη γλώσσα της αλήθειας. Ο δρόμος του λαϊκισμού είναι εύκολος. Οι διαθέσιμοι πόροι, όμως, δεν είναι ανεξάντλητοι. Η επανεκκίνηση της οικονομίας πρέπει να γίνει με όρους ασφάλειας. Δεν είναι μια εύκολη εξίσωση, αλλά απαιτεί αυξημένο δείκτη ευθύνης από όλους μας. Ευθύνες έχει η Κυβέρνηση, αλλά έχει και το σύνολο του πολιτικού συστήματος, ενώ υπάρχει η ατομική ευθύνη. Αυτό δεν πρέπει να το ξεχνάμε. Αντίθετα, η αναγνώριση αυτής της παραδοχής πρέπει να μας καθοδηγεί τη συμπεριφορά για τις επιλογές, για τις οποίες όλοι έχουμε ευθύνη.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε και για τη συνέπεια στον χρόνο.

Συνεχίζουμε με τον Βουλευτή της Νέας Δημοκρατίας κ. Ευστάθιο Κωνσταντινίδη.

**ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, συζητείται σήμερα με τη μορφή του κατεπείγοντος νομοσχέδιο με ρυθμίσεις στους τομείς της υγείας, της οικονομίας, της δημόσιας διοίκησης, της εργασίας, της δικαιοσύνης, του τουρισμού και του αθλητισμού, ουσιαστικά δηλαδή όλου του εύρους της κοινωνικοοικονομικής δραστηριότητας. Είναι αυτονόητα κατεπείγουσες εξαιτίας της πανδημίας, που εξακολουθεί να είναι παρούσα, αυτή και οι συνέπειές της, και δεν αφήνουν κανέναν πολίτη ανεπηρέαστο. Πολλές από τις ρυθμίσεις αναφέρονται σε παρατάσεις μέτρων που είναι ήδη σε ισχύ, αλλά λήγει η περίοδος αναφοράς τους, ενώ είναι επιβεβλημένη η συνέχισή τους. Κάποιες άλλες σχετίζονται με τα νέα δεδομένα, με τον εμβολιασμό, με τα τεστ που πρέπει να διενεργηθούν στην κοινότητα αλλά και τη σταδιακή επανεκκίνηση των λειτουργιών. Πρόκειται για ρυθμίσεις που έρχονται να απαντήσουν στις ανάγκες της κοινωνίας, που κατατείνουν στη στήριξη των συμπολιτών μας και που προσπαθούν να οργανώσουν την επανέναρξη των δραστηριοτήτων, με τον ομαλότερο δυνατό τρόπο, μετά τους πολύμηνους περιορισμούς που επέβαλαν τα μέτρα για την προστασία της δημόσιας υγείας.

Δεν είναι δυνατή, βέβαια, η αναλυτική αναφορά στις επιμέρους διατάξεις, είναι όμως σκόπιμη, έστω η ενδεικτική, για να γίνει αντιληπτός στον κάθε πολίτη ο βαθμός δυσκολίας για την κάλυψη όλου του εύρους των αναγκών και η πολυπλοκότητα του εγχειρήματος της επανεκκίνησης. Ας μου επιτραπεί ένα σχήμα. Ένα αυτοκίνητο είναι σταματημένο για κάποιο χρονικό διάστημα και πρέπει να κάνεις πολλά πράγματα και πολλούς ελέγχους για να το ξαναβάλεις σε κυκλοφορία. Το ίδιο βεβαίως ισχύει όχι μόνο για την κρατική μηχανή, αλλά για το σύνολο των δραστηριοτήτων για όλα τα φυσικά πρόσωπα αλλά και για τους επαγγελματίες. Αυτό το γνωρίζει βεβαίως η πολιτεία και γι’ αυτό έχει δεσμευθεί να παράσχει κάθε δυνατή βοήθεια σε αυτή την κατεύθυνση.

Από την ενδεικτική αναφορά προκύπτει αναμφισβήτητα και ο κατεπείγων χαρακτήρας του νομοσχεδίου. Έτσι, από τον τομέα της υγείας μπορούμε να αναφερθούμε στις παρατάσεις των συμβάσεων για τους νοσηλευτές που παρέχουν υπηρεσίες κατ’ οίκον, στη διαδικασία αποστολής φαρμάκων σε ευπαθείς ομάδες, στη δυνατότητα πρόσληψης επικουρικού προσωπικού, στην πρόσληψη προσωπικού στον ΕΟΔΥ και στις μετακινήσεις για την κάλυψη των έκτακτων αναγκών, στην παράταση των συμβάσεων οικογενειακών ιατρών, στη δυνατότητα απασχόλησης ιδιωτών σε δημόσια νοσοκομεία, στη μετατροπή κλινών σε ΜΕΘ και ΜΑΘ, στη δυνατότητα δέσμευσης ιδιωτικών κλινικών, στη σύναψη συμβάσεων χρήσης αεροσκαφών για τις αεροδιακομιδές ασθενών, στην ανάθεση υπηρεσιών από τον ΕΟΔΥ για την εξέταση δειγμάτων σε ιδιωτικούς παρόχους, στην ένταξη άπορων και ανασφάλιστων ασθενών με χρόνια νεφρική ανεπάρκεια σε μονάδες αιμοκάθαρσης του ιδιωτικού τομέα και σε πολλές άλλες διαδικασίες, που αφορούν στην αμεσότερη προμήθεια υλικών για τις μονάδες υγείας, στη διευκόλυνση των συνταγογραφήσεων και των θεωρήσεων των παραπεμπτικών. Ο στόχος είναι όλα αυτά τα μέτρα να κατατείνουν στη διευκόλυνση και να καταστήσουν τελικά πιο ευέλικτο και αποτελεσματικό το έργο των λειτουργών της υγείας, που δίνουν τιτάνιο αγώνα για την προστασία των συμπολιτών μας.

Πολύ σημαντικές είναι, επίσης, οι ρυθμίσεις για τη λειτουργία των εμβολιαστικών κέντρων και τις επτά ημέρες της εβδομάδας αλλά και για τη διάθεση των self-test για τη διενέργεια μοριακού ελέγχου ανίχνευσης κορωνοϊού στους υπόχρεους για κατάταξη στις Ένοπλες Δυνάμεις. Και τα self-test και ο μοριακός έλεγχος θα βοηθήσουν στην προστασία των συμπολιτών μας.

Από τις διατάξεις της αρμοδιότητας του Υπουργείου των Οικονομικών προβλέπεται η λήψη μέτρων οικονομικής ενίσχυσης και η παροχή διευκολύνσεων για την περαιτέρω στήριξη των επιχειρήσεων που εξακολουθούν και πλήττονται από την πανδημία. Διευρύνεται το πλαίσιο συνεισφοράς του δημοσίου για την αποπληρωμή δανείων σε επιχειρήσεις, νομικά και φυσικά πρόσωπα που έχουν πληγεί από τον κορωνοϊό. Προβλέπεται η παράταση εξόφλησης των αξιογράφων για τις επιχειρήσεις που επίσης υφίστανται αυτές τις συνέπειες.

Με τις διατάξεις της αρμοδιότητας του Υπουργείου Δικαιοσύνης ρυθμίζεται η επαναλειτουργία των δικαστηρίων, με τρόπο ώστε να διασφαλίζονται τα δικαιώματα των συμπολιτών μας και να αποφευχθεί φυσικά και ο συνωστισμός, αλλά και η αναστολή στην καταβολή τελών, παραβόλων και εισφορών που απαιτούνται για την έκδοση πιστοποιητικών, βεβαιώσεων και δικαστικών αποφάσεων. Προβλέπεται, εξάλλου, κι είναι επίσης πολύ σημαντική, η αναστολή πράξεων κατάσχεσης, πλειστηριασμού και αναγκαστικής εκτέλεσης στην κύρια κατοικία φυσικών προσώπων που πλήττονται από τον κορωνοϊό.

Με τις ρυθμίσεις της αρμοδιότητας του Υπουργείου Εσωτερικών παρατείνονται οι συμβάσεις καθαριότητας και φύλαξης των κτηρίων των κεντρικών υπηρεσιών των υπουργείων, των νοσοκομείων, του ΕΟΔΥ, της Ανεξάρτητης Αρχής Δημοσίων Εσόδων για την κάλυψη των κεντρικών αναγκών. Δίνεται η δυνατότητα διεξαγωγής συνεδριάσεων και αρχαιρεσιών των συλλογικών οργάνων των νομικών προσώπων με ψηφιακά μέσα. Παρατείνεται η θητεία των συμβουλίων και των καταστατικών οργάνων των πολιτιστικών, αθλητικών, φιλανθρωπικών και άλλων συλλόγων, που δεν έχει καταστεί δυνατή η διεξαγωγή των αρχαιρεσιών, ενώ παρατείνονται οι προθεσμίες για τον υπολογισμό φόρων, τελών και εισφορών προς τους ΟΤΑ Α΄ βαθμού.

Με τις διατάξεις του τομέα της παιδείας παρατείνεται η ισχύς ρυθμίσεων που αφορούν σε ζητήματα έκτακτης προμήθειας μέσων υγιεινής, ενώ ρυθμίζονται και διοικητικά θέματα για την επαναλειτουργία των εκπαιδευτικών δομών και τη διευκόλυνση της εξ αποστάσεως εκπαίδευσης. Προβλέπεται, εξάλλου, η δυνατότητα ορισμού της προηγούμενης υποβολής σε διαγνωστικό έλεγχο ως προϋπόθεσης για τη συμμετοχή μαθητών, φοιτητών και σπουδαστών και καταρτιζομένων στην εκπαιδευτική διαδικασία, όπου αυτή γίνεται με φυσική παρουσία.

Με τις διατάξεις της αρμοδιότητας του Υπουργείου Εργασίας παρατείνεται το πρόγραμμα «ΣΥΝΕΡΓΑΣΙΑ». Παρέχεται η δυνατότητα παράτασης των συμβάσεων του προσωπικού σε προνοιακούς φορείς. Είναι επίσης σημαντική και αυτή η πρόβλεψη.

Τέλος, με τις διατάξεις για τον τουρισμό δίνεται στον Υπουργό Τουρισμού η δυνατότητα να ορίζει αρμόδιο φορέα για την πιστοποίηση των τουριστικών επιχειρήσεων ως προς τη συμμόρφωσή τους με τα ειδικά πρωτόκολλα. Με τον τρόπο αυτό ο ελληνικός τουρισμός θα αποκτήσει συγκριτικό πλεονέκτημα στη διεθνή αγορά.

Το προς ψήφιση νομοσχέδιο αποτελεί μέρος του συνολικού σχεδιασμού για την έξοδο από την πολυεπίπεδη κρίση την οποία δημιούργησαν οι επιπτώσεις της πανδημίας, σχεδιασμός ο οποίος αναπτύσσεται ουσιαστικά σε τρία επίπεδα. Το πρώτο και το δεύτερο αφορούν στη στήριξη και στην επανεκκίνηση της οικονομικής δραστηριότητας και στην προστασία της κοινωνικής συνοχής, σε παρόντα χρόνο, και συμπεριλαμβάνει όλα τα μέτρα στήριξης που εφαρμόζονται καθ’ όλη τη διάρκεια της υγειονομικής κρίσης. Υπολογίζεται ότι πάνω από 14 δισεκατομμύρια ευρώ θα είναι το κόστος των μέτρων για την αντιμετώπιση των συνεπειών της πανδημίας μόνο για φέτος. Συνολικά για το 2020 και το 2021 η στήριξη φτάνει τα 38 δισεκατομμύρια ευρώ. Μόνο για τον Απρίλιο 1 δισεκατομμύριο ευρώ. Ευελπιστούμε ότι είμαστε -και έτσι δείχνουν τα στοιχεία- στο τέλος, στον τελευταίο κύκλο αυτής της μεγάλης προσπάθειας και των μεγάλων δυσκολιών.

Επιτέλους είμαστε έτοιμοι να εφαρμόσουμε όλο αυτό το μεταρρυθμιστικό πρόγραμμα που έχουμε νομοθετήσει το προηγούμενο διάστημα και με τη βοήθεια των κονδυλίων του Εθνικού Σχεδίου Ανάκαμψης και Ανθεκτικότητας ευελπιστούμε σε ένα ευοίωνο μέλλον με την έξοδο από την υγειονομική κρίση.

Σας ευχαριστώ θερμά.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε.

Τον λόγο έχει ο κύριος Υπουργός για κάποιες νομοτεχνικές βελτιώσεις.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Αναπληρωτής Υπουργός Υγείας):** Ευχαριστώ, κύριε Πρόεδρε.

Mία νομοτεχνική βελτίωση στο σχέδιο νόμου επιπλέον. Την καταθέτω στα Πρακτικά για οικονομία χρόνου, για να διανεμηθεί.

Ευχαριστώ πολύ.

(Στο σημείο αυτό ο Αναπληρωτής Υπουργός Υγείας κ. Βασίλειος Κοντοζαμάνης καταθέτει για τα Πρακτικά την προαναφερθείσα νομοτεχνική βελτίωση, η οποία έχει ως εξής:

ΑΛΛΑΓΗ ΣΕΛΙΔΑΣ

(Να μπει η σελίδα 350)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε.

Παρακαλώ να φωτοτυπηθεί και να διανεμηθεί.

Τον λόγο τώρα έχει η τελευταία εκ των συναδέλφων ομιλητών, η κ. Σοφία - Χάιδω Ασημακοπούλου από την Κοινοβουλευτική Ομάδα της Ελληνικής Λύσης.

**ΣΟΦΙΑ - ΧΑΪΔΩ ΑΣΗΜΑΚΟΠΟΥΛΟΥ:** Σας ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, για μία ακόμα φορά βρισκόμαστε με διαδικασίες fast track ενώπιον ενός -στην ουσία- πολυνομοσχεδίου, το οποίο μάλιστα ξεκινά με την περίφημη αυτοδιαγνωστική δοκιμασία ελέγχου της νόσησης από κορωνοϊό COVID-19. Κατά πόσον όμως είναι ασφαλής αυτή η διαδικασία, όταν δεν μετέχουν υγειονομικοί; Ποιος εγγυάται ότι δεν θα γίνουν λάθη;

Βλέπουμε και σε αυτό το νομοσχέδιο πλήθος παρατάσεων, γεγονός που αποδεικνύει ότι δεν υπάρχει συγκεκριμένος και δομημένος σχεδιασμός. «Βλέποντας και κάνοντας». Ιδιαίτερα σε ό,τι έχει να κάνει με το ιατρικό και νοσηλευτικό προσωπικό, αυτό είναι τουλάχιστον ανεπίτρεπτο.

Βέβαια, παρατάσεις βλέπουμε και σε κάτι άλλο ιδιαίτερα προσφιλές σε εσάς, στην εξασφάλιση της επάρκειας μέσων ατομικής προστασίας προσωπικής υγιεινής με απευθείας αναθέσεις. Όταν πρόκειται για συγκεκριμένα συμφέροντα, εκεί είστε πρώτοι. Βεβαίως, σαφείς επιφυλάξεις προβάλλουμε και για το ύψος των αποζημιώσεων και για τη χρήση του προς επίταξη νοσοκομειακού εξοπλισμού. Όπου θέλετε, τα αφήνετε γενικά και αόριστα.

Το είπαμε, το λέμε και εξακολουθούμε να το λέμε ότι δεν χωρούν προχειροδουλειές στην υγεία. Γεμάτες οι ΜΕΘ κι εσείς ακόμα παίζετε με την υγεία των Ελλήνων πολιτών. Αλλά δεν παίζετε με τις πληρωμές των μέσων μαζικής ενημέρωσης για την εθνική εκστρατεία εμβολιασμού, τις οποίες βάζετε σε απόλυτη προτεραιότητα, μιας και τις εντάσσετε στο παρόν. Έτσι μας δείχνετε τις προτεραιότητές σας. Το ίδιο ισχύει και για τη νομιμοποίηση των δαπανών της κεντρικής υπηρεσίας του Υπουργείου Υγείας, οι οποίες, μάλιστα, έγιναν κατά παρέκκλιση από τις κείμενες περί αναλήψεως υποχρεώσεων και πληρωμών διατάξεις. Και το λέτε ανερυθρίαστα.

Σε πολλά από τα άρθρα του παρόντος δεν βλέπουμε να υπάρχει ο χαρακτήρας του κατεπείγοντος. Ένα από αυτά είναι και εκείνο που αφορά στις άδειες ιατρών που συμμετέχουν σε εθελοντικές δράσεις, κάτι που είναι μεν εύλογο, αλλά άκαιρο.

Περαιτέρω, λέτε ότι όλες οι ιδιωτικές κλινικές που έχουν τμήμα μαιευτικών επεμβάσεων, ανεξαρτήτως του χρόνου έκδοσης της άδειας ίδρυσης και λειτουργίας τους, οφείλουν να διαθέτουν τουλάχιστον μία φορητή θερμοκοιτίδα. Αρκεί μόνο μία ως προϋπόθεση; Με ποια κριτήρια επελέγη;

Ομοίως άκαιρο κρίνεται και το άρθρο που αφορά στα οργανωτικά θέματα του ΕΟΠΥΥ. Ενδιαφέρεστε για τα θέματα των ειδικών συμβούλων - συνεργατών του Διοικητή του ΕΟΠΥΥ και όχι για τα σημαντικά που ταλανίζουν τον κρίσιμο τομέα της υγείας και αυτό είναι επιεικώς απαράδεκτο.

Για τη ρύθμιση ληξιπρόθεσμων οφειλών του ΕΟΠΥΥ προς τους παρόχους υπηρεσιών εκφράζουμε τις επιφυλάξεις μας για το εάν και κατά πόσον πρόκειται για πιθανή προσπάθεια συγκάλυψης παρατυπιών. Αδιανόητος είναι και ο συμψηφισμός των ταμειακών διαθεσίμων των κέντρων πρόληψης των εξαρτήσεων και προαγωγής της ψυχοκοινωνικής υγείας, τα οποία συμψηφίζονται με την επιχορήγηση για τη λειτουργία εκάστου κέντρου πρόληψης από τον κρατικό προϋπολογισμό.

Ως προς τη συνεισφορά του δημοσίου για την αποπληρωμή επιχειρηματικών δανείων για τους δανειολήπτες που έχουν πληγεί λόγω COVID, είναι αναγκαίο να δοθούν διευκρινίσεις ως προς το εάν καλύπτονται μόνο τα επιχειρηματικά ή επαγγελματικά δάνεια ή όλα τα δάνεια. Η μείωση κατά 20% του τζίρου που τίθεται σε σχέση με τα αντίστοιχα έσοδα του ημερολογιακού έτους 2019 δεν θα έπρεπε να υπάρχει. Το ενδεχόμενο να μην υπάρχει μείωση δεν σημαίνει επ’ ουδενί ότι σήμερα ο εν λόγω επιχειρηματίας ή ελεύθερος επαγγελματίας μπορεί να ζήσει.

Σε μια τόσο δύσκολη περίοδο, τη στιγμή που η πανδημία θερίζει ανθρώπινες ζωές και ταλαιπωρεί χιλιάδες ανθρώπους, έρχεστε -μας λέτε- για αναστολή των πλειστηριασμών μέχρι 31-5-2021 για τους οικονομικά πληγέντες από την πανδημία. Αντιλαμβάνεστε πόσο κοντά είναι αυτή η ημερομηνία; Είναι δυνατόν να έχουν ορθοποδήσει αυτοί οι άνθρωποι σε τόσο σύντομο χρονικό διάστημα; Γιατί, αν το πιστεύετε, είστε εντελώς εκτός της ελληνικής πραγματικότητας και των όσων συμβαίνουν στην καθημερινότητα των ανθρώπων αυτών.

Καθόλου εύλογη δεν είναι η ρύθμιση η οποία αφορά σε άσκηση αρμοδιοτήτων Δημοτικής Αστυνομίας σε δήμους στους οποίους αυτή δεν υφίσταται ή έχει ανεπαρκή στελέχωση, μιας και δίνεται η δυνατότητα να ορίζονται διοικητικοί υπάλληλοι για να ασκούν αρμοδιότητες της Δημοτικής Αστυνομίας. Είναι δυνατόν διοικητικοί υπάλληλοι να εκτελούν την υπηρεσία της Δημοτικής Αστυνομίας για να καλύπτονται τα κενά; Τα μπαλώματα, δηλαδή, δεν έχουν τέλος;

Κάνετε λόγο στις διατάξεις που αφορούν το Υπουργείο Παιδείας και Θρησκευμάτων για παράταση ισχύος ρυθμίσεων αρμοδιότητάς του για τα ζητήματα έκτακτης προμήθειας μέσων ατομικής υγιεινής ή συλλογικής προστασίας και προβλέπεται η παράταση έως 31 Ιουλίου, μεταξύ άλλων, πρώτον, της εξ αποστάσεως εκπαίδευσης στα ΑΕΙ, δεύτερον, της προμήθειας κάθε ενδεδειγμένου μέσου ατομικής υγιεινής ή συλλογικής προστασίας από τη διασπορά του κορωνοϊού και, τρίτον, της προμήθειας ειδών κάθε είδους υγειονομικού υλικού κ.λπ.. Μας λέτε δηλαδή ότι ολόκληρη η ακαδημαϊκή χρονιά χάνεται. Μια χρονιά για την οποία χιλιάδες φοιτητές πλήρωναν νοίκι, ειδικά εάν σπούδαζαν εκτός της βάσης τους, χωρίς να παρακολουθήσουν διά ζώσης τα μαθήματά τους. Αν μη τι άλλο, αυτές οι οικογένειες των φοιτητών πρέπει να στηριχθούν.

Προβλέπεται επίσης ως προϋπόθεση συμμετοχής των μαθητών, φοιτητών, σπουδαστών και καταρτιζομένων στην εκπαιδευτική διαδικασία, όπου αυτή διενεργείται διά ζώσης, η προηγούμενη υποβολή τους σε διαγνωστικό έλεγχο νόσησης από τον κορωνοϊό COVID-19. Δεν μπορεί να υποχρεώσουμε μαθητές και φοιτητές να κάνουν τεστ για να συμμετέχουν στην εκπαιδευτική διαδικασία. Εσείς δεν λέγατε ότι δεν μεταδίδεται από τα παιδιά;

Όσον αφορά στις μετατάξεις εκπαιδευτικών σε κλάδο κατώτερης κατηγορίας, στην ουσία ο εκπαιδευτικός που μετατάσσεται σε κλάδο κατώτερης κατηγορίας υποβαθμίζεται βαθμολογικά και οικονομικά. Βέβαια, απαιτείται και η συναίνεση του εκπαιδευτικού, οπότε ενδεχομένως αυτή η ρύθμιση να εξυπηρετεί φωτογραφικά ορισμένους.

Εμείς στην Ελληνική Λύση έχουμε πει και θα εξακολουθήσουμε να το λέμε μέχρι να εισακουστούμε ότι είναι ανεπίτρεπτο ο χώρος της υγείας να αντιμετωπίζεται με προχειρότητα και βιασύνη. Τα σοβαρά προβλήματα της δημόσιας υγείας δεν λύνονται έτσι και είναι στη διάθεσή σας οι στοχευμένες προτάσεις μας για τη διαχείριση της πανδημίας.

Τέλος, με κάθε ευκαιρία οφείλουμε να αναφέρουμε την ανάγκη παροχής κινήτρων στις εξακόσιες χιλιάδες Έλληνες συμπολίτες μας που έφυγαν από τη χώρα μας τα προηγούμενα χρόνια των μνημονίων, προκειμένου να επιστρέψουν πίσω στην πατρίδα μας.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε.

Έχει ζητηθεί από κάποιον συνάδελφο, συγκεκριμένα από τον κ. Μπλούχο, να πάρει τον λόγο για δύο λεπτά. Δεν προβλέπεται, γιατί ειπώθηκε από το πρωί και ψηφίστηκε από το πρωί. Και είδα ότι, εάν εγώ δώσω τον λόγο, πρέπει να είμαι δίκαιος και να δώσω τον λόγο παντού.

Γι’ αυτό, λοιπόν, θα προτείνω -εφόσον τα δύο λεπτά δεν γίνουν τέσσερα, μόνο με αυτή την προϋπόθεση- να δώσω σε όλους από δύο λεπτά, για να είμαι δίκαιος. Μόνο με αυτή την προϋπόθεση θα μπορέσω να δώσω τον λόγο.

Κύριε Μπλούχο, έχετε τον λόγο για δύο λεπτά.

**ΚΩΝΣΤΑΝΤΙΝΟΣ ΜΠΛΟΥΧΟΣ:** Κύριε Πρόεδρε, ευχαριστώ. Δεν θα χρειαζόταν, αλλά θέλω να πω κάτι.

**ΠΡΟΕΔΡΕΥΩΝ (Αθανάσιος Μπούρας):** Μια μικρή ανοχή μέχρι τα τρία λεπτά. Δύο θα χρεώσω.

**ΚΩΝΣΤΑΝΤΙΝΟΣ ΜΠΛΟΥΧΟΣ:** Θα είμαι πολύ σύντομος.

Εμείς οφείλουμε γενικότερα, αλλά και ο κόσμος να μη συμπαρασύρεται και να μη συμπαρασυρθεί από τον ακραίο και ομιχλώδη λαϊκισμό. Τι εννοώ; Αυτός ο υποφαινόμενος στον οποίο απευθύνθηκε ο συνάδελφος προηγουμένως είναι υπηρέτης του Εθνικού Συστήματος Υγείας επί εικοσαετία. Κι αν κάτι τον διακρίνει, είναι ο απόλυτος σεβασμός στον ασθενή του και στο δημόσιο σύστημα υγείας και, κατ’ επέκταση, ο σεβασμός των εργαζομένων του συστήματος αυτού που μάχονται, των πραγματικών αγωνιστών.

Μάλλον δεν αντιληφθήκατε κάποιον όρο που χρησιμοποίησα. Μιλάτε εσείς οι Αντιπολιτεύσεις για ενίσχυση με χιλιάδες προσλήψεις, λες και πρόκειται για ανειδίκευτο προσωπικό! Για απολύτως εξειδικευμένο πρόκειται και αυτό είναι σε έλλειψη.

Να το εξειδικεύσω λίγο. Χιλιάδες ΜΕΘ και χιλιάδες προσλήψεις. Τι πιο εξωπραγματικό; Είτε έτσι είτε αλλιώς, άνοιξαν επιπλέον πάρα πολλά κρεβάτια ΜΕΘ και δόθηκε η δυνατότητα έκπτυξης κλινών ΜΕΘ και υπό διαφοροποιημένες συνθήκες, ώστε να εξασφαλίζεται η δυνατότητα διασωληνώσεων.

Είναι ξεκάθαρο όμως. Απαιτείται για κάθε κλίνη ΜΕΘ ικανός αριθμός εξειδικευμένου προσωπικού. Πώς προκύπτει, όμως, αυτό το προσωπικό; Για γιατρούς; Επιπλέον διετή εξειδίκευση. Για νοσηλευτές; Σοβαρή ενασχόληση με το αντικείμενο, για να αποκτηθεί η σχετική επάρκεια, δεδομένου ότι ουδέποτε το σύστημά μας δημιούργησε ουσιαστικές συνθήκες οργανικής εξειδίκευσής του και δεδομένου ότι μεγάλο ποσοστό των υπηρετούντων νοσηλευτών ανήκει στην κατηγορία των ΔΕ. Και αυτούς τους ΔΕ πρώτος εγώ τους σέβομαι στην κλινική μου πράξη.

Και διερωτάται κανείς εύλογα: Οι ήδη υπάρχοντες και εξειδικευμένοι εξυπηρετούν τις ήδη υπάρχουσες ανάγκες του συστήματος. Στην ελεύθερη αγορά υπάρχει ελάχιστος αριθμός, είτε εκτός συστήματος είτε σε ιδιωτική απασχόληση, όχι μεγάλος αριθμός.

Λοιπόν, λαϊκισμός σε αυτό το επίπεδο δεν χωρά και δεν επιτρέπεται. Αυτή είναι η ντροπή.

Ευχαριστώ, κύριε Πρόεδρε, για τα δύο λεπτά.

**ΠΡΟΕΔΡΕΥΩΝ (Αθανάσιος Μπούρας):** Ο κ. Βαρεμένος έχει τον λόγο.

**ΓΕΩΡΓΙΟΣ ΒΑΡΕΜΕΝΟΣ:** Κύριε Πρόεδρε, θέλω να πω ότι ο Βουλευτής της Νέας Δημοκρατίας από τη Μαγνησία, του οποίου το όνομα μου διαφεύγει κιόλας -δεν κατάφερε να γίνει τόσο γνωστός όσο ο Ηρόστρατος, που είχε κάψει τον ναό, για να γίνει γνωστός-, αυτό που πέτυχε είναι να γίνει φανερό ότι για πρώτη φορά στα τελευταία χρόνια έχουμε απόλυση για λόγους πολιτικής εκδίκησης. Δεν πρόκειται για πολιτική αποδοκιμασία ή πολιτική κριτική. Ο κ. Κοντοζαμάνης που διαβάζει τώρα «τας Γραφάς» ξέρει ότι η Κυβέρνηση μπήκε σε επικίνδυνες ατραπούς προχωρώντας σε τέτοιου είδους απολύσεις με πολιτικά κίνητρα.

Από εκεί και πέρα, προσπάθησαν εδώ οι διάφοροι ομιλητές της Νέας Δημοκρατίας να πουν πόσο καλά τα πήγε η Κυβέρνηση στη διαχείριση της πανδημίας. Τα πήγε τόσο καλά, που δεν θέλει να το συζητάει ο κόσμος. Κάνει τα πάντα, από τη διασπορά τοξικότητας μέχρι τον διχασμό, για να στρέψει αλλού τη συζήτηση. Τόσο καλά τα πήγε, που δεν θέλει να αποτελεί αντικείμενο συζήτησης στον κόσμο.

Κι όχι μόνο αυτό. Η Κυβέρνηση επιδίδεται μέσω μιας πρωτοφανούς προπαγάνδας στην προσπάθεια καλλιέργειας μιας ψευδούς συνείδησης στον ελληνικό λαό. Θέλει να πείσει τον ελληνικό λαό ότι δεν είναι αυτό που ζει, αλλά είναι ένα παράλληλο σύμπαν. Πρόκειται για μια επικοινωνιακή κάψουλα, στην οποία νομίζει ότι έκλεισε τον ελληνικό λαό και ότι ο ελληνικός λαός δεν μπορεί να δραπετεύσει από εκεί. Θα δραπετεύσει από αυτή την κάψουλα! Κάποια στιγμή θα τελειώσει -δεν ξέρω μετά από πόσες παρατάσεις θα χρειαστεί να δώσετε σε διάφορες ρυθμίσεις- και η πανδημία και τότε ο ελληνικός λαός με νηφαλιότητα θα αποφανθεί για τα πεπραγμένα του καθενός.

Και πάει πολύ να μιλάει η Νέα Δημοκρατία για έλλειψη υπευθυνότητας στην Αντιπολίτευση. Προφανώς, κρίνει εξ ιδίων τα αλλότρια. Προφανώς, θέλει να μιλάει για σκοινί στο σπίτι του κρεμασμένου. Δεν την έχουμε μιμηθεί ούτε στο ελάχιστο στην τοξική αντιπολίτευση που είχε ασκήσει, στη θανατολαγνεία. Δεν θέλω να θυμίσω συγκεκριμένες περιπέτειες στις οποίες επιδόθηκε σε αυτό το σπορ.

Τελειώνοντας, κύριε Πρόεδρε, θέλω να μιλήσω για το θέμα των τροπολογιών. Πολλές φορές υπάρχει, ας πούμε, πρώτο άρθρο και δεύτερο στην τροπολογία. Μπορεί να συμφωνείς με το ένα άρθρο και να διαφωνείς με το άλλο. Γιατί δηλαδή να πρέπει να επιλέξεις ενδεχομένως αυτό που δεν θες να επιλέξεις; Αυτό κάνει η κ. Κεραμέως με την τροπολογία που προσκόμισε και δεν έχουμε τη δυνατότητα να πούμε «ναι» σε αυτό που συμφωνούμε και «όχι» σε αυτό που διαφωνούμε.

Και τέλος, για το καζίνο θέλω να πω ότι εμείς δεν αρνούμεθα ότι είμαστε υπέρ της μεταφοράς. Απλώς, λέμε όχι με αυτή τη διαδικασία του κατεπείγοντος. Και δεν είναι καν κατεπείγον τούτο εδώ. Πρέπει να ανακαλύψουμε έναν καινούργιο όρο που να χαρακτηρίζει αυτή τη διαδικασία. Και λέμε, επίσης, ότι αυτό θα έπρεπε να γίνει μετά από διαβούλευση και με τον καλύτερο δυνατό συναινετικά τρόπο.

**ΠΡΟΕΔΡΕΥΩΝ (Αθανάσιος Μπούρας):** Τον λόγο έχει ο κ. Πουλάς.

**ΑΝΔΡΕΑΣ ΠΟΥΛΑΣ:** Ευχαριστώ, κύριε Πρόεδρε.

Κύριε Υπουργέ, δεν θα μπω στη διαδικασία αντιπαράθεσης μεταξύ της Αξιωματικής Αντιπολίτευσης και της Συμπολίτευσης. Απλά, θα ήθελα να επισημάνω τέσσερα πράγματα.

Πρώτον, όσον αφορά το άρθρο 1, που αφορά τα rapid test. Με τις νομοτεχνικές που καταθέσατε φαίνεται ότι αφαιρείτε τη διενέργεια ελέγχου και καταγραφής των αποτελεσμάτων από τους φαρμακοποιούς. Ένα είναι αυτό.

Δεύτερον, σε ό,τι αφορά το άρθρο 2, τις νομοτεχνικές του άρθρου 2, εδώ κάτι δεν σας πήγε καλά. Φαίνεται ότι οι αλλαγές που φέρνετε μάλλον δεν είναι ξεκάθαρες και θα ήθελα διευκρίνιση πάνω σε αυτό το συγκεκριμένο άρθρο. Για τα self-test εννοώ. Γιατί τα self-test από εδώ και πέρα θα μπουν στη ζωή μας και θα πρέπει να υπάρχουν προδιαγραφές και θα πρέπει να υπάρχει και μια αξιοπιστία για το πώς θα διενεργηθούν οι διαγωνισμοί. Γιατί τώρα μπορεί να πήρατε μία παρτίδα πέντε-δέκα εκατομμυρίων self-test. Αύριο θα προκηρύξετε άλλον διαγωνισμό και θα πρέπει να υπάρχουν ξεκάθαροι όροι.

Ένα τρίτο θέμα που θέλω να σας θέσω είναι το πώς τα εμβολιαστικά κέντρα διαμορφώνονται. Στο άρθρο 38, αν δεν κάνω λάθος, μαζί με τους νοσηλευτές ΤΕ, ΠΕ βάζετε τώρα και ΔΕ, αλλά βάζετε και μαίες, για να πάνε να στελεχώσουν τα εμβολιαστικά κέντρα και, απ’ ό,τι φαίνεται, αντιδρούν. Υπάρχει θέμα, γιατί κλείνουν όλα τα κέντρα, είτε είναι κέντρα που έχουν τον θηλασμό είτε είναι κέντρα που παρακολουθούν τις εγκύους. Αυτό πρέπει να το ξαναδείτε.

Κι ένα τελευταίο και θα κλείσω, για να μη μακρηγορώ. Όσον αφορά τις ΜΧΑ, φαίνεται ότι οι νεφρολόγοι μειώνονται κατά έναν γιατρό σε κάθε μονάδα χρόνιας αιμοκάθαρσης. Εκεί που θα έπρεπε να είναι τρεις, είναι δύο. Ένα είναι αυτό.

Και το δεύτερο που θέλω να σας επισημάνω, γιατί η Ελληνική Νεφρολογική Εταιρεία δεν είναι σύμφωνη με αυτό, είναι μετά από αυτό που προτείνετε, μετά από τον έναν μήνα, εφόσον δεν υπάρξει ενδιαφέρον, ο γιατρός ο παθολόγος, ο καρδιολόγος, ο οποίος θα πάει να αναλάβει στη μονάδα χρόνιας αιμοκάθαρσης θα πρέπει να εκπαιδεύεται, όπως προτείνει η Ένωση Ελλήνων Νεφρολόγων έξι μήνες. Αυτό δείτε το.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε.

Βλέπω ότι οι υπόλοιποι εισηγητές δεν επιθυμούν να μιλήσουν.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Σκουρλέτη, έχετε τον λόγο.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Κύριε Πρόεδρε, δεν θα έπαιρνα τον λόγο εάν το πρωί όσα λέχθηκαν από του Βήματος της Βουλής από τον κ. Μπλούχο δεν ήταν πραγματικά απολύτως προσβλητικά για τον ιατρικό κόσμο.

Και θα ήθελα από τον κύριο Υπουργό, που φαντάζομαι ότι θα μιλήσει σήμερα, γιατί δεν τον ακούσαμε, να μας πει εάν συμφωνεί με την παρακάτω φράση. Σας το θυμίζω, κύριε Υπουργέ. Είπε ο κ. Μπλούχος: «Ο προσωκρατικός φιλόσοφος Δημόκριτος είχε σημειώσει εμφατικά ότι υπάρχουν δύο είδη γνώσης, κύριε Ξανθέ», απευθυνόμενος στον κ. Ξανθό, τον πρώην Υπουργό, «η μία η γνήσια και η άλλη η νόθα, η σκοτεινή. Προφανώς, εσείς, κυρίες και κύριοι της Μείζονος αλλά και της Ελάσσονος Αντιπολίτευσης», δεν τη γλιτώσατε, κύριε συνάδελφε, «επιλέξατε τον δρόμο της δεύτερης, της νόθας και της σκοτεινής. Δεν θέλετε μάλλον να αναγνωρίσετε το πραγματικό πρόβλημα. Για παράδειγμα», εδώ έχει σημασία, «δεν είναι ο χώρος του ΕΣΥ πεδίο ευκαιριακής δράσης, όπως εσείς θεωρείτε, για να εξαντλήσετε με όρους κοινωνικής απασχόλησης, με ανειδίκευτο ή άλλο προσωπικό. Πού τα είδατε αυτά;».

Και ερωτώ οι επίκουροι απασχολούμενοι είναι ανειδίκευτο προσωπικό; Είναι ύβρις προς τον ιατρικό κόσμο αυτό που ξεστόμισε ο κύριος συνάδελφος!

**ΚΩΝΣΤΑΝΤΙΝΟΣ ΜΠΛΟΥΧΟΣ:** Δεν ξεστόμισα αυτό. Παρερμηνεύσατε αυτό που είπα.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Αυτό ακριβώς είπατε. Υπάρχει στα Πρακτικά, σας το διάβασα.

Αντί, λοιπόν, να υποκλίνεστε στο μεγαλείο των ανθρώπων της πρώτης γραμμής, τι κάνετε; Τους εκδικείστε και σηματοδοτείτε τη στάση σας με την εκδικητική απόλυση του κ. Καταραχιά.

Σας ρώτησε και πριν ο συνάδελφος από το ΚΚΕ, κύριε Υπουργέ, επιμένετε; Είναι δε αλήθεια ότι σήμερα στα δικαστήρια ήταν απ’ έξω ο Υπουργός Υγείας από την Αίθουσα και τι σηματοδοτεί αυτό; Ήταν αντίδικος;

Αυτό δεν είναι, λοιπόν, εκδικητική στάση; Τι άλλο είναι; Τα χειροκροτήματα τελικά τι ήταν; Για τις τηλεοράσεις; Ήταν μια ακόμα υποκρισία; Ήταν μια ακόμα επικοινωνιακή φιέστα από αυτές που μας έχετε φλομώσει;

Ουσία, κύριε Υπουργέ! Ουσία και δεσμεύσεις! Πόσους θέλετε να φτάσουν πλέον οι ασθενείς, τα κρούσματα, οι απώλειες για να σοβαρευτείτε;

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε.

**ΓΕΩΡΓΙΟΣ ΒΑΡΕΜΕΝΟΣ:** Κύριε Πρόεδρε, μπορώ να κάνω μια ερώτηση στον κ. Κοντοζαμάνη;

**ΠΡΟΕΔΡΕΥΩΝ (Αθανάσιος Μπούρας):** Βεβαίως, μπορείτε. Έχετε τον λόγο.

**ΓΕΩΡΓΙΟΣ ΒΑΡΕΜΕΝΟΣ:** Κύριε Κοντοζαμάνη, γιατί τους πολίτες της Καλύμνου τούς στέλνετε για εμβολιασμό στον Αρχάγγελο της Ρόδου, για να τονωθεί ο εσωτερικός τουρισμός; Είχε γίνει και στην Αιτωλοακαρνανία, εκατό χιλιάδες από το Αγρίνιο τους στέλνατε στο Αιτωλικό και στο Θέρμο. Γιατί; Άρχισαν να έρχονται τουρίστες;

**ΠΡΟΕΔΡΕΥΩΝ (Αθανάσιος Μπούρας):** Ορίστε,κύριε Κοντοζαμάνη, έχετε τον λόγο.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Αναπληρωτής Υπουργός Υγείας):** Κυρίες και κύριοι Βουλευτές, επιτρέψτε μου κατ’ αρχάς, και προκειμένου να υπάρξει μια στοιχειώδης συναντίληψη και να μπορούμε να συνεννοηθούμε, να υπενθυμίσω σε όλους μας κάποια στοιχειώδη πράγματα με βάση τους κανόνες της κοινής λογικής και της εμπειρίας. Βιώνουμε, όλος ο πλανήτης βιώνει, μια πανδημία. Τι σημαίνει πανδημία; «Παν» και «δήμος», είναι επιδημία που εξαπλώνεται με γρήγορους ρυθμούς σε παγκόσμια κλίμακα και απειλεί το σύνολο σχεδόν του πλανήτη.

Πώς αντιμετωπίζεται μια πανδημία; Έχει πλήρως και εξαρχής καταστεί σαφές ότι είναι ένας συνδυασμός δυνάμεων η αντιμετώπιση της πανδημίας και πρέπει να αφομοιωθεί αυτό από όλους. Κατ’ αρχάς, η πανδημία αντιμετωπίζεται με την τήρηση στοιχειωδών μέτρων ατομικής προστασίας και ήταν αυτά τα μέτρα που τηρήσαμε, τα απλά μέτρα, που μας έγιναν συνήθεια στο πρώτο κύμα της πανδημίας. Ήταν θέμα συμπεριφοράς κυρίως η επιτυχής διαχείριση της πανδημίας, πρωτίστως δηλαδή θέμα δημόσιας υγείας, τήρηση των αποστάσεων, μάσκα και πλύσιμο των χεριών. Και τα μάθαμε αυτά να τα κάνουμε αυτοματοποιημένα και μας έγιναν συνήθεια, ως απαραβίαστο και αυτονόητο μέρος της καθημερινότητάς μας.

Η πανδημία, επίσης, αντιμετωπίζεται από ένα σύστημα υγείας με σχέδιο και οργάνωση, το οποίο έρχεται να αντιμετωπίσει τις περιπτώσεις αυτές που τα μέτρα ατομικής προστασίας για οποιονδήποτε λόγο δεν στάθηκαν σε κάποιες περιπτώσεις ικανά προκειμένου να αποφευχθεί η μόλυνση από τον ιό. Αυτό έγινε κυρίως στο δεύτερο -και γίνεται τώρα- κύμα της πανδημίας. Και υπήρξε σχεδιασμός, το είχαμε πει από την αρχή ότι σχεδιάσαμε με βάση το πιο ακραίο σενάριο, και τα καταφέραμε.

Όλοι αντιλαμβανόμαστε ότι παγκοσμίως κανένα σύστημα υγείας δεν μπορεί από μόνο του να αντιμετωπίσει μια πανδημία. Γνωρίζετε εσείς, για παράδειγμα, κτήρια τα οποία αντέχουν σεισμό 15 Ρίχτερ; Δεν υπάρχει σύστημα υγείας που να μπορεί να αντιμετωπίσει μια πανδημία. Και είδαμε τι έγινε στα άλλα κράτη. Πιο πλούσια κράτη, πιο σύγχρονα κράτη με πιο οργανωμένα συστήματα υγείας κατέρρευσαν, πράγμα το οποίο δεν συνέβη εδώ, στην Ελλάδα. Είδαμε ασθενείς να διακομίζονται από τη μια χώρα στην άλλη.

Θέλω να επαναλάβω για μια ακόμη φορά ότι το Εθνικό Σύστημα Υγείας έχει αντέξει χάρη στον σχεδιασμό ο οποίος υπήρξε, χάρη στην υπερπροσπάθεια των υγειονομικών, των γιατρών, όλου του προσωπικού και τις ενέργειες φυσικά που έγιναν πριν από την έναρξη της πανδημίας, γιατί βλέπαμε ότι έρχεται και προετοιμαστήκαμε κατάλληλα, σε ενέργειες που έγιναν για την ενίσχυσή του, σε οικονομικούς πόρους, σε ανθρώπινους πόρους και σε εξοπλισμό. Βρίσκεται στα όριά του, το έχουμε πει. Έχουμε ξεπεράσει τις δυνάμεις μας, αλλά είναι όρθιο και παρέχει υπηρεσίες υγείας σε όλους τους πολίτες.

Σε καμμία περίπτωση δεν μπορώ να δεχθώ τον ισχυρισμό κάποιων ότι το σύστημα υγείας είναι αποκλειστικά αυτή τη στιγμή μόνο για τη διαχείριση του κορωνοϊού. Όλα τα περιστατικά αντιμετωπίζονται. Στα τμήματα επειγόντων περιστατικών των νοσοκομείων το 50% με 55% των προσελεύσεων αφορά περιστατικά, τα οποία δεν είναι COVID και αντιμετωπίζονται. Τα εξειδικευμένα νοσοκομεία, όπως τα ογκολογικά, τα παιδιατρικά, τα ψυχιατρικά αντιμετωπίζουν τα συγκεκριμένα περιστατικά.

Από αυτά που ακούστηκαν σήμερα επιβεβαιώνεται δυστυχώς το εξής: Η Αντιπολίτευση και κυρίως η Αξιωματική Αντιπολίτευση συμπεριφέρεται σαν να μη θέλει να τελειώσει η πανδημία. Καλλιεργεί ένα κλίμα τοξικότητας και εχθροπάθειας και υπονομεύει τον έναν και μόνο στόχο που έχουμε αυτή τη στιγμή: να τελειώσουμε μια ώρα αρχύτερα από την πανδημία…

**ΓΕΩΡΓΙΟΣ ΒΑΡΕΜΕΝΟΣ:** Με αυτό που λέτε τώρα μας προσβάλλετε!

**ΠΡΟΕΔΡΕΥΩΝ (Αθανάσιος Μπούρας):** Μη διακόπτετε!

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Αναπληρωτής Υπουργός Υγείας):** Υπονομεύετε αυτή την εθνική προσπάθεια και επιμένετε στην καταστροφολογία. Θα το πω ξανά, το είπα και χθες στην επιτροπή. Με δυσκολία προσπαθείτε να μη δείξετε τη στεναχώρια σας, επειδή τα έχουμε καταφέρει μέχρι σήμερα. Ευτυχώς, η κοινωνία αντιλαμβάνεται πλήρως, το έχουν πει άλλωστε και πρώην στελέχη σας, τι θα είχε συμβεί αν ο ΣΥΡΙΖΑ και αυτοί που σήμερα κραυγάζουν και αλαλάζουν ήταν στο τιμόνι της χώρας.

Είπα και επιμένω ότι με ψεύδη και λαϊκισμό υπονομεύετε αυτή την εθνική προσπάθεια. Αναφερθήκατε στα self-test και σήμερα, αφού δεν σας βγήκε αυτή η αστειότητα -θα τη χαρακτήριζα εγώ- περί «SIEMENS», ήλθατε και μας λέτε ότι τα τεστ αυτά δεν έχουν σήμανση CE. Δεν γνωρίζετε ότι το τεστ της «SIEMENS» έχει σήμανση CE; Πώς φτιάξαμε τις προδιαγραφές; Χωρίς να έχει σήμανση CE; Ας το ξεχάσουμε αυτό.

Οι προδιαγραφές των αυτοδιαγνωστικών προβλέπονται από την ευρωπαϊκή νομοθεσία και πληρούνται συγκεκριμένες προϋποθέσεις, προκειμένου να χαρακτηρισθούν τα τεστ αυτά ως αυτοδιαγνωστικά και να επιτραπεί η κυκλοφορία τους. Τι κάναμε προκειμένου να τα φέρουμε σύντομα στην ελληνική αγορά; Στις προδιαγραφές θέσαμε ως προϋπόθεση να έχουν λάβει τέτοια άδεια σε άλλο ευρωπαϊκό κράτος-μέλος και κυρίως στη Γερμανία, που έχει μια συγκεκριμένη λίστα με προϊόντα που έχει δοθεί άδεια κυκλοφορίας.

Και έρχομαι να απαντήσω, κύριε Πουλά, στο δεύτερο ερώτημά σας. Αναφερθήκατε στη διάταξη για την κυκλοφορία των τεστ. Κάναμε μια νομοτεχνική βελτίωση και προσθέσαμε και τον ΕΟΦ, για να δώσουμε τη δυνατότητα στον ΕΟΦ ως αρμόδια αρχή της Ευρωπαϊκής Ένωσης να μπορεί, εφόσον κάποιος έρθει και καταθέσει φάκελο στον Εθνικό Οργανισμό Φαρμάκων, να του χορηγηθεί άδεια κυκλοφορίας ως self-test.

Τι άλλο κάνατε σήμερα; Αφού δεν σας βγήκε αυτή η αστειότητα, που σας είπα, για τα τεστ, έρχεστε και μας λέτε ότι σας ενόχλησε που μία αρμόδια δημόσια αρχή, η Γενική Γραμματεία Πολιτικής Προστασίας, έκανε τον διαγωνισμό. Δηλαδή το πρόβλημα όλων ήταν ποιος έκανε τον διαγωνισμό;

Να σας πω και κάτι. Η σύμβαση του διαγωνισμού αυτού εγκρίθηκε σήμερα από το Ελεγκτικό Συνέδριο. Τα self-test -το είπατε και εσείς, το λέμε και εμείς, αλλά δεν θέλετε να το πιστέψετε- έρχονται ως μια συμπληρωματική δράση στη στρατηγική που έχουμε για το testing στην Ελλάδα. Έρχονται να συμπληρώσουν τα ταχέα τεστ και τα μοριακά τεστ, τα οποία έχουν ξεπεράσει τις πενήντα χιλιάδες ημερησίως. Έτσι έχουμε τη δυνατότητα να έχουμε σαφή εικόνα της επιδημιολογικής κατάστασης στη χώρα.

Και πάλι η Ελλάδα πρωτοπορεί, γιατί είμαστε από τις πρώτες χώρες που θα τα χρησιμοποιήσουμε, θα τα χρησιμοποιήσει ο κόσμος. Γι’ αυτό λέγονται self-test, ατομικά τεστ, αυτοδιαγνωστικά. Υπάρχουν διαδικασίες προκειμένου να δούμε τι θα γίνει με τα αποτελέσματα των τεστ αυτών. Υπάρχει και διεθνής εμπειρία, μελέτη του Γέιλ -στην οποία αναφέρθηκε ο κ. Λιούπης και το έχουμε πει κι εμείς-, που δείχνει ότι αυτά τα τεστ μπορούν να περιορίσουν τη διασπορά του ιού. Πρόκειται επομένως για μία συμπληρωματική δράση στη στρατηγική μας.

Ο κ. Πουλάς έθεσε ένα ερώτημα σε ό,τι αφορά το άρθρο 1 του νομοσχεδίου για τα φαρμακεία. Τα φαρμακεία θα διαθέσουν τα self-test στους πολίτες, όπως έχουμε πει, δωρεάν. Μέχρι σήμερα τα ταχέα τεστ, τα rapid test δεν μπορούσαν να πωληθούν από τον πάγκο του φαρμακείου. Το άρθρο αυτό επιτρέπει την πώληση των rapid test στα φαρμακεία. Κάναμε αυτή την νομοτεχνική βελτίωση, που έχει να κάνει με τη δυνατότητα των φαρμακοποιών για την καταχώριση των στοιχείων, διότι πρόκειται για επαγγελματικό δικαίωμα και δεν μπορεί να ρυθμισθεί με υπουργική απόφαση. Θα πωλούνται rapid test χωριστά στα φαρμακεία.

**ΑΝΔΡΕΑΣ ΠΟΥΛΑΣ:** Να τα αγοράσει ποιος;

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Αναπληρωτής Υπουργός Υγείας):** Ο κόσμος.

**ΑΝΔΡΕΑΣ ΠΟΥΛΑΣ:** Και να τα κάνει μόνος του;

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Αναπληρωτής Υπουργός Υγείας):** Όχι, κύριε Πουλά.Είστεγιατρός. Όταν κάποιος κάνει ένα ταχύ τεστ ή ένα μοριακό δεν το πληρώνει; Μπορεί να το πάρει από το φαρμακείο αυτή τη φορά και να το κάνει στον γιατρό του. Αυτό το λέω για να ξεκαθαρίσω την απορία σας.

Δεύτερον, ακούστηκε πολλές φορές στην Αίθουσα σήμερα ότι είμαστε απροετοίμαστοι. Επιτρέψτε μου να διαφωνήσω και σε αυτό. Ο υπερδιπλασιασμός των μονάδων εντατικής θεραπείας καταδεικνύει έλλειψη προετοιμασίας; Παραλάβαμε πεντακόσιες πενήντα επτά κλίνες εντατικής θεραπείας τον Ιούλιο του 2019.

(Θόρυβος στην Αίθουσα)

**ΓΕΩΡΓΙΟΣ ΒΑΡΕΜΕΝΟΣ:** Φέρνετε τροπολογία τώρα;

**ΠΡΟΕΔΡΕΥΩΝ (Αθανάσιος Μπούρας):** Μη διακόπτετε! Σας παρακαλώ!

(Θόρυβος στην Αίθουσα)

Δεν θέλετε να λύνεται τίποτα, δηλαδή, σε αυτή την κρίση!

Μη διακόπτετε! Σας παρακαλώ όλους!

Συνεχίστε, κύριε Υπουργέ.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Αναπληρωτής Υπουργός Υγείας):** Ευχαριστώ, κύριε Πρόεδρε.

Παραλάβαμε πεντακόσιες πενήντα επτά κλίνες εντατικής θεραπείας τον Ιούλιο του 2019. Εκατόν πενήντα και πλέον κλίνες, οι οποίες δεν λειτουργούσαν, είτε επειδή δεν υπήρχε προσωπικό είτε επειδή δεν υπήρχε εξοπλισμός, λειτούργησαν και αυτές και αναπτύξαμε και άλλες κλίνες και συνεχίζουμε και έχουμε υπερδιπλασιάσει τη διαθεσιμότητα στις μονάδες εντατικής θεραπείας.

Τι άλλο κάναμε; Δεν κόψαμε κορδέλες για επικοινωνιακούς λόγους. Όταν λειτούργησαν οι μονάδες εντατικής θεραπείας, οι νέες μονάδες, ήταν πλήρως στελεχωμένες από ιατρικό, νοσηλευτικό και άλλο προσωπικό που χρειαζόταν για τη λειτουργία τους. Τετρακόσιοι δέκα επιπλέον γιατροί αυτή τη στιγμή υπηρετούν στις μονάδες εντατικής θεραπείας. Και επειδή μιλήσατε για τις αναμονές, έχω εδώ αποκόμματα εφημερίδων που δείχνουν τι γινόταν με τις αναμονές στις μονάδες εντατικής θεραπείας επί ΣΥΡΙΖΑ, που είχαμε μόνο μία απλή γρίπη να αντιμετωπίσουμε. Τα νούμερα ήταν πολλαπλάσια από τα σημερινά. Τις αναμονές αυτές τις διαχειριζόμαστε με επιτυχία. Μέχρι κάποιος να μπει στη μονάδα εντατικής θεραπείας, του παρέχεται η απαραίτητη αναπνευστική υποστήριξη.

Τρίτον, έγινε αναφορά στο ότι η Κυβέρνηση δεν προχώρησε στις απαραίτητες προσλήψεις προσωπικού. Έχει μαλλιάσει η γλώσσα μας να λέμε γι’ αυτές τις προσλήψεις. Θα θυμίσω: δύο χιλιάδες πεντακόσιες εβδομήντα τέσσερις εγκρίσεις μόνιμου ιατρικού προσωπικού στους είκοσι μήνες διακυβέρνησης της Νέας Δημοκρατίας, δύο χιλιάδες επτακόσιες πενήντα σε τεσσεράμισι χρόνια ΣΥΡΙΖΑ μόνιμο προσωπικό. Σε ό,τι αφορά το λοιπό προσωπικό τα νούμερα πάλι είναι γνωστά. Είχαμε πει στην αρχή της πανδημίας για δύο χιλιάδες επικουρικό προσωπικό. Έχουμε ξεπεράσει τις οκτώ χιλιάδες προσλήψεις σε επικουρικό προσωπικό και υπηρετούν πάνω από δέκα χιλιάδες επικουρικοί στο σύστημα υγείας διαφόρων ειδικοτήτων, διότι έχουμε παρατείνει τις συμβάσεις τους για το 2021, προκειμένου να καλύψουμε τις ανάγκες και τις ελλείψεις του παρελθόντος, που όλοι αναγνωρίζουμε ότι έχει το σύστημα υγείας. Σε αυτές βεβαίως έρχονται να προστεθούν και οι προσλήψεις από τις προκηρύξεις του ΑΣΕΠ.

Επιτρέψτε μου να καταρρίψω άλλον έναν μύθο, αυτόν που πολύ συχνά χρησιμοποιεί η Αξιωματική Αντιπολίτευση, ότι η Νέα Δημοκρατία δεν πιστεύει στο δημόσιο σύστημα υγείας. Πραγματικά πιστεύω ότι σας ενοχλεί που έχουμε ενισχύσει το δημόσιο σύστημα υγείας, που το δημόσιο σύστημα υγείας άντεξε στην πανδημία, που το Εθνικό Σύστημα Υγείας το εμπιστεύεται ο ελληνικός λαός πλέον, σύμφωνα με μετρήσεις που έγιναν πρόσφατα, αυξάνοντας την εμπιστοσύνη των πολιτών σε αυτό, που έχουμε αποδείξει ότι καθημερινά ενισχύουμε το Εθνικό Σύστημα Υγείας και το στηρίζουμε.

Και συνεχίζετε να μιλάτε για ΣΔΙΤ και για ιδιωτικοποιήσεις. Επειδή λέει η λέξη ΣΔΙΤ περιέχει το γράμμα «γιώτα», για το «ιδιωτικό». Έχουμε εξηγήσει χιλιάδες φορές ότι οι ΣΔΙΤ είναι χρηματοδοτικά εργαλεία. Αντί να πάρουμε δάνειο, κάνουμε ΣΔΙΤ, προκειμένου να βελτιώσουμε τις υποδομές στο σύστημα υγείας, προκειμένου να βελτιώσουμε την παροχή υπηρεσιών. Και σε αυτό το σημείο δεν κρύβεται η στενοχώρια σας, επειδή το σύστημα υγείας, το δημόσιο σύστημα υγείας έχει ανταποκριθεί με επάρκεια και πληρότητα την περίοδο αυτή.

Ειπώθηκε επίσης ότι τα μέτρα έχουν αποτύχει. Θα σας θέσω ένα ερώτημα: Φαντάζεστε τι θα είχε γίνει, αν δεν είχαμε πάρει αυτά τα μέτρα; Υπάρχει επίγνωση τι θα γινόταν στη χώρα; Βλέπετε τι γίνεται στις υπόλοιπες χώρες της Ευρώπης; Επομένως τα μέτρα έχουν πετύχει. Και βεβαίως αυτή τη στιγμή διαχειριζόμαστε ένα κύμα, το οποίο κυρίως οφείλεται στις μεταλλάξεις του ιού, που είναι σφοδρό στη χώρα μας, όπως είναι και στις υπόλοιπες χώρες.

Ακούστηκαν επίσης διάφορα σε ό,τι αφορά τον εμβολιασμό του πληθυσμού. Η χώρα μας ευτυχώς συμμετείχε στην κοινή ευρωπαϊκή προμήθεια. Γνωρίζαμε ότι υπήρξαν προβλήματα σε ό,τι αφορά τις παραδόσεις των εμβολίων, αλλά ο προγραμματισμός διεξαγωγής των εμβολιασμών, και σύμφωνα με τις παραδόσεις που περιμένουμε, μας δίνει την ευχέρεια να πούμε ότι το καλοκαίρι θα έχουμε επιτύχει το τείχος ανοσίας και θα έχουμε καταφέρει να εμβολιάσουμε το κρίσιμο αυτό ποσοστό του πληθυσμού και τις ευπαθείς ομάδες που χρειάζεται, προκειμένου η οικονομία μας να επανέλθει στην κανονικότητα.

Και να θυμίσω ότι σήμερα η χώρα μας είναι η έκτη χώρα στην Ευρώπη με πλήρως εμβολιασμένο πληθυσμό, δηλαδή και με τις δύο δόσεις. Και να θυμίσω ακόμα ότι τον περασμένο Νοέμβριο ο Αρχηγός της Αξιωματικής Αντιπολίτευσης έλεγε: «Σιγά μην έρθει το εμβόλιο τέλος Δεκεμβρίου. Κάντε τουλάχιστον στον κόσμο το εμβόλιο της γρίπης, το οποίο υπάρχει.».

Έγινε επίσης αναφορά -και τελειώνω, κύριε Πρόεδρε- στα ρωσικά εμβόλια και στα άλλα και ότι πρέπει να κυκλοφορήσουν εγκεκριμένα εμβόλια. Μα, φυσικά φέρνουμε τα εγκεκριμένα εμβόλια στη χώρα και αυτά κυκλοφορούν και βεβαίως έρχονται τα εμβόλια που έχουν εγκρίσεις από την αρμόδια Ευρωπαϊκή Ρυθμιστική Αρχή, τον Ευρωπαϊκό Οργανισμό Φαρμάκων.

Συνεργασία με τον ιδιωτικό τομέα. Κατηγορηθήκαμε ότι προπληρώνουμε τον ιδιωτικό τομέα, προκειμένου να έχουμε στη διάθεσή μας μονάδες εντατικής θεραπείας. Τι να προπληρώσουμε; Οι κλίνες εντατικής θεραπείας στον ιδιωτικό τομέα, που έχουμε πάρει, γεμίζουν την ίδια στιγμή. Έχουμε πάρει περισσότερες και από τον αρχικό προγραμματισμό μας. Στην Αττική μόνο από τις διακόσιες τριάντα τρεις διαθέσιμες κλίνες εντατικής θεραπείας στον ιδιωτικό τομέα έχουμε τις εκατόν εβδομήντα τέσσερις ως κράτος και οι υπόλοιπες είναι κατειλημμένες από τον ιδιωτικό τομέα. Ό,τι αδειάζει γεμίζει αμέσως.

Αυτή τη στιγμή ο ιδιωτικός τομέας διαχειρίζεται τις κλίνες, τα μη COVID περιστατικά, έτσι ώστε να έχουμε περισσότερες διαθέσιμες κλίνες στον δημόσιο τομέα για να αντιμετωπίσουμε την πανδημία και λόγω της εμπειρίας που έχει ο δημόσιος τομέας. Βεβαίως, αυτή τη στιγμή το σύστημα υγείας είναι ενιαίο. Δημόσιος τομέας, ιδιωτικός τομέας, οι δομές των Ενόπλων Δυνάμεων έχουν ενώσει δυνάμεις προκειμένου να αντιμετωπίσουμε με επιτυχία την πανδημία.

Και τέλος μία αναφορά στα φάρμακα. Το έχουμε πει πάλι. Από την πρώτη στιγμή δεν έλειψε καμμία φαρμακευτική θεραπεία που είχαν ανάγκη όσοι έπασχαν από κορωνοϊό. Θέλω να το ξαναπώ για μία ακόμη φορά ότι η χώρα μας συμμετέχει στην κοινή ευρωπαϊκή προμήθεια για μονοκλωνικά αντισώματα. Έχουμε τη θετική γνωμοδότηση του Ευρωπαϊκού Οργανισμού Φαρμάκων για ένα από αυτά. Θα πάρουμε και αυτό, θα πάρουμε και τα υπόλοιπα τα οποία θα γνωμοδοτήσει ο Ευρωπαϊκός Οργανισμός Φαρμάκων και θα τα έχουμε την ίδια στιγμή διαθέσιμα, όπως η υπόλοιπη Ευρώπη, όπως έγινε και με τα εμβόλια.

Και επιτρέψτε μου ένα τελευταίο σχόλιο, επειδή αναφέρθηκε ο κ. Σαλμάς στην εξαίρεση των ηπαρινών από το clawback. Αυτό γίνεται προκειμένου να διασφαλίσουμε την επάρκεια των προϊόντων αυτών στην ελληνική αγορά. Πρόκειται για προϊόντα τα οποία δεν είναι εύκολα. Όσοι είναι γιατροί γνωρίζουν ότι η πρώτη ύλη της ηπαρίνης προέρχεται από χοιρινό βλεννογόνο και η παγκόσμια παραγωγή εξαρτάται από την Κίνα και λόγω της αφρικανικής πανώλης -έχει αξία να το αναφέρω- έχει θανατωθεί η πλειονότητα των χοίρων στην Κίνα και υπάρχει παγκόσμια έλλειψη. Και το κάνουμε αυτό προκειμένου να διασφαλίσουμε τις απαραίτητες ποσότητες που έχει ανάγκη η χώρα μας. Δεν υπάρχει προκλητή ζήτηση στις ηπαρίνες. Είναι συγκεκριμένα τα άτομα που παίρνουν ηπαρίνες.

Κυρίες και κύριοι Βουλευτές, δίνουμε μία μεγάλη μάχη όλοι μαζί, όλο το προσωπικό στο Εθνικό Σύστημα Υγείας, προκειμένου να νικήσουμε αυτή την πανδημία. Απαιτείται σοβαρότητα και επιτρέψτε μου να πω ότι μικροπολιτική παλαιάς κοπής στον τομέα της δημόσιας υγείας δεν έχει χώρο.

Θα καλέσω όλα τα κόμματα της Αντιπολίτευσης την ύστατη αυτή στιγμή να επιτάξουν λίγη από όση σοβαρότητα και υπευθυνότητα αναμένει η κοινωνία από την Αντιπολίτευση.

Ευχαριστώ πολύ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Αθανάσιος Μπούρας):** Θέλετε κάτι διαδικαστικό, κύριε Λαμπρούλη; Γιατί εγώ θα κανονίσω τη διαδικασία.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Δεν είναι διαδικαστικό, κύριε Πρόεδρε.

Ο Υπουργός να θυμίσω ότι είχε δεσμευθεί να απαντήσει, όταν του θέσαμε συγκεκριμένα δύο ερωτήματα σε σχέση με τα όσα ειπώθηκαν από συνάδελφο από τη Μαγνησία για τον γιατρό του «Αγίου Σάββα». Ρωτήσαμε αν συμφωνεί ο Υπουργός με τα όσα ελέχθησαν από τον Βουλευτή, τον κ. Μαραβέγια συγκεκριμένα, και αν ο συγκεκριμένος γιατρός, ο οποίος σήμερα-αύριο απολύεται, θα προσληφθεί. Είπε ότι θα απαντήσει στο τέλος και απάντηση δεν πήραμε. Περιμένουμε να μας απαντήσει.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Κύριε Πρόεδρε, θα ήθελα και εγώ τον λόγο.

**ΠΡΟΕΔΡΕΥΩΝ (Αθανάσιος Μπούρας):** Έγινε κατανοητό. Θα ξαναμιλήσει.

Κύριε Σκουρλέτη, τι ακριβώς θέλετε; Μόνο αν είναι κάτι διαδικαστικό.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Διαδικαστικό είναι.

Ολοκληρώνεται η διαδικασία, αν κατάλαβα καλά.

**ΠΡΟΕΔΡΕΥΩΝ (Αθανάσιος Μπούρας):** Ολοκληρώνεται όταν πω εγώ «ολοκληρώθηκε η συζήτηση…».

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Μισό λεπτό, κύριε Πρόεδρε.

Την ώρα που τελείωνε ο κύριος Υπουργός, έρχεται τροπολογία. Δεν έχει ξαναγίνει αυτό.

**ΠΡΟΕΔΡΕΥΩΝ (Αθανάσιος Μπούρας):** Εκπλήττεστε εσείς ειδικά;

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Εκπλήσσομαι…

**ΠΡΟΕΔΡΕΥΩΝ (Αθανάσιος Μπούρας):** Δεν ξαναείδατε σε αυτή τη Βουλή που κυβερνήσατε;

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Εκπλήσσομαι εγώ ειδικά και ζητώ να αποσυρθεί…

**ΠΡΟΕΔΡΕΥΩΝ (Αθανάσιος Μπούρας):** Συγνώμη, αλλά όλοι μάς βλέπουν…

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** …ως τελευταία παρέμβαση της Κυβέρνησης…

**ΠΡΟΕΔΡΕΥΩΝ (Αθανάσιος Μπούρας):** …μας ακούν, μας κρίνουν, μας συγκρίνουν.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Βεβαίως, μας συγκρίνουν. Να αποσυρθεί, δεν γίνεται αυτό το πράγμα…

**ΠΡΟΕΔΡΕΥΩΝ (Αθανάσιος Μπούρας):** Και ξέρετε τι άλλο, κύριε Σκουρλέτη; Εγώ αυτή τη στιγμή είμαι Έλλην πολίτης και το πρωί έβλεπα μερικούς από εσάς να υπερασπίζεστε όσα γίνονται με αυτή την τροπολογία…

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Κατ’ αρχάς, δεν είναι σωστό αυτό που κάνετε, να μη με αφήνετε να ολοκληρώσω. Δεν σας τιμά αυτό, κύριε Πρόεδρε. Δεν με αφήνετε να ολοκληρώσω. Θα είχα τελειώσει. Γιατί το κάνετε;

**ΠΡΟΕΔΡΕΥΩΝ (Αθανάσιος Μπούρας):** Ακούστε κάτι. Πριν και πάνω απ’ όλα, είμαι κι εγώ Έλλην πολίτης και ανησυχώ για τα παιδιά μου, για τους δίπλα μου και κοιτάω εδώ θέματα τα οποία όλοι σας στις πρωινές εκπομπές υπεραμύνεστε.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Είστε Πρόεδρος, δεν είστε Κοινοβουλευτικός Εκπρόσωπος της Νέας Δημοκρατίας. Είστε Πρόεδρος!

**ΠΡΟΕΔΡΕΥΩΝ (Αθανάσιος Μπούρας):** Ναι, είμαι Πρόεδρος. Βεβαίως είμαι!

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Αυτή τη στιγμή ολοκληρώθηκε η διαδικασία. Δεν υπάρχει άλλη. Ούτε ο κ. Γεωργιάδης προφανώς, που ήρθε εκ των υστέρων, θα πάρει τον λόγο, όπως αντιλαμβάνομαι.

**ΠΡΟΕΔΡΕΥΩΝ (Αθανάσιος Μπούρας):** Αφήστε να την ξέρω πολύ καλύτερα τη διαδικασία εγώ. Προχωρήστε.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Ζητώ αυτή τη στιγμή να αποσυρθεί αυτή η τροπολογία. Δεν γίνεται. Ο επισπεύδων…

**ΠΡΟΕΔΡΕΥΩΝ (Αθανάσιος Μπούρας):** Τώρα δεν θα κρίνω εγώ. Θα δώσω τον λόγο, όπως έχω δικαίωμα, στον Υπουργό Ανάπτυξης, τον κ. Γεωργιάδη, προκειμένου να τοποθετηθεί επί της τροπολογίας με γενικό αριθμό 827 και ειδικό 146 και συγκεκριμένα για το άρθρο 7.

Στη συνέχεια, θα πάρει τον λόγο ο Αναπληρωτής Υπουργός Υγείας, προκειμένου να τοποθετηθεί επί του συνόλου των τροπολογιών, ποιες αποδέχεται, ποιες δεν αποδέχεται και αν θέλει να απαντήσει σε οτιδήποτε.

Αν θελήσετε τον λόγο μετά τον Υπουργό, εγώ θα σας δώσω τον λόγο για διευκρινίσεις, κύριε Σκουρλέτη.

Κύριε Υπουργέ, έχετε τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Κύριε Πρόεδρε, σας ευχαριστώ πάρα πολύ.

Ως προς το σχόλιο που έκανε ο κ. Σκουρλέτης για την τροπολογία, να πω ότι είμαστε σε μια κατεπείγουσα διαδικασία για την αντιμετώπιση κατεπειγόντων θεμάτων. Όπως θα διαπιστώσετε από την τροπολογία αυτή, και τα επτά άρθρα -εγώ θα σας μιλήσω για το άρθρο 7, για τα υπόλοιπα έξι ο συνάδελφός μου- είναι όχι απλά επείγοντα, αλλά υπερεπείγοντα.

Εγώ θα ήθελα πραγματικά, κύριε Σκουρλέτη -δεν ξέρω αν είστε εσείς ή ο κ. Βαρεμένος Κοινοβουλευτικός Εκπρόσωπος-, να μας πείτε αν διαφωνείτε με κάποιο απ’ αυτά και αν ο ΣΥΡΙΖΑ θέλει να αποσύρουμε κάποιο από αυτά. Διότι όλα εδώ πέρα μέσα είναι άμεσα πράγματα, που τώρα χρειαζόμαστε, άμεσα. για την πανδημία. Και αν αυτό δεν το καταλαβαίνουμε μέσα σε μία Βουλή με αυτά που ζούμε, με συγχωρείτε, αλλά έχουμε χάσει πάσα έννοια κοινοβουλευτικού διαλόγου. Εάν, όμως, πείτε ότι αυτό το άρθρο δεν είναι ή είναι κάτι άλλο, να μας το πείτε και να ακούσει και η ελληνική κοινή γνώμη, αν δεν θέλετε να παίρνουμε γιατρούς, αν δεν θέλετε να κάνουμε επιτάξεις, αν δεν θέλετε να πληρώνουμε τα νοσοκομεία για τις επιπλέον ΜΕΘ.

Πάμε τώρα στο άρθρο 7, που αφορά το Υπουργείο Ανάπτυξης. Την 1η Μαρτίου, πριν από λίγες μέρες δηλαδή, ετέθη από τον ΣΕΤΕ με πολύ επείγουσα επιστολή σε εμένα, στον κ. Παπαθανάση, στον κύριο Πρωθυπουργό και στον κύριο Υπουργό των Οικονομικών το αίτημα -το οποίο εμείς το κρίναμε απολύτως λογικό, γι’ αυτό το φέρνουμε και το νομοθετούμε- για την άμεση παράταση κατά δύο έτη των μισθώσεων των τουριστικών καταλυμάτων, εφόσον βέβαια οι εκμισθωτές είναι συνεπείς στις υποχρεώσεις τους ως προς την καταβολή των ενοικίων.

Για ποιον λόγο χρειάζεται αυτή η τροπολογία; Διότι από τις εννιάμισι χιλιάδες ξενοδοχεία που έχουμε στην Ελλάδα, περισσότερα από χίλια είναι με ενοίκιο. Και όταν ένα ξενοδοχείο ενοικιάζεται, αυτός που το νοικιάζει και κάνει την ανακαίνισή του και φτιάχνει το ξενοδοχείο για να το νοικιάσει -συνήθως δώδεκα έτη είναι η διάρκεια αυτών των μισθώσεων- και κάνει σοβαρά έξοδα και λαμβάνει σοβαρά δάνεια είναι αδύνατο να έχει προϋπολογίσει ότι θα χάσει κατ’ ουσίαν δύο από τα δώδεκα χρόνια. Διότι πλέον, όπως όλοι καταλαβαίνουμε, το έτος 2020 ο ελληνικός τουρισμός υπολειτούργησε και το έτος 2021, ακόμα και αν πετύχουμε πολύ καλύτερη επίδοση από ό,τι το 2020, πράγμα που επιθυμούμε και εργαζόμαστε για να το πετύχουμε, θα είμαστε σίγουρα πολύ πιο κάτω από το 2019 και από μία φυσιολογική μας χρονιά, για τους λόγους που όλοι αντιλαμβανόμαστε.

Άρα σε κάποιες μισθώσεις αυτού του είδους η απώλεια πλέον δύο ετών για τις επενδύσεις του μεγέθους που αποτελούν τα τουριστικά καταλύματα είναι πάρα πολύ σοβαρή ζημιά. Γι’ αυτόν τον λόγο, προχωρούμε στην παράταση κατά δύο έτη. Δηλαδή, για τα δύο έτη που έχασαν, χωρίς να φταίνε, λόγω της πανδημίας αυτοί που είχαν κάνει το επιχειρηματικό τους σχέδιο σε ένα ξενοδοχείο, αλλά το 2020 και το 2021 τα πράγματα πήγαν στραβά, λόγω ανωτέρας βίας, ερχόμαστε και λέμε ότι αν είσαι συνεπής στις υποχρεώσεις σου και, άρα, δεν είσαι μπαταχτσής, για να το πούμε πολύ απλά, σου δίνουμε αυτόματα αυτά τα δύο χρόνια που έχασες, για να μπορείς να συμπληρώσεις την επένδυσή σου, να εξυπηρετήσεις τα δάνειά σου, να διατηρήσεις τις θέσεις εργασίας σου. Αυτό είναι το άρθρο 7.

Να πω, επίσης, για να κλείσω, ότι μέσα στο νομοσχέδιο έχουμε δύο άρθρα του Υπουργείου Ανάπτυξης, τα άρθρα 101 και 102. Το ένα είναι η αυτόματη παράταση των επαγγελματικών μισθώσεων. Κατά ποιον τρόπο; Για όλες εκείνες τις επιχειρήσεις που έκλεισαν με κρατική εντολή, πάλι κατά την ίδια έννοια που είπα πριν για τον τουρισμό -εκεί η ζημία είναι μεγαλύτερη και τα μεγέθη πολύ μεγαλύτερα-, αλλά για τις τρέχουσες επαγγελματικές μισθώσεις όσες επιχειρήσεις ήταν κλειστές με κρατική εντολή, έναν μήνα, τρεις μήνες, επτά μήνες, οκτώ μήνες, όπως, παραδείγματος χάριν, οι επιχειρήσεις εστίασης, γι’ αυτές τις επιχειρήσεις, εφόσον είναι συνεπείς στις πληρωμές τους ως προς τα ενοίκιά τους προς τους ιδιοκτήτες, θα έχουν αυτόματη παράταση κατά αυτούς τους μήνες. Δηλαδή, για τους μήνες που είναι κλειστές, αυτομάτως παρατείνεται η αντίστοιχη μίσθωση στον χρόνο μπροστά, ώστε οι επιχειρήσεις αυτές να μη φανεί ότι έχουν χάσει λόγω της κρατικής εντολής για την αντιμετώπιση της πανδημίας ένα κομμάτι από τα προβλεπόμενα έσοδα τα οποία είχαν προϋπολογίσει.

Επαναλαμβάνω, επειδή μου το ζήτησε μετ’ επιτάσεως η ΠΟΜΙΔΑ, ο κ. Παραδιάς και τον ευχαριστώ γι’ αυτό, γιατί ήταν δίκαιη η επισήμανσή του: Έχουμε προβλέψει ότι αυτό εφαρμόζεται σε εκείνους οι οποίοι είναι συνεπείς προς τις υποχρεώσεις τους και, άρα, προσπαθούμε να προστατεύσουμε και το δικαίωμα των ιδιοκτητών στην ιδιοκτησία τους, το οποίο δεν θέλουμε σε καμμία περίπτωση να παραβιάσουμε.

Το άλλο άρθρο που έχουμε, για το οποίο επίσης δεν πιστεύω να υπάρξει καμμία διαφωνία, είναι η παράταση ως προς το ακατάσχετο και το αφορολόγητο των χρημάτων του ΕΣΠΑ που δίνουμε σε επιχειρήσεις για την αγορά των θερμαντικών σωμάτων, καθώς το σχετικό πρόγραμμα παρατάθηκε, λόγω μεγάλης ζήτησης, και άρα δίνουμε και παράταση ως προς τη δυνατότητα των επιχειρήσεων να πάρουν τα χρήματα αυτά χωρίς να τα κατασχέσει η εφορία, ο ΕΦΚΑ ή οι τράπεζες έναντι παλαιών χρεών. Δεν πιστεύω ότι υπάρχει έστω ένας συνάδελφος που θα έχει οποιαδήποτε αντίρρηση γι’ αυτές τις τροπολογίες.

Ευχαριστώ πάρα πολύ.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε.

Τον λόγο τώρα θα δώσω με τη σειρά στους εισηγητές, προκειμένου να τοποθετηθούν επί των άρθρων της συγκεκριμένης τροπολογίας.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Αθανάσιος Μπούρας):** Θέλετε να προηγηθείτε;

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Ναι. Θα τοποθετηθούν προφανώς οι εισηγητές, αλλά εγώ ζητάω σαν Κοινοβουλευτικός Εκπρόσωπος.

**ΠΡΟΕΔΡΕΥΩΝ (Αθανάσιος Μπούρας):** Πολύ ευχαρίστως, κύριε Σκουρλέτη.

Έχετε τον λόγο.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Ειλικρινά, η ανευθυνότητα είναι απερίγραπτη. Όχι με βάση το περιεχόμενο, αλλά, αν τελικά είναι τόσο σοβαρές αυτές οι τροπολογίες, είναι δυνατόν να τις υποτιμάτε τόσο πολύ και να ερχόσαστε στο και πέντε; Και έχετε την απαίτηση για μία τροπολογία με επτά άρθρα να τοποθετηθούν τα κόμματα και να αναλάβουν τις ευθύνες τους; Ποιον κοροϊδεύετε; Πώς απαξιώνετε την κοινοβουλευτική διαδικασία; Αύριο έχει νομοσχέδιο του Υπουργείου Αθλητισμού. Καταθέστε το αύριο και ελέγξετε μας αν είμαστε εμείς σοβαροί και υπεύθυνοι για να τοποθετηθούμε.

Εμείς αρνούμαστε να τοποθετηθούμε στο περιεχόμενο της συγκεκριμένης διάταξης. Διότι η ανευθυνότητα τελικά δεν αποτυπώνεται μόνο στον τρόπο της νομοθέτησης, αποτυπώνεται στα αποτελέσματα της πανδημίας, όταν έχουμε φτάσει στις οκτώ χιλιάδες νεκρούς.

Θα περίμενα από τον κ. Κοντοζαμάνη στην πλατιά του παρέμβαση πριν από λίγο να μη λέει πράγματα τα οποία δεν έχουν σχέση με την πραγματικότητα.

Κύριε Κοντοζαμάνη, όταν το 80% των χειρουργείων έχουν αναβληθεί, που δεν αφορούν άλλες υποθέσεις, τότε ναι, έχουν γίνει μίας ασθένειας τα βασικά νοσοκομεία, για COVID. Το ξέρετε καλύτερα. Ομολογήστε, λοιπόν! Ο κόσμος θέλει ειλικρίνεια. Μην κουνάτε το χέρι σας απαξιωτικά. Ο κόσμος σε αυτές τις συνθήκες θέλει ειλικρίνεια, για να μπορεί να αντέξει. Όταν κλονίζεται η εμπιστοσύνη του σε αυτούς που κυβερνούν, τότε εμφιλοχωρούν απόψεις οι οποίες μπορεί να είναι τρομακτικές. Και εσείς πραγματικά δείχνετε πολλαπλά ανεύθυνοι με αυτή την υπόθεση.

Τι να κάνουμε; Έτσι είναι! Εκεί οδήγησε η στρατηγική σας. Και αντί να αναλάβετε τις ευθύνες σας, λέτε ότι η ευθύνη είναι θέμα self-test, self-ευθύνης. Τη μετακυλίετε για άλλη μια φορά. Επιτίθεστε από τη μία στην Αντιπολίτευση, από την άλλη στους πολίτες. Αναλάβετε τις ευθύνες σας! Τι να κάνουμε; Αποτύχατε! Τουλάχιστον τώρα ζητήστε τη συνδρομή όλων των πολιτικών δυνάμεων και αλλάξτε ρότα! Διότι αυτή η αποτυχία μεταφράζεται σε ανθρώπινες ζωές!

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Το νομοσχέδιο που συζητάμε είναι κατεπείγον. Οι ρυθμίσεις που έρχονται είναι κι αυτές κατεπείγουσες. Και το πρωί τις άκουγα εγώ στα κανάλια από πολλούς.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Όπως το καζίνο; Το καζίνο είναι κατεπείγον;

**ΠΡΟΕΔΡΕΥΩΝ (Αθανάσιος Μπούρας):** Εγώ, λοιπόν, αν δεν προλαβαίνετε να τις μελετήσετε, σας προτείνω να διακόψουμε τη συνεδρίαση μέχρι τις 20:00΄, για να ολοκληρώσετε τη μελέτη σας.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Για αύριο! Για αύριο!

**ΠΡΟΕΔΡΕΥΩΝ (Αθανάσιος Μπούρας):** Ακούστε, κύριε Σκουρλέτη. Επειδή την έχουμε μάθει τη Βουλή αυτή πολλά χρόνια, πρέπει να σας πω ότι κατά τον Κανονισμό οι συνεδριάσεις των κατεπειγόντων είναι το πολύ δεκάωρες και ολοκληρώνονται. Άρα αυτά τα πράγματα, ενώ προτείνετε ψήφιση διαφορετική, θα πάνε την άλλη βδομάδα και «οι καιροί ου μενετοί». Ο κόσμος περιμένει, έχει αγωνία, απαιτεί λύσεις. Δέχεστε την πρόταση να διακόψουμε μέχρι τις 20:00΄;

**ΓΕΩΡΓΙΟΣ ΒΑΡΕΜΕΝΟΣ:** Μισό λεπτό, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Δεν δέχεστε την πρόταση να μελετήσετε καλύτερα.

Ορίστε, κύριε Βαρεμένε, έχετε τον λόγο για τρία λεπτά, για να τοποθετηθείτε επί της τροπολογίας.

**ΓΕΩΡΓΙΟΣ ΒΑΡΕΜΕΝΟΣ:** Βεβαίως. Με συγχωρείτε, δεν καταλαβαίνω τον εκνευρισμό σας. Προεδρεύετε. Προς τι ο εκνευρισμός ο δικός σας;

**ΠΡΟΕΔΡΕΥΩΝ (Αθανάσιος Μπούρας):** Έχετε τον λόγο. Θέλετε;

**ΓΕΩΡΓΙΟΣ ΒΑΡΕΜΕΝΟΣ:** Ρωτάω. Προς τι ο δικός σας εκνευρισμός, κύριε Πρόεδρε; Κατ’ αρχάς, εμείς ζητούμε τη συνδρομή σας…

**ΠΡΟΕΔΡΕΥΩΝ (Αθανάσιος Μπούρας):** Την έχετε τη συνδρομή μου και όσο καλύτερα μπορεί να γίνεται.

**ΓΕΩΡΓΙΟΣ ΒΑΡΕΜΕΝΟΣ:** Με συγχωρείτε, κύριε Πρόεδρε, αλλά δεν το βλέπω. Δεν το βλέπω, ειλικρινά. Εδώ που μας χρωστούσανε, ζητάνε και το βόδι, δηλαδή. Είστε εκνευρισμένος εσείς…

**ΠΡΟΕΔΡΕΥΩΝ (Αθανάσιος Μπούρας):** Θέλετε τον λόγο, κύριε Βαρεμένε;

**ΓΕΩΡΓΙΟΣ ΒΑΡΕΜΕΝΟΣ:** Έχω τον λόγο.

**ΠΡΟΕΔΡΕΥΩΝ (Αθανάσιος Μπούρας):** Έχετε τον λόγο, λοιπόν, να πείτε και να κρίνετε.

**ΓΕΩΡΓΙΟΣ ΒΑΡΕΜΕΝΟΣ:** Ακούστε με. Ειλικρινά δεν μπορώ να κατανοήσω τη στάση σας σήμερα. Δηλαδή, στο τέλος της ομιλίας του Υπουργού έρχονται αυτές οι τροπολογίες εδώ κι εσείς ζητάτε τον λόγο από εμάς. Αν είναι δυνατόν!

Ήρθε ο Υπουργός Ανάπτυξης, μίλησε, έφυγε. Και τι είπε; Είπε για δύο άρθρα. Μάλιστα. Καλά έκανε και τα έφερε κι εμείς θα τα ψηφίσουμε.

**ΠΡΟΕΔΡΕΥΩΝ (Αθανάσιος Μπούρας):** Είναι εδώ και ο Αναπληρωτής Υπουργός. Είχε μια τηλεδιάσκεψη ο Υπουργός και είναι εδώ ο κ. Παπαθανάσης.

**ΓΕΩΡΓΙΟΣ ΒΑΡΕΜΕΝΟΣ:** Εντάξει, είναι ο κ. Παπαθανάσης.

Λέω, λοιπόν: Έφερε τα άρθρα αυτά που μας περιέγραψε ο Υπουργός και θα τα ψηφίσουμε. Αυτό εδώ που φέρνετε σήμερα αυτή την ώρα, στο και πέντε, χωρίς να προλάβουμε να διαβάσουμε κι έρχεται εδώ ο κύριος Πρόεδρος και μας προτείνει καινοφανείς λύσεις, τι σας εμπόδισε να το φέρετε κανονικά; Τι θέλετε να κάνετε μ’ αυτό; Θέλετε να μας εκθέσετε; Εκτός κι αν η ανικανότητά σας ξεπέρασε το ταβάνι, ξεπεράσατε την αριστεία, δηλαδή, και πάτε και για τόνο. Εάν υποθέσουμε ότι δεν είστε ικανοί να το φέρετε, που δεν το υποθέτουμε, γιατί είναι στοιχειώδες.

Ο κύριος Υπουργός μάς περιέγραψε μια ανάγκη της οποίας είχε απόλυτη συνείδηση ακόμη όταν έφερνε τα άρθρα. Δεχθήκαμε αυτή τη διαδικασία, κύριε Πρόεδρε, που δεν είναι καν κατεπείγον, είναι κάτι καινοφανές, κάτι που εφηύρε η σημερινή Κυβέρνηση. Τη δεχθήκαμε με τις διαμαρτυρίες μας. Κι έρχεται τώρα με αυτή τη διαδικασία και δεν μας βοηθάτε, κύριε Πρόεδρε; Τουλάχιστον μη μας ζητάτε τον λόγο.

Εμείς οφείλαμε να είμαστε εκνευρισμένοι. Μας έβγαλαν έξω από τα ρούχα μας με αυτή τη διαδικασία, να ακούσουμε το τέλος της ομιλίας του κ. Κοντοζαμάνη, ο οποίος μας ύβρισε κιόλας, αντί να δώσει οποιαδήποτε στοιχειώδη απάντηση.

Δεν έχετε, κύριε Κοντοζαμάνη, ούτε το ανάστημα ούτε το δικαίωμα να απευθύνεστε με αυτόν τον τρόπο στην Αξιωματική Αντιπολίτευση! Δεν το έχετε κι ούτε πρόκειται να το αποκτήσετε, να μας κουνάτε το δάχτυλο και να μας λέτε ότι θα είμαστε δυσαρεστημένοι άμα θα τελειώσει η πανδημία! Κοκκίνισε και η ντροπή μετά από που είπατε, ως προς αυτή σας την αποστροφή. Και το επαναλαμβάνω, δεν έχετε το ανάστημα να απευθύνεστε στην Αξιωματική Αντιπολίτευση με αυτόν τον τρόπο! Επιλέξτε άλλον τρόπο!

Αντιπολιτευθήκαμε με τον πιο υπεύθυνο τρόπο κι έρχεστε και υβρίζετε. Δεν σέβεστε την Αντιπολίτευση. Τουλάχιστον σεβαστείτε τα θύματα της πανδημίας και τον πόνο που προκαλεί η πανδημία, αν δεν μπορείτε να κάνετε το άλλο κι αν δεν μπορείτε να σιωπήσετε μπροστά στο δράμα του ελληνικού λαού και να διατυπώνετε ύβρεις.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Αναπληρωτής Υπουργός Υγείας):** Μιλάτε για δράμα εσείς, που τους καλείτε σε συγκεντρώσεις;

**ΠΡΟΕΔΡΕΥΩΝ (Αθανάσιος Μπούρας):** Μη διακόπτετε, κύριε Υπουργέ. Θα πάρετε τον λόγο όταν χρειασθεί.

**ΓΕΩΡΓΙΟΣ ΒΑΡΕΜΕΝΟΣ:** Σας απάντησα για το συγκεκριμένο απόσπασμα της ομιλίας σας, για τη συγκεκριμένη αποστροφή.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Αναπληρωτής Υπουργός Υγείας):** Κατά το ήμισυ απαντήσατε!

**ΠΡΟΕΔΡΕΥΩΝ (Αθανάσιος Μπούρας):** Κύριε Βαρεμένε, συνεχίστε επί του θέματος που σας έδωσα τον λόγο, επί της τροπολογίας.

**ΓΕΩΡΓΙΟΣ ΒΑΡΕΜΕΝΟΣ:** Δεν χάθηκε ο κόσμος να έρθει αύριο. Και μη μου πείτε ότι είναι άσχετο. Γιατί, τα υπόλοιπα άρθρα είναι σχετικά με τα άρθρα που αφορούν την υγεία; Να έρθει αύριο! Χάθηκε ο κόσμος μέχρι αύριο; Να τηρήσουμε μία στοιχειώδη διαδικασία. Αυτό λέω.

**ΠΡΟΕΔΡΕΥΩΝ (Αθανάσιος Μπούρας):** Σας ευχαριστούμε.

Ο κ. Πουλάς έχει τον λόγο, μετά ο κ. Λαμπρούλης, η κ. Μπακαδήμα και ο Κοινοβουλευτικός Εκπρόσωπος του Κινήματος Αλλαγής. Για όλους θα υπάρχει η δυνατότητα. Μόνο αν θέλετε, σας παρακαλώ, τηρήστε το τρίλεπτο.

**ΑΝΔΡΕΑΣ ΠΟΥΛΑΣ:** Ευχαριστώ, κύριε Πρόεδρε.

Δύο κουβέντες θα πω μόνο. Κατ’ αρχάς, όταν η τροπολογία αυτή έρχεται στο παρά πέντε δείχνει ότι δεν υπάρχει σοβαρή Κυβέρνηση. Δυστυχώς, με τον τρόπο που νομοθετείτε, μας δείχνετε αυτή τη στιγμή ότι υπάρχει θέμα στην Κυβέρνηση. Αυτά είναι προβλήματα τα οποία τα ξέρετε. Τα ξέρατε όλες αυτές τις μέρες. Κι έρχεστε τελευταία στιγμή να τα φέρετε; Σημαίνει ότι η Κυβέρνηση δεν εργάζεται, δεν δουλεύει. Έχετε θέματα. Δεν είναι δυνατόν να φέρνετε τελευταία στιγμή πράγματα για υποχρεωτικό εμβολιασμό, για υποχρεωτικό έλεγχο κορωνοϊού. Εδώ θίγονται και θέματα δημοκρατίας. Είναι σοβαρά πράγματα αυτά.

Φέρατε και την άλλη, τη χαριστική ρύθμιση για τις ιδιωτικές κλινικές, που δεσμεύεστε ότι θα πληρώσετε και μάλιστα λέτε ότι θα είναι και ακατάσχετα και αφορολόγητα.

Εμείς σε αυτή τη διαδικασία, σε αυτή την τροπολογία δεν θα συμμετάσχουμε. Δεν θα συμμετάσχουμε στην ψηφοφορία.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε.

Ο Αντιπρόεδρος της Βουλής, ο κ. Λαμπρούλης, έχει τον λόγο, εκ μέρους του Κομμουνιστικού Κόμματος Ελλάδας.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Κύριε Πρόεδρε, νομίζω ότι όσο περνάει η ώρα κινδυνεύουμε να έχουμε καμμιά ακόμα πιο επείγουσα τροπολογία υπουργική ή διυπουργική, όπως θέλετε πείτε το.

Καταγγέλλουμε τη διαδικασία σε ό,τι αφορά την τροπολογία, κύριε Πρόεδρε. Είναι απαράδεκτο. Και δηλώνουμε ότι στη συγκεκριμένη τροπολογία θα απόσχουμε από την ψηφοφορία. Ήδη η τροπολογία έχει ενταχθεί στον κατάλογο που μας έχει μοιραστεί για την ψηφοφορία που θα ξεκινήσει σε λίγο.

Άρα, λοιπόν, εμείς θα απόσχουμε από αυτό και εκφράζουμε την έντονη διαμαρτυρία μας. Και φυσικά, αυτά θα ειπωθούν και στη Διάσκεψη των Προέδρων.

Το δεύτερο που θέλω να πω και στο οποίο θα επαναληφθώ είναι ότι περιμένω από τον Υπουργό να απαντήσει στα ερωτήματα που του θέσαμε και δεσμεύτηκε ότι θα απαντήσει.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε κι εμείς τον κ. Λαμπρούλη.

Τον λόγο έχει η κ. Αθανασίου.

**ΜΑΡΙΑ ΑΘΑΝΑΣΙΟΥ:** Κύριε Πρόεδρε, δεν μπορούμε κι εμείς να μην πούμε ότι δυσανασχετούμε με όλη αυτή την κατάσταση που συνεχώς επαναλαμβάνεται και την τελευταία στιγμή να μας φέρνετε τροπολογίες.

Κύριε Υπουργέ, είδαμε ότι θέλετε το τεστ να είναι υποχρεωτικό. Είναι, όμως, άλλο το να θέλουμε να κάνουμε μία ανίχνευση του ιού και άλλο να βάζουμε υποχρεωτικότητα στα τεστ. Δεν θεωρώ ότι αυτό είναι θέμα της τελευταίας στιγμής. Ως Ελληνική Λύση είμαστε αντίθετοι.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε.

Τον λόγο έχει η κ. Μπακαδήμα εκ μέρους της Κοινοβουλευτικής Ομάδας του ΜέΡΑ25.

**ΦΩΤΕΙΝΗ ΜΠΑΚΑΔΗΜΑ:** Ευχαριστώ πολύ, κύριε Πρόεδρε.

Κύριε Υπουργέ, δεν είναι η πρώτη φορά που το κάνετε αυτό. Το κάνατε και στο πολυνομοσχέδιο-σκούπα, όταν φέρατε τελευταία στιγμή -και ήμασταν εδώ και περιμένουμε τελευταία στιγμή- την τροπολογία με ένα κομμάτι από το σχέδιο για τον εμβολιασμό. Το κάνετε και τώρα φέρνοντας τελευταία στιγμή, χωρίς να έχουμε τον χρόνο να προλάβουμε να δούμε την τροπολογία και να τοποθετηθούμε όπως θα έπρεπε, μία εξίσου σημαντική τροπολογία. Προσπαθώ να καταλάβω γιατί το κάνετε και ειλικρινά σας λέω ότι αδυνατώ. Μπορούσατε κάλλιστα να τη φέρετε αύριο. Δεν ήταν η πρώτη φορά, εξάλλου, που θα φέρνατε τροπολογία άσχετη με το νομοσχέδιο που θα συζητούσαμε.

Εμείς ως ΜέΡΑ25, όπως είχαμε επισημάνει και καταγγείλει και την προηγούμενη φορά, το ίδιο θα κάνουμε και σήμερα και θα απόσχουμε από την ψήφιση της συγκεκριμένης τροπολογίας. Σταματήστε πλέον να ποδοπατάτε την αρχή της καλής νομοθέτησης στο επιτελικό κράτος που εσείς οι ίδιοι νομοθετήσατε. Εσείς οι ίδιοι νομοθετείτε, εσείς οι ίδιοι τα καταστρατηγείτε. Δεν θα γίνει το ΜέΡΑ25 συνένοχος και δεν θα συμμετάσχει σε αυτό το παιχνίδι.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε την κ. Μπακαδήμα.

Τον λόγο έχει ο εισηγητής της Νέας Δημοκρατίας, ο κ. Μπλούχος.

**ΚΩΝΣΤΑΝΤΙΝΟΣ ΜΠΛΟΥΧΟΣ:** Ευχαριστώ, κύριε Πρόεδρε.

Σε μία σαφώς αιτιολογημένη κατεπείγουσα διαδικασία, νομίζω ότι κρινόμαστε όλοι από την από την υπεραντιδραστικότητα που εμφανίζουμε. Όμως, είναι μόνιμη στον χώρο πλέον αυτόν και επί παντός η θορυβοκρατία.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εγώ ευχαριστώ.

Έχει ζητήσει τον λόγο και ο Κοινοβουλευτικός Εκπρόσωπος του Κινήματος Αλλαγής, ο κ. Κατρίνης.

Κύριε Κατρίνη, έχετε τον λόγο.

**ΜΙΧΑΗΛ ΚΑΤΡΙΝΗΣ:** Ευχαριστώ, κύριε Πρόεδρε.

Προσυπογράφω αυτά που είπε η κ. Μπακαδήμα. Εμείς, ούτως ή άλλως, ως Κίνημα Αλλαγής είχαμε αποχωρήσει από τη διαδικασία όταν ήρθε πάλι, μισή ώρα πριν λήξει η συνεδρίαση, το πακέτο των άρθρων για τη στρατηγική του εμβολιασμού. Το είπε και ο συνάδελφος, ο Ανδρέας Πουλάς.

Θέλω να πω, όμως, κύριε Πρόεδρε, για να μην κουράσω επαναλαμβάνοντας τα ίδια, ότι είναι προσβλητικό για την Εθνική Αντιπροσωπεία να έρχονται πέντε λεπτά, στην κυριολεξία, πριν λήξει η διαδικασία τέτοιου είδους τροπολογίες.

Εγώ να δεχθώ, κύριε Υπουργέ, ότι ο Διοικητής του Οφθαλμιατρείου παραιτήθηκε τα ξημερώματα της Τρίτης που καταθέσατε το νομοσχέδιο και το φέρνετε ως υπερεπείγον. Δεν μπορώ, όμως, να καταλάβω το εξής: Σήμερα, πήγε η κ. Σακελλαροπούλου, η Πρόεδρος της Δημοκρατίας, και ξεναγήθηκε από τον κ. Χαρδαλιά στο Εμβολιαστικό Κέντρο του Ελληνικού. Πριν από τρεις μέρες, πήγε ο κ. Μητσοτάκης στο Μέγα Εμβολιαστικό Κέντρο του Περιστερίου.

Ισχυρίζεστε εσείς ότι έχετε στρατηγική για τον εμβολιασμό στη χώρα, όταν φέρνετε με το άρθρο 4, με αυτόν τον τρόπο, τροπολογία για να ιδρύσετε εμβολιαστικά κέντρα δέκα θέσεων; Θέλετε να μας πείσετε εμάς και τον ελληνικό λαό ότι έχετε στρατηγική για τον εμβολιασμό, την οποία επικοινωνιακά μάλιστα πανηγυρίζετε με αυτού του είδους τις επισκέψεις;

Νομίζω ότι δεν είναι σοβαρή διαδικασία και δεν μπορείτε να πείσετε και κανέναν ότι πραγματικά έχετε συγκεκριμένη στρατηγική, που θα οδηγήσει στο μέγιστο δυνατό αποτέλεσμα.

Κύριε Πρόεδρε, νομίζω ότι δεν είναι το θέμα να περιμένουμε να μελετήσουμε μία ώρα την τροπολογία. Είναι θέμα για το αν η Κυβέρνηση σέβεται την Εθνική Αντιπροσωπεία και τη διαδικασία ή στον βωμό του υπερεπείγοντος και του κατεπείγοντος θεωρεί ότι μπορεί ακόμα και με το τέλος της διαδικασίας να φέρνει διατάξεις που ουσιαστικά αποκαλύπτουν τα δικά της τα κενά.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κ. Κατρίνη.

Δεν βλέπω κάποιον άλλο ο οποίος να θέλει να λάβει τον λόγο.

Τον λόγο έχει ο Υπουργός, ο κ. Κοντοζαμάνης, προκειμένου να τοποθετηθεί επί των τροπολογιών -τις αναφέρω για τα Πρακτικά- με γενικό αριθμό 819 και ειδικό αριθμό 138, με γενικό αριθμό 826 και ειδικό αριθμό 145, με γενικό αριθμό 827 και ειδικό αριθμό 146.

Ο Υπουργός θα κλείσει τη σημερινή συνεδρίαση, σύμφωνα με τον τρόπο που εκείνος νομίζει, απαντώντας και σε κάποια ερωτήματα συναδέλφων τα οποία ετέθησαν.

Κύριε Υπουργέ, έχετε τον λόγο.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Αναπληρωτής Υπουργός Υγείας):** Ευχαριστώ, κύριε Πρόεδρε.

Θα ήθελα να σας ενημερώσω ότι αποδεχόμαστε τις υπουργικές τροπολογίες με γενικό αριθμό 819 και ειδικό αριθμό 138, με γενικό αριθμό 826 και ειδικό αριθμό 145 και με γενικό αριθμό 827 και ειδικό αριθμό 146.

Σε ό,τι αφορά κάποια ερωτήματα που ετέθησαν, κύριε Λαμπρούλη, ευτυχώς, βρισκόμαστε, ζούμε σε κράτος δικαίου. Πιστεύω ότι όποιος θεωρεί ότι καταπατώνται τα δικαιώματά του μπορεί να προσφύγει στη δικαιοσύνη, προκειμένου να βρει το δίκιο του.

Κύριε Βαρεμένε, χρησιμοποίησα λόγια τα οποία έχουν ειπωθεί από εσάς, από το κόμμα της Αξιωματικής Αντιπολίτευσης, όπως το: «Έχετε φέρει την καταστροφή». Δεν σας κατηγόρησα για κάτι παραπάνω, πέρα από αυτά τα οποία έχετε πει, το ότι φέρνουμε την καταστροφή και ότι έχουμε καταρρεύσει κ.τ.λ..

Το έχω πει πολλές φορές, αλλά θα το ξαναπώ, γιατί η επανάληψη είναι μήτηρ μαθήσεως: Η κ. Κωνσταντοπούλου έχει πει τι θα είχε συμβεί στη χώρα εάν κυβερνούσε ο ΣΥΡΙΖΑ και είχαμε την πανδημία.

Κύριε Σκουρλέτη, σε ό,τι αφορά τα χειρουργεία και άλλα πράγματα που έχουμε κάνει στο σύστημα υγείας, δεν έχουμε ανακαλύψει τον τροχό. Γίνονται και σε άλλες χώρες του κόσμου. Ανατρέξτε, κάντε μία πλοήγηση στο διαδίκτυο και θα δείτε ότι δεν είναι πρωτόγνωρα αυτά τα οποία έχουμε κάνει.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Κηρύσσεται περαιωμένη η συζήτηση επί της αρχής, των άρθρων και των τροπολογιών του σχεδίου νόμου του Υπουργείου Υγείας: «Κατεπείγουσες ρυθμίσεις για την προστασία της δημόσιας υγείας από τις συνεχιζόμενες συνέπειες της πανδημίας του κορωνοϊού COVID-19, την ανάπτυξη, την κοινωνική προστασία και την επαναλειτουργία των δικαστηρίων και άλλα ζητήματα».

Εισερχόμαστε στην ψήφιση επί της αρχής, των άρθρων, των τροπολογιών και του συνόλου και η ψήφισή τους θα γίνει χωριστά.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Αθανάσιος Μπούρας):** Παρακαλούνται οι εισηγητές και οι ειδικοί αγορητές να καταθέσουν στο Προεδρείο τα έγγραφα με τις ψήφους τους, προκειμένου να συμπεριληφθούν στα επίσημα Πρακτικά της Βουλής.

(Τα προαναφερθέντα έγγραφα με τις ψήφους καταχωρίζονται στα Πρακτικά και έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελίδες 404 - 427)

ΑΛΛΑΓΗ ΣΕΛΙΔΑΣ

(ΚΑΤΑΜΕΤΡΗΣΗ)

(ΜΕΤΑ ΤΗΝ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Αθανάσιος Μπούρας):** Μετά την ολοκλήρωση της ψηφοφορίας, το σχέδιο νόμου του Υπουργείου Υγείας: «Κατεπείγουσες ρυθμίσεις για την προστασία της δημόσιας υγείας από τις συνεχιζόμενες συνέπειες της πανδημίας του κορωνοϊού COVID-19, την ανάπτυξη, την κοινωνική προστασία και την επαναλειτουργία των δικαστηρίων και άλλα ζητήματα», έγινε δεκτό κατά πλειοψηφία, σε μόνη συζήτηση, επί της αρχής, των άρθρων και στο σύνολό του και έχει ως εξής:

(Να καταχωριστεί το κείμενο του νομοσχεδίου. Να μπει η σελίδα 428)

**ΠΡΟΕΔΡΕΥΩΝ (Αθανάσιος Μπούρας):** Παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Hζητηθείσα εξουσιοδότηση παρεσχέθη.

Κυρίες και κύριοι συνάδελφοι, δέχεσθε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Με τη συναίνεση του Σώματος και ώρα 19.50΄ λύεται η συνεδρίαση για αύριο, ημέρα Πέμπτη 1η Απριλίου 2021 και ώρα 10.00΄ με αντικείμενο εργασιών του Σώματος, νομοθετική εργασία: μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Πολιτισμού και Αθλητισμού: «Αναγκαίες ρυθμίσεις για την εναρμόνιση της ελληνικής νομοθεσίας με τον αναθεωρημένο, με ισχύ από 1ης.1.2021, Κώδικα Αντιντόπινγκ του Παγκόσμιου Οργανισμού Αντιντόπινγκ».

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**