(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΣΙ΄

Τετάρτη 23 Σεπτεμβρίου 2020

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Ανακοίνωση αναφορών, σελ.   
2. Συζήτηση επικαίρων ερωτήσεων:  
 α) προς την Υπουργό Πολιτισμού και Αθλητισμού:  
 i. με θέμα: «Αποζημίωση καλλιτεχνικών σχημάτων και καλλιτεχνών των οποίων οι εκδηλώσεις ζωντανού θεάματος - ακροάματος αναβλήθηκαν ή ακυρώθηκαν με ευθύνη των διοργανωτών», σελ.   
 ii. με θέμα: «Τα προβλήματα των ερασιτεχνικών ποδοσφαιρικών ομάδων Ηρακλείου», σελ.   
 β) Προς τον Υπουργό Οικονομικών, με θέμα: «Προκλητική διαγραφή χρέους από την Τράπεζα Πειραιώς στις εταιρείες επιχειρηματικών συμφερόντων του κ. Πηλαδάκη», σελ.

ΠΡΟΕΔΡΕΥΩΝ

ΑΒΔΕΛΑΣ Α. , σελ.

ΟΜΙΛΗΤΕΣ

Α. Επί διαδικαστικού θέματος:  
ΑΒΔΕΛΑΣ Α. , σελ.  
ΑΥΓΕΝΑΚΗΣ Ε. , σελ.  
  
Β. Επί των επικαίρων ερωτήσεων:  
ΑΥΓΕΝΑΚΗΣ Ε. , σελ.  
ΓΙΑΝΝΟΥΛΗΣ Χ. , σελ.  
ΔΕΛΗΣ Ι. , σελ.  
ΖΑΒΒΟΣ Γ. , σελ.  
ΜΕΝΔΩΝΗ Σ. , σελ.  
ΣΥΝΤΥΧΑΚΗΣ Ε. , σελ.  
  
ΠΑΡΕΜΒΑΣΕΙΣ:  
ΑΒΔΕΛΑΣ Α. , σελ.

ΠΡΑΚΤΙΚΑ ΒΟΥΛΗΣ

Θ΄ ΑΝΑΘΕΩΡΗΤΙΚΗ ΒΟΥΛΗ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΣΙ΄

Τετάρτη 23 Σεπτεμβρίου 2020

Αθήνα, σήμερα στις 23 Σεπτεμβρίου 2020, ημέρα Τετάρτη και ώρα 9.08΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Ζ΄ Αντιπροέδρου αυτής κ. **ΑΠΟΣΤΟΛΟΥ ΑΒΔΕΛΑ**.

**ΠΡΟΕΔΡΕΥΩΝ (Απόστολος Αβδελάς):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 22-9-2020 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά της ΣΘ΄ συνεδριάσεώς του, της Τρίτης 22 Σεπτεμβρίου 2020, σε ό,τι αφορά την ψήφιση στο σύνολο του σχεδίου νόμου: «Ψηφιακή Διακυβέρνηση (Ενσωμάτωση στην Ελληνική Νομοθεσία της Οδηγίας (ΕΕ) 2016/2102 και της Οδηγίας (ΕΕ) 2019/1024) – Ηλεκτρονικές Επικοινωνίες (Ενσωμάτωση στο Ελληνικό Δίκαιο της Οδηγίας (ΕΕ) 2018/1972) και άλλες διατάξεις»)

Παρακαλείται ο κύριος Γραμματέας να ανακοινώσει τις αναφορές προς το Σώμα:

(Ανακοινώνονται προς το Σώμα από τον κ. Εμμανουήλ Συντυχάκη, Βουλευτή Ηρακλείου, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(Να μπει η σελίδα 2α)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(Να μπει η σελίδα 2β)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Απόστολος Αβδελάς):** Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό του ο Γενικός Γραμματέας Νομικών και Κοινοβουλευτικών Θεμάτων ενημερώνει το Σώμα ότι στο πλαίσιο του κοινοβουλευτικού ελέγχου, την Τετάρτη 23 Σεπτεμβρίου 2020, οι επίκαιρες ερωτήσεις που θα συζητηθούν είναι οι εξής: Η με αριθμό 1060/21-9-2020 επίκαιρη ερώτηση θα απαντηθεί από την Υπουργό Πολιτισμού και Αθλητισμού κ. Στυλιανή Μενδώνη. Η με αριθμό 1046/17-9-2020 επίκαιρη ερώτηση θα απαντηθεί από τον Υφυπουργό Οικονομικών κ. Γεώργιο Ζαββό και η με αριθμό 1061/21-9-2020 επίκαιρη ερώτηση θα απαντηθεί από τον Υφυπουργό Πολιτισμού και Αθλητισμού κ. Ελευθέριο Αυγενάκη.

Ξεκινούμε με την τέταρτη με αριθμό 1060/21-9-2020 επίκαιρη ερώτηση πρώτου κύκλου του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς την Υπουργό Πολιτισμού και Αθλητισμού, με θέμα: «Αποζημίωση καλλιτεχνικών σχημάτων και καλλιτεχνών των οποίων οι εκδηλώσεις ζωντανού θεάματος - ακροάματος αναβλήθηκαν ή ακυρώθηκαν με ευθύνη των διοργανωτών».

Κύριε Δελή, καλημέρα σας. Έχετε δύο λεπτά στη διάθεσή σας.

**ΙΩΑΝΝΗΣ ΔΕΛΗΣ:** Κύριε Πρόεδρε, κυρία Υπουργέ, το τελευταίο εικοσαήμερο, τις τελευταίες τρεις-τέσσερις βδομάδες πολλαπλασιάστηκαν οι μεγάλες, οι έντονες διαμαρτυρίες από καλλιτέχνες και από μαζικούς φορείς των καλλιτεχνών, διαμαρτυρίες οι οποίες αφορούν στις αιφνιδιαστικές και της τελευταίας στιγμής ακυρώσεις εκδηλώσεων οι οποίες θα γίνονταν σε διάφορα μέρη της πατρίδας μας. Οι ακυρώσεις αυτές έγιναν από φορείς της τοπικής διοίκησης, από δήμους και από τις περιφέρειες και μάλιστα αφορούν και αφορούσαν εκδηλώσεις οι οποίες δεν ενέπιπταν στους περιορισμούς του νομοθετικού πλαισίου, έτσι όπως έχει διαμορφωθεί μέχρι τώρα από τις πράξεις νομοθετικού περιεχομένου και τις κοινές υπουργικές αποφάσεις. Οι εκδηλώσεις αυτές εξακολουθούν να διέπονται από τα μέτρα εκείνα τα περιοριστικά, αυτά που πρέπει να τηρούνται για τη διεξαγωγή τους.

Παρ’ όλα αυτά, παρ’ όλα όσα είπαμε, ακυρώθηκαν και το χειρότερο είναι ότι εκτός του ότι ακυρώθηκαν, επιπλέον οι συντελεστές αυτών των εκδηλώσεων, οι άνθρωποι δηλαδή που θα τις υπηρετούσαν, δεν αποζημιώθηκαν σε πάρα πολλές περιπτώσεις, ούτε από τις περιφέρειες ούτε από τους δήμους.

Υπάρχουν δύο χαρακτηριστικά, εμβληματικά παραδείγματα από την Περιφέρεια Αττικής και την Περιφέρεια της Ηπείρου: Ακυρώθηκαν αιφνιδιαστικά και στο παρά πέντε εκδηλώσεις σε αυτές τις δύο περιφέρειες, μάλιστα με τη σύμφωνη γνώμη και του Υφυπουργού Πολιτικής Προστασίας. Οι περιφερειάρχες πρόβαλαν τη γνωστή δικαιολογία για την προστασία της δημόσιας υγείας και για τη μη διασπορά του ιού, οι οποίες βεβαίως δεν ευσταθούν, λόγω του ότι αυτές οι εκδηλώσεις προγραμματίστηκαν και αποφασίστηκαν μέσα στην πανδημία, δεν τους βρήκε δηλαδή ξαφνικά η πανδημία και βεβαίως, όπως είπαμε, οι εκδηλώσεις αυτές μπορούσαν μια χαρά να διεξαχθούν με την τήρηση όλων αυτών των υγειονομικών πρωτοκόλλων που πρέπει να τηρούνται, σύμφωνα με τις υποδείξεις των ειδικών.

Βεβαίως οι περιφερειάρχες της Αττικής και της Ηπείρου δεν είναι οι μόνοι. Οι περισσότεροι, για να μην πω όλοι, από όλους όσοι ακυρώνουν τέτοιου είδους εκδηλώσεις αυτή τη δικαιολογία προβάλλουν και μάλιστα στην Περιφέρεια Αττικής έχουμε μια υπαναχώρηση από την περιφέρεια, καθώς ανακοίνωσε ότι θα γίνει ένα τμήμα και έγινε ένα τμήμα των εκδηλώσεων αυτών. Ωστόσο, το πρόβλημα της αποζημίωσης των καλλιτεχνών για εκδηλώσεις που ακυρώθηκαν χωρίς καμμία δική τους ευθύνη παραμένει.

Σας ρωτάμε λοιπόν, κυρία Υπουργέ, τι σκοπεύετε να κάνετε και αν προτίθεστε τέλος πάντων να εξασφαλίσετε, να μεριμνήσετε για την αποζημίωση αυτών των καλλιτεχνών για εκδηλώσεις οι οποίες ακυρώθηκαν, όπως είπαμε, χωρίς να έχουν οι ίδιοι ευθύνη και χωρίς οι ακυρώσεις αυτές να έρχονται σε αντίθεση με τις κυβερνητικές διατάξεις.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Δελή.

Θα απαντήσει η Υπουργός Πολιτισμού και Αθλητισμού κ. Στυλιανή Μενδώνη.

Καλημέρα, κυρία Μενδώνη. Έχετε τρία λεπτά στη διάθεσή σας.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού και Αθλητισμού):** Κύριε Πρόεδρε και κύριε Βουλευτά, καλημέρα.

Είναι σαφές ότι η υγειονομική κρίση δημιούργησε πρωτόγνωρες συνθήκες στη χώρα μας, στον πλανήτη ολόκληρο, τις οποίες στην προκειμένη περίπτωση η Κυβέρνηση αντιμετώπισε με επιτυχία και γι’ αυτό άλλωστε έλαβε εύσημα για τους χειρισμούς της και από το εξωτερικό σε πάρα πολλές περιπτώσεις.

Από την αρχή της κρίσης το Υπουργείο Πολιτισμού δημιούργησε μια ολοκληρωμένη στρατηγική διαχείρισης με σκοπό τη στήριξη των πληττόμενων δημιουργών και των καλλιτεχνών και τη λήψη αναπτυξιακών μέτρων για τον πολιτιστικό και δημιουργικό κλάδο και την παραγωγή και διάχυση περιεχομένου υψηλής ποιότητας, ώστε να μη διακοπεί η πρόσβαση των πολιτών στον πολιτισμό.

Ανάμεσα στις πρωτοβουλίες τις οποίες πήραμε στο επίπεδο των αναπτυξιακών μέτρων ήταν η απόφασή μας να διατεθεί στις περιφέρειες της χώρας ένα ποσόν της τάξεως του ενός εκατομμυρίου τριακοσίων πενήντα χιλιάδων ευρώ κατ’ αρχάς, το οποίο μετά έγινε ένα εκατομμύριο τετρακόσιες πενήντα χιλιάδες ευρώ, για την υλοποίηση συναυλιακών εκδηλώσεων, προκειμένου να στηριχθούν οι μουσικοί. Αυτό συνέβη διότι καταλαβαίναμε ότι ο πλέον πληττόμενος κλάδος ήταν αυτός των μουσικών και επιλέξαμε να επιχορηγήσουμε τις περιφέρειες οι οποίες έχουν μια διοικητική και οικονομική αυτοτέλεια, προκειμένου τα όποια ζητήματα ανακύπτουν να μπορούν να επιλύονται πιο εύκολα.

Πράγματι, τον Αύγουστο ορισμένοι ΟΤΑ Α΄ και Β΄ βαθμού ακύρωσαν τις εκδηλώσεις οι οποίες επρόκειτο να διοργανωθούν από αυτούς. Όμως θέλω να είμαι σαφής: το Υπουργείο Πολιτισμού ακόμα και στις περιπτώσεις τις οποίες χρηματοδότησε δεν είχε καμμία εμπλοκή στη διοργάνωση των συγκεκριμένων εκδηλώσεων, πολλώ δε μάλλον στην κατάρτιση των συμβάσεων με τους καλλιτέχνες και, όπως επισημάνατε και εσείς στην ερώτησή σας, οι τυχόν ακυρώσεις βαρύνουν αποκλειστικά τους φορείς που αποφάσισαν να τις διοργανώσουν. Δεδομένου, λοιπόν, ότι όποια τέτοιου είδους απόφαση βαρύνει αποκλειστικά και μόνο τους διοργανωτές της εκάστοτε εκδήλωσης, οι οποίοι συνδέονται με συμβατική σχέση με τους καλλιτέχνες, είναι προφανές ότι οι φορείς που διοργάνωσαν τις εκδηλώσεις είναι και οι μόνοι αρμόδιοι να αποφασίσουν για τυχόν αποζημίωση των καλλιτεχνών.

Θα ήθελα, επίσης, να υπενθυμίσω ότι το Υπουργείο Πολιτισμού έχει αναλάβει κάθε δράση και έχει προβεί σε κάθε θεσμική κανονιστική παρέμβαση ή άτυπη διευκρίνιση προκειμένου να καταστεί σαφές ότι η χώρα θα παραμείνει ζωντανή από δραστηριότητες πολιτισμού και οι καλλιτέχνες θα ασκούν το έργο τους, παρά τις δύσκολες συνθήκες της πανδημίας. Άλλωστε από την έναρξη διεξαγωγής ζωντανών θεαμάτων και ακροαμάτων την 1η Ιουλίου του 2020 το Υπουργείο εξέδωσε και έθεσε σε ισχύ υγειονομικά πρωτόκολλα τέτοια που είχαν ως αποτέλεσμα την άψογη διεξαγωγή ζωντανών θεαμάτων και ακροαμάτων όλο το καλοκαίρι χωρίς κανένα κρούσμα.

Επιπλέον, το Υπουργείο καταβάλλει διαρκώς προσπάθειες, ώστε να εισάγεται θεσμικά, όπου είναι βεβαίως επιδημιολογικά επιτρεπτό, εξαίρεση για το ζωντανό θέαμα-ακρόαμα σε κάθε ρύθμιση που επιδιώκει να αναστείλει ή να περιορίσει εκδηλώσεις, προκειμένου να μην καταλείπεται καμμία αμφιβολία ότι τέτοιου είδους πράξεις δεν καταλαμβάνουν τα ζωντανά θεάματα και ακροάματα. Επίσης, το Υπουργείο μερίμνησε για την αποστολή, όχι μόνο των σχετικών εγκυκλίων στους ΟΤΑ, αλλά προέβη -ίσως και ως μη όφειλε- σε συστάσεις και διευκρινίσεις προς αυτούς, καθώς και προς τις τοπικές αστυνομικές αρχές για διάφορα συμβάντα που προηγούντο της ακύρωσης των εκδηλώσεων.

Σε κάθε περίπτωση, το Υπουργείο Πολιτισμού αυτήν τη στιγμή βρίσκεται σε επικοινωνία με τα συναρμόδια Υπουργεία, προκειμένου να εξευρεθεί λύση οικονομικής στήριξης των επαγγελματιών, που επλήγησαν από ακυρώσεις ζωντανού θεάματος και ακροάματος. Αυτό δεν σημαίνει ότι είναι δυνατόν να αποζημιωθούν από το Υπουργείο Πολιτισμού οι εκδηλώσεις, οι οποίες ακυρώθηκαν με ευθύνη άλλων και για τις οποίες το Υπουργείο Πολιτισμού δεν είχε την παραμικρή ανάμειξη.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κυρία Μενδώνη.

Κύριε Δελή, έχετε τον λόγο για τρία λεπτά.

**ΙΩΑΝΝΗΣ ΔΕΛΗΣ:** Θέλω να κρατήσω, κυρία Υπουργέ, το τελευταίο που είπατε για την επικοινωνία που έχετε για την εξεύρεση μιας λύσης. Νομίζω ότι έχετε κι ένα όπλο στα χέρια σας, το όπλο της χρηματοδότησης, αφού πολλές από αυτές τις εκδηλώσεις χρηματοδοτήθηκαν από την Κυβέρνηση και συνεπώς, ο χρηματοδότης έχει λόγο για το πού θα κατευθυνθούν αυτά τα χρήματα. Νομίζω ότι είναι δίκαιο το αίτημα για την αποζημίωση αυτών των ανθρώπων, οι οποίοι κατέβαλαν προσπάθειες. Όπως ξέρετε, για μια παράσταση είτε θεατρική είτε μουσική, πρέπει να γίνουν κάποιες πρόβες, έχει και μια σχετική προετοιμασία.

Εμείς, κυρία Υπουργέ, δεν λέμε ότι δεν μπορεί, για κάποιους λόγους, να ματαιώνονται ή να ακυρώνονται προγραμματισμένες πολιτιστικές εκδηλώσεις. Αλίμονο! Αυτό που λέμε είναι ότι, εφόσον γίνεται μια τέτοια ακύρωση, μια τέτοια ματαίωση με ευθύνη του διοργανωτή, τότε νομίζω ότι είναι και συμβατική του υποχρέωση η αποζημίωση των καλλιτεχνών, όλων αυτών που θα υποστήριζαν μια τέτοια εκδήλωση. Δηλαδή, δεν μπορεί αυτοί οι φορείς, οι περιφέρειες, οι δήμοι να επικαλούνται την κατάσταση της πανδημίας -που όντως είναι πρωτόγνωρη, δεν θα διαφωνήσουμε ως προς αυτό, έχει φέρει νέους κανόνες στην κοινωνική ζωή των ανθρώπων και νέες συνήθειες- εκ των υστέρων, μια τέτοια κατάσταση υγειονομική, που ήταν γνωστή όταν υπογράφονταν αυτές οι συμβάσεις και όταν αποφασίζονταν αυτές οι εκδηλώσεις, για να τις ακυρώσουν μετά από λίγες ημέρες και την τελευταία στιγμή.

Το χειρότερο είναι ότι αυτές οι ακυρώσεις και αυτές οι ματαιώσεις αυτών των εκδηλώσεων γίνονται από κρατικούς φορείς, γιατί και οι περιφέρειες κι οι δήμοι είναι κρατικοί φορείς, δεν είναι ιδιωτικοί.

Είπαμε για τις πρόβες, για τον κόπο που χρειάζονται οι άνθρωποι αυτοί να προετοιμάσουν τα έργα τους, τη συναυλία τους, τη θεατρική τους παράσταση, ακόμα και για να τις προσαρμόσουν στις συνθήκες εκείνες τις ιδιαίτερες, τις πρωτόγνωρες, στα υγειονομικά πρωτόκολλα, έτσι ώστε να πραγματοποιηθούν με τη μεγαλύτερη δυνατή ασφάλεια. Το ίδιο έγινε και στις θεατρικές παραστάσεις και στις μουσικές εκδηλώσεις.

Εν πάση περιπτώσει, θεωρούμε ότι η Κυβέρνηση μπορεί, έχει τη δυνατότητα να πιέσει ακόμη περισσότερο τις περιφέρειες και τους δήμους, οι οποίοι αποφεύγουν να αποζημιώσουν, όπως είναι υποχρεωμένοι, όλους αυτούς τους καλλιτέχνες.

Όμως, θέλω εδώ -με την ευκαιρία- να σημειώσουμε και γι’ αυτά που γίνονται ιδιαίτερα τις τελευταίες μέρες και για τα μέτρα που αποφασίζονται εν μέσω πανδημίας, τα ακόμα περισσότερο περιοριστικά, ιδιαίτερα στην Αττική, ότι βλέπουμε, από τον Πολιτιστικό Οργανισμό της Αθήνας, για παράδειγμα, και έναν υπερβάλλοντα ζήλο. Την ώρα που η Κυβέρνηση απαγορεύει τις ζωντανές μουσικές εκδηλώσεις -γιατί αυτή είναι η τελευταία απόφαση της Κυβέρνησης- έρχεται ο Πολιτιστικός Οργανισμός του Δήμου της Αθήνας και αναστέλλει όλες τις θεατρικές παραστάσεις, όλα τα θεατρικά προγραμματισμένα δρώμενα, που είχαν αποφασιστεί. Θεωρούμε ότι αυτό είναι μια υπερβολή. Μπορούν μια χαρά αυτές οι εκδηλώσεις να πραγματοποιηθούν, με όλη εκείνη την αυστηρή βεβαίως τήρηση των υγειονομικών πρωτοκόλλων, των αποστάσεων και όλων των σχετικών.

Μάλιστα, έχουμε και μια επιστολή, που τη λάβατε και εσείς, από το Δημοτικό Περιφερειακό Θέατρο της Κρήτης όπου καλεί την Κυβέρνηση να επιτρέψει τη διεξαγωγή θεατρικών παραστάσεων. Ο κόσμος που συμμετέχει σε αυτές τις εκδηλώσεις και τις αποστάσεις τηρεί, παρακολουθεί με προσοχή και δεν νομίζω ότι γίνονται εστίες μετάδοσης του ιού τέτοιου είδους εκδηλώσεις ή πολύ περισσότερο, δεν μπορεί να γίνει εστία μετάδοσης του κορωνοϊού μια συναυλία κλασικής μουσικής, για παράδειγμα, με όλη εκείνη την τήρηση των αποστάσεων.

Όμως, υπάρχει και ένα ζήτημα σχετικά με το άμεσο μέλλον του θεάτρου, τον χειμώνα, που έρχεται, δηλαδή τι θα γίνει με τις θεατρικές παραστάσεις. Δεν ξέρουμε τι γίνεται και σας ρωτάμε αν γνωρίζετε τη διεθνή πρακτική, τη διεθνή εμπειρία, πώς αντιμετωπίζεται το όλο θέμα σε όλον τον κόσμο, σε σχέση με τις θεατρικές παραστάσεις. Γιατί υπάρχει μια αντίφαση, κυρία Υπουργέ, πρέπει να ομολογήσουμε. Δεν μπορεί να υπάρχει μια τέτοια μεγάλη αυστηρότητα -είπαμε τι έκανε ο Πολιτιστικός Οργανισμός του Δήμου της Αθήνας- σε σχέση με θεατρικές παραστάσεις και την ίδια στιγμή να παρατηρούνται φαινόμενα συνωστισμού στα μέσα μαζικής μεταφοράς, να έχουμε όλα όσα συμβαίνουν στους χώρους εργασίας, στα μεγάλα εργοστάσια, να έχουμε τον συνωστισμό στα σχολεία -είναι ένα πάρα πολύ σοβαρό ζήτημα- παρά τις προτάσεις, παρά τις εκκλήσεις του κόμματός μας, πολλών ανθρώπων, των συλλόγων. Δεν μπορεί όλη η αυστηρότητα και παρά την τήρηση των υγειονομικών πρωτοκόλλων, που τηρούνται, να εξαντλείται ξαφνικά στον χώρο της τέχνης.

Είναι γνωστός, κυρία Υπουργέ, ο παρηγορητικός ρόλος της τέχνης και ο υποστηρικτικός της ρόλος στη ζωή του ανθρώπου. Νομίζουμε ότι μπορεί να βρεθεί ο τρόπος εκείνος, με τον οποίο θα συνεχίσει να λειτουργεί η τέχνη στην πατρίδα μας σε όλες τις μορφές της και βεβαίως, να αποζημιωθούν οι συντελεστές της, γιατί δεν νομίζω ότι αυτό που είπατε για τους μουσικούς περιποιεί ιδιαίτερη τιμή στην Κυβέρνηση, δηλαδή το ότι θα τους δώσετε ένα επίδομα για κάνα-δυο μήνες, 18 ευρώ τη μέρα. Αυτό μάλιστα, αφορά ένα μικρό τμήμα αυτών των μουσικών.

Πρέπει να ληφθούν ακόμη πιο γενναίες αποφάσεις, σε σχέση με όλους αυτούς τους ανθρώπους, που υπηρετούν τον πολιτισμό, που είναι και πολύ αδικημένοι από όλη αυτή την κατάσταση, έτσι ώστε να συνεχίσει να λειτουργεί ο πολιτισμός στη χώρα μας.

Ευχαριστώ.

(Στο σημείο αυτό ο Βουλευτής κ. Ιωάννης Δελής καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κύριε Δελή.

Η κ. Μενδώνη έχει τον λόγο για τρία λεπτά για να δευτερολογήσει.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού και Αθλητισμού):** Ευχαριστώ πολύ, κύριε Πρόεδρε.

Κύριε Βουλευτά, αυτό το οποίο μπορώ εγώ να σας βεβαιώσω είναι ότι τα χρήματα, τα οποία το Υπουργείο Πολιτισμού μετέφερε στις περιφέρειες για τη διοργάνωση συναυλιών, είναι προφανές ότι δεν θα γυρίσουν πίσω στο Υπουργείο Πολιτισμού. Αυτά θα παραμείνουν στις περιφέρειες και η γραμμή την οποία έχουμε δώσει, η παράκληση είναι τα χρήματα αυτά να διατεθούν για πολιτιστικές εκδηλώσεις στις περιφέρειες.

Από εκεί και πέρα, το ξέρετε καλύτερα από εμένα, ότι η οποιαδήποτε αποζημίωση για οποιοδήποτε πράγμα είναι σε άμεση συνάρτηση και με τη συμβατική υποχρέωση. Όπως, δυστυχώς, ξέρετε ότι συμβαίνει -το ξέρουν όλοι πλέον- οι καλλιτέχνες, εν πολλοίς, κινούνται στον χώρο της μαύρης οικονομίας. Αυτό το είδαμε, αυτό βγήκε ανάγλυφα και πολύ έντονα την περίοδο της πανδημίας. Αυτό σημαίνει ότι σε πολύ μεγάλο βαθμό δεν αποτυπώνεται πουθενά η καλλιτεχνική δραστηριότητα κάποιων ανθρώπων. Δεν καταγράφονται πουθενά. Γι’ αυτό, άλλωστε, πήραμε και την πρωτοβουλία, που θεωρούμε ότι είναι βασική μεταρρυθμιστική πρωτοβουλία, της καταγραφής του κόσμου του πολιτισμού στο μητρώο, το οποίο συγκροτήθηκε στο Υπουργείο Εργασίας.

Επομένως, για να δει κανείς και νομικά το θέμα των αποζημιώσεων θα πρέπει κάθε περίπτωση να εξεταστεί ad hoc και ανάλογα με τις συμφωνίες, οι οποίες έχουν υπογραφεί ανάμεσα στους καλλιτέχνες ή στα σχήματα και στους διοργανωτές. Το βέβαιον είναι ότι θεσμικό πλαίσιο για την καταβολή αποζημίωσης σε καλλιτέχνες ή καλλιτεχνικά σχήματα που συμβάλλονται με δήμους και περιφέρειες, δεν υπάρχει.

Επαναλαμβάνω αυτό που σας είπα και προηγουμένως και θεωρώ ότι είναι στις υποχρεώσεις μας, να δούμε μαζί με τα συναρμόδια Υπουργεία, γιατί το Υπουργείο Πολιτισμού μόνο του δεν μπορεί να αποζημιώσει κανέναν, πώς και εάν είναι δυνατόν να βρεθεί κάποια λύση, ώστε να στηριχθούν οικονομικά αυτοί που πραγματικά επλήγησαν από τις ακυρώσεις του ζωντανού θεάματος-ακροάματος.

Με την ευκαιρία, να σας πω ότι για όσες εκδηλώσεις οργάνωσε το Υπουργείο Πολιτισμού μέσα στο πλαίσιο, κυρίως, του προγράμματος «Όλη η Ελλάδα ένας πολιτισμός» και χρειάστηκε να ακυρωθούν -δεν είναι πολλές, ευτυχώς, από τις διακόσιες εβδομήντα και πλέον εκδηλώσεις είναι καμμιά δεκαπενταριά αυτές που χρειάστηκε να αναβληθούν- αυτοί οι καλλιτέχνες, οι οποίοι συνεργάστηκαν με τους εποπτευόμενους φορείς του Υπουργείου, προφανώς θα πληρωθούν για τις ακυρώσεις. Δεν ακολουθεί το Υπουργείο την πρακτική της μη αποζημίωσης. Θα πληρωθούν κανονικά σαν να είχε γίνει αυτή η εκδήλωση.

Τέλος, για τα χειμερινά θέατρα, ακούστηκε και χθες στην ενημέρωση που έκανε ο Υφυπουργός Πολιτικής Προστασίας, ότι τις επόμενες ημέρες θα ρυθμιστούν οι διαδικασίες, με τις οποίες θα μπορέσουν να λειτουργήσουν τον χειμώνα όλες οι εκδηλώσεις του ζωντανού θεάματος-ακροάματος.

Σε όλο τον κόσμο και σε όλη την Ευρώπη οι περιορισμοί που έχουν τεθεί είναι μεγάλοι. Συνδέονται απόλυτα με τα υγειονομικά μέτρα και εμείς δεν μπορούμε παρά να κάνουμε κάτι διαφορετικό. Όμως, εδώ έχουμε ένα μεγάλο συγκριτικό πλεονέκτημα, ότι σε όλες τις εκδηλώσεις που έγιναν το καλοκαίρι, πραγματικά τηρήθηκε απόλυτα η τάξη, το μέτρο, τα υγειονομικά πρωτόκολλα και τουλάχιστον, δεν φαίνεται καμμία από τις θεατρικές εκδηλώσεις να ήταν υπεύθυνη, έστω και για ένα κρούσμα. Δεν έχουμε τέτοιου είδους αρνητικές καταγραφές. Επομένως τις επόμενες ημέρες θα ρυθμιστούν οι διαδικασίες, διότι καταλαβαίνω απολύτως ότι και οι καλλιτέχνες και τα καλλιτεχνικά σχήματα πρέπει να κάνουν τις πρόβες τους και να ξέρουν τι μέλει γενέσθαι μετά από δύο-τρεις εβδομάδες.

Επαναλαμβάνω ότι θα τηρηθούν απολύτως τα υγειονομικά πρωτόκολλα. Θα μπουν περιορισμοί, αλλά έχουμε το πλεονέκτημα ότι μέχρι σήμερα οι πολιτιστικές εκδηλώσεις δεν δημιούργησαν κρούσματα.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κυρία Μενδώνη.

Σας ευχαριστώ πολύ και τους δύο.

Κύριε Δελή, δεν είναι μόνο οι καλλιτέχνες, είναι και οι γύρω-γύρω που έχασαν το ψωμί τους από αυτή την ακύρωση των εκδηλώσεων, που ευτυχώς ήταν μικρή, όπως είπε και η Υπουργός.

Και πάμε στην επόμενη, την πρώτη με αριθμό 1061/21-9-2020 επίκαιρη ερώτηση δεύτερου κύκλου του Βουλευτή Ηρακλείου του Κομμουνιστικού Κόμματος Ελλάδας κ. Μανώλη Συντυχάκη προς την Υπουργό Πολιτισμού και Αθλητισμού, με θέμα: «Τα προβλήματα των ερασιτεχνικών ποδοσφαιρικών ομάδων Ηρακλείου».

Κύριε Συντυχάκη, πολύ καλή η ερώτηση, γιατί το ερασιτεχνικό ποδόσφαιρο είναι ο αιμοδότης της ελληνικού ποδοσφαίρου και όλα τα ερασιτεχνικά σωματεία έχουν προβλήματα.

Δύο λεπτά για εσάς.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ, κύριε Πρόεδρε.

Κύριε Υφυπουργέ, γνωρίζετε ότι ο ερασιτεχνικός αθλητισμός στο σύνολό του έχει περιέλθει σε μια πολύ δεινή κατάσταση με αφορμή και την κρίση του κορωνοϊού, προσθέτοντας ακόμα περισσότερες δυσκολίες στην ήδη οριακή κατάσταση. Βέβαια, μας δόθηκε η ευκαιρία και στην πρόσφατη συζήτηση του αθλητικού νομοσχεδίου να τοποθετηθούμε εμείς ως Κομμουνιστικό Κόμμα Ελλάδας εκτενώς γι’ αυτά τα ζητήματα. Αν και δεν πήραμε κάποια ιδιαίτερη απάντηση, υποθέτουμε σήμερα ότι θα έχουμε πολύ συγκεκριμένες απαντήσεις και λύσεις στα προβλήματα που απασχολούν τον ερασιτεχνικό αθλητισμό.

Ειδικότερα τώρα, τα σοβαρά οικονομικά προβλήματα που αντιμετωπίζουν οι ερασιτεχνικές ποδοσφαιρικές ομάδες της Α1 ΕΠΣ Ηρακλείου, όλες οι κατηγορίες των τοπικών πρωταθλημάτων της ΕΠΣΗ, τα ψίχουλα που δίνονται ως κρατική επιχορήγηση που δεν φτάνουν, όπως αντιλαμβάνεστε, να καλύψουν ούτε τα βασικά πάγια έξοδα των σωματείων, έχουν φέρει σε αδιέξοδο το τοπικό ποδόσφαιρο στο Ηράκλειο, κάτι που έχει συνέπειες και για τους αθλούμενους, για τη διεξαγωγή των τοπικών πρωταθλημάτων και όλο το φάσμα των εργαζομένων στον αθλητισμό.

Από την άλλη, η πανδημία του COVID-19 και όσα έφερε το προηγούμενο διάστημα και αναμένεται να φέρει και στο άμεσο μέλλον έρχονται να οξύνουν ακόμα περισσότερο τα προβλήματα λόγω των κενών και των ασαφειών στα κυβερνητικά μέτρα στήριξης. Είναι χαρακτηριστικό ότι σε πολλές περιπτώσεις σωματεία και αθλούμενοι καλούνται να επωμιστούν το βάρος της εφαρμογής των ιατρικών πρωτοκόλλων που έχουν οριστεί, όπως και της απόκτησης του υγειονομικού εξοπλισμού. Γενικότερα, απουσιάζει η υγειονομική βοήθεια που θα έπρεπε να παρέχεται, όση και όπου απαιτείται, από την πολιτεία στους αθλητές, τους προπονητές και γενικότερα σε όλα τα πρόσωπα που εμπλέκονται και μετέχουν στην αθλητική δραστηριότητα.

Και ενώ το ερασιτεχνικό ποδόσφαιρο φυτοζωεί εξαιτίας των πολιτικών, κατά την άποψή μας, που έχουν εφαρμοστεί από όλες τις κυβερνήσεις διαχρονικά μέχρι σήμερα, σε μια λογική του λιγότερου κόστους για το κράτος, οι τωρινές επιπλέον αντικειμενικές δυσκολίες -οικονομικές, λειτουργικές- που αντιμετωπίζουν τα ερασιτεχνικά σωματεία υπονομεύουν την ίδια την επιβίωσή τους. Τα παραπάνω, όπως αντιλαμβάνεστε, καθιστούν επιβεβλημένη την άμεση στήριξή τους από την πολιτεία, προκειμένου να συνεχίσουν τη λειτουργία τους, να συνεχίσουν να υπάρχουν.

Σας ρωτάμε λοιπόν, κύριε Υπουργέ, ποια μέτρα προτίθεται να πάρει η Κυβέρνηση για έκτακτη γενναία κρατική χρηματοδότηση των ερασιτεχνικών ποδοσφαιρικών ομάδων χωρίς περικοπές, έτσι ώστε να ανταποκριθούν στην περίοδο 2020-2021, να καλυφθούν με κρατική χρηματοδότηση τα έξοδα διαιτησίας για την αγωνιστική περίοδο 2020-2021, να επιχορηγηθούν από τον κρατικό προϋπολογισμό οι δήμοι, ώστε να αναλάβουν όλα τα λειτουργικά έξοδα συντήρησης γηπέδων που τους ανήκουν και παραχωρούνται στα ερασιτεχνικά σωματεία και αφορούν φροντίδα αγωνιστικού χώρου, αποδυτήρια, ρεύμα, νερό και πολλά άλλα.

Τέλος, ρωτάμε τι προτίθεται να κάνει η Κυβέρνηση σχετικά με την κάλυψη όλων των ιατρικών εξόδων, όπως για παράδειγμα για την έκδοση θεώρησης κάρτας υγείας ή την παρουσία γιατρού στους αγώνες και όλα αυτά από τον κρατικό προϋπολογισμό. Να υπάρξει δωρεάν κάλυψη των εξόδων για την πραγματοποίηση των τεστ για τον COVID-19 στους αθλητές των ερασιτεχνικών ποδοσφαιρικών ομάδων, στους διαιτητές, στο προσωπικό αγώνων και στους προπονητές. Να εξασφαλιστεί με κεντρική προμήθεια πλήρης επάρκεια σε δωρεάν υγειονομικό υλικό με προτεραιότητα στα μέσα ατομικής προστασίας και πραγματοποίηση συχνών απολυμάνσεων σε όλους τους αθλητικούς χώρους με ευθύνη και δαπάνη του κράτους.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Κι εγώ ευχαριστώ, κύριε Συντυχάκη.

Θα απαντήσει ο Υφυπουργός Πολιτισμού και Αθλητισμού κ. Ελευθέριος Αυγενάκης.

Κύριε Αυγενάκη, έχετε τρία λεπτά στη διάθεση σας.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Ευχαριστώ, κύριε Πρόεδρε.

Ευχαριστώ θερμά για την ερώτησή σας σχετικά με τα οικονομικά και υγειονομικά προβλήματα που αντιμετωπίζει ο χώρος του ποδοσφαίρου, αν και κατά την άποψή μου επιτρέψτε μου να σας επισημάνω ότι τα προβλήματα που αντιμετωπίζει ο ερασιτεχνικός αθλητισμός αφορούν το σύνολο και όχι μόνο το ποδόσφαιρο.

Χαίρομαι που κάνουμε αυτήν τη συζήτηση λίγες μόνο ημέρες μετά την ψήφιση του νέου αθλητικού νόμου, του ν.4726/2020, με καθυστέρηση είκοσι ετών, ενός νόμου - τομή για τον ελληνικό αθλητισμό που θα φέρει οξυγόνο και εξυγίανση στο αθλητικό οικοσύστημα.

Χαίρομαι, επίσης, που μου δίνετε την ευκαιρία να επαναλάβω όλες αυτές τις πρωτοβουλίες που λάβαμε για την οικονομική στήριξη όλης της αθλητικής οικογένειας, χωρίς καμμία εξαίρεση.

Δεν χαίρομαι, βέβαια, που απαντώ σε μία ερώτηση που αποπνέει στασιμότητα και αρνείται την πραγματικότητα. Και το λέω αυτό διότι μόλις την προηγούμενη εβδομάδα καταψηφίσατε άρθρα που εάν ήσασταν συνεπείς με την ιδεολογία σας, θα έπρεπε να είχατε υπερψηφίσει.

Αναφέρομαι πιο συγκεκριμένα στα εξής άρθρα: Στο άρθρο 6, δηλαδή να έχουν δικαίωμα ψήφου στα διοικητικά συμβούλια των ομοσπονδιών οι αθλητές, που το καταψηφίσατε. Στο άρθρο 9, δηλαδή τη νέα σύνθεση της Ελληνικής Παραολυμπιακής Επιτροπής, που παρ’ ότι ήταν ομόφωνη απαίτηση όλων, τόσο της διοίκησης της Ελληνικής Παραολυμπιακής Επιτροπής, όσο και του Συλλόγου Ελλήνων Παραολυμπιονικών, εσείς το καταψηφίσατε. Στο άρθρο 30, δηλαδή τις ρυθμίσεις για τις χρήσεις των διακρίσεων αθλητών-μαθητών προς εισαγωγή στα ΑΕΙ, τόσο όταν τα σωματεία τους δεν έχουν ειδική αθλητική αναγνώριση, όσο και λόγω πανδημίας, που εσείς το καταψηφίσατε. Στο άρθρο 21, δηλαδή την Εθνική Πλατφόρμα Αθλητικής Ακεραιότητας, τη Σύμβαση Macolin, που στόχο έχει τον περιορισμό των χειραγωγημένων παιχνιδιών, που πάλι το καταψηφίσατε.

Είναι, λοιπόν, μερικά από αυτά που περίμενα, αν ήσασταν συνεπείς στην ιδεολογία σας, να είχατε στηρίξει.

Είναι, λοιπόν, χαρά μου να ξεκαθαρίσω εκ νέου και σήμερα το πλαίσιο των ενεργειών μας, ώστε να καταστεί σε όλους σαφές ότι η Κυβέρνηση άμεσα, πολύ αποτελεσματικά και έγκαιρα βρίσκεται στο πλευρό του ερασιτεχνικού αθλητισμού και των αθλητών με κάθε τρόπο. Το σημείο αναφοράς, άλλωστε, αυτής της πολιτικής είναι το Μητρώο Αθλητικών Σωματείων, το οποίο αποκτούμε επιτέλους στη χώρα μας μετά από δεκαετίες. Και προχωράμε ακόμα παραπέρα, ώστε σε πολύ σύντομο χρονικό διάστημα η χώρα μας να διαθέτει Μητρώο Προπονητών και Μητρώο Αθλητών.

Σας ενημερώνω, κύριε Συντυχάκη, επίσης, πως πολύ σύντομα θα έχει ολοκληρωθεί η υπογραφή του προεδρικού διατάγματος με το οποίο συστήνεται ο ΕΟΚΑΝ, ο Εθνικός Οργανισμός Καταπολέμησης του Ντόπινγκ -πρώην ΕΣΚΑΝ-, κάνοντας έτσι ένα αποφασιστικό βήμα στην κατεύθυνση της εναρμόνισης της χώρας μας με τα παγκόσμια στάνταρ, με νέες εγκαταστάσεις στο ΟΑΚΑ. Σύντομα θα έχουμε νέα και για το εργαστήριό μας, το οποίο έχασε τη διαπίστευσή του με ευθύνη της προηγούμενης κυβέρνησης.

Επιπλέον, μετά την ψήφιση του ν.4639/19 και του ν.4726/20 την περασμένη εβδομάδα, προχωράμε στο επόμενο βήμα για την αντιμετώπιση των φαινομένων χειραγώγησης ή κοινώς των «στημένων» παιχνιδιών, με τη σύσταση της εθνικής πλατφόρμας «ΕΠΑΘΛΑ».

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Για να έρθω στο ερώτημά σας σχετικά με την οικονομική ενίσχυση των ερασιτεχνικών σωματείων, όπως γνωρίζετε, έχουμε ήδη δρομολογήσει ενέργειες για τη στήριξη έμπρακτα απευθείας από το κράτος στον ερασιτεχνικό αθλητισμό. Έπειτα από δώδεκα ολόκληρα χρόνια -κρατήστε τις ημερομηνίες, έχουν μία αξία- προχωράμε στην απευθείας επιχορήγηση των ερασιτεχνικών αθλητικών σωματείων, με τη διάθεση του ποσού των 12 εκατομμυρίων ευρώ, για την άμεση ενίσχυσή τους και το ποσό αυτό θα διανεμηθεί με απόλυτη διαφάνεια.

Ξέρετε, ορισμένα πράγματα όσο και αν προσπαθήσετε να ντύσετε με μεγαδόσεις αντιπολίτευσης, η αλήθεια δεν κρύβεται. Δώδεκα χρόνια μετά έρχεται η Κυβέρνησή μας να ενισχύσει τον ερασιτεχνικό αθλητισμό.

Υποστηρίξατε ότι το Μητρώο Αθλητικών Σωματείων ήταν μια πρωτοφανής ενέργεια από μέρους μας. Ωστόσο, πρόκειται για μία ακόμα επανάσταση του αυτονόητου. Εσείς ζητάτε η πολιτεία να στηρίξει τον ερασιτεχνικό αθλητισμό, επειδή αυτό σας επιβάλλει η κρατικίστικη ιδεοληψία σας. Εμείς πιστεύουμε, κύριε Συντυχάκη, ότι πρέπει η πολιτεία να εγγυηθεί, να συμβάλει και να στηρίξει οικονομικά σε αυτή τη δύσκολη συγκυρία τον ερασιτεχνικό αθλητισμό που τον υπηρετούμε. Ειλικρινά, όμως, δεν αντιλαμβανόμαστε πώς το σκέφτεστε, παρά την προσπάθεια που έχω κάνει όλες αυτές τις ημέρες. Θεωρείτε ότι η πολιτεία σε όποιον περνά και δηλώνει ότι έχει ένα σωματείο, πρέπει να ανοίγει το πορτοφόλι και να του δίνει χρήματα του Έλληνα φορολογούμενου. Χωρίς έλεγχο; Χωρίς κριτήρια;

Για τον λόγο αυτό δημιουργήσαμε το Μητρώο Αθλητικών Σωματείων και έτσι διασφαλίζουμε ότι η διάθεση δημοσίων πόρων θα πραγματοποιηθεί με διαφάνεια και αντικειμενικά κριτήρια. Για τον λόγο αυτό βάλαμε προθεσμία έξι μηνών σε όσα σωματεία χρησιμοποιούν τις αθλητικές εγκαταστάσεις της Γενικής Γραμματείας Αθλητισμού, ώστε να τακτοποιηθούν, διαφορετικά δεν θα μπορούν να τις χρησιμοποιούν. Δηλαδή τάξη και διαφάνεια και νοικοκύρεμα παντού.

Ωστόσο, την επιχορήγηση θα λάβουν όσα ερασιτεχνικά σωματεία έχουν ολοκληρώσει τη διαδικασία προεγγραφής στο Μητρώο Αθλητικών Σωματείων και διαθέτουν την ειδική αθλητική αναγνώριση της Γενικής Γραμματείας Αθλητισμού. Δεν θα μας εμποδίσει κανένας να βάλουμε τάξη στον χώρο του αθλητισμού. Τα κριτήρια, όπως ανέφερα και προ ημερών στην Ολομέλεια, είναι αγωνιστικά: αριθμός αθλημάτων, αριθμός προπονητών και αριθμός αθλητών.

Σε ό,τι αφορά το ερώτημά σας για τους δήμους, δεν είναι της αρμοδιότητάς μου να σας απαντήσω επ’ αυτού και σας παραπέμπω στο Υπουργείο Εσωτερικών.

Στο ερώτημά σας τώρα σχετικά με τα υγειονομικά πρωτόκολλα, που ήταν ένα από τα τρία ερωτήματα, οφείλουμε να τονίσουμε ότι την περίοδο που διανύσαμε από την επανεκκίνηση της αθλητικής δραστηριότητας, όλα τα πρωταθλήματα που προγραμματίστηκαν από τις ομοσπονδίες, ολοκληρώθηκαν με επιτυχία, χωρίς να τεθεί σε κίνδυνο η υγεία των αθλητών, των προπονητών και των εργαζομένων των σωματείων και των αθλητικών εγκαταστάσεων.

Σε ό,τι αφορά το πρωτόκολλο και τους κανόνες λειτουργίας των αθλητικών εγκαταστάσεων, σας παραπέμπω στα, από 21 Σεπτεμβρίου 2020, επικαιροποιημένα πρωτόκολλα που δημοσιεύσαμε και τα οποία επίσης καταθέτω και είναι στη διάθεσή σας.

(Στο σημείο αυτό ο Υφυπουργός Πολιτισμού και Αθλητισμού κ. Ελευθέριος Αυγενάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και επειδή τα δεδομένα αλλάζουν συνεχώς, η υγειονομική επιστημονική επιτροπή της Γενικής Γραμματείας Αθλητισμού βρίσκεται σε επιφυλακή, τα παρακολουθεί διαρκώς και προσαρμόζει τις οδηγίες αναλόγως.

Να είστε βέβαιοι, κύριοι συνάδελφοι, ότι αντιλαμβανόμαστε απόλυτα την οικονομική ζημία που έχει υποστεί η αθλητική οικογένεια κι από την πρώτη στιγμή δίνουμε μάχη για να κρατήσουμε σε υψηλά επίπεδα την αθλητική δραστηριότητα προς όφελος όλης της κοινωνίας.

Σας ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κύριε Αυγενάκη.

Κύριε Συντυχάκη, έχετε τρία λεπτά για τη δευτερολογία σας.

**ΕΜΜΑΝΟΥΗΛ ΣΥΝΤΥΧΑΚΗΣ:** Κύριε Πρόεδρε, εγώ σκόπιμα δεν έδωσα συνέχεια στη συζήτηση που νομίζω ότι εξαντλήθηκε στο αθλητικό νομοσχέδιο, το οποίο συζητήσαμε και μάλιστα με πολύ συγκεκριμένες, καθαρές θέσεις και συγκεκριμένες προτάσεις.

Ο κύριος Υπουργός αισθανόμενος την αδυναμία να πείσει τον αθλητικό κόσμο, θεωρεί ότι πρέπει να δώσει συνέχεια στα έωλα και ψεύτικα επιχειρήματα τα οποία πρόταξε και σήμερα εδώ. Το λέω αυτό διότι το αθλητικό νομοσχέδιο από τη συντριπτική πλειοψηφία του αθλητικού ερασιτεχνικού κόσμου είναι καταδικαστέο. Ακόμα και σήμερα που μιλάμε, έχει σηκώσει θύελλα αντιδράσεων και σε σωματεία και σε ομοσπονδίες.

Πρόκειται για έναν νόμο «εκλογομαγειρείο», που σε συνδυασμό με το ηλεκτρονικό μητρώο, τις θητείες, επιχειρεί πρώτον, να μειώσει τον αριθμό των ερασιτεχνικών σωματείων μέσα από τις δαιδαλώδεις γραφειοκρατικές διαδικασίες που έχει συστήσει το Υπουργείο Αθλητισμού προκειμένου να μειωθεί ο αριθμός των σωματείων, άρα να πάρουν ένα μέρος από αυτή την ισχνή κρατική χρηματοδότηση των 12 εκατομμυρίων ευρώ.

Μπορεί να μας πει ο κύριος Υπουργός πόσα είναι τα σωματεία που έχουν προεγγραφεί και να κάνουμε τη διαίρεση με τα 12 εκατομμύρια, να δούμε τι θα πάρει το κάθε σωματείο; Θα πάρει ή δεν θα πάρει 2.000 ευρώ.

Επαίρεται ο κύριος Υπουργός ότι χρηματοδοτεί τον ερασιτεχνικό, σωματειακό αθλητισμό και δεν ντρεπόμαστε την ίδια στιγμή που ετοιμάζουν δισεκατομμύρια για τα νέα εξοπλιστικά προγράμματα; Τη στιγμή που ετοιμάζουν μέσα από τις χρηματοδοτήσεις του ταμείου ανάκαμψης να δώσουν στους επιχειρηματικούς ομίλους «ζεστό χρήμα» και για τα αθλητικά σωματεία μόνο τα 12 εκατομμύρια ευρώ;

Αποτελεί προσβολή για τα ερασιτεχνικά σωματεία αυτό που είπε ο κύριος Υπουργός, ότι δεν μπορεί να έρχεται όποιος θέλει και να ζητάει από το «πορτοφόλι» του κράτους. Μιλάμε για σωματεία τα οποία έχουν δηλώσει τη συμμετοχή τους και είναι εγγεγραμμένα στις περιφέρειες και οι ενώσεις και οι ομοσπονδίες είναι στη Γενική Γραμματεία Αθλητισμού. Απλά το ηλεκτρονικό μητρώο έρχεται και για να μειώσει την κρατική χρηματοδότηση και για να βάλει τους επιχειρηματίες και στον χώρο του ερασιτεχνικού αθλητισμού και να τον ελέγξει.

Γνωρίζετε ότι η κατάσταση στον ερασιτεχνικό αθλητισμό είναι θλιβερή. Όσο και αν δεν θέλετε να το πείτε, όσο και αν θέλετε να το κρύψετε, είναι θλιβερή. Μιλάμε για επικίνδυνα γήπεδα. Οι αθλητές είναι εκτεθειμένοι, χωρίς ιατρική περίθαλψη, με το ρίσκο αν τραυματιστούν να χαλάσουν μια περιουσία ώστε να καλύψουν τα έξοδα νοσηλείας και αποκατάστασης μέχρι να χάσουν τη δουλειά τους.

Οι συνοικιακές ομάδες μειώνονται επειδή δεν μπορούν να τα βγάλουν πέρα. Δεν το γνωρίζετε αυτό; Πλέον η πρόσβαση στο άθλημα γίνεται πολύ δύσκολη για όλους. Πολλά σωματεία της Α1 ΕΠΣΗ και φυσικά σε όλη την Ελλάδα -και δεν αφορά μόνο το ποδόσφαιρο- δηλώνουν ότι δεν θα κατέβουν στα πρωταθλήματα. Προειδοποιούν για αποχώρηση αν δεν λάβουν βοήθεια από την πολιτεία.

Μάλιστα στις 4 Σεπτέμβρη -νομίζω το έχετε μάθει, αλλά το παρακάμψατε, το αγνοείτε- πραγματοποιήθηκε κοινή σύσκεψη ομάδων της Α1 ΕΠΣΗ με αφορμή το αδιέξοδο στο οποίο έχει περιέλθει το τοπικό ποδόσφαιρο και το αβέβαιο μέλλον που προδιαγράφεται λόγω της πανδημίας. Όλες οι ομάδες εξέφρασαν τον προβληματισμό τους λόγω των νέων πρωτοκόλλων λειτουργίας που πρέπει να ακολουθηθούν, το υψηλό κόστος αυτών και τη μακρά και δυσλειτουργική προετοιμασία των ομάδων.

Με αυτά, λοιπόν, τα δεδομένα, ανησυχία προκαλεί και η οικονομική δυσχέρεια που έχει περιέλθει το σύνολο του τοπικού ποδοσφαίρου και με βάση τα παραπάνω αποφασίστηκε σε αυτή τη σύσκεψη οι ομάδες να διεκδικήσουν από εσάς: -δεν τα λέει, λοιπόν, μόνο το Κομμουνιστικό Κόμμα Ελλάδας, τα λένε τα ίδια τα σωματεία-: Δωρεάν διαιτησίες για όλο το πρωτάθλημα 2020 - 2021, το κόστος του οποίου πρέπει να καλυφθεί στο σύνολό του από την πολιτεία, δωρεάν ιατρική κάλυψη στους αγώνες, δωρεάν κάλυψη των εξόδων για την πραγματοποίηση των τεστ του COVID-19 στους αθλητές, δωρεάν πραγματοποίηση συχνών απολυμάνσεων σε όλους τους αθλητικούς χώρους με τη φροντίδα της περιφέρειας.

Ποιοι το υπογράφουν; ΑΕ Κατσαμπά –τις ξέρετε, είστε και εσείς από το Ηράκλειο- Ανθεστίων Θραψανού, Γόρτυνα, Μάλια, Μοίρες -οι περιοχές οι δικές σας- ΟΦ Αρκαλοχωρίου, ΠΑΟ Κρουσώνα, Ρωμανός Ελιάς, Τριτωνία Αστριτσίου, Τυμπάκι.

Είναι οι περιοχές οι δικές είναι, κύριε Υπουργέ, και υπογράφουν αυτό το κείμενο.

Η Κυβέρνηση, λοιπόν, και εσείς συστηματικά κωφεύετε σε αυτή την κραυγή αγωνίας και τον κίνδυνο να βάλουν «λουκέτο» σε μια πρωτοφανή οικονομική ασφυξία που καθιστά αδύνατη τη βιωσιμότητά τους.

Και ρωτάμε εύλογα: Αυτά δεν τα γνωρίζετε; Δεν σας τα έχουν πει; Λέτε ότι εμένα δεν με ενδιαφέρουν ούτε οι δήμοι, αφορά το Υπουργείο Εσωτερικών κ.λπ.. Γιατί; Εμείς πού απευθυνόμαστε; Δεν απευθυνόμαστε στην Κυβέρνηση; Δεν σας ενδιαφέρει, λοιπόν, για το πώς θα πρέπει να ενεργήσουν οι δήμοι και οι περιφέρειες για τα ποδοσφαιρικά σωματεία και συνολικά για τα αθλητικά σωματεία; Κοιτάτε, δηλαδή, το κονάκι σας και σε ό,τι δεν μπορείτε να απαντήσετε με παραπέμπεται σε άλλους Υπουργούς; Δεν γνωρίζετε τα οικονομικά προβλήματα που αντιμετωπίζουν όλες αυτές οι ομάδες;

Κατά τη γνώμη μας, -και το λέμε καθαρά- υπάρχει ένα διαχρονικό σχέδιο από όλες τις κυβερνήσεις -απλώς εσείς ήρθατε και βγάλατε όλη τη βρώμικη δουλειά- να διαλύσετε τον ερασιτεχνικό αθλητισμό και να τον μετατρέψετε σε πεδίο κερδοφορίας μιας ολιγαρχίας παραγόντων του αθλητισμού.

Αυτόν τον στόχο υπηρετεί και ο νόμος που πριν λίγες μέρες φέρατε -και σας το είπα- και φτάσατε μέχρι το άθλιο επίπεδο που έχει χαρακτηριστικά κανιβαλισμού να βάλετε αθλητές εναντίον αθλητών, παράγοντες εναντίον παραγόντων, όλους εναντίον όλων. Είναι απαράδεκτη συμπεριφορά που τορπιλίζει τον ελληνικό ερασιτεχνικό αθλητισμό.

Και, τέλος, επιτρέψτε μου να πω ότι υπάρχουν, επίσης, πολλά προβλήματα στους προπονητές των ερασιτεχνικών ομάδων. Ξέρετε, η μάστιγα της ανασφάλιστης και μαύρης εργασίας αποδείχθηκε πάρα πολύ επιζήμια και οι προπονητές δεν εντάχθηκαν ούτε καν στα ελάχιστα μέτρα στήριξης που ανήγγειλε η Κυβέρνηση. Ταυτόχρονα, παρατηρήθηκαν φαινόμενα απολύσεων, πρόωρων αποδεσμεύσεων προπονητών χωρίς να τους αποδοθούν χρήματα για τα οποία εργάστηκαν και συνεχίζουν να εργάζονται αφιλοκερδώς. Και οι προτάσεις που σας έχουν καταθέσει είναι επίκαιρες και αναγκαίες και κωφεύετε, κλείνετε τα αυτιά, πετάτε τη μπάλα στην κερκίδα και αναμασάτε πάλι τα ίδια και τα ίδια.

Μιλάμε για ασφαλιστική κάλυψη όλων των διπλωματούχων προπονητών και πτυχιούχων γυμναστών ΤΕΦΑΑ με ειδικότητα στο ποδόσφαιρο που εργάζονται σε ανδρικές κατηγορίες ερασιτεχνικών συλλόγων και ακαδημίες αναπτυξιακών ηλικιών, το δικαίωμα της αποζημίωσης του προπονητή σε περίπτωση απόλυσης από τις ομάδες τους. Να χρηματοδοτηθούν όλα τα ερασιτεχνικά σωματεία μέσω της Γενικής Γραμματείας Αθλητισμού και να ληφθούν επιπλέον μέτρα προστασίας της υγείας αθλητών, προπονητών κ.λπ..

Αυτά, λοιπόν, είναι προτάσεις όλου του αθλητικού κόσμου, του ερασιτεχνικού κόσμου για τα οποία κωφεύετε, προσπαθώντας να δημιουργήσετε μια ψευδεπίγραφη εικόνα ότι κάνατε επανάσταση στον χώρο του αθλητισμού, του ερασιτεχνικού αθλητισμού, ενώ στην πραγματικότητα τον μετατρέπετε σαν τα μούτρα του επαγγελματικού αθλητισμού -να το πω έτσι πολύ απλά- δηλαδή της αδιαφάνειας, της παράγκας και της διαπλοκής.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε.

Κύριε Αυγενάκη, έχετε τον λόγο για τρία λεπτά για τη δευτερολογία σας.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Καταλαβαίνω τη δυσκολία του κ. Συντυχάκη να απαντήσει.

**ΕΜΜΑΝΟΥΗΛ ΣΥΝΤΥΧΑΚΗΣ**: Εννοούσα πριν, τα μούτρα του επαγγελματικού αθλητισμού, όχι τα δικά σας.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Τι να απαντήσει; Να δικαιολογήσει τα αδικαιολόγητα.

Χρειάστηκε τριπλάσιο χρόνο από τον προβλεπόμενο, κύριε Πρόεδρε, και φαντάζομαι ότι θα έχω και εγώ την ίδια μεταχείριση.

**ΠΡΟΕΔΡΕΥΩΝ (Απόστολος Αβδελάς):** Και εσάς σας άφησα. Δεν θέλω παράπονα.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Να απαντήσει τι; Σε επιχειρήματα –λέει- ψεύτικα. Μα, καταψηφίσατε διατάξεις -αυτό δεν διαψεύδεται- που αφορούσαν τους αθλητές και τον ερασιτεχνικό αθλητισμό. Καταψηφίσατε διατάξεις στο πρόσφατο νομοσχέδιο. Αυτά δεν χρειάζεται καμμιά ιδεολογική προσέγγιση διαφορετική για να καταλάβουμε τι και πώς. Καταψηφίσατε διατάξεις συγκεκριμένες. Το ανέφερα προηγουμένως.

Επίσης –είναι φοβερό- σας διαφεύγει το εξής: Δώδεκα χρόνια δεν είχαν πάρει ούτε 1 ευρώ τα ερασιτεχνικά σωματεία από την πολιτεία. Δώδεκα χρόνια μετά ήλθε η Κυβέρνησή μας, με εντολή και με έγκριση του ίδιου του Πρωθυπουργού της χώρας μας, και τους ενισχύουμε, αλλά με τάξη, με διαφάνεια και με νοικοκυροσύνη. Και αυτό το ξεχνάτε.

Δεν πειράζει, κύριε Συντυχάκη! Το καταλαβαίνω.

Καταλαβαίνω, επίσης, ότι μάλλον δεν ξέρετε από τεχνολογία ή δεν θέλετε να πείτε, ότι πλέον τον αριθμό των σωματείων που με ρωτήσατε δεν θα σας τον πω εγώ, θα κάνετε τον κόπο να μπείτε στη σελίδα της Γενικής Γραμματείας Αθλητισμού να πάρετε όσες πληροφορίες θέλετε, γιατί πλέον δεν είναι κρυφός, δεν είναι ιδιοκτησία του Υπουργού, όπως λέγατε και εσείς και πολλοί άλλοι συνάδελφοι από άλλες πολιτικές πτέρυγες. Είναι εις γνώση και στη διάθεση όλων όσοι θέλουν να ξέρουν ποια ερασιτεχνικά σωματεία έχουν προεγγραφεί, είναι εντάξει, έχουν πλήρη φάκελο και τα λοιπά. Τίποτα κρυφό, όλα νοικοκυρεμένα, με διαφάνεια και κυρίως με δημοκρατικότητα. Μάλλον αυτά σας διαφεύγουν, αλλά δεν πειράζει, εμείς έτσι πορευόμαστε και αυτή είναι η πολιτική που ακολουθούμε.

Σχετικά με την ευκαιρία τώρα που μου δίνετε να απαντήσω θεσμικά για τις ενέργειές μας για το αθλητικό τοπίο που έχει διαμορφωθεί στην ιδιαίτερή μας πατρίδα, στο Ηράκλειο, παίξατε και χάσατε πάλι, για άλλη μία φορά.

Να επισημάνω ότι αν ακολουθούσαμε το μοντέλο το οποίο επικαλείστε, θα δίναμε χρήματα αέρα πατέρα οπουδήποτε, χωρίς να μπορούμε να ελέγξουμε. Το εγκρίνετε αυτό; Φαντάζομαι πως όχι. Το εγκρίνει αυτό ο Έλληνας φορολογούμενος; Φαντάζομαι πως όχι. Θέλει να ξέρει -και καλά κάνει- πού πάει έστω και το 1 ευρώ που φεύγει από την τσέπη του μέσω της φορολογίας και θέλουμε να καταλήξει στον υγιή, νόμιμο ερασιτεχνικό αθλητισμό. Αυτό κάνουμε.

Φαντάζομαι ότι δεν έχετε άλλη άποψη, κύριε Συντυχάκη, και αυτό διότι υπάρχει μεγάλη αναντιστοιχία στα σωματεία που οι ομοσπονδίες δήλωναν και σ’ αυτά που στην πραγματικότητα νόμιμα υφίστανται ή στη συνέχεια θα νομιμοποιηθούν.

Όμως, προς το παρόν αυτά τα νούμερα που υπάρχουν, που σας παρουσίασα και την Πέμπτη το μεσημέρι και διαρκώς επικαιροποιούνται, είναι εντελώς διαφορετικά από αυτά που δήλωναν οι ομοσπονδίες στις προηγούμενες συζητήσεις που είχαμε, κατά την περίοδο της καραντίνας, όπου προετοιμαζόμασταν για το μητρώο.

Χαρακτηριστικά σας αναφέρω ότι από την ΕΠΟ για το ποδόσφαιρο –μιας και με αυτό ασχοληθήκατε- μας δήλωναν ότι έχουμε στην Ελλάδα περίπου τέσσερις με πέντε χιλιάδες ερασιτεχνικά σωματεία, μέχρι σήμερα έχουν προεγγραφεί μόλις οκτακόσια δεκατέσσερα –και απευθύνομαι σε εσάς, κύριε Πρόεδρε, που ξέρω πως σας ενδιαφέρουν- ενώ στην Κρήτη έχουμε μόλις είκοσι έξι και στο Ηράκλειο μόλις επτά.

Για το μπάσκετ, η ΕΟΚ, μάς δήλωνε ότι έχει ένα τεράστιο αριθμό σωματείων που περνά τα δύο χιλιάδες, ενώ μέχρι σήμερα έχουν προεγγραφεί μόλις τριακόσια ογδόντα δύο και στη δε Κρήτη μόλις δεκαπέντε.

Στην ιστιοπλοΐα έχουν προεγγραφεί εκατόν δεκαεπτά σωματεία, από την Κρήτη μόλις επτά.

Στον ΣΕΓΑΣ έχουν προεγγραφεί διακόσια τριάντα σωματεία -άσχετα τι έλεγαν, αλλά τι ισχύει- από την Κρήτη μόλις δεκαεννέα.

Στο βόλεϊ έχουν προεγγραφεί διακόσια τριάντα εννέα σωματεία, από την Κρήτη μόλις δεκατρία.

Στην Κολυμβητική Ομοσπονδία είναι διακόσια τέσσερα τα σωματεία, από την Κρήτη μόλις δεκατρία.

**ΕΜΜΑΝΟΥΗΛ ΣΥΝΤΥΧΑΚΗΣ:** Όλα τα υπόλοιπα είναι μαϊμού, δηλαδή;

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Και μιας και αναφερθήκατε στο ποδόσφαιρο, υπάρχουν ομάδες του Ηρακλείου που έχουν ανταποκριθεί θερμά και έχουν καταφέρει και έχουν συμπεριληφθεί στη λίστα της Γενικής Γραμματείας Αθλητισμού. Οι ομάδες είναι ο Ερασιτέχνης ΟΦΗ, ο Ερασιτέχνης Εργοτέλης, ο Π.Ο. Ατσαλένιου, ο Πόρος, ο Ποσειδώνας, η Παλιανή, η ΠΟΗ και βεβαίως, τους ευχαριστούμε θερμά.

Αναμένουμε και τις υπόλοιπες ποδοσφαιρικές ομάδες και όπου χρειαστεί, οι εργαζόμενοι, τα στελέχη της Γενικής Γραμματείας Αθλητισμού είναι πρόθυμα να βοηθήσουν τους πάντες. Το κάνουν με μεγάλη χαρά και με μεγάλη ικανοποίηση και τους θερμοευχαριστώ για τη συνεργασία.

Η αθλητική κοινότητα του Ηρακλείου βιώνει τις ίδιες αντιξοότητες, τις ίδιες αγωνίες με όλη την αθλητική οικογένεια της χώρας. Παρά τις δυσκολίες, ωστόσο, είναι ενεργή στην εθνική προσπάθεια της αθλητικής μεταρρύθμισης και καταβάλλει ενθαρρυντικά δείγματα ανάπτυξης και κυρίως συγχαίρω τους διοικητικούς παράγοντες που δίνουν χρόνο από τον χρόνο τους, χρήματα από την τσέπη τους, που βεβαίως καταλήγουν στον ερασιτεχνικό αθλητισμό της χώρας μας.

Όμως και στον τομέα των υποδομών -μιας και αναφερθήκατε- όλοι οι δήμοι του Νομού Ηρακλείου πρωταγωνιστούν στον τομέα της αναβάθμισης των αθλητικών εγκαταστάσεων είτε εκσυγχρονίζοντας τις υπάρχουσες δομές τους, αλλά και με τη δημιουργία νέων. Αυτός είναι ο δρόμος, άλλωστε, ώστε να μπορέσουν οι περιοχές να καταστούν πόλος έλξης για την προσέλκυση μικρών και μεσαίων αθλητικών διοργανώσεων, αλλά και για την παρακίνηση ολοένα και περισσοτέρων πολιτών για τον αθλητισμό.

Κάνω μια μικρή παρένθεση εδώ.

Είναι εντελώς αδιανόητη και επικίνδυνη η απόφαση της ΕΠΟ -πρόσφατα μάλιστα- να αποσύρει παντελώς την ελληνική υποψηφιότητα του Παγκρητίου Σταδίου να φιλοξενήσει τον τελικό της νεοσύστατης ευρωπαϊκής διοργάνωσης Europa Conference League, η οποία ήταν και φαβορί για το χρίσμα από την UEFA.

Παρ’ όλα αυτά, είναι ανυποχώρητη η δέσμευσή μας να αναβαθμίσουμε το Παγκρήτιο Στάδιο και να προχωρήσουμε σε συνεργασία με τον Δήμο Ηρακλείου, την Περιφέρεια Κρήτης, καθώς και τους αθλητικούς και παραγωγικούς φορείς του νησιού μας σε όλες τις αναγκαίες εργασίες, ώστε πολύ σύντομα να διαθέτει τα διεθνή standards και να μπορεί να διεκδικήσει σπουδαίες διοργανώσεις, όπως άλλωστε αρμόζει στον τόπο μας. Δεν μένουμε με σταυρωμένα τα χέρια.

Και δεν θα αναφερθώ, βεβαίως, συνοπτικά λόγω πίεσης του χρόνου στα έργα υποδομής, τα οποία είναι στη διάθεσή σας όποτε θέλετε να ενημερωθείτε. Ελπίζω να ξέρετε να διαβάζετε προσεκτικά τι ακριβώς συμβαίνει σε όλο τον Νομό Ηρακλείου, βήμα - βήμα, δήμο - δήμο.

Κλείνοντας, θέλω να εκφράσω τη μεγάλη μου ικανοποίηση και την αταλάντευτη στήριξή μας στον Δήμο Ηρακλείου ο οποίος εξετάζει το ενδεχόμενο κατάθεσης υποψηφιότητας για τη διεξαγωγή των 21ων Μεσογειακών Αγώνων, ένα μεγάλο αθλητικό γεγονός για τις χώρες της Λεκάνης της Μεσογείου.

Είναι αυτονόητο ότι ως πολιτεία θα στηρίξουμε την πρόταση με όλες μας τις δυνάμεις. Άλλωστε, η ανάληψη μιας διοργάνωσης αποτελεί εθνική προσπάθεια και η Κυβέρνησή μας, η Κυβέρνηση του Κυριάκου Μητσοτάκη, έχει ως απόλυτη προτεραιότητα την εξωστρέφεια και την προσέλκυση αθλητικών διοργανώσεων στη χώρα μας.

Εύχομαι η Κρήτη, η χώρα μας, να κερδίσει αυτή τη διοργάνωση. Βεβαίως και θα σταθούμε αρωγοί και είναι αυτονόητη η στήριξή μας σε όλη την προσπάθεια που θα κάνει τόσο ο δήμος και η περιφέρεια όσο και κάθε δήμος και κάθε περιφέρεια στη χώρα μας. Είμαστε μαζί, γιατί πραγματικά αγωνιούμε για το υγειές αθλητικό τοπίο της χώρας μας και γι’ αυτό εργαζόμαστε μεθοδικά και με απόλυτη διαφάνεια.

Σας ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κύριε Αυγενάκη. Μακάρι να πιάσουν οι ευχές σας και να μπορέσετε να αναβαθμίσετε το «Παγκρήτιο». Όμως, θα πρέπει να παίζει και κάποια ομάδα για να το συντηρεί κιόλας.

Και τώρα προχωράμε στη δεύτερη με αριθμό 1046/17-9-2020 επίκαιρη ερώτηση πρώτου κύκλου του Βουλευτή Α΄ Θεσσαλονίκης του Συνασπισμού Ριζοσπαστικής Αριστεράς κ. Χρήστου Γιαννούλη προς τον Υπουργό Οικονομικών, με θέμα: «Προκλητική διαγραφή χρέους από την Τράπεζα Πειραιώς στις εταιρείες επιχειρηματικών συμφερόντων του κ. Πηλαδάκη».

Κύριε Γιαννούλη, καλημέρα σας! Έχετε δύο λεπτά στη διάθεσή σας.

**ΧΡΗΣΤΟΣ ΓΙΑΝΝΟΥΛΗΣ:** Καλημέρα, κύριε Πρόεδρε και ευχαριστώ πάρα πολύ, όπως ευχαριστώ και τον Υφυπουργό Οικονομικών που μας κάνει την τιμή να βρίσκεται εδώ για να απαντήσει σε αυτή την επίκαιρη ερώτηση. Βέβαια, για να πω την αλήθεια, δεν είχα και πολλές ελπίδες ότι θα ερχόταν ο κ. Σταϊκούρας, μετά από το τελευταίο ζήτημα συνεννόησης ή ασυνεννοησίας με τον συνάδελφό του Υπουργό Οικονομίας για το αν τελικά είναι οικονομικά διαχειρίσιμο ένα νέο lockdown ή όχι. Είναι πρωτοφανείς οι διαφωνίες σε αυτήν την Κυβέρνηση. Όμως, πάντα το αποτέλεσμα αυτών των διαφωνιών είναι εις βάρος των πολιτών.

Κύριε Υπουργέ, συζητάμε σήμερα μία επίκαιρη ερώτηση με βάση την αποκάλυψη της εφημερίδας «DOCUMENTO». Σας θυμίζω ότι είναι η εφημερίδα που τιμωρήθηκε από τον συνάδελφό σας κ. Πέτσα, ο οποίος βρέθηκε σε έναν πρωτοφανή ρόλο επιστάτη των οικονομικών δεδομένων και των ενισχύσεων στα μέσα ενημέρωσης, σε έναν πραγματικό ρόλο επιστάτη που θυμίζει την ταινία του Γεωργιάδη «Το χώμα βάφτηκε κόκκινο», όπου τιμωρούσε τους εργαζόμενους ανάλογα με τη συμπεριφορά τους. Φαίνεται ότι το «DOCUMENTO» ήταν ιδιαίτερα ελεύθερο πνεύμα για τη λογική του «επιστάτη» κ. Πέτσα και τιμωρήθηκε με αποκλεισμό από τα 20.000.000 ευρώ, το γνωστό «χαρτζιλίκι Πέτσας 19». Είναι ο ίδιος Υπουργός ο οποίος χθες ανακάλυψε εγκάθετους οργανωμένους από τον ΣΥΡΙΖΑ που αποδοκίμασαν τον κ. Μητσοτάκη.

Θα σας θυμίσω λίγο το βίντεο, όπου μπαίνει ο Πρόεδρος του ΣΥΡΙΖΑ σε ένα κατεστραμμένο κατάστημα και ο ιδιοκτήτης αυθόρμητα λέει: «Κύριε Πρόεδρε, είμαι νεοδημοκράτης, ψηφίζω Νέα Δημοκρατία, αλλά τρεις μέρες εδώ στην Καρδίτσα μάς έχουν αφήσει στο έλεος του θεού». Διότι στο έλεος του θεού είναι και το τραπεζικό σύστημα και η σχέση του με τους υγιείς επιχειρηματίες, κύριε Υπουργέ.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Με την ερώτησή μου δεν στοχοποιούμε συγκεκριμένα τον κ. Πηλαδάκη, δεν στοχοποιούμε επιχειρηματίες. Στοχοποιούμε τον τρόπο σκέψης και δράσης, τον τρόπο πολιτικής επιρροής και ανοχής της ελληνικής Κυβέρνησης σε ό,τι αφορά τη λειτουργία του τραπεζικού συστήματος. Προλαβαίνω την απάντησή σας ότι είναι ανεξάρτητο και ότι εποπτεύεται από την Τράπεζα της Ελλάδος και κάνω μία παρένθεση, από τον αγαπημένο σας οικονομικό παράγοντα, τον κ. Γιάννη Στουρνάρα. Όλα αυτά είναι δεκτά. Όμως, ξέρετε, σε αυτή την κοινωνία η πολιτική και η συνεννόηση μπορούν να πάρουν μεγαλύτερη διάσταση και αποτελεσματικότητα, προκειμένου να προστατεύσουμε το δημόσιο συμφέρον και κυρίως το δημόσιο χρήμα.

Όπως γνωρίζετε, οι τράπεζες αποτελούν και σήμερα τον αδύναμο κρίκο της οικονομίας. Βλέπουμε συνέχεια ρυθμίσεις, χαριστικές ρυθμίσεις. Μπορώ να θυμηθώ τον «ΚΗΡΥΚΑ ΤΩΝ ΧΑΝΙΩΝ», μπορώ να θυμηθώ τα δάνεια των κομμάτων, μπορώ να θυμηθώ το μεγάλο έγκλημα του 2010, όταν ο πιστοληπτικός έλεγχος των δανειοληπτών ήταν ανέκδοτο για τις κυβερνήσεις εκείνης της εποχής. Και φτάσαμε σήμερα να έχουμε ένα ιδιωτικό χρέος 250 δισεκατομμύρια. Αυτό ήταν το μεγάλο έγκλημα, που ελπίζω κάποια στιγμή να το καταγράψει η ιστορία.

Και σήμερα, την πρόσβαση σε καλές, σε συμφέρουσες ρυθμίσεις στις τράπεζες και δη στην Τράπεζα Πειραιώς δεν μπορεί να την πετύχει ένας απλός άνθρωπος, παρά μόνο αν έχει σφραγισμένο το διαβατήριό του από τη Νέα Δημοκρατία.

Και πίσω από αυτά βρίσκεται ο μη έλεγχος της Τράπεζας της Ελλάδος, η ανοχή του κ. Στουρνάρα και στη συνέχεια για τη ρευστότητα στην αγορά μόνο οι παρακλήσεις του Υπουργού Ανάπτυξης, παρακλήσεις και τίποτα άλλο.

Και όλα αυτά συμβαίνουν, κύριε Υπουργέ, σε μια συγκυρία που έχουμε απορρύθμιση αγοράς, ανεργία, ύφεση, αδιαφορία, αποσπασματικά μέτρα, φόβο, ανικανότητα, διαφάνεια και στο τέλος αδιέξοδο. Αυτό, όμως, δεν ισχύει για όλους.

Σ’ αυτή τη συγκυρία, λοιπόν, έρχεται και η πρόκληση. Η πρόκληση -θα την περιγράψω με απλά λόγια- είναι η εξής: Ένας επιχειρηματίας, όπως αποκαλύπτει το «DOCUMENTO», που έχει τρία καζίνο και δανειακές υποχρεώσεις 149,5 εκατομμύρια ευρώ, με πεντακόσιους εργαζόμενους -για τους οποίους δεσμευόμαστε ότι θα κάνουμε τα αδύνατα δυνατά να φύγουν από τη θέση που είναι τώρα, όπως οι εργαζόμενοι στο Καζίνο Θράκης που τους οφείλονται 400.000 ευρώ από μισθούς- προχωρά με την ανοχή και τη σύμφωνη γνώμη της τράπεζας στην εξής ρύθμιση: Τρία καζίνο, 149,5 εκατομμύρια ευρώ δάνεια. Τι λέει τώρα η ρύθμιση; Υπάρχουν επίσης και άλλα 33 εκατομμύρια ευρώ χρέη μιας παλαιότερης δανειοδότησης -αυτό θα το δούμε μετά- και δεκάδες εκατομμύρια οφειλών στον ΕΦΚΑ.

Το αποτέλεσμα, κύριε Υπουργέ, είναι 125 εκατομμύρια ευρώ -125 εκατομμύρια ευρώ, για όσους δεν το καταλαβαίνουν!- από τα 149,5 εκατομμύρια ευρώ προτείνεται να διαγραφούν. Η σύμφωνη γνώμη της Τράπεζας και η πρόταση της εταιρείας θα καταλήξει στη δικαιοσύνη. Απορώ, βέβαια, πώς ο ίδιος ο ενδιαφερόμενος ζήτησε αναβολή, ενώ επρόκειτο να εκδικαστεί στην ελληνική δικαιοσύνη για τις 6 Οκτωβρίου. Τι θα πληρώσει η επιχείρηση αυτή από τα 149,5 εκατομμύρια ευρώ δανειοδοτήσεων για τις επιχειρηματικές του δραστηριότητες; Μιλάμε για 23,7 εκατομμύρια ευρώ σε είκοσι δύο χρόνια και με εξαετή περίοδο χάριτος! Το ξαναλέω: Από τα 149,5 εκατομμύρια ευρώ, θα αποπληρωθούν σίγουρα 11 εκατομμύρια ευρώ και άλλα 12 εκατομμύρια ευρώ, αν επιτευχθεί η πώληση κάποιων ακινήτων που περιέρχονται στην Τράπεζα.

Είναι δύσκολο η εξίσωση να είναι μηδενική, δηλαδή το ισοζύγιο. Είναι φθηνότερης αξίας τα ακίνητα. Όμως, 23,7 εκατομμύρια ευρώ, εν πάση περιπτώσει, προβλέπει η ρύθμιση να πληρωθούν σε είκοσι δύο χρόνια, κύριε Πρόεδρε, με εξαετή περίοδο χάριτος!

Για τη διασφάλιση των θέσεων εργασίας, κουβέντα. Για τις εργασιακές σχέσεις, κουβέντα. Ανάπτυξη, αναπτυξιακό σχέδιο; Θολό, έως απίθανο.

Αυτό στηρίζετε σαν πρακτική και ως Κυβέρνηση, κύριε Υπουργέ; Αυτό είναι που θέλετε για την επιχειρηματικότητα και τη στάση των τραπεζών απέναντι στις μικρές και μικρομεσαίες επιχειρήσεις; Με αυτόν τον τρόπο ανέχεστε από την Τράπεζα της Ελλάδος να περνά αβρόχοις ποσί συμφωνίες και συμβάσεις που θα τις κρίνει η δικαιοσύνη; Ναι μεν θα τις κρίνει η δικαιοσύνη, αλλά η δικαιοσύνη όταν έχει μπροστά της συμφωνία και μία με αρκετές κουτοπονηριές οικονομοτεχνική μελέτη επιβίωσης, μπορεί εύκολα να καταλήξει σε θετική απόφαση. Το πρόβλημα δεν είναι εκεί. Το πρόβλημα είναι ποιος ελέγχει αυτές τις συμφωνίες.

Κυρίως, κύριε Υπουργέ, επιτέλους σε αυτόν τον τόπο, ποιος ελέγχει τους ελέγχοντες, δηλαδή τον εφιάλτη του τραπεζικού συστήματος και της οικονομίας Γιάννη Στουρνάρα;

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Γιαννούλη.

Στην ερώτηση θα απαντήσει ο Υφυπουργός Οικονομικών κ. Γεώργιος Ζαββός.

Ορίστε, κύριε Ζαββέ, έχετε τον λόγο για τρία λεπτά.

**ΓΕΩΡΓΙΟΣ ΖΑΒΒΟΣ (Υφυπουργός Οικονομικών):** Καλημέρα σας, κύριε Πρόεδρε.

Ευχαριστώ τον κ. Γιαννούλη για την ερώτηση. Η ερώτηση αυτή μας δίνει την ευκαιρία να διευκρινίσουμε ποιος κάνει τι και είναι σκόπιμο και γι’ αυτό και για οποιεσδήποτε άλλες συζητήσεις.

Κατ’ αρχάς βρίσκομαι εγώ εδώ και δεν είναι ο κ. Σταϊκούρας όχι γιατί κρύβεται ή για οποιονδήποτε άλλο λόγο, αλλά γιατί είμαι ο αρμόδιος Υφυπουργός για τα θέματα του χρηματοπιστωτικού συστήματος και το ξέρετε. Οπότε ας μιλήσουμε όπως πρέπει.

**ΧΡΗΣΤΟΣ ΓΙΑΝΝΟΥΛΗΣ:** Εγώ δεν είπα ότι κρύβεται. Είπα ότι έχει άλλες…

**ΓΕΩΡΓΙΟΣ ΖΑΒΒΟΣ (Υφυπουργός Οικονομικών):** Όπως γνωρίζετε, το Υπουργείο Οικονομικών δεν ασκεί την προληπτική εποπτεία -τη λεγόμενη prudential supervision- των τραπεζών. Το Υπουργείο Οικονομικών επιβλέπει την εύρυθμη λειτουργία του τραπεζικού συστήματος και το βελτιώνει με τις νομοθετικές προτάσεις και τους νόμους τους οποίους ψηφίζει η Βουλή.

Η προληπτική εποπτεία, όμως, των πιστωτικών ιδρυμάτων και των λεγόμενων «συστημικών πιστωτικών ιδρυμάτων», δηλαδή των τεσσάρων μεγάλων τραπεζών, μία εκ των οποίων αφορά και η επίκαιρη ερώτησή σας, ασκείται από τον Ενιαίο Εποπτικό Μηχανισμό της Ευρωπαϊκής Κεντρικής Τράπεζας, τον λεγόμενο SSM, που βρίσκεται στη Φρανκφούρτη. Άρα έχουμε και από εδώ και από εκεί όλα, αν θέλετε, τα εχέγγυα που χρειάζονται για οποιαδήποτε εποπτική λειτουργία. Για τις μη συστημικές τράπεζες είναι αρμόδια η Τράπεζα της Ελλάδος.

Το κάθε πιστωτικό ίδρυμα έχει υποχρέωση να διαθέτει διαδικασίες διαχείρισης κινδύνων και εσωτερικού ελέγχου και να διαθέτει τα διοικητικά όργανα που θα ελέγχουν την επάρκεια και την τήρηση αυτών των διαδικασιών.

Ιδιαίτερα, τα ζητήματα που αφορούν τη χορήγηση και τη διαχείριση των δανείων, στα οποία αναφέρεστε, αφορούν την πολιτική διαδικασιών του κάθε πιστωτικού ιδρύματος. Είναι, δηλαδή, δική του υπόθεση κατ’ αρχάς.

Από εκεί και πέρα, η αρμόδια εποπτική αρχή, στην περίπτωσή μας ο Ευρωπαίος επόπτης, αξιολογεί την επάρκεια των διαδικασιών διαχείρισης κινδύνων και εσωτερικού ελέγχου και λαμβάνει τα μέτρα που χρειάζονται ώστε οι κίνδυνοι να καλύπτονται από τα απαιτούμενα κεφάλαια. Παράλληλα, υπάρχει και μια πολύ λεπτομερειακή και αυστηρή ενωσιακή νομοθεσία, η οποία εφαρμόζεται σε όλες τις συστημικές τράπεζες.

Μάλιστα, αυτή η ευρωπαϊκή εποπτική αρχή έχει τη δυνατότητα να προβαίνει σε συστάσεις αν διαπιστώσει κάποιες αδυναμίες σε κάποια τράπεζα και να αξιολογεί τα συστήματα εσωτερικού ελέγχου κάθε τράπεζας σχετικά με τις εξατομικευμένες περιπτώσεις δανειοδοτήσεων, ώστε τα πιστωτικά ιδρύματα να προβαίνουν σε σχετικές διορθωτικές ενέργειες. Αν δεν προβούν, υπάρχουν κυρώσεις.

Θέλω να σας πω ότι βρίσκονται πάντα στις ελληνικές τράπεζες αρμόδια όργανα από τον Ευρωπαίο επόπτη και ασκούν διεξοδική εποπτεία. Τα στοιχεία που ελέγχονται από την εποπτική αρχή -δηλαδή την ευρωπαϊκή- και αφορούν τα δάνεια προς συγκεκριμένα φυσικά ή νομικά πρόσωπα στα οποία και αναφέρεστε, καλύπτονται από υπηρεσιακό επαγγελματικό απόρρητο και δεν κοινοποιούνται στο Υπουργείο Οικονομικών. Εμείς, δηλαδή, δεν μπορούμε να έχουμε γνώση των συγκεκριμένων στοιχείων.

Επίσης, θα ήθελα να επισημάνω ότι σύμφωνα με τη γραπτή της απάντηση προς το Υπουργείο, η εν λόγω τράπεζα, δηλαδή η Τράπεζα Πειραιώς, μας διαβεβαιώνει ότι μέχρι στιγμής δεν έχει προβεί σε οποιαδήποτε διαγραφή χρέους του εν λόγω οφειλέτη εν αναμονή της ολοκλήρωσης των σχετιζομένων διαδικαστικών διαδικασιών, γιατί, όπως γνωρίζετε καλά -και το αναφέρατε- οι αιτήσεις εξυγίανσης που υποβάλλονται από τους οφειλέτες επικυρώνονται και μόνο δικαστικά.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε κι εμείς, κύριε Ζαββέ.

Κύριε Γιαννούλη, έχετε τον λόγο για τρία λεπτά για τη δευτερολογία σας. Μην το παρατραβήξετε. Τα είπατε όλα στην πρωτολογία σας.

**ΧΡΗΣΤΟΣ ΓΙΑΝΝΟΥΛΗΣ:** Δυστυχώς έχει και άλλα, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Δεν έχει.

**ΧΡΗΣΤΟΣ ΓΙΑΝΝΟΥΛΗΣ:** Έχει και άλλα.

Μπορώ να κατανοήσω τη δύσκολη θέση του κυρίου Υπουργού και τον ευχαριστώ πάρα πολύ για το συμβουλευτικό, για το διδακτικό περιεχόμενο της τοποθέτησής του. Απλά, κύριε Υπουργέ, επαναλάβατε ένα κομμάτι απ’ αυτά που είπα.

Όμως, η επίκαιρη ερώτηση δεν αφορούσε τις διαδικασίες που τηρούνται είτε σε ευρωπαϊκό είτε σε εθνικό επίπεδο. Ξέρετε γιατί; Διότι η ερώτηση και η απορία μου είναι πολιτικής διαφάνειας, εντιμότητας και χρηστής διαχείρισης των δημοσίων οικονομικών. Και αυτό είναι ένα πολιτικό ζήτημα. Δεν λέω ότι λέτε κάτι ανακριβές, παρά μόνο έχω μια ένσταση για την τιτλοποίηση των ιδιοτήτων. Σαφώς η Ευρωπαϊκή Κεντρική Τράπεζα ελέγχει τις συστημικές τράπεζες. Αν δεν κάνω λάθος, με τα φτωχά οικονομικά μου, εκπροσωπείται στην Ελλάδα από την Τράπεζα της Ελλάδος, της οποίας διοικητής είναι ο κ. Στουρνάρας. Δεν πιστεύω ότι κάνω λάθος σε αυτό. Ο κ. Στουρνάρας έχει και τεχνοκρατική και πολιτική εμπειρία για να καταλαβαίνει τι είναι σ’ αυτή την καθημαγμένη χώρα της δεκαετούς κρίσης -που οδεύουμε και σε τρίτη χρεοκοπία- το να διαγράφονται ή να γίνεται προσπάθεια να διαγραφούν 149 εκατομμύρια δανειοδοτήσεων. Και επιτρέψτε μου, σε αυτή τη χώρα ζούμε, για τα προηγούμενα χρόνια μπορεί να φανταστεί ο καθένας πώς εκταμιεύτηκαν αυτά τα δάνεια ή κάποιο μέρος από αυτά.

Άρα επαναλαμβάνοντας ένα κομμάτι από αυτά που είπα -και γνωρίζω και γνωρίζουμε όλοι- εγώ θα επιμείνω στο ερώτημα και θέλω να το θέσω και σαν προσωπική κρίση ή δίλημμα: Με την τεχνογνωσία που έχετε, θεωρείτε συμβατό με τη λογική η δανειοδότηση 149 εκατομμυρίων να προβλέπει διαγραφή των 125 εκατομμυρίων σε μία επιχείρηση -το ότι είναι τζόγου δεν θα το κρίνω εγώ- με πεντακόσιους εργαζόμενους; Γιατί στην απάντησή του ο κ. Πηλαδάκης, κύριε Υπουργέ, μεγαλοπιάνεται και συγκρίνει την επιχείρησή του, ψέγοντας κιόλας εμμέσως πλην σαφώς την προηγούμενη κυβέρνηση για ό,τι έγινε για τα ναυπηγεία της Σύρου και για τα σουπερμάρκετ «Μαρινόπουλος» -εντελώς ανόμοια μεγέθη- σαφέστατα εις βάρος της επιχειρηματολογίας του, ότι γίνεται γιατί έγινε και σε άλλες επιχειρήσεις. Θα συγκρίνουμε τα καζίνο του κ. Πηλαδάκη με τον «Μαρινόπουλο» και τους χιλιάδες εργαζόμενους, που σε ένα βράδυ, επειδή οι ιδιοκτήτες βρέθηκαν στις Μαλδίβες, βρέθηκαν σε κενό αέρος;

Δεν σας αφορά αυτό. Αφορά τον ίδιο τον επιχειρηματία. Θέλω, όμως, να μου δώσετε και μια προσωπική απάντηση. Εσείς το θεωρείτε λογικό, την ώρα όπου γίνονται γονυκλισίες από τον Υπουργό Ανάπτυξης στις τράπεζες για να υπάρξει χρηματοδότηση, να υπάρξει ρευστότητα και μάλιστα και κάποιες ενισχύσεις με τη μορφή μικροδιευκολύνσεων -νομοθετικό πλαίσιο που εισήγαγε ο ΣΥΡΙΖΑ, συνέγραψε και επικύρωσε αυτή η Βουλή, που το εφαρμόζει η Περιφέρεια Κεντρικής Μακεδονίας, αλλά όχι η Κυβέρνηση- να χαρίσουμε 125 εκατομμύρια;

Επειδή, όμως, θέλω να είμαι συγκεκριμένος: Η εφημερίδα «DOCUMENTO», κύριε Υπουργέ, αποκάλυψε και κάτι άλλο. Και με αυτό θα κλείσω, κύριε Πρόεδρε. Δεν αποκάλυψε μόνο το αίτημα, δεν αποκάλυψε μόνο το περιεχόμενο του αιτήματος, υπάρχουν κι άλλες γκρίζες σκιές. Θα σας το πω απλά, αφηγηματικά. Ο κ. Πηλαδάκης, που δεν είναι ούτε εχθρός μας ούτε αντικείμενο φθόνου, επιμονής ή κάποιας προσωπικής αντιπαράθεσης, δημιουργεί μια νέα εταιρεία, την εταιρεία «ΚΑΖΙΝΟ Α.Ε.», στην οποία από το συνολικό χρέος των 149,5 εκατομμυρίων θα περάσουν μόνο τα 23,7 εκατομμύρια, που σας ανέφερα, διακανονισμένα σε είκοσι δύο χρόνια με εξαετή περίοδο χάριτος. Για να επιτευχθεί τώρα το ποσοστό των πιστωτών που συμφωνούν στο κούρεμα των δανείων -ο νόμος προϋποθέτει το 60% των πιστωτών να συμφωνεί- τι κάνει, για να μπει στον Πτωχευτικό Κώδικα; Προσθέτει χρέη και από άλλες εταιρείες. Ποσθέτει χρέη από εταιρείες μεταξύ των οποίων -τι περίεργο και πρωτότυπο να διαπλέκεται το τραπεζικό σύστημα, η πολιτική, το ποδόσφαιρο και η οικονομία- και χρέη της «ΓΗΠΕΔΟ Α.Ε.». Είναι το γήπεδο μιας θρυλικής, ιστορικής ομάδας, της Λάρισας.

Τα χρέη αυτά ανέρχονται σε 33 εκατομμύρια, από τα οποία ένα μέρος θα ρυθμιστούν, αλλά σε άλλη φάση. Έχουμε και δεύτερη φάση των διακανονιστικών σχέσεων του κ. Πηλαδάκη με την Τράπεζα Πειραιώς. Τα ποσά, λοιπόν, αυτά -αν μας ακούνε στην Τράπεζα της Ελλάδος ακόμα και οι ευρωπαίοι ελεγκτές, που όπως είπατε συνυπηρετούν με τα στελέχη της Τράπεζας της Ελλάδος υπό τον κ. Στουρνάρα- να ξέρουν ότι τα ποσά αυτά περιελήφθησαν εντέχνως στην πρόταση που καταθέτει ο συγκεκριμένος επιχειρηματίας στην Τράπεζα Πειραιώς για να μπει στον Πτωχευτικό Κώδικα. Δεν μεταβιβάζονται στη νέα εταιρεία. Η νέα εταιρεία θα είναι καθαρή. Θα έχει 23 εκατομμύρια χρέη και τη δυνατότητα να προσελκύσει σε ποσοστό 75% νέους επενδυτές.

Θα είναι καθαρή από χρέη, ξεχνάει τα 125 εκατομμύρια στην υγεία του ελληνικού λαού, στην υγεία του Έλληνα κορόιδου και ξεκινά μια νέα εταιρεία με 75% ποσοστό για νέους επενδυτές και με ελάχιστα χρέη.

**ΠΡΟΕΔΡΕΥΩΝ (Απόστολος Αβδελάς):** Παρακαλώ ολοκληρώστε.

**ΧΡΗΣΤΟΣ ΓΙΑΝΝΟΥΛΗΣ:** Ξέρετε κάτι, κύριε Υπουργέ -και κλείνω με αυτό- από την παράταξή σας έχουμε ακούσει ότι το νόμιμο δεν είναι πάντα και ηθικό. Μπορεί, εν πάση περιπτώσει, κάποια στιγμή σε αυτή τη χώρα να ονειρευτούμε ότι η ηθική θα συμβαδίσει με τη νομιμότητα.

Το χειρότερο, όμως, που μου δημιουργείται ως άποψη, κύριε Υπουργέ, μετά και το δημοσίευμα της εφημερίδας «DOCUMENTO», που έχει συνηθίσει να τιμωρείται από την Κυβέρνηση του «ΚΗΡΥΚΑ ΧΑΝΙΩΝ» και των εύκολων ρυθμίσεων δανείων για συγγενικά πρόσωπα, αυτό που μου δημιουργεί τη μεγαλύτερη ένταση, κύριε Υπουργέ, είναι ότι, όχι εσείς, αλλά κάποιοι άλλοι λέγανε παλιότερα -θα έρθει και στη Βουλή- ότι εμείς ως ΣΥΡΙΖΑ πουλήσαμε τη Μακεδονία για τις συντάξεις.

Ήρθε η ώρα, κύριε Υπουργέ, να σας προειδοποιήσουμε -για να χρησιμοποιήσουμε κάτι αντίστοιχο που δεν μας εκφράζει, αλλά το κάνω για να γίνει απόλυτα κατανοητό- για το εξής: Μην πουλήσετε για μια φορά ακόμη τη χώρα για τους ισχυρούς και τους φίλους σας και μην πουλήσετε την ψυχή σας. Αυτά τα πάρε-δώσε μόνο τέτοιες σκοπιμότητες κρύβουν.

Σας ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Και εμείς σας ευχαριστούμε

Κύριε Υφυπουργέ, έχετε τον λόγο.

**ΓΕΩΡΓΙΟΣ ΖΑΒΒΟΣ (Υφυπουργός Οικονομικών):** Ευχαριστώ πολύ, κύριε Πρόεδρε.

Θα ήθελα και πάλι να επαναλάβω ότι σε σχέση με τη συγκεκριμένη περίπτωση και τα στοιχεία της ερώτησης του κ. Γιαννούλη, το Υπουργείο Οικονομικών δεν έχει καμμία γνώση γι’ αυτό και δεν μπορώ να εκφέρω καμμία γνώμη επ’ αυτού του φακέλου.

Θα ήθελα, όμως, να πω σχετικά με τα άλλα θέματα που έθιξε ο κ. Γιαννούλης ως προς τη διαφάνεια και την αποφασιστικότητα της Κυβέρνησης να διώξει και να πατάξει οποιασδήποτε μορφής παρανομία, δεν πρέπει να υπάρχει καμμία αμφιβολία.

Κυρίως, όμως, για τα θέματα που αποτελούν τα κρισιμότερα προβλήματα του τραπεζικού τομέα, τα οποία βρήκε αυτή η Κυβέρνηση σωρευμένα σε μεγάλο βαθμό και από την προηγούμενη κυβέρνηση, και εδώ μιλάω συγκεκριμένα για τα κόκκινα δάνεια, απεφάσισε, ενήργησε, λειτούργησε, υιοθέτησε και εφάρμοσε πολιτικές οι οποίες αυτή τη στιγμή αποδίδουν.

Αναφέρομαι στο πρόγραμμα «ΗΡΑΚΛΗΣ» που ξέρετε, που μέσα σε λιγότερο από έναν χρόνο έχει κατορθώσει να εντάξει και τις τέσσερις ελληνικές συστημικές τράπεζες, να προχωρεί μέσα στη δεινότερη κρίση που έχει αντιμετωπίσει ο τόπος μας και να έχει τα αποτελέσματα, ώστε να έχουμε πάνω από 30 δισεκατομμύρια σωρευμένα κόκκινα δάνεια, να μειώνονται αυτή τη στιγμή χωρίς να επιβαρύνεται ούτε με ένα ευρώ ο Έλληνας φορολογούμενος. Γιατί, όπως ξέρετε, η Κυβέρνηση με το σύστημα αυτό μπόρεσε να προσελκύσει επενδυτές, οι οποίοι θα πάρουν απάνω τους το βάρος αυτής της μείωσης.

Παράλληλα με τον «ΗΡΑΚΛΗ» πατάσσονται σε πολύ μεγάλο βαθμό και οι συστημικοί κακοπληρωτές, οι μπαταξήδες. Αυτό είναι πάρα πολύ κρίσιμο σημείο, γιατί ο «ΗΡΑΚΛΗΣ» υποχρεώνει τις τράπεζες, οι οποίες είχαν σωρευμένα και δεν είχαν, αν θέλετε, ανοίξει φακέλους διαφόρων επιχειρηματιών, αυτή τη στιγμή να προσφύγουν και να βρουν σημαντικές λύσεις.

Τέλος, έχουμε και το Ταμείο Ανάκαμψης, το οποίο -πιστεύουμε- θα δώσει μία τεράστια δυνατότητα για έναν μεγάλο μετασχηματισμό του παραγωγικού ιστού και του τραπεζικού συστήματος.

Το δεύτερο θέμα -και αναφέρθηκε ο κ. Γιαννούλης- ήταν ο νόμος για τις μικροπιστώσεις. Το είχατε ετοιμάσει, κύριε Γιαννούλη, είναι αλήθεια, αλλά πάντα είναι ποιος το κάνει. Αυτό μαζί το ψηφίσαμε, το κάναμε και είναι μεγάλη ευκαιρία γιατί μπορούμε πια με τις χρηματοπιστώσεις να δώσουμε ρευστότητα σε όλους εκείνους οι οποίοι αποκλείονται από το τραπεζικό σύστημα.

Παράλληλα, αυτή τη στιγμή, έχουμε υιοθετήσει με σειρά νόμων προγράμματα που προστατεύουν τη χρηματοπιστωτική σταθερότητα και κυρίως τους πιο ευάλωτους συμπολίτες μας. Αναφέρομαι ιδιαίτερα στην εφαρμογή του προγράμματος «ΓΕΦΥΡΑ» το οποίο βοηθάει χιλιάδες συμπάσχοντες συμπατριώτες μας.

Κλείνοντας θέλω να πω κάτι το οποίο και αυτό αφορά τη διαφάνεια, την αυστηρότητα, τη συνέπεια με την οποία προσεγγίζει η Κυβέρνηση τα θέματα του τραπεζικού συστήματος. Μέσα στις επόμενες μέρες φέρνουμε και το νομοσχέδιο που αφορά το ξέπλυμα χρήματος, την προσαρμογή της πέμπτης οδηγίας και βάζουμε -αν θέλετε- αρκετά σημαντικές διατάξεις, οι οποίες ενισχύουν την ευρωστία, τη χρηματοπιστωτική σταθερότητα και ιδιαίτερα τη διαφάνεια του τραπεζικού μας συστήματος.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Εμείς ευχαριστούμε, κύριε Υφυπουργέ.

Σας ευχαριστώ πολύ και τους δύο. Καλή συνέχεια.

Η πρώτη με αριθμό 1041/15-9-2020 επίκαιρη ερώτηση πρώτου κύκλου του Βουλευτή Α΄ Πειραιώς της Νέας Δημοκρατίας κ. Κωνσταντίνου Κατσαφάδου προς τον Υπουργό Οικονομικών, με θέμα: «Μέτρα στήριξης για τις επιχειρήσεις - εργαζόμενους, Πόρου και Γαλατά Τροιζηνίας», δεν θα συζητηθεί λόγω κωλύματος του κυρίου Βουλευτή.

Η τρίτη με αριθμό 1051/21-9-2020 επίκαιρη ερώτηση πρώτου κύκλου της Βουλευτού Λάρισας του Κινήματος Αλλαγής κ. Ευαγγελίας Λιακούλη προς τον Υπουργό Αγροτικής Ανάπτυξης και Τροφίμων, με θέμα: «Άμεση ενίσχυση των αγροτών της Θεσσαλίας που επλήγησαν από τον «Ιανό»», δεν θα συζητηθεί λόγω κωλύματος της κυρίας Βουλευτού.

Κυρίες και κύριοι συνάδελφοι, ολοκληρώθηκε η συζήτηση των επίκαιρων ερωτήσεων.

Δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Απόστολος Αβδελάς):** Με τη συναίνεση του Σώματος και ώρα 10.26΄ λύεται η συνεδρίαση για αύριο, ημέρα Πέμπτη 24 Σεπτεμβρίου 2020 και ώρα 10.00΄, με αντικείμενο εργασιών του Σώματος: νομοθετική εργασία, σύμφωνα με την ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**