(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΣΓ΄

Παρασκευή 11 Σεπτεμβρίου 2020

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Ανακοίνωση του δελτίου επικαίρων ερωτήσεων της Δευτέρας 14 Σεπτεμβρίου 2020, σελ.   
2. Συζήτηση επικαίρων ερωτήσεων:  
 α) Προς τον Υπουργό Εργασίας και Κοινωνικών Υποθέσεων, με θέμα: «Η αδράνεια της Κυβέρνησης διαιωνίζει τις ανισότητες μεταξύ των ασφαλισμένων και των συνταξιούχων, ακόμη και έναντι του κινδύνου του θανάτου», σελ.   
 β) Προς την Υπουργό Παιδείας και Θρησκευμάτων, με θέμα: «Επιτακτική ανάγκη η στελέχωση του Τμήματος Μουσειολογίας στον Πύργο», σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
Κατάθεση Εκθέσεως Διαρκούς Επιτροπής:

Οι Διαρκείς Επιτροπές Κοινωνικών Υποθέσεων και Παραγωγής και Εμπορίου καταθέτουν την έκθεσή τους στο σχέδιο νόμου του Υπουργείου Υγείας: «Κύρωση α) της από 10-8-2020 Πράξης Νομοθετικού Περιεχομένου «Επείγουσες ρυθμίσεις αντιμετώπισης εκτάκτων αναγκών του Εθνικού Συστήματος Υγείας, προστασίας από τη διασπορά του κορωνοϊού COVID-19, στήριξης της αγοράς εργασίας και διευκόλυνσης της εκπαιδευτικής διαδικασίας» (Α’ 157) και β) της από 22-8-2020 Πράξης Νομοθετικού Περιεχομένου « Έκτακτα μέτρα για την ενίσχυση των αστικών συγκοινωνιών, την προμήθεια μέσων ατομικής προστασίας και την πρόσληψη προσωπικού καθαριότητας των σχολικών μονάδων, τη στήριξη των τουριστικών επιχειρήσεων και της αγοράς εργασίας και την ενίσχυση της Γενικής Γραμματείας Πολιτικής Προστασίας προς αντιμετώπιση των συνεπειών της πανδημίας του κορωνοϊού COVID-19, καθώς και τη στήριξη των πλημμυροπαθών της Εύβοιας που επλήγησαν κατά τις πλημμύρες της 8ης και 9ης Αυγούστου 2020» (Α’ 161) και άλλες διατάξεις για την αντιμετώπιση των συνεπειών της πανδημίας του κορωνοϊού COVID-19 και άλλων επειγόντων ζητημάτων», σελ.

ΠΡΟΕΔΡΕΥΟΥΣΑ

ΣΑΚΟΡΑΦΑ Σ. , σελ.

ΟΜΙΛΗΤΕΣ

Α. Επί διαδικαστικού θέματος:  
ΣΑΚΟΡΑΦΑ Σ. , σελ.  
  
Β. Επί των επικαίρων ερωτήσεων:  
ΔΙΓΑΛΑΚΗΣ Β. , σελ.  
ΚΑΤΡΙΝΗΣ Μ. , σελ.  
ΚΕΓΚΕΡΟΓΛΟΥ Β. , σελ.  
ΤΣΑΚΛΟΓΛΟΥ Π. , σελ.

ΠΡΑΚΤΙΚΑ ΒΟΥΛΗΣ

Θ΄ ΑΝΑΘΕΩΡΗΤΙΚΗ ΒΟΥΛΗ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΣΓ΄

Παρασκευή 11 Σεπτεμβρίου 2020

Αθήνα, σήμερα στις 11 Σεπτεμβρίου 2020, ημέρα Παρασκευή και ώρα 9.08΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία της Η΄ Αντιπροέδρου αυτής κ. **ΣΟΦΙΑΣ ΣΑΚΟΡΑΦΑ**.

**ΠΡΟΕΔΡΕΥΟΥΣΑ (Σοφία Σακοράφα):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 10-9-2020 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΣΒ΄ συνεδριάσεώς του, της Πέμπτης 10 Σεπτεμβρίου 2020, σε ό,τι αφορά την ψήφιση στο σύνολο των σχεδίων νόμου:

1. «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης του Κράτους του Ισραήλ για συνεργασία στην καταπολέμηση του εγκλήματος και σε θέματα δημόσιας ασφάλειας».

2. «Κύρωση του Πρωτοκόλλου τροποποιητικού της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Ρωσικής Ομοσπονδίας περί Συνεργασίας του Υπουργείου Δημόσιας Τάξης της Ελληνικής Δημοκρατίας και του Υπουργείου Εσωτερικών της Ρωσικής Ομοσπονδίας στον τομέα της καταπολέμησης του εγκλήματος της 6ης Δεκεμβρίου 2001».

3. «Κύρωση Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Βουλγαρίας για κοινό έλεγχο στη συνοριακή δίοδο Νυμφαίας - Μακάζα, η οποία συνομολογήθηκε με ανταλλαγή ρηματικών διακοινώσεων (Αθήνα, 6 Νοεμβρίου 2013 και Σόφια, 17 Ιουλίου 2014, αντίστοιχα».)

Κυρίες και κύριοι συνάδελφοι, πριν προχωρήσουμε στη συζήτηση του προγραμματισμένου για σήμερα δελτίου επικαίρων ερωτήσεων επιτρέψτε μου πρώτα να προβώ στις εξής ανακοινώσεις:

Κατ’ αρχάς έχω την τιμή να ανακοινώσω στο Σώμα το δελτίο επίκαιρων ερωτήσεων της Δευτέρας 14 Σεπτεμβρίου 2020.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 988/30-8-2020 επίκαιρη ερώτηση του Βουλευτή Κέρκυρας του Συνασπισμού Ριζοσπαστικής Αριστεράς κ. Αλέξανδρου - Χρήστου Αυλωνίτη προς τον Υπουργό Προστασίας του Πολίτη, με θέμα: «Πυρκαγιές στην Κέρκυρα που γεννούν ερωτήματα».

2. Η με αριθμό 1000/31-8-2020 επίκαιρη ερώτηση του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Περιβάλλοντος και Ενέργειας, με θέμα: «Άδικη αφαίρεση δικαιωμάτων μικροϊδιοκτησίας και ανάγκη παράτασης για την τακτοποίηση των αυθαίρετων κατασκευών».

3. Η με αριθμό 985/27-8-2020 επίκαιρη ερώτηση της Η΄ Αντιπροέδρου της Βουλής και Βουλευτού Β3΄ Νότιου Τομέα Αθηνών του ΜέΡΑ25 κ. Σοφίας Σακοράφα προς τον Υπουργό Περιβάλλοντος και Ενέργειας, με θέμα: «Διακοπή της τηλεθέρμανσης στη Μεγαλόπολη».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 1002/1-9-2020 επίκαιρη ερώτηση του Βουλευτή Β΄ Πειραιώς του Συνασπισμού Ριζοσπαστικής Αριστεράς κ. Ιωάννη Ραγκούση προς τον Υπουργό Προστασίας του Πολίτη, με θέμα: «Στις τρεις κρίσιμες δοκιμασίες εφέτος η Πολιτική Προστασία αποδείχτηκε ανήμπορη και υπόλογη. Μοναδικό κυβερνητικό σχέδιο, η παραποίηση της πραγματικότητας και η απόκρυψη της αλήθειας».

2. Η με αριθμό 1011/7-9-2020 επίκαιρη ερώτηση του Βουλευτή Βοιωτίας του Κινήματος Αλλαγής κ. Γεώργιου Μουλκιώτη προς τον Υπουργό Υγείας, με θέμα: «Στον αέρα η λειτουργία του Παθολογικού Τμήματος του Γενικού Νοσοκομείου Θήβας».

3. Η με αριθμό 986/28-8-2020 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα Αρσένη προς τον Υπουργό Υγείας, με θέμα: «Σοβαρές διακρίσεις εις βάρος των οροθετικών ατόμων, οι οποίοι στερούνται τις απαραίτητες εξετάσεις».

4. Η με αριθμό 1007/4-9-2020 επίκαιρη ερώτηση του Βουλευτή Β΄ Θεσσαλονίκης του Συνασπισμού Ριζοσπαστικής Αριστεράς κ. Σωκράτη Φάμελλου προς τον Υπουργό Περιβάλλοντος και Ενέργειας, με θέμα: «Για ποιο λόγο φιμώθηκε και παρακάμφθηκε η Βουλή στην έγκριση του αντιπεριβαλλοντικού Εθνικού Σχεδίου Διαχείρισης Αποβλήτων της Νέας Δημοκρατίας».

5. Η με αριθμό 987/28-8-2020 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα Αρσένη προς τον Υπουργό Περιβάλλοντος και Ενέργειας, με θέμα: «Η δυσοσμία από τον ΧΥΤΑ Φυλής πλήττει καθημερινά την ποιότητα ζωής και την υγεία στη δυτική Αθήνα».

6. Η με αριθμό 1012/7-9-2020 επίκαιρη ερώτηση της Βουλευτού Πιερίας του Συνασπισμού Ριζοσπαστικής Αριστεράς κ. Ελισάβετ (Μπέττυς) Σκούφα προς τον Υπουργό Περιβάλλοντος και Ενέργειας, με θέμα: «Έντονο πρόβλημα πιθανότατα βλαβερούς δυσοσμίας σε περιοχές της Δ.Ε. Κατερίνης».

7. Η με αριθμό 993/31-8-2020 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα Αρσένη προς τον Υπουργό Περιβάλλοντος και Ενέργειας, με θέμα: «Ιδιωτικοποίηση της ΛΑΡΚΟ: Ζημιωμένοι οι εργαζόμενοι και το περιβάλλον».

8. Η με αριθμό 1004/1-9-2020 επίκαιρη ερώτηση της Η΄ Αντιπροέδρου της Βουλής και Βουλευτού Β3΄ Νότιου Τομέα Αθηνών του ΜέΡΑ25 κ. Σοφίας Σακοράφα προς τον Υπουργό Ναυτιλίας και Νησιωτικής Πολιτικής, με θέμα: «Απαγορευμένη αλίευση από τουρκικές μηχανότρατες σε ελληνικά ύδατα».

9. Η με αριθμό 1014/7-9-2020 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα Αρσένη προς την Υπουργό Παιδείας και Θρησκευμάτων, με θέμα: «Μπαράζ απολύσεων στα ιδιωτικά σχολεία μετά την ψήφιση του νέου νόμου για τα ιδιωτικά εκπαιδευτήρια».

10. Η με αριθμό 1016/7-9-2020 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα Αρσένη προς τον Υπουργό Περιβάλλοντος και Ενέργειας, με θέμα: «Εθνικό Σχέδιο Διαχείρισης Αποβλήτων: αισχροκέρδεια για τους εθνικούς εργολάβους και τεράστια κόστη για το περιβάλλον και τα νοικοκυριά».

11. Η με αριθμό 1017/7-9-2020 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα Αρσένη προς τον Υπουργό Περιβάλλοντος και Ενέργειας, με θέμα: «Κλιμάκωση της άναρχης χωροθέτησης των αιολικών πάρκων».

ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

1. Η με αριθμό 7636/23-6-2020 ερώτηση του Βουλευτή Β3΄ Νότιου Τομέα Αθηνών του Συνασπισμού Ριζοσπαστικής Αριστεράς κ. Ιωάννη Μπαλάφα προς τον Υπουργό Υγείας, με θέμα: «Αναβάθμιση του Κέντρου Υγείας Ηλιούπολης».

2. Η με αριθμό 8566/28-7-2020 ερώτηση του Βουλευτή Λάρισας του Συνασπισμού Ριζοσπαστικής Αριστεράς κ. Βασίλειου Κόκκαλη προς την Υπουργό Παιδείας και Θρησκευμάτων, με θέμα: «Αναστολή λειτουργίας Γαλακτοκομικής Σχολής Ελασσόνας».

3. Η με αριθμό 7066/329/3-6-2020 ερώτηση και αίτηση κατάθεσης εγγράφων του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα Αρσένη προς τον Υπουργό Υγείας, με θέμα: «Το Ειδικό Κέντρο Αντιμετώπισης Συγγενών Καρδιοπαθειών σε Παιδιά του Νοσοκομείου Παίδων "Αγία Σοφία" και τα περιστατικά που έχουν διακομισθεί από το νοσοκομείο στο αντίστοιχο τμήμα του Ωνάσειου Καρδιοχειρουργικού Κέντρου».

Επίσης, κυρίες και κύριοι συνάδελφοι, έχω την τιμή να ανακοινώσω στο Σώμα ότι οι Διαρκείς Επιτροπές Κοινωνικών Υποθέσεων και Παραγωγής και Εμπορίου καταθέτουν την έκθεσή τους στο σχέδιο νόμου του Υπουργείου Υγείας «Κύρωση α) της από 10-8-2020 Πράξης Νομοθετικού Περιεχομένου “Επείγουσες ρυθμίσεις αντιμετώπισης εκτάκτων αναγκών του Εθνικού Συστήματος Υγείας, προστασίας από τη διασπορά του κορωνοϊού COVID-19, στήριξης της αγοράς εργασίας και διευκόλυνσης της εκπαιδευτικής διαδικασίας” (Α΄ 157) και β) της από 22-8-2020 Πράξης Νομοθετικού Περιεχομένου “Έκτακτα μέτρα για την ενίσχυση των αστικών συγκοινωνιών, την προμήθεια μέσων ατομικής προστασίας και την πρόσληψη προσωπικού καθαριότητας των σχολικών μονάδων, τη στήριξη των τουριστικών επιχειρήσεων και της αγοράς εργασίας και την ενίσχυση της Γενικής Γραμματείας Πολιτικής Προστασίας προς αντιμετώπιση των συνεπειών της πανδημίας του κορωνοϊού COVID-19, καθώς και τη στήριξη των πλημμυροπαθών της Εύβοιας που επλήγησαν κατά τις πλημμύρες της 8ης και 9ης Αυγούστου 2020” (Α΄ 161) και άλλες διατάξεις για την αντιμετώπιση των συνεπειών της πανδημίας του κορωνοϊού COVID-19 και άλλων επειγόντων ζητημάτων».

Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό του ο Γενικός Γραμματέας Νομικών και Κοινοβουλευτικών Θεμάτων ενημερώνει το Σώμα ότι στο πλαίσιο του κοινοβουλευτικού ελέγχου την Παρασκευή 11 Σεπτεμβρίου 2020 οι επίκαιρες ερωτήσεις που θα συζητηθούν είναι οι εξής:

Η με αριθμό 1010/7-9-2020 επίκαιρη ερώτηση του Βουλευτή Ηλείας του Κινήματος Αλλαγής κ. Μιχάλη Κατρίνη προς την Υπουργό Παιδείας και Θρησκευμάτων, με θέμα: «Επιτακτική ανάγκη η στελέχωση του Τμήματος Μουσειολογίας στον Πύργο», η οποία θα απαντηθεί από τον Υφυπουργό Παιδείας και Θρησκευμάτων κ. Βασίλειο Διγαλάκη.

Η με αριθμό 1009/7-9-2020 επίκαιρη ερώτηση του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Εργασίας και Κοινωνικών Υποθέσεων, με θέμα: «Η αδράνεια της Κυβέρνησης διαιωνίζει τις ανισότητες μεταξύ των ασφαλισμένων και των συνταξιούχων ακόμη και έναντι του κινδύνου του θανάτου», η οποία θα απαντηθεί από τον Υφυπουργό Εργασίας και Κοινωνικών Υποθέσεων κ. Παναγιώτη Τσακλόγλου.

Δεν θα συζητηθεί, κατόπιν συνεννόησης, η πρώτη με αριθμό 4783/230/9-3-2020 ερώτηση και αίτηση κατάθεσης εγγράφων του κύκλου των αναφορών και ερωτήσεων του Α΄ Αντιπροέδρου της Βουλής και Βουλευτή Α΄ Αθηνών της Νέας Δημοκρατίας κ. Νικήτα Κακλαμάνη προς τον Υπουργό Εργασίας και Κοινωνικών Υποθέσεων, με θέμα: «Διαχείριση και αξιοποίηση της ακίνητης περιουσίας του πρώην ΠΙΚΠΑ (Πατριωτικό Ίδρυμα Κοινωνικής Πρόνοιας και Αντίληψης)».

Κατόπιν τούτου, προχωρούμε αμέσως στη συζήτηση της πρώτης με αριθμό 1009/7-9-2020 επίκαιρης ερώτησης πρώτου κύκλου του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Εργασίας και Κοινωνικών Υποθέσεων, με θέμα: «Η αδράνεια της Κυβέρνησης διαιωνίζει τις ανισότητες μεταξύ των ασφαλισμένων και των συνταξιούχων, ακόμη και έναντι του κινδύνου του θανάτου».

Θα απαντήσει, όπως προανέφερα, ο Υφυπουργός Εργασίας και Κοινωνικών Υποθέσεων κ. Παναγιώτης Τσακλόγλου.

Κύριε Κεγκέρογλου, έχετε τον λόγο για δύο λεπτά για να αναπτύξετε την επίκαιρη ερώτησή σας.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κυρία Πρόεδρε.

Κύριε Υπουργέ, η θέσπιση ενιαίου φορέα κοινωνικής ασφάλισης, εκτός των άλλων, είχε και ως σκοπό την αντιμετώπιση του κατακερματισμού και της διαφορετικής αντιμετώπισης όχι μόνο των συνταξιούχων ως προς τη σύνταξή τους αλλά και των ασφαλισμένων συνολικά ως προς το σύνολο των παροχών. Έχουμε ένα πεδίο άσκησης πολιτικής από την πλευρά του ασφαλιστικού φορέα σήμερα που αφορά ασφαλιστικούς κινδύνους αλλά και κρίσιμα ζητήματα άσκησης κοινωνικής προστασίας και στήριξης της οικογένειας. Είναι οι ασφαλιστικοί κίνδυνοι που έχουν να κάνουν με τον θάνατο -για να ξεκινήσω αντίστροφα-, με την ασθένεια, με τη μητρότητα, έχουν να κάνουν με τη στήριξη της οικογένειας, με την ένταξη στους βρεφονηπιακούς σταθμούς, στα κατασκηνωτικά προγράμματα και άλλα.

Ενώ, λοιπόν, από τον Μάιο του 2016 υπήρξε ενοποίηση των ταμείων, δεν υπήρξε ενοποίηση των παροχών, και αυτό παρά το γεγονός ότι στον ν.4387, τον ιδρυτικό του ΕΦΚΑ, το άρθρο 52 προέβλεπε ότι μέχρι 31 Μαρτίου του 2017 θα είχε καταρτιστεί ο ενιαίος πίνακας παροχών. Ο ενιαίος πίνακας παροχών ή, καλύτερα και ορθότερα, ο ενιαίος κανονισμός ασφάλισης και παροχών και σήμερα όμως είναι ζητούμενο. Η Κυβέρνηση της Νέας Δημοκρατίας, παρ’ ότι είχε ασκήσει κριτική στον ΣΥΡΙΖΑ τότε ότι δεν το έπραξε, ενώ αυτό ήταν μια υπόθεση έξι μηνών, έρχεται με τον ν.4670/2020 να δώσει προθεσμία για τη σύνταξη του ενιαίου κανονισμού ασφάλισης και παροχών μέχρι το 2022, μία παραπομπή στο μέλλον. Αυτό θεωρώ ότι είναι απαράδεκτο και αν θα μπορούσε κάποιος να πει ότι για τους ασφαλισμένους και τους συνταξιούχους των πρώην ταμείων που εντάχθηκαν στον ΕΦΚΑ θα μπορούσε να υπάρξει ένα μεταβατικό διάστημα, είναι απαράδεκτο στους νέους ασφαλισμένους του ΕΦΚΑ, που ξεκινάνε από το 2016 και μετά, να συνεχίζει να υπάρχει διαφορετική αντιμετώπιση, ενώ αυτοί εντάχθηκαν στον ΕΦΚΑ. Ουδέποτε υπήρξαν ασφαλισμένοι των πρώην ταμείων.

Αυτό, λοιπόν, είναι μια αντινομία, ένα τεράστιο θεσμικό κενό, το οποίο πρέπει και μπορεί άμεσα να καλυφθεί.

Θα θέλαμε τις σκέψεις σας και τις απαντήσεις σας, κύριε Υπουργέ.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε συνάδελφε.

Κύριε Υπουργέ, έχετε τον λόγο.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Ευχαριστώ πολύ, κυρία Πρόεδρε.

Αξιότιμε κύριε Κεγκέρογλου, πραγματικά η ερώτηση, την οποία υποβάλατε, είναι ιδιαίτερα σημαντική και θα επικαλεστώ σ’ αυτό το σημείο τη δική σας εμπειρία αλλά και επιτυχημένη θητεία στο Υπουργείο Εργασίας και Κοινωνικών Υποθέσεων.

Αντιλαμβάνεστε και εσείς πλήρως -και φάνηκε από την τοποθέτησή σας- ότι ο κατακερματισμός που χαρακτήριζε το ασφαλιστικό μας σύστημα ήταν αυτός ο οποίος παρήγαγε και αναπαρήγαγε ανισότητες και αδικίες, διχάζοντας ασφαλισμένους και τελικά την ίδια την κοινωνία.

Το κυρίαρχο συστατικό της έννοιας του ενιαίου φορέα κοινωνικής ασφάλισης, νυν e-ΕΦΚΑ, δεν είναι μόνο, όπως ίσως θεωρείται από το ευρύ κοινό, η λειτουργική ενοποίηση των υπηρεσιών και των δομών των ασφαλιστικών ταμείων που έχουν καταργηθεί και εντάσσονται σε αυτόν, δηλαδή στον e-ΕΦΚΑ, αλλά πρωτίστως ακριβώς αυτό το οποίο αναφέρατε, δηλαδή η δημιουργία του Ενιαίου Κανονισμού Ασφάλισης όσο και του Κανονισμού Παροχών. Διαφορετικά, απλώς θα είχαμε μια αναπαραγωγή του παλαιού συστήματος κάτω από έναν νέο φορέα.

Θα συμφωνήσω, λοιπόν, μαζί σας επί της αρχής, ότι δηλαδή δεν νοείται σε ένα σύστημα που θέλει να λέγεται ενοποιημένο, να μην έχουμε και ενοποιημένους ενιαίους κανόνες παροχών.

Ο Ενιαίος Κανονισμός Ασφάλισης και Παροχών αποτελεί βασικό συστατικό της έννοιας του Ενιαίου Φορέα Κοινωνικής Ασφάλισης, γιατί χωρίς ενιαίους κανόνες δεν μπορεί να υπάρξει λειτουργική ενοποίηση των υπηρεσιών και των δομών των ασφαλιστικών ταμείων που έχουν καταργηθεί. Χωρίς ενιαίους κανόνες, δεν μπορεί το κοινωνικό κράτος να ικανοποιήσει τα συνταγματικά αιτήματα της ισονομίας και της ίσης μεταχείρισης των πολιτών, που αποτελούν βασικά συστατικά μιας ευνομούμενης πολιτείας.

Όμως, ενώ στο γενικό πλαίσιο θα συμφωνήσω με τον κ. Κεγκέρογλου, θα διαφωνήσω μαζί του στο ότι ο νόμος δεν εφαρμόζεται και ότι ακολουθούνται οι κακές πρακτικές της αδράνειας που βιώσαμε στο παρελθόν. Αντιθέτως, θα ήθελα να διαβεβαιώσω ότι τον τελευταίο χρόνο γίνεται μια πολύ μεγάλη προσπάθεια και στο ίδιο το Υπουργείο Εργασίας, αλλά και στον e-ΕΦΚΑ, ώστε να συνδέσουμε το σύστημα κοινωνικής ασφάλισης με τις ανάγκες της σύγχρονης εποχής.

Προφανώς αντιλαμβάνεστε πλήρως ότι η ενοποίηση των κανόνων κυρίως ως προς τις παροχές είναι μια διαδικασία δύσκολη που απαιτεί επιχειρησιακό σχέδιο και ρεαλιστική προσέγγιση. Σε κάθε περίπτωση, για να φθάσουμε να μιλάμε για ενιαίους κανόνες παροχών, πρέπει πρώτα να έχουμε εξασφαλίσει τους ενιαίους κανόνες εισφορών, αλλά και τις ενιαίες διαδικασίες υποβολής αιτημάτων και αξιολόγησής τους.

Μεγάλο κομμάτι αυτής της προπαρασκευαστικής, αλλά και απόλυτα ουσιαστικής και σημαντικής δουλειάς έχει ήδη ολοκληρωθεί, είτε είναι σε πορεία ολοκλήρωσης. Θα δώσω στη δευτερολογία μου και ορισμένα συγκεκριμένα παραδείγματα.

Σε αυτό το σημείο θα ήθελα να είμαι απολύτως ειλικρινής απέναντί σας, αλλά και προς τους Έλληνες πολίτες που μας παρακολουθούν. Η διαδικασία του εξορθολογισμού και της εφαρμογής οριζόντιων κανόνων για όλους τους πολίτες ανεξαιρέτως ταμείου ασφαλιστικής προέλευσης θα επιφέρει μεταβολές στο ύψος των παροχών. Δεν παραγνωρίζουμε ότι δεν λειτουργούμε σε συνθήκες θερμοκηπίου -κάποιοι θα το έλεγαν συνθήκες «λεφτόδεντρου»- αλλά είμαστε σε συνθήκες και περιβάλλον δημοσιονομικής ουδετερότητας. Οπότε, κάθε προσπάθεια για θέσπιση ενιαίων κανόνων θα κινείται εντός των αντίστοιχων περιορισμών.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Δεν θέλω να πάρω άλλο χρόνο. Θα αναφερθώ αναλυτικότερα και στη δευτερολογία μου. Θέλω να κλείσω εδώ λέγοντας ότι για πραγματικά ενιαίο φορέα θα μπορούμε να μιλήσουμε μόνο όταν οι ίδιοι κανόνες εισφορών οδηγούν στους ίδιους κανόνες υπαγωγής, συνταξιοδότησης και παροχών, ανεξαρτήτως του ταμείου από το οποίο κάποιος προέρχεται. Δεν πρόκειται, απλώς, για ένα ζήτημα ισονομίας ή ίσης μεταχείρισης, πρόκειται για ένα ζήτημα που αγγίζει τον πυρήνα του κοινωνικού κράτους και προς αυτήν την κατεύθυνση ήδη κινούμαστε και σύντομα θα δούμε και αποτελέσματα.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε Υπουργέ.

Κύριε συνάδελφε, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κυρία Πρόεδρε.

Κύριε Υπουργέ, οι ενιαίοι κανόνες ως προς τις ασφαλιστικές εισφορές υποτίθεται ότι έχουν θεσπιστεί από το 2016, υποτίθεται ότι έχουν αναμορφωθεί από την Κυβέρνηση της Νέας Δημοκρατίας στις αρχές του 2020, υποτίθεται ότι υπάρχουν. Άρα αυτό είναι δεδομένο.

Το ερώτημα είναι, γιατί, άραγε, ενώ φρόντισαν δύο φορές δύο κυβερνήσεις για τους ενιαίους κανόνες στις εισφορές, δεν φρόντισαν για τους ενιαίους κανόνες στις παροχές;

Αυτό επισημαίνω και θεωρώ ότι η μεταρρύθμιση σε αυτόν τον τομέα είναι ενιαία. Δεν προχωράει μόνο με το κατ’ αρχήν ενδιαφέρον του κράτους αλλά χωρίς ενδιαφέρον για τον πολίτη. Και εδώ η δημοσιονομική ουδετερότητα ή η ωφέλεια θα κριθεί από τη διαδικασία, τον πίνακα και το αποτέλεσμα.

Εδώ, λοιπόν, έχουμε ασφαλισμένους που μπροστά στον θάνατο έχουν διαφορετική αντιμετώπιση. Για άλλους είναι 600 ευρώ τα έξοδα κηδείας, για άλλους είναι 733, για άλλους 800, για άλλους 1.200 και φτάνουν μέχρι 2.500. Περί ποιας ενιαίας αντιμετώπισης ομιλούμε; Το ίδιο αφορά και το επίδομα μητρότητας. Άραγε, διαφορετική αξία έχει το παιδί ανάλογα με το επάγγελμα που κάνει ο πατέρας του;

Και λέω ξανά ότι ενώ θα μπορούσε να υπάρχει δικαιολογία και ανάγκη ίσως -δεν το παραγνωρίζω, μπορεί να υπάρξει και ανάγκη- για ένα μεταβατικό διάστημα σύγκλισης και όχι ακαριαίας ενοποίησης για τους παλιούς ασφαλισμένους και συνταξιούχους, δεν υπάρχει καμμία δικαιολογία για τους νέους. Είναι δυνατόν δύο πολίτες εργαζόμενοι ή επαγγελματίες να ασφαλιστούν από τον Μάιο του 2016 και μετά και να έχουν διαφορετικές παροχές ανάλογα με το τι ίσχυε στα πρώην ταμεία, στα οποία αυτοί ουδέποτε υπήρξαν ασφαλισμένοι; Είναι ευθύ ερώτημα.

Να σας πω και κάτι άλλο; Πάντα -λέει- είναι κοπιώδης η δουλειά και δύσκολη γι’ αυτόν που δεν έχει επιλογή να την κάνει. Δεν υπήρξε επιλογή να ενοποιηθούν οι κανόνες παροχών, παρ’ ότι αναγράφηκε, όπως σας είπα, σε δύο νόμους.

Θα σας πω γιατί. Στις 18 Ιουλίου του ’19 παραδόθηκε στην πολιτική ηγεσία του Υπουργείου Εργασίας -μόλις ανέλαβε η Νέα Δημοκρατία- η ολοκληρωμένη πρόταση, το πόρισμα της ομάδας εργασίας που είχε συσταθεί για τον σκοπό αυτό. Επειδή η προηγούμενη κυβέρνηση του ΣΥΡΙΖΑ ενώ σύστησε την ομάδα, ανέβαλλε συνεχώς την παραλαβή του πορίσματος για τους δικούς της λόγους, γιατί δεν ήταν επιλογή να γίνει αυτή η μεταρρύθμιση, έρχεται και ο κ. Βρούτσης και παραλαμβάνει το πόρισμα στις 18-7-2019 από τα χέρια του προέδρου της επιτροπής. Και πού πήγε το πόρισμα από 18-7-2019; Εγώ λέω έστω ότι ήθελε διορθώσεις, ήθελε τροποποιήσεις, ήθελε βελτίωση. Είναι δεκατέσσερις-δεκαπέντε μήνες μετά από τότε. Συζητάμε για δεκαπέντε μήνες μετά! Με αυτή την ταχύτητα και με αυτούς τους ρυθμούς θα αντιμετωπίσουμε και τους νέους κινδύνους που ταλανίζουν την παγκοσμιότητα και βέβαια τη χώρα μας; Χωρίς σχέδιο και χωρίς άμεσο ενδιαφέρον;

Θα ήθελα να σας παρακαλέσω, κύριε Υπουργέ, για κάτι -και δεν αφορά η κριτική βεβαίως το πρόσωπό σας, διότι προσφάτως αναλάβατε. Είναι ευνόητοι οι λόγοι που αναλάβατε. Υπήρχε πρόβλημα. Δεν έπιασε τον Πρωθυπουργό -πιστεύω- κάποια στιγμή το μεράκι να εκπληρώσει κάποια υποχρέωση ή δέσμευση να κάνει κάποιο πρόσωπο Υπουργό Ασφάλισης. Εντόπισε ο άνθρωπος ένα πρόβλημα -έτσι θεωρώ ότι είναι η κανονικότητα και έτσι έγινε, αν έγινε διαφορετικά, να μας το πούνε- και ανέθεσε τα καθήκοντα.

Εφόσον αναλάβατε τα καθήκοντα, κύριε Υπουργέ, παρακαλώ να μη συνεχίσετε το ίδιο μοτίβο, όχι την πεπατημένη του ΣΥΡΙΖΑ, όχι την πεπατημένη που συνέχισε και ο κ. Βρούτσης. Προτείνω αλλαγή αντίληψης, επιτάχυνση, για να περάσουμε και συνολικά το μήνυμα ότι μπορούμε να αντιμετωπίσουμε τους νέους κινδύνους και τις ανάγκες που υπάρχουν στην κοινωνία.

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε συνάδελφε.

Κύριε Υπουργέ, έχετε τον λόγο.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Όπως ανέφερα και στην πρωτολογία μου, ο στόχος του Υπουργείου Εργασίας και Κοινωνικών Υποθέσεων, σε συνεργασία με τη διοίκηση και τις υπηρεσίες του e-ΕΦΚΑ, είναι η σύνταξη ενός κατάλληλου και αποτελεσματικού, ενιαίου κανονισμού παροχών που θα αντιμετωπίζει τις αδικίες, τις αντιφάσεις και τις γραφειοκρατικές αγκυλώσεις του συστήματος, ενός κανονισμού που θα αποδίδει το σωστό ύψος παροχών στους σωστούς δικαιούχους στον σωστό χρόνο και για τον σωστό λόγο.

Ακούγεται μακάβριο αυτό που ανέφερε και ο κ. Κεγκέρογλου και τα παραδείγματα τα οποία έδωσε είναι απόλυτα σωστά, ότι διαφορετικά ταμεία παρέχουν πολύ διαφορετικά έξοδα κηδείας, ενώ έχουν καταβληθεί παρόμοιες εισφορές. Προφανώς, αυτό είναι αδικία.

Κατά συνέπεια στο πλαίσιο του ενιαίου κανονισμού οι παροχές κάποιων ταμείων, όπως είπα και πριν, πιθανόν να ενισχυθούν και κάποιων άλλων θα εξορθολογιστούν. Ακριβώς αυτό είναι που μας κάνει να κινούμαστε πολύ προσεκτικά στον τρόπο που ενεργούμε και στο πώς θα εφαρμοστεί ο Ενιαίος Κανονισμός Παροχών.

Το πρώτο βήμα της διαδικασίας είναι ο Ενιαίος Κανονισμός Παροχών σε χρήμα, που περιλαμβάνει τις παροχές μητρότητας, ασθένειας, εξόδων κηδείας και κατασκηνώσεων. Είναι έτοιμη και θα δημοσιευθεί τις αμέσως επόμενες μέρες η υπουργική απόφαση για τη σύσταση ομάδας εργασίας με τη συμμετοχή αρμόδιων στελεχών του Υπουργείου και του e-ΕΦΚΑ. Η ομάδα αυτή θα έχει ως έργο όχι απλά να κάνει προτάσεις, κάτι που έγινε με την προηγούμενη ομάδα, την οποία ανέφερε ο κ. Κεγκέρογλου, αλλά κυρίως να τις κοστολογήσει.

Το πόρισμα το οποίο πήραμε δεν παρείχε την αντίστοιχη κοστολόγηση. Αυτό σε καμμία περίπτωση δεν σημαίνει ότι δεν πρόκειται να λάβουμε υπ’ όψιν μας όλα αυτά τα οποία έχουν ήδη γίνει, θα χτίσουμε, δηλαδή, πάνω σε εκείνα. Και αυτός είναι ο λόγος που φιλοδοξούμε ότι αυτή η δουλειά θα έχει ολοκληρωθεί το 2021. Μάλιστα, νομίζω ότι θα καταφέρουμε να την έχουμε ολοκληρώσει το πρώτο εξάμηνο του 2021, ώστε κατόπιν να προχωρήσουμε και στους κανονισμούς αναπηρίας, αλλά και στους κανόνες υπαγωγής και παροχών κύριας και επικουρικής σύνταξης.

Για να επανέλθω στο θέμα της προπαρασκευαστικής δουλειάς που έχει γίνει το τελευταίο διάστημα, θέλω να πω ότι αφ’ ενός προχωράει και μάλιστα με ταχείς ρυθμούς η διοικητική ενοποίηση του e-ΕΦΚΑ, ενώ αφ’ ετέρου προχωράει και η καθιέρωση των ενιαίων διαδικασιών.

Συγκεκριμένα, για την υπόθεση που συζητάμε σήμερα, δηλαδή για τις παροχές σε χρήμα, στο άρθρο 15 του νέου ασφαλιστικού νόμου, του ν.4670 που ανέφερε και ο κ. Κεγκέρογλου προηγουμένως, προβλέπεται ενιαία και ιδιαίτερα απλοποιημένη σε σχέση με το παρελθόν διαδικασία υποβολής και εξέτασης των αιτημάτων παροχών, ενώ αναφορικά με τα συγκεκριμένα έξοδα κηδείας τα οποία ανέφερε, έχει ήδη εγκριθεί και η σχετική υπουργική απόφαση και η νέα απλή διαδικασία που καταργεί όλες τις προηγούμενες καταστατικές διατάξεις και ήδη έχει αρχίσει να εφαρμόζεται από τις 17 Ιουλίου του 2020.

Κύριε Κεγκέρογλου, γνωρίζουμε τι πρέπει να γίνει ακόμα και σας διαβεβαιώ ότι δουλεύουμε συνεχώς και προχωράμε μπροστά στην κατεύθυνση αυτή. Και φυσικά, έχουμε και εσάς, αλλά και τα άλλα μέλη του Κοινοβουλίου, ώστε μέσω του κοινοβουλευτικού ελέγχου να μας ελέγχετε, όταν αυτό απαιτείται.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Νομίζω ότι η ελληνική κοινωνία σήμερα απαιτεί από το κράτος να υπερβεί τις αγκυλώσεις και τις ανεπάρκειες του συστήματος κοινωνικής ασφάλισης που διαθέτει, να βελτιώσει την καθημερινότητά του ασφαλισμένου, να επιταχύνει τις διαδικασίες και τους χρόνους απόδοσης παροχών, να εξασφαλίσει ίσες ευκαιρίες, αλληλεγγύη και ισότιμη συμμετοχή για όλους τους πολίτες και να καταπολεμήσει τις διακρίσεις και τον κοινωνικό αποκλεισμό, ώστε να μπορούμε να μιλάμε για ένα δίκαιο κοινωνικό κράτος.

Το κοινωνικό κράτος βρίσκεται στο επίκεντρο της συζήτησης για το νέο μοντέλο ανάπτυξης που επιδιώκουμε, ώστε ταυτόχρονα με τη δημοσιονομική σταθερότητα να πετύχουμε και τη βελτίωση της ανταγωνιστικότητας, την κοινωνική συνοχή και τη δικαιοσύνη. Βασική αρχή είναι όταν οι ασφαλισμένοι πληρώνουν για μία παροχή όμοιες εισφορές, να έχουν και όμοιες παροχές. Και σίγουρα στο Υπουργείο Εργασίας και Κοινωνικών Υποθέσεων εργαζόμαστε προς την κατεύθυνση αυτή.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ πολύ, κύριε Υπουργέ.

Προχωρούμε, τώρα, στην πρώτη με αριθμό 1010/7-9-2020 επίκαιρη ερώτηση δεύτερου κύκλου του Βουλευτή Ηλείας του Κινήματος Αλλαγής κ. Μιχαήλ Κατρίνηπρος την Υπουργό Παιδείας και Θρησκευμάτων, με θέμα: «Επιτακτική ανάγκη η στελέχωση του Τμήματος Μουσειολογίας στον Πύργο».

Στην ερώτηση θα απαντήσει ο Υφυπουργός Παιδείας και Θρησκευμάτων κ. Βασίλειος Διαγαλάκης.

Ορίστε, κύριε Βουλευτά, έχετε δύο λεπτά για να αναπτύξετε την επίκαιρη ερώτησή σας.

**ΜΙΧΑΗΛ ΚΑΤΡΙΝΗΣ:** Ευχαριστώ πολύ, κυρία Πρόεδρε.

Κύριε Υπουργέ, το Τμήμα Μουσειολογίας του Πανεπιστημίου Πατρών το οποίο, όπως πολύ καλά ξέρετε, έχει έδρα στον Πύργο, έχει ήδη διακόσιους τριάντα τρεις εγγεγραμμένους φοιτητές την περσινή χρονιά και διακόσιους εξήντα επτά επιτυχόντες στη φετινή χρονιά.

Μάλιστα, αν μπορούσαμε να βγάλουμε κάποια στατιστικά στοιχεία, θα βλέπαμε ότι πάνω από το 80% των φοιτητών που ενεγράφησαν πέρυσι ήταν ενεργοί, παρακολούθησαν τα μαθήματα και έδωσαν και εξετάσεις. Αποτελεί το μοναδικό προπτυχιακό τμήμα στο γνωστικό αντικείμενο της Μουσειολογίας και μάλιστα οι επαΐοντες λένε ότι μπορεί να επενδύσει στην καινοτομία και στην πρωτοτυπία με αξιοποίηση της Μουσειολογίας ως εφαρμοσμένης επιστήμης και επένδυσης στην πολιτιστική κληρονομιά και την αειφόρο ανάπτυξη.

Τουλάχιστον, αν και αυτό είναι πρόωρο να το πούμε, φαίνεται ότι παρουσιάζει καλές προοπτικές επαγγελματικής απορρόφησης στο συγκεκριμένο γνωστικό αντικείμενο, όπως αυτή μπορεί να υποστηρίξει τις ποικίλες εκφάνσεις του πολιτισμού. Αυτή είναι η καλή εικόνα.

Πάμε τώρα στην οδυνηρή πραγματικότητα. Το συγκεκριμένο τμήμα με τον νέο νόμο της προηγούμενης κυβέρνησης αποψιλώθηκε το 2019. Μετακινήθηκαν τρεις καθηγητές. Σήμερα που μιλάμε υπηρετούν μόλις δύο μέλη ΔΕΠ στο συγκεκριμένο τμήμα. Από τις τριάντα οκτώ θέσεις που κατανεμήθηκαν στο Πανεπιστήμιο Πατρών την ακαδημαϊκή χρόνια 2019 - 2020 δεν δόθηκε καμμία στο συγκεκριμένο τμήμα. Προφανώς, δεν ήταν στις προτεραιότητες της προηγούμενης πρυτανικής αρχής, ενώ και η πρόσφατη δική σας απόφαση για κατανομή στο Πανεπιστήμιο Πατρών δώδεκα μόλις θέσεων μελών ΔΕΠ από τις συνολικά διακόσιες πέντε, που είναι για όλα τα πανεπιστήμια της χώρας, προκαλεί εύλογη ανησυχία στη νέα πρυτανική αρχή για τη βιωσιμότητα του τμήματος αυτού και όχι μόνο.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Μισό λεπτό μόνο, κυρία Πρόεδρε.

Θέλω να προσθέσω ότι τα δύο μέλη ΔΕΠ έχουν και για τους χίλιους εξακόσιους φοιτητές του Τμήματος Διοίκησης Οικονομίας και Επικοινωνίας Πολιτιστικών και Τουριστικών Μονάδων του πρώην ΤΕΙ Δυτικής Ελλάδας την ακαδημαϊκή ευθύνη πτυχιακών εργασιών και καταλαβαίνετε, αυξημένα ακαδημαϊκά καθήκοντα.

Δύο ερωτήματα: Αν προτίθεστε να αναθεωρήσετε την απόφαση και να ενισχύσετε το Πανεπιστήμιο Πατρών με επιπλέον θέσεις μελών ΔΕΠ, ώστε κατ’ αναλογία να ενισχυθεί και το Τμήμα Μουσειολογίας -βεβαίως, αυτό είναι μια ευθύνη που επιμερίζεται και στη νέα πρυτανική αρχή του Πανεπιστημίου Πατρών- και αν θα ενισχύσετε με διδακτικό προσωπικό του π.δ.67/81 «Διοικητικό και λοιπό προσωπικό», το συγκεκριμένο τμήμα, ώστε να μπορέσει να στηριχθεί και να ενισχυθεί η παροχή διδακτικού και ακαδημαϊκού έργου.

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε συνάδελφε.

Ορίστε, κύριε Υπουργέ, έχετε τον λόγο.

**ΒΑΣΙΛΕΙΟΣ ΔΙΓΑΛΑΚΗΣ (Υφυπουργός Παιδείας και Θρησκευμάτων):** Ευχαριστώ, κυρία Πρόεδρε.

Κύριε συνάδελφε, θα απαντήσω στα ερωτήματά σας, αλλά προηγουμένως ήθελα να παρατηρήσω ότι βρισκόμαστε με την ερώτησή σας εδώ για να δούμε άλλο ένα από τα πολλά παραδείγματα με τα οποία η προηγούμενη πολιτική ηγεσία του Υπουργείου Παιδείας, με προχειρότητα, ανευθυνότητα, χωρίς σχεδιασμό, με μικροπολιτική, διαμόρφωσε τον χάρτη της τριτοβάθμιας εκπαίδευσης, χωρίς αξιολογήσεις, με αποτέλεσμα αυτοί που ζημιώνονται να είναι φοιτητές, οι οικογένειές τους και η χώρα. Είναι αποτελέσματα που φάνηκαν πέρυσι και φέτος στις βάσεις των πανελλαδικών εξετάσεων, που πέρυσι και φέτος εκτινάχθηκαν και έφτασαν το 40%. Το 40% των τμημάτων στα πανεπιστήμια της χώρας δέχτηκαν εισακτέους με κάτω από τη βάση.

Ας περάσουμε λίγο στο Τμήμα Μουσειολογίας. Ιδρύθηκε τον Μάιο του 2019 με τον ν.4610 του κ. Γαβρόγλου. Να θυμίσω ότι το ΚΙΝΑΛ δεν είχε ψηφίσει τον νόμο, είχε αποχωρήσει και βεβαίως, ούτε εσείς ούτε εγώ ήμασταν τότε Βουλευτές, αλλά η ρητορική ερώτηση είναι αν συμφωνούσατε με την αποχώρηση της παράταξής σας τότε κατά την ψήφιση αυτού του νομοσχεδίου. Θεωρείτε ότι πράξατε σωστά τότε; Πώς ιδρύθηκε το Τμήμα Μουσειολογίας; Ιδρύθηκε ως μερικώς διάδοχος του Τμήματος Διοίκησης Οικονομίας και Επικοινωνίας Πολιτιστικών και Τουριστικών Μονάδων του πρώην ΤΕΙ Δυτικής Ελλάδας. Άσχετα αντικείμενα! Ήταν μερικώς διάδοχος. Και γιατί το λέω αυτό; Διότι μέρος του διδακτικού προσωπικού του πρώην ΤΕΙ πήγε σε αυτό το τμήμα, όπως και μέρος των φοιτητών του πρώην ΤΕΙ που ήθελαν να ολοκληρώσουν τις σπουδές τους πήγε σε αυτό το τμήμα. Μπορούσε να πάει και σε άλλα. Οπότε μπαίνουν τα ερωτήματα πώς φοιτητές ενός τμήματος με άλλο, άσχετο αντικείμενο θα ολοκληρώσουν τις σπουδές σε ένα Τμήμα Μουσειολογίας.

Όπως είπατε σωστά, έχει δύο μέλη ΔΕΠ. Η βάση του το 2020 διαμορφώθηκε στα επτά χιλιάδες εικοσιπέντε μόρια, ενώ το 2019 ήταν περίπου στα οκτώμισι χιλιάδες μόρια. Από τους εκατόν ενενήντα δύο εισακτέους με το νέο σύστημα στο τμήμα αυτό, ήταν πρώτη επιλογή για δέκα από αυτούς, ενώ για εκατόν πενήντα πέντε από αυτούς δεν ήταν καν στις πρώτες πέντε επιλογές.

Τώρα ας δούμε λίγο το προσωπικό που έχει το τμήμα. Έχει δύο μόνιμα μέλη ΔΕΠ και έχει τρεις διοικητικούς υπαλλήλους ταυτόχρονα που τοποθετήθηκαν στη γραμματεία του τμήματος από τη διοίκηση του πανεπιστημίου. Από τις πεντακόσιες θέσεις ΔΕΠ που είχαν δοθεί τα προηγούμενα χρόνια στα πανεπιστήμια, τριάντα οκτώ δόθηκαν στο Πανεπιστήμιο Πατρών και γνωρίζετε ότι λόγω του αυτοδιοίκητου είναι αρμοδιότητα του ίδιου του πανεπιστημίου και της συγκλήτου του με ποιον τρόπο θα κατανείμει τις θέσεις αυτές στα πανεπιστήμια.

Με πρόσφατη απόφασή μας, δώσαμε διακόσιες συν διακόσιες θέσεις ΔΕΠ, δηλαδή οι διακόσιες κατανεμήθηκαν ήδη και οι διακόσιες κατανέμονται τον επόμενο μήνα, και ο τρόπος με τον οποίο κατανεμήθηκαν οι θέσεις αυτές στα πανεπιστήμια ήταν γνωστός και συμπεφωνημένος με τη Σύνοδο των Πρυτάνεων. Είπαμε δηλαδή ότι αυτές οι τετρακόσιες συνολικά θέσεις θα πάνε αναλογικά με τις αποχωρήσεις μελών ΔΕΠ τον προηγούμενο χρόνο.

Στο Πανεπιστήμιο Πατρών είχαν είκοσι δύο συνταξιοδοτήσεις, δύο εκκενωθείσες θέσεις λόγω θανάτου και τέσσερις θέσεις που αποχώρησαν. Άρα έναντι αυτών των θέσεων, αναλογικά με τις θέσεις που δίνονται, πήρε δώδεκα και θα πάρει και άλλες τόσες με τις επόμενες διακόσιες θέσεις που δίνονται τον επόμενο μήνα.

Όμως, για να μην πάρω περισσότερο χρόνο, θα μιλήσω στη δευτερολογία μου και για πρόσθετη ενίσχυση που θα έχει το Πανεπιστήμιο Πατρών με προσωπικό.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε Υπουργέ.

Κύριε συνάδελφε, έχετε τον λόγο.

**ΜΙΧΑΗΛ ΚΑΤΡΙΝΗΣ:** Κύριε Υπουργέ, προφανώς έχετε μπερδευτεί. Ο ρόλος σας εδώ δεν είναι να ρωτάτε, είναι να απαντάτε στις ερωτήσεις.

Και μιας και κάνατε μια γενική τοποθέτηση, που δεν στερείται λογικής και βάσιμης κριτικής σε σχέση με τη φιλοσοφία της προηγούμενης ηγεσίας του Υπουργείου Παιδείας, εγώ θα διαβάσω τα όσα δήλωσε ο πρόεδρος της Εθνικής Αρχής Ανώτατης Εκπαίδευσης σε συνέντευξή του την προηγούμενη Κυριακή.

Λέει, λοιπόν: «Τα σωστά συμπεράσματα για την πορεία της ανώτατης εκπαίδευσης στη χώρα μας δεν βγαίνουν από τα αποτελέσματα των εισαγωγικών εξετάσεων, ιδιαίτερα σε μια χρονιά που άλλαξε όλες τις πτυχές της ανθρώπινης δραστηριότητας και φυσικά συμπαρέσυρε και τη λειτουργία των σχολείων. Ούτε φυσικά οι αποφάσεις για τον ακαδημαϊκό χάρτη της χώρας πρέπει να λαμβάνονται εν θερμώ και υπό την επήρεια κραυγών για κλείσιμο σχολών». Περικλής Μήτκας, στην «ΚΑΘΗΜΕΡΙΝΗ», Κυριακή 6 Σεπτεμβρίου.

Αν αυτά που λέει ο κ. Μήτκας με αυτά που είπατε εσείς στην πρωτολογία σας συμβαδίζουν, τα αφήνω στην κρίση όσων μας είδαν και κάποια στιγμή πρέπει να αποφασίσετε σαν γενική γραμμή του Υπουργείου Παιδείας -γιατί επίκειται και η έκθεση της Εθνικής Αρχής Αξιολόγησης Ανώτατης Εκπαίδευσης- ποια είναι τελικά η στρατηγική και η γραμμή σας και με ποια κριτήρια θα προχωρήσετε στην αξιολόγηση των τμημάτων, χωρίς βεβαίως να παραγνωρίζουμε τις εσφαλμένες και πολλές φορές μικροπολιτικής αφετηρίας αποφάσεις της προηγούμενης κυβέρνησης και της προηγούμενης ηγεσίας του Υπουργείου Παιδείας.

Ξέρετε, η ερώτηση δεν έρχεται σε ένα ουδέτερο πολιτικά και χρονικά περιβάλλον. Ήδη υπάρχει αναστολή λειτουργίας του Τμήματος Επιστήμης, Φυσικής Αγωγής και Αθλητισμού στον Πύργο. Παρουσιάσατε με έναν συγκεκριμένο τρόπο τη λειτουργία του Τμήματος Μουσειολογίας, παρά το γεγονός ότι σας είπα ότι στην πρώτη χρονιά λειτουργίας πάνω από το 80% ήταν ενεργοί φοιτητές. Και μιλάμε για το Τμήμα Μουσειολογίας και Επιστήμης και Φυσικής Αγωγής και Αθλητισμού, δίπλα στην Αρχαία Ολυμπία στην Αρχαία Ήλιδα, στον Επικούρειο Απόλλωνα, στο Κάστρο Χλεμούτσι, σε μια περιοχή που νομίζω ότι μια κυβέρνηση που θα είχε μία αναπτυξιακή προοπτική και στον τομέα της τριτοβάθμιας εκπαίδευσης και θα ήθελε να προσελκύσει πιθανόν και ξένους φοιτητές, θα το έβλεπε ως μία χρυσή ευκαιρία και δεν θα το έθετε καν ως θέμα συζήτησης.

Απαντήσατε στο πρώτο ερώτημα. Επίκειται η κατανομή άλλων δώδεκα τουλάχιστον απ’ ό,τι κατάλαβα -διορθώστε με, αν κάνω λάθος- μελών ΔΕΠ στο Πανεπιστήμιο Πατρών.

Υπάρχει χθεσινή απόφαση της συγκλήτου που ζητά είκοσι οκτώ μέλη ΔΕΠ, τα οποία είναι ίσα με τον αριθμό που αποχώρησαν. Δεν έχει ακόμα ενημέρωση -δεν ξέρω αν μπορείτε γι’ αυτό να μας ενημερώσετε- για τις πιστώσεις συμβασιούχων διδασκόντων στο π.δ.67/81. Πέρυσι ήταν τριάντα τρεις, φέτος ακόμα δεν υπάρχει συγκεκριμένη απόφαση. Και βεβαίως επισημαίνει τον κίνδυνο για τα νέα τμήματα ότι θα έχουν σοβαρό πρόβλημα βιωσιμότητας, μέσα στα οποία εντάσσει και το Τμήμα Μουσειολογίας στον Πύργο.

Υπάρχει λοιπόν το ερώτημα, η Ηλεία θα βρίσκεται, με βάση τις προθέσεις του Υπουργείου, στο χάρτη της τριτοβάθμιας εκπαίδευσης; Είναι ένα τμήμα το οποίο πρέπει να αξιολογηθεί -το λέει ο κ. Μήτκας, δεν το λέω εγώ- με βάση τις επαγγελματικές προοπτικές ανταγωνιστικότητας σπουδών και ποιότητας προγράμματος, διδακτικού προσωπικού όπου προφανώς υπάρχουν προβλήματα, αλλά όλα αυτά καθορίζουν τον ρυθμό αποφοίτησης των φοιτητών. Ένα τμήμα το οποίο αδυνατίζει εξαρχής και δεν ενισχύεται καταλαβαίνετε ότι υπονομεύεται η λειτουργία του.

Εδώ λοιπόν χρειάζεται ενίσχυση σε διδακτικό προσωπικό, αλλά χρειάζεται, κύριε Υπουργέ, ενίσχυση και σε διοικητικό προσωπικό ΕΤΕΠ, Βιβλιοθηκονόμων. Ένα τμήμα το οποίο θέλει να έχει σοβαρή λειτουργία σαν τριτοβάθμιο ίδρυμα, θα πρέπει σε όλες τις εκφάνσεις και σε όλους τους τρόπους λειτουργίας να είναι υποτυπωδώς στελεχωμένο.

Θεωρώ λοιπόν ότι θα πρέπει να αξιολογήσετε εκ νέου, ως ηγεσία του Υπουργείου Παιδείας, την ανταγωνιστικότητα και τις προοπτικές αυτού του τμήματος και όχι μόνο με μία -συγγνώμη για την έκφραση- «ρηχή» προσέγγιση βάσει του βαθμού εισαγωγής, την οποία όχι εγώ ως ερωτών Βουλευτής, ο κ. Μήτκας αποδόμησε πριν από έξι ημέρες.

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ, κύριε συνάδελφε.

Κύριε Υπουργέ, έχετε τον λόγο.

**ΒΑΣΙΛΕΙΟΣ ΔΙΓΑΛΑΚΗΣ (Υφυπουργός Παιδείας και Θρησκευμάτων):** Ευχαριστώ, κυρία Πρόεδρε.

Κύριε συνάδελφε, εμείς είμαστε οι τελευταίοι που θα κλείσουμε και θα ανοίξουμε τμήματα με αποφάσεις της πολιτικής ηγεσίας. Ο λόγος και η απόδειξη είναι ότι το πρώτο νομοσχέδιο που φέραμε στην ανώτατη εκπαίδευση ήταν η ίδρυση, η θέσπιση, η αναβάθμιση της Εθνικής Αρχής Ανώτατης Εκπαίδευσης, προκειμένου ο χάρτης της τριτοβάθμιας εκπαίδευσης να διαμορφωθεί με αξιολόγηση, με στρατηγικό σχεδιασμό και χωρίς μικροπολιτική όπως γινόταν μέχρι σήμερα. Άρα είμαστε απόλυτα σύμφωνοι με τις θέσεις που διατύπωσε ο κ. Μήτκας. Αυτή είναι η στρατηγική, αυτός είναι ο σχεδιασμός.

Ανέφερα μερικά παραδείγματα για το συγκεκριμένο τμήμα για να σας δείξω ότι με τον άναρχο τρόπο με τον οποίο έχει σχεδιαστεί σήμερα ο χάρτης της τριτοβάθμιας εκπαίδευσης, με τον αριθμό εισακτέων στα πανεπιστήμια να είναι διπλάσιος από το μέσο όρο της υπόλοιπης Ευρώπης -και αυτό οφείλεται στο ότι δεν υπάρχει καλή επαγγελματική εκπαίδευση στη χώρα και γι’ αυτό τον λόγο το επόμενο νομοσχέδιο του Υπουργείου Παιδείας θα αφορά την επαγγελματική εκπαίδευση και τη διά βίου- φτάνουμε σε αυτά τα φαινόμενα.

Σαφώς το πανεπιστήμιο έχει να παίξει τεράστιο ρόλο στην ανάπτυξη μιας τοπικής οικονομίας, όχι όμως με την μορφή εσωτερικού τουρισμού, που είναι δυστυχώς η επικρατούσα αντίληψη σήμερα, αλλά με τη μορφή της διασύνδεσής του με την οικονομία και της ενεργής αλληλεπίδρασης με τις τοπικές οικονομίες της χώρας.

Θα συμπληρώσω όμως για να απαντήσω στα υπόλοιπα ερωτήματα που έχετε θέσει και θα αναφερθώ λίγο και στο έκτακτο προσωπικό για το συγκεκριμένο Τμήμα Μουσειολογίας. Όσον αφορά το έκτακτο προσωπικό, έχουμε ήδη το πρόγραμμα της απόκτησης ακαδημαϊκής εμπειρίας σε νέους επιστήμονες, κατόχους διδακτορικού στο Πανεπιστήμιο Πατρών.

Για το ακαδημαϊκό έτος 2020, φέτος δηλαδή, έχει ήδη προκηρύξει πέντε θέσεις κατόχων διδακτορικού διπλώματος, προκειμένου να διδάξουν δεκατρία μαθήματα του εν λόγω τμήματος. Έχουν κατανεμηθεί πέντε θέσεις διοικητικού προσωπικού στο Πανεπιστήμιο Πατρών και είναι δική του απόφαση πώς θα τις κατανείμει. Έχουν γίνει και πέντε αποσπάσεις δευτεροβάθμιας εκπαίδευσης σε θέσεις ειδικού εργαστηριακού διδακτικού προσωπικού.

Θα σας πω τώρα δύο ακόμα μέτρα ενίσχυσης όλων των πανεπιστημίων. Έκτακτο προσωπικό νομίζω αναφέρεται στο π.δ.407/80. Υποθέτω ότι σε αυτό αναφέρεστε. Δίνονται διακόσιες ογδόντα δύο θέσεις σε όλα τα πανεπιστήμια.

Φέτος παίρνουμε και άλλο ένα μέτρο λόγω ακριβώς της πανδημίας, της υγειονομικής κρίσης.

Επειδή θέλουμε να ενισχύσουμε τη διδασκαλία σε μικρές ομάδες, θέλουμε να ενισχύσουμε τα εργαστήρια και τις κλινικές ασκήσεις, μέσω δράσης που προκηρύσσεται στο πρόγραμμα ανθρωπίνου δυναμικού: «Εκπαίδευση και Διά Βίου Μάθηση 2014 - 2020» θα δοθούν δύο χιλιάδες υποτροφίες μεταπτυχιακών φοιτητών και υποψηφίων διδακτόρων σε όλα τα ελληνικά πανεπιστήμια, προκειμένου να ενισχύσουν τη διεξαγωγή αυτού του διδακτικού έργου.

Τέλος, τελευταίο εργαλείο που έχουν τα πανεπιστήμια, πέραν όλων των άλλων που σας ανέφερα, είναι η πρόσληψη ακαδημαϊκών υποτρόφων με τις διατάξεις του ν.4009, των οποίων η διαδικασία πρόσληψης έγκειται στα ίδια τα πανεπιστημιακά ιδρύματα.

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε Υπουργέ.

Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων.

Δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΟΥΣΑ (Σοφία Σακοράφα):** Με τη συναίνεση του Σώματος και ώρα 9.45΄ λύεται η συνεδρίαση για τη Δευτέρα 14 Σεπτεμβρίου 2020 και ώρα 10.00΄, με αντικείμενο εργασιών του Σώματος: νομοθετική εργασία, σύμφωνα με την ημερήσια διάταξη που θα διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**