(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡSΔ΄

Πέμπτη 27 Αυγούστου 2020

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Ανακοίνωση του Δελτίου Επικαίρων Ερωτήσεων της Δευτέρας 31 Αυγούστου 2020, σελ.   
2. Συζήτηση επικαίρων ερωτήσεων:  
 α) Προς τον Υπουργό Προστασίας του Πολίτη, με θέμα: «Κρούσματα Κορωνοϊού σε Αστυνομία και Πυροσβεστική», σελ.   
 β) Προς τον Υπουργό Εργασίας και Κοινωνικών Υποθέσεων με θέμα «Χορήγηση επιδόματος τοκετού και λοχείας των γυναικών που εργάζονται εποχιακά στον τουρισμό χωρίς προϋποθέσεις», σελ.   
 γ) Προς τον Υπουργό Εσωτερικών:   
 i. με θέμα: «Καταστροφές από πλημμύρες στη Θάσο», σελ.   
 ii. με θέμα: «Καταστροφές από πλημμύρες στο Δήμο Λαγκαδά της Περιφερειακής Ενότητας Θεσσαλονίκης», σελ.

ΠΡΟΔΡΕΥΩΝ

ΑΘΑΝΑΣΙΟΥ Χ., σελ.

ΟΜΙΛΗΤΕΣ

Α. Επί διαδικαστικού θέματος  
ΑΘΑΝΑΣΙΟΥ Χ. , σελ.  
  
Β. Επί των επικαίρων ερωτήσεων:  
ΔΕΛΗΣ Ι. , σελ.  
ΚΑΜΙΝΗΣ Γ. , σελ.  
ΚΑΤΣΩΤΗΣ Χ. , σελ.  
ΛΙΒΑΝΙΟΣ Θ. , σελ.  
ΟΙΚΟΝΟΜΟΥ Ε. , σελ.  
ΣΤΟΛΤΙΔΗΣ Λ. , σελ.

ΤΣΑΚΛΟΓΛΟΥ Π. σελ.

ΠΡΑΚΤΙΚΑ ΒΟΥΛΗΣ

Θ΄ ΑΝΑΘΕΩΡΗΤΙΚΗ ΒΟΥΛΗ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡϟΔ΄

Πέμπτη 27 Αυγούστου 2020 (πρωί)

Αθήνα, σήμερα 27 Αυγούστου 2020, ημέρα Πέμπτη και ώρα 10.06΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Β΄ Αντιπροέδρου αυτής κ. **ΧΑΡΑΛΑΜΠΟΥ ΑΘΑΝΑΣΙΟΥ.**

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι, αρχίζει η συνεδρίαση.

Καλή αρχή για τον κοινοβουλευτικό έλεγχο της φετινής περιόδου.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 26-8-2020 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά της ΡϟΓ΄ συνεδριάσεώς του, της Τετάρτης 26 Αυγούστου 2020, σε ό,τι αφορά την ψήφιση στο σύνολο του σχεδίου νόμου του Υπουργείου Εξωτερικών: «Κύρωση της Συμφωνίας μεταξύ της Ελληνικής Δημοκρατίας και της Ιταλικής Δημοκρατίας για την οριοθέτηση των αντίστοιχων θαλάσσιων ζωνών τους.»)

Κυρίες και κύριοι συνάδελφοι, έχω την τιμή να ανακοινώσω στο Σώμα το Δελτίο Επικαίρων Ερωτήσεων της Δευτέρας 31 Αυγούστου 2020.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 972/24-8-2020 επίκαιρη ερώτηση του Βουλευτή Αργολίδας του Συνασπισμού Ριζοσπαστικής Αριστεράς κ. Γιάννη Γκιόλα προς τον Υπουργό Υγείας, με θέμα: «Αναγκαιότητα άμεσης στελέχωσης της Παθολογικής Κλινικής της Νοσηλευτικής Μονάδας Ναυπλίου του Νοσοκομείου Αργολίδας με το απαιτούμενο ιατρικό προσωπικό».

2. Η με αριθμό 976/24-8-2020 επίκαιρη ερώτηση του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς την Υπουργό Παιδείας και Θρησκευμάτων, με θέμα: «Άδικη η κατάργηση των κοινωνικών κριτηρίων στις τοποθετήσεις αναπληρωτών εκπαιδευτικών».

3. Η με αριθμό 980/25-8-2020 επίκαιρη ερώτηση του Βουλευτή Α΄ Θεσσαλονίκης του Κουμμουνιστικού Κόμματος Ελλάδος κ. Γιάννη Δελή προς την Υπουργό Παιδείας και Θρησκευμάτων, με θέμα: «Αποκλεισμός εκπαιδευτικών από τους πίνακες της προκήρυξης 1ΓΕ/2019 και 2ΓΕ/2019, λόγω λαθών και παραλείψεων».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού Βουλής)

1. Η με αριθμό 973/24-8-2020 επίκαιρη ερώτηση της Βουλευτού Χαλκιδικής του Συνασπισμού Ριζοσπαστικής Αριστεράς κ. Κυριακής Μάλαμα προς τον Υπουργό Υγείας, με θέμα: «Η κοινωνία της Χαλκιδικής ζητά εξηγήσεις για τα περιοριστικά μέτρα τώρα».

2. Η με αριθμό 977/24-8-2020 επίκαιρη ερώτηση του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Υποδομών και Μεταφορών, με θέμα: «Ούτε έργο, αλλά ούτε ανακοίνωση επιπλέον για το Βόρειο Οδικό Άξονα Κρήτης (ΒΟΑΚ), που από το 2012 έχει να δημοπρατηθεί τμήμα του».

3. Η με αριθμό 974/24-8-2020 επίκαιρη ερώτηση του Βουλευτή Ρεθύμνου του Συνασπισμού Ριζοσπαστικής Αριστεράς κ. Ανδρέα Ξανθού προς τον Υπουργό Υγείας, με θέμα: «Η έξαρση της πανδημίας και η έλλειψη αποτελεσματικού σχεδίου διαχείρισης της υγειονομικής κρίσης».

4. Η με αριθμό 979/25-8-2020 επίκαιρη ερώτηση του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς τον Υπουργό Υγείας, με θέμα: «Αναβάθμιση και στελέχωση του Κέντρου Υγείας Καστελίου».

5. Η με αριθμό 975/24-8-2020 επίκαιρη ερώτηση του Βουλευτή Α’ Ανατολικής Αττικής του Συνασπισμού Ριζοσπαστικής Αριστεράς κ. Παναγιώτη (Πάνου) Σκουρολιάκου προς την Υπουργό Πολιτισμού και Αθλητισμού, με θέμα: «Δεύτερο συνεχόμενο καλοκαίρι που η Ακρόπολη δεν είναι προσβάσιμη σε ΑΜΕΑ με ευθύνη της Υπουργού Πολιτισμού».

6. Η με αριθμό 978/24-8-2020 επίκαιρη ερώτηση του Βουλευτή Α’ Θεσσαλονίκης του Συνασπισμού Ριζοσπαστικής Αριστεράς κ. Αλέξανδρου Τριανταφυλλίδη προς τον Υπουργό Υποδομών και Μεταφορών, με θέμα: «Δίχως τέλος η ταλαιπωρία του επιβατικού κοινού της Θεσσαλονίκης. Άμεσος κίνδυνος για τη δημόσια υγεία ο συνωστισμός στα λεωφορεία του Οργανισμού Αστικών Συγκοινωνιών Θεσσαλονίκης (ΟΑΣΘ)».

7. Η με αριθμό 984/25-8-2020 επίκαιρη ερώτηση του Βουλευτή Α’ Θεσσαλονίκης του Συνασπισμού Ριζοσπαστικής Αριστεράς κ. Αλέξανδρου Τριανταφυλλίδη προς τον Υπουργό Εργασίας και Κοινωνικών Υποθέσεων, με θέμα: «Άμεση επίλυση του ζητήματος παραγωγής και διάθεσης σχολικών γευμάτων στη Δυτική Θεσσαλονίκη».

Εισερχόμεθα στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Ξεκινάμε με την πρώτη με αριθμό 971/24-8-2020 επίκαιρη ερώτηση πρώτου κύκλου του Βουλευτή Επικρατείας του Κινήματος Αλλαγής κ. Γεωργίου Καμίνη προς τον Υπουργό Προστασίας του Πολίτη, με θέμα: «Κρούσματα Κορωνοϊού σε Αστυνομία και Πυροσβεστική».

Τον λόγο έχει ο κ. Καμίνης για δύο λεπτά.

**ΓΕΩΡΓΙΟΣ ΚΑΜΙΝΗΣ:** Ευχαριστώ, κύριε Πρόεδρε.

Κύριε Υφυπουργέ, αυτή η επίκαιρη ερώτηση που σας απευθύνω έρχεται να διαδεχθεί μία σειρά μέσων κοινοβουλευτικών ελέγχου, ερωτήσεων κατά βάση, που σας έχω απευθύνει ήδη από τον Μάρτιο του χρόνου αυτού και αφορά κυρίως στα θέματα προστασίας του προσωπικού του Υπουργείου σας και ειδικότερα αστυνομικών και μελών του Πυροσβεστικού Σώματος, λόγω κορωνοϊού.

Στις 30 Μαρτίου, σας είχα απευθύνει ερώτημα όπου τόνιζα, μεταξύ άλλων, αυτά τα θέματα. Μου απαντήσατε για ένα σχέδιο «Σαμψών» για την πυροσβεστική, για ειδική διαχείριση επιπτώσεων της κρίσης στο προσωπικό και στις εγκαταστάσεις, και για την ΕΛΑΣ μας επισημαίνατε ότι υπήρχε αίτημα του Υπουργείου σας προς τον ΕΟΦ για ένταξη του αστυνομικού προσωπικού και του προσωπικού γενικότερα στα ίδια κριτήρια εργαστηριακής διερεύνησης του COVID όπως και για το υγειονομικό προσωπικό.

Μετά, στις 21 Απριλίου, επανήλθαμε με το γνωστό θέμα του συνωστισμού στα αστυνομικά κρατητήρια. Δυστυχώς, έχω προσωπική εμπειρία όχι ως κρατούμενος, αλλά ως βοηθός Συνηγόρου του Πολίτη ήδη από το καλοκαίρι του 1999 -πριν από είκοσι χρόνια- που έγινε η πρώτη αυτοψία σε αστυνομικό κρατητήριο και δυστυχώς, βλέπω ότι μετά από είκοσι χρόνια δεν έχει αλλάξει τίποτα.

Τα προβλήματα παραμένουν τα ίδια. Κρατάμε για μεγάλο χρονικό διάστημα αυτούς, οι οποίοι είναι σε καθεστώς διοικητικής απέλασης -τότε είχαμε βρει και μικρά παιδιά ανάμεσά τους- σε συνθήκες άθλιες όπου κινδυνεύουν και οι κρατούμενοι και το προσωπικό. Ήδη από τότε υπήρχε υγειονομικό πρόβλημα. Τώρα με τον κορωνοϊό πλέον, δεν σηκώνει να συνεχιστεί η ίδια κατάσταση. Αυτά σας έχω επισημάνει.

Στην ερώτησή σας τόνισα επίσης και το θέμα του Πυροσβεστικού Σώματος για τους πυροσβέστες, που πήγαν στο Γύθειο. Τους έβαλαν να παραμείνουν σε ένα στρατόπεδο εκεί, σε τέτοιες συνθήκες συνωστισμού, όπου οι άνθρωποι στην κυριολεξία θορυβήθηκαν. Θέλω επιτέλους, λόγω του κρίσιμου ρόλου που διαδραματίζει η αστυνομία, αλλά και το Πυροσβεστικό Σώμα -βρισκόμαστε ακόμα στην αντιπυρική περίοδο- να μου πείτε τι επιτέλους σκέφτεται να κάνει το Υπουργείο.

Σας ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Υπουργέ, παρακαλώ, έχετε το λόγο για την πρωτολογία σας.

**ΕΛΕΥΘΕΡΙΟΣ ΟΙΚΟΝΟΜΟΥ (Υφυπουργός Προστασίας του Πολίτη):** Κύριε Πρόεδρε, κύριοι Βουλευτές, καθημερινά οι γυναίκες και άνδρες της Ελληνικής Αστυνομίας και του Πυροσβεστικού Σώματος καταβάλλουν υπεράνθρωπες προσπάθειες ανταποκρινόμενοι σε ένα εκτενές πλέγμα αρμοδιοτήτων, καθώς αυτό επιβάλλουν οι σύγχρονες προκλήσεις, τις οποίες αντιμετωπίζει η χώρα μας. Σε αυτό το ιδιαίτερο διευρυμένο πεδίο, στο οποίο επιχειρούν αδιάκοπα, βρίσκονται αντιμέτωποι, εδώ και αρκετούς μήνες, και με την υγειονομική απειλή του COVID-19.

Θα ήθελα να υπογραμμίσω ότι από την πρώτη στιγμή, σύσσωμη η πολιτική και η φυσική ηγεσία του Υπουργείου Προστασίας του Πολίτη βρίσκεται πλάι στα στελέχη της Ελληνικής Αστυνομίας και του Πυροσβεστικού Σώματος μεριμνώντας, όπως άλλωστε προτάσσει το καθήκον όλων μας για την προστασία έναντι της πανδημίας. Λαμβάνουμε πλήθος πρωτοβουλιών με αποκλειστικό γνώμονα τη μέγιστη προφύλαξη των ιδίων, των οικείων τους, αλλά και το συνόλου της κοινωνίας.

Σε ό,τι αφορά ειδικότερα τα στελέχη της Ελληνικής Αστυνομίας, η αποστολή των οποίων, μεταξύ άλλων, έγκειται και στην εποπτεία τήρησης των μέτρων για την αποφυγή εξάπλωσης του ιού COVID-19 θέλω να σας διαβεβαιώσω ότι καταβάλλονται διαρκείς προσπάθειες για την εξασφάλιση και διάθεση υγειονομικού υλικού και λήψης όλων των ενδεδειγμένων μέτρων.

Στο πλαίσιο αυτό, από τις 29 Φεβρουαρίου 2020 και τις 26 Αυγούστου 2020 παραλήφθηκε και διατέθηκε πλήθος υλικού, το οποίο αποτυπώνεται αναλυτικά στον πίνακα, που καταθέτω σήμερα στα Πρακτικά.

(Στο σημείο αυτό ο Υφυπουργός Προστασίας του Πολίτη κ. Ελευθέριος Οικονόμου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Το αμέσως προσεχές διάστημα επίκειται να συμβασιοποιηθούν διαγωνιστικές διαδικασίες για προμήθεια επιπλέον υγειονομικού υλικού, καθώς και τεχνικού εξοπλισμού, όπως λόγου χάρη ηλεκτρονικά θερμόμετρα, ώστε να εξασφαλιστεί η αδιάκοπη διανομή σε όλα τα στελέχη των απαιτούμενων για την αποστολή τους προστατευτικών μέσων.

Οι πρωτοβουλίες μας ωστόσο, δεν περιορίζονται στα προαναφερόμενα. Προβαίνουμε διαρκώς στις απαραίτητες παρεμβάσεις, που θα προστατέψουν τα στελέχη της Ελληνικής Αστυνομίας, διευκολύνοντας ταυτόχρονα το έργο και την καθημερινή επαφή με τους πολίτες.

Ενδεικτικά σας αναφέρω ότι οι αρμόδιες διευθύνσεις του Σώματος πραγματοποιούν ήδη τις απαραίτητες ενέργειες, με στόχο την τοποθέτηση προστατευτικών πετασμάτων από πλεξιγκλάς σε εκείνα τα σημεία των αστυνομικών υπηρεσιών, όπου προσέρχονται πολίτες.

Ειδικά για τους χώρους κράτησης, θα ήθελα να επισημάνω ότι ο αρμόδιος προϊστάμενος κάθε υπηρεσίας εξετάζει κατά περίπτωση τη δυνατότητα κράτησης σε ξεχωριστό χώρο ατόμων ως ύποπτα κρούσματα. Όπου παρατηρούνται ανάγκες κτηριακής αναβάθμισης ή κτηριακής διαρρύθμισης, αυτές εξετάζονται από την αρμόδια διεύθυνση τεχνικών υπηρεσιών, η οποία προβαίνει εφόσον το επιτάσσουν ειδικότερες συνθήκες σε απαιτούμενες ενέργειες με όλες τις δυσκολίες, όμως, που προαναφέρατε.

Αντιλαμβάνεστε ότι είναι ένα θέμα δεκαετιών, που αντιμετωπίζουμε και από τη μία στιγμή στην άλλη δεν μπορούμε να διαμορφώσουμε ιδανικές συνθήκες ως προς το θέμα των χώρων κράτησης.

Λαμβάνουμε, όμως, μέτρα και εχθές δόθηκαν ιδιαίτερες οδηγίες, ειδικά γι’ αυτούς οι οποίοι πρωτοεισέρχονται για κράτηση και μάλιστα, είναι για τις κατηγορίες αυτές που είπατε, για τις διοικητικές απελάσεις.

Επιπλέον όλων αυτών, οι όποιες έκτακτες οικονομικές ανάγκες των υπηρεσιών της Ελληνικής Αστυνομίας για την αντιμετώπιση της πανδημίας εξετάζονται και ικανοποιούνται, στο πλαίσιο πάντοτε των δυνατοτήτων του προϋπολογισμού που έχει στη διάθεσή της η Ελληνική Αστυνομία. Επιπρόσθετα, στο πλαίσιο έκτακτων δαπανών του κρατικού προϋπολογισμού, οι αρμόδιες υπηρεσίες προέβησαν στις απαραίτητες ενέργειες για την προμήθεια της απαραίτητης υλικοτεχνικής υποδομής, ώστε να καταστεί εφικτή η εξ αποστάσεως πραγματοποίηση επικοινωνίας, μέσω τηλεδιασκέψεων και ενίσχυση του συστήματος ηλεκτρονικής αλληλογραφίας προς τον σκοπό κατάργησης διακίνησης της συμβατικής αλληλογραφίας.

Ακόμη, λαμβάνονται όλες οι πρωτοβουλίες, ώστε να ενισχυθεί ο στόλος των οχημάτων, με σημαντικό αριθμό δίκυκλων μοτοσικλετών, με επιβατικά SAV και επιβατικά οχήματα ειδικά διαμορφωμένα με διαχωριστικό πλεξιγκλάς, ώστε να διευκολυνθούν οι αστυνομικές υπηρεσίες στην αποστολή τους, με βάση τα νέα δεδομένα που έχουν διαμορφωθεί από την πανδημία COVID-19.

Για την πληρέστερη ενημέρωση της Εθνικής Αντιπροσωπείας καταθέτω ένα ακόμη έγγραφο όπου αποτυπώνονται οι λεπτομέρειες αυτών των δράσεων.

(Στο σημείο αυτό ο Υφυπουργός Προστασίας του Πολίτη κ. Ελευθέριος Οικονόμου καταθέτει για τα Πρακτικά το προαναφερθέν έγγραφο, το οποίο βρίσκεται στο Αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Θα ήθελα να υπογραμμίσω ότι από τα πρώτα στάδια της πανδημίας έως και σήμερα η Διεύθυνση Υγειονομικού του Αρχηγείου Ελληνικής Αστυνομίας προβαίνει διαρκώς σε αποστολή οδηγιών, τις οποίες επικαιροποιεί, μέσω της στενής συνεργασίας με τον ΕΟΔΥ. Παράλληλα, ως σημείο αναφοράς του Αρχηγείου της Ελληνικής Αστυνομίας έχει οριστεί το Ενιαίο Συντονιστικό Κέντρο Επιχειρήσεων και Διαχείρισης Κρίσεων για τον σκοπό της πληρέστερης αντιμετώπιση συμπτωματικού ασθενούς, αστυνομικού ή κρατουμένου. Από τις 29 Μαρτίου όλα τα στελέχη της Ελληνικής Αστυνομίας έχουν στη διάθεσή τους ένα ολοκληρωμένο πλέγμα οδηγιών για τις απαιτούμενες ενέργειες, στο πλαίσιο εκτέλεσης των υπηρεσιακών τους καθηκόντων, στην περίπτωση που έρθουν σε επαφή με επιβεβαιωμένο ή ύποπτο κρούσμα COVID-19. Επιπλέον αυτών, την 23η του τρέχοντος μηνός εκδόθηκε νεότερη διαταγή του κυρίου Αρχηγού της Ελληνικής Αστυνομίας, σύμφωνα με την οποία δόθηκαν όλες οι απαραίτητες κατευθύνσεις και εντολές, με στόχο τον περιορισμό της διασποράς του ιού, ενώ παράλληλα κοινοποιήθηκαν και σχετικές εγκύκλιοι του Υπουργείου Εσωτερικών.

Οι προσπάθειές μας συνεχίζονται με αμείωτο ενδιαφέρον για την αποτελεσματικότερη προστασία έναντι της εξάπλωσης του COVID-19 και για τα στελέχη του Πυροσβεστικού Σώματος. Η υγειονομική υπηρεσία του Σώματος προβαίνει σε κάθε απαιτούμενη ενέργεια, παρέχοντας κατευθυντήριες οδηγίες προς όλες τις υπηρεσίες του Πυροσβεστικού Σώματος, με στόχο την προστασία της υγείας του προσωπικού και των πολιτών, που έρχονται σε επαφή μαζί τους. Προς τον σκοπό αυτό, έχει ήδη εκδοθεί και σχετική διαταγή από τον Αρχηγό του Πυροσβεστικού Σώματος στις 18 Αυγούστου.

Ολοκληρώνοντας την αρχική μου τοποθέτηση θα ήθελα να επισημάνω ότι οι αρμόδιες υπηρεσίες του Αρχηγείου έχουν προβεί σε κάθε αναγκαία ενέργεια και σχεδιασμό, ώστε να εξασφαλιστεί η εύρυθμη λειτουργία των υπηρεσιών του Πυροσβεστικού Σώματος κατά την τρέχουσα χρονική περίοδο, όπου εξακολουθεί να υφίσταται η υγειονομική κρίση του COVID-19.

Σε σχέση με το Γύθειο, που κάνετε την αναφορά, είχαν καθοριστεί οι συγκεκριμένες οδηγίες, τόσο για τη μεταφορά του προσωπικού του Πυροσβεστικού Σώματος, να τηρήσουν τις οδηγίες και τα μέτρα, βάσει των πρωτοκόλλων. Υπήρξε το θέμα της αναγκαστικής παραμονής ενός αριθμού στο στρατόπεδο, το οποίο αναφέρατε, δεδομένου ότι υπήρχε πολύ μεγάλη δυσκολία και, θα έλεγα, πλήρης αδυναμία εξεύρεσης άλλων καταλυμάτων ξενοδοχειακών, λόγω πληρότητας αυτών που λειτουργούσαν και άλλων που δεν υπήρχαν. Σε κάθε περίπτωση, όμως, υπήρχαν συγκεκριμένες οδηγίες, συγκεκριμένες εντολές και εξάλλου, γνωρίζετε και ο ίδιος -αφού πραγματοποίησατε επίσκεψη στις Κεχριές, την περίοδο που ήταν σε εξέλιξη η φωτιά- και διαπιστώσατε και μόνος σας την προσπάθεια που καταβάλλει το Πυροσβεστικό Σώμα και οι άνδρες του και μάλιστα ο ίδιος είχατε δώσει συγχαρητήρια στο Πυροσβεστικό Σώμα για τη δράση του στη φωτιά των Κεχριών.

Υπάρχουν δυσκολίες επιχειρησιακές, τις αντιλαμβάνεστε και ο ίδιος. Θα ήθελα, όμως, πραγματικά να σας διαβεβαιώσω και εσάς και το Κοινοβούλιο, αλλά και το προσωπικό της Ελληνικής Αστυνομίας και του Πυροσβεστικού Σώματος ότι η προσπάθεια είναι διαρκής, η ανησυχία μας καθημερινή για να κάνουμε ό,τι καλύτερο μπορούμε, διότι είναι πραγματικά, υπηρεσίες που βρίσκονται στην πρώτη γραμμή και πρέπει να σταθούν όρθιες και για το επόμενο διάστημα, κατά το οποίο θα αντιμετωπίσουμε αυτά τα προβλήματα.

Θα ήθελα, τέλος, να σας αναφέρω ότι είμαστε σε μια διαρκή επικοινωνία και με αντίστοιχες υπηρεσίες χωρών της Ευρωπαϊκής Ένωσης, όπως της Ιταλίας, της Ισπανίας, της Γαλλίας, της Γερμανίας και του Ηνωμένου Βασιλείου, όπου αντλήσαμε πληροφορίες για καλές πρακτικές, που εφαρμόζουν και μέσα σε αυτό το πλαίσιο, ανταλλάσσοντας αυτές τις εμπειρίες μας, έχουμε ενσωματώσει αρκετές καλές πρακτικές κι εμείς στις οδηγίες τις οποίες έχουμε εκδώσει προς τα αρχηγεία του Πυροσβεστικού Σώματος και της Ελληνικής Αστυνομίας.

Ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Εξαντλήσατε, κύριε Υπουργέ, και τη δευτερολογία και ελπίζω να είστε πολύ σύντομος. Εν πάση περιπτώσει, είναι μόνο τέσσερις επίκαιρες ερωτήσεις και θα υπάρχει ανοχή σε όλους.

Κύριε Καμίνη, ορίστε, για τη δευτερολογία σας.

**ΓΕΩΡΓΙΟΣ ΚΑΜΙΝΗΣ:** Ευχαριστώ, κύριε Πρόεδρε.

Κύριε Υπουργέ, πρώτα απ’ όλα, να σας ζητήσω και δημόσια συγγνώμη, γιατί υπήρξα οξύς σε μία αρθρογραφία μου απέναντί σας, γιατί πολύ συχνά έχω την εντύπωση ότι μου απαντάτε με πάρα πολύ γενικό τρόπο, χωρίς να υπεισέρχεστε σε λεπτομέρειες. Όπως γνωρίζουμε, ζούμε σε μια χώρα, στην οποία υπάρχουν νόμοι, οι οποίοι δεν εφαρμόζονται, και κατ’ αναλογία υπάρχουν οδηγίες και εντολές από τα επιτελικά όργανα των Υπουργείων και ειδικότερα, στην περίπτωσή μας, και από την ΕΛΑΣ, που είναι πάρα πολύ φυσικό να μην εφαρμόζονται.

Δυστυχώς, η ζωή δεν σταματά με την έκδοση ενός νόμου ή μιας απόφασης του Αρχηγού. Στο έγγραφο, το οποίο σας είχε απευθύνει -το πολύ οξύ- η Ένωση των Αστυνομικών Υπαλλήλων μίλαγε για πολύ συγκεκριμένα περιστατικά, τα οποία πρέπει να ξέρουμε, όχι πλέον αν έχουν δοθεί οδηγίες, αλλά εάν οι οδηγίες αυτές εφαρμόζονται. Κι ένας τρόπος για να ελέγξει το Υπουργείο εάν εφαρμόζονται οι εντολές του είναι να κάνει αιφνιδιαστικούς ελέγχους στα επιμέρους αστυνομικά τμήματα, να διαπιστώνει τι συμβαίνει, εάν έχουν ληφθεί τα μέτρα ή δεν έχουν ληφθεί, και να λαμβάνει τα αναγκαία μέτρα. Πολύ φοβάμαι ότι εδώ θα είμαστε και πάλι σε μερικούς μήνες, εσείς κι εγώ, και θα μιλάμε -πάρα πολύ πιθανόν- για τα ίδια ζητήματα.

Θέλω λοιπόν να σας επιστήσω την προσοχή, γιατί ο ιός απ’ ότι φαίνεται έχει επανακάμψει και θα παραμείνει για μεγάλο χρονικό διάστημα, και τουλάχιστον αυτά που ακούσαμε για τα κρατητήρια και του συνωστισμούς και τα αποχωρητήρια και όλον αυτόν τον συγχρωτισμό προσωπικού της αστυνομίας, κρατουμένων, επισκεπτών στα αστυνομικά τμήματα, πρέπει να σταματήσει, γιατί αν δεν κάνω λάθος και τα κρούσματα του κορωνοϊού έχουν αυξηθεί μεταξύ των μελών του προσωπικού, και της Αστυνομίας και της Πυροσβεστικής.

Θα ήθελα πρώτα απ’ όλα, να σας ρωτήσω τώρα εάν έχετε συγκεκριμένους αριθμούς να μας αναφέρετε και κατά δεύτερο λόγο, επειδή έχει καταθέσει το Κίνημα Αλλαγής μία τροπολογία σε διάφορα νομοσχέδια τέσσερις με πέντε φορές και η τροπολογία αυτή αφορά το επίδομα ειδικών συνθηκών για μέλη των σωμάτων ασφαλείας κατά την περίοδο του κορονοϊού, ως μέλος της Κυβέρνησης κι εσείς να μου απαντήσετε επιτέλους τι γίνεται, ποια είναι η απάντηση της Κυβέρνησης.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Παρακαλώ να είστε σύντομος, κύριε Υπουργέ.

**ΕΛΕΥΘΕΡΙΟΣ ΟΙΚΟΝΟΜΟΥ (Υφυπουργός Προστασίας του Πολίτη):** Σας ευχαριστώ, κύριε Πρόεδρε.

Γνωρίζετε και σε προσωπικό επίπεδο και την εκτίμησή μου στο πρόσωπό σας, εξάλλου έχουμε συνεργαστεί από διάφορες θέσεις, που κατά το παρελθόν έχετε υπάρξει, και ως Συνήγορος του Πολίτη και ως Δήμαρχος Αθηναίων, σε ένα πλαίσιο καλό και δημιουργικής συνεργασίας, και γνωρίζω πραγματικά και το προσωπικό σας ενδιαφέρον και την ευαισθησία σας γύρω από τα θέματα αυτά και ειδικότερα ως προς το θέμα των ανθρωπίνων δικαιωμάτων και των συνθηκών, κάτω από τις οποίες υπάρχει όλο αυτό το πλαίσιο συνθηκών κράτησης, που πραγματικά θα έλεγα δεν είναι το επιθυμητό. Καταβάλλουμε καθημερινές προσπάθειες, αλλά αντιλαμβάνεστε και ο ίδιος τις δυσκολίες που υπάρχουν στο να πάμε σε μία ταχεία μεταβολή προς το καλύτερο όλων αυτών των αποθηκών, δεδομένου ότι υπάρχουν μια σειρά προβλήματα, τα οποία καλούμεθα να αντιμετωπίσουμε, κτιριακές εγκαταστάσεις και μια σειρά άλλα θέματα.

Βρισκόμαστε πραγματικά σε ετοιμότητα διαρκείας για την αντιμετώπιση του COVID-19 στις δυνάμεις της αστυνομίας και της πυροσβεστικής. Δεν σας κρύβω και την ανησυχία μας για την επέκταση των κρουσμάτων, τόσο στο σύνολο του πληθυσμού όσο και στις αστυνομικές και πυροσβεστικές δυνάμεις, καθ’ ότι κατά τους επόμενους μήνες θα συνεχίσουν να παραμένουν στην πρώτη γραμμή μάχης ανταποκρινόμενοι στα καθήκοντά τους.

Οι συσκέψεις και οι επαφές μεταξύ των αρμόδιων υγειονομικών υπηρεσιών και του ΕΟΔΥ είναι συνεχείς προκειμένου να πετύχουμε τον μεγαλύτερο βαθμό προστασίας έναντι της πανδημίας. Μόλις χθες έλαβε χώρα μια ακόμα σύσκεψη στο Υπουργείο Προστασίας του Πολίτη με τον Πρόεδρο κ. Αρκουμανέα και επιστημονικό προσωπικό του εν λόγω οργανισμού. Λαμβάνουμε υπ’ όψιν μας και τα προβλήματα που επισημαίνουν με τα έγγραφά τους προς το αρχηγείο και το Υπουργείο οι συνδικαλιστικές ενώσεις, όπως και αυτές στις οποίες αναφέρεστε.

Θα πρέπει να είμαστε ειλικρινείς και ευθείς απέναντι στο πρόβλημα της πανδημίας. Οι ελλείψεις και τα κενά στις υποδομές των αστυνομικών τμημάτων και κεντρικών δομών της αστυνομίας και της πυροσβεστικής δεν μπορούν να λυθούν από τη μία στιγμή στην άλλη. Με δυναμική στρατηγική λαμβάνουμε όλο και αρτιότερα μέτρα για την προσωπική και οικογενειακή προστασία των χιλιάδων ανδρών και γυναικών των Σωμάτων Ασφαλείας έναντι της πανδημίας. Οι πολιτικές αποφάσεις της Κυβέρνησης και του Υπουργείου είναι άμεσες και χωρίς καθυστερήσεις. Η στρατηγική μας είναι όλο και πιο ισχυρό και θωρακισμένο πλαίσιο προστασίας και άμυνας του προσωπικού απέναντι στον COVID-19.

Από την πλευρά μας θέλουμε να διαβεβαιώσουμε τα στελέχη της Ελληνικής Αστυνομίας και του Πυροσβεστικού Σώματος, την Εθνική Αντιπροσωπεία και τους πολίτες ότι κάνουμε ό,τι είναι ανθρωπίνως δυνατόν σε καθημερινή βάση για την καλύτερη προστασία των πολιτών, αστυνομικών και των πυροσβεστών αλλά και τις ειδικότερες κατηγορίες συμπολιτών μας που αυτή την περίοδο είναι κρατούμενοι.

Θα ήθελα στο σημείο αυτό να σας επισημάνω και να δώσω τις διευκρινίσεις που είπατε ότι με ξεχωριστό επιχειρησιακό σχεδιασμό έχουν ορισθεί σε κάθε αστυνομική περιφέρεια ειδικοί αξιωματικοί για την εποπτεία και την αυστηρή τήρηση των μέτρων και των οδηγιών που έχουμε θέσει για τον COVID-19 προκειμένου να υπάρχει ο αναγκαίος έλεγχος.

Όπως σωστά επισημάνατε δεν αρκεί μόνο η έκδοση των οδηγιών αλλά χρειάζεται και η στενή παρακολούθηση της εφαρμογής τους. Αυτό ήδη το κάνουμε σε εικοσιτετράωρη βάση τόσο στο αρχηγείο της Ελληνικής Αστυνομίας όσο και στο αρχηγείο του Πυροσβεστικού Σώματος. Στο κέντρο επιχειρήσεων υπάρχει καθημερινή παρακολούθηση και αναφορά ως προς το πώς εξελίσσεται η κατάσταση. Και όπως είπα και σε περιφερειακό επίπεδο υπάρχουν αξιωματικοί που έχουν οριστεί ειδικά για το σκοπό αυτό.

Να σας δώσω και μία εικόνα για το ποια είναι η σημερινή κατάσταση από πλευράς κρουσμάτων. Έχουμε στην Ελληνική Αστυνομία πενήντα επτά επιβεβαιωμένα κρούσματα και εκατόν εβδομήντα τρία περιστατικά σε κατ 'οίκον περιορισμό. Στην Πυροσβεστική Υπηρεσία έχουμε έξι επιβεβαιωμένα κρούσματα και τέσσερα περιστατικά σε κατ' οίκον περιορισμό. Στη Γενική Γραμματεία Αντεγκληματικής Πολιτικής έχουμε ένα επιβεβαιωμένο κρούσμα και πενήντα τέσσερα περιστατικά σε κατ’ οίκον περιορισμό. Είναι τα πρόσωπα εκείνα τα οποία προκύπτουν μέσα από την ιχνηλάτηση που γίνεται και μπαίνουν σε κάποιο διάστημα σε καραντίνα.

Σας ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Θα συζητηθεί η δεύτερη με αριθμό 981/25-8-2020 επίκαιρη ερώτηση πρώτου κύκλου του Βουλευτή του Β3 Νότιου Τομέα Αθηνών του Κομμουνιστικού Κόμματος Ελλάδας, κ. Χρήστου Κατσώτη, προς τον Υπουργό Εργασίας και Κοινωνικών Υποθέσεων με θέμα: «Χορήγηση επιδόματος τοκετού και λοχείας των γυναικών που εργάζονται εποχικά στον τουρισμό χωρίς προϋποθέσεις».

Θα απαντήσει Ο Υφυπουργός Εργασίας και Κοινωνικών Υποθέσεων κ. Παναγιώτης Τσακλόγλου.

Κύριε Κατσώτη, έχετε τον λόγο.

**ΧΡΗΣΤΟΣ ΚΑΤΣΩΤΗΣ:** Ευχαριστώ, κύριε Πρόεδρε.

Κύριε Υπουργέ, είναι η πρώτη σας παρουσία και η πρώτη απάντηση σε ερώτηση. Ελπίζω να είναι θετική και πάνω απ’ όλα συγκεκριμένη γιατί μέχρι τώρα ο Υπουργός Εργασίας δεν μας έχει συνηθίσει σε συγκεκριμένες απαντήσεις.

Κύριε Υπουργέ, η προϋπόθεση που προβλέπεται για να καταβληθεί από τον ΕΦΚΑ το επίδομα αδείας, τοκετού και λοχείας είναι οι διακόσιες ημέρες ασφάλισης στα δύο προηγούμενα χρόνια πριν την ημερομηνία τοκετού. Αυτό σημαίνει ότι η οποία εποχικά εργαζόμενη γέννησε από τον Ιούνιο και μετά δεν μπορεί να συμπληρώσει τα διακόσια ένσημα στον τουρισμό. Οι εποχικά εργαζόμενοι στον τουρισμό δουλεύουν συνήθως τους μήνες Ιούνιο, Ιούλιο, Αύγουστο και Σεπτέμβριο και παίρνουν λίγο παραπάνω από τα εκατό ένσημα ετησίως. Αλλά κι εκείνες που εργάζονται από τον Απρίλη, τον Μάιο ως τον Οκτώβρη σπάνια υπερβαίνουν τα εκατό ένσημα καθώς είναι γνωστό ότι η αδήλωτη εργασία εφαρμόζεται σε μεγάλο βαθμό και στον κλάδο. Σας έχουμε παραθέσει ένα παράδειγμα. Φαντάζομαι ότι αυτό το παράδειγμα το έχετε μελετήσει. Δεν μας παίρνει ο χρόνος να το επαναλάβουμε. Ωστόσο θα παρακαλέσω τον Πρόεδρο να μας δώσει τον χρόνο να πούμε το παράδειγμα γιατί έχει μεγάλη σημασία.

Κύριε Υπουργέ, με ημερομηνία τοκετού 15-6-2020 η εργαζόμενη πρέπει να έχει διακόσια ένσημα από 16-6-2018 ως 15-6-2020. Αυτό τι σημαίνει; Δώδεκα ένσημα τον Ιούνιο, δεκαπέντε τον Ιούλιο, δεκαπέντε τον Αύγουστο, είκοσι πέντε τον Σεπτέμβριο. Συνολικά ογδόντα επτά ένσημα το 2018. Αυτά προσμετρούνται. Από το 2019 προσμετρούνται άλλα εκατό ένσημα. Το 2020 όμως δεν έχει καθόλου ημέρες ασφάλισης αφού οι πτήσεις, όπως είναι γνωστό, ξεκίνησαν τον Ιούλιο και οι προσλήψεις έγιναν, όσες έγιναν, αργότερα.

Το πρόβλημα αφορά, λοιπόν, τις εποχικά εργαζόμενες που θα γεννήσουν φέτος αλλά κι εκείνες που θα γεννήσουν του χρόνου και δεν συμπληρώνουν τις διακόσιες ημέρες ασφάλισης. Φέτος με την απαγόρευση των πτήσεων το κλείσιμο των ξενοδοχείων και όλων των συναφών τουριστικών επιχειρήσεων που εξαρτούν τη λειτουργία τους από την είσοδο των τουριστών στη χώρα, άλλες εργαζόμενες δεν δουλεύουν καθόλου και άλλες, ή λιγότερες έπιασαν δουλειά τον Ιούλιο. Έτσι μια εποχιακά εργαζόμενη που γέννησε ή θα γεννήσει φέτος δεν συμπληρώνει αυτές τις προϋποθέσεις. Στις σημερινές συνθήκες, λοιπόν, της εκτίναξης της ανεργίας, της άγριας φτώχειας που πλήττει με ιδιαίτερη σκληρότητα τις οικογένειες των εποχιακά εργαζόμενων στον τουρισμό, η απώλεια του επιδόματος κυοφορίας και λοχείας σε όσες εργαζόμενες δεν έχουν τις προϋποθέσεις, θα επιδεινώσει παραπέρα τη ζωή τους. Εργαζόμενες και από άλλους κλάδους μη εποχικούς που έχουν απολυθεί ή δεν βρίσκουν δουλειά λόγω της κατάστασης πιθανόν να μην συγκεντρώνουν ούτε αυτές τις διακόσιες ημέρες ασφάλισης.

Το ΚΚΕ στηρίζει τη θέση χορήγησης επιδόματος αδείας τοκετού και λοχείας σε όλες τις γυναίκες που γεννούν είτε είναι εργαζόμενες, είτε άνεργες, είτε αγρότισσες, είτε αυτοαπασχολούμενες επιστήμονες ή επαγγελματίες χωρίς καμμία άλλη προϋπόθεση. Το ερώτημά μας είναι αν προτίθεστε να αντιμετωπίσετε το πρόβλημα ώστε να χορηγηθεί το επίδομα άδειας τοκετού και λοχείας στις εργαζόμενες που δεν συμπληρώνουν την προϋπόθεση των διακοσίων ημερών ασφάλισης, υπολογίζοντας ότι και το 2020 θα εργάζονταν όπως το 2019 αν δεν υπήρχαν τα μέτρα και η καπιταλιστική κρίση που πυροδότησε βέβαια ο κορωνοϊός. Περιμένουμε την απάντησή σας.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Υπουργέ, έχετε τον λόγο.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Κατ’ αρχάς, θα ήθελα να ευχαριστήσω τον κ. Κατσώτη για την πραγματικά επίκαιρη ερώτησή του η οποία αναφέρεται σε ένα κλάδο που ο ίδιος γνωρίζει πολύ καλά.

Θα ήθελα να ξεκινήσω από κάτι γενικότερο. Η χρονική συγκυρία του ξεσπάσματος της πανδημίας ήταν μάλλον ατυχής για την Ελλάδα. Η χώρα μας μετά από μία βαθύτατη και κυρίως παρά πολύ μακρά κρίση είχε αρχίσει να ανακάμπτει. Όλοι οι διεθνείς οίκοι και οι διεθνείς οργανισμοί έδειχναν για τη χώρα μας πολύ υψηλότερους ρυθμούς οικονομικής μεγέθυνσης για τη φετινή χρονιά αλλά και για τις επόμενες χρονιές. Η ανεργία βρισκόταν σε πάρα πολύ υψηλό επίπεδο αλλά μειωνόταν με ένα ταχύτατο ρυθμό. Όλα αυτά ανατράπηκαν με την πανδημία του COVID-19.

Όπως σε όλες τις ευρωπαϊκές χώρες, αλλά και σε παγκόσμια κλίμακα, οι διαθέσιμες εκτιμήσεις συμφωνούν ότι το 2020 η οικονομική δραστηριότητα στη χώρα μας θα καταγράψει κάμψη και η ανεργία θα αυξηθεί. Μόλις χθες ο ΟΟΣΑ ανακοίνωσε μια πτώση ρεκόρ. Είναι προσωρινά βέβαια τα στοιχεία αλλά είναι σχεδόν 10%. Είναι 9,8% του πραγματικού Ακαθάριστου Εγχώριου Προϊόντος στα κράτη μέλη του οργανισμού για το δεύτερο τρίμηνο του 2020. Για την Ευρωπαϊκή Ένωση και την Ευρωζώνη τα νούμερα είναι ακόμα πιο δυσοίωνα. Είναι γύρω στο 12%. Για να σας δώσω ένα μέτρο σύγκρισης, στο δεύτερο τρίμηνο του 2009 όταν είχαμε την χρηματοπιστωτική κρίση η αντίστοιχη μείωση ήταν μόλις 2,3%. Το μεγαλύτερο όμως πρόβλημα που έχουμε αυτή τη στιγμή είναι η αβεβαιότητα που υπάρχει σχετικά με την ίδια τη διάρκεια της ύφεσης.

Νομίζω ότι είναι κοινός τόπος για όλους μας πως η υγειονομική κρίση της πανδημίας συνοδεύεται από μία βαθιά και εξίσου τοξική οικονομική κρίση σύμφωνα με τα στοιχεία που ανέφερα και προηγουμένως. Νομίζω ότι αποτελεί ύψιστη προτεραιότητα για όλους μας η στήριξη της κοινωνίας και η προστασία των πολιτών από τις συνέπειες αυτής της πρωτοφανούς διπλής κρίσης.

Στις δύσκολες αυτές στιγμές η ελληνική πολιτεία βρίσκεται δίπλα στον πολίτη, στους εργαζόμενους, στις επιχειρήσεις. Η Κυβέρνηση έχει αναλάβει και συνεχίζει να αναλαμβάνει έγκαιρες και στοχευμένες πρωτοβουλίες προκειμένου να αμβλυνθούν οι σημαντικές συνέπειες της εξάπλωσης του κορωνοϊού.

Τα συναρμόδια Υπουργεία Οικονομικών, Ανάπτυξης και Επενδύσεων, Εργασίας και Κοινωνικών Υποθέσεων πασχίζουν να ελαχιστοποιήσουν το κοινωνικό και οικονομικό κόστος που προκαλεί αυτή η δοκιμασία. Ήδη για τη στήριξη των εργαζομένων και των ελεύθερων επαγγελματιών και αυτοαπασχολουμένων, καθώς και των επιχειρήσεων που έχουν πληγεί από την πανδημία από το Μάρτιο έως και σήμερα έχουν καταβληθεί κεφάλαια ύψους περίπου 1,5 δισεκατομμυρίου ευρώ, τα οποία αφορούν τόσο αποζημιώσεις ειδικού σκοπού όσο -και αυτό έχει σχέση με την ερώτησή σας- και για την κάλυψη ασφαλιστικών εισφορών.

Αυτές τις μέρες η χώρα μας πέτυχε μια έγκριση δανείου, για την ακρίβεια η ολοκλήρωση θα γίνει τις αμέσως επόμενες μέρες, από το ευρωπαϊκό πρόγραμμα «SURE» για πολύ μεγαλύτερο ποσό από αυτό το οποίο εκτιμούσαμε αρχικά στα 2,7 δισεκατομμύρια ευρώ από την Ευρωπαϊκή Ένωση με ιδιαίτερα ευνοϊκούς όρους με στόχο τη στήριξη της απασχόλησης και των ανέργων.

Ύψιστη προτεραιότητα και κεντρικός στόχος της πολιτικής μας είναι να μην αφήσουμε κανέναν πίσω και να μην αφήσουμε κανέναν αβοήθητο και έρμαιο της συγκυρίας, πολλώ δε μάλλον τις μητέρες, καθώς η στήριξη της μητρότητας αποτελεί απόλυτη προτεραιότητα για την Κυβέρνηση, όπως έμπρακτα απέδειξε ήδη από τους πρώτους μήνες της διακυβέρνησης με μια σειρά μέτρων, όπως είδαμε για παράδειγμα το επίδομα τοκετού.

Υπό αυτήν την έννοια, πραγματικά ευχαριστώ τον κ. Κατσώτη. Mοιραζόμαστε την ίδια αγωνία και θα ήθελα να σας πω ότι καταβάλουμε άοκνες και επεξεργασμένες προσπάθειες και διαρκώς έχουμε νέες δράσεις και νέα μέτρα για την πρωτόγνωρη αυτή κατάσταση που βιώνουμε αυτήν τη στιγμή. Αν κάτι μας έχει ξεφύγει ειλικρινά θα σας ευχαριστούσαμε να μας το επισημαίνατε.

Πρέπει να πω ότι επεξεργάστηκα το παράδειγμα, το οποίο μας δώσατε και με τις υπηρεσίες του Υπουργείου και για τους λόγους που αναφέρω παρακάτω δεν φαίνεται να είναι αυτή η περίπτωση και θα σας αναφέρω γιατί. Είναι αλήθεια πράγματι αυτό το οποίο αναφέρετε ότι κάποια δικαιώματα σε επιδόματα ωριμάζουν ανάλογα με το ασφαλιστικό ιστορικό των ασφαλισμένων. Λογικό είναι αυτό. Χρειάζονται πρόσφατα ένσημα για την κατοχύρωση κάποιων επιδομάτων και όταν η αγορά εργασίας επιδεινώνεται λόγω COVID, όπως είναι η παρούσα συγκυρία, γίνεται πιο δύσκολη η συγκέντρωση των επιδομάτων.

Στην προκειμένη περίπτωση, όμως, στην κατηγορία των εποχικών εργαζόμενων στον τουρισμό τέτοιος κίνδυνος δεν φαίνεται να υπάρχει και θα εξηγήσω σε λίγο γιατί. Με το πλέγμα των μέτρων που έχουμε λάβει όχι μόνο στηρίζουμε, αλλά ενισχύουμε και υποκαθιστούμε το εισόδημα των εργαζομένων στον κλάδο του τουρισμού, αλλά ταυτόχρονα και το κυριότερο, προστατεύουμε το σύνολο των ασφαλιστικών τους δικαιωμάτων.

Πιο συγκεκριμένα -το αναφέρετε και στην ερώτησή σας αυτό- αυτό που ισχύει γενικά είναι αυτά ακριβώς τα οποία αναφέρατε, δηλαδή σύμφωνα με το άρθρο 7 της ισχύουσας εθνικής συλλογικής σύμβασης εργασίας χορηγείται επίδομα κυοφορίας για πενήντα έξι μέρες πριν τον τοκετό και επίδομα λοχείας για εξήντα τρείς ημέρες μετά τον τοκετό, εφόσον απέχουν από την εργασία τους και έχουν πραγματοποιήσει τα διακόσια μεροκάματα που αναφέρατε και εσείς προηγουμένως στα δύο τελευταία έτη που προηγούνται της ημερομηνίας του τοκετού.

Ειδικά στις εργαζόμενες στον τουρισμό χορηγείται από τον ΕΦΚΑ το επίδομα μητρότητας -κυοφορίας και λοχείας- εφόσον έχουν συμπληρώσει διακόσιες μέρες ασφάλισης κατά τα δύο προηγούμενα έτη που προηγήθηκαν της πιθανής ή της πραγματικής ημερομηνίας τοκετού. Ακόμη και στην περίπτωση που δεν έχουν συμπληρώσει διακόσιες ημέρες ασφάλισης μπορεί να συνυπολογιστεί ο χρόνος ασφάλισης που έχει η εργαζόμενη σε κάποιον άλλο φορέα εκτός από τον e-ΕΦΚΑ.

Όσον αφορά, όμως, τη δραματική περίοδο που πραγματικά ζούμε σήμερα θέλω να τονίσω ότι όπως είπα και προηγουμένως η συντριπτική πλειονότητα καλύπτεται και μισθολογικά και ασφαλιστικά. Πιο συγκεκριμένα για τις επιχειρήσεις τουρισμού που εντάσσουν το προσωπικό τους σε καθεστώς αναστολής σύμβασης λόγω COVID-19 ή στο μηχανισμό ενίσχυσης απασχόλησης μέσω του προγράμματος «ΣΥΝ-ΕΡΓΑΣΙΑ» προβλέπεται η κάλυψη των ασφαλιστικών εισφορών από τον κρατικό προϋπολογισμό για όσο χρονικό διάστημα τελούν σε καθεστώς αναστολής σύμβασης εργασίας ή υπάγονται στο μηχανισμό «ΣΥΝ-ΕΡΓΑΣΙΑ».

Μάλιστα, θέλω να τονίσω εδώ ότι το ύψος στο οποίο διαμορφώνεται αυτό είναι το ύψος που είχε η θέση τους πριν να τεθούν σε αναστολή σύμβασης εργασίας ή να ενταχθούν στο μηχανισμό «ΣΥΝ-ΕΡΓΑΣΙΑ». Επομένως, εκεί εξακολουθούμε να έχουμε πλήρη κάλυψη.

Δεν είναι, όμως, μόνο αυτό. Είναι και κάτι επιπρόσθετο για τις επιχειρήσεις ξενοδοχειακών και τουριστικών καταλυμάτων, που δεν επαναλειτούργησαν οι εργαζόμενοι τίθενται σε καθεστώς αναστολής με μονομερή δήλωση, δική τους δηλαδή και σε αυτήν την περίπτωση έχουμε πλήρη κάλυψη των ασφαλιστικών εισφορών που αντιστοιχούν.

Κατά συνέπεια, οι εποχικά εργαζόμενοι στον τουρισμό διατηρούν όλα τα ασφαλιστικά τους δικαιώματα και κατ’ επέκταση, τη σχετική με αυτά πρόσβαση στη λήψη επιδομάτων συμπεριλαμβανομένων των επιδομάτων λοχείας και τοκετού.

Γενικότερα θα ήθελα να επισημάνω ότι στις πληρωμές που έχουν γίνει, που ανέφερα προηγουμένως από το Υπουργείο Εργασίας, με στόχο την αντιμετώπιση των έκτακτων συνθηκών, που έχουν δημιουργηθεί, αυτό το 1,5 δισεκατομμύριο, έχουν μέχρι στιγμής επωφεληθεί κάτι λιγότερο από δύο εκατομμύρια εργαζόμενοι, ένα εκατομμύριο εννιακόσιοι χιλιάδες εργαζόμενοι και από αυτά τα ποσά, από αυτό το 1,5 δισεκατομμύριο, τα 420 εκατομμύρια κατευθύνθηκαν προς τον e-ΕΦΚΑ για την ασφαλιστική κάλυψη των εργαζομένων.

Έχω καταχραστεί το χρόνο, σας ευχαριστώ πάρα πολύ.

**ΠΡΟΕΔΡΕΥΩΝ (Χαράλαμπος Αθανασίου):** Ορίστε, κύριε Κατσώτη, έχετε τον λόγο.

**ΧΡΗΣΤΟΣ ΚΑΤΣΩΤΗΣ:** Ευχαριστώ, κύριε Πρόεδρε.

Κύριε Υπουργέ, είπατε πολλά στην πρώτη σας τοποθέτηση. Ωστόσο, όπως ανέφερα και επισήμανα στην πρωτολογία μου, το παράδειγμα που σας ανέφερα δεν το έχετε μελετήσει και μου απαντήσετε, όπως απάντησε χθες ο διευθυντής συλλογικών σχέσεων και διαφορών στην κινητοποίηση που είχαν οι εργαζόμενοι του επισιτισμού - τουρισμού στο Υπουργείο Εργασίας ότι το έχουμε αντιμετωπίσει. Όμως δεν έχει αντιμετωπιστεί, γι’ αυτό και κάνουμε την ερώτησή σας. Και σας παρακαλώ πέρα από τη σημερινή συζήτηση το παράδειγμα αυτό που σας έχουμε θέσει στην ερώτηση να το μελετήσετε καλύτερα και να δείτε πράγματι το πρόβλημα πώς έχει και πώς μπορεί να αντιμετωπιστεί.

Οι εργαζόμενοι στον τουρισμό και τον επισιτισμό από αυτήν την κρίση που ζούμε σήμερα, που λέμε ότι επιταχύνθηκε από τον κορωνοϊό, έχουν περιέλθει σε δεινή θέση, κύριε Υπουργέ. Η Κυβέρνηση με τα μέτρα που πήρε οδήγησε χιλιάδες εργαζόμενους στον κλάδο σε απολύσεις, σε αναστολή, σε εκ περιτροπής εργασία με εισόδημα που φτάνει έως 9 ευρώ την ημέρα.

Είστε περήφανοι γι’ αυτό; Το επικαλείστε. Λέτε ότι έχετε δαπανήσει 1,5 δισεκατομμύρια. Για πόσες χιλιάδες εργαζόμενους, οι οποίοι είναι σήμερα σε αυτόν το μηχανισμό στήριξης, αντιστοιχούν 9 ευρώ την ημέρα; Πώς μπορεί να επιβιώσει μια εργατική λαϊκή οικογένεια με 9 ευρώ την ημέρα και μάλιστα στον τουρισμό που συμβαίνει πολλές φορές ένα ζευγάρι να δουλεύουν και οι δύο και να είναι σε αυτή την κατάσταση;

Χιλιάδες νέοι εργαζόμενοι στον κλάδο που δούλεψαν πέρυσι και δεν είχαν τις προϋποθέσεις επιδόματος ανεργίας το 2019 έμειναν εκτός από κάθε μηχανισμό προστασίας -χιλιάδες εργαζόμενοι- και η εκτίμηση είναι πάνω από εκατόν πενήντα χιλιάδες. Αυτοί, λοιπόν, είναι στα αζήτητα, κύριε Υπουργέ. Φαντάζομαι ότι δεν είστε περήφανοι και γι’ αυτό.

Το Υπουργείο Εργασίας και η Κυβέρνηση συνολικά προκαλεί τους εργαζόμενους, αφού παρουσιάζει την πολιτική στήριξης των μεγάλων επιχειρηματικών ομίλων ως πολιτική που ωφελεί τους εργαζόμενους. Έφτασε μάλιστα στο σημείο να αναφέρει ότι η απαράδεκτη καθυστέρηση καταβολής του εξευτελιστικό ποσού των 534 ευρώ γίνεται προς όφελος των εργαζομένων για να μην υπάρχουν λάθη.

Η απαίτηση των μεγάλων επιχειρηματικών ομίλων, όπως αποτυπώνεται από τον ΣΕΤΕ γι’ αυτά που είπατε το πρόγραμμά «SURE», τη «ΣΥΝ-ΕΡΓΑΣΙΑ» είναι η μονιμοποίηση όλων αυτών των μέτρων που τους απαλλάσσει από την υποχρέωση ακόμα και της καταβολής μισθού. Η πρόθεση της Κυβέρνησης, όπως έχει εκφραστεί από τον κ. Βρούτση, είναι να την υλοποιήσει.

Αυτό δημιουργεί κλίμα ανησυχίας, οργή στους εργαζόμενους που αντιλαμβάνονται πλέον και οι πιο δύσπιστοι την πολιτική των κυβερνήσεων, της νυν και της πρώην, που ικανοποιούν τις ανάγκες των επιχειρηματικών ομίλων σαρώνοντας τα όποια δικαιώματα των εργαζομένων έχουν απομείνει, όπως και αυτό που αφορά σήμερα στην ερώτηση.

Οι εργαζόμενοι και οι εργαζόμενες στον τουρισμό που πλήρωσαν την ανάπτυξη με τα συνεχόμενα ρεκόρ που και εσείς είπατε σε αφίξεις και κέρδη των πολυεθνικών του τουρισμού 120 δισεκατομμύρια τα τελευταία χρόνια, με μειώσεις μισθών αυτήν την περίοδο της ανάπτυξης, με εντατικοποίηση σε εργατικά ατυχήματα καλούνται τώρα να πληρώσουν τη νέα κρίση με πλήρη ισοπέδωση και επιδείνωση παραπέρα της ζωής τους.

Σε αυτές τις συνθήκες δεν είναι αποδεκτό, κύριε Υπουργέ, να χάσουν το επίδομα τοκετού και λοχείας οι εργαζόμενες που δεν συμπληρώνουν τα διακόσια ένσημα. Η προστασία της μητρότητας και οι προϋποθέσεις που έχουν τεθεί από τις κυβερνήσεις για την ενίσχυση των μελλοντικών μητέρων, των νέων ζευγαριών είναι στη λογική της ανταποδοτικότητας, αυτό που λέμε το τι μέρες ασφάλισης έχεις. Η λογική της ανταποδοτικότητας της στήριξης της μητρότητας είναι σε αντίθεση με την αντιμετώπιση του δημογραφικού ζητήματος για το οποίο εσείς λέτε ότι ενδιαφέρεστε.

Αυτή η θέση, εκτός όλων των άλλων αναγκαίων όρων, μπορεί να συμβάλλει στο δημογραφικό ζήτημα. Είναι η θέση του ΚΚΕ, ότι πρέπει να χορηγείται το επίδομα χωρίς προϋποθέσεις σε όλους.

Αυτή η πολιτική, λοιπόν, κύριε Υπουργέ, υπηρετεί τους επιχειρηματικούς ομίλους, είναι εχθρική απέναντι στους εργαζόμενους, θα γίνεται χειρότερη για την εργατική τάξη, αν δεν αγωνιστεί για την ανατροπή της.

Το ΚΚΕ χαιρετίζει τις αγωνιστικές παρεμβάσεις των δεκάδων σωματείων στον επισιτισμό - τουρισμό, στηρίζει τα αιτήματα που διεκδικούν. Ένα από αυτά είναι η καταβολή του επιδόματος τοκετού και λοχείας χωρίς προϋποθέσεις.

Επίσης, να διασφαλιστεί το εισόδημα των εργαζομένων με ευθύνη του κράτους και της εργοδοσίας, με βάση τις κλαδικές συλλογικές συμβάσεις εργασίας, οι οποίες έχουν τελειώσει. Ήδη, τελειώνει η συλλογική σύμβαση εργασίας και δεν φαίνεται να υπογράφεται καινούργια.

Να πληρώνεται την πρώτη βδομάδα κάθε μήνα η αποζημίωση ειδικού σκοπού. Μόλις τώρα πήραν του Ιουλίου. Να απαγορευτούν οι απολύσεις. Να χορηγηθεί το επίδομα ανεργίας, χωρίς όρους και προϋποθέσεις, για όλο το διάστημα της ανεργίας. Δεν μπορεί με τέσσερις μήνες ανεργία να επιβιώσει ένας εργαζόμενος με αυτή την κατάσταση, με την ανεργία που σήμερα υπάρχει.

Επίσης, υπάρχουν και άλλα ζητήματα. «Τρέχει» η εφορία, «τρέχει» το νερό, η ΔΕΗ. «Τρέχουν» όλες αυτές οι υποχρεώσεις των εργαζομένων της λαϊκής οικογένειας. Διακόπτεται το ρεύμα σε λαϊκές οικογένειες. Πώς θα γίνει;

Θα πάρετε μέτρα γι’ αυτό, να μην διακοπεί το ρεύμα; Είμαστε στο 2020; Θα πάρετε μέτρα για να μην κατάσχουν οι τράπεζες και η εφορία τα σπίτια τους; Το τεστ θα επιβάλλετε να το πληρώνουν οι επιχειρηματίες;

Εδώ προχθές λέει ο εργοδότης: «Ή θα πας να πληρώσεις 80 ευρώ για να κάνεις το τεστ ή αλλιώς μια εβδομάδα άνευ αποδοχών». Ποια είναι η θέση του Υπουργείου Εργασίας πάνω σε αυτό;

Υπάρχουν αυτά τα ζητήματα, λοιπόν, που δεν μπορεί να μένουν στο απυρόβλητο. Δεν μπορεί να μην απαντώνται από την Κυβέρνηση, δεν μπορεί να φορτώνονται όλα στις «πλάτες» των εργαζομένων.

Κύριε Υπουργέ, πάνω σε αυτά και ιδιαίτερα στο συγκεκριμένο ζήτημα σας είπα και προηγουμένως -τελειώνω με αυτό- ότι πρέπει να δίδετε το παράδειγμα. Πρέπει να καταβληθεί το επίδομα σε όσες γυναίκες γεννούν φέτος, αλλά και του χρόνου, χωρίς τις προϋποθέσεις που έχουν τεθεί μέχρι σήμερα γι’ αυτό το δικαίωμα, για την προστασία της μητρότητας.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κύριε Κατσώτη.

Κύριε Υπουργέ, έχετε τρία λεπτά για τη δευτερολογία σας.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Ευχαριστώ, κύριε Πρόεδρε.

Ως προς το γενικό πλαίσιο, καταλαβαίνουμε όλοι ότι η όποια πολιτική δεν γίνεται σε κάποιο κενό αέρος, γίνεται μέσα σε συγκεκριμένες συνθήκες και σε συγκεκριμένους περιορισμούς. Η δημοσιονομική θέση της χώρας μας -το γνωρίζουμε όλοι- είναι ιδιαίτερα δύσκολη και με το χρέος το οποίο έχουμε περνούμε υπερβολικό βάρος στα παιδιά μας, τα εγγόνια μας και ίσως ακόμα πιο πέρα.

Μακάρι να είχαμε περισσότερους, απεριόριστους, πόρους και να μπορούμε να κάνουμε ακόμα περισσότερο. Όμως, θα ήθελα να τονίσω ότι και πολλά πράγματα έχουν γίνει και, επιπρόσθετα, τα πράγματα τα οποία έχουν γίνει στη χώρα μας είναι αντίστοιχα με αυτά που έχουν γίνει σε άλλες ευρωπαϊκές χώρες με πολύ περισσότερο χαλαρές δημοσιονομικές συνθήκες.

Ως προς το συγκεκριμένο παράδειγμα, που ανέφερε ο αξιότιμος κ. Κατσώτης, θα ήθελα να πω ότι σε συνεργασία με τις υπηρεσίες του Υπουργείου και με βάση αυτό το παράδειγμα που είπα προηγουμένως, δεν φαίνεται να μένει κάποιο κενό που να μην παίρνουν αυτό το επίδομα.

Πάντως, θα ήθελα να σας διαβεβαιώσω ότι σε αυτή τη δύσκολη συγκυρία η Κυβέρνηση στέκεται δίπλα στον πληττόμενο εργαζόμενο, τον πληττόμενο πολίτη, τον πληττόμενο επιχειρηματία.

Παρακολουθούμε την εξέλιξη της πανδημίας, τις επιπτώσεις στην οικονομία και την εργασία και προσαρμόζουμε δυναμικά τα μέτρα και τις δράσεις μας στις ανάγκες της οικονομίας και τις ανάγκες των πολιτών.

Ήδη –με αυτό απαντώ και στον κ. Κατσώτη- εξετάζουμε την παράταση για δύο μήνες του επιδόματος ανεργίας για όσους έληξε η επιδότηση από τον Ιούνιο και μετά και θα συνεχίσουμε ανάλογα με τις ανάγκες να φέρνουμε νέα μέτρα στήριξης της κοινωνίας μέχρι να αφήσουμε πίσω μας αυτή την έκτακτη κατάσταση της πανδημίας. Νέα μέτρα για τις νέες ανάγκες που δημιουργεί το νέο κύμα της πανδημίας, αλλά και για παλαιότερες ανάγκες, εφόσον διαφεύγουν από το υφιστάμενο πλέγμα μέτρων στήριξης και προστασίας.

Ειδικότερα δε, θα ήθελα να σας διαβεβαιώσω ότι αν αποδειχθεί ότι όντως κάποιες μητέρες εποχικά εργαζόμενες του τουριστικού κλάδου δεν καλύπτονται από το υφιστάμενο πλέγμα μέτρων, τότε θα εξετάσουμε με τον προσφορότερο τρόπο να διασφαλίσουμε την πρόσβασή τους στο επίδομα τοκετού και λοχείας, είτε αυτό γίνει με κοινή υπουργική απόφαση είτε με νέα νομοθετική πράξη.

Σας ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ ευχαριστώ, κύριε Υπουργέ.

Σας ευχόμαστε καλορίζικος και καλή δύναμη στο έργο σας.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Εισερχόμαστε τώρα στην πρώτη με αριθμό 982/25-8-20 επίκαιρη ερώτηση δεύτερου κύκλου του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Γιάννη Δελή προς τον Υπουργό Εσωτερικών, με θέμα: «Καταστροφές από πλημμύρες στη Θάσο». Θα απαντήσει ο Υφυπουργός Εσωτερικών κ. Θοδωρής Λιβάνιος.

Κύριε Δελή, έχετε τον λόγο.

**ΙΩΑΝΝΗΣ ΔΕΛΗΣ:** Ευχαριστώ πολύ, κύριε Πρόεδρε.

Κύριε Υπουργέ, την προηγούμενη Πέμπτη στα Λιμενάρια της Θάσου επαναλήφθηκαν σκηνές παρόμοιες με αυτές του Νοεμβρίου 2019 στο νησί. Για μια ακόμη φορά, δηλαδή, μετά από μια δυνατή βροχή αρκετοί δρόμοι του οικισμού μετατράπηκαν σε ποτάμια. Δεκάδες σπίτια και καταστήματα πλημμύρισαν, ανάμεσά τους και ένα τυπογραφείο με υπερσύγχρονο εξοπλισμό. Οχήματα παρασύρθηκαν, ενώ υπήρξαν και δεκάδες κλήσεις στην πυροσβεστική υπηρεσία για απάντληση υδάτων.

Φυσικά, δεν έλειψαν ούτε αυτή τη φορά και οι κίνδυνοι για απώλεια ζώων, καθώς η Πυροσβεστική Υπηρεσία του νησιού χρειάστηκε να παρέμβει -και παρενέβη όντως έγκαιρα- σε μια περίπτωση στη Σκάλα Μαριών, όταν τέσσερα άτομα εγκλωβίστηκαν μέσα στο αυτοκίνητό τους, που ακινητοποιήθηκε στον επαρχιακό δρόμο εξαιτίας της καταρρακτώδους βροχής και κινδύνεψε, φυσικά, η ζωή τους.

Η αναστάτωση των κατοίκων, καθώς και η ανησυχία τους, η αγωνία τους, είναι δικαιολογημένα μεγάλες, κύριε Υπουργέ, καθώς για μια ακόμα φορά διαπιστώνουν πως είναι απροστάτευτοι τελείως απέναντι στα φυσικά φαινόμενα. Οι αλλεπάλληλες καταστροφές από τις πλημμύρες στη Θάσο «φωνάζουν» εδώ και καιρό για την έλλειψη των αναγκαίων αντιπλημμυρικών έργων. Έχετε δει κι εσείς με τα μάτια σας τι αφήνουν πίσω αυτές οι καταιγίδες και οι βροχές στη Θάσο, όταν επισκεφθήκατε, απ’ όσο γνωρίζουμε, το νησί τον προηγούμενο Νοέμβρη όταν είχε υποστεί πολύ μεγάλη καταστροφή.

Παρά το ότι, όμως, είναι ολοφάνερη η όξυνση αυτού του προβλήματος και εξαιρετικά επείγουσα η αντιπλημμυρική προστασία του νησιού της Θάσου, επί της ουσίας δεν υπάρχει κάποια σοβαρή μέριμνα για κάτι τέτοιο. Με λίγα λόγια, η απραξία του κράτους και των κυβερνήσεων του, τόσο των κεντρικών όσο και των τοπικών, είναι και χαρακτηριστική και εξοργιστική.

Σας ρωτάμε, λοιπόν, και σας θέτουμε τα εξής ερωτήματα, τα οποία είναι σε τρεις άξονες.

Τι θα κάνετε, προκειμένου να ολοκληρωθεί άμεσα το γρηγορότερο δυνατόν η καταγραφή των ζημιών και για να ακολουθήσει φυσικά η αποζημίωση στο 100% όλων όσων έχουν πάθει ζημιές στο βιός τους;

Τι θα κάνετε, για να υπαχθούν σε μια ειδική μεταχείριση οι πληγέντες από την πλημμύρα, να απαλλαγούν, δηλαδή, από τα χρέη τους στην εφορία, τα ασφαλιστικά ταμεία, τις τράπεζες, να απαλλαγούν από τα δημοτικά τέλη που πληρώνουν στους δήμους, να σταματήσουν οποιεσδήποτε διαδικασίες κατάσχεσης;

Κυρίως, τι θα κάνετε, όχι μόνο για την αποκατάσταση των καταστροφών -αυτό είναι το στοιχειώδες- αλλά τι θα κάνετε για έναν μακροπρόθεσμο, μεσοπρόθεσμο και βραχυπρόθεσμο σχεδιασμό για την κατασκευή και την υλοποίηση αντιπλημμυρικών έργων στο νησί, που κάποια στιγμή θα πρέπει να σταματήσει να υφίσταται αυτές τις καταστροφές μετά από μια οποιαδήποτε δυνατή βροχή;

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Υπουργέ, έχετε τρία λεπτά για την πρωτολογία σας.

**ΘΕΟΔΩΡΟΣ ΛΙΒΑΝΙΟΣ (Υφυπουργός Εσωτερικών):** Ευχαριστώ, κύριε Πρόεδρε.

Αγαπητέ κύριε Δελή, πράγματι το νησί της Θάσου είναι ένα νησί το οποίο έχει ταλαιπωρηθεί πολύ από φυσικά φαινόμενα και όχι μόνο βροχοπτώσεις και πυρκαγιές. Υπενθυμίζω τις μεγάλες πυρκαγιές του 1985, του 1989, του 1993, την πρόσφατη του 2017, οι οποίες έκαψαν περίπου το μισό της δασικής έκτασης του νησιού όλα τα προηγούμενα χρόνια.

Ειδικά, λοιπόν, για τις καταστροφές του Νοεμβρίου, μια που τις αναφέρατε, πράγματι είχα πάει με τον Υπουργό Εθνικής Άμυνας, τον κ. Παναγιωτόπουλο, και κυβερνητικό κλιμάκιο και είδαμε τις καταστροφές που είχαν συμβεί.

Τι κάναμε τότε; Είναι μια καλή ευκαιρία να το υπενθυμίσω και να το ξέρει η Εθνική Αντιπροσωπεία. Το Υπουργείο Εσωτερικών από τη δική του πλευρά έδωσε 350.000 ευρώ τις αμέσως επόμενες μέρες για αποκατάσταση των πρώτων ζημιών συν 250.000 μετά από μερικές εβδομάδες, άρα σύνολο 600.000 ευρώ μόνο στον Δήμο της Θάσου και αποκατάσταση υποδομών λόγω των καταστροφών του Νοεμβρίου.

Μπορώ να σας διαβεβαιώσω ότι η συντριπτική πλειοψηφία αυτών των χρημάτων αξιοποιήθηκε πολύ επαρκώς, ιδίως στο ανατολικό κομμάτι του νησιού, στην περιοχή της Ποταμιάς, όπου πράγματι αποκαταστάθηκαν οι ζημιές σε μεγάλο κομμάτι, έγιναν νέες ασφαλτοστρώσεις και προχώρησε η αποκατάσταση των ζημιών. Μένει ένα μικρό κομμάτι. Έχει επιχορηγήσει κι έχει προκηρύξει το Υπουργείο Υποδομών συγκεκριμένο έργο, περίπου στις 600.000 νομίζω, για την αποκατάσταση της καταστροφής στην Ποταμιά της Θάσου.

Επίσης, έγιναν οι εργασίες -και ευτυχώς δεν αντιμετωπίσαμε πρόβλημα- στο λιμάνι της Θάσου. Έγιναν οι απαραίτητες εργασίες αποκατάστασης και αφαίρεσης των επιχωματώσεων, που είχαν γίνει, λόγω της θεομηνίας του Νοεμβρίου και το λιμάνι λειτούργησε κανονικά στην τουριστική περίοδο, την όποια, εν πάση περιπτώσει, τουριστική περίοδο λόγω και της πανδημίας υπήρχε τώρα.

Επιπροσθέτως, όσον αφορά το Υπουργείο Εσωτερικών, δώσαμε 200.000 ευρώ με απόφαση της Παρασκευής εκ νέου στο Δήμο της Θάσου για τις ζημιές που συνέβησαν την προηγούμενη Πέμπτη. Εκεί, επίσης, βρισκόμαστε σε επικοινωνία και με τον δήμαρχο του νησιού. Έχει βγάλει τις δύο ανακοινώσεις και για τις οικίες και για τα συνεργεία και δίνει προθεσμία ενός μηνός να κάνουν αίτηση, για να έρθει μετά το κλιμάκιο και να προχωρήσει στη βεβαίωση και στην αποκατάσταση των ζημιών σύμφωνα με την υπουργική απόφαση του 2009.

Επίσης, το δημοτικό συμβούλιο -αυτό θα ισχύσει μέσες άκρες και για την ερώτηση του κ. Στολτίδη, θα μιλήσουμε αμέσως μετά- έχει τη δυνατότητα να πάρει απόφαση προσωρινής απαλλαγής από τα δημοτικά τέλη των οικιών οι οποίες έχουν πληγεί για λόγους ανωτέρας βίας και δεν χρησιμοποιούνται. Προφανώς εδώ εντάσσονται οι θεομηνίες.

Από κει και πέρα, όσον αφορά τη ρύθμιση των χρεών σε εφορίες και ασφαλιστικά ταμεία περιμένουμε να δούμε την καταγραφή, να δούμε το μέγεθος και την πραγματική ζημιά που υπάρχει και είμαστε σε συνεργασία και με το Υπουργείο Οικονομικών, αλλά και με το Υπουργείο Εργασίας, για να δώσουμε την πλέον πρόσφορη λύση.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Δελή, έχετε τον λόγο για τη δευτερολογία σας.

**ΙΩΑΝΝΗΣ ΔΕΛΗΣ:** Κύριε Υφυπουργέ, οι απαντήσεις σας μάλλον δεν ικανοποιούν. Είναι αρκετά γενικόλογες. Βάλαμε τρεις άξονες ζητημάτων, για τις ζημιές, για τις αποκαταστάσεις και για τα αντιπλημμυρικά έργα.

Εν πάση περιπτώσει, η ερώτησή μας αυτή θέτει ένα γενικότερο ζήτημα, όπως καταλαβαίνετε, το ζήτημα της αντιπλημμυρικής θωράκισης και προστασίας της Θάσου. Αν θέλετε, όχι μόνο της Θάσου, κάθε περιοχής της Ελλάδας που έχει τέτοια προβλήματα. Μιας και μιλάμε, όμως, για τη Θάσο, αναφερόμαστε σε αυτή.

Γιατί, κύριε Υφυπουργέ, οι πλημμύρες κάθε χρόνο επαναλαμβάνονται, όλο και περισσότερο τα τελευταία χρόνια, με μεγαλύτερη συχνότητα και στη Θάσο. Αυτό γίνεται και εξαιτίας, φυσικά, των μεγάλων πυρκαγιών των προηγούμενων δεκαετιών, αλλά και της πρόσφατης μεγάλης πυρκαγιάς του 2017. Ξέρετε γιατί; Το ξέρετε, φυσικά. Γιατί δεν γίνεται καμμία ουσιαστική παρέμβαση αποκατάστασης του δάσους και καθαρισμού του μετά τις πυρκαγιές.

Όμως, κύριε Υφυπουργέ, οι μεγάλες ζημιές μετά από μια καταιγίδα, μια δυνατή βροχή, ξέρετε δεν είναι μοιραίο ότι θα συμβούν οπωσδήποτε. Γιατί, εκτός από τις βροχές που κάποτε πέφτουν -και πάρα πολύ δυνατά όπως συνηθίζουν- υπάρχουν και μερικές άλλες αιτίες για αυτές τις ζημιές.

Για δείτε: Ο δρόμος που χάλασε, για παράδειγμα στις Μαριές της Θάσου, ένα όμορφο χωριό της Θάσου, έχει να συντηρηθεί εδώ και πολλές δεκαετίες. Στα Λιμενάρια, όπου συνέβη τώρα το πλημμυρικό φαινόμενο, έργα αντιπλημμυρικά απλά δεν υπάρχουν. Τα ρέματα γύρω από τα Λιμενάρια δεν καθαρίζονται και αυτή ήταν η αιτία για την πλημμύρα στη συγκεκριμένη περιοχή, μαζί με τους φερτούς κορμούς που ήρθαν από το καμένο δάσος. Στον Ποτό, αν πάμε στη νότια Θάσο και την ευρύτερη περιοχή -όλα αυτά είναι πανέμορφα μέρη- παρά το ότι ο οικισμός ολοένα και μεγάλωνε τα προηγούμενα χρόνια, αναπτυσσόταν συνεχώς όλο και περισσότερο, αυτό συνέβαινε χωρίς να υπάρχει η παραμικρή αντιπλημμυρική μελέτη. Τα ίδια και στη βόρεια Θάσο, στην Παναγία, στην Ποταμιά όπου οι κάτοικοι πραγματικά τρέμει το φυλλοκάρδι τους όταν δουν τον καιρό να συννεφιάζει και να έρχεται μια δυνατή μπόρα.

Με λίγα λόγια, οι κάτοικοι της Θάσου, κύριε Υφυπουργέ, πληρώνουν και αυτοί πολύ ακριβά την αντιλαϊκή πολιτική όλων των κυβερνήσεων, ΣΥΡΙΖΑ, Νέας Δημοκρατίας, ΠΑΣΟΚ, τις επιλογές της Ευρωπαϊκής Ένωσης, που δεν διέθεσαν ποτέ μέχρι τώρα αυτούς τους πόρους που χρειάζονταν για να αξιοποιηθούν οι υδάτινοι πόροι -και είναι πολλοί οι υδάτινοι πόροι στη Θάσο, εάν φυσικά υπάρξει μέριμνα για την αξιοποίησή τους- για την κατασκευή των απαραίτητων αντιπλημμυρικών, αποστραγγιστικών, αρδευτικών έργων, που θα προστατεύουν την περιοχή, θα διευθετούν τις απορροές, θα αποθηκεύουν τα νερά της βροχής που τα χρειάζονται οι άνθρωποι, οι γεωργοί εκεί πέρα για τις καλλιέργειες τους, θα εμπλουτίζονταν, με λίγα λόγια, ο υδροφόρος ορίζοντας.

Δεν είναι τυχαίο ότι στον προϋπολογισμό του Δήμου Θάσου δεν υπάρχει το παραμικρό κονδύλι για αντιπλημμυρικά έργα, ενώ και στην Περιφέρεια Ανατολικής Μακεδονίας - Θράκης τα κονδύλια είναι ελάχιστα και κυριολεκτικά δειγματοληπτικά.

Επίσης, στη Θάσο -και αυτό πρέπει να ακουστεί εδώ, στη Βουλή- είναι σχεδόν ανύπαρκτοι, κύριε Υφυπουργέ, οι αγωγοί όμβριων υδάτων, που σε συνδυασμό όπως είπαμε με τις πυρκαγιές, με τον μη καθαρισμό του δάσους και την εγκατάλειψη των ρεμάτων οδηγούν φυσικά με μια δυνατή βροχή σε τέτοιου είδους πλημμυρικά φαινόμενα.

Να σας πω και κάτι. Δεν αρκεί γιατί αυτό είπατε μάλλον στην πρωτολογία σας- να συνεχίζεται κάθε φορά η ίδια τακτική μετά από μια πλημμύρα να γίνονται μερικές αποκαταστάσεις, μερικά μπαλώματα δηλαδή, τα οποία κρατάνε δεν κρατάνε μέχρι την επόμενη δυνατή βροχή.

Η ανησυχία μας μεγαλώνει, γιατί κρατώ στα χέρια μου ένα έγγραφο του Υπουργείου Περιβάλλοντος, ως συναρμόδιο Υπουργείο στην απάντηση που μας έδωσε στην προηγούμενη ερώτηση, το Δεκέμβρη του 2019, για τις μεγάλες πλημμύρες του προηγούμενου χειμώνα, όπου το συγκεκριμένο Υπουργείο, της δικής σας Κυβέρνησης, λέει ότι η Γενική Διεύθυνση Υδάτων -θα το καταθέσω- προέβη στον προσδιορισμό των ζωνών δυνητικά υψηλού κινδύνου πλημμύρας, καθώς και στην κατάρτιση των σχεδίων διαχείρισης κινδύνων πλημμύρας γι’ αυτές τις ζώνες δυνητικά υψηλού κινδύνου πλημμύρας. Όλα αυτά έγιναν σύμφωνα με την οδηγία 2007/60 της Ευρωπαϊκής Ένωσης.

Παρακάτω ξέρετε τι λέει, κύριε Υφυπουργέ, το Υπουργείο Περιβάλλοντος της Κυβέρνησης της Νέας Δημοκρατίας; «Όσον αναφορά στη νήσο Θάσο που αναφέρετε στην ερώτηση…» -που κάναμε εμείς- «…δεν ανήκει σε ζώνη δυνητικά υψηλού κινδύνου πλημμύρας, όπως προκύπτει από το στάδιο προκαταρκτικής αξιολόγησης». Απίστευτο κι όμως αληθινό! Η Θάσος, που κάθε χρόνο ταλαιπωρείται από πλημμύρες, δεν ανήκει στις ζώνες υψηλού κινδύνου πλημμύρας! Τι είναι αυτό; Θα χρειαστούμε, φυσικά, κι εδώ μία απάντηση.

Οι ευθύνες φυσικά της πολιτικής, που επιτρέπει αυτές τις επαναλαμβανόμενες πλημμύρες, βαραίνουν όπως είπαμε όλες τις κυβερνήσεις, αλλά βαρύνουν και αυτούς που στηρίζουν αυτές τις πολιτικές στον Δήμο και στην Περιφέρεια.

Κατά την άποψή μας, μπορούν να παρθούν μέτρα που θα προστατέψουν και τη ζωή και το βιός των Θασιτών. Τι εμποδίζει στη λήψη αυτών των μέτρων; Το ξέρετε κι εσείς πάρα πολύ καλά. Είναι οι νόμοι της καπιταλιστικής ανάπτυξης, όπου ως προτεραιότητα θέτουν πάντα αυτό που αποφέρει κέρδος και τα αντιπλημμυρικά έργα δεν αποφέρουν κέρδη. Δεν είναι σαν τους αυτοκινητόδρομους για να βάζουμε διόδια, για να έχουμε μετά την ανάπτυξη της λογικής κόστους και οφέλους.

Τα έργα αυτά, όμως, κύριε Υφυπουργέ, είναι η κοινωνική ανάγκη που είναι όλο και πιο επείγουσα τον τελευταίο καιρό. Η κατάσταση γίνεται όλο και χειρότερη. Το γνωρίζετε πάρα πολύ καλά. Σε ό,τι μας αφορά, εμείς θα διεκδικήσουμε και καλούμε και το λαό της Θάσου να μπει σε αυτή τη λογική, να οργανωθεί και να διεκδικήσει και τα κονδύλια να γίνουν περισσότερα, να έρθουν επιτέλους κονδύλια, για να σχεδιαστούν και να υλοποιηθούν τα τελείως απαραίτητα αντιπλημμυρικά έργα, μαζί με τα όποια έργα αποκατάστασης και τις αποζημιώσεις των κατοίκων.

Ευχαριστώ.

(Στο σημείο αυτό ο Βουλευτής κ. Ιωάννης Δελής καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ ευχαριστώ, κύριε Δελή.

Κύριε Υφυπουργέ, έχετε τον λόγο για τη δευτερολογία σας.

**ΘΕΟΔΩΡΟΣ ΛΙΒΑΝΙΟΣ (Υφυπουργός Εσωτερικών):** Ευχαριστώ.

Κύριε Δελή,θα έλεγα ότι συμφωνούμε, κατ’ αρχάς, και αυτό πρέπει να είναι το βασικό, ότι πρέπει να προλαβαίνουμε παρά να τρέχουμε μετά να θεραπεύουμε.

Το Υπουργείο, λοιπόν, σε συνεργασία και με τη Γενική Γραμματεία Πολιτικής Προστασίας του Υπουργείου Προστασίας του Πολίτη στο προσεχές διάστημα ετοιμάζεται να εκδώσει νέα πρόσκληση, η οποία θα χρηματοδοτείται και από το πρόγραμμα «Αντώνης Τρίτσης», αλλά και από το πρόγραμμα Δημοσίων Επενδύσεων της Γενικής Γραμματείας Πολιτικής Προστασίας, για την ένταξη μιας σειράς αντιπλημμυρικών έργων, μία νέα πρόσκληση όλων των δήμων που έχουν έτοιμες μελέτες για να προχωρήσουν. Προφανώς, ο Δήμος Θάσου, εφόσον εντάξει και προχωρήσουμε τη μελέτη, θα είναι από αυτούς οι οποίοι θα ενταχθούν στο νέο αυτό πρόγραμμα.

Αυτό που θα ήθελα να πω είναι ότι η Θάσος έχει το εξής φαινόμενο. Οι πλημμύρες, απ’ όσο θυμάμαι τουλάχιστον, έχουν συμβεί κυρίως το τελευταίο έτος, δηλαδή Νοέμβριο και τώρα. Δεν είχαμε τα προηγούμενα χρόνια ισχυρές πλημμύρες, σε τέτοιο μεγάλο βαθμό.

Αυτό κάτι δείχνει, εν πάση περιπτώσει, καθώς και μια αλλαγή και στα καιρικά φαινόμενα, όπου οδήγησαν το νησί να χτυπηθεί μέσα σε εννιά μήνες περίπου τρεις φορές και, μάλιστα, συνεχόμενες μέρες, 22 και 26 Νοεμβρίου -εντός τεσσάρων ημερών- και μία τώρα, την προηγούμενη Πέμπτη.

Άρα, θα δώσουμε βάση -και πρέπει να δώσουμε βάση- στη δημιουργία όλων των απαραίτητων αντιπλημμυρικών έργων. Το αντιπλημμυρικό έργο των 600.000 ευρώ στην Ποταμιά προχωράει και έχει δημοπρατηθεί με χρηματοδότηση του Υπουργείου Υποδομών και Μεταφορών.

Σε κάθε περίπτωση, αυτό που θα γίνει είναι να δούμε όλη την Ελλάδα συνολικά, εκεί που υπάρχουν τα περισσότερα προβλήματα.

Άμεση ήταν, επίσης, η αντίδρασή μας και στο κομμάτι των καταστροφών στις 7, 8 Αυγούστου, αν θυμάμαι καλά, στην περιοχή της Εύβοιας, όπου εκεί δόθηκαν αμέσως τα χρήματα στους δήμους -500.000 ευρώ στο Δήμο Διρφύων, 700.000 στο Δήμο Χαλκιδέων- συν 600.000 στους δύο δήμους για αποκατάσταση άμεσα των οικοσκευών και των πρώτων ειδών βασικής ανάγκης, συν ένα πακέτο νέων μέτρων.

Επισκέπτεται σήμερα πάλι την περιοχή -για δεύτερη φορά, αν δεν κάνω λάθος- ο Υπουργός Μεταφορών, ο κ. Καραμανλής, προκειμένου να δει την εξέλιξη των έργων. Άρα, προσπαθούμε, με κάθε τρόπο, να βοηθήσουμε τις πληγείσες περιοχές από τις φυσικές καταστροφές και εκ των υστέρων, όταν, δυστυχώς, συμβούν, αλλά και εκ των προτέρων.

Κλείνοντας, αυτό που θέλω να πω είναι ότι γενικά για το Δήμο Θάσου υπάρχει ζωηρό ενδιαφέρον να αποκατασταθούν οι ζημιές και να γίνουν όλα τα απαραίτητα έργα υποδομής. Ήδη ο Δήμος Θάσου κατ’ εξαίρεση επιχορηγείται και με ένα επιπλέον όχημα, για παράδειγμα, συλλογής απορριμμάτων, προκειμένου να εξυπηρετήσει καλύτερα τους δημότες. Έχουμε αντιδράσει άμεσα και είμαστε σε διαρκή επικοινωνία με το δήμο, προκειμένου να αξιοποιηθούν όσο το δυνατόν περισσότερο και πιο αποτελεσματικά τα χρήματα που έχουν δοθεί για την αποκατάσταση των ζημιών λόγω φυσικών καταστροφών. Επίσης, θα δούμε, σε συνεργασία με το δήμο, οποιαδήποτε άλλα έργα ομβρίων υδάτων μπορεί να χρειαστούν κυρίως στην περιοχή του Λιμένα και των Λιμεναρίων, που είναι οι δύο βασικοί οικιστικοί ιστοί, αλλά και πιθανόν όπου χρειάζεται και σε παραλιακές περιοχές όπως είναι η Σκάλα Ποταμιάς, ο Ποτός, όπου και εκεί υπάρχει έντονη τουριστική ανάπτυξη ιδίως τα τελευταία χρόνια.

Ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστούμε τον κύριο Υπουργό.

Εισερχόμαστε στη συζήτηση της δεύτερης με αριθμό 983/25-8-2020 επίκαιρης ερώτησης δεύτερου κύκλου του Βουλευτή Β΄ Θεσσαλονίκης του Κομμουνιστικού Κόμματος Ελλάδας κ. Λεωνίδα Στολτίδη προς τον Υπουργό Εσωτερικών, με θέμα: «Καταστροφές από πλημμύρες στο Δήμο Λαγκαδά της Περιφερειακής Ενότητας Θεσσαλονίκης».

Στην επίκαιρη ερώτηση του κυρίου συναδέλφου θα απαντήσει ο Υφυπουργός Εσωτερικών κ. Λιβάνιος.

Ορίστε, κύριε Στολτίδη, έχετε τον λόγο.

**ΛΕΩΝΙΔΑΣ ΣΤΟΛΤΙΔΗΣ:** Ευχαριστώ, κύριε Πρόεδρε.

Οι καταστροφές από τις πλημμύρες στο Δήμο Λαγκαδά είναι, κύριε Υπουργέ, το θέμα.

Η «Θάλεια», όπως ονομάζεται η τελευταία κακοκαιρία, πριν τρεις εβδομάδες άφησε πίσω της σε πολλές περιοχές της βόρειας Ελλάδας μια γνώριμη, δυστυχώς, εικόνα με καταστροφές καλλιεργειών και λαϊκών περιουσιών ως αποτέλεσμα της επικίνδυνης έλλειψης αντιπλημμυρικών έργων.

Υπήρξαν ανυπολόγιστες καταστροφές εξαιτίας της έντονης βροχόπτωσης στην περιοχή του Δήμου Λαγκαδά στη Θεσσαλονίκη, που τέθηκε σε κατάσταση έκτακτης ανάγκης από τα ξημερώματα της Παρασκευής 7 Αυγούστου.

Πλημμύρισαν δεκάδες καταστήματα στο κέντρο της πόλης του Λαγκαδά, πλημμύρισαν δεκάδες υπόγεια σπιτιών, δρόμοι μετατράπηκαν σε λίμνες, καθώς μεγάλες είναι και οι καταστροφές σε περιουσίες και αποθήκες σπιτιών. Φούσκωσαν χείμαρροι, κάνοντας την κυκλοφορία αδύνατη και στην πόλη του Λαγκαδά, όπως και στους δρόμους προς τα χωριά Χρυσαυγή, Πέντε Βρυσών και Κολχικό. Στην κυριολεξία πλημμύρισαν τα χωριά Καβαλάρι και Περιβολάκι. Στο Περιβολάκι, μάλιστα, το 60% των σπιτιών του χωριού πλημμύρισαν και κόπηκε το ρεύμα καθώς δέκα κολώνες της ΔΕΗ έπεσαν και καταστράφηκαν πολλοί μετασχηματιστές. Επίσης, καταστράφηκε και η γέφυρα στο δρόμο προς Κολχικό.

Η Πυροσβεστική δέχτηκε εκατόν εβδομήντα κλήσεις για αντλήσεις υδάτων και απεγκλώβισε και μετέφερε σε ασφαλές σημείο δεκαεννέα άτομα.

Σε απόγνωση, μετά από αυτή την κατάσταση, βρίσκονται αγρότες και κτηνοτρόφοι στο Δήμο Λαγκαδά λόγω των σοβαρών ζημιών σε υποδομές, διότι με την ορμή του το νερό εξαφάνισε ζωοτροφές, βιταμίνες για τα ζώα, καλαμπόκια και μπάλες αχύρου στην περιοχή. Σε σύνολο, δηλαδή, σαράντα κτηνοτροφικών μονάδων στο Δήμο Λαγκαδά οι δεκαπέντε, τουλάχιστον, έχουν υποστεί ζημιές και είναι αυτές που εκτρέφουν το μισό ζωικό κεφάλαιο βοοειδών στην περιοχή, που συνολικά ανέρχεται στα έξι χιλιάδες βοοειδή.

Και οι καταστροφές από πλημμύρες στο Δήμο Λαγκαδά «φωνάζουν» για την έλλειψη αναγκαίων αντιπλημμυρικών έργων.

Απέναντι, όμως, σε αυτή την αναγκαιότητα, πρέπει να πούμε ότι είναι εξίσου εκκωφαντική η απραξία της σημερινής Κυβέρνησης, της Νέας Δημοκρατίας, της Περιφέρειας Κεντρικής Μακεδονίας και του Δήμου Λαγκαδά. Οι κυβερνήσεις και όλοι οι αρμόδιοι κρατικοί φορείς, ενώ γνωρίζουν με λεπτομέρειες την όξυνση του προβλήματος και τον επείγοντα χαρακτήρα των έργων αντιπλημμυρικής προστασίας, υλοποιούν έργα και υποδομές με κριτήριο την κερδοφορία του κεφαλαίου και όχι την ικανοποίηση των λαϊκών αναγκών.

Ερωτάσθε, λοιπόν, κύριε Υπουργέ, τα εξής:

Σε ποιες επείγουσες ενέργειες θα προβεί η Κυβέρνησή σας για να γίνει άμεσα η ολοκλήρωση της καταγραφής των ζημιών που έχουν υποστεί οι λαϊκές περιουσίες και να αποζημιωθούν οι πληγέντες στο 100%, καθώς και να ελαφρυνθούν από χρέη σε εφορία, ΟΑΕΕ, τράπεζες, δημοτικά τέλη; Επίσης, θα πρέπει να σταματήσουν, φυσικά, άμεσα και οι όποιες διαδικασίες κατάσχεσης.

Δεύτερον, σε τι ενέργειες θα προβεί η Κυβέρνησή σας για να υπάρξει άμεση και πλήρης αποκατάσταση όλων των καταστροφών στις υποδομές, με σύγχρονες προδιαγραφές και να δοθεί γενναία κρατική χρηματοδότηση για το σχεδιασμό, τη μελέτη και την κατασκευή των απαιτούμενων αντιπλημμυρικών έργων θωράκισης στην περιοχή του Δήμου Λαγκαδά, ούτως ώστε να ελαχιστοποιηθεί ο κίνδυνος να βρεθούν οι κάτοικοι της περιοχής αντιμέτωποι με παρόμοιες καταστάσεις;

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Υπουργέ, έχετε τον λόγο.

**ΘΕΟΔΩΡΟΣ ΛΙΒΑΝΙΟΣ (Υφυπουργός Εσωτερικών):** Το κομμάτι που αφορούσε την απάντηση στον κ. Δελή ισχύει και για τον Λαγκαδά. Προφανώς το δημοτικό συμβούλιο έχει τη δυνατότητα να απαλλάξει από τα δημοτικά τέλη όσους έχουν πληγεί και βρίσκονταν, λόγω ανωτέρας βίας, στη θεομηνία. Εκεί τα συνεργεία έχουν προχωρήσει στις καταγραφές. Νομίζω ότι εντός μήνα, μετά τη φυσική καταστροφή, ολοκληρώνεται η καταγραφή.

Ειδικά για τον ΕΛΓΑ, μια που αναφέρατε το θέμα, μας ενημερώνει ότι έχει ολοκληρωθεί το έργο των εκτιμήσεων και βρέθηκαν απώλειες ζωικού κεφαλαίου σε είκοσι τέσσερα αιγοπρόβατα και εξήντα ένα μελισσοσμήνη και θα προχωρήσουν άμεσα οι διαδικασίες αποπληρωμής.

Όσον αφορά ειδικότερα τα έργα υποδομής, υπήρξε ένα πρόβλημα από την έντονη βροχόπτωση στην περιοχή του Λαγκαδά και, μάλιστα, στο κομμάτι το πεδινό και όχι στο ορεινό κομμάτι. Ο Δήμος Λαγκαδά είναι ένας πολύ μεγάλος δήμος σε έκταση, ο οποίος αρχίζει από τα προάστια της Θεσσαλονίκης και φτάνει μέχρι το ορεινό χωριό του Σοχού. Άρα, είναι μεγάλο σε έκταση. Περιλαμβάνει και μεγάλο κομμάτι της λίμνης Κορώνειας και της λίμνης Βόλβης.

Όλο, λοιπόν, αυτό το κομμάτι, καθώς και αυτά που είπα προηγουμένως, ισχύουν και για το Δήμο Λαγκαδά. Και εδώ θα εξετάσουμε την πιθανότητα, εφόσον ο Δήμος Λαγκαδά είναι έτοιμος, να εντάξουμε έργα στη νέα πρόσκληση η οποία θα βγει για τα αντιπλημμυρικά έργα, τα οποία χρειάζονται στην περιοχή.

Και κλείνοντας θα έλεγα ότι ήδη και εκεί ήταν την ίδια μέρα που υπήρχαν φυσικές καταστροφές και στο Βελβεντό της Κοζάνης, όπου εκδόθηκαν με απόφαση του Υπουργού Εσωτερικών, του κ. Θεοδωρικάκου, 150.000 ευρώ έκτακτη επιχορήγηση και στους δύο δήμους. Νομίζω ότι είναι θέμα ολίγων ημερών να προχωρήσει και ο Δήμος Λαγκαδά σε αυτή την αξιοποίηση των χρημάτων, προκειμένου να επουλωθούν οι πρώτες ζημιές που υπήρχαν.

Όσον αφορά τον καθαρισμό των ρεμάτων, ήδη η Περιφέρεια Κεντρικής Μακεδονίας δημοπρατεί έργο 3.000.000 ευρώ για τον καθαρισμό των ρεμάτων. Και ειδικά για το Δήμο Λαγκαδά υπάρχει μια προγραμματική σύμβαση ύψους 70.000 ευρώ, όπου το κόστος καλύπτεται εξ ημισείας μεταξύ του Δήμου και της Περιφέρειας, η οποία έχει σκοπό τον καθαρισμό των ρεμάτων.

Ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Στολτίδη, έχετε τον λόγο για τρία λεπτά για τη δευτερολογία σας.

**ΛΕΩΝΙΔΑΣ ΣΤΟΛΤΙΔΗΣ:** Ευχαριστώ, κύριε Πρόεδρε.

Κύριε Υπουργέ, προφανώς με βάση τις προθέσεις και τις κατευθύνσεις που θα δώσει η Κυβέρνηση, θα τα δούμε και στην πράξη. Όμως, είναι μερικά στοιχεία τα οποία δείχνουν προς τα πού πάει το πράγμα.

Αυτή η περιοχή έχει μια ιδιαιτερότητα. Έχει κανάλια εδώ και εβδομήντα χρόνια, τα οποία έχουν να καθαριστούν τριάντα με σαράντα χρόνια. Και, βέβαια, από εδώ αναδεικνύεται και η διαχρονική ευθύνη των κυβερνήσεων.

Το ερώτημα τώρα είναι το εξής: Πώς είναι δυνατόν -και θα έλεγα παρακάτω ότι δεν έχει γίνει καμμία πρόβλεψη διαχρονικά στο δήμο όσον αφορά το τεχνικό έργο του δήμου- παρά τις γνωματεύσεις των αρμόδιων φορέων, να μην γίνεται ένα έργο τουλάχιστον διάνοιξης των καναλιών αυτών, για να μην προκύψει ένα πρόβλημα που έχει δεκαπλάσιο και εκατονταπλάσιο κόστος στις ζωές, στην περιουσία, στις επιχειρήσεις, στις λαϊκές κατοικίες κ.λπ.; Γίνονται, λοιπόν, όλα εκ των υστέρων. Υπάρχουν οι γνωματεύσεις των αρμόδιων φορέων και, βέβαια, με την παρέμβαση της λαϊκής συσπείρωσης στην περιοχή, που κάθε δημοτικό συμβούλιο αναδεικνύει επιτακτικά την ανάγκη αυτή. Όπως λέει ο σοφός λαός μας, «Στου κουφού την πόρτα…». Είναι, όμως, ένας δήμος που με ευθύνη της πλειοψηφίας, ακόμα και σε περίοδο έκτακτης ανάγκης η περιοχή, έχει πολύ καιρό να συνεδριάσει και συνεχίζει να μη συνεδριάζει για να τεθούν τα ζητήματα και να δοθούν λύσεις στα πράγματα.

Είναι όμως ένα θέμα και η καταγραφή. Με τον τρόπο με τον οποίο γίνεται έχει μια προχειρότητα, γιατί εξαιρεί υπόγεια -αφορά μόνο οικίες- που έχουν σοβαρές και κρίσιμες υποδομές για τη λαϊκή οικογένεια ή για τις επιχειρήσεις. Οι λέβητες είναι ένα κλασσικό παράδειγμα. Εξαιρεί πολλούς οι οποίοι δεν προλαβαίνουν να συνεχίσουν να επιβιώνουν και γρήγορα πρέπει μόνοι τους να αποκαταστήσουν τις βλάβες και δεν μπορούν να περιμένουν όλη αυτή τη διαδικασία. Ουσιαστικά είναι τρεις βδομάδες και το Υπουργείο δεν έχει προβεί στο κατ’ ελάχιστο τη χρηματοδότηση για να μπορούν ουσιαστικά να αποκαταστήσουν όλες αυτές τις κρίσιμες, καίριες για τη συνέχιση της καθημερινής ζωής τους υποδομές. Εξαιρούνται και αυτοί απ’ ότι φαίνεται. Και οι προβλέψεις, κύριε Υπουργέ, από τους τοπικούς φορείς και παράγοντες λένε ότι το εξάμηνο δεν αρκεί για τη διάνοιξη αυτών των καναλιών.

Χωρίς καμμία πρόθεση για προσωπική κριτική αλλά συνολικά ως μια αντιμετώπιση της ναυαρχίδας του ιδεολογήματος της πολιτικής παρέμβασης της Κυβέρνησης για τα έκτακτα καιρικά φαινόμενα που κανένας δεν τα ξέρει και δεν θα μπορούσε να προβλέψει, εμείς νομίζουμε ότι η συζήτηση και με το λαό μας και με την Κυβέρνηση και η αντιπαράθεση ευτυχώς δεν χρειάζεται να γίνει στη βάση του ποιον ινδιάνο μάγο να διαλέξουμε για να έχουμε καλύτερη πρόβλεψη για τα καιρικά φαινόμενα και ιδίως τη διαχείρισή του, όταν υπάρχουν όλοι οι όροι σε υπερπληθώρα και επιστημονικού προσωπικού και μελετών και εργατικού δυναμικού και μέσων παραγωγής και ορυκτού πλούτου αύριο να ξεκινήσει η οριστική αμετάκλητη λύση αυτών των ζητημάτων και να μην προκύψουν ξανά ποτέ ζητήματα για το λαό μας.

Γιατί δεν γίνεται όμως αυτό; Γιατί δεν υπάρχουν προφανώς σύμφωνα με τη λογική της Κυβέρνησης οι πόροι, τα κονδύλια, τα χρήματα που θα δοθούν για να χτιστούν αυτές οι υποδομές. Αυτό θα λέγαμε ότι είναι μέγα ψέμα, γιατί τα χρήματα υπάρχουν. Είναι πολύ περισσότερα κι απ’ όσα χρειάζονται και το λέμε στη λογική του να διαχειριστεί όλη αυτή τη διαδικασία το κράτος με πολύ περισσότερους εργαζόμενους και κεντρικό σχεδιασμό και όχι με εργολάβους που εκτινάσσουν τα κόστη, έχοντας στα χέρια του όλες αυτές τις δυνατότητες για να τελειώσουμε με όλα αυτά τα ζητήματα και με την πίκρα που βιώνουν σε κάθε πυρκαγιά και σε κάθε πλημμύρα τα λαϊκά στρώματα.

Δεν τα δίνετε όμως εκεί. Τα δίνετε με όλους τους τρόπους είτε με την απαλλαγή από φόρους, είτε με την απαλλαγή από τις εισφορές, είτε με την απευθείας χρηματοδότηση σε αυτούς που δημιουργούν το πρόβλημα. Και ο λαός και του Λαγκαδά δεν αντιμετωπίζει μόνο το πρόβλημα της πλημμύρας, αλλά αντιμετωπίζει το πρόβλημα της ανεργίας, το πρόβλημα στην πρόσβαση στην υγεία, αντιμετωπίζει τη συντριβή των αυτοαπασχολούμενων, αντιμετωπίζει το ξεκλήρισμα αγροτών και κτηνοτρόφων. Αυτοί που είναι το αίτιο για όλα αυτά που αντιμετωπίζει ο λαός του Λαγκαδά και συνολικά ο λαός μας, χρηματοδοτούνται αδρά από την Κυβέρνηση -όπως έγινε και με τις προηγούμενες κυβερνήσεις- και δεν χρηματοδοτούνται αυτά που χρειάζεται ο λαός μας για να ζήσει το 2020 όχι με όρους του 1800.

Και με αυτή την έννοια λέμε στον λαό μας ότι ευτυχώς η συζήτηση δεν μπορεί να τεθεί σε αυτό το επίπεδο. Και η συζήτηση που πρέπει άμεσα να ανοίξει με τον λαό μας είναι το πότε θα πάρει απόφαση να γυρίσει το κλειδί της οικονομίας από το ιδιωτικό συμφέρον στο κοινωνικό συμφέρον, στην εξουσία της εργατικής τάξης, στον κεντρικό σχεδιασμό που υπάρχουν όλοι οι όροι για να τελειώσουμε με όλα αυτά τα ζητήματα. Γιατί κύριε Υπουργέ και η Κυβέρνηση σας το κλειδί του παραδείσου το έχει δώσει μόνο σε μια χούφτα παρασίτων στην οικονομία, στους επιχειρηματικούς ομίλους. Και απ’ αυτό δεν έχει να περιμένει καμμία άσπρη μέρα ο λαός μας.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κύριε Στολτίδη.

Τον λόγο έχει ο κύριος Υπουργός για τη δευτερολογία του.

**ΘΕΟΔΩΡΟΣ ΛΙΒΑΝΙΟΣ (Υφυπουργός Εσωτερικών):** Ευχαριστώ κύριε Πρόεδρε.

Αγαπητέ, κύριε Στολτίδη, δεν θα μπω στον πειρασμό να κάνουμε γενικότερη κουβέντα ιδεολογικής προσέγγισης. Δεν έχει νόημα αυτή τη στιγμή. Αυτό που θα σας πω είναι ότι προσωπικά -και θα σας μιλήσω μέσα από την καρδιά μου αυτή τη στιγμή- στεναχωριέμαι και λυπάμαι πάρα πολύ που συμβαίνουν τέτοια φαινόμενα και νιώθω και προσωπικά -αν θέλετε- το βάρος όταν αμαρτίες και προβλήματα πολλών δεκαετιών εμφανίζονται τώρα και δεν είμαστε κι απολύτως έτοιμοι να αντιμετωπίσουμε το νέο περιβάλλον που έχει διαμορφωθεί στις καιρικές συνθήκες.

Και θα σας έλεγα ότι προσπαθούμε εμείς ως Υπουργείο Εσωτερικών να αξιοποιήσουμε χρήματα και από το νέο Ταμείο Ανάκαμψης για τη δημιουργία. σοβαρότατων και άμεσα χρήσιμων δομών πολιτικής προστασίας στο σύνολο της χώρας. Για παράδειγμα υπάρχουν οι δεκατρείς περιφέρειες, οι οποίες έχουν τον ενδιάμεσο ρόλο μεταξύ της Γενικής Γραμματείας Πολιτικής Προστασίας και των Δήμων, και πρέπει αυτούς με κάποιο τρόπο να χρηματοδοτήσουμε και να βρούμε άμεσα ένα τρόπο να χρηματοδοτηθούν συντονιστικά κέντρα πολιτικής προστασίας για την προστασία του πληθυσμού από τα φαινόμενα.

Δυστυχώς, εκτιμώ πως ό,τι και να κάνουμε πάντα θα υπάρχουν φυσικές καταστροφές. Το θέμα είναι πώς μπορούμε να τις περιορίσουμε και πώς μπορούμε να εξαλείψουμε τις συνέπειες και για τους κατοίκους μιας περιοχής και για τις επιχειρήσεις και για τη ζωική παραγωγή που υπάρχει. Άρα λοιπόν εμείς προσπαθούμε να αξιοποιήσουμε και τις νέες τεχνολογίες για τη δημιουργία υποδομών πολιτικής προστασίας και έγκυρους ανιχνευτές ώστε να μας ειδοποιήσουν εγκαίρως για φυσικά φαινόμενα, όπως πλημμύρες και τα λοιπά. Για παράδειγμα εάν υπήρχαν τότε με τις καταστροφές στην Μάνδρα το 2017, θα μπορούσε πολύ πιο έγκαιρα να ειδοποιηθεί ο κόσμος ότι έρχεται ένας μεγάλος όγκος νερού, προκειμένου να προστατευτούν.

Είμαστε σε επικοινωνία και με την ΚΕΔΕ για την αξιοποίηση των νέων τεχνολογιών και τη δημιουργία δομών πολιτικής προστασίας και φυσικά με τη Γενική Γραμματεία Πολιτικής Προστασίας και τον αρμόδιο Υφυπουργό τον κ. Χαρδαλιά. Και στο προσεχές διάστημα θα δείτε και την πρόσκληση που αφορά και τα αντιπλημμυρικά έργα αλλά και την πρότασή που έχουμε κάνει στο Ταμείο Ανάκαμψης προκειμένου ένα κομμάτι αυτής να είναι η δημιουργία δομών κέντρων πολιτικής προστασίας.

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι ολοκληρώθηκε η συζήτηση των επίκαιρων ερωτήσεων.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Χαράλαμπος Αθανασίου):** Με τη συναίνεση του Σώματος και ώρα 11:21΄ λύεται η συνεδρίαση για σήμερα, Πέμπτη 27 Αυγούστου 2020 και ώρα 15.00΄, με αντικείμενο εργασιών του Σώματος: νομοθετική εργασία σύμφωνα με τη συμπληρωματική ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**