(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡΟΔ΄

Δευτέρα 6 Ιουλίου 2020

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Ανακοινώνεται ότι ο Υπουργός Δικαιοσύνης διαβίβασε στη Βουλή, σύμφωνα με το άρθρο 86 του Συντάγματος και τον ν. 3126/2003 «Ποινική Ευθύνη των Υπουργών», όπως ισχύει στις 6 Ιουλίου 2020, ποινική δικογραφία που αφορά τον Υφυπουργό Πολιτικής Προστασίας και Διαχείρισης Κρίσεων κ. Νικόλαο Χαρδαλιά, σελ.   
3. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Συζήτηση επικαίρων ερωτήσεων:  
 α) Προς τον Υπουργό Οικονομικών:  
 i. με θέμα «Μείωση ΦΠΑ κάτω του 10% στο Νευροκόπι Δράμας, στον Δήμο Σιντικής και σε αντίστοιχες ακριτικές περιοχές πλησίον Βουλγαρίας, Σκοπίων, Τουρκίας», σελ.   
 ii. με θέμα: «Συμβάσεις ανάπτυξης και παραχώρησης περιφερειακών αεροδρομίων και απορρέουσες υποχρεώσεις υπό τις παρούσες συνθήκες της επιδημίας του κορωνοϊού», σελ.   
 β) Προς τον Υπουργό Εσωτερικών με θέμα: «Αδιαφανής και σκανδαλώδης ανάθεση σε ιδιώτες κατά παρέκκλιση της ισχύουσας νομοθεσίας, της δημιουργίας και λειτουργίας δημοτικών ΚΔΑΠ με εκχώρηση των κερδών από τα vouchers του προγράμματος: «Εναρμόνιση Επαγγελματικής με Οικογενειακή Ζωή», σελ.   
 γ) Προς τον Υπουργό Υγείας:  
 i. με θέμα: «Να μην απολυθούν ενενήντα εργαζόμενοι του Νοσοκομείου Παίδων «Αγία Σοφία»», σελ.   
 ii. με θέμα: «Καταστρεπτική παράταση αναστολής λειτουργίας των Εκπαιδευτικών Φιλαρμονικών Σχολών», σελ.   
 iii. με θέμα: «Στελέχωση αγροτικών ιατρείων Διαπόντιων Νησιών», σελ.   
 iv. με θέμα: «Ορισμός Διοικητή και Διοικητικού Συμβουλίου στο Γενικό Νοσοκομείο Λακωνίας», σελ.   
 δ) Προς τον Υπουργό Τουρισμού, με θέμα: «Εμπόδια και προβλήματα στην έναρξη του τουρισμού στη Χαλκιδική», σελ.   
2. Συζήτηση επίκαιρης επερώτησης εξήντα έξι Βουλευτών της Κοινοβουλευτικής Ομάδας του Συνασπισμού Ριζοσπαστικής Αριστεράς, προς τους Υπουργούς Μετανάστευσης και Ασύλου και Εργασίας και Κοινωνικών Υποθέσεων, με θέμα: «Επικίνδυνη και αναποτελεσματική η πολιτική που εφαρμόζει η Κυβέρνηση στο προσφυγικό», σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
1. Κατάθεση σχεδίων νόμων:  
 i. Οι Υπουργοί Πολιτισμού και Αθλητισμού, Οικονομικών, Εξωτερικών και Επικρατείας κατέθεσαν στις 3-7-2020 σχέδιο νόμου: «Κύρωση της Συμφωνίας για κινηματογραφική συμπαραγωγή μεταξύ της Κυβέρνησης της Ελληνικής Δημοκρατίας και της Κυβέρνησης του Κράτους του Ισραήλ», σελ.   
 ii. Οι Υπουργοί Πολιτισμού και Αθλητισμού, Οικονομικών, Εξωτερικών και Επικρατείας κατέθεσαν στις 3-7-2020 σχέδιο νόμου: «Κύρωση της Συμφωνίας για την ανάπτυξη της Κινηματογραφικής Συμπαραγωγής μεταξύ του Υπουργείου Πολιτισμού και Αθλητισμού της Ελληνικής Δημοκρατίας και της Κρατικής Διοίκησης Τύπου, Δημοσιεύσεων, Ραδιοφώνου, Κινηματογράφου και Τηλεόρασης της Λαϊκής Δημοκρατίας της Κίνας», σελ.   
2. Κατάθεση Εκθέσεως Διαρκούς Επιτροπής:

Η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης καταθέτει την έκθεσή της στο σχέδιο νόμου του Υπουργείου Προστασίας του Πολίτη: «Δημόσιες υπαίθριες συναθροίσεις και άλλες διατάξεις», σελ.

ΠΡΟΕΔΡΕΥΟΝΤΕΣ

ΜΠΟΥΡΑΣ Α. , σελ.  
ΣΑΚΟΡΑΦΑ Σ. , σελ.

ΟΜΙΛΗΤΕΣ

Α. Επί διαδικαστικού θέματος:  
ΒΙΤΣΑΣ Δ. , σελ.  
ΘΕΟΧΑΡΗΣ Θ. , σελ.  
ΜΗΤΑΡΑΚΗΣ Π. , σελ.  
ΜΠΟΥΡΑΣ Α. , σελ.  
ΜΠΟΥΡΝΟΥΣ Ι. , σελ.  
ΠΑΠΠΑΣ Ι. , σελ.  
ΣΑΚΟΡΑΦΑ Σ. , σελ.  
ΣΑΝΤΟΡΙΝΙΟΣ Ν. , σελ.  
ΦΩΤΙΟΥ Θ. , σελ.  
  
Β. Επί των επικαίρων ερωτήσεων:  
ΑΡΑΧΩΒΙΤΗΣ Σ. , σελ.

ΑΥΛΩΝΙΤΗΣ Α. , σελ.  
ΒΕΣΥΡΟΠΟΥΛΟΣ Α. , σελ.  
ΘΕΟΧΑΡΗΣ Θ. , σελ.  
ΚΑΤΣΩΤΗΣ Χ. , σελ.  
ΚΟΝΤΟΖΑΜΑΝΗΣ Β. , σελ.  
ΛΙΒΑΝΙΟΣ Θ. , σελ.  
ΜΑΛΑΜΑ Κ. , σελ.  
ΜΑΜΟΥΛΑΚΗΣ Χ. , σελ.  
ΜΠΟΥΜΠΑΣ Κ. , σελ.  
ΣΑΚΟΡΑΦΑ Σ. , σελ.  
ΦΩΤΙΟΥ Θ. , σελ.  
  
Γ. Επί της επίκαιρης επερώτησης:  
ΒΙΤΣΑΣ Δ. , σελ.  
ΓΡΗΓΟΡΙΑΔΗΣ Κ. , σελ.  
ΚΑΜΙΝΗΣ Γ. , σελ.  
ΚΟΜΝΗΝΑΚΑ Μ. , σελ.  
ΜΗΤΑΡΑΚΗΣ Π. , σελ.  
ΜΙΧΑΗΛΙΔΗΣ Α. , σελ.  
ΜΟΥΖΑΛΑΣ Γ. , σελ.  
ΜΠΟΥΚΩΡΟΣ Χ. , σελ.  
ΜΠΟΥΡΝΟΥΣ Ι. , σελ.  
ΣΑΝΤΟΡΙΝΙΟΣ Ν. , σελ.  
ΤΖΑΝΑΚΟΠΟΥΛΟΣ Δ. , σελ.  
ΦΩΤΙΟΥ Θ. , σελ.  
ΧΗΤΑΣ Κ. , σελ.  
ΨΥΧΟΓΙΟΣ Γ. , σελ.

ΠΡΑΚΤΙΚΑ ΒΟΥΛΗΣ

Θ΄ ΑΝΑΘΕΩΡΗΤΙΚΗ ΒΟΥΛΗ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡΟΔ΄

Δευτέρα 6 Ιουλίου 2020

Αθήνα, σήμερα στις 6 Ιουλίου 2020, ημέρα Δευτέρα και ώρα 16.13΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Γ΄ Αντιπροέδρου αυτής κ. **ΑΘΑΝΑΣΙΟΥ ΜΠΟΥΡΑ**.

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, αρχίζει η συνεδρίαση.

Πριν μπούμε στην ημερήσια διάταξη, έχω την τιμή να ανακοινώσω στο Σώμα τα εξής:

Οι Υπουργοί Πολιτισμού και Αθλητισμού, Οικονομικών, Εξωτερικών και Επικρατείας κατέθεσαν στις 3-7-2020 σχέδιο νόμου: «Κύρωση της Συμφωνίας για κινηματογραφική συμπαραγωγή μεταξύ της Κυβέρνησης της Ελληνικής Δημοκρατίας και της Κυβέρνησης του Κράτους του Ισραήλ».

Οι Υπουργοί Πολιτισμού και Αθλητισμού, Οικονομικών, Εξωτερικών και Επικρατείας κατέθεσαν στις 3-7-2020 σχέδιο νόμου: «Κύρωση της Συμφωνίας για την ανάπτυξη της Κινηματογραφικής Συμπαραγωγής μεταξύ του Υπουργείου Πολιτισμού και Αθλητισμού της Ελληνικής Δημοκρατίας και της Κρατικής Διοίκησης Τύπου, Δημοσιεύσεων, Ραδιοφώνου, Κινηματογράφου και Τηλεόρασης της Λαϊκής Δημοκρατίας της Κίνας».

Παραπέμπονται στην αρμόδια Διαρκή Επιτροπή.

Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό του ο Γενικός Γραμματέας Νομικών και Κοινοβουλευτικών Θεμάτων ενημερώνει το Σώμα ότι στο πλαίσιο του κοινοβουλευτικού ελέγχου τη Δευτέρα 6 Ιουλίου 2020 οι επίκαιρες ερωτήσεις που θα συζητηθούν είναι οι εξής:

Η υπ’ αριθμόν 856/26-6-2020 επίκαιρη ερώτηση θα απαντηθεί από τον Υπουργό Τουρισμού κ. Θεοχάρη Θεοχάρη.

Η υπ’ αριθμόν 852/24-6-2020 επίκαιρη ερώτηση και η υπ’ αριθμόν 6005/286/27-4-2020 αναφορά - ερώτηση κατ’ άρθρο 130 παράγραφος 5 του Κανονισμού της Βουλής θα απαντηθούν από τον Υφυπουργό Οικονομικών κ. Απόστολο Βεσυρόπουλο.

Η υπ’ αριθμόν 851/24-6-2020, 866/29-6-2020 και 878/29-6-2020 επίκαιρες ερωτήσεις και η υπ’ αριθμόν 4991/17-3-2020 αναφορά - ερώτηση κατ’ άρθρον 130 παράγραφος 5 του Κανονισμού της Βουλής θα απαντηθούν από τον Υφυπουργό Υγείας κ. Βασίλειο Κοντοζαμάνη.

Η υπ’ αριθμόν 859/26-6-2020 επίκαιρη ερώτηση θα απαντηθεί από τον Υφυπουργό Εσωτερικών κ. Θεόδωρο Λιβάνιο.

Πρώτα θα συζητηθεί η τρίτη με αριθμό 852/24-6-2020 επίκαιρη ερώτηση του Βουλευτή Σερρών της Ελληνικής Λύσης κ. Κωνσταντίνου Μπούμπα προς τον Υπουργό Οικονομικών, με θέμα «Μείωση ΦΠΑ κάτω του 10% στο Νευροκόπι Δράμας, στον Δήμο Σιντικής και σε αντίστοιχες ακριτικές περιοχές πλησίον Βουλγαρίας, Σκοπίων, Τουρκίας».

Στην ερώτηση θα απαντήσει ο Υφυπουργός Οικονομικών κ. Απόστολος Βεσυρόπουλος.

Κύριε Μπούμπα, έχετε τον λόγο.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Ευχαριστώ πολύ, κύριε Πρόεδρε.

Κύριε Υπουργέ, είναι ένα φλέγον ζήτημα. Υπάρχει μία εθνική αιμορραγία κυρίως στις ακριτικές περιοχές που γειτνιάζουν και συνορεύουν με την Αλβανία, τα Σκόπια, τη Βουλγαρία και την Τουρκία. Μάλιστα οι μελέτες και πολλών εμποροβιομηχανικών επιμελητηρίων μιλάνε για πολύ δυσοίωνα νούμερα, καθώς έχουμε τον αθέμιτο ανταγωνισμό κυρίως στα καύσιμα. Για παράδειγμα, το 2013 τα χρήματα που χάνονταν μηνιαίως μόνο από τον Νομό Κιλκίς ήταν περίπου 13 εκατομμύρια ευρώ, δηλαδή περίπου 6,5 εκατομμύρια ευρώ για τα καύσιμα, 6,7 εκατομμύρια ευρώ για τα υπόλοιπα καταναλωτικά αγαθά.

Σήμερα, είναι τραγελαφικό -ας μου επιτραπεί η λέξη- να αφήνουμε τους Έλληνες να πηγαίνουν στο πλησιέστερο καζίνο των Σκοπίων που είναι τουρκικών συμφερόντων και να απαγορεύουμε στους Σέρβους να έρχονται λόγω του κορωνοϊού στην Ελλάδα. Είναι μια άλλη παράμετρος.

Το θέμα είναι τι κάνουμε, καθότι αυτή η αιμορραγία μετατρέπεται και σε χιλιάδες θέσεις εργασίας που χάνονται. Και το λέω αυτό γιατί;

Στη Βουλγαρία έχουν πάει χίλιες πεντακόσιες επιχειρήσεις τα τελευταία χρόνια. Μάλιστα είναι ο τρίτος ή τέταρτος στη σειρά εμπορικός εταίρος, καθότι οι επενδύσεις εκεί είναι 5 δισεκατομμύρια ευρώ ετησίως.

Στα Σκόπια οι ελληνικές επιχειρήσεις είναι ο δεύτερος εμπορικός εταίρος των Σκοπίων με επενδύσεις άνω του 1 δισεκατομμυρίου ευρώ και μάλιστα συνδράμουν στο ακαθάριστο εγχώριο προϊόν αυτής της χώρας των δύο εκατομμυρίων κατοίκων, που ανέρχεται περίπου στα 10 δισεκατομμύρια ευρώ.

Οπότε, αντιλαμβάνεστε ότι τα τελευταία χρόνια έχουν δημιουργηθεί στα Σκόπια είκοσι πέντε χιλιάδες θέσεις εργασίας από ελληνικές επιχειρήσεις, ενώ στη Βουλγαρία έχουν δημιουργηθεί πενήντα τρεις χιλιάδες θέσεις εργασίας από τις ελληνικές επιχειρήσεις.

Τώρα, θα μπορούσε να πει κάποιος ότι έχουμε μεγάλο συνάλλαγμα από την πλευρά της Βουλγαρίας προς την Ελλάδα. Δεν είναι έτσι. Τα στοιχεία λένε ότι στην Ελλάδα έρχονται κάθε χρόνο περίπου ένα εκατομμύριο τριακόσιες πενήντα χιλιάδες Βούλγαροι. Όμως, και οι Έλληνες που πάνε στη Βουλγαρία είναι περίπου ένα εκατομμύριο εκατόν πενήντα τρεις χιλιάδες.

Η πρόταση της Ελληνικής Λύσης, την οποία φωνάζουμε εδώ και χρόνια, είναι να γίνουν ειδικές ζώνες, προκειμένου να κρατηθεί ο πληθυσμός στις ακριτικές αυτές περιοχές. Οι μελέτες μιλάνε για 500 έως 600 εκατομμύρια ευρώ που χάνονται ετησίως από την Ελλάδα σε ό,τι αφορά κυρίως τα καύσιμα και όχι μόνο, δεδομένου ότι έχουμε και τα άλλα καταναλωτικά αγαθά, ενώ βγάζω έξω και την αιμορραγία των καζίνο.

Από εκεί και πέρα, έχουμε και την αιμορραγία με τις ελληνικές επιχειρήσεις, όπου δυστυχώς αυτό που λένε οι επαΐοντες και οι οικονομολόγοι είναι ότι τα προϊόντα που εισάγουμε από τη Βουλγαρία παράγονται από ελληνικές επιχειρήσεις. Είναι σχήμα οξύμωρο, είναι τραγική ειρωνεία. Οι ελληνικές επιχειρήσεις, δηλαδή, στη Βουλγαρία είναι περίπου χίλιες εξακόσιες και μάλιστα σε μία γεωγραφική κατανομή όπου έχουμε πέντε χιλιάδες εννιακόσιες ελληνικές επιχειρήσεις στη Σόφια, περίπου επτά χιλιάδες στην περιοχή του Μπλαγκόεβγκραντ και φανταστείτε ότι στο Σαντάσκι, δίπλα στον νομό από τον οποίο κατάγομαι, τις Σέρρες, υπάρχουν χίλιες εννιακόσιες ελληνικές επιχειρήσεις. Μάλιστα, πολλές επιχειρήσεις είναι εντός εισαγωγικών επιχειρήσεις, «φαντάσματα», επιχειρήσεις μόνο για τη σφραγίδα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Δεν είμαστε ικανοποιημένοι από την ερώτηση και την επερώτηση, διότι έχετε επικαλεστεί τα άρθρα 96 και 98 της κοινοτικής οδηγίας, αλλά εδώ υπάρχουν ειδικές συνθήκες. Στην Ευρώπη, και συγκεκριμένα στη γειτνίαση Βελγίου και Ολλανδίας το βιοτικό επίπεδο και το φορολογικό καθεστώς είναι περίπου τα ίδια. Το ίδιο συμβαίνει και στα Πυρηναία, αν θέλετε, Ισπανία-Γαλλία ή Ισπανία- Πορτογαλία. Εμείς είμαστε μία ιδιάζουσα περίπτωση στα Βαλκάνια, καθώς γειτνιάζουμε με τρία κράτη τα οποία είναι κράτη μη Ευρωπαϊκής Ένωσης με μεγάλη διαφορά στο φορολογικό περιβάλλον και στο βιοτικό επίπεδο.

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, κύριε συνάδελφε, σας παρακαλώ. Τα υπόλοιπα θα τα πείτε στη δευτερολογία σας.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Ολοκληρώνω, κύριε Πρόεδρε.

Όμως, και η Βουλγαρία έχει έναν πολύ χαμηλό συντελεστή φορολόγησης που αγγίζει το 10%, χώρια από τις μεγάλες διευκολύνσεις που γίνονται για το μητρώο.

Προτίθεστε, λοιπόν, να πάρετε αυτή τη γενναία και εθνικής σημασίας απόφαση, προκειμένου να μην αιμορραγεί η Ελλάδα προς τα Σκόπια, την Αλβανία, την Τουρκία και τη Βουλγαρία;

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Υπουργέ, έχετε τον λόγο.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Ευχαριστώ, κύριε Πρόεδρε.

Κύριε συνάδελφε, αντιλαμβάνομαι το κίνητρο της ενίσχυσης της τοπικής οικονομίας για τις ακριτικές περιοχές της χώρας. Θα πρέπει, όμως, να γνωρίζετε ότι υπάρχει ένα συγκεκριμένο θεσμικό πλαίσιο για τον ΦΠΑ.

Ο κώδικας για τον ΦΠΑ, δηλαδή ο ν.2859/2000 αποτελεί ενσωμάτωση στο εσωτερικό μας δίκαιο της οδηγίας 2006/112/ΕΕ του συμβουλίου. Η συγκεκριμένη οδηγία έχει ως σημείο αναφοράς την εφαρμογή του ΦΠΑ από τα κράτη-μέλη της Ευρωπαϊκής Ένωσης. Η εφαρμογή της είναι υποχρεωτική για όλες τις χώρες.

Με την οδηγία 92/77/ΕΟΚ είχε παρασχεθεί στη χώρα μας η δυνατότητα για μείωση κατά 30% των συντελεστών του ΦΠΑ, δυνατότητα η οποία εξακολουθεί να υφίσταται βάσει των διατάξεων του άρθρου 120 της οδηγίας για τον ΦΠΑ.

Θα πρέπει, όμως, να σας πω ότι η συγκεκριμένη οδηγία αναγνώριζε τη δυνατότητα αυτή μόνο σε ορισμένες περιοχές της νησιωτικής Ελλάδας. Δεν υπήρχε, δηλαδή, πρόβλεψη για να συμπεριλαμβάνονται σε αυτήν και περιοχές της ηπειρωτικής Ελλάδας.

Από εκεί και πέρα, όλοι γνωρίζουν ότι παρά τις πιέσεις των θεσμών, οι κυβερνήσεις μέχρι το 2015 δεν είχαν υποκύψει στην απαίτηση για κατάργηση των μειωμένων συντελεστών ΦΠΑ στα νησιά. Όμως, αυτό έγινε από την κυβέρνηση ΣΥΡΙΖΑ - ΑΝΕΛ και υπήρξε το αποτέλεσμα της καταστροφικής διαπραγμάτευσης του πρώτου εξαμήνου του 2015, η οποία οδήγησε τη χώρα ένα βήμα πριν από την έξοδο από την Ευρωζώνη και την ευρωπαϊκή οικογένεια, πέρα βεβαίως από ένα νέο, αχρείαστο και επώδυνο μνημόνιο που είχε την υπογραφή της κυβέρνησης ΣΥΡΙΖΑ - ΑΝΕΛ.

Αυτό το οποίο πρέπει να αντιληφθείτε είναι ότι μας δεσμεύει το θεσμικό πλαίσιο της Ευρωπαϊκής Ένωσης για τον ΦΠΑ και συγκεκριμένα η οδηγία 2006/112/ΕΕ, σύμφωνα με την οποία η εφαρμογή μειωμένων συντελεστών ΦΠΑ αφορά συγκεκριμένα αγαθά και υπηρεσίες.

Αυτό, όμως, δεν σημαίνει ότι η Κυβέρνησή μας δεν επιχειρεί παρεμβάσεις για να μειώσει τις επιβαρύνσεις στον ΦΠΑ. Θεσπίσαμε μέτρα μείωσης του ΦΠΑ σε συγκεκριμένα προϊόντα και υπηρεσίες, τα οποία έχουν τεθεί ήδη σε εφαρμογή.

Υπάρχει, ωστόσο, σε εξέλιξη εδώ και δύο χρόνια μια ευρεία συζήτηση σε επίπεδο Ευρωπαϊκής Ένωσης για τροποποίηση της οδηγίας σχετικά με τους συντελεστές ΦΠΑ. Στο πλαίσιο αυτό ευελπιστούμε ότι θα μπορέσουμε να κάνουμε μια ουσιαστική διαπραγμάτευση και να τεθούν ζητήματα με εθνικό ενδιαφέρον.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε κύριε Υπουργέ.

Ορίστε, κύριε Μπούμπα, έχετε τον λόγο για τη δευτερολογία σας για τρία λεπτά.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Ευχαριστώ, κύριε Πρόεδρε.

Κύριε Υπουργέ, εκτός από όνομα, δυστυχώς στα Σκόπια δίνουμε και τα λεφτά μας. Και είναι αρκετά τα λεφτά. Μιλάμε για αρκετές επενδύσεις. Το θέμα είναι ότι η Σιντική, το Νευροκόπι Δράμας και το Κιλκίς υποφέρουν.

Θέλω να δώσετε τώρα λίγη προσοχή. Υπάρχει μια μελέτη -θα σας την εγχειρίσω- την οποία έκανε ο Πρόεδρος του Επιμελητηρίου Κιλκίς. Διότι τα επιμελητήρια πρέπει να τα λαμβάνουμε υπ’ όψιν πέραν από τον γνωμοδοτικό και συμβουλευτικό χαρακτήρα τους. Το κόστος αυτής της μελέτης το πλήρωσε το Εμπορικό και Βιομηχανικό Επιμελητήριο του Κιλκίς. Μιλάει για δύο ζώνες σε ακτίνα δεκαπέντε χιλιομέτρων και τριάντα χιλιομέτρων με φθηνότερα καύσιμα από τα σύνορα των Σκοπίων και μάλιστα, με ένα υποσύστημα του συστήματος «ΗΦΑΙΣΤΟΣ», για να γίνει μητρώο αυτών που παίρνουν έκπτωση στα καύσιμα εισροή-εκροή καυσίμων και μπορούν ανά πάσα ώρα και στιγμή να ελεγχθούν.

Τη μελέτη αυτή, λοιπόν, την ενεχείρισε ο κ. Τονικίδης το 2012 στον τότε Πρωθυπουργό και Πρόεδρο της Νέας Δημοκρατίας κ. Αντώνη Σαμαρά. Μάλιστα, ο κ. Σαμαράς θεώρησε ότι αυτή η μελέτη είναι μια καινοτόμος και πρωτοπόρος ιδέα και κάλεσε τον κ. Μηταράκη, ως τότε Υφυπουργό Ανάπτυξης.

Όμως, η ευθύνη είναι και στον ΣΥΡΙΖΑ φυσικά, διότι το 2015 αυτή η μελέτη διανεμήθηκε σε όλους τους Βουλευτές της κυβέρνησης του ΣΥΡΙΖΑ. Δεν έγινε τίποτα. Μάλιστα, η υπόσχεση ήταν ότι θα κοστολογηθεί από το Επιμελητήριο του Κιλκίς και θα υιοθετηθεί από την κυβέρνηση.

Αυτή η μελέτη, λοιπόν, μιλάει εμπεριστατωμένα για το πώς μπορούν να γίνουν οι δύο ζώνες δεκαπέντε και τριάντα χιλιομέτρων από τα Σκόπια με φθηνότερα καύσιμα. Διότι, όπως σας είπα, έχει πάρει την κατιούσα η αναπτυξιακή τροχιά στο Κιλκίς και στην περιοχή της Σιντικής και στην περιοχή του Νευροκοπίου Δράμας. Δυστυχώς, έχουν φύγει πολλές βιοτεχνίες με τις ευλογίες της Ευρωπαϊκής Ένωσης όλα αυτά τα χρόνια, με μια αναδιάρθρωση της βαλκανικής χερσονήσου, παίρνοντας και λεφτά.

Πάμε σ’ αυτά τα νησιά που είπατε. Γνωρίζω την οδηγία, μελέτησα αρκετά καλά το τι ισχύει στην Ευρωπαϊκή Ένωση και με τα νησιά της Σκωτίας και με τα νησιά της Ισπανίας.

Προσέξτε, όμως: Αυτή η μελέτη, κύριε Υπουργέ, βασίζεται σε μια ιταλική μελέτη. Το 2011, λοιπόν, οι Ιταλοί τι έκαναν; Στην περιοχή της Τεργέστης υπήρχε αιμορραγία προς τη Σλοβενία και την Αυστρία, στην αυτόνομη regione της Ιταλίας Friuli-Venezia-Giulia.

Εκεί, λοιπόν, έκαναν δύο ζώνες οι Ιταλοί δεκαπέντε και τριάντα χιλιομέτρων και αμέσως η αιμορραγία σταμάτησε από τους Ιταλούς, οι οποίοι δεν γέμισαν τα ρεζερβουάρ. Το ερώτημα είναι: Η Ιταλία δεν είναι μέλος της Ευρωπαϊκής Ένωσης; Είναι. Πώς το κατάφεραν, λοιπόν, οι Ιταλοί;

Γι’ αυτό λέω ότι πρέπει να συνδράμετε όλοι, να υπάρχει μια κυβερνητική συνέργεια προς αυτή την προσπάθεια, διότι η περιοχή της Τεργέστης χαρακτηρίστηκε ακριβώς από το ίδιο πρόβλημα που εμείς σήμερα έχουμε στη Σιντική, στη Δράμα, στο Κιλκίς και σε άλλες ακριτικές περιοχές.

Θέλω, λοιπόν, να δείτε προσεκτικά αυτή τη μελέτη με την οποία ενθουσιάστηκε ο κ. Σαμαράς, να τη μελετήσετε, να πάτε στο πρότυπο της Ιταλίας, διότι τα στοιχεία που παραθέτει αυτή εδώ η μελέτη του Επιμελητηρίου Κιλκίς αναφέρουν όλες τις περιοχές της Ιταλίας, ένα μεγάλο κράτος, μια ισχυρή οικονομία, παρά τα προβλήματα, με μεγάλο παραγωγικό ιστό, που αυτό το κατάφεραν.

Γιατί, λοιπόν, οι Ιταλοί να είναι τοπικιστές εθνικού χαρακτήρα και εμείς να μην κάνουμε κάτι να εμποδίσουμε όλη αυτή την αιμορραγία κυρίως προς τα Σκόπια, τη Βουλγαρία, αλλά και τις όμορες χώρες, με βάση αυτή την ιταλική μελέτη, αλλά και πρωτίστως αυτό που ο κ. Σαμαράς θεώρησε μια έξυπνη και καινοτόμο πρόταση -αλλά το γνώριζε και η επόμενη κυβέρνηση του ΣΥΡΙΖΑ-, να μην υλοποιηθεί;

Είναι μια καλή προσπάθεια που πρέπει να κάνετε επιτέλους για να μείνει ο τόπος στις ακριτικές περιοχές, διότι πρέπει να πάμε με επιχείρημα και με το Ακαθάριστο Εγχώριο Προϊόν. Αυτήν τη στιγμή οι Σέρρες είναι στην προτελευταία θέση, το Κιλκίς, η Δράμα είναι στις τελευταίες θέσεις και εκτός από τα νησιά του Βορείου Αιγαίου και τα υπόλοιπα νησιά, νομίζω ότι οι άνθρωποι με βάση το ΑΕΠ, με βάση το βιοτικό και οικονομικό τους επίπεδο και προφίλ, μπορούν και δικαιούνται αυτό για να έχουν φθηνότερα καύσιμα.

Υπάρχει αυτή η μελέτη, που είναι μπούσουλας, είναι οδηγός, είναι πιλότος, για να τη μελετήσετε προσεκτικά και επιτέλους, να κάνετε αυτή την προσπάθεια, που είναι εθνικού χαρακτήρα και την χρειάζεται ο τόπος.

Σας ευχαριστώ.

(Στο σημείο αυτό ο Βουλευτής κ. Κωνσταντίνος Μπούμπας καταθέτει για τα Πρακτικά την προαναφερθείσα μελέτη, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Αθανάσιος Μπούρας):** Ο Υφυπουργός Οικονομικών κ. Βεσυρόπουλος έχει τον λόγο για τη δευτερολογία του.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Κύριε συνάδελφε, όπως σας είπα, μας δεσμεύει το κοινό ευρωπαϊκό πλαίσιο για τον ΦΠΑ. Η όποια παρέκκλιση θα συνιστούσε παράβαση του Ευρωπαϊκού Κοινοτικού Δικαίου. Η Κυβέρνησή μας, όμως, έχει προχωρήσει σε παρεμβάσεις στην κατεύθυνση της μείωσης του ΦΠΑ σε συγκεκριμένα προϊόντα και υπηρεσίες.

Σας υπενθυμίζω ότι πρόσφατα, με απόφαση της Κυβέρνησης, ο τομέας των μεταφορών υπάγεται πλέον στον μειωμένο συντελεστή ΦΠΑ 13%. Στον τομέα των μεταφορών περιλαμβάνονται κάθε είδους μεταφορές προσώπων, δηλαδή οι χερσαίες, θαλάσσιες και εναέριες μεταφορές. Υπήρξε, επίσης, μείωση του ΦΠΑ σε μη αλκοολούχα ποτά, όπως ο καφές και όλα τα ροφήματα που σερβίρονται στον κλάδο της εστίασης. Όλα αυτά βεβαίως προϋποθέτουν και την ατομική ευθύνη κάθε επαγγελματία για να περάσει η μείωση αυτή στην κατανάλωση. Και κάθε μείωση ή κατάργηση μιας φορολογικής επιβάρυνσης έχει ως στόχο να ενισχύει την οικονομία και κυρίως την οικονομία σε ακριτικές περιοχές.

Στον πυρήνα της πολιτικής μας είναι η μείωση των φορολογικών επιβαρύνσεων όταν υπάρχει ή δημιουργείται δημοσιονομικός χώρος.

Από εκεί και πέρα, όπως σας είπα, έχει ανοίξει μια συζήτηση σε ευρωπαϊκό επίπεδο για ενδεχόμενες αλλαγές στο θεσμικό πλαίσιο του ΦΠΑ, να δοθεί το δικαίωμα στα κράτη-μέλη να επιβάλλουν μειωμένους συντελεστές ΦΠΑ σε συγκεκριμένα αγαθά και υπηρεσίες. Όλα αυτά αποτελούν αντικείμενο και πεδίο διαπραγμάτευσης στο μέλλον.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε τον κύριο Υπουργό.

Προχωρούμε στη με αριθμό 6005/286/27-4-2020 αναφορά - ερώτηση και αίτηση κατάθεσης εγγράφων του Βουλευτή Ηρακλείου του Συνασπισμού Ριζοσπαστικής Αριστεράς κ. Χάρη Μαμουλάκηπρος τον Υπουργό Οικονομικών, με θέμα: «Συμβάσεις ανάπτυξης και παραχώρησης περιφερειακών αεροδρομίων και απορρέουσες υποχρεώσεις υπό τις παρούσες συνθήκες της επιδημίας του κορωνοϊού».

Κύριε Μαμουλάκη, έχετε τον λόγο για την πρωτολογία σας.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Ευχαριστώ, κύριε Πρόεδρε.

Κύριε Υπουργέ, όπως γνωρίζετε, με τον ν.4389/2016 ουσιαστικά επήλθε η κύρωση της σύμβασης παραχώρησης δεκατεσσάρων περιφερειακών αεροδρομίων στη χώρα μας με αντισυμβαλλόμενη πλευρά την «FRAPORT». Ο στόχος ήταν η αξιοποίηση, ο εκσυγχρονισμός και η εν γένει, αν θέλετε, -operational scale- λειτουργική αναβάθμιση των αεροδρομίων.

Βεβαίως, εμβόλιμα μέσα στο έτος του 2020 η χώρα μας, όπως και πολλές άλλες χώρες, υπέστη την υγειονομική αυτή κρίση της πανδημίας του κορωνοϊού. Έτσι, λοιπόν, έχουμε μία απόρροια, αυτή των υποχρεώσεων υπό τις παρούσες συνθήκες της επιδημίας. Είναι εύλογο, λοιπόν, να υπάρχει μια μείωση εσόδων των εταιρειών εκμετάλλευσης.

Όμως, υπάρχουν δημοσιεύματα που αναφέρουν ότι η εταιρεία διαχείρισης περιφερειακών αεροδρομίων, δηλαδή η «FRAPORT GREECE», επικαλέστηκε αδυναμία εκπλήρωσης των υποχρεώσεών της προς το δημόσιο και τους πιστωτές και άσκησε έντονες πιέσεις προκειμένου να τεθούν σε ισχύ έκτακτα μέτρα, βάσει των διατάξεων της σύμβασης παραχώρησης.

Η απελθούσα κυβέρνηση στη σύμβαση παραχώρησης, όπως ανέφερα προηγουμένως, είχε προβλέψει και ρυθμίσει τα ζητήματα που εμπίπτουν τόσο σε περιπτώσεις ανωτέρας βίας όσο και στην περίπτωση ενός δυσμενούς συμβάντος. Αυτό στην ουσία παρέχει και την ασφάλεια δικαίου ως προς την τήρηση των συμβατικών υποχρεώσεων και δικαιωμάτων.

Παρ’ ότι, λοιπόν, έχουμε αυτές τις συνθήκες και τις συμβάσεις στο τραπέζι και τις σχετικές προβλέψεις από τη σύμβαση που απορρέει, η Κυβέρνηση του κ. Μητσοτάκη, η παρούσα Κυβέρνηση προχώρησε σε μια νομοθετική ρύθμιση, βάσει του άρθρου 6 της 1ης Μαΐου του 2020, η γνωστή ΠΝΠ, πράξη νομοθετικού περιεχομένου, που κυρώθηκε με τον ν.4690/2020, σύμφωνα με την οποία:

Πρώτον, αναστείλατε έως έξι μήνες την καταβολή των χρηματικών οφειλών των παραχωρησιούχων που προβλέπονται από τις συμβάσεις παραχώρησης, με χαμηλό επιτόκιο. Δεύτερον, ορίσατε ότι η αναστολή καταβολής δεν θα επιφέρει καμμία άλλη συνέπεια για τον παραχωρησιούχο. Τέλος, χαρακτηρίσατε την ανωτέρω ρύθμιση ως εξαιρετική και ορίσατε ότι δεν επιφέρει τροποποίηση της σύμβασης.

Είναι εμφανές ότι παρ’ ότι ορίσατε ότι η ρύθμιση αυτή δεν τροποποιεί τη σύμβαση, επί της ουσίας, κύριε Υπουργέ, την τροποποιεί και εδράζεται στα προβλεπόμενα στη σύμβαση -και αναφέρομαι πιο συγκεκριμένα στο άρθρο 45 του παραρτήματος Α΄- που ρυθμίζονται λεπτομέρειες σε περίπτωση δυσμενών συμβάντων.

Σας ερωτώ, λοιπόν, κύριε Υπουργέ -η ερώτησή μου εδράζεται σε τρεις πυλώνες- τα εξής:

Πρώτον, παραλάβατε ειδοποίηση δυσμενούς συμβάντος από τον παραχωρησιούχο των δεκατεσσάρων περιφερειακών αεροδρομίων; Ποιο είναι το περιεχόμενό της και ποια τα αιτήματα του παραχωρησιούχου;

Δεύτερον, σε ποιες ενέργειες προβήκατε για την αξιολόγηση του ύψους της δυσμένειας και ως εκ τούτου της εκπλήρωσης των συμβατικών υποχρεώσεων της «FRAPORT»;

Τρίτον, έχετε λάβει εγγράφως αίτημα του παραχωρησιούχου για τροποποίηση της δανειακής σύμβασης που υπογράφηκε στο πλαίσιο χρηματοδότησης του έργου; Ποιες οι ενέργειες στις οποίες έχετε προβεί;

Τέλος, κλείνοντας το ερώτημά μου, να υπενθυμίσω ότι ζητήσαμε και επισήμως μέσω Αίτησης Κατάθεσης Εγγράφων τα αντίγραφα από το σύνολο της επικοινωνίας σας με την εν λόγω εταιρεία, για να μπορέσουμε να αναλύσουμε ενδελεχώς όλες τις θεατές και αθέατες πτυχές της εν λόγω σύμβασης.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, έχετε τον λόγο για την πρωτολογία σας.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Σας ευχαριστώ, κύριε Πρόεδρε.

Κύριε συνάδελφε, δεν χρειάζεται ίσως να σας πω ότι ο τομέας των αερομεταφορών επλήγη στον μέγιστο βαθμό από την πανδημία. Και αυτό δεν αφορά μόνο στις αεροπορικές εταιρείες, αλλά και στις εταιρείες που διαχειρίζονται αεροδρόμια. Δεν χρειάζεται, επίσης, να σας πω πόσο σημαντικός είναι ο συγκεκριμένος τομέας για τον τουρισμό μας. Μόνο τον Μάιο υπήρξε μείωση στην επιβατική κίνηση των ελληνικών αεροδρομίων σε ποσοστό 97,3%.

Εμείς, πίσω από κάθε εταιρεία που λειτουργεί στη χώρα, βλέπουμε τους εργαζόμενους, τους ανθρώπους που εργάζονται εκεί και που δεν πρέπει να χάσουν τη δουλειά τους. Ειλικρινά, δεν αντιλαμβάνομαι για ποιον λόγο μάς εγκαλείτε. Για το περιεχόμενο της πράξης νομοθετικού περιεχομένου στις αρχές Μαΐου; Επειδή η Κυβέρνηση έκρινε ότι θα έπρεπε να υπάρχουν μέτρα στήριξης στον χώρο των επιχειρήσεων διαχείρισης αεροδρομίων, όπως έγινε και για άλλους κλάδους ή επιχειρήσεις και όπως θα συνεχίσει να γίνεται;

Ουσιαστικά, τα μέτρα αφορούσαν στη διευκόλυνση εξόφλησης χρηματικών οφειλών προς το ΤΑΙΠΕΔ, γιατί θα πρέπει να σας ενημερώσω ότι η παραχωρησιούχος εταιρεία κατέβαλε κανονικά την οφειλόμενη εισφορά της προς το δημόσιο. Οι οφειλές στις οποίες αφορά η ψηφισμένη ρύθμιση είναι αυτές προς το ΤΑΙΠΕΔ που είναι ληξιπρόθεσμες και απαιτητές εντός του έτους 2020 και η μετάθεση της εξόφλησής τους έως έξι μήνες μετά επιβαρύνεται με σχετικό επιτόκιο. Και βέβαια, αυτή η προσωρινή διευκόλυνση δεν συνιστά σε καμμία περίπτωση τροποποίηση της σύμβασης παραχώρησης και αυτό, φαντάζομαι, είναι ξεκάθαρο. Όπως ξεκάθαρο είναι ότι δεν συνιστά και κανενός είδους χαριστική ρύθμιση.

Ό,τι κάναμε για όλες τις επιχειρήσεις που πλήττονται, κάναμε και για τις εταιρείες διαχείρισης αεροδρομίων. Δυσκολεύομαι να πιστέψω ότι κάποιοι θα επιθυμούσαν να μην κάνουμε τίποτα, να οδηγήσουμε σε αδιέξοδο την εταιρεία και να χάσουν τη δουλειά τους εκατοντάδες άνθρωποι.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε κι εμείς τον κύριο Υπουργό.

Κύριε Μαμουλάκη, έχετε τον λόγο για τη δευτερολογία σας.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Ευχαριστώ, κύριε Πρόεδρε.

Κύριε Υπουργέ, νομίζω ότι δεν έγινε κατανοητή η φυσιογνωμία του ερωτήματος. Φυσικά και το ζήτημά μας δεν είναι η εταιρεία και οι κυρώσεις ή οι επιπτώσεις της σε περίπτωση δυσμενούς μεταβολής της. Το βασικό μας ερώτημα -εκεί εδράζεται όλη η φιλοσοφία της Αξιωματικής Αντιπολίτευσης- είναι η προάσπιση και η θωράκιση του δημοσίου συμφέροντος και σ’ αυτήν τη λογική κινούμαι και επανέρχομαι στη δευτερολογία μου.

Η αναβαλλόμενη πληρωμή πράγματι -όπως χαρακτηρίζετε κι εσείς- αφορά στις οφειλές που προκύπτουν κατά το έτος του δυσμενούς συμβάντος. Αυτό είχαμε προβλέψει στη δανειακή σύμβαση και στην εν γένει συμφωνία με την εν λόγω εταιρεία, τον παραχωρησιούχο. Κατά το έτος, δηλαδή, που θα υποστεί τη ζημία, βεβαίως εκεί το ελληνικό δημόσιο θα φροντίσει με τις κατάλληλες πρόνοιες και αντιλαμβανόμενο την κρίση, να επιβοηθήσει την προσπάθεια αυτή.

Εδώ, όμως, τι έχουμε; Έχουμε μια εκπληκτική χρονιά το 2019, με εξαιρετικά κέρδη -το ρεκόρ της δεκαετίας στον τουρισμό, άρα και η συγκεκριμένη εταιρεία απέκτησε συνεπικουρικά κέρδη απ’ αυτήν τη διαδικασία- και τι γίνεται; Γίνεται το εξής: Αναστολή των υποχρεώσεών της για το 2019, ενώ θα έπρεπε ήδη από το τέλος Φεβρουαρίου του 2020 να έχει εκπληρώσει τις υποχρεώσεις της απέναντι στο ελληνικό δημόσιο.

Άρα, αυτό που δεν αντιλαμβανόμαστε, κύριε Υπουργέ, είναι γιατί υπάρχει αυτή η μετάθεση. Εδώ είναι και η ειδοποιός διαφορά μεταξύ της δικής μας πρόνοιας και της δικής σας ΠΝΠ.

Πιο συγκεκριμένα, η προθεσμία -το ανέφερε και ο κύριος Υπουργός προηγουμένως- έληξε τον Φεβρουάριο του 2020. Προηγείτο, δηλαδή, της πανδημίας και των επιπτώσεών της στη χώρα μας. Επίσης, η οφειλή είχε καταστεί ληξιπρόθεσμη προ της ΠΝΠ της 10ης Μαΐου, τρεις μήνες νωρίτερα, αν δεν κάνω λάθος.

Άρα, με βάση όλα αυτά, κύριε Υπουργέ, θέτω τα εξής δυο ερωτήματα:

Πρώτον, με ποια κριτήρια αποφασίσατε να αναστείλετε την καταβολή εκ μέρους των παραχωρησιούχων και ως εκ τούτου να κοινωνικοποιήσετε, ουσιαστικά, το σύνολο των οφειλών τους, ειδικά αφού αφορούν στην παραχώρηση του προηγούμενου έτους. Τι λάβατε σε αντάλλαγμα και πως ρυθμίσατε τη διασφάλιση της λειτουργίας των υπολοίπων αεροδρομίων, των συμφερόντων, του ελληνικού δημοσίου και των Ελλήνων φορολογουμένων;

Δεύτερον, εξετάσατε το ενδεχόμενο επιμερισμού της επιβάρυνσης;

Τρίτον, με δεδομένο ότι υπάρχει μεγάλη πιθανότητα η κρίση να διαρκέσει, σκοπεύετε να διατηρήσετε και να παρατείνετε την αναστολή της καταβολής των οφειλομένων από τον παραχωρησιούχο και για το 2020 άνευ αντικρίσματος; Σκοπεύετε, επίσης, να προβείτε σε αποζημίωση βάσει των προβλεπόμενων για γεγονότα παρατεταμένης ανωτέρας βίας;

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε κι εμείς τον κ. Μαμουλάκη.

Κύριε Υπουργέ, έχετε τον λόγο.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Κύριε συνάδελφε, εξακολουθείτε να μην θέλετε να καταλάβετε τα αυτονόητα. Από την απάντηση που σας έδωσα, προκύπτει ότι η διευκόλυνση των έξι μηνών, που αποφάσισε η Κυβέρνηση, γίνεται με προσαύξηση ίση με το ονομαστικό επιτόκιο της τελευταίας έκδοσης εντόκων γραμματίων του ελληνικού δημοσίου προσαυξημένο κατά μισή ποσοστιαία μονάδα. Άρα, δεν υπάρχει απώλεια χρημάτων.

Η εταιρεία διαχείρισης είχε ζητήσει δημόσια από τον προηγούμενο Μάρτιο τη λήψη μέτρων για να στηριχθεί η λειτουργία της και να διευκολυνθεί ως προς τις υποχρεώσεις της λόγω της πανδημίας και του καίριου πλήγματος που αυτή επέφερε στις αεροπορικές συγκοινωνίες.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Μάρτιο είπατε;

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Παράλληλα, σας ενημέρωσα ότι η «FRAPORT» έχει εκπληρώσει τις υποχρεώσεις της που απορρέουν από τη σύμβαση παραχώρησης για το 2019.

Όσον αφορά στα τέλη εκσυγχρονισμού και ανάπτυξης των αεροδρομίων, ήδη από τις 30-4-2010 έχει καταθέσει στον λογαριασμό του δημοσίου τα έσοδα που αφορούν το συγκεκριμένο έτος.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** 2020.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Και, βέβαια, η παράταση της εξόφλησης των οφειλών της εταιρείας προς το ΤΑΙΠΕΔ κατά ένα εξάμηνο, δεν συνιστά σε καμμία περίπτωση τροποποίηση της οικείας σύμβασης παραχώρησης. Και αυτό αναφέρεται ρητά και κατηγορηματικά στο έκτο άρθρο της πράξης νομοθετικού περιεχομένου της 1ης Μαΐου.

Από ’κει και πέρα, ελπίζω ότι ο ΣΥΡΙΖΑ έχει κάνει την αυτοκριτική του και έχει προσεγγίσει ένα επίπεδο ωριμότητας που να έχει διδαχθεί από το τι έλεγε κατά το παρελθόν κάνοντας μετά τα εντελώς αντίθετα. Να υπενθυμίσω ότι ο κ. Τσίπρας στις 15 Ιανουαρίου του 2015 έλεγε: «Θα υπερασπιστούμε τον δημόσιο χαρακτήρα των περιφερειακών αεροδρομίων, γιατί το ξεπούλημα κάθε υποδομής δεν είναι ούτε πρόοδος ούτε ανάπτυξη. Είναι επιστροφή στη φεουδαρχία. Αρκετά, λοιπόν, με το παραμύθι των ιδιωτικοποιήσεων. Υπάρχει σήμερα κάποιος που να πιστεύει ότι αυτή η λεηλασία θα φέρει ανάπτυξη στον τόπο; Μόνο κέρδη για τους λίγους φέρνει από την αύξηση του κόστους των υπηρεσιών». Φυσικά, υπέγραψε τη σύμβαση παραχώρησης που ο ίδιος έλεγε ότι θα καταργήσει και μετά στις 12 Απριλίου του 2017 έλεγε ότι: «Η «FRAPORT» στέλνει ένα σπουδαίο μήνυμα, ένα σήμα και μια ψήφο εμπιστοσύνης στην ελληνική οικονομία». Μάλιστα, ο κ. Τσίπρας χαρακτήριζε «σημαντικού μεγέθους» την επένδυση που η εταιρεία πραγματοποιεί ύψους 1,234 δισεκατομμυρίου ευρώ.

Καταθέτω στα Πρακτικά και τις δύο δηλώσεις του κ. Τσίπρα.

(Στο σημείο αυτό ο Υφυπουργός Οικονομικών κ. Απόστολος Βεσυρόπουλος, καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Το έργο παραχώρησης των δεκατεσσάρων ελληνικών περιφερειακών αεροδρομίων αποτελεί μία μεγάλη ιδιωτική επένδυση. Αποτελεί ένα άριστο παράδειγμα υποστήριξης της ελληνικής οικονομίας από τον ιδιωτικό τομέα, καθώς δημιουργούνται έσοδα για το κράτος και θέσεις εργασίας.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε.

Συνεχίζουμε με την πρώτη με αριθμό 859/26-6-2020 επίκαιρη ερώτηση δεύτερου κύκλου της Βουλευτού Β3΄ Νότιου Τομέα Αθηνών του Συνασπισμού Ριζοσπαστικής Αριστεράς κ. Θεανώς Φωτίου προς τον Υπουργό Εσωτερικών με θέμα: «Αδιαφανής και σκανδαλώδης ανάθεση σε ιδιώτες κατά παρέκκλιση της ισχύουσας νομοθεσίας, της δημιουργίας και λειτουργίας δημοτικών ΚΔΑΠ, με εκχώρηση των κερδών από τα vouchers του προγράμματος «Εναρμόνιση Επαγγελματικής με Οικογενειακή Ζωή».

Ορίστε, κυρία Φωτίου, έχετε τον λόγο για δύο λεπτά για την πρωτολογία σας.

**ΘΕΑΝΩ ΦΩΤΙΟΥ:** Κύριε Υφυπουργέ, ένα χρόνο πριν κερδίσατε τις εκλογές. Πέντε μέρες μετά, στις 12 Ιουλίου δηλαδή, πέρυσι, είχαν βγει τα αποτελέσματα για δωρεάν vouchers σε εκατόν πενήντα πέντε χιλιάδες παιδιά για βρεφονηπιακούς σταθμούς και ΚΔΑΠ, διπλάσιος αριθμός παιδιών από αυτόν που βάλατε εσείς το 2014-2015.

Τότε, εβδομήντα εννέα χιλιάδες vouchers. Με εμάς εκατόν πενήντα πέντε χιλιάδες vouchers. Τότε, 170.000.000, λεφτά όλα από τα ΕΣΠΑ. Τότε, αποκλεισμένες οι άνεργες μητέρες. Με εμάς, 280.000.000, εκ των οποίων 220.000.000 από τον προϋπολογισμό.

Αν θυμάμαι καλά, κύριε Υφυπουργέ, στις 12 Ιουλίου ο Πρωθυπουργός σας συνεχάρη μπροστά στα κανάλια -εσάς και τον κ. Θεοδωρικάκο- γιατί βάλατε εκατόν πενήντα πέντε χιλιάδες παιδιά δωρεάν στους βρεφονηπιακούς και στα ΚΔΑΠ. Ελπίζω να του είπατε μετά στο αυτί ότι τα παιδιά τα είχε βάλει ο Αλέξης Τσίπρας.

Φέτος, Ιούλιο μήνα, δεν έχετε προκηρύξει το πρόγραμμα των vouchers ακόμη, ενώ έπρεπε να το έχετε προκηρύξει από τον Ιούνιο. Και ενώ περιμένουμε -και εκατοντάδες χιλιάδες οικογένειες μαζί μας- να βγει η προκήρυξη, γίνεται μια περίεργη «φάμπρικα». Δήμοι σε διάφορες περιοχές της χώρας -στη Θεσσαλονίκη, τον Πειραιά, το Μαρούσι, τον Άλιμο- αναθέτουν απευθείας στο ίδιο ιδιωτικό μη κερδοσκοπικό σωματείο «Έχω τη Δύναμη» να δημιουργήσει και να λειτουργήσει ΚΔΑΠ για λογαριασμό των δήμων τους, κατά παρέκκλιση της κείμενης νομοθεσίας. Γιατί, όπως ξέρετε, ο νόμος δίνει το δικαίωμα ίδρυσης και λειτουργίας ΚΔΑΠ και ΚΔΠΑΜΕΑ μόνο στους ίδιους τους δήμους και τα νομικά πρόσωπα δημοσίου δικαίου, όπως και στις δημοτικές επιχειρήσεις. Άρα, η νομοθεσία είναι σαφής και ξεκάθαρη.

Συνεπώς οι συγκεκριμένες αναθέσεις που γίνονται ήδη, είναι σκανδαλώδεις και κατά παρέκκλιση της υφιστάμενης νομοθεσίας.

Συμβαίνει, όμως, και άλλο παράδοξο. Δήμοι σε διαφορετικές περιοχές της χώρας δρουν ακριβώς με τον ίδιο copy paste τρόπο, σαν να έχουν πάρει εντολή από κάποιο κέντρο. Κάνουν όλοι τις ίδιες παράτυπες πράξεις, με τον ίδιο ακριβώς τρόπο.

Πρώτον, αναθέτουν στο «Έχω τη Δύναμη» -το ίδιο σωματείο παντού!- την ίδρυση και λειτουργία δημοτικών ΚΔΑΠ και, μάλιστα, χωρίς να κάνουν πρόσκληση ενδιαφέροντος. Κατευθείαν ανάθεση.

Δεύτερον, εκχωρούν στο σωματείο σχολικές αίθουσες και δημοτικές εγκαταστάσεις, παραδείγματος χάριν ΚΑΠΗ.

Τρίτον, ενώ δεν έχει δοθεί ακόμη άδεια λειτουργίας ΚΔΑΠ στο σωματείο «Έχω τη Δύναμη» για να λειτουργήσει αυτούς τους χώρους, ούτε έχουν γίνει και οι απαραίτητες προσαρμογές που λέει ο νόμος, οι Δήμοι Πειραιώς και Αμαρουσίου μέσω των ιστοσελίδων τους έχουν ήδη καλέσει τους δημότες να εγγράψουν κανονικά τα παιδιά τους στα ΚΔΑΠ του «Έχω τη Δύναμη», κάνοντας χρήση των vouchers. Θα καταθέσω το σχετικό έγγραφο. Με ποια vouchers, κύριε Υφυπουργέ, όταν δεν έχετε βγάλει καμμία πρόσκληση; Δηλαδή, μέχρι στιγμής έντεκα ανύπαρκτα ΚΔΑΠ που θα λειτουργήσει το «Έχω τη Δύναμη», ενώ του χαρίζουν χώρους και χρήμα από τα vouchers, που κανονικά θα έπρεπε να εισπράττουν οι ίδιοι δήμοι αυτά τα λεφτά.

**ΠΡΟΕΔΡΕΥΩΝ (Αθανάσιος Μπούρας):** Κυρία Φωτίου, ολοκληρώστε. Τα υπόλοιπα στη δευτερολογία σας.

**ΘΕΑΝΩ ΦΩΤΙΟΥ:** Ολοκληρώνω, κύριε Πρόεδρε.

Άρα, ρωτώ: Έχει δοθεί κατεύθυνση από το Υπουργείο σας προς τους δήμους να προσφύγουν σε αυτές τις αδιαφανείς, σκανδαλώδεις και κατά παρέκκλιση της ισχύουσας νομοθεσίας αναθέσεις σε ιδιώτες, της δημιουργίας και λειτουργίας δημοτικών ΚΔΑΠ και τι προτίθεστε να κάνετε, αν δεν έχετε δώσει εσείς αυτήν τη γραμμή;

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Στην επίκαιρη ερώτηση θα απαντήσει ο Υφυπουργός Εσωτερικών, ο κ. Θεόδωρος Λιβάνιος.

Κύριε Υφυπουργέ, έχετε τον λόγο.

**ΘΕΟΔΩΡΟΣ ΛΙΒΑΝΙΟΣ (Υφυπουργός Εσωτερικών):** Ευχαριστώ, κύριε Πρόεδρε.

Ξεκινώντας απ’ αυτό που είπατε, οι προσκλήσεις για τα vouchers για τη νέα χρονιά, για την εναρμόνιση, αλλά και για τα ΚΔΑΠ, θα βγουν σε λίγες ημέρες.

Υπενθυμίζω ότι είναι η πρώτη φορά που εξετάζεται η δυνατότητα να περιληφθούν στο πρόγραμμα και οι μητέρες δημόσιοι υπάλληλοι, το οποίο δεν το είχατε κάνει. Υπενθυμίζω ότι είναι η πρώτη φορά που θα ρίξουν και θα αυξηθούν τα εισοδηματικά κριτήρια, που επίσης δεν το είχατε κάνει. Και υπενθυμίζω ότι είναι ένα πρόγραμμα, το οποίο η Κυβέρνηση αυτή όχι μόνο το έχει αγκαλιάσει, όχι μόνο είναι συνέχεια ενός προγράμματος που ξεκίνησε από την κυβέρνηση του 2012, αλλά είναι ένα πρόγραμμα το οποίο έχουμε σκοπό να επεκταθεί, διότι είναι μια δέσμευση και του ίδιου του Πρωθυπουργού να εξαντλήσουμε κάθε δυνατότητα, ώστε κάθε παιδί να βρίσκει τη θέση του σε παιδικό σταθμό.

Σχετικά με αυτό, κάνουμε ενέργειες -και σε σχέση με το πρόγραμμα «Αντώνης Τρίτσης», αλλά και με άλλα χρηματοδοτικά εργαλεία- προκειμένου να μπορέσουν να χτιστούν νέοι παιδικοί και νέοι βρεφονηπιακοί σταθμοί από τους δήμους, ώστε να είναι και πλήρως ασφαλείς, αλλά να έχουμε και νέες θέσεις για φιλοξενούμενα παιδιά.

Τώρα, θα μπορούσα να απαντήσω στην ερώτησή σας με ένα μονολεκτικό «όχι». Όχι, δεν έχει δοθεί τέτοια εντολή για δυο λόγους.

Ο πρώτος λόγος είναι ότι το Υπουργείο Εσωτερικών και τουλάχιστον αυτή η πολιτική ηγεσία δεν παρεμβαίνει στο αυτοδιοίκητο των Οργανισμών Τοπικής Αυτοδιοίκησης. Σεβόμαστε την αυτοδιοίκηση, σεβόμαστε το τεκμήριο αρμοδιότητας που έχει και δεν τους υποδεικνύουμε να κάνουν το άλφα ή το βήτα. Εμείς δίνουμε εργαλεία και καθορίζουμε το νομικό πλαίσιο.

Αναφέρατε στην ερώτησή σας περιπτώσεις δήμων, τον Δήμο Πειραιώς, αν δεν κάνω λάθος, τον Δήμο Αλίμου, τον Δήμο Αμαρουσίου. Έχουν παρθεί, πράγματι, σχετικές αποφάσεις δημοτικού συμβουλίου τις οποίες και εσείς μνημονεύσατε και τις έχετε στη διάθεσή σας, τις οποίες, όμως, από την ενημέρωση που έχω από την Αποκεντρωμένη Διοίκηση Αττικής, μέχρι σήμερα δεν τις έχει προσβάλλει κανένας. Είναι, λοιπόν, δικαίωμα, με βάση το άρθρο 227 του ν.3852, οποιοσδήποτε έχει έννομο συμφέρον και θεωρεί ότι μία απόφαση δημοτικού συμβουλίου είναι άδικη, να την προσβάλλει.

Το Υπουργείο Εσωτερικών, καλώς ή κακώς, -κάλλιστα κατά τη γνώμη μου- δεν κάνει τον έλεγχο νομιμότητας στις πράξεις των δήμων, γιατί θα ήταν ουσιαστικά διαιτητής σε πράγματα τα οποία δεν αρμόζουν στη φύση του και θα παραβίαζε και το αυτοδιοίκητο. Γι’ αυτό προχωράμε με γοργούς ρυθμούς στη δημιουργία της αυτοτελούς υπηρεσίας ελέγχου των ΟΤΑ, ώστε να υπάρχει ένα ανεξάρτητο όργανο που θα κάνει την εποπτεία. Επίσης, γι’ αυτόν τον λόγο προχωράμε άμεσα και στη στελέχωση αυτών των υπηρεσιών με εξειδικευμένους δικηγόρους, οι οποίοι θα προσληφθούν σύμφωνα με τις διαδικασίες του ΑΣΕΠ, προκειμένου να υπάρχει πραγματικά ανεξάρτητος έλεγχος νομιμότητας.

Υπενθυμίζω, για να μην υπάρχει καμμία παρεξήγηση, ότι αυτήν τη στιγμή επικεφαλής των επτά αποκεντρωμένων διοικήσεων είναι οι συντονιστές αποκεντρωμένης διοίκησης, τους οποίους δεν τους έχει τοποθετήσει αυτή η Κυβέρνηση, αλλά η προηγούμενη κυβέρνηση.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Με ΑΣΕΠ.

**ΘΕΟΔΩΡΟΣ ΛΙΒΑΝΙΟΣ (Υφυπουργός Εσωτερικών):** Ναι, με ΑΣΕΠ. Δεν είπα τίποτα. Είπα επί ποιας θητείας καταχωρήθηκε.

Κλείνοντας -και θα επανέλθω στη δευτερολογία- σας διαβεβαιώνω ότι υπάρχει και η σχετική απάντηση του Δήμου Πειραιώς, την οποία την καταθέτω για τα Πρακτικά. Για λόγους χρόνου δεν θα την διαβάσω ολόκληρη. Επισημαίνω ότι σε κάθε περίπτωση, όποιος έχει δικαίωμα -μπορεί και η παράταξη του κ. Μπελαβίλα στον Δήμο Πειραιώς η οποία πρόσκειται σε εσάς- μπορεί να προσφύγει στην αποκεντρωμένη προκειμένου να ζητήσει να ακυρωθεί μια πράξη, εφόσον θεωρείται ότι είναι μη νόμιμη.

Ευχαριστώ.

(Στο σημείο αυτό ο Υφυπουργός Εσωτερικών κ. Θεόδωρος Λιβάνιος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε, κύριε Υφυπουργέ.

Η κ. Φωτίου έχει τον λόγο για τη δευτερολογία της για τρία λεπτά.

**ΘΕΑΝΩ ΦΩΤΙΟΥ:** Κύριε Υφυπουργέ, αν κατάλαβα καλά, οχυρωθήκατε πίσω από το αυτοδιοίκητο της τοπικής αυτοδιοίκησης, δηλαδή των δήμων. Όμως, είπατε παράλληλα, ότι φτιάχνετε αυτή την αρχή, η οποία θα τους ελέγχει. Και εν, πάση περιπτώσει, αν κάνουν οι δήμοι λάθος, να προσβάλει οποιοσδήποτε πολίτης δεν πάρει voucher το παιδί του αύριο και να πέσει όλο το πρόγραμμα των ΚΔΑΠ και των βρεφονηπιακών για εκατόν πενήντα πέντε χιλιάδες παιδιά, διότι εσείς δήθεν παριστάνετε ότι δεν καταλάβατε τίποτα.

Δεν καταλάβατε, κύριε Υφυπουργέ; Για να τα ξαναπούμε λοιπόν.

Αυθορμήτως οι δήμοι όλοι αυτοί κάνουν το ίδιο πράγμα; Φέτος η ΚΥΑ δεν έχει εκδοθεί ακόμα ένα μήνα μετά, γιατί -λέει- θα δώσετε σε ορισμένους από τους γονείς του δημοσίου. Καλά θα κάνετε. Οι γονείς απευθύνονται σε βρεφονηπιακούς σταθμούς για να κρατήσουν θέσεις για τα παιδιά τους από τον Σεπτέμβριο, χωρίς καμμία βεβαιότητα ότι θα ενταχθούν στο πρόγραμμα. Οι σταθμοί και τα ΚΔΑΠ δεν μπορούν να κάνουν κανονικά τις κρατήσεις, γιατί καθυστερήσατε ήδη ανεπίτρεπτα να βγάλετε την πρόσκληση του προγράμματος.

Πώς, λοιπόν, οι δήμοι, κύριε Υφυπουργέ, αφού εσείς είστε κάπου αλλού και δεν εποπτεύετε τίποτα με βάση το αυτοδιοίκητο, ξεκινούν εγγραφές σε ανύπαρκτα ΚΔΑΠ που εκχωρούν στο «Έχω τη Δύναμη», αναφέροντας, μάλιστα, ότι η συμμετοχή των παιδιών θα είναι δωρεάν, αλλά μέσα από το συγκεκριμένο πρόγραμμα των voucher; Επίσης, πώς καλούν για εγγραφές σε ΚΔΑΠ μη αδειοδοτημένα μέχρι στιγμής; Τι σχήματα πρωθύστερα είναι αυτά;

Μήπως υπάρχει κρυφή συμφωνία με τις περιφέρειες, ειδικά με την Αττική, ότι θα τους στείλουν τις άδειες με συνοπτικές διαδικασίες, άρα και κατά παρέκκλιση του νομοθετικού πλαισίου για προσαρμογές στις κτηριακές εγκαταστάσεις που απαιτούνται και δεν θα τις εξετάσουν καν;

Και σαν να μην έφταναν όλα αυτά, ο Δήμος Πειραιώς και ο Δήμος Αμαρουσίου μειώνουν το ωράριο λειτουργίας των υποτιθέμενων οκτώ δημοτικών ΚΔΑΠ που θα ιδρύσουν και θα λειτουργήσει το «Έχω τη Δύναμη» σε τέσσερις ώρες από οκτώ που ήταν μέχρι σήμερα. Με ακούτε; Σε τέσσερις ώρες, από οκτώ που ήταν το ΚΔΑΠ!

Δηλαδή, οι ενοικιαζόμενοι, οι υπάλληλοι του υπεργολάβου «Έχω τη Δύναμη» θα δουλεύουν εκ περιτροπής το 50% του χρόνου και η αξία του voucher, που κάλυπτε εργασία οκτώ ωρών κάθε μέρα, θα δίνεται για τις μισές ώρες. Αυτό είναι επικερδής επιχείρηση! Μπράβο! Τα ίδια λεφτά για μισές ώρες παρεχόμενων υπηρεσιών! Το «Έχω τη Δύναμη» θα παίρνει τα χρήματα, ενώ τα δημοτικά ΚΔΑΠ θα λειτουργούν διπλάσιες ώρες με τα ίδια χρήματα. Αυτό είναι καταπληκτικό! Δεν το έχω ξαναδεί αυτό.

Κύριε Υφυπουργέ -και τελειώνω κύριε Πρόεδρε- όταν ιδρύονται δημοτικά ΚΔΑΠ και ΚΔΠΑΜΕΑ, οι δήμοι προσλαμβάνουν τις κατάλληλες ειδικότητες εργαζομένων είτε σε θέσεις πλήρους είτε σε θέσεις μερικής απασχόλησης, αλλά πάντοτε με σεβασμό στην εργατική νομοθεσία. Καλύπτουν με τα voucher των 180 ευρώ οχτώ ώρες ημερησίως για τα παιδιά. Τώρα τα ίδια χρήματα -που είναι κρατικό χρήμα- θα τα δίνετε για τις μισές ώρες. Και πώς ελέγχονται οι προσλήψεις προσωπικού που θα κάνει ο υπεργολάβος όταν η αδειοδότηση φαίνεται ότι θα γίνει με τον πιο πρόχειρο κι ανεξέλεγκτο τρόπο;

Όλο αυτό το πακέτο συνιστά τεράστιο σκάνδαλο. Υποτιμάτε τη νοημοσύνη μας αν νομίζετε ότι πιστεύουμε πως όσα συμβαίνουν με το «Έχω τη Δύναμη» είναι τυχαίο συμβάν, ότι τυχαία όλοι αυτοί οι δήμοι δίνουν στο «Έχω τη Δύναμη» τα voucher. Είναι σκάνδαλο καραμπινάτο. Φαίνεται ότι όπου υπάρχει voucher οποιουδήποτε τύπου, κολλάει και ένα σκάνδαλο με ιδιωτικούς φορείς που λυμαίνονται την κατάσταση, γιατί τα λεφτά κι εδώ είναι πολλά. Το 2019 δόθηκαν για ΚΔΑΠ 98 εκατομμύρια.

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε όμως. Αυτά τα λέτε άλλη φορά. Πείτε τι ρωτάτε για να πάρετε απαντήσεις.

**ΘΕΑΝΩ ΦΩΤΙΟΥ:** Ολοκληρώνω, κύριε Πρόεδρε.

Σταματήστε, λοιπόν, αυτό το σκάνδαλο πριν γίνει τώρα το νέο «Σκόιλ Ελικίκου».

Και σας λέω ότι έψαξα στο διαδίκτυο για να βρω το «Έχω τη Δύναμη». Βρήκα -θα σας το καταθέσω- μία σελίδα Facebook -τίποτε άλλο- που αρέσει σε πενήντα άτομα. Η πληροφόρηση, δε, για το τι κάνει το σωματείο καλύπτει τέσσερις γραμμές.

Θα τα καταθέσω, κύριε Υπουργέ. Μη μας πείτε ότι δεν είχαμε καταγγείλει όλη αυτή την ιστορία μετά.

(Στο σημείο αυτό η Βουλευτής κ. Θεανώ Φωτίου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, έχετε τον λόγο.

**ΘΕΟΔΩΡΟΣ ΛΙΒΑΝΙΟΣ (Υφυπουργός Εσωτερικών):** Το να μιλάτε με τέτοια ευκολία για σκάνδαλο με προβληματίζει. Με προβληματίζει όχι μόνο υπό το φως αυτών που έχουν βγει τις τελευταίες μέρες, αλλά με προβληματίζει γιατί κατηγορείτε για κάτι το οποίο είχε γίνει επί των ημερών σας.

Αναφέρω τα εξής: 15 Νοεμβρίου του 2018. Αναπληρωτής Υπουργός Εργασίας Θεανώ Φωτίου. Απόφαση…

**ΘΕΑΝΩ ΦΩΤΙΟΥ:** Τα ξέρουμε!

**ΘΕΟΔΩΡΟΣ ΛΙΒΑΝΙΟΣ (Υφυπουργός Εσωτερικών):** Τα ξέρετε, αλλά δεν τα λέτε όμως.

**ΠΡΟΕΔΡΕΥΩΝ (Αθανάσιος Μπούρας):** Μη διακόπτετε! Δεν διακοπήκατε.

Ορίστε, κύριε Υπουργέ.

**ΘΕΟΔΩΡΟΣ ΛΙΒΑΝΙΟΣ (Υφυπουργός Εσωτερικών):** Εσείς λοιπόν…

**ΘΕΑΝΩ ΦΩΤΙΟΥ:** Κύριε Πρόεδρε, να μου δώσετε μετά ένα λεπτό να πω τι έκανα εγώ.

**ΠΡΟΕΔΡΕΥΩΝ (Αθανάσιος Μπούρας):** Δεν το δικαιούστε. Άλλη φορά που θα καταθέσετε ξανά ερώτηση.

**ΘΕΑΝΩ ΦΩΤΙΟΥ:** Επί προσωπικού κύριε Πρόεδρε.

**ΘΕΟΔΩΡΟΣ ΛΙΒΑΝΙΟΣ (Υφυπουργός Εσωτερικών):** Απόφαση, λοιπόν, δημοτικού συμβουλίου που δίνει πάλι στο εν λόγω σωματείο τη δημιουργία ΚΔΑΠ.

**ΘΕΑΝΩ ΦΩΤΙΟΥ:** Διαβάστε τη!

**ΘΕΟΔΩΡΟΣ ΛΙΒΑΝΙΟΣ (Υφυπουργός Εσωτερικών):** Δίνει, λοιπόν, την απόφαση για δημιουργία ΚΔΑΠ.

**ΘΕΑΝΩ ΦΩΤΙΟΥ:** Διαβάστε τη!

**ΘΕΟΔΩΡΟΣ ΛΙΒΑΝΙΟΣ (Υφυπουργός Εσωτερικών):** Και τι κάνατε εσείς, όπως μας κατηγορήσατε εμάς; Νίψατε τας χείρας σας; Αντιδράσατε;

**ΘΕΑΝΩ ΦΩΤΙΟΥ:** Διαβάστε τη!

**ΘΕΟΔΩΡΟΣ ΛΙΒΑΝΙΟΣ (Υφυπουργός Εσωτερικών):** Θα τα ακούσετε τώρα. Μισό λεπτάκι! Σας άκουσα με προσοχή, θα τα ακούσετε κι εσείς!

**ΠΡΟΕΔΡΕΥΩΝ (Αθανάσιος Μπούρας):** Κυρία Φωτίου, έτσι θέλατε όταν ήσασταν Υπουργός να σας συμπεριφέρονται, να διακόπτουν; Σας παρακαλώ καθίστε κι ακούστε, όπως σας άκουσε ο Υπουργός.

**ΘΕΑΝΩ ΦΩΤΙΟΥ:** Έτσι μου έκαναν. Να τη διαβάσει.

**ΠΡΟΕΔΡΕΥΩΝ (Αθανάσιος Μπούρας):** Θα το καταθέσει και θα πάρετε το αντίγραφο από τα Πρακτικά. Κι ο κάθε συνάδελφος καταλαβαίνει και τα μεν και τα δε. Σας παρακαλώ πολύ!

Κύριε Υπουργέ, συνεχίστε. Η κ. Φωτίου ήθελε να μιλήσει τέσσερα λεπτά στην πρωτολογία, πέντε λεπτά στην δευτερολογία και δεν ικανοποιήθηκε.

Συνεχίστε, κύριε Υπουργέ.

**ΘΕΟΔΩΡΟΣ ΛΙΒΑΝΙΟΣ (Υφυπουργός Εσωτερικών):** Είναι η απόφαση, λοιπόν, δημοτικού συμβουλίου επί των ημερών σας.

Εσείς νίψατε τας χείρας σας; Αντιδράσατε; Την ακυρώσατε; Τι απ’ όλα κάνατε; Τίποτα!

Απόφαση πληρωμής ενταλμάτων από την ΕΕΤΑΑ. Επιλέγω μία τυχαία ημερομηνία, την 29η Μαρτίου 2019 όπου και πάλι το εν λόγω σωματείο χρηματοδοτείται με 4.957 ευρώ. Η υπογραφή είναι του διευθύνοντος συμβούλου που είχε ορίσει το Υπουργείο Εσωτερικών.

**ΘΕΑΝΩ ΦΩΤΙΟΥ:** Πήρε 4.400 ευρώ;

**ΘΕΟΔΩΡΟΣ ΛΙΒΑΝΙΟΣ (Υφυπουργός Εσωτερικών):** Για έναν μήνα τόσο πήρανε.

Επειδή κάναμε και εμείς την ίδια έρευνα που κάνατε και εσείς λέω ξανά: οι δήμοι κρίνονται στο πλαίσιο της νομιμότητας για τις αποφάσεις που παίρνουν, κυρίως από τους δημότες και όχι από το Υπουργείο Εσωτερικών. Κρίνονται και από τον έλεγχο εποπτείας, κρίνονται από τα αρμόδια ελεγκτικά όργανα, δεν κρίνονται από την Κυβέρνηση, και ευτυχώς δεν κρίνονται από την Κυβέρνηση, το λέω ξανά! Υπενθυμίζω ότι η εποπτεία και η αυτοτελής υπηρεσία εποπτείας ξεκίνησε να υπάρχει από τον ν.3852, τροποποιήθηκε προς μια κατεύθυνση με τον ν.4555, με τον «ΚΛΕΙΣΘΕΝΗ», περάσατε και εσείς πολλές τροποποιήσεις, αλλά δεν είχατε προλάβει να τις υλοποιήσετε, όπως και τόσα άλλα πράγματα, και εμείς έχουμε στείλει ήδη το προεδρικό διάταγμα στο Σ.τ.Ε. για επεξεργασία.

Άρα, αυτή η υπηρεσία θα κάνει τον έλεγχο νομιμότητας, θα είναι εντελώς ανεξάρτητη από την Κυβέρνηση, θα είναι εντελώς ανεξάρτητη από την εκάστοτε πολιτική ηγεσία του Υπουργείου Εσωτερικών και θα δείτε σε λίγο καιρό τι σημαίνει ότι λειτουργεί πραγματικά ένας έλεγχος νομιμότητας.

Επαναλαμβάνω και το λέω παγίως πως σε ό,τι θέματα αφορούν τους δήμους και τις περιφέρειες ο έλεγχος νομιμότητας ασκείται από τα συγκεκριμένα όργανα και όχι από το Υπουργείο Εσωτερικών και όποιος κρίνει ότι θίγεται ή ότι μια απόφαση είναι παράνομη μπορεί κάλλιστα να προσφύγει και να ζητήσει την ακύρωσή της.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε και εμείς, κύριε Υπουργέ.

Να προβώ σε μια ανακοίνωση…

**ΘΕΑΝΩ ΦΩΤΙΟΥ:** Να καταθέσει το χαρτί στα Πρακτικά!

**ΠΡΟΕΔΡΕΥΩΝ (Αθανάσιος Μπούρας):** Όταν ηρεμήσει η κ. Φωτίου, θα παρακαλέσω τους συναδέλφους να ακούσουν.

**ΘΕΑΝΩ ΦΩΤΙΟΥ:** Δεν ηρεμώ!

**ΠΡΟΕΔΡΕΥΩΝ (Αθανάσιος Μπούρας):** Έχω την τιμή να ανακοινώσω στο Σώμα ότι ο Υπουργός Δικαιοσύνης διαβίβασε στη Βουλή, σύμφωνα με το άρθρο 86 του Συντάγματος και τον ν.3126/2003 «Ποινική Ευθύνη των Υπουργών», όπως ισχύει στις 6 Ιουλίου 2020, ποινική δικογραφία που αφορά τον Υφυπουργό Πολιτικής Προστασίας και Διαχείρισης Κρίσεων κ. Νικόλαο Χαρδαλιά.

Συνεχίζουμε με τον επόμενο κύκλο. Οι επόμενες ερωτήσεις θα απαντηθούν από τον Υφυπουργό Υγείας κ. Βασίλειο Κοντοζαμάνη.

Θα συζητηθεί τώρα η δεύτερη με αριθμό 866/29-6-2020 επίκαιρη ερώτηση πρώτου κύκλου του Βουλευτή Β3΄ Νοτίου Τομέα Αθηνών του Κομμουνιστικού Κόμματος Ελλάδας κ. Χρήστου Κατσώτη προς τον Υπουργό Υγείας, με θέμα «Να μην απολυθούν ενενήντα εργαζόμενοι του Νοσοκομείου Παίδων «Αγία Σοφία»».

Κύριε Κατσώτη, έχετε τον λόγο για την πρωτολογία σας.

**ΧΡΗΣΤΟΣ ΚΑΤΣΩΤΗΣ:** Σας ευχαριστώ, κύριε Πρόεδρε.

Κύριε Υπουργέ, η ερώτηση αυτή είχε κατατεθεί πριν τη λήξη της ημερομηνίας των συμβάσεων ορισμένου χρόνου των εργαζομένων, οι οποίες ήταν για τις 30 Ιουνίου. Δόθηκε μια λύση από τη διοίκηση του νοσοκομείου -και φαντάζομαι τη σύμφωνη γνώμη σας- να παραταθούν οι συμβάσεις μέχρι τέλους Σεπτεμβρίου. Ο αριθμός αυτών των εργαζομένων είναι γνωστό ότι υπολείπεται κατά πολύ των αναγκών, οι οποίες καλύπτονται με εντατικοποίηση της εργασίας τους. Λόγω αυτής της σοβαρής υποστελέχωσης εργάζονται ανελλιπώς. Είναι πολλά τα ρεπό και οι ώρες που έχουν κάνει επιπλέον, καθώς και οι άδειες του 2019 και του 2020, που τους οφείλονται, γιατί δεν μπορούν να λείψουν από τη δουλειά τους.

Η διοίκηση για να λύσει αυτό το πρόβλημα, της εντατικοποίησης και της μεγάλης έλλειψης εργαζομένων, σκοπεύει πάλι να προσλάβει εργαζόμενους από εργολάβο για δύο-τρεις μήνες, προκειμένου να δώσει ρεπό στους εργαζόμενους. Κατανοείται από τον κάθε έναν η μεγάλη έλλειψη προσωπικού.

Κύριε Υπουργέ, εκκρεμεί η από 30 Απριλίου 2020 προκήρυξη για εκατόν σαράντα τέσσερις θέσεις στην καθαριότητα και τριάντα δύο στην εστίαση. Η προκήρυξη αυτή προβλέπει ωράριο εργασίας επτάωρο και όχι οκτάωρο. Εάν αυτό σήμαινε μείωση των ωρών εργασίας των εργαζομένων, χωρίς μείωση των μισθών τους, θα ήταν μια σημαντική εξέλιξη. Όμως, επειδή είναι στην κατεύθυνση της γενίκευσης των ελαστικών μορφών, θα έχει συνέπειες σε μισθολογικές και ασφαλιστικές απολαβές των εργαζομένων. Εκτός της αντίθεσής μας σε αυτόν τον όρο, προκύπτει το θέμα του πώς θα αναπληρωθούν οι τρεις ώρες καθημερινά.

Το νοσοκομείο δεν μπορεί παρά να έχει ανάγκη καθαριότητας και εστίασης όλο το εικοσιτετράωρο. Παρά την ανησυχία περί πιθανού δεύτερου κύματος της πανδημίας, η Κυβέρνηση εφαρμόζει, όπως οι προηγούμενες, αυτή τη στρατηγική της ανακύκλωσης της ανεργίας, την επέκτασης των ελαστικών εργασιακών σχέσεων σε βάρος της μόνιμης εργασίας με πλήρη δικαιώματα.

Τα χιλιάδες κενά στα δημόσια νοσοκομεία -τα έχουμε πει πολλές φορές, τα έχουμε αναδείξει- έχουν ως αποτέλεσμα να δουλεύουν οι εργαζόμενοι σε συνθήκες υψηλής εντατικοποίησης και επικινδυνότητας.

Τα ερωτήματα είναι συγκεκριμένα. Να μην απολυθεί κανένας από τους ενενήντα εργαζόμενους του Νοσοκομείου Παίδων, των οποίων οι συμβάσεις είπαμε ότι έχουν παραταθεί μέχρι τέλος Σεπτέμβρη. Στο προσωπικό του νοσοκομείου να προστεθούν και αυτοί -που είναι επιτυχόντες- οι εργαζόμενοι, γιατί υπάρχει ανάγκη, υπάρχει μεγάλη έλλειψη προσωπικού και βέβαια να δουλεύουν κανονικά με πλήρη και σταθερή εργασία με οκτώ ώρες και όχι με μειωμένο ωράριο και μειωμένες αποδοχές.

Πάνω σε αυτά τα ερωτήματα, κύριε Υπουργέ, θα θέλαμε την απάντησή σας.

**ΠΡΟΔΡΕΥΩΝ (Αθανάσιος Μπούρας):** Ευχαριστούμε τον κ. Κατσώτη.

Ο κύριος Υπουργός έχει τον λόγο να απαντήσει.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** Ευχαριστώ, κύριε Πρόεδρε.

Κύριε Κατσώτη, οι εργαζόμενοι σε καθεστώς ιδιωτικού δικαίου ορισμένου χρόνου συνάπτουν με τους πάσης φύσεως φορείς συμβάσεις οι οποίες έχουν συγκεκριμένη χρονική διάρκεια και καθορισμένη ημερομηνία λήξης. Και επειδή συνέχεια το δικό σας κόμμα κάνει αυτό το λάθος, θα ήθελα να σας διορθώσω για μία ακόμη φορά, ότι κακώς αναφέρετε τον όρο απολύσεις, στην πραγματικότητα έχουμε λήξη των συμβάσεων που οι ίδιοι οι εργαζόμενοι έχουν αποδεχθεί, υπογράφοντας αυτή τη σύμβαση. Επομένως, δεν υπάρχει λόγος να μιλάμε για απολύσεις και να δημιουργούμε εντυπώσεις.

Σήμερα είναι Δευτέρα 6 Ιουλίου και οι ενενήντα εργαζόμενοι του Νοσοκομείου Παίδων–το είπατε κι εσείς- βρίσκονται στη θέση τους, έχοντας παραταθεί η σύμβασή τους έως τις 30 Σεπτεμβρίου, πρώτον, λόγω της πράξης νομοθετικού περιεχομένου της 1ης Μαΐου 2020 που μας δίνει αυτή τη δυνατότητα και, δεύτερον, δεν έχουν αναρτηθεί και ανακοινωθεί τα οριστικά αποτελέσματα του διαγωνισμού ΑΣΕΠ για το νοσοκομείο από τα οποία θα προσληφθούν εκατόν δεκαοκτώ άτομα προσωπικού καθαριότητας και είκοσι έξι άτομα προσωπικού εργατών βοηθητικών εργασιών για δώδεκα μήνες. Επιπλέον, το νοσοκομείο έχει προβεί στην πρόσληψη επικουρικού προσωπικού, προκειμένου να ενισχύσει αυτές τις εργασίες. Αυτή είναι η πραγματικότητα και καμμία απόλυση δεν υφίσταται μέχρι στιγμής.

Ο διαγωνισμός του ΑΣΕΠ, από τον οποίο αναμένουμε τα οριστικά αποτελέσματα των επιτυχόντων και οι οποίοι θα προσληφθούν, καλύπτει τις ανάγκες του νοσοκομείου στο πλαίσιο που προβλέπεται από την προκήρυξη. Και αυτό σημαίνει ότι για το έργο της καθαριότητας που προβλέπει η προκήρυξη επαρκεί το αντίστοιχο προσωπικό που θα προσληφθεί, συν το επιπλέον επικουρικό προσωπικό που έχει ήδη προσληφθεί.

Ευχαριστώ.

**ΠΡΟΔΡΕΥΩΝ (Αθανάσιος Μπούρας):** Ευχαριστούμε τον κύριο Υπουργό.

Ο κ. Κατσώτης έχει τον λόγο για να δευτερολογήσει.

**ΧΡΗΣΤΟΣ ΚΑΤΣΩΤΗΣ:** Κύριε Υπουργέ, είναι γνωστό ότι αυτοί οι εργαζόμενοι στο Νοσοκομείο Παίδων είναι έως και δέκα χρόνια εργαζόμενοι σε αυτό. Δεν είναι απόλυση, όταν δεν θα έχουν δουλειά αύριο; Τι συνιστά αυτή η λήξη, όπως λέτε, του ορισμένου χρόνου; Είναι μια επιλογή των εργαζομένων να είναι για πέντε μήνες ή για έξι; Για πέντε χρόνια με πεντάμηνες και εξάμηνες συμβάσεις; Είναι επιλογή τους; Πώς εσείς, λοιπόν, λέτε ότι είναι εις γνώσιν τους; Δηλαδή είναι μια επιλογή τους να δουλέψουν έξι μήνες και μετά να φύγουν ή η ανάγκη του νοσοκομείου είναι για έξι μήνες; Γιατί, λοιπόν, το νοσοκομείο δεν επιλέγει τη σύμβαση αορίστου χρόνου με πλήρη δικαιώματα; Δεν είναι, λοιπόν, απόλυση γι’ αυτόν τον εργαζόμενο; Τι είναι; Λήξη; Είναι απόλυση, κύριε Υπουργέ και κάθε σύμβαση ορισμένου χρόνου είναι απόλυση, γιατί στερεί το δικαίωμα του κάθε εργαζόμενου στη δουλειά. Και δεν είναι λύση η ανακύκλωση της ανεργίας, έξι μήνες ο ένας, έξι μήνες ο άλλος. Λύση είναι να έχει γεμάτο το πιάτο φαγητό ο εργαζόμενος στο σπίτι του, που βέβαια το στερείται με αυτές τις ελαστικές μορφές απασχόλησης.

Λέτε ότι οι πράξεις νομοθετικού περιεχομένου δίνουν το δικαίωμα να κάνετε αυτήν την παράταση των συμβάσεων μέχρι το τέλος του Σεπτέμβρη. Γιατί να μη δίνουν τη δυνατότητα οι ανάγκες του νοσοκομείου αυτοί οι εργαζόμενοι να είναι αορίστου χρόνου και να προστεθούν σε αυτούς που έχει γίνει ο διαγωνισμός για να καλύψουν πλήρως τις ανάγκες και να μην παρατηρείται αυτό το γεγονός, να μην παίρνουν ρεπό, να μην παίρνουν τις άδειες του 2019, του 2020 και να υποχρεώνονται να πηγαίνουν σε εργολάβο να παίρνουν εργολαβικούς για δύο, τρεις μήνες για να μπορούν να παίρνουν τα ρεπό τους να ξεκουραστούν οι ίδιοι οι εργαζόμενοι από την εντατικοποίηση της δουλειάς; Γιατί να μην υπάρξει αυτή η λύση από την πλευρά της Κυβέρνησης;

Εμείς θεωρούμε ότι δεν καλύπτουν τις ανάγκες αυτοί οι εργαζόμενοι, όπως λέτε, τη στιγμή που τώρα θα προχωρήσετε σε εργολαβικούς για να πάρουν οι εργαζόμενοι τα ρεπό τους. Το ίδιο θα γίνει και μετά. Ήταν εκατόν σαράντα οι εργαζόμενοι. Πολλοί για διάφορους λόγους έφυγαν. Δεν άντεξαν αυτήν την εντατικοποίηση. Και έμειναν ενενήντα. Αυτό είναι ένα θέμα που -αν θέλετε- αφορά το Υπουργείο που πρέπει να διασφαλίσει σε ένα Νοσοκομείο Παίδων την καθαριότητα αυτή που απαιτείται, την εστίαση αυτή που απαιτείται και να μην έχει εργαζόμενους ελαστικούς, έξι μήνες τον έναν, έξι μήνες τον άλλον. Πρέπει να έχει προσωπικό τέτοιο που πράγματι θα ελέγχεται και θα διασφαλίζει αυτό που πρέπει σε ένα νοσοκομείο.

Εμείς λοιπόν πάνω σε αυτό ζητάμε αυτοί οι εργαζόμενοι να γίνουν αορίστου χρόνου, να διασφαλιστεί ότι ο διαγωνισμός θα προχωρήσει άμεσα, να καταλήξει δηλαδή, για να πάρουν και τους υπόλοιπους εργαζόμενους, προκειμένου να διασφαλιστεί αυτή η λειτουργία του Νοσοκομείου «Παίδων».

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κ. Κατσώτη.

Κύριε Υπουργέ, έχετε τον λόγο για τη δευτερολογία σας.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** Ευχαριστώ, κύριε Πρόεδρε.

Κύριε Κατσώτη, επιτρέψτε μου για μία ακόμη φορά να πω ότι δεν υφίσταται καμμία απόλυση.

Σε ό,τι αφορά τον διαγωνισμό, βρίσκεται σε στάδιο τελικής επεξεργασίας από το ΑΣΕΠ ο οριστικός κατάλογος κατάταξης με τους επιτυχόντες για τις θέσεις. Βεβαίως, επειδή αναφερθήκατε ότι οι εργαζόμενοι αυτοί βρίσκονται σε δυσμενή θέση σε σχέση με κάποιους άλλους, κανείς δεν εμποδίζει κάποιον εργαζόμενο να λάβει μέρος σε κάποια προκήρυξη για μόνιμο προσωπικό, διότι υπάρχουν και τέτοιες προκηρύξεις, προκειμένου να διασφαλιστεί μια μόνιμη θέση στο ελληνικό δημόσιο.

Από εκεί και πέρα, έχουμε προβεί σε όλες τις απαραίτητες ενέργειες προκειμένου να τηρήσουμε τις συνθήκες καθαριότητας στο Νοσοκομείο «Παίδων», όχι μόνο επειδή είναι παιδιατρικό. Συμβαίνει σε όλα τα νοσοκομεία, είτε με τις συμβάσεις ορισμένου χρόνου είτε με τις προσλήψεις επικουρικού προσωπικού.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε τον κύριο Υπουργό.

Στη συνέχεια θα συζητηθεί η τέταρτη με αριθμό 851/24-6-2020 επίκαιρη ερώτηση πρώτου κύκλου της Η΄ Αντιπροέδρου της Βουλής και Βουλευτή Β3΄ Νοτίου Τομέα Αθηνών του ΜέΡΑ25 κ. Σοφίας Σακοράφα προς τον Υπουργό Υγείας, με θέμα: «Καταστρεπτική παράταση αναστολής λειτουργίας των Εκπαιδευτικών Φιλαρμονικών Σχολών».

Κυρία Σακοράφα, έχετε τον λόγο.

**ΣΟΦΙΑ ΣΑΚΟΡΑΦΑ (Η΄ Αντιπρόεδρος της Βουλής):** Ευχαριστώ, κύριε Πρόεδρε.

Κύριε Υπουργέ, στα μέτρα προστασίας έναντι του COVID-19 περιλαμβάνεται και η απαγόρευση διδασκαλίας και χρήσης πνευστών οργάνων. Με αφορμή αυτή την απαγόρευση, παρατείνεται η αναστολή λειτουργίας των εκπαιδευτικών φιλαρμονικών σχολών όλης της χώρας επ’ αόριστον και τουλάχιστον μέχρι 12 Ιουλίου 2020.

Κύριε Υπουργέ, δεν γνωρίζω αν υπάρχουν σχετικές μελέτες. Αντίθετα, όμως, γνωρίζω επίσημο δημοσίευμα στο site «Medical Xpress» όπου αναφέρεται σε μελέτη που παρήγγειλε η Φιλαρμονική της Βιέννης και από την οποία προκύπτει ότι κατά την εκπνοή των μουσικών η μεταφορά αερολυμάτων είναι ακίνδυνη μετά τα ογδόντα εκατοστά.

Την καταθέτω στα Πρακτικά.

(Στο σημείο αυτό η Η΄ Αντιπρόεδρος της Βουλής κ. Σοφία Σακοράφα καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Οι φιλαρμονικές σχολές, όπως γνωρίζετε, είναι οργανισμοί δήμων ή είναι κοινωφελή σωματεία που παρέχουν μουσική παιδεία υψηλών απαιτήσεων σε χιλιάδες μαθητές σε ολόκληρη τη χώρα. Ιδιαίτερα, οι φιλαρμονικές σχολές των Ιονίων Νήσων και της δυτικής Ελλάδας έχουν βαρύνοντα και ουσιαστικό ιστορικό και κοινωνικό ρόλο και με βάση την εκπαιδευτική τους λειτουργία είναι δημιουργοί και εκφραστές του πολιτισμού των τοπικών κοινωνιών και αποτελούν πόλο έλξης τουρισμού.

Η απαγόρευση, λοιπόν, αφορά φιλαρμονικές, δεκάδες φιλαρμονικές σχολές σε ολόκληρη τη χώρα και στερεί την επαφή με τον πολιτισμό από δεκάδες χιλιάδες ανθρώπους και τις οικογένειές τους και ιδίως από τους μαθητές των φιλαρμονικών των Επτανήσων.

Επειδή η αναστολή λειτουργίας, λοιπόν, των εκπαιδευτικών φιλαρμονικών σχολών ήδη για ένα χρονικό διάστημα πάνω από τρεις μήνες στερεί από χιλιάδες νέους ουσιώδη εκπαίδευση και από τις τοπικές κοινωνίες σημαντικό παράγοντα κοινωνικής πολιτισμικής και οικονομικής ανάπτυξης, επειδή η αιτιολογία της απαγόρευσης, αναφερόμενη στην έντονη εκπνοή, είναι επιστημονικά και λογικά τουλάχιστον δυσνόητη, αφού μάλιστα επιτρέπονται ήδη άλλες δραστηριότητες με εντονότερη σωματική δράση, επειδή με την παρατεταμένη αναστολή λειτουργίας των εκπαιδευτικών φιλαρμονικών σχολών καταφέρεται ένα πολύ μεγάλο πλήγμα στους μαθητές τους και στις περιοχές που τις συντηρούν μέσω ενός τομέα από τον οποίο ακριβώς περιμένουν την αναγέννησή τους μετά τα μέτρα εγκλεισμού και περιορισμών λόγω της επιδημίας, σας ερωτώ, κύριε Υπουργέ, αν έχετε την πρόθεση να επανεξετάσετε άμεσα το ζήτημα της απαγόρευσης διδασκαλίας και χρήσης πνευστών, ώστε να επαναλειτουργήσουν το ταχύτερο οι εκπαιδευτικές φιλαρμονικές σχολές.

Ευχαριστώ.

(Στο σημείο αυτό η Βουλευτής και Η΄ Αντιπρόεδρος της Βουλής κ. Σοφία Σακοράφα καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε και εμείς την κ. Σακοράφα.

Κύριε Υπουργέ, έχετε τον λόγο για την πρωτολογία σας.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** Ευχαριστώ, κύριε Πρόεδρε.

Κυρία Σακοράφα, ο στόχος μας όλο αυτόν τον καιρό δεν ήταν να εμποδίσουμε την πρόσβαση όχι μόνο σε πολιτιστικές δραστηριότητες του κόσμου, αλλά και σε άλλες δραστηριότητες. Ο στόχος ήταν να προστατεύσουμε τη δημόσια υγεία του πληθυσμού. Και όπως πολύ καλά γνωρίζετε, βρίσκεται σε εξέλιξη σχέδιο σταδιακής άρσης των περιοριστικών μέτρων που επιβλήθηκαν στο πλαίσιο της αντιμετώπισης της πανδημίας του κορωνοϊού.

Όλα αυτά τα μέτρα τα οποία ελήφθησαν βασίστηκαν σε εισηγήσεις της Εθνικής Επιτροπής Προστασίας της Δημόσιας Υγείας έναντι του κορωνοϊού, λαμβάνοντας υπ’ όψιν τις διαμορφούμενες εξελίξεις, τα επιστημονικά δεδομένα και αξιολογώντας επιδημιολογικά επίσης δεδομένα.

Η δε άρση τους είναι πάλι αρμοδιότητα -κατόπιν εισήγησης- της Εθνικής Επιτροπής Προστασίας της Δημόσιας Υγείας, καθώς επίσης συνοδεύεται και από έκδοση συγκεκριμένων οδηγιών και κοινοποίηση στους αρμόδιους φορείς για περαιτέρω ενέργειες και οι φορείς αυτοί είναι υποχρεωμένοι και υπεύθυνοι να παρακολουθούν την τήρηση αυτών των οδηγιών.

Σύμφωνα με το άρθρο 15 της υπ’ αριθμ. 40381/27-6-2020 κοινής υπουργικής απόφασης, οι διοικήσεις των ιδιωτικών επιχειρήσεων και των ανωτέρων σχολών δραματικής τέχνης, των ανωτέρων επαγγελματικών σχολών χορού, των ωδείων και μουσικών σχολών, των σχολών βυζαντινής μουσικής, του Προπαρασκευαστικού Επαγγελματικού Σχολείου Καλών Τεχνών Πανόρμου Τήνου, των ερασιτεχνικών σχολών χορού και των λοιπών εκπαιδευτικών δομών καλλιτεχνικής εκπαίδευσης οφείλουν να λαμβάνουν όλα τα προσήκοντα μέτρα για την ασφαλή διεξαγωγή των μαθημάτων και των εν γένει δραστηριοτήτων. Από αυτά τα μέτρα εξαιρούνται τα μουσικά και καλλιτεχνικά γυμνάσια και λύκεια της δευτεροβάθμιας εκπαίδευσης.

Επίσης, σύμφωνα με εισηγήσεις της Εθνικής Επιτροπής, καθορίζονται ειδικές απαιτήσεις και απαγορεύσεις για τη λειτουργία των προαναφερθέντων δομών καλλιτεχνικής εκπαίδευσης.

Η επαναλειτουργία των εκπαιδευτικών φιλαρμονικών σχολών εντάσσεται στο παραπάνω πλαίσιο και είμαι βέβαιος ότι σε κάθε περίπτωση σύντομα θα επιτευχθεί η επαναλειτουργία των φιλαρμονικών σχολών με κανόνες απόλυτης ασφάλειας και σύμφωνα πάντα με τις εισηγήσεις της Εθνικής Επιτροπής Προστασίας της Υγείας έναντι του κορωνοϊού.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κυρία Σακοράφα, έχετε τον λόγο για τη δευτερολογία σας.

**ΣΟΦΙΑ ΣΑΚΟΡΑΦΑ (Η΄ Αντιπρόεδρος της Βουλής):** Ευχαριστώ, κύριε Πρόεδρε. Θα ήθελα την ανοχή σας για μισό λεπτό παραπάνω ίσως.

Κύριε Υπουργέ, ομολογώ ότι θα περίμενα σήμερα -ειλικρινά σας το λέω- να μου κάνετε συγκεκριμένη τη χρονική περίοδο που θα πρέπει να ξεκινήσουν αυτές οι φιλαρμονικές σχολές τη λειτουργία τους, βάσει όσων είπατε προηγουμένως, τα οποία είναι πολύ σεβαστά. Κανείς δεν έχει καμμιά αντίρρηση σε αυτό. Γι’ αυτό σας έκανα και την ερώτηση για τη μουσική εκπαίδευση μέσα από τις φιλαρμονικές σχολές που λειτουργούν σε όλη την Ελλάδα και αποτελούν κυρίως για τα Επτάνησα τη σημαντικότερη συνιστώσα -θα έλεγα- του πολιτισμού τους. Αποτελούν, δηλαδή, ένα μαζικό λαϊκό φαινόμενο που αγαπάει τη σοβαρή μουσική, την οποία μετατρέπει σε λαϊκό κτήμα.

Σας καταθέτω στα Πρακτικά τα ενημερωτικά σημειώματα που μου απέστειλαν και θα ήθελα να λάβετε πολύ σοβαρά υπ’ όψιν σας και το σημείωμα που άφησα προηγουμένως όσον αφορά στην έρευνα, τη μελέτη που έκανε η Φιλαρμονική της Βιέννης -δεν μιλάμε για μια οποιαδήποτε φιλαρμονική- που λέει ότι δεν υπάρχει κανένα πρόβλημα, από τη στιγμή που μετά τα ογδόντα εκατοστά δεν μεταδίδεται ο ιός όσον αφορά την εκπνοή των μουσικών.

Θα έλεγα, λοιπόν, ότι οι φιλαρμονικές αυτές ανέδειξαν πάρα πολύ μεγάλους μουσικούς -το γνωρίζετε, άλλωστε, είμαι σίγουρη- και συνθέτες, όπως είναι ο Λαυράγκας, ο Πέτρος Σκαρλάτος, ο Τσίντζας, ο Λαμπελέτ, ο Νικόλαος-Τζανής Μεταξάς, ο Σαμάρας, ο Καρρέρ, που τις στήριξαν και ως αρχιμουσικοί.

Πρόκειται, δηλαδή, για εκπαιδευτικά ιδρύματα αυτοδιαχειριζόμενα και συνεταιριστικά, τα πρώτα με δημοκρατικό καταστατικό στην Ελλάδα, που η συνεχής λειτουργία τους εκτείνεται σε τρεις αιώνες, 19ος, 20ος και 21ος. Είναι ναοί, δηλαδή, του πολιτισμού με εκατό και τετρακόσιους μουσικούς και μαθητές η κάθε μία, με τα έθιμά τους, άλλες οικογένειες να παίζουν χάλκινα, άλλες ξύλινα και άλλες κρουστά, τρεις γενιές σε διπλανά αναλόγια. Πρόκειται για πολιτιστικές κατακτήσεις που βοήθησαν να αναπτυχθεί το πρώτο κόμμα με πολιτικό πρόγραμμα στην Ελλάδα που δεν ήταν απλά αγγλικό, γαλλικό, ρωσικό, αλλά ήταν το κόμμα των ριζοσπαστών που πάντρευε το κοινωνικό αίτημα με την εθνική ανεξαρτησία, την αυτοδιάθεση των Επτανησίων και την ένωση με την Ελλάδα.

Κύριε Υπουργέ, έχετε επιτρέψει να ανοίξουν εστιατόρια, μπαρ και γυμναστήρια -σας το είπα και προηγουμένως- να γίνονται συναυλίες, συνέδρια και δραστηριότητες που απαιτούν πιο έντονη σωματική προσπάθεια, πιο κοντινή επαφή και πιο έντονη εκπνοή, χωρίς διαβούλευση με τους ενδιαφερόμενους, ενώ θα μπορούσα ίσως να βοηθήσω. Ξέρετε τι κινδυνεύει να καταστραφεί; Κινδυνεύει να καταστραφεί η Φιλαρμονική της Κέρκυρας, η οποία πρώτη παιάνισε τον Εθνικό μας Ύμνο, σύνθεση του ιδρυτή της Νικολάου Χαλικιόπουλου Μάντζαρου, καθώς και οι μεγάλες φιλαρμονικές που ήρθαν από τη Ζάκυνθο, την Κεφαλονιά και την Κέρκυρα και έπαιξαν πρώτες δημόσια τον Ολυμπιακό Ύμνο του 1896, όταν η πατρίδα μας δεν είχε αντάξιά τους μουσικά σύνολα, όπως η Φιλαρμονική του Ληξουρίου που δεν διέκοψε τη λειτουργία της ούτε την περίοδο της πείνας της σταφιδικής κρίσης ούτε στους πολέμους και τον εμφύλιο ούτε στους φονικούς σεισμούς του 1953. Ερημοποιούνται τόποι, όπου η κάθε γιορτή και επέτειος είναι μυσταγωγία και υψηλή πολιτιστική συνάντηση λόγω του ρεπερτορίου των φιλαρμονικών που συμμετείχαν.

Κύριε Πρόεδρε, κύριε Υπουργέ, για πρώτη φορά εδώ και ενάμιση αιώνα οι Επτανήσιοι θα πανηγυρίσουν τον Άγιο Σπυρίδωνα, τον Άγιο Γεράσιμο ή τον Άγιο Διονύσιο, χωρίς τη μουσική τους. Θα τιμήσουν σφαγές, ολοκαυτώματα και εκτελέσεις αντιστασιακών, χωρίς τη φιλαρμονική τους.

Εκατοντάδες άνθρωποι χάνουν την ιστορία τους και τον πολιτισμό τους, κύριε Υπουργέ. Χάνουν τον τρόπο ζωής τους και την ιδιαίτερη αύρα που θέλουν να γνωρίσουν επισκέπτες από όλο τον κόσμο. Χιλιάδες παιδιά χάνουν τη σημαντικότερη, ίσως, μόρφωση που μπορούν να λάβουν στους τόπους που γεννήθηκαν.

Πρέπει να επανεξετάσετε την απόφασή σας, κύριε Υπουργέ. Δεν πρέπει να αφήσετε να καταστραφεί αυτή η μοναδικότητα των Επτανήσων ούτε να δείχνετε ότι αντιμετωπίζετε με μειωμένη ευαισθησία τα μεγάλα λαϊκά στοιχεία που οι φιλαρμονικές σχολές αποτελούν σε όλη τη χώρα. Είμαι σίγουρη πως εσείς προσωπικά δεν θα το επιτρέψετε.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Υπουργέ, έχετε τον λόγο για τη δευτερολογία σας.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** Ευχαριστώ, κύριε Πρόεδρε.

Κυρία Σακοράφα, τα ακούω θετικά αυτά που λέτε και είναι και πολύ σημαντικά, γιατί, ξέρετε, πράγματι έχουν να κάνουν με την ιστορία του τόπου μας. Όλοι αγαπάμε τον τόπο μας, με τα ήθη και τα έθιμα, τις παραδόσεις μας. Όλοι αγαπάμε τη μουσική, τον πολιτισμό και θέλουμε να παιανίζουν οι φιλαρμονικές. Όμως, θέλουμε όλα αυτά να γίνονται λαμβάνοντας υπ’ όψιν το πλαίσιο της προστασίας της δημόσιας υγείας.

Σας είπα και στην πρωτολογία μου ότι πιστεύω ότι πολύ σύντομα θα επιτευχθεί η επαναλειτουργία των εκπαιδευτικών φιλαρμονικών σχολών με κανόνες απόλυτης ασφάλειας, έτσι ώστε όλοι να είμαστε σε θέση να απολαύσουμε τις φιλαρμονικές -και όχι μόνο- εκδηλώσεις που λαμβάνουν χώρα τους επόμενους μήνες στη χώρα μας.

Τα ακούω αυτά που λέτε και θα μεταφέρω και το αίτημά σας, τη συζήτηση η οποία γίνεται σήμερα, στους αρμόδιους φορείς και στην επιτροπή. Εύχομαι πολύ σύντομα να έχουμε το αποτέλεσμα το οποίο όλοι θέλουμε.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε.

Προχωρούμε στην τρίτη με αριθμό 878/29-6-2020 επίκαιρη ερώτηση δεύτερου κύκλου του Βουλευτή Κέρκυρας του Συνασπισμού Ριζοσπαστικής Αριστεράς κ. Αλέξανδρου-Χρήστου Αυλωνίτη προς τον Υπουργό Υγείας με θέμα: «Στελέχωση αγροτικών ιατρείων Διαπόντιων Νησιών».

Ορίστε, κύριε Αυλωνίτη, έχετε τον λόγο για την πρωτολογία σας.

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Κύριε Υπουργέ, ευχαριστώ δημόσια την κ. Σακοράφα που έκανε αυτή την επίκαιρη ερώτηση. Αν έχετε προσέξει, στο γραφείο σας υπάρχει και ερώτηση εμού προσωπικά για το θέμα των φιλαρμονικών. Το λέω για την ιστορία, με τη μόνη διαφορά ότι όταν υποβάλουμε την ερώτηση, περνάει η επικαιρότητα μέχρι να πάρουμε την έγγραφη απάντηση. Πάντως, ευχαριστώ δημόσια εκ μέρους των Επτανησίων και των Κερκυραίων την κ. Σακοράφα γι’ αυτή την πολύ επίκαιρη και υπέρ των φιλαρμονικών ερώτησή της.

Κύριε Υπουργέ, έχω υποβάλει δύο ερωτήσεις εγώ, μία ερώτηση -νομίζω- ο Βουλευτής Κέρκυρας του Κινήματος Αλλαγής, άπειρες τηλεφωνικές επαφές φαντάζομαι ότι έχετε από τον Βουλευτή σας, τον Βουλευτή της Νέας Δημοκρατίας, τον κ. Γκίκα, και έρχομαι σήμερα με μία επίκαιρη ερώτηση για ένα πολύ σημαντικό ζήτημα, το οποίο είναι διαχρονικό. «Ήμουνα νιος και γέρασα» στην Κέρκυρα ασχολούμενος με την τοπική αυτοδιοίκηση, αντιμετωπίζοντας συνεχώς το ίδιο θέμα, δηλαδή της στελέχωσης των ιατρείων των τριών Διαπόντιων Νησιών μας.

Αντιλαμβάνεστε, λοιπόν, ότι πρέπει κάποια στιγμή να λυθεί το θέμα θεσμικά και μόνιμα. Αντιλαμβάνεστε τη γεωπολιτική θέση των τριών Διαπόντιων Νησιών μας. Αντιλαμβάνεστε ότι το καλοκαίρι επισκέπτονται τα νησιά αυτά πάρα πολλοί τουρίστες. Αντιλαμβάνεστε και γνωρίζετε ότι τον χειμώνα μένουν ελάχιστοι γέροντες συμπολίτες μας, οι οποίοι προστατεύουν τα νησιά μας, τα οποία ουσιαστικά τώρα έχουν και πολύ μεγάλο αριθμό κατοίκων, ειδικά τους χειμερινούς μήνες, από την Αλβανία. Αυτό δεν έχει καμμία ιδιαίτερη σημασία, αλλά είναι πολύ σημαντικό για να σας δείξω την πληθυσμιακή κατάσταση των Διαποντίων Νήσων.

Το 2016 η κυβέρνηση ΣΥΡΙΖΑ θέσπισε έναν νόμο και στο άρθρο 8 προσδιορίζει τι γίνεται με την κάλυψη των αγροτικών ιατρείων από γιατρούς, γιατρούς-φαντάρους που υπηρετούν τη θητεία τους. Μονίμως, είτε επειδή τελειώνει η θητεία του φαντάρου-γιατρού είτε λόγω άλλων λόγων, όπως αδειών των φαντάρων, μένουν κενές αυτές οι θέσεις και μονίμως το πρόβλημα των Διαποντίων Νήσων είναι ότι δεν είναι στελεχωμένα τα ιατρεία τους από μόνιμο προσωπικό.

Το κύριο ζήτημα, λοιπόν, που τίθεται με αυτήν την ερώτησή μου είναι να μου απαντήσετε στο εξής απλό ερώτημα: Μπορείτε με αυτά τα δεδομένα που υπάρχουν, που δεν λειτούργησαν μέχρι σήμερα, όπως ακόμη και το θεσμικό πλαίσιο που θεσπίστηκε πριν από λίγο καιρό από την κυβέρνηση ΣΥΡΙΖΑ, να διαμορφώσετε ένα καινούργιο νομικό, ένα καινούργιο θεσμικό πλαίσιο, ένα νομοσχέδιο και να έρθετε εδώ και να μας πείτε ότι πρέπει να δώσουμε κίνητρα στους γιατρούς, για να πάνε εκεί;

Αντιλαμβάνεστε ότι ένας γιατρός, για να πάει στους Οθωνούς, στην Ερείκουσσα και στο Μαθράκι και να μείνει πέντε μήνες τον χρόνο εκεί, θέλει κίνητρα, όχι μόνο οικονομικά, αλλά κυρίως επιστημονικά. Εμείς έχουμε ως Κοινοβουλευτική Ομάδα του ΣΥΡΙΖΑ μια σειρά από προτάσεις, τις οποίες θα σας αναπτύξω στη δευτερομιλία μου.

Σας ρωτώ, λοιπόν, και προφορικά: Τι ακριβώς προτίθεστε να κάνετε, έτσι ώστε να μην συνεχίζεται αυτή η απαράδεκτη κατάσταση, που οδηγεί κάθε φορά, μετά από δύο-τρεις μήνες, σε θριαμβολογίες του τοπικού σας Βουλευτή ότι ορίστηκε κάποιος στρατιώτης, για να καλύψει μία θέση σ’ αυτά τα τρία νησιά και σε κάθε περίπτωση, αν προτίθεστε να φέρετε κάποια νομοθετική πρωτοβουλία, έτσι ώστε να λυθεί οριστικά το θέμα των τριών Διαπόντιων Νησιών;

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, έχετε τον λόγο για την πρωτολογία σας.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** Ευχαριστώ, κύριε Πρόεδρε.

Κύριε Αυλωνίτη, κατ’ αρχάς, επειδή αναφερθήκατε στον αριθμό των ερωτήσεων και στη χρονική απόσταση μεταξύ της στιγμής που υποβάλλεται η ερώτηση και της απάντησης, να σημειώσω ότι έχω αναφέρει επανειλημμένως στο Σώμα ότι είναι τεράστιος ο όγκος των ερωτήσεων.

Το Υπουργείο Υγείας, κύριε Πρόεδρε, σύμφωνα με πρόσφατα στοιχεία κρατάει τα σκήπτρα στις ερωτήσεις. Είμαστε παρόντες στον κοινοβουλευτικό έλεγχο και απαντάμε, έστω και με καθυστέρηση, σε όλες τις ερωτήσεις και προσπαθούμε να μην αφήνουμε τίποτα σε εκκρεμότητα.

Κύριε Αυλωνίτη, και εσείς ως κυβέρνηση προχωρήσατε, νομοθετήσατε τη δυνατότητα σε οπλίτες γιατρούς κατά τη διάρκεια της θητείας τους να ασκούν την υποχρέωση υπηρεσίας υπαίθρου ως αγροτικοί γιατροί. Μπράβο, πολύ καλά κάνατε. Δεν λύσατε, όμως, το πρόβλημα. Το πρόβλημα δεν λύνεται με τη θεσμοθέτηση ενός κινήτρου, ούτε με πάρα πολλά κίνητρα. Πρέπει να συμφωνήσουμε όλοι σ’ αυτή την Αίθουσα ότι όλα τα κόμματα, όλες οι προηγούμενες κυβερνήσεις προσπάθησαν να δώσουν λύση σ’ αυτό το θέμα, το οποίο είναι πολύπλοκο και δύσκολο.

Αποτελεί θεσμική υποχρέωση της πολιτείας να διασφαλίζει σε κάθε περίπτωση το δικαίωμα της καθολικής και ισότιμης πρόσβασης και στην τελευταία άκρη της επικράτειας για κάθε πολίτη. Και οι περιπτώσεις των νησιωτικών, των ηπειρωτικών και των άγονων απομακρυσμένων περιοχών δεν αποτελούν εξαίρεση. Στόχος και δικός μας είναι η πλήρης κάλυψη όλων αυτών των περιοχών.

Είναι γεγονός ότι πολλές φορές δεν επιτυγχάνεται αυτό στον απόλυτο βαθμό. Και είναι δεδομένο ότι όλες οι κυβερνήσεις εστιάζουν την προσοχή τους στους κατοίκους των απομακρυσμένων αυτών περιοχών. Διότι, πράγματι, πέραν του γεγονότος ότι είναι ευάλωτες ομάδες του πληθυσμού, κυρίως άτομα της τρίτης ηλικίας, υπάρχουν προβλήματα καθ’ όλη τη διάρκεια του έτους.

Προσπαθούμε όλοι να καλύψουμε ελλείψεις και κενά σε υγειονομικό προσωπικό, είτε προκηρύσσοντας θέσεις, που πολλές φορές βγαίνουν άγονες, είτε μετακινώντας προσωπικό από τις πλησιέστερες δομές με επάρκεια σ’ αυτό. Δυστυχώς, επαναλαμβάνω, το αποτέλεσμα δεν είναι πάντα το επιθυμητό.

Ακόμη και τα κίνητρα που έχουν δοθεί, με πιο πρόσφατο αυτό που αναφέρατε εσείς, δεν δίνουν μόνιμες λύσεις. Και αυτή είναι η πραγματικότητα. Αυτή είναι η κατάσταση, όχι μόνο στις Διαπόντιες Νήσους, αλλά και γενικά σε άγονες και απομακρυσμένες περιοχές.

Εμείς έχουμε καταφέρει να προκηρύξουμε εγκαίρως τις θέσεις ιατρών υπαίθρου, καλύπτουμε τα κενά με ιατρούς οπλίτες, μετακινούμε γιατρούς από τις πλησιέστερες δομές κατά τις περιόδους που δεν υπάρχει αγροτικός γιατρός. Και στο σημείο αυτό να τονίσω την άριστη συνεργασία μεταξύ των Υπουργείων Υγείας και Άμυνας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Τελειώνω, κύριε Πρόεδρε.

Επειδή αναφερθήκατε στα μέτρα τα οποία προτιθέμεθα να πάρουμε και τις πρωτοβουλίες, θα ήθελα να σας πω ότι απαιτούνται γενναίες παρεμβάσεις, για να δοθούν μόνιμες λύσεις. Και δεν το λέω τυχαία, γιατί ήδη επεξεργαζόμαστε κίνητρα, προτάσεις και λύσεις, προκειμένου να αντιμετωπίσουμε αυτό το μεγάλο ζήτημα.

Δεσμεύομαι ενώπιον του Σώματος για συγκεκριμένη νομοθετική πρωτοβουλία, στη βάση της οποίας θα επανακαθορίζεται το πλαίσιο των άγονων περιοχών, θα αναθεωρηθούν τα κίνητρα που δίνονται, έτσι ώστε να γίνουν ισχυρότερα, προσελκύοντας περισσότερους γιατρούς και θα ορίζεται με συγκεκριμένο τρόπο η υποχρεωτικότητα της κάλυψης των κενών όποτε και όπου προκύπτουν.

Θεωρώ ότι μέσα από μια ολοκληρωμένη νομοθετική πρωτοβουλία και από έναν διάλογο μεταξύ όλων των κομμάτων -και το δικό σας κόμμα πρόσφατα ανακοίνωσε κάποια μέτρα που έχουν να κάνουν με τις άγονες και απομακρυσμένες περιοχές-, θα μπορέσουμε να πετύχουμε τη μόνιμη επίλυση του ζητήματος, χωρίς πρόσκαιρες λύσεις, για την κάλυψη όλων αυτών των περιοχών.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Κύριε Αυλωνίτη, έχετε τον λόγο για τη δευτερολογία σας.

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Κύριε Υπουργέ, είναι σημαντικό το τελευταίο που είπατε, ότι δηλαδή θα προχωρήσετε σε μια νομοθετική πρωτοβουλία.

Θέλω να τονίσω στην Εθνική Αντιπροσωπεία ότι θυμόμαστε τα Διαπόντια Νησιά -και φαντάζομαι και άλλα ακριτικά νησιά του Αιγαίου-, όταν συμβαίνει κάτι. Ο κόσμος ακούει τη λέξη «Οθωνοί», μη γνωρίζοντας πού ακριβώς πέφτει. Το ακούν, όμως, και τώρα τελευταία λόγω της Συμφωνίας μεταξύ Ελλάδας και Ιταλίας σε σχέση με την επήρεια της νησίδος Οθωνοί στο 72%.

Αυτή η περιοχή, θα πρέπει να σας θυμίσω, έχει προσδιοριστεί από τη Βουλή μας, καθώς ψηφίσθηκε και κυρώθηκαν συμφωνίες για την ανόρυξη-εξόρυξη υδρογονανθράκων. Εκεί, Στο τρίγωνο αυτό, συγκλίνουν οι τρεις ΑΟΖ Ιταλίας, Αλβανίας, Ελλάδας. Γι’ αυτό αναφέρθηκα στον γεωπολιτικό χαρακτήρα και στην εθνική σημασία των Διαπόντιων Νησιών.

Υπ’ αυτή την έννοια, λοιπόν, η νομοθετική σας πρωτοβουλία επιβάλλεται. Είναι γεγονός ότι έχετε αποκομίσει κι εσείς την απαραίτητη πείρα και την πείρα του θεσμικού πλαισίου που μέχρι τώρα έχει υλοποιηθεί, αλλά όμως κι αυτό δεν είναι επαρκές.

Είδα ότι έχετε διαβάσει τις προτάσεις της Κοινοβουλευτικής Ομάδας του ΣΥΡΙΖΑ. Επιτρέψτε μου στα δύο λεπτά που μου απομένουν να σας πω τι θα γίνει, εάν υπάρξουν οικονομικά κίνητρα προς τους γιατρούς για να καταλάβουν τη μόνιμη θέση των ιατρείων σε αυτά τα τρία νησιά και στα άλλα, όπου υπάρχουν στην ακριτική μας Ελλάδα. Παραδείγματος χάριν, ειδικό αφορολόγητο επίδομα αγόνου για ειδικευμένους γιατρούς του ΕΣΥ για όλο το διάστημα της πραγματικής υπηρεσίας, το οποίο θα ορίζεται στο ποσό των 1.000 ευρώ.

Επίσης, η εξομοίωση με τους αξιωματικούς των Ενόπλων Δυνάμεων, να ξέρουν πού θα μείνουν, να έχουν τη δυνατότητα να μείνουν εκεί που θα πάνε, να έχουν στεγαστικά και φορολογικά κίνητρα, διοικητικά κίνητρα, όπως παραδείγματος χάριν την ταχύτερη μισθολογική εξέλιξη μετά την παρέλευση επταετούς υπηρεσίας στη θέση αυτή, αλλά και να παρέχεται η δυνατότητα τα χρόνια αυτά να υπολογίζονται με συντελεστή «2» για βαθμολογική εξέλιξη.

Υπάρχουν, όμως, και άλλα πράγματα. Να σας θυμίσω, για παράδειγμα, ότι υπάρχουν και τα επιστημονικά κίνητρα. Για παράδειγμα, ένας που μόλις τελείωσε το πανεπιστήμιο να έχει τη δυνατότητα διενέργειας εξ αποστάσεως μεταπτυχιακού ή διδακτορικού κύκλου σπουδών με ανάληψη του κόστους από το νοσοκομείο. Μάλιστα, μπορώ να σας πω πολλά ακόμα.

Όλο αυτό αφορά περίπου δύο χιλιάδες θέσεις στα ακριτικά νησιά, στις ακριτικές περιοχές και είναι κοστολογημένο με επάρκεια. Με πολύ απλά λόγια, αυτό σημαίνει ότι υπάρχει η δυνατότητα και η πρόβλεψη. Μιλάμε για το ποσό των περίπου 50 εκατομμυρίων ευρώ τον χρόνο, έτσι ώστε πραγματικά να μην υπάρχει αυτό που συμβαίνει και γελοιοποιεί τον ρόλο των Βουλευτών, αλλά και της τοπικής αυτοδιοίκησης δηλαδή κάθε φορά που τελειώνει η θητεία ενός στρατιωτικού ιατρού να ζητάμε, να παρακαλάμε, τον αρμόδιο Υπουργό ή Υφυπουργό να ορίσει κάποιον άλλο οπλίτη ή να τυχαίνει κάτι στον γιατρό αυτό και να υπάρχει και θαλασσοταραχή και να μένει ένα νησί με γηραιούς μόνιμους κατοίκους χωρίς έναν άνθρωπο να τους βοηθήσει.

Και σας φέρνω το τωρινό παράδειγμα με τον COVID-19. Θα έρθουν πολλοί τουρίστες στα Διαπόντια Νησιά. Πείτε μου, λοιπόν, πώς θα νιώθει υγειονομική ασφάλεια αυτός που θα έρθει από την Αγγλία στο πανέμορφο νησί της Ερείκουσας ή στο καταπληκτικό νησί των Οθωνών, στο Μαθράκι; Πώς θα πάει, λοιπόν, ο τουρίστας, όταν εκεί υπάρχει μόνο ένας γιατρός; Και στην περίπτωση που συμβεί ένα μπουρίνι, όπως χθες στην Κέρκυρα που κράτησε πολλές ώρες, ή κάτι άλλο, να μην υπάρχει ένας άνθρωπος;

Υπό αυτή, λοιπόν, την έννοια, θεωρώ ότι εκτός από τη γεωπολιτική σημασία των Διαποντίων Νησιών, πρέπει να αντιμετωπίσουμε και το ανθρώπινο κομμάτι αυτής της ιστορίας και να προστατεύσουμε τους ακρίτες μας προτού να είναι αργά.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Υπουργέ, έχετε τον λόγο για τη δευτερολογία σας.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** Ευχαριστώ, κύριε Πρόεδρε.

Κύριε Αυλωνίτη, αυτή η ερώτηση δεν προσφέρεται για πολιτική αντιπαράθεση.

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Δεν είχα τέτοιο σκοπό!

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** Θα την εκλάβω ως μία προσπάθεια που θα καταλήξει σύντομα, όπως είπα, σε ολοκληρωμένη νομοθετική πρωτοβουλία, προκειμένου να αντιμετωπίσουμε το πρόβλημα.

Είπα ότι όλες οι προηγούμενες κυβερνήσεις κατέβαλαν προσπάθειες, προκειμένου να αντιμετωπίσουν αυτό το ζήτημα. Είναι πολύ σημαντικό να υπάρξει μία ολοκληρωμένη πρόταση, στην οποία θα συμφωνήσουμε όλοι μαζί. Μακάρι, λοιπόν, να υπερψηφίσουμε όλοι μαζί σ’ αυτή εδώ την Αίθουσα την πρόταση την οποία θα φέρουμε προς συζήτηση και ψήφιση, γιατί ο στόχος μας είναι να καλύψουμε τις ανάγκες των ανθρώπων που, όπως είπα, είναι κυρίως άτομα της τρίτης ηλικίας που διαμένουν σ’ αυτές τις περιοχές και να διασφαλίσουμε την πρόσβαση σε οποιαδήποτε υπηρεσία υγείας έχει ανάγκη και ο τελευταίος πολίτης σ’ αυτή τη χώρα. Επομένως, κρατήστε ότι πολύ σύντομα θα έχουμε τη δυνατότητα να παρουσιάσουμε στο Σώμα μία ολοκληρωμένη πρόταση.

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε, κύριε Υπουργέ.

Τώρα προχωράμε στη δεύτερη με αριθμό 4991/17-3-2020 ερώτηση του κύκλου αναφορών-ερωτήσεων του Βουλευτή Λακωνίας του Συνασπισμού Ριζοσπαστικής Αριστεράς κ. Σταύρου Αραχωβίτηπρος τον Υπουργό Υγείας, με θέμα: «Ορισμός διοικητή και διοικητικού συμβουλίου στο Γενικό Νοσοκομείο Λακωνίας».

Ορίστε, κύριε Αραχωβίτη, έχετε τον λόγο για την πρωτολογία σας.

**ΣΤΑΥΡΟΣ ΑΡΑΧΩΒΙΤΗΣ:** Σας ευχαριστώ πολύ, κύριε Πρόεδρε.

Κύριε Υφυπουργέ, η ερώτηση που συζητάμε τώρα έχει κατατεθεί από τις 17 Μαρτίου του 2020. Από τότε είχαμε επισημάνει το πρόβλημα, που έγκειται στο ότι το Νοσοκομείο της Σπάρτης από τις 2 Γενάρη του 2020 λειτουργεί στην ουσία χωρίς διοικητικό συμβούλιο και χωρίς διοικητή. Ο διευθυντής της Ιατρικής Υπηρεσίας κ. Καλογεράκος αναπλήρωνε τη θέση αυτή μέχρι τις 16 Ιουνίου. Όμως, στις 16 Ιουνίου υπέβαλε και αυτός την παραίτησή του, μη μπορώντας να εξυπηρετήσει άλλο μία κατάσταση τόσο μηνών.

Βέβαια, του αξίζουν συγχαρητήρια για αυτό το διάστημα που περάσαμε όλοι το μεγάλο κύμα της πανδημίας, στο οποίο έβαλε πλάτη χωρίς διοικητικό συμβούλιο δίπλα του, όπως επίσης αξίζουν συγχαρητήρια και στο ιατρικό και στο νοσηλευτικό προσωπικό, διότι κατάφεραν να λειτουργήσουν σε αυτές τις συνθήκες με την πανδημία σε ένα νοσοκομείο, χωρίς -στην ουσία- ηγεσία.

Το πρόβλημα σας το είχαν επισημάνει τόσο η Ένωση Ιατρών του ΕΣΥ Λακωνίας όσο και ο Ιατρικός Σύλλογος με δύο επιστολές του. Μάλιστα, η Ένωση Ιατρών ΕΣΥ σάς έχει καταθέσει και πρόσφατη επιστολή, την οποία θα καταθέσω αργότερα στα Πρακτικά.

Επειδή μαθαίνουμε ότι, λόγω της σημερινής επίκαιρης ερώτησης, υπήρχε μια κινητοποίηση, θα θέλαμε να μας πείτε ποιες είναι οι εξελίξεις, γιατί θεωρώ ότι, αφ’ ενός, δεν πάει άλλο να είναι ακέφαλο το νοσοκομείο και, αφ’ ετέρου, υπάρχουν και άλλα ζητήματα τα οποία θα πρέπει να δούμε -και θα σας τα αναλύσω στη δευτερολογία μου- που έχουν αντιμετωπισθεί. Κάποια από αυτά είναι αναστρέψιμα. Κάποια άλλα, όμως, δεν είναι. Να ενημερωθεί, δηλαδή και ο νέος διοικητής -και με αφορμή την επίκαιρη ερώτηση- για το τι πρόκειται να παραλάβει.

Θα τα πούμε, λοιπόν, στη δευτερολογία, αφού σας ακούσουμε.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε τον κ. Αραχωβίτη.

Κύριε Υπουργέ, έχετε τον λόγο.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** Ευχαριστώ, κύριε Πρόεδρε.

Κύριε Αραχωβίτη, μας κάνατε την ερώτηση στις 17 Μαρτίου, όταν στις 3 Μαρτίου του 2020 έγινε η ανακοίνωση της πρόσκλησης εκδήλωσης ενδιαφέροντος για την κάλυψη της θέσης του διοικητή. Δηλαδή, μέσα σε δεκατέσσερις μέρες νομίζω ότι ήταν πολύ δύσκολο να καλύψουμε τη θέση του διοικητή, ακολουθώντας όλες τις διαδικασίες που προβλέπει η σχετική νομοθεσία.

Θα σας πω πού βρισκόμαστε σήμερα, διότι αναφερθήκατε. Όχι, δεν έχουν επιταχυνθεί οι διαδικασίες, επειδή ήταν η επίκαιρη ερώτηση σήμερα. Προχωρούν όλα σύμφωνα με τον προγραμματισμό της Επιτροπής Αξιολόγησης και σύμφωνα με τα όσα προβλέπει η κείμενη νομοθεσία. Οι διαδικασίες είναι συγκεκριμένες και είναι ίδιες με εκείνες που το κόμμα σας, όταν ήταν στην κυβέρνηση, αξιοποίησε για την επιλογή των διοικητών και αναπληρωτών διοικητών στα νοσοκομεία όλης της χώρας.

Υπάρχει Επιτροπή Αξιολόγησης. Η σύνθεσή της ορίζεται από τον νόμο. Συγκροτείται με απόφαση του Υπουργού. Έχει την αρμοδιότητα επεξεργασίας των αιτήσεων των υποψηφίων και των βαθμολογήσεών τους και, βεβαίως, δεν είναι ένας και δύο οι υποψήφιοι σε κάθε νοσοκομείο. Συντάσσεται κατάλογος με τη μοριοδότηση, από τον οποίο και προκύπτουν οι μεγαλύτερες βαθμολογίες και γίνεται η εισήγηση στον Υπουργό Υγείας.

Αυτή είναι ακριβώς η διαδικασία, η οποία ακολουθήθηκε για τη διοίκηση του Γενικού Νοσοκομείου Λακωνίας. Και πράγματι, ορθώς έχετε ενημερωθεί ότι ολοκληρώνεται η διαδικασία αυτή και πολύ σύντομα το Γενικό Νοσοκομείο Λακωνίας θα έχει διοικητή.

Επειδή αναφερθήκατε στον κ. Καλογεράκο, επιτρέψτε μου να εξάρω τη θητεία του, ασκώντας χρέη Διοικητή του νοσοκομείου. Ως Διευθυντής της Ιατρικής Υπηρεσίας, ο κ. Καλογεράκος είναι σπλάχνο του Νοσοκομείου της Σπάρτης. Έδωσε τον καλύτερό του εαυτό και στάθηκε το νοσοκομείο τον δύσκολο καιρό και μέχρι σήμερα, ειδικά την κρίσιμη περίοδο του κορωνοϊού.

Υπάρχουν, λοιπόν, κανόνες τους οποίους πρέπει να σεβαστούμε και διαδικασίες που προϋποθέτουν συγκεκριμένους χρόνους για την υλοποίησή τους.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κύριο Υπουργό.

Κύριε Αραχωβίτη, έχετε τον λόγο για τη δευτερολογία σας.

**ΣΤΑΥΡΟΣ ΑΡΑΧΩΒΙΤΗΣ:** Ευχαριστώ, κύριε Πρόεδρε.

Βέβαια, κύριε Υπουργέ, η ερώτηση κατατέθηκε στις 17 Μαρτίου, αφού το νοσοκομείο ήταν ακέφαλο από πολλούς μήνες νωρίτερα. Από τις 2 Γενάρη ήταν ακέφαλο το νοσοκομείο. Αυτό επισημάναμε τότε.

Εν πάση περιπτώσει, μας είπατε ότι η διαδικασία ακόμα δεν έχει ολοκληρωθεί. Εγώ ήλπιζα ότι σήμερα είχατε να μας ανακοινώσετε και θα μπορούσαμε να βγάλουμε και όνομα. Όμως, απ’ ό,τι φαίνεται, ακόμα δεν είμαστε σε αυτό το στάδιο, οπότε το νοσοκομείο παραμένει ακέφαλο.

Όμως, τι έχουμε ως εκκρεμότητες για τον νέο διοικητή; Το πρώτο είναι ότι οι «Φίλοι του Νοσοκομείου Σπάρτης», συνεχίζοντας να λειτουργούν, έχουν βρει ήδη χορηγό, ο οποίος προσφέρθηκε να αγοράσει και να εγκατασταθεί στο Νοσοκομείο της Σπάρτης, σε νοσηλευτική μονάδα της Σπάρτης, μηχάνημα ανίχνευσης του κορωνοϊού με τη μέθοδο PCR.

Αυτό δεν μπορεί να γίνει, όπως καταλαβαίνετε, όσο το νοσοκομείο παραμένει ακέφαλο.

Όμως, το δεύτερο που έχουμε -και θα καταθέσω σχετική επιστολή πάλι από την Ένωση Γιατρών του ΕΣΥ- είναι ότι πρόσφατα πληροφορήθηκαν οι γιατροί, χωρίς να υπάρχει προηγούμενη ενημέρωση ούτε στη διοίκηση ούτε στον προϊστάμενο του ακτινολογικού τμήματος, ότι ο ένας επιμελητής ακτινολογίας, ο οποίος υπηρετεί στη νοσηλευτική μονάδα της Σπάρτης πήρε μετακίνηση, με αιφνιδιαστική απόφαση, για τη νοσηλευτική μονάδα Αιγίου.

Μπορεί πράγματι η νοσηλευτική μονάδα Αιγίου να έχει ανάγκες, ωστόσο δεν ενημερώθηκε και πολύ περισσότερο δεν συμφώνησε κανένας από τη νοσηλευτική μονάδα Σπάρτης για το ποια θα είναι τα αποτελέσματα όσον αφορά τη λειτουργία της νοσηλευτικής μονάδας Σπάρτης και γενικότερα του Νοσοκομείου Λακωνίας, δεδομένου ότι η νοσηλευτική μονάδα Μολάων, παρά τις επισημάνσεις που επανειλημμένως έχουμε κάνει, παραμένει υποστελεχωμένη.

Άρα καταλαβαίνετε ότι όταν το ακτινολογικό αρχίσει να παρουσιάζει δυσλειτουργίες, ένας ολόκληρος νομός, εκτός από τη νοσηλευτική μονάδα Σπάρτης, ολόκληρο το Νοσοκομείο Λακωνίας, θα έχει ζητήματα, τόσο με κίνδυνο ενδεχομένως των ασθενών όσο και από την επιβάρυνση και του ΕΚΑΒ και των υπηρετούντων ιατρών.

Αυτά είναι τα δύο βασικότερα ζητήματα, τα οποία σας θέτει -και θα καταθέσω στα Πρακτικά- η Ένωση Γιατρών και θα είναι τα δύο από τα μεγαλύτερα προβλήματα που θα αντιμετωπίσει ο νέος διοικητής.

Μπροστά μας έχουμε και την υλοποίηση της δωρεάς του Ιδρύματος «Νιάρχος», την οποία επανειλημμένως έχουμε καλοδεχτεί και είμαστε ιδιαίτερα χαρούμενοι γι’ αυτή. Η πορεία υλοποίησής της θα χρειαστεί διοίκηση και όχι μόνο από διοικητή -εγκατάσταση και τοποθέτηση διοικητή-, αλλά και από διοικητικό συμβούλιο, για να παρθούν οι ανάλογες αποφάσεις, έτσι ώστε όλα αυτά να μην πάνε πίσω στον χρόνο.

Σας ευχαριστώ πολύ.

(Στο σημείο αυτό ο Βουλευτής κ. Σταύρος Αραχωβίτης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε τον κ. Αραχωβίτη.

Κύριε Υπουργέ, έχετε τον λόγο, για να κλείσετε τον κύκλο των δικών σας ερωτήσεων.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** Ευχαριστώ, κύριε Πρόεδρε.

Κύριε Αραχωβίτη, πρώτον, να σας πω ότι είμαι ο Υφυπουργός Υγείας και όχι μέλος της Επιτροπής Αξιολόγησης των υποψηφίων διοικητών και αναπληρωτών διοικητών για τα νοσοκομεία. Επομένως δεν έχω ούτε τον ρόλο ούτε τον λόγο παρέμβασης στο έργο της συγκεκριμένης επιτροπής, η διαδικασία της οποίας είναι συγκεκριμένη, σύμφωνα με τα όσα προβλέπει ο νόμος. Σας είπα ότι ολοκληρώνεται η διαδικασία της επιτροπής αυτής και σε πολύ λίγες ημέρες θα έχουμε διοικητή και στο Νοσοκομείο της Σπάρτης.

Στο κράτος υπάρχει συνέχεια στη διοίκηση. Ακόμα και όταν ένας διοικητής κωλύεται να ασκήσει τα καθήκοντά του ή έχει παραιτηθεί ή δεν βρίσκεται στη θέση του, ασκεί κάποιος άλλος τα καθήκοντα της διοίκησης. Αυτό έγινε και στην περίπτωση του Νοσοκομείου της Σπάρτης, που ανέλαβε καθήκοντα ο διοικητής της ιατρικής υπηρεσίας.

Βεβαίως, επιτρέψτε μου να πω ότι η παραίτηση του διοικητή και των μελών του διοικητικού συμβουλίου του νοσοκομείου δεν δημιούργησε προβλήματα στην λειτουργία του νοσοκομείου. Και μάλιστα σε μια δύσκολη περίοδο, όπως ήταν οι τελευταίοι μήνες με την πανδημία του κορωνοϊού, όπου είχαμε να αντιμετωπίσουμε πολλά ζητήματα της καθημερινότητας, όπως η εκτέλεση του προϋπολογισμού του νοσοκομείου, η επάρκεια σε υγειονομικό, φαρμακευτικό και άλλο υλικό και η στελέχωση του Νοσοκομείου της Σπάρτης και της μονάδας των Μολάων με επικουρικό προσωπικό και άλλα παρόμοια ζητήματα.

Επίσης, να σας πω ότι τις επόμενες ημέρες σε προκήρυξη η οποία θα βγει θα ενισχύσουμε ακόμα περισσότερο το προσωπικό στις μονάδες αυτές και κυρίως στη μονάδα των Μολάων.

Να πω και κάτι άλλο, εξίσου σημαντικό. Προχωρά και το έργο ΕΣΠΑ στο Γενικό Νοσοκομείο, μέσω του οποίου θα εκσυγχρονιστεί ο εξοπλισμός του νοσοκομείου και θα παραχθούν καλύτερες υπηρεσίες προς τους πολίτες της Λακωνίας.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε κι εμείς.

Θα συζητηθεί τώρα η πρώτη με αριθμό 856/26-6-2020 επίκαιρη ερώτηση πρώτου κύκλου της Βουλευτού Χαλκιδικής του Συνασπισμού Ριζοσπαστικής Αριστεράς κ. Κυριακής Μάλαμα προς τον Υπουργό Τουρισμού, με θέμα: «Εμπόδια και προβλήματα στην έναρξη του τουρισμού στη Χαλκιδική».

Κυρία Μάλαμα, έχετε τον λόγο για την πρωτολογία σας.

**ΚΥΡΙΑΚΗ ΜΑΛΑΜΑ:** Ευχαριστώ, κύριε Πρόεδρε.

Κύριε Υπουργέ, έχουν περάσει τρεις εβδομάδες από το σταδιακό άνοιγμα της τουριστικής οικονομίας της Χαλκιδικής και σήμερα η εικόνα που λαμβάνουμε είναι αυτή της αγωνίας, του άγχους και των πολύ μειωμένων προσδοκιών. Οι επαγγελματίες του τουρισμού βλέπουν δυστυχώς μπροστά τους μια σεζόν με πολύ μεγάλη πτώση στις πληρότητες και τους τζίρους και με πάρα πολλές αβεβαιότητες σε σχέση με την υγειονομική διαχείριση.

Την ίδια στιγμή η ανεργία διογκώνεται, με δεδομένο ότι οι πληρότητες δεν υπερβαίνουν το 20% ούτε τα Σαββατοκύριακα, ενώ οι μισές ξενοδοχειακές επιχειρήσεις επέλεξαν να μην ανοίξουν μέσα σ’ αυτό το κλίμα αβεβαιότητας που επικρατεί. Μεγάλες μονάδες με εκατοντάδες εργαζόμενους -η κάθε μία έχει πάρα πολλούς, διακόσιους, διακόσιους πενήντα, τριακόσιους, τετρακόσιους εργαζόμενους- στη Σιθωνία, στην Κασσάνδρα και στον υπόλοιπο νομό ανακοίνωσαν ότι δεν θα λειτουργήσουν.

Ένα κρισιμότατο πρόβλημα επίσης, το οποίο αφορά τον οδικό τουρισμό, είναι οι πολύ μεγάλες ουρές στον συνοριακό σταθμό του Προμαχώνα. Μέχρι και τριάντα χιλιόμετρα ουρές είχαμε το Σαββατοκύριακο, γεγονός που λειτουργεί πάρα πολύ αποτρεπτικά για τους τουρίστες από τα Βαλκάνια.

Την ίδια στιγμή οι περισσότερες χώρες αναφοράς για τον τουρισμό της Χαλκιδικής, ιδιαίτερα για τον θρησκευτικό, παραμένουν αποκλεισμένες από τη λίστα της Ευρωπαϊκής Ένωσης.

Συνεπώς, κύριε Υπουργέ, θέλουμε να σας ρωτήσουμε συγκεκριμένα πώς σχεδιάζετε να παρέμβετε σε ό,τι αφορά τη στήριξη του τουρισμού στη Χαλκιδική και ποια είναι τα σχέδιά σας σε σχέση με το άνοιγμα των συνόρων των τουριστικών αγορών που έχουν αποκλειστεί μέχρι στιγμής.

Επίσης, θα θέλαμε να μας πείτε γιατί επικρατεί αυτή η κατάσταση στον Προμαχώνα, γιατί δεν ενισχύονται οι δυνατότητες υποδοχής εκεί και γιατί δεν έχουν ανοίξει οι άλλοι συνοριακοί σταθμοί, οι οποίοι θα μπορούσαν να απορροφήσουν τμήμα της κίνησης.

Επίσης, κλείσατε τα σύνορα για τους Σέρβους, κάτι που το έμαθαν οι ταξιδιώτες οδικώς, στον δρόμο. Γιατί αυτή η αιφνίδια απόφαση; Ποια είναι τα επιδημιολογικά δεδομένα που σας οδήγησαν εκεί και τι μέριμνα θα υπάρξει για τις ακυρώσεις, που θα αποτελέσουν το τελειωτικό χτύπημα για τη Χαλκιδική;

Τέλος, θα θέλαμε να ακούσουμε τους σχεδιασμούς σας σε σχέση με τις τουριστικές επιχειρήσεις της Χαλκιδικής που παλεύουν αυτή τη στιγμή με ελάχιστες πληρότητες και με τον διαρκή κίνδυνο να επωμιστούν τα κενά και τις ελλείψεις των δομών υγείας της Χαλκιδικής, κάνοντας οι ίδιοι τους νοσοκόμους, τις νοσοκόμες, τους γιατρούς και πάει λέγοντας.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, έχετε τον λόγο για την πρωτολογία σας.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υπουργός Τουρισμού):** Ευχαριστώ πολύ, κύριε Πρόεδρε.

Η επίκαιρη ερώτησή σας, κυρία συνάδελφε, είναι προφανές ότι πρέπει να απαντηθεί σε δύο επίπεδα. Σε ένα επίπεδο που έχει σχέση ιδιαίτερα με τη Χαλκιδική και σ’ ένα επίπεδο γενικότερο, διότι ο γενικότερος σχεδιασμός του Υπουργείου μας βοηθάει όλη την τουριστική βιομηχανία της χώρας και φυσικά ιδιαίτερα τη Χαλκιδική.

Επιτρέψτε μου να πω δυο λόγια γενικότερα. Το πρώτο είναι ότι πριν από την πανδημία στη χώρα μας η Χαλκιδική, όπως και όλη η τουριστική βιομηχανία της χώρας, τους πρώτους δύο μήνες του χρόνου είχε σημαντικότατη αύξηση. Καταθέτω εδώ τις οδικές αφίξεις.

(Στο σημείο αυτό ο Υπουργός Τουρισμού κ. Θεοχάρης (Χάρης) Θεοχάρης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Η Κυβέρνησή μας, λοιπόν, ασχολήθηκε με την ενίσχυση των τουριστικών επιχειρήσεων πριν από την πανδημία. Τα στοιχεία δείχνουν 35% αύξηση τον Ιανουάριο, 17% τον Φεβρουάριο και συνολικά για τους δύο μήνες 26%, τον μέσο όρο των δύο μηνών.

Συνεπώς η Κυβέρνηση έχει αποδείξει ότι νοιάζεται για την επιτυχία του τουρισμού και, μέσω της επιτυχίας αυτής, για τη στήριξη των επιχειρήσεων.

Ο χρονισμός της ερώτησής σας βέβαια ταιριάζει πάρα πολύ, διότι έρχεστε να συζητήσουμε για τον τουρισμό σε μια εποχή που ανοίξαμε το ελληνικό τουριστικό προϊόν. Η χώρα μας είναι ανοικτή. Τα σύνορά της είναι ανοικτά για να μπορέσει να υποδεχθεί τουρίστες. Ανοίξαμε. Είναι κάτι που είχαμε υποσχεθεί από τον Απρίλιο σε συνεντεύξεις αλλά και σε ομιλίες εδώ στη Βουλή. H κριτική σας τότε, η κριτική του κόμματός σας και όλων των μέσων που σας υποστηρίζουν ήταν «πώς είναι δυνατόν χωρίς να έχετε ένα στρατηγικό σχέδιο να υπόσχεστε ότι θα ανοίξετε; Δεν πρόκειται να ανοίξετε», μας έλεγαν τότε. Είμαστε τώρα, λοιπόν, στις πρώτες μέρες του Ιουλίου και δεν κάνετε αυτοκριτική για όλα αυτά που μας λέγατε όλους αυτούς τους μήνες. Μας λέγατε ότι μιλούσαμε στον αέρα, χωρίς σχέδιο. Για παράδειγμα, στις 5-5 όταν και από εσάς, με μια επίκαιρη ερώτηση του ΠΑΣΟΚ, υπήρξε ψόγος ότι δεν υπήρχε στρατηγικό σχέδιο. Κατέθετε τότε ο κ. Φραγγίδης το τάχα μου στρατηγικό σχέδιο του ΠΑΣΟΚ για να ανοίξει ο τουρισμός. Εδώ είμαστε δυο μήνες μετά και η χώρα είναι ανοικτή και υποδέχεται τουρίστες.

Ελέγχουμε τα πάντα; Ελέγχουμε την υγειονομική κατάσταση στη Σερβία; Φταίει η Κυβέρνησή μας όταν η Σερβία έχει τεθεί σε κατάσταση έκτακτης ανάγκης από την Παρασκευή το πρωί; Το Βελιγράδι αποτελεί τη μεγαλύτερη εστία της πανδημίας στη Σερβία. Όταν οι ίδιοι οι Σέρβοι θέτουν εκτεταμένα lockdowns στη χώρα τους, εμείς δεν θα παρακολουθούμε τα υγειονομικά δεδομένα; Έχουμε κάνει ελέγχους και τα περισσότερα θετικά αποτελέσματα που παίρνουμε είναι από Σέρβους που έχουν έρθει στη χώρα μας. Τι λέτε εσείς στους κατοίκους της Χαλκιδικής; Να τους επιτρέπουμε να έρθουν και να μην ελέγχεται η κατάσταση και η διαδικασία; Αυτό είναι που εσείς προτείνετε σε όσους εκπροσωπείτε; Να μην ασχοληθεί η Κυβέρνηση με την υγεία τους; Γιατί συνήθως μας κατηγορείτε ότι βάζουμε την οικονομία πρώτη. Ε, τώρα, λοιπόν, βάλαμε την υγεία του ελληνικού λαού. Και τώρα που ανοίγουμε, ανοίγουμε με προσοχή. Και ανοίγουμε με προσεκτικά βήματα, τα οποία θα διαφυλάξουν την υγειονομική επιτυχία.

Η χώρα μας είναι παγκόσμιο παράδειγμα, κυρίες και κύριοι συνάδελφοι, για την υγειονομική της επιτυχία και θα παραμείνει παγκόσμιο παράδειγμα και στο σταδιακό άνοιγμα, γιατί πρωτοπορούμε με το σύστημα στο οποίο κάνουμε τους ελέγχους, με τις χώρες τις οποίες ανοίγουμε. Το Υπουργείο Εξωτερικών ήταν σε πλήρη συνεννόηση με τις αρχές της Σερβίας όταν πάρθηκε η απόφαση από τους υγειονομικούς, έτσι ώστε να μην υπάρχει κανένας αιφνιδιασμός, όπως και δεν υπήρξε. Συνεπώς η Κυβέρνησή μας έχει σχέδιο και το υλοποιεί.

Κλείνω, κύριε Πρόεδρε, για να πούμε τα περισσότερα στη δευτερολογία, θυμίζοντας τους πέντε άξονες του σχεδίου –τους οποίους στη δευτερολογία θα αναλύσω περισσότερο- το οποίο μας έφερε στην ευχάριστη θέση να λέμε ότι η χώρα μας έχει ανοικτά τα σύνορά της και δέχεται τουρίστες από 1η Ιουλίου:

Ο ένας είναι ο υγειονομικός άξονας, με την πολλή και σκληρή δουλειά που έκανε το Υπουργείο μας, αλλά περισσότερο με την καλή συνεργασία με το Υπουργείο Υγείας, με τον ΕΟΔΥ, με τους υπόλοιπους φορείς και την Πολιτική Προστασία, για να καλύψουμε υγειονομικά κάθε περίσταση.

Ο οικονομικός άξονας, ο οποίος στηρίζει όλες τις επιχειρήσεις και τις επιχειρήσεις του τουρισμού με τα τελευταία μέτρα που ανακοίνωσε εδώ από το Βήμα της Βουλής ο Πρωθυπουργός Κυριάκος Μητσοτάκης. Επίσης, η στήριξη του εσωτερικού τουρισμού. Είναι ένας τουρισμός που μπορεί να στηρίξει ιδιαίτερα τις περιοχές της βόρειας Ελλάδας και της Χαλκιδικής.

Ο διπλωματικός άξονας, ο οποίος μας επιτρέπει να έχουμε κοινή στάση στην Ευρωπαϊκή Ένωση. Θα μιλήσουμε γι’ αυτό.

Η προβολή της χώρας: Σήμερα ανακοινώσαμε ένα τρίτο πρόγραμμα προβολής, το οποίο θα ενισχύσει την εικόνα της χώρας μας στο εξωτερικό και θα επιτρέψει στις ροές να έρθουν πιο γρήγορα.

Οι επαφές που έχουμε με tour operatorsκαι διεθνή μέσα. Υπογράψαμε την περασμένη εβδομάδα μνημόνιο στρατηγικής συνεργασίας με τον μεγαλύτερο tour operator, που μας φέρνει 3 εκατομμύρια τουρίστες κάθε χρόνο.

Με αυτούς τους πέντε άξονες ενεργοποιήσαμε ένα σχέδιο που έφερε αποτελέσματα. Όσο εσείς κριτικάρατε, τόσο εμείς δουλεύαμε. Είχαμε σκύψει το κεφάλι, συνεργαζόμασταν, είχαμε σηκώσει τα μανίκια και από 1η Ιουλίου η χώρα μας είναι πανέτοιμη και αντιμετωπίζει κάθε κατάσταση που μπορεί να της έρθει.

Και η σημερινή ανακοίνωση, κι αυτή στο διπλωματικό επίπεδο, ήταν μια μεγάλη επιτυχία, το ότι ανοίγουμε τα σύνορα με τη Μεγάλη Βρετανία από τις 15 Ιουλίου και πλέον μια μεγάλη αγορά, η δεύτερη μεγαλύτερη αγορά της χώρας μας, είναι ανοικτή για την Ελλάδα και θα πάει σε όλες τις μικρές περιοχές. Γιατί η βρετανική αγορά έχει τουρίστες οι οποίοι πηγαίνουν σε όλες τις περιοχές της χώρας μας, τα Ιόνια Νησιά, τη Σκιάθο, τη Χαλκιδική, σε μικρούς προορισμούς οι οποίοι στηρίζονται στην ύπαρξη της αγοράς αυτής.

Οπότε, η στήριξη των επιχειρήσεων και η στήριξη της τουριστικής αγοράς από την Κυβέρνηση, από εμένα, αν θέλετε, προσωπικά, είναι στην πράξη και όχι στα λόγια και θα συνεχίσει να είναι έτσι.

**ΠΡΟΕΔΡΕΥΩΝ (Αθανάσιος Μπούρας):** Κυρία Μάλαμα, έχετε τον λόγο για τη δευτερολογία σας.

**ΚΥΡΙΑΚΗ ΜΑΛΑΜΑ:** Κύριε Υπουργέ, είναι η τρίτη ερώτηση που σας κάνω για τον τουρισμό. Μάλλον, δεν θυμάστε. Δεν είναι η πρώτη ερώτηση.

Συνεχίζω, όμως, και λέω ότι η πραγματικότητα διαψεύδει επώδυνα τις κυβερνητικές σας θριαμβολογίες για τον τουρισμό. Διότι η ίδια η ομοσπονδία των ξενοδόχων ανακοίνωσε ότι η Χαλκιδική έχει πληρότητα 20% και υπολογίζουν ότι το πολύ να φτάσει 25% - 30% τέλος Ιουλίου με Αύγουστο. Δεν είναι δικές μου αυτές οι στατιστικές. Άρα, λοιπόν, δεν καταλαβαίνω πού βλέπετε εσείς όλο αυτό το πλήθος να συρρέει στη Χαλκιδική και θριαμβολογείτε.

Το προηγούμενο Σαββατοκύριακο για τη Χαλκιδική ήταν ολέθριο. Άδειες παραλίες, άδεια καταστήματα, άδεια ξενοδοχεία, άδεια ενοικιαζόμενα δωμάτια. Πιθανόν δεν έχετε πάει, δεν έχετε δει και δεν ενημερώνεστε σωστά. Δεν ξέρω. Ειλικρινά, δεν ξέρω.

Το τελευταίο σαρανταοκτάωρο οι ακυρώσεις τουριστών οι οποίοι σκόπευαν να φτάσουν στη Χαλκιδική οδικώς γίνονται συνεχώς και πέφτουν «βροχή».

Ανακοινώσατε το άνοιγμα των συνοριακών σταθμών, όπως λέτε, και μετά το πήρατε πίσω. Ξαναγυρίσατε πίσω. Δεν σας είπαμε εμείς ότι θα πρέπει οι Σέρβοι χωρίς έλεγχο να περνάνε τα σύνορα. Αλλά, γιατί όλα την τελευταία στιγμή; Γιατί όλη αυτή η ταλαιπωρία στον Προμαχώνα; Γιατί δεν βάζετε κλιμάκια να κάνουν τεστ και στους υπόλοιπους συνοριακούς σταθμούς, να μπορέσει ο κόσμος να έρθει;

Το αποτέλεσμα είναι ότι οι τουρίστες ακυρώνουν ομαδικά. Αυτές οι ακυρώσεις της τελευταίας στιγμής είναι ό,τι χειρότερο για τον τουρισμό της Χαλκιδικής.

Δεύτερο κραυγαλέο ζήτημα είναι το γεγονός που καταγγέλλουν πολλοί τουρίστες, ότι η εφαρμογή ιχνηλάτησης, που τόσο, μα τόσο, πολύ έχετε διαφημίσει, δεν δουλεύει. Φτάνουν καταγγελίες ξενοδόχων ότι οι τουρίστες τούς ακύρωσαν επειδή δεν μπόρεσαν να εγγραφούν και να λάβουν το συγκεκριμένο voucher.

Και σας ρωτώ: Ποιος θα πληρώσει για όλο αυτό; Γιατί καταστρέφετε τον τουρισμό της Χαλκιδικής, ενώ ταυτόχρονα θριαμβολογείτε ότι όλα πάνε καλά; Γιατί δεν λειτουργεί η εφαρμογή με το barcode; Γιατί επικρατεί αυτό το μπάχαλο –κυριολεκτικά μπάχαλο- στα σύνορα και γιατί προσπαθείτε να μας πείσετε ότι όλα πάνε μια χαρά;

Η εικόνα με τα άδεια χωριά, με τα άδεια καταστήματα, με τα άδεια ξενοδοχεία εσάς δεν σας προβληματίζει; Δεν το βλέπετε πουθενά αυτό; Είστε ικανοποιημένος, κύριε Υπουργέ, με αυτό, ειλικρινά; Για να ξέρουμε τι θα πούμε στους επαγγελματίες, για να ξέρουμε τι θα κάνουμε. Γιατί εγώ προσωπικά πιστεύω ότι μάλλον θέλετε να καταστρέψετε τον τουρισμό της Χαλκιδικής. Λυπάμαι πραγματικά.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε την κ. Μάλαμα.

Κύριε Υπουργέ, έχετε τον λόγο για τη δευτερολογία σας.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υπουργός Τουρισμού):** Είναι κρίμα να λέει μια συνάδελφος ότι ο Υπουργός Τουρισμού θέλει να καταστρέψει τον τουρισμό της χώρας μας. Θα το αφήσω αυτό στην κρίση του ελληνικού λαού που σας άκουσε να το εκστομίζετε σ’ αυτή εδώ την Αίθουσα. Θα το προσπεράσω.

Τουλάχιστον, θα περίμενα να με ακούσετε. Ποιος θριαμβολόγησε; Είπα εγώ ότι τα πράγματα είναι ρόδινα; Ο τουρισμός έφτασε στο σημείο μηδέν. Αυτό το έφερε η Κυβέρνηση της Νέας Δημοκρατίας; Την κρίση, την πανδημία την έφερε ο Υπουργός Τουρισμού; Τα lockdown ποιος τα έφερε;

Οι χώρες οι οποίες με πρόσχημα την οικονομική ανάκαμψη δεν πήραν τα μέτρα γρήγορα το πληρώνουν διπλά και σε θανάτους και σε μεγαλύτερη ύφεση.

Το πρώτο τρίμηνο, με τα στοιχεία που έχουμε ως τώρα, ήμασταν καλύτερα από τον μέσο όρο της Ευρώπης, η οποία καθυστέρησε να πάρει μέτρα, στο όνομα της οικονομίας την οποία έπρεπε να διαφυλάξει. Αυτά δεν τα βλέπετε;

Εμείς είπαμε ποτέ ότι θα είναι μια επιτυχημένη χρονιά, με τα στάνταρ του 2019; Είπαμε ποτέ ότι μπορούν να έρθουν τριάντα τρία εκατομμύρια τουρίστες; Στο μηδέν βρισκόμαστε. Η κριτική σας, όμως, ήταν ότι δεν θα ανοίξουμε ποτέ. Και τώρα που ανοίγουμε η κριτική σας είναι ότι δεν έχουμε αρκετές πληρότητες. Και αν ανέβουν οι πληρότητες, θα θέλετε παραπάνω πληρότητες. Και αν φτάσουν στο 100%, θα λέτε ναι, μα υπάρχουν κάποια ξενοδοχεία που δεν άνοιξαν ακόμα.

Πότε θα κάνετε αυτοκριτική; Γιατί τελικά το μόνο που ξεπερνάει την άγνοιά σας είναι το θράσος σας! Πότε θα σκύψετε επιτέλους το κεφάλι και θα πείτε ότι αυτούς τους δύο μήνες ό,τι έχει ακούσει το Υπουργείο Τουρισμού ήταν λάθος; Διότι δύο μήνες μάς λέγατε: «Δεν έχετε στρατηγικό σχέδιο! Δεν θα μπορέσετε ν’ ανοίξετε!». Ε, λοιπόν, να που είμαστε ανοικτά! Να που δεχόμαστε από όλη την Ευρώπη!

Και ναι, αν χρειαστεί, θα κλείσουν για κάποιες χώρες τα σύνορα, αν αυτό επιτάσσει η υγεία των πολιτών. Γιατί η Κυβέρνηση της Νέας Δημοκρατίας στηρίζει την υγεία του καθενός Έλληνα και της καθεμιάς Ελληνίδας. Αυτό βάζουμε ως πρώτη αξία, ως πρώτη προτεραιότητα! Βλέπουμε ότι και η οικονομία πετυχαίνει καλύτερα.

Σας διαβεβαιώ, λοιπόν, ότι και σχέδιο είχαμε και το σχέδιο αυτό έχει αρχίσει και λειτουργεί. Και ναι, τώρα είναι η μάχη του περισσότερου κόσμου. Τώρα είναι η μάχη, που η Ευρώπη αποφασίζει σιγά-σιγά να διευρύνει τη λίστα των χωρών που μπορούμε να δεχτούμε, να μπορέσουμε να πετύχουμε το καλύτερο δυνατό αποτέλεσμα. Αν, όμως, μια χώρα δεν έχει καταφέρει να τιθασεύσει τον κορωνοϊό, εμείς δεν θα ανοίξουμε. Κι αυτό δεν είναι τουριστική απόφαση. Δεν το αποφασίζει ο Υπουργός Τουρισμού. Το αποφασίζουν οι υγειονομικοί, ο Υπουργός Υγείας, το Υπουργείο Εξωτερικών και τελικά ο ίδιος ο Πρωθυπουργός.

Εμείς είμαστε εδώ και στηρίζουμε με 3,5 δισεκατομμύρια, χωρίς εισφορές από τις επιχειρήσεις τις εποχικές, με κριτήριο τζίρου -όχι τυπικό κριτήριο, ουσιαστικό για το τι είναι εποχική επιχείρηση και τι δεν είναι- για το αν έχει πληγεί ή όχι. Γιατί, ναι, μπορεί να συμβεί μέσω του ΚΑΔ μια επιχείρηση που είναι σε τουριστικό τομέα, ενώ όλες οι άλλες επιχειρήσεις πηγαίνουν καλά μέσα στην κρίση, αυτή να πλήττεται, διότι είναι μέσα σε μια τουριστική περιοχή που έχει νεκρώσει. Στηρίζουμε, λοιπόν, με μια σειρά από μέτρα.

Εμείς ήμασταν η πρώτη χώρα στο διπλωματικό πεδίο που πήραμε θέση για το ποιες χώρες πρέπει να ανοίξουν και αναγκάσαμε και σύραμε την Ευρωπαϊκή Ένωση σε κοινή πολιτική και σε κοινή πρόταση. Η Ευρωπαϊκή Ένωση έχει αυτή τη στιγμή άποψη για το πώς πρέπει να ανοίξουν τα σύνορα, επειδή η Ελλάδα βρέθηκε στην πρωτοπορία και είπε ότι «δεν μπορούμε να περιμένουμε άλλο, ή θα έχετε άποψη ή εμείς ανακοινώνουμε τις δικές μας αποφάσεις». Γιατί, καλώς ή κακώς, είμαστε σε ένα σημείο στο οποίο δεν υπάρχει μοντέλο να αντιγράψουμε από το εξωτερικό. Πάντα λέμε και συζητάμε γιατί δεν παίρνετε ένα μοντέλο απ’ έξω να το αντιγράψετε, να ησυχάσετε; Αυτό ακούμε σε πολιτικές συζητήσεις. Ε, αυτή τη φορά δεν υπάρχει.

Αυτό είναι το τίμημα αυτής της επιτυχίας, ότι είμαστε στην πρωτοπορία με το PLF, αυτή τη φόρμα η οποία μας διαφυλάσσει, με τους τέσσερις υγειονομικούς άξονες, με βελτίωση των πρωτοκόλλων, για παράδειγμα στα λεωφορεία από το 50% στο 65% και θα κινηθούμε προς το 100%, με βελτιώσεις και με τα πρωτόκολλα της κρουαζιέρας, τα τελευταία που απομένουν, που δούλεψαν δικοί μας υγειονομικοί για να μπορέσουμε να καταλήξουμε να έχουμε και πρωτόκολλα, με ανοικτό το yachting, με ανοικτά τα σύνορα τα ακτοπλοϊκά, με κόσμο ο οποίος έρχεται και απολαμβάνει.

Εγώ ο ίδιος βρέθηκα την περασμένη βδομάδα στην Κω, στην Κέρκυρα, στη Μύκονο, στη Ρόδο, στο Ηράκλειο και σε όλους τους νομούς της Κρήτης, για να δω με τα μάτια μου τα προβλήματα. Τρέξαμε τις τελευταίες δύο εβδομάδες και βρήκαμε ξενοδοχεία απομόνωσης σε κάθε νομό και σε κάθε νησί, ώστε να είμαστε έτοιμοι και να μπορούμε να αντιμετωπίσουμε κάθε κατάσταση, με τους γιατρούς που έχουν συμβληθεί, με τα ξενοδοχεία.

Και αναφέρεστε στη Χαλκιδική ότι έχει πρόβλημα στις συμβάσεις, όταν η σύμβαση της Χαλκιδικής είναι η σύμβαση-πρότυπο; Δεν ξέρετε ότι στον νομό που εκλέγεστε ο Ιατρικός Σύλλογος της Χαλκιδικής έχει έρθει σε συμφωνία με τον τοπικό σύλλογο των ξενοδόχων κι έχει κάνει μια σύμβαση την οποία την έχουν αντιγράψει και οι υπόλοιποι νομοί;

Όσον αφορά το υγειονομικό πρωτόκολλο που λέτε, δεν ισχύει πως τρίτοι πελάτες -όχι αυτοί που μένουν στο ξενοδοχείο- δεν μπορούν να πάνε να φάνε στα καταστήματα υγειονομικού ενδιαφέροντος. Δεν το ξέρετε; Το μόνο που δεν μπορούν να κάνουν είναι να πάνε στα δωμάτια ως καλεσμένοι, για να μην υπάρχει κίνδυνος εξάπλωσης της νόσου. Βεβαίως και μπορούν και τρίτοι να πάνε στα καταστήματα υγειονομικού ενδιαφέροντος, στα εστιατόρια σε ένα ξενοδοχείο και να φάνε.

Δεν ξέρετε ότι έχουμε δώσει λύσεις σε μια σειρά από προβλήματα και τις δίνουμε καθημερινά; Δεν είμαστε παντογνώστες για να κάνουμε τις λύσεις από την αρχή και να τα ξέρουμε όλα. Όμως είμαστε από πάνω. Μηνύματα παίρνω από κάθε προορισμό και από κάθε χώρα τουριστών με τα προβλήματα και κοιτάζουμε να τα λύσουμε.

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, όμως, κύριε Υπουργέ. Καλά είναι όλα αυτά, αλλά πρέπει να ολοκληρώσετε.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υπουργός Τουρισμού):** Αλλά είναι τόσα πολλά τα θέματα της τουριστικής πολιτικής κι ενδιαφέρει πολύ τον κόσμο.

**ΠΡΟΕΔΡΕΥΩΝ (Αθανάσιος Μπούρας):** Ναι, αλλά έχετε υπερβεί κατά πολύ τον χρόνο. Κλείστε.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υπουργός Τουρισμού):** Κλείνω.

Είναι λοιπόν η καμπάνια «Destination Greece Health First» την οποία ξεκινάμε σήμερα, μια πρωτοποριακή καμπάνια για την ασφάλεια που δίνει το στίγμα τού τι είναι η χώρα μας φέτος. Γιατί πίσω από κάθε όμορφη εμπειρία μικρή ή μεγάλη που ένας τουρίστας θα έχει στη χώρα μας, υπάρχει ολόκληρο πρωτόκολλο, υπάρχει σχέδιο το οποίο τον κρατάει ασφαλή. Κι αυτό το σχέδιο έγινε από αυτή την Κυβέρνηση υπό την καθοδήγηση του Πρωθυπουργού, σε συνεργασία με όλους τους εμπλεκόμενους φορείς, από την Πολιτική Προστασία, από τον ΕΟΔΥ, από τους λοιμωξιολόγους, από το Υπουργείο Υγείας, από τις περιφέρειες οι οποίες είχαν ενεργό ρόλο στο να μπορέσει να υλοποιηθεί αυτό το σχέδιο και να είμαστε σίγουροι ότι μπορούμε να προσφέρουμε τις καλύτερες εμπειρίες στον τουρίστα.

Και μέσα σε όλα αυτά καταφέραμε να φτιάξουμε ακόμα και μια εφαρμογή, το «Visit Greece», ενισχύοντας τα όπλα που έχει στη φαρέτρα του ο ΕΟΤ. Ο ΕΟΤ ήταν ενεργός κάθε στιγμή της κρίσης. Και παρ’ όλο που συνήθως δεν θα έκανε τίποτα σε μια τέτοια κατάσταση, έκανε το «Greece from Home», συνεργάστηκε και φτιάχτηκε το «Endless Greek Summer», όπως και τη νέα αυτή καμπάνια η οποία θα επιτρέψει τις ροές να ξεκινήσουν και πάλι.

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, σας ενημερώνω ότι λόγω κωλύματος της Βουλευτού του ΜέΡΑ25 κ. Φωτεινής Μπακαδήμα δεν θα συζητηθούν δύο επίκαιρες ερωτήσεις προς τον Υπουργό Προστασίας του Πολίτη.

Συγκεκριμένα, δεν θα συζητηθεί η δεύτερη με αριθμό 861/28-6-2020 επίκαιρη ερώτηση δευτέρου κύκλου της Βουλευτού Β΄ Πειραιώς του ΜέΡΑ25 κ.Φωτεινής Μπακαδήμα προς τον Υπουργό Προστασίας του Πολίτη, με θέμα: «Ανησυχητική αύξηση αριθμού εξαφανισμένων παιδιών και εφήβων».

Επίσης δεν θα συζητηθεί, η τέταρτη με αριθμό 862/28-6-2020 επίκαιρη ερώτηση δευτέρου κύκλου της Βουλευτού Β΄ Πειραιώς του ΜέΡΑ25 κ.Φωτεινής Μπακαδήμαπρος τον Υπουργό Προστασίας του Πολίτη, με θέμα: «Επαναφορά εσώκλειστης φοίτησης στη σχολή αξιωματικών της Ελληνικής Αστυνομίας.».

Έχω την τιμή να ανακοινώσω στο Σώμα ότι η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης καταθέτει την έκθεσή της στο σχέδιο νόμου του Υπουργείου Προστασίας του Πολίτη: «Δημόσιες υπαίθριες συναθροίσεις και άλλες διατάξεις».

Κυρίες και κύριοι συνάδελφοι έχουν διανεμηθεί τα Πρακτικά των συνεδριάσεων της Τρίτης 5 Μαΐου 2020 και της Παρασκευής 8 Μαΐου 2020 και ερωτάται το Σώμα αν τα επικυρώνει.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Συνεπώς τα Πρακτικά της Τρίτης 5 Μαΐου 2020 και της Παρασκευής 8 Μαΐου 2020 επικυρώθηκαν.

Κυρίες και κύριοι συνάδελφοι, ολοκληρώθηκε η συζήτηση των επίκαιρων ερωτήσεων.

Πριν εισέλθουμε στην ημερήσια διάταξη των επερωτήσεων, θα κάνουμε μια ολιγόλεπτη διακοπή για τον υγειονομικό καθαρισμό της Αίθουσας.

(ΔΙΑΚΟΠΗ)

(ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ)

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΟΥΣΑ (Σοφία Σακοράφα):** Κυρίες και κύριοι συνάδελφοι, εισερχόμαστε στην ημερήσια διάταξη των

**ΕΠΕΡΩΤΗΣΕΩΝ**

Θα συζητηθεί η υπ’ αριθμόν 23/12/28-5-2020 επίκαιρη επερώτηση των Βουλευτών της Κοινοβουλευτικής Ομάδας του Συνασπισμού Ριζοσπαστικής Αριστεράς, των κ.κ. Γεώργιου Ψυχογιού, Δημήτριου Βίτσα, Ιωάννη Μουζάλα, Ιωάννη Μπουρνού, Νεκτάριου Σαντορινιού, Ανδρέα Μιχαηλίδη, Θεανώς Φωτίου, Ελευθέριου Αβραμάκη, Ειρήνης-Ελένης Αγαθοπούλου, Αθανασίας (Σίας) Αναγνωστοπούλου, Σταύρου Αραχωβίτη, Θεοδώρας (Δώρας) Αυγέρη, Ευτυχίας Αχτσιόγλου, Άννας Βαγενά-Κηλαηδόνη, Σωκράτη Βαρδάκη, Βασιλείου (Βασίλη) Βασιλικού, Καλλιόπης Βέττα, Όλγας Γεροβασίλη, Χρήστου Γιαννούλη, Αναστασίας Γκαρά, Ιωάννη Γκιόλα, Θεόδωρου Δρίτσα, Σουλτάνας Ελευθεριάδου, Κωνσταντίνου Ζαχαριάδη, Χουσεΐν Ζεϊμπέκ, Νικόλαου Ηγουμενίδη, Εμμανουήλ Θραψανιώτη, Διονύσιου-Χαράλαμπου Καλαματιανού, Ευφροσύνης (Φρόσως) Καρασαρλίδου, Νίνας Κασιμάτη, Μάριου Κάτση, Χαρούλας (Χαράς) Καφαντάρη, Σπυρίδωνα Λάππα, Κυριακής Μάλαμα, Χαράλαμπου (Χάρη) Μαμουλάκη, Κωνσταντίνου Μάρκου, Ιωάννη Μπαλάφα, Κωνσταντίνου Μπάρκα, Αικατερίνης (Κατερίνας) Νοτοπούλου, Θεόφιλου Ξανθόπουλου, Ανδρέα Ξανθού, Μαριλίζας Ξενογιαννακοπούλου, Αθανάσιου Παπαδόπουλου, Γεώργιου Παπαηλιού, Αικατερίνης Παπανάτσιου, Αθανάσιου Παπαχριστόπουλου, Θεοπίστης (Πέτης) Πέρκα, Παναγιούς (Γιώτας) Πούλου, Ιωάννη Ραγκούση, Ιωάννη Σαρακιώτη, Παναγιώτη (Πάνου) Σκουρλέτη, Παναγιώτη (Πάνου) Σκουρολιάκου, Ελισσάβετ Σκούφα, Νικόλαου Συρμαλένιου, Ολυμπίας Τελιγιορίδου, Δημήτριου Τζανακόπουλου, Μερόπης Τζούφη, Αλέξανδρου Τριανταφυλλίδη, Ευκλείδη Τσακαλώτου, Γεώργιου Τσίπρα, Σωκράτη Φάμελλου, Νικόλαου Φίλη, Δημήτριου (Τάκη) Χαρίτου, Αλέξη Χαρίτση, Μιλτιάδη Χατζηγιαννάκη, και Ραλλίας Χρηστίδου προς τους Υπουργούς Μετανάστευσης και Ασύλου και Εργασίας και Κοινωνικών Υποθέσεων, με θέμα: «Επικίνδυνη και αναποτελεσματική η πολιτική που εφαρμόζει η Κυβέρνηση στο προσφυγικό».

Τον λόγο έχει ο πρώτος επερωτών Βουλευτής, o Βουλευτής Κορινθίας του Συνασπισμού Ριζοσπαστικής Αριστεράς κ. Γεώργιος Ψυχογιός για δέκα λεπτά.

Ορίστε, κύριε συνάδελφε, έχετε τον λόγο.

**ΓΕΩΡΓΙΟΣ ΨΥΧΟΓΙΟΣ:** Ευχαριστώ πολύ, κυρία Πρόεδρε.

Κυρίες και κύριοι συνάδελφοι, κύριε Υπουργέ, ερχόμαστε μετά από περίπου έξι μήνες να συζητήσουμε μια επίκαιρη επερώτηση εξήντα έξι Βουλευτών του ΣΥΡΙΖΑ για το πολύ κρίσιμο ζήτημα του προσφυγικού-μεταναστευτικού. Εκεί κρίνεται και η έννοια και η προτεραιότητα που έχει η Κυβέρνηση να απαντήσει σε τέτοιες ερωτήσεις και βέβαια, παρά το γεγονός ότι η συζήτηση παραμένει επίκαιρη, διότι η κατάσταση παραμένει πολύ δύσκολη.

Η Κυβέρνηση, λοιπόν, χρειάστηκε περισσότερο από έξι μήνες, για να συνειδητοποιήσει ότι υπάρχει αναγκαιότητα ενός Υπουργείου, το οποίο θα συντονίζει και θα σχεδιάζει όλες τις πτυχές και τις δράσεις για το προσφυγικό-μεταναστευτικό, με ολέθρια, βέβαια, αποτελέσματα.

Ακόμα βέβαια, δεν έχετε διαπιστώσει δύο πολύ σημαντικά σας λάθη, τα οποία σας τα θέτουμε στην επίκαιρη επερώτηση, διότι σας είχαμε πει και τότε ότι η επανίδρυση του Υπουργείου προφανώς και δεν θα λύσει όλα τα προβλήματα. Η πολιτική σας, λοιπόν, είναι αδιέξοδη, αναποτελεσματική και επικίνδυνη για αιτούντες άσυλο και τοπικές κοινωνίες, αλλά και οι χειρισμοί σας, εκθέτουν τη χώρα και την απομονώνουν.

Όμως, η λειτουργία του κοινοβουλευτικού ελέγχου δεν είναι για να έρθουμε εδώ και να πούμε συμφωνούμε, διαφωνούμε, τελειώσαμε. Είναι για να μάθει ο Ελληνικός λαός μια κατάσταση, μια πολιτική και κάποιες επιλογές, οι οποίες αποκρύπτονται από τα ακριβοπληρωμένα σας ΜΜΕ, παρουσιάζοντας μία εικόνα, την οποία, ενδεχομένως, να τη θεωρείτε και ειδυλλιακή.

Η κατάσταση παραμένει τραγική, παραμένει πολύ δύσκολη και αυτό έχουμε στοιχεία να το αποδείξουμε και θα πρέπει να απαντήσετε.

Πριν εισέλθω στα ερωτήματα, θα ήθελα να υπενθυμίσω κάτι στο Σώμα. Περίπου πριν από δύο χρόνια οι κύριοι Υπουργοί Μηταράκης και Βρούτσης, μαζί με άλλους εβδομήντα έναν συναδέλφους τους, υπέγραφαν τότε μία επίκαιρη επερώτηση προς τον ΣΥΡΙΖΑ και την κυβέρνηση. Αποδεικνύετε με τις μέχρι τώρα επιλογές σας την υποκρισία και την ανεπάρκεια για όσα ρωτούσατε τότε με την επίκαιρη επερώτηση στις 18-10-2018, την οποία θα καταθέσω στα Πρακτικά, μαζί με μία σχετική ερώτηση του κ. Βαρβιτσιώτη για τις συνθήκες στη Μόρια.

(Στο σημείο αυτό ο Βουλευτής κ. Γεώργιος Ψυχογιός καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κάνετε, λοιπόν, λόγο για άναρχη συσσώρευση ανθρώπινων ψυχών. Ο αριθμός σήμερα όλοι γνωρίζουν ότι είναι υπερπολλαπλάσιος από αυτόν που παραλάβατε από τον ΣΥΡΙΖΑ. Η αποσυμφόρηση είναι ελάχιστη. Η Μόρια στις 2-7-2020 έχει δεκαπέντε χιλιάδες διακόσιους τριάντα εννιά, όταν είχε φθάσει είκοσι δύο χιλιάδες, εμείς παραδώσαμε πέντε χιλιάδες εξακόσιους πενήντα τέσσερις στις 6-7-2019, ενώ η Λέσβος συνολικά έχει δεκαεπτά χιλιάδες διακόσιους ογδόντα οκτώ, όταν είχε φτάσει σε πολύ μεγαλύτερα νούμερα και εμείς παραδώσαμε επτά χιλιάδες οκτακόσια ενενήντα έξι.

Μιλούσε για σκηνές χωρίς θερμαντικά σώματα. Είναι τραγικές οι συνθήκες που επικρατούν σήμερα για οικογένειες και παιδιά και προσβάλλουν τη ζωή και την αξιοπρέπειά τους και κάναμε και σχετική επίσκεψη εκεί το προηγούμενο διάστημα. Καμμία μέριμνα για τον κορωνοϊό και επιμέρους εγκατάλειψη ακόμα και σε παραλίες ανθρώπων που έφθαναν στη χώρα.

Δεν θέλει να πει κανείς ότι όλα ήταν τέλεια επί ΣΥΡΙΖΑ. Ποτέ δεν το είπαμε και το κάναμε και ως κυβέρνηση και ως Βουλευτές, όμως υπήρχε μια ξεκάθαρη οργάνωση, μια καλύτερη εικόνα και μια συνεχής προσπάθεια για αποσυμφόρηση των νησιών.

Μιλούσε για βαρύτατο πλήγμα στο κύρος της χώρας. Άραγε, η παραπάνω κατάσταση που περιέγραψα τι είναι; Με τα ΜΑΤ στα νησιά, με τον ΑΜΚΑ να περικόπτεται για τους αιτούντες άσυλο και τραγικές καταστάσεις στα νοσοκομεία και στον γενικό πληθυσμό. Πήρατε πίσω άρον-άρον την αναστολή του ασύλου μετά την κατακραυγή αλλά και συνεχείς καταγγελίες και ανακοινώσεις διεθνών οργανισμών.

Μιλούσε η επερώτηση για κοινωνική ευαισθησία για τα ασυνόδευτα. Αλήθεια; Με εκατοντάδες ασυνόδευτα σε αστυνομικά τμήματα σήμερα και με έναν ηλικιακό διαχωρισμό αδιανόητο δεκαπέντε ετών πάνω, δεκαπέντε κάτω για απελάσεις;

Πρέπει, λοιπόν, να δει και να μάθει ο Ελληνικός λαός τον λαϊκισμό, την υποκρισία, την ανεπάρκεια και την απαράδεκτη στρατηγική στο προσφυγικό.

Περνάω στα ερωτήματα. Θα εφαρμόσω μια τακτική που θα βάζω τα ερωτήματα και θα κάνω και την πρότασή μας. Ξεκινάω, λοιπόν, λέγοντας: Θα εφαρμόσετε επιτέλους ένα σχέδιο ομαλής και σταθερής αποσυμφόρησης των νησιών; Η κατάσταση που επικρατεί –σας ανέφερα και πριν- ότι αποτελεί ακόμη ανθρωπιστική κρίση, με υπερδιπλάσιο πληθυσμό από εκείνον που παραλάβατε και με μια εκρηκτική κατάσταση στην οποία πάτε να επενδύσετε με στρατόπεδα συγκέντρωσης που θα δημιουργήσουν περαιτέρω εκρηκτικές καταστάσεις.

Ζητάμε άμεση, λοιπόν, αποσυμφόρηση των νησιών τώρα με όσους έχουν άρση γεωγραφικού προορισμού και αυτούς που ανήκουν σε ευάλωτες ομάδες και καμμία κλειστή δομή, η οποία θα σημάνει παραβίαση δικαιωμάτων, καταδίκη της χώρας, περαιτέρω εκρηκτικές καταστάσεις για τις τοπικές κοινωνίες και μια αναποτελεσματική και αδιέξοδη στρατηγική.

Δεύτερο ερώτημα: Θα αναθεωρήσετε τον εκτός νομιμότητας και χρηματοδότησης -γιατί αυτό αποδείχτηκε με το σχέδιό σας- από την Ευρωπαϊκή Ένωση σχεδιασμό για τη γενικευμένη κράτηση των τριάντα έξι μηνών;

Η Κυβέρνηση μέσα στο μπάχαλο που έχει δημιουργήσει, αρχίζει να υλοποιεί το σχέδιό της για μετατροπή των νησιών του Αιγαίου σε φυλακές αιτούντων άσυλο. Τα κλειστά κέντρα υποδοχής, τα οποία θα δημιουργηθούν, θα είναι χώροι κράτησης για τριάντα έξι μήνες για όλους όσους φτάνουν στη χώρα, σχεδιασμός εκτός ευρωπαϊκής και διεθνούς νομιμότητας που καταπατά δικαιώματα και, βέβαια, δεν έχει εγκριθεί από την Ευρωπαϊκή Επιτροπή με αποτέλεσμα η Κυβέρνηση πρόσφατα να αξιοποιήσει τα 133.000.000 ευρώ από τον κρατικό προϋπολογισμό για να κατασκευάσει στην Κω, τη Σάμο και τη Λέρο κλειστές δομές.

Πρέπει, λοιπόν, να ενημερώσετε το Σώμα και τον ελληνικό λαό για το πόση ακριβώς είναι η επιβάρυνση αυτή και, βέβαια, να απολογηθείτε, διότι επί κυβέρνησης ΣΥΡΙΖΑ λέγατε ότι ο ΣΥΡΙΖΑ χρησιμοποιεί εθνικό προϋπολογισμό, ενώ ήταν ευρωπαϊκά τα κονδύλια του.

Πάρτε, λοιπόν, πίσω αυτόν τον σχεδιασμό τον αναποτελεσματικό, τον αδιέξοδο, τον απάνθρωπο για τις κλειστές δομές και σταματήστε τη στοχοποίηση προσφύγων, μεταναστών εργαζομένων σε μη κυβερνητικές οργανώσεις και τον εμπαιγμό των τοπικών κοινωνιών.

Θα ζητήσετε ανανέωση και επέκταση των προγραμμάτων «ESTIA» και «ΦΙΛΟΞΕΝΙΑ»; Σε μια εποχή που η χώρα αντιμετωπίζει μεγάλο ζήτημα στις θέσεις φιλοξενίας, εσείς ανακοινώνετε ότι θα σταματήσετε τις θέσεις στα ξενοδοχεία και βάζετε στους δήμους ένα ταμειακό διαθέσιμο 10% για να υλοποιήσουν το πρόγραμμα «ESTIA ΙΙ». Κανείς δεν θα το υλοποιήσει. Πού θα πάνε όλοι αυτοί οι άνθρωποι; Μήπως θα πάνε στην πλατεία Βικτωρίας;

Σημαντικό ρόλο στη διαχείριση παίζουν οι Οργανισμοί Τοπικής Αυτοδιοίκησης και θα πρέπει να τους ακούσετε. Θα πρέπει να ακούσετε και την ΚΕΔΕ για την κατανομή του βάρους σε όλη τη χώρα και για το πρόγραμμα «ESTIA ΙΙ» που το είχαν αγκαλιάσει.

Πρέπει να επαναφέρετε -το τρίτο ερώτημα- τις διατάξεις και τις δικλίδες για τη διεθνή προστασία, για να εξετάζονται εξατομικευμένα βάσει των εγγυήσεων που προβλέπει το Ευρωπαϊκό και Διεθνές Δίκαιο, το οποίο τορπιλίσατε με τις νομοθετικές σας παρεμβάσεις και πρωτοβουλίες, από τη γλώσσα διεξαγωγής συνέντευξης μέχρι τις προθεσμίες που δίνετε για να εξεταστούν τα αιτήματα μέχρι τις ασφαλείς τρίτες χώρες, μέχρι ακόμα και την ηλικιακή κατανομή των ασυνόδευτων ανηλίκων, όπως επίσης, για ανθρωπιστικούς λόγους, μια διάταξη την οποία εφαρμόζετε αναδρομικά με πλήρη αναλγησία, ακόμα και για άτομα με αναπηρία.

Όσο για τους ασυνόδευτους ανηλίκους, πρέπει άμεσα να αρθεί ο ηλικιακός περιορισμός, όπως ανέφερα και πριν. Θα πρέπει να εφαρμόσετε τον νόμο για την επιτροπεία, τον οποίο παρέδωσε η κυβέρνηση του ΣΥΡΙΖΑ, χαιρετήθηκε από το Συμβούλιο της Ευρώπης, αλλά είναι αδρανής και να μην επικαλείστε αυτή την αδράνεια στο θέμα αυτό επί τόσους μήνες, για να κάνετε outsourcing σε ιδιωτικούς φορείς, μια αρμοδιότητα και ένα έργο το οποίο ήταν του ΕΚΚΑ.

Πάμε τώρα στη ρητορική ορισμένων στελεχών σας -και, μάλιστα, κορυφαίων, και Υπουργών και Βουλευτών- για την αποτροπή στη θάλασσα και το Διεθνές Δίκαιο. Επιμένετε σε μια ξενοφοβική και αδιέξοδη πολιτική περί εκπομπής μηνύματος αποτροπής. Στελέχη σας ζητούν δημόσια περιπολίες σκαφών με σκοπό την αποτροπή, ενώ πληθαίνουν τα δημοσιεύματα στον ελληνικό και διεθνή Τύπο για pushbacks.

Θα καταθέσω στα Πρακτικά, όχι μόνο δηλώσεις στελεχών σας, αλλά και δημοσιεύματα από τον διεθνή Τύπο και συγκεκριμένα από την «DEUTSCHE WELLE», αλλά και δύο κορυφαίους διεθνείς Οργανισμούς, την Ύπατη Αρμοστεία και το Διεθνή Οργανισμό Μετανάστευσης για το θέμα.

(Στο σημείο αυτό ο Βουλευτής κ. Γεώργιος Ψυχογιός καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Το Λιμενικό Σώμα ξέρουμε πολύ καλά ότι έκανε υπέρβαση τα προηγούμενα χρόνια με τετρακόσιες πενήντα χιλιάδες διασώσεις, τηρώντας τον νόμο και κάνοντας περήφανη τη χώρα. Οτιδήποτε άλλο συνιστά παραβίαση του Διεθνούς Δικαίου, εκθέτει τη χώρα και της στερεί ένα διαπραγματευτικό χαρτί στην εξωτερική της πολιτική απέναντι στην Τουρκία και την εργαλειοποίηση που κάνει στο προσφυγικό -και προφανώς και εμείς το έχουμε πει δημόσια αυτό σε όλες τις ευκαιρίες που έχουμε- αλλά θέτει σε κίνδυνο και τις ζωές των λιμενικών μας.

Μετά, λοιπόν, από έναν χρόνο συνεχών λαθών, η Κυβέρνηση έχει εγκαταλείψει και την εθνική στρατηγική για την ένταξη. Αυτό το οποίο η κυβέρνηση του ΣΥΡΙΖΑ ξεκίνησε στην εκπαίδευση με την πρόσβαση στα σχολεία, με την πλήρη πρόσβαση στην υγεία με τον ΑΜΚΑ, με την κατάρτιση και τη γλωσσομάθεια, την εργασία, την πρόσβαση στον αθλητισμό ακόμα και για τους αναγνωρισμένους πρόσφυγες, όπου εκεί, πραγματικά, εξαντλήσατε την αναλγησία σας με τριάντα μέρες χωρίς υποστηρικτικό πλαίσιο και τις πλατείες της χώρας να είναι γεμάτες με ανθρώπους οι οποίοι δεν έχουν καμμία μέριμνα, το τορπιλίσατε.

Πρέπει, λοιπόν, να διεκδικήσετε ευρωπαϊκή χρηματοδότηση για όλα αυτά τα προγράμματα και να εφαρμόσετε και τα προγράμματα του ΟΑΕΔ για την εργασία.

(Στο σημείο αυτό κτυπάει το κουδούνι λήξης του χρόνου ομιλίας του κυρίου Βουλευτή)

Ολοκληρώνω, κυρία Πρόεδρε.

Θέλουμε να μας πείτε ποιες είναι οι πρακτικές λύσεις που έχετε δώσει για την ευρωπαϊκή χρηματοδότηση, όταν η κυβέρνηση του ΣΥΡΙΖΑ έκανε είκοσι δύο χιλιάδες μετεγκαταστάσεις, οικογενειακές επανενώσεις, συσκέψεις με τις χώρες του Nότου, καταπολέμηση των αιτιών και στήριξη τρίτων χωρών για τις μεταναστευτικές και προσφυγικές ροές, τη στιγμή που εσείς ζητάτε ρήτρες εξαίρεσης από το Διεθνές Δίκαιο, ταυτιζόμενοι με αυτό που λέμε «ασπίδα της Ευρώπης» και «αποθήκη ψυχών», αντί να ζητάτε κατανομή του βάρους από αυτούς.

Τέλος, αναφέρομαι στον πολυετή σχεδιασμό σας, ο οποίος αυτή τη στιγμή έχει μετακλητούς παντού. Δυστυχώς δεν υπάρχουν προσλήψεις ούτε συμβασιούχων ούτε μονίμων υπαλλήλων και απευθείας αναθέσεις από αυτούς τους μετακλητούς εκατομμυρίων ευρώ.

Και, βέβαια, να κλείσω, λέγοντας ότι θα πρέπει το προσφυγικό να δομηθεί με βάση μια στρατηγική η οποία δεν θα έχει να κάνει μόνο με την καθημερινή διαχείριση, αλλά με μία αντίληψη η οποία θα βάζει την αλληλεγγύη, την κοινωνική συνοχή σε ένα πραγματικά σύνθετο ζήτημα, όπως το προσφυγικό, με κατανομή του βάρους σε όλη την Ελλάδα, κατανομή του βάρους σε όλη την Ευρώπη, μέσα από τις προτάσεις και τις πιέσεις που πρέπει να υπάρξουν για μόνιμους μηχανισμούς μετεγκατάστασης και όχι για ένα ζήτημα το οποίο εμείς θα αντιμετωπίσουμε μόνοι μας ως «ασπίδα της Ευρώπης», με στήριξη των τοπικών κοινωνιών, εφαρμογή του Ευρωπαϊκού και Διεθνούς Δικαίου χωρίς εκπτώσεις, αλλά, κυρίες και κύριοι συνάδελφοι και με μία αντίληψη η οποία θα λέει ότι έχουμε να κάνουμε εκτός από αριθμούς και με ανθρώπους. Και γι’ αυτό τον λόγο θα πρέπει να έχουν δικαιώματα και υποχρεώσεις στις σύγχρονες κοινωνίες και στην Ελλάδα και στην Ευρώπη.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε συνάδελφε.

Τον λόγο τώρα έχει η κ. Φωτίου για τρία λεπτά.

**ΘΕΑΝΩ ΦΩΤΙΟΥ:** Δεν είναι η σειρά του κ. Μουζάλα να μιλήσει;

**ΠΡΟΕΔΡΕΥΟΥΣΑ (Σοφία Σακοράφα):** Δεύτερη σας έχω καταγράψει, κυρία Φωτίου.

Θα χρησιμοποιήσετε και τη δευτερολογία σας, κυρία Φωτίου;

**ΘΕΑΝΩ ΦΩΤΙΟΥ:** Μάλιστα, κυρία Πρόεδρε.

Κύριε Υπουργέ, σε τρεις μέρες συμπληρώνεται ένας χρόνος της Κυβέρνησης της Νέας Δημοκρατίας. Είναι, λοιπόν, ο κατάλληλος χρόνος να αποτιμήσουμε τι κάνατε για την προστασία των ασυνόδευτων ανηλίκων, ώστε να ξέρει ο λαός τι παραλάβατε και τι κάνατε για ένα θέμα για τα παιδιά.

Θα χρησιμοποιήσω τα τελευταία στοιχεία του ΕΚΚΑ, του Εθνικού Κέντρου Κοινωνικής Αλληλεγγύης, της 30ης Ιουνίου 2020 και τα αντίστοιχα του Ιουνίου του 2019 και θα καταθέσω δύο πίνακες.

Τι προκύπτει από τη σύγκριση των δύο πινάκων; Ότι παραλάβατε τρεις χιλιάδες εννιακόσια παιδιά και εκκρεμούσε τότε η τακτοποίηση οκτακοσίων παιδιών σε δομές φιλοξενίας. Μέσα σε έναν χρόνο τα παιδιά αυξήθηκαν σε τέσσερις χιλιάδες επτακόσια, δηλαδή είχατε αύξηση 21%. Όμως, τα παιδιά προς τακτοποίηση αυξήθηκαν κατά 65% και έφτασαν τα χίλια τριακόσια πενήντα, με τα στοιχεία του ΕΚΚΑ που θέλετε να καταργήσετε. Αυτό καταφέρατε μέσα σε έναν χρόνο, να αυξήσετε κατά 65% τα παιδιά που παραμένουν εγκλωβισμένα στις «Μόριες» και στις «Αμυγδαλέζες».

Πώς το καταφέρατε αυτό το επίτευγμα; Γιατί είναι επίτευγμα!

Πρώτον, τα πήρε ο Πρωθυπουργός υπό την προστασία του και τα παρέδωσε στην κ. Αγαπηδάκη. Δεύτερον, αντί η κ. Αγαπηδάκη, η ειδική γραμματέας για τα ασυνόδευτα ανήλικα, να διοριστεί στο Υπουργείο Εργασίας και Κοινωνικών Υποθέσεων που έχει την προστασία του παιδιού και εποπτεύει το ΕΚΚΑ -το ίδιο το Υπουργείο, γιατί τα παιδιά είναι παιδιά, ξέρετε- τη διορίσατε στο Υπουργείο Μετανάστευσης και Ασύλου, για να αντιμετωπιστούν τα παιδιά όχι σαν παιδιά, αλλά σαν μετανάστες προς απέλαση κατά παράβαση διεθνών συνθηκών. Δηλαδή, επιτελικό μπάχαλο!

Τι παραλάβαμε το 2015 για τα ασυνόδευτα από την κυβέρνηση Σαμαρά-Βενιζέλου; Σχεδόν τίποτα! Μέσα σε τέσσερα χρόνια φτιάξαμε δύο χιλιάδες εκατό θέσεις μακροχρόνιας και βραχυχρόνιας φιλοξενίας. Έτοιμες προς παράδοση σας είχαμε διακόσιες θέσεις, τις πήρατε, ενώ θεσπίσαμε τις στέγες ημιαυτόνομης διαβίωσης -ΣΗΔ- εξασφαλίζοντας τη χρηματοδότησή τους από την Ευρώπη.

Παράλληλα, ψηφίσαμε τον νόμο για την επιτροπεία το 2018 και εκδώσαμε σε έναν χρόνο όλες τις υπουργικές αποφάσεις -πολύ δύσκολες υπουργικές αποφάσεις- για την εκτέλεση του νόμου, ώστε να μπορούν τα παιδιά να έχουν επίτροπο με εξατομικευμένη ευθύνη, ενώ μέσα από τα μητρώα ανηλίκων του ΕΚΚΑ να μπορεί ακριβώς η πολιτεία να έχει διαφανή εικόνα για την κατάσταση.

Τι κάνατε μέσα σε έναν χρόνο; Αρχίσατε με τον κατάπτυστο «νόμο Χρυσοχοΐδη» τον Νοέμβριο του 2019, με τον οποίο εισάγεται η πρωτοφανής και καινοφανής διάκριση ανηλίκων σε άνω και κάτω των δεκαπέντε ετών κατά παράβαση της Σύμβασης για τα Δικαιώματα του Παιδιού και της διεθνούς, ευρωπαϊκής και ελληνικής έννομης τάξης, με σκοπό την απέλαση, με συνοπτικές διαδικασίες, σε «ασφαλείς» χώρες προέλευσης των άνω των δεκαπέντε ετών, δηλαδή της συντριπτικής πλειονότητας, κυρία Πρόεδρε, αφού μόνο το 15% είναι κάτω των δεκαπέντε ετών. Δηλαδή, με απλά λόγια, μόνο επτακόσια από τα τέσσερις χιλιάδες επτακόσια παιδιά θεωρούνται παιδιά και προστατεύονται από καθεστώς ασύλου.

Μας έχει πει επανειλημμένα ο κ. Κουμουτσάκος -και δεν θέλω να τον αδικήσω- ότι δεν σκοπεύετε να απελάσετε κανέναν. Αν είναι έτσι, σας ρωτώ το εξής: Γιατί δεν καταργείτε την κατάπτυστη διάταξη του «νόμου Χρυσοχοΐδη» που εκθέτει εσάς και τη χώρα διεθνώς;

Κύριε Υπουργέ, όχι μόνο δεν την καταργείτε, αλλά την ενισχύσατε με τις επόμενες κινήσεις σας. Δηλαδή, πήρατε τα ασυνόδευτα από το Υπουργείο Εργασίας και Κοινωνικών Υποθέσεων που έχει την προστασία του παιδιού και τα πήγατε στο Υπουργείο Μετανάστευσης και Ασύλου, για να αντιμετωπιστούν σαν μετανάστες, γιατί από τις τέσσερις χιλιάδες επτακόσια παιδιά τα άνω των δεκαπέντε είναι οι τέσσερις χιλιάδες. Αυτά πρέπει να τα ακούσει και ο λαός. Αυτά θέλετε να κριθούν είτε ως τρομοκράτες είτε ως προερχόμενα από δήθεν ασφαλείς χώρες, προς απέλαση.

Αν ήταν ειλικρινής η ευαισθησία του κ. Μητσοτάκη για τα ασυνόδευτα παιδιά, την οποία διατυμπανίζει για λόγους επικοινωνίας, η θέση της Ειδικής Γραμματείας θα ήταν στο χαρτοφυλάκιο των Κοινωνικών Υποθέσεων υπό την κ. Μιχαηλίδου και όχι στο Μετανάστευσης και Ασύλου.

(Στο σημείο αυτό κτυπάει το κουδούνι λήξης του χρόνου ομιλίας της κυρίας Βουλευτού)

Τελειώνω, κυρία Πρόεδρε.

Ερωτώ, λοιπόν, κύριε Υπουργέ, το εξής: Γιατί η θέση της κ. Αγαπηδάκη δεν είναι στο Υπουργείο Εργασίας και Κοινωνικών Υποθέσεων; Τελικά πήρατε και τα μητρώα από το ΕΚΚΑ και καταργείτε ένα σύστημα που από το 2016 δημιουργήθηκε με κυβέρνηση ΣΥΡΙΖΑ και χρηματοδότηση από τη UNICEF. Αυτό είναι το σύστημα και είναι αξιόπιστη η αποτύπωση της κατάστασης. Είναι μοναδικό στην Ευρώπη. Και αφήνετε την επιτροπεία στο ΕΚΚΑ ως πουκάμισο αδειανό. Πώς θα διαχειριστεί τώρα η κ. Αγαπηδάκη τα μητρώα;

Σας ρωτώ, κύριε Υπουργέ, το εξής: Το επιτελικό κράτος απαγορεύει να χρησιμοποιεί η κ. Αγαπηδάκη το ΕΚΚΑ και πρέπει να φτιάξει καινούργια υπηρεσία με μετακλητούς, ΜΚΟ και αναθέσεις σε τρίτους, δηλαδή στα δικά μας παιδιά -τα δικά σας εννοώ-, χωρίς την αδιάβλητη διαδικασία του ΕΚΚΑ; Ποιος και με ποια κριτήρια επέλεξε τα ελάχιστα παιδιά που μετεγκαταστάθηκαν στη Γερμανία και στο Λουξεμβούργο; Έχω ρωτήσει πολλές φορές. Πώς και από ποιον θα επιλεγούν τα παιδιά που προορίζονται για την Τσεχία, η οποία ζητάει τώρα από σας, ακριβώς όπως ζητούσε και από εμάς, να έχουν συγκεκριμένα χαρακτηριστικά που εκείνη να εγκρίνει;

Θα καταθέσω τη μετάφραση του κειμένου που μου έδωσε ο κ. Κουμουτσάκος και την οποία δεν κατέθεσε την περασμένη εβδομάδα.

Επί τη ευκαιρία, μιας και είχατε αυτή τη συμφωνία με την Τσεχία από τον Νοέμβρη, τα πήγατε τα παιδιά στην Τσεχία; Τα στείλατε;

Εμείς, κύριε Υπουργέ, κλείσαμε συμφωνία με τη Μεγάλη Βρετανία για εκατό παιδιά. Τα σαράντα μεταφέρθηκαν ήδη στη Βρετανία από μας και τα υπόλοιπα εξήντα είχαν επιλεγεί από το ΕΚΚΑ με αδιάβλητες διαδικασίες προς μεταφορά. Δεν πήγε ο Αλέξης Τσίπρας στο αεροδρόμιο να τα αποχαιρετήσει για να δείξει πόσο στοργικός και ευαίσθητος είναι!

Τα ερωτήματα είναι αμείλικτα. Με την επικοινωνιακή διαχείριση της εικόνας μπορεί να κερδίζετε προσωρινά χρόνο. Δεν λύνετε, όμως, τα προβλήματα που η ίδια η πολιτική σας προκαλεί και διογκώνει, για να χαϊδεύετε τα αυτιά του ακροδεξιού σας ακροατηρίου.

Καταθέτω το έγγραφο που σας προανέφερα.

(Στο σημείο αυτό η Βουλευτής κ. Θεανώ Φωτίου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κυρία Πρόεδρε, ευχαριστώ για την ανοχή.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κυρία συνάδελφε. Απλά να υπενθυμίσω ότι ο χρόνος σας είναι πέντε λεπτά για την πρωτομιλία και τρία λεπτά για δευτερομιλία σας. Θα υπάρξει μια σχετική ανοχή, αλλά δεν θα είναι υπερβολική.

Τον λόγο τώρα έχει ο κ. Μουζάλας.

Θα χρησιμοποιήσετε και τη δευτερομιλία, κύριε Υπουργέ;

**ΙΩΑΝΝΗΣ ΜΟΥΖΑΛΑΣ:** Ναι, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Ορίστε, έχετε τον λόγο.

**ΙΩΑΝΝΗΣ ΜΟΥΖΑΛΑΣ:** Κυρίες και κύριοι συνάδελφοι, η μετανάστευση δεν είναι ένα καινούργιο φαινόμενο στην ανθρώπινη ιστορία, το οποίο έτυχε στα χρόνια μας και στην Ελλάδα και το παρατηρούμε ενεοί: «Τι είναι αυτό που μας έτυχε!». Είναι ένα φαινόμενο με βάση το οποίο αναπτύσσεται η ανθρωπότητα και τώρα πια είναι ένα φαινόμενο το οποίο έχει μελετηθεί επιστημονικά, έχουν βρεθεί επιστημονικές λύσεις, έχουν δοθεί απαντήσεις στα ερωτήματα που τίθενται.

Αναμφισβήτητα πρόκειται για ένα πρόβλημα. Δεν είναι απλά πρόκληση. Η πρόκληση είναι πώς θα λυθεί αυτό το πρόβλημα. Το 2015, με κυβέρνηση ΣΥΡΙΖΑ, αντιμετωπίσαμε το μεγαλύτερο μεταναστευτικό και προσφυγικό ρεύμα που υπήρξε στην ιστορία της ανθρωπότητας μετά τον Β΄ Παγκόσμιο Πόλεμο. Σήμερα αντιμετωπίζετε τα κατάλοιπα αυτού του προσφυγικού- μεταναστευτικού ρεύματος, με πολύ μικρές ροές, οι οποίες ανά πάσα στιγμή -το απεύχομαι αυτό- μπορεί να μεγαλώσουν.

Κάνετε, όμως, πράγματα, τα οποία παραβιάζουν οποιαδήποτε έννοια κράτους δικαίου. Οποιαδήποτε όμως. Και γι’ αυτόν τον λόγο ελέγχεστε και από την Ευρωπαϊκή Ένωση, ελέγχεστε και από ανθρωπιστικές οργανώσεις, ελέγχεστε και από θεσμικές οργανώσεις.

Κάνετε αγριότητες. Κάνετε αγριότητες χάριν επικοινωνίας. Κάνετε αγριότητες, γιατί έχετε καταλήξει ότι αυτό το οποίο έχετε ανάγκη προκειμένου να παραμείνετε κυβέρνηση είναι οι ψήφοι των ακροδεξιών, είναι οι ψήφοι που πήρατε από τη Χρυσή Αυγή και ελπίζετε να κρατήσετε και είναι οι ψήφοι που προσδοκάτε ότι μπορεί να πάρετε από την Ελληνική Λύση, μιας που είναι η μόνη στην οποία απολογείστε γιατί δεν είστε πιο άγριοι από αυτό που είστε σήμερα. Αυτό το πράγμα ο ΣΥΡΙΖΑ-Προοδευτική Συμμαχία θα το αντιμετωπίσει διευρύνοντας το μέτωπο ενάντια στις καταπατήσεις του κράτους δικαίου.

Εμείς προσπαθήσαμε να εφαρμόσουμε μια ισορροπία δικαιωμάτων, όχι επειδή είμαστε αριστεροί απλώς, όχι επειδή αγαπάμε τους πρόσφυγες - μετανάστες -που τους αγαπάμε-, αλλά προσπαθώντας να λύσουμε και να βοηθήσουμε το πρόβλημα με βάση το Διεθνές Δίκαιο, με βάση το κράτος δικαίου.

Σε αυτό το πλαίσιο θέλω να σας πω ότι η δική σας βαρβαρότητα οδηγεί στο να υποφέρει ο ελληνικός λαός. Αντίθετα, η δική μας τήρηση των κανόνων του κράτους δικαίου βοήθησε αυτό το πολύ μεγάλο πρόβλημα που ζήσαμε να περάσει όσο γίνεται πιο ανώδυνα για τον ελληνικό λαό και να δημιουργήσει και ένα κύμα αλληλεγγύης, για το οποίο μόνο θετικά σχόλια ακούσαμε σε όλο τον κόσμο. Θέλω να σας πω, δηλαδή, ότι εμβολιάζοντας τα παιδιά -κάτι που πάψατε να κάνετε- αποφύγαμε το να μεταδοθούν αρρώστιες. Δίνοντας αριθμό μητρώου κοινωνικής ασφάλισης, δώσαμε περίθαλψη και δεν είχαμε επιδημίες. Τα κόψατε αυτά. Πηγαίνοντας τα παιδιά στο σχολείο, κάναμε τους οικογενειάρχες να είναι μαζεμένοι και να μην εμπλακούν σε εγκληματικά κυκλώματα, τα οποία αναπτύσσονται σε κάθε τέτοιο ρεύμα. Μαθαίνοντας γλώσσα στα παιδιά και στους ενήλικες, τους κάναμε να μπορούν πιο εύκολα να προσαρμοστούν στην ελληνική κοινωνία. Δίνοντας στέγη, αδειάσαμε τις πλατείες. Δίνοντας τραπεζικό λογαριασμό, μπορέσαμε να τους στρέψουμε στο να βρουν μια εργασία, στο να έχουν μια ελπίδα. Τα αφαιρέσετε όλα. Δεν έχω πολύ χρόνο να σταθώ.

Οι πλατείες ξαναγεμίζουν. Αυτό δεν είναι ανικανότητα. Είναι σχέδιο. Ήταν το σχέδιο το οποίο αντιμετώπισε ο ΣΥΡΙΖΑ και που το εφαρμόσατε το 2012: πλατείες γεμάτες, κοινωνικές συγκρούσεις, κοινωνικοί αυτοματισμοί, οι «Ζητάδες» να τρέχουν να δέρνουν. Εχθές στην πλατεία Βικτωρίας πήραν τα παιδιά και τα έβαλαν μέσα στα πούλμαν λέγοντας ότι θα ακολουθήσουν και οι μάνες. Ευρωπαϊκή χώρα είμαστε. Σε αυτό εμείς θα αντισταθούμε.

Θέλω να πω, επίσης, για το ευρωπαϊκό κομμάτι. Μας είπε ο κ. Κουμουτσάκος διάφορα. Κοιτάξτε να δείτε, θέλω να κάνω μια διασαφήνιση. Το σχέδιό σας για ασπίδα της Ευρώπης είναι εθνικά επικίνδυνο. Δεν λέω ότι είσαστε εθνικά επικίνδυνοι. Λέω ότι το σχέδιο που αναπτύσσετε είναι εθνικά επικίνδυνο.

Περιορίζει το πρόβλημα σε ελληνοτουρκικό, οπλίζει τον Ερντογάν με ένα ακόμη όπλο, το οποίο θα το προσθέσει, όταν χρειαστεί, στις άλλες διεκδικήσεις και τα άλλα όπλα που έχει.

Προσέξτε τι κάναμε όλα αυτά τα χρόνια. Όταν πήγαμε στην Ευρώπη, η Ευρώπη έλεγε ότι η Ελλάδα πρέπει να είναι η ασπίδα. Μαζί με τον κ. Αβραμόπουλο, τον κ. Άσελνοτ, ακόμη και με τον κ. Ντε Μεζιέρ της Γερμανίας από ένα σημείο και μετά, πετύχαμε να αναδείξουμε το πρόβλημα σε ευρωπαϊκό.

Πετύχαμε να πάρουμε relocation για είκοσι δύο χιλιάδες, να στείλουμε δεκαέξι χιλιάδες ασυνόδευτα ανήλικα, να κάνουμε δεκαέξι χιλιάδες επανενώσεις οικογενειών, να κάνουμε δώδεκα χιλιάδες οικειοθελείς επιστροφές, να πάρουμε Frontex, να πάρουμε EASO, να πάρουμε τρία στεγαστικά προγράμματα που τα καταργείτε.

Το Κλειδί φτιάξατε, έναν τόπο-κόλαση. Τίποτε άλλο δεν έχετε φτιάξει στους δώδεκα μήνες, ούτε καν τα κέντρα κράτησης που λέτε και ξαναλέτε και ξαναλέτε και που δεν ξέρουμε τι θα κάνετε. Αλλά δεν έχουμε κάτι να δούμε, να το κρίνουμε, εκτός από το ότι πνίξατε τα νησιά.

Κάναμε το resettlement που είκοσι πέντε χιλιάδες έφυγαν από την Τουρκία απευθείας για την Ευρώπη. Αυτό σημαίνει ότι δεν χρειάστηκε να περάσουν στην Ελλάδα. Βάλαμε, δηλαδή, το πρόβλημα στη θέση που είναι, ευρωπαϊκό. Κι εσείς είστε περήφανοι που αυτή τη στιγμή όλη η Ευρώπη λέει αυτό που έλεγαν το 2015 οι Βίσεγκραντ. Το πρόβλημα είναι πρόβλημα συνόρων, να το λύσει η Ελλάδα, η Ιταλία, η Ισπανία. Και είσαστε περήφανοι! Μπορεί η Ελλάδα να λύσει το μεταναστευτικό. Μπορεί μία χώρα να αντικαταστήσει μία ήπειρο. Θα το χρησιμοποιήσει ο Ερντογάν.

Κύριοι, η πολιτική της ασπίδας είναι επικίνδυνη στην εξωτερική μας πολιτική. Θα πληρωθεί εάν συνεχίσει και δεν αλλάξει και θα πληρωθεί με μεγαλύτερες εθνικές ζημιές. Γιατί σας λέω ότι το τουρκικό κράτος ο Ερντογάν θα το χρησιμοποιήσει σαν ένα ακόμη όπλο, το οποίο είναι εύκολο στη στεριά να το αντιμετωπίσεις και ήμασταν όλοι ενωμένοι, όταν αντιμετωπίστηκε.

Στη θάλασσα, ξέρετε, όταν έρχονται δύο βάρκες, κάνετε τις παραβιάσεις του Διεθνούς Δικαίου. Όταν έρθουν παραπάνω βάρκες, θα έχουμε πνιγμούς, θανάτους. Και θα είστε και υπεύθυνοι και θα έχετε βλάψει και την εικόνα της Ελλάδας και το κράτος δικαίου.

Βλέπω τον κ. Καμίνη. Κύριε Καμίνη, με την ευκαιρία της συζήτησης για την πλατεία Βικτωρίας, θέλω να σας πω για το παράδειγμα συνεργασίας όπου είχαμε έντονες διαφωνίες. Προσπαθούσαμε να αδειάσουμε τις πλατείες και βρήκαμε τον κ. Καμίνη, μιλήσαμε μαζί του. Μας έδωσε τον Ελαιώνα, μας έδωσε τον δεύτερο Ελαιώνα. Δεν τον έδωσε σ’ εμάς. Τον έδωσε για να λύσει το πρόβλημά του.

Σας θυμίζω ότι συζητούσαμε να βρούμε ένα μέρος να μεταφέρουμε τις τράπεζες που έχουν στην πλατεία Βικτωρίας, ώστε να πάψουν οι πλατείες να είναι χώρος. Δεν κάνετε τίποτα. Δέρνετε, κάνετε αποτροπή και νομίζετε ότι έτσι μπορείτε να το αντιμετωπίσετε. Δεν αντιμετωπίζεται έτσι. Υπάρχει ιστορική πείρα.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε συνάδελφε.

Τον λόγο τώρα έχει ο κ. Βίτσας.

Θα πάρετε και τη δευτερολογία, κύριε Βίτσα;

**ΔΗΜΗΤΡΙΟΣ ΒΙΤΣΑΣ (Δ΄ Αντιπρόεδρος της Βουλής):** Θα δούμε. Φαντάζομαι πως ναι.

Λοιπόν, κύριε Υπουργέ, τι θέλουμε για το μεταναστευτικό-προσφυγικό; Κατ’ αρχάς, θέλουμε -φαντάζομαι όλοι, αλλά να δούμε αν συμφωνούμε- τη μείωση των προσφυγικών και μεταναστευτικών ροών, χτυπώντας τις αιτίες της προσφυγιάς και της μετανάστευσης. Διότι μπορεί να κάνεις μείωση σαν τον Όρμπαν, δηλαδή αποκρούοντας και οδηγώντας και σε θάνατο ανθρώπους.

Θέλουμε πλήρη εφαρμογή του Διεθνούς Δικαίου και ιδιαίτερα του δικαίου του ασύλου με βάση τη Συνθήκη της Γενεύης, το Πρωτόκολλο της Νέας Υόρκης και την Πολιτική Συμφωνία του Μαρακές.

Θέλουμε αξιοπρεπή μεταχείριση των αιτούντων άσυλο έως ότου εκδοθεί η απόφαση επί της αίτησης -αξιοπρέπεια του ανθρώπου, πόσο μεγάλη λέξη- και αντίστοιχα, αξιοπρεπή μεταχείριση των Ελλήνων και των άλλων κατοίκων στην Ελλάδα και γύρω σε αυτές τις περιοχές, υιοθέτηση προγραμμάτων ένταξης για όσους το δικαιούνται και θέλουμε στην Ευρωπαϊκή Ένωση δίκαιο καταμερισμό του αντικειμενικού βάρους σε όλες τις χώρες της Ευρώπης.

Η Τασία Χριστοδουλοπούλου, ο Γιάννης Μουζάλας, ο Γιάννης Μπαλάφας, εγώ και ο Άγγελος Τόλκας βρεθήκαμε πολλές φορές στη θέση που είστε εσείς σήμερα. Λοιδορηθήκαμε, μας έγιναν προσωπικές επιθέσεις, ακούσαμε ψέματα από την Αντιπολίτευση και τα προσκείμενα μέσα μαζικής ενημέρωσης, αλλά δεχθήκαμε και συγχαρητήρια από διεθνείς οργανισμούς και από την Ευρωπαϊκή Ένωση. Όμως, η μεγαλύτερη βοήθεια ήταν από τον δημοκρατικό ελληνικό λαό. Και πρέπει αυτό να είναι γνωστό σε όλους.

Πάντα, όμως, τόσο στα δύσκολα όσο και στα ευκολότερα μιλήσαμε σε αυτή την Αίθουσα, αλλά και έξω από αυτή, με ειλικρίνεια. Θέλω να δω και εσάς σήμερα αν θα μιλήσετε με ειλικρίνεια ή αν η λογική σας θα είναι η λογική του success story, είτε τα πράγματα είναι έτσι είτε αλλιώς.

Ποια, κατά τη γνώμη μου, είναι η πιο μεγάλη επιτυχία της Κυβέρνησης στο ζήτημα που συζητάμε σήμερα; Είναι ότι έχει επιτύχει μία συμφωνία σιγής με τα μεγάλα μέσα μαζικής ενημέρωσης, μια «ομερτά», ώστε οι Έλληνες να αγνοούν, κάτι που αποτελεί και προσωπική εμπειρία.

Όμως, η πραγματικότητα δεν μπορεί να κρυφτεί. Τον Ιούλιο του 2019 στα νησιά υπήρχαν δεκαεπτά χιλιάδες αιτούντες άσυλο, οι δεκαπέντε χιλιάδες πεντακόσιοι ήταν στα ΚΥΤ, και μέσα στους έξι πρώτους μήνες της διακυβέρνησης της Νέας Δημοκρατίας ο αριθμός είχε υπερδιπλασιαστεί, δηλαδή τον Δεκέμβριο του 2019 ήταν τριάντα εννέα χιλιάδες, για να κορυφωθεί τον Μάρτιο του 2020 και να πάει στους σαράντα δύο χιλιάδες και σήμερα να είναι στους τριάντα τρεις χιλιάδες. Τα στοιχεία είναι από το ΕΣΚΕΣΜΑ και θα τα καταθέσω και στα Πρακτικά της Βουλής. Πράγματι, τεράστια επιτυχία!

Ας δούμε πώς καταφέρατε να φτάσετε εκεί. Τον Ιούλιο του 2019 καταργείτε το Υπουργείο Μεταναστευτικής Πολιτικής και υπάγετε το σύνολο των αρμοδιοτήτων στο Υπουργείο Προστασίας του Πολίτη. Καταργείται η θέση του Γενικού Γραμματέα Μετανάστευσης, καταργείται η αρμόδια διεύθυνση της Αστυνομίας και αποστρατεύεται η επικεφαλής αντιστράτηγος.

Τον Οκτώβριο, Νοέμβριο του 2019 ψηφίζεται με τις ψήφους της Νέας Δημοκρατίας και του Κινήματος Αλλαγής ο αντιπροσφυγικός νόμος 4636 που αποστερεί τη μεγάλη πλειοψηφία από δικαιώματα σε περίθαλψη και εργασία, θέτει εξωπραγματικές προθεσμίες ολοκλήρωσης διαδικασιών, αφαιρεί το μετατραυματικό στρες από τα ιατρικά πρωτόκολλα ευαλωτότητας κ.λπ..

Κατηγορούσατε την προηγούμενη κυβέρνηση του ΣΥΡΙΖΑ ότι σας άφησε εβδομήντα χιλιάδες εκκρεμότητες για το άσυλο. Τον Δεκέμβριο αυτές οι εκκρεμότητες ήταν εκατόν είκοσι χιλιάδες, για να φτάσουμε τον Ιούλιο να είναι ενενήντα επτά χιλιάδες είκοσι τρεις.

Τον Δεκέμβριο του 2019, με τροπολογία συστήνεται ο Ενιαίος Φορέας Επιτήρησης Συνόρων κ.λπ., που υπάγεται στον εθνικό συντονιστή που έχει οριστεί από τον Νοέμβριο του 2019, ενώ εξαγγέλλετε ότι θα οριστεί ένας άλλος συντονιστής για τους ασυνόδευτους ανηλίκους, πράγμα που έγινε, αν και έκτοτε οφείλω να πω ότι δεν έχουμε δει πουθενά την εν λόγω συντονίστρια. Ελπίζω, πρώτον, να είναι καλά και, δεύτερον, να δουλεύει.

Η τεράστια προσφορά, λοιπόν, του ενιαίου φορέα και του εθνικού συντονιστή ήταν η πρόσκληση εκδήλωσης ενδιαφέροντος ύψους 500.000 ευρώ για την προμήθεια πλωτών φραγμάτων. Ακόμα γελάει και το πανελλήνιο και η Ευρώπη, ενώ συγχρόνως θα θυμάστε την επίδειξη της νήσου Λέβιθα ως νέο μοντέλο «φιλοξενίας» -βάλτε τη λέξη «φιλοξενία» σε πάρα πολλά εισαγωγικά-, δηλαδή της χρησιμοποίησης ακατοίκητων νησιών ως χώρο εγκατάστασης. Γρήγορα τραβηχτήκατε πίσω.

Έχω ένα ερώτημα: Ισχύει ακόμα εκείνος ο νόμος που ψηφίσαμε εδώ στη Βουλή για τον συντονιστικό φορέα και τον εθνικό συντονιστή; Υπάρχει αυτός ο νόμος; Κάντε μου ένα νεύμα, αν θέλετε. Υπάρχει αυτός ο νόμος, ναι ή όχι;

**ΝΟΤΗΣ ΜΗΤΑΡΑΚΗΣ (Υπουργός Μετανάστευσης και Ασύλου):** Ναι.

**ΔΗΜΗΤΡΙΟΣ ΒΙΤΣΑΣ (Δ΄ Αντιπρόεδρος της Βουλής):** Αν, λοιπόν, υπάρχει ακόμα, τότε τι δουλειά κάνετε εσείς, τι δουλειά κάνει ο Αρχηγός ΓΕΕΘΑ, τι δουλειά κάνει ο Αρχηγός του Λιμενικού και ο Αρχηγός της Αστυνομίας και, τέλος πάντων, τι δουλειά κάνει και ο Υφυπουργός Εθνικής Άμυνας, ο κ. Στεφανής, ο οποίος ήταν ο συντονιστής;

Τον Φεβρουάριο του 2020, με πράξη νομοθετικού περιεχομένου επιτάσσονται εκτάσεις για την κατασκευή κλειστών ΚΥΤ. Επιτρέψτε μου να σας πω ότι, όταν κατασκευαστούν, και εσείς ο ίδιος θα δείτε ότι δεν πρόκειται για κλειστά ή ελεγχόμενα ΚΥΤ, αλλά για στρατόπεδα συγκέντρωσης. Θυμηθείτε τη Λιβύη, όπου ξαφνικά άνοιξαν ένα τέτοιο κέντρο και έστειλαν χιλιάδες ανθρώπους, οι περισσότεροι από τους οποίους πέθαναν στην έρημο. Το θυμάστε αυτό; Μη φτάσω εκεί. Μιλάω για τα πρόσφατα. Μη φτάσουμε σε άλλα.

Μπροστά δε στις έντονες αντιδράσεις των νησιωτών η Κυβέρνηση τότε απάντησε με τα ΜΑΤ. Ξέρουμε τι έγινε. Θέλω να επισημάνω, όμως, το εξής. Η Κυβέρνηση πρόσβαλε αναίτια όχι μόνο τους νησιώτες αλλά και την Ελληνική Αστυνομία, κάνοντας αυτή την κίνηση.

Τον Μάρτιο του 2020 είχαμε το έπος του Έβρου. Η κυβέρνηση της Τουρκίας εργαλειοποίησε πρόσφυγες και μετανάστες στις Καστανιές. Η Κυβέρνηση μιλάει για υβριδικό πόλεμο. Από ποιους άραγε;

Ξέρετε, πολλοί λένε «έχουμε υβριδικό πόλεμο», «με κάποιους πρέπει να έχουμε υβριδικό πόλεμο». Κανένας δεν το συνεχίζει. Δεν λέει με την Τουρκία ή με οτιδήποτε άλλο, γιατί τότε θα καταλάβει, αν το πει αυτό, ότι δεν έχουμε να κάνουμε με προσφυγικό-μεταναστευτικό, αλλά με κάποιου είδους σύγκρουση μεταξύ των δύο χωρών.

Η κίνηση, τέλος πάντων, αυτή ορθά αντιμετωπίζεται. Όμως, πρέπει να σημειώσω πως το σοβαρό γεγονός αξιοποιείται και από ένοπλες ομάδες παραστρατιωτικών, τις οποίες καλύψατε -ως Κυβέρνηση, όχι εσείς ο ίδιος- και, βεβαίως, αναστείλατε για έναν μήνα την εξέταση αιτήσεων ασύλου. Οι διεθνείς και ελληνικές αντιδράσεις δεν δίνουν παράταση στην ΠΝΠ.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Δ΄ Αντιπροέδρου της Βουλής)

Συγχρόνως -τα είπε και ο κ. Ψυχογιός- μετά τον Έβρο, όλο και πληθαίνουν οι αναφορές για push backs στο Αιγαίο. Έχουμε το πρόγραμμα «ESTIA». Μαθαίνουμε από όλες τις πλευρές ότι το «ESTIA II» -ελπίζω να μας πείτε- δεν πάει καλά. Μακάρι, αλλά μαθαίνω ότι πολλοί δήμοι αρνούνται να μπουν και ότι οι πιστώσεις που εγκρίθηκαν από την Ευρωπαϊκή Ένωση είναι κατά 25% με 30% μικρότερες από τις προηγούμενες. Μακάρι οι πληροφορίες μου να είναι λάθος. Μακάρι να έχουμε περισσότερες θέσεις.

Για την Ελλάδα ως ασπίδα της Ευρώπης τα είπε όλα ο Γιάννης. Δεν χρειάζεται να πω τίποτα άλλο.

Τον Απρίλιο του 2020 η Κυβέρνηση εφαρμόζει την ανοσία αγέλης στον πληθυσμό των δομών και βεβαίως έχουμε τις γνωστές απευθείας αναθέσεις. Ο Παύλος Πολάκης έχει αναδείξει πάρα πολλές φορές τέτοιες περιπτώσεις.

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, έχετε ήδη υπερβεί πάρα πολύ τον χρόνο σας.

**ΔΗΜΗΤΡΙΟΣ ΒΙΤΣΑΣ (Δ΄ Αντιπρόεδρος της Βουλής):** Μάλιστα, κυρία Πρόεδρε. Σε τριάντα δευτερόλεπτα θα κλείσω.

Βεβαίως, υπάρχουν όλα τα ερωτήματα σε σχέση με το κόστος των δύο δομών που φτιάχνετε, τη μία στις Σέρρες και την άλλη στη Μαλακάσα, όπως και η ιστορία με τα 133 εκατομμύρια, που σήμερα πρέπει να δώσετε μια απάντηση. Είναι χρήματα που θα βάλουμε από τον κρατικό προϋπολογισμό και θα τα πάρουμε από την Ευρώπη; Είναι χρήματα που θα πάρουμε απευθείας από την Ευρώπη, από εμάς;

Κλείνω, λοιπόν. Αυτά τα ωραία κάνατε. Επιτυχία, κατά τη γνώμη μου: μηδέν. Παραβίαση των διεθνών και ελληνικών κανόνων: πλήρης. Χρήματα από την Ευρώπη για το προσφυγικό-μεταναστευτικό: εκατοντάδες εκατομμύρια. Υπέρ των προσφύγων, όμως: μηδέν. Η λογική σας απομακρύνει τη χώρα από τις αξίες που είτε δημιούργησε είτε είχε υιοθετήσει.

Πρέπει να σας πω, κύριε Μηταράκη, πραγματικά με τη μεγαλύτερη σοβαρότητα ότι σε κάποια χρόνια από τώρα κάποιοι άλλοι σε αυτή την Αίθουσα θα συζητάνε πάλι για το μεταναστευτικό. Αν η βάση θα είναι η δική μας πολιτική, όπως εκφράστηκε από τους προλαλήσαντες, και η δική μας πρακτική ή η δική σας, θα έχει διαμορφώσει τελικά το πόσο κοντά ή μακριά θα είναι η Ευρώπη και η Ελλάδα από τη δημοκρατία και τον ουμανισμό ή τον ολοκληρωτισμό.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

(Στο σημείο αυτό ο Δ΄ Αντιπρόεδρος της Βουλής κ. Δημήτριος Βίτσας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε συνάδελφε.

Τον λόγο θα πάρει τώρα ο κ. Μπουρνούς.

Θα πάρετε όλο τον χρόνο, κύριε συνάδελφε;

**ΙΩΑΝΝΗΣ ΜΠΟΥΡΝΟΥΣ:** Όχι, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Ελπίζω να χρησιμοποιήσετε τον συγκεκριμένο χρόνο.

**ΙΩΑΝΝΗΣ ΠΑΠΠΑΣ:** Κυρία Πρόεδρε, ο προηγούμενος συνάδελφος μίλησε δώδεκα λεπτά.

**ΠΡΟΕΔΡΕΥΟΥΣΑ (Σοφία Σακοράφα):** Το ξέρω πόσο μίλησε, κύριε συνάδελφε.

Κύριε Μπουρνούς, έχετε πέντε λεπτά.

**ΙΩΑΝΝΗΣ ΜΠΟΥΡΝΟΥΣ:** Ευχαριστώ, κυρία Πρόεδρε.

Η τραγική πολιτική σας εδώ και έναν χρόνο έχει καταδικάσει, τόσο τους νησιώτες όσο και τους αιτούντες άσυλο, στη μιζέρια, την ανασφάλεια και την εγκατάλειψη.

Πριν τις εκλογές σπέρνατε μίσος ότι τους έφερνε ο Τσίπρας. Μετεκλογικά όταν σε έξι μόλις μήνες τετραπλασιάσατε τον προσφυγικό και μεταναστευτικό πληθυσμό στη Λέσβο ανακαλύψατε σαν μαθητευόμενοι μάγοι ότι υπάρχουν γεωπολιτικοί λόγοι για τις ροές των προσφύγων.

Περάσατε ένα ολόκληρο εξάμηνο βαυκαλιζόμενοι ότι δεν έχετε ανάγκη από Υπουργείο Μεταναστευτικής Πολιτικής. Μετά το επαναφέρατε. Και από εκεί και ύστερα, το πράγμα πάει με μια διαδοχή κυβερνητικού αυταρχισμού, άρνησης της πραγματικότητας, σπασμωδικών ενεργειών και ελεεινών υπολογισμών πολιτικάντικης λογικής.

Βασικός άξονας της πολιτικής σας έγινε η περιβόητη αποτροπή, το δόγμα να τους κάνουμε τη ζωή κόλαση ώστε να φοβούνται να έρθουν. Αυτά που απαιτούσε η ακροδεξιά σας πτέρυγα από τότε που φώλιαζε στο ΛΑΟΣ του Καρατζαφέρη. Κάνατε στοιχείο αποτροπής τον εγκλεισμό προσφύγων σε συνθήκες φαβέλας, όπως στη λεγόμενη «ζούγκλα της Μόριας».

Επί των ημερών σας αφήνετε να δρουν ανεξέλεγκτα συμμορίες παραβατικών, να φουντώνει η διακίνηση ναρκωτικών, η πορνεία και η παιδική πορνεία. Εσείς που ορκιζόσασταν στο όνομα της δήθεν ασφάλειας και που το 2020 προβλέψατε μία μετάθεση αστυνομικού στη Λέσβο, σήμερα σφυρίζετε αδιάφορα μπροστά σε όλα αυτά.

Σαν να μην έφταναν όλα αυτά, φτάσατε στο σημείο να παραβιάζετε τη Συνθήκη της Γενεύης, δηλαδή να κάνετε αυτό για το οποίο δικαίως κατηγορούσαμε και κατηγορούμε την κυβέρνηση Ερντογάν. Βρήκατε τη λύση στη βαρβαρότητα για να εκπέμψετε μήνυμα αποτροπής, λες και αυτοί που έρχονται δεν έχουν ζήσει αγριότητες και απάνθρωπη συμπεριφορά στις χώρες τους ή στις χώρες από τις οποίες πέρασαν. Με αυτόν τον τρόπο εξοικειώνετε και τις τοπικές μας κοινωνίες και τις κρατικές υπηρεσίες με την αχρειότητα και την αδιαφορία για τον συνάνθρωπο.

Τιμωρητικά δράτε και στα υπόλοιπα. Πετάτε εσπευσμένα έξω από τα προγράμματα στέγασης με επιδοτήσεις της Ευρωπαϊκής Ένωσης τους αναγνωρισμένους πρόσφυγες, χωρίς καν προηγουμένως να κάνετε το παραμικρό ώστε να προμηθεύονται εγκαίρως ΑΦΜ και ταξιδιωτικά έγγραφα, πράγμα που τους εμποδίζει είτε να εργαστούν και να νοικιάσουν κατοικία νόμιμα για όσο χρόνο παραμένουν στην Ελλάδα είτε να αναχωρήσουν νόμιμα πάλι προς τις χώρες προορισμού τους. Τους ωθείτε στην αστεγία και τη σκοτεινή ζώνη της παρατυπίας, ενώ είναι αναγνωρισμένοι πρόσφυγες. Στοιβάζονται στις πλατείες και μετά ψάχνετε να τους μεταφέρετε και να τους κρύψετε κάπου, προσωρινά όμως, αρκεί να μη φαίνονται σε επίσημους αριθμούς.

Δεν ξέρω αν έχει ξαναδιαχειριστεί κανείς ένα πρόβλημα με τόση ανεπάρκεια, αθλιότητα και ασχετοσύνη μαζί. Ακόμη και εκεί που υποτίθεται ότι έχετε συμφέρον να υπάρχει αποτελεσματικότητα, δηλαδή στη λειτουργία των υπηρεσιών ασύλου και στα κέντρα υποδοχής, αρνείστε να ανανεώσετε τις συμβάσεις εργαζομένων, αδιαφορείτε για την επάρκεια προσωπικού, κάνετε ακόμα και εκκαθαρίσεις με κομματικά κριτήρια.

Το ίδιο κάνατε και στο θέμα της υγείας. Τους δυσκολέψατε την πρόσβαση στη δημόσια περίθαλψη, γιατί έτσι απαιτούσαν οι ακροδεξιοί εγκέφαλοι στο κόμμα σας. Και όταν ξέσπασε ο κορωνοϊός, τους αφήσατε, τουλάχιστον στη Λέσβο, για πάνω από δύο μήνες στην τύχη τους μέχρι να σας ξελασπώσουν άλλοι φορείς και οι ΜΚΟ, που τόσο στοχοποιείτε, με τις δωρεές τους.

Ανάλογα και στα της εκπαίδευσης των προσφυγόπουλων, ξεχνώντας πως η εκπαίδευση είναι ο βασικός μηχανισμός εκμάθησης της γλώσσας, των κανόνων και των συνηθειών μιας χώρας. Τους θέλετε απομονωμένους ή στον δρόμο για να μπορείτε μετά να τους κατηγορείτε ότι δεν θέλουν να προσαρμοστούν στη χώρα μας.

Μέχρι πριν έναν χρόνο, κυρίες και κύριοι, αυτή εδώ η χώρα είχε εθνική στρατηγική για το προσφυγικό. Είχε πολιτική αποσυμφόρησης των νησιών, πολιτική στέγασης, υγείας για τους πρόσφυγες και αιτούντες άσυλο και πολιτική εκπαίδευσης για τα παιδιά τους, όπως επιβάλλει και το ίδιο το συμφέρον της χώρας, δηλαδή να διαχειριζόμαστε το προσφυγικό και μεταναστευτικό πρόβλημα με τάξη, με ευθύνη, χωρίς να διαταράσσεται η ομαλή κοινωνική και οικονομική ζωή ούτε να πολλαπλασιάζονται οι εξαθλιωμένοι στον δημόσιο χώρο.

Είχε και ευρωπαϊκή στρατηγική η χώρα, πιέζοντας συνεχώς για την εφαρμογή των συμφωνηθεισών μετεγκαταστάσεων και της αναγκαίας ευρωπαϊκής συνευθύνης.

Σήμερα εσείς έχετε επιλέξει τον ρόλο της συνοριακής φυλακής της Ευρώπης με αντάλλαγμα το φιλικό χτύπημα στην πλάτη και τα λεφτά της ευρωπαϊκής ηγεσίας. Όλα για την επικοινωνία και για να γίνονται οι δουλειές.

Μιας και αναφέρθηκα σε δουλειές, κύριε Μηταράκη, να έχετε υπ’ όψιν σας ότι κάποτε θα κληθείτε να δώσετε λόγο για τη διαχείριση των μυστικών κονδυλίων που απαιτήσατε να έχει το Υπουργείο σας, λες και είναι η Εθνική Υπηρεσία Πληροφοριών ή το Υπουργείο Εξωτερικών.

Βυθισμένοι στην ιδεοληψία σας ξεχνάτε πως η εικόνα μιας χώρας που σέβεται τη διεθνή νομιμότητα, που τηρεί διεθνείς συνθήκες, που εξετάζει με διαφάνεια και θάρρος τις πράξεις και τις παραλείψεις της, μεταφράζεται σε κύρος και επιρροή στη διεθνή σκηνή. Δεν το καταλαβαίνετε αυτό, όπως δεν καταλαβαίνετε και πολλά από εξωτερική πολιτική.

Η σταδιακή εξαχρείωση που έχετε επιφέρει φάνηκε και στην κτηνώδη συμπεριφορά των ΜΑΤ στους συμπολίτες μου. Από την άλλη, η συμπεριφορά των ΜΑΤ ταιριάζει και στο όραμα που έχετε για τα νησιά του ανατολικού Αιγαίου. Τι όραμα; Να τα μετατρέψετε σε στρατόπεδα εγκλεισμού πληθυσμών, σε μια ειδική ζώνη κυματοθραύστη μεταξύ της ενδοχώρας και της Τουρκίας, σε αρχιπέλαγος κλειστών δομών. Θα θυσιάσετε τα νησιά μας, για να μπορέσετε να φέρετε όσο γίνεται λιγότερους αιτούντες άσυλο στην ενδοχώρα, ώστε να μην εξαγριώσετε την εκλογική σας πελατεία, αφού τη φανατίσατε με ψέματα και μισαλλοδοξία. Από τη μία καλλιεργήσατε και ενθαρρύνετε και σήμερα ακραίες αντιδράσεις σε τοπικές κοινωνίες και στην αυτοδιοίκηση, από την άλλη τιμωρείτε τους ακρίτες νησιώτες, επειδή γεννήθηκαν στα σύνορα με την Τουρκία και επειδή πριν από λίγα χρόνια έδωσαν παγκόσμια μαθήματα ανθρωπιάς, φιλοξενίας και αλληλεγγύης. Να ξέρετε, όμως, ότι θα έλθει η ώρα που θα σας τιμωρήσουν και αυτοί.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστούμε τον κύριο συνάδελφο.

Τον λόγο έχει ο κ. Σαντορινιός.

**ΝΕΚΤΑΡΙΟΣ ΣΑΝΤΟΡΙΝΙΟΣ:** Ευχαριστώ, κυρία Πρόεδρε.

Κυρίες και κύριοι συνάδελφοι, κύριε Υπουργέ, θυμάμαι τέτοιες μέρες πέρυσι το καλοκαίρι να πηγαίνω στα νησιά της Δωδεκανήσου προεκλογικά και να ακούω από τους φορείς και τους πολίτες να μου λένε ότι η Νέα Δημοκρατία θα λύσει τα προβλήματα του προσφυγικού. Τους είχατε πείσει ότι μόλις εκλεγείτε, τα νησιά θα γίνουν επίγειοι παράδεισοι. Και μετά; Εκλεγήκατε και τι είδαν οι πολίτες; Αύξηση του πληθυσμού προσφύγων και μεταναστών στα νησιά, νέες δομές και νησιά-φυλακές και αποθήκες ψυχών. Πέρυσι τέτοια εποχή τα νησιά είχαν δεκαπεντέμισι χιλιάδες πρόσφυγες και μετανάστες, φέτος πάνω από τριάντα τέσσερις χιλιάδες πρόσφυγες και μετανάστες. Έχουμε κάτι περισσότερο από διπλασιασμό. Συγχαρητήρια! Αυτή είναι η αποσυμφόρηση που υποσχόσασταν;

Θα μας πείτε πάλι για τη μείωση του πληθυσμού των προσφύγων και μεταναστών στα νησιά. Όμως, με τι θα συγκριθείτε; Με τα πεπραγμένα της δικής σας Κυβέρνησης. Δεν τολμάτε να αναφέρετε καν το πόσους μετανάστες και πρόσφυγες αφήσαμε εμείς στα νησιά, γιατί εμείς είχαμε προχωρήσει σ’ ένα γενναίο πρόγραμμα αποσυμφόρησης, το οποίο δεν συνεχίσατε. Δεν το συνεχίσατε, γιατί θέλατε να ικανοποιήσετε το ακροδεξιό σας ακροατήριο στην ηπειρωτική Ελλάδα. Προτιμήσατε να αθετήσετε τις υποσχέσεις σας στους νησιώτες, για να ικανοποιήσετε τις περικεφαλαίες και τους ακροδεξιούς που έβγαιναν στις πλατείες για να διώξουν τους μετανάστες και να διαδηλώσουν για το μακεδονικό. Τι να τους πείτε; Ότι όχι μόνο τιμάτε και υπερασπίζεστε τη Συμφωνία των Πρεσπών, αλλά θα τους πάτε και μερικούς μετανάστες στην περιοχή τους. Έτσι, βρήκατε τη λύση: νέες δομές και νέες φυλακές στα νησιά.

Έτσι, ανακοινώσατε πρόσφατα το πρόγραμμα για νέες κλειστές δομές σε Κω, Λέρο και Σάμο. Πείτε μας, πού σκοπεύετε να φτάσετε τη χωρητικότητα σ’ αυτά τα νησιά; Έχετε ενημερώσει τους κατοίκους και τους φορείς σ’ αυτά τα νησιά για την αύξηση των θέσεων; Διότι μαθαίνω ότι πηγαίνουν τα στελέχη σας στα νησιά, κύριε Υπουργέ, και αντί να συναντηθούν με τον δήμαρχο, κρύβονται και συναντιούνται με κομματικούς παράγοντες για να τους δείξουν πού είναι ο χώρος. Αν είχατε αγαθές προθέσεις, θα κρυβόσασταν;

Αλήθεια, τι θα φτιάξετε εκεί και προϋπολογίζετε 133 εκατομμύρια από το εθνικό πρόγραμμα δημοσίων επενδύσεων; Κλειστά κέντρα και εκρηκτικό καθεστώς.

Είναι προφανές ότι αυτό το τεράστιο ποσό είναι δυσανάλογο με τις θέσεις που έχετε αναγγείλει. Δύο τινά συμβαίνουν. Ή υπερκοστολογήσατε το έργο ή σκοπεύετε να κάνετε ακόμα μεγαλύτερες δομές απ’ αυτές που έχετε ανακοινώσει. Γι’ αυτόν τον λόγο σας έχουμε ζητήσει τις μελέτες. Πρέπει να τις δώσετε, για να ενημερωθούν όλοι για το τι σχεδιάζετε.

Μας λέτε ότι είστε πιο αποτελεσματικοί στην προστασία των θαλάσσιων συνόρων. Δεν θέλω να σχολιάσω κανένα από τα αναρίθμητα βίντεο που υπάρχουν αυτή τη στιγμή στο διαδίκτυο και δείχνουν πρακτικές που δεν συνάδουν με το Διεθνές Δίκαιο.

Μπορείτε να μας εξηγήσετε τι σημαίνει ενεργητική αποτροπή; Τι είναι αυτός ο νέος όρος που επικαλείστε; Μήπως είναι κεκαλυμμένος όρος για push-backs. Γιατί ξέρετε ότι τα push-backs είναι πρακτικές ασύμβατες με το Διεθνές Δίκαιο. Ή μήπως ενεργητική αποτροπή είναι αυτό το πλωτό φράγμα που μας είπε ο κ. Στεφανής και ξοδέψαμε 500.000 ευρώ για 2,8 χιλιόμετρα; Ξέρετε πόσο γελοίο και συνάμα επικίνδυνο είναι για την ακτοπλοΐα και τις επιχειρήσεις έρευνας και διάσωσης; Ωστόσο, πετάξατε με απευθείας ανάθεση μισό εκατομμύριο δημοσίου χρήματος, για να ικανοποιήσετε ακροδεξιές φαντασιώσεις στελεχών σας.

Όμως, εγώ θέλω να πω ότι οφείλετε να προστατεύσετε τις ανθρώπινες ζωές στη θάλασσα, όπως έκανε το Λιμενικό Σώμα και τα στελέχη του επί χρόνια τώρα. Τα στελέχη που έχουν βραβευθεί για την ανθρωπιστική τους δράση και έχουν διασώσει εκατοντάδες χιλιάδες ζωές στη θάλασσα.

Κυρίες και κύριοι συνάδελφοι, οι νησιώτες που έχουν έμπρακτα όλα αυτά τα χρόνια αποδείξει την αλληλεγγύη τους και την ευαισθησία τους απέναντι στους πρόσφυγες και τους μετανάστες βλέπουν τους ανθρώπους αυτούς να διαβιούν μέσα σε άθλιες συνθήκες, σύμφωνα με τις καταγραφές των διεθνών οργανισμών. Βλέπουν, όμως, και τις δομές υγείας των νησιών τους, ακόμα και σε αυτές τις συνθήκες του κορωνοϊού, να μη στελεχώνονται και τις τοπικές οικονομίες να βουλιάζουν στην ύφεση.

(Στο σημείο αυτό κτυπάει το κουδούνι λήξης του χρόνου ομιλίας του κυρίου Βουλευτή)

Τελειώνω, κυρία Πρόεδρε.

Κύριοι της Κυβέρνησης, η θητεία σας θα καταγραφεί με τα πιο μελανά χρώματα στην ιστορία των νησιών και του προσφυγικού. Για ένα πράγμα να είστε σίγουροι. Αυτό που εξοργίζει τους νησιώτες δεν είναι οι ίδιοι οι πρόσφυγες και οι μετανάστες. Είναι το γεγονός ότι δεν έχετε εφαρμόσει κανένα ουσιαστικό μέτρο για τη στήριξη των εργαζομένων και των μικρομεσαίων επιχειρήσεων στα νησιά. Είναι ότι συμπεριφέρεστε στα νησιά σαν να είναι η «μαύρη τρύπα» της Ελλάδας. Η πολιτική σας εκμηδενίζει τη νησιωτικότητα και καταδικάζει την κοινωνική και οικονομική συνοχή των νησιών σε παρακμή.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε συνάδελφε.

Τον λόγο έχει ο κ. Μιχαηλίδης για τρία λεπτά.

**ΑΝΔΡΕΑΣ ΜΙΧΑΗΛΙΔΗΣ:** Κύριε Υπουργέ, θα μου επιτρέψετε να κάνω μερικές παρατηρήσεις αρχικά σχετικά με τις πολιτικές υγείας που αφορούν τους αιτούντες άσυλο πρόσφυγες και μετανάστες, κυρίως αυτούς που διαβιούν στα ΚΥΤ.

Κατά τη διακυβέρνησή μας, συναντήσαμε δυσκολίες και ασφαλώς υπήρξαν αδυναμίες και ανεπάρκειες. Το κεντρικό, όμως, πρόβλημα με τη δική σας πολιτική είναι ότι όλη η αντιμετώπισή σας στο προσφυγικό και ειδικότερα στο υγειονομικό του σκέλος αποπνέει μια συνειδητή πολιτική αδιαφορίας ή ακόμα και αναλγησίας που τροφοδοτείται από συγκεκριμένα ιδεολογικά χαρακτηριστικά και η οποία κλείνει το μάτι στα εκλογικά σας ακροατήρια.

Προσπαθείτε να κρατήσετε τα ελάχιστα προσχήματα, στέλνοντας ταυτόχρονα ένα κωδικοποιημένο σήμα ότι δεν έχει ιδιαίτερη σημασία η υγειονομική προστασία αυτών των ανθρώπων και ότι άλλες προτεραιότητες υπάρχουν, δηλαδή να αποτρέψουμε με νόμιμα ή μη νόμιμα μέσα τις ροές και να δυσκολέψουμε τη ζωή των ανθρώπων που εισέρχονται στη χώρα.

Έτσι, η συγκρότηση και η στελέχωση υγειονομικών μονάδων έξω από τα ΚΥΤ των νησιών, προκειμένου να εξετάζονται, για παράδειγμα, τα ύποπτα κρούσματα ή και να απομονώνονται ασθενείς, αποτελεί μνημείο προχειρότητας και αναλγησίας. Αυτή τη στιγμή, δεν υπάρχει ουσιαστικά κάλυψη στα ΚΥΤ, κάτι το οποίο είναι απαράδεκτο.

Σας ερωτώ ευθέως, αν το ιατρείο COVID-19 στη Χίο, στο ΚΥΤ της ΒΙΑΛ, υφίσταται στελεχωμένο με γιατρό.

Επιπροσθέτως, η αύξηση του προσωπικού στα νοσοκομεία των νησιών που φιλοξενούν ΚΥΤ και τα οποία δέχονται αυξημένες πιέσεις από την παρουσία δεκάδων χιλιάδων ανθρώπων, που επιλέξατε να εγκλωβίσετε εκεί, είναι έως και σήμερα από ανύπαρκτη έως ελάχιστη.

Η κατάσταση που επικρατεί σήμερα είναι τραγική. Σας καλώ, κύριε Υπουργέ, να επισκεφθείτε τη ΒΙΑΛ, να διαπιστώσετε την αθλιότητα που επικρατεί. Άνθρωποι ζουν ανάμεσα σε τρωκτικά και τόνους σκουπιδιών. Η υγειονομική αυτή νάρκη είναι «οπλισμένη» και απειλεί όχι μόνο τους ανθρώπους αυτούς αλλά και τους εργαζόμενους στο ΚΥΤ και δι’ αυτών στην ουσία όλο το νησί. Παρά τις προσπάθειες που καταβάλλει ο δήμος, η αθλιότητα μέσα και έξω από το ΚΥΤ είναι πραγματικότητα.

Παρεμπιπτόντως, οι αιτήσεις που έχουν υποβάλει οι περίοικοι από τα τέλη του 2019, δεν έχουν ακόμα απαντηθεί από το Υπουργείο σας. Οι απαιτήσεις δε του 2020, απ’ ό,τι μας έχει ενημερώσει ο δήμαρχος, δεν έχουν καν γίνει δεκτές από τις υπηρεσίες του Υπουργείου σας.

Όσον αφορά τις προεκλογικές υποσχέσεις σας για κλείσιμο της ΒΙΑΛ, αυτό που συμβαίνει σήμερα είναι στην ουσία η επέκτασή της με ξύλινες κατασκευές, όπως δημοσιοποίησαν τα τοπικά μέσα χθες και προχθές.

Μία τελευταία παρατήρηση. Η πολιτική σας εκθέτει καθημερινά τη χώρα. Διεθνείς οργανισμοί, όπως η Ύπατη Αρμοστεία του ΟΗΕ για τους πρόσφυγες, ο Διεθνής Οργανισμός Μετανάστευσης και άλλες οργανώσεις, σας εγκαλούν και σας ζητούν εξηγήσεις για τις πρωτοφανείς πρακτικές που εφαρμόζετε.

Τα κοινοτικά όργανα αρνούνται, απ’ ό,τι φαίνεται, να χρηματοδοτήσουν τις υπερδομές, όπως τις σχεδιάζετε, και έτσι αναζητείτε πόρους από τις δημόσιες επενδύσεις. Πρόσφατα, πήρατε την ψυχρολουσία από το Συμβούλιο της Ευρώπης, από την αρμόδια επιτροπή, για τον τρόπο κατάρτισης του μητρώου των ΜΚΟ που κάνει το Υπουργείο σας.

Λυπούμαι, αλλά εκθέτετε καθημερινά τη χώρα, όχι μόνο στην Ευρώπη, αλλά και στη διεθνή κοινότητα, αθροίζοντας, δυστυχώς, την πολιτική σας με τις πολιτικές του Όρμπαν και του Σαλβίνι.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ πολύ, κύριε συνάδελφε.

Κύριε Υπουργέ, έχετε τον λόγο.

**ΝΟΤΗΣ ΜΗΤΑΡΑΚΗΣ (Υπουργός Μετανάστευσης και Ασύλου):** Κυρία Πρόεδρε, κυρίες και κύριοι συνάδελφοι, αύριο συμπληρώνεται ένας χρόνος από την ημέρα που η Κυβέρνηση του Κυριάκου Μητσοτάκη ανέλαβε τα ηνία της χώρας. Ένας χρόνος διακυβέρνησης, που σημαδεύτηκε από ουσιαστικές μεταρρυθμίσεις στη λειτουργία του κράτους και βαθιές τομές για τη βελτίωση της καθημερινότητας όλων των Ελλήνων.

Ένας χρόνος, που χαρακτηρίζεται από την αποτελεσματική διαχείριση διαδοχικών κρίσεων, οι οποίες θα μπορούσαν να είχαν επικίνδυνες προεκτάσεις, τόσο για τα κυριαρχικά μας δικαιώματα όσο και για τη δημόσια υγεία. Και αναφέρομαι στις αυξημένες μεταναστευτικές ροές του 2019, την ασύμμετρη απειλή στα σύνορά μας από τον Μάρτιο του 2020, την πανδημία του κορωνοϊού που αποτέλεσε μεγάλη πρόκληση και για το μεταναστευτικό και για τις δομές.

Άκουσα σήμερα μια έντονη κριτική από την Αξιωματική Αντιπολίτευση.

Κύριε Ψυχογιέ, να ξέρετε ότι είμαι πάντα παρών στον κοινοβουλευτικό έλεγχο και πάντα, με ιδιαίτερη χαρά, άμεσα απαντώ σε κάθε ερώτηση ή επερώτηση. Και για τη δικιά σας κριτική εγώ θα απαντήσω σήμερα συγκεκριμένα. Μιλήσατε με κραυγές. Θα απαντήσω με στοιχεία και με αριθμούς, ακριβώς για να μάθει ελληνικός λαός, όπως είπατε στην πρωτολογία σας, τι ακριβώς συμβαίνει.

Θα αποφύγω σε μεγάλο βαθμό την εύκολη σύγκριση με τα δικά σας πεπραγμένα στο μεταναστευτικό, πεπραγμένα τα οποία θα σας στοιχειώνουν ως παράταξη στη συνείδηση του ελληνικού λαού, όπως ήταν η πολιτική ανοιχτών συνόρων, οι απώλειες ανθρώπινων ζωών στη θάλασσα, η δημιουργία δεκάδων δομών σε όλη τη χώρα και στην ηπειρωτική Ελλάδα και στα νησιά μας, η κοινή δήλωση του 2016, που οδήγησε στη συμφόρηση των νησιών μας με τον γεωγραφικό περιορισμό που είχε.

Σήμερα μπορούμε, όμως, να συζητήσουμε για τα αποτελέσματα της ισορροπημένης μεταναστευτικής πολιτικής που ακολουθεί η σημερινή Κυβέρνηση. Κατ’ αρχάς, από την πρώτη στιγμή θέσαμε δύο ξεκάθαρους στρατηγικούς στόχους. Πρώτον, την ουσιαστική μείωση των μεταναστευτικών ροών, μείωση την οποία βιώνουμε πλέον όλοι με εμφανή τρόπο. Δεύτερον, τον δραστικό περιορισμό των επιπτώσεων της μεταναστευτικής κρίσης στις τοπικές κοινωνίες.

Δείχνουμε έμπρακτη ευγνωμοσύνη στις τοπικές κοινωνίες και το κάνουμε πλέον με τρόπο θεσμοθετημένο, χωρίς να απαιτούνται πιέσεις στη Βουλή και τον εκάστοτε Υπουργό.

Θυμάστε, κύριε Μουζάλα, τι περάσαμε σ’ αυτή την Αίθουσα, για να δώσετε στη Χίο, στο Χαλκειό και στη Σούδα τις αποζημιώσεις που δικαιούντο;

Σήμερα οι δήμοι έχουν ήδη λάβει από τις αρχές του 2020 12,3 εκατομμύρια ευρώ και εντός Ιουλίου έπεται η καταβολή των τελών για το δεύτερο τρίμηνο του 2020 και οι αποζημιώσεις των κατοίκων για το 2019, αποζημιώσεις που με τον δικό μας νόμο πλέον είναι αρμοδιότητα της τοπικής αυτοδιοίκησης, του δήμου, ο οποίος γνωρίζει καλύτερα τα τοπικά πεπραγμένα και το Υπουργείο έρχεται και χρηματοδοτεί τα ποσά που απαιτούνται.

Επιπλέον, δημιουργήσαμε και το Ταμείο Αλληλεγγύης. Ξεκίνησε με 25 εκατομμύρια ευρώ για τη χρηματοδότηση έργων υποδομής στους δήμους που εμπλέκονται ενεργά στο σύστημα υποδοχής της χώρας. Οι δήμοι του μεταναστευτικού δεν αισθάνονται και δεν είναι πλέον μόνοι.

Το ερώτημα που τίθεται είναι σαφές, κυρίες και κύριοι συνάδελφοι. Συμφωνούμε στους στόχους, ναι ή όχι; Γιατί από τις πρωτολογίες των Βουλευτών του ΣΥΡΙΖΑ φαίνεται ότι σας προβληματίζει η μείωση των ροών ή ακούμε γενικές θεωρίες, όπως την άποψη του κ. Βίτσα πώς θα λύσουμε όλα τα παγκόσμια προβλήματα για να μην υπάρχουν ροές στη χώρα μας.

Σας ενοχλεί, επίσης, ότι δεν γεμίσαμε τη χώρα με δομές; Γιατί είναι δικά σας έργα και ημέρες, κυρίες και κύριοι συνάδελφοι της Αντιπολίτευσης, που μετέτρεψαν την Ελλάδα σε ένα απέραντο hot spot.

Συγκεκριμένα, στη χώρα μας έχουμε τριάντα δύο δομές φιλοξενίας στην ηπειρωτική Ελλάδα. Από τις τριάντα δύο, οι τριάντα μία είναι δημιούργημα ΣΥΡΙΖΑ. Όπως είναι και τα ΚΥΤ στα νησιά μας που αφήσατε για να σας θυμόμαστε.

Τι προτείνετε, λοιπόν, σήμερα; Προτείνετε ατέρμονες ροές σε ατέρμονες δομές;

Ας μιλήσουμε για το σήμερα και να μιλήσουμε, όμως, με στοιχεία, όπως τα παρουσιάσαμε σήμερα το πρωί στο μηνιαίο δελτίο του Υπουργείου, το οποίο θα καταθέσω και στην Εθνική Αντιπροσωπεία.

Αλλάζει η εικόνα στο μεταναστευτικό. Ανακτούμε τον έλεγχο. Το πρώτο εξάμηνο του 2020 είχαμε μείωση ροών στα νησιά κατά 51% και στο σύνολο της χώρας κατά 46%. Στο δεύτερο τρίμηνο του 2020 είχαμε μείωση κατά 92%. Η μείωση των ροών δεν επιτυγχάνεται με ευχές. Επιτυγχάνεται μέσα από την ισχυρή φύλαξη των συνόρων μας, με ιδιαίτερα θετικά αποτελέσματα μετά την απόφαση του ΚΥΣΕΑ υπό την προεδρία του Πρωθυπουργού την 1η Μαρτίου.

Αναβαθμίσαμε την επιτήρηση των θαλασσίων και χερσαίων συνόρων της χώρας μας. Καταστήσαμε σαφές προς πάσα κατεύθυνση ότι η Ελλάδα δεν θα είναι πλέον θελκτικός προορισμός για παράνομα εισελθόντες οικονομικούς μετανάστες. Έχουμε σύνορα και γνωρίζουμε πώς να τα φυλάξουμε!

(Χειροκροτήματα από την πτέρυγα της Νέα Δημοκρατίας)

Η χώρα μας, κυρίες και κύριοι συνάδελφοι, έχει υποχρεώσεις από το Διεθνές Δίκαιο. Έχει, όμως, και δικαιώματα από το Διεθνές Δίκαιο κι έχει δικαίωμα να προστατεύει τα σύνορά της. Δεν θα αποτελέσουμε ποτέ ξανά την κερκόπορτα της Ευρώπης, όπως έγινε το 2015.

Και θέλω σε αυτό το σημείο να πω ένα πολύ μεγάλο ευχαριστώ στους άνδρες και στις γυναίκες των Ενόπλων Δυνάμεων και των Σωμάτων Ασφαλείας του Λιμενικού και της Αστυνομίας που με αυτοθυσία επιχειρούν καθημερινά σε θάλασσα και στεριά, τις προσπάθειες των οποίων υπονομεύετε, υιοθετώντας τη ρητορική των δήθεν παράνομων επαναπροωθήσεων.

Και οφείλω να σας προειδοποιήσω ότι διολισθαίνετε, δυστυχώς, ολοένα και περισσότερο σε θέσεις επιβλαβείς για τη χώρα, θέσεις οι οποίες δεν ανταποκρίνονται στην πραγματικότητα. Άλλωστε η διαρκής επαγρύπνηση του Λιμενικού έχει και μια ανθρωπιστική διάσταση την προστασία της ανθρώπινης ζωής στη θάλασσα. Όσες λιγότερες βάρκες υπάρχουν στο Αιγαίο τόσες λιγότερες ζωές βρίσκονται σε κίνδυνο kαι φέτος το 2020 είχαμε την απώλεια μιας ανθρώπινης ζωής, δυσάρεστο αλλά σε σχέση με τα προηγούμενα χρόνια -δεν χρειάζεται να αναφέρω τον πίνακα- είναι ένα πολύ μικρό νούμερο.

Όσοn αφορά τις αποφάσεις ασύλου. Στο πρώτο εξάμηνο -όπως είπε και η Ευρωπαία Επίτροπος πριν από λίγα λεπτά στη συνεδρίαση της Επιτροπής Εσωτερικών Υποθέσεων του Ευρωπαϊκού Κοινοβουλίου- η χώρα μας εξέδωσε σαράντα έξι χιλιάδες αποφάσεις, δηλαδή αύξηση 88% σε σχέση με το πρώτο εξάμηνο του 2019 και μειώνουμε τις εκκρεμότητες των αποφάσεων ασύλου. Για μας έχει πρωταρχική σημασία ο διαχωρισμός προσφύγων από παράνομα εισελθόντες οικονομικούς μετανάστες.

Και επί των ημερών μας εφαρμόζουμε μια ισορροπημένη μεταναστευτική πολιτική. Εφαρμόζουμε πιστά και με απόλυτο σεβασμό τις διαδικασίες ασύλου, όπως προβλέπει το Διεθνές Δίκαιο, αλλά παράλληλα προχωρούμε σε επιστροφές και απελάσεις αυτών που δεν δικαιούνται διεθνούς προστασίας. Και το κάνουμε πολύ πιο γρήγορα, ακριβώς για να μη γίνουν τα νησιά μας αποθήκες ψυχών. Οι γρήγορες διαδικασίες ασύλου είναι αυτές που οδηγούν στην αποσυμφόρηση των νησιών μας.

Και μια που μιλάμε για την αποσυμφόρηση, ας δούμε νούμερα, γιατί καλές οι θεωρίες αλλά εδώ ήρθαμε να μιλήσουμε με στοιχεία. Από την 1-1-2020 τα νησιά μας αποσυμφορήθηκαν κατά 23%. Συνολικά οι δομές όλης της χώρας αποσυμφορήθηκαν κατά 4%. Έχουν μειωθεί πλέον οι διαμένοντες στις δομές αιτούντων άσυλο.

Όσον αφορά τις μεταφορές από τα νησιά μας: Το πρώτο εξάμηνο του 2020 μετακινήθηκαν δεκαεπτά χιλιάδες πρόσφυγες και μετανάστες, ενώ επί ημερών ΣΥΡΙΖΑ την ίδια περίοδο μετακινήθηκαν επτά χιλιάδες διακόσιοι. Άρα επί των ημερών μας η αποσυμφόρηση επιταχύνθηκε κατά 134%. Άρα η αποσυμφόρηση γίνεται πράξη.

Όμως ακούστε τη μεγάλη διαφορά, κυρίες και κύριοι συνάδελφοι. Γίνεται πράξη χωρίς να γεμίζουμε όλη τη χώρα με νέες δομές, όπως, ουσιαστικά, θέλετε κι εσείς και το ΚΙΝΑΛ. Και μου προκαλεί έκπληξη ότι μας κουνάτε σήμερα το δάχτυλο για τα ΚΥΤ, αυτά τα κέντρα, δηλαδή, που αποτελούν κατ’ εξοχήν μνημεία αναλγησίας που κληροδότησε ο ΣΥΡΙΖΑ στα νησιά μας. Τα αφήσατε εκεί για να θυμόμαστε, όχι μόνο εμείς αλλά και οι τοπικές κοινωνίες, το ποιος ήταν, πραγματικά, ο ανθρωπισμός της Αριστεράς και βέβαια η πολιτική επιτάχυνσης της έκδοσης αποφάσεων ασύλου οδηγεί αφ’ ενός στη δυνατότητα αύξησης των επιστροφών και αφ’ ετέρου στην ανάγκη ενίσχυσης πολιτικών ενσωμάτωσης, για τα οποία θα μιλήσω.

Και βέβαια γνωρίζετε ότι η Κυβέρνηση εφαρμόζοντας το Διεθνές Δίκαιο, προχώρησε σε δραστικό περιορισμό των παροχών προς αιτούντες άσυλο και μετανάστες, περιορίζοντας τον χρόνο καταβολής επιδομάτων και στέγασης σε όσους δεν είναι πλέον αιτούντες άσυλο. Αποδίδουμε δηλαδή τα ευρωπαϊκά κονδύλια, τις δομές φιλοξενίας και το πρόγραμμα «ESTIA» στους πραγματικούς δικαιούχους. Και το κράτος μας διαψεύδει τη λογική των ισόβιων παροχών, αποϊδρυματοποιεί τους αναγνωρισμένους πρόσφυγες και τους αντιμετωπίζει με όρους ίσων ευκαιριών.

Ωστόσο, περιμένουμε και από τους πρόσφυγες και τους αιτούντες άσυλο, όπως προβλέπει το Διεθνές Δίκαιο ρητά, να σέβονται τους νόμους και τους θεσμούς του ελληνικού κράτους.

Αυτό που δεν καταλαβαίνω, είναι πώς το κόμμα της Αξιωματικής Αντιπολίτευσης συμμετέχει σε συλλαλητήριο -και θα καταθέσω και τη σχετική πρόσκληση του ΣΥΡΙΖΑ γι’ αυτή την εκδήλωση- με ιαχές για την απέλαση του Πρωθυπουργού και την έξωση του αρμόδιου Υπουργού. Συμμερίζεστε τέτοιες αντιδημοκρατικές απόψεις;

Επίσης, μας κρίνατε για το πρόγραμμα «EXIT». Να σας θυμίσω, κύριε Βίτσα, ότι εσείς υλοποιήσατε πρώτος πρόγραμμα «EXIT» το 2019 και μάλιστα δυο φορές και σωστά κάνατε, σε αυτό δεν διαφωνούμε! Όμως, είναι υποκριτικό να έρχεστε να μας επικρίνετε σήμερα.

Επικρίνετε το πρόγραμμα «HELIOS», το οποίο λειτουργεί από τον Αύγουστο του 2019, συμβάλλει στην ένταξη και τη στέγαση και είναι ένα πρόγραμμα που συνεχώς βελτιώνεται, ενώ εσείς δρομολογήσατε το 2019 εξόδους από τις δομές, χωρίς να υπάρχει τότε πρόγραμμα ενσωμάτωσης.

Σήμερα το πρόγραμμα «HELIOS» προσφέρει δυνατότητες στους κατόχους διεθνούς προστασίας και στα λίγα άτομα, εκατόν σαράντα πέντε εχθές, σύμφωνα με την Αστυνομία, που βρέθηκαν στην πλατεία Βικτωρίας, δίνονται αυτές οι δυνατότητες.

Θέλω να τονίσω ότι από την 1η Ιανουαρίου 2020, έχουν βγει από δομές φιλοξενίας στη χώρα μας δεκατέσσερις χιλιάδες αναγνωρισμένοι πρόσφυγες ή μη δικαιούμενοι διεθνούς προστασίας και επικεντρώνεστε στα εκατό-εκατόν πενήντα άτομα. Βέβαια, το ιδιόμορφο των τελευταίων ημερών είναι ότι κάθε μέρα η υπηρεσία του Υπουργείου Μετανάστευσης και Ασύλου ήταν στην πλατεία και προσέφερε σε αυτούς τους ανθρώπους λύσεις προσωρινής στέγασης. Αυτοί οι άνθρωποι δασκαλεμένοι από αυτούς που ήταν στην πλατεία -και έχουν γίνει συλλήψεις- αρνιόντουσαν να φύγουν και θεωρούσαν δικαίωμά τους την κατάληψη της πλατείας. Θέλω να μου απαντήσετε εάν αυτό το θεωρείτε δικαίωμά τους, να κάνουν κατάληψη της πλατείας. Η πραγματικότητα είναι ότι έχουν πρόσβαση στο πρόγραμμα «HELIOS», δηλαδή στην βοήθεια εξεύρεσης κατοικίας, στην επιδότηση και των αρχικών εξόδων και του ενοικίου για ένα διάστημα, στην εκμάθηση γλώσσας και δεξιοτήτων και σε βοήθεια στην εξεύρεση εργασίας. Εκεί είναι το ζητούμενο, να δουλέψουν όσοι θέλουν να μείνουν στη χώρα μας.

Αναφέρθηκε ο κ. Μπουρνούς στα ταξιδιωτικά έγγραφα. Έχει αλλάξει ο νόμος εδώ και έναν μήνα και είναι πολύ πιο εύκολη η διαδικασία έκδοσης ταξιδιωτικών εγγράφων.

Επίσης, οι αναγνωρισμένοι πρόσφυγες, όπως γνωρίζετε, έχουν ισότιμη πρόσβαση στο κοινωνικό κράτος, στον ΟΠΕΚΑ και στον ΟΑΕΔ. Δηλαδή, εφαρμόζουμε μια πολιτική μη διακρίσεων, όπως θα περίμενε κανείς από ένα σύγχρονο ευρωπαϊκό κράτος.

Κυρίες και κύριοι συνάδελφοι, δεν μπορώ να μην κάνω μια ειδική αναφορά στην αντιμετώπιση της πρώτης φάσης της πανδημίας. Θυμόμαστε όλοι τις δυσοίωνες προβλέψεις, την καταστροφολογία σας εντός και εκτός της Αίθουσας. Εμείς πήραμε άμεσα μέτρα, πήραμε τα σωστά μέτρα στον σωστό χρόνο. Αποτέλεσμα: μηδέν κρούσματα στα πέντε νησιά, διακόσια είκοσι κρούσματα σε όλη τη χώρα, το 0,2% των αιτούντων άσυλο και το πιο σημαντικό, μηδέν απώλεια ανθρώπινης ζωής στο μεταναστευτικό. Υπάρχουν οι υγειονομικές δομές στα νησιά, τα οποία χρηματοδοτήθηκαν από το Υπουργείο Μετανάστευσης και Ασύλου, για να στηρίξουν τους διαμένοντες στις δομές και να στηρίξουν και τις τοπικές κοινωνίες, χωρίς να δίνουμε επιπλέον βάρος, όπως -νομίζω- ήθελε ο κ. Μιχαηλίδης, στα τοπικά νοσοκομεία.

Επόμενος στόχος η λειτουργία των κλειστών ελεγχόμενων δομών στα νησιά, ξεκινώντας εντός του 2020 από Σάμο, Κω, Λέρο και Μαλακάσα και έναν αριθμό επιπλέον κέντρων στην ηπειρωτική Ελλάδα, έργα τα οποία θα χρηματοδοτηθούν εξ ολοκλήρου από την Ευρωπαϊκή Ένωση, από το πρόγραμμα «EMAS»**,** έχουν δηλωθεί από το Υπουργείο στο συγχρηματοδοτούμενο κωδικό του Προγράμματος Δημοσίων Επενδύσεων. Όσοι έχετε ασκήσει δημόσια εξουσία γνωρίζετε πώς λειτουργεί το δημόσιο λογιστικό. Πρώτα μπαίνουν στον κωδικό του συγχρηματοδοτούμενου, το τεχνικό αυτό δελτίο πάει στην Ευρωπαϊκή Ένωση και μετά από περίπου έναν, δυο μήνες έρχεται η απάντηση και μεταφέρεται το πρόγραμμα στο «EMAS». Ήδη η Πρόεδρος της Ευρωπαϊκής Επιτροπής έχει αναφέρει συγκεκριμένα το ποσό χρηματοδότησης που είναι διαθέσιμο για την Ελλάδα για αυτά τα νέα κέντρα. Άρα σας διαβεβαιώ, για να μην έχετε αγωνία και ανησυχία, ότι δεν υπάρχει κανένα πρόβλημα στη χρηματοδότηση αυτών των έργων. Δομές που θα εγγυώνται την ασφάλεια τόσο των διαμενόντων όσο και των τοπικών κοινωνιών. Δομές που θα επιταχύνουν την ήδη εν εξελίξει αποσυμφόρηση των νησιών και για τις οποίες έχει γίνει συστηματικότατος διάλογος με τους δημάρχους και τους περιφερειάρχες, ειδικά στην Κω και στην Λέρο, που μας ρώτησε και ο κ. Σαντορινιός.

Ναι, πρέπει να αλλάξει η κατάσταση στα νησιά. Αναφέρθηκε ο κ. Μπουρνούς και ο κ. Μιχαηλίδης. Οι ίδιοι ήταν στον δρόμο εναντίον του κλεισίματος της ΒΙΑΛ, ήταν στον δρόμο εναντίον του κλεισίματος της Μόριας, με αυτούς που εσείς είπατε πριν από λίγο στην ομιλία σας ως ακραίους, διαμαρτυρηθήκατε να μην κλείσει η ΒΙΑΛ, να μην κλείσει η Μόρια, να μη γίνουν οι νέες δομές, οι οποίες θα είχαν και συστήματα ελεγχόμενης εισόδου και εξόδου και ασφαλείς περιφράξεις, ώστε να εμπεδωθεί ένα αίσθημα ασφάλειας και στους διαμένοντες και στις τοπικές κοινωνίες.

(Θόρυβος από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Σοφία Σακοράφα):** Κύριοι συνάδελφοι, σας παρακαλώ.

**ΝΟΤΗΣ ΜΗΤΑΡΑΚΗΣ (Υπουργός Μετανάστευσης και Ασύλου):** Και, επίσης, ο επόμενος στόχος είναι οι επιστροφές όσων δεν δικαιούνται διεθνούς προστασίας, γιατί εσείς σε τέσσερα χρόνια μετά βίας κάνατε μόλις χίλιες οκτακόσιες επιστροφές. Και για εμάς οι επιστροφές είναι βασικός στόχος της χώρας αλλά και ζητούμενο της διαπραγμάτευσης του νέου ευρωπαϊκού κανονισμού μετανάστευσης.

Επόμενος στόχος ο ψηφιακός μετασχηματισμός. Ήδη από τον Ιούνιο λειτουργεί η νέα ψηφιακή πύλη, η οποία προσφέρει τη δυνατότητα αυτοκαταγραφής, απελευθερώνοντας περίπου είκοσι χιλιάδες εργατοώρες, μεταβολή στοιχείων, μειώνοντας την ανάγκη επίσκεψης σε περιφερειακά γραφεία και δυνατότητα αναζήτησης του αριθμού κοινωνικής ασφάλισης. Πολύ σύντομα επιλύουμε ψηφιακά το θέμα του ΑΦΜ και επόμενος στόχος είναι η δυνατότητα απόκτησης τραπεζικού λογαριασμού, την οποία ανέφερε μεν ο κ. Μουζάλας αλλά κανείς δεν είχε από τους αιτούντες άσυλο στην πράξη. Και το δύσκολο αυτό διάστημα του εξαμήνου ολοκληρώσαμε τη διοικητική αναβάθμιση του Υπουργείου και εντός του μήνα καταθέτουμε ως προεδρικό διάταγμα το νέο οργανόγραμμα.

Γι’ αυτή τη συνολική μας πολιτική στο μεταναστευτικό μας επαίνεσε πριν από λίγο η Ευρωπαία Επίτροπος, κ. Γιόχανσον, για την πολύ μεγάλη πρόοδο που έχει επιτελεστεί τους τελευταίους έξι μήνες στην Ελλάδα, και για την επιτυχή ολοκλήρωση κρίσιμων διαγωνιστικών διαδικασιών για την επίλυση χρόνιων προβλημάτων στο μεταναστευτικό λάβαμε και γραπτώς τα εύσημα της Ευρωπαϊκής Επιτροπής, με επιστολή της κ. Πάριατ, της Γενικής Διευθύντριας Μετανάστευσης και Εσωτερικών Υποθέσεων, την οποία θα καταθέσω στα Πρακτικά.

Υπάρχει ορατή πλέον πρόοδος της χώρας στη διαχείριση του μεταναστευτικού.

Θέλω τώρα να σας παρουσιάσω δράσεις αναφορικά με την ενίσχυση της διαφάνειας, τη μείωση δαπανών και τον ορθολογικό προγραμματισμό. Φεύγουμε από το καθεστώς έκτακτης ανάγκης που θέσπισε με νόμο ο ΣΥΡΙΖΑ το 2016, και πλέον διαμορφώνουμε συμφωνίες-πλαίσιο ήδη από φέτος, που υιοθετούν τις βέλτιστες πρακτικές της Ευρωπαϊκής Επιτροπής. Αλλά όπου χρειάστηκε να εφαρμοστούν κατεπείγουσες διαδικασίες, παραδείγματος χάριν στην κατασκευή δομών, πετύχαμε σημαντική μείωση κόστους, σε σχέση με συγκρίσιμα έργα της δικής σας περιόδου, μειώσεις του ύψους του 23% σε έργα που θα χρηματοδοτήσει η Ευρωπαϊκή Ένωση.

Η δική μας στρατηγική, η υπογραφή πολυετών συμφωνιών-πλαίσιο με ανοιχτές διεθνείς διαδικασίες θα εξασφαλίσει και τη μείωση του κόστους και την απόλυτη διαφάνεια και την παροχή αναγκαίων υπηρεσιών σε όλες τις υποδομές του Υπουργείου που ήδη έχουμε ολοκληρώσει, αφού δημοσιεύσαμε στην Εφημερίδα της Ευρωπαϊκής Ένωσης τη διαδικασία για την πρώτη συμφωνία-πλαίσιο διάρκειας τεσσάρων ετών για υπηρεσίες υγιεινής και καθαριότητας σε όλες τις εγκαταστάσεις της Υπηρεσίας Ασύλου για 6,3 εκατομμύρια ευρώ. Και ακολουθούν άμεσα ανοιχτοί ευρωπαϊκοί διαγωνισμοί-πλαίσιο για τη σίτιση, τη φύλαξη, τη συντήρηση, την καθαριότητα όλων των δομών, για να εφαρμοστούν από το 2021 -αυτό ακριβώς που είπα στο προηγούμενο νομοσχέδιο, ότι οι έκτακτες διαδικασίες έχουν φθάσει στο τέλος τους- και ολοκληρώσαμε και τις διαγωνιστικές διαδικασίες για τις μεταφορές διαμενόντων από τα νησιά στην ηπειρωτική Ελλάδα και τις συμβάσεις διερμηνείας.

Ο διαγωνισμός μετακινήσεων επί ΣΥΡΙΖΑ προέβλεπε τη μεταφορά δέκα χιλιάδων ατόμων με κόστος 2,2 εκατομμύρια, εμείς με τον διαγωνισμό του Μαΐου, που ολοκληρώθηκε, εξασφαλίσαμε τριάντα χιλιάδες μετακινήσεις με 2 εκατομμύρια, δηλαδή μείωση κόστους 70% και ολοκληρώθηκε και η σύμβαση διερμηνείας μετά από ενάμιση χρόνο διαδικασίας.

Αναλαμβάνουμε φέτος τον έλεγχο του προγράμματος «ESTIA» και από το 2020 - 2021 το «ESTIA» παροχή σε χρήμα, δουλεύοντας με την ΚΕΔΕ ως βασικό συνομιλητή και με στόχο τη μείωση του κόστους τουλάχιστον κατά 6% για τους διαμένοντες σε διαμερίσματα και 9% για τους διαμένοντες σε κτήρια. Και αυτό το πετύχαμε, σε ένα Υπουργείο όπου των ημερών σας είχατε παραχωρήσει το 82% της ευρωπαϊκής χρηματοδότησης κατευθείαν σε διεθνείς οργανισμούς και μη κυβερνητικές οργανώσεις.

Και επειδή ο κ. Μπουρνούς αναφέρθηκε σε ειδικές δαπάνες, ήδη βάσει του Κανονισμού της Βουλής, το κόμμα σας ενημερώνεται, φαντάζομαι ότι αν έχετε κάποιο θέμα θα το ήξερα.

Πάμε σε δύο τελευταία θεματάκια και ζητώ την ανοχή σας, κυρία Πρόεδρε, για ένα λεπτό. Μας κατηγορείτε για διορισμούς μετακλητών, ειδικά στην τεχνική υπηρεσία και τη Διεύθυνση Νομικής Υποστήριξης. Σας έχω ήδη απαντήσει ότι επί των ημερών σας υπήρχε μόνο ένας μόνιμος μηχανικός πανεπιστημιακής εκπαίδευσης στο Υπουργείο και μόνο δύο υπάλληλοι με την ειδικότητα ΠΕ Νομικών. Δηλαδή, δύο νομικοί για δώδεκα θέσεις και μαζί με έναν συμβασιούχο δύο μηχανικοί για δεκατέσσερις θέσεις.

Έτσι ισχυρίζεστε ότι υπήρχε Υπουργείο Μεταναστευτικής Πολιτικής;

Βέβαια, το να μέμφεται ο ΣΥΡΙΖΑ διορισμούς μετακλητών με συγκεκριμένη χρονική διάρκεια -γιατί αυτές οι θέσεις λήγουν 31 Δεκεμβρίου 2021- είναι τουλάχιστον υποκριτικό.

Γνωρίζετε την πράξη του Υπουργικού Συμβουλίου με αριθμό 2 στις 23 Ιανουαρίου 2017; Τίτλος: «Αύξηση των ενιαίων θέσεων ειδικών συμβούλων- ειδικών συνεργατών, μετακλητών διοικητικών υπαλλήλων και υπαλλήλων με απόσπαση στο πολιτικό γραφείο του Υπουργού Μεταναστευτικής Πολιτικής». Συνεδρίασε το Υπουργικό Συμβούλιο, και με πράξη του σας δίνει παραπάνω θέσεις μετακλητών, παραπάνω θέσεις συμβούλων, παραπάνω θέσεις αποσπασμένων.

Και έχω καταθέσει στα Πρακτικά τη σχετική πράξη Υπουργικού Συμβουλίου στην οποία, ειρήσθω εν παρόδω, ζήτησε και πήρε επιπλέον θέσεις και ο κ. Νίκος Παππάς για την κάλυψη αναγκών του δικού του γραφείου.

Αντί, λοιπόν, να ενισχύσετε τις δομές του Υπουργείου, φροντίσατε να ενισχύσετε τους «ημέτερους» του εκάστοτε Υπουργού. Είναι, λοιπόν, τουλάχιστον υποκριτικό να έρχεστε σήμερα εδώ και να μιλάτε για μετακλητούς, εσείς που είχατε δημιουργήσει και θέση μετακλητού ειδικού γραμματέα για να διαχειρίζεται τα προγράμματα της Ευρωπαϊκής Ένωσης με το άρθρο 75 του ν.4375/2016.

Προκηρύσσουμε, τώρα, με διαγωνισμούς ΑΣΕΠ για την κάλυψη μόνιμων θέσεων στο Υπουργείο, σύμφωνα και με τον νέο οργανισμό του Υπουργείου.

Κυρίες και κύριοι συνάδελφοι, αλλάζει η εικόνα. Ανακτούμε τον έλεγχο του μεταναστευτικού. Αντιμετωπίσαμε επιτυχώς τις προκλήσεις του πρώτου εξαμήνου μέσα σε κλίμα έκτακτων συνθηκών και τώρα προχωρούμε στην ολοκλήρωση του σχεδιασμού. Πλέον μιλάμε με νούμερα, μιλάμε με στοιχεία. Μιλάμε με αποτελέσματα.

Ευχαριστώ πολύ.

(Στο σημείο αυτό ο Υπουργός Μετανάστευσης και Ασύλου κ. Νότης Μηταράκης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα της Νέας Δημοκρατίας)

**ΔΗΜΗΤΡΙΟΣ ΒΙΤΣΑΣ:** Κυρία Πρόεδρε, μπορώ να κάνω μία ερώτηση στον κύριο Υπουργό;

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, όχι αυτή τη στιγμή.

Ευχαριστώ τον Υπουργό Μετανάστευσης και Ασύλου τον κ. Μηταράκη.

Τον λόγο έχει ο Κοινοβουλευτικός Εκπρόσωπος του Κινήματος Αλλαγής κ. Γεώργιος Καμίνης.

**ΔΗΜΗΤΡΙΟΣ ΒΙΤΣΑΣ:** Κυρία Πρόεδρε, έχω έστω δύο λεπτά δευτερολογία;

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, δεν έχετε. Έχετε υπερκαλύψει τον χρόνο σας. Το ξέρετε.

**ΔΗΜΗΤΡΙΟΣ ΒΙΤΣΑΣ:** Απλά ρωτάω. Ήθελα να κάνω μία ερώτηση στον κύριο Υπουργό.

**ΠΡΟΕΔΡΕΥΟΥΣΑ (Σοφία Σακοράφα):** Δυστυχώς, υπερκαλύψατε τον χρόνο σας.

**ΝΟΤΗΣ ΜΗΤΑΡΑΚΗΣ (Υπουργός Μετανάστευσης και Ασύλου):** Καταθέστε επίκαιρη ερώτηση, κύριε συνάδελφε, και θα έρθω να σας απαντήσω. Ξέρετε ότι πάντα έρχομαι.

**ΝΕΚΤΑΡΙΟΣ ΣΑΝΤΟΡΙΝΙΟΣ:** Παραχωρώ στον κ. Βίτσα τη δευτερολογία μου, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Ο Κανονισμός έχει συγκεκριμένη διαδικασία, κύριε συνάδελφε. Δεν γίνεται και το ξέρετε. Δεν γίνονται αυτές οι παραχωρήσεις με βάση τον Κανονισμό.

Κύριε συνάδελφε, έχετε τον λόγο.

**ΓΕΩΡΓΙΟΣ ΚΑΜΙΝΗΣ:** Ευχαριστώ, κυρία Πρόεδρε.

Κύριε Υπουργέ, πράγματι κλείνουμε σήμερα έναν χρόνο από τις εκλογές της 7ης Ιουλίου 2019.

Προ ημερών κλείσαμε έναν χρόνο από τότε που ο κ. Μητσοτάκης στη Σάμο συνήψε αυτό το οποίο είχε αποκαλέσει –αν δεν κάνω λάθος- «συμβόλαιο τιμής» με τους Σαμιώτες και κατ’ επέκταση τους νησιώτες, ότι μέσα σε ελάχιστο χρονικό διάστημα θα αποσυμφορούνταν τα νησιά.

Τώρα, ή ενσυνείδητα ο Πρωθυπουργός εξαπάτησε τους νησιώτες, που δεν θέλω να το πιστεύω, ή είναι κι αυτό μια απόδειξη ότι προτού ακόμα ανέλθετε στην εξουσία είχατε μια τελείως εσφαλμένη εντύπωση για το προσφυγικό-μεταναστευτικό, την οποία συνεχίσατε να επαληθεύετε -εννοώ το εσφαλμένα- καθ’ όλη τη διάρκεια της θητείας σας και φοβάμαι ότι θα συνεχίσετε και πάλι.

Μόλις σήμερα μάθαμε ότι αυτός ο περίφημος συντονιστής, τον οποίο καθιερώσατε, παραμένει σε ισχύ. Ποιος είναι; Ποιους συντονίζει; Συντονίζει εσάς με τον Υφυπουργό σας; Τι συντονίζει ο συντονιστής από τη στιγμή που κάνατε Υπουργείο; Υποτίθεται ότι ο συντονιστής υπήρχε γιατί δεν υπήρχε Υπουργείο. Τι συντονίζει ο συντονιστής;

Και έρχεται αυτό εις επίρρωση, βέβαια, των επανειλημμένων παλινωδιών, όπου έχοντας υποτιμήσει τη σημασία του προσφυγικού - μεταναστευτικού αρχίσατε με τον Υφυπουργό να το αναλαμβάνει, περάσαμε μετά στον συντονιστή, περάσαμε μετά στους συντονιστές ανηλίκων, ώστε πανικόβλητοι τελικά να έρθετε να φτιάξετε ένα Υπουργείο, ένα Υπουργείο τώρα το οποίο σκοπεύετε να συνεχίσετε να το στελεχώνετε με μετακλητούς. Δεν μου λέτε, αυτή η προκήρυξη για το προσωπικό αφορά κάποιες εκατοντάδες που θα προσλάβετε; Μέσω ΑΣΕΠ; Ναι, ποιο είναι αυτό; Η κουτοπονηριά του ΑΣΕΠ, που θα κάνετε την προκήρυξη και θα πρέπει μέσα σε μια βδομάδα το ΑΣΕΠ να έχει αποφανθεί; Ειδάλλως, σιωπούντος του ΑΣΕΠ, θα τους προσλάβετε; Αυτό είναι; Για να ξέρουμε με ποιον τρόπο θα προσληφθούν αυτοί οι άνθρωποι.

Ο ΣΥΡΙΖΑ, με τη σημερινή επίκαιρη επερώτηση συνοψίζει κάποια βασικά ερωτήματα, ερωτήματα που έχουμε και εμείς επανειλημμένως κατά καιρούς θέσει όλους αυτούς τους μήνες.

Θα προσθέσω ακόμη δύο σημεία, την αναξιοκρατία και αδιαφάνεια στις επιλογές των διοικητών δομών φιλοξενίας στην ηπειρωτική Ελλάδα και στις κατά παρέκκλιση δημόσιες συμβάσεις που συνάπτετε σωρηδόν. Και περιμένω να δω τι θα ακούσουμε και για τη στελέχωση του Υπουργείου σας.

Πράγματι, το 2015 - 2016 και τότε, δυστυχώς, για πρώτη φορά είχαμε προσφυγικό κύμα και έπρεπε να έχετε διδαχθεί εσείς, τελικά δεχθήκατε πολύ λιγότερους πρόσφυγες και μετανάστες κατά τη διάρκεια της θητείας σας και είχε αποκομίσει πείρα η ελληνική πολιτεία. Όμως την πείρα αυτή που είχε αποκομίσει εσείς την πετάξατε στα σκουπίδια, γιατί εσείς προτιμάτε, όπως είπαμε, την πολιτική των μετακλητών οι οποίοι έρχονται και αποχωρούν με τους Υπουργούς. Την πείρα στη δημόσια διοίκηση την αποθησαυρίζει και τη μεταλαμπαδεύει στους επόμενους η διοίκηση, η κλασική δημόσια διοίκηση.

Ας δούμε τώρα τι συμβαίνει. Πρώτα από όλα, πόσες επιστροφές έχετε κάνει τον τελευταίο καιρό και πόσες απελάσεις; Όχι απελάσεις στην Αλβανία, επιστροφές και απελάσεις στις χώρες από τις οποίες πραγματικά έρχεται ο συντριπτικός όγκος των προσφύγων και μεταναστών, μάλλον των αιτούντων άσυλο και μεταναστών. Και πώς και δεν έχετε καταφέρει σε αυτούς τους εκατόν πενήντα της πλατείας Βικτωρίας, σε αυτή την ιστορία, να βάλετε τέρμα;

Εμείς το αντιμετωπίσαμε το ζήτημα. Πώς το αντιμετωπίσαμε; Δίνοντας χώρο, χώρο για να στεγαστούν με αξιοπρέπεια οι άνθρωποι και χώρο για να μπορέσουμε να ανακουφίσουμε και τους πολίτες της Αθήνας και ειδικά της πλατείας Βικτωρίας, από αυτό που συνέβαινε. Και πήραμε γενναία απόφαση τότε, γιατί δώσαμε, παραχωρήσαμε τρεις φορές χώρο στον Ελαιώνα. Και επειδή έπρεπε να γίνει γρήγορα και επειδή ήταν καλοκαίρι και επειδή δεν μπορούσε να συγκληθεί δημοτικό συμβούλιο, ανέλαβα προσωπικά εγώ την πρωτοβουλία και γι’ αυτό ακριβώς έχω μηνυθεί και από τη Χρυσή Αυγή. Δεν μπορούσα εγώ να περιμένω καλοκαιριάτικα να συγκαλέσω δημοτικό συμβούλιο.

Θα συνεχίσουμε τώρα να κυνηγάμε την ουρά μας κάθε τρεις μέρες στην πλατεία Βικτωρίας; Θα συνεχίσετε με αυτούς τους ανθρώπους; Πρώτα από όλα τους πήγατε στον Ελαιώνα και βάλατε σκηνές, τώρα τους μεταφέρετε στην Ελευσίνα. Τι θα γίνει; Τι θα κάνετε; Θα έρχονται αυτοί οι άνθρωποι και από τις σκηνές της Μόριας όπου βρίσκονταν θα συνεχίσετε να τους πηγαίνετε τώρα σε σκηνές σε διάφορα σημεία της Αθήνας;

Μέχρι τότε, έως ότου δούμε να ξεκαθαρίζει ο ορίζοντας διεθνώς στο προσφυγικό, οφείλουμε να διορθώσουμε την πραγματικότητα στη χώρα μας.

Ξέραμε τι συμβαίνει στη Μόρια, ξέραμε την κατάσταση που επικρατούσε εδώ και χρόνια. Διάβασα στην «ΚΑΘΗΜΕΡΙΝΗ» της Κυριακής την αφήγηση του Μπερνάρ-Ανρί Λεβί και ειλικρινά σας λέω, ενώ τα ήξερα, σπάραξε η καρδιά μου. Πόσες αυτοκτονίες ανηλίκων έχουν σημειωθεί στη Μόρια; Αυτό είναι ένα θέμα πια που δεν προσφέρεται για κανέναν εντυπωσιασμό. Είναι κάτι που προσβάλλει τη χώρα βαθύτατα. Είναι κάτι που αντιβαίνει στον ανθρωπισμό των Ελλήνων. Είναι κάτι που προσβάλλει τον πολιτισμό μας. Δεν επιτρέπεται ένας φιλόσοφος του διαμετρήματος αυτού να έρχεται στη χώρα και να μας εκθέτει διεθνώς με αυτόν τον τρόπο.

Ευχαριστώ, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε συνάδελφε.

Τον λόγο έχει τώρα ο Κοινοβουλευτικός Εκπρόσωπος του ΣΥΡΙΖΑ κ. Τζανακόπουλος.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Σας ευχαριστώ πολύ, κυρία Πρόεδρε.

Κύριε Μηταράκη, σας άκουσα με πολύ μεγάλη προσοχή. Είπατε απίστευτα πράγματα στην ομιλία σας και αδιανόητα. Έχω ξαναπεί το τελευταίο διάστημα ότι αυτή η πρακτική του συνόλου των Υπουργών της Νέας Δημοκρατίας να αυτοθαυμάζεστε, είτε αφορά ζητήματα οικονομίας, είτε αφορά ζητήματα εργασίας, είτε αφορά τα ζητήματα του προσφυγικού, δεν θα σας βγει σε καλό. Δείχνει μία απίστευτη αλαζονεία της εξουσίας και μία πλήρη, απόλυτη αναντιστοιχία με την κοινωνική πραγματικότητα, με το τι λέει ο κόσμος έξω.

Και αναρωτιέμαι, κύριε Μηταράκη, αν αυτή η επιλογή του αυτοθαυμασμού είναι συνειδητή στο πλαίσιο μιας στρατηγικής προπαγάνδας, την οποία βεβαίως ξεσηκώνουν στη συνέχεια και τα μίντια που αφειδώς χρηματοδοτείτε με αδιαφανείς όρους ή αν τα πιστεύετε κιόλας. Δεν μπορώ να καταλήξω ποιο από τα δύο είναι χειρότερο, δηλαδή να είστε προπαγανδιστής ή να πιστεύετε κιόλας την ίδια σας την προπαγάνδα.

Είπατε ότι θα απαντήσετε με στοιχεία στις υποτιθέμενες δικές μας κραυγές. Δεν απαντήσατε σε απολύτως τίποτα από τα θέματα τα οποία θέσαμε με την ερώτησή μας, αλλά και με τις ομιλίες μας, θέματα που αναλύθηκαν επαρκέστατα από τους Βουλευτές του ΣΥΡΙΖΑ.

Δεν θα επιμείνω πολύ. Θα σταχυολογήσω. Δεν απαντήσατε για την αποσυμφόρηση των νησιών. Το μόνο το οποίο κάνατε ήταν να παραβιάσετε στοιχειώδεις κανόνες της λογικής. Αυτό ήθελε προηγουμένως να σας ρωτήσει ο κ. Βίτσας. Αν τα πράγματα έχουν έτσι όπως τα περιγράψατε, τότε πώς είναι δυνατόν να παραλάβατε τα νησιά με δεκαεπτά χιλιάδες ανθρώπους -πρόσφυγες και μετανάστες- και σήμερα να είναι τριάντα τρεις χιλιάδες; Δεν καταλαβαίνετε ότι αυτό αντιβαίνει στους στοιχειώδεις κανόνες της λογικής; Είναι παραλογισμός. Είναι παραδοξολογία. Πώς είναι δυνατόν, αν ισχύουν όλα αυτά που είπατε, όταν αναλάβατε η Λέσβος να έχει έξι χιλιάδες πεντακόσιους, επτά χιλιάδες ανθρώπους και σήμερα να έχει δεκαεπτά χιλιάδες πεντακόσιους; Πώς γίνεται αυτό;

Δεν απαντήσατε για την ανυπαρξία κοινωνικής μέριμνας για τους ανθρώπους οι οποίοι έχουν λάβει καθεστώς προστασίας. Δεν απαντήσατε για την αύξηση κατά 65% των ασυνόδευτων ανηλίκων στα νησιά.

Κύριε Μηταράκη, μιλήσατε για διαφάνεια και δεν είπατε λέξη για τα 4,4 εκατομμύρια απευθείας ανάθεση για το στρατόπεδο συγκέντρωσης της Μαλακάσας, όπως και για τα 3,7 εκατομμύρια της απευθείας ανάθεσης στο Κλειδί. Για να μην μιλήσουμε για τις υπόλοιπες απευθείας αναθέσεις, για τις απομαγνητοφωνήσεις, 18.000, 20.000 η απομαγνητοφώνηση. Ποιος απομαγνητοφωνεί με 20.000, κύριε Μηταράκη; Θα μας πείτε; Περιμένουμε να μας πείτε.

Δεν μας είπατε πώς είναι δυνατόν να έχετε παραλάβει εκκρεμότητες ασύλου στις 70.000 και τον Δεκέμβρη να είναι 105.000. Πώς γίνεται αυτό; Και έρχεστε εδώ και για να παραπλανήσετε τι κάνετε; Συγκρίνετε τη σημερινή κατάσταση πραγμάτων μετά την κρίση του κορωνοϊού, με αυτά τα οποία εσείς δημιουργήσατε τον Δεκέμβρη και λέτε, «κοιτάξτε τι καλά που πήγαμε, τα μειώσαμε σε σχέση με τον Δεκέμβρη που πάλι εμείς κυβερνούσαμε». Είναι δυνατόν αυτά τα πράγματα να αποτελούν στοιχειώδη επιχειρηματολογία;

Τώρα τι να συνεχίσω να λέω σε σχέση με τα παραδείγματα και με τις παλινωδίες της πολιτικής σας; Να σας πω για τις διοικητικές σας παλινωδίες; Σας ρωτήσαμε: Ο εθνικός συντονιστής για το προσφυγικό υπάρχει ακόμα; Τι κάνει; Η συντονίστρια για τα ασυνόδευτα ανήλικα πού βρίσκεται; Είναι καλά; Συνεχίζει τις εργασίες της; Να μιλήσω για την κατάργηση του ΑΜΚΑ, για την αδιαφορία για την υγειονομική κάλυψη των μεταναστών και των προσφύγων;

Θα έπρεπε να κάνετε μια αυτοκριτική για την αδιανόητη υποκρισία της αντιπολιτευτικής εκδοχής της Νέας Δημοκρατίας, που μιλούσε για την πραγματικά δύσκολη κατάσταση στη Μόρια. Σήμερα τι θα έπρεπε να λέει ο αντιπολιτευτικός σας εαυτός, κύριε Μηταράκη, για τη Μόρια; Από πέντε χιλιάδες πήγε στις δεκαπέντε χιλιάδες. Τι έπρεπε να λέει ο αντιπολιτευτικός σας εαυτός; Τι έπρεπε να κάνει ο κ. Μητσοτάκης; Μήπως έπρεπε να έρθει εδώ να μας δείξει φωτογραφίες σήμερα από τη Μόρια, πώς είναι, όπως έκανε όταν ήταν Αντιπολίτευση, που τα έχετε κάνει τρισχειρότερα;

Εμείς δεν είπαμε ποτέ ότι είναι μια εύκολη κατάσταση. Εσείς, όμως, πλειοδοτήσατε σε δήθεν ανθρωπισμό, την ίδια ώρα που καλλιεργούσατε στην κοινωνία το μίσος και τον εθνικισμό και αντί να έρθετε να κάνετε εδώ αυτοκριτική γι’ αυτά που λέγατε πριν από δύο χρόνια, επαναλάβατε την αθλιότητα περί δήθεν κερκόπορτας που άνοιξε ο ΣΥΡΙΖΑ το 2015.

Τελικά, όμως, τι συμβαίνει; Είναι γεωπολιτικό το ζήτημα της προσφυγιάς; Είναι πρόβλημα του ΣΥΡΙΖΑ, όπως είχε πει ο κ. Κουμουτσάκος, μεταλλάσσοντας πλήρως την αντιπολιτευτική σας τακτική; Τελικά έφταιγε ο ΣΥΡΙΖΑ; Δεν έφταιγε ο ΣΥΡΙΖΑ; Όλες αυτές οι αντιφάσεις είναι πραγματικές αντιφάσεις της πολιτικής σας.

Δεν μας είπατε, επίσης, για την κατάργηση των προγραμμάτων «ESTIA» και «ΦΙΛΟΞΕΝΙΑ».

Φτάνω, όμως, στα μείζονα. Απέναντι στην εργαλειοποίηση του προσφυγικού από τον Ερντογάν τι αντιπαραθέσατε, κύριε Μηταράκη, και εσείς και η Κυβέρνηση της Νέας Δημοκρατίας; Το διεθνές δίκαιο; Μια προσπάθεια, μια πολιτική επιλογή διεθνοποίησης του προβλήματος, ώστε να δημιουργηθούν όροι μιας άλλης πολιτικής στην Ευρώπη; Εγώ δεν έχω καμμία αμφιβολία ότι στην Ευρώπη αυτήν τη στιγμή διεξάγεται μια πολιτική μάχη. Υπάρχουν δυνάμεις -όπως ο Όρμπαν, ο κ. Μητσοτάκης, ο κ. Κουρτς- οι οποίες έχουν συγκεκριμένη άποψη για το μεταναστευτικό και το προσφυγικό. Έχουν την άποψη ότι οι χώρες υποδοχής θα πρέπει να αποτελούν την «ασπίδα της Ευρώπης», δεν θέλουν μετεγκαταστάσεις, δεν θέλουν τίποτα. Αντί, λοιπόν, εσείς να αξιοποιήσετε την ευκαιρία και για διπλωματικούς λόγους, αλλά και για βαθύτατα πολιτικούς και ανθρωπιστικούς λόγους να αντιπαραθέσετε μια άλλη πολιτική όταν ο Τούρκος Πρόεδρος επέλεξε να εργαλειοποιήσει το μεταναστευτικό - προσφυγικό, τι κάνατε; Ως καθρέφτης πήγατε να το εργαλειοποιήσετε και εσείς. Υβριδικός πόλεμος; Υβριδικός πόλεμος, κύριε Μηταράκη; Με ποιον; Ποιος είναι ο εχθρός στον υβριδικό πόλεμο; Ποιος είναι ο εχθρός σε αυτόν τον υβριδικό πόλεμο; Οι άοπλοι και απροστάτευτοι άνθρωποι; Τρία εκατομμύρια επτακόσιες χιλιάδες υπάρχουν αυτή τη στιγμή στην Τουρκία. Πώς θα το αντιμετωπίσουμε; Θα το αντιμετωπίσουμε με ανθρωπισμό και με ευρωπαϊκή και διεθνή πολιτική ή με υβριδικό πόλεμο;

Εργαλειοποίηση για ποιον λόγο; Για να δημιουργήσετε ένα νέο κύμα εθνικιστικής έξαρσης και να τροφοδοτήσετε την πολιτική σας δημοτικότητα, γνωρίζοντας ότι οδηγείτε τα πράγματα σε αδιέξοδο. Τι είναι όλα αυτά; Ποιος είναι ο συνεκτικός ιστός αυτής της πολιτικής, αυτών των πολιτικών επιλογών; Το δόγμα της αδύνατης αποτροπής. Το δόγμα της μετατροπής της χώρας, όπως θέλει ο Όρμπαν και ο Κουρτς και οι χώρες του Βίσεγκραντ, σε ασπίδα της Ευρώπης.

Και ποιο είναι αυτό το δόγμα; Το σύνθημά του είναι η βιοπολιτική επιλογή: εξαθλιώστε, φυλακίστε, χτυπήστε, εγκλωβίστε, πνίξτε, για να μην έρχονται. Αυτή είναι η πολιτική επιλογή της Νέας Δημοκρατίας. Την έχει πει με μεγάλη καθαρότητα σε ανύποπτο χρόνο ο κ. Πλεύρης. Εσείς την υλοποιείτε.

Αναστολή ασύλου, παραβιάζοντας τις διεθνείς συμβάσεις με έναν τρόπο που δεν έχει σκεφθεί καμμία άλλη χώρα της Ευρώπης να το κάνει, παραβιάζοντας τις υποχρεώσεις της χώρας στο διεθνές δίκαιο.

Επαναπροωθήσεις: Αλήθεια, κύριε Μηταράκη, να σας ρωτήσω κάτι; Τι έχετε να πείτε για την καταγγελία του Δανού Γενς Μούλερ, του επικεφαλής της επιχείρησης διάσωσης στα ανοικτά της Κω; Τριάντα τρεις πρόσφυγες διασώθηκαν τότε και ο Δανός υπάλληλος της FRONTEX και επικεφαλής της επιχείρησης διάσωσης δήλωσε ότι έλαβε εντολή από τον Έλληνα επικεφαλής να τους βάλει πίσω στη βάρκα και να τους γυρίσει στην Τουρκία και αρνήθηκε να το κάνει. Τι απαντάτε σε αυτό;

Την ξέρετε την καταγγελία; Δεν την ξέρετε. Είναι δημόσια. Να σας τη στείλω.

**ΓΕΩΡΓΙΟΣ ΨΥΧΟΓΙΟΣ:** Προπαγάνδα κι αυτό!

**ΑΝΔΡΕΑΣ ΜΙΧΑΗΛΙΔΗΣ:** Αμνησία. Δεν το θυμάται.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Αυτό είναι ένα παράδειγμα μόνο, για να σας πω ότι θέλετε να γενικεύσετε αυτήν την πολιτική και με τη ρήτρα εξαίρεσης που ζήτησε ο κ. Κουμουτσάκος. Ρήτρα εξαίρεσης από τι; Από τους αναγκαστικούς κανόνες του διεθνούς δικαίου, τους οποίους υποτίθεται ότι σέβεστε, δηλαδή την απαγόρευση των επαναπροωθήσεων.

Να σας πω και κάτι άλλο. Επειδή αναφερθήκατε και στην κ. Γιόχανσον την οποία ακούσατε μόνο πέντε λεπτά από ό,τι κατάλαβα στην τηλεδιάσκεψη, γνωρίζετε, κύριε Μηταράκη, που σας έδωσε τόσα συγχαρητήρια η κ. Γιόχανσον, η Ευρωπαία Επίτροπος, ότι εξέφρασε ανησυχίες για τις επαναπροωθήσεις στην Ελλάδα; Δεν το γνωρίζετε. Δεν σας ενημέρωσαν οι συνεργάτες σας. Μάθετέ το λοιπόν. Επίσης, γνωρίζετε ότι δήλωσε σαφώς πως πρέπει να διερευνηθούν όλες οι καταγγελίες για τις επαναπροωθήσεις; Εσείς μείνατε στα συγχαρητήρια;

Αυτά είναι πάρα πολύ σοβαρά πράγματα, κύριε Μηταράκη. Δεν είναι πλάκα, δεν είναι αστεία. Δεν είναι για να παίζετε. Λοιπόν, πρέπει να κατανοήσετε ότι αυτή η πολιτική δεν είναι μόνο άθλια, δεν είναι μόνο εκτός της δημοκρατικής και ανθρωπιστικής παράδοσης της Ευρώπης και της Ελλάδας, αλλά είναι και απολύτως αναποτελεσματική.

Αυτή η ακροδεξιά πολιτική την οποία υλοποιείτε, κάνει τα πράγματα χειρότερα, τροφοδοτεί κοινωνικές συγκρούσεις, διαλύει και τις τοπικές κοινωνίες, εξαθλιώνει και τους πρόσφυγες και τους προσφυγικούς πληθυσμούς και καλλιεργεί μια ιδεολογία ακραία εθνικιστική, την οποία θα τη βρείτε μπροστά σας, κύριε Μηταράκη. Θα τη βρει μπροστά της όλο το δημοκρατικό πολιτικό σύστημα. Διότι με αυτά τα οποία λέτε, μπορεί να τη γλιτώσουμε έναν μήνα, δύο μήνες, τρεις μήνες, όμως το προσφυγικό και το μεταναστευτικό είναι ένα ζήτημα το οποίο θα αποτελέσει, αν θέλετε, έναν από τους πιο κρίσιμους τομείς πολιτικής και πεδία πολιτικής στην Ευρώπη και στον κόσμο τον 21ο αιώνα. Και με τους «τραμπισμούς» δεν μπορείτε να αντιμετωπίσετε αυτές τις τεράστιες προκλήσεις του 21ου αιώνα. Σας εφιστώ την προσοχή. Δημιουργείτε κατάσταση η οποία μπορεί να καταστεί ανεξέλεγκτη.

Ευχαριστώ πάρα πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Σοφία Σακοράφα):** Και εμείς σας ευχαριστούμε, κύριε συνάδελφε.

Τον λόγο έχει τώρα ο Κοινοβουλευτικός Εκπρόσωπος της Νέας Δημοκρατίας κ. Χρήστος Μπουκώρος.

Ορίστε, κύριε συνάδελφε, έχετε τον λόγο για έξι λεπτά.

**ΧΡΗΣΤΟΣ ΜΠΟΥΚΩΡΟΣ:** Ευχαριστώ, κυρία Πρόεδρε.

Κυρίες και κύριοι συνάδελφοι, υπάρχει μία ειδοποιός διαφορά στο ζήτημα για το οποίο συζητάμε σήμερα μεταξύ της Νέας Δημοκρατίας και του ΣΥΡΙΖΑ. Ο ΣΥΡΙΖΑ είναι της αντίληψης «όλα ελεύθερα στο προσφυγικό». Η Νέα Δημοκρατία είναι μιας αντίληψης -για την οποία και προεκλογικά έχει δεσμευτεί προς τον ελληνικό λαό, αλλά και την οποία γνωστοποίησε σε πολύ μεγάλο βαθμό- που έγκειται στο ότι το προσφυγικό είναι ένα ζήτημα για το οποίο η ελληνική πολιτεία πρέπει να έχει τον έλεγχο, πρέπει να ξέρει τι γίνεται.

Αντιλαμβάνομαι, κυρίες και κύριοι συνάδελφοι της Αξιωματικής Αντιπολίτευσης, ότι το προσφυγικό είναι ένα θέμα τοτέμ για εσάς, είναι ένα πολιτικό τοτέμ. Αυτό δεν σας δίνει ούτε κανένα ηθικό πλεονέκτημα ούτε καμμιά προτεραιότητα. Όμως, κυρίως και πάνω απ’ όλα, δεν σας δίνει δίκιο στη διαχείριση και στις πολιτικές που εφαρμόσατε εσείς και εφαρμόζουμε εμείς, γιατί η πολιτική είναι και ζήτημα αποτελέσματος. Ούτε βεβαίως σας αφαιρούμε από την πολιτική τον ανθρωπισμό, την αλληλεγγύη και όλες τις αρχές που επικαλείστε. Δεν έχετε, όμως, το δικαίωμα, εξαιτίας των ιστορικών γεγονότων και της ιστορικής εμπειρίας που έχει ήδη δημιουργήσει αυτό το θέμα, να κάνετε προσπάθεια να αφαιρέσετε και από εμάς αυτές τις αξίες του ανθρωπισμού, της αλληλεγγύης και της βοήθειας προς τον συνάνθρωπο. Και θα σας εξηγήσω αμέσως τι θέλω να πω. Είναι καλή η εικόνα σήμερα στη Μόρια, στη Σάμο και τη Χίο; Όχι, δεν είναι μια εικόνα που μας ικανοποιεί.

Όμως, κυρίες και κύριοι συνάδελφοι της Αξιωματικής Αντιπολίτευσης, όταν αναλάβατε το 2015, στη Λέσβο και τη Χίο υπήρχαν δύο δομές που φιλοξενούσαν από εκατό έως εκατόν πενήντα ανθρώπους. Δεν είστε εσείς που παραδώσατε αυτά τα κολαστήρια, όπως τα ονομάζετε σήμερα, στην επόμενη Κυβέρνηση; Δεν είστε εσείς που δημιουργήσατε τις δομές των τεσσάρων, των πέντε, των έξι, των επτά, των δέκα χιλιάδων ανθρώπων; Δεν είστε εσείς που εγκαινιάσατε αυτήν την πολιτική;

Εγώ χαίρομαι που συνάδελφοι που έχουν υπηρετήσει σε κρίσιμες θέσεις και σε κύρια Υπουργεία δέχονται σήμερα εδώ ότι οι γείτονες μας εργαλειοποιούν εν πολλοίς το μεταναστευτικό. Και αναφέρομαι σε συγκεκριμένο γείτονα. Δηλαδή, θέλετε να μας πείτε πως δεν αντιληφθήκατε ότι με την αλλαγή της κυβέρνησης της χώρας οι γείτονες εργαλειοποίησαν αυτό το ζήτημα και άνοιξαν την κάνουλα αυξάνοντας τις ροές ενόψει μιας νέας κυβέρνησης, στην προσπάθειά τους να προωθήσουν τις πολιτικές τους, να ισχυροποιήσουν τη θέση τους και, αν είναι δυνατόν σε αυτό το ζήτημα, ακόμα και να χειραγωγήσουν τη νέα ελληνική Κυβέρνηση;

Νομίζω ότι όλοι συμφωνούμε σε αυτό το ζήτημα, φωναχτά ή σιωπηλά. Η επιτομή, αν θέλετε, η αποκορύφωση αυτής της εργαλειοποίησης φάνηκε τον Νοέμβριο του 2020 στα χερσαία μας σύνορα. Και όταν λέμε «υβριδικό πόλεμο», εννοούμε τις προσπάθειες των απέναντι ακριβώς να εργαλειοποιήσουν αυτό το ζήτημα. Ασφαλώς και δεν πολεμάμε με τους πρόσφυγες. Όμως η απόλυτη εργαλειοποίηση ενός τέτοιου ζητήματος δεν έχει τέτοια χαρακτηριστικά, τα χαρακτηριστικά μιας πρωτοφανούς προσπάθειας του κ. Ερντογάν να προωθήσει τις πολιτικές του, τις θέσεις του και την ισχύ του στην Ευρώπη διά της Ελλάδος;

Εγώ από τις θέσεις που σταχυολόγησα εδώ βλέπω ότι σε αυτό το ζήτημα συμφωνούμε. Έχει αντιμετωπιστεί το προσφυγικό; Όχι, δεν έχει αντιμετωπιστεί. Όμως άκουσα σήμερα τον Υπουργό Μετανάστευσης και Ασύλου, τον κ. Μηταράκη, να παραθέτει πολύ, πολύ συγκεκριμένα στοιχεία. Είχαμε αυτήν την έξαρση το 2019. Όμως έχουμε μείωση στον πληθυσμό σε σχέση με το τέλος του 2019. Από τη στιγμή που είχαμε αυτή την έκρηξη το πρώτο εξάμηνο της νέας διακυβέρνησης, εφαρμόζεται πλέον μια πολιτική. Έχουμε αύξηση της μεταφοράς μεταναστών από τα νησιά κατά 134% και επιτάχυνση των διαδικασιών ασύλου κατά 88%.

Δηλαδή, τι πιστεύει ο ΣΥΡΙΖΑ; Ότι ενσωματώνουμε αυτούς τους ανθρώπους, αφήνοντας να περιμένουν δύο και τρία χρόνια σε αυτά τα κέντρα που εσείς χαρακτηρίζετε κολαστήρια; Αυτό πιστεύετε; Η σύγκριση είναι καταλυτική στη μείωση των αριθμών, διότι τώρα εφαρμόζεται η πολιτική η οποία ήταν σχεδιασμένη και για την οποία ήταν ενημερωμένος ο ελληνικός λαός.

Εμείς δεν μιλάμε σήμερα για κλειστά κέντρα. Δεν ήρθαμε εκ των υστέρων. Ήταν πολιτική την οποία είχε απαγγελθεί η Νέα Δημοκρατία πριν της δώσει την εντολή ο ελληνικός λαός. Τα κλειστά κέντρα θα είναι και οργανωμένα και με καλύτερες δομές και με κάρτες για την είσοδο και έξοδο των ανθρώπων αυτών. Είναι στοιχεία τα οποία αγνοείτε. Προφανώς, προτιμάτε «Μόριες».

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Σε δυο λεπτά θα ολοκληρώσω, κυρία Πρόεδρε.

Και τι έκανε η πολιτική σας; Διότι δεν υπάρχει μόνο η Μόρια, η Χίος και η Σάμος. «Όλα ελεύθερα».

Εγώ δεν θέλω να επικαλεστώ δηλώσεις ότι εξαφανίζονται από τις πλατείες, γιατί πολύς λόγος έγινε σήμερα για την πλατεία Βικτωρίας. Εγώ θέλω να σας θυμίσω ότι η πολιτική σας αυτή ήταν που δημιούργησε το αίσχος της Ειδομένης, όταν επί μήνες οι άνθρωποι κοιμόντουσαν στις γραμμές του τρένου. Η πολιτική σας αυτή ήταν που τρόμαξε την Ευρώπη και την ανάγκασε να ορθώσει φρούρια στα σύνορά της και να εγκλωβιστούν όλοι αυτοί οι άνθρωποι εδώ.

Η ιστορία του προσφυγικού αρχίζει σήμερα, που η Νέα Δημοκρατία συμπληρώνει έναν χρόνο στην εξουσία; Είπε κάποιος καλός συνάδελφος από τον ΣΥΡΙΖΑ ότι Βουλευτές της Νέας Δημοκρατίας το 2018 κατέθεσαν μια παρόμοια ερώτηση και είναι, πράγματι, έτσι. Κατέθεσαν μια τέτοια ερώτηση, όμως εφόσον είχατε διαχειριστεί το προσφυγικό με τα αποτελέσματα που γνωρίζουμε επί τριάμισι έτη και όχι επί εννιά μήνες και καινούργια κυβέρνηση.

Νομίζω ότι αυτό και μόνο είναι μια τάξη μεγέθους, που φέρνει στην επιφάνεια τη δική σας αγωνία όχι για εργαλειοποίηση του προσφυγικού, αλλά να ασκήσετε μια αντιπολίτευση η οποία, όμως, δεν εδράζεται σε πραγματικά στοιχεία. Διότι τα στοιχεία σάς τα έδωσε ο κ. Μηταράκης. Και τα στοιχεία είναι καταλυτικά και στην ταχύτητα εξέτασης των αιτήσεων ασύλου και στη μεταφορά από τα νησιά και στη μείωση των ροών κυρίως.

Διότι, ναι, κύριοι, εμείς λέμε ότι η Ελλάδα έχει σύνορα και άσχετα με το τι λέει η υπόλοιπη Ευρώπη και πόσο μας στηρίζει, είμαστε υποχρεωμένοι να φυλάττουμε αυτές τις Θερμοπύλες, τα σύνορα και στη στεριά και τα θαλάσσια σύνορα. Και αυτό ήταν πολιτική μας γνωστή στον ελληνικό λαό. Δεν αιφνιδιάσαμε κανέναν. Εκτός αν δεν αποδέχεστε την απόφαση του ελληνικού λαού να κάνει Πρωθυπουργό τον Κυριάκο Μητσοτάκη και Κυβέρνηση τη Νέα Δημοκρατία, γι’ αυτό και συνδράμετε σε συλλαλητήρια με κεντρικά συνθήματα «να κάνουμε έξωση στον Πρωθυπουργό, να κάνουμε έξωση στον Υπουργό».

Ο καθένας μπορεί να κατηγορήσει τον πολιτικό του αντίπαλο για ιδεοληψίες στο συγκεκριμένο ζήτημα. Εμείς δεν δεχόμαστε ότι κανένας οικονομικός μετανάστης μπορεί χωρίς την άδεια της χώρας να παραβιάζει τα σύνορά της. Μιλάμε για τους πρόσφυγες. Είναι συμφέρον των προσφύγων να εξετάζονται τα αιτήματα ασύλου όσο το δυνατόν συντομότερα. Και ο σημερινός Πρωθυπουργός, η σημερινή Κυβέρνηση και η σημερινή ηγεσία του Υπουργείου Μεταναστευτικής Πολιτικής κάνει αυτό ακριβώς: Δεν αιχμαλωτίζει ανθρώπους σε φυλακές ανθρώπινων ψυχών. Εξετάζει τα αιτήματά τους με πολύ ταχύ τρόπο πλέον, ο οποίος θα γίνει ακόμα ταχύτερος, όπως εξήγησε ο Υπουργός, με τη στελέχωση του Υπουργείου και τη στελέχωση των δομών.

Νομίζω ότι του χρόνου τέτοιον καιρό θα συζητάμε για πολύ διαφορετικά μεγέθη.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε συνάδελφε.

Τον λόγο τώρα έχει η Κοινοβουλευτική Εκπρόσωπος του Κομμουνιστικού Κόμματος Ελλάδας, η κ. Κομνηνάκα για έξι λεπτά.

**ΜΑΡΙΑ ΚΟΜΝΗΝΑΚΑ:** Ευχαριστώ, κυρία Πρόεδρε.

Η απάνθρωπη και αδιέξοδη πολιτική που εφαρμόζεται στο προσφυγικό είναι η πιο αποκαλυπτική εικόνα της καπιταλιστικής βαρβαρότητας. Γέννημα θρέμμα της είναι και ο πόλεμος, η εξαθλίωση και η προσφυγιά, αλλά η ίδια βαρβαρότητα είναι αυτή που επιβάλλει και τον εγκλωβισμό, τη μεγαλύτερη καταστολή, την καταπάτηση βασικών δικαιωμάτων που πηγάζουν από το Διεθνές Δίκαιο, από τη Συνθήκη της Γενεύης για τους πρόσφυγες, αλλά ακόμα και από αυτήν την ίδια την ανθρώπινη ιδιότητα όλων αυτών των κατατρεγμένων ανθρώπων, που στοιβάζονται στα κολαστήρια τύπου Μόριας, την ύπαρξη και τη λειτουργία των οποίων κανείς σας δεν αμφισβητεί. Κανείς δεν μιλάει για το κλείσιμό τους.

Διαγωνίζεστε τόση ώρα -και είναι πραγματικά προκλητικό- για το ποιος ξεπέρασε περισσότερο το μέγεθος της βαρβαρότητας. Υπάρχει, αλήθεια, ανεκτό μέγεθος στη βαρβαρότητα;

Βέβαια πάει πολύ, κύριε Υπουργέ, και είναι προκλητικό να κατηγορείτε τους νησιώτες που εναντιώθηκαν στα σχέδιά σας για τη διατήρηση των στρατοπέδων συγκέντρωσης στα νησιά, για τη διατήρηση των συνθηκών εγκλωβισμών, για την διαιώνιση αυτής της βαρβαρότητας. Και δεν βρήκατε ούτε μια λέξη να πείτε, μια κουβέντα για τον τρόπο που τους μεταχειριστήκατε, στέλνοντας στρατό κατοχής να αντιμετωπίσει την αντίδρασή τους. Δεν βρήκατε ούτε μια κουβέντα να πείτε, γιατί, ουσιαστικά, δηλώνετε σήμερα ότι πρόκειται να διαιωνίσετε τον εγκλωβισμό και όχι να προχωρήσετε σε αυτό που οφείλετε να κάνετε απέναντι στους νησιώτες, τον μαζικό απεγκλωβισμό όλων των προσφύγων και μεταναστών. Και στη συνέχεια τους τιμωρήσατε, διατηρώντας και τις επικίνδυνες συνθήκες, εν μέσω, μάλιστα, πανδημίας, προκαλώντας, αν θέλετε, και το κοινό αίσθημα όλων όταν σήμερα μιλάτε για μεγάλη επιτυχία στη διαχείριση της υγειονομικής κρίσης.

Σας καλώ, αν δεν έχετε αντίληψη για το τι επικρατεί, να δείτε την κατάσταση και πώς αντιμετωπίστηκαν οι τεράστιες ελλείψεις των υγειονομικών. Δεν ξέρω αν μιλώντας για αντιμετώπιση των ελλείψεων της υγείας εννοείτε τους τρεις γιατρούς του ΕΟΔΥ που εργάζονταν εν μέσω πανδημίας. Οι ελλείψεις και οι αδυναμίες είναι τεράστιες και υπάρχουν και στο δημόσιο σύστημα υγείας των νησιών και δεν αντιμετωπίζονται. Υπάρχουν ζητήματα τα οποία αφορούν την υγεία και τη ζωή όλων, και των προσφύγων, αλλά και συνολικά τη δημόσια υγεία.

Η σημερινή συζήτηση περιορίζεται κατά πολύ στα ζητήματα διαχείρισης του προσφυγικού. Έχουμε πει κατ’ επανάληψη, ότι ούτε η στοιχειώδης ανακούφιση του προβλήματος, τόσο για τους πρόσφυγες και αιτούντες άσυλο, όσο και για τους ίδιους τους κατοίκους κυρίως των νησιών, που υποφέρουν από την κατάσταση που έχετε δημιουργήσει και θα υποφέρουν ακόμα περισσότερο με τα μέτρα που σχεδιάζει και υλοποιεί η Κυβέρνηση, δεν μπορεί να υπάρξει χωρίς σύγκρουση με την πολιτική της Ευρωπαϊκής Ένωσης, χωρίς σύγκρουση με τις ιμπεριαλιστικές συμμαχίες, τις επεμβάσεις που δημιουργούν και διαιωνίζουν το πρόβλημα.

Κρύβετε ότι η κατάσταση είναι αυτή που είναι πρώτα από όλα επειδή ακριβώς εφαρμόζονται αυτές οι αποφάσεις της Ευρωπαϊκής Ένωσης. Γιατί η απαράδεκτη συμφωνία της Ευρωπαϊκής Ένωσης με την Τουρκία, με το μαζικό εγκλωβισμό στα νησιά, είναι σε ισχύ, όπως και ο Κανονισμός Δουβλίνο που θεωρεί τις χώρες πρώτης γραμμής, σαν την Ελλάδα, ως αυτόματα υπεύθυνες για τους αιτούντες άσυλο, απαγορεύοντας τις λεγόμενες «δευτερογενείς μετακινήσεις» σε άλλες χώρες της Ευρωπαϊκής Ένωσης.

Αυτά δεν είναι μια παρέκκλιση από το Ευρωπαϊκό Δίκαιο. Αυτή είναι η κανονικότητα. Είναι το μόνιμο προφίλ της δήθεν ευρωπαϊκής αλληλεγγύης, η οποία τώρα εκφράζεται με την πιο κατασταλτική έκφρασή της: στέλνει, δηλαδή, ως μορφή στήριξης της χώρας τις δυνάμεις καταστολής για να ελέγχουν, υποτίθεται, την είσοδο και να ελέγχουν, υποτίθεται, τα ευρωπαϊκά σύνορα, δημιουργώντας ακόμη μεγαλύτερους κινδύνους και για τους κατοίκους της περιοχής.

Η πολιτική του εγκλωβισμού, της καταστολής, της περιστολής των δικαιωμάτων είναι η πολιτική της Ευρωπαϊκής Ένωσης που ούτε η Νέα Δημοκρατία, αλλά ούτε και ο ΣΥΡΙΖΑ αμφισβητεί. Είναι η ίδια πολιτική που, με παραλλαγές, φυσικά υπηρέτησαν και υπηρετούν και οι δύο.

Και για να χρησιμοποιήσουμε τη δική σας γλώσσα, όχι γιατί συμφωνούμε με την ουσία, να σας πω ότι έχετε και οι δύο ιδεοληπτική εμμονή στη «στρατηγική συμφωνία», όπως τη λέμε εμείς, με την Ευρωπαϊκή Ένωση, με τις ιμπεριαλιστικές συμμαχίες της τάξης που υπηρετείτε και που είναι σε βάρος των συμφερόντων και του ελληνικού λαού, όπως και των προσφύγων και μεταναστών.

Είναι αλήθεια ότι η Κυβέρνηση της Νέας Δημοκρατίας προχωρά συνεχώς σε πιο κατασταλτικά, πιο αντιδραστικά μέτρα τόσο καταστρατηγώντας μια σειρά από δικαιώματα όσο και προχωρώντας σε πιο επικίνδυνα μέτρα αποτροπής στα σύνορα, όπως το δολοφονικό πλωτό φράγμα που τις τελευταίες μέρες ανακοινώνετε ότι θέλετε να τοποθετήσετε βόρεια της Λέσβου και βέβαια τις απόλυτα καταδικαστέες και που πρέπει να διερευνηθούν καταγγελίες που συνεχώς αυξάνονται για επαναπροωθήσεις και push back, ιδίως όταν υπάρχουν κυβερνητικοί αξιωματούχοι που επίσημα τις υιοθετούν.

Οι αναφορές της Κυβέρνησης που επαναλήφθηκαν πρόσφατα και δια στόματος του κ. Κουμουτσάκου για παρέκκλιση από το διεθνές δίκαιο και για ρήτρα ευελιξίας σε περίπτωση έκτακτων συνθηκών έχουν αυτόν ακριβώς τον στόχο, να νομιμοποιήσουν δηλαδή την κατάργηση και των όσων δικαιωμάτων έχουν απομείνει στους αιτούντες άσυλο.

Πραγματικά ψάχνουμε, αλλά δεν υπάρχει ούτε ένα από τα απαράδεκτα μέτρα που σήμερα εφαρμόζει η Νέα Δημοκρατία που να μην έχει πατήσει στον δρόμο που προηγουμένως χάραξε ο ΣΥΡΙΖΑ εφαρμόζοντας αυτήν την πολιτική της Ευρωπαϊκής Ένωσης. Ακόμα και γι’ αυτό το άθλιο μέτρο της διάκρισης της μεταχείρισης των ανηλίκων σε άνω και κάτω των δεκαπέντε ετών που ψήφισε η Νέα Δημοκρατία, ουσιαστικά έχει ανοίξει ο δρόμος με ρύθμιση του ΣΥΡΙΖΑ για την επιτροπεία των ασυνόδευτων που προβλέπει τοποθέτηση σε δομές ημιαυτόνομης διαβίωσης για τους ανηλίκους άνω των δεκαέξι με δεκαοκτώ ετών, θεσμοθετώντας ουσιαστικά μειωμένη προστασία για τους ανήλικους αυτής της κατηγορίας.

Φυσικά και πρέπει να καταργηθούν οι απαράδεκτες διατάξεις που καταργούν ουσιαστικά την ανηλικότητα για τα παιδιά άνω των δεκαπέντε ετών, που είναι και το μεγαλύτερο ποσοστό των ασυνόδευτων ανηλίκων που βρίσκονται στη χώρα μας. Κανένα παιδί δεν πρέπει να βρίσκεται σε φυλακές, σε άθλιους καταυλισμούς, υπό κράτηση και εκτός σχολείου.

Βέβαια και αυτό το δικαίωμα της οικογενειακής επανένωσης που δικαιούται σχεδόν το 50% των ασυνόδευτων ανηλίκων, αυθαίρετα και παράνομα δεν εφαρμόζεται από τα άλλα κράτη-μέλη της Ευρωπαϊκής Ένωσης, σε συνδυασμό βέβαια με τις απαράδεκτες διαδικασίες καθυστέρησης και τις διάφορες κωλυσιεργίες.

Δεν είναι βέβαια καινούργιο αυτό το φαινόμενο. Ακόμα και όταν η υποτιθέμενη ευρωπαϊκή αλληλεγγύη βρισκόταν στο απόγειό της, οι όποιες επανενώσεις ήταν σταγόνα στον ωκεανό.

Ακόμα, όμως, και αυτή η ασύλληπτου μεγέθους βαρβαρότητα της έξωσης από την Κυβέρνηση χιλιάδων προσφύγων που τους δόθηκε άσυλο, η διακοπή και αυτού του ελάχιστου επιδόματος για να επιβιώσουν, κρατώντας τους ουσιαστικά ομήρους και εγκλωβισμένους στην Ελλάδα, δεν είναι η χειρότερη εκδοχή της ανάλογης ρύθμισης που ψήφισε ο ΣΥΡΙΖΑ για έξωσή τους στο εξάμηνο;

Το πρόγραμμα «HΛΙΟΣ» ήταν ανεπαρκές στα χαρτιά τότε και βέβαια παραμένει στα χαρτιά και ανεπαρκές και σήμερα, κύριε Υπουργέ. Σταματήστε να ρίχνετε τις ευθύνες στους πρόσφυγες γιατί τάχα δεν κάνουν αίτηση και δεν ακολουθούν τις διαδικασίες.

Για όλους αυτούς τους ανθρώπους πρέπει εδώ και τώρα να βρεθεί στέγη με αξιοποίηση των διαμερισμάτων κλειστών ξενοδοχείων και κτηρίων που ανήκουν στο δημόσιο, με εξασφάλιση όλων των όρων υγείας και υγιεινής. Πρέπει να ληφθούν μέτρα ουσιαστικής και εξατομικευμένης στήριξης για την ένταξή τους στην κοινωνία με μέτρα που πρέπει να ληφθούν και για την ένταξη όλων των παιδιών στις δομές της εκπαίδευσης.

Οι συνθήκες της πανδημίας έδειξαν πιο έντονα τα προβλήματα και την ανισοτιμία που υπάρχει ουσιαστικά στην πρόσβαση των προσφύγων και αιτούντων άσυλο μαθητών στη ζωή και στην εκπαιδευτική διαδικασία. Πρέπει εδώ και τώρα η Κυβέρνηση να πάρει μέτρα εν όψει του Σεπτεμβρίου, προκειμένου να λειτουργήσουν όλες οι αναγκαίες εκπαιδευτικές δομές που χρειάζονται, ώστε κανένα παιδί να μη μείνει έξω από τις δομές.

**ΠΡΟΕΔΡΕΥΟΥΣΑ (Σοφία Σακοράφα):** Κυρία συνάδελφε, πρέπει να ολοκληρώσετε.

**ΜΑΡΙΑ ΚΟΜΝΗΝΑΚΑ:** Ολοκληρώνω, κυρία Πρόεδρε.

Εμείς καλούμε για ακόμα μια φορά να καταργηθούν όλοι οι νόμοι και οι αποφάσεις που διαχρονικά παίρνονται και καταπατούν τα δικαιώματα των προσφύγων και αιτούντων άσυλο, τα μέτρα που πάρθηκαν στο όνομα της λεγόμενης επιτάχυνσης και έχουν ουσιαστικά οδηγήσει σε διαδικασίες-παρωδία, όπως βέβαια και το απαράδεκτο αντιεπιστημονικό εφεύρημα της νομοθεσίας της Νέας Δημοκρατίας που ουσιαστικά μετατρέπει όλους τους αιτούντες άσυλο πρόσφυγες σε μετανάστες. Να καταργηθεί ο κανονισμός του Δουβλίνου και της συμφωνίας της Ευρωπαϊκής Ένωσης, να κλείσουν όλα τα hot-spots των νησιών και να διευκολυνθεί η μετακίνηση των αιτούντων άσυλο στις χώρες πραγματικού προορισμού τους. Ζητάμε αξιοπρεπείς και σύμφωνους με τους κανόνες υγείας και υγιεινής χώρους και συνθήκες φιλοξενίας για τους αιτούντες άσυλο και βέβαια να διευκολυνθεί ο απεγκλωβισμός όλων αυτών των ανθρώπων.

Μέτρο απαραίτητο για ν’ αντιμετωπιστούν τα προβλήματα που δημιουργούν είναι να δοθεί η δυνατότητα υποβολής αιτήσεων ασύλου στο έδαφος της Τουρκίας με ευθύνη της Ευρωπαϊκής Ένωσης και του ΟΗΕ και από εκεί να μετακινηθούν απευθείας στις χώρες πραγματικού προορισμό τους.

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ, κυρία συνάδελφε. Τον λόγο έχει τώρα ο Κοινοβουλευτικός Εκπρόσωπος της Ελληνικής Λύσης, ο κ. Χήτας.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ, κυρία Πρόεδρε. Θα μιλήσω από εδώ, σεβόμενος τον χώρο.

Κύριε Υπουργέ, πάλι μόνοι μας μείναμε. Δεν πειράζει. Τουλάχιστον να έχει μια ουσία η κουβέντα μας σε ένα πολύ σημαντικό θέμα.

Δεν ξέρω πραγματικά από πού ν’ αρχίσω και πώς να βάλω σε μια τάξη τις σκέψεις μου, ακούγοντας σήμερα στην Αίθουσα αυτή τον ΣΥΡΙΖΑ και τη Νέα Δημοκρατία να διαγκωνίζονται για άλλη μια φορά και να έχουν έναν πολιτικό διαξιφισμό για το ποιος φταίει περισσότερο ή λιγότερο μάλλον, ποιος έκανε τα λιγότερα κακά για τα δεινά που υφίσταται η χώρα μας και αυτή τη στιγμή ζει έξω η ελληνική κοινωνία. Δηλαδή, να ακούς τον ΣΥΡΙΖΑ να κατηγορεί τη Νέα Δημοκρατία ότι έχει ακροδεξιά τακτική στο θέμα της λαθρομετανάστευσης. Είναι να γελάει το πανελλήνιο. Ένας ΣΥΡΙΖΑ ο όποιος άνοιξε τις πόρτες, δέχτηκε όλον αυτόν τον κόσμο, δημιούργησε τις ιδανικές συνθήκες «γειά σας, ήρθαμε» και μια Νέα Δημοκρατία που συνεχίζει ακριβώς την ίδια πολιτική με κάποιες διαφοροποιήσεις, οι οποίες όμως δεν έχουν κανένα ουσιαστικό αποτέλεσμα, κύριε Μηταράκη. Στην πολιτική, στη ζωή αν θέλετε, κρινόμαστε όλοι από το αποτέλεσμα.

Κύριε Μηταράκη, θα ξεκινήσω από εσάς. Μιλήσατε για μείωση ροών. Δεν βλέπουμε καμμία μείωση. Πείτε μας αν οι μειωμένες ροές οφείλονται σε εσάς ή στις συνθήκες. Αναφερθήκατε στις τοπικές κοινωνίες. Αλήθεια -επειδή είστε και από μια τοπική κοινωνία που υποφέρει- ξέρετε τι γίνεται στις τοπικές κοινωνίες; Πόσο έντονο είναι το πρόβλημα; Πόσο έντονα το ζει αυτό το πράγμα στο πετσί του ο Έλληνας πολίτης; Σας ακούω να μιλάτε τόση ώρα για το τεράστιο πρόβλημα που αντιμετωπίζουν οι παράνομα ευρισκόμενοι στην Ελλάδα και κανείς δεν μιλάει για το πρόβλημα που αντιμετωπίζουν οι Έλληνες συμπολίτες μας, στα χωριά, στις πόλεις, στις κωμοπόλεις, στα νησιά. Αυτούς κανείς δεν τους υπολογίζει; Εκεί βλέπω μια ελληνική σημαία και μια ευρωπαϊκή. Αλλά έχει και ελληνική σημαία. Δεν θα μιλήσει κανείς για τους ανθρώπους αυτούς;

Οι μεταναστευτικοί δήμοι είπατε, κύριε Μηταράκη, ότι δεν θα είναι και δεν θα αισθάνονται μόνοι με εσάς και την πολιτική σας. Το ζητούμενο, κύριε Υπουργέ, είναι κάποια στιγμή να νιώσουν ελληνικοί οι δήμοι αυτοί, γιατί θα χάσουν την ταυτότητά τους. Δεν είναι θέμα μοναξιάς. Είναι θέμα απώλειας ταυτότητας.

Πριν μπω στον λόγο μου, σας λέω κάποιες σημειώσεις δικές μου σ’ αυτά που είπατε προκειμένου να απαντήσω σ’ αυτά που είπατε εσείς. Είπατε πολλά. Είπατε ότι δεν είχαμε κρούσματα. Είχαμε τέσσερα κρούσματα στις 15 Μαΐου στη Μυτιλήνη και τρία κρούσματα στη Λέσβο στις 27 Ιουνίου. Και πάει λέγοντας ένας κατάλογος. Μη λέμε τέτοια πράγματα στον κόσμο.

Μοιράζετε χρήμα, κύριε Μηταράκη, για τις ιδανικές συνθήκες που έχουν όλοι αυτοί οι άνθρωποι οι παράνομα ευρισκόμενοι λαθρομετανάστες στη χώρα μας επί ΣΥΡΙΖΑ αλλά και επί των δικών σας ημερών. Ως εκ θαύματος σώσαμε την τελευταία στιγμή εδώ τα 25 χιλιάρικα που προέβλεπε το νομοσχέδιο του κ. Ζαβού, του Υπουργείου Οικονομικών, να παίρνουν οι λαθρομετανάστες. Μετά από πίεση της Ελληνικής Λύσης, του Προέδρου της και των μελών της αποτρέψαμε αυτό το τεράστιο σκάνδαλο σε μια Ελλάδα που βουλιάζει, μια φτωχοποιημένη Ελλάδα, με τους ανθρώπους της εστίασης να είναι στην ανεργία, ζώντας τις υγειονομικές συνέπειες, με τεράστια νούμερα ανεργίας. Κυνηγάει τη δεκάρα ο Έλληνας και εμείς κουβεντιάζουμε και σκάμε εδώ μέσα πώς θα λυπηθούμε όλους αυτούς οι οποίοι παράνομα, χωρίς να τους προσκαλέσει κανείς, μπαίνουν στη χώρα μας. Θα τρελαθούμε τελείως.

Είπατε ότι έχουμε -23% στα νησιά. Αυτό το -23% δεν μας είπατε πού πήγε. Κάπου πήγαν αυτοί. Εσείς τους πήρατε από το χέρι, τους πήγατε στην ηπειρωτική χώρα και τους αμολήσατε ελεύθερους, κύριε Μηταράκη. Και αυτό είχε ως αποτέλεσμα αυτοί που αμολήσατε χθες να πάνε στην πλατεία αζάντι. Δεν είναι πλέον Πλατεία Βικτωρίας, κύριε Υπουργέ. Είναι πλατεία αζάντι. Έτσι την ονομάζουν. Ελευθερία σημαίνει το αζάντι, όπως το ονομάζουν οι κύριοι εκεί. Ήρθαν και τι μας είπανε; Έστειλαν το μήνυμα. «Φευγάτε, πηγαίνετε όπου θέλετε, θα έρθω εγώ να σας πάρω, να σας πάω στο ξενοδοχείο», όπως και πράξατε χθες. Γιατί αυτούς τους κυρίους θα ακολουθήσουν κι άλλοι. Όλους αυτούς που αφήνετε ανεξέλεγκτους έξω, στο έλεος του τίποτα, πού θα πάνε; Τι θα κάνουν; Θα βρουν καμμιά πλατεία, θα βρουν κανέναν κάμπο, κανένα γήπεδο. Κάπου θα πάνε. Κι εσείς τους παίρνετε και τους πάτε τώρα σε ξενοδοχεία για να ακολουθήσουν κι άλλοι.

(Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής κ. **ΑΠΟΣΤΟΛΟΣ ΑΒΔΕΛΑΣ**)

Κύριε Υπουργέ, πραγματικά κάποια στιγμή πάνω στην ομιλία σας είχατε τέτοια φόρα για το πρόγραμμα που έχετε για τους λαθρομετανάστες, που το μισό απ’ αυτό σε παροχές αν είχατε για τους Έλληνες πολίτες, αυτή τη στιγμή θα είχαμε στο μισό την ανεργία. Δεν θα είχαμε τόσους άστεγους και τόσους φτωχοποιημένους Έλληνες. Πραγματικά.

Κίνημα Αλλαγής. Μας μίλησε ο καθ’ όλα συμπαθής κ. Καμίνης με έντονα συγκινησιακό τρόπο για ένα άρθρο του Γάλλου φιλοσόφου που περιέγραφε τη φρίκη της Μόριας.

Δεν λέτε, κύριε Καμίνη, στον Γάλλο φιλόσοφο να γράψει ένα άρθρο στην «ΚΑΘΗΜΕΡΙΝΗ» και για τη φρίκη που ζουν οι Έλληνες, που φοβούνται να κυκλοφορήσουν στους δρόμους; Την ίδια συγκίνηση θα νιώσουμε με τον Γάλλο φιλόσοφο.

Τι άλλο να πω, κύριε Υπουργέ, κύριε Πρόεδρε;

Θέλω να σας πω και το εξής και θα τελειώσω με αυτό, γιατί πραγματικά δεν έχω πάρα πολύ χρόνο. Μια παροιμία του λαού λέει το εξής, ότι «δύο γάιδαροι μαλώνανε σε ξένο αχυρώνα». Μαλώνετε γι’ αυτό το θέμα οι δυο σας, που είστε οι καθαρά υπαίτιοι 100% που η Ελλάδα, δυστυχώς, «βουλιάζει».

Τι δεν ακούσαμε! Ακούσαμε τον κ. Μουζάλα να λέει: «Καλά, δεν αγαπάτε τα παιδιά αυτά; Δεν αγαπάτε; Δεν νιώθετε; Δεν είστε ανθρωπιστές;». Εσείς που είστε ανθρωπιστές, λοιπόν, οι του ΣΥΡΙΖΑ…

Εμείς οι υπόλοιποι δεν είμαστε. Εσείς είστε μόνο. Έχετε το προνόμιο αυτό. Εμείς δεν έχουμε παιδιά, μόνο εσείς έχετε. Είδα, βέβαια, πόσο ανθρωπιστές είστε, που δίνετε τα σπίτια σας να μείνουν μέσα. Βέβαια, τα νοικιάζετε. Λέγε με Παπαδημούλη. Δικός σας είναι, δεν είναι δικός μας. Αλλά, κατά τα άλλα, είστε πάρα πολύ ανθρωπιστές.

Για να τελειώνουν όλα αυτά, κύριε Υπουργέ, εμείς σας τα έχουμε πει πάρα πολλές φορές και λάβετε τα μέτρα σας. Δεν θέλει διαχείριση, θέλει λύση. Πάρτε κάποια πράγματα απ’ αυτά που σας προτείνουμε. Κάντε τα πράξη. Είναι σκληρά. Είναι η μόνη λύση να σωθεί η πατρίδα μας. Αλλιώς, κύριε Υπουργέ, θα είμαστε τριάντα χρόνια εδώ και θα μιλάμε γι’ αυτούς.

Κερκόπορτες της ισλαμοποίησης, κύριε Υπουργέ! Το ξέρετε και εσείς.

«Με το παρόν ενημερώνουμε ότι παραχωρούμε άδεια στο λιμάνι του νησιού της Λέσβου στον Μουσταφά Νταόυι να αναλαμβάνει τις κηδείες και την ταφή μεταναστών και προσφύγων στο μουσουλμανικό νεκροταφείο του Κάτω Τρίτους». Είχαμε τον Δήμο Σάμου, τώρα έχουμε και τον Δήμο Μυτιλήνης. Όχι μόνο αποδέχεται με έγγραφο την ύπαρξη θρησκευτικής μειονότητας στη Λέσβο -γιατί αυτό κάνετε, κύριε Μηταράκη- αλλά εξουσιοδοτείτε ταυτόχρονα Αιγύπτιο να λειτουργεί ως ιμάμης και άρα ως θρησκευτικός ηγέτης στη Λέσβο.

Χάνουμε τα νησιά μας και εσείς μαλώνετε για το ποιος έδωσε τα περισσότερα ή τα λιγότερα. Διώξτε τους από εδώ, δεν υπάρχει άλλη λύση. Αφού είστε τόσο ανθρωπιστές, λυπηθείτε πρώτα τους Έλληνες και μετά όλους αυτούς.

Είναι κατάντια –και κλείνω με αυτό- σε μια χώρα που ζει με ένα παραδικαστικό, με τη «NOVARTIS», με τα μέσα μαζικής ενημέρωσης -εδώ είναι η λίστα, δόθηκε σήμερα - που ζυγίζει 20 εκατομμύρια ευρώ, σε μια χώρα που έχουμε τους Καλογρίτσες, τον Μιωνή, τις κασέτες, την ΕΥΠ, τις υποκλοπές, τα «μαγαζιά», τα «μαγαζάκια», τα «White House», με μηνύσεις, με ζαρντινιέρες 5.000 ευρώ, να δίνουμε πάτημα, κύριε Υπουργέ, στους Τούρκους, οι οποίοι μας παρακολουθούν και ο Ακάρ σήμερα να βρίσκει συμμάχους στην Ελλάδα, στην εξωτερική μας πολιτική. Γιατί έχουμε τους Ροζάκηδες στην Ελλάδα, που δίνουν πάτημα στους Τούρκους και λένε: «Ορίστε, και οι ίδιοι οι Έλληνες συμφωνούν με τη συνδιαχείριση και τη συνεκμετάλλευση του ορυκτού τους πλούτου». Αυτά λένε οι Ντόκοι και οι Ροζάκηδες.

Τέτοιους έχουμε, όμως, και στο θέμα το σημερινό που κουβεντιάζουμε. Είπε πριν από λίγο ο ΣΥΡΙΖΑ «πού θα πάνε αυτά τα εκατομμύρια κόσμου, οι πρόσφυγες, που ζουν στην Τουρκία; Τους χρησιμοποιεί με τον υβριδικό πόλεμο». Φυσικά και υπάρχει υβριδικός πόλεμος με την Τουρκία και τους χρησιμοποίησε στον Έβρο. Όποτε θέλει ανοίγει τη «στρόφιγγα», όποτε θέλει κλείνει τη «στρόφιγγα».

Είναι δυνατόν να λέμε τέτοια πράγματα; Θα βγει η Τουρκία σήμερα και θα πει ότι «ορίστε, υπάρχουν κόμματα στην ελληνική Βουλή που λένε ότι η Τουρκία δεν χρησιμοποιεί τους μετανάστες ως όπλο, δεν υπάρχει κανένας υβριδικός πόλεμος». Και άλλο πάτημα τους δώσαμε σήμερα. Φοβερά πράγματα! Μας παρακολουθούν οι Τούρκοι.

Μας «βάλατε και χέρι» ότι μας καταγγέλλει η Ευρωπαϊκή Ένωση για επαναπροωθήσεις; Τι θα κάνουμε; Εδώ θα τους κρατήσουμε; Η Συνθήκη της Γενεύης το λέει: «Όταν υπάρχουν ζητήματα ασφαλείας, επιτρέπεται το push back». Το λέει ξεκάθαρα στο άρθρο 23.

Κλείνω με εσάς, κύριε Μηταράκη, με ένα τελευταίο σχόλιο, γιατί το είπατε με πολύ μεγάλη ικανοποίηση ότι η Ευρωπαία Επίτροπος σήμερα σας εξέφρασε την ικανοποίησή της για όσα έχετε κάνει. Αυτό δεν είπατε;

Να είστε ικανοποιημένος στην Αίθουσα αυτή όταν οι Έλληνες πολίτες και οι Ελληνίδες θα είναι ικανοποιημένοι γι’ αυτά που κάνετε. Γιατί, κύριε Μηταράκη, δεν είναι καλά τα πράγματα. Τουλάχιστον μην τα παρουσιάζετε ότι έχετε πετύχει. Πείτε ότι «δουλεύω», πείτε ότι «προσπαθώ», πείτε ότι «δίνω μάχη», πείτε ότι «είμαι στο 1% ακόμα από αυτά που θέλω να κάνω». Μην λέτε ότι τα πηγαίνετε καλά, γιατί είναι πολύ άσχημο και να υποφέρει ο Έλληνας πολίτης και να τον κοροϊδεύετε από πάνω.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Χήτα.

Καλησπέρα σας, καλή εβδομάδα.

Τον λόγο έχει ο κ. Κλέων Γρηγοριάδης του Β1΄ Βορείου Τομέα Αθηνών, ο Κοινοβουλευτικός Εκπρόσωπος του ΜέΡΑ25.

**ΚΛΕΩΝ ΓΡΗΓΟΡΙΑΔΗΣ:** Σας ευχαριστώ πολύ, κύριε Πρόεδρε.

Κυρίες και κύριοι Βουλευτές, επιτρέψτε μου να ξεκινήσω την αποψινή μου ομιλία αποχαιρετώντας τον αστυνομικό Βασίλη Πάλλα. Ο Βασίλης Πάλλας ήταν ένας αστυνομικός της Βουλής, ο οποίος έφυγε αιφνιδιαστικά από τη ζωή το πρωί της περασμένης Παρασκευής και μάλιστα σε πάρα πολύ νεαρή ηλικία, μόλις πενήντα πέντε χρονών.

Ήταν ένας αστυνομικός της Βουλής ο οποίος συμπτωματικά υπηρετούσε πάρα πολύ συχνά σ’ αυτές εδώ τις τέσσερις πύλες της Ολομέλειάς μας και καθώς τον γνώρισα και μίλησα μαζί του επανειλημμένως, μπορώ να σας διαβεβαιώσω από πρώτο χέρι ότι πρόκειται για έναν άνθρωπο πολύ γλυκό, σπάνιας ψυχικής ευγένειας, με ιδιαίτερα σπάνια αίσθηση καθήκοντος και διάθεση προσφοράς και φιλότιμο.

Ξέρετε γιατί, κυρίες και κύριοι Βουλευτές, μόνο το ΜέΡΑ25 απ’ όλα τα κόμματα της Βουλής και μόνο εγώ απ’ όλους τους Βουλευτές της Βουλής αποχαιρετούμε τώρα από αυτό το Βήμα τον Βασίλη Πάλλα; Γιατί πολύ απλά, για όλους εσάς τους υπόλοιπους εδώ μέσα φαίνεται πως ήταν πάντα ένας ξένος, ένας αλλότριος, κάποιος που ανήκε σε άλλους. Ξέρετε γιατί ήταν πάντα για όλους εσάς ένας ξένος κι ένας αλλότριος ο Βασίλης Πάλλας; Γιατί δεν ήταν Βουλευτής, γιατί δεν ήταν Υπουργός. Γιατί ήταν μόνο αστυνομικός.

**ΧΡΗΣΤΟΣ ΜΠΟΥΚΩΡΟΣ:** Τι είναι αυτά που λέτε;

**ΚΛΕΩΝ ΓΡΗΓΟΡΙΑΔΗΣ:** Για εμάς, λοιπόν, στο ΜέΡΑ25 να ξέρετε ότι όλοι οι αστυνομικοί της Βουλής, όπως κι όλες οι καθαρίστριες της Βουλής, όπως όλοι οι κομπιουτεράδες της Βουλής, όπως όλοι οι σερβιτόροι της Βουλής, δεν είναι ξένοι και δεν θα γίνουν ποτέ. Ήταν και θα παραμείνουν δικοί μας άνθρωποι.

Χαίρομαι που εξεγείρεστε, γιατί φαίνεται ότι χτύπησα φλέβα, αγαπητέ συνάδελφε της Νέας Δημοκρατίας.

**ΠΡΟΕΔΡΕΥΩΝ (Απόστολος Αβδελάς):** Όλοι κάτω από αυτή τη στέγη είμαστε συνάδελφοι.

**ΚΛΕΩΝ ΓΡΗΓΟΡΙΑΔΗΣ:** Κυρίες και κύριοι Βουλευτές, ζούμε σε μια χώρα όπου τα τελευταία χρόνια και σε απόλυτη αντίθεση με όλα τα ιδεώδη του Ουμανισμού και της σύγχρονης δημοκρατικής σκέψης, το προσφυγικό ζήτημα εργαλειοποιείται συστηματικά από τα δύο μεγάλα κόμματα, με μοναδικό σκοπό μάλιστα τη δημιουργία εντυπώσεων πολιτικής διαφοροποίησης, ενώ είναι πλέον κοινώς αποδεκτό ότι και η νυν και η πρώην κυβέρνηση της χώρας ήταν και είναι δεμένες στο άρμα των πολιτικών των μνημονίων και στο μεταναστευτικό.

Κι εξηγούμαι. Ο ΣΥΡΙΖΑ πρώτος συνυπέγραψε την κατάπτυστη Συμφωνία Ευρωπαϊκής Ένωσης - Τουρκίας και ακολούθως η Νέα Δημοκρατία σήμερα συνεχίζει να ακολουθεί πιστά την ίδια πολιτική στάση, εκείνη που βάζει τη χώρα μας να παίξει τον άχαρο ρόλο της ασπίδας της Ευρώπης, όπως εξάλλου έχει πει χαρακτηριστικά και η πρόεδρός σας, η Πρόεδρος της Κομισιόν, κ. Φον ντερ Λάιεν. Τι όνομα κι αυτό, λες και είναι λογοπαίγνιο!

Είναι δυνατόν, κυρίες και κύριοι Βουλευτές, η Ελλάδα να δέχεται σήμερα να είναι ασπίδα απέναντι σε ανθρώπους κατατρεγμένους, πένητες και πλάνητες, που μέσα στην απελπισία τους αναζητούν απεγνωσμένα μία έστω πιθανότητα καλύτερης ζωής για τους ίδιους και τα παιδιά τους;

Είναι δυνατόν, ρωτάω ξανά, να δημιουργούνται στην κοινωνία μας διλήμματα σχετικά με το ζήτημα των προσφύγων και των μεταναστών που βασίζονται στην υπεραπλούστευση ή υπέρ ή κατά, όταν το προσφυγικό ζήτημα είναι ένα τόσο κρίσιμο, σύνθετο, παγκόσμιο ζήτημα; Είναι δυνατόν να αντιμετωπίζεται με τέτοιου είδους απλουστεύσεις, πόσω μάλλον να αντιμετωπίζεται με μικροκομματικές σκοπιμότητες;

Είναι δυνατόν, ειλικρινά, κυρίες και κύριοι Βουλευτές, ο ΣΥΡΙΖΑ να είναι αυτός που δημιούργησε το όνειδος της Μόριας και η Νέα Δημοκρατία να επαναφέρει τώρα τις κλειστές δομές, αμφότεροι αποδεχόμενοι τον ρόλο της Ελλάδας ως κράτος - ανάχωμα, ως κράτος - τείχος και να ενισχύουν με αυτές τις επιλογές τους την περιρρέουσα, δυσοίωνα εφιαλτική ατμόσφαιρα της ξενοφοβίας, του ρατσισμού, της ακροδεξιάς ιδεολογίας των κλειστών συνόρων;

Η ιστορία έχει αποδείξει ότι οι δυνάμεις της Ακροδεξιάς δεν δίστασαν ποτέ να ξεπουλήσουν τα κυριαρχικά δικαιώματα της χώρας, στην Κατοχή, στη χούντα στα μνημόνια. Έτσι και σήμερα προσπαθούν να πείσουν έναν ταλαιπωρημένο έπειτα από μια δεκαετία μνημονίων λαό να ξεχάσει τον ανθρωπισμό του, να αντιμετωπίσει ως εχθρούς και ξένους ανθρώπους που βρίσκονται σε ανάγκη και να τους θεωρήσει τελικά υπεύθυνους για την ερημοποίηση της χώρας και τη μετανάστευση των δικών του παιδιών, για τις οικονομικές του δυσκολίες και να συνταχθεί έτσι με όλους εκείνους -τι παράξενο- τις Βρυξέλλες, το Βερολίνο, την Ουάσιγκτον, που τον εξαθλίωσαν -με αυτούς συντασσόμαστε- και που με τους πολέμους τους, τους δικούς τους πολέμους στη Μέση Ανατολή, δημιούργησαν το πλαίσιο και τις συνθήκες που οδήγησαν τελικά στην έξαρση και στην απίστευτη ένταση του προσφυγικού αυτού προβλήματος.

Η ιστορία ωστόσο ευτυχώς έχει αποδείξει ότι ο ελληνικός λαός δεν φοβάται. Δεν φοβήθηκε ούτε στην Κατοχή, ούτε στη χούντα, ούτε στα μνημόνια. Στην Κατοχή πήρε τα όπλα και οργάνωσε την εθνική μας αντίσταση. Στη χούντα ο λαός εξεγέρθηκε στο Πολυτεχνείο. Στα μνημόνια -σας θυμίζω- ψήφισε «ΟΧΙ» με ποσοστό 62% στο δημοψήφισμα.

Θαρρείτε, κυρίες και κύριοι Βουλευτές, ότι θα φοβηθεί τώρα ο ελληνικός λαός; Όχι. Ο λαός της Ελλάδας δεν φοβάται τον ξένο, δεν φοβάται το αλλότριο. Γιατί δεν φοβάται; Γιατί έχει μέσα στη μνήμη του τους προγόνους του οι οποίοι κάποτε αναγκάστηκαν κι εκείνοι να εγκαταλείψουν την πατρίδα τους προς αναζήτηση ενός καλύτερου μέλλοντος, γιατί έχει ακόμα μέσα του τη μνήμη των ακόμα πιο μακρινών ανθρώπων που ζούσαν κάποτε στην ίδια χώρα κι όπως περιγράφεται ήδη από τα ομηρικά έπη ρωτούσαν το όνομα του ξένου που εμφανιζόταν στο κατώφλι τους μόνο αφού τον υποδέχονταν, τον φρόντιζαν, του πρόσφεραν φαγητό, νερό και στέγη. Την επόμενη μέρα το πρωί ρωτούσαν το όνομά του.

Ο Ξένιος Δίας, κυρίες και κύριοι, είναι αυτή η βαθιά, συγκινητική, ανθρωπιστική ιεροτελεστία που εμπεριέχει και συμπυκνώνει όλα τα ιδεώδη του σεβασμού, του μοιράσματος και της αξιοπρέπειας. Δεν είναι η φολκλόρ με τοπικές ενδυμασίες υποδοχή των τουριστών στα αεροδρόμια και στα λιμάνια μας.

Το ΜέΡΑ25 αντιστέκεται στη ρατσιστική ακροδεξιά ιδεολογία και στον διακομματικό μνημονιακό εθνικισμό και τονίζει ότι ο μοναδικός κίνδυνος αφελληνισμού σήμερα είναι η μετανάστευση των νέων μας και η ερημοποίηση της χώρας εξαιτίας των μνημονίων. Τονίζει επίσης ότι οι ξένοι που θα εγκατασταθούν στη χώρα μας θα ανακαλύψουν τη γλώσσα, τον πολιτισμό και την κουλτούρα μας και τελικά θα γίνουν οι καλύτεροι πρεσβευτές μας.

Ακόμα, το ΜέΡΑ25 τονίζει ότι η καλύτερη άμυνα της χώρας σε μια τέτοια επικίνδυνη και ταραγμένη περιοχή και συγκυρία είναι η προάσπιση του Διεθνούς Δικαίου που σήμερα η Κυβέρνησή σας, η Κυβέρνηση της Νέας Δημοκρατίας βάρβαρα και βάναυσα παραβιάζει.

Σε αυτό το πλαίσιο το ΜέΡΑ25 επεξεργάζεται μια ολοκληρωμένη θέση για το προσφυγικό και τελειώνω σε ένα λεπτό, κύριε Πρόεδρε. Ενδεικτικά σε βραχυπρόθεσμο επίπεδο προτείνουμε: Πρώτον, την άμεση προώθηση των προσφύγων στην ενδοχώρα κόντρα στις ευρωπαϊκές πολιτικές που έχουν μετατρέψει τα νησιά του Αιγαίου σε στρατόπεδα συγκέντρωσης ψυχών. Δεύτερον, τη δημιουργία πολλών μικρών ανθρώπινων υποδομών σε όλη την επικράτεια με τη συμμετοχή των δήμων αλλά και τη δυνατότητα των τοπικών αρχών να προσκαλούν για συγκεκριμένο χρόνο οικογένειες μεταναστών οι οποίες είναι διατεθειμένες να ενταχθούν παραγωγικά στον τόπο.

Σε επίπεδο Ευρωπαϊκής Ένωσης προτείνουμε: Πρώτον, άμεση καταγγελία -τώρα, χθες!- της απαράδεκτης και παράνομης -σύμφωνα με το Διεθνές Δίκαιο, όχι μ’ εμάς- Συμφωνίας Ευρωπαϊκής Ένωσης - Τουρκίας. Δεύτερον, αναγγελία άσκησης βέτο στα όργανα της Ευρωπαϊκής Ένωσης, που απαιτείται ομόφωνη απόφαση, έως ότου η Ευρωπαϊκή Ένωση να συμφωνήσει στην ισοκατανομή των αιτούντων άσυλο και στο άνοιγμα των συνόρων εντός της.

Κλείνοντας, δεν γίνεται να μη σταθούμε στην υποβάθμιση της πολιτικής σε διαχειριστικό θέμα. Γιατί όπως και στην οικονομία, έτσι και στο προσφυγικό Νέα Δημοκρατία και ΣΥΡΙΖΑ δεν έχετε διαφορές για το πλαίσιο. Το αποδέχεστε πλήρως είτε πρόκειται για μνημόνιο είτε για τη Συμφωνία Ευρωπαϊκής Ένωσης - Τουρκίας και στέκεστε αποκλειστικά στη διαχείριση.

Σας έχω όμως, κυρίες και κύριοι Βουλευτές, νέα. Το πρόβλημα της χώρας δεν είναι η καλύτερη διαχείριση των ίδιων καταστροφικών πολιτικών, αλλά οι καταστροφικές πολιτικές αυτές καθ’ αυτές. Εμείς λοιπόν στο ΜέΡΑ25 επιλέγουμε να παράγουμε και να ασκούμε πολιτική. Επιλέγουμε να παλεύουμε για την επικράτηση μέσα στην ελληνική κοινωνία αυτής της πολιτικής μέχρι την οριστική απελευθέρωση της πατρίδας μας.

Σας ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κύριε Γρηγοριάδη. Ο Βασίλης Πάλλας θα είναι για πάντα κοντά μας. Αλλά το θέμα σας έχει σηκώσει λίγο σκόνη.

Θα δώσω πρώτα τον λόγο στον Υπουργό Μετανάστευσης και Ασύλου, τον κ. Νότη Μηταράκη.

Ορίστε, κύριε Μηταράκη, έχετε ένα λεπτό.

**ΝΟΤΗΣ ΜΗΤΑΡΑΚΗΣ (Υπουργός Μετανάστευσης και Ασύλου):** Ευχαριστώ πολύ, κύριε Πρόεδρε.

Να εκφράσω κι εγώ τα συλλυπητήριά μου στην οικογένεια του αστυνομικού Βασιλείου Πάλλα, ο οποίος έχασε αιφνίδια τη ζωή του σε νεαρή ηλικία. Να θεωρήσω πολύ θετικό το σχόλιο του Κοινοβουλευτικού Εκπροσώπου του ΜέΡΑ25 που αναφέρθηκε σ’ αυτήν την απώλεια.

Να πω, όμως, ότι ήταν τουλάχιστον ατυχές να συνδυάσει μια ανθρώπινη απώλεια, έναν ανθρώπινο πόνο, με μια μομφή προς όλους τους συναδέλφους της Εθνικής Αντιπροσωπείας ανεξαρτήτως παρατάξεων. Νομίζω θα ήταν θετικό -αν μπορούσε- να αναδιατυπώσει την παρέμβασή του προς αποφυγή ερμηνειών που είμαι σίγουρος ότι δεν ήθελε να δώσει.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Τον λόγο έχει ο κ. Μπουκώρος για ένα λεπτό και παρακαλώ να το τηρήσει.

**ΧΡΗΣΤΟΣ ΜΠΟΥΚΩΡΟΣ:** Κύριε Πρόεδρε, θα ήθελα να προσθέσω κάτι -και λυπάμαι που ζητάω τον λόγο- όχι ως Κοινοβουλευτικός Εκπρόσωπος, αλλά ως Βουλευτής. Ασφαλώς, ο κύριος Εκπρόσωπος του ΜέΡΑ25 είχε κάθε δικαίωμα να κάνει μνεία στον εκλιπόντα αστυνομικό της Βουλής, τον οποίο όλοι γνωρίσαμε εδώ στις εισόδους της Ολομέλειας και καθημερινά συνομιλούσαμε μαζί του. Ασφαλώς, είχε το δικαίωμα να τον αποχαιρετήσει, ασφαλώς είχε το δικαίωμα να πει πόσο πολύ τον σέβεται και τον σεβόταν και πόσο σέβεται την μνήμη του. Όμως, νομίζω ότι εγώ προσωπικά δικαιολογημένα αισθάνομαι προσβεβλημένος από το αυθαίρετο συμπέρασμα, που καθίσταται πολιτικό ατόπημα, να ψέξει όλες τις άλλες πτέρυγες της Βουλής ο κύριος συνάδελφος, ότι δεν σεβόμαστε τους εργαζόμενους της Βουλής, τους υπαλλήλους, τα στελέχη, τους αστυνομικούς της Βουλής…

**ΠΡΟΕΔΡΕΥΩΝ (Απόστολος Αβδελάς):** «Δεν τους γνωρίζετε», είπε, όχι δεν σεβόμαστε.

**ΧΡΗΣΤΟΣ ΜΠΟΥΚΩΡΟΣ:** Ξέρετε, κύριε συνάδελφε, -ολοκληρώνω, κύριε Πρόεδρε- ο σεβασμός σε αυτό το λειτούργημα των αστυνομικών, των εργαζομένων εδώ, είναι μια καθημερινή πράξη, όπως και ο τρόπος και η ανθρωπιά με την οποία συνεργαζόμαστε μαζί τους, η ευγένεια με την οποία καθημερινά τους αντιμετωπίζουμε και οι εν γένει σχέσεις εκ των πραγμάτων που δημιουργούνται ανάμεσα στους Βουλευτές και στα στελέχη της Βουλής. Δεν ισχύει σε καμμία περίπτωση ότι επειδή εμείς είμαστε Βουλευτές ή Υπουργοί, δεν σεβόμαστε το λειτούργημα αυτών των ανθρώπων. Θα σας παρακαλούσα και εγώ ειλικρινά να το ανακαλέσετε αυτό, γιατί προσωπικά σαν Βουλευτή με έχει προσβάλει αυτό το συμπέρασμά σας.

**ΠΡΟΕΔΡΕΥΩΝ (Απόστολος Αβδελάς):** Κύριε Γρηγοριάδη, έχετε τον λόγο για ένα λεπτό.

**ΚΛΕΩΝ ΓΡΗΓΟΡΙΑΔΗΣ:** Ευχαριστώ πολύ, κύριε Πρόεδρε.

Δεν μπορώ να ανακαλέσω κάτι που δεν είπα. Δεν είπα ποτέ ότι δεν…

**ΧΡΗΣΤΟΣ ΜΠΟΥΚΩΡΟΣ:** Εάν δείτε τα Πρακτικά, θα το δείτε.

**ΠΡΟΕΔΡΕΥΩΝ (Απόστολος Αβδελάς):** Σας παρακαλώ, όχι διάλογο!

Κύριε Γρηγοριάδη, πείτε αυτό που θέλετε να πείτε.

**ΚΛΕΩΝ ΓΡΗΓΟΡΙΑΔΗΣ:** Επειδή υπάρχει ένα όριο που λέγεται «Ελληνική Δημοκρατία» εδώ μέσα, λόγια που δεν είπα στο στόμα μου δεν θα βάζετε. Να το ξεχάσετε αυτό το τροπάρι!

**ΧΡΗΣΤΟΣ ΜΠΟΥΚΩΡΟΣ:** «Επειδή είστε Βουλευτές», είπατε.

**ΚΛΕΩΝ ΓΡΗΓΟΡΙΑΔΗΣ:** Αυτό που είπα είναι ότι τον ξεχάσατε. Και συγχύζεστε ευλόγως, γιατί πράγματι τον ξεχάσατε.

Ας είναι ελαφρύ το χώμα που σκεπάζει τον Βασίλη. Θερμά συλλυπητήρια στην οικογένεια και στους φίλους του!

**ΠΡΟΕΔΡΕΥΩΝ (Απόστολος Αβδελάς):** Απ’ όλους μας.

**ΧΡΗΣΤΟΣ ΜΠΟΥΚΩΡΟΣ:** Κύριε Πρόεδρε, να δούμε τα Πρακτικά.

**ΠΡΟΕΔΡΕΥΩΝ (Απόστολος Αβδελάς):** Σας παρακαλώ, το έχουμε εξαντλήσει.

Ο κ. Ψυχογιός από την όμορφη Κόρινθο και από τον ΣΥΡΙΖΑ έχει τον λόγο.

**ΓΕΩΡΓΙΟΣ ΨΥΧΟΓΙΟΣ:** Ευχαριστώ πολύ, κύριε Πρόεδρε.

Να ξεκινήσω και εγώ με τα θερμά μας συλλυπητήρια για την οικογένεια και τους οικείους του εκλιπόντος και να πούμε και εμείς από την πλευρά μας ότι σεβόμαστε απόλυτα και τους αστυνομικούς της Βουλής ως εργαζόμενους, αλλά και αυτούς που υπηρετούν εκτός Βουλής. Είμαστε καθημερινά μέσα στην κοινωνία, δεν διαχωρίζουμε, δεν διακρίνουμε. Νομίζω ότι θα πρέπει να αποδίδεται σε όλους αυτό και εμείς το τηρούμε ευλαβικά.

Από εκεί και πέρα, κύριε Μηταράκη, σας ζητήσαμε να κάνουμε μια κουβέντα με ειλικρίνεια, όχι για να συμφωνήσουμε ότι διαφωνούμε, διότι στα περισσότερα αυτό ισχύει, αλλά για να μπορέσει ο ελληνικός λαός να βγάλει κάποια συγκεκριμένα συμπεράσματα και να δει τα πραγματικά στοιχεία. Αντ’ αυτού, εσείς μας απαντήσατε με ψέματα, κάνοντας πολλές φορές και κατάρριψη ακόμα και των κανόνων της αριθμητικής και της λογικής.

Ξεκινώ με κάποια επιχειρήματα, τα οποία απαντούν ακριβώς και αποκαθιστούν την τάξη των πραγμάτων πάνω στην οποία πρέπει να συζητήσουμε και πρέπει να αποδώσουμε το προσφυγικό - μεταναστευτικό.

Μιλήσατε πάλι για ανοικτά σύνορα. Δεν έχετε βαρεθεί αυτό το παραμύθι; Η εφαρμογή του Διεθνούς Δικαίου από μια χώρα την κάνει κερκόπορτα ή να έχει ανοικτά σύνορα; Όλος ο κόσμος αναγνώρισε τις προσπάθειες του ελληνικού λαού και της χώρας το 2015 και μετά να τηρήσει το Διεθνές Δίκαιο και το Δίκαιο της Θάλασσας. Μην επανέρχεσθε, λοιπόν, σε αυτό, σε αντίθεση και με τον Υφυπουργό σας, τον κ. Κουμουτσάκο, ο οποίος πραγματικά από την αρχή της διακυβέρνησης μίλησε για γεωπολιτικούς λόγους, γιατί σας εκθέτει.

Βέβαια, είναι άλλο πράγμα η φύλαξη των συνόρων. Προφανώς, η χώρα έχει δικαίωμα και υποχρέωση να το κάνει στον Έβρο, αλλά αυτό φτάνει μέχρι του σημείου και απαρέγκλιτα της τήρησης του Διεθνούς Δικαίου και της Ευρωπαϊκής Σύμβασης των Δικαιωμάτων του Ανθρώπου. Σας το είπαν και τα κείμενα που κατέθεσα από τον Διεθνή Οργανισμό Μετανάστευσης που εντοπίζουν και θέλουν να διερευνήσουν οποιεσδήποτε παραβιάσεις υπάρχουν.

Επειδή, πράγματι, δεν είπατε όλη την απάντηση της κ. Γιόχανσον, ζήτησε και εκείνη να αποφεύγονται τέτοιες πρακτικές και να διερευνηθούν ενδεχομένως καταγγελίες που υπάρχουν. Εσείς πρέπει να απαντήσετε κάποια στιγμή. Δεν μπορείτε να μας κατηγορείτε μέσα στην ελληνική Βουλή διαρκώς για προπαγάνδα ή για κάποιες άλλες πρακτικές.

Καλείστε να απαντήσετε, όταν διεθνή μέσα, διεθνείς οργανισμοί και η Ευρωπαϊκή Ένωση το αναφέρουν, να πάρετε θέση και να βάλετε φραγμό και σε Βουλευτές και σε Υπουργούς σας που υπερθεματίζουν επαναπροωθήσεις στη θάλασσα.

Μιλήσατε για δεκάδες δομές στην ενδοχώρα. Ήταν αυτές που νομιμοποιήσατε εσείς και που ανακαλύψατε ότι είναι το μοναδικό σχέδιο που υπάρχει για τη διαχείριση του προσφυγικού και μάλιστα μετά από συγκρούσεις, οι οποίες μαίνονται με δικούς σας δημάρχους και περιφερειάρχες, οι οποίοι δυσαρεστούνται λόγω του λαϊκισμού και της υποκρισίας και των ακροδεξιών αντανακλαστικών που καλλιεργήσατε προεκλογικά, να υποδεχθούν πρόσφυγες.

Αφήστε, λοιπόν, το δεκάδες δομές στην ενδοχώρα και κοιτάξτε να εφαρμόσετε ρεαλιστικά ένα σχέδιο για την αναλογική κατανομή προσφύγων σε Ελλάδα και Ευρώπη.

Μιλήσατε για τη μείωση των ροών. Περιλαμβάνετε και την περίοδο του κορωνοϊού σ’ αυτή τη μείωση των ροών; Γιατί το έχουμε πει και τηλεοπτικά κάποια στιγμή αυτό. Προσμετράτε, δηλαδή, τα στοιχεία της περιόδου του κορωνοϊού στη μείωση των ροών; Ή μήπως πιστεύετε ότι η αποτροπή, ενεργητική ή παθητική, η οποία είναι ακροδεξιάς έμπνευσης και αναποτελεσματική και όχι η διπλωματική οδός, η ευρωπαϊκή προοπτική, η κατανομή του βάρους, αλλά και η στήριξη των χωρών, οι οποίες είναι στην πρώτη γραμμή της προσφυγιάς, θα λύσει το πρόβλημα; Αυτό θα λύσει το πρόβλημα.

Μιλήσατε για τις εξώσεις, για το πρόγραμμα «ΗΛΙΟΣ». Το πρόγραμμα «ΗΛΙΟΣ» είχε γίνει από την κυβέρνηση του ΣΥΡΙΖΑ. Εσείς το επικαλείστε τώρα και μάλιστα δυσκολεύετε και υπονομεύετε την εφαρμογή του. Είχαμε δώσει περίοδο έξι μηνών, προκειμένου οι άνθρωποι οι οποίοι βγαίνουν -και δεν ήταν πάνω από πεντακόσιοι αυτοί οι οποίοι βγήκαν σε δυο δόσεις και κατευθείαν πήγαν σε δομές φιλοξενίας και υποδοχής- και με άλλα εργαλεία, πλην του «ΗΛΙΟΣ», όπως με επίδομα στέγασης για έξι μήνες, με πρόσβαση σε προγράμματα του ΟΑΕΔ, με το κοινωνικό εισόδημα αλληλεγγύης, να σταθούν στα πόδια τους και να υπάρχει κοινωνική συνοχή και όχι κοινωνικός αυτοματισμός με αυτή την κατάσταση στις πλατείες. Θα το πάρετε πίσω αυτό. Ήδη το παίρνετε πίσω και δίνετε παρατάσεις, αλλά θα το πάρετε και νομοθετικά πίσω αυτό που κάνετε, διότι είναι απαράδεκτο, απάνθρωπο και προσβάλλει και τους δήμους που εφαρμόζουν το πρόγραμμα.

Για την υγειονομική θωράκιση δεν κάνατε απολύτως τίποτα. Επαίρεστε για κάτι, για το οποίο ούτε υγειονομική στήριξη στις δομές δώσατε, ούτε στις περιοχές των προσφύγων, ούτε καν στην παράταση των αδειών, με την εικόνα στην Κατεχάκη να είναι συνεχής.

Για όλα αυτά θα έχουμε μια διεθνή κατακραυγή το επόμενο διάστημα και σωρεία καταδικών για τις πολιτικές αυτές που εφαρμόζετε, όσο κι αν θέλετε να τα παρουσιάσετε τα πράγματα με βάση τη δική σας αντίληψη. Παραβιάζουν δικαιώματα προσφύγων-μεταναστών, τοπικών κοινωνιών και των ευρωπαϊκών και διεθνών διατάξεων.

Μια τελευταία κουβέντα, κύριε Πρόεδρε, για την υπηρεσία ασύλου. Την υπηρεσία ασύλου την παραλάβαμε με διακόσια άτομα και την παραδώσαμε με χίλια διακόσια άτομα στο ενεργητικό της. Η ταχύτητα των αποφάσεων της υπηρεσίας ασύλου κατά μέσο όρο το 2017, ήταν τέσσερις χιλιάδες τριακόσιες αποφάσεις τον μήνα. Το 2018 ήταν τρεις χιλιάδες εννιακόσιες, το 2019 ήταν τέσσερις χιλιάδες διακόσιες και το 2020, έως τον Φεβρουάριο, ήταν δύο χιλιάδες πεντακόσιες. Πού, είναι, λοιπόν, αυτή η επιτάχυνση; Καμμία επιτάχυνση. Γι’ αυτό έχουν φτάσει τις εκατό χιλιάδες οι εκκρεμείς αιτήσεις ασύλου.

Σας καταθέτω στα Πρακτικά και τα στοιχεία.

(Στο σημείο αυτό ο Βουλευτής κ. Γεώργιος Ψυχογιός καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κλείνω, λέγοντας, ότι η στελέχωση του Υπουργείου είναι κάτι πάρα πολύ κρίσιμο και σημαντικό. Δεν μπορεί να γίνει, όμως, ούτε με την ιδιωτικοποίηση των δομών, με μετακλητούς στην τεχνική υπηρεσία που να μην έχουν λογοδοσία και αμεροληψία και να υπογράφουν εκατομμύρια ευρώ αναθέσεων, ούτε με την απόλυση συμβασιούχων του ασύλου του 2017, στους οποίους δεν έχετε καν απαντήσει τους λόγους απόλυσης, ούτε με τη μη ανανέωση των προγραμμάτων του ΟΑΕΔ και βέβαια ούτε με μια λογική των απευθείας αναθέσεων παντού, που εσείς είπατε διάφορα, αλλά οι απαράδεκτες και αδιαφανείς διαδικασίες είναι υπαρκτές και στο Κλειδί Σερρών και στη Μαλακάσα και δεν μπορούν να επενδυθούν με τον τρόπο που είπατε, εκθέτουν τη χώρα και το δημόσιο χρήμα, το οποίο έχετε πολλές φορές επικαλεστεί στο θέμα του προσφυγικού.

Κλείνω, λέγοντας ότι πρόκειται για μια διαδικασία στην επερώτηση αυτή, στην οποία δυστυχώς δεν αποτυπώνεται η πραγματικότητα, επιμένετε να θέλετε να κρύψετε το ζήτημα κάτω από το χαλί, οι πολιτικές σας δεν έχουν αποτέλεσμα και εκθέτουν τη χώρα και αυτό θα το πληρώσουν και οι πρόσφυγες και μετανάστες, αλλά και οι τοπικές κοινωνίες το επόμενο διάστημα, καθώς επίσης θα υπάρχουν και αποκλεισμός και απομόνωση από κάποιες ευρωπαϊκές χρηματοδοτήσεις που είχαμε τα προηγούμενα χρόνια.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Ψυχογιέ.

Τον λόγο έχει ο κ. Ιωάννης Μπουρνούς από την όμορφη Λέσβο.

**ΙΩΑΝΝΗΣ ΜΠΟΥΡΝΟΥΣ:** Ευχαριστώ, κύριε Πρόεδρε.

Ο προβληματισμός μου, κύριε Μηταράκη, είναι εάν η σωρεία χονδροειδών ψεμάτων που ακούσαμε στην ομιλία σας έγινε για λόγους πολιτικάντικους ή εάν πραγματικά πιστεύετε αυτά που είπατε.

Ας μετρήσουμε, λοιπόν, ψευδείς δηλώσεις στην ομιλία σας.

Αποζημιώσεις: Οι κάτοικοι της Μόριας, επειδή, κύριε Μηταράκη, πρόσφατα βρέθηκα στη συνέλευση των κατοίκων της Μόριας, εκεί που ο κυβερνητικός Βουλευτής δεν τόλμησε να παραστεί, δεν έχουν πάρει ούτε ένα ευρώ από το φθινόπωρο του 2019 και εσείς ήρθατε εδώ να μας πείτε ότι οι αποζημιώσεις προχωρούν ομαλά.

Μιλήσατε για αποσυμφόρηση 23% από την 1η Ιανουαρίου 2020. Φαίνεται ότι ξεχάσατε αυτό που σας λέμε εδώ και καιρό, ότι αυξήσατε πρώτα τον προσφυγικό και μεταναστευτικό πληθυσμό μέσα στους πρώτους έξι μήνες της διακυβέρνησής σας κατά 400%, όταν μιλάμε για την περίπτωση της Λέσβου. Και έρχεστε και μας λέτε τώρα ότι αποσυμφορήσατε –λέει- 23% σε σχέση με τι; Όχι με τους πέντε χιλιάδες εξακόσιους που σας παραδώσαμε τον Ιούλιο του 2019, αλλά σε σχέση με τις είκοσι μία χιλιάδες, δηλαδή τους τετραπλάσιους που τους φτάσατε εσείς με την ιδεοληπτική πολιτική σας, για να μην χαλάσετε τα χατίρια των «γαλάζιων» δημάρχων στους πολυπληθείς νομούς της ενδοχώρας, που βγάζουν περισσότερες έδρες στη Βουλή απ’ ό,τι βγάζουν η Λέσβος, η Χίος και η Σάμος.

Λύνετε –λέτε- με ηλεκτρονική απόδοση το ΑΦΜ. Κύριε Μηταράκη, πριν λίγες μέρες επισκέφθηκα τη ΔΟΥ Μυτιλήνης, η οποία, ειρήσθω εν παρόδω, είναι υποστελεχωμένη -θα καταθέσουμε ερώτηση εντός των επόμενων ημερών- και εξυπηρετεί ελεγκτικά Λήμνο, Άη Στράτη και Χίο. Είναι απελπισμένοι και ο διευθυντής και οι εργαζόμενοι –γιατί αυτοσχεδιάζουν τόσο καιρό- γιατί δεν είχατε την ευαισθησία να συνεννοηθείτε με την ΑΑΔΕ, ώστε να εκδώσει ένα κοινό πρωτόκολλο βημάτων για την έγκαιρη έκδοση ΑΦΜ σε αναγνωρισμένους πρόσφυγες.

Μας είπατε ότι δίνετε λογαριασμό στη Βουλή για τα μυστικά κονδύλια. Δεν έχετε δώσει κανένα ραπόρτο στη Βουλή για τα μυστικά κονδύλια. Αυτό είπατε στην ομιλία σας. Μάλιστα, είπατε: «Φαντάζομαι, αν είχατε πρόβλημα εσείς από την Αντιπολίτευση, θα το είχατε πει». Δεν μας έχετε δώσει κανένα ραπόρτο. Θα έχει ενδιαφέρον να το δούμε.

Στο τέλος, μας είπατε ότι διαδηλώσαμε μαζί με ακραίους, που εμείς κατακρίνουμε, για να μην κλείσει η Μόρια.

Κύριε Μηταράκη, μην «ξύνετε» την πληγή του Φεβρουαρίου. Μην «ξύνετε» το όνειδος της απόβασης των ΜΑΤ στη Λέσβο. Διότι εγώ που διαδήλωνα στην Καράβα και στο Διαβολόρεμα, δεν νομίζω ότι διαδήλωνα με την ακραία κ. Κομνηνάκα, συνάδελφο από το Κομμουνιστικό Κόμμα, που ήταν εκεί με τους δικούς της συντρόφους, ή με τον ακραίο Δήμαρχο Δυτικής Λέσβου, κ. Βέρρο, προερχόμενο ιδεολογικά από τον κεντροδεξιό χώρο ή με τον ακραίο κ. Χριστόφα, υποψήφιο περιφερειάρχη υποστηριζόμενο από το Κίνημα Αλλαγής, ή με τον δήθεν ακραίο Πρόεδρο της κοινότητας Μανταμάδου, που προέρχεται πολιτικά από τον δικό σας πολιτικό χώρο. Εκτός αν όλοι εμείς αντάμα έχουμε πάθει κάποια ακραία παράκρουση και η δική σας πολιτική είναι πολιτική ενός δημοκρατικού κεντρώου κόμματος, το οποίο σέβεται το Διεθνές Δίκαιο και τα ανθρώπινα δικαιώματα.

Τελειώνω, κύριε Πρόεδρε, λέγοντας το εξής: Αφού τετραπλασιάσατε τον προσφυγικό και μεταναστευτικό πληθυσμό, έχετε αθετήσει και οποιαδήποτε δέσμευση σας εσείς που ομνύατε για την ασφάλεια των τοπικών πληθυσμών.

Κύριε Μηταράκη, ξέρετε τι έγινε χτες το βράδυ στη Λέσβο; Πρώτον, είχαμε νέο φόνο ενός δεκαεννιάχρονου Αφρικανού από Αφγανό. Σας μίλησα πριν για συνθήκες φαβέλας. Το αφήσατε να περάσει έτσι. Το ίδιο βράδυ χθες, ακριβώς επειδή εσείς παίξατε με τα ταπεινότερα ένστικτα και τον φόβο των τοπικών κοινωνιών, ξέρετε τι έγινε; Στο χωριό Αφάλωνας, που γειτνιάζει με τη Μόρια, ένας σαρανταεννιάχρονος συμπατριώτης μας από τον Αφάλωνα πυροβόλησε έναν τριαντατριάχρονο επίσης συμπολίτη μας Λέσβιο, επειδή τον είδε στο χωράφι του μετά τα μεσάνυχτα και τον πέρασε για αλλοδαπό. Ο τραυματίας έχει έρθει με αεροδιακομιδή στην Αθήνα και προσπαθούν να τον διασώσουν.

Αυτά είναι τα αποτελέσματα αυτής της εγκληματικής σας επιλογής να ποντάρετε και να υποδαυλίζετε τον φόβο και τον πανικό στις τοπικές κοινωνίες.

Εμείς δεν παίζουμε με τους δικούς σας κανόνες, της ακροδεξιάς ιδεοληψίας, παίζουμε σε απευθείας συντονισμό και διάλογο με τον δημοκρατικό κόσμο του νησιού μας. Και μαζί με αυτόν τον κόσμο -σας επαναλαμβάνω, όπως έκανα και στο κλείσιμο της πρωτομιλίας μου- θα φροντίσουμε, ώστε να μην ξεχαστεί τίποτα από τα εγκλήματα που έχετε κάνει στο προσφυγικό.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Μπουρνούς.

Να πάμε και λίγο πιο νότια, στα Δωδεκάνησα, στον κ. Νεκτάριο Σαντορινιό.

Κύριε Σαντορινιέ, έχετε τον λόγο για τρία λεπτά.

**ΝΕΚΤΑΡΙΟΣ ΣΑΝΤΟΡΙΝΙΟΣ:** Ευχαριστώ, κύριε Πρόεδρε.

Κύριε Υπουργέ, πείτε μου αλήθεια, ή δεν είχατε καλό βαθμό στα μαθηματικά ή χρησιμοποιείτε προηγμένα μαθηματικά και μαθηματικά που δεν αντιλαμβάνεται ο κοινός νους. Διότι ήρθατε εδώ να μας πείσετε ότι οι δεκαπέντε χιλιάδες πρόσφυγες και μετανάστες, που ήταν πέρυσι στα νησιά είναι περισσότεροι από τις τριάντα τέσσερις χιλιάδες που είναι τώρα. Και ήρθατε εδώ να μας πείσετε ότι οι εβδομήντα χιλιάδες εκκρεμείς αιτήσεις που σας παραδώσαμε είναι περισσότερες από τις εκατό χιλιάδες που έχετε τώρα. Ειλικρινά, αυτά τα μαθηματικά εγώ δεν μπορώ να τα αντιληφθώ. Μάλλον είναι προηγμένα.

Γιατί μας μιλάτε για αποσυμφόρηση και δεν πάτε να το πείτε στα νησιά; Πηγαίνετε να το πείτε στα νησιά και να τους πείτε «παιδιά, ξέρετε, δεκαπέντε χιλιάδες είχατε πέρυσι, τριάντα τέσσερις χιλιάδες έχετε φέτος, αλλά αποσυμφορήθηκαν τα νησιά». Γιατί δεν μπορείτε να πείτε ούτε καν στους συμπατριώτες μου στη Λέρο και στην Κω ότι έχουν λιγότερους και δεν μπορείτε να τους πείσετε, όταν κατά τη διάρκεια του χειμώνα είχαν να διαχειριστούν και οι τοπικοί φορείς τριπλάσιους και τετραπλάσιους πληθυσμούς.

Μας είπατε, λοιπόν, ότι η δική σας αντίληψη για τα θαλάσσια σύνορα είναι της αποτροπής. Σας ρωτάω και πάλι: Εννοείτε pushbacks; Γιατί τα pushbacks δεν είναι σύμφωνα με το Διεθνές Δίκαιο.

Όμως, ας το ξεπεράσω αυτό. Το πρώτο εξάμηνο, που αυξήθηκαν οι ροές, δεν είχατε αυτή την αντίληψη; Την αποκτήσατε αργότερα; Κατηγορείτε, δηλαδή, αυτούς που ήταν πριν της δικής σας Κυβέρνησης ότι δεν είχαν αυτή την αντίληψη, ότι είχαν αντίληψη ανοιχτών συνόρων και ήρθατε εσείς να αποκτήσετε την αντίληψη των κλειστών συνόρων; Ή μήπως το πάτε εξάμηνο-εξάμηνο; Και να μας πείτε τώρα, για να καταλάβουμε, με ποια αντίληψη είναι αυτό το εξάμηνο;

Σας έχουμε πει ότι σταμάτησαν οι ροές, όπως συνέβη και σε δικές μας περιόδους. Σταματήστε να αυτοθαυμάζεστε, γιατί είναι προφανές ότι τα 133 εκατομμύρια ευρώ που θα δώσετε για αύξηση των δομών σε Σάμο, Κω και Λέρο -και δεν μας εξηγήσατε, γιατί είναι τόσο αυξημένος ο προϋπολογισμός- είναι χρήματα τα οποία θα είναι για αυξημένες ροές, για αυξημένη χωρητικότητα. Ή αν δεν είναι για αυξημένη χωρητικότητα, γιατί δίνετε τόσα πολλά λεφτά, είτε είναι από το Πρόγραμμα Δημοσίων Επενδύσεων -γιατί έτσι γράφει η απόφασή σας, ότι είναι από το εθνικό Πρόγραμμα Δημοσίων Επενδύσεων- είτε να δεχτώ τη δική σας εκδοχή, ότι είναι από το EMAS; Όμως, σε κάθε περίπτωση είναι πάρα πολλά χρήματα και πρέπει να μας εξηγήσετε πόσες θέσεις προβλέπετε σε αυτά τα τρία ΚΥΤ. Αφήστε τις υπεκφυγές! Απαντήστε ευθέως!

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κύριε Σαντορινιέ.

Κύριε Μηταράκη, έχετε τον λόγο για δέκα λεπτά για τη δευτερολογία σας.

**ΝΟΤΗΣ ΜΗΤΑΡΑΚΗΣ (Υπουργός Μετανάστευσης και Ασύλου):** Κύριε Πρόεδρε, κυρίες και κύριοι συνάδελφοι, είναι φανερές οι ιδεολογικές διαφορές της Κυβέρνησης και της Αξιωματικής Αντιπολίτευσης. Εμείς μιλάμε για φύλαξη των συνόρων, μιλάμε για ισορροπημένη μεταναστευτική πολιτική, μιλάμε για αναγνώριση του Διεθνούς Δικαίου, αλλά για επιστροφές όσων δεν δικαιούνται διεθνούς προστασίας και οι Βουλευτές του ΣΥΡΙΖΑ μιλάνε για ατέρμονες ροές και ατέρμονες δομές.

Μίλησε ο κ. Ψυχογιός και αναγνώρισε ότι η Ελλάδα έχει σύνορα στον Έβρο. Μου άφησε ένα ερωτηματικό ως προς τα θαλάσσια σύνορα. Έχουμε θαλάσσια σύνορα; Έχουμε δικαίωμα να προστατεύουμε τα θαλάσσια σύνορά μας;

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Μην το λέτε αυτό πάλι!

**ΝΟΤΗΣ ΜΗΤΑΡΑΚΗΣ (Υπουργός Μετανάστευσης και Ασύλου):**  Θα ήθελα μία ξεκάθαρη απάντηση σ’ αυτό, γιατί απ’ ό,τι φαίνεται από τις δευτερολογίες των Βουλευτών του ΣΥΡΙΖΑ, σας προβληματίζει το γεγονός ότι με απόλυτο σεβασμό των κανόνων του Διεθνούς Δικαίου η χώρα μας αποτελεσματικά –έχουμε 92% μείωση στο δεύτερο τρίμηνο- φυλάττει τα θαλάσσια σύνορά μας.

Κύριε Τζανακόπουλε, εμείς παρουσιάσαμε στοιχεία, συγκεκριμένα νούμερα. Πράγματι, το μεταναστευτικό είναι ένα δύσκολο πρόβλημα. Το βιώσαμε τα χρόνια του ΣΥΡΙΖΑ και η δικιά σας πολιτική δημιούργησε τις τριάντα μία από τις τριάντα δύο δομές.

Δεν το διαψεύσατε, κύριε Ψυχογιέ. Το επιβεβαιώσατε στη δευτερολογία σας. Είπατε απλώς ότι εμείς τους νομιμοποιήσαμε. Δεν τους νομιμοποιήσαμε. Βάλαμε διοίκηση που υπάγεται στο ελληνικό δημόσιο, αντί οι δομές να ελέγχονται από τις ΜΚΟ, όπως επιλέξατε εσείς.

**ΓΕΩΡΓΙΟΣ ΨΥΧΟΓΙΟΣ:** Αρκετά το παιχνίδι με τις λέξεις! Απαντήστε επί της ουσίας. Αρκετά!

**ΝΟΤΗΣ ΜΗΤΑΡΑΚΗΣ (Υπουργός Μετανάστευσης και Ασύλου):** Η πραγματικότητα είναι ότι το 2019 ήταν μία δύσκολη χρονιά και είχε ξεκινήσει μία δύσκολη χρονιά από την αρχή. Από την αρχή του 2019 ήταν αυξημένες οι ροές. Και πράγματι, στο δεύτερο εξάμηνο του 2019, για γεωπολιτικούς λόγους έχει αναγνωρίσει ο ίδιος ο Πρωθυπουργός τις δυσκολίες που δημιουργήθηκαν εκείνη την εποχή για το μεταναστευτικό, αλλά μετά την απόφαση του ΚΥΣΕΑ της 1ης Μαρτίου, μία απόφαση υπό τον Πρωθυπουργό, αλλάξαμε το δόγμα προστασίας των θαλασσίων και χερσαίων συνόρων με τα αποτελέσματα που βλέπετε σήμερα. Και παρουσίασα αυτά τα συγκεκριμένα αποτελέσματα.

Ο κ. Μπουρνούς και ο κ. Μιχαηλίδης μίλησαν συγκεκριμένα για τη Λέσβο και τη Χίο και τους άκουσα με ιδιαίτερη προσοχή. Συμφωνείτε να κλείσουμε τη ΒΙΑΛ και τη Μόρια και να δημιουργήσουμε νέες δομές, με ανθρώπινες συνθήκες διαβίωσης για τους αιτούντες άσυλο και με ασφάλεια και για τους διαμένοντες; Το λέω, διότι ο ίδιος είπατε σήμερα για γεγονότα που συμβαίνουν στις δομές και έχετε δίκιο σε αυτό. Υπάρχει πρόβλημα ασφαλείας μέσα στις δομές, αλλά και στις τοπικές κοινωνίες. Η πραγματικότητα είναι «όχι». Σας αρέσει αυτή η φαβέλα για πολιτικούς λόγους και ήσασταν απέναντί μας, όταν προσπαθήσαμε να αντιμετωπίσουμε αυτό το πρόβλημα.

Είπατε για χονδροειδή ψέματα, αλλά μετά, ένα - ένα αυτά που είπατε ως παραδείγματα είναι επιβεβαιωμένα. Να σας τα πω ξανά. Έγραφα την ομιλία σας. Είπατε για τις αποζημιώσεις. Είπα στην ομιλία μου ότι τον Ιούλιο θα δοθούν μετά από αιτήματα των δήμων. Ισχύει ακριβώς αυτό που είπα.

Είπατε για μείωση 23% των διαμενόντων στα νησιά από 1η Ιανουαρίου. Αυτό είπα και εγώ. Ισχύει αυτό.

**ΙΩΑΝΝΗΣ ΜΠΟΥΡΝΟΥΣ:** Εσείς το είπατε.

**ΠΡΟΕΔΡΕΥΩΝ (Απόστολος Αβδελάς):** Κύριε Μπουρνούς, δεν σας διέκοψε. Σας παρακαλώ.

**ΝΟΤΗΣ ΜΗΤΑΡΑΚΗΣ (Υπουργός Μετανάστευσης και Ασύλου):** Είπατε για αποσυμφόρηση. Εμείς κάνουμε αποσυμφόρηση, χωρίς να δημιουργούμε νέες δομές. Αυτή είναι η πολιτική μας επιλογή. Δεν θέλουμε τις τριάντα μία δομές, που μας κληροδοτήσατε να τις κάνουμε πενήντα, εξήντα, εκατό. Εσείς αυτό ζητάτε, δηλαδή να γεμίσει όλη η χώρα δομές και να δώσουμε ισόβια προνόμια στους μετανάστες. Εμείς διαφωνούμε με αυτό. Τους δίνουμε τη δυνατότητα να πάνε να δουλέψουν και να πατήσουν στα δικά τους πόδια.

Κύριε Τζανακόπουλε, το ότι στο δεύτερο εξάμηνο του 2019 είχαμε αυξημένες ροές νομίζω είναι κάτι εμφανές και το ξέρουμε όλοι. Η χώρα μας αυτό έβαλε ως στόχο με την επανασύσταση του Υπουργείου και τη νέα απόφαση του ΚΥΣΕΑ, να ανακτήσουμε τον έλεγχο. Τον ανακτήσαμε. Μειώσαμε τις ροές, διπλασιάσαμε τις αποφάσεις ασύλου, μειώνουμε τους διαμένοντες και στα νησιά και στην ηπειρωτική Ελλάδα.

Και στο ευρωπαϊκό επίπεδο, κύριε Τζανακόπουλε, εμείς δεν πιστεύουμε ότι η χώρα μας είναι χώρα υποδοχής και πρέπει να σηκώνει τα βάρη. Το αντίθετο έχουμε πει. Είμαστε στην πρώτη γραμμή της ευρωπαϊκής διαπραγμάτευσης για υποχρεωτικό μηχανισμό αλληλεγγύης μεταξύ των χωρών της Ευρωπαϊκής Ένωσης, ώστε η χώρα μας να μη σηκώνει τα βάρη που σήκωνε επί των ημερών σας. Ζητάμε, επίσης, και έναν ευρωπαϊκό μηχανισμό για τις επιστροφές και τις απελάσεις. Το είπα και σήμερα μιλώντας στην Επιτροπή Εσωτερικών Υποθέσεων του Ευρωπαϊκού Κοινοβουλίου.

Όσον αφορά τα ειδικά κονδύλια, στα οποία αναφέρεται πάντα ο κ. Μπουρνούς, καθώς είναι από τα αγαπημένα του θέματα, του θυμίζω ότι η εκταμίευση οποιουδήποτε ποσού γίνεται μετά από έγκριση του γενικού γραμματέα και δύο μόνιμων διευθυντών του Υπουργείου και γνωστοποιούνται στη Βουλή με τη διαδικασία που προβλέπει ο Κανονισμός της Βουλής.

Βέβαια, θα σας πω κάτι, το οποίο δεν το έχω αναφέρει ξανά. Πήγαμε να ανοίξουμε έναν λογαριασμό απορρήτων εξόδων στο Υπουργείο μετά την ψήφιση του νόμου και το Γενικό Λογιστήριο του Κράτους μας ενημέρωσε ότι τέτοιον λογαριασμό απόρρητων εξόδων έχουμε ήδη από το 2018. Τον είχε ανοίξει ο κ. Βίτσας. Είναι ο κωδικός που τελειώνει σε «0001» ο ΑΛΕ απορρήτων δαπανών του Υπουργείου Μετανάστευσης και Ασύλου.

Πάμε, όμως, τώρα στο πρόγραμμα «ΗΛΙΟΣ». Υπάρχει το πρόγραμμα «ΗΛΙΟΣ», το οποίο λειτουργεί από τον Αύγουστο του 2019. Είναι υποκρισία όταν λέτε ότι στο EXIT επί των δικών σας ημερών υπήρξε οργανωμένο πρόγραμμα. Υπήρχαν αποσπασματικές δράσεις, κύριε Ψυχογιέ, οι οποίες όλες διατηρούνται. Αυτά που είπατε στην ομιλία σας ως το καθεστώς ΕΧΙΤ του 2019 διατηρούνται. Διατηρείται η επιδότηση ενοικίου, διατηρείται το εφάπαξ, μπαίνοντας στο πρόγραμμα «ΗΛΙΟΣ», διατηρείται η δυνατότητα πρόσβασης στον ΟΠΕΚΑ και στον ΟΑΕΔ, προστέθηκαν η εκμάθηση δεξιοτήτων και γλωσσών και η βοήθεια στην εύρεση εργασίας.

Η μεγάλη ιδεολογική διαφορά είναι ότι επί των ημερών σας, με την πολύ αργή διαδικασία ασύλου, δίνατε αυτά τα προνόμια στους αιτούντες άσυλο για δύο ή τρία χρόνια, ενώ ο δικός μας στόχος είναι να τα δίνουμε για λίγους μήνες. Αυτό είναι μία μεγάλη διαφορά.

Να τονίσω ότι το Λιμενικό Σώμα με αποφασιστικότητα, σεβασμό στο διεθνές δίκαιο και ευαισθησία στην ανθρώπινη ζωή, δουλεύει για την αποτελεσματική επιτήρηση και προστασία των θαλάσσιων συνόρων της Ελλάδος και της Ευρωπαϊκής Ένωσης. Φυλάττει τα ανατολικά σύνορα της χώρας μας και όλης της Ευρώπης, φυσικά με σεβασμό του Ευρωπαϊκού Κανονισμού για την προστασία της ανθρώπινης ζωής στη θάλασσα και όλης της διεθνούς νομοθεσίας.

Για το θέμα των δύο εκτάκτων δομών που φτιάχτηκαν στις ημέρες του κορωνοϊού συγχρόνως με την ασύμμετρη απειλή στα σύνορα έχω τοποθετηθεί πολλές φορές. Επιλέξαμε τους εργολάβους με τους οποίους είχατε κάνει εσείς το πρώτο έργο της Μαλακάσας ή τον εργολάβο του ΔΟΜ, ο οποίος ήταν στη Σιντική, με προϋπολογισμό έργου ο οποίος ήταν κατά 23% μειωμένος σε σύγκριση με το αντίστοιχο έργο που έγινε επί των δικών σας ημερών. Τα έργα αυτά θα χρηματοδοτηθούν από την Ευρωπαϊκή Ένωση.

Επίσης, θέσατε κάποια θέματα. Ο κ. Πολάκης μιλάει από την ασφάλεια του Facebook. Τον έχω καλέσει να έρθει στη Βουλή, να καταθέσει ερώτηση, να το συζητήσουμε συγκεκριμένα, όπως κάναμε για το άλλο θέμα. Οι απομαγνητοφωνήσεις δεν κοστίζουν 23.000 ευρώ, κυρίες και κύριοι συνάδελφοι, κοστίζουν 50 ευρώ ανά απομαγνητοφώνηση και ο τελικός λογαριασμός μπορεί να είναι και 90% χαμηλότερος από το τελικό όριο στο οποίο δημιουργήθηκε. Επίσης, έχει μπερδέψει πολλές φορές ανόμοιες συμβάσεις για υλικά, ανόμοιες συμβάσεις για θέματα φύλαξης, security, θέματα που γνωρίζει και ο ίδιος πολύ καλά από τον δικό του ρόλο στο ΚΕΕΛΠΝΟ.

Στον κ. Καμίνη θα απαντήσω για το θέμα που έθεσε για τον συντονιστή. Το ίδιο θέμα έθεσαν και άλλοι ομιλητές. Όλοι οι Υπουργοί που ασχολήθηκαν με το μεταναστευτικό έχουν παραμείνει στην πρώτη γραμμή της διαχείρισης του μεταναστευτικού, και ο κ. Χρυσοχοΐδης και ο κ. Κουμουτσάκος και ο κ. Στεφανής και η ειδική συντονίστρια, η κ. Αγαπηδάκη. Ενισχύσαμε με ανθρώπινο δυναμικό το μεταναστευτικό, δημιουργήσαμε το Υπουργείο, ώστε να αντιμετωπίσουμε ένα πρόβλημα το οποίο ήταν αρκετά μεγαλύτερο.

Κύριε Χήτα, ως συνήθως με τον δικό σας θεατρικό τρόπο και με έναν έντονο λαϊκισμό, που δυστυχώς καμμιά φορά διακρίνει τον λόγο σας, είπατε ότι αν οι Έλληνες πολίτες είχαν τα ίδια προνόμια δεν θα υπήρχε ανεργία στη χώρα μας, ότι θα υπήρχε η μισή ανεργία. Νομίζω ότι δεν γνωρίζετε τι ακριβώς συμβαίνει στο μεταναστευτικό. Η πραγματικότητα είναι ότι οι αιτούντες άσυλο δικαιούνται να μένουν στις δομές και να έχουν ένα επίδομα σίτισης για τους λίγους μήνες που είναι αιτούντες άσυλο. Αυτό είναι. Και η Νέα Δημοκρατία πλέον το διέκοψε, να μη δίνεται για μεγάλο χρονικό διάστημα.

Η κ. Φωτίου έθεσε το θέμα των ασυνόδευτων ανηλίκων, τον ν.4554/2018, ο οποίος προέβλεπε την έννοια του επαγγελματία επιτρόπου, ένας νόμος που ψηφίστηκε, αλλά στην πραγματικότητα ο ΣΥΡΙΖΑ δεν εφάρμοσε ποτέ. Θέλω να σας πω ότι άμεσα θα εκδοθεί και υπουργική απόφαση του Υπουργείου Μετανάστευσης για την εξακρίβωση της ανηλικότητας. Είναι πολύ σημαντική αυτή η υπουργική απόφαση, ώστε με ιατρικά πρωτόκολλα να έχουμε τη βεβαιότητα ότι ένας ανήλικος είναι όντως ανήλικος ή όχι.

Επίσης θέλω να πω ότι ήδη έχει ξεκινήσει το πρόγραμμα μετεγκατάστασης χιλίων εκατόν τριάντα πέντε ασυνόδευτων ανηλίκων σε κράτη - μέλη της Ευρωπαϊκής Ένωσης και έχουν ήδη μεταστεγαστεί τέσσερα από τα πενήντα τέσσερα γκρουπ που προβλέπονται. Και, τέλος, η Γερμανία σκοπεύει να δεχτεί παιδιά, που αντιμετωπίζουν σοβαρά προβλήματα υγείας μαζί με τις οικογένειές τους. Συνολικά ανέρχονται σε εννιακόσια είκοσι οκτώ άτομα.

Ανέφερε ένας συνάδελφος το θέμα του μητρώου των ΜΚΟ. Λανθασμένα -το διάβασα και σε κάποιες εφημερίδες που πρόσκεινται στον ΣΥΡΙΖΑ- είπε ότι το Συμβούλιο της Ευρώπης αναφέρθηκε στο μητρώο των ΜΚΟ. Το Συμβούλιο της Ευρώπης δεν έχει κάνει καμμία αναφορά στο μητρώο ΜΚΟ. Το Συνέδριο των ΜΚΟ, δηλαδή οι ίδιες οι ΜΚΟ, οι οποίες είναι υπό την ομπρέλα του Συμβουλίου της Ευρώπης και συγκεκριμένα η νομική τους υπηρεσία εξέφρασε κάποιες απόψεις οι οποίες δεν έχουν ούτε καν υιοθετηθεί από τις ίδιες τις ΜΚΟ.

Άρα, μην βάζουμε ταμπέλες «το Συμβούλιο της Ευρώπης αμφισβητεί». Το Συμβούλιο της Ευρώπης μέχρι στιγμής, τουλάχιστον, δεν έχει αμφισβητήσει τη νομοθεσία που έχει έρθει -και είναι μια νομοθεσία για τις ΜΚΟ που οι ίδιες οι ΜΚΟ τη θέλουν- για να ξεχωρίσουμε την ήρα από το στάρι, να ξεχωρίσουμε τις σοβαρές οργανώσεις που πραγματικά παρέχουν σοβαρές υπηρεσίες.

Κυρίες και κύριοι, κλείνοντας θα ήθελα να πω τα εξής. Η χώρα μας εφαρμόζει μια ισορροπημένη μεταναστευτική πολιτική και πλέον έχει αλλάξει η εικόνα του μεταναστευτικού, καθώς με σταθερά βήματα ανακτούμε τον έλεγχο.

Αντιμετωπίζουμε βέβαια πολλαπλά μέτωπα, όπως την κόπωση των τοπικών κοινωνιών, διαφορετικές ιδεολογικές προσεγγίσεις, μια αντιπολιτευτική λογική που δεν θέλει να αντιμετωπίσει την αναγκαιότητα λήψης δύσκολων αποφάσεων, αλλά -δεν το κρύβω- και την αντίδραση αυτών που δεν θέλουν να αλλάξει η σημερινή κατάσταση διαχείρισης των πόρων.

Πλέον, όμως, έχουμε συγκεκριμένα αποτελέσματα: περιορισμός των ροών κατά 51% στο εξάμηνο, αύξηση αποφάσεων ασύλου κατά 88%, μείωση των διαμενόντων στα νησιά μας κατά 23%, αντιμετώπιση της πανδημίας χωρίς απώλεια ανθρώπινης ζωής.

Και θα συνεχίσουμε το 2020 στην ίδια κατεύθυνση. Στόχος μας παραμένει η ουσιαστική μείωση των ροών και ο δραστικός περιορισμός των επιπτώσεων της κρίσης στις τοπικές κοινωνίες. Μιλάμε πλέον με αποτελέσματα και με στοιχεία.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κύριε Μηταράκη.

Κύριε Τζανακόπουλε, θα δευτερολογήσετε;

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Όχι.

**ΠΡΟΕΔΡΕΥΩΝ (Απόστολος Αβδελάς):** Κυρίες και κύριοι συνάδελφοι, κηρύσσεται περαιωμένη η συζήτηση επί της υπ’ αριθμόν 23/12/28-5-2020 επίκαιρης επερώτησης με θέμα «Επικίνδυνη και αναποτελεσματική η πολιτική που εφαρμόζει η Κυβέρνηση στο προσφυγικό».

Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Απόστολος Αβδελάς):** Με τη συναίνεση του Σώματος και ώρα 21.31΄ λύεται η συνεδρίαση για αύριο, ημέρα Τρίτη 7 Ιουλίου 2020 και ώρα 10.00΄, με αντικείμενο εργασιών του Σώματος νομοθετική εργασία, σύμφωνα με την ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**