(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡΜΕ΄

Πέμπτη 21 Μαΐου 2020

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Επί διαδικαστικού θέματος, σελ.   
   
Β. ΝΟΜΟΘΕΤΙΚΗ ΕΡΓΑΣΙΑ   
1. Συνέχιση της συζήτησης και ψήφισης επί των άρθρων, των τροπολογιών και του συνόλου του σχεδίου νόμου του Υπουργείου Δικαιοσύνης: «Ενσωμάτωση στην ελληνική νομοθεσία των Οδηγιών (ΕΕ) 2016/800, 2017/1371, 2017/541, 2016/1919, 2014/57 ΕΕ, κύρωση του Μνημονίου Διοικητικής Συνεργασίας μεταξύ του Υπουργείου Δικαιοσύνης της Ελληνικής Δημοκρατίας και του Υπουργείου Δικαιοσύνης και Δημόσιας Τάξεως της Κυπριακής Δημοκρατίας, τροποποιήσεις του ν. 3663/2008 (Α’ 99) προς εφαρμογή του Κανονισμού (ΕΕ) 2018/1727 και άλλες διατάξεις», σελ.   
   
2. Κατάθεση Εκθέσεως Διαρκούς Επιτροπής:

Η Διαρκής Επιτροπή Παραγωγής και Εμπορίου καταθέτει την έκθεσή της επί του σχεδίου νόμου του Υπουργείου Τουρισμού: «Ειδικές μορφές τουρισμού και διατάξεις για την τουριστική ανάπτυξη», σελ.

ΠΡΟΕΔΡΕΥΟΝΤΕΣ

ΑΘΑΝΑΣΙΟΥ Χ. , σελ.  
ΒΙΤΣΑΣ Δ. , σελ.  
ΚΩΝΣΤΑΝΤΙΝΟΠΟΥΛΟΣ Ο. , σελ.  
ΣΑΚΟΡΑΦΑ Σ. , σελ.

ΟΜΙΛΗΤΕΣ

Α. Επί διαδικαστικού θέματος:  
ΑΘΑΝΑΣΙΟΥ Χ. , σελ.  
ΒΕΛΟΠΟΥΛΟΣ Κ. , σελ.  
ΒΙΤΣΑΣ Δ. , σελ.  
ΚΑΛΑΜΑΤΙΑΝΟΣ Δ. , σελ.  
ΚΩΝΣΤΑΝΤΙΝΟΠΟΥΛΟΣ Ο. , σελ.  
ΛΑΠΠΑΣ Σ. , σελ.  
ΞΑΝΘΟΠΟΥΛΟΣ Θ. , σελ.  
ΠΟΛΑΚΗΣ Π. , σελ.  
ΣΑΚΟΡΑΦΑ Σ. , σελ.  
  
Β. Επί του σχεδίου νόμου του Υπουργείο Δικαιοσύνης:  
ΒΕΛΟΠΟΥΛΟΣ Κ. , σελ.  
ΒΙΛΙΑΡΔΟΣ Β. , σελ.  
ΓΙΑΝΝΑΚΟΠΟΥΛΟΥ Κ. , σελ.  
ΓΡΗΓΟΡΙΑΔΗΣ Κ. , σελ.  
ΔΕΡΜΕΝΤΖΟΠΟΥΛΟΣ Χ. , σελ.  
ΖΕΜΠΙΛΗΣ Α. , σελ.  
ΚΑΛΑΜΑΤΙΑΝΟΣ Δ. , σελ.  
ΚΑΜΙΝΗΣ Γ. , σελ.  
ΚΕΛΛΑΣ Χ. , σελ.  
ΚΟΜΝΗΝΑΚΑ Μ. , σελ.  
ΚΟΥΒΕΛΑΣ Δ. , σελ.  
ΚΟΥΤΣΟΥΜΠΑΣ Δ. , σελ.  
ΚΩΝΣΤΑΝΤΙΝΙΔΗΣ Ε. , σελ.  
ΛΑΠΠΑΣ Σ. , σελ.  
ΛΙΑΚΟΥΛΗ Ε. , σελ.  
ΛΙΟΥΠΗΣ Α. , σελ.  
ΛΟΒΕΡΔΟΣ Ι. , σελ.  
ΜΟΥΛΚΙΩΤΗΣ Γ. , σελ.  
ΜΠΑΚΑΔΗΜΑ Φ. , σελ.  
ΜΠΙΖΙΟΥ Σ. , σελ.  
ΜΠΟΥΓΑΣ Ι. , σελ.  
ΜΥΛΩΝΑΚΗΣ Α. , σελ.  
ΞΑΝΘΟΠΟΥΛΟΣ Θ. , σελ.  
ΠΑΠΑΔΗΜΗΤΡΙΟΥ Χ. , σελ.  
ΠΑΠΠΑΣ Ι. , σελ.  
ΠΑΦΙΛΗΣ Α. , σελ.  
ΠΛΕΥΡΗΣ Α. , σελ.  
ΠΟΛΑΚΗΣ Π. , σελ.  
ΡΑΠΤΗ Ζ. , σελ.  
ΣΙΜΟΠΟΥΛΟΣ Ε. , σελ.  
ΤΣΑΒΔΑΡΙΔΗΣ Λ. , σελ.  
ΤΣΙΑΡΑΣ Κ. , σελ.  
ΤΣΙΓΚΡΗΣ Ά. , σελ.  
ΥΨΗΛΑΝΤΗΣ Β. , σελ.  
ΧΑΤΖΗΓΙΑΝΝΑΚΗΣ Μ. , σελ.  
ΧΗΤΑΣ Κ. , σελ.

ΠΡΑΚΤΙΚΑ ΒΟΥΛΗΣ

Θ΄ ΑΝΑΘΕΩΡΗΤΙΚΗ ΒΟΥΛΗ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ A΄

ΣΥΝΕΔΡΙΑΣΗ ΡΜΕ΄

Πέμπτη 21 Μαΐου 2020

Αθήνα, σήμερα στις 21 Μαΐου 2020, ημέρα Πέμπτη και ώρα 13.10΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Β΄ Αντιπροέδρου αυτής κ. **ΧΑΡΑΛΑΜΠΟΥ ΑΘΑΝΑΣΙΟΥ**.

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 20-5-2020 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά της ΡΜΔ΄ συνεδριάσεώς του, της Τετάρτης 20 Μαΐου 2020).

Ταλαιπωρηθήκατε όλοι οι συνάδελφοι και ο κύριος Υπουργός, αλλά θα προσπαθήσουμε όσο μπορούμε να τρέξουμε λίγο τη διαδικασία σήμερα.

Κυρίες και κύριοι συνάδελφοι, εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Συνέχιση της συζήτησης και ψήφισης επί των άρθρων, των τροπολογιών και του συνόλου του σχεδίου νόμου τουΥπουργείου Δικαιοσύνης: «Ενσωμάτωση στην ελληνική νομοθεσία των Οδηγιών (ΕΕ) 2016/800, 2017/1371, 2017/541, 2016/1919, 2014/57 ΕΕ, κύρωση του Μνημονίου Διοικητικής Συνεργασίας μεταξύ του Υπουργείου Δικαιοσύνης της Ελληνικής Δημοκρατίας και του Υπουργείου Δικαιοσύνης και Δημόσιας Τάξεως της Κυπριακής Δημοκρατίας, τροποποιήσεις του ν.3663/2008 (Α΄ 99) προς εφαρμογή του Κανονισμού (ΕΕ) 2018/1727 και άλλες διατάξεις».

Στη συνεδρίαση της Δευτέρας συζητήθηκε και ψηφίστηκε το νομοσχέδιο επί της αρχής. Στη σημερινή συνεδρίαση θα συζητηθούν τα άρθρα και οι τροπολογίες του νομοσχεδίου ως μία ενότητα και θα ψηφιστεί το νομοσχέδιο επί των άρθρων, των τροπολογιών και στο σύνολό του.

Ο χρόνος ομιλίας των εισηγητών, των ειδικών αγορητών, των Κοινοβουλευτικών Εκπροσώπων και των ομιλητών είναι οκτώ λεπτά, σύμφωνα με το άρθρο 103 του Κανονισμού της Βουλής.

Πριν δώσω τον λόγο στους εισηγητές, θα ήθελα να ευχηθώ στους εορτάζοντες εδώ χρόνια πολλά, όπως και στον κύριο Υπουργό, στον οποίον τα είπαμε.

Χρόνια πολλά, κυρίες και κύριοι.

Τι θα λέγατε, επειδή μείναμε πολύ πίσω και οι ομιλητές είναι αρκετοί -είναι τριάντα επτά- να συντμήσουμε λίγο τον χρόνο, είτε να το πούμε από τώρα είτε οικεία βουλήσει; Δηλαδή να βάζω ένα λεπτό λιγότερο και να έχουμε μια άνεση του ενός λεπτού;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Χαράλαμπος Αθανασίου):** Το Σώμα συνεφώνησε.

Αυτό ισχύει και για εσάς, κύριε Υπουργέ, η σύντμηση του χρόνου όσο μπορείτε και εσείς και οι ειδικοί εισηγητές εννοείται και οι Κοινοβουλευτικοί Εκπρόσωποι.

Καλείται στο Βήμα ο πρώτος εισηγητής της Νέας Δημοκρατίας, ο κ. Ανδρέας Κουτσούμπας, για επτά λεπτά.

**ΑΝΔΡΕΑΣ ΚΟΥΤΣΟΥΜΠΑΣ:** Κυρίες και κύριοι συνάδελφοι, εφόσον αρχίζω εγώ τη σημερινή συνεδρίαση, την τέταρτη συνεδρίαση του υπό συζήτηση νομοσχεδίου, να ευχηθώ και εγώ από την πλευρά μου προσωπικά και εκ μέρους της Κοινοβουλευτικής Ομάδας της Νέας Δημοκρατίας χρόνια πολλά στους εορτάζοντες και εορτάζουσες, ειδικότερα στον Υπουργό μας να του ευχηθούμε νομίζω μέσα από αυτή την αίθουσα την παραγωγή καλού νομοθετικού έργου.

Βεβαίως, να μην ξεχάσουμε τον αγαπητό Πρόεδρο της Βουλής και να του ευχηθούμε από αυτό το Βήμα χρόνια πολλά και επιτυχία στο έργο του στη συνέχεια.

Κυρίες και κύριοι συνάδελφοι, συζητούμε ένα νομοσχέδιο, στο οποίο θεωρώ ότι δεν υπήρχαν οι ιδεολογικές πολιτικές αντιπαραθέσεις, δεν είχαμε ιδεολογικά πολιτικά προβλήματα, ούτως ώστε να έχουμε ακραίες αντιπαραθέσεις και πολιτικά διλήμματα. Απόδειξη δε τούτου αποτελεί και το γεγονός ότι στη σημερινή συνεδρίαση εγγράφηκαν να μιλήσουν ελάχιστοι από την Αντιπολίτευση -δεν το θεωρώ κακό- διότι θεωρούν ότι αυτό το νομοσχέδιο -πιστεύω, έτσι το ερμηνεύω και εγώ- είναι προς τη σωστή κατεύθυνση, με τις παρατηρήσεις, βέβαια, σε όλες αυτές τις συνεδριάσεις που έχουν κάνει λίγοι ομιλητές. Αν υπήρχαν θέματα μεγάλα ιδεολογικής πολιτικής αντιπαράθεσης ή αν θέλετε και παρατηρήσεις περισσότερες πέραν αυτών οι οποίες αναπτύχθηκαν στην προηγούμενη διαδικασία, θα είχαν αποτυπωθεί στη σημερινή συζήτηση με περισσότερους ομιλητές. Άρα, λέω ότι καλά πάμε, καλά προχωράμε με την παρουσία εδώ στη Βουλή των ομιλητών.

Το υπό συζήτηση νομοσχέδιο, κυρίες και κύριοι συνάδελφοι, αναφέρεται στην ενσωμάτωση οδηγιών της Ευρωπαϊκής Ένωσης. Αν θέλετε, γίνεται μια πληρέστερη ενσωμάτωση του ενωσιακού Δικαίου με το Εθνικό Δίκαιο για την καλύτερη, την εύρυθμη λειτουργία και την απονομή της δικαιοσύνης.

Εκείνο το οποίο θα ήθελα ευθύς εξ αρχής συνοπτικά να πω, γιατί θεωρώ ότι όλον αυτόν τον χρόνο εξαντλήσαμε στην εξέταση του και στην ανάλυση το νομοσχέδιο και επί της αρχής και επί των άρθρων, είναι ότι η πρώτη οδηγία, 800/2016, αναφέρεται στα δικαιώματα των ανηλίκων ύποπτων κατηγορουμένων και στις οικονομικές εγγυήσεις που παρέχει αυτός ο νόμος.

Επιγραμματικά αναφέρω ότι τα πρώτα άρθρα αναφέρονται στο δικαίωμα σε μια δίκαιη δίκη, το δικαίωμα ακρόασης, προστασίας, το δικαίωμα παράστασης και το περιεχόμενο της παράστασης με συνήγορο, το δικαίωμα της κράτησης και με ποιους όρους. Αναφέρω τα κυριότερα και, βεβαίως, το δικαίωμα ο ανήλικος να έχει τη νομική βοήθεια, την παροχή νομικής αρωγής και νομικής βοήθειας.

Υπάρχει σαφής διάταξη που έχει σημασία στην προστασία της ιδιωτικής του ζωής με ατομική αξιολόγηση των προσόντων ή των προβλημάτων ψυχικής και σωματικής υγείας του υπόπτου ή κατηγορουμένου ανηλίκου και εξειδίκευση επιστημονικού προσωπικού για την εξέταση αυτού. Είναι προχωρημένες διατάξεις και όλα αυτά συνέβησαν και συμβαίνουν γιατί η έλλειψη εμπιστοσύνης στα ποινικά δικονομικά συστήματα των κρατών-μελών της ‘Ένωσης επιβάλλει τη θέσπιση τέτοιων κανόνων που να εμπεδώσουν περισσότερο εμπιστοσύνη.

Η δεύτερη οδηγία, αναφέρεται στην προστασία των οικονομικών συμφερόντων, στις διατάξεις της Ευρωπαϊκής Ένωσης, θεσπίζει αυτοτελή αδικήματα της απάτης, δηλαδή ψευδείς ή ανακριβείς δηλώσεις για ΦΠΑ, απάτη με τον ΦΠΑ διασυνοριακή, υπεξαίρεση ή κακή διαχείριση.

Είναι μια προσπάθεια, όπως είπα και σε προηγούμενες συνεδριάσεις, που αφ’ ενός αυτή η οδηγία καταργεί τον ν.2803/2000 και θεσπίζει κοινούς ποινικούς κανόνες για καλύτερη προστασία και μια ενωτική προσπάθεια, παράλληλη μαζί με το Εθνικό μας Δίκαιο. Είναι κοινοί ποινικοί κανόνες για εναρμονισμένες, αποτελεσματικές και αναλογικές διατάξεις, οι οποίες όλες αυτές οι διατάξεις που αναφέρονται στα προηγούμενα αυτοτελή αδικήματα οδηγούν στην εξυγίανση και την ενίσχυση του ελεύθερου ανταγωνισμού και συντελούν στη βελτίωση των πρακτικών διαχείρισης των περιουσιακών στοιχείων της Ευρωπαϊκής Ένωσης, των συμφερόντων που ασφαλώς αποβαίνουν και υπέρ του προϋπολογισμού του ευρωπαϊκού, του κρατικού και εν τέλει υπέρ του Έλληνα πολίτη.

Εδώ θα σταματήσω στην πρώτη επισήμανση. Θεωρώ ότι αποτελεί παράλειψή μας, κύριε Υπουργέ, στη διάταξη, την οποία έχετε και στο τέλος θα το δείτε. Το προβλέπει και το έχει διαπιστώσει και η έκθεση του Επιστημονικού Συμβουλίου της Βουλής ότι δεν υπάρχει διάταξη ανάλογη στο Εθνικό Δίκαιο της εξάλειψης του αξιοποίνου σε περίπτωση που ο κατηγορούμενος, ο ύποπτος επιστρέψει το αχρεωστήτως εισπραχθέν.

Νομίζω ότι εφόσον αυτοί οι ποινικοί κανόνες έχουν ως βάση το Εθνικό μας Δίκαιο και γίνονται παράλληλα και συμπληρωματικά, το λέει η αιτιολογική έκθεση, πρέπει να θεσπιστεί, να συμπληρωθεί διάταξη που να επιτρέπει, να δίνει το δικαίωμα στον κατηγορούμενο, γιατί σε καμμία περίπτωση η όποια τυχόν βούληση της Ευρωπαϊκής Ένωσης δεν μπορεί να στερεί δικαίωμα του κατηγορουμένου, το οποίο επιβάλλει εθνική διάταξη του Εθνικού μας Δικαίου, ο Ποινικός Κώδικας, τον οποίον πρόσφατα ψηφίσαμε.

Όταν λέμε, λοιπόν, για απάτη στο Εθνικό Δίκαιο ότι έχει το δικαίωμα όταν επιστρέψει την υπεξαίρεση, το αχρεωστήτως εισπραχθέν, να απαλλάσσεται με τη διαδικασία που προβλέπει, δεν βλέπω τον λόγο το επισημαίνει και η Επιστημονική Επιτροπή της Βουλής- γιατί να μην υπάρχει και σε αυτή την οδηγία.

Η τρίτη οδηγία, αναφέρεται στην καταπολέμηση της τρομοκρατίας, στη ανταλλαγή και συλλογή πληροφοριών. Δεν νομίζω ότι υπάρχει καμμία αμφιβολία για την αναγκαιότητα ενσωμάτωσης αυτής της οδηγίας.

Κάνω μια δεύτερη παρατήρηση. Θεωρώ ότι όσον αφορά τη διατύπωση του άρθρου 36 παράγραφος 2 που λέει «η έλλειψη εποπτείας ή ελέγχου στα νομικά πρόσωπα εγκυμονεί κινδύνους αυθαίρετης ή αόριστης ερμηνείας με την υποβολή κυρώσεων» και στη συνέχεια με όλη την παράγραφο ποινικών κυρώσεων θεωρώ ότι πρέπει να αλλάξει η διατύπωση.

Έχω κάνει την παρατήρησή μου στους συνεργάτες σας και σε εσάς, κύριοι Υπουργοί, και περιμένω την απάντησή σας.

Η άλλη οδηγία αναφέρεται στη νομική βοήθεια επί της τροποποίησης του ν.3226/2004 και μια άλλη οδηγία αναφέρεται στον ν.3663/2008 που σχετίζεται με τη συμμετοχή των Ελλήνων στην Ευρωπαϊκή Δικαστική Μονάδα Συνεργασίας.

Θα σας μιλήσω περισσότερο για τις λοιπές διατάξεις που έχουν σημασία, όπου γίνονται και τομές με το παρόν νομοσχέδιο, όπως είναι η ίδρυση Τμήματος Ειρηνοδικών στη Σχολή Δικαστών, μια βαθιά βασική τομή που απαιτείται για την καλύτερη, πληρέστερη -αν θέλετε- επιστημονική κατάρτιση των ειρηνοδικών εν όψει και του όγκου των υποθέσεων αλλά και του διευρυμένου περιεχόμενου των υποθέσεων αυτών.

Να σταθώ στη διάταξη η οποία δίδει τη δυνατότητα πρόσληψης εφετών και δικαστών.

Να επισημάνω αυτό που και η Ομοσπονδία Δικαστικών Υπαλλήλων έχει επισημάνει, κύριε Υπουργέ, για να μην υπάρχει σύγχυση στην τοπική αρμοδιότητα. Νομίζω ότι έτσι όπως έχει στείλει το υπόμνημα η ομοσπονδία πρέπει να κάνετε αυτή την τροποποίηση στο άρθρο 67 παράγραφος 4, αν θυμάμαι καλά.

Και να μείνω μόνο σε δύο σημεία τα οποία είναι σημαντικά -αφού επαναλαμβάνεται μία διάταξη όλα αυτά τα τελευταία χρόνια, όπως είπατε και εσείς- στην παύση της ποινικής δίωξης και του αξιοποίνου.

Πρώτον, θα ήθελα να παρατηρήσω, επειδή αυτό το νομοσχέδιο είχε έρθει τέλος Απριλίου, αρχές Μαΐου και αναφερόταν ότι είναι μέχρι 30-4-2020, θεωρώ ότι ίσως είναι σωστό, έχοντας υπ’ όψιν τη βασική αρχή του Συντάγματος, την αρχή της ίσης μεταχείρισης, της ισότητας, ότι πρέπει να προβλεφθεί ότι η παύση του αξιοποίνου είναι μέχρι τη δημοσίευση του παρόντος νομοσχεδίου. Νομίζω ότι γίνεται καλύτερη εφαρμογή της αρχής της ισότητας, υλοποιούμε την αρχή της ισότητας και της ίσης μεταχείρισης σύμφωνα με το Σύνταγμα.

Και βεβαίως, θα ήθελα να τονίσω ότι σαφώς υπάρχει μια συσσώρευση υποθέσεων, το έχουμε πει. Επιμένω και θα επιμένω όταν συζητάμε νομικά θέματα. Δεν το επιλύουν μόνο αυτές οι παραγραφές. Υπάρχουν άλλα αδικήματα, ποινικά αδικήματα, που δεν πρέπει να τυγχάνουν ποινικής κύρωσης παρά μόνο διοικητικής. Αναφέρομαι: Πλέον η επιταγή δεν αποτελεί όργανο πληρωμής, έχει γίνει όργανο πίστεως. Οι ασφαλιστικές εισφορές δεν μπορούν να αποτελούν στη σημερινή ευρωπαϊκή προοπτική της χώρας ποινικό αδίκημα, η μη καταβολή ασφαλιστικών εισφορών, παρά μόνο διοικητική κύρωση. Σας έχω εξηγήσει -δεν θέλω να σπαταλήσω περισσότερο χρόνο- νομίζω ότι σε ένα επόμενο νομοσχέδιο θα πάτε στην αποποινικοποίηση των ασφαλιστικών εισφορών. Τα πινάκια γέμιζαν και γεμίζουν από επιταγές και από ασφαλιστικές εισφορές. Ουδόλως προστατεύουν το κράτος, ουδόλως προστατεύουν τον πολίτη, ουδόλως προστατεύουν τον δανειστή.

Με αυτές τις σκέψεις καλώ τους συναδέλφους να ψηφίσουν το νομοσχέδιο, εισηγούμαι την ψήφισή του.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Να είστε καλά! Ευχαριστώ και εγώ, κύριε Κουτσούμπα.

Τον λόγο τώρα έχει ο εισηγητής του ΣΥΡΙΖΑ, ο κ. Διονύσης Καλαματιανός.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, επιτρέψτε μου να ξεκινήσω την ομιλία με μια αναφορά στα χθεσινά γεγονότα. Δυστυχώς, αυτά που συνέβησαν χθες ευτελίζουν τις κοινοβουλευτικές διαδικασίες, τους θεσμούς, τη δημοκρατία μας. Τέτοιες διαδικασίες-παρωδία φοβάμαι ότι μπορούν να κλονίσουν την πίστη του λαού μας στο πολίτευμά μας.

Δεν έπρεπε να συμβεί αυτό το φιάσκο, γιατί σε φιάσκο εξελίσσεται η διαδικασία στην προανακριτική επιτροπή για τη δήθεν σκευωρία στην υπόθεση «NOVARTIS» -στο πραγματικό σκάνδαλο «NOVARTIS», φιάσκο η επέκταση του κατηγορητηρίου γιατί δεν βγαίνει η σκευωρία, φιάσκο και η ψηφοφορία με το πρωτοφανές και επονείδιστο άνοιγμα της κάλπης για να βγει το άκυρο ψηφοδέλτιο.

Τέτοιες σκέψεις και πράξεις δεν θα έπρεπε να περνούν καν από το μυαλό δημοκρατικών πολιτών, πόσω μάλλον Βουλευτών. Είχατε στήσει ένα σκηνικό, η Νέα Δημοκρατία με τη βοήθεια του Κινήματος Αλλαγής και τίποτα δεν έπρεπε να το κλονίσει. Καταφέρατε, όμως, να ντροπιάσετε το Κοινοβούλιο με τις παράνομες, απαράδεκτες και αντικανονικές πράξεις σας. Έχετε τεράστια ευθύνη, γιατί δώσατε άλλο ένα δυνατό χτύπημα στον κοινοβουλευτισμό μας και στις δημοκρατικές διαδικασίες.

Πάμε τώρα στο νομοσχέδιο. Υπερψηφίσαμε επί της αρχής το νομοσχέδιο, διότι με αυτό ενσωματώνονται οδηγίες της Ευρωπαϊκής Ένωσης. Εμπεριέχονται, επίσης, διατάξεις, όπως η ηλεκτρονική επίδοση εγγράφου, η κύρωση του μνημονίου με την Κύπρο και η ενσωμάτωση των ειρηνοδικών στην Εθνική Σχολή Δικαστών, που είναι διατάξεις τις οποίες είχαμε επεξεργαστεί και είχαν ωριμάσει αυτές οι διατάξεις από τη δική μας κυβέρνηση.

Έχουμε, όμως, διατυπώσει κατά τη συζήτηση στην επιτροπή και στην Ολομέλεια συγκεκριμένες αντιρρήσεις, ενστάσεις για τις επιμέρους διατάξεις, για αρκετές επιμέρους διατάξεις τις οποίες καταψηφίζουμε.

Μέχρι τώρα δεν έχουμε δει κάποια αλλαγή, κύριε Υπουργέ, περιμένουμε τις νομοτεχνικές βελτιώσεις.

Ως προς το θέμα της ενσωμάτωσης της οδηγίας για την τρομοκρατία, κύριε Υπουργέ, πρέπει να πούμε, να τονίσουμε ότι δεν υπάρχει ζήτημα ιδεολογικής διαφοράς και ήταν επιεικώς άστοχος και απαράδεκτος ο παραλληλισμός με την Ιρλανδία.

Κατ’ αρχάς, τονίζουμε ότι καθ’ όλη την κομματική, κοινοβουλευτική και κυβερνητική πορεία του ΣΥΡΙΖΑ, έχουμε αποδείξει τη σταθερή και αταλάντευτη προσήλωσή μας στον σεβασμό και την προάσπιση της ανθρώπινης ζωής, στην καταδίκη της βίας και των τρομοκρατικών επιθέσεων. Το αποδείξαμε έμπρακτα και στην κυβερνητική θητεία με ενσωμάτωση αντίστοιχης οδηγίας για την τρομοκρατία και τη σύλληψη υπόπτων για τέλεση τρομοκρατικών πράξεων.

Παράλληλα, όμως -δυστυχώς για εσάς και ευτυχώς για την κοινωνία- έχουμε ευαισθησίες ως προς τα κοινωνικά και πολιτικά δικαιώματα, που δεν πρέπει να καταπατώνται, δεν πρέπει να υποβαθμίζονται. Στη διαδικασία για το νομοσχέδιο με τεχνοκρατικό, επιστημονικό τρόπο αναδείξαμε τις διαφορές των διατάξεων που εισάγετε προς ψήφιση για την ενσωμάτωση της οδηγίας στο ελληνικό Δίκαιο -της οδηγίας για την τρομοκρατία- με το γράμμα και το πνεύμα της οδηγίας, αλλά και με το γράμμα και το πνεύμα διατάξεων που ήδη ισχύουν στην ελληνική έννομη τάξη.

Είναι απαράδεκτο, λοιπόν, να μιλάτε για ιδεολογικές διαφορές ή για ενστικτώδεις αντιδράσεις του ΣΥΡΙΖΑ με υπονοούμενα στις διατάξεις για την τρομοκρατία για την ενσωμάτωση. Αυτό το είπε κάποιος Βουλευτής σας. Είναι απαράδεκτο να αφήνετε χυδαία υπονοούμενα, όπως κάνατε στην παράταξή σας πάντα, διαστρεβλώνετε την πραγματικότητα.

Εμείς, λοιπόν, σας καλούμε να απαντήσετε συγκεκριμένα για συγκεκριμένες ενστάσεις, διαφορές και αντιφάσεις που έχουμε με συγκεκριμένες διατάξεις της ενσωμάτωσης. Δεν πρέπει να προσπαθείτε να δημιουργήσετε εντυπώσεις με τέτοιες απαράδεκτες δηλώσεις. Αφήστε τη συκοφάντηση και τη διαστρέβλωση των θέσεων του ΣΥΡΙΖΑ. Απαντήστε μας για πραγματικά ζητήματα! Απαντήστε μας για το εάν θα συμπεριλάβετε στις διατάξεις που θα ψηφιστούν την ουσιαστική προστασία των θυμάτων της τρομοκρατίας και την επέκταση αυτής της προστασίας στην οικογένεια των θυμάτων.

Πάμε στο θέμα της νομικής βοήθειας. Κάναμε συγκεκριμένες προτάσεις που έχουν καταγραφεί στα Πρακτικά.

Μπορείτε να τις αναζητήσετε, κύριε Υπουργέ, είναι καταγεγραμμένες και κατατεθειμένες. Αποδείξαμε ότι η εμπειρία, ειδικά στις ποινικές υποθέσεις, δεν σχετίζεται μόνο με τις παραστάσεις στα ποινικά δικαστήρια. Μπορεί οι συνάδελφοι δικηγόροι να έχουν μεγάλη εμπειρία στη δικηγορία, μπορεί να είναι κάτοχοι μεταπτυχιακών ή διδακτορικού, να έχουν άριστη γνώση των ποινικών διαδικασιών και να μην έχουν δέκα παραστάσεις, για παράδειγμα, όμως στην πράξη να μπορούν να αντεπεξέλθουν και πολύ καλύτερα από κάποιους που έχουν δέκα παραστάσεις.

Άλλωστε, η πρότασή μας για παρακολούθηση από τους δικηγόρους ειδικών σεμιναρίων, όπως την αναλύσαμε, που διεξάγονται από τους δικηγορικούς συλλόγους λύνει με τον σωστό τρόπο το ζήτημα της εξειδικευμένης γνώσης και σας καλούμε να υιοθετήσετε την πρόταση αυτή.

Για τα υπόλοιπα ζητήματα τώρα της νομικής βοήθειας καταθέσαμε συγκεκριμένες προτάσεις. Τι είπαμε, δηλαδή;

Πρώτον, διεύρυνση των δικαιούχων του θεσμού. Θα πρέπει να ενταχθούν τα άτομα με αναπηρία, οι πολύτεκνοι, οι ανήλικοι, μονογονεϊκές οικογένειες, ακόμη και με μεγαλύτερο εισόδημα από το προβλεπόμενο στην πρότασή σας. Θα πρέπει να εφαρμοστεί, επίσης, το υψηλότερο εισοδηματικό κριτήριο με ευνοϊκότερες προϋποθέσεις σε όσους επισπεύδονται πράξεις εκτέλεσης στην κύρια κατοικία τους.

Δεύτερον, προτείναμε να εντάσσονται στα υψηλότερα εισοδηματικά κριτήρια, σύμφωνα με το σχέδιο νόμου σας, οι δικαιούχοι της νομικής βοήθειας που τέλεσαν πλημμελήματα από τρία έως πέντε έτη και για τα οποία προβλέπονται τέτοιες ποινές. Για τα υπόλοιπα πλημμελήματα να ισχύουν τα βασικά εισοδηματικά κριτήρια.

Τέλος, προτείναμε να επιβληθεί τοκισμός των οφειλομένων από τη νομική βοήθεια, όταν η καταβολή τους υπερβαίνει τους έξι μήνες, εξαιρουμένου του Αυγούστου, από την παραλαβή από το ΤΑΧΔΙΚ του πλήρους φακέλου των δικαιολογητικών. Οι δικηγορικοί σύλλογοι θα μπορούσαν να βοηθήσουν εδώ στην εκκαθάριση, ενώ το θέμα που υπάρχει με τον έλεγχο του Ελεγκτικού Συνεδρίου, μπορεί να ξεπεραστεί με την πρόβλεψη ειδικής διάταξης που θα προβλέπει τον έλεγχο μόνο για τη συγκεκριμένη εκκαθάριση και ενταλματοποίηση.

Πάμε τώρα στην πλήρωση θέσεων δικαστών και εισαγγελέων. Στο έγγραφο της ένωσης που καταθέσατε στα Πρακτικά, κύριε Υπουργέ, το πρώτο αίτημα μιλούσε για αύξηση οργανικών θέσεων δικαστών και εισαγγελέων με έγκριση της πρόσφατης πράξης νομοθετικού περιεχομένου του Ιουνίου του 2019. Αυτό ήταν το πρώτο αίτημα. Εσείς ικανοποιήσατε το έβδομο αίτημα που μιλάει για εξέταση της δυνατότητας αύξησης του αριθμού των προέδρων εφετών σε αριθμό που να αντιστοιχεί στους προεδρεύοντες εφέτες των εφετείων Αθηνών.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Και προχωρώ παρακάτω.

Τη Δευτέρα, κύριε Υπουργέ, σας κάλεσα να απαντήσετε -και το ίδιο θα κάνω και σήμερα- στο ποια είναι η θέση σας για το επίδομα των 800 ευρώ που υποσχέθηκε ο Πρωθυπουργός στους δικηγόρους και δεν έχει καταβληθεί. Μέχρι χθες, όπως ενημερώθηκα, δεν είχαν μπει ούτε τα 600 ευρώ σε κάποιους συναδέλφους. Τα δικαστήρια είναι κλειστά από τις 13 Μαρτίου και πολλοί δικηγόροι, όπως και επιστήμονες, βρίσκονται σε απόγνωση και δεν μπορούν να ανταποκριθούν ούτε στα βασικά τους έξοδα, να πληρώσουν τα πάγιά τους. Ως Υπουργός Δικαιοσύνης οφείλετε, λοιπόν, να πάρετε θέση και να επέμβετε για την ανακούφιση όσων υπηρετούν τη δικαιοσύνη.

Όσον αφορά τώρα τις επιμέρους διατάξεις που ενσωματώνουν οι οδηγίες, έχουμε αναφερθεί και δεν θα πω λεπτομέρειες. Όμως, θα μιλήσω για τα άρθρα 63 και 64. Δεν έχετε απαντήσει ακόμα γιατί εξαλείφετε το αξιόποινο και πράξεων που τελέστηκαν πριν δύο εβδομάδες, ενώ παγίως στις συγκεκριμένες περιπτώσεις έτρεχαν έξι μήνες πίσω ή τουλάχιστον τρεις μήνες για την έγκληση. Αυτό δεν έχει απαντηθεί ακόμα.

Επιπλέον, εμείς λέμε ότι δεν πρέπει να παραγραφούν οι ποινές συγκεκριμένων πράξεων που έχουν…

**ΠΡΟΕΔΡΕΥΩΝ (Χαράλαμπος Αθανασίου):** Ολοκληρώστε, σας παρακαλώ, κύριε συνάδελφε.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Τελειώνω, κύριε Πρόεδρε.

Επαναλαμβάνω, εμείς λέμε να μην παραγραφούν ποινές που έχουν επιβληθεί για συγκεκριμένα αδικήματα που έχουν ιδιαίτερη απαξία, όπως είναι η παράνομη βία, η ενδοοικογενειακή βία, η απειλή, η κλοπή και άλλα. Ούτε αυτό έχει απαντηθεί και περιμένουμε μια απάντηση.

Όσον αφορά τώρα τα θέματα της νομικής βοήθειας και της παραγραφής των ποινών, κυρίως της παραγραφής των ποινών, υπάρχει το ζήτημα της αναστολής της κοινωφελούς εργασίας για έναν χρόνο. Αν είχε εφαρμοστεί αυτός ο θεσμός, που ωφελεί πολλαπλά και τους καταδικασθέντες αλλά και το κοινωνικό σύνολο, θα είχαν αποσυμφορηθεί οι φυλακές και δεν θα χρειαζόταν ένα τέτοιο νομοθέτημα αποσυμφόρησης.

Είμαστε ικανοποιημένοι που ο κύριος Υπουργός και ο κύριος Υφυπουργός αποδέχτηκαν επί της ουσίας την τροπολογία μας, που βοηθάει τον νομικό κόσμο για τον οίκοθεν επαναπροσδιορισμό των ματαιωθεισών υποθέσεων, λόγω της πανδημίας, χωρίς χρονοβόρες διαδικασίες και επιπλέον κόστη.

Στο σημείο αυτό, θα ήθελα να πω μια τελευταία κουβέντα για την τροπολογία που καταθέσατε.

**ΠΡΟΕΔΡΕΥΩΝ (Χαράλαμπος Αθανασίου):** Κύριε συνάδελφε, πρέπει να ολοκληρώσετε. Έχετε μπει ήδη στο δέκατο λεπτό.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Τελειώνω, κύριε Πρόεδρε, σε δύο δευτερόλεπτα.

Διαφωνούμε, λοιπόν, με την τροπολογία αυτή. Αναφερθήκαμε στη διάταξη για τον οικονομικό εισαγγελέα και τον εισαγγελέα εγκλημάτων διαφθοράς. Ανέφερα και στην προηγούμενη συνεδρίαση ότι οι λόγοι διαφωνίας είναι θεσμικοί, διαδικαστικοί, αλλά και ουσιαστικοί. Αν χρειαστεί κάτι, θα επανέλθω.

Ευχαριστώ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Τον λόγο έχει τώρα η ειδική αγορήτρια του Κινήματος Αλλαγής κ. Κωνσταντίνα Γιαννακοπούλου.

Ορίστε, κυρία Γιαννακοπούλου, έχετε τον λόγο.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Σας ευχαριστώ πολύ, κύριε Πρόεδρε.

Κατ’ αρχάς, θα ήθελα να ευχηθώ χρόνια πολλά στον κ. Τσιάρα για την ονομαστική του γιορτή. Χρόνια μας πολλά, κύριε Τσιάρα, χρόνια πολλά σε όλους τους συναδέλφους που σήμερα γιορτάζουν, χρόνια πολλά σε όλον τον κόσμο, γιατί σήμερα γιορτάζει η μισή Ελλάδα, κύριε Υπουργέ.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Και σε εσάς!

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Κυρίες και κύριοι συνάδελφοι, σήμερα συζητάμε ένα νομοσχέδιο για τον εκσυγχρονισμό της δικαιοσύνης. Και πώς τα φέρνει πραγματικά η ζωή! Συζητούσαμε αυτές τις μέρες και χθες ψηφίσαμε για να διευρυνθεί το κατηγορητήριο κατά του κ. Παπαγγελόπουλου. Ήταν μια κρίσιμη συζήτηση, μια πολύ κρίσιμη ψηφοφορία και ευτυχώς η πλειοψηφία της Βουλής με τη σύσσωμη στάση του Κινήματος Αλλαγής στάθηκε στο ύψος της. Όμως, πολλοί εκτέθηκαν. Εκτέθηκαν είτε με τη συνειδητή πολιτική τους επιλογή να απέχουν κρυπτόμενοι είτε παίρνοντας την πρωτοφανή πολιτική θέση ότι δήθεν δεν τους αφορά αυτή η αψιμαχία. Από πότε άραγε, κυρίες και κύριοι συνάδελφοι, η δικαιοσύνη, οι θεσμοί, το κράτος δικαίου, εν τέλει η ίδια η λειτουργία της δημοκρατίας μας είναι για κάποιους δευτερεύοντα θέματα; Γι’ αυτό τους ψήφισαν οι πολίτες; Για να μην τους απασχολούν όλα αυτά τα μείζονα ζητήματα;

Για σκεφτείτε: Δέκα κορυφαία πολιτικά στελέχη της τότε αντιπολίτευσης είχαν παραπεμφθεί με την ψήφο όλων των Βουλευτών της Κυβέρνησης ΣΥΡΙΖΑ - ΑΝΕΛ χωρίς στοιχεία, με αμφιλεγόμενες μαρτυρίες προστατευόμενων μαρτύρων που ούτε στις καταθέσεις τους δεν υπήρχαν στοιχεία, παρά μόνο δηλώσεις του στυλ «κάτι άκουσα», «κάτι είδα», «κάτι νομίζω». Οι περισσότερες υποθέσεις μπήκαν στο αρχείο. Δεν υπήρξε κανένα απολύτως συγκεκριμένο στοιχείο. Κι όμως, στο μεσοδιάστημα κανένας από όλους αυτούς, οι οποίοι ενορχήστρωναν τη σπίλωση των στελεχών, δεν ζήτησε ούτε μία συγγνώμη. Φαίνεται ότι για κάποιους η τιμή ή η υπόληψή δεν μετράει. Μάλιστα, επιμένουν στα μουλωχτά. Δεν μπορεί, κάτι, κάπου, κάπως, κάποιος θα βρεθεί. Μιλάμε, νομίζω -και σ’ αυτό θα πρέπει να είμαστε σύμφωνοι στο ελληνικό Κοινοβούλιο- για μια αντιδημοκρατική αντίληψη, σύμφωνα με την οποία, αν η πραγματικότητα δεν ταιριάζει με αυτά που τους βολεύουν, τότε τόσο χειρότερο είναι για την αλήθεια.

Η προηγούμενη κυβέρνηση αντί να χειριστεί το σκάνδαλο της «NOVARTIS», όπως όλες οι χώρες, ξεκινώντας κατά κύριον λόγο από τους γιατρούς και καλώντας τους ανθρώπους της εταιρείας, επέλεξε απλά και μόνο να παίξει πολιτικά παιχνίδια αξιοποιώντας σκοτεινές μεθοδεύσεις. Ποιο ήταν το κατόρθωμά τους; Να είναι η Ελλάδα η μόνη χώρα που η «NOVARTIS» δεν πλήρωσε ούτε 1 ευρώ πρόστιμο, να έχει κουκουλωθεί, λοιπόν, το πραγματικό σκάνδαλο! Δικαστικοί, ανώτατοι δικαστικοί καταγγέλλουν στην επιτροπή όργιο παρεμβάσεων και πιέσεων από τον κ. «Ρασπούτιν». Το κατήγγειλαν αναδεικνύοντας με αυτόν τον τρόπο ένα σκοτεινό παραδικαστικό, παρακρατικό κύκλωμα, μια αντιδημοκρατική λειτουργία. Βεβαίως, είδαμε παράλληλα σε αυτό και τον ρόλο διαφόρων πρόθυμων δημοσιογράφων.

Γι’ αυτό, λοιπόν, κυρίες και κύριοι συνάδελφοι, εμείς και η πλειοψηφία της Βουλής ζητήσαμε να φτάσει μέχρι τέλους αυτή η υπόθεση για ό,τι προκύψει, για όποιον κι αν προκύψει. Μόνο όσοι θέλουν να κρύψουν καταστάσεις αρνούνται να φτάσει το μαχαίρι στο κόκαλο. Ο λαός μας, ξέρετε, και πολύ καλά ακούει και ακόμα καλύτερα καταλαβαίνει, όταν του μιλάνε με τα λόγια της αλήθειας και μπορεί να καταλάβει ποιοι υπεκφεύγουν και ποιοι ρίχνουν τη μπάλα στην εξέδρα, για να αποκρυφτεί η ουσία. Εύχομαι, λοιπόν, να προχωρήσουν όλα μέχρι το τέλος, να φτάσει η επιτροπή μέχρι το τέλος, χωρίς να φοβηθεί τίποτα και να αναδειχθεί η απόλυτη αλήθεια.

Όσον αφορά τώρα το νομοσχέδιο, κύριε Υπουργέ, η αλήθεια είναι ότι έγινε μία μεγάλη συζήτηση εδώ στη Βουλή. Όσον αφορά τον αρχικό τρόπο που αντιμετωπίσατε το νομοσχέδιο, με το να φέρετε το 1/3 των διατάξεών του εκτός διαβούλευσης και με το να μας φέρετε εν τέλει ένα νομοσχέδιο κουρελού με διάσπαρτες ετερόκλητες ρυθμίσεις, χωρίς καμμία συνδεσιμότητα μεταξύ τους, σας είπαμε ότι σε καμμία απολύτως περίπτωση δεν αποτελεί πρότυπο καλής νομοθέτησης, δεν αποτελεί πρότυπο επιτελικού κράτους.

Όμως, δυστυχώς, φαίνεται ότι αυτό είναι η νέα κανονικότητα της Κυβέρνησής σας και, δυστυχώς, αντίστοιχες συμπεριφορές βλέπουμε και σε άλλα νομοσχέδια.

Χαιρετίσαμε –και θα το ξαναπώ, κύριε Υπουργέ, και θα το ξαναπώ, για να μην το κάνετε στο μέλλον- το γεγονός ότι ανακαλέσατε τις διατάξεις για την ΑΔΑΕ γιατί ήταν λανθασμένες, και σας καλούμε να λάβετε πάρα πολύ προσεκτικά υπ’ όψιν τις ερωτήσεις που σας θέσαμε και αυτό που σας είπαμε, δηλαδή σε καμμία περίπτωση να μη διανοηθείτε να μεταφέρετε αρμοδιότητες από την ολομέλεια σε μονοπρόσωπα πρόσωπα. Είναι αντιδημοκρατικό και είναι λάθος. Επιμένουμε σε αυτό, γιατί περιμένουμε την επόμενη νομοθέτησή σας.

Όσον αφορά την ουσία του νομοσχεδίου, έχουμε αναφερθεί νομίζω πάρα πολύ αναλυτικά. Δεν έχουμε να προσθέσουμε κάτι καινούργιο. Οφείλω να σας πω ότι, όσον αφορά το θέμα των οδηγιών, εμείς ως κατ’ εξοχήν ευρωπαϊκό κόμμα θα υπερψηφίσουμε τις ενσωματώσεις όλων των ευρωπαϊκών οδηγιών, γιατί αυτό αποτελεί πρωταρχική υποχρέωσή μας για τη χώρα μας.

Όμως, θα καταψηφίσουμε τις διατάξεις που φέρνετε και οι οποίες δεν είναι ευρωπαϊκή υποχρέωση και δεν ορίζονται μέσα στην οδηγία, σχετικά με το τέταρτο μέρος και τη νομική αρωγή. Και θα καταψηφίσουμε τις διατάξεις τις οποίες φέρνετε όχι επειδή αρνούμαστε τη διεύρυνση των δικαιούχων. Βεβαίως και πρέπει να διευρυνθούν οι δικαιούχοι της νομικής αρωγής, ειδικά μέσα σε περίοδο έντονης κρίσης, που ο ελληνικός λαός πονάει πραγματικά και υποφέρει.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Παρακαλώ, κύριε Πρόεδρε, να έχω τα δύο λεπτά που είχαν και οι προηγούμενοι ομιλητές. Παρακαλώ για την ανοχή σας.

**ΠΡΟΕΔΡΕΥΩΝ (Χαράλαμπος Αθανασίου):** Έχετε ένα λεπτό.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Ο κ. Καλαματιανός μίλησε 9.43΄. Για λίγο την ανοχή σας παρακαλώ.

Όμως, εμείς τι σας είπαμε; Και δυστυχώς φαίνεται ότι δεν ακούτε τις παρατηρήσεις μας. Σας είπαμε ότι ο θεσμός της νομικής αρωγής είναι ένας βαθιά προβληματικός θεσμός. Υπάρχουν τεράστια διοικητικά ζητήματα και δυστυχώς υπάρχουν και τεράστια ζητήματα, όσον αφορά τη χρηματοδότησή του. Τώρα, αυτή τη στιγμή, εκκαθαρίζονται οι νομικές αρωγές του 2018, με αποτέλεσμα να υπάρχει η αντίδραση των δικηγόρων πολλές φορές να μην αναλαμβάνουν τον θεσμό.

Πρώτα, λοιπόν, κύριε Υπουργέ, πρέπει να λύσετε τα υπάρχοντα προβλήματα της υπάρχουσας κατάστασης και του θεσμού. Όχι στα λόγια, κύριε Υπουργέ –έχουμε μάθει πώς λύνει αυτή η Κυβέρνηση στα λόγια διάφορα ζητήματα-, στις πράξεις! Να μας πείτε συγκεκριμένα, εάν θα δώσετε περισσότερα χρήματα για να γίνουν πιο σύντομα οι εκκαθαρίσεις και μετά ελάτε να το συζητήσουμε. Από τέτοιου είδους φιλολαϊκά μέτρα, κύριε Υπουργέ, χορτάσαμε και από τους προηγούμενους! Φιλολαϊκά στην εικόνα, αντιλαϊκά στην ουσία γιατί δεν λειτουργούσε ο θεσμός!

Παρακαλώ, λοιπόν –γιατί εδώ πέρα εμείς θέλουμε να μιλάμε σοβαρά- λύστε πρώτα τα ουσιαστικά ζητήματα του θεσμού και μετά πρώτοι απ’ όλους εμείς θα έρθουμε και θα στηρίξουμε και θα υπερψηφίσουμε τη διεύρυνση των δικαιούχων της νομικής αρωγής.

Όσον αφορά τα άρθρα 63 και 64, με την υφ’ όρον παραγραφή ποινικής δίωξης και την παύση της ποινικής δίωξης, σας είπαμε ξεκάθαρα ότι αυτή η ιστορία πρέπει κάποια στιγμή να τελειώνει. Αυτή η ιστορία πρέπει κάποια στιγμή να τελειώνει, κύριε Υπουργέ! Οι συνθήκες –το ανέλυσα διακόσιες φορές!- δεν είναι οι ίδιες, όπως ήταν το 2011, το 2013 και το 2016. Έχουμε νέο Ποινικό Κώδικα εδώ και έναν χρόνο, έχουμε κατάργηση των πταισμάτων, κακουργήματα που έγιναν πλημμελήματα. Δεν υπάρχει κανένας δικαιολογητικός λόγος να οδηγούμαστε σε όλη αυτή την ιστορία.

Θα υπερψηφίσουμε τις διατάξεις για τη δυνατότητα επίδοσης εγγράφων με ηλεκτρονικά μέσα –είναι κάτι που πρέπει να γίνει και έχουμε το βλέμμα μας στο μέλλον και όχι στο παρελθόν-, όπως επίσης θα υπερψηφίσουμε –γιατί είναι απολύτως ορθή!- την ίδρυση κατεύθυνσης ειρηνοδικών στην Εθνική Σχολή Λειτουργών, κάτι το οποίο είναι απολύτως συμβατό με τα αυξημένα δικαιοδοτικά τους καθήκοντα.

**ΠΡΟΕΔΡΕΥΩΝ (Χαράλαμπος Αθανασίου):**  Παρακαλώ ολοκληρώστε.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Κλείνω, κύριε Πρόεδρε.

Εμείς ως Κίνημα Αλλαγής καταθέσαμε μια τροπολογία που αφορά την ικανοποίηση πολυετών απαιτήσεων εργαζομένων, οι οποίες παραμένουν ανικανοποίητες. Είχαν νομίμως αναγγελθεί σε διαδικασίες αναγκαστικής εκτέλεσης και είχε δημοσιευτεί το πρόγραμμα πλειστηριασμού. Δυστυχώς, όμως, υπήρξαν πολύ σοβαρά κωλύματα, με αποτέλεσμα αυτοί οι άνθρωποι αυτή τη στιγμή να χάνουν τη δυνατότητα να πάρουν τις αποζημιώσεις τους. Είναι ένα δίκαιο, φιλολαϊκό, φιλεργατικό μέτρο. Λύνει μια τεράστια αδικία σε βάρος αυτών των ανθρώπων και σας καλούμε να την δείτε θετικά.

Σας ευχαριστώ θερμά.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Χαράλαμπος Αθανασίου):** Τον λόγο έχει η ειδική αγορήτρια από το Κομμουνιστικό Κόμμα Ελλάδας κ. Μαρία Κομνηνάκα.

**ΜΑΡΙΑ ΚΟΜΝΗΝΑΚΑ:** Ευχαριστώ, κύριε Πρόεδρε.

Να ευχηθώ κι εγώ χρόνια πολλά στους εορτάζοντες.

Είναι περιορισμένος ο χρόνος και δεν θα μπω στον πειρασμό να απαντήσω στις μεγαλοστομίες για το άπλετο φως που ρίχνεται στην υπόθεση «NOVARTIS». Εξετάστηκε τόσο πολύ σε βάθος το σκάνδαλο μέχρι τώρα, που θεωρείται απαραίτητο να επεκταθεί εξίσου η έρευνα και σε άλλες περιπτώσεις, να εξεταστούν και αυτές σε βάθος!

Θα αναφερθώ σε συγκεκριμένα ζητήματα στο νομοσχέδιο για τις ευρωπαϊκές οδηγίες, στις οποίες αναφερθήκαμε αναλυτικά επί της αρχής. Είναι εντυπωσιακό ότι αυτές περνάνε πραγματικά «στον αφρό» από το σύνολο σχεδόν των άλλων κομμάτων. Μάλιστα ΣΥΡΙΖΑ και ΚΙΝΑΛ εγκαλούν την Κυβέρνηση, γιατί καθυστερεί την ενσωμάτωση και πράγματι, συμφωνούμε ότι άδικα κατηγορείτε τον ΣΥΡΙΖΑ, γιατί πρώτος έσπευσε να επεκτείνει τον τρομονόμο. Δεν έχει κανένα πρόβλημα με τέτοιου είδους διατάξεις. Είναι γνωστή η προσήλωσή σας στον ευρωπαϊκό κατήφορο.

Όμως, δεν βλέπετε κανένα πρόβλημα για τα δικαιώματα και ελευθερίες σε αυτές τις ρυθμίσεις, για την απαράδεκτη διερεύνηση του αξιοποίνου με αόριστα περιγραφόμενες εγκληματικές συμπεριφορές;

Σε σχέση με τις δικονομικές εγγυήσεις για τα παιδιά που είναι ύποπτα ή κατηγορούμενα, κάναμε πολύ συγκεκριμένες και αναλυτικές επισημάνσεις για το πώς, πραγματικά, θεωρούμε ότι μπορούν να διασφαλιστούν τα δικαιώματα των ανηλίκων. Η οδηγία αναφέρεται σε ελάχιστες μόνο δικονομικές εγγυήσεις, που όχι μόνο είναι πίσω από τις ανάγκες αλλά σε ορισμένες περιπτώσεις υστερούν και σε σχέση με το τι σήμερα εφαρμόζεται.

Για παράδειγμα, στο ζήτημα της χωριστής κράτησης των παιδιών από τους ενηλίκους, το άρθρο 11 κάνει ένα βήμα πίσω σε σχέση με τα όποια θετικά μέτρα υπήρχαν. Μέχρι τώρα, μετά από έντονη και μακρόχρονη παρέμβαση του Συνηγόρου του Παιδιού η ηλικιακή ομάδα των δεκαπέντε έως δεκαοκτώ χρόνων κρατείτο χωριστά στο κέντρο κράτησης της Κορίνθου.

Στο συζητούμενο νομοσχέδιο αυτό όχι μόνο δεν κατοχυρώνεται, αλλά προβλέπεται και σε ορισμένες περιπτώσεις η κατ’ εξαίρεση κράτηση ανηλίκων στον ίδιο χώρο με ενήλικες, κάτι απαράδεκτο που πρέπει να αποκλείεται σε κάθε περίπτωση.

Ακόμα, στο άρθρο 5 του νομοσχεδίου πρέπει να απαλειφθεί εντελώς η διάταξη που περιορίζει την εφαρμογή των ελάχιστων αυτών δικονομικών εγγυήσεων μόνο στις περιπτώσεις των πράξεων με κατώτατο όριο ποινής τουλάχιστον έξι μηνών. Σας επισημάναμε ήδη ότι αυτό αποκλείει τη μεγάλη πλειοψηφία των υποθέσεων στις οποίες συνήθως εμπλέκονται ανήλικοι, όπως κλοπές, σωματικές βλάβες και άλλες.

Η ειδική μεταχείριση και η προστασία των ανηλίκων πρέπει να εξασφαλίζεται, ανεξαρτήτως ύψους ή είδους προβλεπόμενης ποινής, ανεξαρτήτως αν αυτός κρατείται ή όχι, όπως και για το άρθρο 6 θεωρούμε ότι πρέπει ρητά να αποκλείεται η δυνατότητα σε οποιοδήποτε στάδιο της εξέτασης του ανηλίκου αυτό να γίνεται χωρίς τη συνδρομή δικηγόρου.

Και για τη ρύθμιση της οπτικοακουστικής καταγραφής επισημάναμε ότι δημιουργεί μία επίφαση προστασίας από περιστατικά άσκησης ψυχικής, σωματικής ή λεκτικής βίας σε βάρος του ανήλικου, που τίποτα δεν διασφαλίζει ότι αυτά θα έχουν προηγηθεί εκτός κάμερας, αλλά την ίδια ώρα κρύβει πολύ περισσότερους κινδύνους για το πώς αυτό το βίντεο θα αξιοποιηθεί και από τις διωκτικές αρχές ή και σε άλλες περιπτώσεις.

Με βάση, λοιπόν, μία σειρά άλλες παρατηρήσεις που κάναμε στη συζήτηση στην επιτροπή, θεωρούμε ότι η οδηγία δεν εξασφαλίζει με πληρότητα τις δικονομικές εγγυήσεις που αρμόζουν στην ευαίσθητη ηλικιακή ομάδα των κατηγορουμένων, πολύ δε περισσότερο αυτή απέχει από μία συνολική αντεγκληματική πολιτική, με έμφαση στην πρόληψη, τη διαπαιδαγώγηση και την ομαλή επανένταξη των ανήλικων παραβατών στην κοινωνία.

Αναφερθήκαμε αναλυτικά στην επέκταση των κατασταλτικών μηχανισμών στο πλαίσιο των μέτρων, όπως λέγονται, για την καταπολέμηση της τρομοκρατίας αλλά και για τις ρυθμίσεις σε βάρος των συμφερόντων της Ευρωπαϊκής Ένωσης.

Επισημαίνουμε για ακόμα μια φορά τους κινδύνους που υπάρχουν σε τέτοιου είδους διατάξεις, που διευρύνουν υπερβολικά το αξιόποινο, αξιολογώντας ως εγκληματικές συμπεριφορές, ως συμμετοχή σε τρομοκρατική οργάνωση εικαζόμενες ακόμα σχέσεις και σκοπούς, να αξιοποιηθούν για ένα κυνήγι μαγισσών, κατασκευάζοντας τρομοκράτες πάντα με το μάτι στραμμένο στο εργατικό λαϊκό κίνημα.

Είναι φανερό ότι το αστικό κράτος ετοιμάζει τους κατασταλτικούς μηχανισμούς, για να αντιμετωπίσει τη λαϊκή αντίδραση που θα ξεσπάσει ενάντια στον νέο γύρο επίθεσης στους εργαζόμενους και τα λαϊκά στρώματα, προκειμένου να βγουν άβρεχτοι οι μεγάλοι επιχειρηματικοί όμιλοι και από αυτή την κρίση.

Έχει κάνει η Κυβέρνηση ήδη φανερές τις προθέσεις της. Δεν χρειάστηκαν καν τα προσχήματα για να επιτεθεί κατ’ επανάληψη σε βάρος των λαϊκών κινητοποιήσεων. Φαίνεται τελικά ότι τα μέτρα ενίσχυσης του εσωτερικού τουρισμού περιλαμβάνουν και τις μετακινήσεις αστυνομικών δυνάμεων από νησί σε νησί, για να επιβάλουν με το μαστίγιο την πολιτική σας. Δεν αρκείστε μόνο στην ενίσχυση του μηχανισμού ποινικοποίησης των κινητοποιήσεων, στέλνετε τον κόσμο κατευθείαν στα νοσοκομεία, για να μπορούν να εξελίσσονται ανενόχλητες οι «πράσινες» ή άλλες μπίζνες. Αυτό έδειξε το νέο σκηνικό ωμής βίας που έστησε η Κυβέρνηση στην Τήνο, για να υλοποιήσει αυτή τη φορά την απόφαση του ΣΥΡΙΖΑ -γιατί το κράτος έχει συνέχεια βέβαια-, απόφαση που παραδίδει τον φυσικό πλούτο στα χέρια των ιδιωτών της ενέργειας για την εγκατάσταση ανεμογεννητριών.

Κύριοι της Κυβέρνησης, σπέρνετε ανέμους, επιλέγοντας για ακόμα μια φορά τον επικίνδυνο δρόμο της αστυνομικής αγριότητας. Αλλά προσέξτε, γιατί τη θύελλα που μπορεί να προκαλέσει ο οργανωμένος και αποφασισμένος λαός δεν μπορεί κανείς να τη σταματήσει.

Είναι χαρακτηριστικό ότι ακόμα και μέσα από εκ πρώτης όψεως αθώες διατάξεις του νομοσχεδίου, φαίνεται ποιον βάζει απέναντί του το αστικό κράτος, απέναντι σε ποιον παίρνει τα μέτρα του. Για παράδειγμα στη διάταξη του άρθρου 63 που έχει εύλογα συγκεντρώσει συνολικά διαφωνία, που για ακόμη μια φορά παύει την ποινική δίωξη οριζόντια για όλα τα πλημμελήματα με χαμηλό όριο ποινής, στη λογική της αποσυμφόρησης, κάτι που θεωρούμε προβληματικό και ανεπαρκές σε κάθε περίπτωση. Όμως, φροντίζετε από αυτές να εξαιρέσετε αυτή την παραγραφή της απαράδεκτης διάταξης που ποινικοποιεί τις κινητοποιήσεις ενάντια στους πλειστηριασμούς. Αυτή είναι για εσάς η πράξη με τη μεγαλύτερη κοινωνικοηθική απαξία;

Είναι ενδεικτικό των προθέσεων της Κυβέρνησης να στρώσει τον δρόμο για να βγει μαζικά στο σφυρί η λαϊκή κατοικία. Και είναι ακόμα μεγαλύτερη πρόκληση όταν, ενώ λέτε ότι αναγκάζεστε εκ των συνθηκών να προχωρήσετε σε τέτοια αποσυμφορητικά της δικαιοσύνης μέτρα, καταθέτετε ταυτόχρονα νομοσχέδιο που προβλέπει ταχύρυθμες και πολυτελείς διαδικασίες στα δικαστήρια μόνο για τους επενδυτές. Μονά ζυγά για το κεφάλαιο! Βλέπετε για κάποιους ακόμα και η δικαιοσύνη είναι λίγο πιο δίκαιη. Θα τα πούμε, βέβαια, αυτά ολοκληρωμένα όταν έρθει για συζήτηση το καινούργιο νομοσχέδιο.

Όμως δείτε, για παράδειγμα, ότι την ίδια ώρα που νομοθετείτε πολυτελείς διαδικασίες για τους επενδυτές, βάζετε νέα εμπόδια στην πρόσβαση στη δικαιοσύνη, στους εργαζόμενους και στα λαϊκά στρώματα, ιδίως στις σημερινές συνθήκες που πολλαπλασιάζονται οι οικονομικές δυσκολίες. Μιλάω για τις ρυθμίσεις που αφορούν τη δωρεάν παροχή νομικής βοήθειας, που αντί να τη διευρύνετε εντάσσοντας περισσότερους δικαιούχους, είπατε στην προηγούμενη συζήτηση -δεν είδαμε, βέβαια, αν θα το υλοποιήσει- ότι θα τροποποιήσετε τη διάταξη, περιορίζοντας και άλλο τα εισοδηματικά κριτήρια. Μάλιστα το παρουσιάσατε ως ένδειξη καλής θέλησης να συνδιαμορφώσετε τις διατάξεις του νομοσχεδίου με τις προτάσεις που έγιναν από μερίδα της Αντιπολίτευσης και δικηγόρων, που τις θεωρούμε απαράδεκτες βέβαια.

Αυτό που θα ενίσχυε και τον θεσμό της νομικής βοήθειας, αλλά θα βοηθούσε και τους δικηγόρους που συμμετέχουν σε αυτή, θα ήταν η άμεση εξόφλησή τους αμέσως μετά τη διενέργεια του δικαστικής πράξης και όχι βέβαια με τις σημερινές απαράδεκτες καθυστερήσεις μηνών και χρόνων ακόμα.

Σε σχέση με τον τελευταίο μέρος του νομοσχεδίου που περιλαμβάνει τις διάσπαρτες διατάξεις, θα αναφερθώ σε συγκεκριμένα μόνο άρθρα.

Στο άρθρο 55, είχαμε διατυπώσει συνολικά την επιφύλαξή μας αναφορικά με την επιδίκαση της συγκεκριμένης αποζημίωσης από διοικητική αρχή, διορισμένη μάλιστα από τον αρμόδιο Υπουργό και όχι από δικαστικό όργανο που πληροί και τα εχέγγυα ανεξαρτησίας και αμεροληψίας. Εν προκειμένω, θεωρούμε θετικό βήμα ότι διευρύνεται η δυνατότητα των θυμάτων να προσφύγουν με την αύξηση της προθεσμίας και τη μείωση του παράβολου, όμως πιστεύω ότι πρέπει συνολικά να καταργηθεί το παράβολο που λειτουργεί αποτρεπτικά στους προσφεύγοντες.

Σε σχέση με το άρθρο 56, δεν θεωρούμε επαρκή την αιτιολόγηση που δίνετε ότι αυτό δεν δημιουργεί ουσιαστικό πρόβλημα λόγω της φύσης των αποφάσεων του Σ.τ.Ε., γιατί ναι μεν θεωρητικά το κράτος δεσμεύεται και για άλλες περιπτώσεις από τις πιλοτικές αποφάσεις, αυτό ωστόσο δεν αποκλείει επικαλούμενοι διάφορους λόγους να αποκλίνουν από αυτή. Ήδη υπάρχει σχετική εμπειρία με την επίκληση δημοσιονομικών λόγων ή ελλείψεως εννόμου συμφέροντος να εξαιρούνται δικαιούμενοι.

Σε σχέση με το άρθρο 57, για το καθεστώς αλλοδαπών, κατανοούμε ότι αυτό δεν ρυθμίζει τώρα για πρώτη φορά τα ζητήματα της προσφυγής στη διεθνή προστασία, όμως θεωρούμε ότι επιβεβαιώνετε ουσιαστικά την κριτική που σας κάναμε και ότι με την επιτάχυνση των διαδικασιών, δηλαδή με την υποβίβαση των αιτήσεων διεθνούς προστασίας στα διοικητικά πρωτοδικεία, ουσιαστικά διαμορφώνονται προϋποθέσεις για μια «βιομηχανία» απορριπτικών αποφάσεων, όταν μάλιστα έχετε διαμορφώσει το εξής αντιφατικό, οι πρωτοδίκες δικαστές να καλούνται να εξετάσουν αποφάσεις βαθμολογικά ανώτερών τους δικαστών, όταν οι επιτροπές ασύλου αποτελούνται από εφέτες, καθιστώντας ουσιαστικά απίθανη την ανατροπή τους. Η κριτική μας, δηλαδή, εστιάζεται σε αυτό ακριβώς το γεγονός, της ανακολουθίας της κυβερνητικής πολιτικής, που αποδεικνύει την κατεύθυνση που ακολουθείτε σε σχέση με τα δικαιώματα των προσφύγων, που αποβλέπει βέβαια και με κάθε τρόπο στον περιορισμό τους.

Και δυο κουβέντες τώρα για τη διάταξη για τις μισθολογικές ωριμάνσεις των δικαστικών λειτουργών. Τοποθετηθήκαμε και τη θεωρούμε θετική. Έχει καθυστερήσει ήδη η καταβολή τους και θεωρούμε ότι δεν πρέπει αυτή να πάει για το τέλος του χρόνου. Θα πρέπει να γίνει άμεσα.

Τέλος, για τη διάταξη που αφορά τις οργανικές θέσεις των δικαστηρίων έχει γίνει από όλες τις πλευρές κριτική. Ενώ μετά από τόσο καιρό και με δεδομένες τις ανάγκες για άμεση στελέχωση των δικαστηρίων, κάνετε έστω και περιορισμένη των οργανικών θέσεων, όμως αυτή υπονομεύεται από την άλλη με τη μείωση των θέσεων των αντεισαγγελέων εφετών, οι οποίοι είναι γνωστό ότι παράγουν σημαντικό έργο.

Ακόμα, πραγματικά, δεν κατανοούμε την άρνηση σας να επισπεύσετε την κάλυψη των θέσεων των δικαστών με την εισαγωγή μιας εμβόλιμης σειράς κατάταξης από τον πίνακα των επιτυχόντων του περσινού διαγωνισμού, για τους οποίους, βέβαια, δεν θεωρούμε ότι υστερούν σε επιστημονική επάρκεια από τους προηγούμενους εισαχθέντες και ιδίως μετά την τελευταία γνωμοδότηση που απαντάει και στα ζητήματα νομιμότητας. Δεν βλέπουμε να υπάρχει η πρόβλεψη.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ πολύ.

Τον λόγο έχει ο κ. Κωνσταντίνος Χήτας, ειδικός αγορητής από την Ελληνική Λύση, για επτά λεπτά.

Κατ’ αρχάς να ευχηθούμε και σ’ εσάς χρόνια πολλά για τη γιορτή σας.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ, κύριε Πρόεδρε.

Κύριε Υπουργέ, συζητάμε εδώ και μια βδομάδα για τη δικαιοσύνη και είναι λες και συνωμοτεί το σύμπαν. Ενώ όσο εμείς κουβεντιάζουμε για τη δικαιοσύνη, γίνονται διάφορα. Έχουμε παρεμβάσεις στη δικαιοσύνη. Θα πάω στην υπόθεση του Σκέρτσου, την οποία αναλύσαμε εδώ. Είχαμε παρέμβαση του Υπουργείου Παιδείας -δεν έχει ξαναγίνει αυτό- που μέσω του Υπουργείου Εσωτερικών ζητάει να κυνηγήσουμε όσους παντρεύτηκαν και όσους βαπτίστηκαν, την ώρα που μιλάμε για δικαιοσύνη στην Αίθουσα αυτή. Είναι φοβερά αυτά που συμβαίνουν!

Επίσης, την ώρα που μιλάμε για δικαιοσύνη, κύριε Υπουργέ, εδώ και μια εβδομάδα στις επιτροπές και στην Ολομέλεια, είναι και σε εξέλιξη η υπόθεση της «NOVARTIS». Την είδαμε χθες την υπόθεση αυτή εδώ. Να απαντήσω, λοιπόν, στο Κίνημα Αλλαγής και να σηκώσω το γάντι και να πω ότι μας ενδιαφέρει πολύ τι έγινε με την υπόθεση «NOVARTIS» και δεν βγάζουμε την ουρά μας απέξω με την αποχώρησή μας. Μας ενδιαφέρει πάρα πολύ. Αλλά μας ενδιαφέρει να μας πείτε πού πήγαν τα λεφτά και όχι οι δικές σας κοκορομαχίες, Κίνημα Αλλαγής, με τον ΣΥΡΙΖΑ και τη Νέα Δημοκρατία. Εμείς σε αυτή την παρωδία δεν συμμετέχουμε.

Αυτό που ενδιαφέρει εμάς και τον κόσμο, τις Ελληνίδες και τους Έλληνες, είναι να μας πείτε πού πήγαν τα λεφτά. Και αν η Κυβέρνηση της Νέας Δημοκρατίας αποφασίσει να προχωρήσει σε αγωγές εναντίον της «NOVARTIS», διά στόματος Κυριάκου Βελόπουλου είπαμε ότι θα είμαστε στο πλευρό σας να το φτάσουμε μέχρι τέλους. Αυτά για να ξεκαθαρίζουν τα πράγματα. Αυτά μας ενδιαφέρουν.

Επίσης, τον κόσμο τον ενδιαφέρει εάν θα ζήσει. και να σας ενημερώσω, κύριε Υπουργέ, ότι πρέπει να ζήσουν οι Έλληνες και μετά τον Σεπτέμβριο. Τα μέτρα που ανακοινώσατε χθες είναι μέχρι τον Σεπτέμβριο. Ο κόσμος θα έχει ανάγκη από δουλειά και από φαγητό και μετά τον Σεπτέμβριο.

Καλά είναι αυτά τα επικοινωνιακά τρικ κι αυτές οι ενέσεις και οι ασπιρίνες, αλλά πρέπει να βγάλετε ένα πρόγραμμα ολοκληρωμένο και όχι ένα πρόγραμμα προεκλογικό. Αυτά τα μέτρα που βγάζετε είναι προεκλογικά. Αλλά γι’ αυτά θα σας μιλήσει σε πολύ λίγο ο Πρόεδρος της Ελληνικής Λύσης και θα σας πει για άλλη μια φορά τις προτάσεις, για τις οποίες μπορείτε φυσικά να κρατήσετε σημειώσεις και σιγά-σιγά να ξεκινήσετε να τις εφαρμόζετε. Αυτά ενδιαφέρουν τον κόσμο.

Ενδιαφέρει τον κόσμο να μας πείτε επίσης, κύριε Υπουργέ, πώς είναι δυνατόν δυο μήνες να μας κυνηγάτε, να μας έχετε κλείσει στο σπίτι μας, να παίρνετε τις μεζούρες -έβλεπα προχτές τον κ. Γεωργιάδη να μετράει-, να φοράτε αυτές τις μάσκες, τα καταστήματα να είναι ακόμα κλειστά και να επιτρέπουμε σε δέκα μέρες τα αεροπλάνα να έρχονται απ’ όλη την Ευρώπη χωρίς κανέναν έλεγχο. Πρέπει κάποια στιγμή να μας εξηγήσετε τι έχετε στο μυαλό σας γι’ αυτά.

Επίσης, τους Έλληνες πολίτες αλλά και εμάς μας ενδιαφέρει ο σεβασμός απέναντι στους θεσμούς. Σεβόμαστε απόλυτα τους θεσμούς, αλλά και οι θεσμοί θα πρέπει να ανταποκρίνονται στις απαιτήσεις των Ελλήνων. Γιατί είναι της Ελληνικής Δημοκρατίας η Προεδρία. Όταν μιλάμε για γεγονότα που αφορούν στη Γενοκτονία κύριε Υπουργέ, νομίζω ότι θα συμφωνήσετε μαζί μου, θα πρέπει να αναφέρουμε ότι αυτοί οι Έλληνες σφαγιάστηκαν, βιάστηκαν, κακοποιήθηκαν, εκδιώχθηκαν και δεν χάθηκαν απλά, όπως είπε η Πρόεδρος της Δημοκρατίας.

Θα μιλήσω για το νομοσχέδιο. Κύριε Υπουργέ, σας έχω ξεκαθαρίσει από την αρχή ότι η Ελληνική Λύση την υπογραφή της και το ναι σ’ αυτό το νομοσχέδιο δεν πρόκειται να το βάλει. Δεν πρόκειται να το βάλει. Δεν πάει να είναι ενσωματώσεις ευρωπαϊκές. Θα σας πω μετά. Σας εξήγησα σε όλες τις επιτροπές και στη συζήτηση επί των άρθρων, τους λόγους για τους οποίους δεν μπορεί η Ελληνική Λύση να βάλει. Μαλώνατε, πολιτικά φυσικά, με τα υπόλοιπα κόμματα και όλοι ψηφίζουν ναι. Δεν το κατάλαβα αυτό πως έγινε. Φώναζε το Κίνημα Αλλαγής. Φώναζε ο ΣΥΡΙΖΑ, βγάλατε τα πολιτικά σας βέλη, έγινε εδώ ένας ωραίος πολιτικός χαμός και τελικά είπαν: ΣΥΡΙΖΑ ναι, Κίνημα Αλλαγής ναι. Δεν καταλαβαίνω πραγματικά πως γίνεται αυτό.

Πάω στο νομοσχέδιο. Γιατί βαφτίζετε τους ανήλικους ή αυτούς που δεν γνωρίζετε πόσο χρονών είναι, ανήλικους; «Πώς χρονών είσαι εσύ, αγόρι μου; Δεν ξέρουμε πόσο χρονών είσαι. Μπορεί να είσαι δεκαοχτώ, εικοσιένα. Έχεις έρθει από το Μπαγκλαντές, από το Κονγκό, δεν ξέρουμε από πού έχεις έρθει. Θα σε κάνουμε ανήλικο. Έλα εδώ να σου προσφέρουμε νομική υπηρεσία». Κύριε Υπουργέ, δεν γίνονται αυτά τα πράγματα. Δεν γίνεται το ελληνικό κράτος και η ελληνική δικαιοσύνη να βαφτίζουν ανήλικους τους μη γνωρίζοντες την ηλικία, επειδή δεν έχουν χαρτιά, επειδή τα σκίζουν και τα πετάνε.

Κύριε Πρόεδρε, τρέχω πάρα πολύ σήμερα, γιατί μας δώσατε μόλις επτά λεπτά. Θέλω να δω τι θα προλάβω να πω.

Τους δίνετε προνόμια, διευκολύνσεις, παροχές, περισσότερα απ’ ό,τι δίνετε στους Έλληνες πολίτες.

Κύριε Υπουργέ, είναι ενσωματώσεις της Ευρωπαϊκής Ένωσης. Ξέρετε κάτι; Πρέπει να κοιτάμε και το εθνικό συμφέρον. Δεν μπορεί όλα τα μέλη-κράτη της Ευρωπαϊκής Ένωσης να έχουν τις ίδιες ανάγκες. Δεν την ενδιαφέρει, για παράδειγμα, τη Νορβηγία ή το Λουξεμβούργο. Δεν έχει τα ίδια προβλήματα που έχουμε εμείς με τους λαθρομετανάστες. Ούτε Τούρκους έχουν δίπλα να στέλνουν ορδές ολόκληρες ούτε τίποτα. Άρα εμείς θα πρέπει να δούμε τις δικές μας ανάγκες.

Τι μάθαμε, κύριε Υπουργέ; Ότι χτες ορίσαμε τους τριάντα δυο, θα μου επιτρέψετε την έκφραση, «νέους δημάρχους». Φοβερό. Τριάντα δυο διοικητές ΚΥΤ. Εμείς ξέραμε ότι ήταν είκοσι οκτώ τα ΚΥΤ. Τελικά είναι τριάντα δυο. Τριάντα δυο ισλαμοχώρια τα οποία ενώ εμείς ήμασταν κλεισμένοι στο σπίτι μας, ο κ. Μηταράκης φύτεψε ανά την επικράτεια και στα νησιά μας. Τριάντα δυο ισλαμοχώρια με τριάντα δυο εν δυνάμει δημάρχους, διοικητές οι οποίες παίρνουν 3.000 ευρώ ο ένας. Τα βλέπετε αυτά; Τα ξέρει ο κόσμος αυτά; Τριάντα δυο; Με 3.000 ευρώ ο ένας; Εν δυνάμει δήμαρχοι είναι αυτοί. Χίλια πεντακόσια άτομα, δυο χιλιάδες, είκοσι πέντε χιλιάδες στη Μόρια, τριάντα χιλιάδες, οκτακόσιοι, εννιακόσιοι. Χωριά που έχετε φυτέψει μέσα στην επικράτεια. Αυτά είναι. Αυτά κάνετε.

Κύριε Υπουργέ, σας το είπα και την προηγούμενη φορά, θα σας το πω και τώρα. Όλα μέσα στο νομοσχέδιο θυμίζουν ΜΚΟ. Απίστευτο! Είχαμε τον δημόσιο τομέα, μπορεί και ο ιδιωτικός τομέας τώρα να προσφέρει υπηρεσίες και να αναλαμβάνει να προασπίζει τα συμφέροντα του ανήλικου. Να το πείτε ξεκάθαρα. Θα μπορούν να αναλαμβάνουν επίσημα δράση οι ΜΚΟ και το λέτε ξεκάθαρα μέσα στο νομοσχέδιο. ΜΚΟ, όπως λέμε κράτος εν κράτει. Εδώ λέμε να τις κλείσουμε, να τις στείλουμε από εδώ, οι περισσότερες είναι παράνομες κι εσείς τους δίνετε δικαιώματα, ρόλο επίσημο και ζεστό χρήμα για να διαχειρίζονται. Δεν γίνονται αυτά. Μην πάω στο άρθρο 16 ή στο άρθρο 17 για την υποστήριξη ανηλίκων και τη χρηματοδότηση. Κι εδώ ΜΚΟ. Παντού ΜΚΟ; Μα τι πράγμα είναι αυτό; Και πως μπορούμε εμείς να ψηφίσουμε αυτό το νομοσχέδιο, κύριε Υπουργέ;

Πάω στη νομική βοήθεια. Ανεξαρτήτως ιθαγένειας ή τόπου κατοικίας ή συνήθους διαμονής τους. Δηλαδή, όλοι, μικροί-μεγάλοι νομική βοήθεια. Βάζετε περιορισμό για τις πολύτεκνες οικογένειες που έχουν τρία ή τέσσερα παιδιά, τα 1.000 ευρώ για τη νομική βοήθεια -που θα έπρεπε να είναι δωρεάν για τους Έλληνες πολίτες- και προσφέρετε νομική βοήθεια δωρεάν σε όποιον θέλει, όποτε θέλει, χωρίς χαρτιά, χωρίς νόμιμη ή μόνιμη διαμονή. Δεν γίνονται αυτά τα πράγματα.

Θέλετε να ψηφίσουμε ένα νομοσχέδιο, κύριε Υπουργέ, μαζί; Φέρτε εδώ ένα νομοσχέδιο της δικαιοσύνης. Να μη λέτε το Σάββατο αυτά που εμείς λέμε την Τρίτη, κύριε Κυρανάκη, και οι υπόλοιποι της Νέας Δημοκρατίας, που βγάλατε δυο-τρεις για να μπερδεύουν τον κόσμο. Γιατί όταν στην Ελληνική Λύση εδώ και μήνες από το πρόγραμμά μας και μέσα στη Βουλή από τη μέρα που εκλεγήκαμε, λέμε ισόβια, εννοούμε ισόβια. Να το κάνετε, κύριε Υπουργέ. Εκεί θα ξέρετε ότι η Ελληνική Λύση θα είναι στο πλευρό σας. Δεν μπορεί βιαστές, άρρωστοι, ανώμαλοι και φονιάδες να κυκλοφορούν έξω ελεύθεροι.

Κι αφού μιλάμε για ενσωματώσεις, κύριε Υπουργέ, γιατί δεν ενσωματώνουμε κι εμείς μια φορά κάτι που κάνουν άλλες χώρες; Για παράδειγμα στην Αυστραλία -δεν ξέρω αν το γνωρίζετε ή όχι- υπάρχει ισόβια κάθειρξη που μπορεί να ξεπεράσει τα σαράντα χρόνια. Γιατί δεν αντιγράφουμε τα καλά, δηλαδή; Είναι δυνατόν να κυκλοφορούν οι εγκληματίες έξω ελεύθεροι; Γι’ αυτό, λοιπόν, κύριε Υπουργέ, επειδή κι εσείς ξέρω ότι συμφωνείτε μ’ αυτό που λέω, σας προκαλώ δημόσια από το Βήμα της Βουλής, όταν λέμε ισόβια, εννοούμε ισόβια. Αυτό είναι μια πάγια θέση της Ελληνικής Λύσης, που είναι ξεκάθαρη σε όλον τον κόσμο. Θυμάμαι σαν τώρα όταν το έλεγε ο Αρχηγός μας πώς αντιδρούσατε εσείς: «τι είναι αυτά που λέτε! Είστε υπερβολικός. Είστε ακραίος». Γι’ αυτές τις περιπτώσεις όταν λέμε ισόβια εννοούμε ισόβια.

Αυτά είναι νομοσχέδια, κύριε Υπουργέ, που θα βοηθήσουν την ελληνική δικαιοσύνη. Τα υπόλοιπα είναι πασαλείμματα που δεν αφορούν στους Έλληνες.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Χαράλαμπος Αθανασίου):** Τον λόγο έχει η ειδική αγορήτρια του ΜέΡΑ25, κ. Φωτεινή Μπακαδήμα.

**ΦΩΤΕΙΝΗ ΜΠΑΚΑΔΗΜΑ:** Σας ευχαριστώ, κύριε Πρόεδρε.

Κατ’ αρχάς πριν ξεκινήσω να ευχηθώ κι εγώ χρόνια πολλά στους εορτάζοντες και τις εορτάζουσες. Κι είναι αρκετοί σήμερα.

Κύριε Υπουργέ, κυρίες και κύριοι συνάδελφοι, δεύτερη μέρα συζήτησης του νομοσχεδίου το οποίο εισάγει το Υπουργείο Δικαιοσύνης και το οποίο απαρτίζεται από οκτώ μέρη.

Ξεκινώ από το πρώτο μέρος που αφορά στην ενσωμάτωση της οδηγίας 800/2016, σχετικά με τις δικονομικές εγγυήσεις για τα παιδιά που είναι ύποπτα ή κατηγορούμενα στο πλαίσιο ποινικών διαδικασιών. Έχουμε τοποθετηθεί επί του παρόντος εκτενώς. Θα μείνω σήμερα σε μια σύντομη αναφορά λέγοντας ότι η διατύπωση του συγκεκριμένου μέρους δεν μας καλύπτει ως προς την προάσπιση της προσωπικότητας και του συμφέροντος του παιδιού.

Το δεύτερο μέρος στοχεύει στην ενσωμάτωση της οδηγίας 1371/201,7 σχετικά με την καταπολέμηση μέσω του ποινικού δικαίου της απάτης σε βάρος των οικονομικών συμφερόντων της Ευρωπαϊκής Ένωσης.

Το τρίτο μέρος στοχεύει στην ενσωμάτωση της οδηγίας 541/2017 για την καταπολέμηση της τρομοκρατίας. Και σ’ αυτό έχουμε αναφερθεί πλήρως.

Ας περάσουμε στο τέταρτο που αποσκοπεί στην ενσωμάτωση της οδηγίας 1919/2016 αναφορικά με την δικαστική αρωγή για υπόπτους και κατηγορούμενους στο πλαίσιο ποινικών διαδικασιών. Έχω αναλύσει την άποψη του ΜέΡΑ25 για τη νομική βοήθεια. Έχετε λάβει τις προτάσεις μας, κύριε Υπουργέ. Αναμένουμε να δούμε την τελική μορφή του συγκεκριμένου μέρους για να εκφραστεί μέσω της ψήφου μας η στάση μας.

Το πέμπτο μέρος με ένα μόνο άρθρο, το άρθρο 48, συμπληρώνει την οδηγία 57 του 2014, σχετικά με διοικητικές κυρώσεις που επιβάλλονται σε περίπτωση τέλεσης συγκεκριμένων παραβάσεων της ενωσιακής νομοθεσίας.

Το έκτο μέρος κι αυτό με ένα άρθρο, το άρθρο 49, εισάγει προς κύρωση το μνημόνιο συνεργασίας μεταξύ των δυο Υπουργείων Δικαιοσύνης, Ελλάδας και Κύπρου.

Το έβδομο τροποποιεί τον ν.3663/2008, έτσι ώστε να εναρμονιστεί με τον ευρωπαϊκό κανονισμό 1727/2018 αναφορικά με τη συμμετοχή Ελλήνων εκπροσώπων στην Ευρωπαϊκή Μονάδα Δικαστικής Συνεργασίας.

Το όγδοο, το οποίο είναι και το εκτενέστερο, αποτελείται από τα άρθρα 54 ως 97, και αποτελεί τις λοιπές διατάξεις που ήρθαν να προστεθούν μετά τη διαβούλευση στο νομοθέτημα που τελικά λάβαμε και συζητήσαμε όλες αυτές τις μέρες.

Με το άρθρο 54, επανακαθορίζονται οι εγκληματικές πράξεις για τις οποίες τα θύματα μπορούν να υποβάλουν αίτηση αποζημίωσης στην αρμόδια αρχή.

Με το άρθρο 55, μειώνεται στο μισό, στα 50 ευρώ δηλαδή, το ύψος του παραβόλου που προσκομίζεται μαζί με την αίτηση αποζημίωσης. Όπως δηλώσαμε όλες αυτές τις μέρες, θα θέλαμε να δείτε αν είναι εφικτό και στο βαθμό που μπορεί να γίνει, να έχουμε μια περαιτέρω μείωση του ποσού. Συνεχίζει να μας προκαλεί απορία η πρόβλεψη του άρθρου 59, για εξαίρεση της γενικής επιτροπείας της επικρατείας των τακτικών διοικητικών δικαστηρίων από τη δυνατότητα μετάταξης υπαλλήλων των καταργούμενων υποθηκοφυλακείων. Συνεχίζουμε να θέλουμε κάποιες διευκρινίσεις, αναφορικά με το σκεπτικό που οδήγησε σε αυτή τη διάταξη.

Το άρθρο 61, προβλέπει την εφάπαξ καταβολή μέχρι το τέλος του 2011 των διαφόρων αποδοχών των δικαστικών λειτουργών και του προσωπικού του Νομικού Συμβουλίου του Κράτους. Το άρθρο 63, παραγράφει το αξιόποινο και παύει την ποινική δίωξη πλημμεληματικών πράξεων. Τα άρθρα 65 και 66, τροποποιούν το άρθρο 166 του Πτωχευτικού Κώδικα, αναφορικά με την περάτωση της πτώχευσης. Το άρθρο 67, εισάγει ρυθμίσεις μεταξύ άλλων για τη δυνατότητα επίδοσης εγγράφων με ηλεκτρονικό τρόπο. Το άρθρο 72, παρατείνει μέχρι τα τέλη του 2021 την ισχύ του πίνακα επιτυχόντων του διαγωνισμού του 2016 για την πρόσληψη ειρηνοδικών Δ΄ τάξης. Με τα άρθρα 81 έως 86, επιχειρείται η ρύθμιση θεμάτων, σχετικών με τη διεξαγωγή του εισαγωγικού διαγωνισμού στην Εθνική Σχολή Δικαστών, το δικαίωμα συμμετοχής, την πενταμελή επιτροπή και όλα τα συναφή. Στα άρθρα 87 έως 94, επιχειρούν να ρυθμίσουν επιμέρους θέματα της λειτουργίας της Εθνικής Σχολής Δικαστών. Με το άρθρο 95, αυξάνεται ο αριθμός υπαλλήλων στους δεκαοχτώ από δεκαπέντε.

Κλείνοντας, δεν θα μπορούσα -τείνοντας να γίνω μονότονη- να μην επανέλθω στο θέμα των επιτυχόντων στον 26ο διαγωνισμό της Σχολής Δικαστών και θα επανέλθω, κύριε Υπουργέ, όσο κι αν θεωρείτε εσείς ότι το θέμα έχει λήξει. Σε τρεις διαφορετικές μέρες, κύριε Υπουργέ, μας δώσατε τρεις διαφορετικές απαντήσεις. Την πρώτη φορά, είπατε ότι η καθυστέρηση στην απορρόφηση θα γίνει λόγω της δεκαοχτάμηνης διάρκειας σπουδών στη σχολή. Τη δεύτερη, ότι υφίσταται ζήτημα νομιμότητας, χωρίς ποτέ να καταθέσετε κάποια γνωμοδότηση, όπως σας είχα επανειλημμένως ζητήσει. Την Τρίτη, είπατε ότι ο διαγωνισμός στη Σχολή Δικαστών γίνεται κάθε χρόνο, ενώ οι διαγωνισμοί των ειρηνοδικών και του Νομικού Συμβουλίου του Κράτους δεν γίνονται κάθε χρόνο και χαίρομαι ειλικρινά πάρα πολύ που ακούστηκε αυτό δημόσια. Ίσως, λοιπόν, ήρθε η ώρα να γίνει μια μεγάλη αλλαγή, ώστε να αποκατασταθεί αυτή η αδικία.

Αναφερθήκατε επίσης, σε επιλαχόντες, αναφορικά με τους επιτυχόντες στον 26ο διαγωνισμό, τη στιγμή όμως που το ΦΕΚ με αριθμό 54 της 27ης Ιανουαρίου 2020 τους αναφέρει σε «Πίνακα Διοριστέων». Γιατί, λοιπόν, εφόσον υπάρχουν διοριστέοι, ξαναγίνονται διαγωνισμοί; Είναι καιρός να αλλάξει αυτή η τακτική, είναι καιρός να εξαντλείται ο πίνακας διοριστέων και στη Σχολή Δικαστών, να μη γίνεται κάθε χρόνο διαγωνισμός αλλά να πραγματοποιείται νέος μόνο μετά την εξάντληση του προηγούμενου πίνακα, εξοικονομώντας κονδύλια του ΕΣΠΑ που θα μπορούσαν κάλλιστα να διοχετευτούν από αλλού. Άλλωστε αυτό επιτάσσει και η αρχή της ισότητας. Δεν νοείται να υπάρχουν διοριστέοι και να καλούνται ξανά και ξανά να δίνουν εξετάσεις. Περιλαμβάνονται σε ΦΕΚ, κύριε Υπουργέ, και θα το καταθέσω στα Πρακτικά μόλις τελειώσω. Δεν θα χρειαστεί ούτε καν νέο ΦΕΚ, έχει ήδη δημοσιευθεί.

Παράλληλα, εντάσσετε τους ειρηνοδίκες στο πλαίσιο της Εθνικής Σχολής Δικαστών, όπου και θα ισχύουν πλέον δύο μέτρα και δύο σταθμά. Στην κατεύθυνση των ειρηνοδικών παρατείνετε τον πίνακα, μέχρι αυτός να εξαντληθεί. Στην κατεύθυνση των δικαστών και εισαγγελέων, ο πίνακας διοριστέων δεν έχει ισχύ και θα επαναλαμβάνονται κάθε χρόνο εξετάσεις.

Κύριε Υπουργέ, εσείς που αγωνίζεστε τόσο πολύ για το νόμιμο και το δίκαιο, δεν θεωρείτε ότι αυτό είναι άνισο και άδικο; Για την ιστορία, βέβαια, να αναφέρω ότι ενώ λέτε πως ο διαγωνισμός γίνεται κάθε χρόνο, το 2015 δεν πραγματοποιήθηκε, ενώ το 2016 έγιναν δύο διαγωνισμοί. Η Εθνική Σχολή Δικαστών ανέστειλε τη λειτουργία της από 11 Μαρτίου του τρέχοντος μέχρι 1 Ιουνίου και από ό,τι πληροφορήθηκα έγιναν μόνο κάποια διαδικτυακά μαθήματα, ενώ οι σπουδαστές θα αναπληρώσουν όσα δεν πραγματοποίησαν το επόμενο διάστημα, όπως άλλωστε θα γίνει και σε όλους τους υπόλοιπους τομείς εκπαίδευσης. Αν ξεκινήσουν άμεσα και οι υπόλοιποι επιτυχόντες, στην ουσία θα κινηθεί παράλληλα η εκπαίδευση με αυτούς που ξεκίνησε τον Φεβρουάριο. Είναι ιδανική συγκυρία, οπότε δεν τίθεται θέμα fast track σειράς δικαστών. Ούτε όμως και η δεύτερη σειρά του 2016 που διήρκησε δεκατέσσερεις μήνες αντί για δεκαοχτώ ήταν fast track σειρά. Η σχολή έχει τα μέσα και την απαραίτητη στελέχωση, ώστε οι σπουδαστές να καταρτίζονται πλήρως και ολοκληρωμένα. Αυτό είναι κάτι που το γνωρίζουμε όλοι.

Επειδή σε όλες τις συνεδριάσεις και τις επιτροπές δείξατε πρόθυμος -και οφείλουμε να το αναγνωρίσουμε- να ακούσετε τις προτάσεις μας και να βρείτε δίκαιες λύσεις και επειδή κατατέθηκαν πολλά έγγραφα για την καλύτερη αξιολόγηση του ζητήματος, σας καλούμε έστω και τώρα, την ύστατη στιγμή να επανεξετάσετε το θέμα λίγο καλύτερα. Άλλωστε, να θυμίσουμε ότι το ίδιο έγινε και το 1996, επί θητείας του κ. Ευάγγελου Βενιζέλου στο Υπουργείο Δικαιοσύνης. Τα οφέλη θα είναι πολλά. Άμεση απορρόφηση δικαστών, επιτάχυνση της δικαιοσύνης, δίκαιο μεταρρυθμιστικό έργο, δικαίωση των επιτυχόντων, μικρότερη δαπάνη κονδυλίων του ΕΣΠΑ και αξιοποίησή τους σε άλλους τομείς και πολλά άλλα. Εμείς επανακαταθέσαμε τη σχετική τροπολογία και παρακαλούμε και αναμένουμε να την κάνετε δέκτη.

Επίσης, καταθέσαμε έτερη τροπολογία, που αφορά την ποινικοποίηση των αντιδράσεων κατά των πλειστηριασμών, που εισήγαγε ο ΣΥΡΙΖΑ και συνεχίζει φυσικά η Νέα Δημοκρατία, συμπεριλαμβάνοντας το πλημμεληματικό αδίκημα της αντίδρασης στους πλειστηριασμούς, στις εξαιρέσεις από την παραγραφή πληθώρας πλημμεληματικών αδικημάτων, που εισάγει με διάταξη το παρόν νομοσχέδιο. Ελπίζουμε και αυτή να γίνει δέκτη.

Κύριε Υπουργέ, είμαστε σίγουροι ότι θα πράξετε τελικά το σωστό και το δίκαιο.

Ευχαριστώ.

(Στο σημείο αυτό η Βουλευτής κ. Φωτεινή Μπακαδήμα καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ κι εγώ.

Τον λόγο ζήτησε ο Πρόεδρος της Κοινοβουλευτικής Ομάδας Ελληνική Λύση, κ. Κυριάκος Βελόπουλος.

Κύριε Βελόπουλε, έχετε τον λόγο.

**ΚΥΡΙΑΚΟΣ ΒΕΛΟΠΟΥΛΟΣ:** Ευχαριστώ, κύριε Πρόεδρε.

Θα ήθελα ξεκινώντας να ενημερώσω το Σώμα ότι πριν από δέκα λεπτά μου τηλεφώνησε ο πρώην Βουλευτής της Νέας Δημοκρατίας, ο κ. Χαϊτίδης Ευγένιος, εξαιρετικός άνθρωπος, και με ενημέρωσε ότι αυτή τη στιγμή που εμείς μιλάμε εδώ και λέμε τα δικά μας για το νομοσχέδιο του Υπουργείου Δικαιοσύνης, οι μπουλντόζες στη Χειμάρρα ανοίγουν δρόμο και κατεδαφίζουν σπίτια κατ’ εντολή του Ράμα. Δεν ξέρω πόσο ικανοποιημένη μπορεί να είναι η Νέα Δημοκρατία με όλα αυτά που συμβαίνουν επί διακυβέρνησής της και δεν ξέρω τι κομματικές κινήσεις έκανε η Νέα Δημοκρατία. Επαναλαμβάνω είναι καταγγελία Βουλευτή, δικού σας Βουλευτή, που μου τηλεφώνησε πριν λίγα λεπτά. Ας το δει το Υπουργείο Εξωτερικών, ας το δει ο Πρωθυπουργός, γιατί δεν είναι ένα απλό θέμα. Είναι αδέρφια μας οι Βορειοηπειρώτες. Τους παρατήσαμε δεκαετίες κάτω από την «μπότα» του Χότζα, τους αφήνουμε τώρα και κάτω από την «μπότα» του ναρκέμπορου Ράμα. Κάποια στιγμή να σταματήσει αυτός ο διωγμός των Ελλήνων Βορειοηπειρωτών και η Ελλάς ως χώρα να απουσιάζει.

Ο κύριος Υπουργός, ο οποίος είναι πολύ συμπαθής σε μένα -και το έχω πει κι άλλη φορά και θεωρώ ότι είναι από τους πλέον έντιμους Υπουργούς και Βουλευτές που έχει η Νέα Δημοκρατία και τον ξέρω προσωπικά-, μου είπε «θα μιλήσεις για το νομοσχέδιο;». Να μιλήσω, κύριε Υπουργέ μου, αλλά τι να πω; Ότι βαφτίζετε όλους τους λαθρομετανάστες ανήλικους; Τι να πω; Άντε, να το πω. Άντε, να μιλήσω, να πω ότι έρχεται ένας εικοσιπεντάχρονος νταγλαράς, δύο μέτρα, αξύριστος με μουστάκι, δηλώνει ότι είναι δεκαέξι ή δεκαεπτά χρονών και τον πιστεύετε. Δηλαδή, τι να συζητήσω; Ότι η ηλικία δεν μπορεί να αποδειχθεί με τα έγγραφα, γιατί δεν έχει έγγραφα; Ότι είμαστε ένα ξέφραγο αμπέλι; Ότι εν πάση περιπτώσει αν βγει στον δρόμο κάποιος πολίτης και δεν έχει ταυτότητα, η αστυνομία τον συλλαμβάνει και τον πηγαίνει για ταυτοποίηση, να δει ποιος είναι, κάνει έλεγχο. Εδώ η ελληνική πολιτεία διά νόμου νομιμοποιεί μια παράνομη πράξη. Έσκισε τα νομιμοποιητικά του έγγραφα ο άνθρωπος και του λέμε, «πόσο χρονών είσαι;», απαντάει «δεκαέξι», «εσύ μοιάζεις είκοσι έξι», «εγώ είμαι δεκαέξι», σου λέει. Αυτά δεν γίνονται.

Και από την άλλη, υπάρχει κάτι χειρότερο. Αντί να κλείσετε τις ΜΚΟ, κύριε Υπουργέ, κάνατε ένα show πριν από λίγες ημέρες, πήγατε σε τρεις ΜΚΟ, κάνατε ελέγχους. Δεν μας είπατε τι έγινε με τις ΜΚΟ, απλά κάνατε ελέγχους. Νομιμοποιείτε μέσω δικαστηρίων την παρουσία μη κυβερνητικών οργανώσεων ως αρωγούς στα διάφορα ανήλικα, τους μαντραχαλάδες δηλαδή, οι οποίοι θα δηλώνουν ό,τι θέλουν. Δεν ξέρω, θεωρώ ότι αυτή η ιστορία, δηλαδή η νομιμοποίηση από την πίσω πόρτα των μη κυβερνητικών οργανώσεων στα ελληνικά δικαστήρια, ανοίγει τον ασκό του Αιόλου που θα τον βρούμε μπροστά μας. Θα τον βρούμε μπροστά μας. Αντί να κλείσουμε τις ΜΚΟ που είναι δουλεμπορικές, επιλέγετε τη διαδρομή της νομιμοποιήσεως στα δικαστήρια. Δεν ξέρω πώς το σκεφτήκατε.

Άρθρο 16. Νομική βοήθεια, λέει, σε λαθρομετανάστες σε ποινικές υποθέσεις. Δηλαδή θα μας κλέβουν, θα μας βιάζουν τις γυναίκες, θα κλέβουν τα πρόβατα όπως στη Μόρια, θα κλέβουν τα αμπέλια όπως στη Ριτσώνα και θα τους στέλνουμε και δωρεάν δικηγόρο για να τους προστατέψει!

Για τους πολύτεκνους δεν το κάνετε αυτό και το κάνετε γι’ αυτούς. Πείτε μου τη λογική σας για να συζητήσουμε σοβαρά, κύριε συνάδελφε, που τα λέγαμε παλιά. Παλιά αλλιώς μου τα έλεγες. Τώρα μας τα λέτε αλλιώς. Όχι, παλιά έλεγες: «έξω τα τζαμιά και έξω οι λαθρομετανάστες». Τώρα είσαι: «Welcome λαθρομετανάστες, welcome τζαμιά»! Και δεν θα πω το όνομά σου για να μην πεις επί προσωπικού. Τα έλεγες κι εγώ τα άκουγα. Δίπλα ήμασταν. Δεν μεγάλωσες τόσο πολύ ούτε μεγάλωσα εγώ και έπαθα αλτσχάιμερ. Τα έλεγες.

Τώρα, λοιπόν, έρχεστε και μου λέτε ότι θα τους πληρώνουμε και τους δικηγόρους. Πληρώστε τους δικηγόρους! Από την τσέπη σας βγαίνουν; Κάποιοι δικηγόροι εδώ μέσα ενδιαφέρονται γιατί θα παίρνουν και λεφτά, το καταλαβαίνω αλλά υπάρχει και η πατρίδα.

Άρθρο 46. Στους Έλληνες βάζετε εισοδηματικό κριτήριο. Ούτε για τους τρίτεκνους δεν υπάρχει πρόνοια και μέριμνα, κύριε Υπουργέ. Κι εγώ λέω ότι πολύτεκνοι για μένα είναι πάνω από δυο παιδιά. Μην κοροϊδευόμαστε. Δεν κάνουν παιδία πλέον οι Έλληνες. Δεν είναι οι τρίτεκνοι πολύτεκνοι ούτε καν έχουν όλες τις προϋποθέσεις οι τρίτεκνοι για να πάρουν και να εισπράξουν τα όσα πρέπει να εισπράξουν. Σας λέω από δυο παιδιά και πάνω είναι πολύτεκνοι. Έχει τη μέριμνα και την πρόνοια η πολιτεία να καταλάβει ότι το δημογραφικό είναι το μείζον θέμα της χώρας μας. Το λέει και ο ΣΥΡΙΖΑ, το λέτε κι εσείς ως δικαιολογία, επειδή γερνάει ο ελληνικός πληθυσμός χρειαζόμαστε «μπόλιασμα» λες και είμαστε φυτά. Το είπε και ο Πρωθυπουργός. Είναι ο πολιτισμός του «μπολιάσματος». Είναι και περήφανος, λέει.

Όχι, εγώ λέω το εξής: Να δώσω κίνητρα στους Έλληνες να γεννήσουν Έλληνες, και αν μπορώ να φιλοξενήσω όσους μπορώ, να τους φιλοξενήσω στην Ελλάδα. Ναι, άλλο το ένα και άλλο το άλλο. Αλλά νομίμως, όχι παράνομους, όχι να τους ελληνοποιήσουμε όπως έκανε παλιά το ΠΑΣΟΚ για κάποιους που ήρθαν από τη Γεωργία ενώ δεν ήταν Πόντιοι, ούτε όμως να νομιμοποιήσω και να ελληνοποιήσω κάποιους που ήρθαν από το Αφγανιστάν και να τους κάνω Έλληνες με ελληνική ιθαγένεια, όπως έκανε η Νέα Δημοκρατία με τον νόμο της.

Τι να συζητήσω; Κάθε κυβέρνηση χαρίζει ποινές. Εδώ στο άρθρο 63 και στο άρθρο 64 γίνεται ο χαμός. Ο νέος Παρασκευόπουλος θα μου γίνετε. Δυστυχώς το λέω αυτό, αλλά με αυτό το νομοσχέδιο γίνεστε ο νέος Παρασκευόπουλος. Αυτά που λέγατε προεκλογικά ότι ο Παρασκευόπουλος με τον νόμο του έβγαζε κακούργους και διάφορους περίεργους με τις ευεργετικές διατάξεις, το επαναλαμβάνετε με το ίδιο νομοσχέδιο. Δηλαδή, λέτε για αποσυμφόρηση των φυλακών και να συμφωνήσουμε, αλλά δεν μπορούμε να βγάζουμε έξω έναν δολοφόνο ή έναν έμπορο ναρκωτικών. Δεν γίνεται αυτό.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Πού υπάρχει αυτό που λέτε;

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Πού να πάνε; Θα σου πω εγώ πού θα πάνε; Δεν αλλάξατε τον νόμο Παρασκευόπουλο απ’ ό,τι ξέρω.

**ΑΘΑΝΑΣΙΟΣ ΠΛΕΥΡΗΣ:** Έληξε!

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):**Τον αλλάξετε, κύριε Υπουργέ; Όχι, παραμένει η ίδια πρόνοια. Σε πόσα χρόνια βγαίνει ο βιαστής έξω;

(Θόρυβος από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Μη διακόπτετε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Γιατί όταν λέμε ισόβια, κύριοι συνάδελφοι, εννοούμε ισόβια. Η μάνα της Τοπαλούδη και η κάθε μάνα που υπέστη αυτό που υπέστη -εύχομαι να μην είναι η κόρη σας, κύριε, εγώ έχω κόρη και εύχομαι κανενός η κόρη να μην είναι…

**ΠΡΟΕΔΡΕΥΩΝ (Χαράλαμπος Αθανασίου):** Κύριε Πρόεδρε, ο νόμος Παρασκευόπουλου είχε περιορισμένη ισχύ. Δεν ισχύει εσαεί.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Άλλο λέω εγώ, για τα ισόβια.

**ΠΡΟΕΔΡΕΥΩΝ (Χαράλαμπος Αθανασίου):** Για να διευκολύνω τη διαδικασία…

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Καλά κάνετε, κύριε Πρόεδρε, αλλά μία παράκληση. Να μη με διακόψει ξανά άλλος Πρόεδρος. Σας παρακαλώ πάρα πολύ, κύριε Πρόεδρε. Σε κανέναν άλλο Πρόεδρο κόμματος δεν το κάνετε αλλά το κάνετε μόνο σε μένα. Όχι εσείς, όλοι, και ο κ. Τασούλας. Και έχω φοβερή υπομονή, μπορώ να σας ακούσω όση ώρα θέλετε.

**ΠΡΟΕΔΡΕΥΩΝ (Χαράλαμπος Αθανασίου):** Όλοι σας σεβόμαστε, αλίμονο.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Λέω λοιπόν για τους βιαστές της Τοπαλούδη, τα δύο αυτά ανδρείκελα, τα τέρατα, ότι θα βγουν σε δέκα χρόνια έξω. Ποιον κοροϊδεύουμε; Έμποροι ναρκωτικών βγαίνουν έξω. Σας πειράζει ο τύπος ή η ουσία του προβλήματος, κύριοι συνάδελφοι; Η ουσία με πειράζει εμένα, όχι ο τύπος, δεν είμαι δικηγόρος όπως εσείς. Εγώ δεν είμαι νομικός. Ξέρω ότι σε δέκα χρόνια θα είναι έξω ο βιαστής. Το ξέρω. Πηγαίνετε στη μάνα της Τοπαλούδη να της το πείτε. Για πηγαίνετε, για πηγαίνετε σε μια γυναίκα που βιάστηκε να της το πείτε αυτό, ότι θα βγει ο βιαστής έξω ή ο έμπορος ναρκωτικών που δολοφονεί τα παιδιά μας.

Εγώ δεκαεννιά χρονών παιδί έχασα φίλο-κολλητό από ναρκωτικά, κύριοι και ο έμπορος βγήκε σε πέντε χρόνια έξω και μοίραζε ναρκωτικά. Στη γειτονιά μου ήταν. Καταλάβατε τι με ενοχλεί;

Εμείς όμως όταν λέμε ισόβια, εννοούμε ισόβια ότι δεν θα ξαναδεί τον ήλιο. Τέλος. Αυτός που αφαιρεί ζωή, αυτός που βιάζει γυναίκα, αυτός που είναι παιδεραστής, δεν έχει το δικαίωμα να επικαλείται τον οίκτο. Τέλος! Είναι ένα απάνθρωπο τέρας. Αυτή είναι η άποψή μας. Αν διαφωνείτε, δικό σας.

Δεν παύετε από ό,τι βλέπω…

Κύριε Πρόεδρε, σας παρακαλώ πείτε στον κύριο να μην κάθεται στην καρέκλα του Πρωθυπουργού. Είναι ανεπίτρεπτο θεσμικά, κύριε Πρόεδρε. Θεσμικά δεν γίνονται αυτά τα πράγματα. Έχω δίκιο, κύριε Πολάκη;

**ΠΑΥΛΟΣ ΠΟΛΑΚΗΣ:** Πήγα προηγουμένως και το είπα του Προέδρου.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Θεσμικά είναι ανεπίτρεπτο, εκτός εάν τον ψηφίσαμε για Πρωθυπουργό τον κύριο. Δεν τον ξέρω.

**ΠΡΟΕΔΡΕΥΩΝ (Χαράλαμπος Αθανασίου):** Καλώς, συνεχίστε, κύριε Πρόεδρε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Πάμε στην ουσία. Δεν παύετε τις διώξεις για τους πλειστηριασμούς, κύριε Υπουργέ. Γιατί; Σας ενοχλεί όταν διαμαρτύρεται κάποιος που του παίρνουν το σπίτι;

Επίσης, για τις ποινές στην καραντίνα στους χώρους λατρείας. Δεν τις παύετε, τις αφήνετε. Παπάδες, πιστούς, καμπάνες και μεγάφωνα τα κυνηγάτε συνεχώς. Γιατί; Ποιος ο λόγος; Αυτά είναι που με ενοχλούν εμένα.

Αυτό που έκανε η κ. Κεραμέως στα ληξιαρχεία. Είναι θέμα, βρε παιδί μου, να κυνηγάμε Χριστιανούς που παντρεύτηκαν και βαφτίστηκαν. Κυνηγήστε τους. Έτσι έκανε και ο Νέρωνας. Τι να κάνουμε τώρα; Το έστειλε το έγγραφο, Υπουργέ μου. Να πω ότι δεν το έστειλε; Να το πω. Το έστειλε, όμως.

Πάμε στα υπόλοιπα στα γρήγορα.

Εγώ ήξερα μπαίνοντας στο ελληνικό Κοινοβούλιο ότι θα έχουμε πόλεμο. Το γνώριζα και είναι προσωπική κατάθεση ψυχής. Να βγει ένας συνάδελφος Βουλευτής εδώ -ένας εξ όλων- ή Πρόεδρος κόμματος, και να πει αν ελέγχθηκαν από την ΑΑΔΕ από το 2007 μέχρι το 2014 όλα τα εισοδήματά του, -35 εκατομμύρια ευρώ τζίρο έχουν κάνει εταιρείες μου-ή αν ελέγχθηκε από το ΣΔΟΕ και την εφορία παραπάνω από μια φορά -δέκα φορές ελέγχθηκα εγώ- και αν ελέγχθηκε συνεχώς από κάθε υπηρεσία του δημοσίου. Εγώ χαίρομαι γι’ αυτό γιατί δεν υπάρχει τίποτα για μένα.

Πήρα τηλέφωνο στον Υπουργό να κάνω παράπονα ως άνθρωπος για ένα θέμα. Διότι, κύριε Υπουργέ, έμαθα -για να καταλάβετε τι χώρα έχουμε- ότι 22.00΄ το Σάββατο πήρε τηλέφωνο το ΕΣΡ σε τηλεοπτικούς σταθμούς και έστειλε e-mail -έχω το e-mail- ζητώντας από τα κανάλια, στα οποία δεν μεταδίδεται η εκπομπή μου, να του στείλουν αν παίζουν την «Κόντρα και Ρήξη» στην εκπομπή. Αυτό έγινε σε όλα τα κανάλια στην περιφέρεια.

Πείτε μου ποια υπηρεσία στις 22.00΄ το Σάββατο στέλνει e-mail και τηλεφωνεί. Ποια; Το ΕΣΡ, που δεν δούλεψε ποτέ στη ζωή του. Αν δούλευε το δημόσιο, όσο δουλεύει το ΕΣΡ εναντίον μου, δεν θα υπήρχε γραφειοκρατία. Θα ήμασταν όλοι τελειωμένοι. Τα θεωρώ ανεπίτρεπτα. Δεν θέλω να πιστεύω ότι κρύβεται πίσω κάποιος ή κάποιοι.

Θα σας πω όμως κάτι πολύ απλό. Αν βρεθεί ένας τύπος εδώ μέσα και μου πει ότι πλήρωσε εφορία περισσότερη από τη δική μου, θα ζητήσω συγγνώμη. Πλήρωσα 477.000 ευρώ τα τελευταία τέσσερα χρόνια. Να βγει ένας και να μου πει ότι πλήρωσε παραπάνω από μένα. Τρία χρόνια. Πέρυσι πλήρωσα 200.000 ευρώ.

Βγαίνουν τα κάθε λογής «τρωκτικά», που έχουν χορτάσει και έχουν μπουκώσει από χρήμα και λένε διάφορα. Το λέω δημοσίως, κύριε Υπουργέ, λόγω του ότι θα μάθουμε το 2021 πόσοι πήραν λεφτά από τα 20 εκατομμύρια, κύριοι του ΣΥΡΙΖΑ. Μας είπε ο κ. Πέτσας χθες ότι το 2021 θα μάθουμε ποιοι πήραν τα 20 εκατομμύρια, όχι φέτος, όχι τώρα. Κακώς! Για να ξέρουμε ποιοι μπούκωσαν το στομάχι τους με το κρατικό χρήμα. Δεν είναι δικό σας χρήμα.

Και βγαίνουν όλοι αυτοί και να λένε ότι έχω πλαστά πτυχία και να μην ντρέπονται κιόλας, να λένε ότι είναι χακαρισμένα τα πτυχία μου, ότι δεν έχω πτυχία, να λένε ένα σωρό ψέματα μόνο και μόνο για να στηλιτεύσουν όχι αυτά που λέμε αλλά τη δική μας φυσική υπόσταση. Δεν είναι απλά άδικο αυτό, αλλά είναι βρώμικο και σε ένα τέτοιο πολιτικό παιχνίδι προσωπικά εγώ δεν μπορώ να παίξω, γιατί προσωπικές αναφορές δεν έχω κάνει σε κανέναν ποτέ όσο είμαι πολιτικός, επί δικαίων και αδίκων.

Λέω δημοσίως ότι είναι ντροπή να βγαίνουν δικοί σας δημοσιογράφοι, της Νέας Δημοκρατίας, από δικά σας συγκροτήματα, τα «Παραπολιτικά» -με τα οποία έχει αντιπαράθεση ο καλός συνάδελφος από εκεί, όχι άδικα γιατί και αυτοί παίζουν βρώμικα πάρα πολλές φορές, εννοώ στα «Παραπολιτικά», «Παρακουρτακικά» τα λέω- τα οποία έβγαλαν ένα θέμα, που ήταν ψευδέστατο, όχι απλά fake news, αλλά ψευδέστατο και συκοφαντικό. Πρέπει τώρα να κάνω μήνυση και αγωγή και να περιμένω σε έξι χρόνια να δικαιωθώ, κύριε Υπουργέ της Δικαιοσύνης, σε έναν «μονοστηλάκι», που θα λέει ότι έκαναν λάθος!

Δεν είναι δικαιοσύνη αυτό, κύριε Υπουργέ. Λυπάμαι, αλλά δεν είναι δικαιοσύνη, γιατί εδώ σήμερα εμείς μιλάμε, αλλά στην Τήνο πέφτει πολύ ξύλο, κύριε Υπουργέ.

Στείλατε τα ΜΑΤ επειδή οι κάτοικοι δεν θέλουν ανεμογεννήτριες. Έχετε γεμίσει, αντί για δάση, την Ελλάδα, με ανεμογεννήτριες. Έχουν σπείρει όλα τα βουνά με ανεμογεννήτριες. Ο Κοπελούζος, ο Μυτιληναίος, οι δικοί μας άνθρωποι, οι μεγάλοι διαπλεκόμενοι στήνουν παντού ανεμογεννήτριες. Γιατί;

Στην Τήνο, ανεμογεννήτριες. Στην Εύβοια, που κάηκε, ανεμογεννήτριες. Στα Άγραφα ανεμογεννήτριες. Από εκεί κοντά είστε, κύριε Υπουργέ μου. Ντροπή να βάζουμε ανεμογεννήτριες στα Άγραφα στο παρθένο δάσος. Εκεί που είναι τα έργα του Μυτιληναίου -που πήρε φωτιά παλιά- γέμισε ανεμογεννήτριες ξαφνικά. Απέναντι από την Πάτρα ανεμογεννήτριες, απέναντι από το Πήλιο ανεμογεννήτριες. Τι είναι η Ελλάδα; Πάρκο ανεμογεννητριών;

Αυτές είναι οι επενδύσεις; Με έναν εργαζόμενο; Γιατί ένα πάρκο με ανεμογεννήτριες έχει έναν-δύο εργαζόμενους, έναν φύλακα και έναν ο όποιος κάνει παρέα στον φύλακα. Δεν είναι θέσεις εργασίας. Και στείλατε τα ΜΑΤ. Έπεσε πολύ ξύλο σήμερα στην Τήνο. Το λέω, για να καταλάβετε γιατί κάνετε λάθη πάρα πολύ σημαντικά.

Έστειλα επιστολή στον Πρωθυπουργό. Δεν μπορείς να ταΐζεις με εκατομμύρια τα μεγάλα κανάλια, κύριοι συνάδελφοι της Νέας Δημοκρατίας, επειδή θέλετε να σας κανακεύουν όλη την ημέρα και να σας λένε: «Ζήτω η Νέα Δημοκρατία» και στα περιφερειακά κανάλια να μην κάνεις το παραμικρό, να δίνεις ψιχία.

Δώστε τον Ιούνιοκαι τον Ιούλιο και τον Αύγουστο στα περιφερειακά κανάλια, να έχουν ίδιες δυνατότητες με τα μεγάλα κανάλια, να πληρώνουν «DIGEA» 50% φθηνότερα. Γιατί είναι δύο-τρεις χιλιάδες εργαζόμενοι εκεί και οι περισσότεροι εδώ μέσα είστε από επαρχία. Τα περιφερειακά κανάλια πεθαίνουν. Ούτε διαφήμιση έχουν, όπως τα μεγάλα κανάλια ούτε έχουν τους πόρους για να μπορούν να επιβιώσουν. Βοηθήστε τα.

Υπάρχουν συγκεκριμένες προτάσεις που στείλαμε στον Πρωθυπουργό. Την προηγούμενη την υλοποίησε ο Πρωθυπουργός -προς τιμήν του- που είπαμε έκπτωση στη «DIGEA» 50%. Ας συνεχίσει Ιούνιο, Ιούλιο, Αύγουστο. Ας το κάνει.

Κύριε Υπουργέ, ξέρετε τι δεν λύθηκε; Θα σας πω εγώ. Τουριστικοί συνοδοί. Εξήγγειλε ο Πρωθυπουργός χθες μέτρα. Για τους τουριστικούς συνοδούς δεν είπε το παραμικρό. Δεν είπε τίποτα για τα σχολικά κυλικεία.

Ξέρετε ότι στα κυλικεία πληρώνουν οι άνθρωποι μίσθιο ακόμη και τώρα, τους τρεις μήνες που ήταν κλειστά τα σχολεία, κύριε συνάδελφε; Πληρώνουν κανονικά οι άνθρωποι, όμως. Ναι, αλλά δεν έχουν δουλειά. Και δεν έχουν πάρει τα 800 ευρώ και πληρώνουν κιόλας. Αυτές είναι αδικίες.

Μέριμνες. Εκατόν τριάντα τρεις χιλιάδες εκκρεμείς συντάξεις ύψους 60 εκατομμυρίων ευρώ -έχω την επιστολή εδώ- του Ενιαίου Δικτύου Συνταξιούχων. Γιατί;

Για τους αγρότες-κτηνοτρόφους -είστε από αγροτική περιοχή, κι εγώ το ίδιο- γιατί δεν κάνατε τίποτα, Υπουργέ μου; Είστε από αγροτική περιοχή. Δεν άκουσα τίποτα για τους αγρότες και κτηνοτρόφους. Ούτε μία μέριμνα. Κάτι για 150 εκατομμύρια ευρώ, τα οποία ποιος τα είδε; Χάθηκαν. Αυτά τα λέω γιατί; Κωλλυσιεργείτε. Κωλλυσιεργείτε πάρα πολύ.

Για τον τουριστικό κλάδο θα υπάρξει πρόβλημα του χρόνου με αυτούς που δουλεύουν στον τουρισμό. Τους δίνετε -πολύ σωστά- το πεντακοσάευρο, οκτακοσάευρο τώρα, αλλά πρέπει να έχουν κατά τον νόμο δύο χρόνια ένσημα, για να πάρουν ταμείο ανεργίας. Τώρα δεν δουλεύουν. Δεν υπάρχει μέριμνα.

Είναι τρομακτικά τα προβλήματα. «Λεπτομέρειες» θα μου πείτε, αλλά ρωτήστε κι αυτόν τον άνθρωπο, που δεν έχει να φάει, ρωτήστε κι αυτόν τον άνθρωπο που δεν μπορεί -ειλικρινά- να πληρώσει του φόρους του. Και ακούει εχθές τον Πρωθυπουργό να λέει το εξής: Μπορεί να μην έχετε έσοδα -γιατί δεν έχουν έσοδα τα καταστήματα- αλλά ενώ είσαι διασωληνωμένος, σήκω και τρέξε να πάμε στην κανονικότητα.

Δεν γίνεται. Διασωληνωμένες είναι οι επιχειρήσεις. Πώς να σηκωθεί και να τρέξει ο άνθρωπος; Δεν μπορεί να τρέξει. Σας μιλάω για τον επιχειρηματία, όπως εγώ, που έχω 80% και παραπάνω κάτω του τζίρου μου. Στην Ελλάδα, γιατί εγώ εδώ έχω τις επιχειρήσεις μου. Δεν τις πήγα στη Βουλγαρία ή τη Ρουμανία για να κονομάω περισσότερα λεφτά. Τις άφησα εδώ. Πεντακόσιες συνεργαζόμενες εταιρείες που ζουν από την εταιρεία μου, κύριε Υπουργέ, είναι εδώ, στην πατρίδα μου, την Ελλάδα μου, την οποία αγαπώ και φορολογούμαι εδώ.

Ας μου βρουν έναν Βουλευτή, που να έδωσε σε ασφαλιστικές εισφορές 1.300.000 ευρώ τα τελευταία χρόνια: Ο ομιλών! Και τα λέω, γιατί έμειναν τα λεφτά εδώ.

Κλείνω. Χθες, άκουσα τον Πρωθυπουργό. Πολλά λόγια, πολλά «θα», πολλές υποσχέσεις. Αυτό άκουσα και μου φαίνεται ότι το τρίμηνο, που λέει, αφορά τη σκέψη του για εκλογές.

Ειλικρινά, ο Πρωθυπουργός είναι ένας άνθρωπος που τον εκτιμώ πάρα πολύ, τον θεωρώ μεταρρυθμιστή, γιατί έχει ένα άλλο ύφος στην πολιτική -αυτό είναι αληθές- έχει μία αστική ευγένεια. Αν πάει, όμως, σε εκλογές Σεπτέμβριο-Οκτώβριο, -αν το σκέφτεται και μόνο, εν μέσω πανδημίας και εν μέσω κρίσης συνολικής της ελληνικής κοινωνίας και της οικονομίας- μου θυμίζει προηγούμενους πολιτικάντηδες, όχι πολιτικούς.

Επίσης, θέλω μία διάψευση από τον κ. Θεοχάρη για το αν ισχύει η επικοινωνία του με τον Τούρκο Υπουργό Τουρισμού, που του ζήτησε συνεκμετάλλευση Αιγαίου και Μικράς Ασίας τουριστική. Έγινε, δημοσιοποιήθηκε και περιμένω να πει ότι του είπε «όχι». Διότι αν ξεκινάει ο κ. Θεοχάρης και η Κυβέρνησή σας συνεκμετάλλευση τουριστική στο Αιγαίο και τη Μικρά Ασία με τους Τούρκους, τότε η άλλη συνεκμετάλλευση που οραματίζονται κάποιοι, έρχεται από την «πίσω πόρτα». Στο πετρέλαιο και το φυσικό αέριο αναφέρομαι. Θέλω διάψευση από την Κυβέρνηση ότι αυτό δεν ισχύει. Όχι από εσάς, κύριε Υπουργέ. Δεν είστε υπεύθυνος. Από τον Εκπρόσωπο Τύπου, τον κ. Πέτσα, ή τον κ. Θεοχάρη.

Κλείνοντας να πω το εξής. Εμείς μπήκαμε στην πολιτική ως Ελληνική Λύση, όχι για να μαλώνουμε μαζί σας, αλλά για να σας μαλώνουμε όποτε κάνετε λάθη, να σας προτείνουμε συγκεκριμένες προτάσεις, να τις γράφετε, να τις αντιγράφετε, να τις υλοποιείτε, αλλά επ’ ωφελεία του ελληνικού λαού, όχι επ’ ωφελεία των φίλων και των «κολλητών» σας. Αυτή είναι η διαφοροποίησή μας. Και θα έχετε πάντοτε εποικοδομητικό διάλογο από εμάς και κριτική.

Όσο για τους φίλους, που ξέχασαν το παρελθόν τους, να τους πω το εξής. Δεν είναι κακό να ξεχνάς το παρελθόν σου, αρκεί να είναι άσχημο. Το δικό σας παρελθόν, κύριοι συνάδελφοι -και σας κοιτάω στα μάτια- ήταν καλό κάποτε. Τώρα έχετε βάλει «νερό στο κρασί σας» και το κρασί έγινε νερό, πολύ νερό!

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κύριε Πρόεδρε.

Εισερχόμεθα τώρα στον κύκλο των ομιλητών. Πρώτος είναι ο κ. Αθανάσιος Πλεύρης από τη Νέα Δημοκρατία.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Κύριε Πρόεδρε, παρακαλώ μία παρέμβαση, για να καταθέσω νομοτεχνικές βελτιώσεις.

**ΠΡΟΕΔΡΕΥΩΝ (Χαράλαμπος Αθανασίου):** Ορίστε, κύριε Υπουργέ.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Θα ήθελα να ενημερώσω το Σώμα ότι καταθέτουμε τις νομοτεχνικές βελτιώσεις, στη βάση όσων είχαν προαναγγελθεί, ειδικά για τα ζητήματα της Νομικής Βοήθειας και κάποιες φραστικές αλλαγές, οι οποίες έπρεπε να γίνουν, για να είναι σε γνώση όλων των συναδέλφων, προκειμένου να τοποθετηθούν και τελικά.

Ευχαριστώ πολύ.

(Στο σημείο αυτό ο Υπουργός Δικαιοσύνης κ. Κωνσταντίνος Τσιάρας καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

(ΑΛΛΑΓΗ ΣΕΛΙΔΑΣ)

(ΝΑ ΜΠΟΥΝ ΟΙ ΣΕΛ. 65-68)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Χαράλαμπος Αθανασίου):** Παρακαλώ να φωτοτυπηθούν και να μοιραστούν.

Τον λόγο έχει ο κ. Πλεύρης για έξι λεπτά, με την ανοχή που έχουμε πει.

**ΑΘΑΝΑΣΙΟΣ ΠΛΕΥΡΗΣ:** Ευχαριστώ, κύριε Πρόεδρε.

Κύριοι συνάδελφοι, κατ’ αρχάς, εγώ είμαι περήφανος για την παράταξη στον χειρισμό όλων αυτών των θεμάτων, που ανέφερε ο Πρόεδρος και φίλος, Κυριάκος Βελόπουλος, διότι αυτό το οποίο έγινε στον Έβρο, έγινε από μία συγκεκριμένη Κυβέρνηση, η οποία ήθελε να προστατεύσει τη χώρα.

Θέλω να πω και για τον Κυριάκο Βελόπουλο -γιατί εμένα μου αρέσει να είμαι δίκαιος- παρακολουθώντας την αντιδικία την οποία είχε, ότι πλαστό πτυχίο προφανέστατα, δεν υπάρχει. Όμως, ακόμα και το εναλλακτικό σενάριο το οποίο ειπώθηκε, αν και εφόσον δημιουργείται μία παρερμηνεία, με συγχωρείτε, δεν είναι θέμα πολιτικής αντιπαράθεσης. Εκεί πιστεύω ότι η εικόνα του πλαστού πτυχίου είναι τελείως λανθασμένη. Το αν δημιουργήθηκε παρερμηνεία ποιο πανεπιστήμιο είναι, αλίμονο να είναι αυτό τώρα θέμα πολιτικής αντιπαράθεσης.

Πάμε, όμως, και σε ανακρίβειες, που ειπώθηκαν. Θα υποχρεωθώ να υπερασπιστώ ακόμα και τον νόμο Παρασκευόπουλου σε αυτό το κομμάτι. Γιατί τον νόμο Παρασκευοπούλου μπορούμε να τον κατηγορήσουμε για πολλά πράγματα, αλλά αυτό που ειπώθηκε από αυτό το Βήμα, ότι για ένα έγκλημα που ήρθε και ταλάνισε όλη την κοινωνία σε δέκα χρόνια θα είναι έξω και να νομίζουν ότι το έχουμε νομοθετήσει, αυτό, με συγχωρείτε, αλλά είναι και λάθος και άδικο.

Με τον προηγούμενο Ποινικό Κώδικα η ποινή θα ήταν -λέμε το ανώτατο της ποινής, όπως υπήρχε εδώ- ισόβια και είκοσι χρόνια. Αυτό σημαίνει δεκαέξι χρόνια και επτά. Η υφ’ όρων απόλυση υπήρχε, δεν την έφερε ο κ. Παρασκευόπουλος. Για μία συγκεκριμένη χρονική περίοδο την έκανε καλύτερη -που εκεί διαφωνούμε όλοι- αλλά δεν ισχύει τώρα. Μην το μπερδεύουμε. Δηλαδή, η υφ’ όρον απόλυση θα ήταν είκοσι τρία.

Με τον ποινικό νόμο που εφαρμόστηκε, τον Ποινικό Κώδικα Καλογήρου, η ποινή που ήταν στα ανώτατα πήγε, στα δεκαπέντε χρόνια, αντί είκοσι, διότι συνολικά στο Ποινικό Δίκαιο αποφάσισε η τότε κυβέρνηση ότι η πρόσκαιρη κάθειρξη θα έχει ταβάνι τα δεκαπέντε χρόνια.

Με την τροπολογία που έκανε ο Κώστας Τσιάρας στις 18-11-2019 για τον βιασμό, επειδή δόθηκε η δυνατότητα για ισόβια, αν ο βιασμός γίνεται από δύο και περισσότερα άτομα. Θεωρητικά, το πλαίσιο των ποινών θα μπορούσε να ήταν δύο φορές ισόβια, που και πάλι υπάρχει ταβάνι. Το έχει επιλέξει ο ποινικός νομοθέτης. Το εάν είναι σωστό ή λάθος, το λέτε. Όμως, στην πραγματικότητα, μην λέμε ότι θα βγει στα δέκα χρόνια.

Ο νόμος Παρασκευόπουλου ήταν ένας λανθασμένος, κακός νόμος, διότι σε βαριά κακουργήματα έδωσε δυνατότητα να βγει, αλλά είχε περιορισμένη χρονική ισχύ. Δεν εφαρμόζεται τώρα.

Κατ’ αρχάς, χρόνια πολλά, κύριε Υπουργέ. Σήμερα και για μένα είναι μεγάλη μέρα, γιατί έχω γυναίκα, γιο, πατέρα και έχω και γενέθλια. Άρα, είμαι σε πλήρη έκδοση εορταστική.

Πάμε τώρα στο νομοσχέδιο και για να μην αδικήσω τους συναδέλφους, βάλτε μου τον χρόνο. Θα ασχοληθώ με τρία θέματα όσον αφορά το νομοσχέδιο, τα οποία έχουν ειπωθεί.

Θέμα πρώτο. Πολύ σωστά -θα συμφωνήσω σε αυτό με τον εισηγητή της Αξιωματικής Αντιπολίτευσης- οι δικηγόροι πράγματι, είναι από τους κλάδους οι οποίοι έχουν πληγεί. Χωρίς να μπούμε σε μία συνδικαλιστική προσέγγιση με τους άλλους επιστήμονες, έχουμε πληγεί παραπάνω. Αυτή τη στιγμή δεν υπάρχει κανονική λειτουργία των δικαστηρίων.

Είναι, επομένως, πάρα πολύ σημαντικό αυτό το οποίο ξεκίνησε το Υπουργείο -χαίρομαι ότι κατέβασαν και η τροπολογία οι Βουλευτές του ΣΥΡΙΖΑ, αλλά ήδη ήταν στο κομμάτι της επεξεργασίας- με πράξη νομοθετικού περιεχομένου για τον οίκοθεν προσδιορισμό. Θα πρέπει να υπάρχει και ελαστικότητα στο δικαστικό έτος, κατά την εκτίμησή μου. Δηλαδή, και το 1-30 Ιουλίου, αλλά και η έναρξη του επόμενου δικαστικού έτους από 1η Σεπτεμβρίου, χωρίς να χαθούν αναγκαστικά οι δικαστικές διακοπές -όμως, δεν ξέρουμε αν θα χρειαστεί και σε μία επόμενη φάση να υπάρχουν κλειστά τα δικαστήρια- είναι προς όφελος, όχι των δικηγόρων, αλλά της δικαιοσύνης, για να κινείται η διαδικασία.

Ένα μεγάλο κομμάτι του παρόντος νομοσχεδίου που θα ήθελα να σχολιάσω -ειπώθηκε και μπορείτε να το δείτε αυτό, κύριε Υπουργέ, αν θέλετε- είναι ότι υπάρχει ένα μεγάλο πρόβλημα με τους ανήλικους. Μπαίνει ο άλλος μέσα και δηλώνει μια ηλικία και δεσμευόμαστε ξαφνικά να θεωρήσουμε ότι ισχύει αυτή η ηλικία -το συζητούσα με τον εισηγητή μας κ. Κουτσούμπα, και με τον κ. Μπούγα- με αποτέλεσμα να υπάρχουν ευεργετήματα του Ποινικού Κώδικα για κάποιον, που ενδεχομένως έχει κάνει αδίκημα και δεν μπορεί να προσδιοριστεί η ηλικία του.

Κατά την άποψή μου, θα μπορούσαμε εδώ να έχουμε μια αναλογική εφαρμογή -το λέω και σε σας, κύριε Λάππα- του άρθρου 77 του Κώδικα Ποινικής Δικονομίας, που λέει: «αμφιβολίες για την ταυτότητα του κατηγορουμένου». Τι μας λέει; Αν υπάρχουν αμφιβολίες ότι το πρόσωπο που εμφανίστηκε στην ανάκριση, στο ακροατήριο είναι πράγματι το διωκόμενο, ο ανακριτής ή το δικαστήριο σε κάθε στάδιο της διαδικασίας προχωρούν από μόνοι τους στη βεβαίωσης της ταυτότητας, χρησιμοποιώντας κάθε αποδεικτικό μέσο.

Θα μπορούσαμε, λοιπόν, να πούμε ότι αν υπάρχει αμφιβολία ως προς το άτομο αυτό σε ποια ηλικία βρίσκεται -αυτές θα είναι δύσκολες περιπτώσεις, οριακές περιπτώσεις- αντί να το δεχτούμε, να υπάρχει δυνατότητα εφαρμογής του άρθρου 77, ώστε να εξαντλήσει κάθε αποδεικτικό μέσο, που μπορεί ο ανακριτής σε οποιοδήποτε όργανο, να δει την πραγματική ηλικία, ώστε άνθρωποι που δεν δικαιούνται, να μην έχουν αυτό το ευεργέτημα. Προφανέστατα, δεν θα συζητήσουμε -γιατί ακούστηκε εδώ- αν θα έχουν ή δεν θα έχουν δικηγόρο.

Αυτό, όμως, είναι μόνο για την ταυτοπροσωπία. Εγώ αναφέρω, όταν λέει την ηλικία και υπάρχει αμφιβολία. Δηλαδή η αντίστοιχη της ταυτοπροσωπίας να υπάρχει κατ’ αναλογία και για την ηλικία. Προφανώς, όλοι όσοι δικάζονται πρέπει να έχουν δικηγόρο. Δεν το συζητάμε αυτό. Επειδή ακούστηκε αν δίνουμε ή δεν δίνουμε.

Ερχόμαστε στο κομμάτι της νομικής βοήθειας. Εδώ, κύριοι συνάδελφοι του ΣΥΡΙΖΑ, θα διαφωνήσω με αυτό το οποίο λέτε. Πρώτα απ’ όλα, να δούμε συνολικά τη νομική βοήθεια -γιατί εγώ λυπούμαι και με αυτά που διαβάζω τώρα στο Δικηγορικό Σύλλογο- και να δούμε τελικά αν υπάρχει ή δεν υπάρχει εκμετάλλευση στο κομμάτι της νομικής προστασίας η οποία δίνεται, της νομικής βοήθειας η οποία δίνεται.

Κατά την άποψή μου, αν θέλετε, όποιος είναι αιρετός σε δικηγορικούς συλλόγους, θα πρέπει να εξαιρείται και από την νομική προστασία. Δηλαδή, όταν εσύ καταρτίζεις τον πίνακα, καλόν είναι -είναι και ηθικό το θέμα, θα μπορούσε να είναι και θέμα των συλλόγων- να εξαιρείται.

Όσον αφορά τις παραστάσεις να είναι δέκα ή όχι. Εδώ, με συγχωρείτε, θα διαφωνήσω. Κακά τα ψέματα, εδώ θα πρέπει να υπάρχει μια επάρκεια εμπειρίας τουλάχιστον ανά αδίκημα. Δηλαδή τι θέλω να πω; Προφανώς, για τα πλημμελήματα στον κατάλογο ή αν θέλετε ακόμα και για την ανάκριση, θα μπορούσε να πει κάποιος ότι δεν χρειάζεται μια εμπειρία. Μπορούμε, όμως, να μιλήσουμε με σοβαρότητα όταν είναι επαπειλούμενα ισόβια. Όχι μεταπτυχιακό, αλλά ακόμα και διδακτορικό να έχει, και να ήταν ο καλύτερος φοιτητής στον κόσμο ή να είναι ένας τέλειος δικηγόρος στο αστικό, που δεν κάνει καθόλου ποινικά δικαστήρια, μπορούμε σοβαρά να πούμε ότι σε αυτόν τον άνθρωπο που θα επαπειλούνται ισόβια δεν βάζουμε ένα κριτήριο -που με συγχωρείτε το κριτήριο είναι πάρα πολύ απλό- δέκα παραστάσεων σε ποινικά δικαστήρια;

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Το κάνουμε πέντε.

**ΑΘΑΝΑΣΙΟΣ ΠΛΕΥΡΗΣ:** Το κάνουμε πέντε. Εγώ, κύριε Υπουργέ, θεωρώ ότι ενδεχομένως ένας με πέντε παραστάσεις θα πάει σε επαπειλούμενα ισόβια.

Γιατί, προσέξτε, να βάλουμε τη ζυγαριά. Η ζυγαριά εδώ δεν είναι πώς θα βοηθηθεί ο δικηγόρος, που ενδεχομένως δεν έχει παραστάσεις. Η ζυγαριά είναι ότι υπάρχει ένας κατηγορούμενος, που είναι στη χειρότερη θέση, υπό την έννοια ότι δεν έχει να πληρώσει δικηγόρο. Άρα, προφανώς είναι ένας κατηγορούμενος, που βρίσκεται σε δύσκολη θέση. Εκεί προσπαθώ να του εξασφαλίσουν -χωρίς να υποτιμώ κανέναν συνάδελφο- έναν άνθρωπο, που στοιχειωδώς θα έχει πάει σε κάποια ποινικά δικαστήρια.

**ΣΠΥΡΙΔΩΝΑΣ ΛΑΠΠΑΣ:** Για ένα τέτοιο αδίκημα, που απειλείται με ισόβια, είναι υποχρεωτική η παρουσία δικηγόρου.

**ΑΘΑΝΑΣΙΟΣ ΠΛΕΥΡΗΣ:** Για τις παραστάσεις λέω, κύριε Λάππα. Να έχει τις μίνιμουμ παραστάσεις.

Κλείνοντας, κύριε Υπουργέ, έχω καταθέσει μία συγκεκριμένη τροπολογία που έχει να κάνει με την εναρμόνιση, ουσιαστικά, των ποινών που υπάρχουν στον συνδικαλιστικό νόμο με τις ποινές που υπάρχουν Ποινικό Κώδικα, γιατί έχουμε μπροστά μας συνδικαλιστικές εκλογές, που έχουν ανασταλεί. Υπάρχει, όμως, το παράδοξο ότι στην πραγματικότητα, αυτή τη στιγμή για εθνικές εκλογές το πλαίσιο ποινών είναι χαμηλότερο από το πλαίσιο ποινών, που υπάρχει στις συνδικαλιστικές εκλογές, που έχει ανώτατες ποινές πέντε ετών.

Για τον λόγο αυτό της διασφάλισης έχουν μπει και τα δύο έτη για εφορευτική επιτροπή, αλλά προφανώς θα πρέπει να εξορθολογιστούν κατ’ αναλογία προς τις εθνικές εκλογές. Δηλαδή να είναι κατώτερες ποινές από τις εθνικές εκλογές για να μην έχουμε αυτό το παράδοξο οι εθνικές εκλογές να θεωρούνται ήσσονος σημασίας από τις εκλογές συνδικαλιστικών οργάνων, αλλά και παράλληλα να είναι έτοιμοι, εν όψει των εκλογών, με ένα πλαίσιο που θα εναρμονίζεται πλήρως και με το συνδικαλιστικό κώδικα. Είναι ίδιες ακριβώς οι ποινές που υπάρχουν και για όλες τις άλλες συνδικαλιστικές πράξεις.

Σας ευχαριστώ πολύ και χρόνια πολλά σε όσους γιορτάζουν.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Σας ευχαριστούμε, κύριε Πλεύρη, ειδικά για την τήρηση του χρόνου.

Το λόγο έχει ο κ. Πολάκης από τον ΣΥΡΙΖΑ.

**ΠΑΥΛΟΣ ΠΟΛΑΚΗΣ:** Ευχαριστώ, κύριε Πρόεδρε.

Κατ’αρχάς, χρόνια πολλά, κύριε Υπουργέ, για την ονομαστική σας εορτή. Να είστε γερός και δυνατός. Δυστυχώς, εγώ θα σας στεναχωρήσω σήμερα. Να πω χρόνια πολλά και σε όλους τους φίλους και γνωστούς, Κωνσταντίνους και Ελένες, που γιορτάζουν σήμερα.

Κύριε Υπουργέ, δεν θα μιλήσω για το νομοσχέδιο αναλυτικά, αλλά μιλάω γιατί από τη στιγμή που δεν πάει το βουνό στον Μωάμεθ, πάει ο Μωάμεθ στο βουνό. Έχουμε, ως Βουλευτές του ΣΥΡΙΖΑ, καταθέσει ερώτηση, έχω κάνει αναρτήσεις πρωτύτερα εγώ επανειλημμένες φορές, για ένα θέμα που κατά τη γνώμη μας είναι πολύ σοβαρό και για το οποίο δεν έχουμε ακούσει μέχρι στιγμής μισή κουβέντα.

Έχουμε παραθέσει αναλυτικά στοιχεία. Σας αφορά το θέμα. Αφορά τις φυλακές. Είναι και δικό σας. Υπάρχει μια «γκρίζα ζώνη».

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Καμμία!

**ΠΑΥΛΟΣ ΠΟΛΑΚΗΣ:** Είναι η αντεγκληματική πολιτική, που πήγε στο Υπουργείο Προστασίας του Πολίτη, αλλά τέλος πάντων, έχετε εποπτεία των φυλακών. Εγώ λέω ότι είναι ζήτημα, που αφορά το Υπουργείο Δικαιοσύνης και θα πω κάποια στοιχεία, τα οποία αφορούν κι εσάς προσωπικά.

Κοιτάξτε. Περάσαμε κάποιες πράξεις νομοθετικού περιεχομένου, που λόγω του κορωνοϊού και της αναγκαιότητας -και σε κάποια πράγματα βάλαμε πλάτη- πρέπει να αντιμετωπιστούν γρήγορα κάποιες καταστάσεις και πρέπει να γίνουν μια σειρά από προμήθειες, για να προχωρήσουμε σε κάποιες ενέργειες προφύλαξης της χώρας.

Το κακό είναι ότι και στο θέμα των φυλακών υπήρξαν παραδείγματα αντίστοιχα με άλλα παραδείγματα όπου κάποιοι έχουν στήσει ένα πανηγύρι απευθείας αναθέσεων σε κάποιες εταιρείες, με κάποιες τιμές εξωπραγματικές -και δεν είναι μόνο από το πρόβλημα- που τελικά είναι και φαίνεται ότι βγαίνει οσμή διασπάθισης δημοσίου χρήματος. Έχω αναφερθεί στα της υγείας. Έχουμε κάνει ερωτήσεις, τα έχουμε αναδείξει, καταθέτουμε πάλι. Η υπόθεση δεν θα τελειώσει. Εμείς δεν θα το αφήσουμε αυτό το πράγμα.

Εδώ έχουμε τα εξής. Η κ. Σοφία Νικολάου, Γενική Γραμματέας Αντεγκληματικής Πολιτικής, ανέθεσε τη διαδικασία απολύμανσης-απεντόμωσης σε μια εταιρεία με όνομα «ΜΙΧΑΗΛΙΔΟΥ ΑΙΚΑΤΕΡΙΝΗ ΕΜΠΟΡΙΚΗ ΠΑΡΟΧΗΣ ΥΠΗΡΕΣΙΩΝ ΜΟΝΟΠΡΟΣΩΠΗ ΙΚΕ» με έδρα επί της οδού Γούναρη 89, Γλυφάδα, με πρώτη απόφαση στις 19 Μαρτίου, εάν θυμάμαι καλά.

Προσέξτε τώρα. Λόγω των έκτακτων συνθηκών, θα πει κανείς ότι έγινε νόμιμα. Μισό λεπτό όμως. Μπορεί να απαντήσει κανείς στο ερώτημα πώς γίνεται αυτή η εταιρεία, που με βάση την πράξη ίδρυσής της 2-7-2019 και την καταχώρηση στο Γενικό Εμπορικό Μητρώο του ΓΕΜΗ, είχε ως αντικείμενο την οργάνωση συνεδρίων, να προχωράει στις 11-3-2020 σε τροποποίηση επέκτασης δραστηριοτήτων, να προσθέτει το αντικείμενο των απολυμάνσεων-απεντομώσεων κ.λπ. κι αμέσως μετά αυτή η εταιρεία, που πριν διοργάνωνε συνέδρια, παίρνει μια σειρά αναθέσεων -στις 19 Μαρτίου την πρώτη- αξίας 145.000 ευρώ η κάθε μία, για την απολύμανση των φυλακών και των υπηρεσιακών τους οχημάτων;

Για ποιο λόγο; Τι επιχειρηματικό δαιμόνιο είναι αυτό, που από τα συνέδρια το γύρισε στις απεντομώσεις και σε δέκα ημέρες «τσιμπάει» τρεις αναθέσεις 500.000 ευρώ; Και με μια πονηριά: Τα παίρνει εκατόν σαράντα πέντε, εκατόν σαράντα πέντε, εκατόν σαράντα πέντε. Διότι εάν το έπαιρνε όλο μαζεμένο, έπρεπε να πάει στο Ελεγκτικό Συνέδριο. Αυτό που διαχέεται είναι τεχνογνωσία ΚΕΕΛΠΝΟ. Το σπάμε και το δίνουμε.

Τώρα, μπορεί να μου απαντήσει κάποιος αν ανήκει σε αυτή την κυρία η εταιρεία ή στον πατέρα της, ο οποίος στη σελίδα του στο facebook, που είχε πριν -Κυριαζής Μιχαηλίδης λέγεται- έλεγε «ιδιοκτήτης οργάνωσης εκθέσεων». Εδώ έχει και κάποιες φωτογραφίες στο γραφείο του κ. Μητσοτάκη, έχει κάποια φωτογραφία μαζί σας σε συνέδριο. Προφανώς, επισκεφθήκατε τον χώρο. Όμως, μας δημιουργούνται κάποιες υποψίες. Επίσης, έχει φωτογραφίες με τον Κώστα Μπακογιάννη κ.λπ.. Μόλις το ανέβασα εγώ, την επόμενη ημέρα «κατέβασε» το λογαριασμό. Διότι, προφανώς -εγώ έκανα ένα γρήγορο ψάξιμο- αν πήγαινε κανείς παρακάτω, θα έβλεπε και άλλα αποδεικτικά των σχέσεων με τη Νέα Δημοκρατία.

Προσέξτε τώρα: Εκτός από τη διαδικασία της απολύμανσης και απεντόμωσης, έπρεπε να προμηθευτούμε και καθαριστικά. Εδώ τα πράγματα είναι ακόμα χειρότερα. Εδώ συστήνεται μια εταιρεία στις 29-3-2020, η οποία στην ανάρτησή της στο ΓΕΜΗ δεν είχε ούτε mail ούτε τίποτα. Καταθέτει στις 30 Μαρτίου προσφορά. Πού τη βρήκατε; Ένα τηλέφωνο είχε. Δεσμεύεται το ποσό στις 2 Απριλίου και στις 3 Απριλίου της γίνεται ανάθεση, όπου, μάλιστα, είναι και προκλητικό το ότι δεν αναφέρεται καν η πρόσκληση που έγινε, για να γίνει αυτή η ανάθεση στις 3 Απριλίου. Δηλαδή, θέλετε να μας πείτε ότι στις 29 Μαρτίου ιδρύεται μια εταιρεία «EX PAPPA ΜΟΝΟΠΡΟΣΩΠΗ ΙΚΕ» με ιδιοκτήτρια μια κ. Βασιλίκα Παππά -ποια είναι αυτή;- ψάχνετε το ΓΕΜΗ, βρίσκετε το τηλέφωνο, τους παίρνετε και τους αναθέτετε δουλειά ύψους 232.000 ευρώ.

Εν τω μεταξύ, ήταν και η περίοδος που δεν βρίσκαμε καθαριστικά, που έλειπαν, που είχαμε πει να μπει διατίμηση κ.λπ.. Πού τις βρήκε η κυρία αυτές τις ποσότητες; Διότι υποτίθεται ότι είναι για όλες τις φυλακές τα απολυμαντικά, καθαριστικά. Της αναθέτετε, λοιπόν, δουλειά ύψους 232.000. Και έχει κάτι τιμές, οι οποίες είναι τιμές συνοικιακού μπακάλικου. Δεν είναι χονδρική. Έχει εννιάμισι ευρώ το λίτρο το αλκοολούχο αντισηπτικό. Μωρέ μπράβο χονδρική! Εγώ ξέρω ότι έχει δυόμισι ευρώ. Εδώ λέει εννιάμισι. Το λέω ευθέως: Ποιανού «μπροστινή» είναι αυτή;

Προσέξτε τώρα, άλλες πληροφορίες από φίλους, συναδέλφους στα Χανιά, γνωστούς μου. Μου λένε: Έψαχνε η πρώτη εταιρεία, αυτή της κ. Μιχαηλίδου, υπεργολάβο για να καθαρίσει, να κάνει την απολύμανση- απεντόμωση στης φυλακές Αγιάς. Οι φυλακές Αγιάς είναι δώδεκα χιλιάδες τετραγωνικά και τους έδινε, λέει, δύο πεντακοσάρικα για δύο τετράωρα. Προσέξτε: Έψαχνε υπεργολάβο και έλεγε: Δίνω 500 ευρώ, για να γίνει η διαδικασία για δύο τετράωρα. Δηλαδή, ένα χιλιάρικο για την Αγιά, τριάντα φυλακές σαν την Αγιά που έχουμε στη χώρα -περίπου τόσες είναι, αν δεν κάνω λάθος- με τριάντα χιλιάρικα πρακτικά, από πενήντα. Μέχρι τα πεντακόσια σαράντα; Μετά έχουμε και τα 232.000 σε καθαριστικά, που τα παίρνει μια κυρία την οποία δεν την ξέρει άνθρωπος γεννημένος;

Εντάξει, ωραία, να γίνει απευθείας ανάθεση με πρόσκληση και να έρθουν τρεις προσφορές από σοβαρές εταιρείες. Εδώ, όμως, ο ένας διοργάνωνε εκθέσεις, είχε πωλήσεις αυτοκινήτων, ήταν ιδιοκτήτης στην εταιρεία «CORNER RESTAURANT», ήταν στέλεχος στην εταιρεία «ΑΡΗΣ», είχε το κέντρο διασκέδασης «ΔΙΟΓΕΝΗΣ», είχε οικοδομικές, είχε το «INCOTRO CAFE», είχε και εμπόριο υγρών καυσίμων, κάνει και απεντομώσεις-απολυμάνσεις.

**ΠΡΟΕΔΡΕΥΩΝ (Χαράλαμπος Αθανασίου):** Ολοκληρώστε, κύριε συνάδελφε.

**ΠΑΥΛΟΣ ΠΟΛΑΚΗΣ:** Τελειώνω.

Θα τα καταθέσω εδώ όλα αυτά και τις τρεις αναθέσεις και τα στοιχεία που υπήρχαν, πριν «κατεβάσει» κι αυτά τα στοιχεία, που υπάρχουν για την κ. Παππά, όπου κανένας άνθρωπος δεν ξέρει ποια είναι αυτή. Εγώ ξαναρωτώ: Ποιανού «μπροστινή» είναι;

Έχει κατατεθεί ερώτηση και προς το Υπουργείο Προστασίας του Πολίτη. Υπήρχε μια γκρίζα ζώνη αν η αντεγκληματική πολιτική ανήκει σε εσάς ή αν ανήκει στο Υπουργείο Δικαιοσύνης. Νομίζω, όμως, ότι πρέπει να σας απασχολεί, διότι με τις φυλακές έχει σχέση το Υπουργείο Δικαιοσύνης.

Δεν θα κάνουμε ξανά νέα εποχή αντιγριπικών εμβολίων του Αβραμόπουλου ή διαφημιστικών δαπανών του ΚΕΕΛΠΝΟ από το 2012-2014 στο όνομα του κορωνοϊού. Έτσι; Είπαμε ότι θα «βάλουμε πλάτη» στην αντιμετώπιση της πανδημίας και βάλαμε με τον πιο σοβαρό και συστηματικό τρόπο και με τις γνώσεις μας και με τη στήριξή μας εκεί που έπρεπε κ.λπ.. Όλα αυτά, όμως, όχι απλά δεν πρέπει να περάσουν, αλλά πρέπει να δώσετε εξηγήσεις: Έγιναν οι απεντομώσεις;

Ένα τελευταίο ερώτημα: Σε πολλές φυλακές, λέει, οι απολυμάνσεις έγιναν από τους δήμους. Ξαναπληρώθηκε ο κύριος αυτός για τις απολυμάνσεις, που είχαν κάνει οι δήμοι;

**ΠΡΟΕΔΡΕΥΩΝ (Χαράλαμπος Αθανασίου):** Ολοκληρώστε σας παρακαλώ. Είστε στα εννέα λεπτά.

**ΠΑΥΛΟΣ ΠΟΛΑΚΗΣ:** Είναι σκληρά ερωτήματα, στα οποία πρέπει να απαντήσετε.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστούμε πολύ, κύριε Πολάκη.

**ΠΑΥΛΟΣ ΠΟΛΑΚΗΣ:** Επιτρέψτε μου μία κουβέντα.

**ΠΡΟΕΔΡΕΥΩΝ (Χαράλαμπος Αθανασίου):** Μιλάτε ήδη επί τρία λεπτά παραπάνω. Πρέπει να υπάρχει σεβασμός στους συναδέλφους.

**ΠΑΥΛΟΣ ΠΟΛΑΚΗΣ:** Μία κουβέντα μόνο.

Δεν μπορώ να αντισταθώ στον πειρασμό να αναφερθώ σε αυτό που έγινε χθες. Φαντάζεστε να το κάναμε εμείς; Να ρίξει, δηλαδή, ένας Βουλευτής μας ψηφοδέλτιο μέσα, να ανοίξουμε την κάλπη για να ξαναβάλει το σωστό. Στο δημοτικό, στα ποδοσφαιρικά σωματεία και παντού ξέρουν ότι η κάλπη δεν ανοίγει, παρά μόνο όταν τελειώνει η ψηφοφορία. Τα καταγράφει και η κάμερα και γινόμαστε ντροπή και περίγελος και ρεζίλι του κόσμου. Όχι, λέει, δεν θα το καταλάβουν. Ποιος είπε «Όχι, δεν θα το καταλάβουν», που τον τραβούσε η κάμερα;

**ΠΡΟΕΔΡΕΥΩΝ (Χαράλαμπος Αθανασίου):** Κύριε Πολάκη, λύθηκε το θέμα χθες.

**ΠΑΥΛΟΣ ΠΟΛΑΚΗΣ:** Δεν παράγει έννομο αποτέλεσμα η χθεσινή ψηφοφορία. Το ξέρετε πολύ καλά εσείς, που είστε ακριβοδίκαιοι με την τήρηση των νόμων, ενώ εμείς είμαστε οι Συριζομαδούροι κατσαπλιάδες! Εδώ; Εδώ κλείνετε τα μάτια. Βέβαια, υπάρχει μια ειρωνεία της τύχης. Είναι ο γιος του κ. Καλογιάννη, που είχε φορτωθεί την κάλπη το 1985…

**ΠΡΟΕΔΡΕΥΩΝ (Χαράλαμπος Αθανασίου):** Ολοκληρώστε, κύριε Πολάκη. Έχετε πάει στα έντεκα λεπτά.

**ΠΑΥΛΟΣ ΠΟΛΑΚΗΣ:** Να είστε καλά. Ευχαριστώ.

(Στο σημείο αυτό ο Βουλευτής κ. Παύλος Πολάκης καταθέτει για τα Πρακτικά τα προαναφερθέντα έγγραφα, τα οποία βρίσκονται στο Αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Ο Κοινοβουλευτικός Εκπρόσωπος του ΜέΡΑ25 κ. Γρηγοριάδης έχει τον λόγο.

**ΚΛΕΩΝ ΓΡΗΓΟΡΙΑΔΗΣ:** Σας ευχαριστώ πολύ, κύριε Πρόεδρε.

Κυρίες και κύριοι Βουλευτές, χρόνια πολλά και από εμάς στο ΜέΡΑ25 σε όσους γιορτάζουν σήμερα.

Ως Κοινοβουλευτικός Εκπρόσωπος, κύριε Υπουργέ, εγώ, όπως καταλαβαίνετε, δεν θα ασχοληθώ πολύ με το συγκεκριμένο…

**ΚΩΝΣΤΑΝΤΙΝΟΣ ΤΣΙΑΡΑΣ:** Καταλαβαίνω.

**ΚΛΕΩΝ ΓΡΗΓΟΡΙΑΔΗΣ:** Ευχαριστώ. Το είπατε και την προηγούμενη φορά. Ευχαριστώ πολύ.

Θα ασχοληθώ, αντιθέτως, με την καταπληκτική -πραγματικά- επιστροφή στην ανάπτυξη, που, όπως όλοι ξέρετε, εξήγγειλε χθες ο Πρωθυπουργός της Ελληνικής Δημοκρατίας - Κυβέρνησης. Αυτό είναι, κατά τη γνώμη μας, ένα έργο το οποίο πραγματικά, του αξίζει να παιχτεί σε όλα τα θερινά σινεμά. Ξέρετε, σε αυτά τα θερινά σινεμά, στο εισιτήριο των οποίων εξήγγειλε χθες ο ίδιος ο Πρωθυπουργός τον μειωμένο ΦΠΑ. Αυτό ήταν και το μόνο στην πραγματικότητα μέτρο που πήρε η Κυβέρνηση για τον Πολιτισμό της Ελλάδας.

Λέμε ότι πρέπει πραγματικά, να παιχτεί σε θερινά σινεμά, γιατί, κατά τη γνώμη μας, πρόκειται για μια ταινία επιστημονικότατης -επιτρέψτε μου να πω- φαντασίας, από τη στιγμή που όλες οι εξαγγελίες του Πρωθυπουργού στηρίζονται στα περίφημα 500 δισεκατομμύρια της κ. Μέρκελ και του κ. Μακρόν, τα οποία ουδέποτε -μέχρι αυτή τη στιγμή- έχουν συμφωνηθεί. Είναι προτάσεις. Ξέρουμε -είναι πάγια τακτική των ευρωπαίων εταίρων μας- ότι αυτοί οι δύο παίζουν τους καλούς αστυνομικούς, για να έρθουν μετά οι τρεις κακοί αστυνομικοί, που είναι η Αυστρία, η Σουηδία, να μην πω αυτές τις ωραίες χώρες που αγαπούν πολύ τον Νότο της Ευρώπης, για να πουν «ωπ, βέτο…» -αυτό που δεν κάνει, δηλαδή, η αιχμάλωτη Ελλάδα, η αιχμάλωτη Ιταλία, η αιχμάλωτη Ισπανία- «…δεν περνάει, δεν θα πάνε πουθενά, δεν θα βγάλετε με τίποτα από εμάς, πάνω από το πτώμα μας, τα 500 αυτά δισεκατομμύρια».

Επιστημονική φαντασία, λοιπόν, όταν εξαγγέλλονται 500 δισεκατομμύρια, τα οποία ουδέποτε έχουν συμφωνηθεί. Είναι μία πρόταση. Ξέρουμε ποιοι είναι οι κακοί αστυνομικοί που θα την αναιρέσουν. Σας το λέμε εμείς στο ΜέΡΑ25, από σήμερα.

Επιπλέον, είναι επιστημονική φαντασία, καθώς αυτά προστίθενται στα 24 δισεκατομμύρια, που εξήγγειλε χθες ο Πρωθυπουργός, τα οποία, όπως ξέρετε, ουδέποτε και αυτά υπήρξαν και ουδέποτε θα υπάρξουν.

Αντιθέτως, αυτό που είδαμε πραγματικά χθες ήταν τα θαυμάσια -επιτρέψτε μου να πω- αυτά τετραγωνάκια -το λέω με αγάπη και συμπόνια- δύσμοιρων Υπουργών, οι οποίοι σε μένα θύμισαν μαθητές δημοτικού, που έχουν αναρτήσει τα power point τους.

Ας πάρουμε τις εξαγγελίες με τη σειρά. Πρώτον και πιο σημαντικό -γιατί το λέτε και εσείς και είναι αλήθεια- πυλώνας ανάπτυξης ο τουρισμός της χώρας και η εστίαση.

Απασχολούν, όπως ξέρετε καλύτερα από μένα, το 35% του εργατικού δυναμικού της χώρας, ήτοι περί το ένα εκατομμύριο επτακόσιες πενήντα χιλιάδες ανθρώπους. Λόγω της πανδημίας και μέτρων προφύλαξης έναντι του ιού, η μεν χωρητικότητα στα καταστήματα εστίασης θα πέσει το λιγότερο στο μισό -40% λένε οι τελευταίες πληροφορίες- στα δε ξενοδοχεία, όπως, επίσης, ξέρετε καλά, αναμένεται προσέλευση το πολύ-πολύ στο ήμισυ της περσινής χρονιάς.

Επομένως, αναπόδραστα -δεν υπάρχει τρόπος να γίνει αλλιώς- οκτακόσιες χιλιάδες περίπου εργαζόμενοι συνάνθρωποί μας θα βρεθούν να πετούν στον απόλυτο αέρα, χωρίς κανένα δίχτυ προστασίας.

Η απάντηση της Κυβέρνησης ποια είναι; Είναι το περίφημο πρόγραμμα «ΣΥΝ-ΕΡΓΑΣΙΑ», στα πλαίσια, φυσικά, του ακόμα πιο περίφημου προγράμματος «SURE», το οποίο είχε ανακοινώσει το Eurogroup, πρόγραμμα που θα ανέλθει για την Ελλάδα στο 1 δισεκατομμύριο ευρώ, όπως είπε με ιδιαίτερο στόμφο χθες ο Πρωθυπουργός της Ελληνικής Δημοκρατίας-Κυβέρνησης κ. Κυριάκος Μητσοτάκης.

(Στο σημείο αυτό την Προεδρική Έδρα καταλαμβάνει ο Δ΄ Αντιπρόεδρος της Βουλής κ. **ΔΜΗΤΡΙΟΣ ΒΙΤΣΑΣ**)

Για να μην κοροϊδευόμαστε, μιλάμε για δανεισμό. Το ξέρετε πολύ καλά ότι είναι δανεισμός των πλεονασματικών ΟΑΕΔ της Ευρωπαϊκής Ένωσης, όπως είναι της Γερμανίας και άλλων βορείων χωρών, οι οποίοι θα δανείσουν τους χρεωμένους ΟΑΕΔ του Νότου, όπως είναι της Ελλάδας, της Πορτογαλίας, της Ισπανίας και, όπως πολύ καλά ξέρουμε όλοι σε αυτήν την Αίθουσα, ο ΟΑΕΔ της Ελλάδος δεν έχει καμμία χρηματική δυνατότητα. Στην πραγματικότητα, το ελληνικό δημόσιο θα δανειστεί, ο ΟΑΕΔ θα δανειστεί εκ μέρους του ελληνικού δημοσίου. Αυτός που θα κληθεί να επιστρέψει τα δανεικά θα είναι το δημόσιο της Ελλάδας. Και πρόκειται για δάνειο.

Αφενός, λοιπόν, συμβαίνει αυτό. Αφετέρου, όμως, οι αριθμοί είναι αμείλικτοι, γιατί αν χρειαστεί, ακόμα και με αυτόν τον καλυμμένο τρόπο δανεισμού που σας εξήγησα και δεν υπάρχει κανένας αντίλογος στο ότι έτσι ακριβώς είναι, θα δανείσει ο ΟΑΕΔ ο πλούσιος της Γερμανίας τον φτωχό της Ελλάδας. Και όταν, σε ένα χρόνο-δύο χρόνια θα έρθει ο ΟΑΕΔ και θα πει «τα λεφτά μου πίσω», ο δικός μας ΟΑΕΔ δεν θα έχει μία και θα πει η ελληνική Κυβέρνηση: να, άλλος ένας λόγος που μπαίνουμε στο πέμπτο μνημόνιο, δεν είναι μόνο οι υπόλοιποι, είναι κι αυτός.

Εκτός όμως από αυτό, εάν υπολογίσει κανείς -είπα ότι οι αριθμοί είναι αμείλικτοι- ότι, αν χρειαστεί να στηριχθεί το μισθολογικό κόστος των επτακοσίων χιλιάδων εργαζομένων, που σας είπα ότι περισσεύουν από την εστίαση και τα ξενοδοχεία, τότε μιλάμε -συγγνώμη που θα το πω έτσι ωμά- για σχεδόν ένα δισεκατομμύριο τον μήνα και μιλάμε μόνο για τους εργαζόμενους στην εστίαση και τον τουρισμό.

Γελάω γιατί θέλω να αποφύγω να κλαίω σε αυτήν την Αίθουσα. Γελάω γιατί, αν αντιμετωπίζεις με κάποια αστειότητα αυτό το πράγμα, μπορεί να μην εξεγερθείς, ώστε να γίνει αγενής. Αν συνυπολογιστεί και το πλήθος όλων εκείνων που η εργασία τους σχετίζεται άμεσα ή έμμεσα με τους δύο αυτούς κλάδους -προμηθευτές και τα λοιπά- τότε δεν καλύπτεται ούτε καν μήνας.

Η Κυβέρνηση εμπαίζει τους εργαζόμενους κανονικά, εμπαίζει κανονικότατα τον ελληνικό λαό παίζοντας επικοινωνιακό -επιτρέψτε μου την έκφραση- κατενάτσιο, προλειαίνοντας απλώς το έδαφος για το πέμπτο μνημόνιο.

Δεύτερον, τα περίφημα 540 ευρώ, που ο Πρωθυπουργός της Ελληνικής Δημοκρατίας-Κυβέρνησης εξήγγειλε χθες ότι για δύο μήνες με μεγάλη γενναιοδωρία θα συνεχίσουν να δίνονται στους ανθρώπους, που βρίσκονται ακόμα σε καθεστώς αναγκαστικής αναστολής της εργασίας τους, ακούγεται φοβερό, επιτρέψτε μου να πούμε.

Πόσο ελεήμων είναι πια η Ελληνική Δημοκρατία-Κυβέρνηση; Δίνει 540 ολόκληρα ευρώ και, μάλιστα, για δύο ακόμα ολόκληρους μήνες; Ναι, αλλά για πόσους; Μήπως για πολύ λίγους; Μήπως για ελάχιστους; Μήπως τα ψιλά γράμματα κάνουν σε άπειρες περιπτώσεις εκατό αυτά;

Το πιο σημαντικό, όμως, είναι το για πόσους. Είναι για ελάχιστους, γιατί, όπως ξέρετε, πολύ καλύτερα από μένα, για τους περισσότερους έχει ήδη παύσει αυτό το αναγκαστικό καθεστώς αναστολής εργασίας και από τη Δευτέρα, σε τρεις μερούλες, θα παύσει για ακόμα πολύ περισσότερους, καθώς ανοίγουν τα μεγάλα ξενοδοχεία και όλα τα εστιατόρια.

Αυτή η εξαγγελία, λοιπόν, της Ελληνικής Δημοκρατίας-Κυβέρνησης μήπως θα μπορούσε τελικά, μετά από αυτό το φως, που μόλις έριξα εγώ στην υπόθεση, να ονομαστεί και μικρή κοροϊδία;

Δηλαδή, τι εννοώ; Ανοίγοντας υποχρεωμένοι οι εστιάτορες από τη Δευτέρα να δουλέψουν με 40% πληρότητα στα μαγαζιά τους, είναι προφανές -και το ξέρετε, επίσης, καλύτερα από μένα και το λέω αυτό γιατί εγώ είμαι πολιτικός έναν χρόνο, εσείς οι περισσότεροι είστε χρόνια, δεκαετίες- και ξέρετε καλά, λοιπόν, τι θα κάνουν αυτοί οι άνθρωποι για να δουλέψουν με το 40% των πελατών τους. Θα απολύσουν το 40% τουλάχιστον των εργαζομένων τους. Μόλις συμβεί αυτό, λοιπόν, αυτοί θα πρέπει να στηριχθούν με άλλον τρόπο. Τα 500 ευρώ, που εξήγγειλε χθες ο Πρωθυπουργός δεν τους πιάνουν, γιατί δεν θα είναι πια εργαζόμενοι σε καθεστώς αναστολής εργασίας, αλλά θα είναι άνεργοι που θα έχουν προστεθεί στις εκατοντάδες χιλιάδες εκατομμύρια των ήδη υπαρχόντων ανέργων μας.

Τρίτον, 24 δισεκατομμύρια ευρώ δάνειο. Έτσι είπε ο Πρωθυπουργός. Θα είναι δάνειο; Ναι ή όχι; Με πόσο τόκο; Θέλουμε να ξέρουμε. Θα έχει νέο μνημόνιο; Από πότε; Δεν απαντάτε. Πολύ ωραία.

Τέταρτον, τόσα ωραία πράγματα εξήγγειλε χθες ο Πρωθυπουργός της Ελληνικής Δημοκρατίας-Κυβέρνησης, αλλά για τον «ΗΡΑΚΛΗ» δεν είπε ούτε κουβέντα ούτε λέξη. Ούτε κιχ! Τι θα γίνει; Θα χαρίσουμε τα 12 δισεκατομμύρια λίαν προσεχώς στα αρπαχτικά ταμεία, που ούτε μία πρόταση δεν βρήκε να πει για αυτά ο Πρωθυπουργός χθες ούτε μία λέξη; Πραγματικά, δεν μας απαντάει τουλάχιστον. Το λέμε μέρες τώρα. Ας μας απαντήσει, τουλάχιστον, κάποιος από όλους εσάς ότι λέμε ανοησίες, ότι δεν είναι έτσι, ότι δεν θα δώσουμε τα τελευταία 12 δισεκατομμύρια, που δεν τα έχουμε, θα τα δανειστούμε, έντοκα στα αρπακτικά ταμεία. Σας εκθέτει. Εκθέτει την Κυβέρνηση το ότι δεν γίνεται τίποτα για το σχέδιο «ΗΡΑΚΛΗΣ». Μπορείτε -επαναλαμβάνουμε στον ελληνικό λαό- με μια πράξη νομοθετικού περιεχομένου να το λήξετε σήμερα. Δεν το κάνετε. Απαντήστε γιατί ή πείτε ότι λέμε ανοησίες ή ότι για τον α΄ ή β΄ λόγο αυτά που λέμε δεν ισχύουν. Αποφεύγεται και αυτό δύο συναπτούς μήνες.

Τελειώνω, κύριε Πρόεδρε, σε ενάμισι-δύο λεπτά.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτού)

Πέμπτον και πολύ σημαντικό, αυταρχισμός ή ανοησία. Ανόητοι, όπως έχουμε πει δεν είστε. Έχετε πάρα πολύ φωτεινά μυαλά και κεφάλια ανάμεσά σας. Πιστεύουμε ότι είναι αυταρχισμός. Εννοώ αυτό που έγινε χθες στην Τήνο. Πιστεύουμε ότι είναι αυταρχισμός να συλλαμβάνονται νησιώτες ξανά. Δεν πήρε το μάθημά του -όχι εσείς- ο Πρωθυπουργός και ο καθ’ ύλην αρμόδιος Υπουργός τι σημαίνει σε ένα νησί να πηγαίνεις και να συλλαμβάνεις ανθρώπους που διαμαρτύρονται ειρηνικά, γιατί θες να τους μπετονάρεις όλες τις βουνοκορφές τους, για να πάρει κάποιος πολύ πλούσιος παρασιτικός ολιγάρχης άπειρα χρήματα, αισχροκερδώντας και τοποθετώντας αυτές τις άθλιες ανεμογεννήτριες.

Έχει γίνει ξανά, έγινε και χθες, έγινε στις πλατείες, έγινε στην Τήνο, θα γίνει στη Σκύρο σε λίγο καιρό, που παραθερίζω χρόνια και, τέλος, έγινε σήμερα το πρωί έξω από το θαυμάσιο ευαγές αυτό Ίδρυμα της Βουλής, που έδειραν και συνέλαβαν art supporters των art workers. Έδειραν και συνέλαβαν τους συναδέλφους μου, οι οποίοι «είχαν το θράσος» να κάνουν δρώμενα είτε εικαστικά είτε θεατρικά. Ήταν πάρα πολύ επαναστατική πράξη. Ήταν αντάρτες των πόλεων αυτοί οι συνάδελφοί μου και είχαν το υπέρτατο δε θράσος να αφήσουν ένα drone να πετάει από πάνω, για να μπορέσουν να βιντεοσκοπήσουν τα δρώμενά τους, ώστε να τα δείξουν σε όλη την Ευρώπη.

Συνεχίζετε από επιλογή να επιλέγετε τον αυταρχισμό. Ξέρουμε ότι δεν είσαστε ανόητοι. Άρα, είστε αυταρχικοί.

Κλείνω και φεύγω αμέσως. Εάν συνεχίσετε να είστε αυταρχικοί, όχι ως πρόσωπα, αλλά ως Κυβέρνηση, σ’ έναν λαό, που του έχουν πάρει τα πάντα, είναι μοιραίο να βρεθείτε σε άμεσο κίνδυνο. Ο ελληνικός λαός αντέχει πάρα πολύ, αλλά αν αντιμετωπίζουν αυταρχισμό οι νησιώτες κάθε φορά που λένε «δεν θέλω κλειστή δομή στο νησί» και τους σπάτε στο ξύλο -εννοώ ο αρμόδιος Υπουργός και ο Πρωθυπουργός- αν αντιμετωπίζουν οι καλλιτέχνες, που λένε «θα πεθάνω της πείνας» συλλήψεις, τι θα γίνει;

Είναι στο αστυνομικό τμήμα ο άνθρωπος, που είχε το drone, γνωστός άνθρωπος της συντονιστικής επιτροπής των support art workers. Βρίσκεται ακόμα πιθανόν, πάντως βρέθηκε για ώρες στο Αστυνομικό Τμήμα Ακροπόλεως. Έχει συλληφθεί.

Μη συνεχίζετε τον αυταρχισμό. Μη συνεχίζετε τον εμπαιγμό του ελληνικού λαού με εξαγγελίες, που θυμίζουν μαθητές δημοτικού.

Ευχαριστώ πολύ.

(Χειροκροτήματα από την πτέρυγα του Μέρα25)

**ΠΡΟΕΔΡΕΥΩΝ (Δημήτριος Βίτσας):** Ευχαριστώ κι εγώ. Καλησπέρα σας.

Κύριε Υπουργέ, Χρόνια πολλά.

Ο κ. Δερμεντζόπουλος από τη Νέα Δημοκρατία έχει τον λόγο για έξι λεπτά.

**ΧΡΗΣΤΟΣ ΔΕΡΜΕΝΤΖΟΠΟΥΛΟΣ:** Ευχαριστώ, κύριε Πρόεδρε.

Κύριε Υπουργέ, χρόνια πολλά!

Κύριε Πρόεδρε, κυρίες και κύριοι συνάδελφοι, σε σχέση με τους δύο προηγούμενους ομιλητές, εγώ λέω να μιλήσω για το νομοσχέδιο.

Το νομοσχέδιο, λοιπόν, που εισάγει προς ψήφιση το Υπουργείο Δικαιοσύνης, ενσωματώνει στο εθνικό μας δίκαιο σημαντικές κοινοτικές οδηγίες, επικυρώνει το Μνημόνιο Διοικητικής Συνεργασίας ανάμεσα στην Ελληνική και την Κυπριακή Δημοκρατία, ενώ τέλος, προχωρά και σε κρίσιμες μεταρρυθμίσεις στη λειτουργία και την απονομή της δικαιοσύνης.

Είναι σημαντικό να τονιστεί πως η ενσωμάτωση των κοινοτικών οδηγιών έρχεται με μεγάλη καθυστέρηση, καθώς αποτελούσε εκκρεμότητα, που μας κληροδότησε η προηγούμενη κυβέρνηση.

Δυστυχώς, κυρίες και κύριοι συνάδελφοι, έχουμε επιδείξει μία διαχρονική παθογένεια ως προς την έγκυρη ενσωμάτωση των οδηγιών της Ευρωπαϊκής Επιτροπής στο εθνικό μας δίκαιο. Η συγκεκριμένη πρακτική θα πρέπει κάποια στιγμή να τερματιστεί.

Επ’ ευκαιρία της κατάθεσης του σημερινού νομοσχεδίου, είμαι πεπεισμένος, κύριε Υπουργέ, πως η Κυβέρνησή μας θα αποτελέσει εκτός από παράδειγμα διαχείρισης κρίσεων και πρότυπο ορθής νομοθέτησης.

Επιστρέφοντας τώρα στην ανάλυση των προς ενσωμάτωση κοινοτικών οδηγιών, διαπιστώνει κανείς μία σειρά από θετικές παρεμβάσεις, που ισχυροποιούν το κράτος δικαίου, ενώ ταυτόχρονα προστατεύουν αποτελεσματικά τα οικονομικά συμφέροντα της Ευρωπαϊκής Ένωσης.

Πιο συγκεκριμένα, με την πρώτη οδηγία διασφαλίζεται η παροχή δικονομικών εγγυήσεων σε ανηλίκους, που είναι ύποπτοι ή κατηγορούμενοι στο πλαίσιο ποινικών διαδικασιών, ενώ η δεύτερη προς ενσωμάτωση κοινοτική οδηγία προωθεί κοινές ποινικές διατάξεις προς όλα τα κράτη-μέλη με βασική επιδίωξη την αποτελεσματική προστασία της ευρωπαϊκής και κατ’ επέκταση ελληνικής δημόσιας περιουσίας.

Αναλυτικότερα, η συγκεκριμένη οδηγία τυποποιεί ως ποινικό αδίκημα τόσο τη διασυνοριακή απάτη, σχετικά με τον ΦΠΑ, όσο και τις πράξεις υποβολής ανακριβών δηλώσεων ή λήψης και παρακράτησης παράνομων επιχορηγήσεων και παροχών.

Στην τρίτη κοινοτική οδηγία, που ενσωματώνεται στο εθνικό μας δίκαιο θα ήθελα να κάνω μία εκτενέστερη αναφορά, καθώς εστιάζει στην οικοδόμηση ενός πιο αποτελεσματικού ευρωπαϊκού πλαισίου συνεργασίας για την αντιμετώπιση της τρομοκρατίας. Η ενσωμάτωση της συγκεκριμένης οδηγίας καταδεικνύει τη θέληση της χώρας μας να στοιχηθεί με τα υπόλοιπα ευρωπαϊκά κράτη στην καταπολέμηση αυτού του νοσηρού φαινομένου, που αντιμάχεται ευθέως το κράτος δικαίου και την ίδια την υπόσταση της δημοκρατικής μας πολιτείας.

Τέλος, η τέταρτη κοινοτική οδηγία στοχεύει στη διασφάλιση της αποτελεσματικής πρόσβασης των κατηγορουμένων και των υπόπτων σε δικηγόρο, καθώς και των καταζητούμενων με ευρωπαϊκό ένταλμα σύλληψης.

Σε ό,τι αφορά την επικύρωση του Μνημονίου Συνεργασίας της Ελληνικής Δημοκρατίας με την Κύπρο, θεωρώ ότι κανείς συνάδελφος δεν θα πρέπει να έχει κάποιου είδους ένσταση. Ιδιαίτερα σε μία χρονική συγκυρία, που χαρακτηρίζεται από μεγάλες προκλήσεις στην εξωτερική πολιτική, πρωτοβουλίες εμβάθυνσης των σχέσεων συνεργασίας ανάμεσα σε αυτές τις δυο χώρες είναι σίγουρα ευπρόσδεκτες.

Τέλος, στο τελευταίο κεφάλαιο του νομοσχεδίου υιοθετούνται μία σειρά από μεταρρυθμιστικές παρεμβάσεις μακράς πνοής. Αρχικά, η δημιουργία κατεύθυνσης ειρηνοδικών στο πλαίσιο της Σχολής Δικαστικών Λειτουργών ικανοποιεί ένα πάγιο αίτημα του νομικού κόσμου, καθώς τα τελευταία χρόνια έχει αυξηθεί σημαντικά ο όγκος και η περιπλοκότητα των υπαγόμενων στα ειρηνοδικεία διαφορών.

Επιπροσθέτως, μεριμνά για την αύξηση του αριθμού των οργανικών θέσεων των δικαστικών λειτουργών, απαντά στην εκπεφρασμένη ανάγκη της κοινωνίας και των πολιτών για ταχύτερη απόδοση δικαιοσύνης.

Κυρίες και κύριοι συνάδελφοι, το παρόν νομοσχέδιο και κάθε σχέδιο νόμου, που καταθέτει το Υπουργείο Δικαιοσύνης δεν θα πρέπει να αποτελεί πεδίο μικροπολιτικών συγκρούσεων και λαϊκιστικών ακροβασιών. Βασικό μέλημα όλων των πολιτικών κομμάτων, πέρα και πάνω από τις όποιες ιδεολογικές μας διαφορές, θα πρέπει να συνιστά η διαμόρφωση μιας λειτουργικής και ανεξάρτητης δικαιοσύνης, που θα αποτελεί βασικό πυλώνα της δημοκρατίας μας.

Υπό αυτό, λοιπόν, το πρίσμα σας καλώ να καταδείξουμε πνεύμα συναίνεσης και πολιτικής ωριμότητας, υπερψηφίζοντας το νομοσχέδιο, που εισηγείται το Υπουργείο Δικαιοσύνης, καθώς ενισχύει σημαντικά το κράτος δικαίου, ενώ ταυτόχρονα θεραπεύει και χρόνιες παθογένειες του νομικού μας συστήματος.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Δημήτριος Βίτσας):** Ευχαριστώ και εγώ, κύριε Δερμεντζόπουλε.

Η κ. Λιακούλη από το Κίνημα Αλλαγής έχει τον λόγο.

**ΕΥΑΓΓΕΛΙΑ ΛΙΑΚΟΥΛΗ:** Καλόχρονος και πολύχρονος, κύριε Υπουργέ μας! Και στην εισηγήτριά μας χρόνια πολλά και σε όλους τους συναδέλφους και τις συναδέλφισσες και σε όλη την Ελλάδα και στο πιο μαλακό μέρος της καρδιάς μου, στον γιο μου, που γιορτάζει κι εκείνος σήμερα!

Κύριε Πρόεδρε, κύριε Υπουργέ, κυρίες και κύριοι συνάδελφοι, ξέρετε, είναι όμορφο να λέμε πολλές φορές και τα ανθρώπινα. Σκεπτόμουν τώρα που έβλεπα την Αίθουσα του Κοινοβουλίου, έτσι με λίγους από μας, λόγω της πανδημίας, με ανοιχτές τις πόρτες λόγω του κορωνοϊού, ότι σε τέτοιες στιγμές φεύγει και ανανεώνεται ο αέρας ανάμεσά μας, αλλά ταυτόχρονα φεύγει και η μπόχα η προχθεσινή, η δυσοσμία που μας πήγε τριάντα χρόνια πριν σε ένα βρώμικο ‘89, με ανίερες συμμαχίες, με ανθρώπους, που έστειλαν άλλους στοχοποιημένα στα εδώλια των κατηγορουμένων, με παραθεσμικές λειτουργίες κι όλα αυτά για τη συναλλαγή.

Μπορεί ο αέρας να ανανεώνεται και όλα αυτά να νιώθουμε ότι φεύγουν σιγά-σιγά -έτσι πρέπει να γίνει- όμως, μην ξεχνάτε, κυρίες και κύριοι συνάδελφοι, ότι η σκιά της δημοκρατίας πλανάται ακόμη σκυφτή και λαβωμένη, γλύφει τις πληγές της. Το αξιακό σύστημα έφαγε ένα γερό χτύπημα στο μαλακό του υπογάστριο και γι’ αυτό είμαστε όλοι συνυπεύθυνοι να το διορθώσουμε.

Τα λέω αυτά, κύριε Υπουργέ, με πολύ σεβασμό στο πρόσωπό σας, γιατί δεν είστε ένας τυχαίος Υπουργός εκ της θέσεώς σας. Αν animus είναι η δημοκρατία, corpus είναι το Υπουργείο σας. Θεματοφύλακας είστε της δικαιοσύνης, λοιπόν και θεματοφύλακας της δημοκρατίας!

Αν σε αυτό συμφωνήσουμε, τότε θα πρέπει να συμφωνήσουμε μαζί, όμως και κάτι ακόμα: Τι θα λέγατε εσείς, κύριε Υπουργέ, αν ακούγατε «ιερέας έκλεψε το παγκάρι, δάσκαλος ασελγούσε σε μαθητές, γιατρός έκανε εμπορία οργάνων, δικηγόρος ήταν αρχηγός συμμορίας, δικαστής ενορχήστρωσε παραδικαστικό κύκλωμα», που είναι και των ημερών;

Όσο βαριά και ασήκωτα είναι αυτά άλλο τόσο βαρύ, όμως, είναι «Υπουργός Δικαιοσύνης δεν σέβεται τις αρχές της καλής νομοθέτησης». Γιατί το κάνετε αυτό; Μην μου πείτε για τον κορωνοϊό, που τα περισσότερα από αυτά είναι ΠΝΠ! Μην κρυφτούμε πίσω από το δάχτυλό μας, θα φανούμε, είμαστε και εύσωμοι, κύριε Υπουργέ! Θα πρέπει επί τον τύπον των ήλων να παραδεχτούμε ότι η έξις δεύτερη φύσις.

Φέρνετε με κακή νομοθέτηση, χωρίς να τηρείτε τις παραδεδεγμένες αρχές εδώ, το 1/3 των ρυθμίσεων χωρίς διαβούλευση. Γιατί; Δεν πρέπει το Υπουργείο σας, που είπαμε ότι είναι το corpus του animus, να είναι πρότυπο καλής πρακτικής, να είναι το καλό παράδειγμα για όλους τους Υπουργούς, για τους συναδέλφους σας; Εσείς πρέπει να τους μαλώνετε, κύριε Υπουργέ και να τους λέτε: όχι χωρίς διαβούλευση. Πρέπει να τους παρατηρείτε τους συναδέλφους Υπουργούς και όχι εμείς εσάς.

Το λέω με πολύ σεβασμό αυτό, αλλά ξέρετε -σκεφτείτε λίγο- τι θέλουμε εμείς από εσάς, αλήθεια; Θέλουμε να πριονίσουμε την καρέκλα σας, να αλλάξουμε τον Υπουργό; Έρχεται ανασχηματισμός. Αν μου έπεφτε λόγος -αλλά έχω τη βάσιμη υπόνοια ότι ο Πρωθυπουργός δεν θα με ρωτήσει- εγώ θα έλεγα ότι τον κύριο Υπουργό Δικαιοσύνης θα πρέπει να τον κρατήσει, τιμάει την καρέκλα του. Όμως, αρκεί αυτό;

Είστε εξαρτημένοι και πρέπει να απεξαρτηθείτε! Έχετε εθισμό στην κακή νομοθέτηση. Δεν μπορείτε να φέρνετε διατάξεις στο Κοινοβούλιο -ο Υπουργός Δικαιοσύνης- χωρίς να τις διαβουλεύεστε. Μην το ξανακάνετε αυτό. Το έχουμε επισημάνει και πραγματικά σας το λέω ότι αποτελεί παράδειγμα, είναι η αρχή το Υπουργείο Δικαιοσύνης.

Πάω λίγο παρακάτω.

Να πω μόνο ότι αυτό το λέω και εκ δικαιώματος, αν μου επιτρέπετε, γιατί ο ν.4048/2012 ήταν ένας δικός μας νόμος, που μετά καταργήθηκε, όπως ξέρετε, το 2019 με τον ν.4622/2019, με τα επιτελικά κράτη, των επιτελών, με τα επιτελεία σας και τους επιτελάρχες που δεν θέλατε την καλή νομοθέτηση και είπατε «έξω ο λαός από αυτό, έξω ο πολίτης από τις πλατφόρμες, έξω και οι Βουλευτές, κατά το δοκούν, αν είναι δυνατόν, θα το φέρνουμε». Δεν είναι σωστό αυτό.

Την ψυχή της δημοκρατίας, λοιπόν, την κρατάει το Υπουργείο σας. Κακά τα ψέματα, είπαμε ότι είναι ο ναός και η δημοκρατία, το πνεύμα. Γι’ αυτό, λοιπόν, θα πρέπει να είστε πολύ προσεκτικοί σε αυτά.

Έρχομαι, λοιπόν, σε κάποιες κωδικοποιημένες παρατηρήσεις. Νομική βοήθεια: κροκοδείλια δάκρυα για το brain drain. Γιατί υπερασπιζόμαστε τους νέους δικηγόρους; Γιατί αυτοί παίρνουν τις υποθέσεις της νομικής βοήθειας. Δεν το ξέρετε; Αφού το ξέρετε. Αυτοί τις παίρνουν. Κάνατε τις δέκα παραστάσεις, πέντε, όπως λέτε, για να έχει μία εμπειρία. Μία εμπειρία. Έχουμε χιλιάδες ασκούμενους, που πέρασαν από τα χέρια χιλιάδων δικηγόρων. Αφήστε, κύριε Υπουργέ, δεν είναι έτσι τα πράγματα. Τα λαμπερά μυαλά είναι λαμπερά μυαλά. Τα παιδιά μας είναι γεμάτα προσόντα, μεταπτυχιακά, διδακτορικά και πολλά από αυτά έχουν παρακολουθήσει αίθουσες στο Δικαστήριο της Χάγης. Αφήστε τώρα αν μπορούν να σταθούν τα παιδιά στις δίκες ή όχι.

Μη ρίχνουμε, λοιπόν, κροκοδείλια δάκρυα ότι μας φεύγουν οι επιστήμονες, όταν δεν τους αξιώνουμε μέσα σ’ αυτές τις διαδικασίες. Η νομική βοήθεια θα έπρεπε να είναι διαφορετική, θα έπρεπε να τη χειριστείτε διαφορετικά, όπως επίσης, και το σύνολο των υποθέσεων που έχουν μαζευτεί και αυτή τη στιγμή είναι ανεκκαθάριστες.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Κύριε Πρόεδρε, θα ήθελα για λίγο την ανοχή σας.

Μη δείχνετε, λοιπόν, το τυράκι στον κόσμο και κρύβετε τη φάκα. Λέτε, λοιπόν, ότι εμείς δίνουμε και επεκτείνουμε τη νομική βοήθεια, αλλά παραπέρα όμως έχουμε και χιλιάδες φακέλους, οι οποίοι είναι ανέλεγκτοι. Τι θα τους κάνετε όλους αυτούς; Αλήθεια, πώς θα τους διαχειριστείτε; Η γραφειοκρατία θα σας πνίξει κάποια στιγμή και πρέπει να το δείτε πολύ σοβαρά.

Έρχομαι στη δεύτερη παρατήρηση. Οπτικοακουστική διαδικασία: Τώρα, λοιπόν, έχετε πάθει μια λαγνεία με τις κάμερες. Τις βάζετε στα καπελάκια των αστυνομικών, τις βάζετε στα σχολεία. Τον τρέφετε και τον ταΐζετε με το φτυάρι τον Μεγάλο Αδερφό. Προσέξτε, αυτά τα πράγματα δεν είναι ούτε εύκολα ούτε ακίνδυνα. Προσέξτε, τα ρέματα, τα ρεύματα που κάνουν τους μεγάλους ποταμούς. Προσέξτε τα. Προσέξτε πώς οι ποταμοί γίνονται χείμαρροι. Προσέξτε τα. Η καλή νομοθέτηση, επίσης, συμβάλλει, ώστε να μη γίνονται αυτά.

Δεν δώσατε την έκτακτη ενίσχυση τους δικηγόρους. Δεν θα μιλήσω τώρα για το Βατερλώ των vouchers. Δεν θα το πω αυτό, δεν θα μιλήσω για την προσβολή που επιφυλάξατε στο επιστημονικό δυναμικό της χώρας.

**ΠΡΟΕΔΡΕΥΩΝ (Δημήτριος Βίτσας):** Κυρία Λιακούλη, απολαμβάνω την ομιλία σας, αλλά θα πρέπει να ολοκληρώσετε.

**ΕΥΑΓΓΕΛΙΑ ΛΙΑΚΟΥΛΗ:** Κύριε Πρόεδρε, τελειώνω με δύο κουβέντες. Αν δεν με διακόψετε, θα τελειώσω.

Το Βατερλώ με τα vouchers, λοιπόν, πρέπει τουλάχιστον να το αποκαταστήσετε. Κάνατε δύο ανακοινώσεις. Δεν θα πω τις ημερομηνίες, γιατί εσείς τις ξέρετε, από τις αρχές του Μάρτη και ακόμη δεν έχετε αποκαταστήσει τον κλάδο. Ντροπή, δηλαδή. Εμείς ,που είμαστε Κοινοβουλευτικοί Εκπρόσωποι ενός κομματιού κόσμου, ντρεπόμαστε να τους εξηγήσουμε. Φτιάξτε το, επιτέλους. Να τελειώσει αυτό και η μνήμη του Βατερλώ, τουλάχιστον.

Επίσης, πρέπει να ενσωματώσετε τις προτάσεις της Ένωσης Δικαστών για τη νέα εποχή της τηλεργασίας στη δικαιοσύνη.

Ακόμα, κύριε Υπουργέ, πριν, όταν μιλούσε ο κ. Πολάκης, άκουγα να λέτε ότι δεν είναι της δικαιοδοσίας σας το θέμα των φυλακών. Ναι, πράγματι το θέμα των φυλακών ανήκει στο Υπουργείο Προστασίας του Πολίτη και Μεταναστευτικής Πολιτικής. Πάρτε το, μιλήστε με τον Πρωθυπουργό, μιλήστε με τους Υπουργούς, μιλήστε μεταξύ σας, μιλήστε όπως θέλετε, μιλήστε, βρείτε το. Ο σωφρονισμός δεν ανήκει στο Υπουργείο Μεταναστευτικής Πολιτικής και Προστασίας του Πολίτη, από τη φύση του και εν τη γενέσει του.

Τελειώνω λέγοντας μόνο το εξής: Ο Υπουργός Δικαιοσύνης δεν είναι ένας τεχνοκράτης -δεν είστε!- που επιλύει μικρά και μεγάλα θέματα. Είναι κάτι άλλο. Είναι θεματοφύλακας του αξιακού φορτίου της δημοκρατίας, που στον πυρήνα της έχει το κύτταρο της δικαιοσύνης. Είναι βαρύ το φορτίο σας. Εγώ το καταλαβαίνω, κύριε Υπουργέ. Όμως, αυτή είναι και η πρόκληση, γιατί μετριέστε με την ιστορία.

Σας ευχαριστώ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Δημήτριος Βίτσας):** Ευχαριστούμε, κυρία Λιακούλη.

Τον λόγο έχει τώρα ο κ. Ιωάννης Μπούγας από τη Νέα Δημοκρατία και μετά ο κ. Ξανθόπουλος από τον ΣΥΡΙΖΑ.

Ορίστε, κύριε Μπούγα, έχετε τον λόγο.

**ΙΩΑΝΝΗΣ ΜΠΟΥΓΑΣ:** Σας ευχαριστώ, κύριε Πρόεδρε.

Κυρίες και κύριοι συνάδελφοι, από την έναρξη των συζητήσεων στην κοινοβουλευτική επιτροπή μέχρι σήμερα, οι συνάδελφοι της Αντιπολίτευσης εστίασαν και διαρκώς επαναλάμβαναν την κριτική τους ότι το νομοσχέδιο δεν υπακούει, τάχα, στις αρχές καλής νομοθέτησης, εντοπίζοντας κυρίως στην κριτική τους ότι δεν έγινε, κατά την άποψή τους, επαρκής διαβούλευση. Η κριτική αυτή, την οποία επαναλαμβάνουν, είναι αβάσιμη, άστοχη και, τολμώ να πω, άδικη για τους ανθρώπους που δούλεψαν για τη σύνταξη του συγκεκριμένου νομοσχεδίου.

Κυρίες και κύριοι συνάδελφοι -απευθύνομαι κυρίως στους συναδέλφους της Αντιπολίτευσης- προ ολίγων ημερών εκδόθηκε από τη Γενική Γραμματεία Νομικών και Κοινοβουλευτικών Θεμάτων της Προεδρίας της Κυβέρνησης αυτό εδώ το εγχειρίδιο «Νομοπαρασκευαστικής Μεθοδολογίας». Σας προτείνω να το προμηθευτείτε όλοι, διότι σ’ αυτό περιγράφονται οι γενικές αρχές και οι τεχνικές της καλής νομοθέτησης. Εάν το διαβάσετε, θα διαπιστώσετε ότι το υπό συζήτηση νομοσχέδιο υπακούει σε όλες τις αρχές και τεχνικές καλής νομοθέτησης. Τολμώ να πω ότι θα μπορούσε να είναι, δεδομένων των ρυθμίσεών του, και πρότυπο καλής νομοθέτησης. Επομένως η κριτική σας, επαναλαμβάνω, είναι άστοχη και άδικη.

Τώρα, στη διαδικασία επί των άρθρων, κύριε Υπουργέ, έχουμε τη δυνατότητα -αναφερόμενοι στα άρθρα- να κάνουμε και προτάσεις για τη γενικότερη πολιτική του Υπουργείου σας κι αυτό θα προσπαθήσω να αξιοποιήσω.

Τα πρώτα είκοσι άρθρα ενσωματώνουν οδηγία, που αφορά παιδιά ως υπόπτους ή κατηγορούμενους. Αυτές οι ρυθμίσεις είναι προφανώς ορθές και εκπληρώνουν υποχρέωση της χώρας μας για ενσωμάτωσή τους στο εθνικό μας δίκαιο.

Όμως, με την ευκαιρία αυτή, θα ήθελα να πω και τα παρακάτω. Τα νομοθετήματα που ρυθμίζουν τη θέση του ανήλικου δράστη στο ελληνικό δίκαιο εκτείνονται σε πολλά θεσμικά κείμενα. Δηλαδή, εκτός των βασικών κανόνων που βρίσκονται στους κώδικες, υπάρχουν και διάσπαρτες διατάξεις στο Αστικό, στο Ποινικό Δίκαιο, αλλά και σε διεθνείς συμβάσεις.

Κρίσιμες, επίσης, διατάξεις για τα παιδιά, για τους ανήλικους, υπάρχουν στη Διεθνή Σύμβαση για τα Δικαιώματα του Παιδιού, στο Διεθνές Σύμφωνο για τα Ατομικά και Πολιτικά Δικαιώματα, στη Σύμβαση για τα Ανθρώπινα Δικαιώματα και τη Βιοϊατρική και σε άλλες. Για λόγους συνοχής, λειτουργικότητας και ομοιομορφίας θα πρότεινα, κύριε Υπουργέ -νομίζω ότι αυτή θα είναι μία σημαντική θεσμική πρωτοβουλία δική σας και του Υπουργείου σας- να συγκεντρωθούν και να κωδικοποιηθούν όλες οι σχετικές διατάξεις σε ένα ενιαίο κείμενο υπό τον τίτλο «Κώδικας Δικαίου Ανηλίκων», έτσι ώστε να παύσει αυτή η διάχυση, αυτή η πανσπερμία των διατάξεων.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Είναι ένα από αυτά που πρέπει να κάνουμε.

**ΙΩΑΝΝΗΣ ΜΠΟΥΓΑΣ:** Άρα, νομίζω ότι συμφωνούμε σ’ αυτό.

Το δεύτερο σημείο που θέλω να θίξω αφορά τα άρθρα 63 και 64 για την αποσυμφόρηση της δικαστικής ύλης. Στα άρθρα αυτά θεσπίζεται η υπό όρους παύση ποινικής δίωξης για πλημμελήματα και η παραγραφή και η μη εκτέλεση των ποινών για πλημμελήματα μέχρι έξι μηνών. Η ειδική παραγραφή των αδικημάτων υπό όρους έχει επανειλημμένα θεσπιστεί από την ελληνική Βουλή.

Κύριε Υπουργέ, αναγνωρίσατε και, με την παρρησία που σας διακρίνει, είπατε ότι τέτοιες ρυθμίσεις αμβλύνουν, δυστυχώς, την εμπιστοσύνη των πολιτών προς τη δικαιοσύνη και δημιουργούν την πεποίθηση ότι ήσσονος ποινικής απαξίας αδικήματα δεν τιμωρούνται και μικρές ποινές δεν εκτελούνται.

Θα προσπαθήσω να αναφερθώ στην παθογένεια που έχει οδηγήσει σ’ αυτές τις ρυθμίσεις. Το ελληνικό κράτος, λοιπόν, ήδη από τη δεκαετία του ’50, λόγω αδυναμίας της διοικητικής μηχανής, αδυνατούσε να ανταποκριθεί ακόμη και σε βασικές υποχρεώσεις του. Έτσι, λοιπόν, το Ποινικό Δίκαιο χρησιμοποιήθηκε ως εργαλείο εφαρμογής νόμων σε διάφορους τομείς της κοινωνικής ζωής, δηλαδή από την είσπραξη των ασφαλιστικών εισφορών, τις πολεοδομικές και υγειονομικές παραβάσεις, τα αδικήματα του Κώδικα Οδικής Κυκλοφορίας, ακόμη και στη μη καταβολή εισιτηρίου, τη μη είσπραξη εισιτηρίου. Μέχρι σήμερα, λοιπόν, νομίζω ότι όσοι ασχολούνται τόσο με το ποινικό όσο και γενικότερα με το δίκαιο, συνειδητοποιούν ότι υπάρχουν μία σειρά διάσπαρτων ποινικών διατάξεων, που προβλέπουν ποινές μέχρι ένα έτος φυλάκισης ή χρηματικές ποινές.

Αντί, λοιπόν, να επανέλθουμε στο μέλλον σε μία παρόμοια ρύθμιση υφ’ όρον παραγραφής, θα πρότεινα να εξετάσουμε σοβαρά ποια αδικήματα πρέπει να αποτελούν διοικητικές παραβάσεις, να τα αντιμετωπίζουμε αμιγώς ως τέτοιες παραβάσεις, να επιβάλλουμε διοικητικές ποινές και βεβαίως, να προχωρήσουμε σε μία αποποινικοποίηση της περιγραφόμενης σε αυτά συμπεριφοράς.

Άλλο σημείο αιχμής είναι το άρθρο 62, που προβλέπει την αύξηση των θέσεων των δικαστών. Σκοπός της αύξησης, με την οποία κανείς ασφαλώς δεν μπορεί να διαφωνήσει, είναι η περαιτέρω επιτάχυνση της απονομής δικαιοσύνης.

Όμως, με την ευκαιρία αυτή, κύριε Υπουργέ, θα ήθελα να πω και προς εσάς και προς το Σώμα τα εξής: Με βάση τα στοιχεία της έκθεσης της Ευρωπαϊκής Επιτροπής για την αποτελεσματικότητα της δικαιοσύνης, που δημοσιεύθηκε τον Οκτώβριο του 2018, ο αριθμός των δικαστών στη χώρα μας έχει αυξηθεί κατά τα έτη 2014 - 2016 κατά 25%. Επίσης, στη χώρα μας αναλογούν 25,8 δικαστές ανά εκατό χιλιάδες κατοίκους –με μέσο όρο διεθνώς 21,5-, αναλογία που είναι από τις μεγαλύτερες.

Δυστυχώς, δεν βρήκα στοιχεία –δεν ξέρω κι αν υπάρχουν- για το πόσες αποφάσεις αναλογούν σε κάθε δικαστή. Πρέπει ενδεχομένως, εκτός από την αύξηση των θέσεων των δικαστών, να σκεφτούμε την αύξηση των θέσεων των δικαστικών υπαλλήλων, να υιοθετήσουμε τρόπο ορθής διαχείρισης του χρόνου του δικαστή, να βελτιωθεί η υλικοτεχνική υποδομή των δικαστηρίων, να αναδιοργανωθεί ο δικαστικός χωροταξικός χάρτης και να συγκροτηθούν ειδικά τμήματα επίλυσης διαφορών, ιδιαίτερα σε αντικείμενα, τα οποία έχουν να κάνουν με μεγάλες επενδύσεις.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ιδιαιτέρως σημαντικό -κύριε Πρόεδρε, θα μου επιτρέψετε να κάνω χρήση ενός, δύο λεπτών ακόμη- είναι το άρθρο 67 για την επίδοση εγγράφου από δικαστικό επιμελητή με ηλεκτρονικά μέσα. Πρόκειται για ένα αξιοσημείωτο βήμα στην προσπάθεια μετάβασης στην ηλεκτρονική δικαιοσύνη.

Η προσπάθεια αυτή, κυρίες και κύριοι συνάδελφοι, είμαι βέβαιος ότι θα ολοκληρωθεί με τις τροποποιήσεις, τις μεταβολές στον Κώδικα Πολιτικής Δικονομίας, οι οποίες ελπίζω να συστηματοποιήσουν και να βελτιώσουν τις υφιστάμενες ρυθμίσεις.

Εκτός όμως της αστικής δίκης, πρέπει αντίστοιχα να προβλεφθεί η ηλεκτρονική επίδοση κλήσεων, βουλευμάτων αλλά και ποινικών αποφάσεων στην ποινική δικαιοσύνη, κύριε Υπουργέ. Αυτό δεν θα επιταχύνει μόνο την απονομή της ποινικής δικαιοσύνης, αλλά κυρίως -αυτή είναι μία σημαντική παράμετρος και παρακαλώ να την προσέξετε- θα απαλλάξει από καθήκοντα άσχετα προς το βασικό τους έργο χιλιάδες αστυνομικούς υπαλλήλους, που σήμερα επιφορτίζονται με το καθήκον επίδοσης κλήσεων, βουλευμάτων και δικαστικών αποφάσεων.

Τελειώνω, κύριε Πρόεδρε, λέγοντας τα εξής: Κύριε Υπουργέ, η κατάργηση της υποχρεωτικής παράστασης των δικηγόρων κατά την κατάρτιση δικαιοπραξιών που επιβάλλεται ο τύπος συμβολαιογραφικού εγγράφου, έχει προκαλέσει πλείστα όσα προβλήματα. Παρεισφρέουν λάθη, ενίοτε οι συμβαλλόμενοι δεν κατανοούν επαρκώς τους νομικούς όρους, που αναγράφουν τα συμβόλαια και αναλαμβάνουν εκατέρωθεν υποχρεώσεις που, όπως διατυπώνονται στα συμβόλαια, προκαλούν έναυσμα δικαστικής αντιδικίας.

Νομίζω ότι η μέχρι σήμερα εμπειρία επιβάλλει να επανεξετάσουμε την υπό προϋποθέσεις επαναφορά της παράστασης των δικηγόρων στα συμβόλαια. Το θέμα αυτό παρακαλώ να μην το αντιμετωπίσετε ως συντεχνιακό αίτημα, για να δώσετε την ευκαιρία σε κάποιους να το υποβαθμίσουν, αλλά ως σοβαρή εγγύηση για την ασφάλεια των συναλλαγών. Είναι άλλωστε οξύμωρο να είναι υποχρεωτική η παράσταση στη διαμεσολάβηση και να μην είναι υποχρεωτική η παράσταση στις τυπικές δικαιοπραξίες αντικειμένου πολλές φορές εκατομμυρίων ευρώ.

**ΠΡΟΕΔΡΕΥΩΝ (Δημήτριος Βίτσας):** Κύριε Μπούγα, σας παρακαλώ. Έχετε ξεπεράσει κατά πολύ τον χρόνο.

**ΙΩΑΝΝΗΣ ΜΠΟΥΓΑΣ:** Και μία μόνο λέξη για να χαιρετίσουμε την τροπολογία.

Κύριε Υπουργέ, πράγματι, αποκαθίσταται η τάξη, διότι ενώ μέχρι σήμερα ο εισαγγελέας διαφθοράς και εισαγγελέας οικονομικού εγκλήματος ορίζονταν από το δικαστικό συμβούλιο, ο επόπτης αντεισαγγελέας του Αρείου Πάγου διορίζονταν από μονοπρόσωπο όργανο, δηλαδή τον εισαγγελέα, με ό,τι αυτό μπορεί να σημαίνει. Πολύ ορθά, λοιπόν, αποκαθιστάτε τη δικονομική τάξη.

Κύριε Πρόεδρε, ευχαριστώ και εσάς και τους συναδέλφους για την ανοχή στον χρόνο.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Δημήτριος Βίτσας):** Ευχαριστώ κι εγώ.

Τον λόγο έχει ο κ. Ξανθόπουλος από τον Συνασπισμό Ριζοσπαστικής Αριστεράς.

**ΘΕΟΦΙΛΟΣ ΞΑΝΘΟΠΟΥΛΟΣ:** Θα μιλήσω από εδράνου και όχι από Βήματος, κύριε Πρόεδρε.

**ΠΡΟΕΔΡΕΥΩΝ (Δημήτριος Βίτσας):** Θα πρέπει να μιλήσετε για έξι λεπτά.

**ΘΕΟΦΙΛΟΣ ΞΑΝΘΟΠΟΥΛΟΣ:** Ευχαριστώ, κύριε Πρόεδρε.

Δεν μπορώ να αφήσω ασχολίαστο το γεγονός που έλαβε χώρα χθες εις επήκοον και υπό τα όμματα όλης της ελληνικής κοινωνίας, δηλαδή της διακοπής της ψηφοφορίας, του ανοίγματος της κάλπης, στο όνομα του «να μην παραβιαστεί η μυστικότητα της ψηφοφορίας».

Ο κάθε πολίτης και όλοι μας αισθανθήκαμε πάρα πολύ αμήχανα με αυτή την κατάφωρη παραβίαση του αυτονόητου και σκέφτομαι –και σκέφτεται και ο πολίτης- και αναρωτιέμαι τα εξής: Όταν αυτά λαμβάνουν χώρα με απευθείας μετάδοση, τι άλλο μπορεί να γίνεται, εν πάση περιπτώσει, σε αυτού του είδους τις τυπικές διαδικασίες; Και το χειρότερο είναι ότι η εξήγηση που δόθηκε είναι χειρότερη από αυτή καθ’ αυτή την πράξη, «για να μην προσβληθεί η μυστικότητα της ψηφοφορίας»!

Υπάρχει ένα πολιτικό πρόβλημα. Η Κυβέρνηση, στη λαχτάρα της να μην υπάρξουν διαρροές ούτε καν άκυρα, καταστρατήγησε τις βασικές, τις αυτονόητες αρχές που διέπουν μία ψηφοφορία. Αυτά δεν γίνονται ούτε στα πολιτιστικά σωματεία στο τελευταίο χωριό της χώρας!

Δεύτερον, κύριε Υπουργέ, τα δικαστήρια είναι κλειστά από τον Μάρτιο του 2010 και θα πάνε μέχρι τον Ιούνιο. Κατεπείγει το θέμα των 800 ευρώ για τους δικηγόρους. Είναι θέμα το οποίο αφορά αφ’ ενός όλη την ελληνική κοινωνία και αφ’ ετέρου τον κλάδο, που χειμάζεται κάτω από τις συγκεκριμένες συνθήκες. Είναι στην ευθύνη του Υπουργείου σας και πρέπει να το αντιμετωπίσετε άμεσα. Δεν μπορεί να παραλείπονται, να εξαιρούνται οι δικηγόροι από αυτό το επιστημονικό επίδομα.

Τρίτον, είναι ανοιχτό το ζήτημα με τις εκλογές στην Ένωση Δικαστών και Εισαγγελέων. Σήμερα έβγαλαν ανακοίνωση, σας απηύθυναν ερώτημα να συναντήσουν και εσάς και τον κύριο Πρωθυπουργό και φαίνεται ότι απάντηση δεν έλαβαν. Αυτά που μας είπατε εδώ τις προηγούμενες μέρες, κατά τη διάρκεια της συζήτησης, σας τα αντικρούουν και ζητούν μία συνάντηση μαζί σας. Για λόγους θεσμικής αβροφροσύνης και όχι μόνο θεωρώ ότι πρέπει να ανταποκριθείτε στο αίτημα της ένωσης και να τους συναντήσετε.

Έρχομαι σε αυτά καθ’ αυτά τα ζητήματα της σημερινής ημερήσιας διάταξης.

Σε ό,τι αφορά το κομμάτι της νομικής βοήθειας, κατ’ αρχάς αντιλαμβανόμαστε όλοι ότι έχουμε θέμα παροχής, προσφοράς ουσιαστικής νομικής υποστήριξης στους ανθρώπους, που δεν έχουν τη δυνατότητα να έχουν δικηγόρο. Και βεβαίως πρέπει αυτός ο θεσμός να ενισχυθεί, πρέπει ο θεσμός αυτός να διευρυνθεί, όχι όμως σε βάρος του ελεύθερου επαγγέλματος, όχι όμως σε βάρος του χαρακτήρα της αμιγούς δικηγορίας, παρά μόνο με κοινωνικά κριτήρια. Παράδειγμα, για τους πολύτεκνους, τους ΑΜΕΑ, τις μονογονεϊκές οικογένειες, είναι αυτονόητο ότι θα πρέπει να υπάρξουν πρόνοιες, έτσι ώστε να είναι λειτουργική η νομική βοήθεια.

Διαφωνήσαμε με τις πέντε παραστάσεις. Εσείς επιμένετε. Να πω μόνο, για να διευκρινιστεί, ότι τουλάχιστον η άσκηση δικηγορίας στις πέντε παραστάσεις να προσμετράται στον αριθμό των συνολικών παραστάσεων, να μην εξαιρούνται αυτές οι παραστάσεις από τον συνολικό αριθμό των πέντε.

Δεύτερον, να υπάρχουν σεμινάρια των δικηγορικών συλλόγων…

**ΚΩΝΣΤΑΝΤΙΝΟΣ** **ΤΣΙΑΡΑΣ (Υπουργός Δικαιοσύνης):** Προβλέπεται.

**ΘΕΟΦΙΛΟΣ ΞΑΝΘΟΠΟΥΛΟΣ:** Προβλέπεται, έτσι να το λέμε. Το είπαμε αυτό και το λέω για να καταγράφεται.

Επίσης, το λέω γιατί έμεινε σε «γκρίζα ζώνη», να υπάρχει η πρόβλεψη να διορίζονται στη Νομική Βοήθεια από τους δικηγορικούς συλλόγους της ευρύτερης εφετειακής περιφέρειας και μιλάω για τις δευτεροβάθμιες δίκες. Είναι ένα πρόβλημα διαδικαστικό, πρέπει όμως να το απελευθερώσετε. Γιατί ουσιαστικά σε όλες τις δευτεροβάθμιες δίκες διορίζονται δικηγόροι του οικείου δικηγορικού συλλόγου για πρακτικούς λόγους. Σήμερα, την εποχή της πληροφορικής, δεν νομίζω ότι μπορεί να αντιμετωπιστεί με άλλον τρόπο, παρά με την ηλεκτρονική αλληλογραφία.

Τέλος, ξέρουμε –και έχουμε συμφωνήσει- ότι η καθυστέρηση στην εξόφληση ουσιαστικά φαλκιδεύει, υπονομεύει τον θεσμό της νομικής βοήθειας. Και εδώ πρέπει να το δείτε –έχετε και μία ευθύνη πολιτική- γιατί το τελευταίο χρονικό διάστημα το ΤΑΧΔΙΚ επιβράδυνε δραματικά τον αριθμό της εξόφλησης και αυτό σας βαρύνει και πρέπει να το αντιμετωπίσετε.

Κάνω την εξής πρόταση: Ή να εκχωρήσετε στους δικηγορικούς συλλόγους την εκκαθάριση της αμοιβής, οι οποίοι θέλουν…

**ΚΩΝΣΤΑΝΤΙΝΟΣ** **ΤΣΙΑΡΑΣ (Υπουργός Δικαιοσύνης):** Δεν θέλουν!

**ΘΕΟΦΙΛΟΣ ΞΑΝΘΟΠΟΥΛΟΣ:** Το θέλουν, υπάρχει πρόταση. Σας μιλώ δισυπόστατα, το μεν ως Βουλευτής, το δε ως δικηγόρος.

Εκχωρείστε, λοιπόν, στους δικηγορικούς συλλόγους την εκκαθάριση των αμοιβών και οι οποίοι είναι υπόλογοι πλέον στον ΤΑΧΔΙΚ για το περαιτέρω διάστημα ή δώστε τη δυνατότητα να συμψηφίζει η πολιτεία την απαίτηση των δικηγόρων με τον ΦΠΑ του επόμενου τριμήνου. Δηλαδή το επόμενο τρίμηνο εφόσον έχει να παίρνει ο δικηγόρος αμοιβή από νομική βοήθεια, να συμψηφίζεται ο ΦΠΑ. Και επειδή υπάρχουν δικηγόροι που δεν ξεπερνούν τα 10.000 ευρώ τζίρο και απαλλάσσονται από την υποχρέωση υποβολής του ΦΠΑ, αυτοί να μπορεί να επιλέγουν την αυτούσια εξόφληση της απαίτησής τους.

Η κατ’ εξαίρεση νομοθέτηση της υφ’ όρον παραγραφής, η οποία τηρήθηκε και από πλευράς μας με τον ν.4411 πρέπει να παύσει. Να πάρει το Υπουργείο Δικαιοσύνης μια πρωτοβουλία, σε συνεργασία με τους δικηγορικούς συλλόγους και την ομοσπονδία των δικαστικών υπαλλήλων, για να δούμε πώς μπορεί αυτό το πράγμα να αντιμετωπιστεί, αυτός ο αδόκιμος φόρτος των ποινικών υποθέσεων στα δικαστήρια. Έκανε μια σωστή παρέμβαση ο προηγούμενος ομιλητής, ο κ. Μπούγας. Μπορεί να αποτελέσει μια βάση συζήτησης ως προς αυτό.

Τέλος, επιμένουμε ότι σε αυτή την ιστορία της υφ’ όρον παραγραφής πρέπει να μπει ο ν.3500, η ενδοοικογενειακή βία. Κινδυνεύουν να παραγραφούν ποινές κάτω του εξαμήνου, εφόσον δεν τις συμπεριλάβετε ρητά. Δίνουμε ένα λάθος μήνυμα στην κοινωνία για κάποια αδικήματα που είναι πολύ σοβαρά και απασχολούν την κοινή γνώμη.

Τέλος, κλείνω κύριε Πρόεδρε λέγοντας το εξής. Ας μη γίνεται καμμία συνάρτηση και σύγκριση με την τρομοκρατία και τα ατομικά δικαιώματα των πολιτών. Η Αριστερά δεν έχει καμμία σχέση με την τρομοκρατία. Η Αριστερά έχει σχέση με τις μαζικές διεκδικήσεις, με τα καθαρά πρόσωπα, με τις ανοιχτές πορείες, με τα πρόσωπα των πολιτών στους δρόμους και όχι με τους σκοτεινούς μηχανισμούς. Είμαστε απέναντι στις διατάξεις που προσβάλλουν το φρόνημα, αλλά είμαστε μαζί στις διατάξεις που χτυπούν την πράξη.

Άρα ας μην κάνουμε, λοιπόν, ανοίκειους συνειρμούς. Ας περιφρουρήσουμε τον πυρήνα των ατομικών και κοινωνικών δικαιωμάτων και να μην περιάπτουμε σε κάθε πολιτική και κοινωνική δραστηριότητα τη μορφή της τρομοκρατίας.

Ευχαριστώ πολύ.

**ΠΡΟΕΔΡΕΥΩΝ (Δημήτριος Βίτσας):** Ευχαριστούμε.

Τον λόγο έχει ο κ. Λάππας, Κοινοβουλευτικός Εκπρόσωπος του ΣΥΡΙΖΑ.

**ΣΠΥΡΙΔΩΝΑΣ ΛΑΠΠΑΣ:** Κύριε Πρόεδρε, ευχαριστώ.

Είπα τη Δευτέρα, στην ομιλία μου ως Κοινοβουλευτικός Εκπρόσωπος του ΣΥΡΙΖΑ ότι, πρώτον, τα κακουργήματα και η αυστηρότητα δεν είναι για χόρταση στον χώρο της ποινικής επιστήμης και του ποινικού δικαίου. Για χόρταση είναι μόνο τα εδέσματα. Πρέπει να αξιολογούνται με την αρχή της αναλογικότητας και σύμφωνα με το άρθρο 7 του Συντάγματος. Αν δεν προσβάλλεται ανυπόφορα ένα κοινωνικό αγαθό, η κοινωνική συνοχή, οι κοινωνικές αξίες, όχι η ηθική. Προσέξτε, άκουσα χθες έναν συνάδελφο σε ένα κανάλι να λέει ότι κάτι, που είναι ανήθικο πρέπει να το πολεμάει το ποινικό δίκαιο. Όχι, το ποινικό δίκαιο αντιμετωπίζει πράξεις, προσβολές εννόμων αγαθών, όπως τα προσδιορίζει ο ποινικός νομοθέτης.

Σας έλεγα μια φράση που είναι παλιά και από τον Αριστοτέλη ακόμα, για την αυστηρότητα των ποινών. Έλεγε ο Μοντεσκιέ ότι η μεγάλη αυστηρότητα όταν προβλέπεται από ένα ποινικοδικονομικό σύστημα εμποδίζει την εφαρμογή και την υλοποίηση των ίδιων των διατάξεων των ποινικών κωδίκων, δηλαδή των νόμων.

Ο ΣΥΡΙΖΑ είχε και έχει μια φιλοσοφία απέναντι στο ποινικό φαινόμενο: Επιείκεια στα μικρής και μέσης παραβατικότητας –με μικρές ποινές δηλαδή- και πολύ αυστηρή αντιμετώπιση των πολύ μεγάλης βαρύτητας εγκληματικών συμπεριφορών. Αυτή είναι η γενική μας αρχή. Στο πλαίσιο αυτό αντιμετωπίζουμε όλες τις πρωτοβουλίες, που έρχονται και νομοθετούνται στο Κοινοβούλιο. Έτσι αντιμετωπίζουμε και το παρόν νομοσχέδιο.

Δεύτερον, η κακή νομοθέτηση, κύριοι Υπουργοί, δεν ανάγεται τόσο στο γεγονός ότι παραλείφθηκε η δημόσια διαβούλευση για το ένα τρίτο του νομοσχέδιου. Παραλείφθηκε, είναι κακή πρακτική, έχει ξαναγίνει άπειρες φορές στο παρελθόν. Εδώ στον χώρο της ποινικής επιστήμης εγώ δεν εντοπίζω τόσο την κακή νομοθέτηση σε αυτό που είναι πταισματικού χαρακτήρα. Πλημμέλημα ή κακούργημα κακής νομοθέτησης είναι κάτι άλλο, το να έρχονται συνεχώς ποινικοδικονομικού χαρακτήρα διατάξεις με διάφορα νομοθετήματα και αποσπασματικά να τα αντιμετωπίζουμε, δημιουργώντας νέες, σαν «γαλατικά χωριά» ποινικού και δικονομικού περιεχομένου εκτός ποινικών κωδίκων.

Μιλάμε για το Κεφάλαιο Α΄ του νομοσχεδίου, για τους ανηλίκους. Κάνω έναν πρόλογο ειδικά για τους ανηλίκους. Πρώτη φορά υιοθετήθηκε η φράση «δίκαιο των ανηλίκων» το 1994. Εισήχθη ως αυτοτελές μάθημα στο Αριστοτέλειο Πανεπιστήμιο Θεσσαλονίκης με καθηγήτρια την κ. Πιτσελά. Ως τι έγινε αυτό; Ως επακόλουθο και ως συνέπεια της μεγάλης Σύμβασης του ΟΗΕ για τα Δικαιώματα του Παιδιού, η οποία έλεγε ότι το παιδί δεν είναι ο μικρός ενήλικος. Μετά τα δώδεκα έτη, στη διάρκεια της εφηβείας του παιδιού, έχουμε μια επανάσταση, όχι μόνο λόγω ορμονών. Είναι η ενηλικίωση σε ψυχοδιανοητικοπνευματικό επίπεδο. Γι’ αυτό ο ειδικός νόμος για το δίκαιο των ανηλίκων επιβάλλεται και επιβλήθηκε από τότε, τέλος του ΄89 με τη σύμβαση σιγά-σιγά στα κράτη. Η χώρα μας –όχι με καθυστέρηση- από τις πρώτες ήταν που καθιέρωσε το δίκαιο των ανηλίκων ως ένα ξεχωριστό, ειδικό μέρος δικαίου και επεβλήθη στον Ποινικό Κώδικα.

Τώρα έρχεται το Κεφάλαιο Α΄ του νομοσχεδίου, που αφορά την παραβατικότητα των ανηλίκων. Είναι η πρώτη οδηγία. Επαναλαμβάνω, ο ανήλικος δεν είναι ένας μικρός ενήλικος. Είναι ανήλικος με πολύ συγκεκριμένες ιδιαιτερότητες όχι μόνο σωματικής διάπλασης, αλλά κυρίως ψυχικών και πνευματικών δυνατοτήτων και διεργασιών. Η διαδικασία ενηλικίωσης, λένε οι ψυχολόγοι και οι παιδοψυχίατροι, περιλαμβάνει και τη μικρή παραβατικότητα. Είναι η δοκιμή των μεγάλων ορίων απέναντι στην ωριμότητά του και απέναντι σε αυτά, που νομίζει ότι τον περιορίζουν. Τι να κάνουμε; Παιδιά ήμασταν όλοι. Ποιος δεν είχε στη ζωή του μια μικρή παραβατικότητα; Αλλά πρέπει να δούμε ότι η μικρή αυτή παραβατικότητα εντάσσεται στη διαδικασία της ενηλικίωσής του. Γι’ αυτό άλλωστε τα ποινικοδικονομικά συστήματα βρίσκονται σε μια διελκυστίνδα.

Από τη μια μεριά είναι η προστασία των κοινωνικών αγαθών με την απειλή από το ποινικό δίκαιο ποινών και από την άλλη οι μεγάλοι παιδαγωγοί και παιδοψυχίατροι που θέλουν να αντιμετωπίζονται μόνο από παιδαγωγική σκοπιά οι ανήλικοι. Θα έλεγε κανένας ότι η συναρμογή αυτών των δύο βασικών αναγκών και αρχών θα ήταν το ιδανικό.

Νομίζω ότι το ελληνικό ποινικοδικονομικό σύστημα είναι ένα από τα καλύτερα στον κόσμο, κύριε Υπουργέ. Όμως, επαναλαμβάνω, έχουμε τον Ποινικό Κώδικα, 121 και επόμενα, με πολύ εξαιρετικές διατάξεις. Για χρόνια τα έχουν πει οι παιδαγωγοί και μεγάλα φωτεινά πνεύματα. Μανωλεδάκης, Ανδρουλάκης, έχουν πει φοβερά πράγματα για την παραβατικότητα των ανηλίκων.

Έρχεται, λοιπόν, αυτή η οδηγία και κοιτάξτε τι κάνει: Ενώ έχουμε το όριο της ανηλικότητας με τον Ποινικό Κώδικα, που είναι το ευαγγέλιο του ποινικού συστήματος στην Ελλάδα, έρχεται η οδηγία και με αυτή βάζετε διαφορετικά όρια. Τι λέει εδώ; Δεκαοκτώ συμπληρωμένα και όρια προς τα κάτω το ένα δέκατο. Δεν το λέει η οδηγία ούτε το νομοσχέδιό σας. Τι θα εφαρμόσει ο δικαστής; Βλέπετε τι κάνει η αποσπασματική εισαγωγή νομοθετημάτων εκτός του βασικού συστήματος, του ποινικού και του δικονομικού δικαίου, που δεν είναι ενιαίο;

Γιατί έγιναν, κύριοι Υπουργοί, Ποινικοί Κώδικες, μετά από εβδομήντα πέντε χρόνια και γιατί ο προηγούμενος μετά από εκατόν τριάντα πέντε χρόνια; Για να έχουμε ένα συνεκτικό, όχι αποσπασματικό, ομοιογενές, δεδομένο, συγκεκριμένο για τον εφαρμοστή και τον ερευνητή του ποινικού δικαίου, ένα ενιαίο κείμενο. Και φανταστείτε ότι έχουμε φέρει νομοσχέδια στη Βουλή για την υποχρεωτική κωδικοποίηση του δικαίου και των νόμων και της καλής νομοθέτησης ταυτόχρονα. Γιατί καλή νομοθέτηση χωρίς κωδικοποίηση μην την ψάχνετε. Είναι ανεμόμυλος του Δον Κιχώτη. Άρα, γιατί θα έλεγα εγώ, είναι τόσο υποχρεωτικό να δημιουργήσουμε τώρα ποινικοδικονομικές διατάξεις με ξεχωριστά νομοθετήματα;

Δεύτερον, κύριε Κράνη, συγκρίνετε το άρθρο 3 με το άρθρο 121 για τον ορισμό των ανηλίκων. Είναι τελείως διαφορετικό.

Επίσης, όσον αφορά το άρθρο 4, προτάσσονται από το ποινικό δίκαιο και τον Κώδικα Ποινικής Δικονομίας τα αναμορφωτικά και τα θεραπευτικά μέτρα κατ’ αρχάς, και μόνο ο εγκλεισμός δευτερευόντως, με την αρχή της επικουρικότητας. Εδώ από το άρθρο 4 της οδηγίας, δεν ξέρω, δεν λέει έτσι. Νομίζω ότι δεν το φέρνετε από νομοτεχνική άποψη έτσι που να καθίσταται πέραν πάσης αμφιβολίας ότι πράγματι θα ισχύει ο δικός μας ποινικοδικονομικός φιλοσοφικός και ρητός, γραπτός οδηγός, ότι προτάσσεται πάντα για τον ανήλικο. Ακούμε και για την ενήλικη νεότητα. Πρώτα τα αναμορφωτικά μέτρα και μετά ο εγκλεισμός. Δεν προβλέπεται.

Μάλιστα στον κώδικά μας προβλέπεται κάθε χρόνο από το δικαστήριο αυτεπάγγελτη επανεξέταση των όρων και των προϋποθέσεων με βάση τις οποίες θα συνεχιστεί η αντιμετώπιση του ανήλικου. Είτε της ανήλικης νεότητας, είτε της ενήλικης νεότητας από είκοσι ένα ως είκοσι πέντε ετών. Σε άλλη διάταξη αυτό το αποφασίζει ένα διοικητικό όργανο, η κεντρική επιτροπή μεταγωγών κι όχι το δικαστήριο που λέει ο Ποινικός Κώδικας. Δηλαδή, μεταφέρουμε δικαιοδοτικό έργο και δικαιοδοτική κρίση από τον φυσικό του δικαστή σε έναν διοικητικό σώμα, σε ένα διοικητικό όργανο. Είναι δυνατόν; Δεν μπορεί το πνεύμα της οδηγίας να είναι αυτό. Κάτι άλλο θέλει να πει.

Πάμε παρακάτω. Πάντα για τους ανήλικους μιλάω.

Σας λέω ότι έτσι όπως φαίνονται οι διατάξεις σας, κύριοι Υπουργοί, φαίνεται ότι ο κανόνας είναι ο εγκλεισμός και τα αναμορφωτικά μέτρα είναι η επικουρική δυνατότητα, ενώ είναι το αντίστροφο. Στον Ποινικό Κώδικα η επικουρικότητα είναι αντίστροφη. Να μια αντίφαση.

Τέταρτη αντίφαση: παιδοψυχίατρος. Δεν υπάρχει μελέτη, έρευνα, ημερίδα, διημερίδα που να μη λέει ότι ο παιδοψυχολόγος, παιδοψυχίατρος ή ψυχολόγος πάντα όταν συμπαρίσταται στα συμφέροντα του ανηλίκου, πρωτίστως προασπίζεται τα συμφέροντα του ανηλίκου και δεν συνδράμει το έργο της ανάκρισης, που μπορεί να είναι ένας αστυνομικός υπάλληλος. Το θέτει και το Ελληνικό Δίκαιο. Δεν νοείται να θέτουμε τον ψυχίατρο να συμβάλλει υπέρ των συμφερόντων του ανηλίκου και πρωτίστως να εξυπηρετεί τα συμφέροντα αυτού που κάνει την ανάκριση. Αντιφατικό και επικίνδυνο για τα συμφέροντα του ανηλίκου!

Παρακάτω, για τον εκζητούμενο ανήλικο, απλή διάταξη: στον εισαγγελέα Εφετών. Τι ήταν μέχρι τώρα; Αφού το λέει το άρθρο 121 και επόμενα. Πώς αυτά θα τα δέσουμε σε ενιαίο, συνεκτικό κείμενο κωδίκων που λέμε ότι θέλουμε να έχουμε; Ξαφνικά βλέπουμε διατάξεις, που είναι τελείως ξεκάρφωτες. Πριν άκουγα την κ. Λιακούλη να λέει για τον Σωφρονιστικό Κώδικα. Χτες το βράδυ ψάχνοντας βλέπω το άρθρο 8 παράγραφος 3 του Σωφρονιστικού Κώδικα, ότι το κεντρικό συμβούλιο, δηλαδή, των φυλακών εισηγείται ακόμα και σήμερα στον Υπουργό της Δικαιοσύνης για το πώς θα εφαρμοστεί και ποια θα είναι η σωφρονιστική πολιτική. Τραγέλαφος! Ούτε αυτό δεν είδαν μέσα στη βία τους να μεταφέρουν την επομένη των εκλογών τη σωφρονιστική πολιτική από εκεί που πρέπει να είναι εκεί όπου δεν πρέπει να είναι.

Πάμε στο άλλο κεφάλαιο.

**ΠΡΟΕΔΡΕΥΩΝ (Δημήτριος Βίτσας):** Πρέπει να ολοκληρώσετε, κύριε Λάππα.

**ΣΠΥΡΙΔΩΝΑΣ ΛΑΠΠΑΣ:** Μάλιστα, κύριε Πρόεδρε.

**ΠΡΟΕΔΡΕΥΩΝ (Δημήτριος Βίτσας):** Εκτός αν θέλετε να πάρετε και τη δευτερολογία.

**ΣΠΥΡΙΔΩΝΑΣ ΛΑΠΠΑΣ:** Θα πάρω και τη δευτερολογία μου, κύριε Πρόεδρε. Και τελειώνω.

Είναι πολύ σημαντικές οι παρεμβάσεις, που πρέπει να γίνουν. Ειδικά για το πρώτο τμήμα, που αφορά στους ανηλίκους πρέπει να είμαστε αμετακίνητοι. Δεν μπορεί να πάμε παραπέρα από τις διατάξεις του Ποινικού Κώδικα και του Κώδικα Ποινικής Δικονομίας. Δεν μπορεί οι οδηγίες να έχουν τόσο αντίθετο πνεύμα από το ποινικοδικονομικό μας σύστημα. Είναι αδιανόητο. Ξέρετε γιατί; Γιατί για διατάξεις υπέρ των ανηλίκων αυτός, που τροφοδοτεί τη σκέψη του νομοθέτη δεν είναι ο πολιτικός, είναι ο παιδαγωγός, ο ψυχίατρος, ο ψυχολόγος. Η παιδαγωγική επιστήμη μάς είπε τι πρέπει να κάνουμε για τα δικαιώματα των ανηλίκων. Κοιτάξτε το, λοιπόν, αυτό. Είναι πάρα πολύ σοβαρό.

Πάω στο δεύτερο Κεφάλαιο. Τα συμφέροντα καταπολέμησης του ποινικού δικαίου εις βάρος των συμφερόντων της Ευρωπαϊκής Ένωσης. Ακούστε τι λέτε εδώ. Δεν υπάρχει άρθρο, που να προστατεύει τα οικονομικά συμφέροντα νομικού προσώπου, πολίτη, επιχειρηματία, που να αναφέρει ότι το ποινικό αδίκημα εδράζεται πάνω στην έννοια της εποπτείας. Αλλά πού, κύριε Κράνη; Για παράδειγμα, το 375. Διαχείριση. Αν δεν θέλετε να αντικαταστήσετε την εποπτεία με τη διαχείριση βάλτε τουλάχιστον, «αυτός που είναι υπεύθυνος, που έχει την εποπτεία και τη διαχείριση». Διότι αν δεν έχεις τη διαχείριση πολύ φοβάμαι ότι όταν φτάσεις στο ποινικό δικαστήριο, κύριε Κράνη, δεν θα υπάρχει ευθύνη. Υπεύθυνος είναι αυτός που διαχειρίζεται τον προϋπολογισμό, τα συμφέροντα, το ταμείο. Πώς θα το κάνουμε δηλαδή; Χιλιάδες είναι οι αποφάσεις της νομολογίας των ανωτάτων ακυρωτικών στην Ελλάδα.

Στο παρακάτω άρθρο: απιστία. Άρθρο 326. Επαναφέρετε το αυτεπάγγελτο της απιστίας. Πολύ καλά κάνετε. Αυτό επιβάλλουν οι βασικές αρχές της ποινικής επιστήμης και του ποινικού δικαίου. Όμως κοιτάξτε τώρα εδώ τι κρύβεται από πίσω, πόσο περιστασιακός και ευκαιριακός χαρακτήρας υπήρχε στις παρεμβάσεις που κάνετε ουσιαστικά για να αθωωθούν τραπεζικά στελέχη. Κάνετε το αυτεπάγγελτο κατ’ έγκληση, ήρθατε με δυο ΠΝΠ να αθωώσετε και να αναστείλετε την παραγραφή και έτσι εκατοντάδες υποθέσεις πήγαν στο αρχείο. Τώρα βλέπετε ότι και από την οδηγία ακόμα δεν μπορεί η απιστία να διώκεται κατ’ έγκληση γιατί είναι πολύ σοβαρό αδίκημα; Ο τραπεζίτης δεν διαχειρίζεται δικά του κεφάλαια. Ο τραπεζίτης διαχειρίζεται κεφάλαια του ελληνικού λαού και του ελληνικού κράτους. Άρα, το αυτεπάγγελτο είναι αυτό που προσήκει σε μια τέτοια διάταξη.

Κλείνω με την καταπολέμηση της τρομοκρατίας. Κι εδώ, δυστυχώς, βλέπω, κύριε Κράνη, μια τεράστια αντίφαση και αντίθεση με τις ισχύουσες διατάξεις ακόμα κι αυτές που φέρατε τον Οκτώβριο του 2019. Δυο επισημάνσεις μόνο έχω να κάνω.

Κατ’ αρχάς εδώ έχουμε τρομοκρατική ομάδα και όχι τρομοκρατική οργάνωση. Ευρεία, ευρύτερη του κώδικα; Ιδίως ευρύτατη του κώδικα. Υπερευρύτατη ως προς δυο στοιχεία. Εδώ θα μιλήσω νομικά, κύριε Τσιάρα, γι’ αυτό αφήστε με να απευθύνομαι στον κ. Κράνη. Ενώ η τρομοκρατική ομάδα με τον κώδικα άρθρο 187Α ορίζεται ως αυτή που κάνει αυτό, αυτό, αυτό, εδώ η οδηγία -ή μάλλον το σχέδιό σας- έρχεται και λέει τι δεν είναι. Τι είναι αυτό που δεν πρέπει να κάνεις για να είσαι τρομοκράτης. Είναι δυνατόν να δίνεται ορισμός τρομοκρατικής οργάνωσης αρνητικά; Ακούστε τι λέει: «είναι δομημένη ομάδα και δεν συγκροτήθηκε περιστασιακά και δεν απαιτείται να έχει τυπικά καθορισμένους ρόλους ή συνέχεια ή δράση», 187Α, 187Β του Ποινικού Κώδικα. Είναι πρόσφατες διατάξεις. Κάναμε πάρα πολλή κουβέντα γι’ αυτά.

Τι λέει το δικό μας το άρθρο; «Να δρουν από κοινού τρία ή τέσσερα πρόσωπα». Εδώ λέει «συντονισμένα». Εγώ βρίσκω τεράστιες διαφορές με την από κοινού δράση και τον όρο «συντονισμένα» που μπορεί να είναι και ευκαιριακού χαρακτήρα. Γιατί η δική μας αντίληψη ως κράτος σύμφωνα με τον Ποινικό Κώδικα και το ποινικό δίκαιο, που είναι το κυρίαρχο δίκαιο, μιλάει για από κοινού δράση και για μακρόχρονη περίοδο. Όχι απλά συντονισμένα. Αυτό θα σήμαινε ότι θα μπορούσε απλά για έναν μήνα, για δέκα μέρες να θεωρηθεί αυτό συντονισμένη δράση. Δεν συνάδει. Είναι αντίθετο με την έννοια του Ποινικού Κώδικα.

Πάμε στο άρθρο 32. Τα είχα πει και τότε. Ό,τι για μας κατατείνει στο να θεωρείται μια συμπεριφορά αξιόποινη, που δεν προσβάλλει συγκεκριμένη πράξη, όπως λέει το άρθρο 7 του Συντάγματος -και μάλιστα κατά τρόπο ανυπόφορο-, ένα έννομο αγαθό, αλλά να τεκμαίρεται ότι έχει σκοπό να τελέσει στο μέλλον τρομοκρατική πράξη, είναι δίκαιο ποινικό φρονηματικού χαρακτήρα. Τότε. Τώρα εις διπλούν. «Πάρε μου σε παρακαλώ, Κώστα, ένα εισιτήριο αύριο το πρωί για το Μαρόκο». Κάποιος βοηθάει με την έκδοση ενός εισιτηρίου, για παράδειγμα, και το δίνει σ’ αυτόν, που θέλει να κάνει ένα ταξίδι στο Μαρόκο για να συναντηθεί με τρομοκρατική ομάδα. Έχουμε πλέον στο τετράγωνο ανάγοντας τον σκοπό ενός που βοηθάει έναν άλλο να κάνει ένα ταξίδι. Σε οποιαδήποτε χώρα. Ενώ έπρεπε να μιλάει για ταξίδι πράγματι σε χώρα που θα έχει πιθανότητα τρομοκρατικής δράσης. Ούτε αυτό λέει. Λέει γενικώς ταξίδι. Ενώ η οδηγία δεν λέει γενικώς ταξίδι. Λέει «ταξίδι σε άλλο κράτος, που να συνδέεται με τρομοκρατική απειλή». Έρχεστε και το κάνετε αυστηρότερο. Η αυστηρότητα δεν είναι για χόρταση. Δεν επιλύει κανένα απολύτως θέμα. Θα δείτε ότι στους εφαρμοστές του δικαίου ιδίως για το ανώτατο ακυρωτικό θα έχουμε εδώ πυροβολητό.

**ΠΡΟΕΔΡΕΥΩΝ (Δημήτριος Βίτσας):** Ευχαριστώ πολύ.

**ΣΠΥΡΙΔΩΝΑΣ ΛΑΠΠΑΣ:** Κλείνω, κύριε Πρόεδρε.

**ΠΡΟΕΔΡΕΥΩΝ (Δημήτριος Βίτσας):** Όχι άλλο.

**ΣΠΥΡΙΔΩΝΑΣ ΛΑΠΠΑΣ:** Κλείνω με μια φράση μόνο για την παραγραφή των αδικημάτων, την εξάλειψη του αξιοποίνου και την παραγραφή των ποινών. Αυτή η επαναλαμβανόμενη τακτική μετά την εισαγωγή των κωδίκων και με τους νέους θεσμούς που εισήγαγε είναι παντελώς αδικαιολόγητη και νομίζω ότι προσβάλλει το δικαιϊκό μας και νομικό μας πολιτισμό.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Δημήτριος Βίτσας):** Σας ευχαριστώ.

Εννοείται ότι έχετε πάρει και τη δευτερολογία σας.

Ο κ. Τσιγκρής από τη Νέα Δημοκρατία έχει τον λόγο.

**ΑΓΓΕΛΟΣ ΤΣΙΓΚΡΗΣ:** Ευχαριστώ, κύριε Πρόεδρε.

Κύριε Υπουργέ, χρόνια πολλά και από τη δικιά μου θέση. Επιτρέψτε μου όμως να πω χρόνια πολλά και σε όλες και όλους τους συναδέλφους Βουλευτές που σήμερα γιορτάζουν και είναι πολλοί, αλλά και την αδυναμία μου να μεταφέρω τις θερμές μου ευχές σε όλους τους Αχαιούς πολίτες που γιορτάζουν σήμερα.

Κύριε Υπουργέ, φέρνετε ένα σημαντικό νομοσχέδιο και είναι από τα πρώτα για να μπορούμε να αντιμετωπίσουμε τα προβλήματα, τα απόνερα που άφησε η πανδημία, αυτή η κρίση, που μας ταλαιπωρεί τρεις μήνες. Δεν ταλαιπωρεί μόνο την αγορά, την οικονομία, την ψυχολογία μας, την καθημερινότητά μας, ταλαιπωρεί και τη δικαιοσύνη και σε πολύ έντονο βαθμό. Και κάποιοι πολίτες αυτό το αισθάνονται καθημερινώς, επιτρέψτε μου την έκφραση, «στο πετσί τους». Γι’ αυτό πρέπει να γίνει κάτι άμεσο, κάτι αποτελεσματικό. Να δώσουμε λύσεις στα προβλήματα που έχουν προκύψει.

Η δικαιοσύνη, κυρίες και κύριοι συνάδελφοι, μαζί με τη δημόσια τάξη και τις Ένοπλες Δυνάμεις είναι ο στενός πυρήνας του κράτους. Γιατί είναι ο στενός πυρήνας του κράτους; Γιατί δεν παράγει τίποτε άλλο παρά αίσθημα ασφάλειας και αίσθημα δικαιοσύνης. Μόνο καταναλώνει, παίρνει πάρα πολλά από τον εθνικό προϋπολογισμό, όχι μόνο της Ελλάδας αλλά όλων των κρατών, αλλά ουσιαστικά προσφέρει αίσθημα δικαίου, ασφάλεια και προάσπιση συνόρων. Αυτά όμως, πρέπει να τα προσφέρει πραγματικά γιατί είναι πολυδάπανοι θεσμοί. Η δικαιοσύνη, όμως, ταυτόχρονα έχει ειπωθεί πολύ εύστοχα ότι είναι το τελευταίο καταφύγιο των αδύναμων. Εκεί θα καταφύγει ο αδύναμος πολίτης για να βρει το δίκιο του. Και πρέπει να λειτουργεί για όλους με τον ίδιο τρόπο, με τα ίδια μέτρα και τα ίδια σταθμά, όπως λέει στα αρχικά του άρθρα το ελληνικό Σύνταγμα.

Η δικαιοσύνη, λοιπόν, πρέπει να είναι ανεξάρτητη, αδέσμευτη, και να απονέμεται από καταρτισμένους δικαστές. Ποιος διαφωνεί σε αυτά; Ναι, αλλά πρέπει να κάνουμε και κάτι για να τα διασφαλίσουμε. Πρέπει να καταρτίσουμε τους δικαστές, πρέπει να επιταχύνουμε την απονομή της με θεσμικές παρεμβάσεις, θωρακίζοντας τις θεσμικές άμυνες του κράτους..

Κυρίες και κύριοι συνάδελφοι δεν θα μείνω στις οδηγίες, γιατί ο χρόνος είναι περιορισμένος και θέλω να είμαι συνεπής. Αλλά, οι οδηγίες είναι μια υποχρέωση της Ελλάδας προκειμένου να είμαστε συμβατοί με το Ευρωπαϊκό Δίκαιο. Το ανά χείρας νομοσχέδιο δίνει απαντήσεις για προβλήματα που προέκυψαν. Δεν προέκυψε για παράδειγμα πρόβλημα, με την καθυστέρηση στην απονομή; Θα μου πει κάποιος «αυτό είναι κάτι καινούριο»; Όχι, είναι κάτι παλιό, είναι κάτι που η Ελλάδα το έχει και το μεταφέρει από γενιά σε γενιά, από κυβέρνηση σε κυβέρνηση. Ναι, αλλά κάποια στιγμή πρέπει να το λύσουμε.

Τα τελευταία χρόνια σας θυμίζω, κυρίες και κύριοι συνάδελφοι, η Ελλάδα έχει ψηφίσει περίπου σαράντα νομοσχέδια για την επιτάχυνση στην απονομή της δικαιοσύνης και βλέπετε ότι ακόμα και σήμερα μια σοβαρή ποινική υπόθεση για να φτάσει τελικά στον Άρειο Πάγο και να καταστεί αμετάκλητη, όπως λέμε οι νομικοί, περνάνε περίπου οκτώ χρόνια. Τι συμβαίνει σε αυτό το ενδιάμεσο διάστημα, το οποίο είναι τεράστιο, πόσω μάλλον για έναν άνθρωπο, που έχει αδίκως εμπλακεί στους διαδρόμους της δικαιοσύνης; Πότε θα πάρει απάντηση; Πότε θα δικαιωθεί; Αλλά και κάποιος που έχει τελέσει μια σοβαρότατη εγκληματική πράξη, μπορεί να κυκλοφορεί ακόμα και ελεύθερος, δημιουργώντας ανασφάλεια δικαίου, πρόβλημα στη δημόσια τάξη , ανασφάλεια στον καθημερινό πολίτη, στην καθημερινότητα του καθενός από μας. Αυτά πρέπει επιτέλους να πάρουν τέλος.

Η Ελλάδα, κυρίες και κύριοι συνάδελφοι, έχει καταδικαστεί πεντακόσιες τριάντα τέσσερις φορές από το Ευρωπαϊκό Δικαστήριο Ανθρωπίνων Δικαιωμάτων από το 1959 έως το 2018. Μέσα σε αυτά τα χρόνια η χώρα μας έχει καταδικαστεί, όχι μόνο στα λόγια, επιπλέον πληρώνει από το υστέρημα του βαριά φορολογούμενου ελληνικού λαού, και πληρώνει για καταδίκες για καθυστέρηση στην απονομή της δικαιοσύνης. Αυτή η καθυστέρηση πρέπει να σταματήσει.

Το νομοσχέδιο αυτό κάνει μια αρχή, παύση ποινικής δίωξης για κάποιες υποθέσεις ήσσονος σημασίας και ουσιαστικά δίνει και τη δυνατότητα της παραγραφής των ποινών για υποθέσεις με έξι μήνες φυλάκισης, για ελαφριά πλημμελήματα δηλαδή. Θα αναρωτηθεί κάποιος: αυτό θα αποσυμφορήσει τα πινάκια, θα δώσει την απόλυτη λύση στο πρόβλημα; Όχι! Το πρόβλημα είναι μεγάλο, είναι διαχρονικό και χρειάζεται, κύριε Υπουργέ, ξέρω ότι ακούτε και συμμερίζεστε πολλές προτάσεις η Ελλάδα να προχωρήσει σε αυτό, που διεθνώς ονομάζεται απεγκληματοποίηση συμπεριφορών.

Κύριε Υπουργέ, κυρίες και κύριοι συνάδελφοι, έχουμε παρατηρήσει στην εγκληματολογία ότι υπάρχει μια διαδικασία, η οποία λέγεται ποινική πλημμυρίδα. Έχουμε ποινικοποιήσει, σχεδόν, το σύνολο της συμπεριφοράς, με αποτέλεσμα, ο μεγάλος όγκος από ελαφριές, πλημμεληματικές και πταισματικές πράξεις να έχουν δημιουργήσει σοβαρό πρόβλημα στην στοίβαξη των υποθέσεων επί χρόνια, με αποτέλεσμα κακουργηματικές πράξεις να μην φτάνουν τελικά σε γρήγορη εκδίκαση. Αυτό πρέπει να τελειώσει και θα τελειώσει με μια γενναία απεγκληματοποίηση συμπεριφορών, οι οποίες έχουν ελάχιστο ποινικό αποτύπωμα. Συγκεκριμένα θα μπορούσε να γίνουν διοικητικές διατάξεις, οι οποίες να έχουν αυστηρά διοικητικά πρόστιμα πιο αποτρεπτικά για το κοινό, πιο τιμωρητικά για όποιον τα παραβαίνει. Έτσι μόνο θα απεμπλακεί και η ποινική δικαιοσύνη απ’ αυτό το πρόβλημα.

Κλείνοντας, κυρίες και κύριοι συνάδελφοι, θα ήθελα να τονίσω ότι το νομοσχέδιο δεν δίνει μόνο απαντήσεις για την επιτάχυνση στην απονομή της δικαιοσύνης αλλά και για την καλύτερη εκπαίδευση από την Εθνική Σχολή Δικαστών, εντάσσεται πλέον και η εκπαίδευση των ειρηνοδικών, οι οποίοι, θα εξελίσσονται. Τέλος, η αύξηση των οργανικών θέσεων των δικαστών δημιουργεί με τη σειρά της τις προϋποθέσεις επιτάχυνσης στην απονομή της δικαιοσύνης.

Πρέπει να χαιρετίσουμε το νομοσχέδιο και το μόνο, που θα μπορούσα να πω του Υπουργού είναι ότι θα πρέπει στο επόμενο να είμαστε ακόμα πιο τολμηροί, ακόμα πιο δραστικοί, προκειμένου να δώσουμε ένα οριστικό τέλος στη μεγαλύτερη γάγγραινα της ελληνικής δικαιοσύνης, που είναι η καθυστέρηση στην απονομή της.

Κύριε Πρόεδρε, σας ευχαριστώ θερμά για την υπομονή σας.

**ΠΡΟΕΔΡΕΥΩΝ (Δημήτριος Βίτσας):** Ευχαριστώ κι εγώ, κύριε Τσιγκρή.

Τον λόγο έχει ο κ. Παφίλης, Κοινοβουλευτικός Εκπρόσωπος του Κομμουνιστικού Κόμματος Ελλάδας.

**ΑΘΑΝΑΣΙΟΣ ΠΑΦΙΛΗΣ:** Δυο λόγια για τα μέτρα, που ανακοινώθηκαν χθες από την Κυβέρνηση και τον Πρωθυπουργό σε μια κατάσταση λες και θα ζήσουμε σε μια διαφορετική χώρα. Ποια είναι τα κύρια θέματα; Μέχρι τώρα -δεν θα πάω και παλιότερα, από το 2009 και μετά, αλλά ας πάω και στον κορωνοϊό- ζητούνται θυσίες. Από ποιον; Από ποιον ζητήθηκαν θυσίες απ’ όλες τις κυβερνήσεις μέχρι τώρα; Από τους εργαζόμενους, τους αυτοαπασχολούμενους, τα λαϊκά στρώματα, τον ελληνικό λαό ζητήθηκαν θυσίες για να μην καταρρεύσει το αποδυναμωμένο σύστημα της υγείας και τώρα πάλι νέες θυσίες από εργαζόμενους και λαϊκά στρώματα, με πρόσχημα τη δίκαιη κατανομή των βαρών.

Για ποιο λόγο; Για να στηριχθεί η κερδοφορία των επιχειρήσεων. Έχουν «σκάσει» από τα κέρδη ορισμένες τα τελευταία χρόνια. Στο πακέτο του τουρισμού ποια είναι η γραμμή της Κυβέρνησης; Στήριξη των μεγάλων μονοπωλιακών ομίλων. Για τους μικρούς, γι’ αυτούς που έχουν ένα - δύο δωμάτια τίποτε δεν ανακοινώθηκε. Αυτά θα ειπωθούν αύριο βέβαια στη συζήτηση για το νομοσχέδιο για τον τουρισμό. Να στηριχθούν οι μεγάλοι μονοπωλιακοί όμιλοι και οι μεγάλοι όμιλοι των μεταφορών και ακυρώνεται και το υγειονομικό πρωτόκολλο. Έτσι δεν είναι; Δεν κολλάει τώρα ο ένας δίπλα στον άλλον στα αεροπλάνα; Θυσιάζονται για αυτά τα συμφέροντα και δίνονται μεγάλες επιδοτήσεις στο μεγάλο κεφάλαιο.

Ποιος θα τα πληρώσει αλήθεια αυτά; Θα τα πληρώσουν αυτοί; Θα τους αυξήσετε τον φόρο; Θα τους βάλετε 50% σε αυτούς που θησαύρισαν τώρα;

Κύριε Σιμόπουλε, γιατί δεν κάνετε τέτοια πρόταση; Δεν λέω για εσάς. Το λέω σαν παράδειγμα. Λέτε για ίση κατανομή των βαρών. Γιατί δεν λέτε να αυξηθεί η φορολογία σε όσους μέσα σ’ αυτή την περίοδο θησαύρισαν; Έστω κάτι τέτοιο. Όχι ότι θα αλλάξει ριζικά. Γιατί, ποιον καλείτε πάλι; Τον εργαζόμενο. Ο λαός λοιπόν θα πληρώσει και πώς θα πληρώσει; Πολλαπλά, με την κατάργηση των συλλογικών συμβάσεων, με τις ευέλικτες μορφές εργασίας, με τη δυνατότητα, που δίνετε στην εργοδοσία να κάνει ό,τι θέλει.

Και φυσικά αυτό που θα συμβεί είναι ότι ένα πολύ μεγάλο κομμάτι δεν θα μπορεί να ζήσει με αυτά τα μέτρα ακόμα και με αυτά που λέτε. Μειώσεις παντού. Μειώνετε 20%. Δεν θέλω να τα αναλύσω γιατί για να μην «φάω» τον χρόνο.

Θέλουμε να σας ρωτήσουμε και κάτι. Αλήθεια, το εξωστρεφές μοντέλο και η βαριά βιομηχανία του τουρισμού που πήγε; «Άψαλτη». Σας έχουμε πει πάντα ως Κομμουνιστικό Κόμμα Ελλάδας ότι αν δεν αναπτύξεις την παραγωγική βάση της χώρας, αν δεν καλύψεις από μόνος σου την εσωτερική αγορά, ας το πούμε έτσι, και κατανάλωση και στον αγροτικό τομέα και παντού, ο τουρισμός μπορεί να γίνει μια φούσκα που άμα σκάσει, θα φέρει καταστροφή. Ισχύει ή όχι; Ισχύει με την πανδημία του κορωνοϊού ή αν αύριο συμβεί κάτι άλλο.

Θυμάστε τι έγινε στο Μπαλί, που είναι από τους μεγαλύτερους τουριστικούς προορισμούς; Έγινε μια επίθεση -δεν ξέρει κανένας, αλλά είπαν ότι ακόμα και οι ανταγωνιστές την έκαναν- και παρέλυσε και διαλύθηκε όλη η οικονομία.

Εμείς τι ζητάμε; Πρώτον, να διασφαλιστεί ένα επίπεδο αξιοπρεπούς ζωής για όλους μα όλους τους εργαζόμενους και τους ανέργους. Δεύτερον, να καταργηθούν οι πράξεις νομοθετικού περιεχομένου, που αφήνουν έρμαιο τους εργαζόμενους στην εργοδοσία. Και τρίτον, να γίνει κούρεμα των χρεών των λαϊκών νοικοκυριών. Ορισμένα άμεσα μέτρα είναι αυτά. Και αυτό που λέμε στον λαό είναι να σκεφτεί με τι σύστημα έχει να κάνει, που έχει φτάσει να διαλέγει ποιος θα πεθάνει και ποιος θα ζήσει, που έχουν καταρρεύσει όλοι οι μύθοι περί υγειονομικών συστημάτων, που τον καλούν συνέχεια να σφίγγει και να σφίγγει το ζωνάρι και ποτέ δεν πρόκειται να δει άσπρη μέρα και θα τη δει άμα πάρει ο ίδιος την εξουσία στα χέρια του.

Τέλος σε ό,τι αφορά τις οδηγίες δεν άκουσα κουβέντα. Ο κ. Τσιάρας είπε ένα - δυο πράγματα. Σε εμάς απάνταγε και δικαίωμά του βέβαια. Έχουμε διαφορετική άποψη. Αλλά οι άλλοι δεν είπαν κουβέντα για τις ευρωπαϊκές οδηγίες. Κεφαλή δεξιά και βήμα χήνας. Είναι νόμος ό,τι βγάζει η Ευρωπαϊκή Ένωση. Ούτε να τους κρίνουμε για τον χώρο ασφάλειας και δικαιοσύνης.

Καλά, κύριε Λάππα και οι υπόλοιποι, δεν τα βλέπετε; Εσείς τα εφαρμόσατε πρώτοι. Μην ξύνεστε στην γκλίτσα του τσοπάνη. Θα σας πω μετά για τον «τρομονόμο». Δεν βλέπετε ότι κινείται όλο και περισσότερο σε αντιδραστική κατεύθυνση το ονομαζόμενο Ευρωπαϊκό Δίκαιο και ότι όλο και περισσότερο το εθνικό πάει σε δεύτερη και σε τρίτη μοίρα και επιβάλλεται αυτό το δίκαιο για να θωρακιστεί –λέει- ο χώρος της ασφάλειας και της δικαιοσύνης; Τι να σας πω! Φοβερή ασφάλεια, εκατομμύρια άνεργοι, πεινασμένοι, κατεστραμμένοι σε όλη την Ευρωπαϊκή Ένωση, αλλά είναι ασφαλείς. Και γίνονται βέβαια και οι επιθέσεις των διαφόρων «τρομοκρατικών οργανώσεων».

Αυτή είναι η κατεύθυνση, όλο και πιο αντιδραστική. Το παραδέχονται και οι ίδιοι -το λέει και η έκθεση- ότι παραβιάζουν ανθρώπινα δικαιώματα όλο αυτό το διάστημα εν ονόματι της ασφάλειας! Τώρα τι να πούμε; Καταστρατηγούνται σοβαρά πράγματα και δεν μπορεί να τα δέχεστε έτσι.

Το θέμα των ανηλίκων δεν είναι ένα οποιοδήποτε θέμα. Δεν μπορεί να καθορίζει πότε θα έχει δικηγόρο και πότε δεν θα έχει. Παιδιά οδηγούνται εκεί που οδηγούνται και δεν είναι γεννημένοι εγκληματίες, ούτε γεννιέται κανένας εγκληματίας, αλλά γίνεται. Και όποιος λέει ότι γεννιέται, είναι στη θεωρία του φασισμού, και μαλακά το λέω. Δεν μπορεί να γίνεται οπτικοακουστική καταγραφή. Τι είναι δηλαδή; Μαφίες;

Είναι λέει απάτη κατά της Ευρωπαϊκής Ένωσης ή βλάπτει τα συμφέροντα της Ευρωπαϊκής Ένωσης. Το ένα θέμα είναι η επιλεξιμότητα των έργων, που σου κόβει τον βήχα και θα τιμωρηθείς αν πας να κάνεις κανένα αντιπλημμυρικό. Γιατί προσπαθούσαν ορισμένοι, πιεζόμενοι από το λαϊκό κίνημα, να κάνουν κάποια έργα, που δεν είναι επιλέξιμα. Και τώρα λένε για ποινές.

Και βέβαια το «βλάπτει τα συμφέροντα της Ευρωπαϊκής Ένωσης» τι σημαίνει ακριβώς; Ανοίγεται ένας δρόμος πολύ επικίνδυνος. Και αυτά έχουν καταγραφεί. Τα ξέρω και προσωπικά. Ήμουν πέντε χρόνια εκεί μέσα. Δηλαδή άμα κάνεις μια συμβολική κατάληψη σε έναν δρόμο, που εξυπηρετεί την Ευρωπαϊκή Ένωση μπορεί να σε τυλίξει σε μια κόλλα χαρτί.

Τέλος, σχετικά με την τρομοκρατία θέλω να πω τα εξής: Κύριε Λάππα, εσείς δεν λέγατε να καταργηθεί ο «τρομονόμος»; Ήρθατε και τον εφαρμόσατε και τον βελτιώσατε κιόλας με βάση τις οδηγίες της Ευρωπαϊκής Ένωσης; Αφήστε την κοροϊδία και μην παίζετε με διάφορους που είναι ευαίσθητοι σε αυτά. Επομένως, αφήστε το αυτό.

Ήρθατε και όχι μόνο δεν καταργήσατε διατάξεις τις οποίες καταγγέλλατε και μάλιστα πιο πάνω και από εμάς –υποτίθεται- στα λόγια και ήρθατε στην κυβέρνηση και τις εφαρμόσατε. Κόψτε την κοροϊδία με την αντιπολίτευση. Όταν πάτε στην αντιπολίτευση είστε εναντίον και όταν είστε στην κυβέρνηση είστε υπέρ. Και υπερασπιστήκατε εδώ στη συζήτηση τον νέο «τρομονόμο» που ήρθε με την ευρωπαϊκή οδηγία.

Σας ρωτάμε με το εξής: Η απειλή τιμωρείται ή η πράξη; Η πρόθεση τιμωρείται ή η πράξη; Υπάρχουν κορυφαίοι νομικοί εδώ μέσα. Όχι, δεν μπορείς να δικάσεις κάποιον για το τι σκέφτεται να κάνει ή τι μπορεί να κάνει.

Εμείς –ξέρετε- με αυτά τα θέματα είμαστε πολύ καθαροί. Είμαστε αντίθετοι με τις ατομικές μορφές τρομοκρατίας και με όλα αυτά. Εκείνοι που πρέπει να απολογηθούν και είναι οι μεγαλύτεροι υποκριτές είναι αυτοί που φτιάχνουν αυτούς τους νόμους.

Ποιος εκπαίδευσε τον ISIS; Από πού πήγε ο ISIS κάτω και έκανε όλες τις σφαγές; Εκπαιδεύτηκαν ή όχι τα κορυφαία τους στελέχη στην Καλιφόρνια από τους Αμερικανούς; Ήταν οι ηγέτες σε σχέση με τις μυστικές υπηρεσίες της Ευρωπαϊκής Ένωσης ναι ή όχι; Έχουν αποκαλυφθεί. Πήγαν για συγκεκριμένους λόγους, για τη Συρία, για να ρίξουν το καθεστώς που δεν τους άρεσε και για να τη μοιράσουν. Και λένε τώρα ότι όποιος διευκολύνει τον άλλον να πάει ταξίδι για να… Τι είναι αυτά; Όλοι είμαστε ύποπτοι και θα είναι όλοι ύποπτοι ουσιαστικά. Τροποποιώντας συνεχώς τον νόμο για την τρομοκρατία ουσιαστικά σημαδεύει το λαϊκό κίνημα.

Θα ήθελα να πω και κάτι άλλο. Δεν είναι εδώ κ. Πλεύρης. Ελπίζω να ακούει και να έρθει. Κύριε Υφυπουργέ, σας επισημαίνω να μας ακούσετε καλά.

Κατέθεσε ο κ. Πλεύρης μια τροπολογία με νομική μαεστρία. Κατέθεσε υποτίθεται μια αθώα τροπολογία και μάλιστα την παρουσίασε με μειλίχιο ύφος. Νομίζει ότι δεν αντιλαμβανόμαστε τη νομική κομπίνα; Μας υποτιμά; Δεν το νομίζουμε. Και ρωτάμε ευθέως: Ποιον ή ποιους θέλει να προστατέψει και να ξελασπώσει με παραγραφή; Να έρθει εδώ και να μας το πει. Πώς ήρθε αυτή η τροπολογία εδώ; Ποιους θέλει να προστατέψει; Και θα πω και στη συνέχεια. Μήπως αυτούς που φωτογραφιζόταν στη ΓΣΕΕ;

Κύριε Κουτσούμπα, δεν τα ξέρετε. Δυστυχώς για τον κύριο αυτόν και μερικούς άλλους, εμείς τα ξέρουμε καλά.

Μήπως κάποιους με τους οποίους φωτογραφιζόταν ή κάποιον στην ΓΣΕΕ, που πιθανά κατηγορούνται για νοθεία; Δεν θέλω να πω και το παρακάτω, γιατί πλέον θα το βρείτε όλοι. Και τον έχει διαγράψει και η Νέα Δημοκρατία. Θα το πω.

Μήπως οι υπερασπιστές του ακομμάτιστου συνδικαλισμού, που φωτογραφήθηκαν με κάποιο ή κάποια στελέχη της ΔΑΚΕ, έρχονται τώρα να τους ξεπλύνουν από τέρατα και σημεία που έχουν κάνει μέσα στο συνδικαλιστικό κίνημα;

Είχα την ευκαιρία να τα παρουσιάσω όταν συζητάγαμε την κατάσταση στη ΓΣΕΕ. Τέρατα και σημεία! Τρεις χιλιάδες οικοδόμοι στην Καλαμπάκα. Τι να σας πω; Τα είχαμε πει εδώ και είχαν «φρικάρει» και δεν είχε μιλήσει κανένας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Δημήτριος Βίτσας):** Κύριε Παφίλη, μπορείτε να χρησιμοποιήσετε και τη δευτερολογία σας.

**ΑΘΑΝΑΣΙΟΣ ΠΑΦΙΛΗΣ:** Δεν θα χρειαστεί. Δεν θα φτάσω τα δώδεκα. Ολοκληρώνω σε ένα λεπτό.

Λέμε, λοιπόν, να μας πει ποιους εξυπηρετεί η φωτογραφική τροπολογία. Το «φιλμ» το έχουμε. Το έχουμε μισοεμφανίσει. Θα το εμφανίσουμε και τελείως μετά. Θα πούμε ονόματα και διευθύνσεις. Γιατί τέτοια είναι η τροπολογία. Ποιον εργατοπατέρα ή ποιους καλύπτει; Γιατί είναι σατανική η τροπολογία, κυριολεκτικά σατανική. Πρέπει να είσαι νομικά πολύ καταρτισμένος, αλλά όχι μόνο, για να τα συνδυάσεις.

Τι κάνει ο «ποιητής», ο καταθέτων; Ακούστε τι κάνει. Με την υπάρχουσα διάταξη όποιος παραποιεί ή νοθεύει τα αποτελέσματα εκλογών συνδικαλιστικών οργανώσεων τιμωρείται με φυλάκιση τουλάχιστον -λέει η διάταξη- τριών μηνών μέχρι πέντε χρόνια, που είναι για τα πλημμελήματα. Έτσι δεν είναι; Έτσι είναι.

Με την τροπολογία Πλεύρη τι κάνει; Βάζει σε αυτούς, που νοθεύουν ή παραποιούν «οροφή» έναν χρόνο. Δηλαδή, αλλάζει το «μέχρι πέντε χρόνια» και το πάει έναν χρόνο. Και αφού το πάει έναν χρόνο, με βάση το άρθρο 63 παράγραφος 1, που έρχεται σε αυτό το νομοσχέδιο που θα γίνει και νόμος, παραγράφει το πλημμέλημα.

Αυτό το άρθρο παραγράφει τα πλημμέληματα τα οποία έχουν τελεστεί μέχρι 30-4.-020, για τα οποία απειλείται ποινή φυλάκισης μέχρι ένα έτος. Αυτά παραγράφονται.

Είδατε τι ωραία «κοπτοραπτική»; Δεν την πήρε χαμπάρι κανένας. Όμως, εμείς δεν «γλύφουμε το δάχτυλό μας» και το ξέρετε πολύ καλά.

Κύριε Υπουργέ και κύριε Κράνη, γνωριζόμαστε και με τους δυο σας. Μην τη δεχτείτε. Είναι τερατώδης. Θα βρεθείτε μπροστά σε κατάσταση, που δεν την καταλαβαίνετε και δεν αφορά μόνο εμάς ή το ΠΑΜΕ και το ΚΚΕ. Θα βρεθείτε να υπερασπιστείτε πράγματα ανυπεράσπιστα και θα εκτεθείτε ανεπανόρθωτα. Μην την αποδεχθείτε. Να μην περάσει. Διότι να ξέρετε ότι θα το βρείτε μπροστά σας και πάρα πολύ άσχημα και στον δικό σας κόσμο.

Ευχαριστώ.

**ΠΡΟΕΔΡΕΥΩΝ (Δημήτριος Βίτσας):** Ευχαριστούμε κι εμείς.

Η κ. Μάνη Παπαδημητρίου από τη Νέα Δημοκρατία έχει τον λόγο.

**ΑΝΝΑ ΜΑΝΗ - ΠΑΠΑΔΗΜΗΤΡΙΟΥ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, κατ’ αρχάς, επειδή σήμερα είναι μεγάλη γιορτή της χριστιανοσύνης, εύχομαι χρόνια πολλά στους εορτάζοντες και, φυσικά, και στον κύριο Υπουργό Δικαιοσύνης.

Με την ευκαιρία της σημερινής μου τοποθέτησης, θέλω να απευθύνω ένα μεγάλο ευχαριστώ μέσα από την καρδιά μου σε όλους όσοι όλο αυτό το διάστημα βρίσκονται στην πρώτη γραμμή της μάχης, αψηφώντας κάθε κίνδυνο, ακόμη και την υγεία τους και τη ζωή τους, για να είμαστε όλοι εμείς υγιείς.

Θέλω, επίσης, να ευχαριστήσω τους συμπολίτες μου στην Πιερία, οι οποίοι τήρησαν όλο αυτό το διάστημα τους κανόνες, με αποτέλεσμα ο τόπος μου, η πανέμορφη Πιερία, να είναι ένας από τους πλέον ασφαλείς προορισμούς της χώρας μας.

Φυσικά, ένα μεγάλο ευχαριστώ σε όλους τους Έλληνες για την υπευθυνότητα, την αλληλεγγύη που επέδειξαν στη μάχη κατά της πανδημίας, μία προσπάθεια, που αναγνωρίστηκε και σε παγκόσμιο επίπεδο.

Είμαστε όλοι, λοιπόν, υπερήφανοι που βρισκόμαστε σήμερα σ’ αυτό το σημείο και αυτό το οφείλουμε πρωτίστως σε όλους τους Έλληνες, αλλά, φυσικά, και στην Κυβέρνηση της Νέας Δημοκρατίας και στον Πρωθυπουργό, τον Κυριάκο Μητσοτάκη.

Περνώντας τώρα στο σημερινό νομοσχέδιο του Υπουργείου Δικαιοσύνης, ενσωματώνονται με αυτό τέσσερις κοινοτικές οδηγίες, οι οποίες ρυθμίζουν μια σειρά ζητημάτων. Τα κυριότερα είναι: Η προστασία των δικαιωμάτων των παιδιών που είναι κατηγορούμενοι ή ύποπτοι σε ποινικές δίκες. Η καταπολέμηση της τρομοκρατίας και της απάτης σε βάρος των οικονομικών συμφερόντων της Ευρωπαϊκής Ένωσης, καθώς και η δικαστική αρωγή για υπόπτους και κατηγορουμένους στο πλαίσιο ποινικών διαδικασιών και εκτέλεσης ευρωπαϊκών ενταλμάτων σύλληψης.

Ειπώθηκε από τα έδρανα της Αξιωματικής Αντιπολίτευσης ότι δεν ακολουθήθηκαν οι κανόνες της ορθής νομοθέτησης. Και, όμως, αφ’ ενός έχει γίνει ήδη επαρκής συζήτηση για το περιεχόμενο των οδηγιών κατά τις συνεδριάσεις της αρμόδιας επιτροπής. Αφ’ ετέρου, κυρίες και κύριοι συνάδελφοι της Αξιωματικής Αντιπολίτευσης, είναι σε όλους γνωστό ότι όταν ενσωματώνουμε κοινοτικές οδηγίες έχουμε ελάχιστα περιθώρια απόκλισης. Αντιθέτως, να σας επισημάνω ότι οι συγκεκριμένες οδηγίες εκκρεμούσαν από την προηγούμενη κυβέρνηση, η οποία όφειλε να τις είχε ενσωματώσει στο Εθνικό μας Δίκαιο, έτσι ώστε, αφ’ ενός, να μην υφίσταται ο κίνδυνος αντίθεσης του εθνικού με το ενωσιακό και, αφ’ ετέρου, να μην επαπειλείται και η χώρα μας με την επιβολή προστίμων.

Στο τελευταίο μέρος του νομοσχεδίου θεσπίζονται διατάξεις, που αντιμετωπίζουν αποφασιστικά τη σημαντικότερη ίσως παθογένεια της ελληνικής δικαιοσύνης, που δεν είναι άλλη από την καθυστέρηση στην απονομή της, με αποτέλεσμα, μάλιστα, πολλές φορές, κύριοι Υπουργοί, να προκύπτουν και ζητήματα αντίθεσης με το άρθρο 20 του Συντάγματος και με το άρθρο 6 της ΕΣΔΑ, της Ευρωπαϊκής Σύμβασης Δικαιωμάτων του Ανθρώπου.

Έτσι, με το άρθρο 62 προβλέπεται η αύξηση των οργανικών θέσεων των δικαστικών λειτουργών. Προβλέπονται εξήντα πέντε νέες θέσεις, ενώ παράλληλα ανακατανέμονται οι θέσεις των εισαγγελικών λειτουργών του δευτέρου βαθμού, κάτι που αποτέλεσε επανειλημμένα αίτημα της Ένωσης Εισαγγελέων Ελλάδος.

Φυσικά, δεν θα μπορούσα να μην αναφερθώ στις διατάξεις των άρθρων 77 και επόμενα, οι οποίες αποτελούν τη σημαντικότερη ίσως τομή του νομοσχεδίου. Στα συγκεκριμένα άρθρα προβλέπεται η ίδρυση κατεύθυνσης ειρηνοδικών στην Εθνική Σχολή Δικαστών, έτσι ώστε οι ειρηνοδίκες μας να τυγχάνουν εκπαίδευσης και επιμόρφωσης υψηλού επιπέδου. Είναι μία ρύθμιση που κρίνεται αναγκαία, αν σκεφτεί κανείς το πόσο έχει διευρυνθεί τα τελευταία χρόνια ο όγκος των υποθέσεων που χειρίζονται οι ειρηνοδίκες. Η ίδρυση του σχετικού τμήματος θα συντελέσει αναμφισβήτητα στην αποτελεσματικότερη και ταχύτερη εκδίκαση των υποθέσεων που εκδικάζονται από τα ειρηνοδικεία της χώρας μας.

Κύριε Υπουργέ, σε αυτό το σημείο θέλω να επισημάνω ότι είναι, επίσης, απαραίτητη η περαιτέρω ενίσχυση της γραμματειακής υποστήριξης των ειρηνοδικείων με ανθρώπινο δυναμικό.

Παρ’ όλα αυτά, θέλω να σας ευχαριστήσω που κάνατε δεκτό το αίτημα των δικηγόρων για την οίκοθεν αναβολή των υποθέσεων, που έχουν συσσωρευτεί όλο αυτό το διάστημα, καθώς, επίσης, και για τη μείωση του ύψους του εισοδήματος των δικαιούχων νομικής βοήθειας. Είναι μέτρα που σίγουρα θα στηρίξουν τον δικηγορικό κλάδο.

Θα ήθελα να επαναλάβω και ένα αίτημα του δικηγορικού κόσμου, την παράσταση των δικηγόρων σε συμβόλαια, τουλάχιστον σε ένα μέρος των συμβολαίων, σε κάποια συμβόλαια, μέτρο το οποίο σίγουρα θα συμβάλει και στην ασφάλεια των συναλλαγών.

Το μεγάλο στοίχημα, όμως, για τη δικαιοσύνη, αυτό που πραγματικά θα επιφέρει ριζικές αλλαγές, είναι η περαιτέρω ψηφιοποίησή της, αρχής γενομένης με το σημερινό νομοσχέδιο και τη διάταξη του άρθρου 67, που δίνει για πρώτη φορά τη δυνατότητα επίδοσης εγγράφων με ηλεκτρονικά μέσα από τους δικαστικούς επιμελητές.

Κυρίες και κύριοι συνάδελφοι, η Κυβέρνηση της Νέας Δημοκρατίας, παράλληλα με την προστασία της δημόσιας υγείας, προσπάθησε όλο αυτό το διάστημα της πανδημίας να κάνει την κρίση ευκαιρία. Και το πράττει.

Αξιοποιεί προς όφελος του πολίτη την τεχνολογία και τα ψηφιακά μέσα και προχωρά στον εκσυγχρονισμό της λειτουργίας του κράτους, που αποτελούσε στο παρελθόν ταμπού για τις πολιτικές ηγεσίες. Ψηφιακή διακυβέρνηση, ηλεκτρονική έκδοση πιστοποιητικών, άυλη συνταγογράφηση είναι ορισμένες μόνο από τις σημαντικές καινοτόμες εφαρμογές που προώθησε η Κυβέρνηση. Και όχι μόνο αυτό. Στηρίζει έμπρακτα τον τουρισμό και την οικονομία εν γένει με σημαντικά ποσά, που ανέρχονται πλέον στα 24 δισεκατομμύρια ευρώ, όπως χθες ανακοίνωσε ο ίδιος ο Πρωθυπουργός στο διάγγελμά του.

Αγαπητοί συνάδελφοι, ας στείλουμε από το ελληνικό Κοινοβούλιο ένα μήνυμα ενότητας, αισιοδοξίας και ελπίδας προς όλους τους Έλληνες, προς όλους τους συμπολίτες μας. Ας συνεχίσει η πατρίδα μας, παρ’ όλες τις αναμενόμενες δυσκολίες λόγω της πανδημίας, να είναι το φωτεινό παράδειγμα που λάμπει, όπως έλαμψαν στον ήλιο, σε όλη την οικουμένη, πριν από λίγες ημέρες τα μάρμαρα του Παρθενώνα. Ας είναι το άνοιγμα του ιερού βράχου το σύμβολο της επιστροφής μας στην κανονικότητα. Οι Έλληνες μπορούμε να τα καταφέρουμε!

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Δημήτριος Βίτσας):** Ευχαριστώ κι εγώ.

Τον λόγο έχει ο κ. Βασίλειος Βιλιάρδος, Κοινοβουλευτικός Εκπρόσωπος από την Ελληνική Λύση.

**ΒΑΣΙΛΕΙΟΣ ΒΙΛΙΑΡΔΟΣ:** Ευχαριστώ πολύ, κύριε Πρόεδρε.

Πρώτα απ’ όλα, χρόνια πολλά σε όλους τους εορτάζοντες, μεταξύ των οποίων στον Πρόεδρο της Βουλής τον κ. Τασούλα και στον συνάδελφό τον κ. Χήτα.

Θα ξεκινήσουμε τώρα με την επαναφορά της πρότασής μας για παροχή νομικής βοήθειας σε τρίτεκνους και πολύτεκνους χωρίς εισοδηματικά κριτήρια, ειδικά στην πολύ άσχημη κατάσταση, που βρίσκεται σήμερα η οικονομία μας.

Θα αναφέρουμε, επίσης, ορισμένους από τους βασικότερους λόγους για τους οποίους δεν θα στηρίξουμε το νομοσχέδιο:

Πρώτον, για το άρθρο 3, που αναφέρεται πως αν είναι αβέβαιο, βάσει ιατρικής εξέτασης, εγγράφων ή άλλων αποδεικτικών στοιχείων πως το άτομο είναι άνω ή κάτω των δεκαοκτώ ετών τότε, τεκμαίρεται πως είναι ανήλικο, με αποτέλεσμα όλοι οι παράνομοι μετανάστες νεαρής ηλικίας, που φτάνουν στη χώρα χωρίς έγγραφα να θεωρούνται ανήλικοι.

Δεύτερον, για τα άρθρα 63 και 64 με τα οποία παύουν διώξεις και χαρίζονται ποινές. Έτσι, η δικαιοσύνη σταδιακά αποδυναμώνεται, με αποτέλεσμα το νομοσχέδιο να έρχεται σε πλήρη αντίθεση με τον ίδιο του τον σκοπό.

Φυσικά, υπάρχουν κι άλλα άρθρα στα οποία έχουμε αναφερθεί είτε εμείς στην πρώτη συζήτηση, είτε ο Πρόεδρος της Ελληνικής Λύσης, είτε ο εισηγητής μας. Οπότε, δεν θέλουμε να επαναλαμβανόμαστε.

Θα συνεχίσουμε τώρα με το χθεσινό, πολλοστό διάγγελμα του Πρωθυπουργού, το οποίο, όπως μας έχει συνηθίσει από το ξεκίνημα της πανδημίας -που δεν μας έπληξε σε μεγάλο βαθμό, κάτι που ισχύει βέβαια για όλα τα Βαλκάνια-συνοδεύτηκε από νέες παροχές προεκλογικού τύπου.

Αυτό, βέβαια, που περιμέναμε δεν ήταν η αναγγελία μόνο των παροχών, αλλά κυρίως το από πού και πώς θα χρηματοδοτηθούν, επειδή όλοι γνωρίζουμε πόσο ακριβά πληρώσαμε το «λεφτά υπάρχουν» του Γιώργου Παπανδρέου. Πόσω μάλλον όταν έχουμε ρωτήσει πολλές φορές, τόσο εμείς όσο και άλλα κόμματα, τον Υπουργό Οικονομικών σχετικά με το πόσα ακριβώς θα είναι τα δημοσιονομικά μέτρα τουλάχιστον για το 2020, επειδή αυτά αυξάνουν το έλλειμμα, οπότε και το δημόσιο χρέος, το οποίο είναι ήδη στη στρατόσφαιρα. Απάντηση δεν πήραμε ποτέ, ενώ χθες ανακοινώθηκαν καινούριες παροχές. Οπότε, είμαστε αναγκασμένοι να τον ρωτήσουμε ξανά, αν και δεν πρόκειται ξανά να πάρουμε καμία απάντηση.

Όσον αφορά τη χρηματοδότησή τους, ασφαλώς θα χρησιμοποιήσει τουλάχιστον τα 20 δισεκατομμύρια ευρώ περίπου των αποθεματικών των δημοσίων οργανισμών, που του κληροδότησε ο ΣΥΡΙΖΑ, ενώ πιθανολογούμε πως θα αναζητήσει επιπλέον νέο δανεισμό από τις αγορές, χρεώνοντας ακόμη περισσότερο την Ελλάδα. Όλα αυτά, βέβαια, εάν πραγματοποιηθούν οι παροχές που ανήγγειλε, καθώς επίσης εάν είναι επιπλέον των προηγούμενων 24 δισεκατομμυρίων, που ο ίδιος ανήγγειλε πριν από έναν περίπου μήνα, φτάνοντας στα 48 δισεκατομμύρια ευρώ ή σχεδόν στο 25% του ΑΕΠ μας.

Στο τέλος, βέβαια, θα καταφύγει στο γερμανικό ESM και σε νέα μνημόνια, γεγονός που σημαίνει ότι οι πολίτες που σήμερα χαίρονται για τις νέες παροχές -και καλά κάνουν- θα χάσουν τα σπίτια και τα υπόλοιπα περιουσιακά τους στοιχεία. Πιθανολογούμε, φυσικά, ότι η Κυβέρνηση έχει πάρει τα μέτρα της, ότι σχεδιάζει δηλαδή την προκήρυξη εκλογών, μιμούμενη τον κ. Τσίπρα το 2015, αιτιολογώντας τες με τον ίδιο τρόπο, λέγοντας δηλαδή πως άλλαξαν οι συνθήκες και δεν μπορεί να εφαρμόσει τον προϋπολογισμό που κατέθεσε, το πρόγραμμα της ή κάτι ανάλογο.

Νιώθει, άλλωστε, αρκετά ισχυρή όσον αφορά την εκλογική της δύναμη επειδή αφ’ ενός μεν εμπόδισε την είσοδο των παράνομων μεταναστών στον Έβρο, αφ’ ετέρου δεν είχε πολλά κρούσματα κορωνοϊού η Ελλάδα, ενώ έχει μοιράσει πάρα πολλά χρήματα στα μέσα μαζικής ενημέρωσης για την προβολή της και για τη χειραγώγηση των πολιτών, αλλά και σε δεκάδες διαφημιστικές εταιρείες που στην αρχή γέμισαν την Ελλάδα με το «Μένουμε Σπίτι» και σήμερα με το «παραμένουμε σε απόσταση».

Εντούτοις, συνέχισαν οι εισροές παράνομων μεταναστών στο Αιγαίο, η Κυβέρνηση μετέφερε έναν μεγάλο αριθμό στην ενδοχώρα δημιουργώντας τριάντα δύο δομές σε ολόκληρη την επικράτειά μας, οι Τούρκοι αύξησαν τις πιέσεις στον εναέριο χώρο μας, για πρώτη φορά στον Έβρο και στη νότια Κρήτη, ενώ η οικονομία μας βαδίζει από το κακό στο χειρότερο, πολύ πριν από την εμφάνιση του κορωνοϊού, ήδη από το τέταρτο τρίμηνο του 2019.

Η Κυβέρνηση, όμως, θεωρεί ότι οι πολίτες δεν έχουν αντιληφθεί τίποτα απ’ όλα αυτά, πως έχουν τυφλωθεί από τις δήθεν επιτυχίες της και από τις συνεχείς παροχές με δανεικά, οι οποίες θυμίζουν το σχετικά πρόσφατο παρελθόν της. Τέτοιου είδους κόμματα σπάνια αλλάζουν. Ποτέ δεν αλλάζουν. Θυμίζουν την εποχή, δηλαδή, που έκανε ακριβώς τα ίδια οδηγώντας την Ελλάδα στην υπερχρέωση του 2009, ενώ δύο χρόνια αργότερα στη χρεωκοπία με την υπογραφή του εγκληματικού PSI, με το οποίο παρέδωσε τα κλειδιά της χώρας μας στη Γερμανία, την εθνική μας κυριαρχία, ενώ υποθήκευσε τόσο την Ελλάδα όσο και τους Έλληνες τουλάχιστον για τα επόμενα εκατό χρόνια.

Είμαστε, όμως, σίγουροι πως οι Έλληνες δεν έχουν ξεχάσει απολύτως τίποτα, ενώ έχουν μάθει πολλά από τα δέκα χρόνια βαθιάς κρίσης και εξαθλίωσης, που έχουν προηγηθεί, από τη ληστεία τους που συνεχίζεται με το ξεπούλημα της δημόσιας περιουσίας και με τους πλειστηριασμούς της ιδιωτικής, στους οποίους έδωσε δύο μήνες παράταση, σαν να πρόκειται η Ελλάδα σε δύο μήνες να πλουτίσει, από την εξορία των πεντακοσίων χιλιάδων παιδιών τους και από τον διεθνή εξευτελισμό τους, ενώ καταλαβαίνουν πως το πρόβλημα δεν λύνεται με τη σπατάλη δανεικών χρημάτων που θα κληθούν ξανά να πληρώσουν πανάκριβα.

Ως εκ τούτου, όταν η Κυβέρνηση προβεί σε εκλογές, θα την περιμένει πιθανότατη η ίδια μοίρα με αυτή τη κ. Μέι στη Μεγάλη Βρετανία, η οποία θεωρούσε τον εαυτό της, επίσης, παντοδύναμο.

Εκτός αυτού, εμείς ζητήσαμε να καταθέσει έναν καινούργιο προϋπολογισμό, αφού έχουν αλλάξει τα πάντα και πρέπει να γνωρίζουμε πού βαδίζει η χώρα, κάτι που ζήτησε λίγο αργότερα επίσης το ΙΟΒΕ, χωρίς να πάρει καμμία απάντηση. Η Κυβέρνηση, λοιπόν, δεν έδωσε την παραμικρή σημασία, γεγονός που επιβεβαιώνει πώς ο στόχος της δεν είναι άλλος από τις εκλογές για να υπεξαιρέσει την ψήφο των Ελλήνων πριν βγουν στην επιφάνεια τα καταστροφικά αποτελέσματα της πολιτικής της.

Κλείνοντας, ζητάμε επιπλέον από την πρώτη μέρα της εισόδου μας στη Βουλή έναν αντικειμενικό ισολογισμό του κράτους, έτσι ώστε να γνωρίζουμε τι ακριβώς έχουμε εκτός από το τι χρωστάμε. Πρόσφατα δε, στη συζήτηση για το υπερταμείο, που ελέγχεται από τους ξένους -δεν είναι δικό μας, ελέγχεται από τους ξένους, μαζί με όλα του τα περιουσιακά στοιχεία- ρωτήσαμε εάν έχει συμβεί το ίδιο με τα ενεργειακά μας αποθέματα.Το ρωτήσαμε ξεκάθαρα. Ο Υπουργός δεν απάντησε ούτε εδώ. Δεν πήραμε καμμία απολύτως απάντηση.

Αυτή είναι η πραγματική κατάσταση της χώρας μας, μιας γερμανικής αποικίας και όχι εκείνη που προβάλλεται από τα μέσα μαζικής ενημέρωσης.

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Δημήτριος Βίτσας):** Ευχαριστώ κι εγώ, κύριε Βιλιάρδο.

Τον λόγο έχει ο κ. Χατζηγιαννάκης από τον ΣΥΡΙΖΑ για έξι λεπτά.

**ΜΙΛΤΙΑΔΗΣ ΧΑΤΖΗΓΙΑΝΝΑΚΗΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, είναι λίγο διαφορετική η διαδικασία σήμερα. Η αλήθεια είναι ότι απήλαυσα, πραγματικά, την τοποθέτηση του Κοινοβουλευτικού μας Εκπροσώπου, του κ. Λάππα, ίσως από επαγγελματική διαστροφή βέβαια. Μάλλον, επειδή είχα και τον κ. Κράνη πάνω. Αγόρευε σαν σε ποινικό δικαστήριο. Έδειξε, κύριε Υπουργέ, πόσο σημαντική είναι η διαβούλευση. Και η διαβούλευση δεν είναι σημαντική τύποις μόνο. Είναι προφανές γιατί έχει μπει στο δίκαιό μας και είναι υποχρεωτική για να μπορούν να έρχονται τα νομοσχέδια. Η διαβούλευση είναι σημαντική και στην πράξη, γιατί βοηθά εσάς ως Κυβέρνηση να βελτιώνετε τα νομοσχέδια τα οποία φέρνετε, ιδίως όταν η διαβούλευση γίνεται με φορείς οι οποίοι γνωρίζουν το αντικείμενο, οι οποίοι το ζουν καθημερινά. Και απλά και μόνο η εμπειρία και η γνώση δικηγόρων οι οποίοι έχουν ασκήσει ποινική δικηγορία και έχουν αντιμετωπίσει αυτά τα πράγματα στην πράξη, δείχνει ότι η διαβούλευση είναι και ουσιαστική.

Σήμερα απόρησα με όσα άκουσα από τους συναδέλφους της Πλειοψηφίας, διότι ενώ εμείς ακροθιγώς αναφερθήκαμε -όχι ότι δεν μιλήσαμε για κακή νομοθέτηση, αλλά δεν ήταν το βασικό- τα περί κακής νομοθέτησης ακούστηκαν περισσότερο από τα υπόλοιπα κόμματα της Αντιπολίτευσης. Μάλλον το είχαν γραμμένο στους λόγους τους και αναφέρονταν στην Αξιωματική Αντιπολίτευση. Όλη η Αντιπολίτευση μίλησε για κακή νομοθέτηση, παρά το γεγονός ότι εγώ δεν θεωρώ ότι ήταν το μείζον -και θα συμφωνήσω με τον Σπύρο- του συγκεκριμένου νομοσχεδίου.

Τη Δευτέρα στην ομιλία μου είπα -πραγματικά ακούγοντας την ομιλία σας, κύριε Υπουργέ- ότι δεν είχε σε πολλά σημεία ιδεολογικό πρόσημο το συγκεκριμένο νομοσχέδιο. Και έκανα και μια αναφορά στο ζήτημα της τρομοκρατίας, όχι για να διευκρινίσω, προφανώς, τη θέση του ΣΥΡΙΖΑ, την οποία, ούτως ή άλλως, την είχαμε αποδείξει και ως κυβέρνηση μέχρι πριν από ένα χρόνο. Η μεταφορά, όμως, κάποιων όρων θα δημιουργήσει προβλήματα, όπως έχει δημιουργήσει πάρα πολλές φορές. Παραδείγματος χάριν, είναι απαράδεκτος ο όρος της συντονισμένης δράσης, γιατί είναι τόσο ευρύς και τόσο αόριστος που θα οδηγήσει -έχουμε πικρή πείρα, δηλαδή- σε διώξεις αθώων, που στο τέλος θα αθωώνονται μεν, αλλά θα έχουν φάει πάρα πολλά χρόνια κατηγορούμενοι για αδικήματα τα οποία δεν εμπίπτουν σε τρομοκρατικές διατάξεις.

Το δίκαιό μας, πραγματικά, είναι αρκετά αυστηρό, έως πολύ αυστηρό, για τη δίωξη την πραγματική τρομοκρατικών ενεργειών και δεν είναι ανάγκη να το αυστηροποιούμε με καινούργιες διατάξεις, έστω κι αν τις βαφτίζουμε «ενσωμάτωση οδηγίας». Ξέρετε ότι οι οδηγίες δεν είναι στα ελληνικά, οπότε τη μεταφορά τους πολλές φορές μπορούμε να την προσαρμόζουμε με τα δικά μας δεδομένα. Και πρέπει να το κάνουμε. Αυτά όσον αφορά στο κομμάτι της τρομοκρατίας.

Δεν πρόλαβα την προηγούμενη φορά να αναφερθώ στο ζήτημα της νομικής βοήθειας. Κύριε Υπουργέ, όποιος έχει βρεθεί ιδίως σε ποινικό δικαστήριο, σε κακούργημα -και νομίζω οι περισσότεροι συνάδελφοι έχουν βρεθεί- αντιλαμβάνεται ότι δεν είναι μια ευχάριστη εικόνα. Είναι ένας προβληματικός θεσμός. Και αντιλαμβάνομαι και την αγωνία, γιατί έχει δύο στόχους η νομική βοήθεια. Ο βασικός στόχος είναι ο κατηγορούμενος ή στις πολιτικές δίκες και στις διοικητικές δίκες ο διωκόμενος και ο πολίτης, να μπορεί να έχει νομική εκπροσώπηση, όπως έχει ο κάθε συνάνθρωπος μας, γιατί είναι βασική αρχή του δικαίου. Καταλαβαίνω ότι θέλετε να υπάρχει επαρκής νομική εκπροσώπηση. Το αντιλαμβάνομαι. Αυτό, όμως, έπρεπε -και εδώ έρχεται πάλι η διαβούλευση- να γίνει με μια αλλαγή του θεσμού, την οποία πρέπει πολύ σοβαρά να ξεκινήσουμε να συζητάμε.

Εμείς λέμε πάρα πολλά χρόνια -όχι σαν ΣΥΡΙΖΑ, σαν δικηγόροι- ότι ο θεσμός της νομικής προστασίας είναι πάρα πολύ σοβαρός και δείχνει το πρόσημο, που έχουμε σαν κοινωνία, σαν πολιτισμένη κοινωνία. Πρέπει να τον μελετήσουμε πολύ σοβαρά. Μπορείτε, λοιπόν, να αρχίσετε να τον επεξεργάζεστε με σοβαρή διαβούλευση, ώστε να καταλήξουμε σε ένα σύστημα, το οποίο κυρίως θα εξυπηρετεί τον πολίτη.

Κύριε Υπουργέ, επειδή είστε Υπουργός Δικαιοσύνης και είστε ένας άνθρωπος ο οποίος έρχεται με σοβαρότητα στην Εθνική Αντιπροσωπεία και στηρίζει τα νομοσχέδια του Υπουργείου του, πρέπει να δώσετε απάντηση σε αυτό που σας είπε ο εισηγητής μας, ο κ. Καλαματιανός, και πάρα πολλοί συνάδελφοι της Αντιπολίτευσης. Οι δικηγόροι κυρίως από όλους τους κλάδους των επιστημόνων κατά τεκμήριο έχουν δεχθεί το μεγαλύτερο πλήγμα, γιατί ήταν κλειστά τα δικαστήρια. Είναι πάρα πολύ απλό. Είμαστε και εμείς θύματα -όπως και οι υπόλοιποι επιστήμονες- της αστειότητας με τα voucher, το οποίο δεν ξέρω αν είχε οσμή σκανδάλου ή δεν είχε, αλλά τέλος πάντων ήταν προσβολή για όλους τους επιστήμονες της χώρας. Σε εκείνη τη συνέντευξη Τύπου ο κύριος Υπουργός Εργασίας είχε πει ότι θα μπούμε από τον Μάιο. Δεν έχουμε καμμία ενημέρωση. Έχουμε πληγεί.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Εγώ καταλαβαίνω ότι κάποιοι συνάδελφοι, που δεν ασχολούνταν με τα δικαστήρια -μπορεί να είναι συμβουλευτική η δικηγορία τους- μπορεί να μην έχουν πληγεί το ίδιο. Μπορεί να προβλεφθεί και τέτοια διάταξη και να συμψηφιστούν τα όποια οφέλη θα έχουν οι συνάδελφοι στο τέλος του χρόνου με τις φορολογικές τους δηλώσεις. Είναι πάρα πολύ εύκολο. Δεν μπορούμε, όμως, να είμαστε παρίες οι δικηγόροι. Δεν μπορούμε να μην ενταχθούμε ως πληττόμενος κλάδος. Αν δεν είναι με κλειστά τα δικαστήρια οι δικηγόροι πληττόμενος κλάδος, ποιοι είναι;

Μία πολύ μικρή παρατήρηση, για να κλείσω, κύριε Πρόεδρε, και με συγχωρείτε. Θέλαμε και εμείς να φέρουμε την τροπολογία που κατέθεσε το Κίνημα Αλλαγής. Για τους εργαζόμενους του «ΚΕΡΑΝΗ» είναι κυρίως. Δείτε την, κύριε Υπουργέ. Είναι σοβαρή, είναι δίκαιη και νομίζουμε ότι μπορεί να γίνει δεκτή.

Θα κλείσω τώρα με μια πολύ μικρή αναφορά στη χθεσινή ψηφοφορία. Δεν είναι τόσο πολύ ουσία. Είναι το μήνυμα, που περνάμε στους πολίτες. Έχουν γίνει τέτοιες διαδικασίες. Οι περισσότεροι εδώ μέσα είστε συνάδελφοι και έχετε κάνει εκλογές ως δικαστικοί αντιπρόσωποι. Έχει γίνει άπειρες φορές. Δεν έγινε και τίποτα να έβγαινε ένα άκυρο ψηφοδέλτιο. Παρ’ όλα αυτά, δείξατε -η πλειοψηφία του ελληνικού Κοινοβουλίου- ότι δεν σας ενδιαφέρει ο νόμος, ότι δεν σας ενδιαφέρουν οι διαδικασίες. Αυτό είναι το μήνυμα, που περνάει προς την κοινωνία και πρέπει να το προσέξουμε. Είχα πει την προηγούμενη φορά ότι είμαστε παράδειγμα ή οφείλουμε να είμαστε παράδειγμα. Στην πραγματικότητα είναι ζήτημα αντίληψης, γιατί δεν θα επηρέαζε ούτε καν την ψηφοφορία.

Προσέξτε τα αυτά. Πρέπει να δίνουμε το παράδειγμα. Δεν μπορούμε εμείς οι ίδιοι να λέμε ότι οι νόμοι ισχύουν για όλους τους υπόλοιπους, αλλά όχι για μας και ότι η πλειοψηφία είναι αυτή, που θα καθορίζει το τι είναι σωστό και το τι όχι. Ο νόμος πρέπει να ισχύει για όλους και πρέπει από σήμερα και στο εξής να δίνουμε πρώτοι εμείς το παράδειγμα.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Δημήτριος Βίτσας):** Ευχαριστώ.

Κύριοι συνάδελφοι, αν και είναι άδικο για αυτούς που έπονται, πρέπει όλοι να κάνουμε μια προσπάθεια να τηρούμε τον χρόνο.

Ο κ. Τσαβδαρίδης από τη Νέα Δημοκρατία έχει τον λόγο.

**ΛΑΖΑΡΟΣ ΤΣΑΒΔΑΡΙΔΗΣ:** Κύριε Υπουργέ, να σας ευχηθώ κι εγώ χρόνια πολλά και καλά, με υγεία, όπως επίσης να ευχηθώ χρόνια πολλά στους εορτάζοντες και στις εορτάζουσες σε ολόκληρη τη χώρα.

Κύριε Πρόεδρε, κυρίες και κύριοι συνάδελφοι, περσινή έρευνα του ευρωβαρόμετρου καταδεικνύει ότι οι Έλληνες θεωρούν την ελληνική δικαιοσύνη ανεξάρτητη σε μεγαλύτερο βαθμό συγκριτικά με τον αντίστοιχο ευρωπαϊκό μέσο όρο. Αυτό το στατιστικό δεν είναι απλά μια διαπίστωση. Είναι μια ελπίδα και μια δέσμευση. Είναι ελπίδα, γιατί ο νομικός μας πολιτισμός, ως πυλώνας δημοκρατίας, ελευθερίας, δημιουργικότητας και ασφάλειας, παραμένει ισχυρός και απολαμβάνει της εμπιστοσύνης των πολιτών, παρά τα όποια προβλήματά του στο διάβα του χρόνου. Είναι δέσμευση, γιατί ο νομικός μας πολιτισμός χρειάζεται διαρκή επικαιροποίηση, εμβάθυνση και διεύρυνση, ακριβώς για να συνεχίσει να απολαμβάνει της εμπιστοσύνης των πολιτών μέσα σε συνθήκες διαρκώς μεταβαλλόμενες, αλλά και πιο απαιτητικές.

Προς αυτή την κατεύθυνση, οι μικροπολιτικές δεν νομίζω πως έχουν θέση. Το πολιτικό μας σύστημα έχει την ευθύνη να επιτύχει το μάξιμουμ της συνεννόησης, προκειμένου να θεραπεύσει με σωστά νομοθετήματα τις παθογένειες ετών και το παρόν νομοσχέδιο νόμου -μετριοπαθές, στοχευμένο και πλήρες νομοτεχνικά- έχει την ευκαιρία να συμβάλει στον στόχο αυτό.

Για να συμβεί, όμως, αυτό χρειάζεται υπευθυνότητα από όλους, μια υπευθυνότητα, που φαίνεται ότι λείπει από την Αξιωματική Αντιπολίτευση, η οποία ακόμη και τώρα, μπροστά σε ένα στοχευμένο νομοθέτημα, βρήκε τρόπο να ασκήσει κριτική επί παντός επιστητού.

Αλήθεια, κυρίες και κύριοι του ΣΥΡΙΖΑ, από τη μια κομπορρημονείτε ότι η Κυβέρνηση υλοποιεί νομοθετικές πρωτοβουλίες που είχαν ξεκινήσει επί διακυβέρνησης ΣΥΡΙΖΑ και, από την άλλη, κατηγορείτε την Κυβέρνηση ότι καταστρατηγεί τις διατάξεις του επιτελικού κράτους για την καλή νομοθέτηση. Είναι σοβαρή στάση αυτή; Δηλαδή, από τη μια μας λέτε ότι αργήσαμε τάχα να φέρουμε τις δικές σας προσπάθειες προς ψήφιση και, από την άλλη, όταν τις φέρνουμε, μας εγκαλείτε γιατί τις φέραμε εν μέσω πανδημίας. Τι, επιτέλους, θέλετε δηλαδή;

Βεβαίως, είναι γνωστό τοις πάσι ότι η αντιπολιτευτική σας στρατηγική εξαντλείται σε τυφλή κριτική των πάντων. Δυστυχώς, όμως, αυτό δεν βρίσκει κανένα έδαφος στην ελληνική κοινωνία που έμαθε και σας έμαθε.

Το νομοσχέδιο, που σήμερα συζητάμε στην Ολομέλεια της Βουλής στην ουσία του αφορά στην ενσωμάτωση οδηγιών της Ευρωπαϊκής Ένωσης, καθώς και στην επιτάχυνση της δικαιοσύνης στη χώρα μας. Δηλαδή, είναι αφ’ ενός μια νομική υποχρέωση της χώρας μας προς την ευρύτερη ευρωπαϊκή οικογένεια στην οποία και δρα, αφ’ ετέρου μια υποχρέωση της χώρας στους ίδιους τους πολίτες της να επισπεύσει την απονομή της δικαιοσύνης, να διαλύσει την αρνησιδικία, να διευκολύνει την εφαρμογή των αποφάσεών της επ’ ωφελεία του κοινωνικού συνόλου, της ίδιας μας της δημοκρατίας.

Είναι κεφαλαιώδους αξίας η θέσπιση κοινού πλαισίου κανόνων για την καταπολέμηση της τρομοκρατίας μέσω της τυποποίησης ως ποινικών μιας σειράς αδικημάτων που σχετίζονται με τρομοκρατική δραστηριότητα, αλλά και της ισχυροποίησης της διεθνούς συνεργασίας για την αντιμετώπισή της.

Ιδιαίτερα επωφελής είναι και η δικαστική αρωγή για υπόπτους και κατηγορουμένους στο πλαίσιο ποινικών διαδικασιών, καθώς και η συστηματοποίηση του θεσμικού πλαισίου της παροχής νομικής βοήθειας σε υπόπτους, κατηγορούμενους και εκζητούμενους κατά τη διαδικασία εκτέλεσης του ευρωπαϊκού εντάλματος σύλληψης. Ως εκ τούτου, κάθε απόπειρα κριτικής από την Αντιπολίτευση μάλλον γίνεται περί όνου σκιάς.

Όσο δε αφορά στα ζητήματα για την επιτάχυνση της δικαιοσύνης, όπως αυτά αναλύονται στις σχετικές διατάξεις του σχεδίου νόμου, εκεί κάθε είδους κριτική οφείλει να απαντήσει πρώτα σε μερικά βασικά ερωτήματα: Θέλουμε ή δεν θέλουμε την ταχύτερη απονομή της δικαιοσύνης; Μπορούμε να στεκόμαστε αδρανείς μπροστά στην καθυστέρηση εκδίκασης υποθέσεων που αποτελεί οιονεί ατιμωρησία; Ασφαλώς όχι, γιατί η αρνησιδικία βάλλει ευθέως κατά του κράτους δικαίου.

Το νομοσχέδιο αυτό δημιουργεί νέες προϋποθέσεις για τη μείωσή της επ’ ωφελεία των Ελλήνων πολιτών, ιδιαίτερα σε μια εξαιρετικά ευαίσθητη χρονικά περίοδο εν μέσω πανδημίας.

Νομίζω, κυρίες και κύριοι συνάδελφοι, ότι αυτή τουλάχιστον η κατεύθυνση θα πρέπει να αποτελεί κοινό τόπο όλων μας ανεξαρτήτως ιδεολογικών αντιλήψεων και αποτελεί ευχής έργον ότι ήδη ένα νέο νομοθέτημα για την πολυπόθητη επίσπευση της δικαιοσύνης στη χώρα μας ήδη μπήκε σε φάση διαβούλευσης. Αυτό είναι ένα ακόμη σαφές δείγμα ότι η Κυβέρνηση της Νέας Δημοκρατίας θέτει τα ζητήματα της δικαιοσύνης πολύ ψηλά στην ατζέντα της πολιτικής της στην καθημερινή της προσπάθεια για μια καλύτερη Ελλάδα.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Δημήτριος Βίτσας):** Ο κ. Μυλωνάκης έχει τον λόγο.

**ΑΝΤΩΝΙΟΣ ΜΥΛΩΝΑΚΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, κύριε Υπουργέ, χρόνια πολλά και για τη γιορτή σας.

Εύχομαι χρόνια πολλά σε όλες και όλους τους συναδέλφους που γιορτάζουν και σε όλες και όλους τους Έλληνες.

Συζητούμε ένα νομοσχέδιο, κυρίες και κύριοι συνάδελφοι, το οποίο νομίζω ότι αναλύθηκε ενδελεχώς σε έξι συνεδριάσεις. Προς τιμήν του ο κύριος Υπουργός έφερε ένα νομοσχέδιο, το οποίο δεν ήρθε με τη μορφή του κατεπείγοντος και του fast track. Είχε θέματα, τα οποία μπορούσαμε να συζητήσουμε. Άλλα θέματα ήταν προς τη σωστή κατεύθυνση. Υπήρχαν, όμως, και σοβαρά θέματα, τα οποία δεν έπρεπε να είναι ενσωματωμένα και τοποθετημένα μέσα σε αυτό το νομοσχέδιο.

Κυρίως πρέπει να προσέξουμε λίγο, κυρίες και κύριοι συνάδελφοι, αυτές τις οδηγίες της Ευρωπαϊκής Ένωσης. Εγώ θα συμφωνήσω με τον κοινοβουλευτικό εκπρόσωπο του Κομμουνιστικού Κόμματος, τον κ. Παφίλη, ότι δεν είναι δυνατόν, κάθε φορά που μας έρχεται μια οδηγία από την Ευρωπαϊκή Ένωση και πρέπει να ενσωματωθεί, εμείς να μην βλέπουμε τίποτα παραπάνω από το να την ενσωματώσουμε αμέσως ή αν καθυστερήσουμε, θα ξέρουμε ότι έχουμε ποινές.

Πρέπει κάθε φορά που μας έρχεται μια οδηγία να βλέπουμε αν συμφέρει την Ελλάδα, αν συμφέρει τον ελληνικό λαό, αν είναι προς το συμφέρον του ελληνικού λαού.

Θα αναλύσω ορισμένα πράγματα εδώ. Μίλησαν έγκριτοι νομικοί. Άκουσα τον κ. Λάππα να λέει ότι το ελληνικό δικαιικό σύστημα είναι το καλύτερο στον κόσμο. Μάλιστα.

Ο κ. Πλεύρης μας είπε ούτε λίγο ούτε πολύ ότι ο νόμος Παρασκευόπουλου, κύριε Υπουργέ, με τον νόμο τον δικό σας δεν έχει καμμία σχέση και, μάλιστα, εγκάλεσε και τον Πρόεδρο της Ελληνικής Λύσης, τον Κυριάκο Βελόπουλο, ο οποίος είπε: «Παιδιά, δεν είδαμε μεγάλες διαφορές από τον νόμο Παρασκευόπουλου στον καινούργιο νόμο του κ. Τσιάρα, οποίος τον έφερε εδώ».

Δεν είναι δικηγόρος, δεν είναι νομικός, όπως είμαι εγώ, αλλά νομίζω, κυρίες και κύριοι συνάδελφοι, πρέπει να μιλάμε τη φωνή της λογικής. Ξέρετε κάτι; Ο ελληνικός λαός περιμένει από εμάς λογική. Εντάξει, υπάρχουν έγκριτοι νομικοί, μπορούν να μπλέξουν πάρα πολύ εύκολα και όμορφα τους νόμους και θα σας πω δυο-τρία παραδείγματα που παρακολούθησα σήμερα.

Ο κ. Πλεύρης, λοιπόν, τι μας είπε; Μας είπε ότι δεν έχει σημασία εάν τα ισόβια δεν είναι ισόβια.

Τότε, αγαπητέ μου κύριε Πλεύρη, που νομίζω ότι θα με παρακολουθείτε, τι νόημα έχει να τοποθετούμε μέσα στον Ποινικό Κώδικα τα ισόβια; Ας βάζουμε κατευθείαν δεκαπέντε χρόνια φυλακή το ανώτερο, είκοσι χρόνια φυλακή, αλλά να εκτίεται.

Αυτό δεν το λέμε εμείς, γιατί σας είπα και πάλι ότι η φωνή της λογικής πρέπει να συμπίπτει με τη φωνή του λαού, κύριε Υπουργέ, και, δυστυχώς, σε αυτήν εδώ την Αίθουσα -έτσι θέλω να πιστεύω, μπορεί να κάνω λάθος, αλλά νομίζω ότι δεν κάνω- η φωνή της λογικής και η φωνή του λαού ενσωματώνεται σε μια φωνή, στη φωνή της Ελληνικής Λύσης, η οποία λέει μόνο αυτό το οποίο πιστεύει όλος ο κόσμος.

Θα πω κάτι για την καλή μου φίλη, τη Βουλευτίνα του ΚΙΝΑΛ, την κ. Νάντια Γιαννακοπούλου, η οποία μας εγκάλεσε ούτε λίγο ούτε πολύ και εγκάλεσε όσους χθες δεν συμμετείχαν στη διαδικασία της επέκτασης της διεύρυνσης του κατηγορητηρίου του κ. Παπαγγελόπουλου.

Έχω να πω το εξής και το λέω σε όλους: Η Ελληνική Λύση δεν μπαίνει σε παιχνίδια κανενός ούτε σε σόου.

Και ρωτώ: Το κέρδος το χθεσινό για τον ελληνικό λαό και την Ελλάδα, κύριε Υπουργέ της Δικαιοσύνης, ποιο ήταν;

Εάν ερχόμασταν πριν ενάμιση χρόνο σε αυτήν εδώ την Αίθουσα και παρακολουθούσαμε οι δυο μας, κύριε Υπουργέ, από τα θεωρεία και εκεί καθόταν στη θέση σας ο κ. Καλογερόπουλος και δίπλα ο κ. Παπαγγελόπουλος και σε αυτήν εδώ τη θέση που είναι του ΣΥΡΙΖΑ -εδώ που είναι η κ. Ράπτη- καθόσασταν εσείς, καθόταν η Νέα Δημοκρατία και είχαμε από τη μια μεριά την κυβέρνηση, την τότε κυβέρνηση του ΣΥΡΙΖΑ, να έχει βγάλει χωρίς λόγο και χωρίς να έχει στοιχεία δέκα ανθρώπους στα μανταλάκια, να διαμαρτύρονται αυτοί οι δέκα άνθρωποι στα μανταλάκια και αντί, λοιπόν, να ψάξουμε, έρχεστε τώρα εσείς να βγάλετε από τα μανταλάκια τους δέκα -και καλά κάνατε, διότι δεν υπήρχαν στοιχεία για τους ανθρώπους- και να βάλετε στα μανταλάκια έναν άνθρωπο, ο οποίος υπηρέτησε τη δικαιοσύνη, ο οποίος αυτήν τη στιγμή βρίσκεται στη δύση του και να τα ρίξετε όλα πάνω του.

Και εγώ ρωτώ και η Ελληνική Λύση ρωτά και αυτό είπε χθες ο Πρόεδρος της Ελληνικής Λύσης, γι’ αυτό και αποχωρήσαμε: Το κέρδος για τον ελληνικό λαό, κύριε Υπουργέ, ποιο είναι; Θα πάρει τα λεφτά πίσω ο ελληνικός λαός, που λέμε όλοι ότι έχασε; Δεν χάθηκαν δισεκατομμύρια; Δεν είχαμε συμφωνήσει όλος ο ελληνικός λαός, δεν λέμε όλοι ότι ήταν ένα μεγάλο σκάνδαλο; Θα ζητήσουμε από τη «NOVARTIS» τα λεφτά τα οποία εκλάπησαν από τον ελληνικό λαό; Όχι, μέχρι στιγμής. Δεν ξέρω τι θα κάνει αύριο η Νέα Δημοκρατία και μακάρι να το κάνει.

(Στο σημείο αυτό την Προεδρική Έδρα καταλαμβάνει η Η΄ Αντιπρόεδρος της Βουλής κ. **ΣΟΦΙΑ ΣΑΚΟΡΑΦΑ**)

Και λέω, λοιπόν, στην κ. Γιαννακοπούλου ότι φύγαμε διότι δεν αντέχουμε αυτό το σόου, δηλαδή ο ελληνικός λαός να μην πάρει τα λεφτά πίσω, η Νέα Δημοκρατία να μην ζητάει τα λεφτά πίσω, αλλά την ίδια στιγμή να θέλει να βάλει στη φυλακή έναν πρώην Αναπληρωτή Υπουργό Δικαιοσύνης, ο οποίος χωρίς να ξέρει κανένας άλλος τίποτα σχεδίασε και εκτέλεσε όλο αυτό το παραδικαστικό κύκλωμα. Ε, όχι, ακόμα και ο Πρόεδρος της Αξιωματικής Αντιπολίτευσης, ο κ. Τσίπρας, λέει «και εγώ θέλω να είμαι δίπλα στον κ. Παπαγγελόπουλο, διότι τα ήξερα όλα και εμένα να δικάσετε» και εσείς δεν τον δικάζετε και θέλετε εσείς να συμμετάσχουμε σε αυτό το σόου!

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κυρία Πρόεδρε.

Όχι, ποτέ όχι! Χίλιες φορές να στεναχωρηθούν κάποιοι, χίλιες φορές, αλλά η αλήθεια είναι μία και η φωνή του λαού είναι: «Φέρτε πίσω τα κλεμμένα!». Αυτά λέει ο λαός, δεν λέει ο λαός «παίξτε παιχνίδια και βγάλτε τους όλους λάδι!». Αυτό ήταν για εμάς.

Απάντησα, βέβαια -και κλείνω με αυτό- στην κ. Γιαννακοπούλου η οποία μας εγκάλεσε ή εγκάλεσε όλους όσοι δεν συμμετείχαν σε αυτό το σόου. Καλά κάνετε το Κίνημα Αλλαγής και η Νέα Δημοκρατία και συμμετέχετε. Άλλωστε, αυτό θέλατε να κάνετε, αυτό κάνετε.

Εμείς αυτό που λέμε, κύριε Υπουργέ, είναι ότι πρέπει να ξαναδείτε στο νομοσχέδιο δύο πραγματάκια.

Όσον αφορά αυτό με τους ανήλικους, είναι κοροϊδία. Δεν είναι ανήλικοι όλοι. Ανήλικος είναι αυτός που αποδεδειγμένα με την ταυτότητά του φέρεται ως ανήλικος. Όταν, λοιπόν, δηλώσω εγώ δεκαπέντε και έχω μουστάκι και γένια, δεν είμαι ανήλικος. Αυτό γίνεται, λοιπόν, με τη λαθρομετανάστευση, αυτό πάτε να καλύψετε.

Και το δεύτερο: Γιατί να υπάρξει νομική βοήθεια; Είπαμε και προηγουμένως και οι Κοινοβουλευτικοί Εκπρόσωποι και ο εισηγητής μας και ο Πρόεδρος του κόμματος γιατί να μην έχουν νομική βοήθεια οι τρίτεκνοι. Οι πολύτεκνοι γιατί να μην έχουν νομική βοήθεια; Οι μονογονεϊκές οικογένειες γιατί όχι και να έχουν άνθρωποι οι οποίοι δεν τη δικαιούνται; Διότι έρχονται μέσα στην πατρίδα μας λάθρα, παραμένουν μέσα. Τι, για να τους μονιμοποιήσουμε και να τους νομιμοποιήσουμε, κύριε Υπουργέ; Αν νομίζετε ότι είναι έτσι τα πράγματα, πιστεύω ότι πρέπει να το ξαναδείτε.

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε συνάδελφε.

Τον λόγο τώρα έχει η κ. Ράπτη, Κοινοβουλευτικός Εκπρόσωπος της Νέας Δημοκρατίας.

Ορίστε, κυρία συνάδελφε, έχετε τον λόγο για οκτώ λεπτά.

**ΖΩΗ ΡΑΠΤΗ:** Κυρία Πρόεδρε, κύριε Υπουργέ, αγαπητή Εκπρόσωπε του Κινήματος Αλλαγής κ. Νάντια Γιαννακοπούλου, να ευχηθώ πρώτα-πρώτα σε εσάς χρόνια πολλά! Δεχθείτε τα και από εμένα, δεχθείτε τις ευχές για υγεία, δύναμη και για δημιουργική συνεργασία!

Κυρίες και κύριοι συνάδελφοι, αναπτύχθηκε ενδελεχώς κατά τη συζήτηση που κάναμε τη Δευτέρα επί της αρχής, αλλά και σήμερα στη συζήτηση επί των άρθρων πως το παρόν νομοσχέδιο συμβάλλει καθοριστικά στον εκσυγχρονισμό της δικαιοσύνης και παράλληλα στην ενίσχυση της διεθνούς συνεργασίας σε πολύ σημαντικούς τομείς του δικαίου.

Και σε αυτό θέλω να συγχαρώ ειλικρινά τον Υπουργό Δικαιοσύνης, τον κ. Τσιάρα, του οποίου αποδείχθηκε καθ’ όλη τη διάρκεια της συζήτησης ενώπιόν μας η πρόθεση να συνδιαμορφώσει νομοσχέδια με τη γνώμη και τις παρεμβάσεις των συναδέλφων από όλες τις πτέρυγες του Κοινοβουλίου, για να μπορούμε να βοηθήσουμε όλοι με αυτόν τον τρόπο στην αποτελεσματική λειτουργία απονομής της δικαιοσύνης.

Και είναι σημαντικό το ότι μπορέσαμε να συμφωνήσουμε, μπορέσαμε ως Κοινοβούλιο να ομονοήσουμε σε αρκετά από τα ζητήματα που ετέθησαν πέραν των διαφορετικών ιδεολογικών και πολιτικών θέσεων του καθενός, ακριβώς γιατί άπτονταν της κοινής λογικής, όπως είναι για παράδειγμα τα ζητήματα της νομικής αρωγής, της αύξησης των οργανικών θέσεων δικαστικών λειτουργών, απαραίτητα στοιχεία για την ενίσχυση του ρόλου της δικαιοσύνης και άλλα πολλά.

Επίσης, είναι πολύ σημαντικό, αντίθετα με τα όσα ακούστηκαν μέχρι τώρα, ότι επιστρέψαμε σε κανόνες ορθής νομοθέτησης. Και αυτό έγινε διότι μας δόθηκε η δυνατότητα όχι μόνο να συζητήσουμε εκτενώς, όπως είπα προηγουμένως, επί της αρχής αλλά και επί των άρθρων σε δύο συνεδριάσεις, κάτι το οποίο -ειρήσθω εν παρόδω- είχε να γίνει πάνω από δέκα χρόνια, αλλά συνεδριάσαμε και τέσσερις φορές στην επιτροπή και μετά είχαμε και τη διαβούλευση, η οποία, παρά τα όσα ελέχθησαν, διενεργήθη επί μακρόν, διενεργήθη πριν το Πάσχα και βεβαίως ολοκληρώθηκε τότε. Και ήταν προφανές ότι κάποια άρθρα σχετιζόμενα με τη δικαιοσύνη θα έρχονταν σήμερα προς συζήτηση και ψήφιση ενώπιόν μας.

Ας μην ψάχνουμε, όμως, για εχθρούς εκεί που δεν υπάρχουν.

Με την ενσωμάτωση των πέντε κοινοτικών οδηγιών στο Εθνικό μας Δίκαιο θεσπίζεται κοινό πλαίσιο σημαντικών κανόνων.

Και θέλω και πάλι να σταθώ στα άρθρα 29 ως 40, τα οποία αφορούν την ενσωμάτωση της κοινοτικής οδηγίας που αφορά στην καταπολέμηση της τρομοκρατίας. Όπως είπα και στη συζήτηση επί της αρχής, εδώ έχουμε ένα πολύ σημαντικό και αισθητό κενό, το οποίο τώρα η διεθνής κοινότητα προσπαθεί να οικοδομήσει. Και προσπαθεί να οικοδομήσει ένα αποτελεσματικό εργαλείο για την αντιμετώπιση αυτού του φαινομένου, αλλά και για να στηρίξει και να εμπεδώσει τη διεθνή συνεργασία.

Η τρομοκρατία, όπως κάθε λαϊκίστικο και υποτιθέμενα ριζοσπαστικό αφήγημα, στοχεύει και προσπαθεί να ενισχυθεί σε περιόδους εθνικής και παγκόσμιας κρίσης, όπως είναι αναμφισβήτητα η περίοδος που διανύουμε όχι μόνο ως χώρα, αλλά και ως ανθρωπότητα. Οι τρομοκρατικές οργανώσεις επενδύουν στην κρίση και στις δυσκολίες που αυτή επιφέρει στους ανθρώπους, ακριβώς για να αντλήσουν την απαραίτητη ιδεολογικοπολιτική νομιμοποίησή τους.

Όπως έχουμε διαπιστώσει -και αυτό ήταν μια τραγική διαπίστωση στα γεγονότα του «Μπατακλάν» στο Παρίσι- η τρομοκρατία παύει να έχει έναν αυτόνομο και εγχώριο χαρακτήρα, αλλά αποκτά ολοένα και αυξανόμενο διασυνοριακό χαρακτήρα που απαιτεί συντονισμένη δράση μεταξύ των κρατών οπωσδήποτε και μέσω της ενοποίησης της νομοθεσίας.

Και αυτό ακριβώς κάνει αυτό το νομοσχέδιο -και ορθώς- ουσιαστικά τυποποιεί ως ποινικά αδικήματα στα άρθρα 32 έως 35 τη διευκόλυνση των ταξιδιών με σκοπό την τρομοκρατία, καθώς και μια σειρά από άλλα αδικήματα τα οποία σχετίζονται με τρομοκρατική δραστηριότητα.

Εξίσου σημαντικές είναι και οι ειδικές διατάξεις για τη διεθνή συνεργασία και ειδικά αυτές για την πρόσβαση και τη συγκέντρωση των πληροφοριών, ώστε να ενισχύεται αποτελεσματικά αυτή η πρόληψη, η περίφημη πρόληψη των τρομοκρατικών πράξεων.

Η χώρα μας έχει ανάγκη από αυτή τη νομοθεσία, γιατί έχουμε θρηνήσει θύματα αυτής της απάνθρωπης και σφοδρής τρομοκρατίας για πολλές δεκαετίες.

Και το σημαντικό σε αυτό το νομοσχέδιο, στο άρθρο 40, είναι ότι λαμβάνουμε μέριμνα με παροχή κατάλληλης ιατρικής περίθαλψης δωρεάν αμέσως μετά την τρομοκρατική επίθεση για τα θύματα της τρομοκρατίας. Ξέρετε, η ψυχολογική στήριξη, αλλά και η μετατραυματική υποστήριξη είναι το ίδιο σημαντική όσο και η συνδρομή στην άσκηση αγωγών αποζημίωσης.

Και εδώ θέλω να πω ότι ένα βασικό καθήκον της ελληνικής πολιτείας, το οποίο όλοι έχουμε υποχρέωση να ενισχύσουμε, είναι η εξιχνίαση εκείνων των υποθέσεων οι οποίες μέχρι σήμερα μένουν στο σκοτάδι, ούτως ώστε να αποκαταστήσουμε την αξιοπιστία του κράτους απέναντι σε εκείνους που επλήγησαν περισσότερο.

Αγαπητοί συνάδελφοι, η κοινοτική οδηγία 2016/1919 συγκέντρωσε μεγάλη συζήτηση ενώπιόν μας για τα ζητήματα που αφορούσαν κυρίως την εμπειρία των δικηγόρων που θα συμμετέχουν στη νομική βοήθεια, το ύψος των εισοδημάτων των ανθρώπων που έχουν αυτό το δικαίωμα στη νομική βοήθεια, αλλά και το ύψος της ετήσιας αμοιβής των δικηγόρων που εντάσσονται σε αυτή τη διαδικασία. Και βεβαίως στο ζήτημα της εμπειρίας του δικηγόρου ομονοήσαμε, ακριβώς για να υπάρχει ένας κοινός τόπος στα όσα πρότειναν και οι συνάδελφοι της Αντιπολίτευσης. Έτσι, περιορίσαμε τις αναγκαίες παραστάσεις των δικηγόρων ουσιαστικά σε πέντε, ώστε να ενταχθούν στο πρόγραμμα νομικής βοήθειας.

Σε ό,τι αφορά το εισόδημα, το μειώσαμε στις 10.000 ευρώ εκείνων οι οποίοι δικαιούνται τέτοιας αρωγής, χωρίς βεβαίως με αυτόν τον τρόπο να περιορίζεται σε μεγάλο βαθμό ο αριθμός των πραγματικών δικαιούχων της νομικής βοήθειας.

Τέλος, όσον αφορά στο ποσό των 20.000 ευρώ που αναφερόταν στο νομοσχέδιο ως ετήσιο πλαφόν των δικηγόρων που συμμετέχουν στο πρόγραμμα, και αυτό το πλαφόν τροποποιήθηκε από τον Υπουργό στις 15.000 ευρώ.

Όσον αφορά στις άλλες διατάξεις του νομοσχεδίου, θέλω να κάνω ένα σχόλιο για τη μεγάλη σημασία της αύξησης των οργανικών θέσεων των δικαστικών λειτουργών συνολικά σε εξήντα πέντε με γνώμονα αυτό που λέγαμε και προεκλογικά, την ενίσχυση της αποτελεσματικής λειτουργίας της δικαιοσύνης. Και αξίζει σε αυτό το σημείο να επισημάνω ότι πέραν αυτού του αιτήματος, το οποίο ήταν και αίτημα της Ένωσης Δικαστών και Εισαγγελέων επί μακρόν, έγιναν δεκτά και πολλά άλλα αιτήματα, πράγμα το οποίο δείχνει ότι η Κυβέρνηση στηρίζει εμπράκτως και με αυτές τις ρυθμίσεις όλα όσα είχαμε πει με όλους τους τρόπους για την ενίσχυση της δικαιοσύνης.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Κυρία Πρόεδρε, θα πάρω και τον χρόνο της δευτερολογίας μου.

Τέλος, το άρθρο 67 που αφορά την επίδοση και με ηλεκτρονικά μέσα εντάσσεται σε αυτή την προσπάθεια εναρμόνισης του θεσμικού πλαισίου με τη στρατηγική ψηφιοποίησης της δικαιοσύνης. Με αφορμή και τις δηλώσεις του Υπουργού Δικαιοσύνης για τη συνολική προσπάθεια ψηφιοποίησης της δικαιοσύνης -την οποία κι εγώ χαιρετίζω με θέρμη- δεν μπορώ να μην εξάρω το σπουδαίο έργο της Κυβέρνησης της Νέας Δημοκρατίας στον θεμελιώδη τομέα της ψηφιακής διακυβέρνησης.

Το έργο αυτό συντελείται σε εκτέλεση του προεκλογικού μας προγράμματος και επιταχύνθηκε με αφορμή την υγειονομική κρίση. Με εκπληκτική ταχύτητα περάσαμε στην άυλη συνταγογράφηση, στην εξ αποστάσεως εκπαίδευση, στην εξ αποστάσεως εργασία με τηλεδιασκέψεις, στην ψηφιακή παρακολούθηση των ατόμων που μπαίνουν σε καραντίνα, στα ψηφιακά ΚΕΠ για την εξυπηρέτηση των πολιτών, στην ψηφιακή πλατφόρμα «ΑΤΛΑΣ» που τον Ιούνιο θα δώσει για πρώτη φορά τη δυνατότητα να έχουμε έκδοση ψηφιακών συντάξεων, τον e-ΕΦΚΑ για λήψη ασφαλιστικής ενημερότητας επιτέλους από τον υπολογιστή, στον ψηφιακό γκισέ ώστε να εξυπηρετούμαστε ουσιαστικά από τις κατά τόπους ΔΟΥ χωρίς να τις επισκεπτόμεθα, όπως επίσης και στην αυτόματη ανανέωση των δελτίων ανεργίας, ώστε όλοι οι εγγεγραμμένοι εκεί άνεργοι να μη χρειάζεται να προχωρήσουν σε καμμία ειδική διαδικασία ανανέωσης.

Αυτό το άλμα της ψηφιακής διακυβέρνησης που συντελείται σήμερα στη χώρα μας αναμένουμε με αγωνία, κύριε Υπουργέ, να υπάρξει και στο νομοσχέδιο το οποίο ετοιμάζεται αυτήν τη στιγμή στο Υπουργείο σας και να έχει διατάξεις και προς αυτήν την κατεύθυνση.

Εν τω μεταξύ, θα περιμένουμε βεβαίως τη ρύθμιση στην οποία αναφερθήκατε, προκειμένου να αντιμετωπιστούν οι απαραίτητες διαδικασίες επανεκκίνησης των λειτουργών της δικαιοσύνης και να ρυθμιστεί, μεταξύ άλλων, και το ζήτημα που έθεσε με τροπολογία-προσθήκη του ο ΣΥΡΙΖΑ για τον αυτόματο επαναπροσδιορισμό ματαιωθεισών υποθέσεων, λόγω COVID-19. Η προσθήκη αυτή, θα πω κι εγώ, ότι είναι σαφέστατα προς τη σωστή κατεύθυνση, καθόσον όλες αυτές οι υποθέσεις πρέπει να επαναπροσδιοριστούν, χωρίς να ταλαιπωρήσουμε τους Έλληνες, αλλά και τους λειτουργούς της δικαιοσύνης.

Κυρίες και κύριοι συνάδελφοι, σας καλώ να υπερψηφίσετε το προτεινόμενο από το Υπουργείο Δικαιοσύνης νομοσχέδιο πιστεύοντας ότι με αυτόν τον τρόπο κάνουμε όλοι μαζί ένα γενναίο βήμα σε μία κατεύθυνση εκσυγχρονισμού και επιτάχυνσης της απονομής της δικαιοσύνης. Όσα χρόνια υπηρετώ το δικηγορικό επάγγελμα, μπορώ με βεβαιότητα να πω ότι οι πολίτες ζητούν από το πολιτικό σύστημα ακριβώς αυτό. Η Κυβέρνηση εργάζεται με σχέδιο αδιάλειπτα και με ταχύτατους ρυθμούς με έναν και μόνο γνώμονα, την εξυπηρέτηση των πολιτών και την εμπέδωση του κράτους δικαίου. Συνεχίζουμε, λοιπόν, ακάθεκτοι!

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κυρία συνάδελφε.

Τον λόγο έχει τώρα για έξι λεπτά ο κ. Ευστάθιος Κωνσταντινίδης από τη Νέα Δημοκρατία.

Ορίστε, κύριε συνάδελφε, έχετε τον λόγο.

**ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ:** Ευχαριστώ πολύ, κυρία Πρόεδρε.

Κυρίες και κύριοι συνάδελφοι, ακούγοντας τον Θανάση τον Πλεύρη, πρώτο εισηγητή από την πλευρά της Πλειοψηφίας, να λέει ότι σήμερα είναι τα γενέθλιά του και ότι γιορτάζει ο πατέρας του Κωνσταντίνος, όπως επίσης και ο γιος του, νόμισα ότι σήμερα θα τοποθετηθούμε μόνο όσοι πληρούμε αυτά τα κριτήρια. Τα ίδια χαρακτηριστικά έχω και εγώ σήμερα, γενέθλια, πατέρα και γιο Κωνσταντίνο. Χρόνια πολλά σε όλους, λοιπόν, σε όλη την Ελλάδα, αλλά και σε εσάς, κύριε Υπουργέ.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Ευχαριστώ πολύ!

**ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ:** Τελικά μίλησαν κι άλλοι συνάδελφοι.

Κύριε Υπουργέ, δεχθήκατε πραγματικά έντονη κριτική για μία σειρά από ρυθμίσεις που αφορούν το Υπουργείο Μεταναστευτικής Πολιτικής, Δημόσιας Τάξης, Πολιτισμού, Οικονομικών, ίσως και Αθλητισμού, αλλά όχι για το νομοσχέδιο.

Αυτό το νομοσχέδιο, λοιπόν, έτυχε ευρύτατης αποδοχής. Και αυτό το λέω όχι γιατί δεν συνηθίζεται να ασκείται αντιπολιτευτική κριτική σε όλο το εύρος της πολιτικής ζωής, ιδίως μέσα στην Ολομέλεια, αλλά γιατί πραγματικά πιστεύω ότι αδικείται η ουσία και οι αλλαγές που εισφέρει αυτή η νομοθετική πρωτοβουλία, τόσο με την ενσωμάτωση των ενωσιακών ρυθμίσεων-οδηγιών όσο και με τη θέσπιση νέων διατάξεων και με τον εκσυγχρονισμό των ήδη υφιστάμενων.

Υπήρξε πράγματι ένας εξαντλητικός διάλογος με συζήτηση στην Ολομέλεια και επί της αρχής και κατ’ άρθρον και νομίζω ότι έχουν συζητηθεί επαρκώς όλες οι πτυχές του νομοσχεδίου. Άρα, ακροθιγώς και μόνο θα αναφερθώ σε αυτές που νομίζω ότι είναι πιο σημαντικές σε σχέση με τη νομοθετική σας πρωτοβουλία.

Έτσι, θέλω να επισημάνω τα άρθρα 1 έως 20 με τα οποία ενσωματώνεται η οδηγία 2016/800 και στα οποία περιλαμβάνονται σημαντικές δικονομικές εγγυήσεις για τους ανήλικους υπόπτους. Αξιοσημείωτη είναι η θέσπιση ατομικής αξιολόγησης των ανηλίκων από την Υπηρεσία Επιμελητών Ανηλίκων και Κοινωνικής Αρωγής.

Περαιτέρω, με τις προβλέψεις των άρθρων 21-28 ενσωματώνεται στην εσωτερική έννομη τάξη η οδηγία 2017/1371 που αποσκοπεί στην καταπολέμηση της απάτης εις βάρος των οικονομικών συμφερόντων της Ένωσης. Εξάλλου, τυποποιείται ως αδίκημα η διασυνοριακή απάτη σχετικά με τον ΦΠΑ, η οποία και τιμωρείται με κάθειρξη, ενώ με τις προβλέψεις του άρθρου 24 ισχυροποιείται η νομοθετική μας φαρέτρα απέναντι σε φαινόμενα, όπως είναι η υποβολή ανακριβών ή ελλιπών δηλώσεων και η παράνομη λήψη και παρακράτηση επιχορηγήσεων και παροχών.

Επιπλέον, μία άλλη σημαντική πρόβλεψη εισάγεται με την ενσωμάτωση της οδηγίας 2017/541, με τα άρθρα 29 έως 40 του νομοσχεδίου στην κατεύθυνση της καταπολέμησης της τρομοκρατίας. Με το άρθρο 32 του νομοσχεδίου τυποποιούνται η οργάνωση ή με οποιονδήποτε τρόπο διευκόλυνση ταξιδιών, αλλά με σκοπό την τρομοκρατία, ενώ με τα άρθρα 33, 34 και 35 η κλοπή, η εκβίαση και η πλαστογραφία που σχετίζονται με τη δραστηριότητα αυτή. Περαιτέρω, ρυθμίζονται ζητήματα για τη διεθνή συνεργασία και την πρόσβαση, συγκέντρωση και διαβίβαση πληροφοριών σχετικών με την τρομοκρατία στα άρθρα 37, 38 και 39 του νομοσχεδίου.

Ιδιαίτερης αξίας είναι και οι προβλέψεις του άρθρου 40 για τα θύματα της τρομοκρατίας και ιδίως η δωρεάν παροχή κατάλληλης ιατρικής περίθαλψης, η ψυχολογική φροντίδα, αλλά και η υποστήριξη κατά την άσκηση αγωγών αποζημίωσης.

Η οδηγία 2016/1919 ενσωματώνεται με τα άρθρα 41-47, όπου προβλέπεται η ρύθμιση για τους δικαιούχους νομικής βοήθειας και οι προϋποθέσεις διορισμού δικηγόρου στο πλαίσιο αυτό. Νομίζω ότι και οι νομοτεχνικές βελτιώσεις που αναφέρονται στο σχετικό πεδίο κινούνται στη σωστή κατεύθυνση και αμβλύνουν τις οποιεσδήποτε αντιθέσεις έχουν εκφραστεί.

Όμως, σημαντική είναι και η ρύθμιση του άρθρου 48, με το οποίο συμπληρώνεται παλαιότερη ενσωμάτωση της οδηγίας 2014/57, με την οποία επιβάλλονται κυρώσεις και στα νομικά πρόσωπα, υπέρ των οποίων διαπράχτηκαν πράξεις κατάχρησης αγοράς.

Το όγδοο κεφάλαιο περιλαμβάνει διατάξεις για τη λειτουργία και απονομή της δικαιοσύνης. Εδώ πέρα θα ήθελα μόνο να εστιάσω το άρθρο 54, με το οποίο βελτιώνεται το πλαίσιο που διέπει την Ελληνική Αρχή Αποζημίωσης Θυμάτων Εγκληματικών Πράξεων και η πρόσβαση στην αρχή όσων ανθρώπων είναι δικαιούχοι αυτής της παροχής.

Με το άρθρο 56 τίθεται αυτός ο περιορισμός των πενήντα προσφευγόντων στην ακυρωτική δίκη, όπως ακριβώς ισχύει και στις διαφορές ουσίας και δεν στερείται ούτε αυτή η πρόβλεψη μίας ουσιαστικής διάστασης.

Με το άρθρο 62 θα επέλθει η ανακατανομή των θέσεων εισαγγελικών λειτουργών στον δεύτερο βαθμό, ρύθμιση η οποία απαντά και στο αίτημα της Ένωσης Εισαγγελέων αλλά και στις πραγματικές ανάγκες.

Στο άρθρο 63 –πράγματι, «σήκωσε και αυτό πολλή σκόνη» και νομίζω αδίκως- υπάρχει μία πρακτική που έχει επαναληφθεί και νομίζω ότι ήταν και πολύ περιορισμένης εμβέλειας αυτή τη φορά, ιδίως σε σύγκριση με την αντίστοιχη ρύθμιση του 2016 που είχε νομοθετήσει ο ΣΥΡΙΖΑ. Νομίζω ότι εκεί πέρα εκφράστηκε και μία άστοχη κριτική, σε σχέση με τα αδικήματα της ενδοοικογενειακής βίας.

(Στο σημείο αυτό κτυπά το κουδούνι λήξεως του χρόνου ομιλίας του κυρίου Βουλευτή)

Ολοκληρώνω, κυρία Πρόεδρε.

Επιχειρήθηκε μία αναδίπλωση, που όμως μάλλον ήταν χειρότερη από την πρώτη τοποθέτηση, αφού πρακτικά αποφάσεις που να εμπίπτουν στο πλαίσιο αυτού του νομοθετήματος δεν μπορεί να έχουν εκδοθεί κατά την περίοδο της υγειονομικής κρίσης, αφού δεν είχαμε λειτουργία των ποινικών δικαστηρίων. Άρα, δεν μπορεί να λέμε ότι το 2016 είχαν μία συγκεκριμένη απαξία αυτές οι πράξεις και το 2017 ή το 2018 είχαν διαφορετική.

Εντοπίζω, λοιπόν, εδώ μια –θα έλεγα- αντιπολιτευτική εμμονή. Δεν θα αναφερόμουν σε αυτό, αλλά είδα ότι και τη Δευτέρα και σήμερα επαναλήφθηκε η άστοχη κριτική σε αυτό το ζήτημα.

Καταλυτικά, με το άρθρο 65, επιχειρείται μία στοχευμένη αλλά ουσιαστική επέμβαση και στην πτωχευτική διαδικασία και αυτό νομίζω ότι θα έχει ένα πρακτικό αποτέλεσμα. Είναι πολύ σημαντική πρωτοβουλία για την επίδοση με ηλεκτρονικά μέσα. Εάν θέλουμε πραγματικά να εξελίξουμε το ζήτημα της απονομής της δικαιοσύνης, πρέπει να κάνουμε τέτοια βήματα. Και σας συγχαίρω πραγματικά γι’ αυτή την πρωτοβουλία, χρειάζονται και άλλα.

Τώρα, ως προς το ζήτημα των ειρηνοδικών, είναι γνωστό σε όλους ότι το αντικείμενο με το οποίο ασχολούνται τα ειρηνοδικεία έχει αυξηθεί σημαντικά και άρα η κατάρτιση, η καλύτερη εκπαίδευση των ειρηνοδικών είναι πάρα πολύ σημαντική. Και βεβαίως αυτό θα γίνει μέσα από την ίδρυση της νέας κατεύθυνσης στην Εθνική Σχολή Δικαστικών Λειτουργών.

Το γεγονός, κύριε Υπουργέ, ότι ουσιαστικά η Αντιπολίτευση διατύπωσε σημειακές μόνο ενστάσεις νομίζω ότι αποδεικνύει την αξία και το εύρος της αποδοχής των βασικών προβλέψεων του νομοσχεδίου. Δεν μπορώ παρά να ευχηθώ «καλορίζικο»!

Να είστε καλά, ευχαριστώ πολύ!

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε συνάδελφε.

Τον λόγο έχει τώρα ο κ. Χρήστος Κέλλας από τη Νέα Δημοκρατία και θα ακολουθήσει ο Κοινοβουλευτικός Εκπρόσωπος του Κινήματος Αλλαγής κ. Γιώργος Καμίνης.

Ελάτε, κύριε συνάδελφε, έχετε τον λόγο για έξι λεπτά.

**ΧΡΗΣΤΟΣ ΚΕΛΛΑΣ:** Ευχαριστώ, κυρία Πρόεδρε.

Κύριε Υπουργέ, κυρίες και κύριοι συνάδελφοι, από την αρχή της ανάληψης της θητείας της η Κυβέρνησή μας λύνει προβλήματα και προάγει αδιάλειπτα την αναβάθμιση των δημόσιων πολιτικών και την αποτελεσματικότερη λειτουργία του κράτους.

Με το παρόν σχέδιο νόμου, το Υπουργείο Δικαιοσύνης αφ’ ενός μεν ενσωματώνει Ενωσιακό Δίκαιο στην εθνική έννομη τάξη, αφ’ ετέρου ρυθμίζει ζητήματα που αφορούν τη λειτουργία και την απονομή της δικαιοσύνης, με στόχο τη βελτιστοποίηση και την επιτάχυνση των διαδικασιών.

Κύριε Υπουργέ, αναμφίβολα καθ’ όλη τη διάρκεια της θητείας σας ως πολιτικός προϊστάμενος του Υπουργείου Δικαιοσύνης έχετε παραγάγει ιδιαίτερα αξιόλογο έργο και το κυριότερο ο κόσμος της δικαιοσύνης έχει βρει ευήκοα ώτα. Ως εκ τούτου, φρονώ ότι επί Υπουργίας σας είμαστε σε θέση να πετύχουμε ακόμα περισσότερα και να βελτιώσουμε τις συνθήκες για τον νομικό κόσμο, που σε μεγάλο ποσοστό είναι νέοι άνθρωποι και αγωνίζονται για να καθιερωθούν στον κλάδο τους εργαζόμενοι σκληρά.

Επί τη ευκαιρία, θα ήθελα να αναφερθώ στους επιτυχόντες του διαγωνισμού ειρηνοδικών του 2015. Κύριε Υπουργέ, αυτοί οι άνθρωποι εξετάστηκαν στον διαγωνισμό που έγινε από δικαστές και καθηγητές της ΕΣΔι. Αξιολογήθηκαν και πέτυχαν.

Με το άρθρο 72 έχετε προβλέψει την παράταση ισχύος του πίνακα επιτυχόντων του διαγωνισμού μέχρι την 31η Δεκεμβρίου του 2021. Και μετά; Τι θα γίνει μετά; Πρόκειται για ένα θέμα που έχει συζητηθεί και στο παρελθόν. Μέχρι σήμερα έχουν απορροφηθεί περίπου τριακόσιοι τριάντα και απομένουν άλλοι πεντακόσιοι.

Από το 1996, που διενεργήθηκε για πρώτη φορά διαγωνισμός, έως σήμερα αυτός ο πίνακας εξαντλούνταν και επειδή στην πλειοψηφία τους πρόκειται για αριστούχους με βαθμό «9» και «9,5», γιατί δεν εξαντλείτε και τώρα τον πίνακα, όπως στο παρελθόν;

Με το άρθρο 75 δημιουργείτε την κατεύθυνση ειρηνοδικών στη Σχολή Δικαστικών Λειτουργών, στην οποία προβλέπετε την προκήρυξη εισαγωγικού διαγωνισμού με το άρθρο 79. Ορθώς και πολύ καλά κάνετε και αυτό καταδεικνύει τη σημασία των συγκεκριμένων λειτουργών κατά την απονομή της δικαιοσύνης. Γιατί δεν προβλέπετε μεταβατικά την κατάταξη των επιτυχόντων στη νέα κατεύθυνση ώστε να εκπαιδευτούν και στη συνέχεια να διοριστούν, δεδομένου ότι έχουν περάσει τη διαγωνιστική διαδικασία; Εσείς είστε ένας άνθρωπος της αξιοκρατίας και πιστεύω ότι θα βρείτε λύση.

Έρχομαι σε δυο ακόμη θέματα που απασχολούν τον δικηγορικό κόσμο και σας έχει κοινοποιήσει αντίστοιχο έγγραφο ο Δικηγορικός Σύλλογος Λαρίσης.

Στο άρθρο 43 παράγραφος 3 αναγραφόταν «οι δικηγόροι που έχουν δέκα παραστάσεις». Τώρα με νομοτεχνική βελτίωση το κάνατε «πέντε». Αφού, κύριε Υπουργέ, δεν είναι υποχρεωτικός από την κοινοτική οδηγία ο αριθμός των παραστάσεων και επειδή τα νέα παιδιά έχουν και προσόντα περισσότερα σήμερα και μεταπτυχιακά και διδακτορικά, μήπως θα έπρεπε να καταργηθούν τελείως οι πέντε παρουσίες και να αντικατασταθούν από υποχρεωτικά σεμινάρια –λέω εγώ- που θα διοργανώνουν οι δικηγορικοί σύλλογοι;

Επιπλέον, σε σχέση με το άρθρο 45, τα αναφερόμενα ποσά αντιστοιχούν στο μεγαλύτερο μέρος του πληθυσμού. Συνεπώς, δίνεται σε όλους η δυνατότητα να προσφεύγουν στη νομική βοήθεια, εις βάρος ωστόσο του ελεύθερου επαγγελματία δικηγόρου που δεν είναι στις καταστάσεις διορισμού. Πρόκειται δηλαδή για αφαίμαξη ύλης.

Ο Δικηγορικός Σύλλογος Λάρισας εισηγείται το ποσό που είναι ενδεδειγμένο για να δικαιούται κάποιος νομική βοήθεια, επειδή δεν μπορεί να προσφύγει με τις οικονομικές του δυνατότητες στη δικαιοσύνη, και το οποίο για να ανταποκρίνεται και στο κοινωνικό γίγνεσθαι θα πρέπει να παραμείνει στα ποσά που ήταν μέχρι σήμερα.

Να μην ξεχνάμε, κύριε Υπουργέ, ότι μιλάμε για έναν κλάδο ο οποίος επλήγη από την πανδημία το προηγούμενο διάστημα και επειδή ακόμα τα δικαστήρια παραμένουν, στο μεγαλύτερο ποσοστό τους, κλειστά, μήπως θα έπρεπε να αποζημιωθούν οι δικηγόροι και για τον μήνα Μάιο;

Μιας και βρήκαμε γιατρό στο Υπουργείο Δικαιοσύνης, μήπως θα πρέπει να θεραπεύσουμε, κύριε Υπουργέ, και τη συνεπιμέλεια για τα παιδιά γονέων που είναι σε διάσταση, τροποποιώντας τις σχετικές διατάξεις στο οικογενειακό δίκαιο; Γιατί σε αρκετές ευρωπαϊκές χώρες, όπως είναι η Γαλλία, το Βέλγιο, η Σουηδία αυτό είναι υποχρεωτικό και, επιπλέον, είναι σύμφωνο και το Συμβούλιο της Ευρώπης, με απόφαση που έχει εκδώσει το 2015.

Τέλος, όσον αφορά τις υπόλοιπες διατάξεις του νομοσχεδίου, θα ήθελα να αναφερθώ στην ενσωμάτωση της οδηγίας 2017/541, στα άρθρα 29 έως 40. Πρόκειται για μία νομική παρέμβαση σημαντική προς ενίσχυση της δημόσιας και της κρατικής ασφάλειας, την οποία είχαμε συζητήσει και προκρίνει με τους συναδέλφους στην Κοινοβουλευτική Συνέλευση της Μεσογείου στο Στρασβούργο τον περασμένο Οκτώβριο, κατά την κοινή διάσκεψή μας με το Συμβούλιο της Ευρώπης, με θέμα την κρατική ασφάλεια και την αντιτρομοκρατική νομοθεσία σε διαπεριφερειακό επίπεδο.

Μέσα από τις συγκεκριμένες διατάξεις προάγεται η συνεργασία των εθνικών αρχών των κρατών-μελών και είναι σημαντικό ότι με τους εταίρους μας κάνουμε ένα σημαντικό βήμα για την ουσιαστική ενίσχυση της ασφάλειας των πολιτών της Ευρωπαϊκής Ένωσης στο σύνολό της, σε μία περίοδο που οι προκλήσεις στα κοινά ευρωπαϊκά σύνορα εντείνονται από την Τουρκία, που εκμεταλλεύεται το μεταναστευτικό ζήτημα, απειλώντας την εθνική μας ασφάλεια.

Κυρίες και κύριοι συνάδελφοι, το παρόν σχέδιο νόμου περιλαμβάνει αναμφίβολα διατάξεις οι οποίες θα ενισχύσουν το έργο της δικαιοσύνης και θα επιταχύνουν την απονομή της, γεγονός που θα έχει πολλαπλασιαστικά οφέλη για τη λειτουργία της δημόσιας διοίκησης. Για τον λόγο αυτό και το υπερψηφίζουμε, ζητώντας από εσάς, κύριε Υπουργέ, να επανεξετάσετε το θέμα που σας είχα θέσει εξαρχής, αυτό των ειρηνοδικών, διότι είναι θέμα καθαρά αξιοκρατίας.

Κλείνοντας, να ευχηθώ σε εσάς και στο γραφείο σας χρόνια πολλά, να είστε γερός.

(Χειροκροτήματα από την πτέρυγα τη Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστούμε, κύριε συνάδελφε.

Τον λόγο τώρα έχει ο Κοινοβουλευτικός Εκπρόσωπος του Κινήματος Αλλαγής, ο κ. Καμίνης.

**ΓΕΩΡΓΙΟΣ ΚΑΜΙΝΗΣ:** Ευχαριστώ, κυρία Πρόεδρε.

Από την πρώτη στιγμή που ανέλαβε η Κυβέρνηση και τουλάχιστον επίσημα από αυτό εδώ το Βήμα είχαμε ακούσει τον Πρωθυπουργό να μας το ανακοινώνει και να το αναλύει, είχε δεσμευτεί η Κυβέρνηση του κ. Μητσοτάκη ότι θα προβεί σε καλή νομοθέτηση και ότι για αυτό είχε λάβει πάρα πολλά μέτρα.

Το πρώτο ήταν ότι θα σχηματιζόταν –όπως τελικά σχηματίστηκε- ένα Γραφείο Πρωθυπουργού στελεχωμένο από τετρακόσια άτομα, προκειμένου να μπορούμε να χαράξουμε μια κυβερνητική πολιτική, όπως είχε πει. Η κυβερνητική πολιτική, είτε μας αρέσει είτε δεν μας αρέσει, κυρίως χαράσσεται μέσα από τα νομοθετήματα που φέρνει προς ψήφιση στη Βουλή η κάθε κυβέρνηση.

Μέχρι στιγμής τι έχουμε δει; Έχουμε δει να εισάγονται νομοθετήματα, συχνά γραμμένα στο πόδι, νομοθετήματα που εισάγουν σωρεία κατά παρέκκλιση διατάξεων, κυρίως σε ό,τι αφορά την υπηρεσιακή κατάσταση δημοσίων υπαλλήλων, αλλά και σε θέματα όπως η σύναψη συμβάσεων, ειδικά στον τομέα του προσφυγικού.

Κάθε νομοθέτημα πρέπει λογικά να εντάσσεται μέσα σε μια στρατηγική της Κυβέρνησης, μέσα σε μια στρατηγική του Υπουργείου το οποίο το καταθέτει. Αναρωτιέμαι, κύριε Υπουργέ, ποια είναι η στρατηγική του δικού σας Υπουργείου. Και αυτή δεν μπορεί παρά να είναι μία. Να είναι η στρατηγική εκείνη η οποία θα αποβλέπει να εξαλείψει τη μεγάλη πηγή της κακοδαιμονίας στη χώρα, που είναι η βραδυπορία της δικαιοσύνης. Η βραδύτητα στην απονομή της δικαιοσύνης ουσιαστικά από ένα σημείο και πέρα, όπως έχει λεχθεί συχνά, σημαίνει αρνησιδικία, σημαίνει μη απονομή της δικαιοσύνης.

Μας φέρατε πριν από μήνες ένα νομοσχέδιο για τη διαμεσολάβηση. Κάποια στιγμή πρέπει να ακούσουμε, να σας καλέσουμε στην αρμόδια επιτροπή να μας πείτε πώς αξιολογείτε μέχρι στιγμής τα αποτελέσματα του θεσμού αυτού.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Δεν ξέρετε ότι είχε ανασταλεί η δεύτερη φάση…

**ΓΕΩΡΓΙΟΣ ΚΑΜΙΝΗΣ:** Να μας αξιολογήσετε τα αποτελέσματα…

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Συζητούσαμε να έχουμε μεγαλύτερο χρόνο. Πήγαμε στη 15η Μαρτίου για να εφαρμοστεί για την ευρεία γκάμα των ζητημάτων και ανεστάλησαν όλες οι διαδικασίες λόγω κορωνοϊού.

**ΓΕΩΡΓΙΟΣ ΚΑΜΙΝΗΣ:** Αν σας φαίνεται νωρίς, να σας καλέσουμε και αργότερα, να μας εκθέσετε τα αποτελέσματα και να ακούσετε και τη δικιά μας την άποψη.

Φοβάμαι, ωστόσο, ότι αν αυτόν τον κομβικό θεσμό για τη λύση των προβλημάτων απονομής της δικαιοσύνης στη χώρα δεν τον διαφημίσετε όπως πρέπει και δεν λάβετε όλα τα απαραίτητα μέτρα, ούτως ώστε να εφαρμοστεί στον ευρύτερο δυνατό βαθμό, θα παραπέσει σε μια αδράνεια, θα καταντήσει ρουτίνα.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Σε αυτό συμφωνώ μαζί σας.

**ΓΕΩΡΓΙΟΣ ΚΑΜΙΝΗΣ:** Η διαμεσολάβηση τι είναι; Είναι ένας εναλλακτικός τρόπος επίλυσης δικαστικών διαφορών, το οποίο σημαίνει δύο τινά: Το πρώτο είναι ότι αποσυμφορεί τη δικαιοσύνη. Το δεύτερο είναι ότι καλλιεργεί, όμως, και στους κόλπους της κοινωνίας μια μη συγκρουσιακή αντίληψη για την επίλυση των διαφορών. Έχει έναν παιδαγωγικό χαρακτήρα, ειδικά για τη δικιά μας την κοινωνία.

Βλέπω, λοιπόν, τα άρθρα 63 και 64 που μας φέρατε εδώ, τα οποία περιλαμβάνουν παραγραφές και παύση της ποινικής δίωξης και παραγραφή και μη εκτέλεση ποινών. Επαναλαμβάνουμε, δηλαδή και πάλι ένα φαινόμενο το οποίο στην ουσία είναι μια λύση αποσπασματική, η οποία πλήττει και το αίσθημα απονομής της δικαιοσύνης του κόσμου. Θα έπρεπε να μας πείτε κάποια στιγμή τι σκοπεύετε να κάνετε ή τι έχετε κάνει, λόγου χάριν με τους θεσμούς της ποινικής διαταγής, της ποινικής συνδιαλλαγής, της ποινικής διαπραγμάτευσης, οι οποίοι είναι θεσμοί που συμβάλλουν στην αποσυμφόρηση της δικαιοσύνης.

Αλλά και κάτι άλλο. Τι θα κάνετε με τον θεσμό που καταργήσατε; Αναστείλατε την εφαρμογή του επ’ αόριστο. Με την κοινωφελή εργασία, με τον ν.4623 αναστείλατε την εφαρμογή της κοινωφελούς εργασίας, με το επιχείρημα ότι οι δήμοι δεν ήταν έτοιμοι να την εφαρμόσουν και δεν εφαρμοζόταν σωστά. Περιμένουμε, λοιπόν, να μας πείτε τί έχετε κάνει από τότε, προκειμένου ένας θεσμός εναλλακτικός και αυτός να μπορέσει να εφαρμοστεί.

Και να ακούσουμε και τη γνώμη σας για την κυβερνητική πολιτική, έτσι όπως εφαρμόστηκε μέχρι τώρα, στο θέμα της αφαίρεσης αρμοδιοτήτων από το Υπουργείο σας. Να θυμίσω ότι η απονομή της ποινικής δικαιοσύνης στην ευρύτερη έννοιά της, έχει βέβαια και το σκέλος της έκτισης της ποινής. Αυτό το σκέλος, η Κυβέρνηση εξαρχής το αφαίρεσε από το Υπουργείο σας, όπως παραδοσιακά επικρατούσε στην Ελλάδα και το παραχώρησε στο Υπουργείο Προστασίας του Πολίτη.

Ποια είναι τα αποτελέσματα αυτής της λογικής; Αυτό που μας λέει ουσιαστικά είναι ότι η έκτιση της ποινής είναι -αυτή τη στιγμή τουλάχιστον, αυτήν την εποχή- ένα θέμα καταστολής, γιατί αυτό είναι η βασική αρμοδιότητα του Υπουργείου Προστασίας του Πολίτη. Ποια είναι τα αποτελέσματα; Μήπως τα αποτελέσματα είναι ο φόνος, η δολοφονία κρατουμένου από συγκρατούμενό του, όπως είδαμε προχθές στη Λάρισα; Μήπως τα αποτελέσματα είναι αυτά που διαβάσαμε για καταγγελίες σωφρονιστικών υπαλλήλων, ότι μπαίνουν ναρκωτικά και πάλι στον Κορυδαλλό;

Ο τομέας της αντεγκλητικής πολιτικής θα προσλάβει ακόμα μεγαλύτερη σπουδαιότητα στο εγγύς μέλλον, γιατί η οικονομική κρίση ενσκήπτει και πάλι, η ύφεση βρίσκεται ήδη εδώ και ξέρουμε ότι σε τέτοιες συνθήκες ουσιαστικά αυξάνεται η εγκληματικότητα. Επομένως, αν είχαμε κάποιον λόγο να μιλάμε για την ενίσχυση των εναλλακτικών τρόπων απονομής της δικαιοσύνης και έκτισης της ποινής, σήμερα έχουμε έναν ακόμη περισσότερο και αυτό αγγίζει ακριβώς, όπως είπα στην αρχή, την στρατηγική του Υπουργείου σας, κύριε Υπουργέ.

Πρέπει να καθορίσουμε, λοιπόν, μια ημερομηνία στην αρμόδια επιτροπή, να έρθετε και με ηρεμία και νηφαλιότητα να ακούσουμε ποιος είναι ο απολογισμός σας και ποιος είναι ο σχεδιασμός σας για το μέλλον.

Σας ευχαριστώ πολύ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ.

Τον λόγο έχει ο κ. Κούβελας από τη Νέα Δημοκρατία.

**ΔΗΜΗΤΡΙΟΣ ΚΟΥΒΕΛΑΣ:** Κυρία Πρόεδρε, κύριοι Υπουργοί, κυρίες και κύριοι συνάδελφοι, χρόνια πολλά στην Ελένη και στον Κωνσταντίνο.

Κύριε Υπουργέ, πολύχρονος, με υγεία.

Επανέρχομαι στο Βήμα της Εθνικής Αντιπροσωπείας υπό τις νέες συνθήκες κοινοβουλευτικής πραγματικότητας και αισθάνομαι την ανάγκη να ξεκινήσω εκφράζοντας τη συμπαράστασή μου στις οικογένειες που έχασαν αγαπημένους ανθρώπους τους από τον αόρατο εχθρό. Καταλαβαίνω ότι ο πόνος τους δεν απαλύνεται από το γεγονός ότι στην Ελλάδα είχαμε πολύ λιγότερα θύματα σε σχέση με τις υπόλοιπες ευρωπαϊκές χώρες. Άλλωστε, όταν αναφερόμαστε σε ανθρώπινες απώλειες οι αριθμοί περιττεύουν. Από την άλλη θέλω κι εγώ να εκφράσω τις ευχαριστίες μου από τα βάθη της καρδιάς μου για τους αφανείς ήρωες που βρέθηκαν αυτούς τους δυο μήνες στην πρώτη γραμμή: Τις γυναίκες και τους άντρες με τις πράσινες και λευκές μπλούζες, τους αστυνομικούς, τους στρατιωτικούς, τους λιμενικούς, τους υπαλλήλους των υπηρεσιών καθαριότητας των δήμων της χώρας που έδωσαν τον καλύτερο εαυτό τους έτσι ώστε εμείς όλοι να μείνουμε υγιείς και ασφαλείς.

Δεν ξεχνούμε ότι στην πρώτη γραμμή όλο αυτό το διάστημα ήταν κι άλλοι εργαζόμενοι που πρόσφεραν υπηρεσίες σε όλους μας χωρίς να φοβηθούν τη μάχη που ήταν σε εξέλιξη.

Και βέβαια συγχαρητήρια αξίζουν σε κάθε Ελληνίδα και κάθε Έλληνα ξεχωριστά, που με πρωτοφανή πειθαρχία και ωριμότητα έκαναν τη χώρα μας παράδειγμα προς μίμηση σε ολόκληρο τον πλανήτη. Αποδείξαμε πόσα μπορούμε να πετύχουμε όταν είμαστε ενωμένοι και κυρίως όταν το θέλουμε. Έτσι μείναμε σπίτι και βγήκαμε νικητές.

Περνούμε πλέον σε μια άλλη φάση. Βγήκαμε από το σπίτι και βρίσκουμε τη νέα καθημερινότητά μας, αλλά συνεχίζουμε να τηρούμε τους κανόνες, για να μείνουμε ασφαλείς.

Η Κυβέρνηση και προσωπικά ο Πρωθυπουργός δείχνουν αυξημένα αντανακλαστικά καθ’ όλη τη διάρκεια της υγειονομικής κρίσης. Όπως τόνισε στις χθεσινές ανακοινώσεις του ο Κυριάκος Μητσοτάκης, στόχος είναι να μετατρέψουμε τους μήνες που έρχονται σε μια γέφυρα, η οποία από την άμυνα για την υγεία θα μας περάσει στην επίθεση για την πρόοδο. Το πρόγραμμα μετάβασης από την αβεβαιότητα του σήμερα στην ασφάλεια του αύριο ανεβάζει το συνολικό ύψος των παρεμβάσεων της Κυβέρνησης στο ποσό των 24 δισεκατομμυρίων ευρώ. Ένα πρόγραμμα που εδράζεται σε τρεις πυλώνες: στήριξη εργασίας, μείωση των φόρων, τόνωση της επιχειρηματικότητας. Ενισχύει, συνεπώς, τη συνοχή της κοινωνίας και προστατεύει τις θέσεις απασχόλησης. Διευκολύνει τον κόσμο της αγοράς να κινητοποιηθεί ξανά. Η βαριά βιομηχανία του τουρισμού αλλά και η εστίαση θα πάρουν και πάλι μπροστά. Πολύ σημαντική είναι και η σημερινή τροπολογία του Υπουργείου Εσωτερικών για τα τραπεζοκαθίσματα, χωρίς κόστος για τις επιχειρήσεις του κλάδου αλλά με σεβασμό στον δημόσιο χώρο.

Πριν αναφερθώ στις διατάξεις του νομοσχεδίου, κύριε Υπουργέ, θέλω να επισημάνω ότι οφείλουμε ως Κυβέρνηση να στηρίξουμε περισσότερο τους δικηγόρους ώστε να αντεπεξέλθουν περισσότερο στις πρωτοφανείς οικονομικές δυσκολίες που αντιμετωπίζουν μετά από τρεις μήνες πλήρους απραξίας. Οι συνθήκες που ζούμε σήμερα δεν προσομοιάζουν με κανέναν τρόπο στις αποχές των δικηγόρων από τα ακροατήρια.

Τώρα, με το προτεινόμενο σχέδιο νόμου ενσωματώνονται στην ελληνική νομοθεσία ευρωπαϊκές οδηγίες που αυξάνουν τον βαθμό εμπιστοσύνης στα συστήματα απονομής δικαιοσύνης των κρατών-μελών, ευρωπαϊκές οδηγίες των οποίων η μεταφορά στο Εθνικό μας Δίκαιο δεν αφήνει περιθώρια για πολιτική αντιπαράθεση στ’ αλήθεια. Να επισημάνω όμως ότι η γρήγορη ενσωμάτωση των κοινοτικών οδηγιών αποτελεί προτεραιότητα της Κυβέρνησης αυτής και του Υπουργείου Δικαιοσύνης κι αυτό είναι πρακτική καλής νομοθέτησης.

Έτσι ανάμεσα σε άλλα ζητήματα ρυθμίζονται θέματα για τους ανήλικους στο πλαίσιο ποινικών διαδικασιών, ζητήματα σχετικά με την καταπολέμηση της απάτης σε βάρος των οικονομικών συμφερόντων της Ευρωπαϊκής Ένωσης, ζητήματα για την καταπολέμηση της τρομοκρατίας σε ευρωπαϊκό επίπεδο. Κι αυτή είναι μια οδηγία που ενσωματώνουμε τελευταίοι στην Ευρώπη, παρά το γεγονός ότι οι πληγές στη χώρα μας από την τρομοκρατία είναι ακόμα ανεπούλωτες.

Πρέπει να ομολογήσουμε ότι δείχνει πολιτικό θάρρος και κοινοβουλευτικό πολιτισμό, κύριε Υπουργέ, το γεγονός ότι κάνατε δεκτές πολλές παρατηρήσεις συναδέλφων Βουλευτών αλλά και φορέων που τοποθετήθηκαν στο πλαίσιο της αρμόδιας επιτροπής, για τα ζητήματα της νομικής βοήθειας ειδικά. Νομίζω ότι τελικά οι σχετικές παράμετροι σταθμίστηκαν σωστά, τόσο για το ποιοι δικηγόροι δύνανται να διοριστούν όσο και για το ποιοι πολίτες μπορούν να τύχουν του ευεργετήματος αυτού. Επαναλαμβάνω όμως ότι είναι εξίσου σημαντικό να εκκαθαρίζονται άμεσα οι αποζημιώσεις των δικηγόρων που υπηρετούν τον θεσμό.

Κύριε Υπουργέ, επικοινώνησε μαζί μου η διοίκηση του Δικηγορικού Συλλόγου Θεσσαλονίκης και βρίσκω σημαντική την πρόταση η οποία αξίζει την προσοχή σας. Είναι η υποχρεωτική καθιέρωση παράστασης του κατηγορουμένου στα πλημμελήματα με συνήγορο υπεράσπισης. Ο νέος Ποινικός Κώδικας έχει αναβαθμίσει τη σημασία ορισμένων πλημμελημάτων. Επαπειλούνται, λοιπόν, βαρύτατες ποινές και πραγματική ακόμα στέρηση της ελευθερίας αυτού που θα καταδικαστεί.

Καταθέτω, λοιπόν, στα Πρακτικά το έγγραφο του Δικηγορικού Συλλόγου Θεσσαλονίκης με τη σχετική πρόταση, την οποία θα ήθελα να δω σε επόμενο νομοθέτημα που θα εισάγει το Υπουργείο σας προς συζήτηση.

(Στο σημείο αυτό ο Βουλευτής κ. Δημήτριος Κούβελας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Το παρόν καθιερώνει την ηλεκτρονική επίδοση, χωρίς επιπλέον κόστος για τον Έλληνα πολίτη εφόσον αυτή δεν ευδοκιμήσει. Κι αυτό αποτελεί μια μεταρρύθμιση στην κατεύθυνση της νέας ψηφιακής εποχής.

Η κατεύθυνση ειρηνοδικών που ιδρύεται στην Εθνική Σχολή Δικαστών επιτέλους υλοποιεί ένα πάγιο αίτημα δικαστικών ενώσεων που υποστηρίχθηκε εδώ και πολλά χρόνια.

Κυρίες και κύριοι συνάδελφοι, κλείνοντας θα πω το εξής. Νομίζω ότι συμφωνούμε όλοι πως είναι αδήριτη ανάγκη να προχωρήσουμε στην επιτάχυνση απονομής της δικαιοσύνης, με πράξεις όμως κι όχι με λόγια. Αυτά τα τελευταία χρόνια σαράντα νομοθετήματα είχαν σαν στόχο την επιτάχυνση της δικαιοσύνης και ψηφίστηκαν από το ελληνικό Κοινοβούλιο. Παρ’ όλα αυτά καταδικαζόμαστε μονίμως από το Ευρωπαϊκό Δικαστήριο Ανθρωπίνων Δικαιωμάτων για την αργή απονομή της δικαιοσύνης. Είμαστε τρίτοι από το τέλος σε σαράντα οκτώ κράτη. Όμως αυτή η Κυβέρνηση απέδειξε ότι κάνει τολμηρά βήματα και κυρίως γρήγορα, προς όφελος του Έλληνα πολίτη και στον τομέα της δικαιοσύνης. Άλλωστε όπως είπε και ο αυτοκράτορας Φερδινάνδος «να έχουμε ορθή δικαιοσύνη κι ας χαθεί ο κόσμος».

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ, κύριε συνάδελφε.

Τον λόγο τώρα έχει η κ. Μπίζιου από τη Νέα Δημοκρατία.

**ΣΤΕΡΓΙΑΝΗ (ΣΤΕΛΛΑ) ΜΠΙΖΙΟΥ:** Ευχαριστώ πολύ, κυρία Πρόεδρε.

Κύριε Υπουργέ, χρόνια σας πολλά, χρόνια πολλά σε όλες και όλους όσους γιορτάζουν σήμερα.

Κυρίες και κύριοι συνάδελφοι, επανερχόμαστε στα κοινοβουλευτικά μας καθήκοντα έχοντας να αντιμετωπίσουμε μια διαφορετική πραγματικότητα. Θέλω να πω πόσο περήφανη αισθάνομαι που η Ελλάδα αναδείχθηκε σε παγκόσμιο παράδειγμα αντιμετώπισης κρίσεων. Η χώρα μας, όπως κάθε δημοκρατική χώρα, αναγνωρίζει τις αρχές του κράτους-δικαίου και της προστασίας των ανθρωπίνων δικαιωμάτων ως θεμελιώδεις αρχές της έννομης τάξης της. Πρωταρχική εγγύηση για τη διασφάλιση αυτών των αρχών είναι η δικαστική εγγύηση, δηλαδή η παροχή έννομης προστασίας.

Η παροχή έννομης προστασίας είναι ατομικό δικαίωμα, που κατοχυρώνεται στο ελληνικό Σύνταγμα στο άρθρο 20 παράγραφος 1. Η Ευρωπαϊκή Σύμβαση Δικαιωμάτων του Ανθρώπου προβλέπει τον υποχρεωτικό διορισμό συνηγόρου υπεράσπισης, όταν αυτό ενδείκνυται υπό του συμφέροντος της δικαιοσύνης. Πρέπει ο κατηγορούμενος να διευκολύνεται στην προετοιμασία της υπεράσπισής του. Αλλά και ο Χάρτης Θεμελιωδών Δικαιωμάτων της Ευρωπαϊκής Ένωσης κατοχυρώνει τον θεσμό της νομικής βοήθειας και προβλέπει την παροχή δικαστικής αρωγής σε όσους δεν διαθέτουν επαρκείς πόρους, εφόσον η αρωγή αυτή είναι αναγκαία για να εξασφαλιστεί η αποτελεσματική πρόσβαση στη δικαιοσύνη. Η δωρεάν παροχή συνηγόρου, όταν ο κατηγορούμενος δεν έχει την οικονομική ευχέρεια, απαιτείται κατ’ αρχάς και πριν από όλα για το συμφέρον της δικαιοσύνης.

Το Ευρωπαϊκό Δικαστήριο Ανθρωπίνων Δικαιωμάτων έχει προχωρήσει ακόμη περισσότερο και έχει αποφανθεί ότι το κράτος οφείλει να παρεμβαίνει όταν είναι εμφανής η αδυναμία ή η ανεπάρκεια του συνηγόρου να παρέχει αποτελεσματική υπεράσπιση. Ως πολιτισμένη έννομη τάξη αποδεχόμαστε ότι η χρήση των υπηρεσιών δικηγόρου είναι προϋπόθεση αναγκαία προκειμένου να επιτευχθεί η γνήσια και αποτελεσματική άσκηση του δικαιώματος της υπεράσπισης και, προκειμένου να είναι εφικτή για όλους, αναπόφευκτα αποδεχόμαστε και υιοθετούμε την παροχή δωρεάν νομικής υποστήριξης προς αυτούς που δεν έχουν τους οικονομικούς πόρους. Είναι σημαντικό οι πολίτες μιας χώρας να αισθάνονται ότι ζουν σε ένα πραγματικό κράτος-δικαίου που τους εξασφαλίζει τη δυνατότητα να προσφεύγουν στη δικαιοσύνη, ανεξάρτητα από την οικονομική τους κατάσταση. Μέσα από ένα αξιόπιστο σύστημα δικαιοσύνης δημιουργούνται σχέσεις εμπιστοσύνης ανάμεσα στα μέλη μιας κοινωνίας, ανάμεσα στην κοινωνία και το κράτος. Η δίκαιη δίκη δεν αποτελεί μόνο ακρογωνιαίο λίθο του νομικού μας πολιτισμού και της έννομης τάξης, αλλά και ακρογωνιαίο λίθο μιας δίκαιης κοινωνίας, γιατί προάγει τη δημιουργία μιας ασφαλούς κοινωνίας.

Το σύστημα της δικαιοσύνης πρέπει να είναι οργανωμένο με τέτοιον τρόπο ώστε και στην πράξη να παρέχει τα εχέγγυα μιας γνήσια δίκαιης δίκης, που να οδηγεί σε αποτελεσματική προστασία του ενδιαφερομένου. Σε διαφορετική περίπτωση τόσο η διάταξη του Συντάγματος όσο και οι διατάξεις του Ενωσιακού Δικαίου παραμένουν κενό γράμμα. Γνήσια δίκαιη δίκη δεν μπορεί να επιτευχθεί αν δεν εξασφαλίζεται η ποιοτική και αποτελεσματική υπεράσπιση αυτού που κατηγορείται για την τέλεση κάποιου αδικήματος. Πρόκειται για ένα θεμελιώδες δικονομικό δικαίωμα. Γι’ αυτό και το κράτος εγγυάται την παροχή νομικής αρωγής στους οικονομικά αδύναμους. Είναι όμως αυτό από μόνο του αρκετό για την εκπλήρωση των υποχρεώσεων της πολιτείας, όπως τις επιτάσσει το Σύνταγμα και το Ενωσιακό Δίκαιο;

Ο καθηγητής και πολιτικός Γεώργιος - Αλέξανδρος Μαγκάκης έλεγε πως ο ρόλος του συνηγόρου υπεράσπισης γίνεται αντιληπτός ως μοναδικός κοινωνικός θεσμός που εκφράζει με άμεσο τρόπο την ιδιοτυπία του πολιτισμού μας και την αγωνιώδη προσπάθεια του ανθρώπου να επιτελέσει κατά συνείδηση το φοβερό, και για εκείνον που κρίνει, έργο της απονομής ποινικής δικαιοσύνης.

Είναι όντως φοβερό το έργο της απονομής της δικαιοσύνης και όσοι από μας ως δικηγόροι έχουμε ενδυθεί τον ρόλο της υπεράσπισης έχουμε νιώσει την αγωνία αυτού που βρίσκεται στο εδώλιο του κατηγορουμένου. Ο νομικός παραστάτης πρέπει να διαθέτει την επιστημονική και εμπειρική επάρκεια να αντιμετωπίσει και να χειριστεί τις νομικές πλευρές της υπόθεσης που αναλαμβάνει. Χωρίς τη διασφάλιση μιας minimum ικανότητας παροχής ποιοτικής νομικής προστασίας οι ποινικές διαδικασίες δεν μπορούν να θεωρηθούν συμβατές με τα κριτήρια παροχής προστασίας που επιτάσσει το νομικό μας σύστημα.

Μοντέλα θέσπισης κριτηρίων επιλογής και αξιολόγησης της νομικής αρωγής μπορεί να βρει κανείς πολλά και διαφορετικά από χώρα σε χώρα. Σε κάποιες χώρες ο πολίτης επιλέγει τον συνήγορό του, σε άλλες τίθενται κριτήρια ικανότητας του συνηγόρου, ενώ σε άλλες λειτουργούν γραφεία δημόσιου συνηγόρου, γραφεία δηλαδή νομικής αρωγής, με αποκλειστική αρμοδιότητα την παροχή νομικών υπηρεσιών προς τους οικονομικά αδύναμους. Και αυτό είναι κάτι που ίσως κι εμείς πρέπει να το συζητήσουμε κάποια στιγμή. Ένα γραφείο νομικής αρωγής και τον θεσμό της υπεράσπισης θα αναβάθμιζε, αλλά και επωφελές για το δημόσιο από άποψη κόστους θα ήταν.

Η πρότασή μου, κύριε Υπουργέ, και την υποβάλλω σε σας σήμερα, είναι η ίδρυση κρατικής υπηρεσίας παροχής νομικής αρωγής στους οικονομικά αδύναμους. Ένας τέτοιος θεσμός διασφαλίζει ότι η νομική βοήθεια που θα παρέχεται στους μη έχοντες θα είναι και ουσιαστική και αποτελεσματική. Πιστεύω πως έτσι θα διασφαλίσουμε με τον καλύτερο τρόπο το κοινωνικό αγαθό που λέγεται αποτελεσματική έννομη προστασία και αίσθημα ασφάλειας δικαίου.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κυρία συνάδελφε.

Τον λόγο έχει ο κ. Μουλκιώτης από το Κίνημα Αλλαγής.

**ΓΕΩΡΓΙΟΣ ΜΟΥΛΚΙΩΤΗΣ:** Ευχαριστώ, κυρία Πρόεδρε.

Κύριε Υπουργέ, πέρα από τις ευχές για τα χρόνια πολλά και την υγεία σας -να είστε πάντα καλά!-, προκαταρκτικά και πριν εισέλθω σε συγκεκριμένα σημεία του νομοσχεδίου θα πω κάποια πράγματα. Ακούστηκαν τα περί έλλειψης διαβούλευσης και εσείς απαντήσατε, όπως είδα και στα Πρακτικά, ότι «η κοινωνική και πολιτική πραγματικότητα στην οποία ζούμε είναι μια ζωντανή διαδικασία που αν μεσολαβεί πολύς χρόνος από την ολοκλήρωση της δημόσιας διαβούλευσης μέχρι την τελική συζήτηση του νομοσχεδίου στη Βουλή, προφανώς πρέπει κανείς να συμπεριλάβει και κάποια άλλα πράγματα». Όμως, κύριε Υπουργέ, προστέθηκαν τριάντα άρθρα ακόμα, ένα ολόκληρο νομοσχέδιο, ένα άλλο νομοσχέδιο, που μπορούσατε να το φέρετε διαφορετικά, και δεν ήταν και επείγον. Γιατί να δημιουργούνται αυτές οι «παρεκτροπές»; Με ποια έννοια το λέω; Ότι όταν λέμε διαβούλευση, είναι κάτι πολύ σημαντικό, συμβάλλουμε οι πάντες, και καλό είναι να το τηρούμε. Είδαμε πολλαπλάσια άρθρα σε νομοσχέδια, τα οποία δεν ξέρουμε πώς έρχονται και από πού έρχονται και δεν μπορούμε να συζητήσουμε.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Δεν υπάρχει κανένα άσχετο άρθρο στο νομοσχέδιο.

**ΓΕΩΡΓΙΟΣ ΜΟΥΛΚΙΩΤΗΣ:** Δεν το λέω μόνο γι’ αυτό το νομοσχέδιο, αλλά το λέω και γι’ αυτό, με την έννοια ότι τα τριάντα άρθρα αποτελούν τουλάχιστον ένα νέο νομοσχέδιο.

Το δεύτερο ζήτημα για το οποίο θέλω να εκφράσω τη θλίψη μου, κύριε Υπουργέ, είναι ο εμπαιγμός των δικηγόρων -συγκεκριμένα των δικηγόρων-, όπως και των άλλων επιστημόνων από την Κυβέρνηση, και αναφέρομαι στα γνωστά vouchers. Υπήρξε εμπαιγμός. Και εγώ θα ήθελα και πολιτική κάλυψη για τον εμπαιγμό με την έννοια της αποδοκιμασίας με κάποιον τρόπο, έστω και εύσχημο. Μεταξύ όλων, δεν πιστεύω κανείς να υιοθετεί τη λογική των vouchers.

Μάιος μήνας είναι αυτός, οι αναστολές των δικαστηρίων είναι δεδομένες και το γνωρίζετε. Ξέρετε ότι είναι άμεσα συνδεδεμένο το επάγγελμα του δικηγόρου με τα δικαστήρια και όταν είναι κλειστά τα δικαστήρια δεν δουλεύει δικηγόρος. Τι σημαίνει, λοιπόν, αυτό; Σημαίνει ότι υπάρχει θέμα. Άρα, η υπόσχεση πρέπει να υλοποιηθεί από την Κυβέρνηση σε σχέση με το ποσό που πρέπει να λάβουν τον Μάιο μήνα οι δικηγόροι ως πληττόμενη τάξη.

Τρίτο θέμα, το οποίο θεωρώ ότι είναι μελανό σημείο, είναι όσα ακούστηκαν από εισαγγελικό λειτουργό στο Μεικτό Ορκωτό, σε μια δίκη ιδιαίτερου ενδιαφέροντος πραγματικά για τους δικηγόρους. Απαράδεκτο! Και επειδή είναι και δικαστής δίπλα σας, θα έλεγα, κύριε Υπουργέ: μήπως πρέπει στη Σχολή Δικαστών να διαβάσουν «Το ημερολόγιο ενός Πιλάτου» του αείμνηστου εισαγγελέα Παύλου Δελαπόρτα, αυτοί οι δικαστές που αρχίζουν τώρα την καριέρα τους, για να αντιληφθούν τι σημαίνει δικηγόρος και πώς πρέπει να είναι ο εισαγγελέας στην Έδρα;

Το τελευταίο που θα ήθελα να πω, για να μπω στο νομοσχέδιο, είναι πως η εκτελεστική εξουσία καλό είναι να μην παρεμβαίνει στα θέματα της νομοθετικής ούτε και της δικαστικής. Είναι βεβαίως απαράδεκτο Υφυπουργός σε εν εξελίξει δίκη να παρεμβαίνει και να λέει οτιδήποτε θέλει. Είναι δικαίωμά του να λέει οτιδήποτε θέλει, όχι όμως δημόσια. Είναι παρέμβαση εκτελεστικής στην δικαστική εξουσία, τουλάχιστον, και αναφέρομαι στον Υφυπουργό παρά τω Πρωθυπουργώ κ. Σκέρτσο.

Κύριε Υπουργέ, σε σχέση με το άρθρο 44, το οποίο αναφέρεται στον καταλογισμό δαπανών, θα ήθελα να λάβετε υπ’ όψιν σας ότι η αναφορά που κάνατε για το ΚΕΔΕ, ότι θα γίνεται καταλογισμός στο ΚΕΔΕ, είναι αλυσιτελής.

Πού θα γίνει καταλογισμός; Σε ποιον; Στον μη έχοντα; Στον κανένα; Μήπως μπορούμε, ή να το δείτε σε επόμενη φάση, αυτή η διαδικασία να προελέγχεται; Ή αν δεν προελέγχεται, να υπάρχουν συγκεκριμένες ποινές γι’ αυτόν που λέει ψέματα; Όποιος λέει ψέματα και έρχεται να ζητήσει νομική βοήθεια, να γνωρίζει εκ των προτέρων ότι θα έχει μια συγκεκριμένη ποινή και θα είναι αυτή και μάλιστα με άμεση διαδικασία. Και να σας πω και κάτι; Με αυτόφωρη διαδικασία. Αυτό που λέμε για το ΚΕΔΕ κ.λπ., γνωρίζουμε πολύ καλά τι θα γίνει. Απλώς το Taxisnet θα γεμίσει, θα υπάρχουν οφειλές επί οφειλών και δεν θα βγει τίποτα. Θεωρώ ότι δεν είναι αποτελεσματικό αυτό όπως το αναφέρετε.

Θα έλεγα ότι εάν εγώ γνώριζα ότι πάω και ζητάω νομική βοήθεια, χωρίς να θέλω και χωρίς να δικαιούμαι, όταν ξέρω ότι αν δεν υπάρχουν προϋποθέσεις, άμεσα θα έχω συγκεκριμένη ποινή με αυτόφωρη διαδικασία, αυτό θα ήταν αποτρεπτικό σε σχέση με αυτό το οποίο προτείνετε. Αυτή είναι η γνώμη μου.

Σε σχέση με τη νομική βοήθεια, πέραν των όσων ακούστηκαν εδώ, πρέπει όχι μόνο οι δικηγόροι οι οποίοι είναι σε επίπεδο πρωτοδικείου να έχουν τη δυνατότητα διορισμού, αλλά πρέπει να έχουν δυνατότητα διορισμού και οι δικηγόροι που είναι στην ευρύτερη εφετειακή περιφέρεια.

Οφείλω να επισημάνω ότι οι συντονιστές στον Εξωδικαστικό Μηχανισμό Ρύθμισης Οφειλών προχωράνε πάρα πολύ καλά τη διαδικασία. Γίνεται με ηλεκτρονικό σύστημα και πάει άριστα. Γιατί λοιπόν να μην γίνει με τον ίδιο τρόπο και μηχανισμό αυτό που γίνεται για τον εξωδικαστικό μηχανισμό, που διορίζονται οι δικηγόροι ως συντονιστές, και στο θέμα της νομικής βοήθειας;

Σχετικά με τα άρθρα 63 και 64, που λέτε ότι λαμβάνετε γνώση γιατί γίνεται αυτή η πρόνοια, γίνεται γιατί υπάρχει υπερκορεσμός και αποσυμφόρηση.

Τώρα για να συζητάμε: Έχει κορεσμό η Ευελπίδων στην Αθήνα; Στις εικοσιεννέα υποθέσεις ήμουν ο εικοστός όγδοος και τελείωσα δέκα και μισή και με ανυποστήρικτες εφέσεις είκοσι πέντε. Να μην πω τι γίνεται στην επαρχία. Στις δέκα και τέταρτο κλείνει το μονομελές και λίγο αργότερα κλείνει το τριμελές. Γιατί; Το τριμελές δεν έχει καμμία υπόθεση. Έχει μόνο οικονομικά αδικήματα, χρέη προς το δημόσιο, ΦΠΑ και κάποια άλλα που αντιλαμβάνεστε ποια είναι η αρμοδιότητα-ευθύνη.

Δεν έχει λοιπόν κορεσμό ο Α΄ βαθμός. Δεν έχει. Άρα, γιατί γίνεται αυτή η διαδικασία; Έχει γίνει στο παρελθόν. Μήπως πάμε να καθιερώσουμε μια κουλτούρα ατιμωρησίας ή μη ποινικών διώξεων ή μη επιβολής ποινών σε παραβατικές συμπεριφορές; Το λέμε. Ξέρετε τι ακούγεται; «Κάντο, δεν πειράζει, θα μας το τακτοποιήσουν». Ακούμε τέτοιες εκφράσεις, υποτιμητικές και για τη δικαιοσύνη και για τους δικηγόρους και για όλους.

Αυτό το λέω για να σας πω ότι δεν πιστεύω ότι συμβάλλει και στη συνολική διαδικασία του νομικού πολιτισμού αυτή η διάταξη, γιατί δεν υπάρχει τουλάχιστον αποσυμφόρηση.

Θα πω το εξής. Είναι ο δικαστής δίπλα σας. Αυτή η περίφημη διαδικασία των επιθεωρητών, αν ήταν ουσιαστική διαδικασία -και το λέω από το Βήμα της Βουλής- θα είχαμε άλλα αποτελέσματα.

Κύριε Κράνη, το πιστεύω αυτό, όχι ως νομικός και ως δικηγόρος, αλλά και ως μέλος διοίκησης δικηγορικού συλλόγου. Γνωρίζω και τα γνωρίζετε πολύ καλά. Ας είναι ουσιαστικός ο θεσμός των επιθεωρητών και μακάρι να γίνει ουσιαστικός, γιατί θα δείτε ότι θα έχουμε άλλα αποτελέσματα. Είμαι βέβαιος ότι θα έχουμε άλλα αποτελέσματα και τίθεται θέμα να το δούμε και αυτό όλοι μας. Δεν μας τιμάει ο θεσμός των επιθεωρητών όπως γίνεται. Δεν αναφέρομαι προσωπικά σε κανέναν επιθεωρητή. Αναφέρομαι, όμως, στη διαδικασία.

Καταλήγω, κύριε Πρόεδρε, αν μου επιτρέπετε, με δύο ακόμα πράγματα. Θέλω αυτό να το δείτε, κύριε Υπουργέ. Στις νομοτεχνικές βελτιώσεις στο άρθρο 24 του σχεδίου νόμου προστίθεται η παράγραφος 5 –ορθά προστίθεται η παράγραφος 5- η οποία αναφέρεται στα αδικήματα για την ΕΟΚ. Υπάρχει, όμως, και μια άλλη μικροπαράλειψη που αναφέρεται στο ν.2803/2000, που στο άρθρο 5 λέει πάλι για την ΕΟΚ: «Ο υπαίτιος τιμωρείται με φυλάκιση μέχρι ενός έτους ή με χρηματική ποινή αν η επελθούσα βλάβη δεν υπερβαίνει το ποσό των 2.000.000 δραχμών». Αυτό αναφέρεται σε απάτη ελάσσονος αξίας σε βάρος συμφερόντων της Ευρωπαϊκής Ένωσης.

Δεν μπορεί να ρυθμίζουμε με τη νομοτεχνική βελτίωση αυτό το θέμα σε βάρος της Ευρωπαϊκής Ένωσης στο άρθρο 24 παράγραφος 5 και να αφήνουμε αυτό, το οποίο είναι έλασσον. Αφορά αυτή η διάταξη κάτι από το 2000. Το καταλάβατε ότι είναι επί δραχμών.

Άρα, θα έλεγα ότι πρέπει να προστεθεί και αυτό στο 405 παράγραφος 2. Για κοιτάξτε το τώρα. Είναι αμαρτία από τον Θεό να προβλέπουμε το μείζον και όχι το έλασσον.

Καταλήγοντας, θα ήθελα να πω τα εξής σχετικά με την τροπολογία του Κινήματος Αλλαγής. Κύριοι Υπουργοί, αφορά μια δίκαιη ικανοποίηση αιτημάτων που είναι πριν τον νέο Κώδικα Πολιτικής Δικονομίας. Η κατάταξη είναι σε βάρος αυτών των ανθρώπων. Δεν φταίνε.

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, συντομεύετε παρακαλώ.

**ΓΕΩΡΓΙΟΣ ΜΟΥΛΚΙΩΤΗΣ:** Τελείωσα, κυρία Πρόεδρε.

Αυτή η κατάταξη δεν μπορεί να γίνει σήμερα όπως ήταν. Θα γίνει με τις νέες διαδικασίες, σε όφελος μόνο των τραπεζών. Τους εργαζόμενους -και είναι πλείστοι- που έχουν τελειώσει και έχουν αναγνωριστεί οι οφειλές, δεν υπάρχουν δικαστήρια, έχουν εκκαθαριστεί ανέκκλητα πλέον, έχει κριθεί σε κάθε βαθμό και στον Άρειο Πάγο ακόμα και έχουν τελειώσει, δεν μπορεί, κύριε Υπουργέ, να τους αφήνουμε έτσι.

Θα έλεγα να δείτε την τροπολογία του Κινήματος Αλλαγής. Είναι δίκαιη, εύλογη και αφορά όλους. Δεν λέει «όχι» κανένας στην Αίθουσα. Να γίνει δεκτή αυτή η τροπολογία.

Σας ευχαριστώ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ ευχαριστώ.

Τον λόγο τώρα έχει τώρα ο κ. Ζεμπίλης από τη Νέα Δημοκρατία.

**ΑΘΑΝΑΣΙΟΣ ΖΕΜΠΙΛΗΣ:** Ευχαριστώ, κυρία Πρόεδρε.

Κύριε Υπουργέ, κύριοι συνάδελφοι, με το παρόν σχέδιο νόμου ενσωματώνονται κατ’ αρχήν ευρωπαϊκές οδηγίες με τις οποίες πρωτίστως εξασφαλίζονται πρόσθετες και αυξημένες δικονομικές εγγυήσεις ως προς την ποινική μεταχείριση των ανηλίκων, ενώ επίσης συστηματοποιείται το θεσμικό πλαίσιο της νομικής αρωγής που εξασφαλίζει τα εχέγγυα για μια δίκαιη δίκη, προστατεύοντας τους οικονομικά αδύναμους συνανθρώπους μας.

Άλλωστε, η Ευρωπαϊκή Ένωση βασίζεται στις κοινές αξίες του σεβασμού του κράτους-δικαίου και των ανθρωπίνων δικαιωμάτων στον σκληρό πυρήνα τον οποίων είναι το δικαίωμα για ισότιμη πρόσβαση στη δικαιοσύνη. Έτσι, ο θεσμός της δικαστικής προστασίας που συζητάμε σήμερα δεν αποτελεί μια αχρείαστη πολυτέλεια, αλλά ένα θεμελιώδες δικαίωμα στο πλαίσιο του δυτικού νομικού πολιτισμού.

Ωστόσο, επειδή ακούγονται λαϊκίστικες φωνές και φτηνά εθνικιστικά συνθήματα, πρέπει να επισημάνουμε ότι σύμφωνα με το άρθρο 2 της Ευρωπαϊκής Συνθήκης, ουδεμία διάκριση προβλέπεται ως προς τα δικαιώματα των προσώπων που ανήκουν σε μειονότητες.

Ιδιαίτερα για τη δικαστική προστασία, θα ήταν αδιανόητες οι εξαιρέσεις λόγω φυλετικής ή εθνοτικής καταγωγής. Τι θα έπρεπε, δηλαδή, να συμβεί στις υποθέσεις αλλοδαπών ανηλίκων θυμάτων κυκλωμάτων παιδικής πορνείας και εκμετάλλευσης ή σε αλλοδαπές γυναίκες θύματα ομαδικού βιασμού ή trafficking; Να τους πούμε ότι δεν καλύπτονται επειδή είναι αλλοδαποί; Όχι βέβαια.

Αντίθετα, θα πρέπει να εξασφαλίσουμε σε όλους χωρίς εξαιρέσεις ποιοτικές υπηρεσίες νομικής βοήθειας.

Περαιτέρω πρέπει να επισημάνουμε ότι η ποινική διαδικασία δεν είναι έγγραφη, όπως η αστική και η διοικητική, αλλά προφορική, ζώσα και δυναμική. Ο υπερασπιστής θα πρέπει να έχει τη σχετική εμπειρία να απαντήσει στον αιφνιδιασμό της άλλης πλευράς και να αντιλέξει άμεσα σε ενστάσεις και αυτοτελείς ισχυρισμούς. Aυτό βέβαια προϋποθέτει έναν βαθμό εμπειρίας που κατά την άποψή μου εξασφαλίζεται με τις πέντε παραστάσεις στα ποινικά ακροατήρια.

Περαιτέρω ένα ακόμα ζήτημα σε χαλεπούς καιρούς είναι και η διαφάνεια στη διαχείριση του θεσμού, ώστε να μην συγκεντρώνονται πολλές υποθέσεις σε λίγους ευνοημένους, αλλά να υπάρχει η διάχυση των υποθέσεων σε περισσότερους. Στο μέτρο αυτό νομίζω ότι ορθώς ορίζεται το πλαφόν στο ποσό των 15.000 ευρώ ανά δικηγόρο.

Ακολούθως, ωςπρος τις αποσυμφορητικές διατάξεις των άρθρων 63 και 64, είχα τη δυνατότητα κατά την επεξεργασία του νομοσχεδίου στην αρμόδια επιτροπή να παραθέσω στοιχεία που αποδεικνύουν ότι τα αποτελέσματα αυτών των πολιτικών, όπως εφαρμόζονται από τη δεκαετία του 1980, είναι πρόσκαιρα και δεν αντιμετωπίζουν τις παθογένειες της δικαιοσύνης.

Ωστόσο, υπό τις παρούσες υγειονομικές συνθήκες που επέβαλαν την αναστολή της λειτουργίας των δικαστηρίων και είναι βέβαιο ότι θα προκαλέσουν και κορεσμό των ποινικών πινακίων, η συγκεκριμένη ρύθμιση είναι και δικαιολογημένη και επιβεβλημένη. Επιπλέον, είναι συνετή και νομοτεχνικά άρτια.

Από την άλλη πλευρά, υπήρξε ο αντίλογος ότι με τη θέσπιση των νέων κωδίκων και την αποκλιμάκωση του πλαισίου ποινών θα έπρεπε να αναμένουμε και ελάφρυνση των ποινικών πινακίων. Νομίζω ότι η άποψη αυτή δεν λαμβάνει υπ’ όψιν μία πολύ σημαντική παράμετρο, όπως και η άποψη που εξέφρασε ο κ. Καμίνης, και αυτό στατιστικά αποδεικνύεται και από το γεγονός ότι μετά την εφαρμογή των ποινικών κωδίκων είχαμε αύξηση κατά χίλιους πεντακόσιους στα σωφρονιστικά καταστήματα.

Εδώ πρέπει να δεχτούμε, λοιπόν, ότι πράγματι με την Ποινική Δικονομία καθιερώθηκαν καινοτόμα εργαλεία, όπως η ποινική συνδιαλλαγή, η ποινική διαπραγμάτευση και η ποινική διαταγή, που προβλέπεται με το άρθρο 409 του Κώδικα Ποινικής Δικονομίας, μία συνοπτική διαδικασία για τα αδικήματα χαμηλής απαξίας. Βεβαίως, είναι εργαλεία νομοθετικά, τα οποία συμβάλλουν στην επιτάχυνση της απονομής της ποινικής δικαιοσύνης.

Στο ερώτημα εάν μπορούμε να αισιοδοξούμε για αποσυμφόρηση με την εφαρμογή των νέων κωδίκων, η απάντηση είναι μάλλον αρνητική. Αυτό, βεβαίως, μπορούμε να το κρίνουμε και με την εμπειρία του άρθρου 308Β για την ποινική συνδιαλλαγή, που προϋφίστατο στον Ποινικό Κώδικα, έτσι ώστε να διαπιστώσουμε ότι υπάρχει μία διαμορφωμένη δικαστική κουλτούρα που είναι καχύποπτη, αν όχι εχθρική, στην εφαρμογή νέων θεσμών αποσυμφόρησης και επιλέγει τον εύκολο δρόμο της εξάντλησης της αυστηρότητας στην έκδοση των ποινικών αποφάσεων.

Έτσι, στη χώρα μας οι προφυλακίσεις «πέφτουν βροχή», με αποτέλεσμα στον σχετικό πίνακα του Συμβουλίου της Ευρώπης η Ελλάδα να κατέχει τρεις πρωτιές, αντίθετα με την εικόνα που παρουσίασαν κάποιοι και ένας πολιτικός Αρχηγός, ότι δηλαδή η Ελλάδα είναι το άντρο της ανομίας.

Πρώτον, η Ελλάδα διαθέτει αναλογικά τον μεγαλύτερο αριθμό ισοβιτών. Έχει χίλιους ισοβίτες, όταν η Γερμανία των ογδόντα τεσσάρων εκατομμυρίων κατοίκων έχει μόλις εκατόν σαράντα και οι περισσότερες χώρες της Ευρωπαϊκής Ένωσης έχουν κατά μέσον όρο σαράντα. Δεύτερον, έχει τους περισσότερους προσωρινά κρατούμενους, που αντιστοιχούν περίπου στο 30% των τροφίμων των ιδρυμάτων. Τρίτον, έχει τις περισσότερες για κράτος-μέλος της Ευρωπαϊκής Ένωσης καταδικαστικές αποφάσεις από το Ευρωπαϊκό Δικαστήριο Δικαιωμάτων του ανθρώπου για τις συνθήκες και τον υπερπληθυσμό στα σωφρονιστικά καταστήματα. Αρκεί να αναφέρουμε ότι για εννιά χιλιάδες οχτακόσιες δεκαπέντε θέσεις, σήμερα έχουμε έντεκα χιλιάδες τριακόσιους δεκατρείς κρατούμενους στα σωφρονιστικά καταστήματα της χώρας.

Με αυτά τα δεδομένα καθίσταται σαφές ότι και η ποινική δικαιοσύνη έχει ανάγκη από μεταρρυθμίσεις και βαθιές τομές αντίστοιχες με αυτές που δρομολόγησε η παρούσα Κυβέρνηση με τον υπό αναστολή ν.4640/2019, με τον οποίον είναι βέβαιο ότι θα δημιουργήσει μία νέα κουλτούρα επίλυσης διαφορών μέσα από τη διαμεσολάβηση σε αστικές και εμπορικές υποθέσεις.

Προς αυτήν την κατεύθυνση, βήματα προόδου γίνονται και με το παρόν σχέδιο νόμου, με μέτρα όπως η αύξηση των οργανικών θέσεων των δικαστών, η ηλεκτρονική επίδοση δικογράφων και η ίδρυση της κατεύθυνσης ειρηνοδικών στην Εθνική Σχολή Δικαστικών Λειτουργών, που θα συμβάλει στην απονομή ποιοτικής δικαιοσύνης.

Εν κατακλείδι θα ήθελα να επισημάνω ότι η ηγεσία του Υπουργείου Δικαιοσύνης με το υπό συζήτηση νομοθέτημα, όπως και με το σχέδιο νόμου που έχει τεθεί ήδη σε διαβούλευση, συνεχίζει τη μεταρρυθμιστική της προσπάθεια, επιλέγοντας αταλάντευτα τον δρόμο της σύνεσης, της μετριοπάθειας και των ήπιων τόνων.

Είναι πολύ σημαντικό ότι σε αυτό το Υπουργείο η ηγεσία ενστερνίζεται έναν πολιτικό πολιτισμό με δομικά στοιχεία τη συναίνεση και τη σύνθεση. Γι’ αυτό επιδιώκει, άλλωστε, όχι την προσχηματική, αλλά την ουσιαστική διαβούλευση με τα κόμματα, τις δικαστικές ενώσεις, τους δικηγορικούς συλλόγους, τους θεσμικούς φορείς, με σκοπό να επιτύχει κάθε φορά το καλύτερο δυνατό αποτέλεσμα, μακριά από αγκυλώσεις, μακριά από κομματικούς καιροσκοπισμούς.

Έτσι, δίνεται μία μεγάλη ευκαιρία να ενδυναμώσουμε την ανεξάρτητη δικαιοσύνη και να την αφήσουμε ανεπηρέαστη και απερίσπαστη από παρεμβάσεις και πολιτικούς ανταγωνισμούς. Αυτήν τη μοναδική ευκαιρία θα είναι κρίμα να την αφήσουμε να πάει χαμένη.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ ευχαριστώ, κύριε συνάδελφε.

Τον λόγο έχει ο κ. Λοβέρδος από τη Νέα Δημοκρατία.

**ΙΩΑΝΝΗΣ - ΜΙΧΑΗΛ (ΓΙΑΝΝΗΣ) ΛΟΒΕΡΔΟΣ:** Ευχαριστώ, κυρία Πρόεδρε.

Χρόνια πολλά στον Κώστα Τσιάρα, τη Νάντια Γιαννακοπούλου και σε όσους συναδέλφους γιορτάζουν σήμερα, στη μεγάλη γιορτή των Ισαποστόλων Κωνσταντίνου και Ελένης.

Θέλω να σας πω μία ιστορία, την οποία ενδεχομένως κάποιοι να την έχετε ακούσει, κάποιοι άλλοι όχι.

Το 1981 έγιναν προεδρικές εκλογές στη Γαλλία. Αντίπαλοι ήταν ο τότε Πρόεδρος Βαλερί Ζισκάρ Ντ΄Εσταίν και ο σοσιαλιστής ηγέτης, ο Φρανσουά Μιτεράν. Επρόκειτο να γίνει το τηλεοπτικό debate ανάμεσα στους δύο υποψήφιους. Ο Μιτεράν, λοιπόν, δέχτηκε εισήγηση από τους επικοινωνιακούς του συμβούλους: «Μην τυχόν και πεις τίποτα για θανατική ποινή». Ήξεραν ότι η κατάργηση της θανατικής ποινής ήταν ένα θέμα που θα εγειρόταν κατά τη διάρκεια του debate. «Μην το πεις, η κοινή γνώμη είναι εναντίον, θα χάσεις, απόφυγε το ερώτημα, άλλαξε κουβέντα». Έτσι είπαν οι σύμβουλοί του στον Μιτεράν.

Όταν έγινε το debate, λοιπόν, το ερώτημα που περίμεναν όλοι ετέθη: «Τι έχετε να πείτε για την κατάργηση της θανατικής ποινής;». Ο Μιτεράν απάντησε ως εξής: «Οι συμβουλοί μου με συμβούλεψαν να μην πω τίποτα και να αλλάξω κουβέντα. Εγώ αντιθέτως θα σας πω ότι είμαι εναντίον της θανατικής ποινής και όταν έρθω στην εξουσία θα την καταργήσω. Αν, λοιπόν, δεν θέλετε να καταργηθεί η θανατική ποινή, μη με ψηφίσετε». Όπως ξέρετε, στις εκλογές του 1981 ο Φρανσουά Μιτεράν εξελέγη Πρόεδρος της Γαλλικής Δημοκρατίας.

Γιατί την είπα αυτήν την ιστορία; Την είπα για να σας δείξω ότι στην πολιτική και στην ηγεσία χρειάζεται να έχεις όραμα, υπευθυνότητα και αποτελεσματικότητα και να βλέπεις μακριά και επίσης ότι η κοινωνία πολλές φορές είναι πιο ώριμη απ’ ό,τι νομίζουμε.

Το λέω αυτό γιατί η συζήτηση αυτού του νομοσχεδίου ήταν εξαντλητική: Τέσσερις συνεδριάσεις στην επιτροπή, δύο στην Ολομέλεια. Ακούστηκαν πάρα πολλά και ενδιαφέροντα.

Η κατ’ εξοχήν συζήτηση που έγινε ήταν γι’ αυτή την υπό όρους απόλυση των κρατουμένων, ένα θέμα που έχει διχάσει την κοινή γνώμη στη χώρα μας και έχει προκαλέσει έντονες αντιπαραθέσεις, κυρίως με αφορμή παλιότερα τον νόμο Παρασκευόπουλου.

Λένε κάποιοι ότι είναι απαράδεκτο να βγαίνουν από τη φυλακή κάποιοι ισοβίτες νωρίτερα από την έκτιση της ποινής τους. Κάποιοι άλλοι λένε ότι πρέπει να το κάνουμε για ανθρωπιστικούς λόγους.

Η γνώμη μου είναι ότι αυτή η ρύθμιση -νομίζω ότι τρεις ή τέσσερις παρόμοιες ρυθμίσεις έχουν γίνει κατά τη διάρκεια των τελευταίων ετών- έγινε περισσότερο με γνώμονα την αποφόρτιση, την αποσυμφόρηση των φυλακών. Δεν έγινε για ανθρωπιστικούς λόγους ή για κοινωνικούς λόγους. Και αυτό ήταν το λάθος όλων αυτών των ρυθμίσεων, το ότι δεν έγιναν με κάποια φιλοσοφία που να τις συνοδεύει. Έγιναν κυρίως γιατί τα τελευταία είκοσι-τριάντα χρόνια και με τη συμβολή αλλοδαπών εγκληματιών, έχουμε ένα τρομακτικό πρόβλημα, όπως αναπτύχθηκε από τους προηγούμενους ομιλητές, στις φυλακές μας. Η αποφόρτιση, όμως, των φυλακών είναι ένα σοβαρό θέμα, δεν είναι, όμως, το μείζον.

Ξέρετε, πάρα πολλοί -και ο φίλος μου ο Αντώνης Μυλωνάκης προηγουμένως και προχθές ο καλός μου φίλος ο Κώστας Κυρανάκης, να του ευχηθώ χρόνια πολλά- ζήτησαν τα ισόβια να είναι ισόβια. Όταν επιβάλλουμε ισόβια, να μένουν ισόβια.

Επηρεασμένοι όλοι από αυτή την τρομακτική δίκη της Τοπαλούδη που έγινε -μας έχει ανατριχιάσει όλους, μας έχει συγκλονίσει όλους η φωτογραφία της μάνας από το δικαστήριο μας έχει στοιχειώσει και δεν κοιμόμαστε τα βράδια-δημιουργήσαμε την εντύπωση, και μέχρι ενός σημείου δικαιολογημένα, ότι αυτά τα τέρατα που έκαναν αυτό το φοβερό έγκλημα, το φρικτό φονικό, δεν πρέπει ποτέ να βγουν από τη φυλακή. Αν μπορούσαμε, να πετάξουμε το κλειδί και να μην ξαναβγούν από τη φυλακή. Αυτή είναι η συναισθηματική αντίδραση. Είναι πολύ σωστή, γιατί κι εγώ έτσι αισθάνομαι.

Εμείς, όμως, δεν είμαστε απλοί πολίτες για να τη δούμε με αυτόν τον τρόπο. Η πολιτεία δεν εκδικείται. Η πολιτεία σωφρονίζει. Αυτό είναι το νόημα του σωφρονιστικού συστήματος. Βέβαια, θα μου πείτε: Σωφρονίζει πράγματι; Τις περισσότερες φορές όχι, γιατί είναι τέτοια η κατάντια των φυλακών που μόνο σωφρονισμός δεν είναι. Σε κάθε περίπτωση, όμως, δεν μπορούμε να αποκλείσουμε το δικαίωμα σε κάποιον άνθρωπο που καταδικάζεται ακόμα και σε ισόβια δεσμά να αλλάξει.

Άρα, για μένα αυτό που πρέπει να αλλάξει είναι η φιλοσοφία των αποφυλακίσεων, δηλαδή όχι για την αποσυμφόρηση των φυλακών και μόνο. Κάπου στη μέση είναι η αλήθεια. Τα ισόβια πρέπει να επιβάλλονται και τα ισόβια να εφαρμόζονται στις περιπτώσεις αυτών των εγκληματιών που δεν αλλάζουν, που δεν συμμορφώνονται, που δεν θέλουν να αλλάξουν με τίποτα, αλλά θέλουν να παραμείνουν εγκλωβισμένοι σε αυτή τη νοοτροπία που είχαν.

Για τους άλλους, όμως -γιατί, ξέρετε, με τα χρόνια οι άνθρωποι αλλάζουν σε κάποιες περιπτώσεις- για εκείνους που πραγματικά συμμορφώθηκαν και μπορούν να επανενταχθούν στην κοινωνία μας, τότε γιατί να μην υπάρχει αυτή η με όρους απόλυσή τους; Δεν το βλέπω γιατί να μην υπάρχει.

Συνεπώς τα ισόβια πρέπει να υπάρχουν, να εκτίονται γι’ αυτούς τους ανθρώπους που δεν έχουν κανένα δικαίωμα και καμμία δυνατότητα να επανενταχθούν στην κοινωνία μας, αλλά ταυτόχρονα η πολιτεία πρέπει να είναι υπεύθυνη έναντι αυτών που συμμορφώνονται, με κριτήρια ανθρωπιστικά, με κριτήριο το αίσθημα του δικαίου, που είναι πάνω απ’ όλους μας, πάνω και από τους Βουλευτές και από τους δικαστές κι από τον οποιοδήποτε πολίτη.

Είναι πάνω απ’ όλα το σύστημα, ο πολιτικός και νομικός μας πολιτισμός, ο πολιτισμός της Δύσης, αυτός ο πολιτισμός που έφερε τη δικαιοσύνη στο επίκεντρο του ανθρώπου και της κοινωνίας μας.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Τον λόγο τώρα έχει ο κ. Παππάς από τη Νέα Δημοκρατία.

**ΙΩΑΝΝΗΣ ΠΑΠΠΑΣ:** Κατ’ αρχάς, να πω κι εγώ χρόνια πολλά στον Πρόεδρο της Βουλής μας, τον Κωνσταντίνο Τασούλα, στον Υπουργό μας, αλλά και στον δευθυντή σας, τον αγαπημένο Κωνσταντίνο Κόκκινο, με αγάπη για όλο το έργο που κάνει καθημερινά στο Υπουργείο.

Κυρία Πρόεδρε, κύριοι Υπουργοί, κυρίες και κύριοι Βουλευτές, αποτελεί αν μη τι άλλο ένα θετικό βήμα το γεγονός ότι η Αξιωματική Αντιπολίτευση, ο ΣΥΡΙΖΑ, υπερψήφισε επί της αρχής το νομοσχέδιο του Υπουργείου Δικαιοσύνης. Ειλικρινά χάρηκα πάρα πολύ για τη θετική σας ψήφο. Ένα πράγμα ελπίζω μόνο, η θετική σας ψήφος να είναι συνειδητή κι όχι για τα μάτια του κόσμου και στο όνομα μιας ψεύτικης συναίνεσης.

Δεν μπορώ, όμως, να μην πω κάτι ακόμα. Θα ήθελα προσωπικά και μιλώντας και εκ μέρους χιλιάδων πολιτών, να δίνατε και να δείξετε την ίδια συναίνεση σε μια σειρά ζητημάτων που άπτονται της πανδημίας και των επιπτώσεών της, να κάνετε ένα βήμα μπροστά από το κομματικό συμφέρον και τη μικροπολιτική που ασκείτε, να δίνατε τη θετική σας γνώμη και τη θετική σας ψήφο στα πακέτα μέτρων που εφάρμοσε και θα εφαρμόσει η Κυβέρνηση του Κυριάκου Μητσοτάκη, η Κυβέρνηση της Νέας Δημοκρατίας.

Είναι ένα ολοκληρωμένο σχέδιο και μέτρα τα οποία έχουν φτάσει ήδη τα 14,5 δισεκατομμύρια και αναμένεται να φτάσουν τα 24 δισεκατομμύρια με τη χρήση και των ευρωπαϊκών πόρων. Το σχέδιο αυτό και τα μέτρα που λαμβάνονται, κυρίες και κύριοι συνάδελφοι, δεν είναι αντικείμενο πολιτικής εκμετάλλευσης. Είναι η καλύτερη δυνατή προσπάθεια που καταβάλλεται από μία Κυβέρνηση που εργάζεται μέρα-νύχτα για την προστασία και την πρόοδο των Ελλήνων πολιτών, των εργαζομένων, των αγροτών, της νέας γενιάς, που πρέπει να προστατέψουμε το δικαίωμά της να συνεχίσει να κάνει όνειρα για το μέλλον, των συνταξιούχων, των επιχειρηματιών και βέβαια των ακριτών στα νησιά μας.

Κυρίες και κύριοι συνάδελφοι του ΣΥΡΙΖΑ, πρέπει να παραδεχτούμε πως στα λόγια ήσασταν και είστε καλοί, αλλά ο ελληνικός λαός και οι Έλληνες πολίτες κουράστηκαν από τα λόγια σας κι αποδείχθηκε αυτό στις τριπλές εκλογές που χάσατε. Δεν έχει περάσει πάνω από ένας χρόνος. Πιστεύω να μην το έχετε ξεχάσει. Κουράστηκε με τα λόγια σας.

Η Κυβέρνηση του Κυριάκου Μητσοτάκη, μέσα σε αυτή την πρωτόγνωρη και πρωτοφανή υγειονομική κρίση, αντέδρασε και ανταποκρίνεται πολύ γρήγορα. Στις δικές σας ακατάσχετες αοριστίες εμείς απαντάμε με πράξεις. Ενισχύσαμε το ΕΣΥ τόσο σε επίπεδο ιατρικού όσο και νοσηλευτικού προσωπικού. Αυξήσαμε τις μονάδες εντατικής θεραπείας, τις λεγόμενες ΜΕΘ, για να είναι οχυρωμένη η χώρα μας απέναντι σε κάθε υγειονομική πλέον απειλή. Θωρακίσαμε το σύστημα υγείας.

Απλώσαμε άμεσα ένα δίχτυ προστασίας για τους εργαζομένους και τις επιχειρήσεις, ένα πλέγμα μέτρων το οποίο συνεχίζεται και στόχος μας είναι η διασφάλιση των θέσεων εργασίας, η στήριξη των εισοδημάτων και η ενίσχυση ρευστότητας των επιχειρήσεων.

Με στοχευμένες παρεμβάσεις, που ανακοίνωσε χθες ο Πρωθυπουργός μας, στη βαριά μας βιομηχανία, τον τουρισμό, αλλά και στην εστίαση και στην οικονομία ευρύτερα, επιδιώκουμε να προσπεράσουμε αυτή την κρίση.

Έχουμε αναπτύξει ένα συμβόλαιο αλήθειας και ειλικρίνειας με τους Έλληνες πολίτες. Δεν υπάρχουν -το ξέρουν οι Έλληνες πολίτες, το γνωρίζουν όλοι πλέον- μαγικές λύσεις, λύσεις που συνεχίζετε να υπόσχεστε. Έρχεται μια δύσκολη περίοδος, γεμάτη προκλήσεις.

Οι συνέπειες της πανδημίας του κορωνοϊού σε πολιτικό, κοινωνικό και οικονομικό επίπεδο, όχι μόνο στην πατρίδα μας, αλλά και διεθνώς, θα είναι πολύπλευρες. Κι ενώ το γνωρίζετε πολύ καλά, αγαπητοί συνάδελφοι του ΣΥΡΙΖΑ, εσείς επιλέγετε τον διχασμό και τον λαϊκισμό. Εμείς επιλέγουμε την ενότητα, την ομοψυχία, την πολλή δουλειά και τα λίγα λόγια. Στο τέλος της πανδημίας η Ελλάδα θα βγει πιο ώριμη, πιο ισχυρή και πιο δυνατή.

Κυρίες και κύριοι συνάδελφοι, η διαδικασία ενσωμάτωσης μιας κοινοτικής οδηγίας από πολλούς θεωρείται μια τυπική διαδικασία, η οποία, όμως, πολλές φορές είναι εξαιρετική, γιατί εναπόκειται στον νομοθέτη η ποιότητα της ενσωμάτωσης και το πώς θα γίνει αυτή. Δυστυχώς, στο παρελθόν η χώρα μας είχε γίνει το κακό παράδειγμα για τέτοιες φαινομενικά απλές οδηγίες, γιατί αργούσε να τις ενσωματώσει στο Εθνικό Δίκαιο, αντιμετωπίζοντας ουκ ολίγες φορές τον κίνδυνο ενός προστίμου.

Τέτοιες είναι οι οδηγίες που σήμερα ενσωματώνονται με έναν χρόνο καθυστέρηση. Θυμίζω ότι έπρεπε να γίνει αυτή η διαδικασία από το 2019, πριν τις εκλογές του 2019. Για την οικονομία της συζήτησης θα επιλέξω να μην υπενθυμίσω ποια κυβέρνηση δεν έκανε αυτή την τυπική διαδικασία που σήμερα εμείς κάνουμε. Δεν πειράζει, όμως. Εμείς να είστε σίγουροι ότι θα το κάνουμε καλά και με τη μέριμνα της πολιτικής ηγεσίας του Υπουργείου Δικαιοσύνης αντιμετωπίζονται μία σειρά κρίσιμων ζητημάτων και θεσπίζεται ένα κοινό πλαίσιο κανόνων.

Κυρίες και κύριοι συνάδελφοι, με τις ρυθμίσεις του παρόντος σχεδίου νόμου αναβαθμίζονται ουσιαστικά οι υπηρεσίες του κράτους προς τους πολίτες, αλλά και τα δικαιώματα των ανηλίκων. Διασφαλίζεται η προστασία των δικαιωμάτων των παιδιών που είναι κατηγορούμενοι ή ύποπτοι σε ποινικές δίκες ή υπόκεινται σε διαδικασία ευρωπαϊκού εντάλματος σύλληψης. Επιταχύνονται, επίσης, οι διαδικασίες απονομής δικαιοσύνης με την ψηφιοποίηση των διαδικασιών.

Ουσιαστική και πολύ σημαντική είναι και η αύξηση των δικαστικών λειτουργών που προβλέπεται στο συγκεκριμένο νομοσχέδιο.

Εξίσου σημαντικές είναι οι διατάξεις για την καταπολέμηση της τρομοκρατίας, που προβλέπονται στο συγκεκριμένο νομοσχέδιο.

Με την ενσωμάτωση της σχετικής οδηγίας τυποποιούνται ως ποινικά αδικήματα η οργάνωση και η διευκόλυνση ταξιδιών με σκοπό την τρομοκρατία, η κλοπή, η εκβίαση και η πλαστογραφία, που σχετίζονται με τρομοκρατική δραστηριότητα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα χρειαστώ πολύ λίγο χρόνο ακόμη, κυρία Πρόεδρε.

Θα ήθελα να επισημάνω, επίσης, κυρίες και κύριοι συνάδελφοι, πως η βασική μας αρχή για τη δικαιοσύνη είναι η ανεξαρτησία της. Και αυτό δεν το διαπραγματευόμαστε! Δεν είναι μόνο συνταγματική επιταγή. Είναι βασική αρχή για την εύρυθμη λειτουργία της κοινωνίας και της δημοκρατίας μας. Εμείς δεν παρεμβαίνουμε στο έργο της δικαιοσύνης, όπως εσείς, κυρίες και κύριοι του ΣΥΡΙΖΑ. Εμείς δεν ενδιαφερόμαστε να ελέγξουμε τους αρμούς της εξουσίας.

Τελειώνοντας, θα ήθελα να αναφερθώ και στο άρθρο 67 του νομοσχεδίου, το οποίο, κατά τη γνώμη μου, είναι πολύ σημαντικό. Με την προσθήκη που γίνεται στον Κώδικα Πολιτικής Δικονομίας γίνονται ρυθμίσεις για την επίδοση με ηλεκτρονικά μέσα. Με τη μείζονα αυτή αλλαγή γίνεται ακόμα ένα αποφασιστικό βήμα προς τη σωστή κατεύθυνση της ψηφιοποίησης, ψηφιοποίηση που φτάνει και στη δικαιοσύνη, ψηφιοποίηση η οποία είναι προς όφελος των πολιτών και της λειτουργίας της δικαιοσύνης. Εξοικονομούνται πολύτιμοι πόροι και πολύτιμος χρόνος, που θα μπορούν να διατεθούν αλλού.

Η δικαιοσύνη είναι θεμέλιος λίθος της δημοκρατίας. Είναι ένας από τους πυλώνες του πολιτεύματός μας, ένας πυλώνας προστασίας του πολίτη και της κοινωνίας. Η δικαιοσύνη αποτελεί το καταφύγιο του κάθε πολίτη και οφείλουμε να κάνουμε ό,τι περνάει από το χέρι μας για να την προστατεύσουμε και να ενισχύσουμε τη λειτουργία της. Και όπως έλεγε ο Φρόιντ, το πρώτο προαπαιτούμενο του πολιτισμού είναι η δικαιοσύνη.

Για αυτό, λοιπόν, σας καλώ να υπερψηφίσετε το παρόν νομοσχέδιο.

Σας ευχαριστώ πάρα πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ, κύριε συνάδελφε.

Τον λόγο τώρα έχει ο κ. Σιμόπουλος, αμέσως μετά ο κ. Υψηλάντης και θα κλείσουμε με τον κ. Λιούπη.

Ορίστε, κύριε Σιμόπουλε, έχετε τον λόγο.

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ:** Κυρία Πρόεδρε, κύριοι Υπουργοί, κυρίες και κύριοι συνάδελφοι, ίσως αναρωτιέστε τι θέλει ένας μηχανικός στο παζάρι. Και, όμως, θέλει, γιατί το επάγγελμα του μηχανικού είναι απόλυτα συνυφασμένο με την ανάπτυξη. Και για μένα το Υπουργείο Δικαιοσύνης είναι ένα αναπτυξιακό Υπουργείο.

Δεν συζητήσαμε καθόλου αυτή την πτυχή του συγκεκριμένου Υπουργείου, ενός Υπουργείου που αν δεν ακολουθήσει τους μεταρρυθμιστικούς ρυθμούς της Κυβέρνησης, τότε γενικά η οικονομία θα έχει πρόβλημα. Πρέπει, λοιπόν, να τους ακολουθήσει.

Είναι εύκολο; Κατά τη γνώμη μου δεν είναι εύκολο, γιατί είναι ένα Υπουργείο, το οποίο, ουσιαστικά, εδώ και πάρα πολλές δεκαετίες είναι δομημένο και έχει μία ιεραρχία συγκεκριμένη. Και, βέβαια, αυτό το οποίο οφείλει να κάνει, είναι να σέβεται το δίκαιο, να υπηρετεί το δίκαιο.

Από την πλευρά της οικονομίας, την οποία υπηρετώ εδώ και σαράντα χρόνια, αυτό το οποίο κυρίως ενδιαφέρει είναι να προχωρούν οι επενδύσεις και να πηγαίνουν γρήγορα τα πράγματα στην οικονομία. Από την άλλη, η δικαιοσύνη απαιτεί αυτά όλα να γίνονται με έναν ρυθμό και με κανόνες δικαίου.

Υπάρχει μέση λύση; Ναι, υπάρχει. Υπάρχουν, κατά τη γνώμη μου, πάρα πολλές πράξεις οι οποίες περνούν μέσα από τα δικαστήρια, οι οποίες θα μπορούσαν να μην περνούν. Κάποτε πηγαίναμε για τις προσημειώσεις στα δικαστήρια και αυτοί οι οποίοι θέλαμε να προσομοιώσουμε ακίνητα. Μέχρι πρόσφατα ακόμη, πήγαιναν στα δικαστήρια αυτοί οι οποίοι ήθελαν να συναινέσουν στην άρση των προσημειώσεων. Αυτό δεν γίνεται τώρα.

Τέτοια, λοιπόν, παραδείγματα υπάρχουν πάρα πολλά και πιστεύω ότι ο κύριος ρόλος σήμερα του Υπουργείου είναι αυτός: Πρέπει να ενσωματώσει -και καλά κάνει και ενσωματώνει- ευρωπαϊκές οδηγίες. Είμαστε ένα κράτος ευρωπαϊκό, ένα κράτος το οποίο πρέπει να ταυτίζεται σε θέματα οικονομίας και πολιτικής, αν θέλετε, με την Ευρωπαϊκή Ένωση, κρατώντας, βέβαια, πάντα την εθνική μας ταυτότητα. Αυτό, όμως, είναι μία συζήτηση άλλης μορφής. Δεν είναι επί του παρόντος.

Αυτά τα οποία προτείνω, δεν ξέρω αν θα φέρουν περισσότερη ή λιγότερη δουλειά στους δικηγόρους. Δεν με απασχολεί. Είμαι σίγουρος, όμως, ότι η ανάπτυξη θα φέρει περισσότερη δουλειά σε όλους, είτε είναι μηχανικοί, είτε είναι δικηγόροι, είτε είναι οικονομολόγοι. Άρα, σε αυτή την κατεύθυνση πρέπει να κινηθούμε.

Επίσης, πρέπει να αφαιρέσουμε από αυτά τα απίστευτα δεσμά πάρα πολλούς ανθρώπους οι οποίοι συναλλάσσονται με το δημόσιο, προμηθευτές του δημοσίου, που ενώ έχουν 100% δίκιο, αντιμετωπίζουν, από την πλευρά της δημοσιοϋπαλληλικής ιεραρχίας πάντα, το εξής: «Δεν βαριέσαι! Μπορεί να έχεις δίκιο. Δεν βάζω την υπογραφή μου. Θα το βρεις στα δικαστήρια.» Τα δικαστήρια, όμως, είναι μετά από χρόνια. Μέσα από αυτό τον εκβιασμό, λοιπόν, πολλοί προμηθευτές του δημοσίου αναγκάζονται να συμβιβαστούν. Και όποιοι μπορούν να μην συμβιβαστούν κερδίζουν και μετά το δημόσιο -προσέξτε!- έρχεται και πληρώνει πολλαπλάσιους τόκους.

Όταν ήμουν στην κυβέρνηση πριν λίγα χρόνια, τέτοια παραδείγματα είχα πάρα πολλά. Στο τέλος το δημόσιο πλήρωνε δεκάδες εκατομμύρια, γιατί δεν υπήρχε ο τρόπος να βρεθεί νομικά η μέση λύση, ώστε να μπορεί να αντιμετωπίσει ο προμηθευτής του δημοσίου τον δημόσιο υπάλληλο που λέει, «Δεν βαριέσαι, θα τα βρεις στα δικαστήρια».

Τέτοια παραδείγματα έχουμε κι άλλα. Υπάρχουν άνθρωποι οι οποίοι άσκησαν διοίκηση και τρέχουν σήμερα στα δικαστήρια, γιατί υπήρχε η λύση -πιθανώς από κάποιους δικαστικούς λειτουργούς- ότι, «Δεν πειράζει, θα σε στείλω στα δικαστήρια και θα αθωωθείς εκεί». Για τους ανθρώπους αυτούς τι κάνουμε; Και είναι πολλοί. Και αύριο πιθανώς αυτό να επιταχυνθεί. Και, βέβαια, ήταν ένας κανόνας που κάποιες κυβερνήσεις συγκεκριμένες το έκαναν με πολύ μεγαλύτερη ζέση.

Τελειώνοντας, θα ήθελα να πω το εξής: Ας δούμε σαν αναπτυξιακό εργαλείο τη δικαιοσύνη. Ας βρούμε τρόπους να την αποδεσμεύσουμε από επαναλαμβανόμενες διαδικασίες, οι οποίες δεν χρειάζονται και δημιουργούν τροχοπέδη στην ανάπτυξη. Δεν θα υπάρχει πρόβλημα εργασίας. Να μην το βλέπουμε συντεχνιακά. Είμαι σίγουρος πως οτιδήποτε φέρνει μεταρρύθμιση στη χώρα, οτιδήποτε φέρνει ανάπτυξη, φέρνει δουλειές για όλους.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε συνάδελφε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι η Διαρκής Επιτροπή Παραγωγής και Εμπορίου καταθέτει την έκθεσή της επί του σχεδίου νόμου του Υπουργείου Τουρισμού: «Ειδικές μορφές τουρισμού και διατάξεις για την τουριστική ανάπτυξη».

Τον λόγο έχει ο κ. Υψηλάντης.

**ΒΑΣΙΛΕΙΟΣ - ΝΙΚΟΛΑΟΣ ΥΨΗΛΑΝΤΗΣ:** Κυρία Πρόεδρε, ευχαριστώ πάρα πολύ.

Κύριε Υπουργέ, σας εύχομαι χρόνια πολλά για τη γιορτή σας και χρόνια πολλά στο Καστελόριζο που σήμερα γιορτάζει λόγω Κωνσταντίνου και Ελένης, στη Μεγίστη, στη Ρω και στη Στρογγύλη.

Πράγματι, σήμερα ενσωματώνονται στο Δίκαιό μας αρκετές οδηγίες ενωσιακές, οι οποίες ήταν επιβεβλημένες εδώ και πάρα πολύ καιρό και, μάλιστα, οι κυβερνήσεις ΣΥΡΙΖΑ - ΑΝΕΛ, που είχαν την ευχέρεια να τις ενσωματώσουν στο Δίκαιό μας, δεν το είχαν πράξει, με αποτέλεσμα η χώρα μας να κινδυνεύει να υποστεί από την αργοπορημένη θέσπισή τους ποινές και να εγκαλείται από την Ένωση.

Η πρώτη οδηγία, η οποία ενσωματώνεται στη νομοθεσία μας, η οδηγία 800/2016, σχετικά με τις δικονομικές εγγυήσεις για τα παιδιά που είναι ύποπτοι ή κατηγορούμενοι στο πλαίσιο ποινικών διαδικασιών, είναι μια επιταγή για μια ομοιόμορφη σε επίπεδο ενωσιακής έννομης τάξης ρύθμιση αυτών των ζητημάτων που συμβάλλει τα μέγιστα στην ενίσχυση της εμπιστοσύνης στα συστήματα απονομής δικαιοσύνης σε όλα τα κράτη-μέλη της Ένωσης.

Οι προβλεπόμενες διατάξεις τελούν σε σχέση απόλυτης αρμονίας με τις ειδικότερες προβλέψεις του Συντάγματός μας στο άρθρο 21.

Εξειδικεύει μεταξύ άλλων την προστασία της παιδικής ηλικίας και της νεότητας, εντάσσοντας αυτά τα στοιχεία στην προστατευτική μέριμνα του κράτους. Η διαφύλαξη των νεότερων μελών της κοινωνίας καθίσταται περισσότερο επίκαιρη και αναγκαία, όταν τα πρόσωπα αυτά αποκτούν τις ιδιότητες του ύποπτου ή του κατηγορούμενου στο πλαίσιο ποινικών διαδικασιών καθώς τότε υπάρχει σημαντικός κίνδυνος να τεθούν βασικά δικαιώματά τους υπό αμφισβήτηση με συνακόλουθο αποτέλεσμα τον αρνητικό επηρεασμό της ψυχικής τους υγείας, αλλά και της ομαλής ανάπτυξης της προσωπικότητάς τους.

Είναι έτσι πρόδηλη η αναγκαιότητα ενός ρυθμιστικού πλαισίου που εγγυάται τη διασφάλιση των δικαιωμάτων όλων των νεαρών υπόπτων και κατηγορουμένων καθ’ όλη τη διάρκεια της ποινικής διαδικασίας μέχρι την έκδοση αμετάκλητης απόφασης.

Από τις εισαγόμενες αυτές ρυθμίσεις θα ήθελα να τονίσω το άρθρο 7, που για πρώτη φορά εισάγει το πολύ σημαντικό δικαίωμα της ατομικής αξιολόγησης, που συνίσταται στη συγκέντρωση πληροφοριών ειδικά για την προσωπικότητα και το κοινωνικο-οικονομικό περιβάλλον του νέου. Εισάγεται έτσι η δυνατότητα πληρέστερης αξιολόγησης της ψυχικής, σωματικής και διανοητικής τους κατάστασης, ενώ μεγάλη σημασία έχει η πρόβλεψη θέσπισης επιστημονικής ομάδας εκτίμησης των ανηλίκων αυτών δραστών, όπου συνδράμει, επίσης και η αρμόδια εισαγγελία πλημμελειοδικών

Το άρθρο 11 επιδιώκει την ουσιαστική αναβάθμιση των συνθηκών σωφρονισμού των ανηλίκων προβλέποντας χωριστούς χώρους κράτησης καθώς και δυνατότητα συμμετοχής σε μορφωτικά ή επαγγελματικά προγράμματα. Διαμορφώνονται έτσι υγιείς συνθήκες εγκλεισμού και υλοποιούνται ικανοποιητικά ειδικότερες στοχεύσεις του σωφρονιστικού συστήματος καθώς λαμβάνονται συγκεκριμένα και ουσιαστικά μέτρα για την ομαλή επανένταξη αυτών των ανθρώπων στην κοινωνία.

Επίσης, θεωρώ ότι με το άρθρο 12 θεσπίζεται ένας συγκεκριμένος κύκλος ποινικών αδικημάτων με την υποχρεωτική παράσταση ειδικού επιστήμονα μέλους της επιστημονικής ομάδας εκτίμησης. Η πρόβλεψη αυτή ενισχύει σημαντικά τις εγγυήσεις που οφείλει να προσφέρει η πολιτεία σε νέους που βρέθηκαν ύποπτοι.

Με το δεύτερο μέρος ενσωματώνεται η οδηγία 1371/2017 αναφορικά με την καταπολέμηση μέσω του Ποινικού Δικαίου της απάτης σε βάρος των οικονομικών συμφερόντων της Ένωσης. Όταν, λοιπόν, υπάρχει αυτή η πρόβλεψη και η σωστή λειτουργία σχετικά με την προστασία των οικονομικών συμφερόντων της Ευρωπαϊκής Ένωσης, δεν θα μπαίνουν έτσι στον κόσμο ορισμένοι έξυπνοι, οι οποίοι θεωρούν ότι μέσω της Ευρωπαϊκής Ένωσης μπορούν να κερδίζουν και να κερδίζουν παράνομα. Θα ξέρουν ότι αυστηρές διατάξεις έρχονται για να προστατεύσουν την ίδια την κοινοτική, την ευρωπαϊκή, την ενωσιακή έννομη τάξη, που είναι και συμφέρον για την ίδια μας τη χώρα.

Με το τρίτο μέρος ενσωματώνεται η οδηγία για την καταπολέμηση της τρομοκρατίας και όλοι γνωρίζουμε ότι είναι πάρα πολύ αναγκαίο ιδιαίτερα με την έξαρσή της στην Ευρώπη και το τέταρτο μέρος για τη δικαστική αρωγή για υπόπτους και κατηγορουμένους στο πλαίσιο ποινικών διαδικασιών για καταζητούμενους σε διαδικασία εκτέλεσης του ευρωπαϊκού εντάλματος σύλληψης.

Κύριε Υπουργέ, το πάτε καλά. Νομίζω ότι η δικαιοσύνη έχει βρει τον γιατρό της.

Θέλω να πω το εξής: Μαζί με τις διατάξεις, τις οποίες εισάγετε σήμερα και οι οποίες διευκολύνουν την ταχύτερη απονομή της δικαιοσύνης, αλλά και τη λειτουργία της δικαιοσύνης, θα ήθελα με αυτά να σας ζητήσω και κάτι από το Βήμα αυτό. Επαναλαμβάνω ότι τα πάτε, όπως είπα, πάρα πολύ καλά όσον αφορά τη διαμόρφωση του πλαισίου αυτού της δικαιοσύνης που αφορά και την απονομή της δικαιοσύνης.

Αυτό το οποίο θα πω δεν αφορά εσάς προσωπικά. Δεν είστε εσείς ο φταίχτης μιας κατάστασης που βιώνει η ιδιαίτερη πατρίδα μου η Δωδεκάνησος σχετικά με τη λειτουργία των κτηματολογίων της Ρόδου, της Κω και Λέρου, καθώς, επίσης, και την κατάσταση των κτηριακών υποδομών στα δικαστήρια της Ρόδου και της Κω.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτού)

Θα ήθελα μισό λεπτό, κυρία Πρόεδρε.

Θεωρώ ότι άμεσα, δεδομένου ότι όλα αυτά τα κτήρια, για τα οποία έχω μιλήσει, είναι κτήρια της ιταλικής περιόδου, της ιταλοκρατίας, που χρειάζονται παρεμβάσεις, που χρειάζονται ενδεχομένως μετακινήσεις υπηρεσιών κ.ο.κ., υπάρχει απαίτηση για τεχνικούς, καθώς και τα κτηματολόγιά μας και της Ρόδου και της Κω «μένουν» από τεχνικούς. Δηλαδή, εάν δεν φροντίσουμε να βρούμε τη χρυσή τομή με το Υπουργείο Περιβάλλοντος, έτσι ώστε να καλυφθούν οι θέσεις των τεχνικών, τότε χάνουμε το παιχνίδι, όπως λέγατε προηγουμένως, της ανάπτυξης. Θα χάσουμε πραγματικά το παιχνίδι και της ασφάλειας των συναλλαγών, αλλά και της ανάπτυξης μαζί.

Με αυτές τις σκέψεις ζητάω, κύριε Υπουργέ, σύντομα να προγραμματίσετε μια επίσκεψη στη Ρόδο και στην Κω, προκειμένου αυτά τα θέματα να τα δείτε από κοντά και να δώσετε τις λύσεις. Είμαι βέβαιος ότι τα πολύχρονα αυτά προβλήματα, όπως έχουν δημιουργηθεί, εσείς θα τα θέσετε στη σωστή τους βάση και θα δώσετε τις λύσεις που επιθυμούμε.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ ευχαριστώ, κύριε συνάδελφε.

Τον κατάλογο των ομιλητών θα κλείσει ο κ. Λιούπης από τη Νέα Δημοκρατία.

**ΑΘΑΝΑΣΙΟΣ ΛΙΟΥΠΗΣ:** Σας ευχαριστώ, κυρία Πρόεδρε.

Χρόνια σας πολλά, κύριε Υπουργέ, και σε όλες και όλους που γιορτάζουν σήμερα.

Θα ήθελα να εκφράσω την ικανοποίησή μου που βρισκόμαστε και πάλι εδώ, στην Αίθουσα της Ολομέλειας, δύο και πλέον μήνες μετά την αποφασιστική κίνηση της Κυβέρνησης και του Πρωθυπουργού για λήψη δραστικών μέτρων ενάντια στον COVID-19. Η έγκαιρη κινητοποίηση του κρατικού μηχανισμού, στηριζόμενη στην επιστημονική γνώση, όπως αυτή εκφράστηκε με τους ειδικούς, απεδείχθη σοφή και σωτήρια. Αποφύγαμε την απώλεια πολλών ανθρώπινων ζωών και πλέον διανύουμε μια περίοδο προσεκτικής και καλά σχεδιασμένης επιστροφής στους φυσιολογικούς ρυθμούς της καθημερινότητας.

Το σημερινό νομοσχέδιο είναι ένα από τα σημαντικά νομοσχέδια που ο Πρωθυπουργός είπε πως θα κατατεθούν και θα έρθουν για ψήφιση εντός του καλοκαιριού.

Tο Α΄Μέρος του νομοσχεδίου περιλαμβάνει την ενσωμάτωση της δηγίας 800/2016, ρυθμίζοντας το σημαντικό ζήτημα των δικαιωμάτων των ανηλίκων κατηγορουμένων ή υπόπτων για τέλεση ποινικών αδικημάτων. Καταγράφονται όλα τα δικαιώματα του ανηλίκου, όπως το δικαίωμα πρόσβασης στον δικηγόρο, το δικαίωμα νομικής βοήθειας, το δικαίωμα ενημέρωσης, η πρόβλεψη για ειδικούς χώρους κράτησης και η κατά προτεραιότητα εκδίκαση των υποθέσεων αυτών.

Στέκομαι κυρίως στο δικαίωμα ατομικής αξιολόγησης, κάτι που για πρώτη φορά εφαρμόζεται. Είναι πολύ σημαντικό για να έχουμε μια συνολική εικόνα της προσωπικότητας του ανήλικου δράστη. Σε αυτό το πλαίσιο η Υπηρεσία Επιμελητών Ανηλίκων και Κοινωνικής Αρωγής θα έχει ενεργό ρόλο και θα συντάσσει τη σχετική έκθεση.

Ένας ανήλικος που βρίσκεται στην ιδιαιτέρως δυσχερή θέση του υπόπτου ή κατηγορουμένου θα πρέπει να αντιμετωπίζεται και ως άτομο που χρήζει άμεσης βοήθειας. Πολύ συχνά ο ανήλικος δράστης είναι ταυτοχρόνως θύτης και θύμα και αυτό είναι κάτι που δεν πρέπει να παραβλέπουμε.

Στο Β΄ Μέρος του νομοσχεδίου ενσωματώνεται η οδηγία 1371/2017 για την καταπολέμηση της απάτης σε βάρος των οικονομικών συμφερόντων της Ευρωπαϊκής Ένωσης με αυστηροποίηση του νομικού πλαισίου. Η αλλαγή έγκειται στην εξομοίωση της ποινικής αντιμετώπισης μιας απάτης κατά της περιουσίας της Ευρωπαϊκής Ένωσης με μία απάτη κατά της περιουσίας του ελληνικού δημοσίου.

Η θέσπιση ενιαίων κανόνων αντιμετώπισης τέτοιων παράνομων πράξεων σε όλες τις χώρες-μέλη θα βοηθήσει αποτελεσματικά στην αντιμετώπιση φαινομένων, όπως η παράνομη λήψη ή παρακράτηση ευρωπαϊκών επιχορηγήσεων ή οι διασυνοριακές απάτες με τον ΦΠΑ, οι οποίες συνιστούν ποινικά αδικήματα.

Το Η΄ Μέρος του νομοσχεδίου περιλαμβάνει μεταξύ άλλων βελτιωτικές ρυθμίσεις σε ήδη ισχύουσες διατάξεις. Ειδικότερα, διορθώνεται η υπερβολικά σύντομη προθεσμία των πέντε μόλις ημερών που είχαν στη διάθεσή τους τα θύματα εγκλημάτων βίας για να καταγγείλουν τα εις βάρος τους αδικήματα και να δικαιούνται αποζημίωσης από την Ελληνική Αρχή Αποζημίωσης Εγκληματικών Πράξεων. Η προθεσμία πλέον γίνεται τρίμηνη και συνάδει πλήρως με τη σοβαρότητα αυτών των αδικημάτων.

Στο σχέδιο νόμου γίνονται καίριες παρεμβάσεις, στοχεύοντας στη βελτίωση και επιτάχυνση των διαδικασιών στον χώρο της δικαιοσύνης. Σε αυτή την κατεύθυνση είναι ιδιαιτέρως χρήσιμη η αύξηση των οργανικών θέσεων των δικαστικών λειτουργών, ώστε να διεκπεραιώνονται ταχύτερα οι δικαστικές υποθέσεις.

Η βίαιη διακοπή της λειτουργίας των δικαστηρίων λόγω της πανδημίας δημιούργησε την ανάγκη για άμεση αποσυμφόρηση της δικαστικής ύλης. Γι’ αυτό είναι επιβεβλημένη η διάταξη για παραγραφή του αξιοποίνου και παύση της ποινικής δίωξης που αφορά σε ήσσονος σημασίας και μικρότερης απαξίας πλημμελήματα.

Καινοτόμος είναι η διάταξη που επιτρέπει την επίδοση δικογράφου με ηλεκτρονικά μέσα. Είναι η πρώτη φορά που επιχειρείται κάτι τέτοιο στη χώρα μας και πρόκειται για πραγματική τομή στον χώρο της δικαιοσύνης. Η νέα ρύθμιση έχει όλα τα απαραίτητα εχέγγυα για να γίνει αυτός ο ενδεδειγμένος τρόπος επίδοσης, αφού δεν αποκλείει τους δικαστικούς επιμελητές, αντιθέτως η ηλεκτρονική επίδοση γίνεται από αυτούς.

Η Κυβέρνηση έχει επιδοθεί σε μια διαρκή προσπάθεια εκσυγχρονισμού και απλοποίησης των διαδικασιών με την αξιοποίηση της τεχνολογίας και η συγκεκριμένη διάταξη θα καταστήσει τις επιδόσεις ακόμα και προς το δημόσιο μια πολύ γρήγορη και απλή διαδικαστική πράξη.

Ενδεικτική της προσπάθειας της Κυβέρνησης και του Υπουργείου για ενίσχυση και αναβάθμιση της δικαιοσύνης είναι η ίδρυση κατεύθυνσης ειρηνοδικών εντός της Εθνικής Σχολής Δικαστικών Λειτουργών. Ήταν πάγιο αίτημα της Ένωσης Δικαστών και Εισαγγελέων, συνιστά ουσιαστική αναβάθμιση του κλάδου αυτού, καθώς οι ειρηνοδίκες θα είναι καλύτερα καταρτισμένοι και αρτιότερα προετοιμασμένοι να αναλάβουν τα καθήκοντά τους.

Κλείνοντας, το υπό συζήτηση νομοσχέδιο του Υπουργείου Δικαιοσύνης κατ’ αρχάς ενσωματώνει οδηγίες της Ευρωπαϊκής Ένωσης που θα έπρεπε προ πολλού να έχουν ενταχθεί στην ελληνική έννομη τάξη. Όμως, κάνει και ένα βήμα παρακάτω: Αντιμετωπίζει αρκετά ανοιχτά ζητήματα της ελληνικής δικαιοσύνης, δίνοντας απτές λύσεις.

Το σημαντικότερο όλων, όμως, είναι ότι καθ’ όλη τη διάρκεια κατάθεσης της συζήτησης η ηγεσία του Υπουργείου Δικαιοσύνης άκουσε προσεκτικά τις παρατηρήσεις όλων των φορέων, επιδιώκοντας να επιτύχει συναίνεση και να προσφέρει το νομοσχέδιο στις πραγματικές ανάγκες της δικαιοσύνης. Και αυτή είναι η απόλυτη απόδειξη ότι το νομοσχέδιο δεν θα παραμείνει κενό περιεχομένου, αλλά θα φέρει τις αλλαγές που επιδιώκει.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ πολύ, κύριε συνάδελφε.

Ορίστε, κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Ευχαριστώ πολύ, κυρία Πρόεδρε.

Θέλω, κατ’ αρχάς, να ευχαριστήσω για τις πολλές -πραγματικά πολλές!- ευχές λόγω της ονομαστικής μου εορτής όλους τους συναδέλφους που βρέθηκαν στο Βήμα και τις εξέφρασαν και βεβαίως και εγώ με τη σειρά μου να πω τις ευχές στους εορτάζοντες σήμερα. Είναι μία μέρα όπου πάρα πολλοί στην Ελλάδα φέρουν το συγκεκριμένο όνομα, οπότε αντιλαμβάνεστε ότι οι ευχές είναι ουσιαστικά στην ημερήσια διάταξη.

(Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. **ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ**)

Θα ξεκινήσω, κυρίες και κύριοι συνάδελφοι, για λόγους καθαρά οικονομίας της διαδικασίας από τις τροπολογίες, ώστε να υπάρχει η δυνατότητα κυρίως εδώ από το Προεδρείο να ενσωματωθούν στο σώμα του νομοσχεδίου, προκειμένου να κερδίσουμε κατά κάποιον τρόπο τον χρόνο.

Είναι αντιληπτό, προφανώς, ότι οι υπουργικές τροπολογίες κατατίθενται και είναι δεκτές.

Για την τροπολογία που κατέθεσε ομάδα Βουλευτών της Αξιωματικής Αντιπολίτευσης, τα είπαμε νομίζω στην προηγούμενη συνεδρίαση. Είναι μία τροπολογία η ουσία της οποίας ενσωματώνεται πιθανότατα στην πράξη νομοθετικού περιεχομένου που θα εκδοθεί στις αρχές της ερχόμενης εβδομάδας και αφορά στο άνοιγμα των πολιτικών δικαστηρίων. Δεν χρειάζεται να πούμε κάτι παραπάνω, νομίζω ότι είναι απολύτως σαφή τα ζητήματα.

Για τις τροπολογίες με αριθμό 298 και 302, που κατέθεσε η κ. Μπακαδήμα και συνάδελφοι Βουλευτές -είναι η αντίστοιχη, δηλαδή, για τη δημιουργία μιας 26ης Β΄ Εκπαιδευτικής Σειράς για την Εθνική Σχολή Δικαστών- νομίζω ότι τα έχουμε πει όλα αυτά- η θέση η οποία έχει εκφραστεί από εμένα -θα επαναλάβω και κάποια επιχειρήματα- νομίζω ότι λίγο ή πολύ είναι γνωστή, άρα δεν μπορεί να γίνει αποδεκτή.

Όσον αφορά την τροπολογία του κ. Κεγκέρογλου, θα ήθελα να τον ενημερώσω ότι θα δοθεί στη νομοπαρασκευαστική επιτροπή η οποία είναι αυτή την περίοδο σε πλήρη λειτουργία και αφορά στον Κώδικα των Δικαστικών Υπαλλήλων. Είναι ένα ζήτημα το οποίο άπτεται ουσιαστικά απολύτως της αρμοδιότητας της επιτροπής.

Η τροπολογία με αριθμό 303 για την απαλοιφή του εγκλήματος του άρθρου 168 και λοιπά δεν γίνεται δεκτή.

Η τροπολογία με αριθμό 306 για τη δίκαιη ικανοποίηση νόμιμων και ήδη προ του νέου Κώδικα Πολιτικής Δικονομίας αναγνωρισμένων απαιτήσεων -η κ. Γιαννακοπούλου, ο κ. Καμίνης, ο κ. Καστανίδης, η κ. Λιακούλη και ο κ. Μουλκιώτης- τίθεται υπ’ όψιν της ήδη ενεργούς Επιτροπής του Κώδικα Πολιτικής Δικονομίας, μιας και αντιλαμβάνεστε ότι υπάρχει όλη αυτή η διαδικασία εν εξελίξει. Άρα, δεν γίνεται δεκτή αυτή τη στιγμή.

Έχουμε, επίσης, τις τροπολογίες του κ. Κωνσταντόπουλου, της κ. Γιαννακόπουλου και του κ. Λιβανού. Είναι η ίδια περίπου τροπολογία που καταθέσατε που αφορά ένα συμβολαιογραφικό ζήτημα. Επειδή επίκειται και εδώ η αλλαγή του Κώδικα των Συμβολαιογράφων και υπάρχει μια μόνιμη διαβούλευση με τους εκπροσώπους της ολομέλειας των συμβολαιογραφικών συλλόγων, και αυτή θα τεθεί υπ’ όψιν αυτής της συζήτησης. Είναι η τροπολογία με αριθμό 308 και η τροπολογία με αριθμό 309.

Όσον αφορά την τροπολογία του κ. Πλεύρη, άκουσα με ενδιαφέρον την επιχειρηματολογία του, γίνεται δεκτή.

Δεν ξέρω αν υπάρχει κάποια άλλη για την οποία δεν έχουμε απαντήσει από όλες αυτές τις οποίες έχουμε. Θα το δούμε αμέσως μετά στην πορεία, αλλά αυτή είναι που γίνεται δεκτή.

Και επιτρέψτε μου να μπω σε κάποιες απαντήσεις σε τοποθετήσεις συναδέλφων, οι οποίες για άλλη μια φορά κινήθηκαν μονόπλευρα σε μια κατεύθυνση που σε έναν πολύ μεγάλο βαθμό αδικεί και την ουσία, αλλά και την πραγματικότητα στην οποία αναφέρεται το συγκεκριμένο νομοσχέδιο.

Θα έλεγα, λοιπόν, κυρίες και κύριοι συνάδελφοι, ότι η επανάληψη της θέσης περί κακής νομοθέτησης αδικεί στην Αίθουσα το συγκεκριμένο νομοσχέδιο. Πείτε μου, αλήθεια, πόσο καιρό έχετε ουσιαστικά επεξεργαστεί και συζητήσει νομοσχέδιο το οποίο συζητείται εξαντλητικά στην αρμόδια νομοπαρασκευαστική επιτροπή σε τέσσερις συνεδριάσεις και έρχεται να συζητηθεί στην Ολομέλεια του ελληνικού Κοινοβουλίου σε μία συζήτηση επί της αρχής και σε μία συζήτηση επί των άρθρων και όταν, μάλιστα, είναι το πρώτο νομοσχέδιο μετά την παρατεταμένη, δύσκολη και περίεργη περίοδο που περάσαμε λόγω της πανδημίας του κορωνοϊού;

Νομίζω ότι αδικείτε και τους εαυτούς σας, όταν έρχεστε και ορθώνετε ως ζήτημα πολιτικό τη μη καλή νομοθέτηση στη συζήτηση του συγκεκριμένου νομοσχεδίου, όπως και με τη θέση σας, αν θέλετε, περί του γεγονότος ότι κάποια άρθρα του νομοσχεδίου δεν είχαν συμπεριληφθεί στη δημόσια διαβούλευση.

Αλήθεια, έχετε ιδέα πόσα σχόλια γράφτηκαν στη δημόσια διαβούλευση γι’ αυτά τα άρθρα για τα οποία μιλήσατε οι περισσότεροι από σας, όπως είναι η νομική βοήθεια των ανηλίκων, καθώς και γενικότερα η νομική βοήθεια που ήταν ένα βασικό θέμα της συζήτησής μας στην Ολομέλεια, όπως βεβαίως και σε όλες τις συνεδριάσεις νωρίτερα; Ελάχιστα!

Αν, λοιπόν, υπήρχαν επίμαχα θέματα τα οποία μας απασχόλησαν σε ένα πολύ μεγάλο βαθμό σε ένα νομοσχέδιο που με κανονική διαδικασία στο μεγάλο του μέρος τέθηκε σε δημόσια διαβούλευση και για τα οποία δεν υπήρχαν σχόλια και ερχόμαστε εκ των υστέρων να πούμε ότι δεν το κάναμε καλά και ότι είχαμε κακή νομοθέτηση -γιατί δείτε πόσα πράγματα υπάρχουν ως ζητήματα και αυτά είναι τα ζητήματα για τα οποία, επαναλαμβάνω, δεν έγινε σχεδόν κανένα σχόλιο- αντιλαμβάνεστε ότι υπάρχει κάτι οξύμωρο και προφανώς μία μεγάλη ανακολουθία.

Πάμε, λοιπόν, να βάλουμε τα πράγματα σε μία σειρά. Δεν έχω τη δυνατότητα να μιλήσω για συγκεκριμένα άρθρα του νομοσχεδίου, απλούστατα διότι οι περισσότεροι από εσάς δεν αναφερθήκατε σε συγκεκριμένα άρθρα του νομοσχεδίου.

Έρχομαι, λοιπόν, στη νομική βοήθεια που αποτέλεσε ένα τεράστια ζήτημα. Από την αρχή άκουσα τις ενστάσεις που διατυπώθηκαν σχεδόν από όλους τους ομιλητές της Αντιπολίτευσης. Δεν μου είπατε ότι υπάρχει ένα ζήτημα με τις δέκα παραστάσεις που μπαίνουν ως προϋπόθεση για την υπεράσπιση όλων αυτών των ανθρώπων που εμπλέκονται σε ποινικά ζητήματα και έχουν το δικαίωμα στη νομική βοήθεια; Τις κάναμε πέντε. Δεν μου θέσατε ερώτημα ότι πρέπει να δούμε τα εισοδηματικά κριτήρια, προκειμένου κατά κάποιον τρόπο, επειδή υπήρχε η πίεση και από τον νομικό κόσμο και από τους δικηγόρους, να υπάρχει ένας επαναπροσδιορισμός; Τις 12.000 για το οικογενειακό εισόδημα, τις κάναμε 10.000. Δεν μου είπατε ότι υπάρχει ένα ζήτημα με το υψηλό πλαφόν που μπορεί να παίρνει ο κάθε δικηγόρος από τη νομική βοήθεια που ήταν 20.000; Τις 20.000 τις κάναμε 15.000.

Ζήτησα να μου δώσετε γραπτές προτάσεις και ο καθένας από σας ήρθε στο Βήμα και είπε διάφορα πράγματα τα οποία κάθε ένας από τους συναδέλφους που θα βρισκόταν στην Ολομέλεια θα μπορούσε να τα κινήσει με τον δικό του τρόπο, πράγματα όχι συγκεκριμένα, ενώ μίλησε περισσότερο καταγγελτικά και όχι με προτάσεις. Και εμείς ερχόμαστε σήμερα όλα αυτά τα οποία λέτε να τα συμπεριλάβουμε στο νομοσχέδιο, αποδεικνύοντας ότι σε έναν πολύ μεγάλο βαθμό η συζήτηση και βεβαίως η ενσωμάτωση των προτάσεων Βουλευτών της Αντιπολίτευσης είναι μία συνήθης πρακτική στη νομοθέτηση του Υπουργείου Δικαιοσύνης.

Τα λέω όλα αυτά, κυρίες και κύριοι συνάδελφοι, πριν μπω ενδεχομένως σε μια πιο σκληρή κριτική, γιατί εγώ θα επιμένω μέχρι το τέλος ότι πρέπει να κάνουμε μία κοινοβουλευτική άσκηση, τουλάχιστον σε ό,τι αφορά τα νομοσχέδια του Υπουργείου Δικαιοσύνης. Πρέπει κάποια στιγμή όλοι μαζί να δούμε ποια είναι η πραγματικότητα. Η αλήθεια και η πραγματικότητα είναι μία. Δεν υπάρχουν δύο αλήθειες. Η αλήθεια είναι μία και είναι μοναδική. Θα πρέπει, λοιπόν, στη βάση αυτής της αλήθειας και στη βάση αυτής της πραγματικότητας να οικοδομήσουμε όλοι μαζί.

Αλήθεια, μου λέτε ότι δεν έπρεπε να βάλουμε τα άλλα άρθρα του νομοσχεδίου. Δηλαδή, δεν θέλατε να πληρώσουμε τις μισθολογικές ωριμάνσεις των δικαστών; Πείτε μου, για να καταλάβω. Δεν θέλατε να το κάνουμε; Δεν ήταν στη διαβούλευση. Δεν θέλατε να δώσουμε τις εξήντα πέντε νέες οργανικές θέσεις; Δεν ήταν στη διαβούλευση. Δεν τις θέλατε; Θέλω να μου απαντήσετε για να το ξέρω. Δεν θέλατε να κάνουμε κατεύθυνση ειρηνοδικών στην Εθνική Σχολή Δικαστών; Δεν ήταν στη διαβούλευση. Δεν θέλατε να τα κάνουμε; Δεν θέλατε να προσδιορίσουμε ένα νομικό πλαίσιο λειτουργίας της Εθνικής Σχολής Δικαστών; Δεν ήταν στη διαβούλευση.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Για τα άλλα…

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Το καταλαβαίνω, το καταλαβαίνω. Μπορεί να έχετε μια διαφορετική άποψη για την παραγραφή των αδικημάτων και για την παραγραφή των ποινών. Όμως, αλήθεια, αυτό συμβαίνει για κάτι το οποίο, όσοι τουλάχιστον βρέθηκαν στην κυβέρνηση, φρόντισαν να νομοθετήσουν με ακριβώς τον ίδιο τρόπο στο πρόσφατο, και όχι μόνο, παρελθόν. Άρα, πρέπει κάποια στιγμή να ξεπεράσουμε τον εαυτό μας.

Επαναλαμβάνω, ζητώ να κάνουμε όλοι μαζί σε όλα τα νομοσχέδια του Υπουργείου Δικαιοσύνης μία κοινοβουλευτική άσκηση, προσπαθώντας τουλάχιστον να εκπέμψουμε ένα σοβαρό μήνυμα στην ελληνική κοινωνία. Ναι, εγώ προσωπικά πιστεύω ότι η πολιτική, όπως ασκείται και όπως λειτουργεί, είναι παιδαγωγός της κοινωνίας. Αυτή είναι η άποψή μου. Και σας το λέω χωρίς να κρύβομαι πίσω από το δάχτυλό μου.

Και πιστεύω, βεβαίως, σηκώνοντας το γάντι από εσάς, κύριε Καμίνη, ότι κάποια στιγμή ο προγραμματισμός πρέπει να γίνεται στη βάση μιας πολύ σοβαρής συζήτησης και μιας, αν θέλετε, ανοιχτής και ειλικρινούς συζήτησης.

Θέλετε να σας πω τι πιστεύω για τη δικαιοσύνη; Πιστεύω ότι κουβαλάει παθογένειες δεκαετιών, όπως πιστεύω ότι, δυστυχώς, παρά τις όποιες ενδεχομένως σοβαρές και ειλικρινείς προσπάθειες επιχειρήθηκαν στο παρελθόν, δεν υπήρξε αποτέλεσμα στην κατεύθυνση που θέλαμε. Διότι στη δικαιοσύνη, για την οποία δεν χρειάζεται να πούμε τα αυτονόητα, όπως ότι είναι πυλώνας της δημοκρατίας και ότι στηρίζεται σ’ αυτή η ελληνική κοινωνία και οι Έλληνες πολίτες, η μεγάλη παθογένεια που αφορά στην καθυστέρηση του χρόνου απονομής της δεν επιλύεται με αυτές τις μικρές τακτοποιητικές παρεμβάσεις που κατά βάση γίνονται διαχρονικά. Χρειάζονται μεταρρυθμίσεις, χρειάζεται να αλλάξουν πράγματα, χρειάζεται να κοιτάξουμε το πρόσωπό μας στον καθρέφτη και να αναλάβουμε τόσο την προσωπική όσο και την κομματική ευθύνη.

Όσο προσπαθούμε να ακροβατήσουμε μεταξύ συμφερόντων, συντεχνιών κατά βάση -δεν θέλω να πω κάτι αρνητικό, μην το παρεξηγήσετε- και μεταξύ όλων αυτών που πρέπει να κάνουμε από τη δική μας πλευρά κλείνοντας το μάτι, είτε σε κάποιες κοινωνικές επαγγελματικές ομάδες είτε σε κάποια κομμάτια της κοινωνίας, το αποτέλεσμα δεν θα είναι αυτό που θέλουμε. Και μη μου πείτε ότι αμφιβάλλετε γι’ αυτό. Σε όλη αυτή, λοιπόν, την προσπάθειά της ακροβασίας που περιέγραψα νωρίτερα πρέπει όλοι να αναλάβουμε, επαναλαμβάνω, τη μεγάλη ευθύνη που μας αναλογεί.

Εγώ δεν σας κρύβω ότι αν δεν υπήρχε αυτή η πανδημία -γιατί βάλατε ορισμένα ουσιαστικά ερωτήματα-, θα ήμουν σε θέση περίπου στις αρχές του καλοκαιριού να κάνουμε αυτή την κουβέντα, αυτή τη γενικότερη συζήτηση, γιατί όντως υπάρχει μία στρατηγική, υπάρχει ένα πλαίσιο μεταρρυθμίσεων που προσωπικά εγώ, αλλά και ο Υφυπουργός και όλοι μας στο Υπουργείο Δικαιοσύνης, θέλουμε να το υπερασπιστούμε με έναν συγκεκριμένο τρόπο, προκειμένου να αλλάξουμε τον τρόπο λειτουργίας της δικαιοσύνης.

Όμως, αυτό βεβαίως προϋποθέτει και τον βασικό παράγοντα, που είναι η αλλαγή νοοτροπίας σε κάποια ζητήματα, κάτι που ξέρουμε πάρα πολύ καλά. Δεν γίνεται τίποτα με μαγικό ραβδί. Δεν γίνεται τίποτα, επειδή απλώς και μόνο στην αντιμετώπιση της κοινής λογικής και στις σκέψεις όλων μας μπορεί να το βλέπουμε προς μία συγκεκριμένη κατεύθυνση. Και νομίζω ότι όσοι συνάδελφοι έχουν εμπειρία, ειδικά μέσα στο χώρο του ελληνικού Κοινοβουλίου, από μία γενικότερη πρακτική και από μία γενικότερη φιλοσοφία που δεν μας αφήνει να κάνουμε τα απαραίτητα βήματα την κρίσιμη στιγμή, νομίζω ότι μπορούν να καταλάβουν και να δικαιολογήσουν τη συγκεκριμένη θέση.

Ναι, θέλουμε να κάνουμε μεταρρυθμίσεις, θέλουμε να επιταχύνουμε τη δικαιοσύνη. Πώς; Ήδη καταφέραμε, έστω με έναν συγκεκριμένο νόμο που είναι η διαμεσολάβηση -τον οποίο και εσείς υπερασπιστείτε, κύριε Καμίνη-, να δημιουργήσουμε μία νέα κουλτούρα γενικώς στο ζήτημα της επίλυσης των διαφορών μεταξύ πολιτών, μέσα από μια διαδικασία η οποία υπάρχει εμπεδωμένη στο σύνολο των σύγχρονων ευρωπαϊκών κοινωνιών και που στην Ελλάδα δεν έχει κάνει ακόμη τα απαραίτητα βήματα.

Βεβαίως θέλουμε να φέρουμε τη διαιτησία, την ποινική διαμεσολάβηση. Θέλουμε να κάνουμε τις μεταρρυθμίσεις που αφορούν στον τρόπο λειτουργίας των δικαστηρίων, στην ψηφιοποίηση και προχωράμε βήμα-βήμα.

Στο επόμενο νομοσχέδιο, που ήδη βρίσκεται σε δημόσια διαβούλευση, θα έχετε την ευκαιρία να δείτε ότι υπάρχει ένα πλέγμα ρυθμίσεων που αφορούν αφ’ ενός μεν στη λειτουργία του Ελεγκτικού Συνεδρίου και αφ’ ετέρου -γιατί μιλάμε για τη δικονομία του Ελεγκτικού Συνεδρίου- στη δυνατότητα σύστασης -εφόσον βεβαίως θέλουν οι οικείες διοικήσεις των δικαστηρίων- ειδικών τμημάτων για τα μεγάλα πρωτοδικεία και εφετεία της χώρας στην Αθήνα, τη Θεσσαλονίκη και τον Πειραιά, που θα μπορούν να εκδικάζουν υποθέσεις που αφορούν κυρίως σε αναπτυξιακά ζητήματα της χώρας. Και αυτά θα γίνονται με έναν τέτοιο τρόπο που θα δείχνουν ότι η Ελλάδα αρχίζει επιτέλους να αποκτά έναν σοβαρό και αξιόπιστο, αν θέλετε, τρόπο να προσεγγίζει ζητήματα τα οποία στο παρελθόν αμαύρωναν την εικόνα της χώρας μας και δημιουργούσαν μια πολύ μεγάλη αμφιβολία σε ένα μεγάλο μέρος του κόσμου. Όμως, όλα αυτά θέλουν έναν σοβαρό προγραμματισμό και θέλουν βήματα τα οποία να περιγράφονται νωρίτερα και να γίνονται στους συγκεκριμένους χρόνους τους οποίους περιγράφουμε.

Όμως, θα έχουμε την ευκαιρία και να τα συζητήσουμε όλοι μαζί και βεβαίως εγώ από τη δική μου πλευρά να σας παρουσιάσω όλα αυτά τα ζητήματα που αφορούν κυρίως τον τρόπο, με τον οποίον αυτή την περίοδο σχεδιάζουμε σημαντικές μεταρρυθμίσεις, σχεδιάζουμε αλλαγές, που αφορούν στον χώρο της δικαιοσύνης.

Για το θέμα της απορρόφησης των επιλαχόντων επιτυχόντων από τη Σχολή Δικαστών, νομίζω ότι είναι ένα ζήτημα το οποίο το έχουμε εξαντλήσει. Και πραγματικά δεν μπορώ να κατανοήσω τον λόγο, για τον οποίον επιμένουν αρκετοί συνάδελφοι και επανέρχονται, μέσα από μία λογική η οποία σε έναν πολύ μεγάλο βαθμό εγώ δεν μπορώ ούτε να τη δικαιολογήσω ούτε να την κατανοήσω, από την άλλη πλευρά.

Έχουμε πει ότι οι συγκεκριμένοι επιτυχόντες ολοκλήρωσαν μία διαδικασία, η οποία όμως προέβλεπε συγκεκριμένο αριθμό. Έχουμε πει ότι είναι ένας διαγωνισμός, ο οποίος επαναλαμβάνεται κάθε χρόνο. Έχουμε πει ότι αν πηγαίναμε να πάρουμε επιπλέον ανθρώπους από αυτή τη διαδικασία, ενδεχομένως θα υπήρχε ένα μεγάλο ζήτημα νομιμότητας του ήδη διενεργουμένου διαγωνισμού. Και έχουμε πει ότι το Συμβούλιο Επικρατείας έχει εκφραστεί επ’ αυτού. Υπάρχει αντίστοιχη απόφαση του Συμβουλίου Επικρατείας που αφορά βεβαίως στην πρόσληψη αξιωματικών του Λιμενικού.

Γιατί πρέπει οπωσδήποτε να δούμε μία τέτοια διαδικασία μέσα από μία λογική, η οποία σε έναν μεγάλο βαθμό δημιουργεί ένα τεράστιο ερωτηματικό νομιμότητας και εφόσον υπάρχει μία διαδικασία που επαναλαμβάνεται κάθε χρόνο;

Ανέφερε νωρίτερα η κ. Μπακαδήμα -δεν είναι εδώ- ότι είπα, κατά τη δική μου ομιλία την προηγούμενη Δευτέρα, πως στις άλλες περιπτώσεις δεν γίνεται διαγωνισμός κάθε χρόνο. Ναι, δεν γίνεται διαγωνισμός κάθε χρόνο. Γι’ αυτό κάνουμε κατεύθυνση ειρηνοδικών, για να γίνεται διαγωνισμός κάθε χρόνο πλέον από εδώ και πέρα.

Γι’ αυτό γίνονται όλα αυτά, γιατί πρέπει να αποκτήσουμε μία τάξη μέσα από μία λογική συγκεκριμένη, που θα αφορά σε όλες τις διαδικασίες και θα αφορά στον τρόπο με τον οποίο προσλαμβάνονται οι ανώτεροι και ανώτατοι, και όχι μόνο, πολιτειακοί λειτουργοί. Αυτή είναι η λογική, δεν είναι διαφορετική, δεν υπάρχει κάποιος άλλος λόγος. Πρέπει όλοι να το καταλάβουμε και πρέπει όλοι κατά βάση να το υποστηρίξουμε. Δεν νομίζω ότι χωράει οποιαδήποτε συζήτηση, η οποία ξεπερνάει την κοινή λογική ακόμα και στο συγκεκριμένο ζήτημα.

Τέλος, θέλω να κάνω ένα σχόλιο για την επαναλαμβανόμενη, υποτίθεται, παρέμβαση-μη παρέμβαση του Υπουργείου Δικαιοσύνης, που αφορά στις εκλογές της Ένωσης Δικαστών και Εισαγγελέων. Μάλιστα, μου έκανε μεγάλη εντύπωση που παρέσυραν οι συνάδελφοι του ΣΥΡΙΖΑ και τον πρώην Πρωθυπουργό, ο οποίος προχθές στην ομιλία του έκανε συγκεκριμένη αναφορά σε αυτό το ζήτημα.

Ζητάτε, κυρίες και κύριοι συνάδελφοι, να κάνουμε παρέμβαση; Ζητάμε να επέμβουμε σε ένα ζήτημα που δεν έχουμε καμμία αρμοδιότητα; Όταν δεν πρόκειται περί συνδικαλιστικού σωματείου, όταν δεν πρόκειται περί νομικού προσώπου δημοσίου δικαίου, όταν δεν υπάρχει πρόβλεψη και τελικά η Ένωση Δικαστών και Εισαγγελέων είναι ένα αστικό σωματείο -όπως είναι δεκάδες και εκατοντάδες σωματεία σε όλη την Ελλάδα-, ζητάτε να κάνει παρέμβαση το Υπουργείο Δικαιοσύνης είτε αναστέλλοντας τον χρόνο των εκλογών είτε δεν ξέρω και εγώ τι άλλο μπορεί να ζητούμε από το Υπουργείο Δικαιοσύνης;

Δεν θα μπορούσαμε να κάνουμε κάτι τέτοιο και δεν το κάνουμε με επίγνωση ότι πρέπει να σταθούμε στη νομιμότητα. Το γεγονός ότι αυτή τη στιγμή εντός της Ένωσης υπάρχουν ζητήματα διοικητικά, δεν αφορά εμάς, δεν αφορά στο Υπουργείο Δικαιοσύνης. Και βεβαίως είναι μία περίπτωση, η οποία ενδεχομένως να υπάρχει σε δεκάδες άλλα αστικά σωματεία της Ελλάδος. Γιατί πρέπει να λειτουργήσει κανείς διαφορετικά απέναντι σε αυτό; Προβλέπεται από κάποια νομοθεσία; Προβλέπεται από κάτι το οποίο αυτή τη στιγμή δεν κάνουμε και εγκαλούμαστε; Και έρχεται ένας μεγάλος αριθμός συναδέλφων στο Βήμα της Βουλής και μιλάει για το συγκεκριμένο ζήτημα;

Κυρίες και κύριοι συνάδελφοι, θα κλείσω όπως άρχισα: Η αλήθεια πάντα είναι μία και η πραγματικότητα πάντα είναι μία. Είναι μία και μοναδική. Θέλω να σας ζητήσω αυτή την πραγματικότητα να την βλέπουμε, να την κατανοούμε και να την υποστηρίζουμε όλοι μας με έναν μοναδικό τρόπο, που τουλάχιστον έχει αναφορά -επαναλαμβάνω, τουλάχιστον- στην κοινή λογική, αφήνοντας έξω κάθε μικροπολιτική προσέγγιση απ’ αυτή τη διαδικασία και εκτιμώντας ότι για να κάνουμε τα επόμενα βήματα ως ελληνική κοινωνία θα πρέπει να δούμε πώς μπορούμε από τον χώρο του Κοινοβουλίου να στέλνουμε ένα συγκεκριμένο παιδαγωγικό μήνυμα προς όλους τους Έλληνες πολίτες.

Και νομίζω ότι αυτή θα είναι η πραγματικά μεγάλη ευκαιρία, αν θέλουμε η επόμενη μέρα να είναι μία καλύτερη μέρα και για την ελληνική κοινωνία, να είναι μία καλύτερη μέρα για την πατρίδα μας και να δημιουργήσει την πραγματική ελπίδα και για εμάς, αλλά βεβαίως και για τις επόμενες γενιές.

Με αυτές τις σκέψεις -ούτως ή άλλως το είχα κάνει και στην ομιλία μου επί της αρχής- σας καλώ να υπερψηφίσετε, κατά το δυνατόν και βεβαίως ανάλογα με το πώς εσείς το αντιλαμβάνεσθε, και τα επιμέρους άρθρα του προτεινόμενου νομοσχεδίου.

Εμείς πιστεύουμε ότι όταν υπάρχει κατ’ αρχάς η δυνατότητα να ενσωματώσεις συγκεκριμένες ευρωπαϊκές οδηγίες, ένα μνημόνιο συνεργασίας, να προσαρμόσεις ελληνική νομοθεσία που αφορά στη EUROJUST, αλλά βεβαίως να τακτοποιήσεις και ζητήματα τα οποία λιμνάζουν εδώ και πολλά χρόνια, προφανώς δεν συνιστά μία λογική ενός νομοσχεδίου «σκούπα» ή ακόμη και «κουρελού», όπως άκουσα να λένε κάποιοι συνάδελφοι.

Συνιστά την πραγματική ανάγκη όλα αυτά τα ζητήματα που είναι εκκρεμότητες να τα κάνεις προτεραιότητα, να κάνεις το νομοθετικό βήμα που πρέπει, να ξαναδώσεις το κύρος και την οντότητα στη χώρα σου, μία ευρωπαϊκή χώρα, και να μπορέσεις με αυτό τον τρόπο να δείξεις και προς τους Ευρωπαίους εταίρους, αλλά και προς το εσωτερικό της χώρας ότι με σοβαρότητα και ευθύνη στέκεσαι απέναντι σε αυτά τα ζητήματα, τα οποία προκύπτουν.

Θέλω να ευχαριστήσω τους συναδέλφους εισηγητές, αγορητές του νομοσχεδίου, τον κ. Κουτσούμπα, τον κ. Καλαματιανό, την κ. Γιαννακοπούλου, την κ. Κομνηνάκα, την κ. Μπακαδήμα, τον κ. Χήτα. Θεωρώ ότι, παρά τις διαφορές που μπορεί να είχαμε και να εκφράστηκαν από το Βήμα του ελληνικού Κοινοβουλίου, η συζήτηση τουλάχιστον κράτησε το μέτρο, το ύφος και το ήθος που επιβάλλεται για συζητήσεις του Υπουργείου Δικαιοσύνης.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ένα λεπτό, κύριε συνάδελφε.

Θέλω να ρωτήσω ποιοι από τους εισηγητές θέλουν να κάνουν χρήση της δευτερολογίας τους. Απ’ ό,τι βλέπω είναι ο κ. Καλαματιανός, η κ. Γιαννακοπούλου, ο κ. Χήτας.

Τον λόγο έχει ο κ. Χήτας για δύο λεπτά.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Κύριε Πρόεδρε, δεν πάμε με τη σειρά;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Πάμε ανάποδα.

Ορίστε, κύριε Χήτα, έχετε τον λόγο.

**ΚΩΝΣΤΑΝΤΙΝΟΣ** **ΧΗΤΑΣ:** Κύριε Καλαματιανέ, θα είμαι πολύ σύντομος. Ούτως ή άλλως, είχαμε έρθει σε συνεννόηση να μη μιλήσουμε, αλλά προφανώς προκάλεσαν αυτά που είπε ο Υπουργός, οπότε θα χρειαστεί να απαντήσουμε. Το αντιλαμβάνομαι απόλυτα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Έτσι είναι αυτά.

**ΚΩΝΣΤΑΝΤΙΝΟΣ** **ΧΗΤΑΣ:** Κύριε Υπουργέ κι εμείς σας ευχαριστούμε. Ήταν μια εποικοδομητική συζήτηση, ένας γόνιμος διάλογος που διήρκησε πάρα πολύ. Εγώ δεν βρήκα λόγο να πω ότι δεν τηρήθηκαν οι διαδικασίες. Θεωρώ ότι το εξαντλήσαμε το θέμα, δηλαδή το παρατεντώσαμε –ας μου επιτραπεί η έκφραση- το παρακάναμε, ακόμα και με τις δύο συνεδριάσεις της ολομέλειας. Ό,τι ήταν να πούμε, το είπαμε.

Θέλω να καταλάβετε κι εσείς -νομίζω ότι ο ελληνικός λαός το κατάλαβε- τον λόγο για τον οποίο η Ελληνική Λύση καταψηφίζει το νομοσχέδιο αυτό. Ελπίζω να έχει γίνει αντιληπτό και ξεκάθαρο στο Σώμα και σε εσάς και στο επιτελείο σας. Νομίζω ότι από την πρώτη μέρα ήμασταν ξεκάθαροι. Οι λόγοι είναι συγκεκριμένοι που δεν ψηφίζουμε το νομοσχέδιο αυτό. Σε κάποια επιμέρους άρθρα θα τοποθετηθούμε ανάλογα, θα το πράξουμε ευθύς αμέσως που θα ανοίξει η διαδικασία ψηφοφορίας.

Επίσης, θέλω να καταλάβετε από αυτά που είπε τόσο ο Πρόεδρός μας όσο κι εγώ ως εισηγητής και τα υπόλοιπα μέλη, στελέχη, Βουλευτές που πήραν τον λόγο αυτές τις μέρες, ότι πραγματικά μας ενδιαφέρει -και θα μείνω σε αυτό που είπατε- το θέμα με τις παθογένειες που ταλανίζουν την ελληνική δικαιοσύνη.

Ο νους ο δικός μας και το ενδιαφέρον, κύριε Υπουργέ, είναι εκεί στραμμένα και θέλουμε εκεί να συνεργαστούμε και να μπορέσουμε και μέσα από τις προτάσεις που έχει η Ελληνική Λύση να δώσουμε λύση σε αυτές τις παθογένειες δεκαετιών που πραγματικά ταλανίζουν την ελληνική δικαιοσύνη και είμαστε πραγματικά σε ένα πολύ χαμηλό επίπεδο. Εκεί είναι το δικό μας το μυαλό.

Νομίζω ότι ήμασταν ξεκάθαροι σε όλα. Από την αρχή είπαμε όχι. Ξέρετε κάτι; Δεν είναι κακό να διαφωνούμε, αρκεί να είναι τίμια η διαφωνία. Είμαστε ξεκάθαροι για ποιο λόγο διαφωνούμε και σε αυτό μένω.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Το καταλάβαμε, κύριε Χήτα. Να είστε καλά.

Τον λόγο έχει η κ. Γιαννακοπούλου για δύο λεπτά.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Ευχαριστώ πολύ, κύριε Πρόεδρε.

Κύριε Υπουργέ, σας άκουσα με πολύ μεγάλη προσοχή και η αλήθεια είναι ότι τα είπατε με έναν πολύ πειστικό τρόπο. Κανείς δεν μπορεί να διαφωνήσει στην ανάγκη για τομές, για μεταρρυθμίσεις στον πολύπαθο χώρο της Δικαιοσύνης, να κοιτάξουμε μακριά, αφήνοντας πίσω τις παθογένειες του παρελθόντος.

Όμως, φοβάμαι, πάρα πολύ, κύριε Υπουργέ, ότι με τον τρόπο που ειδικά αντιμετωπίζετε τις τροπολογίες -και θα αναλύσω αμέσως τώρα- δείχνετε ακριβώς το αντίθετο. Τι εννοώ;

Απορρίψατε τις δύο τροπολογίες του Κινήματος Αλλαγής οι οποίες αναφέρονται στα δίκαια αιτήματα εργαζομένων που έχουν απαιτήσεις, οι οποίες είναι ανικανοποίητες, που είχαν γεννηθεί, διαγνωστεί, αναγγελθεί σε διαδικασίες αναγκαστικής εκτέλεσης, προκειμένου να προταχθούν έναντι των τραπεζών, ένα πάρα πολύ δίκαιο αίτημα με βάση την αναγγελία που θα έπρεπε να είχε γίνει, έτσι όπως ήταν με βάση τον παλιό κώδικα πολιτικής δικονομίας. Είπατε «όχι» σε αυτό, είπατε «όχι» στην άλλη τροπολογία του Κινήματος Αλλαγής για μια δίκαιη ρύθμιση σε ζητήματα συμβολαιογράφων και μας φέρνετε αυτήν την τροπολογία, κύριε Υπουργέ.

Να πω ποια τροπολογία μάλλον κάνετε αποδεκτή; Απορρίψατε τις τροπολογίες όλης της Αντιπολίτευσης και αποδεχτήκατε την τροπολογία του Βουλευτή σας, η οποία τι λέει; Γιατί πρέπει να ακούσει το ελληνικό Κοινοβούλιο και το πανελλήνιο το τι λέει η συγκεκριμένη, εντελώς φωτογραφική τροπολογία. «Οποιοσδήποτε παραποιεί ή νοθεύει το αποτέλεσμα εκλογών για την ανάδειξη συλλογικών οργάνων ή αντιπροσώπων οποιασδήποτε συνδικαλιστικής οργάνωσης τιμωρείται με φυλάκιση μέχρι ενός έτους».

Είναι φωτογραφικό, κύριε Υπουργέ; Γιατί, για να σας θυμίσω, στο νομοσχέδιο σήμερα που ψηφίζουμε, στα άρθρα 63 και 64 υπάρχει και χειρότερο από αυτό: Στις ποινές που τιμωρούνται μέχρις ενός έτους παραγράφεται το αξιόποινό τους. Ο άνθρωπος για τον οποίο, δηλαδή, υπάρχει και έχει γραφτεί η συγκεκριμένη τροπολογία τη βγάζει λάδι! Αυτό κάνει το Υπουργείο και καλείτε να φέρετε στη Βουλή των Ελλήνων; Αυτό αποδέχεστε, κύριε Υπουργέ, αυτή τη φωτογραφική διάταξη;

Καλείστε να δώσετε ξεκάθαρες απαντήσεις, γιατί αυτό είναι σκανδαλώδες και αυτό έρχεται σε πλήρη αντίθεση με όλα όσα μας είπατε σήμερα εδώ πέρα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε την κ. Γιαννακοπούλου.

Τον λόγο έχει ο κ. Καλαματιανός για δύο λεπτά.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Ευχαριστώ, κύριε Πρόεδρε.

Κύριε Υπουργέ, στην ομιλία μου σήμερα αναφέρθηκα στον ευτελισμό των διαδικασιών με το άνοιγμα της κάλπης και την εξαγωγή του άκυρου ψηφοδελτίου και στη συνέχεια το κλείσιμο και όλα αυτά τα ευτράπελα που ζήσαμε χθες, που δυστυχώς υποβαθμίζουν τον κοινοβουλευτισμό μας, υποβαθμίζουν τους θεσμούς, υποβαθμίζουν τη δημοκρατία μας.

Δυστυχώς, σε συνέχεια αυτών που είπε η κ. Γιαννακόπουλου, διαπιστώνουμε ότι ένα τέτοιο παράδειγμα, δηλαδή η παραποίηση ή η νόθευση αποτελεσμάτων εκλογών για την ανάδειξη συλλογικών οργάνων κ.λπ. τιμωρείται με φυλάκιση μέχρις ενός έτους, ενώ εάν πρόκειται για μέλος εφορευτικής επιτροπής με φυλάκιση έως δύο ετών. Αυτά τα παραδείγματα θέλουμε να φέρουμε;

Κύριε Υπουργέ, πρέπει να απαντήσετε. Αφορά συγκεκριμένο ή συγκεκριμένους αυτό το πράγμα; Με αυτό που ζήσαμε εδώ χθες δίνουμε το παράδειγμα και σε συνδικαλιστικές οργανώσεις να μην τιμωρούνται άνθρωποι, οι οποίοι λειτουργούν έτσι; Τι συμβαίνει; Πρέπει να εξηγηθεί. Είναι πολύ σοβαρό.

Και συνεχίζω με το θέμα της λήξης της θητείας και μη διεξαγωγής εκλογών στην Ένωση Δικαστών και Εισαγγελέων. Οι ίδιοι επισημαίνουν ότι αρνηθήκατε την παράταση της θητείας της ένωσης του διοικητικού συμβουλίου που υπηρετεί, ενώ δεχτήκατε την παράταση άλλων διοικητικών συμβουλίων.

Η ένωση, κύριε Υπουργέ, δεν είναι ένα απλό αστικό σωματείο. Είναι ένα όργανο που αναφέρεται στο Σύνταγμα, έχει θεσμικό ρόλο κρίσιμο και παρεμβαίνει σε σημαντικά θέματα της δικαιοσύνης. Δεν είναι ένα απλό αστικό σωματείο. Εν μέσω πανδημίας κορωνοϊού δεν επετράπη το να γίνουν εκλογές. Αυτό ζητούσε κατ’ αρχάς το διοικητικό συμβούλιο. Δεν επετράπη, παρ’ ότι ο ΕΟΔΥ είχε επιτρέψει τη διεξαγωγή των εκλογών.

Και τι λέτε τώρα; Τους παραπέμπετε στα νόμιμα. Ποια είναι τα νόμιμα; Αίτηση στο πρωτοδικείο, διορισμός προσωρινής διοίκησης, η οποία απλά θα έχει το καθήκον να προετοιμάσει τις εκλογές. Μήπως θέλετε να επιβάλετε σιωπητήριο στην ένωση, διότι πήρε θέση σε καίρια ζητήματα, υποβάθμιση εργασιακών δικαιωμάτων κ.λπ.; Γιατί αυτό θα κάνετε. Με την αίτηση στο πρωτοδικείο διορίζεται προσωρινή διοίκηση που θα ασχολείται μόνο με τις εκλογές, χωρίς να έχει εκπροσώπηση η ένωση, οι δικαστές και οι εισαγγελείς, όπως και τα άλλα ανώτατα δικαστήρια.

Κύριε Υπουργέ, δεν είναι μια αιτιολογία και δικαιολογία από μεριά σας για το ότι δεν συνεχίζει η θητεία, τουλάχιστον μέχρι να μπορέσει να γίνουν οι εκλογές ή τουλάχιστον να γίνουν εκλογές. Πρέπει να λυθεί.

Ευχαριστώ.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Κύριε Πρόεδρε, μπορώ να έχω τον λόγο; Πρέπει να απαντήσω.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Ευχαριστώ, κύριε Πρόεδρε.

Κυρίες και κύριοι συνάδελφοι, η κοινοβουλευτική πρακτική προβλέπει συγκεκριμένες διαδικασίες. Για τις τροπολογίες που καταθέσατε, κυρία Γιαννακόπουλου, σας είπα ότι και οι δύο θα ενταχθούν σε ενεργείς νομοπαρασκευαστικές επιτροπές, οι οποίες εξελίσσονται αυτή τη στιγμή.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Και όποιος νοθεύει τον βγάζετε λάδι;

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Η τροπολογία που κατέθεσε ο κ. Πλεύρης είχε μια λογική ότι έρχονται πολλές συνδικαλιστικές εκλογές στο τέλος του επόμενου μήνα. Το γνωρίζετε; Με βάση το γεγονός ότι δεν έγιναν πολλές εκλογές, έχουν μετατοπιστεί για το τέλος του ερχόμενου μήνα και αυτή ήταν η λογική και μόνο.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Μα, το κάνατε για άλλα σωματεία.

(Θόρυβος στην Αίθουσα)

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Εγώ δεν σας διέκοψα και προσπάθησα να ακούσω αυτά που είπατε με σεβασμό, αλλά ας μην επιστρέψουμε σε αυτή τη συζήτηση με αυτόν τον τρόπο.

Από εκεί και πέρα, ο καθένας από εμάς μπορεί εύκολα να κρίνει τι συμβαίνει και τι δεν συμβαίνει. Αν εσείς κρίνετε ότι αυτό είναι φωτογραφικό, είναι δικό σας θέμα. Εμείς πιστεύουμε, όμως, ότι πρέπει να απελευθερώσουμε τη διαδικασία ουσιαστικά των συνδικαλιστικών εκλογών με έναν συσχετισμό και έναν παραλληλισμό με το συμβαίνει στις εθνικές εκλογές. Νομίζω ότι υπάρχει μια αιτιολογική έκθεση, η οποία σε έναν πολύ μεγάλο βαθμό απαντάει στο συγκεκριμένο ερώτημα σε σχέση με αυτό που επαναλάβατε, κύριε Καλαματιανέ.

Εσείς πιστεύετε ότι έπρεπε να παρέμβει το Υπουργείο Δικαιοσύνης ως μη αρμόδιο στα διαδικαστικά των εκλογών της Ένωσης Δικαστών;

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Δεν έχει σημασία αυτό. Έχει θεσμικό ρόλο.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Δεν θέλω να θυμηθώ πόσο την αγαπούσατε την ένωση δικαστών στο πρόσφατο παρελθόν, όταν ήσασταν κυβέρνηση. Τώρα θυμηθήκατε και την αγαπάτε, αλλά αυτό είναι μια άλλη υπόθεση. Δεν χρειάζεται να λέμε ότι αυτές οι μετατοπίσεις είναι κατά το δοκούν, όποτε μας συμφέρει πάμε από τη μια πλευρά και όποτε δεν μας συμφέρει πάμε από την άλλη. Αυτά είναι γνωστές τακτικές οι οποίες αυτές ακριβώς έρχονται σε αντίθεση με αυτά που σας έλεγα νωρίτερα.

Άρα, λοιπόν, πρέπει κάποια στιγμή να ξεκαθαρίσουμε ότι φτάνουμε μέχρις εκεί που υπάρχει η αρμοδιότητα και η νομιμότητα. Δεν μπορεί κανείς να υποστηρίξει τη θεσμική λειτουργία, ειδικά το Υπουργείο Δικαιοσύνης, αν προσπαθεί με έναν τρόπο παρεμβάσεων, όπως δυστυχώς είχε περιγραφεί στο πρόσφατο παρελθόν, να δημιουργεί άλλα δεδομένα, είτε στο χώρο των δικαστών, είτε στον χώρο της Ένωσης Δικαστών και Εισαγγελέων.

Κύριε Χήτα, εγώ έχω εμπιστοσύνη στην ελληνική δκαιοσύνη. Θέλω να είμαι ειλικρινής, πέραν των προβλημάτων και των παθογενειών, που ομολογουμένως υπάρχουν και τις οποίες ανέφερα και εγώ ο ίδιος, θεωρώ ότι οι Έλληνες δικαστές και όλοι όσοι εμπλέκονται στον χώρο της ελληνικής δικαιοσύνης και οι δικαστικοί υπάλληλοι αλλά και ο νομικός κόσμος, κάνουν ό,τι μπορούν. Χρέος της ελληνικής πολιτείας είναι διά του Κοινοβουλίου, της όποιας κυβέρνησης έχει τη δυνατότητα να νομοθετεί, να δημιουργήσουμε αυτούς τους κανόνες που θα μας βοηθήσουν να κάνουμε το επόμενο βήμα, με μεταρρυθμίσεις, με αλλαγές, με βελτιώσεις, με όλα αυτά, όμως, που πρέπει να οικοδομήσουμε σε μια πραγματική σχέση εμπιστοσύνης, τουλάχιστον μεταξύ μας. Γιατί μόνο τότε θα μπορέσουμε να εκπέμψουμε και το σωστό παιδαγωγικό μήνυμα.

Όλοι νομίζω έχουν ανάγκη ενός σταθερού παιδαγωγικού μηνύματος και αναφέρομαι όχι μόνο στον χώρο της δικαιοσύνης, αλλά και σε όλη την ελληνική κοινωνία και για να πιστέψουν ξανά στο πολιτικό σύστημα, αλλά πολύ περισσότερο για να δείξουμε τον δρόμο που πρέπει όλοι να ακολουθήσουμε.

Σας ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστώ πολύ.

Κηρύσσεται περαιωμένη η συζήτηση επί των άρθρων και των τροπολογιών του σχεδίου νόμου του Υπουργείου Δικαιοσύνης «Ενσωμάτωση στην ελληνική νομοθεσία των Οδηγιών (ΕΕ) 2016/800, 2017/1371, 2017/541, 2016/1919, 2014/57/ΕΕ, κύρωση του Μνημονίου Διοικητικής Συνεργασίας `μεταξύ του Υπουργείου Δικαιοσύνης της Ελληνικής Δημοκρατίας και του Υπουργείου Δικαιοσύνης και Δημόσιας Τάξεως της Κυπριακής Δημοκρατίας, τροποποιήσεις του ν.3663/2008 (Α΄99) προς εφαρμογή του Κανονισμού (ΕΕ) 2018/1727 και άλλες διατάξεις». Εισερχόμαστε στη ψήφιση επί των άρθρων, των τροπολογιών και του συνόλου και η ψήφισή τους θα γίνει χωριστά.

Σας επισημαίνουμε ότι η ψηφοφορία περιλαμβάνει ενενήντα τρία άρθρα, τρεις τροπολογίες, το ακροτελεύτιο άρθρο, καθώς και το σύνολο του νομοσχεδίου. Κάθε φορά στην οθόνη εμφανίζονται έως τέσσερα άρθρα προς ψήφιση. Για να ψηφίσετε και τα υπόλοιπα θα πρέπει να κυλίσετε την οθόνη αφής. Στο πάνω δεξιά μέρος της οθόνης εμφανίζεται κάθε φορά ο αριθμός των άρθρων που απομένουν για ψήφιση. Βεβαιωθείτε ότι έχετε ψηφίσει όλα τα άρθρα, τις τροπολογίες, το ακροτελεύτιο άρθρο και το σύνολο.

Αφού καταχωρίσετε την ψήφο σας, έχετε τη δυνατότητα να την ελέγξετε ή και να την αναθεωρήσετε, έως τη λήξη της ψηφοφορίας. Για οποιαδήποτε απορία απευθυνθείτε στο Προεδρείο προκειμένου να σας συνδράμουν οι αρμόδιοι υπάλληλοι.

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Εφόσον έχετε ολοκληρώσει τη ψηφοφορία, παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Οδυσσέας Κωνσταντινόπουλος)** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Ενσωμάτωση στην ελληνική νομοθεσία των Οδηγιών (ΕΕ) 2016/800, 2017/1371, 2017/541, 2016/1919, 2014/57/ΕΕ, κύρωση του Μνημονίου Διοικητικής Συνεργασίας μεταξύ του Υπουργείου Δικαιοσύνης της Ελληνικής Δημοκρατίας και του Υπουργείου Δικαιοσύνης και Δημόσιας Τάξεως της Κυπριακής Δημοκρατίας, τροποποιήσεις του ν.3663/2008 (Α΄ 99) προς εφαρμογή του Κανονισμού (ΕΕ) 2018/1727 και άλλες διατάξεις |
| Άρθρο 1 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΝΑΙ |
| Άρθρο 2 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΝΑΙ |
| Άρθρο 3 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΝΑΙ |
| Άρθρο 4 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΝΑΙ |
| Άρθρο 5 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΝΑΙ |
| Άρθρο 6 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΝΑΙ |
| Άρθρο 7 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΝΑΙ |
| Άρθρο 8 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΝΑΙ |
| Άρθρο 9 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 10 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΝΑΙ |
| Άρθρο 11 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΝΑΙ |
| Άρθρο 12 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΝΑΙ |
| Άρθρο 13 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΝΑΙ |
| Άρθρο 14 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΝΑΙ |
| Άρθρο 15 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΝΑΙ |
| Άρθρο 16 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΝΑΙ |
| Άρθρο 17 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΝΑΙ |
| Άρθρο 18 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΝΑΙ |
| Άρθρο 19 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΝΑΙ |
| Άρθρο 20 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΝΑΙ |
| Άρθρο 21 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΝΑΙ |
| Άρθρο 22 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΝΑΙ |
| Άρθρο 23 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΝΑΙ |
| Άρθρο 24 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΝΑΙ |
| Άρθρο 25 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΝΑΙ |
| Άρθρο 26 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΝΑΙ |
| Άρθρο 27 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΝΑΙ |
| Άρθρο 28 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΝΑΙ |
| Άρθρο 29 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 30 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 31 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 32 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 33 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 34 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 35 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 36 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 37 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 38 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 39 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 40 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 41 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΠΡΝ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΝΑΙ |
| Άρθρο 42 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΝΑΙ |
| Άρθρο 43 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 44 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΠΡΝ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΝΑΙ |
| Άρθρο 45 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΝΑΙ |
| Άρθρο 46 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΝΑΙ |
| Άρθρο 47 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΝΑΙ |
| Άρθρο 48 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΝΑΙ |
| Άρθρο 49 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΝΑΙ |
| Άρθρο 50 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΝΑΙ |
| Άρθρο 51 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΝΑΙ |
| Άρθρο 52 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΝΑΙ |
| Άρθρο 53 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΝΑΙ |
| Άρθρο 54 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΝΑΙ |
| Άρθρο 55 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΝΑΙ |
| Άρθρο 56 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 57 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 58 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΝΑΙ |
| Άρθρο 59 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 60 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΝΑΙ |
| Άρθρο 61 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΝΑΙ |
| Άρθρο 62 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 63 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 64 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΝΑΙ |
| Άρθρο 65 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΝΑΙ |
| Άρθρο 66 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΝΑΙ |
| Άρθρο 67 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 68 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΝΑΙ |
| Άρθρο 70 (νέο άρθρο 69) ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΝΑΙ |
| Άρθρο 71 (νέο άρθρο 70) ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΝΑΙ |
| Άρθρο 72 (νέο άρθρο 71) ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΝΑΙ |
| Άρθρο 73 (νέο άρθρο 72) ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΝΑΙ |
| Άρθρο 74 (νέο άρθρο 73) ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΝΑΙ |
| Άρθρο 75 (νέο άρθρο 74) ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΠΡΝ |
| Άρθρο 76 (νέο άρθρο 75) ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΠΡΝ |
| Άρθρο 77 (νέο άρθρο 76) ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΠΡΝ |
| Άρθρο 78 (νέο άρθρο 77) ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΠΡΝ |
| Άρθρο 79 (νέο άρθρο 78) ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΠΡΝ |
| Άρθρο 80 (νέο άρθρο 79) ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΠΡΝ |
| Άρθρο 81 (νέο άρθρο 80) ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΠΡΝ |
| Άρθρο 82 (νέο άρθρο 81) ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΠΡΝ |
| Άρθρο 83 (νέο άρθρο 82) όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΠΡΝ |
| Άρθρο 84 (νέο άρθρο 83) όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΠΡΝ |
| Άρθρο 85 (νέο άρθρο 84) ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΠΡΝ |
| Άρθρο 86 (νέο άρθρο 85) ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΠΡΝ |
| Άρθρο 87 (νέο άρθρο 86) ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΠΡΝ |
| Άρθρο 88 (νέο άρθρο 87) ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΠΡΝ |
| Άρθρο 89 (νέο άρθρο 88) ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΠΡΝ |
| Άρθρο 90 (νέο άρθρο 89) ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΠΡΝ |
| Άρθρο 91 (νέο άρθρο 90) ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΠΡΝ |
| Άρθρο 92 (νέο άρθρο 91) ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 93 (νέο άρθρο 92) όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 94 (νέο άρθρο 93) ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Υπ. Τροπ. 300/16 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Υπ. Τροπ. 301/17 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΝΑΙ |
| Βουλ. Τροπ. 307/21 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Ακροτελεύτιο Άρθρο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Επί του Συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Οδυσσέας Κωνσταντινόπουλος):** Μετά την ολοκλήρωση της ψηφοφορίας με το ηλεκτρονικό σύστημα, το σχέδιο νόμου του Υπουργείου Δικαιοσύνης: «Ενσωμάτωση στην ελληνική νομοθεσία των Οδηγιών (ΕΕ) 2016/800, 2017/1371, 2017/541, 2016/1919, 2014/57/ΕΕ, κύρωση του Μνημονίου Διοικητικής Συνεργασίας μεταξύ του Υπουργείου Δικαιοσύνης της Ελληνικής Δημοκρατίας και του Υπουργείου Δικαιοσύνης και Δημόσιας Τάξεως της Κυπριακής Δημοκρατίας, τροποποιήσεις του ν.3663/2008 (Α΄99) προς εφαρμογή του Κανονισμού (ΕΕ) 2018/1727 και άλλες διατάξεις» έγινε δεκτό επί των άρθρων, των τροπολογιών και στο σύνολο.

Συνεπώς το νομοσχέδιο του Υπουργείου Δικαιοσύνης: Ενσωμάτωση στην ελληνική νομοθεσία των Οδηγιών (ΕΕ) 2016/800, 2017/1371, 2017/541, 2016/1919, 2014/57/ΕΕ, κύρωση του Μνημονίου Διοικητικής Συνεργασίας μεταξύ του Υπουργείου Δικαιοσύνης της Ελληνικής Δημοκρατίας και του Υπουργείου Δικαιοσύνης και Δημόσιας Τάξεως της Κυπριακής Δημοκρατίας, τροποποιήσεις του ν.3663/2008 (Α΄99) προς εφαρμογή του Κανονισμού (ΕΕ) 2018/1727 και άλλες διατάξεις» έγινε δεκτό κατά πλειοψηφία, σε μόνη συζήτηση επί της αρχής, των άρθρων και του συνόλου και έχει ως εξής:

(Να μπει η σελίδα 294α)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Το Σώμα παρέσχε τη ζητηθείσαεξουσιοδότηση.

Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Με τη συναίνεση του Σώματος και ώρα 19.54΄ λύεται η συνεδρίαση για αύριο, ημέρα Παρασκευή και ώρα 9.00΄με αντικείμενο εργασιών του Σώματος: α) κοινοβουλευτικό έλεγχο, συζήτηση επίκαιρων ερωτήσεων και β) νομοθετική εργασία, μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Τουρισμού: «Ειδικές μορφές τουρισμού και διατάξεις για την τουριστική ανάπτυξη» σύμφωνα με την ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**