(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡΙΗ΄

Παρασκευή 13 Μαρτίου 2020

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Ειδική Ημερήσια Διάταξη:

Ορκωμοσία, σύμφωνα με το άρθρο 33 του Συντάγματος, της εκλεγείσας δια της ψήφου της Βουλής Προέδρου της Ελληνικής Δημοκρατίας κυρίας Αικατερίνης Σακελλαροπούλου., σελ.   
3. Ανακοινώνεται ότι αμέσως μετά τη λήξη της Ειδικής υνεδριάσεως της Βουλής των Ελλήνων της 22ας Ιανουαρίου 2020 κατά την οποία εξελέγη η Πρόεδρος της Δημοκρατίας και σύμφωνα με τη δοθείσα από το Σώμα εντολή, ο Πρόεδρος της Βουλής κύριος Κωνσταντίνος Τασούλας, συνοδευόμενος από τα μέλη του Προεδρείου του Σώματος, επισκέφθηκε την εκλεγείσα Πρόεδρο της Δημοκρατίας κυρία Αικατερίνη Σακελλαροπούλου και της ανήγγειλε εκ μέρους ολοκλήρου του Σώματος το αποτέλεσμα της διεξαχθείσης ψηφοφορίας και την εκλογή της ως Προέδρου της Ελληνικής Δημοκρατίας, σελ.   
4. Ανακοινώνεται η προσφώνηση του Προέδρου της Βουλής κυρίου Κωνσταντίνου Τασούλα προς την εκλεγείσα Πρόεδρο της Δημοκρατίας κυρία Αικατερίνη Σακελλαροπούλου και αναγγελία της εκλογής της, σελ.   
5. Ανακοινώνεται η αντιφώνηση της εκλεγείσης Προέδρου της Δημοκρατίας κυρίας Αικατερίνης Σακελλαροπούλου στον Πρόεδρο της Βουλής κύριο Κωνσταντίνο Τασούλα μετά την αναγγελία της εκλογής της, σελ.   
6. Ανακοινώνεται ότι η Εξοχωτάτη Πρόεδρος της Δημοκρατίας κυρία Αικατερίνη Σακελλαροπούλου, την οποίαν εξέλεξε η Βουλή με την ψήφο της κατά τη συνεδρίαση της 22ας Ιανουαρίου 2020, θα δώσει τον όρκο που ορίζει το άρθρο 33 παράγραφος 2 του Συντάγματος., σελ.   
7. Ανακοινώνεται ότι θα γίνει κατάθεση στεφάνου από την Πρόεδρο της Δημοκρατίας κυρία Αικατερίνη Σακελλαροπούλου, σελ.   
8. Επί διαδικαστικού θέματος:, σελ.

ΠΡΟΕΔΡΕΥΩΝ

ΚΑΚΛΑΜΑΝΗΣ Ν., σελ.

ΟΜΙΛΗΤΕΣ

Α. Επί διαδικαστικού θέματος:  
ΚΑΚΛΑΜΑΝΗΣ Ν. , σελ.

ΠΡΑΚΤΙΚΑ ΒΟΥΛΗΣ

Θ΄ ΑΝΑΘΕΩΡΗΤΙΚΗ ΒΟΥΛΗ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡΙΗ΄

Παρασκευή 13 Μαρτίου 2020

Αθήνα, σήμερα στις 13 Μαρτίου 2020, ημέρα Παρασκευή και ώρα 11.05΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. **ΝΙΚΗΤΑ ΚΑΚΛΑΜΑΝΗ**.

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, κηρύσσεται η έναρξη της ειδικής συνεδριάσεως της Βουλής των Ελλήνων.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 12-3-2020 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά της ΡΙΖ΄ συνεδριάσεώς του της Πέμπτης 12 Μαρτίου 2020 σε ό,τι αφορά την ψήφιση στο σύνολο του σχεδίου νόμου: «Εμπορικά σήματα - ενσωμάτωση της Οδηγίας (ΕΕ) 2015/2436 για την προσέγγιση των νομοθεσιών των κρατών μελών περί σημάτων και της Οδηγίας 2004/48/ΕΚ σχετικά με την επιβολή των δικαιωμάτων διανοητικής ιδιοκτησίας και άλλες διατάξεις»)

Μοναδικό αντικείμενο της Ημερησίας Διατάξεως είναι η ορκωμοσία, σύμφωνα με το άρθρο 33 του Συντάγματος, της εκλεγείσας δια της ψήφου της Βουλής Προέδρου της Ελληνικής Δημοκρατίας κ. Αικατερίνης Σακελλαροπούλου.

Η σημερινή συνεδρίαση, όπως βλέπετε, δεν γίνεται, όπως συνηθίζεται στις αντίστοιχες περιστάσεις, εν πληθούση Βουλή, λόγω τού ότι το Κοινοβούλιο, παρά τη σπουδαιότητα, που έχει για το πολίτευμά μας η συνεδρίαση ορκωμοσίας του Ανωτάτου Άρχοντος της Χώρας, λαμβάνει μέτρα και εκπέμπει μηνύματα προστασίας της δημόσιας υγείας, τόσο απαραίτητα αυτήν την περίοδο για τον λαό μας και για την πατρίδα μας.

Κυρίες και κύριοι συνάδελφοι, έχω την τιμή να σας ανακοινώσω ότι αμέσως μετά τη λήξη της ειδικής συνεδριάσεως της Βουλής των Ελλήνων της 22ας Ιανουαρίου 2020, κατά την οποία εξελέγη η Πρόεδρος της Δημοκρατίας και σύμφωνα με τη δοθείσα από το Σώμα εντολή, ο Πρόεδρος της Βουλής κ. Κωνσταντίνος Τασούλας, συνοδευόμενος από τα μέλη του Προεδρείου του Σώματος, επισκέφθηκε την εκλεγείσα Πρόεδρο της Δημοκρατίας κ. Αικατερίνη Σακελλαροπούλου και της ανήγγειλε εκ μέρους ολοκλήρου του Σώματος το αποτέλεσμα της διεξαχθείσης ψηφοφορίας και την εκλογή της ως Προέδρου της Ελληνικής Δημοκρατίας.

Ο Πρόεδρος της Βουλής κ. Κωνσταντίνος Τασούλας εξ ονόματος του Σώματος προσεφώνησε την Πρόεδρο της Δημοκρατίας κ. Αικατερίνη Σακελλαροπούλου, η οποία και απάντησε στην προσφώνηση αυτή.

Τα δύο κείμενα -προσφωνήσεως και αντιφωνήσεως- θα αναγνωσθούν και θα καταχωρισθούν στα Πρακτικά της σημερινής συνεδριάσεως και έχουν ως εξής:

(ΠΡΟΣΦΩΝΗΣΗ ΤΟΥ ΠΡΟΕΔΡΟΥ ΤΗΣ ΒΟΥΛΗΣ κ. ΚΩΝΣΤΑΝΤΙΝΟΥ ΤΑΣΟΥΛΑ ΠΡΟΣ ΤΗΝ ΕΚΛΕΓΕΙΣΑ ΠΡΟΕΔΡΟ ΤΗΣ ΔΗΜΟΚΡΑΤΙΑΣ κ. ΑΙΚΑΤΕΡΙΝΗ ΣΑΚΕΛΛΑΡΟΠΟΥΛΟΥ ΚΑΙ ΑΝΑΓΓΕΛΙΑ ΤΗΣ ΕΚΛΟΓΗΣ ΤΗΣ

«Αξιότιμη κυρία Πρόεδρε,

Σύμφωνα με το Σύνταγμα και τον Κανονισμό της Βουλής και έπειτα από σχετική ομόφωνη προς τούτο εξουσιοδότηση του Κοινοβουλίου, έχω την τιμή και την χαρά να σας ανακοινώσω την εκλογή σας ως Προέδρου της Δημοκρατίας από την Εθνική Αντιπροσωπεία, που συνεκλήθη σήμερα το πρωί γι’ αυτόν ακριβώς τον σκοπό, σε ειδική συνεδρίαση.

Η πρόταση της Κοινοβουλευτικής Ομάδος της Νέας Δημοκρατίας, που υπέβαλε ο Πρόεδρός της και Πρωθυπουργός κ. Κυριάκος Μητσοτάκης για το πρόσωπό σας, έτυχε ευρύτατης αποδοχής 261 ψήφων, υπερκαλύπτοντας κατά πολύ την προϋπόθεση συγκέντρωσης πλειοψηφίας 2/3 του συνολικού αριθμού των Βουλευτών, που ορίζει το άρθρο 32 παράγραφος 3 του Συντάγματος για την πρώτη ψηφοφορία, αλλά και επικυρώνοντας την ενωτική και αξιοκρατική υποψηφιότητά σας. Η εύλογη συνεπώς συνταγματικά και ιστορικά επιταγή για συναινετική εκλογή του Ανωτάτου Άρχοντος έτυχε, με το παραπάνω, εφαρμογής και τα υψηλά σας καθήκοντα ως ρυθμιστού του πολιτεύματος, που μεριμνά για την αρμονική λειτουργία των εξουσιών της Πολιτείας, εκκινούν ευοίωνα.

Σας ανακοινώνω την πανηγυρική και με συντριπτική πλειοψηφία εκλογή σας στο γραφείο σας, το γραφείο της Προέδρου του Συμβουλίου της Επικρατείας, ενός δικαστηρίου για το οποίο ο αείμνηστος Μιχαήλ Στασινόπουλος, πρώτος Πρόεδρος της Γ΄ Ελληνικής Δημοκρατίας και διατελέσας επίσης Πρόεδρος του αυτού Δικαστηρίου, έγραψε πως «εδημιούργησε μίαν νέαν εποχήν εις τον δημόσιον βίον της χώρας». Αυτήν τη νέα εποχή απηχεί πλήρως η κατεύθυνση που έδωσε ο Ελευθέριος Βενιζέλος στο νέο Δικαστήριο: «Θέσατε υπέρ τον Υπουργόν τον νόμον, διότι ο νόμος πρέπει να είναι ανώτερος και του μικρού υπαλλήλου και του ανωτέρου, ανώτερος πασών των αρχών, ανώτερος και του Υπουργού και του Βασιλέως, ακόμη αν πρόκειται το έργον της ανορθώσεως να διεξαχθεί μέχρι τέλους επιτυχώς».

Προερχόμενη συνεπώς απ’ αυτήν την πολιτειακή κοιτίδα της δικαιοσύνης, έχετε ήδη αποδείξει με την αυτοδημιούργητη πορεία σας πως διαθέτετε το θεσμικό παράστημα, ώστε να ανταποκριθείτε πλήρως στις ευθύνες του αξιώματος, που μόλις προ ολίγου η Βουλή των Ελλήνων σάς ανέθεσε ως ρυθμιστή του πολιτεύματος και εκφραστή της ενότητος του Έθνους, που καλείται να εκπέμψει θετικά και γόνιμα μηνύματα στο εσωτερικό και εθνική αξιοπρέπεια στο εξωτερικό. Στο εσωτερικό, όπου ξεκίνησε μία πορεία εμπέδωσης κανονικότητας και προκοπής και στο εξωτερικό, όπου η όξυνση της εξ ανατολών προκλητικότητας απαιτεί σφυρηλάτηση τόσο της εθνικής ενότητας όσο και της αποτρεπτικής μας ισχύος.

Ο δεύτερος Πρόεδρος της Γ΄ Ελληνικής Δημοκρατίας αείμνηστος Κωνσταντίνος Τσάτσος έγραψε μετά την θητεία του στην Προεδρία: «Χρειάσθηκε να γίνω Πρόεδρος της Δημοκρατίας, για να ανακαλύψουν οι συμπατριώτες μου ότι ξέρω να γράφω και περιορίζονται στα διαγγέλματά μου».

Τέτοιο ευπρεπές παράπονο δεν θα υπάρξει από εσάς. Ήταν τόσο θετικό το κλίμα που δημιουργήθηκε μετά την πρωθυπουργική πρόταση, που ακόμη και όσοι δεν σας γνώριζαν ήδη, έχουν πληροφορηθεί πολλά για την πανάξια δικαστική λειτουργό, που στο πρόσωπό της τιμάται τόσο η δικαιοσύνη όσο και η σύγχρονη Ελληνίδα και που στο πρόσωπό της επίσης επαληθεύεται μία αριστοτελική περιγραφή του τετάρτου βιβλίου των «Πολιτικών» για τις νομοκρατούμενες πολιτείες: «Εν μεν γάρ ταις κατά νόμον δημοκρατούμεναις (Πολιτείαις) ου γίνεται δημαγωγός, αλλ’ οι βέλτιστοι των πολιτών εισίν εν προεδρία»: (Γιατί όταν οι δημοκρατίες στηρίζονται στον νόμο, δεν νοείται να υπάρξει δημαγωγός και διευθύνουν τα κοινά οι καλύτεροι από τους πολίτες).

Η Ελλάς, στις αρχές της τρίτης δεκαετίας του εικοστού πρώτου αιώνα, διεκδικεί βάσιμα και αποφασιστικά τη θέση της στον σύγχρονο προηγμένο κόσμο, έχοντας για πρώτη φορά μια Ελληνίδα στο υψηλότερο σκαλί της πολιτείας. Κατά τον ποιητή: «Εις το σκαλί για να πατήσεις τούτο, πρέπει με το δικαίωμά σου νά ’σαι πολίτης εις των ιδεών την πόλι. Και δύσκολο στην πόλι εκείνην είναι και σπάνιο να σε πολιτογραφήσουν. Στην αγορά της βρίσκεις Νομοθέτας που δεν γελά κανένας τυχοδιώκτης».

Από αυτό το κορυφαίο σκαλί θα εκπροσωπήσετε την Ελληνική Δημοκρατία στον μεγάλο εορτασμό της συμπληρώσεως δύο αιώνων από την Ελληνική Επανάσταση του 1821, έναν εορτασμό που θα κάνουμε με τους στοχασμούς μας γόνιμα στραμμένους οπίσω, προς τα ιδρυτικά χρόνια του κράτους μας, αλλά και με το βλέμμα μας στραμμένο μπροστά, προς ένα αισιόδοξο μέλλον, που ήδη οικοδομείται από τους Έλληνες και τις Ελληνίδες.

Μετά την επάξια εκλογή σας, εύχομαι από καρδίας αντάξια της θητεία σας, για το καλό του Έθνους και του λαού μας»

ΑΝΤΙΦΩΝΗΣΗ ΤΗΣ ΕΚΛΕΓΕΙΣΗΣ ΠΡΟΕΔΡΟΥ ΤΗΣ ΔΗΜΟΚΡΑΤΙΑΣ κ. ΑΙΚΑΤΕΡΙΝΗΣ ΣΑΚΕΛΛΑΡΟΠΟΥΛΟΥ ΣΤΟΝ ΠΡΟΕΔΡΟ ΤΗΣ ΒΟΥΛΗΣ κ. ΚΩΝΣΤΑΝΤΙΝΟ ΤΑΣΟΥΛΑ ΜΕΤΑ ΤΗΝ ΑΝΑΓΓΕΛΙΑ ΤΗΣ ΕΚΛΟΓΗΣ ΤΗΣ

«Αξιότιμε κύριε Πρόεδρε της Βουλής,

Σας ευχαριστώ για το μήνυμα, που μου μεταφέρετε και τα ευγενικά λόγια, με τα οποία το συνοδεύετε.

Παρακαλώ να διαβιβάσετε στη Βουλή των Ελλήνων τις ευχαριστίες μου για την τιμή, που επιφυλάσσει στο πρόσωπό μου και τη διαβεβαίωση ότι έχω πλήρη συνείδηση του βάρους, που επωμίζομαι και του χρέους, που αναλαμβάνω.

Δεσμεύομαι ότι θα ασκήσω τα καθήκοντά μου στο πλαίσιο, που διαγράφει το Σύνταγμα και σε συνεργασία με το Κοινοβούλιο, την Κυβέρνηση και τα κόμματα της Αντιπολίτευσης, επιδιώκοντας τη μεγαλύτερη δυνατή συναίνεση, που είναι εγγύηση για την ομαλή λειτουργία της δημοκρατίας.

Η χώρα μας, ένα σύγχρονο κράτος δικαίου και από πολλά χρόνια μέλος της Ευρωπαϊκής Ένωσης, αποτελεί παράγοντα σταθερότητας, ανάπτυξης, πολιτισμού και δημοκρατίας στην ευρύτερη περιοχή. Απαραίτητη προϋπόθεση για τη διατήρηση και βελτίωση της θέσης αυτής είναι η διασφάλιση της εδαφικής της ακεραιότητας και των κυριαρχικών της δικαιωμάτων.

Δεν παραγνωρίζω τις δύσκολες συνθήκες, που επικρατούν σε παγκόσμιο επίπεδο και τις αντίστοιχες προκλήσεις του εικοστού πρώτου αιώνα, στις οποίες περιλαμβάνονται η οικονομική κρίση, η κλιματική αλλαγή, η μαζική μετακίνηση πληθυσμών και η συνακόλουθη ανθρωπιστική κρίση, η υποχώρηση του κράτους δικαίου και οι κάθε είδους ανισότητες και αποκλεισμοί, η αντιμετώπιση των οποίων υπερβαίνει τα όρια των κρατών και απαιτεί συνεργασία σε διεθνές επίπεδο.

Ιδιαίτερα για τη χώρα μας, η εμπέδωση στο κοινωνικό σύνολο κλίματος ηρεμίας, ασφάλειας και εμπιστοσύνης, η οικονομική ανάπτυξη, η αντιστροφή της φυγής των νέων στο εξωτερικό και η προστασία των αδυνάμων αποτελούν προτεραιότητες.

Η κινητοποίηση και συνεργασία του ανθρώπινου δυναμικού, η βελτίωση της εκπαίδευσης και του συστήματος υγείας, ο σεβασμός, η προστασία και η ανάδειξη του φυσικού και πολιτιστικού περιβάλλοντος, η αξιοποίηση των νέων τεχνολογιών και το άνοιγμα της κοινωνίας σε νέες ιδέες και πρωτοβουλίες είναι παράγοντες, που θα οδηγήσουν στην επίτευξη των στόχων αυτών.

Προσβλέπω σε μια κοινωνία, που σέβεται τα δικαιώματα, που προβλέπονται τόσο από το Σύνταγμά μας όσο και από τον Χάρτη των θεμελιωδών δικαιωμάτων της Ευρωπαϊκής Ένωσης και την Ευρωπαϊκή Σύμβαση των Δικαιωμάτων του Ανθρώπου, μια κοινωνία, που, στηριζόμενη στη μακρά δημοκρατική της παράδοση, επουλώνει τα τραύματα του παρελθόντος, αντιμετωπίζει τις προκλήσεις του παρόντος και ατενίζει με αισιοδοξία το μέλλον.

Με ελπίδα για το μέλλον αυτό, διαβεβαιώνω το Κοινοβούλιο και όλους τους Έλληνες και τις Ελληνίδες ότι θα διαθέσω όλες μου τις δυνάμεις στην εκπλήρωση του συνταγματικού μου ρόλου»)

**ΠΡΟΕΔΡΕΥΩΝ (Νικήτας Κακλαμάνης):** Παρακαλείται ο Β' Αντιπρόεδρος της Βουλής κ. Χαράλαμπος Αθανασίου να συνοδεύσει στην Αίθουσα του Κοινοβουλίου τον Μακαριότατο Αρχιεπίσκοπο Αθηνών και πάσης Ελλάδος κύριον Ιερώνυμο και τα συνοδεύοντα αυτόν μέλη της Ιεράς Συνόδου της Εκκλησίας της Ελλάδος.

(Μετά την είσοδο της Ιεράς Συνόδου)

Κυρίες και κύριοι Βουλευτές, τελούμε σε αναμονή της αφίξεως της νέας Προέδρου της Δημοκρατίας κ. Αικατερίνης Σακελλαροπούλου και διακόπτουμε για λίγο τη συνεδρίαση, ώστε ο Πρωθυπουργός κ. Κυριάκος Μητσοτάκης και ο Πρόεδρος της Βουλής κ. Κωνσταντίνος Τασούλας να υποδεχθούν την Πρόεδρο της Δημοκρατίας κ. Αικατερίνη Σακελλαροπούλου εξ ονόματος της Εθνικής Αντιπροσωπείας.

(ΔΙΑΚΟΠΗ)

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΩΝ (Νικήτας Κακλαμάνης):** Συνεχίζεται η συνεδρίαση.

Κυρίες και κύριοι συνάδελφοι, εισέρχεται στην Αίθουσα η Πρόεδρος της Δημοκρατίας κ. Αικατερίνη Σακελλαροπούλου, συνοδευομένη από τον Πρωθυπουργό κ. Κυριάκο Μητσοτάκη και τον Πρόεδρο της Βουλής κ. Κωνσταντίνο Τασούλα.

Κυρίες και κύριοι συνάδελφοι, έχω την τιμή να σας ανακοινώσω ότι η Εξοχοτάτη Πρόεδρος της Δημοκρατίας κ. Αικατερίνη Σακελλαροπούλου, την οποίαν εξέλεξε η Βουλή με την ψήφο της κατά τη συνεδρίαση της 22ας Ιανουαρίου 2020, θα δώσει τον όρκο, που ορίζει το άρθρο 33 παράγραφος 2 του Συντάγματος.

Παρακαλείται ο Μακαριότατος Αρχιεπίσκοπος Αθηνών και Πάσης Ελλάδος και η Ιερά Σύνοδος να αναπέμψουν τις κεκανονισμένες δεήσεις.

(Αναπέμπονται οι δεήσεις)

**ΠΡΟΕΔΡΕΥΩΝ (Νικήτας Κακλαμάνης):** Σας παρακαλώ, Μακαριότατε, να ανέλθετε στην Έδρα για την ορκωμοσία της Προέδρου της Δημοκρατίας κ. Αικατερίνης Σακελλαροπούλου.

(Στο σημείο αυτό ο Μακαριότατος Αρχιεπίσκοπος Αθηνών και πάσης Ελλάδος ανέρχεται στην Έδρα)

Σας παρακαλώ, κύριε Πρωθυπουργέ, να ανέλθετε στην Έδρα για την ορκωμοσία της Προέδρου της Δημοκρατίας κ. Αικατερίνης Σακελλαροπούλου.

(Στο σημείο αυτό ο Πρωθυπουργός ανέρχεται στην Έδρα)

Σας παρακαλώ, Εξοχοτάτη κυρία Πρόεδρε της Δημοκρατίας, να θέσετε το χέρι σας στο Ιερό Ευαγγέλιο και να επαναλαμβάνετε τον όρκο, τον οποίον θα αναγνώσει ο Μακαριότατος, τον οποίον και παρακαλώ να αναγνώσει το κείμενο του όρκου.

(Ο Μακαριότατος Αρχιεπίσκοπος Αθηνών και Πάσης Ελλάδος αναγιγνώσκει τον όρκο, τον οποίον επαναλαμβάνει η Πρόεδρος της Δημοκρατίας:

«Oρκίζομαι στο όνομα της Αγίας και Ομοούσιας και Αδιαίρετης Τριάδας να φυλάσσω το Σύνταγμα και τους νόμους, να μεριμνώ για την πιστή τους τήρηση, να υπερασπίζω την εθνική ανεξαρτησία και την ακεραιότητα τηςΧώρας, να προστατεύω τα δικαιώματα και τις ελευθερίες των Ελλήνων και να υπηρετώ το γενικό συμφέρον και την πρόοδο του Ελληνικού Λαού»)

**ΠΡΟΕΔΡΕΥΩΝ (Νικήτας Κακλαμάνης):** Άξια, άξια!

**ΠΟΛΛΟΙ ΒΟΥΛΕΥΤΕΣ:** Άξια, άξια!

(Στη συνέχεια υπογράφεται εις τριπλούν το πρωτόκολλο της ορκωμοσίας της Προέδρου της Δημοκρατίας από την ορκισθείσα Πρόεδρο της Δημοκρατίας, τον Πρόεδρο της Κυβερνήσεως, τον Πρόεδρο της Βουλής και τον Αρχιεπίσκοπο Αθηνών και Πάσης Ελλάδος)

(Στο σημείο αυτό η ορκισθείσα Πρόεδρος της Δημοκρατίας, συνοδευομένη από τον Πρόεδρο της Βουλής, χαιρετά τους Αρχηγούς των Κομμάτων.

Κατόπιν, η Πρόεδρος της Δημοκρατίας εξέρχεται από την Αίθουσα, συνοδευομένη από τον Πρωθυπουργό και τον Πρόεδρο της Βουλής.

Οι Βουλευτές όρθιοι χειροκροτούν ζωηρά και παρατεταμένα)

**ΠΡΟΕΔΡΕΥΩΝ (Νικήτας Κακλαμάνης):** Παρακαλείται ο Β΄ Αντιπρόεδρος της Βουλής κ. Χαράλαμπος Αθανασίου να προπέμψει τον Μακαριότατο Αρχιεπίσκοπο Αθηνών και πάσης Ελλάδος κύριον Ιερώνυμο και τα συνοδεύοντα αυτόν μέλη της Ιεράς Συνόδου της Εκκλησίας της Ελλάδος.

(Εξέρχεται από την Αίθουσα ο Μακαριότατος Αρχιεπίσκοπος Αθηνών και Πάσης Ελλάδος κύριος Ιερώνυμος και τα συνοδεύοντα αυτόν μέλη της Ιεράς Συνόδου)

Κυρίες και κύριοι συνάδελφοι, παρακαλώ να εξουσιοδοτήσετε το Προεδρείο για την υπ' ευθύνη του επικύρωση των Πρακτικών της σημερινής συνεδριάσεως.

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Νικήτας Κακλαμάνης):** Η Βουλή παρέσχε τη ζητηθείσα εξουσιοδότηση.

Σας υπενθυμίζω ότι θα γίνει κατάθεση στεφάνου από την Πρόεδρο της Δημοκρατίας κ. Αικατερίνη Σακελλαροπούλου ευθύς αμέσως και παρακαλούνται οι κυρίες και οι κύριοι συνάδελφοι να κατέβουν στο Μνημείο του Αγνώστου Στρατιώτη.

Κυρίες και κύριοι συνάδελφοι, δέχεσθε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Νικήτας Κακλαμάνης):** Με τη συναίνεση του Σώματος και ώρα 11.44΄ λύεται η συνεδρίαση.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**