(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡΘ΄

Παρασκευή 28 Φεβρουαρίου 2020

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Ανακοινώνεται ότι τη συνεδρίαση παρακολουθούν μαθητές από το 6ο Γυμνάσιο Δράμας και το 2ο Αρσάκειο Δημοτικό Σχολείο Ψυχικού, σελ.   
3. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Κατάθεση αναφορών, σελ.   
2. Συζήτηση επικαίρων ερωτήσεων:  
 α) Προς τον Υπουργό Υποδομών και Μεταφορών:  
 i. με θέμα: « Έργο δημοτικής οδοποιίας του οικισμού Κενταύρου του Δήμου Μύκης», σελ.   
 ii. με θέμα: «Εμπλοκή της Ευρωπαϊκής Τράπεζας Επενδύσεων (ΕΤΕπ) στην αξιοποίηση της έκτασης του αεροδρομίου Ηρακλείου «Ν. Καζαντζάκης»», σελ.   
 iii. με θέμα: «Πρόοδος εργασιών του Μετρό Θεσσαλονίκης», σελ.   
 β) Προς τον Υπουργό Υγείας:  
 i. με θέμα: «Προβλήματα στην λειτουργία του Γενικού Νοσοκομείου Δράμας», σελ.   
 ii. με θέμα: «Αλλαγή προκηρυσσόμενων θέσεων ειδικευμένων ιατρών για το Νοσοκομείο Ιωαννίνων «Γ. Χατζηκώστα», σελ.   
 γ) Προς τον Υπουργό Περιβάλλοντος και Ενέργειας:  
 i. με θέμα: «Τα προβλήματα που δημιουργούνται με τις αναφλέξεις αποβλήτων της κεραμοποιίας ΒΙΟΚΕΡΑΛ στη Λάρισα», σελ.   
 ii. με θέμα: «Κατεδαφίσεις αυθαιρέτων», σελ.

iii. με θέμα: «Εφαρμογή των κανόνων κοστολόγησης και τιμολόγησης υπηρεσιών ύδατος», σελ.  
 δ) Προς τον Υπουργό Προστασίας του Πολίτη, με θέμα: «Οφειλές δεδουλευμένων πενταετών πυροσβεστών για νυχτερινή εργασία, αργιών και εξαιρέσιμων», σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
Κατάθεση σχεδίου νόμου:

Οι Υπουργοί Ναυτιλίας και Νησιωτικής Πολιτικής, Οικονομικών, Εξωτερικών, Προστασίας του Πολίτη, Εργασίας και Κοινωνικών Υποθέσεων και Δικαιοσύνης κατέθεσαν στις 28-2-2020 σχέδιο νόμου: «Κύρωση της Συμφωνίας μεταξύ της Κυβερνήσεως της Ελληνικής Δημοκρατίας και του Βασιλείου του Μαρόκου για τις θαλάσσιες μεταφορές», σελ.

ΠΡΟΕΔΡΕΥΩΝ

ΚΑΚΛΑΜΑΝΗΣ Ν. , σελ.

ΟΜΙΛΗΤΕΣ

Α. Επί διαδικαστικού θέματος:  
ΚΑΚΛΑΜΑΝΗΣ Ν. , σελ.  
  
Β. Επί των επικαίρων ερωτήσεων:  
ΔΕΛΗΣ Ι. , σελ.  
ΖΕΪΜΠΕΚ Χ. , σελ.  
ΚΑΜΙΝΗΣ Γ. , σελ.  
ΚΑΡΑΜΑΝΛΗΣ Κ. του Αχ. , σελ.  
ΚΟΝΤΟΖΑΜΑΝΗΣ Β. , σελ.  
ΛΑΜΠΡΟΥΛΗΣ Γ. , σελ.  
ΜΑΜΟΥΛΑΚΗΣ Χ. , σελ.  
ΝΟΤΟΠΟΥΛΟΥ Α. , σελ.  
ΟΙΚΟΝΟΜΟΥ Δ. , σελ.  
ΟΙΚΟΝΟΜΟΥ Ε. , σελ.  
ΤΖΟΥΦΗ Μ. , σελ.  
ΦΑΜΕΛΛΟΣ Σ. , σελ.

ΠΑΡΕΜΒΑΣΕΙΣ

ΚΑΚΛΑΜΑΝΗΣ Ν. , σελ.

ΠΡΑΚΤΙΚΑ ΒΟΥΛΗΣ

Θ΄ ΑΝΑΘΕΩΡΗΤΙΚΗ ΒΟΥΛΗ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡΘ΄

Παρασκευή 28 Φεβρουαρίου 2020

Αθήνα, σήμερα 28 Φεβρουαρίου 2020, ημέρα Παρασκευή και ώρα 9.07΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. **ΝΙΚΗΤΑ ΚΑΚΛΑΜΑΝΗ**.

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 27-2-2020 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΡΗ΄ συνεδριάσεώς του, της Πέμπτης 27 Φεβρουαρίου 2020 σε ό,τι αφορά την ψήφιση στο σύνολο του σχεδίου νόμου: «Ασφαλιστική μεταρρύθμιση και ψηφιακός μετασχηματισμός Εθνικού Φορέα Κοινωνικής Ασφάλισης (e-Ε.Φ.Κ.Α.)»)

Παρακαλείται η κυρία Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τη Γραμματέα της Βουλής κ. Ραλλία Χρηστίδου, Βουλευτή Β3΄ Νοτίου Τομέα Αθηνών τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(Να μπει η σελίδα 2α)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(Να μπει η σελίδα 2β)

ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό του ο Γενικός Γραμματέας Νομικών και Κοινοβουλευτικών Θεμάτων ενημερώνει το Σώμα για τις ερωτήσεις οι οποίες θα συζητηθούν. Μία μόνο δεν θα συζητηθεί, κατόπιν συνεννόησης Υπουργού και Βουλευτή. Είναι η τέταρτη με αριθμό 536/19-2-2020 επίκαιρη ερώτηση πρώτου κύκλου του Βουλευτή Επικρατείας της Ελληνικής Λύσης κ. Βασιλείου Βιλιάρδου προς τον Υπουργό Περιβάλλοντος και Ενέργειας, με θέμα: «Διάσπαση και πώληση της Δημόσιας Επιχείρησης Αερίου (ΔΕΠΑ)».

Ξεκινούμε τη συζήτηση των επικαίρων ερωτήσεων με τον πρώτο κύκλο. Είναι τρεις ερωτήσεις στις οποίες θα απαντήσει ο Υπουργός Υποδομών και Μεταφορών κ. Κωνσταντίνος Καραμανλής.

Αρχίζουμε με την πρώτη με αριθμό 537/24-2-2020 επίκαιρη ερώτηση πρώτου κύκλου του Βουλευτή Ξάνθης του Συνασπισμού Ριζοσπαστικής Αριστεράς κ. Χουσεΐν Ζεϊμπέκ προς τον Υπουργό Υποδομών και Μεταφορών, με θέμα: «Έργο δημοτικής οδοποιίας του οικισμού Κενταύρου του Δήμου Μύκης».

Κύριε Ζεϊμπέκ, έχετε τον λόγο.

**ΧΟΥΣΕΪΝ ΖΕΪΜΠΕΚ:** Ευχαριστώ, κύριε Πρόεδρε.

Κύριε Υπουργέ, κύριοι συνάδελφοι Βουλευτές, το 2014 το έργο της δημοτικής οδοποιίας Κενταύρου του Δήμου Μύκης είχε ενταχθεί στο ΕΣΠΑ και είχαν γίνει και οι απαραίτητες μελέτες τότε. Όμως, απεντάχθηκε αναιτιολόγητα με απόφαση του αείμνηστου Περιφερειάρχη κ. Παυλίδη.

Όμως, οι κάτοικοι του Κενταύρου δεν σταμάτησαν να διεκδικούν το συγκεκριμένου έργο, το οποίο είναι πολύ σημαντικό για τον οικισμό. Το ξέρω πολύ καλά, γιατί και εγώ, ως φαρμακοποιός, ξεκίνησα την καριέρα μου στο χωριό, στον Κένταυρο. Ο δρόμος αυτός οδηγεί ειδικά προς το γήπεδο του χωριού, στο νεκροταφείο του χωριού, σε κτηνοτροφικές μονάδες, στα χωράφια, στους αγρούς, αλλά κυρίως είναι περιφερειακός δρόμος ο οποίος διασφαλίζει την έγκαιρη πρόσβαση από τη μια άκρη του οικισμού στην άλλη. Το γεγονός αυτό είναι ύψιστης σημασίας για περιπτώσεις έκτακτης ανάγκης, την πρόσβαση ασθενοφόρων, πυροσβεστικών οχημάτων.

Ο συγκεκριμένος οικισμός είναι ο μεγαλύτερος του Δήμου Μύκης, με τρεις χιλιάδες κατοίκους. Η πρόσβαση, έτσι και αλλιώς, είναι δύσκολη, επειδή είναι πυκνοκατοικημένη περιοχή, είναι και το βουνό.

Στα τέλη του 2017, στο πλαίσιο του συνεδρίου του ΣΥΡΙΖΑ της Ανατολικής Μακεδονίας - Θράκης, ο Υπουργός, ο κ. Σπίρτζης, είχε επισκεφθεί τον Δήμο Μύκης και το δημοτικό συμβούλιο και εκεί διατύπωσα και εγώ την άποψη ότι αυτός ο δρόμος είναι σημαντικός για το χωριό και πρέπει να κατασκευαστεί.

Τον Μάϊο του 2019 εκδόθηκε η απόφαση υπογραφής προγραμματικής σύμβασης, με προϋπολογισμό έως 2.100.000 ευρώ μεταξύ του Υπουργείου Υποδομών και Μεταφορών και του Δήμου Μύκης.

Κατόπιν, τον Ιούλιο του 2019, εκδόθηκε απόφαση από τον Υπουργό Οικονομίας και Ανάπτυξης για την ένταξή του στο Πρόγραμμα Δημοσίων Επενδύσεων και εγκρίθηκαν οι πιστώσεις για το συγκεκριμένο έργο.

Από όσο γνωρίζω μέσα από την επικοινωνία που είχα με την αρμόδια υπηρεσία του Υπουργείου σας, έχουν γίνει όλες οι απαραίτητες ενέργειες και το μόνο που απομένει είναι η πολιτική σας απόφαση και η δημοπράτηση του έργου. Επίσης, υπάρχει έτοιμη ομόφωνη απόφαση και του δημοτικού συμβουλίου του Δήμου Μύκης.

Επτά μήνες μετά την έγκριση του έργου, το Υπουργείο σας έχει επιδείξει ολιγωρία, κύριε Υπουργέ και δεν έχει προχωρήσει σε καμμία ενέργεια για την υλοποίησή του.

Με βάση τα παραπάνω, ερωτάσθε, κύριε Υπουργέ, γιατί καθυστερείτε την υλοποίηση του συγκεκριμένου έργου και αν και πότε προστίθεστε να προχωρήσετε στην υλοποίησή του.

Ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Ευχαριστώ πολύ, κύριε Πρόεδρε.

Νομίζω ότι είναι εξόχως αποκαλυπτικό, διότι με την ίδια την ερώτηση και την ανάπτυξη της ερώτησης που κάνετε διαπιστώνω ότι η καθυστέρηση οφείλεται στην προηγούμενη κυβέρνηση και θα σας πω πού οφείλεται η επτάμηνη καθυστέρηση.

Εσείς ο ίδιος πριν από λίγο, κύριε συνάδελφε, είπατε ότι το έργο απεντάχθηκε το 2014. Πέρασαν δύο χρόνια να το εντάξετε, όταν επισκέφθηκε, όπως είπατε, ο αρμόδιος Υπουργός τον δήμο σας. Δηλαδή, από το 2015 μέχρι το 2017 και από το 2017 μέχρι το 2019 δεν γίνεται τίποτα. Επομένως, νομίζω να έχουμε μια διάσταση του χρόνου των τεσσάρων ετών με αυτόν των επτά μηνών.

Χρησιμοποιείτε όρους ότι «παγώσαμε». Θα μου επιτρέψετε να πω ότι αυτό δεν ανταποκρίνεται στην πραγματικότητα. Κατανοούμε απόλυτα την ιδιαιτερότητα της περιοχής, όπως πολύ σωστά περιγράψατε το πρόβλημα που υπάρχει στον δήμο και απόδειξη για αυτό είναι ότι εμείς δεν απεντάξαμε το έργο από το ΠΔΕ το 2019 και το διατηρήσαμε στον προϋπολογισμό μας, ύψους 2,1 εκατομμυρίων ευρώ.

Υπάρχει απόφαση, κύριε συνάδελφε, η 132763 του Δεκεμβρίου του 2019 του Υφυπουργού Ανάπτυξης και Επενδύσεων, που εγκρίνει το έργο της δημοτικής οδοποιίας στον οικισμό Κενταύρου Δήμου Μύκης για το ΠΔΕ του 2019. Αυτό έγινε πριν από τρεις μήνες.

Επομένως, η Κυβέρνηση και η νέα ηγεσία του Υπουργείου Υποδομών απέδειξε ότι όχι απλώς δεν έχει απεντάξει το έργο, αλλά ότι το έχει διατηρήσει στον προγραμματισμό.

Ως προς την καθυστέρηση των τριών μηνών -γιατί περί αυτού μιλάμε και όχι των τεσσάρων ετών- είμαι υποχρεωμένος να απαντήσω και πολύ ευχαρίστως θα απαντήσω και θα σας πω ότι ανέκυψαν υποχρεώσεις εξαιτίας μεγάλης κλίμακας φυσικών καταστροφών, όπως στη Σαμοθράκη, στην Κρήτη και το Υπουργείο, όπως γίνεται σε αυτές τις περιπτώσεις, και οι υπηρεσίες του έδωσαν άμεση προτεραιότητα στην αποκατάσταση των επειγουσών αυτών βλαβών που είχαν υποστεί τα δίκτυα υποδομών των περιοχών που επλήγησαν από φυσικές καταστροφές.

Δεν θέλω να υπεισέλθω σε συγκεκριμένες λεπτομέρειες, όπως για παράδειγμα τι κάναμε για τη νέα γέφυρα του ποταμού Κερίτη στα Χανιά μέσα σε έξι μήνες, όταν επί δύο χρόνια δεν είχε γίνει τίποτα, ούτε στην υπογραφή προγραμματικής σύμβασης για τον τραγέλαφο που έχει δημιουργηθεί στη Σαμοθράκη, για να καταδείξω την αποτελεσματικότητα που δείχνει το Υπουργείο σε σχέση με αυτό που συνέβαινε παλαιότερα.

Το αναφέρω απλώς για να σας εξηγήσω για ποιον λόγο δεν ανταποκριθήκαμε και ανταποκριθήκαμε με απόλυτη προτεραιότητα στις συγκεκριμένες αυτές ζημιές και ως εκ τούτου μεταθέτουμε χρονικά και μεταθέσαμε χρονικά για το δεύτερο τρίμηνο του 2020 την υλοποίηση του έργου στον Δήμο Μύκης.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Τελειώνω, κύριε Πρόεδρε.

Μπορώ, μάλιστα, να σας βεβαιώσω πως οι υπηρεσίες του Υπουργείου έχουν μέχρι σήμερα συντάξει και διαμορφώσει, πάντα σε συνεργασία με τις Υπηρεσίες του Δήμου Μύκης, το σχέδιο της προγραμματικής σύμβασης, το οποίο πρέπει να αποσταλεί και άμεσα και θα αποσταλεί στο Ελεγκτικό Συνέδριο, όπως πάντα γίνεται, για την έγκρισή του.

Εν συνεχεία, θα γίνει προγραμματική σύμβαση για την υλοποίηση του έργου και θα σας ζητούσα, λοιπόν, να κάνετε λίγη υπομονή. Ο σχεδιασμός του έργου προχωρά και θα είμαστε έτοιμοι, όπως σας είπα, το δεύτερο τρίμηνο του 2020 να ξεκινήσουμε με τη δημοπράτηση ενός έργου που επί τεσσεράμισι χρόνια είχε καθυστερήσει.

Σας ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Κύριε συνάδελφε, κύριε Ζεϊμπέκ, έχετε τον λόγο.

**ΧΟΥΣΕΪΝ ΖΕΪΜΠΕΚ:** Κύριε Υπουργέ, σας ευχαριστώ θερμά που κατανοείτε την αναγκαιότητα του συγκεκριμένου έργου. Όντως, είναι πολύ σοβαρό για το χωριό. Είναι το ζωντανό χωριό της περιοχής, τα άλλα έχουν ερημώσει. Θα πάρει πνοή ο Κένταυρος, το αξίζει. Αυτό έχει γίνει ελληνικό σήριαλ από το 2014.

Βέβαια, με ευχαριστεί η πρόθεσή σας να υλοποιηθεί. Βεβαίως, έχουμε υπομονή. Από το 2014 κάνουμε υπομονή. Απαντήσατε ότι καθυστέρησε και η κυβέρνηση ΣΥΡΙΖΑ. Όμως, ξέρετε ότι ήταν η περίοδος των μνημονίων και δεν μπορούσαμε. Όμως, τότε, το 2014, ήταν στο ΕΣΠΑ και ήταν ευρωπαϊκά χρήματα και απεντάχθηκε χωρίς αιτιολογία. Δεν μπαίνω ούτε εγώ εκεί, δεν έχει ουσία αυτό. Όμως, για να ξέρουμε το τι έγινε και οι πόροι που το Υπουργείο βρήκε τότε ήταν εθνικοί πόροι. Αυτό είναι πολύ σημαντικό και ελπίζω με τη δέσμευσή σας σύντομα να γίνει το έργο και σας περιμένω και στα εγκαίνια του χωριού.

Ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Ωραία, πήγε καλά.

Κύριε Υπουργέ, θέλετε δευτερολογία;

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Όχι, μισό λεπτό…

**ΠΡΟΕΔΡΕΥΩΝ (Νικήτας Κακλαμάνης):** Απλώς είδα ότι ικανοποιήθηκε ο συνάδελφος. Ορίστε, έχετε τον λόγο.

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Απλώς ήθελα να πω ότι υπάρχει συνέχεια στο κράτος. Αυτό νομίζω ότι πρέπει να το τονίσουμε μέσα στην Αίθουσα του Κοινοβουλίου.

Εμείς, όπως σας είπαμε, συνεχίσαμε και δεν απεντάξαμε το συγκεκριμένο έργο από το ΠΔΕ. Εδώ μου δίνεται μια ευκαιρία να πω ότι υπάρχει τεράστιο ζήτημα όχι μόνο στον δήμο σας, αλλά και σε πολλούς δήμους με συγκεκριμένα έργα οδοποιίας.

Οι δήμοι, δυστυχώς, επειδή έχουμε γερασμένες υποδομές, δεν έχουν την ικανότητα οι ίδιοι να χρηματοδοτήσουν αυτά τα έργα και έρχονται στην κεντρική διοίκηση, στην κεντρική κυβέρνηση και ζητούν άμεσα ενισχύσεις για να κάνουν τη δουλειά τους. Τα αιτήματα για αυτές τις ενισχύσεις είναι, όπως αντιλαμβάνεστε, πάντα πολύ περισσότερα από τα διαθέσιμα ποσά που έχουμε.

Καλό είναι να προσπαθούμε, όπως πολύ σωστά είπατε, γι’ αυτά τα έργα να αντλούμε πόρους από συγχρηματοδοτούμενα εργαλεία, από το ΕΣΠΑ και από άλλες συγχρηματοδοτούμενες διαδικασίες, διότι εκεί είναι που δεν έχουμε απορροφητικότητα και είναι χρήματα τα οποία μας δίνει η Ευρωπαϊκή Ένωση γι’ αυτήν τη διαδικασία. Διότι είναι πολύ εύκολο για κάποιον ο οποίος κάθεται στην καρέκλα του κάθε Υπουργείου να δίνει κονδύλια από το ΠΔΕ κατά το δοκούν. Αυτή η διαδικασία έχω την εντύπωση ότι έχει φτάσει σε ένα σημείο που πολλές φορές έχει έναν ανορθολογισμό, κύριε Πρόεδρε, και καλό είναι να το διορθώσουμε.

Στη συγκεκριμένη περίπτωση, όμως, όπως πολύ σωστά αναφερθήκατε και εσείς, κύριε συνάδελφε, το έργο αυτό έχει περάσει από «χίλια κύματα» και εμείς καταλαβαίνουμε την αναγκαιότητα του έργου αυτού.

Γι’ αυτόν τον λόγο έχει δρομολογηθεί και περιμένουμε άμεσα την έγκριση του Ελεγκτικού Συνεδρίου, όπως γίνεται σε όλες αυτές τις περιπτώσεις, για να τηρηθεί απόλυτα η νομιμότητα και να ξεκινήσει το έργο μέσα στο δεύτερο εξάμηνο του 2020.

Σας ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Προχωράμε στην δεύτερη ερώτηση. Είναι η πρώτη με αριθμό 538/24-2-2020 επίκαιρη ερώτηση δεύτερου κύκλου του Βουλευτή Ηρακλείου του ΣΥΡΙΖΑ κ. Χάρη Μαμουλάκηπρος τον ΥπουργόΥποδομών και Μεταφορών, με θέμα: «Εμπλοκή της Ευρωπαϊκής Τράπεζας Επενδύσεων (ΕΤΕπ) στην αξιοποίηση της έκτασης του αεροδρομίου Ηρακλείου «Ν. ΚΑΖΑΝΤΖΑΚΗΣ»».

Κύριε Μαμουλάκη, έχετε τον λόγο.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Ευχαριστώ, κύριε Πρόεδρε.

Κύριε Υπουργέ, στις 23 Ιανουαρίου υπογράψατε με τον Αντιπρόεδρο της Ευρωπαϊκής Τράπεζας Επενδύσεων τη δανειακή σύμβαση ύψους 180 εκατομμυρίων ευρώ για τη συγχρηματοδότηση του αεροδρομίου Καστελίου, μια δανειακή σύμβαση η οποία κάλυπτε ουσιαστικά τη συμμετοχή του ελληνικού δημοσίου κατά 45,9%.

Σε αυτή, λοιπόν τη σύμβαση παρουσιάζεται ως αναβλητική αίρεση της χρηματοδότησης η μελετητική ωρίμανση και η αξιοποίηση της έκτασης του αεροδρομίου «Ν. ΚΑΖΑΝΤΖΑΚΗΣ», μια περιοχή που είναι εν επαφή με την πόλη του Ηρακλείου και αυτήν τη στιγμή έχει τη χρήση του αεροδρομίου και, βέβαια, η μεταφροντίδα της είναι μια πολύ σημαντική υπόθεση.

Επίσης, βέβαια, αφήνεται ανοιχτό το ερώτημα της μορφής, του φορέα και της χρηματοδότησής της, ενώ αφήνεται στη διακριτική ευχέρεια της πολιτείας το αν η έκταση θα αναπτυχθεί με τη μορφή δημόσιου έργου ή με χρηματοδότηση μέσω ΣΔΙΤ ή, εν πάση περιπτώσει, αξιοποίηση του ιδιωτικού τομέα.

Το σχέδιο της Κυβέρνησης, το οποίο ανεδείχθη μέσα από τις τοποθετήσεις του κυρίου Υπουργού, καταδεικνύει την αξιοποίηση των προτάσεων καινοτομίας, των γνωστών unsolicited infrastructure proposals, γνωστής τακτικής της Ευρωπαϊκής Τράπεζας Επενδύσεων στο παρελθόν για χώρες κυρίως βέβαια εκτός Ευρώπης. Θα το συζητήσουμε, φαντάζομαι, περαιτέρω.

Σε αυτό το σημείο να σημειωθεί ότι η τοπική αυτοδιοίκηση –υπάρχουν και ανάλογα δημοσιεύματα, τα γνωρίζετε φαντάζομαι, κύριε Υπουργέ- έδειξε τη δυσαρέσκειά της για την απουσία της και την πλήρη άγνοια της διαδικασίας συμβασιοποίησης με τον συγκεκριμένο τρόπο.

Πάμε τώρα στο ουσιαστικό σκέλος, που είναι οι ερωτήσεις και εκεί νομίζω είναι και το διά ταύτα.

Πρώτη ερώτηση. Σε περίπτωση μη διαλεύκανσης του ιδιοκτησιακού καθεστώτος της έκτασης του αεροδρομίου «Ν.ΚΑΖΑΝΤΖΑΚΗΣ» θα σταματήσει το νέο έργο αεροδρομίου στην τοποθεσία Καστελίου;

Σε αυτό το σημείο απλά υπογραμμίζω ότι είναι άμεσα συναρτώμενη κάθε εκταμίευση για την πρόοδο των εργασιών με τη μελετητική ωρίμανση, αποκρυστάλλωση του ιδιοκτησιακού καθεστώτος του σημερινού αεροδρομίου «Ν. ΚΑΖΑΝΤΖΑΚΗΣ» με το έργο του Καστελίου.

Δεύτερη ερώτηση. Γιατί η Κυβέρνηση επιλέγει τη διαδικασία των προτάσεων καινοτομίας και όχι τη θεσμοθετημένη διαδικασία του ανταγωνιστικού διαλόγου, του γνωστού ως ν.4412/2016 του άρθρου 29, που άλλωστε, όπως είπα, προβλέπεται από το υφιστάμενο θεσμικό πλαίσιο;

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Σας ευχαριστώ πολύ, κύριε Πρόεδρε.

Κύριε συνάδελφε, είναι η τέταρτη φορά που απαντώ επί του συγκεκριμένου θέματος. Και εδώ τίθεται και ένα ζήτημα σύγκρισης για το πόσο σοβαρά παίρνουν τα μέλη αυτής της Κυβέρνησης τη διαδικασία στο Κοινοβούλιο, σε αντίθεση με όταν ήμασταν εμείς στα έδρανα πού είστε εσείς σήμερα και εσείς στην κυβέρνηση όπου δεν απαντώνταν ποτέ στην ώρα τους και πολλές φορές δεν απαντώνταν ποτέ οι επίκαιρες ερωτήσεις.

Ας πάρουμε τα πράγματα από την αρχή, για να ξεκαθαρίσουμε μερικά ζητήματα. Τη συμβασιοποίηση, κύριε συνάδελφε, και τους όρους οι οποίοι είχαν τεθεί από την Ευρωπαϊκή Τράπεζα Επενδύσεων τους είχαμε συμφωνήσει.

Μάλιστα, το έργο αυτό, όπως έχω πει σε όλες μου τις δημόσιες παρεμβάσεις μου, είναι ένα έργο το οποίο έχει ξεκινήσει εδώ και πάρα πολλά χρόνια και συμβασιοποιήθηκε επί ΣΥΡΙΖΑ. Και πολύ σωστά έγινε. Συμβασιοποιήθηκε με τη διαδικασία των συμβάσεων παραχώρησης.

Όταν ήσασταν, βέβαια, στα «κάγκελα» στην αντιπολίτευση, λέγατε ότι είστε εναντίον κάθε μορφής σύμβασης παραχώρησης. Αυτά, όμως, ας τα πούμε σε μια άλλη φάση.

Έγινε, όπως πολύ σωστά είπατε, η τελετή θεμελίωσης και έγινε το πρώτο βήμα για να περάσει ένα καθοριστικό έργο στον Νομό Ηρακλείου, αλλά και στην ευρύτερη Κρήτη και να βάλει και την Κρήτη στον μεταφορικό χάρτη της Ανατολικής Μεσογείου. Είναι ένα έργο το οποίο θα δημιουργήσει επτά χιλιάδες νέες θέσεις εργασίας και πρόκειται για μια επένδυση που θα ξεπεράσει το ένα δισεκατομμύριο ευρώ.

Εμείς, κύριε συνάδελφε, αυτά που λέτε για τα unsolicited proposals τα έχουμε πει από τότε που ήμασταν αντιπολίτευση. Οπότε, δεν νομίζω ότι πρέπει να προκαλέσουν ιδιαίτερη έκπληξη.

Αυτό που λέμε είναι ότι δεν θα επιτρέψουμε σε αυτή την έκταση να γίνει ό,τι έγινε με το Ελληνικό. Κάποτε σε αυτή τη χώρα νομίζω ότι πρέπει να μαθαίνουμε, ειδικά η πολιτική τάξη, από τα λάθη του παρελθόντος.

Δεν θέλουμε, λοιπόν, να μετατραπεί το «Ν. ΚΑΖΑΝΤΖΑΚΗΣ» σε ένα νέο Ελληνικό και στόχος μας είναι να δημιουργηθεί μια υπεραξία. Γι’ αυτό υπογράψαμε με την Ευρωπαϊκή Τράπεζα Επενδύσεων τη γνωστή χρηματοδότηση, η οποία είναι η συμβολή τους στο εθνικό σκέλος, στην εθνική συμμετοχή.

Μπορώ να πω ότι στην ερώτησή σας δεν υιοθετείτε τον όρο «υποθήκη», όπως κάνουν άλλοι συνάδελφοι του ΣΥΡΙΖΑ, διότι δεν είναι υποθήκη. Απλούστατα, η Ευρωπαϊκή Τράπεζα Επενδύσεων λέει, κατά την άποψή μας, κάτι πάρα πολύ σωστό. Λέει ότι «αν θέλετε να χρηματοδοτήσουμε το Καστέλι, πρέπει να κάνουμε κάτι με το «Ν. ΚΑΖΑΝΤΖΑΚΗΣ»».

Εμείς έχουμε πει ότι θα έρθουμε σε απόλυτη συνεννόηση και διάλογο με τους τοπικούς φορείς και ότι προτείνουμε και θα θεσμοθετήσουμε μαζί με τις αλλαγές που πρέπει να κάνουμε στον ν.4412/2016 -και για όρους καλής νομοθέτησης θα το κάνουμε σε ένα νομοσχέδιο- και την πρόταση των unsolicited proposals, για να δούμε κατά πόσο μπορούμε να χρησιμοποιήσουμε αυτό το νέο εργαλείο και το νέο μοντέλο, το οποίο χρησιμοποιείται και σε άλλες χώρες της Ευρωπαϊκής Ένωσης.

Για να μην τρώω χρόνο -γιατί ο κύριος Πρόεδρος είναι ιδιαιτέρως αυστηρός σε αυτά τα ζητήματα- θα σας απαντήσω στη δευτερολογία μου ποιες είναι οι διαφορές και για ποιον λόγο προκρίνουμε αυτήν τη λύση έναντι του ανταγωνιστικού διαλόγου.

**ΠΡΟΕΔΡΕΥΩΝ (Νικήτας Κακλαμάνης):** Αν διευκολύνει την τοποθέτηση του συναδέλφου στη δευτερολογία, σε ένα λεπτό μπορεί να το συμπληρώσετε και αυτό;

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Όχι, θα τα κάνω όλα μαζί.

**ΠΡΟΕΔΡΕΥΩΝ (Νικήτας Κακλαμάνης):** Κύριε Μαμουλάκη, έχετε τον λόγο.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Κατ’ αρχάς, έχει μείνει αναπάντητη η πρώτη ερώτηση αναφορικά με τη δέσμευση, λόγω της ακραιφνούς συνάρτησης της σύμβασης του Καστελίου με την αξιοποίηση του «Ν. ΚΑΖΑΝΤΖΑΚΗΣ». Θα πάω, όμως, στην ουσία.

Βλέπω ότι αναλώσατε τον περισσότερο από τον χρόνο σας για να αναφερθείτε στο αεροδρόμιο Καστελίου, που επί της ουσίας δεν μας απασχολεί σήμερα. Είναι ένα έργο της κυβέρνησης ΣΥΡΙΖΑ, που βεβαίως εσείς θεμελιώσατε, αλλά νομίζω φέρει από την αρχή μέχρι το τέλος την υπογραφή του Αλέξη Τσίπρα και της κυβέρνησης του ΣΥΡΙΖΑ την προηγούμενη περίοδο.

Πάμε, όμως, στην ουσία νομίζω, γιατί στη δευτερολογία μου θα ήθελα να εκθέσω δύο - τρία πράγματα.

Αν πραγματικά, κύριε Υπουργέ, ενδιαφέρεστε για την τοπική αυτοδιοίκηση και για τον λόγο εν τοις πράγμασι που θα έχει στην πορεία και την αξιοποίηση της μελετητικής ωρίμανσης του συγκεκριμένου έργου, φαντάζομαι ότι θα ενσωματώσετε ένα δικαίωμα αρνησικυρίας στην ωρίμανση των unsolicited proposals.

Βλέπω ότι εκθειάσατε και ενστερνιστήκατε στη φιλοσοφία της δικής σας κυβέρνησης και μάλιστα υπερθεματίσατε και προεκλογικά ότι είστε θιασώτες της άποψης αυτού του είδους των πρακτικών.

Κύριε Πρόεδρε, θα ήθελα να καταθέσω στα Πρακτικά μια έκθεση της Παγκόσμιας Τράπεζας για τα unsolicited infrastructure proposals, τα οποία καταδεικνύουν ακριβώς αυτό το πράγμα, κύριε Υπουργέ, ότι διέπονται από αδιαφάνεια και από έλλειμμα ανταγωνισμού. Διότι προκρίνεται το όχημα ειδικού σκοπού. Μπορεί ο εν λόγω ιδιώτης να έχει μεγαλύτερη προτεραιότητα στην ωρίμανση από άλλους.

Μάλιστα, θα αναφέρω το παράδειγμα της Ιταλίας, που είναι η μοναδική χώρα στην Ευρωπαϊκή Ένωση που ακολούθησε αυτήν την τακτική, στην οποία τώρα ασκείται, όχι απλά κριτική, αλλά είναι στα ευρωπαϊκά δικαστήρια από την ίδια την Κομισιόν για τις λάθος πρακτικές μέσω των unsolicited proposals. Οι χώρες της υποσαχάριας Αφρικής είναι αυτές που το χρησιμοποιούν κατά κόρον με πολλά παραδείγματα.

Αυτό, λοιπόν, θα το καταθέσω, κύριε Πρόεδρε, στα Πρακτικά.

(Στο σημείο αυτό ο Βουλευτής κ. Μαμουλάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Όσον αφορά το ζήτημα που παραμένει αναπάντητο -και πραγματικά σε αυτό θα ήθελα μια απάντηση, κύριε Υπουργέ- είναι το εξής.

Κατ’ αρχάς, να κάνω μια παρένθεση. Το έχουμε καταθέσει και ζητάμε ως ΣΥΡΙΖΑ τη σύμβαση, διότι έχουμε μόνο το σχέδιο της συμβάσεως, δεν γνωρίζουμε το περιεχόμενο που τελικά υπεγράφη. Φαντάζομαι ότι αυτό θα κατατεθεί στη Βουλή συντόμως. Έχει παρέλθει ένας μήνας, αλλά το συζητώ επειδή άπτεται της ερώτησης.

Και πάω στο τελευταίο ερώτημα που είναι το εξής. Κάθε εκταμίευση για την πρόοδο των εργασιών στο αεροδρόμιο Καστελλίου συνδέεται με ωρίμανση στο «ΚΑΖΑΝΤΖΑΚΗΣ». Το πρώτο σκέλος, το πρώτο milestone, το πρώτο ορόσημο, ουσιαστικά αφορά την αποκρυστάλλωση του ιδιοκτησιακού καθεστώτος για μία επιφάνεια τριών χιλιάδων εκατόν τριάντα πέντε τετραγωνικών, εκ των οποίων ο Δήμος Ηρακλείου έχει μία συμμετοχή περίπου στο 23%-24%.

Άρα, αντιλαμβάνεστε ότι είναι πάρα πολύ σημαντικό να αποσαφηνίσουμε το ιδιοκτησιακό καθεστώς του υποκειμένου για να μπορούμε να προχωρήσουμε σε μία σοβαρή μελέτη-σχέδιο χωροταξικού χαρακτήρα με τον δήμο και την τοπική κοινωνία μας παρόντες. Δεν μπορούν να απουσιάζουν. Εξ ου και η αναφορά μου για το δικαίωμα αρνησικυρίας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Πώς είναι δυνατόν να μην έχουμε ζητήματα προόδου εργασιών στο Καστέλλι, όταν υπάρχει ορόσημο, όπως σας είπα, για κάθε εκταμίευση η ωρίμανση στο «ΚΑΖΑΝΤΖΑΚΗΣ». Και ξέρετε, το πρώτο σκέλος με το ιδιοκτησιακό μπορούμε να το προσπεράσουμε για να επιταχυνθούν οι διαδικασίες, οι οποίες βέβαια είναι λίγο χρονοβόρες. Τι θα γίνει, όμως, με το ζήτημα που αφορά την επιλογή του ιδιώτη που θα μπει; Τι θα γίνει με το ζήτημα, το πιο σημαντικό, που γνωρίζουν και οι συνεργάτες σας, που αφορά το Γενικό Πολεοδομικό Σχέδιο και το ειδικό χωρικό που θα πρέπει να υπάρχει στην περιοχή; Είναι πάρα πολύ κρίσιμο.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Προφανώς, δεν έγινε κατανοητό αυτό που σας είπα και επαναλαμβάνω κάτι. Τους όρους του δανείου δεν τους διαπραγματευτήκαμε εμείς, αγαπητέ, κύριε συνάδελφε. Εσείς τους διαπραγματευτήκατε. Τη συμβασιοποίηση και τους όρους με τα ορόσημα της ΕΙΒ η δική σας κυβέρνηση τα ενέκρινε. Και μάλιστα, κατά την προσωπική μου άποψη και κατά την άποψή της Κυβέρνησης, πολύ καλά έπραξε. Επομένως, τα ερωτήματα αυτά ίσως καλό θα ήταν να τα θέσετε στον κ. Σπίρτζη και να κάνετε έναν εσωτερικό διάλογο, να συνεννοηθείτε μεταξύ σας, για να μην εκτίθεστε.

Τώρα να σας πω κάτι πάρα πολύ απλό για τα unsolicited proposals. Συμφωνώ μαζί σας, είναι κάτι καινούργιο. Συμφωνώ μαζί σας ότι σε πολλές περιπτώσεις έχουν δημιουργηθεί προβλήματα. Δεν τα χρησιμοποιούν, όμως, μόνο χώρες της Αφρικής. Και η Ελβετία χρησιμοποιεί κατά κόρον αυτή τη διαδικασία με πολύ μεγάλη επιτυχία. Θεωρούμε ότι αυτό θα βοηθήσει και τους δήμους να κάνουν έργα, θα βοηθήσει, όμως, και πολλές άλλες υπηρεσίες, όπως παραδείγματος χάριν την ΕΤΑΔ.

Εμείς δεν λέμε ότι θα γίνονται όλα τα έργα με τα unsolicited proposals. Εντάξει; Και ο ανταγωνιστικός διάλογος, ο οποίος όντως είναι θεσμοθετημένος, στην Ελλάδα μέχρι στιγμής δεν έχει δουλέψει. Η υποθαλάσσια της Σαλαμίνας νομίζω αποτελεί ένα κλασικό παράδειγμα του πώς τα έργα πάνε πίσω.

Εμείς τι λέμε; Εμείς λέμε κάτι πολύ απλό. Στην Ελλάδα έχουμε τεράστιες καθυστερήσεις με τα έργα. Θα σας πω ένα στατιστικό στοιχείο ότι έχουμε το διπλό χρόνο ωρίμανσης και εκτελεστής μεγάλων projects υποδομών από τον ευρωπαϊκό μέσο όρο. Επομένως, με τη διαδικασία αυτή φέρνεις έναν ιδιώτη και του λες έλα εδώ και κάνε μου μία πρόταση. Γιατί ξέρετε, πολλές φορές, οι ιδιώτες -και αυτό είναι μία πάγια, νομίζω, διαφωνία μεταξύ των δύο πολιτικών χώρων που υπηρετούμε- μπορεί να έχουν μία καλύτερη ιδέα από αυτή που έχει μία δημόσια υπηρεσία.

Όσον αφορά το Ελληνικό, όπως θυμάστε από το 2001 έχει φύγει το αεροδρόμιο από τα νότια προάστια αν θυμάμαι καλά, ακόμα σήμερα συζητάμε πότε θα ξεκινήσει η εκτέλεση του Ελληνικού.

Τι λέμε, λοιπόν, εμείς με τα unsolicited proposals; Λέμε ότι έρχεται ένας ιδιώτης και κάνει μία πρόταση. Η αναθέτουσα αρχή, το Υπουργείο, ο δήμος, μπορεί αυτήν την πρόταση να την απορρίψει ή να την ενστερνιστεί. Για να κάνει, όμως, αυτή την πρόταση, πρέπει ο ιδιώτης, η εταιρεία αυτή, το κονσόρτσιουμ που θα έρθει, παραδείγματος χάριν στο «ΚΑΖΑΝΤΖΑΚΗΣ», να έχει κάνει μία μελετημένη και κοστολογημένη πρόταση, που σημαίνει ότι θα έχει πληρώσει χρήματα για προμελέτες. Άρα, δεν θα πει μία ιδέα η οποία δεν στηρίζεται πουθενά. Μετά τι κάνει η αναθέτουσα αρχή εάν ενστερνιστεί και υιοθετήσει αυτή την πρόταση; Ανοίγει τη διαγωνιστική διαδικασία και μπορεί οποιοσδήποτε να έρθει και να συμμετάσχει.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Τελειώνω, κύριε Πρόεδρε.

Θα θεσμοθετήσουμε γι’ αυτή τη συγκεκριμένη πρόταση. Δεν είμαστε ιδεοληπτικοί. Δεν λέμε ότι θα ακολουθήσουμε 100% αυτό μοντέλο. Λέμε να το δοκιμάσουμε γιατί έχουμε χρόνο.

Όσον αφορά τώρα την σύμβαση της Ευρωπαϊκής Τράπεζας Επενδύσεων, έχει πολύ συγκεκριμένα ορόσημα. Τα έχω καταθέσει στη Βουλή. Συμφωνούμε απολύτως με τα ορόσημα αυτά. Διότι είστε από τη συγκεκριμένη περιοχή και ξέρω ότι θα έχετε πολύ μεγαλύτερο ενδιαφέρον από ό,τι έχουμε οι υπόλοιποι που δεν είμαστε από κει, να μην ζήσουμε και να μη ζήσει και ο Νομός Ηρακλείου και η Κρήτη το φαινόμενο του να επαναληφθεί το Ελληνικό ως φάρσα.

Επομένως, είναι πολύ θετικό ότι έχουμε μία εξωτερική πίεση, την Ευρωπαϊκή Τράπεζα Επενδύσεων, η οποία λέει κάτι πολύ απλό. Για να σου δώσω τα χρήματα να κάνεις το νέο αεροδρόμιο, δεν θα κάθεσαι να κοιτάς το παλιό. Θα πρέπει να κάνεις μερικά πράγματα και να δείξεις ότι πρέπει να το αξιοποιήσεις. Άρα, δεν μιλάμε για υποθήκη και δεν μιλάμε για κανέναν κίνδυνο εκτέλεσης του έργου στο Καστέλλι.

Είναι στα χέρια της ελληνικής πολιτείας κάποτε να σοβαρευτεί -και όταν μιλάω για την ελληνική πολιτεία, δεν μιλάω μόνο για την κεντρική κυβέρνηση, αλλά μιλάω και για τους δήμους και για την περιφέρεια- και να σταματήσουμε να λέμε πράγματα από το κεφάλι μας τα οποία είναι πολύ ωραία και να πούμε συγκεκριμένες προτάσεις.

Σας ευχαριστώ πάρα πολύ.

**ΠΡΟΕΔΡΕΥΩΝ (Νικήτας Κακλαμάνης):** Προχωρούμε στην τρίτη με αριθμό 539/24-2-2020 επίκαιρη ερώτηση δεύτερου κύκλου της Βουλευτού Α΄ Θεσσαλονίκης του Συνασπισμού Ριζοσπαστικής Αριστεράς κ. Αικατερίνης Νοτοπούλου προς τον Υπουργό Υποδομών και Μεταφορών, με θέμα: «Πρόοδος εργασιών του μετρό Θεσσαλονίκης».

Ορίστε, κυρία Νοτοπούλου, έχετε τον λόγο για να αναπτύξετε την επίκαιρη ερώτηση.

**ΑΙΚΑΤΕΡΙΝΗ (ΚΑΤΕΡΙΝΑ) ΝΟΤΟΠΟΥΛΟΥ:** Ευχαριστώ, κύριε Πρόεδρε.

Κύριε Υπουργέ, δυστυχώς, είμαι στην εξαιρετικά δυσάρεστη θέση να επαναφέρω για άλλη μία φορά το ζήτημα του μετρό Θεσσαλονίκης στο ελληνικό Κοινοβούλιο. Και το λέω αυτό, διότι πέραν της πολιτικής συζήτησης, η καθημερινότητα των Θεσσαλονικέων γίνεται μέρα με τη μέρα αφόρητη και με βάση τους χειρισμούς σας στο ζήτημα του ΟΑΣΘ.

Ας μιλήσουμε, όμως, για το μετρό. Γνωρίζετε πάρα πολύ καλά ότι επί κυβέρνησης ΣΥΡΙΖΑ το μετρό σχεδόν ολοκληρώθηκε. Το έργο, δηλαδή, από το 30% έφτασε στο 75%. Το γνωρίζετε αυτό. Αν και το αμφισβητούσατε προεκλογικά, νομίζω ότι πλέον είστε υποχρεωμένος να το παραδεχτείτε.

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Κάνατε ωραία εγκαίνια!

**ΑΙΚΑΤΕΡΙΝΗ (ΚΑΤΕΡΙΝΑ) ΝΟΤΟΠΟΥΛΟΥ:** Και αφού δεν σας πείθω, να σας αναφέρω ξανά, λοιπόν, ότι έχουν τελειώσει οι σήραγγες από το αμαξοστάσιο στον νέο σιδηροδρομικό σταθμό μέχρι και την Καλαμαριά, μέσω της επέκτασης. Ξέρετε ότι βρήκαμε λύση για να μείνουν τα αρχαία της Βενιζέλου, όπως ήμασταν υποχρεωμένοι να κάνουμε με βάση τον αρχαιολογικό νόμο.

Ξέρετε ότι συμφωνήθηκε η διαδικασία για την επίλυση των οικονομικών διαφορών. Ξέρετε ότι διαχωρίστηκε ο σταθμός της Βενιζέλου από το υπόλοιπο έργο και το τέλος του 2020 θα είχαμε μετρό σε λειτουργία με δώδεκα από τους δεκατρείς σταθμούς σε λειτουργία. Ξέρετε ότι υπήρχε οριστικό χρονοδιάγραμμα και κυρίως ότι απελευθερώθηκαν οι δρόμοι και αυτό το είδαν και οι πολίτες.

Δυστυχώς, ο Πρωθυπουργός της χώρας, δεν γνωρίζουμε με ποιου εισήγηση, σίγουρα όχι από τεχνικές υπηρεσίες, σίγουρα χωρίς μελέτη σκοπιμότητας, σίγουρα χωρίς συγκριτικές μελέτες, σίγουρα χωρίς καμμία επιστημονική τεκμηρίωση, προανήγγειλε, ανακοίνωσε την αναβολή της ολοκλήρωσης του μετρό από το 2020 στο 2023. Μάλιστα, η Υπουργός Πολιτισμού, η κ. Μενδώνη, προκατέβαλε την απόφαση του ΚΑΣ λίγες μέρες αργότερα σε μία επιτροπή στην οποία συμμετείχα κι εγώ και τη ρώτησα. Γνωρίζετε ότι δεν υπάρχουν εγκεκριμένες μελέτες ούτε αδειοδοτήσεις για τη λύση που προκρίνετε για τον σταθμό της Βενιζέλου.

Άρα, αναρωτιόμαστε πώς θεωρείτε ότι είναι δυνατό να ολοκληρωθεί το μετρό στο χρονοδιάγραμμα που εσείς ανακοινώσατε, χωρίς να πληροίται καμμία τεχνική προϋπόθεση.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Πρόκειται για ένα έργο, λοιπόν, που έχει ολοκληρωθεί πλέον στο 75% του από την κυβέρνηση του ΣΥΡΙΖΑ με τις χρηματοδοτικές ροές να έχουν τριπλασιαστεί σε σχέση με όλες τις προηγούμενες δεκαετίες, γιατί από το 1986 ταλαιπωρεί η Δεξιά την πόλη μας. Γνωρίζετε ότι είχε χίλιους διακόσιους εργαζόμενους το μετρό και σήμερα απασχολεί λιγότερους από εκατό; Με ποιους εργαζόμενους υλοποιείται ένα έργο; Έχετε παρουσιάσει μία πρωτοφανή απραξία. Επί οκτώ μήνες δεν έχετε παρουσιάσει τίποτα απολύτως, πέρα από μία καλοστημένη παράσταση με την επίσκεψη του Γενικού Γραμματέα σας, σε ένα έργο που είχε ολοκληρωθεί και πάλι επί κυβέρνησης ΣΥΡΙΖΑ.

Σας ρωτώ, λοιπόν, κύριε Υπουργέ, πέρα από την αντιπολιτευτική σας διάθεση και πέρα από την διάθεσή σας να αμαυρώσετε τον ΣΥΡΙΖΑ -γιατί κάνετε ακόμα αντιπολίτευση στον ΣΥΡΙΖΑ, δεν νομίζω ότι προχωράτε το έργο- είστε ενήμερος γι’ αυτή την παύση, για το ότι δεν γίνονται εργασίες; Ποιος έχει δώσει αυτή την εντολή; Ποιες κινήσεις έχει κάνει -και αυτό είναι το κρίσιμο, κύριε Υπουργέ- η «ΑΤΤΙΚΟ ΜΕΤΡΟ» για να προστατεύσει το δημόσιο συμφέρον απέναντι στην εργολάβο εταιρεία που θα ζητήσει και θα διεκδικήσει αποζημιώσεις; Αληθεύει ότι υπάρχει σχετική διεκδίκηση; Σε ποια στοιχεία στηρίζετε το ότι θα τελειώσετε το μετρό το 2023; Ποια είναι η πρόοδος του έργου;

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Θα ήθελα να μου επιτρέψετε, κύριε Πρόεδρε, πριν ξεκινήσω την απάντησή μου να διορθώσω, όπως πάντα κάνουμε εδώ στην Κυβέρνηση, τα στοιχεία που παρουσιάζετε, τα οποία για άλλη μια φορά δεν ανταποκρίνονται στην πραγματικότητα.

Πρώτον, στο μετρό στη Θεσσαλονίκη, αγαπητή κυρία συνάδελφε, σταμάτησαν οι εργασίες του επί δικών σας ημερών, τον Φεβρουάριο του 2019.

Η δαπάνη που έχει πιστοποιηθεί στις 31-12-2015 του βασικού έργου Θεσσαλονίκης ανερχόταν σε 392 εκατομμύρια ευρώ, δηλαδή ποσοστό ολοκλήρωσης 40% και όχι 30%. Αυτό είναι το πρώτο λάθος.

Δεύτερον, στις 31 Αυγούστου του 2019 όταν ανέλαβε η νέα διοίκηση, η δαπάνη ανερχόταν σε 739 εκατομμύρια ευρώ, ποσοστό δηλαδή 70% και όχι 75%. Επομένως ο δήθεν τριπλασιασμός που επικαλείστε δεν είναι ούτε καν διπλασιασμός. Και μιλάμε για τέσσερα ολόκληρα χρόνια. Τα στοιχεία τα οποία παρουσιάζετε δεν έχουν σχέση με την πραγματικότητα.

Υποστηρίζετε, επίσης, και κάτι άλλο το οποίο δεν ισχύει, ότι η «ΆΚΤΩΡ» από χίλιους διακόσιους εργαζομένους απασχολεί πλέον λιγότερους από εκατό. Δεν υπάρχουν πουθενά αυτά τα στοιχεία επίσημα, εκτός αν εσείς έχετε μια ιδιαίτερη ενημέρωση από τον εργολάβο που δεν έχουμε εμείς.

Και πάμε τώρα στην κύρια ερώτηση. Λυπάμαι ειλικρινά διότι χρησιμοποιείτε την κοινοβουλευτική διαδικασία για να δείξετε τη δική σας απίστευτη ανεπάρκεια στα τέσσερα χρόνια στα οποία κυβερνήσατε.

Μας κατηγορείτε ότι καθυστερήσαμε το έργο. Έτσι δεν λέτε; Με τις προσφυγές που κατατέθηκαν -και στις οποίες ο ΣΥΡΙΖΑ ήταν σε πολλές περιπτώσεις πίσω από αυτές τις προσφυγές, ας μην κρυβόμαστε- από το 2015 μέχρι το 2017 δεν είχε γίνει απολύτως τίποτα για τον σταθμό Βενιζέλου. Αλλά και από το 2017 μέχρι και δυόμισι χρόνια μετά δεν προχώρησε τίποτα με τη δήθεν λύση σας. Αυτά για να μην έχουμε τα λεγόμενα fake news στα οποία βλέπω ότι έχετε πολύ μεγάλη έφεση. Διότι είχατε φτάσει και στο απίστευτο σημείο, το οποίο δεν έχει ξαναγίνει ποτέ στην ιστορία ευρωπαϊκής χώρας, να εγκαινιάζετε μουσαμάδες.

Το θυμάστε αυτό; Μάλλον τότε ήσασταν και εσείς εκεί και πανηγυρίζατε. Και τότε μάλιστα είχατε προκαλέσει την οργή των Θεσσαλονικέων.

Εμείς, λοιπόν, τι έχουμε κάνει το τελευταίο οκτάμηνο; Μας κατηγορείτε ότι δεν έχουμε κάνει τίποτα. Τι λένε τα επίσημα στοιχεία τα οποία έχουμε στη διάθεσή μας;

Οι εργασίες προχώρησαν κατά 5,46%. Το πρώτο τετράμηνο της νέας διοίκησης οι εργασίες έχουν προχωρήσει και έχουμε φτάσει πλέον στην ολοκλήρωση σχεδόν του 78% του έργου. Άρα εμείς σε τέσσερις μήνες κάναμε ό,τι εσείς δεν κάνατε σε οκτώ μήνες. Και οι ρυθμοί έχουν διπλασιαστεί.

Ο λόγος που δεν βλέπετε να γίνεται οργασμός αυτήν τη στιγμή στο μετρό είναι ότι μπαίνουν τα Η/Μ, μπαίνουν τα ηλεκτρολογικά συστήματα, γιατί όπως πολύ σωστά είπατε στην ερώτησή σας, ένα πολύ μεγάλο κομμάτι του έργου έχει ολοκληρωθεί.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Τελειώνω, κύριε Πρόεδρε.

Θα σας πω κάτι το οποίο το έχω πει και ως Αντιπολίτευση. Το μετρό όντως επί των δικών σας ημερών προχώρησε γιατί ξεμπλοκαρίστηκε η διαδικασία από το Σ.τ.Ε. που είχε κολλήσει από το 2013, η νομική διαδικασία. Και όντως προχώρησαν οι σήραγγες.

Σε αυτό που σας κατηγορούμε και μπορούμε να σας το αποδείξουμε είναι ότι η λύση που προκρίνατε για τον Βενιζέλος ήταν η χαρά του εργολάβου. Και γιατί ήταν η χαρά του εργολάβου;

Να προσέχετε, κυρία Νοτοπούλου, όταν σηκώνεστε στην Αίθουσα εδώ και μας λέτε για τα χρήματα τα οποία κινδυνεύει να πάρει ο εργολάβος, γιατί επί των δικών σας ημερών, με τις δικές σας ανεπαρκέστατες κινήσεις τελικά ο εργολάβος πήγε στη διαιτησία και πήρε έναν σκασμό χρήματα, πάνω από 300 εκατομμύρια, για την καθυστέρηση του έργου. Γιατί όταν πάει ο εργολάβος και η κοινοπραξία σε μία διαιτησία, πηγαίνει να διεκδικήσει χρήματα που πρέπει να πάρει λόγω ολιγωρίας του ελληνικού δημοσίου.

Επομένως ας αφήσουμε αυτήν την αντιπαράθεση πίσω μας. Εγώ στη δευτερολογία μου θα είμαι έτοιμος να σας πω και για ποιον ακριβώς λόγο η δική σας πρόταση ήταν μία πρόταση η οποία θα δημιουργούσε ακόμα μεγαλύτερες καθυστερήσεις στο μετρό της Θεσσαλονίκης.

**ΠΡΟΕΔΡΕΥΩΝ (Νικήτας Κακλαμάνης):** Ευχαριστούμε.

Τον λόγο έχει η κ. Νοτοπούλου.

**ΑΙΚΑΤΕΡΙΝΗ (ΚΑΤΕΡΙΝΑ) ΝΟΤΟΠΟΥΛΟΥ:** Κύριε Υπουργέ, λυπάμαι πραγματικά και ειλικρινά διότι ό,τι είπατε, και είστε Υπουργός Υποδομών και Μεταφορών, είναι πραγματικά αυθαίρετο. Γνωρίζετε καλά ποια ήταν η απορρόφηση των κονδυλίων, τα οποία τριπλασιάστηκαν με ρυθμούς ταχύτατους επί δικής μας κυβέρνησης.

Δεν ξέρω αν άκουσα καλά, αλλά είπατε ότι ήταν 40% του έργου και τώρα έχει φτάσει στο 78%; Ο μάγος Κόπερφιλντ να ήσασταν, λιγότερο γρήγορα θα το κάνατε!

Η πραγματικότητα, όμως, είναι ότι δεν μου απαντήσατε σε κανένα από τα ερωτήματα. Διότι πράγματι εμείς ζούμε στη Θεσσαλονίκη και βλέπουμε ότι δεν υπάρχουν εργαζόμενοι εκεί να λειτουργούν και να δουλεύουν.

Εσείς μπορείτε να μας πείτε στη δευτερολογία σας ανά μήνα και σε ποιους υπεργολάβους απασχολούνται πόσοι εργαζόμενοι και σε ποιο έργο. Διότι είναι γνωστό ότι στην επιθεώρηση που κάνατε ήταν μία εξαιρετικά καλοστημένη παράσταση, πήρατε εργαζόμενους από άλλα εργοτάξια, άλλα μηχανήματα.

Εν πάση περιπτώσει, επειδή μιλήσατε για μουσαμάδες και ήταν μια ευχάριστη πρόκληση αυτή, κατ’ αρχάς σε όλη την προηγούμενη περίοδο της αντιπολίτευσης της Νέας Δημοκρατίας μιλούσατε για μουσαμάδες για ένα ξεχωριστό έργο που αφορούσε μόνο το εισιτήριο. Το γνωρίζετε πάρα πολύ καλά αυτό. Και δεν διστάσατε να κάνετε μουσαμά την πολιτιστική κληρονομιά της χώρας.

Μιλάμε, λοιπόν, για ένα σταυροδρόμι απίστευτης πολιτιστικής και αρχαιολογικής αξίας και, ξαναλέω, προκαταλάβατε την απόφαση του ΚΑΣ όταν ανακοίνωσε ο Πρωθυπουργός και η Υπουργός κ. Μενδώνη χωρίς καμμία επιστημονική τεκμηρίωση και καμμία τεχνική μελέτη.

Όσον αφορά το πώς αποφασίζονται τα έργα σε αυτήν την χώρα και το ποιος τα αποφασίζει, σίγουρα πάντως δεν τα αποφασίζουν οι αρχαιολόγοι, τους οποίους κατηγορήσατε. Σίγουρα πάντως δεν τα αποφασίζουν οι τεχνικές υπηρεσίες, των οποίων προΐσταστε εσείς ο ίδιος.

Επίσης, να σας θυμίσω ότι μιλώντας για τα βαγόνια που φέραμε και κάναμε εγκαίνια και μας κατηγορούσατε τότε, εσείς είπατε, ο Γενικός σας Γραμματέας, ότι θα γίνουν δοκιμαστικές λειτουργίες σε μόνο διακόσια μέτρα αντί για όλη τη γραμμή. Με τι θα κάνατε τη δοκιμαστική λειτουργία; Με Play Mobil, κύριε Υπουργέ;

Σας παρακαλώ, λοιπόν, σε εμένα μπορείτε να απαντήστε ό,τι θέλετε με αυθαίρετα δεδομένα. Ωστόσο, θα πρέπει στους Θεσσαλονικείς να δώσετε μία απάντηση. Και αυτή η απάντηση είναι η ολοκλήρωση του μετρό στο χρονοδιάγραμμα που προϋπήρχε, δηλαδή στο τέλος του 2020 θα λειτουργούσε το μετρό στη Θεσσαλονίκη και με βάση τα δικά σας δεδομένα, δεν θα λειτουργεί ούτε το 2023.

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία τριάντα δύο μαθήτριες και μαθητές και δύο εκπαιδευτικοί συνοδοί τους από το 6ο Γυμνάσιο Δράμας.

Η Βουλή σάς καλωσορίζει, παιδιά.

(Χειροκροτήματα απ’ όλες τις πτέρυγες της Βουλής)

Ορίστε, κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Κυρία Νοτοπούλου, πραγματικά είναι κωμικά αυτά που λέτε και λυπάμαι που το λέω και εξηγούμαι.

Δεν υπήρχε εγκεκριμένη μελέτη στη δική σας πρόταση επιπέδου 2 και μελέτη εφαρμογής. Η δική σας πρόταση δεν είχε υπογραφές και μελέτες στο ΚΑΣ.

Δεύτερον, δεν είχατε αναθεωρημένους περιβαλλοντικούς όρους, προσμετρήσεις, κοστολογήσεις, έγκριση και μιλάω για τον σταθμό Βενιζέλου. Λέτε ότι θα ήταν ο σταθμός και όλο το μετρό έτοιμο το 2020;

Σας καλώ να πάμε μαζί στη Θεσσαλονίκη την άλλη εβδομάδα στο Βενιζέλος…

**ΑΙΚΑΤΕΡΙΝΗ (ΚΑΤΕΡΙΝΑ) ΝΟΤΟΠΟΥΛΟΥ:** Εγώ εκεί είμαι.

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):**…να δείτε ότι δεν είχε γίνει απολύτως τίποτα πλην την πλάκας. Ποιον κοροϊδεύετε επιτέλους; Τους συντοπίτες σας;

Με αυτά που έχετε κάνει στον ΟΑΣΘ, με την πιο αχρείαστη κρατικοποίηση, έρχεστε και μας κουνάτε το δάχτυλο, όταν μας παραδώσατε διακόσια τριάντα λεωφορεία; Οι αστικές συγκοινωνίες στη Θεσσαλονίκη καταρρέουν, επειδή επί τέσσερα χρόνια κάνατε δικούς σας πειραματισμούς.

Εμείς τι λέμε; Ότι το μετρό πρέπει να λειτουργήσει ενιαία και όχι τμηματικά. Διότι αν λειτουργούσαν κάποια κομμάτια το 2021, θα έπρεπε όταν θα παραδίδονταν ο σταθμός Βενιζέλου σε λειτουργία να σταματήσει η λειτουργία ολόκληρου του μετρό για δεκαοκτώ μήνες. Καταλαβαίνετε τον εμπαιγμό που κάνατε ως Αντιπολίτευση;

Και τα κάνατε αυτά διότι ξέρατε ότι δεν θα είσαστε στην κυβέρνηση και θα είχατε την πολυτέλεια να κάθεστε στα έδρανα της Αντιπολιτεύσεως και να μας κουνάτε το δάχτυλο για τα αδιέξοδα που εσείς μας έχετε οδηγήσει.

Και μάλιστα με τη δική σας τακτική, με την απόσπαση και επανατοποθέτηση, που ήταν σωστή στην Αγία Σοφία, θα κάνουμε το ίδιο και στον Σταθμό Βενιζέλου. Είναι μια πρακτική που έχει γίνει και σε άλλες πόλεις, όπως στην Αθήνα και σε άλλες πόλεις της Ευρώπης.

Το μετρό λοιπόν, ο σχεδιασμός είναι να δοθεί ολοκληρωμένο μέχρι το Απρίλιο του 2023.

Εμείς λέμε το εξής: Έχουμε ξοδέψει σε αρχαιολογικές ανασκαφές -και καλό αυτό είναι να το ακούσουμε σε αυτήν την Αίθουσα- για το μετρό Θεσσαλονίκης, 135 εκατομμύρια ευρώ! Ο Έλληνας φορολογούμενος έχει ξοδέψει 135 εκατομμύρια ευρώ για ανασκαφές στη Θεσσαλονίκη! Ξέρετε πόσο στοίχισε το Μουσείο Ακροπόλεως στην Αθήνα; Στοίχισε 120 εκατομμύρια.

Επομένως αυτή η αντιπαράθεση που γίνεται σε αυτήν τη χώρα μεταξύ των αρχαιολόγων και μεταξύ της «ΑΤΤΙΚΟ ΜΕΤΡΟ» πρέπει κάποτε να σταματήσει. Και πρέπει κάποτε να πούμε ότι σε αυτήν τη χώρα μπορούμε και να προστατεύσουμε την πολιτιστική κληρονομιά μας, αλλά και να ζήσουμε στον 21ο αιώνα.

Με λίγα λόγια, εμείς προκρίνουμε κάτι το οποίο είναι σαφές: Θέλουμε και μετρό και αρχαία και δεν ακολουθούμε προτάσεις οι οποίες είναι ανεδαφικές. Διότι σας εξήγησα ότι εσείς μέχρι το 2017 δεν είχατε κάνει τίποτα, τίποτα απολύτως, για τον σταθμό Βενιζέλου και με τις προσφυγές που εσείς και η παρέα σας -εννοώ η ευρύτερη παρέα του ΣΥΡΙΖΑ- πηγαίνατε και κάνατε, ο σταθμός Βενιζέλου αυτή τη στιγμή δεν έχει καν ξεκινήσει. Μιλάμε για τον πιο κεντρικό σταθμό για το σύστημα του μετρό της Θεσσαλονίκης. Για να το καταλάβουν και οι Αθηναίοι που ίσως μας παρακολουθούν, είναι σαν να παραδίδατε ένα μετρό χωρίς τον σταθμό στο Σύνταγμα. Αυτή ήταν η εξαιρετική ιδέα που είχατε, διότι στις ιδέες αυτές, τις φοβερά παλαβές πρέπει να πω ότι έχετε έφεση.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Εμείς, λοιπόν, λέμε το προφανές, λέμε ότι αλλάζουμε την απόφαση του ΚΑΣ όπως κάνουμε. Κατατέθηκαν όλες οι μελέτες και αυτή τη φορά είναι υπογεγραμμένες. Μάλιστα, το ΚΑΣ είχε μέσα εισηγητές που ήταν και στην προηγούμενη απόφαση. Βγαίνει η υπουργική απόφαση, οι διαδικασίες ξεκινούν, έτσι ώστε κάποτε…

**ΑΙΚΑΤΕΡΙΝΗ (ΚΑΤΕΡΙΝΑ) ΝΟΤΟΠΟΥΛΟΥ:** Πότε; Δύο μήνες…

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Κυρία Νοτοπούλου, έχουν ξεκινήσει, γίνονται τα έργα. Η δική σας Κυβέρνηση το είχε σταματήσει τον Φεβρουάριο του 2019. Εσείς είχατε παγώσει όλες τις διαδικασίες του Μετρό μετά τα εγκαίνιά σας. Επομένως, ο προγραμματισμός είναι μέχρι τον Απρίλιο του 2023 το μετρό να είναι σε λειτουργία στην ολότητά του.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, έχουμε κι άλλες ερωτήσεις που αφορούν άλλες περιοχές. Δεν θα φάμε όλο τον χρόνο μας με το Μετρό Θεσσαλονίκης.

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Ολοκληρώνω, κύριε Πρόεδρε.

Αυτός είναι ο στόχος και μάλιστα εξασφαλίσαμε το μετρό να έχει χρηματοδότηση και για την επόμενη προγραμματική περίοδο, πράγμα το οποίο εσείς δεν είχατε κάνει.

Σας ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Ολοκληρώθηκε ο πρώτος κύκλος των ερωτήσεων και περνάμε στον δεύτερο.

Τώρα θα συζητηθεί η δεύτερη με αριθμό 545/25-2-2020 επίκαιρη ερώτηση δεύτερου κύκλου του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς τον Υπουργό Υγείας με θέμα: «Προβλήματα στην λειτουργία του Γενικού Νοσοκομείου Δράμας».

Θα απαντήσει ο πάντοτε παρών στην Αίθουσα Υφυπουργός Υγείας, κ. Βασίλειος Κοντοζαμάνης.

Ορίστε, κύριε Δελή, έχετε τον λόγο.

**ΙΩΑΝΝΗΣ ΔΕΛΗΣ:** Ευχαριστώ πολύ, κύριε Πρόεδρε.

Έχουμε και το σχολείο που είναι από τη Δράμα!

**ΠΡΟΕΔΡΕΥΩΝ (Νικήτας Κακλαμάνης):** Συνέπεσε για να ακούσει για το νοσοκομείο.

**ΙΩΑΝΝΗΣ ΔΕΛΗΣ:** Ευτυχής συγκυρία!

Νομίζω, κύριε Υπουργέ, ότι πιο ταιριαστή λέξη για το Νοσοκομείο της Δράμας είναι η λέξη «ελλείψεις». Βεβαίως, θα μου πείτε ότι αυτή η λέξη ταιριάζει συνολικά στην κατάσταση που επικρατεί στην υγεία της χώρας μας, αλλά ας το δούμε λίγο πιο συγκεκριμένα. Από τους εκατόν δώδεκα γιατρούς που έπρεπε να έχει το Νοσοκομείο της Δράμας, αυτή τη στιγμή διαθέτει λιγότερους από τους μισούς, πενήντα τρεις και μάλιστα με έναν οργανισμό πολύ κατώτερο απ’ αυτόν που θα έπρεπε να είναι: Τρεις αναισθησιολόγοι, παρακαλώ, στο Νοσοκομείο της Δράμας, πράγμα που σημαίνει ότι τα χειρουργεία λειτουργούν οριακά. Όσον αφορά το νοσηλευτικό και το παραϊατρικό προσωπικό; Με το ζόρι βγαίνουν οι βάρδιες με μεγάλη εντατικοποίηση της δουλειάς τους.

Θα πείτε πιθανόν για προσλήψεις. Αυτό που γνωρίζουμε είναι ότι προβλέπονται δύο προσλήψεις τραυματιοφορέων και μιας νοσηλεύτριας για το 2020. Βεβαίως, δεν ξέρω τι ακριβώς θα καλύψουν αυτά τα τρία άτομα, όπως καταλαβαίνετε, αλλά να σας πούμε ότι το 2021, δηλαδή του χρόνου, θα αποχωρίσουν τουλάχιστον τριάντα εργαζόμενοι από το νοσηλευτικό προσωπικό.

Κύριε Υπουργέ, υπάρχουν σοβαρά προβλήματα και στο υπόλοιπο προσωπικό του νοσοκομείου, γιατί ένα νοσοκομείο έχει ποικιλία προσωπικού. Η τεχνική του υπηρεσία κυριολεκτικά είναι αποδεκατισμένη και από τριάντα τρεις εργαζόμενους που ήταν πριν από μερικά χρόνια είναι περίπου είκοσι. Υπάρχουν βάρδιες κυριολεκτικά στο νοσοκομείο όπου δεν υπάρχει ηλεκτρολόγος με ό,τι αυτό μπορεί να σημαίνει για την λειτουργία ενός νοσοκομείου.

Από την άλλη, υπάρχουν πάρα πολύ μεγάλες ελλείψεις και στο διοικητικό προσωπικό. Ένας τηλεφωνητής στο τηλεφωνικό κέντρο για να καλύψει, αλήθεια, ποιες ανάγκες και πότε να προλάβει; Ενώ η ίδια οριακή και τραγική κατάσταση υπάρχει και στα πλυντήρια, στην αποστείρωση, στα χειρουργεία, στα μαγειρεία, όπου και εκεί το βοηθητικό, το τεχνικό προσωπικό κυριολεκτικά είναι αποδεκατισμένο.

Νομίζω ότι η εικόνα, ας μην πω περισσότερα, είναι γνωστή ιδιαίτερα για τους Δραμινούς και για τους κατοίκους εκεί της ευρύτερης περιοχής. Οι ερωτήσεις μας λοιπόν, κύριε Υπουργέ, είναι δύο: Κατ’ αρχάς, τι θα κάνετε για να στελεχώσετε με όλο το αναγκαίο ιατρικό, νοσηλευτικό και τεχνικό προσωπικό αυτό το νοσοκομείο που καλύπτει μια μεγάλη περιοχή;

Επίσης, τι θα κάνετε για να σταματήσετε πια αυτό το αίσχος της ελαστικής εργασίας των συμβάσεων και των συμβασιούχων μετατρέποντας τις συμβάσεις τους σε αορίστου χρόνου για να έχουν και αυτοί οι άνθρωποι μια μόνιμη και σταθερή δουλειά;

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Υπουργέ, έχετε τον λόγο.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** Ευχαριστώ πολύ, κύριε Πρόεδρε.

Κύριε Δελή, δεν είναι η πρώτη φορά που κάνετε ερώτηση για τις ελλείψεις προσωπικού που υπάρχουν στις υγειονομικές δομές του Νομού της Δράμας και η απάντηση δεν μπορεί να είναι διαφορετική σε σχέση με τις προηγούμενες. Πρέπει να γίνει αντιληπτό και κατανοητό ότι δεν υπάρχουν μαγικές λύσεις μέσα σε οκτώ μήνες, γιατί η κατάσταση η οποία περιγράψατε είναι η κατάσταση την οποία παραλάβαμε πριν από μερικούς μήνες.

Η προσωρινή λύση που δίνουμε με πρόσληψη επικουρικού προσωπικού, ιατρικού και λοιπού δεν σας καλύπτει, όχι επί της ουσίας, αλλά ιδεολογικά. Οι περιπτώσεις κάλυψης κενών με απόδειξη παροχής υπηρεσιών πάλι δεν σας καλύπτουν. Όμως, αυτές είναι οι λύσεις που έχουμε αυτή τη στιγμή έως ότου ολοκληρωθούν οι μόνιμες προσλήψεις ιατρικού προσωπικού και οι προσλήψεις που τρέχουν μέσω του ΑΣΕΠ και εφόσον προκηρυχθούν και οι νέες θέσεις τις οποίες προγραμματίζουμε. Εάν έχετε κάποια άλλη λύση, ευχαρίστως να την ακούσουμε και να την υλοποιήσουμε.

Στο Γενικό Νοσοκομείο Δράμας υπηρετούν πενήντα εννέα και όχι πενήντα τρεις γιατροί, όπως αναφέρετε στην ερώτησή σας. Επίσης, υπηρετούν δεκατέσσερις επικουρικοί, οκτώ γιατροί με μετακίνηση από άλλο υγειονομικό τομέα ή φορέα και ένας γιατρός με δελτίο παροχής υπηρεσιών που αυξάνει τον συνολικό αριθμό υπηρετούντων ιατρών σε ογδόντα δύο. Παράλληλα, ναι, βρίσκονται σε εξέλιξη δύο προκηρύξεις θέσεων μόνιμου προσωπικού και πρόσφατα προκηρύχθηκαν και οκτώ θέσεις επιμελητών Β΄ και επτά θέσεις λοιπού προσωπικού.

Σίγουρα οι προκηρύξεις αυτές δεν καλύπτουν τις ανάγκες. Πράγματι υπάρχουν ανάγκες όχι μόνο στο ιατρικό προσωπικό, αλλά και στο λοιπό προσωπικό -το έχουμε πει πολλές φορές και το έχουμε τονίσει- σε κρίσιμους τομείς, όπως είναι οι τραυματιοφορείς. Βεβαίως, έχουμε κάνει συγκεκριμένο προγραμματισμό, προκειμένου να καλύψουμε αυτά τα κενά.

Τέλος, για τους συμβασιούχους, το έχω ξαναπεί και το λέω για μία ακόμη φορά, δεν είναι απόλυση. Το καθεστώς εργασίας τους είναι πολύ συγκεκριμένο, λήγει η σύμβασή τους και αποχωρούν. Εμείς κρατήσαμε τέσσερις χιλιάδες συμβασιούχους του ΟΑΕΔστο σύστημα υγείας και κοιτάζουμε να δώσουμε μόνιμες λύσεις στο σύστημα υγείας και όχι προσωρινές θέσεις εργασίας και βεβαίως, προς αυτή την κατεύθυνση δουλεύουμε με συγκεκριμένα αποτελέσματα.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Δελή, έχετε τον λόγο.

**ΙΩΑΝΝΗΣ ΔΕΛΗΣ:** Θα κάνω πιο συγκεκριμένη την εικόνα, κύριε Υπουργέ, για το Νοσοκομείο της Δράμας. Τα χειρουργεία που έγιναν το 2019 σε σχέση με το 2018 ήταν κατά 30% λιγότερα. Αυτό βεβαίως έχει μια γνωστή βασική αιτία, την έλλειψη προσωπικού.

Να σας πω και κάτι ακόμη χειρότερο. Υπάρχουν βασικές ιατρικές ειδικότητες που λείπουν από το Νοσοκομείο της Δράμας. Δεν υπάρχει δερματολόγος, δεν υπάρχει ενδοκρινολόγος και δεν υπάρχει γαστρεντερολόγος για μια ολόκληρη περιοχή, εκτός αν πάνε βεβαίως στους ιδιώτες και πληρώσουν. Όμως, ξέρετε ότι δεν μπορούν όλοι να πληρώσουν, δεν έχουν χρήματα. Από την άλλη, τουλάχιστον το 20% του προσωπικού αυτού του νοσοκομείου, όπως και των υπόλοιπων, είναι συμβασιούχοι.

Είπατε ότι δεν πρέπει να σας κρίνουμε τόσο αυστηρά, γιατί είστε μόλις οκτώ μήνες Κυβέρνηση. Το επιχείρημα είναι λογικοφανές. Όμως, δεν ισχύει επειδή και η δικής σας Κυβέρνηση συνεχίζει την ίδια ακριβώς πολιτική της υποχρηματοδότησης για την υγεία που είχαν και όλες οι προηγούμενες κυβερνήσεις είτε του ΣΥΡΙΖΑ, είτε παλαιότερα του ΠΑΣΟΚ, είτε της Νέας Δημοκρατίας.

Για παράδειγμα, είναι γνωστό -και νομίζω ότι αυτό δεν το αμφισβητεί κανείς και περιέχεται σε πάρα πολλές εκθέσεις της ΕΛΣΤΑΤ- ότι η ιδιωτική δαπάνη υγείας, δηλαδή αυτά που πληρώνουν από την τσέπη τους οι πολίτες της χώρας για να βρουν την υγεία τους συνεχώς αυξάνονται και την ίδια ώρα η κρατική χρηματοδότηση συνεχώς μειώνεται. Συνεπώς δεν ξέρω αν έχετε το δικαίωμα να λέτε, να μη σας κρίνουμε τόσο αυστηρά, ας περάσει λίγος καιρός. Όσος καιρός και να περάσει, τα αποτελέσματα και της δικής σας πολιτικής θα είναι αυτά.

Από την άλλη, μιας και βρισκόμαστε σε μία κατάσταση, η οποία μπορεί να αποδειχθεί επικίνδυνη το επόμενο διάστημα -και αναφέρομαι, βεβαίως, στην ενδεχόμενη επιδημία από το νέο κορωνοϊό, ο οποίος υπάρχει και έχει έρθει και στη χώρα μας και έχει ανακοινώσει και η Κυβέρνηση ορισμένα μέτρα- πείτε μου εσείς, κύριε Υπουργέ, πώς μπορεί να ανταποκριθεί ένα τέτοιο Νοσοκομείο στη Δράμα, όπως και τα άλλα νοσοκομεία -τα περισσότερα νοσοκομεία, για να μην πω όλα τα νοσοκομεία- της χώρας μας απέναντι σε ένα τέτοιο ενδεχόμενο εξάπλωσης ή γενίκευσης μιας τέτοιας επιδημίας, με αυτές τις ελλείψεις προσωπικού που έχουμε, με αυτές τις ελλείψεις υλικών και με όλα τα σχετικά.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Βεβαίως, δεν νομίζουμε ότι αποτελεί –πώς να το θέσω;- ικανοποιητικό μέτρο η ανακοίνωση από την Κυβέρνηση της πρόσληψης προσωπικού διακοσίων ατόμων για τρεις μονάχα μήνες σε είκοσι νοσοκομεία. Τα άλλα νοσοκομεία, αν έχουν τέτοια κρούσματα, τι θα κάνουν; Πώς θα τα αντιμετωπίσουν;

Καταλαβαίνετε ότι τα πράγματα είναι αρκετά σοβαρά. Καταλαβαίνετε ότι θα πρέπει να αυξηθούν τα χρήματα που δίνονται στην υγεία επιτέλους! Ας κοπούν από αλλού. Κόψτε κανένα κίνητρο, καμιά επιδότηση για τους εφοπλιστές…

**ΠΡΟΕΔΡΕΥΩΝ (Νικήτας Κακλαμάνης):** Ολοκληρώστε, κύριε συνάδελφε.

**ΙΩΑΝΝΗΣ ΔΕΛΗΣ:** Δώστε λιγότερα στους δανειστές. Δώστε λιγότερα στο ΝΑΤΟ. Υπάρχει τρόπος.

Εν πάση περιπτώσει, διαβάστε και την ανακοίνωση που έβγαλε χθες το κόμμα μας για την ενδεχόμενη επιδημία του κορωνοϊού. Διαβάστε τις εννέα θέσεις και προτάσεις, ανάμεσα στις οποίες λέει ότι όλα αυτά τα βασικά μέτρα προφύλαξης -μάσκες, απολυμαντικά υγρά κ.λπ.- θα πρέπει να διατεθούν δωρεάν στον πληθυσμό της χώρας.

Ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Κύριε Κοντοζαμάνη, έχετε τον λόγο.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** Ευχαριστώ, κύριε Πρόεδρε.

Κύριε Δελή, πράγματι η κατάσταση είναι σοβαρή και με σοβαρότητα την αντιμετωπίζουμε. Θα ξεκινήσω με τον κορωνοϊό.

Υπάρχει συγκεκριμένο σχέδιο, το οποίο εξελίσσεται ανάλογα με τη σοβαρότητα και την εξέλιξη της νόσου. Αυτό δεν σημαίνει ότι όλοι θα προστρέξουν στα νοσοκομεία. Τα νοσοκομεία είναι προετοιμασμένα να αντιμετωπίσουν τυχόν περιστατικά. Άρα μην προσπαθείτε να εκμεταλλευτείτε τυχόν κενά των νοσοκομείων και να τα συνδέσετε με τον κορωνοϊό.

Είπα στην πρωτολογία μου ότι σε οκτώ μήνες δεν υπάρχουν λύσεις με μαγικό ραβδί. Νομίζω ότι είναι σαφές αυτό και δεν το αμφισβητεί κάνεις. Την κατάσταση τη γνωρίζουμε. Έχουμε προβεί στη λήψη συγκεκριμένων μέτρων.

Αναφερθήκατε στα μειωμένα χειρουργεία. Πράγματι, υπάρχει πρόβλημα λόγω της έλλειψης αναισθησιολόγων. Το πρόβλημα αυτό δεν είναι μόνο στο Νοσοκομείο της Δράμας. Είναι παντού. Και δουλεύουμε προς την επίλυση αυτών των προβλημάτων. Δεν νομίζω όμως ότι κάποιο επείγον περιστατικό δεν έχει αντιμετωπιστεί άμεσα σε κάποιο νοσοκομείο της χώρας. Ίσως, πράγματι, κάποια χρόνια περιστατικά μετατίθενται παραπίσω.

Σε ό,τι αφορά την έλλειψη προσωπικού, δεν είναι μόνο για τους αναισθησιολόγους. Το είπα και πριν. Η έλλειψη έχει να κάνει με το σύνολο των νοσοκομείων της χώρας.

Αναφερθήκατε στην ιδιωτική δαπάνη, η οποία αυξάνεται, διότι οι ασθενείς, οι πολίτες βάζουν βαθύτερα το χέρι στην τσέπη, ενώ θα έπρεπε να έχουν δωρεάν δημόσια περίθαλψη. Και εδώ, πρέπει επιτέλους να ξεκολλήσετε από τις ιδεοληψίες που έχετε. Διότι εμείς έχουμε συγκεκριμένες λύσεις. Και έχουμε πει πάρα πολλές φορές ότι πρώτον, η Κυβέρνηση διασφαλίζει τον δημόσιο χαρακτήρα του συστήματος υγείας. Και θέλουμε με τις συμπράξεις δημοσίου και ιδιωτικού τομέα να προσφέρουμε καλύτερες υπηρεσίες χωρίς κόστος για τον ασθενή.

Ξέρετε τι γίνεται σήμερα; Επειδή δεν υπάρχει ένα μηχάνημα σε ένα νοσοκομείο, ο πολίτης πηγαίνει απέναντι από τα νοσοκομεία στα διαγνωστικά κέντρα και βάζει το χέρι στην τσέπη του, ενώ εμείς θέλουμε να του παρέχουμε υπηρεσίες δωρεάν μέσα στα δημόσια νοσηλευτικά ιδρύματα. Αυτό θα κάνουμε. Για αυτό μας ψήφισε ο ελληνικός λαός. Και θα έχουμε συγκεκριμένα αποτελέσματα.

Ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, να τελειώσει και η ερώτηση της κ. Τζούφη και θα σας ρωτήσω κι εγώ δύο πράγματα για τον κορωνοϊό.

Πάμε στη δεύτερη και τελευταία ερώτηση προς τον κύριο Υπουργό, στην τέταρτη με αριθμό 540/24-2-2020 επίκαιρη ερώτηση δεύτερου κύκλου της Βουλευτού Ιωαννίνων του Συνασπισμού Ριζοσπαστικής Αριστεράς κ. Μερόπης Τζούφη προς τον Υπουργό Υγείας, με θέμα: «Αλλαγή προκηρυσσόμενων θέσεων ειδικευμένων ιατρών για το Νοσοκομείο Ιωαννίνων «Γ. Χατζηκώστα».

Κυρία Τζούφη, έχετε τον λόγο.

**ΜΕΡΟΠΗ ΤΖΟΥΦΗ:** Ευχαριστώ, κύριε Πρόεδρε.

Κύριοι Υπουργοί, η ερώτηση είναι πολύ συγκεκριμένη.

Πράγματι, εγκρίθηκε η προκήρυξη εννιακοσίων σαράντα μόνιμων θέσεων γιατρών του ΕΣΥ για όλα τα νοσοκομεία και τα κέντρα υγείας της χώρας. Και αυτό είναι σημαντικό. Οι θέσεις αυτές, όμως, είχαν στην πλειοψηφία τους προκηρυχθεί από την προηγούμενη κυβέρνηση, στις 17 Μαΐου του 2019.

Λόγω της ύπαρξης των εθνικών εκλογών της 7ης Ιουλίου, η διαδικασία αυτή δεν ολοκληρώθηκε. Έχουμε λοιπόν κατ’ αρχάς καθυστέρηση σημαντική στην ολοκλήρωση αυτής της προκήρυξης. Ας είναι κι έτσι.

Ποιο είναι όμως το πρόβλημα; Στην αρχική προκήρυξη, μετά από αιτιολογημένη πρόταση της διοίκησης του Γενικού Νοσοκομείου «Χατζηκώστα» και της 6ης ΥΠΕ, το Υπουργείο Υγείας είχε προκηρύξει τρεις θέσεις. Οι θέσεις αυτές ήταν νεφρολογίας, παιδιατρικής και μαιευτικής -γυναικολογίας.

Μετά τις εθνικές εκλογές, για λόγους που δεν γνωρίζουμε -και για αυτό γίνεται η ερώτηση- το Υπουργείο Υγείας εγκρίνει, με μεγάλη καθυστέρηση, την επαναπροκήρυξη αυτών των τριών θέσεων με δική του προτεραιοποίηση. Αλλάζει λοιπόν η προκήρυξη του Υπουργείου Υγείας και προβλέπει άλλες τρεις θέσεις: θέση πνευμονολογίας, που ήταν η έκτη στη σειρά επιλογή, θέση καρδιολογίας που ήταν η δέκατη στη σειρά επιλογή, ενώ παραμένει η προκηρυσσόμενη θέση της παιδιατρικής.

Ρωτάμε λοιπόν: Αφού η προτεραιοποίηση των θέσεων γίνεται μετά από έναν ευρύτατο διάλογο, που γίνεται στα διοικητικά συμβούλια των νοσοκομείων, που γνωρίζουν τις πραγματικές ανάγκες σε ιατρικό προσωπικό, αλλά και της 6ης ΥΠΕ, ποιος είναι ο λόγος για τον οποίον αποφασίστηκαν να προκηρυχθούν οι συγκεκριμένες θέσεις ειδικευμένων γιατρών, διαφοροποιημένες από την αρχική προτεραιοποίηση, όπως είπα;

Βεβαίως, σε ποιες ενέργειες προτίθεστε να προβείτε για να προκηρυχθούν εκ νέου οι αρχικές θέσεις ειδικευμένων γιατρών; Ιδιαίτερα η θέση της νεφρολογίας είναι μια πάρα πολύ κρίσιμη θέση. Τα νοσοκομεία των Ιωαννίνων είναι νοσοκομεία αναφοράς για την ευρύτερη περιφέρεια της βορειοδυτικής Ελλάδος. Οι άνθρωποι που έχουν προβλήματα νεφρικής ανεπάρκειας δεν έχουν πολλές δυνατότητες. Ξέρουμε, επίσης, ότι ουσιαστικά έχουμε θέμα και με την ειδικότητα της νεφρολογίας. Δηλαδή, δεν έχουμε ειδικευόμενους, οι οποίοι κάνουν αυτή την ειδικότητα, έτσι ώστε να συνδράμουν και να συμβάλουν. Άρα όλο το βάρος πέφτει στους ειδικευμένους γιατρούς.

Άρα πώς θα καλυφθούν οι διατυπωθείσες με πολύ σαφή τρόπο ανάγκες, τόσο από τη διοίκηση του νοσοκομείου, όσο και από την 6η ΥΠΕ, που είναι πραγματικές και σωστά προτεραιοποιημένες;

Θα ήθελα την απάντησή σας.

**ΠΡΟΕΔΡΕΥΩΝ (Νικήτας Κακλαμάνης):** Κύριε Κοντοζαμάνη, έχετε τον λόγο.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** Ευχαριστώ, κύριε Πρόεδρε.

Κυρία Τζούφη, να σας διορθώσω, κατ’ αρχάς. Στις 17 Μαΐου 2019 δεν προκηρύχθηκαν οι θέσεις. Έγινε η κατανομή των θέσεων. Βεβαίως, άλλαξαν κάποιες θέσεις. Αυτό δεν έγινε για τυχαίο λόγο. Έγινε βάσει συγκεκριμένου προγραμματισμού και διαδικασίας. Θα γίνω πιο σαφής.

Η έγκριση για προκήρυξη μόνιμων θέσεων ιατρικού προσωπικού προκύπτει από τα αιτήματα των ίδιων των υγειονομικών φορέων, είτε αυτά είναι νοσοκομεία είτε κέντρα υγείας, σύμφωνα με τις ανάγκες τους για την κάλυψη των κενών οργανικών θέσεων. Και οι ανάγκες είναι πολλές και δεν καλύπτονται σίγουρα με τη συγκεκριμένη προκήρυξη. Για αυτό βάζουμε προτεραιότητες.

Για να μπουν οι προτεραιότητες αυτές, σύμφωνα με την προβλεπόμενη διαδικασία, είναι ο φορέας αυτός που καθορίζει τις δικές του προτεραιότητες. Έτσι κι έγινε και στη συγκεκριμένη περίπτωση, στο Νοσοκομείο «Χατζηκώστα». Οι προτεραιότητες, επίσης, του Μαΐου του 2019 απέχουν πολύ από αυτές του 2020. Προφανώς, αυτό προκύπτει από τα έγγραφα του νοσοκομείου.

Χαρακτηριστικά θα σας πω ότι από το Νοσοκομείο «Χατζηκώστα» αποχώρησαν με συνταξιοδότηση το 2019 τέσσερις συνολικά γιατροί, ένας πνευμονολογίας, ένας καρδιολογίας, ένας αναισθησιολογίας και ένας γιατρός ουρολογίας. Αυτές οι τέσσερις αποχωρήσεις λόγω συνταξιοδότησης δημιούργησαν αντίστοιχα κενά και επομένως, δημιουργήθηκαν νέες ανάγκες και άλλες προτεραιότητες.

Σχετικά με την προκήρυξη που εξελίσσεται αυτή τη στιγμή στις θέσεις που αφορούν στο Νοσοκομείο «Χατζηκώστα», προκηρύχθηκαν τρεις θέσεις επιμελητών στις ειδικότητες πρώτον, της παιδιατρικής, που πράγματι παρέμεινε, όπου από τις τρεις οργανικές θέσεις που υπάρχουν υπηρετεί ένας παιδίατρος και ένας επικουρικός, δεύτερον της καρδιολογίας, επειδή είχαμε τη συνταξιοδότηση το 2019 και μια θέση πνευμονολογίας, όπου υπηρετεί ένας και μόνο επικουρικός γιατρός.

Επαναλαμβάνω ότι οι συγκεκριμένες θέσεις μας ήρθαν από το νοσοκομείο, όπως επαναλαμβάνω ότι σίγουρα δεν είναι αυτές οι μοναδικές ανάγκες.

Και επειδή έχω λίγο χρόνο, κύριε Πρόεδρε, θα τον χρησιμοποιήσω. Θα τα έλεγα στη δευτερολογία μου. Θα πω γιατί αλλάξαμε τη θέση της γυναικολογίας και της νεφρολογίας. Στη γυναικολογική κλινική υπάρχουν έξι οργανικές θέσεις στην ειδικότητα της μαιευτικής-γυναικολογίας, από τις οποίες η μια μόνο είναι κενή και οι πέντε είναι καλυμμένες θέσεις με υπηρετούντες γιατρούς. Επιπλέον, σε αυτή την ειδικότητα υπηρετεί ένας επικουρικός γιατρός. Άρα η κλινική στελεχώνεται με έξι γιατρούς και το επίπεδο πληρότητας είναι το 63%.

Στη νεφρολογική κλινική υπάρχουν έξι οργανικές θέσεις στην ειδικότητα της νεφρολογίας, από τις οποίες οι δύο είναι κενές και οι άλλες τέσσερις θέσεις είναι καλυμμένες με υπηρετούντες γιατρούς. Επομένως, η κλινική στελεχώνεται με τέσσερις γιατρούς και παρουσιάζει πληρότητα που φτάνει το 80%.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Η κ. Τζούφη έχει τον λόγο.

**ΜΕΡΟΠΗ ΤΖΟΥΦΗ:** Κοιτάξτε, επειδή έχω υπηρετήσει το σύστημα πολλά χρόνια στα Γιάννενα, ξέρω καλύτερα τα πράγματα θα μου επιτρέψετε να σας πω, κύριε Υπουργέ.

Πριν σας υποβάλω την ερώτηση είχα συναντηθεί με τον διοικητή του νοσοκομείου και μάλιστα σε ανοιχτή διαλογική συζήτηση με διαβεβαίωσαν ότι οι αλλαγές δεν μπήκαν ούτε από το διοικητικό συμβούλιο, αλλά όπως πληροφορήθηκα ούτε από την 6η ΥΠΕ. Άρα είναι μια επιλογή του Υπουργείου.

Εγώ αντιλαμβάνομαι ότι οι ανάγκες είναι πολύ μεγάλες και ότι μπορεί να υπάρξουν αλλαγές. Αναφερθήκατε στην καρδιολογία. Πράγματι εκεί είχαμε μια αποχώρηση γιατρού. Η πνευμονολογία, όμως, κάνει μόνο εξωτερικό ιατρείο στο Νοσοκομείο «Χατζηκώστα» και πράγματι καλύπτεται από έναν επικουρικό γιατρό και εν πάση περιπτώσει αυτή η προτεραιοποίηση δεν ήταν προτεραιοποίηση του Νοσοκομείου και τις 6ης ΥΠΕ που γνωρίζουν καλύτερα τις ανάγκες.

Διαχρονικά επειδή μόνο οι άνθρωποι που έχουν την ευθύνη μπορούν να τις γνωρίζουν, γι’ αυτό και σας ρωτάω ποιος ήταν ο λόγος που έγινε αυτή η επιλογή για αυτές τις απολύτως απαραίτητες και προτεραιοποιημένες θέσεις. Δεν πήρα επαρκή απάντηση και νομίζω ότι αυτή τη στιγμή μας ακούνε και οι διευθυντές των αντίστοιχων κλινικών. Ειδικά δε για τη νεφρολογία, σας επισήμανα την μη ύπαρξη ειδικευομένων γιατρών που είναι ένα κρίσιμο θέμα, διότι αλλιώς δεν θα μπορεί να λειτουργήσει αυτή η μονάδα αναφοράς.

Όμως, αυτό, κύριε Υπουργέ, δεν αφορά μόνο το Νοσοκομείο «Χατζηκώστα». Σας έχουν υποβληθεί και άλλες ερωτήσεις και από άλλες περιοχές. Και εκεί έχουν γίνει αλλαγές θέσεων και επίσης, έχουν γίνει αλλαγές και στην κατανομή των θέσεων των γιατρών. Ενώ έχετε προκηρύξει περισσότερες πράγματι θέσεις, σε μια σειρά νοσοκομείων έχουν μειωθεί οι αιτούμενες θέσεις, στα Νοσοκομεία Πρέβεζας, Φλώρινας, Καστοριάς, Κατερίνης, Τρικάλων, Καρδίτσας, Βόλου. Και μάλιστα στην Ικαρία η μοναδική θέση χειρουργού καταργήθηκε.

Επομένως έχετε προβεί σε μια σειρά από αλλαγές, οι οποίες δεν προκύπτουν από τις αναγκαιότητες των νοσοκομείων και θα ήθελα μια πιο σαφή απάντηση.

Ακόμη για το Νοσοκομείο «Χατζηκώστα» σάς έχει ζητηθεί θέση επικουρικού γιατρού ορθοπεδικής -ξέρετε ότι οι θέσεις των επικουρικών γιατρών καλύπτονται με τις δαπάνες των νοσοκομείων- η οποία μέχρι στιγμής δεν έχει προκηρυχθεί.

Τέλος, επειδή αναφερθήκατε στο θέμα του κορωνοϊού, το οποίο είναι σημαντικό, ξέρετε ότι εμείς, ως ΣΥΡΙΖΑ, δεν ακολουθήσαμε την προηγούμενη μικροπολιτική και δημαγωγία. Δεν αναφερόμαστε, όπως κάνατε εσείς, δυστυχώς, στους θανάτους από τη γρίπη, που εξακολουθούν να υπάρχουν και είναι ένα σοβαρό θέμα δημόσιας υγείας, στο οποίο ακολουθούμε μια πολύ χαμηλών τόνων πολιτική, όπως και στην επιδημία της ιλαράς. Όμως, ειδικά στον κορωνοϊό, ξέρετε ότι είπαμε ότι θα είμαστε μαζί σας σε όλα εκείνα που θα εισηγούνται οι επιστημονικοί φορείς.

Και θέλω να ρωτήσω το εξής: Σας έχουν εισηγηθεί οι επιστημονικοί φορείς αυτές τις δηλώσεις της συσχέτισης του κορωνοϊού με τους μετανάστες; Γιατί επιλέγετε αυτού του τύπου την πολιτική; Ξέρετε πολύ καλά ότι αυτή τη στιγμή η επιδημία κατά βάση είναι εισαγόμενη από τη γειτονική χώρα, την Ιταλία. Γιατί ρίχνετε νερό στον μύλο αυτού του τύπου των σχολίων, της σύνδεσης ενός πολύ σοβαρού ζητήματος, που αυτές τις μέρες υπήρξε σοβαρότατο πρόβλημα στη διαχείρισή του στα νησιά, με την επιδημία του κορωνοϊού; Έχετε τέτοιες εισηγήσεις από τα αρμόδια επιστημονικά όργανα, ότι το πρόβλημά μας βρίσκεται εκεί, για να δικαιολογηθούν τα κλειστά κέντρα κράτησης;

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Εγώ δεν ξέρω, κυρία Τζούφη, σε τι αναφέρεστε, απλά επειδή βίωσα τη γρίπη των πτηνών, ενθυμούμαι ότι δεκαπέντε μέρες μετά μάθαμε για την πραγματική κατάσταση στην Τουρκία, όπως ενθυμείστε. Υπήρχαν κρούσματα δεκαπέντε μέρες πριν ο ΠΟΥ τα ανακοινώσει, γιατί τα έκρυβαν.

**ΜΕΡΟΠΗ ΤΖΟΥΦΗ:** Κύριε Πρόεδρε, επειδή αναφερθήκατε προσωπικά θα σας πω…

**ΠΡΟΕΔΡΕΥΩΝ (Νικήτας Κακλαμάνης):** Επίσης, θέλω να πω και κάτι άλλο. Είπα ότι δεν ξέρω σε τι αναφέρεστε, δεν τις έχω ακούσει τις δηλώσεις. Να πω ότι στο Ιράν υπάρχει επιδημία αυτή τη στιγμή.

**ΜΕΡΟΠΗ ΤΖΟΥΦΗ:** Βεβαίως, αλλά μέχρι να έρθει ο ιός από το Ιράν, έχουμε τη γειτονική Ιταλία.

**ΠΡΟΕΔΡΕΥΩΝ (Νικήτας Κακλαμάνης):** Συμφωνούμε.

**ΜΕΡΟΠΗ ΤΖΟΥΦΗ:** Είπα ότι από εκεί ήρθαν όλα τα καταγεγραμμένα κρούσματα.

Και, επίσης, να σας πω ότι ήμουν στο προσωπικό που αντιμετώπισε το θέμα του SARS. Άρα οι ερωτήσεις που κάνω είναι μετά από μια μακρά βιωματική εμπειρία.

Νομίζω ότι είναι λάθος αυτού του τύπου η προσέγγιση και θα ήθελα μια δήλωση από τον αρμόδιο Υπουργό στο συγκεκριμένο ερώτημα για τα επιστημονικά όργανα που αυτή τη στιγμή δίνουν τις οδηγίες προς όλους μας. Είναι κρίσιμη αυτή η ώρα για το τι πρέπει να ακούν οι πολίτες και το ιατρικό προσωπικό. Τι λέει σε αυτό το θέμα;

**ΠΡΟΕΔΡΕΥΩΝ (Νικήτας Κακλαμάνης):** Μην ανοίγουμε άλλο θέμα. Απλά εγώ υπενθύμισα κάτι το οποίο είναι γεγονός. Δεν μπαίνει ούτε σε επιστημονικό πλαίσιο. Είναι γεγονός αυτό που είπα, ότι το μάθαμε δεκαπέντε μέρες μετά και το ξέρετε.

**ΜΕΡΟΠΗ ΤΖΟΥΦΗ:** Κύριε Πρόεδρε, έχουμε κι άλλα στοιχεία. Ξέρετε ότι υπήρχε επιδημία πολιομυελίτιδας στη Συρία όταν είχε ξεκινήσει το μεγάλο θέμα…

**ΠΡΟΕΔΡΕΥΩΝ (Νικήτας Κακλαμάνης):** Άλλο η πολιομυελίτιδα.

**ΜΕΡΟΠΗ ΤΖΟΥΦΗ:** Και τότε λύθηκε με τον εμβολιασμό όλων των παιδιών που προέρχονταν από αυτές τις περιοχές.

**ΠΡΟΕΔΡΕΥΩΝ (Νικήτας Κακλαμάνης):** Σύμφωνοι. Η πολιομυελίτιδα δεν είναι πρόβλημα για την Ευρώπη, γιατί εμβολιάζονται τα παιδιά.

**ΜΕΡΟΠΗ ΤΖΟΥΦΗ:** Ήταν, όμως.

**ΠΡΟΕΔΡΕΥΩΝ (Νικήτας Κακλαμάνης):** Προχωρούμε στην απάντησή σας, κύριε Υφυπουργέ, παρακαλώ πολύ.

Εγώ γνωρίζω ότι έχει γίνει μια σωστή προετοιμασία. Κάνω μια μόνο παρατήρηση, εκτός αν το έχετε ήδη προβλέψει και δεν το έχω πάρει χαμπάρι. Είναι δύσκολο να συγκρατήσουν οι μεγάλοι σε ηλικία άνθρωποι τα τηλέφωνα τα οποία έχετε βγάλει για να επικοινωνούν. Νομίζω ότι πρέπει μέσα στο Σαββατοκύριακο, με τον κ. Χαρδαλιά που είναι στην πολιτική προστασία και με τον κ. Πιερρακάκη, να φτιαχτεί φωνητική πύλη με τριψήφιο νούμερο. Είναι άλλο να ενθυμείσαι ένα νούμερο με εννιά αριθμούς και άλλο ας πούμε το «181», εκτός και αν το έχετε στη σκέψη σας. Θεωρώ ότι θα εξυπηρετήσει πολύ περισσότερο ανθρώπους που δεν είναι εξοικειωμένοι με αριθμούς και τεχνολογίες.

Ορίστε, έχετε τον λόγο για την απάντησή σας.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** Ευχαριστώ, κύριε Πρόεδρε, για την επισήμανση. Δουλεύουμε προς αυτή την κατεύθυνση.

Κυρία Τζούφη, ας πάρουμε το Νοσοκομείο «Χατζηκώστα», κατ’ αρχάς. Ήμασταν σαφείς. Οι προκηρύξεις των θέσεων βασίστηκαν στις προτεραιότητες που υπάρχουν και στις ανάγκες. Το θέμα των επικουρικών γιατρών δεν έχει να κάνει με τις θέσεις που προκηρύχθηκαν για τους μόνιμους. Και βεβαίως, όπου υπάρχουν αιτήματα επικουρικών γιατρών, αυτά καλύπτονται.

Το ίδιο, επίσης, θα ήθελα να σας πω και για τους ειδικευόμενους, γιατί είπατε για τη νεφρολογική. Οι ειδικευόμενοι πάλι δεν ακολουθούν αυτή τη διαδικασία. Πάνε μέσω λίστας. Αυτό δεν έχει να κάνει με τις προσλήψεις των γιατρών.

Αυτό θα ήθελα να πω και να επαναλάβω ότι γνωρίζουμε τις ελλείψεις και τα κενά και βεβαίως σε αυτή την προκήρυξη ναι, έγιναν αλλαγές σε όλα τα νοσοκομεία της χώρας, γιατί αυτή τη στιγμή δεν θα χρειαζόμασταν μόνο εννιακόσιες πενήντα θέσεις, θα χρειαζόμασταν χίλιες πεντακόσιες θέσεις. Βάλαμε προτεραιότητες και έτσι θα συνεχίσουμε και στις επόμενες θέσεις τις οποίες θα προκηρύξουμε.

Τώρα σε ό,τι αφορά τον κορωνοϊό, είναι ευτυχές το γεγονός ότι η Αντιπολίτευση -και σύσσωμη, νομίζω- στέκεται με σοβαρότητα σε ό,τι αφορά την αντιμετώπιση του κορωνοϊού. Είναι σημαντικό αυτό, διότι η ηγεσία αυτής της χώρας πρέπει να δίνει το παράδειγμα στον κόσμο, προκειμένου να υπάρξει ψυχραιμία και σοβαρή αντιμετώπιση του ζητήματος.

Επειδή αναφερθήκατε στο θέμα του κορωνοϊού και των μεταναστών, προφανώς αναφέρεστε στις δηλώσεις του Κυβερνητικού Εκπροσώπου, που έθεσε τον προβληματισμό περί ανοιχτών ή κλειστών κέντρων. Πράγματι, υπάρχει αυτός ο προβληματισμός και, βεβαίως, αυτός που προτείνει τη λύση είναι και αυτός που φέρει το βάρος της απόφασης με τη λύση που προτείνει.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Προχωρούμε στον κύκλο των ερωτήσεων που θα απαντήσει ο Υφυπουργός Περιβάλλοντος και Ενέργειας κ. Δημήτριος Οικονόμου.

Ακολουθεί η τρίτη με αριθμό 544/25-2-2020 επίκαιρη ερώτηση πρώτου κύκλου του ΣΤ΄ Αντιπροέδρου της Βουλής και Βουλευτή Λάρισας του Κομμουνιστικού Κόμματος Ελλάδας κ. Γεωργίου Λαμπρούληπρος τον Υπουργό Περιβάλλοντος και Ενέργειας, με θέμα: «Τα προβλήματα που δημιουργούνται με τις αναφλέξεις αποβλήτων της κεραμοποιίας “ΒΙΟΚΕΡΑΛ” στη Λάρισα».

Ορίστε, κύριε Λαμπρούλη, έχετε τον λόγο.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Ευχαριστώ, κύριε Πρόεδρε.

Δεν πρόλαβα τον κ. Κοντοζαμάνη, έφυγε. Όμως, αυτό που θέλω να πω ισχύει και για όλους μας.

Απευθύνομαι στον Προεδρείο και σ’ εσάς, κύριε Πρόεδρε, και με τη διπλή σας ιδιότητα ως γιατρού. Είναι άλλο η ιδεολογική αντιπαράθεση στη βάση προγραμμάτων, ιδεολογικών βλέψεων, αν θέλετε, αρχών, προτάσεων για όλους τους τομείς.

Κάθε κόμμα έχει τις προτάσεις του, όπως και το Κομμουνιστικό Κόμμα, εν προκειμένω, για την υγεία έχει ολοκληρωμένες θέσεις, κατατεθειμένες εδώ και πάρα πολλά χρόνια, που επικαιροποιούνται, βέβαια, κατά διαστήματα με βάση την εξέλιξη της κοινωνίας μας.

Όμως είναι άλλο η ιδεολογική αντιπαράθεση στη βάση, αν θέλετε, προγραμμάτων και πολιτικής και άλλο να χαρακτηρίζεις κάποιον ή κάποιους ότι κατέχονται από ιδεοληπτικές ιδέες, διότι αυτό -με συγχωρείτε, κύριε Πρόεδρε- γνωρίζετε πολύ καλά ότι παραπέμπει αλλού, στην ψυχιατρική ενδεχομένως ειδικότητα.

Έτσι, λοιπόν, ας είναι λίγο -πρόταση κάνω στο Προεδρείο- οι της Κυβέρνησης ή τέλος πάντων όποιοι στη δημόσια αντιπαράθεση αξιοποιούν αυτόν τον όρο λίγο πιο προσεκτικοί.

**ΠΡΟΕΔΡΕΥΩΝ (Νικήτας Κακλαμάνης):** Ξεκινάει η ερώτησή σας από τώρα. Όπως είδατε, δεν σας έβαλα τον χρόνο, λόγω αλληλεγγύης Αντιπροέδρων.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Σας ευχαριστώ, αλλά δεν μπορούσα εκείνη την ώρα να παρέμβω, για να μη διακόψω και τον συνάδελφο, αλλά και τον Υπουργό. Δεν επιτρέπω στον εαυτό μου τέτοια συμπεριφορά.

**ΠΡΟΕΔΡΕΥΩΝ (Νικήτας Κακλαμάνης):** Προχωρήστε με την ερώτησή σας. Κατεγράφη η διαμαρτυρία σας.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Δεν είναι διαμαρτυρία, κύριε Πρόεδρε. Παραίνεση, παρατήρηση.

**ΠΡΟΕΔΡΕΥΩΝ (Νικήτας Κακλαμάνης):** Η πολιτική θέση σας.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Σε ό,τι αφορά την ερώτηση,για πολλοστή φορά την τελευταία δεκαετία από τότε που έκλεισε η συγκεκριμένη επιχείρηση, κύριε Υπουργέ -το γνωρίζετε προφανώς- η κεραμοποιία «ΒΙΟΚΕΡΑΛ», που βρίσκεται στον οδικό άξονα Λάρισας - Συκουρίου, σημειώθηκε ανάφλεξη σε αδρανή υλικά που βρίσκονται στον προαύλιο χώρο της εταιρείας, και μιλάμε για εκατοντάδες τόνους τέτοιων υλικών, με αποτέλεσμα φυσικά την αποπνικτική ατμόσφαιρα που δημιουργήθηκε με την καύση, την ανάφλεξη, αν θέλετε, αυτών των υλικών, όχι μόνο για την περιοχή πέριξ της βιομηχανίας ή σε άλλες βιομηχανίες για τους εργαζόμενους των λοιπών βιομηχανιών, αλλά και των όμορων χωριών, όπως και της πόλης της Λάρισας.

Με βάση δε την ενημέρωση της Υπηρεσίας Περιβάλλοντος της Περιφέρειας Θεσσαλίας αναδεικνύεται πως τα εν λόγω υλικά απόβλητα είναι λυματολάσπη, πετρελαϊκά, αλλά και ιατρικά απόβλητα, που προορίζονταν ως εναλλακτικά καύσιμα για το εργοστάσιο. Είναι επικίνδυνα για τη δημόσια υγεία και όχι μόνο, όπως λέμε, των εργαζόμενων στην ευρύτερη περιοχή της βιομηχανίας, αλλά θεωρούμε και για τους κατοίκους της περιοχής, ακόμα και της πόλης της Λάρισας. Επίσης άγνωστες είναι και οι επιπτώσεις για το περιβάλλον από την εναπόθεση των υλικών μετά την καύση τους.

Υπάρχουν ευθύνες, τόσο στην περιφέρεια όσο και στις κυβερνήσεις όλων αυτών των ετών, που δεν αντιμετώπισαν το πρόβλημα και οι ερωτήσεις προς τον Υπουργό είναι σε τι ενέργειες θα προβεί, ώστε να υποχρεωθεί η επιχείρηση να απομακρύνει τα επικίνδυνα για τη δημόσια υγεία υλικά και να οδηγηθούν, φυσικά, σε ασφαλή χώρο και άμεσα να δρομολογηθούν οι αναγκαίες παρεμβάσεις, προκειμένου να διασφαλισθεί η δημόσια υγεία στην περιοχή, αλλά και η προστασία παράλληλα του περιβάλλοντος.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Υπουργέ, έχετε τον λόγο.

**ΔΗΜΗΤΡΙΟΣ ΟΙΚΟΝΟΜΟΥ (Υφυπουργός Περιβάλλοντος και Ενέργειας):** Ευχαριστώ, κύριε Πρόεδρε.

Η υπόθεση είναι γνωστή και πολύ παλιά. Αρχίζει από το 2010 τουλάχιστον, όταν σημειώθηκε το γνωστό επεισόδιο πυρκαγιάς και ανάφλεξης των αποβλήτων, τα οποία όντως, όπως λέτε και εσείς, είναι επικίνδυνα για τη δημόσια υγεία. Τα απόβλητα αυτά θα χρησιμοποιούνταν ως εναλλακτικά καύσιμα στην παραγωγική διαδικασία από την εταιρεία «TERRA», η οποία είχε υποβάλει τότε σχετικό αίτημα έγκρισης ΑΕΠΟ.

Το 2010 υπήρξαν έλεγχοι, διαπιστώθηκαν σημαντικές περιβαλλοντικές παραβάσεις και επιβλήθηκαν μέτρα συμμόρφωσης και πρόστιμο περίπου 400.000 ευρώ το 2012. Η επιχείρηση δεν συμμορφώθηκε. Στη συνέχεια, επειδή ακριβώς δεν υπήρξε συμμόρφωση, δεν ανανεώθηκε η ΑΕΠΟ, η έγκριση περιβαλλοντικών όρων, η οποία πλέον δεν ισχύει. Η εταιρεία προσφεύγει στο Συμβούλιο της Επικρατείας. Ωστόσο, η αίτηση ακύρωσης της εταιρείας ακυρώθηκε.

Τον Μάιο του 2015 ξέσπασε νέα πυρκαγιά στους αποθηκευτικούς χώρους και πάλι χωρίς η εταιρεία να προβεί σε αναγκαίες ενέργειες για την ταυτοποίηση και ασφαλή αποθήκευσή τους, όπως ζητήθηκε. Σημειώνεται ότι τα εναλλακτικά καύσιμα που είναι αποθηκευμένα είναι περίπου δέκα χιλιάδες τόνοι. Είναι τεράστια ποσότητα. Δεν είναι κάτι που μπορεί εύκολα να αντιμετωπιστεί. Αυτό βέβαια δεν σημαίνει ότι δεν πρέπει.

Και εκείνη η πυρκαγιά, εν πάση περιπτώσει, αντιμετωπίστηκε στο τέλος μετά από σαράντα πέντε αναζωπυρώσεις -αυτό δείχνει τη δυσκολία του πράγματος-, οι οποίες συνεχίστηκαν και αργότερα. Μετά το συμβάν αυτό πραγματοποιήθηκε νέα αυτοψία από την Ειδική Υπηρεσία Επιθεωρητών, στο πλαίσιο προκαταρκτικής εξέτασης που διατάχθηκε από την Εισαγγελία της Λάρισας.

Αυτό είναι ένα σύντομο ιστορικό, που δείχνει το χρονικό βάθος του προβλήματος και το ότι οι αλλεπάλληλες κυβερνήσεις και περιφερειακές αρχές δεν έχουν καταφέρει να αντιμετωπίσουν αποτελεσματικά το ζήτημα, στον βαθμό που το ζήτημα υπάρχει ακόμα και γίνονται ακόμα οι αναφλέξεις.

Ένας λόγος των δυσκολιών αυτών συνδέεται με τις ακαμψίες του νομοθετικού πλαισίου που επιτρέπει την επέμβαση σε τέτοιου είδους καταστάσεις. Οι ακαμψίες αυτές είναι διαχρονικές, δεν μπορούν να αλλάξουν από τη μια μέρα στην άλλη, βέβαια.

Ωστόσο, στο περιβαλλοντικό νομοσχέδιο που δημοσιοποιήθηκε χθες και θα συζητηθεί τις επόμενες μέρες στη Βουλή υπάρχουν πλέον συγκεκριμένα μέτρα, μέσω των οποίων αυξάνεται η δυνατότητα άμεσης επέμβασης ή γρήγορης επέμβασης -γιατί το «άμεσης» ίσως είναι εξαιρετικά φιλόδοξο- σε τέτοιου είδους καταστάσεις που έως σήμερα δεν υπήρχαν.

Θα απαντήσω για τη συγκεκριμένη περίπτωση στη δευτερολογία μου, καθώς έχει λήξει ο χρόνος μου.

Ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Κύριε Λαμπρούλη, έχετε τον λόγο.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Ευχαριστώ, κύριε Πρόεδρε.

Όντως έτσι είναι, όπως το παρουσιάσατε εν συντομία, κύριε Υπουργέ, το ιστορικό. Το γνωρίζουμε στη Λάρισα εδώ και χρόνια. Και όταν η συγκεκριμένη κεραμοποιία, το εργοστάσιο αυτό, λειτουργούσε αξιοποιώντας τέτοιου τύπου εναλλακτικές μορφές ενέργειας, προκειμένου να παράγει τα προϊόντα της, και τότε υπήρχαν αντιδράσεις φορέων μέσα από τα δημοτικά συμβούλια, ομόφωνες αποφάσεις που ζητούσαν την απαγόρευση καύσης του πετ κοκ και, τέλος πάντων, όλων αυτών των καρκινογόνων, επικίνδυνων υλικών που αξιοποιούσε τότε η βιομηχανία. Μιλάμε για μια ιστορία που κράτησε αρκετά χρόνια, ώσπου να φτάσουμε στις αρχές της δεκαετίας του 2010 - 2011, όπου σημειώθηκαν αυτά που αναφέρατε και ανεστάλη η λειτουργία της βιομηχανίας.

Όμως, δείτε -το είπατε και εσείς, το γνωρίζετε- τα υλικά παραμένουν. Με συγχωρείτε, αλλά εδώ απαιτούνται άμεσες λύσεις. Και αυτό διότι γίνεται μια ανάφλεξη, γίνονται οι παρεμβάσεις από την Πυροσβεστική Υπηρεσία, από τα αρμόδια όργανα φυσικά, όμως αυτό συνεχίζει να καίει με όποιες επικαλύψεις και αν γίνονται, είτε με την παρέμβαση της Πυροσβεστικής Υπηρεσίας με τα οχήματά της είτε και με επικάλυψη υλικών που είναι αναγκαία για να αντιμετωπιστούν τέτοιες αναφλέξεις. Όμως τα υλικά αυτά σιγοκαίνε από κάτω -να το πω έτσι απλά- και συνεχίζεται η καύση τους, όπως και το να εκλύονται στην ατμόσφαιρα αναθυμιάσεις.

Και δείτε τώρα: Τόσα χρόνια, με επαναλαμβανόμενες ερωτήσεις, ούτε υπάρχουν μετρήσεις ούτε γνωρίζουμε τι γίνεται και για την υγεία του κόσμου της κοντινής περιοχής, αλλά -με συγχωρείτε- και μιας πόλης διακοσίων χιλιάδων κατοίκων πλέον, της Λάρισας, αλλά και για το περιβάλλον της περιοχής.

Έγιναν παρεμβάσεις και στην περιφέρεια.

Δείτε τώρα: Υπάρχουν τεράστιες ευθύνες, είπατε, διαχρονικά. Συμφωνούμε σε αυτό, το βάζουμε και στην ερώτηση. Είναι διαχρονικές οι ευθύνες κυβερνήσεων, όπως και περιφερειακών αρχών. Και δεν μπορεί ο περιφερειάρχης, για παράδειγμα, σε ερώτηση, αντίστοιχη επερώτηση -αν θέλετε- των περιφερειακών συμβούλων της Λαϊκής Συσπείρωσης, με αφορμή ακριβώς αυτό το γεγονός -είναι αποτυπωμένο μέσα στην ερώτηση, το έχετε δει- να απαντά με γενικότητες, χωρίς να παίρνει στην ουσία καμμία θέση και να κάνει άσχετες αναφορές. Αυτή ήταν η αντιμετώπιση σε ένα τέτοιο -κατά τη γνώμη μας- σημαντικό ζήτημα, σημαντικότατο για την υγεία, τη δημόσια υγεία -αν θέλετε- της περιοχής μας.

Και περιμένω την απάντησή σας στη δευτερολογία σας, γιατί ήδη προείπατε στην πρωτολογία σας ότι θα αναφερθείτε σε μέτρα. Εμείς θεωρούμε ότι άμεσα θα πρέπει να υπάρξουν ενέργειες, ούτως ώστε να ξεκινήσει αυτή η απομάκρυνση αυτών των επικίνδυνων υλικών.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Υφυπουργέ, έχετε τον λόγο.

**ΔΗΜΗΤΡΙΟΣ ΟΙΚΟΝΟΜΟΥ (Υφυπουργός Περιβάλλοντος και Ενέργειας):** Ευχαριστώ, κύριε Πρόεδρε.

Θα παρακάμψω τη συνέχιση του ιστορικού, γιατί δεν έφτασα μέχρι το τέλος, γνωστά είναι. Απλώς ξεκίνησα για να έχουμε μια συνολική εικόνα, την οποία εσείς έχετε ούτως ή άλλως.

Θα πάω στο τέλος, στο τι συμβαίνει σήμερα, περίπου σήμερα. Σύμφωνα με τη νομοθεσία, με το π.δ.148/2009, στην περίπτωση που ο υπεύθυνος φορέας -η εταιρεία επί του προκειμένου- δεν υλοποιεί μέτρα πρόληψης ή αποκατάστασης περιβαλλοντικής ζημιάς, η αρμόδια αρχή -επί του προκειμένου η αποκεντρωμένη διοίκηση- μπορεί να λάβει μέτρα η ίδια και να τα καταλογίσει στον φορέα εκ των υστέρων.

Η αποκεντρωμένη έχει δηλώσει ότι δεν έχει τη δυνατότητα να λάβει αυτά τα μέτρα. Από οικονομική άποψη, δηλαδή, δεν μπορεί να το καλύψει.

Μια εκτίμηση -δεν είμαι σίγουρος ότι είναι απόλυτα ακριβής- που μου έχουν δώσει οι υπηρεσίες είναι ότι είναι το κόστος πάνω από 12 εκατομμύρια ευρώ. Και αν θυμηθεί κανείς τις τεράστιες ποσότητες αυτών των υλικών, πράγματι δεν μου φαίνεται παράλογο να είναι τόσο πολύ.

Τι έχει γίνει από εκεί και πέρα; Αφού το δήλωσε αυτό η αποκεντρωμένη, ζήτησε στις 4 Μαρτίου 2019 -πριν από έναν περίπου χρόνο- να αναλάβει το Υπουργείο Περιβάλλοντος τον συντονισμό όλων των αναγκαίων ενεργειών. Και μέρος αυτής της αίτησης ήταν η διαβίβαση στο Πράσινο Ταμείο σχετικού αιτήματος, για να αναλάβει το κόστος, που είναι και η βασική δυσκολία επί του προκειμένου. Αυτό το αίτημα προς το Πράσινο Ταμείο δεν έχει διαβιβαστεί από τότε, από τις 4 Μαρτίου 2019, μέχρι σήμερα.

Δεσμεύομαι ότι θα σας ενημερώσουμε εγκαίρως για το πότε ακριβώς θα διαβιβαστεί αυτή η αίτηση. Δεν δεσμεύομαι ότι θα γίνει αποδεκτό, ότι μπορεί το Πράσινο Ταμείο να καλύψει αυτό το κόστος, διότι δεν είναι σίγουρο ότι το συνολικό χρηματοδοτικό του περιθώριο επιτρέπει κάτι τέτοιο. Το τι θα γίνει στην περίπτωση αυτή θα σας το ανακοινώσουμε.

Ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Προχωρούμε στην επόμενη ερώτηση, την πρώτη με αριθμό 2478/9-12-2019 ερώτηση του κύκλου των αναφορών και ερωτήσεων του Βουλευτή Β΄ Θεσσαλονίκης του Συνασπισμού Ριζοσπαστικής Αριστεράς κ. Σωκράτη Φάμελλου προς τον Υπουργό Περιβάλλοντος και Ενέργειας,με θέμα: «Κατεδαφίσεις αυθαιρέτων».

Ορίστε, κύριε Φάμελλε, έχετε τον λόγο.

**ΣΩΚΡΑΤΗΣ ΦΑΜΕΛΛΟΣ:** Ευχαριστώ πολύ, κύριε Πρόεδρε. Καλημέρα!

Κύριε Υφυπουργέ, είμαστε πάλι εδώ μπροστά στον ίδιο Πρόεδρο, να συζητήσουμε πάλι το ίδιο έλλειμμα του Υπουργείου Περιβάλλοντος.

Κύριε Πρόεδρε, αυτές οι ερωτήσεις έχουν κατατεθεί γραπτές τον Δεκέμβριο, δεν απαντήθηκαν. Είναι αυτό που σας έχω πει και άλλες φορές, ότι το Υπουργείο Περιβάλλοντος δεν απαντά στις ερωτήσεις. Το ότι έρχεται εδώ ο Υφυπουργός που είναι και αναρμόδιος να παρίσταται εκ μέρους της Κυβέρνησης το θεωρώ εκ μέρους του σωστό, αυτό όμως δεν καλύπτει τις υποχρεώσεις της Κυβέρνησης. Η Κυβέρνηση υποχρεούται να απαντά γραπτά στις ερωτήσεις που της θέτουμε, διότι η δεύτερη ερώτησή μου, που θα ακολουθήσει η συζήτησή της, είναι και αίτηση κατάθεσης εγγράφων. Η προσωπική του παρουσία δεν μπορεί να υποκαταστήσει τα έγγραφα τα οποία χρειαζόμαστε για το αν υλοποιείται ή όχι το θεσμικό πλαίσιο.

Και αν εν μέρει στην πρώτη ερώτηση έχετε γνώση και έχετε αντικείμενο, η δεύτερη είναι εκτός της δικής σας αρμοδιότητας πλήρως.

Άρα, κύριε Πρόεδρε, εγώ το ξαναθέτω το θέμα να το γνωρίζετε: υπάρχει ζήτημα σοβαρότατο στο Υπουργείο Περιβάλλοντος και Ενέργειας.

Αν θέλετε, δεν λειτουργεί ορθώς, μιας και -θα σας πω ένα νούμερο μόνο- από τις δεκαεπτά γραπτές που έχουμε καταθέσει από τον Σεπτέμβριο οι εννιά απαντήθηκαν ως επίκαιρες, κύριε Υφυπουργέ, οι τέσσερις εκπρόθεσμα και οι τρεις δεν έχουν απαντηθεί. Ούτε για μία δεν πιάσατε τον στόχο να απαντηθεί σύμφωνα με τον Κανονισμό της Βουλής. Ούτε για μία! Από τις δεκαεπτά γραπτές, εννιά απαντήθηκαν εκπρόθεσμα ως επίκαιρες. Σας φέραμε εδώ δηλαδή υποχρεωτικά, γιατί δεν ανταποκριθήκατε στην υποχρέωσή σας.

Πάμε τώρα λιγάκι στο θέμα των κατεδαφίσεων. Ως προς τις κατεδαφίσεις, υπάρχουν τέσσερα περιστατικά, ένας διαγωνισμός που ξεκίνησε τον Μάρτιο του 2019 με απόφαση του κ. Σταθάκη, 500.000 ευρώ, για την εκτέλεση τελεσιδίκων αποφάσεων και πρωτοκόλλων κατεδάφισης, που ήταν -κύριε Πρόεδρε, σας ενδιαφέρει πάρα πολύ αυτό- τριάντα οκτώ αποφάσεις στη ζώνη αιγιαλού και παραλίας και δεκαέξι αποφάσεις ήταν σε δάση, δασικές εκτάσεις και σε εθνικό δρυμό. Αυτός ο διαγωνισμός ματαιώθηκε, εξαιτίας πιθανά της συμμετοχής μόνο ενός διαγωνιζόμενου, αν δεν κάνω λάθος -το οποίο δεν είναι παράνομο- τον Αύγουστο. Από τον Αύγουστο, όμως, δεν έχει γίνει τίποτα.

Το πρώτο ερώτημα, λοιπόν, που προκύπτει είναι: Ωραία, ματαιώθηκε γιατί υπήρχε ένας διαγωνιζόμενος. Γιατί δεν τον ξαναπροκηρύξατε; Δεν έχετε πολιτική βούληση να προχωρήσουν οι διαγωνισμοί για τις κατεδαφίσεις; Διότι αυτό θέλω να το ξέρουμε στη Βουλή.

Τα υπόλοιπα είναι τα εξής: Ο Βουλευτής Νέας Δημοκρατίας κ. Κατσαφάδος υπέβαλε μία τροπολογία για την αναστολή κατεδαφίσεων μέχρι 15 Οκτωβρίου. Ψηφίστηκε από την Πλειοψηφία, κακώς, κατά την άποψή μου. Τι έγινε μετά; Ξεκίνησαν οι κατεδαφίσεις, δηλαδή μετά τις 15 Οκτωβρίου;

Το τρίτο είναι ότι τον Ιούνιο του 2019, υπήρχε μία απόφαση για τη διεξαγωγή, για την υλοποίηση διαγωνισμού για την κατεδάφιση αυθαιρέτων στη Μακρόνησο, το οποίο μας αφορά και όλους, δεν αφορά μόνο την προηγούμενη κυβέρνηση. Γιατί δεν προχώρησε; Υπάρχει απόφαση Υπουργού, τεύχη διαγωνισμού από τις 11 Ιουνίου 2019.

Και το τέταρτο έχει να κάνει με το ότι υπάρχουν πάρα πολλές εκκρεμότητες κατεδαφίσεων στις αποκεντρωμένες, υπήρχε ήδη δεσμευμένη χρηματοδότηση 4 εκατομμυρίων ευρώ για να πάνε σε όλες τις περιφέρειες της χώρας, πέρα από την Αττική που ήταν ο διαγωνισμός που «παγώσατε», η οποία επίσης δεν προχώρησε.

Άρα, για να μην παίρνω περισσότερο χρόνο, επειδή καταλαβαίνετε ότι είναι απαραίτητη προϋπόθεση για την αποκατάσταση του φυσικού περιβάλλοντος, την τήρηση της νομιμότητας, την προστασία της δόμησης αλλά και το κράτος δικαίου να υπάρχουν αυτά τα μέτρα από την πολιτεία και όλα αυτά είχαν δρομολογηθεί, υπάρχει ένα ερώτημα: Πώς θα προχωρήσουν; Γιατί δεν προχωρούν; Και τι γίνεται με την παρακολούθηση καταγγελιών αυθαιρέτων; Γιατί έχετε «παγώσει» και την πλατφόρμα που έγινε με το επιμελητήριο.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Έτσι για να ευθυμήσουμε τώρα λίγο, κατ’ αρχάς, κύριε Υφυπουργέ, εγώ επαινώ το ότι είστε κάθε Παρασκευή εδώ.

**ΣΩΚΡΑΤΗΣ ΦΑΜΕΛΛΟΣ:** Είναι, όμως, αναρμόδιος.

**ΠΡΟΕΔΡΕΥΩΝ (Νικήτας Κακλαμάνης):** Αυτό δεν θα το κρίνω ούτε εγώ ούτε εσείς. Είναι με απόφαση των αρμοδιοτήτων του.

Όμως, αυτό που λέει δείτε το λίγο στις υπηρεσίες, γιατί, πράγματι, βλέπω ότι είναι από τον Δεκέμβριο, που σημαίνει ότι πέρασε ο μήνας και μετετράπη η γραπτή σε επίκαιρη ερώτηση. Και εσείς λιγότερο φόρτο θα έχετε, αντί να έρχεστε εδώ κάθε Παρασκευή και δεν θα διαμαρτύρεται και ο φίλος μου ο κ. Φάμελλος.

Για να ευθυμήσουμε λίγο, θέλω να σας πω ότι για το πόσα λεφτά έπαιρνε αυτός ο περιβόητος Κορεάτης σύμβουλος του κ. Βαρουφάκη και μέχρι κάποιου σημείου και του κ. Τσακαλώτου, ο Κιμ -πώς τον έλεγαν;- κατέθεσα την ίδια ερώτηση έντεκα φορές και απάντηση δεν πήρα ποτέ. Έτσι, για να ευθυμήσουμε το λέω.

Ορίστε, κύριε Υφυπουργέ, έχετε τον λόγο.

**ΔΗΜΗΤΡΙΟΣ ΟΙΚΟΝΟΜΟΥ (Υφυπουργός Περιβάλλοντος και Ενέργειας):** Ευχαριστώ, κύριε Πρόεδρε.

Θα ξεκινήσω από το θέμα που έθεσε ο κ. Φάμελλος για τις καθυστερήσεις. Συνδέεται αυτό το θέμα και με την επόμενη ερώτηση -γιατί το θέτει ξανά εκεί ο κ. Φάμελλος- αλλά μιας και τα ανέφερε τώρα αυτά τα σημεία, θα απαντήσω από τώρα, εκτός αν έχετε αντίρρηση.

Η αίτηση κατάθεσης εγγράφων, η 2675/105, έχει υπογραφεί από τον Υπουργό. Σύντομα θα σας σταλούν τα σχετικά στοιχεία. Στη συγκεκριμένη περίπτωση, η καθυστέρηση οφείλεται στο ότι τα στοιχεία που ήταν αναγκαία για να συμπληρωθεί η απάντηση προέρχονται από τις αποκεντρωμένες και ήταν κάποια χρονοβόρα διαδικασία να μαζευτούν από όλες τις αποκεντρωμένες τα στοιχεία. Έχει υπογραφεί, όμως και θα τα έχετε στο άμεσο μέλλον στη διάθεσή σας.

Επίσης, από ό,τι με έχουν ενημερώσει, έχουν υπογραφεί από τον Υπουργό οι απαντήσεις και σε αρκετές άλλες ερωτήσεις -μεταξύ των οποίων και δικές σας- και σύντομα θα σας κοινοποιηθούν οι απαντήσεις και τα συνοδευτικά έγγραφα.

Επίκειται τις επόμενες μέρες η υπογραφή απαντήσεων και σε άλλες ερωτήσεις.

Επομένως, αντιλαμβάνομαι το θέμα που έχετε θέσει, αλλά πολύ σύντομα θα έχετε τις απαντήσεις. Το ότι υπάρχει καθυστέρηση υπάρχει αλλά αυτό είναι ένα θέμα -δεν θέλω να ξαναπώ διαχρονικό- που συνδέεται με το ότι το Υπουργείο Περιβάλλοντος προκαλεί πάρα πολλές ερωτήσεις -το γνωρίζετε και εσείς- και αυτό είναι και μία από τις αιτίες των καθυστερήσεων.

Τώρα, για να πάμε στο συγκεκριμένο ζήτημα των αυθαιρέτων, αυτό έχει πολλές πτυχές. Όσον αφορά τον διαγωνισμό για τα αυθαίρετα στη Μακρόνησο, που με αφορά και εμένα προσωπικά -και δεν εννοώ από άποψη αρμοδιοτήτων- έχει υπογραφεί η ανάθεση και τον επόμενο μήνα, τον Μάρτιο, θα ξεκινήσουν οι εργασίες.

**ΣΩΚΡΑΤΗΣ ΦΑΜΕΛΛΟΣ:** Η ανάθεση σε ανάδοχο;

**ΔΗΜΗΤΡΙΟΣ ΟΙΚΟΝΟΜΟΥ (Υφυπουργός Περιβάλλοντος και Ενέργειας):** Ναι.

Τώρα, για τον μεγάλο διαγωνισμό που ακυρώθηκε τον Αύγουστο, όπως είπατε, έχω ξαναπεί στη Βουλή ότι θα προχωρήσει αυτός ο διαγωνισμός. Έχουμε καθυστερήσει αλλά θα προχωρήσει πολύ γρήγορα. Μπορείτε να μας ξαναρωτήσετε αν δεν το κάνουμε. Έχει σταλεί ήδη από τον Δήμο Μεγαρέων πρωτογενές αίτημα στη διεύθυνση περιβάλλοντος. Το επεξεργαζόμαστε και θα προχωρήσει ο διαγωνισμός.

Δυστυχώς και σ’ αυτά τα ζητήματα οι διαδικασίες είναι τόσο χρονοβόρες -το ξέρετε και εσείς γιατί το έχετε υποστεί σε άλλες περιπτώσεις- για τις δημόσιες αναθέσεις, που αυτό είναι ένας παράγοντας ο οποίος και στην περίπτωση των αυθαιρέτων δημιουργεί καθυστερήσεις και το πρόβλημα εκεί είναι μεγαλύτερο, γιατί σ’ αυτές τις περιπτώσεις απαιτείται άμεση δραστηριοποίηση.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Σταματάω εδώ και θα συνεχίσω στη δευτερολογία μου.

**ΠΡΟΕΔΡΕΥΩΝ (Νικήτας Κακλαμάνης):** Γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίασή μας τριάντα μία μαθήτριες και μαθητές και δύο συνοδοί εκπαιδευτικοί από το 6ο Γυμνάσιο Δράμας, (δεύτερο τμήμα).

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Κύριε Φάμελλε, ορίστε, έχετε τον λόγο.

**ΣΩΚΡΑΤΗΣ ΦΑΜΕΛΛΟΣ:** Καλωσορίζουμε κι εμείς τους μαθητές.

Κύριε Πρόεδρε, κύριε Υπουργέ, άκουσα την απάντησή σας –στο τελευταίο σκέλος, δεν θα αναφερθώ στα προηγούμενα- και είδα ότι ζητήσατε επιείκεια ή, τέλος πάντων, αναφερθήκατε σε μία διαχρονικότητα προβλημάτων. Όμως, η Νέα Δημοκρατία ήρθε εδώ για να τα αλλάξει όλα,…

**ΔΗΜΗΤΡΙΟΣ ΟΙΚΟΝΟΜΟΥ (Υφυπουργός Περιβάλλοντος και Ενέργειας):** Δεν το είπα για επιείκεια.

**ΣΩΚΡΑΤΗΣ ΦΑΜΕΛΛΟΣ:**…δεν ήρθε εδώ για να πει ότι οι υπηρεσίες δεν δουλεύουν και ότι η δημόσια διοίκηση έχει προβλήματα, γιατί το είπατε. Είπατε ότι αφορά θέματα δημόσιας διοίκησης.

Επίσης, θα ήθελα να σας υπενθυμίσω κάτι, κύριε Υφυπουργέ. Το θέμα του διαγωνισμού των 500.000 ευρώ που έχει τα αυθαίρετα στη Μάνδρα και στην Ανατολική Αττική και συνδέεται με τις δύο μεγάλες καταστροφές, δεν χρειάζεται νέες γνωμοδοτήσεις από τους δήμους. Χρειάζεται μόνο επαναπροκήρυξη. Σας επισημαίνω ότι είπατε κάτι το οποίο δεν ισχύει. Περιμένετε έγγραφα από τον δήμο; Για ποιον λόγο; Εδώ μιλάμε για τελεσίδικα πρωτόκολλα που είναι επί ρεμάτων ή επί αιγιαλού ή εντός εθνικού δρυμού που δεν απαιτείται να κάνετε κάτι.

Άρα, θεωρώ ότι είναι σφάλμα το ότι από τον Αύγουστο δεν έχει επαναπροκηρυχθεί, διότι θέλει μόνο μία υπογραφή για την επαναπροκήρυξη. Τα λεφτά υπήρχαν, τα τεχνικά στοιχεία υπήρχαν. Απλά ήρθε ένας διαγωνιζόμενος και κατανοώ ότι το αναβάλατε γι’ αυτόν τον λόγο.

Η εντύπωση που δίνει η απάντησή σας, κύριε Υφυπουργέ, είναι ότι το Υπουργείο δεν θέλει να προχωρήσει στις κατεδαφίσεις. Δεν αποδεικνύεται ότι έχετε πολιτική βούληση. Από τον Αύγουστο μέχρι σήμερα είναι έξι μήνες. Για μία υπογραφή που είναι μόνο πολιτικού προσώπου, χωρίς καμμία γνωμοδότηση υπηρεσιών, για έναν διαγωνισμό που πρέπει να ξαναγίνει, για αυθαίρετα στη Μάνδρα, στο Μάτι, μέσα στα ρέματα, στον αιγιαλό, στον εθνικό δρυμό;

Νομίζω ότι αυτό πρέπει άμεσα, αύριο, να το λύσετε, κύριε Υφυπουργέ, για να μην πω ότι πρέπει να πάτε σήμερα, γιατί αύριο μπορεί να μην είναι εργάσιμη μέρα για τις υπηρεσίες.

Ξέρετε, αυτό που είπατε έρχεται σε αντίθεση ακόμα και μ’ αυτό που, πρόσφατα, το 2018, είπε το Τεχνικό Επιμελητήριο, που σίγουρα τον Πρόεδρό του δεν τον κατατάσσετε στα στελέχη του ΣΥΡΙΖΑ. Είπε, λοιπόν, ότι το ΤΕΕ στηρίζει τις κατεδαφίσεις αυθαιρέτων, διότι αν υλοποιηθούν αυτά τα οποία τότε ξεκίνησε το Υπουργείο Περιβάλλοντος με απόφαση του κ. Σταθάκη και δική μου, σε δύο χρόνια θα έχουν λυθεί με συναίνεση πράγματα τα οποία δεν έγιναν επί δεκαετίες. Ξεκινήσαμε, δηλαδή, πράγματα με συναίνεση, μαζί με το Τεχνικό Επιμελητήριο, με δύο πλατφόρμες, για να παρακολουθούνται οι καταγγελίες αυθαιρέτων και οι κατεδαφίσεις -και οι αυτεπάγγελτες και οι καταγγελλόμενες διαδικασίες αυθαιρέτων- και όλα αυτά δεν προχωρούν.

Προφανώς θέλουμε να δώσετε και εσείς ένα έμπρακτο μήνυμα τέλους εποχής. Επιτρέψτε μου να σας πω ότι η χθεσινή ανακοίνωση του Υπουργείου Περιβάλλοντος δεν δίνει αυτό το στοιχείο. Μιλάτε ξανά για αστικές πυκνώσεις, ενώ πριν από μία εβδομάδα εσείς με καταγγέλλατε εδώ, για το ότι οι οικιστικές πυκνώσεις «έπεσαν» στο Συμβούλιο της Επικρατείας, χωρίς να ξέρετε. Μιλούσατε για έναν νόμο δικό μας. Δεν ισχύει αυτό που είπατε ξέρετε. Ήσασταν απληροφόρητος, αλλά σε κάθε περίπτωση, βγάλατε και χθες μια ανακοίνωση που δίνει μία τριακονταετή περίοδο τακτοποίησης αυθαιρέτων σε δασικές εκτάσεις. Εμείς θα περιμένουμε τη διαβούλευση. Δεν χρειάζεται να τοποθετηθούμε τώρα. Όμως, όταν ανοίγετε τέτοια «παράθυρα», τουλάχιστον δείξτε έμπρακτα στη Μακρόνησο, στις αποκεντρωμένες περιφέρειες, στο Μάτι, στη Μάνδρα ότι έχετε την πολιτική βούληση να υλοποιηθούν οι κατεδαφίσεις, τα τελεσίδικα πρωτόκολλα.

(Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε.

Ξέρετε, μάλιστα, ότι αυτό πρέπει να συνδυαστεί με την υλοποίηση του νόμου για τα Παρατηρητήρια Δόμησης.

Εδώ, κύριε Πρόεδρε, θέλω να σας ενημερώσω -και μέσα από εσάς, όλη την Ολομέλεια- ότι υπήρχε προγραμματισμός διακοσίων πενήντα προσλήψεων για τα Παρατηρητήρια Δόμησης σε επίπεδο περιφερειών, που ήταν χρονοπρογραμματισμένα με δεσμευμένες χρηματοδοτήσεις που έχουν σταματήσει από την Κυβέρνησή σας. Δεν είναι ότι δεν προχωράτε μόνο τις κατεδαφίσεις. Είναι και το ότι δεν στελεχώνετε και τις υπηρεσίες, ώστε να παρακολουθούν τι γίνεται με τα αυθαίρετα και από τα Παρατηρητήρια Δόμησης και από τη διαδικασία των αυθαιρέτων προκύπτουν και σοβαρά έσοδα για τις υπηρεσίες αυτές, έτσι ώστε να μην υπάρχει και έλλειμμα προϋπολογισμού. Άρα και οι πόροι εξασφαλίζονται.

Ως εκ τούτου, λοιπόν, νομίζω ότι πρέπει να σας επιστήσουμε την προσοχή ότι ως προς την προστασία του περιβάλλοντος από την αυθαίρετη δόμηση, δεν είστε επαρκείς ως Κυβέρνηση, κύριε Υφυπουργέ.

**ΠΡΟΕΔΡΕΥΩΝ (Νικήτας Κακλαμάνης):** Ο Υφυπουργός Περιβάλλοντος και Ενέργειας κ. Οικονόμου έχει τον λόγο.

**ΔΗΜΗΤΡΙΟΣ ΟΙΚΟΝΟΜΟΥ (Υφυπουργός Περιβάλλοντος και Ενέργειας):** Ευχαριστώ, κύριε Πρόεδρε.

Κύριε Φάμελλε, παρά τον τρόπο με τον οποίον κλείσατε την ομιλία σας, εγώ θέλω να σας πω ότι θεωρώ συνολικά την ερώτηση εποικοδομητική. Το ότι υπάρχουν ευθύνες, αυτές υπάρχουν. Δεν το είπα το «διαχρονικό» με την έννοια του άλλοθι. Το είπα ως ένα πραγματικό γεγονός, το οποίο αντανακλά τη μεγάλη δυσκολία αντιμετώπισης αυτού του προβλήματος. Όταν έχουμε σήμερα στην Ελλάδα ενάμισι εκατομμύριο αυθαίρετα, είναι προφανές για όλους ότι είναι πάρα πολύ δύσκολο να εφαρμοστούν λύσεις οι οποίες θα ήταν σωστές. Θα ήταν σωστές, όμως, όταν είχαμε τριάντα χιλιάδες αυθαίρετα και όχι ενάμισι εκατομμύριο. Παρ’ όλα αυτά θεωρώ εποικοδομητική την παρατήρησή σας και συμφωνώ ότι πρέπει να επιταχύνουμε αυτό που κάνουμε σε αυτό το πεδίο.

Για τη Μακρόνησο, σας είπα.

Αναφορικά με την περίπτωση του διαγωνισμού των πεντακοσίων χιλιάδων, αυτό που είπα, απλώς, είναι ότι ο Δήμος Μεγαρέων τον Νοέμβριο του 1919 έκανε πρωτογενές αίτημα για το ίδιο θέμα. Αυτό σας είπα. Δεν είπα ότι δεν μπορούμε να το κάνουμε. Εν πάση περιπτώσει, αντιλαμβάνομαι αυτό που είπατε και ελπίζω ότι θα έχουμε σύντομα συγκεκριμένο αποτέλεσμα.

Για την πλατφόρμα εντοπισμού των αυθαιρέτων θα τεθεί σε ενέργεια μέχρι το τέλος του εξαμήνου –το έχουμε πει αυτό- μαζί με την ηλεκτρονική πλατφόρμα του τρέχοντος έτους.

Αν έχω λίγο χρόνο, θα ήθελα να αναφερθώ στο θέμα των Παρατηρητηρίων, διότι όντως είναι τεράστιο. Ξέρετε ότι με νόμο στις 3-11-2017, προβλέφθηκαν τα Παρατηρητήρια και είχε προβλεφθεί ότι θα πρέπει να υπάρξει και ένα προεδρικό διάταγμα, με το οποίο θα εξειδικευτούν οι λεπτομέρειες και οι τρόποι λειτουργίας των Παρατηρητηρίων και κάθε άλλο σχετικό θέμα.

Αυτό δεν έγινε. Η προθεσμία έληξε στις 3-5-2018 γι’ αυτό το προεδρικό διάταγμα με βάση τον νόμο. Αυτό δεν έγινε ούτε από σας ούτε από μας. Δεν έγινε για διάφορους λόγους οι οποίοι συνδέονται –υποθέτω κι από σας, αλλά και από εμάς- με αντικειμενικές δυσκολίες, οι οποίες συνδέονται με τον θεσμό των παρατηρητηρίων.

Θα το πω πολύ συνοπτικά. Το πρώτο είναι η έλλειψη στελεχιακού δυναμικού. Για παράδειγμα, σας λέω ότι εκτιμάται πως για κάθε περιφερειακό παρατηρητήριο απαιτούνται δέκα υπάλληλοι και για κάθε τοπικό –στις περιφερειακές ενότητες- απαιτούνται επτά υπάλληλοι. Ο αριθμός των υπαλλήλων, λοιπόν, που απαιτούνται από μόνος του είναι πολύ μεγάλος. Αυτό δεν σημαίνει ότι δεν κινούμαστε προς την κατεύθυνση της στελέχωσης των υπηρεσιών, αλλά εξ αντικειμένου είναι ένας πολύ μεγάλος αριθμός. Αυτός είναι ένας λόγος που δεν έχουν ξεκινήσει ακόμα τα παρατηρητήρια.

Το δεύτερο είναι η ανεπάρκεια των πόρων. Οι πόροι που είναι διαθέσιμοι αυτή τη στιγμή δεν είναι επαρκείς. Προβλέπεται από τη νομοθεσία ότι το 25% των προστίμων θα πηγαίνει στα παρατηρητήρια. Εκτιμούμε ότι δεν είναι επαρκές αυτό το ποσό και κινούμαστε προς κάποιες λύσεις.

Αυτό που μπορώ να σας πω καταλήγοντας, είναι ότι στο επόμενο σχέδιο νόμου που θα φέρει το Υπουργείο τον επόμενο μήνα -αυτό το οποίο είναι τώρα σε εξέλιξη είναι για τα περιβαλλοντικά θέματα, το επόμενο είναι για πολεοδομικά- χωροταξικά και έχει μέσα και τα θέματα των αυθαιρέτων- θα υπάρχουν συγκεκριμένες απαντήσεις για όλα αυτά τα ζητήματα και για τον τρόπο με τον οποίο θα τα χειριστούμε.

Ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Πριν πάμε στην επόμενη ερώτηση, που είναι η προτελευταία της σημερινής συνεδρίασης, θα ήθελα να κάνω δύο ανακοινώσεις.

Οι Υπουργοί Ναυτιλίας και Νησιωτικής Πολιτικής, Οικονομικών, Εξωτερικών, Προστασίας του Πολίτη, Εργασίας και Κοινωνικών Υποθέσεων και Δικαιοσύνης κατέθεσαν στις 28-2-2020 σχέδιο νόμου: «Κύρωση της Συμφωνίας μεταξύ της Κυβερνήσεως της Ελληνικής Δημοκρατίας και του Βασιλείου του Μαρόκου για τις θαλάσσιες μεταφορές».

Παραπέμπεται στην αρμόδια Διαρκή Επιτροπή.

Επίσης, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίασή μας είκοσι τέσσερις μαθήτριες και μαθητές και δύο συνοδοί εκπαιδευτικοί από το 2ο Αρσάκειο Δημοτικό Σχολείο Ψυχικού.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Προχωρούμε στη συζήτηση της δεύτερης, με αριθμό 541/24-2-2020 επίκαιρης ερώτησης πρώτου κύκλου, του Βουλευτή Επικρατείας του Κινήματος Αλλαγής κ. Γεωργίου Καμίνη προς τον ΥπουργόΠροστασίας του Πολίτη, με θέμα: «Οφειλές δεδουλευμένων πενταετών πυροσβεστών για νυχτερινή εργασία, αργιών και εξαιρέσιμων».

Θα απαντήσει ο επίσης συνεπής κάθε Παρασκευή Υφυπουργός Προστασίας του Πολίτη κ. Ελευθέριος Οικονόμου.

Κύριε Καμίνη, έχετε τον λόγο.

**ΓΕΩΡΓΙΟΣ ΚΑΜΙΝΗΣ:** Ευχαριστώ, κύριε Πρόεδρε.

Πράγματι, πάντοτε είναι συνεπής ο κ. Οικονόμου. Καλό θα ήταν όμως να δούμε κάποια στιγμή και τον κύριο Υπουργό εδώ, όταν ασκούμε κοινοβουλευτικό έλεγχο επίκαιρης ερώτησης. Το ζήτημα το οποίο θα θίξω έχει πολύ μεγάλη σημασία, γιατί συμπυκνώνει και ένα πρόβλημα ότι στη δημόσια διοίκηση έχουμε υπαλλήλους πολλών ταχυτήτων.

Αναφέρομαι συγκεκριμένα στον θεσμό των πυροσβεστών πενταετούς υποχρέωσης που θεσμοθετήθηκε με τον ν.3938/2011 και κατά αυτόν τον τρόπο ήρθη μία αδικία, αφού οι υπηρεσίες στελεχώθηκαν από έμπειρους πυροσβέστες οι οποίοι πριν υπηρετούσαν ως εποχικοί απλώς, και καλύπτουν σε ποσοστό 85% σχεδόν ανθρώπους οι οποίοι έχουν υπηρετήσει μία δεκαετία και πάνω και οι οποίοι αυτή τη στιγμή υπερβαίνουν αριθμητικά το 50% του μόνιμου προσωπικού. Εξομοιώθηκαν στα ωράρια και στα υπόλοιπα οι άνθρωποι αυτοί ως προς τις υποχρεώσεις, όχι όμως και ως προς τα δικαιώματα.

Αναφέρομαι συγκεκριμένα στον χρόνο αποζημίωσης για τα πενθήμερα και τις νυχτερινές ώρες εργασίας, όπου παρουσιάζεται μεγάλη καθυστέρηση. Ήδη και τώρα έχουμε την περίπτωση της μισθοδοσίας του μηνός Φεβρουαρίου. Θα έλεγε κανείς ότι δεν αξίζει τόσο πολύ να ασχολούμαστε με ένα τέτοιο ζήτημα. Το πρόβλημα όμως είναι διττό: Έχουμε κατ’ αρχάς να κάνουμε με ανθρώπους οι οποίοι συστηματικά λαμβάνουν πολύ καθυστερημένα τις υπερωρίες τους και ανθρώπους κατά τεκμήριο χαμηλόμισθους με πολύ μικρότερους μισθούς από ό,τι οι άλλοι συνάδελφοί τους.

Θα ήθελα να μας πει ο Υπουργός πότε θα καταβληθούν τα δεδουλευμένα τώρα, κυρίως όμως να μας ορίσει πια ένα χρονοδιάγραμμα δεσμευτικό για το πώς θα αρθεί αυτή η αδικία, να περιμένουν μήνες για να πληρωθούν τα δεδουλευμένα τους.

Ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Οικονόμου.

**ΕΛΕΥΘΕΡΙΟΣ ΟΙΚΟΝΟΜΟΥ (Υφυπουργός Προστασίας του Πολίτη):** Ευχαριστώ, κύριε Πρόεδρε.

Κύριε Βουλευτά, το θέμα το οποίο θίγετε στην επίκαιρη ερώτησή σας είναι γνωστό και απασχολεί το Υπουργείο Προστασίας του Πολίτη και ειδικότερα το Αρχηγείο του Πυροσβεστικού Σώματος κάθε χρόνο, λόγω του γεγονότος ότι η πληρωμή της υπερωριακής νυχτερινής και κατά τις Κυριακές και εξαιρέσιμες ημέρες απασχόλησης των πυροσβεστών πενταετούς υποχρέωσης δεν πραγματοποιείται μέσω της μισθοδοσίας τους αλλά μέσω χρηματικών ενταλμάτων. Αυτό γίνεται γιατί οι πυροσβέστες πενταετούς υποχρέωσης υπάγονται στο πολιτικό προσωπικό του Πυροσβεστικού Σώματος, σύμφωνα με το άρθρο 20 του ν.4354/2015, και ως εκ τούτου η μισθοδοσία τους δεν διέπεται από το καθεστώς των ειδικών μισθολογίων όπως του μόνιμου προσωπικού.

Όσον αφορά την πληρωμή των δεδουλευμένων τους για τους μήνες Νοέμβριο και Δεκέμβριο του 2019, η τρίμηνη καθυστέρηση που αναφέρετε, οφείλεται σε αυτό που μόλις σας περιέγραψα σε συνδυασμό με την αλλαγή του οικονομικού έτους.

Όλα τα προβλεπόμενα δικαιολογητικά για την πληρωμή της υπερωριακής νυχτερινής και κατά τις Κυριακές και εξαιρέσιμες ημέρες απασχόλησής τους για τον μήνα Νοέμβριο του έτους 2019, έχουν ήδη αποσταλεί στην αρμόδια Διεύθυνση Ελέγχου Εκκαθάρισης και Πληρωμής της Γενικής Διεύθυνσης Οικονομικών Υπηρεσιών στις 12 Φεβρουαρίου του 2020.

Το ίδιο ισχύει και για αντίστοιχα δικαιολογητικά του μηνός Δεκεμβρίου του 2019, τα οποία εστάλησαν για ενταλματοποίηση στις 25 Φεβρουαρίου του 2020. Σύμφωνα μάλιστα με την αρμόδια υπηρεσία της Διεύθυνσης Ελέγχου Εκκαθάρισης και Πληρωμής Δαπανών, οι δαπάνες που αφορούν στον χρόνο αποζημίωσης για τα πενθήμερα και τις νυχτερινές ώρες των πυροσβεστών πενταετούς υποχρέωσης για τους μήνες Νοέμβριο και Δεκέμβριο του 2019 έχουν ενταλματοποιηθεί στο σύνολό τους και τα χρήματα θα καταβληθούν στους υπόχρεους μέσω της Ενιαίας Αρχής Πληρωμών στις 15 Μαρτίου του 2020.

Σχετικά με το ερώτημά σας για την εναρμόνιση του χρόνου υπερωριακής αποζημίωσης των πενταετών πυροσβεστών με τους μόνιμους, θα ήθελα να σας ενημερώσω ότι με υπουργική απόφαση οι ώρες υπερωριακής απασχόλησης, τόσο του μόνιμου προσωπικού όσο και των πυροσβεστών πενταετούς υποχρέωσης, είναι ίδιες.

Όσον αφορά τον χρόνο αποζημίωσης, δεν υπάρχει δυνατότητα εναρμόνισης μεταξύ μόνιμου προσωπικού και των πυροσβεστών πενταετούς υποχρέωσης, για τον λόγο που σας εξήγησα στην αρχή της τοποθέτησής μου, ότι οι τελευταίοι δεν υπάγονται στο ειδικό μισθολόγιο και η πληρωμή της υπερωριακής απασχόλησής τους γίνεται με χρηματικό ένταλμα.

Το Αρχηγείο του Πυροσβεστικού Σώματος με έγγραφό του το 2018, ζήτησε από το Υπουργείο Οικονομικών την αλλαγή του νομοθετικού πλαισίου, ώστε η πληρωμή της υπερωριακής νυχτερινής και κατά τις Κυριακές και εξαιρέσιμες ημέρες απασχόλησης των πυροσβεστών πενταετούς υποχρέωσης να γίνεται μέσω της μισθοδοσίας τους, πλην όμως η απάντηση του Υπουργείου Οικονομικών ήταν αρνητική.

Επίσης, διευκρινιστικά θα ήθελα να αναφέρω ότι η αποζημίωση των πυροσβεστών πενταετούς υποχρέωσης είναι υψηλότερη από αυτή του μόνιμου προσωπικού, δεδομένου ότι αποζημιώνονται με τις προβλεπόμενες διατάξεις για το πολιτικό προσωπικό και όχι για το ένστολο και υπάρχει εκεί μία διαφοροποίηση. Είναι ένα θέμα όμως το οποίο το έχουμε υπ’ όψιν μας και προσπαθούμε να βρούμε έναν τρόπο να δούμε πώς μπορεί να αντιμετωπιστεί.

**ΠΡΟΕΔΡΕΥΩΝ (Νικήτας Κακλαμάνης):** Ωραία, νομίζω ότι ήσασταν σαφής.

Κύριε Καμίνη, ορίστε έχετε τον λόγο.

**ΓΕΩΡΓΙΟΣ ΚΑΜΙΝΗΣ:** Κύριε Πρόεδρε, αυτό που ακούσαμε από τον κύριο Υπουργό, είναι ότι έχουμε μία Κυβέρνηση η οποία απαντά με πολλές φωνές. Η Κυβέρνηση, σύμφωνα με το Σύνταγμα, έχει ενιαία την ευθύνη και είναι αλληλέγγυα η ευθύνη μεταξύ των Υπουργών.

Δεν επιτρέπεται να ακούμε εδώ ότι προτείνει κάτι το Υπουργείο Προστασίας του Πολίτη και το αρνείται το Υπουργείο Οικονομικών, πόσω μάλλον όταν προ ημερών βρισκόμασταν εδώ πέρα, και ουσιαστικά συστήσαμε ένα δεύτερο υπουργείο το οποίο δεν κατονομάσαμε. Έχουμε Υπουργείο Πολιτικής Προστασίας χωρίς να το έχουμε αναφέρει καν, και δημιουργήθηκε χωριστή Γενική Διεύθυνση Οικονομικών.

Αυτά ξέρουμε να τα κάνουμε. Νέα γραφειοκρατία ξέρουμε να δημιουργούμε, αλλά το πολύ απλό, να βρούμε έναν τρόπο ως Κυβέρνηση συνολικά να αποζημιώσουμε χαμηλόμισθους ανθρώπους έγκαιρα, αυτό δεν το βλέπουμε. Οπότε θα επανέλθουμε.

Επί τη ευκαιρία, όμως, κύριε Υπουργέ, μια και είστε εδώ πέρα, πρέπει να συζητήσουμε και τα γεγονότα τα οποία είδαμε να συμβαίνουν προχθές στη Χίο. Τι είδαμε εκεί πέρα; Είδαμε αστυνομικούς των ΜΑΤ να φέρονται σαν κοινοί χούλιγκανς.

Σε μία δημοκρατία το μονοπώλιο της βίας το έχει το κράτος. Πρέπει, όμως, να είναι μία νόμιμη βία. Δεν επιτρέπεται να διαμαρτύρονται κάποιοι πολίτες, ακόμα και να υπερβαίνουν τα όρια, ακόμη και να καθυβρίζουν, και να βλέπουμε τα ΜΑΤ με πολιτικά να βγαίνουν, να φοράνε κράνη, να παίρνουν τα γκλοπ, να ρίχνουν χημικά, να κυνηγάνε τους πολίτες και να καταστρέφουν την περιουσία των ανθρώπων, σαν κοινοί βάνδαλοι να καταστρέφουν αυτοκίνητα.

Αναφέρθηκε ότι διατάχθηκε έρευνα. Καλώς, αλλά κάποτε πρέπει να αναληφθεί η πολιτική ευθύνη. Εδώ υπάρχει πια ένα σοβαρότατο ζήτημα. Οι κάτοικοι μιας πόλης επί μέρες ολόκληρες έχουν υποστεί μια βία απαράδεκτη, ενώ τόσα χρόνια υφίστανται μια αφάνταστη ταλαιπωρία.

Αυτό που θέλουν οι Χιώτες είναι όχι μόνο να τιμωρηθούν οι υπεύθυνοι. Αυτό που θέλουν είναι μία συγγνώμη. Απαιτούν μια συγγνώμη επιτέλους από το Υπουργείο.

Και από εδώ και πέρα, θα πρέπει να υπάρξει μια δέσμευση του Υπουργείου -θα επανέλθουμε επ’ αυτού- ούτως ώστε να μην βγάζουν το όπλο με το παραμικρό μέλη των ειδικών φρουρών σαν κοινά «κουτσαβάκια» απέναντι σε πολίτες και να υποστούν επιτέλους την εκπαίδευση που αρμόζει σε ένα κράτος δικαίου.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Πριν σας δώσω τον λόγο, κύριε Υφυπουργέ, να πω τα εξής. Πρώτον, ο κ. Καμίνης είναι από τη Χίο, γι’ αυτό δικαιολογήστε του λίγο και τη συναισθηματική του φόρτιση. Δεύτερον, το Προεδρείο δεν έχει δικαίωμα μέσα στα πλαίσια του χρόνου να πει στον όποιον Βουλευτή τι θα πει ή δεν θα πει.

Επειδή δεν ήταν όμως η τελευταία του τοποθέτηση μέσα στα πλαίσια της ερώτησης, δεν έχετε καμμία απολύτως υποχρέωση να απαντήσετε επ’ αυτού, εάν δεν θέλετε. Όχι, γιατί δεν ξέρετε τι θα πείτε, διότι νομίζω ότι έχει βγει και ανακοίνωση.

Εγώ απλά να υπενθυμίσω ότι εχθές έγινε επί τρεις ώρες η συνάντηση του Πρωθυπουργού με όλους τους δημάρχους της περιοχής -ο κύριος περιφερειάρχης δεν πρόλαβε να έρθει καθώς ακυρώθηκαν τα δρομολόγια- και από ό,τι άκουσα από τις δηλώσεις απάντων, ήταν σε εξαιρετικό κλίμα. Απλά, για να γραφτεί κι αυτό στα Πρακτικά.

Σε όλα τα υπόλοιπα, αν θέλετε, απαντάτε. Εάν δεν θέλετε, δεν έχετε υποχρέωση. Έχετε τον λόγο.

**ΕΛΕΥΘΕΡΙΟΣ ΟΙΚΟΝΟΜΟΥ (Υφυπουργός Προστασίας του Πολίτη):** Κύριε Πρόεδρε, προσήλθε σήμερα στη Βουλή για τη συζήτηση της επίκαιρης ερώτησης με απόλυτο σεβασμό στις κοινοβουλευτικές διαδικασίες και πρόθεση να συνδράμω στη διαφύλαξη του σκοπού και του περιεχομένου αυτής της συνεδριάσεως.

Είναι σαφές ότι η επικαιρότητα είναι ιδιαίτερα γεμάτη με ζητήματα που αφορούν το Υπουργείο Προστασίας του Πολίτη. Έχουν δοθεί απαντήσεις. Είναι μια κρίσιμη μέρα σήμερα. Υπάρχουν θέματα και εξελίξεις και με την Τουρκία και βλέπουμε τι γίνεται και με τις μεταναστευτικές ροές. Θα παρακαλούσα να σεβαστούμε όλη αυτή τη διαδικασία. Εξάλλου, γνωρίζετε ότι σε κάθε επίκαιρη ερώτηση έρχομαι και απαντώ και θα έχουμε τον χρόνο και γι’ αυτά τα θέματα στο μέλλον να συζητήσουμε.

Όσον αφορά στο συγκεκριμένο θέμα της σημερινής επίκαιρης ερώτησης, θα ήθελα γενικά να πω ότι πρόθεση της πολιτικής ηγεσίας του Υπουργείου είναι με τις στοχευμένες βελτιώσεις και τις μεταρρυθμιστικές τομές που επιχειρούνται με τον ν.4662/2020 να αξιοποιήσει στον βέλτιστο δυνατό βαθμό τις νέες δομές και το προσωπικό του Πυροσβεστικού Σώματος, προκειμένου να επιτευχθεί η αποτελεσματικότερη και παραγωγικότερη διοικητική κι επιχειρησιακή του λειτουργία. Έτσι θα ομαλοποιηθούν και οι όποιες δυσλειτουργίες υπήρχαν μέχρι σήμερα.

Εξάλλου, ο κ. Καμίνης ανέφερε ότι είναι μια κατάσταση από το 2011. Σας είπα ότι οι πενταετούς υποχρέωσης πυροσβέστες υπάγονται στο πολιτικό προσωπικό και το ένστολο προσωπικό του Πυροσβεστικού Σώματος υπάγεται στο ειδικό μισθολόγιο.

Είναι ένα θέμα το οποίο χρήζει μιας γενικότερης μελέτης και την ομαλοποίηση αυτή την εξετάζουμε, αλλά δεν μπορεί να γίνει από τη μία μέρα στην άλλη για ένα θέμα το οποίο χρονίζει από πολλές κυβερνήσεις.

Ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Κλείνουμε σήμερα με τη δεύτερη με αριθμό 2676/105/17-12-2019 ερώτηση και αίτηση κατάθεσης εγγράφων του κύκλου αναφορών-ερωτήσεων του Βουλευτή Β΄ Θεσσαλονίκης του Συνασπισμού Ριζοσπαστικής Αριστεράς κ. Σωκράτη Φάμελλου προς τον Υπουργό Περιβάλλοντος και Ενέργειας, με θέμα: «Εφαρμογή των κανόνων κοστολόγησης και τιμολόγησης υπηρεσιών ύδατος».

Κύριε Φάμελλε, έχετε τον λόγο.

**ΣΩΚΡΑΤΗΣ ΦΑΜΕΛΛΟΣ:** Κύριε Πρόεδρε, επανερχόμαστε λοιπόν. Είχαμε ξεκινήσει τη συζήτηση με τον κύριο Υπουργό και νωρίτερα. Ο κύριος Υπουργός –το σημειώνω- έχει ήδη τοποθετηθεί ως προς την αίτηση κατάθεσης εγγράφων ότι έχει υπογραφεί κι αυτές τις μέρες θα παραλάβουμε τα έγγραφα. Ως εκ τούτου, για τα έγγραφα μπορεί να επανέλθουμε με νέο κοινοβουλευτικό έλεγχο. Δεν θα αναφερθώ λοιπόν στα έγγραφα.

Θα αναφερθώ όμως στην εφαρμογή αυτή του άρθρου 9 της οδηγίας 2060, η οποία στην Ελλάδα ήρθε με μια απόφαση της Εθνικής Επιτροπής Υδάτων, η οποία έχει βγει τον Μαΐου του 2017.

Ο λόγος για τον οποίο έχουμε φέρει το θέμα αυτό στον κοινοβουλευτικό έλεγχο είναι γιατί αυτή η απόφαση, κύριε Υφυπουργέ, αποτελεί μια πολύ μεγάλη μεταρρύθμιση στη διαχείριση του νερού. Είναι ευρωπαϊκή υποχρέωση προφανώς. Να σημειώσω ότι ήταν και παράγων αιρεσιμότητας. Δηλαδή, οι ευρωπαϊκοί θεσμοί είχαν περιορίσει σχεδόν διακόψει τις χρηματοδοτήσεις στην Ελλάδα, αν δεν υλοποιούταν αυτή η υποχρέωση. Δεν είχε γίνει μέχρι το 2017. Η δική μας κυβέρνηση έλυσε κι αυτό το θέμα. Όμως, ποιο είναι το ουσιαστικό; Ποια είναι η μεταρρύθμιση η οποία δεν θέλουμε να χαθεί και γι’ αυτό τη φέρνουμε στο επίπεδο της συζήτησης;

Με αυτή την απόφαση λοιπόν κι αυτό το ΦΕΚ μπήκαν διαφανείς κανόνες και ισότιμοι για όλους τους παρόχους υπηρεσιών ύδατος, για τις μεγάλες εταιρείες (ΕΥΔΑΠ, ΕΥΑΘ), για όλα τα ΔΕΥΑ και όλες τις ΤΟΕΒ και ΓΟΕΒ, που έλεγαν πάρα πολύ απλά τα εξής.

Πρώτον, πρέπει να υπάρχει μια εξοικονόμηση για τις απώλειες ύδατος που δεν τιμολογούνται και γενικά για τις απώλειες ύδατος. Δεύτερον, πρέπει να υπάρχει ένας περιορισμός στις αυξήσεις, να υπάρχει κόφτης για τις υπέρογκες αυξήσεις. Τρίτον, πρέπει να υπάρχει οικολογικό τιμολόγιο για όσους καταναλώνουν αυτά που αντιστοιχούν στην ελάχιστη κατανάλωση. Τέταρτον, πρέπει να υπάρχει ένα κοινωνικό τιμολόγιο γι’ αυτούς που είναι σε ευαίσθητες κοινωνικές ομάδες και ταυτόχρονα, να υπάρχει διαύγεια. Δηλαδή, πρακτικά, ο κάθε δήμος, για να το πούμε απλά, να έχει σε μια βάση δεδομένων και να βλέπουμε όλοι -εμείς, οι πολίτες, οι καταναλωτές- όλα τα στοιχεία: πόσο αντλεί, πόσο παρέχει, πόσο διαθέτει και πόσο τιμολογεί. Και όχι μόνο ο δήμος, αλλά και η ΕΥΔΑΠ και η ΕΥΑΘ προφανώς και οι οργανισμοί εγγειοβελτιωτικών έργων και άρδευσης. Διότι υπήρχε ένα σοβαρό πρόβλημα απωλειών, υπερτιμολόγησης άλλων παραγόντων του κόστους που έμπαιναν μέσα και στα δημοτικά τιμολόγια, εδώ που τα λέμε, και τελικά, το αποτέλεσμα ήταν να έχουμε ακριβό νερό και να μην έχουμε εξοικονόμηση νερού.

Επ’ αυτού λοιπόν, επειδή βλέπουμε ότι η βάση δεδομένων που έπρεπε να πιέσετε, να το πω έτσι, κύριε Υφυπουργέ, για να ενεργοποιηθεί, να τους πιέσετε τους δήμους να στείλουν στοιχεία, να ενεργοποιηθούν τα τιμολόγια, το κάναμε. Και ήταν και ευρωπαϊκή υποχρέωση. Βλέπω ότι καθυστερεί ότι δεν προχωράει.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Εμείς ρωτάμε τι μέτρα θα λάβετε για να εφαρμοστεί αυτή η απόφαση, να μας στείλετε όσα έγγραφα υπάρχουν ήδη -αυτό θα το κάνετε πιθανώς και θα δούμε πού βρίσκεται- και να υποχρεώσετε -με την καλή έννοια βέβαια, τη λειτουργική της πολιτείας- τους φορείς να μπουν σε αυτόν τον μηχανισμό παρακολούθησης έτσι ώστε να έχουμε στοιχεία.

Διότι η προσωπική μου εμπειρία, κύριε Υφυπουργέ, λέει ότι από την περιοχή μου τουλάχιστον υπάρχουν δήμοι που προχωρούν σε μεγαλύτερες από τις προβλεπόμενες αυξήσεις, εξαιτίας της αύξησης των τιμολογίων…

**ΠΡΟΕΔΡΕΥΩΝ (Νικήτας Κακλαμάνης):** Κύριε Φάμελλε, σας έχω βάλει αντί για δύο, τρία λεπτά. Ολοκληρώστε την πρωτολογία σας.

**ΣΩΚΡΑΤΗΣ ΦΑΜΕΛΛΟΣ:** Συγχωρήστε με.

Έχουμε δει λοιπόν να υπάρχουν τιμολογήσεις παραπάνω από το όριο. Άρα, αν υπήρχε αυτή η βάση δεδομένων, θα μπορούσαμε να ελέγξουμε κι εσείς η πολιτεία, αλλά και όλοι εμείς οι καταναλωτές τι ακριβώς γίνεται.

Θα επανέλθω όμως, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Επειδή ήξερα ότι δεν θα ισχύσουν τα δύο λεπτά, έβαλα κατευθείαν τρία λεπτά.

Κύριε Υπουργέ, έχετε τον λόγο.

**ΔΗΜΗΤΡΙΟΣ ΟΙΚΟΝΟΜΟΥ (Υφυπουργός Περιβάλλοντος και Ενέργειας):** Ευχαριστώ, κύριε Πρόεδρε.

Κοιτάξτε, δεν θέλω να γραφτεί αύριο ότι ήμουν απολογητικός, αλλά κι αυτή την ερώτηση εγώ τη θεωρώ εποικοδομητική.

**ΣΩΚΡΑΤΗΣ ΦΑΜΕΛΛΟΣ:** Προφανώς είναι. Όλες είναι.

**ΔΗΜΗΤΡΙΟΣ ΟΙΚΟΝΟΜΟΥ (Υφυπουργός Περιβάλλοντος και Ενέργειας):** Ναι, να μην γραφτεί ότι είμαι απολογητικός. Τη θεωρώ καλή τη πίστει εποικοδομητική.

Όντως ήταν το ξεκίνημα μιας μεταρρύθμισης η προηγούμενη απόφαση. Όντως το θέμα του νερού και της εξοικονόμησης είναι τεράστιο. Δεν θα μπω σε πράγματα τα οποία είναι γνωστά σε εσάς και σε όλους τους ενδιαφερόμενους. Θα προσπαθήσω να απαντήσω συντόμως στις συγκεκριμένες ερωτήσεις σας.

Λοιπόν, όσον αφορά την απόφαση του 2017, θυμίζω ότι η εφαρμογή των κανόνων κοστολόγησης έχει συνδεθεί με την ολοκλήρωση της πρώτης αναθεώρησης των σχεδίων διαχείρισης λεκανών απορροής. Αυτό προχωράει και όντως θα προχωρήσει συντονισμένα η εφαρμογή των κανόνων σε συνάρτηση με αυτά που λένε τα σχέδια διαχείρισης.

Τι έχει κάνει πέραν αυτού του γεγονότος το Υπουργείο μέχρι τώρα; Λαμβάνοντας υπ’ όψιν τις δυσκολίες που έχουν οι φορείς οι οποίοι πρέπει να συμμετέχουν σε αυτή την διαδικασία, να παρέχουν τα στοιχεία, να μπορούν να κατανοούν όλες τις διαδικασίες, το Υπουργείο κατά τους τελευταίους οκτώ μήνες έχει ήδη διενεργήσει ημερίδες, ενημερωτικές συναντήσεις και έχει στείλει και περίπου γύρω στα τέσσερις χιλιάδες διακόσια e-mails σε ενδιαφερόμενους φορείς. Οι φορείς είναι η αποκεντρωμένη ΔΕΥΑ και οι ΟΤΑ. Όντως, έχει υπάρξει αποτέλεσμα.

Αναφέρετε στην ερώτησή σας ότι μόνο το 28% των χρηστών είχαν υποβάλει στοιχεία στο σύστημα. Σήμερα η συμμετοχή των παρόχων στην εγγραφή νέων χρηστών έχει φτάσει στο επίπεδο του 70% και πάνω. Άρα, υπάρχει μια πρόοδος εκεί. Συνδέεται με την ενημέρωση, αλλά όντως υπάρχουν αντικειμενικές δυσκολίες.

Να σας απαντήσω για το τι έχουν κάνει οι αποκεντρωμένες, αν έχουν προχωρήσει δηλαδή κάποιοι φορείς σε αποφάσεις κοστολόγησης. Φαίνεται στα στοιχεία ποιοι φορείς είναι. Είναι αρκετές αποκεντρωμένες που το έχουν κάνει. Ενδεικτικά αναφέρω: Η Αττική, η Ήπειρος, η δυτική Μακεδονία -για την Ήπειρο και για το υδατικό διαμέρισμα δυτικής Μακεδονίας- και η αποκεντρωμένη της Κρήτης. Ενδεικτικά τα αναφέρω αυτά. Υπάρχουν και άλλες περιοχές.

**ΠΡΟΕΔΡΕΥΩΝ (Νικήτας Κακλαμάνης):** Ό,τι περιλαμβάνεται στα έγγραφα που θα καταθέσετε δεν χρειάζεται να τα πείτε, για να κερδίσουμε και χρόνο.

**ΔΗΜΗΤΡΙΟΣ ΟΙΚΟΝΟΜΟΥ (Υφυπουργός Περιβάλλοντος και Ενέργειας):** Δεν τα λέω.

**ΠΡΟΕΔΡΕΥΩΝ (Νικήτας Κακλαμάνης):** Πείτε ότι περιλαμβάνεται στα έγγραφα.

**ΔΗΜΗΤΡΙΟΣ ΟΙΚΟΝΟΜΟΥ (Υφυπουργός Περιβάλλοντος και Ενέργειας):** Κύριε Πρόεδρε, θα συνεχίσω μετά, στη δευτερολογία μου.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Φάμελλε, έχετε τον λόγο.

**ΣΩΚΡΑΤΗΣ ΦΑΜΕΛΛΟΣ:** Κύριε Πρόεδρε, εγώ θα συνεχίσω ακριβώς αυτόν τον διάλογο που έχω με τον κύριο Υφυπουργό.

Είναι προφανές ότι πάρα πολλές ερωτήσεις γίνονται για να συμβάλουν σε ορισμένα ζητήματα ή για να αναδείξουν ελλείψεις. Εμείς να σας το πούμε ειλικρινά, αυτό το κάναμε, γιατί θεωρούμε ότι έχετε έλλειψη στο ζήτημα. Το λέμε γιατί:

Πρώτον, προχωρήσατε σε μια αδικαιολόγητη απόφαση κατάργησης της ειδικής γραμματείας υδάτων. Αν υπήρχε ο επιτελικός φορέας για τη διαχείριση του νερού, θα μπορούσατε να κάνετε πιο καλά τη δουλειά αυτή που τώρα καθυστερείτε να κάνετε και δεν απαντάτε και στις ερωτήσεις.

Δεύτερον, σε μια περίοδο που λόγω του κλίματος, της κλιματικής κρίσης, πηγαίνουμε για περιόδους λειψυδρίας και ξηρασίας και χρειάζεται να έχετε επιπλέον εργαλεία, όπως ένα στρατηγικό σχέδιο για την ξηρασία στην Ελλάδα, δεν έχετε μπορέσει να ανταποκριθείτε ακόμα σε αυτά που είχαμε εμείς μεταρρυθμίσει. Αντί, δηλαδή, να προχωρήσετε στις δικές σας μεταρρυθμίσεις, δεν μπορείτε να απαντήσετε ακόμα σε αυτά που θέλει η Ευρώπη. Γιατί το λέω αυτό; Διότι, πράγματι, αυτή η υπουργική απόφαση, η απόφαση της Εθνικής Επιτροπής Υδάτων βγήκε τον Μάιο του 2017, όπως προσωπικά εγώ είχα την ευθύνη και συνέβαλα στο να υπάρχουν σχέδια διαχείρισης λεκανών απορροής στα τέλη Δεκεμβρίου του 2017 σε όλη την Ελλάδα.

Άρα, τα δεδομένα που είπατε ότι χρειάζονται με βάση τα σχέδια διαχείρισης τα έχετε. Άρα, οι αποκεντρωμένες έπρεπε να έχουν προχωρήσει ήδη. Εγώ, μάλιστα, είχα προχωρήσει σε εγκύκλιο για να μπορέσει να γίνει αυτό γρήγορα και να έχουν όλοι τα δεδομένα.

Πράγματι, υπάρχει αυτή τη στιγμή μια αύξηση των φορέων που έχουν μπει στο σύστημα. Μιλάτε για 70%.

Εγώ, κύριε Πρόεδρε, θα σας διαβάσω την έκθεση των φορέων της Ευρωπαϊκής Ένωσης, Φεβρουάριος του 2020, που λέει ότι τα στοιχεία παραμένουν αναξιοποίητα, διότι πολλοί φορείς δεν έχουν βάλει ούτε καν το κόστος ενέργειας.

Δηλαδή, κύριε Υφυπουργέ, προσέξτε το εξής. Μπορεί να έχουν βάλει πολλοί φορείς στοιχεία, περισσότεροι τουλάχιστον και να υπάρχει μια πρόοδος, όμως τα στοιχεία αυτά δεν είναι αυτά που σας χρειάζονται. Δεν μπορείτε να υπολογίσετε τους συντελεστές κόστους. Δεν έχουν κάνει, δηλαδή, πραγματικά αυτό που χρειαζόμαστε όλοι, τη διάφανη καταχώριση όλων των παραμέτρων κόστους και όλων των απωλειών, για να μειώσουμε και το κόστος και τις απώλειες.

Άρα, σας επισημαίνω, προφανώς παιδευτικά με τον πολιτικό όρο της λέξης, ότι είμαστε εδώ για να βελτιώσουμε την πολιτική λειτουργία, διότι η Κυβέρνηση τελικά δεν είναι τόσο περιβαλλοντική όσο φαίνεται ή όσο τουλάχιστον δηλώνει. Διότι δεν φαίνεται, πιστέψτε, αλλά όσο δηλώνει. Διότι δεν γνωρίζει ούτε τις μεταρρυθμίσεις που έχουν γίνει ήδη με εντολή της Ευρωπαϊκής Ένωσης και μέσα στην ευρωπαϊκή οικογένεια και δεν γνωρίζει ότι τα στοιχεία τα οποία έχουν βάλει οι φορείς δεν είναι αυτά που χρειάζεται για να έχουμε ορθές πολιτικές.

Εμείς έχουμε τη δυνατότητα να παρακολουθούμε και τις εκθέσεις των θεσμών και την εγρήγορση και την αποτελεσματικότητα των φορέων και σας λέμε ότι έχετε αργήσει. Φταίει πολύ η απόφασή σας για το ότι καταργήσατε την ειδική γραμματεία υδάτων. Ήταν τραγικό λάθος, ιδιαίτερα στην Ελλάδα, μια χώρα η οποία έχει και πολύ μεγάλο θαλάσσιο περιβάλλον, αλλά και πολύ κρίσιμο υδρευτικό και υδατικό δίκτυο. Όμως, αυτές είναι δικές σας επιλογές. Θα κριθείτε και κρίνεστε συνέχεια.

Εγώ αυτό που θέλω να σας πω αυτή τη στιγμή, όμως, είναι ότι θα πρέπει να προχωρήσουμε πολύ γρήγορα με τον έλεγχο της ποιότητας των στοιχείων, γιατί γνωρίζουμε και από την έκθεση των θεσμών ότι δεν επαρκεί, έτσι ώστε να υπάρχει πλήρως λειτουργικός ο μηχανισμός παρακολούθησης, να εισάγονται τα στοιχεία και να ελέγχετε την αύξηση κόστους.

Εμείς θα προχωρήσουμε πιθανά και σε κοινοβουλευτικό έλεγχο να σας επισημάνουμε αν δεν το καταφέρετε, ποιοι φορείς δεν υλοποιούν την απόφαση αυτή, γιατί η πολιτεία οφείλει να διασφαλίσει και τις ικανοποιητικές υπηρεσίες και να περιορίσει ότι δεν θα υπάρχει μια τέτοια αύξηση των χρεώσεων.

Για τον λόγο αυτό, λοιπόν, παρακαλώ να δώσετε τις απαραίτητες εντολές στις υπηρεσίες και να έχετε την πολιτική βούληση να προχωρήσετε σε αυτό τουλάχιστον που απαιτούν οι προηγούμενες μεταρρυθμίσεις των προηγούμενων κυβερνήσεων. Για τις δικές σας θα περιμένουμε.

Να είστε καλά!

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Υφυπουργέ, έχετε τον λόγο.

**ΔΗΜΗΤΡΙΟΣ ΟΙΚΟΝΟΜΟΥ (Υφυπουργός Περιβάλλοντος και Ενέργειας):** Ευχαριστώ, κύριε Πρόεδρε.

Οι προηγούμενες μεταρρυθμίσεις άρχισαν, δεν ολοκληρώθηκαν. Εμείς ό,τι θετικό έχει γίνει το αξιοποιούμε, αλλά αυτό δεν σημαίνει ότι μεταρρύθμιση είναι η έκδοση μόνο μιας απόφασης. Αυτό είναι το ξεκίνημα της μεταρρύθμισης. Έχουν γίνει σωστά πράγματα, αλλά η εφαρμογή της μεταρρύθμισης είναι κάτι πολύ πιο δύσκολο και απαιτεί χρόνο.

Αυτό φαίνεται και από το ότι στην απόφαση του 2017 της Εθνικής Επιτροπής Υδάτων για την εφαρμογή των κανόνων κοστολόγησης προβλέπεται μεσοπρόθεσμος ορίζοντας τριών με πέντε ετών και μακροπρόθεσμος άνω των πέντε ετών και κατόπιν αυτής της περιόδου θα γίνει η αξιολόγηση της βελτίωσης της διαχείρισης του νερού κ.λπ., κ.λπ..

Είμαστε στο 2020, στο ξεκίνημα, στο μικρότερο όριο του βραχυπρόθεσμου. Άρα, αυτό δείχνει ότι είναι μια διαδικασία η οποία δεν μπορεί να γίνει μέσα σε μια ή δυο ημέρες ή σε μερικούς μήνες.

Ως προς την κατάργηση της ειδικής γραμματείας υδάτων, σας διαβεβαιώ ότι δεν θα δημιουργήσει πρόβλημα αυτή η κατάργηση. Η διεύθυνση λειτουργεί ικανοποιητικά. Οι οποίες καθυστερήσεις, στον βαθμό που είναι καθυστερήσεις, συνδέονται με τις αντικειμενικές δυσκολίες του εγχειρήματος.

Σχετικά με το ζήτημα που θέσατε των στοιχείων των πόρων που μπαίνουν στο περιφερειακό σύστημα του μηχανισμού, αυτά τα στοιχεία αξιοποιούνται στις ετήσιες εκθέσεις των αποκεντρωμένων και της διεύθυνσης διαχείρισης υδάτων του Υπουργείου. Οι εκθέσεις αυτές δεν έχουν ολοκληρωθεί ακόμα. Αναμένουμε ότι θα ολοκληρωθούν. Έχουν ανατεθεί και αναμένουμε ότι θα ολοκληρωθούν τον Σεπτέμβριο του τρέχοντος έτους. Όταν ολοκληρωθούν, θα έχουμε την πλήρη εικόνα των στοιχείων, οπότε θα μπορεί κανείς να αξιολογήσει και το τι συμβαίνει, πού και τι.

Ως προς αυτό που είπατε για τους δήμους, που έχετε την εικόνα από την εκλογική σας περιφέρεια, αν κατάλαβα καλά, ότι κάποιοι δήμοι…

**ΣΩΚΡΑΤΗΣ ΦΑΜΕΛΛΟΣ:** Αύξησαν…

**ΔΗΜΗΤΡΙΟΣ ΟΙΚΟΝΟΜΟΥ (Υφυπουργός Περιβάλλοντος και Ενέργειας):** Θα ήταν πολύ θετικό να μας δώσετε κάποια συγκεκριμένα στοιχεία.

Δεν έχω να πω κάτι άλλο πραγματικά.

**ΠΡΟΕΔΡΕΥΩΝ (Νικήτας Κακλαμάνης):** Κύριοι συνάδελφοι, στο σημείο αυτό ολοκληρώθηκε η συζήτηση των επικαίρων ερωτήσεων.

Σας εύχομαι καλό τριήμερο και καλή Σαρακοστή!

Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Νικήτας Κακλαμάνης):** Με τη συναίνεση του Σώματος και ώρα 11.22΄ λύεται η συνεδρίαση για την Τρίτη 3 Μαρτίου 2020 και ώρα 14.00΄, με αντικείμενο εργασιών του Σώματος: νομοθετική εργασία, σύμφωνα με την ημερήσια διάταξη που θα διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**