(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡΗ΄

Πέμπτη 27 Φεβρουαρίου 2020

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Ανακοινώνεται ότι τη συνεδρίαση παρακολουθούν μαθητές μαθητές από το 4ο Γυμνάσιο Νέας Σμύρνης, άτομα και συνοδοί από το Κέντρο Ημέρας του Κέντρου Ψυχικής Υγείας Αθήνας, μαθητές από το 16ο Δημοτικό Σχολείο Γλυφάδας, το 55ο Δημοτικό Σχολείο Πειραιά, το 3ο Δημοτικό Σχολείο Ραφήνας, το 1ο Γυμνάσιο Νέας Σμύρνης, το Ράλλειο Γυμνάσιο Θηλέων Πειραιά, το Γενικό Λύκειο Κροκεών Λακωνίας, το 6ο Γυμνάσιο Ευόσμου Θεσσαλονίκης, το 7ο Δημοτικό Σχολείο Άρτας και το 7ο Γυμνάσιο Καβάλας, σελ.   
3. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
Ανακοίνωση του δελτίου επικαίρων ερωτήσεων της Παρασκευής 28 Φεβρουαρίου 2020, σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
1. Συζήτηση και ψήφιση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Εργασίας και Κοινωνικών Υποθέσεων: «Ασφαλιστική μεταρρύθμιση και ψηφιακός μετασχηματισμός Εθνικού Φορέα Κοινωνικής Ασφάλισης (e-Ε.Φ.Κ.Α.)», σελ.   
2. Αιτήσεις διεξαγωγής ονομαστικής ψηφοφορίας:  
 i. επί της αρχής και επί του άρθρου 47 του σχεδίου νόμου από Βουλευτές της Κοινοβουλευτικής Ομάδας του ΣΥΡΙΖΑ, σελ.   
 ii. επί της αρχής του σχεδίου νόμου από Βουλευτές της Κοινοβουλευτικής Ομάδας του Κομμουνιστικού Κόμματος Ελλάδας, σελ.   
3. Ηλεκτρονική ονομαστική ψηφοφορία επί της αρχής και επί του άρθρου 47 του νομοσχεδίου του Υπουργείου Εργασίας και Κοινωνικών Υποθέσεων, σελ.   
4. Επιστολικές ψήφοι επί της ονομαστικής ψηφοφορίας:, σελ.   
   
ΠΡΟΕΔΡΟΣ

ΤΑΣΟΥΛΑΣ Κ. , σελ.

ΠΡΟΕΔΡΕΥΟΝΤΕΣ

ΑΘΑΝΑΣΙΟΥ Χ. , σελ.

ΛΑΜΠΡΟΥΛΗΣ Γ. , σελ.

ΜΠΟΥΡΑΣ Α. , σελ.  
ΣΑΚΟΡΑΦΑ Σ. , σελ.

ΟΜΙΛΗΤΕΣ

Α. Επί διαδικαστικού θέματος:  
ΒΟΥΤΣΗΣ Ν. , σελ.  
ΓΚΙΟΥΛΕΚΑΣ Κ. , σελ.  
ΓΡΗΓΟΡΙΑΔΗΣ Κ. , σελ.  
ΗΓΟΥΜΕΝΙΔΗΣ Ν. , σελ.  
ΚΑΤΣΩΤΗΣ Χ. , σελ.  
ΛΑΜΠΡΟΥΛΗΣ Γ. , σελ.  
ΛΟΒΕΡΔΟΣ Α. , σελ.  
ΜΑΡΚΟΠΟΥΛΟΣ Δ. , σελ.  
ΜΠΑΡΚΑΣ Κ. , σελ.  
ΜΠΟΥΡΑΣ Α. , σελ.  
ΟΙΚΟΝΟΜΟΥ Β. , σελ.  
ΠΑΠΑΝΑΣΤΑΣΗΣ Ν. , σελ.  
ΠΑΠΑΧΡΙΣΤΟΠΟΥΛΟΣ Α. , σελ.  
ΣΑΚΟΡΑΦΑ Σ. , σελ.  
ΤΑΣΟΥΛΑΣ Κ. , σελ.  
ΧΗΤΑΣ Κ. , σελ.  
  
Β. Επί του σχεδίου νόμου του Υπουργείου Εργασίας και Κοινωνικών Υποθέσεων:  
ΑΒΡΑΜΑΚΗΣ Ε. , σελ.  
ΑΝΑΓΝΩΣΤΟΠΟΥΛΟΥ Α. , σελ.  
ΑΠΑΤΖΙΔΗ Μ. , σελ.  
ΑΧΤΣΙΟΓΛΟΥ Ε. , σελ.  
ΒΕΛΟΠΟΥΛΟΣ Κ. , σελ.  
ΒΙΛΙΑΡΔΟΣ Β. , σελ.  
ΒΟΥΤΣΗΣ Ν. , σελ.  
ΒΡΟΥΤΣΗΣ Ι. , σελ.  
ΓΕΝΝΗΜΑΤΑ Φ. , σελ.  
ΓΕΡΑΠΕΤΡΙΤΗΣ Γ. , σελ.  
ΓΚΙΟΛΑΣ Ι. , σελ.  
ΓΚΙΟΥΛΕΚΑΣ Κ. , σελ.  
ΓΚΟΚΑΣ Χ. , σελ.  
ΓΡΗΓΟΡΙΑΔΗΣ Κ. , σελ.  
ΔΗΜΟΣΧΑΚΗΣ Α. , σελ.  
ΕΥΘΥΜΙΟΥ Ά. , σελ.  
ΖΕΪΜΠΕΚ Χ. , σελ.  
ΚΑΡΑΘΑΝΑΣΟΠΟΥΛΟΣ Ν. , σελ.  
ΚΑΡΑΣΜΑΝΗΣ Γ. , σελ.  
ΚΑΤΡΟΥΓΚΑΛΟΣ Γ. , σελ.  
ΚΑΤΣΩΤΗΣ Χ. , σελ.  
ΚΟΥΤΣΟΥΜΠΑΣ Δ. , σελ.  
ΛΟΒΕΡΔΟΣ Α. , σελ.  
ΜΑΝΩΛΑΚΟΣ Ν. , σελ.  
ΜΑΡΚΟΠΟΥΛΟΣ Δ. , σελ.  
ΜΑΡΚΟΥ Κ. , σελ.  
ΜΗΤΑΡΑΚΗΣ Π. , σελ.  
ΜΙΧΑΗΛΙΔΟΥ Δ. , σελ.  
ΜΟΥΛΚΙΩΤΗΣ Γ. , σελ.  
ΜΠΑΡΚΑΣ Κ. , σελ.  
ΟΙΚΟΝΟΜΟΥ Β. , σελ.  
ΠΑΠΑΔΟΠΟΥΛΟΣ Α. , σελ.  
ΠΑΠΑΧΡΙΣΤΟΠΟΥΛΟΣ Α. , σελ.  
ΠΛΕΥΡΗΣ Α. , σελ.  
ΡΑΠΤΗ Ζ. , σελ.  
ΣΕΝΕΤΑΚΗΣ Μ. , σελ.  
ΣΤΑΪΚΟΥΡΑΣ Χ. , σελ.  
ΣΤΟΛΤΙΔΗΣ Λ. , σελ.  
ΤΣΑΚΑΛΩΤΟΣ Ε. , σελ.  
ΤΣΙΠΡΑΣ Α. , σελ.  
ΧΗΤΑΣ Κ. , σελ.  
ΧΙΟΝΙΔΗΣ Σ. , σελ.  
  
ΠΑΡΕΜΒΑΣΕΙΣ:  
ΓΙΑΝΝΟΥΛΗΣ Χ. , σελ.  
ΓΚΙΚΑΣ Σ. , σελ.  
ΗΓΟΥΜΕΝΙΔΗΣ Ν. , σελ.  
ΚΑΛΑΦΑΤΗΣ Σ. , σελ.  
ΛΙΒΑΝΟΣ Σ. , σελ.  
ΜΠΑΚΟΓΙΑΝΝΗ Θ. , σελ.  
ΜΠΟΥΡΝΟΥΣ Ι. , σελ.  
ΠΑΠΑΝΑΣΤΑΣΗΣ Ν. , σελ.  
ΠΑΠΠΑΣ Ν. , σελ.  
ΣΥΝΤΥΧΑΚΗΣ Ε. , σελ.  
ΦΙΛΗΣ Ν. , σελ.

ΠΡΑΚΤΙΚΑ ΒΟΥΛΗΣ

Θ΄ ΑΝΑΘΕΩΡΗΤΙΚΗ ΒΟΥΛΗ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡΗ΄

Πέμπτη 27 Φεβρουαρίου 2020

Αθήνα, σήμερα 27 Φεβρουαρίου 2020, ημέρα Πέμπτη και ώρα 9.37΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία της Η΄ Αντιπροέδρου αυτής κ. **ΣΟΦΙΑΣ ΣΑΚΟΡΑΦΑ**.

**ΠΡΟΕΔΡΕΥΩΝ (Σοφία Σακοράφα):** Κυρίες και κύριοι συνάδελφοι, αρχίζει η συνεδρίαση.

Έχω την τιμή να ανακοινώσω στο Σώμα το δελτίο επίκαιρων ερωτήσεων της Παρασκευής 28 Φεβρουαρίου 2020.

«Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 537/24-2-2020 επίκαιρη ερώτηση του Βουλευτή Ξάνθης του Συνασπισμού Ριζοσπαστικής Αριστεράς κ. Χουσεΐν Ζεϊμπέκ προς τον Υπουργό Υποδομών και Μεταφορών, με θέμα: «Έργο Δημοτικής Οδοποιίας του Οικισμού Κενταύρου του Δήμου Μύκης».

2. Η με αριθμό 541/24-2-2020 επίκαιρη ερώτηση του Βουλευτή Επικρατείας του Κινήματος Αλλαγής κ. Γεωργίου Καμίνη προς τον Υπουργό Προστασίας του Πολίτη, με θέμα: «Οφειλές δεδουλευμένων Πενταετών Πυροσβεστών για νυχτερινή εργασία, Αργιών και Εξαιρέσιμων».

3. Η με αριθμό 544/25-2-2020 επίκαιρη ερώτηση του ΣΤ΄ Αντιπροέδρου της Βουλής και Βουλευτή Λάρισας του Κομμουνιστικού Κόμματος Ελλάδας κ. Γεωργίου Λαμπρούλη προς τον Υπουργό Περιβάλλοντος και Ενέργειας, με θέμα: «Τα προβλήματα που δημιουργούνται με τις αναφλέξεις αποβλήτων της κεραμοποιίας ΒΙΟΚΕΡΑΛ στη Λάρισα».

4. Η με αριθμό 536/19-2-2020 επίκαιρη ερώτηση του Βουλευτή Επικρατείας της Ελληνικής Λύσης κ. Βασιλείου Βιλιάρδου προς τον Υπουργό Περιβάλλοντος και Ενέργειας, με θέμα: «Διάσπαση και Πώληση της Δημόσιας Επιχείρησης Αερίου (ΔΕΠΑ)».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 538/24-2-2020 επίκαιρη ερώτηση του Βουλευτή Ηρακλείου του Συνασπισμού Ριζοσπαστικής Αριστεράς κ. Χάρη Μαμουλάκη προς τον Υπουργό Υποδομών και Μεταφορών, με θέμα: «Εμπλοκή της Ευρωπαϊκής Τράπεζας Επενδύσεων (ΕΤΕπ) στην αξιοποίηση της έκτασης του αεροδρομίου Ηρακλείου «Ν. Καζαντζάκης»».

2. Η με αριθμό 545/25-2-2020 επίκαιρη ερώτηση του Βουλευτή Α΄ Θεσσαλονίκης του Κομμουνιστικού Κόμματος Ελλάδος κ. Γιάννη Δελή προς τον Υπουργό Υγείας, με θέμα: «Προβλήματα στη λειτουργία του Γενικού Νοσοκομείου Δράμας».

3. Η με αριθμό 539/24-2-2020 επίκαιρη ερώτηση της Βουλευτού Α΄ Θεσσαλονίκης του Συνασπισμού Ριζοσπαστικής Αριστεράς κ. Αικατερίνης Νοτοπούλου προς τον Υπουργό Υποδομών και Μεταφορών, με θέμα: «Πρόοδος εργασιών του μετρό Θεσσαλονίκης».

4. Η με αριθμό 540/24-2-2020 επίκαιρη ερώτηση της Βουλευτού Ιωαννίνων του Συνασπισμού Ριζοσπαστικής Αριστεράς κ. Μερόπης Τζούφη προς τον Υπουργό Υγείας, με θέμα: «Αλλαγή προκηρυσσόμενων θέσεων ειδικευμένων ιατρών για το Νοσοκομείο Ιωαννίνων «Γ. Χατζηκώστα»».

ΑΝΑΦΟΡΕΣ-ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

1. Η με αριθμό 2478/9-12-2019 ερώτηση του Βουλευτή Β΄ Θεσσαλονίκης του Συνασπισμού Ριζοσπαστικής Αριστεράς κ. Σωκράτη Φάμελλου προς τον Υπουργό Περιβάλλοντος και Ενέργειας, με θέμα: «Κατεδαφίσεις αυθαιρέτων».

2. Η με αριθμό 2676/105/17-12-2019 ερώτηση και αίτηση κατάθεσης εγγράφων του Βουλευτή Β΄ Θεσσαλονίκης του Συνασπισμού Ριζοσπαστικής Αριστεράς κ. Σωκράτη Φάμελλου προς τον Υπουργό Περιβάλλοντος και Ενέργειας, με θέμα: «Εφαρμογή των κανόνων κοστολόγησης και τιμολόγησης υπηρεσιών ύδατος».

Κυρίες και κύριοι συνάδελφοι, εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Συνέχιση της συζήτησης και ψήφιση επί του σχεδίου νόμου του Υπουργείου Εργασίας και Κοινωνικών Υποθέσεων «Ασφαλιστική μεταρρύθμιση και ψηφιακός μετασχηματισμός Εθνικού Φορέα Κοινωνικής Ασφάλισης (e-Ε.Φ.Κ.Α.)».

Τον λόγο έχει ο Υπουργός Οικονομικών κ. Σταϊκούρας για δέκα λεπτά.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Κυρίες και κύριοι συνάδελφοι, σήμερα με την ευκαιρία συζήτησης του ασφαλιστικού νομοσχεδίου θέλω να κάνω μια συνολικότερη τοποθέτηση για το ασφαλιστικό μας σύστημα. Ασφαλιστικό σύστημα το οποίο ως μηχανισμός επανόρθωσης των ζημιών λόγω επέλευσης κινδύνων αναπόφευκτα αγγίζει κάθε πτυχή της ζωής μας.

Η κοινωνική ασφάλιση μας διδάσκει ότι δεν μπορούμε να αποφύγουμε τους κινδύνους, αλλά είναι δυνατό να μειώσουμε τις οικονομικές τους συνέπειες με απώτερο στόχο την επίτευξη ευημερίας. Το κοινωνικοασφαλιστικό σύστημα στη χώρα μας έχει γίνει αντικείμενο έντονων συζητήσεων ιδιαίτερα τις τελευταίες δεκαετίες. Δυστυχώς, όμως, ο δημόσιος διάλογος και η πολιτική επιχειρηματολογία εντοπίζονται και εξαντλούνται είτε στη βιωσιμότητα είτε στην εκάστοτε ταμειακή επάρκεια του συστήματος. Κοιτούμε, δηλαδή, συνεχώς το αποτέλεσμα κλείνοντας τα μάτια στις πραγματικές αιτίες, δηλαδή τις εγγενείς στρεβλώσεις του.

Για πολύ καιρό ο θεσμός της κοινωνικής ασφάλισης δεν αποτελούσε ένα σύνολο δομημένο πάνω σε αρχές, αλλά ένα ιστορικό προϊόν μιας στρεβλής και άνισης ανάπτυξης. Ενδεικτικά το 1990 λειτουργούσαν τριακόσιοι είκοσι επτά φορείς κύριας και επικουρικής ασφάλισης και λοιπών παροχών. Το μοντέλο εμφάνιζε μεγάλες ανισότητες συνδυάζοντας κενά με νησίδες υπερπροστασίας.

Διαμορφώθηκε, συνεπώς, η φυσιογνωμία ενός διάσπαρτου, διάτρητου, ανομοιόμορφου και εντέλει άνισου συστήματος. Στην πραγματικότητα η ίδια η δομή του συστήματος ευνοούσε τη δημιουργία ανισοτήτων και τη συντήρηση αποκλίσεων παρά συγκλίσεων μεταξύ όμοιων περιπτώσεων ασφαλισμένων και συνταξιούχων πολιτών.

Επιπλέον παρατηρούνταν το φαινόμενο, και μάλιστα από τη γέννηση του συστήματος, της δημιουργίας και διατήρησης ανισομεγεθών ταμείων. Κάποια ταμεία είχαν ελάχιστους ασφαλισμένους ενώ άλλα αφορούσαν μεγάλο πλήθος ασφαλισμένων κάθε ένα από τα οποία είχε τους δικούς του καταστατικούς κανόνες και κυρίως τον δικό του τρόπο λειτουργίας.

Αναμφίβολα έκτοτε έχουν γίνει σοβαρές, φιλότιμες και φιλόδοξες προσπάθειες για την αντιμετώπιση των χρόνιων προβλημάτων του ασφαλιστικού μας. Άλλες ήταν πιο στιβαρές και μελετημένες, άλλες λιγότερο. Κάποιες από αυτές πριν την είσοδο της χώρας μας σε μηχανισμούς στήριξης, στα μνημόνια, με κόμματα της σημερινής αντιπολίτευσης και πολιτικούς αρχηγούς να βρίσκονται τότε διαμαρτυρόμενοι στις πλατείες για πολιτικές τις οποίες αργότερα όχι μόνο υιοθέτησαν, αλλά και υλοποίησαν.

Το ασφαλιστικό, όμως, δεν είναι πεδίο πειραματισμών ούτε έτσι πρέπει να αντιμετωπίζεται. Η χώρα αυτό το πλήρωσε ακριβά. Ο μέσος πολίτης έχασε την εμπιστοσύνη στο σύστημα. Γιατί, όμως, συνέβη αυτό; Γιατί τόσο ως πολιτεία όσο και ως κοινωνία ήμασταν φοβικοί σε βελτιώσεις και αλλαγές του συστήματος. Την ώρα που έπρεπε, όμως, όπως είναι η σημερινή, λειτουργούσαμε με κεκτημένη ταχύτητα και την ώρα που δεν έπρεπε, υπερβάλαμε, διαταράσσοντας την ισορροπία και τη σταθερότητα με την οποία θα πρέπει να χαρακτηρίζεται το ασφαλιστικό και λησμονούσαμε την κοινωνική αλληλεγγύη. Παράλληλα, όμως, δεν πρέπει να λησμονούμε ότι το ασφαλιστικό είναι και ένα πολυπαραγοντικό ζήτημα.

Κατ’ αρχάς συμπλέκεται άμεσα με το δημογραφικό. Οι ηλικιωμένοι αυξάνονται, τα παιδιά μειώνονται, το εργατικό δυναμικό περιορίζεται με τις συνέπειες να είναι τεράστιες σε οικονομία και ασφαλιστικό. Ο δείκτης εξάρτησης των ηλικιωμένων αυξάνεται ραγδαία. Αυτό το αποδεικνύουν και οι αριθμοί της αναλογιστικής μελέτης που συνοδεύουν το σχέδιο νόμου.

Το κρίσιμο ερώτημα που μας βάζει το δημογραφικό πρόβλημα είναι η ουσιαστικά δίκαιη ανάπτυξη. Εδώ η σημερινή Κυβέρνηση απαντά με ενεργητικές πολιτικές προστασίας της μητρότητας, στήριξη της οικογένειας, εναρμόνιση της επαγγελματικής και οικογενειακής ζωής. Η αδήλωτη ή η πλημμελώς δηλωμένη εργασία είναι επίσης ένα από τα αγκάθια του ασφαλιστικού και σε αυτό το επίπεδο, χωρίς αμφιβολία, γίνεται μεγάλη προσπάθεια και παράγεται αξιοσημείωτο έργο από το αρμόδιο Υπουργείο Εργασίας και τον ελεγκτικό του μηχανισμό, το Σώμα Επιθεώρησης Εργασίας.

Κυρίες και κύριοι συνάδελφοι, με το παρόν σχέδιο νόμου πραγματοποιείται ένα κρίσιμο βήμα για να αντιμετωπιστούν πολλές από αυτές τις προκλήσεις, ένα κρίσιμο βήμα προς τον εξορθολογισμό του συστήματος κοινωνικής ασφάλισης και την προσαρμογή του στις συνταγματικές επιλογές της ανταποδοτικότητας, της ισότητας και της βιωσιμότητας. Αυτοί είναι τρεις βασικοί πυλώνες αυτού του ασφαλιστικού νομοσχεδίου.

Συγκεκριμένα, πρώτον, η προοδευτική και ορθολογική αύξηση των συντελεστών αναπλήρωσης, ανάλογα με τα χρόνια εργασίας, θεραπεύει την ισοπεδωτική λογική της καθήλωσης των συνταξιούχων σε χαμηλές και μικρομεσαίες συντάξεις, όπως γινόταν μέχρι τώρα, κάτι που οδηγούσε σε αδιέξοδο όλο το σύστημα, επαναπροσδιορίζοντας ακόμα και τις συμπεριφορές της κοινωνίας. Δημιουργείται έτσι κίνητρο για την εξίσωση των χρόνων ασφάλισης με τα χρόνια εργασίας, πράγμα το οποίο σηματοδοτεί ταυτόχρονα το πέρασμα από περιοχές αδήλωτης ή υποδηλωμένης εργασίας στη δηλωμένη εργασία και την ενίσχυση της ασφαλιστικής συνείδησης.

Δεύτερον, το σχέδιο νόμου κινήθηκε στις γραμμές που χαράχτηκαν από τις δικαιοδοτικές κρίσεις του Ανωτάτου Ακυρωτικού Δικαστηρίου της χώρας. Σημειώνεται ότι το Συμβούλιο της Επικρατείας έκρινε την ουσία, και όχι απλώς την τυπική αντισυνταγματικότητα των ρυθμίσεων του ν.4387/2016, με αποτέλεσμα οι παρούσες διατάξεις να είναι απόσταγμα των ουσιαστικών νομικών κρίσεων του δικαστηρίου. Επέρχεται συνεπώς η συμμόρφωση στη νομολογία, με τον αυτονόητο σεβασμό στις δικαστικές αποφάσεις, με τη θεσμοθέτηση ενός νέου μοντέλου ελεύθερης επιλογής του ύψους των εισφορών που θα καταβάλλουν αυτοαπασχολούμενοι και ελεύθεροι επαγγελματίες.

Τρίτον, είναι σημαντική η στόχευση και η κατεύθυνση που δίνεται στην ηλεκτρονικοποίηση των διαδικασιών, στη λειτουργική διασύνδεση των συστημάτων και στη διοικητική απλούστευση. Το κράτος έχει υποχρέωση να διευκολύνει την καθημερινότητα του πολίτη, να τον απαλλάσσει από ανούσιες συναλλαγές, ατέλειωτες ουρές, χαμένες εργατοώρες, ανώφελες διαδικασίες.

Τέταρτον, η αναλογιστική μελέτη, που έχει εκπονηθεί και συνοδεύει το νομοσχέδιο, αποδεικνύει τη βιωσιμότητά του. Μάλιστα εκτιμάται ότι η συνταξιοδοτική δαπάνη ως ποσοστό του ΑΕΠ, μεσομακροπρόθεσμα θα κινείται εντός των ορίων του μέσου όρου της συνταξιοδοτικής δαπάνης των χωρών της Ευρωζώνης, ενώ το κόστος του νέου ασφαλιστικού συστήματος κινείται εντός του δημοσιονομικού πλαισίου της χώρας.

Κυρίες και κύριοι συνάδελφοι, συμπερασματικά, με το παρόν σχέδιο νόμου απεγκλωβίζουμε ένα μεγάλο τμήμα της οικονομίας από τις ναρκοθετημένες περιοχές των αδιέξοδων ρυθμίσεων του παλαιού συστήματος. Ταυτόχρονα διαμορφώνουμε ένα νέο ασφαλιστικό σύστημα πιο δίκαιο, πιο απλό, πιο ανταποδοτικό, που θα ενισχύει την απασχόληση και την παραγωγικότητα, κρίσιμο μέγεθος για το μέλλον της ελληνικής οικονομίας και κυρίως θα καλλιεργεί την ασφαλιστική συνείδηση. Θεωρώ συνεπώς ότι η εθνική μας αντιπροσωπεία πρέπει να σταθεί αρωγός σε αυτήν την κυβερνητική προσπάθεια. Σε τέτοιας φύσεως ζητήματα, που μας αφορούν όλους, η υπέρβαση της πολιτικής στειρότητας είναι απόδειξη πολιτικής ωριμότητας και οι όποιες πολιτικές προτάσεις μελλοντικά κατατεθούν, ιδιαίτερα σε δυναμικά μεγέθη, όπως είναι οι παράμετροι του ασφαλιστικού συστήματος, πρέπει να έχουν το βλέμμα τους μπροστά και στο καλύτερο, ακολουθώντας βέλτιστες διεθνείς πρακτικές.

Θα ήθελα απλώς, κλείνοντας, να κάνω και μια αναφορά στην τροπολογία που κατέθεσε το Υπουργείο Οικονομικών, επιλύοντας, με απλά λόγια, ένα πρόβλημα που κληρονομήσαμε, ένα πρόβλημα που δημιουργήθηκε την πενταετία της διακυβέρνησης του ΣΥΡΙΖΑ. Οι φορείς κοινωνικής ασφάλισης είχαν αναρτήσει στο TAXIS τα αναδρομικά ποσά συντάξεων και όχι το έτος στο οποίο αυτά ανάγονταν. Αυτό είχε ως αποτέλεσμα η φορολογική διοίκηση να καταλογίσει τα παραπάνω ποσά με βάση τα διαθέσιμα στοιχεία, χωρίς να έχει προβεί σε ελέγχους επί τόσα έτη διακυβέρνησης ΣΥΡΙΖΑ, επί πενταετία δηλαδή, προκειμένου να διαπιστωθεί πού πραγματικά αυτά ανάγονται, ζητώντας μεταξύ άλλων στοιχεία από τους φορείς. Μόλις διαπιστώθηκε από τη φορολογική διοίκηση ότι λήγει η πενταετία, στο τέλος του 2019, και υπάρχει κίνδυνος παραγραφής -και μάλιστα για στοιχεία που ήταν στη διάθεσή της επί όλα τα έτη διακυβέρνησης του ΣΥΡΙΖΑ- έστειλε χιλιάδες σημειώματα στους φορολογούμενους με συμπληρωματικούς φόρους, επαναλαμβάνω, για μη ορθές διαδικασίες καθ’ όλη τη διάρκεια της διακυβέρνησης του ΣΥΡΙΖΑ, επί μία πενταετία.

Για να αντιμετωπιστεί ορθολογικά το ζήτημα που δημιουργήθηκε προχωράμε σταδιακά στη συνολική επίλυσή του. Πρώτο βήμα είναι να προβλέψουμε ότι οι φορολογούμενοι αυτοί δεν θα πληρώσουν τίποτα μέχρι και το τέλος Μαΐου 2020, κάτι που επιτυγχάνεται με την τροπολογία που ήδη καταθέσαμε, και δεύτερο βήμα είναι σύντομα να περιληφθούν σε διατάξεις νομοσχεδίου του Υπουργείου Οικονομικών αυτές οι διατάξεις με τις οποίες ρυθμίζονται οι περιπτώσεις όταν εκ παραδρομής επιβλήθηκαν φόροι ή επιβλήθηκαν πρόστιμα για πιστωτικά, μηδενικά εκκαθαριστικά των αναδρομικών 2013, καθώς και οποιαδήποτε άλλη σχετική λεπτομέρεια.

Στόχος μας είναι να υπάρξει εμπιστοσύνη στη σχέση κράτους πολίτη, τηρώντας απαρέγκλιτα θεμελιώδεις αρχές, όπως είναι αυτή της χρηστής διοίκησης, της αναλογικότητας από πλευράς του κράτους και βέβαια της φορολογικής συμμόρφωσης από πλευράς των πολιτών.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε Υπουργέ.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», τριάντα επτά μαθήτριες και μαθητές και δύο συνοδοί εκπαιδευτικοί από το 4ο Γυμνάσιο Νέας Σμύρνης.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Τον λόγο έχει τώρα ο κ. Αβραμάκης από τον ΣΥΡΙΖΑ, αμέσως μετά ο κ. Σενετάκης από τη Νέα Δημοκρατία και μετά ο κ. Κατσώτης από το Κομμουνιστικό Κόμμα Ελλάδας.

**ΕΛΕΥΘΕΡΙΟΣ ΑΒΡΑΜΑΚΗΣ:** Ευχαριστώ, κυρία Πρόεδρε.

Κυρίες και κύριοι συνάδελφοι, δεν θα μπορούσα να μην ξεκινήσω την κουβέντα μου για τα όσα συμβαίνουν στα νησιά του βορειοανατολικού Αιγαίου, εκεί που οι λέξεις που μπορούν να εκφράσουν αυτό που συμβαίνει είναι «ντροπή και αίσχος», ντροπή και αίσχος για μια Κυβέρνηση που απέδειξε για πολλοστή φορά την ασυνέπεια λόγων και πράξεων, που άλλα έλεγε προεκλογικά και άλλα πράττει μετεκλογικά, που μιλούσε ο κ. Μητσοτάκης απευθυνόμενους στους τοπικούς φορείς και στους κατοίκους των νησιών αυτών, λέγοντας ότι δεν θα γίνουν τα νησιά αυτά αποθήκες ψυχών και δεν θα φιλοξενήσουν περισσότερο κόσμο από αυτόν που μπορεί να αντέξει η τοπική κοινωνία και η οικονομία. Σε αντίθεση, είδαμε ότι παραλάβαμε μια Μόρια με πέντε χιλιάδες και σήμερα ξεπερνάει τις είκοσι χιλιάδες, με τα προβλήματα που έχουν δημιουργηθεί. Και η απάντηση σε όλα αυτά; Επίταξη, αυταρχισμός, βία και καταστολή. Ζήσαμε τις τελευταίες δύο μέρες γεγονότα πολύ άσχημα, είδαμε αντιπαραθέσεις και συγκρούσεις σώμα με σώμα, είδαμε πυροβολισμούς, με αποτέλεσμα να έχουμε τραυματίες εκατέρωθεν, πολίτες της Μυτιλήνης, της Χίου αλλά και αστυνομικούς, που πλήρωσαν το μάρμαρο των πολιτικών επιλογών της ηγεσίας και του Πρωθυπουργού και της Κυβέρνησης.

Είναι μια κατάσταση η οποία πρέπει άμεσα να εκτονωθεί και πρέπει να παρθούν μέτρα προς την κατεύθυνση να ακουστούν οι τοπικές κοινωνίες.

Όσον αφορά αυτόν καθαυτόν τον ασφαλιστικό νόμο: Θέλω να πω ότι όταν μιλάμε για μια ασφαλιστική μεταρρύθμιση πρέπει να έχουμε στο μυαλό μας –και αυτή είναι η δική μας θέση- ότι αυτή πρέπει να εξασφαλίζει το δημόσιο καθολικό, υποχρεωτικό σύστημα κοινωνικής ασφάλισης, να έχει τα χαρακτηριστικά της βιωσιμότητας, της αναλογικότητας, της ανταποδοτικότητας και φυσικά να έχει αναδιανεμητικό χαρακτήρα.

Η νομοθετική παρέμβαση του κ. Βρούτση και η κατάρτιση του ασφαλιστικού εκτιμούμε ότι δεν είναι σε αυτή την κατεύθυνση. Κατ’ αρχάς ο κ. Βρούτσης ως πολιτικό πρόσωπο που ηγείται του Υπουργείου Εργασίας έχει καταγραφεί στη συνείδηση του κόσμου ως ένα πρόσωπο το οποίο συνδέεται με τις δύο φορές κατάργηση της δέκατης τρίτης σύνταξης, με την πλήρη απορρύθμιση των εργασιακών σχέσεων και την αποδόμηση των εργασιακών δικαιωμάτων, ήταν ο εμπνευστής της κατάπτυστης διάταξης που αφορά τον υποκατώτατο μισθό των νέων που εισέρχονται στην αγορά εργασίας και ήταν αυτός που μείωσε τον βασικό μισθό. Όλα αυτά σίγουρα δεν αποτελούν εχέγγυα για την εμπιστοσύνη που πρέπει να δείξουμε και στο πολιτικό πρόσωπο που ηγείται αυτής της ασφαλιστικής μεταρρύθμισης.

Αυτό καθαυτό το ασφαλιστικό νομοσχέδιο επιφέρει, προκαλεί απώλεια εισοδήματος και επιβαρύνσεις για εννέα στους δέκα συνταξιούχους και ελεύθερους επαγγελματίες. Η επικοινωνιακή εξαπάτηση των συνταξιούχων και των ασφαλισμένων καταρρέει πλήρως. Επιβεβαιώνεται η στρατηγική επιλογή της Κυβέρνησης για επιβάρυνση των πολλών προς όφελος των ελαχίστων. Αντί να γίνει ένα βήμα μπροστά στη δημόσια κοινωνική ασφάλιση με το νομοσχέδιο γίνονται δύο βήματα πίσω.

Το ασφαλιστικό της Νέας Δημοκρατίας δημιουργεί παράλληλα ένα σαφές ευνοϊκό πλαίσιο κινήτρων για στροφή στην ιδιωτική ασφάλιση. Διατηρεί με τη δομή του ενιαίου φορέα και των ενιαίων κανόνων του νόμου Κατρούγκαλου, αλλά καταργεί την αρχή της κοινωνικής δικαιοσύνης και της αναδιανεμηκότητας.

Όσον αφορά τις κύριες συντάξεις, η δαπάνη του κρατικού προϋπολογισμού του 2020 για τις συντάξεις είναι κατά 200 εκατομμύρια ευρώ μικρότερη από το ποσό που δαπανήθηκε το 2019. Η Κυβέρνηση μικραίνει την πίτα των συντάξεων και σε αυτή τη μικρότερη πίτα κάνει και μια αντίστροφη αναδιανομή σε βάρος των χαμηλοσυνταξιούχων. Η μόνιμη δέκατη τρίτη σύνταξη καταργείται για όλους και ειδικά για τους χαμηλοσυνταξιούχους κόβεται μια ολόκληρη σύνταξη και όσο και να μας λέτε εδώ ότι ήταν επίδομα παραγνωρίζετε ότι ήταν 960 εκατομμύρια που έλειψαν και λείπουν από τις τσέπες των Ελλήνων φορολογούμενων και συνταξιούχων, ό,τι αυτό μπορεί να σημαίνει για τη ζωή τους και το βιοτικό τους επίπεδο. Δεν μπορείτε να το απαξιώνετε λέγοντας ότι η δαπάνη θα έπρεπε να ήταν 2,6. Επίσης, βάλτε και συνυπολογίστε το μέρισμα που δεν δώσατε τα Χριστούγεννα και μετά τι συνέπειες είχε στον τζίρο των επιχειρήσεων. Καταλαβαίνετε πως ο κάθε ένας Έλληνας φορολογούμενος και συνταξιούχος καταλαβαίνει τι μπορεί να σημαίνει αυτό για την τσέπη του και την προοπτική της ζωής του.

Η μόνιμη δέκατη τρίτη σύνταξη που είχε ψηφίσει ο ΣΥΡΙΖΑ και κατέβαλε το 2019 ενίσχυε κατά βάση τους χαμηλοσυνταξιούχους εξασφαλίζοντάς τους σχεδόν ολόκληρη τη σύνταξη -μιλάμε για περίπου οχτακόσιες χιλιάδες συνταξιούχους- ενώ έδινε αναλυτικά ποσό σε άλλο ένα εκατομμύριο επτακόσιες χιλιάδες που δικαιούνταν αυτής της σύνταξης.

Οι εξαγγελίες του κ. Μητσοτάκη στη ΔΕΘ για τη συνέχιση της καταβολής της δέκατης τρίτης σύνταξης διαψεύστηκαν παντελώς και απόλυτα. Είναι πρόκληση ο κ. Βρούτσης να έρχεται σήμερα και να καταργεί ο ίδιος για δεύτερη φορά τη δέκατη τρίτη σύνταξη και να έχει το θράσος να δηλώνει ότι αυτή δεν υπήρξε ποτέ. Υπήρχε, όπως σας είπα, για οχτακόσιες χιλιάδες συνταξιούχους που έπαιρναν το σύνολο της σύνταξης και για ένα εκατομμύριο επτακόσιες χιλιάδες που έπαιρναν το αναλογικό κομμάτι της.

Ο περίφημος μηχανισμός στήριξης των συνταξιούχων που τάχα θα αντικαθιστούσε τη δέκατη τρίτη σύνταξη είναι άφαντος. Κανένας μηχανισμός ενίσχυσης των συνταξιούχων δεν προβλέπεται στο νομοσχέδιο παρά μόνο μια αόριστη διακήρυξη περί ενίσχυσης πολιτικών πρόνοιας και υγείας. Οι εννέα στους δέκα συνταξιούχους χάνουν σημαντικό εισόδημα. Μόλις ένας στους δέκα από το τμήμα των υψηλότερων συντάξεων θα δει κάποια αύξηση.

Οι αυξήσεις που διατυμπανίζει η Κυβέρνηση είναι ανύπαρκτες είτε είναι μόνο λογιστικές για τη συντριπτική πλειοψηφία των συνταξιούχων. Για τους πριν το 2016 συνταξιούχους δεν θα υπάρχουν στην ουσία πραγματικές αυξήσεις. Πρόκειται για παραπλάνηση, αφού η υποτιθέμενη αύξηση θα είναι μόνο λογιστική και δεν θα υπερβαίνει την προσωπική διαφορά με την οποία προστατεύτηκαν οι καταβαλλόμενες συντάξεις κατά τον επανυπολογισμό τους. Άρα, το πραγματικό ποσό της σύνταξης παραμένει το ίδιο. Αύξηση θα υπάρξει μόνο για τους περίπου εβδομήντα χιλιάδες νέους συνταξιούχους με τον ν.4387/2016 και οι οποίοι είχαν περισσότερα από τριάντα έτη ασφάλισης, ενώ με τον ν.4387 και τον επανυπολογισμό των συντάξεων εξακόσιες περίπου χιλιάδες χαμηλοσυνταξιούχοι είχαν αύξηση από την 1η Ιανουαρίου 2019. Οι αυξήσεις δεν είναι σε καμμία περίπτωση αυτές που υπογράμμισε η Κυβέρνηση για να λάβει κάποιος την μηνιαία αύξηση των 252 ευρώ.

Όσον αφορά τις ασφαλιστικές εισφορές και εκεί έχουμε την αποσύνδεση των εισφορών από το εισόδημα. Έτσι καταργεί την αναλογική και δίκαιη κατανομή ασφαλιστικών εισφορών και έτσι απεμπολεί τις βασικές αρχές για ένα δίκαιο αναδιανεμητικό σύστημα κοινωνικής ασφάλισης. Οι εννέα στους δέκα ελεύθερους επαγγελματίες επιβαρύνονται σημαντικά στις εισφορές τους, μια επιβάρυνση της τάξης του 20% και αυτό αφορά πολλαπλάσια επιβάρυνση γι’ αυτούς, τα χαμηλά και μεσαία εισοδήματα, την αύξηση του 20% των εισφορών και άρα, πληρώνουν, όπως είπαμε, τα πολλαπλάσια όσον αφορά τα εισοδήματά τους.

Η ελεύθερη επιλογή κλάσης ανεξαρτήτου εισοδήματος ωφελεί τα υψηλά και μεγάλα εισοδήματα, παραδείγματος χάριν, κάποιος με 70.000 ευρώ ετήσιο εισόδημα θα καταβάλει εισφορά ίδια με αυτόν που έχει 7.000 ευρώ εισόδημα. Και οι δύο, παραδείγματος χάριν, θα καταβάλουν 220 ευρώ τον μήνα. Έτσι τα 7.000 ευρώ έχουν δεκαπλάσια επιβάρυνση από τα 70.000 ευρώ σε σχέση με έναν που έχει πολύ πιο μεγάλα εισοδήματα.

Όσον αφορά τις επικουρικές συντάξεις, ο ΣΥΡΙΖΑ κατάργησε την απαράδεκτη ρήτρα μηδενικού ελλείμματος που κληρονόμησε από τη Νέα Δημοκρατία και τον κ. Βρούτση και είχε οδηγήσει σε περικοπές των επικουρικών συντάξεων. Είχαμε θέσει το όριο των 1.300 ευρώ που αφορούσε το 85% περίπου των επικουρικών συντάξεων. Σήμερα η Κυβέρνηση αναιρεί αυτόν τον νόμο και φέρνει μια διάταξη που σύμφωνα με τις αποφάσεις του ΣτΕ εκτιμούμε ότι ελάχιστοι πάλι ή αναλογικά θα είναι πολύ μικρότεροι αυτοί που θα ωφεληθούν από αυτή τη ρύθμιση.

Όσον αφορά τις συντάξεις, και επειδή ειπώθηκε και στις επιτροπές, ο κ. Βρούτσης είπε ότι ο ΣΥΡΙΖΑ έχει μειώσει συνολικά και οριζόντια τις συντάξεις. Εμείς πραγματικά προχωρήσαμε σε μείωση των επικουρικών συντάξεων τα μνημονιακά χρόνια, αλλά είναι αλήθεια ότι τα τελευταία δύο χρόνια κάναμε μια μεγάλη προσπάθεια και αυξήσαμε τις συντάξεις, τουλάχιστον, τη συνταξιοδοτική δαπάνη, συν το γεγονός ότι στα εργασιακά αυξήσαμε τον κατώτατο μισθό και κάναμε μια σειρά παρεμβάσεων όσον αφορά τις συλλογικές διαπραγματεύσεις και τις ελεύθερες συλλογικές συμβάσεις.

Όσον αφορά τις εκκρεμότητες στο ΕΤΕΑΕΠ, είναι γεγονός ότι η μείωση των ληξιπρόθεσμων εκκρεμοτήτων στις επικουρικές φτάνει το τέλος του 2019 που παραδώσαμε το 82,4% και στο εφάπαξ το 74,7%. Να μας πείτε πού είναι σήμερα. Τα ίδια, βέβαια, και στον ΕΦΚΑ όσον αφορά την καταβολή συντάξεων. Και εκεί είχαμε μια σημαντική μείωση που φτάνει το 71% σε σχέση με το 2015, όπως μας τα παραδώσατε, κύριε Βρούτση. Να μας πείτε σήμερα πού βρίσκεται αυτό το θέμα.

Κλείνοντας, πιστεύουμε ότι με το παρόν νομοσχέδιο υλοποιείτε τους πιο ακραίους φιλελεύθερους στόχους των μνημονίων τη στιγμή που η χώρα θέλει να βγει από τα μνημόνια. Αν πραγματικά θέλατε να βοηθήσετε και να αντιμετωπίσετε τα προβλήματα, θα είχατε προχωρήσει σε μια σειρά παρεμβάσεων που θα αφορούσαν, παραδείγματος χάριν, -και θα τα ψηφίζατε- για την αναγνώριση μίας επιπλέον πενταετίας στους εν ενεργεία στρατιωτικούς που θα ενσωμάτωνε την παράγραφο 1 του άρθρου 11 του ν.4609/2019 την οποία δεν εφαρμόζει ο ΕΦΚΑ, διότι δεν περιλαμβάνονταν σε αμιγώς ασφαλιστικό νόμο. Θα μπορούσε να υπάρχει μια μέριμνα γι’ αυτό, αν θέλατε να διορθώσετε διαχρονικές αδικίες. Θα μπορούσατε πραγματικά να δώσετε μια λύση στο πρόβλημα που προέκυψε με τις μητέρες ανηλίκων που ήταν ασφαλισμένες αποκλειστικά στο ΙΚΑ μέχρι το 2010 με 5.500 και πλέον ημέρες ασφάλισης και δεν μπόρεσαν να συνταξιοδοτηθούν σύμφωνα με τις διατάξεις του ν.4387/2016…

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, ολοκληρώστε.

**ΕΛΕΥΘΕΡΙΟΣ ΑΒΡΑΜΑΚΗΣ:** Ολοκληρώνω, κυρία Πρόεδρε.

…και θα δίνατε έστω μια προσαύξηση στη σύνταξη στα βαρέα ή θα φροντίζατε ένα κάπως πιο ευνοϊκό καθεστώς ασφάλισης. Ακόμη και αυτούς τους υπαλλήλους που δουλεύουν στον ΟΑΕΔ και είναι υπό ομηρεία εδώ και χρόνια με δικαστικές αποφάσεις, θα μπορούσε να δοθεί μια μέριμνα να ξεπεραστεί το θέμα μετά από χρόνια και πραγματικά να ενταχθούν στο οργανόγραμμα του στον οργανισμό. Αυτά και πολλά άλλα θα μπορούσαν να γίνουν.

Κλείνοντας, θα ήθελα να πω ότι θα πρέπει να συζητήσουμε στη βάση ενίσχυσης του δημόσιου πυλώνα κοινής ασφάλισης, διασφάλισης της βιωσιμότητάς του και διεκδίκησης καλύτερων συνθηκών διαβίωσης για το σύνολο όλης της κοινωνίας. Μόνο επάνω σε αυτή τη βάση θα μπορούσαμε να συζητήσουμε για οποιοδήποτε νομοσχέδιο. Το νομοσχέδιο αυτό, το δικό σας, δεν είναι σε αυτή την κατεύθυνση για αυτό και το καταψηφίζουμε.

Να είστε καλά.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ πολύ, κύριε συνάδελφε.

Κύριοι συνάδελφοι, θα σας παρακαλούσα, επειδή υπάρχει ακόμη μεγάλος αριθμός συναδέλφων που δεν έχει μιλήσει και θα μιλήσουν και οι πολιτικοί αρχηγοί και έχουμε και ονομαστική ψηφοφορία, να προσπαθείτε να κρατήσετε τον χρόνο σας με μια μικρή ανοχή πάντοτε.

Τον λόγο έχει ο κ. Σενετάκης από τη Νέα Δημοκρατία για επτά λεπτά.

**ΜΑΞΙΜΟΣ ΣΕΝΕΤΑΚΗΣ:** Ευχαριστώ, κυρία Πρόεδρε.

Κυρίες και κύριοι Βουλευτές, είναι γνωστό ότι το ασφαλιστικό σύστημα μαζί με το φορολογικό και το εκπαιδευτικό επηρεάζει καθοριστικά την ανάπτυξη μιας χώρας. Έχει, λοιπόν, πολιτική σημασία να προσεγγίσουμε την παρούσα ασφαλιστική μεταρρύθμιση, όχι με στενή λογιστική οπτική, αλλά με εκτενή αναπτυξιακή φιλοσοφία. Δεν χρειάζεται φιλοσοφία για να κατανοήσουμε ότι η ανάπτυξη δεν αποφασίζεται απλώς και διατάσσεται από κάποια ανώτερη δύναμη. Είναι οι άνθρωποι που τη δημιουργούν. Μετά από δέκα χρόνια ύφεσης για να αναταχθεί η πληγωμένη ελληνική οικονομία χρειάζεται όλους όσοι έχουν δυνάμεις, με όσες δυνάμεις έχουν να συμβάλουν για να βάλουμε εμπρός το τραίνο της ανάπτυξης.

Δεν έχουμε την πολυτέλεια να αφήσουμε κανέναν απ’ έξω, πόσω μάλλον όταν μας έχουν φύγει πεντακόσιες χιλιάδες χρήσιμοι ανθρώπινοι εγκέφαλοι, που ενώ εκπαιδεύτηκαν εδώ, κατέληξαν να προσφέρουν την υπεραξία τους σε άλλες οικονομίες. Η συμμετοχή λοιπόν, όλων των διαθέσιμων δυνάμεων στη νέα προσπάθεια που καταβάλλουμε είναι ο κεντρικός στόχος και αυτού εδώ του νομοσχεδίου.

Πιο συγκεκριμένα, δεν είναι δύναμη οι συνταξιούχοι που έχουν το κουράγιο και τη διάθεση να προσφέρουν; Ε, λοιπόν, τώρα τους δίνεται η δυνατότητα να βγουν από την σκιά. Δεν χρειάζεται να κρύβονται, να δουλεύουν «μαύρα» και με το φόβο μήπως χάσουν τη σύνταξή τους. Με το παρόν νομοσχέδιο θα τη λαμβάνουν σε ποσοστό 70% και θα καταβάλλουν εισφορές και φόρους.

Δεν είναι δύναμη οι νέοι εργαζόμενοι; Ε, λοιπόν, τώρα τους δίνετε κίνητρο να μπουν στην κοινωνική ασφάλιση και να μην καταφεύγουν στα «μαύρα» προκειμένου κάτι να τους μείνει στην τσέπη. Το κίνητρο είναι η ειδική μέριμνα για τους νεοεισερχόμενους, με μειωμένες εισφορές για τα πρώτα πέντε χρόνια και καμμία υποχρέωση να επιστρέψουν τη διαφορά στο τέλος αυτής της περιόδου, όπως προέβλεπε ο νόμος Κατρούγκαλου.

Δεν είναι δύναμη οι ελεύθεροι επαγγελματίες, οι επιστήμονες, οι μικρομεσαίοι επιχειρηματίες; Είναι το 35% των εργαζομένων. Μιλάμε για την ραχοκοκαλιά της ελληνικής οικονομίας. Τους θέλουμε ενεργούς, τους θέλουμε δημιουργικούς, τους θέλουμε παραγωγικούς, να κυνηγούν τη δουλειά τους για να κερδίζουν οι ίδιοι και όχι να τους κυνηγά το κράτος για να κερδίζει από την δουλειά τους. Ε, λοιπόν, τώρα απελευθερώνονται από τον ιδιότυπο συνεταιρισμό τους με το κράτος. Οι εισφορές τους αποσυνδέονται από τον τζίρο τους. Στο εξής θα επιλέγουν ελεύθερα ανάμεσα σε έξι ασφαλιστικές κατηγορίες για τη σύνταξη που θα πάρουν. Αυτή είναι η κομβική ιδεολογική διαφορά μας από το ΣΥΡΙΖΑ, ο οποίος μιλά για αναλογικότητα στις εισφορές προς το κράτος. Μα δεν αρκεί η φορολογία γι’ αυτό; Πρέπει να γίνεται και στην κοινωνική ασφάλιση;

Μας κατηγορεί ο ΣΥΡΙΖΑ ότι, αν δεν υποχρεωθεί ενάμισι εκατομμύριο εργαζομένων να καταβάλουν εισφορές αναλογικά του εισοδήματός του που παράγει, τα ασφαλιστικά συστήματα θα στερηθούν εσόδων. Τι μας λέει δηλαδή; Ότι με την υφαρπαγή του αναλογικού και υψηλού μερίσματος από τον κόπο αυτών των ανθρώπων εξασφαλίζονται τα κρατικά έσοδα για τις συντάξεις. Δηλαδή, ακόμα και σήμερα ο ΣΥΡΙΖΑ επιμένει στην ταξικότητα του νόμου Κατρούγκαλου. Τίποτα δεν διδάχθηκε από την απόφαση του Συμβουλίου της Επικρατείας που τον έκρινε αντισυνταγματικό. Και διαβάζω ακριβώς γιατί: «Αντίκειται στην συνταγματική αρχή της ισότητας από της απόψεως της ενιαίας μεταχειρίσεως προσώπων που τελούν υπό διαφορετικές συνθήκες». Και μας τα λένε αυτά οι ίδιοι που από αυτό εδώ το Βήμα με στόμφο και δάκρυα μάς έλεγαν ότι είναι κάθε λέξη του συντάγματος. Αλλά βέβαια, όταν θέλουμε να ψαρεύουμε στα θολά νερά του λαϊκισμού, το σύνταγμα το γράφουμε στις γαλότσες μας.

Ακούστε, κυρίες και κύριοι συνάδελφοι. Δεν περιμένουμε από το ΣΥΡΙΖΑ να σεβαστεί τους θεσμούς, τους οποίους επικαλείται και χρησιμοποιεί α λα καρτ, ούτε να παραδεχθεί ότι η παραπάνω αντίληψη ήταν βαθιά ταξική, άδικη και ανήθικη. Τουλάχιστον, ας καταλάβει ότι ήταν μία αναποτελεσματική πολιτική και γι’ αυτό οι πολίτες την καταψήφισαν. Γιατί όποιος αδικείται θα βρει τρόπο να ξεφύγει από ένα κράτος που τον ληστεύει. Και αν δεν βρει, δεν θα πληρώσει, γιατί δεν θα μπορεί. Και αν δεν πληρώνει και χρωστά, θα σταματήσει την δραστηριότητά του τουλάχιστον νόμιμα. Έτσι και το πλέον παραγωγικό κομμάτι της χώρας βγάλατε εκτός παραγωγής και το κράτος δεν πήρε τίποτα. Και όταν το κράτος χάνει έσοδα, χάνει και την δυνατότητα πλουσιοπάροχων συντάξεων και κοινωνικών επιδομάτων.

Κυρίες και κύριοι συνάδελφοι, η διεύρυνση της βάσης των εργαζομένων που θα συμμετέχουν στην κοινωνική ασφάλιση είναι το πρώτο στοίχημα που καλούμαστε να κερδίσουμε. Το άλλο αφορά στην ανάκτηση της εμπιστοσύνης των ασφαλισμένων. Αυτό όμως δεν γίνεται αν επιβάλεις στους ανθρώπους να συνεισφέρουν στη δημόσια κοινωνική ασφάλιση. Γίνεται αν τους πείθεις να την εμπιστευτούν. Και για να εμπιστευτούν ξανά οι Έλληνες τη δημόσια ασφάλιση, θα πρέπει να πειστούν ότι θα έχουν συμφέρον να την εμπιστευτούν. Προφανώς, δεν θα την εμπιστευτούν, όταν δεν ξέρουν ποια σύνταξη θα πάρουν, μετά από πόσα χρόνια εργασίας και με ποιο ύψος εισφορών. Ε, λοιπόν, στο εξής θα το ξέρουν ανά πάσα στιγμή με την ψηφιακή σύνταξη που εισάγουμε.

Προφανώς, δεν εμπιστεύονται τη δημόσια ασφάλιση όταν περιμένουν επί χρόνια να ξεκινήσει να τους καταβάλλεται η σύνταξη. Ε, λοιπόν, και αυτό τελειώνει. Στο εξής, με τον ψηφιακό μετασχηματισμό η απόδοση της σύνταξης και του εφάπαξ θα γίνεται σε πραγματικό χρόνο.

Τέλος, προφανώς δεν εμπιστεύονται τη δημόσια ασφάλιση όταν δεν υπάρχει ανταποδοτικότητα του συστήματος, όταν φτάνουν άνθρωποι με λίγα χρόνια εργασίας να παίρνουν σχεδόν την ίδια σύνταξη με τους ανθρώπους που δούλεψαν περισσότερο και συνεισέφεραν περισσότερο στο ασφαλιστικό σύστημα. Ε, λοιπόν, και αυτό τελειώνει. Όσοι έμειναν ή μένουν στην εργασία για περισσότερα χρόνια επιβραβεύονται. Οι παλιοί συνταξιούχοι θα δουν αυξήσεις στις συντάξεις τους και όσοι θα βγουν με πάνω από τριάντα χρόνια ή θα παραμείνουν μέχρι και σαράντα θα δουν υψηλά ποσοστά αναπλήρωσης.

Κυρίες και κύριοι συνάδελφοι, μεγαλύτερη εμπιστοσύνη, μεγαλύτερη συμμετοχή είναι ο πυρήνας της φιλοσοφίας του παρόντος νομοσχεδίου. Και κάθε διάταξή του απηχεί την φιλοσοφία που διέπει την παράταξή μας, την ισχυρή μας βούληση για ανάπτυξη και τη βαθιά μας πεποίθηση ότι μόνο με την συστράτευση όλων των Ελλήνων μπορούμε να την πετύχουμε.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ κύριε συνάδελφε.

Τον λόγο έχει τώρα ο κ. Κατσώτης από το Κομμουνιστικό Κόμμα και αμέσως μετά ο κ. Πλεύρης.

**ΧΡΗΣΤΟΣ ΚΑΤΣΩΤΗΣ:** Κύριε Υπουργέ, όσο και αν θερμά χειροκροτάτε όσους σας θυμιατίζουν, να ξέρετε ότι απ’ έξω το απόγευμα σήμερα θα είναι χιλιάδες λαού που όχι μόνο θα σας χειροκροτούν, αλλά θα σας «…». Θα είναι αυτοί που θα απαιτούν, θα διεκδικούν αυτά που τους κλέψατε και συνεχίζετε να το κάνετε.

**ΙΩΑΝΝΗΣ ΒΡΟΥΤΣΗΣ (Υπουργός Εργασίας και Κοινωνικών Υποθέσεων):** Έλα, όμορφα. Ντροπή σου!

**ΧΡΗΣΤΟΣ ΚΑΤΣΩΤΗΣ:** Ντροπή σε σας και θα τα πούμε παρακάτω.

Θέλουμε να καταγγείλουμε την έκρηξη της κρατικής καταστολής, της ωμής βίας και τρομοκρατίας απέναντι σε όσους αντιδρούν σε αυτή την αντιδραστική πολιτική σας. Ο λαός όμως, σπάει το φόβο και στέκεται παλικαρίσια απέναντι στον κρατικό κατασταλτικό μηχανισμό. Στηρίζετε με όλους τους τρόπους τις επιλογές του κεφαλαίου για δημιουργία φυλακών στα νησιά μας. Στηρίζετε τους εκλεκτούς του ΣΕΒ, την ηγεσία της πλειοψηφίας της ΓΣΕΕ, με τα συγκεκριμένα πρόσωπα που την συγκροτούν, γιατί η συμβολή τους στις αντιλαϊκές πολιτικές ήταν καθοριστική.

Κύριε Βρούτση, βλέπω τη χαρά σας που αναβαπτίσατε με τα ΜΑΤ τους εργοδότες, τους εισαγγελείς, τους εταίρους σας στο τσάκισμα των εργασιακών και ασφαλιστικών δικαιωμάτων. Διαπιστώσατε και θα διαπιστώσετε στην πορεία ότι οι προσπάθειες να μπουν εμπόδιο στους αγώνες των εργαζομένων δεν θα έχουν τύχη. Παρά την προσπάθεια να εμποδίσουν τη μαζική απεργία, τη διαμαρτυρία, δεν το μπόρεσαν. Το απόγευμα, όπως είπαμε, χιλιάδες θα βρίσκονται στις πλατείες και στους δρόμους σε όλη την Ελλάδα.

Το νομοσχέδιο αυτό που σήμερα συζητάμε συνιστά μια ακόμα πρωτοβουλία των κομμάτων της αστικής τάξης με σκοπό την ολοκλήρωση της αξίωσης των επιχειρηματικών ομίλων για μετατροπή της ασφάλισης από κοινωνική υπόθεση σε ατομική, την απαλλαγή πλήρως του αστικού κράτους και των επιχειρηματικών ομίλων από τη συμμετοχή τους στην ασφάλιση, τη στήριξη και την παραπέρα ενίσχυση της δράσης των επιχειρηματικών ομίλων στην ασφάλιση.

Τελειώνει με αυτό το νομοσχέδιο η στρατηγική αυτή που έχει χαραχθεί από το 1990; Όχι. Η Κυβέρνηση ετοιμάζει να φέρει και άλλο νομοσχέδιο μέσα στον Μάρτη με νέες ρυθμίσεις για τη λειτουργία του κεφαλαιοποιητικού συστήματος στην ασφάλιση, δηλαδή την ενίσχυση του ιδιωτικού πυλώνα που θα ολοκληρώσει το έγκλημα με τον οριστικό θάνατο των όποιων κοινωνικών χαρακτηριστικών έχουν απομείνει ακόμα στην ασφάλιση.

Περιπαίζοντας τους ασφαλισμένους, ο Υπουργός Εργασίας απευθύνθηκε στο ΣΥΡΙΖΑ και λέει: «Ο καθένας λέει τα δικά του και ανέξοδα πολλές φορές και με υπερβολές για πράγματα τα οποία είναι ανέφικτα. Όμως, η Αξιωματική Αντιπολίτευση, κύριοι του ΣΥΡΙΖΑ, έχει έναν πολύ σοβαρό θεσμικό ρόλο». Αυτό είπε στην ομιλία του χθες.

Αναγνωρίζουμε ότι για το ΣΥΡΙΖΑ έχει δίκιο. Γιατί τι κάνει η Νέα Δημοκρατία σήμερα; Συνεχίζει την πολιτική του ΣΥΡΙΖΑ. Καλύπτει τα νομικά κενά του νόμου Κατρούγκαλου και κάνει το επόμενο βήμα της ιδιωτικοποίησης που αποτελεί τη βάση του δικού σας νόμου.

Όμως, κύριε Βρούτση, οι θέσεις του ΚΚΕ από τους εργαζόμενους, τους αυτοαπασχολούμενους, τους αγρότες, τους επιστήμονες και τα παιδιά τους δεν θεωρούνται υπερβολικές και ανέφικτες. Ξέρουν ότι οι συνθήκες επιτρέπουν την ασφάλιση από κάθε κίνδυνο, συντάξεις τέτοιες που να εξασφαλίζουν αξιοπρεπή διαβίωση όλων αυτών που ξόδεψαν και ξοδεύουν τα νιάτα τους, κάθε ικμάδα της ζωής τους, δημιουργώντας τον αμύθητο πλούτο που τον καρπώνονται μια χούφτα παράσιτων.

Αλήθεια, είναι υπερβολή, ανέφικτο, να διεκδικούνται τα κλεμμένα; Ποιος το θεωρεί υπερβολή; Ο κλέφτης βέβαια, ο ληστής, που δεν είναι άλλος από το κεφάλαιο και από όλους εσάς που το υπηρετείτε. Είναι υπερβολή η αποκατάσταση των συντάξεων; Ποιος το θεωρεί υπερβολή; Το κεφάλαιο και όλοι εσείς που θεωρείτε τις αξιοπρεπείς συντάξεις και παροχές παθογένειες του παρελθόντος.

Είναι υπερβολή η μείωση των ορίων ηλικίας συνταξιοδότησης στα εξήντα για τους άνδρες και στα πενήντα πέντε για τις γυναίκες, όπως ανέφερε και εδώ χθες ένας Βουλευτής σας; Είναι για το κεφάλαιο και το πολιτικό του προσωπικό, γιατί δεν θέλουν να δίνουν πίσω τίποτε από την κλεμμένη υπεραξία σε αυτούς που για χρόνια γέμιζαν τα θησαυροφυλάκιά τους. Θέλουν να παράγουν υπεραξία μέχρι να πεθάνουν. Αυτό το ονομάζετε ενεργό γήρανση, για να κρύψετε την απανθρωπιά που κρύβεται πίσω από αυτές τις λέξεις.

Είναι υπερβολή η δέκατη τρίτη και η δέκατη τέταρτη σύνταξη, που έπαιρναν πριν την κρίση οι συνταξιούχοι; Είναι υπερβολή τα αιτήματα των εργαζομένων και των συνταξιούχων; Ποιοι λοιπόν τα χαρακτηρίζουν ως υπερβολικά και ανέφικτα; Οι εκμεταλλευτές της εργατικής τάξης, των λαϊκών στρωμάτων που επιδιώκουν να πάρουν πίσω ό,τι υποχρεώθηκαν να δώσουν κάτω από τους σκληρούς αγώνες. Επίσης, το πολιτικό προσωπικό της αστικής τάξης, των λίγων που ικανοποιεί κάθε επιλογή με τις διαρκείς ανατροπές των ασφαλιστικών, εργασιακών και κοινωνικών δικαιωμάτων των εργαζομένων και του λαού.

Κύριοι, είστε συνεργοί στο έγκλημα, στην αρπαγή των αποθεματικών. Συνεργήσατε στην υπεξαίρεση 100 δισεκατομμυρίων από τις άτοκες καταθέσεις και το χρηματιστήριο. Για άλλα 100 δισεκατομμύρια ευρώ, όπως αποτιμά το Γενικό Λογιστήριο του Κράτους στις εκθέσεις του, στις περικοπές των συντάξεων την περίοδο της κρίσης με τους νόμους - σφαγεία του Λοβέρδου – Κουτρουμάνη, του Κουτρουμάνη – Βρούτση, του Κατρούγκαλου και πάλι Κατρούγκαλου – Βρούτση. Λέω τα ονόματα για να μην πούμε τα νούμερα. Τι θέλετε; Να τα ξεχάσουν όλα αυτά οι συνταξιούχοι, οι ασφαλισμένοι; Όχι, γιατί αυτά είναι οι συντάξεις που έπρεπε να παίρνουν, είναι οι ασφαλιστικές παροχές που έπρεπε να έχουν.

Να έρθουμε στο μεγάλο ψέμα που επαναλάμβανε στις εκπομπές του ο Υπουργός Εργασίας κάθε Σαββατοκύριακο -δεν ξέρω αν θα συνεχίσει- ότι αυτό το νομοσχέδιο δεν κάνει μειώσεις, εκτός της μεγάλης σφαγής των συντάξεων που κάνατε όλοι σας και τις συνεχίζετε. Ο Υπουργός στην ομιλία του σε μια έκρηξη ειλικρίνειας ήταν αποκαλυπτικός. Να τι είπε λοιπόν χθες. Χθες, κατά τη διάρκεια της επιτροπής, στην επίκληση και στην επιχειρηματολογία εκ μέρους του ΣΥΡΙΖΑ ότι ο προϋπολογισμός του 2020 έχει 206 εκατομμύρια λιγότερη συνταξιοδοτική δαπάνη, ο Υπουργός ερώτησε: «Είναι αλήθεια; Βεβαίως είναι αλήθεια», λέει, «είναι στον προϋπολογισμό. Εμείς δεν λέμε ποτέ ψέματα». «Όμως έκανα», λέει, «μια παράθεση του παρελθόντος. Το 2015 επί ΣΥΡΙΖΑ ήταν 96 εκατομμύρια μικρότερη η συνταξιοδοτική δαπάνη, ενώ το 2016 ήταν 206 εκατομμύρια. Το 2017 η συνταξιοδοτική δαπάνη ήταν μικρότερη κατά 744 εκατομμύρια. Το 2018 είχαμε 343 εκατομμύρια μικρότερη συνταξιοδοτική δαπάνη και το 2019 είχαμε 416 εκατομμύρια μειωμένη συνταξιοδοτική δαπάνη». «Αυτά δεν τα λέτε, κυρία Αχτσιόγλου;» ρώτησε ο κ. Βρούτσης. «Αυτή η μείωση της συνταξιοδοτικής δαπάνης που κάνατε τι είναι;».

Άρα, λοιπόν, ο ίδιος αποκαλύπτει τα ψέματα που λέει στον ελληνικό λαό, στους ασφαλισμένους, στους συνταξιούχους, ότι δεν κάνει μειώσεις στις συντάξεις, ότι δεν τις συνεχίζει. Στου ΣΕΒ την ποδιά σφάζονται, λέει, παλικάρια. Τι να πει κανείς; Η λέξη ντροπή δεν αποδίδει το μέγεθος του κυνισμού σας, του θράσους σας απέναντι σε όλους αυτούς που τα έχετε κάνει να ζουν αναξιοπρεπώς.

Όμως να ξέρετε ότι μπορεί να παίρνετε τα συγχαρητήρια από τους επιχειρηματικούς ομίλους για το τσάκισμα των συντάξεων, συγχωροχάρτι όμως οι ασφαλισμένοι, οι συνταξιούχοι δεν θα δώσουν και αργά ή γρήγορα θα σας στείλουν τον λογαριασμό.

Ευχαριστώ, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε συνάδελφε.

Θα μου επιτρέψετε, κύριε συνάδελφε, να σας ζητήσω να ανακαλέσετε την έκφραση που είπατε προηγουμένως…

**ΧΡΗΣΤΟΣ ΚΑΤΣΩΤΗΣ:** Ποια έκφραση;

**ΠΡΟΕΔΡΕΥΟΥΣΑ (Σοφία Σακοράφα):** Την έκφραση που απευθύνατε προς τον κύριο Υπουργό. Δεν θα ήθελα να την επαναλάβω. Για μένα είναι πολιτικά ορθές οι αντιπαραθέσεις και οι κόντρες, αν θέλετε, και οι εντάσεις μέσα στην Αίθουσα…

**ΧΡΗΣΤΟΣ ΚΑΤΣΩΤΗΣ:** Μα, κυρία Πρόεδρε…

**ΠΡΟΕΔΡΕΥΟΥΣΑ (Σοφία Σακοράφα):** Επιτρέψτε μου να τελειώσω, σας παρακαλώ πολύ.

Κατά τη δική μου άποψη, αυτή η έκφραση στη δική σας πολιτική παρουσία δεν αρμόζει. Εάν δεν το ανακαλέσετε εσείς, θα το διαγράψω εγώ από τα Πρακτικά. Σας παρακαλώ να το ανακαλέσετε.

**ΧΡΗΣΤΟΣ ΚΑΤΣΩΤΗΣ:** Κυρία Πρόεδρε, ο λαός έξω το απόγευμα με αυτόν τον χαρακτηρισμό της «…» θα εκφράσουν την αντίδρασή τους, την αντίστασή τους, τη διαμαρτυρία τους. Τι είναι αυτό; Τι κακό είναι αυτό; Δεν κατάλαβα!

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ πολύ, κύριε συνάδελφε.

Παρακαλώ πολύ να διαγραφεί από τα Πρακτικά.

Τον λόγο έχει τώρα ο κ. Πλεύρης.

**ΖΩΗ ΡΑΠΤΗ:** Κυρία Πρόεδρε, θα ήθελα τον λόγο για ένα λεπτό.

**ΠΡΟΕΔΡΕΥΟΥΣΑ (Σοφία Σακοράφα):** Ορίστε, κυρία συνάδελφε.

**ΖΩΗ ΡΑΠΤΗ:** Ευχαριστώ, κυρία Πρόεδρε.

Δυστυχώς οι εκφράσεις τις οποίες χρησιμοποίησε ο αξιότιμος συνάδελφος δεν συνάδουν με τη δική του ιδιότητα ως εκπροσώπου του ελληνικού λαού. Ο ελληνικός λαός, κύριοι συνάδελφοι, μας έχει εκλέξει ούτως ώστε εδώ να επιδεικνύουμε μια αξιοπρεπή συμπεριφορά, μια συμπεριφορά η οποία θα δίνει το καλό παράδειγμα, να το πω λαϊκά, και βεβαίως δεν μπορούν τέτοιες εκφράσεις να ακούγονται στο ελληνικό Κοινοβούλιο. Διότι τότε θα είμαστε και εμείς συνυπαίτιοι των όσων στη συνέχεια επεισοδίων και εν γένει πράξεων γίνονται από τον ελληνικό λαό.

Ας είμαστε συγκρατημένοι. Γνωρίζουμε όλοι ότι είναι δύσκολες οι μέρες που περνάμε. Έχουμε πάρα πολλά και πολύ σοβαρά ζητήματα και η χώρα να αντιμετωπίσει, αλλά και εδώ στη Βουλή πολύ σοβαρά νομοσχέδια που συζητάμε. Εγώ θα ζητούσα από όλους τους συναδέλφους αυτοσυγκράτηση και βεβαίως, όταν απευθύνονται σε έναν Υπουργό, όποιος και αν ήταν σ’ αυτήν τη θέση, οποιοσδήποτε υπουργός οποιασδήποτε κυβέρνησης, δεν είναι δυνατόν να χρησιμοποιούν αγορές εκφράσεις, τις οποίες χρησιμοποιούν στο γήπεδο.

Σας ευχαριστώ πολύ.

**ΕΜΜΑΝΟΥΗΛ ΣΥΝΤΥΧΑΚΗΣ:** Στα σαβουάρ-βιβρ είστε πρώτοι!

**ΠΡΟΕΔΡΕΥΟΥΣΑ (Σοφία Σακοράφα):** Κύριοι συνάδελφοι, σας παρακαλώ πολύ. Μπορείτε να ζητήσετε τον λόγο και να πείτε κάτι, αλλά όχι με αυτόν τον τρόπο. Σας παρακαλώ. Έχει τελειώσει το θέμα.

Κυρίες και κύριοι συνάδελφοι, γίνεται γνωστό στο Σώμα ότι από τα δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», επτά άτομα και δύο συνοδοί από το Κέντρο Ημέρας του Κέντρου Ψυχικής Υγείας Αγίων Αναργύρων, καθώς και τέσσερα άτομα και δύο συνοδοί από το Κέντρο Ημέρας του Κέντρου Ψυχικής Υγείας Αθήνας.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Τον λόγο έχει ο κ. Πλεύρης.

**ΑΘΑΝΑΣΙΟΣ ΠΛΕΥΡΗΣ:** Αγαπητοί συνάδελφοι, στις δημοκρατίες ο λαός δεν εκπροσωπείται ως αγέλες που θέλουν κάποιοι, εκπροσωπείται στο τι ψηφίζει. Καταλάβατε; Αυτή είναι η διαφορά. Η αστική δημοκρατία με τον ολοκληρωτικό κομμουνισμό έχει στη βάση της ότι ο κόσμος εκφράζεται και δεν εκφράζεται ως αγέλη ο κόσμος που μπαίνει μπροστά, ο κόσμος εκφράζεται με τις εκλογές και εσείς πολύ καιρό είστε στο απυρόβλητο, αλλά θα πρέπει να προβληματιστείτε κάποια στιγμή, διότι έχετε ένα συγκεκριμένο ποσοστό και δεν έχετε πείσει τον κόσμο όλα αυτά τον χρόνια να αυξήσετε το ποσοστό σας.

Και ξέρετε ποιο είναι το πρόβλημά σας; Ο νόμος Κατρούγκαλου στην πραγματικότητα είναι ένας κομμουνιστικός νόμος, τελείως. Και θα σας το αποδείξω απόλυτα τώρα.

**ΝΙΚΟΛΑΟΣ ΠΑΠΑΝΑΣΤΑΣΗΣ:** Να το ακούσουμε κι αυτό!

**ΑΘΑΝΑΣΙΟΣ ΠΛΕΥΡΗΣ:** Θα το ακούσετε! Θα σας το αποδείξω.

Ίσως στον κομμουνισμό θα ήταν ένα κλικ παραπάνω. Θα μιλήσει ο καθένας για τα θέματα και ξέρει εδώ πέρα. Και χαίρομαι που είναι ο κ. Τσακαλώτος εδώ, διότι είναι εκφραστής της αρχής ότι «καλά κάναμε και χτυπήσαμε τη μεσαία τάξη, προκειμένου να ενισχύσουμε τα χαμηλά στρώματα». Πάμε να δούμε τι έγινε τώρα.

**ΝΙΚΟΛΑΟΣ ΗΓΟΥΜΕΝΙΔΗΣ:** ...(Δεν ακούστηκε)

**ΑΘΑΝΑΣΙΟΣ ΠΛΕΥΡΗΣ:** Τι είπατε;

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, περιοριστείτε στην ομιλία σας. Παρακαλώ πολύ.

**ΑΘΑΝΑΣΙΟΣ ΠΛΕΥΡΗΣ:** Εγώ θέλω να περιοριστώ, αλλά ακούω εδώ μουρμούρες, κυρία Πρόεδρε. Άμα κάποιοι μουρμουράνε, να παίρνουν το μικρόφωνο να μιλάνε και να ακούνε απάντηση. Στην μουρμούρα καλά έχουν μάθει.

Πάμε λοιπόν, κύριοι συνάδελφοι, να δούμε τώρα εσείς που μιλήσατε. Ελεύθεροι επαγγελματίες, αυτοαπασχολούμενοι, ο καθένας να μιλήσει γι’ αυτό που ξέρει. Δεν σας κάνει εντύπωση, πρώτα απ’ όλα, ότι οι δικηγορικοί σύλλογοι εννιά μήνες ήταν σε αποχή, δεν πηγαίναμε να δουλέψουμε στον νόμο Κατρούγκαλου και αυτήν τη στιγμή υπάρχει μια ανακούφιση;

(Χειροκροτήματα από την πτέρυγα της Νέας Δημοκρατίας)

Και έχετε το θράσος να λέτε –άκουσα την κ. Αχτσιόγλου- για εννιά στους δέκα και ποιοι ευνοούνται. Τα μαθηματικά είναι απλά.

Σας διαβάζω τι ψηφίσατε, κύριε Τσακαλώτο. Τι είχατε ψηφίσει; Μονομελές Εφετείο Κακουργημάτων. Μπείτε στις προεισπράξεις. Σας διαβάζω ακριβώς τα νούμερα, όπως υπάρχουν. Ξέρετε τι παίρνει ένας δικηγόρος; Παίρνει 880 ευρώ. Ξέρετε τι αποδίδει ένα δικηγόρος; Αποδίδει 180 ευρώ ΕΦΚΑ. Είναι 165 ευρώ στο 22% του φόρου. Παίρνω τον δικηγόρο σαν παράδειγμα που είναι στη χαμηλότερη κλίμακα. ΦΠΑ 180 ευρώ. 525 ευρώ. Είδατε πως είναι κομμουνιστικό; Στα 880 ευρώ που θα πληρώσει θα του μείνουν 355 ευρώ. Συνέταιρος το κράτος. Προσέξτε. Ο χαμηλότερος δικηγόρος. Σας πήραμε την κλίμακα 22%. Εγώ που ήμουνα στο 45%, στα 880 ευρώ απέδιδα 650 ευρώ. Είχα κέρδος 230 ευρώ. Και αυτό εσείς το θεωρούσατε δίκαιη πολιτική.

Πάμε στο Τριμελές Εφετείο Κακουργημάτων. Προείσπραξη 1.200 ευρώ. ΕΦΚΑ 240 ευρώ. Φόρος 265 ευρώ. ΦΠΑ 235 ευρώ. 740 ευρώ. Πλήρωνε 1.200 ευρώ ο πελάτης στον δικηγόρο και απέδιδε 740 ευρώ. Και αυτό που σας λέω ήταν και για τον πολιτικό μηχανικό, ήταν και για τον γιατρό, ήταν για τον ελεύθερο επαγγελματία. Ποιόν; Αυτόν που είχε εισόδημα έως 10.000 ευρώ. Αυτός που πήγαινε παραπάνω έμπαινε στην κλίμακα μέχρι το 45%.

Τι κάνει, λοιπόν, τώρα ο κ. Βρούτσης, που έχετε το θράσος κάποιοι να λέτε για διορθώσεις στον νόμο Κατρούγκαλου; Ποιες διορθώσεις; Τελείως διαφορετική φιλοσοφία. Ερχόμαστε και λέμε, όχι κύριοι. Η ασφαλιστική εισφορά δεν είναι φόρος. Η ασφαλιστική εισφορά είναι κάτι, το οποίο δίνεις για να πάρεις πίσω. Και προφανώς λόγω παθογενειών των προηγουμένων ετών αντιλαμβανόμαστε ότι κάποιοι θα δώσουμε κάτι παραπάνω ενδεχομένως από αυτό που θα πάρουμε. Όχι, όμως, η δήμευση του Κατρούγκαλου με 33%. Και να λέτε με χαρά «ναι, και άμα ήθελες να έδινες και παραπάνω για να πάρεις περισσότερα». Δηλαδή, βάζατε ανθρώπους να δίνουν το 1/3 του εισοδήματός τους, να πληρώνουν έως και 1.700 ευρώ τον μήνα ασφαλιστικές εισφορές, για να πάρουν σύνταξη έξι και επτά κατοστάρικα. Και αυτό το θεωρείτε δίκαιο. Και φεύγω από το δίκαιο. Αριστεροί είστε στη φιλοσοφία. Λέτε: «Αυτός που βγάζει δύο χιλιάρικα να τον σκίσουμε. Δεν μας νοιάζει».

Πάμε, όμως, στην πρακτικότητα. Πιστεύατε ποτέ ότι θα παίρνατε πραγματικά εισοδήματα; Διότι τι γίνεται τώρα εδώ πέρα, που είναι το πιο σημαντικό πράγμα; Έχοντας πάει από το 22% στο 9% ο φόρος -οπότε να τελειώνει αυτό το παραμύθι- οποιαδήποτε αύξηση υπάρχει στην πρώτη κλίμακα καλύπτεται πλήρως από τον φόρο. Όφελος 1.300 ευρώ από τον φόρο, 320 ευρώ επιβάρυνση από τις ασφαλιστικές εισφορές. Κέρδος 980 ευρώ η πρώτη κλίμακα. Για να συνεννοούμαστε.

Τι γινόταν στην πραγματικότητα; Επειδή ο άλλος δεν είχε στο μυαλό του να δουλεύει για να πληρώνει την κυβέρνηση του ΣΥΡΙΖΑ, δεν είχαμε ειλικρινείς δηλώσεις. Διότι η απόλυτη σύνδεση των ασφαλιστικών εισφορών με το εισόδημα οδηγούσε υποχρεωτικά σε εισφοροδιαφυγή, ενώ τώρα δίνεται ένα κίνητρο. Γιατί όντας ο άλλος στην πρώτη κλίμακα και με 9%, πείτε μου για ποιο λόγο τα δέκα χιλιάρικα που δήλωνε, εάν ο άνθρωπος αυτός έβγαζε παραπάνω, να μην κάνει ειλικρινή φορολογική δήλωση. Γιατί πλέον βλέπει ένα κράτος που δεν τον κυνηγάει να πάει να του τα πάρει, όπως σας έδειξα με νούμερα. Και όταν έρχεστε εδώ, θα ήθελα να μην μιλάτε θεωρητικά. Εγώ σας φέρνω τις προεισπράξεις που έκανα τέσσερα χρόνια που βίωνα την πολιτική σας.

Κύριοι συνάδελφοι του ΣΥΡΙΖΑ, εάν πιστεύετε ότι αυτό το ασφαλιστικό ήταν δίκαιο, σας ρωτώ κάτι ευθέως: Γιατί δεν το εφαρμόσατε στους Βουλευτές; Βουλευτές ήσασταν. Εγώ έκανα φορολογική δήλωση σαν δικηγόρος τα εισοδήματα του Βουλευτή. Και μου έμενε το 35% των εισοδημάτων μου. Και στον Βουλευτή έμενε το 70% των εισοδημάτων του. Για ποιον λόγο, αφού ήταν δίκαιο το ασφαλιστικό Κατρούγκαλου, αυτό το οποίο ψηφίσατε για ελεύθερους επαγγελματίες, για αυτοαπασχολούμενους, για όλους τους ανθρώπους που βρίσκονται στην παραγωγική διαδικασία, δεν το ψηφίσατε για τους εαυτούς σας; Ξέρετε γιατί; Γιατί αυτό που σας ενδιάφερε ήταν να εξαθλιώσετε τη μεσαία τάξη. Δεν ήτανε λόγω του ότι πιστεύατε ότι έπρεπε να τους πάρετε λεφτά. Είναι ο πυρήνας της ιδεολογίας σας που λέει το εξής: Όταν ο άλλος βρίσκεται σε ένα επίπεδο αξιοπρεπούς διαβίωσης, στην πραγματικότητα έχει μια ελευθερία σε όλο το πλαίσιο σκέψης. Εσείς θέλατε άλλο πράγμα. Να κάνετε τον εξαθλιωμένο να παραμένει στο σημείο που είναι και να κάνετε περισσότερους εξαθλιωμένους, για να εξαρτώνται μετά από το μοίρασμα που θα έκανε ο κ. Τσακαλώτος.

Το ασφαλιστικό, λοιπόν, το οποίο έρχεται είναι στον πυρήνα της ιδεολογίας μας, της φιλελεύθερης ιδεολογίας, όπου ο άλλος έχει κίνητρο να παραμένει στην αγορά εργασίας περισσότερα χρόνια για να πάρει περισσότερα λεφτά. Και ξέρει ότι έχει μια δίκαιη καταβολή προς το κράτος και θα έχει και την αντιπαροχή, όταν έρθει η ώρα.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε συνάδελφε.

Τον λόγο έχει τώρα ο κ. Στολτίδης από το Κομμουνιστικό Κόμμα Ελλάδας. Αμέσως μετά ο κ. Μακρόπουλος και μετά ο κ Καρασμάνης από τη Νέα Δημοκρατία.

**ΝΙΚΟΛΑΟΣ ΠΑΠΑΝΑΣΤΑΣΗΣ:** Κυρία Πρόεδρε, κάτι έτυχε στον συνάδελφο και θα επιστρέψει σε λίγα λεπτά.

**ΠΡΟΕΔΡΕΥΟΥΣΑ (Σοφία Σακοράφα):** Τον λόγο έχει, λοιπόν, ο κ. Μαρκόπουλος.

**ΔΗΜΗΤΡΙΟΣ ΜΑΡΚΟΠΟΥΛΟΣ:** Ευχαριστώ, κυρία Πρόεδρε.

Κυρίες και κύριοι συνάδελφοι, δεν θα αναλύσω περισσότερο τεχνικά το θέμα το νέου ασφαλιστικού. Αυτό έχει ήδη καλυφθεί. Εμείς θα αποφύγουμε και τις ακραίες θέσεις του τύπου «θα σας μουτζώνει ο κόσμος». Δεν νομίζω ότι αυτά ανήκουν στον χώρο του ελληνικού Κοινοβουλίου. Υπάρχει, όμως, ένα πολύ ωραίο παλιό λαϊκό τραγούδι, το οποίο θα θυμίσω. Δεν θυμάμαι τον συνθέτη. Εγώ τα αναφέρω αυτά. Είναι το «θολωμένο μου μυαλό».

Κάτι τέτοιο, λοιπόν, μου θυμίζει η κριτική κυρίαρχα από την πλευρά της Αξιωματικής Αντιπολίτευσης, από την πλευρά του ΣΥΡΙΖΑ σε ό, τι αφορά το νέο ασφαλιστικό νομοσχέδιο. Ένα νομοσχέδιο, το οποίο ο Γιάννης Βρούτσης φέρνει, το οποίο έχει μελετήσει πάρα πολύ καλά. Είναι από τους βαθύτερους γνώστες των ασφαλιστικών δεδομένων, των ασφαλιστικών πραγμάτων στη χώρα μας.

Και λέω «θολωμένα μυαλά» γιατί σας ακούω να μιλάτε ως μωρές παρθένες, ως άσπιλοι, ως αμόλυντοι, ως κάποιοι, οι οποίοι δεν ασχολήθηκαν με το ασφαλιστικό, ως εκείνοι οι οποίοι τελικά μόνο αυξήσεις έδιναν στις συντάξεις, εκείνοι οι οποίοι ήταν σε μια λογική «πάρε κόσμε, εμείς χαρίζουμε, χαρίζει η ομάδα». Ο Έλληνας συνταξιούχος από τα χρόνια σας έφυγε πολύ ευχαριστημένος, με πρόσθετο εισόδημα. Και τελικά ρωτώ: Γιατί, βρε παιδιά, τελικά σας καταψήφισε αυτός ο Έλληνας συνταξιούχος; Γιατί σε όλες τις ποιοτικές μετρήσεις, σε όλες τις αναλύσεις, ο συνταξιούχος σας καταψήφισε.

Να σας θυμίσω: Εσείς δεν κόψατε συντάξεις; Εσείς δεν φορολογικοποιήσατε το ασφαλιστικό; Ποιος ήταν; Εσείς δεν ήσασταν; Το κίνημα της γραβάτας το θυμόσαστε; Επειδή όλοι μιλάμε κινηματικά, αλλά ξεχνάμε και τα άλλα κινήματα. Δεν είναι μόνο τα κινήματα, τα οποία έρχονται από συγκεκριμένους πολιτικούς χώρους, είναι και τα κινήματα της κοινωνίας. Το κίνημα, λοιπόν, της γραβάτας ήταν εδώ. Έδωσε αγώνες. Πολιτικοί μηχανικοί, δικηγόροι, ελεύθεροι επαγγελματίες, τους οποίους ρημάξατε.

Ακούστε το αυτό, γιατί έχει μεγάλη σημασία. Περίπου στα 500 εκατομμύρια ευρώ ήταν η απώλεια ασφαλιστικών εσόδων ξέρετε από τι; Επειδή οι ελεύθεροι επαγγελματίες δεν άντεξαν. Τι έκαναν; Έγιναν σαράντα τρεις χιλιάδες ιδρύσεις ΙΚΕ για να αποφύγουν τα βάρη, τα οποία εσείς τους φορτώσατε. Αφού εσείς τα κάνατε τόσο καλά. Ήταν τόσο εξαιρετικά όλα όσα κάνατε. Αυτή, λοιπόν, η αποφυγή πληρωμών - εισφορών είναι δικό σας έργο. Και αυτό γιατί περνούσε πολύ καλά ο ελεύθερος επαγγελματίας. Περνούσε πάρα πολύ καλά ο Έλληνας ασφαλισμένος.

Θα σας εξομολογηθώ και κάτι. Με τις ασφαλιστικές παρεμβάσεις σας εγώ προσωπικά -γιατί ο κόσμος νομίζει ίσως ότι, επειδή βγήκαμε Βουλευτές, όλα είναι ρόδινα- ήρθα σε οικονομικό αδιέξοδο, όπως και πάρα πολύ συνάδελφοι δημοσιογράφοι, οι οποίοι είχαμε μπλοκ παροχής υπηρεσιών. Μετά από είκοσι τέσσερα χρόνια συνεχούς δραστηριότητας –εγώ πρώτα άνοιξα μπλοκ παροχής υπηρεσιών και μετά πέρασα σε μισθωτή υπηρεσία- αναγκάστηκα να κλείσω το μπλοκ παροχής υπηρεσιών μου.

Μας φτωχοποιήσατε. Και τώρα έρχεστε να μας πείτε τί με το θολωμένο σας μυαλό; Ότι είναι, λέει, ένα κακό ασφαλιστικό και ότι εσείς, λέει, τα κάνατε όλα καλά. Και δώσατε, λέει, και δέκατη τρίτη σύνταξη. Δεν σας προλαβαίνουμε από τα καλά που κάνατε όλα αυτά τα χρόνια. Και επαναλαμβάνω. Ο ελληνικός λαός γιατί σας καταψήφισε;

Λόγω, λοιπόν, της αποτυχίας σας, αγαπητοί συνάδελφοι -κυρίαρχα του ΣΥΡΙΖΑ- λόγω της ιδεοληψίας σας επαγγελματίες φτωχοποιήθηκαν. Ρημάχτηκε η μεσαία τάξη. Και αυτό δίχως ασφαλιστικό pay back, δίχως ανταπόδοση. Οι ελεύθεροι επαγγελματίες κυρίαρχα, για τους οποίους εγώ θέλω να μιλήσω σήμερα, λιώσαμε. Καταποντιστήκαμε. Διαλυθήκαμε. Και φταίτε εσείς.

Οι πολιτικές σας έχουν ονοματεπώνυμο. Είναι συγκεκριμένες. Είναι δογματικές. Είναι ιδεοληπτικές. Είναι τα θολωμένα σας μυαλά.

Πάμε παρακάτω.

Εσείς δεν μειώσατε –ή πιο σωστά, εξαϋλώσατε- το ΕΚΑΣ; Ποιος το έκανε; Η «πρώτη φορά αριστερά» το έκανε, που σαφώς δεν θα επαναληφθεί, γιατί ο ελληνικός λαός γνωρίζει και ξέρει. Η «πρώτη φορά αριστερά» εξαΰλωσε το ΕΚΑΣ.

Εσείς δεν μειώσετε τις συντάξεις; Και τώρα, μιλάτε και κουνάτε το δάχτυλο; Εμείς –ξέρετε- δεν είμαστε λωτοφάγοι. Αυτούς να τους ψάξετε σε άλλες χώρες. Σας ξέρουμε. Σας θυμόμαστε. Και θα σας θυμίζουμε διαρκώς τον ελληνικό λαό.

Πολιτευτήκατε επί τεσσεράμισι χρόνια, κουνώντας το δάχτυλο για ένα πολιτικό σύστημα σαράντα και πλέον ετών. Νομίζετε εσείς ότι εμείς μέχρι το 2023 και μέχρι και το 2027, που θα πάρουμε και τη δεύτερη τετραετία, θα ξεχάσουμε τι έκανε η «πρώτη φορά αριστερά»; Θα είμαστε εδώ και θα σας θυμίζουμε όλα αυτά τα οποία κάνατε την «πρώτη φορά αριστερά».

Μη ζητάτε λοιπόν τα ρέστα. Διότι ρέστα δεν θα πάρετε. Διότι ρέστα δεν υπάρχουν. Διαλύσατε τον Έλληνα επαγγελματία και τον Έλληνα συνταξιούχο.

Ο Γιάννης Βρούτσης λοιπόν έφερε μία τομή, ένα καθαρό, ένα βιώσιμο ασφαλιστικό για ψήφιση. Εγώ τον Γιάννη Βρούτση τον ξέρω και τον τιμώ ως έναν τίμιο πολιτικό, που ποτέ δεν έκρυψε τις απόψεις του. Και ήταν σαφής, δομημένος και μετρημένος.

Φέρνει λοιπόν ο Γιάννης Βρούτσης ένα τίμιο ασφαλιστικό. Αυτός είναι ο τίτλος: «Ένα τίμιο ασφαλιστικό», καθαρό. Φέρνει έναν νόμο για πρώτη φορά μετά από έντεκα σκληρά χρόνια. Και για αυτά τα χρόνια ευθύνεται και η δική σας ιδεοληψία και λάθη. Και η δική σας ιδεοληψία κόστισε. Και είναι το πρώτο ασφαλιστικό νομοσχέδιο, το οποίο δεν μιλάει για μειώσεις. Μιλάει για αυξήσεις. Και δίνει στον βασανισμένο πραγματικά συνταξιούχο, στον βασανισμένο Έλληνα ελπίδα. Αυτό το ασφαλιστικό νομοσχέδιο αποσυνδέει το εισόδημα από την εισφορά και δίνει ελευθερία επιλογής ασφαλιστικής κλίμακας.

Αυτός -για να σας μαθαίνουμε λίγο- είναι ο πολιτικός φιλελευθερισμός, το δικαίωμα της επιλογής, η αποσύνδεση από το εισόδημα. Διότι είστε κολλημένοι με πρακτικές που δεν τις καταδικάσαμε εμείς μόνο ως ελληνικός λαός. Παγκόσμια καταδικάστηκαν. Και είστε εκεί, στο μεγάλο κράτος, στην πίεση του επιτυχημένου, στην πίεση της αριστείας.

Η Νέα Δημοκρατία, λοιπόν και ο Γιάννης Βρούτσης στέκεται στο ύψος της περίστασης. Κατανοήσαμε γρήγορα τα προβλήματα ενός δογματικού στην αντίληψη νόμου, του νόμου του δικού σας. Διορθώσαμε αδικίες για ανάπηρους, για χήρες, για ασθενή μέλη. Και θα το επαναλάβω από αυτό εδώ το Βήμα: Η Νέα Δημοκρατία είναι η μεγάλη λαϊκή παράταξη, από τον λαό, για τον λαό.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Το είδαμε στα νησιά.

**ΔΗΜΗΤΡΙΟΣ ΜΑΡΚΟΠΟΥΛΟΣ:** Καταλαβαίνουμε ότι ζορίζεστε με τη συμμαχία σας με την Ακροδεξιά.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Σας είδαμε στα νησιά.

**ΔΗΜΗΤΡΙΟΣ ΜΑΡΚΟΠΟΥΛΟΣ:** Με την Ακροδεξιά έτσι;

(Θόρυβος από την πτέρυγα του ΣΥΡΙΖΑ)

Για πείτε μας, είναι φασίστες, για να σας το επιστρέψω;

Παρακαλώ, να αφαιρεθεί ο χρόνος.

Είναι φασίστες και ακροδεξιοί αυτοί που αντιδρούν ή ενεργοί πολίτες…

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, δεν θα αφαιρέσω χρόνο. Συνεχίστε την ομιλία σας, παρακαλώ.

**ΔΗΜΗΤΡΙΟΣ ΜΑΡΚΟΠΟΥΛΟΣ:** Διότι το 2016, το 2017, το 2018 και το 2019 ήταν φασίστες.

Συμπράττετε με φασίστες. Διότι εσείς τους λέγατε έτσι. Δεν τους λέγαμε εμείς. Τώρα, είναι ενεργοί πολίτες αυτοί που λέγατε φασίστες…

(Θόρυβος από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, συνεχίστε την ομιλία σας, σας παρακαλώ!

**ΔΗΜΗΤΡΙΟΣ ΜΑΡΚΟΠΟΥΛΟΣ:** Σας εκφράζει ο Μουτζούρης;

**ΠΡΟΕΔΡΕΥΟΥΣΑ (Σοφία Σακοράφα):** Σας παρακαλώ, κύριε συνάδελφε!

**ΔΗΜΗΤΡΙΟΣ ΜΑΡΚΟΠΟΥΛΟΣ:** Τον Μουτζούρη πάνω σας να τον πάρετε. Και τον ασφαλιστικό «μουτζούρη» που για τόσο καιρό είχατε υποχρεώσει τον Έλληνα συνταξιούχο να έχει πάνω από το κεφάλι.

(Θόρυβος από την πτέρυγα του ΣΥΡΙΖΑ)

Ο «μουτζούρης» των μειώσεων είναι πάνω σας. Οι νέες συντάξεις είναι αυξημένες. Είστε το κόμμα του «μουτζούρη», του ασφαλιστικού «μουτζούρη». Πάντα τέτοιοι θα είστε και πάντα για τέτοιους θα σας θυμόμαστε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, προηγουμένως έγινε μια παρατήρηση σε συνάδελφο για τον τρόπο που μίλησε. Παρακαλώ, δεν είναι τρόπος αυτός. Έτσι δεν είναι;

**ΔΗΜΗΤΡΙΟΣ ΜΑΡΚΟΠΟΥΛΟΣ:** Για ποιο πράγμα λέτε;

**ΠΡΟΕΔΡΕΥΟΥΣΑ (Σοφία Σακοράφα):** Αναφέρομαι για το Μουτζούρη που αναφέρατε προηγουμένως. Σας παρακαλώ πάρα πολύ! Θα σας ζητήσω κι εσάς να ανακαλέσετε αυτή την έκφραση….

**ΔΗΜΗΤΡΙΟΣ ΜΑΡΚΟΠΟΥΛΟΣ:** Μα, τι λέτε τώρα…

(Θόρυβος από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Σοφία Σακοράφα):** Κύριοι συνάδελφοι, παρακαλώ πολύ! Είμαστε στην Αίθουσα του Κοινοβουλίου.

**ΔΗΜΗΤΡΙΟΣ ΜΑΡΚΟΠΟΥΛΟΣ:** Δεν ανακαλώ τίποτα.

(Θόρυβος από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Σοφία Σακοράφα):** Κύριοι συνάδελφε, επιτρέψτε μου να πω ότι η συζήτηση πηγαίνει εξαιρετικά μέχρι τώρα. Καλό είναι να μην εκνευριζόμαστε με τον τρόπο που μιλάμε. Σας παρακαλώ, αφήστε τους συναδέλφους να πουν ο καθένας την άποψή του …

**ΔΗΜΗΤΡΙΟΣ ΜΑΡΚΟΠΟΥΛΟΣ:** Κυρία Πρόεδρε, δεν σας είδα να ζητάτε ανάκληση από το ΚΚΕ για το ότι ο λαός θα μουτζώνει τον Βρούτση.

**ΠΡΟΕΔΡΕΥΟΥΣΑ (Σοφία Σακοράφα):** Δεν ήσασταν μέσα. Δεν παρακολουθήσατε. Για αυτό, θα σας παρακαλέσω να ανακαλέσετε και αυτό.

**ΔΗΜΗΤΡΙΟΣ ΜΑΡΚΟΠΟΥΛΟΣ:** Το «μουτζούρης» παραμένει.

**ΠΡΟΕΔΡΕΥΟΥΣΑ (Σοφία Σακοράφα):** Κύριε Στολτίδη, έχετε τον λόγο.

**ΛΕΩΝΙΔΑΣ ΣΤΟΛΤΙΔΗΣ:** Ευχαριστώ πολύ, κυρία Πρόεδρε.

Όπως και σε όλες τις άλλες περιπτώσεις, βρήκατε πάλι μια εύηχη λέξη για να κρύψετε μία μεγάλη ληστεία, για τη διάλυση της μεγάλης κατάκτησης της εργατικής τάξης, αυτή της κοινωνικής ασφάλισης. Την ονομάσατε «μεταρρύθμιση», την καταλήστευση δηλαδή των συνταξιοδοτικών και ασφαλιστικών ταμείων από το κράτος, τις τράπεζες και τα κοράκια των ασφαλιστικών επιχειρήσεων.

Ονομάσατε «μεταρρύθμιση» τη ληστεία 100 δισεκατομμυρίων των κυβερνήσεων σας την τελευταία δεκαετία, αλλά και τα άλλα 100 δισεκατομμύρια προηγούμενα, που οδήγησαν όλα μαζί με τον νόμο Κατρούγκαλου στα γνωστά -μην επαναλαμβανόμαστε- ποσοστά αναπλήρωσης, κατάργηση της δέκατης τρίτης σύνταξης, κατάργηση ΕΚΑΣ κ.λπ.. Οδήγησαν δηλαδή σε συντάξεις πείνας τη συντριπτική πλειοψηφία των συνταξιούχων. Και ήρθε ο νόμος Βρούτση να κλείσει οι πόρτες και παράθυρα του νόμου Κατρούγκαλου, για να μην έχει πλέον καμμία τύχη οποιαδήποτε διεκδίκηση, έστω και δικαστική.

Η μεγάλη αυτή μεταρρυθμιστική προσπάθεια όλων σας, όπως ονομάζεται, στέλνει ακόμη και σε αυτούς που δούλεψαν αδιαλείπτως σαράντα ολόκληρα χρόνια, δηλαδή αυτούς που πλέον αποτελούν είδος προς εξαφάνιση, σύνταξη με 384 ευρώ εθνική και 250 ευρώ ανταποδοτική, δηλαδή 634 ευρώ. Και αφήνετε ανοιχτό τον δρόμο για περαιτέρω μειώσεις και μελλοντικές αλλαγές στα ποσοστά αναπλήρωσης, κόψιμο της προσωπικής διαφοράς, ανάγκες για δημοσιονομικό χώρο και άλλα τέτοια. Δηλαδή σίγουρα πράγματα.

Αδειάσατε τα ταμεία και κάνατε και αναλογιστικές μελέτες. Για επιστρέψτε τα 200 δισεκατομμύρια και κάντε μετά τις αναλογιστικές μελέτες να δούμε τότε τα περί βιωσιμότητας. Επιστρέψτε τις εισφορές του κράτους και της εργοδοσίας και κάντε μετά τις αναλογιστικές μελέτες. Τότε θα δείτε, τι βιωσιμότητα εξασφάλισαν οι εργαζόμενοι για αυτούς και τα παιδιά τους.

Εδώ, όμως, αυτό που είναι και ιστορικά μεγάλη ανατροπή είναι το έγκλημα που κάνετε εις βάρος των νέων εργαζομένων, τη νέα γενιά. Για όλους αυτούς, από εδώ και πέρα, εξασφαλίζετε όρια ηλικίας συνταξιοδότησης τέτοια που δεν θα τα φτάνει κανείς πλέον και αιματηρές εισφορές που θα πηγαίνουν στις τσέπες μιας χούφτας επιχειρηματικών ομίλων και με τη διασφάλιση για αυτούς ότι δεν θα υποχρεούνται να επιστρέψουν τίποτα σε παροχές.

Πηγαίνετε λοιπόν τα όρια συνταξιοδότησης από τη μία στα εβδομήντα χρόνια και από την άλλη, στρώνετε το χαλί να μην μπορεί κανείς να φτάσει εκεί με θεμελιωμένα δικαιώματα. Διότι η γιγάντωση των ευέλικτων μορφών εργασίας των συμβάσεων ορισμένου χρόνου, οι οποίες και φέτος ξεπέρασαν τις νέες προσλήψεις στις σταθερές και εργασιακές σχέσεις, το όριο της ανασφάλιστης εργασίας που επεκτείνεται ραγδαία, το ακατέβατό ποσοστό ανεργίας πολύ πάνω από ένα εκατομμύριο διαμορφώνει για την πλειοψηφία πλέον του εργατικού δυναμικού μέσο όρο συνταξιοδότησης μετά από εξήντα χρόνια δουλειάς.

Για όσους βέβαια καταφέρουν να ξεπεράσουν αυτές τις συμπληγάδες της εκτεταμένης ανεργίας, της κινητικότητας, αλλά και τα ίδια ανθρώπινα βιολογικά όρια τους ανταμείβετε με τις κατώτερες παροχές, αφού εξασφαλίσατε την εκτίναξη της ενοικιαζόμενης εργασίας και της εργολαβικής απασχόλησης, την κατάργηση των συλλογικών συμβάσεων εργασίας που θα οδηγήσει στη συμπίεση κάθε μέσου μισθού προς τον κατώτατο και τις χιλιάδες απολύσεις που επίκεινται σε ΔΕΗ, «ΛΑΡΚΟ», τράπεζες, ΟΤΕ, λιπάσματα και αλλού.

Βέβαια, δεν είναι τυχαίο ότι τρίβει τα χέρια του ο ΣΕΒ μέσω του ΙΟΒΕ όταν λέει ότι με το νέο ασφαλιστικό σύστημα θα εξοικονομηθούν τα επόμενα τριάντα χρόνια 80 εκατομμύρια, με 100 εκατομμύρια ευρώ. Τι σημαίνει «θα εξοικονομηθούν»; Και ο ΣΕΒ δεν τρίβει τα χέρια του για τη βιωσιμότητα του ασφαλιστικού, αλλά για τη βιωσιμότητα και τη συνέχιση της ληστείας.

Φέρατε να τοποθετηθεί στην επιτροπή με τους φορείς η ΓΣΕΕ που η πλειοψηφία της έβαλε τη σφραγίδα στην εφαρμογή όλων των παραπάνω. Φέρατε αυτούς που τους απέρριψαν όλοι οι εργαζόμενοι, που όπου βρεθούν και όπου σταθούν βρέχει και κάνουν πως δεν καταλαβαίνουν γιατί. Τους φέρατε για να μας πουν τι; Τους φέρατε για να μας πουν ότι συμφωνούν και ότι θα μπουν μπροστά στο να παιχτούν οι εισφορές των εργαζομένων στον χρηματιστηριακό τζόγο και να γίνουν καπνός; Βέβαια, είναι λογικό γιατί ήρθε ο εργοδότης συνδικαλιστής υπεύθυνος Τύπου. Μη μας τον παρουσιάζετε όμως ως εκπρόσωπο των εργαζομένων. Όλη η Ελλάδα είδε ποιον εκπροσωπεί, δηλαδή κανέναν. Έτσι, μαζέψατε την αποδοχή της λαϊκής πλειοψηφίας; Μπράβο σας για τον φερέγγυο τρόπο σας.

Τους ανταμείψατε βέβαια στο προχθεσινό συνέδριο της ΓΣΕΕ, επιβάλλοντας με τα ΜΑΤ και το όργιο νοθείας και την είσοδο των εργοδοτών συνδικάτα και την παραμονή των καρεκλοκένταυρων στις παχυλές από τα προνόμια καρέκλες τους. Και ήταν όλων σας οι παρατάξεις εκεί. Και του ΠΑΣΟΚ και της Νέας Δημοκρατίας και του ΣΥΡΙΖΑ. Ήταν κλειδωμένες δυο μέρες στο πολυτελέστατο ξενοδοχείο που πληρώθηκε με τα χρήματα των εργαζομένων και φυλαγμένες από εκατοντάδες άνδρες των ΜΑΤ για να γίνει σωστά η βρώμικη μοιρασιά.

Συμβάλατε, όμως, καθοριστικά στην αποκάλυψη του ρόλου σας, του ρόλου των ανθρώπων σας στο εργατικό κίνημα. Οι εργαζόμενοι πλέον ξέρουν καλύτερα και είναι αυτοί που θα πουν την τελευταία κουβέντα.

Κρύβετε, επίσης, όλοι σας ότι η κοινωνική ασφάλιση δεν είναι μόνο η σύνταξη. Είναι για η υγεία, η πρόνοια, η ιατροφαρμακευτική περίθαλψη, τα εμβόλια των παιδιών, η προστασία της μητρότητας, η προστασία από τα επαγγελματικά ατυχήματα. Όλα αυτά ήταν παροχές μέσα στο σύστημα κοινωνικής ασφάλισης, κατάκτηση και αυτά. Τα τσακίσατε και με τη ληστεία των ασφαλιστικών ταμείων από τα κοράκια των ασφαλιστικών εταιρειών και με τη συνεχή υποχρηματοδότηση του τομέα της υγείας.

Δεν αφήσατε κολυμπηθρόξυλο στα νοσοκομεία. Ονομάσατε ελάχιστο βασικό πακέτο την αθλιότητα του να μην μπορεί κανείς να γιατρευτεί ακόμα και από τις στοιχειώδεις ασθένειες. Φτάσετε στο σημείο οι ιδιωτικές επιχειρήσεις την υγεία να αποτελούν τη μόνη επιλογή και αυτές για να σε ασφαλίσουν σε κοιτάνε αν έχει στραβά δόντια ή κανένα κιλό παραπάνω για να του φορτώσουν υπέρογκες εισφορές. Διότι για κάτι σοβαρότερο ούτε κουβέντα για ασφάλιση. Και όποιον πάρει ο χάρος φυσικά.

Ρωτάμε: Αυτή είναι η ζωή που ετοιμάζετε για τους εργαζόμενους, τη νέα γενιά; Αυτούς, δηλαδή, που φέρνουν την τέταρτη βιομηχανική επανάσταση για την οποία μιλάτε όλοι σας με κάθε ευκαιρία λες και είναι κανένα καιρικό φαινόμενο; Αυτούς που κατασκευάζουν και χειρίζονται νέες μηχανές που είναι πιο γρήγορες, που κάνουνε την παραγωγή πιο αυτοματοποιημένη και ικανή να παράγει τα πάντα που χρειάζεται ένας άνθρωπος σε πολύ λιγότερο χρόνο και με πολύ λιγότερο κόπο. Αυτούς καταδικάζετε σε δουλειά με όρους εξόντωσης, σε μισθό που να μην μπορούν να αναπαράγουν την ίδια τους την ύπαρξη. Σε αυτούς λέτε ότι θα έχουν δικαίωμα να γιατρευτούν αυτοί και τα παιδιά τους και ότι δεν θα έχουν δικαίωμα στη σύνταξη; Και χωρίς ντροπή κοτσάρετε και τη λέξη αξιοπρέπεια δίπλα σε αυτή τη χαμοζωή που τους ετοιμάζετε.

Λέτε, αξιοπρεπής κατώτατος μισθός, αξιοπρεπής σύνταξη, αξιοπρεπής πρόσβαση στην υγεία και στην περίθαλψη. Σας λέμε ότι την κοστολογήσατε πολύ χαμηλά την αξιοπρέπεια για τους παραγωγούς του πλούτου, κύριοι.

Έννοια σας, όμως, και η εργατική τάξη ξέρει να κοστολογεί την ύπαρξη, την αξία της, αλλά και αυτήν των παιδιών της με πολύ διαφορετικό τρόπο και θα το κάνει ξεκάθαρο όλο και πιο δυνατούς, πιο μαζικούς και αποφασιστικούς αγώνες.

Χαράξετε όλοι σας για τη συντριπτική πλειοψηφία του λαού μας έναν μονόδρομο που, όχι μόνο δεν πρόκειται να ανεχτεί να τον διαβεί, αλλά σύντομα δεν θα έχει καμμία άλλη επιλογή από το να χαράξει τον δικό του μονόδρομο, που δεν είναι άλλος από το γκρέμισμα όλων αυτών που του τσακίζουν τη ζωή. Γιατί έτσι ξέρουν ότι τους περιμένει μια ζωή αντίστοιχη του απίστευτου πλούτου που μόνο οι ίδιοι παράγουν.

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε συνάδελφε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής, είκοσι τέσσερις μαθήτριες και μαθητές και δύο συνοδοί εκπαιδευτικοί από το 16ο Δημοτικό Σχολείο Γλυφάδας.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Τον λόγο τώρα έχει ο κ. Καρασμάνης από τη Νέα Δημοκρατία, αμέσως μετά ο κ. Μανωλάκος, επίσης, από τη Νέα Δημοκρατία και κατόπιν ο κ. Γκόκας από το Κίνημα Αλλαγής.

**ΓΕΩΡΓΙΟΣ ΚΑΡΑΣΜΑΝΗΣ:** Ευχαριστώ, κυρία Πρόεδρε.

Κυρίες και κύριοι συνάδελφοι, πρώτα - πρώτα πρέπει να δούμε χωρίς μικροκομματικούς παραμορφωτικούς φακούς, αλλά κυρίως με χειροπιαστά συγκριτικά στοιχεία πώς έχει λειτουργήσει το ισχύον σήμερα ασφαλιστικό σύστημα, ποιες ήταν οι επιπτώσεις του σε όλες τις κατηγορίες των ασφαλισμένων και ποιες ρυθμίσεις δρομολογούνται με το καινούργιο.

Είναι νωπές οι μνήμες για τις σφοδρές αντιδράσεις εργαζομένων και συνταξιούχων που είχε προκαλέσει ο περιβόητος ν.4387/2016, ο νόμος Κατρούγκαλου όπως καθιερώθηκε να αποκαλείται, ο όποιος βέβαια έχει κριθεί αντισυνταγματικός από το Συμβούλιο της Επικρατείας.

Ενώ το υπό συζήτηση νομοσχέδιο, όπως προκύπτει από το σύνολο των διατάξεών του και όπως θα τεκμηριώσω στη συνέχεια, διορθώνει ριζικά όλες τις αδικίες που είχαν δημιουργηθεί. Θα ξεκινήσω, κατ’ αρχάς, με το γεγονός ότι ως τώρα οι ασφαλιστικές εισφορές καθορίζονταν βάσει του φορολογητέου εισοδήματος. Επιπλέον οι ασφαλιστικές εισφορές της προηγούμενης χρονιάς -πανευρωπαϊκή πρωτοτυπία- προστίθεντο στο φορολογητέο εισόδημα.

Σε συνδυασμό με τους υψηλούς φορολογικούς συντελεστές δήμευαν το όποιο εισόδημα και καθιστούσαν ασύμφορη την εργασία. Τώρα με τον νέο νόμο της ελεύθερης επιλογής της ασφαλιστικής κατηγορίας θα εκπίπτουν από το φορολογητέο εισόδημα.

Κυρίες και κύριοι συνάδελφοι, η Νέα Δημοκρατία είχε δεσμευτεί ότι θα αλλάξει το συγκεκριμένο νόμο και αυτό ακριβώς πράττει σήμερα υλοποιώντας τις προεκλογικές εξαγγελίες και δεσμεύσεις της. Στο πλαίσιο αυτά φέρνει αυτό το νομοσχέδιο που δεν έχει καμμία περικοπή συντάξεων, αντιθέτως έχει αυξήσεις. Οι σημερινοί και αυριανοί εργαζόμενοι, αυτοί που έχουν ή θα συμπληρώσουν τριάντα χρόνια ασφάλισης, θα έχουν αυξημένες συντάξεις. Συνεπώς είναι ένα ασφαλιστικό σύστημα που στηρίζεται απόλυτα πάνω στις σύγχρονες διεθνώς κοινωνικοασφαλιστικές αρχές και αντιλήψεις της ανταποδοτικότητας, της δικαιοσύνης, της ευελιξίας.

Είναι, όμως, και καινοτόμο. Δίνει τη δυνατότητα στον εργαζόμενο να επιλέξει την ασφαλιστική κατηγορία που επιθυμεί και την οποία κάθε χρόνο μπορεί να την αλλάζει προς τα πάνω ή προς τα κάτω, ανάλογα με τις δυνατότητες και τις επιλογές του. Σε αντίθεση με το ν. 4387, που λειτουργούσε ισοπεδωτικά εξωθώντας τους εργαζόμενους τη φοροδιαφυγή και εισφοροαποφυγή.

Είναι, επίσης, σημαντικό ότι το νομοσχέδιο της Κυβέρνησης δίνει σε όλους ανεξαιρέτως τους νεοεισερχόμενους στην εργασία τη δυνατότητα να έχουν εισφορές για τα πέντε χρόνια, ενώ με τον προηγούμενο νόμο αυτό γινόταν μόνο για τους γιατρούς και δικηγόρους και μηχανικούς, που και από αυτούς, μετά την παρέλευση της πενταετίας, τους ζητούσαν να πληρώσουν τις διαφορές.

Σοβαρή μεταρρύθμιση είναι ότι ο πρωτογενής τομέας, αγρότες, κτηνοτρόφοι και ψαράδες, αντιμετωπίζονται με την πρέπουσα ευαισθησία μέσα από ένα ειδικό προστατευτικό πλαίσιο που μεταξύ των άλλων δίνει και σε αυτούς τη δυνατότητα της ελεύθερης επιλογής ασφαλιστικής κατηγορίας κάθε χρόνο.

Με δυο κουβέντες, συνάδελφοι, το ισοζύγιο στην πλάστιγγα των φορολογικών και ασφαλιστικών ταμείων είναι θετικό για τους ασφαλισμένους, εργαζόμενους και συνταξιούχους. Ακόμη είναι πασιφανής η ειδική μέριμνα για όλους τους συνταξιούχους. Ειδικότερα οι συνταξιούχοι αγρότες και πολύτεκνοι θα μπορούν να συνεχίσουν την επαγγελματική τους δραστηριότητα χωρίς καμμία απολύτως περικοπή της σύνταξής τους.

Όσον αφορά στους συνταξιούχους του δημοσίου και ιδιωτικού τομέα θα έχουν πλέον τη δυνατότητα να εντάσσονται νόμιμα στην αγορά εργασίας και να εξακολουθούν να λαμβάνουν το 70% της σύνταξής τους. Ειδική μέριμνα υπάρχει και για τους ΑΜΕΑ, καθώς όσοι έχουν απόλυτη αναπηρία θα εξαιρούνται από την υποχρέωση καταβολής εισφοράς 6% υπέρ υγείας.

Κυρίες και κύριοι συνάδελφοι, η Κυβέρνηση δίνει ιδιαίτερη βαρύτητα και στο δημογραφικό, ένα φλέγον ζήτημα που απειλεί να εξελιχθεί σε ωρολογιακή βόμβα για την κοινωνία και τη χώρα μας, με δραματικές επιπτώσεις στο ασφαλιστικό μας σύστημα. Πέραν από τις 2.000 ευρώ για κάθε νέο παιδί, πέρα από το αφορολόγητο και τα επιπλέον 1.000 ευρώ αφορολόγητα για κάθε παιδί, θεσπίζει με το ασφαλιστικό για την εργαζόμενη μητέρα διάταξη που δίνει έκπτωση 50% στις ασφαλιστικές εισφορές και αφορά είτε σε μητέρες με άμισθη σχέση εργασίας, είτε σε αυτοαπασχολούμενες, είτε σε ελεύθερους επαγγελματίες, είτε σε αγρότισσες.

Επίσης, για πρώτη φορά διευρύνεται πραγματικά η υπαγωγή στην επικουρική σύνταξη για εκατοντάδες χιλιάδες ασφαλισμένους που μέχρι τώρα δεν είχαν αυτή τη δυνατότητα, μεταξύ αυτών και αγρότες που πλέον μπορούν να αυξήσουν αν θέλουν τις συντάξιμες αποδοχές τους.

Ακόμη μειώνεται ο απαιτούμενος χρόνος εργασίας από εβδομήντα πέντε μέρες για τον μισθωτό σε πενήντα μέρες το χρόνο και για τον μην μισθωτό από τρεις μήνες σε δύο μήνες τον χρόνο, για τη θεμελίωση ασφαλιστικής ικανότητας και παροχών υγειονομικής περίθαλψης.

Επιταχύνεται η απονομή σύνταξης στις περιπτώσεις διαδοχικής ασφάλισης και μάλιστα με τη θεμελίωση του συνταξιοδοτικού δικαιώματος μειώνονται οι απαιτούμενες ημέρες ασφάλισης από τις χίλιες πεντακόσιες στις χίλιες. Επίσης τα πεντακόσια ένσημα που μέχρι τώρα έπρεπε να έχουν την τελευταία πενταετία, μειώνονται στα τριακόσια.

Θα ήθελα εδώ να επανέλθω στην πρότασή μου που έκανα στην επιτροπή και που αφορά τους εποχικούς εργαζόμενους, όπως δασεργάτες, υλοτόμους, εργαζόμενους σε εποχικά εργοστάσια, σε τουριστικά επαγγέλματα, οικοδόμους, μουσικούς κ.λπ., οι οποίοι πληρούν όλες τις προϋποθέσεις για να πάρουν μειωμένη σύνταξη, σκοντάφτουν, όμως, στα πεντακόσια ένσημα και ειδικότερα στα εκατό ένσημα που υποχρεούνται να έχουν κάθε χρόνο της τελευταίας πενταετίας και τα οποία η φύση της εργασίας τους δεν τους επιτρέπει να έχουν κάθε χρόνο, αφού τη νέα χρονιά μπορεί να κάνουν εκατόν είκοσι μεροκάματα, την επόμενη εβδομήντα ή ογδόντα.

Γι’ αυτόν τον λόγο πρότεινα αυτοί οι εποχικά εργαζόμενοι τα πεντακόσια ένσημα που πρέπει να έχουν την τελευταία πενταετία, να είναι συνολικά σωρευτικά και όχι εκατό για κάθε χρόνο. Και είμαι βέβαιος ότι ο Υπουργός, με την ευαισθησία που τον χαρακτηρίζει, θα κάνει αποδεκτή την πρόταση στο αμέσως επόμενο νομοσχέδιο.

Σημαντική καινοτομία είναι και η σύσταση του e-ΕΦΚΑ που εισάγει την ψηφιοποίηση, με την οποία μειώνεται ο χρόνος απονομής σύνταξης. Διότι εκατοντάδες χιλιάδες συντάξεις είναι εκκρεμείς και όλοι αυτοί οι άνθρωποι περιμένουν επί χρόνια να τις πάρουν και να επιβιώσουν αξιοπρεπώς.

Και επειδή οι συνάδελφοι του ΣΥΡΙΖΑ επικαλούνται συνεχώς ως επιχείρημα την κατάργηση της κατ’ ευφημισμό δέκατης τρίτης σύνταξης, που δόθηκε παραμονές των εκλογών, ακολουθώντας την κουτοπόνηρη τακτική του Χότζα, μια είναι η απάντηση: Ξεχνούν ότι στέρησαν, μεταξύ άλλων, από τους χαμηλοσυνταξιούχους ένα δισεκατομμύριο με την κατάργηση του ΕΚΑΣ και ακόμα 800 εκατομμύρια με την αύξηση της εισφοράς υπέρ υγείας κατά 50% στις κύριες και κατά 100% στις επικουρικές συντάξεις. Στέρησαν, δηλαδή, από αυτούς τους ανθρώπους 1.800.000.000 ευρώ. Διέλυσαν, κυριολεκτικά, το συνταξιοδοτικό σύστημα της χώρας, αλλά δήθεν οδύρονται για την κατάργηση του προεκλογικού επιδόματος.

Ομολογώ ότι από πλευράς της Αξιωματικής Αντιπολίτευσης περίμενα να ακούσω έναν σοβαρό, τεκμηριωμένο αντίλογο, μία πρόταση. Όμως, δεν έχει. Συνεπώς, το μόνο που έχει μπροστά της είναι δύο επιλογές. Η πρώτη είναι να ψηφίσει μαζί μας αυτή την ασφαλιστική μεταρρύθμιση, ένα νέο, σύγχρονο, δίκαιο, ανταποδοτικό, βιώσιμο ασφαλιστικό σύστημα. Η δεύτερη είναι να εμμείνει στο αντισυνταγματικό έκτρωμα του νόμου Κατρούγκαλου, που συνέθλιψε συνταξιούχους και εργαζόμενους. Όμως, θα πρέπει να το φωνάξει ευθέως και δυνατά, για να το ακούσει και να το εκτιμήσει δεόντως ο ελληνικός λαός.

Ευχαριστώ, κυρία Πρόεδρε για την ανοχή του χρόνου.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε συνάδελφε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως συμμετείχαν στο εκπαιδευτικό πρόγραμμα «Εργαστήρι Δημοκρατίας» που οργανώνει το Ίδρυμα της Βουλής, δεκαέξι μαθητές και μαθήτριες και δύο εκπαιδευτικοί συνοδοί τους από το 55ο Δημοτικό Σχολείο Πειραιά.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει τώρα ο κ. Μανωλάκος από τη Νέα Δημοκρατία για επτά λεπτά.

**ΝΙΚΟΛΑΟΣ ΜΑΝΩΛΑΚΟΣ:** Ευχαριστώ, κυρία Πρόεδρε.

Η χαμηλή ένταση της φωνής μου δεν έχει σχέση με τη θερμή υποστήριξη του νομοσχεδίου, αλλά με μία αιφνίδια φαρυγγίτιδα. Θεώρησα, όμως, υποχρέωσή μου να παραβρεθώ.

Κύριε Υπουργέ, κυρίες και κύριοι Βουλευτές, το ασφαλιστικό αποτελεί παραδοσιακά ένα μείζον εθνικό θέμα, που αφορά άμεσα τον αξιοπρεπή τρόπο διαβίωσης όλων των Ελλήνων.

Με έκπληξη παρακολούθησα τις ομιλίες και τις εισηγήσεις στις επιτροπές και στην Ολομέλεια που κάνουν λόγο για ένα ασφαλιστικό που οδεύει στα χνάρια του νόμου Κατρούγκαλου και που φέρνει ψίχουλα και περικοπές. Το νέο, όμως, ασφαλιστικό σύστημα, όπως διαμορφώνεται πλέον, δεν έχει καμμία σχέση με τον νόμο Κατρούγκαλου. Και έχουν ήδη αναφερθεί πολλοί προηγούμενοι ομιλητές σε αυτό.

Είναι το πρώτο νομοσχέδιο που συνοδεύεται από πλήρη ειδική αναλογιστική μελέτη για τις κύριες και επικουρικές συντάξεις και που επιβεβαιώνει τη βιωσιμότητα του ασφαλιστικού μέχρι το έτος 2070. Να τονίσω πως η απουσία ανάλογης μελέτης ήταν η αιτία που κρίθηκε ως αντισυνταγματικός ο νόμος Κατρούγκαλου.

Είναι, επίσης, το πρώτο ασφαλιστικό νομοσχέδιο μετά από δώδεκα χρόνια που δεν θα έχει καμμία μείωση στις συντάξεις. Αντιθέτως, θα έχει μόνο αυξήσεις. Και για να μιλήσουμε με αριθμούς, τον Ιούνιο περίπου ένα εκατομμύριο συνταξιούχοι θα δουν αυξήσεις χειροπιαστές στο πορτοφόλι τους, αυξήσεις στις νέες κύριες συντάξεις που θα ενεργοποιηθούν με την ψήφιση του καινούργιου νομοσχεδίου και αναδρομικώς από 4 Οκτωβρίου του 2019, αυξήσεις στις επικουρικές όπου γίνεται αποκατάσταση της κατάφορης αδικίας για τους δικαιούχους της επικουρικής που είχαν υποστεί περικοπές το καλοκαίρι του 2016 από την τότε κυβέρνηση του ΣΥΡΙΖΑ.

Κυρίες και κύριοι Βουλευτές, το νέο ασφαλιστικό έχει κοινωνικό πρόσημο και βλέπει με ανθρωπιά τις ομάδες εκείνες που χρειάζονται περισσότερη υποστήριξη, δίνοντας 50% έκπτωση στις ασφαλιστικές εισφορές στις νέες εργαζόμενες μητέρες. Αντιμετωπίζει με μεγάλη ευαισθησία τους συνταξιούχους που λαμβάνουν έξω-ιδρυματικό επίδομα ή επίδομα απόλυτης αναπηρίας ή επίδομα τυφλότητας, οι οποίοι πλέον θα εξαιρούνται από την επιβολή της εισφοράς 6% υπέρ ΕΟΠΥΥ επί των επιδομάτων τους. Επίσης, παρέχει ευελιξία για τους εργαζόμενους συνταξιούχους.

Εμείς ως Κυβέρνηση δεν τιμωρούμε τους συνταξιούχους που θέλουν να εργαστούν. Το νέο σύστημα, που καλούμαστε να ψηφίσουμε σήμερα, είναι και σύγχρονο και αποτελεσματικό, διότι δημιουργείται για πρώτη φορά ένας ηλεκτρονικός Εθνικός Φορέας Κοινωνικής Ασφάλισης, που ολοκληρώνει άμεσα όλες τις απαραίτητες διαδικασίες που απαιτούνται για την άμεση απόδοση της ενοποιημένης σύνταξης.

Ξέρετε πόσοι συνταξιούχοι - θύματα της γραφειοκρατίας χρειάστηκε μέχρι σήμερα να ζουν με δανεικά, περιμένοντας να λάβουν τη σύνταξη που δικαιούνταν και για την οποία δούλεψαν σκληρά πάρα πολλά χρόνια;

Το νέο ασφαλιστικό είναι και καινοτόμο, γιατί για πρώτη φορά παρέχεται στους ελεύθερους επαγγελματίες, στους αγρότες και στους αυτοτελώς απασχολούμενους η δυνατότητα ελεύθερης και ευέλικτης επιλογής μεταξύ έξι κατηγοριών για τις ασφαλιστικές εισφορές, ανάλογα με την οικονομική τους δυνατότητα και τις συντάξιμες αποδοχές που επιθυμούν να λαμβάνουν στο μέλλον, ανεξάρτητα από το εισόδημα και τα χρόνια ασφάλισης.

Το νέο ασφαλιστικό είναι και δίκαιο και δίνει νέα πνοή στον πολύπαθο πρωτογενή τομέα -ψαράδες, αγρότες, κτηνοτρόφους- εντάσσοντάς τους σε ένα ειδικό, ευνοϊκό και προστατευτικό πλαίσιο μειωμένων ασφαλιστικών εισφορών. Με αυτό τον τρόπο δίνουμε κίνητρα σε εκείνον που θέλει να παραμείνει και να δουλεύει την ελληνική γη, κρατώντας έτσι δυνατή την ύπαιθρο.

Θα μου επιτρέψετε στο σημείο αυτό να μιλήσω για τις διορθώσεις που έγιναν στον υπολογισμό της ανταποδοτικής σύνταξης μιας ειδικής κατηγορίας προσωπικού των Ενόπλων Δυνάμεων, που αδικούνταν με τα νέα ποσοστά αναπλήρωσης μετά τα σαράντα χρόνια ασφάλισης. Και αναφέρομαι στο προσωπικό, κυρίες και κύριοι Βουλευτές, που εκτελεί τις υπηρεσίες του στην πατρίδα με υψηλό ρίσκο για την ασφάλειά του, που δεν γνωρίζει αν θα επιστρέψει το βράδυ σπίτι του και μας κάνει καθημερινά περήφανους με τις τολμηρές και παρακινδυνευμένες δράσεις στον αέρα, στην ξηρά και κάτω από την επιφάνεια της θάλασσας.

Χαιρετίζω, λοιπόν, κύριε Υπουργέ, τις διορθωτικές παρεμβάσεις που έγιναν.

Το επόμενο, όμως, σημείο στο οποίο θέλω να σταθώ -και είναι η πικρή αλήθεια που αποτυπώνεται μέσα από αριθμούς που δίνει η αναλογιστική μελέτη, η οποία συνοδεύει το νέο νομοσχέδιο- είναι το εξής: Τα επίσημα στοιχεία κάνουν λόγο για μείωση του πληθυσμού μας σχεδόν κατά 20% έως το 2070. Αυτό πρακτικά σημαίνει ότι μαζί με το ασφαλιστικό καλούμαστε να λύσουμε το σοβαρότερο, κατά τη γνώμη μου, πρόβλημα, το δημογραφικό. Διαφορετικά, πολύ φοβάμαι ότι θα έρθουμε αντιμέτωποι όχι μόνο με τη βιωσιμότητα του ασφαλιστικού μας συστήματος, αλλά και με την ίδια την ύπαρξή μας ως έθνος.

Κυρίες και κύριοι Βουλευτές, το παρόν ασφαλιστικό διασφαλίζει τους αδύναμους και αποκαθιστά την ασφαλιστική δικαιοσύνη, στηρίζοντας όσους συνεισφέρουν με πολλά έτη εργασίας. Κυρίως, όμως, επιχειρεί να ανατρέψει μία παγιωμένη αντίληψη που έχει καθιερωθεί τα τελευταία χρόνια, ότι κανείς δεν θα καταφέρει να πάρει σύνταξη, γεγονός που οδηγούσε στην αδήλωτη εργασία με τραγικές συνέπειες για την εθνική οικονομία, αλλά και τη μετανάστευση του επιστημονικού δυναμικού στο εξωτερικό.

Στο ερώτημα, λοιπόν -και τελειώνοντας- αν θα πάρει κάποιος σύνταξη, η απάντηση είναι: «Ναι, θα πάρει αυτή που του αναλογεί, χωρίς καθυστερήσεις και άδικες περικοπές» από τον νέο νόμο, που πλέον θα ονομάζουμε από αύριο νόμο Βρούτση.

Σάς ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ, κύριε συνάδελφε.

Τον λόγο έχει τώρα ο κ. Γκόκας από το Κίνημα Αλλαγής και αμέσως μετά έχει ζητήσει τον λόγο για τρία λεπτά ο Κοινοβουλευτικός Εκπρόσωπος του ΜέΡΑ25, ο κ. Γρηγοριάδης.

**ΧΡΗΣΤΟΣ ΓΚΟΚΑΣ:** Ευχαριστώ, κυρία Πρόεδρε.

Κυρίες και κύριοι συνάδελφοι, η Κυβέρνηση της Νέας Δημοκρατίας επιχειρεί με έντονη επικοινωνιακή προσπάθεια να πείσει ότι το σχέδιο νόμου που συζητάμε αποτελεί μια σοβαρή μεταρρύθμιση για το ασφαλιστικό σύστημα της χώρας. Αυτό, όμως, δεν έχει καμμία σχέση με την πραγματικότητα.

Για μας, η πραγματικότητα είναι ότι έρχεται να «νομιμοποιήσει» τον προηγούμενο νόμο - έκτρωμα Κατρούγκαλου προωθώντας προσαρμογές που εξακολουθούν να είναι σε βάρος των δικαιωμάτων εργαζομένων και συνταξιούχων. Έτσι, μπορούμε να μιλάμε, πλέον, για νόμο Κατρούγκαλου – Βρούτση, όσον αφορά στο ασφαλιστικό σύστημα.

Εμείς είχαμε τονίσει ότι ο νόμος Κατρούγκαλου δεν διορθώνεται, αλλά καταργείται. Το ίδιο βέβαια είχε πει και ο κύριος Μητσοτάκης. Όμως, με το παρόν σχέδιο νόμου η Κυβέρνηση δεν μεταρρυθμίζει, δεν διαφοροποιεί, δεν εκσυγχρονίζει τον νόμο Κατρούγκαλου, πολύ περισσότερο δεν τον καταργεί, απλά τον μερεμετίζει. Στην ουσία, τακτοποιεί αποφάσεις του Συμβουλίου της Επικρατείας, αφού με τον ν.4387/16 οι μειώσεις στις νέες συντάξεις ήταν δραματικές και οδήγησαν σε ένα σύστημα προνοιακών παροχών που παραβίαζε κάθε αρχή αναλογικότητας, ανταποδοτικότητας και κοινωνικής δικαιοσύνης. Ο ν.4387/2016 θα έπρεπε και να καταργηθεί και να αντικατασταθεί από ένα δίκαιο, ανταποδοτικό πραγματικά και βιώσιμο ασφαλιστικό σύστημα.

Το σχέδιο νόμου δεν εγγυάται το μέλλον της νέας γενιάς. Προέκυψε χωρίς διάλογο και χωρίς σύνδεση με την ανάπτυξη, σύνδεση με ένα σχέδιο αντιμετώπισης του δημογραφικού προβλήματος και χωρίς πόρους που διασφαλίζουν τη δικαιοσύνη και το μέλλον του συστήματος, με αξιοποίηση της δημόσιας περιουσίας και του ορυκτού πλούτου, που όμως έχουν παραδοθεί από την προηγούμενη κυβέρνηση και παραμένουν στο υπερταμείο. Ανάπτυξη ακόμα δεν βλέπουμε και η πραγματική οικονομία αντιμετωπίζει μεγάλα προβλήματα, ενώ ούτε για το δημογραφικό υπάρχει ολοκληρωμένο σχέδιο.

Οι διατάξεις του νομοσχεδίου υπονομεύουν το δημόσιο σύστημα ασφάλισης, καθώς υποχωρούν τα διανεμητικά στοιχεία έναντι των κεφαλαιοποιητικών, σε βάρος του κοινωνικού χαρακτήρα της ασφάλισης και τη αλληλεγγύης. Δεν πρόκειται, λοιπόν, για σοβαρή μεταρρύθμιση, όπως προανέφερα.

Σοβαρές μεταρρυθμίσεις είχαμε από τις κυβερνήσεις του ΠΑΣΟΚ, όπως τη δημιουργία του ΕΟΠΥΥ το 2011 με τον διαχωρισμό των κλάδων σύνταξης από τους κλάδους υγείας, το ΕΚΑΣ από το 1996, που εξασφάλισε αξιοπρεπές εισόδημα για τετρακόσιους πενήντα χιλιάδες συνταξιούχους. Το ΕΚΑΣ καταργήθηκε από τον ΣΥΡΙΖΑ και σήμερα η Νέα Δημοκρατία δεν θεσμοθετεί ένα ελάχιστο εγγυημένο εισόδημα για τους συνταξιούχους, το οποίο όμως εμείς ως Κίνημα Αλλαγής προτείνουμε και επιμένουμε σε αυτό. Επίσης, το Ασφαλιστικό Ταμείο Αλληλεγγύης Γενεών, ο ΑΚΑΓΕ ή τα ΚΕΠΑ το 2011 για ενιαία υγειονομική κρίση για τον βαθμό αναπηρίας.

Σε αυτό το νομοσχέδιο τι γίνεται τελικά; Θεσμοθετούνται διατάξεις με σκοπό την οργανωτική και διοικητική ενοποίηση του ασφαλιστικού συστήματος της χώρας. Ο νέος εθνικός φορέας, ο e-ΕΦΚΑ, θα αποτελεί πλέον τον έναν και μοναδικό ασφαλιστικό οργανισμό. Προβλέπεται, επίσης, η ενοποίηση του ΕΦΚΑ με το ΕΤΕΑΕΠ από 1-3-2020. Όμως, κυρίες και κύριοι συνάδελφοι, η ενσωμάτωση αυτή ανοίγει τον δρόμο αφ’ ενός για την απορρόφηση, την κατάργηση της επικουρικής ασφάλισης και την κατάργηση του κλάδου του εφάπαξ, ενώ ταυτόχρονα ενσωματώνονται στον ΕΦΚΑ και τα 7 δισεκατομμύρια αποθεματικά που έχει το ΕΤΕΑΕΠ. Επιπλέον, θεσπίζεται ο επανυπολογισμός τόσο των συντάξεων πριν τον ν.4387/16 όσο και μετά την επιβολή αυτού του νόμου του ΣΥΡΙΖΑ, υπολογιζόμενων με τα νέα ποσοστά αναπλήρωσης.

Όμως, διατηρούνται τα πολύ χαμηλά ποσοστά αναπλήρωσης του νόμου Κατρούγκαλου για όσους έχουν μέχρι τριάντα χρόνια ασφάλισης, που είναι η μεγάλη πλειοψηφία των συνταξιούχων, κυρίως, του ιδιωτικού τομέα. Το επίπεδο των συντάξεων για τα επόμενα χρόνια θα διαμορφωθεί κατά 15% χαμηλότερο από το σημερινό, έναντι 18% του νόμου Κατρούγκαλου. Πρόκειται για μία μικρή διαφορά και υπό προϋποθέσεις. Διατηρούνται οι περικοπές των συντάξεων πριν το 2016 και παραμένουν οι μικρές συντάξεις που προκύπτουν μετά το 2016. Για τους νέους συνταξιούχους, το 60% περίπου της κύριας σύνταξης θα αποτελεί η εθνική σύνταξη και μόλις το 40% η ανταποδοτική. Ένας-ένας οι πολίτες διαπιστώνουν ότι λίγα αλλάζουν και όχι σοβαρά. Άλλος βλέπει ότι παίρνει ίσως 20 με 30 ευρώ παραπάνω, άλλος ότι για να διατηρήσει την ίδια σύνταξη πρέπει να επιλέξει ασφαλιστική κατηγορία που τον επιβαρύνει περισσότερο.

Διαμαρτύρεται ο ΣΥΡΙΖΑ, αλλά δεν μας λέει για τις μειώσεις που είχε και θα είχε ως το 2040 ο ίδιος ο νόμος Κατρούγκαλου και δεν ακούμε, επίσης, τίποτα για την εξαφάνιση στην ουσία των επικουρικών συντάξεων που υπήρξε με τον ίδιο νόμο. Και με τους δύο νόμους τον προηγούμενο και αυτόν που θα ψηφιστεί οι συντάξεις είναι πολύ χαμηλότερες από τον νόμο .3863 του ΠΑΣΟΚ το 2010. Ο τελευταίος δε νόμος είχε μετατρέψει τις ασφαλιστικές εισφορές σε έναν ακόμη δυσβάσταχτο φόρο επί του εισοδήματος. Οι μη μισθωτοί κατέβαλαν συνολικά για φόρο, ασφαλιστικές εισφορές, εισφορά αλληλεγγύης, τέλος επιτηδεύματος, το 75% του εισοδήματος. Έτσι, η μικρομεσαία τάξη, επαγγελματίες, επιχειρήσεις, αγρότες, κυριολεκτικά φτωχοποιήθηκαν.

Η αποσύνδεση της εισφοράς από το εισόδημα είναι αναγκαία αλλαγή. Το προηγούμενο καθεστώς οδήγησε σε εισφοροδιαφυγή και φοροδιαφυγή. Δεν πρέπει, όμως, να δημιουργεί νέες στρεβλώσεις και παραδοξότητες σε σχέση με τις εισφορές των μισθωτών, ενώ πρέπει να σημειωθεί ότι η κατώτερη κατηγορία εισφορών για τους μη μισθωτούς και για τους αγρότες αυξάνεται κατά περίπου 15% έως 20%.

Κυρίες και κύριοι συνάδελφοι, αναδεικνύεται πράγματι η ανάγκη να αποκατασταθούν οι βαθιές αδικίες που ο ν.4387/16 προκάλεσε. Για τον λόγο αυτό καταθέσαμε, η Κοινοβουλευτική Ομάδα του Κινήματος Αλλαγής, τροπολογία την οποία καλούμε την Κυβέρνηση να αποδεχθεί και προτείνουμε: Την επαναχορήγηση κανονικής δέκατης τρίτης σύνταξης αρχίζοντας από το 2020 σε όλους τους συνταξιούχους. Ζητάμε την κατάργηση του άρθρου 120 του ν.4611/2019 με το οποίο η κυβέρνηση του ΣΥΡΙΖΑ χορήγησε προεκλογικό επίδομα αντί της πλήρους κανονικής δέκατης τρίτης σύνταξης. Προτείνουμε επίσης τη θεσμοθέτηση νέου επιδόματος κοινωνικής αλληλεγγύης συνταξιούχων ελάχιστου εγγυημένου εισοδήματος, την κατάργηση της εισφοράς υγειονομικής περίθαλψης επί των επικουρικών συντάξεων, τη θεμελίωση δικαιώματος πλήρους και μειωμένης σύνταξης γήρατος ασφαλισμένων γυναικών του πρώην ΙΚΑ ΕΤΑΜ, την επέκταση των βαρέων και ανθυγιεινών επαγγελμάτων στο δημόσιο, τη συνταξιοδότηση λόγω γήρατος άνευ ορίου ηλικίας μετά από 40 έτη υποχρεωτικής πραγματικής ασφάλισης, την αναγνώριση κενών διαστημάτων ασφάλισης και ανεργίας ως πλασματικών χρόνων για θεμελίωση συνταξιοδοτικού δικαιώματος ανεξαρτήτως τελικού φορέα απονομής σύνταξης, τη συνταξιοδότηση γονέων, συζύγων και αδελφών αναπήρων, την κατάργηση της μείωσης της εθνικής σύνταξης των μελών της ελληνικής μειονότητας της Αλβανίας και των ομογενών από τις χώρες της πρώην Σοβιετικής Ένωσης, την απασχόληση συνταξιούχων, την υπαγωγή του ΤΑΠΙΛΤ-ΑΤ στο ΕΤΕΑΕΠ.

Κυρίες και κύριοι συνάδελφοι, κλείνοντας, οι θυσίες στις οποίες υπεβλήθησαν τα τελευταία χρόνια οι συνταξιούχοι της χώρας, οφείλουν να αναγνωριστούν από την πολιτεία και θα πρέπει να αρθούν οι αδικίες και οι ανισότητες, για αύξηση του βιοτικού επιπέδου των συνταξιούχων, για την πραγματική ενίσχυση της κοινωνικής δικαιοσύνης και της κοινωνικής αλληλεγγύης. Αυτό δεν εξασφαλίζεται με το σχέδιο που συζητάμε και για αυτό καταψηφίζουμε, εκτός των λίγων άρθρων που έχουν κάποιες θετικές διατάξεις.

Σας καλούμε, όμως, να υιοθετήσετε τις προτάσεις μας αν θέλετε να είστε συνεπείς, έστω την τελευταία στιγμή και με δικές σας προεκλογικές δεσμεύσεις.

Ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε συνάδελφε.

Τον λόγο τώρα έχει ο Κοινοβουλευτικός Εκπρόσωπος του ΜέΡΑ25, ο κ. Γρηγοριάδης, για τρία λεπτά.

**ΚΛΕΩΝ ΓΡΗΓΟΡΙΑΔΗΣ:** Σας ευχαριστώ πολύ, κυρία Πρόεδρε.

Κυρίες και κύριοι βουλευτές της Νέας Δημοκρατίας, είναι άραγε –πιστεύετε εσείς- όλοι ανεξαιρέτως οι νησιώτες μας μπαχαλάκηδες; Προφανώς όχι, δεν το πιστεύετε. Τότε, πρέπει να μας απαντήσετε γιατί τους δέρνετε και τους δέρνετε συστηματικά, μέρες και νύχτες τώρα.

Ναι, προσέξτε με, δεν τους δέρνετε τυχαία, επειδή κάποια στιγμή κάπως η κατάσταση ξέφυγε από τον έλεγχο κάποιων, επειδή κάποιοι θερμοκέφαλοι κ.λπ.. Όχι, όχι καθόλου.

Τους δέρνετε απολύτως συστηματικά, τους δέρνετε προαποφασισμένα και με πρόγραμμα. Αυτό δείχνει, τουλάχιστον καθαρά σε εμένα, η απόβαση προχθές τα ξημερώματα στην Χίο της μισής, ίσως, δύναμης από όλη τη δύναμη των ΜΑΤ της χώρας.

Αλήθεια, τώρα στην ΑΣΟΕΕ, το Πάντειο, τα Εξάρχεια, ποιος τα φυλάει άραγε; Σας ρωτάω, γιατί έναν χρόνο τώρα, από την προεκλογική περίοδο, προσπαθείτε να μας πείσετε ότι χωρίς τα ΜΑΤ, οι πιο πάνω τοποθεσίες της πατρίδας μας, της πρωτεύουσας, μετατρέπονται αυτομάτως σε μία αληθινή κόλαση επί της γης.

Α, με συγχωρείτε, το ξέχασα! Μόλις προχθές, ειδικός φρουρός –ναι,ναι- ένας από τους νεοπροσληφθέντες του κ. Χρυσοχοϊδη, τράβηξε πάλι όπλο σε φοιτητή στην ΑΣΟΕΕ. Άρα, κάποιους έχετε αφήσει πίσω για την τήρηση της τάξεως, ε;

Όμως, κυρίες και κύριοι συνάδελφοι, είναι αυτή, άραγε, για την οποία μιλάω τόση ώρα, τήρηση της τάξης ή μήπως είναι η απόλυτη προσπάθεια κατάλυσης της τάξης, δηλαδή να τραβάει όπλο ένας ειδικός φρουρός και να σημαδεύει έναν φοιτητή την ώρα που αυτός διαδηλώνει εντελώς ειρηνικά; Υπάρχει βίντεο.

Έχετε καταλάβει ότι το δόγμα σας «νόμος και τάξη» στα Εξάρχεια, την ΑΣΟΕΕ, και στο Πάντειο έχει οδηγήσει σε οκτώ μόλις μήνες σε χάος και απόλυτη αταξία σε ολόκληρη την ελληνική επικράτεια;

Πρώτη εικόνα: Η απόβαση των ΜΑΤ στη Χίο. Είναι οργουελική η εικόνα καθώς δεν ξέρω πόσες εκατοντάδες, πάντως πολλές, πάρα πολλές, ΜΑΤ, βγήκαν ξημερώματα στο νησί με τα ρόπαλα, τις ασπίδες, τα χημικά και τις αντιασφυξιογόνες προβοσκίδες τους.

Εικόνα δεύτερη και συνηθισμένη: Προέρχεται από το χθεσινό δελτίο ειδήσεων της ΕΡΤ3, της δημόσιας ΕΡΤ3 επαναλαμβάνω, και δείχνει πάλι άνδρα των ΜΑΤ να κλωτσάει στο πόδι νεαρό νησιώτη μας, τον οποίο έχουν ήδη ακινητοποιήσει δυο ή τρεις συνάδελφοι του και τον κρατούν από ώρα καθηλωμένο στο έδαφος.

Εικόνα τρίτη: Πάλι στη Χίο, άνδρες των ΜΑΤ ξεπεζεύουν από τα λεωφορεία τους και αφού χτυπούν εντελώς απρόκλητα νησιώτες που επιστρέφουν από τα μπλόκα, στη συνέχεια με τα κλομπς τους σπάνε, προφανώς από τα νεύρα τους, τυχαία παρκαρισμένα αυτοκίνητα νησιωτών Ελλήνων.

Εικόνα τέταρτη: Άνδρες των ΜΑΤ βρίσκουν έντρομοι καταφύγιο σε παρακείμενο στρατόπεδο του ελληνικού στρατού, διωκόμενοι από νησιώτες.

Εικόνα πέμπτη: Νησιώτες αλλόφρονες, που έχουν εντοπίσει ξενοδοχείο που διαμένουν οι άνδρες των ΜΑΤ, οι οποίοι προηγουμένως σπάγανε τα αυτοκίνητά τους και δέρνανε τα παιδιά τους, μπαίνουν μέσα στο ξενοδοχείο με σκοπό να λιντσάρουν τους άνδρες των ΜΑΤ.

Εσάς, τι σας λένε όλα αυτά, αγαπητοί συνάδελφοι της Νέας Δημοκρατίας; Εμένα μου φέρνουν στο νου, λυπάμαι που θα το πω, εμφυλιοπολεμικό κλίμα. Συγχαρητήρια, λοιπόν, γιατί το πετύχατε σε επτά μόλις μήνες.

Έχετε καταλάβει υπερκομματικά τι περνούν οι νησιώτες μας, έξι χρόνια τώρα; Έχετε καταλάβει ότι αυτές οι αποθήκες ψυχών δεν είναι πλέον αποθήκες ψυχών για μετανάστες, που τους λέτε χυδαιότατα, κάποιο από εσάς, λαθρομετανάστες –είναι άνθρωποι και πρόσφυγες- αλλά είναι αποθήκες ψυχών και για τους ίδιους τους αυτόχθονες νησιώτες μας, οι οποίοι δεν έχουν διαφορά. Όπως ξέρετε, ο φυλακισμένος και ο δεσμοφύλακας περνάνε το ίδιο δράμα σε έναν βαθμό.

Ξέρετε γιατί συμβαίνουν όλα αυτά; Συμβαίνουν γιατί αρνείστε να συγκρουστείτε με την Ευρωπαϊκή Ένωση. Αρνείστε να χρησιμοποιήσετε τα μόνα όπλα που έχετε. Και τα όπλα που έχετε είναι να πείτε ευθέως «θα ανοίξουμε τα σύνορα, κυρίες και κύριοι. Δεν μας χρηματοδοτείτε; Μας κάνετε αποθήκη ψυχών; Μας κάνετε την εσχατιά της γης; Θα ανοίξουμε τα σύνορα». Θα φτάσουν σαν νεράκι οι πρόσφυγες μέχρι το Λονδίνο και τη Γερμανία. Αρνείστε να το κάνετε.

Κλείνω, λέγοντάς σας –και το εννοώ- αν συνεχίσετε έτσι, κυρίες και κύριοι της Νέας Δημοκρατίας, κινδυνεύετε να σπάσετε το πανευρωπαϊκό ρεκόρ χρόνου πτώσης Κυβέρνησης στην Ευρωπαϊκή Ένωση.

Σας ευχαριστώ πολύ.

(Χειροκροτήματα από την πτέρυγα του ΜέΡΑ25)

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε συνάδελφε.

Τον λόγο έχει τώρα ο κ. Κατρούγκαλος, για επτά λεπτά.

**ΓΕΩΡΓΙΟΣ ΚΑΤΡΟΥΓΚΑΛΟΣ:** Ευχαριστώ πολύ, κυρία Πρόεδρε.

Το ασφαλιστικό θέμα πρέπει να συγκαταλέγεται ανάμεσα στα εθνικά θέματα, όχι μόνο λόγω της κοινωνικής του διάστασης, αφού αφορά όλους τους εργαζόμενους, αλλά και για τη διασύνδεσή του με την οικονομία. Μπορεί να αποτελεί προωθητικό παράγοντα, μπορεί να αποτελεί -όπως έγινε λόγω της κακοδιαχείρισης του παρελθόντος- τον βασικό λόγο παραγωγής ελλειμμάτων. Είναι ένας από τους βασικούς λόγους που μας οδήγησαν, ανάμεσα στις άλλες αμαρτίες του οικονομικού και πολιτικού μας συστήματος, στη μεγάλη κατάρρευση του 2010.

Ο τρόπος με τον οποίο αντιμετώπιζε το πολιτικό σύστημα μέχρι τη μεταρρύθμιση του 2016 το ασφαλιστικό είχε δύο βασικά χαρακτηριστικά. Ήταν πελατειακός, δηλαδή δεν αντιμετώπιζε ομοιόμορφα τους εργαζόμενους ασφαλισμένους, αλλά είχε ειδικές μεταχειρίσεις ως προς ορισμένες κατηγορίες από αυτούς.

Το δεύτερο χαρακτηριστικό, που ουσιαστικά απορρέει από το πρώτο, ήταν ο βαθύτατα ταξικός του χαρακτήρας. Αποτελεί απόρροια του πρώτου, γιατί οτιδήποτε δεν εξασφαλίζει επαρκή προστασία για όλους, αλλά υπερπροστασία για λίγους και υποπροστασία για τους πολλούς, έχει προφανώς ταξικά χαρακτηριστικά σε βάρος των πολλών, αλλά και σε άλλες εκδοχές και εκφάνσεις του.

Για παράδειγμα, η άτοκη μεταχείριση των αποθεματικών του ασφαλιστικού μας συστήματος για τη χρηματοδότηση της εγχώριας βιομηχανίας, μπορεί να συντέλεσε στην ανάπτυξη συντέλεσε, όμως, με έναν τρόπο μονομερή–δώρο προς τους εκλεκτούς του συστήματος και ουσιαστικά καταλήστευσε -σε συνδυασμό με τη γενικότερη κακοδιαχείριση της περιουσίας των ταμείων- τα ασφαλιστικά τους, ούτως ώστε όταν ήρθε η κρίση να μην υπάρχει το «αμορτισέρ» των αποθεματικών για να την απορροφήσουν.

Αν πάρει κάποιος, μάλιστα, υπ’ όψιν του τη μεγάλη τελική καταστροφή με το PSI, αντιλαμβάνεστε ότι κληρονομήσαμε μία κατάσταση στην οποία έπρεπε να λύσουμε ταυτόχρονα δύο μείζονα ζητήματα:Το θέμα της βιωσιμότητας του ασφαλιστικού συστήματος και το θέμα της κοινωνικής δικαιοσύνης και επάρκειάς του. Αυτό σε συνθήκες μείζονας κρίσης, με 1 δισεκατομμύριο ευρώ έλλειμμα στα ταμεία, παρά τους ισχυρισμούς της κυβέρνησης ότι μας είχε παραδώσει ένα ισορροπημένο σύστημα.

Η μεταρρύθμιση είχε, λοιπόν, δύο βασικά χαρακτηριστικά. Το βασικό ήταν η εξορθολογιστική μεταρρύθμιση με σκοπό την επαναφορά του συστήματος σε ισορροπία. Και αυτό, με ποιον τρόπο; Μέσω γενικών και απρόσωπων κανόνων ενός ενιαίου φορέα και επιπλέον με ενιαίους κανόνες. Οι ενιαίοι κανόνες για τις εισφορές και τις παροχές είναι το βασικό χαρακτηριστικό της μεταρρύθμισης, γιατί η μέχρι τότε ενοποιητική προσπάθεια ήταν ουσιαστικά «προσπάθεια Ποτέμκιν», δηλαδή, ενοποιούσε τα ταμεία, αλλά κρατούσε τους κανόνες παροχής συντάξεων όπως είχαν πριν.

Όμως, δεν μας ενδιέφερε μόνο το στοιχείο της εξορθολογιστικής μεταρρύθμισης και της εξασφάλισης της βιωσιμότητας, αλλά και το στοιχείο της κοινωνικής δικαιοσύνης. Γι’ αυτό καθιερώθηκε η εθνική σύνταξη, γι’ αυτό καθιερώθηκαν ποσοστά αναπλήρωσης, τα οποία για τη μεγάλη πλειονότητα των χαμηλόμισθων και της μεσαίας τάξης εξασφάλιζαν ιδιαίτερα αυξημένα ποσοστά αναπλήρωσης.

Και αντίθετα με ό,τι ακούστηκε, ούτε η ανταποδοτικότητα είχε παραμεληθεί στο πλαίσιο της μεταρρύθμισης. Να σας αναφέρω τα εξής χαρακτηριστικά:Τα ποσοστά αναπλήρωσης στα δύο τελικά κλιμάκια του προηγούμενου νομικού καθεστώτος, στον ν.3863/2010, ήταν 1,4% και 1,5%. Τα δύο καταληκτικά κλιμάκια της μεταρρύθμισης ήταν 1,59% και 1,80%. Και ήδη, από τα τριάντα χρόνια ασφάλισης, το ποσοστό αναπλήρωσης του νόμου της μεταρρύθμιση ήταν στο 1,42%, δηλαδή ανώτερο από το 1,4% του ν. 3863/2010.

Αυτό δεν φαίνεται μόνο σ’ αυτά τα στοιχεία που σας προανέφερα. Όταν εφαρμόστηκε ο επανυπολογισμός των συντάξεων εξακόσιες είκοσι χιλιάδες συντάξεις, δηλαδή το ένα τέταρτο των συνταξιούχων, είδαν από την εφαρμογή του νόμου της ασφαλιστικής μεταρρύθμισης αυξήσεις μικρές ή μεγαλύτερες στη σύνταξή τους.

Ποια είναι τα βασικά χαρακτηριστικά αυτών των εξακοσίων είκοσι χιλιάδων; Ήταν είτε χαμηλόμισθοι, που επωφελήθηκαν από το στοιχείο της κοινωνικής δικαιοσύνης του συστήματος, είτε άνθρωποι που είχαν δώσει υψηλές εισφορές ιδίως στα λεγόμενα ευγενή ταμεία δημοσιογράφων, τραπεζών και είχαν πληρώσει μεγαλύτερες εισφορές.

Έρχομαι τώρα στο νόμο που συζητάμε. Δεν αποτελεί σε καμμία περίπτωση τομή. Αποτελεί μια περιορισμένη επιστροφή στο παρελθόν, μια περιορισμένη αντιμεταρρύθμιση, που όπως πολύ σωστά επισημάνθηκε από την εισηγήτριά μας, τα βασικά της χαρακτηριστικά είναι η κοινωνική αδικία και η ταξική μονομέρεια. Αυτό συνιστά άλλωστε και το ουσιαστικό ποιοτικό χαρακτηριστικό της επιστροφής στο παρελθόν.

Δεν αποτελεί τομή, γιατί η βασική θεσμική λογική του νόμου της αναθεώρησης διατηρείται σε όλα του τα ουσιώδη στοιχεία, ακόμη και στην περίπτωση των ελεύθερων επαγγελματιών που αλλάζουν προς το πολύ χειρότερο, όπως θα προσπαθήσω να δείξω στη συνέχεια, οι κανόνες σε σχέση με τις εισφορές. Παραμένουν οι ίδιοι κανόνες σε σχέση με τις συντάξεις.

Το σημαντικότερο είναι ότι δεν υλοποίησε η Νέα Δημοκρατία μία από τις προεκλογικές της εξαγγελίες για την πλήρη μετατροπή σε κεφαλαιοποιητικό σύστημα του συστήματος της επικουρικής ασφάλισης, πράγμα το οποίο θα συνιστούσε μία ακόμα μείζονα επίθεση στον δημόσιο και αναδιανεμητικό χαρακτήρα του συστήματος.

Αυτή είναι μια από τις κατακτήσεις του κινήματος, που από την αρχή αντέδρασε πάνω σε αυτό, και προφανώς και μια προσαρμογή στην αντίστοιχη απόφαση του Συμβουλίου της Επικρατείας, η οποία πράγματι φαίνεται να αποκλείει την ιδιωτικοποίηση του δημόσιου συστήματος κοινωνικής ασφάλισης ή την πρόσδωση καθαρών κεφαλαιοποιητικών στοιχείων, που προσιδιάζουν στην ιδιωτική, σε αυτήν.

Τα χαρακτηριστικά του νόμου είναι τέσσερα -και θα τρέξω γιατί εξαντλείται ο χρόνος μου. Το πρώτο βασικό χαρακτηριστικό έχει ήδη επισημανθεί υπερεπαρκώς από την εισηγήτριά μας, από τους ομιλητές του ΣΥΡΙΖΑ και τους ομιλητές άλλων κομμάτων: η εύνοια υπέρ των λίγων. Το 10% ωφελείται, το 90% βλάπτεται. Είναι μια επιλογή σε βάρος των πολλών, υπέρ των λίγων, με καθαρό ταξικό πρόσημο.

Το δεύτερο χαρακτηριστικό, που δεν έχει -νομίζω- επισημανθεί σε ίσο βαθμό με το πρώτο, είναι η ιδιαιτέρα δυσμενής μεταχείριση των μισθωτών. Αυτό προκύπτει όχι μόνο από το γεγονός της σύγκρισης με την ίδια κατηγορία μισθωτών. Για παράδειγμα, πέραν του ότι θα πληρώσει κλάσμα του ό,τι πληρώνει ένας μισθωτός για τη βασική του σύνταξη, μπορεί να επιλέξει να πληρώσει μόνο όσα αντιστοιχούν στην παροχή υγείας της δεύτερη μισθολογικής κλίμακας, ενώ ένας μισθωτός, που έχει εισόδημα ας πούμε ίδιο με αυτό του ελεύθερου επαγγελματία, της τάξης των 50-60 χιλιάδων ευρώ, θα πληρώσει δέκα φορές μεγαλύτερη εισφορά υγείας. Αλλά δεν είναι αυτό το βασικό χαρακτηριστικό. Το βασικό χαρακτηριστικό είναι ότι βγάζει χρήματα από το σύστημα ασφάλισης, αυτό το σκέλος της μεταρρύθμισης, τα οποία μοιραία θα δημιουργήσουν ελλείμματα, τα οποία μοιραία πάλι θα έρθουν να καλύψουν οι μισθωτοί, που δίνουν το 85% της συνολικής κάλυψης, και της ασφαλιστικής και της φορολογικής, στην Ελλάδα. Αυτή η αφαίρεση, αφαίμαξη χρημάτων από το σύστημα οδηγεί στο τρίτο χαρακτηριστικό της αντιμεταρρύθμισης, που είναι η λανθάνουσα ιδιωτικοποίηση που επιφέρει. Ναι μεν, όπως ανέφερα στην αρχή, ιδιωτικοποίηση δεν γίνεται με νομικούς όρους, γιατί κάτι τέτοιο θα ήταν αντισυνταγματικό, που ούτως ή άλλως το κίνημα έχει στραφεί εναντίον αυτής της προοπτικής. Όμως η δυνατότητα που δίνεται στα ανώτερα κλιμάκια, που ουσιαστικά χαρίζονται όσα αφαιρούνται από τους φτωχότερους και από τη μεσαία τάξη, να αξιοποιήσουν τα χρήματα που απομένουν σε ιδιωτική ασφάλιση δική τους, που θα τους ωφελήσει ενδεχομένως προσωπικά, αλλά που θα αδυνατίσει ιδιαίτερα το σύστημα, οδηγούν σε αυτό που ονομάζεται στη βιβλιογραφία «de facto ιδιωτικοποίηση». Προοπτικά θα είναι τόσο κακές οι παροχές του δημόσιου συστήματος, εφόσον το υποχρηματοδοτείτε, που όσοι θα μπορούν να φεύγουν από αυτό θα φεύγουν και θα πηγαίνουν προς την ιδιωτική ασφάλιση. Υπάρχει, λοιπόν, μια συνειδητή επιλογή υποβάθμισης των παροχών, ούτως ώστε να ωφεληθούν οι ιδιωτικές ασφαλιστικές εταιρείες και τα ανώτερα στρώματα της κοινωνίας.

Το τέταρτο χαρακτηριστικό έχει προσεχθεί ίσως λιγότερο από τα προηγούμενα και είναι δυνάμει το πιο επικίνδυνο. Είναι η επιστροφή ακριβώς στη λογική των κατακερματισμένων ρυθμίσεων και των υποσχέσεων προς όλους, χωρίς καμμία αναφορά στην ανταποδοτικότητα, με την έννοια της σύνδεσης των εισφορών με τις συνταξιοδοτικές παροχές. Γιατί έχει τόσα δεκάδες άρθρα αυτό το νομοσχέδιο, ενώ, όπως είπα προηγουμένως, δεν επιφέρει στην πραγματικότητα κάποια τομή; Διότι επιστρέφει πάλι στη λογική ότι μπορούμε να υποσχόμαστε τα πάντα σε όλους, μπορούμε να επιφέρουμε επιμέρους ρυθμίσεις, όχι στην εφαρμογή γενικών και απρόσωπων κανόνων, όπως θα ήταν το βασικό χαρακτηριστικό της μεταρρύθμισης, αλλά με τη λογική αυτή που οδήγησε στον πολλαπλασιασμό των ελλειμμάτων. Γι’ αυτό και ακούμε αυτές τις υποσχέσεις, ότι και θα αυξηθούν τάχα οι συντάξεις, όπως απέδειξε η κ. Αχτσιόγλου ήδη από την αναλογιστική έκθεση, έχουμε μείωση της μέσης σύνταξης ήδη από τον επόμενο χρόνο, αλλά πέρα από την υπόσχεση ότι θα αυξήσουμε –λέτε- τις συντάξεις, έχετε και την υπόσχεση ότι θα μειώσετε τις εισφορές. Ε, δεν γίνονται ταυτόχρονα αυτά τα πράγματα, δεν μπορούν να γίνουν. Επομένως, για όλους αυτούς τους λόγους που σας προανέφερα, η αντιμεταρρύθμιση αυτή, έστω και μερική, έχει σαφές ταξικό πρόσημο και κυρίως έχει αρνητικό πρόσημο για το σύνολο της κοινωνίας.

Η τελευταία μου φράση είναι ότι στο μέλλον θα πρέπει ιδιαίτερα να φροντίσουμε την προστασία της εθνικής σύνταξης. Στην αιτιολογική έκθεση του ν.4387/2016 σαφώς προσδιορίζεται ότι η εθνική σύνταξη θα πρέπει να αντιστοιχεί στο όριο της φτώχειας, στο διάμεσο δηλαδή 60% του εισοδήματος, όπως ορίζεται από την Ευρωπαϊκή Ένωση. Δεν μπορέσαμε όμως λόγω της διαπραγμάτευσης με τους τροϊκανούς να το ενσωματώσουμε αυτό ρητά στο κείμενο του νόμου. Θεωρώ λοιπόν ότι για το μέλλον, αυτό θα πρέπει να είναι μια φροντίδα όλων, όσοι θέλουν να προστατεύσουν τους πιο αδύναμους.

Αυτά ήθελα να σας πω, κυρία Πρόεδρε, και ευχαριστώ πολύ για την ανοχή σας.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ πολύ.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», σαράντα μαθήτριες και μαθητές και δύο συνοδοί εκπαιδευτικοί από το 3ο Δημοτικό Σχολείο Ραφήνας.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Κύριε Υπουργέ, έχετε τον λόγο.

**ΙΩΑΝΝΗΣ ΒΡΟΥΤΣΗΣ (Υπουργός Εργασίας και Κοινωνικών Υποθέσεων):** Ευχαριστώ πολύ, κυρία Πρόεδρε.

Παίρνω τον λόγο, επειδή τοποθετήθηκε ο κ. Κατρούγκαλος, ο οποίος είναι ο εισηγητής και ο νομοθέτης του νόμου, που σήμερα αλλάζει και θα παραμείνει στο παρελθόν. Πραγματικά μένω εντυπωσιασμένος. Κύριε Κατρούγκαλε, πήρατε τον λόγο και δεν είπατε μία κουβέντα για την αντισυνταγματικότητά του. Δεν είπατε τίποτα γι’ αυτά που το Συμβούλιο της Επικρατείας έκρινε πριν τρεις μήνες, σε συγκεκριμένα θέματα. Αυτό οφείλατε να κάνετε σήμερα, έπρεπε να απολογηθείτε ενώπιον και της Βουλής και της κοινωνίας για την αντισυνταγματικότητα του νόμου σε τέσσερα μείζονα ζητήματα, που ουσιαστικά κάνουν το αφήγημά σας να καταρρεύσει και επιβεβαιώνουν ότι ήταν σε λάθος κατεύθυνση.

Πρώτον, δεν είπατε τίποτα για την αναλογιστική μελέτη που ήρθε το Συμβούλιο της Επικρατείας και είπε είναι αντισυνταγματικός ο νόμος του ΣΥΡΙΖΑ, που εισηγείται ο κ. Κατρούγκαλος, διότι δεν ήρθε με αναλογιστική μελέτη. Τι λέτε για αυτό; Δεν έπρεπε να απολογηθείτε σήμερα; Και βλέπετε σήμερα τη διαφορά, ότι έρχεται αυτή η Κυβέρνηση, ιστορικά πρώτη φορά, καταθέτει μαζί με το νομοσχέδιο, με την ασφαλιστική της μεταρρύθμιση αναλογιστική μελέτη και μελέτη του Οικονομικού Πανεπιστημίου, δύο μελέτες.

Δεύτερον, δεν είπατε τίποτα για την αντισυνταγματικότητα που φέρατε με την περικοπή των επικουρικών συντάξεων. Και δεν φτάνει ότι δεν είπατε τίποτα και δεν ζητήσατε κι ένα συγγνώμη στους συνταξιούχους που κόψατε αυτές τις συντάξεις, που κρίθηκαν από το Συμβούλιο της Επικρατείας αντισυνταγματικές, αλλά δεν είπατε και τι προτείνετε.

Στο τέλος-τέλος, έχω ζητήσει από τον ΣΥΡΙΖΑ -θα το πάμε μέχρι τέλους σήμερα- να πει τι θα κάνει: Θα καταψηφίσει τις αυξήσεις των επικουρικών -που ψηφίζουμε σήμερα- ή μέσα από τη γενική άρνηση του νομοσχεδίου ουσιαστικά σηματοδοτεί την ψήφιση σε μία αντισυνταγματική λογική;

Τρίτον, δεν είπατε τίποτα για το ζήτημα το οποίο αφορά στους συντελεστές αναπλήρωσης. Σας είπε το Συμβούλιο της Επικρατείας ότι ο νόμος σας είναι αντισυνταγματικός, γιατί λειτουργεί ισοπεδωτικά, δεν κινητροδοτεί, όπως πρέπει να είναι ένα ασφαλιστικό σύστημα, τη λογική του να είναι ελκυστικό γι’ αυτόν που δουλεύει περισσότερα χρόνια να παίρνει περισσότερη σύνταξη. Τι λέτε γι’ αυτό, κύριε Κατρούγκαλε; Είστε συνταγματολόγος και πήρατε τον λόγο και δεν είπατε μία κουβέντα για την κρίση της αντισυνταγματικότητας του Συμβουλίου της Επικρατείας. Προσέξτε, θέλω να κάνω εποικοδομητική συζήτηση, διότι εκπροσωπείτε και την Αξιωματική Αντιπολίτευση, έχετε υποχρέωση θεσμική.

Τέταρτον, είναι το ζήτημα με τους ελεύθερους επαγγελματίες. Το Συμβούλιο της Επικρατείας ακύρωσε τη λογική σας και είπε ότι δεν είναι δυνατόν να αντιμετωπίζονται το ίδιο μισθωτοί και μη μισθωτοί και μάλιστα με το βάρβαρο 20%, και έρχεστε σήμερα και υπερασπίζεστε εμμονικά αυτή την αντίληψη, η οποία ήταν ισοπεδωτική. Και είδατε και στην πράξη της κοινωνίας, για κοιτάξτε στην κοινωνία την ίδια, κύριε Κατρούγκαλε: δικηγόροι, γιατροί, μηχανικοί, γεωργοί, αυτοαπασχολούμενοι, ενάμιση εκατομμύριο πληθυσμός, έχουν χαιρετίσει και έχουν αγκαλιάσει τον δικό μας νόμο, την ασφαλιστική μεταρρύθμιση, ενώ σε σας έκαναν απεργία και ήταν στον δρόμο και τους λέγατε «κίνημα γραβάτας» όλους.

Δύο στοιχεία ακόμα: Είπατε κινδυνολογώντας ότι θα χάσουμε λεφτά από αυτό που επιχειρούμε σήμερα. Χαίρομαι που έχετε την ίδια αγωνία, γιατί στόχος όλων είναι να βελτιώσουμε τα οικονομικά των ασφαλιστικών ταμείων. Προσωπική μου εκτίμηση είναι ότι μετά την ανάδειξη αύριο της νέας πλατφόρμας του ΕΦΚΑ όλα θα ανατραπούν και ελεύθερα πλέον όλοι οι ελευθεροεπαγγελματίες, γιατροί, δικηγόροι, μηχανικοί, αυτοαπασχολούμενοι, θα δηλώνουν ελεύθερα και πιο ψηλά. Όμως την περίοδο που φέρατε τον νόμο σας χάσαμε 400 εκατομμύρια ευρώ, από το 2016 στο 2017. Το έχετε λάβει υπ’ όψιν σας αυτό; Το ξέρει η Κοινοβουλευτική Ομάδα του ΣΥΡΙΖΑ ότι από το 2016 στο 2017, ενώ ήμαστε σε ρυθμό μια έστω αναιμικής ανάπτυξης, στο ταμείο των ελεύθερων επαγγελματιών χάθηκαν 400 εκατομμύρια ευρώ σε έναν χρόνο, λόγω του νόμου σας;

Όσον αφορά στην αδικία που δημιουργείται πλέον μεταξύ μισθωτών και αυτοαπασχολουμένων, πρέπει να σας πω ότι ναι, συμφωνώ μαζί σας, αλλά δεν μπορείτε να το επικαλείστε εσείς αυτό διότι ήταν μια μεγάλη αδικία που τη διορθώνουμε πραγματικά και παρεμβαίνουμε με το πλαφονάρισμα της υγείας, με την ενιαία εισφορά υγείας που, πλέον, δίνει μια ανάσα στους ελεύθερους επαγγελματίες να επιλέγουν υψηλότερη κατηγορία και θα παίρνουν υψηλότερη σύνταξη, αλλά μου κάνετε τώρα κριτική για τους μισθωτούς;

Για ακούστε: Την ώρα που εμείς το παραδεχόμαστε, λέω ότι ναι, δημιουργείται μια ανισότητα, αλλά θα το διορθώσουμε και ξεκινάμε από αυτόν τον χρόνο με μείωση 0,90 των εισφορών και μέχρι το 2023 θα πάμε με άλλες 4,1 μονάδες στη μείωση του μη μισθολογικού κόστους.

Εγώ, κύριε Κατρούγκαλε, πραγματικά περίμενα σήμερα να έρθετε εδώ να πείτε μερικά πράγματα και να δικαιολογήσετε την πολιτική σας –αυτό θα έπρεπε-, να πείτε και να δικαιολογήσετε και στον ελληνικό λαό την αντισυνταγματικότητα του νόμου σας. Το κυριότερο, όμως, είναι ότι οφείλατε ως Αξιωματική Αντιπολίτευση να πείτε τι προτείνετε και πώς δικαιολογείτε τη γενική άρνηση του νόμου μέσα από την ονομαστική που βάλατε στο σύνολο επί του νομοσχεδίου απέναντι στην υποχρέωση που έχουμε ως Κοινοβούλιο να ευθυγραμμιστούμε με την απόφαση του Συμβουλίου της Επικρατείας, της νομιμότητας.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ.

**ΓΕΩΡΓΙΟΣ ΚΑΤΡΟΥΓΚΑΛΟΣ:** Κυρία Πρόεδρε, μπορώ να έχω τον λόγο;

**ΑΝΔΡΕΑΣ ΛΟΒΕΡΔΟΣ:** Κυρία Πρόεδρε, μπορώ να έχω τον λόγο;

**ΠΡΟΕΔΡΕΥΟΥΣΑ (Σοφία Σακοράφα):** Κύριε Λοβέρδο, έχετε τον λόγο.

**ΑΝΔΡΕΑΣ ΛΟΒΕΡΔΟΣ:** Κυρία Πρόεδρε, θέλω να το θέσω στη διακριτική σας ευχέρεια. Θέλω να αντιδράσω μετά την τοποθέτηση του Υπουργού -έχω δικαίωμα- αλλά επειδή θέλω να πω δυο λόγια περισσότερα και θα φτάσω τα δυο - τρία λεπτά, εάν θέλετε να προχωρήσετε τη διαδικασία, μπορώ να μιλήσω και σε λίγο. Ό,τι πείτε εσείς.

**ΠΡΟΕΔΡΕΥΟΥΣΑ (Σοφία Σακοράφα):** Θα μου επιτρέψετε, επειδή ζήτησε τον λόγο για ένα λεπτό ο κ. Κατρούγκαλος για να απαντήσει στον κύριο Υπουργό, να του δώσω τον λόγο και αμέσως μετά θα δώσω τον λόγο σε εσάς, κύριε συνάδελφε.

**ΑΝΔΡΕΑΣ ΛΟΒΕΡΔΟΣ:** Βεβαίως.

**ΠΡΟΕΔΡΕΥΟΥΣΑ (Σοφία Σακοράφα):** Κύριε Κατρούγκαλε, έχετε τον λόγο.

**ΓΕΩΡΓΙΟΣ ΚΑΤΡΟΥΓΚΑΛΟΣ:** Αγαπητέ, κύριε Υπουργέ, όπως γνωρίζετε οι αποφάσεις του Συμβουλίου της Επικρατείας έκριναν συνταγματικό τον πυρήνα της μεταρρύθμισης, τις αποφάσεις αυτές και μάλιστα verbatim είναι ένα σύστημα που αποκαθιστά τη διαγεναϊκή δικαιοσύνη.

Ορθά αναφέρατε ότι υπάρχουν οι τέσσερις περιπτώσεις στις οποίες υπήρξαν αντισυνταγματικότητες. Η πρώτη απ’ αυτές αφορά στις επικουρικές συντάξεις και στις περικοπές τους. Οι επικουρικές συντάξεις δεν είναι στοιχείο πυρηνικό της μεταρρύθμισης. Δεν αφορούν στη μεταρρύθμιση, αλλά στις μνημονιακές υποχρεώσεις της εποχής, απόρροια του τρίτου μνημονίου το οποίο ψηφίστηκε και από τη Νέα Δημοκρατία. Προσωπικά είμαι ιδιαίτερα ευτυχής που αυτές οι περικοπές, οι οποίες δεν συναρτώνται σε καμμία περίπτωση με τον πυρήνα της μεταρρύθμισης, αναστράφηκαν. Δεν θα τις φέρναμε ποτέ εάν είχαμε επιλογή ελεύθερων χεριών και δεν αφορούν καθόλου τα χαρακτηριστικά της μεταρρύθμισης.

Ως προς τα ποσοστά αναπλήρωσης προσπάθησα να αποδείξω προηγουμένως ότι ούτως ή άλλως ήταν υψηλότερα στα αντίστοιχα κλιμάκια, τα οποία συζητάμε σε σχέση με τον προηγούμενο νόμο. Τα αρχικά ποσοστά αναπλήρωσης που είχαμε προτείνει στο πλαίσιο της διαπραγμάτευσης στη τρόικα ήταν πράγματι υψηλότερα, μεγαλύτερα από αυτά που προτείνει η Κυβέρνηση στην περίπτωση αυτή, όμως, δεν έγιναν δεκτά στη φάση της διαπραγμάτευσης, και ο βασικός μας σκοπός ήταν τότε να προστατεύσουμε το εισόδημα στο 90% των εργαζομένων και ακριβώς για αυτό τον λόγο δεχθήκαμε στο τέλος της διαπραγμάτευσης μια κλιμάκωση των ποσοστών που δεν εξασφάλιζε μεν τόσο υψηλές συντάξεις στα υψηλότερα μισθολογικά κλιμάκια, δεδομένου ότι θελήσαμε να προστατεύσουμε, ειδικά εν όψει της συγκυρίας, την προστασία του εισοδήματος της μεσαίας τάξης και των χαμηλόμισθων.

Προσωπικά δεν θεωρώ αρνητική εξέλιξη τη βελτίωση των ποσοστών αναπλήρωσης, αλλά πρέπει η Κυβέρνηση να παραδεχθεί ότι έγινε ακριβώς επειδή η εφαρμογή της μεταρρύθμισης και η αναστροφή των ελλειμμάτων σε πλεονάσματα δημιούργησε τον δημοσιονομικό χώρο για να μπορέσει να το κάνετε. Δεν θα μπορούσατε να το είχατε κάνει αν είχατε κληρονομήσει το 1 δισεκατομμύριο ευρώ έλλειμμα που κληρονομήσαμε εμείς και την αδυναμία να πληρώνουμε στην πραγματικότητα συντάξεις στο τέλος κάθε μήνα αν δεν παίρναμε τα λεφτά από το ΕΣΥ, γιατί αυτό γινόταν πρακτικά μέχρι την εφαρμογή της ασφαλιστικής μεταρρύθμισης.

Τέλος, για τα ελεύθερα επαγγέλματα, για τις ειδικές ρυθμίσεις προς τους ελεύθερους επαγγελματίες και γι’ αυτό που κρίθηκε αντισυνταγματικό: Δεν συμφωνώ με αυτή την απόφαση του Συμβουλίου της Επικρατείας, τη θεωρώ εσφαλμένη νομικά. Αυτό που κρίθηκε αντισυνταγματικό ήταν η απόλυτη αντιστοίχιση των ελεύθερων επαγγελματιών με τους μισθωτούς ως προς το ποσοστό της εισφοροδοτικής ικανότητας. Ο κανόνας ασφαλιστικής μεταρρύθμισης ήταν απλός, 20% πρέπει να δίνουμε στο Ενιαίο Ασφαλιστικό Ταμείο από κάθε πηγή εισοδήματος που αφορούσε στην εργασία. Τη θεωρώ ορθή ρύθμιση. Θεωρώ λανθασμένη την αντίθετη εκδοχή από το Συμβούλιο της Επικρατείας. Αυτό δε σήμαινε ότι η κυβέρνηση έπρεπε να εφαρμόσει αυτό που κάνει τώρα, τη μεγάλη αδικία σε βάρος των πολλών, τη μεγάλη αδικία σε βάρος των μισθωτών. Ήδη η κ. Αχτσιόγλου ως Υπουργός, προβλέποντας ενδεχομένως ότι μπορεί να προσανατολιζόταν προς τα εκεί η απόφαση του Συμβουλίου της Επικρατείας, είχε τροποποιήσει τα ποσοστά εισφορών των ελεύθερων επαγγελματιών με τέτοιο τρόπο ώστε να ικανοποιεί το σκεπτικό της απόφασης του Συμβουλίου της Επικρατείας ακόμα και αν εγώ δεν το θεωρώ ορθό.

Όμως, νομίζω ότι η πληρέστερη ανασκευή αυτών που λέει ο κύριος Υπουργός δεν προέρχεται από εμένα, προέρχεται από το προχθεσινό editorial της «ΚΑΘΗΜΕΡΙΝΗΣ» που είπε με απλά λόγια ξανά αυτό που λέω και εγώ, ότι φαίνεται να δίνονται δώρα προς ορισμένους, δώρα που αποσταθεροποιούν μακροπρόθεσμα τη σταθερότητα του ασφαλιστικού συστήματος -αυτό λέει η «ΚΑΘΗΜΕΡΙΝΗ»- και επιπλέον λέω και εγώ με έναν τρόπο κοινωνικά άδικο που ξανά ωφελεί τους λίγους εις βάρος των πολλών.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε συνάδελφε.

Κύριε Λοβέρδο, έχετε τον λόγο για δυο λεπτά.

**ΑΝΔΡΕΑΣ ΛΟΒΕΡΔΟΣ:** Κυρία Πρόεδρε, αυτή την στιγμή την περίμενα περίπου πέντε χρόνια, αλλά ο συνάδελφος χτύπησε.

Περαστικά, χαίρομαι που είστε εδώ…

**ΓΕΩΡΓΙΟΣ ΚΑΤΡΟΥΓΚΑΛΟΣ:** Χτύπησα, αλλά είμαι παρών.

**ΑΝΔΡΕΑΣ ΛΟΒΕΡΔΟΣ:** …και χθες το υπερασπίστηκα αυτό σε συναδέλφους που έλεγαν ότι λείπετε.

Την περίμενα, γιατί έπρεπε να γίνει μια σύγκριση κάποτε μέσα σε αυτή την Αίθουσα, για να ξέρει ο κόσμος που μας ακούει τι ακριβώς λέμε μέχρι να έρθει ο κ. Κατρούγκαλος, η κ. Αχτσιόγλου και ο κ. Τσακαλώτος που είναι άνθρωποι που δεν ήταν οι εμπνευστές ενός σχεδίου ασφαλιστικού νόμου που θα έρθει στη Βουλή και θα διεκδικήσει πρωτοτυπία, βιωσιμότητα και ανταποδοτικότητα.

Σε ό,τι αφορά στα περί αντισυνταγματικότητας, κύριε Κατρούγκαλε, sotto voce, πιο χαμηλά. Σας έκρινε το Συμβούλιο της Επικρατείας μια σειρά από διατάξεις αντισυνταγματικές και στον δικό μου νόμο, στη χειρότερη εποχή, ούτε μισή δεν κρίθηκε, παρ’ ότι ελέγχθηκαν όλες. Και εσείς όταν έχετε την Επιστημονική Υπηρεσία της Βουλής, κύριε Βρούτση, να σας κάνει παρατηρήσεις επί αντισυνταγματικότητος πρέπει να κρατηθείτε πιο χαμηλά όταν απευθύνεστε στην Αξιωματική Αντιπολίτευση.

Τώρα υπάρχουν τρία θέματα…

**ΓΕΩΡΓΙΟΣ ΚΑΤΡΟΥΓΚΑΛΟΣ:** … η τοποθέτησή μου…

**ΑΝΔΡΕΑΣ ΛΟΒΕΡΔΟΣ:** Στην Αξιωματική Αντιπολίτευση, σε εσάς, όταν σας λέει για την αντισυνταγματικότητα. Να με ακούτε, κύριε συνάδελφε.

Υπάρχουν τρία θέματα τα οποία επιτρέπουν συγκρίσεις, με την εισαγωγή, βέβαια, ότι μιλάμε για το δυσχερέστερο θέμα που αντιμετωπίζει η Ελληνική Δημοκρατία μαζί με όλες τις χώρες του κόσμου, τουλάχιστον εκείνες που παράγουν το 90% του παγκόσμιου ΑΕΠ. Οι μελέτες είναι συγκεκριμένες, είναι πρόσφατες. Τα ασφαλιστικά συστήματα έχουν χρέη χρηματοδότησης, έχουν ελλείμματα χρηματοδότησης 13,5 τρισεκατομμύρια δολάρια και συνεπώς το να κάνει κάποιος τον έξυπνο με αυτό το διεθνές και ελληνικό περιβάλλον, είναι πάρα πολύ επικίνδυνο και πάντως όχι χρήσιμο για τον λαό.

Σε ό,τι αφορά στην απασχόληση των συνταξιούχων: Με ενδιαφέρει πάρα πολύ, γιατί πολλοί άνθρωποι που συνταξιοδοτούνται αισθάνονται ακμαίοι και θέλουν να εργαστούν ή έχουν πολλές ανάγκες -λόγω ανεργίας μελών της οικογένειας- και θέλουν να εργαστούν για να ανταπεξέλθουν οικονομικά. Σε αυτούς τους ανθρώπους, κύριε Κατρούγκαλε, για τους νέους συνταξιούχους κάνατε 60% μείωση της σύνταξής τους όταν εργάζονται.

**ΓΕΩΡΓΙΟΣ ΚΑΤΡΟΥΓΚΑΛΟΣ:** Από 50%.

**ΑΝΔΡΕΑΣ ΛΟΒΕΡΔΟΣ:** Στη δική μου ρύθμιση ξεχώριζα ανάμεσα στους μισθωτούς και τους ελεύθερους επαγγελματίες. Έκανα διακρίσεις σε ό,τι αφορά στις περικοπές άνω των 1.000 ευρώ, για να συνεννοηθούμε και να μην λέω εγώ, εγώ και ο κ. Κουτρουμάνης, γιατί ως πολιτικό δίδυμο εργαστήκαμε στις δυσκολότερες για την Ελλάδα συνθήκες με ελλείμματα της τάξεως του 15,6% ετησίως και με χρέη των ασφαλιστικών ταμείων προς τα νοσοκομεία και γενικότερα ελλείμματα τάξεως δισεκατομμυρίων.

Κυρία Πρόεδρε, κυρίες και κύριοι Βουλευτές, ήταν άδικη η ρύθμισή σας και είναι άδικη και η παρούσα ρύθμιση η οποία πηγαίνει στην μείωση όλων ανεξαιρέτως χωρίς διάκριση εισοδηματική, δηλαδή επιπέδου σύνταξης, τα 1.000 ευρώ ή κάποιο άλλο ποσό που θα καθόριζε η Κυβέρνηση.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κυρία Πρόεδρε, θα χρειαστώ ένα ακόμη λεπτό.

Σε ό,τι αφορά στις εισφορές: Συμφωνώ με τη δική σας πρόταση και ως επαγγελματίας ξέρω τι θα κάνω, ξέρω τι θα διαλέξω. Όμως, έκανα χθες την επισήμανση ότι είναι προβληματικά τα οικονομικά μεγέθη για έναν άνθρωπο που θέλει να πληρώσει 560 ευρώ –σας το είπα και χθες, συνταξιοδοτείται, ελεύθερος επαγγελματίας, αυτοαπασχολούμενος- και για να καλύψει αυτά τα οποία έδωσε, όχι για να πάρει ανταπόδοση, για να «ρεφάρει» που λέμε –και συγγνώμη για τον όρο- θέλει είκοσι χρόνια, στον άλλο κόσμο, ενδεχομένως, όχι στον παρόντα. Έχετε αυτή την αδυναμία.

Και τρίτον, σε ό,τι αφορά στις επικουρικές. Εδώ, κύριε Υπουργέ –σας το είπα και χθες, δεν άκουσα ακριβώς όλη σας την ομιλία- θα ήθελα να είχα μία σαφή εξήγηση γιατί περνάτε στον ΕΦΚΑ το ενιαίο ταμείο που κάναμε εμείς για τις επικουρικές, καταργώντας κάθε προοπτική για επαγγελματική ασφάλιση, δηλαδή, καταργώντας τον δεύτερο πυλώνα. Είναι ανοικτό ερώτημα, σας περιμένει αυτό το ερώτημα και δεν μπορώ να καταλάβω πώς θα μου το εξηγήσετε, όχι τυπικά, ότι δεν καταργούνται, απλώς περνάνε στον ΕΦΚΑ, αλλά ουσιαστικά με κριτήριο ότι τα τέσσερα επαγγελματικά λειτουργούν διοικητικώς άψογα και τα πηγαίνετε σε έναν ΕΦΚΑ –που ας το πω κομψά και ευγενικά- έχει πολλά διοικητικά προβλήματα.

Μου μένει ένα θέμα -δεν το προλαβαίνω, θα αναφερθώ σε άλλη φάση της συνεδρίασης- για τα ποσοστά αναπλήρωσης, που οι συγκρίσεις δείχνουν τους φίλους του λαού, όχι τα λόγια, οι συγκρίσεις επί των νομοθετημάτων.

Ευχαριστώ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΟΥΣΑ (Σοφία Σακοράφα):** Τον λόγο έχει ο κύριος Υπουργός.

**ΙΩΑΝΝΗΣ ΒΡΟΥΤΣΗΣ (Υπουργός Εργασίας και Κοινωνικών Υποθέσεων):** Κυρία Πρόεδρε, παίρνω τον λόγο, γιατί θέλω να απαντήσω στον κ. Λοβέρδο στο σημαντικό και κρίσιμο ερώτημα το οποίο έθεσε. Δυστυχώς, δεν συναντηθήκαμε στην Αίθουσα δύο φορές την ώρα που ανέλυα από Βήματος Βουλής το τι επιχειρούμε να κάνουμε, κύριε Λοβέρδο. Θέλω, λοιπόν, να επαναλάβω προς όλες τις πτέρυγες της Βουλής ότι αυτό που κάνουμε είναι η συνέχιση μιας προσπάθειας που ξεκίνησε από την κ. Πετραλιά, την Υπουργό της Νέας Δημοκρατίας, συνεχίστηκε με εσάς με το ΕΤΕΑ και τη συνένωση των επικουρικών ταμείων, διατήρησα και έκανα με οικονομίες κλίμακος διά μέσου του «ΗΛΙΟΥ» και της ΗΔΙΚΑ ενοποιήσεις όλων των συστημάτων, συνεχίστηκε από τον ΣΥΡΙΖΑ με την ενοποίηση των δεκατριών μόνο ταμείων που υπήρχαν κάτω από τον ΕΦΚΑ και τώρα πλέον ολοκληρώνεται αυτό το εγχείρημα. Ολοκληρώνεται με τη διοικητική, οργανωτική και λειτουργική ενοποίηση μόνο, κάτω από το νέο e-ΕΦΚΑ που θα γίνει ψηφιακός, των λειτουργιών των δύο ακόμη εναπομοινάντων ασφαλιστικών φορέων, του ΕΤΕΑΕΠ της επικουρικής και του εφάπαξ.

Αυτό δεν εμποδίζει, κύριε Λοβέρδο, την αυτόνομη παρουσία του κάτω από την ομπρέλα του e-ΕΦΚΑ που θα δώσει και θα δημιουργήσει: Πρώτον, οικονομίες κλίμακος πολύ σημαντικές. Θα έχουμε εξοικονομήσεις που θα φέρουν στη Βουλή μέσα από κτήρια που σταματήσουν να ενοικιάζονται. Δεύτερον, θα ενισχύσει το ανθρώπινο δυναμικό, τους υπαλλήλους οι οποίοι θα έχουν πλέον περισσότερες και αποτελεσματικότητες δραστηριότητες στην απονομή των συντάξεων. Εξηγήθηκε χθες ότι για έναν συνταξιούχο που χρειαζόταν να βγάλει κάποιος από το εφάπαξ του το επικουρικό και την κύρια σύνταξη, τώρα θα ασχολείται ένας για έναν.

Και τρίτον, στο κρίσιμο ερώτημα που θέτετε για τα επαγγελματικά ταμεία, θέλω να πω ότι είμαι υπερασπιστής τους και εγώ και η Νέα Δημοκρατία. Το 2012 - 2014 σας θυμίζω ότι έσπρωξα τέσσερα επαγγελματικά ταμεία με τη δημιουργία τους. Είχαν ανοίξει επί του Γιώργου Κουτρουμάνη ως Υπουργού και τώρα σας ενημερώνω ότι τον επόμενο μήνα μπαίνει στη Βουλή νομοσχέδιο για τα επαγγελματικά ταμεία στο οποίο θέλω τη στήριξή σας, αφού το υπερασπίζεστε. Θέλω τη στήριξή σας για τα επαγγελματικά ταμεία τα οποία υπερασπιζόμαστε και είναι ο δεύτερος πυλώνας τον οποίο η Νέα Δημοκρατία και η Κυβέρνηση και εγώ προσωπικά υπερασπιζόμαστε σθεναρά.

Ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ, κύριε Υπουργέ.

Τον λόγο έχει τώρα ο κ. Μάρκου από τον ΣΥΡΙΖΑ για επτά λεπτά.

**ΚΩΝΣΤΑΝΤΙΝΟΣ ΜΑΡΚΟΥ:** Κυρίες και κύριοι Βουλευτές, όλα τα πρόσφατα εμπειρικά δεδομένα, επαληθεύουν την υπόθεση ότι η Νέα Δημοκρατία ωθεί αποφασιστικά την εμπορευματοποίηση της εκπαίδευσης, του συστήματος κοινωνικής ασφάλισης, των οργανισμών που διαχειρίζονται δημόσια αγαθά όπως είναι οι υδάτινοι πόροι, η ενέργεια, καθώς και τις προνοιακές παροχές. Αυτό είναι πεντακάθαρο. Παράλληλα, εντατικοποιεί και ενισχύει τους μηχανισμούς και τις πρακτικές πειθάρχησης και καταστολής, προκειμένου να στοχοποιήσει και να ελέγξει την κοινωνική διαμαρτυρία. Είδαμε προχθές το αποτρόπαιο περιστατικό της απειλής αστυνομικού με όπλο μέσα στην ΑΣΟΕΕ, καθώς και τα τελευταία δραματικά επεισόδια στα νησιά.

Κυρίες και κύριοι Βουλευτές της Νέας Δημοκρατίας, το στέλεχός σας, ο Περιφερειάρχης κ. Μουτζούρης ήδη μουτζούρωσε πολιτικά τον Πρωθυπουργό, αλλά και το σύνολό σας σε όλη την Επικράτεια. Αυτό είναι το τελευταίο που θα μας στενοχωρούσε. Εκείνο που μας στενοχωρεί είναι ότι το πρόβλημα είναι κοινωνικό και πανελλήνιο και γι’ αυτό δεν αισθανόμαστε καθόλου ευχαριστημένοι. Έχουμε καταθέσει την ψύχραιμη συμβολή μας σ’ αυτόν τον προβληματισμό για την αντιμετώπισή του.

Βρίσκεστε όμως τώρα στην εξής δυσάρεστη συνθήκη. Επειδή η κοινοβουλευτική δημοκρατία βασίζεται στην αρχή της αντιπροσώπευσης και η ύπαρξή σας στην εξουσία εξαρτάται από τη λαϊκή κυριαρχία, είστε αναγκασμένοι διαρκώς να παίζετε το παιχνίδι με τον λύκο, που μεταμφιέζεται σε καλοπροαίρετη γιαγιά, και την Κοκκινοσκουφίτσα. Όταν βρίσκεστε σε καθεστώς ασφαλείας, σε ακροατήρια που επιδέχονται αντίστοιχων ακουσμάτων ή στους φιλικούς για εσάς δημοσιογράφους, αισθάνεσθε άνετα να ομολογείτε το ταξικό μίσος που έχετε για τα λαϊκά στρώματα. Αυτοχαρακτηρίζεστε ως σκληρά νεοφιλελεύθεροι, μιλάτε για ασφαλιστικό Πινοσέτ, ζητάτε όλο και μικρότερο κράτος, ακόμη εκφράζετε περηφάνεια και για πολιτικές Θάτσερ, όπως πρόσφατα κορυφαίος Υπουργός σας είπε στην τηλεόραση για το ποδόσφαιρο. Όταν όμως νοιώθετε ότι απευθύνεστε στο ευρύτερο κοινωνικό σας και εκλογικό σας κοινό χωρίς διαμεσολάβηση, τότε αναγκάζεστε να παίζετε κρυφτούλι με τα ίδια σας τα πιστεύω. Και με αυτή την έννοια πραγματικά σας λυπούμαι.

Σχετικά με το σύστημα κοινωνικής ασφάλισης, εμφανίζεστε συνεχώς να αυτοαναιρείστε λογικά και να κακοποιείτε τα νομικά ζητήματα που υπάρχουν. Αρχικά, στρέψατε όλο το προπαγανδιστικό σας ταλέντο εναντίον της ίδρυσης του ενιαίου φορέα ασφάλισης, του ΕΦΚΑ, και εναντίον της σύνδεσης της εισφοράς με το εισόδημα, προφανώς γιατί εισήγαγε ένα πιο κοινωνικά δίκαιο σύστημα. Αυτή σας η αντίρρηση συντηρούσε για καιρό ακόμη την ομολογία ενός από τους λόγους που δεν έκλεινε η αξιολόγηση το 2014. Αδυνατούσατε να υλοποιήσετε διαρθρωτικές μεταρρυθμίσεις, μια από τις οποίες ήταν και ο ΕΦΚΑ. Η λειτουργία του όμως μετέτρεψε τα ταμεία του σε πλεονασματικά και έθεσε την αναγκαία συνθήκη να βγούμε από το μνημόνιο, ενώ το Συμβούλιο της Επικρατείας δικαίωσε την ύπαρξή του. Δεν θέλατε να βοηθηθεί το φτωχό ταμείο του αγρότη που δυσκολεύεται σε σχέση με το πλεονασματικό ταμείο και να είναι ενιαία για όλους. Σήμερα όμως όχι μόνο δεν το αλλάζετε, αλλά ομνύετε στο όνομα του ενιαίου των ταμείων, για να εντάξετε σε αυτό και την επικουρική ασφάλιση με ένα και μόνο διακαή στόχο, για να απαντήσω στο ερώτημα που ετέθη από το ΚΙΝΑΛ. Θέλετε να κρύψετε την ενιαία ασφάλιση υπό τον ενιαίο φορέα, για να την καταργήσετε σε δεύτερη φάση.

Παραπληροφορείτε τον ελληνικό λαό, μαζί με δήθεν άγνοια κάποιων δημοσιογράφων, ότι η σύνδεση της εισφοράς με το εισόδημα κρίθηκε αντισυνταγματική και γι’ αυτό εισάγετε τις παλιές κλάσεις. Το Συμβούλιο της Επικρατείας λέει ακριβώς το αντίθετο, ότι είναι συνταγματική. Δεν έχετε εισφέρει πραγματικά πολιτικά επιχειρήματα, ακριβώς γιατί δεν θέλετε αυτή τη σύνδεση. Μήπως δεν την θέλετε, γιατί καθίσταται έτσι βιώσιμη μία βασική πτυχή του κοινωνικού κράτους;

Το Συμβούλιο της Επικρατείας έκρινε αντίθετη με τη συνταγματική αρχή της ανταποδοτικότητας την αρχική μας επιλογή το 2016 να προστατεύσουμε περισσότερο τα χαμηλότερα και μεσαία εισοδήματα. Ήταν μία συνειδητή μας επιλογή τότε. Αμέσως μετά, όταν αποκτήσαμε δημοσιονομική ελευθερία, ελαφρύναμε και τα πιο μεγάλα. Και όμως, υπήρχε ισχυρή μειοψηφία του ανώτατου ακυρωτικού που έκρινε την αρχική μας πρόταση συνταγματική -μίλησε και ο κ. Κατρούγκαλος- στηριζόμενη στην αρχή της αλληλεγγύης, αρχή που άντλησε ερμηνευτικά από το Σύνταγμα και εμείς προτείναμε ως προτείνουσα αναθεωρητική πλειοψηφία να την καταστήσουμε ρητή επιλογή, αλλά την καταψηφίσατε. Είμαστε περήφανοι γι’ αυτές μας τις προτάσεις, για τον κοινωνικό τους χαρακτήρα. Σημειωτέον ότι, με νομολογία του Συμβουλίου της Επικρατείας, η κοινωνική αλληλεγγύη έχει προβάδισμα έναντι της ανταποδοτικής αρχής. Εσείς, συμμορφούμενοι τελικά με το δικαστήριο –γιατί εδώ είναι και Κοινοβούλιο και δεν μπορείτε να διασπείρετε νομικές ανακρίβειες τις οποίες επανέλαβε και ο Υπουργός νωρίτερα, φανατικός οπαδός της διαστρέβλωσης, εμφανής λύκος με αμφίεση γιαγιάς- μπορούσατε να αυξήσετε το ποσοστό αναπλήρωσης των μεγάλων εισοδημάτων είτε μειώνοντας τις εισφορές τους είτε αυξάνοντας τις συντάξεις τους. Αντίθετα, επιλέξατε να μειώσετε το ποσοστό αναπλήρωσης των μικρών, αυξάνοντας τις ασφαλιστικές εισφορές για το 85% των ελευθέρων επαγγελματιών. Δίνετε αχρείαστα, χωρίς να σας δεσμεύει καμμία απόφαση -ευτυχώς γράμματα και νομικά είναι γνωστά- τη δυνατότητα στα υψηλότερα εισοδήματα να επιλέγουν ελεύθερα την κατώτερη ασφαλιστική εισφορά.

Αυτοί θα στραφούν στις φιλικές προς εσάς εταιρείες ιδιωτικής ασφάλισης για να συμπληρώσουν τη σύνταξή τους χωρίς την κοινωνικά πιεστική ανάγκη της ανταπόδοσης και της αλληλεγγύης των εισοδημάτων και των γενεών. Αναφέρθηκε από την πλευρά σας ότι αυτό θα τους κάνει φορολογικά ειλικρινείς. Πιστεύετε ότι είναι αυτή σοβαρή φορολογική πολιτική; Μήπως δεν θέλετε να υπάρχει μια ακόμα βασική πτυχή του κοινωνικού κράτους;

Δεν λάβατε υπ’ όψιν ούτε τα δίκαια αιτήματα της Εθνικής Συνομοσπονδίας Ατόμων με Αναπηρία, όπως να μην μειώσετε τις επικουρικές συντάξεις και το εφάπαξ των ατόμων με αναπηρία ή να υλοποιήσετε τις συντάξεις αναπηρίας κατ’ εφαρμογήν του νόμου Κατρούγκαλου ή να συμπεριλάβετε τους αναπήρους στην απονομή μειωμένης σύνταξης, αυτή που επιφυλάσσετε στους συνταξιούχους εκλεκτούς μετακλητούς σας και τους έχετε συμπεριλάβει.

Κλείνω με δυο λόγια για το «κίνημα της γραβάτας» που αναφέρθηκε νωρίτερα από εκπροσώπους της ακροδεξιάς συνιστώσας της Νέας Δημοκρατίας πριν από λίγο σε αυτήν την Αίθουσα. Αφού ποδηγετήθηκε το σώμα των δικηγόρων από φιλικούς σας δικηγορικούς συλλόγους υπό τη δική σας υποκίνηση σε μια εξοντωτική αποχή εξάμηνης διάρκειας, δημιουργήσατε προσδοκίες για κάτι καλύτερο από έναν νόμο ήδη που διατήρησε στο επάγγελμα χιλιάδες νέους επιστήμονες.

Οι ελεύθεροι επαγγελματίες όμως είναι, κυρίες και κύριοι Βουλευτές της Νέας Δημοκρατίας, πολύ αυστηροί στα νούμερα. Έχουν ήδη μετρήσει το κόστος που τους στοίχισε εκείνος ο επαναστατικός οίστρος των μεγάλων γραφείων και περίμεναν αλλαγές τις οποίες γνωρίζουν να υπολογίζουν με ακρίβεια υποδιαστολής. Βέβαια, οι δικηγορικοί σύλλογοι ήταν το μόνο συνδικαλιστικό όργανο -για να απαντήσω και στον κύριο Υπουργό- που δεν συμμετείχε στην πρόσφατη γενική απεργία για το ασφαλιστικό. Αυτό αποδεικνύει την εξάρτηση που έχουν από την Κυβέρνησή σας. Όμως αυτό δεν θα σταθεί εμπόδιο στη γενική δυσαρέσκεια από τα αυξημένα βάρη που επιφυλάσσετε στο μεγαλύτερο μέρος.

Κλείνοντας, κυρίες και κύριοι της Νέας Δημοκρατίας, ο πυρήνας της ένστασης στον νεοφιλελεύθερο τρόπο του σκέπτεσθαι είναι ότι οι άνθρωποι που διαθέτουν λιγότερους πόρους από τους άλλους χωρίς δική τους υπαιτιότητα, αλλά εξαιτίας κοινωνικών κανόνων δεν έχουν ακριβοδίκαιες ευκαιρίες να ικανοποιήσουν τις προτιμήσεις τους. Μπορεί η προσωρινά απροσπέλαστη πολλές φορές πραγματικότητα να μην επέτρεψε σ’ εμάς που πιστεύουμε στην κοινωνική δικαιοσύνη να επιφέρουμε περισσότερες ανακουφιστικές τομές για τους ανθρώπους αυτούς. Μας κατηγορείτε τότε γιατί παραβιάζουμε τις αρχές μας. Είναι το δικό σας άγος που κουβαλάτε. Φέρνετε σε σύγχυση τις συνειδήσεις σας, όπως με την κοινωνική ασφάλιση όλη την περίοδο αυτή. Στην επιστήμη της ψυχολογίας αυτό ονομάζεται προβολή, όταν το άτομο αποδίδει σε κάποιο άλλο ιδιότητες που αρνείται για τον εαυτό του και αυτό συνιστά αμυντικό μηχανισμό. Σε αυτήν ακριβώς τη θέση είσαστε.

Ευχαριστώ, κυρία Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ πολύ.

Θα δώσω τον λόγο για ένα λεπτό στον κύριο Υπουργό, τον κ. Μηταράκη, για την τροπολογία που έχει καταθέσει και αμέσως μετά στην Πρόεδρο της Κοινοβουλευτικής Ομάδας του Κινήματος Αλλαγής, την κ. Γεννηματά.

**ΝΟΤΗΣ ΜΗΤΑΡΑΚΗΣ:** Ευχαριστώ πολύ, κυρία Πρόεδρε.

Θα ήθελα να υποστηρίξω την τροπολογία με γενικό αριθμό 185 και ειδικό 30. Λόγω της επανασύστασης του Υπουργείου Μετανάστευσης και Ασύλου, με αυτήν την τροπολογία συστήνεται τεχνική υπηρεσία στο Υπουργείο, ενοποιούνται μικρότερες υπηρεσιακές δομές που ήδη υπάρχουν στο Υπουργείο, στελεχώνεται η υπηρεσία, ορίζεται η δημιουργία τεχνικού συμβουλίου για να μπορεί να επιβλέπει έργα που απαιτούνται από το Υπουργείο με έναν τρόπο ώστε να μπορούμε να είμαστε πιο αποτελεσματικοί στο έργο μας.

Ευχαριστώ πολύ, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε Υπουργέ.

Ορίστε, κυρία Πρόεδρε, έχετε τον λόγο.

**ΦΩΤΕΙΝΗ (ΦΩΦΗ) ΓΕΝΝΗΜΑΤΑ (Πρόεδρος του Κινήματος Αλλαγής):** Ευχαριστώ, κυρία Πρόεδρε.

Κυρίες και κύριοι Βουλευτές, η διαχείριση του προσφυγικού-μεταναστευτικού από την Κυβέρνηση είναι ένα ολοστρόγγυλο μηδενικό και το κυβερνητικό αλαλούμ συνεχίζεται.

Αποτύχατε, κύριοι της Κυβέρνησης. Κι εγώ αναρωτιέμαι: Πού είναι οι άριστοι; Πού είναι εκείνες οι «βαριές» σας μεταγραφές; Πρέπει επιτέλους να καταλάβετε ότι με τη βία, τις συγκρούσεις, τον αυταρχισμός, τις επιτάξεις και τα ΜΑΤ δεν λύνετε το πρόβλημα των νησιών, απλά δημιουργείτε νέα κρίση. Ήδη επί των ημερών σας έχουν αυξηθεί σημαντικά οι εγκλωβισμένοι. Και θα πρότεινα την πολιτική πυγμή να τη δείξετε στην Ευρώπη, εκεί που είστε άφωνοι, πρόθυμοι και δεδομένοι, και όχι στους απελπισμένους και αγανακτισμένους νησιώτες.

Με την πολιτική και τις δεσμεύσεις Τσίπρα, που προσδέθηκε στο άρμα της κ. Μέρκελ και παρέδωσαν τα κλειδιά του μεταναστευτικού-προσφυγικού στον Ερντογάν, λύση δεν υπάρχει. Τι κάνετε σήμερα; Μετατρέπετε ένα ευρωπαϊκό πρόβλημα σε εθνική τραγωδία και τα νησιά μας σε αποθήκες ψυχών. Μνημείο ανικανότητας και αναποτελεσματικότητας. Αφήστε, λοιπόν, τους εγωισμούς και τον αυταρχισμό, γιατί η ύβρις φέρνει τη νέμεση. Τα πρωτοφανή αυτά γεγονότα συγκρούσεων και βίας, επιτέλους, πρέπει να σας συνετίσουν. Αποσυμφορήστε τα νησιά εδώ και τώρα και αλλάξτε πολιτική.

Οι δικές μας προτάσεις, που εγκαίρως έχουμε καταθέσει και από αυτό το Βήμα, είναι πάντα στο τραπέζι και επιμένουμε και είμαστε εδώ. Είναι σοβαρότατο ζήτημα εθνικής σημασίας και απαιτεί εθνική συνεννόηση.

(Χειροκροτήματα από την πτέρυγα του Κινήματος Αλλαγής)

Και έρχομαι, κυρίες και κύριοι Βουλευτές, στο ασφαλιστικό που συζητούμε σήμερα και διαβάζω δυο-τρεις γραμμές: «Το υπάρχον σύστημα εξαντλεί τα όριά του. Το σύστημα είναι άδικο. Είναι αμφίβολο αν είναι βιώσιμο. Θα καταργηθεί και θα αντικατασταθεί από ένα νέο και βιώσιμο ασφαλιστικό σύστημα». Δεν είναι δικά μου λόγια. Αυτά είναι τα περσινά λόγια του κ. Μητσοτάκη. Εξαγγελίες και υποσχέσεις που φέτος ως Πρωθυπουργός τις πέταξε στο καλάθι των αχρήστων, για να ακολουθήσει πιστά και στο ασφαλιστικό τον δρόμο ακριβώς που είχε χαράξει νωρίτερα ο κ. Τσίπρας, όπως πράττει και στην οικονομία και στο μεταναστευτικό-προσφυγικό, όπως είπα νωρίτερα, και στα εθνικά μας ζητήματα.

(Στο σημείο αυτό την Προεδρική Έδρα καταλαμβάνει ο Πρόεδρος της Βουλής κ. **ΚΩΝΣΤΑΝΤΙΝΟΣ ΤΑΣΟΥΛΑΣ**)

Δεν καταργείτε, κύριοι της Κυβέρνησης, τον περιβόητο νόμο Κατρούγκαλου. Απλά του κάνετε μακιγιάζ. Ο νόμος ζει και βασιλεύει. Απλά αλλάζει όνομα και πλέον μπορούμε εύκολα να τον ονομάσουμε νόμο Κατρούγκαλου – Βρούτση. Όποιος ακόμα έχει αμφιβολίες γι’ αυτό, δεν έχει παρά να διαβάσει την πρόσφατη γνωμοδότηση της ολομέλειας του Ελεγκτικού Συνεδρίου και θα καταλάβει ότι απλά οι διατάξεις προσαρμόζονται στις αποφάσεις του Σ.τ.Ε.. Δεν πρόκειται για ασφαλιστική μεταρρύθμιση.

Τι θα πράξει το Κίνημα Αλλαγής; Εμείς μένουμε πιστοί στις προεκλογικές μας εξαγγελίες. Είχαμε δηλώσει ήδη στη Βουλή ότι ο νόμος Κατρούγκαλου δεν διορθώνεται, καταργείται. Καταψηφίσαμε τον νόμο Κατρούγκαλου, καταψηφίζουμε και τον νόμο Κατρούγκαλου – Βρούτση.

(Χειροκροτήματα από την πτέρυγα του Κινήματος Αλλαγής)

Κυρίες και κύριοι Βουλευτές, τι πραγματικά γίνεται με τον νόμο της Κυβέρνησης; Πρώτον, μειώνονται οι συντάξεις. Επιχειρείται «ξέπλυμα» και εφαρμογή του νόμου Κατρούγκαλου, αντί της κατάργησης, που μειώνει το συνολικό ύψος των συντάξεων σημαντικά, περίπου 15%, γιατί ουσιαστικά διατηρούνται τα χαμηλά ποσοστά αναπλήρωσης που περιέχει. Ένα χαρακτηριστικό παράδειγμα. Αν εφαρμοζόταν ο νόμος του ΠΑΣΟΚ του 2010, η σύνταξη ενός ασφαλισμένου με τριάντα πέντε έτη και συντάξιμης μηνιαίες αποδοχές 1.500 ευρώ, θα ήταν 873 ευρώ. Με τον νόμο Κατρούγκαλου μειώνεται στα 780 ευρώ. Καταθέτω τον συγκριτικό πίνακα.

(Στο σημείο αυτό η Πρόεδρος του Κινήματος Αλλαγής κ. Φωτεινή (Φώφη) Γεννηματά καταθέτει για τα Πρακτικά τον προαναφερθέντα πίνακα, ο οποίος βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Δεύτερον, ανοίγει ο δρόμος για την κατάργηση των κλάδων επικούρησης και εφάπαξ. Με την πρόβλεψη για ενσωμάτωση του ΕΤΕΑΕΠ στον ΕΦΚΑ εξαφανίζεται η προοπτική ανάπτυξης των επαγγελματικών ταμείων. Ανοίγει ο δρόμος για την καθιέρωση ενός αμιγώς κεφαλαιοποιητικού συστήματος και την αφαίρεση του κοινωνικού χαρακτήρα της ασφάλισης.

Τρίτον, η προσαρμογή στις αποφάσεις του Σ.τ.Ε. γίνεται με τη λογική «παίρνουμε από το ένα χέρι για να μοιράσουμε δήθεν στο άλλο». Γιατί η μικρή αύξηση των συντελεστών αναπλήρωσης, για όσους έχουν πάνω από τριάντα, τριάντα δύο έτη ασφάλισης, ισχύει μόνο για εξήντα πέντε χιλιάδες ασφαλισμένους. Για τους άλλους πεντακόσιες χιλιάδες αυτής της κατηγορίας θα συμψηφίζεται η αύξηση με την αντίστοιχη μείωση της προσωπικής τους διαφοράς. Πρόκειται για πάγωμα, όχι αύξηση των συντάξεων αυτών, για πολλά χρόνια. Μέχρι, δηλαδή, να μηδενιστεί η διαφορά.

Εφαρμόζεται η απόφαση του Σ.τ.Ε. για την αύξηση των επικουρικών. Αλλά μικρό το όφελος για ανθρώπους που είδαν τη σύνταξή τους να μειώνεται κατά 50% από την 1-1-2016. Και το χειρότερο; Οι μικροπαρεμβάσεις αυτές γίνονται με απαράδεκτους συμψηφισμούς ποσών, που ούτως ή άλλως προορίζονταν γι’ αυτούς ακριβώς τους ίδιους τους συνταξιούχους. Μείωση, λοιπόν, των συντάξεων, ενίσχυση του ιδιωτικού χαρακτήρα της ασφάλισης και κοροϊδία για τους συνταξιούχους. Αυτή είναι η κατάσταση όσο κι αν οι «παπαγάλοι» της Κυβέρνησης επιχειρούν να την εξωραΐσουν.

Κυρίες και κύριοι Βουλευτές, η κυβερνητική παρέμβαση στο ασφαλιστικό αποπνέει τη βαθιά συντηρητική λογική της Νέας Δημοκρατίας. Απουσιάζει κάθε πρόβλεψη για κατώτερο όριο ή κατώτερο εγγυημένο εισόδημα για τους συνταξιούχους. Απομακρύνεται κάθε προοπτική καταβολής δέκατης τρίτης κανονικής σύνταξης για όλους τους συνταξιούχους. Διατηρεί ουσιαστικά τις αδικίες που δημιούργησε ο νόμος Κατρούγκαλου για τις συντάξεις αναπηρίας και χηρείας, αλλά και για τις συντάξεις των ομογενών από την Αλβανία και τον Πόντο. Ακόμα και εκείνη η πολυδιαφημισμένη μικρή μείωση των εισφορών γίνεται εις βάρος των ανέργων από τους πόρους του ΟΑΕΔ που προορίζονταν για τα προγράμματα απασχόλησης και ιδιαίτερα για τους νέους ανθρώπους.

Εμείς δεν μένουμε μόνο στις διαπιστώσεις. Προχωρήσαμε σε πράξεις. Καταθέσαμε τροπολογία της Κοινοβουλευτικής μας Ομάδας που προβλέπει την επαναχορήγηση κανονικής δέκατης τρίτης σύνταξης για όλους τους συνταξιούχους...

(Χειροκροτήματα από την πτέρυγα του Κινήματος Αλλαγής)

…τη θεσμοθέτηση ελάχιστου εγγυημένου εισοδήματος για τους συνταξιούχους, καθώς και το νέο ΕΚΑΣ, την άρση των αδικιών για τους συνταξιούχους αναπηρίας και χηρείας, την κατάργηση των εισφορών υπέρ υγειονομικής περίθαλψης στις επικουρικές συντάξεις, την επέκταση των βαρέων και ανθυγιεινών στο δημόσιο και ιδιαίτερα στα νοσοκομεία και την κατάργηση μείωσης της εθνικής σύνταξης των ομογενών από την Αλβανία και τον Πόντο.

Καλούμε την Κυβέρνηση να την κάνει αποδεκτή και τα κόμματα να τη στηρίξουν. Όλοι θα κριθούμε από τη στάση μας αυτή απέναντι στους πολίτες. Οι παρεμβάσεις του κράτους, κυρίες και κύριοι Βουλευτές, δεν μπορούν να αφορούν μονάχα τους λίγους και ισχυρούς.

Και έρχομαι στο μέρος του νομοσχεδίου που αφορά τη λειτουργία του ΕΦΚΑ. Είχα, δυστυχώς, την ευκαιρία να διαπιστώσω σε πρόσφατη επίσκεψή μου, τις πολύ δύσκολες συνθήκες που επικρατούν στις υπηρεσίες του: μεγάλες ελλείψεις σε προσωπικό, απαράδεκτες ελλείψεις στο αναγκαίο λογισμικό για έκδοση συντάξεων και μάλιστα για ιδιαίτερα ευαίσθητες κατηγορίες. Οι καθυστερήσεις στην έκδοση των συντάξεων δημιουργούν καταστάσεις ντροπής και απίστευτη ταλαιπωρία για τους πολίτες. Οι ευθύνες των κυβερνήσεων του ΣΥΡΙΖΑ είναι πραγματικά μεγάλες, αλλά δεν μπορεί να αποτελούν άλλοθι, ιδιαίτερα όταν επιλέγετε να ακολουθείτε ακριβώς τον ίδιο δρόμο, επαναλαμβάνοντας στοιχεία που τα λένε όλα. Στις 21-12-2018 οι εκκρεμείς κύριες συντάξεις ήταν εκατόν δύο χιλιάδες εννιακόσιες. Στις 31-12-2019 οι εκκρεμείς συντάξεις ήταν εκατόν πενήντα μία χιλιάδες τετρακόσιες ενενήντα πέντε, δηλαδή κατά 50% αυξημένες. Και ακόμα, δεν υπάρχει ενιαίος κανονισμός παροχών και ασφάλισης μεταξύ των οκτώ ταμείων που έχουν συγχωνευτεί σε ένα. Είναι ώρα αυτό το αίσχος να σταματήσει. Να ενισχυθεί ο ΕΦΚΑ με προσωπικό, με σύγχρονες υποδομές και βέβαια, με έναν ενιαίο κανονισμό παροχών και ασφάλισης. Να εκδοθούν το ταχύτερο δυνατό οι συντάξεις που εκκρεμούν. Αυτό είναι κανονικότητα: η αποτελεσματικότητα. Όλα τα άλλα είναι λόγια του αέρα.

(Χειροκροτήματα από την πτέρυγα του Κινήματος Αλλαγής)

Κυρίες και κύριοι Βουλευτές, σήμερα χάνεται μία ακόμα ευκαιρία. Μία ευκαιρία για μια πραγματική μεταρρύθμιση, μία ευκαιρία να δημιουργήσουμε όλοι μαζί –κόμματα, εργοδότες, εργαζόμενοι, φορείς- ένα δίκαιο και βιώσιμο σύστημα με έναν ορίζοντα μακροπρόθεσμο. Όμως, για εμάς, για το Κίνημα Αλλαγής, το θέμα δεν κλείνει. Γιατί είναι βέβαιο ότι αυτό το σχέδιο θα οδηγήσει σε νέα αδιέξοδα και θα απαιτηθούν νέες παρεμβάσεις. Και επαναλαμβάνω ότι είναι αναγκαίος όσο ποτέ ο εθνικός διάλογος για να πετύχουμε τον στόχο μας. Και ο στόχος μας είναι διπλός: δικαιοσύνη και αξιοπρέπεια για τους συνταξιούχους και διασφάλιση του μέλλοντος για τη νέα γενιά της πατρίδας μας.

Αυτό, όμως, όπως έχω πολλές φορές τονίσει, προϋποθέτει τρεις μεγάλες παραδοχές. Η πρώτη ότι στη χώρα θα προκαλέσουμε αναπτυξιακή έκρηξη με νέες επενδύσεις, καινοτομίες και νέες θέσεις εργασίας. Αυτό είναι πάντα για μας το πρώτο μας μέλημα. Γι’ αυτό μιλάμε για ρήτρες απασχόλησης σε κάθε σύμβαση του δημοσίου με ιδιώτες, γι’ αυτό φωνάζουμε ότι οι φορολογικές ελαφρύνσεις δεν μπορούν να αφορούν μερίσματα και κέρδη επιχειρήσεων, αλλά τις επενδύσεις, την καινοτομία και τη δημιουργία νέων θέσεων εργασίας.

Δεύτερον, θα αντιμετωπίσουμε δραστικά τη δημογραφική κρίση. Απειλεί το μέλλον μας. Πότε επιτέλους θα το καταλάβουμε; Ψηφίσαμε κάποιες διατάξεις που είναι σε θετική κατεύθυνση. Όμως, δεν αρκούν. Είναι πάρα πολύ λίγες. Πρέπει να δούμε το πόρισμα της επιτροπής για το δημογραφικό που συστήθηκε μετά από πρόταση του Κινήματος Αλλαγής.

(Χειροκροτήματα από την πτέρυγα του Κινήματος Αλλαγής)

Και σας υπενθυμίζω ότι έχουμε καταθέσει ολοκληρωμένη πρόταση νόμου με πρώτο βήμα τη χορήγηση στο ζευγάρι 200 ευρώ τον μήνα για τρία χρόνια για κάθε νέο παιδί που γεννιέται, επιπλέον των άλλων επιδομάτων, όχι ανταγωνιστικά.

Τρίτη παραδοχή ότι θα φέρουμε νέους πόρους στο σύστημα.

Έχουμε δείξει, κυρίες και κύριοι Βουλευτές, με την πρότασή μας για το Ταμείο Αλληλεγγύης Γενεών, που έγινε και νόμος του κράτους, από πού μπορούν να αντληθούν νέοι πόροι για το ασφαλιστικό σύστημα, όπως έχει γίνει σε πολλές άλλες ευρωπαϊκές χώρες. Να καταργηθεί το υπερταμείο της υποτέλειας και να μετατραπεί σε Ταμείο Αξιοποίησης της Δημόσιας Περιουσίας, των υδρογονανθράκων και του ορυκτού πλούτου της χώρας. Από τα έσοδά του μπορούμε να χρηματοδοτήσουμε το ασφαλιστικό και να δώσουμε κίνητρα για επενδύσεις, αλλά και για περιβαλλοντικές δράσεις.

Κυρίες και κύριοι Βουλευτές, η παράταξή μας είναι εκείνη που στηρίζει τον δημόσιο κοινωνικό χαρακτήρα της ασφάλισης, που οδήγησε σε αξιοπρεπείς συντάξεις και θεσμοθέτησε το ΕΚΑΣ. Η παράταξή μας είναι εκείνη που προχώρησε στις μεγάλες μεταρρυθμίσεις που αφορούν το ασφαλιστικό: την ηλεκτρονική συνταγογράφηση, τα Κέντρα Πιστοποίησης Αναπηρίας, τον ΕΟΠΥΥ, την ενοποίηση των επικουρικών. Η παράταξή μας είναι αυτή που απέδειξε με τον ν.3863/2010 ότι μπορούμε στην πράξη να συνδέσουμε την αναγκαία ανταποδοτικότητα των εισφορών με τη στήριξη των ασθενέστερων, να εξασφαλίσουμε έτσι και τη βιωσιμότητα του συστήματος.

Εμείς συνεχίζουμε στον ίδιο δρόμο, ανοιχτοί πάντα σε νέες αλλαγές που ανταποκρίνονται στις προκλήσεις των καιρών. Ένα μόνο δεν διαπραγματευόμαστε: την ευθύνη του κράτους να διασφαλίζει ένα δημόσιο, κοινωνικό, ασφαλιστικό σύστημα που εγγυάται την αξιοπρέπεια σε όλους τους πολίτες. Και θα αγωνιστούμε με όλες μας τις δυνάμεις για να γίνει αυτό πράξη.

Σας ευχαριστώ πολύ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΟΣ (Κωνσταντίνος Τασούλας):** Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αιθούσης «ΕΛΕΥΘΕΡΙΟΣ ΒΕΝΙΖΕΛΟΣ», τριάντα τρεις μαθήτριες και μαθητές και δύο συνοδοί εκπαιδευτικοί από το 1ο Γυμνάσιο Νέας Σμύρνης.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Σήμερα η Βουλή συζητά για κάτι που άμεσα θα σας αφορά σε πενήντα χρόνια, όπως υπολογίζω: για τις συντάξεις.

Καλείται τώρα στο Βήμα ο κ. Ζεϊμπέκ Χουσεΐν.

**ΧΟΥΣΕΪΝ ΖΕΪΜΠΕΚ:** Ευχαριστώ, κύριε Πρόεδρε.

Κυρίες και κύριοι Βουλευτές, ελπίζω να μην απελπιστούν τα παιδιά με το νέο ασφαλιστικό που έρχεται και να προλάβουν να βγουν και στη σύνταξη.

Από την αρχή της διακυβέρνησής σας, είχαμε παρατηρήσει τα ανησυχητικά σημάδια αποσάθρωσης του κοινωνικού κράτους και κατεδάφισης όλων των θετικών διατάξεων που είχε φέρει η κυβέρνηση ΣΥΡΙΖΑ.

Τις τελευταίες μέρες, όμως, παρακολουθούμε την αποκορύφωση των λανθασμένων πολιτικών σας μέσα από το χάος στα νησιά, την αστυνομική αυθαιρεσία στα ελληνικά πανεπιστήμια, την ανασφάλεια στον τομέα της υγείας και το νέο ασφαλιστικό σας νομοσχέδιο, για το οποίο επαίρεστε, χωρίς να καταλαβαίνουμε το γιατί.

Όλα αυτά τα χρόνια, αντιπολιτευτήκατε με σήμα κατατεθέν το κακό ασφαλιστικό του ΣΥΡΙΖΑ και τάζατε ότι η επόμενη μεταρρύθμιση στο ασφαλιστικό θα αποτελούνταν από μειωμένες εισφορές προς τους ελεύθερους επαγγελματίες, αυξήσεις συντάξεων και διατήρηση της δέκατης τρίτης σύνταξης.

Ξεκινώντας από τις εισφορές, βλέπουμε ότι υπάρχουν αυξήσεις για το 90% των ελεύθερων επαγγελματιών και η κατώτατη εισφορά από τα 185 ευρώ ανεβαίνει στα 220 ευρώ.

Η αύξηση συνοδεύεται από την επαναφορά του συστήματος των κλάσεων. Η σύνδεση των εισφορών με το εισόδημα αποτελούσε μια πολιτική επιλογή για να μοιραστούν τα βάρη της κοινωνικής ασφάλισης ισότιμα και ανάλογα με τις δυνατότητες του κάθε πολίτη.

(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. **ΓΕΩΡΓΙΟΣ ΛΑΜΠΡΟΥΛΗΣ**)

Επαναφορά των κλάσεων σημαίνει ότι ο καθένας θα μπορεί να επιλέξει σε ποια κλάση θα μπει και άρα, ποια θα είναι η συμβολή του στο ασφαλιστικό σύστημα.

Η επιλογή αυτή είναι καθαρά μεροληπτική. Κατ’ αρχάς, ευνοεί τα μεγάλα εισοδήματα, τα οποία θα μπορούν να πληρώνουν μικρότερες ασφαλιστικές εισφορές, ακόμα και της χαμηλότερης κλάσης. Έτσι, δεν θα συνεισφέρουν σύμφωνα με τις δυνατότητές τους, αλλά ίσως να στρέψουν τα συγκεκριμένα ποσά προς την ιδιωτική ασφάλιση.

Με αυτήν την επιλογή, η Κυβέρνηση καταφέρνει να έχει «με έναν σμπάρο δυο τρυγόνια». Από τη μία, να μην αναγκάζει τους έχοντες να πληρώνουν ανάλογα με τις δυνατότητές τους και από την άλλη, να αφαιρεί πόρους από την κοινωνική ασφάλιση. Άλλωστε, η απαξίωση και υπονόμευση του δημόσιου συστήματος κοινωνικής ασφάλισης είναι βασική στόχευση της Κυβέρνησης της Νέας Δημοκρατίας.

Το παζλ, βεβαίως, συμπληρώνεται με τις μειώσεις στις συντάξεις. Η δαπάνη του κρατικού προϋπολογισμού του 2020 για τις συντάξεις είναι μειωμένη κατά 200 εκατομμύρια ευρώ, ενώ βαίνει μειούμενη μέχρι το 2040.

Η βασική και οριζόντια μεταβολή είναι η οριστική κατάργηση της δέκατης τρίτης σύνταξης προς τους συνταξιούχους. Επρόκειτο για μια επιπλέον σύνταξη για συντάξεις έως 500 ευρώ και αναλογικά κατανεμημένη για τις υπόλοιπες. Το μέτρο αυτό να θυμίσουμε το έφερε η κυβέρνηση ΣΥΡΙΖΑ και το στήριξε και η Νέα Δημοκρατία.

Οι μόνες αυξήσεις που φέρνετε αφορούν νέους συνταξιούχους, δηλαδή μετά τον νόμο του 2016, με τριάντα χρόνια ασφάλισης, ενώ οι αυξήσεις στις επικουρικές αφορούν μόνο τους παλαιούς συνταξιούχους με άθροισμα κύριας και επικουρικής πάνω από 1300 ευρώ. Συνολικά, δηλαδή, ένας στους δέκα συνταξιούχους θα δουν μια μικρή αύξηση και δέκα στους δέκα μια μεγάλη περικοπή με την κατάργηση της δέκατης τρίτης σύνταξης.

Μετά το 2012, λοιπόν, και την πρώτη περικοπή της δέκατης τρίτης σύνταξης, ο ίδιος Υπουργός την ξανακόβει το 2020 σε μία περίοδο χωρίς μνημόνια.

Κύριε Υπουργέ, σε ερώτησή μου με αριθμό πρωτοκόλλου 2462/6-12-2019 σας έχουμε θέσει μαζί με πολλούς συναδέλφους του ΣΥΡΙΖΑ το πρόβλημα που υπάρχει στον υπολογισμό των ειδικών περιπτώσεων συντάξεων, δηλαδή, των παράλληλα ασφαλισμένων, των διαδοχικών συντάξεων και των μετατροπών συντάξεων από αναπηρίας σε γήρατος. Το πρόβλημα έχει προκύψει λόγω της καθυστέρησης παράδοσης του λογισμικού υπολογισμού των συντάξεων. Όπως καταλαβαίνετε, το θέμα αφορά πολλούς συμπολίτες μας και δεν μπορείτε να απαξιοίτε και να μην απαντάτε στην ερώτησή μας μετά από τόσο καιρό.

Σας ξαναρωτώ: Πότε θα λύσετε αυτό το σοβαρό πρόβλημα που ταλαιπωρεί πολλούς συμπολίτες μας;

Επιστρέφοντας στο νομοσχέδιο, θα ήθελα να τονίσω ότι οποιαδήποτε ασφαλιστική μεταρρύθμιση ή αλλαγή στις συντάξεις θα πρέπει να συνοδεύεται από ένα συγκροτημένο πλαίσιο για την εργασία. Μάλιστα, η λογική λέει ότι πρώτα φτιάχνεις τον εργασιακό βίο της χώρας, μειώνεις την ανεργία, υπερασπίζεσαι τα εργασιακά κεκτημένα, ώστε αυτά να αποδώσουν και μετά, ασχολείσαι με το ασφαλιστικό σύστημα και τις συντάξεις.

Εσείς καταργήσατε μέχρι και τη λογική. Με τις επιλογές σας στα εργασιακά αυτούς τους επτά μήνες διακυβέρνησης πλήξατε καίρια και το ασφαλιστικό. Υποβαθμίσατε το Σώμα Επιθεώρησης Εργασίας. Δείξατε εύνοια στους συστηματικούς παραβάτες και κλείσατε το μάτι στις μεγάλες επιχειρήσεις για να προβούν σε καταπάτηση εργασιακών δικαιωμάτων, βάζοντας βόμβα και στα θεμέλια του ασφαλιστικού.

Με την ευκαιρία, λοιπόν, θα αναφερθώ στην περίπτωση του καζίνο της Θράκης.

Την περασμένη Δευτέρα, η διεύθυνση του καζίνο έστειλε επιστολές σε ογδόντα περίπου εργαζόμενους από την περιοχή της Ξάνθης και τους ενημέρωσε ότι θα περικόψει μια σειρά από επιδόματα που έχουν κερδηθεί μέσω επιχειρησιακών συλλογικών συμβάσεων εργασίας από το 2003 έως το 2010. Οι περικοπές ξεκινούν από 10% έως 35% και η μέση μείωση ανά εργαζόμενο υπολογίζεται περίπου στο 20%.

Η παράνομη μείωση των αποδοχών των εργαζομένων, σε συνδυασμό με τη μη καταβολή της μισθοδοσίας τους οδηγεί αυτούς και τις οικογένειές τους σε ιδιαίτερα δυσχερή οικονομική θέση. Παράλληλα, η μη τήρηση της τυπικής διαδικασίας διαβούλευσης με τους εργαζόμενους αποτελεί αυθαιρεσία και περιφρόνηση προς το συνταγματικό δικαίωμα του συνδικαλίζεσθαι. Επίσης, η μείωση των αποδοχών των εργαζομένων επιφέρει αυτόματα και μείωση των εισφορών στον ΕΦΚΑ.

Τον Οκτώβριο του 2019, η Κυβέρνησή σας κατάργησε τη διάταξη του ν.4512/2018, όπου σε περίπτωση καθυστέρησης καταβολής της μισθοδοσίας των εργαζομένων στα καζίνο πέραν των τριάντα ημερών, ανακαλείτο η άδεια του καζίνο για διάστημα δύο μηνών.

Η μοναδική τέτοια περίπτωση ήταν αυτή του καζίνο Θράκης, στο οποίο συνεχίζεται να μην καταβάλλεται η μισθοδοσία. Και εδώ, αναρωτιόμαστε: Για ποιον λόγο αυτή η προνομιακή μεταχείριση προς τον συγκεκριμένο επιχειρηματία;

Τις τελευταίες ημέρες διαβάζουμε στον Τύπο ότι το Υπουργείο Εργασίας θα νομοθετήσει διάταξη για κούρεμα οφειλών προς τον ΕΦΚΑ. Η διάταξη θα περιλαμβάνει και τους ιδιοκτήτες καζίνο που για δεκαετίες δεν κατέβαλαν τις εισφορές στον ΕΦΚΑ; Αν ναι, τι θα πείτε για αυτό σε όσους στερήθηκαν για να είναι συνεπείς στις υποχρεώσεις τους;

Κλείνω, λέγοντας ότι το σημερινό ασφαλιστικό νομοσχέδιο που φέρατε στη Βουλή υποστηρίζετε ότι θα είναι βιώσιμο έως το 2070. Πιστεύετε αλήθεια ότι οι περικοπές μισθών και η αύξηση των ελαστικών μορφών απασχόλησης, θα μπορέσουν να στηρίξουν τη βιωσιμότητα του ασφαλιστικού συστήματος;

Εμείς πιστεύουμε ότι τόσο η δίκαιη κατανομή των βαρών όσο και η εξασφάλιση αξιοπρεπών συνθηκών και η στήριξη της εργασίας μπορούν να κάνουν βιώσιμο το ασφαλιστικό μας σύστημα. Και με το σημερινό νομοσχέδιο, δείχνετε να μην επιδιώκετε τη βιωσιμότητα του, αλλά τη βούλησή σας να το καταστρέψετε και να ανοίξετε την πόρτα της ιδιωτικής ασφάλισης, όπως το κάνατε με την παιδεία και την υγεία.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού ξεναγήθηκαν στην έκθεση «Η Βουλή των Ελλήνων-οι σταθμοί μιας διαδρομής σχεδόν διακοσίων ετών» που οργανώνει το Ίδρυμα της Βουλής δεκαοχτώ μαθήτριες και δύο συνοδοί εκπαιδευτικοί από το Ράλλειο Γυμνάσιο Θηλέων Πειραιά.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει ζητήσει ο Υπουργός για να τοποθετηθεί για κάποιες τροπολογίες.

**ΙΩΑΝΝΗΣ ΒΡΟΥΤΣΗΣ (Υπουργός Εργασίας και Κοινωνικών Υποθέσεων):** Ευχαριστώ, κύριε Πρόεδρε.

Θέλω να πω πως κάνω αποδεκτές ως Υπουργείο Εργασίας δύο τροπολογίες. Η πρώτη τροπολογία είναι με αριθμό πρωτοκόλλου 181 και ειδικό 26. Η δεύτερη είναι με γενικό αριθμό 185 και ειδικό 30. Είναι υπουργικές τροπολογίες.

**ΠΡΟΕΔΡΕΥΩΝ (Γεώργιος Λαμπρούλης):** Καλώς.

Τον λόγο έχει η κ. Σία Αναγνωστοπούλου από τον ΣΥΡΙΖΑ.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, έχουν ειπωθεί πολλά αυτές τις ημέρες. Η εισηγήτριά μας, ο Κοινοβουλευτικός μας Εκπρόσωπος, άλλοι ομιλητές από την Κοινοβουλευτική μας Ομάδα, ο κ. Κατρούγκαλος σήμερα το πρωί εξέθεσαν τον προβληματισμό μας απέναντι σε αυτό το νομοσχέδιο. Δεν θα σταθώ λοιπόν πάρα πολύ. Απλώς, θέλω να ξεκινήσω από αυτό που είπε ο κ. Βρούτσης από την πρώτη ημέρα, ότι πρόκειται για ένα ιστορικό νομοσχέδιο που δημιουργεί ρήξη και τομή.

Και εγώ θέλω να ρωτήσω: Πού έγκειται η τομή; Και κυρίως πού έγκειται ο ιστορικός χαρακτήρας του νομοσχεδίου; Αν πάρουμε το ασφαλιστικό σύστημα της Ελλάδας στην ιστορία του θα δούμε τις παθογένειες που είχε αυτό το σύστημα, παθογένειες πελατειακού χαρακτήρα, αναλγησίας, ταξικής μεροληψίας, που οδήγησαν και στην καταστροφή των ταμείων, μαζί βέβαια με την μνημονιακή πολιτική περικοπών των συντάξεων, PSI στα ασφαλιστικά ταμεία κ.λπ..

Θέλω μόνο να υπενθυμίσω ένα πράγμα το οποίο δεν ακούγεται σχεδόν ποτέ σε αυτήν τη χώρα. Στις στιγμές της μεγαλύτερης ανάπτυξης της χώρας, το ταμείο ανεργίας ήταν το χαμηλότερο που υπήρχε σε όλη την Ευρώπη. Αν αυτό δεν δείχνει αναλγησία απέναντι στους αόρατους και τους περιθωριοποιημένους της κοινωνίας, τότε τι δείχνει;

Ένα ασφαλιστικό σύστημα για να είναι τομή πρέπει να εξασφαλίζει μακροχρόνια βιωσιμότητα, γιατί μέσα από αυτή εξασφαλίζεται η κοινωνική συνοχή και ο αναδιανεμητικός χαρακτήρας του συστήματος του ασφαλιστικού, κυρίως, όμως, η διαγενεακή λαϊκή αλληλεγγύη και πρέπει να επιμένουμε πάρα πολύ σε αυτό.

Αυτό προϋποθέτει μερικά πράγματα για να έχει βιωσιμότητα το σύστημα μακροχρόνια. Προϋποθέτει μοντέλο ανάπτυξης, φορολογικό σύστημα, μηχανισμούς αναδιανομής του πλούτου, πολιτικές για καταπολέμηση της ανεργίας, πολιτικές για την προστασία του εργασιακού βίου και αντιμετώπιση του δημογραφικού προβλήματος.

Πείτε μου στους επτά μήνες Κυβέρνησης της Νέας Δημοκρατίας και του Υπουργείου σας, κύριε Βρούτση, ποιες από αυτές τις αιτίες αντιμετωπίζονται; Όχι μόνο δεν αντιμετωπίζονται, αλλά είναι αυτές οι αιτίες που ενισχύονται και που οδηγούν στην υπονόμευση της βιωσιμότητας του ασφαλιστικού συστήματος. Όχι μόνο είναι ταξικά μεροληπτικό το σύστημά σας, το ασφαλιστικό σύστημα το οποίο εισάγεται προς ψήφιση στη Βουλή, αλλά εγώ θα έλεγα ότι η αποδέσμευση της φοροδοτικής ικανότητας, της πραγματικής ικανότητας ενός εργαζόμενου σε σχέση με την εισφορά του για το ασφαλιστικό, όταν δεν ρυθμίζεται από την πολιτεία κι όταν έχουμε την επαναφορά των κλάσεων όπου ο καθένας πληρώνει ό,τι θέλει, πού έχουμε αναδιανομή και πού έχουμε αλληλέγγυο σύστημα, που είναι αλληλέγγυο και ανάμεσα στις διαφορετικές τάξεις; Πουθενά απολύτως!

Θα μείνω, όμως, σε ένα πράγμα εδώ και μόνο, στη δέκατη τρίτη σύνταξη, στην οποία εμείς έχουμε δώσει ειδικό βάρος. Το δημογραφικό πρόβλημα δεν έχει να κάνει μόνο με την υπογεννητικότητα-υπογονιμότητα. Έχει να κάνει πάρα πολύ και με την αντιμετώπιση από την πολιτεία της τρίτης ηλικίας, των ηλικιωμένων ανθρώπων. Ο καλός βίος στους ηλικιωμένους ανθρώπους είναι σοβαρός παράγοντας για το δημογραφικό.

Η δέκατη τρίτη σύνταξη, που αφορούσε κυρίως στους χαμηλοσυνταξιούχους, έχει να κάνει και με το δημογραφικό, αλλά και με ένα άλλο πράγμα. Αν δείτε όλες τις στατιστικές και πριν από την κρίση και πολύ περισσότερο κατά τη διάρκεια της κρίσης, εκεί που χτύπησε η φτώχεια πάρα πολύ ήταν στους ηλικιωμένους ανθρώπους και μετά στα παιδιά. Όταν δεν προστατεύονται οι ηλικιωμένοι άνθρωποι για να έχουν έναν καλό βίο, εκτός από το ηθικό ζήτημα «ότι έδωσαν, συνεισέφεραν κ.λπ.», άρα το κράτος πρέπει να τους ανταποδώσει, υπάρχει κι ένα άλλο ζήτημα πάρα πολύ σημαντικό. Επιβαρύνονται και οι νεότεροι και αλλάζει ο εργασιακός τους βίος. Άρα, λοιπόν, η θέσπιση της δέκατης τρίτης σύνταξης ως μόνιμο μέτρο και όχι ως ένα μέτρο το οποίο ήταν επιδοματικού χαρακτήρα, είχε πολύ μεγάλη σημασία σε αυτήν την προοπτική.

Δεν αντιμετωπίζετε το σημαντικότερο πρόβλημα για το συνταξιοδοτικό, για το ασφαλιστικό, που είναι ο εργασιακός νομαδισμός. Πείτε μου με αυτά που πρόβλεψε και έφερε και νομοθέτησε το Υπουργείο Εργασίας και μάλιστα πέντε λεπτά πριν κλείσει η Βουλή, πού αντιμετωπίζεται ο εργασιακός νομαδισμός; Οι πάντες, οι μεγαλύτεροι δημογράφοι -δεν λέω για τους οικονομικούς επιστήμονες- λένε ότι αν δεν αντιμετωπισθεί αυτό, δεν πρόκειται να έχουμε βιώσιμο στατιστικό σύστημα. Η ανεργία, το θανάσιμο τραύμα θανάσιμη πληγή στο σώμα της κοινωνίας, πώς αντιμετωπίζεται;

Θέλω να κλείσω ξεφεύγοντας λίγο από το ασφαλιστικό για να πάω σε ένα άλλο ζήτημα και αφορά το προσφυγικό-μεταναστευτικό. Δεν θα πω τι έγινε αυτές τις μέρες. Τα είδαμε όλοι τα ζήσαμε. Τα έζησαν οι νησιώτες πολύ περισσότερο. Δεν θα πω για την καταπάτηση ηθικών και δημοκρατικών αρχών.

Θα πω, όμως, ότι, αφήνοντας η Νέα Δημοκρατία τις ακροδεξιές φωνές να επικρατήσουν στο εσωτερικό της για λόγους ψηφοθηρικούς, φτάσαμε να ορίσουμε τους νησιώτες ως ανθρωποφύλακες των προσφύγων και των μεταναστών. Ξέρετε που παραπέμπει αυτό; Σε σκοτεινές εποχές αυτής της χώρας, τις οποίες πρέπει να αποφύγουμε.

Και όταν αντέδρασαν οι νησιώτες γιατί δεν θέλουν να γίνουν ανθρωποφύλακες, πότε πέσανε τα ΜΑΤ επάνω, η κρατική καταστολή. Βάλατε τους αυτοδιοικητικούς να παίξουνε τις ντουντούκες της ακροδεξιάς ρητορικής και τώρα το βρίσκουμε όλοι εναντίον μας.

Εγώ δεν θα προσπαθήσω σε καμμία περίπτωση να πω ότι κάποιες φωνές ακροδεξιές και στα νησιά έχουν δίκιο. Αυτό, όμως, που έχει τεράστια σημασία είναι να καταλάβουμε όλοι οι πολίτες αυτής της χώρας ότι όταν πλήττονται τα δικαιώματα των πιο αδύναμων -και οι πρόσφυγες και μετανάστες είναι οι πιο αδύναμοι- τότε θα πληγούν και τα δικαιώματα όλων μας, όταν φτάσουμε στη στιγμή να αντισταθούμε σε αυτό που έρχεται. Τι μένει πίσω στα νησιά; Καταρρακωμένες, ξεριζωμένες ψυχές μεταναστών και προσφύγων και τσαλακωμένες κοινωνίες. Όταν μια κυβέρνηση φτιάχνει τσαλακωμένες κοινωνίες, θα το πληρώσουμε όλοι μας. Τσαλακωμένες κοινωνίες είναι οι νησιωτικές κοινωνίες αυτήν τη στιγμή.

Για να μη γίνει όλη η ελληνική κοινωνία τσαλακωμένη για ακόμα μια φορά, όπως μετά τη χρεοκοπία, καιρός είναι η Νέα Δημοκρατία να συνέλθει και να ακούσει αυτούς που διαχειρίστηκαν με ανθρώπινο πρόσημο –και το ανθρώπινο πρόσημο είναι βαθιά πολιτικό- μια πραγματικότητα και όχι ένα πρόβλημα.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κ. Παπαδόπουλος Αθανάσιος από τον ΣΥΡΙΖΑ.

**ΑΘΑΝΑΣΙΟΣ ΠΑΠΑΔΟΠΟΥΛΟΣ:** Η υποτιθέμενη ασφαλιστική μεταρρύθμιση της Νέας Δημοκρατίας που υποτίθεται ότι ήρθε για να μείνει κατά τον κ. Βρούτση, αποτελεί μια ακόμη κραυγαλέα απόδειξη της απόστασης θεωρίας και πράξης στην κυβερνητική πολιτική της Νέας Δημοκρατίας, αλλά και της κοινωνικά άδικης ταξικής της μεροληψίας. Είναι ένα ακόμη πεδίο διαψεύσεων των προεκλογικών της εξαγγελιών που φέρνει σε διάσταση τη Νέα Δημοκρατία με όσους είχαν προσδοκίες ότι οι υποσχέσεις που έδινε, θα έβρισκαν αντανάκλαση στις εφαρμοζόμενες πολιτικές.

Δεν είναι, αγαπητοί συνάδελφοι, μόνον η οργή που νιώθουν οι κάτοικοι της Λέσβου, της Σάμου, της Χίου, των νησιών για τον προκλητικά απαράδεκτο τρόπο αντιμετώπισης του προσφυγικού-μεταναστευτικού προβλήματος και των δεσμεύσεων της Κυβέρνησης για αποσυμφόρηση των νησιών. Δεν είναι μόνο η οργή που νιώθουν οι πολίτες που διαπιστώνουν ότι ο προϋπολογισμός του 2020, τα μέτρα που παίρνει η Κυβέρνηση, οι επιλογές που κάνει, η προάσπιση της πρώτης κατοικίας που δεν κάνει, τα νομοσχέδια που ψηφίζει η κυβερνητική πλειοψηφία τεκμηριώνουν τη διάψευση.

Είναι κυρίως η πεποίθηση, ότι ακόμα και το στενό ακροατήριο της Νέας Δημοκρατίας -τα στελέχη της, οι ελεύθεροι επαγγελματίες, οι μισθωτοί, η μεσαία τάξη που υποτίθεται ότι θα βοηθούσε, οι δήμαρχοι που εξέλεξε- αρχίζει να δηλώνει ότι δεν εμπιστεύεται πια την Κυβέρνηση της Νέας Δημοκρατίας, ενώ ο Περιφερειάρχης Βορείου Αιγαίου -με ακραίες εκδηλώσεις βέβαια- εκφράζει την αγανάκτηση και τη δική του και των κατοίκων των νησιών για τον τρόπο που αυταρχικά αντιμετωπίζει η Κυβέρνηση ένα σοβαρότατο πρόβλημα.

Αυτή η κυβερνητική συμπεριφορά θα πολλαπλασιάζει, αγαπητοί συνάδελφοι της Νέας Δημοκρατίας, τους «Μουτζούρηδες».

Αυτό γίνεται ξεκάθαρο και στην ασφαλιστική μεταρρύθμιση που υποτίθεται ότι κάνει η Νέα Δημοκρατία. Το κεντρικό πρόβλημα του νομοσχεδίου είναι ότι δεν πρόκειται για μεταρρύθμιση της νέας εποχής για τη χώρα, της τέταρτης βιομηχανικής επανάστασης, της τεχνητής νοημοσύνης, των νέων δεδομένων για την ελληνική οικονομία, της ανάκαμψης για την οποία μίλησε το πρωί ο κ. Σταϊκούρας, των νέων δυνατοτήτων που υπάρχουν σε μία περίοδο όπου οι δανειστές δεν μπορούν πια να εκβιάζουν για αντιλαϊκά μέτρα εσωτερικής υποτίμησης, δεν μπορούν να εκβιάζουν για μείωση της κρατικής συμμετοχής στο ασφαλιστικό σύστημα, για επιλογές ακραίας νεοφιλελεύθερης λογικής στα ζητήματα του κοινωνικού κράτους στην Ελλάδα, των εργασιακών και θεμελιωδών δικαιωμάτων, του κοινωνικοασφαλιστικού συστήματος.

Η λογική του σχεδίου νόμου είναι ταυτόσημη με τη λογική των golden boys των δανειστών και αποκαλύπτει και στο πεδίο των ασφαλιστικών εισφορών και των συντάξεων, αυτό που είναι ταξική μονομέρεια της Νέας Δημοκρατίας. Δεν λαμβάνει υπ’ όψιν τη μακρόχρονη αφαίμαξη των πόρων, των αποθεματικών των ασφαλιστικών ταμείων, την ανάγκη σταδιακής αναπλήρωσης και ενίσχυσής τους για τη βιωσιμότητα, τη δικαιοσύνη του κοινωνικοασφαλιστικού συστήματος, την αλληλεγγύη των γενεών, την αναλογικότητα, την αναδιανομή, την αναπλήρωση, την επαναχορήγηση της δέκατης τρίτης σύνταξης, την αξιοπρέπεια διαβίωσης των συνταξιούχων του σήμερα αλλά και του αύριο, μια και τα παιδιά παρακολουθούν αυτά που κάνουμε εμείς εδώ στη Βουλή.

Δεν λαμβάνει υπ’ όψιν τις παρεμβάσεις που μπορούν να γίνουν για τη μείωση της ανεργίας, την αύξηση της σταθερής απασχόλησης, την κατάργηση της μαύρης εργασίας και της εισφοροδιαφυγής, την αύξηση των κατώτερων βασικών μισθών, την αντιμετώπιση του δημογραφικού, την επιστροφή στην Ελλάδα των προικισμένων νέων που αναγκάστηκαν να μεταναστεύσουν. Κάνει καθετί που πριμοδοτεί τους εύπορους και τις ιδιωτικές ασφαλιστικές εταιρείες, καλλιεργεί ασφαλιστική συνείδηση της κατώτερης κλίμακας και της προσφυγής στο ιδιωτικό ασφαλιστικό σύστημα.

Είναι ένα νομοσχέδιο αναντίστοιχο με τις ώριμες, προοδευτικές μεταρρυθμίσεις, που οδηγούν στη δίκαιη και βιώσιμη ανάπτυξη με επίκεντρο τις δυνάμεις της εργασίας.

Να σας πούμε, όμως, καταληκτικά, ότι ποιοτικές βελτιώσεις του ν.4387/2016, που είχε μνημονιακές επιβαρύνσεις και όχι, βέβαια, κομμουνιστικές καταβολές, όπως κάποιοι βιάστηκαν να τις χαρακτηρίσουν, μπορούν να γίνουν μόνο από μία κυβέρνηση προγραμματικής σύγκλισης όλων των προοδευτικών δυνάμεων.

Σε αυτή, με αυτά που ακούσαμε εδώ μέσα, συμβάλλει και η τροπολογία - προσθήκη για δίκαιο ασφαλιστικό σύστημα που κατέθεσε το ΚΙΝΑΛ, αλλά και οι προτάσεις του ΜέΡΑ25 και του ΚΚΕ. Και εμείς είμαστε σε μία γραμμή που ενώνει τις προοδευτικές δυνάμεις για τις ώριμες τομές που οφείλουμε να κάνουμε στη νέα περίοδο για τη χώρα.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Θα δώσουμε τον λόγο στο Γενικό Γραμματέα της Κεντρικής Επιτροπής του Κομμουνιστικού Κόμματος Ελλάδας κ. Δημήτρη Κουτσούμπα.

**ΔΗΜΗΤΡΙΟΣ ΚΟΥΤΣΟΥΜΠΑΣ (Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας):** Κυρίες και κύριοι, οι εναλλαγές των κυβερνήσεων όλα αυτά τα χρόνια και οι νόμοι για το ασφαλιστικό που διαδέχονταν ο ένας τον άλλον, δυνάμωσαν την επίθεση στα ασφαλιστικά, στα συνταξιοδοτικά δικαιώματα, την πλήρη αλλαγή του όποιου κοινωνικού χαρακτήρα της ασφάλισης είχε απομείνει, έφεραν και ενίσχυσαν την κατεύθυνση για επαγγελματικά ταμεία και ιδιωτικές ασφαλιστικές εταιρείες.

Ξεχωριστή αναφορά έχουν κάνει όλοι οι ιμπεριαλιστικοί οργανισμοί, το Διεθνές Νομισματικό Ταμείο, ο ΟΟΣΑ, η Ευρωπαϊκή Επιτροπή, αλλά και οι ελληνικές εργοδοτικές οργανώσεις, όπως ο ΣΕΒ, για την τεράστια συμβολή που έχει ο νόμος του ΣΥΡΙΖΑ, ο νόμος Κατρούγκαλου, στην ιδιωτικοποίηση του ασφαλιστικού συστήματος, στην υλοποίηση των αλλαγών που θέλουν να προωθηθούν από τις αρχές της δεκαετίας του ‘90 για την κατάργηση αυτής της μεγάλης κατάκτησης των εργαζομένων.

Ο σημερινός στόχος της Νέας Δημοκρατίας είναι να εφαρμόσει τον νόμο Κατρούγκαλου και όχι να τον καταργήσει. Θέλει να τον βελτιώσει ακόμα και από νομικά κενά και να τον βάλει στη ζωή για να παραδοθούν τα αποθεματικά των ταμείων στα νύχια των ιδιωτικών ασφαλιστικών εταιρειών και των περίφημων επενδυτών της κεφαλαιαγοράς.

Στόχος είναι να απαλλάξουν τη μεγάλη εργοδοσία από την υποχρέωση, που με νόμο της είχε καθοριστεί, να επιστρέφει ένα μέρος της κλεμμένης υπεραξίας μέσω των εισφορών για το κοινωνικοασφαλιστικό σύστημα. Οι εισφορές και των εργαζομένων και των εργοδοτών είναι εργατικός μισθός. Οι εργοδότες από την εργασία των εργαζομένων που απασχολούσαν, έβγαζαν αυτά που έδιναν. Από αυτό θέλουν να απαλλαγούν, μειώνοντας αποφασιστικά το «μη μισθολογικό κόστος», όπως το λένε.

Η εξέλιξη αυτή ανοίγει τον δρόμο για το τελειωτικό χτύπημα και τη διαμόρφωση ενός ασφαλιστικού, στο οποίο πρόσβαση θα υπάρχει αν έχεις να πληρώσεις.

Σε αυτήν την κατεύθυνση, έχοντας μυριστεί ισχυρό πεδίο κερδοφορίας, έχουν πυκνώσει το τελευταίο διάστημα οι δραστηριότητες και οι παρεμβάσεις των μεγάλων ασφαλιστικών εταιρειών, των πάσης φύσεως εμπόρων της υγείας.

Κυρίες και κύριοι, είναι σε όλους μας γνωστό ότι οι ανατροπές στο σύνολο των κοινωνικοασφαλιστικών δικαιωμάτων έχει ξεκινήσει εδώ και πολλά χρόνια. Η πρώτη φορά που η λέξη «ανταποδοτικότητα» έκανε την εμφάνισή της, ήταν το 1992 με τον νόμο Σιούφα. Έπειτα ακολούθησαν το νομοσχέδιο Γιαννίτση, ο νόμος Ρέππα, ο νόμος Πετραλιά, οι αλλαγές του Κουτρουμάνη, του Βρούτση, η ανατροπή με τον νόμο Κατρούγκαλου. Ο κατάλογος είναι μακρύς και οι πληγές μεγάλες.

Το ασφαλιστικό που φέρνει η Κυβέρνηση της Νέας Δημοκρατίας δεν είναι νέα πρόταση, όπως παρουσιάζεται. Έχει συζητηθεί αρκετές φορές στο παρελθόν, έχει αποτελέσει αντικείμενο και κείμενο προηγούμενων «επιτροπών σοφών» και συμπυκνώνεται στο εξής: Οι εργαζόμενοι υποχρεώνονται σε όλη τους τη ζωή να πληρώνουν ατελείωτες εισφορές από το μισθό τους και φόρους, όπως, δηλαδή, κάνουν και έκαναν όλα αυτά τα χρόνια, αλλά στο τέλος δεν θα γνωρίζουν τι θα πάρουν και αν θα πάρουν, διότι οι παράμετροι που μπαίνουν, σχετίζονται με την επένδυση αυτών των εισφορών και τις αποδόσεις που αυτή θα δίνει.

Μια σειρά από μέσα ενημέρωσης, προλειαίνοντας το έδαφος της νέας αυτής επίθεσης, εξακολουθούν μέχρι και σήμερα να κάνουν λόγο για αποφάσεις του Συμβουλίου της Επικρατείας που γκρεμίζουν, δήθεν, τον νόμο Κατρούγκαλου, ισχυρισμοί τους οποίους προβάλλουν και στελέχη της Νέας Δημοκρατίας.

Η αλήθεια, όμως, είναι τελείως διαφορετική. Οι αποφάσεις του Συμβουλίου της Επικρατείας αποδέχονται και νομιμοποιούν όλο τον πυρήνα του νόμου και την αρχιτεκτονική του. Ιδιαίτερα αποκαλυπτικό είναι το περιεχόμενο της αναλογιστικής μελέτης που συνοδεύει το νέο νομοσχέδιο.

Πέρα από τη νομιμοποίηση όλων των ανατροπών σε βάρος των συνταξιούχων και των ασφαλισμένων την προηγούμενη δεκαετία, δηλαδή τις ανατροπές που οδήγησαν στις τεράστιες περικοπές σε κύριες και επικουρικές συντάξεις, στην αφαίρεση της δέκατης τρίτης, δέκατης τέταρτης σύνταξης, στην αύξηση των ορίων ηλικίας στα εξήντα επτά έτη, στην αύξηση από τα τριάντα πέντε στα σαράντα και στα σαράντα δύο χρόνια εργασίας για το δικαίωμα στην πλήρη σύνταξη, η αναλογιστική μελέτη, που τάχα επιστημονικά θεμελιώνει τον νέο νόμο Κατρούγκαλου - Βρούτση, φέρνει και αναδεικνύει νέες, επιθετικές πλευρές.

Πρώτον, συνέχιση της μείωσης της κρατικής χρηματοδότησης, μέρα τη μέρα, χρόνο τον χρόνο, γεγονός δηλαδή που εύκολα μπορεί να μας κάνει να πούμε πως το κράτος με ελαφρά –ας τα πούμε έτσι- πηδηματάκια εγκαταλείπει τη στήριξη της όποιας δημόσιας κοινωνικής ασφάλισης.

Δεύτερον, προκειμένου το ασφαλιστικό σύστημα να υπηρετεί τη βιωσιμότητα για το κεφάλαιο προβλέπεται προσαρμογή του στην αύξηση του προσδόκιμου ζωής. Πιο συγκεκριμένα, από το 2024 με σημείο αναφοράς την ηλικία των εξήντα πέντε ετών επιβάλλεται σταδιακή αύξηση των ορίων ηλικίας κατά ένα ακέραιο έτος, με αποτέλεσμα μετά το 2030 προβλέπεται αύξηση των ορίων ηλικίας πέραν του εξηκοστού εβδόμου έτους που ισχύει σήμερα, έτσι ώστε μετά αυτά να διαμορφώνονται στο εξηκοστό ένατο και να φτάνουν το 2066, αισίως, το εβδομηκοστό έτος.

Τρίτον, η ίδια η μελέτη της Εθνικής Αναλογιστικής Αρχής ακυρώνει τους κυβερνητικούς ισχυρισμούς και όλη την προπαγάνδα την κυβερνητική που προηγήθηκε, περί αυξήσεων στις συντάξεις. Η συνολική δαπάνη για τις κύριες συντάξεις το 2020 μειώνεται κατά 1.037.000.000 ευρώ σε σύγκριση με πέρυσι, με τη συνολική απώλεια που μόνο για φέτος ανέρχεται στα 676.000.000 ευρώ.

Κυρίες και κύριοι, ο νόμος Κατρούγκαλου, που αποτελεί τη βάση της νέας πρότασης της Κυβέρνησης, καθόρισε όχι μόνο το παρόν των σημερινών συνταξιούχων, αλλά και τους όρους της ασφάλισης για τα επόμενα πενήντα χρόνια. Όλοι μπορούν να καταλάβουν τη μεγάλη μείωση των συντάξεων από την αλλαγή του τρόπου υπολογισμού. Την προηγούμενη δεκαετία η σύνταξη υπολογιζόταν με ποσοστό αναπλήρωσης το 80% του συντάξιμου μισθού, που ήταν συνήθως ο τελευταίος μισθός. Η αλλαγή του τρόπου υπολογισμού των συντάξεων οδήγησε σε ποσοστά αναπλήρωσης κάτω του 40% του συντάξιμου μισθού, ο οποίος υπολογίζεται πλέον στον μέσο όρο όλου του εργάσιμου βίου.

Εμείς επικεντρώνουμε καθαρά και ντόμπρα στο μεγάλο έγκλημα που συντελείται για τις σημερινές και κυρίως τις μελλοντικές γενιές, τους νέους και τις νέες που εργάζονται με άθλιους όρους. Σε όλους τους πίνακες στοιχείων που διαβάσαμε και είδαμε τις τελευταίες μέρες, οι αναφορές εστίαζαν σε εργαζόμενους που έχουν πάνω από τριάντα και κοντά στα σαράντα χρόνια ασφαλισμένης εργασίας. Οι εργαζόμενοι που σήμερα είναι κοντά στην ηλικία των σαράντα ετών, αλλά κυρίως οι πιο νέοι, αυτοί που σήμερα κάνουν τα πρώτα μεροκάματα, που βγαίνουν στην παραγωγή, συναντούν και θα συναντήσουν τα μεγαλύτερα αδιέξοδα, όσον αφορά τα ασφαλιστικά, τα συνταξιοδοτικά τους δικαιώματα.

Και επειδή οι εργαζόμενοι δεν σας βρίσκουν στους χώρους δουλειάς, αλλά και επειδή στα διάφορα τηλεοπτικά πάνελ και στα αφιερώματα στο Τύπο αποφεύγετε αυτήν τη συζήτηση όπως ο διάολος το λιβάνι, σας ρωτάμε: Ποιος νέος εργαζόμενος που βγήκε στην παραγωγή στα χρόνια της κρίσης, που είναι σήμερα είκοσι έως τριάντα πέντε χρόνων, θα καταφέρει να έχει σαράντα έτη εργασίας; Ποιος εργαζόμενος θα έχει τριάντα πέντε χρόνια δουλειάς όταν η καταγεγραμμένη ανεργία όλα αυτά τα χρόνια είναι σταθερά πάνω από ένα εκατομμύριο; Ποιος νέος εργαζόμενος, που έχει φάει τις απολύσεις με το κουτάλι όλα αυτά τα χρόνια, που έχει δουλέψει όλες τις μορφές της ευέλικτης εργασίας και που περιπλανιέται από δουλειά σε δουλειά, θα έχει τα δώδεκα χιλιάδες ένσημα;

Το ποσό της σύνταξης βασίζεται κυρίως σε δύο βασικές παραμέτρους, στα ποσοστά αναπλήρωσης που διαμορφώνει η κάθε κυβέρνηση πάνω στα χρόνια της ασφάλισης και στον συντάξιμο μισθό. Τι σύνταξη, λοιπόν και τι παροχές θα έχουν οι εργαζόμενοι που είδαν σε μία νύχτα το 2012 τον κατώτατο μισθό στα 586 ευρώ και στα 511 οι πιο νέοι; Τι σύνταξη θα έχουν οι εργαζόμενοι που όλα αυτά τα χρόνια αμείβονται με μισθό από 250 έως 400 ευρώ με τετράωρη και εξάωρη εργασία; Τα ποσοστά αναπλήρωσης γι’ αυτό το πολύ μεγάλο τμήμα των εργαζομένων, που αποτελεί και το μέλλον της εργατικής τάξης της χώρας μας, τα αφήσατε ανέγγιχτα. Είναι ακριβώς ίδια με τον νόμο Κατρούγκαλου. Σε όλα αυτά τα παιδιά, που σήμερα μπορεί να μαζέψουν με το ζόρι δεκαπέντε, άντε είκοσι, άντε και είκοσι πέντε χρόνια δουλειάς και με μισθούς από 500 έως 700 ευρώ, γνωρίζετε τι ανταποδοτική σύνταξη τους δίνετε με τους νόμους που φτιάχνετε; Φυσικά το γνωρίζετε, αλλά το κρύβετε. Θα πάρουν 60 ευρώ έως 100 ευρώ. Δηλαδή, το τελικό ποσό σύνταξης θα προσεγγίζει το άθλιο ποσό της εθνικής σύνταξης που τάχα εγγυάσθε, δηλαδή, τα 345 έως 384 ευρώ που είναι σήμερα. Κάνετε τα πάντα για να στρέψετε τους νέους εργαζόμενους προς τις ασφαλιστικές εταιρείες, που σαν τα κοράκια καραδοκούν από πάνω τους. Θα τα πούμε και παρακάτω.

Κυρίες και κύριοι, μπροστά μας έχουμε να αντιπαλέψουμε το σχέδιο συνολικής ιδιωτικοποίησης της κοινωνικής ασφάλισης. Το συγκεκριμένο σύστημα με τους τρεις πυλώνες δεν αποτελεί καινοτομία της σημερινής Κυβέρνησης, έρχεται από πολύ μακριά και έχει μακρά διαδρομή.

Το ασφαλιστικό σχέδιο των τριών στυλοβατών χαρακτηρίστηκε ως η Mercedes των ασφαλιστικών συστημάτων από τον Χοσέ Πινιέρα, γραμματέα ασφάλισης της αιμοσταγούς Χιλιανής χούντας. Είναι το ίδιο μοντέλο που στηρίχθηκε το νομοσχέδιο Γιαννίτση, που έμεινε στα χαρτιά τότε κάτω από τις μεγαλειώδεις απεργιακές κινητοποιήσεις των εργαζομένων. Όλοι μαζί, Νέα Δημοκρατία, ΠΑΣΟΚ, ΣΥΡΙΖΑ, πήραν το σύστημα Πινοσέτ, όπως το είπαν προεκλογικά οι του ΣΥΡΙΖΑ, άλλαξαν τη λέξη «στυλοβατών» και την έκαναν «πυλώνων» και αυτό προωθούν διαδοχικά ο ένας μετά τον άλλον. Όπως ο ΣΥΡΙΖΑ έχει αλλάξει τις λέξεις μνημόνια, τρόικα, σε «συμφωνία», «θεσμούς» έτσι και αυτοί τώρα. Είναι γνωστό, βέβαια, ότι το μοντέλο της Χιλής είναι το αγαπημένο παράδειγμα της Παγκόσμιας Τράπεζας, της Ευρωπαϊκής Ένωσης, του ΔΝΤ και όλων αυτών των μηχανισμών που ασχολούνται με τις ιδιωτικοποιήσεις και την κατεδάφιση κοινωνικών δικαιωμάτων που είχαν κατακτηθεί κάτω από άλλον διεθνή συσχετισμό τότε, από την πάλη βεβαίως των λαών, αλλά και από την τεράστια προσφορά του σοσιαλισμού. Και ας τον λοιδορούσαν και τον λοιδορούν τον σοσιαλισμό ακόμα διάφοροι ανεγκέφαλοι, έτσι τους θεωρούμε εμείς, που δεν ξέρουν πού πάνε τα τέσσερα.

Η μεγάλη ανησυχία που έχουμε για το μέλλον βρίσκεται στο εξής: Στην καταβολή και την εγγύηση των συντάξεων, στις ανατροπές που αυξάνουν συνεχώς τα όρια ηλικίας, στη μείωση κύριων, επικουρικών συντάξεων και εφάπαξ, στις υποβαθμισμένες υπηρεσίες αλλά και στην ανταποδοτικότητα στην υγεία και την πρόνοια που μεταβιβάζει το κόστος στη λαϊκή οικογένεια, στην έκθεση στον επαγγελματικό κίνδυνο, στις νέες επαγγελματικές ασθένειες, στη μελλοντική εξασφάλιση και προστασία των νέων ανθρώπων που σήμερα η συντριπτική τους πλειοψηφία βρίσκεται μαζικά εκτός παραγωγής ή εργάζεται με χειρότερους όρους, στην αφαίμαξη των αποθεματικών και των ταμειακών διαθέσιμων των ταμείων, στην απαράδεκτα μεγάλη καθυστέρηση στην απονομή των συντάξεων. Δηλαδή, όλα αυτά τα ζητήματα που είναι η καρδιά του ασφαλιστικού συστήματος και τα οποία επιδιώκουμε να αποτελέσουν τη βάση προς συζήτηση και σήμερα και κάθε μέρα από δω και πέρα -άσχετα από τη σημερινή ψηφοφορία- αναπτύσσοντας παράλληλα δρόμους δράσης και διεκδίκησης συνολικά από όλους τους εργαζόμενους, από τα λαϊκά στρώματα των πόλεων και της υπαίθρου.

Νέοι και παλιοί κυβερνώντες επικαλούνται τα ελλείμματα των ταμείων ως δικαιολογία για να φέρνουν σε κάθε περίοδο μέτρα που πλήττουν τα ασφαλιστικά και συνταξιοδοτικά δικαιώματα. Κανείς τους δεν λέει πως για τα ελλείμματα δεν φταίνε οι εργαζόμενοι ούτε οι σημερινοί ούτε οι αυριανοί συνταξιούχοι.

Η μεγάλη ανεργία, οι ευέλικτες εργασιακές σχέσεις, τα τσακισμένα μεροκάματα, η ανασφάλιστη εργασία επιδείνωσαν την κατάσταση, αλλά δεν αποτελούν την πηγή των προβλημάτων. Αποσιωπούν ότι η διάλυση των εργασιακών σχέσεων επηρεάζει άμεσα και την κοινωνική ασφάλιση διότι οι συγκροτημένες εργασιακές σχέσεις, η πλήρης, η σταθερή εργασία δεν παρέχει μόνο διασφαλίσεις για τη μισθωτή εργασία, αλλά στηρίζει και την κοινωνική ασφάλιση.

Κυρίες και κύριοι, στο στόχαστρο έχει μπει ήδη η επικουρική ασφάλιση. Μετατρέπεται σε ατομική υπόθεση του κάθε ασφαλισμένου, ο οποίος θα έχει τον ατομικό του λογαριασμό στο ΕΤΕΑΕΠ, το οποίο θα αποτελεί πλέον ταυτόχρονα διαχειριστής λογαριασμών, αλλά και επενδυτής. Δηλαδή το ΕΤΕΑΠ θα λειτουργεί πλέον τοποθετώντας τις εισφορές των ασφαλισμένων σε αμοιβαία κεφάλαια και μετοχές ή άλλα παράγωγα.

Οι ασφαλισμένοι θα μπορούν να επιλέξουν όποιον επενδυτικό φορέα επιθυμούν και ταυτόχρονα σε ποια κατηγορία χρηματιστηριακών προϊόντων θα θέλουν να τζογάρουν τις εισφορές τους σε χαμηλού, μεσαίου ή υψηλού ρίσκου. Οι δήθεν υψηλές αποδόσεις προϋποθέτουν υψηλές εισφορές των εργαζομένων, αλλά και τζογάρισμα σε προϊόντα μεγάλου ρίσκου, δηλαδή σε χρηματιστηριακές φούσκες που όταν σκάνε οδηγούν σε κοινωνική εξαθλίωση και ασφαλισμένους και συνταξιούχους.

Ταυτόχρονα μεγαλώνει ο κίνδυνος για την ίδια τη βιωσιμότητα αφού θα στερηθεί εισφορές το ΕΤΕΑΕΠ νέων εργαζομένων με τις οποίες θα κατέβαλε τις επικουρικές συντάξεις των νυν συνταξιούχων. Άρα κινδυνεύουν οι επικουρικές και των σημερινών συνταξιούχων.

Το μοντέλο αυτό στην επικουρική αν ευνοήσουν οι περιστάσεις, όπως λέγεται, προορίζεται να εφαρμοστεί εν τέλει και στην κύρια ασφάλιση για το κομμάτι της ανταποδοτικής σύνταξης.

Οι επιχειρηματικοί όμιλοι της ιδιωτικής ασφάλισης δεν θα δίνουν σύνταξη καθώς αυτό που παρέχουν είναι χρηματοοικονομικό προϊόν. Το ασφάλιστρο που με θυσίες θα καταβάλουν οι λαϊκές οικογένειες σε αυτές τις ασφαλιστικές επιχειρήσεις θα εξαρτάται από την αγορά με ορατό τον κίνδυνο, αν όχι τη βεβαιότητα για εμάς, να μην πάρουν στο τέλος ούτε καν τα χρήματα που έδωσαν, όπως συμβαίνει με το εφάπαξ, ακόμα και να τα χάσουν όλα, όπως έγινε με την «ΑΣΠΙΣ ΠΡΟΝΟΙΑ», για παράδειγμα, και με δεκάδες άλλες περιπτώσεις κανονιών σε χώρες κράτη-μέλη της Ευρωπαϊκής Ένωσης, με το ταμείο των εργαζομένων στην Τράπεζα της Ελλάδας.

Τα επαγγελματικά ταμεία, που αποθεώνετε, αποτελούν μια μορφή τζόγου την οποία στηρίζει και η σημερινή απαξιωμένη ηγεσία της ΓΣΕΕ. Σε καταστατικό επαγγελματικού ταμείου που συγκροτήθηκε των υπαλλήλων εμπορίου τροφίμων αναφέρεται επί λέξει: «Περιθώριο φερεγγυότητας. Δεν απαιτείται περιθώριο φερεγγυότητας δεδομένου ότι οι παροχές δεν είναι εγγυημένες από το ταμείο». Με λίγα λόγια και μέσα από τα κείμενα, από τα καταστατικά τους, τα επαγγελματικά ταμεία και οι ιδιωτικές ασφαλιστικές εταιρείες που αναλαμβάνουν να διαχειριστούν τις εισφορές δεν δεσμεύονται ούτε δίνουν εγγύηση για το ύψος των συντάξεων που θα πρέπει στο μέλλον να αποδοθούν στους ασφαλισμένους.

Αυτή είναι η μεγάλη ανατροπή που επιχειρείται στην ασφάλιση μέσα από την προώθηση των σχημάτων αυτών. Η ιδιωτική ασφάλιση είναι καθαρά κερδοσκοπική επιχείρηση. Στηρίζεται στις διακυμάνσεις της αγοράς και υπόκειται στον νόμο του καπιταλιστικού κέρδους των χρηματιστηριακών ομίλων, έτσι απλά. Στηρίζεται στην προσφορά και ζήτηση, στη λογική κόστους-κέρδους, στην ανταποδοτικότητα, σε ατομικά συμβόλαια για ορισμένο πλαίσιο παροχών για συγκεκριμένο χρονικό διάστημα με επώδυνους όρους αφαίμαξης του λαϊκού εισοδήματος.

Πέρα από τα γνωστά κραχ της «ENRON MAXWELL» κ.λπ. στο εξωτερικό έχουμε και στη χώρα μας πικρή πείρα. Σας θυμίζουμε ότι την Άνοιξη του 2009 οι οικονομικές στήλες έγραφαν «Οι φίλοι του ασφαλιστικού ομίλου της «ΑΣΠΙΣ ΠΡΟΝΟΙΑ» θεωρούν ότι πρόκειται για τον πλέον δυναμικό όμιλο, κατέχοντας τη δεύτερη θέση στην ασφαλιστική αγορά». Μετά από τρεις μήνες το κραχ λόγω του λουκέτου της ασφαλιστικής «ΑΣΠΙΣ ΠΡΟΝΟΙΑ» έκανε κρότο σε όλη τη χώρα. Μέχρι και σήμερα εκκρεμούν χιλιάδες αποζημιώσεις από όσους πλήγηκαν από το λουκέτο.

Ποιο συγκεκριμένα ο σύλλογος ζημιωθέντων από την «ΑΣΠΙΣ ΠΡΟΝΟΙΑ», που έχει συσταθεί για να διεκδικήσει τις απώλειες που είχαν οι ασφαλισμένοι, αναφέρει χαρακτηριστικά: «Οι εκκρεμότητες είναι πάρα πολλές και ασφαλώς δεν τιμούν ένα πολιτισμένο κράτος δικαίου στο οποίο ηγείστε». Πιο συγκεκριμένα «δεκάδες χιλιάδες ασφαλισμένοι είναι εκτός πινάκων δικαιούχων παρά το γεγονός ότι κανείς δεν αμφισβητεί την ύπαρξη των συμβολαίων τους. Χιλιάδες ασφαλιστήρια συμβόλαια έχουν αποκλειστεί ως μη ασφαλιστικά προϊόντα τη στιγμή που πάντα η αγορά διέθετε και διαθέτει ακριβώς ίδια προϊόντα. Αγνοήθηκε σκανδαλωδώς η απόφαση του Συμβουλίου Επικρατείας και σήμερα δεκάδες χιλιάδες συμπολίτες μας σύρονται στις δικαστικές αίθουσες υποβαλλόμενοι σε αιματηρές οικονομικά και εξουθενωτικά ψυχοφθόρες διαδικασίες για τη διεκδίκηση του αυτονόητου. Οι τράπεζες απειλούν με κατασχέσεις πρώτης κατοικίας τους κατόχους δανειακών συμβάσεων με εγγύηση κεφαλαίου από τις ασφαλιστικές εταιρείες». Είναι ακριβώς τα λόγια που γράφουν. Τα παραπάνω αποτελούν χαρακτηριστικό παράδειγμα.

Δεν χρειάζεται να πούμε κάτι παραπάνω. Οι εργαζόμενοι καταστράφηκαν. Είναι παράδειγμα που δείχνει τους άναρχους νόμους στην αγορά που όλοι σας προσκυνάτε και υπηρετείτε με ευλάβεια.

Ενδεικτικός είναι και ο κλάδος της ασφάλισης με τις δεκάδες ασφαλιστικές εταιρείες στα χρόνια της κρίσης αφήνοντας χιλιάδες αυτοκίνητα ανασφάλιστα. Αυτά είναι τα αποτελέσματα του ρίσκου που μας καλούν να επενδύσουμε. Όμως, δεν μπορούμε να πούμε το ίδιο και για την υγεία μας και την ασφάλιση των παιδιών μας. Ρίσκο σε αυτά τα ζητήματα δεν μπορεί να υπάρχει.

Την ίδια στιγμή η κατηγοριοποίηση με τα ατομικά βιολογικά χαρακτηριστικά, το ψάξιμο για το αν υπάρχουν ασθένειες αποτελεί κριτήριο για το κόστος της ιδιωτικής ασφάλισης και παράλληλα πρόκληση καθώς υποβιβάζει και την προσωπικότητα και την αξιοπρέπεια των εργαζομένων. Αυτό είναι στοιχείο μόνο αυτής εδώ της καπιταλιστικής βαρβαρότητας.

Άλλωστε δεν το κρύβουν. Είναι κυνικοί και πάρα πολύ συγκεκριμένοι. Λένε: «Εάν αποφασίσετε πάντως να κάνετε ιδιωτική ασφάλεια υγείας, να έχετε υπ’ όψιν σας ότι όσο πιο νωρίς και όσο πιο υγιείς είστε όταν την κάνετε τόσο το καλύτερο θα είναι για εσάς και για δύο βασικούς λόγους. Πρώτον, στις νεαρές ηλικίες τα ασφάλιστρα είναι σαφώς χαμηλότερα. Δεύτερον, όσο μεγαλώνετε κάνουν την εμφάνισή τους τα γνωστά χρόνια νοσήματα, καρδιά, διαβήτης κ.λπ. τα οποία πέραν του ότι εκτοξεύουν το κόστος των ασφαλίστρων μπορούν να προκαλέσουν ακόμα και απόρριψη της αίτησής σας για ασφάλιση».

Τι λένε οι εκπρόσωποι των ασφαλιστικών συμβούλων; Λένε συγκεκριμένα και επώνυμα: «Συνήθως ελέγχουμε το ιατρικό ιστορικό του ενδιαφερόμενου και αυτό γίνεται γιατί εμείς προσπαθούμε να παίρνουμε υγιείς ασφαλισμένους σε αντίθεση με τον ΕΟΠΥΥ και το ΙΚΑ. Υπάρχουν μάλιστα περιπτώσεις κάποιος να ζητήσει να ασφαλιστεί και η εκάστοτε ασφαλιστική να τον απορρίψει. Όσο μάλιστα περνάνε τα χρόνια αυτό γίνεται ακόμα πιο σύνηθες. Οι ασφαλιστικές δεν θέλουν κάποιον ο οποίος, για παράδειγμα, έχει ζάχαρο ή ιστορικό καρδιακών νοσημάτων.» Συμπληρώνουν μάλιστα πως «οι γυναίκες είναι πιο ακριβές από τους άντρες λόγω του ότι έχουν μεγαλύτερο μέσο προσδόκιμο ζωής και επισκέπτονται πιο συχνά τους γιατρούς για στάνταρ εξετάσεις, όπως μαστογραφίες και τεστ-ΠΑΠ».

Τα παραπάνω θεωρούνται απολύτως φυσιολογικά για ένα σύστημα, όμως, που αντιμετωπίζει τον εργαζόμενο και την υγεία του ως κόστος, αλλά παράλληλα και ως πεδίο νέας κερδοφορίας.

Κυρίες και κύριοι, το ΚΚΕ αντιμετωπίζει την κοινωνική ασφάλιση ως μια από τις μεγαλύτερες κατακτήσεις των εργαζομένων. Η κοινωνική ασφάλιση δεν χαρίστηκε σε κανέναν, δεν δόθηκε απλόχερα στον ελληνικό λαό, ήταν προϊόν πολύχρονων αιματηρών συγκρούσεων σε όλον τον κόσμο, και με τις κυβερνήσεις και με τους μεγάλους επιχειρηματικούς ομίλους κάθε χώρας. Με την εμφάνιση της εργατικής τάξης και με την οργάνωση στα σωματεία μπήκε ως βασικό αίτημα να δημιουργηθεί ένα ισχυρό πλέγμα προστασίας γύρω από την εργατική οικογένεια, που θα αφορούσε τις απολαβές μετά τον εργάσιμο βίο, την προστασία από την απώλεια εργασίας, την προστασία της μητρότητας, την προστασία από ασθένειες κ.ο.κ.. Τα παραπάνω τα κάλυψε σε βάθος χρόνου η κοινωνική ασφάλιση ως ένας ισχυρός μηχανισμός στήριξης των εργαζομένων, των λαϊκών στρωμάτων.

Για τα μονοπώλια, για την Κυβέρνηση, για τα άλλα κόμματα το πρόβλημα στην κοινωνική ασφάλιση χαρακτηρίζεται κάπως οικοδομοτεχνικό. Δεν έχουν ως αφετηρία τις λαϊκές ανάγκες, αλλά την ανταγωνιστικότητα –λέει- της οικονομίας. Γι’ αυτό και η επιχειρηματολογία τους στέκεται προκλητικά σε δευτερεύοντες δείκτες, όπως στην κακοδιαχείριση, στη σχέση μεταξύ ασφαλισμένων και συνταξιούχων και άλλα τέτοια. Για όλα αυτά ρίχνουν τις ευθύνες στον εργαζόμενο λαό, τον καθιστούν υπεύθυνο και για την ανεργία του, για τις ελαστικές σχέσεις εργασίας, για τη μείωση του εργατικού πληθυσμού, για τα ελλείμματα.

Για το ΚΚΕ το πρόβλημα της ασφάλισης είναι ταξικό, είναι πολιτικό, καθώς φανερώνονται ακόμα πιο καθαρά τα όρια αυτού του συστήματος, που σαπίζει, που βρίσκεται σε πλήρη αντίθεση με την ικανοποίηση των σύγχρονων λαϊκών αναγκών. Η βάση του ζητήματος της κοινωνικής ασφάλισης, όπως και των μισθών, του χρόνου εργασίας, των εργασιακών σχέσεων δεν είναι τεχνική, αλλά είναι κοινωνική-οικονομική. Γι’ αυτό και δεν μπορούν να λυθούν μέσα σε αυτό το σύστημα. Δεν εξαρτάται δηλαδή από μια σοσιαλδημοκρατική ή μια νεοφιλελεύθερη διαχείριση και συνταγή ή έναν συνδυασμό τους, αλλά απαιτεί κεντρικό επιστημονικό σχέδιο, δηλαδή μια οικονομία που απέναντι από τα συμφέροντα των επιχειρηματικών ομίλων θα βάζει μόνο τις σύγχρονες, διευρυμένες λαϊκές ανάγκες. Αυτό βέβαια σε καμμία περίπτωση δεν σημαίνει ότι τοποθετούμε τη λύση τους σε κάποιο αόριστο μέλλον. Το εργατικό κίνημα, οι συνταξιουχικές οργανώσεις παλεύουν σήμερα, το ΚΚΕ παλεύει σήμερα για την κατάργηση όλων αυτών των αντιασφαλιστικών νόμων που αναφέραμε καθ’ όλη τη διάρκεια της συζήτησης, όλοι οι Βουλευτές και εγώ μέχρι τώρα.

Αυτή η σημερινή πάλη, αυτοί οι αγώνες εντάσσονται στη συνολική πρόταση του ΚΚΕ για έναν διαφορετικό δρόμο εξέλιξης, ανάπτυξης της ελληνικής κοινωνίας, που στηρίζεται στην αντίληψη ότι πρωταγωνιστής και παραγωγός του πλούτου είναι ο εργαζόμενος λαός. Η κοινωνική ασφάλιση θεωρούμε ότι πρέπει να εξασφαλίζει στους εργαζόμενους αξιοπρεπείς συντάξεις, ανθρώπινη περίθαλψη, παροχές, να καλύπτει τις σύγχρονες ανάγκες του εργαζόμενου, του συνταξιούχου, είτε στον ιδιωτικό τομέα, είτε στον δημόσιο, είτε στην αυτοαπασχόληση στις πόλεις, είτε στην αγροτιά στην ύπαιθρο. Όλοι οι εργαζόμενοι και άνεργοι θα πρέπει να είναι ασφαλισμένοι, γιατί οι εργαζόμενοι έχουν δικαίωμα να ζήσουν περισσότερα χρόνια εκτός παραγωγής, να ζήσουν ελεύθεροι δηλαδή, χωρίς τον βραχνά της εργοδοτικής εκμετάλλευσης, να ξεκουραστούν, να διαθέσουν τον χρόνο τους όπως αυτοί επιθυμούν, να απασχολούνται όπως αυτοί θέλουν, και όχι όπως επιτάσσει μόνο η κερδοφορία διαφόρων ομίλων και οι πολιτικοί τους εκπρόσωποι, που προσπαθούν να επιβάλουν την υποχρεωτική απασχόληση μέχρι τα βαθιά γηρατειά, με το βάρβαρο επιχείρημα της ενεργούς γήρανσης, που επανέρχεται πλέον με άλλον τίτλο.

Το ΚΚΕ αγωνίζεται για δημόσια, καθολική, υποχρεωτική κοινωνική ασφάλιση, για την οικοδόμηση ενιαίου συστήματος, που περιλαμβάνει και τα συνταξιοδοτικά δικαιώματα και τις υπηρεσίες πρόληψης και αποκατάστασης της υγείας, τις παροχές και υπηρεσίες κοινωνικής πρόνοιας. Προτείνουμε λοιπόν στον ελληνικό λαό την υιοθέτηση του δικού μας προγράμματος, το οποίο περιλαμβάνει τα εξής εν συντομία. Το σύστημα της κοινωνικής ασφάλισης καλύπτει πλήρως και εφ’ όρου ζωής όλον τον πληθυσμό, στη βάση των σύγχρονων αναγκών, αξιοποιώντας τις δυνατότητες της σύγχρονης τεχνολογίας και επιστήμης, ο καθένας που το χρειάζεται να μπορεί να κάνει χρήση όλων των ιατρικών και κοινωνικών υπηρεσιών δωρεάν. Συνδέονται οργανικά όλες οι βαθμίδες της υγείας, πρόληψη, πρωτοβάθμια, δευτεροβάθμια, τριτοβάθμια. Το σύστημα υγείας είναι προσανατολισμένο στην πρόληψη, με υπηρεσίες στους χώρους εργασίας, στους χώρους κατοικίας, στους χώρους εκπαίδευσης, μέσα στον Στρατό. Κατοχυρώνεται αυστηρό πλαίσιο υγιεινής και ασφάλειας στους τόπους δουλειάς, με τη συμμετοχή και τον έλεγχο των εργαζομένων, για την αντιμετώπιση ατυχημάτων και επαγγελματικών ασθενειών. Παρέχονται ιδιαίτερες κρατικές υπηρεσίες και παροχές για την προστασία της μητρότητας, τη φροντίδα και αγωγή της βρεφικής παιδικής ηλικίας. Επιδεικνύεται ιδιαίτερη φροντίδα για τα άτομα με ειδικές ανάγκες, τις οικογένειές τους, τους ηλικιωμένους, τους χρονίως πάσχοντες, τις πολύτεκνες, τρίτεκνες και μονογονεϊκές οικογένειες. Διατίθενται ειδικά κονδύλια στην έρευνα για την αντιμετώπιση σοβαρών ασθενειών, όπως ο καρκίνος, οι καρδιοπάθειες, το AIDS, οι νέοι κορωνοϊοί και δεν ξέρω ποιες άλλες παθήσεις ακόμα, που έχουν αυξηθεί και θερίζουν τον πληθυσμό. Λειτουργεί κρατικός οργανισμός φαρμάκου για την παραγωγή, εισαγωγή, τον έλεγχο και τη διακίνηση όλων των σύγχρονων φαρμακευτικών σκευασμάτων, που κυκλοφορούν στην παγκόσμια αγορά.

Ειδικά για τις συντάξεις και όσον αφορά τα όρια ηλικίας και τις προϋποθέσεις συνταξιοδότησης σας έχουμε καταθέσει και εδώ μέσα και έξω στους εργαζόμενους και στους συνταξιούχους συγκεκριμένη πρόταση και δεν θα τις επαναλάβω για να κερδίζουμε χρόνο.

Έχουμε εμπιστοσύνη στη δύναμη της ταξικής πάλης. Είμαστε σίγουροι ότι οι εργαζόμενοι, ο λαός, θα πάρουν τις τύχες στα δικά τους χέρια. Δίπλα τους θα έχουν το κόμμα μας, με νέες επεξεργασίες συνεχώς, στηριγμένες πλέον πολύ γερά στη μελέτη της πείρας του παρελθόντος, με πρόγραμμα που απαντά στα σύγχρονα προβλήματα της εποχής.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Θα δώσουμε τον λόγο τώρα στον Πρόεδρο της Κοινοβουλευτικής Ομάδας της Ελληνικής Λύσης κ. Βελόπουλο.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, θα ήθελα, ακούγοντας τον Γενικό Γραμματέα του ΚΚΕ, να υπομνήσω στους καλούς φίλους της Αριστεράς ότι διεθνώς ισχύουν αυτά που μας είπε εδώ. Στον πλανήτη υπάρχουν ασφαλιστικά ταμεία που επενδύουν σε διάφορα ομόλογα, κακώς ή καλώς ισχύουν. Αν γι’ αυτούς είναι κακώς είναι μια άλλη ιστορία. Θα μπορούσε βέβαια το ΚΚΕ από το 2007, 2008, 2009, όταν λέγαμε εδώ να ξεκινούσαμε την υπόθεση των πετρελαίων και λέγαμε για τη σύνδεση της εξορύξεως με τα ασφαλιστικά ταμεία, όπως κάνει η Νορβηγία και έχει εκατοντάδες δισεκατομμύρια ευρώ για τα ασφαλιστικά ταμεία, να τα έχει υποστηρίξει τότε το ΚΚΕ. Δεν το υποστήριξε. Κανείς δεν υποστήριξε τότε και σήμερα δυστυχώς έχουμε ακόμη ένα νομοσχέδιο, ακόμη ένα νομοσχέδιο. Το ίδιο συνέβη βέβαια να πω στο ΚΚΕ και με το «Ελευθέριος Βενιζέλος», με την ιδιωτικοποίηση του οποίου βέβαια εγώ διαφωνώ. Εξ όσων γνωρίζω ασφαλιστικός οργανισμός του Καναδά μπήκε στη διαδικασία της ιδιωτικοποιήσεως. Θα μπορούσαμε να το κάνουμε κι εμείς βέβαια, αλλά δυστυχώς πενήντα χρόνια κυβερνάται η Ελλάς από απλούς διαχειριστές και όχι ανθρώπους που μπορούν να παράγουν πραγματικά πλούτο. Είναι ένα μειονέκτημα της ελληνικής πολιτικής σκηνής.

Θα ήθελα βέβαια να ξεκινήσω με την τροπολογία, κύριε Υπουργέ, την τροπολογία για το άσυλο. Οκτώ μετακλητοί υπάλληλοι, αυτό το κακό χούι δεν θα το κόψετε. Δεν κόβεται, κύριε Υπουργέ μου. Θυμάμαι όταν έφερνε τροπολογίες ο ΣΥΡΙΖΑ φωνάζατε από εδώ κάτω όλοι μαζί ότι καταστρατηγούν τον Κανονισμό, ότι είναι εκπρόθεσμες και κακώς τα κάνουν και τα λοιπά. Ε λοιπόν οκτώ μήνες τώρα αυτή η βιομηχανία τροπολογιών δεν λέει να σταματήσει. Έρχεται μια τροπολογία, που έφερε εδώ ο κ. Μηταράκης. Αυτός δεν την έφερε;

**ΙΩΑΝΝΗΣ ΒΡΟΥΤΣΗΣ (Υπουργός Εργασίας και Κοινωνικών Υποθέσεων):** Δύο τροπολογίες, πολύ σοβαρές.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ωραία. Όλες σοβαρές είναι για εσάς. Αφήστε όμως να λέω εγώ αυτό που λέγατε εσείς προεκλογικά, όταν ήσασταν Αντιπολίτευση, ότι τροπολογίες δεν είναι σωστό να φέρνονται εδώ εκπρόθεσμα. Όχι έτσι, κύριε Υπουργέ μου, είμαστε φίλοι, γνωριζόμαστε από τα παλιά, αλλά όταν λέγατε κάποια πράγματα να τα υλοποιείτε ως Κυβέρνηση. Φωνάζατε για τις τροπολογίες. Λέω ψέματα; Δεν φωνάζατε ως Κυβέρνηση για τις τροπολογίες, αλλά και ως Αντιπολίτευση;

**ΣΤΑΥΡΟΣ ΚΑΛΑΦΑΤΗΣ:** Δραματική μείωση.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Κοιτάξτε, ολίγον έγκυος και ολίγον δολοφονημένος δεν μπορεί να είναι κάποιος. Ολίγον παραβιάζων τον Κανονισμό δεν υπάρχει. Ή τον παραβιάζετε ή δεν τον παραβιάζετε, κύριοι.

**ΠΡΟΕΔΡΕΥΩΝ (Γεώργιος Λαμπρούλης):** Κύριε συνάδελφε, σας παρακαλώ.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Εντάξει, είστε ολίγον έγκυοι. Αυτό θέλετε; Ολίγον. Ολίγον δολοφονείτε τον Κανονισμό. Έλα Χριστέ και Παναγία! Για αυτά θα μαλώσουμε;

Φέρνετε οκτώ μετακλητούς υπαλλήλους από 2.329 ευρώ ο καθένας. Εντάξει, δεν ξέρω, πείτε στον ελληνικό λαό ότι θα πάρετε οκτώ δικούς σας ανθρώπους με μισθό 2.329 ευρώ. Αυτό είναι. Αυτή είναι η άποψή σας, εγώ έχω άλλη άποψη.

Πάμε στο ασφαλιστικό. Από εσάς, κύριε Υπουργέ, επειδή γνωριζόμαστε από παλιά και επειδή είστε πραγματικός τεχνοκράτης, περίμενα ένα ασφαλιστικό νομοσχέδιο βιώσιμο. Ανακατεύετε το καλό με το κακό, γιατί όντως έχει και τομές που πρέπει να ψηφιστούν -το ξεκαθαρίζουμε από την αρχή- αλλά όταν ανακατεύεις το καλό με το κακό, το στραβό με το ίσιο, σου βγαίνε στραβό. Αυτή είναι μία πραγματικότητα. Δεν μπορεί να μας βγει ίσιο αυτό το πράγμα.

Η αλήθεια είναι ότι δεν βρίσκετε λύση στο ασφαλιστικό πρόβλημα της χώρας. Να σας πω γιατί; Γιατί επενδύετε στο να πεθάνουν δυόμισι εκατομμύρια Έλληνες μετά από είκοσι χρόνια, τριάντα, σαράντα χρόνια. Αν η λύση του ασφαλιστικού συστήματος περνά από τη θνησιμότητα των Ελλήνων δεν είναι ασφαλιστικό σύστημα, είναι οίκος τελετών «ο Μπαμπούλας», δηλαδή περιμένουμε να πεθάνουν κάποιοι για να μπορέσουμε να λύσουμε το πρόβλημά μας.

Δεν είναι έτσι. Η λύση του προβλήματος -την είπα και χθες- είναι να παράγει πλούτο ο τόπος, να εκκινηθεί η οικονομία. Θα ήθελα και τον Υπουργό Ανάπτυξης, γιατί μαθαίνω ότι το ΕΣΠΑ καθυστερεί πάρα πολύ. Στα Υπουργεία υπάρχουν φάκελοι -μιλήστε, κυρία Μπακογιάννη, εσείς- επιχειρηματιών, οι οποίοι καθυστερούν τα Υπουργεία να υλοποιήσουν τον έλεγχο. Μια Κυβέρνηση φιλελεύθερη, που η οικονομική της πολιτική είναι στην ανάπτυξη, πρέπει να πιέσει τους Υπουργούς να τελειώσει αυτή η ιστορία. Μου τηλεφωνούν πολλοί από όλη την Ελλάδα και με ρωτάνε τι γίνεται με αυτή την ιστορία, καθυστερούν τα Υπουργεία. Γιατί; Αν δεν παράγει πλούτο η Ελλάδα, αν δεν δώσουμε δουλειές στους Έλληνες, αν δεν έχουμε εισφορές στα ταμεία, δεν υπάρχει ασφαλιστικό σύστημα. Δεν υπάρχει η στόχευση, λοιπόν, για την παραγωγή. Αυτή είναι η δική μας ένσταση και είναι ουσιαστική.

Θα σας πω τώρα τις δηλώσεις του κυρίου Πρωθυπουργού, ο οποίος δεν έκανε δυστυχώς αυτό που έλεγε. Πάμε στις 25 Αυγούστου 2018, συνέντευξη στα «ΤΑ ΝΕΑ»: «Θα καταργήσω το νόμο του Κατρούγκαλου». Τον κατήργησε; Κατά κάτι τι. Δηλαδή, ολίγον πάλι έγκυος, ολίγον κατηργημένος ο νόμος. Πάμε στις 15 Σεπτεμβρίου 2018, στη ΔΕΘ: «θα καταργήσω τον νόμο του Κατρούγκαλου». Δεν τα λέω εγώ. Πάμε στις 26 Φεβρουαρίου 2019, Ένωση Ασφαλιστικών Εταιρειών: θα καταργήσω τον νόμο του Κατρούγκαλου.

Αυτά έλεγε ο Πρωθυπουργός της χώρας. Καταθέτω στα Πρακτικά όλες τις δηλώσεις του, μία προς μία, για να μη τις διαβάζω όλες.

(Στο σημείο αυτό ο Πρόεδρος της Ελληνικής Λύσης, κ. Κυριάκος Βελόπουλος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ακούστε: Πώς θα λυθεί το ασφαλιστικό, κύριοι συνάδελφοι, όταν το δημόσιο χρέος είναι στο 180% του ΑΕΠ; Πώς θα λυθεί; Το κόκκινο ιδιωτικό χρέος είναι 330 δισεκατομμύρια ευρώ μαζί με τις επιβαρύνσεις, πάνω από το 170% του ΑΕΠ.

Πάμε στο ιδιωτικό χρέος. Δεν σας λέω για το δημόσιο. Ιδιωτικό σημαίνει ο επιχειρηματίας που έχει μια μικρή επιχείρηση, ο οποίος χρωστάει και -θα το πω για ακόμη μία φορά- η φορολογική πολιτική που ακολούθησε και αυτή η Κυβέρνηση και η προηγούμενη και η πιο προηγούμενη τον έχουν κάνει να αφαιμαχθεί τελείως. Και σας ομιλώ σαν κάποιος που έχει επιχειρήσεις. Έχουμε αφαιμαχθεί οι επιχειρηματίες του τόπου. Δεν μπορούμε να πληρώνουμε ούτε υψηλό ΦΠΑ, ούτε ειδικούς φόρους, ούτε φόρους επιτηδεύματος. Δεν γίνεται να συνεχιστεί αυτή η ιστορία, γιατί θα είναι πολλά τα έξοδα και θα αναγκαστούμε να απολύσουμε κόσμο.

Το λέω γιατί ακούω τη φωνή των επιχειρηματιών, γιατί η ελληνική μικρομεσαία επιχείρηση είναι η ατμομηχανή της οικονομίας. Δυστυχώς, κάνατε τα πάντα πενήντα χρόνια να μην έχουμε βιομηχανία. Κλείσατε όλες τις μεγάλες εταιρείες από ιδεοληπτική εμμονή, φοβούμενοι την ψευτοαριστερά από εδώ, επειδή έβγαιναν στους δρόμους. Έχετε κλείσει όλες τις εταιρείες. «PIRELLI» να θυμηθώ; «Πειραϊκή Πατραϊκή» να θυμηθώ; Όλες αυτές οι εταιρείες.

Θα μου πείτε, τι έπρεπε να κάνουμε; Να τις επιχορηγήσουμε και να τις επιδοτήσουμε; Ακούστε: Το κάνει η Γερμανία σε πολλές εταιρείες της, το κάνει η Γαλλία σε πολλές εταιρείες της. Υποβοηθά τις επιχειρήσεις, ώστε να λειτουργούν. Όταν η ελληνική εταιρεία δανειζόταν με 22% επιτόκιο και η γερμανική με 2%, με 3% και η γαλλική με 1%, με 2%, δεν μπορούσε να ανταγωνιστεί η ελληνική βιομηχανία τη γερμανική.

Ακόμη και τώρα ισχύει το ίδιο. Εγώ αν θα πάω να πάρω ένα δάνειο ως επιχειρηματίας από ελληνική τράπεζα, αν μου το δώσουν -θα μου το δώσουν, γιατί είμαι καθαρός, εν πάση περιπτώσει δεν έχω άλλα δάνεια και βάρη- θα μου πουν 8% επιτόκιο. Όμως, αν πάει ένας Γερμανός στη γερμανική τράπεζα Deutsche Bank μηδενικό επιτόκιο, να μη σας πω ότι του δίνουν να πάρει τα λεφτά τσάμπα. Πώς θα ανταγωνιστούν;

Αυτή είναι η Ευρωπαϊκή Ένωση που οραματίζεστε; Η Ευρωπαϊκή Ένωση της αλληλεγγύης; Οι φίλοι μας οι Ευρωπαίοι; Δεν υπάρχουν φίλοι, υπάρχουν μόνο συμφέροντα.

Επίσης, ακαθάριστες πάγιες επενδύσεις που συνεχίζουν να βρίσκονται στο 50% των προηγούμενων τα τελευταία δέκα χρόνια. Δημογραφικό, ανεργία, γήρανση. Θέλετε εργαζόμενους, κύριε Υπουργέ, γιατί για να υπάρχει ασφαλιστικό πρέπει να υπάρχουν ασφαλιστικές εισφορές, δηλαδή εργαζόμενοι. Πού θα τους βρει; Εξακόσιες χιλιάδες ελληνόπουλα εργάζονται τώρα στο εξωτερικό. Έφυγαν. Τους διώξατε, δεν έφυγαν. Τους διώξατε ΠΑΣΟΚ, Νέα Δημοκρατία και ΣΥΡΙΖΑ. Δεν έφυγε κανείς μόνος του από εδώ, τους διώξατε με τις κακές επιλογές σας. Αν αυτοί δεν εργαστούν, ποιοι θα δώσουν εισφορές; Οι Πακιστανοί, οι Αλγερινοί, οι Μαροκινοί που έρχονται εδώ και τους δίνετε επιδόματα; Κάνατε λάθος! Δεν έχουν μάθει να εργάζονται και ούτε προσωπικό προς εργασία είναι αυτοί οι άνθρωποι. Θα το δούμε στην πορεία και αυτό.

Τι δεν κάνετε; Κατ’ αρχάς, δεν επαναφέρετε το ΕΚΑΣ. Εμείς το λέμε συνεχώς, ένα βοήθημα, ένα επίδομα του παππού μας είναι. Ένα επιδοματάκι στον παππού και στη γιαγιά είναι, βρε παιδιά! Δώστε το, το ρημάδι! Θα καεί η Ελλάδα αν δώσουμε ένα ΕΚΑΣ στον γέροντα ο οποίος είναι στο χωριό ή στην πόλη και παίρνει μία συνταξούλα 500 ευρώ, 300 ευρώ, να του δώσουμε κάτι, εν πάση περιπτώσει, τώρα στα στερνά;

Επίσης ικανοποιήσατε τα αιτήματα των ΑΜΕΑ, κύριε Υπουργέ; Εγώ θα σας πω τα αρνητικά του νομοσχεδίου. Θα έρθουμε να ψηφίσουμε κάποια πράγματα, αλλά δεν μπορούμε να τα ψηφίσουμε όλα. Δεν γίνεται. Παιδιά ορφανά, με αναπηρία, αυτισμό, σύνδρομο Down να δικαιούνται το σύνολο του ποσού της σύνταξης που ελάμβανε ο θανών γονέας. Τι πιο απλό από αυτό; Δηλαδή το παιδάκι που έχει σύνδρομο Down και πεθαίνουν οι γονείς του ξαφνικά, θα το πετάξουμε; Να το ρίξουμε κάτω, να πεθάνει. Δεν είναι λογικές αυτές. Χρειάζεται κοινωνική ευαισθησία. Αυτό δείχνει μια αναλγησία. Δεν είναι σωστές οι επιλογές, ειδικά για τα ΑΜΕΑ.

Υποσχεθήκατε πρόνοια για τους ομογενείς -μιλήσαμε και μαζί. Αντιλαμβάνομαι ότι δημιουργούνται άλλες εκρήξεις με τους Βορειοηπειρώτες. Μου είπατε και το αντιλαμβάνομαι και αυτό, αλλά δεν μας αφορά. Είναι εθνική υποχρέωση της χώρας στους Βορειοηπειρώτες αδελφούς μας και στους Ελληνοπόντιους να τους δώσει τη σύνταξη που δικαιούνται. Αυτό κάνουν όλα τα σοβαρά κράτη. Ας το κάνουμε και εμείς ως υποχρέωση.

Δεσμεύτηκε ο Έλληνας Πρωθυπουργός και είναι προς τιμή του και μπράβο του. Θα το ξαναπώ ότι ο κ. Μητσοτάκης μετά από είκοσι χρόνια βγήκε ως Πρωθυπουργός στο Κοινοβούλιο και είπε ότι ναι, είναι αδικία και θα το κάνουμε. Μη το τρενάρετε, Υπουργέ μου, μη το πάτε φρένο γκάζι. Στο τέλος θα πάτε με την όπισθεν και θα πείτε ότι δεν γίνεται τίποτα. Είναι ηθική υποχρέωση. Ο Πρωθυπουργός το δήλωσε εδώ μέσα.

Αναδρομικά συντάξεων: γιατί μόνο από τον Οκτώβριο του 2019; Τι κόψε- ράψε είναι αυτό; Μου θυμίζει φασονατζίδικο, κοπτοραπτική. Γιατί από το 2019; Πριν τι έγινε; Όχι από το 2016; Ο νόμος θεσπίστηκε το 2016, αφού είστε υπέρ της κανονικότητας ως Κυβέρνηση -τον ψήφισαν από εδώ οι κύριοι το 2016- και αφού το κράτος έχει και συνέχεια. Γιατί συνέχεια το κράτος δεν έχει μόνο με τα ΜΑΤ που έδερναν στις Πρέσπες, με τα ΜΑΤ που δέρνουν στη Λέσβο, με το μακεδονικό, έχει και εδώ. Ή έχουμε συνέχεια και κανονικότητα, κύριε Υπουργέ μου, ή δεν έχουμε κανονικότητα. Αν δεν έχουμε κανονικότητα να μας το πείτε, διότι α λα καρτ κανονικότητα δεν υπάρχει, ούτε ολίγον -επαναλαμβάνω- κανονικότητα. Είναι αυτά που δούλεψαν οι άνθρωποι, δεν τους τα χαρίζουμε. Δεν χαρίζουμε σε κανέναν τίποτα. Τα δούλεψαν αυτά και θέλουν τα λεφτά τους, τα απέδωσαν.

Αναλογιστική μελέτη: μου λέτε ότι το ασφαλιστικό είναι βιώσιμό ως το 2070 με την παραδοχή ότι θα μειωθούν, δηλαδή θα πεθάνουν, δυόμισι εκατομμύρια Έλληνες. Μπράβο, κύριε Υπουργέ, τι να πω τώρα; Να πεθάνουν δέκα εκατομμύρια Έλληνες για να έχουμε και πλεόνασμα στο τέλος. Έτσι είναι οι αναλογιστικές μελέτες; Δεν είναι λογική αυτή. Συγνώμη, αλλά δεν μπορώ να αποδεχτώ μια λογική ενός Υπουργού τεχνοκράτη όπως εσείς, που σας γνωρίζω προσωπικά, που ξέρω ότι δουλεύετε δώδεκα ώρες την ημέρα στο Υπουργείο, το γνωρίζω, αλλά αυτό δεν είναι αποτέλεσμα. Και η πολιτική κρίνεται εκ του αποτελέσματος, όχι από την πρόθεση που έχετε. Στο ποδόσφαιρο τιμωρείται η πρόθεση, όμως στην πολιτική τιμωρείται το αποτέλεσμα. Και το αποτέλεσμα δεν είναι σωστό. Κοιτάτε να επιβιώσουν οι αριθμοί σας -σαν το Σημίτη ένα πράγμα με το ευρώ- το φτιάχνετε μέσα στο μυαλό σας, το καταθέτετε και λέτε ότι θα το ψηφίσετε. Δεν μπορούμε να το ψηφίσουμε, δεν γίνεται να το ψηφίσουμε όλο αυτό.

Δεν θα πω για τους αγρότες που λαμβάνουν συντάξεις χηρείας και αναπηρίας. Τις χάνουν οι αγρότες. Λάβετε νομοθετική πρωτοβουλία, στηρίξτε τους αγρότες. Οι αγρότες είναι λίγοι στον τόπο μας, ελάχιστοι μπροστά σε αυτό που μπορεί να κάνει ο πρωτογενής τομέας. Και αναφέρομαι στον πρωτογενή τομέα της τέταρτης και πέμπτης γενιάς, όχι του ροδάκινου και της ντομάτας που έχει τελειώσει και είναι από τη δεκαετία του 1970 ή του 1960 ή του 1980.

Πρέπει να σοβαρευτούμε. Είπα και στον Υπουργό κ. Βορίδη -δεν είναι εδώ σήμερα- να κάτσουν οι εμπειρογνώμονες να μιλήσουν σοβαρά, να αντιγράψουμε το μοντέλο της Ολλανδίας και του Ισραήλ στο πρωτογενή τομέα και σιγά- σιγά να ξεκινήσουμε, γιατί ο πρωτογενής τομέας είναι θησαυρός.

Και θα σας το πούμε με νούμερα, αφού σας αρέσουν τα νούμερα. Εξ όσων γνωρίζω, 115.000.000.000 ευρώ κάνει εξαγωγές η Ολλανδία σε αγροτικά προϊόντα, που είναι λίγο μεγαλύτερη από την Πελοπόννησο. Το Ισραήλ κάνει 80.000.000.000, που είναι ένα χερσαίο κομμάτι γης. Το βρήκαν με πέτρες και οι άνθρωποι παίρνουν το νερό της θάλασσας και ποτίζουν με αυτό τα χωράφια τους, γιατί κάνουν αφαλατώσεις, τέταρτη και πέμπτη γενεά. Επιμένω σε αυτό, γιατί γνωρίζω το αντικείμενο, αφού ασχολούμαι σε μία από τις επιχειρήσεις μου με τον πρωτογενή τομέα.

Ε, ακούστε λίγο. Εντάξει, είναι δικηγόρος ο Μάκης, ο Υπουργός, το καταλαβαίνω. Βάλτε εμπειρογνώμονες άλλους. Δεν είναι κακό. Να τον βοηθήσουν. Να τον βοηθήσουμε και εμείς. Και το είπα και στον Πρωθυπουργό, όταν συναντηθήκαμε, να του στείλω τους εμπειρογνώμονες τους δικούς μας. Να βοηθήσουμε την ιστορία θέλουμε, για να ξεκινήσει ο πρωτογενής τομέας να δουλεύει.

Να σας πω και κάτι άλλο; Ο ΣΥΡΙΖΑ να μιλάει για το ασφαλιστικό που έχει κάνει δεκαπέντε περικοπές; Τις έχω εδώ μια προς μια. Θέλει λίγο θάρρος. Άλλο το θράσος, άλλο το θάρρος. Κάνατε δεκαπέντε περικοπές. Μια προς μια να σας τις διαβάσω; Μειώσατε τις συντάξεις δεκαπέντε φορές: 1) Εγκύκλιος Χαϊκάλη, Υφυπουργού Εργασίας. Δικός σας ήταν ο Χαϊκάλης. Μείωνε ύψος κατώτατων συντάξεων. 2) Τρίτο μνημόνιο 2015, μείωση ποσών πρόωρων συντάξεων κατά 10% για τους συνταξιούχους του ιδιωτικού τομέα. 3) Καλοκαίρι του 2016. Επαναϋπολογισμός Κατρούγκαλου: Μειώθηκαν σε 250.000 συνταξιούχους μέχρι και 40% οι επικουρικές. 4) Αύγουστος 2015. Το ΕΚΑΣ μειώθηκε σε 160.000 χαμηλοσυνταξιούχους αλλά και σταδιακή πλήρης κατάργησή του. 5) Μειώσεις ως και 60% στα μερίσματα. Οι επικουρικές των δημοσίων υπαλλήλων. 6) Συντάξεις νέων συνταξιούχων. Να μην τα διαβάσω.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αλλά αυτό το πολιτικό Αλτσχάιμερ του ΣΥΡΙΖΑ που όταν έδερνε στις Πρέσπες ήταν καλά και όταν δέρνουν οι άλλοι στη Λέσβο είναι φασισμός και αυταρχισμός, όταν κόβατε συντάξεις ήταν καλά αλλά όταν κόβουν οι άλλοι δεν είναι καλά, είναι μια λογική που εγώ δεν μπορώ να την αντιληφθώ, πιστέψτε με. Στο δικό μου μυαλό και στη δική μου λογική δεν συνδέονται καλά αυτά. Είναι πολιτική υποκρισία. Να μην πω θράσος. Να πω πολιτική υποκρισία. Ήταν η ανικανότητά σας να κυβερνήσετε, γιατί μαζευτήκατε μια ομάδα ανθρώπων ξαφνικά και πήρατε την κυβέρνηση όπως την πήρατε, με γιούχου και ιστορίες και αντιστασιακούς, έξω όλοι φωνάζατε. Το καταλαβαίνω. Να βγαίνετε, όμως, σήμερα και να κουνάτε το δάχτυλο σε αυτούς οι οποίοι είναι ανήμποροι βέβαια -φαίνεται, δεν χρειάζεται-, είναι κακομοίρηδες, πάει πολύ παιδιά. Φτάνει. Μην τους βαράτε όλοι μαζί. Κάνατε, όμως, λάθη τρομακτικά με δεκαπέντε μειώσεις συντάξεων. Δεν μπορείτε τώρα και να γίνεστε κήνσορες της εργατικής τάξης. Το ΚΚΕ το καταλαβαίνω. Έχει μια σταθερή αντίληψη υπέρ των εργατών. Το αντιλαμβάνομαι. Να μου κόβετε, όμως, όλες τις συντάξεις και να μου βγαίνετε κήνσορες υπέρ των εργατικών ζητημάτων, παραπάει το πράγμα.

Να πω για τον ΕΦΚΑ που είναι φούσκα, κ.λπ.. Ακούστε, επειδή το δημογραφικό είναι πολύ σημαντικό θέμα για εμένα για να το προσπερνάμε, υπάρχουν μέτρα τα οποία θα μπορούσαν να βοηθήσουν. Έχουν δοκιμαστεί πιλοτικά σε άλλες χώρες. Μπορεί να διαφωνώ με τον κ. Ορμπάν αλλά εφήρμοσε ένα σχέδιο και αυξήθηκαν οι γεννήσεις τα τελευταία επτά χρόνια. Ποιο είναι το σχέδιο του Ορμπάν το οποίο θέλει να το πάρει πιλοτικά και η Γερμανία, να το εφαρμόσει από το 2023 και μετά; Παράταση χρόνου εξοφλήσεων δανείων οικογενειών με τουλάχιστον δυο παιδιά. Γυναίκες κάτω των σαράντα ετών, παντρεύονται, άτοκο δάνειο 31.000 ευρώ. Το 1/3 του χρέους θα διαγράφεται με απόκτηση δεύτερου παιδιού. Με απόκτηση τρίτου παιδιού απαλλάσσονται συνολικά από όλο το χρέος. Γυναίκες με τέσσερα και πάνω παιδιά θα απαλλάσσονται ισοβίως από το φόρο εισοδήματος. Είναι μερικά από τα μέτρα που έλαβε αυτός ο κακός, ο ακροδεξιός, ο επαίσχυντος Ορμπάν. Συμφωνούμε σε αυτό. Είναι τουρκόφιλος. Συμφωνούμε σε αυτό. Απάνθρωπος. Συμφωνούμε σε αυτό. Αλλά για τη χώρα του ο άνθρωπος έκανε τα καλύτερα και αυξήθηκαν τα τελευταία τέσσερα πέντε χρόνια οι γεννήσεις Ούγγρων. Και εδώ πεθαίνουν οι Έλληνες, τους φορολογούμε, κάνουμε κατασχέσεις στα σπίτια των Ελλήνων, στέλνουμε τα παιδιά τους στο εξωτερικό, τους ρίχνουμε και ένα χέρι ξύλο, τους κάνουμε και ένα push back από την Ελλάδα και τους λέμε «μη γεννάτε, θα φέρουμε τους άλλους από δίπλα». Όταν λέμε «από δίπλα», εννοούμε από την Αφρική, από το Κογκό, από την Αλγερία και από το Μαρόκο. Ε, δεν είναι λογικές αυτές.

Θέλω λίγο παραπάνω χρόνο γιατί είναι σοβαρό το θέμα και θέλω να μιλήσω γι’ αυτό. Ο Αγάθων ήταν αρχαίος τραγικός. Και θέλω να με ακούσει ο Πρωθυπουργός αλλά δεν είναι εδώ. Έλεγε ο Αγάθων για τον άρχοντα ότι έχει τρία πράγματα: Πρώτον, ότι ανθρώπων άρχει. Το αντιλαμβανόμαστε. Δεύτερον, ότι κατά τους νόμους άρχει και τρίτον, ότι ουκ αει άρχει. Δεν θα κυβερνάτε διά παντός. Με τα λάθη που κάνετε συνεχώς δεν θα κυβερνήσετε παραπάνω από δυο, τρία χρόνια. Σας το λέμε και σας το υπενθυμίζουμε από κάτω. Δεν μας ενδιαφέρει αν θα κυβερνήσετε εσείς. Μας ενδιαφέρει αν θα κυβερνήσουμε εμείς. Και κάποια στιγμή αν ο ελληνικός λαός μας επιλέξει -και θα μας επιλέξει γιατί έχουμε και πρόγραμμα και σχέδιο και είμαστε νουνεχείς γιατί θέλουμε να σας βοηθήσουμε- θα κυβερνήσουμε εμείς αφού δεν μπορείτε εσείς.

Τι κάνατε, λοιπόν, σήμερα εσείς στη Λέσβο; Βάλατε την ουρά στα σκέλια και φύγατε τρέχοντας. Έφυγαν τα ΜΑΤ τρέχοντας. Ξεφτιλίσατε τις αστυνομικές δυνάμεις. Τους στείλατε σας λεγεωνάριους να δέρνουν τον κόσμο. Μόλις ο κόσμος βγήκε στους δρόμους- γιατί φωνή λαού οργή θεού είναι και δεν είναι απλά τα πραγματάκια- τρέξατε και βάλατε την ουρά στα σκέλια. Γιατί; Γιατί δεν έχετε σχέδιο. Δεν υπάρχει σχέδιο. Και βγαίνετε υποκριτικά τώρα εσείς της Νέας Δημοκρατίας και λέτε για τον Μουτζούρη, γιατί είχε μια άτυχη στιγμή στο ιδιωτικό του τηλεφώνημα. Ιδιωτικά δεν νομίζω ότι μιλάτε με αστική ευγένεια όλοι σας, όταν εκνευρίζεστε. Ήταν άτυχη και απρεπής στιγμή. Εσείς, όταν μιλάτε με φίλους σας και εκνευρίζεστε, μιλάτε ευγενικά; Δεν βρίζετε εσείς; Πετύχατε αυτή τη στιγμή, λοιπόν, και θέλετε να παραιτηθεί. Ε, τότε παραιτηθείτε εσείς που δεν εφαρμόζετε τίποτα από όσα είχατε πει προεκλογικά. Παραιτηθείτε εσείς που δεν έχετε την πολιτική αξιοπρέπεια να παραιτηθείτε για όσα δεσμευθήκατε να κάνετε και δεν κάνετε. Ο Χριστός και η Παναγία!

(Χειροκροτήματα από την πτέρυγα της Ελληνικής Λύσης)

Σας φταίει αυτός και δεν φταίτε εσείς που δεν είχατε σχέδιο. Πονάει το δόντι και κόβετε το κεφάλι. Δεν ισχύουν αυτά στην πολιτική. Η δική σας ανικανότητα να λύσετε το πρόβλημα δεν θα οδηγήσει την Ελλάδα σε διχασμό. Κάνετε λάθη. Οδηγείτε τον τόπο σε διχασμό.

**ΣΠΥΡΙΔΩΝ - ΠΑΝΑΓΙΩΤΗΣ (ΣΠΗΛΙΟΣ) ΛΙΒΑΝΟΣ:** Τι λέγατε;

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Θα σας διαβάσω, κύριε συνάδελφε, μια επιστολή κατοίκου της Λέσβου την οποία μου έστειλε το πρωί στο γραφείο μου. Θα τη στείλω στο γραφείο το δικό σας. «Πάνω από νησιά πετούν τουρκικά μαχητικά και drones. Λαθρομετανάστες μπαίνουν από παντού και λεηλατούν. Μου παίρνουν την περιουσία και τα πρόβατα που έχω στο μαντρί μου. ΜΑΤ εισβάλουν και τσακίζουν στο ξύλο. Τόση στοργή γιατί φυλάμε Θερμοπύλες», μου λέει. Γιατί είναι το άκρο της χώρας μας και πρέπει να τους σεβόμαστε τους ανθρώπους.

(Χειροκροτήματα από την πτέρυγα της Ελληνικής Λύσης)

Και η επίλυση του προβλήματος δεν γίνεται απλά στέλνοντας τα ΜΑΤ αποκαλώντας τους Τουρκόσπορους. Έτσι τους είπαν τα ΜΑΤ εκεί: Τουρκόσπορους. Και σήμερα οι λιμενικοί κατήγγειλαν διά του σωματείου τους δυστυχώς …

**ΘΕΟΔΩΡΑ ΜΠΑΚΟΓΙΑΝΝΗ:** Ντροπή!

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ντροπή είναι αυτά που κάνετε εσείς. Εγώ είμαι κομψός και θέλω να πω περισσότερα. Ντροπή, γιατί οι αστυνομικοί σήμερα θα κάνουν μήνυση στους λιμενικούς της περιοχής, γιατί τους μούτζωναν, όταν φεύγανε από εκεί. Το ξέρατε; Βγήκε ο κ. Πετρακάκος, ο Πρόεδρος των Αστυνομικών Υπαλλήλων και λέει ότι θα κάνουν μήνυση στους λιμενικούς. Καταλαβαίνετε τι κάνετε; Αντί να πείτε ότι κάνατε λάθος. Αντιληπτό, έγινε λάθος. Να τραβήξουμε το αυτί του Μουτζούρη όλοι μαζί, αν φταίει αυτός. Δεν φταίει όμως αυτός.

Πηγαίνετέ τους στα ακατοίκητα νησιά. Σας το έχω πει χίλιες φορές. Να τους βάλετε σε πλοία. Υπάρχουν απονηολογημένα πλοία, κρουαζερόπλοια τριάντα ετών.

(Χειροκροτήματα από την πτέρυγα της Ελληνικής Λύσης)

Τα έχουμε με δεξαμενές καυσίμων, με εστιατόρια, τα πάντα. Βάλτε ανά χίλια, χίλια πεντακόσια άτομα εκεί μέσα. Ξεχωρίστε τους γιατί ο ένας σφάζει τον άλλο, ο ένας βιάζει το παιδί του αλλουνού, ο Αφγανός μισεί τον Πακιστανό, ξεχωρίστε τους. Το ένα πλοίο θα έχει Αφγανούς, το άλλο Πακιστανούς. Μακριά από τους Έλληνες γιατί δημιουργούνται προβλήματα σας λέω. Και επιτόπου transit να φεύγουν στις χώρες τους. Απέλαση όλων τώρα. Δεν γίνεται αλλιώς. Θα έχουμε μεγαλύτερα προβλήματα. Και είμαι ευγενικός.

(Χειροκροτήματα από την πτέρυγα της Ελληνικής Λύσης)

Ακούστε τώρα και να σας το πω να το καταλάβετε. Εγώ δεν ενστερνίζομαι τον κανιβαλισμό και την βαρβαρότητα κανενός. Αλλά εδώ στην πολιτική θα μιλάμε πολιτικά. Η ανικανότητα του πολιτικού συστήματος να επιλύσει ένα μείζον εθνικό θέμα δεν θα τελειώσει με ένα τράβηγμα του αφτιού του Μουτζούρη ούτε του Βελόπουλου ούτε του κατοίκου της Λέσβου ή της Νάουσας. Κάνετε λάθος. Να σκεφτούμε όλοι μαζί; Ναι. Να μαζευτούμε όλοι μαζί; Ναι. Να προτείνουμε όλοι μαζί; Ναι. Και να επιλέξουμε την κοινή συνισταμένη την καλύτερη λύση. Δημιουργούνται εκρήξεις στην περιοχή σε όλη την Ελλάδα.

Θα ήθελα επίσης κλείνοντας να πω το εξής γιατί δεν έχετε καταλάβει. Σήμερα το πρωί ενώ γίνονται τα επεισόδια στη Λέσβο, προς τιμήν του ο Πρωθυπουργός έκανε πίσω και το λέω δημοσίως. Ήθελε θάρρος να κάνει πίσω ένας Πρωθυπουργός γιατί κατάλαβε τι πάει να γίνει στη Λέσβο και δυτικά της Λέσβου. Σήμερα το πρωί στις έξι η ώρα οι φίλοι σας οι Τούρκοι που κάνετε εσείς τα ΜΟΕ μεταξύ σας κάνουν NAVTEX δυτικά της Λέσβου. Αυτό λέγεται εξωτερική πολιτική, σοβινιστική, μιλιταριστική. Αλλά αυτοί σχεδιάζουν. Εμείς δεν σχεδιάζουμε τίποτα. Εμείς αποφασίζουμε, στέλνουμε τα ΜΑΤ, δέρνουν τον κόσμο και τα παίρνουμε πίσω. Δεν γίνεται έτσι πολιτική.

Και επειδή θέλω να κλείσω να μην σας τρώω περισσότερο χρόνο, θα πω το εξής. Έχω μια απόφαση του Διοικητικού Πρωτοδικείου Θεσσαλονίκης. Πήγε ένας Πακιστανός εκεί και είπε ότι είναι άθεος και το δικαστήριο αποφάνθηκε ότι δικαιούται άσυλο. Πήγε και δήλωσε άθεος προχθές. Έχω την απόφαση μπροστά μου. Και κατά δήλωση άθεος ο κύριος παίρνει άσυλο. Βρήκαν τη νέα φάμπρικα, κύριοι Υπουργοί της Νέας Δημοκρατίας και θα το δείτε από εδώ και στο εξής ότι θα πηγαίνουν στα διοικητικά δικαστήρια και θα δηλώνουν άθεοι οι περισσότεροι και θα παίρνουν το άσυλο γιατί το δικαιούνται για θρησκευτικούς λόγους.

Σας είπα ότι δεν είναι απλά τα πράγματα. Θέλει τόλμη, θέλει αρετή, θέλει θάρρος, θέλει κουράγιο και κυρίως θέλει να πούμε «κάναμε και ένα λάθος, δεν είχαμε σχέδιο, τώρα θα σχεδιάσουμε, δώστε μας πέντε μήνες να το κάνουμε πράξη». Ούτε αυτό κάνετε ούτε αυτό μπορείτε να κάνετε. Και ξέρετε κάτι; Ενώ ο φίλος μου ο Άδωνις μας έλεγε ότι θα μπουν οι μπουλντόζες στο Ελληνικό, μπήκαν οι μπουλντόζες στη Λέσβο. Λέγατε ότι θα μπουν από τον Νοέμβριο, από τον Σεπτέμβριο. Εγώ διαφωνώ με το Ελληνικό. Βάλατε μπουλντόζες στη Λέσβο. Δεν είναι λογική αυτή.

Όσον αφορά βέβαια για τους φίλους μου τους αριστερούς, επειδή μιλάνε για την αυτοδιάθεση των λαών και όλα αυτά, τα γνωστά αριστερίστικα που μάθαμε στο πανεπιστήμιο, θα σας πω κάτι πολύ απλό. Για το δικαίωμα των λαών στην αυτοδιάθεση απαιτείται πατριωτισμός, κύριοι συνάδελφοι. Πατριωτισμός, να αγαπάς την πατρίδα σου, να αγαπάς τον συμπατριώτη σου, να αγαπάς το γένος σου. Εδώ στην Κούβα αν πάτε -έχετε πάει, φαντάζομαι, μερικοί- υπάρχει σε τεράστια επιγραφή η ρήση του Τσε Γκεβάρα: «Πατρίδα ή θάνατος».

Εσείς τι εννοείτε ακριβώς, όταν λέτε πατρίδα; Να γεμίζουμε με τον κάθε ένα εδώ, να του δίνουμε επιδόματα και τα δικά μας τα παιδιά, τα ελληνόπουλα, να πηγαίνουν στο εξωτερικό να γίνονται υπάλληλοι και εργάτες; Να τους δίνουμε επιδόματα σε μια χώρα πτωχευμένη; Αυτό εννοείτε πατρίδα εσείς; Εμείς εννοούμε πατρίδα μία: Να είναι ανεκτική η πατρίδα μας, να δέχεται τη διαφορετικότητα, να δεχόμαστε και όσους μπορούμε να βοηθήσουμε, αλλά πρώτα η Ελλάδα, πρώτα οι Έλληνες και μετά οποιοιδήποτε άλλοι. Επιτρέψτε μας λοιπόν αυτός ο υγιής πατριωτισμός να είναι ο πατριωτισμός της Ελληνικής λύσης.

(Χειροκροτήματα από την πτέρυγα της Ελληνικής Λύσης)

Και κλείνοντας, θα σας διαβάσω τι λέγατε εσείς μαζί, ΣΥΡΙΖΑ, ΚΚΕ, ΠΑΣΟΚ και Νέα Δημοκρατία, σε ομόφωνο πόρισμα της Επιτροπής της Βουλής για το δημογραφικό. Το 1993 τα λέγατε αυτά εσείς, πριν μεταλλαχτείτε βέβαια, γιατί μεταλλαχτήκατε κιόλας. Έχετε κάνει πολλές μεταλλάξεις, έχετε μια οβιδιακή αντίληψη για τη μετάλλαξη. «Η μείωση των γεννήσεων απειλεί πλέον σοβαρά την ανανέωση και διαιώνιση της ελληνικής φυλής». Αυτό υπάρχει στα Πρακτικά του Κοινοβουλίου. Δικό σας πόρισμα είναι. Εμείς είμαστε υπέρ της διαιωνίσεως της ελληνικής φυλής και της ελληνικής γλώσσας.

(Χειροκροτήματα από την πτέρυγα της Ελληνικής Λύσης)

Ό,τι λέγατε εσείς, λέμε εμείς σήμερα. Εσείς το αλλάξατε, εμείς δεν το αλλάζουμε, γιατί πιστεύουμε στην ελληνική φυλή.

Σας ευχαριστώ πολύ.

(Όρθιοι οι Βουλευτές της Ελληνικής Λύσης χειροκροτούν ζωηρά και παρατεταμένα)

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού συμμετείχαν στο εκπαιδευτικό πρόγραμμα «Ο Ρήγας και η Επανάσταση» που οργανώνει το Ίδρυμα της Βουλής, είκοσι πέντε μαθήτριες και μαθητές και δύο συνοδοί εκπαιδευτικοί από το Ράλλειο Γυμνάσιο Θηλέων Πειραιά.

Σάς καλωσορίζουμε.

(Χειροκροτήματα από όλες τις πτέρυγες της Βουλής)

Τον λόγο έχει ο κ. Ιωάννης Γκιόλας από τον ΣΥΡΙΖΑ για επτά λεπτά.

**ΙΩΑΝΝΗΣ ΓΚΙΟΛΑΣ:** Ευχαριστώ, κύριε Πρόεδρε.

Δυστυχώς, θα σταθώ δι’ ολίγον στον προλαλήσαντα. Υπάρχει πατριωτισμός, υπάρχει αγνός, άδολος πατριωτισμός και υπάρχει «νοσηρός» πατριωτισμός, εντός εισαγωγικών το δεύτερο.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Είναι όπως το βλέπεις.

**ΙΩΑΝΝΗΣ ΓΚΙΟΛΑΣ:** Δεν είναι όπως το βλέπω, κύριε συνάδελφε.

Υπάρχει διεθνές δίκαιο που καθορίζει τους ανθρώπους τους ανέστιους, τους φυγάδες, τους κατατρεγμένους, αυτούς που καταφέρνουν να ξεφύγουν από εμφύλιο σπαραγμό, να θρηνούν τα θύματά τους, τα παιδιά τους, να τα φέρνουν στις πλάτες, να πνίγονται και εσείς είστε εκείνοι που θέλετε να τους βάλετε σε πλοία δήθεν μου. Αυτά είναι απαράδεκτα.

(Θόρυβος στην Αίθουσα από την πτέρυγα της Ελληνικής Λύσης)

Είναι εθνικισμός ανέξοδος, ανέξοδος πατριωτισμός, τον οποίο κάνετε μόνο και μόνο για να πάρετε ένα κλίμα των μισαλλόδοξων, των ανθρώπων που δεν καταλαβαίνουν τι εστί πατριωτισμός αγνός, τι εστί διεθνισμός και τι εστί μισαλλοδοξία, από την άλλη πάντα, και υφέρπων φασισμός.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Στην Κύπρο πες τα αυτά!

(Θόρυβος στην Αίθουσα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Γεώργιος Λαμπρούλης):** Ηρεμήστε, παρακαλώ.

**ΙΩΑΝΝΗΣ ΓΚΙΟΛΑΣ:** Μετά λοιπόν από αυτά, επανέρχομαι, κύριε Πρόεδρε, και θέλω να πω τα εξής.

Η Κυβέρνηση της Νέας Δημοκρατίας ήταν αυτή που ψήφισε την ελάφρυνση του ΕΝΦΙΑ για τους κατόχους ακινήτων άνω των 500.000 ευρώ, που δεν τους λες και μεσαίους. Ήταν αυτή που αποφάσισε με το επακολουθήσαν φορολογικό νομοσχέδιο να αποσείσει παντοιοτρόπως φορολογικά βάρη προς όφελος offshore εταιρειών, να μειώσει στο ήμισυ τα μερίσματα των μετοχών εταίρων νομικών προσώπων, να παράσχει άλλες απαλλαγές στο μεγάλο κεφάλαιο και τα υψηλά βαλάντια και εν τέλει να ευνοήσει τα μεγάλα επιχειρηματικά συμφέροντα. Δεν είχαμε λοιπόν καμμία αμφιβολία ποια κοινωνικά στρώματα θα επιλέγατε να ωφελήσετε και ποια να επιβαρύνετε με την προωθούμενη αύξηση των ασφαλιστικών εισφορών και την κατάργηση της δέκατηςτρίτης σύνταξης.

Να γίνω σαφέστερος. Με το παρόν νομοσχέδιο εννέα στους δέκα συνταξιούχους θα δουν τη συνταξιοδοτική τους παροχή να μειώνεται, ενώ μικρές και μόνο αυξήσεις θα έχουν εβδομήντα χιλιάδες συνταξιούχων σε ένα σύνολο δυόμισι εκατομμυρίων. Αντίθετα, ευνοημένοι είναι οι ασφαλισμένοι με μηνιαίες συντάξεις από 2.000 ευρώ και πάνω, που επίσης δεν τους λες και μικρομεσαίους. Θα προλάβω τυχόν αιτιάσεις σας ότι οι αυξήσεις αφορούν σε όσους έχουν καταβάλει ασφάλιστρα από τριάντα πέντε χρόνια και πάνω, διερωτώμενος: Ποιος μπορεί να αδιαφορήσει για τους ασφαλισμένους που δεν μπόρεσαν να συμπληρώσουν τριάντα έτη ασφάλισης, όχι γιατί δεν ήθελαν να δουλέψουν, αλλά διότι δεν μπόρεσαν να εξασφαλίσουν μια οποιαδήποτε εργασία, με την ανεργία να πλήττει την κοινωνία επί συνεχή δεκαετία και με ποσοστά που κυμαίνονταν από το 27% μέχρι το 17% προσφάτως;

Το ασφαλιστικό σύστημα οφείλει να είναι πρωτίστως κοινωνικό, να μεριμνά για τους οικονομικά αδύναμους και τους ευάλωτους, ώστε τουλάχιστον κατά την απομαχία τους να τους έχει εξασφαλίσει ένα αξιοπρεπές επίπεδο διαβίωσης. Μονομερής λοιπόν και πάλι η στοχευμένη ανακατανομή που επιχειρείτε.

Ας τα ακούνε βέβαια όσοι πρέπει, που δεν είναι και παρόντες. Ένας στους δέκα και βέβαια ο οικονομικά ισχυρότερος συνταξιούχος θα ωφεληθεί, ενώ οι εννέα υπόλοιποι, δηλαδή οι μικρομεσαίοι, θα υποστούν μικρότερες ή μεγαλύτερες μειώσεις. Εάν, όπως υποστηρίζετε, καμμία σύνταξη δεν προβλέπεται να μειωθεί, τότε πώς προκύπτει το καταγεγραμμένο έλλειμμα των διακοσίων εκατομμυρίων ευρώ που αφορά όλη τη συνταξιοδοτική δαπάνη, η οποία θα μειωθεί στο επόμενο έτος;

Σε ό,τι αφορά δε τη δέκατη τρίτη, που τώρα έρχεστε να καταργήσετε, αυτήν που εμείς νομοθετήσαμε και εσείς -την ανάγκη φιλοτιμία ποιούμενοι- υπερψηφίσατε, μόλις πέρσι, να μην ξεχνιόμαστε, αντιλαμβάνεται κανείς ότι η κατώτερη σύνταξη, δηλαδή τα 500 ή 750 ευρώ, δεν έχουν την ίδια αξία και βαρύτητα για όλους. Αυτοί που κυρίως θα στερηθούν θα είναι τα φτωχά και λαϊκά και από αυτούς θα λείψουν οι απαραίτητοι πόροι για να καλύψουν τους στοιχειώδεις όρους της επιβίωσής τους, που για άλλους μπορεί να είναι μια βραδιά έξοδος.

Σας παραπέμπω στον πίνακα της Εθνικής Αναλογιστικής Αρχής που εσείς καταθέσατε, από τον οποίο με σαφήνεια προκύπτει ότι η μέση ετήσια σύνταξη, υπολογιζόμενη με το ισχύον συνταξιοδοτικό σύστημα, θα υπερβαίνει συνεχώς και μέχρι το 2040 αυτή που θα προκύπτει από το δικό σας σύστημα. Πιο συγκεκριμένα, το 2040 με το ισχύον σύστημα η ετήσια σύνταξη θα ανέρχεται σε 13.222 ευρώ, ενώ με το νέο στο σαφώς υστερούν ποσό των 13.202 ευρώ. Και αυτό, αν δεν κάνω λάθος, επί είκοσι έτη.

Διατείνεται βέβαια ο Υπουργός σας ότι η δέκατη τρίτη σύνταξη θα αντικατασταθεί από μια συμπληρωματική χρηματοδότηση του κοινωνικού προϋπολογισμού. Έχει ο θεός δηλαδή! Βοήθεια! Απόλυτη αβεβαιότητα και αοριστία της εν λόγω παροχής. Όπου, αντίθετα, ενδιαφερθήκατε να προβείτε σε ελάφρυνση φορολογικών βαρών, μειώσεις ΕΝΦΙΑ και λοιπές απαλλαγές, είσαστε απόλυτα ακριβείς και συνεπείς με ακρίβεια δεκαδικού. Για τους οικονομικά ασθενέστερους όμως καμμιά ελπίδα.

Αναφορικά τώρα με τις ασφαλιστικές εισφορές που συνοδεύουν την κατ’ ευφημισμόν ασφαλιστική σας μεταρρύθμιση, αξίζει κυρίως να επισημανθεί η αύξηση της ελάχιστης βαθμίδας από τις έξι συνολικά που καθιερώσατε στην κατηγορία των ελευθέρων επαγγελματιών, αυτής που υπέστη μια γενναία περικοπή της τάξης του 50% περίπου επί των ημερών του ΣΥΡΙΖΑ και μέχρι σήμερα ανερχόταν σε 185 ευρώ μηνιαίως, ποσό το οποίο εσείς αυξάνετε στα 210, δηλαδή 25 ευρώ μηνιαίως ή 300 ευρώ ετησίως το ελάχιστο, τουλάχιστον ένα ποσό διόλου αμελητέο για τα χαμηλά και πάλι εισοδήματα, που αφορά το 80% του συνόλου της κατηγορίας αυτής.

Αντίθετα, το ισχύον σύστημα που θεσμοθετήθηκε με τον ν.4387/2016, που προέβλεπε καταβολή ασφαλίστρων αναλογικά προς τα εισοδήματα, επικρίθηκε από την Κυβέρνηση ως αναιτιολόγητο και αντισυνταγματικό, για να προχωρήσει στη θεσμοθέτηση των έξι ασφαλιστικών κλάσεων. Η ασφαλιστικότητα όμως, κύριοι συνάδελφοι, δεν περιορίζεται στενά και μόνο στη φοροδοτική ικανότητα. Αφορά στην επιμέτρηση όλων των οικονομικών βαρών και συνιστά αρχή σύμφυτη και προς την κοινωνική ασφάλιση.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, αν έχετε την καλοσύνη ένα λεπτό, γιατί είχαμε και παρατράγουδα.

Για τον λόγο αυτό δικαίως και αναλογικώς οι έχοντες υψηλότερες απολαβές υποχρεούνται να καταβάλλουν ασφαλιστικές εισφορές ως ποσοστό επί των εισοδημάτων τους, όπως άλλωστε και για τους μισθωτούς αναλογικά υπολογίζονται οι εισφορές τους.

Κλείνοντας, να υπενθυμίσω ότι με τον ν.4387 η κυβέρνηση του ΣΥΡΙΖΑ οδηγήθηκε σε εξορθολογισμό και απλοποίηση του ασφαλιστικού συστήματος, υιοθετώντας κατά ένα μέρος τις επιβληθείσες απαιτήσεις των Θεσμών που έπληξε κυρίως την ευάλωτη ομάδα των συμπολιτών μας. Πλην όμως κατόρθωσε να ενοποιήσει τα διαφορετικά -περί τα εννιακόσια, να μην ξεχνάμε- είδη καθορισμού που προϋπήρχαν σε ένα απλό, δίκαιο και καθολικό σύστημα, πρωτίστως κοινωνικό.

Το σύστημα αυτό αποτέλεσε τη βάση για την επαναθεμελίωση του ασφαλιστικού συστήματος με όρους καθολικότητας και κοινωνικής δικαιοσύνης, κάτι που η σημερινή Κυβέρνηση με τις προωθούμενες ρυθμίσεις θα ανατρέψει, υποσκάπτοντας την ίδια τη βιωσιμότητα του.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Κύριε Βελόπουλε, έχετε ζητήσει τον λόγο.

Ορίστε, έχετε τον λόγο για ένα λεπτό, σας παρακαλώ.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Κύριε Πρόεδρε, δεν έχω διάθεση να αντιδικήσω με κανέναν. Θα επαναλάβω, όμως, αυτό που έλεγε ο ΣΥΡΙΖΑ και τα υπόλοιπα κόμματα το ’93: «Η μείωση των γεννήσεων απειλεί πλέον σοβαρά την ανανέωση και τη διαιώνιση της ελληνικής μας φυλής». Φυλής! Φυλής! Φυλής!

Εδώ είναι τα Πρακτικά από το Ελληνικό Κοινοβούλιο. Τα έχω για να τα καταθέσουμε σε λίγο.

Αν σήμερα αυτοί άλλαξαν άποψη, τότε ήταν ρατσιστές. Τότε ήταν ρατσιστές. Τώρα, δεν ξέρω τι είναι.

Από την άλλη πλευρά, επειδή δεν θέλω να κάνω αντιδικία -επαναλαμβάνω- είμαι έλλογο ον που ξέρω τι σημαίνουν οι λέξεις και οι έννοιες. Διαφέρουμε από τα υπόλοιπα όντα.

Δεν εξύβρισα κανέναν. Δεν χαρακτήρισα κανέναν. Δεν αναφέρθηκα σε κανέναν προσωπικά. Προσπαθώ μέσα σε αυτή την Αίθουσα ως έλλογο ον να αντιπαρατίθεμαι ακόμη και αιχμηρά. Έτσι, ναι. Αλλά με ύβρεις και συκοφαντίες δεν μπορώ εγώ να παρακολουθήσω, λέγοντας το εξής: Ας πουν οι κύριοι από εδώ τη ρήση του Τσε Γκεβάρα: «Πατρίδα ή θάνατος». Μπορούν να το πουν; Δεν θα το πουν.

Δεν θα ρωτήσω βέβαια τους καλούς συναδέλφους, αν ξέρουν στην Κύπρο τι σημαίνει διεθνές δίκαιο, που έχει παραβιαστεί εκατοντάδες φορές. Η επίκληση του Διεθνούς Δικαίου, κατά τον Θουκυδίδη -γεωπολιτική, γεωϊστορία- είναι η επίκληση του αδυνάτου έναντι του ισχυρού.

Κλείνοντας: Δεν θα ρωτήσω πόσους οι ίδιοι φιλοξενούν από τους καλούς πρόσφυγες σπίτι τους, γιατί ξέρω την απάντηση. Κανέναν. Έτσι, δεν είναι φιλάνθρωποι. Έτσι κοροϊδεύουν τον ελληνικό λαό.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Γεώργιος Λαμπρούλης):** Κύριε Μπάρκα, ήσασταν ο επόμενος ομιλητής. Να βάλουμε τον κ. Δημοσχάκη, ο οποίος κρατείται από χθες;

**ΚΩΝΣΤΑΝΤΙΝΟΣ ΜΠΑΡΚΑΣ:** Όχι, κύριε Πρόεδρε. Περιμένω πολλή ώρα.

**ΠΡΟΕΔΡΕΥΩΝ (Γεώργιος Λαμπρούλης):** Καλώς.

Τον λόγο έχει ο κ. Μπάρκας.

**ΚΩΝΣΤΑΝΤΙΝΟΣ ΜΠΑΡΚΑΣ:** Ευχαριστώ.

Κύριε Πρόεδρε, έχω να κάνω μια παρατήρηση για την Ολομέλεια. Ο Υπουργός δεν είναι εδώ. Καταλαβαίνω ότι δεν μπορεί να βγάλει μόνος του τη διαδικασία. Είναι απάνθρωπο. Δεν μπορεί μόνος του να βγάλει τη διαδικασία.

**ΒΑΣΙΛΕΙΟΣ ΟΙΚΟΝΟΜΟΥ:** Έρχεται.

**ΚΩΝΣΤΑΝΤΙΝΟΣ ΜΠΑΡΚΑΣ:** Ξέρετε, κύριε Οικονόμου, όταν μιλούν οι Βουλευτές από Βήματος Βουλής, η Κυβέρνηση πρέπει να παρίσταται.

**ΒΑΣΙΛΕΙΟΣ ΟΙΚΟΝΟΜΟΥ:** Ορίστε, ήρθε.

**ΚΩΝΣΤΑΝΤΙΝΟΣ ΜΠΑΡΚΑΣ:** Άλλο λέω. Είναι απάνθρωπο να βγάζει όλη διαδικασία μόνος του. Είναι λογικό.

**ΠΡΟΕΔΡΕΥΩΝ (Γεώργιος Λαμπρούλης):** Εντάξει, ήρθε ο Υπουργός.

Συνεχίστε, κύριε Μπάρκα.

**ΚΩΝΣΤΑΝΤΙΝΟΣ ΜΠΑΡΚΑΣ:** Επιτρέψτε μου, λοιπόν και μια παρατήρηση.

Κυρίες και κύριοι Βουλευτές της Νέας Δημοκρατίας, ο κ. Μητσοτάκης και η Νέα Δημοκρατία, μετά το επτάμηνο μπάχαλο και αφού μετέτρεψε σε εμπόλεμη ζώνη τα νησιά για σαράντα οκτώ ώρες, οδηγώντας την κατάσταση σε πρωτοφανείς συνθήκες σύγκρουσης και κοινωνικής αναταραχής, ακόμα και με πυροβολισμούς, ανακαλεί άρον-άρον τις δυνάμεις των ΜΑΤ. Ο κ. Μητσοτάκης και η Νέα Δημοκρατία είναι οι μοναδικοί υπεύθυνοι αυτού του χάους. Οι ιδεοληψίες και η διαχείριση της ανικανότητας έχουν μετατρέψει τα νησιά του βόρειου Αιγαίου σε μόνιμο πάρκινγκ ψυχών.

Καλούμε λοιπόν τον κ. Μητσοτάκη, έστω και την ύστατη στιγμή, να αλλάξει ρότα.

Κυρίες και κύριοι Βουλευτές της Πλειοψηφίας, επιλέξατε να προσδώσετε στο σχέδιο νόμου που καταθέσατε στη Βουλή τον χαρακτηρισμό «ασφαλιστική μεταρρύθμιση». Ως ο κύριος εκφραστής της Δεξιάς παράταξης στη χώρα, εφαρμόσατε για πάνω από σαράντα χρόνια πολιτικές που στερούσαν από το ασφαλιστικό σύστημα πόρους ζωτικούς για τη βιωσιμότητα του, όπως η άτοκη κατάθεση των αποθεματικών των ασφαλιστικών ταμείων στην Τράπεζα της Ελλάδος.

Εξαϋλώσατε τα αποθεματικά των ταμείων με την κακοδιαχείριση και τις λογικές δομημένων ομολόγων. Υπονομεύσατε το δημόσιο σύστημα κοινωνικής ασφάλισης ύστερα από την εμφάνιση και εξάπλωση των ευέλικτων μορφών απασχόλησης, την απορρύθμιση των εργασιακών σχέσεων, την ουσιαστική εξαφάνιση του συνόλου των ελεγκτικών μηχανισμών, όπως ο ΣΕΠΕ, με αποτέλεσμα την υστέρηση πόρων και τη υστέρηση του ασφαλιστικού συστήματος σε ολοένα και μικρότερη βάση ασφαλισμένων.

Έρχεστε και κομπάζετε περί ασφαλιστικής μεταρρύθμισης. Αντί να γίνει ένα βήμα μπροστά στη δημόσια κοινωνική ασφάλιση, με βάση και τις αποφάσεις της ελληνικής δικαιοσύνης, οι οποίες άλλωστε δεν αμφισβήτησαν τη φιλοσοφία του θεσμικού πλαισίου που εισήγαγε η κυβέρνηση ΣΥΡΙΖΑ, με το παρόν σχέδιο νόμου κάναμε βήματα πίσω.

Ειδικότερα, εννιά στους δέκα συνταξιούχους χάνουν σημαντικό εισόδημα. Μόλις ένας στους δέκα, και μάλιστα, από το τμήμα των υψηλότερων εισοδημάτων θα δει κάποια αύξηση. Η θεσμοθετημένη από τον ΣΥΡΙΖΑ επαναφορά του μόνιμου μέτρου της δέκατης τρίτης σύνταξης καταργείται για όλους. Ειδικά, στους χαμηλοσυνταξιούχους που έπαιρναν στο σύνολό τους τη δέκατη τρίτη σύνταξη κόβεται μία ολόκληρη σύνταξη.

Επέλεξε ο κ. Μητσοτάκης να πει ψέματα στους συνταξιούχους της χώρας, όταν από βήματος της Διεθνής Έκθεσης Θεσσαλονίκης εγγυόταν τη διατήρηση της δέκατης τρίτης σύνταξης.

Εννιά στους δέκα ελεύθερους επαγγελματίες επιβαρύνονται σημαντικά στις εισφορές τους για να ελαφρυνθεί ο ένας στους δέκα. Τα χαμηλά και μεσαία εισοδήματα με την αύξηση κατά 20% των εισφορών τους πληρώνει την πολλαπλάσια μείωση εισφορών για τα υψηλά και πολύ υψηλά εισοδήματα. Ειδικότερα, οι εισφορές για το 90% των ελεύθερων επαγγελματιών και αυτοαπασχολούμενων αυξάνονται κατά 20%. Η κατώτατη εισφορά αυξάνεται και από 185 ευρώ ανεβαίνει στα 220 ευρώ.

Αντί λοιπόν των επικοινωνιακών πομφολύγων του κ. Βρούτση που δεν άφησε κανάλι για κανάλι και εκπομπή για εκπομπή που να διαλαλεί για παραδείσους, η πραγματικότητα, κύριε Υπουργέ, την οποία εσείς δημιουργείτε είναι διαφορετική. Και τη δημιουργεί η Νέα Δημοκρατία με το παρόν σχέδιο νόμου. Είναι διαφορετική για εκατομμύρια τωρινούς και μελλοντικούς ασφαλισμένους.

Συμπερασματικά, σύμφωνα με τα πορίσματα της ακαδημαϊκής κοινότητας κατά την αξιολόγηση του παρόντος σχεδίου νόμου, αξιολόγηση, όπως αποδεικνύεται σε μία σειρά από άρθρα σε φιλικά προς τη Νέα Δημοκρατία μέσα ενημέρωσης, επισημαίνουν τα εξής: Η Κυβερνητική πρόταση έχει μοιραίες συνέπειες. Απομακρύνει για πολλές δεκαετίες στην προοπτική ενιαίου ασφαλιστικού. Παρουσιάζει στοιχειώδεις αρχές φορολογικής δικαιοσύνης, νομιμοποιώντας χαμηλότερες εισφορές για έναν μεγαλογιατρό από ό,τι για μία καθαρίστρια. Και παρά τις εξαγγελίες περί αλλαγής παραγωγικού μοντέλου δίνουν το φιλί της ζωής στο μοντέλο που μας οδήγησε στη χρεοκοπία, μία κανονικότητα στην οποία θα ήταν καλύτερα να μην επιστρέψουμε.

Πέραν όμως από την αξιολόγηση της ακαδημαϊκής κοινότητας στην χώρα, το παρόν σχέδιο νόμου και ο εμπνευστής του ο κ. Βρούτσης θα μπορούσαν να χαρακτηριστούν με μία φράση. Και ολοκληρώνω με αυτήν, κύριε Πρόεδρε. Πρόκειται για μια φράση μάλιστα, η οποία είναι προσφιλής προς την κ. Μπακογιάννη: εμετρήθεις, εζυγίσθεις και ευρέθεις ελλιπής, κύριε Υπουργέ.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει η κ. Άννα Ευθυμίου από τη Νέα Δημοκρατία.

**ΑΝΝΑ ΕΥΘΥΜΙΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, το θετικό πρόσημο του νομοσχεδίου αυτού είναι δεδομένο. Έχουν αναφερθεί εκτενέστατα ο Υπουργός, ο εισηγητής μας, πολλοί συνάδελφοι. Προσυπογράφω τις θετικές πτυχές του.

Θα ήθελα να θέσω και μία άλλη θετική διάσταση του. Είναι η πρώτη φορά μετά από την περίοδο των περικοπών που ένα ασφαλιστικό υιοθετεί κοινωνικό πρόσωπο, ιδίως στα άτομα με αναπηρία, γιατί πρώτη φορά συγκροτείται αυτοτελής διεύθυνση ΑΜΕΑ και δίνεται η δυνατότητα σύνταξης σε προστάτες αναπήρων για πρώτη φορά.

Εδώ όμως, θα ήθελα να κάνω και κάποιες παρατηρήσεις σε σχέση με τον ΣΥΡΙΖΑ. Δεν θα υιοθετήσουμε μία ακραία ρητορεία. Θέλω όμως να επισημάνω το εξής: Ένα από τα βασικότερα μειονεκτήματα του νόμου Κατρούγκαλου ήταν η προσωπική διαφορά. Ήταν ένας όρος που πρώτη φορά εμπνεύστηκε ο ΣΥΡΙΖΑ, τον θέσπισε, τον εφάρμοσε και κατέληξε να έχουμε συνταξιούχους δύο ταχυτήτων με τεράστιες αδικίες.

Άκουσα προηγουμένως τον πρώην Υπουργό, τον κύριο Κατρούγκαλο, να λέει ότι εξακόσιες χιλιάδες συνταξιούχοι είδαν αυξήσεις. Όμως παρέλειψε να πει ότι οι αυξήσεις ήταν ψυχούλα. Και τι έγινε με τα άλλα δύο τρίτα; Αυτά τα δύο τρίτα είδαν αυτή την προσωπική διαφορά. Μάλιστα έχω και τα στοιχεία να σας καταθέσω, όπου υπάρχει στους ελεύθερους επαγγελματίες προσωπική διαφορά 600 ευρώ. Ξέρετε τι σημαίνει αυτό; Σημαίνει ότι ποτέ δεν θα δουν αυξήσεις στις συντάξεις τους. Η κυρία εισηγήτρια του ΣΥΡΙΖΑ, η πρώην Υπουργός, η κ. Αχτσιόγλου, όχι μόνο δεν θεράπευσε αυτή την αδικία, αλλά την υιοθέτησε.

Κυρίες και κύριοι συνάδελφοι, το ασφαλιστικό είναι ένα σύνθετο ζήτημα με τρεις διαστάσεις: πολιτική, τεχνοκρατική και κοινωνική. Το παρόν νομοσχέδιο θεραπεύει πολλά ζητήματα και αδικίες στο εύρος αυτών των τριών διαστάσεων. Φυσικά, δεν μπορεί να τις λύσει όλες μέσα στα στενά δημοσιονομικά πλαίσια. Και αυτό δεν ήταν δυνατόν να γίνει τώρα. Ο Υπουργός, όμως, έβαλε τους πυλώνες. Και αυτό ήταν κάτι δύσκολο.

Και χάρηκα που ο κ. Βρούτσης τοποθετήθηκε στην πολιτική επιτροπή και στη δεύτερη ανάγνωση του νομοσχεδίου και έκανε αναφορά για την κοινωνική διάσταση του νομοσχεδίου αυτού και ότι αυτό ενσωματώνει τις προεκλογικές μας δεσμεύσεις. Υιοθετεί προφανώς και τις δικές μου προτάσεις που κατέθεσα στην επιτροπή, που έχουν ως στέρεα βάση τις ανάγκες της κοινωνίας και τις προεκλογικές μας δεσμεύσεις.

Οι προτάσεις μου αυτές έχουν τρεις άξονες, όταν βρεθεί ο κατάλληλος δημοσιονομικώς χώρος.

Πρώτος άξονας: προσωπική διαφορά. Αυτή τη στιγμή με το νέο νομοσχέδιο έχουμε πέντε ταχύτητες ωφελουμένων. Όμως, κάποιοι από αυτούς, δεδομένου ότι οι αυξήσεις θα είναι στα όρια του πληθωρισμού, δεν θα δουν αυξήσεις στις συντάξεις τους.

Έτσι, λοιπόν, στα πλαίσια αυτά πρέπει να δούμε όταν θα βρεθεί ο δημοσιονομικός χώρος τουλάχιστον στους χαμηλοσυνταξιούχους, αυτή την προσωπική διαφορά με κάποιο τρόπο να την καταργήσουμε, έστω και τμηματικά.

Δεύτερος άξονας: συντελεστές αναπλήρωσης. Είναι ορθό αυξήθηκαν από τριάντα μέχρι σαράντα έτη, όμως, πρέπει να δούμε την ανταποδοτικότητα και από τα σαράντα έτη και μετά. Στην επιτροπή κατέθεσε έναν σχετικό πίνακα που δείχνει τους διαφορές μεταξύ νόμου Κατρούγκαλου και νόμου Βρούτση στους συντελεστές και πώς αυτοί εφαρμόζονται με βάση τα 1.000 ευρώ και τα 100 ευρώ.

Τον καταθέτω για τα Πρακτικά.

(Στο σημείο αυτό η Βουλευτής της Νέας Δημοκρατίας κυρία Άννα Ευθυμίου καταθέτει για τα Πρακτικά τον προαναφερθέντα πίνακα, ο οποίος βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Δεδομένου, λοιπόν, ότι υπάρχει το όριο των εξήντα δύο ετών, υπάρχουν άνθρωποι που μένουν εγκλωβισμένοι και δεν βλέπουν μεγάλες αυξήσεις στις συντάξεις τους από τα σαράντα έτη και μετά. Αυτούς θα πρέπει να τους επιβραβεύσουμε.

Στο σημείο αυτό θέλω να τονίσω ότι ο Κυριάκος Μητσοτάκης και η Κυβέρνηση της Νέας Δημοκρατίας εργάζονται μεθοδικά και με σχέδιο για τη δημιουργία νέων θέσεων εργασίας σταθερά αμειβομένων με βιώσιμο τρόπο.

Τρίτος άξονας: στήριξη ευαίσθητων κοινωνικών ομάδων, βελτίωση των επαίσχυντων ποσοστών αναπηρίας νόμου Κατρούγκαλου ως προς την εθνική σύνταξη, αποκατάσταση της ανταποδοτικότητας στα βαρέα και ανθυγιεινά και τρίτον, μέριμνα για τη στήριξη των πολυτέκνων και τριτέκνων, δεδομένου του μεγάλου δημογραφικού προβλήματος.

Θα ήθελα να επισημάνω ότι οι παραπάνω προτάσεις μου έχουν έρεισμα αφ’ ενός την επαγγελματική μου εμπειρία, πάνω από δεκαπέντε χρόνια στα θέματα του Ασφαλιστικού και Εργατικού Δικαίου, όπως και στην επιστημονική κατάρτιση και αφ’ ετέρου, επειδή ήμουνα μέλος του τομέα εργασίας της Νέας Δημοκρατίας. Έτσι έχω γίνει άμεσος δέκτης των κοινωνικών αυτών ζητημάτων, αλλά έχω και μια ιδιαίτερα μεγάλη ευθύνη.

Είμαι βέβαιη ότι ο Υπουργός τα λαμβάνει αυτά υπ’ όψιν του και γι’ αυτόν τον λόγο θα ήταν χρήσιμο η τοποθέτηση του για το αν υπάρχει κάποια σχετική πρόβλεψη για βελτίωση του νομοσχεδίου αυτού, αν υπάρχει χρονοδιάγραμμα και με ποιο τρόπο.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως ξεναγήθηκαν στην έκθεση της Αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα μαθήτριες και μαθητές και τρεις συνοδοί εκπαιδευτικοί από το Γενικό Λύκειο Κροκεών Λακωνίας.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Τον λόγο έχει ο κ. Δημοσχάκης από τη Νέα Δημοκρατία.

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, νιώθω πολλαπλή χαρά, αλλά εκφράζω την ικανοποίησή μου και τις ευχαριστίες μου για τη χθεσινή ημέρα, γι’ αυτά τα οποία συνέβησαν στον Έβρο και στην Αλεξανδρούπολη και νιώθω την ανάγκη να σας ενημερώσω.

Επίκεντρο των πολιτικών εξελίξεων στην ευρύτερη περιοχή, αλλά και στην Ευρωπαϊκή Ένωση ήταν ο Έβρος και η Θράκη, εξαιτίας της παρουσίας, αλλά και της άψογης συνεργασίας Πρωθυπουργών δύο χωρών οι οποίες είναι συμμαχικές, ευρωπαϊκές, αλλά ταυτόχρονα και εταιρικές.

Είναι σημαντική η κοινή διακήρυξη που υιοθετήθηκε με την οποία οι διμερείς σχέσεις διευρύνονται ενδυναμώνονται και εμβαθύνονται στα θέματα άμυνας, ασφάλειας, πολιτικής προστασίας, οικονομίας, ενέργειας, μεταφορών, υποδομών, διασυνοριακής συνεργασίας, πολιτισμού, εκπαίδευσης και αθλητισμού.

Δημιουργήθηκε κλίμα ελπιδοφόρο. Ο κόσμος είναι χαρούμενος και το έχουμε ανάγκη και πρέπει και εσείς ως Αξιωματική Αντιπολίτευση, αλλά και τα λοιπά κόμματα να συντελείτε σε αυτή την προσπάθεια και να μην διαμαρτύρεστε.

**ΑΝΝΑ ΒΑΓΕΝΑ:** … (δεν ακούστηκε)

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ:** Ίσα-ίσα σας εκφράζω κιόλας και το κλίμα το γενικότερο της περιοχής.

Και τώρα στο θέμα μας. μην στεναχωριέστε, με το παρόν σχέδιο νόμου του Υπουργείου Εργασίας και Κοινωνικών Υποθέσεων θεσπίζεται ένα βιώσιμο και μακροπρόθεσμα λειτουργικό ασφαλιστικό σύστημα. Αφήνει στο παρελθόν τον νόμο της απελθούσας κυβέρνησης, οι διατάξεις του οποίου δημιούργησαν αδικίες και στρεβλώσεις. Τώρα δημιουργείται ένα στερεό και ανταποδοτικό ασφαλιστικό σύστημα που διέπεται από έντονο κοινωνικό πρόσημο. Καλλιεργεί την ασφαλιστική συνείδηση σε όλους. Παρέχει ειδική μέριμνα για τους πολύτεκνους, τους νέους, τις εργαζόμενες μητέρες, τους αγρότες, τις συντάξεις χηρείας, καθώς και για τις ειδικές αναπηρίες.

Είναι το πρώτο ασφαλιστικό νομοσχέδιο μετά από δώδεκα χρόνια που όχι μόνον δεν επιβάλλει καμμία μείωση στις συντάξεις, αλλά προβλέπει και σημαντικές αυξήσεις, όπως υπογραμμίζει με κεφαλαία γράμματα ο αρμόδιος Υπουργός.

Στόχος της παρούσας Κυβέρνησης είναι να αποκαταστήσει τη δικαιοσύνη για όσους έχουν εργαστεί περισσότερο, ενώ παράλληλα ενισχύεται η ανταποδοτικότητα των συντάξεων. Ιδιαίτερα ωφελημένοι θα είναι όλοι οι σημερινοί και αυριανοί εργαζόμενοι της χώρας με πάνω από τριάντα χρόνια ασφάλισης. Με τον νέο νόμο θα το δούνε υψηλότερες παροχές όταν συνταξιοδοτηθούν.

Οι ισοπεδωτικές και τελικά αντισυνταγματικές ρυθμίσεις του νόμου του ΣΥΡΙΖΑ αδικούσαν όσους εργάστηκαν περισσότερο, ενώ παράλληλα έβλαπταν το ασφαλιστικό σύστημα. Αντί να επιβραβεύουν απαξίωναν τα περισσότερα χρόνια εργασίας. Κατ’ αυτόν τον τρόπο κινητροδοτούσαν την εισφοροδιαφυγή και την αδήλωτη εργασία.

Με την ψήφιση του νέου ασφαλιστικού νομοσχεδίου θα υπάρξουν αυξήσεις στην επικουρική σύνταξη για όσους είχαν περικοπές το καλοκαίρι του 2016. Θα ενθυμίστε τον μαγικό αριθμό των 1.300 ευρώ. Με την ασφαλιστική μεταρρύθμιση μειώνουμε τον απαιτούμενο χρόνο εργασίας από εβδομήντα πέντε ημέρες για τον μισθωτό και πενήντα για την απόκτηση ασφαλιστικής ικανότητας και παροχών υγειονομικής περίθαλψης. Ενώ για τον μη μισθωτό ο αντίστοιχος απαιτούμενος χρόνος μειώνεται από τρεις μήνες σε δύο.

Παράλληλα ενθαρρύνουμε την ένταξη των νέων στην παραγωγική διαδικασία. Παρέχουμε ειδική μέριμνα για όλους τους νέους ελεύθερους επαγγελματίες και αυτοαπασχολούμενους που αποφασίζουν να δημιουργήσουν την επιχείρησή τους με μειωμένες εισφορές για τα πέντε πρώτα έτη.

Η Κυβέρνηση στηρίζει τις εργαζόμενες μητέρες. Με το νομοσχέδιο αυτό καλύπτεται το κενό νόμου που δημιούργησε ο νόμος του ΣΥΡΙΖΑ -δεν ομιλώ για το νόμο Κατρούγκαλου, γιατί θα πας κι άλλο ατύχημα- σε βάρος της εργαζόμενης γυναίκας που αποκτά παιδί. Με συγκεκριμένη διάταξη κι όχι με εγκύκλιο δίνεται έκπτωση 50% στις ασφαλιστικές εισφορές για τις εργαζόμενες μητέρες.

Επιπροσθέτως τίθενται ξανά στην παραγωγική διαδικασία οι Έλληνες συνταξιούχοι που επιθυμούν να συνεχίσουν νόμιμα το εργασιακό τους βίο. Ειδικά οι πολύτεκνοι και οι γεωργοί συνταξιούχοι προστατεύονται απόλυτα, καθώς θα απολαμβάνουν το 100% της σύνταξής τους.

Κυρίες και κύριοι συνάδελφοι, προερχόμενος όπως προείπα από τον ακριτικό Έβρο θέλω να σταθώ και να τονίσω τις προβλέψεις του παρόντος σχεδίου νόμου για τον πρωτογενή τομέα. Ο πολύπαθος πρωτογενής τομέας, όπως εκφράζεται με τους αγρότες, τους κτηνοτρόφους και τους αλιείς αντιμετωπίζεται με την αρμόζουσα ευαισθησία και υπευθυνότητα. Όλοι αυτοί υπάγονται σε ένα ειδικό, ευνοϊκό και προστατευτικό πλαίσιο μειωμένων ασφαλιστικών εισφορών που διαφέρει από αυτό όλων των άλλων ελευθέρων επαγγελματιών.

Παράλληλα στηρίζονται με διάφορες παραμετρικές διατάξεις, όπως συμβαίνει στην περίπτωση του αγρότη συνταξιούχου και για όλα τα συναφή επαγγέλματα του πρωτογενούς τομέα.

Επίσης τονίζω με κεφαλαία γράμματα ότι οι υπηρετούντες στις επίλεκτες δυνάμεις των Ενόπλων Δυνάμεων και των Σωμάτων Ασφαλείας δεν θα θίγουν από το νέο ασφαλιστικό σύστημα. Καταδρομείς, βατραχάνθρωποι, οι πιλότοι μας και άλλες ειδικότητες πλέον προστατεύονται.

Αξιότιμε, κύριε Υπουργέ, στις 20 Φεβρουαρίου, πριν λίγες μέρες, στα φιλόξενα γραφεία της Νέας Δημοκρατίας στη Βουλή των Ελλήνων υποδεχθήκαμε με τον κ. Καββαδά -το συνάδελφο μας από τη Λευκάδα- και μαζί σας την Ένωση Αποστράτων Αξιωματικών του Ελληνικού Στρατού, καθώς επίσης και την Ένωση Αποστράτων των Ομοσπονδιών Σωμάτων Ασφαλείας**.**

Σας μεταφέρω τις ευχαριστίες όλων. Πιστεύω ότι και εγώ, όπως και τα μέλη των ενώσεων, δείξατε στοργή με την αποδοχή της μεταβατικής διετίας για τους αυτοαπασχολούμενους, όπως προβλέπει το άρθρο 27 και αναφέρεται ρητώς για τους παλιούς συνταξιούχους. Χαιρετίζουμε την προσφορά των στελεχών των Ενόπλων Δυνάμεων και των Σωμάτων Ασφαλείας να διδάσκουν ακόμα και αμισθί στις παραγωγικές σχολές, στις σχολές επιμόρφωσης και να κάνουν σεμινάρια. Και είμαι σίγουρος ότι θα επανεξετάσετε με τη δέουσα προσοχή και ευαισθησία στο άμεσο μέλλον τα θέματα αυτά και όσα ακόμα γνωρίζετε ως επιμελής Υπουργός.

Είμαι σίγουρος ότι μετά από μία σπουδαία ασφαλιστική μεταρρύθμιση θα εξετάσετε προσεχώς ένα αίτημα που αφορά στελέχη τα οποία επιθυμούν να προσφέρουν οικειοθελώς τις υπηρεσίες τους για την εύρυθμη λειτουργία των παραγωγικών σχολών.

Ο νόμος του ΣΥΡΙΖΑ -εγώ θα συνεχίσω να το λέω αυτό- οδηγούσε στη μετατροπή του ασφαλιστικού συστήματος σε ένα πολύπλοκο, άδικο και μη ανταποδοτικό σύστημα, ενώ εμείς, αντιθέτως, προτάσσουμε ένα νέο, καινοτόμο, ευέλικτο, απλό, καθαρό και αποτελεσματικό σύστημα. Κυρίως, όμως, με το νέο ασφαλιστικό σύστημα, χάρη στην αναλογιστική μελέτη και την επιστημονική δουλειά που προηγήθηκε, μπορούμε να πούμε στους Έλληνες πολίτες ότι διασφαλίζουμε όλες τις συντάξεις έως το 2070, όπως το φωνάζετε.

Για όλους τους παραπάνω λόγους, κυρίες και κύριοι συνάδελφοι, υπερψηφίζω το σχέδιο νόμου του Υπουργείου Εργασίας και Κοινωνικών Υποθέσεων, υπερψηφίζω την υπευθυνότητα, τη βιωσιμότητα και την ανάπτυξη με κοινωνικό πρόσημο.

Σας ευχαριστώ για την προσοχή σας.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΟΣ (Κωνσταντίνος Τασούλας):** Καλείται εν συνεχεία στο Βήμα ο κ. Αλέξης Τσίπρας, Πρόεδρος της Κοινοβουλευτικής Ομάδας του ΣΥΡΙΖΑ.

(Χειροκροτήματα από την πτέρυγα του ΣΥΡΙΖΑ)

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Ευχαριστώ, κύριε Πρόεδρε.

Κυρίες και κύριοι Βουλευτές, σήμερα συζητάμε το ασφαλιστικό νομοσχέδιο. Ωστόσο, με όσα συμβαίνουν γύρω μας τις τελευταίες μέρες, η έννοια της ασφάλειας, στην ευρύτερη, όμως, διάστασή της, καθίσταται κρίσιμη και ουσιαστική, καθίσταται και το μεγάλο ζητούμενο για κάθε Έλληνα πολίτη.

Κι αν δεν κάνω λάθος, κυρίες και κύριοι της κυβερνητικής πλειοψηφίας, εσείς ήσασταν που υποτίθεται ότι θα φέρνατε στη χώρα την τάξη και την ασφάλεια. Αυτό λέγατε. Όμως, σήμερα έχετε οδηγήσει τη χώρα στα πρόθυρα του χάους και σε μία κατάσταση γενικευμένης ανασφάλειας, με τις ιδεοληπτικές εμμονές σας, με τον αυταρχισμό και την αλαζονεία σας και με την πρωτοφανή διαχειριστική σας ανικανότητα. Παράγετε περισσότερη ανασφάλεια και φόβο από όση μπορεί ο μέσος Έλληνας πολίτης να καταναλώσει.

Έχετε, βεβαίως, θυσιάσει τα πάντα στο βωμό της επικοινωνίας. Νομίζετε ότι μπορεί κανείς να κυβερνά μία χώρα και έναν λαό χωρίς σχέδιο για τα μείζονα προβλήματα, παρά μονάχα με αλαζονεία και αυταρχισμό, αρκεί να έχει καλό επικοινωνιακό επιτελείο και στήριξη από τα μέσα ενημέρωσης.

Προεκλογικά, πέρα από το ότι είχατε κάνει κεντρικό θέμα το θέμα της ασφάλειας, ο ίδιος ο σημερινός Πρωθυπουργός και Αρχηγός της αντιπολίτευσης τότε με είχε φέρει τρεις φορές στη Βουλή -σε επίκαιρες ερωτήσεις προς τον Πρωθυπουργό- για το θέμα της ασφάλειας. Και εν τέλει, στους επτά αυτούς μήνες που κυβερνάτε, αποδεικνύεστε και αναδεικνύεστε η πιο ανίκανη κυβέρνηση να προασπίσει την ασφάλεια των πολιτών.

Προσλάβατε χίλιους πεντακόσιους ειδικούς φρουρούς με fast track διαδικασίες και, βεβαίως, χωρίς να τους περάσετε καμμία εκπαίδευση. Τους δώσατε, όμως, όπλα να κυκλοφορούν στους δρόμους. Γιατί; Μα, για να δείξετε στους πολίτες ότι αυξάνονται οι αστυνομικοί στους δρόμους και οι περιπολίες. Πολύ ωραία! Και κοντεύουμε τώρα να θρηνήσουμε θύματα. Από θαύμα δεν έχουμε θρηνήσει θύματα μέχρι στιγμής! Πώς δίνεις όπλο σε ανεκπαίδευτους ανθρώπους να βγαίνουν στο δρόμο; Τη μία χτυπήθηκαν από μπράβους της νύχτας και απώλεσαν το υπηρεσιακό τους όπλο. Την άλλη ένας αστυνομικός με πολιτικά βρέθηκε μέσα σε πανεπιστημιακό χώρο με το όπλο παρατεταμένο, να απειλεί να το χρησιμοποιήσει απέναντι σε φοιτητές. Προχθές ένας άλλος το χρησιμοποίησε απέναντι σε πολίτη. Τον πυροβόλησε. Πυροβόλησε το αυτοκίνητό του, επειδή, λέει, διαπληκτίστηκαν στο δρόμο.

Είναι αυτή σοβαρή πολιτική για την ασφάλεια; Πιστεύετε ότι μπορεί να αισθάνεται ασφαλής ο Έλληνας πολίτης, βλέποντας όλα αυτά τα περιστατικά; Έχετε μετατρέψει τη χώρα σε φαρ ουέστ. Και για να ολοκληρώσετε το σκηνικό της γενικευμένης ανασφάλειας και της γενικευμένης σύγκρουσης, οργανώσατε προχθές απόβαση των ΜΑΤ στα νησιά του βορειοανατολικού Αιγαίου. Και γινόμαστε τα τελευταία εικοσιτετράωρα μάρτυρες πρωτοφανών σκηνών βίας και συγκρούσεων πολεμικής έντασης, ανεξέλεγκτης και επικίνδυνης βίας.

Είστε με τα καλά σας; Τι είναι αυτά τα πράγματα; Τι ακριβώς κάνετε;

(Χειροκροτήματα από την πτέρυγα του ΣΥΡΙΖΑ)

Ποιος έχει την ευθύνη για αυτή την εικόνα, την εικόνα του εμφύλιου διχασμού; Ποιος έδωσε εντολή στα ΜΑΤ να σπάνε τα αυτοκίνητα των πολιτών που διαμαρτύρονται; Ποιος έδωσε εντολή στα ΜΑΤ να υβρίζουν τους κατοίκους των νησιών που διαμαρτύρονται και να τους λένε τουρκόσπορους;

Θα αναλάβει κανείς την ευθύνη γι’ αυτά που γίνονται; Θα αναλάβει έστω ένας από εσάς -είτε η πολιτική ηγεσία, είτε η φυσική ηγεσία- την ευθύνη για αυτή την αθλιότητα; Νομίζετε, άραγε, ότι με τη βία και τον αυταρχισμό μπορείτε να λύνετε προβλήματα; Μήπως νομίζετε ότι στην εποχή του διαδικτύου και της ταχύτητας της επικοινωνίας θα καταφέρετε να κρύψετε από τον ελληνικό λαό αυτές τις εικόνες της ντροπής, με αποφάσεις της ντροπής, όπως αυτή που έλαβε η απευθείας υπαγόμενη στο Μαξίμου διοίκηση της ΕΡΤ, που απαγόρευσε στους δημοσιογράφους των περιφερειακών σταθμών να ανεβάζουν τοπικές ειδήσεις αν αυτές πρώτα δεν ελεγχθούν από τα κεντρικά στην Αθήνα;

Τι είναι αυτά τα πράγματα; Θα δώσετε εξηγήσεις για αυτά, κύριε Γεραπετρίτη, που σας βλέπω εδώ, ως Υπουργός Επικρατείας, μιας και ο Πρωθυπουργός δεν τολμά να έρθει σήμερα στη Βουλή για να δώσει απαντήσεις;

(Χειροκροτήματα από την πτέρυγα του ΣΥΡΙΖΑ)

Αυτά δεν γινόντουσαν ούτε στην εποχή της ΥΕΝΕΔ!

Και τι νομίζετε ότι θα καταφέρετε με αυτό τον τρόπο; Πιστεύετε ότι θα καταφέρετε να κρύψετε την αλήθεια; Δεν κρύβεται η αλήθεια. Όσο κι αν θέλετε να ελέγξετε την ενημέρωση, όσο κι αν προσπαθείτε και στα ιδιωτικά μέσα και στη δημόσια τηλεόραση να ελέγξετε τις ειδήσεις, οι εικόνες είναι αδιάψευστες.

Βλέπω ότι τα βάζετε τώρα με τον Περιφερειάρχη Βορείου Αιγαίου. Μα, μέχρι προχθές εσείς δεν ήσασταν που πανηγυρίζατε για την εκλογή του; Εσείς δεν λέγατε ότι βάφτηκε ο χάρτης της Ελλάδας μπλε;

(Χειροκροτήματα από την πτέρυγα του ΣΥΡΙΖΑ)

Δεν λέγατε ότι κερδίσατε δώδεκα από τις δεκατρείς περιφέρειες, ότι όλες τις κερδίσατε με εξαίρεση την Κρήτη; Ο κ. Μητσοτάκης δεν τα έλεγε αυτά; Δεν πανηγύριζε για την εκλογή του κ. Μουτζούρη; Τώρα τι μας λέτε; Τώρα αυτός είναι το πρόβλημα; Ο δικός σας άνθρωπος;

Θα αναλάβει, λοιπόν, κανείς την ευθύνη για αυτές τις άθλιες εικόνες; Και ειλικρινά εγώ θεωρώ ότι αυτή η εικόνα δεν σας τιμά σήμερα εδώ. Δεν σας τιμά. Αναφέρομαι στον κ. Γεραπετρίτη, αλλά, προς τιμήν του, είναι εδώ. Πού είναι όλοι οι υπόλοιποι που έχουν την ευθύνη; Πού κρύβονται; Μα, είναι πάγια τακτική σας αυτή: Οι υπεύθυνοι Υπουργοί να το βάζουν στα πόδια, να κρύβονται. Γιατί τους κρύβετε;

Τα έκανε μπάχαλο προχθές ο κ. Αυγενάκης στα θέματα του αθλητισμού, στο ποδόσφαιρο. Τον κρύβατε τον κ. Αυγενάκη από τη Βουλή. Τον κρατήσατε, όμως. Αναλάβετε εσείς όλη την ευθύνη και τον κρατάτε Υφυπουργό, να έρχεται να παίρνει μέρος στις φωτογραφίες. Τα έκανε μπάχαλο ο ένας μετά τον άλλον, όλοι οι συντονιστές Υπουργοί και Υφυπουργοί που δώσατε ανάθεση να διαχειριστούν το προσφυγικό. Τους αλλάξατε όλους, όπως αλλάζουν τα πουκάμισα. Τους κρατάτε, όμως, Υπουργούς. Τους κρύβετε, όμως. Δεν έρχονται εδώ να αναλάβουν την ευθύνη. Πού είναι σήμερα ο κ. Μηταράκης και ο κ. Κουμουτσάκος; Φλέγεται η Λέσβος και η Χίος. Πού είναι; Πού κρύβονται; Πού είναι ο κ. Χρυσοχοΐδης να μας μιλήσει για την τάξη και την ασφάλεια και για το υψηλό φρόνημα των αστυνομικών;

(Χειροκροτήματα από την πτέρυγα του ΣΥΡΙΖΑ)

Πού είναι να μας μιλήσει που όταν έφυγε ο ΣΥΡΙΖΑ, όταν άλλαζε η κυβέρνηση, θυμάστε τι έλεγε στους αστυνομικούς; «Τώρα πια δεν θα ντρέπεστε. Τώρα πια θα είστε με ψηλά το κεφάλι». Πού είναι να απολογηθεί για αυτήν την άθλια εικόνα του ξυλοδαρμού αστυνομικών από πολίτες μέσα στα δωμάτιά τους; Γι’ αυτή την άθλια εικόνα ντροπής για την Ελληνική Αστυνομία;

Θα αναλάβει κανείς την ευθύνη για αυτές τις εικόνες; Θα έχει κανείς την ευθιξία, έστω την ευθιξία, να υποβάλει την παραίτησή του γι’ αυτές τις εικόνες που βλέπουμε αυτές τις τρεις μέρες στους δέκτες της τηλεόρασής μας και των ηλεκτρονικών μας υπολογιστών; Γιατί τα περισσότερα από κει τα βλέπουμε, είναι η αλήθεια;

Εγώ δεν λέω, μην την κάνετε δεκτή την παραίτηση. Ο κ. Χρυσοχοΐδης, που έχει οδηγήσει τη χώρα σε αυτή τη γενικευμένη εικόνα ανασφάλειας, θα έχει την ευθιξία να υποβάλει την παραίτησή του ή όχι; Γιατί αν όχι, τότε, έρχεστε στα λόγια μας, ότι τη βασική ευθύνη γι’ αυτό το μπάχαλο δεν την έχουν οι Υπουργοί της Κυβέρνησης, αλλά την έχει ένας και μόνο ένας, ο Πρωθυπουργός της χώρας, ο κ. Μητσοτάκης. Αυτός είναι ο υπεύθυνος για αυτή την εικόνα του διχασμού, την εμφυλιοπολεμική, την εικόνα του μπάχαλου και του χάους.

(Χειροκροτήματα από την πτέρυγα του ΣΥΡΙΖΑ)

Και την έχει την ευθύνη διότι με την αλαζονεία και την ανικανότητά του να διαχειριστεί μία κρίση, που ήξερε ότι υπάρχει -δεν γεννήθηκε μετεκλογικά η κρίση η προσφυγική- έχει διχάσει τον ελληνικό λαό. Αλαζονεία, ανικανότητα και θα προσθέσω και έναν ακόμα χαρακτηρισμό, ανευθυνότητα. Την ώρα που έπρεπε να πρυτανεύει η εθνική ομοψυχία απέναντι στην τουρκική προκλητικότητα, εσείς μετατρέπεται τα ακριτικά νησιά μας του βορειοανατολικού Αιγαίου σε πεδία εμφύλιας σύρραξης.

(Χειροκροτήματα από την πτέρυγα του ΣΥΡΙΖΑ)

Χθες είχαμε για μία ακόμη φορά ρεκόρ παραβιάσεων και υπερπτήσεων στο Αιγαίο. Δεν σημαίνει ότι επειδή δεν το έπαιξαν τα κανάλια, δεν συνέβη. Συνέβη. Την ώρα, λοιπόν, που η τουρκική προκλητικότητα έχει ξεπεράσει τα όρια, εσείς τι κάνετε; Εσείς οδηγείτε τα νησιά του βορειοανατολικού Αιγαίου στο χάος. Ε, αυτό δεν είναι απλά ανικανότητα, δεν είναι απλά ανοησία, αυτό είναι ανευθυνότητα, είναι εθνική ανευθυνότητα και σας καλώ άμεσα, τώρα, να ανακρούσετε πρύμναν…

(Χειροκροτήματα από την πτέρυγα του ΣΥΡΙΖΑ)

…να αλλάξετε τακτική, είναι επικίνδυνο αυτό που κάνατε.

Μετά από απίστευτες παλινωδίες επτά μηνών στο προσφυγικό, πού ακριβώς καταλήξατε; Καταλήξατε να θυσιάσετε τα νησιά και να τα βυθίσετε στο χάος, μη τυχόν και μεταφέρετε το πρόβλημα στην υπόλοιπη επικράτεια. Είναι λογική αυτή; Να θυσιάσετε, δηλαδή, έναν μόνο από τους δώδεκα δικούς σας περιφερειάρχες για να μην σας γκρινιάζουν οι υπόλοιποι έντεκα. Αυτό κάνετε. Και νομοθετήσατε με πράξη νομοθετικού περιεχομένου, ενώ ήταν ανοιχτή η Βουλή. Δεν είχατε καν το θάρρος να αναλάβετε την πολιτική ευθύνη της επίταξης ιδιοκτησίας εδώ στη Βουλή. Δεν θέλατε να το συζητήσουμε. Γιατί; Γιατί προφανώς φοβηθήκατε ότι θα είχατε διαρροές για άλλη μία φορά και δεν θα περνούσε.

Η ευθύνη λοιπόν, κυρίες και κύριοι συνάδελφοι -επαναλαμβάνω- ανήκει εξ ολοκλήρου -και εφόσον κάνεις Υπουργός δεν έχει την ευθιξία της παραίτησης- στον Πρωθυπουργό, τον κ. Μητσοτάκη και οφείλει να έρθει εδώ στη Βουλή και να την αναλάβει, να έχει τα κότσια να έρθει εδώ στη Βουλή και να την αναλάβει.

(Χειροκροτήματα από την πτέρυγα του ΣΥΡΙΖΑ)

Εγώ, κυρίες και κύριοι της Κυβέρνησης σας καλώ για ακόμη μια φορά να πάρετε πίσω αυτήν την πράξη νομοθετικού περιεχομένου της επίταξης, να απομακρύνετε τις δυνάμεις καταστολής, τα ΜΑΤ, από τα νησιά, να ανακαλέσετε τον σχεδιασμό δημιουργίας φυλακών για πρόσφυγες στα νησιά δίπλα στις ήδη υπεράριθμες δομές, να ανακαλέσετε και αυτήν την ρατσιστική αθλιότητα που εκστόμισε ο κυβερνητικός εκπρόσωπος, ότι δήθεν το κάνετε αυτό για να προστατεύσετε τους κατοίκους των νησιών από τον κορωνοϊό. Είναι η απόλυτη ντροπή της Ευρώπης, της φιλελεύθερης Ευρώπης, αυτή η δήλωση. Είναι αθλιότητα αυτό που διέπραξε χθες ο κυβερνητικός εκπρόσωπος.

(Χειροκροτήματα από την πτέρυγα του ΣΥΡΙΖΑ)

Δείτε το ως ευκαιρία αυτό που σας λέω. Να σταματήσετε αυτούς τους σχεδιασμούς τους ανεύθυνους της καταστολής εις βάρος των κατοίκων των νησιών άμεσα και επειδή δεν είμαστε ίδιοι, επειδή εμάς δεν μας ενδιαφέρει προκειμένου να καταστραφείτε εσείς να διακινδυνεύσουμε να καταστραφεί η χώρα ολόκληρη, σας ξαναλέμε: Πάρτε πίσω την πράξη νομοθετικού περιεχομένου και τον αυταρχισμό και ελάτε να συμβάλουμε όλοι μαζί στην κατάρτιση ενός αναγκαίου εθνικού σχεδίου για την αντιμετώπιση της προσφυγικής κρίσης. Με όποιον τρόπο θέλετε. Κατ’ ιδίαν συνάντηση θέλει ο Πρωθυπουργός; Θα είμαι εκεί. Να συγκαλέσει Συμβούλιο Αρχηγών; Ό,τι θέλει. Αλλά πρώτα θα πάρει πίσω αυτή την αδιέξοδη στρατηγική. Και βεβαίως μέσα από διάλογο να στηρίξουμε μια προσπάθεια. Είναι εθνικό θέμα, είναι κρίσιμο θέμα. Και να στηρίξουμε και την προσπάθεια στην Ευρώπη να διεκδικήσουμε να αλλάξει η Συνθήκη του Δουβλίνου, διότι δεν μπορεί στην τελική ανάλυση -να το πω και πιο κατανοητά για όλους σας- να θες να διεκδικήσεις στην Ευρώπη αλληλεγγύη και στήριξη της Ελλάδας, ενώ την ίδια στιγμή εσύ δεν δείχνεις αλληλεγγύη και στήριξη στους νησιώτες και στα νησιά. Το ίδιο ακριβώς που θες να διεκδικήσεις στην Ευρώπη, αυτή τη στιγμή το κάνεις από την ανάποδη στα νησιά. Είναι δυνατόν; Είναι αδιανόητο αυτό το πράγμα.

Σταματήστε, λοιπόν, να θέτετε σε διακινδύνευση την κοινωνική και εθνική συνοχή πριν τα πράγματα γίνουν χειρότερα, και εμείς θα είμαστε εδώ, αλλά όσο συνεχίζετε αυτή την αδιέξοδη πολιτική να ξέρετε ότι θα μας βρείτε απέναντι.

Έρχομαι τώρα στο νομοσχέδιο για το ασφαλιστικό.

Κύριε Βρούτση, σας βλέπω πολύ χαρούμενο τώρα τελευταία. Νομίζω ότι έχετε την αίσθηση ότι φέρνετε μια μεγάλη μεταρρύθμιση, ότι είστε μεγάλος μεταρρυθμιστής. Στα καφενεία, όμως, που οι συνταξιούχοι μαζεύονται, μόλις θα δουν τι ακριβώς συμβαίνει στις συντάξεις τους, αυτό το οποίο θα πούνε -γιατί εκεί μιλάνε λαϊκά- είναι ότι μία τρύπα στο νερό κάνετε, όχι μεταρρύθμιση. Και το πρόβλημα για σας είναι ότι τους φουσκώσατε τα μυαλά, διότι παρακολουθούσαν οι άνθρωποι τις πρωινές τηλεοπτικές εκπομπές -εκεί όπου δεν χάνατε ευκαιρία να παρευρίσκεστε- και είχαν την αίσθηση ότι θα δουν αυξήσεις μεγάλες όλοι τους. Πού είναι λοιπόν οι αυξήσεις αυτές; Εσείς έχετε προβλέψει συνολική συνταξιοδοτική δαπάνη για το 2020 μικρότερη κατά 200 εκατομμύρια ευρώ απ’ ό,τι το προηγούμενο έτος.

Πώς γίνεται, λοιπόν, να δίνετε αυξήσεις δίνοντας λιγότερα λεφτά; Αυτό πρέπει να το εξηγήστε διότι ούτε ο μάγος Μάικ Λαμάρ να ήσασταν δεν θα το καταφέρνατε αυτό.

(Χειροκροτήματα από την πτέρυγα του ΣΥΡΙΖΑ)

Και ξέρετε κάτι; Αυτό δεν μπορεί να μείνει και για πολύ καιρό κρυφό από τον κόσμο. Ο συνταξιούχος νομίζετε ότι μπορεί να παραπλανηθεί με εικονικούς δείκτες και πίνακες τηλεοπτικών εκπομπών;

Εσείς, λοιπόν, αυτό που κάνετε τώρα, γι’ αυτό έχει ένα ενδιαφέρον, είναι ότι ουσιαστικά νομοθετείτε μνημονιακές πολιτικές μετά το τέλος των μνημονίων. Και είπα, νομίζω στην προηγούμενη ομιλία μου στη Βουλή, ότι ο σκληρός πυρήνας της πολιτικής σας είναι ο πυρήνας του νεοφιλελευθερισμού που ήταν και στα μνημόνια. Είναι η απορρύθμιση των εργασιακών σχέσεων και το χτύπημα των συλλογικών συμβάσεων, είναι η υποβάθμιση του Σώματος Επιθεώρησης Εργασίας και η ενθάρρυνση της παραβατικότητας στην αγορά εργασίας, που αποτελεί και βασική σας δέσμευση απέναντι στα εργοδοτικά συμφέροντα, είναι οι αναιτιολόγητες και ομαδικές απολύσεις, που βρίσκονται στον ιδεολογικό σας πυρήνα, είναι η υπαναχώρηση ακόμα και από την προεκλογική σας δέσμευση για αυτήν την έστω και ανεπαρκή, κατ’ εμάς, αύξηση του κατώτατου μισθού.

Και με το σημερινό νομοσχέδιο έρχεστε να διαψεύσετε και τις όποιες ελπίδες εσείς είχατε δημιουργήσει -βάζοντας πολύ ψηλά τον πήχη και περνάτε από κάτω- των συνταξιούχων.

Θέλω να σας θυμίσω ότι πέρυσι την άνοιξη ψηφίσαμε το νομοσχέδιο και το ψηφίσατε και εσείς, που έφερνε τη δέκατη τρίτη σύνταξη ως μόνιμο μέτρο. Και, για να είμαστε ακριβείς, ήταν μια ολόκληρη σύνταξη για τους χαμηλοσυνταξιούχους και όσο ανέβαινε η κλίμακα ήταν αναλογική, σύμφωνα με τις αντοχές της ελληνικής οικονομίας. Και, για να ξέρουμε τι λέμε σε σχέση με τις αντοχές της ελληνικής οικονομίας που είχε αναπτύξει η κυβέρνηση ΣΥΡΙΖΑ, η ελληνική οικονομία άντεξε, όπως φάνηκε, και την αύξηση του κατώτατου μισθού, που λέγατε ότι δεν θα αντέξει, και την κατάργηση του υποκατώτατου, που λέγατε ότι δεν θα αντέξει, και την επιστροφή της μόνιμης δέκατης τρίτης σύνταξης σε αυτά τα επίπεδα που μπορούσαμε, με προοπτική να αυξηθεί το ποσό και να γίνει ολόκληρη για όλους όσο θα καλυτερεύουν τα δημοσιονομικά της χώρας.

Τότε, λοιπόν, σας θυμίζω ότι, επιδιώξατε να στρέψετε εναντίον της κυβέρνησης του ΣΥΡΙΖΑ όσους συνταξιούχους δεν έλαβαν ολόκληρη τη σύνταξη αυτή. Και τι δεν είπατε τότε! «Ψευτιά», είπατε. «Προεκλογικό φιλοδώρημα» είπατε. Και τι δεν είπατε, αλλά την ψηφίσατε, όμως, παρ’ όλα αυτά.

Και παράλληλα όχι μόνο την ψηφίσατε, αλλά εξαγγείλατε και τη διατήρησή της εφόσον εκλεγόσασταν για να μην δυσαρεστήσετε τους χαμηλοσυνταξιούχους. Και πράγματι οι συνταξιούχοι και οι οικογένειές τους σε μεγάλο βαθμό, θα έλεγα, πίστεψαν τις προθέσεις σας ή τουλάχιστον πίστεψαν ότι θα την εισπράττουν αυτή τη δέκατη τρίτη σύνταξη ανεξαρτήτως ποιο κόμμα θα βρίσκεται στην κυβέρνηση.

Και σήμερα έρχεστε εδώ και σαν να μην συμβαίνει τίποτα τι λέτε; «Δεν υπήρξε ποτέ αυτή η σύνταξη, ποτέ». Και αυτοί που πίστεψαν, που σας άκουγαν να λέτε «εφόσον την ψηφίσαμε θα τη διατηρήσουμε;» και υπάρχουν και οι δηλώσεις όλων σας. Τι θα γίνουν αυτοί που πίστεψαν; Ε, αυτούς που πίστεψαν, τους λέτε τώρα «ας πρόσεχαν».

Και δεν καταργείτε, όμως, μόνο τη δέκατη τρίτη σύνταξη. Παίρνετε από τους χαμηλοσυνταξιούχους απ’ όπου αλλού βρείτε. Γιατί με αυτό το νομοσχέδιο όσο πιο χαμηλή θα είναι η σύνταξη τόσο πιο μεγάλο ψαλίδι θα πέφτει.

Στην αναλογιστική μελέτη που κατέθεσε ο κ. Βρούτσης προβλέπεται ότι η μέση ετήσια σύνταξη μετά την ψήφιση αυτού του νομοσχεδίου θα είναι μειωμένη σε σχέση με το ισχύον σύστημα και θα είναι μειωμένη για τα επόμενα είκοσι χρόνια. Θα είναι μειωμένη κάθε χρόνο μέχρι το 2040. Αυτό προκύπτει από τα δικά σας στοιχεία, κύριε Βρούτση. Το καταθέτω κιόλας.

(Στο σημείο αυτό ο Πρόεδρος του Συνασπισμού Ριζοσπαστικής Αριστεράς κ. Αλέξιος Τσίπρας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Πάμε παρακάτω. Λέτε στους συνταξιούχους ότι προβλέπεται αύξηση των ποσοστών αναπλήρωσης για όσους από αυτούς έχουν από τριάντα μέχρι σαράντα έτη ασφάλισης. Και εδώ τους παραπλανάτε.

Όσοι συνταξιοδοτήθηκαν μέχρι το 2016 δεν θα δουν καμμία διαφορά. Οι αυξήσεις που τους τάζετε θα είναι λογιστικές καθώς η αύξηση αυτή δεν θα υπερβαίνει την προσωπική διαφορά με την οποία προστατεύθηκαν οι καταβαλλόμενες συντάξεις κατά τον επανυπολογισμό.

Αυτοί που θα δουν μια μικρή αύξηση, για να είμαι και απόλυτα δίκαιος, στην κύρια σύνταξη θα είναι μονάχα εβδομήντα χιλιάδες περίπου συνταξιούχοι από τα δυόμισι περίπου εκατομμύρια. Αλλά και αυτή την αύξηση τους την έχετε πάρει εν μέρει από την άλλη τσέπη με την κατάργηση της δέκατης τρίτης σύνταξης.

Και ποιοι είναι εν τέλει αυτοί που θα πάρουν αυξήσεις 250 ευρώ, όπως διαβάζαμε στις εφημερίδες και ακούγαμε στα κανάλια; Εν τέλει αυτοί θα είναι λίγα ενδεχομένως μεγαλοστελέχη πολυεθνικών, τραπεζών και ίσως κάποια από τα golden boys που φτιάχνετε στους δημόσιους οργανισμούς. Και αυτό το λέω διότι δεν μπορούμε να βρούμε ποιοι άλλοι εργαζόμενοι με σαράντα χρόνια ασφάλισης, όπως απαιτείται, θα βγαίνουν στη σύνταξη έχοντας μέσο μισθό 3.500 ευρώ τον μήνα. Ξαναλέω, μέσος μισθός 3.500 ευρώ στην Ελλάδα της δεκαετούς κρίσης.

Με δυο λόγια, κυρίες και κύριοι συνάδελφοι της συμπολίτευσης, κάνατε όλον αυτόν τον χαμό, βγήκατε καμμιά πενηνταριά φορές σε πρωινές εκπομπές να δημιουργήσετε εικόνα ευφορίας στο σύνολο των συνταξιούχων, για να δώσετε τελικά αυξήσεις μονάχα στους λίγους που βγαίνουν στη σύνταξη με μέσο μισθό 3.500 ευρώ. Για αυτούς νομοθετείτε σήμερα.

Την ίδια στιγμή, όμως, αδικαιολόγητα και βίαια, για όσους έχουν ένσημα πάνω από σαράντα έτη έχουμε μείωση των ποσοστών αναπλήρωσης. Το ετήσιο ποσοστό αναπλήρωσης για αυτούς μειώνεται απότομα από το 2% στο 0,5%.

Και πάμε τώρα στις επικουρικές. Οι αυξήσεις αφορούν τις συντάξεις πριν από το 2016 για όσους είχαν άθροισμα κύριας και επικουρικής πάνω από 1.300 ευρώ. Στους οποίους, όμως, δίνετε αυξήσεις με το ένα χέρι και με το άλλο χέρι καταργώντας τη δέκατη τρίτη σύνταξη τις παίρνετε.

Συνολικά οκτακόσιες χιλιάδες χαμηλοσυνταξιούχοι θα δουν μία ολόκληρη σύνταξη να κάνει φτερά και ένα εκατομμύριο επτακόσιες χιλιάδες θα δουν την αναλογική σύνταξη που τους είχαμε δώσει εμείς να εξαφανίζεται.

Συμπέρασμα: Για πρώτη φορά στη νεότερη ελληνική ιστορία υπό κανονικές συνθήκες και χωρίς την πίεση καμμίας τρόικας και χωρίς κανένα δημοσιονομικό κίνδυνο εκτροχιασμού κόβετε συντάξεις. Όλες τις προηγούμενες φορές υπήρχε δικαιολογία. Σήμερα δεν υπάρχει καμμία δικαιολογία. Είναι επιλογή σας. Κόβετε συντάξεις χωρίς μνημόνια, αλλά από ιδεολογία. Αυτό κάνετε με το σημερινό νομοσχέδιο.

(Χειροκροτήματα από την πτέρυγα του ΣΥΡΙΖΑ)

Πάμε τώρα στο θέμα των εισφορών. Εδώ εισάγετε μία ακραία αδικία εις βάρος των κοινωνικά αδύναμων. Εισάγετε την αποσύνδεση των εισφορών από το πραγματικό εισόδημα άρα ανεξαρτήτως εισοδήματος θα υπολογίζονται οι εισφορές. Δηλαδή έχοντες και μη έχοντες όλοι στο ίδιο τσουβάλι.

Και τι συμβαίνει; Οι εισφορές αυξάνονται για το 90% των ελευθέρων επαγγελματιών και αυτοαπασχολούμενων. Η αύξηση θα είναι της τάξης του 20%, δηλαδή 35 ευρώ τον μήνα ή 420 ευρώ τον χρόνο συνολικά. Η κατώτατη εισφορά από τα 185 ευρώ σκαρφαλώνει στα 220 ευρώ. Συνεπώς και να το πούμε σχηματικά, αυτός που λόγω εισοδήματος πλήρωνε τις χαμηλότερες εισφορές τώρα θα πληρώσει παραπάνω και θα βρεθεί να πληρώνει τα ίδια με αυτόν που έχει πολλαπλάσια εισοδήματα.

Αυτό τώρα εσείς πώς το ονομάζετε; Κοινωνική δικαιοσύνη πάντως αυτό δεν το λες ούτε δικαιοσύνη για όλους και ανάπτυξη για όλους -πώς το είπατε προεκλογικά;- το λες. Αλλά επαναλαμβάνω ότι αυτή είναι η ιδεολογία σας.

Και για να δούμε λίγο και τι κάνετε με την περιβόητη μεσαία τάξη, στους ελεύθερους επαγγελματίες δίνετε στο σύστημα εισφορών την πιο άδικη μορφή φορολογίας. Αυξάνετε τις εισφορές για τους εννιά στους δέκα, τους πιο αδύναμους από αυτούς, και ταυτόχρονα εισάγετε τη λογική της άδικης έμμεσης φορολογίας, όπου φτωχοί και πλούσιοι πληρώνουν τα ίδια. Διαγράφετε κάθε έννοια δικαιοσύνης και αναδιανεμητικότητας και την έκπτωση στους λίγους και πλουσιότερους την πληρώνουν οι πολλοί φτωχότεροι, την πληρώνουν όμως επίσης οι μισθωτοί, για τους οποίους ισχύει η αρχή να καταβάλλουν εισφορές ανάλογα με το εισόδημά τους. Το ίδιο ισχύει και για την πάγια εισφορά υγείας. Με δυο λόγια, στο να ανακαλύπτετε τρόπους διεύρυνσης των ανισοτήτων, πράγματι, είσαστε εξαιρετικοί. Σε αυτό θα πρέπει να σας δώσουμε συγχαρητήρια.

Σε αυτό το νομοσχέδιο λοιπόν ευνοούνται τα υψηλά και πολύ υψηλά εισοδήματα. Τα χαμηλά, τα μεσαία χάνουν. Και το ερώτημα, κύριε Βρούτση, είναι γιατί το επιλέγετε αυτό, ποιος είναι ο λόγος. Για άλλη μία φορά θα το πω, δεν θα κουραστώ. Ο λόγος είναι ότι αυτός είναι ο πυρήνας των ιδεών σας, αυτά πιστεύετε, αυτά πρεσβεύετε. Και είναι και η στρατηγική σας. Η απαξίωση του δημόσιου συστήματος κοινωνικής ασφάλισης είναι στρατηγικός σας σχεδιασμός, το λέγαμε και προεκλογικά και μας θεωρούσαν κάποιοι υπερβολικούς. Και η απαξίωση αυτή έχει τους πολλούς να επιβαρύνονται άδικα, αλλά ξέρετε κάτι, έχει και κάποιους να ωφελούνται. Δεν αδικούνται όλοι, κάποιοι είναι ωφελημένοι, και στους ωφελημένους εμείς κατατάσσουμε τις ιδιωτικές ασφαλιστικές εταιρείες. Γιατί η ελάφρυνση από εισφορές στα υψηλά εισοδήματα ασφαλώς και ευνοεί τη δυνατότητα των λίγων να κατευθύνουν τα χρήματά τους στην ιδιωτική ασφάλιση.

Πέρυσι, τέτοιον καιρό, ο Αρχηγός σας εδώ στη Βουλή μιλούσε για τέταρτο μνημόνιο, τη στιγμή που η κυβέρνηση του ΣΥΡΙΖΑ ψήφιζε για πρώτη φορά μέτρα επεκτατικά και αποκατάστασης των αδικιών, υπέρ του κόσμου της εργασίας, των ελεύθερων επαγγελματιών, των συνταξιούχων, της μεσαίας τάξης. Αυτό που πάτε να κάνετε σήμερα, επιτρέψτε μου, είναι χειρότερο από αυτό που γινόταν την εποχή των μνημονίων. Πάλι εσείς τα κάνατε. Αλλά τότε εσείς τα κάνατε, έχοντας μια δικαιολογία, λέγοντας «Είναι ο Τόμσεν, είναι η Λαγκάρντ, είναι η τρόικα, είναι οι δανειστές και με πιέζουν να επιβάλλω σκληρές μνημονιακές πολιτικές και να κόψω συντάξεις». Ε λοιπόν σήμερα κανείς δεν σας επιβάλλει και γι’ αυτόν τον λόγο είναι χειρότερο αυτό που κάνετε σήμερα.

(Χειροκροτήματα από την πτέρυγα του ΣΥΡΙΖΑ)

Αλλά για να απαντήσω και στα περί τετάρτου μνημονίου, που έλεγε ο κ. Μητσοτάκης πέρυσι τέτοια εποχή, αν υπήρξε ποτέ -που δεν το θεωρώ κι απίθανο να υπήρξε- στα διεστραμμένα μυαλά κάποιων εκ των δανειστών μας η σκέψη η χώρα να συνεχίσει στο μνημονιακό μονοπάτι, παρά το ότι κατάφερε να κάνει τόσα πολλά, μεταρρυθμίσεις, να ολοκληρώσει το πρόγραμμα, υπήρξε σε κάποιων το διεστραμμένο μυαλό. Κάποιοι πρότειναν μάλιστα και ως εθνική λύση την πιστοληπτική γραμμή και κάποιοι μιλάγανε για τέταρτο μνημόνιο. Αν λοιπόν υπήρξε ποτέ στο διεστραμμένο μυαλό των δανειστών μας -έχουν κάποιοι από αυτούς συνταξιοδοτηθεί τώρα- το τέταρτο μνημόνιο, αυτό ακριβώς θα εμπεριείχε, αυτή τη συνταξιοδοτική μεταρρύθμιση θα εμπεριείχε, μια μεταρρύθμιση άδικη για τους πολλούς, που ευνοεί τους λίγους.

(Χειροκροτήματα από την πτέρυγα του ΣΥΡΙΖΑ)

Κυρίες και κύριοι Βουλευτές, ολοκληρώνω, λέγοντας το εξής. Υπάρχει ανάγκη, εθνική θα έλεγα, η ελληνική κοινωνία, μετά από δέκα ολόκληρα χρόνια κρίσης, να ανασυγκροτηθεί. Εσείς στους επτά, οκτώ πρώτους μήνες που κυβερνάτε μετριέστε καθημερινά, μετριέστε για το σχέδιο αντιμετώπισης κρίσεων που έχετε, για τις στρατηγικές σας, μετριέστε και με το σημερινό νομοσχέδιο. Και έχω την αίσθηση ότι ήδη, παρ’ ότι είναι μόλις οκτώ μήνες, στη συνείδηση της πλειοψηφίας της κοινωνικής, ανεξάρτητα τι ψήφισε, ανεξάρτητα αν είναι δεξιοί, αριστεροί, κεντρώοι, καταλήγετε λίγοι, λίγοι για τη χώρα, λίγοι για τους πολίτες, λίγοι για τις μεγάλες προκλήσεις που έχει να αντιμετωπίσει η ελληνική κοινωνία και η χώρα, μετά την έξοδό από μια δεκαετή οικονομική κρίση.

Απέναντι σε όλα αυτά, εμείς είμαστε εδώ όχι -επαναλάμβανω- για να κάνουμε αντιπολίτευση για την αντιπολίτευση, αλλά για να δώσουμε λύσεις και διέξοδο στα μεγάλα αδιέξοδα, στα οποία οδηγείτε τη χώρα. Είμαστε εδώ με σχέδιο για ανάπτυξη και για περισσότερη δικαιοσύνη, είμαστε εδώ για ασφάλεια, για κοινωνική συνοχή, είμαστε εδώ για ασφάλεια στην εργασία, ασφάλεια στο κοινωνικό κράτος, για εθνική και κοινωνική συνοχή, για προάσπιση των εθνικών μας συμφερόντων, για προάσπιση των κοινωνικών και ατομικών δικαιωμάτων.

Στο τέλος της μέρας, ο κόσμος της εργασίας, οι νέες και οι νέοι, οι χαμηλόμισθοι και οι χαμηλοσυνταξιούχοι, η μεσαία τάξη, που σήμερα βλέπει τις προσδοκίες που εσείς δημιουργήσατε να διαψεύδονται -μην ανησυχείτε- ήδη έχουν αρχίσει όλοι οι πολίτες με δημοκρατικά αντανακλαστικά, όχι κατ’ ανάγκη αριστεροί μόνο, να συγκροτούν αυτό που εμείς ονομάζουμε «προοδευτική κοινωνική πλειοψηφία», που θα οδηγήσει στην έξοδο μια ανίκανη και επικίνδυνη κυβέρνηση της οπισθοδρόμησης και του αυταρχισμού και θα οδηγήσει σε διέξοδο προοδευτική και δημοκρατική τον τόπο και το λαό μας.

Ευχαριστώ.

(Όρθιοι οι Βουλευτές του ΣΥΡΙΖΑ χειροκροτούν ζωηρά και παρατεταμένα)

**ΠΡΟΕΔΡΟΣ (Κωνσταντίνος Τασούλας):** Εκ μέρους της Κυβερνήσεως θα απαντήσει αρχικά ο Υπουργός Επικρατείας, κ. Γεραπετρίτης για πέντε λεπτά.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Επικρατείας):** Σας ευχαριστώ πολύ, κύριε Πρόεδρε.

Θα απαντήσω επί κενό για μία ακόμη φορά, διότι ο σεβασμός στο Κοινοβούλιο περιορίζεται στον μονόλογο. Να επισημάνω το εξής, να ζητήσω συγγνώμη προς τον Αρχηγό της Αξιωματικής Αντιπολιτεύσεως και το γεγονός ότι τα έδρανα τα κυβερνητικά είναι ελλίποντα σήμερα, διότι αυτή την ώρα συντελείται το από μακρού χρόνου προγραμματισθέν και ανακοινωθέν Υπουργικό Συμβούλιο. Διότι το Υπουργικό Συμβούλιο προφανώς είναι μία λέξη η οποία ήταν άγνωστη στη διακυβέρνηση του ΣΥΡΙΖΑ και κατά τούτο δεν θα μπορούσε να υπάρχει τέτοια σύμπτωση.

(Χειροκροτήματα από την πτέρυγα της Νέας Δημοκρατίας)

Άκουσα πολλά. Προφανώς ο αρμόδιος Υπουργός θα απαντήσει σε ό,τι αφορά τα ζητήματα ασφάλισης και εργασίας. Εγώ θα περιοριστώ, εάν μου επιτρέπουν οι κυρίες και οι κύριοι Βουλευτές, στα ζητήματα τα οποία ετέθησαν και αφορούν πρωτίστως τα ζητήματα δημόσιας τάξης και μετανάστευσης και ασύλου. Άκουσα πολλά, αλλά δεν άκουσα μερικά που θα έπρεπε ίσως να έχω ακούσει, κύριε Πρόεδρε. Δεν άκουσα μία λέξη -για να αφήσω το ασφαλιστικό- μία λέξη αυτοκριτικής για το γεγονός ότι το ασφαλιστικό το οποίο ήρθε επί ΣΥΡΙΖΑ κρίθηκε από όλες τις πλευρές αντισυνταγματικό από το Συμβούλιο Επικρατείας, επειδή δεν είχε καμμία ανταποδοτικότητα και δεν έφερε καμμία ισότητα. Αντ’ αυτού ακούσαμε πολλά. Δεν άκουσα μία λέξη -και θα μου επιτρέψετε μετά λόγου γνώσεως να επισημάνω ότι αυτό θεωρώ ότι είναι εξαιρετικά υποβαθμιστικό για το Κοινοβούλιο- δεν άκουσα μία λέξη συμπαράστασης για τους ανθρώπους των σωμάτων ασφαλείας, οι οποίοι υπέστησαν βίαιη και άνανδρη βεβήλωση τις τελευταίες ημέρες.

(Θόρυβος από την πτέρυγα του ΣΥΡΙΖΑ)

**ΠΡΟΕΔΡΟΣ (Κωνσταντίνος Τασούλας):** Ησυχία παρακαλώ! Συνεχίζουμε.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Επικρατείας):** Δεν μπορώ, κύριε Πρόεδρε, να μην αναδείξω το στατιστικό δείγμα, ότι όποτε μιλάει ο Αρχηγός της Αξιωματικής Αντιπολίτευσης επικρατεί σιγή απόλυτη και όταν ξεκινά να μιλά ένας εκπρόσωπος της Κυβερνήσεως συμβαίνει αυτό που μόλις συνέβη.

(Χειροκροτήματα από την πτέρυγα της Νέας Δημοκρατίας)

(Θόρυβος από την πτέρυγα του ΣΥΡΙΖΑ)

Αυτό που, επίσης, δεν άκουσα…

**ΠΡΟΕΔΡΟΣ (Κωνσταντίνος Τασούλας):** Δεν χρειάζεται να τον επιβεβαιώνετε. Είπε κάτι και πρέπει να μιλήσει. Τον κ. Τσίπρα τον διέκοπτε μόνο ο ΣΥΡΙΖΑ.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Επικρατείας):** Δεν άκουσα μια λέξη καταδίκης για τις ακρότητες και τις βιαιότητες που είδαμε τις δύο τελευταίες ημέρες, μια λέξη δεν άκουσα γι’ αυτό, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

Βεβαίως, να πούμε και το αμέσως συνεχόμενο με την πολιτική. Δεν άκουσα μια λέξη για το ποια είναι πράγματι η πρόταση της Αξιωματικής Αντιπολιτεύσεως για τη διαχείριση του μεταναστευτικού και του προσφυγικού.

(Θόρυβος από την πτέρυγα του ΣΥΡΙΖΑ)

Κύριε Πρόεδρε, εγώ έχω να δηλώσω ότι αυτή τη στιγμή υφίσταται ένα σχέδιο της Κυβέρνησης για τη διαχείριση της μεταναστευτικής και προσφυγικής κρίσης, ένα σχέδιο το οποίο υφίσταται για πρώτη φορά και είναι εντελώς διαφορετικό από το μίγμα πολιτικής που ασκήθηκε από την προηγούμενη διακυβέρνηση. Περιλαμβάνει τρεις πτυχές στις οποίες επακριβώς υπάρχει η αντίθετη πρόσληψη σε σχέση με ό,τι συνέβαινε πρώτον, στο επίπεδο της ανάσχεσης στους θαλασσίους διαύλους και στις παράνομες εισόδους. Η λογική των ανοιχτών συνόρων έπαψε με αυτή την Κυβέρνηση και θέλω να δηλώσω στην Εθνική Αντιπροσωπεία ότι θα υπάρχει περαιτέρω αναβάθμιση της ετοιμότητας για ανάσχεση, διότι υφίστανται οι προφανείς λόγοι διασφάλισης της δημοσίας υγείας.

Το δεύτερο επίπεδο, οι δομές …

(Θόρυβος από την πτέρυγα του ΣΥΡΙΖΑ)

**ΠΡΟΕΔΡΟΣ (Κωνσταντίνος Τασούλας):** Νομίζετε ότι δεν θα μιλήσει επειδή τον διακόπτετε; Θα πάρει περισσότερο χρόνο και θα πει αυτά που θέλει να πει. Πρέπει να ακουστεί. Δεν είστε υποχρεωμένοι να συμφωνείτε. Το ξέρουμε αυτό. Είστε υποχρεωμένοι να κάνετε ησυχία.

(Χειροκροτήματα από την πτέρυγα της Νέας Δημοκρατίας)

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Επικρατείας):** Στις δομές, κύριε Πρόεδρε, η δεύτερη πτυχή. Εμείς εξαρχής τοποθετηθήκαμε υπέρ των κλειστών ελεγχόμενων δομών, οι οποίες κλειστές ελεγχόμενες δομές θα αντικαταστήσουν αυτό το οποίο πράγματι είναι σήμερα απαξιωτικό απολύτως για την ελληνική πολιτεία και δεν συνάδει με ένα κράτος δικαίου ανοιχτές δομές στις οποίες, ούτως ή άλλως, υφίστανται έντονα φαινόμενα και σε ζητήματα δημόσιας υγείας και σε ζητήματα δημόσιας ασφάλειας που δεν υπάρχει κανένας απολύτως έλεγχος, που βρίσκονται δίπλα ακριβώς στον αστικό ιστό.

Αντ’ αυτού, εμείς προτείνουμε συγκεκριμένα: Δομές, οι οποίες είναι απολύτως ελεγχόμενες, δομές στις οποίες θα υπάρχουν ανθρώπινες συνθήκες διαβίωσης, εκεί που θα υπάρχουν κοιτώνες χωριστοί για τις οικογένειες, για τα παιδιά, εκεί όπου θα υπάρχουν συγκροτημένα κέντρα υγείας, χώροι ψυχαγωγίας και εστίασης, ανθρώπινες συνθήκες που θα διασφαλίζουν μακριά από τον αστικό ιστό ότι θα υπάρχει ακριβώς εκείνο το οποίο από καιρό θα έπρεπε να υπάρχει στην Ελλάδα, έλεγχος όσων βρίσκονται και διαμένουν στην Ελλάδα ενόσω εκκρεμεί η αίτησή τους για ανθρωπιστική προστασία και ο τρίτος πυλώνας, το άσυλο.

Δεν θέλω να θυμίσω το τι παρελήφθη ακριβώς σε επίπεδο εκκρεμοτήτων αιτήσεων ασύλου: εβδομήντα τρεις χιλιάδες αιτήσεις ασύλου, οι οποίες δεν επρόκειτο να εκδικαστούν ποτέ. Αυτή είναι η πραγματικότητα. Ήρθε από την 1η Ιανουαρίου του τρέχοντος έτους ένα νομοσχέδιο το οποίο φέρει σημαντικές αλλαγές και επισπεύδει απολύτως τις διαδικασίες για την παροχή του ασύλου. Σκοπός μας είναι με το συνδυασμό της ανάσχεσης των προσφυγικών-μεταναστευτικών ροών, με την επιτάχυνση των διαδικασιών ασύλου να μπορέσουμε να φέρουμε εις πέρας το σχέδιο το οποίο έχει να κάνει με την αποσυμφόρηση των νησιών. Αντ’ αυτού ακούσαμε σήμερα ότι ο ΣΥΡΙΖΑ επιδιώκει την αποσυμφόρηση των νησιών. Ακούσαμε τον Αρχηγό της Αξιωματικής Αντιπολιτεύσεως να μέμφεται την Κυβέρνηση γιατί στην πραγματικότητα θυσιάσαμε τα νησιά προς χάριν της ενδοχώρας.

Θέλω να πω -και αυτό είναι κάτι που θέλω να το πω μετά λόγου γνώσεως- ότι αυτή η στάση ενέχει το στοιχείο της πολιτικής υποκρισίας. Γιατί; Διότι ήταν ακριβώς η προηγούμενη Κυβέρνηση του ΣΥΡΙΖΑ, η οποία δέχθηκε με τρόπο τυπικό ότι όποιος αποχωρεί από το νησί υποδοχής και μεταφέρεται στην ενδοχώρα, στη συνέχεια δεν μπορεί να επαναπροωθηθεί στη χώρα υποδοχής. Ουσιαστικά ο ΣΥΡΙΖΑ συνομολόγησε ότι άπαξ και αποχωρήσει οποιοσδήποτε από το νησί**,** ενόσω εκκρεμεί η αίτησή του, στη συνέχεια δεν επιστρέφεται. Πρακτικά σήμερα αυτό που συμβαίνει και προτείνει ο ΣΥΡΙΖΑ στο πλαίσιο, βεβαίως, μιας υπερβάλλουσας λαϊκιστικής προσέγγισης είναι να μετακινήσουμε όλο το μεταναστευτικό-προσφυγικό πληθυσμό στην ενδοχώρα γνωρίζοντας ότι την ίδια στιγμή κλείνουμε την πόρτα σε οποιαδήποτε επιστροφή. Αυτό προτείνετε!

(Χειροκροτήματα από την πτέρυγα της Νέας Δημοκρατίας)

Εάν αυτό προτείνετε, όμως, να έχετε το θάρρος να το πείτε στις τοπικές κοινωνίες, να μην κρύβεστε πίσω από την παραδοχή της αποσυμφόρησης. Αποσυμφόρηση σημαίνει ότι δεν υπάρχει καμμία επιστροφή εξαιτίας σας, αξιότιμα μέλη της Αξιωματικής Αντιπολιτεύσεως.

Να πω και το εξής: Πράγματι, εχθές είχαμε φαινόμενα πολύ σκληρής βίας, βία η οποία έφτασε στο σημείο της βεβήλωσης σε βάρος ανθρώπων οι οποίοι υπηρετούν το δημόσιο συμφέρον, απέναντι σε μέλη των Σωμάτων Ασφαλείας. Στην πραγματικότητα πρόκειται για μια σειρά από πράξεις οι οποίες, πέρα από τη φυσική και ψυχολογική βιαιότητα που φέρουν, στρέφονται ευθέως κατά του δημοκρατικού πολιτεύματος, αυτά που ο Αρχηγός της Αξιωματικής Αντιπολιτεύσεως τα χαρακτήρισε διαμαρτυρία. Ήταν διαμαρτυρία όσα είδαμε στο ξενοδοχείο στην άνανδρη επίθεση κατά αστυνομικών;

(Χειροκροτήματα από την πτέρυγα της Νέας Δημοκρατίας)

(Θόρυβος από την πτέρυγα του ΣΥΡΙΖΑ)

Ήταν διαμαρτυρία οι σφαίρες ή οι ρουκέτες ή οι μολότοφ; Ήταν διαμαρτυρία το ότι εμποδίστηκε ασθενοφόρο με τραυματίες για να μπορέσει να πάει στο Κέντρο Υγείας; Αυτές είναι πράξεις θεμιτής αντίστασης; Είναι κάτι το οποίο αποδεχόμαστε ως δημοκρατική κοινωνία; Δεν άκουσα, όμως, μια καταδίκη γι’ αυτό.

Άκουσα, βεβαίως, δύο πράγματα. Το πρώτο που άκουσα ήταν ότι είχαμε υπερβάλλουσα βία εκ μέρους της Αστυνομίας επειδή έσπασαν τζάμια και για ό,τι συνέβη.

Εγώ σας διασφαλίζω από εδώ -και θέλω να το δηλώσω με σεβασμό στην Εθνική Αντιπροσωπεία- ότι τυχόν περιπτώσεις, οι οποίες έχουν να κάνουν με χρήση υπερβολικής βίας από Σώματα Ασφαλείας θα ελεγχθούν απολύτως. Όμως, από την άλλη πλευρά, θέλω επίσης να δηλώσω ενώπιον της Εθνικής Αντιπροσωπείας ότι όσοι ευθύνονται για τα ζητήματα που είδαμε εχθές και προσβάλλουν τη δημοκρατική πολιτεία θα λογοδοτήσουν ακόμα και στη δικαιοσύνη μέχρι τέλους.

(Χειροκροτήματα από την πτέρυγα της Νέας Δημοκρατίας)

Το δεύτερο που άκουσα και μου προξένησε πραγματικά κατάπληξη και δεν περίμενα να το ακούσω είναι ότι δήθεν η δημόσια τηλεόραση εχθές λογόκρινε. Ελπίζω να αντιλαμβανόμαστε όλοι το όριο της υποκρισίας του πράγματος. Ήταν ποτέ δυνατόν η ΕΡΤ στην προηγούμενη διακυβέρνηση να δείξει τις εικόνες που έδειξε εχθές και προχθές;

(Χειροκροτήματα από την πτέρυγα της Νέας Δημοκρατίας)

Θα βλέπαμε ποτέ στη δημόσια τηλεόραση τα όσα συνέβησαν; Ευτυχώς, οι Έλληνες πολίτες γνωρίζουν πολύ καλά τι συνέβη, ποια ήταν η χειραγώγηση της δημόσιας τηλεόρασης…

**ΝΙΚΟΛΑΟΣ ΠΑΠΠΑΣ:** Τα πάντα δείχναμε.

**ΠΡΟΕΔΡΟΣ (Κωνσταντίνος Τασούλας):** Σας παρακαλώ, κύριε Παππά, ομιλεί εκ μέρους της Κυβερνήσεως ο κ. Γεραπετρίτης και ακούμε ήσυχα.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Επικρατείας):** Όλοι γνωρίζουν ποια ήταν η στάση της προηγούμενης κυβέρνησης σε σχέση με τη δημόσια τηλεόραση και ποια είναι η σημερινή στάση. Όλα ήρθαν στην επιφάνεια και οι ενδεχόμενες υπερβολές, βιαιότητες όπως χαρακτηρίζονται εκ μέρους των Σωμάτων Ασφαλείας, αλλά και όλα εκείνα τα οποία εσείς σήμερα αποδίδετε στην Κυβέρνηση, όλα στο φως. Εκείνη η χειραγωγημένη δημόσια τηλεόραση πλέον δεν υφίσταται.

Και να σας πω και κάτι…

**ΧΡΗΣΤΟΣ ΓΙΑΝΝΟΥΛΗΣ:** Κάθε φορά λέει ψέματα.

(Θόρυβος από την πτέρυγα του ΣΥΡΙΖΑ)

**ΠΡΟΕΔΡΟΣ (Κωνσταντίνος Τασούλας):** Αν κάθε φορά που βάζει τελεία τον διακόπτετε, σημαίνει ότι δεν θέλετε να τελειώσει. Πρέπει να τελειώσει. Εσείς τι έχετε, το τεστ αληθείας; Πρέπει να τελειώσει και εσείς δεν το έχετε.

Κύριε Γεραπετρίτη, συνεχίστε.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Επικρατείας):** Αντιλαμβάνομαι και ότι σήμερα είναι μια καλή μέρα για περισπασμό μετά από όλα όσα ακούσαμε όλοι και συνέβησαν στην ειδική επιτροπή για τη διενέργεια προκαταρτικής εξέτασης.

(Χειροκροτήματα από την πτέρυγα της Νέας Δημοκρατίας)

Είναι μια κρίσιμη μέρα για να συμβεί κι αυτό, για να έχουμε λίγο διαφορετικό φως εκεί που πρέπει, που είναι όλα αυτά που συζητούμε, αντί του γεγονότος ότι στο αρχηγείο της Κυβέρνησης η Κυβέρνηση λειτουργούσε ως μεσάζων ιδιωτικής μεσιτείας. Και πώς λειτουργούσε η Κυβέρνηση;

**ΝΙΚΟΛΑΟΣ ΠΑΠΑΣ:** Ο Σαμαράς.

(Θόρυβος από την πτέρυγα της Νέας Δημοκρατίας)

**ΠΡΟΕΔΡΟΣ (Κωνσταντίνος Τασούλας):** Είναι τόσο δύσκολο να ακούτε τον ομιλητή; Κι όμως είναι πανεύκολο. Συνεχίστε.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Επικρατείας):** Εκείνη τη στιγμή, παρόντων δυο Υπουργών της Κυβερνήσεως -απ’ ό,τι συνομολογείται για πρώτη φορά, καταλήξαμε εν τέλει και ότι υπάρχει μια κοινότητα στα πραγματικά, συμφωνήσαμε τουλάχιστον ότι τα πραγματικά είναι έτσι- ο αρμόδιος Υπουργός Δικαιοσύνης και Διαφάνειας ήταν μπροστά όταν υπεγράφετο ένα συμφωνητικό μεταξύ ιδιωτών -γιατί να υπογράφεται στο Μέγαρο Μαξίμου;- το οποίο προέβλεπε το τι θα κάνει η δικαιοσύνη στα επόμενα βήματα, προεξοφλώντας αποφάσεις δικαιοσύνης!

(Χειροκροτήματα από την πτέρυγα της Νέας Δημοκρατίας)

Αυτό είναι κάτι που δικαίως προκαλεί την ελληνική κοινωνία.

Κλείνω, κύριε Πρόεδρε. Θα παρακάμψω όλα όσα ακούστηκαν και τα οποία θα κρίνει ο ελληνικός λαός. Θα παρακάμψω όσα ακούστηκαν για την περιβόητη μεσαία τάξη, που αποδίδει μομφή στη ραχοκοκαλιά της ελληνικής κοινωνίας. Εάν δεν θέλετε τη μεσαία τάξη, αποκηρύξτε τη, αλλά δεν χρειάζεται να την προσβάλλετε.

Να πω, λοιπόν, ότι μέσα σε όλα αυτά ο ίδιος ο Πρωθυπουργός είπε ότι είναι άνθρωπος της δημιουργικής αντιπολίτευσης. Η δημιουργική αντιπολίτευση περιελάμβανε τους ακόλουθους όρους με όλα τα «α» στερητικά και υπό μία έννοια αισθάνθηκα ότι ο πρωθυπουργός άνοιξε το λεξικό στο «άλφα»: αυταρχισμός, ανασφάλεια, ανοησία, ανικανότητα, αλαζονεία, ανευθυνότητα. Να σκεφθείτε, λοιπόν, και δυο ακόμα «α». Σκεφτείτε την αμετροέπεια και σκεφτείτε και την ανακυβίστηση. Εκείνα τα οποία λέγατε τότε σήμερα καλό είναι να μην τα αλλάζετε. Και όσα έχετε διαπράξει στη χώρα και για το μεταναστευτικό καλό είναι να αποτελούν αντικείμενο κριτικής, γιατί ο ελληνικός λαός δεν ξεχνά.

Και επειδή βλέπω ότι ο Αρχηγός της Αξιωματικής Αντιπολίτευσης επικαλείται τελευταίως στον λόγο τα καφενεία των συνταξιούχων, καλό θα είναι να προετοιμάζεται ενδεχομένως και για την πολιτική του σύνταξη, αν συνεχίσει αυτόν τον λαϊκίστικο πολιτικό λόγο.

(Χειροκροτήματα από τη πτέρυγα της Νέας Δημοκρατίας)

**ΠΡΟΕΔΡΟΣ (Κωνσταντίνος Τασούλας):** Θα μιλήσει εκ μέρους του ΣΥΡΙΖΑ ο Κοινοβουλευτικός Εκπρόσωπος κ. Τσακαλώτος.

**ΕΥΚΛΕΙΔΗΣ ΤΣΑΚΑΛΩΤΟΣ:** Κύριε Γεραπετρίτη, θα ήθελα να απευθυνθώ και στην ιδιότητά σας ως πανεπιστημιακού και στην ιδιότητά σας ως φιλελεύθερου -και άρα κάποιου που πιστεύει στην αξιολόγηση- και ως υπεύθυνου για το επιτελικό κράτος, που έχετε μια αυξημένη αρμοδιότητα. Και επειδή πιστεύετε στην αξιολόγηση, θα ήθελα να μου δώσετε κάποιες βαθμολογίες, ανάμεσα στο «0» και στο «10», για το πώς έχει πάει το επιτελικό κράτος μέχρι εδώ.

Πώς έχει πάει, κύριε Γεραπετρίτη, τι βαθμό δίνετε για το ποδόσφαιρο; Ήταν επιτυχία ότι δυο μέρες πριν αποφασίσει μια επιτροπή, την αλλάζετε, για να μη σέβεται κανείς το αποτέλεσμά της; Δίνετε «2», «3», «4»; Πόσο δίνετε στα «10»;

Θέλω να μου βαθμολογήσετε σε σχέση με το προσφυγικό. Πώς βαθμολογείτε; Πιο ψηλά, όταν καταργήσατε το Υπουργείο Μετανάστευσης; Πιο ψηλά, όταν αμέσως μετά το ξαναφέρατε το Υπουργείο Μετανάστευσης; Πιο ψηλά και με μεγάλο βαθμό, όταν στείλατε τα ΜΑΤ, που δεν σας το ζήτησε κανένας, ή όταν τα πήρατε πίσω; Κι αν έπρεπε να τα στείλετε τα ΜΑΤ, γιατί τώρα επιστρέφετε τα ΜΑΤ;

Θα ήθελα μια βαθμολογία για το πώς το αντιμετωπίζετε, που μας λέτε ότι με τα κλειστά κέντρα θα υπάρχει μεγαλύτερος ανθρωπισμός. Όταν βγάλατε τα ΑΜΚΑ από τα παιδάκια που δεν μπορούσαν να πάνε στον γιατρό, αυτό ήταν ανθρωπισμός; Δίνετε μεγάλη βαθμολογία σ’ αυτή την απόφαση;

(Χειροκροτήματα από την πτέρυγα του ΣΥΡΙΖΑ)

Πάμε λίγο και στα δικαιώματα, κύριε Γεραπετρίτη. Και ως φιλελεύθερο θα ήθελα να σας ρωτήσω σ’ αυτό. Σε έναν άξονα όπου στη θέση 0 είναι ο Αττίλα ο Ούνος και στη θέση 10 ο Τζον Στιούαρτ Μιλ ή ο Ρόουλς -ποιος είναι ο αγαπημένος σας φιλελεύθερος;- την πρόταση του κ. Πέτσα, ότι θέλετε τα κλειστά κέντρα, για να μην υπάρχουν ιώσεις, στον φιλελευθερισμό πού την βάζετε; Πιο κοντά στον Αττίλα τον Ούνο ή πιο κοντά στον Τζον Στιούαρτ Μιλ;

(Χειροκροτήματα από την πτέρυγα του ΣΥΡΙΖΑ)

Πάμε παρακάτω για το ασφαλιστικό. Όταν φεύγουν οι πλούσιοι -ένα επιχείρημα που έχουμε στον κ. Βρούτση και το έχουμε πει και στους συναδέλφους της Νέας Δημοκρατίας- στοιχειωδώς οικονομικά σημαίνει ότι, όταν μπορούν να φύγουν από το σύστημα οι πλούσιοι, το ασφαλιστικό σύστημα δεν είναι πια οικουμενικό, γιατί αυτοί που μένουν είναι αυτοί που το έχουν μεγαλύτερη ανάγκη και αυτοί που έχουν τη λιγότερη δύναμη να πληρώσουν για αυτό το ασφαλιστικό σύστημα και αυτοί που έχουν λιγότερη ανάγκη και μπορούν να πληρώσουν πάνε στον ιδιωτικό τομέα.

Το επιτελικό κράτος, κύριε Γεραπετρίτη, πρέπει να έχει έγνοια τη βιωσιμότητα. Όταν επιτρέπει στους πλούσιους, στους πιο πλούσιους, να φύγουν από το σύστημα, δεν εξασφαλίζει αυτή τη βιωσιμότητα.

Και μια τελευταία βαθμολόγηση θα ήθελα από εσάς για τη λογοδοσία του επιτελικού κράτους. Για δώστε μου μια βαθμολογία. Ποιος, στο τέλος, είναι υπεύθυνος σε αυτή την Κυβέρνηση; Το επιτελικό κράτος είναι κάτι ξεχωριστό και άρα, αν δεν πάει καλά, θα πέσει μόνο του; Οι Υπουργοί έχουν κάποια ευθύνη; Μπορούν να έρθουν εδώ στη Βουλή; Μπορεί ο Πρωθυπουργός να τους διώξει; Έχουν κάποια λογοδοσία ή μόνο ο Πρωθυπουργός; Πού είναι η λογοδοσία στη Βουλή;

Άκουσα το φοβερό επιχείρημα ότι ο Πρωθυπουργός δεν μπορεί να είναι εδώ, γιατί υπάρχει Υπουργικό Συμβούλιο. Δεν είναι η Βουλή το ανώτερο όργανο δημοκρατίας σε αυτή τη χώρα; Κάτι άλλο είναι; Το Υπουργικό Συμβούλιο είναι το κέντρο της δημοκρατίας; Είναι πάνω το Υπουργικό Συμβούλιο από τη Βουλή των Ελλήνων; Αυτό μάς λέτε;

**ΣΤΑΥΡΟΣ ΚΑΛΑΦΑΤΗΣ:** Δηλαδή, όποτε λειτουργεί η Βουλή δεν πρέπει να γίνεται Υπουργικό Συμβούλιο.

**ΕΥΚΛΕΙΔΗΣ ΤΣΑΚΑΛΩΤΟΣ:** Νομίζω ότι όταν είναι τόσο σημαντικό σημείο, όταν γίνονται τέτοια πράγματα, πρέπει να είναι εδώ ο Πρωθυπουργός. Εσείς θα λέγατε δέκα χιλιάδες φορές περισσότερα πράγματα, αν δεν είχε έρθει ο Αλέξης Τσίπρας.

Και τελευταία βαθμολογία. Πρέπει να ακούτε τους αντιπάλους σας. Πραγματικά, είπε ο Αλέξης Τσίπρας ότι καταγγέλλει μόνο τα ΜΑΤ; Αυτό ακούσατε; Ήσασταν εδώ και έπρεπε να το ακούσετε, γιατί εγώ άκουσα κάτι τελείως διαφορετικό, τι είπε ο Αλέξης Τσίπρας. Έκανε καταγγελία για όλη τη βία που υπήρξε στο νησί. Αλλά δεν την άρχισε κάποιος άλλος αυτή τη βία. Αυτή τη βία την προωθήσατε εσείς με τις κινήσεις σας. Δώστε μου μια βαθμολογία για το επιτελικό κράτος και τέλος πάντων ποιος έχει τη λογοδοσία, πού απευθύνεστε. Γιατί πραγματικά θέλω να ζητήσω -και αυτή είναι η τελευταία μου λέξη, κύριε Πρόεδρε- μια συγγνώμη από το γερμανικό επιτελείο στρατού, γιατί δεν θα ακούσατε την ομιλία μου χθες. Είπα ότι τέτοιο επιτελικό κράτος είχαμε να δούμε από τον Αύγουστο του 1914, όταν υποσχέθηκε το γενικό επιτελείο στρατού της Γερμανίας ότι μέχρι τα Χριστούγεννα ο Κάιζερ θα είναι στο Παρίσι και τρία χρόνια αργότερα δεν είχε πάρει τίποτα. Σε σχέση με το δικό σας επιτελικό κράτος πρέπει να ζητήσω μια βαθιά συγγνώμη για τον γερμανικό στρατό.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΟΣ (Κωνσταντίνος Τασούλας):** Πριν δώσω τον λόγο στον κύριο Υπουργό να απαντήσει, θα ήθελα να κάνω μια μικρή ανακοίνωση.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» σαράντα πέντε μαθήτριες και μαθητές και δύο συνοδοί εκπαιδευτικοί από το 6ο Γυμνάσιο Ευόσμου Θεσσαλονίκης.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Παρακαλώ, ο Υπουργός Επικρατείας κ. Γεραπετρίτης έχει τον λόγο εκ μέρους της Κυβερνήσεως για να απαντήσει.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Επικρατείας):** Κύριε Πρόεδρε, κατ’ αρχάς να ευχαριστήσω, διότι είναι πάντοτε μεγάλη χαρά και τιμή να συνδιαλέγομαι με τον κ. Τσακαλώτο, που έχει ένα πολύ υψηλό επίπεδο λόγου.

Να επισημάνω επί της αρχής σε πραγματικό επίπεδο ότι τα Σώματα Ασφαλείας δεν απεσύρθησαν από τα νησιά, ολοκληρώθηκε το έργο τους.

(Γέλωτες στην Αίθουσα)

**ΠΡΟΕΔΡΟΣ (Κωνσταντίνος Τασούλας):** Είναι τελικά τόσο δύσκολο να παρακολουθήσουμε την Κυβέρνηση να απαντάει; Ελάτε, ελάτε.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Επικρατείας):** Αυτό το οποίο συμβαίνει είναι ότι τα Σώματα Ασφαλείας ενίσχυσαν τις Ένοπλες Δυνάμεις, οι οποίες ουσιαστικά μπήκαν για να κάνουν τις πρώτες ισοπεδώσεις, για να μπορεί να έρθει ο ανάδοχος και να κατασκευάσει ουσιαστικά το έργο. Συνεπώς η πρώτη φάση του έργου ολοκληρώθηκε σύμφωνα με τον σχεδιασμό. Και χαίρομαι για το γεγονός ότι προκαλείται τέτοιος γέλωτας σε τέτοια σοβαρά θέματα.

Να επισημάνω για το επιτελικό κράτος, κύριε Τσακαλώτο. Προφανώς έχουμε μια άλλη αντίληψη, διότι ακούω πολύ συχνά -ξέρετε, παρακολουθώ τα στατιστικά δεδομένα της Βουλής και άκουσα και με προσοχή την ομιλία σας χθες- να επικαλείται η Αντιπολίτευση διαρκώς το επιτελικό κράτος. Ξέρετε, το επιτελικό κράτος είναι διαδικασίες, process, για να το κατανοήσουμε λίγο καλύτερα, δεν είναι η ουσία των πολιτικών -το λέω για τον κ. Τσακαλώτο-, δεν είναι η ουσία της πολιτικής. Το αν στην πραγματικότητα επιλέγουμε ένα σημείο για την κατασκευή της δομής αντί για άλλο σημείο και αυτό αποδειχθεί λάθος, συμβαίνει να λαμβάνονται και λάθος αποφάσεις, δεν είναι θέμα του επιτελικού κράτους. Το επιτελικό κράτος εκείνο το οποίο πράττει είναι να φτιάχνει τις δομές και τις διαδικασίες για να λαμβάνονται οι ορθές αποφάσεις.

Άρα, υπό αυτή την έννοια και μιας και με προκαλέσατε και είναι χαρά μου να απαντώ για το επιτελικό κράτος, να σας πω ακριβώς τι έχει συμβεί με το επιτελικό κράτος και θα αξιολογήσουμε τη βαθμολογία του μετά. Επιτελικό κράτος, κύριε Τσακαλώτο: Γίνονται Υπουργικά Συμβούλια. Ξεκινάμε από αυτό.

(Χειροκροτήματα από την πτέρυγα της Νέας Δημοκρατίας)

Και αν θεωρείτε ότι, επειδή ήρθε ο Αρχηγός της Αξιωματικής Αντιπολιτεύσεως να μιλήσει την ώρα που έχει προγραμματιστεί το Υπουργικό Συμβούλιο και θα έπρεπε να μεταθέσουμε το Υπουργικό για να είμαστε όλοι εδώ να ακούσουμε τον Αρχηγό της Αξιωματικής Αντιπολίτευσης στα στερητικά του «α», τότε θα μου επιτρέψετε να πω ότι καλώς το Υπουργικό Συμβούλιο έλαβε χώρα και καλώς αυτή τη στιγμή λαμβάνονται αποφάσεις.

Κύριε Τσακαλώτο, εσείς κατ’ εξοχήν είστε αυτού του μοντέλου το οποίο ονομάζουμε «μοντέλο του Γουέστμινστερ». Ξέρετε τι σημαίνει Υπουργικό Συμβούλιο; Το Υπουργικό Συμβούλιο είναι ο παραγωγός των δημοσίων πολιτικών. Μου είπατε για ευθύνη. Η ευθύνη κατά το Σύνταγμα ανήκει συλλογικά στο Υπουργικό Συμβούλιο. Φαντάζομαι ότι δεν είναι από τα πρώτα πράγματα τα οποία γνωρίζετε, όπως κι εγώ δεν γνωρίζω τους αλγορίθμους των οικονομικών. Αλλά το Υπουργικό Συμβούλιο είναι συλλογικά υπεύθυνο. Αυτό, λοιπόν, το οποίο κάνουμε είναι στην πραγματικότητα να αποκαθιστούμε τους θεσμούς στο συνταγματικό τους νόημα, εκείνο που εξέλιπε στην Ελλάδα της Μεταπολίτευσης.

Και μιας που μου το αναφέρετε για το τι έχει συμβεί με το επιτελικό κράτος, ήδη, κύριε Τσακαλώτο, η Ελλάδα μέσω των διατάξεων του νόμου για το επιτελικό κράτος έχει εναρμονιστεί με τα προηγμένα διοικητικά συστήματα του κόσμου ως δεν είχε συμβεί διακόσια χρόνια. Για πρώτη φορά στην Ελλάδα το σύνολο των ατομικών διοικητικών πράξεων παράγεται από δημοσίους λειτουργούς και όχι από πολιτικά πρόσωπα. Αυτό ξέρετε τι σημαίνει; Σημαίνει περιορισμός της γραφειοκρατίας κατά 80%, περιορισμός των εστιών διαφθοράς, διότι πλέον τις άδειες, τις συμβάσεις, τα δημοσιοϋπαλληλικά δεν τα ελέγχει ο Υπουργός, αλλά τα ελέγχει η μόνιμη δημόσια διοίκηση, η προερχόμενη από το ΑΣΕΠ, η συνεχής, που δεν διακόπτει τη ροή της με τις εκλογές. Γινόμαστε ένα προηγμένο διοικητικό σύστημα, κύριε Τσακαλώτο.

Και να σας πω και κάτι; Εάν αυτά τα αντιλαμβάνεστε ως μικρά, μπορώ να σας παραπέμψω στη βιβλιογραφία, γιατί γνωρίζω ότι διαβάζετε πολύ. Και σε ό,τι αφορά το κομμάτι της βαθμολογίας, εγώ δεν θα αναφέρω κάποιους από τους δικούς σας, θα αναφέρω τον Μαξ Βέμπερ, διότι αυτό το οποίο προσπαθούμε να εισαγάγουμε είναι ο ορθός λόγος στη διαδικασία λήψης των αποφάσεων, ο ορθός λόγος ο οποίος εξέλιπε για πολλά χρόνια από τη Βουλή και από την κυβέρνηση.

Και εν τέλει, γιατί αυτό έχει την αξία και όχι η βαθμολογία την οποία βάζω εγώ στον εαυτό μου, δέχομαι και ακούω τη βαθμολογία που μου βάζετε εσείς, αλλά πάνω απ’ όλα δέχομαι τη βαθμολογία που μας βάζει ο ελληνικός λαός, κύριε Τσακαλώτο.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΟΣ (Κωνσταντίνος Τασούλας):** Έχει ζητήσει τον λόγο, όπως δικαιούται από τον Κανονισμό, ο τέως Πρόεδρος της Βουλής.

Κύριε Πρόεδρε, ζήτησε για δύο λεπτά ο κ. Λοβέρδος ως Κοινοβουλευτικός Εκπρόσωπος.

**ΝΙΚΟΛΑΟΣ ΒΟΥΤΣΗΣ:** Δεν έχω πρόβλημα, κύριε Πρόεδρε.

**ΠΡΟΕΔΡΟΣ (Κωνσταντίνος Τασούλας):** Να πάρει τον λόγο ο κ. Λοβέρδος και αμέσως μετά ο κ. Βούτσης.

Ορίστε, κύριε Λοβέρδο, έχετε τον λόγο.

**ΑΝΔΡΕΑΣ ΛΟΒΕΡΔΟΣ:** Το βασικό θέμα που προκάλεσε τη συζήτηση αυτή ανάμεσα στον Πρωθυπουργό, στον Υπουργό Επικρατείας και στον Κοινοβουλευτικό Εκπρόσωπο της Αξιωματικής Αντιπολίτευσης ήταν, όπως όλοι ακούσαμε, το προσφυγικό - μεταναστευτικό και τα θέματα της ασφάλειας. Για το θέμα αυτό έκανα μια τοποθέτηση με την ευκαιρία που μου έδωσε ο κ. Τσακαλώτος προχθές και είπα τις βασικές θέσεις που εκφράζει το Κίνημα Αλλαγής για όλη αυτή την κατάσταση που έχει δημιουργηθεί τα τελευταία χρόνια, αλλά και τους τελευταίους οκτώ μήνες.

Κύριε Υπουργέ, όπως και να το κάνετε, η εικόνα της απόβασης των ΜΑΤ και της μετά από δύο μέρες απόσυρσής τους δείχνει ότι «τα έχετε κάνει θάλασσα». Πραγματικά «τα έχετε κάνει θάλασσα». Η αυτοκριτική, όπως την κάνατε για την κατάργηση του Υπουργείου Μετανάστευσης, που ήταν πραγματικό λάθος, δεν είναι κακό πράγμα. Με το να λέτε ότι επιτέλεσαν τον ρόλο τους και αποχωρούν προκαλέσατε το γέλιο της Βουλής. «Τα έχετε κάνει θάλασσα». Πιαστήκατε απροετοίμαστοι και τώρα δεν έχουμε καταλάβει ποιο ακριβώς είναι το σχέδιό σας.

Εν τούτοις όμως, εμείς κρατάμε μια άλλη στάση από τη στάση της Αξιωματικής Αντιπολίτευσης. Προσπαθούμε να στηρίξουμε τη χώρα μας που αντιμετωπίζει ένα πρόβλημα που μεταβάλλει τους πολιτικούς συσχετισμούς στα πολιτικά συστήματα όλων των κρατών μελών της Ευρωπαϊκής Ένωσης σιγά-σιγά και που πρέπει ο ελληνικός λαός να καταλάβει ότι το πολιτικό του σύστημα με τον παρόντα συσχετισμό του, με τον χθεσινό και με τον αυριανό, καταλαβαίνει τι απασχολεί τον ελληνικό λαό και στέκεται δίπλα του.

Όμως γι’ αυτά και η Πρόεδρός μας έχει κάνει σχετικές παρεμβάσεις και σήμερα έκανε ειδική αναφορά. Δεν θα έπαιρνα τον λόγο. Έχω καλυφθεί από την αναφορά της. Παίρνω τον λόγο, όμως, για τον τρόπο με τον οποίο αντιμετωπίζετε την κριτική για το επιτελικό κράτος. Την αντιμετωπίζετε απευθυνόμενος σε ανθρώπους που δεν ξέρουν. Έτσι νομίζετε. Σας έχω πει όμως και άλλη φορά εδώ -και όταν φέρατε το σχέδιο νόμου και είχα την τιμή να εκφράσω την παράταξή μας, αλλά και σε άλλες ευκαιρίες- ότι το επιτελικό κράτος, όπως το δομήσατε, το πολυπρόσωπο αυτό, το πολυπαραγοντικό είναι μια πρόσθεση περαιτέρω γραφειοκρατίας, που προσθέτει πρόβλημα και δεν αφαιρεί.

Μην επικαλείσθε ότι το Υπουργικό Συμβούλιο λειτουργεί συλλογικά για πρώτη φορά. Πράγματι Πρωθυπουργοί με μεγάλο κύρος στα κόμματά τους και στο πολιτικό σύστημα το είχαν καταργήσει επί δεκαπέντε και πλέον χρόνια. Αλλά για πολλές περιπτώσεις Πρωθυπουργών που έχω υπ’ όψιν μου και από προσωπική εμπειρία και από την παρατήρηση των θεσμών μέσα από τη Βουλή, μπορώ να σας διαβεβαιώσω ότι το πρόβλημα που δημιουργήθηκε από τους πολιτικούς εκείνους ηγέτες, που δεν υπήρχε αντίρρηση στον λόγο τους, ξεπεράστηκε και έχει πολλά χρόνια που έχει ξεπεραστεί.

Για να επιτύχετε τη συλλογική λειτουργία της Κυβέρνησης, δεν είχατε λόγο να κάνετε την περαιτέρω, όπως λέτε, να κάνετε μια επιπλέον γραφειοκρατική δομή, που ταλαιπωρεί την κοινωνία και που εμφανίζει, πέραν των όσων γραφειοκρατικών προβλημάτων έχουν προκύψει, και μια κυβέρνηση χωρίς Υπουργούς, μια κυβέρνηση με έναν Πρωθυπουργό με δύο-τρεις Υπουργούς-κλειδί και τίποτε άλλο.

Σας παρακαλώ πολύ, όταν μιλάμε για το επιτελικό κράτος, τουλάχιστον όσοι έχουν το θάρρος να αρθρώνουν λόγο να ξέρουν ότι δεν απευθύνονται ούτε σε άσχετους ούτε σε λωτοφάγους. Η κριτική είναι αντικείμενο της Βουλής και πρέπει να τη δέχεστε.

**ΚΛΕΩΝ ΓΡΗΓΟΡΙΑΔΗΣ:** Κύριε Πρόεδρε, θα ήθελα τον λόγο.

**ΚΩΝΣΤΑΝΤΙΝΟΣ ΧΗΤΑΣ:** Κι εγώ, κύριε Πρόεδρε.

**ΠΡΟΕΔΡΟΣ (Κωνσταντίνος Τασούλας):** Κύριε Γρηγοριάδη, έχω δώσει τον λόγο ήδη στον κύριο Πρόεδρο και με παραχώρησή του μίλησε ο κ. Λοβέρδος. Θα μιλήσετε αμέσως μετά τον κ. Βούτση. Και εσείς, κύριε Χήτα.

Ευχαριστώ για την κατανόηση.

Τον λόγο έχει ο κ. Βούτσης, τέως Πρόεδρος της Βουλής.

**ΝΙΚΟΛΑΟΣ ΒΟΥΤΣΗΣ:** Κύριε Πρόεδρε, κυρίες και κύριοι συνάδελφοι, επί δύο μέρες γίνεται συζήτηση μέσα στη Βουλή από πολλούς συναδέλφους όλων των παρατάξεων για τα γεγονότα τα οποία γίνανε στα νησιά μας και μάλιστα σήμερα υπήρξε και τοποθέτηση ενός πολιτικού Αρχηγού με τη γνωστή -και έχει κάθε δικαίωμα- ρητορική του, του κ. Βελόπουλου, η οποία στρεφόταν ευθέως και κατά της Κυβέρνησης, των πολιτικών της, από μια σκοπιά η οποία βεβαίως δεν είναι η σκοπιά της Αριστεράς.

Δεν αισθανθήκατε την ανάγκη όλες αυτές τις μέρες, τις τρεις μέρες που μιλάμε, παρουσίας και μιας αντιπαράθεσης και μιας δικαιολόγησης, σε σχέση με τα ζητήματα αυτά και που από όλες τις πλευρές της Βουλής έρχονταν τα βέλη προς εσάς. Και δεν αισθανθήκατε την ανάγκη ούτε το πρωί, που δεν υπήρχε κανένα Υπουργικό Συμβούλιο, ούτε εσείς ούτε ο Πρωθυπουργός, παρόντος του κ. Τσίπρα, ούτε -να τους πάρω στη σειρά- ο κ. Στεφανής, ο κ. Κουμουτσάκος, ο κ. Μηταράκης, ο κ. Χρυσοχοΐδης.

Και ιδιαίτερα -και το τονίζω αυτό- δεν αισθανθήκατε καμμία ανάγκη να απαντήσετε στη ρητορική, η οποία είναι από μία άλλη πλευρά, από μία ακροδεξιά πλευρά και που σας εγκαλεί μονίμως και καθημερινά για το ότι δεν είστε τόσο σκληροί, κατά τη γνώμη τους, όσο πρέπει. Και σήμερα ακούσαμε, πέρα από τα νησιά, να νοικιάσετε και πλοία και να τους βάλετε μέσα. Καμμία ανάγκη δεν αισθανθήκατε.

Άρα, λοιπόν, μη μένετε στο τυπικό, ότι ενδεχομένως υπήρχε ένα δίωρο Υπουργικό Συμβούλιο μέσα στο σημερινό πρωινό ή κάτι άλλο. Πρόκειται για κρύψιμο. Κρύβεστε ακριβώς μπροστά στο μέγεθος της τεράστιας ευθύνης, την οποία αντιλαμβάνεστε. Δεν αποδέχεστε το χάος, το οποίο έχει δημιουργηθεί και την επικινδυνότητα -ακούστηκε λίγες φορές μέσα σε αυτή την Αίθουσα η λέξη «εμφύλιος και καλά κάνει και ακούγεται πολύ λίγες φορές- στα όρια εμφύλιων διαμαχών. Αυτό είναι το ζήτημα.

Αντιλαμβάνεστε ότι έχει μπλοκάρει εντελώς το σχέδιό σας. Αντιλαμβάνεστε ότι προβήκατε ουσιαστικά -δεν ήταν βοήθεια για τον στρατό και τα μηχανήματα- σε μία απόβαση, σε μία ισχυρή δύναμη, σε μία ισχυρή πυγμή, σε μία καταστολή εναντίον πραγματικών διαμαρτυριών που υπήρξαν από τους νησιώτες, οι οποίοι, απ’ ό,τι είδα τα νούμερα σήμερα, φιλοξενούν ήδη σαράντα δύο χιλιάδες πρόσφυγες και μετανάστες. Περί αυτού πρόκειται.

Γιατί συμβαίνει αυτό, λοιπόν; Και μάλιστα, είπατε πως δεν εκτέθηκε από τον κ. Τσίπρα το αντισχέδιο, η εναλλακτική. Θα σας απαντήσω ευθύτατα, διότι ίσως δεν ακούσατε ή σας απασχολούσαν κάποιοι συνάδελφοι.

Γιατί το κάνετε; Διότι εφαρμόζετε ανομολόγητα -ανομολόγητα και στο εσωτερικό και στη διεθνή κοινή γνώμη και στους συμμάχους μας, με τους οποίους συνυπάρχουμε στο πλαίσιο της Ευρωπαϊκής Ένωσης- βήμα-βήμα τη λογική και τη στρατηγική μιας απάνθρωπης αποτροπής, με όλα τα μέσα με τα οποία μπορείτε να δώσετε σήματα, κατά τη γνώμη σας, για να μην υπάρξει περαιτέρω αύξηση των ροών, επί ποινή και επί θυσία και των ίδιων των ανθρώπων που έχουν σωρευτεί -ψυχές και σώματα- εδώ και έρχονται κατατρεγμένοι από βομβαρδισμούς και από αιτίες για τις οποίες κάνεις εδώ δεν αισθάνεται συνυπεύθυνος.

Αυτό το είχα αισθανθεί και στην Ευρώπη. Όταν γίνεται αυτή η συζήτηση, θεωρούμε ότι στις αποσταθεροποιημένες περιοχές μας, από όπου παράγονται αυτές οι ροές, συμβαίνουν κάποια πράγματα που έχουν έρθει από Θεού. Δεν έχει καμμία ευθύνη η Ευρώπη; Δεν έχει καμμία ευθύνη ο αναπτυγμένος κόσμος; Δεν έχουν καμμία ευθύνη οι εταιρείες οπλικών συστημάτων; Δεν έχουν καμμία ευθύνη όσοι κάνουν και αναπαράγουν πολέμους; Τίποτα. Λες και τους συμβαίνουν διάφορα πράγματα και έρχονται εδώ.

Έχετε, λοιπόν, αυτή τη στρατηγική της αποτροπής και, μάλιστα, για κλειστά κέντρα. Και αυτό το ξέρετε πολύ καλά. Ο Αντιπρόεδρος της Κυβερνήσεως, από το πρωί μέχρι το βράδυ, όσες ώρες είναι, σε όποια μέσα ενημέρωσης προπαγανδίζει ευθύτατα τα κλειστά και φυλαγμένα -λέει- και το βράδυ κέντρα. Και να κλειδώνουν και το μεσημέρι κ.τ.λ.. Για κλειστά κέντρα έχετε αυτή τη στρατηγική. Δεν τη λέτε στον κ. Γκράντι, στον Ύπατο Αρμοστή. Δεν είναι στην επίσημη ρητορική σας, από την άλλη. Ταυτόχρονα, χαϊδεύετε όλες τις αντιλήψεις τις ακροδεξιές, τις οποίες χαϊδέψατε και προεκλογικά.

Σας το είπαμε ευθύτατα. Σας το είπαμε εκατό φορές. Φτιάξατε τέρατα. Αναφέρομαι σε τερατώδεις πολιτικές. Δεν αναφέρομαι για πρόσωπα. Φτιάξατε τέρατα μέσα στις κοινωνίες προεκλογικά. Μιζάρατε στη Συμφωνία των Πρεσπών, στο προσφυγικό, στο μεταναστευτικό επί τέσσερα χρόνια. Αυτά τώρα δεν μπορείτε να τα αντιμετωπίσετε. Έχουμε πλήρη γνώση νομό με νομό και περιφέρεια με περιφέρεια, ποιος ήταν ο σχεδιασμός σας -που τον παρουσιάσατε και στους Ευρωπαίους- για το 1% του πληθυσμού κατά νομό και για το ποια θα είναι, όπως τα πρώην στρατόπεδα του Στρατού, το Πρόγραμμα «ΕΣΤΙΑ», οι κατασκηνώσεις κ.τ.λ., μέσα στα οποία θα γινόταν η φιλοξενία και η μετακίνηση στον ηπειρωτικό κορμό. Και απλώς, δεν παίρνετε το πολιτικό κόστος να το κάνετε αυτό.

Και κάνατε και το άλλο, το οποίο είπε ο Αλέξης Τσίπρας: Επιλέξατε μία περιφέρεια και λέτε: «Καλύτερα να έχουμε μια περιφέρεια και να τη χάσουμε και να συμβεί το οτιδήποτε με τους κατοίκους», δηλαδή τα νησιά του βορειοανατολικού Αιγαίου, τα σύνορά μας. Επιλέξατε εν ψυχρώ αυτή την περιφέρεια και τους κατοίκους της να υποστούν ό,τι υφίστανται, για να μην έρθετε σε σύγκρουση και να μην έχετε το ελάχιστο κόστος με τα τέρατα που δημιουργήσατε, που ενθαρρύνατε, που χαϊδέψατε επί τόσα χρόνια.

(Χειροκροτήματα από την πτέρυγα του ΣΥΡΙΖΑ)

Ακόμα, ακούστηκε χθες και το φοβερό εναντίον του Προγράμματος «ΕΣΤΙΑ», ότι είναι πολύ ακριβό και, παρ’ ότι το πληρώνουν -λέει- οι ξένοι, δεν ξέρουμε πόσο θα συνεχίσουν να πληρώνουν. Μιλάνε δηλαδή για τα ξενοδοχεία, τις ξενοδοχειακές μονάδες και ό,τι έγινε μετά από συζήτηση με τις τοπικές κοινωνίες, ένα ζήτημα για το οποίο από την πρώτη στιγμή, εδώ και επτά μήνες, σε όλα τα επίπεδα μέσα στη Βουλή έχουμε δηλώσει -και κάποια άλλα κόμματα και της Αριστεράς και το Κίνημα Αλλαγής- την πλήρη συμπαράστασή μας για έναν ουσιαστικό διάλογο με τις τοπικές κοινωνίες, ώστε να υπάρξει αυτή η μετεγκατάσταση στον ηπειρωτικό κορμό.

Αντεπιχείρημα από την πλευρά σας: «Μα, η δήλωση Ευρωπαϊκής Ένωσης και Τουρκίας δεν επιτρέπει κάτι τέτοιο, διότι θα βάλει αυτούς τους ανθρώπους στο status μη επιστροφής.».

Με συγχωρείτε, δεν καταλάβατε -ξέρετε πάρα πολύ καλά εσείς- τι γινόταν τεσσεράμισι χρόνια ή δεν το ξέρουν οι Ευρωπαίοι; Για αυτό το άκρως προβληματικό άρθρο αυτής της συμφωνίας δεν ξέρουν πάρα πολύ καλά ότι, εφόσον έχουν προχωρήσει ή έχουν ανεχθεί το κλείσιμο των συνόρων της χώρας, δεν είναι παρά μία στρόφιγγα και με την έννοια του ανθρωπισμού και με την έννοια της διεκπεραίωσης της υπόλοιπης δήλωσης; Νομίζετε ότι δεν τα ξέρουν και ότι μας έχουν καταδικάσει; Δείτε την επίσημη άποψη του Ύπατου Αρμοστή του ΟΗΕ πριν από τρεις μέρες που σας καλεί άμεσα για είκοσι χιλιάδες να απεγκλωβιστούν από τα νησιά και να αποφορτιστούν τα νησιά και να περάσουν στον ηπειρωτικό κορμό. Έχετε πιστοποιητικό της Ευρωπαϊκής Ένωσης και του ΟΗΕ. Σε ποιους τα λέτε αυτά; Ξέρετε πόσο έχουμε -όπως ήμασταν απολύτως υποχρεωμένοι- ασχοληθεί με αυτή την υπόθεση όλα αυτά τα χρόνια;

Και κάνω εδώ και μία παρένθεση για κάτι που είπε ο κ. Λοβέρδος.

Αυτά, το ποιος υποστηρίζει την πατρίδα και το ότι στηρίζουμε τη χώρα μας και η διαφορά με αυτά που είπε ο Τσακαλώτος, όχι σε εμάς, φίλοι του Κινήματος Αλλαγής. Διότι στηρίξαμε τη χώρα σε αυτό το μείζον ζήτημα, στο οποίο η Ευρωπαϊκή Ένωση έχει τεράστιες ευθύνες. Και τις ξέρετε πάρα πολύ καλά. Δεν είναι μόνο για το Δουβλίνο. Είναι και για τη μη ανάληψη του μερίσματος ευθύνης κατά χώρα για τη συμφωνία, η οποία έχει υπάρξει και για χίλια δυο άλλα πράγματα.

Μέσα σε ένα τέτοιο πλαίσιο, στηρίξαμε τη χώρα σε συνθήκες κρίσης, με μνημόνια και βγήκαμε αλώβητοι με βάση τη στήριξη που υπήρξε, την κατανόηση της ελληνικής κοινωνίας. Ήμασταν με την κοινωνία μαζί, με σχέδιο αποτελεσματικό, με προσπάθειες τις οποίες κάναμε μήνα με τον μήνα και σε ένα πρόβλημα που δεν δημιουργήσαμε εμείς.

Διότι πλέον όλη η ελληνική κοινωνία ξέρει πάρα πολύ καλά ότι οι πομφόλυγες που λέγονταν προ τετραετίας, πενταετίας δεν έχουν καμμία σχέση με την πραγματικότητα, όπως το «ανοίξαμε και ελάτε», ότι λιάζονται κ.τ.λ.. Διότι δεν έχετε ξεχάσει, εσείς τουλάχιστον, κύριε Γεραπετρίτη -οι τέσσερις Υπουργοί που λείπουν, οι αρμόδιοι ίσως να το έχουν ξεχάσει- ότι μόλις είχε πέσει το Κομπάνι και μόλις είχαν ξεκινήσει οι ροές η Τουρκία είχε τρία οκτακόσια.

Και άνοιξε τις στρόφιγγες και υπήρξαν οι γεωπολιτικές εξελίξεις και οι εξελίξεις με τους πολέμους στην περιοχή, που εξώθησαν αυτούς τους ανθρώπους με τα παιδιά στην αγκαλιά να περάσουν. Και βρήκαν μια ελληνική κοινωνία με την έμπνευση, με τη στήριξη στην ελληνική κοινωνία από αριστερούς, δεξιούς, κεντρώους, αλλά με την έμπνευση και τη στήριξη της τότε και επί τεσσεράμισι χρόνια κυβέρνησης που στήριξε τη χώρα.

(Χειροκροτήματα από την πτέρυγα του ΣΥΡΙΖΑ)

Γι’ αυτό ο κ. Λοβέρδος να είναι πολύ προσεκτικός, όπως και άλλοι φίλοι από το δικό σας κόμμα, από την Ελληνική Λύση. Μαθήματα πατριωτισμού σε σχέση με την ελευθερία και την πατρίδα η Αριστερά δεν μπορεί να δεχθεί, διότι στο όνομα της ελευθερίας, δυστυχώς, χιλιάδες άνθρωποι έχουν στηθεί μέχρι και στα αποσπάσματα για την πατρίδα.

(Χειροκροτήματα από την πτέρυγα του ΣΥΡΙΖΑ)

Και σε όλους τους πατριωτικούς αγώνες, είτε είχαν σχέση με εξωτερικές επιβουλές είτε είχαν σχέση με υπονομευτές του Συντάγματός μας και εφαρμογή του «1-1-4» τότε, η Αριστερά ήταν και είναι στην πρώτη γραμμή. Παρακαλώ, όχι μαθήματα πάνω σε αυτό το ζήτημα!

(Χειροκροτήματα από την πτέρυγα του ΣΥΡΙΖΑ)

Ο πρώην Πρωθυπουργός, που τον λέτε συνεχώς Πρωθυπουργό -και ο μελλοντικός, θα έλεγα εγώ, αλλά δεν είμαστε τώρα για αυτά-, ο κ. Τσίπρας, σας ανέλυσε πλήρως δημοσίως, πριν έρθει εδώ, με χθεσινή δήλωση τα συμπεφωνημένα όρια και με τους εταίρους στη βάση των οποίων θα μπορούσε και θα πρέπει να γίνει ένα εθνικό σχέδιο με συνεργασία των πολιτικών δυνάμεων, για να μπορεί να υπάρξει η άμεση αποφόρτιση και ο απεγκλωβισμός από τα νησιά και να δοθούν λύσεις στη χώρα.

Έκανε δημόσια δήλωση χθες, δημόσια πρόσκληση προς τον κ. Μητσοτάκη. Δεν υπήρξε καμμία απάντηση και εσείς ξεκινήσατε σήμερα την απάντησή σας, λέγοντας τι να κάνουμε. Όμως δεν το είπε ο Αρχηγός Αξιωματικής Αντιπολίτευσης. Σας το έχουν πει όλοι οι διεθνείς οργανισμοί, όλοι αυτοί που έχουμε υπογράψει διεθνείς συνθήκες, όλοι οι οποίοι έχουν την ευθύνη για τη Γενεύη, όλοι αυτοί που έχουν συνομολογήσει το Τουρκία - Ευρωπαϊκή Ένωση, όλες οι εσωτερικές αποφάσεις του ΕΔΔΑ, δείτε την ανακοίνωση των δικαιωμάτων κ.λπ., όλοι οι φορείς που ξέρουν τι τους γίνεται και όλες οι πολιτικές δυνάμεις και εσείς ομολογημένα στα χαρτιά σας.

Εσείς της Ελληνικής Λύσης, δείτε τις προγραμματικές δηλώσεις του Πρωθυπουργού, που ανοίξατε το θέμα και της κοινωνικής ενσωμάτωσης, για το οποίο είχατε το πρωί τα προβλήματα στη σχέση με την έκθεση του δημογραφικού του 1992. Το ζήτημα του τι πρέπει να γίνει το γνωρίζετε άριστα και πήρατε τη στρατηγική απόφαση να μη γίνει αυτό.

Σας πρότεινε, λοιπόν, ο Αλέξης Τσίπρας να βγάλετε τα ΜΑΤ, να αποφορτίσετε τα νησιά, να πάμε σε μια συμφωνημένη λύση και βοήθεια, σε συνεννόηση με τις τοπικές κοινωνίες και με κάθε κοινωνία για το πόσο μπορεί να αντέξει, για να έχουμε ύστερα και τα κουράγια να πάμε στην Ευρώπη και να πούμε κάθε χώρα πόσο μπορεί να αντέξει, κοινωνικά, οικονομικά, πληθυσμιακά.

Έχουν υπογράψει τη συμφωνία, αλλά δεν την τηρούν, κύριε Γεραπετρίτη. Δεν τηρείται η συμφωνία του επιμερισμού και της ανάληψης του μερίσματος από τις χώρες της Ευρωπαϊκής Ένωσης, με ελάχιστες εξαιρέσεις. Τι κάνουμε επ’ αυτού; Αυτό είναι ένα άκρως εθνικό ζήτημα, που θέλει πολιτική και στρατηγική εκ μέρους όλων μας.

Άρα, λοιπόν, η πρόταση επαναλήφθηκε σήμερα από δω με τον πιο επίσημο τρόπο από τον Πρόεδρο του ΣΥΡΙΖΑ, με απόντες όσους ήταν να το ακούσουν, αλλά με παρόντες εσάς, που έχετε μια πρώτη ευθύνη, ας πούμε, για τις σχέσεις μέσα στο Υπουργικό Συμβούλιο. Κι εσείς σηκώνεστε και λέτε ότι δεν ακούσαμε τι έπρεπε να κάνουμε. Το ξέρετε σε λεπτομέρειες για το τι έπρεπε να κάνουμε. Περί αυτού πρόκειται.

Είπε ο κ. Τσακαλώτος προηγούμενα, σε σχέση με το αν υπήρξε καταδίκη των γεγονότων, των βιαιοτήτων, για τα Σώματα Ασφαλείας κ.λπ.. Και χθες, αλλά και σήμερα εδώ, από Βήματος, συμπεριληπτικά -απολύτως δείτε τα Πρακτικά, παρακαλώ πολύ- ο Αρχηγός της Αξιωματικής Αντιπολίτευσης ήταν σαφέστατος. Αναφέρθηκε μέχρι και στο επιμέρους αλλά σοβαρό επεισόδιο του ότι μπήκαν άνθρωποι μέσα το ξενοδοχείο των ανθρώπων, ας πούμε, το βράδυ και γίνανε προπηλακισμοί. Αναφέρθηκε από Βήματος της Βουλής.

Εντάξει, δεν έρχεστε, δεν έρχονται, αλλά το να μην παρακολουθείτε κιόλας και να δημιουργούμε εντυπώσεις, δεν είναι σωστό.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε, και με συγχωρείτε.

Επαναλαμβάνω το εξής: Είναι μείζον θέμα κι έρχεται από το μέλλον. Καταλάβετέ το. Δεν είναι μόνο οι πόλεμοι τους οποίους ανεχόμαστε ή για τους οποίους η Ευρώπη είναι σε πλήρη απάθεια και αδυναμία να έχει έναν ρόλο φιλειρηνικό στην περιοχή της, που διαμορφώνεται η αποσταθεροποίηση και παρακολουθεί όλες τις εξελίξεις.

Αλλά έρχεται και από το κλίμα και το ξέρετε πολύ καλά. Σε συνθήκες θερμοπληξίας θα υπάρχουν 48 με 52 βαθμούς Κελσίου μετά από είκοσι πέντε χρόνια στη Μέση Ανατολή, όχι στην υποσαχάρια Αφρική. Θα υπάρξουν ροές εκατομμυρίων. Είναι μείζον θέμα ευρωπαϊκό, διεθνές, ανθρώπινο και κοινωνικό και βεβαίως εθνικό. Είναι δικό μας θέμα.

Άνοιξε τους ορίζοντές σας. Είναι αδιανόητο. Όταν πρωτομπήκα εγώ στη Βουλή εδώ, το 2012, και άκουσα το φοβερό σχέδιο του κ. Σαμαρά για να γίνει ένα τοίχος του Νότου, μια συμμαχία του Νότου, που θα παίρνει λεφτά από τον Βορρά για την αποτροπή αυτών των ροών. Θα ήταν ένα απίστευτο πράγμα, ένα τέρας. Αναλύθηκε και οκτώ χρόνια μετά από την εμπειρία που έχει η χώρα σε αυτό το ζήτημα, ξαναγυρνάμε κρυπτόμενοι ανομολόγητα στην ίδια άθλια, απάνθρωπη στρατηγική.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΟΣ (Κωνσταντίνος Τασούλας):** Έχει ζητήσει τον λόγο ο κ. Γρηγοριάδης για λίγα λεπτά και μετά ο κ. Χήτας, ως Κοινοβουλευτικοί Εκπρόσωποι των παρατάξεών τους, και μετά θα μπούμε στη ροή της συζητήσεως.

**ΚΛΕΩΝ ΓΡΗΓΟΡΙΑΔΗΣ:** Σας ευχαριστώ πολύ, κύριε Πρόεδρε. Δεν θα κουράσω το Σώμα, όπως δεν συνηθίζω να το κουράζω.

Κύριε Πρόεδρε, εμείς στο ΜέΡΑ25 θεωρούμε ότι όταν στην πολιτική, ή αν προτιμάτε στην άσκηση της διοίκησης, κάνουμε ένα πολύ χοντρό λάθος. Η καλύτερη επιλογή είναι να το παραδεχόμαστε και να ζητούμε ευγενικά συγγνώμη. Είναι η καλύτερη επιλογή, τόσο γι’ αυτούς που έθιξαν το λάθος μας όσο και για εμάς τους ίδιους.

Το λέω αυτό, γιατί έκπληκτος το πρωί διάβασα και θεώρησα ότι πρόκειται για «καραμπινάτο», με συγχωρείτε για την αγοραία έκφραση, επικοινωνιακό λάθος της Κυβέρνησης ότι τα ΜΑΤ αποχώρησαν από τη Λέσβο και τη Χίο, αφού ολοκλήρωσαν το έργο τους. Σκέφτηκα πως λάθη γίνονται, αλλά όταν άκουσα Υπουργό να το επαναλαμβάνει πριν από δέκα λεπτά, εδώ μέσα στην Αίθουσα, θα πρέπει να αναλογιστεί κανείς ποιο ακριβώς είναι το έργο που επιτέλεσαν και ολοκλήρωσαν τα ΜΑΤ.

Γελάει το πανελλήνιο ξέρετε με αυτά, γιατί το έργο που όλοι είδαμε στις τηλεοράσεις μας ή στα social media, αλλά και στα κρατικά κανάλια ακόμα, είναι ένα έργο που περιέχει ξυλοδαρμούς, απόπειρα πυρκαγιών σε δάση, σπάσιμο ατομικής ιδιοκτησίας πολιτών οι οποίοι καθόντουσαν και έπιναν καφέ σε παρακείμενα καφέ.

Θέλω να πω ότι αν η Κυβέρνηση στα σοβαρά θέλει να συνεχίσει να επιχειρηματολογεί, λέγοντας ότι τα ΜΑΤ αποχώρησαν συντεταγμένα και όπως προοριζόταν να αποχωρήσουν, επειδή ολοκλήρωσαν το έργο τους, τότε θα πρέπει να μας εξηγήσει ποιο έργο είναι αυτό που ολοκλήρωσαν. Γιατί το μόνο έργο που ολοκλήρωσαν ήταν η προσπάθεια ολικής καταστροφής δύο νησιών και των νησιωτών μας.

Ευχαριστώ.

(Χειροκροτήματα από την πτέρυγα του ΜέΡΑ25)

**ΠΡΟΕΔΡΟΣ (Κωνσταντίνος Τασούλας):** Κι εμείς ευχαριστούμε.

Τον λόγο έχει ο κ. Χήτας.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ πολύ, κύριε Πρόεδρε.

Είναι τραγικό, κύριε Πρόεδρε, πραγματικά να ακούς αυτούς που απέτυχαν και αποδείχτηκε στην πράξη, γιατί ο ελληνικός λαός δεν τους ψήφισε, να ασκούν σκληρή κριτική και να κουνάνε το δάχτυλο σε αυτούς που τώρα αποτυγχάνουν.

Και ξέρετε, κύριε Πρόεδρε, αυτό είναι το μεγάλο πρόβλημα στη χώρα μας. Ότι έχουμε αποτυχημένες κυβερνήσεις τα τελευταία σαράντα πέντε χρόνια. Και το μόνο στο οποίο επιδίδονται είναι σε αλληλοκατηγορίες. Είναι ίδιοι, είναι όμοιες οι κυβερνήσεις, είναι ίδιες όλα αυτά τα τελευταία σαράντα πέντε χρόνια. Δεν διαφέρουν σε τίποτα.

Κουνούσε το δάχτυλο, λοιπόν, ο τέως Πρωθυπουργός στην νυν Κυβέρνηση για απίστευτα πράγματα. Κάποια στιγμή λέω: Μήπως ζω σε άλλη χώρα; Δηλαδή δίνουν «κίτρινη κάρτα» που δέρνουν τους νησιώτες, αυτοί που έδερναν τους Έλληνες στις Πρέσπες. Δεν έχει ξαναγίνει αυτό! Έχουν επιλεκτική μνήμη. Και όλα αυτά για χάρη του δικού τους κομματικού συμφέροντος. Αυτή είναι η διαφορά μας, δηλαδή ότι εμείς πάνω από όλα βάζουμε το καλό της πατρίδας μας.

Επίσης, κύριε Γεραπετρίτη, θέλω να πω το εξής, επειδή τον τελευταίο καιρό ασχολείστε και με το ποδόσφαιρο. Λυπάμαι που θα το πω, αλλά μάλλον έχετε χάσει την μπάλα στο θέμα της λαθρομετανάστευσης. Δεν μπορώ να πιστέψω ότι στο ελληνικό Κοινοβούλιο παίρνει τον λόγο ο Υπουργός Επικρατείας και λέει ότι οι δυνάμεις των ΜΑΤ έφυγαν από τα νησιά γιατί ολοκλήρωσαν το έργο τους. Αντιλαμβάνομαι ότι βρίσκεστε σε μεγάλη πίεση και καλείστε να αντιμετωπίσετε όλα τα βέλη εσείς και εσείς προσωπικά, αν θέλετε, αλλά, προς Θεού, προσέξτε τι λέτε.

Οι νησιώτες κλαίνε. Είχαμε μάχες σώμα με σώμα μεταξύ Ελλήνων -εγώ δεν θα πω ΜΑΤ ή νησιώτες- για χάρη των λαθρομεταναστών! Και είχαμε τραυματίες. Αυτό που είπα και προχθές: επιδόματα στους λαθρομετανάστες, ξύλο στους Έλληνες.

Παρακαλώ πολύ, η λύση είναι μία: Εμείς εδώ πέρα, αγαπητέ κύριε τέως Πρόεδρε της Βουλής -και γνωρίζετε καλά ότι σας έχω πολύ μεγάλη εκτίμηση- δεν παραδίδουμε μαθήματα πατριωτισμού. Ο Πρόεδρός μας, ο Κυριάκος ο Βελόπουλος, αναφέρθηκε προηγουμένως -για να έρθω σε εσάς- στην Αριστερά. Δεν αναφέρθηκε σε εσάς. Δεν έχει καμμία σχέση ο ΣΥΡΙΖΑ με την Αριστερά. Ποτέ ένα αριστερό κόμμα, κύριε Βούτση, δεν θα υπέγραφε μνημόνια. Ποτέ η Αριστερά δεν θα έκοβε συντάξεις. Ποτέ η Αριστερά δεν θα έδινε το όνομα της Μακεδονίας μας, η πατριωτική Αριστερά που επικαλείστε. Ποτέ η Αριστερά δεν θα υπέγραφε στρατιωτικές συμφωνίες με τις Ηνωμένες Πολιτείες. Ποτέ η Αριστερά, από τους δρόμους και τις πορείες εναντίον του ΝΑΤΟ και της Αμερικής, δεν θα έβγαζε selfie με τον Πάιατ. Καμμία Αριστερά δεν θα τα έκανε αυτά!

Αυτά θα τα έκανε ένα νεοφιλελεύθερο κόμμα, όπως είστε εσείς, ο ΣΥΡΙΖΑ, ο μεταλλαγμένος, κύριε Πρόεδρε. Διότι σε ομόφωνο πόρισμα -και επανέρχομαι σε αυτό που έθιξε ο Κυριάκος ο Βελόπουλος νωρίτερα- της επιτροπής της Βουλής -δεν είναι δικό μας δημιούργημα αυτό- για το δημογραφικό το 1993, αναφέρεται ότι η μείωση των γεννήσεων απειλεί πλέον σοβαρά την ανανέωση και διαιώνιση της ελληνικής μας φυλής. Τότε μιλούσατε για φυλή.

Αν έχετε αλλάξει από τότε, λοιπόν, στον ΣΥΡΙΖΑ -γιατί είναι και η δική σας υπογραφή εδώ- να μας το πείτε.

Πάντως, με όλο τον σεβασμό, αυτή δεν είναι Αριστερά. Εμείς μιλήσαμε για την Αριστερά, η οποία μπορεί να είναι και πατριωτική. Εσείς Αριστερά δεν είστε ούτε μαθήματα πατριωτισμού κάνετε.

Κύριε Γεραπετρίτη, εφαρμόστε το μοντέλο που σας έχει υποδείξει ο Πρόεδρος της Ελληνικής Λύσης και η Ελληνική Λύση από την πρώτη ημέρα, από τον Ιούλιο μήνα που αναλάβατε. Χάνετε χρόνο και τα έχετε κάνει μαντάρα. Βάζετε τους Έλληνες να χτυπιούνται μεταξύ τους και είναι κρίμα και άδικο. Οι αποφάσεις πρέπει να είναι σκληρές. Κλείστε τα σύνορα. Όχι όπως λέτε ότι θα το κάνετε. Κλείστε τα σύνορα. Μεταφέρετε όλους αυτούς, τους παράνομους, τους λαθρομετανάστες σε ακατοίκητα νησιά με δομές, με σίτιση και υγειονομική περίθαλψη. Κλείστε τις ΜΚΟ, οι οποίες είναι τετρακόσιες και όχι ογδόντα δύο που καταγράψατε. Άλλο καταγράφω και άλλο κλείνω τις παράνομες.

Επίσης, κάντε απελάσεις των λαθρομεταναστών -και κλείνω με αυτό, κύριε Πρόεδρε- όπως έχει κάνει και η Ισπανία, με βάση και την πρόσφατη απόφαση του Ευρωπαϊκού Δικαστηρίου Ανθρωπίνων Δικαιωμάτων. Απέλαση των λαθρομεταναστών! Τι δεν καταλαβαίνετε;

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΟΣ (Κωνσταντίνος Τασούλας):** Θα παρακαλέσω τον κ. Παπαχριστόπουλο να κάνει λίγη ακόμα υπομονή, γιατί θα μιλήσει η κ. Ράπτη, η Κοινοβουλευτική Εκπρόσωπος της Νέας Δημοκρατίας. Προφανώς πρέπει να μιλήσει. Αμέσως μετά θα μπούμε στη σειρά.

Ορίστε, κυρία Ράπτη, έχετε τον λόγο.

**ΖΩΗ ΡΑΠΤΗ:** Κύριε Πρόεδρε, εγώ θέλω να κάνω μία ερώτηση στον κ. Τσακαλώτο, απευθυνόμενη στον ίδιο ως Κοινοβουλευτικό Εκπρόσωπο της υπόλοιπης Κοινοβουλευτικής Ομάδας του ΣΥΡΙΖΑ και να του ζητήσω να μου σχολιάσει συγκεκριμένα δημοσιεύματα, τα οποία είδαν το φως της δημοσιότητας την παραμονή της έλευσης των αστυνομικών δυνάμεων.

Συγκεκριμένα έχω στα χέρια ένα έγγραφο, το οποίο θα το δώσω. «Κάλεσμα στους πολίτες της Μυτιλήνης απηύθυνε πριν από λίγο ο συντονιστής της Νομαρχιακής Οργάνωσης του ΣΥΡΙΖΑ Λέσβου». Και διαβάζω: «Τα νησιά του βόρειου Αιγαίου, Λέσβος και Χίος, βρίσκονται για πρώτη φορά μετά το B΄ Παγκόσμιο Πόλεμο και την απόπειρα απόβασης του αγγλικού στόλου το 1944, σε κατάσταση έκτακτης ανάγκης. Οι κάτοικοι των δύο νησιών βρίσκονται στο πόδι, στα χωριά πραγματοποιούνται λαϊκές συνελεύσεις και χτυπούν οι καμπάνες, για να κινητοποιήσουν τον κόσμο και να αποτρέψουν την απόβαση των εγχώριων εισβολέων στα λιμάνια του νησιού. Ο κόσμος οργανώνεται για να αντιμετωπίσει αυτή την απίστευτη επίδειξη δύναμης της Κυβέρνησης Μητσοτάκη εναντίον των ίδιων των νησιωτών που δέχτηκαν την επιβολή κέντρων φυλακών στα νησιά τους. Η σύγκρουση είναι αναπόφευκτη. Τα νησιά πρέπει να στηριχθούν από όλη την υπόλοιπη Ελλάδα στον αγώνα τους απέναντι στη βία και τον αυταρχισμό αυτή της Κυβέρνησης.».

Ερωτώ, κύριε Τσακαλώτο: Μήπως είστε και εσείς ηθικοί αυτουργοί αυτών των επεισοδίων τα οποία έγιναν προχθές; Μήπως, μάλιστα, είστε και συνεργοί κάποιοι εξ ημών και υποκινητές επεισοδίων;

**ΙΩΑΝΝΗΣ ΜΠΟΥΡΝΟΥΣ:** Ντροπή!

**ΝΙΚΟΛΑΟΣ ΦΙΛΗΣ:** Λίγη σοβαρότητα!

**ΖΩΗ ΡΑΠΤΗ:** Γιατί όταν έρχονται δυνάμεις βεβαίως φιλειρηνικά και όχι για να χτυπήσουν κανέναν και αντιμετωπίζουν μία τέτοια υποκίνηση, κάποιος διερωτάται εύλογα: Πράγματι ήταν αυθόρμητα αυτά τα επεισόδια ή μήπως τα υποκινήσατε και εσείς με αυτούς τους τρόπους; Γιατί υπήρξε μία πλειάδα δημοσιευμάτων, τα οποία θα ήθελα να μου τα σχολιάσετε και να μου πείτε αν συμφωνείτε με αυτά, αφού, μάλιστα, είναι και ο εκπρόσωπος της Νομαρχιακής Επιτροπής του ΣΥΡΙΖΑ, ο οποίος τα δίνει, προφανώς, στη δημοσιότητα.

Επίσης, θα ήθελα να μου το σχολιάσετε και το εξής: Άκουσα εδώ τον Αρχηγό της Αξιωματικής Αντιπολίτευσης να μη ζητάει μία συγγνώμη, όταν είπε ότι μπήκε ένας ειδικός φρουρός μέσα στο πανεπιστήμιο και είχε προτεταμένο το όπλο του απέναντι σε φοιτητές. Είναι αυτό η αλήθεια των γεγονότων που έγιναν ή μήπως τον κυνήγησαν τριάντα κουκουλοφόροι μέσα στο πανεπιστήμιο και παρακαλούσε για έλεος, προτού χρειαστεί να βγάλει το υπηρεσιακό του περίστροφο, το οποίο νομίμως κατέχει και είκοσι τέσσερις ώρες το εικοσιτετράωρο δικαιούται, εάν βρίσκεται σε άμυνα, να το χρησιμοποιεί;

Θέλω να μου πείτε, λοιπόν, εάν αυτό είναι κάτι το οποίο αποδέχεστε κι αν, βεβαίως, χρειαζόταν να ειπωθεί μία συγγνώμη σε αυτή την Αίθουσα, όχι βεβαίως για εμάς τους Βουλευτές της Νέας Δημοκρατίας, αλλά για όλους εκείνους οι οποίοι μάχονται με τα 700 και 800 ευρώ να επιβάλουν την τάξη σε μία πλήρη αταξία και απειθαρχία, την οποία εσείς υποδαυλίσατε καθ’ όλη τη διάρκεια της δικής σας διακυβέρνησης.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΟΣ (Κωνσταντίνος Τασούλας):** Μετά τον κύκλο των Κοινοβουλευτικών Εκπροσώπων…

**ΕΥΚΛΕΙΔΗΣ ΤΣΑΚΑΛΩΤΟΣ:** Κύριε Πρόεδρε, δεν θα απαντήσω;

**ΠΡΟΕΔΡΟΣ (Κωνσταντίνος Τασούλας):** Κύριε Τσακαλώτο, ξέρετε πολύ καλά ότι υπάρχουν ρητορικές ερωτήσεις. Είναι ρητορικές οι ερωτήσεις.

Θα καλέσουμε στο Βήμα τώρα τον επί μακρόν αναμένοντα κ. Παπαχριστόπουλο.

**ΝΙΚΟΛΑΟΣ ΗΓΟΥΜΕΝΙΔΗΣ:** Κύριε Πρόεδρε, υποκινεί ο ΣΥΡΙΖΑ;

**ΖΩΗ ΡΑΠΤΗ:** Αυτό λένε τα χαρτιά.

**ΠΡΟΕΔΡΟΣ (Κωνσταντίνος Τασούλας):** Έθεσε κάποια ερωτήματα.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ:** Να μιλήσουν, όμως, και οι εναπομείναντες συνάδελφοι, κύριε Πρόεδρε.

**ΠΡΟΕΔΡΟΣ (Κωνσταντίνος Τασούλας):** Η εικόνα είναι ότι μένουν ακόμα πέντε συνάδελφοι. Μετά έχουμε τις δευτερολογίες των εισηγητών. Έχουμε χρόνο. Μην ανησυχείτε.

Ορίστε, κύριε Παπαχριστόπουλε, έχετε τον λόγο.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ευχαριστώ, κύριε Πρόεδρε.

Να πω κατ’ αρχάς ότι σέβομαι τον κ. Γεραπετρίτη, τον παρακολουθώ. Μερικές φορές, βέβαια, όταν είναι δύσκολες οι συνθήκες, όσο ρητορική δεινότητα και να έχει κανείς, δεν μπορεί να τα φέρει πάλι. Το ξεχνάω, όμως, αυτό και θέλω να του συστήσω να διαβάσει ένα βιβλίο, «Τα οκτώ θανάσιμα αμαρτήματα» του Κόνραντ Λόρεντς. Είναι ένας Αυστριακός νομπελίστας, κύριε καθηγητά…

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Επικρατείας):** Τον ξέρω.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:**…ο οποίος σε αυτό το βιβλίο, που το είχε γράψει πριν από εξήντα χρόνια, σχεδόν με μαθηματική ακρίβεια είχε προβλέψει τις ογκώδεις μετακινήσεις πληθυσμών.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Επικρατείας):** Και άλλοι πριν.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Τι θέλω να σας πω. Τα περισσότερα τα είπε ο Αλέξης ο Τσίπρας και τα συμπλήρωσε μετά ο Νίκος ο Βούτσης. Εμείς οι γιατροί είμαστε πρακτικοί άνθρωποι. Αν δεν κάνουμε και το τελευταίο ράμμα, δεν ξεκινάμε καμμία επέμβαση. Θα σας κάνω μία πρόταση, όπως την καταλαβαίνω εγώ, γιατί το πρόβλημα συνεχίζεται και είναι υπαρκτό. Έχετε αυτή τη στιγμή στα καταδικασμένα από εσάς πέντε νησιά γύρω στις σαράντα πέντε χιλιάδες ανθρώπους. Πολλοί λένε ότι έχετε και περισσότερους. Ακούστε την πρότασή μου, αν έχετε την καλοσύνη. Νομίζω ότι είναι ωφέλιμη πρόταση.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Επικρατείας):** Σας ακούω προσεκτικά.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Στις 6 Ιουλίου το νούμερο αυτό ήταν δέκα πέντε χιλιάδες. Δεν κάνω καμμία κριτική, δεν σχολιάζω. Δεν ήρθα για να κάνω κριτική. Κάντε το απλό: Η Ελλάδα έχει πενήντα δύο νόμους. Αφαιρώ τον Έβρο και όλα τα νησιά που συνορεύουν με την Τουρκία. Περισσεύουν περίπου τριάντα χιλιάδες ταλαιπωρημένοι άνθρωποι. Αν πάρετε εξακόσιους και τους τοποθετήσετε σε κάθε νομό της χώρας, δεν θα έχετε κανένα πρόβλημα. Δεν κάνω αυτή την πρόταση για να προβληθώ. Χρόνια ήμουν στους «Γιατρούς της Ειρήνης», έχω επισκεφθεί σχεδόν όλες αυτές τις χώρες και ξέρω ακριβώς πώς σκέφτονται και τι γίνεται. Εξακόσια άτομα αν πάρετε, ανάλογα με τον πληθυσμό βέβαια κάθε νομού, τα Γρεβενά και η Αττική δεν θα πάρουν το ίδιο. Δεν χρειάζεται επίταξη. Δεν θα διαμαρτυρηθεί κανένας. Όταν σας λέω κανένας, εννοώ κανένας.

Όχι κλειστά κέντρα, κύριε Γεραπετρίτη. Για όνομα του Θεού! Πού ακούστηκε; Επίταξη είναι ένα στάδιο πριν από τη δικτατορία. Εσείς πρέπει να το ξέρετε, είστε μορφωμένος άνθρωπος.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Επικρατείας):** Το Σύνταγμα το λέει, κύριε Παπαχριστόπουλε.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Εγώ ξαναλέω, είστε μορφωμένος άνθρωπος και η επίταξη είναι ένα προστάδιο πριν φτάσω την απόλυτη δικτατορία. Σας λέω ακόμα το εξής: Η Ευρωπαϊκή Ένωση, ήδη, έχει καταλάβει ότι το Δουβλίνο ΙΙ είναι μία βλακεία. Στο χέρι σας είναι να το διαπραγματευτείτε και να το κερδίσετε πολύ γρήγορα. Μην επιχειρηματολογείτε με ηττοπάθεια, ότι αυτό είναι και δεν γίνεται.

Γίνεται, κύριε Γεραπετρίτη. Σας το λέω ευθέως ότι γίνεται. Σας το είπε ο Νίκος ο Βούτσης με επιχείρημα.

Εγώ σας λέω ότι έχετε τη δυνατότητα να το διαπραγματευτείτε.

Τρίτον, αν αυτό το πράγμα το κάνετε αμέσως-αμέσως έχετε ένα φοβερό άλλοθι σε όλες τις χώρες της Ευρωπαϊκής Ένωσης. «Ορίστε κύριοι, εγώ τους τριάντα χιλιάδες τους πήγα σε κάθε νομό της επικράτειάς μου. Περιμένω από εσάς, από τις είκοσι επτά χώρες…» και κτυπάς το χέρι στο τραπέζι, το σπας κιόλας «…να κάνετε αυτό που έχετε συμφωνήσει εδώ και χρόνια». Αυτή είναι μια πρόταση δική μου. Σας λέω ευθέως ότι γίνεται γρήγορα. Ανοίξτε τα αυτιά σας. Δεν γεννηθήκαμε όλοι παντογνώστες. Δεν τα μάθαμε όλα όταν γεννηθήκαμε. Εγώ σέβομαι και την απειρία σας. Δεν κάνει, όμως, έτσι. Αγγίζει τα όρια της επικινδυνότητας αυτή η απειρία. Σκεφτείτε αυτή την πρόταση που σας λέω. Δεν αισθάνεται κανείς αδικημένος, δηλαδή αυτός που είναι στην Κέρκυρα, αυτός που είναι στην Αρκαδία, στην Κορινθία. Κιχ δεν θα ακουστεί. Τίποτα δεν θα ακουστεί για εξακόσια άτομα. Τα απορροφάει αμέσως η κοινότητα. Αμέσως!

Δεν θέλω να προχωρήσω άλλο. Θέλω, όμως, να σας πω, κύριε Γεραπετρίτη, γιατί σας άκουσα να σηκώνετε τους τόνους, όταν ο Αλέξης Τσίπρας μίλησε εδώ με πόνο ψυχής, υπέρ των αστυνομικών που μπήκαν οι πολίτες μέσα την ώρα που κοιμόντουσαν. Εκτός και αν δεν το καταλάβατε. Σας έχω για ευφυή άνθρωπο. Δηλαδή, τι να κάνω! Σας είπα ότι δεν είναι εικόνα αυτή. Δεν τιμά την Ελληνική Αστυνομία να μπαίνουν οι πολίτες και να δέρνουν τους αστυνομικούς. Υπέρ των αστυνομικών σας μίλησε. Αν δεν το καταλάβατε, σας το λέω εγώ να το καταλάβετε.

Ακόμα, επειδή χρησιμοποιήσατε ένα επιχείρημα που πιστεύω ότι ήταν λάθος σας: Κάτι είπατε για αντιπερισπασμό. Επειδή είμαι σε αυτή την επιτροπή, θέλω να ξέρετε ένα πράγμα. Για τον Μιωνή προσεύχομαι γιατί είναι και αυτός σε μια πολύ δύσκολη θέση. Εγώ τον λυπήθηκα. Τον άκουγα οκτώ ώρες χθες. Θέλω να σας θυμίσω τρία γεγονότα γι’ αυτή την περίπτωση που είπατε, έτσι με άνεση πολύ για αντιπερισπασμό:

Πρώτον, στη θέση 974 της λίστας Λαγκάρντ υπήρχε ένα όνομα. Είναι το όνομα της ιδιαιτέρας γραμματέως του ή κάποιας υπαλλήλου του, με το όνομα Παντελή Μαρία. Ακούστε λίγο…

**ΣΤΕΦΑΝΟΣ ΓΚΙΚΑΣ:** Για το ασφαλιστικό ήρθαμε σήμερα.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Μη με διακόπτετε. Θέλω να εκτίθεμαι. Αφήστε με. Πάρτε τον λόγο μετά και πείτε τα.

Στον λογαριασμό αυτής της κυρίας βρέθηκαν 562.896.000 τόσα χρήματα, για τα οποία δικαιολογήθηκε, το παραδέχτηκε, είπε «δικά μου είναι». Με μια απλή διαφορά. Σιωπηρά απέκρυβε αυτή την ιστορία. Την έβγαλε ένας δημοσιογράφος. Ήταν υποχρεωμένος μπροστά στον δημοσιογράφο να μην πει κουβέντα.

Το δεύτερο που έκανε ο κ. Μιωνή ήταν την ημέρα που τον καλέσαμε για απολογία στην προανακριτική, την ίδια μέρα, έκανε μήνυση σε τέσσερις ανθρώπους, ενώ είχαν μεσολαβήσει επτά μήνες που μπορούσε να κάνει την μήνυσή του. Ήταν μια βραδυφλεγής εκδήλωση ευαισθησίας από έναν άνθρωπο, που σας λέω ευθέως τον ψάχνει κάποια ελβετική τράπεζα, ένας άνθρωπος που το ΣΔΟΕ έχει μπει τρεις-τέσσερις φορές στα γραφεία, του έχει κάνει κατάσχεση, είναι ένας άνθρωπος σε δεινή θέση. Και δεν είναι τυχαίο ότι πετάει σαν την πεταλούδα. Πέταξε στον κ. Σαμαρά, μετά πέταξε στον Παπανδρέου μετά σε μας και πάει λέγοντας. Είναι σε δεινή θέση αυτός ο άνθρωπος. Και μην εγκαλείτε τον Νίκο Παππά. Ο Νίκος Παππάς δεν κρύφτηκε πουθενά για να τον δει ευθέως. Τον είδε.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Επικρατείας):** Εγώ δεν είπα τίποτα.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Εσείς δεν είπατε γι’ αυτό, όχι. Αυτό δεν σας αφορά. Αφορά κάποιους άλλους.

**ΣΠΥΡΙΔΩΝ – ΠΑΝΑΓΙΩΤΗΣ (ΣΠΗΛΙΟΣ) ΛΙΒΑΝΟΣ:** Για τον κ. Παπαγγελόπουλο πείτε μας.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Μη διακόπτετε.

Κύριε Πρόεδρε, έχω λίγο χρόνο;

**ΠΡΟΕΔΡΟΣ (Κωνσταντίνος Τασούλας):** Έχετε πέντε δευτερόλεπτα.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Μόνο; Όχι δύο λεπτά να πω δυο κουβέντες για το ασφαλιστικό; Και τελειώνω.

**ΠΡΟΕΔΡΟΣ (Κωνσταντίνος Τασούλας):** Εντάξει, έχετε ένα λεπτό.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Μου επιτρέπει ο Πρόεδρος. Αφού μου επιτρέπει ο Πρόεδρος. Γιατί ξέρετε ότι περίμενα υπομονετικά, έτσι;

**ΣΠΥΡΙΔΩΝ – ΠΑΝΑΓΙΩΤΗΣ (ΣΠΗΛΙΟΣ) ΛΙΒΑΝΟΣ:** Για τον Παπαγγελόπουλο να μας πείτε.

**ΠΡΟΕΔΡΟΣ (Κωνσταντίνος Τασούλας):** Περίμενε υπομονετικά γι’ αυτό και μιλάει δυνατά, γιατί «έπληττε ουκ ολίγον, έχοντας κουβέντες στοιβαγμένες μέσα του»!

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Επειδή με προκαλείτε για τον κ. Παπαγγελόπουλο, θα σας πω κάτι. Αν έχετε το θάρρος αντί να βάζετε τον Παπαγγελόπουλο, που είναι εικοστός πρώτος στην τάξη την υπουργική, λογικά θέλω να μου εξηγήσετε γιατί οργάνωσε αυτή τη σκευωρία που εσείς λέτε; Τι λόγο είχε να το κάνει; Αν πράγματι πιστεύετε ότι έχει και υπάρχει κάποιος άλλος πίσω, μην κρύβεστε. Μην κρύβεστε, προχωρήστε.

**ΣΠΥΡΙΔΩΝ – ΠΑΝΑΓΙΩΤΗΣ (ΣΠΗΛΙΟΣ) ΛΙΒΑΝΟΣ:** Ποιον εννοείτε;

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Εγώ ποιον εννοώ; Εσείς τον έχετε φωτογραφίσει τον Αλέξη Τσίπρα και σας έχει προκαλέσει μπροστά σε δέκα χιλιάδες άτομα. Και σας είπε «εδώ είμαι, πηγαίνετέ με στο ειδικό δικαστήριο». Μη με προκαλείτε αυτή την ώρα. Δεν έχετε κανένα στοιχείο. Είστε δειλοί. Είστε δειλοί!

Τελειώνω με το ασφαλιστικό και κατεβάζω και τους τόνους και σας λέω το εξής: Περίμενα πραγματικά με αγωνία, όταν είδα ότι εξοφλήθηκε το γραμμάτιο στα ιδιωτικά κολλέγια από την κ. Κεραμέως, όταν είδα ότι εξοφλήθηκε το γραμμάτιο του κ. Κικίλια στα δημόσια νοσοκομεία με τα ΣΔΙΤ, περίμενα κι έλεγα «πολύ καθυστέρησαν στο θέμα του ασφαλιστικού». Ω του θαύματος, λοιπόν, τι βλέπω; Με αυτό που νομοθετείτε, τι κάνετε; Προτρέπετε ένα μεγάλο κομμάτι να πάει στον ιδιωτικό τομέα. Και λέω «να τοι, εδώ είναι οι άνθρωποι». Σας τα είπε ο Ευκλείδης ο Τσακαλώτος δέκα φορές.

Εγώ αυτό που θέλω να πω είναι το εξής και το θεωρώ πάρα πολύ σημαντικό και είμαι από αυτούς που θα είμαι πρώτος σε αυτή την εντύπωση. Θυμάμαι το έργο -και τελειώνω με αυτό, κύριε Πρόεδρε- «Μοντέρνοι Καιροί», όπου ο Τσάρλι Τσάπλιν έβαζε τις βίδες, δούλευε δώδεκα ώρες την ημέρα και όταν πήγαινε σπίτι του είχε απωθημένο. Περίμενα μετά από εξήντα χρόνια ότι ογδόντα έξι άνθρωποι στον πλανήτη δεν θα έχουν περιουσιακά στοιχεία όσο ο μισός φτωχός πλανήτης τριάμισι δισεκατομμυρίων. Περίμενα ότι το ωράριο θα είχε κατέβει, θα είχε γίνει οκτώ, εννιά, δέκα ώρες. Θα γίνουν τριάντα πέντε ώρες, όπως σας είπε ο Τσακαλώτος, για να έχει λίγο χρόνο να σκεφτεί πώς θα σώσουμε αυτόν τον πλανήτη. Αν δεν το καταλαβαίνετε. Γιατί αυτός που εργάζεται, που φτύνει αίμα γιατί δεν μπορεί να ζήσει, δεν σκέφτεται. Καίγεται αυτή τη στιγμή -και το ξέρετε πολύ καλά- ο Αμαζόνιος…

**ΠΡΟΕΔΡΟΣ (Κωνσταντίνος Τασούλας):** Κύριε Παπαχριστόπουλε, τελείωσε ο χρόνος.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Πρόεδρε, τελειώνω.

…Καίγεται η Αυστραλία, καίγεται η Αλάσκα, καίγονται τα πάντα κι έχετε μπει στη λογική οι πλούσιοι να γίνονται λιγότεροι και πλουσιότεροι και πετάτε στα σκουπίδια τους ανθρώπους που είναι ήδη κάτω από το όριο της φτώχειας.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΟΣ (Κωνσταντίνος Τασούλας):** Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίασή μας, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αιθούσης «ΕΛΕΥΘΕΡΙΟΣ ΒΕΝΙΖΕΛΟΣ», σαράντα τέσσερις μαθητές και μαθήτριες και δύο εκπαιδευτικοί συνοδοί τους από το 6ο Γυμνάσιο Ευόσμου Θεσσαλονίκης (δεύτερο τμήμα).

Σάς καλωσορίζουμε.

(Χειροκροτήματα απ’ όλες τις πτέρυγες της Βουλής)

Παρακαλούμε να έρθει στο Βήμα ο Βουλευτής κ. Χιονίδης Σάββας.

**ΣΑΒΒΑΣ ΧΙΟΝΙΔΗΣ:** Κύριε Πρόεδρε, κυρίες και κύριοι συνάδελφοι, κύριε Υπουργέ, πρέπει να έχουμε το μυαλό μας λίγο στην ιστορία προς τα πίσω για να δούμε τελικώς γιατί δεν προχώρησαν οι ασφαλιστικές μεταρρυθμίσεις. Και θα πάω πίσω στην επιτροπή Σπράου, θα πάω πίσω στην επιτροπή Γιαννίτση με τις λογικές προτάσεις, τον νόμο Ρέππα, τον μεγάλο αγώνα που έκανε η Φάνη Πετραλιά στην κυβέρνηση Καραμανλή, τον νόμο Κατρούγκαλου. Άρα, λοιπόν, υπάρχει ένα ιστορικό.

Ο λαϊκισμός είναι αλήθεια ότι είναι ό,τι χειρότερο. Είναι πολύ κακό, όμως, παράλληλα και να κάνουμε πίσω, γιατί φοβόμαστε τις αντιδράσεις των λαϊκιστών.

Αυτό είναι που μας πήγε πίσω τόσα χρόνια και δεν υπήρχε το θάρρος από τις εκάστοτε κυβερνήσεις να κάνουν αυτές τις τομές, ώστε να μπορέσουμε να λειτουργήσουμε με τον κανόνα της κοινής λογικής.

Έρχομαι, λοιπόν, στο θέμα του συγκεκριμένου σχεδίου νόμου, του οποίου ποια είναι τα βασικά του χαρακτηριστικά; Ότι πρώτα απ’ όλα καταγράφει και έχει αναλογιστική μελέτη. Αποτελεί μια μεγάλη προϋπόθεση, έστω και αν κάποιοι αμφισβητούν κάποια στοιχεία ή κάποιοι άλλοι λέγουν ότι είναι ικανοποιητική. Σημασία έχει ότι υπάρχει η βάση πάνω στην οποία κτίζουμε.

Λαμβάνει υπ’ όψιν τους αγρότες, τα άτομα με αναπηρίες, τις συντάξεις χηρείας, λαμβάνει υπ’ όψιν συνολικά τον πρωτογενή τομέα και βάζει την ανταποδοτικότητα των εισφορών. Αυτό θα βοηθήσει και τα νεότερα άτομα στην πρώτη πενταετία, ώστε να μπορέσουν να έχουν περισσότερες προσδοκίες, να ξεκινήσουν με λιγότερα βάρη μια επαγγελματική καριέρα.

Αυτό στο οποίο θα ήθελα να σταθώ, το οποίο με τρομάζει, κύριε Υπουργέ, στο κομμάτι της αναλογιστικής μελέτης είναι ένα μόνο. Και αυτό είναι μείζον θέμα ακόμα μεγαλύτερο και από το ασφαλιστικό. Είναι η προβολή στο μέλλον του επιπέδου του πληθυσμού της Ελλάδος και της υπογεννητικότητας, την οποία προσδιορίζουμε και μάλιστα μία πολύ σοβαρή μελέτη δίνει προβολές με στοιχεία. Είναι ένα μείζον ζήτημα για την Ελλάδα το οποίο πλέον καταγράφεται ξεκάθαρα και σε αυτό το σχέδιο νόμου από μία επιστημονική ομάδα πολύ υψηλού επιπέδου. Αυτό είναι ένα μεγάλο ζήτημα και αυτό παράλληλα θα λύσει και το θέμα των συντάξεων και το ασφαλιστικό, αλλά και την ευημερία της χώρας. Είναι ένα ζήτημα στο οποίο πρέπει να δώσουμε όλες οι πλευρές του Κοινοβουλίου μία σημαντική βάση.

Αυτό στο οποίο ήθελα επίσης να σταθώ είναι στο τι είναι μεταρρύθμιση. Ακούσαμε από τη μια μεριά ότι δεν είναι μεταρρύθμιση, είναι τακτοποίηση του νόμου Κατρούγκαλου. Η άλλη πλευρά λέει ότι βελτιώνεται. Και κάποιοι άλλοι λέγουν ότι είναι μεταρρύθμιση. Να βάλουμε, λοιπόν, τους όρους και να το ξεκαθαρίσουμε.

Μεταρρύθμιση δεν είναι μόνο οι αλλαγές που γίνονται με βάση μία αναλογιστική μελέτη. Η μεγάλη μεταρρύθμιση αυτού του σχεδίου νόμου είναι η προσαρμογή στο αυτονόητο, η προσαρμογή στην κοινή λογική, η προσαρμογή στις νέες τεχνολογίες και τις δυνατότητες.

Και ρωτώ: Είναι μεταρρύθμιση όταν κάνεις τρία χρόνια να πάρεις τη σύνταξή σου και σε λίγο καιρό θα μπορείς να βλέπεις πόση σύνταξη θα πάρεις και με το που καταθέτεις τα χαρτιά σου να μπορείς να προχωρήσεις; Αυτή είναι μεταρρύθμιση!.

(Χειροκροτήματα από την πτέρυγα της Νέας Δημοκρατίας)

Δεν είναι μεταρρύθμιση η διαχείριση που θα είναι 100, 50 ή 20 ευρώ πιο πάνω ή πιο κάτω. Τακτοποιούνται αυτά και μπορούν στην πορεία να γίνουν διορθωτικές κινήσεις. Γιατί εμείς πιστεύουμε σε αυτή την Κυβέρνηση, πιστεύουμε στις προοπτικές, πιστεύουμε στην ανάπτυξη και ανάπτυξη θα χρηματοδοτήσει και το ασφαλιστικό μας σύστημα και θα το κατοχυρώσει ακόμα περισσότερο.

Άρα, λοιπόν, αυτό είναι το μεγάλο μεταρρυθμιστικό, αυτό που φωνάζει και στηρίζει η Νέα Δημοκρατία και η Κυβέρνηση, αυτό που λέγεται ψηφιακή μετάβαση πια. Είναι το αυτονόητο για άλλες περιοχές.

Εδώ, λοιπόν, κύριε Υπουργέ, και θέλω να με προσέξετε, θα ήθελα να σταθώ στο εξής. Έντεκα χρόνια τώρα πια έχουμε μπει στις διαδικασίες του block chain που γεννήθηκε πριν έντεκα χρόνια, τις αλυσίδες συστοιχιών. Είναι ένας δημοκρατικός τρόπος αντιμετώπισης του καθενός για να έχει την πληροφορία απευθείας ο πολίτης χωρίς ενδιάμεσους.

Σας προτείνω, λοιπόν, μέσα σε αυτή την τεράστια προσπάθεια που κάνετε να χρησιμοποιούμε τεχνολογίες της τέταρτης βιομηχανικής επανάστασης, για να φύγουμε ένα βήμα πιο μπροστά και από την Εσθονία που χρησιμοποιεί ακόμα και τα data bases και τα cloud, να μπορέσουμε να μπούμε στην εποχή του block chain και της τεχνητής νοημοσύνης. Αυτά υπάρχουν, είναι έτοιμα, υπάρχουν λύσεις. Διαβάστε το «FORBES» σήμερα, διαβάστε το τι έκανε η «ΝΑΥΤΕΜΠΟΡΙΚΗ» στο συνέδριο που έκανε εδώ για το human resource.

Ελάτε να δούμε, λοιπόν, τέτοια πράγματα και ας μην μας φοβίζουν. Οφείλουμε να κάνουμε την επανάσταση, αυτή την επανάσταση που έρχεται, και να μην είμαστε για μια ακόμη φορά ουραγοί.

Και ένα δεύτερο που σας είπα προσωπικά και σε εσάς και στους συνεργάτες σας. Αυτός ο φόβος, ο φόβος της αντίδρασης των λαϊκιστών απέναντι στο να δώσουμε ένα εκατομμύριο ή περισσότερους φακέλους outsourcing, να μπορέσουν να δουλευτούν. Ρωτάνε στα γραφεία μας το εύλογο ότι «κάνε κάτι γιατί δυόμισι χρόνια δεν πήρα σύνταξη». Μου λέει νέος επιστήμονας «τον Αύγουστο κατέθεσα τα χαρτιά μου στο ΤΣΜΕΔΕ. Θέλω να πληρώσω και μου λένε δεν μπορούμε να σε εγγράψουμε». Αυτά είναι που παραλάβατε, κύριε Υπουργέ. Αυτά τα πράγματα θα αλλάξουν ριζικά.

Αλλά ο κόσμος απαιτεί, και εμείς το απαιτούμε και το θέλουμε όλοι σε αυτή την Αίθουσα, σε λίγους μήνες να μπούμε σε μια άλλη εποχή. Να μπορεί ο κόσμος να πληρώνει, να εισπράττει αυτά που δούλεψε με τον κόπο του όλα αυτά τα χρόνια. Θεωρώ, λοιπόν, ότι με αυτή τη λογική είναι μια τεράστια μεταρρύθμιση.

Επειδή, σύμφωνα με τον Κανονισμό της Βουλής, δεν δικαιούμεθα να μιλάμε οι Βουλευτές παρά μόνο οι Αρχηγοί κομμάτων για άλλα θέματα, σήμερα σε αυτή την Αίθουσα η περισσότερη κουβέντα δεν έγινε για κάτι πολύ σημαντικό που αφορά τις ζωές πάρα πολλών Ελλήνων, αυτό είναι επιλογή του καθενός. Ο τελευταίος που θα κρίνω είμαι εγώ. Εμείς οι Βουλευτές πρέπει, σύμφωνα με τον Κανονισμό, πρώτα να μην αναγιγνώσκουμε και δεύτερον, να μη φεύγουμε σε άλλα θέματα.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ:** Να μην αναγιγνώσκουν. Έχετε απόλυτο δίκιο που το επισημαίνετε γιατί μερικοί διαβάζουν και την καλημέρα εδώ μέσα.

**ΣΑΒΒΑΣ ΧΙΟΝΙΔΗΣ:** Έτσι, κύριε Γκιουλέκα.

Θέλω να τονίσω κάτι για το προσφυγικό στη λογική τού να μην ξεχνάμε ούτε τον Σπράο ούτε τον Γιαννίτση ούτε τη Φάνη Πάλλη - Πετραλιά γιατί «έβαλε στήθια» μπροστά στην κυβέρνηση Καραμανλή.

Θέλω να θυμίσω ένα πράγμα. Πριν έντεκα χρόνια για το μεταναστευτικό ένας Πρωθυπουργός στο Συμβούλιο Αρχηγών στην Ευρώπη έθεσε το μείζον ζήτημα του μεταναστευτικού, ο Κώστας Καραμανλής και μερικοί τον χλεύασαν τότε. Είναι ένα θέμα για το οποίο θα έπρεπε η Ευρώπη να μην ολιγωρεί, ένα θέμα που πληρώνουμε γιατί η φωτιά καίει εκεί που πέφτει. Αυτή τη στιγμή έπεσε στην Ελλάδα, στα ελληνικά νησιά. Αλλά αν η Ευρώπη και με τις πιέσεις τις δικές μας, που έχουμε τον λόγο να είμαστε σε εγρήγορση για να μπορέσουμε τον λαθραίο εποικισμό των νησιών μας, όπως επίσης και την είσοδο, να μπορέσουμε να την αντιμετωπίσουμε, έχουμε κάθε λόγο να πιέσουμε σε αυτή την κατεύθυνση την οποία προείπε η ελληνική Κυβέρνηση διά του τότε Πρωθυπουργού του Κώστα Καραμανλή στο Συμβούλιο Αρχηγών. Γιατί και η κλιματική μετανάστευση είναι εδώ και οι μετανάστες των πολέμων.

Και αυτό, πέραν όλων των άλλων, δεν βάζουμε τον ανθρώπινο παράγοντα που είναι ο υπ’ αριθμόν ένα, όσο και αν αγαπούμε τους ανθρώπους που πονούν, δεν μπορεί η Ελλάδα να σηκώσει στις πλάτες της όση αγάπη και αν έχει. Αν θέλει κάποιος και τελείως οικονομίστικα, που δεν μου αρέσει, δεν μπορεί να πληρώσει αυτά τα πράγματα γιατί έχουμε και εδώ να αντιμετωπίσουμε φτώχεια. Μοιράζουμε ακόμη συσσίτια και η Ελλάδα σηκώθηκε να πατήσει στα πόδια της.

Επομένως συμφωνώ, εγκρίνω με το Υπουργείο.

Βέβαια, κύριε Υπουργέ, και εσείς φοβηθήκατε λίγο τον λαϊκισμό και θα σας το πω. Είναι κακό όλοι αυτοί οι οποίοι ήταν πρώην νομάρχες, δήμαρχοι, και δεν αφορά εμένα προσωπικά που διατέλεσα, να μην έχουν δικαίωμα αυτοί οι άνθρωποι να τους δούμε με έναν θετικό τρόπο; Γιατί και αυτοί κατέθεσαν χρόνο και ζωή. Ελπίζω και πιστεύω ότι σύντομα θα το δείτε με θετικότερο τρόπο και να είναι σίγουρο ότι όταν έχετε το δίκιο κανείς λαϊκιστής και καμμιά αντίδραση λαϊκιστού δεν πρόκειται να σταθεί εμπόδιο στην εξαιρετική πορεία που γράφετε με αυτόν τον νόμο και στη συνολική πορεία. Ξεκινήσατε το 2014 βάζοντας τα θεμέλια και συνεχίζετε σήμερα με έναν δυναμικό τρόπο.

Είμαστε εδώ όλοι μαζί με τις νέες τεχνολογίες, την πολιτική βούληση του Πρωθυπουργού μας Κυριάκου Μητσοτάκη να κάνουμε αυτό που πρέπει για την Ελλάδα.

Ευχαριστώ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ. **ΑΘΑΝΑΣΙΟΣ ΜΠΟΥΡΑΣ**)

**ΠΡΟΕΔΡΕΥΩΝ (Αθανάσιος Μπούρας):** Κλείνουμε τον κύκλο των ομιλητών, συναδέλφων Βουλευτών, πριν μπούμε στον κύκλο των δευτερολογιών τόσο των εισηγητών, των ειδικών αγορητών και των κοινοβουλευτικών εκπροσώπων, με τον κ. Κώστα Γκιουλέκα, Βουλευτή της Νέας Δημοκρατίας.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ:** Ευχαριστώ πολύ, κύριε Πρόεδρε. Χαίρομαι γιατί διαδέχομαι στο Βήμα έναν συνάδελφο ο οποίος με στεντόρεια φωνή κατέθεσε την άποψή του.

Ξέρετε, είχα σχεδιάσει να μιλήσω για το ασφαλιστικό αποκλειστικά. Όμως, προηγουμένως ακούσαμε τον πρώην Πρωθυπουργό, τον Αρχηγό της Αντιπολίτευσης, να αναφέρεται και στο ασφαλιστικό και γενικότερα στα γεγονότα τα οποία συνέβησαν τις τελευταίες ημέρες. Θα ήθελα να πάρω αφορμή από αυτό, μάλιστα δανειζόμενος από τα όσα είπε ο κ. Τσίπρας, δανειζόμενος μία χαρακτηριστική φράση του κ. Τσίπρα απευθυνόμενος στους Υπουργούς της Κυβέρνησης, που είπε: «είστε περήφανοι για αυτό που κάνετε;» και να ρωτήσω:

Πραγματικά ο κ. Τσίπρας είναι περήφανος για τον νόμο Κατρούγκαλου; Είναι περήφανος γιατί πετσόκοψε τις συντάξεις; Είναι περήφανος γιατί δημιούργησε συνταξιούχους δύο ταχυτήτων τον Μάιο του 2016; Είναι περήφανος και αυτός και βεβαίως όλοι οι καταχειροκροτούντες Βουλευτές του ΣΥΡΙΖΑ τον κ. Τσίπρα, γιατί έκοψαν τις συντάξεις χηρείας; Είναι περήφανοι γιατί έκοψαν τα κοινωνικά επιδόματα; Είναι περήφανοι γιατί έκοψαν τα αναπηρικά επιδόματα; Εάν αισθάνονται περήφανοι, να το πουν. Να το πουν σε αυτό το Βήμα. Γιατί, ξέρετε; Μου θύμιζε -και άκουγα μάλιστα τον κ. Τσίπρα με ιδιαίτερη προσοχή, όπως πάντοτε ασφαλώς, είναι πρώην Πρωθυπουργός, Αρχηγός της Αξιωματικής Αντιπολίτευσης- σαν να απευθυνόταν σε κάποιους άλλους ή εν πάση περιπτώσει σε πολίτες που έχουν πολύ κοντή μνήμη. Μα μόλις παρέδωσαν την εξουσία τον περασμένο Ιούλιο!

Τεσσεράμισι χρόνια κυβερνούσαν. Δεν πρόλαβαν; Τι δεν πρόλαβαν; Δεν τους το επέτρεψαν; Υπήρχε η εποπτεία; Υπήρχαν -ανέφερε- ο κ. Τόμσεν, η κ. Λαγκάρντ, η κ. Μέρκελ. Μα καλά, εσείς δεν θα τους στέλνατε στο σπίτι, κυρίες και κύριοι συνάδελφοι της Αξιωματικής Αντιπολίτευσης; Το «go back madam Merkel» το ξεχάσατε; Όχι μόνον δεν τους στείλατε στα σπίτια τους, αλλά πηγαίνατε ως πειθήνια όργανα στο Χίλτον για να πάρετε τις εντολές και να τις ακολουθήσετε.

Επειδή μίλησε και για κοινωνική δικαιοσύνη και είπε ο κ. Τσίπρας «Δεν το λες και κοινωνική δικαιοσύνη όλο αυτό», αναφερόμενος σε κάποια ρύθμιση του ασφαλιστικού, θα έλεγα ότι, πράγματι, δεν το λες κοινωνική δικαιοσύνη. Δεν λες, όμως, και κοινωνική δικαιοσύνη όταν το πρώτο εξάμηνο του 2015 φεσώσατε τον ελληνικό λαό με 100 δισεκατομμύρια, ένα αχρείαστο χρέος! Ε, δεν είναι κοινωνική δικαιοσύνη, κύριε Τσίπρα: Δεν είναι κοινωνική δικαιοσύνη, κυρίες και κύριοι συνάδελφοι του ΣΥΡΙΖΑ. Όπως δεν είναι κοινωνική δικαιοσύνη το ότι υποθηκεύσατε τη δημόσια περιουσία για ενενήντα εννέα χρόνια! Δεν είναι κοινωνική δικαιοσύνη το ότι καταφέρατε να εξασφαλίσετε αιματηρά πλεονάσματα στον τόπο.

Και εν πάση περιπτώσει, δεν είναι και κοινωνική δικαιοσύνη το ότι ψηφίσατε, εσείς οι αριστεροί, ένα τρίτο μνημόνιο. Άκουγα προηγουμένως έναν συνάδελφο από την Ελληνική Λύση να το αναφέρει αυτό. Είπε: «Εσείς είστε Αριστερά;». Ένα τρίτο μνημόνιο. Και βεβαίως επιβαρύνατε τον ελληνικό λαό με 9 δισεκατομμύρια επιπλέον βάρη στα ήδη δυσβάσταχτα βάρη που σήκωνε.

Άρα, λοιπόν, αν όλα αυτά για εσάς ήταν η κοινωνική δικαιοσύνη και αν όλα αυτά για σας είχαν μία δικαιολογία ότι σας υποχρέωναν να τα κάνετε, όταν τελείωσαν οι υποχρεώσεις, γιατί τότε δεν επανορθώσατε; Και γιατί δεν προλάβατε;

Τώρα κατηγορείτε εμάς. Γιατί; Διότι εφαρμόζουμε αυτά τα οποία εσείς είχατε εξαγγείλει ότι θα κάνετε. Ε ναι, εμείς είχαμε εξαγγείλει ότι θα τα κάνουμε και τα κάνουμε. Δεν νομίζω ότι αυτό το πράγμα θα μπορούσε, πραγματικά, να αντέξει σε μία εξαντλητική λογική.

Τι κάνει το νέο ασφαλιστικό; Φέρνει, πράγματι, μια ισορροπία στο σύστημα. Αν ακούσει κανείς τη μία πλευρά, την πλευρά της Αξιωματικής Αντιπολίτευσης, θα καταλάβει ότι «ξέρετε, ισοπεδώνετε το συμβάν». Αν ακούσει άλλους και από την κυβερνητική παράταξη, θα καταλάβει ότι γίνεται μία μεταρρύθμιση. Πού βρίσκεται η πραγματικότητα; Στο ότι, πράγματι, γίνεται μια προσπάθεια να αλλάξουν πολλά κακώς κείμενα σε αυτό τον τόπο. Θα κριθούμε από το αποτέλεσμα. Περιμένετε, όμως. Μην καταδικάζεται την προσπάθεια πριν καν ξεκινήσει.

Θα πω πολύ γρήγορα, σε όσα λεπτά μας απομένουν, τι κάνει αυτό το ασφαλιστικό. Κατ’ αρχάς, καταφέρνει να κάνει ισοδύναμα τις εισφορές με την ανταποδοτική σύνταξη των Ελλήνων. Είναι σημαντικό ότι επιχειρείται η συνταξιοδοτική δαπάνη ως ποσοστό του ΑΕΠ να είναι στο μέσον όρο των ευρωπαϊκών χωρών, κάτι από το οποίο απείχαμε όλα αυτά τα χρόνια. Αυτό προσπαθεί να κάνει. Κα προσπαθεί να το κάνει ο Υπουργός που είχε ξεκινήσει αυτά τα βήματα, ο κ. Βρούτσης.

Κύριε Βρούτση, ειλικρινά, για αυτό που κάνετε, αξίζει τον κόπο κάποιος να περιμένει να δει το αποτέλεσμα. Και είναι πολύ σημαντικά. Όπως και αυτά που είπε ο κ. Χιονίδης προηγουμένως. Δηλαδή, είμαστε περήφανοι που πηγαίνει κάποιος να πάρει σύνταξη και περιμένει δύο και τρία χρόνια; Είναι κακό ότι με τον «ΑΤΛΑΝΤΑ» θα μπορέσουμε από τον φετινό Ιούνιο να δώσουμε τις πρώτες συντάξεις γρήγορα, άμεσα; Γιατί είναι κακό; Γιατί, λοιπόν, αυτός ο αφορισμός; Γιατί, λοιπόν, όλη αυτή η κριτική από την πλευρά της Αξιωματικής Αντιπολίτευσης;

Και εν πάση περιπτώσει, βλέπετε πουθενά ότι γίνονται μειώσεις; Είναι η πρώτη φορά -η πρώτη φορά- που παίρνουν αυξήσεις κάποιοι συνταξιούχοι. Πάντως δεν μειώνεται καμμία σύνταξη. Γιατί είναι κακό αυτό; Δεν το καταλαβαίνω, κυρίες και κύριοι συνάδελφοι της Αντιπολίτευσης και κυρίως της Αξιωματικής Αντιπολίτευσης. Όχι, δεν είναι κακό. Είναι σημαντικό ότι γίνονται αυτά τα βήματα.

Όπως είναι σημαντικό ότι αυτή η ασφαλιστική μεταρρύθμιση, όπως τη λέμε εμείς -η προσπάθεια, αν θέλετε, για τους πιο μετριοπαθείς-, αφορά σε όλους τους εργαζόμενους και ευνοεί αισθητά τους αυριανούς συνταξιούχους, αυτούς που θα έχουν συμπληρώσει τουλάχιστον τριάντα χρόνια εργάσιμου βίου. Μάλιστα, με την ψήφιση του νέου ασφαλιστικού και από τις 4 Οκτωβρίου αναδρομικά, θα αυξηθούν και οι κύριες συντάξεις για όσους έχουν συνταξιοδοτηθεί ή συνταξιοδοτούνται με περισσότερα από τριάντα χρόνια ασφάλισης. Ποιοι θα ευνοηθούν από όλα αυτά; Περίπου τριακόσιες χιλιάδες συνταξιούχους, που στο σύνολό τους είναι παλιοί συνταξιούχοι, είχαν δηλαδή συνταξιοδοτηθεί πριν από τη 12η Μαΐου του 2016. Τότε, δηλαδή, που ο νόμος Κατρούγκαλου, ο νόμος ΣΥΡΙΖΑ, ο νόμος του Αλέξη Τσίπρα, της αριστερής κυβέρνησης του Αλέξη Τσίπρα, χώρισε τους συνταξιούχους σε δύο ταχύτητες και είπε ότι όσοι προλάβατε καλώς, όσοι δεν προλάβατε, θα παίρνετε μειωμένη σύνταξη κατά 42%. Αυτή ήταν η κοινωνική δικαιοσύνη της προηγούμενης κυβέρνησης.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Το κουδούνι κτυπάει και μόνο του. Είναι αυτόματο και δεν μπορώ να το κόψω. Μπορείτε να ολοκληρώσετε με άνεση.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ:** Τελειώνω αμέσως. Σας καταλαβαίνω απόλυτα.

Τι άλλο γίνεται; Δεν θίγονται, κατ’ αρχάς, τα όρια της σύνταξης. Είναι βασικό να πούμε ορισμένα πράγματα, επειδή μας παρακολουθεί ο κόσμος. Η αρχιτεκτονική του συστήματος παραμένει η ίδια. Εν πάση περιπτώσει, βελτιώνεται σημαντικά η ανταποδοτικότητα του συστήματος και αποσυνδέεται το ασφαλιστικό από το φορολογικό. Εδώ είχαμε καταντήσει να τιμωρείται ασφαλιστικά όποιος έχει εισόδημα. Έλεγε, ότι εφόσον έχεις τόσο εισόδημα, θα πληρώνεις τόσο, αλλά δεν θα παίρνεις αντίστοιχες αποδοχές. Εδώ έρχεται πλέον και πραγματικά αποκαθίσταται μία αδικία ότι ο καθένας θα μπορεί να επιλέγει και ότι το εισόδημά του δεν έχει καμμία σχέση με τις εισφορές. Άλλο η φορολογία του εισοδήματος, που ασφαλώς πρέπει να φορολογείται περισσότερο αυτός που έχει τη δυνατότητα και να αποδίδει περισσότερα στο κράτος, όπως και το Σύνταγμα επιτάσσει, ο Καταστατικός Χάρτης της χώρας, και άλλο το ασφαλιστικό σύστημα που εσείς το είχατε μετατρέψει σε φορολογικό. Ε, αυτό δεν είναι αποκατάσταση μιας αδικίας που υπήρχε;

Ποιοι είναι οι κερδισμένοι; Επίσης, κερδισμένοι είναι περίπου εκατό, ίσως και εκατόν είκοσι χιλιάδες συνταξιούχοι, οι οποίοι βγήκαν μετά τη 13η Μαΐου του 2016. Είναι, επίσης, ευνοημένοι -αυτό οφείλουμε να το πούμε- και όσοι υπηρετούν σε ειδικές υπηρεσίες των Ενόπλων Δυνάμεων-βατραχάνθρωποι, καταδρομείς, πυροτεχνουργοί κ.λπ.-, γιατί δεν θίγονται από το νέο ασφαλιστικό. Και έτσι θα έπρεπε να γίνει, προς Θεού! Εδώ φτάσαμε στο σημείο, δυστυχώς, στα χρόνια της κρίσεως να κόβονται τα πτητικά επιδόματα από τους πιλότους μας, κάτι το οποίο ήταν ντροπή. Δυστυχώς συνέβησαν και αυτά. Όλα αυτά τα πράγματα αποκαθίστανται.

Εγώ αυτό το οποίο έχω να προσθέσω -και να κλείσω- είναι ότι γίνεται μία πολύ σοβαρή προσπάθεια το ασφαλιστικό σύστημα πραγματικά να αποδώσει νέες συντάξεις, οι οποίες όχι μόνο δεν θα είναι μειωμένες, αλλά σε πολλές περιπτώσεις θα είναι και αυξημένες σημαντικά και θα τις δουν στο πορτοφόλι τους, στην τσέπη τους οι συνταξιούχοι. Είναι μια προσπάθεια πολύ σημαντική.

Κύριε Βρούτση, συγχαρητήρια για αυτή την προσπάθεια. Πραγματικά, ελπίζουμε ότι τα αποτελέσματα αυτής της προσπάθειας θα μπορούν να τα απολαμβάνουν όχι μόνον οι σημερινοί συνταξιούχοι, αλλά και οι συνταξιούχοι από εδώ και μπρος, αφού εξασφαλίζονται οι συντάξεις μέχρι το 2070.

Και αυτό δεν το λέμε εμείς, το λέει και η αναλογιστική μελέτη, το λέει και οικονομική μελέτη του Πανεπιστημίου Πειραιώς, αν δεν κάνω λάθος, κύριε Βρούτση;

**ΙΩΑΝΝΗΣ ΒΡΟΥΤΣΗΣ (Υπουργός Εργασίας και Κοινωνικών Υποθέσεων):** Αθηνών.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ:** Αθηνών, με συγχωρείτε, οι οποίοι πραγματικά συνηγορούν στο ότι μέχρι το 2070 οι Έλληνες συνταξιούχοι εξασφαλίζουν τις συντάξεις τους.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Ολοκληρώσαμε τον κατάλογο των συναδέλφων Βουλευτών που ακριβώς δεν έχουμε μετρήσει, αλλά έχουν υπερβεί τους εκατόν πενήντα. Μίλησαν, κατά τη δική μου άποψη και την άποψη όλου του Προεδρείου, με άνεση οι συνάδελφοι, καθώς και οι εισηγητές με άνεση χρόνου και όλοι.

Τώρα θα συνεχίσουμε με ακόμα περισσότερη άνεση, γιατί το νομοσχέδιο ήταν μεγάλο, δεν υπάρχουν περιορισμοί, σβήνουν οι χρόνοι των πρωτολογιών και αρχίζουμε από το μηδέν και όλοι οι εισηγητές θα πάρουν χρόνο δευτερολογίας για δέκα λεπτά, καθώς και οι Κοινοβουλευτικοί Εκπρόσωποι –το λέω εκ προοιμίου- για να κανονίσουν την ομιλία τους.

Πρώτον, καλώ στο Βήμα τον εισηγητή της Νέας Δημοκρατίας, τον κ. Οικονόμου για δέκα λεπτά.

**ΒΑΣΙΛΕΙΟΣ ΟΙΚΟΝΟΜΟΥ:** Κύριε Πρόεδρε, δεν θα μπω στον πειρασμό να σχολιάσω τις τοποθετήσεις που δεν αφορούν το νομοσχέδιο, παρ’ όλο που ήταν πολλά και ενδιαφέροντα αυτά που ακούστηκαν. Θα μείνω αυστηρά ως εισηγητής στη δευτερομιλία μου για το ασφαλιστικό νομοσχέδιο, το οποίο, ούτως ή άλλως, προσφέρει πάρα πολλά να πούμε. Δεν επεκτάθηκα πάρα πολύ στην πρωτομιλία μου και θα προσπαθήσω στη δευτερολογία να μπορέσω να καλύψω κάποιες απορίες.

Η συζήτηση, βέβαια, δεν έχει, όπως καταλαβαίνετε, την αυτονομία της μόνο στην Ολομέλεια, αλλά προηγούνται και οι συζητήσεις στην επιτροπή όπου είχαν και αυτές το ενδιαφέρον τους. Είχαμε τους φορείς, οι οποίοι για πρώτη φορά από όλο το φάσμα, το κοινωνικό, το επαγγελματικό, το οικονομικό ήρθαν και μας έθεσαν την άποψή τους για το ασφαλιστικό νομοσχέδιο.

Προηγήθηκε και πριν τη Βουλή, η συζήτηση ευρύτερα στην κοινωνία με τη δημόσια διαβούλευση, αλλά πρέπει να πούμε ότι αυτό το νομοσχέδιο είναι πολυσυζητημένο. Όλοι έχουμε μια άποψη λίγο-πολύ, τα θέματα τα έχουμε βάλει και τα έχουμε θέσει και ο καθένας έχει την άποψή του και την οπτική του. Βέβαια, παρατηρώντας αυτοί που καθίσαμε και τις τρεις ημέρες εδώ, ακούγοντας τους εκατόν πενήντα συναδέλφους Βουλευτές, αλλά περισσότερο τους υπεύθυνους των κομμάτων για την πολιτική θέση πάνω στο ασφαλιστικό, βλέπουμε τις διαφοροποιήσεις και τις προσαρμογές. Άλλα έλεγε ο ΣΥΡΙΖΑ εν ολίγοις -και θα το ερμηνεύσω γιατί έγινε αυτό-, αλλιώς το πήγε στην αρχή στις επιτροπές, αλλιώς ήρθε εδώ πέρα στην Ολομέλεια και δεν ξέρω αν αλλιώς θα φύγει από την Ολομέλεια. Πάντως σίγουρα δεν ακούσαμε εδώ από τους αρμοδίους στη συζήτηση ότι είναι ένας ακόμη νόμος Κατρούγκαλου.

Εδώ, πλέον, παραδέχεται η Αξιωματική Αντιπολίτευση ότι υπάρχουν νέα δεδομένα, έχουμε μπει σε μια νέα εποχή, σε έναν νέο νόμο. Θέλετε να τον πούμε Βρούτση που, όντως, θα του κολλήσει από το νομοθετικό του κατασκεύασμα; Πραγματικά μάλλον έτσι θα το λέμε, νόμος Βρούτση. Αυτό είναι μια καινούργια αρχή, είναι ένα νέο δεδομένο. Δεν θα μπορούσε να συνεχίσει ούτε η κ. Αχτσιόγλου, ούτε ο κ. Τσακαλώτος, που τους βλέπω εδώ υπομονετικά όλες αυτές τις ημέρες να παρακολουθούν, αλλά δεν θα μπορούσαν να συνεχίσουν σε αυτό το αφήγημα, ότι «εντάξει, δεν κάνατε τίποτα, υπάρχει η βάση του νόμου Κατρούγκαλου, άρα δεν έχετε φέρει καμμία μεγάλη, σπουδαία νομοθετική μεταρρύθμιση». Δεν θα μπορούσαν, γιατί ήρθε ο ίδιος ο πρώην Πρωθυπουργός και είπε ότι μιλάμε για νέες πορείες, νέα κατασκευάσματα, νέες αντιλήψεις και τις βάφτισε -γιατί στα βαφτίσια είναι πολύ καλός- και οριοθέτησε το πριν και το τώρα προσδοκώντας το μετά. Πάντως, εκ των πραγμάτων έχουμε νέα δεδομένα.

Δεύτερη υποχώρηση: Βγήκατε με σημαία ότι οι αναλογιστικές μελέτες του νόμου Κατρούγκαλου ήταν δεδομένες και άρα, πατούσατε σε στέρεο έδαφος. Το έδαφος ήταν ολισθηρό, ήταν βάλτος και εκεί πέρα τσαλαβουτήσατε. Το αποτέλεσμα, στην Ολομέλεια ξεχάσατε αυτό το χαρτί στα αγγλικά που μας στείλατε, ένα κείμενο ως αναλογιστική μελέτη και ο καταιγισμός των τοποθετήσεων των συναδέλφων…

**ΕΥΚΛΕΙΔΗΣ ΤΣΑΚΑΛΩΤΟΣ**: Το είπαμε μία φορά και τελείωσε.

**ΒΑΣΙΛΕΙΟΣ ΟΙΚΟΝΟΜΟΥ:** Δεν λέω για εσάς, εσείς είστε πολύ προσεκτικός, λέω για την γραμμή που πήραν οι Βουλευτές, οι οποίοι πραγματικά με τη γραμμή που πήραν ανατροφοδοτούν τη βασική γραμμή του κόμματός σας. Άρα δεν θυμήθηκαν ξανά την αναλογιστική του Κατρούγκαλου, αποδέχτηκαν τα δεδομένα. Ποια; Ότι έχουμε πρώτη φορά στα χρονικά αναλογιστική μελέτη με «ντοκουμενταρισμένο» πλέον το επίπεδο της δικαιολόγησης και της υποστήριξης αυτού του νομοσχεδίου.

Ισχυριστήκατε: «δική μας η ψηφιακή σύνταξη, όπως και η συνολική υλοποίηση, δηλαδή, τα νέα δεδομένα, ο e-ΕΦΚΑ» και μάλιστα με εξασφαλισμένα κονδύλια του ΕΣΠΑ αποτιμήσατε το έργο. Εγώ θα σας πω ότι την ψηφιακή σύνταξη μπορεί να την είχατε στην άκρη του μυαλού σας, όπως πολλά πράγματα σε αυτό τον κόσμο, αλλά καταλαβαίνετε ότι δεν πατεντάρεις κάτι όταν έχεις στην άκρη του μυαλού σου, μόνο όταν αρχίζεις και το υλοποιείς και όχι μόνο κόβοντας μια κορδέλα, αλλά όταν αυτό γίνεται πλέον κτήμα του ελληνικού λαού.

Εδώ, λοιπόν, έχουμε τη νομοθετική ρύθμιση της ηλεκτρονικής σύνταξης, έχουμε τον e-ΕΦΚΑ ως μια πρώτη και πολύ σημαντική εξέλιξη για την ενοποίηση και των κύριων συντάξεων και των επικουρικών και των εφάπαξ. Αυτό είναι ένα νέο δεδομένο για τον ασφαλιστικό χάρτη της χώρας, μια νέα αρχιτεκτονική την οποία πραγματικά την προσεγγίσατε μερικώς με τις αποφάσεις, με τον νόμο Κατρούγκαλου και τις αποφάσεις τις μετέπειτα, δηλαδή, πραγματικά η ενοποίηση στον ΕΦΚΑ των δεκατριών ταμείων της κύριας σύνταξης είχε ένα ενδιαφέρον, όμως η υλοποίηση και όπως εξελίχθηκε το θέμα στα τέσσερα χρόνια τα δικά σας, δεν ευδοκίμησε στο αποτέλεσμα που θα περίμενε, πρώτα απ’ όλα, ο κόσμος, οι συνταξιούχοι, οι ασφαλιζόμενοι.

Πού πήγαν αυτά τα επιχειρήματα που στα επίπεδα των επιτροπών δεν μπόρεσαν να σταθούν πολύ; Πήγαν σε μια καινούργια γραμμή άμυνας. Θεωρείται πολύ αμυντική η θέση και η στάση που έχετε πάρει.

Ποια είναι αυτή η γραμμή; Πρώτον, την καινοφανή θεωρία που είπε ο ίδιος ο κ. Κατρούγκαλος ότι ναι, είναι αντισυνταγματικός ο νόμος μου, αλλά στην περιφέρειά του και όχι στον πυρήνα. Άρα η περιφέρειά του είναι αντισυνταγματική και πιάστηκα σε τέσσερα σημεία offside, να το πούμε έτσι αθλητικώς, αλλά όμως, ο πυρήνας μου δεν έχει θιγεί. Αυτή είναι μια θεωρία που πραγματικά δεν μπορώ να την κατανοήσω πάρα πολύ, όπως και βέβαια δεν μπορούν να την κατανοήσουν και οι χιλιάδες προσφυγόντες στο Συμβούλιο της Επικρατείας που δικαιώθηκαν, βεβαίως, με τις αποφάσεις -να μην τις αναφέρω ξανά- οι οποίες αποφάσεις πραγματικά ήταν τέτοιες που θα έπρεπε ή να τις αντιμετωπίσει ο νόμος Βρούτση ή να μην τις αντιμετωπίσει. Όμως, εδώ έχουμε νέα δεδομένα και τις αντιμετωπίζει.

Πραγματικά είναι η πρώτη φορά που έρχεται ένα νομοθετικό πλαίσιο να αντιμετωπίσει και να ενστερνιστεί αποφάσεις ανώτατων δικαστηρίων και είναι φιλολαϊκές, θέλετε δεν θέλετε, γιατί; Γιατί αποκαθιστούν αδικίες ενός προηγούμενου νομοθετικού πλαισίου και άδικες συμπεριφορές που επέδειξε η Κυβέρνηση τότε και η πολιτεία απέναντι σε χιλιάδες συμπατριώτες μας.

Το Συμβούλιο της Επικρατείας αποκατέστησε με τις αποφάσεις του αυτές τις αβλεψίες και τις προβληματικές σας προσεγγίσεις και έρχεται εδώ πλέον ο νόμος και τις κάνει καθεστώς, τις κάνει λειτουργία μέσα στη χώρα μας.

Δεν θα μπω στον σχολιασμό της γραμμής που άκουσα από τους περισσότερους ομιλητές του ΣΥΡΙΖΑ, ότι για όλα φταίνε τα ΜΜΕ. Αυτή η θεωρία, ότι μου φταίει ο «ΣΚΑΪ» και ο «ΑΝΤΕΝΑ» και δεν ξέρω ποιος άλλος γιατί αυτά τα οποία συζητάμε εδώ πέρα και τα συζητάμε και στα καφενεία με τους συνταξιούχους, όπως είπε και ο κ. Τσίπρας, είναι πράγματα τα οποία δεν βγαίνουν σαν αποτέλεσμα και για εσάς αυτό είναι ένα προβληματικό στοιχείο.

Εγώ θα έλεγα να μην ξεκινάτε από τους επτά μήνες αυτή την γκρίνια και αυτή τη μιζέρια, ότι σας φταίνε οι δημοσιογράφοι και τα κανάλια, γιατί έχουμε πολύ χρόνο μπροστά μας. Τι θα πείτε, δηλαδή, στον δεύτερο και στον τρίτο χρόνο;

Πάμε, όμως, στην ουσία του θέματος για το ασφαλιστικό σε σχέση με τη γραμμή άμυνας, όπως σας είπα. Η μεγάλη συζήτηση για την δέκατη τρίτη σύνταξη. Πραγματικά, κύριε Τσακαλώτο, σας εκτιμώ, το ξέρετε. Αλλά επειδή έχουμε και μια πορτοκαλόπιτα μεταξύ μας που μας ενώνει, με αγάπη εγώ πάντα θα σας καλέσω να τη φάμε, αφού όμως διαβάσω τι λέγατε ο ίδιος για την δέκατη τρίτη σύνταξη. Εγώ, λοιπόν, διαβάζω ότι τον Δεκέμβριο του 2016, ο Υπουργός Οικονομικών Ευκλείδης Τσακαλώτος -εσείς δεν είστε;- ξεκαθαρίζει στους Ευρωπαίους αξιωματούχους ότι η δέκατη τρίτη σύνταξη είναι μια εφάπαξ πληρωμή και δεν υπάρχει πρόθεση να αποτελεί μόνιμο κομμάτι της μεταρρύθμισης του συνταξιοδοτικού. Είναι μια δική σας δήλωση, την οποία ξέρετε γιατί την κάνατε;

**ΕΥΚΛΕΙΔΗΣ ΤΣΑΚΑΛΩΤΟΣ:** Αυτή ήταν για το μέρισμα.

**ΒΑΣΙΛΕΙΟΣ ΟΙΚΟΝΟΜΟΥ:** Την κάνατε για την δέκατη τρίτη σύνταξη. Τα έχετε μπερδέψει όλα. Στον ΣΥΡΙΖΑ τα είχατε μπερδέψει όλα: το μέρισμα για το 2017 και το 2018, την πρώτη εξαγγελία για την δέκατη τρίτη σύνταξη το 2016 την οποία την πήρατε πίσω, αφού του τράβηξε το αυτί του κ. Τσίπρα. Και τον διαβάζω εδώ που λέει τον Σεπτέμβριο του 2016 ενθυμούμενος το πρόγραμμα της Θεσσαλονίκης ότι «η υπεραπόδοση των εσόδων δίνει τη δυνατότητα στην Κυβέρνηση να προβεί σε κοινωνική αναδιανομή και πρώτα προς τους χαμηλοσυνταξιούχους, εκείνους που από το 2010 και μετά έβλεπαν τις συντάξεις τους να μειώνονται. Με την αποψινή της εξαγγελία η Κυβέρνηση», ΣΥΡΙΖΑ δηλαδή, «κάνει πράξη την παλιά της εξαγγελία για την δέκατη τρίτη σύνταξη, αφού το σημερινό μέτρο έρχεται λίγο πριν από τις γιορτές των Χριστουγέννων.». Αυτό πριν από τα Χριστούγεννα του 2016.

Αφού έπεσαν οι φάπες –θα το πω έτσι, λαϊκώς- από τα αφεντικά, άντε να πω από τους ανθρώπους με τους οποίους συνεργαζόσασταν τότε, την τρόικα, τους θεσμούς, ξέρετε τι είπε ο πολιτικός γίγαντας, πρωθυπουργός τότε της χώρας, Τσίπρας στις 15 Δεκεμβρίου του 2016; Τι είπε στις Βρυξέλλες ο κ. Τσίπρας; «Η απόφαση αυτή ελήφθη με απόλυτη ασφάλεια έναντι των στόχων του 2016. Είναι μια απόφαση εφάπαξ. Ελήφθη τώρα που είχαμε αυτό το εξαιρετικό αποτέλεσμα υπεραπόδοσης των εσόδων έναντι στόχων.»

Δηλαδή, ο κ. Τσίπρας που τον Σεπτέμβριο του 2016 θυμήθηκε την δέκατη τρίτη σύνταξη, μόλις τον περικύκλωσε η πολύ καλή του φίλη, η τρόικα, το έκανε εφάπαξ, το ξαναπροσπάθησε το 2017 και το 2018 να το ξαναπεί και το έκανε κοινωνικό μέρισμα, και έρχεται τώρα ο έξυπνος –αλλά να μην πω πολύ βαριές κουβέντες-, ο πονηρός πολιτευτής να μας έρθει τον Μάιο του 2019, λίγο πριν αφήσει τα τελευταία του στην κυβέρνηση, να θεσμοθετήσει την δέκατη τρίτη σύνταξη.

Να σας πω κάτι, κύριε Τσακαλώτο. Άμα έρθει τώρα η Κυβέρνηση και νομοθετήσει 30% αύξηση στους μισθούς -για να ικανοποιήσουμε και το ΚΚΕ-, το οποίο κοστίζει 10 δισεκατομμύρια και δεν έχουμε τα 10 δισεκατομμύρια λόγω της κατάστασης της χώρας και βάλουμε στον κουμπαρά 100 εκατομμύρια αλλά με την προϋπόθεση σε αυτό που νομοθετούμε ότι οι επόμενοι θα δώσουν τα 10 δισεκατομμύρια και θα είναι μόνιμες αυξήσεις εικοσαετίας για το 20%. Πώς θα τους λέγατε τους σημερινούς, αν το έκαναν αυτό; Ξέρετε πώς θα τους λέγατε; Όπως έχει κάποια ψυχή εδώ πέρα στην Αίθουσα, πολιτικούς απατεώνες. Έτσι θα τους λέγατε και θα είχατε δίκιο. Μήπως πρέπει να το πούμε και εμείς σε αυτούς που το έκαναν τον Μάιο του 2019, λίγες μέρες πριν αφήσουν τα τελευταία τους; Και ξέρετε ποιο είναι το περίεργο της ιστορίας; Ότι ο κόσμος πραγματικά δεν τσίμπησε και αυτό δίνει και ελπίδα σε εμάς για κάποια πράγματα.

Εγώ θέλω να τα καταθέσω στα Πρακτικά. Αυτό είναι για τον κ. Τσίπρα και αυτό για τον κ. Τσακαλώτο, τον φίλο μου, ο οποίος πραγματικά τότε το έλεγε εφάπαξ, το 2016.

(Στο σημείο αυτό ο Βουλευτής κ. Βασίλειος Οικονόμου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ακούω εδώ ότι το 1.000.000 που είπαμε για ασφαλιστικές υποχρεώσεις της προηγούμενης κυβέρνησης προς την επόμενη, δηλαδή την τωρινή, είναι μυθεύματα. Πραγματικά θέλω να καταθέσω την απάντηση του Υπουργείου, στις 21 Οκτωβρίου του 2019, παίρνοντας τα στοιχεία από όλες τις υπηρεσίες του Υπουργείου, στην ερώτηση της κ. Ράπτη και του κ. Τζηκαλάγια, που λένε ποιες είναι οι εκκρεμότητες μέχρι τον Αύγουστο του 2019.

Λέει για τις κύριες συντάξεις 189.851. Είναι λάθος, κυρία Αχτσιόγλου, αυτά τα νούμερα; Επικουρικές συντάξεις, 87.591. Αυτά λέει ότι είναι οι εκκρεμότητες. Εφάπαξ, 36.064, για να μην αναφέρω και τα υπόλοιπα, συντάξεις χηρείας 2.688 κ.λπ., σύνολο 1.058.000.

Εμείς δεν ήρθαμε εδώ να λαϊκίσουμε ή να υπερβάλλουμε στα νούμερα για να χαλάσουμε το προφίλ της δικής σας υπουργίας και βέβαια της περιόδου ΣΥΡΙΖΑ. Εμείς ήρθαμε να πούμε ότι τα προβλήματα ήταν αντικειμενικά, ήταν τεράστια και η τωρινή Κυβέρνηση δίνει έναν τιτάνιο αγώνα να τα αντιμετωπίσει.

Αν δεν δέχεστε, κάνοντας αυτοκριτική, τα προβλήματα που αφήσατε, τα προβλήματα δεν θα λυθούν. Θέλω να το καταθέσω και αυτό στα Πρακτικά.

(Στο σημείο αυτό ο Βουλευτής κ. Βασίλειος Οικονόμου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και κλείνω με δύο συγκρίσεις, γιατί πραγματικά αν δεν μιλήσουμε με νούμερα και δεν πούμε συγκεκριμένα πράγματα, θα λέει ο καθένας «το μακρύ του και το κοντό του» εδώ, σε αυτή την Αίθουσα. Θα τα καταθέσω και στη Βουλή για κάθε συνάδελφο που θα θελήσει να τα διαβάσει με λεπτομέρειες.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Παίρνω λοιπόν παραδείγματα συντάξεων. Με μισθό 700 ευρώ, μετά από τριάντα τρία χρόνια, ο νόμος του κ. Κατρούγκαλου και της κ. Αχτσιόγλου θα έδινε σύνταξη 598 ευρώ. Ξέρετε, κύριε Τσακαλώτο, πόσο θα δώσει ο νόμος Βρούτση; Θα δώσει 612 ευρώ, 14 ευρώ παραπάνω. Στα 1.000 ευρώ μετά από τριάντα τρία χρόνια τα 690 ευρώ του κ. Κατρούγκαλου θα ήταν 707, 17 ευρώ παραπάνω. Πάντως είναι 17 ευρώ παραπάνω!

**ΙΩΑΝΝΗΣ ΒΡΟΥΤΣΗΣ (Υπουργός Εργασίας και Κοινωνικών Υποθέσεων):** Το μήνα.

**ΒΑΣΙΛΕΙΟΣ ΟΙΚΟΝΟΜΟΥ:** Το μήνα.

**ΠΡΟΕΔΡΕΥΩΝ (Αθανάσιος Μπούρας):** Κλείστε, σας παρακαλώ.

**ΒΑΣΙΛΕΙΟΣ ΟΙΚΟΝΟΜΟΥ:** Επιτρέψτε μου λίγο, κύριε Πρόεδρε. Στα 1.500 ευρώ μισθό, τα 843 ευρώ σύνταξη επί Κατρούγκαλου θα γίνονταν 869 ευρώ, 25 ευρώ παραπάνω.

Να πιάσουμε τώρα τις εισφορές; Για 700 ευρώ, ξέρετε πόσο θα ήταν η διαφορά; Από 657 ευρώ θα ήταν 698 ευρώ, δηλαδή 49 ευρώ πάνω για τριάντα οκτώ έτη. Στα 774 θα γίνονταν 833, στα 969 θα γίνονταν 1.058, δηλαδή 90 ευρώ παραπάνω.

Τα παραδείγματα είναι εδώ. Τα καταθέτω για τα Πρακτικά.

(Στο σημείο αυτό ο Βουλευτής κ. Βασίλειος Οικονόμου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Είναι οι πίνακες που καταθέτουμε για τις εισφορές και για τις συντάξεις όπως θα πάνε. Επειδή πέφτουν πολλά δάκρυα -αλλά φοβάμαι ότι είναι κροκοδείλια- για τους αδύναμους συμπατριώτες μας και τους φτωχούς και τους συνταξιούχους, αποδεικνύουμε εδώ με παραδείγματα και όχι με αερολογίες, ότι όχι μόνο θα πάρουν μεγαλύτερη σύνταξη, αλλά θα είναι πιο δυνατά οικονομικά όλη αυτή η ομάδα των λεγόμενων χαμηλοσυνταξιούχων.

Η κ. Αχτσιόγλου, που θα ανέβει στο Βήμα, θα πρέπει να μας εξηγήσει τη θεωρία που λέει ότι οι εννιά στους δέκα χάνουν. Σε ποιον πλανήτη και σε ποια χώρα γίνονται αυτά; Γιατί στον πλανήτη Γη και στη χώρα Ελλάδα υπάρχουν τελείως διαφορετικά παραδείγματα.

**ΠΡΟΕΔΡΕΥΩΝ (Αθανάσιος Μπούρας):** Και κλείστε με αυτό.

**ΒΑΣΙΛΕΙΟΣ ΟΙΚΟΝΟΜΟΥ:** Κλείνω.

Εμείς λοιπόν έχουμε αυτή τη θεωρία και την προσέγγιση.

Θα το πω και μία τελευταία φορά, κύριε Πρόεδρε. Τα μείον 200 εκατομμύρια στον προϋπολογισμό ωχριούν μπροστά από τα δύο δισεκατομμύρια στο σύνολο που πέρασαν μπροστά μας τέσσερις προϋπολογισμοί του ΣΥΡΙΖΑ. Δεν βάζω μέσα το ΕΚΑΣ, δεν βάζω μέσα πολλά άλλα θέματα. Το ξέρετε, κυρία Αχτσιόγλου, δεν το λέτε -εντάξει ο καθένας πρέπει να πει αυτά που πρέπει να πει, το καταλαβαίνω- αλλά υπάρχει το 0,5% του ΑΕΠ, τα 900 εκατομμύρια που είναι το στήριγμα για να βάλουμε τις νέες ανταποδοτικές συντάξεις, για να μπορούν να έχουν, αυτό που λέμε, ουσία και υπόβαθρο και να μην είναι λόγια του αέρα.

Άρα, λοιπόν μέσα σε αυτό το πλαίσιο, νομίζω ότι έγινε μια καλή συζήτηση. Ειπώθηκαν πολλά. Νομίζω ότι μας ακούει ο κόσμος. Αυτές οι ομιλίες και οι συζητήσεις μεταδίδονται. Έχουμε την ευκαιρία λοιπόν να πλησιάσουμε τον κόσμο μέσα από τον λόγο μας, να καταλάβει και αυτός τι γίνεται και θεωρώ ό,τι όποιος έχει τα καλύτερα επιχειρήματα, περνάει και την άποψή του στην κοινή γνώμη και αύριο στα καφενεία που είναι οι συνταξιούχοι, θα βρεθούμε –εμείς πάμε και τα επισκεπτόμεθα- και θα εξηγήσουμε, με μεγαλύτερη άνεση από κοντά στους φίλους μας τους συνταξιούχους, ότι μόνο να ελπίζουν έχουν με το νέο νόμο Βρούτση.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Τον λόγο έχει η εισηγήτρια του ΣΥΡΙΖΑ, η Βουλευτής κ. Αχτσιόγλου.

**ΕΦΗ ΑΧΤΣΙΟΓΛΟΥ:** Ευχαριστώ, κύριε Πρόεδρε.

Πριν μπω στο ασφαλιστικό, θα μου επιτρέψετε να πω δύο κουβέντες για τη συζήτηση που έγινε πριν, σε σχέση με το προσφυγικό και τη διαχείριση που γίνεται στα νησιά.

Ήρθε ο κ. Γεραπετρίτης -σεβαστός κατά τα άλλα καθηγητής του Συνταγματικού Δικαίου- και προσπάθησε, ευρισκόμενος σε μία δύσκολη θέση αντικειμενικά, να δικαιολογήσει τα αδικαιολόγητα. Και αυτό κατ’ αρχάς απαιτεί μία κατανόηση για τη δυσκολία στην οποία βρισκόταν. Όμως, προκειμένου να μπορέσει να διαχειριστεί αυτή την κατάσταση, να απαντήσει δηλαδή, να δικαιολογήσει τα αδικαιολόγητα, έκανε κατασκευές οι οποίες προσβάλλουν τον κοινό νου, προσβάλλουν τον ορθό λόγο και για αυτό υπήρχαν και πάρα πολύ έντονες αντιδράσεις από την πλευρά πολλών Βουλευτών.

Τι απάντησε στις ευθύνες που απέδωσε ο κ. Τσίπρας και εν συνεχεία ο κ. Τσακαλώτος για τον τρόπο που η Κυβέρνηση διαχειρίζεται το προσφυγικό, ως προς τις ευθύνες, ως προς το ότι το σχέδιο δεν υλοποιείται ή ξεκίνησε να υλοποιείται, ως προς την καθυστέρηση των επτά μηνών και στο ότι το σχέδιο, που υποτίθεται ότι ξεκίνησε να υλοποιείται, δεν φέρνει από ό,τι φαίνεται αποτέλεσμα, αλλά φέρνει τα αντίθετα αποτελέσματα, στο ότι δεν υπάρχει κάποια κοινωνική λογοδοσία για όλη αυτή την έκρηξη που συμβαίνει αυτή τη στιγμή στα νησιά; Τι απάντησε σε όλα αυτά;

Απάντησε ότι το επιτελικό κράτος δεν σχετίζεται με αυτά, ότι το επιτελικό κράτος είναι ένα σύνολο διαδικασιών το οποίο δεν συνδέεται με τις πολιτικές αποφάσεις και το περιεχόμενο, αλλά πιο πολύ είναι μία διοικητική οργάνωση η οποία δεν έχει να κάνει με το τι πολιτική τελικά θα ακολουθηθεί. Έκανε μια ακατάσχετη «διαδικασιολογία», σαν να μη βλέπει ποια είναι η ουσία ή να κάνει ότι δεν βλέπει ποια είναι η ουσία του θέματος.

Αυτό αναρωτιέμαι το έδωσε ως απάντηση ο εκπρόσωπος της Κυβέρνησης για το ότι δεν έχει ευθύνη το κράτος για το όσα γίνονται στα νησιά; Το έδωσε ως απάντηση της Κυβέρνησης για το ότι δεν φταίει ο ίδιος ως πρόσωπο για όσα γίνονται στα νησιά, επειδή ήταν εισηγητής του νομοσχεδίου για το επιτελικό κράτος; Ως τι είδους απάντηση το έδωσε; Θα κρυβόμαστε πίσω από την ορολογία; Είναι δυνατόν;

Είναι αποτελεσματικό αυτό που κάνει το κράτος στη διαχείριση του προσφυγικού τούς τελευταίους επτά μήνες; Απλά πράγματα, απλές κουβέντες που να αφορούν την ουσία του θέματος. Είναι αποτελεσματικό; Είναι αποτελεσματική διαχείριση; Επιλύει το πρόβλημα; Αποσυμφορεί τα νησιά; Ή μήπως παροξύνει το πρόβλημα και παροξύνει την κοινωνική ένταση που έχει δημιουργηθεί;

Είναι αποτελεσματικό το σχέδιο της Κυβέρνησης, το όποιο σχέδιο έχει και υλοποιεί αυτό το διάστημα, αυτούς τους επτά μήνες; Επιτυγχάνει κάποια κοινωνική ειρήνη; Σέβεται τα δικαιώματα των προσφύγων; Είναι αποτελεσματικό; Λειτουργεί; Θα το κρατήσει, θα το αλλάξει; Θα έρθει σε μία συζήτηση; Τι θα κάνει; Πώς προτίθεται να το επιλύσει όλο αυτό;

Αυτή ήταν η συζήτηση, αυτές ήταν οι παρεμβάσεις που έκανε ο κ. Τσίπρας και ο κ. Τσακαλώτος. Καμμία απάντηση επ’ αυτού, μία ακατάσχετη «διαδικασιολογία», η οποία θεωρώ ότι προσβάλλει και το δημόσιο διάλογο και τη δημοκρατία και το Κοινοβούλιο.

Προσπαθούσε μετά να πει ότι το Υπουργικό Συμβούλιο είναι ιεραρχικά ανώτερο όργανο στο πλαίσιο του Συντάγματος, λες και πάλι δεν καταλαβαίνει -έκανε πως δεν καταλαβαίνει, γιατί είμαι βέβαιη ότι καταλαβαίνει- ότι αυτό το οποίο τον καλούσαμε να κάνει είναι ένας δημοκρατικός διάλογος ενώπιον του Κοινοβουλίου, που να απαντά στα κρίσιμα ερωτήματα και να διαλέγεται με τις πολιτικές δυνάμεις για το μείζον θέμα που απασχολεί αυτή τη στιγμή την ελληνική κοινωνία.

Και υπάρχει και ένα ακόμη ζήτημα ουσίας, το οποίο επίσης φαίνεται ότι δεν το βλέπει η Κυβέρνηση, ότι η λογική «αποφασίζομεν και διατάσσομεν», η λογική διά της βίας επιβολή μέτρων παράλογων, η λογική των χολιγουντιανών επεμβάσεων των ΜΑΤ σε τόπους διασκέδασης φοιτητών, στα πανεπιστήμια, στα νησιά, είναι μία λογική η οποία προσβάλλει ευθέως κάθε δημοκρατικό πολίτη, προσβάλλει την αξιοπρέπειά του. Δεν μπορεί αυτό το πράγμα να συνεχίσει να το αγνοεί. Αφορά τα βασικά ατομικά δικαιώματα αυτό που κάνει η Κυβέρνηση. Τα προσβάλλει ευθέως.

Όση ώρα μιλούσαμε είδα ότι ο κύριος Πρωθυπουργός στο Υπουργικό Συμβούλιο επανέλαβε ουσιαστικά την απαράδεκτη τοποθέτηση που έκανε χθες ο κ. Πέτσας, που συνέδεε το προσφυγικό με τη δημόσια υγεία και το κορωνοϊό. Το επανέλαβε ότι θα πρέπει να υπάρχει αυτή η ακραία πολιτική που εισηγείται, των κλειστών κέντρων, για να αντιμετωπιστεί ο κορωνοϊός στα νησιά. Δηλαδή, επειδή δεν μπόρεσε διά του αποφασίζομεν και διατάσσομεν, διά του νόμου και της βίας, να επιβάλει μία παράλογη, αδιέξοδη πολιτική κλειστών κέντρων στα νησιά, προσπαθεί τώρα στην επίκληση του φόβου και του τρόμου των πολιτών για την υγεία να την επιβάλλει μέσω αυτής της οδού, διά του φόβου και του τρόμου για τη δημόσια υγεία. Είναι ατελέσφορη αυτή η πολιτική, είναι εσφαλμένη αυτή η λογική. Θα πρέπει να αλλάξει. Είναι αδιέξοδη.

Έρχομαι στο ασφαλιστικό και θέλω να πω πρώτα από όλα κάτι σε σχέση με τις αντισυνταγματικότητες, κύριε Οικονόμου. Όταν το ανώτατο δικαστήριο της χώρας, το ακυρωτικό, συζητά αιτήσεις ακυρότητας κατά πράξεων υλοποίησης ενός νόμου -γιατί αυτό κάνουν οι αιτήσεις ακυρότητας, οι αιτήσεις ακύρωσης- εξετάζει αιτήματα που αφορούν συγκεκριμένες πλευρές του νομοσχεδίου. Δεν κάνει μια συνολική εκτίμηση της συνταγματικότητας του νομοσχεδίου. Δεν έχουμε Συνταγματικό Δικαστήριο στη χώρα που να κάνει προληπτικό έλεγχο της συνταγματικότητας του νόμου.

**ΒΑΣΙΛΕΙΟΣ ΟΙΚΟΝΟΜΟΥ:** Σωστό.

**ΕΦΗ ΑΧΤΣΙΟΓΛΟΥ:** Άρα σε αυτές τις αιτήσεις ακύρωσης που έγιναν, κάποιες από αυτές έγιναν δεκτές, δηλαδή όντως εντόπισε αντισυνταγματικότητες στον νόμο Κατρούγκαλου και κάποιες τις απέρριψε. Δηλαδή, όντως, είπε ότι ο νόμος Κατρούγκαλου σε αυτά δεν ήταν αντισυνταγματικός.

Τι είπε ο κ. Κατρούγκαλος; Αυτό που λένε όλοι οι νομικοί που έχουν διαβάσει την απόφαση, ότι στα κύρια σημεία του δεν κρίθηκε αντισυνταγματικός. Ποια ήταν τα κύρια σημεία του; Δηλαδή, η ενοποίηση των ταμείων, οι ενιαίοι κανόνες, η λογική τού να μπαίνουν και οι δημόσιοι υπάλληλοι μέσα στον ΕΦΚΑ, που ήταν μείζον θέμα διαφωνίας μεταξύ διαφόρων κοινωνικών ομάδων κ.λπ.. Αποδέχθηκε, δηλαδή, όλη αυτή τη λογική. Εντόπισε συγκεκριμένα σημεία συνταγματικότητας. Τα έχουμε πει πολλές φορές. Τα είπε και ο Υπουργός ξανά σήμερα. Να μην τα επαναλαμβάνω και τρώω τον χρόνο.

Άκουσα, όμως και το εξής πρωτότυπο από τον κ. Βρούτση να λέγεται χθες, ότι όποιος δεν ψηφίσει αυτόν τον νόμο που εισηγείται ο κ. Βρούτσης είναι ενάντια στο Σύνταγμα και στο Συμβούλιο της Επικρατείας. Αυτό είναι μια εξαιρετικά πρωτότυπη σκέψη, η οποία δείχνει όμως μια άγνοια τού πώς λειτουργεί το κράτος δικαίου.

Στο κράτος δικαίου δεν νομοθετεί το Συμβούλιο της Επικρατείας, κύριε Υπουργέ. Δεν νομοθετούν τα δικαστήρια. Υπάρχει η αρχή της διάκρισης των λειτουργιών. Ο κοινός νομοθέτης έχει την ελευθερία να κάνει τη μια ή την άλλη ρύθμιση, τη δική του ελευθερία. Το πεδίο της ελευθερίας ρύθμισης είναι ευρύτατο και ανήκει σε αυτόν και στη Βουλή.

Για να πω κάτι πιο χειροπιαστό, υπάρχουν πάρα πολλοί τρόποι για να εναρμονιστεί κάποιος με την απόφαση του Συμβουλίου της Επικρατείας. Θα μπορούσε, για παράδειγμα, κάποιος -μιλάω πάρα πολύ γρήγορα- να προσθέσει 300 εκατομμύρια στον προϋπολογισμό της κοινωνικής ασφάλισης και να διορθώσει το ένα ζήτημα που αφορά στις επικουρικές συντάξεις και το έτερο ζήτημα που αφορά στα ποσοστά αναπλήρωσης. Αυτά τα δύο, με 300 εκατομμύρια επιπλέον, γιατί τόσο εκτιμάται το κόστος αυτών των δύο παρεμβάσεων, 370 εκατομμύρια. Με 370 εκατομμύρια στον προϋπολογισμό. Αυτό.

Αυτό, για παράδειγμα, θα ήταν μια άλλη επιλογή επίλυσης του προβλήματος που αναγνώρισε το Συμβούλιο της Επικρατείας. Τι δείχνει αυτό; Δείχνει ότι μπορεί να υπάρξουν πολλοί τρόποι ρύθμισης και αντιμετώπισης αυτών των θεμάτων.

Όμως, εσείς κάνατε μια συγκεκριμένη επιλογή και δικαίωμά σας, ανήκει στην απόλυτη ελευθερία σας. Θα ψηφιστεί από την Πλειοψηφία, εφόσον την έχετε αυτή τη στιγμή στη Βουλή. Εσείς κάνετε την επιλογή να μη δώσετε αυτά τα 300 εκατομμύρια στον προϋπολογισμό, αντιθέτως να αφαιρέσετε κιόλας από τον προϋπολογισμό χρήματα για την κοινωνική ασφάλιση και να τα δώσετε ως Κυβέρνηση, για παράδειγμα, στη μείωση της φορολογίας των κερδών των μεγάλων επιχειρήσεων. Αυτή την πολιτική επιλογή κάνατε. Είναι, ξαναλέω, στη διακριτική σας ευχέρεια, αλλά μη λέμε και ότι όποιος δεν ψηφίσει αυτόν τον νόμο, ως να είναι αυτός ο νόμος το Σύνταγμα. Αυτά είναι παραλογισμοί.

Έρχομαι τώρα στο ζήτημα των εισφορών των ελεύθερων επαγγελματιών. Θα χρησιμοποιήσω από τον χρόνο μου ό,τι προλάβω για τα επιχειρήματα.

Έρχομαι, λοιπόν, στο ζήτημα των εισφορών των ελεύθερων επαγγελματιών. Είπε ο κύριος Υπουργός κάποιες φορές και το επανέλαβαν πάρα πολλές φορές οι Βουλευτές, που δεν το έχουν διαβάσει, ότι το Συμβούλιο της Επικρατείας έκρινε αντισυνταγματική τη σύνδεση των εισφορών με το πραγματικό εισόδημα. Αυτό είναι ψευδές. Δεν είναι αληθές αυτό. Το Συμβούλιο της Επικρατείας -σας ανέγνωσε ο Τσακαλώτος και το χωρίο της απόφασης- είπε ότι ο κοινός νομοθέτης μπορεί να επιλέξει όποια βάσει υπολογισμού των εισφορών θέλει και κρίνει σκόπιμη, μεταξύ αυτών -είπε- και το πραγματικό εισόδημα. Μπορεί να το επιλέξει ως βάση υπολογισμού των εισφορών. Είπε ότι μια θεμιτή βάση είναι αυτή.

Άρα δεν είναι ορθό ότι τάχα αλλάζετε το σύστημα λόγω του Συμβουλίου της Επικρατείας. Το αλλάζετε, γιατί κάνετε μια πολιτική επιλογή. Μην το λέτε έτσι και το επαναλαμβάνουν διαρκώς οι Βουλευτές. Αυτό που είπε το Συμβούλιο της Επικρατείας ήταν το ποσοστό, το 20%, βρήκε λάθος, το οποίο εν τω μεταξύ είχε διορθωθεί από την κυβέρνηση του ΣΥΡΙΖΑ. Είχε γίνει 13,3%.

Θέλω, όμως και μια αυτοσυγκράτηση -θα ήθελα πραγματικά να τοποθετηθώ με ηρεμία- να υπάρχει, όταν συζητάμε ζητήματα αντισυνταγματικότητας.

Διότι, κύριε Βρούτση, ήταν με δικούς σας νόμους οι οριζόντιες αντισυνταγματικές περικοπές των συντάξεων το 2012, που η χώρα είχε μετατραπεί σε ένα απέραντο δικαστήριο. Εκατοντάδες χιλιάδες συνταξιούχοι κάνουν αιτήσεις αναδρομικών και το ξέρετε. Είναι τεράστιο πρόβλημα αυτό. Εκατοντάδες χιλιάδες συνταξιούχοι λόγω εκείνων των νόμων και των αποφάσεων που αφορούσαν εκείνους τους νόμους. Άρα δείξτε λίγο αυτοσυγκράτηση στο ζήτημα της αντισυνταγματικότητας.

Το έτερο επιχείρημα που ακούω αναφορικά με τις εισφορές είναι ότι τάχα η σύνδεση του πραγματικού εισοδήματος με την εισφορά που καταβάλλει ο ελεύθερος επαγγελματίας είναι μια λάθος αρχή, το να πληρώνει κανείς ανάλογα με το εισόδημά του δηλαδή, δεν μπορεί να ισχύει σε ένα ασφαλιστικό σύστημα. Είναι φορολογικό αυτό το μέτρο. Είναι ζήτημα της φορολογικής διοίκησης.

Αυτό είναι μια τεράστια στρέβλωση. Η αναλογική κατανομή των δημοσίων βαρών και το να πληρώνει -για να το πω ακόμη πιο λαϊκά, εκλαϊκευμένα- ένας πολίτης ανάλογα με το εισόδημά του στα δημόσια βάρη είναι αρχή του Συντάγματος και διέπει τόσο τα φορολογικά όσο και τα ασφαλιστικά συστήματα, που είναι κοινωνικά και αναδιανεμητικά, όπως είναι το δικό μας σύστημα. Άρα δεν είναι αληθές ότι είναι απαράδεκτο να συνδέεις το πραγματικό εισόδημα με τις εισφορές.

Δείτε, όμως και κάτι άλλο. Εδώ έχουμε μια αλά καρτ ανάγνωση από την πλευρά σας αυτής της αρχής. Διότι δεν δέχεστε αυτή η αρχή να ισχύει για τους ελεύθερους επαγγελματίες, από κάποια εισοδήματα και πάνω δηλαδή, αλλά τη δέχεστε να ισχύει για τους μισθωτούς και τους δημοσίους υπαλλήλους, δηλαδή να πληρώνουν και οι δημόσιοι υπάλληλοι με βάση το πραγματικό τους εισόδημα, αλλά όχι οι ελεύθεροι επαγγελματίες κυρίως των ανώτερων εισοδημάτων.

Άρα μη λέμε ότι τάχα αυτός ο κανόνας δεν αρμόζει στο ασφαλιστικό. Απλώς, δεν θέλετε εσείς να τον εφαρμόσετε για μια πολύ συγκεκριμένη κατηγορία επαγγελματιών, αλλά θέλετε να τον εφαρμόσετε για όλους τους άλλους.

Θέλω να πω και κάτι σε σχέση με τον προϋπολογισμό και τα 200 εκατομμύρια.

Ευκλείδη, μάλλον θα πρέπει να πάρεις τον λόγο για τη δέκατη τρίτη σύνταξη, γιατί δεν προλαβαίνω στον χρόνο που έχω.

Είπαμε πολλές φορές και φαίνεται και από τον προϋπολογισμό ότι φέτος θα δοθούν 200 εκατομμύρια λιγότερα στις συντάξεις από ό,τι πέρσι.

**ΒΑΣΙΛΕΙΟΣ ΟΙΚΟΝΟΜΟΥ:** Άσ’ το να το πάρει ο αέρας!

**ΕΦΗ ΑΧΤΣΙΟΓΛΟΥ:** Κύριε Οικονόμου, αυτά που είπατε περί του ότι μειώνονταν κατά 2 δισεκατομμύρια, 4 δισεκατομμύρια -πόσα αθροίσατε, δεν ξέρω τι αθροίσατε- δεν αντιστοιχούν στην πραγματικότητα.

**ΒΑΣΙΛΕΙΟΣ ΟΙΚΟΝΟΜΟΥ:** Στα τέσσερα χρόνια.

**ΕΦΗ ΑΧΤΣΙΟΓΛΟΥ:** Όπως είπα στην πρωτολογία μου, την περίοδο των μνημονίων η συνταξιοδοτική δαπάνη είχε μια σταθεροποίηση και είχε, πράγματι, κάποιες μειώσεις την περίοδο της διακυβέρνησης του ΣΥΡΙΖΑ, αλλά επ’ ουδενί τέτοιες, αλλά από το 2018 στο 2019 έχει μια πολύ μεγάλη αύξηση, διότι ήμασταν και εκτός μνημονίων και αυξήσαμε τις κοινωνικές δαπάνες.

Λέμε εμείς τώρα ότι φέτος γιατί, ενώ είμαστε εκτός μνημονίων και γιατί, ενώ μιλάτε για αυξήσεις, έρχεστε και βάζετε 200 εκατομμύρια λιγότερα στον προϋπολογισμό;

Άκουσα τον Υπουργό, γιατί θέλω να συνεχίσουμε τη συζήτηση και όχι να επαναλαμβάνουμε τις αρχικές μας τοποθετήσεις: «Μη βλέπετε», λέει, «τον προϋπολογισμό αυτή τη στιγμή. Η εκτέλεσή του θα είναι διαφορετική. Θα ανέβει, δηλαδή, το ποσό αυτό, επειδή θα δώσω τις αυξήσεις, οι οποίες τώρα δεν περιλαμβάνονται».

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Αυτό δεν είναι αληθές. Το νομοσχέδιο συνοδεύεται από μία έκθεση του Γενικού Λογιστηρίου του Κράτους, η οποία λέει ότι αυτό το νομοσχέδιο είναι δημοσιονομικά ουδέτερο. Τι σημαίνει δημοσιονομικά ουδέτερο; Σημαίνει απόλυτη τήρηση του προϋπολογισμού, σημαίνει ότι δεν θα επιβαρύνει τον προϋπολογισμό, όπως έχει ψηφιστεί. Ποιος είναι ο προϋπολογισμός που έχει ψηφιστεί; Τα λιγότερα 200 εκατομμύρια για τις συντάξεις. Αυτή είναι η πραγματικότητα.

Πέραν αυτού, που είπα ήδη, υπάρχει και μια δεύτερη επιβεβαίωση μέσα στο νομοσχέδιό σας. Εσείς ο ίδιος το γράφετε στο νομοσχέδιό σας. Στο άρθρο 47, εκεί που λέτε γι’ αυτή τη συμπληρωματική χρηματοδότηση του 0,5% του ΑΕΠ, ότι θα υπάρξει τάχα μια πρόσθετη χρηματοδότηση, πέραν αυτών που λέμε, άρα ότι δεν θα υπάρχουν 200 εκατομμύρια λιγότερα, αλλά παραπάνω.

Τι λέει το άρθρο 47; Η δαπάνη της παραγράφου 1, το 0,5%, καλύπτεται από τις ήδη εγγεγραμμένες πιστώσεις του προϋπολογισμού. Δηλαδή, ό,τι είπαμε είναι μέσα σε αυτά που έχουν ψηφιστεί στον προϋπολογισμό. Ό,τι είπαμε. Οτιδήποτε περιλαμβάνει αυτό το νομοσχέδιο. Άρα είναι 200 εκατομμύρια λιγότερα. Απ’ όποια πλευρά κάποιος και να θέλει να το δει και όσο κι αν προσπαθήσει να το αμφισβητήσει, έχει νομοθετηθεί κι έχει γραφτεί.

**ΠΡΟΕΔΡΕΥΩΝ (Αθανάσιος Μπούρας):** Κι ολοκληρώστε, παρακαλώ.

**ΕΦΗ ΑΧΤΣΙΟΓΛΟΥ:** Ολοκληρώνω με ένα ζήτημα που ξέρω ότι θα μου το θέσει εκ νέου ο κ. Βρούτσης.

Λέει ότι μετά από τέσσερις μέρες δεν έχει καταλάβει ποια είναι η θέση του ΣΥΡΙΖΑ για το νομοσχέδιο. Δεν ξέρω τι δεν καταλαβαίνετε. Ίσως να φταίω κι εγώ. Ο ΣΥΡΙΖΑ τοποθετείται απέναντι σε αυτό το νομοσχέδιο και το καταψηφίζει, διότι το νομοσχέδιο αυτό προβαίνει σε μία βίαιη αναδιανομή εις βάρος των χαμηλών και μεσαίων εισοδημάτων και στις συντάξεις και στις εισφορές. Διότι συγκροτεί ένα άδικο σύστημα για τις εισφορές, διότι στερεί τελικά πόρους που θα μπορούσαν να δίνουν οι πλέον εύποροι συμπολίτες μας στο δημόσιο σύστημα κοινωνικής ασφάλισης. Και μετά λέτε ότι δεν έχετε ακούσει τις θέσεις του ΣΥΡΙΖΑ για το ασφαλιστικό. Το λένε και αρκετοί συνάδελφοι,

Κυρίες και κύριοι Βουλευτές, ο ΣΥΡΙΖΑ κατέθεσε, πρώτα απ’ όλα, μία πολύ συγκεκριμένη πρόταση για το ασφαλιστικό στη συνταγματική Αναθεώρηση και είπε να θεσμοθετηθεί ένα καθολικό κοινωνικό δικαίωμα στην κοινωνική ασφάλιση, που θα παρέχεται από ενιαίο ασφαλιστικό φορέα, αναδιανεμητικό, δημόσιο, που θα σέβεται την αρχή της αλληλεγγύης. Αυτή την πρόταση, που είναι θέση αξίας και αρχής, την καταψήφισε η Νέα Δημοκρατία, την απέρριψε.

**ΠΡΟΕΔΡΕΥΩΝ (Αθανάσιος Μπούρας):** Και με αυτό κλείστε, κυρία Αχτσιόγλου.

**ΕΦΗ ΑΧΤΣΙΟΓΛΟΥ:** Ολοκληρώνω σε τριάντα δευτερόλεπτα.

**ΠΡΟΕΔΡΕΥΩΝ (Αθανάσιος Μπούρας):** Είπαμε ότι δίδεται μια άνεση. Εσείς μάλιστα και στην πρωτολογία σας είχατε πολύ μεγάλη άνεση. Κλείστε τώρα, παράκληση θερμή. Μην ξαναρχίζουμε αυτά που έχουμε ξαναπεί. Ό,τι χρειαστεί θα τα συμπληρώσει ο κ. Τσακαλώτος, ως Κοινοβουλευτικός Εκπρόσωπος.

**ΕΦΗ ΑΧΤΣΙΟΓΛΟΥ:** Έχετε δίκιο, κύριε Πρόεδρε.

Μία τελευταία παρέμβαση για να κλείσω αυτό το θέμα του τι υποστηρίζει ο ΣΥΡΙΖΑ. Ο ΣΥΡΙΖΑ υποστηρίζει τα θεμέλια που έβαλε ο ν.4387/2016. Μην ξεχνάμε ότι ήταν αυτός ο νόμος που πήρε το δημόσιο σύστημα κοινωνικής ασφάλισης ελλειμματικό, το έκανε πλεονασματικό και το έκανε και δίκαιο.

Ο ΣΥΡΙΖΑ, όμως, επίσης γνωρίζει ότι ο νόμος αυτός φτιάχτηκε εντός μνημονίου, με δημοσιονομικούς περιορισμούς σκληρούς και καταναγκασμούς από την πλευρά της τρόικας και ιδίως του ΔΝΤ. Άρα, προφανώς, χρήζει σε πολλά σημεία του βελτιώσεων, τις οποίες ήδη είχαμε ξεκινήσει να κάνουμε από το 2018.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε θερμά.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα επτά μαθητές και μαθήτριες και τρεις εκπαιδευτικοί συνοδοί τους από το 6ο Γυμνάσιο Ευόσμου Θεσσαλονίκης, (τρίτο τμήμα).

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Το λόγο έχει ο ειδικός αγορητής του Κινήματος Αλλαγής κ. Γεώργιος Μουλκιώτης, με πολύ μικρή ανοχή, αν χρειαστεί.

**ΓΕΩΡΓΙΟΣ ΜΟΥΛΚΙΩΤΗΣ:** Ευχαριστώ, κύριε Πρόεδρε.

Πριν λίγες ώρες υπήρξε μία συζήτηση που αφορούσε το μεταναστευτικό και νομίζω ότι αφορούσε όλους μας. Υπήρξε μία ένταση. Υπήρξαν ζητήματα που τέθηκαν από την πλευρά της Αντιπολίτευσης και θεωρώ ότι ήταν όχι μόνο εύλογα, ήταν δίκαια και σε κάθε περίπτωση ήταν ζητήματα τα οποία έχουν απασχολήσει τους πάντες, όχι μόνο την Αντιπολίτευση αλλά και τη Συμπολίτευση.

Αυτά τα οποία ζούμε είναι απείρου κάλλους καταστάσεις, οι οποίες, όμως, πιστεύω ότι αν και εφόσον, κυρίες και κύριοι συνάδελφοι, είχε γίνει δεκτό το από μηνών αίτημα που έχει υποβάλει η Πρόεδρος του Κινήματος Αλλαγής η κ. Γεννηματά για σύγκληση του Συμβουλίου Πολιτικών Αρχηγών, σίγουρα θα είχαμε άλλες εξελίξεις. Δυστυχώς, όμως, η Κυβέρνηση δεν άκουσε.

Βεβαίως, αυτό δεν γίνεται πρώτη φορά. Η αλαζονεία και η έπαρση την οποία επιδεικνύει η Κυβέρνηση -επαναλαμβάνω, η αλαζονεία και η έπαρση- δυστυχώς δεν την αφήνουν να προχωρήσει και να καταλάβει ότι ένα μείζον ζήτημα, που σε λίγο καιρό θα το βρούμε πάλι μπροστά μας. Αφορά τα κόκκινα δάνεια. Υπάρχει η πρόταση του Κινήματος Αλλαγής για τη συγκρότηση διακομματικής επιτροπής και μέχρι σήμερα ουδείς απαντά.

Τρίτο θέμα, το οποίο θέλω να πω, αφορά μία τροπολογία που έχει καταθέσει το Υπουργείο Οικονομικών. Κυρίες και κύριοι συνάδελφοι, η τροπολογία του Υπουργείου Οικονομικών αναφέρεται στην προσθήκη παραγράφου 51, στο άρθρο 72, του ν.4174/2013 ότι οφειλές από πράξη διοικητικού προσδιορισμού του φόρου που εκδόθηκαν μέχρι 31-12-2019 με βάση στοιχεία που είχε στη διάθεσή της η φορολογική διοίκηση και αφορούν αποδοχές που εισπράχθηκαν αναδρομικά εντός του 2013, καθίστανται ληξιπρόθεσμες στις 29-5-2020.

Αυτό το ζήτημα είναι γνωστό ότι αφορά κι έχει προκύψει από τα αναδρομικά. Οφείλω να σας πω ότι ουδείς γνώριζε ότι έχουν λάβει χώρα τροποποιητικές δηλώσεις υπαιτιότητας φορολογουμένου στη διαδικασία του taxisnet. Κανένας φορολογούμενος, ο οποίος είχε πάρει αυτά τα αναδρομικά, γνώριζε ότι είχε υποβάλει τέτοια τροποποιητική δήλωση. Κανένας φορολογούμενος δεν εκλήθη πριν από τη φορολογική αρχή προκειμένου να λάβει χώρα η αναφερόμενη στο άρθρο 20 του Συντάγματος και στο άρθρο 5 του Κώδικα Διοικητικής Διαδικασίας, την προηγούμενη ακρόαση του φορολογούμενου.

Παρά ταύτα, έλαβε χώρα στο TAXISnet τροποποιητική δήλωση. Για τους γνωρίζοντες νομικά, να υπενθυμίσω ότι όποιος καταρτίζει απαρχής έγγραφο το οποίο αυτός εμφανίζει ότι καταρτίστηκε από άλλον, είναι ποινικό αδίκημα. Αυτό το υπενθυμίζω σε όλες και όλους για να δούμε πώς κινείται το ελληνικό δημόσιο και οι άνθρωποι που έχουν αναλάβει σοβαρά ζητήματα.

Σε αυτή την τροπολογία δεν είμαστε αρνητικοί σαν Κίνημα Αλλαγής. Όμως, σε κάθε περίπτωση, θα έχουμε από την πρώτη στιγμή έλεγχο εφαρμογής της περαιτέρω διαδικασίας, σε σχέση με την τροπολογία.

Κύριε Πρόεδρε, κυρίες και κύριοι συνάδελφοι, σήμερα ολοκληρώνεται η διαδικασία νομοθέτησης του ασφαλιστικού νομοσχεδίου της Νέας Δημοκρατίας, ενός νομοσχεδίου για το οποίο όλες τις προηγούμενες ημέρες, τόσο κατά τη διάρκεια της συζήτησης στις επιτροπές όσο και στην Ολομέλεια της Βουλής, υπογραμμίσαμε ότι οι λύσεις που επιδιώκει να δώσει αυτό το νομοσχέδιο είναι λιγότερες σε σχέση με τα προβλήματα τα οποία δημιουργεί.

Βεβαίως, αναδείξαμε και αποδείξαμε, και προκύπτει αυτό και από τη γνωμοδότηση της έκθεσης του Ελεγκτικού Συνεδρίου ότι υπάρχουν σε σχέση με το προηγούμενο νομικό καθεστώς, με τον προηγούμενο νόμο, επουσιώδεις παραβάσεις. Δηλαδή, στον νόμο Κατρούγκαλου υπάρχουν επουσιώδεις παρεμβάσεις.

Κατόπιν τούτου, δικαίως, το Κίνημα Αλλαγής αναφέρει, και η Πρόεδρος το ανέφερε πριν λίγο, ότι σήμερα έχουμε τον νόμο Κατρούγκαλου - Βρούτση. Αυτή είναι η πολύ σοβαρή, κατά την Κυβέρνηση, νομοθετική παρέμβαση. Μας παρουσιάζετε μία υποτιθέμενη επαναστατική μεταρρύθμιση της οποίας η πορεία αλλά και η έκβαση, δυστυχώς, είναι προδιαγεγραμμένες και μοιραίες. Είναι αρνητικές οι συνέπειες. Και το λέω αυτό διότι η Κυβέρνηση, με το νομοσχέδιο αυτό, αποδεικνύει ότι με το ένα χέρι δίνει και με το άλλο χέρι παίρνει πίσω, όπως είπε και η Πρόεδρος του Κινήματος Αλλαγής.

Εφαρμόζει τις αποφάσεις του Συμβουλίου Επικρατείας σε σχέση με τις οδηγίες των απαράδεκτων διατάξεων που προέβλεπε ο νόμος Κατρούγκαλου, αλλά από την άλλη δημιουργεί ανισότητες, οι οποίες με βεβαιότητα θα οδηγήσουν σε νέες προσφυγές στη δικαιοσύνη. Χαρακτηριστικό παράδειγμα η σωστή κατά τα άλλα, προσαύξηση στα ποσοστά αναπλήρωσης των ειδικών κατηγοριών στρατιωτικών, παραδείγματος χάριν, των πιλότων της Πολεμικής Αεροπορίας πέρα από τα οριζόμενα ποσοστά του νόμου Βρούτση κατά 1,5% επιπλέον για κάθε έτος από τα σαράντα πέντε και πάνω. Αυτό, όμως, αφορά μόνο αυτούς κι όχι τους άλλους εργαζόμενους. Αυτό ανοίγει παράθυρο προσφυγών στη δικαιοσύνη.

Κυρίες και κύριοι συνάδελφοι, το ασφαλιστικό είναι το βασικό πλέγμα προστασίας των εργαζομένων. Είναι μία συλλογική κατάκτηση η οποία περιέχει τις αξίες της αλληλεγγύης και της ενότητας των εργαζομένων. Γεννήθηκε και εξελίχθηκε από την ανάγκη της προστασίας έναντι των ασφαλιστικών κινδύνων του γήρατος, της ασθένειας, του θανάτου, της αναπηρίας, από την αναγκαιότητα σε κάθε περίπτωση διασφάλισης της αξιοπρεπούς ζωής μετά τον εργασιακό βίο.

Το ασφαλιστικό, πέρα από τη σύνταξη, περιλαμβάνει και μία σειρά προστατευτικές πλευρές, όπως η προστασία της μητρότητος, την ιατροφαρμακευτική περίθαλψη, την προστασία των εργατών απέναντι στο επαγγελματικό κίνδυνο, αναπηρικές συντάξεις, συντάξεις χηρείας. Γι’ αυτό και η ασφάλιση δεν πρέπει και δεν μπορεί να είναι προσωπική υπόθεση του κανενός, πολλώ δε μάλλον, αν αυτό γίνεται ανάλογα με τις προσωπικές φιλοδοξίες μερικών.

Το Κίνημα Αλλαγής κατέθεσε δύο τροπολογίες και πολλές συγκεκριμένες προτάσεις για την ασφαλιστική μεταρρύθμιση και την ενίσχυση του κοινωνικού κράτους, για την αποκατάσταση των αδικιών και τη διαμόρφωση ενός δικαιότερου και αποτελεσματικότερου συστήματος κοινωνικής ασφάλισης, με ρεαλισμό και ευθύνη, όπως άλλωστε πράττει κάθε φορά.

Η κυβερνητική πλειοψηφία τις αγνόησε παντελώς, όπως αγνόησε όμως και τους προβληματισμούς και τις προτάσεις των φορέων ενώπιον της επιτροπής. Καμμία απάντηση από τον κύριο Υπουργό μέχρι και αυτή τη στιγμή, παρ’ ότι ήταν παρόντες όλοι οι φορείς, παρ’ ότι έδωσαν συγκεκριμένες εξηγήσεις και υπέβαλαν αιτήματα. Δυστυχώς, όμως, καμμία απάντηση δεν δόθηκε από την Κυβέρνηση μέχρι αυτή τη στιγμή. Πλήρης αδιαφορία για τα αιτήματα των φορέων. Πλήρης αδιαφορία για τα αιτήματα και τις προτάσεις νόμου που κατέθεσε το Κίνημα Αλλαγής.

Η Νέα Δημοκρατία στο παρελθόν είχε καταγγείλει -και το υπενθυμίζω- την κατάργηση του ΕΚΑΣ από την κυβέρνηση ΣΥΡΙΖΑ-ΑΝΕΛ. Αλλά η ίδια, όμως, διατηρεί και σήμερα την κατάργηση των κατώτατων ορίων της σύνταξης.

Κυρίες και κύριοι συνάδελφοι, θα πω κάτι. Η πράξη είναι το μοναδικό κριτήριο της αλήθειας. Έτσι λένε οι Κινέζοι από την εποχή του Μάο. Και στην πράξη αποδεικνύεται ότι η Νέα Δημοκρατία δεν ενδιαφέρεται ούτε για την πλειονότητα των συνταξιούχων ούτε για τους νέους ούτε για τους αδύνατους ούτε για τους ομογενείς ούτε για τις χήρες ούτε για τους αναπήρους ούτε και τα παιδιά που δικαιούνται σύνταξη λόγω θανάτου του γονέα τους. Δεν προβληματίζεται η Κυβέρνηση ότι με τη νέα αρχιτεκτονική των εισφορών δημιουργείται άνιση αντιμετώπιση μισθωτών - μη μισθωτών και άρα δημιουργούνται νέες ανισότητες αλλά και στρεβλώσεις εντός του ασφαλιστικού συστήματος σε βάρος των μισθωτών και ότι αυτό θα δημιουργήσει, επίσης, σωρεία προσφυγών στη δικαιοσύνη;

Και δεν προβληματίζεται, κυρίες και κύριοι συνάδελφοι, διότι δεν είναι στις προτεραιότητές της ούτε το δημόσιο σύστημα κοινωνικής ασφάλισης ούτε η αναδιανομή υπέρ των ασθενέστερων.

Βεβαίως, η Νέα Δημοκρατία παραγνωρίζει ένα ιδιαίτερα κρίσιμο ζήτημα, ότι το μέγεθος της κυριαρχίας μιας κυβέρνησης έχει αξία όταν αντιστοιχεί στο μέγεθος της προστασίας που παρέχει στα συμφέροντα των πολιτών της και ιδιαίτερα των αδύναμων πολιτών της. Και όχι βεβαίως -όπως γίνεται και η σκληρή πραγματικότητα το λέει- να υπηρετεί -και υπηρετεί- τους λίγους και προνομιούχους φίλους της. Και όχι όταν βλέπουμε την Κυβέρνηση που, μολονότι έχει τόσα ζητήματα να αντιμετωπίσει, προσπαθεί παραπλανητικά να δώσει κύρος με επικοινωνιακές λογικές και προσπάθειες.

Η Κυβέρνηση, λοιπόν, έχει να αντιμετωπίσει ζητήματα για τα οποία δεν είναι κυρίαρχη, ενώ οι χειρισμοί της αποδεικνύουν τουλάχιστον έλλειψη σοβαρότητος. Από τις πολλαπλές παλινωδίες στο δήθεν επιτελικό κράτος με τις όποιες σοβαρές αρνητικές συνέπειες συνεπάγονται στη ζωή μας -και τις γνωρίζουμε και οι πολίτες τις βιώνουν- μέχρι την πλήρη αδυναμία σοβαρής διαχείρισης του σοβαρού προβλήματος και αναφέρομαι στο προσφυγικό.

Η Νέα Δημοκρατία νομοτελειακά βαδίζει στον δρόμο των προκατόχων της, στην κουλτούρα τού να μην αλλάζει τίποτα αλλά να μεταμφιέζεται. Η πραγματική πολιτική ατζέντα της είναι η παραχώρηση μεγάλων τμημάτων τής παιδείας, της υγείας, της ασφάλισης στον ιδιωτικό τομέα και τελικά η υποβάθμιση του κοινωνικού κράτους σε υπολειμματικό. Χαρακτηριστικό της νεοφιλελεύθερης συνταγής, την οποία πολύ πιστά υπηρετεί η Κυβέρνηση Μητσοτάκη.

Κυρίες και κύριοι συνάδελφοι, είπαμε στην επιτροπή και στην ολομέλεια για δεκατέσσερις αθεράπευτες αδικίες του προτεινόμενου νομοσχεδίου. Καμμία απάντηση από την Κυβέρνηση. Υπήρξαν τροπολογίες από πλευράς του Κινήματος Αλλαγής και δεν υπήρξε καμμία απάντηση από την Κυβέρνηση. Να υπενθυμίσω, όμως, στην Κυβέρνηση, που δεν μιλά, ότι από 31-12-2019 έως και σήμερα έχουμε επτά χιλιάδες αιτήσεις συντάξεων που δεν έχουν εκπληρωθεί. Αυτή είναι η πραγματικότητα. Και γι’ αυτό δεν απαντάει.

Αυτό το οποίο είναι ξεκάθαρο είναι ότι δεν έχουμε πλέον σήμερα μία ολοκληρωμένη μεταρρύθμιση. Αυτό που έχουμε σήμερα είναι ότι δεν αντιμετωπίζονται οι ακραίες αδικίες του ασφαλιστικού συστήματος. Αυτό που έχουμε σήμερα είναι ότι υπάρχουν πολλά ζητήματα, τα οποία δεν αντιμετωπίζονται από τον παρόντα νόμο.

Το Κίνημα Αλλαγής, εμείς ως σοσιαλδημοκράτες, που οικοδομήσαμε το κοινωνικό κράτος της Ευρώπης και επαιρόμεθα γι’ αυτό -και στην Ελλάδα κάναμε το ίδιο- θα πράξουμε το χρέος μας. Θα υπερασπιστούμε το κοινωνικό κράτος, δηλαδή, κάθε πολίτη και ιδιαίτερα τους αδύναμους αυτής της χώρας.

Και, τέλος -γιατί πρέπει να υπενθυμίσω στον κύριο Υπουργό- σε σχέση με την αναλογιστική μελέτη και τη μελέτη επάρκειας των συντάξεων από το Οικονομικό Πανεπιστήμιο Αθηνών, θέλω να του πω κάτι ως επίλογο. Αναφέρεται συγκεκριμένα, κύριε Υπουργέ, στη μελέτη από το Οικονομικό Πανεπιστήμιο ότι έχουμε προσομοιώσει μόνο πολιτικές που έχουν νομοθετηθεί ή περιέχονται στο προς ψήφιση νομοσχέδιο του Υπουργείου Εργασίας και Κοινωνικών Υποθέσεων. Μόνο αυτές!

Το κόστος των αυξημένων δαπανών που περιέχει το νομοσχέδιο καλύπτεται από την κατάργηση της λεγόμενης δέκατης τρίτης σύνταξης. Το κόστος αυτού του μέτρου ήταν περίπου 0,5% του ΑΕΠ, ενώ τα προς ψήφιση μέτρα αντιστοιχούν στο 0,2% έως 0,3% του ΑΕΠ. Υπάρχει η πρόβλεψη ότι το υπολειπόμενο ποσό μπορεί να διατεθεί για τους σκοπούς άσκησης κοινωνικής πολιτικής.

Εάν τμήμα ή σύνολο του ποσού αυτού κατευθυνθεί προς τους συνταξιούχους, προφανώς η σχετική τους θέση στην κατανομή εισοδήματος θα βελτιωθεί και θα βρίσκεται σε καλύτερη θέση απ’ αυτή που δίνουν τα αποτελέσματα της μελέτης. «Ιδού η Ρόδος, ιδού και το πήδημα» σε σχέση με την πολιτική την οποία θα ακολουθήσει η Κυβέρνηση στην πορεία της ψήφισης αυτού του ασφαλιστικού.

Και επαναλαμβάνουμε ότι δεν συνιστά μεταρρύθμιση, αλλά αποτελεί τον ασφαλιστικό νόμο Βρούτση - Κατρούγκαλου.

Σας ευχαριστώ πολύ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Να υπενθυμίσω και πάλι ότι υπήρξε μία υπέρβαση από τους δύο εισηγητές. Θα πρέπει να τηρηθεί το δεκάλεπτο. Και να πω ότι πολλοί συνάδελφοι έχουν κλείσει εισιτήρια, διότι προσδιορίστηκε ότι στις 18.30΄ θα γίνει η ονομαστική. Γι’ αυτό επανέρχομαι και λέω ότι τα δεκάλεπτα -υπάρχει λίγο αδικία- θα τηρηθούν για τους υπόλοιπους ειδικούς αγορητές.

Και οι Κοινοβουλευτικοί Εκπρόσωποι -επειδή υπολογίσαμε ξανά το χρόνο- θα έχουν από επτά λεπτά τοποθέτηση ο καθένας. Λοιπόν, το λέω εκ των προτέρων για να μπορέσουμε να προσεγγίσουμε το 18.30΄, για να είμαστε εντάξει.

Τον λόγο έχει ο ειδικός αγορητής του ΚΚΕ κ. Νικόλαος Καραθανασόπουλος για δέκα λεπτά.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ πολύ, κύριε Πρόεδρε.

Η Κυβέρνηση στο ζήτημα με το μεταναστευτικό έσπειρε ανέμους και θέρισε θύελλες. Γιατί ακριβώς είναι μία βαθιά επικίνδυνη πολιτική αλλά και αδιέξοδη. Η Κυβέρνηση κατέφυγε στην αστυνομική βία, στα ΜΑΤ, στην καταστολή και χτύπησε βάρβαρα τους νησιώτες, οι οποίοι υπερασπίστηκαν τα δικαιώματα τους και τη μη μετατροπή των νησιών τους σε φυλακές.

Υποτίμησε η Κυβέρνηση, υποτιμήσατε, κύριοι της Κυβέρνησης, το δίκαιο και τη δύναμη της πάλης των εργαζόμενων και του λαού. Και τώρα στο Υπουργικό Συμβούλιο ο κ. Μητσοτάκης κατέφυγε σε απειλές αλλά και πάνω απ’ όλα στον ίδιο τον αδιέξοδο δρόμο, της μετατροπής, δηλαδή, των νησιών μας σε φυλακές και συνολικότερα της χώρας μας με βάση την αντιμεταναστευτική πολιτική της Ευρωπαϊκής Ένωσης και την κατάπτυστη συμφωνία ανάμεσα στην Ευρωπαϊκή Ένωση και την Τουρκία.

Απ’ αυτή την άποψη αυτό το οποίο έχει προτεραιότητα είναι ακριβώς ο λαός με την πάλη του να πάει κόντρα σε αυτή την επιλογή. Γιατί είναι μία αδιέξοδη πολιτική που μετατρέπει τη χώρα μας σε φυλακές ψυχών. Να διεκδικήσει και να απαιτήσει ανθρώπινες συνθήκες διαβίωσης των προσφύγων και των μεταναστών, άμεση αποσυμφόρηση των νησιών από τους πρόσφυγες και τους μετανάστες, μεταφορά τους στην ηπειρωτική Ελλάδα σε σύγχρονα κέντρα φιλοξενίας ανοιχτού τύπου, όπου πολύ γρήγορα θα διεκπεραιώνονται οι υποθέσεις με την πρόσληψη του απαραίτητου προσωπικού, τόσο αυτών που έχουν ζητήσει άσυλο όσο και αυτών που έχουν ζητήσει και είναι οικονομικοί μετανάστες. Και, βεβαίως, ταυτόχρονα να προμηθευτούν ταξιδιωτικά έγγραφα για να μπορέσουν να πάνε στις χώρες όπου είναι ο τελικός τους προορισμός. Αυτό αποτελεί και τη διέξοδο στο συγκεκριμένο πρόβλημα.

Βεβαίως η κυβερνητική πολιτική είναι μία πολιτική που εξυπηρετεί τις ανάγκες των επιχειρηματικών ομίλων. Και σε αυτή τη βάση θυσιάζει την ικανοποίηση των λαϊκών αναγκών. Εφαρμόζει μία βαθύτατα αντιλαϊκή πολιτική και προσπαθεί να την επιβάλει με τον αυταρχισμό, τη βία και την κρατική καταστολή. Δεν υπολογίζει, όμως, και πάλι καλά. Δεν υπολογίζει τη δύναμη του λαού και πάνω απ’ όλα της εργατικής τάξης. Και εμείς έχουμε εμπιστοσύνη στην εργατική τάξη και στο λαϊκό κίνημα, ότι αυτό στην ουσία θα βάλει τη σφραγίδα στις εξελίξεις, όταν θα αποφασίσει να πάρει συνολικά την υπόθεση στα χέρια του και να πει την τελευταία λέξη.

Άρα, λοιπόν, δεν τελειώσαμε με την ψήφιση του συγκεκριμένου νομοσχεδίου.

Αν νομίζετε ότι στη συνείδησή της η εργατική τάξη και τα υπόλοιπα λαϊκά στρώματα, οι αυτοαπασχολούμενοι, η φτωχομεσαία αγροτιά θα αποδεχθεί αυτό το αντιασφαλιστικό έκτρωμα, είσαστε βαθύτατα γελασμένοι.

Αλλά επιβεβαιώθηκε από την ίδια την τριήμερη διαδικασία στη συζήτηση στην Ολομέλεια η κοινή στρατηγική σας, η σύμπλευσή σας, Νέα Δημοκρατία – ΣΥΡΙΖΑ - Κίνημα Αλλαγής και στο ασφαλιστικό, μια σύμπλευση που δεν θα μπορούσε να ήταν διαφορετική από τη στιγμή που έχετε την ίδια στρατηγική, δηλαδή της ικανοποίησης των αναγκών αυτού του βάρβαρου καπιταλιστικού συστήματος, της ικανοποίησης των προτεραιοτήτων και των αναγκών των επιχειρηματικών ομίλων.

Γι’ αυτόν, ακριβώς, τον λόγο θεωρείτε την κοινωνική ασφάλιση ως ένα εργαλείο μέσα από το οποίο θα θωρακιστεί η ανταγωνιστικότητα -λέτε- στην εργασία. Επί της ουσίας τι θέλετε να θωρακίσετε; Την ανταγωνιστικότητα των επιχειρηματικών ομίλων. Γι’ αυτό ακριβώς και υπάρχει μια διαχρονική -από τις αρχές της δεκαετίας του ’90, αμέσως μετά την ανατροπή των συσχετισμών των δυνάμεων και της ανατροπής του σοσιαλιστικού συστήματος- μια σταδιακή κατάρρευση, καταστρατήγηση του κοινωνικού χαρακτήρα της ασφάλισης, όχι μόνο στην Ελλάδα αλλά συνολικότερα στην Ευρωπαϊκή Ένωση, αλλά και στον αναπτυγμένο καπιταλιστικό κόσμο.

Αυτή η επιλογή κατεδάφισης του ασφαλιστικού συστήματος κινείται μέσα από δύο βασικούς άξονες, μέσα από τη μείωση της κρατικής χρηματοδότησης προς τα ασφαλιστικά ταμεία, μέσα από τη μείωση της εργοδοτικής χρηματοδότησης στη εκλογική της μείωσης του μη μισθολογικού κόστους, που επί της ουσίας, όμως, δεν είναι ούτε τα χρήματα του κράτους ούτε χρήματα των εργοδοτών. Είναι χρήματα των ίδιων των εργαζομένων. Γιατί η κύρια πηγή φορολογικών εσόδων αποτελεί η φορολόγηση των λαϊκών στρωμάτων.

Κι όμως, αντί το μεγαλύτερο κομμάτι -το σύνολο- από αυτά να πάει για την ικανοποίηση των λαϊκών αναγκών, όλες αυτές οι κοινωνικές ανάγκες στην παιδεία, στην υγεία, στην κοινωνική ασφάλιση, η κρατική χρηματοδότηση μειώνεται, για να εξυπηρετηθεί το κρατικό χρέος, για να ικανοποιηθούν οι ανάγκες των επιχειρηματικών ομίλων μέσα από την αύξηση…

Εντάξει, ωραίες φωτογραφίες βγάζετε, κύριε Υπουργέ. Βγάζετε πολύ ωραίες φωτογραφίες και αυτό είναι υποτιμητικό, πραγματικά, να κάνετε νόημα στον φωτογράφο και να στήνεστε στον φωτογραφικό φακό. Είναι απαράδεκτο. Από αυτή την άποψη δεν έχουμε να πούμε τίποτα άλλο. Με συγχωρείτε πάρα πολύ.

**ΠΡΟΕΔΡΕΥΩΝ (Αθανάσιος Μπούρας):** Συνεχίζουμε με τον ειδικό αγορητή από την Ελληνική Λύση κ. Βασίλειο Βιλιάρδο για δέκα λεπτά.

**ΒΑΣΙΛΕΙΟΣ ΒΙΛΙΑΡΔΟΣ:** Έφυγε ο φωτογράφος;

Ευχαριστώ, κύριε Πρόεδρε.

Κυρίες και κύριοι συνάδελφοι, θα ξεκινήσω με το ότι ακούγοντας τις κραυγές του κ. Λιβανού, δηλαδή της Νέας Δημοκρατίας περί ακροδεξιάς από τα έδρανα δίπλα μου, όταν μιλούσε ο πρόεδρος της Ελληνικής Λύσης, ακριβώς όπως τα σκανδαλιάρικα παιδιά του νηπιαγωγείου όταν μιλάει ο δάσκαλος, ειλικρινά ντράπηκα για το παιδαριώδες. Δεν το περίμενε. Δεν πειράζει, όμως, ο κόσμος βλέπει τον κ. Λιβανό, βλέπει και εμένα. Βλέπει την ακροδεξιά και κρίνεται από τη συμπεριφορά της. Βλέπει και εμένα.

Το θέμα, βέβαια, δεν είναι ο κ. Λιβανός ή εγώ, τα κόμματα του μνημονιακού τόξου και τα άλλα, αλλά το πως δεν οδηγείτε μόνο την Ελλάδα σε πόλεμο με την πολιτική του κατευνασμού που ακολουθείτε, με τον μη καθορισμό ΑΟΖ και όλα τα υπόλοιπα, αλλά και σε εμφύλιο πόλεμο με το μεταναστευτικό. Θερμή παράκληση, λοιπόν, να συνέλθετε. Υπάρχει ακόμη χρόνος. Η Ελλάδα έχει πολλά άλλα προβλήματα, τα οποία είναι υποχρέωσή μας να προσπαθήσουμε να τα επιλύσουμε.

Θα ξεκινήσω τώρα τη δευτερολογία μου στο ασφαλιστικό, με την αναφορά του Υπουργού στον ΣΥΡΙΖΑ, σύμφωνα με την οποία ακούει μεν τα άλλα κόμματα, αλλά από την Αξιωματική Αντιπολίτευση περιμένει υπευθυνότητα και συγκεκριμένες προτάσεις. Η αναφορά φυσικά ήταν προσβλητική για εμάς, επειδή από την πρώτη μέρα στη νέα Βουλή αντιμετωπίσαμε κάθε νομοσχέδιο με απόλυτη υπευθυνότητα, ψηφίζοντας όλα εκείνα τα άρθρα ή τα νομοσχέδια που ήταν προς τη σωστή κατεύθυνση, χωρίς καμμία απολύτως κομματική σκοπιμότητα. Ήταν προσβλητική, αφού σε εκείνα τα άρθρα που δεν ψηφίζαμε θεωρώντας τα λανθασμένα διατυπώναμε και διατυπώνουμε πάντοτε προτάσεις για την αλλαγή τους στις επιτροπές, τις οποίες όμως σπάνια λάμβανε και λαμβάνει υπ’ όψιν η Κυβέρνηση.

Πώς, όμως, αλήθεια να προτείνουμε σήμερα λύσεις στο ασφαλιστικό, μετά από δεκαετίες κακοδιαχείρισης της χώρας εκ μέρους της Νέας Δημοκρατίας και του απόντος ΠΑΣΟΚ; Δεν γνώριζαν τι θα συμβεί, όταν σπαταλούσαν τα χρήματα των ταμείων, όταν το ΠΑΣΟΚ έχασε μεγάλο μέρος των αποθεματικών τους στο χρηματιστήριο το 1999, όταν με τα γνωστά δομημένα ομόλογα. Όταν η Νέα Δημοκρατία υπερχρέωσε τη χώρα το 2009, όταν το ΠΑΣΟΚ την οδήγησε στην παγίδα του ΔΝΤ, όταν και τα δύο κόμματα μαζί τη χρεοκόπησαν με το PSI, καθώς επίσης όταν ο ΣΥΡΙΖΑ της έδωσε τη χαριστική βολή; Ή μήπως τώρα έμαθε ο Υπουργός πως το διανεμητικό σύστημα ασφάλισης που ανέκαθεν είχε η Ελλάδα, με το οποίο οι νέοι εργαζόμενοι πληρώνουν ουσιαστικά τις συντάξεις των παλαιότερων δεν είναι βιώσιμο, όταν η ανεργία υπερβαίνει το 12%, ακόμη χειρότερα πως καταρρέει, όταν η ανεργία φτάνει στο 30%, όπως μερικά χρόνια πριν; Πόσω μάλλον, όταν δεκάδες χιλιάδες μικρομεσαίες επιχειρήσεις χρεοκοπούν, με τους ιδιοκτήτες τους να αδυνατούν να πληρώσουν ακόμη και τις δικές τους εισφορές.

Από την άλλη πλευρά, ο ΣΥΡΙΖΑ, που συνεχίζει να υποστηρίζει το διανεμητικό σύστημα, δεν γνωρίζει πως με την ανεργία στο 17% και με τις επιχειρήσεις να κλείνουν ή και να φεύγουν η μια μετά την άλλη, δεν είναι δυνατόν να λειτουργήσει, πόσω μάλλον σε ένα νεοφιλελεύθερο περιβάλλον, όπως αυτό που έχει επικρατήσει στην Ευρώπη και μας επιβάλλουν οι δανειστές, αυτό που εφάρμοσε βασιλικότερα του βασιλιά και ο ίδιος προδίδοντας την πατρίδα του και τις πολιτικές του αντιλήψεις; Δεν γνωρίζει ο ΣΥΡΙΖΑ πως θα διανεμητικά συστήματα λειτουργούν σωστά μόνο όταν υπάρχουν πολλοί εργαζόμενοι και λίγοι συνταξιούχοι, όπως τη χρυσή τριακονταετία μετά τον Β΄ Παγκόσμιο Πόλεμο, ενώ στην Ελλάδα συμβαίνει σήμερα ακριβώς το αντίθετο;

Ασφαλώς είναι κοινωνικά αλληλέγγυο το αναδιανεμητικό σύστημα, αλλά είναι σε θέση να το έχει μια χρεοκοπημένη χώρα με άδεια ταμεία υπό την οικονομική κατοχή των δανειστών της; Ή μήπως ο ΣΥΡΙΖΑ νομίζει πως πείθει κανέναν σχετικά με τους ανόητους ισχυρισμός του ότι μας έβγαλε από τα μνημόνια; Δεν γνώριζε αλήθεια τον ορισμό των μνημονίων; Δεν γνώριζε ότι μνημόνια είναι τα συνεχή πρωτογενή πλεονάσματα που μας επιβάλλουν οι δανειστές, το ξεπούλημα των δημοσίων επιχειρήσεων, οι πλειστηριασμοί της ιδιωτικής περιουσίας, το συνεχές σώσιμο των τραπεζών και όλα τα υπόλοιπα; Τι άλλο είναι μνημόνια;

Η Νέα Δημοκρατία τώρα με δειλά βήματα προσπαθεί να εισάγει το κεφαλαιοποιητικό σύστημα, όπου το βασικό χαρακτηριστικό του δεν είναι η κοινωνική αλληλεγγύη, αλλά η επίτευξη της μέγιστης οικονομικής ανταποδοτικότητας. Είναι, όμως, αλήθεια η κατάλληλη στιγμή να το κάνει; Δεν έχει σήμερα περισσότερο ανάγκη από ποτέ την κοινωνική αλληλεγγύη η Ελλάδα; Ή μήπως είναι αυτή η εντολή των δανειστών που ασφαλώς δεν ενδιαφέρονται πόσοι Έλληνες θα επιβιώσουν, αφού ο στόχος τους είναι η χώρα και τα περιουσιακά τους στοιχεία; Ασφαλώς δεν είναι ο στόχος τους η διατήρηση των Ελλήνων.

Μεταξύ άλλων πάντως η Νέα Δημοκρατία είχε στόχο τον εμπαιγμό των Ελλήνων, οι οποίοι στη δύσκολη στιγμή που βρίσκονται σήμερα θα επιλέξουν τη χαμηλότερη ασφαλιστική κλίμακα αδιαφορώντας για το μέλλον τους. Έτσι θα νομίζουν πως έχουν μικρότερες επιβαρύνσεις και μεγαλύτερα έσοδα αυξάνοντας την κατανάλωσή τους, οπότε τον ρυθμό ανάπτυξης και το ΑΕΠ, εάν φυσικά δεν υπάρξουν όλες οι υπόλοιπες αρνητικές εξελίξεις που έχουμε επισημάνει, με το ίδιο όμως σαθρό μοντέλο της κατανάλωσης που μας οδήγησε εδώ, στην καταστροφή που βιώνουμε και θα βιώνουμε για πάρα πολλά χρόνια.

Η μη σύνδεση, βέβαια, των ασφαλιστικών εισφορών με τις αμοιβές των ελεύθερων επαγγελματιών είναι θετική αλλά εξουδετερώνεται από την αύξηση της ελάχιστης εισφοράς στα 220 ευρώ από 185 ευρώ μέχρι σήμερα, καθώς επίσης από τη μείωση του ποσού των συντάξεων κατά περίπου 200 εκατομμύρια ευρώ. Όσον αφορά στην κάλυψη της δέκατης τρίτης σύνταξης που είναι περί τα 2,4 δισεκατομμύρια ευρώ -τόσο είναι το μηνιαίο κόστος των συντάξεων περίπου- και των αναδρομικών -έστω των 3,7 δισεκατομμυρίων ευρώ από το 0,5% του ΑΕΠ που αναφέρεται στο νομοσχέδιο- μόνο με θαύμα θα μπορούσαν να επιτευχθούν, αφού το 0,5% του ΑΕΠ είναι μόλις ένα δισεκατομμύριο ευρώ, ενώ απαιτούνται συνολικά και για τα δύο που ανέφερα παραπάνω, για τη δέκατη τρίτη σύνταξη και για τα αναδρομικά, συνολικά 6,1 δισεκατομμύρια ευρώ.

Ποια είναι εν προκειμένω η λύση που ζητάει ο Πρωθυπουργός; Μία και μοναδική. Είτε με αναδιανεμητικό σύστημα είτε με κεφαλαιοποιητικό σύστημα. Η ανάπτυξη της χώρας με ρυθμούς άνω των 4%- 5%, όπως θα ήταν φυσιολογικό μετά από 10 χρόνια βαθιάς ύφεσης. Με απλά λόγια όταν ένα γλυκό έχει μείνει στο μισό, όσο δίκαια και αν το μοιράσεις δεν πρόκειται να χορτάσει κανείς. Οπότε ο μοναδικός τρόπος είναι να μεγαλώσει το γλυκό. Κανένας άλλος.

Κατά τη δική μας πάντως άποψη το καλύτερο συνταξιοδοτικό σύστημα είναι αυτό της Δανίας. Είναι το πιο βιώσιμο συνταξιοδοτικό σύστημα στον πλανήτη κατά όλους τους δημόσιους οργανισμούς. Επιγραμματικά, αποτελείται από τις δημόσιες συντάξεις που συμπληρώνονται από υποχρεωτικά συνταξιοδοτικά εταιρικά προγράμματα. Ενώ για τα φτωχά νοικοκυριά προβλέπεται το ελάχιστο εγγυημένο εισόδημα. Αυτό το σύστημα θα έπρεπε να υιοθετήσει η Ελλάδα και αυτή είναι η πρότασή μας στον Υπουργό, γνωρίζοντας όμως πως δεν μπορεί να το κάνει. Δεν μπορεί, επειδή η Κυβέρνηση δεν έχει την ικανότητα να το συνοδεύσει με ένα αποτελεσματικό οικονομικό πρόγραμμα για την Ελλάδα που θα παράγει πλούτο, εφαρμόζοντας απλά ως συνήθως τα μνημόνια των δανειστών.

Κλείνοντας, θα θέλαμε να προσθέσουμε πως το άρθρο 39 του νόμου Κατρούγκαλου, το οποίο θα καταθέσουμε στα Πρακτικά, είναι το άρθρο 35 στο σημερινό νομοσχέδιο και αφορά τις εισφορές των ελεύθερων επαγγελματιών που ήταν 20% επί του μισθού, ίδιες για όλους. Αν και το τελικό ποσόν είναι πάλι αναλογικό.

(Στο σημείο αυτό ο Βουλευτής κ. Βασίλειος Βιλιάρδος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τα αντισυνταγματικά άρθρα του νόμου Κατρούγκαλου ήταν τα 39, 40 και 41 που στο σημερινό αντιστοιχούν στο 35, 36 και 37. Άρα δεν άλλαξε καθόλου.

Το καταθέτω στα Πρακτικά.

(Στο σημείο αυτό ο Βουλευτής κ. Βασίλειος Βιλιάρδος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Εντούτοις, επειδή ο τρόπος που ξεπερνά την αντισυνταγματικότητα το σημερινό νομοσχέδιο είναι νομικίστικος, θα μπορούσε να εκπέσει ξανά. Ειδικότερα το Σ.τ.Ε. έκρινε πως η αντισυνταγματικότητα ήταν η ισοπέδωση σε έναν φορέα με ασφαλιστικές παροχές και η Νέα Δημοκρατία το μόνο που αλλάζει είναι να υιοθετεί έξι κατηγορίες εισφορών αντί μιας προηγουμένως. Δηλαδή, το μόνο που αλλάζει σε αυτή την περίπτωση είναι το ποσόν της σύνταξης. Όμως δεν υπάρχουν άλλες διαφοροποιήσεις, όπως για παράδειγμα ως προς την ηλικία συνταξιοδότησης, τις παροχές υγείας και λοιπά. Επομένως θα μπορούσε να κριθεί ξανά αντισυνταγματικός, εκτός από τα τρία διαφορετικά θέματα που αναφέρει η Υπηρεσία της Βουλής.

Καλά είναι πάντως να λέμε την αλήθεια στον κόσμο. Τουλάχιστον να είναι προετοιμασμένος για το μέλλον που του επιφυλάσσουν τα κόμματα του μνημονιακού τόξου, το οποίο είναι ζοφερό. Για παράδειγμα, είναι αδύνατο να μειώνονται οι εισφορές και να αυξάνονται οι συντάξεις. Δεν απευθυνόμαστε σε ανόητους. Είναι καλό να λέμε την αλήθεια.

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Αθανάσιος Μπούρας):** Και ολοκληρώνουμε τις δευτερολογίες των εισηγητών και ειδικών αγορητών με την ειδική αγορήτρια του ΜέΡΑ25 κ. Μαρία Αμπατζίδη. Ορίστε, έχετε τον λόγο.

**ΜΑΡΙΑ ΑΠΑΤΖΙΔΗ:** Σας ευχαριστώ, κύριε Πρόεδρε.

Κυρίες και κύριοι συνάδελφοι, φτάνουμε στο τέλος μιας κοινοβουλευτικής διαδικασίας που δυστυχώς για τον θεσμό ξεκίνησε από την ιστοσελίδα Capital. Το νομοσχέδιο τέθηκε στη διαβούλευση, με τη συμμετοχή πολιτών να είναι πράγματι εντυπωσιακή. Αν πρέπει, λοιπόν, κάτι να διδάξει, αυτό είναι η υψηλή θέση που κατέχει το ζήτημα του ασφαλιστικού στην ιεραρχία των προβλημάτων της κοινωνίας.

Ακολούθησε συζήτηση επί των άρθρων στην αρμόδια επιτροπή με συμμετοχή φορέων και εκπροσώπων τους. Εδώ θα μου επιτρέψετε ένα σχόλιο. Με έκπληξη μάθαμε ότι ο Σύλλογος Εργαζομένων Ασφαλιστικών Ταμείων που εκπροσωπεί εξακόσιους πενήντα εργαζόμενους που ΕΤΕΑΕΠ εξέδωσε δελτίο Τύπου για τον αποκλεισμό του από τη διαδικασία. Πρόκειται για εργαζόμενους που θα κληθούν να υλοποιήσουν το σχέδιο της ενοποίησης. Γι’ αυτούς που γνωρίζουν καλύτερα πόσο εφικτός είναι ο ψηφιακός μετασχηματισμός που προωθείτε.

Φτάνουμε στο τέλος, λοιπόν, μιας κοινοβουλευτικής διαδικασίας η οποία αψήφησε τα νόμιμα αιτήματα πολλών ομάδων. Ας πάρουμε για παράδειγμα τους ιπτάμενους συνοδούς φροντιστές του ομίλου της Ολυμπιακής Αεροπορίας. Ξέρουμε όλοι ότι μιλάμε και διακόσια εξήντα άτομα. Απολύθηκαν στις 2-10-2003 και συνταξιοδοτήθηκαν υποχρεωτικά με όσα ένσημα είχε συγκεντρώσει ο καθένας χωρίς καμμιά δυνατότητα μετάταξης και συνέχισης του ασφαλιστικού τους βίου. Πρόκειται για άτομα μικρής ηλικίας που βρέθηκαν χωρίς δική τους ευθύνη σε δυσχερέστερη θέση, τόσο από συναδέλφους τους που αποχώρησαν με τον ν.3717/2008 όσο και από άλλες κατηγορίες ασφαλισμένων.

Οι άνθρωποι αυτοί, με δεδομένη τη βλάβη που υπέστησαν, εξαιρέθηκαν ρητά με τον ν.3863/2010 από την αναστολή της σύνταξής τους σε περίπτωση εργασίας. Κι αυτή ήταν η μοναδική λύση προκειμένου να συγκεντρώσουν επιπλέον ένσημα και να λάβουν μια αξιοπρεπή, πλήρη σύνταξη. Με το νομοσχέδιό σας τους εξομοιώνετε με όλους τους υπόλοιπους απασχολούμενους συνταξιούχους μειώνοντας τη σύνταξή τους σε περίπτωση εργασίας στο 30%. Θα μας επιτρέψετε να θεωρούμε τη συγκεκριμένη πολιτική επιλογή ως μία ένδειξη της απουσίας κοινωνικής ευαισθησίας.

Την ίδια επιλογή απουσίας πρόνοιας δείχνετε και με τους συμπατριώτες μας τους Πόντιους και τους Βορειοηπειρώτες, που βλέπουν το κράτος να τους αντιμετωπίζει ως Έλληνες δεύτερης κατηγορίας. Κι αυτό γιατί η εθνική τους σύνταξη με τον μνημονιακό νόμο Κατρούγκαλου μειώνεται ανάλογα με τα χρόνια μόνιμης διαμονής τους στην Ελλάδα. Το επαναλαμβανόμενο αποτέλεσμα είναι να μη λαμβάνει κανείς τους το πλήρες ποσό της εθνικής σύνταξης.

Το ίδιο ισχύει και για τη χορήγηση του επιδόματος κοινωνικής αλληλεγγύης ανασφάλιστων υπερηλίκων. Και εκεί οι ομογενείς συμπατριώτες μας για να δικαιούνται το πλήρες ποσό του επιδόματος χρειάζεται να έχουν διαμείνει μόνιμα στην Ελλάδα τουλάχιστον τριάντα πέντε έτη, πράγμα φύσει αδύνατο με δεδομένο ότι η συντριπτική πλειοψηφία αυτών ήρθε στη χώρα την περίοδο από το 1994 μέχρι το 2006. Είναι αντικειμενικά αδύνατο να έχουν συμπληρώσει σαράντα ή τριάντα πέντε, αντίστοιχα, χρόνια μόνιμης και νόμιμης διαμονής.

Καταθέσαμε χθες σχετική τροπολογία για να διαπιστώσουμε τελικά ακόμα μία φορά την απουσία κοινωνικού κράτους δικαίου. Ιδιαιτέρως απαθείς σταθήκατε στα δίκαια αιτήματα των ευπαθών ομάδων του πληθυσμού, των ατόμων με τα προβλήματα αναπηρίας, αυτών που χρειάζονται τη μεγαλύτερη στήριξη από την πολιτεία για να ζήσουν, αυτών που το επίπεδο της ζωής τους αντικατοπτρίζει το επίπεδο του πολιτισμού της κοινωνίας μας. Συντηρήσατε στο διά ταύτα αυτού του νομοσχεδίου μνημονιακές αδικίες, όπως η διάταξη χορήγηση μειωμένης εθνικής σύνταξης η οποία εξαρτάται και μειώνεται ανάλογα με το ποσοστό αναπηρίας.

Τέλος, δεν περίσσεψε πρόνοια ούτε για τους ασφαλισμένους Έλληνες πολίτες με χρόνο εργασίας στο εξωτερικό, στους οποίους στερείτε το δικαίωμα της προσωρινής σύνταξης, ενώ γνωρίζετε καλά ότι η έκδοση οριστικής σύνταξης καθυστερεί έως και τρία χρόνια.

Ας μη φέρουμε σε αντιδιαστολή προς όλα τα ανωτέρω για μία ακόμη φορά τη διάταξη για τους συνταξιούχους που θα εργαστούν στο δημόσιο. Όχι απλά δεν αποκλίνετε αλλά εφαρμόζετε και ισχυροποιείτε την προηγούμενη μνημονιακή πολιτική.

Μας καλείτε να υπερψηφίσουμε ένα νομοσχέδιο που καταστρέφει κάθε έννοια διαγενεακής αλληλεγγύης, ένα νομοσχέδιο που συρρικνώνει ανησυχητικά το κοινωνικό κράτος και αυξάνει κοινωνικές και εισοδηματικές ανισότητες, ένα νομοσχέδιο που εμπεδώνει το αίσθημα της αδικίας, ένα νομοσχέδιο που εγκαθιδρύει έναν νέο τύπο ανισότητας στο εσωτερικό τού ασφαλιστικού συστήματος, καταφέροντας καίριο πλήγμα στην κοινωνική συνοχή, ένα νομοσχέδιο που συρρικνώνει το ασφαλιστικό σύστημα και μειώνει μεσομακροπρόθεσμα τις κύριες συντάξεις, ένα νομοσχέδιο που ήδη κυοφορεί την ιδιωτική ασφάλιση ως κανόνα, ένα νομοσχέδιο που ισχυροποιεί και νομιμοποιεί από τη δεξιά πόρτα τον νόμο Κατρούγκαλου. Το νομοσχέδιό σας το μόνο που καταφέρνει είναι την αναδιανομή της μιζέριας, μεταξύ των μίζερων και την επέκταση της ανασφάλειας. Ας μην το αποκαλούμε, λοιπόν, ασφαλιστικό αλλά ανασφαλιστικό, όπως είπε και ο Γραμματέας του κόμματός μας.

Κατά τη δική μας άποψη τα νομοσχέδια και οι νόμοι δεν πρέπει και δεν επιτρέπεται να τείνουν στην αντιμετώπιση των συμπτωμάτων, δεν πρέπει και δεν επιτρέπεται να υπηρετούν κομματικές εμμονές. Θα πρέπει να είναι ένα μετερίζι στο μέτωπο της αντιμετώπισης των δομικών προβλημάτων της κοινωνίας, στο μέτωπο της ενίσχυσης του κοινού περί δικαίου αισθήματος, στο μέτωπο του αισθήματος ασφάλειας, σταθερότητας και εμπιστοσύνης προς το ασφαλιστικό σύστημα. Αλλιώς είναι πουκάμισα αδειανά.

Γι’ αυτόν τον λόγο καταψηφίζουμε το ασφαλιστικό.

Ευχαριστώ πολύ.

(Χειροκροτήματα από την πτέρυγα του ΜέΡΑ25)

**ΠΡΟΕΔΡΕΥΩΝ (Αθανάσιος Μπούρας):** Καλώ στο Βήμα την Υφυπουργό Εργασίας και Κοινωνικών Υποθέσεων κ. Δόμνα - Μαρία Μιχαηλίδου.

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υφυπουργός Εργασίας και Κοινωνικών Υποθέσεων):** Ευχαριστώ, κύριε Πρόεδρε.

Αγαπητέ Υπουργέ, κυρίες και κύριοι Βουλευτές, το σημερινό νομοσχέδιο αποτελεί τη μείζονα θεσμική πρωτοβουλία της Κυβέρνησης για τη διασφάλιση της βιωσιμότητας του ασφαλιστικού συστήματος, με σεβασμό στην προσδοκία για μια αξιοπρεπή σύνταξη όσων εισφέρουν επί δεκαετίες τώρα, με συνέπεια στα ταμεία κοινωνικής ασφάλισης. Ο σεβασμός αυτής της βάσιμης σε ένα ευρωπαϊκό κράτος προσδοκίας είναι ακριβώς το διαφοροποιό στοιχείο της δικής μας νομοθετικής πρωτοβουλίας σε σχέση με τον ισχύοντα νόμο Κατρούγκαλου.

Το πλαίσιο που θέσπισε κομπάζοντας και εθελοτυφλώντας η προηγούμενη κυβέρνηση στο ασφαλιστικό, κυρίες και κύριοι Βουλευτές, απέτυχε παταγωδώς. Δημιούργησε περισσότερα προβλήματα από όσα επιχείρησε να επιλύσει και, εν τέλει, κατέστη ανενεργό σε κρίσιμα σημεία του από το Συμβούλιο της Επικρατείας.

Και επειδή αποτελεί αξίωμα πλέον της ελληνικής πολιτικής πραγματικότητας πως ο ΣΥΡΙΖΑ πορεύεται διαχρονικά -είτε ως κυβέρνηση είτε τώρα ως Αξιωματική Αντιπολίτευση- στην οδό της άρνησης της πραγματικότητας και της διαστρέβλωσης κάθε στοιχείου που έρχεται σε σύγκρουση με τη δική του ιδεοληπτική θεώρηση των κοινωνικών συνθηκών, θέλω να απευθύνω κάποια ερωτήματα στους Βουλευτές.

Πρώτο ερώτημα: Καθιστούσε ή όχι ο νόμος Κατρούγκαλου μη ελκυστική την παράταση του εργασιακού βίου, λόγω των χαμηλών συντελεστών αναπλήρωσης για όσους είχαν περισσότερα χρόνια ασφάλισης από τριάντα έτη;

Δεύτερο ερώτημα: Δημιουργούσε η οριζόντια και χωρίς μελέτη σύνδεση του φορολογητέου εισοδήματος των ελεύθερων επαγγελματιών με τις ασφαλιστικές τους εισφορές, ασύμμετρες επιβαρύνσεις, ενισχύοντας ταυτόχρονα την φοροδιαφυγή;

Τρίτο ερώτημα: Οδήγησε η άκριτη οριζόντια περικοπή των επικουρικών συντάξεων σε απαξίωση τη συλλογική συνείδηση, το σύστημα επικουρικής ασφάλισης;

Τέταρτο ερώτημα: Δημιούργησε το θνησιγενές πλαίσιο του νόμου Κατρούγκαλου, λόγω των ανωτέρω, λόγω πλήθους άλλων άστοχων ρυθμίσεων αλλά και λόγω της πλήρους αδυναμίας διοικητικής διαχείρισης της εφαρμογής του μια αίσθηση στην κοινωνία ότι το σύστημα κοινωνικής ασφάλισης είναι άλλη μια χαμένη υπόθεση, από την οποία ο πολίτης μπορεί να αναμένει μόνο ελάχιστα και ίσως ούτε και αυτά;

Πέμπτο και τελευταίο ερώτημα: Παρέδωσε η προηγούμενη κυβέρνηση τον Ιούλιο του 2019 μια κατάσταση διοικητικού χάους, όσον αφορά τις εκατοντάδες χιλιάδες εκκρεμείς αιτήσεις για κύριες και επικουρικές συντάξεις, παραπλανώντας μάλιστα την κοινή γνώμη για τους σχετικούς αριθμούς;

Πριν περάσω στην ουσία των υπό ψήφιση διατάξεων, θέλω να επαναλάβω με τη σειρά μου απέναντι στη γνωστή όπως προείπα επιλογή του ΣΥΡΙΖΑ να πολιτεύεται μόνο μέσω της διαστρέβλωσης και της παραπλάνησης, πως το παρόν ασφαλιστικό νομοσχέδιο είναι το πρώτο, εδώ και πολλά χρόνια, που δεν περιέχει καμμία μείωση συντάξεων, δεν θίγει κανένα όριο ηλικίας, ούτε και το ύψος της εθνικής σύνταξης που παραμένει αμετάβλητη στα 384 ευρώ για εικοσαετία και 345,60 ευρώ για δεκαπενταετία. Αντίθετα, με όσα διαλαλούν διάφοροι μάντεις δεινών, το νομοσχέδιο ενισχύει την ανταποδοτικότητα του συστήματος κοινωνικής ασφάλισης, αυξάνοντας σημαντικά τα ποσοστά αναπλήρωσης για όσους επιλέγουν να παραμείνουν εργασιακά ενεργοί και ασφαλιστικά συνεπείς από τα τριάντα πέντε μέχρι τα σαράντα δύο χρόνια. Αποτελεί δηλαδή, όχι μόνο ένα νομοσχέδιο που ενισχύει το εισόδημα των συνταξιούχων, αλλά ταυτόχρονα παρέχει ουσιαστικά κίνητρα σε όσους επιθυμούν να παραμείνουν οικονομικά ενεργοί, με πολλαπλά οφέλη για το σύστημα κοινωνικής ασφάλισης αλλά και για την εθνική οικονομία. Η παραπάνω αλλαγή στην κατεύθυνση ενίσχυσης της ανταποδοτικότητας του συστήματος είναι αυτονόητη, καθώς υπηρετεί τη μακροχρόνια ισορροπία του. Παρέχει αίσθημα ασφάλειας στους σημερινούς εργαζόμενους και εξασφαλίζει αξιοπρεπές εισόδημα για τους συνταξιούχους με υψηλή συνεισφορά στο σύστημα μέσω των δικών τους εισφορών ή και των εργοδοτών τους. Με την αύξηση των ποσοστών αναπλήρωσης για τους ασφαλισμένους πέραν της τριακονταετίας, εκατοντάδες χιλιάδες συνταξιούχοι θα δουν εγχρήματες αυξήσεις μέχρι 250 ευρώ, χιλιάδες άλλοι θα απαλλαγούν από τη δαμόκλειο σπάθη της απώλειας της προσωπικής διαφοράς, ενώ από το 2023 θα υπάρξουν προβλεπόμενες εκ του νόμου αυξήσεις πέραν του ορίου της ήδη μειωμένης προσωπικής διαφοράς.

Για τους μη μισθωτούς όμως, οι αλλαγές δεν περιορίζονται στο σύστημα επικουρικής ασφάλισης. Οι ελεύθεροι επαγγελματίες, οι αυτοαπασχολούμενοι, καθώς και όσοι ασχολούνται με τον πρωτογενή τομέα, θα υπάγονται πλέον σε ένα σύστημα κύριας ασφάλισης απλό, ευέλικτο, πιο ανταποδοτικό και συνεπώς πιο ελκυστικό απ’ αυτό του νόμου Κατρούγκαλου, που άλλωστε ειδικά όσον αφορά τις προβλέψεις για τους μη μισθωτούς, εκθεμελιώθηκε και διά της δικαστικής οδού.

Στο νέο σύστημα τα ποσά των εισφορών για τους μη μισθωτούς αποσυνδέονται πλήρως από τα χρόνια εργασίας, από τα δηλωθέντα στην εφορία, αλλά και από το ύψος του κατώτατου μισθού, συνδέσεις που υπό το προηγούμενο καθεστώς οδηγούσαν σε υπέρμετρες επιβαρύνσεις, δημιουργούσαν πρόσφορο έδαφος για την μη δήλωση των πραγματικών εισοδημάτων στην εφορία και βέβαια, συνέτειναν στην αδυναμία των πολιτών να είναι ασφαλιστικά ενήμεροι.

Με αυτές τις ρυθμίσεις, και η εμπιστοσύνη στο σύστημα των ελεύθερων επαγγελματιών θα ενισχυθεί και η καταβολή εισφορών από πλευρά τους θα πάψει να θεωρείται μια δυσβάσταχτη συνεισφορά στον κρατικό κορβανά, χωρίς αντίκρισμα. Ο συνδυασμός των νέων ρυθμίσεων του ασφαλιστικού, με τη μείωση του φόρου εισοδήματος από το 22% στο 9%, θα οδηγήσει σε ελαφρύνσεις για τη συντριπτική πλειοψηφία των ελεύθερων επαγγελματιών και αυτοαπασχολούμενων, με το διαθέσιμο εισόδημα να αυξάνεται τόσο για όσους έχουν εισόδημα πάνω από 10.000 ευρώ όσο και για όσους υπερβαίνουν αυτό το κατώφλι.

Ταυτόχρονα, με τις ρυθμίσεις που καλείστε, κυρίες και κύριοι Βουλευτές, να ψηφίσετε, η Κυβέρνηση επιδιώκει να στηρίξει ουσιαστικά τους νέους ελεύθερους επαγγελματίες, διευρύνοντας σε όλους το προνόμιο των μειωμένων εισφορών για μια πενταετία, που ισχύει τώρα μόνο για τους νέους επιστήμονες, προνόμιο κατ’ όνομα, καθώς ο νόμος Κατρούγκαλου υποχρέωνε κι αυτούς ακόμα τους «ωφελούμενους», μετά την πενταετία να καταβάλουν αναδρομικά τη διαφορά μεταξύ μειωμένων εισφορών και εισφορών της πρώτης ασφαλιστικής κατηγορίας, ακυρώνοντας την όποια θετική συμβολή της στο επαγγελματικό ξεκίνημα χιλιάδων νέων συμπολιτών μας.

Με τις νέες ρυθμίσεις, παύει και η τιμωρητική αντιμετώπιση όσων συνταξιούχων επιθυμούν να συνεχίσουν να εργάζονται, αντιμετώπιση που ενίσχυε το φαινόμενο της αδήλωτης εργασίας και στερούσε από το σύστημα πολύτιμους πόρους. Η ιδιότητα του συνταξιούχου δεν θα καθίσταται πλέον de facto ασυμβίβαστη με αυτήν του εργαζόμενου, προσέγγιση που δημιούργησε περισσότερες περιπλοκές από όσες στόχευε να καταπολεμήσει.

Κυρίες και κύριοι Βουλευτές, με το παρόν νομοσχέδιο δεν επιδιώκεται ούτε η εκθεμελίωση του συστήματος κοινωνικής ασφάλισης ούτε η εκποίηση του σε ιδιωτικά συμφέροντα. Καμμία από τις διατάξεις που έχουν τεθεί προς ψήφιση δεν έχει τέτοιο περιεχόμενο και οι περί του αντιθέτου ισχυρισμοί αποτελούν προσπάθεια παραπληροφόρησης και χειραγώγηση της κοινής γνώμης στη βάση συμφερόντων, που καμμία σχέση δεν έχουν ούτε με τους εργαζόμενους ούτε με τους συνταξιούχους ούτε με το δημόσιο συμφέρον. Η ύπαρξη ενός βιώσιμου ασφαλιστικού συστήματος είναι προϋπόθεση για τη διασφάλιση της οικονομικής προοπτικής της χώρας. Αυτό, ιδίως μετά τη δεκαετή οικονομική κρίση, αποτελεί μια επώδυνη συλλογική διαπίστωση τόσο για τους πολίτες όσο και για το πολιτικό σύστημα της χώρας και η επίτευξη, κυρίες και κύριοι Βουλευτές, αυτού του στόχου υπηρετείται με τρόπο κοινωνικά δίκαιο, δημοσιονομικά ισορροπημένο και κανονιστικά αποτελεσματικό με το παρόν νομοσχέδιο, ένα νομοσχέδιο που στηρίζει τόσο τους συνταξιούχους όσο και τον κόσμο της εργασίας, με τους μισθωτούς και τους επαγγελματίες του σήμερα να είναι οι ωφελημένοι του αύριο. Προοπτική, που συνιστά θεμέλιο για την αποκατάσταση της εμπιστοσύνης της κοινωνίας στο σύστημα της κοινωνικής ασφάλισης

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα πέντε μαθητές και μαθήτριες και τρεις συνοδοί καθηγητές από το 7ο Δημοτικό Σχολείο Άρτας.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Ας περάσουμε στην τελευταία διαδικασία -παρακαλώ πολύ να τηρηθούν ακριβώς οι χρόνοι- στις τοποθετήσεις των Κοινοβουλευτικών Εκπροσώπων, πριν από το κλείσιμο με την ομιλία του κυρίου Υπουργού.

Η Κοινοβουλευτική Εκπρόσωπος της Νέας Δημοκρατίας κ. Ράπτη έχει τον λόγο για επτά λεπτά. Μετά θα ακολουθήσουν οι υπόλοιποι Κοινοβουλευτικοί Εκπρόσωποι.

**ΕΥΚΛΕΙΔΗΣ ΤΣΑΚΑΛΩΤΟΣ:** Εγώ δεν θα μιλήσω, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Μάλιστα. Κάποιος άλλος από τους Κοινοβουλευτικούς Εκπροσώπους θα λάβει τον λόγο;

Κανείς.

**ΖΩΗ ΡΑΠΤΗ:** Ευχαριστώ, κύριε Πρόεδρε.

Κυρίες και κύριοι συνάδελφοι, συνοψίζοντας τα όσα έχουν ακουστεί σε αυτή την Αίθουσα και από τις τοποθετήσεις όλων των συναδέλφων, νομίζω ότι έχει καταδειχθεί πως αυτό είναι ένα νομοσχέδιο, με το οποίο αυξάνονται οι συντάξεις. Αυτό νομίζω ότι είναι κάτι, το οποίο κανείς δεν μπορεί να αμφισβητήσει. Ακόμα μου κάνει εντύπωση γιατί οι συνάδελφοι του ΣΥΡΙΖΑ δεν ψηφίζουν τις αυξήσεις των συντάξεων και για ποιον λόγο δείχνουν, για μια ακόμη φορά, την ταξική τους επιλογή να μη στηρίξουν τη μεσαία τάξη.

Το λέω αυτό, διότι έγινε ξεκάθαρο εδώ, από την τοποθέτηση του ΣΥΡΙΖΑ, ότι δεν ψηφίζει το νομοσχέδιο αυτό γιατί -τάχα- δεν στηρίζει τους χαμηλοσυνταξιούχους.

Κυρίες και κύριοι του ΣΥΡΙΖΑ, όλοι οι άλλοι συνταξιούχοι, που έπαιρναν πάνω από 1.300 ευρώ και τους περικόψατε τη σύνταξη, οι νέοι συνταξιούχοι οι οποίοι πρόκειται να βγουν στη σύνταξη θα έχουν -με όλα τα παραδείγματα που σας δώσαμε- μια πραγματικά μεγαλύτερη καταβολή σύνταξης από αυτή που εσείς τους δίνατε. Αλλά και όλοι οι υπόλοιποι, οι οποίοι δεν είδαν καμμία περικοπή, δεν μπορούν να τύχουν της δικής σας θετικής ψήφου; Πώς ο ελληνικός λαός στη συνέχεια, θα αποδεχθεί αυτή τη δική σας στάση;

Θέλω να πω ότι αυτό είναι ένα νομοσχέδιο ,το οποίο είδαμε ότι με όλους τους τρόπους συμβάλλει στην ανάπτυξη της οικονομίας. Είδαμε ότι επιτέλους, απελευθερώνει τους ελεύθερους επαγγελματίες, γιατί πραγματικά και οι ελεύθεροι επαγγελματίες και οι αυτοαπασχολούμενοι και οι αγρότες είχαν βογκήξει από το ύψος των ασφαλιστικών εισφορών που πλήρωναν.

Εν πάση περιπτώσει, το νομοσχέδιο αποκαθιστά και πάλι την εμπιστοσύνη των πολιτών στο κράτος και αποκαθιστά πάλι την ασφαλιστική συνείδηση. Διότι, όταν έχεις δει τα παραδείγματα και έχεις δει ότι, με μια σταθερή καταβολή, έστω και τη χαμηλότερη, θα πάρεις, όταν φτάσεις στα τριάντα χρόνια, σύνταξη, τότε πραγματικά αισθάνεσαι ότι μπορείς να ξεκινήσεις να πληρώνεις, μπαίνοντας στην αγορά εργασίας, με μειωμένες εισφορές για τα πέντε πρώτα χρόνια. Αυτό είναι ένα θετικό στοιχείο του νομοσχεδίου.

Επίσης, καταλαβαίνει κανείς ότι υπάρχει το ανθρωποκεντρικό πρόσωπο αυτής της Κυβέρνησης, με τις συγκεκριμένες ρυθμίσεις, που έχει φέρει για τις εργαζόμενες μητέρες, στηρίζοντας αυτές, όταν μπαίνουν και πάλι στη διαδικασία της παραγωγής και για τους ανάπηρους, αφού κι εδώ υπάρχει, για μια ακόμη φορά, πρόβλεψη για ειδική διεύθυνση για τον χειρισμό όλων των ζητημάτων, τα οποία αφορούν τα άτομα με ειδικές ανάγκες..

Πέραν αυτού, καταδείχθηκε ότι υπάρχει πλέον -και θα υπάρξει, από τη δημοσίευσή του ΦΕΚ- ένας καινούργιος νόμος. Ο νόμος Κατρούγκαλου καταργείται. Μπαίνουν σε εφαρμογή οι διατάξεις που φέραμε και οι οποίες έρχονται να θεραπεύσουν τις αντισυνταγματικότητες του νόμου Κατρούγκαλου και γι’ αυτόν τον λόγο θεσπίζονται. Θεσπίζονται, διότι πλέον και οι ελεύθεροι επαγγελματίες πρέπει να τύχουν καλύτερης στήριξης, και όχι της δίκης σας φοροληστρικής επιδρομής, την οποία κάνατε με τον μανδύα των ασφαλιστικών εισφορών στις περιουσίες όλων των ανθρώπω,ν που προσπαθούσαν να βγάλουν ένα εισόδημα μεγαλύτερο από αυτό, που είχαν καθημερινά στη διάθεσή τους.

Βεβαίως, καταδείχθηκε και το γεγονός ότι οι επικουρικές συντάξεις, τις οποίες εσείς κόψατε, έπρεπε να επαναφερθούν με άλλο τρόπο υπολογισμού, διότι θα συνιστούσε αυτό μια κατάφωρη αδικία εναντίον μιας πολύ μεγάλης μερίδας των συμπολιτών μας, που όσο κι αν σας φαίνεται μικρός ο αριθμός των εβδομήντα ή των εκατό χιλιάδων, είναι άνθρωποι οι οποίοι έχουν δουλέψει, έχουν δώσει τα χρήματα και τα δικαιούνται.

Ολοκληρώνοντας, κύριε Πρόεδρε, θέλω να πω ότι η Κυβέρνησή μας προχωράει τις μεταρρυθμίσεις της και μέσα στα πλαίσια αυτών των μεταρρυθμίσεων είναι και ο συγκεκριμένος νόμος.

Θέλω, για μια ακόμη φορά να πω ότι είμαι περήφανη πραγματικά που θα έχουμε αυτό τον νόμο σε ισχύ από τη δημοσίευσή του στο ΦΕΚ και να συγχαρώ τον Υπουργό κ. Βρούτση και το επιτελείο του για την πολύ σημαντική και ενδελεχή εργασία πάνω σε αυτό το ζήτημα, που είναι ένα πολύ σοβαρό, αφού αφορά το μέλλον και των παιδιών μας, αλλά και ημών των ίδιων, όσοι θα μπορέσουμε κάποτε να βγούμε στη σύνταξη.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε.

Πριν καλέσω τον κύριο Υπουργό, για να κλείσει τη διαδικασία του τριημέρου, να ενημερώσω και πάλι, επειδή το ανέφερα πρωτύτερα, αλλά όχι αναλυτικά, ότι μίλησαν εκατόν πενήντα συνάδελφοι Βουλευτές. Τόσο οι ειδικοί αγορητές, όσο και οι εισηγητές είχαν άνεση στις πρωτολογίες τους και στις δευτερολογίες τους.

Παρακαλώ τον Υπουργό Εργασίας και Κοινωνικών Υποθέσεων κ. Βρούτση να πάρει τον λόγο για το κλείσιμο της διαδικασίας ψήφισης του νομοσχεδίου: «Ασφαλιστική μεταρρύθμιση και ψηφιακός μετασχηματισμός Εθνικού Φορέα Κοινωνικής Ασφάλισης (e-Ε.Φ.Κ.Α.)».

Ορίστε, κύριε Υπουργέ, έχετε τον λόγο.

**ΙΩΑΝΝΗΣ ΒΡΟΥΤΣΗΣ (Υπουργός Εργασίας και Κοινωνικών Υποθέσεων):** Ευχαριστώ, κύριε Πρόεδρε.

Κυρίες και κύριοι συνάδελφοι, νιώθω την ανάγκη, καθώς βρισκόμαστε στο τέλος μιας δημοκρατικής, σε όλες τις εκφράσεις και τις διαστάσεις της, διαδικασίας να εκφράσω ένα ευχαριστώ προς όλες τις πλευρές του Κοινοβουλίου, προς όλα τα κόμματα, που, πέρα από τις πολιτικές διαφορές και τα επιχειρήματα, που αμφότερα ακούστηκαν, συνέβαλαν στο να πραγματοποιήσουμε έναν πολύ καλό διάλογο. Ήταν ένας διάλογος ο οποίος, συγκριτικά με αντίστοιχες νομοθετικές πρωτοβουλίες σε τέτοιου ειδικού βάρους νομοσχέδια, όπως είναι η ασφαλιστική μεταρρύθμιση, δεν είχαν προηγούμενο.

Θέλω να ευχαριστήσω από το Βήμα αυτό όλους τους Βουλευτές, τους εισηγητές, όλα τα κόμματα, να ευχαριστήσω -και το οφείλω- τους συνεργάτες μου, που επί τρεις μήνες έκαναν συνεχείς προσπάθειες στο Υπουργείο Εργασίας και κυρίως τους υπαλλήλους του Υπουργείου Εργασίας οι οποίοι έδωσαν πραγματικά ό,τι μπορούσαν, προκειμένου να φτιάξουμε ένα νομοσχέδιο, το οποίο ήρθε, για να μείνει. Πρόκειται για ένα νομοσχέδιο το οποίο έχει θετικό αποτύπωμα στην κοινωνία, στην οικονομία και στην ανάπτυξη. Πρόκειται για ένα νομοσχέδιο για το οποίο, με απόλυτο δημοκρατικό τρόπο, εξάντλησε κάθε δυνατότητα στο επίπεδο του κοινοβουλευτικού διαλόγου, όπως αυτό προβλέπεται.

Θυμίζω: Πρώτον, κάναμε διαβούλευση δύο εβδομάδες ολόκληρες, διαμέσου του διαδικτύου, όπως προβλέπεται από τον νόμο. Δεν είχε γίνει ποτέ τέτοιος εξαντλητικός διάλογος διαβούλευσης. Δεύτερον, συμμετείχαν σαράντα φορείς. Σπάσαμε κάθε ρεκόρ σε επίπεδο συμμετοχής φορέων. Θυμίζω ότι στον προηγούμενο νόμο Κατρούγκαλου συμμετείχαν είκοσι τρεις φορείς. Τρίτον, εξαντλήσαμε στο πλαίσιο της κοινοβουλευτικής διαδικασίας, όλο το χρονοδιάγραμμα, το οποίο προβλέπεται. Υπήρξε απόλυτη ελευθερία χρόνου, όπως προβλέπεται από τον κοινοβουλευτικό Κανονισμό και στις επιτροπές και στην Ολομέλεια τρεις ολόκληρες ημέρες. Επιπλέον, συμμετείχαν σε αυτή τη διαδικασία -όπως ακούστηκε από τον Πρόεδρο- πάνω από εκατόν πενήντα Βουλευτές, δηλαδή πάνω από τους μισούς Βουλευτές.

Άρα, μπορούμε να πούμε ότι, σε επίπεδο κοινοβουλευτικής διαδικασίας, όπως προβλέπεται από τον Κανονισμό για ένα τέτοιο νομοσχέδιο, όσον αφορά τη συζήτηση με την κοινωνία πετύχαμε απόλυτα το 100%. Πιο πολύ δεν γίνεται.

Κυρίες και κύριοι συνάδελφοι, σε μια ώρα από τώρα θα είναι νόμος του κράτους ένα ασφαλιστικό νομοσχέδιο, το οποίο πραγματικά, θα αλλάξει πολλά πράγματα, γιατί ξέρετε ότι ένα ασφαλιστικό νομοσχέδιο το οποίο έχει ειδικό βάρος τεράστιο, κάθε φορά που έρχεται στη Βουλή επηρεάζει τους πάντες, εργαζόμενους, συνταξιούχους, επιχειρήσεις, επηρεάζει την οικονομία, την αναπτυξιακή δυναμική της χώρας, επηρεάζει τους ελεύθερους επαγγελματίες, τους αγρότες, το παραγωγικό κομμάτι της οικονομίας μας.

Έχω την αίσθηση ότι αυτό το νομοσχέδιο πετυχαίνει όλα αυτά τα οποία περιέγραψα. Δεν διεκδικώ το τέλειο, διεκδικώ όμως μέσα από τη συζήτηση που έγινε και από αυτά τα οποία καταγράφονται, ότι κάνουμε ένα πάρα πολύ σημαντικό βήμα προς τα μπροστά, καθώς ικανοποιούμε μια σειρά από πολύ σημαντικά ζητήματα, κάτι που ήταν αναγκαίο να γίνει με ένα ασφαλιστικό νομοσχέδιο και αφήνουν πίσω το γνωστό νόμο Κατρούγκαλου -όπως τον γνωρίσαμε μέχρι τώρα- έναν νόμο ο οποίος λειτούργησε αρνητικά σε πάρα πολλά επίπεδα και της κοινωνίας και της οικονομίας και της ανάπτυξης.

Τώρα, αυτό το νομοσχέδιο το οποίο φέρνουμε προς ψήφιση στη Βουλή είναι ένα νομοσχέδιο το οποίο είναι ελκυστικό, όπως είχαμε υποσχεθεί, είναι ανταποδοτικό, ενσωματώνει μέσα του και καλλιεργεί την ασφαλιστική συνείδηση σε όλους τους Έλληνες, κυρίως στους νέους της πατρίδας μας, είναι ένα ασφαλιστικό νομοσχέδιο το οποίο είναι βιώσιμο, είναι ένα ασφαλιστικό νομοσχέδιο, το οποίο διασφαλίζει τις συντάξεις για τα επόμενα πενήντα χρόνια μέχρι το 2070, είναι ένα νομοσχέδιο το οποίο εκπέμπει εμπιστοσύνη.

Αυτό είναι ένα ασφαλιστικό νομοσχέδιο, μετά την ψήφιση του οποίου, όλοι οι νέοι της πατρίδας μας, που ρωτούν αν θα πάρουν σύνταξη, μπορούμε να τους απαντήσουμε ότι ναι, θα πάρουν σύνταξη και μάλιστα αξιοπρεπή σύνταξη.

Θέλω να ξεκινήσω αναλύοντας ορισμένα πράγματα, αλλά δεν μπορώ να μην απαντήσω στον κύριο Τσίπρα, ο οποίος στην τοποθέτησή του στη Βουλή με οδήγησε στο συμπέρασμα ότι η πολιτική είναι γεμάτη εκπλήξεις. Εισηγούμενος το νομοσχέδιο αυτό πίστευα ότι πρωτοτυπούσα σε τρία πράγματα: Πρώτον, εισάγουμε για πρώτη φορά ασφαλιστική μεταρρύθμιση στη χώρα, που συνοδεύεται από αναλογιστική μελέτη, πλήρη και επαρκή και αυτό το κάναμε πράξη.

(Χειροκροτήματα από την πτέρυγα της Νέας Δημοκρατίας)

Δεύτερον, ήταν και είναι το ασφαλιστικό νομοσχέδιο, η ασφαλιστική μεταρρύθμιση που εισάγεται και έχει γίνει πλήρης διάλογος με την κοινωνία, πρωτοφανής. Εξαντλήσαμε όλα τα περιθώρια, όπως περιέγραψα πριν.

Τρίτον, κάναμε μια συζήτηση και είπαμε -και έτσι είναι- ότι για πρώτη φορά μετά από δώδεκα χρόνια έρχεται ασφαλιστική μεταρρύθμιση στη Βουλή, που δεν κόβει καμμία σύνταξη, παρά έχει αυξήσεις.

Αυτές ήταν οι τρεις μεγάλες πρωτοτυπίες αυτής της ασφαλιστικής μεταρρύθμισης. Δεν μπορεί αυτό να το αμφισβητήσει κανένας ούτε να καταφερθεί εναντίον αυτών των θεμάτων. Προσέξτε, όμως, την έκπληξη. Η έκπληξη για μένα είναι ότι είδα τον Αρχηγό της Αξιωματικής Αντιπολίτευσης να έρχεται και από το Βήμα της Βουλής -και αυτό επίσης είναι πρωτοτυπία- να τοποθετείται για μια ασφαλιστική μεταρρύθμιση και να λέει ότι είναι υπέρ του αντισυνταγματικού του νόμου, που με εμμονή υποστηρίζει, του νόμου Κατρούγκαλου. Είναι απίστευτο. Δεν υπάρχει προηγούμενο, αρχηγός της Αξιωματικής Αντιπολίτευσης να έρχεται στη Βουλή, να μην τοποθετείται επί της αντισυνταγματικότητας του νόμου του δικού του και να καταγγέλλει και να καταψηφίζει τον καινούργιο νόμο, χωρίς πρόταση. Αυτό είναι πρωτοτυπία.

Εδώ μπαίνουν κάποια ερωτηματικά, κυρίες και κύριοι συνάδελφοι του ΣΥΡΙΖΑ. Ένα ερωτηματικό, το οποίο είναι δικό σας θέμα είναι: Καλά, δεν συμβουλεύει κάποιος τον Αρχηγό σας ότι ήταν υποχρεωμένος να απολογηθεί από αυτό εδώ το Βήμα για την αντισυνταγματικότητα του δικού του νόμου και έπρεπε να απαντήσει ποια είναι η θέση του και τι προτείνει στα αντισυνταγματικά του νόμου Κατρούγκαλου;

Δεν του είπε κανένας να είναι προσεκτικός, όταν μιλάει για ασφαλιστικά θέματα, διότι ο ΣΥΡΙΖΑ είναι αυτός που έκοψε το ΕΚΑΣ, που μείωσε με το νόμο Κατρούγκαλου πολύ τις συντάξεις -δεν θέλω να μπω σε αυτό- που παρέδωσε χάος και λαβύρινθο στον ΕΦΚΑ -προσέξτε, επαναλαμβάνω: χάος και λαβύρινθο- και να πει ένα συγγνώμη για την ταλαιπωρία του κόσμου για τις εκκρεμείς συντάξεις, να πει τέλος πάντων, ποια είναι η δική του πρόταση για το αύριο του ασφαλιστικού; Μόνο καταγγελία, άρνηση στην ψήφο της νέας ασφαλιστικής μεταρρύθμισης και κουβέντα για τις συνταγματικές εκκρεμότητες.

Λέω «συνταγματικές εκκρεμότητες», γιατί κυρίες και κύριοι συνάδελφοι, δεν είναι κάτι απλό. Άκουσα την κ. Αχτσιόγλου να περνάει «εξ όνυχος τον λέοντα» το ζήτημα της αντισυνταγματικότητας του κ. Κατρούγκαλου. Για ακούστε λίγο, για να συνεννοηθούμε.

Πρώτον, κρίθηκε αντισυνταγματικός ο νόμος, διότι δεν συνοδεύτηκε από επιστημονική τεκμηρίωση. Πολύ σωστά, πριν τρεις μήνες το Συμβούλιο της Επικρατείας είπε ότι αυτή η αλλαγή του νόμου Κατρούγκαλου ήρθε εδώ, χωρίς επιστημονική τεκμηρίωση της Εθνικής Αναλογιστικής Αρχής.

Είναι απλό, κύριοι του ΣΥΡΙΖΑ αυτό; Φέρνετε μια νομοθεσία εδώ, η οποία δεν έχει επιστημονική τεκμηρίωση να συνοδεύεται από στοιχεία; Και φυσικά, το Συμβούλιο της Επικρατείας, το Ανώτατο Δικαστήριο το έκρινε αντισυνταγματικό.

Δεύτερον, το Συμβούλιο της Επικρατείας έκρινε αντισυνταγματικές τις περικοπές στις επικουρικές συντάξεις. Δεν είναι κάτι απλό. Έτσι απλά το περνάτε; Κόψατε συντάξεις σε περισσότερες από διακόσιες ογδόντα χιλιάδες συνταξιούχους, με 1.300 ευρώ. Το περνάτε έτσι απλά και δικαιολογήστε με το ότι ήμασταν στο μνημόνιο, ατεκμηρίωτα; Τι έχετε να πείτε γι’ αυτό;

Τρίτον, η σύνδεση των μισθωτών και των μη μισθωτών με τον ίδιο τρόπο, με το εξοντωτικό 20% εισφοράς. Το έκρινε το Συμβούλιο Επικρατείας αντισυνταγματικό, ναι ή όχι; Και δεν μειώσατε το 13%, ναι, το κάνατε πριν βγει η απόφαση. Προσέξτε. Ένα μεγάλο κομμάτι του πληθυσμού των ελεύθερων επαγγελματιών, αυτοαπασχολούμενων και γεωργών συνέχιζε να πληρώνει το 20%, που είναι και αυτό αντισυνταγματικό. Αυτό το κρύψατε. Τι είπε γι’ αυτό ο κ. Τσίπρας; Τίποτα. Το έκρυψε, δεν τοποθετήθηκε, ενώ όφειλε να πάρει θέση για τον νόμο του.

Φυσικά, όσον αφορά το ζήτημα των ποσοστών αναπλήρωσης, τι είπαν οι δικαστές; Είπαν ότι αυτό που κάνετε είναι εκτός πραγματικότητας. Το ασφαλιστικό νομοσχέδιο Κατρούγκαλου - ΣΥΡΙΖΑ είναι νομοσχέδιο, το οποίο ισοπεδώνει την οποιαδήποτε προοπτική κάποιος να παραμείνει στον εργασιακό χώρο, στον εργασιακό βίο. Αυτό κάνατε και τον έβγαλε αντισυνταγματικό.

Λίγα είναι αυτά; Τα περνάτε έτσι απλά και στείλατε εδώ τον Πρόεδρό σας να μην απαντήσει σε αυτό που έπρεπε να απαντήσει; Δεν λέω να ζητήσει συγγνώμη, γιατί δεν το συνηθίζει, αλλά τουλάχιστον να πει ποια είναι η πρότασή του και να πει γιατί καταψηφίζει το νέο νόμο. Δεν το έκανε.

Αυτές είναι, κύριοι του ΣΥΡΙΖΑ, οι αλήθειες. Εγώ, τουλάχιστον τώρα, που φτάσαμε στο τέλος της διαδικασίας και αφού κάνατε αίτηση -εγώ δεν το περίμενα αυτό- ονομαστικής ψηφοφορίας στο σύνολο του νομοσχεδίου, θέλω να πω τι καταλαβαίνω. Καταλαβαίνω, πολύ απλά, ότι μετά την ολοκλήρωση της διαδικασίας, ο ΣΥΡΙΖΑ θα έχει καταψηφίσει τις αυξήσεις στις επικουρικές συντάξεις. Να το ακούσει ο ελληνικός λαός, να το ακούσουν διακόσιες ογδόντα χιλιάδες συνταξιούχοι που θα πάρουν επικουρική: Μετά από την ψήφιση της του νόμου της Κυβέρνησης της Νέας Δημοκρατίας, ο ΣΥΡΙΖΑ καταψήφισε τις αυξήσεις σε αυτόν τον πληθυσμό.

Επίσης, ο ΣΥΡΙΖΑ καταψήφισε τις αυξήσεις στις κύριες συντάξεις. Και προσέξτε τώρα, δεν είναι μόνο αυτοί οι οποίοι είναι σήμερα συνταξιούχοι -θα μιλήσω πιο αναλυτικά γι’ αυτό- είναι οι μελλοντικοί συνταξιούχοι, είναι οι σημερινοί, οι αυριανοί, οι μελλοντικοί εργαζόμενοι που θα πάρουν σύνταξη με αυτόν τον νόμο και στους οποίους κόβατε την αύξηση της σύνταξης, μέσα από τα αυξημένα ποσοστά αναπλήρωσης.

Αυτό κάνει ο ΣΥΡΙΖΑ σήμερα και γι’ αυτό παρακολουθεί ο ελληνικός λαός για να γνωρίζει τι καταψηφίζει ο ΣΥΡΙΖΑ. Ο ΣΥΡΙΖΑ καταψηφίζει την ψηφιακή σύνταξη. Ναι, ο ΣΥΡΙΖΑ με την γενικευμένη επί της αρχής άρνηση του νομοσχεδίου είναι υπερασπιστής των εκκρεμών συντάξεων του ενός εκατομμυρίου, που μου παρέδωσε.

(Χειροκροτήματα από την πτέρυγα της Νέας Δημοκρατίας)

Είναι υπερασπιστής του να βγαίνουν οι συντάξεις με τον παραδοσιακό τρόπο και αρνείται τον ψηφιακό μετασχηματισμό, που περνάει τον νέο ΕΦΚΑ στη νέα εποχή και επιτρέπει να βγαίνουν ψηφιακές συντάξεις. Αυτά καταψηφίζει ο ΣΥΡΙΖΑ, κυρίες και κύριοι συνάδελφοι.

Φυσικά, τι άλλο καταψηφίζει; Τώρα απευθύνομαι στο ενάμισι εκατομμύριο πληθυσμού, στους αγρότες, τους δικηγόρους, τους γιατρούς, τους μηχανικούς, στους αυτοαπασχολούμενους. Ναι, ψηφίζει την αποσύνδεση του εισοδήματος, της εγκληματικής αυτής σύνδεσης, της τιμωρητικής, της αντιαναπτυξιακής, της φορολογικής σύνδεσης του εισοδήματος με την ασφαλιστική εισφορά.

Τα καταψηφίζει ο ΣΥΡΙΖΑ, έστω κι αν κρίθηκαν αντισυνταγματικά, κυρίες και κύριοι συνάδελφοι. Αυτό συνέβη σήμερα στη Βουλή, που ολοκληρώνεται σε λίγη ώρα από τώρα η ψήφιση. Πρέπει, φεύγοντας από εδώ να ξεκαθαρίσουμε τις σχέσεις μας, καθώς αυτό θα αποτελεί το νέο νόμο για τη χώρα μας, αυτή θα είναι η νέα ασφαλιστική μεταρρύθμιση.

Ήταν λάθος του ΣΥΡΙΖΑ, που ζήτησε ονομαστική ψηφοφορία επί της αρχής, το επαναλαμβάνω. Βάζει στην άκρη όλο το νομοσχέδιο, όλες τις αυξήσεις, τον ψηφιακό e-ΕΦΚΑ. Θα το επωμιστείτε το πολιτικό κόστος. Δική σας επιλογή είναι. Ο ΣΥΡΙΖΑ καταψηφίζει αυτά που θα δουν οι Έλληνες συνταξιούχοι σε λίγο διάστημα.

Τώρα θα απαντήσω -γιατί δεν μπορώ να το ξεπεράσω αυτό- σε ένα προς ένα στα επιχειρήματα και την κριτική του κ. Τσίπρα, από αυτό εδώ το Βήμα, για την ασφαλιστική μεταρρύθμιση που φέρνουμε. Είναι οκτώ σημεία. Ακούστε.

Σημείο πρώτο: δέκατη τρίτη σύνταξη. Θα το επαναλάβουμε για πολλοστή φορά: δεν υπήρξε ποτέ δέκατη τρίτη σύνταξη. Ήταν ένα επίδομα προεκλογικό, πολύ κατώτερο του μισού της δέκατης τρίτης σύνταξης, αν θεωρητικά υπήρχε, που είναι 2,3 έως 2,4 δισεκατομμύρια ευρώ, το οποίο τα προηγούμενα χρόνια, όπως είπε και ο κ. Οικονόμου, το βάφτιζε μέρισμα, αλλά παραμονή εκλογών λέει «ας βαφτίσω το μέρισμα δέκατη τρίτη σύνταξη, μήπως και κοροϊδέψω τους συνταξιούχους και τους πάρω την ψήφο στην κάλπη». Και δεν τους πήρε την ψήφο. Γι’ αυτό σάς καταψήφισαν οι συνταξιούχοι, για την εξαπάτηση που τους κάνατε προεκλογικά.

Δεύτερον, μιλήσατε και λογιστικές αυξήσεις.

Κυρίες και κύριοι συνάδελφοι, θα πω την αλήθεια, όπως είναι. Περίπου διακόσιες πενήντα έως διακόσιες ογδόντα χιλιάδες συνταξιούχοι θα πάρουν αύξηση από τις επικουρικές. Πάει αυτό.

Στις κύριες συντάξεις υπάρχει ένας πληθυσμός -θα το πω για πρώτη φορά- οκτακοσίων χιλιάδων. Από αυτό τον πληθυσμό των οκτακοσίων χιλιάδων, από τους σημερινούς συνταξιούχους, κάποιοι θα δουν την αύξηση στην τσέπη τους κατευθείαν, για κάποιους άλλους δυστυχώς θα υπάρχει λογιστικός συμψηφισμός με την προσωπική διαφορά του ΣΥΡΙΖΑ, του νόμου Κατρούγκαλου.

Ο δημοσιονομικός χώρος, που κάναμε τις μακροοικονομικές ασκήσεις δεν μας επέτρεπε να καταργήσουμε την προσωπική διαφορά. Αυτή είναι η αλήθεια. Όμως ακούστε το νούμερο, γιατί έχει αξία. Μην βλέπουμε μόνο το δέντρο, ας δούμε λίγο το δάσος, γιατί πολλοί κάνουν το λάθος και δημοσιογραφικά εστιάζουν στο σήμερα, ποιοι θα πάρουν τις αυξήσεις τον Ιούνιο ή τον Ιούλιο του 2020. Είναι λάθος προσέγγιση. Βεβαίως και έχει ενδιαφέρον.

Όλοι οι νέοι -αυτό είναι το πιο σημαντικό- όλοι οι σημερινοί εργαζόμενοι της χώρας και όλοι οι συνταξιούχοι, οι οποίοι αποστρατεύονται από τον εργασιακό βίο και με το νόμο Κατρούγκαλου -και αυτό το φροντίσαμε- θα έχουν πλέον μόνιμες σταθερές αυξήσεις, εφόσον έχουν τριάντα χρόνια και μία μέρα εργασιακού βίου. Όλοι οι νέοι, και αυτό είναι το θετικό. Αφορά όλους τους νέους εργαζόμενους της πατρίδας μας.

Εδώ είναι το άλλο επιχείρημα, γιατί είναι οκτακόσιες χιλιάδες εργαζόμενοι, που αύριο θα γίνουν συνταξιούχοι. Να πω το νούμερο, οκτακόσιες χιλιάδες αυριανοί συνταξιούχοι θα πάρουν αύξηση, αυτοί που θα έχουν τριάντα χρόνια και μία μέρα. Τόσο μετράει η Εθνική Αναλογιστική Αρχή τα στοιχεία.

Το τρίτο επιχείρημα του κ. Τσίπρα είναι αυτό το δημαγωγικό, το οποίο είπα χθες στην κ. Αχτσιόγλου και γενικά στον ΣΥΡΙΖΑ. Δεν φροντίσατε να του πείτε ότι απαντήσαμε στα ερωτήματα; Δεν μπορούσατε να τον φέρετε εδώ με φρέσκα επιχειρήματα; Με τα επιχειρήματα που απαντήθηκαν χθες τον φέρατε τον Αρχηγό σας εδώ;

Προσέξτε τώρα τη δημαγωγία. Επικαλέστηκε ο κ. Τσίπρας ότι για να πάρει κάποιος μελλοντικός εργαζόμενος 252 ευρώ αύξηση το μήνα στη σύνταξη πρέπει να έχει 3.500 ευρώ συντάξιμο μισθό. Ποιος είπε το αντίθετο; Γιατί όμως παίρνετε αποσπασματικά ένα παράδειγμα και δεν λέτε ότι κάποιος με 700 ευρώ συντάξιμο μισθό, με τον νόμο Κατρούγκαλου θα έπαιρνε 684 ευρώ, ενώ με τον καινούργιο νόμο 734,50 ευρώ παραπάνω; Τα υποτιμάτε τα 50 ευρώ το μήνα, κυρία Αχτσιόγλου και κύριε Τσακαλώτο; Επίσης, με 800 ευρώ -58 ευρώ το μήνα- με 1.000 ευρώ συντάξιμο μισθό, 73 ευρώ το μήνα. Τα υποτιμάτε;

Το καταθέτω στα Πρακτικά, για να ξέρει η Κοινοβουλευτική Ομάδα του ΣΥΡΙΖΑ, φεύγοντας από εδώ, τι καταψήφισαν και να απολογούνται στην κοινωνία γιατί δεν ψήφισαν.

(Στο σημείο αυτό ο Υπουργός Εργασίας και Κοινωνικών Υποθέσεων κ. Ιωάννης Βρούτσης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ο κ. Τσίπρας επικαλέστηκε ληστεία όσον αφορά τους ελεύθερους επαγγελματίες, τους αυτοαπασχολούμενους, αγρότες κ.λπ.. Συγνώμη, έχετε δει τα στοιχεία που έχει βγάλει το Υπουργείο Εργασίας; Διαβάζω αποσπασματικά κάποια. Κάποιος ελεύθερος επαγγελματίας, με 10.000 ευρώ, με τη νέα ασφαλιστική μεταρρύθμιση, συγκριτικά με το παρελθόν, θα έχει 770 ευρώ περισσότερο εισόδημα στην τσέπη του. Με 12.000 ευρώ, θα έχει 1.174, με 7.800 ευρώ θα έχει 364, με 15.000 ευρώ θα έχει 1.715, με 20.000 ευρώ θα έχει 2.500, με 25.000 ευρώ θα έχει 3.148.

Είναι λίγα αυτά, κύριοι του ΣΥΡΙΖΑ; Αυτό είναι που υπονομεύει και αυξάνει το κόστος ζωής των ελευθέρων επαγγελματιών, γεωργών και αυτοαπασχολούμενων;

Καταθέτω και αυτά στα Πρακτικά, για να μοιραστούν στους Βουλευτές του ΣΥΡΙΖΑ.

(Στο σημείο αυτό ο Υπουργός Εργασίας και Κοινωνικών Υποθέσεων κ. Ιωάννης Βρούτσης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Επειδή όμως, πέρα από τα όρια της Βουλής, αυτός ο πληθυσμός που είναι ενάμισι εκατομμύριο -δικηγόροι, γιατροί, μηχανικοί, οικονομολόγοι, λογιστές, γεωργοί, αυτοαπασχολούμενοι- γνώριζε αυτά, δεν αντέδρασε και δεν έκανε απεργία για τέσσερις μήνες -όπως έκαναν με τον νόμο Κατρούγκαλου- γιατί υιοθέτησαν αυτή την πολιτική μας, αυτή τη μεγάλη φορολογική μεταρρύθμιση, η οποία σταματά την τιμωρητική αντίληψη εναντίον του πιο παραγωγικού κομματιού της ελληνικής κοινωνίας.

Αυτή είναι η αλήθεια, κύριοι του ΣΥΡΙΖΑ, και αντί να την ενστερνιστείτε, αντί να την στηρίξετε, την καταψηφίζετε. Αυτό θα είναι η απολογίας σας αύριο, έξω στην κοινωνία, στο ενάμιση εκατομμύριο του πληθυσμού.

Φυσικά, η κριτική γι’ αυτό τον πληθυσμό, για τον οποίο μόλις τώρα περιέγραψα τα οφέλη, είναι ότι αυξάνουμε τις εισφορές, από τα 185, στα 220 ευρώ. Είναι αλήθεια; Βεβαίως και όχι. Γιατί μέσα σε αυτά τα παραδείγματα που έχω βάλει και έχω δώσει στη δημοσιότητα, ενσωματώνεται και η μείωση της φορολογικής μας μεταρρύθμισης, του Δεκεμβρίου, που την έφερε ο Πρωθυπουργός Κυριάκος Μητσοτάκης με τον Χρήστο Σταϊκούρα και τον Απόστολο Βεσυρόπουλο, στην οποία μειώνουμε τον φορολογικό συντελεστή από το 22% στο 9%.

Καλά, δεν το ξέρετε αυτό, κύριοι του ΣΥΡΙΖΑ; Σε άλλο Κοινοβούλιο συνεδριάζατε; Δεν ήσασταν εδώ, όταν η Νέα Δημοκρατία μείωσε το φορολογικό συντελεστή από 22% σε 9%; Αυτά δεν είναι λεφτά για τους ελεύθερους επαγγελματίες; Τα αγνοείτε και βλέπετε μόνο το κομμάτι της αύξησης των 410 ευρώ; Να, λοιπόν τα αποτελέσματα.

Κυρίες και κύριοι συνάδελφοι, με την πολιτική μας και την ασφαλιστική μεταρρύθμιση, αυτό το δυναμικό κομμάτι του πληθυσμού, που είχε τιμωρηθεί μέχρι σήμερα, απελευθερώνεται και θα μπορεί να δημιουργεί, να παράγει πλούτο ελεύθερα. Θα μπορεί να απεγκλωβιστεί, μετά από πολλά χρόνια, από τον ασφαλιστικό φορολογικό βραχνά του νόμου του ΣΥΡΙΖΑ.

Να δούμε λίγο και το άλλο ζήτημα που επικαλέστηκε ο κ. Τσίπρας. Εγώ πραγματικά εκπλήσσομαι, όταν κάποιος επικαλείται εδώ πράγματα που έχει κάνει, ως επιχείρημα για τον -σε εισαγωγικά- «πολιτικό του αντίπαλο».

Λέει ο κ. Τσίπρας ένα βασικό επιχείρημα του ΣΥΡΙΖΑ: «Μειώνετε κατά 206 εκατομμύρια τον προϋπολογισμό του 2020». Βεβαίως, στον προϋπολογισμό αυτό είναι. Το 2020, κατά 206 εκατομμύρια μειώνεται η συνταξιοδοτική δαπάνη. Όμως, την ίδια στιγμή ο κ. Τσίπρας κάνει ότι δεν ξέρει ότι το 2015 μειώθηκε η συνταξιοδοτική δαπάνη κατά 96 εκατομμύρια και το ψήφισε ο ίδιος, ότι το 2016 μειώθηκε κατά 206 εκατομμύρια η συνταξιοδοτική δαπάνη και το ψήφισε ο ίδιος, το 2017 κατά 744 εκατομμύρια ευρώ, το 2018 κατά 343 εκατομμύρια ευρώ και το 2019 κατά 416 εκατομμύρια ευρώ.

Αυτά δεν τα ψήφισε ο κ. Τσίπρας; Κάνει κριτική για τα 206 εκατομμύρια ευρώ, κύριε Τσακαλώτο; Δεν του είπατε του Αρχηγού σας ότι είναι λάθος να βλέπει μόνο τη μία πλευρά και να μην την βλέπει όλη;

Η κ. Αχτσιόγλου είπε χθες ότι πρέπει να βλέπουμε απολογιστικά. Συμφωνώ μαζί της. Σας ενημερώνω, λοιπόν, ότι απολογιστικά, αυτά τα 206 εκατομμύρια της μείωσης της συνταξιοδοτικής δαπάνης, θα αυξηθούν κατά πολύ. Δεν θα είναι το ποσό αυτό. Ενημερώνω, για να ξεκαθαρίσω και το συγκεκριμένο ζήτημα.

Κυρίες και κύριοι συνάδελφοι, τα επόμενα χρόνια η συνταξιοδοτική δαπάνη θα αυξάνεται. Το ερώτημα, που έχει σχέση και με την Εθνική Αναλογιστική Αρχή, είναι πώς μειώνεται και φτάνει στο μέσο όρο της Ευρώπης; Γιατί πολύ απλά, η αύξηση της συνταξιοδοτικής δαπάνης γίνεται με πολύ χαμηλότερο ρυθμό από ό,τι το ΑΕΠ. Οπότε αυτό δείχνει μία μείωση. Αυτή είναι η αλήθεια.

Το τελευταίο επιχείρημα που έθεσε ο κ. Τσίπρας είναι για τις ανισότητες μεταξύ μισθωτών και μη μισθωτών. Τον ενδιαφέρουν τώρα οι μη μισθωτοί; Εμείς έχουμε θέση σε αυτό. Βεβαίως, τώρα δημιουργείται μία ανισότητα μεταξύ μισθωτών και μη μισθωτών.

Κάναμε ένα πολύ ευνοϊκό, παραγωγικό, αναπτυξιακό, δυναμικό περιβάλλον για όλον αυτόν τον πληθυσμό των ελεύθερων επαγγελματιών, αυτοαπασχολούμενων και γεωργών, αλλά για τους μισθωτούς έχουμε πει τι θα κάνουμε. Θα μειώσουμε το μη μισθολογικό κόστος με πέντε μονάδες και έρχεται ο κ. Τσίπρας και τοποθετείται με κριτική, ότι δημιουργούμε ανισότητα. Την ίδια στιγμή, όμως, στην πολιτική της μείωσης του μη μισθολογικού κόστους κάνει κριτική, δεν την αποδέχεται. Αυτός εδώ είναι ο ορισμός της αντίφασης. Είναι τα ονομαζόμενα «κροκοδείλια δάκρυα», έτσι για να λέμε, κριτική για την κριτική.

Αυτά ήταν τα επιχειρήματα, κυρίες και κύριοι συνάδελφοι, του ΣΥΡΙΖΑ για την ασφαλιστική μας μεταρρύθμιση. Πιστεύετε ότι είναι επιχειρήματα που μπορούν να σταθούν με βάση την κοινή γνώμη; Πιστεύετε ότι είναι επιχειρήματα, τα οποία στέκουν για να επιχειρηματολογήσει κάποιος γιατί έρχεται εδώ και καταψηφίζει τις δικές του αντισυνταγματικότητες;

Γι’ αυτό, λοιπόν, ο ελληνικός λαός, κύριοι του ΣΥΡΙΖΑ -οι συνταξιούχοι ειδικά και οι νέοι- σάς καταψήφισαν και γι’ αυτό αγκαλιάζει αυτό το ασφαλιστικό νομοσχέδιο, το οποίο είναι ένα νομοσχέδιο, που ήρθε για να μείνει.

Τώρα, κυρίες και κύριοι συνάδελφοι, θέλω να πω δυο λόγια για το νομοσχέδιο, το οποίο θεωρώ ότι είναι τομή, έρχεται να επισφραγίσει μια σειρά από πολύχρονες προσπάθειες του ελληνικού λαού, θυσίες, προσπάθειες που έγιναν στο παρελθόν και από άλλα κόμματα, συνολικές προσπάθειες, τις οποίες στην πολιτική δεν πρέπει να είσαι μικρόψυχος, πρέπει να αναγνωρίζεις.

Πραγματικά, προς την πλευρά του ΣΥΡΙΖΑ αυτή η μικροψυχία, όταν ακόμα και τον νόμο Λοβέρδου - Κουτρουμάνη, που είχε μέσα το στοιχείο της εθνικής, της βασικής και της αναλογικής, το βαφτίσατε εθνική και ανταποδοτική.

Δεν είναι δικό σας, κύριοι του ΣΥΡΙΖΑ. Είναι μια αρχιτεκτονική πολύ σωστή, που έγινε από το ΠΑΣΟΚ, την υιοθέτησα. Είναι αρχιτεκτονική, που υπάρχει σήμερα και πρέπει να την κρατήσουμε. Βεβαίως και πρέπει να την κρατήσουμε. Δεν είναι δικό σας αυτό.

Κυρίες και κύριοι συνάδελφοι, η ασφαλιστική μεταρρύθμιση ενσωματώνει μέσα βασικές αντηρίδες, οι οποίες δεν μπορούν να αλλάξουν στο μέλλον. Τα εξήγησα και χθες. Ενσωματώνουν βασικούς πυλώνες, οι οποίοι πλέον είναι αποδεκτοί στην κοινωνία και δεν θα μπορέσει κανείς να τους αλλάξει εύκολα στο μέλλον. Γιατί; Διότι είναι πολύ σημαντικοί πυλώνες, οι οποίοι είναι και μετρημένοι μέσα από την αναλογιστική μελέτη. Η αναλογιστική μελέτη, η οποία κατατέθηκε για πρώτη φορά εδώ, συνοδευόμενη με ασφαλιστική μεταρρύθμιση, λέει δυο πράγματα.

Το πρώτο ότι έχουμε ένα βιώσιμο ασφαλιστικό μέχρι το 2070. Το δεύτερο στοιχείο είναι ότι έχουμε ένα ασφαλιστικό στο οποίο μεσομακροπρόθεσμα έρχεται η συνταξιοδοτική δαπάνη ως ποσοστό του ΑΕΠ στον μέσο όρο των ευρωπαϊκών χωρών. Ξέρετε τι σημαίνει αυτό για τα νέα παιδιά, τα οποία μας παρακολουθούν; Ότι έχουμε ένα ασφαλιστικό, που έχει εξυγιανθεί πλήρως και το πιο σημαντικό είναι ότι μεσομακροπρόθεσμα, η ανταποδοτική σύνταξη που περιλαμβάνεται στην αρχιτεκτονική της ασφαλιστικής μεταρρύθμισης θα έρθει να καλυφθεί μόνο από τις εισφορές. Άρα, έχουμε καλυφθεί πλήρως. Ποιος θα αλλάξει τις παραμετρικές δυναμικές του ασφαλιστικού; Νομίζω ότι όποιος το επιχειρήσει θα βρει απέναντί του όλη την κοινωνία.

Εμείς είμαστε εδώ, καταβάλλουμε κάθε δυνατή προσπάθεια κάθε μέρα να εξορθολογήσουμε πράγματα, να αντιμετωπίσουμε αβελτηρίες του παρελθόντος. Ο νέος e-ΕΦΚΑ θα αποτελεί πλέον ένα γεγονός από την 1η Μαρτίου του 2020. Αύριο σηκώνεται η νέα πλατφόρμα του νέου e-ΕΦΚΑ για τους ελεύθερους επαγγελματίες. Η 20η Μαρτίου, σύμφωνα με τον νόμο, θα είναι η δυνατότητα πληρωμής των ασφαλιστικών εισφορών του Ιανουαρίου με τον νέο τρόπο, έναν νέο τρόπο, που πάνω θα έχει δύο τίτλους: «Επιλέγω ελεύθερα», «στοχεύω ψηλότερα». Διότι θέλω να στείλω κι αυτό το μήνυμα, το οποίο είναι πάρα πολύ σημαντικό: Γι’ αυτόν τον πληθυσμό των αυτοαπασχολούμενων, των γεωργών, των ελεύθερων επαγγελματιών το συμφέρον τους είναι να πάνε σε ανώτερη ελεύθερη κατηγορία. Διότι έχουμε πλέον βάλει –καινοτομώντας- ότι η εισφορά της υγείας είναι σταθερή και τα υπόλοιπα χρήματα δεν χάνονται. Έρχονται να επενδυθούν στη διαμόρφωση της κύριας σύνταξης.

Κυρίες και κύριοι συνάδελφοι, ολοκληρώσαμε τη διαδικασία. Κλείνω πάλι με ευχαριστίες, προς όλες και όλους. Θα ήταν καλό να έλειπε η υποκρισία. Θα βοηθούσε και τη χώρα και το πολιτικό σύστημα γενικότερα. Δεν τα καταφέρνουμε να συνεννοηθούμε. Ευτυχώς, όμως, ο ελληνικός λαός καταφέρνει να διαμορφώσει την κρίσιμη στιγμή τις πλειοψηφίες εκείνες, σε επίπεδο κομμάτων, που στην κρίσιμη στιγμή δίνουν λύση για το μέλλον του.

Γι’ αυτό πιστεύω ότι στις εκλογές στις 7 Ιουλίου ο ελληνικός λαός ψήφισε τον Κυριάκο Μητσοτάκη, τη Νέα Δημοκρατία, για να κάνει αυτή την ασφαλιστική μεταρρύθμιση, προς όφελος των επόμενων γενεών, των συνταξιούχων, των εργαζομένων και της πατρίδας μας.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, θα κάνουμε μια ολιγόλεπτη διακοπή, αφού συγχαρώ από την πλευρά του Προεδρείου και τους αφανείς ήρωες της Βουλής, τους υπαλλήλους της Βουλής, που, πράγματι, στόχευσαν περίπου τον χρόνο της διεξαγωγής της ονομαστικής ψηφοφορίας και θα επανέλθουμε στις 18:30΄ ακριβώς -γιατί υπάρχουν συνάδελφοι που θα φύγουν- για να γίνει η ονομαστική ψηφοφορία, όπως προείπαμε. Έχετε ένα τέταρτο, μια διακοπή που προβλέπεται.

Στις 18:30΄, το είπαμε και το κάνουμε.

(Θόρυβος στην Αίθουσα)

**ΝΙΚΟΛΑΟΣ ΗΓΟΥΜΕΝΙΔΗΣ:** Κύριε Πρόεδρε, νομίζω ότι το Σώμα δεν συμφωνεί να μην ξεκινήσει η ψηφοφορία τώρα.

**ΠΡΟΕΔΡΕΥΩΝ (Αθανάσιος Μπούρας):** Να σας πω κάτι; Αν τώρα αναγνώσω τον κατάλογο, μπορεί να μη συμπληρωθούν τα δεκαπέντε ονόματα, διότι είναι ειδοποιημένοι -συγγνώμη, αλλά για να μη διαφωνείτε μερικοί- για τις 18:30΄. Αν αναγνώσω τον κατάλογο και φωνάξω όσους κατέθεσαν αίτημα ονομαστικής ψηφοφορίας, στο τέλος δεν θα διεξαχθεί, γιατί δεν θα είναι παρόντες, τη στιγμή που τους καλούμε για τις 18:30΄.

Να μη συνεχίσω σε αυτό.

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Αθανάσιος Μπούρας):** Κύριε Λοβέρδο, ορίστε, έχετε τον λόγο.

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, δεν έχω κανέναν ατομικό λόγο. Είμαι Βουλευτής Αθηνών και δεν ταξιδεύω. Υπάρχουν πολλοί συνάδελφοι, που έχουν υποχρεώσεις.

Τι παρακάλεσα; Έκανα και ένα νεύμα στον κύριο Ειδικό Γραμματέα, αν μπορείτε να ανοίξετε τώρα το κύκλωμα, όσοι είμαστε εδώ να ψηφίσουμε και σιγά-σιγά θα έρθουν και οι υπόλοιποι. Είναι τόσοι εδώ!

**ΠΡΟΕΔΡΕΥΩΝ (Αθανάσιος Μπούρας):** Κύριε Λοβέρδο, δεν είναι εντός της Αιθούσης οι δεκαπέντε Βουλευτές, που απαιτείται από τον Κανονισμό να εκφωνηθούν, διότι έχουν καταθέσει αίτημα ονομαστικής ψηφοφορίας.

**ΑΝΔΡΕΑΣ ΛΟΒΕΡΔΟΣ:** Δεν το ξέρω αυτό. Το ξέρει ο ΣΥΡΙΖΑ.

**ΠΡΟΕΔΡΕΥΩΝ (Αθανάσιος Μπούρας):** Τζάμπα μιλάμε. Σε δέκα λεπτά εδώ. Όλοι θα βγείτε μια βόλτα να ξεμουδιάσετε και θα επανέλθετε στις 18:30΄ ακριβώς.

(ΔΙΑΚΟΠΗ)

(Διαρκούσης της διακοπής, την Προεδρική Έδρα καταλαμβάνει ο Β΄ Αντιπρόεδρος της Βουλής κ. **ΧΑΡΑΛΑΜΠΟΣ ΑΘΑΝΑΣΙΟΥ**)

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι, συνεχίζεται η συνεδρίαση.

Έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, πενήντα τέσσερις μαθήτριες και μαθητές και μία εκπαιδευτικός συνοδός τους από το 7ο Γυμνάσιο Καβάλας.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής, των άρθρων και των τροπολογιών του σχεδίου νόμου του Υπουργείου Εργασίας και Κοινωνικών Υποθέσεων: «Ασφαλιστική μεταρρύθμιση και ψηφιακός μετασχηματισμός Εθνικού Φορέα Κοινωνικής Ασφάλισης (e-Ε.Φ.Κ.Α.)»

Εισερχόμαστε στη ψήφιση επί της αρχής, των άρθρων, των τροπολογιών και του συνόλου του σχεδίου νόμου και η ψήφισή τους θα γίνει χωριστά.

Έχει υποβληθεί αίτηση διεξαγωγής ονομαστικής ψηφοφορίας επί της αρχής και επί του άρθρου 47 του σχεδίου νόμου από Βουλευτές της Κοινοβουλευτικής Ομάδας του ΣΥΡΙΖΑ, της οποίας το κείμενο έχει ως εξής:

(ΑΛΛΑΓΗ ΣΕΛΙΔΑΣ)

(Να μπει η σελ. 375 Α)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Χαράλαμπος Αθανασίου):** Θα αναγνώσω τον κατάλογο των υπογραφόντων την αίτηση της ονομαστικής ψηφοφορίας, για να διαπιστωθεί αν υπάρχει ο απαιτούμενος από τον Κανονισμό αριθμός για την υποβολή της.

Ο κ. Ελευθέριος Αβραμάκης. Παρών.

Ο κ. Αθανάσιος Αθανασίου. Παρών.

Ο κ. Σταύρος Αραχωβίτης. Παρών.

Η κ. Έφη Αχτσιόγλου. Παρούσα.

Ο κ. Χριστόφορος Βερναρδάκης. Παρών.

Ο κ. Νικόλαος Βούτσης. Παρών.

Η κ. Όλγα Γεροβασίλη. Παρούσα.

Ο κ. Θεόδωρος Δρίτσας. Παρών.

Ο κ. Κώστας Ζαχαριάδης. Παρών.

Η κ. Νίνα Κασιμάτη. Παρούσα.

Ο κ. Γιάννης Μουζάλας. Παρών.

Η κ. Μαριλίζα Ξενογιαννακοπούλου. Παρούσα.

Ο κ. Θεόφιλος Ξανθόπουλος. Παρών.

Ο κ. Γιώργος Παπαηλιού. Παρών.

Ο κ. Νίκος Παππάς. Παρών.

Ο κ. Πάνος Σκουρλέτης. Παρών.

Ο κ. Πάνος Σκουρολιάκος. Παρών.

Κυρίες και κύριοι συνάδελφοι, υπάρχει ο απαιτούμενος από τον Κανονισμό αριθμός υπογραφόντων την αίτηση ονομαστικής ψηφοφορίας Βουλευτών.

Επίσης, έχει υποβληθεί αίτηση διεξαγωγής ονομαστικής ψηφοφορίας επί της αρχής του σχεδίου νόμου από Βουλευτές της Κοινοβουλευτικής Ομάδας του Κομμουνιστικού Κόμματος Ελλάδας, της οποίας το κείμενο έχει ως εξής:

(ΑΛΛΑΓΗ ΣΕΛΙΔΑΣ)

(Να μπει η σελ. 376α)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Χαράλαμπος Αθανασίου):** Θα αναγνώσω τον κατάλογο των υπογραφόντων την αίτηση ονομαστικής ψηφοφορίας, για να διαπιστωθεί αν υπάρχει ο απαιτούμενος από τον Κανονισμό αριθμός για την υποβολή της.

Ο κ. Δημήτριος Κουτσούμπας. Παρών.

Η κ. Αλεξάνδρα Παπαρήγα. Παρούσα.

Ο κ. Γεώργιος Μαρίνος. Παρών.

Ο κ. Ιωάννης Γκιόκας. Παρών.

Ο κ. Ιωάννης Δελής. Παρών.

Η κ. Λιάνα Κανέλλη. Παρούσα.

Ο κ. Νικόλαος Καραθανασόπουλος. Παρών.

Ο κ. Χρήστος Κατσώτης. Παρών.

Η κ. Μαρία Κομνηνάκα. Παρούσα.

Ο κ. Γεώργιος Λαμπρούλης. Παρών.

Η κ. Διαμάντω Μανωλάκου. Παρούσα.

Ο κ. Αθανάσιος Παφίλης. Παρών.

Ο κ. Νικόλαος Παπαναστάσης. Παρών.

Ο κ. Λεωνίδας Στολτίδης. Παρών.

Ο κ. Εμμανουήλ Συντυχάκης. Παρών.

Κυρίες και κύριοι συνάδελφοι, υπάρχει ο απαιτούμενος από τον Κανονισμό αριθμός υπογραφόντων την αίτηση ονομαστικής ψηφοφορίας Βουλευτών.

Συνεπώς διακόπτουμε τη συνεδρίαση για δέκα (10΄) λεπτά, σύμφωνα με τον Κανονισμό.

(ΔΙΑΚΟΠΗ)

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι, συνεχίζεται η συνεδρίαση.

Δέχεστε να συμπτύξουμε τις δύο ψηφοφορίες σε μία;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι, στο σημείο αυτό θα διεξαχθεί ηλεκτρονική ονομαστική ψηφοφορία επί της αρχής και επί του άρθρου 47 του νομοσχεδίου.

Σας επισημαίνουμε ότι η ψηφοφορία περιλαμβάνει την αρχή του νομοσχεδίου και το άρθρο 47. Βεβαιωθείτε ότι έχετε ψηφίσει και τα δύο πεδία που περιλαμβάνει η ψηφοφορία.

Υπενθυμίζουμε στους εισηγητές και στους ειδικούς αγορητές του σχεδίου νόμου να παραμείνουν στην Αίθουσα μετά την ολοκλήρωση της ονομαστικής ψηφοφορίας, για να ψηφίσουν επί των υπολοίπων άρθρων, των τροπολογιών και του συνόλου του νομοσχεδίου.

Αρχίζει η ψηφοφορία. Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Χαράλαμπος Αθανασίου):** Θα ήθελα να σας ενημερώσω ότι έχουν έρθει στο Προεδρείο επιστολές ή τηλεομοιοτυπίες-φαξ συναδέλφων, σύμφωνα με το άρθρο 70Α του Κανονισμού της Βουλής, με τις οποίες γνωστοποιούν την ψήφο τους. Οι ψήφοι αυτές θα ανακοινωθούν και θα συνυπολογιστούν στην καταμέτρηση, η οποία θα ακολουθήσει.

Οι επιστολές, οι οποίες απεστάλησαν στο Προεδρείο από τους συναδέλφους, σύμφωνα με το άρθρο 70Α του Κανονισμού της Βουλής, καταχωρίζονται στα Πρακτικά και έχουν ως εξής:

(ΑΛΛΑΓΗ ΣΕΛΙΔΑΣ)

(Να μπουν οι σελ. 380-383)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι, σας ενημερώνω ότι έχουν έλθει στο Προεδρείο επιστολές των συναδέλφων κ.κ. Ανδρέα Μιχαηλίδη, Γεώργιου Κατρούγκαλου, Σοφίας Σακοράφα και Γιάνη Βαρουφάκη, οι οποίοι μας γνωρίζουν ότι απουσιάζουν από την ψηφοφορία και ότι αν ήταν παρόντες θα ψήφιζαν «ΟΧΙ».

Επίσης, οι κ.κ. Ευαγγελία Λιακούλη, Κωνσταντίνος Σκανδαλίδης, και Γεώργιος Παπανδρέου απουσιάζουν και με επιστολή μας γνωρίζουν ότι αν ήταν παρόντες θα ψήφιζαν σύμφωνα με τη θέση του κόμματός τους.

Οι επιστολές αυτές, οι οποίες εκφράζουν πρόθεση ψήφου, θα καταχωρισθούν στα Πρακτικά της σημερινής συνεδρίασης αλλά δεν συνυπολογίζονται στην καταμέτρηση των ψήφων. Οι προαναφερθείσες επιστολές καταχωρίζονται στα Πρακτικά.

(Οι προαναφερθείσες επιστολές έχουν ως εξής:

(ΑΛΛΑΓΗ ΣΕΛΙΔΑΣ)

(Να μπουν οι σελ. 385-391)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Χαράλαμπος Αθανασίου):** Παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι, έχω την τιμή να σας ανακοινώσω το αποτέλεσμα της διεξαχθείσης ονομαστικής ψηφοφορίας.

Εψήφισαν συνολικά 286 Βουλευτές.

Επί της αρχής του νομοσχεδίου:

Υπέρ, δηλαδή, «ΝΑΙ» ψήφισαν 158 Βουλευτές.

Κατά, δηλαδή, «ΟΧΙ», ψήφισαν 128 Βουλευτές.

Συνεπώς το νομοσχέδιο έγινε δεκτό επί της αρχής κατά πλειοψηφία.

Επί του άρθρου 47:

Υπέρ του άρθρου, δηλαδή, «ΝΑΙ» ψήφισαν 158 Βουλευτές.

Κατά του άρθρου, δηλαδή, «ΌΧΙ», ψήφισαν 128 Βουλευτές.

Συνεπώς το άρθρο 47 έγινε δεκτό ως έχει κατά πλειοψηφία.

Οι θέσεις των Βουλευτών, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |  |  |  |
| --- | --- | --- | --- |
| Ονοματεπώνυμο | Κ.Ο | Εκλ. Περιφέρεια | Ψήφος |
| Επί της Αρχής (ΣΥΝΟΛΙΚΑ ΨΗΦΟΙ: NAI:158, OXI:128, ΠΡΝ:0) |  |  |  |
| ΑΒΔΕΛΑΣ ΑΠΟΣΤΟΛΟΣ | ΕΛΛΗΝΙΚΗ ΛΥΣΗ | Α΄ ΘΕΣΣΑΛΟΝΙΚΗΣ | ΟΧΙ |
| ΑΒΡΑΜΑΚΗΣ ΕΛΕΥΘΕΡΙΟΣ | ΣΥΡΙΖΑ | ΣΕΡΡΩΝ | ΟΧΙ |
| ΑΓΑΘΟΠΟΥΛΟΥ ΕΙΡΗΝΗ-ΕΛΕΝΗ | ΣΥΡΙΖΑ | ΚΙΛΚΙΣ | ΟΧΙ |
| ΑΔΑΜΟΠΟΥΛΟΥ ΑΓΓΕΛΙΚΗ | ΜέΡΑ25 | Α΄ ΑΘΗΝΩΝ | ΟΧΙ |
| ΑΘΑΝΑΣΙΟΥ ΑΘΑΝΑΣΙΟΣ(ΝΑΣΟΣ) | ΣΥΡΙΖΑ | Α΄ ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΑΘΑΝΑΣΙΟΥ ΜΑΡΙΑ | ΕΛΛΗΝΙΚΗ ΛΥΣΗ | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΑΘΑΝΑΣΙΟΥ ΧΑΡΑΛΑΜΠΟΣ | Νέα Δημοκρατία | ΛΕΣΒΟΥ | ΝΑΙ |
| ΑΚΤΥΠΗΣ ΔΙΟΝΥΣΙΟΣ | Νέα Δημοκρατία | ΖΑΚΥΝΘΟΥ | ΝΑΙ |
| ΑΛΕΞΙΑΔΗΣ ΤΡΥΦΩΝ | ΣΥΡΙΖΑ | Β΄ ΠΕΙΡΑΙΩΣ | ΟΧΙ |
| ΑΛΕΞΟΠΟΥΛΟΥ ΑΝΑΣΤΑΣΙΑ-ΑΙΚΑΤΕΡΙΝΗ | ΕΛΛΗΝΙΚΗ ΛΥΣΗ | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΑΛΕΞΟΠΟΥΛΟΥ ΧΡΙΣΤΙΝΑ | Νέα Δημοκρατία | ΑΧΑΪΑΣ | ΝΑΙ |
| ΑΜΑΝΑΤΙΔΗΣ ΓΙΩΡΓΟΣ | Νέα Δημοκρατία | ΚΟΖΑΝΗΣ | ΝΑΙ |
| ΑΜΑΝΑΤΙΔΗΣ ΙΩΑΝΝΗΣ | ΣΥΡΙΖΑ | Α΄ ΘΕΣΣΑΛΟΝΙΚΗΣ | ΟΧΙ |
| ΑΜΥΡΑΣ ΓΙΩΡΓΟΣ | Νέα Δημοκρατία | ΙΩΑΝΝΙΝΩΝ | ΝΑΙ |
| ΑΝΑΓΝΩΣΤΟΠΟΥΛΟΥ ΑΘΑΝΑΣΙΑ(ΣΙΑ) | ΣΥΡΙΖΑ | ΑΧΑΪΑΣ | ΟΧΙ |
| ΑΝΑΣΤΑΣΙΑΔΗΣ ΣΑΒΒΑΣ | Νέα Δημοκρατία | Β΄ΘΕΣΣΑΛΟΝΙΚΗΣ | ΝΑΙ |
| ΑΝΔΡΙΑΝΟΣ ΙΩΑΝΝΗΣ | Νέα Δημοκρατία | ΑΡΓΟΛΙΔΟΣ | ΝΑΙ |
| ΑΝΤΩΝΙΑΔΗΣ ΙΩΑΝΝΗΣ | Νέα Δημοκρατία | ΦΛΩΡΙΝΗΣ | ΝΑΙ |
| ΑΠΑΤΖΙΔΗ ΜΑΡΙΑ | ΜέΡΑ25 | Α΄ ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΑΠΟΣΤΟΛΟΥ ΕΥΑΓΓΕΛΟΣ | ΣΥΡΙΖΑ | ΕΥΒΟΙΑΣ | ΟΧΙ |
| ΑΡΑΜΠΑΤΖΗ ΦΩΤΕΙΝΗ | Νέα Δημοκρατία | ΣΕΡΡΩΝ | ΝΑΙ |
| ΑΡΑΧΩΒΙΤΗΣ ΣΤΑΥΡΟΣ | ΣΥΡΙΖΑ | ΛΑΚΩΝΙΑΣ | ΟΧΙ |
| ΑΡΒΑΝΙΤΙΔΗΣ ΓΕΩΡΓΙΟΣ | Κίνημα Αλλαγής | Β΄ ΘΕΣΣΑΛΟΝΙΚΗΣ | ΟΧΙ |
| ΑΡΣΕΝΗΣ ΚΡΙΤΩΝ-ΗΛΙΑΣ | ΜέΡΑ25 | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΑΣΗΜΑΚΟΠΟΥΛΟΥ ΣΟΦΙΑ-ΧΑΪΔΩ | ΕΛΛΗΝΙΚΗ ΛΥΣΗ | Β΄ ΠΕΙΡΑΙΩΣ | ΟΧΙ |
| ΑΥΓΕΝΑΚΗΣ ΕΛΕΥΘΕΡΙΟΣ | Νέα Δημοκρατία | ΗΡΑΚΛΕΙΟΥ | ΝΑΙ |
| ΑΥΓΕΡΗ ΘΕΟΔΩΡΑ(ΔΩΡΑ) | ΣΥΡΙΖΑ | Β΄ θΕΣΣΑΛΟΝΙΚΗΣ | ΟΧΙ |
| ΑΥΓΕΡΙΝΟΠΟΥΛΟΥ ΔΙΟΝΥΣΙΑ-ΘΕΟΔΩΡΑ | Νέα Δημοκρατία | ΗΛΕΙΑΣ | ΝΑΙ |
| ΑΥΛΩΝΙΤΗΣ ΑΛΕΞΑΝΔΡΟΣ-ΧΡΗΣΤΟΣ | ΣΥΡΙΖΑ | ΚΕΡΚΥΡΑ | ΟΧΙ |
| ΑΧΤΣΙΟΓΛΟΥ ΕΥΤΥΧΙΑ | ΣΥΡΙΖΑ | ΕΠΙΚΡΑΤΕΙΑΣ | ΟΧΙ |
| ΒΑΓΙΩΝΑΣ ΓΙΩΡΓΟΣ | Νέα Δημοκρατία | ΧΑΛΚΙΔΙΚΗΣ | ΝΑΙ |
| ΒΑΡΒΙΤΣΙΩΤΗΣ ΜΙΛΤΙΑΔΗΣ | Νέα Δημοκρατία | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΒΑΡΔΑΚΗΣ ΣΩΚΡΑΤΗΣ | ΣΥΡΙΖΑ | ΗΡΑΚΛΕΙΟΥ | ΟΧΙ |
| ΒΑΡΕΜΕΝΟΣ ΓΕΩΡΓΙΟΣ | ΣΥΡΙΖΑ | ΑΙΤΩΛΟΑΚΑΡΝΑΝΙΑΣ | ΟΧΙ |
| ΒΑΡΤΖΟΠΟΥΛΟΣ ΔΗΜΗΤΡΙΟΣ | Νέα Δημοκρατία | Β΄ ΘΕΣΣΑΛΟΝΙΚΗΣ | ΝΑΙ |
| ΒΑΣΙΛΕΙΑΔΗΣ ΒΑΣΙΛΕΙΟΣ(ΛΑΚΗΣ) | Νέα Δημοκρατία | ΠΕΛΛΗΣ | ΝΑΙ |
| ΒΑΣΙΛΙΚΟΣ ΒΑΣΙΛΕΙΟΣ(ΒΑΣΙΛΗΣ) | ΣΥΡΙΖΑ | ΕΠΙΚΡΑΤΕΙΑΣ | ΟΧΙ |
| ΒΕΡΝΑΡΔΑΚΗΣ ΧΡΙΣΤΟΦΟΡΟΣ | ΣΥΡΙΖΑ | Α΄ ΑΘΗΝΩΝ | ΟΧΙ |
| ΒΕΣΥΡΟΠΟΥΛΟΣ ΑΠΟΣΤΟΛΟΣ | Νέα Δημοκρατία | ΗΜΑΘΙΑΣ | ΝΑΙ |
| ΒΕΤΤΑ ΚΑΛΛΙΟΠΗ | ΣΥΡΙΖΑ | ΚΟΖΑΝΗΣ | ΟΧΙ |
| ΒΙΛΙΑΡΔΟΣ ΒΑΣΙΛΕΙΟΣ | ΕΛΛΗΝΙΚΗ ΛΥΣΗ | ΕΠΚΡΑΤΕΙΑΣ | ΟΧΙ |
| ΒΙΤΣΑΣ ΔΗΜΗΤΡΙΟΣ | ΣΥΡΙΖΑ | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΒΛΑΣΗΣ ΚΩΝΣΤΑΝΤΙΝΟΣ | Νέα Δημοκρατία | ΑΡΚΑΔΙΑΣ | ΝΑΙ |
| ΒΛΑΧΟΣ ΓΕΩΡΓΙΟΣ | Νέα Δημοκρατία | Α΄ ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΒΟΛΟΥΔΑΚΗΣ ΜΑΝΟΥΣΟΣ-ΚΩΝΣΤΑΝΤΙΝΟΣ | Νέα Δημοκρατία | ΧΑΝΙΩΝ | ΝΑΙ |
| ΒΟΡΙΔΗΣ ΜΑΥΡΟΥΔΗΣ(ΜΑΚΗΣ) | Νέα Δημοκρατία | Α΄ ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΒΟΥΛΤΕΨΗ ΣΟΦΙΑ | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΒΟΥΤΣΗΣ ΝΙΚΟΛΑΟΣ | ΣΥΡΙΖΑ | Α΄ ΑΘΗΝΩΝ | ΟΧΙ |
| ΒΡΟΥΤΣΗΣ ΙΩΑΝΝΗΣ | Νέα Δημοκρατία | ΚΥΚΛΑΔΩΝ | ΝΑΙ |
| ΒΡΥΖΙΔΟΥ ΠΑΡΑΣΚΕΥΗ | Νέα Δημοκρατία | ΚΟΖΑΝΗΣ | ΝΑΙ |
| ΓΕΝΝΗΜΑΤΑ ΦΩΤΕΙΝΗ(ΦΩΦΗ) | Κίνημα Αλλαγής | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΓΕΡΑΠΕΤΡΙΤΗΣ ΓΕΩΡΓΙΟΣ | Νέα Δημοκρατία | ΕΠΙΚΡΑΤΕΙΑΣ | ΝΑΙ |
| ΓΕΡΟΒΑΣΙΛΗ ΟΛΓΑ | ΣΥΡΙΖΑ | ΑΡΤΗΣ | ΟΧΙ |
| ΓΕΩΡΓΑΝΤΑΣ ΓΕΩΡΓΙΟΣ | Νέα Δημοκρατία | ΚΙΛΙΚΙΣ | ΝΑΙ |
| ΓΕΩΡΓΙΑΔΗΣ ΣΠΥΡΙΔΩΝ-ΑΔΩΝΙΣ | Νέα Δημοκρατία | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΓΙΑΝΝΑΚΗΣ ΣΤΕΡΓΙΟΣ | Νέα Δημοκρατία | ΠΡΕΒΕΖΗΣ | ΝΑΙ |
| ΓΙΑΝΝΑΚΟΠΟΥΛΟΥ ΚΩΝΣΤΑΝΤΙΝΑ(ΝΑΝΤΙΑ) | Κίνημα Αλλαγής | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΓΙΑΝΝΑΚΟΥ ΜΑΡΙΟΡΗ(ΜΑΡΙΕΤΤΑ) | Νέα Δημοκρατία | ΕΠΙΚΡΑΤΕΙΑΣ | ΝΑΙ |
| ΓΙΑΝΝΟΥΛΗΣ ΧΡΗΣΤΟΣ | ΣΥΡΙΖΑ | Α΄ ΘΕΣΣΑΛΟΝΙΚΗΣ | ΟΧΙ |
| ΓΙΟΓΙΑΚΑΣ ΒΑΣΙΛΕΙΟΣ | Νέα Δημοκρατία | ΘΕΣΠΡΩΤΙΑΣ | ΝΑΙ |
| ΓΚΑΡΑ ΑΝΑΣΤΑΣΙΑ(ΝΑΤΑΣΑ) | ΣΥΡΙΖΑ | ΕΒΡΟΥ | ΟΧΙ |
| ΓΚΙΚΑΣ ΣΤΕΦΑΝΟΣ | Νέα Δημοκρατία | ΚΕΡΚΥΡΑΣ | ΝΑΙ |
| ΓΚΙΟΚΑΣ ΙΩΑΝΝΗΣ | Κ.Κ.Ε. | Α΄ ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΓΚΙΟΛΑΣ ΙΩΑΝΝΗΣ | ΣΥΡΙΖΑ | ΑΡΓΟΛΙΔΟΣ | ΟΧΙ |
| ΓΚΙΟΥΛΕΚΑΣ ΚΩΝΣΤΑΝΤΙΝΟΣ | Νέα Δημοκρατία | Α΄ ΘΕΣΣΑΛΟΝΙΚΗΣ | ΝΑΙ |
| ΓΚΟΚΑΣ ΧΡΗΣΤΟΣ | Κίνημα Αλλαγής | ΑΡΤΗΣ | ΟΧΙ |
| ΓΡΗΓΟΡΙΑΔΗΣ ΚΛΕΩΝ | ΜέΡΑ25 | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΔΑΒΑΚΗΣ ΑΘΑΝΑΣΙΟΣ | Νέα Δημοκρατία | ΛΑΚΩΝΙΑΣ | ΝΑΙ |
| ΔΕΛΗΣ ΙΩΑΝΝΗΣ | Κ.Κ.Ε. | Α΄ ΘΕΣΣΑΛΟΝΙΚΗΣ | ΟΧΙ |
| ΔΕΝΔΙΑΣ ΝΙΚΟΛΑΟΣ-ΓΕΩΡΓΙΟΣ | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΔΕΡΜΕΝΤΖΟΠΟΥΛΟΣ ΧΡΗΣΤΟΣ | Νέα Δημοκρατία | ΕΒΡΟΥ | ΝΑΙ |
| ΔΗΜΑΣ ΧΡΙΣΤΟΣ | Νέα Δημοκρατία | ΚΟΡΙΝΘΙΑΣ | ΝΑΙ |
| ΔΗΜΟΣΧΑΚΗΣ ΑΝΑΣΤΑΣΙΟΣ | Νέα Δημοκρατία | ΕΒΡΟΥ | ΝΑΙ |
| ΔΙΓΑΛΑΚΗΣ ΒΑΣΙΛΕΙΟΣ | Νέα Δημοκρατία | ΧΑΝΙΩΝ | ΝΑΙ |
| ΔΟΥΝΙΑ ΠΑΝΑΓΙΩΤΑ(ΝΟΝΗ) | Νέα Δημοκρατία | Α΄ ΠΕΙΡΑΙΩΣ | ΝΑΙ |
| ΔΡΑΓΑΣΑΚΗΣ ΙΩΑΝΝΗΣ | ΣΥΡΙΖΑ | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΔΡΙΤΣΑΣ ΘΕΟΔΩΡΟΣ | ΣΥΡΙΖΑ | Α΄ ΠΕΙΡΑΙΩΣ | ΟΧΙ |
| ΕΛΕΥΘΕΡΙΑΔΟΥ ΣΟΥΛΤΑΝΑ | ΣΥΡΙΖΑ | ΚΑΒΑΛΑΣ | ΟΧΙ |
| ΕΥΘΥΜΙΟΥ ΑΝΝΑ | Νέα Δημοκρατία | Α΄ ΘΕΣΣΑΛΟΝΙΚΗΣ | ΝΑΙ |
| ΖΑΧΑΡΙΑΔΗΣ ΚΩΝΣΤΑΝΤΙΝΟΣ | ΣΥΡΙΖΑ | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΖΕΪΜΠΕΚ ΧΟΥΣΕΪΝ | ΣΥΡΙΖΑ | ΞΑΝΘΗΣ | ΟΧΙ |
| ΖΕΜΠΙΛΗΣ ΑΘΑΝΑΣΙΟΣ | Νέα Δημοκρατία | ΕΥΒΟΙΑΣ | ΝΑΙ |
| ΖΟΥΡΑΡΗΣ ΚΩΝΣΤΑΝΤΙΝΟΣ | ΣΥΡΙΖΑ | Α΄ ΘΕΣΣΑΛΟΝΙΚΗΣ | ΟΧΙ |
| ΗΓΟΥΜΕΝΙΔΗΣ ΝΙΚΟΛΑΟΣ | ΣΥΡΙΖΑ | ΗΡΑΚΛΕΙΟΥ | ΟΧΙ |
| ΘΕΟΔΩΡΙΚΑΚΟΣ ΠΑΝΑΓΙΩΤΗΣ(ΤΑΚΗΣ) | Νέα Δημοκρατία | ΕΠΙΚΡΑΤΕΙΑΣ | ΝΑΙ |
| ΘΕΟΧΑΡΗΣ ΘΕΟΧΑΡΗΣ(ΧΑΡΗΣ) | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΘΡΑΨΑΝΙΩΤΗΣ ΕΜΜΑΝΟΥΗΛ | ΣΥΡΙΖΑ | ΛΑΣΙΘΙΟΥ | ΟΧΙ |
| ΙΑΤΡΙΔΗ ΤΣΑΜΠΙΚΑ(ΜΙΚΑ) | Νέα Δημοκρατία | ΔΩΔΕΚΑΝΗΣΟΥ | ΝΑΙ |
| ΚΑΒΒΑΔΑΣ ΑΘΑΝΑΣΙΟΣ | Νέα Δημοκρατία | ΛΕΥΚΑΔΟΣ | ΝΑΙ |
| ΚΑΙΡΙΔΗΣ ΔΗΜΗΤΡΙΟΣ | Νέα Δημοκρατία | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΚΑΚΛΑΜΑΝΗΣ ΝΙΚΗΤΑΣ | Νέα Δημοκρατία | Α΄ ΑΘΗΝΩΝ | ΝΑΙ |
| ΚΑΛΑΜΑΤΙΑΝΟΣ ΔΙΟΝΥΣΙΟΣ-ΧΑΡΑΛΑΜΠΟΣ | ΣΥΡΙΖΑ | ΗΛΕΙΑΣ | ΟΧΙ |
| ΚΑΛΑΦΑΤΗΣ ΣΤΑΥΡΟΣ | Νέα Δημοκρατία | Α΄ ΘΕΣΣΑΛΟΝΙΚΗΣ | ΝΑΙ |
| ΚΑΛΛΙΑΝΟΣ ΙΩΑΝΝΗΣ | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΚΑΛΟΓΙΑΝΝΗΣ ΣΤΑΥΡΟΣ | Νέα Δημοκρατία | ΙΩΑΝΝΙΝΩΝ | ΝΑΙ |
| ΚΑΜΙΝΗΣ ΓΕΩΡΓΙΟΣ | Κίνημα Αλλαγής | ΕΠΙΚΡΑΤΕΙΑΣ | ΟΧΙ |
| ΚΑΝΕΛΛΗ ΓΑΡΥΦΑΛΙΑ(ΛΙΑΝΑ) | Κ.Κ.Ε. | Α΄ ΑΘΗΝΩΝ | ΟΧΙ |
| ΚΑΠΠΑΤΟΣ ΠΑΝΑΓΗΣ | Νέα Δημοκρατία | ΚΕΦΑΛΛΗΝΙΑΣ | ΝΑΙ |
| ΚΑΡΑΓΚΟΥΝΗΣ ΚΩΝΣΤΑΝΤΙΝΟΣ | Νέα Δημοκρατία | ΑΙΤΩΛΟΑΚΑΡΝΑΝΙΑΣ | ΝΑΙ |
| ΚΑΡΑΘΑΝΑΣΟΠΟΥΛΟΣ ΝΙΚΟΛΑΟΣ | Κ.Κ.Ε. | ΑΧΑΪΑΣ | ΟΧΙ |
| ΚΑΡΑΜΑΝΛΗ ΑΝΝΑ | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΚΑΡΑΜΑΝΛΗΣ ΚΩΝΣΤΑΝΤΙΝΟΣ τ ΑΛΕΞ. | Νέα Δημοκρατία | Α΄ ΘΕΣΣΑΛΟΝΙΚΗΣ | ΝΑΙ |
| ΚΑΡΑΜΑΝΛΗΣ ΚΩΝΣΤΑΝΤΙΝΟΣ τ ΑΧΙΛ. | Νέα Δημοκρατία | ΣΕΡΡΩΝ | ΝΑΙ |
| ΚΑΡΑΟΓΛΟΥ ΘΕΟΔΩΡΟΣ | Νέα Δημοκρατία | Β΄ ΘΕΣΣΑΛΟΝΙΚΗΣ | ΝΑΙ |
| ΚΑΡΑΣΑΡΛΙΔΟΥ ΕΥΦΡΟΣΥΝΗ(ΦΡΟΣΩ) | ΣΥΡΙΖΑ | ΗΜΑΘΙΑΣ | ΟΧΙ |
| ΚΑΡΑΣΜΑΝΗΣ ΓΕΩΡΓΙΟΣ | Νέα Δημοκρατία | ΠΕΛΛΗΣ | ΝΑΙ |
| ΚΑΣΙΜΑΤΗ ΕΙΡΗΝΗ(ΝΙΝΑ) | ΣΥΡΙΖΑ | Β΄ ΠΕΙΡΑΙΩΣ | ΟΧΙ |
| ΚΑΣΤΑΝΙΔΗΣ ΧΑΡΑΛΑΜΠΟΣ | Κίνημα Αλλαγής | Α΄ ΘΕΣΣΑΛΟΝΙΚΗΣ | ΟΧΙ |
| ΚΑΤΡΙΝΗΣ ΜΙΧΑΗΛ | Κίνημα Αλλαγής | ΗΛΕΙΑΣ | ΟΧΙ |
| ΚΑΤΣΑΝΙΩΤΗΣ ΑΝΔΡΕΑΣ | Νέα Δημοκρατία | ΑΧΑΪΑΣ | ΝΑΙ |
| ΚΑΤΣΑΦΑΔΟΣ ΚΩΝΣΤΑΝΤΙΝΟΣ | Νέα Δημοκρατία | Α΄ ΠΕΙΡΑΙΩΣ | ΝΑΙ |
| ΚΑΤΣΗΣ ΜΑΡΙΟΣ | ΣΥΡΙΖΑ | ΘΕΣΠΡΩΤΙΑΣ | ΟΧΙ |
| ΚΑΤΣΩΤΗΣ ΧΡΗΣΤΟΣ | Κ.Κ.Ε. | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΚΑΦΑΝΤΑΡΗ ΧΑΡΟΥΛΑ(ΧΑΡΑ) | ΣΥΡΙΖΑ | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΚΕΓΚΕΡΟΓΛΟΥ ΒΑΣΙΛΕΙΟΣ | Κίνημα Αλλαγής | ΗΡΑΚΛΕΙΟΥ | ΟΧΙ |
| ΚΕΔΙΚΟΓΛΟΥ ΣΥΜΕΩΝ(ΣΙΜΟΣ) | Νέα Δημοκρατία | ΕΥΒΟΙΑΣ | ΝΑΙ |
| ΚΕΛΕΤΣΗΣ ΣΤΑΥΡΟΣ | Νέα Δημοκρατία | ΕΒΡΟΥ | ΝΑΙ |
| ΚΕΛΛΑΣ ΧΡΗΣΤΟΣ | Νέα Δημοκρατία | ΛΑΡΙΣΗΣ | ΝΑΙ |
| ΚΕΡΑΜΕΩΣ ΝΙΚΗ | Νέα Δημοκρατία | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΚΕΦΑΛΑ ΜΑΡΙΑ-ΑΛΕΞΑΝΔΡΑ | Νέα Δημοκρατία | ΙΩΑΝΝΙΝΩΝ | ΝΑΙ |
| ΚΕΦΑΛΙΔΟΥ ΧΑΡΟΥΛΑ(ΧΑΡΑ) | Κίνημα Αλλαγής | ΔΡΑΜΑΣ | ΟΧΙ |
| ΚΕΦΑΛΟΓΙΑΝΝΗ ΟΛΓΑ | Νέα Δημοκρατία | Α΄ ΑΘΗΝΩΝ | ΝΑΙ |
| ΚΕΦΑΛΟΓΙΑΝΝΗΣ ΙΩΑΝΝΗΣ | Νέα Δημοκρατία | ΡΕΘΥΜΝΗΣ | ΝΑΙ |
| ΚΙΚΙΛΙΑΣ ΒΑΣΙΛΕΙΟΣ | Νέα Δημοκρατία | Α΄ ΑΘΗΝΩΝ | ΝΑΙ |
| ΚΟΚΚΑΛΗΣ ΒΑΣΙΛΕΙΟΣ | ΣΥΡΙΖΑ | ΛΑΡΙΣΗΣ | ΟΧΙ |
| ΚΟΜΝΗΝΑΚΑ ΜΑΡΙΑ | Κ.Κ.Ε. | ΛΕΣΒΟΥ | ΟΧΙ |
| ΚΟΝΣΟΛΑΣ ΕΜΜΑΝΟΥΗΛ(ΜΑΝΟΣ) | Νέα Δημοκρατία | ΔΩΔΕΚΑΝΗΣΟΥ | ΝΑΙ |
| ΚΟΝΤΟΓΕΩΡΓΟΣ ΚΩΝΣΤΑΝΤΙΝΟΣ | Νέα Δημοκρατία | ΕΥΡΥΤΑΝΙΑΣ | ΝΑΙ |
| ΚΟΤΡΩΝΙΑΣ ΓΕΩΡΓΙΟΣ | Νέα Δημοκρατία | ΦΘΙΩΤΙΔΟΣ | ΝΑΙ |
| ΚΟΥΒΕΛΑΣ ΔΗΜΗΤΡΙΟΣ | Νέα Δημοκρατία | Α΄ ΘΕΣΣΑΛΟΝΙΚΗΣ | ΝΑΙ |
| ΚΟΥΜΟΥΤΣΑΚΟΣ ΓΕΩΡΓΙΟΣ | Νέα Δημοκρατία | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΚΟΥΤΣΟΥΜΠΑΣ ΑΝΔΡΕΑΣ | Νέα Δημοκρατία | ΒΟΙΩΤΙΑΣ | ΝΑΙ |
| ΚΟΥΤΣΟΥΜΠΑΣ ΔΗΜΗΤΡΙΟΣ | Κ.Κ.Ε. | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΚΡΗΤΙΚΟΣ ΝΕΟΚΛΗΣ | Νέα Δημοκρατία | ΛΑΚΩΝΙΑΣ | ΝΑΙ |
| ΚΥΡΑΝΑΚΗΣ ΚΩΝΣΤΑΝΤΙΝΟΣ | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΚΩΝΣΤΑΝΤΙΝΙΔΗΣ ΕΥΣΤΑΘΙΟΣ | Νέα Δημοκρατία | ΚΟΖΑΝΗΣ | ΝΑΙ |
| ΚΩΝΣΤΑΝΤΟΠΟΥΛΟΣ ΔΗΜΗΤΡΙΟΣ | Κίνημα Αλλαγής | ΑΙΤΩΛΟΑΚΑΡΝΑΝΙΑΣ | ΟΧΙ |
| ΚΩΣΤΑΝΤΙΝΟΠΟΥΛΟΣ ΟΔΥΣΣΕΑΣ | Κίνημα Αλλαγής | ΑΡΚΑΔΙΑΣ | ΟΧΙ |
| ΚΩΤΣΗΡΑΣ ΓΕΩΡΓΙΟΣ | Νέα Δημοκρατία | Β΄ ΔΥΤΙΚΗΣ ΑΤΤΙΚΗΣ | ΝΑΙ |
| ΚΩΤΣΟΣ ΓΕΩΡΓΙΟΣ | Νέα Δημοκρατία | ΚΑΡΔΙΤΣΗΣ | ΝΑΙ |
| ΛΑΖΑΡΙΔΗΣ ΜΑΚΑΡΙΟΣ | Νέα Δημοκρατία | ΚΑΒΑΛΑΣ | ΝΑΙ |
| ΛΑΜΠΡΟΠΟΥΛΟΣ ΙΩΑΝΝΗΣ | Νέα Δημοκρατία | ΜΕΣΣΗΝΙΑΣ | ΝΑΙ |
| ΛΑΜΠΡΟΥΛΗΣ ΓΕΩΡΓΙΟΣ | Κ.Κ.Ε. | ΛΑΡΙΣΗΣ | ΟΧΙ |
| ΛΑΠΠΑΣ ΣΠΥΡΙΔΩΝΑΣ | ΣΥΡΙΖΑ | ΚΑΡΔΙΤΣΗΣ | ΟΧΙ |
| ΛΕΟΝΤΑΡΙΔΗΣ ΘΕΟΦΙΛΟΣ | Νέα Δημοκρατία | ΣΕΡΡΩΝ | ΝΑΙ |
| ΛΙΑΚΟΣ ΕΥΑΓΓΕΛΟΣ | Νέα Δημοκρατία | Β΄ ΔΥΤΙΚΗΣ ΑΤΤΙΚΗΣ | ΝΑΙ |
| ΛΙΒΑΝΟΣ ΣΠΥΡΙΔΩΝ-ΠΑΝΑΓΙΩΤΗΣ(ΣΠΗΛΙΟΣ) | Νέα Δημοκρατία | ΑΙΤΩΛΟΑΚΑΡΝΑΝΙΑΣ | ΝΑΙ |
| ΛΙΟΥΠΗΣ ΑΘΑΝΑΣΙΟΣ | Νέα Δημοκρατία | ΜΑΓΝΗΣΙΑΣ | ΝΑΙ |
| ΛΙΟΥΤΑΣ ΑΘΑΝΑΣΙΟΣ | Νέα Δημοκρατία | ΤΡΙΚΑΛΩΝ | ΝΑΙ |
| ΛΟΒΕΡΔΟΣ ΑΝΔΡΕΑΣ | Κίνημα Αλλαγής | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΛΟΒΕΡΔΟΣ ΙΩΑΝΝΗΣ-ΜΙΧΑΗΛ(ΓΙΑΝΝΗΣ) | Νέα Δημοκρατία | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΛΟΓΙΑΔΗΣ ΓΕΩΡΓΙΟΣ | ΜέΡΑ25 | ΗΡΑΚΛΕΙΟΥ | ΟΧΙ |
| ΜΑΚΡΗ ΖΩΗ(ΖΕΤΤΑ) | Νέα Δημοκρατία | ΜΑΓΝΗΣΙΑΣ | ΝΑΙ |
| ΜΑΛΑΜΑ ΚΥΡΙΑΚΗ | ΣΥΡΙΖΑ | ΧΑΛΚΙΔΙΚΗΣ | ΟΧΙ |
| ΜΑΜΟΥΛΑΚΗΣ ΧΑΡΑΛΑΜΠΟΣ(ΧΑΡΗΣ) | ΣΥΡΙΖΑ | ΗΡΑΚΛΕΙΟΥ | ΟΧΙ |
| ΜΑΝΗ-ΠΑΠΑΔΗΜΗΤΡΙΟΥ ΑΝΝΑ | Νέα Δημοκρατία | ΠΙΕΡΙΑΣ | ΝΑΙ |
| ΜΑΝΤΑΣ ΠΕΡΙΚΛΗΣ | Νέα Δημοκρατία | ΜΕΣΣΗΝΙΑΣ | ΝΑΙ |
| ΜΑΝΩΛΑΚΟΣ ΝΙΚΟΛΑΟΣ | Νέα Δημοκρατία | Α΄ ΠΕΙΡΑΙΩΣ | ΝΑΙ |
| ΜΑΝΩΛΑΚΟΥ ΔΙΑΜΑΝΤΩ | Κ.Κ.Ε. | Β΄ ΠΕΙΡΑΙΩΣ | ΟΧΙ |
| ΜΑΡΑΒΕΓΙΑΣ ΚΩΝΣΤΑΝΤΙΝΟΣ | Νέα Δημοκρατία | ΜΑΓΝΗΣΙΑΣ | ΝΑΙ |
| ΜΑΡΙΝΟΣ ΓΕΩΡΓΙΟΣ | Κ.Κ.Ε. | ΕΥΒΟΙΑΣ | ΟΧΙ |
| ΜΑΡΚΟΠΟΥΛΟΣ ΔΗΜΗΤΡΙΟΣ | Νέα Δημοκρατία | Β΄ ΠΕΙΡΑΙΩΣ | ΝΑΙ |
| ΜΑΡΚΟΥ ΚΩΝΣΤΑΝΤΙΝΟΣ | ΣΥΡΙΖΑ | ΑΧΑΪΑΣ | ΟΧΙ |
| ΜΑΡΤΙΝΟΥ ΓΕΩΡΓΙΑ | Νέα Δημοκρατία | Α΄ ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΜΕΪΚΟΠΟΥΛΟΣ ΑΛΕΞΑΝΔΡΟΣ | ΣΥΡΙΖΑ | ΜΑΓΝΗΣΙΑΣ | ΟΧΙ |
| ΜΕΛΑΣ ΙΩΑΝΝΗΣ | Νέα Δημοκρατία | Α΄ ΠΕΙΡΑΙΩΣ | ΝΑΙ |
| ΜΗΤΑΡΑΚΗΣ ΠΑΝΑΓΙΩΤΗΣ(ΝΟΤΗΣ) | Νέα Δημοκρατία | ΧΙΟΥ | ΝΑΙ |
| ΜΗΤΣΟΤΑΚΗΣ ΚΥΡΙΑΚΟΣ | Νέα Δημοκρατία | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΜΟΝΟΓΥΙΟΥ ΑΙΚΑΤΕΡΙΝΗ | Νέα Δημοκρατία | ΚΥΚΛΑΔΩΝ | ΝΑΙ |
| ΜΟΥΖΑΛΑΣ ΙΩΑΝΝΗΣ | ΣΥΡΙΖΑ | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΜΟΥΛΚΙΩΤΗΣ ΓΕΩΡΓΙΟΣ | Κίνημα Αλλαγής | ΒΟΙΩΤΙΑΣ | ΟΧΙ |
| ΜΠΑΚΑΔΗΜΑ ΦΩΤΕΙΝΗ | ΜέΡΑ25 | Β΄ ΠΕΙΡΑΙΩΣ | ΟΧΙ |
| ΜΠΑΚΟΓΙΑΝΝΗ ΘΕΟΔΩΡΑ(ΝΤΟΡΑ) | Νέα Δημοκρατία | ΧΑΝΙΩΝ | ΝΑΙ |
| ΜΠΑΛΑΦΑΣ ΙΩΑΝΝΗΣ | ΣΥΡΙΖΑ | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΜΠΑΡΑΛΙΑΚΟΣ ΞΕΝΟΦΩΝ(ΦΩΝΤΑΣ) | Νέα Δημοκρατία | ΠΙΕΡΙΑΣ | ΝΑΙ |
| ΜΠΑΡΑΝ ΜΠΟΥΡΧΑΝ | Κίνημα Αλλαγής | ΞΑΝΘΗΣ | ΟΧΙ |
| ΜΠΑΡΚΑΣ ΚΩΝΣΤΑΝΤΙΝΟΣ | ΣΥΡΙΖΑ | ΠΡΕΒΕΖΗΣ | ΟΧΙ |
| ΜΠΑΡΤΖΩΚΑΣ ΑΝΑΣΤΑΣΙΟΣ | Νέα Δημοκρατία | ΗΜΑΘΙΑΣ | ΝΑΙ |
| ΜΠΙΑΓΚΗΣ ΔΗΜΗΤΡΙΟΣ | Κίνημα Αλλαγής | ΚΕΡΚΥΡΑΣ | ΟΧΙ |
| ΜΠΙΖΙΟΥ ΣΤΕΡΓΙΑΝΗ(ΣΤΕΛΛΑ) | Νέα Δημοκρατία | ΛΑΡΙΣΗΣ | ΝΑΙ |
| ΜΠΛΟΥΧΟΣ ΚΩΝΣΤΑΝΤΙΝΟΣ | Νέα Δημοκρατία | ΔΡΑΜΑΣ | ΝΑΙ |
| ΜΠΟΓΔΑΝΟΣ ΚΩΝΣΤΑΝΤΙΝΟΣ | Νέα Δημοκρατία | Α΄ ΑΘΗΝΩΝ | ΝΑΙ |
| ΜΠΟΥΓΑΣ ΙΩΑΝΝΗΣ | Νέα Δημοκρατία | ΦΩΚΙΔΟΣ | ΝΑΙ |
| ΜΠΟΥΚΩΡΟΣ ΧΡΗΣΤΟΣ | Νέα Δημοκρατία | ΜΑΓΝΗΣΙΑΣ | ΝΑΙ |
| ΜΠΟΥΜΠΑΣ ΚΩΝΣΤΑΝΤΙΝΟΣ | ΕΛΛΗΝΙΚΗ ΛΥΣΗ | ΣΕΡΡΩΝ | ΟΧΙ |
| ΜΠΟΥΡΑΣ ΑΘΑΝΑΣΙΟΣ | Νέα Δημοκρατία | Β΄ΔΥΤΙΚΗΣ ΑΤΤΙΚΗΣ | ΝΑΙ |
| ΜΠΟΥΡΝΟΥΣ ΙΩΑΝΝΗΣ | ΣΥΡΙΖΑ | ΛΕΣΒΟΥ | ΟΧΙ |
| ΜΠΟΥΤΣΙΚΑΚΗΣ ΧΡΙΣΤΟΦΟΡΟΣ-ΕΜΜΑΝΟΥΗΛ | Νέα Δημοκρατία | Α΄ ΠΕΙΡΑΙΩΣ | ΝΑΙ |
| ΜΥΛΩΝΑΚΗΣ ΑΝΤΩΝΙΟΣ | ΕΛΛΗΝΙΚΗ ΛΥΣΗ | Α΄ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΜΩΡΑΪΤΗΣ ΑΘΑΝΑΣΙΟΣ(ΘΑΝΟΣ) | ΣΥΡΙΖΑ | ΑΙΤΩΛΟΑΚΑΡΝΑΝΙΑΣ | ΟΧΙ |
| ΝΙΚΟΛΑΚΟΠΟΥΛΟΣ ΑΝΔΡΕΑΣ | Νέα Δημοκρατία | ΗΛΕΙΑΣ | ΝΑΙ |
| ΝΟΤΟΠΟΥΛΟΥ ΑΙΚΑΤΕΡΙΝΗ(ΚΑΤΕΡΙΝΑ) | ΣΥΡΙΖΑ | Α΄ ΘΕΣΣΑΛΟΝΙΚΗΣ | ΟΧΙ |
| ΞΑΝΘΟΠΟΥΛΟΣ ΘΕΟΦΙΛΟΣ | ΣΥΡΙΖΑ | ΔΡΑΜΑΣ | ΟΧΙ |
| ΞΑΝΘΟΣ ΑΝΔΡΕΑΣ | ΣΥΡΙΖΑ | ΡΕΘΥΜΝΗΣ | ΟΧΙ |
| ΞΕΝΟΓΙΑΝΝΑΚΟΠΟΥΛΟΥ ΜΑΡΙΑ-ΕΛΙΖΑ(ΜΑΡΙΛΙΖΑ) | ΣΥΡΙΖΑ | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΟΙΚΟΝΟΜΟΥ ΒΑΣΙΛΕΙΟΣ | Νέα Δημοκρατία | Α΄ ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΟΙΚΟΝΟΜΟΥ ΙΩΑΝΝΗΣ | Νέα Δημοκρατία | ΦΘΙΩΤΙΔΟΣ | ΝΑΙ |
| ΠΑΝΑΓΙΩΤΟΠΟΥΛΟΣ ΝΙΚΟΛΑΟΣ | Νέα Δημοκρατία | ΚΑΒΑΛΑΣ | ΝΑΙ |
| ΠΑΝΑΣ ΑΠΟΣΤΟΛΟΣ | Κίνημα Αλλαγής | ΧΑΛΚΙΔΙΚΗΣ | ΟΧΙ |
| ΠΑΠΑΔΗΜΗΤΡΙΟΥ ΧΑΡΑΛΑΜΠΟΣ(ΜΠΑΜΠΗΣ) | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΠΑΠΑΔΟΠΟΥΛΟΣ ΑΘΑΝΑΣΙΟΣ | ΣΥΡΙΖΑ | ΤΡΙΚΑΛΩΝ | ΟΧΙ |
| ΠΑΠΑΔΟΠΟΥΛΟΣ ΜΙΧΑΗΛ(ΜΙΧΑΛΗΣ) | Νέα Δημοκρατία | ΚΟΖΑΝΗΣ | ΝΑΙ |
| ΠΑΠΑΗΛΙΟΥ ΓΕΩΡΓΙΟΣ | ΣΥΡΙΖΑ | ΑΡΚΑΔΙΑΣ | ΟΧΙ |
| ΠΑΠΑΚΩΣΤΑ-ΠΑΛΙΟΥΡΑ ΑΙΚΑΤΕΡΙΝΗ(ΚΑΤΕΡΙΝΑ) | Νέα Δημοκρατία | ΤΡΙΚΑΛΩΝ | ΝΑΙ |
| ΠΑΠΑΝΑΣΤΑΣΗΣ ΝΙΚΟΛΑΟΣ | Κ.Κ.Ε. | ΑΙΤΩΛΟΑΚΑΡΝΑΝΙΑΣ | ΟΧΙ |
| ΠΑΠΑΝΑΤΣΙΟΥ ΑΙΚΑΤΕΡΙΝΗ | ΣΥΡΙΖΑ | ΜΑΓΝΗΣΙΑΣ | ΟΧΙ |
| ΠΑΠΑΡΗΓΑ ΑΛΕΞΑΝΔΡΑ | Κ.Κ.Ε. | ΕΠΙΚΡΑΤΕΙΑΣ | ΟΧΙ |
| ΠΑΠΑΧΡΙΣΤΟΠΟΥΛΟΣ ΑΘΑΝΑΣΙΟΣ(ΘΑΝΑΣΗΣ) | ΣΥΡΙΖΑ | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΠΑΠΠΑΣ ΙΩΑΝΝΗΣ | Νέα Δημοκρατία | ΔΩΔΕΚΑΝΗΣΟΥ | ΝΑΙ |
| ΠΑΣΧΑΛΙΔΗΣ ΙΩΑΝΝΗΣ | Νέα Δημοκρατία | ΚΑΒΑΛΑΣ | ΝΑΙ |
| ΠΑΤΣΗΣ ΑΝΔΡΕΑΣ | Νέα Δημοκρατία | ΓΡΕΒΕΝΩΝ | ΝΑΙ |
| ΠΑΦΙΛΗΣ ΑΘΑΝΑΣΙΟΣ | Κ.Κ.Ε. | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΠΕΡΚΑ ΘΕΟΠΙΣΤΗ(ΠΕΤΗ) | ΣΥΡΙΖΑ | ΦΛΩΡΙΝΗΣ | ΟΧΙ |
| ΠΙΚΡΑΜΜΕΝΟΣ ΠΑΝΑΓΙΩΤΗΣ | Νέα Δημοκρατία | ΕΠΙΚΡΑΤΕΙΑΣ | ΝΑΙ |
| ΠΙΠΙΛΗ ΦΩΤΕΙΝΗ | Νέα Δημοκρατία | Α΄ ΑΘΗΝΩΝ | ΝΑΙ |
| ΠΛΑΚΙΩΤΑΚΗΣ ΙΩΑΝΝΗΣ | Νέα Δημοκρατία | ΛΑΣΙΘΙΟΥ | ΝΑΙ |
| ΠΛΕΥΡΗΣ ΑΘΑΝΑΣΙΟΣ(ΘΑΝΟΣ) | Νέα Δημοκρατία | Α΄ ΑΘΗΝΩΝ | ΝΑΙ |
| ΠΝΕΥΜΑΤΙΚΟΣ ΣΠΥΡΙΔΩΝΑΣ | Νέα Δημοκρατία | ΕΥΒΟΙΑΣ | ΝΑΙ |
| ΠΟΛΑΚΗΣ ΠΑΥΛΟΣ | ΣΥΡΙΖΑ | ΧΑΝΙΩΝ | ΟΧΙ |
| ΠΟΥΛΑΣ ΑΝΔΡΕΑΣ | Κίνημα Αλλαγής | ΑΡΓΟΛΙΔΟΣ | ΟΧΙ |
| ΠΟΥΛΟΥ ΠΑΝΑΓΙΟΥ(ΓΙΩΤΑ) | ΣΥΡΙΖΑ | ΒΟΙΩΤΙΑΣ | ΟΧΙ |
| ΡΑΓΚΟΥΣΗΣ ΙΩΑΝΝΗΣ | ΣΥΡΙΖΑ | Β΄ ΠΕΙΡΑΙΩΣ | ΟΧΙ |
| ΡΑΠΤΗ ΕΛΕΝΗ | Νέα Δημοκρατία | Α' ΘΕΣΣΑΛΟΝΙΚΗΣ | ΝΑΙ |
| ΡΑΠΤΗ ΖΩΗ | Νέα Δημοκρατία | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΡΟΥΣΟΠΟΥΛΟΣ ΘΕΟΔΩΡΟΣ(ΘΟΔΩΡΟΣ) | Νέα Δημοκρατία | Β1΄ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΣΑΛΜΑΣ ΜΑΡΙΟΣ | Νέα Δημοκρατία | ΑΙΤΩΛΟΑΚΑΡΝΑΝΙΑΣ | ΝΑΙ |
| ΣΑΜΑΡΑΣ ΑΝΤΩΝΙΟΣ | Νέα Δημοκρατία | ΜΕΣΣΗΝΙΑΣ | ΝΑΙ |
| ΣΑΝΤΟΡΙΝΙΟΣ ΝΕΚΤΑΡΙΟΣ | ΣΥΡΙΖΑ | ΔΩΔΕΚΑΝΗΣΟΥ | ΟΧΙ |
| ΣΑΡΑΚΙΩΤΗΣ ΙΩΑΝΝΗΣ | ΣΥΡΙΖΑ | ΦΘΙΩΤΙΔΟΣ | ΟΧΙ |
| ΣΕΝΕΤΑΚΗΣ ΜΑΞΙΜΟΣ | Νέα Δημοκρατία | ΗΡΑΚΛΕΙΟΥ | ΝΑΙ |
| ΣΙΜΟΠΟΥΛΟΣ ΕΥΣΤΡΑΤΙΟΣ(ΣΤΡΑΤΟΣ) | Νέα Δημοκρατία | Α' ΘΕΣΣΑΛΟΝΙΚΗΣ | ΝΑΙ |
| ΣΚΟΝΔΡΑ ΑΣΗΜΙΝΑ | Νέα Δημοκρατία | ΚΑΡΔΙΤΣΗΣ | ΝΑΙ |
| ΣΚΟΥΡΛΕΤΗΣ ΠΑΝΑΓΙΩΤΗΣ(ΠΑΝΟΣ) | ΣΥΡΙΖΑ | ΕΠΙΚΡΑΤΕΙΑΣ | ΟΧΙ |
| ΣΚΟΥΡΟΛΙΑΚΟΣ ΠΑΝΑΓΙΩΤΗΣ(ΠΑΝΟΣ) | ΣΥΡΙΖΑ | Α΄ ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΣΚΟΥΦΑ ΕΛΙΣΣΑΒΕΤ(ΜΠΕΤΤΥ) | ΣΥΡΙΖΑ | ΠΙΕΡΙΑΣ | ΟΧΙ |
| ΣΚΡΕΚΑΣ ΚΩΝΣΤΑΝΤΙΝΟΣ | Νέα Δημοκρατία | ΤΡΙΚΑΛΩΝ | ΝΑΙ |
| ΣΟΥΚΟΥΛΗ-ΒΙΛΙΑΛΗ ΜΑΡΙΑ-ΕΛΕΝΗ(ΜΑΡΙΛΕΝΑ) | Νέα Δημοκρατία | ΚΟΡΙΝΘΙΑΣ | ΝΑΙ |
| ΣΠΑΝΑΚΗΣ ΒΑΣΙΛΕΙΟΣ-ΠΕΤΡΟΣ | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΣΠΙΡΤΖΗΣ ΧΡΗΣΤΟΣ | ΣΥΡΙΖΑ | Α΄ ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΣΤΑΪΚΟΥΡΑΣ ΧΡΗΣΤΟΣ | Νέα Δημοκρατία | ΦΘΙΩΤΙΔΟΣ | ΝΑΙ |
| ΣΤΑΜΕΝΙΤΗΣ ΔΙΟΝΥΣΙΟΣ | Νέα Δημοκρατία | ΠΕΛΛΗΣ | ΝΑΙ |
| ΣΤΕΦΑΝΑΔΗΣ ΧΡΙΣΤΟΔΟΥΛΟΣ | Νέα Δημοκρατία | ΣΑΜΟΥ | ΝΑΙ |
| ΣΤΟΛΤΙΔΗΣ ΛΕΩΝΙΔΑΣ | Κ.Κ.Ε. | Β΄ ΘΕΣΣΑΛΟΝΙΚΗΣ | ΟΧΙ |
| ΣΤΥΛΙΑΝΙΔΗΣ ΕΥΡΙΠΙΔΗΣ | Νέα Δημοκρατία | ΡΟΔΟΠΗΣ | ΝΑΙ |
| ΣΤΥΛΙΟΣ ΓΕΩΡΓΙΟΣ | Νέα Δημοκρατία | ΑΡΤΗΣ | ΝΑΙ |
| ΣΥΝΤΥΧΑΚΗΣ ΕΜΜΑΝΟΥΗΛ | Κ.Κ.Ε. | ΗΡΑΚΛΕΙΟΥ | ΟΧΙ |
| ΣΥΡΙΓΟΣ ΕΥΑΓΓΕΛΟΣ(ΑΓΓΕΛΟΣ) | Νέα Δημοκρατία | Α΄ ΑΘΗΝΩΝ | ΝΑΙ |
| ΣΥΡΜΑΛΕΝΙΟΣ ΝΙΚΟΛΑΟΣ | ΣΥΡΙΖΑ | ΚΥΚΛΑΔΩΝ | ΟΧΙ |
| ΤΑΓΑΡΑΣ ΝΙΚΟΛΑΟΣ | Νέα Δημοκρατία | ΚΟΡΙΝΘΙΑΣ | ΝΑΙ |
| ΤΑΡΑΝΤΙΛΗΣ ΧΡΗΣΤΟΣ | Νέα Δημοκρατία | ΕΠΙΚΡΑΤΕΙΑΣ | ΝΑΙ |
| ΤΑΣΟΥΛΑΣ ΚΩΝΣΤΑΝΤΙΝΟΣ | Νέα Δημοκρατία | ΙΩΑΝΝΙΝΩΝ | ΝΑΙ |
| ΤΕΛΙΓΙΟΡΙΔΟΥ ΟΛΥΜΠΙΑ | ΣΥΡΙΖΑ | ΚΑΣΤΟΡΙΑΣ | ΟΧΙ |
| ΤΖΑΒΑΡΑΣ ΚΩΝΣΤΑΝΤΙΝΟΣ | Νέα Δημοκρατία | ΗΛΕΙΑΣ | ΝΑΙ |
| ΤΖΑΚΡΗ ΘΕΟΔΩΡΑ | ΣΥΡΙΖΑ | ΠΕΛΛΗΣ | ΟΧΙ |
| ΤΖΑΝΑΚΟΠΟΥΛΟΣ ΔΗΜΗΤΡΙΟΣ | ΣΥΡΙΖΑ | Α΄ ΑΘΗΝΩΝ | ΟΧΙ |
| ΤΖΗΚΑΛΑΓΙΑΣ ΖΗΣΗΣ | Νέα Δημοκρατία | ΚΑΣΤΟΡΙΑΣ | ΝΑΙ |
| ΤΖΟΥΦΗ ΜΕΡΟΠΗ | ΣΥΡΙΖΑ | ΙΩΑΝΝΙΝΩΝ | ΟΧΙ |
| ΤΡΑΓΑΚΗΣ ΙΩΑΝΝΗΣ | Νέα Δημοκρατία | Β΄ ΠΕΙΡΑΙΩΣ | ΝΑΙ |
| ΤΡΙΑΝΤΑΦΥΛΛΙΔΗΣ ΑΛΕΞΑΝΔΡΟΣ(ΑΛΕΚΟΣ) | ΣΥΡΙΖΑ | Α΄ ΘΕΣΣΑΛΟΝΙΚΗΣ | ΟΧΙ |
| ΤΣΑΒΔΑΡΙΔΗΣ ΛΑΖΑΡΟΣ | Νέα Δημοκρατία | ΗΜΑΘΙΑΣ | ΝΑΙ |
| ΤΣΑΚΑΛΩΤΟΣ ΕΥΚΛΕΙΔΗΣ | ΣΥΡΙΖΑ | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΤΣΙΑΡΑΣ ΚΩΝΣΤΑΝΤΙΝΟΣ | Νέα Δημοκρατία | ΚΑΡΔΙΤΣΗΣ | ΝΑΙ |
| ΤΣΙΓΚΡΗΣ ΑΓΓΕΛΟΣ | Νέα Δημοκρατία | ΑΧΑΪΑΣ | ΝΑΙ |
| ΤΣΙΛΙΓΓΙΡΗΣ ΣΠΥΡΙΔΩΝ(ΣΠΥΡΟΣ) | Νέα Δημοκρατία | ΞΑΝΘΗΣ | ΝΑΙ |
| ΤΣΙΠΡΑΣ ΑΛΕΞΙΟΣ | ΣΥΡΙΖΑ | ΑΧΑΪΑΣ | ΟΧΙ |
| ΤΣΙΠΡΑΣ ΓΕΩΡΓΙΟΣ | ΣΥΡΙΖΑ | Β΄ ΔΥΤΙΚΗΣ ΑΤΤΙΚΗΣ | ΟΧΙ |
| ΥΨΗΛΑΝΤΗΣ ΒΑΣΙΛΕΙΟΣ-ΝΙΚΟΛΑΟΣ | Νέα Δημοκρατία | ΔΩΔΕΚΑΝΗΣΟΥ | ΝΑΙ |
| ΦΑΜΕΛΛΟΣ ΣΩΚΡΑΤΗΣ | ΣΥΡΙΖΑ | Β΄ ΘΕΣΣΑΛΟΝΙΚΗΣ | ΟΧΙ |
| ΦΙΛΗΣ ΝΙΚΟΛΑΟΣ | ΣΥΡΙΖΑ | Α΄ ΑΘΗΝΩΝ | ΟΧΙ |
| ΦΛΑΜΠΟΥΡΑΡΗΣ ΑΛΕΞΑΝΔΡΟΣ | ΣΥΡΙΖΑ | ΕΠΙΚΡΑΤΕΙΑΣ | ΟΧΙ |
| ΦΟΡΤΩΜΑΣ ΦΙΛΙΠΠΟΣ | Νέα Δημοκρατία | ΚΥΚΛΑΔΩΝ | ΝΑΙ |
| ΦΡΑΓΓΙΔΗΣ ΓΕΩΡΓΙΟΣ | Κίνημα Αλλαγής | ΚΙΛΚΙΣ | ΟΧΙ |
| ΦΩΤΗΛΑΣ ΙΑΣΩΝ | Νέα Δημοκρατία | ΑΧΑΪΑΣ | ΝΑΙ |
| ΦΩΤΙΟΥ ΘΕΑΝΩ | ΣΥΡΙΖΑ | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΧΑΡΑΚΟΠΟΥΛΟΣ ΜΑΞΙΜΟΣ | Νέα Δημοκρατία | ΛΑΡΙΣΗΣ | ΝΑΙ |
| ΧΑΡΙΤΟΥ ΔΗΜΗΤΡΙΟΣ(ΤΑΚΗΣ) | ΣΥΡΙΖΑ | ΡΟΔΟΠΗΣ | ΟΧΙ |
| ΧΑΡΙΤΣΗΣ ΑΛΕΞΑΝΔΡΟΣ(ΑΛΕΞΗΣ) | ΣΥΡΙΖΑ | ΜΕΣΣΗΝΙΑΣ | ΟΧΙ |
| ΧΑΤΖΗΒΑΣΙΛΕΙΟΥ ΑΝΑΣΤΑΣΙΟΣ(ΤΑΣΟΣ) | Νέα Δημοκρατία | ΣΕΡΡΩΝ | ΝΑΙ |
| ΧΑΤΖΗΔΑΚΗΣ ΔΙΟΝΥΣΙΟΣ | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΧΑΤΖΗΔΑΚΗΣ ΚΩΝΣΤΑΝΤΙΝΟΣ(ΚΩΣΤΗΣ) | Νέα Δημοκρατία | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΧΕΙΜΑΡΑΣ ΘΕΜΙΣΤΟΚΛΗΣ(ΘΕΜΗΣ) | Νέα Δημοκρατία | ΦΘΙΩΤΙΔΟΣ | ΝΑΙ |
| ΧΗΤΑΣ ΚΩΝΣΤΑΝΤΙΝΟΣ | ΕΛΛΗΝΙΚΗ ΛΥΣΗ | Β΄ ΘΕΣΣΑΛΟΝΙΚΗΣ | ΟΧΙ |
| ΧΙΟΝΙΔΗΣ ΣΑΒΒΑΣ | Νέα Δημοκρατία | ΠΙΕΡΙΑΣ | ΝΑΙ |
| ΧΡΗΣΤΙΔΟΥ ΡΑΛΛΙΑ | ΣΥΡΙΖΑ | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΧΡΥΣΟΜΑΛΛΗΣ ΜΙΛΤΙΑΔΗΣ(ΜΙΛΤΟΣ) | Νέα Δημοκρατία | ΜΕΣΣΗΝΙΑΣ | ΝΑΙ |
| ΨΥΧΟΓΙΟΣ ΓΕΩΡΓΙΟΣ | ΣΥΡΙΖΑ | ΚΟΡΙΝΘΙΑΣ | ΟΧΙ |
| Άρθρο 47 (ΣΥΝΟΛΙΚΑ ΨΗΦΟΙ: NAI:158, OXI:128, ΠΡΝ:0) |  |  |  |
| ΑΒΔΕΛΑΣ ΑΠΟΣΤΟΛΟΣ | ΕΛΛΗΝΙΚΗ ΛΥΣΗ | Α΄ ΘΕΣΣΑΛΟΝΙΚΗΣ | ΟΧΙ |
| ΑΒΡΑΜΑΚΗΣ ΕΛΕΥΘΕΡΙΟΣ | ΣΥΡΙΖΑ | ΣΕΡΡΩΝ | ΟΧΙ |
| ΑΓΑΘΟΠΟΥΛΟΥ ΕΙΡΗΝΗ-ΕΛΕΝΗ | ΣΥΡΙΖΑ | ΚΙΛΚΙΣ | ΟΧΙ |
| ΑΔΑΜΟΠΟΥΛΟΥ ΑΓΓΕΛΙΚΗ | ΜέΡΑ25 | Α΄ ΑΘΗΝΩΝ | ΟΧΙ |
| ΑΘΑΝΑΣΙΟΥ ΑΘΑΝΑΣΙΟΣ(ΝΑΣΟΣ) | ΣΥΡΙΖΑ | Α΄ ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΑΘΑΝΑΣΙΟΥ ΜΑΡΙΑ | ΕΛΛΗΝΙΚΗ ΛΥΣΗ | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΑΘΑΝΑΣΙΟΥ ΧΑΡΑΛΑΜΠΟΣ | Νέα Δημοκρατία | ΛΕΣΒΟΥ | ΝΑΙ |
| ΑΚΤΥΠΗΣ ΔΙΟΝΥΣΙΟΣ | Νέα Δημοκρατία | ΖΑΚΥΝΘΟΥ | ΝΑΙ |
| ΑΛΕΞΙΑΔΗΣ ΤΡΥΦΩΝ | ΣΥΡΙΖΑ | Β΄ ΠΕΙΡΑΙΩΣ | ΟΧΙ |
| ΑΛΕΞΟΠΟΥΛΟΥ ΑΝΑΣΤΑΣΙΑ-ΑΙΚΑΤΕΡΙΝΗ | ΕΛΛΗΝΙΚΗ ΛΥΣΗ | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΑΛΕΞΟΠΟΥΛΟΥ ΧΡΙΣΤΙΝΑ | Νέα Δημοκρατία | ΑΧΑΪΑΣ | ΝΑΙ |
| ΑΜΑΝΑΤΙΔΗΣ ΓΙΩΡΓΟΣ | Νέα Δημοκρατία | ΚΟΖΑΝΗΣ | ΝΑΙ |
| ΑΜΑΝΑΤΙΔΗΣ ΙΩΑΝΝΗΣ | ΣΥΡΙΖΑ | Α΄ ΘΕΣΣΑΛΟΝΙΚΗΣ | ΟΧΙ |
| ΑΜΥΡΑΣ ΓΙΩΡΓΟΣ | Νέα Δημοκρατία | ΙΩΑΝΝΙΝΩΝ | ΝΑΙ |
| ΑΝΑΓΝΩΣΤΟΠΟΥΛΟΥ ΑΘΑΝΑΣΙΑ(ΣΙΑ) | ΣΥΡΙΖΑ | ΑΧΑΪΑΣ | ΟΧΙ |
| ΑΝΑΣΤΑΣΙΑΔΗΣ ΣΑΒΒΑΣ | Νέα Δημοκρατία | Β΄ΘΕΣΣΑΛΟΝΙΚΗΣ | ΝΑΙ |
| ΑΝΔΡΙΑΝΟΣ ΙΩΑΝΝΗΣ | Νέα Δημοκρατία | ΑΡΓΟΛΙΔΟΣ | ΝΑΙ |
| ΑΝΤΩΝΙΑΔΗΣ ΙΩΑΝΝΗΣ | Νέα Δημοκρατία | ΦΛΩΡΙΝΗΣ | ΝΑΙ |
| ΑΠΑΤΖΙΔΗ ΜΑΡΙΑ | ΜέΡΑ25 | Α΄ ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΑΠΟΣΤΟΛΟΥ ΕΥΑΓΓΕΛΟΣ | ΣΥΡΙΖΑ | ΕΥΒΟΙΑΣ | ΟΧΙ |
| ΑΡΑΜΠΑΤΖΗ ΦΩΤΕΙΝΗ | Νέα Δημοκρατία | ΣΕΡΡΩΝ | ΝΑΙ |
| ΑΡΑΧΩΒΙΤΗΣ ΣΤΑΥΡΟΣ | ΣΥΡΙΖΑ | ΛΑΚΩΝΙΑΣ | ΟΧΙ |
| ΑΡΒΑΝΙΤΙΔΗΣ ΓΕΩΡΓΙΟΣ | Κίνημα Αλλαγής | Β΄ ΘΕΣΣΑΛΟΝΙΚΗΣ | ΟΧΙ |
| ΑΡΣΕΝΗΣ ΚΡΙΤΩΝ-ΗΛΙΑΣ | ΜέΡΑ25 | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΑΣΗΜΑΚΟΠΟΥΛΟΥ ΣΟΦΙΑ-ΧΑΪΔΩ | ΕΛΛΗΝΙΚΗ ΛΥΣΗ | Β΄ ΠΕΙΡΑΙΩΣ | ΟΧΙ |
| ΑΥΓΕΝΑΚΗΣ ΕΛΕΥΘΕΡΙΟΣ | Νέα Δημοκρατία | ΗΡΑΚΛΕΙΟΥ | ΝΑΙ |
| ΑΥΓΕΡΗ ΘΕΟΔΩΡΑ(ΔΩΡΑ) | ΣΥΡΙΖΑ | Β΄ θΕΣΣΑΛΟΝΙΚΗΣ | ΟΧΙ |
| ΑΥΓΕΡΙΝΟΠΟΥΛΟΥ ΔΙΟΝΥΣΙΑ-ΘΕΟΔΩΡΑ | Νέα Δημοκρατία | ΗΛΕΙΑΣ | ΝΑΙ |
| ΑΥΛΩΝΙΤΗΣ ΑΛΕΞΑΝΔΡΟΣ-ΧΡΗΣΤΟΣ | ΣΥΡΙΖΑ | ΚΕΡΚΥΡΑ | ΟΧΙ |
| ΑΧΤΣΙΟΓΛΟΥ ΕΥΤΥΧΙΑ | ΣΥΡΙΖΑ | ΕΠΙΚΡΑΤΕΙΑΣ | ΟΧΙ |
| ΒΑΓΙΩΝΑΣ ΓΙΩΡΓΟΣ | Νέα Δημοκρατία | ΧΑΛΚΙΔΙΚΗΣ | ΝΑΙ |
| ΒΑΡΒΙΤΣΙΩΤΗΣ ΜΙΛΤΙΑΔΗΣ | Νέα Δημοκρατία | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΒΑΡΔΑΚΗΣ ΣΩΚΡΑΤΗΣ | ΣΥΡΙΖΑ | ΗΡΑΚΛΕΙΟΥ | ΟΧΙ |
| ΒΑΡΕΜΕΝΟΣ ΓΕΩΡΓΙΟΣ | ΣΥΡΙΖΑ | ΑΙΤΩΛΟΑΚΑΡΝΑΝΙΑΣ | ΟΧΙ |
| ΒΑΡΤΖΟΠΟΥΛΟΣ ΔΗΜΗΤΡΙΟΣ | Νέα Δημοκρατία | Β΄ ΘΕΣΣΑΛΟΝΙΚΗΣ | ΝΑΙ |
| ΒΑΣΙΛΕΙΑΔΗΣ ΒΑΣΙΛΕΙΟΣ(ΛΑΚΗΣ) | Νέα Δημοκρατία | ΠΕΛΛΗΣ | ΝΑΙ |
| ΒΑΣΙΛΙΚΟΣ ΒΑΣΙΛΕΙΟΣ(ΒΑΣΙΛΗΣ) | ΣΥΡΙΖΑ | ΕΠΙΚΡΑΤΕΙΑΣ | ΟΧΙ |
| ΒΕΡΝΑΡΔΑΚΗΣ ΧΡΙΣΤΟΦΟΡΟΣ | ΣΥΡΙΖΑ | Α΄ ΑΘΗΝΩΝ | ΟΧΙ |
| ΒΕΣΥΡΟΠΟΥΛΟΣ ΑΠΟΣΤΟΛΟΣ | Νέα Δημοκρατία | ΗΜΑΘΙΑΣ | ΝΑΙ |
| ΒΕΤΤΑ ΚΑΛΛΙΟΠΗ | ΣΥΡΙΖΑ | ΚΟΖΑΝΗΣ | ΟΧΙ |
| ΒΙΛΙΑΡΔΟΣ ΒΑΣΙΛΕΙΟΣ | ΕΛΛΗΝΙΚΗ ΛΥΣΗ | ΕΠΚΡΑΤΕΙΑΣ | ΟΧΙ |
| ΒΙΤΣΑΣ ΔΗΜΗΤΡΙΟΣ | ΣΥΡΙΖΑ | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΒΛΑΣΗΣ ΚΩΝΣΤΑΝΤΙΝΟΣ | Νέα Δημοκρατία | ΑΡΚΑΔΙΑΣ | ΝΑΙ |
| ΒΛΑΧΟΣ ΓΕΩΡΓΙΟΣ | Νέα Δημοκρατία | Α΄ ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΒΟΛΟΥΔΑΚΗΣ ΜΑΝΟΥΣΟΣ-ΚΩΝΣΤΑΝΤΙΝΟΣ | Νέα Δημοκρατία | ΧΑΝΙΩΝ | ΝΑΙ |
| ΒΟΡΙΔΗΣ ΜΑΥΡΟΥΔΗΣ(ΜΑΚΗΣ) | Νέα Δημοκρατία | Α΄ ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΒΟΥΛΤΕΨΗ ΣΟΦΙΑ | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΒΟΥΤΣΗΣ ΝΙΚΟΛΑΟΣ | ΣΥΡΙΖΑ | Α΄ ΑΘΗΝΩΝ | ΟΧΙ |
| ΒΡΟΥΤΣΗΣ ΙΩΑΝΝΗΣ | Νέα Δημοκρατία | ΚΥΚΛΑΔΩΝ | ΝΑΙ |
| ΒΡΥΖΙΔΟΥ ΠΑΡΑΣΚΕΥΗ | Νέα Δημοκρατία | ΚΟΖΑΝΗΣ | ΝΑΙ |
| ΓΕΝΝΗΜΑΤΑ ΦΩΤΕΙΝΗ(ΦΩΦΗ) | Κίνημα Αλλαγής | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΓΕΡΑΠΕΤΡΙΤΗΣ ΓΕΩΡΓΙΟΣ | Νέα Δημοκρατία | ΕΠΙΚΡΑΤΕΙΑΣ | ΝΑΙ |
| ΓΕΡΟΒΑΣΙΛΗ ΟΛΓΑ | ΣΥΡΙΖΑ | ΑΡΤΗΣ | ΟΧΙ |
| ΓΕΩΡΓΑΝΤΑΣ ΓΕΩΡΓΙΟΣ | Νέα Δημοκρατία | ΚΙΛΙΚΙΣ | ΝΑΙ |
| ΓΕΩΡΓΙΑΔΗΣ ΣΠΥΡΙΔΩΝ-ΑΔΩΝΙΣ | Νέα Δημοκρατία | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΓΙΑΝΝΑΚΗΣ ΣΤΕΡΓΙΟΣ | Νέα Δημοκρατία | ΠΡΕΒΕΖΗΣ | ΝΑΙ |
| ΓΙΑΝΝΑΚΟΠΟΥΛΟΥ ΚΩΝΣΤΑΝΤΙΝΑ(ΝΑΝΤΙΑ) | Κίνημα Αλλαγής | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΓΙΑΝΝΑΚΟΥ ΜΑΡΙΟΡΗ(ΜΑΡΙΕΤΤΑ) | Νέα Δημοκρατία | ΕΠΙΚΡΑΤΕΙΑΣ | ΝΑΙ |
| ΓΙΑΝΝΟΥΛΗΣ ΧΡΗΣΤΟΣ | ΣΥΡΙΖΑ | Α΄ ΘΕΣΣΑΛΟΝΙΚΗΣ | ΟΧΙ |
| ΓΙΟΓΙΑΚΑΣ ΒΑΣΙΛΕΙΟΣ | Νέα Δημοκρατία | ΘΕΣΠΡΩΤΙΑΣ | ΝΑΙ |
| ΓΚΑΡΑ ΑΝΑΣΤΑΣΙΑ(ΝΑΤΑΣΑ) | ΣΥΡΙΖΑ | ΕΒΡΟΥ | ΟΧΙ |
| ΓΚΙΚΑΣ ΣΤΕΦΑΝΟΣ | Νέα Δημοκρατία | ΚΕΡΚΥΡΑΣ | ΝΑΙ |
| ΓΚΙΟΚΑΣ ΙΩΑΝΝΗΣ | Κ.Κ.Ε. | Α΄ ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΓΚΙΟΛΑΣ ΙΩΑΝΝΗΣ | ΣΥΡΙΖΑ | ΑΡΓΟΛΙΔΟΣ | ΟΧΙ |
| ΓΚΙΟΥΛΕΚΑΣ ΚΩΝΣΤΑΝΤΙΝΟΣ | Νέα Δημοκρατία | Α΄ ΘΕΣΣΑΛΟΝΙΚΗΣ | ΝΑΙ |
| ΓΚΟΚΑΣ ΧΡΗΣΤΟΣ | Κίνημα Αλλαγής | ΑΡΤΗΣ | ΟΧΙ |
| ΓΡΗΓΟΡΙΑΔΗΣ ΚΛΕΩΝ | ΜέΡΑ25 | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΔΑΒΑΚΗΣ ΑΘΑΝΑΣΙΟΣ | Νέα Δημοκρατία | ΛΑΚΩΝΙΑΣ | ΝΑΙ |
| ΔΕΛΗΣ ΙΩΑΝΝΗΣ | Κ.Κ.Ε. | Α΄ ΘΕΣΣΑΛΟΝΙΚΗΣ | ΟΧΙ |
| ΔΕΝΔΙΑΣ ΝΙΚΟΛΑΟΣ-ΓΕΩΡΓΙΟΣ | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΔΕΡΜΕΝΤΖΟΠΟΥΛΟΣ ΧΡΗΣΤΟΣ | Νέα Δημοκρατία | ΕΒΡΟΥ | ΝΑΙ |
| ΔΗΜΑΣ ΧΡΙΣΤΟΣ | Νέα Δημοκρατία | ΚΟΡΙΝΘΙΑΣ | ΝΑΙ |
| ΔΗΜΟΣΧΑΚΗΣ ΑΝΑΣΤΑΣΙΟΣ | Νέα Δημοκρατία | ΕΒΡΟΥ | ΝΑΙ |
| ΔΙΓΑΛΑΚΗΣ ΒΑΣΙΛΕΙΟΣ | Νέα Δημοκρατία | ΧΑΝΙΩΝ | ΝΑΙ |
| ΔΟΥΝΙΑ ΠΑΝΑΓΙΩΤΑ(ΝΟΝΗ) | Νέα Δημοκρατία | Α΄ ΠΕΙΡΑΙΩΣ | ΝΑΙ |
| ΔΡΑΓΑΣΑΚΗΣ ΙΩΑΝΝΗΣ | ΣΥΡΙΖΑ | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΔΡΙΤΣΑΣ ΘΕΟΔΩΡΟΣ | ΣΥΡΙΖΑ | Α΄ ΠΕΙΡΑΙΩΣ | ΟΧΙ |
| ΕΛΕΥΘΕΡΙΑΔΟΥ ΣΟΥΛΤΑΝΑ | ΣΥΡΙΖΑ | ΚΑΒΑΛΑΣ | ΟΧΙ |
| ΕΥΘΥΜΙΟΥ ΑΝΝΑ | Νέα Δημοκρατία | Α΄ ΘΕΣΣΑΛΟΝΙΚΗΣ | ΝΑΙ |
| ΖΑΧΑΡΙΑΔΗΣ ΚΩΝΣΤΑΝΤΙΝΟΣ | ΣΥΡΙΖΑ | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΖΕΪΜΠΕΚ ΧΟΥΣΕΪΝ | ΣΥΡΙΖΑ | ΞΑΝΘΗΣ | ΟΧΙ |
| ΖΕΜΠΙΛΗΣ ΑΘΑΝΑΣΙΟΣ | Νέα Δημοκρατία | ΕΥΒΟΙΑΣ | ΝΑΙ |
| ΖΟΥΡΑΡΗΣ ΚΩΝΣΤΑΝΤΙΝΟΣ | ΣΥΡΙΖΑ | Α΄ ΘΕΣΣΑΛΟΝΙΚΗΣ | ΟΧΙ |
| ΗΓΟΥΜΕΝΙΔΗΣ ΝΙΚΟΛΑΟΣ | ΣΥΡΙΖΑ | ΗΡΑΚΛΕΙΟΥ | ΟΧΙ |
| ΘΕΟΔΩΡΙΚΑΚΟΣ ΠΑΝΑΓΙΩΤΗΣ(ΤΑΚΗΣ) | Νέα Δημοκρατία | ΕΠΙΚΡΑΤΕΙΑΣ | ΝΑΙ |
| ΘΕΟΧΑΡΗΣ ΘΕΟΧΑΡΗΣ(ΧΑΡΗΣ) | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΘΡΑΨΑΝΙΩΤΗΣ ΕΜΜΑΝΟΥΗΛ | ΣΥΡΙΖΑ | ΛΑΣΙΘΙΟΥ | ΟΧΙ |
| ΙΑΤΡΙΔΗ ΤΣΑΜΠΙΚΑ(ΜΙΚΑ) | Νέα Δημοκρατία | ΔΩΔΕΚΑΝΗΣΟΥ | ΝΑΙ |
| ΚΑΒΒΑΔΑΣ ΑΘΑΝΑΣΙΟΣ | Νέα Δημοκρατία | ΛΕΥΚΑΔΟΣ | ΝΑΙ |
| ΚΑΙΡΙΔΗΣ ΔΗΜΗΤΡΙΟΣ | Νέα Δημοκρατία | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΚΑΚΛΑΜΑΝΗΣ ΝΙΚΗΤΑΣ | Νέα Δημοκρατία | Α΄ ΑΘΗΝΩΝ | ΝΑΙ |
| ΚΑΛΑΜΑΤΙΑΝΟΣ ΔΙΟΝΥΣΙΟΣ-ΧΑΡΑΛΑΜΠΟΣ | ΣΥΡΙΖΑ | ΗΛΕΙΑΣ | ΟΧΙ |
| ΚΑΛΑΦΑΤΗΣ ΣΤΑΥΡΟΣ | Νέα Δημοκρατία | Α΄ ΘΕΣΣΑΛΟΝΙΚΗΣ | ΝΑΙ |
| ΚΑΛΛΙΑΝΟΣ ΙΩΑΝΝΗΣ | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΚΑΛΟΓΙΑΝΝΗΣ ΣΤΑΥΡΟΣ | Νέα Δημοκρατία | ΙΩΑΝΝΙΝΩΝ | ΝΑΙ |
| ΚΑΜΙΝΗΣ ΓΕΩΡΓΙΟΣ | Κίνημα Αλλαγής | ΕΠΙΚΡΑΤΕΙΑΣ | ΟΧΙ |
| ΚΑΝΕΛΛΗ ΓΑΡΥΦΑΛΙΑ(ΛΙΑΝΑ) | Κ.Κ.Ε. | Α΄ ΑΘΗΝΩΝ | ΟΧΙ |
| ΚΑΠΠΑΤΟΣ ΠΑΝΑΓΗΣ | Νέα Δημοκρατία | ΚΕΦΑΛΛΗΝΙΑΣ | ΝΑΙ |
| ΚΑΡΑΓΚΟΥΝΗΣ ΚΩΝΣΤΑΝΤΙΝΟΣ | Νέα Δημοκρατία | ΑΙΤΩΛΟΑΚΑΡΝΑΝΙΑΣ | ΝΑΙ |
| ΚΑΡΑΘΑΝΑΣΟΠΟΥΛΟΣ ΝΙΚΟΛΑΟΣ | Κ.Κ.Ε. | ΑΧΑΪΑΣ | ΟΧΙ |
| ΚΑΡΑΜΑΝΛΗ ΑΝΝΑ | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΚΑΡΑΜΑΝΛΗΣ ΚΩΝΣΤΑΝΤΙΝΟΣ τ ΑΛΕΞ. | Νέα Δημοκρατία | Α΄ ΘΕΣΣΑΛΟΝΙΚΗΣ | ΝΑΙ |
| ΚΑΡΑΜΑΝΛΗΣ ΚΩΝΣΤΑΝΤΙΝΟΣ τ ΑΧΙΛ. | Νέα Δημοκρατία | ΣΕΡΡΩΝ | ΝΑΙ |
| ΚΑΡΑΟΓΛΟΥ ΘΕΟΔΩΡΟΣ | Νέα Δημοκρατία | Β΄ ΘΕΣΣΑΛΟΝΙΚΗΣ | ΝΑΙ |
| ΚΑΡΑΣΑΡΛΙΔΟΥ ΕΥΦΡΟΣΥΝΗ(ΦΡΟΣΩ) | ΣΥΡΙΖΑ | ΗΜΑΘΙΑΣ | ΟΧΙ |
| ΚΑΡΑΣΜΑΝΗΣ ΓΕΩΡΓΙΟΣ | Νέα Δημοκρατία | ΠΕΛΛΗΣ | ΝΑΙ |
| ΚΑΣΙΜΑΤΗ ΕΙΡΗΝΗ(ΝΙΝΑ) | ΣΥΡΙΖΑ | Β΄ ΠΕΙΡΑΙΩΣ | ΟΧΙ |
| ΚΑΣΤΑΝΙΔΗΣ ΧΑΡΑΛΑΜΠΟΣ | Κίνημα Αλλαγής | Α΄ ΘΕΣΣΑΛΟΝΙΚΗΣ | ΟΧΙ |
| ΚΑΤΡΙΝΗΣ ΜΙΧΑΗΛ | Κίνημα Αλλαγής | ΗΛΕΙΑΣ | ΟΧΙ |
| ΚΑΤΣΑΝΙΩΤΗΣ ΑΝΔΡΕΑΣ | Νέα Δημοκρατία | ΑΧΑΪΑΣ | ΝΑΙ |
| ΚΑΤΣΑΦΑΔΟΣ ΚΩΝΣΤΑΝΤΙΝΟΣ | Νέα Δημοκρατία | Α΄ ΠΕΙΡΑΙΩΣ | ΝΑΙ |
| ΚΑΤΣΗΣ ΜΑΡΙΟΣ | ΣΥΡΙΖΑ | ΘΕΣΠΡΩΤΙΑΣ | ΟΧΙ |
| ΚΑΤΣΩΤΗΣ ΧΡΗΣΤΟΣ | Κ.Κ.Ε. | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΚΑΦΑΝΤΑΡΗ ΧΑΡΟΥΛΑ(ΧΑΡΑ) | ΣΥΡΙΖΑ | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΚΕΓΚΕΡΟΓΛΟΥ ΒΑΣΙΛΕΙΟΣ | Κίνημα Αλλαγής | ΗΡΑΚΛΕΙΟΥ | ΟΧΙ |
| ΚΕΔΙΚΟΓΛΟΥ ΣΥΜΕΩΝ(ΣΙΜΟΣ) | Νέα Δημοκρατία | ΕΥΒΟΙΑΣ | ΝΑΙ |
| ΚΕΛΕΤΣΗΣ ΣΤΑΥΡΟΣ | Νέα Δημοκρατία | ΕΒΡΟΥ | ΝΑΙ |
| ΚΕΛΛΑΣ ΧΡΗΣΤΟΣ | Νέα Δημοκρατία | ΛΑΡΙΣΗΣ | ΝΑΙ |
| ΚΕΡΑΜΕΩΣ ΝΙΚΗ | Νέα Δημοκρατία | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΚΕΦΑΛΑ ΜΑΡΙΑ-ΑΛΕΞΑΝΔΡΑ | Νέα Δημοκρατία | ΙΩΑΝΝΙΝΩΝ | ΝΑΙ |
| ΚΕΦΑΛΙΔΟΥ ΧΑΡΟΥΛΑ(ΧΑΡΑ) | Κίνημα Αλλαγής | ΔΡΑΜΑΣ | ΟΧΙ |
| ΚΕΦΑΛΟΓΙΑΝΝΗ ΟΛΓΑ | Νέα Δημοκρατία | Α΄ ΑΘΗΝΩΝ | ΝΑΙ |
| ΚΕΦΑΛΟΓΙΑΝΝΗΣ ΙΩΑΝΝΗΣ | Νέα Δημοκρατία | ΡΕΘΥΜΝΗΣ | ΝΑΙ |
| ΚΙΚΙΛΙΑΣ ΒΑΣΙΛΕΙΟΣ | Νέα Δημοκρατία | Α΄ ΑΘΗΝΩΝ | ΝΑΙ |
| ΚΟΚΚΑΛΗΣ ΒΑΣΙΛΕΙΟΣ | ΣΥΡΙΖΑ | ΛΑΡΙΣΗΣ | ΟΧΙ |
| ΚΟΜΝΗΝΑΚΑ ΜΑΡΙΑ | Κ.Κ.Ε. | ΛΕΣΒΟΥ | ΟΧΙ |
| ΚΟΝΣΟΛΑΣ ΕΜΜΑΝΟΥΗΛ(ΜΑΝΟΣ) | Νέα Δημοκρατία | ΔΩΔΕΚΑΝΗΣΟΥ | ΝΑΙ |
| ΚΟΝΤΟΓΕΩΡΓΟΣ ΚΩΝΣΤΑΝΤΙΝΟΣ | Νέα Δημοκρατία | ΕΥΡΥΤΑΝΙΑΣ | ΝΑΙ |
| ΚΟΤΡΩΝΙΑΣ ΓΕΩΡΓΙΟΣ | Νέα Δημοκρατία | ΦΘΙΩΤΙΔΟΣ | ΝΑΙ |
| ΚΟΥΒΕΛΑΣ ΔΗΜΗΤΡΙΟΣ | Νέα Δημοκρατία | Α΄ ΘΕΣΣΑΛΟΝΙΚΗΣ | ΝΑΙ |
| ΚΟΥΜΟΥΤΣΑΚΟΣ ΓΕΩΡΓΙΟΣ | Νέα Δημοκρατία | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΚΟΥΤΣΟΥΜΠΑΣ ΑΝΔΡΕΑΣ | Νέα Δημοκρατία | ΒΟΙΩΤΙΑΣ | ΝΑΙ |
| ΚΟΥΤΣΟΥΜΠΑΣ ΔΗΜΗΤΡΙΟΣ | Κ.Κ.Ε. | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΚΡΗΤΙΚΟΣ ΝΕΟΚΛΗΣ | Νέα Δημοκρατία | ΛΑΚΩΝΙΑΣ | ΝΑΙ |
| ΚΥΡΑΝΑΚΗΣ ΚΩΝΣΤΑΝΤΙΝΟΣ | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΚΩΝΣΤΑΝΤΙΝΙΔΗΣ ΕΥΣΤΑΘΙΟΣ | Νέα Δημοκρατία | ΚΟΖΑΝΗΣ | ΝΑΙ |
| ΚΩΝΣΤΑΝΤΟΠΟΥΛΟΣ ΔΗΜΗΤΡΙΟΣ | Κίνημα Αλλαγής | ΑΙΤΩΛΟΑΚΑΡΝΑΝΙΑΣ | ΟΧΙ |
| ΚΩΣΤΑΝΤΙΝΟΠΟΥΛΟΣ ΟΔΥΣΣΕΑΣ | Κίνημα Αλλαγής | ΑΡΚΑΔΙΑΣ | ΟΧΙ |
| ΚΩΤΣΗΡΑΣ ΓΕΩΡΓΙΟΣ | Νέα Δημοκρατία | Β΄ ΔΥΤΙΚΗΣ ΑΤΤΙΚΗΣ | ΝΑΙ |
| ΚΩΤΣΟΣ ΓΕΩΡΓΙΟΣ | Νέα Δημοκρατία | ΚΑΡΔΙΤΣΗΣ | ΝΑΙ |
| ΛΑΖΑΡΙΔΗΣ ΜΑΚΑΡΙΟΣ | Νέα Δημοκρατία | ΚΑΒΑΛΑΣ | ΝΑΙ |
| ΛΑΜΠΡΟΠΟΥΛΟΣ ΙΩΑΝΝΗΣ | Νέα Δημοκρατία | ΜΕΣΣΗΝΙΑΣ | ΝΑΙ |
| ΛΑΜΠΡΟΥΛΗΣ ΓΕΩΡΓΙΟΣ | Κ.Κ.Ε. | ΛΑΡΙΣΗΣ | ΟΧΙ |
| ΛΑΠΠΑΣ ΣΠΥΡΙΔΩΝΑΣ | ΣΥΡΙΖΑ | ΚΑΡΔΙΤΣΗΣ | ΟΧΙ |
| ΛΕΟΝΤΑΡΙΔΗΣ ΘΕΟΦΙΛΟΣ | Νέα Δημοκρατία | ΣΕΡΡΩΝ | ΝΑΙ |
| ΛΙΑΚΟΣ ΕΥΑΓΓΕΛΟΣ | Νέα Δημοκρατία | Β΄ ΔΥΤΙΚΗΣ ΑΤΤΙΚΗΣ | ΝΑΙ |
| ΛΙΒΑΝΟΣ ΣΠΥΡΙΔΩΝ-ΠΑΝΑΓΙΩΤΗΣ(ΣΠΗΛΙΟΣ) | Νέα Δημοκρατία | ΑΙΤΩΛΟΑΚΑΡΝΑΝΙΑΣ | ΝΑΙ |
| ΛΙΟΥΠΗΣ ΑΘΑΝΑΣΙΟΣ | Νέα Δημοκρατία | ΜΑΓΝΗΣΙΑΣ | ΝΑΙ |
| ΛΙΟΥΤΑΣ ΑΘΑΝΑΣΙΟΣ | Νέα Δημοκρατία | ΤΡΙΚΑΛΩΝ | ΝΑΙ |
| ΛΟΒΕΡΔΟΣ ΑΝΔΡΕΑΣ | Κίνημα Αλλαγής | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΛΟΒΕΡΔΟΣ ΙΩΑΝΝΗΣ-ΜΙΧΑΗΛ(ΓΙΑΝΝΗΣ) | Νέα Δημοκρατία | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΛΟΓΙΑΔΗΣ ΓΕΩΡΓΙΟΣ | ΜέΡΑ25 | ΗΡΑΚΛΕΙΟΥ | ΟΧΙ |
| ΜΑΚΡΗ ΖΩΗ(ΖΕΤΤΑ) | Νέα Δημοκρατία | ΜΑΓΝΗΣΙΑΣ | ΝΑΙ |
| ΜΑΛΑΜΑ ΚΥΡΙΑΚΗ | ΣΥΡΙΖΑ | ΧΑΛΚΙΔΙΚΗΣ | ΟΧΙ |
| ΜΑΜΟΥΛΑΚΗΣ ΧΑΡΑΛΑΜΠΟΣ(ΧΑΡΗΣ) | ΣΥΡΙΖΑ | ΗΡΑΚΛΕΙΟΥ | ΟΧΙ |
| ΜΑΝΗ-ΠΑΠΑΔΗΜΗΤΡΙΟΥ ΑΝΝΑ | Νέα Δημοκρατία | ΠΙΕΡΙΑΣ | ΝΑΙ |
| ΜΑΝΤΑΣ ΠΕΡΙΚΛΗΣ | Νέα Δημοκρατία | ΜΕΣΣΗΝΙΑΣ | ΝΑΙ |
| ΜΑΝΩΛΑΚΟΣ ΝΙΚΟΛΑΟΣ | Νέα Δημοκρατία | Α΄ ΠΕΙΡΑΙΩΣ | ΝΑΙ |
| ΜΑΝΩΛΑΚΟΥ ΔΙΑΜΑΝΤΩ | Κ.Κ.Ε. | Β΄ ΠΕΙΡΑΙΩΣ | ΟΧΙ |
| ΜΑΡΑΒΕΓΙΑΣ ΚΩΝΣΤΑΝΤΙΝΟΣ | Νέα Δημοκρατία | ΜΑΓΝΗΣΙΑΣ | ΝΑΙ |
| ΜΑΡΙΝΟΣ ΓΕΩΡΓΙΟΣ | Κ.Κ.Ε. | ΕΥΒΟΙΑΣ | ΟΧΙ |
| ΜΑΡΚΟΠΟΥΛΟΣ ΔΗΜΗΤΡΙΟΣ | Νέα Δημοκρατία | Β΄ ΠΕΙΡΑΙΩΣ | ΝΑΙ |
| ΜΑΡΚΟΥ ΚΩΝΣΤΑΝΤΙΝΟΣ | ΣΥΡΙΖΑ | ΑΧΑΪΑΣ | ΟΧΙ |
| ΜΑΡΤΙΝΟΥ ΓΕΩΡΓΙΑ | Νέα Δημοκρατία | Α΄ ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΜΕΪΚΟΠΟΥΛΟΣ ΑΛΕΞΑΝΔΡΟΣ | ΣΥΡΙΖΑ | ΜΑΓΝΗΣΙΑΣ | ΟΧΙ |
| ΜΕΛΑΣ ΙΩΑΝΝΗΣ | Νέα Δημοκρατία | Α΄ ΠΕΙΡΑΙΩΣ | ΝΑΙ |
| ΜΗΤΑΡΑΚΗΣ ΠΑΝΑΓΙΩΤΗΣ(ΝΟΤΗΣ) | Νέα Δημοκρατία | ΧΙΟΥ | ΝΑΙ |
| ΜΗΤΣΟΤΑΚΗΣ ΚΥΡΙΑΚΟΣ | Νέα Δημοκρατία | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΜΟΝΟΓΥΙΟΥ ΑΙΚΑΤΕΡΙΝΗ | Νέα Δημοκρατία | ΚΥΚΛΑΔΩΝ | ΝΑΙ |
| ΜΟΥΖΑΛΑΣ ΙΩΑΝΝΗΣ | ΣΥΡΙΖΑ | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΜΟΥΛΚΙΩΤΗΣ ΓΕΩΡΓΙΟΣ | Κίνημα Αλλαγής | ΒΟΙΩΤΙΑΣ | ΟΧΙ |
| ΜΠΑΚΑΔΗΜΑ ΦΩΤΕΙΝΗ | ΜέΡΑ25 | Β΄ ΠΕΙΡΑΙΩΣ | ΟΧΙ |
| ΜΠΑΚΟΓΙΑΝΝΗ ΘΕΟΔΩΡΑ(ΝΤΟΡΑ) | Νέα Δημοκρατία | ΧΑΝΙΩΝ | ΝΑΙ |
| ΜΠΑΛΑΦΑΣ ΙΩΑΝΝΗΣ | ΣΥΡΙΖΑ | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΜΠΑΡΑΛΙΑΚΟΣ ΞΕΝΟΦΩΝ(ΦΩΝΤΑΣ) | Νέα Δημοκρατία | ΠΙΕΡΙΑΣ | ΝΑΙ |
| ΜΠΑΡΑΝ ΜΠΟΥΡΧΑΝ | Κίνημα Αλλαγής | ΞΑΝΘΗΣ | ΟΧΙ |
| ΜΠΑΡΚΑΣ ΚΩΝΣΤΑΝΤΙΝΟΣ | ΣΥΡΙΖΑ | ΠΡΕΒΕΖΗΣ | ΟΧΙ |
| ΜΠΑΡΤΖΩΚΑΣ ΑΝΑΣΤΑΣΙΟΣ | Νέα Δημοκρατία | ΗΜΑΘΙΑΣ | ΝΑΙ |
| ΜΠΙΑΓΚΗΣ ΔΗΜΗΤΡΙΟΣ | Κίνημα Αλλαγής | ΚΕΡΚΥΡΑΣ | ΟΧΙ |
| ΜΠΙΖΙΟΥ ΣΤΕΡΓΙΑΝΗ(ΣΤΕΛΛΑ) | Νέα Δημοκρατία | ΛΑΡΙΣΗΣ | ΝΑΙ |
| ΜΠΛΟΥΧΟΣ ΚΩΝΣΤΑΝΤΙΝΟΣ | Νέα Δημοκρατία | ΔΡΑΜΑΣ | ΝΑΙ |
| ΜΠΟΓΔΑΝΟΣ ΚΩΝΣΤΑΝΤΙΝΟΣ | Νέα Δημοκρατία | Α΄ ΑΘΗΝΩΝ | ΝΑΙ |
| ΜΠΟΥΓΑΣ ΙΩΑΝΝΗΣ | Νέα Δημοκρατία | ΦΩΚΙΔΟΣ | ΝΑΙ |
| ΜΠΟΥΚΩΡΟΣ ΧΡΗΣΤΟΣ | Νέα Δημοκρατία | ΜΑΓΝΗΣΙΑΣ | ΝΑΙ |
| ΜΠΟΥΜΠΑΣ ΚΩΝΣΤΑΝΤΙΝΟΣ | ΕΛΛΗΝΙΚΗ ΛΥΣΗ | ΣΕΡΡΩΝ | ΟΧΙ |
| ΜΠΟΥΡΑΣ ΑΘΑΝΑΣΙΟΣ | Νέα Δημοκρατία | Β΄ΔΥΤΙΚΗΣ ΑΤΤΙΚΗΣ | ΝΑΙ |
| ΜΠΟΥΡΝΟΥΣ ΙΩΑΝΝΗΣ | ΣΥΡΙΖΑ | ΛΕΣΒΟΥ | ΟΧΙ |
| ΜΠΟΥΤΣΙΚΑΚΗΣ ΧΡΙΣΤΟΦΟΡΟΣ-ΕΜΜΑΝΟΥΗΛ | Νέα Δημοκρατία | Α΄ ΠΕΙΡΑΙΩΣ | ΝΑΙ |
| ΜΥΛΩΝΑΚΗΣ ΑΝΤΩΝΙΟΣ | ΕΛΛΗΝΙΚΗ ΛΥΣΗ | Α΄ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΜΩΡΑΪΤΗΣ ΑΘΑΝΑΣΙΟΣ(ΘΑΝΟΣ) | ΣΥΡΙΖΑ | ΑΙΤΩΛΟΑΚΑΡΝΑΝΙΑΣ | ΟΧΙ |
| ΝΙΚΟΛΑΚΟΠΟΥΛΟΣ ΑΝΔΡΕΑΣ | Νέα Δημοκρατία | ΗΛΕΙΑΣ | ΝΑΙ |
| ΝΟΤΟΠΟΥΛΟΥ ΑΙΚΑΤΕΡΙΝΗ(ΚΑΤΕΡΙΝΑ) | ΣΥΡΙΖΑ | Α΄ ΘΕΣΣΑΛΟΝΙΚΗΣ | ΟΧΙ |
| ΞΑΝΘΟΠΟΥΛΟΣ ΘΕΟΦΙΛΟΣ | ΣΥΡΙΖΑ | ΔΡΑΜΑΣ | ΟΧΙ |
| ΞΑΝΘΟΣ ΑΝΔΡΕΑΣ | ΣΥΡΙΖΑ | ΡΕΘΥΜΝΗΣ | ΟΧΙ |
| ΞΕΝΟΓΙΑΝΝΑΚΟΠΟΥΛΟΥ ΜΑΡΙΑ-ΕΛΙΖΑ(ΜΑΡΙΛΙΖΑ) | ΣΥΡΙΖΑ | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΟΙΚΟΝΟΜΟΥ ΒΑΣΙΛΕΙΟΣ | Νέα Δημοκρατία | Α΄ ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΟΙΚΟΝΟΜΟΥ ΙΩΑΝΝΗΣ | Νέα Δημοκρατία | ΦΘΙΩΤΙΔΟΣ | ΝΑΙ |
| ΠΑΝΑΓΙΩΤΟΠΟΥΛΟΣ ΝΙΚΟΛΑΟΣ | Νέα Δημοκρατία | ΚΑΒΑΛΑΣ | ΝΑΙ |
| ΠΑΝΑΣ ΑΠΟΣΤΟΛΟΣ | Κίνημα Αλλαγής | ΧΑΛΚΙΔΙΚΗΣ | ΟΧΙ |
| ΠΑΠΑΔΗΜΗΤΡΙΟΥ ΧΑΡΑΛΑΜΠΟΣ(ΜΠΑΜΠΗΣ) | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΠΑΠΑΔΟΠΟΥΛΟΣ ΑΘΑΝΑΣΙΟΣ | ΣΥΡΙΖΑ | ΤΡΙΚΑΛΩΝ | ΟΧΙ |
| ΠΑΠΑΔΟΠΟΥΛΟΣ ΜΙΧΑΗΛ(ΜΙΧΑΛΗΣ) | Νέα Δημοκρατία | ΚΟΖΑΝΗΣ | ΝΑΙ |
| ΠΑΠΑΗΛΙΟΥ ΓΕΩΡΓΙΟΣ | ΣΥΡΙΖΑ | ΑΡΚΑΔΙΑΣ | ΟΧΙ |
| ΠΑΠΑΚΩΣΤΑ-ΠΑΛΙΟΥΡΑ ΑΙΚΑΤΕΡΙΝΗ(ΚΑΤΕΡΙΝΑ) | Νέα Δημοκρατία | ΤΡΙΚΑΛΩΝ | ΝΑΙ |
| ΠΑΠΑΝΑΣΤΑΣΗΣ ΝΙΚΟΛΑΟΣ | Κ.Κ.Ε. | ΑΙΤΩΛΟΑΚΑΡΝΑΝΙΑΣ | ΟΧΙ |
| ΠΑΠΑΝΑΤΣΙΟΥ ΑΙΚΑΤΕΡΙΝΗ | ΣΥΡΙΖΑ | ΜΑΓΝΗΣΙΑΣ | ΟΧΙ |
| ΠΑΠΑΡΗΓΑ ΑΛΕΞΑΝΔΡΑ | Κ.Κ.Ε. | ΕΠΙΚΡΑΤΕΙΑΣ | ΟΧΙ |
| ΠΑΠΑΧΡΙΣΤΟΠΟΥΛΟΣ ΑΘΑΝΑΣΙΟΣ(ΘΑΝΑΣΗΣ) | ΣΥΡΙΖΑ | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΠΑΠΠΑΣ ΙΩΑΝΝΗΣ | Νέα Δημοκρατία | ΔΩΔΕΚΑΝΗΣΟΥ | ΝΑΙ |
| ΠΑΣΧΑΛΙΔΗΣ ΙΩΑΝΝΗΣ | Νέα Δημοκρατία | ΚΑΒΑΛΑΣ | ΝΑΙ |
| ΠΑΤΣΗΣ ΑΝΔΡΕΑΣ | Νέα Δημοκρατία | ΓΡΕΒΕΝΩΝ | ΝΑΙ |
| ΠΑΦΙΛΗΣ ΑΘΑΝΑΣΙΟΣ | Κ.Κ.Ε. | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΠΕΡΚΑ ΘΕΟΠΙΣΤΗ(ΠΕΤΗ) | ΣΥΡΙΖΑ | ΦΛΩΡΙΝΗΣ | ΟΧΙ |
| ΠΙΚΡΑΜΜΕΝΟΣ ΠΑΝΑΓΙΩΤΗΣ | Νέα Δημοκρατία | ΕΠΙΚΡΑΤΕΙΑΣ | ΝΑΙ |
| ΠΙΠΙΛΗ ΦΩΤΕΙΝΗ | Νέα Δημοκρατία | Α΄ ΑΘΗΝΩΝ | ΝΑΙ |
| ΠΛΑΚΙΩΤΑΚΗΣ ΙΩΑΝΝΗΣ | Νέα Δημοκρατία | ΛΑΣΙΘΙΟΥ | ΝΑΙ |
| ΠΛΕΥΡΗΣ ΑΘΑΝΑΣΙΟΣ(ΘΑΝΟΣ) | Νέα Δημοκρατία | Α΄ ΑΘΗΝΩΝ | ΝΑΙ |
| ΠΝΕΥΜΑΤΙΚΟΣ ΣΠΥΡΙΔΩΝΑΣ | Νέα Δημοκρατία | ΕΥΒΟΙΑΣ | ΝΑΙ |
| ΠΟΛΑΚΗΣ ΠΑΥΛΟΣ | ΣΥΡΙΖΑ | ΧΑΝΙΩΝ | ΟΧΙ |
| ΠΟΥΛΑΣ ΑΝΔΡΕΑΣ | Κίνημα Αλλαγής | ΑΡΓΟΛΙΔΟΣ | ΟΧΙ |
| ΠΟΥΛΟΥ ΠΑΝΑΓΙΟΥ(ΓΙΩΤΑ) | ΣΥΡΙΖΑ | ΒΟΙΩΤΙΑΣ | ΟΧΙ |
| ΡΑΓΚΟΥΣΗΣ ΙΩΑΝΝΗΣ | ΣΥΡΙΖΑ | Β΄ ΠΕΙΡΑΙΩΣ | ΟΧΙ |
| ΡΑΠΤΗ ΕΛΕΝΗ | Νέα Δημοκρατία | Α' ΘΕΣΣΑΛΟΝΙΚΗΣ | ΝΑΙ |
| ΡΑΠΤΗ ΖΩΗ | Νέα Δημοκρατία | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΡΟΥΣΟΠΟΥΛΟΣ ΘΕΟΔΩΡΟΣ(ΘΟΔΩΡΟΣ) | Νέα Δημοκρατία | Β1΄ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΣΑΛΜΑΣ ΜΑΡΙΟΣ | Νέα Δημοκρατία | ΑΙΤΩΛΟΑΚΑΡΝΑΝΙΑΣ | ΝΑΙ |
| ΣΑΜΑΡΑΣ ΑΝΤΩΝΙΟΣ | Νέα Δημοκρατία | ΜΕΣΣΗΝΙΑΣ | ΝΑΙ |
| ΣΑΝΤΟΡΙΝΙΟΣ ΝΕΚΤΑΡΙΟΣ | ΣΥΡΙΖΑ | ΔΩΔΕΚΑΝΗΣΟΥ | ΟΧΙ |
| ΣΑΡΑΚΙΩΤΗΣ ΙΩΑΝΝΗΣ | ΣΥΡΙΖΑ | ΦΘΙΩΤΙΔΟΣ | ΟΧΙ |
| ΣΕΝΕΤΑΚΗΣ ΜΑΞΙΜΟΣ | Νέα Δημοκρατία | ΗΡΑΚΛΕΙΟΥ | ΝΑΙ |
| ΣΙΜΟΠΟΥΛΟΣ ΕΥΣΤΡΑΤΙΟΣ(ΣΤΡΑΤΟΣ) | Νέα Δημοκρατία | Α' ΘΕΣΣΑΛΟΝΙΚΗΣ | ΝΑΙ |
| ΣΚΟΝΔΡΑ ΑΣΗΜΙΝΑ | Νέα Δημοκρατία | ΚΑΡΔΙΤΣΗΣ | ΝΑΙ |
| ΣΚΟΥΡΛΕΤΗΣ ΠΑΝΑΓΙΩΤΗΣ(ΠΑΝΟΣ) | ΣΥΡΙΖΑ | ΕΠΙΚΡΑΤΕΙΑΣ | ΟΧΙ |
| ΣΚΟΥΡΟΛΙΑΚΟΣ ΠΑΝΑΓΙΩΤΗΣ(ΠΑΝΟΣ) | ΣΥΡΙΖΑ | Α΄ ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΣΚΟΥΦΑ ΕΛΙΣΣΑΒΕΤ(ΜΠΕΤΤΥ) | ΣΥΡΙΖΑ | ΠΙΕΡΙΑΣ | ΟΧΙ |
| ΣΚΡΕΚΑΣ ΚΩΝΣΤΑΝΤΙΝΟΣ | Νέα Δημοκρατία | ΤΡΙΚΑΛΩΝ | ΝΑΙ |
| ΣΟΥΚΟΥΛΗ-ΒΙΛΙΑΛΗ ΜΑΡΙΑ-ΕΛΕΝΗ(ΜΑΡΙΛΕΝΑ) | Νέα Δημοκρατία | ΚΟΡΙΝΘΙΑΣ | ΝΑΙ |
| ΣΠΑΝΑΚΗΣ ΒΑΣΙΛΕΙΟΣ-ΠΕΤΡΟΣ | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΣΠΙΡΤΖΗΣ ΧΡΗΣΤΟΣ | ΣΥΡΙΖΑ | Α΄ ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΣΤΑΪΚΟΥΡΑΣ ΧΡΗΣΤΟΣ | Νέα Δημοκρατία | ΦΘΙΩΤΙΔΟΣ | ΝΑΙ |
| ΣΤΑΜΕΝΙΤΗΣ ΔΙΟΝΥΣΙΟΣ | Νέα Δημοκρατία | ΠΕΛΛΗΣ | ΝΑΙ |
| ΣΤΕΦΑΝΑΔΗΣ ΧΡΙΣΤΟΔΟΥΛΟΣ | Νέα Δημοκρατία | ΣΑΜΟΥ | ΝΑΙ |
| ΣΤΟΛΤΙΔΗΣ ΛΕΩΝΙΔΑΣ | Κ.Κ.Ε. | Β΄ ΘΕΣΣΑΛΟΝΙΚΗΣ | ΟΧΙ |
| ΣΤΥΛΙΑΝΙΔΗΣ ΕΥΡΙΠΙΔΗΣ | Νέα Δημοκρατία | ΡΟΔΟΠΗΣ | ΝΑΙ |
| ΣΤΥΛΙΟΣ ΓΕΩΡΓΙΟΣ | Νέα Δημοκρατία | ΑΡΤΗΣ | ΝΑΙ |
| ΣΥΝΤΥΧΑΚΗΣ ΕΜΜΑΝΟΥΗΛ | Κ.Κ.Ε. | ΗΡΑΚΛΕΙΟΥ | ΟΧΙ |
| ΣΥΡΙΓΟΣ ΕΥΑΓΓΕΛΟΣ(ΑΓΓΕΛΟΣ) | Νέα Δημοκρατία | Α΄ ΑΘΗΝΩΝ | ΝΑΙ |
| ΣΥΡΜΑΛΕΝΙΟΣ ΝΙΚΟΛΑΟΣ | ΣΥΡΙΖΑ | ΚΥΚΛΑΔΩΝ | ΟΧΙ |
| ΤΑΓΑΡΑΣ ΝΙΚΟΛΑΟΣ | Νέα Δημοκρατία | ΚΟΡΙΝΘΙΑΣ | ΝΑΙ |
| ΤΑΡΑΝΤΙΛΗΣ ΧΡΗΣΤΟΣ | Νέα Δημοκρατία | ΕΠΙΚΡΑΤΕΙΑΣ | ΝΑΙ |
| ΤΑΣΟΥΛΑΣ ΚΩΝΣΤΑΝΤΙΝΟΣ | Νέα Δημοκρατία | ΙΩΑΝΝΙΝΩΝ | ΝΑΙ |
| ΤΕΛΙΓΙΟΡΙΔΟΥ ΟΛΥΜΠΙΑ | ΣΥΡΙΖΑ | ΚΑΣΤΟΡΙΑΣ | ΟΧΙ |
| ΤΖΑΒΑΡΑΣ ΚΩΝΣΤΑΝΤΙΝΟΣ | Νέα Δημοκρατία | ΗΛΕΙΑΣ | ΝΑΙ |
| ΤΖΑΚΡΗ ΘΕΟΔΩΡΑ | ΣΥΡΙΖΑ | ΠΕΛΛΗΣ | ΟΧΙ |
| ΤΖΑΝΑΚΟΠΟΥΛΟΣ ΔΗΜΗΤΡΙΟΣ | ΣΥΡΙΖΑ | Α΄ ΑΘΗΝΩΝ | ΟΧΙ |
| ΤΖΗΚΑΛΑΓΙΑΣ ΖΗΣΗΣ | Νέα Δημοκρατία | ΚΑΣΤΟΡΙΑΣ | ΝΑΙ |
| ΤΖΟΥΦΗ ΜΕΡΟΠΗ | ΣΥΡΙΖΑ | ΙΩΑΝΝΙΝΩΝ | ΟΧΙ |
| ΤΡΑΓΑΚΗΣ ΙΩΑΝΝΗΣ | Νέα Δημοκρατία | Β΄ ΠΕΙΡΑΙΩΣ | ΝΑΙ |
| ΤΡΙΑΝΤΑΦΥΛΛΙΔΗΣ ΑΛΕΞΑΝΔΡΟΣ(ΑΛΕΚΟΣ) | ΣΥΡΙΖΑ | Α΄ ΘΕΣΣΑΛΟΝΙΚΗΣ | ΟΧΙ |
| ΤΣΑΒΔΑΡΙΔΗΣ ΛΑΖΑΡΟΣ | Νέα Δημοκρατία | ΗΜΑΘΙΑΣ | ΝΑΙ |
| ΤΣΑΚΑΛΩΤΟΣ ΕΥΚΛΕΙΔΗΣ | ΣΥΡΙΖΑ | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΤΣΙΑΡΑΣ ΚΩΝΣΤΑΝΤΙΝΟΣ | Νέα Δημοκρατία | ΚΑΡΔΙΤΣΗΣ | ΝΑΙ |
| ΤΣΙΓΚΡΗΣ ΑΓΓΕΛΟΣ | Νέα Δημοκρατία | ΑΧΑΪΑΣ | ΝΑΙ |
| ΤΣΙΛΙΓΓΙΡΗΣ ΣΠΥΡΙΔΩΝ(ΣΠΥΡΟΣ) | Νέα Δημοκρατία | ΞΑΝΘΗΣ | ΝΑΙ |
| ΤΣΙΠΡΑΣ ΑΛΕΞΙΟΣ | ΣΥΡΙΖΑ | ΑΧΑΪΑΣ | ΟΧΙ |
| ΤΣΙΠΡΑΣ ΓΕΩΡΓΙΟΣ | ΣΥΡΙΖΑ | Β΄ ΔΥΤΙΚΗΣ ΑΤΤΙΚΗΣ | ΟΧΙ |
| ΥΨΗΛΑΝΤΗΣ ΒΑΣΙΛΕΙΟΣ-ΝΙΚΟΛΑΟΣ | Νέα Δημοκρατία | ΔΩΔΕΚΑΝΗΣΟΥ | ΝΑΙ |
| ΦΑΜΕΛΛΟΣ ΣΩΚΡΑΤΗΣ | ΣΥΡΙΖΑ | Β΄ ΘΕΣΣΑΛΟΝΙΚΗΣ | ΟΧΙ |
| ΦΙΛΗΣ ΝΙΚΟΛΑΟΣ | ΣΥΡΙΖΑ | Α΄ ΑΘΗΝΩΝ | ΟΧΙ |
| ΦΛΑΜΠΟΥΡΑΡΗΣ ΑΛΕΞΑΝΔΡΟΣ | ΣΥΡΙΖΑ | ΕΠΙΚΡΑΤΕΙΑΣ | ΟΧΙ |
| ΦΟΡΤΩΜΑΣ ΦΙΛΙΠΠΟΣ | Νέα Δημοκρατία | ΚΥΚΛΑΔΩΝ | ΝΑΙ |
| ΦΡΑΓΓΙΔΗΣ ΓΕΩΡΓΙΟΣ | Κίνημα Αλλαγής | ΚΙΛΚΙΣ | ΟΧΙ |
| ΦΩΤΗΛΑΣ ΙΑΣΩΝ | Νέα Δημοκρατία | ΑΧΑΪΑΣ | ΝΑΙ |
| ΦΩΤΙΟΥ ΘΕΑΝΩ | ΣΥΡΙΖΑ | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΧΑΡΑΚΟΠΟΥΛΟΣ ΜΑΞΙΜΟΣ | Νέα Δημοκρατία | ΛΑΡΙΣΗΣ | ΝΑΙ |
| ΧΑΡΙΤΟΥ ΔΗΜΗΤΡΙΟΣ(ΤΑΚΗΣ) | ΣΥΡΙΖΑ | ΡΟΔΟΠΗΣ | ΟΧΙ |
| ΧΑΡΙΤΣΗΣ ΑΛΕΞΑΝΔΡΟΣ(ΑΛΕΞΗΣ) | ΣΥΡΙΖΑ | ΜΕΣΣΗΝΙΑΣ | ΟΧΙ |
| ΧΑΤΖΗΒΑΣΙΛΕΙΟΥ ΑΝΑΣΤΑΣΙΟΣ(ΤΑΣΟΣ) | Νέα Δημοκρατία | ΣΕΡΡΩΝ | ΝΑΙ |
| ΧΑΤΖΗΔΑΚΗΣ ΔΙΟΝΥΣΙΟΣ | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΧΑΤΖΗΔΑΚΗΣ ΚΩΝΣΤΑΝΤΙΝΟΣ(ΚΩΣΤΗΣ) | Νέα Δημοκρατία | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΧΕΙΜΑΡΑΣ ΘΕΜΙΣΤΟΚΛΗΣ(ΘΕΜΗΣ) | Νέα Δημοκρατία | ΦΘΙΩΤΙΔΟΣ | ΝΑΙ |
| ΧΗΤΑΣ ΚΩΝΣΤΑΝΤΙΝΟΣ | ΕΛΛΗΝΙΚΗ ΛΥΣΗ | Β΄ ΘΕΣΣΑΛΟΝΙΚΗΣ | ΟΧΙ |
| ΧΙΟΝΙΔΗΣ ΣΑΒΒΑΣ | Νέα Δημοκρατία | ΠΙΕΡΙΑΣ | ΝΑΙ |
| ΧΡΗΣΤΙΔΟΥ ΡΑΛΛΙΑ | ΣΥΡΙΖΑ | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΧΡΥΣΟΜΑΛΛΗΣ ΜΙΛΤΙΑΔΗΣ(ΜΙΛΤΟΣ) | Νέα Δημοκρατία | ΜΕΣΣΗΝΙΑΣ | ΝΑΙ |
| ΨΥΧΟΓΙΟΣ ΓΕΩΡΓΙΟΣ | ΣΥΡΙΖΑ | ΚΟΡΙΝΘΙΑΣ | ΟΧΙ |

|  |  |  |  |  |
| --- | --- | --- | --- | --- |
|  |  |  |  |  |
| Ημ/νία:27/02/2020 |  |  |  |  |
|  |  |  |  |  |
| Ασφαλιστική μεταρρύθμιση και ψηφιακός μετασχηματισμός Εθνικού Φορέα Κοινωνικής Ασφάλισης (e-Ε.Φ.Κ.Α.) και άλλες διατάξεις. | | | | |
|  |  |  |  |  |
| **Άρθρο** | **ΝΑΙ** | **ΟΧΙ** | **ΠΡΝ** | **ΣΥΝ** |
| Επί της Αρχής | 158 | 128 | 0 | 286 |
| Άρθρο 47 | 158 | 128 | 0 | 286 |
|  |  |  |  |  |
|  |  |  |  |  |
|  |  |  |  |  |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Χαράλαμπος Αθανασίου):** Μετά την ολοκλήρωση της ονομαστικής ηλεκτρονικής ψηφοφορίας προχωράμε στην ψήφιση των υπολοίπων άρθρων, των τροπολογιών, του ακροτελεύτιου άρθρου και του συνόλου του νομοσχεδίου και η ψήφισή τους θα γίνει χωριστά.

Η ψηφοφορία θα γίνει και πάλι ηλεκτρονικά από τους εισηγητές και τους ειδικούς αγορητές. Η ψηφοφορία περιλαμβάνει 102 άρθρα, δύο τροπολογίες, το ακροτελεύτιο άρθρο, καθώς και το σύνολο του νομοσχεδίου.

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Χαράλαμπος Αθανασίου):** Παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Χαράλαμπος Αθανασίου):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Ασφαλιστική μεταρρύθμιση και ψηφιακός μετασχηματισμός Εθνικού Φορέα Κοινωνικής Ασφάλισης (e-Ε.Φ.Κ.Α.) και άλλες διατάξεις. |
| Άρθρο 1 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: OXI |
| Άρθρο 2 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: OXI |
| Άρθρο 3 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: OXI |
| Άρθρο 4 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: OXI |
| Άρθρο 5 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: OXI |
| Άρθρο 6 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 7 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: OXI |
| Άρθρο 8 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: OXI |
| Άρθρο 9 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: OXI |
| Άρθρο 10 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: OXI |
| Άρθρο 11 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: OXI |
| Άρθρο 12 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: OXI |
| Άρθρο 13 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: OXI |
| Άρθρο 14 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: OXI |
| Άρθρο 15 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: OXI |
| Άρθρο 16 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: OXI |
| Άρθρο 17 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: OXI |
| Άρθρο 18 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: OXI |
| Άρθρο 19 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: OXI |
| Άρθρο 20 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 21 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: OXI |
| Άρθρο 22 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: OXI |
| Άρθρο 23 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: OXI |
| Άρθρο 24 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 25 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: OXI |
| Άρθρο 26 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 27 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 28 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: OXI |
| Άρθρο 29 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: OXI |
| Άρθρο 30 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: OXI |
| Άρθρο 31 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 32 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 33 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 34 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: OXI |
| Άρθρο 35 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 36 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: OXI |
| Άρθρο 37 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 38 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: OXI |
| Άρθρο 39 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 40 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 41 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: OXI |
| Άρθρο 42 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: OXI |
| Άρθρο 43 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: OXI |
| Άρθρο 44 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 45 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: OXI |
| Άρθρο 46 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: OXI |
| Άρθρο 48 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: OXI |
| Άρθρο 49 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: OXI |
| Άρθρο 50 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 51 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 52 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 53 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 54 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 55 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 56 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 57 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 58 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 59 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 60 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 61 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 62 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 63 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 64 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 65 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 66 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 67 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 68 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 69 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 70 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 71 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 72 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 73 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 74 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 75 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 76 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 77 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 78 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 79 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 80 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 81 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 82 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 83 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 84 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 85 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 86 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 87 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 88 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 89 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 90 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 91 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 92 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 93 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 94 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 95 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 96 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 97 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 98 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 99 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 100 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 101 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 102 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 103 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Υπ. Τροπ. 181/26 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΠΡΝ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Υπ. Τροπ. 185/30 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Ακροτελεύτιο Άρθρο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Επί του Συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |

**(ΑΛΛΑΓΗ ΣΕΛΙΔΑΣ )**

**(Να μπει η σελ. 432 Α)**

**(ΑΛΛΑΓΗ ΣΕΛ. )**

**ΠΡΟΕΔΡΕΥΩΝ (Χαράλαμπος Αθανασίου):** Συνεπώς το σχέδιο νόμου του Υπουργείου Εργασίας και Κοινωνικών Υποθέσεων: «Ασφαλιστική μεταρρύθμιση και ψηφιακός μετασχηματισμός Εθνικού Φορέα Κοινωνικής Ασφάλισης (e-Ε.Φ.Κ.Α.) και άλλες διατάξεις» έγινε δεκτό κατά πλειοψηφία σε μόνη συζήτηση επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελ. 433 Α)

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Χαράλαμπος Αθανασίου):** Συνεπώςτο Σώμα παρέσχε τη ζητηθείσαεξουσιοδότηση.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Χαράλαμπος Αθανασίου):** Με τη συναίνεση του Σώματος και ώρα 19.20΄ λύεται η συνεδρίαση για αύριο, ημέρα Παρασκευή 28 Φεβρουαρίου 2020 και ώρα 9.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**