(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡΣΤ΄

Τρίτη 25 Φεβρουαρίου 2020

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Άδεια απουσίας των Βουλευτών κ.κ. Γ. Παπανδρέου και Ι. Μελά, σελ.   
3. Ανακοινώνεται ότι τη συνεδρίαση παρακολουθούν μαθητές από το 4ο Γυμνάσιο Λαμίας, το 1ο Γυμνάσιο Αλίμου, Ολλανδοί φοιτητές Νομικής και τρεις συνοδοί εκπαιδευτικοί, μέλη της ομάδας «Study Association Codex», μαθητές από το 2ο Γυμνάσιο Καρδίτσα, το 1ο Γυμνάσιο Νέας Ιωνίας Βόλου, το 12ο Δημοτικό Σχολείο Ξάνθης, το 3ο Γυμνάσιο Ιεράπετρας Λασιθίου και από το Γυμνάσιο Τουρλωτής Λασιθίου, σελ.   
4. Ειδική Ημερήσια Διάταξη: Συζήτηση και λήψη απόφασης, σύμφωνα με το άρθρο 62 του Συντάγματος και τα άρθρα 43Α και 83 του Κανονισμού της Βουλής, για τις αιτήσεις άρσης της ασυλίας των Βουλευτών κ.κ. Κωνσταντίνου Βλάση και Ευάγγελου Συρίγου, σελ.   
5. Ονομαστική ψηφοφορία επί της Ειδικής Ημερήσιας Διάταξης, σελ.   
6. Αναφορά στα γεγονότα που διαδραματίζονται στα νησιά του Β. Αιγαίου, σελ.   
7. Επί προσωπικού θέματος, σελ.   
8. Επί διαδικαστικού θέματος, σελ.   
   
Β. ΝΟΜΟΘΕΤΙΚΗ ΕΡΓΑΣΙΑ   
1. Κατάθεση Εκθέσεως Διαρκών Επιτροπών:

Η Διαρκής Επιτροπή Κοινωνικών Υποθέσεων και η Διαρκής Επιτροπή Οικονομικών Υποθέσεων καταθέτουν την έκθεσή τους στο σχέδιο νόμου του Υπουργείου Εργασίας και Κοινωνικών Υποθέσεων: «Ασφαλιστική μεταρρύθμιση και ψηφιακός μετασχηματισμός Εθνικού Φορέα Κοινωνικής Ασφάλισης (e - Ε.Φ.Κ.Α.), σελ.   
2. Μόνη συζήτηση και ψήφιση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Εργασίας και Κοινωνικών Υποθέσεων: «Ασφαλιστική μεταρρύθμιση και ψηφιακός μετασχηματισμός Εθνικού Φορέα Κοινωνικής Ασφάλισης (e - Ε.Φ.Κ.Α.)», σελ.   
   
ΠΡΟΕΔΡΕΥΟΝΤΕΣ

ΑΒΔΕΛΑΣ Α. , σελ.  
ΑΘΑΝΑΣΙΟΥ Χ. , σελ.  
ΚΑΚΛΑΜΑΝΗΣ Ν. , σελ.  
ΚΩΝΣΤΑΝΤΙΝΟΠΟΥΛΟΣ Ο. , σελ.  
ΛΑΜΠΡΟΥΛΗΣ Γ. , σελ.  
ΜΠΟΥΡΑΣ Α. , σελ.  
ΣΑΚΟΡΑΦΑ Σ. , σελ.

ΟΜΙΛΗΤΕΣ

Α. Επί της Ειδικής Ημερήσιας Διάταξης:  
ΣΥΡΙΓΟΣ Α. , σελ.  
  
Β. Επί της αναφοράς στα γεγονότα που διαδραματίζονται στα νησιά του Β. Αιγαίου:  
ΓΡΗΓΟΡΙΑΔΗΣ Κ. , σελ.  
ΛΙΒΑΝΟΣ Σ. , σελ.

ΛΟΒΕΡΔΟΣ Α., σελ.

ΠΑΦΙΛΗΣ Α., σελ.

ΤΣΑΚΑΛΩΤΟΣ Ε., σελ.

ΧΗΤΑΣ Κ., σελ.  
  
Γ. Επί προσωπικού θέματος:  
ΚΑΛΑΜΑΤΙΑΝΟΣ Δ. , σελ.  
ΥΨΗΛΑΝΤΗΣ Β. , σελ.  
  
Δ. Επί διαδικαστικού θέματος:  
ΑΒΔΕΛΑΣ Α. , σελ.  
ΑΘΑΝΑΣΙΟΥ Χ. , σελ.  
ΑΧΤΣΙΟΓΛΟΥ Ε. , σελ.  
ΒΛΑΣΗΣ Κ. , σελ.  
ΒΡΟΥΤΣΗΣ Ι. , σελ.  
ΗΓΟΥΜΕΝΙΔΗΣ Ν. , σελ.  
ΚΑΚΛΑΜΑΝΗΣ Ν. , σελ.  
ΚΑΛΑΜΑΤΙΑΝΟΣ Δ. , σελ.  
ΚΑΡΑΘΑΝΑΣΟΠΟΥΛΟΣ Ν. , σελ.  
ΚΩΝΣΤΑΝΤΙΝΟΠΟΥΛΟΣ Ο. , σελ.  
ΛΑΜΠΡΟΥΛΗΣ Γ. , σελ.  
ΛΟΒΕΡΔΟΣ Α. , σελ.  
ΜΟΥΛΚΙΩΤΗΣ Γ. , σελ.  
ΜΠΟΥΡΑΣ Α. , σελ.  
ΟΙΚΟΝΟΜΟΥ Β. , σελ.  
ΠΑΦΙΛΗΣ Α. , σελ.  
ΣΑΚΟΡΑΦΑ Σ. , σελ.  
ΣΥΡΜΑΛΕΝΙΟΣ Ν. , σελ.  
ΤΣΑΚΑΛΩΤΟΣ Ε. , σελ.  
ΥΨΗΛΑΝΤΗΣ Β. , σελ.  
ΦΩΤΙΟΥ Θ. , σελ.  
  
Ε. Επί του σχεδίου νόμου του Υπουργείου Εργασίας και Κοινωνικών Υποθέσεων:  
ΑΔΑΜΟΠΟΥΛΟΥ Α. , σελ.  
ΑΘΑΝΑΣΙΟΥ Μ. , σελ.  
ΑΚΤΥΠΗΣ Δ. , σελ.  
ΑΛΕΞΟΠΟΥΛΟΥ Α. , σελ.  
ΑΜΥΡΑΣ Γ. , σελ.  
ΑΠΑΤΖΙΔΗ Μ. , σελ.  
ΑΡΣΕΝΗΣ Κ. , σελ.  
ΑΧΤΣΙΟΓΛΟΥ Ε. , σελ.  
ΒΑΡΤΖΟΠΟΥΛΟΣ Δ. , σελ.  
ΒΕΤΤΑ Κ. , σελ.  
ΒΙΛΙΑΡΔΟΣ Β. , σελ.  
ΒΡΟΥΤΣΗΣ Ι. , σελ.  
ΒΡΥΖΙΔΟΥ Π. , σελ.  
ΓΙΟΓΙΑΚΑΣ Β. , σελ.  
ΓΚΑΡΑ Α. , σελ.  
ΓΚΙΚΑΣ Σ. , σελ.  
ΓΡΗΓΟΡΙΑΔΗΣ Κ. , σελ.  
ΖΑΧΑΡΙΑΔΗΣ Κ. , σελ.  
ΙΑΤΡΙΔΗ Τ. , σελ.  
ΚΑΛΑΜΑΤΙΑΝΟΣ Δ. , σελ.  
ΚΑΛΛΙΑΝΟΣ Ι. , σελ.  
ΚΑΝΕΛΛΗ Γ. , σελ.  
ΚΑΡΑΘΑΝΑΣΟΠΟΥΛΟΣ Ν. , σελ.  
ΚΑΤΡΙΝΗΣ Μ. , σελ.  
ΚΑΦΑΝΤΑΡΗ Χ. , σελ.  
ΚΕΛΛΑΣ Χ. , σελ.  
ΚΕΦΑΛΑ Μ. , σελ.  
ΚΟΥΒΕΛΑΣ Δ. , σελ.  
ΚΩΝΣΤΑΝΤΟΠΟΥΛΟΣ Δ. , σελ.  
ΚΩΤΣΟΣ Γ. , σελ.  
ΛΑΖΑΡΙΔΗΣ Μ. , σελ.  
ΛΙΟΥΤΑΣ Α. , σελ.  
ΛΟΒΕΡΔΟΣ Α. , σελ.  
ΛΟΒΕΡΔΟΣ Ι. , σελ.  
ΜΑΚΡΗ Ζ. , σελ.  
ΜΑΝΩΛΑΚΟΥ Δ. , σελ.  
ΜΑΡΙΝΟΣ Γ. , σελ.  
ΜΟΥΛΚΙΩΤΗΣ Γ. , σελ.  
ΜΠΟΥΜΠΑΣ Κ. , σελ.  
ΞΑΝΘΟΠΟΥΛΟΣ Θ. , σελ.  
ΟΙΚΟΝΟΜΟΥ Β. , σελ.  
ΠΑΠΑΗΛΙΟΥ Γ. , σελ.  
ΠΟΥΛΟΥ Π. , σελ.  
ΡΑΠΤΗ Ζ. , σελ.  
ΣΑΡΑΚΙΩΤΗΣ Ι. , σελ.  
ΣΙΜΟΠΟΥΛΟΣ Ε. , σελ.  
ΣΤΑΜΕΝΙΤΗΣ Δ. , σελ.  
ΣΤΕΦΑΝΑΔΗΣ Χ. , σελ.  
ΣΥΡΜΑΛΕΝΙΟΣ Ν. , σελ.  
ΤΑΡΑΝΤΙΛΗΣ Χ. , σελ.  
ΤΖΗΚΑΛΑΓΙΑΣ Ζ. , σελ.  
ΤΡΙΑΝΤΑΦΥΛΛΙΔΗΣ Α. , σελ.  
ΤΣΑΚΑΛΩΤΟΣ Ε. , σελ.  
ΥΨΗΛΑΝΤΗΣ Β. , σελ.  
ΦΑΜΕΛΛΟΣ Σ. , σελ.  
ΦΡΑΓΓΙΔΗΣ Γ. , σελ.  
ΧΑΤΖΗΒΑΣΙΛΕΙΟΥ Α. , σελ.  
ΧΕΙΜΑΡΑΣ Θ. , σελ.  
ΧΗΤΑΣ Κ. , σελ.  
  
ΠΑΡΕΜΒΑΣΕΙΣ:  
ΨΥΧΟΓΙΟΣ Γ. , σελ.

ΠΡΑΚΤΙΚΑ ΒΟΥΛΗΣ

Θ΄ ΑΝΑΘΕΩΡΗΤΙΚΗ ΒΟΥΛΗ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡΣΤ΄

Τρίτη 25 Φεβρουαρίου 2020

Αθήνα, σήμερα στις 25 Φεβρουαρίου 2020, ημέρα Τρίτη και ώρα 12.26΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Β΄ Αντιπροέδρου αυτής κ. **ΧΑΡΑΛΑΜΠΟΥ ΑΘΑΝΑΣΙΟΥ**.

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 24-2-2020 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΡΕ΄ συνεδριάσεώς του, της Δευτέρας 24 Φεβρουαρίου 2020, σε ό,τι αφορά την ψήφιση στο σύνολο του σχεδίου νόμου: «Ενσωμάτωση της Οδηγίας (ΕΕ) 2017/1564 του Ευρωπαϊκού Κοινοβουλίου και του Συμβουλίου της 13ης Σεπτεμβρίου 2017 σχετικά με ορισμένες επιτρεπόμενες χρήσεις ορισμένων προστατευόμενων έργων και άλλων αντικειμένων προστασίας δυνάμει δικαιωμάτων πνευματικής ιδιοκτησίας και συγγενικών δικαιωμάτων προς όφελος των τυφλών, των αμβλυώπων και των ατόμων με άλλα προβλήματα ανάγνωσης εντύπων και για την τροποποίηση της Οδηγίας 2001/29/ΕΚ για την εναρμόνιση ορισμένων πτυχών του δικαιώματος του δημιουργού και συγγενικών δικαιωμάτων στην κοινωνία της πληροφορίας»)

Εισερχόμαστε στην

**ΕΙΔΙΚΗ ΗΜΕΡΗΣΙΑ ΔΙΑΤΑΞΗ**

Αιτήσεις άρσης ασυλίας Βουλευτών:συζήτηση και λήψη απόφασης, σύμφωνα με το άρθρο 62 του Συντάγματος και το άρθρο 83 του Κανονισμού της Βουλής, για τις αιτήσεις άρσης ασυλίας των Βουλευτών κυρίων Κωνσταντίνου Βλάση και Ευάγγελου Συρίγου.

Εδώ να μου επιτρέψετε να κάνω μία υπενθύμιση. Μετά την Αναθεώρηση του Συντάγματος και ειδικά του άρθρου 62 του Συντάγματος, το τρίτο εδάφιο του άρθρου 62, όπως ξέρετε, έχει αναθεωρηθεί και εάν δεν τελείται το αδίκημα κατά την εκτέλεση των καθηκόντων του Βουλευτή, λέει το Σύνταγμά μας πια ότι υποχρεωτικά αίρεται η ασυλία.

Θα σας διαβάσω τη διάταξη, για να τη θυμηθούμε όλοι:

«Η σχετική άδεια δίδεται από τη Βουλή υποχρεωτικά εφόσον η αίτηση της εισαγγελικής αρχής αφορά αδίκημα το οποίο δεν συνδέεται με την άσκηση των καθηκόντων ή την πολιτική δραστηριότητα του Βουλευτή.».

Κατόπιν αυτού, εφαρμόσαμε και στην Επιτροπή Δεοντολογίας τη διάταξη αυτή και ομόφωνα η επιτροπή είπε ότι πρέπει να αρθεί η ασυλία, διότι δεν υπάρχει αντίθετη τοποθέτηση, ότι δηλαδή τα αδικήματα δεν έγιναν κατά την άσκηση των καθηκόντων. Δεν έγιναν, πράγματι, κατά την άσκηση των καθηκόντων και συνεπώς η επιτροπή αποφάσισε.

Βεβαίως, υπάρχει και η διάταξη του άρθρου 83 -σας θυμίζω- του Κανονισμού, όπου εάν υποκρύπτεται πολιτική σκοπιμότητα κ.λπ., μπορεί τότε η Βουλή να αποφασίσει διαφορετικά. Όμως, αυτή η περίπτωση στην επιτροπή μας ούτε προέκυψε ούτε ζητήθηκε από τους συναδέλφους, οι οποίοι και θα σας πουν τις απόψεις τους.

Πριν προχωρήσουμε επί του θέματός μας, θα ήθελα να ανακοινώσω στο Σώμα ότι η Διαρκής Επιτροπή Κοινωνικών Υποθέσεων και η Διαρκής Επιτροπή Οικονομικών Υποθέσεων καταθέτουν την έκθεσή τους στο σχέδιο νόμου του Υπουργείου Εργασίας και Κοινωνικών Υποθέσεων: «Ασφαλιστική μεταρρύθμιση και ψηφιακός μετασχηματισμός Εθνικού Φορέα Κοινωνικής Ασφάλισης (e - Ε.Φ.Κ.Α.).

Επίσης, υπάρχει ένα αίτημα προς τον Πρόεδρο της Βουλής των Ελλήνων κ. Κωνσταντίνο Τασούλα από το Βουλευτή του Κινήματος Αλλαγής και πρώην Πρωθυπουργό κ. Γεώργιο Παπανδρέου, ο οποίος ζητεί άδεια ολιγοήμερης απουσίας στο εξωτερικό από 25-2-2020 έως τις 27-2-2020. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Χαράλαμπος Αθανασίου):** Συνεπώς η Βουλή ενέκρινε τη ζητηθείσα άδεια.

Ερχόμαστε τώρα στο θέμα μας.

Από την Ειδική Μόνιμη Επιτροπή Κοινοβουλευτικής Δεοντολογίας ανακοινώθηκε η έκθεση στις 18 Φεβρουαρίου του 2020, σύμφωνα με την οποία τα μέλη της επιτροπής πρότειναν ομόφωνα, όπως σας είπα, την άρση της ασυλίας του κ. Κωνσταντίνου Βλάση.

Από την Ειδική Μόνιμη Επιτροπή Κοινοβουλευτικής Δεοντολογίας ανακοινώθηκε, επίσης, η έκθεση στις 18 Φεβρουαρίου του 2020, σύμφωνα με την οποία τα μέλη της επιτροπής πρότειναν ομόφωνα την άρση της ασυλίας του κ. Ευάγγελου (Άγγελου) Συρίγου.

Επίσης, σύμφωνα με το άρθρο 83 παράγραφος 7 του Κανονισμού της Βουλής, η Βουλή αποφασίζει με ανάταση του χεριού ή έγερση επί της αιτήσεως της εισαγγελικής αρχής κατά τη διαδικασία του άρθρου 108 παράγραφος 1 εδάφιο β΄. Ο λόγος δίνεται πάντα, εφόσον ζητηθεί, στον Βουλευτή στον οποίο αφορά η αίτηση και στους Προέδρους των Κοινοβουλευτικών Ομάδων ή στους αναπληρωτές τους.

Σας υπενθυμίζω ότι σύμφωνα με απόφαση της Διάσκεψης των Προέδρων στις 7 Μαρτίου 2018 για τη διαδικασία αυτή έχει ενεργοποιηθεί το νέο σύστημα ηλεκτρονικής ονομαστικής ψηφοφορίας.

Αφού, λοιπόν, ολοκληρωθεί η συζήτηση επί των περιπτώσεων της σημερινής ειδικής ημερήσιας διάταξης, θα προχωρήσουμε σε ονομαστική ηλεκτρονική ψηφοφορία, όπως σας προανέφερα.

Η πρώτη υπόθεση αφορά το συνάδελφο κ. Κωνσταντίνο Βλάση.

Κύριε συνάδελφε, θέλετε να πάρετε τον λόγο για πέντε λεπτά;

**ΚΩΝΣΤΑΝΤΙΝΟΣ ΒΛΑΣΗΣ:** Όχι, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Ο κ. Βλάσης δεν επιθυμεί να λάβει τον λόγο.

Επί της αιτήσεως αυτής υπάρχει συνάδελφος που ζητά τον λόγο σύμφωνα με το άρθρο 108 του Κανονισμού της Βουλής; Δεν υπάρχει.

Η δεύτερη υπόθεση αφορά το συνάδελφο κ. Ευάγγελο Συρίγο.

Κύριε Συρίγο, επιθυμείτε να λάβετε τον λόγο για πέντε λεπτά;

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ:** Ναι, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Ορίστε, έχετε τον λόγο για πέντε λεπτά.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ:** Ευχαριστώ πολύ, κύριε Πρόεδρε.

Κύριοι συνάδελφοι, πρόκειται για μία υπόθεση η οποία ανάγεται στο 2005. Τον Ιανουάριο του 2005 έγινε σεισμός και ακολούθησε τσουνάμι στη Νοτιοανατολική Ασία. Στη συνέχεια μαζεύτηκαν περίπου 25.000.000 ευρώ από φιλανθρωπική διάθεση του ελληνικού λαού και δημιουργήθηκε ένας μηχανισμός στο Υπουργείο Εξωτερικών για την ορθή διαχείριση αυτών των χρημάτων.

Εστάλη στις πληγείσες περιοχές ένα κλιμάκιο του Υπουργείου Εξωτερικών, το οποίο σε συνεννόηση με τις τοπικές κυβερνήσεις αποφάσισε να καταλήξει σε ένα πρόγραμμα υπό τον ΟΗΕ -το τονίζω αυτό- χρηματοδοτήσεων κυρίως σχολείων και νοσοκομείων.

Εγώ κατηγορούμαι διότι συμμετείχα σε μία γνωμοδοτική -το τονίζω αυτό- επιτροπή για την κατ’ αρχήν έγκριση κατασκευής σχολικών κτηρίων στη Σρι Λάνκα.

Συμμετείχα σε άλλο στάδιο πέραν της αρχικής γνωμοδοτήσεως; Όχι. Συμμετείχα στις συμβάσεις, στην αξιολόγηση των έργων ή στην εκταμίευση οποιουδήποτε ποσού; Όχι. Κατασκευάστηκαν τα κτήρια; Ναι, κατασκευάστηκαν τα σχολεία. Αποφάσιζε η επιτροπή αυτή; Όχι. Μόνο γνωμοδοτούσε. Η γνωμοδότηση υπέρ ενός προγράμματος συνεπάγεται και την αυτόματη χρηματοδότησή του; Όχι. Ποιος ήταν αποδέκτης των εισηγήσεων της επιτροπής; Ήταν ο Υπουργός Εξωτερικών, ο οποίος είχε την αρμοδιότητα να δεχθεί ή να απορρίψει την εισήγηση της επιτροπής.

Ποιο ήταν το έργο, τελικά, της γνωμοδοτικής επιτροπής, στην οποία συμμετείχα; Έπρεπε να ελέγξει μόνο τα τυπικά στοιχεία, δηλαδή την εγγραφή ή μη των μη κυβερνητικών οργανώσεων στο μητρώο του Υπουργείου Εξωτερικών, τη φερεγγυότητά τους ως προς τα προγράμματα τα οποία ενδιαφέρονταν να εκτελέσουν στη Σρι Λάνκα κατόπιν της συμφωνίας Ελλάδας και κυβερνήσεως της Σρι Λάνκα, και την προτέρα εμπειρία τους σε αντίστοιχα έργα.

Για να διασφαλιστεί, μάλιστα, το ελληνικό δημόσιο, είχαμε προσθέσει ως επιπλέον όρο, ότι όποιος ενδιαφερόταν γι’ αυτά τα έργα, έπρεπε να καταθέσει εγγυητική επιστολή, κατ’ εξαίρεση των έως τότε διαδικασιών που ακολουθούσε το Υπουργείο Εξωτερικών.

Αυτός ήταν και ο λόγος που τελικώς από τις περίπου οκτακόσιες πενήντα μη κυβερνητικές οργανώσεις που ήρθαν να καταθέσουν προτάσεις, μόνο τέσσερις εμφανίστηκαν. Μία από αυτές ήταν ο Ερυθρός Σταυρός ή οι «Γιατροί του Κόσμου».

Στη συνέχεια, αφού η επιτροπή ολοκλήρωσε το έργο της και επιβεβαίωσε ότι η διαδικασία είναι σωστή και αυτές μπορούν να συμμετάσχουν, οι υπηρεσίες του Υπουργείου Εξωτερικών, σε συνεργασία με τις ΜΚΟ, διαμόρφωσαν τις τεχνικές προδιαγραφές του έργου.

Τελευταίο σημείο. Από ποιον προέρχονταν οι προτάσεις που συζητήσαμε; Από τη συμφωνία των δύο κυβερνήσεων, Ελλάδος - Σρι Λάνκα, υπό τον ΟΗΕ.

Το βασικό ερώτημα είναι για ποιον λόγο εμφανίζεται -μιλάμε για μία υπόθεση του 2005- τώρα η υπόθεση. Διότι τα σχετικά στοιχεία απεστάλησαν στον εισαγγελέα από το 2005 το 2016, έντεκα χρόνια μετά από τότε που ανακαλύφθηκε αυτό το δήθεν σκάνδαλο.

Γιατί; Διότι η τότε ηγεσία του Υπουργείου Εξωτερικών αποφάσισε να βρει σκάνδαλα. Εάν δεν βρίσκονταν, τόσο χειρότερο για τα σκάνδαλα. Θα τα βρίσκαμε. Ως όχημα χρησιμοποιήθηκε ένας συνταξιούχος πρέσβης, ο οποίος επανήλθε στην υπηρεσία με αποκλειστικό σκοπό να κατασκευάσει ενόχους. Είναι το ίδιο πρόσωπο, το οποίο κατά καιρούς έχει στείλει στον εισαγγελέα τους κορυφαίους βυζαντινολόγους, τον Μανούσακα ή τη Χρύσα Μαλτέζου. Εξαιτίας αυτού του ανθρώπου έχουν σταλεί στον εισαγγελέα μέχρι σήμερα εκατό άτομα, όλοι σχεδόν υπάλληλοι του Υπουργείου Εξωτερικών. Στη Βουλή η δικογραφία μόνο για αυτή την υπόθεση -γνωμοδοτική επιτροπή, υπενθυμίζω- είναι πέντε χιλιάδες σελίδες. Από τις πολλές υποθέσεις που έχουν σταλεί ως τώρα στον εισαγγελέα έχουν κλείσει μέχρι τώρα έξι: οι τέσσερις με αθωωτικό βούλευμα, μία μετά από δίκη και μία που ετέθη από τον ανακριτή στο αρχείο. Θεωρώ ότι είναι κλασική περίπτωση καταχρήσεως εξουσίας. Χρησιμοποιούμε θεσμούς για να απαξιώσουμε και να αποδομήσουμε ανθρώπους μέχρι να αποδειχτεί μετά από χρόνια η αθωότητά τους.

Επιθυμώ την άρση της ασυλίας μου. Το τονίζω αυτό. Το ζήτησα ο ίδιος. Ενδεικτικό της επιθυμίας μου ήταν ότι εκλήθην από τον ανακριτή στις 2 Ιουλίου 2019, δηλαδή δύο ημέρες μετά τις εκλογές, όταν ήξερα ότι είχα εκλεγεί Βουλευτής. Και επέλεξα να απολογηθώ την αμέσως επόμενη μέρα, πριν ορκιστώ, ακριβώς διότι ήθελα να δείξω ότι θέλω να διαλευκανθεί πλήρως αυτή η υπόθεση.

Δεν ήξερα μέχρι τότε ότι θα αναθεωρείτο το Σύνταγμα, κύριε Πρόεδρε. Οπότε δεν μπορούσα να βασίζομαι σ’ αυτό. Πραγματικά πιστεύω ότι πρέπει να άρετε την ασυλία μου. Και σας παρακαλώ πάρα πολύ γι’ αυτό.

Σας ευχαριστώ πάρα πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Υπάρχει συνάδελφος που, σύμφωνα με το άρθρο 108 του Κανονισμού, επιθυμεί να πάρει τον λόγο; Όχι, δεν υπάρχει.

Κύριοι συνάδελφοι, σας επισημαίνουμε ότι η ψηφοφορία περιλαμβάνει δύο διαφορετικές υποθέσεις άρσης ασυλίας Βουλευτών. Κάθε φορά στην οθόνη εμφανίζεται μία υπόθεση προς ψήφιση. Για να εμφανιστεί η επόμενη ή η προηγούμενη, πρέπει να πατήσετε το βέλος πάνω, στο δεξί ή αριστερό μέρος της οθόνης αντίστοιχα. Βεβαιωθείτε ότι έχετε ψηφίσει όλες τις υποθέσεις άρσης ασυλίας. Αφού καταχωρίσετε την ψήφο σας, έχετε τη δυνατότητα να την ελέγξετε ή και να την αναθεωρήσετε έως τη λήξη της ψηφοφορίας. Για οποιαδήποτε απορία, απευθυνθείτε στο Προεδρείο, προκειμένου να σας συνδράμουν οι αρμόδιοι υπάλληλοι.

Παρακαλώ, να ανοίξει το σύστημα ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Χαράλαμπος Αθανασίου):** Εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι, έχω την τιμή να σας ανακοινώσω το αποτέλεσμα της διεξαχθείσης ηλεκτρονικής ονομαστικής ψηφοφορίας επί των αιτήσεων άρσης ασυλίας των συνάδελφων Βουλευτών κυρίων Κωνσταντίνου Βλάση και Ευαγγέλου (Άγγελου) Συρίγου.

Για την πρώτη υπόθεση του συναδέλφου κ. Κωνσταντίνου Βλάση εψήφισαν συνολικά 166 Βουλευτές.

Υπέρ της άρσεως ασυλίας, δηλαδή «ΝΑΙ», εψήφισαν 163 Βουλευτές.

Κατά της άρσεως ασυλίας, δηλαδή «ΟΧΙ», εψήφισαν 3 Βουλευτές.

Συνεπώς η αίτηση της εισαγγελικής αρχής γίνεται δεκτή.

Για τη δεύτερη υπόθεση του συναδέλφου κ. Ευάγγελου (Άγγελου) Συρίγου εψήφισαν συνολικά 152 Βουλευτές.

Υπέρ της άρσεως ασυλίας, δηλαδή «ΝΑΙ», εψήφισαν 148 Βουλευτές.

Κατά της άρσεως ασυλίας, δηλαδή «ΟΧΙ», εψήφισαν 4 Βουλευτές.

Συνεπώς η αίτηση της εισαγγελικής αρχής γίνεται δεκτή.

Το αποτέλεσμα της διεξαχθείσης ηλεκτρονικής ονομαστικής ψηφοφορίας καταχωρίζεται στα Πρακτικά της σημερινής συνεδρίασης και έχει ως εξής:

ΑΛΛΑΓΗ ΣΕΛΙΔΑΣ

|  |  |  |  |  |  |  |  |
| --- | --- | --- | --- | --- | --- | --- | --- |
| Ονοματεπώνυμο | | Κ.Ο | Εκλ. Περιφέρεια | | | Ψήφος | |
| Πράξη: Για το αδίκημα της ηθικής αυτουργίας σε ψευδή βεβαίωση κατ’εξακολούθηση (άρθρο 242 παράγραφος 1 του Π.Κ.) (ΣΥΝΟΛΙΚΑ ΨΗΦΟΙ: NAI:163, OXI:3, ΠΡΝ:0) | |  |  | | |  | |
| ΑΒΡΑΜΑΚΗΣ ΕΛΕΥΘΕΡΙΟΣ | | ΣΥΡΙΖΑ | ΣΕΡΡΩΝ | | | ΝΑΙ | |
| ΑΓΑΘΟΠΟΥΛΟΥ ΕΙΡΗΝΗ-ΕΛΕΝΗ | | ΣΥΡΙΖΑ | ΚΙΛΚΙΣ | | | ΝΑΙ | |
| ΑΔΑΜΟΠΟΥΛΟΥ ΑΓΓΕΛΙΚΗ | | ΜέΡΑ25 | Α΄ ΑΘΗΝΩΝ | | | ΝΑΙ | |
| ΑΘΑΝΑΣΙΟΥ ΑΘΑΝΑΣΙΟΣ(ΝΑΣΟΣ) | | ΣΥΡΙΖΑ | Α΄ ΑΝΑΤΟΛΙΚΗΣ ΑΤΤΙΚΗΣ | | | ΝΑΙ | |
| ΑΘΑΝΑΣΙΟΥ ΜΑΡΙΑ | | ΕΛΛΗΝΙΚΗ ΛΥΣΗ | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | | | ΝΑΙ | |
| ΑΘΑΝΑΣΙΟΥ ΧΑΡΑΛΑΜΠΟΣ | | Νέα Δημοκρατία | ΛΕΣΒΟΥ | | | ΝΑΙ | |
| ΑΚΤΥΠΗΣ ΔΙΟΝΥΣΙΟΣ | | Νέα Δημοκρατία | ΖΑΚΥΝΘΟΥ | | | ΝΑΙ | |
| ΑΛΕΞΟΠΟΥΛΟΥ ΑΝΑΣΤΑΣΙΑ-ΑΙΚΑΤΕΡΙΝΗ | | ΕΛΛΗΝΙΚΗ ΛΥΣΗ | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | | | ΝΑΙ | |
| ΑΛΕΞΟΠΟΥΛΟΥ ΧΡΙΣΤΙΝΑ | | Νέα Δημοκρατία | ΑΧΑΪΑΣ | | | ΝΑΙ | |
| ΑΜΑΝΑΤΙΔΗΣ ΓΙΩΡΓΟΣ | | Νέα Δημοκρατία | ΚΟΖΑΝΗΣ | | | ΝΑΙ | |
| ΑΜΑΝΑΤΙΔΗΣ ΙΩΑΝΝΗΣ | | ΣΥΡΙΖΑ | Α΄ ΘΕΣΣΑΛΟΝΙΚΗΣ | | | ΝΑΙ | |
| ΑΜΥΡΑΣ ΓΙΩΡΓΟΣ | | Νέα Δημοκρατία | ΙΩΑΝΝΙΝΩΝ | | | ΝΑΙ | |
| ΑΝΑΓΝΩΣΤΟΠΟΥΛΟΥ ΑΘΑΝΑΣΙΑ(ΣΙΑ) | | ΣΥΡΙΖΑ | ΑΧΑΪΑΣ | | | ΝΑΙ | |
| ΑΝΔΡΙΑΝΟΣ ΙΩΑΝΝΗΣ | | Νέα Δημοκρατία | ΑΡΓΟΛΙΔΟΣ | | | ΝΑΙ | |
| ΑΝΤΩΝΙΑΔΗΣ ΙΩΑΝΝΗΣ | | Νέα Δημοκρατία | ΦΛΩΡΙΝΗΣ | | | ΝΑΙ | |
| ΑΠΑΤΖΙΔΗ ΜΑΡΙΑ | | ΜέΡΑ25 | Α΄ ΑΝΑΤΟΛΙΚΗΣ ΑΤΤΙΚΗΣ | | | ΝΑΙ | |
| ΑΠΟΣΤΟΛΟΥ ΕΥΑΓΓΕΛΟΣ | | ΣΥΡΙΖΑ | ΕΥΒΟΙΑΣ | | | ΝΑΙ | |
| ΑΡΑΜΠΑΤΖΗ ΦΩΤΕΙΝΗ | | Νέα Δημοκρατία | ΣΕΡΡΩΝ | | | ΝΑΙ | |
| ΑΡΣΕΝΗΣ ΚΡΙΤΩΝ-ΗΛΙΑΣ | | ΜέΡΑ25 | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | | | ΝΑΙ | |
| ΑΣΗΜΑΚΟΠΟΥΛΟΥ ΣΟΦΙΑ-ΧΑΪΔΩ | | ΕΛΛΗΝΙΚΗ ΛΥΣΗ | Β΄ ΠΕΙΡΑΙΩΣ | | | ΝΑΙ | |
| ΑΥΓΕΡΗ ΘΕΟΔΩΡΑ(ΔΩΡΑ) | | ΣΥΡΙΖΑ | Β΄ θΕΣΣΑΛΟΝΙΚΗΣ | | | ΝΑΙ | |
| ΑΥΓΕΡΙΝΟΠΟΥΛΟΥ ΔΙΟΝΥΣΙΑ-ΘΕΟΔΩΡΑ | | Νέα Δημοκρατία | ΗΛΕΙΑΣ | | | ΝΑΙ | |
| ΑΥΛΩΝΙΤΗΣ ΑΛΕΞΑΝΔΡΟΣ-ΧΡΗΣΤΟΣ | | ΣΥΡΙΖΑ | ΚΕΡΚΥΡΑ | | | ΝΑΙ | |
| ΑΧΜΕΤ ΙΛΧΑΝ | | Κίνημα Αλλαγής | ΡΟΔΟΠΗΣ | | | ΝΑΙ | |
| ΑΧΤΣΙΟΓΛΟΥ ΕΥΤΥΧΙΑ | | ΣΥΡΙΖΑ | ΕΠΙΚΡΑΤΕΙΑΣ | | | ΝΑΙ | |
| ΒΑΓΕΝΑΣ ΔΗΜΗΤΡΙΟΣ | | ΕΛΛΗΝΙΚΗ ΛΥΣΗ | Β3΄ ΝΟΤΙΟΥ ΤΟΜΕΑ ΑΘΗΝΩΝ | | | ΝΑΙ | |
| ΒΑΡΕΜΕΝΟΣ ΓΕΩΡΓΙΟΣ | | ΣΥΡΙΖΑ | ΑΙΤΩΛΟΑΚΑΡΝΑΝΙΑΣ | | | ΝΑΙ | |
| ΒΑΣΙΛΕΙΑΔΗΣ ΒΑΣΙΛΕΙΟΣ(ΛΑΚΗΣ) | | Νέα Δημοκρατία | ΠΕΛΛΗΣ | | | ΝΑΙ | |
| ΒΑΣΙΛΙΚΟΣ ΒΑΣΙΛΕΙΟΣ(ΒΑΣΙΛΗΣ) | | ΣΥΡΙΖΑ | ΕΠΙΚΡΑΤΕΙΑΣ | | | ΝΑΙ | |
| ΒΕΡΝΑΡΔΑΚΗΣ ΧΡΙΣΤΟΦΟΡΟΣ | | ΣΥΡΙΖΑ | Α΄ ΑΘΗΝΩΝ | | | ΝΑΙ | |
| ΒΕΤΤΑ ΚΑΛΛΙΟΠΗ | | ΣΥΡΙΖΑ | ΚΟΖΑΝΗΣ | | | ΝΑΙ | |
| ΒΙΛΙΑΡΔΟΣ ΒΑΣΙΛΕΙΟΣ | | ΕΛΛΗΝΙΚΗ ΛΥΣΗ | ΕΠΚΡΑΤΕΙΑΣ | | | ΝΑΙ | |
| ΒΛΑΣΗΣ ΚΩΝΣΤΑΝΤΙΝΟΣ | | Νέα Δημοκρατία | ΑΡΚΑΔΙΑΣ | | | ΝΑΙ | |
| ΒΟΛΟΥΔΑΚΗΣ ΜΑΝΟΥΣΟΣ-ΚΩΝΣΤΑΝΤΙΝΟΣ | | Νέα Δημοκρατία | ΧΑΝΙΩΝ | | | ΝΑΙ | |
| ΒΟΥΛΤΕΨΗ ΣΟΦΙΑ | | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | | | ΝΑΙ | |
| ΒΡΟΥΤΣΗΣ ΙΩΑΝΝΗΣ | | Νέα Δημοκρατία | ΚΥΚΛΑΔΩΝ | | | ΝΑΙ | |
| ΒΡΥΖΙΔΟΥ ΠΑΡΑΣΚΕΥΗ | | Νέα Δημοκρατία | ΚΟΖΑΝΗΣ | | | ΝΑΙ | |
| ΓΕΡΟΒΑΣΙΛΗ ΟΛΓΑ | | ΣΥΡΙΖΑ | ΑΡΤΗΣ | | | ΝΑΙ | |
| ΓΙΑΝΝΑΚΗΣ ΣΤΕΡΓΙΟΣ | | Νέα Δημοκρατία | ΠΡΕΒΕΖΗΣ | | | ΝΑΙ | |
| ΓΙΑΝΝΟΥΛΗΣ ΧΡΗΣΤΟΣ | | ΣΥΡΙΖΑ | Α΄ ΘΕΣΣΑΛΟΝΙΚΗΣ | | | ΝΑΙ | |
| ΓΚΑΡΑ ΑΝΑΣΤΑΣΙΑ(ΝΑΤΑΣΑ) | | ΣΥΡΙΖΑ | ΕΒΡΟΥ | | | ΝΑΙ | |
| ΓΚΙΚΑΣ ΣΤΕΦΑΝΟΣ | | Νέα Δημοκρατία | ΚΕΡΚΥΡΑΣ | | | ΝΑΙ | |
| ΓΚΙΟΛΑΣ ΙΩΑΝΝΗΣ | | ΣΥΡΙΖΑ | ΑΡΓΟΛΙΔΟΣ | | | ΝΑΙ | |
| ΓΡΗΓΟΡΙΑΔΗΣ ΚΛΕΩΝ | | ΜέΡΑ25 | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | | | ΝΑΙ | |
| ΔΑΒΑΚΗΣ ΑΘΑΝΑΣΙΟΣ | | Νέα Δημοκρατία | ΛΑΚΩΝΙΑΣ | | | ΝΑΙ | |
| ΔΕΛΗΣ ΙΩΑΝΝΗΣ | | Κ.Κ.Ε. | Α΄ ΘΕΣΣΑΛΟΝΙΚΗΣ | | | ΝΑΙ | |
| ΔΡΙΤΣΑΣ ΘΕΟΔΩΡΟΣ | | ΣΥΡΙΖΑ | Α΄ ΠΕΙΡΑΙΩΣ | | | ΝΑΙ | |
| ΕΛΕΥΘΕΡΙΑΔΟΥ ΣΟΥΛΤΑΝΑ | | ΣΥΡΙΖΑ | ΚΑΒΑΛΑΣ | | | ΝΑΙ | |
| ΕΥΘΥΜΙΟΥ ΑΝΝΑ | | Νέα Δημοκρατία | Α΄ ΘΕΣΣΑΛΟΝΙΚΗΣ | | | ΝΑΙ | |
| ΖΑΧΑΡΙΑΔΗΣ ΚΩΝΣΤΑΝΤΙΝΟΣ | | ΣΥΡΙΖΑ | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | | | ΝΑΙ | |
| ΖΕΪΜΠΕΚ ΧΟΥΣΕΪΝ | | ΣΥΡΙΖΑ | ΞΑΝΘΗΣ | | | ΝΑΙ | |
| ΖΕΜΠΙΛΗΣ ΑΘΑΝΑΣΙΟΣ | | Νέα Δημοκρατία | ΕΥΒΟΙΑΣ | | | ΝΑΙ | |
| ΗΓΟΥΜΕΝΙΔΗΣ ΝΙΚΟΛΑΟΣ | | ΣΥΡΙΖΑ | ΗΡΑΚΛΕΙΟΥ | | | ΝΑΙ | |
| ΘΡΑΨΑΝΙΩΤΗΣ ΕΜΜΑΝΟΥΗΛ | | ΣΥΡΙΖΑ | ΛΑΣΙΘΙΟΥ | | | ΝΑΙ | |
| ΙΑΤΡΙΔΗ ΤΣΑΜΠΙΚΑ(ΜΙΚΑ) | | Νέα Δημοκρατία | ΔΩΔΕΚΑΝΗΣΟΥ | | | ΝΑΙ | |
| ΚΑΒΒΑΔΑΣ ΑΘΑΝΑΣΙΟΣ | | Νέα Δημοκρατία | ΛΕΥΚΑΔΟΣ | | | ΝΑΙ | |
| ΚΑΙΡΙΔΗΣ ΔΗΜΗΤΡΙΟΣ | | Νέα Δημοκρατία | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | | | ΝΑΙ | |
| ΚΑΛΑΜΑΤΙΑΝΟΣ ΔΙΟΝΥΣΙΟΣ-ΧΑΡΑΛΑΜΠΟΣ | | ΣΥΡΙΖΑ | ΗΛΕΙΑΣ | | | ΝΑΙ | |
| ΚΑΛΑΦΑΤΗΣ ΣΤΑΥΡΟΣ | | Νέα Δημοκρατία | Α΄ ΘΕΣΣΑΛΟΝΙΚΗΣ | | | ΝΑΙ | |
| ΚΑΛΛΙΑΝΟΣ ΙΩΑΝΝΗΣ | | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | | | ΝΑΙ | |
| ΚΑΛΟΓΙΑΝΝΗΣ ΣΤΑΥΡΟΣ | | Νέα Δημοκρατία | ΙΩΑΝΝΙΝΩΝ | | | ΝΑΙ | |
| ΚΑΠΠΑΤΟΣ ΠΑΝΑΓΗΣ | | Νέα Δημοκρατία | ΚΕΦΑΛΛΗΝΙΑΣ | | | ΝΑΙ | |
| ΚΑΡΑΜΑΝΛΗ ΑΝΝΑ | | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | | | ΝΑΙ | |
| ΚΑΡΑΣΑΡΛΙΔΟΥ ΕΥΦΡΟΣΥΝΗ(ΦΡΟΣΩ) | | ΣΥΡΙΖΑ | ΗΜΑΘΙΑΣ | | | ΝΑΙ | |
| ΚΑΡΑΣΜΑΝΗΣ ΓΕΩΡΓΙΟΣ | | Νέα Δημοκρατία | ΠΕΛΛΗΣ | | | ΝΑΙ | |
| ΚΑΤΣΑΝΙΩΤΗΣ ΑΝΔΡΕΑΣ | | Νέα Δημοκρατία | ΑΧΑΪΑΣ | | | ΝΑΙ | |
| ΚΑΦΑΝΤΑΡΗ ΧΑΡΟΥΛΑ(ΧΑΡΑ) | | ΣΥΡΙΖΑ | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | | | ΝΑΙ | |
| ΚΕΔΙΚΟΓΛΟΥ ΣΥΜΕΩΝ(ΣΙΜΟΣ) | | Νέα Δημοκρατία | ΕΥΒΟΙΑΣ | | | ΝΑΙ | |
| ΚΕΛΕΤΣΗΣ ΣΤΑΥΡΟΣ | | Νέα Δημοκρατία | ΕΒΡΟΥ | | | ΝΑΙ | |
| ΚΕΛΛΑΣ ΧΡΗΣΤΟΣ | | Νέα Δημοκρατία | ΛΑΡΙΣΗΣ | | | ΝΑΙ | |
| ΚΕΦΑΛΑ ΜΑΡΙΑ-ΑΛΕΞΑΝΔΡΑ | | Νέα Δημοκρατία | ΙΩΑΝΝΙΝΩΝ | | | ΝΑΙ | |
| ΚΟΚΚΑΛΗΣ ΒΑΣΙΛΕΙΟΣ | | ΣΥΡΙΖΑ | ΛΑΡΙΣΗΣ | | | ΝΑΙ | |
| ΚΟΜΝΗΝΑΚΑ ΜΑΡΙΑ | | Κ.Κ.Ε. | ΛΕΣΒΟΥ | | | ΝΑΙ | |
| ΚΟΝΣΟΛΑΣ ΕΜΜΑΝΟΥΗΛ(ΜΑΝΟΣ) | | Νέα Δημοκρατία | ΔΩΔΕΚΑΝΗΣΟΥ | | | ΝΑΙ | |
| ΚΟΥΒΕΛΑΣ ΔΗΜΗΤΡΙΟΣ | | Νέα Δημοκρατία | Α΄ ΘΕΣΣΑΛΟΝΙΚΗΣ | | | ΝΑΙ | |
| ΚΡΗΤΙΚΟΣ ΝΕΟΚΛΗΣ | | Νέα Δημοκρατία | ΛΑΚΩΝΙΑΣ | | | ΝΑΙ | |
| ΚΩΝΣΤΑΝΤΙΝΙΔΗΣ ΕΥΣΤΑΘΙΟΣ | | Νέα Δημοκρατία | ΚΟΖΑΝΗΣ | | | ΝΑΙ | |
| ΚΩΝΣΤΑΝΤΟΠΟΥΛΟΣ ΔΗΜΗΤΡΙΟΣ | | Κίνημα Αλλαγής | ΑΙΤΩΛΟΑΚΑΡΝΑΝΙΑΣ | | | ΝΑΙ | |
| ΚΩΤΣΗΡΑΣ ΓΕΩΡΓΙΟΣ | | Νέα Δημοκρατία | Β΄ ΔΥΤΙΚΗΣ ΑΤΤΙΚΗΣ | | | ΝΑΙ | |
| ΚΩΤΣΟΣ ΓΕΩΡΓΙΟΣ | | Νέα Δημοκρατία | ΚΑΡΔΙΤΣΗΣ | | | ΝΑΙ | |
| ΛΑΖΑΡΙΔΗΣ ΜΑΚΑΡΙΟΣ | | Νέα Δημοκρατία | ΚΑΒΑΛΑΣ | | | ΝΑΙ | |
| ΛΑΜΠΡΟΥΛΗΣ ΓΕΩΡΓΙΟΣ | | Κ.Κ.Ε. | ΛΑΡΙΣΗΣ | | | ΝΑΙ | |
| ΛΕΟΝΤΑΡΙΔΗΣ ΘΕΟΦΙΛΟΣ | | Νέα Δημοκρατία | ΣΕΡΡΩΝ | | | ΝΑΙ | |
| ΛΙΑΚΟΣ ΕΥΑΓΓΕΛΟΣ | | Νέα Δημοκρατία | Β΄ ΔΥΤΙΚΗΣ ΑΤΤΙΚΗΣ | | | ΝΑΙ | |
| ΛΙΒΑΝΟΣ ΣΠΥΡΙΔΩΝ-ΠΑΝΑΓΙΩΤΗΣ(ΣΠΗΛΙΟΣ) | | Νέα Δημοκρατία | ΑΙΤΩΛΟΑΚΑΡΝΑΝΙΑΣ | | | ΝΑΙ | |
| ΛΙΟΥΠΗΣ ΑΘΑΝΑΣΙΟΣ | | Νέα Δημοκρατία | ΜΑΓΝΗΣΙΑΣ | | | ΝΑΙ | |
| ΛΙΟΥΤΑΣ ΑΘΑΝΑΣΙΟΣ | | Νέα Δημοκρατία | ΤΡΙΚΑΛΩΝ | | | ΝΑΙ | |
| ΛΟΒΕΡΔΟΣ ΙΩΑΝΝΗΣ-ΜΙΧΑΗΛ(ΓΙΑΝΝΗΣ) | | Νέα Δημοκρατία | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | | | ΝΑΙ | |
| ΛΟΓΙΑΔΗΣ ΓΕΩΡΓΙΟΣ | | ΜέΡΑ25 | ΗΡΑΚΛΕΙΟΥ | | | ΝΑΙ | |
| ΜΑΚΡΗ ΖΩΗ(ΖΕΤΤΑ) | | Νέα Δημοκρατία | ΜΑΓΝΗΣΙΑΣ | | | ΝΑΙ | |
| ΜΑΛΑΜΑ ΚΥΡΙΑΚΗ | | ΣΥΡΙΖΑ | ΧΑΛΚΙΔΙΚΗΣ | | | ΝΑΙ | |
| ΜΑΜΟΥΛΑΚΗΣ ΧΑΡΑΛΑΜΠΟΣ(ΧΑΡΗΣ) | | ΣΥΡΙΖΑ | ΗΡΑΚΛΕΙΟΥ | | | ΝΑΙ | |
| ΜΑΝΗ-ΠΑΠΑΔΗΜΗΤΡΙΟΥ ΑΝΝΑ | | Νέα Δημοκρατία | ΠΙΕΡΙΑΣ | | | ΝΑΙ | |
| ΜΑΝΤΑΣ ΠΕΡΙΚΛΗΣ | | Νέα Δημοκρατία | ΜΕΣΣΗΝΙΑΣ | | | ΝΑΙ | |
| ΜΑΡΑΒΕΓΙΑΣ ΚΩΝΣΤΑΝΤΙΝΟΣ | | Νέα Δημοκρατία | ΜΑΓΝΗΣΙΑΣ | | | ΝΑΙ | |
| ΜΕΪΚΟΠΟΥΛΟΣ ΑΛΕΞΑΝΔΡΟΣ | | ΣΥΡΙΖΑ | ΜΑΓΝΗΣΙΑΣ | | | ΝΑΙ | |
| ΜΕΛΑΣ ΙΩΑΝΝΗΣ | | Νέα Δημοκρατία | Α΄ ΠΕΙΡΑΙΩΣ | | | ΝΑΙ | |
| ΜΟΝΟΓΥΙΟΥ ΑΙΚΑΤΕΡΙΝΗ | | Νέα Δημοκρατία | ΚΥΚΛΑΔΩΝ | | | ΝΑΙ | |
| ΜΠΑΚΑΔΗΜΑ ΦΩΤΕΙΝΗ | | ΜέΡΑ25 | Β΄ ΠΕΙΡΑΙΩΣ | | | ΝΑΙ | |
| ΜΠΑΛΑΦΑΣ ΙΩΑΝΝΗΣ | | ΣΥΡΙΖΑ | Β3΄ ΝΟΤΙΟΥ ΤΟΜΕΑ ΑΘΗΝΩΝ | | | ΝΑΙ | |
| ΜΠΑΡΤΖΩΚΑΣ ΑΝΑΣΤΑΣΙΟΣ | | Νέα Δημοκρατία | ΗΜΑΘΙΑΣ | | | ΝΑΙ | |
| ΜΠΙΖΙΟΥ ΣΤΕΡΓΙΑΝΗ(ΣΤΕΛΛΑ) | | Νέα Δημοκρατία | ΛΑΡΙΣΗΣ | | | ΝΑΙ | |
| ΜΠΛΟΥΧΟΣ ΚΩΝΣΤΑΝΤΙΝΟΣ | | Νέα Δημοκρατία | ΔΡΑΜΑΣ | | | ΝΑΙ | |
| ΜΠΟΓΔΑΝΟΣ ΚΩΝΣΤΑΝΤΙΝΟΣ | | Νέα Δημοκρατία | Α΄ ΑΘΗΝΩΝ | | | ΝΑΙ | |
| ΜΠΟΥΓΑΣ ΙΩΑΝΝΗΣ | | Νέα Δημοκρατία | ΦΩΚΙΔΟΣ | | | ΝΑΙ | |
| ΜΠΟΥΚΩΡΟΣ ΧΡΗΣΤΟΣ | | Νέα Δημοκρατία | ΜΑΓΝΗΣΙΑΣ | | | ΝΑΙ | |
| ΜΠΟΥΜΠΑΣ ΚΩΝΣΤΑΝΤΙΝΟΣ | | ΕΛΛΗΝΙΚΗ ΛΥΣΗ | ΣΕΡΡΩΝ | | | ΝΑΙ | |
| ΜΠΟΥΤΣΙΚΑΚΗΣ ΧΡΙΣΤΟΦΟΡΟΣ-ΕΜΜΑΝΟΥΗΛ | | Νέα Δημοκρατία | Α΄ ΠΕΙΡΑΙΩΣ | | | ΝΑΙ | |
| ΜΥΛΩΝΑΚΗΣ ΑΝΤΩΝΙΟΣ | | ΕΛΛΗΝΙΚΗ ΛΥΣΗ | Α΄ΑΝΑΤΟΛΙΚΗΣ ΑΤΤΙΚΗΣ | | | ΝΑΙ | |
| ΜΩΡΑΪΤΗΣ ΑΘΑΝΑΣΙΟΣ(ΘΑΝΟΣ) | | ΣΥΡΙΖΑ | ΑΙΤΩΛΟΑΚΑΡΝΑΝΙΑΣ | | | ΝΑΙ | |
| ΝΟΤΟΠΟΥΛΟΥ ΑΙΚΑΤΕΡΙΝΗ(ΚΑΤΕΡΙΝΑ) | | ΣΥΡΙΖΑ | Α΄ ΘΕΣΣΑΛΟΝΙΚΗΣ | | | ΝΑΙ | |
| ΞΑΝΘΟΠΟΥΛΟΣ ΘΕΟΦΙΛΟΣ | | ΣΥΡΙΖΑ | ΔΡΑΜΑΣ | | | ΝΑΙ | |
| ΞΕΝΟΓΙΑΝΝΑΚΟΠΟΥΛΟΥ ΜΑΡΙΑ-ΕΛΙΖΑ(ΜΑΡΙΛΙΖΑ) | | ΣΥΡΙΖΑ | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | | | ΝΑΙ | |
| ΟΙΚΟΝΟΜΟΥ ΙΩΑΝΝΗΣ | | Νέα Δημοκρατία | ΦΘΙΩΤΙΔΟΣ | | | ΝΑΙ | |
| ΠΑΠΑΔΗΜΗΤΡΙΟΥ ΧΑΡΑΛΑΜΠΟΣ(ΜΠΑΜΠΗΣ) | | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | | | ΟΧΙ | |
| ΠΑΠΑΔΟΠΟΥΛΟΣ ΜΙΧΑΗΛ(ΜΙΧΑΛΗΣ) | | Νέα Δημοκρατία | ΚΟΖΑΝΗΣ | | | ΝΑΙ | |
| ΠΑΠΑΗΛΙΟΥ ΓΕΩΡΓΙΟΣ | | ΣΥΡΙΖΑ | ΑΡΚΑΔΙΑΣ | | | ΝΑΙ | |
| ΠΑΠΑΚΩΣΤΑ-ΠΑΛΙΟΥΡΑ ΑΙΚΑΤΕΡΙΝΗ(ΚΑΤΕΡΙΝΑ) | | Νέα Δημοκρατία | ΤΡΙΚΑΛΩΝ | | | ΝΑΙ | |
| ΠΑΠΑΝΑΤΣΙΟΥ ΑΙΚΑΤΕΡΙΝΗ | | ΣΥΡΙΖΑ | ΜΑΓΝΗΣΙΑΣ | | | ΝΑΙ | |
| ΠΑΠΑΧΡΙΣΤΟΠΟΥΛΟΣ ΑΘΑΝΑΣΙΟΣ(ΘΑΝΑΣΗΣ) | | ΣΥΡΙΖΑ | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | | | ΝΑΙ | |
| ΠΑΠΠΑΣ ΙΩΑΝΝΗΣ | | Νέα Δημοκρατία | ΔΩΔΕΚΑΝΗΣΟΥ | | | ΟΧΙ | |
| ΠΑΠΠΑΣ ΝΙΚΟΛΑΟΣ | | ΣΥΡΙΖΑ | Β3΄ ΝΟΤΙΟΥ ΤΟΜΕΑ ΑΘΗΝΩΝ | | | ΝΑΙ | |
| ΠΑΣΧΑΛΙΔΗΣ ΙΩΑΝΝΗΣ | | Νέα Δημοκρατία | ΚΑΒΑΛΑΣ | | | ΟΧΙ | |
| ΠΑΦΙΛΗΣ ΑΘΑΝΑΣΙΟΣ | | Κ.Κ.Ε. | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | | | ΝΑΙ | |
| ΠΙΠΙΛΗ ΦΩΤΕΙΝΗ | | Νέα Δημοκρατία | Α΄ ΑΘΗΝΩΝ | | | ΝΑΙ | |
| ΠΛΕΥΡΗΣ ΑΘΑΝΑΣΙΟΣ(ΘΑΝΟΣ) | | Νέα Δημοκρατία | Α΄ ΑΘΗΝΩΝ | | | ΝΑΙ | |
| ΠΝΕΥΜΑΤΙΚΟΣ ΣΠΥΡΙΔΩΝΑΣ | | Νέα Δημοκρατία | ΕΥΒΟΙΑΣ | | | ΝΑΙ | |
| ΠΟΥΛΟΥ ΠΑΝΑΓΙΟΥ(ΓΙΩΤΑ) | | ΣΥΡΙΖΑ | ΒΟΙΩΤΙΑΣ | | | ΝΑΙ | |
| ΡΑΓΚΟΥΣΗΣ ΙΩΑΝΝΗΣ | | ΣΥΡΙΖΑ | Β΄ ΠΕΙΡΑΙΩΣ | | | ΝΑΙ | |
| ΡΑΠΤΗ ΕΛΕΝΗ | | Νέα Δημοκρατία | Α' ΘΕΣΣΑΛΟΝΙΚΗΣ | | | ΝΑΙ | |
| ΡΑΠΤΗ ΖΩΗ | | Νέα Δημοκρατία | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | | | ΝΑΙ | |
| ΡΟΥΣΟΠΟΥΛΟΣ ΘΕΟΔΩΡΟΣ(ΘΟΔΩΡΟΣ) | | Νέα Δημοκρατία | Β1΄ΒΟΡΕΙΟΥ ΤΟΜΕΑ ΑΘΗΝΩΝ | | | ΝΑΙ | |
| ΣΑΚΟΡΑΦΑ ΣΟΦΙΑ | | ΜέΡΑ25 | Β3΄ ΝΟΤΙΟΥ ΤΟΜΕΑ ΑΘΗΝΩΝ | | | ΝΑΙ | |
| ΣΑΡΑΚΙΩΤΗΣ ΙΩΑΝΝΗΣ | | ΣΥΡΙΖΑ | ΦΘΙΩΤΙΔΟΣ | | | ΝΑΙ | |
| ΣΕΝΕΤΑΚΗΣ ΜΑΞΙΜΟΣ | | Νέα Δημοκρατία | ΗΡΑΚΛΕΙΟΥ | | | ΝΑΙ | |
| ΣΙΜΟΠΟΥΛΟΣ ΕΥΣΤΡΑΤΙΟΣ(ΣΤΡΑΤΟΣ) | | Νέα Δημοκρατία | Α' ΘΕΣΣΑΛΟΝΙΚΗΣ | | | ΝΑΙ | |
| ΣΚΟΥΡΟΛΙΑΚΟΣ ΠΑΝΑΓΙΩΤΗΣ(ΠΑΝΟΣ) | | ΣΥΡΙΖΑ | Α΄ ΑΝΑΤΟΛΙΚΗΣ ΑΤΤΙΚΗΣ | | | ΝΑΙ | |
| ΣΚΟΥΦΑ ΕΛΙΣΣΑΒΕΤ(ΜΠΕΤΤΥ) | | ΣΥΡΙΖΑ | ΠΙΕΡΙΑΣ | | | ΝΑΙ | |
| ΣΟΥΚΟΥΛΗ-ΒΙΛΙΑΛΗ ΜΑΡΙΑ-ΕΛΕΝΗ(ΜΑΡΙΛΕΝΑ) | | Νέα Δημοκρατία | ΚΟΡΙΝΘΙΑΣ | | | ΝΑΙ | |
| ΣΠΙΡΤΖΗΣ ΧΡΗΣΤΟΣ | | ΣΥΡΙΖΑ | Α΄ ΑΝΑΤΟΛΙΚΗΣ ΑΤΤΙΚΗΣ | | | ΝΑΙ | |
| ΣΤΑΜΕΝΙΤΗΣ ΔΙΟΝΥΣΙΟΣ | | Νέα Δημοκρατία | ΠΕΛΛΗΣ | | | ΝΑΙ | |
| ΣΤΕΦΑΝΑΔΗΣ ΧΡΙΣΤΟΔΟΥΛΟΣ | | Νέα Δημοκρατία | ΣΑΜΟΥ | | | ΝΑΙ | |
| ΣΤΥΛΙΟΣ ΓΕΩΡΓΙΟΣ | | Νέα Δημοκρατία | ΑΡΤΗΣ | | | ΝΑΙ | |
| ΣΥΡΙΓΟΣ ΕΥΑΓΓΕΛΟΣ(ΑΓΓΕΛΟΣ) | | Νέα Δημοκρατία | Α΄ ΑΘΗΝΩΝ | | | ΝΑΙ | |
| ΣΥΡΜΑΛΕΝΙΟΣ ΝΙΚΟΛΑΟΣ | | ΣΥΡΙΖΑ | ΚΥΚΛΑΔΩΝ | | | ΝΑΙ | |
| ΤΑΡΑΝΤΙΛΗΣ ΧΡΗΣΤΟΣ | | Νέα Δημοκρατία | ΕΠΙΚΡΑΤΕΙΑΣ | | | ΝΑΙ | |
| ΤΑΣΟΥΛΑΣ ΚΩΝΣΤΑΝΤΙΝΟΣ | | Νέα Δημοκρατία | ΙΩΑΝΝΙΝΩΝ | | | ΝΑΙ | |
| ΤΕΛΙΓΙΟΡΙΔΟΥ ΟΛΥΜΠΙΑ | | ΣΥΡΙΖΑ | ΚΑΣΤΟΡΙΑΣ | | | ΝΑΙ | |
| ΤΖΑΝΑΚΟΠΟΥΛΟΣ ΔΗΜΗΤΡΙΟΣ | | ΣΥΡΙΖΑ | Α΄ ΑΘΗΝΩΝ | | | ΝΑΙ | |
| ΤΖΗΚΑΛΑΓΙΑΣ ΖΗΣΗΣ | | Νέα Δημοκρατία | ΚΑΣΤΟΡΙΑΣ | | | ΝΑΙ | |
| ΤΖΟΥΦΗ ΜΕΡΟΠΗ | | ΣΥΡΙΖΑ | ΙΩΑΝΝΙΝΩΝ | | | ΝΑΙ | |
| ΤΡΙΑΝΤΑΦΥΛΛΙΔΗΣ ΑΛΕΞΑΝΔΡΟΣ(ΑΛΕΚΟΣ) | | ΣΥΡΙΖΑ | Α΄ ΘΕΣΣΑΛΟΝΙΚΗΣ | | | ΝΑΙ | |
| ΤΣΑΒΔΑΡΙΔΗΣ ΛΑΖΑΡΟΣ | | Νέα Δημοκρατία | ΗΜΑΘΙΑΣ | | | ΝΑΙ | |
| ΤΣΑΚΑΛΩΤΟΣ ΕΥΚΛΕΙΔΗΣ | | ΣΥΡΙΖΑ | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | | | ΝΑΙ | |
| ΥΨΗΛΑΝΤΗΣ ΒΑΣΙΛΕΙΟΣ-ΝΙΚΟΛΑΟΣ | | Νέα Δημοκρατία | ΔΩΔΕΚΑΝΗΣΟΥ | | | ΝΑΙ | |
| ΦΑΜΕΛΛΟΣ ΣΩΚΡΑΤΗΣ | | ΣΥΡΙΖΑ | Β΄ ΘΕΣΣΑΛΟΝΙΚΗΣ | | | ΝΑΙ | |
| ΦΙΛΗΣ ΝΙΚΟΛΑΟΣ | | ΣΥΡΙΖΑ | Α΄ ΑΘΗΝΩΝ | | | ΝΑΙ | |
| ΦΩΤΗΛΑΣ ΙΑΣΩΝ | | Νέα Δημοκρατία | ΑΧΑΪΑΣ | | | ΝΑΙ | |
| ΦΩΤΙΟΥ ΘΕΑΝΩ | | ΣΥΡΙΖΑ | Β3΄ ΝΟΤΙΟΥ ΤΟΜΕΑ ΑΘΗΝΩΝ | | | ΝΑΙ | |
| ΧΑΡΙΤΟΥ ΔΗΜΗΤΡΙΟΣ(ΤΑΚΗΣ) | | ΣΥΡΙΖΑ | ΡΟΔΟΠΗΣ | | | - | |
| ΧΑΤΖΗΒΑΣΙΛΕΙΟΥ ΑΝΑΣΤΑΣΙΟΣ(ΤΑΣΟΣ) | | Νέα Δημοκρατία | ΣΕΡΡΩΝ | | | ΝΑΙ | |
| ΧΑΤΖΗΓΙΑΝΝΑΚΗΣ ΜΙΛΤΙΑΔΗΣ | | ΣΥΡΙΖΑ | ΕΥΒΟΙΑΣ | | | ΝΑΙ | |
| ΧΑΤΖΗΔΑΚΗΣ ΔΙΟΝΥΣΙΟΣ | | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | | | ΝΑΙ | |
| ΧΕΙΜΑΡΑΣ ΘΕΜΙΣΤΟΚΛΗΣ(ΘΕΜΗΣ) | | Νέα Δημοκρατία | ΦΘΙΩΤΙΔΟΣ | | | ΝΑΙ | |
| ΧΗΤΑΣ ΚΩΝΣΤΑΝΤΙΝΟΣ | | ΕΛΛΗΝΙΚΗ ΛΥΣΗ | Β΄ ΘΕΣΣΑΛΟΝΙΚΗΣ | | | ΝΑΙ | |
| ΧΙΟΝΙΔΗΣ ΣΑΒΒΑΣ | | Νέα Δημοκρατία | ΠΙΕΡΙΑΣ | | | ΝΑΙ | |
| ΧΡΗΣΤΙΔΟΥ ΡΑΛΛΙΑ | | ΣΥΡΙΖΑ | Β3΄ ΝΟΤΙΟΥ ΤΟΜΕΑ ΑΘΗΝΩΝ | | | ΝΑΙ | |
| Πράξη: Για το κακούργημα της απιστίας στρεφομένης αμέσως κατά του νομικού προσώπου του Ελληνικού Δημοσίου τελεσθείσας από κοινού, από την οποία η προκληθείσα ζημία υπερβαίνει συνολικά το ποσό των εκατόν είκοσι χιλιάδων (120.000) ευρώ, ανερχόμενη στο ποσό των τετρακοσίων οκτώ χιλιάδων εννιακοσίων πενήντα τεσσάρων ευρώ και δεκαέξι λεπτών (408.954,16 ευρώ)(άρθρα 1,13α’,14,16,17,18, 26 παράγραφος 1α, 27 παράγραφος 1α’, 51, 52, 79...«Κύρωση του Ποινικού Κώδικα» (ΦΕΚ Α’ 95/11.6.2019)), που φέρεται ότι τελέστηκε στην Αθήνα στις 28.11.2005 (ΣΥΝΟΛΙΚΑ ΨΗΦΟΙ: NAI:148, OXI:4, ΠΡΝ:0) | |  |  | | |  | |
| ΑΒΡΑΜΑΚΗΣ ΕΛΕΥΘΕΡΙΟΣ | | ΣΥΡΙΖΑ | ΣΕΡΡΩΝ | | | ΝΑΙ | |
| ΑΓΑΘΟΠΟΥΛΟΥ ΕΙΡΗΝΗ-ΕΛΕΝΗ | | ΣΥΡΙΖΑ | ΚΙΛΚΙΣ | | | ΝΑΙ | |
| ΑΔΑΜΟΠΟΥΛΟΥ ΑΓΓΕΛΙΚΗ | | ΜέΡΑ25 | Α΄ ΑΘΗΝΩΝ | | | ΝΑΙ | |
| ΑΘΑΝΑΣΙΟΥ ΑΘΑΝΑΣΙΟΣ(ΝΑΣΟΣ) | | ΣΥΡΙΖΑ | Α΄ ΑΝΑΤΟΛΙΚΗΣ ΑΤΤΙΚΗΣ | | | ΝΑΙ | |
| ΑΘΑΝΑΣΙΟΥ ΜΑΡΙΑ | | ΕΛΛΗΝΙΚΗ ΛΥΣΗ | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | | | ΝΑΙ | |
| ΑΘΑΝΑΣΙΟΥ ΧΑΡΑΛΑΜΠΟΣ | | Νέα Δημοκρατία | ΛΕΣΒΟΥ | | | ΝΑΙ | |
| ΑΚΤΥΠΗΣ ΔΙΟΝΥΣΙΟΣ | | Νέα Δημοκρατία | ΖΑΚΥΝΘΟΥ | | | ΝΑΙ | |
| ΑΛΕΞΟΠΟΥΛΟΥ ΑΝΑΣΤΑΣΙΑ-ΑΙΚΑΤΕΡΙΝΗ | | ΕΛΛΗΝΙΚΗ ΛΥΣΗ | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | | | ΝΑΙ | |
| ΑΛΕΞΟΠΟΥΛΟΥ ΧΡΙΣΤΙΝΑ | | Νέα Δημοκρατία | ΑΧΑΪΑΣ | | | ΝΑΙ | |
| ΑΜΑΝΑΤΙΔΗΣ ΓΙΩΡΓΟΣ | | Νέα Δημοκρατία | ΚΟΖΑΝΗΣ | | | ΝΑΙ | |
| ΑΜΑΝΑΤΙΔΗΣ ΙΩΑΝΝΗΣ | | ΣΥΡΙΖΑ | Α΄ ΘΕΣΣΑΛΟΝΙΚΗΣ | | | ΝΑΙ | |
| ΑΜΥΡΑΣ ΓΙΩΡΓΟΣ | | Νέα Δημοκρατία | ΙΩΑΝΝΙΝΩΝ | | | ΝΑΙ | |
| ΑΝΑΓΝΩΣΤΟΠΟΥΛΟΥ ΑΘΑΝΑΣΙΑ(ΣΙΑ) | | ΣΥΡΙΖΑ | ΑΧΑΪΑΣ | | | ΝΑΙ | |
| ΑΝΔΡΙΑΝΟΣ ΙΩΑΝΝΗΣ | | Νέα Δημοκρατία | ΑΡΓΟΛΙΔΟΣ | | | ΝΑΙ | |
| ΑΝΤΩΝΙΑΔΗΣ ΙΩΑΝΝΗΣ | | Νέα Δημοκρατία | ΦΛΩΡΙΝΗΣ | | | ΝΑΙ | |
| ΑΠΑΤΖΙΔΗ ΜΑΡΙΑ | | ΜέΡΑ25 | Α΄ ΑΝΑΤΟΛΙΚΗΣ ΑΤΤΙΚΗΣ | | | ΝΑΙ | |
| ΑΠΟΣΤΟΛΟΥ ΕΥΑΓΓΕΛΟΣ | | ΣΥΡΙΖΑ | ΕΥΒΟΙΑΣ | | | ΝΑΙ | |
| ΑΡΑΜΠΑΤΖΗ ΦΩΤΕΙΝΗ | | Νέα Δημοκρατία | ΣΕΡΡΩΝ | | | ΝΑΙ | |
| ΑΡΣΕΝΗΣ ΚΡΙΤΩΝ-ΗΛΙΑΣ | | ΜέΡΑ25 | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | | | ΝΑΙ | |
| ΑΣΗΜΑΚΟΠΟΥΛΟΥ ΣΟΦΙΑ-ΧΑΪΔΩ | | ΕΛΛΗΝΙΚΗ ΛΥΣΗ | Β΄ ΠΕΙΡΑΙΩΣ | | | ΝΑΙ | |
| ΑΥΓΕΡΗ ΘΕΟΔΩΡΑ(ΔΩΡΑ) | | ΣΥΡΙΖΑ | Β΄ θΕΣΣΑΛΟΝΙΚΗΣ | | | ΝΑΙ | |
| ΑΥΓΕΡΙΝΟΠΟΥΛΟΥ ΔΙΟΝΥΣΙΑ-ΘΕΟΔΩΡΑ | | Νέα Δημοκρατία | ΗΛΕΙΑΣ | | | ΝΑΙ | |
| ΑΥΛΩΝΙΤΗΣ ΑΛΕΞΑΝΔΡΟΣ-ΧΡΗΣΤΟΣ | | ΣΥΡΙΖΑ | ΚΕΡΚΥΡΑ | | | ΟΧΙ | |
| ΑΧΜΕΤ ΙΛΧΑΝ | | Κίνημα Αλλαγής | ΡΟΔΟΠΗΣ | | | ΝΑΙ | |
| ΑΧΤΣΙΟΓΛΟΥ ΕΥΤΥΧΙΑ | | ΣΥΡΙΖΑ | ΕΠΙΚΡΑΤΕΙΑΣ | | | ΝΑΙ | |
| ΒΑΓΕΝΑΣ ΔΗΜΗΤΡΙΟΣ | | ΕΛΛΗΝΙΚΗ ΛΥΣΗ | Β3΄ ΝΟΤΙΟΥ ΤΟΜΕΑ ΑΘΗΝΩΝ | | | ΝΑΙ | |
| ΒΑΡΕΜΕΝΟΣ ΓΕΩΡΓΙΟΣ | | ΣΥΡΙΖΑ | ΑΙΤΩΛΟΑΚΑΡΝΑΝΙΑΣ | | | ΝΑΙ | |
| ΒΑΣΙΛΕΙΑΔΗΣ ΒΑΣΙΛΕΙΟΣ(ΛΑΚΗΣ) | | Νέα Δημοκρατία | ΠΕΛΛΗΣ | | | ΝΑΙ | |
| ΒΑΣΙΛΙΚΟΣ ΒΑΣΙΛΕΙΟΣ(ΒΑΣΙΛΗΣ) | | ΣΥΡΙΖΑ | ΕΠΙΚΡΑΤΕΙΑΣ | | | ΝΑΙ | |
| ΒΕΡΝΑΡΔΑΚΗΣ ΧΡΙΣΤΟΦΟΡΟΣ | | ΣΥΡΙΖΑ | Α΄ ΑΘΗΝΩΝ | | | ΝΑΙ | |
| ΒΕΤΤΑ ΚΑΛΛΙΟΠΗ | | ΣΥΡΙΖΑ | ΚΟΖΑΝΗΣ | | | - | |
| ΒΙΛΙΑΡΔΟΣ ΒΑΣΙΛΕΙΟΣ | | ΕΛΛΗΝΙΚΗ ΛΥΣΗ | ΕΠΚΡΑΤΕΙΑΣ | | | ΝΑΙ | |
| ΒΛΑΣΗΣ ΚΩΝΣΤΑΝΤΙΝΟΣ | | Νέα Δημοκρατία | ΑΡΚΑΔΙΑΣ | | | ΝΑΙ | |
| ΒΟΛΟΥΔΑΚΗΣ ΜΑΝΟΥΣΟΣ-ΚΩΝΣΤΑΝΤΙΝΟΣ | | Νέα Δημοκρατία | ΧΑΝΙΩΝ | | | ΟΧΙ | |
| ΒΟΥΛΤΕΨΗ ΣΟΦΙΑ | | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | | | ΝΑΙ | |
| ΒΡΟΥΤΣΗΣ ΙΩΑΝΝΗΣ | | Νέα Δημοκρατία | ΚΥΚΛΑΔΩΝ | | | ΝΑΙ | |
| ΒΡΥΖΙΔΟΥ ΠΑΡΑΣΚΕΥΗ | | Νέα Δημοκρατία | ΚΟΖΑΝΗΣ | | | ΝΑΙ | |
| ΓΕΡΟΒΑΣΙΛΗ ΟΛΓΑ | | ΣΥΡΙΖΑ | ΑΡΤΗΣ | | | ΝΑΙ | |
| ΓΙΑΝΝΑΚΗΣ ΣΤΕΡΓΙΟΣ | | Νέα Δημοκρατία | ΠΡΕΒΕΖΗΣ | | | ΝΑΙ | |
| ΓΙΑΝΝΟΥΛΗΣ ΧΡΗΣΤΟΣ | | ΣΥΡΙΖΑ | Α΄ ΘΕΣΣΑΛΟΝΙΚΗΣ | | | ΝΑΙ | |
| ΓΚΑΡΑ ΑΝΑΣΤΑΣΙΑ(ΝΑΤΑΣΑ) | | ΣΥΡΙΖΑ | ΕΒΡΟΥ | | | ΝΑΙ | |
| ΓΚΙΚΑΣ ΣΤΕΦΑΝΟΣ | | Νέα Δημοκρατία | ΚΕΡΚΥΡΑΣ | | | ΝΑΙ | |
| ΓΚΙΟΛΑΣ ΙΩΑΝΝΗΣ | | ΣΥΡΙΖΑ | ΑΡΓΟΛΙΔΟΣ | | | ΝΑΙ | |
| ΓΡΗΓΟΡΙΑΔΗΣ ΚΛΕΩΝ | | ΜέΡΑ25 | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | | | ΝΑΙ | |
| ΔΑΒΑΚΗΣ ΑΘΑΝΑΣΙΟΣ | | Νέα Δημοκρατία | ΛΑΚΩΝΙΑΣ | | | ΝΑΙ | |
| ΔΕΛΗΣ ΙΩΑΝΝΗΣ | | Κ.Κ.Ε. | Α΄ ΘΕΣΣΑΛΟΝΙΚΗΣ | | | ΝΑΙ | |
| ΔΡΙΤΣΑΣ ΘΕΟΔΩΡΟΣ | | ΣΥΡΙΖΑ | Α΄ ΠΕΙΡΑΙΩΣ | | | ΝΑΙ | |
| ΕΛΕΥΘΕΡΙΑΔΟΥ ΣΟΥΛΤΑΝΑ | | ΣΥΡΙΖΑ | ΚΑΒΑΛΑΣ | | | - | |
| ΕΥΘΥΜΙΟΥ ΑΝΝΑ | | Νέα Δημοκρατία | Α΄ ΘΕΣΣΑΛΟΝΙΚΗΣ | | | ΝΑΙ | |
| ΖΑΧΑΡΙΑΔΗΣ ΚΩΝΣΤΑΝΤΙΝΟΣ | | ΣΥΡΙΖΑ | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | | | ΝΑΙ | |
| ΖΕΪΜΠΕΚ ΧΟΥΣΕΪΝ | | ΣΥΡΙΖΑ | ΞΑΝΘΗΣ | | | ΝΑΙ | |
| ΖΕΜΠΙΛΗΣ ΑΘΑΝΑΣΙΟΣ | | Νέα Δημοκρατία | ΕΥΒΟΙΑΣ | | | ΝΑΙ | |
| ΗΓΟΥΜΕΝΙΔΗΣ ΝΙΚΟΛΑΟΣ | | ΣΥΡΙΖΑ | ΗΡΑΚΛΕΙΟΥ | | | ΝΑΙ | |
| ΘΡΑΨΑΝΙΩΤΗΣ ΕΜΜΑΝΟΥΗΛ | | ΣΥΡΙΖΑ | ΛΑΣΙΘΙΟΥ | | | ΝΑΙ | |
| ΙΑΤΡΙΔΗ ΤΣΑΜΠΙΚΑ(ΜΙΚΑ) | | Νέα Δημοκρατία | ΔΩΔΕΚΑΝΗΣΟΥ | | | ΝΑΙ | |
| ΚΑΒΒΑΔΑΣ ΑΘΑΝΑΣΙΟΣ | | Νέα Δημοκρατία | ΛΕΥΚΑΔΟΣ | | | ΝΑΙ | |
| ΚΑΙΡΙΔΗΣ ΔΗΜΗΤΡΙΟΣ | | Νέα Δημοκρατία | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | | | ΝΑΙ | |
| ΚΑΛΑΜΑΤΙΑΝΟΣ ΔΙΟΝΥΣΙΟΣ-ΧΑΡΑΛΑΜΠΟΣ | | ΣΥΡΙΖΑ | ΗΛΕΙΑΣ | | | ΝΑΙ | |
| ΚΑΛΑΦΑΤΗΣ ΣΤΑΥΡΟΣ | | Νέα Δημοκρατία | Α΄ ΘΕΣΣΑΛΟΝΙΚΗΣ | | | ΝΑΙ | |
| ΚΑΛΛΙΑΝΟΣ ΙΩΑΝΝΗΣ | | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | | | ΝΑΙ | |
| ΚΑΛΟΓΙΑΝΝΗΣ ΣΤΑΥΡΟΣ | | Νέα Δημοκρατία | ΙΩΑΝΝΙΝΩΝ | | | ΝΑΙ | |
| ΚΑΠΠΑΤΟΣ ΠΑΝΑΓΗΣ | | Νέα Δημοκρατία | ΚΕΦΑΛΛΗΝΙΑΣ | | | ΝΑΙ | |
| ΚΑΡΑΜΑΝΛΗ ΑΝΝΑ | | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | | | ΝΑΙ | |
| ΚΑΡΑΣΑΡΛΙΔΟΥ ΕΥΦΡΟΣΥΝΗ(ΦΡΟΣΩ) | | ΣΥΡΙΖΑ | ΗΜΑΘΙΑΣ | | | ΝΑΙ | |
| ΚΑΡΑΣΜΑΝΗΣ ΓΕΩΡΓΙΟΣ | | Νέα Δημοκρατία | ΠΕΛΛΗΣ | | | - | |
| ΚΑΤΣΑΝΙΩΤΗΣ ΑΝΔΡΕΑΣ | | Νέα Δημοκρατία | ΑΧΑΪΑΣ | | | ΝΑΙ | |
| ΚΑΦΑΝΤΑΡΗ ΧΑΡΟΥΛΑ(ΧΑΡΑ) | | ΣΥΡΙΖΑ | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | | | ΝΑΙ | |
| ΚΕΔΙΚΟΓΛΟΥ ΣΥΜΕΩΝ(ΣΙΜΟΣ) | | Νέα Δημοκρατία | ΕΥΒΟΙΑΣ | | | ΝΑΙ | |
| ΚΕΛΕΤΣΗΣ ΣΤΑΥΡΟΣ | | Νέα Δημοκρατία | ΕΒΡΟΥ | | | ΝΑΙ | |
| ΚΕΛΛΑΣ ΧΡΗΣΤΟΣ | | Νέα Δημοκρατία | ΛΑΡΙΣΗΣ | | | ΝΑΙ | |
| ΚΕΦΑΛΑ ΜΑΡΙΑ-ΑΛΕΞΑΝΔΡΑ | | Νέα Δημοκρατία | ΙΩΑΝΝΙΝΩΝ | | | ΝΑΙ | |
| ΚΟΚΚΑΛΗΣ ΒΑΣΙΛΕΙΟΣ | | ΣΥΡΙΖΑ | ΛΑΡΙΣΗΣ | | | ΝΑΙ | |
| ΚΟΜΝΗΝΑΚΑ ΜΑΡΙΑ | | Κ.Κ.Ε. | ΛΕΣΒΟΥ | | | ΝΑΙ | |
| ΚΟΝΣΟΛΑΣ ΕΜΜΑΝΟΥΗΛ(ΜΑΝΟΣ) | | Νέα Δημοκρατία | ΔΩΔΕΚΑΝΗΣΟΥ | | | ΝΑΙ | |
| ΚΟΥΒΕΛΑΣ ΔΗΜΗΤΡΙΟΣ | | Νέα Δημοκρατία | Α΄ ΘΕΣΣΑΛΟΝΙΚΗΣ | | | ΝΑΙ | |
| ΚΡΗΤΙΚΟΣ ΝΕΟΚΛΗΣ | | Νέα Δημοκρατία | ΛΑΚΩΝΙΑΣ | | | ΝΑΙ | |
| ΚΩΝΣΤΑΝΤΙΝΙΔΗΣ ΕΥΣΤΑΘΙΟΣ | | Νέα Δημοκρατία | ΚΟΖΑΝΗΣ | | | ΝΑΙ | |
| ΚΩΝΣΤΑΝΤΟΠΟΥΛΟΣ ΔΗΜΗΤΡΙΟΣ | | Κίνημα Αλλαγής | ΑΙΤΩΛΟΑΚΑΡΝΑΝΙΑΣ | | | ΝΑΙ | |
| ΚΩΤΣΗΡΑΣ ΓΕΩΡΓΙΟΣ | | Νέα Δημοκρατία | Β΄ ΔΥΤΙΚΗΣ ΑΤΤΙΚΗΣ | | | - | |
| ΚΩΤΣΟΣ ΓΕΩΡΓΙΟΣ | | Νέα Δημοκρατία | ΚΑΡΔΙΤΣΗΣ | | | ΝΑΙ | |
| ΛΑΖΑΡΙΔΗΣ ΜΑΚΑΡΙΟΣ | | Νέα Δημοκρατία | ΚΑΒΑΛΑΣ | | | ΝΑΙ | |
| ΛΑΜΠΡΟΥΛΗΣ ΓΕΩΡΓΙΟΣ | | Κ.Κ.Ε. | ΛΑΡΙΣΗΣ | | | ΝΑΙ | |
| ΛΕΟΝΤΑΡΙΔΗΣ ΘΕΟΦΙΛΟΣ | | Νέα Δημοκρατία | ΣΕΡΡΩΝ | | | ΝΑΙ | |
| ΛΙΑΚΟΣ ΕΥΑΓΓΕΛΟΣ | | Νέα Δημοκρατία | Β΄ ΔΥΤΙΚΗΣ ΑΤΤΙΚΗΣ | | | ΝΑΙ | |
| ΛΙΒΑΝΟΣ ΣΠΥΡΙΔΩΝ-ΠΑΝΑΓΙΩΤΗΣ(ΣΠΗΛΙΟΣ) | | Νέα Δημοκρατία | ΑΙΤΩΛΟΑΚΑΡΝΑΝΙΑΣ | | | ΝΑΙ | |
| ΛΙΟΥΠΗΣ ΑΘΑΝΑΣΙΟΣ | | Νέα Δημοκρατία | ΜΑΓΝΗΣΙΑΣ | | | ΝΑΙ | |
| ΛΙΟΥΤΑΣ ΑΘΑΝΑΣΙΟΣ | | Νέα Δημοκρατία | ΤΡΙΚΑΛΩΝ | | | ΝΑΙ | |
| ΛΟΒΕΡΔΟΣ ΙΩΑΝΝΗΣ-ΜΙΧΑΗΛ(ΓΙΑΝΝΗΣ) | | Νέα Δημοκρατία | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | | | ΝΑΙ | |
| ΛΟΓΙΑΔΗΣ ΓΕΩΡΓΙΟΣ | | ΜέΡΑ25 | ΗΡΑΚΛΕΙΟΥ | | | ΝΑΙ | |
| ΜΑΚΡΗ ΖΩΗ(ΖΕΤΤΑ) | | Νέα Δημοκρατία | ΜΑΓΝΗΣΙΑΣ | | | - | |
| ΜΑΛΑΜΑ ΚΥΡΙΑΚΗ | | ΣΥΡΙΖΑ | ΧΑΛΚΙΔΙΚΗΣ | | | ΝΑΙ | |
| ΜΑΜΟΥΛΑΚΗΣ ΧΑΡΑΛΑΜΠΟΣ(ΧΑΡΗΣ) | | ΣΥΡΙΖΑ | ΗΡΑΚΛΕΙΟΥ | | | ΝΑΙ | |
| ΜΑΝΗ-ΠΑΠΑΔΗΜΗΤΡΙΟΥ ΑΝΝΑ | | Νέα Δημοκρατία | ΠΙΕΡΙΑΣ | | | ΝΑΙ | |
| ΜΑΝΤΑΣ ΠΕΡΙΚΛΗΣ | | Νέα Δημοκρατία | ΜΕΣΣΗΝΙΑΣ | | | ΝΑΙ | |
| ΜΑΡΑΒΕΓΙΑΣ ΚΩΝΣΤΑΝΤΙΝΟΣ | | Νέα Δημοκρατία | ΜΑΓΝΗΣΙΑΣ | | | ΝΑΙ | |
| ΜΕΪΚΟΠΟΥΛΟΣ ΑΛΕΞΑΝΔΡΟΣ | | ΣΥΡΙΖΑ | ΜΑΓΝΗΣΙΑΣ | | | ΝΑΙ | |
| ΜΕΛΑΣ ΙΩΑΝΝΗΣ | | Νέα Δημοκρατία | Α΄ ΠΕΙΡΑΙΩΣ | | | ΝΑΙ | |
| ΜΟΝΟΓΥΙΟΥ ΑΙΚΑΤΕΡΙΝΗ | | Νέα Δημοκρατία | ΚΥΚΛΑΔΩΝ | | | ΝΑΙ | |
| ΜΠΑΚΑΔΗΜΑ ΦΩΤΕΙΝΗ | | ΜέΡΑ25 | Β΄ ΠΕΙΡΑΙΩΣ | | | ΝΑΙ | |
| ΜΠΑΛΑΦΑΣ ΙΩΑΝΝΗΣ | | ΣΥΡΙΖΑ | Β3΄ ΝΟΤΙΟΥ ΤΟΜΕΑ ΑΘΗΝΩΝ | | | ΝΑΙ | |
| ΜΠΑΡΤΖΩΚΑΣ ΑΝΑΣΤΑΣΙΟΣ | | Νέα Δημοκρατία | ΗΜΑΘΙΑΣ | | | - | |
| ΜΠΙΖΙΟΥ ΣΤΕΡΓΙΑΝΗ(ΣΤΕΛΛΑ) | | Νέα Δημοκρατία | ΛΑΡΙΣΗΣ | | | ΝΑΙ | |
| ΜΠΛΟΥΧΟΣ ΚΩΝΣΤΑΝΤΙΝΟΣ | | Νέα Δημοκρατία | ΔΡΑΜΑΣ | | | ΝΑΙ | |
| ΜΠΟΓΔΑΝΟΣ ΚΩΝΣΤΑΝΤΙΝΟΣ | | Νέα Δημοκρατία | Α΄ ΑΘΗΝΩΝ | | | ΝΑΙ | |
| ΜΠΟΥΓΑΣ ΙΩΑΝΝΗΣ | | Νέα Δημοκρατία | ΦΩΚΙΔΟΣ | | | - | |
| ΜΠΟΥΚΩΡΟΣ ΧΡΗΣΤΟΣ | | Νέα Δημοκρατία | ΜΑΓΝΗΣΙΑΣ | | | ΝΑΙ | |
| ΜΠΟΥΜΠΑΣ ΚΩΝΣΤΑΝΤΙΝΟΣ | | ΕΛΛΗΝΙΚΗ ΛΥΣΗ | ΣΕΡΡΩΝ | | | ΝΑΙ | |
| ΜΠΟΥΤΣΙΚΑΚΗΣ ΧΡΙΣΤΟΦΟΡΟΣ-ΕΜΜΑΝΟΥΗΛ | | Νέα Δημοκρατία | Α΄ ΠΕΙΡΑΙΩΣ | | | ΝΑΙ | |
| ΜΥΛΩΝΑΚΗΣ ΑΝΤΩΝΙΟΣ | | ΕΛΛΗΝΙΚΗ ΛΥΣΗ | Α΄ΑΝΑΤΟΛΙΚΗΣ ΑΤΤΙΚΗΣ | | | ΝΑΙ | |
| ΜΩΡΑΪΤΗΣ ΑΘΑΝΑΣΙΟΣ(ΘΑΝΟΣ) | | ΣΥΡΙΖΑ | ΑΙΤΩΛΟΑΚΑΡΝΑΝΙΑΣ | | | ΝΑΙ | |
| ΝΟΤΟΠΟΥΛΟΥ ΑΙΚΑΤΕΡΙΝΗ(ΚΑΤΕΡΙΝΑ) | | ΣΥΡΙΖΑ | Α΄ ΘΕΣΣΑΛΟΝΙΚΗΣ | | | ΝΑΙ | |
| ΞΑΝΘΟΠΟΥΛΟΣ ΘΕΟΦΙΛΟΣ | | ΣΥΡΙΖΑ | ΔΡΑΜΑΣ | | | ΝΑΙ | |
| ΞΕΝΟΓΙΑΝΝΑΚΟΠΟΥΛΟΥ ΜΑΡΙΑ-ΕΛΙΖΑ(ΜΑΡΙΛΙΖΑ) | | ΣΥΡΙΖΑ | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | | | ΝΑΙ | |
| ΟΙΚΟΝΟΜΟΥ ΙΩΑΝΝΗΣ | | Νέα Δημοκρατία | ΦΘΙΩΤΙΔΟΣ | | | ΝΑΙ | |
| ΠΑΠΑΔΗΜΗΤΡΙΟΥ ΧΑΡΑΛΑΜΠΟΣ(ΜΠΑΜΠΗΣ) | | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | | | ΟΧΙ | |
| ΠΑΠΑΔΟΠΟΥΛΟΣ ΜΙΧΑΗΛ(ΜΙΧΑΛΗΣ) | | Νέα Δημοκρατία | ΚΟΖΑΝΗΣ | | | - | |
| ΠΑΠΑΗΛΙΟΥ ΓΕΩΡΓΙΟΣ | | ΣΥΡΙΖΑ | ΑΡΚΑΔΙΑΣ | | | - | |
| ΠΑΠΑΚΩΣΤΑ-ΠΑΛΙΟΥΡΑ ΑΙΚΑΤΕΡΙΝΗ(ΚΑΤΕΡΙΝΑ) | | Νέα Δημοκρατία | ΤΡΙΚΑΛΩΝ | | | ΝΑΙ | |
| ΠΑΠΑΝΑΤΣΙΟΥ ΑΙΚΑΤΕΡΙΝΗ | | ΣΥΡΙΖΑ | ΜΑΓΝΗΣΙΑΣ | | | ΝΑΙ | |
| ΠΑΠΑΧΡΙΣΤΟΠΟΥΛΟΣ ΑΘΑΝΑΣΙΟΣ(ΘΑΝΑΣΗΣ) | | ΣΥΡΙΖΑ | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | | | - | |
| ΠΑΠΠΑΣ ΙΩΑΝΝΗΣ | | Νέα Δημοκρατία | ΔΩΔΕΚΑΝΗΣΟΥ | | | ΟΧΙ | |
| ΠΑΠΠΑΣ ΝΙΚΟΛΑΟΣ | | ΣΥΡΙΖΑ | Β3΄ ΝΟΤΙΟΥ ΤΟΜΕΑ ΑΘΗΝΩΝ | | | ΝΑΙ | |
| ΠΑΣΧΑΛΙΔΗΣ ΙΩΑΝΝΗΣ | | Νέα Δημοκρατία | ΚΑΒΑΛΑΣ | | | - | |
| ΠΑΦΙΛΗΣ ΑΘΑΝΑΣΙΟΣ | | Κ.Κ.Ε. | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | | | ΝΑΙ | |
| ΠΙΠΙΛΗ ΦΩΤΕΙΝΗ | | Νέα Δημοκρατία | Α΄ ΑΘΗΝΩΝ | | | ΝΑΙ | |
| ΠΛΕΥΡΗΣ ΑΘΑΝΑΣΙΟΣ(ΘΑΝΟΣ) | | Νέα Δημοκρατία | Α΄ ΑΘΗΝΩΝ | | | ΝΑΙ | |
| ΠΝΕΥΜΑΤΙΚΟΣ ΣΠΥΡΙΔΩΝΑΣ | | Νέα Δημοκρατία | ΕΥΒΟΙΑΣ | | | ΝΑΙ | |
| ΠΟΥΛΟΥ ΠΑΝΑΓΙΟΥ(ΓΙΩΤΑ) | | ΣΥΡΙΖΑ | ΒΟΙΩΤΙΑΣ | | | ΝΑΙ | |
| ΡΑΓΚΟΥΣΗΣ ΙΩΑΝΝΗΣ | | ΣΥΡΙΖΑ | Β΄ ΠΕΙΡΑΙΩΣ | | | ΝΑΙ | |
| ΡΑΠΤΗ ΕΛΕΝΗ | | Νέα Δημοκρατία | Α' ΘΕΣΣΑΛΟΝΙΚΗΣ | | | - | |
| ΡΑΠΤΗ ΖΩΗ | | Νέα Δημοκρατία | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | | | ΝΑΙ | |
| ΡΟΥΣΟΠΟΥΛΟΣ ΘΕΟΔΩΡΟΣ(ΘΟΔΩΡΟΣ) | | Νέα Δημοκρατία | Β1΄ΒΟΡΕΙΟΥ ΤΟΜΕΑ ΑΘΗΝΩΝ | | | ΝΑΙ | |
| ΣΑΚΟΡΑΦΑ ΣΟΦΙΑ | | ΜέΡΑ25 | Β3΄ ΝΟΤΙΟΥ ΤΟΜΕΑ ΑΘΗΝΩΝ | | | ΝΑΙ | |
| ΣΑΡΑΚΙΩΤΗΣ ΙΩΑΝΝΗΣ | | ΣΥΡΙΖΑ | ΦΘΙΩΤΙΔΟΣ | | | ΝΑΙ | |
| ΣΕΝΕΤΑΚΗΣ ΜΑΞΙΜΟΣ | | Νέα Δημοκρατία | ΗΡΑΚΛΕΙΟΥ | | | ΝΑΙ | |
| ΣΙΜΟΠΟΥΛΟΣ ΕΥΣΤΡΑΤΙΟΣ(ΣΤΡΑΤΟΣ) | | Νέα Δημοκρατία | Α' ΘΕΣΣΑΛΟΝΙΚΗΣ | | | ΝΑΙ | |
| ΣΚΟΥΡΟΛΙΑΚΟΣ ΠΑΝΑΓΙΩΤΗΣ(ΠΑΝΟΣ) | | ΣΥΡΙΖΑ | Α΄ ΑΝΑΤΟΛΙΚΗΣ ΑΤΤΙΚΗΣ | | | ΝΑΙ | |
| ΣΚΟΥΦΑ ΕΛΙΣΣΑΒΕΤ(ΜΠΕΤΤΥ) | | ΣΥΡΙΖΑ | ΠΙΕΡΙΑΣ | | | ΝΑΙ | |
| ΣΟΥΚΟΥΛΗ-ΒΙΛΙΑΛΗ ΜΑΡΙΑ-ΕΛΕΝΗ(ΜΑΡΙΛΕΝΑ) | | Νέα Δημοκρατία | ΚΟΡΙΝΘΙΑΣ | | | ΝΑΙ | |
| ΣΠΙΡΤΖΗΣ ΧΡΗΣΤΟΣ | | ΣΥΡΙΖΑ | Α΄ ΑΝΑΤΟΛΙΚΗΣ ΑΤΤΙΚΗΣ | | | ΝΑΙ | |
| ΣΤΑΜΕΝΙΤΗΣ ΔΙΟΝΥΣΙΟΣ | | Νέα Δημοκρατία | ΠΕΛΛΗΣ | | | ΝΑΙ | |
| ΣΤΕΦΑΝΑΔΗΣ ΧΡΙΣΤΟΔΟΥΛΟΣ | | Νέα Δημοκρατία | ΣΑΜΟΥ | | | ΝΑΙ | |
| ΣΤΥΛΙΟΣ ΓΕΩΡΓΙΟΣ | | Νέα Δημοκρατία | ΑΡΤΗΣ | | | ΝΑΙ | |
| ΣΥΡΙΓΟΣ ΕΥΑΓΓΕΛΟΣ(ΑΓΓΕΛΟΣ) | | Νέα Δημοκρατία | Α΄ ΑΘΗΝΩΝ | | | ΝΑΙ | |
| ΣΥΡΜΑΛΕΝΙΟΣ ΝΙΚΟΛΑΟΣ | | ΣΥΡΙΖΑ | ΚΥΚΛΑΔΩΝ | | | ΝΑΙ | |
| ΤΑΡΑΝΤΙΛΗΣ ΧΡΗΣΤΟΣ | | Νέα Δημοκρατία | ΕΠΙΚΡΑΤΕΙΑΣ | | | - | |
| ΤΑΣΟΥΛΑΣ ΚΩΝΣΤΑΝΤΙΝΟΣ | | Νέα Δημοκρατία | ΙΩΑΝΝΙΝΩΝ | | | - | |
| ΤΕΛΙΓΙΟΡΙΔΟΥ ΟΛΥΜΠΙΑ | | ΣΥΡΙΖΑ | ΚΑΣΤΟΡΙΑΣ | | | ΝΑΙ | |
| ΤΖΑΝΑΚΟΠΟΥΛΟΣ ΔΗΜΗΤΡΙΟΣ | | ΣΥΡΙΖΑ | Α΄ ΑΘΗΝΩΝ | | | ΝΑΙ | |
| ΤΖΗΚΑΛΑΓΙΑΣ ΖΗΣΗΣ | | Νέα Δημοκρατία | ΚΑΣΤΟΡΙΑΣ | | | ΝΑΙ | |
| ΤΖΟΥΦΗ ΜΕΡΟΠΗ | | ΣΥΡΙΖΑ | ΙΩΑΝΝΙΝΩΝ | | | ΝΑΙ | |
| ΤΡΙΑΝΤΑΦΥΛΛΙΔΗΣ ΑΛΕΞΑΝΔΡΟΣ(ΑΛΕΚΟΣ) | | ΣΥΡΙΖΑ | Α΄ ΘΕΣΣΑΛΟΝΙΚΗΣ | | | ΝΑΙ | |
| ΤΣΑΒΔΑΡΙΔΗΣ ΛΑΖΑΡΟΣ | | Νέα Δημοκρατία | ΗΜΑΘΙΑΣ | | | ΝΑΙ | |
| ΤΣΑΚΑΛΩΤΟΣ ΕΥΚΛΕΙΔΗΣ | | ΣΥΡΙΖΑ | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | | | ΝΑΙ | |
| ΥΨΗΛΑΝΤΗΣ ΒΑΣΙΛΕΙΟΣ-ΝΙΚΟΛΑΟΣ | | Νέα Δημοκρατία | ΔΩΔΕΚΑΝΗΣΟΥ | | | ΝΑΙ | |
| ΦΑΜΕΛΛΟΣ ΣΩΚΡΑΤΗΣ | | ΣΥΡΙΖΑ | Β΄ ΘΕΣΣΑΛΟΝΙΚΗΣ | | | ΝΑΙ | |
| ΦΙΛΗΣ ΝΙΚΟΛΑΟΣ | | ΣΥΡΙΖΑ | Α΄ ΑΘΗΝΩΝ | | | ΝΑΙ | |
| ΦΩΤΗΛΑΣ ΙΑΣΩΝ | | Νέα Δημοκρατία | ΑΧΑΪΑΣ | | | ΝΑΙ | |
| ΦΩΤΙΟΥ ΘΕΑΝΩ | | ΣΥΡΙΖΑ | Β3΄ ΝΟΤΙΟΥ ΤΟΜΕΑ ΑΘΗΝΩΝ | | | ΝΑΙ | |
| ΧΑΡΙΤΟΥ ΔΗΜΗΤΡΙΟΣ(ΤΑΚΗΣ) | | ΣΥΡΙΖΑ | ΡΟΔΟΠΗΣ | | | ΝΑΙ | |
| ΧΑΤΖΗΒΑΣΙΛΕΙΟΥ ΑΝΑΣΤΑΣΙΟΣ(ΤΑΣΟΣ) | | Νέα Δημοκρατία | ΣΕΡΡΩΝ | | | ΝΑΙ | |
| ΧΑΤΖΗΓΙΑΝΝΑΚΗΣ ΜΙΛΤΙΑΔΗΣ | | ΣΥΡΙΖΑ | ΕΥΒΟΙΑΣ | | | - | |
| ΧΑΤΖΗΔΑΚΗΣ ΔΙΟΝΥΣΙΟΣ | | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | | | ΝΑΙ | |
| ΧΕΙΜΑΡΑΣ ΘΕΜΙΣΤΟΚΛΗΣ(ΘΕΜΗΣ) | | Νέα Δημοκρατία | ΦΘΙΩΤΙΔΟΣ | | | ΝΑΙ | |
| ΧΗΤΑΣ ΚΩΝΣΤΑΝΤΙΝΟΣ | | ΕΛΛΗΝΙΚΗ ΛΥΣΗ | Β΄ ΘΕΣΣΑΛΟΝΙΚΗΣ | | | ΝΑΙ | |
| ΧΙΟΝΙΔΗΣ ΣΑΒΒΑΣ | | Νέα Δημοκρατία | ΠΙΕΡΙΑΣ | | | ΝΑΙ | |
| ΧΡΗΣΤΙΔΟΥ ΡΑΛΛΙΑ | | ΣΥΡΙΖΑ | Β3΄ ΝΟΤΙΟΥ ΤΟΜΕΑ ΑΘΗΝΩΝ | | | ΝΑΙ | |
|  |  | | |  |  | |
|  | Άρσεις Ασυλίας | | |  |  | |
|  |  | | |  |  | |
| Ονοματεπώνυμο - Εμπλεκόμενοι | Πράξη για την οποία ζητείται η άρση της ασυλίας | | | Αποτελέσματα | | |
| ΒΛΑΣΗΣ ΚΩΝΣΤΑΝΤΙΝΟΣ | Για το αδίκημα της ηθικής αυτουργίας σε ψευδή βεβαίωση κατ’εξακολούθηση (άρθρο 242 παράγραφος 1 του Π.Κ.) | | | ΝΑΙ | 163 | |
| OXI | 3 | |
| ΠΡΝ | 0 | |
| ΣΥΝ | 166 | |
| ΣΥΡΙΓΟΣ ΕΥΑΓΓΕΛΟΣ(ΑΓΓΕΛΟΣ) | Για το κακούργημα της απιστίας στρεφομένης αμέσως κατά του νομικού προσώπου του Ελληνικού Δημοσίου τελεσθείσας από κοινού, από την οποία η προκληθείσα ζημία υπερβαίνει συνολικά το ποσό των εκατόν είκοσι χιλιάδων (120.000) ευρώ, ανερχόμενη στο ποσό των τετρακοσίων οκτώ χιλιάδων εννιακοσίων πενήντα τεσσάρων ευρώ και δεκαέξι λεπτών (408.954,16 ευρώ)(άρθρα 1,13α’,14,16,17,18, 26 παράγραφος 1α, 27 παράγραφος 1α’, 51, 52, 79...«Κύρωση του Ποινικού Κώδικα» (ΦΕΚ Α’ 95/11.6.2019)), που φέρεται ότι τελέστηκε στην Αθήνα στις 28.11.2005 | | | ΝΑΙ | 148 | |
| OXI | 4 | |
| ΠΡΝ | 0 | |
| ΣΥΝ | 152 | |
|  |  | | |  |  | |
|  | Ο Πρόεδρος | | |  |  | |
|  |  | | |  |  | |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Χαράλαμπος Αθανασίου):** Προτού εισέλθουμε στην ημερήσια διάταξη της νομοθετικής εργασίας, προτείνω να διακόψουμε για πέντε λεπτά, γιατί έχει προσδιοριστεί η έναρξη για τις 13.00΄ ακριβώς.

Δέχεστε στο σημείο αυτό να διακόψουμε;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Χαράλαμπος Αθανασίου):** Συνεπώς διακόπτουμε για πέντε λεπτά.

(ΔΙΑΚΟΠΗ)

ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι, συνεχίζεται η συνεδρίαση.

Εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Εργασίας και Κοινωνικών Υποθέσεων: «Ασφαλιστική μεταρρύθμιση και ψηφιακός μετασχηματισμός Εθνικού Φορέα Κοινωνικής Ασφάλισης (e-Ε.Φ.Κ.Α.)».

Η Διάσκεψη των Προέδρων αποφάσισε στη συνεδρίασή της στις 19 Φεβρουαρίου 2020 τη συζήτηση του νομοσχεδίου σε τρεις συνεδριάσεις, ενιαία, επί της αρχής, των άρθρων και των τροπολογιών. Συμφωνεί το Σώμα;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Χαράλαμπος Αθανασίου):** Το Σώμα συνεφώνησε.

Πριν δώσω τον λόγο στον πρώτο εισηγητή, έχει ζητήσει να μιλήσει ο Κοινοβουλευτικός Εκπρόσωπος του ΣΥΡΙΖΑ κ. Τσακαλώτος.

Ορίστε, κύριε Τσακαλώτε, έχετε τον λόγο.

**ΕΥΚΛΕΙΔΗΣ ΤΣΑΚΑΛΩΤΟΣ:** Ευχαριστώ, κύριε Πρόεδρε. Θα ήθελα μια παρέμβαση για τρία λεπτά για τα γεγονότα στα νησιά του βόρειου Αιγαίου που έχουμε δει χθες και σήμερα.

Αρχίζω με μια ομιλία: «Αυτό που συμβαίνει στη Μυτιλήνη και στα άλλα νησιά είναι η μεγαλύτερη απόδειξη της διαχειριστικής αποτυχίας της σημερινής Κυβέρνησης. Μια αποτυχία που οφείλεται τόσο σε ιδεοληπτικές εμμονές όσο και σε προκλητική ανικανότητα. Μόνο που στο ζήτημα αυτό ο κύριος Πρωθυπουργός δεν μπορεί να κάνει αυτό που συνηθίζει, να φορτώνει σε άλλους τις δικές του ευθύνες. Η αποτυχία είναι όλη δική του».

Και συνεχίζει με πρόταση: «Στην άμεση αποσυμφόρηση των νησιών του ανατολικού Αιγαίου». Αυτή είναι η κρίσιμη λέξη: «αποσυμφόρηση». «Τα νησιά του ανατολικού Αιγαίου δεν μπορούν να σηκώνουν το βάρος μόνα τους και ειδικά τα νησιά του βορείου και ανατολικού Αιγαίου έχουν ξεπεράσει τη δυνατότητα φιλοξενίας προσφύγων και μεταναστών. Αυτό πρέπει να αλλάξει». Κυριάκος Μητσοτάκης στις 3 Φλεβάρη του 2017.

Τι έγινε, συνάδελφοι της Νέας Δημοκρατίας, με την αποσυμφόρηση; Τι έγινε με το επιτελικό κράτος; Γιατί αποφασίσατε ότι δεν είναι το κλειδί η αποσυμφόρηση αλλά η αποτροπή; Γιατί οδηγείστε από μια δεξιά ρητορική Βορίδη - Σαμαρά και δεν κρατάτε αυτό που είπε ο δικός σας Αρχηγός τον Φλεβάρη του 2017; Πώς εξηγείτε εσείς ότι τέσσερις φορές πάνω είναι οι πρόσφυγες αυτή τη στιγμή σε αυτά τα νησιά;

Πώς αντιμετωπίζετε αυτή την κατάσταση; Με κλειστά κέντρα; Και όταν στα κλειστά κέντρα αντιδρούν οι νησιώτες, τους κάνετε επίταξη στην περιουσία και όταν αντιδρούν στην επίταξη της περιουσίας τους, στέλνετε τα ΜΑΤ και δέρνετε τον κόσμο; Αυτή είναι η απάντησή σας;

Και για να καλύψετε αυτό, βάζετε τον κ. Πέτσα να λέει ότι επειδή έχουμε ιούς πρέπει να υπάρχουν κλειστά κέντρα γιατί κινδυνεύει η δημόσια υγεία; Πού είναι αυτή η αποτελεσματικότητα; Και πού είναι αυτό το επιτελικό κράτος;

Γιατί τέτοια επιτελικότητα έχουμε να δούμε από τον Αύγουστο του 1914, όταν το Γενικό Επιτελείο Στρατού της Γερμανίας υποσχέθηκε στον Κάιζερ ότι θα είναι τα Χριστούγεννα στο Παρίσι και τρία χρόνια μετά και τρία εκατομμύρια θύματα ο Κάιζερ είχε κερδίσει μια περιοχή που αντιστοιχεί σε μισό γήπεδο ποδοσφαίρου 7x7.

Και, τέλος πάντων, αν δεν μπορείτε να έχετε αποτελεσματικό επιτελικό κράτος και μέχρι να το φτιάξετε αυτό το επιτελικό αποτελεσματικό κράτος, μπορείτε να αποδείξετε κάποιον ανθρωπισμό; Μπορείτε να αποδείξετε ότι είσαστε η μεγάλη φιλελεύθερη παράταξη που υποτίθεται ότι έχει τα ανθρώπινα δικαιώματα;

(Στο σημείο αυτό την Προεδρική Έδρα καταλαμβάνει ο Α΄ Αντιπρόεδρος της Βουλής κ. **ΝΙΚΗΤΑΣ ΚΑΚΛΑΜΑΝΗΣ**)

Αυτά που γίνονται, που έχετε πάρει πίσω όλες τις υποσχέσεις που είπατε στον ελληνικό λαό για την αποσυμφόρηση, πρέπει να τα εξηγήσετε στον ελληνικό λαό και πρέπει να πράξετε με ανθρωπισμό και με σεβασμό στα δικαιώματα.

Εμείς δεν βλέπουμε ούτε αποτελεσματικότητα ούτε δικαιώματα και λιγότερο από όλα βλέπουμε ανθρωπισμό.

(Στο σημείο αυτό ο Βουλευτής κ. Ευκλείδης Τσακαλώτος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα του ΣΥΡΙΖΑ)

**ΑΝΔΡΕΑΣ ΛΟΒΕΡΔΟΣ:** Τώρα θα πάρουμε όλοι τον λόγο.

**ΠΡΟΕΔΡΕΥΩΝ (Νικήτας Κακλαμάνης):** Κατά την άποψή μου κακώς άνοιξε το θέμα αλλά, εν πάση περιπτώσει, τώρα είμαι υποχρεωμένος με τη σειρά εκ των κάτω προς τα πάνω να ρωτήσω όλους τους Κοινοβουλευτικούς Εκπροσώπους εάν θέλουν να πάρουν τον λόγο για το συγκεκριμένο θέμα, για τρία λεπτά.

Ξεκινάω από τον κ. Γρηγοριάδη.

**ΚΛΕΩΝ ΓΡΗΓΟΡΙΑΔΗΣ:** Ένα λεπτό θα είναι υπεραρκετό, κύριε Πρόεδρε.

Είναι φανερό ότι όταν καλλιεργεί μια παράταξη προεκλογικά φαντασιώσεις στους Έλληνες που μένουν στα νησιά μας όταν, δηλαδή, τους λέει ότι ως διά μαγείας θα εξαφανιστεί το προσφυγικό πρόβλημα μέσα σε μια εβδομάδα, θα βρεθεί αργά ή γρήγορα στην παρούσα κατάσταση. Αυτό δεν μας κάνει καμμία έκπληξη.

Αυτό που πραγματικά μας κάνει έκπληξη και πραγματικά έχει δίκιο ο κ. Τσακαλώτος είναι αυτή η ωμή βία απέναντι σε συμπατριώτες μας. Είναι και απρόσμενη. Ξέρετε καλά ότι οι περισσότεροι είναι δικοί σας ψηφοφόροι, δεν είναι ψηφοφόροι της Αριστεράς. Πραγματικά, σας το λέω λίγο σκωπτικά, αν συνεχίσετε να τους δέρνετε τελικά θα γίνουν δικοί μας ψηφοφόροι.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Κι εγώ.

Τον λόγο έχει ο κ. Χήτας.

**ΚΩΝΣΤΑΝΤΙΝΟΣ ΧΗΤΑΣ:** Κύριε Πρόεδρε, ευχαριστώ πολύ.

Μιας και άνοιξε την κουβέντα ο κ. Τσακαλώτος -είχαμε σκοπό να τοποθετηθούμε στη συνέχεια- σήμερα ζούμε το εξής: επιδόματα στους λαθρομετανάστες και ξύλο στους Έλληνες. Αυτό ζούμε σήμερα -από χθες το βράδυ. Και τι εικόνα είναι αυτή και επικοινωνιακά ακόμη, κύριοι της Νέας Δημοκρατίας, να φτάνουν στο λιμάνι και να ξεφορτώνονται από μέσα αστυνομικοί, ΜΑΤ, κλούβες, μηχανήματα που εκτοξεύουν νερό; Είναι εικόνα αυτή;

Και αντί να κατέβουν αυτοί -λέω εγώ τώρα επικοινωνιακά- να προστατεύσουν -λέμε- τους Έλληνες κατοίκους-νησιώτες και να έχουν ένα αίσθημα ασφάλειας παραπάνω από τους λαθρομετανάστες, που είναι πλέον υπερδιπλάσιοι των Ελλήνων, εμείς προστατεύουμε τους λαθρομετανάστες και δέρνουμε τους Έλληνες. Δεν έχει ξαναγίνει αυτό το πράγμα. Αυτή είναι η Νέα Δημοκρατία. Τι λέγατε και τι κάνετε;

Ξέρω ότι οι περισσότεροι νιώθετε άβολα, όμως, απλά ήρθε η ώρα να πάρετε αποφάσεις, διότι χωρίς να σπάσεις αυγά ομελέτα δεν γίνεται! Εσείς προσπαθείτε λίγο από ’δω, λίγο από ’κει να τα καλύψετε. Δεν γίνεται αυτό το πράγμα. Δέρνετε τους Έλληνες, το καταλαβαίνετε; Κλαίνε οι νησιώτες μας που τους δέρνετε! Με τη βία επιτάξεις; Κατεβαίνουν τα ΜΑΤ και οι κλούβες και τα τανκς! Τι είναι αυτά που ζούμε; Είναι δυνατόν;

Το να πολεμάς, κύριοι της Νέας Δημοκρατίας, τους πολίτες σου -γιατί αυτό κάνετε, πολεμάτε τους πολίτες σας- την ίδια ώρα που αυτοί οι πολίτες μάχονται για την πατρίδα τους, για το βιος τους, το σπιτικό τους, το χωράφι τους, τα ιερά και τα όσια των προγόνων τους –γι’ αυτό μάχονται και πάει η ελληνική Κυβέρνηση και τους πολεμάει- δεν έχει ξαναγίνει αυτό! Το ζούμε εν έτει 2020 με εσάς!

Από την άλλη, βέβαια, θέλω να πω το εξής: Καλά τα είπε ο κ. Τσακαλώτος, αλλά δεν έπεισε κανέναν, γιατί είναι οι πρώτοι που άνοιξαν τα σύνορα, είναι οι πρώτοι που τους έφεραν με τις «χούφτες» εδώ μέσα και τους στέλνουν εδώ. Φέρτε και άλλους! Είναι πονόψυχοι, λες και εμείς δεν είμαστε πονόψυχοι ή δεν είμαστε ανθρωπιστές, είστε μόνο εσείς. Όμως, δεν είδα να παίρνετε κανέναν στα σπίτια σας και με ξένα λεφτά κάνετε κουμάντο. Κάνετε κουμάντο με τα λεφτά του ελληνικού λαού. Μη μου πείτε ότι είναι της Ευρώπης αυτά τα λεφτά, γιατί πληρώνει ο Έλληνας φορολογούμενος και σήμερα στα νησιά μας έχουμε θερμό επεισόδιο, ευτυχώς όχι με τους Τούρκους, δυστυχώς, όμως, έχουμε μεταξύ ΜΑΤ, αστυνομίας, του επιτελικού κράτους του κ. Μητσοτάκη με τους Έλληνες πολίτες. Αυτά δεν έχουν ξαναγίνει ποτέ. Είχαμε τον ΣΥΡΙΖΑ που έδερνε τους Έλληνες για τη Συμφωνία των Πρεσπών στις Πρέσπες και στις λίμνες και τους χτυπούσε και τους πετούσε δακρυγόνα και έχουμε τη Νέα Δημοκρατία σήμερα να δέρνει και να πετά δακρυγόνα στους Έλληνες πολίτες που προσπαθούν να προασπίσουν το βιος τους και τα νησιά τους.

Κύριε Πρόεδρε, μια λέξη έχω να πω, διότι ούτως ή άλλως ξεκινά τριήμερη συζήτηση και έχουμε να πούμε πάρα πολλά: Ντροπή!

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία τριάντα έξι μαθητές και μαθήτριες και δύο εκπαιδευτικοί συνοδοί από το 4ο Γυμνάσιο Λαμίας.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Ο κ. Παφίλης έχει τον λόγο.

**ΑΘΑΝΑΣΙΟΣ ΠΑΦΙΛΗΣ:** Θέλουμε να καταγγείλουμε με τον πιο κατηγορηματικό τρόπο τις αποφάσεις της Κυβέρνησης και την κατάσταση που δημιουργείται αυτή τη στιγμή στα νησιά. Αντί να στείλει καράβια για να απεγκλωβίσει τους πρόσφυγες και να τους μεταφέρει εκτός των νησιών, που το ζητάνε όλοι οι νησιώτες, αντί να κάνει αυτό, κάνει απόβαση που θυμίζει πολεμική επιχείρηση και ασκήσεις κατοχής.

**ΣΠΥΡΙΔΩΝ - ΠΑΝΑΓΙΩΤΗΣ (ΣΠΗΛΙΟΣ) ΛΙΒΑΝΟΣ:** Πού;

**ΑΘΑΝΑΣΙΟΣ ΠΑΦΙΛΗΣ:** Πού να πάνε; Στην ηπειρωτική Ελλάδα να πάνε! Δεν τους χωράει! Πείτε ό,τι θέλετε, όμως, μη με διακόπτετε.

**ΠΡΟΕΔΡΕΥΩΝ (Νικήτας Κακλαμάνης):** Κύριε Παφίλη, μην κάνετε διάλογο.

**ΑΘΑΝΑΣΙΟΣ ΠΑΦΙΛΗΣ:** Κύριε Πρόεδρε, κάνω διάλογο γιατί με διακόπτουν.

**ΠΡΟΕΔΡΕΥΩΝ (Νικήτας Κακλαμάνης):** Αγνοήστε το ερώτημα και μέσω εμού απαντάτε.

**ΑΘΑΝΑΣΙΟΣ ΠΑΦΙΛΗΣ:** Όταν υπογράφατε και λέγατε «ναι» στο Δουβλίνο ΙΙ, στη Συμφωνία με την Τουρκία, που συμφωνήσατε όλοι, να ποιες είναι οι συνέπειες! Αντί, λοιπόν, να απεγκλωβίσετε πρόσφυγες από εκεί, εγκλωβίζετε τον λαό και των δύο νησιών με επιχειρήσεις που θυμίζουν κατάσταση κατοχής με αποβίβαση των ΜΑΤ. Είναι κυριολεκτικά κόλαση, την οποία καταγγείλαμε και επικοινωνήσαμε με τον Υπουργό Δημοσίας Τάξης. Είναι μια κόλαση με τόνους χημικών και ξυλοδαρμούς. Τι είναι αυτά; Απαράδεκτη κατάσταση! Εμείς ζητάμε να φύγουν τα ΜΑΤ, να αποσυρθούν. Ο κόσμος, οι γυναίκες, οι νοικοκυρές βγαίνουν και τρώνε από παντού βομβαρδισμούς -είναι απίστευτο!- και συν τους ξυλοδαρμούς, όπου υπάρχουν στοιχεία γι’ αυτό.

Αυτή η κατάσταση είναι απαράδεκτη. Εμείς ζητάμε -δεν θέλω να μπω σε γενικότερη συζήτηση- να αποσυρθούν τώρα τα ΜΑΤ, να δοθεί εντολή να σταματήσουν τον πόλεμο γιατί από τις 2.00΄ τη νύχτα, κύριε Πρόεδρε, κυρίες και κύριοι, γίνεται κυριολεκτικά κόλαση με το τι ρίχνουν και πώς το ρίχνουν! Επιχειρήσεις κατοχής σαρώνουν τα χωριά! Τι είναι αυτό; Πού βρισκόμαστε;

Όσο για τα γενικότερα και τα υπόλοιπα, ας αναλάβει ο καθένας τις πολιτικές του ευθύνες. Όταν εμείς κάναμε συγκεκριμένες προτάσεις για το τι μπορεί να γίνει με τους πρόσφυγες, για να φύγουν από την Τουρκία απευθείας, η Ευρωπαϊκή σας Ένωση, που όλοι προσκυνάτε, δεν δέχεται τίποτα. Αν μοιραστούν τριακόσιες χιλιάδες σε τριάντα χώρες, να πώς γίνεται κατευθείαν η εκτόνωση. Όμως, δεν το δέχεται και εσείς ακόμα την προσκυνάτε. Αυτή είναι η Ευρωπαϊκή Ένωση, όπως και η πολιτική όλων των κυβερνήσεων μέχρι τώρα.

**ΠΡΟΕΔΡΕΥΩΝ (Νικήτας Κακλαμάνης):** Ο κ. Λοβέρδος έχει τον λόγο.

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, εάν γινόταν αυτή η εισήγηση σε συζήτηση πριν από σχέδιο νόμου επί των ημερών του προηγουμένου Προέδρου της Βουλής και των Αντιπροέδρων, φυσικά, δεν θα μας αφήνατε να κάνουμε τοποθετήσεις, δεν θα αφήνατε αυτή τη συζήτηση να γίνει.

Οι Κοινοβουλευτικοί Εκπρόσωποι έχουμε δικαίωμα κατά τη διάρκεια της ομιλίας μας να πάρουμε τον λόγο. Έτσι συμβαίνει στις οργανωμένες συζητήσεις.

(Θόρυβος στην Αίθουσα)

Αυτά είναι θεσμικοί τραμπουκισμοί, αλλά αφού το επιτρέψατε, ευχαρίστως, γιατί όχι;

Θέλουμε να πούμε στην Κυβέρνηση, πρώτον, ότι πέρα από τα λάθη τα οποία αποδείχθηκε πως έκανε -και το παραδέχθηκε και η ίδια- με το Υπουργείο Μετανάστευσης, πέρα από αυτό που έχω πει δέκα φορές στην Αίθουσα, ότι αποδεικνύει κάθε μέρα ότι δεν έχετε την τόλμη να υποστηρίξετε τα μέτρα της, όποια είναι. Δεύτερον, δεν μας έχει ξεκαθαρίσει η Κυβέρνηση ποιο είναι το σχέδιό της. Και, τρίτον, δείχνει αμήχανη και πρέπει να πούμε -και στην Κυβέρνηση και στους Βουλευτές που τη στηρίζουν- ότι τελειώνουν ο ένας, οι δύο, οι τρεις μήνες που έχουν βάλει εδώ και κάποιες εβδομάδες ως προθεσμία -πολιτική προθεσμία- για να φανεί προς τα πού πηγαίνει το σχέδιό τους.

Θέλουμε να τους πούμε, λοιπόν, ότι όχι μόνο πιάστηκαν απολύτως ανέτοιμοι, αλλά και κάθε μέρα που περνάει είναι πολυφωνικοί και κανένας δεν μπορεί να καταλάβει πού θέλουν να το πάνε. Είναι και δειλοί απέναντι στην Αντιπολίτευση, διότι δεν έχουν το θάρρος να πουν ποιο είναι αυτό που έχουν στο μυαλό τους και πώς θα το κάνουν.

Για να ολοκληρώσω θα πω το εξής: Αντιμετωπίζουμε ένα πρόβλημα ως χώρα που αν συνεχίσουμε να το παρακολουθούμε ως πολιτικό σύστημα έτσι, με ιδεοληψίες και δικαιωματισμούς του περασμένου αιώνα και με μια Κυβέρνηση που δεν υπάρχει στο προκείμενο -αυτά που είδαμε με τα ΜΑΤ, κύριε Πρόεδρε, είναι απαράδεκτο και ως σκηνικό και ως σύλληψη- εάν συνεχιστεί η κατάσταση αυτή, θα πιαστούμε ως πολιτικό σύστημα και ως χώρα παντελώς ανίκανοι να αντιμετωπίσουμε το κορυφαίο θέμα που όπως βλέπουμε σε πολλές χώρες της Ευρώπης, στις περισσότερες μεταβάλλονται τα δεδομένα των πολιτικών συστημάτων. Οι λαοί αισθάνονται εγκαταλελειμμένοι και ακροδεξιές φωνές παίρνουν τη σκυτάλη από τους δικαιωματιστές και κερδίζουν πλειοψηφίες. Εάν δεν συνεννοηθούμε, μετά από λίγο καιρό όλα αυτά που ξέρουμε για παρόντες συσχετισμούς πολιτικών δυνάμεων θα είναι παρελθόν και στη θέση των δικών μας πολιτικών δυνάμεων θα είναι άλλες με άλλου είδους πολιτικό λόγο.

Κάνουμε έκκληση, ως Κίνημα Αλλαγής, να υπάρξει μια συνεννόηση, να εγκαταλειφθούν ακραίες θέσεις από τα αριστερά ή από τα δεξιά και να επικεντρωθούμε σε αυτό που η χώρα έχει ανάγκη, μια Κυβέρνηση που θα μας πει τι θέλει να κάνει, διότι ακόμη δεν το ξέρουμε, και μια Αντιπολίτευση που θα αρθρώνει λόγο προτάσεων. Κανένας, μα κανένας δεν θα είναι έξω από το στόχαστρο του θυμωμένου ελληνικού λαού εάν αυτή η κατάσταση συνεχιστεί.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Νικήτας Κακλαμάνης):** Και τώρα κλείνουμε με τον Κοινοβουλευτικό Εκπρόσωπο της Νέας Δημοκρατίας κ. Λιβανό τις τοποθετήσεις για το «παρεμπίπτον» θέμα.

(Θόρυβος στην Αίθουσα)

Κύριε Λοβέρδο, σας παρακαλώ, έχουμε και το νομοσχέδιο!

Ο κ. Λιβανός έχει τον λόγο.

**ΣΠΥΡΙΔΩΝ - ΠΑΝΑΓΙΩΤΗΣ (ΣΠΗΛΙΟΣ) ΛΙΒΑΝΟΣ:** Κύριε Πρόεδρε, η ανευθυνότητα του Κοινοβουλευτικού Εκπροσώπου του ΣΥΡΙΖΑ -αλλά και ολόκληρου του ΣΥΡΙΖΑ- μας φέρνει αυτή τη στιγμή…

(Θόρυβος στην Αίθουσα)

Ηρεμήστε!

**ΠΡΟΕΔΡΕΥΩΝ (Νικήτας Κακλαμάνης):** Τώρα θα κάνετε λογοκρισία στον Κοινοβουλευτικό Εκπρόσωπο της Νέας Δημοκρατίας; Δεν ενόχλησε κανείς τον κ. Τσακαλώτο.

Κύριε Λιβανέ, συνεχίστε.

**ΣΠΥΡΙΔΩΝ - ΠΑΝΑΓΙΩΤΗΣ (ΣΠΗΛΙΟΣ) ΛΙΒΑΝΟΣ:** Η ανευθυνότητα του ΣΥΡΙΖΑ, τόσο εντός της Αιθούσης όσο και εκτός, προφανώς έρχεται για να καλύψει και την ανυπαρξία της πολιτικής σας στο θέμα του μεταναστευτικού-προσφυγικού και την ανυπαρξία της στρατηγικής σας στα γενικότερα ζητήματα πολιτικής αλλά, βεβαίως, και την προβληματική θέση στην οποία βρίσκεστε σήμερα να έρθετε να υπερασπιστείτε τον κατάπτυστο νόμο Κατρούγκαλου.

Έρχεστε, λοιπόν, εδώ σήμερα και με την ανοχή του Προεδρείου ανοίγετε ένα θέμα το οποίο τι κάνει; Πυροδοτεί τον λαϊκισμό και από τις δύο μεριές. Σωστά είπε ο κ. Λοβέρδος, εσείς το ανέχεστε αυτό και το προκαλείτε. Προκαλείτε τον λαϊκισμό, κυρίως, όμως, προκαλείτε τις ακραίες φωνές και δεν βάζετε λίγο το μυαλό σας να σκεφτεί τι προκαλείτε και τι έρχεται στο μέλλον.

Εγώ δεν θα σας απαντήσω, κύριε Τσακαλώτο, ως εκπρόσωπος του Κάιζερ. Θα σας απαντήσω ως εκπρόσωπος ενός Πρωθυπουργού, ο οποίος με δημοκρατικότατο τρόπο, σεβόμενος τον φιλελευθερισμό της ιδεολογίας μας αλλά και της πρακτικής μας, ανέλαβε την ευθύνη, όντας υπεύθυνος έναντι υμών, που είστε παντελώς ανεύθυνοι και στην Αντιπολίτευση, αλλά κυρίως όταν κυβερνήσατε. Θα σας πούμε για άλλη μια φορά ότι πράγματι εμείς αιφνιδιαστήκαμε από τις μεγάλες ροές, πράγματι κάναμε λάθη τα οποία διορθώσαμε. Όμως έχουμε ένα συγκεκριμένο σχέδιο το οποίο θα σας αναλύσω σε ένα λεπτό που έχω στον χρόνο.

Πέρασαν τέσσερις μήνες κατά τους οποίους εξαντλήσαμε τον διάλογο. Δεχόμαστε κριτική και από το Κίνημα Αλλαγής και από άλλους φορείς, διότι παρακάναμε πολύ διάλογο. Εξαντλήσαμε, λοιπόν, τον διάλογο με τους τοπικούς φορείς για τη δημιουργία κλειστών κέντρων που είναι κομμάτι της πολιτικής μας και εσείς το αρνείστε, γιατί πιστεύουμε ότι τα κλειστά κέντρα είναι δομές που θα βοηθήσουν τα νησιά και τους νησιώτες μας, θα διασφαλίσουν τη δημόσια υγεία, πράγμα που δεν θέλετε να καταλάβετε, θα έχουμε μέσα πρωτοβάθμια περίθαλψη που εσείς δεν είχατε κάνει όταν ήσασταν στην κυβέρνηση και, βεβαίως, θα βοηθήσουν στη διασφάλιση της δημόσιας τάξης. Είμαστε αποφασισμένοι και αυτή είναι η δουλειά μας ως Κυβέρνηση, αυτό που δεν κάνατε εσείς, να το κάνουμε εμείς, δηλαδή να κάνουμε το καθήκον μας.

Ποιο είναι το σχέδιό μας; Πρώτον, η ασφαλής φύλαξη των συνόρων. Δεύτερον, η επιτάχυνση της απονομής ασύλου που εμείς θα κάνουμε σε είκοσι τέσσερις ημέρες με το απώτατο όριο να έρχεται σε δύο μήνες. Ποιος είναι ο στόχος μας; Πολύ απλά -και μπορείτε να το καταλάβετε μέχρι κι εσείς- η αποσυμφόρηση των νησιών. Οι επιστροφές, που είναι ο πυλώνας της πολιτικής μας, έρχονται να αντιμετωπίσουν την κακή συμφωνία ή, εν πάση περιπτώσει, τη μη εφαρμόσιμη από την Τουρκία συμφωνία, την οποία εσείς υπογράψατε …

**ΠΡΟΕΔΡΕΥΩΝ (Νικήτας Κακλαμάνης):** Κύριε Λιβανέ, δεν θα πείτε όλο το πρόγραμμα της Νέας Δημοκρατίας. Είναι παρεμπίπτον θέμα. Σε μισό λεπτό, κλείστε.

**ΣΠΥΡΙΔΩΝ - ΠΑΝΑΓΙΩΤΗΣ (ΣΠΗΛΙΟΣ) ΛΙΒΑΝΟΣ:** Θα μου επιτρέψετε σε μισό λεπτό να ολοκληρώσω την σκέψη μου, κύριε Πρόεδρε, αφού εσείς ανεχθήκατε αυτή την κατάσταση.

**ΠΡΟΕΔΡΕΥΩΝ (Νικήτας Κακλαμάνης):** Γι’ αυτό και ανέχομαι εσάς να περάσετε τον χρόνο.

**ΣΠΥΡΙΔΩΝ - ΠΑΝΑΓΙΩΤΗΣ (ΣΠΗΛΙΟΣ) ΛΙΒΑΝΟΣ:** Άρα, λοιπόν, οι επιστροφές τις οποίες εμείς κάνουμε -κι εσείς δεν κάνατε- έρχονται να δώσουν τον δεύτερό μας πυλώνα και να καταλάβετε ότι έρχεται μία Κυβέρνηση -κι ευτυχώς που υπάρχει αυτή η Κυβέρνηση- που είναι αποφασισμένη να κυβερνήσει, να κάνει το σωστό και να αναλάβει το καθήκον της.

Είναι, όμως -και κλείνω με αυτό, κύριε Πρόεδρε- απόλυτο θράσος να έρχεσθε εσείς να μας κουνάτε το χέρι, όταν με τις ιδεολογικές σας εμμονές ανοίξατε τα σύνορα, δεν εκμεταλλευθήκατε τον χρόνο των ήπιων ροών για να δημιουργήσετε εκεί δομές που θα αντιμετωπίσουν τις μεγαλύτερες που ήρθαν, αφήσατε ένα απόλυτο μπάχαλο με τον μη έλεγχο των οικονομικών των μη κυβερνητικών οργανώσεων, δεν απορροφήσατε κονδύλια και τελικά αφήσατε και εβδομήντα χιλιάδες αιτήσεις ασύλου κάβα για τους επόμενους! Ντροπή σας.

(Χειροκροτήματα από την πτέρυγα της Νέας Δημοκρατίας)

**ΓΕΩΡΓΙΟΣ ΨΥΧΟΓΙΟΣ:** Είναι όλα ψέματα αυτά που λες.

**ΠΡΟΕΔΡΕΥΩΝ (Νικήτας Κακλαμάνης):** Με την αγόρευση του κ. Λιβανού το «παρεμπίπτον» θέμα έκλεισε και ξεκινάμε το νομοσχέδιο.

Μόλις διαβάσω τα εισαγωγικά και συμφωνήσουμε για τη διαδικασία, θα δώσω τον λόγο για δύο-τρία λεπτά στον Υπουργό κ. Βρούτση, που θέλει να καταθέσει δύο μελέτες, για να τις έχετε εξαρχής από τα Πρακτικά όσοι ενδιαφέρεσθε.

Ακούστε τώρα, για να διευκολύνουμε τη συζήτηση. Θα περιμένουμε να δούμε πόσοι θα εγγραφούν μέχρι και τον δεύτερο ομιλητή και μετά με πρόταση του Προεδρείου, η Ολομέλεια θα αποφασίσει τι ώρα θα τελειώσουμε σήμερα, τι ώρα θα τελειώσουμε αύριο και πιθανή ώρα για μεθαύριο. Λέω «πιθανή», γιατί μέχρι στιγμής το Προεδρείο δεν γνωρίζει αν θα τοποθετηθούν οι Πρόεδροι των Κοινοβουλευτικών Ομάδων και επειδή εκτιμούμε ότι κατά πάσα βεβαιότητα θα υπάρχει ονομαστική ψηφοφορία, αυτό θα το δούμε την Πέμπτη το πρωί.

Τώρα, επειδή ως παλιός γνωρίζω πόσο δύσκολο είναι να μιλήσεις για τόσα πολλά άρθρα, θα υπάρξει μία ανοχή. Κατ’ αρχάς και οι εισηγητές και οι Κοινοβουλευτικοί Εκπρόσωποι -και νομίζω ότι ομοφώνως θα έχω την έγκρισή σας- θα έχουν δικαίωμα δευτερολογίας. Κι επειδή οι συνάδελφοι ξέρω -για πολλά χρόνια ήμουν από κάτω- ότι σε επτά λεπτά είναι δύσκολο να μιλήσουν, τουλάχιστον τις δύο πρώτες ημέρες θα υπάρξει και μια μικρή ανοχή εκ μέρους του Προεδρείου.

Είστε σύμφωνοι επί αυτής της αρχικής εισήγησης;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Νικήτας Κακλαμάνης):** Ωραία, το Σώμα συνεφώνησε.

Επομένως τον λόγο έχει ο Υπουργός, για να καταθέσει τις δύο μελέτες του και μετά θα ξεκινήσουμε με τον κ. Βασίλη Οικονόμου, γενικό εισηγητή, θα ανοίξει η ηλεκτρονική εγγραφή και θα κλείσει μόλις κατέβει από το Βήμα η κ. Αχτσιόγλου.

Κύριε Υπουργέ, έχετε τον λόγο. Μην πείτε πολλά πράγματα. Έχετε μόνο πέντε λεπτά.

**ΙΩΑΝΝΗΣ ΒΡΟΥΤΣΗΣ (Υπουργός Εργασίας και Κοινωνικών Υποθέσεων):** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, η ελληνική Βουλή σήμερα υποδέχεται έναν νόμο-τομή, μια μεγάλη διαρθρωτική αλλαγή, μια μεγάλη μεταρρύθμιση. Είναι ο νέος ασφαλιστικός νόμος, ο οποίος θα αλλάξει και θα επηρεάσει το μέλλον, όχι μόνο των σημερινών γενεών αλλά και των ερχόμενων. Αυτός ο ιστορικός νόμος, ο οποίος ήρθε για να αποκαταστήσει αδικίες του παρελθόντος, να ευθυγραμμιστεί με τη συνταγματική τάξη και να αποκαταστήσει την αντισυνταγματικότητα του νόμου Κατρούγκαλου του ΣΥΡΙΖΑ, είναι ενώπιον της ελληνικής Βουλής. Έκλεισε η διαδικασία με τον πιο άνετο ιστορικά χρόνο -που δεν έχει ξαναγίνει ποτέ- και σε επίπεδο διαβούλευσης, δύο εβδομάδες, και με το πλήθος των θεσμικών φορέων, σαράντα στο σύνολο, όταν στον νόμο Κατρούγκαλου είχαν μιλήσει είκοσι τρεις, και με άνεση χρόνου θα διεξαχθεί με άνεση η συζήτηση στην Ολομέλεια.

Για την άνετη, επαρκή, επιστημονικά τεκμηριωμένη διαδικασία του διαλόγου και στην Ολομέλεια, έτσι όπως προβλέπεται από τη διαδικασία, καταθέτω ενώπιον της ελληνικής Βουλής αυτό που δεν έχει γίνει ποτέ στο παρελθόν: πρώτον, την εθνική αναλογιστική μελέτη, η οποία τεκμηριώνει τη βιωσιμότητα του νόμου μέχρι το 2070, αυτό που ήταν η αιτία που κρίθηκε αντισυνταγματικός ο νόμος Κατρούγκαλου και, δεύτερον, τη μελέτη επάρκειας των συντάξεων, όπως επιβάλλει το Συμβούλιο της Επικρατείας, που επιβεβαιώνει το Οικονομικό Πανεπιστήμιο της Αθήνας, αυτό που προβλέπεται μέσα από την απόφαση του Συμβουλίου της Επικρατείας. Εύχομαι να έχουμε έναν καλό, γόνιμο, εποικοδομητικό διάλογο και στο τέλος να πρυτανεύσει η λογική και αυτός ο νόμος να είναι θετικός για την κοινωνία, για την οικονομία, την ανάπτυξη της χώρας μας και το μέλλον της πατρίδας μας.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

(Στο σημείο αυτό ο Υπουργός Εργασίας και Κοινωνικών Υποθέσεων κ. Ιωάννης Βρούτσης καταθέτει για τα Πρακτικά τις προαναφερθείσες μελέτες, οι οποίες έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελ. 45 έως 159)

ΑΛΛΑΓΗ ΣΕΛΙΔΑΣ

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Νικήτας Κακλαμάνης):** Κύριε Λοβέρδο, μην ανοίγουμε θέμα. Θα τα πείτε στην τοποθέτησή σας. Τι θέλετε;

**ΑΝΔΡΕΑΣ ΛΟΒΕΡΔΟΣ:** Μόνο μια ερώτηση.

**ΠΡΟΕΔΡΕΥΩΝ (Νικήτας Κακλαμάνης):** Εντάξει, για ένα λεπτό η ερώτηση.

**ΑΝΔΡΕΑΣ ΛΟΒΕΡΔΟΣ:** Κατ’ αρχάς, κύριε Πρόεδρε, αφού παίρνει τον λόγο ο Υπουργός, έχουμε το δικαίωμα οι Κοινοβουλευτικοί Εκπρόσωποι να μιλήσουμε.

**ΠΡΟΕΔΡΕΥΩΝ (Νικήτας Κακλαμάνης):** Μίλησε ενάμισι λεπτό για να καταθέσει τις μελέτες. Δεν μπήκε επί της ουσίας του νομοσχεδίου ο Υπουργός.

**ΑΝΔΡΕΑΣ ΛΟΒΕΡΔΟΣ:** Έκανε πρόλογο και θέλουμε και εμείς να αντιτάξουμε στον πρόλογο ότι οι αλλαγές προσαρμογής με κριτήριο διατάξεις που κρίθηκαν αντισυνταγματικές από το Συμβούλιο της Επικρατείας, δεν είναι μεταρρύθμιση. Πρώτο αυτό.

Δεύτερον, έχουμε, κύριε Βρούτση, αντιπολιτευθεί από κοινού μία διάταξη του κ. Κατρούγκαλου, που θεωρούσε φορολογητέο εισόδημα από 1-1-2019 την καταβολή των εισφορών. Σας έχω ρωτήσει δέκα φορές εντός και εκτός Αιθούσης εάν θα το καταργήσετε όπως λέγατε τότε. Τώρα θέλω να σας ερωτήσω, γιατί έχουμε εισήγηση σε περίπου μισή ώρα. Ο εισηγητής μας πρέπει να το σχολιάσει. Έχετε μέσα στο σχέδιο νόμου την κατάργηση της παράφορα παράλογης ρύθμισης Κατρούγκαλου ή θα την κρατήσετε μέσα και αυτή; Και αν το έχετε κάνει, επειδή θα τοποθετηθεί ο εισηγητής μας, θέλουμε να μας πείτε σε ποια διάταξη.

**ΠΡΟΕΔΡΕΥΩΝ (Νικήτας Κακλαμάνης):** Εάν υπήρχε θα το είχατε δει. Είμαι σίγουρος. Δεν σας ξεφεύγει από το μάτι σας τίποτα. Επομένως, το άλλο ήταν εκ του περισσού.

Κύριε Οικονόμου, ελάτε στο Βήμα και να ανοιχθεί, παρακαλώ, η ηλεκτρονική εγγραφή.

Κύριε Οικονόμου, παρακαλώ, ξεκινήστε την αγόρευσή σας.

**ΒΑΣΙΛΕΙΟΣ ΟΙΚΟΝΟΜΟΥ:** Κυρίες και κύριοι συνάδελφοι, εισηγούμαι το ασφαλιστικό νομοσχέδιο της Κυβέρνησης του Κυριάκου Μητσοτάκη και αισθάνομαι την υποχρέωση να ξεκινήσω με δύο μεγάλες αλήθειες.

(Θόρυβος στην Αίθουσα)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, σεβασμός στον ομιλητή.

Ορίστε, κύριε Οικονόμου, συνεχίστε.

**ΒΑΣΙΛΕΙΟΣ ΟΙΚΟΝΟΜΟΥ:** Αλήθειες που αναδείχθηκαν στη συζήτηση στην επιτροπή. Αλήθειες που οριοθετούν την πολιτική ζωή της χώρας.

(Θόρυβος στην Αίθουσα)

**ΠΡΟΕΔΡΕΥΩΝ (Νικήτας Κακλαμάνης):** Κύριοι, όποιος δεν θέλει να ακούσει τον εισηγητή, μπορεί να βγει έξω. Δεν μπορεί, όμως, να μιλάει, την ώρα που μιλάει ο εισηγητής.

Συνεχίστε, κύριε Οικονόμου.

**ΒΑΣΙΛΕΙΟΣ ΟΙΚΟΝΟΜΟΥ:** Αλήθεια πρώτη. Η Κυβέρνηση πιστή στις προεκλογικές της δεσμεύσεις και στις προγραμματικές της δηλώσεις, μετά τα πολλά και σημαντικά νομοσχέδια ολοκληρώνει το πρώτο οκτάμηνο της θητείας της, καταθέτοντας στη Βουλή των Ελλήνων και στην ελληνική κοινωνία ένα νόμο που διασφαλίζει και υπηρετεί ένα βιώσιμο ασφαλιστικό σύστημα. Με αυτόν τον τρόπο ολοκληρώνει τον πρώτο βηματισμό της, επιτυγχάνοντας την εθνική ανάταξη. Γιατί το ασφαλιστικό είναι ένα μείζον εθνικό θέμα, αφού αφορά τη ζωή και την αξιοπρέπεια των Ελληνίδων και των Ελλήνων.

Από αυτή την Κυβέρνηση περίμενε ο ελληνικός λαός να αντιστρέψει την οικονομική ύφεση και την κοινωνική αδικία σε ανάπτυξη και δικαιοσύνη. Από αυτή την Κυβέρνηση προσδοκά και τα επόμενα βήματα στη μεταμνημονιακή Ελλάδα, στην Ελλάδα που αναγεννιέται που από κακό παράδειγμα αναδεικνύεται σε καλή πρακτική σε ολόκληρο τον ευρωπαϊκό χώρο.

Αλήθεια, δεύτερη. Ο ΣΥΡΙΖΑ πιστός στις αρχές του, στις ιδεολογικές του καταβολές, στην κυβερνητική του πολιτική της περιόδου ’15 - ’19, πιστός στην πρακτική του, εντός και εκτός Κοινοβουλίου, λαϊκίζει, ψεύδεται και προσποιείται ότι υπερασπίζεται την κοινωνική ασφάλιση και τα εργατικά δικαιώματα, ενώ στην πραγματικότητα θέλει για μια ακόμη φορά να ξεγελάσει τους εργαζόμενους, τους συνταξιούχους, τους φτωχούς και περισσότερο από όλους τη μεγάλη μεσαία τάξη των Ελλήνων, τον Έλληνα ελεύθερο επαγγελματία και έμπορο, τον αυτοαπασχολούμενο, τον μικρομεσαίο. Αυτόν που όταν υποφέρει, η Ελλάδα φτωχαίνει και όταν δημιουργεί, η Ελλάδα ανασαίνει με δουλειές και πρόοδο. Γιατί, κυρίες και κύριοι συνάδελφοι, το ασφαλιστικό νομοσχέδιο που έχω την χαρά και την τιμή να εισηγούμαι, αφ’ ενός αντικαθιστά το μεγαλύτερο ασφαλιστικό έκτρωμα που ήταν προϊόν του ΣΥΡΙΖΑ, τον νόμο Κατρούγκαλου, και αφ’ ετέρου θεσμοθετεί ένα ασφαλιστικό δίκαιο και κοινωνικό. δίκαιο, γιατί διασφαλίζει την ανταποδοτικότητα και την ελεύθερη επιλογή του πολίτη και κοινωνικό, γιατί είναι βιώσιμο, δηλαδή δεν φορτώνει τα χρέη σε τρίτους, δηλαδή σε άλλους.

Ένα νομοσχέδιο φιλελεύθερο, αλλά και κοινωνικό, το οποίο συμβάλλει στην αύξηση της απασχόλησης, στην ενίσχυση της επιχειρηματικότητας και στη μείωση της εισφοροδιαφυγής, ενώ καλλιεργεί ξανά ασφαλιστική συνείδηση.

Κυρίες και κύριοι συνάδελφοι, οι βασικές αρχές και άξονες του νέου συστήματος είναι οι εξής: Πρώτον, πρόκειται για το πιο απλό σύστημα που υπήρξε ποτέ καθ’ ότι δημιουργείται για πρώτη φορά ένας εθνικός φορέας ασφάλισης, ο e-EΦΚΑ, στον οποίο εντάσσεται και το Ενιαίο Ταμείο Επικουρικής Ασφάλισης και εφάπαξ παροχών. Πρόκειται για το αποτέλεσμα μιας πολύχρονης προσπάθειας, η οποία υλοποιεί τη σύγχρονη ανάγκη για ταχύτητα και αποτελεσματικότητα, για ψηφιοποίηση.

Επισημαίνω ότι ήδη, κατά τη χρονική περίοδο 2012 - 2014, επιτελέστηκαν σημαντικά βήματα εκσυγχρονισμού, απλοποίησης και οργανωτικής ανασυγκρότησης του συστήματος κοινωνικής ασφάλισης, τα οποία η τωρινή Κυβέρνηση έρχεται να ολοκληρώσει.

Θυμίζω ότι την 1η Ιουλίου 2013, χαρτογραφήθηκε για πρώτη φορά με απόλυτη ακρίβεια κοινωνική ασφάλιση στη χώρα με το σύστημα «ΗΛΙΟΣ». Το «ίδιο χρονικό διάστημα επιχειρήθηκαν ακόμη δύο διαρθρωτικές αλλαγές. Ο ενιαίος τρόπος πληρωμής των συντάξεων διά μέσου της ΗΔΙΚΑ και ο ενιαίος τρόπος είσπραξης ασφαλιστικών εισφορών διά μέσου του ΚΕΑΟ.

Καθιερώθηκε τότε για πρώτη φορά η μηνιαία ηλεκτρονική υποβολή της αναρρωτικής αναλυτικής περιοδικής δήλωσης και παράλληλα δημιουργήθηκε το καινοτόμο σύστημα «ΕΡΓΑΝΗ» για τη διασφάλιση και ενίσχυση των εσόδων των ασφαλιστικών ταμείων.

Σήμερα, με τη θεσμοθέτηση του e-EΦΚΑ επιτυγχάνεται ολοκληρωτική, οργανωτική και διοικητική ενοποίηση με τρεις ανεξάρτητους και αυστηρά αυτοτελείς οικονομικά κλάδους, με λογιστική και οικονομική αυτοτέλεια κύριας σύνταξης, επικουρικής ασφάλισης και εφάπαξ παροχής.

Το σύστημα αυτό καλύπτει όλους τους εργαζόμενους της χώρας, μισθωτούς, ελεύθερους επαγγελματίες, αυτοτελώς αυτοαπασχολούμενους, αγρότες, δημοσίους υπαλλήλους για όλους τους ασφαλιστικούς κινδύνους γήρατος, αναπηρίας, θανάτου, εργατικού ατυχήματος κύριας επικουρικής ασφάλισης και εφάπαξ παροχής.

Δεύτερον, θεσπίζεται για πρώτη φορά στην ιστορία του ασφαλιστικού συστήματος της χώρας μας η ψηφιακή σύνταξη, εγχείρημα που αποσκοπεί στη διευκόλυνση του πολίτη και την ελαχιστοποίηση του χρόνου για την ολοκλήρωση των απαιτούμενων διοικητικών διαδικασιών για την απονομή της.

Η κυβέρνηση του ΣΥΡΙΖΑ μας κληρονόμησε πάνω από ένα εκατομμύριο εκκρεμείς κύριες επικουρικές συντάξεις και εφάπαξ, συντάξεις χηρείας και ενυπολογισμούς που δεν έγιναν ποτέ και ας διαμαρτύρεται η κ. Αχτσιόγλου γι’ αυτά τα νούμερα.

Στόχος μας είναι και προετοιμαζόμαστε γι’ αυτό, την 1η Ιουνίου του 2020 να απονεμηθούν οι πρώτες ψηφιακές συντάξεις του συστήματος «ΑΤΛΑΣ». Με αυτή τη μεταρρύθμιση αντιμετωπίζουμε δυναμικά μια κατάσταση που λιμνάζει και στοχεύουμε στο μέλλον στους μελλοντικούς συνταξιούχους, οι οποίοι αξίζουν να απολαμβάνουν την άμεση λήψη της συντάξεώς τους.

Τρίτον, το ασφαλιστικό νομοσχέδιο είναι το πρώτο νομοσχέδιο στην ιστορία της χώρας, που θα συνοδεύεται από πλήρη ειδική αναλογιστική μελέτη για τις κύριες και τις επικουρικές συντάξεις και θα επιβεβαιώνει τη βιωσιμότητα του ασφαλιστικού συστήματος, μέχρι το 2070.

Πραγματικά, κύριε Υπουργέ, σας είδαμε που καταθέσατε τις δύο μελέτες, πραγματικά, κύριε Υπουργέ, είδαμε την κυρία πρώην Υπουργό να την καταθέτει με τέσσερα χρόνια καθυστέρηση από τον νόμο Κατρούγκαλου το 2016, το 2020 στην επιτροπή…

**ΙΩΑΝΝΗΣ ΒΡΟΥΤΣΗΣ (Υπουργός Εργασίας και Κοινωνικών Υποθέσεων):** Και στα αγγλικά.

**ΒΑΣΙΛΕΙΟΣ ΟΙΚΟΝΟΜΟΥ:** Και στα αγγλικά μάλιστα, τη λεγόμενη αναλογιστική μελέτη του τότε νόμου. Αυτά είναι για να καταγράφονται και να φαίνονται οι διαφορές των αντιλήψεων και των πρακτικών.

Τέταρτον, για πρώτη φορά υιοθετούνται διατάξεις με τις οποίες συμμορφώνεται το ασφαλιστικό σύστημα με τις αποφάσεις των ανώτατων ειδικών δικαστηρίων. Μιλάω για την 1880/2019, την 1888/2019, την 1889/2019, την 1890/2019 και την 1891/2019. Είναι της ολομέλειας του Συμβουλίου της Επικρατείας και ενισχύεται η κοινωνική και ασφαλιστική δικαιοσύνη, η ανταποδοτικότητα, η αναλογικότητα και η επιχειρησιακή ελευθερία.

Πέμπτον, πλήρης αποσύνδεση των ασφαλιστικών εισφορών από τα χρόνια ασφάλισης και τις γνωστές κλάσεις του παρελθόντος από το εισόδημα και από την αύξηση του κατώτατου μισθού.

Έκτον, καθιερώνεται για πρώτη φορά ένα καινοτόμο και ανταποδοτικό σύστημα ελεύθερης επιλογής ασφαλιστικών εισφορών, όπου καθένας θα μπορεί να επιλέξει ελεύθερα την κατηγορία των ασφαλιστικών του εισφορών είτε προς τα πάνω είτε προς τα κάτω, για όσο χρόνο επιθυμεί, ανάλογα με την οικονομική του δυνατότητα και την προσδοκία για μελλοντική σύνταξη.

Στο πλαίσιο αυτό διευκολύνεται ο επιχειρησιακός σχεδιασμός των επαγγελματιών σε βραχυπρόθεσμο και μεσοπρόθεσμο ορίζοντα και ενθαρρύνεται η ανάπτυξη των οικονομικών τους δραστηριοτήτων. Δεν τιμωρείται πια η επιχειρηματικότητα, αντίθετα δίνονται κίνητρα για την ανάπτυξη αυτής. Η συντριπτική πλειοψηφία του ενάμισι εκατομμυρίου των ελευθέρων επαγγελματιών και αυτοαπασχολουμένων, που τόσα χρόνια πλήρωναν το μάρμαρο, θα είναι ωφελημένη μέσα από τον συνδυασμό ασφαλιστικού και φορολογικού.

Ενδεικτικά αναφέρω, γιατί έγινε μεγάλη συζήτηση στην επιτροπή, ότι το όφελος των 1.300 ευρώ που προκύπτει από τη μείωση του φόρου στα εισοδήματα μέχρι 10.000 ευρώ από το 22% στο 9%, υπερκαλύπτει και διαμορφώνει μεγάλη διαφορά υπέρ του φορολογούμενου, αν υπολογίσετε μία οριακή μείωση ίσως από την πρώτη κατηγορία και βέβαια στη συζήτηση ότι δεν μπορούμε να συγκρίνουμε φορολογικό και ασφαλιστικό, πραγματικά είναι οι δύο τσέπες του ίδιου ανθρώπου, όπου μένει στο τέλος της χρονιάς πάνω από ένα χιλιάρικο ευρώ έσοδα και υπερκάλυψη από την προηγούμενη χρονιά που ήταν ο ΣΥΡΙΖΑ.

Το κίνημα της γραβάτας που τόσο πολύ χλευάσατε και επιβαρύνατε με δυσβάσταχτες ασφαλιστικές εισφορές ήταν αυτό που σας τιμώρησε, είναι η Ελλάδα της παραγωγής και της ανάπτυξης, που τόσο προσβλέπει σ’ αυτή ο Κυριάκος Μητσοτάκης.

Έβδομον, δίνεται ανάσα και προοπτική σε όλους τους νεοεισερχόμενους στην παραγωγική διαδικασία, όχι μόνο στους νέους γιατρούς, δικηγόρους και μηχανικούς που ίσχυε μέχρι σήμερα, μέσω των χαμηλών εισφορών στα πέντε πρώτα χρόνια έναρξης του εργασιακού τους βίου.

Ο νέος νόμος δεν θα υποχρεώνει κανέναν ελεύθερο επαγγελματία μετά την πενταετία να δίνει πίσω και μάλιστα εντόκως, τη διαφορά των μειωμένων εισφορών και της πρώτης ασφαλιστικής κατηγορίας, όπως τον υποχρέωνε ο νόμος Κατρούγκαλου, που τόσο πολύ είχαμε στηλιτεύσει στην περίοδο της αντιπολίτευσης, της δικής μας.

Ένατο, αποκαθίστανται οι επικουρικές συντάξεις για μεγάλο αριθμό συνταξιούχων, καθώς οι επικουρικές συντάξεις με βάση την εκπονηθείσα αναλογιστική μελέτη συνεχίζουν να καταβάλλονται από την 1η Οκτωβρίου του 2019, στο ύψος του ποσού που είχαν διαμορφωθεί, μέχρι 31 Δεκεμβρίου 2014.

Tο δε καταβαλλόμενο προ φόρου ποσό δεν μπορεί να υπολείπεται του προ φόρου καταβαλλόμενου ποσού στις 30 Σεπτεμβρίου του 2019. Υπολογίζουμε ότι διακόσιες εξήντα χιλιάδες συνταξιούχοι θα δουν αυξήσεις στις επικουρικές τους συντάξεις και αυτό είναι γεγονός.

Θεσμοθετούνται τρεις κατηγορίες ελεύθερης επιλογής εισφορών για την επικουρική και αντίστοιχα τρεις κατηγορίες ελεύθερης επιλογής εισφορών για το εφάπαξ. Κατ’ αυτόν τον τρόπο, ενισχύεται το εισόδημα του ασφαλισμένου κατά την αποχώρησή του από την ενεργό απασχόληση, εξασφαλίζοντας παράλληλα την ανταποδοτικότητα των εισφορών που καταβλήθηκαν λόγω της εφαρμογής του συστήματος νοητής κεφαλαιοποίησης και τήρησης ατομικών λογαριασμών για τις εισφορές που καταβάλλονται.

Δέκατον, για τον στενό δημόσιο τομέα, δηλαδή τους δημόσιους λειτουργούς, υπαλλήλους και στρατιωτικούς, υιοθετούνται ρυθμίσεις εν όψει των άρθρων 73 παράγραφος 2 και 80 του Συντάγματος περί του ειδικού συνταξιοδοτικού τους συστήματος. Η κατηγορία αυτή συνταξιούχων εντάσσεται στον ΕΦΚΑ, ο οποίος αναλαμβάνει την απονομή, εκτέλεση και καταβολή των συντάξεών τους αντί του δημοσίου. Διασφαλίζεται έτσι η σύνταξή τους, η οποία εξακολουθεί να λειτουργεί ως συνέχεια των αποδοχών τους -θεσμική εγγύηση- για λόγους όμως δημοσιονομικής βιωσιμότητας και λογιστικής ενότητας του συστήματος οι συνταξιοδοτικές τους παροχές τελούν σε αντιστοιχία με το άθροισμα της εθνικής και της ανταποδοτικής σύνταξης προς εξασφάλιση της εύλογης αναλογίας αποδοχών, ενέργειας και συντάξεων.

Τέλος, ο πολύπαθος πρωτογενής τομέας -αλιείς, αγρότες, κτηνοτρόφοι- αντιμετωπίζεται με την αρμόζουσα ευαισθησία και υπευθυνότητα, καθώς εντάσσεται σε ένα ειδικό ευνοϊκό και προστατευτικό πλαίσιο μειωμένων ασφαλιστικών εισφορών που διαφέρουν από αυτό όλων των άλλων ελεύθερων επαγγελματιών, συνεπικουρικά με διάφορες παραμετρικές διατάξεις, για τις οποίες ειδικά θα γίνει λόγος, όπως παραδείγματος χάριν η εργασία των συνταξιούχων αγροτών. Τονώνεται ακόμα περισσότερο η παραγωγική ανασυγκρότηση του κλάδου, ο οποίος αποτελεί θεμέλιο λίθο για την εθνική οικονομία.

Τελειώνοντας, με το σχέδιο νόμου που καταθέτει σήμερα η Νέα Δημοκρατία ολοκληρώνεται η προσπάθεια για τον εξορθολογισμό και τη βιώσιμη αντιμετώπιση του ασφαλιστικού μας συστήματος, καθώς ενισχύονται σημαντικά οι συντελεστές της ανταποδοτικής σύνταξης με στόχο να οδηγούν σε αναπλήρωση για τα τριάντα πέντε χρόνια ασφάλισης στο 37% από το 33% που ήταν σήμερα, για τα σαράντα χρόνια ασφάλισης στο 50% από το 42% και στο 51% από 46% και τα σαράντα δύο χρόνια ασφάλισης. Αυτό σημαίνει απλά αύξηση άνω των επτά ποσοστιαίων μονάδων για την τεσσαρακονταετία και άνω των έξι ποσοστιαίων μονάδων για την τριακονταπενταετία. Είναι το πρώτο ασφαλιστικό νομοσχέδιο μετά από δώδεκα χρόνια που δεν θα έχει μείωση στις συντάξεις. Αντίθετα, θα έχει αυξήσεις. Στόχος της σημερινής Κυβέρνησης μέσα από το νέο ασφαλιστικό νομοσχέδιο είναι να αποκατασταθεί η δικαιοσύνη για όσους έχουν εργαστεί περισσότερο και παράλληλα να ενισχυθεί η ανταποδοτικότητα των συντάξεων.

Είναι φανερό ότι μια σειρά αντικειμένων από την περίοδο ΣΥΡΙΖΑ, όπως οι περιπτώσεις των χήρων, των αναπήρων, των κλάδων των Ενόπλων Δυνάμεων -μιλάμε για τους βατραχανθρώπους, καταδρομείς, πυροτεχνουργούς και πιλότους-, όσοι είχαν παράλληλη ασφάλιση ή διαδοχική ασφάλιση, οι πολύτεκνοι και οι γεωργοί συνταξιούχοι που ήθελαν να εργαστούν και γενικότερα όσοι συνταξιούχοι ήθελαν να εργαστούν και τιμωρούνταν από τους νόμους του ΣΥΡΙΖΑ σήμερα παίρνουν ανάσα, ξαναποκτούν δικαιώματα και δυνατότητες και μπορούν να δουν με αισιοδοξία το μέλλον και την προοπτική τους μέσα σε μια πατρίδα που τους σέβεται και τους αντιμετωπίζει με δικαιοσύνη και αξιοπρέπεια.

Η ασφαλιστική μεταρρύθμιση που ψηφίζουμε στη Βουλή θα αφήσει έντονο αναπτυξιακό μεταρρυθμιστικό αποτύπωμα, αφού θέτει σε δίκαιη βάση πλέον τις κοινωνικές διεργασίες, επιτυγχάνοντας την κοινωνική συνοχή και την κοινωνική ενότητα που απαιτούν οι καιροί.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίασή μας είκοσι τρεις μαθήτριες και μαθητές και δύο εκπαιδευτικοί από το 1ο Γυμνάσιο Αλίμου.

Καλώς ήρθατε, παιδιά, στη Βουλή.

(Χειροκροτήματα από όλες τις πτέρυγες της Βουλής)

Τον λόγο έχει η γενική εισηγήτρια του ΣΥΡΙΖΑ, η συνάδελφος κ. Αχτσιόγλου.

**ΕΦΗ ΑΧΤΣΙΟΓΛΟΥ:** Ευχαριστώ, κύριε Πρόεδρε.

Κυρίες και κύριοι Βουλευτές, κατ’ αρχάς να καλωσορίσουμε τον Υπουργό στην Εθνική Αντιπροσωπεία στην επίσημη πρώτη του. Αναγνωρίζουμε ως θετικό βήμα ότι εισάγεται το ασφαλιστικό νομοσχέδιο ως ξεχωριστό νομοσχέδιο με κανονικές διαδικασίες. Η αλήθεια είναι πως δεν μας είχατε συνηθίσει έτσι μέχρι σήμερα. Οποτεδήποτε νομοθετήσατε, το πράξετε με τροπολογίες κρυμμένες πίσω από νομοσχέδια άλλων Υπουργών και μάλιστα τη μία φορά πέντε λεπτά πριν κλείσει η Βουλή για τις καλοκαιρινές διακοπές. Θυμάστε προφανώς εκείνη την τρισέλιδη τροπολογία, με την οποία ξηλώσατε το μισό εργατικό Δίκαιο. Εν πάση περιπτώσει, είναι μια θετική εξέλιξη που αποφασίσατε αυτή τη φορά να νομοθετήσετε με κανονικές διαδικασίες και όχι εν κρυπτώ και εμείς τη χαιρετίζουμε αυτή τη χειρονομία, δεν είμαστε αγνώμονες.

Κυρίες και κύριοι Βουλευτές, συζητάμε σήμερα ένα ασφαλιστικό νομοσχέδιο το οποίο ήρθε στη Βουλή μετά από μια μακρά περίοδο επικοινωνιακού ορυμαγδού και ακραίας προπαγάνδας, ένας επικοινωνιακός ορυμαγδός που μιλούσε για γενικευμένες αυξήσεις στις συντάξεις και γενικευμένες μειώσεις στις εισφορές και μια επικοινωνιακή προπαγάνδα τέτοια που έφτασε στο σημείο να την πιστέψει ουσιαστικά και ο ίδιος ο Υπουργός, όταν κατέληξε να αναρωτιέται ειλικρινά γιατί γίνεται απεργία στο νομοσχέδιό του, στο ασφαλιστικό νομοσχέδιο. «γιατί μπορεί να γίνεται απεργία;» αναρωτήθηκε ειλικρινά, αφού όλα όσα πράττει αυτό το νομοσχέδιο είναι τόσο θετικά και έφτασε η Κυβέρνηση τον πρόεδρο της ΑΔΕΔΥ, ο οποίος είναι της ΔΑΚΕ και υποψήφιος Ευρωβουλευτής της Νέας Δημοκρατίας, να τον χαρακτηρίσει «εργατοπατέρα του ΣΥΡΙΖΑ», επειδή συμμετείχε στην απεργία.

Από την πλευρά μου, λοιπόν, θα προσπαθήσω να εξηγήσω, κόντρα στην προπαγάνδα, σε απλά βήματα, ποια είναι η πραγματικότητα αυτού του ασφαλιστικού νομοσχεδίου και γιατί είναι εύλογο να αντιδρά κανείς. Δύο όψεις έχει το ασφαλιστικό, τις συντάξεις και τις εισφορές.

Ξεκινάω από τις συντάξεις. Βήμα πρώτο, ένα απλό δεδομένο. Τα χρήματα που έχει προβλέψει η Κυβέρνηση της Νέας Δημοκρατίας να δαπανήσει για τις συντάξεις του 2020, είναι λιγότερα από αυτά που δόθηκαν το 2019. Τα χρήματα, δηλαδή, που θα λάβουν οι συνταξιούχοι το 2020 στη χώρα είναι λιγότερα από αυτά που δόθηκαν το 2019 και αυτό είναι στοιχείο του κρατικού προϋπολογισμού.

Καταθέτω στα Πρακτικά τον πίνακα του προϋπολογισμού που δείχνει αυτό ακριβώς που λέω.

(Στο σημείο αυτό η Βουλευτής κ. Έφη Αχτσιόγλου καταθέτει για τα Πρακτικά τον προαναφερθέντα πίνακα, ο οποίος βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Είναι σημαντικά λιγότερα; Είναι σημαντικά λιγότερα. Είναι λιγότερα κατά 200 εκατομμύρια. Είναι καθαρό, νομίζω, αυτό. Η πίτα μικραίνει. Πρώτη, λοιπόν, βασική επιλογή και πρώτη επικοινωνιακή εξαπάτηση που κάνει η Κυβέρνηση, όταν μιλάει για γενικευμένες αυξήσεις, είναι αυτή. Διότι, όπως τα χρήματα που θα δοθούν στους συνταξιούχους είναι λιγότερα από αυτά που δόθηκαν πέρυσι, κάποιοι θα χάσουν και αυτοί είναι οι κανόνες της απλής λογικής και αυτούς τους κανόνες της απλής λογικής προσπάθησε χθες ο κύριος Υπουργός στη συνεδρίαση της επιτροπής να τους ανασκευάσει και να τους αμφισβητήσει, διαβάζοντας νούμερα κατά το δοκούν και κατηγορώντας τον ΣΥΡΙΖΑ ότι έπραττε όπως και εκείνος πράττει σήμερα.

Κατ’ αρχάς, να του πω ότι η σύγκριση δεν αποτελεί απόδειξη. Comparaison n’est pas raison, λένε οι Γάλλοι. Αυτό που απλούστατα επισημαίνουμε, είναι ότι δεν μπορεί να μιλάει κανείς για αυξήσεις τη στιγμή που μειώνει τη δαπάνη των συντάξεων. Όμως και οι ίδιες οι συγκρίσεις του είναι ανακριβείς και αποτελούν στην πραγματικότητα λαθροχειρίες, διότι η συνταξιοδοτική δαπάνη επί ΣΥΡΙΖΑ, σύμφωνα με τις εκτελέσεις των προϋπολογισμών -γιατί ξέρετε, κύριε Υπουργέ, όταν τελειώνει ένας χρόνος, βλέπουμε την εκτέλεση βλέπουμε τι πληρώθηκε- σύμφωνα, λοιπόν, με τις εκτελέσεις των προϋπολογισμών, η συνταξιοδοτική δαπάνη επί ΣΥΡΙΖΑ ήταν σταθεροποιημένη με μικρές μειώσεις την περίοδο των μνημονίων και μεγάλη αύξηση από το ’18 στο ’19, δηλαδή μετά την έξοδο από τα μνημόνια και σήμερα ο κύριος Υπουργός συγκρίνει τον προϋπολογισμό της νέας κανονικότητας με τους προϋπολογισμούς των μνημονίων, της δημοσιονομικής, δηλαδή, προσαρμογής. Δεν τολμά όμως να συγκρίνει την εκτέλεση του ’19, τι πληρώθηκε δηλαδή το 2019 σε συντάξεις, με αυτό που φέρνει ο ίδιος σήμερα, διότι αν κάνει αυτή τη σύγκριση, βλέπει κανείς εύκολα τα πολύ λιγότερα λεφτά που θα δοθούν στις συντάξεις. Άρα, αν ο κύριος Υπουργός βάζει τον πήχη στα μνημόνια, καλό είναι να το πει και στους συνταξιούχους να το ξέρουν.

Το πρώτο, λοιπόν, βήμα είναι η μείωση των χρημάτων και το ερώτημα είναι γιατί. Γιατί μειώνετε τα χρήματα που θα δοθούν σε συντάξεις; Γιατί μειώνετε αυτή την κοινωνική δαπάνη; Είμαστε σε περίοδο μνημονίων; Είμαστε σε περίοδο δημοσιονομικής προσαρμογής; Είμαστε σε περίοδο λιτότητας; Δεν είμαστε σε περίοδο ανάπτυξης; Δεν είμαστε σε περίοδο ανάταξης των δημόσιων οικονομικών; Γιατί η κοινωνική δαπάνη μειώνεται; Η απάντηση σε αυτό το ερώτημα είναι «στρατηγική επιλογή». Είναι στρατηγική επιλογή της Κυβέρνησης να μειώνει τις κοινωνικές δαπάνες και σε περίοδο ανάπτυξης.

Διότι αυτό είναι στον πυρήνα κάθε νεοφιλελεύθερου σχεδίου. Είναι σεβασμός σε κάθε νεοφιλελεύθερο μοντέλο να μειώνει τις κοινωνικές δαπάνες ακόμη και σε περίοδο ανάπτυξης.

Βήμα δεύτερο. Από αυτή τη μικρότερη πίτα η Κυβέρνηση κάνει μία αντίστροφη, μία ανάποδη αναδιανομή. Ουσιαστικά, αφαιρεί εισόδημα από τους χαμηλούς και μεσαίους συνταξιούχους, για να μπορέσει να κάνει επιλεκτικές, όπως θα εξηγήσω, αυξήσεις σε συνταξιούχους των ανώτερων κλιμακίων και εξηγούμαι. Η μόνιμη δέκατη τρίτη σύνταξη καταργείται ξεκάθαρα, οριστικά, ολοσχερώς και χωρίς περιστροφές με αυτό το νομοσχέδιο. Και για να τελειώνουμε μία και καλή με την παραφιλολογία γύρω από αυτό το μέτρο, η δέκατη τρίτη σύνταξη νομοθετήθηκε ως μόνιμο -επαναλαμβάνω, μόνιμο- μετρό από τον ΣΥΡΙΖΑ το 2019.

Για όσους έχουν πάθει το σύνδρομο του κ. Χρυσοχοΐδη και δεν θυμούνται τι ψήφισαν ή δεν έχουν διαβάσει τι ψήφισαν, να θυμίσω εγώ τι ψήφισαν και οι Βουλευτές της Νέας Δημοκρατίας. Διαβάζω το άρθρο που υπερψηφίστηκε και από τη Νέα Δημοκρατία: «Στους δικαιούχους κύριας σύνταξης λόγω γήρατος χορηγείται από το έτος 2019 και για κάθε επόμενο έτος δέκατη τρίτη σύνταξη».

(Χειροκροτήματα από την πτέρυγα του ΣΥΡΙΖΑ)

Αυτό ψηφίστηκε και από εσάς «Η δέκατη τρίτη σύνταξη είναι 100% για ποσό έως 500 ευρώ, είναι 70% για πιο πάνω κ.λπ., κ.λπ. », ως μόνιμο μέτρο. Το καταθέτω και αυτό για τα Πρακτικά, για όσους δεν θυμούνται τι ψήφισαν.

(Στο σημείο αυτό η Βουλευτής Έφη Αχτσιόγλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αυτό το μέτρο τώρα καταργείται χωρίς περιστροφές. Οκτακόσιες χιλιάδες χαμηλοσυνταξιούχοι -επειδή προσπαθούν να μας πουν ότι δεν υπήρξε ποτέ ή είναι μία φαντασίωση όλο αυτό-, πήραν μία ολόκληρη σύνταξη και θα έπαιρναν μία ολόκληρη σύνταξη από τώρα και κάθε επόμενη χρονιά, σύμφωνα με τον νόμο. Επίσης, ένα εκατομμύριο επτακόσιες χιλιάδες συνταξιούχοι πήραν αναλογικά ποσά και θα έπαιρναν αυτά τα ποσά από τώρα και όλες τις υπόλοιπες χρονιές, αν δεν καταργούνταν αυτή διάταξη, η οποία τώρα καταργείται.

Ουσιαστικά, έχουμε την ίδια Κυβέρνηση και τον ίδιο Υπουργό στην ιστορία του να καταργεί δύο φορές τη δέκατη τρίτη σύνταξη. Αυτή τη φορά χωρίς μνημόνια. Η κατάργηση αυτή, όσο και να θέλει η Κυβέρνηση να το διαστρεβλώσει, να το ωραιοποιήσει, να το παρουσιάσει διαφορετικά, συνιστά περικοπή, περικοπή σύνταξης και μάλιστα σοβαρότατη.

Βήμα τρίτο. Το νομοσχέδιο προβλέπει αύξηση των ποσοστών αναπλήρωσης για όσους έχουν πάνω από τριάντα έτη ασφάλισης και κάτω από σαράντα. Μετά μειώνονται πολύ σε σχέση με το ισχύον ασφαλιστικό του ΣΥΡΙΖΑ από τα σαράντα και πάνω. Πόσους αφορά αυτή η αύξηση; Το νομοσχέδιο είναι αποκαλυπτικό. Λέει ότι η αύξηση αυτή δεν αφορά στην πραγματικότητα όσους ήταν συνταξιούχοι πριν το 2016, τη συντριπτική πλειονότητα, δηλαδή, των συνταξιούχων. Διότι λέει ότι αυτή η υποτιθέμενη αύξηση θα είναι μόνο λογιστική, καθώς απορροφάται από την προσωπική διαφορά που θεσμοθέτησε ο νόμος Κατρούγκαλου, ο ν.4387/16. Άρα, ουσιαστικά, ομολογεί με το νομοσχέδιο η Κυβέρνηση ότι οι αυξήσεις στους συνταξιούχους πριν το ’16 είναι μόνο λογιστικές και η αύξηση καλύπτεται από τη διατήρηση της προσωπικής διαφοράς, από έναν νόμο, δηλαδή, τον οποίο καθύβριζε και στον οποίο ασκούσε ακραία κριτική και τώρα, ουσιαστικά, παραδέχεται ότι δεν μείωσε τις κύριες συντάξεις.

Ποιους, τελικά, αφορά αυτή η πολυδιαφημισμένη αύξηση; Τους συνταξιούχους μετά το 2016 που έχουν περισσότερα από τριάντα έτη ασφάλισης αλλά λιγότερο από σαράντα έτη ασφάλισης. Πόσοι είναι αυτοί οι συνταξιούχοι σήμερα; Εβδομήντα χιλιάδες. Εβδομήντα χιλιάδες είναι σήμερα αυτοί οι συνταξιούχοι, από τα δύο εκατομμύρια εξακόσιες χιλιάδες των συνταξιούχων της χώρας. Το λέει και το Ελεγκτικό Συνέδριο στην έκθεση που συνοδεύει το νομοσχέδιο, ότι η δαπάνη για αυτή την αύξηση είναι 79 εκατομμύρια ευρώ. Αυτή είναι. Δεν το υποτιμάμε.

Όμως, ποιο είναι εδώ το προβληματικό; Ότι αυξάνονται τα ποσοστά αναπλήρωσης από αυτούς που έχουν πάνω από τριάντα έτη ασφάλισης; Προφανώς και όχι. Αλλά ότι για να γίνει αυτό, για να γίνουν αυτές οι μικρές αυξήσεις για κάποιους λίγους συνταξιούχους των ανώτερων κλιμακίων, αφαιρείται εισόδημα από τους χαμηλοσυνταξιούχους, όπως και ο ίδιος ο προϋπολογισμός ομολογεί, όπως κατέθεσα και εγώ πριν από λίγο στα Πρακτικά. Γι’ αυτό μιλάω για μία ανάποδη αναδιανομή εισοδήματος εις βάρος των χαμηλών συντάξεων και μια σαφή, σαφέστατη πολιτική επιλογή μονομέρειας.

Τι ποσά αυξήσεων αφορά αυτή η αλλαγή; Για να δούμε λίγο και για τι αυξήσεις μιλάμε. Ακούγαμε στα μέσα μαζικής ενημέρωσης για αυξήσεις της τάξης των 200 ευρώ, των 250 ευρώ, κ.λπ.. Ξέρετε τι μισθό θα πρέπει να έχει ένας άνθρωπος για να πάρει μία τέτοια αύξηση των 250 ευρώ στο μέλλον; Θα πρέπει να έχει μέσο μισθό -μέσο μισθό!- 3.500 ευρώ και σαράντα χρόνια αδιάκοπα έτη ασφάλισης. Ποιος άνθρωπος την εποχή της κρίσης, ποιος Έλληνας την εποχή της κρίσης έχει μέσο μισθό 3.500 ευρώ και σαράντα έτη αδιάκοπα ασφάλισης, που μιλάτε για αυξήσεις 200 και 250 ευρώ και κοροϊδεύετε, στην πραγματικότητα, την ελληνική κοινωνία αυτή τη στιγμή με αυτές τις τοποθετήσεις;

(Χειροκροτήματα από την πτέρυγα του ΣΥΡΙΖΑ)

Άρα έχουμε μια εξαπάτηση και σε σχέση με το τι αφορά, ποιους αφορά αυτό το μέτρο και σε σχέση με το τι αυξήσεις στην πραγματικότητα αφορά.

Βήμα τέταρτο, οι επικουρικές συντάξεις. Ακούστε, εδώ θέλω να είμαι απολύτως ειλικρινής. Όταν ανέλαβε ο ΣΥΡΙΖΑ, κληρονόμησε από τη Νέα Δημοκρατία και από τον Υπουργό, τον συγκεκριμένο, μια πολύ σκληρή δέσμευση απέναντι στην τρόικα, μία απαράδεκτη δέσμευση: Τη ρήτρα μηδενικού ελλείμματος. Τι έλεγε αυτό πρακτικά στις επικουρικές συντάξεις; Έλεγε ότι αν υπάρχει έλλειμμα στο επικουρικό ταμείο, οι επικουρικές συντάξεις θα κόβονται οριζοντίως, αυτομάτως. Υπήρχε έλλειμμα στο επικουρικό ταμείο όταν αναλάβαμε; Τεράστιο έλλειμμα. Αν εφαρμοζόταν η ρήτρα μηδενικού ελλείμματος, θα πρέπει να είχαμε οριζόντιες περικοπές της τάξης του 60% σε όλες τις συντάξεις.

Τι έκανε ο ΣΥΡΙΖΑ; Επαναδιαπραγματεύθηκε σκληρά αυτόν τον όρο και κατέληξε σε μία συμφωνία η οποία είναι σαφώς ηπιότερη και η οποία προέβλεπε ότι το έλλειμμα αυτό θα καλυφθεί με τρεις τρόπους. Δεν θα σας κουράσω με τα τεχνικά άλλο. Πράγματι, ένας από αυτούς τους τρόπους ήταν η μείωση των επικουρικών συντάξεων, πράγματι, με συγκεκριμένη μεθοδολογία, η οποία όμως αφορούσε μόνο όσους είχαν άθροισμα σύνταξης, κύριας και επικουρικής, πάνω από 1.300 ευρώ. Αίτησε, δηλαδή, αυτό το όριο της προστασίας των 1.300 ευρώ, προστατεύοντας τη συντριπτική πλειονότητα των συνταξιούχων, το 85% περίπου των συνταξιούχων. Αυτό ήταν. Ένας συμβιβασμός ήταν, προφανώς, όλο αυτό, στο πλαίσιο συγκεκριμένων δεσμεύσεων, αλλά σαφώς ηπιότερος από αυτό που είχε γίνει και παραδοθεί από την προηγούμενη κυβέρνηση.

Πριν λίγους μήνες το Συμβούλιο της Επικρατείας έκρινε ότι αυτό το όριο των 1.300 ευρώ είναι αντισυνταγματικό και αυτή τη στιγμή το νομοσχέδιο έρχεται και προβλέπει συγκεκριμένες αυξήσεις στις επικουρικές συντάξεις όσων ήταν συνταξιούχοι πριν το ’16 και έχουν σύνταξη άνω των 1.300 ευρώ. Αυτό είναι. Αυτοί οι άνθρωποι είναι μία κλειστή μερίδα συνταξιούχων, διακόσιες πενήντα χιλιάδες συνταξιούχοι, και είναι συνταξιούχοι των υψηλότερων κατηγοριών άνω των 1.300 ευρώ. Γι’ αυτή την αύξηση συζητάμε. Οι υπόλοιποι συνταξιούχοι, όπως ήδη εξήγησα, δεν θα δουν αυξήσεις αλλά μειώσεις στην ετήσια σύνταξή τους. Ποια είναι η συνολική εικόνα; Εννέα στους δέκα συνταξιούχους θα έχουν μείωση εισοδήματος, ένας στους δέκα συνταξιούχους θα έχει αύξηση. Γι’ αυτό μιλάμε για ασφαλιστικό της ακραίας μονομέρειας.

Βήμα πέμπτο. Έχει το νομοσχέδιο περικοπές; Το ακούω και το ξανακούω και το ξανακούω από την Κυβέρνηση να λέει ότι το νομοσχέδιο δεν έχει περικοπές. Το νομοσχέδιο έχει τρεις περικοπές. Πρώτον, η περικοπή της δέκατης τρίτης σύνταξης. Δεύτερον, η περικοπή για πρώτη φορά κατά 30% της σύνταξης όσων συνταξιούχων εργάζονται πριν το 2016. Θέλω να μείνω για μία στιγμή σε αυτό το ζήτημα. Είναι μία άκρως τιμωρητική διάταξη. Έχουμε ζητήσει πολλαπλώς από τον κ. Βρούτση να την αποσύρει.

Θεωρούμε θετικό και θέλω να είμαι σαφής -γιατί ο κ. Βρούτσης κάνει ότι δεν καταλαβαίνει-, ότι μειώνει το πέναλτι, την ποινή που υπήρχε στους εργαζόμενους συνταξιούχους και το πάει από το 60% στο 30%. Όμως σε όσους ήταν συνταξιούχοι πριν το 2016 ο ν. 4387/16, ο νόμος Κατρούγκαλου, δεν τους άγγιξε ποτέ. Αυτοί οι άνθρωποι για πρώτη φορά θα δουν μείωση στη σύνταξή τους κατά 30% με αυτό το νομοσχέδιο και αυτό είναι μία πολύ σκληρή περικοπή.

Επίσης, αυτή η αλλαγή που κάνετε στη μείωση, στο πέναλτι, στην ποινή που γίνεται στη σύνταξη, επιμένουμε, κύριε Βρούτση, ότι δεν μπορεί να αφορά τους μετακλητούς υπαλλήλους. Επιμένουμε, τους μετακλητούς που θέλατε στην αρχή να τους εξαιρέσετε πλήρως από τη μείωση και μετά την κατακραυγή τούς εντάξατε στον γενικό κανόνα, δεν μπορεί αυτό να αφορά τους μετακλητούς υπαλλήλους. Δεν μπορεί μετακλητοί υπάλληλοι των Υπουργών να παίρνουν και μισθό και σύνταξη.

(Χειροκροτήματα από την πτέρυγα του ΣΥΡΙΖΑ)

Είναι ρύθμιση ευνοιοκρατίας αυτή και είναι ρύθμιση ευνοιοκρατίας για κομματικό στρατό και πρέπει να αποσυρθεί.

Συνεχίζω. Έχουμε και μία τρίτη περικοπή, η οποία αφορά όσους έχουν πάνω από σαράντα έτη ασφάλισης. Εκεί το νομοσχέδιο προβλέπει ότι τα ποσοστά αναπλήρωσης μειώνονται πάρα πολύ. Μειώνονται από το 2% στο 0,5%. Πρόκειται για καθαρό μηχανισμό μειώσεις συντάξεων. Αυτή είναι η πραγματικότητα για τις συντάξεις. Αυτά είναι τα πέντε βήματα του νομοσχεδίου που τελικά μειώνουν το εισόδημα για τη συντριπτική πλειονότητα των συνταξιούχων.

Για όσους δεν έχουν ακόμη πειστεί, εγώ θέλω να καταθέσω ένα ακόμη έγγραφο πάρα πολύ σοβαρό.

Είναι ο πίνακας που περιλαμβάνεται στην αναλογιστική μελέτη του νομοσχεδίου που ο κ. Βρούτσης κατέθεσε. Είναι στην αναλογιστική μελέτη που κατατίθεται από την ίδια την Κυβέρνηση. Τι λέει αυτός ο πίνακας;

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Δώστε μου λίγο χρόνο, κύριε Πρόεδρε.

Τι λέει αυτός ο πίνακας; Αυτός ο πίνακας λέει ότι η μέση ετήσια σύνταξη με το νέο ασφαλιστικό μειώνεται από τώρα και για κάθε επόμενο χρόνο μέχρι το 2040. Το ομολογεί η Κυβέρνηση με τα στοιχεία που δίνει.

(Χειροκροτήματα από την πτέρυγα του ΣΥΡΙΖΑ)

Το καταθέτω για τα Πρακτικά. Είναι η σελίδα 43 της αναλογιστικής μελέτης.

(Στο σημείο αυτό η Βουλευτής κ. Έφη Αχτσιόγλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αν αυτό δεν είναι ομολογία μειώσεων, εγώ δεν ξέρω τι είναι. Είναι ομολογία περικοπών. Αυτή είναι η πραγματικότητα από τα στοιχεία που δίνει η αναλογιστική μελέτη που κατέθεσε η Κυβέρνηση. Δεν είναι στοιχεία που δίνει ο ΣΥΡΙΖΑ.

Έρχομαι τώρα στο θέμα των εισφορών. Γίνεται μία δομική αλλαγή στο ζήτημα των εισφορών, σε σχέση με το ασφαλιστικό του ΣΥΡΙΖΑ. Εδώ, έχουμε μία αλλαγή, η οποία είναι ακραίας κοινωνικής μονομέρειας και αδικίας. Θα το πω και αυτό σε απλά βήματα.

Βήμα πρώτο: Οι εισφορές αποσυνδέονται από το πραγματικό εισόδημα. Το τι πληρώνει κανείς, καμμία σχέση δεν θα έχει με το τι εισόδημα βγάζει. Πρόκειται για μια πρώτη και μεγάλη αδικία που δεν συνάδει με τον αναδιανεμητικό και κοινωνικό χαρακτήρα του συστήματος κοινωνικής ασφάλισης που απορρέει από το ίδιο το Σύνταγμα.

Βήμα δεύτερο: Η Κυβέρνηση ορίζει ένα άδικο σύστημα κλάσεων. Τι λέει; Λέει για μία κατώτατη υποχρεωτική εισφορά που θα τη δίνουν όλοι. Από εκεί και πάνω υπάρχουν κλάσεις που αν θέλει κανείς πληρώνει παραπάνω. Πληρώνει όποιος θέλει και όσο θέλει. Τι σημαίνει αυτό; Ένας άνθρωπος που βγάζει 5.000 ευρώ, 6.000 ευρώ, 7.000 ευρώ, θα πληρώνει τα ίδια με έναν που βγάζει 70.000 ευρώ,100.000 ευρώ, 200.000 ευρώ το χρόνο και ακόμη περισσότερο. Αυτά αν δεν είναι επιλογή ακραίας μονομέρειας και κοινωνικής αδικίας, εγώ δεν ξέρω πώς αλλιώς χαρακτηρίζονται. Είναι προφανές ότι οι φτωχότεροι έχουν πολλαπλάσια επιβάρυνση από τους έχοντες υπερπολλαπλάσια εισοδήματα.

Βήμα τρίτο: Πόση είναι η ελάχιστη εισφορά που λέει το νέο ασφαλιστικό ότι θα πρέπει να πληρώνουν όλοι; Είναι 220 ευρώ τον μήνα. Πόση ήταν η ελάχιστη εισφορά με τον ν.4387/2016, τον νόμο Κατρούγκαλου; Ήταν 185 ευρώ το μήνα. Άρα, τι προκύπτει από αυτό; Με το ασφαλιστικό της Νέας Δημοκρατίας, η ελάχιστη εισφορά αυξάνεται κατά 20%.

**ΒΑΣΙΛΕΙΟΣ ΟΙΚΟΝΟΜΟΥ:** Για μεγαλύτερη σύνταξη.

**ΕΦΗ ΑΧΤΣΙΟΓΛΟΥ:** Θα έρθω και σε αυτό, κύριε Οικονόμου. Όλα τα έχω μέσα για όλους.

Για τους επαγγελματίες των χαμηλών και μεσαίων εισοδημάτων, λοιπόν, έχουμε μία μεγάλη επιβάρυνση του 20%. Πόσοι είναι αυτοί που πληρώνουν την ελάχιστη εισφορά; Είναι οι εννιά στους δέκα στους δέκα. Άρα οι εννιά στους δέκα ελεύθεροι επαγγελματίες με το νέο ασφαλιστικό θα έχουν μία επιβάρυνση στις εισφορές τους κατά 20%, για να γίνει μία μεγάλη έκπτωση στον έναν από τους δέκα. Επιβαρύνονται οι εννέα στους δέκα για να γίνει ένα μεγάλο δώρο στον έναν στους δέκα.

Λέτε λοιπόν -και εδώ έρχομαι- ότι αυτό το σύστημα…

**ΠΡΟΕΔΡΕΥΩΝ (Νικήτας Κακλαμάνης):** Με αυτό κλείνετε, κυρία Αχτσιόγλου.

**ΕΦΗ ΑΧΤΣΙΟΓΛΟΥ:** Κύριε Πρόεδρε, θα μου δώσετε…

**ΠΡΟΕΔΡΕΥΩΝ (Νικήτας Κακλαμάνης):** Μα, σας έχω δώσει ήδη τρία λεπτά. Δείτε το ρολόι απέναντι.

**ΕΦΗ ΑΧΤΣΙΟΓΛΟΥ:** Κύριε Πρόεδρε, νομίζω ότι είκοσι λεπτά να μιλήσει ένας εισηγητής για το ασφαλιστικό νομοσχέδιο δεν είναι πολλά. Είκοσι λεπτά θα μιλήσω και θα το κλείσω.

**ΠΡΟΕΔΡΕΥΩΝ (Νικήτας Κακλαμάνης):** Θα κοπεί χρόνος από τη δευτερολογία σας.

**ΕΦΗ ΑΧΤΣΙΟΓΛΟΥ:** Να κοπεί χρόνος από τη δευτερολογία μου, κύριε Πρόεδρε. Σας ευχαριστώ πολύ.

Λέει, λοιπόν, ότι το νέο σύστημα δίνει για πρώτη φορά ευελιξία. Δηλαδή, λέει ο κ. Οικονόμου να πληρώνει αν μπορεί ο άνθρωπος παραπάνω για να παίρνει μεγαλύτερη σύνταξη. Μα, αυτό το χαρακτηριστικό υπήρχε ήδη από το 2017. Ήταν ο ν.4488. Ο ΣΥΡΙΖΑ θεσμοθετήσει τη δυνατότητα να πληρώνεις, αν θέλεις, παραπάνω, όσο παραπάνω μπορείς, για να πάρεις μεγαλύτερη σύνταξη. Όχι, όμως, να πληρώνουν όλοι τα ίδια. Δεν είναι το ίδιο ένας που βγάζει 5.000 ευρώ με έναν που βγάζει 100.000 ευρώ για το δημόσιο σύστημα κοινωνικής ασφάλισης. Άρα μη λέτε αυτά περί ευελιξίας. Η ευελιξία υπήρχε ήδη. Αυτό που γίνεται εδώ είναι ένα προκλητικά ευνοϊκό καθεστώς για τα ανώτατα εισοδήματα.

Βήμα τέταρτο: Αυτό το ασφαλιστικό, έτσι όπως έχει για το σύστημα των εισφορών, ουσιαστικά δημιουργεί ελκυστικές προϋποθέσεις για να επενδύσει ένας εύπορος επαγγελματίας τα χρήματά του στην ιδιωτική ασφάλιση και ουσιαστικά, να στερήσει πόρους από το δημόσιο σύστημα κοινωνικής ασφάλισης. Διότι του λέει «δώσε μου κάτι ελάχιστο εμένα το κράτος και μετά τα υπόλοιπα πήγαινε τα να τα δώσεις σε μία ιδιωτική ασφαλιστική εταιρεία». Εξάλλου, δεν ήταν και λίγες οι φορές που στελέχη σας διαφήμιζαν τις αποδόσεις των ιδιωτικών ασφαλιστικών εταιρειών στην τηλεόραση τον τελευταίο ενάμιση χρόνο.

Αυτή είναι η εικόνα. Αυτή είναι η πραγματικότητα για το νέο ασφαλιστικό. Εννιά στους δέκα συνταξιούχους χάνουν εισόδημα και ένας κερδίζει. Εννιά στους δέκα ασφαλισμένους επιβαρύνονται για να γίνει ένα μεγάλο δώρο στον ένα. Το υπόλοιπο νομοσχέδιο είναι απλά για τις εντυπώσεις.

Επαναλαμβάνονται ευνοϊκές ρυθμίσεις που είχαν θεσπιστεί με υπουργικές αποφάσεις επί ΣΥΡΙΖΑ, και τώρα ξανανομοθετούνται για να παραχθεί έργο. Επαναλαμβάνονται βήματα ψηφιοποίησης του ασφαλιστικού, έργα ΕΣΠΑ δηλαδή, που είχαν συμβασιοποιηθεί επί ΣΥΡΙΖΑ και τώρα γεμίζουν σελίδες του νομοσχεδίου, προφανώς, για να δείξουν ότι κάτι υπάρχει. Οποιοσδήποτε είναι νομικός στην Αίθουσα καταλαβαίνει ότι αυτό τώρα δεν είναι νομοθέτηση.

Το κυριότερο από όλα είναι ότι ξανανομοθετούν πράγματα που κατήργησαν οι ίδιοι και μετά την κατακραυγή τα επαναφέρουν. Είναι πολύ χαρακτηριστική η περίπτωση αυτή των μειωμένων εισφορών για τις μητέρες μετά τον πρώτο χρόνο, μετά τον τοκετό, όπου κατάργησαν οι κύριοι της Νέας Δημοκρατίας τη διάταξη αυτή με υπουργική απόφαση. Υπήρξε κατακραυγή. Υπήρξε ανάδειξη του ζητήματος. Τώρα, την επαναφέρουν. Αυτή είναι η εικόνα του ασφαλιστικού νομοσχεδίου.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Κυρίες και κύριοι Βουλευτές, στην πραγματικότητα κανένα από τα στοιχεία που ανέφερα δεν αμφισβητήθηκε από την Κυβέρνηση κατά τη διάρκεια της συζήτησης στην επιτροπή. Υπήρξε τοποθέτηση η οποία έχει σημασία για εμένα και με αυτό θα κλείσω, κύριε Πρόεδρε, και ας μου αφαιρεθεί ο χρόνος από τη δευτερολογία μου.

Υπήρξε η τοποθέτηση ότι, πράγματι, μπορεί αυτά να συμβαίνουν αλλά αυτό το ασφαλιστικό κοιτάζει προς το μέλλον. Έτσι είπε ο κύριος Υπουργός. Αυτό το ασφαλιστικό κοιτάζει προς το μέλλον και μεριμνά για τους μελλοντικούς συνταξιούχους και νυν εργαζόμενους. Είναι αλήθεια αυτό;

Εγώ να σας θυμίσω απλώς το εξής: Στην προηγούμενη σας θητεία εκτινάξατε την ανεργία στο 28%, την ανεργία των νέων στο 60%. Μειώσατε τον κατώτατο μισθό. Θεσμοθετήσατε υποκατώτατο μισθό. Εκτινάξατε την ελαστική εργασία. Ποιος εργαζόμενος εκείνης της περιόδου θα έχει τριάντα πέντε χρόνια ασφάλισης και συνεχή ασφαλιστικό βίο και υψηλούς μισθούς για να ευνοηθεί από μία τέτοια τεχνική ρύθμιση;

(Χειροκροτήματα από την πτέρυγα του ΣΥΡΙΖΑ)

Στην τωρινή σας θητεία επαναλαμβάνετε την ίδια συνταγή. Απορρυθμίζετε την αγορά εργασίας. Ξαναχτυπάτε τις κλαδικές συλλογικές συμβάσεις. Κρατάτε συμπιεσμένους τους μισθούς. Καθοδηγείτε τη γενικευμένη εργολαβοποίηση, την απόλυτη μορφή δηλαδή της ευέλικτης εργασίας.

Αναρωτιέμαι: Ποιος εργαζόμενος του σήμερα με αυτές τις πολιτικές θα έχει στο μέλλον τριάντα πέντε χρόνια ασφάλισης και υψηλό μισθό, για να έχει μία αύξηση στη σύνταξη του;

Η ουσία είναι ,λοιπόν, ότι καμμιά τεχνική ρύθμιση σε επιμέρους σημεία των ποσοστών αναπλήρωσης δεν μπορεί να εξισορροπήσει ένα ασφαλιστικό σύστημα, όταν δεν υπάρχει ένα σχέδιο για την εργασία. Πόσω μάλλον, όταν αυτό γίνεται κόβοντας χρήματα από τους χαμηλοσυνταξιούχους. Δεν μπορούν τέτοιου τύπου ρυθμίσεις στα ποσοστά αναπλήρωσης και μόνο να βελτιώσουν τις ζωές των εργαζομένων του σήμερα και των συνταξιούχων του αύριο. Αυτά μπορούν να γίνουν μόνο με μέτρα ενίσχυσης της εργασίας σήμερα, με επαναφορά συλλογικών συμβάσεων, αύξησης μισθών…

**ΠΡΟΕΔΡΕΥΩΝ (Νικήτας Κακλαμάνης):** Κύρια συνάδελφε, ολοκληρώστε σας παρακαλώ.

**ΕΦΗ ΑΧΤΣΙΟΓΛΟΥ:** …πάταξης της εργολαβοποίησης της ακραίας μορφής ευελιξίας στην αγορά. Αυτό είναι που χρειαζόμαστε για τους εργαζόμενους του σήμερα: ένα ολοκληρωμένο σχέδιο για την ανάκτηση της εργασίας, ένας αναπροσανατολισμός του παραγωγικού μοντέλου με τους εργαζόμενους στο επίκεντρο.

Και αυτό, κύριε Βρούτση, κυρίες και κύριοι της Νέας Δημοκρατίας, είναι η κρίσιμη, η δομική, η καταστατική, η αγεφύρωτη διαφορά μας.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Έχουν εγγραφεί εκατόν πενήντα συνάδελφοι. Με έναν πρόχειρο υπολογισμό, ο οποίος έγινε, νομίζω ότι απόψε μπορούμε να σταματήσουμε γύρω στις έντεκα και όχι τα μεσάνυχτα και αύριο το πρωί θα κάνουμε καινούργια εκτίμηση της κατάστασης και θα καθορίσουμε, τι ώρα θα λήξει…

**ΝΙΚΟΛΑΟΣ ΗΓΟΥΜΕΝΙΔΗΣ:** Μέχρι ποιον αριθμό θα πάμε σήμερα;

**ΠΡΟΕΔΡΕΥΩΝ (Νικήτας Κακλαμάνης):** Δεν μπορούμε να ξέρουμε αριθμό, γιατί μπορεί να μιλήσουν οι Κοινοβουλευτικοί Εκπρόσωποι ή ο Υπουργός σήμερα. Άρα, δεν μπορώ να σας πω αριθμό. Απλά, νομίζω είναι μια λογική ώρα να τελειώσουμε απόψε γύρω στις έντεκα. Αύριο το πρωί πριν ξεκινήσουμε, θα συναποφασίσουμε τι ώρα θα τελειώσουμε αύριο το βράδυ και την Πέμπτη το πρωί που θα είναι η καταληκτική.

**ΒΑΣΙΛΕΙΟΣ ΟΙΚΟΝΟΜΟΥ:** Κύριε Πρόεδρε, θα ήθελα να πω ότι…

**ΠΡΟΕΔΡΕΥΩΝ (Νικήτας Κακλαμάνης):** Κύριε Οικονόμου, μην ανησυχείτε. Τα έχω γράψει.

**ΒΑΣΙΛΕΙΟΣ ΟΙΚΟΝΟΜΟΥ:** Κύριε Πρόεδρε, να μη θεωρείται αδυναμία ο σεβασμός στον χρόνο από εμένα. Εγώ σεβάστηκα το δεκαπεντάλεπτο.

**ΠΡΟΕΔΡΕΥΩΝ (Νικήτας Κακλαμάνης):** Κύριε Οικονόμου, σας είπε κανείς ότι είναι αδυναμία; Μην πετιέστε πριν ολοκληρώσω. Διότι πήγα να πω ότι την ανοχή που δεν σας έδειξα σήμερα, γιατί δεν τη χρειαστήκατε, θα την έχετε στη δευτερολογία σας. Επομένως, μην πετιέστε. Είμαι παλαιότερος από εσάς και ξέρω τι κάνω και τι λέω.

**ΒΑΣΙΛΕΙΟΣ ΟΙΚΟΝΟΜΟΥ:** Σας σέβομαι, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Συνεχίζουμε με τον ειδικό αγορητή του Κινήματος Αλλαγής, τον κ. Μουλκιώτη.

**ΓΕΩΡΓΙΟΣ ΜΟΥΛΚΙΩΤΗΣ:** Κύριε Πρόεδρε, θα χρειαστώ μια μικρή ανοχή.

**ΠΡΟΕΔΡΕΥΩΝ (Νικήτας Κακλαμάνης):** Τα έχουμε πει αυτά. Άλλο είναι η σχετική ανοχή δύο, τριών λεπτών και άλλο τα επτά λεπτά της κ. Αχτσιόγλου που θα κοπούν. Όχι τα επτά λεπτά, αλλά πέραν της ανοχής θα είναι τέσσερα λεπτά η δευτερολογία της. Το έχω γράψει ήδη στο χαρτί.

**ΓΕΩΡΓΙΟΣ ΜΟΥΛΚΙΩΤΗΣ:** Ευχαριστώ, κύριε Πρόεδρε.

Ο θυμόσοφος λαός αναφέρει και λέγεται παντού ότι «τα στερνά τιμούν τα πρώτα», θυμάμαι, όμως, ότι έναν χρόνο πριν ο νυν Πρωθυπουργός είχε πει ότι ο νόμος Κατρούγκαλου θα καταργηθεί και θα αντικατασταθεί από ένα άλλο ασφαλιστικό σύστημα. Πόσο, όμως, διαφορετική είναι η σκληρή πραγματικότητα, όταν κανένας περνάει από την αντιπολίτευση και γίνεται κυβέρνηση;

Κύριε Πρόεδρε, στην απαρχή της μεταμνημονιακής εποχής θα περίμενε κανείς ότι αυτό το νομοθέτημα θα διόρθωνε αδικίες και θα έβαζε τα πρώτα θεμέλια για την επιστροφή μέρους από το 45% των συντάξεων που χάθηκε κατά την περίοδο της κρίσης. Στην πράξη, όμως, επιβεβαιώνει και η έκθεση του Ελεγκτικού Συνεδρίου το νομοσχέδιο της Νέας Δημοκρατίας υιοθετεί τις ρυθμίσεις του νόμου Κατρούγκαλου και επέρχονται -χαρακτηριστική έκφραση- επουσιώδεις τροποποιήσεις οι οποίες ικανοποιούν τις απαιτήσεις της ολομέλειας του Συμβουλίου της Επικρατείας με τις αποφάσεις του Οκτωβρίου του 2019.

Τι κάνει, δηλαδή; Κάνει κάποιες αλλαγές και τροποποιήσεις λόγω των αποφάσεων του Συμβουλίου της Επικρατείας αλλά συνυπογράφει ρητά τις τεράστιες μειώσεις που επέφερε ο νόμος Κατρούγκαλου ΣΥΡΙΖΑ - ΑΝΕΛ. Δεν συνιστά, όμως, τη διαρθρωτική μεταρρύθμιση που θα άλλαζε τη δομή στο ασφαλιστικό και η οποία είναι απόλυτα αναγκαία για τη χώρα. Δεν κάνει μεταρρυθμίσεις, όπως εκείνες τις μεταρρυθμίσεις τις οποίες σχεδίασε το ΠΑΣΟΚ, οι οποίες παρεμπιπτόντως, υπενθυμίζω, δεν στηρίχθηκαν ούτε από τη Νέα Δημοκρατία ούτε και από τον ΣΥΡΙΖΑ.

Αναφέρω ενδεικτικά τη δημιουργία του ΕΟΠΥΥ και τον διαχωρισμό του κλάδου σύνταξης και του κλάδου υγείας, το ΕΚΑΣ που κάλυψε τις ανάγκες για τετρακόσιες πενήντα χιλιάδες χαμηλοσυνταξιούχους, εξασφαλίζοντας ένα αξιοπρεπές επίπεδο διαβίωσης. Για να γνωριζόμαστε και να ξέρει και ο κόσμος τι έχει κάνει ο καθένας, το ΕΚΑΣ το κατάργησε ο ΣΥΡΙΖΑ με το νόμο Κατρούγκαλου, και η Νέα Δημοκρατία στο νομοσχέδιο που συζητάμε δεν μεριμνά για τη θεμελίωση και θεσμοθέτηση του ελάχιστου εγγυημένου εισοδήματος για τους συνταξιούχους.

Το Κίνημα Αλλαγής καταθέτει πρόταση νόμου για τη διασφάλιση του ελάχιστου εγγυημένου εισοδήματος, σεβόμενο πάντα τις οικονομικές δυνατότητες και ιδιαιτερότητες της χώρας.

Δεύτερον, το Ασφαλιστικό Ταμείο Αλληλεγγύης Γενεών, το ΑΤΑΓΕ, πουθενά στο νομοσχέδιό σας, κύριε Υπουργέ, δεν υπάρχει τέτοια πρόβλεψη για εύρεση πόρων για την ενίσχυση του ασφαλιστικού συστήματος. Τα ΚΕΠΑ με τα οποία εξασφαλίστηκε η ενιαία υγειονομική κρίση στον καθορισμό του βαθμού αναπηρίας όλων των ασφαλισμένων. Επίσης, να υπενθυμίσω ότι ήταν δική μας η μεταρρύθμιση και η σύσταση της Εθνικής Αναλογιστικής Αρχής. Αυτές ήταν μεταρρυθμίσεις, αυτές έδωσαν στίγμα και παρέμειναν.

Κυρίες και κύριοι, διαβεβαιώνει ο κύριος Υπουργός Εργασίας, όπως και ο προκάτοχός του, για τη βιωσιμότητα του ασφαλιστικού νομοσχεδίου σήμερα για περίπου πενήντα χρόνια. Ωστόσο πρέπει να γίνει δεκτό ότι καμμία αναλογιστική μελέτη δεν μπορεί με ορίζοντα πενήντα ετών να προβλέψει με ασφάλεια, παραδείγματος χάριν, ποιος θα είναι ο ρυθμός ανάπτυξης. Και πιστεύω ότι συμφωνούμε ότι δεν μπορεί να προβλέπει τις αδυναμίες της παγκόσμιας οικονομίας που παίζει κι αυτή έναν ρόλο μπροστά σε μια φυσική καταστροφή ή μια πανδημία. Κάποιες επιπτώσεις έχουν αντίστοιχα αποτελέσματα.

Μπορεί κάποιος να μας πει το 2040, ποια θα είναι η δομή της απασχόλησης, ιδιαίτερα στην εποχή της τέταρτης βιομηχανικής επανάστασης, την οποία διανύουμε και η οποία έχει τεράστια ανατροπή στα εργασιακά δεδομένα και στις εργασιακές συνήθειες που είναι δεδομένες οι ανατροπές αυτές;

Δεν μπορούμε να προβλέψουμε με ακρίβεια αυτές τις ανατροπές, συνεπώς και οι αναλογιστικές μελέτες είναι, πράγματι, αναγκαίες, αλλά πέρα από έναν ορίζοντα πρέπει να είμαστε ιδιαίτερα επιφυλακτικοί σε σχέση με την ακρίβεια των συμπερασμάτων τους και σίγουρα απαιτούν επικαιροποίηση.

Κυρίες και κύριοι, φοβάμαι ότι οι λύσεις που επιδιώκει να δώσει το υπό συζήτηση νομοσχέδιο, είναι λιγότερες σε σχέση με τα προβλήματα τα οποία δημιουργεί. Ενώ υποτίθεται ότι η ηγεσία του Υπουργείου προχωρά σε μια επαναστατική ασφαλιστική μεταρρύθμιση, την ενοποίηση του ΕΦΚΑ για το ΕΤΕΑΠ για τη δημιουργία του e-ΕΦΚΑ που μπαίνει σε εφαρμογή μετά από λίγες μέρες, την 1η Μαρτίου, ταυτόχρονα προβλέπονται ότι οι λεπτομέρειες εφαρμογής καθορίζονται με απόφαση του Υπουργού Εργασίας και Κοινωνικών Υποθέσεων. Αυτές οι αποφάσεις, ως όλοι γνωρίζετε, είναι ιδιαίτερα δύσκολες και επιχειρησιακά τόσο να συνταχθούν όσο, επίσης, και να εκτελεστούν.

Είναι βέβαιη, λοιπόν, η καθυστέρηση έκδοσής τους, αποδεικνύοντας έτσι μια προχειρότητα αλλά και μια έλλειψη ετοιμότητας σε σχέση με το συγκεκριμένο εγχείρημα.

Θα μπορούσε να πει κανείς: «Τι είναι αυτά που λέτε;». Εγώ για να προλάβω και αυτή την απορία θα σας ρωτήσω ποια είναι η τύχη, κυρίες και κύριοι συνάδελφοι, της ηλεκτρονικής ΑΠΔ του δημοσίου. Πού βρίσκεται αυτή η ΑΠΔ του δημοσίου; Γιατί υπάρχει Κυβέρνηση ήδη οκτώ μήνες και ακόμα η ηλεκτρονική ΑΠΔ για το ελληνικό δημόσιο δεν εφαρμόζεται.

Αλήθεια, με δεδομένο αυτό, πότε μπορούμε να υποθέσουμε ότι θα εφαρμοστούν και θα υλοποιηθούν τα περί του e-ΕΦΚΑ αναφερόμενα; Ρωτήσαμε αυτό το θέμα και χθες στην επιτροπή και προχθές. Απάντηση μέχρι αυτή τη στιγμή δεν έχουμε πάρει. Ήδη, όμως, επισημαίνω ότι οι εκκρεμείς συντάξεις αυξάνονται συνεχώς κατά τέσσερις χιλιάδες τον μήνα. Εκατόν τρεις χιλιάδες, κυρίες και κύριοι συνάδελφοι, ήταν οι εκκρεμείς κύριες συντάξεις στις 31-12-2018. Εκατόν πενήντα μία χιλιάδες εκκρεμείς συντάξεις στις 31-12-2019, και στις 31-1-2020, σε έναν μήνα, εκατόν πενήντα οκτώ χιλιάδες είναι οι εκκρεμείς συντάξεις.

Άρα με ποια εργαλεία και με ποιον μηχανισμό θα λυθούν αυτά τα φλέγοντα ζητήματα για τους Έλληνες αιτηθέντες σύνταξη; Με τι σχέδια; Επί χάρτου; Πιστεύω πως όχι!

Κυρίες και κύριοι συνάδελφοι, συγκεκριμένα υπάρχουν έντεκα αθεράπευτες αδικίες με το συγκεκριμένο νομοσχέδιο. Πρώτη, διατηρούνται οι τεράστιες αυξήσεις στα όρια ηλικίας συνταξιοδότησης στα εξήντα επτά για όλους ή στα εξήντα δύο με σαράντα χρόνια υπηρεσίας που ψηφίστηκε επί ΣΥΡΙΖΑ με τον ν.4336/2015. Πουθενά στο νομοσχέδιο δεν υπάρχει τουλάχιστον η πρόβλεψη για κατάργηση της διάταξης που συναρτά το όριο ηλικίας συνταξιοδότησης με το προσδόκιμο ζωής και απειλεί με νέες αυξήσεις στα όρια ηλικίας.

Δεύτερη, διατηρούνται οι τεράστιες μειώσεις στις κύριες και επικουρικές συντάξεις που έφτασαν στο 50%, καθώς και στο εφάπαξ που αθροιστικά, κυρίες και κύριοι συνάδελφοι, οι περικοπές ξεπέρασαν το 40% και ακόμα χειρότερα διατηρείται με το νομοσχέδιο η σφαγή των αναπηρικών συντάξεων που ήτανε με τον προηγούμενο νόμο μέχρι 40%.

Και ερωτάσθε, κύριε Υπουργέ, γιατί δεν καταργείτε αυτές τις απαράδεκτες σημειώσεις της εθνικής σύνταξης στους συνταξιούχους λόγω αναπηρίας, που καθιστούν τις συντάξεις αναπηρίας, δυστυχώς, επιδόματα;

Σας θυμίζω ότι η κυβέρνηση του ΠΑΣΟΚ, με τον νόμο Λοβέρδου – Κουτρουμάνη, προέβλεπε γι’ αυτούς τους ανθρώπους κατώτατα όρια σύνταξης 486 ευρώ και ΕΚΑΣ. Η προηγούμενη κυβέρνηση τα κατάργησε και μαζί με σας, το Κίνημα Αλλαγής, τα καταγγείλαμε. Τι άλλαξε, όμως, από τότε που τα καταγγείλαμε; Πρώτον, μέσω του e-ΕΦΚΑ την ενσωμάτωση του ΕΤΕΑΕΠ αυτή είναι η αδικία.

Στο ΕΦΚΑ η Κυβέρνηση σκοπεύει με αυτόν τον τρόπο, χωρίς να το δηλώνει ευθαρσώς μέσω περαιτέρω υποβάθμισης του δημόσιου συστήματος, να αποτελέσει το ενδιάμεσο βήμα για την ενίσχυση κεαφαλαιουχικών στοιχείων σε βάρος των διανεμητικών και την ενίσχυση της εξατομίκευσης σε βάρος της αλληλεγγύης. Απόδειξη αυτού είναι η δημιουργία μόνο έξι ασφαλιστικών κατηγοριών για τους μη μισθωτούς, η ανώτατη των οποίων δημιουργεί συντάξιμο μηνιαίο μισθό 2.500 ευρώ, ενώ οι μισθωτοί καταβάλλουν εισφορές για αποδοχές μέχρι 6.500 ευρώ μηνιαίως.

Κλείνει έτσι το μάτι -και είναι δεδομένο- αυτό το νομοσχέδιο στα υψηλά εισοδήματα προκειμένου να στραφούν στις ιδιωτικές ασφαλιστικές εταιρείες, στερώντας παράλληλα έσοδα από το δημόσιο ασφαλιστικό σύστημα.

Τέταρτη αδικία. Δεν υπάρχει ρύθμιση στο νομοσχέδιο για τους τίτλους κτήσης. Η ισχύουσα διάταξη για τους τίτλους κτήσης ορίζει ότι καταβάλλεται η εισφορά του άρθρου 39 του ν.4387/2016, το οποίο αλλάζει με αυτό το νομοσχέδιο.

Άρα τίθεται ένα εύλογο ερώτημα. Οι αμειβόμενοι με τίτλους κτήσης θα καταβάλλουν τα νέα σταθερά ποσά; Δηλαδή, θα λαμβάνει κάποιος 10.000 ευρώ αμοιβή και θα πληρώνει 220 ευρώ εισφορά, και ο μισθωτός των 1.000 ευρώ τον μήνα θα πληρώνει μεγαλύτερη εισφορά; Είναι ερωτήματα, κύριε Υπουργέ. Και ρωτάω εγώ, είναι συνειδητή επιλογή ή είναι κάτι το οποίο έχει διαφύγει τελείως από το επιτελείο;

Πέμπτη αδικία. Διατηρούνται τα πολύ χαμηλά ποσοστά αναπλήρωσης του νόμου Κατρούγκαλου, για όσους έχουν μέχρι τριάντα χρόνια υπηρεσίας αναφέρονται αυτά, και είναι βέβαια και η μεγάλη πλειοψηφία των συνταξιούχων του ιδιωτικού τομέα. Στην πραγματικότητα οι συντελεστές αναπλήρωσης της ανταποδοτικής σύνταξης είναι λειψοί, δεν συνιστά σοβαρό κίνητρο για ασφάλιση. Αποδεικνύεται έτσι στην πράξη ότι οι συντελεστές ανταπόδοσης του ν.3863/2010, που τόσο εσείς πολεμήσατε, ήταν προς το συμφέρον των πολιτών.

Το επίπεδο των συντάξεων για τα επόμενα χρόνια θα διαμορφωθεί κατά 15% χαμηλότερα από το σημερινό, δηλαδή, έναντι του 18% που είναι με το νόμο Κατρούγκαλου. Για τους νέους συνταξιούχους φαίνεται ότι το 60% της κύριας σύνταξης θα αποτελεί η εθνική σύνταξη και μόλις το 40% η ανταποδοτική σύνταξη.

Προσαυξάνονται τα ποσοστά αναπλήρωσης ειδικών κατηγοριών - στρατιωτικών, πιλότων Πολεμικής Αεροπορίας κ.λπ.- πέρα από αυτά τα οποία ορίζονται στον νόμο Βρούτση κατά ποσοστό 1,5% επιπλέον για κάθε έτος πάνω από τα σαράντα πέντε.

Ερώτηση: Γιατί αυτή η προσαύξηση δεν γίνεται και για τους άλλους εργαζόμενους; Γιατί δημιουργούμε τέτοιες ανισότητες; Αυτό μήπως ανοίγει ένα δρόμο για νέες προσφυγές στη δικαιοσύνη;

Και, βεβαίως, έτσι, κύριε Υπουργέ, τιμωρείτε τους ελεύθερους επαγγελματίες, για τους οποίους είναι σύνηθες φαινόμενο να παραμένουν στην εργασία τους και μετά τη συμπλήρωση των σαράντα ετών ασφάλισης.

Η Νέα Δημοκρατία καταγγέλλει μεν την κατάργηση του ΕΚΑΣ από τους ΣΥΡΙΖΑ - ΑΝΕΛ, αλλά διατηρεί την κατάργηση από τους ΣΥΡΙΖΑ - ΑΝΕΛ των κατώτατων ορίων της σύνταξης.

Έκτη πολύ μεγάλη, αθεράπευτη αδικία: Υπονομεύεται η απασχόληση των νέων παιδιών, που υποτίθεται ότι ενδιαφέρεται τόσο η Κυβέρνηση για να τα φέρει πίσω, αντιστρέφοντας το brain drain. Φροντίζει, έτσι, να απασχολούνται στο δημόσιο, με ελάχιστο πέναλτι στη σύνταξή τους, συνταξιούχοι άνω των εξήντα δύο ετών, προκειμένου παιδιά ειδικής φύσεως -γαλάζια, θα το πω ευθέως- μεγάλης, όμως, ηλικίας, να ενισχύουν το εισόδημά τους. Δεν μπορεί να αναστραφεί έτσι το brain drain. Αυτός ο τρόπος είναι μείζον ανασταλτικός παράγοντας.

Έβδομη αθεράπευτη αδικία: Με τη νέα αρχιτεκτονική των εισφορών δημιουργείται άνιση αντιμετώπιση μισθωτών - μη μισθωτών και άρα δημιουργούνται νέες ανισότητες και στρεβλώσεις εντός του ασφαλιστικού συστήματος σε βάρος των μισθωτών.

Κυρίες και κύριοι συνάδελφοι, αυτό που ανέφερα τώρα θα δημιουργήσει, μετά βεβαιότητας, σωρεία προσφυγών στη δικαιοσύνη. Ερώτηση: Είναι κάτι που απασχολεί την Κυβέρνηση;

Επίσης, το σύστημα της παράλληλης ασφάλισης -όπως το προτείνετε- οδηγεί τον ασφαλισμένο να μετατρέψει τη μισθωτή απασχόληση σε μη μισθωτή, σε μπλοκάκι, αυτό το γνωστό μπλοκάκι και έτσι να εισφοροδιαφεύγει και αυτός και ο εργοδότης.

Κύριε Υπουργέ, λέει το νομοσχέδιό σας ότι μισθωτός πλήρους απασχόλησης που παράλληλα ασκεί μη μισθωτή δραστηριότητα, εφόσον έχει από τη μισθωτή εργασία μεικτό μισθό 934 ευρώ, καλύπτει τα 252 ευρώ -εισφορές, δηλαδή, δεύτερης ασφαλιστικής κάλυψης και οι κατηγορίες των αυτοαπασχολούμενων- και έτσι εκπληρώνει πλήρως τις ασφαλιστικές του υποχρεώσεις.

Ερώτηση: Αν ο μισθός του είναι μικρότερος από τα 934 ευρώ, τότε καταβάλλει διαφορά μέχρι να φτάσει τα 252 ευρώ; Πρόβλεψη; Ουδεμία!

Πως εννοείτε, λοιπόν, κύριε Υπουργέ, τα 934 ευρώ μισθό; Είναι ένα ερώτημα. Με συνυπολογισμό επιδόματος αδείας, δώρο Χριστουγέννων και Πάσχα ή χωρίς αυτά;

Προφανώς χωρίς αυτά, γιατί διαφορετικά, κυρίες και κύριοι συνάδελφοι, θα το έγραφε η διάταξη. Η διάταξη δεν γράφει απολύτως τίποτα!

Δηλαδή, καταργείτε τώρα τι; Κάτι το οποίο ίσχυε; Το συνυπολογισμό των δώρων; Εγώ δεν θέλω να το πιστέψω. Θέλω να πιστέψω ότι πρόκειται περί αστοχίας στη διατύπωση. Όμως, σε αυτό το θέμα θέλουμε μία σαφή, συγκεκριμένη απάντηση από τον κύριο Υπουργό.

Όγδοη, αθεράπευτη, επίσης, αδικία: Καταργείται και η δήθεν δέκατη τρίτη σύνταξη που δόθηκε επί ΣΥΡΙΖΑ, ενώ κωφεύουν οι κυβερνώντες στην πρόταση νόμου που πρόσφατα κατέθεσε η Κοινοβουλευτική Ομάδα του Κινήματος Αλλαγής για καταβολή σε όλους τους συνταξιούχους πλήρους δέκατης τρίτης σύνταξης.

Ένατη αθεράπευτη αδικία: Δεν καταργείτε την Εισφορά Υγειονομικής Περίθαλψης 6% επί των επικουρικών συντάξεων που επέβαλε η προηγούμενη κυβέρνηση ΣΥΡΙΖΑ - ΑΝΕΛ, ούτε την αύξηση από 4% έως 6% επί των κύριων συντάξεων, που είναι μία επιπλέον απόδειξη ότι το πνεύμα και η ψυχή του νόμου Κατρούγκαλου ζουν και παραμένουν ισχυρά.

Δέκατη αθεράπευτη αδικία: Δεν παρέχετε, κύριε Υπουργέ, στους συνταξιούχους που ξεκίνησαν την απασχόλησή τους πριν από αυτό το νομοσχέδιο, τη δυνατότητα να επιλέγουν το καθεστώς απασχόλησής τους, είτε το παλαιό, είτε αυτό που εσείς προτείνετε με τον νόμο σας.

Κατόπιν τούτου ερωτάσθε: Αφού μειώνετε το πέναλτι απασχόλησης στις συντάξεις γήρατος από 60% σε 30%, γιατί δεν μειώνετε και το πέναλτι απασχόλησης στις περιπτώσεις συνταξιοδότησης μετά την τριετία λόγω θανάτου στο μισό, δηλαδή από 50% σε 25%;

Άλλο ερώτημα: Τα παιδιά που δικαιούνται σύνταξη λόγω θανάτου γονιού από 13-5-2016, εφόσον εργάζονται δεν υφίστανται κανένα πέναλτι στις συντάξεις τους. Αυτό είναι δεδομένο. Αντίθετα, όμως, τα παιδιά που δικαιούνται σύνταξη λόγω θανάτου που συνέβη πριν τις 13-5-2016, εφόσον εργαστούν έστω και μία μέρα διακόπτεται η σύνταξή τους. Προφανώς αυτό οδηγεί και σε μαύρη εργασία. Γιατί το νομοσχέδιο σας να μην το διορθώσει αυτό; Δεν είναι αδικία;

Σε αυτό το ζήτημα η πρόταση του Κινήματος Αλλαγής, κυρίες και κύριοι συνάδελφοι, είναι σαφής και ρητή: Να εναρμονιστούν και τα δύο αυτά καθεστώτα, ώστε σε ένα παιδί - δικαιούχος της σύνταξης αυτής που ανέφερα -λόγω θανάτου- εφόσον εργάζεται να μη διακόπτεται επ’ ουδενί η παροχή σύνταξης.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, θα ήθελα την ανοχή σας για πολύ λίγο.

Ενδέκατη μεγάλη, επίσης, αδικία και αθεράπευτη: Το μεγαλύτερο πρόβλημα του υπό συζήτηση νομοσχεδίου, κυρίες και κύριοι συνάδελφοι, είναι ότι δεν υπάρχει κανένα σχέδιο για την άντληση νέων πόρων για το ασφαλιστικό σύστημα από την αξιοποίηση της δημόσιας περιουσίας. Ακόμα και η οριακή αύξηση που θα δουν περίπου διακόσιες πενήντα χιλιάδες συνταξιούχοι σε σύνολο δύο εκατομμυρίων εξακοσίων πενήντα χιλιάδων συνταξιούχων, δεν προέρχεται από την προσθήκη νέων πόρων στον κουμπαρά του συστήματος, αλλά από την εσωτερική ανακατανομή του κόστους που πληρώνουν οι ασφαλισμένοι και οι εργοδότες τους.

Κυρίες και κύριοι συνάδελφοι, ένας από τους κύριους στόχους ενός κοινωνικού κράτους είναι η αποτελεσματική, κοινωνικά δίκαιη κατανομή των οικονομικών και κοινωνικών πόρων μεταξύ των πολιτών. Για αυτόν τον λόγο το Κίνημα Αλλαγής -όπως έχουμε προαναγγείλει- καταθέτει σειρά διατάξεων, οι οποίες κατά την άποψή μας αποτελούν απαραίτητα συστατικά για τη διαμόρφωση ενός δικαιότερου και αποτελεσματικότερου συστήματος κοινωνικής ασφάλισης.

Ειδικότερα, προτείνουμε την επαναχορήγηση κανονικής δέκατης τρίτης σύνταξης και θεσμοθέτηση νέου Επιδόματος Κοινωνικής Αλληλεγγύης Συνταξιούχων -ΕΚΑΣ-, την άρση αδικιών για συνταξιούχους αναπηρίας και χηρείας, την κατάργηση του αυτόματου μηχανισμού αύξησης των ορίων ηλικίας συνταξιοδότησης με βάση το προσδόκιμο ζωής.

Επίσης, προτείνουμε την κατάργηση της Εισφοράς Υγειονομικής Περίθαλψης επί των επικουρικών συντάξεων, τη ρύθμιση για οφειλέτες - συνταξιούχους ΙΚΑ ως πατέρες ανηλίκων, τη θεμελίωση δικαιώματος πλήρους και μειωμένης σύνταξης γήρατος ασφαλισμένων γυναικών του πρώην ΙΚΑ - ΕΤΑΜ, την επέκταση των βαρέων και ανθυγιεινών επαγγελμάτων στο δημόσιο, τη συνταξιοδότηση λόγω γήρατος άνευ ορίου ηλικίας μετά από τα σαράντα έτη υποχρεωτικής, πραγματικής απασχόλησης, καθώς και την αναγνώριση κενών διαστημάτων ασφάλισης και ανεργίας ως πλασματικών χρόνων για τη θεμελίωση συνταξιοδοτικού δικαιώματος ανεξαρτήτως του τελικού φορέα απονομής σύνταξης.

Τέλος, προτείνουμε τη συνταξιοδότηση των γονέων, συζύγων και αδελφών αναπήρων και την υπαγωγή στο ΕΤΕΑΠ.

Όλα αυτά εντοπίζονται σε δεκατρείς συγκεκριμένες προτάσεις μας.

Προτείνουμε, λοιπόν, η δέκατη τρίτη σύνταξη να είναι πλήρης. Με αυτήν τη διάταξη το Κίνημα Αλλαγής αναγνωρίζει σε συμβολικό επίπεδο τις θυσίες στις οποίες υποβλήθηκαν τα τελευταία χρόνια οι συνταξιούχοι της χώρας μας και επιδιώκει την εν μέρει αποκατάσταση των αγοραστικών δυνατοτήτων και του βιοτικού επιπέδου τους.

Τέλος, αυτή η νομοθετική πρόταση αποτελεί σοβαρό σήμα προς όλη την ελληνική κοινωνία, ότι η σταδιακή αποκατάσταση της κανονικότητας και η έστω μικρή αύξηση του πλούτου της χώρας διοχετεύεται προς άρση αδικιών και ενίσχυση του κοινωνικού κράτους, που έχουμε τόσο ανάγκη, ενισχύοντας την κοινωνική συνοχή και την κοινωνική δικαιοσύνη.

Θεσμοθετείται ελάχιστο εγγυημένο εισόδημα συνταξιούχων -δηλαδή το νέο ΕΚΑΣ- και αποκαθίσταται η μεγάλη αδικία που έχουν υποστεί οι χαμηλοσυνταξιούχοι και έχουν πληγεί ιδιαίτερα μετά την κατάργηση του ΕΚΑΣ.

Προτείνουμε, όπως είπαμε, την άρση της αδικίας για τους συνταξιούχους αναπηρίας και χηρείας, την κατάργηση του αυτόματου μηχανισμού αναπροσαρμογής των ορίων ηλικίας συνταξιοδότησης με βάση το προσδόκιμο ζωής, με σημείο αναφοράς την ηλικία των εξήντα πέντε ετών.

Προτείνουμε την κατάργηση της εισφοράς υπέρ ΕΟΠΥΥ στις επικουρικές συντάξεις. Η εισφορά αυτή επιβλήθηκε από το τρίτο μνημόνιο, του 2015, σε αυτούς τους συνταξιούχους επικουρικής ασφάλισης, αφαιρώντας, όμως, από αυτούς ένα σημαντικό μέρος του εισοδήματός τους.

Προτείνουμε διάταξη με την οποία αντιμετωπίζεται η ειδικότερη περίπτωση των οφειλετών οι οποίοι βρίσκονται σε πλήρη αδυναμία αποπληρωμής οφειλών και άρα σε αδιέξοδο, καθώς καλούνται να επιστρέψουν εντόκως συνταξιοδοτικές παροχές που καταβλήθηκαν από τον ΕΦΚΑ και το ΕΤΕΑΜ και δικαιώθηκαν σύνταξης γήρατος μετά από αποφάσεις των τοπικών διοικητικών επιτροπών ως πατέρες ανήλικων παιδιών. Όμως στη συνέχεια τα διοικητικά δικαστήρια ανακάλεσαν αυτές τις αποφάσεις. Είναι ένα μεγάλο ζήτημα, μία μεγάλη αδικία, ένα μεγάλο πρόβλημα που τους ταλανίζει.

Προτείνουμε τη θεμελίωση δικαιώματος πλήρους και μειωμένης σύνταξης γήρατος ασφαλισμένων γυναικών πρώην ΙΚΑ - ΕΤΑΜ πριν από την 1-1-1993, οι οποίες στις 31-12-2010 είχαν συμπληρώσει πέντε χιλιάδες πεντακόσιες ημέρες ασφάλισης, ταυτόχρονα, όμως, είχαν ανήλικα παιδιά και εντάχθηκαν μέχρι 31-12-2014 στα προγράμματα…

**ΠΡΟΕΔΡΕΥΩΝ (Νικήτας Κακλαμάνης):** Ολοκληρώστε σας παρακαλώ.

**ΓΕΩΡΓΙΟΣ ΜΟΥΛΚΙΩΤΗΣ:** Τελειώνω, κύριε Πρόεδρε.

Προτείνουμε την επέκταση των βαρέων και ανθυγιεινών επαγγελμάτων στο δημόσιο και σε όλους τους ασφαλισμένους του ΕΦΚΑ. Δεν νοείται ασφαλισμένοι να έχουν την ίδια εργασία και να αντιμετωπίζονται διαφορετικά. Είναι η λογική της παραφροσύνης! Ίδια δουλειά, διαφορετική ασφάλιση. Ε, δεν γίνεται αυτό! Πρέπει αυτό η ελληνική Βουλή να το αντιμετωπίσει κάποια στιγμή.

Προτείνουμε θέσπιση της διάταξης να συνταξιοδοτούνται με σαράντα χρόνια υποχρεωτικής πραγματικής ασφάλισης, χωρίς όριο ηλικίας. Επαναλαμβάνω, σαράντα χρόνια δουλειά, πραγματική ασφάλιση, αλλά χωρίς όριο ηλικίας.

Προτείνουμε τέλος την αναγνώριση των κενών διαστημάτων ασφάλισης της ανεργίας σαν πλασματικά χρόνια για τους εργαζόμενους στο δημόσιο και τη θεραπεία, κύριε Πρόεδρε, της αδικίας σε βάρος των γονέων, συζύγων και αδελφών αναπήρων.

**ΠΡΟΕΔΡΕΥΩΝ (Νικήτας Κακλαμάνης):** Ολοκληρώστε, κύριε συνάδελφε.

**ΓΕΩΡΓΙΟΣ ΜΟΥΛΚΙΩΤΗΣ:** Δηλαδή, εάν το ανάπηρο παιδί ή η σύζυγος ή η αδελφή αναλάβει εργασία ή αυτοαπασχοληθεί, ας μην αναστέλλεται η καταβολή της σύνταξης.

Ευχαριστώ πολύ, κύριε Πρόεδρε.

Τελειώνοντας, να πω το εξής: Προτείνουμε την εξαίρεση των συνταξιούχων του ΝΑΤ απασχολούμενων ως καθηγητές -είναι ένα θέμα αυτό- στις Ακαδημίες Εμπορικού Ναυτικού από τις περικοπές που έχουν σε περίπτωση απασχόλησης ως συνταξιούχων.

Τέλος, προτείνεται αυτό, για το οποίο έχουμε δεσμευθεί και έχουμε πει σε όλες τις επιτροπές.

**ΠΡΟΕΔΡΕΥΩΝ (Νικήτας Κακλαμάνης):** Καλά, μην με ξαναευχαριστήσετε τώρα, για δεύτερη φορά.

**ΓΕΩΡΓΙΟΣ ΜΟΥΛΚΙΩΤΗΣ:** Τελείωσε η πρόταση. Τελείωσα, κύριε Πρόεδρε, και ευχαριστώ για την ανοχή σας.

Προτείνεται η χορήγηση πλήρους εθνικής σύνταξης στους ομογενείς από την Αλβανία και τις χώρες της πρώην Σοβιετικής Ένωσης. Και σε αυτό καλούμε την Κυβέρνηση να λάβει θέση. Είναι προτάσεις συγκεκριμένες, πλήρως αιτιολογημένες. Τις είπαν οι φορείς στην επιτροπή και πρέπει να λάβουν απάντηση.

Κύριε Πρόεδρε, σας ευχαριστώ και πάλι.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Νικήτας Κακλαμάνης):** Να αναγραφεί στα Πρακτικά: Ο κ. Μουλκιώτης μίλησε είκοσι λεπτά και τριάντα δευτερόλεπτα.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία σαράντα ένας μαθητές και μαθήτριες και τρεις εκπαιδευτικοί συνοδοί τους από το 4ο Γυμνάσιο Λαμίας (δεύτερο τμήμα). Η Λαμία έχει την τιμητική της σήμερα.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Προχωρούμε με τον ειδικό αγορητή από το Κομμουνιστικό Κόμμα Ελλάδας, τον κ. Καραθανασόπουλο.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ, κύριε Πρόεδρε.

Είναι μια σημαδιακή μέρα η 25η Φλεβάρη, γιατί την ίδια ώρα που η Κυβέρνηση ετοιμάζεται να ψηφίσει έναν ακόμη νέο αντιασφαλιστικό νόμο και να επιβάλει μια νέα νομοθετική πρωτοβουλία που θα φέρει την απαγόρευση των διαδηλώσεων, κλιμακώνοντας με αυτόν τον τρόπο την αντεργατική και αντιλαϊκή της επίθεση σε όλα τα μέτωπα, η ηγετική ομάδα της ΓΣΕΕ επιχειρεί να διοργανώσει ένα συνέδριο - παρωδία με διάτρητες διαδικασίες εξπρές, με δεκάδες νόθους αντιπροσώπους, αλλά και εκπροσώπους της εργοδοσίας σε ένα κλίμα αστυνομοκρατίας, με την επιστράτευση των ΜΑΤ, αλλά και του Λιμενικού, για να περιφρουρήσουν τους νόθους αντιπροσώπους και την ανεκδιήγητη ηγεσία της ΓΣΕΕ. Ένα συνέδριο υπό αστυνομική κατοχή. Ένα συνέδριο κλειστό στους εργαζόμενους και στους εκπροσώπους του. Κλειστό στους δημοσιογράφους, αλλά ανοιχτό στην Κυβέρνηση, στην εργοδοσία, για να μπορούν να παρεμβαίνουν ανοιχτά στα συνδικάτα.

Το ότι το συνέδριο πραγματοποιείται με την ευγενική χορηγία των δυνάμεων καταστολής στην ηγετική ομάδα του Παναγόπουλου, του Καραγεωργόπουλου, του Κιουτσούκη και του Βασιλόπουλου, αποτελεί και την επιβράβευση αυτής της ηγετικής ομάδας από την Κυβέρνηση για τη στάση, την οποία κράτησαν απέναντι στο αντιασφαλιστικό νομοσχέδιο του κ. Βρούτση, το οποίο χειροκρότησαν και κράτησαν ανοιχτή απεργοσπαστική στάση. Έτσι, η Κυβέρνηση με τα ΜΑΤ προσπαθεί να επιβάλει την αρεστή σε αυτήν, αλλά και στον ΣΕΒ, ηγετική ομάδα στη ΓΣΕΕ. Με τα ΜΑΤ η Κυβέρνηση προσπαθεί να υλοποιήσει τους απαράδεκτους κλειστού τύπου χώρους συγκέντρωσης των προσφύγων και των μεταναστών στα νησιά, μετατρέποντάς τους σε φυλακές, εφαρμογή της αντιμεταναστευτικής πολιτικής της Ευρωπαϊκής Ένωσης. Επιβεβαιώνεται για ακόμη μια φορά, δηλαδή, ότι ο αυταρχισμός αποτελεί την άλλη όψη της αντιλαϊκής πολιτικής.

Το σημερινό νομοσχέδιο σταθμός, όπως το χαρακτήρισε ο Υπουργός της εργοδοσίας μιλώντας το πρωί στην Ολομέλεια, αυτήν ακριβώς την αντιλαϊκή πολιτική υπηρετεί. Έτσι, λοιπόν, με το σημερινό νομοσχέδιο η Κυβέρνηση της Νέας Δημοκρατίας παίρνει τη σκυτάλη στην κατεδάφιση του κοινωνικού χαρακτήρα της δημόσιας ασφάλισης από την κυβέρνηση του ΣΥΡΙΖΑ. Με το συγκεκριμένο νομοσχέδιο Βρούτση έχουμε τη νομιμοποίηση του αντιδραστικού και απαράδεκτου νόμου Κατρούγκαλου στο ασφαλιστικό. Πλέον μπορούμε να μιλάμε για ασφαλιστικό σύστημα Κατρούγκαλου - Βρούτση. Έναν νόμο Κατρούγκαλου που τον υποδέχθηκαν οι εργαζόμενοι, οι αυτοαπασχολούμενοι, οι επαγγελματίες αγρότες με μαζικές απεργίες, με συγκεντρώσεις διαρκείας. Με τις σημερινές διατάξεις κάνει κάποια μικρομερεμέτια, κάποια σοβαντίσματα στον νόμο Κατρούγκαλου, διατηρώντας, όμως, στο ακέραιο το αντιδραστικό του περιεχόμενο. Ένα περιεχόμενο, το οποίο βάζει ταφόπλακα, βάζει τη σφραγίδα στην κατεδάφιση του κοινωνικού χαρακτήρα της δημόσιας ασφάλισης, έχοντας στον πυρήνα του την υιοθέτηση του γνωστού τριαξονικού συστήματος, δηλαδή του συστήματος Πινοσέτ. Αυτό είναι ο πυρήνας του νόμου Κατρούγκαλου.

Δεύτερον, το νομοσχέδιο του κ. Βρούτση νομιμοποιεί το μαζικό ριφιφί που έγινε σε βάρος των συνταξιούχων όλα αυτά τα χρόνια. Οι απώλειες για κάθε συνταξιούχο υπολογίζονται στην τάξη του 40% με 50% από τα χρόνια της κρίσης και μετά. Έτσι, λοιπόν, έχουμε την κατάργηση της δέκατης τρίτης και δέκατης τέταρτης σύνταξης, δηλαδή μια απώλεια για τον κάθε συνταξιούχο περίπου 15%. Έχουμε την κατάργηση της κατώτερης σύνταξης με νόμο της κυβέρνησης ΣΥΡΙΖΑ, για να μην ξεχνιόμαστε, που από τα 712 ευρώ -492 η κατώτερη σύνταξη συν 220 το ΕΚΑΣ είναι 712 ευρώ- μέσα σε ένα βράδυ πήγε στα 403 ευρώ. Μείωση 45%. Δηλαδή οι απώλειες για κάθε συνταξιούχο που έπαιρνε την κατώτερη σύνταξη είναι 319 ευρώ. Και τολμάτε να μιλάτε για προστασία του συνταξιούχου;

Κατάργηση του οικογενειακού επιδόματος 10% από τις συντάξεις. Αύξηση των εισφορών ΣΥΡΙΖΑ στην υγεία από 4% στο 6% στις κύριες συντάξεις και επιβολή 6% στις επικουρικές συντάξεις για τις δαπάνες για την υγεία. Τη σφαγή των αναπηρικών συντάξεων, την κατάργηση του ΕΚΑΣ. Το πάγωμα των συντάξεων μέχρι το 2023, και πάει λέγοντας. Πάνω απ’ όλα, όμως, και πρώτα απ’ όλα είναι ο νέος τρόπος υπολογισμού των συντάξεων. Από τα πέντε τελευταία έτη μεταφέρθηκε το ποσοστό αναπλήρωσης στο σύνολο του εργάσιμου βίου, με αποτέλεσμα αυτό το ποσοστό αναπλήρωσης από 80% -και πάνω από 80% που ήταν σε ορισμένες περιπτώσεις- να πέσει κάτω από 50%.

**ΑΘΑΝΑΣΙΟΣ ΠΑΦΙΛΗΣ:** Κύριε Πρόεδρε, Κυβέρνηση δεν υπάρχει στην Αίθουσα; Έχει πάει στο Καβούρι;

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Δεν πειράζει. Έχει πάει να προστατεύσει την ηγεσία της ΓΣΕΕ.

**ΠΡΟΕΔΡΕΥΩΝ (Νικήτας Κακλαμάνης):** Κύριε Παφίλη, ούτε στο Καβούρι είναι ούτε πουθενά αλλού. Είναι εκεί όπου και οι αυτοκράτορες ενίοτε πηγαίνουν μόνοι τους για δύο, τρία λεπτά.

**ΑΘΑΝΑΣΙΟΣ ΠΑΦΙΛΗΣ:** Α, είναι όπως ο Παναγόπουλος…

**ΠΡΟΕΔΡΕΥΩΝ (Νικήτας Κακλαμάνης):** Δηλαδή, τι θα έπρεπε να γίνει; Δεν υπάρχει άλλος από το Υπουργείο. Ο κ. Μηταράκης έγινε Υπουργός. Δεν υπάρχει άλλος από το αρμόδιο Υπουργείο.

Εγώ δεν έχω κανένα πρόβλημα, κύριε Καραθανασόπουλε, να διακόψω μέχρι να επανέλθει ο κύριος Υπουργός.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Δεν έχει νόημα σε ώτα μη ακουόντων. Δεν χρειάζεται, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Εντάξει. Όπως νομίζετε εσείς. Πάντως εγώ μπορώ να διακόψω.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Όχι, μπορώ να προχωρήσω. Αλλά το ένα λεπτό περίπου που φαγώθηκε τώρα…

**ΠΡΟΕΔΡΕΥΩΝ (Νικήτας Κακλαμάνης):** Δεν υπάρχει θέμα για ένα λεπτό. Παραπάνω θα είναι ο χρόνος σας, όπως ήταν σε όλους, πλην του κ. Οικονόμου.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Οπότε μπορώ να συνεχίσω, κύριε Πρόεδρε, ευχαριστώ πολύ, αν και απουσιάζει ο Υπουργός της εργοδοσίας.

Τι σημαίνουν, λοιπόν, όλα αυτά; Ποιο είναι το αποτέλεσμα όλων αυτών; Ότι οι συνολικές απώλειες για τους συνταξιούχους όλα αυτά τα χρόνια ξεπερνάνε τα 100 δισεκατομμύρια ευρώ. Και θα ρωτήσει κάποιος: Αυτά τα 100 δισεκατομμύρια ευρώ που χάθηκαν από τους συνταξιούχους, πού πήγαν; Οι απαντήσεις είναι πολύ απλές: Πήγαν για τη εξυπηρέτηση του κρατικού χρέους, για το οποίο δεν ευθύνονται οι συνταξιούχοι ούτε ο λαός. Ευθύνεται το τεράστιο φαγοπότι, το οποίο κάνουν οι επιχειρηματικοί όμιλοι με την κρατική χρηματοδότηση και επιδότηση. Οφείλεται στην ανακεφαλαιοποίηση των τραπεζών, με την οποία τα ασφαλιστικά ταμεία έχασαν δεκάδες εκατομμύρια ευρώ. Και οφείλεται στις διαχρονικές πολιτικές και των προηγούμενων, αλλά και της σημερινής Κυβέρνησης, για την ενίσχυση των επιχειρηματικών ομίλων.

Τρίτον, με το νομοσχέδιο Βρούτση νομιμοποιείται το τεραστίων διαστάσεων πλιάτσικο, το οποίο έγινε στα αποθεματικά των ταμείων. Και τώρα μιλάτε δήθεν για βιωσιμότητα των ταμείων; Αποκαταστήστε το πλιάτσικο που έγινε στα αποθεματικά, ένα πλιάτσικο διαχρονικό.

Τράπεζα της Ελλάδος: Στην πρώτη φάση του ασφαλιστικού συστήματος, τότε που κι η αναλογία εργαζομένων και συνταξιούχων ήταν πολύ ευεργετική. Τα αποθεματικά των ασφαλιστικών ταμείων ήταν κατατεθειμένα στην Τράπεζα της Ελλάδος με μηδενικό επιτόκιο, τη στιγμή που ο πληθωρισμός έτρεχε με 15% και 20%, ο ετήσιος πληθωρισμός. Και τι τα έκανε η Τράπεζα της Ελλάδος αυτά τα αποθεματικά; Τα έδινε δάνεια για να ενισχυθούν οι επιχειρηματικοί όμιλοι. Θυμηθείτε τι κουφάρια επιχειρηματικών ομίλων και τι «δανεικά κι αγύριστα» υπάρχουν από μια σειρά μεγάλες επιχειρήσεις, πρωταθλητές εκείνης της εποχής της δεκαετίας του 1970, πόσα χρωστάνε στις τράπεζες, που πλέον δεν μπορούν και να τα πληρώσουν, πόσα χρωστάνε στα ασφαλιστικά ταμεία, πόσα χρωστάνε στην εφορία οι συγκεκριμένοι επιχειρηματικοί όμιλοι.

Δεύτερον, μέσα από το τεράστιο κραχ και τη μαζική απώλεια που είχαν τα αποθεματικά που είχαν τοποθετηθεί σε μετοχές, τζογάρονται στο Χρηματιστήριο Αθηνών με το κραχ επί κυβέρνησης Σημίτη.

Τρίτον, μέσα από το κούρεμα των κρατικών ομολόγων για το γνωστό PSI. Όλα αυτά είναι δεκάδες δισεκατομμύρια που χάθηκαν από τα αποθεματικά των ασφαλιστικών ταμείων.

Αλλά, επίσης, υπάρχουν και άλλες περιπτώσεις που ξεχνιούνται. Πού πήγαν τα αποθεματικά του επικουρικού ταμείου της ΔΕΗ; Δόθηκαν πεσκέσι για να ιδιωτικοποιηθεί και να μετατραπεί σε ανώνυμη εταιρεία η ΔΕΗ. Χάθηκαν κι αυτά για τους εργαζομένους, στο όνομα της καπιταλιστικής ανάπτυξης, της στήριξης της ανταγωνιστικότητας και της κερδοφορίας των επιχειρηματικών ομίλων. Έτσι λοιπόν το σύνολο των αποθεματικών που έχουν κλαπεί, εμείς λέμε ότι πρέπει να επιστραφεί και πρέπει να επιστραφούν όλα από το κράτος, να πληρώσει το κράτος, να πληρώσουν οι επιχειρήσεις, να πληρώσουν οι τράπεζες για όλα αυτά που χάθηκαν όλες αυτές τις δεκαετίες από τα ασφαλιστικά ταμεία.

Έτσι λοιπόν, παρά την κυβερνητική προπαγάνδα, παρά τις προσπάθειες τις απέλπιδες του Υπουργού της εργοδοσίας να κάνει το μαύρο άσπρο, η πραγματικότητα δεν κρύβεται. Με το σημερινό νομοσχέδιο θωρακίζεται ακόμη περισσότερο η συνεχής καρατόμηση των συντάξεων και η αύξηση των ορίων συνταξιοδότησης.

Άλλωστε δεν είναι τυχαίο ότι φέτος από τον κρατικό προϋπολογισμό για το 2020 προβλέπεται στον προϋπολογισμό του κοινωνικού ασφαλιστικού συστήματος μείωση των δαπανών για συντάξεις κατά 200 εκατομμύρια ευρώ, από 29.142.000.000 ευρώ που ήταν η δαπάνη για τις συντάξεις, κύριες και επικουρικές, του 2019, το 2020 προβλέπεται να διατεθούν 28.950.000.000 ευρώ. Αλλά κι η αναλογιστική αρχή, με την αναλογιστική μελέτη που έβγαλε, είναι πολύ αποκαλυπτική. Τι λέει; Ότι το 2020 το σύνολο της συνταξιοδοτικής δαπάνης ανέρχεται στο 14,6% του ΑΕΠ και αυτό πρέπει να μειωθεί μέχρι το 2070 στο 11,9%, δηλαδή συνεχής μείωση των συντάξεων. Έτσι το σύστημα γίνεται βιώσιμο, με βάση την αναλογιστική μελέτη, όσο θα συνεχίζει να υπάρχει το μόνιμο τσεκούρι στις συντάξεις, με τις συνεχείς μειώσεις. Προβλέπει επίσης η αναλογιστική μελέτη αύξηση των ορίων συνταξιοδότησης, το οποίο μπορεί να φτάνει με βάση και το προσδόκιμο όριο ζωής μέχρι και τα εβδομήντα χρόνια, μέχρι το 2066. Δηλαδή θα δουλεύουν μέχρι τα βαθιά γεράματα. Και βεβαίως προβλέπεται η συνεχής μείωση της κρατικής χρηματοδότησης από 5,3%, που είναι σήμερα, φέτος, στο 3,1% το 2070.

Ταυτόχρονα, προβλέπεται στο νομοσχέδιο η αύξηση κατά 20% των ασφαλιστικών εισφορών για το 80% των αυτοαπασχολούμενων, των επαγγελματιών και των αγροτών, που ήταν σήμερα στην κατώτερη κλίμακα ασφάλισης. Γιατί αυτή η κατώτερη κλίμακα αυξάνεται και πηγαίνει στα 220 ευρώ, αύξηση δηλαδή 19% για την ακρίβεια.

Αλλά και ταυτόχρονα στο νομοσχέδιο υπάρχουν και νέα «δωράκια» προς το κεφάλαιο, όπως είναι η μείωση των ασφαλιστικών εισφορών, υιοθετώντας την απαίτηση του ΣΕΒ περί μείωσης του λεγόμενου μη μισθολογικού κόστους, και βεβαίως ο κατάλογος έχει και συνέχεια.

Αλλά, όμως, ποια είναι η βασική αιτία των ανατροπών στο σύστημα το ασφαλιστικό διαχρονικά, ιδιαίτερα τη δεκαετία του 1990 μέχρι σήμερα; Είναι μήπως η αναλγησία των διαφόρων Υπουργών και των κυβερνήσεων; Και αυτό μπορεί να είναι, αλλά άλλη είναι η αιτία. Είναι οικονομικοί οι λόγοι και αυτοί βεβαίως δεν έχουν να κάνουν ούτε με τη βιωσιμότητα του ασφαλιστικού συστήματος ούτε με το δημογραφικό πρόβλημα. Αυτές είναι οι επιπτώσεις. Η αιτία πού βρίσκεται; Η αιτία βρίσκεται ακριβώς στις τεράστιες ανατροπές που έγιναν στην αγορά εργασίας, βρίσκεται στην απαίτηση των βιομηχάνων, των τραπεζιτών, των εφοπλιστών και των μεγαλεμπόρων για πολύ φθηνούς εργαζόμενους, για εργαζόμενους χωρίς συλλογικά δικαιώματα για να θωρακιστεί η ανταγωνιστικότητα και η κερδοφορία των επιχειρηματικών ομίλων.

Άλλωστε είναι τυχαίο ότι η βιωσιμότητα των ασφαλιστικών ταμείων δένεται με το διαχρονικό πλιάτσικο που έγινε στα αποθεματικά; Είναι τυχαίο ότι η βιωσιμότητα δένεται με τις ανατροπές στην αγορά εργασίας, όπου κυριαρχεί η ευελιξία, κυριαρχεί η μερική απασχόληση, η μείωση στους μισθούς, στον κατώτερο, στον μέσο μισθό, η ανεργία η οποία καλπάζει, νόμιμη και παράτυπη, αλλά και επίσης η κατάργηση των συλλογικών συμβάσεων εργασίας; Και όλα αυτά, όλες αυτές οι ανατροπές στην αγορά εργασίας έχουν γίνει για να θωρακιστεί η ανταγωνιστικότητα των επιχειρηματικών ομίλων, γιατί θέλουν φθηνό εργαζόμενο χωρίς δικαιώματα. Αλήθεια πώς μπορεί ένας νέος άνθρωπος με 300-350 ευρώ να δημιουργήσει οικογένεια; Αυτή είναι η επίπτωση στο δημογραφικό πρόβλημα, οι συνθήκες διαβίωσης της συντριπτικής πλειοψηφίας της νέας γενιάς.

Άρα λοιπόν, επί της ουσίας, τι θυμίζετε με όλα αυτά τα οποία ισχυρίζεστε όλοι, και η Νέα Δημοκρατία, και το Κίνημα Αλλαγής, και ο ΣΥΡΙΖΑ; Ζητάτε την επιείκεια του δικαστηρίου όπως έκανε αυτός που σκότωσε τον πατέρα του, γιατί είναι ορφανός. Λεηλατήσατε τη ζωή της εργατικής τάξης και σήμερα ζητάτε επιείκεια για το πώς μπορούμε να αντιμετωπίζουμε τα ζητήματα. Όμως μια ζωή θα πληρώνουν οι εργαζόμενοι και τα λαϊκά στρώματα, και στο απυρόβλητο και με νέες παροχές θα μένει το κεφάλαιο και οι επιχειρηματικοί όμιλοι.

Έτσι λοιπόν οι ανατροπές στο ασφαλιστικό σύστημα πάνε χέρι-χέρι με τις ανατροπές στην αγορά εργασίας και η συνέχεια θα είναι δυσοίωνη, γιατί η θωράκιση της ανταγωνιστικότητας και της κερδοφορίας των επιχειρηματικών ομίλων είναι αυτή που τσακίζει τα εργατικά δικαιώματα, είναι αυτή που τσακίζει τη ζωή της εργατικής τάξης, των αυτοαπασχολούμενων, των εκατοντάδων χιλιάδων φτωχών και μεσαίων αγροτών. Να, λοιπόν, αυτές ακριβώς οι ανάγκες των επιχειρηματικών ομίλων απαιτούν όλο και μικρότερη κρατική χρηματοδότηση προς τα ασφαλιστικά ταμεία και όλο και μεγαλύτερη χρηματοδότηση στους επιχειρηματικούς ομίλους και στο κρατικό χρέος. Αυτή η ανταγωνιστικότητα απαιτεί την πλήρη απαλλαγή των εργοδοτών από τις εργοδοτικές εισφορές, στο όνομα της μείωσης του μη μισθολογικού κόστους.

Αυτή είναι επί της ουσίας η βάση του τριαξονικού συστήματος, ένας δημόσιος πυλώνας όπου θα παρέχει συντάξεις προνοιακού χαρακτήρα, συντάξεις φτώχιας δηλαδή. Ο πίνακας είναι αποκαλυπτικός για τα έργα και τις ημέρες του νόμου Κατρούγκαλου και του νόμου Βρούτση, μετά από τριάντα χρόνια εργασία και εννιά χιλιάδες ένσημα, κι αν έχει όλα αυτά, και τα τριάντα χρόνια, μέσο μισθό 1.000 ευρώ, ποια είναι η σύνταξη που αναλογεί στα 1.000 ευρώ εργασίας; Είναι 264 ευρώ, που μαζί με την εθνική σύνταξη θα φτάσει τα 647 ευρώ. Να λοιπόν ποιο είναι το αποτέλεσμά σας, 264 ευρώ αναλογούν σε τριάντα χρόνια εργασίας και 1.000 ευρώ μέσο μισθό και τα τριάντα αυτά χρόνια εργασίας. Και μετά λέτε ότι πάτε να αποκαταστήσετε τις τεράστιες αδικίες στους ασφαλισμένους και στους συνταξιούχους; Αυτή η ζωή τους περιμένει.

Έτσι λοιπόν, απέναντι σε αυτόν τον δημόσιο πυλώνα, ο οποίος παρέχει συντάξεις φτώχιας, συντάξεις πείνας, μετατρέπονται σε ελκυστικούς οι άλλοι δύο πυλώνες, των επαγγελματικών ταμείων και της ιδιωτικής ασφάλισης, που βασίζονται πάνω στο κεφαλαιοποιητικό σύστημα, που αποτελούν τομείς της ιδιωτικής οικονομίας και της ιδιωτικής ασφάλισης. Τα αποτελέσματα είναι γνωστά. Η «ENRON» με το επαγγελματικό της ταμείο, που έχασαν μερικές εκατοντάδες χιλιάδες εργαζόμενοι το σύνολο των συνταξιοδοτικών τους αποδοχών.

Κι αν λέτε ότι αυτά είναι «παλιά, ξινά σταφύλια», εδώ πέρα υπάρχει δημοσίευμα του Σαββάτου της εφημερίδας «ΚΑΘΗΜΕΡΙΝΗ» για την «THYSSENKRUPP». Πόσα χρωστάει; Χρωστάει μερικά δισεκατομμύρια ευρώ στο επαγγελματικό συνταξιοδοτικό ταμείο των εργαζομένων. Το καταθέτω στα Πρακτικά.

(Στο σημείο αυτό ο Βουλευτής κ. Νικόλαος Καραθανασόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αλλά και στην ιδιωτική ασφάλιση, με τη χρεοκοπία δεκάδων μεγάλων ασφαλιστικών εταιρειών, σε όλα τα μήκη και τα πλάτη της Γης. Ήδη εδώ οι ασφαλισμένοι της «ΑΣΠΙΣ» διεκδικούν δεκάδες χρόνια τώρα να πάρουν πίσω όλα αυτά τα οποία είχανε δώσει, αλλά πουθενά. Από αυτή λοιπόν την άποψη, όλες αυτές οι ανατροπές γίνονται ακριβώς γιατί πρέπει να υπάρξει, να δοθεί κίνητρο στις ιδιωτικές ασφαλιστικές εταιρείες να εμπορευματοποιήσουν ακόμη περισσότερο τις λαϊκές ανάγκες.

Και δεν είναι τυχαίο ότι και ο πρώην Υπουργός Οικονομικών έσπευδε να υιοθετήσει το σύνολο των ευρωπαϊκών οδηγιών που διευκόλυναν τη δράση των ιδιωτικών ασφαλιστικών εταιρειών, αλλά και ο σημερινός Υπουργός της εργοδοσίας, ο κ. Βρούτσης, σε πρόσφατη δήλωσή του είχε πει ότι θα πρέπει η επόμενη νομοθετική πρωτοβουλία της Κυβέρνησης να είναι τα κίνητρα που θα δοθούν στις ιδιωτικές ασφαλιστικές εταιρείες για να προχωρήσουν τα ομαδικά συμβόλαια.

Έτσι, λοιπόν, πυρήνας όλων αυτών είναι η λογική της ανταποδοτικότητας, ο αντιδραστικός αυτός χαρακτήρας, είναι το βάρβαρο, το καπιταλιστικό σύστημα που παρά τις τεράστιες δυνατότητες που έχει με την επιστήμη, την τεχνολογία, με την παραγωγικότητα της εργασίας, αναγκάζει τους εργαζόμενους, τους συνταξιούχους, τα πλατιά λαϊκά στρώματα, να ζουν όλο και με λιγότερα κάθε χρόνο που περνάει, για να συσσωρεύεται ο κοινωνικά παραγόμενος πλούτος σε όλο και λιγότερα χέρια.

Και, βεβαίως, η απάντηση δεν μπορεί να είναι άλλη παρά ο κόσμος, η εργατική τάξη, οι αυτοαπασχολούμενοι, η φτωχή και μεσαία αγροτιά, η νεολαία των λαϊκών στρωμάτων και οι γυναίκες να διεκδικήσουν την ικανοποίηση των σύγχρονων και διευρυμένων αναγκών, να συγκρουστούν με αυτό το σύστημα που γεννά φτώχεια, εξαθλίωση με τη βαρβαρότητα του καπιταλιστικού συστήματος, για να ανοίξουν τον δρόμο για τον σοσιαλισμό και την ικανοποίηση των αναγκών τους.

Έτσι, λοιπόν, απάντηση στο αντιασφαλιστικό νομοσχέδιο, μια νέα, μια ακόμη απάντηση στο αντιασφαλιστικό νομοσχέδιο Βρούτση, πρέπει να δοθεί στις 27 του Φλεβάρη, την Πέμπτη, στις συγκεντρώσεις που γίνονται σε όλη την Ελλάδα και στην Αθήνα, για να διεκδικηθεί από το σύνολο των εργαζόμενων και των συνταξιούχων η αποκατάσταση των απωλειών που είχαν οι συνταξιούχοι όλα αυτά τα χρόνια, η αποκατάσταση της δέκατης τρίτης και δέκατης τέταρτης σύνταξης για όλους, οι αυξήσεις των συντάξεων που πρέπει να πάνε χέρι-χέρι με την αύξηση στον κατώτερο μισθό, η μείωση των ορίων συνταξιοδότησης στα εξήντα χρόνια για τους άντρες και στα πενήντα πέντε για τις γυναίκες. Είναι ρεαλιστικό, γιατί η παραγωγικότητα της εργασίας έχει πολλαπλασιαστεί χάρη στη νέα τεχνολογία. Και, βεβαίως, να επιστραφεί το σύνολο των αποθεματικών για να πληρώσει, επιτέλους, το κράτος και η εργοδοσία για τα προβλήματα τα οποία αντιμετωπίζει η εργατική τάξη και τα υπόλοιπα λαϊκά στρώματα.

Μόνο με αυτόν τον τρόπο μπορεί να ανακουφιστεί η λαϊκή οικογένεια, μόνο με αυτόν τον τρόπο μπορεί να αποκτήσει δύναμη στη δύναμή της, για να τα ανατρέψει όλα.

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει ο ειδικός αγορητής από την Ελληνική Λύση, ο συνάδελφος κ. Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, θα ξεκινήσω με την πικρή αλήθεια ότι για την πληρωμή των συντάξεων οι κυβερνήσεις μας, λόγω κυρίως της κακοδιαχείρισης και της ανικανότητάς τους, παρέδωσαν την Ελλάδα στα νύχια της τρόικας, την χρεοκόπησαν, την υποθήκευσαν, την ξεπουλούν και καταδίκασαν στην εξορία πάνω από πεντακόσιες χιλιάδες παιδιά μας. Ενώ σήμερα τις χρηματοδοτούν, μεταξύ άλλων, με την αύξηση των εισφορών της υποχρεωτικής βασικής κατηγορίας στα 220 ευρώ, από 185 ευρώ σήμερα. Η κατηγορία αυτή θεωρείται πως αφορά το 83% των αυτοαπασχολούμενων που αποτελούν το 35% των εργαζομένων στην Ελλάδα, άρα περί τους ένα εκατομμύριο διακόσιους χιλιάδες εργαζόμενους από τους οποίους το ΕΦΚΑ θα εισπράξει πάνω από 40 εκατομμύρια ευρώ.

Ουσιαστικά, λοιπόν, από τη μία πλευρά δίνονται παραπάνω χρήματα με το νομοσχέδιο σε κάποιες κατηγορίες, ενώ από την άλλη αφαιρούνται περισσότερα από άλλες, όπως τεκμηριώνεται από τη διαβεβαίωση της Κυβέρνησης πως δεν θα έχει δημοσιονομικό κόστος, με εξαίρεση τα αναδρομικά που θα επιβαρύνουν όμως τον προϋπολογισμό και άρα όλους εμάς τους Έλληνες.

Συνεχίζοντας, θέλω να τονίσω πως ο μοναδικός τρόπος να ξεφύγει η Ελλάδα από την κρίση που βαθαίνει καθημερινά και να δοθούν αυξήσεις, όχι εις βάρος ομάδων που δεν ενδιαφέρουν τα κόμματα –οι συνταξιούχοι λόγω του αριθμού τους ενδιαφέρουν τα κόμματα- είναι η ανάπτυξη. Εν προκειμένω όλες οι χώρες που είχαν βυθιστεί σε μία τόσο μεγάλη ύφεση στο παρελθόν, χάνοντας περί το 25% του ΑΕΠ τους όπως η Ελλάδα, συν το 10% που αναπτύχθηκαν οι υπόλοιπες χώρες της Ευρωπαϊκής Ένωσης κατά μέσο όρο, όταν επανήλθαν είχαν ρυθμούς ανάπτυξης πάνω από 4% έως 5% για πολλά χρόνια. Επομένως, συμπεραίνεται εύκολα ότι η Ελλάδα δεν έχει επανέλθει όσα και αν λέγονται.

Δυστυχώς η Ελλάδα, λοιπόν, δεν τα κατάφερε, λόγω του τεράστιου δημοσίου χρέους της που παρά τη διαγραφή συνεχίζει να βρίσκεται στο 180% του ΑΕΠ της έναντι κάτω από 130% το 2010. Σε απόλυτα μεγέθη στα 356 δισεκατομμύρια ευρώ, όπως ανακοινώθηκε πρόσφατα, τεκμηριώνοντας πως συνεχίζεται η ανοδική του πορεία, έναντι, περίπου, 300 δισεκατομμυρίων ευρώ πριν από δέκα χρόνια. Ακόμη χειρότερα είναι στο συντριπτικά μεγαλύτερο μέρος του εξωτερικό, οπότε η χώρα μας εξαρτάται απόλυτα από τους ξένους δανειστές της και είναι έρμαιο των διαθέσεών τους, οικονομικών διαθέσεων, γεωπολιτικών και μεταναστευτικών. Γι’ αυτό ακριβώς βλέπουμε ότι όλες οι κυβερνήσεις από το 2009 και μετά εφαρμόζουν το ίδιο ακριβώς, επειδή αυτές δεν κυβερνούν.

Επίσης, λόγω του τρομακτικού κόκκινου ιδιωτικού τους χρέους, το οποίο είναι μοναδικό στην παγκόσμια ιστορία. Στα 330 δισεκατομμύρια ευρώ μαζί με τις επιβαρύνσεις ή πάνω από το 170% του ΑΕΠ έναντι ενός ποσοστού της τάξης του 10% το 2010, ενώ συνεχίζει να αυξάνεται, όπως για παράδειγμα απέναντι στο δημόσιο, και εννοούμε τις ληξιπρόθεσμες οφειλές του.

Το καταθέτω στα Πρακτικά.

(Στο σημείο αυτό ο Βουλευτής κ. Βασίλειος Βιλιάρδος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Το δίδυμο αυτό πρόβλημά μας σε συνδυασμό με την πολιτική λιτότητας και με τα μνημόνια που εφαρμόζονται δεν μας επιτρέπει να αναπτυχθούμε όπως θα έπρεπε, γεγονός που τεκμηριώνεται από τις ακαθάριστες, πάγιες επενδύσεις που συνεχίζουν να βρίσκονται στο 50% των τελευταίων δέκα ετών, όπως φάνηκε και από το τελευταίο τρίμηνο του 2019, που παρέμειναν υποτονικές, ελπίζοντας να αυξηθούν στο πρώτο τρίμηνο του 2020, αν και δεν το βλέπουμε.

Το καταθέτω στα Πρακτικά.

(Στο σημείο αυτό ο Βουλευτής κ. Βασίλειος Βιλιάρδος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Βέβαια, χωρίς ζήτηση δεν αυξάνονται οι επενδύσεις, στις οποίες δεν πρέπει να συμπεριλαμβάνει κανείς το ξεπούλημα των υφισταμένων επιχειρήσεων, ενώ είμαστε ήδη αντιμέτωποι με μία σειρά εξελίξεων που δεν είναι καθόλου θετικές ούτε για τον τουρισμό ούτε για τις εξαγωγές μας.

Οι κυριότερες από αυτές είναι το Brexit, είναι η χρεοκοπία της «THOMAS COOK», η χαμηλή ανάπτυξη της Ευρώπης μόλις κατά 0,1% στο τέταρτο τρίμηνο του 2019, η πιθανή παγκόσμια ύφεση λόγω του κινεζικού ιού και των ληξιπρόθεσμων οφειλών της Κίνας ύψους 290 δισεκατομμυρίων ευρώ μόνο για το 2020 καθώς επίσης η τουρκική επιθετικότητα. Τίποτα απ’ όλα αυτά δεν έχει υπολογίσει η Κυβέρνηση. Είναι κάτι που θεωρούμε εντελώς ανεύθυνο ειδικά όσον αφορά την αναλογιστική μελέτη.

Η Ελλάδα δεν έχει, όμως, μόνο αυτά τα προβλήματα αφού ένα ακόμη επιπλέον είναι το δημογραφικό, το οποίο εμποδίζει με τη σειρά του την ανάπτυξη μεταξύ άλλων λόγω του ότι επιδεινώνει τον δείκτη εξάρτησης που είναι αρνητικός στην Ελλάδα, σημειώνοντας πως με τον δείκτη εξάρτησης μετράται η δυνατότητα ανάπτυξης μιας χώρας με κριτήριο τον πληθυσμό καθώς επίσης και τον αριθμό των εργαζομένων.

Στην Ελλάδα ο δείκτης εξάρτησης είναι προβληματικός, με την έννοια πως δεν εξασφαλίζει τη βιώσιμη ανάπτυξη στην οικονομία ούτε τη συντήρηση των μη εργαζομένων από τους εργαζόμενους.

(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ. **ΑΘΑΝΑΣΙΟΣ ΜΠΟΥΡΑΣ**)

Είναι προφανές, λοιπόν, πως η Ελλάδα ακόμη και με τον δείκτη εξάρτησης της αναλογιστικής μελέτης, ο οποίος χρησιμοποιεί μία τελείως διαφορετική μέθοδο από αυτή της Γερμανίας και θα τον καταθέσω στα Πρακτικά, δεν είναι δυνατόν να έχει βιώσιμη ανάπτυξη, δηλαδή, μακροπρόθεσμα σταθερή ακόμη και αν υποθέσουμε πως θα διενεργούνταν επενδύσεις. Το τελευταίο είναι κάτι που δεν πρόκειται να συμβεί εάν δεν επιλυθεί το πρόβλημα του δημοσίου και κόκκινου ιδιωτικού χρέους έτσι ώστε να αποκατασταθεί η πιστοληπτική ικανότητα και των δύο τομέων, καθώς επίσης όσο οι τράπεζες ευρίσκονται στα όρια της χρεοκοπίας.

(Στο σημείο αυτό ο Βουλευτής κ. Βασίλειος Βιλιάρδος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Συνεχίζοντας, το τέταρτο μεγάλο πρόβλημα της Ελλάδας είναι το συνταξιοδοτικό, σημειώνοντας πως σε σχέση με το υψηλότερο ποσοστό πολιτών άνω των εξήντα ετών πρώτη έρχεται η Ιαπωνία με 30%, ακολουθεί η Ιταλία με 27%, η Γερμανία με 26% και η Φινλανδία, Ελλάδα, Βουλγαρία και Πορτογαλία με 25%. Το μεγάλο πρόβλημα που παρουσιάζεται εδώ αφορά τις συντάξεις στις οποίες οφείλει να προσθέσει κανείς τα έξοδα υγειονομικής περίθαλψης, ενώ κορυφώνεται σε εκείνες τις χώρες που συνδυάζουν υψηλά επίπεδα γήρανσης με μεγάλο ποσοστό ανεργίας.

Το γεγονός αυτό σημαίνει ότι στην Ελλάδα η κατάσταση είναι δραματική αφού έχει μακράν τη μεγαλύτερη ανεργία από όλες τις παραπάνω χώρες.

Εν προκειμένω η Ελλάδα έχει τη χειρότερη αναλογία συνταξιούχων προς εργαζομένους αφού σε κάθε συνταξιούχο αντιστοιχούν μόλις 1,85 εργαζόμενοι -άτομα σε ηλικία εργασίας, για να είμαστε πιο ακριβείς- σύμφωνα με την αναλογιστική μελέτη για το 2018 που, όμως, χρησιμοποιεί το σύνολο του εργατικού δυναμικού και όχι μόνο τους εργαζόμενους.

Το καταθέτω στα Πρακτικά.

(Στο σημείο αυτό ο Βουλευτής κ. Βασίλειος Βιλιάρδος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Όπως φαίνεται δεν είναι εύκολο να χρηματοδοτούν 1,85 άτομα σε ηλικία εργασίας έναν συνταξιούχο. Κάποια στιγμή οφείλουμε να το καταλάβουμε και να βρούμε πραγματικές λύσεις για τα προβλήματά μας.

Κλείνοντας τη γενικότερη περιγραφή μας, ο σκοπός που αναφέραμε τα παραπάνω είναι να συνειδητοποιήσουμε τι ακριβώς συμβαίνει στην πατρίδα μας, χωρίς να επικεντρωνόμαστε σε περιττές λογιστικές διαπιστώσεις, έτσι ώστε να είμαστε ρεαλιστές και να μην αεροβατούμε απαιτώντας πράγματα που δεν γίνονται, ειδικά όσον αφορά το ασφαλιστικό, υπό τις σημερινές προϋποθέσεις, δηλαδή με τόσο υψηλό και κόκκινο ιδιωτικό χρέος, με το δημογραφικό πρόβλημα στο ζενίθ, με έναν τέτοιο δείκτη εξάρτησης και με μια τέτοια αναλογία εργαζομένων προς τους συνταξιούχους, πόσω μάλλον εντός της πολιτικής των μνημονίων που έχει κοστίσει πάνω από ένα τρισεκατομμύριο ευρώ στην Ελλάδα. Με απλά λόγια, είναι ουτοπικό να περιμένουν οι Έλληνες σοβαρές αλλαγές στο ασφαλιστικό και αυξήσεις όσο διαρκούν τα μνημόνια, δηλαδή τουλάχιστον ως το 2060.

Στο νομοσχέδιο τώρα όπου η Κυβέρνηση αποσκοπεί στο εξής, στην ψηφιοποίηση του ΕΦΚΑ, στο e-ΕΦΚΑ, όπως το χαρακτηρίζει. Το γεγονός αυτό αναφέρεται στο πρώτο, δεύτερο και τέταρτο μέρος του νομοσχεδίου, όπου παρουσιάζεται ως μια συνταρακτική μεταρρύθμιση, ενώ στην πραγματικότητα πρόκειται για μια πάρα πολύ απλή διαδικασία αφού η ενοποίηση των ασφαλιστικών ταμείων καλώς ή κακώς έχει ήδη γίνει και δεύτερον, στην αναπλήρωση κάποιων απωλειών που είχαν οι συνταξιούχοι κατά την τελευταία μεταρρύθμιση, οι οποίες, όμως, αποτελούν μικρό μόνο μέρος των τεράστιων απωλειών τους στα χρόνια των μνημονίων, ενώ, δυστυχώς, θα είναι εις βάρος άλλων κοινωνικών ομάδων με λιγότερη πολιτική επιρροή, αφού το ποσό που μοιράζεται παραμένει σχεδόν το ίδιο, 200 εκατομμύρια λιγότερα για να είμαστε ακριβείς.

Οι συγκεκριμένες ρυθμίσεις αναφέρονται στο τρίτο μέρος, στα άρθρα από 19 ως 49, όπου καλύπτονται θέματα δημοσίων υπαλλήλων, στρατιωτικών, αγροτών και ιδιωτών, ελευθέρων επαγγελματιών ή μισθωτών. Θεωρούμε ότι είναι το μέρος του νομοσχεδίου που έχει το μεγαλύτερο ενδιαφέρον στον βαθμό που επηρεάζει την οικονομική πολιτική και την δημοσιονομική εικόνα της χώρα μας, κυρίως, βέβαια, τους πολίτες. Όμως, οι διορθώσεις αυτές φαίνεται πως αφορούν μόνο μειώσεις που έκρινε αντισυνταγματικές το Σ.τ.Ε., όχι όλες. Σε άλλες, όπως για παράδειγμα ο δέκατος τρίτος και ο δέκατος τέταρτος μισθός διαπιστώθηκε πως υπερίσχυσε η λογική του ταμιευτικού συμφέροντος του δημοσίου, όπως το είπε η κ. Σακελλαροπούλου, η σημερινή Πρόεδρός μας σε ομιλία της κατά την παρουσίαση βιβλίου του κ. Βενιζέλου που είναι από τους συμμετόχους της χρεοκοπίας της Ελλάδας, εννοώντας, προφανώς, τη δημοσιονομική επιβάρυνση.

Είναι πάντως ασφαλώς θετικό το ότι δεν υιοθετούνται οι μειώσεις του μεσοπρόθεσμου, κάτι που με βάση την αξιολόγηση της Ευρωπαϊκής Ένωσης από τον Νοέμβριο του 2018 θα οδηγούσε σε σημαντική αύξηση της φτώχειας στους ηλικιωμένους.

Επιφυλασσόμαστε, βέβαια, και εδώ σχετικά με ενδεχόμενα ανταλλάγματα που έδωσε η Κυβέρνηση, θυμίζοντας πως στο παρελθόν είχε αναφερθεί από τον κ. Γεωργιάδη και από τον κ. Δ. Καμμένο πως οι συντάξεις ανταλλάχθηκαν με την παράδοση του ονόματος της Μακεδονίας, ενώ από άλλους με τη μη διεκδίκηση των γερμανικών αποζημιώσεων. Εμείς, βέβαια, πιστεύουμε πως το αντάλλαγμα για την προδοσία της Μακεδονίας, που δυστυχώς ήδη ξεχάστηκε -ένα από τα μεγάλα ελαττώματά μας είναι πως είμαστε επιλήσμονες, οπότε καταδικασμένοι να πληρώνουμε συνεχώς τα ίδια λάθη μας- είναι η επιμήκυνση των 96 δισεκατομμυρίων ευρώ που μας δόθηκε την ίδια χρονική περίοδο.

Σύμφωνα τώρα με τα στοιχεία της EUROSTAT του 2015 οι συνταξιοδοτικές δαπάνες στην Ελλάδα ήταν στο 17,8% του ΑΕΠ στο υψηλότερο ποσοστό της Ευρωπαϊκής Ένωσης, προφανώς λόγω της τεράστιας πτώσης του ΑΕΠ μας, ενώ ο μέσος όρος στην Ευρωπαϊκή Ένωση ήταν στο 12,8%. Προβλέπεται δε σύγκλιση με την Ευρωπαϊκή Ένωση σε βάθος χρόνου, περίπου στο 2070 είτε με τη μεγαλύτερη αύξηση του ΑΕΠ της Ελλάδας, που όμως τα προβλήματα που αναφέραμε στην αρχή ήταν πολύ δύσκολη, είτε με το πάγωμά τους που είναι το πιο πιθανό.

Η μέση σύνταξη στην Ελλάδα εκτιμούνταν το 2015 στα 882 ευρώ, 713 ευρώ κύρια και 169 ευρώ επικουρική -το καταθέτω στα Πρακτικά-, όταν στην Ευρώπη κυμαίνονταν από 250 ευρώ μηνιαία έως 1.600 ευρώ.

(Στο σημείο αυτό ο Βουλευτής κ. Βασίλειος Βιλιάρδος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Στην Πορτογαλία ήταν 833 ευρώ, στην Ισπανία 1.020 ευρώ, στη Λιθουανία 242 ευρώ, στη Σλοβακία 408 ευρώ, στην Πολωνία 504 ευρώ, στη Γαλλία 1.032 ευρώ -συν από 25% έως 50% επικουρική, ειδικά για τη Γαλλία-, ενώ στη Δυτική Γερμανία από 1.576 ευρώ για τους άνδρες και 1.302 ευρώ για τις γυναίκες –υπάρχει μεγάλη διαφορά εκεί-, ενώ στην πρώην Ανατολική Γερμανία από 1.303 ευρώ για τους άνδρες και ως 1.219 ευρώ για τις γυναίκες.

Όμως το θέμα του ύψους των συντάξεων δεν μπορούμε να το κρίνουμε μόνο του, δηλαδή χωρίς να αναλύσουμε και άλλες παραμέτρους, όπως το πολύ υψηλό ποσοστό των εισφορών που φθάνουν στο 44% -από τα υψηλότερα στην Ευρωπαϊκή Ένωση- το κόστος των παροχών, το κόστος ζωής, την ηλικία συνταξιοδότησης, το προσδόκιμο ζωής και ούτω καθεξής. Για παράδειγμα, η Ιρλανδία έχει το χαμηλότερο ύψος σύνταξης, αλλά και το χαμηλότερο ποσοστό εργοδοτικών εισφορών, ενώ οι ελληνικές κυβερνήσεις φαίνεται πως διαχρονικά επιλέγουν το αντίθετο, προφανώς για κομματικούς λόγους.

Οφείλουμε να σημειώσουμε πάντως εδώ πως οι συνταξιούχοι έχουν χάσει μεγάλα ποσά τα τελευταία χρόνια με τις μνημονιακές μειώσεις και με την εσωτερική αποτίμηση, όπως και τα ταμεία από το PSI, με το οποίο χρεοκόπησε η Ελλάδα.

Οι μειώσεις μεταξύ 2010 και 2015 ανέρχονταν από 20% έως 50% για τις υψηλές συντάξεις. Ενδεικτικά, δε, το σύνολο των μειώσεων που ήταν από επίδικες έως αντισυνταγματικές υπολογίστηκαν από τον κ. Πετρόπουλο ότι ανέρχονταν στα 67 εκατομμύρια ευρώ.

Το καταθέτω στα Πρακτικά.

(Στο σημείο αυτό ο Βουλευτής κ. Βασίλειος Βιλιάρδος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Όμως σύμφωνα με μελέτη της Αντιπροέδρου της Εθνικής Αναλογιστικής Αρχής κ. Μαριάννας Παπαμιχαήλ με τον τίτλο «Ακτινοσκόπηση ασφαλιστικών μεταρρυθμίσεων με τον δείκτη ανταποδοτικότητας συντάξεων» η γενική ανταποδοτικότητα του ασφαλιστικού συστήματος, δηλαδή συντάξεις προς εισφορές για όλους τους ασφαλισμένους από 150% που ήταν το 2011 –είναι καλά να λέμε την αλήθεια- έπεσε στο 121% το 2014, στο 101% το 2016 και αναμένεται να μειωθεί περαιτέρω στο 89% το 2019, δηλαδή το 2011 από τα 100 ευρώ κρατήσεις εισέπραττε κανείς σύνταξη 150 ευρώ, κάτι που φυσικά δεν είναι βιώσιμο, ενώ το 2016 από τα 100 ευρώ μόλις 89 ευρώ, βρεθήκαμε στην αντίθετη πλευρά. Δεν θα ήταν, λοιπόν, υπερβολή να πει κανείς πως οι γονείς σπατάλησαν τις συντάξεις των παιδιών τους, επιπλέον με τις πρόωρες συνταξιοδοτήσεις, όπως για παράδειγμα στην Ολυμπιακή με ηλικία λίγο μεγαλύτερη των σαράντα ετών και από πολλές άλλες περιπτώσεις.

Ουσιαστικά πάντως το νομοσχέδιο καλύπτει αυτούς που έχουν περισσότερα από τριάντα συντάξιμα έτη, οπότε ενδεχομένως η Κυβέρνηση θέλησε να μοιράσει ένα φιλοδώρημα σκεπτόμενη πονηρά και υπολογίζοντας ότι δεν θα αποδίδει για πολλά χρόνια αυτή την αύξηση, ειδικά λόγω της συνήθους μείωσης του προσδόκιμου ζωής από την πολιτική των μνημονίων.

Υπενθυμίζω εδώ ότι στην Ρωσία μειώθηκε δέκα χρόνια το προσδόκιμο ζωής όταν ήταν στο ΔΝΤ. Επίσης, υπενθυμίζουμε εδώ τη δήλωση του κ. Τσίπρα σύμφωνα με την οποία δεν έχει νόημα να μειωθούν οι συντάξεις σε αυτούς που είναι πάνω από εβδομήντα ετών.

Με το άρθρο 46 του σχεδίου νόμου οι ασφαλιστικές εισφορές των μισθωτών πλήρους απασχόλησης μειώνονται κατά 0,90 ποσοστιαίες μονάδες, κάτι που ανήκει στα θετικά του νομοσχεδίου, όπως η επαναφορά των επικουρικών συντάξεων με το άρθρο 44 στα επίπεδα που ήταν πριν από τις περικοπές του Ιουνίου του 2016, όμως, αυτές οι χρηματοοικονομικές επιβαρύνσεις λογικά θα πρέπει να καλυφθούν, ενώ, όπως αναφέραμε, θεωρείτε πως το νομοσχέδιο θα είναι δημοσιονομικά ουδέτερο.

Απορούμε, λοιπόν, πώς θα συμβεί το θαύμα, ενώ περιμένουμε να επιβεβαιωθεί από το Γενικό Λογιστήριο του Κράτους.

Όσον αφορά τους νέους ελεύθερους επαγγελματίες, αυτοτελώς απασχολουμένους, είναι θετικό ότι τους δίνεται η δυνατότητα μηνιαίας εισφοράς 93 ευρώ από την έναρξη ασκήσεως του επαγγέλματος με το άρθρο 35.

Συνεχίζοντας με το άρθρο 32, οι ασφαλισμένοι του ΕΦΚΑ, που ασκούν παράλληλα δύο ή περισσότερες επαγγελματικές δραστηριότητες, μισθωτού ή αυτοτελώς απασχολουμένου ή ελεύθερου επαγγελματία ή επάγγελμα υπαγόμενο στην ασφάλιση του πρώην ΟΓΑ, καταβάλλουν για κάθε ασκούμενη επαγγελματική δραστηριότητα τις προβλεπόμενες νέες ασφαλιστικές εισφορές ως το ανώτατο όριο ασφαλιστέων αποδοχών. Στα θετικά της διάταξης είναι ότι καταργείται η υποχρεωτική ασφάλιση για τα μπλοκάκια, όταν ο ασφαλισμένος είναι μισθωτός. Δηλαδή, δίνεται η δυνατότητα επιλογής από ποια ασφαλιστική εισφορά θα καλύπτεται.

Ως προς την απασχόληση των συνταξιούχων τώρα στο άρθρο 27, έχω να πω τα εξής. Οι συνταξιούχοι του ΕΦΚΑ μπορούν να εργαστούν με μείωση 30% της σύνταξής τους, αλλά θα καταβάλλουν ασφαλιστικές εισφορές και φόρους. Είναι θετική βέβαια η δυνατότητα απασχόλησης των συνταξιούχων, αλλά το θέμα της παράλληλης είσπραξης της σύνταξης ή μέρους αυτής, θα πρέπει να μελετηθεί περισσότερο. Εκτός αυτού, προβληματίζει σε μία χώρα που μαστίζεται από την ανεργία ειδικά των νέων, οπότε πρόκειται για μία αμφιλεγόμενη διάταξη.

Επίσης, με το νομοσχέδιο δίνεται η δυνατότητα στον αγρότη συνταξιούχο να μπορεί να εργάζεται και να λαμβάνει το 100% της σύνταξής του, όταν το εισόδημά του δεν υπερβαίνει τα 10.000 ευρώ. Θεωρούμε ότι η διάταξη είναι θετική για τους αγρότες και για τις τοπικές κοινωνίες, ενώ παράλληλα καλύπτονται κάποιες ειδικές κατηγορίες συνταξιούχων όπως ΑΜΕΑ, λογοτέχνες και πολεμικές συντάξεις.

Τέλος, θα θέλαμε να επιστήσουμε την προσοχή σε δύο θέματα: στη δέκατη τρίτη σύνταξη και στα αναδρομικά, σε παροχές δηλαδή που μπορεί να είναι δίκαιες, αλλά μάλλον δεν θα δοθούν επειδή είτε δεν υπάρχουν χρήματα, είτε δεν συμφωνούν οι δανειστές. Αυτοί κυβερνούν την Ελλάδα στο εξής πλαίσιο:

Πρώτον, συντάξεις. Ο κ. Γεωργιάδης είπε πρόσφατα πως δεν υπάρχουν χρήματα για τη δέκατη τρίτη σύνταξη, δηλαδή για το μερικό επίδομα που έδωσε ο ΣΥΡΙΖΑ το 2019, όταν ο κ. Μητσοτάκης μετά τις εκλογές διαβεβαίωνε ότι θα μονιμοποιούνταν. Με το άρθρο 47 του παρόντος διαπιστώνεται ότι θα καταβληθεί μεν φέτος, αλλά ότι μετά θα επαφίεται στις εκάστοτε υπουργικές αποφάσεις και διαθέσεις, υποθέτουμε ανάλογα με τις ταμειακές δυνατότητες και τις διαθέσεις των δανειστών μας.

Δεύτερον, αναδρομικά. Αφορούν τις αντισυνταγματικές μειώσεις ενδεχομένως ύψους 6 δισεκατομμυρίων ευρώ, όπου όμως από τις ρυθμίσεις του νομοσχεδίου στο άρθρο 44 φαίνεται πως θα ανέρθουν στα 3,7 δισεκατομμύρια ευρώ. Αναφέρεται ότι επηρεάζονται περίπου 1,3 εκατομμύρια συνταξιούχοι με άθροισμα συντάξεων άνω των 1.000 ευρώ, ενώ αναμένεται να λάβουν αναδρομικά για τρεις έως πέντε παράνομες μειώσεις ανάλογα με το ταμείο όπου ανήκουν. Παράλληλα 1,2 εκατομμύρια συνταξιούχοι με άθροισμα συντάξεων κάτω των 1.000 ευρώ, κυρίως οι χαμηλοσυνταξιούχοι, θα λάβουν αναδρομικά από την επιστροφή των δώρων τους. Τα αναδρομικά θα είναι έως και 15.800 ευρώ στις κύριες συντάξεις του δημοσίου, ενώ σε άλλα ταμεία τα αναδρομικά φτάνουν στα 8.700 ευρώ με μέσο όρο να κινείται στις 5.500 ευρώ.

Προκειμένου να καλυφθούν οι πληρωμές της δέκατης τρίτης σύνταξης και των αναδρομικών, τα χρήματα θα προέλθουν από τον προϋπολογισμό. Ειδικότερα, σύμφωνα με το άρθρο 47 η δαπάνη στον ετήσιο κοινωνικό προϋπολογισμό θα είναι της τάξης του 0,5% του ΑΕΠ, δηλαδή περίπου 1 δισεκατομμύριο ευρώ. Το ποσό αυτό, όμως, δεν είναι αρκετό για να καλύψει όλα τα αναδρομικά και τη δέκατη τρίτη σύνταξη εντός ενός έτους, οπότε η καταβολή των αναδρομικών θα γίνει σταδιακά. Εν προκειμένω, θα πρέπει να δοθούν διευκρινήσεις για τα ποσά και τη διάρκεια αποπληρωμής.

Σας ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Αθανάσιος Μπούρας):** Πριν καλέσω τον επόμενο ομιλητή, να κάνω μία ανακοίνωση.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής των Ελλήνων, είκοσι επτά Ολλανδοί φοιτητές Νομικής και τρεις συνοδοί εκπαιδευτικοί, μέλη της ομάδας «Study Association Codex».

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Καλώ στο Βήμα την ειδική αγορήτρια από το ΜέΡΑ25, τη Βουλευτή κ. Μαρία Απατζίδη, για δεκαπέντε λεπτά.

**ΜΑΡΙΑ ΑΠΑΤΖΙΔΗ:** Σας ευχαριστώ, κύριε Πρόεδρε.

Κυρίες και κύριοι συνάδελφοι, και μόνο μία απλή ανάγνωση του νομοσχεδίου αρκεί για να καταλάβει κανείς ότι είναι γνήσιο τέκνο του μνημονίου ή αλλιώς η εφαρμογή του νόμου Κατρούγκαλου. Εφαρμόζει και ισχυροποιεί την προηγούμενη νομοθεσία. Με μόνη εξαίρεση την αποσύνδεση των ασφαλιστικών εισφορών από το φορολογητέο εισόδημα, κρατάει ίδια τη ραχοκοκαλιά του νόμου Κατρούγκαλου. Επανανομοθετεί αρκετές διατάξεις του νόμου Κατρούγκαλου ενώ φροντίζει να προσθέσει προκλητικές διατάξεις νεοφιλελεύθερου και κομματικού τύπου.

Σε αυτό το σημείο, επιτρέψτε μου, μία γενική παρατήρηση. Η νομοθέτηση ενός νέου ασφαλιστικού συστήματος οφείλει να αφήνει πέρα τις εμμονές κομματικού τύπου και να υπηρετεί πρώτα από όλα τις συνταγματικές αρχές που διέπουν την κοινωνική ασφάλιση, δηλαδή, την ανταποδοτικότητα, την καθολικότητα, τη διαγενεακή αλληλεγγύη, την υποχρεωτικότητα και την ισότητα. Σ’ αυτή τη βάση κρίνουμε πως το παρόν νομοσχέδιο μετατρέπει το ασφαλιστικό σύστημα σε ένα ασφαλιστικό πλέγμα παροχών νεοφιλελεύθερου τύπου. Αυτό καταστρέφει κάθε έννοια διαγενεακής αλληλεγγύης, με αναπόφευκτα ταξικά αποτελέσματα. Με τις επιλογές σας αφήνετε μία ολόκληρη γενιά ξεκρέμαστη, μετατρέποντας το σύστημα κοινωνικής ασφάλισης από αναδιανεμητικό σε ανταποδοτικό και κεφαλαιοποιητικό.

Ας μην παραγνωρίζουμε, όμως, ότι η κοινωνική ασφάλιση δεν θα πρέπει να αποτελεί ένα ακόμα δημοσιονομικό ζήτημα της οικονομικής πολιτικής. Δεν θα πρέπει να αποτελεί μια προθεσμιακή κατάθεση, αλλά ταμείο στήριξης των γενεών. Το ασφαλιστικό σύστημα οφείλει να είναι δείγμα πολιτισμού και ανάπτυξης. Στην πράξη, όμως, με το παρόν νομοσχέδιο συνεχίζετε τις μνημονιακές πολιτικές, μετασχηματίζετε το κράτος πρόνοιας σε κράτος φιλανθρωπίας. Αυτό έχει σαν αποτέλεσμα να συρρικνώνεται ανησυχητικά το κοινωνικό κράτος, να αυξάνεται αισθητά ο αριθμός των φτωχών συνταξιούχων, να αυξάνονται οι κοινωνικές και εισοδηματικές ανισότητες, να εμπεδώνεται στους πολίτες το αίσθημα της αδικίας, να θεμελιώνεται η αμφιβολία για την κατάρρευση του ασφαλιστικού συστήματος.

Για όλους τους παραπάνω λόγους, το παρόν νομοσχέδιο δεν μπορεί να χαρακτηριστεί μεταρρύθμιση. Ο πιο σωστός χαρακτηρισμός είναι συνεπής διαδοχή του μνημονιακού νόμου Κατρούγκαλου.

Θα επικεντρωθώ για τον λόγο αυτό στο άρθρο 35 που αφορά τις εισφορές των ελεύθερων επαγγελματιών. Με το νομοσχέδιο μεταβαίνουμε σε ένα ατομικό κεφαλαιοποιητικό σύστημα, όπου ο κάθε εργαζόμενος γίνεται μάνατζερ του εαυτού του και επιλέγει τι τον συμφέρει καλύτερα. Πιο συγκεκριμένα, για τους ελεύθερους επαγγελματίες και αυτοαπασχολούμενους στο νομοσχέδιο προβλέφθηκε το σύστημα της ελεύθερης επιλογής ασφαλιστικών κλάσεων. Ορίστηκαν έξι επίπεδα ασφάλισης με διαφορετικές εισφορές το καθένα. Η μεγάλη πλειοψηφία, όμως, των ασφαλισμένων ελεύθερων επαγγελματιών, της τάξεως του 90%, θα αναγκαστούν να πληρώνουν εισφορές κατά 20% μεγαλύτερες από τις σημερινές.

Τα προφανή αποτελέσματα συνοψίζονται στα εξής. Πρώτον, ευνοούνται οικονομικά οι ισχυρότεροι, δηλαδή οι λιγότεροι, και αδικούνται οικονομικά οι ασθενέστεροι, δηλαδή οι περισσότεροι. Δεύτερον, όσοι από τους ελεύθερους επαγγελματίες διαθέτουν υψηλά εισοδήματα θα επιλέξουν τη χαμηλότερη ασφαλιστική κλάση και θα προσανατολιστούν στην ιδιωτική ασφάλιση. Δημιουργείτε έξοδο κινδύνου προς την ιδιωτική ασφάλιση στον έχοντα ελεύθερο επαγγελματία. Γιατί οι οικονομικώς ισχυρότεροι θα έχουν τη δυνατότητα να πληρώσουν τα ελάχιστα και αυτά τα ελάχιστα σε καμμιά περίπτωση δεν ικανοποιούν τη συνταγματική υποχρέωση για συμμετοχή στα δημόσια βάρη ανάλογα με τις δυνάμεις μας.

Ταυτόχρονα, θα εξασφαλίζουν την ανταποδοτικότητα σε ιδιωτικές ασφαλιστικές εταιρείες. Αντιθέτως, για τους οικονομικώς ασθενέστερους τα ελάχιστα βάρη αυξάνονται. Η υποτιθέμενη επιλογή ασφαλιστικής κατηγορίας είναι προνόμιο για τους ισχυρούς και αβάσταχτη υποχρέωση για τους αδύναμους. Βεβαίως, το Συμβούλιο της Επικρατείας έκρινε ότι δεν πρέπει να πλήττεται υπέρμετρα το παραγόμενο εισόδημα και είναι όντως αλήθεια ότι οι ελεύθεροι επαγγελματίες είχαν επιβαρυνθεί δυσανάλογα από τον νόμο Κατρούγκαλου.

Εγκαθιδρύετε έναν νέο τύπο ανισότητας στο εσωτερικό του ασφαλιστικού συστήματος και καταφέρνετε καίριο πλήγμα στην κοινωνική συνοχή, καθώς οι μισθωτοί θα επωμισθούν το βάρος της βιωσιμότητας του ασφαλιστικού συστήματος. Το νομοσχέδιο είναι το πιο ταξικό και το πιο νεοφιλελεύθερο. Καταργεί την κοινωνική αλληλεγγύη.

Θα μου επιτρέψετε και ένα σχόλιο σχετικά με την ειδική ασφαλιστική κατηγορία νέων ελεύθερων επαγγελματιών. Το νομοσχέδιό σας καθορίζει ειδική ασφαλιστική εισφορά γι’ αυτούς στα 93 ευρώ, ύστερα από αίτησή τους για τα πρώτα πέντε χρόνια. Πρόκειται, δηλαδή, για ποσό πολύ πάνω από το μισό της ελάχιστης κύριας εισφοράς και άπαξ.

Στο ΜέΡΑ25, αντιθέτως, έχουμε προτείνει πέντε χρόνια φορολογική και ασφαλιστική ασυλία για τις νεότευκτες μικρές επιχειρήσεις «Tar Τabs». Αν δεν δώσουμε αυτή τη δυνατότητα στις νέες επιχειρήσεις, δεν πρόκειται να οδηγηθούμε στην πολυπόθητη ανάπτυξη που θα φέρει νέες θέσεις εργασίας, πιο καλούς μισθούς και καλύτερες συντάξεις.

Ως προς το άρθρο 28 για την απασχόληση των συνταξιούχων, ας μιλήσουμε ανοικτά. Η μείωση του 30% αφορά τους απασχολούμενους συνταξιούχους, χωρίς διάκριση του πότε συνταξιοδοτήθηκαν και χωρίς κατώτερου πλαφόν. Φροντίζετε να υποστούν τη μείωση και οι ανυποψίαστοι που συνταξιοδοτήθηκαν πριν την ψήφιση του νόμου Κατρούγκαλου, δηλαδή πριν τις 13 Μαΐου του 2016.

Μετά το σάλο στο στάδιο της διαβούλευσης φροντίσατε να μεταθέσετε χρονικά την εφαρμογή της διάταξης την 1η Μαρτίου 2021. Όμως, η χρονική μετατόπιση δεν αλλάζει ούτε στην ουσία ούτε στο αντισυνταγματικό της διάταξης. Την ίδια στιγμή, βέβαια, φροντίζετε με τρόπο σκανδαλώδη να τακτοποιήσετε τους δικούς σας συνταξιούχους που θα απασχοληθούν στο δημόσιο και τους οποίους εσείς θα διορίσετε. Νομοθετείτε και την καταβολή της σύνταξης, έστω μειωμένη κατά 30% και την καταβολή του παχυλού μισθού τους. Σαν αιτιολογία, αναφερθήκατε στην αξιοποίηση της εμπειρίας αυτών των ανθρώπων. Μην κακοποιείτε τη λογική μας. Ένας εργοδότης, το ελληνικό δημόσιο, θα καταβάλει στους ημετέρους και τη σύνταξη και τον μισθό. Το ίδιο το ελληνικό δημόσιο που ταυτόχρονα δηλώνει αδυναμία να καταβάλει τη δέκατη τρίτη σύνταξη. Το ίδιο ελληνικό δημόσιο που μειώνει τη συνταξιοδοτική δαπάνη. Το ίδιο ελληνικό δημόσιο που επιμένει κατά την εξέταση χορήγησης επιδόματος από τον ΟΠΕΚΑ να αδιαφορεί για την πραγματική ανέχεια και λαμβάνει υπ’ όψιν του το τεκμαρτό εισόδημα και όχι το πραγματικό. Το ίδιο ελληνικό δημόσιο που επιμένει, από τους Έλληνες που εσείς τους κάνατε οικονομικούς μετανάστες, να στερεί την προσωρινή σύνταξη, αδιαφορώντας για το πώς θα βιοπορίζονται. Το ίδιο ελληνικό δημόσιο που επιμένει στις ακραίες αδικίες προς τις ευπαθείς ομάδες του πληθυσμού, τους ανθρώπους με προβλήματα αναπηρίας. Αδικίες που ο μνημονιακός νόμος Κατρούγκαλου θέσπισε και εσείς, με επιμέλεια φυσικά, φροντίζετε να τις συντηρείτε.

Θα ήθελα να σταθώ λίγο στο θέμα των συνταξιούχων αναπηρίας. Η εθνική σύνταξή τους, αυτή των 384 ευρώ, μειώνεται ανάλογα με το ποσοστό αναπηρίας τους και ειδικά στους συνταξιούχους με ποσοστό αναπηρίας 50%, η εθνική σύνταξη ανέρχεται στα 192 ευρώ. Μειώνεται, δηλαδή, στο μισό.

Είναι ξεκάθαρη η θέση μας. Προς τα άτομα με αναπηρία, η εθνική σύνταξη δεν πρέπει να εξαρτάται από τα ποσοστά αναπηρίας τους και αυτό δεν είναι στενά η θέση ενός κόμματος, δεν είναι αντιπολίτευση. Αυτό είναι εθνική, ανθρώπινη πολιτική επιλογή πρόνοιας. Είναι η πραγματική έννοια του κοινωνικού κράτους δικαίου. Αντίστοιχο ζήτημα αντιμετωπίζουν και οι συμπατριώτες μας, οι Πόντιοι και οι Βορειοηπειρώτες, που βλέπουν το κράτος να τους αντιμετωπίζει ως Έλληνες δεύτερης κατηγορίας και αυτό, γιατί η εθνική τους σύνταξη με τον μνημονιακό νόμο Κατρούγκαλου μειώνεται ανάλογα με τα χρόνια μόνιμης διαμονής τους στην Ελλάδα, με αποτέλεσμα κανένας εξ αυτών να μην λαμβάνει 384 ευρώ, που προϋποθέτουν σαράντα χρόνια μόνιμης και νόμιμης διαμονής. Δεν αναφέρομαι, λοιπόν, τυχαία ότι εφαρμόζετε και ισχυροποιείτε την προηγούμενη μνημονιακή πολιτική.

Ως προς το σημαντικότατο άρθρο 24 για την ανταποδοτική σύνταξη και τα νέα ποσοστά αναπλήρωσης, φροντίσατε επικοινωνιακά να δώσετε την εντύπωση ότι καμμία μείωση δεν θα λάβει χώρα με το παρόν νομοσχέδιο και πως θα υπάρχουν ακόμη και αυξήσεις. Η μείωση, όμως, της συνταξιοδοτικής δαπάνης, σε απόλυτους αριθμούς δείχνει ότι τελικά μειώσεις μόνο έχουν να περιμένουν στο συνταξιοδοτικό τους εισόδημα και όχι αυξήσεις. Η συμμόρφωση με τις αποφάσεις του Συμβουλίου της Επικρατείας αφορά μικρό αριθμό των συμπολιτών μας και όπως προκύπτει και από την αναλογιστική μελέτη, θα χρηματοδοτηθεί από την κατάργηση της κουτσουρεμένης δέκατης τρίτης σύνταξης. Η συντριπτική πλειονότητα των συνταξιούχων αυτών που συνταξιοδοτήθηκαν πριν τον νόμο Κατρούγκαλου και έχουν υποστεί όλες τις αντισυνταγματικές μνημονιακές οριζόντιες περικοπές, θα δουν μια παραπάνω γραμμή στο ενημερωτικό τους. Στην τσέπη τους, στο νοικοκυριό τους, όλα θα παραμείνουν μνημονιακά.

Μιλώντας τώρα ειδικότερα για τα νέα ποσοστά αναπλήρωσης, εμφανώς θιγμένοι είναι όσοι έχουν ασφαλιστικό χρόνο άνω των σαράντα ετών και έχουν καταθέσει αίτημα συνταξιοδότησης μετά την 1η Οκτωβρίου 2019. Σ’ αυτούς μειώνεται το ετήσιο ποσοστό αναπλήρωσης από 2% κατά έτος σε 0,5%.

Με τη συγκεκριμένη επιλογή σας τίθεται εν αμφιβόλω θεμελιώδης αρχή της κοινωνικής ασφάλισης, όπως η αρχή της ανταποδοτικότητας. Δεν είναι μόνο ότι αυτή η επιλογή σας έρχεται σε αντίθεση με την απόφαση του Συμβουλίου της Επικρατείας. Είναι κυρίως ότι η εμμονή σας αυτή τίθεται αναφανδόν εκτός συνταγματικών αρχών και ορίων.

Να σας θυμίσουμε ότι το Συμβούλιο της Επικρατείας έχει κρίνει ότι τα ποσοστά αναπλήρωσης που προβλέπονταν στον ν.4387/16 είναι αυτά καθ’ εαυτά ιδιαιτέρως χαμηλά. Το δυστύχημα είναι ότι τα αποτελέσματα του νέου συνταξιοδοτικού θα τα δούμε ευκρινέστερα σε δέκα χρόνια, όταν θα ξεκινήσει να συνταξιοδοτείται η νεότερη γενιά εργαζομένων. Η μερίδα αυτή του πληθυσμού που εργάστηκε και συνεχίζει να εργάζεται με αποδοχές στα όρια του κατώτατου μισθού, μελλοντικά θα λάβει στα όρια του κατώτατου επιδόματος σύνταξη. Η συμμόρφωση με το Συμβούλιο της Επικρατείας είναι τυπική και όχι ουσιαστική και το ξέρετε.

Στο ΜέΡΑ25 πιστεύουμε στις βασικές αρχές της κοινωνικής ασφάλισης. Σύμφωνα με το άρθρο 22 παράγραφος 5 του Συντάγματος υπερασπιζόμαστε τις αρχές της βιωσιμότητας και της επάρκειας των παροχών. Δεν πρέπει να ξεχνούμε ότι η βασική αρχή της κοινωνικής ασφάλισης είναι η αρχή της αλληλεγγύης.

Στο ΜέΡΑ25 προκρίνουμε ένα διανεμητικό σύστημα που γίνεται αναδιανομή του εισοδήματος μεταξύ των γενεών, με την έννοια ότι οι ενεργοί ασφαλισμένοι πληρώνοντας τις εισφορές τους δίνουν την αναγκαία ρευστότητα στους οργανισμούς ασφάλισης, για να καταβάλουν τις παροχές στους δικαιούχους. Αυτή είναι η έννοια της διαγενεακής αλληλεγγύης. Αυτή απειλείται από το παρόν σχέδιο νόμου το οποίο προτάσσει την ατομική ανταποδοτικότητα έναντι της αλληλεγγύης και της κοινωνικής συνοχής, με έναν τρόπο ταξικό που αυξάνει τα ελάχιστα που πρέπει να πληρώσουν οι ασθενέστεροι. Εκπαιδεύει όλους και ιδίως τους ισχυρότερους να ακολουθήσουν τη λογική της ιδιωτικής ασφάλισης στην οποία εν τέλει και ενθαρρύνονται να καταφύγουν. Στο ΜέΡΑ25 επιθυμούμε βεβαίως τον συνδυασμό των αρχών της κοινωνικής αλληλεγγύης και της βιωσιμότητας του ασφαλιστικού συστήματος. Για τον λόγο αυτό έχουμε καταθέσει συγκεκριμένες προτάσεις μεταξύ τους και θα τις αναφέρω εν συντομία για λόγους χρόνου. Είναι η παροχή τραπεζικής άδειας στο ΤΑΙΠΕΔ υπερταμείο και η μετατροπή τους στην αναπτυξιακή τράπεζα που έχει ανάγκη η χώρα. Η νέα αναπτυξιακή τράπεζα διακρατεί ό,τι έχει μείνει από τη δημόσια περιουσία, χρησιμοποιώντας ως εχέγγυο για να αντλεί πόρους για δημόσιες και ιδιωτικές επενδύσεις.

Αν κάποιο δημόσιο περιουσιακό στοιχείο πωληθεί, εξασφαλίζεται η διακράτηση μερίδας μετοχών από το δημόσιο που θα παίρνουν στα ασφαλιστικά ταμεία με στόχο τη μόνιμη ενίσχυσή τους. Οι μετοχές της νέας αναπτυξιακής τράπεζας δίνονται στα ασφαλιστικά ταμεία, ενισχύοντας έτσι την κεφαλαιοποίησή τους.

Αυτά τα μέτρα για την εξασφάλιση της βιωσιμότητας ανήκουν στο πλαίσιο των ευρύτερων ανωτάτων τομών που προτείνει το ΜέΡΑ25 για την ανάκαμψη της χώρας, που δεν θα αναπτύξω εδώ για λόγους χρόνου.

Συνοψίζοντας, ο λόγος που απορρίπτουμε το σχέδιο νόμου είναι ότι πρόκειται για ένα νομοσχέδιο που ενσωματώνει όλες τις μνημονιακές περικοπές και εμπεδώνει μια σκληρή νεοφιλελεύθερη λογική που καταργεί τη διαγενεακή αλληλεγγύη και την κοινωνική συνοχή για χάρη ενός ατομικού κεφαλαιοποιητικού συστήματος.

Το τελευταίο είναι στην ουσία προθάλαμος για την παράδοση όλων στην ιδιωτική ασφάλιση. Εγκαταλείπει την τέχνη του εφικτού.

Κατά τη δική μας άποψη, τα νομοσχέδια και οι νόμοι δεν πρέπει και δεν επιτρέπεται να τείνουν στην αντιμετώπιση των συμπτωμάτων, αλλά θα πρέπει να είναι ένα μετερίζι στο μέτωπο της αντιμετώπισης των δομικών προβλημάτων της κοινωνίας. Γι’ αυτό, λοιπόν, θα πρέπει με τα νομοθετήματα που ευαγγελίζονται τη μεταρρύθμιση του ασφαλιστικού συστήματος να λύνονται προβλήματα που αφορούν πυλώνες της κοινωνικής ασφάλισης, όπως η μείωση της αδήλωτης μαύρης εργασίας, η μείωση της μακροχρόνιας δομικής ανεργίας που στερεί πόρους και εισφορές, η εξάλειψη της μερικής απασχόλησης που στερεί πλήρεις εισφορές.

Για όλους τους παραπάνω λόγους, θα καταψηφίσουμε το νομοσχέδιο.

Ευχαριστώ πολύ.

(Χειροκροτήματα από το ΜέΡΑ25)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε και εμείς, γιατί τηρήσατε το δεκαπεντάλεπτο επακριβώς.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση πενήντα τέσσερις μαθήτριες και μαθητές και τέσσερις συνοδοί εκπαιδευτικοί από το 2ο Γυμνάσιο Καρδίτσας.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Μπαίνουμε στον κατάλογο των ομιλητών Βουλευτών, των συναδέλφων. Ξεκινάμε με τον κ. Ιωάννη Καλλιάνο από τη Νέα Δημοκρατία.

Έχετε τον λόγο για επτά λεπτά.

**ΙΩΑΝΝΗΣ ΚΑΛΛΙΑΝΟΣ**: Ευχαριστώ πολύ, κύριε Πρόεδρε.

Φανταστείτε, κύριε Υπουργέ, να κάνατε και περικοπές στις συντάξεις τι θα ακούγαμε.

Η συζήτηση για το ασφαλιστικό είναι μια συζήτηση που εμπεριέχει τη δημογραφική πραγματικότητα, την οικονομική δραστηριότητα, την εργασία και το μισθολογικό. Επομένως είναι θέμα πολυπαραγοντικό, πολύπλοκο, αλλά και μείζονος σημασίας, το οποίο απαιτεί πολιτική βούληση. Η όποια αβελτηρία απλά μεταθέτει την ευθύνη στις επόμενες γενιές και κάτι τέτοιο δεν μπορεί και δεν πρέπει πια να αποτελεί πολιτική επιλογή για καμμία κυβέρνηση.

Η σημερινή Κυβέρνηση της Νέας Δημοκρατίας με αίσθημα ευθύνης και διαθέτοντας την απαραίτητη πολιτική βούληση, κυρίες και κύριοι, προχωρά με αποφασιστικότητα στη μεταρρύθμιση του ασφαλιστικού μας συστήματος. Δημιουργούμε ένα νέο ψηφιακό και αποτελεσματικό ασφαλιστικό σύστημα, το οποίο αποκαθιστά τη δικαιοσύνη, ενισχύει τον ανταποδοτικό χαρακτήρα του συστήματος και ακυρώνει το δυσανάλογο οικονομικό βάρος που επιβλήθηκε στο παραγωγικό κομμάτι της ελληνικής οικονομίας. Στόχος της συγκεκριμένης νομοθετικής πρωτοβουλίας είναι να αρθούν οι διακρίσεις και οι αποκλεισμοί στο ασφαλιστικό, διασφαλίζοντας τους αδύναμους και αποκαθιστώντας την ασφαλιστική δικαιοσύνη σε όλους όσοι συνεισφέρουν με πολλά έτη εργασίας. Μα πάνω από όλα, καλλιεργεί την ασφαλιστική συνείδηση και εμπεδώνει την εμπιστοσύνη στους εργαζόμενους, κάτι το οποίο είχε εν πολλοίς χαθεί, με συνέπεια να καλλιεργείται μία αντίληψη ότι κανείς δεν θα πάρει σύνταξη, οδηγώντας έτσι στην αύξηση της αδήλωτης εργασίας και στη διαιώνιση ενός φαύλου κύκλου για την οικονομία.

Με το παρόν νομοσχέδιο εμπεδώνεται η αλληλεγγύη των γενεών, ενδογενεακή και διαγενεακή, απελευθερώνονται επιτέλους οι ελεύθεροι επαγγελματίες από το ασφυκτικό αυτό σύστημα υπολογισμού εισφορών και ψηφιοποιείται ο νέος ΕΦΚΑ. Ειδικά η ψηφιοποίηση του νέου ΕΦΚΑ, κυρίες και κύριοι, αποτελεί τομή, καθώς μειώνει σημαντικά τη γραφειοκρατία και προωθεί την ταχύτερη διευθέτηση των εκκρεμών αιτήσεων συνταξιοδότησης.

Ο ΣΥΡΙΖΑ όχι μόνο μας κληρονόμησε πάνω από ένα εκατομμύριο εκκρεμείς συντάξεις, υποθέσεις και εκκρεμότητες των ασφαλιστικών ταμείων προς συνταξιούχους και ασφαλισμένους, αλλά σήμερα επιμένει να κάνει κριτική χωρίς να κάνει ίχνος αυτοκριτικής. Αυτό να ξέρετε ότι ενοχλεί τους Έλληνες πολίτες και το καταλαβαίνουν. Και το χειρότερο όλων, χωρίς να έχει καταθέσει ο ΣΥΡΙΖΑ καμμία πρόταση για το ασφαλιστικό.

Κυρίες και κύριοι συνάδελφοι, το ασφαλιστικό σύστημα έτσι όπως ήταν διαμορφωμένο, αποτελούσε τροχοπέδη για την κοινωνία και την ανάπτυξη, στερούσε πόρους από τα παραγωγικά στρώματα, εμπόδιζε την απασχόληση, αποθάρρυνε επενδύσεις στην εργασία και ευνοούσε την εισφοροαποφυγή και τη διόγκωση της μαύρης οικονομίας. Οι υπέρογκες εισφορές και ο γραφειοκρατικός λαβύρινθος αποτελούσαν διαχρονικές παθογένειες και αποτρεπτικό παράγοντα για να επενδύσει κάποιος στη χώρα μας.

Το παρόν ασφαλιστικό νομοσχέδιο που εισάγει το Υπουργείο είναι το πρώτο στην ιστορία που συνοδεύεται με μία πλήρη αναλογιστική μελέτη για κύριες και επικουρικές συντάξεις, η οποία έχει βάθος χρόνου πενήντα ετών. Σύμφωνα με τη μελέτη δε οι συντάξεις είναι πλήρως εξασφαλισμένες έως το 2070, ενώ την ίδια ώρα η συνταξιοδοτική δαπάνη βαίνει μειούμενη. Η δαπάνη για παροχές από το 15,6% του ΑΕΠ το 2018, μειώνεται στο 12,9% το 2030, στο 12,8% το 2055 και εκτιμάται ότι θα πάει στο 11,9% του ΑΕΠ περίπου το 2070, προσεγγίζοντας έτσι τον μέσο όρο της ευρωζώνης. Αυξάνονται τα ποσοστά αναπλήρωσης για χρόνο ασφάλισης μεγαλύτερο των τριάντα ετών και μειώνονται οι εισφορές της μισθωτής εργασίας για επιδόματα ανεργίας, εργατική κατοικία και εργατική εστία. Καταργείται το ανώτατο όριο του αθροίσματος κύριας και επικουρικής σύνταξης, θεσπίζεται προαιρετική ασφάλιση για λήψη επικουρικής σύνταξης και εφάπαξ παροχής και ολοκληρώνεται η ενοποίηση των ασφαλιστικών φορέων.

Το πιο σημαντικό είναι ότι το νέο ασφαλιστικό στηρίζεται στην ελευθερία της επιλογής, κυρίες και κύριοι. Είναι πολύ σημαντικό αυτό, καθώς εισάγει την αποσύνδεση των εισφορών από το εισόδημα για τους ελεύθερους επαγγελματίες, και τους αγρότες βέβαια, με τη θέσπιση έξι συγκεκριμένων κατηγοριών εισφορών, από τις οποίες μπορεί να επιλέξει ελεύθερα ο ασφαλιζόμενος.

Τέλος, όπως είπα και στην αρχή του λόγου μου, η βιωσιμότητα του ασφαλιστικού είναι σε απόλυτη συνάρτηση και με το δημογραφικό, το οποίο αποτελεί ίσως τη μεγαλύτερη πρόκληση που καλούμαστε να αντιμετωπίσουμε ως έθνος συνολικά. Το δημογραφικό αποτελεί ανοιχτή πληγή, για το οποίο αν δεν κάνουμε κάτι, θα έρθουμε αντιμέτωποι όχι μόνο με τη βιωσιμότητα του ασφαλιστικού συστήματος, αλλά και με την ίδια την ύπαρξή μας ως έθνος. Γι’ αυτό και η Κυβέρνηση έχει εξαρχής θέσει ως προτεραιότητα την αντιστροφή της αρνητικής τάσης του δημογραφικού, ενός ζητήματος το οποίο έχει εθνικές διαστάσεις και υπερβαίνει τον χρονικό ορίζοντα μιας κυβερνητικής θητείας.

Προσηλωμένοι στον εθνικό αυτό στόχο, ψηφίσαμε το επίδομα γέννησης τάξεως των 2.000 ευρώ για κάθε παιδί που γεννιέται, ελαφρύνουμε από τα φορολογικά βάρη όλους τους Έλληνες πολίτες και τις επιχειρήσεις και δημιουργούμε ένα ευνοϊκό επενδυτικό κλίμα, προκειμένου να σταματήσει το brain drain και οι νέοι να μπορέσουν να ζήσουν, να δημιουργήσουν οικογένειες και να προκόψουν στον τόπο τους. Να προσφέρουν, δηλαδή, της υπηρεσίας τους οι νέοι μας που φεύγουν, οι μορφωμένοι νέοι με τα μεταπτυχιακά και τα διδακτορικά, όχι σε άλλες περιοχές, όχι σε άλλες χώρες, αλλά στην πατρίδα μας. Είναι πολύ σημαντικό, λοιπόν, να δημιουργήσουμε εκείνες τις ικανές και αναγκαίες συνθήκες ούτως ώστε οι νέοι επιστήμονες μας να έρθουν στη χώρα τους και να δουλέψουν για τη χώρα τους σε θέσεις καλά αμειβόμενες. Οι νέοι θέλουν ίσες ευκαιρίες, κυρίες και κύριοι, ώστε να δημιουργήσουν με αξιοπρέπεια στον τόπο τους και να καθορίσουν οι ίδιοι τη ζωή τους όπως επιθυμούν και όχι να είναι όμηροι πολιτικών που εξισώνουν τους πάντες και τα πάντα προς τα κάτω.

Κλείνοντας, κυρίες και κύριοι συνάδελφοι, είμαι περήφανος που υπερψηφίζω τον πρώτο ασφαλιστικό νόμο μετά από δώδεκα χρόνια που έχει αυξήσεις και όχι μειώσεις στις συντάξεις.

(Χειροκροτήματα από την πτέρυγα της Νέας Δημοκρατίας)

Είμαι περήφανος που υπερψηφίζω το πρώτο στην ιστορία ασφαλιστικό νομοσχέδιο που συνοδεύεται από πλήρη ειδική αναλογιστική μελέτη, η οποία αποδεικνύει τη βιωσιμότητα του ασφαλιστικού συστήματος μέχρι το 2070 και τη διασφάλιση όλων των συντάξεων μέχρι τότε. Και είμαι περήφανος πιο πολύ από όλα που ο απαράδεκτος νόμος Κατρούγκαλου αποτελεί πλέον παρελθόν.

Να είστε καλά.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Καλώ στο Βήμα τον Βουλευτή του ΣΥΡΙΖΑ κ. Αλέξανδρο Τριανταφυλλίδη. Υπενθυμίζω για όσους μπήκαν τελευταία στην Αίθουσα ότι οι εγγεγραμμένοι συνάδελφοι είναι εκατόν πενήντα έξι. Αυτό σημαίνει ότι πρέπει να τηρούμε τον χρόνο.

Ορίστε, κύριε Τριανταφυλλίδη, έχετε τον λόγο για επτά λεπτά.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, δεν μπορώ με βάση αυτά που συμβαίνουν στα νησιά του Ανατολικού Αιγαίου να μην αδράξω την ευκαιρία από το Βήμα της Βουλής να καταθέσω την άποψή μου. Τα όσα συμβαίνουν στα νησιά του Ανατολικού Αιγαίου συνιστούν ένα πρωτοφανές ξέσπασμα βίας, αυταρχισμού και καταστολής. Το δόγμα «όπου δεν πίπτει λόγος, πίπτει ράβδος» σε πλήρη εφαρμογή. Το ακροδεξιό δόγμα της βίας και της καταστολής που εξέφρασε ο ιδεολογικά και εφαρμοστικά εκφραστής της Μάκης Βορίδης, Υπουργός της Κυβέρνησής σας, μετατρέπεται πλέον σε κυβερνητικό δόγμα. Ο ίδιος περήφανα διεκήρυσσε ήδη από τον μήνα Νοέμβριο: «Η επιβολή του νόμου εμπεριέχει στοιχεία αναγκαστικότητας». «Το λέω γλυκιά», έλεγε. «Το ξύλο είναι στοιχείο αναγκαστικότητας», έλεγε.

Αυτό το δόγμα εννοώ: Όπου δεν υπάρχει ο χώρος για δημοκρατικό διάλογο, υπάρχει αυτό που βιώνουν από το πρωί με τις εκστρατείες –μου θυμίζει την εκστρατεία των Μηλίων, για όποιον διάβασε Θουκυδίδη- να καταλάβουν τα νησιά του Αιγαίου, γιατί εκεί είναι οι εχθροί, οι νησιώτες. Έτσι, η διαχειριστική ανεπάρκεια, η «σκαστή» ανικανότητα, η έκδηλη αχρηστία της Κυβέρνησης εκ του αποτελέσματος -ως νεοφιλελεύθεροι αυτό λέτε «κρινόμαστε όλοι εκ του αποτελέσματος»- μετεξελίσσεται στην πιο επικίνδυνη κυβέρνηση που γνώρισε ο τόπος για την κοινωνική ειρήνη και την κοινωνική συνοχή. Ζητείται δραματικά άμεσα ψυχραιμία, δημοκρατικός διάλογος και άμεση αποσυμφόρηση των νησιών. Οι δημοκράτες πολίτες των νησιών, όλοι οι πραγματικοί δημοκράτες από όλες τις παρατάξεις, από την πεφωτισμένη Δεξιά μέχρι την Αριστερά, αντιστρατεύονται τη βία ως ύβρη που την ακολουθεί η νέμεση και η κάθαρση. Αυτοί οι πολίτες θα διασφαλίσουν με ψυχραιμία την κοινωνική ειρήνη και την κοινωνική συνοχή.

Κυρίες και κύριοι συνάδελφοι, ερχόμενος στο Βήμα, σκεφτόμουν ότι σήμερα βιώνουμε ένα πρωτοφανές déjà vu, ένα εφιαλτικό remake, που να ’ναι καλά τα κανάλια που το παρουσιάζουν ως μια ανέφελη εκδρομή στο Σούνιο. Για μια ακόμη φορά η Κυβέρνηση Μητσοτάκη επιλέγει να φέρει έναν νέο ασφαλιστικό νόμο που γκρεμίζει θεσπισμένα δικαιώματα συνταξιούχων και ασφαλισμένων. Μόνο που σήμερα δεν υπάρχει μνημόνιο και δεν υπάρχει μνημόνιο χάρη στις θυσίες των Ελλήνων πολιτών.

Κι όμως ο ίδιος ο Υπουργός -που επιστρέφει πού; Στον τόπο του εγκλήματος;- που τη διετία 2012 - 2014 επέλεξε να περικόψει τις συντάξεις και να καταργήσει τη σύνταξη των ομογενών αδελφών μας, αποδήμων από τον Πόντο, από τη Βόρειο Ήπειρο, από την Κωνσταντινούπολη, από την Ίμβρο και την Τένεδο, έρχεται και πάλι, παρά την τροπολογία που καταθέσαμε για να υπάρξει και να γίνει αναφορά σύσσωμης της Βουλής, τώρα που δεν έχουμε εκλογές, τώρα που δεν υπάρχει ο φόβος της ψηφοθηρίας, να το ψηφίσουμε όλοι μαζί και να επιστρέψουμε ως το ελάχιστο δείγμα ότι η πατρίδα δεν γυρίζει την πλάτη της στα απόδημα αδέλφια της και τους υπερήλικες ανασφάλιστους και το ελάχιστο που μπορεί να δώσει, την εθνική σύνταξη των τριακοσίων ογδόντα τεσσάρων ευρώ, την δίνει.

Ανακοινώστε το, κύριε Υπουργέ. Καταθέσαμε συγκεκριμένη τροπολογία, με την υπογραφή οκτώ συναδέλφων μας, για την πλήρη εξομοίωση των συγκεκριμένων επιδομάτων -για επίδομα πρόκειται και όχι για σύνταξη- έτσι ώστε πραγματικά να δοθεί αυτό το μήνυμα . Σαράντα οκτώ χιλιάδες ήταν οι υπερήλικες, έχουν μείνει μόνο οκτώ χιλιάδες από το 2012 που την κόψατε. Και όπως ξέρετε, υπάρχει και η αναφορά, κύριε Βρούτση, ο τρώσας και ιάσαται. Εσείς την κόψατε, εσείς θα την επιστρέψετε πίσω.

Και ελπίζουμε ότι η αναφορά του Πρωθυπουργού για τους Βορειοηπειρώτες προφανώς αφορούσε και τους Έλληνες Ποντίους από την πρώην Σοβιετική Ένωση, που οι συνάδελφοί σας, οι Βουλευτές της Νέας Δημοκρατίας πήγαιναν προεκλογικά και τους έλεγαν «ψηφίστε μας». Το 40% του Μητσοτάκη ήρθε και από αυτές τις ψήφους των υπερηλίκων ομογενών. Δώστε τους τη δύναμη, πριν φύγουν από αυτή τη ζωή, να ξέρουν ότι η πατρίδα δεν τους γύρισε την πλάτη. Τουλάχιστον αποκαθιστά την αξιοπρέπειά τους. Αυτό ζητούν. Δεν θα λύσουν κάποιο πρόβλημα με τα 360 ευρώ.

Περικόπτετε τη δέκατη τρίτη σύνταξη, που μόλις πριν από λίγους μήνες ο κ. Μητσοτάκης εξήγγειλε στη ΔΕΘ ότι επρόκειτο να διατηρηθεί η λεγόμενη δέκατη τρίτη σύνταξη που είχε δοθεί τον περασμένο Μάιο, ενώ άφηνε ανοιχτό και το ενδεχόμενο για τη μονιμοποίησή του. Τότε χαρακτήριζε τη δέκατη τρίτη σύνταξη ως προεκλογικό μποναμά του ΣΥΡΙΖΑ. Διατηρείτε το έκτακτο επίδομα των συνταξιούχων που φέτος καταβλήθηκε πρόωρα ως προεκλογικός μποναμάς, έλεγε ο κ. Μητσοτάκης. Και λίγο μετά τις εκλογές, πάλι ο κ. Βορίδης, όταν ετίθετο το ερώτημα «θα διατηρήσει η Κυβέρνηση της Νέας Δημοκρατίας τη δέκατη τρίτη σύνταξη;», είπε «ό,τι ψηφίσαμε ισχύει». Ο λόγος σας guarantee! Λίρα εκατό! Το είπατε, δεν το είπατε; Δηλαδή εδώ σε αυτή τη Βουλή ψηφίσατε τη δέκατη τρίτη σύνταξη, για να έρθει μετά ο κ. Βρούτσης και να πει «για εμάς δεν υπήρξε ποτέ δέκατη τρίτη σύνταξη». Δηλαδή τι ακριβώς κάνατε; Ψηφίσατε κάτι που δεν υπήρχε; Τι ακριβώς πράξατε δηλαδή; Τι μεταφυσικές ανησυχίες και υπαρξιακά ζητήματα πολιτικά είναι αυτά που θέτετε απέναντι στον ελληνικό λαό; Είναι πραγματικά ντροπή αυτό που κάνετε. Πείτε την αλήθεια: «Θέλαμε να πάρουμε, όπως με το μακεδονικό, όπως με το μεταναστευτικό, όπως με μια σειρά από ζητήματα. Άλλα λέγαμε προεκλογικά, άλλα κάνουμε μετεκλογικά».

Είπατε επίσης μόνιμη δέκατη τρίτη σύνταξη, η οποία καταργείται για όλους, ειδικά για τους χαμηλοσυνταξιούχους πλέον ολόκληρη μέχρι τα 500 ευρώ και εκεί υπάρχει ο περίφημος μηχανισμός στήριξης. Πού είναι ο κ. Μηταράκης, ο Υφυπουργός σας, που τώρα έφυγε, αφού έλυσε τη δέκατη τρίτη σύνταξη που είχε υποσχεθεί; Τον ψάχνουν οι συνταξιούχοι τον κ. Μηταράκη. Τους έταξε ότι θα δημιουργηθεί ένας άλλος μηχανισμός που θα υποκαταστήσει τη δέκατη τρίτη σύνταξη. Πού είναι η δέκατη τρίτη σύνταξη; Χάθηκε στον λαβύρινθο της διαδικασίας που επέλεξε η Νέα Δημοκρατία να είναι διαδικασία αποκλειστικά και μόνο για την καρέκλα. Ό,τι σας ξημερώσει. Δεν ξέρει η δεξιά τι ποιεί η αριστερά. Το ίδιο πράττετε και στη διαδικασία των συντάξεων. Και ξέρετε κάτι; Ο κόσμος και οι συνταξιούχοι το ξέρουν και το ξέρουν καλά. Θα το δουν στις τσέπες τους. Ήδη το βλέπουν με την κατάργηση της δέκατης τρίτης σύνταξης και συγκρίνουν και πολύ σύντομα θα σας στείλουν τα συγκεκριμένα μηνύματα.

Οι αυξήσεις που διατυμπανίζει η Κυβέρνηση είναι από ανύπαρκτες έως λογιστικές. Εδώ φτάσατε στο τέλος και κουνούσατε την αναλογιστική μελέτη. Και η αναλογιστική μελέτη για τους Έλληνες συνταξιούχους τι λέει; Από τη μια, είναι το ισχύον σύστημα του ΣΥΡΙΖΑ, από την άλλη είναι η μεταρρύθμιση του κ. Βρούτση, που λέει για αυξήσεις. Βέβαια θα κάνουν όλοι αυξήσεις. Ο συνταξιούχος περιμένει να τα δει στην τσέπη του. Και τι βλέπει εδώ; Το 2019 2.224. Το 2021 πάει στα 2.202. Το 202 είναι παραπάνω από το 224. Και το 2022 πάει στα 2.119. Και την επόμενη χρονιά, το 2024 πάει στα 2.070 και αυτό λέγεται αυξήσεις. Ειλικρινά, εδώ ακόμη και οι αριθμοί έχουν κοκκινίσει.

**ΠΡΟΕΔΡΕΥΩΝ (Αθανάσιος Μπούρας):** Κλείστε, κύριε Τριανταφυλλίδη, δεν υπάρχει άλλος χρόνος.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Αφού δεν κοκκίνησαν τα στόματα που τα είπαν, δεν κοκκίνησαν τα μυαλά που το σκέφτηκαν, συνεχίζετε τον προεκλογικό σας εμπαιγμό. Ο κόσμος, οι πολίτες πλέον σάς έχουν αποτιμήσει. Εζυγίσθη, εμετρήθη και ευρέθη όχι απλά αδύναμος, όχι ανεπαρκής, σε ένα κρεσέντο βίας κι αυταρχισμού, που σίγουρα ο δημοκρατικός λαός και οι δημοκράτες πολίτες θα σας δώσουν πολύ σύντομα την απάντηση.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Να καλέσω στο Βήμα τον Βουλευτή του Κινήματος Αλλαγής, τον κ. Γεώργιο Φραγγίδη, για επτά λεπτά.

**ΓΕΩΡΓΙΟΣ ΦΡΑΓΓΙΔΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, το ελληνικό μοντέλο κοινωνικής ασφάλειας περιλαμβάνει τρεις πυλώνες, την κοινωνική ασφάλιση, την κοινωνική πρόνοια και το εθνικό σύστημα υγείας. Το ασφαλιστικό μας σύστημα διαχρονικά ταλανίζεται από διαρθρωτικές παθογένειες, ελλειμματικά ταμεία, μετατόπιση οικονομικών βαρών στις επόμενες γενεές. Αυτά σε συνδυασμό με τα σύγχρονα δεδομένα της κρίσης, της ανεργίας και του δημογραφικού προβλήματος καθιστούν τη μεταρρύθμισή του ένα σταυρόλεξο για δυνατούς λύτες.

Ο βασικός τροφοδότης ενός ασφαλιστικού συστήματος, ανεξάρτητα από τη φιλοσοφία του, είναι οι εργαζόμενοι με τις εισφορές τους. Στην αντίπερα όχθη, το δημογραφικό πρόβλημα, η ανεργία, το έλλειμμα ανάπτυξης είναι παράγοντες που δρουν υπονομευτικά για τη βιωσιμότητα του.

Οι δημογραφικές εξελίξεις των τελευταίων δεκαετιών στην Ελλάδα είναι απογοητευτικές. Ο πληθυσμός μας γερνάει και συρρικνώνεται -από το 2011, εξάλλου, οι θάνατοι είναι περισσότεροι από τις γέννες- ενώ οι μεταναστευτικές ροές προς το εξωτερικό και το brain drain καλά κρατούν.

Παράλληλα, το προσδόκιμο ζωής αυξάνεται, τα όρια ηλικίας συνταξιοδότησης ανεβαίνουν. Έχουμε γήρανση του εργατικού δυναμικού και συνεπώς, χαμηλή παραγωγικότητα. Ο οικονομικά ανενεργός πληθυσμός αυξάνεται έναντι του οικονομικά ενεργού και παραγωγικού. Έτσι, κάπως, ροκανίζονται τα θεμέλια του ασφαλιστικού συστήματος και της κοινωνικής συνοχής.

Η πρόσφατη νομοθετική απόπειρα αντιμετώπισης του δημογραφικού από την Κυβέρνηση έμοιαζε ένα καθρεφτάκι για ιθαγενείς. Δεν αποτελούσε σχέδιο ολοκληρωμένης δημογραφικής πολιτικής, ενώ εξαντλούνταν σε επίπεδο επιδομάτων και μάλιστα, με περιοριστικούς όρους.

Αντίθετα, η παράταξή μας έχει κάνει συγκεκριμένη και ολοκληρωμένη πρόταση νόμου για το δημογραφικό, την οποία δυστυχώς δεν έχετε εισακούσει. Με κύριο μέλημά την ενίσχυση της αναπτυξιακής προοπτικής της χώρας, πράξαμε ανάλογα και στο φορολογικό. Χωρίς ανάπτυξη και εργαζόμενους δεν μπορούμε να μιλάμε για βιώσιμο ασφαλιστικό. Το ίδιο και χωρίς νέους πόρους. Οι πόροι εξάλλου δεν είναι ανεξάντλητοι.

Το Ταμείο Αλληλεγγύης Γενεών που νομοθετήθηκε μετά από πρότασή μας το 2013 αποσκοπούσε στη δημιουργία αποθεματικού και υποδείκνυε την άντληση πόρων από την εκμετάλλευση του ορυκτού πλούτου της χώρας μας. Νέοι Πόροι για το ασφαλιστικό μπορούν να προκύψουν, επίσης, από την εκμετάλλευση της δημόσιας περιουσίας.

Το σχέδιο νόμου για το ασφαλιστικό που φέρνει προς ψήφιση η Κυβέρνηση της Νέας Δημοκρατίας, όχι μόνο δεν καταργεί τον νόμο Κατρούγκαλου, όπως προεκλογικά είχε υποσχεθεί ο κ. Μητσοτάκης, αλλά αντιθέτως τον ισχυροποιεί. Πρόκειται για ένα αποσπασματικό νομοθέτημα κατώτερο των προσδοκιών και της σοβαρότητας των περιστάσεων. Δεν αποτελεί μεταρρύθμιση. Αυτό το λέει εξάλλου και η γνωμοδότηση του Ελεγκτικού Συνεδρίου, όπου κάνει λόγο για υιοθέτηση των ρυθμίσεων του ν.4387/2016 και επουσιώδεις τροποποιήσεις αυτού σε συγκεκριμένες διατάξεις που κρίθηκαν ως αντισυνταγματικές.

Κυρίες και κύριοι συνάδελφοι, η απαιτούμενη μεταρρύθμιση που έχει ανάγκη η χώρα θα μπορούσε να επιτευχθεί μόνο με όρους συνεργασίας και εξωστρέφειας, μέσα από έναν διάλογο με την κοινωνία των πολιτών, τους κοινωνικούς και τους επιστημονικούς και πολιτικούς φορείς. Αυτό, όμως, δεν έγινε.

Υπενθυμίζω ότι η δική μας ασφαλιστική μεταρρύθμιση στα χρόνια της κρίσης το 2010 ήταν προϊόν πολύμηνης διαβούλευσης, εμπεριστατωμένης μελέτης και προσεκτικού σχεδιασμού. Το νομοσχέδιο της Νέας Δημοκρατίας δεν πληροί τις προϋποθέσεις για να είναι επιτυχημένο. Δεν εξασφαλίζει δικαιοσύνη και τη βιωσιμότητα του ασφαλιστικού συστήματος, ούτε την αξιοπρέπεια των συνταξιούχων. Δεν λαμβάνει υπ’ όψιν τις νέες συνθήκες και την ύπαρξη πλεονασμάτων. Δεν προβλέπει κατώτατο όριο και ελάχιστο εγγυημένο εισόδημα για τους συνταξιούχους. Δεν επαναφέρει το ΕΚΑΣ. Δημιουργεί συνταξιούχους πολλών ταχυτήτων. Διατηρεί τα αυξημένα όρια ηλικίας συνταξιοδότησης του νόμου Κατρούγκαλου χωρίς εξαιρέσεις. Δεν καταργεί τη διάταξη που συσχετίζεται με το όριο ηλικίας συνταξιοδότησης με το προσδόκιμο ζωής. Διατηρεί τις μειώσεις στις κύριες και επικουρικές συντάξεις, καθώς και χηρείας και στις αναπηρικές. Δεν καταργεί τη διάταξη για περαιτέρω μείωση του ΕΦΑΠΑΞ. Δεν επεκτείνει τη λίστα των βαρέων και ανθυγιεινών που εκκρεμεί από το 2011. Διατηρεί τα πολύ χαμηλά ποσοστά αναπλήρωσης του νόμου Κατρούγκαλου για τη μεγάλη πλειοψηφία των συνταξιούχων, όσους δηλαδή έχουν μέχρι τριάντα χρόνια υπηρεσία. Διατηρεί τις αδικίες για τις συντάξεις των ομογενών μας από την Αλβανία και τον Πόντο. Καταργεί τη δήθεν δέκατη τρίτη σύνταξη που έδωσε ο ΣΥΡΙΖΑ.

Η Κυβέρνηση προσπαθεί να δημιουργήσει την εντύπωση ότι ο κάθε συνταξιούχος θα δει αύξηση στη σύνταξη του. Πρακτικά, όμως, αυτοί που ενδεχομένως δεν θα δουν μείωση στη σύνταξή τους είναι αυτοί που έχουν πάνω από τριάντα χρόνια ασφάλισης και μέχρι σαράντα. Μιλάμε, δηλαδή, για πεντακόσιους εξήντα πέντε χιλιάδες ασφαλισμένους. Από αυτούς, μόνο οι εξήντα πέντε χιλιάδες θα δουν κάποια μικρή αύξηση της τάξεως του 3%. Η πλειονότητα των ασφαλισμένων που έχουν μέχρι τριάντα χρόνια ασφάλισης ή πάνω από σαράντα δεν θα δουν τίποτα.

Δημιουργείται ο e-ΕΦΚΑ μετά την ενσωμάτωση του ΕΤΕΑΕΠ. Για τη διοίκηση του δημιουργείται ένα πολυπληθές δυσκίνητο μοντέλο που με βάση τα δεδομένα της έλλειψης προσωπικού, του ακατάλληλου λογισμικού και των εκκρεμών συντάξεων που αυξάνονται κατά τέσσερις χιλιάδες κάθε μήνα μοιάζει περισσότερο με επικοινωνιακό προϊόν και λιγότερο με ευέλικτο φορέα προς όφελος των πολιτών.

Κυρίως, το νομοσχέδιο δεν προνοεί και δεν εγγυάται ένα καλό μέλλον για τη νέα γενιά. Το πραγματικό διακύβευμα, όμως, για ένα βιώσιμο ασφαλιστικό σύστημα αφορά κυρίως τις νέες γενιές. Ακόμα και αν καταφέρναμε να βγούμε από την κρίση άμεσα, θα είχαμε να αντιμετωπίσουμε τη γήρανση του πληθυσμού. Τα παιδιά μας είναι αυτά που θα τροφοδοτήσουν με τις εισφορές τους τη σύνταξη μας. Για αυτό, θα πρέπει να ζήσουν και να παραγάγουν στην Ελλάδα. Οφείλουμε να το κάνουμε και να κάνουμε τη χώρα μας ελκυστική στους νέους ανθρώπους.

Σας ευχαριστώ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Τον λόγο έχει ο Βουλευτής του Κομμουνιστικού Κόμματος Ελλάδας, ο κ. Γεώργιος Μαρίνος για επτά λεπτά.

**ΓΕΩΡΓΙΟΣ ΜΑΡΙΝΟΣ:** Ευχαριστώ, κύριε Πρόεδρε.

Κυρίες και κύριοι Βουλευτές, το ασφαλιστικό νομοσχέδιο που έφερε η Κυβέρνηση στη Βουλή είναι άκρως επικίνδυνο για τους εργαζόμενος και τους συνταξιούχους, τους μισθωτούς, τους αγρότες και τους επαγγελματίες. Και αυτό καταγράφεται στη σκέψη τους, παρά τα ασύστολα ψεύδη του κυβερνητικού μηχανισμού και του κ. Βρούτση που κάνει το μαύρο άσπρο.

Οι εργαζόμενοι καταδίκασαν με μαζικούς αγώνες στον αντεργατικό νόμο του ΣΥΡΙΖΑ, τον νόμο Κατρούγκαλου, γιατί αύξησε τα όρια ηλικίας συνταξιοδότησης στα εξήντα επτά χρόνια. Υπολόγισε τον συνταξιοδοτικό μισθό, όχι στη βάση της τελευταίας πενταετίας, αλλά σε όλο τον εργάσιμο βίο και μείωσε δραματικά τους συντελεστές αναπλήρωσης. Καθιέρωσε την ανταποδοτική σύνταξη με ιδιωτικά κριτήρια και κατάργησε το ΕΚΑΣ, συρρικνώνοντας παραπέρα τις συντάξεις, οι οποίες στα χρόνια της κρίσης είχαν μειωθεί 40% με 50%.

Σε αυτόν τον δρόμο συνεχίζει το νομοσχέδιο Βρούτση και προκαλεί την οργή των εργαζομένων, όπως έδειξε και η προχθεσινή απεργία. Τα στοιχεία είναι αναμφισβήτητα. Ζούμε στον 21ο αιώνα. Και η πολιτική σας, κύριε Υπουργέ, είναι ταυτισμένη με άθλιους μισθούς και συντάξεις, με το ξήλωμα των εργασιακών δικαιωμάτων.

Η κατώτατη σύνταξη, εθνική και ανταποδοτική, με δεκαπέντε χρόνια υπηρεσία και 500 ευρώ συντάξιμο μισθό είναι 403 ευρώ, ενώ ακόμα και πριν ήταν 492 ευρώ συν 230 ευρώ το ΕΚΑΣ. Είχαμε σύνολο 722 ευρώ. Η μείωση είναι τραγική. Είναι 319 ευρώ. Με είκοσι χρόνια υπηρεσία και 1.000 ευρώ συντάξιμο μισθό, η εθνική και ανταποδοτική σύνταξη είναι 542 ευρώ, όλα μεικτά. Με τριάντα χρόνια υπηρεσία και 1.000 ευρώ συντάξιμο μισθό, η συνολική σύνταξη είναι 647 ευρώ.

Αποσιωπάται πως οι συνταξιούχοι που κατάφεραν φτύνοντας αίμα να πιάσουν από δεκαπέντε μέχρι τριάντα χρόνια δουλειάς μέσα από απολύσεις, ανεργία και ελαστικές μορφές απασχόλησης είναι πάνω από το 80% των συνταξιούχων και προσπαθείτε να παίξετε με τους εργαζόμενους με σαράντα και πάνω χρόνια υπηρεσίας που τους πετάτε ένα ξεροκόμματο.

Τι θα φάνε οι συνταξιούχοι; Πώς θα πληρώσουν τα φάρμακα; Πώς θα ζήσουν; Τους καταδικάζετε σε θάνατο. Συνεχίζετε τη βρώμικη δουλειά του ΠΑΣΟΚ και του ΣΥΡΙΖΑ για να δίνετε δισεκατομμύρια στις μεγάλες επιχειρήσεις.

Η σύνταξη για τους νέους εργαζόμενους γίνεται σπάνιο είδος και ρωτάμε: Πότε και τι σύνταξη θα πάρουν οι νέοι εργαζόμενοι της μερικής και προσωρινής απασχόλησης που φουντώνουν;

Μιλάτε για ανάπτυξη, για την καπιταλιστική ανάπτυξη και καμαρώνετε, αλλά οι συντάξεις πείνας παραμένουν παγωμένες μέχρι το 2023. Η δαπάνη του κρατικού προϋπολογισμού μειώθηκε για το 2020 κατά 220 εκατομμύρια ευρώ.

Συνεχίζετε την κατάργηση της δέκατης τρίτης και δέκατης τέταρτης σύνταξης, με τις οποίες μπάλωναν λίγες τρύπες οι συνταξιούχοι και αντιμετωπίζετε το αίτημα της επαναφοράς με ταξικό μίσος. Έχετε το θράσος να υπερασπίζεστε το όριο ηλικίας συνταξιοδότησης στα εξήντα επτά χρόνια σήμερα, το 2020 που έχει φτάσει στα ύψη η παραγωγικότητα της εργασίας και μπορούν να συνταξιοδοτηθούν οι εργαζόμενοι νωρίτερα, να ζήσουν σαν άνθρωποι, να χαρούν τα παιδιά και τα εγγόνια τους.

Τα χρόνια της κρίσης οι κυβερνήσεις της Νέας Δημοκρατίας, του ΠΑΣΟΚ και του ΣΥΡΙΖΑ αφαίρεσαν από τους συνταξιούχους πάνω από 108 δισεκατομμύρια ευρώ για να τα δώσουν στους επιχειρηματίες, στους τραπεζίτες και τα άλλα «τρωκτικά» και οι συνταξιούχοι διεκδικούν την ανάκτηση των απωλειών.

Οι τοποθετήσεις Βουλευτών της Νέας Δημοκρατίας που ακούσαμε στην επιτροπή ξεπερνούν τα όρια της πρόκλησης. Έχουν το θράσος να μιλούν για νομοσχέδιο κοινωνικής δικαιοσύνης, συνεχίζοντας την παραπλανητική πρακτική του ΣΥΡΙΖΑ. Το ψέμα έχει κοντά ποδάρια και δεν θα περάσει.

Η κοινωνική ασφάλιση από τις αρχές της δεκαετίας του 1990 είναι στο κέντρο της επίθεσης της Ευρωπαϊκής Ένωσης, του μεγάλου κεφαλαίου και των κομμάτων του, ως βασικό στοιχείο της στρατηγικής που στοχεύει στην ανταγωνιστικότητα και την κερδοφορία των μεγάλων οικονομικών ομίλων. Στόχος της επίθεσης είναι η κατάργηση των κοινωνικών χαρακτηριστικών της ασφάλισης, η προώθηση της λογικής της ανταποδοτικότητας και της ιδιωτικοποίησης, η δουλειά μέχρι τα βαθιά γεράματα, η ενεργός -όπως τη λένε- γήρανση, με ελαστικές μορφές απασχόλησης, χωρίς συλλογικές συμβάσεις εργασίας.

Ο καπιταλισμός, το σύστημα που υπηρετείτε, είναι βάρβαρο και οι εργαζόμενοι καλούνται να σκεφτούν σοβαρά πως δεν πάει άλλο. Η ζωή και οι ανάγκες τους έχουν συνδεθεί με την πάλη για ριζικές αλλαγές, με την πάλη για την ανατροπή του καπιταλισμού, για τη σοσιαλιστική κοινωνία που έχει αποδείξει πως μπορεί να ικανοποιήσει τις λαϊκές ανάγκες. Αυτή η λύση κοιτάζει στο μέλλον.

Οι θέσεις του ΚΚΕ είναι πολύτιμες για τους εργαζόμενους και τους συνταξιούχους γιατί θέτουν τον βασικό στόχο της ενιαίας, δημόσιας, καθολικής, υποχρεωτικής κοινωνικής ασφάλισης που περιλαμβάνει τα συνταξιοδοτικά δικαιώματα, δωρεάν υγεία και πρόνοια. Να καταργηθούν όλα τα χαράτσια που έχουν επιβληθεί αυτά τα χρόνια.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε.

Σε αυτόν τον στόχο καλούνται να συσπειρωθούν οι εργαζόμενοι και οι συνταξιούχοι για να δυναμώσει ο διεκδικητικός αγώνας για την αποκατάσταση των απωλειών, την επιστροφή των κλεμμένων αποθεματικών, για να πληρώσει το κράτος και η εργοδοσία που τα άρπαξαν, να πληρώσουν οι εφοπλιστές για τη ληστεία του ΝΑΤ, να αυξηθούν οι συντάξεις των ναυτεργατών που θαλασσοπνίγονται πάλι για τη δέκατη τρίτη και τη δέκατη τέταρτη σύνταξη.

Εμείς λέμε: Καμμιά σύνταξη κάτω από τα 600 ευρώ, κανένας μισθός κάτω από τα 751 ευρώ ως βάσεις για ουσιαστικές αυξήσεις. Μείωση των ορίων ηλικίας συνταξιοδότησης στα εξήντα χρόνια για τους άντρες, στα πενήντα πέντε για τις γυναίκες. Σε αυτή τη βάση μπορεί να δυναμώσει ο αγώνας. Και θέλουμε να καλέσουμε όλους τους εργαζόμενους την Πέμπτη στις 18.30 στα Προπύλαια. Να μην λείψει κανείς! Να καταδικάσουμε μαζικά αυτό το έκτρωμα και να διεκδικήσουμε την ικανοποίηση των εργατικών λαϊκών αιτημάτων.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Θα καλέσω στο Βήμα την Βουλευτή της Ελληνικής Λύσης κ. Μαρία Αθανασίου για τα επτά λεπτά.

**ΜΑΡΙΑ ΑΘΑΝΑΣΙΟΥ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι Βουλευτές, συζητάμε σήμερα το νέο ασφαλιστικό το οποίο εξαγγέλθηκε, μελετήθηκε και ολοκληρώθηκε από μια ακόμα ελληνική κυβέρνηση. Εύγε! Μόνο στην Ελλάδα συμβαίνουν αυτά.

Κάθε νέα κυβέρνηση αλλάζει το ασφαλιστικό σύστημα, το φορολογικό σύστημα, το εκπαιδευτικό σύστημα, το εθνικό σύστημα υγείας και εν πάση περιπτώσει, κάθε σύστημα που κανονικά θα έπρεπε να αποτελεί σταθερά για τον πολίτη και στοχεύοντας πάντα στην εξυπηρέτησή του να γίνονται μόνο επικαιροποιήσεις και βελτιώσεις σύμφωνα με τις σύγχρονες τάσεις. Το μόνο που δεν αλλάζει, βέβαια, αλλά παραμένει σταθερό και ανεξίτηλο είναι το ίδιο το σύστημα, που αντί να προστατεύει και να υπηρετεί τον πολίτη, τον διώκει και τον ταλαιπωρεί.

Το ασφαλιστικό σύστημα στην Ελλάδα από χρόνια είναι ένα προβληματικό πεδίο. Είναι προβληματικό επειδή κανένας ποτέ δεν ασχολήθηκε συνολικά και σφαιρικά με το θέμα αυτό, αλλά γίνονταν μόνο αποσπασματικές παρεμβάσεις. Κανείς δεν ασχολήθηκε με σκοπό το ασφαλές αύριο των ασφαλισμένων, αλλά και του ίδιου του ασφαλιστικού ως ένα πεδίο δικαίων ανταποδοτικών παροχών. Ουδέποτε υπήρξαν έγκαιρα και έγκυρα μελέτες επί των ζητημάτων του ίδιου του θεσμού.

Επί σειρά ετών κυβερνήσεις νομοθετούσαν με άξονα τις χαρές και τις συντεχνίες, αλλά και την ψηφοθηρική πολιτική, μετατρέποντας ενίοτε σε φόρους τις εισφορές. Υιοθετήθηκε η τακτική του «ο κλέψας του κλέψαντος» και είναι πλέον ουτοπικό να περιμένουμε να υπάρξει απόλυτη ανταποδοτικότητα στο ασφαλιστικό σύστημα, παραδείγματος χάριν για θέματα συνταξιοδότησης, γιατί, κυρίες και κύριοι, το θέμα έγινε πρόβλημα και το πρόβλημα αρρώστια.

Για ποια ασφάλεια μιλάμε, κύριε Υπουργέ; Η τωρινή ασφαλιστική πραγματικότητα είναι απειλή και μάλιστα επαπειλούμενη. Ο νόμος Κατρούγκαλου αποδείχθηκε, αν και φαινόταν από την αρχή ότι ήταν κατώτερος των προσδοκιών και σε λάθος βάση. Μολονότι ελπίζαμε ότι το σημερινό σχέδιο νόμου θα βελτίωνε τα κακώς κείμενα, τελικά μάλλον τα εξελίσσει.

Εξελίσσει την ήδη χαραγμένη πορεία του Νόμου Κατρούγκαλου, αφού σε πολλά θέματα παραμένει το ίδιο, όπως λόγου χάρη στη διατήρηση των ορίων ηλικίας, στη μείωση των επικουρικών συντάξεων και στο εφάπαξ. Ενώ ταυτόχρονα ένταση το ΕΤΕΑΕΠ και την επικουρική ασφάλιση στον ΕΦΚΑ, ανοίγοντας έτσι δρόμο ίσως για την πλήρη κατάργηση. Ο δε ΕΦΚΑ παίρνει και τα 7 δισεκατομμύρια ευρώ αποθεματικά του.

Περνώ στην επιλογή ασφαλιστικής κλάσης, αντί του έτσι θέλω. Πράγματι είναι ένα λογικό στοιχείο στο σχέδιο νόμο, όμως ελλοχεύει κινδύνους, δεδομένης της αδύναμης και εξασθενημένης οικονομίας που συνδυάζεται με το μέγιστο δυσεπίλυτο ζήτημα του ελληνικού δημογραφικού και κρύβει παγίδες για τους ασφαλισμένους.

Οι μη έχοντες θα επιλέξουν τη χαμηλή κλάση, μη έχοντας την πολυτέλεια μακροπρόθεσμης πρόβλεψης των αναγκών που θα προκύψουν με την πάροδο των ετών και σκεπτόμενοι αποκλειστικά και μόνο το παρόν και τις απαιτήσεις που επιβάλλει η καθημερινότητα. Όμως, όταν έρθει η ώρα, πώς θα ξέρουν αν οι συντάξεις τους θα είναι επαρκείς;

Παγιδεύονται, λοιπόν, με δική τους υπαιτιότητα, εξαιτίας της δικής τους κακής επιλογής και το κράτος δεν φέρει απολύτως καμμία ευθύνη. Την ίδια στιγμή, οι ελάχιστες εισφορές στους ελεύθερους επαγγελματίες αυξάνονται.

Όμως, κύριε Υπουργέ, είθισται πρώτα να έρχεται η ανάπτυξη, να κεφαλαιοποιείται και κατόπιν να αρχίζουν τέτοιου είδους αυξήσεις.

Στο άρθρο 35 συνδέετε την αύξηση των εισφορών με την άνοδο του δείκτη τιμών καταναλωτή και την αύξηση των μισθών. Αντίστοιχα, όμως, όταν αυτοί μειώνονται ή είναι σε αρνητικό πρόσημο, γιατί δεν επέρχεται αντίστοιχη μείωση; Δηλαδή, και σε περίοδο ευμάρειας πληρώνουμε παραπάνω και σε περίοδο ύφεσης εξακολουθούμε να πληρώνουμε παραπάνω. Δηλαδή, όταν ο λαός δεν έχει, δεν πρέπει να βοηθηθεί;

Στο παρόν σχέδιο νόμου διαπιστώνουμε ότι η εισφορά υπέρ ΟΑΕΔ εξακολουθεί να υπάρχει, αν και κανείς δεν μπορεί να βεβαιώσει ότι τα περίπου 400 εκατομμύρια ευρώ που εισπράττονται, κατευθύνονται στον προορισμό τους. Μήπως, όμως, μετά από αυτή την παρακράτηση, ετοιμάζεστε να εισάγετε και κρατήσεις υπέρ των λάθρα εισερχομένων στην πολύπαθη χώρα μας, στους οποίους ετοιμάζεστε να παρέχετε πρόνοια και προστασία μέσω του ΟΑΕΔ;

Στο άρθρο 36 θεωρώ ότι οι αγρότες οι οποίοι έχουν πληγεί είτε από θεομηνία, είτε από καταστροφή της παραγωγής τους χωρίς δική τους υπαιτιότητα, δικαιούνται ποσοστιαίας έκπτωσης στις εισφορές τους προς τον ασφαλιστικό τους φορέα, παραδείγματος χάριν επί δίμηνο.

Επίσης, ως γιατρός θεωρώ ότι θα έπρεπε να είχατε συμπεριλάβει στο νέο ασφαλιστικό τα αιτήματα της ΕΙΝΑΠ, της ΟΕΝΓΕ αναφορικά με τον χαρακτηρισμό της εργασίας των γιατρών του ΕΣΥ ως ανθυγιεινή και με την ένταξη του εφημεριακού τους έργου ως συντάξιμου χρόνου που θα αποτελέσει κίνητρο και για τη στελέχωση των ακριτικών νοσοκομείων μας, που στην καλύτερη περίπτωση υπάρχουν δύο ή τρεις γιατροί ανά ειδικότητα.

Επιπλέον, η Κυβέρνησή σας δεν θα έπρεπε να είχε ήδη προβεί στην απαίτηση συμμορφώσεως των διοικήσεων των νοσοκομείων στην 431/2018 απόφαση του Σ.τ.Ε., που επιβάλλει να επανέλθουν οι πριν της μείωσης του 2012 αποδοχές και με αυτές να εφαρμοστεί το νέο μισθολόγιο των γιατρών;

Εν κατακλείδι, το υπάρχον σχέδιο νόμου παρουσιάζει επί της αρχής προβληματικά σημεία, αφού δεν καταργούνται οι καίρια προβληματικές διατάξεις του «νόμου Κατρούγκαλου», δεν αλλάζουν τα όρια ηλικίας, ούτε η συνταξιοδότηση των υπερηλίκων εργαζομένων να προκαλέσει εισόδους νέων ή και ανέργων στην αγορά εργασίας, ενώ γίνεται επανυπολογισμός των παλαιών, τρεχόντων συντάξεων με αναδρομικής ισχύος νομοθεσία.

Τα δε αναδρομικά χρηματικά ποσά των συντάξεων προς είσπραξη κατόπιν των οποίων εσφαλμένων, παράνομων προβλέψεων που τέθηκαν σε ισχύ, υπολογίζονταν από τον Οκτώβρη του 2019 και όχι από το Μάιο του 2016, που τέθηκαν σε ισχύ οι περιοριστικές αυτές διατάξεις.

Όπως και να έχει, βρισκόμαστε στο σήμερα. Και το σήμερα είναι ήδη χθες και είναι ζοφερό!

Ευχαριστώ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Αθανάσιος Μπούρας):** Καλώ στο Βήμα το Βουλευτή του ΜέΡΑ25 κ. Κρίτωνα - Ηλία Αρσένη για επτά λεπτά.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, η Κυβέρνηση, όπως αναμενόταν, φέρνει ένα νομοσχέδιο για το ασφαλιστικό το οποίο τι κάνει; Ένα βασικό πράγμα: βάζει από την πίσω πόρτα την ιδιωτική ασφάλιση. Η ιστορία με τις αμαρτίες με το ασφαλιστικό μας σύστημα ξεκινάει ήδη από τον Κωνσταντίνο Καραμανλή και τη διαχείριση των αποθεματικών των ταμείων κατά το δοκούν, που οδήγησε, στην ουσία, στην αιμορραγία αυτών των αποθεματικών. Όμως, παρά την κακή διαχείριση διαχρονικά, κάποια ταμεία κατάφεραν να ξεφύγουν και να έχουν καλά αποθεματικά, όπως το ΤΣΜΕΔΕ.

Αυτό μέχρι την περίοδο του 2012 με το PSI Βενιζέλου και Σαμαρά, όπου στα 100 δισεκατομμύρια «κουρέματος» συμπεριλήφθηκαν και τα αποθεματικά, τα ομόλογα των ταμείων. Στην ουσία, ο κοινός λογαριασμός που υπήρχε στην Τράπεζα της Ελλάδος, που ήταν υποχρεωτικό για τα ταμεία να έχουν εκεί τις αποταμιεύσεις τους, «κουρεύτηκε» αρχικά σε ποσοστό 53%. Έτσι, χάθηκαν 7,3 δισεκατομμύρια, άλλο 1,2 δισεκατομμύριο από το δεύτερο «κύμα» του PSI και 3,4 δισεκατομμύρια από το «κούρεμα» των ομολόγων, στα οποία είχαν επενδύσει τα ασφαλιστικά ταμεία.

Συνέχισαν, όμως, οι απώλειες μέσα από την απώλεια των τόκων που θα έπαιρναν τα ασφαλιστικά ταμεία αν είχαν παραμείνει οι καταθέσεις τους. Υπολογίζεται ότι ετήσια είναι περίπου 500 με 600 εκατομμύρια ευρώ. Συγκεκριμένα, οι τόκοι των καταθέσεων το 2012 ήταν 700 εκατομμύρια ευρώ, ενώ μετά το «κούρεμα» του PSI δεν υπερέβαιναν τα 120 εκατομμύρια ευρώ.

Κύριε Βρούτση, και εσείς ονομαστικά συμβάλλατε σε αυτή τη διαδικασία, καθώς χρησιμοποιούσατε τα χρήματα των αποθεματικών για την πληρωμή των συντάξεων, ώστε να μην επιβαρύνουν τον προϋπολογισμό. Αυτό εκμηδένισε τις όποιες αποδόσεις.

Αν δούμε το σημερινό προϋπολογισμό, επίσης είναι ξεκάθαρο τι πάει να γίνει. Έχουμε ανώτατα όρια δαπανών του Υπουργείου Εργασίας και Κοινωνικών Υποθέσεων. Είναι μειωμένα κατά 382 εκατομμύρια ευρώ. Εν τω μεταξύ, υπάρχει μείωση απευθείας κατά 192 εκατομμύρια ευρώ -αυτή είναι η πρόβλεψη- για τη συνταξιοδοτική δαπάνη, 121 εκατομμύρια ευρώ για τις κύριες συντάξεις και 71 εκατομμύρια ευρώ για τις επικουρικές.

Τα μνημονιακά μέτρα οδήγησαν σε φτωχοποίηση των συνταξιούχων, των οποίων το εισόδημα μειώθηκε κατά 45%. Η συνολική μείωση των συντάξεων είναι 63 δισεκατομμύρια ευρώ.

Αυτό, όμως, που μας φέρνετε σήμερα, που είναι στην ουσία ένας εφαρμοστικός νόμος του νόμου Κατρούγκαλου, έχει κάποιες δικές σας σημαντικές προσθήκες: Την απόλυτη κατάργηση της δέκατης τρίτης σύνταξης, την αύξηση κατά 20% των εισφορών για το 90% των αυτοαπασχολούμενων, αλλά και την επιλογή, το πώς θα πληρώνει ο αυτοαπασχολούμενος, έτσι ώστε αυτοί που έχουν υψηλά εισοδήματα, στην πράξη να μπορούν να πληρώνουν την ελάχιστη δυνατή εισφορά.

Στην πράξη αυτό σημαίνει ένα πολύ απλό πράγμα: Τους στέλνετε, τους στρέφετε, τους επιτρέπετε να πάνε στα χέρια της ιδιωτικής ασφάλισης, αυξάνοντας την ανασφάλεια για το ασφαλιστικό μας σύστημα και προφανώς μειώνοντας το διαθέσιμο εισόδημα που θα μοιραστεί μετά στις υφιστάμενες συντάξεις.

Η πρόταση του ΜέΡΑ25 είναι πάρα πολύ ξεκάθαρη. Εμείς μιλάμε για την αποκατάσταση συντάξεων με βάση ένα τραπεζικό φόρο 0,2% επί των τραπεζικών χρεών, ενώ τα κεφάλαια των ασφαλιστικών ταμείων θα ενισχυθούν από μεταβίβαση μετοχών μιας νέας αναπτυξιακής τράπεζας που δημιουργείται από το ΤΑΙΠΕΔ, που σταματάει πλέον να εκποιεί τη δημόσια περιουσία, αλλά μπορεί να λειτουργήσει σαν αναπτυξιακή τράπεζα. Κρατάει όλα αυτά τα περιουσιακά στοιχεία -με εξαίρεση τα δημόσια αγαθά τα οποία μένουν εκτός του ίδιου του ταμείου- και μπορεί να παρέχει την αναγκαία κεφαλαιοποίηση και την ενίσχυση των ασφαλιστικών ταμείων. Οπότε, οι μετοχές της νέας αναπτυξιακής τράπεζας δίνονται στα ασφαλιστικά ταμεία, ενισχύοντας την κεφαλαιοποίησή τους.

Εμείς είμαστε ξεκάθαρα κατά αυτού του νομοσχεδίου και ζητάμε να αποσυρθεί.

Θέλω, όμως, να αναφερθώ και σε ένα ακόμα θέμα. Σήμερα ήμουν στον Πειραιά, έξω από τους χώρους πλέον της «COSCO». Εκεί γίνεται ένα πάρτι, τα εγκαίνια της επέκτασης της λιμανιού του Πειραιά προς τα έξω, έξω από το λιμάνι, μέσα στη θάλασσα, προκειμένου να φιλοξενηθούν εκεί μεγάλα κρουαζιερόπλοια.

Είναι πολύ εντυπωσιακό ότι γίνεται αυτό, γιατί για το συγκεκριμένο έργο, για το οποίο, όπως είπα, έγιναν τα εγκαίνια σήμερα, δεν έχει βγει καμμία μελέτη, δεν έχουν εγκριθεί περιβαλλοντικοί όροι. Τουλάχιστον δεν είναι αναρτημένοι στη «ΔΙΑΥΓΕΙΑ». Εκτός αν το έχουμε καταργήσει και αυτό.

Είναι εντυπωσιακό, επίσης, ότι πληροφορούμαστε από πολίτες -θα καταθέσω σχετική φωτογραφία στα Πρακτικά, είναι φωτογραφία χθεσινή- για την έναρξη των μπαζωμάτων στην ευρύτερη περιοχή της Πειραϊκής, ακριβώς εκεί που θα ξεκινήσει η κατασκευή της προβλήτας.

(Στο σημείο αυτό ο Βουλευτής κ. Κρίτων - Ηλίας Αρσένης καταθέτει για τα Πρακτικά την προαναφερθείσα φωτογραφία, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Είναι ένα έργο εντελώς παράλογο που χρησιμοποιεί τοξικά βυθοκορήματα, που θα τσιμεντώσει τεράστιας σημασίας αρχαιολογικούς χώρους με ακραία υποβάθμιση της ποιότητας του αέρα στους κατοίκους του παραθαλάσσιου μετώπου, αλλά και ένας συγκοινωνιακός πνιγμός, καθώς δεν υπάρχει καμμία συγκοινωνιακή μελέτη. Το μόνο που θα γίνει είναι να χρησιμοποιηθούν οι υφιστάμενοι δρόμοι με κάποιες μονοδρομήσεις.

Ζητάμε και αυτό να σταματήσει. Είναι ένα έργο, δυστυχώς, που ξεκίνησε επί ΣΥΡΙΖΑ και, δυστυχώς, εντατικοποιείται τώρα με τη Νέα Δημοκρατία. Να σταματήσουν, λοιπόν, και τα εγκαίνια έργων χωρίς άδειες, αλλά να σταματήσετε και αυτό το έγκλημα στην πλάτη του λαού του Πειραιά.

Ευχαριστώ.

(Χειροκροτήματα από την πτέρυγα του ΜέΡΑ25)

**ΠΡΟΕΔΡΕΥΩΝ (Αθανάσιος Μπούρας):** Καλώ στο Βήμα τον Βουλευτή της Νέας Δημοκρατίας κ. Δημήτρη Βαρτζόπουλο, για επτά λεπτά.

**ΔΗΜΗΤΡΙΟΣ ΒΑΡΤΖΟΠΟΥΛΟΣ:** Ευχαριστώ, κύριε Πρόεδρε.

Κύριε Πρόεδρε, κυρίες και κύριοι συνάδελφοι, κύριε Υπουργέ, έστιν δίκης οφθαλμός ος τα πανθ’ ορά. Και αυτό που λέω αναφέρεται προσωπικά στον Υπουργό μας κ. Βρούτση.

Υπουργέ μου, σε εσένα έλαχε όταν υλοποιούσαμε το δεύτερο μνημόνιο να χειριστείς αυτό που έπρεπε να κάνουμε για να σώσουμε την πατρίδα, δηλαδή, να κόψουμε τις συντάξεις. Εκείνο το οποίο δεν είναι ευρέως γνωστό είναι ότι εσύ, ως φορεύς της συλλογικής κυβερνητικής βούλησης, κράτησες γερά. Χάρη στις δικές σου προσπάθειες σώθηκαν πολλά.

Είναι, όμως, γνωστό ότι χάρη στον νόμο Κουτρουμάνη - Λοβέρδου, που μας είχε δώσει η σοσιαλδημοκρατία, και τη δική σου συμβολή το 2015, δεν θα υπήρχε θέμα ασφαλιστικού. Όλα αυτά τα οποία συνέβησαν, συνέβησαν μετά για δύο λόγους. Ο ν.4387/2016 είχε δύο αιτίες. Η μία είναι πρώτα απ’ όλα η δημοσιονομική κατάρρευση του 2015 και το τρίτο μνημόνιο που ακολούθησε.

Ο δεύτερος λόγος είναι ότι η Αριστερά θεωρούσε και θεωρεί πάντοτε και στο ασφαλιστικό και στην ασφαλιστική πολιτική ότι θα πρέπει να υπάρχει μία ταξική προσέγγιση.

Είναι πράγματι από τη δική σας πλευρά απόλυτα φυσιολογικό όταν κανείς χρειάζεται για το ασφαλιστικό λεφτά να εκστρατεύει κατά της μεσαίας τάξεως, να εκστρατεύει κατά των ελευθέρων επαγγελματιών. Όπως είπε, όμως, και ο αείμνηστος Χαρίλαος Φλωράκης, υπάρχουν ζητήματα τα οποία τα λύνει η ζωή. Τέτοιου είδους προσεγγίσεις η ζωή τις έστειλε στον κάλαθο της ιστορίας.

Η ζωή έδειξε ότι ο λαιμός του ελεύθερου επαγγελματία ζυγό δεν σηκώνει. Η ζωή έδειξε ότι η προσέγγιση αυτή οδήγησε σε εκτεταμένη εισφοροδιαφυγή. Η ζωή έδειξε ότι η προσέγγιση αυτή οδήγησε σε μεγάλη παραοικονομία. Η ζωή έδειξε ότι η προσέγγιση αυτή θα οδηγούσε τον ν.4387 στην κατάρρευση.

Άρα, λοιπόν, Υπουργέ μου έστιν δίκης οφθαλμός. Σε εσένα έλαχε τώρα να αποκαταστήσεις τα πράγματα στη θέση τους. Σε σένα έλαχε να δημιουργήσεις ένα ασφαλές ασφαλιστικό σύστημα.

Κυρίες και κύριοι συνάδελφοι, αυτός εδώ ο νόμος εγγυάται τα εξής πράγματα: Πρώτα απ’ όλα εγγυάται την ανάπτυξη. Όλα αυτά τα οποία έχουμε ψηφίσει μέχρις στιγμής, οι φοροαπαλλαγές, η μείωση του ΕΝΦΙΑ, οι διοικητικές ελαφρύνσεις στις επιχειρήσεις, όλα θα ήσαν χωρίς νόημα, αν δεν είχαμε αντιμετωπίσει αυτό το θέμα του μεγάλου ύψους των εισφορών.

Η αποδέσμευση των εισφορών από το εισόδημα οδηγεί σε ουσιαστική μείωσή τους για πάρα πολλούς ελεύθερους επαγγελματίες και αυτό τι κάνει; Αυτό διευκολύνει την αγορά, ομαλοποιεί την αγορά. Αυξάνει τις εμφανείς συναλλαγές, αυξάνει τα εμφανή κέρδη άρα ουσιαστικοποιεί την ανάπτυξη και δημιουργεί εμφανή ανάπτυξη. Αν μάλιστα εδώ υπολογίσουμε και τη μείωση των εργοδοτικών εισφορών, η οποία έρχεται, βλέπουμε ότι υπάρχουν ουσιαστικά, πράγματι πρακτικά, στέρεα μέτρα ενίσχυσης της οικονομίας.

Τι άλλο κάνει όμως ο νόμος αυτός εδώ; Εξασφαλίζει το μέλλον. Η αναλογιστική μελέτη, η οποία για πρώτη φορά κατατέθηκε, δημιουργεί βεβαιότητα μέλλοντος, αλλά, κατά την άποψή μου, εκείνο το οποίο ουσιαστικοποιεί ακόμη περισσότερο, ενισχύει ακόμη περισσότερο αυτή τη βεβαιότητα μέλλοντος, είναι η δημιουργία του e-ΕΦΚΑ. Ακολουθώντας τη σωστή πρακτική της προηγούμενης κυβερνήσεως, ενσωματώνει τον ΕΤΕΑΕΠ και ψηφιοποιεί διαδικασίες και το registry, το αρχείο.

Εκείνο, όμως, το οποίο προκύπτει από αυτό είναι μια ουσιαστική μείωση του χρόνου απονομής των συντάξεων πράγμα το οποίο, πραγματικά, δίνει σε πολλά από τα μικρομεσαία στρώματα την αξιοπρέπεια που είχε καταρρακώσει η αναμονή των ετών. Επίσης, μας δίνει σε όλους τη δυνατότητα να βλέπουμε σε σημερινό πραγματικό χρόνο τι σύνταξη θα πάρουμε. Και αυτό δημιουργεί μία αίσθηση βεβαιότητας.

Τι άλλο κάνει; Ενισχύει την ανταποδοτικότητα και δημιουργεί αίσθηση δικαίου. Είναι απολύτως σαφές ότι η δυνατότητα να επιλέγουμε μεταξύ διαφόρων κλιμακίων, η βεβαιότητα ότι το απόλυτο ύψος των εισφορών μας θα έχει σχέση με το ύψος των συντάξεων και το γεγονός ότι αυξάνεται η αναπλήρωση με την πάροδο του χρόνου, με τα χρόνια εργασίας, αυτό υπηρετεί το αυτονόητο. Υπηρετεί, δηλαδή, αυτό που εμείς πιστεύουμε, ότι όποιος δουλεύει περισσότερο, όποιος εισφέρει περισσότερο, όποιος πληρώνει περισσότερα, θα έχει και περισσότερα. Είναι η βασική αρχή του φιλελευθερισμού που με συνέπεια προσπαθούμε να υπηρετήσουμε.

Πέραν, όμως, από αυτό ενισχύει και τον πυλώνα της επικουρικής σύνταξης, της επικουρικότητας και των εφ’ άπαξ παροχών. Αυτό δίνοντας τη δυνατότητα σε εκατοντάδες χιλιάδες ανθρώπους ασφαλισμένους που δεν την είχαν, να συμμετέχουν και σε αυτό το επικουρικό σύστημα και στο σύστημα συνολικής κεφαλαιοποίησης και μάλιστα αποφεύγοντας ακραία κεφαλοποιητικά συστήματα τα οποία ξέρουμε και ότι δεν εξυπηρετούν την επιβίωση ενός δημοσίου συστήματος ασφάλισης, αλλά δεν εξυπηρετούν και την αλληλεγγύη των γενεών.

Κυρίες και κύριοι συνάδελφοι, κατά την άποψή μου, είναι το συμβολικότερο και εμβληματικότερο νομοσχέδιο, που έχουμε ψηφίσει όλη αυτή την περίοδο, διότι αναφέρεται στον ουσιαστικότερο πυλώνα ενός κράτους δικαίου, τον ασφαλιστικό, και μάλιστα με την έννοια της ανταποδοτικής δικαιοσύνης και της βεβαιότητας του μέλλοντος.

Με αυτόν τον τρόπο, Υπουργέ μου, και μαζί με την οικοδόμηση ενός προνοιακού συστήματος γύρω από το εθνικό ελάχιστο εγγυημένο εισόδημα, το οποίο κάνει επίσης το Υπουργείο σας, οικοδομούμε με αργά, αλλά σταθερά βήματα ένα ευρωπαϊκό κράτος δικαίου το οποίο είναι conditio sine qua non, είναι ένα απόλυτο συστατικό του ευρωπαϊκού τρόπου ζωής, που είναι μοναδικός στην ιστορία, μοναδικός στον κόσμο και υπηρετείται από νομοσχέδια όπως το σημερινό. Γι’ αυτό σας ευχαριστούμε πολύ, κύριε Υπουργέ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Καλώ στο Βήμα τον Βουλευτή της Νέας Δημοκρατίας κ. Βασίλειο Γιόγιακα, για επτά λεπτά.

**ΒΑΣΙΛΕΙΟΣ ΓΙΟΓΙΑΚΑΣ:** Ευχαριστώ, κύριε Πρόεδρε.

Κύριε Υπουργέ, κύριε Πρόεδρε, κυρίες και κύριοι συνάδελφοι, με το νομοσχέδιο που συζητάμε εγκαινιάζεται μία σπουδαία μεταρρύθμιση στον χώρο της κοινωνικής ασφάλισης, μία μεταρρύθμιση που, αν κρίνει κανείς από τα όσα είπαν οι εκπρόσωποι των φορέων στις αρμόδιες επιτροπές, στηρίζει και αγκαλιάζει η συντριπτική πλειονότητα των συμπολιτών μας εργαζομένων και συνταξιούχων.

Με τρεις λέξεις, το νομοσχέδιο υπόσχεται σιγουριά, ταχύτητα, επιβράβευση. Σιγουριά, γιατί για πρώτη φορά απαντά θετικά και τεκμηριωμένα σε αυτό που πολύς κόσμος έχει αναρωτηθεί μεταξύ σοβαρού και αστείου, δηλαδή, αν στο μακρινό μέλλον θα υπάρχει σύνταξη για να πάρει.

Η αναλογιστική μελέτη που συνοδεύει το νομοσχέδιό μας λέει ότι όλες οι συντάξεις είναι εγγυημένες για τα επόμενα πενήντα χρόνια. Μάλιστα, όπως είπε ο κύριος Υπουργός στις επιτροπές, σταδιακά και στο μέλλον οι δαπάνες για το ανταποδοτικό κομμάτι των συντάξεων θα καλύπτονται από τις εισφορές των εργαζομένων και ένας οικονομικά υγιής ΕΦΚΑ έχει καθοριστική σημασία για τη βιωσιμότητα του συστήματος.

Επίσης, το νομοσχέδιο υπόσχεται ταχύτητα, ψηφιοποίηση υπηρεσιών, ψηφιακή έκδοση συντάξεων, απονομή σύνταξης μέσα σε τρεις μήνες. Ο ψηφιακός ΕΦΚΑ υπόσχεται μικρότερους χρόνους αναμονής, λιγότερη γραφειοκρατία, καλύτερη εξυπηρέτηση των ασφαλισμένων, αλλά και απελευθέρωση χρόνου από διάφορες διοικητικές εργασίες ώστε οι εργαζόμενοι στον ΕΦΚΑ να μπορούν να αφοσιωθούν στην επεξεργασία των συνταξιοδοτικών υποθέσεων. Μπορεί τη δημόσια συζήτηση να απασχολούν κυρίως οι διάφορες παραμετρικές αλλαγές, αλλά είναι μια δομική αλλαγή το μεγάλο άλμα του ΕΦΚΑ προς τη ψηφιακή εποχή, αυτή που θα έχει μόνιμα και διαρκή οφέλη για όλους τους ασφαλισμένους.

Είναι, λοιπόν, η σιγουριά, είναι η ταχύτητα, είναι και η επιβράβευση του μακρόχρονου ασφαλιστικού βίου με τα αυξημένα ποσοστά αναπλήρωσης μετά τα τριάντα χρόνια ασφάλισης, επιβράβευση της παραγωγικότητας και της ασφαλιστικής ευσυνειδησίας με την κατάργηση της φορολογικής λογικής των ασφαλιστικών εισφορών των ελεύθερων επαγγελματιών και με κίνητρο για την νόμιμη απασχόληση των συνταξιούχων, επιβράβευση της απόφασης των νέων να κάνουν τη δική τους επιχείρηση και να μπουν στην παραγωγική διαδικασία ως αυτοαπασχολούμενοι και ελευθεροεπαγγελματίες. Κοντά σε αυτά τα τρία χαρακτηριστικά θα έβαζα, κυρίες και κύριοι συνάδελφοι, και ένα τέταρτο, την κοινωνική ευαισθησία, όπως αυτή εκφράζεται από τις διατάξεις για διάφορες ομάδες συμπολιτών μας, τους συνταξιούχους πολύτεκνους και αγρότες, τις νέες μητέρες που επιστρέφουν στην εργασία, τα άτομα με αναπηρία και τους προστάτες τους, τους δικαιούχους συντάξεων χηρείας, διατάξεις όπως αυτές δίνουν και μια άλλη σημασία στο λεγόμενο κοινωνικό πρόσημο του ασφαλιστικού νομοσχεδίου, ότι είναι ένα νομοθέτημα που διαμορφώθηκε με βάση πραγματικά κοινωνικά προβλήματα, πραγματικά κοινωνικές καταστάσεις, ένα νομοθέτημα με το βλέμμα στην κοινωνία και στο απώτερο μέλλον.

Πριν κλείσω, θέλω να αναφερθώ σε δύο τροπολογίες που κατέθεσαν Βουλευτές του ΣΥΡΙΖΑ. Και στις δύο περιπτώσεις οι αγαπητοί συνάδελφοι παραβιάζουν ανοικτές θύρες, στη μία προτείνεται να καταργηθεί η περικοπή της εθνικής σύνταξης κατά το ένα τεσσαρακοστό για κάθε χρόνο που υπολείπεται των σαράντα χρόνων διαμονής στην Ελλάδα, για να μπορούν να παίρνουν αξιοπρεπή εθνική σύνταξη και οι ομογενείς μας που ήρθαν στη χώρα τη δεκαετία του 1990.

Πολύ σωστά, κυρίες και κύριοι συνάδελφοι του ΣΥΡΙΖΑ, μόνο που έρχεστε δεύτεροι. Να γνωρίζετε ότι το Υπουργείο εξετάζει ήδη πως θα διορθώσει αυτή την αδικία. Εξάλλου το είπε και ο Πρωθυπουργός από αυτό εδώ το Βήμα στις 14 Φεβρουαρίου στη συζήτηση για τα εργασιακά.

Στην άλλη τροπολογία προτείνεται η κατάργηση δύο προϋποθέσεων για το επίδομα των ανασφαλίστων υπερηλίκων -καταθέτω στα Πρακτικά-, τη δεκαπενταετή μόνιμη διαμονή στην Ελλάδα και τη μείωση του ποσού επιδόματος όταν δεν έχει συμπληρωθεί τριακονταετία.

(Στο σημείο αυτό ο Βουλευτής κ. Βασίλειος Γιόγιακας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Όμως, εδώ ξεχάσατε, κυρίες και κύριοι συνάδελφοι του ΣΥΡΙΖΑ, ότι με τροπολογία της δικής σας κυβέρνησης είχατε εξαιρέσει από αυτές τις προϋποθέσεις τα μέλη της εθνικής μειονότητας της Αλβανίας και προβλέπονταν υπουργική απόφαση για το πώς οι άνθρωποι αυτοί θα παίρνουν το επίδομα.

Έρχεστε, λοιπόν, με άλλη τροπολογία και αγνοείτε τη διάταξη νόμου που εσείς ψηφίσατε ως κυβέρνηση, αλλά δεν την υλοποιήσατε, την κάτωθι, όπως την κατέθεσα και στα Πρακτικά προηγουμένως, αλλά πέρα από όλα αυτά, έρχεστε και εδώ δεύτεροι γιατί τα υπουργεία Εργασίας και Οικονομικών ήδη επεξεργάζονται τη λύση και σε αυτό το θέμα. Όμως, αυτά δεν γίνονται στο πόδι. Θα γίνουν αφού, πρώτα από όλα, γνωρίζουμε τεκμηριωμένα και κοστολογημένα πόσους αφορά και τι θα κοστίσει. Αυτά, κυρίες και κύριοι συνάδελφοι, για να ξέρει ο κόσμος την αλήθεια και να μην δημιουργούνται λάθος εντυπώσεις.

Βεβαίως, ένα τόσο μεγάλο εγχείρημα, όπως η ασφαλιστική μεταρρύθμιση, δεν περιορίζεται στη ψήφιση ενός νομοσχεδίου. Ξεκινάμε εδώ με την αποκατάσταση των σοβαρών αδικιών του νόμου Κατρούγκαλου, θεμελιώνουμε το σύγχρονο ψηφιακό ΕΦΚΑ και βάζουμε στόχο μέχρι τον Ιούνιο να εκδίδεται ηλεκτρονικά μία στις τρεις νέες συντάξεις και σύντομα θα φέρουμε το νέο σύστημα επικουρικής ασφάλισης με το οποίο οι εισφορές του ασφαλισμένου θα μπαίνουν σε ατομικό λογαριασμό και θα επενδύονται για τη δική τους σύνταξη.

Θέλουμε οι συμπολίτες μας, οι εργαζόμενοι και οι συνταξιούχοι, τωρινοί και μελλοντικοί να γνωρίζουν ότι εργαζόμαστε για ένα δίκαιο και στιβαρό σύστημα κοινωνικής ασφάλισης, ένα σύστημα με μακρύ χρονικό ορίζοντα που λαμβάνει υπ’ όψιν τις οικονομικές και κοινωνικές αλλαγές, ένα σύστημα που δεν θα τιμωρεί όσες και όσους ήταν συνεπείς στις ασφαλιστικές τους υποχρεώσεις, που καλλιεργεί την ασφαλιστική συνείδηση και ενθαρρύνει την εργασία, ένα σύστημα που σέβεται τη λεγόμενη αλληλεγγύη των γενεών, δηλαδή το αμοιβαίο αίσθημα ευθύνης, την κατανόηση μεταξύ των σημερινών και των μελλοντικών συνταξιούχων.

Κυρίες και κύριοι συνάδελφοι, είναι γνωστό ότι η παράταξή μας έχει υπογράψει μερικές από τις πιο σημαντικές μεταρρυθμίσεις των τελευταίων τριάντα χρόνων στο ασφαλιστικό. Σε αυτή την γραμμή συνεχίζουμε, τιμώντας όχι μόνο τη συμφωνία αλήθειας με τους πολίτες αλλά και την ιστορία μας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Ο Βουλευτής της Νέας Δημοκρατίας κ. Ιωάννης Μελάς ζητεί άδεια ολιγοήμερης απουσίας στο εξωτερικό από τις 28 Φεβρουαρίου 2020 μέχρι τις 2 Μαρτίου 2020. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Συνεπώς η Βουλή ενέκρινε τη ζητηθείσα άδεια.

Συνεχίζουμε και καλώ στο Βήμα τον Βουλευτή της Νέας Δημοκρατίας, κ. Διονύσιο Σταμενίτη για επτά λεπτά.

**ΔΙΟΝΥΣΙΟΣ ΣΤΑΜΕΝΙΤΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, σήμερα συζητάμε το σχέδιο νόμου του Υπουργείου Εργασίας και Κοινωνικών Υποθέσεων: «Ασφαλιστική μεταρρύθμιση και ψηφιακός μετασχηματισμός Εθνικού Φορέα Κοινωνικής Ασφάλισης (e-Ε.Φ.Κ.Α.)».

Τα τέσσερα κεφάλαια και τα εκατό τέσσερα άρθρα του σχεδίου νόμου αποτελούν τον νέο ασφαλιστικό χάρτη της χώρας, μια σημαντική μεταρρύθμιση, πραγματική τομή στην ιστορία του ασφαλιστικού συστήματος.

Η συζήτηση που έγινε και γίνεται αυτές τις μέρες στη Βουλή λαμβάνει χώρα σε ένα εντελώς διαφορετικό πλαίσιο από αυτό που είχαμε συνηθίσει τα τελευταία χρόνια. Και αυτό γιατί; Το παρόν σχέδιο νόμου μας φέρνει ύστερα από μια δεκαετία δυσκολιών και ταλαιπωρίας στην ευχάριστη θέση να συζητάμε για αυξήσεις συντάξεων και όχι για μειώσεις.

Είναι πραγματικότητα, το σχέδιο νόμου του Βρούτση και της Νέας Δημοκρατίας αυξάνει τις συντάξεις, σε αντίθεση με το νομοσχέδιο του Κατρούγκαλου και του ΣΥΡΙΖΑ που διέλυσε τις συντάξεις.

Είμαστε στην ευχάριστη θέση να συζητάμε για την αποκατάσταση των αδικιών στον τομέα της ασφάλισης, να συζητάμε επιτέλους για ένα ασφαλιστικό ανταποδοτικό που αυξάνει τα ποσοστά αναπλήρωσης και επιβραβεύει αυτούς που εργάζονται χωρίς να τους τιμωρεί, που δίνει επιτέλους ελπίδα, δεν προκαλεί ανασφάλεια και στο ερώτημα του κάθε εργαζόμενου ασφαλισμένου αν θα πάρει ποτέ σύνταξη απαντά θετικά ότι ναι, θα πάρει αυτή που του αναλογεί.

Κυρίες και κύριοι συνάδελφοι, εξετάζοντας το σχέδιο νόμου το πρώτο στοιχείο που εντοπίζει κανείς -και πρέπει να τονιστεί- είναι ότι γίνεται μια προσπάθεια εναρμόνισης με την απόφαση του Συμβουλίου της Επικρατείας η οποία έχει δύο βασικά χαρακτηριστικά: Πρώτον, το θέμα των εισφορών, ιδίως για τους ελεύθερους επαγγελματίες και δεύτερον, το θέμα της ανταποδοτικότητας όσον αφορά τα ποσοστά αναπλήρωσης μετά από κάποια χρόνια εργασίας, γιατί με το προηγούμενο σύστημα Κατρούγκαλου - ΣΥΡΙΖΑ όσο περισσότερο δούλευε κάποιος στην πραγματικότητα αντί να επιβραβεύεται, έβγαινε χαμένος. Το δεύτερο στοιχείο, που είναι πολύ σημαντικό και πιστεύω ότι το αναλύσαμε διεξοδικά κατά τη διάρκεια της συζήτησης στην επιτροπή τις προηγούμενες ημέρες, είναι ότι αποκαθίσταται οι αδικίες του νόμου Κατρούγκαλου για τους συνταξιούχους που εργάζονται.

Η δική μας λογική είναι ότι οι συνταξιούχοι αποτελούν έναν ενεργητικό δυναμικό κομμάτι με μεγάλη εμπειρία που μπορεί να προσφέρει πολλά. Με τις νέες νομοθετικές διατάξεις, λοιπόν, δίνεται η δυνατότητα σε ένα ανθρώπινο δυναμικό με γνώση και κατάρτιση να επανέλθει στη παραγωγική διαδικασία.

Στην πράξη σημαίνει ότι οι συνταξιούχοι οι οποίοι επιθυμούν να συνεχίσουν να εργάζονται, θα λαμβάνουν το 70% της σύνταξής τους. Ειδικότερα δε για τους αγρότες προβλέπεται η καταβολή του 100% της σύνταξής τους, στοιχείο το οποίο ως Βουλευτής προερχόμενος από μία περιοχή κατά βάση αγροτική, το υπογραμμίζω ως μια από τις πιο σημαντικές ρυθμίσεις του παρόντος νόμου, καθώς με αυτόν τον τρόπο επιβραβεύεται και ενισχύεται ο παραγωγός που θέλει να παραμείνει στη γη, ώστε να συνεχίσει να εργάζεται και να καλλιεργεί, κρατώντας έτσι ζωντανή την ύπαιθρο μέσα από την αξιοποίηση ενός σημαντικού μέρους της ελληνικής κοινωνίας.

Κυρίες και κύριοι συνάδελφοι, αξίζει σε αυτό το σημείο να σταθούμε και στην κριτική που ακούσαμε όλο το προηγούμενο διάστημα και σήμερα και στις επιτροπές από τους συναδέλφους της αντιπολίτευσης. Προσωπικά, θα ήθελα να σταθώ σε δύο στοιχεία, αυτό της κατάργησης της δήθεν δέκατης τρίτης σύνταξης και αυτό της επιβράβευσης αυτών που είναι πιο εύποροι, όπως ισχυρίζεται ο ΣΥΡΙΖΑ. Πραγματικά, ύστερα από τις καταδικαστικές αποφάσεις του Συμβουλίου της Επικρατείας επιμένετε ακόμα να υπερασπίζεστε τη σύνδεση των ασφαλιστικών εισφορών με το εισόδημα και μάλιστα του προηγούμενου έτους; Τι λέτε, δηλαδή, σήμερα στους ελεύθερους επαγγελματίες; Ότι η δική σας πρόταση είναι να ξαναγυρίσουμε στον αντισυνταγματικό τρόπο υπολογισμού των εισφορών;

Ειλικρινά απορώ, κυρίες και κύριοι συνάδελφοι της αντιπολίτευσης. Έχετε κάποια σχέση με την αγορά, με τον κόσμο της εργασίας; Τα λέτε σε κάποιον δικηγόρο, μηχανικό, γιατρό, έμπορο, αυτοαπασχολούμενο αυτά που υποστηρίζετε; Υπάρχει κάποιος που συμφωνεί με αυτά που λέτε; Δηλαδή, είναι εύπορος αυτός που έβγαζε 25.000 ευρώ καθαρό εισόδημα, η εφορία και η ασφαλιστική εισφορά ήταν τουλάχιστον 15.000 ευρώ, που του έμεναν λίγο περισσότερα από 9.000 ευρώ για να ζήσει αυτός και η οικογένειά του; Είναι δυνατόν να τα λέμε αυτά τα πράγματα;

Από την άλλη πλευρά, τώρα, όσον αφορά το επιχείρημά σας για την κατάργηση της δήθεν δέκατης τρίτης σύνταξης, εδώ πραγματικά σηκώνω τα χέρια ψηλά. Από πότε προεκλογικά επιδόματα έγιναν δέκατη τρίτη σύνταξη; Έτσι ονειρεύεστε εσείς την αποκατάσταση των αδικιών που έφερε η οικονομική κρίση;

**ΕΥΚΛΕΙΔΗΣ ΤΣΑΚΑΛΩΤΟΣ:** Τη διάταξη την έχετε δει;

**ΔΙΟΝΥΣΙΟΣ ΣΤΑΜΕΝΙΤΗΣ:** Τα είδαμε καλά.

Με ψηφοθηρικές κινήσεις λίγο πριν τις εκλογές; Ή με κινήσεις σαν τις τροπολογίες που φέρατε τώρα για τις ειδικές κατηγορίες;

Κυρίες και κύριοι συνάδελφοι, η ασφαλιστική μεταρρύθμιση που καλούμαστε να ψηφίσουμε είναι πέρα και πάνω από όλα μια οργανωμένη και μελετημένη προσπάθεια σε αντίθεση με το νόμο που ψηφίσατε και υποστηρίξατε, ώστε οι Ελληνίδες και οι Έλληνες να εμπιστευθούν ξανά το ασφαλιστικό σύστημα της χώρας. Δεν είναι μόνο οι αυξήσεις, που φέρνει σε αντίθεση με τις μειώσεις που φέρατε. Γιατί, ας είμαστε ρεαλιστές, τις αυξήσεις αυτής της χώρας τις πληρώσαμε όταν γίνονταν χωρίς σχεδιασμό. Είναι κυρίως ο τρόπος με τον οποίο δομείται ο ασφαλιστικός χάρτης. Για πρώτη φορά, όπως είπε ο Υπουργός στην επιτροπή, το νέο ασφαλιστικό συνδέεται με δύο επιστημονικές μελέτες, εκ των οποίων η μία αφορά τη βιωσιμότητα του νέου συστήματος και τις οποίες καταθέσαμε σήμερα στη Βουλή, σε αντίθεση με αυτό που δεν κάνατε εσείς. Διασφαλίζονται όλες οι συντάξεις μέχρι το 2070. Έτσι, λοιπόν, οι εργαζόμενοι νιώθουν ότι μπορούν να εμπιστευθούν ξανά το ασφαλιστικό σύστημα, η αξιοπιστία του οποίου αποκαθίσταται στη συνείδησή τους. Και το πρώτο δείγμα αυτής της εμπιστοσύνης είναι οι αντιδράσεις των κοινωνικών φορέων στη συνδιάσκεψη για τους φορείς. Η πλειοψηφία αυτών τοποθετήθηκε θετικά απέναντι στο νομοσχέδιο.

Κυρίες και κύριοι συνάδελφοι, κλείνοντας την τοποθέτησή μου, θα ήθελα να τονίσω ότι η λογική της Κυβέρνησης της Νέας Δημοκρατίας είναι να φτιάξει ένα ασφαλιστικό σύστημα που πρωτίστως να είναι ανταποδοτικό, ευέλικτο και απλό και το κάνει, ένα σύστημα που θα εισπράττει λογικές εισφορές και θα επιστρέφει πίσω κανονικές συντάξεις και το κάνει, ένα σύστημα που θα επιβραβεύει αυτούς που δούλεψαν και πλήρωσαν κανονικά τις εισφορές τους για χρόνια και το κάνει, ένα σύστημα που δίνει τη σιγουριά σε αυτόν που εργάζεται και πληρώνει τις ασφαλιστικές του εισφορές και όταν έρθει η ώρα θα πάρει ακριβώς τη σύνταξη που του αναλογεί και το κάνει και αυτό. Και νομίζω ότι αυτό είναι που αντιλαμβάνεται και σήμερα η κοινωνία και στηρίζει στη μεγάλη της πλειοψηφία αυτή τη μεταρρύθμιση. Και καλό θα είναι, κύριοι της αντιπολίτευσης -προλαβαίνετε- να το κάνετε κι εσείς.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής των Ελλήνων, τριάντα δύο μαθήτριες και μαθητές και δύο συνοδοί εκπαιδευτικοί, από το 1ο Γυμνάσιο Νέας Ιωνίας Βόλου (πρώτο τμήμα).

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Καλώ στο Βήμα τον Βουλευτή της Νέας Δημοκρατίας κ. Γεώργιο Κώτσο, για επτά λεπτά.

**ΓΕΩΡΓΙΟΣ ΚΩΤΣΟΣ:** Αγαπητέ κύριε Πρόεδρε, κύριε Υπουργέ, κυρίες και κύριοι συνάδελφοι, το βασικό ερώτημα που απασχολεί όλους μας είναι κατά πόσο η ελληνική κοινωνία είναι ικανοποιημένη από το ασφαλιστικό σύστημα το οποίο υπάρχει σήμερα. Και σ’ αυτό το ερώτημα δεν έχουμε παρά να ρωτήσουμε εργαζόμενους, αυτοαπασχολούμενους, αγρότες, επαγγελματίες και θα δείτε τα παράπονα, τις παθογένειες και ότι οι περισσότεροι αντιλαμβάνονται ότι το ασφαλιστικό σήμερα λειτουργεί δίκην φορολογικού. Πολύ δε περισσότερο αν ρωτήσουμε αυτούς που έχουν βγει στη σύνταξη, τότε θα καταλάβουμε ότι τα πράγματα είναι πολύ χειρότερα, ιδιαίτερα γι’ αυτούς που βγήκαν πρόσφατα και περιμένουν στην ουρά ατελείωτες ημέρες, ατελείωτους μήνες, προκειμένου να διευθετηθεί το ζήτημά τους.

Σε αυτά τα ερωτήματα, λοιπόν, σ’ αυτές τις παθογένειες έρχεται να απαντήσει το υπό συζήτηση νομοσχέδιο. Και αυτό, γιατί το κοινωνικό ασφαλιστικό σύστημα είναι αυτό που ταλανίζει τη χώρα μας περισσότερο από εβδομήντα χρόνια. Υπήρξαν πολλές μελέτες, νομοθετήματα, τροποποιήσεις, μεταρρυθμίσεις, οι οποίες όμως διατήρησαν πολλές από τις παθογένειες χωρίς την ουσιαστική επίλυση του ζητήματος.

Εμείς ως Κυβέρνηση καλούμαστε να το αντιμετωπίσουμε και νιώθουμε ιδιαίτερη ικανοποίηση γι’ αυτό, γιατί αποδεικνύουμε ότι μπορούμε τις προεκλογικές μας τοποθετήσεις να τις εφαρμόζουμε στην πράξη σε οποιαδήποτε πρόκληση της κοινωνίας μας, δείχνοντας έτσι την αμεσότητα, την αποφασιστικότητά μας να αλλάξουμε αυτή τη χώρα.

Ερχόμαστε, λοιπόν, με την παρούσα μεταρρύθμιση να δημιουργήσουμε ένα νέο ψηφιακό, αποτελεσματικό ασφαλιστικό σύστημα, το οποίο αφ’ ενός είναι σύμφωνο με τις συνταγματικές αρχές και αφ’ ετέρου καθορίζει ένα συνεκτικό και δίκαιο ασφαλιστικό πλαίσιο στηριζόμενο στην ελευθερία, στην ευελιξία, στην ανταποδοτικότητα, στην κοινωνική δικαιοσύνη. Έτσι, ακυρώνει το δυσανάλογο οικονομικό βάρος που επιβλήθηκε σε ένα σημαντικό και δημιουργικό κομμάτι της ελληνικής οικονομίας. Με τον επανασχεδιασμό του ασφαλιστικού συστήματος ενθαρρύνουμε την ανάπτυξη της οικονομίας μας.

Θα πρέπει, αγαπητές και αγαπητοί συνάδελφοι, να ήμασταν η μοναδική χώρα στον πλανήτη που ως το 1990 είχαμε τριακόσιους είκοσι επτά φορείς κύριας και επικουρικής ασφάλισης, με ό,τι κόστος συνεπάγεται αυτό διοικητικά, τεχνικά και οικονομικά. Φτάσαμε στο 2020, στην εποχή της σύγχρονης ψηφιακής εποχής, για να έρθει σήμερα η Κυβέρνηση της Νέας Δημοκρατίας, η Κυβέρνηση του Κυριάκου Μητσοτάκη να θεσπίσει έναν ενιαίο ηλεκτρονικό εθνικό φορέα κοινωνικής ασφάλισης, τον e-ΕΦΚΑ, ολοκληρώνοντας ουσιαστικά τη μεγαλύτερη διοικητική και οργανωτική ενοποίηση όλων των φορέων με τη διατήρηση βέβαια της οικονομικής και περιουσιακής αυτοτέλειας των επιμέρους κλάδων. Ο e-ΕΦΚΑ θα καλύπτει όλους τους εργαζόμενους της χώρας, ανεξάρτητα από το εάν είναι μισθωτοί, ελεύθεροι επαγγελματίες, αυτοτελώς απασχολούμενοι, δημόσιοι υπάλληλοι, αγρότες κ.λπ.. Από την άλλη, εκσυγχρονίζεται, εξορθολογίζεται και βελτιώνεται η όλη διαδικασία έκδοσης συνταξιοδοτικής απόφασης με την καθιέρωση της ψηφιακής σύνταξης, η οποία δίνει τέλος στη διαρκή ανησυχία των ασφαλισμένων για την αίτησή τους και στην όλη γραφειοκρατική διαδικασία των υπηρεσιών. Γιατί όταν η ποιότητα των παρεχόμενων υπηρεσιών αυξάνεται και μειώνεται το κόστος λειτουργίας τους, τότε επιτυγχάνονται οικονομίες κλίμακας. Ιστορικά, είναι η πρώτη ασφαλιστική μεταρρύθμιση που συνοδεύεται από μελέτες τόσο για να αποδείξουν τη βιωσιμότητα του εγχειρήματός μας, όσο και για να διαφυλάξουν την επάρκεια όλων των συντάξεων για τα επόμενα πενήντα χρόνια, έως το 2070. Επίσης, δεν προβλέπει καμμία μείωση των συντάξεων και ενθαρρύνει κάθε νέο πού εισέρχεται στην αγορά εργασίας είτε ως μισθωτός είτε ως αυτοαπασχολούμενος. Αυτός είναι και ο κύριος στόχος μας σε μία χώρα με έντονο πλέον το δημογραφικό πρόβλημα και με αρκετά μεγάλο ποσοστό γηρασμένου πληθυσμού, να μην αφήσουμε άλλους νέους να φύγουν στο εξωτερικό, αλλά να τους δώσουμε τα κίνητρα που χρειάζονται για να είναι παραγωγικοί στη χώρα μας και να ανταμείβονται ανάλογα με αυτό.

Άλλη μια πραγματική καινοτομία του συστήματος, είναι όντως, στον πρωτογενή τομέα, αλιεία, αγρότες, κτηνοτρόφους, στους οποίους δίνει τη δυνατότητα να επιλέγουν το επίπεδο των εισφορών που θα καταβάλουν σε έξι κατηγορίες και να διαφοροποιείται αυτό ετησίως, ανάλογα με την οικονομική τους δυνατότητα και την προσδοκία τους για μελλοντική σύνταξη.

Επειδή προέρχομαι, μάλιστα, από έναν νομό αγροτικό και πιστεύω πως ο πρωτογενής τομέας αποτελεί βασικό πυλώνα ανάπτυξης της χώρας μας, η σημαντική αυτή αλλαγή που αποδεσμεύει το εισόδημα από τις εισφορές και τα χρόνια ασφάλισης, ενθαρρύνει τους αγρότες και τους κτηνοτρόφους συμπολίτες μας να αναπτύξουν την οικονομική τους δραστηριότητα και να θέσουν πιο εύκολα τόσο βραχυπρόθεσμους, όσο και μακροπρόθεσμους στόχους. Αντιμετωπίζει τους αγρότες με ευαισθησία και υπευθυνότητα, χωρίς να τους τιμωρεί για το εισόδημά τους, για τον κόπο τους και για την επιπλέον προσπάθειά τους. Ο κόπος, ο μόχθος, ο πλούτος τους, δεν σημαίνει ότι θα πρέπει να δοθούν στο κράτος ως εισφορά ασφαλιστική, διότι άλλο πράγμα είναι η φορολογία και άλλο η ασφαλιστική εισφορά.

Επίσης, το σύστημά μας προστατεύει 100% τους συνταξιούχους γεωργούς που θέλουν να συνεχίσουν να εργάζονται.

Κυρίες και κύριοι, αγαπητές και αγαπητοί συνάδελφοι, δεν είναι τυχαίο ότι οι αγορές ήδη έχουν αρχίσει να μας εμπιστεύονται, ενθαρρύνοντας την Κυβέρνησή μας να προχωρήσει και να συνεχίσει τις αναδιοργανώσεις κρίσιμων τομέων, όπως είναι και το ασφαλιστικό - συνταξιοδοτικό. Η ασφαλιστική συνείδηση είναι κάτι που πρέπει να καλλιεργηθεί σε όλους μας, για να αφήσουμε το αποτύπωμά μας στο αναπτυξιακό και μεταρρυθμιστικό χαρτί της χώρας. Μόνον έτσι θα πετύχουμε ένα βιώσιμο ασφαλιστικό σύστημα, ελεύθερο, φιλελεύθερο, καινοτόμο, διασφαλίζοντας την ανταποδοτικότητά του, χωρίς να φορτώνει χρέη στις επόμενες γενεές.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε για την οικονομία του χρόνου και να διορθώσω, τον κ. Κωτσό, τον τόνο που έκανα λάθος νωρίτερα.

Καλώ στο Βήμα τον Βουλευτή της Νέας Δημοκρατίας κ. Γεώργιο Αμυρά για επτά λεπτά.

**ΓΕΩΡΓΙΟΣ ΑΜΥΡΑΣ:** Κυρίες και κύριοι συνάδελφοι, ύστερα από πολλά χρόνια, σχεδόν δώδεκα χρόνια, που βλέπαμε περικοπές στις συντάξεις, ακούγαμε αρνητικά νέα για το ασφαλιστικό, περιστέλλονταν τα δικαιώματα των εργαζομένων, επιτέλους βρισκόμαστε μπροστά σε ένα νομοσχέδιο, αυτό που από μεθαύριο θα ονομάζουμε νόμο Βρούτση, που και αυξάνει τις αποδοχές χιλιάδων συνταξιούχων και αποκαθιστά το αίσθημα της δικαιοσύνης και της ανταποδοτικότητας στον κόσμο της εργασίας.

Να τα δούμε απλά. Με τον νόμο Κατρούγκαλου, είτε δούλευες τριάντα χρόνια, είτε δούλευες σαράντα χρόνια, την ίδια σύνταξη θα έπαιρνες. Άσε που αν είχες την ατυχία να βγεις από το 2016 και μετά με τον νόμο Κατρούγκαλου στη σύνταξη, θα έπαιρνες έως και 37% μικρότερη σύνταξη από τον συνάδελφό σου που κάνατε την ίδια ακριβώς εργασία, αλλά εκείνος είχε ήδη βγει στη σύνταξη.

Τώρα, το νομοσχέδιο Βρούτση της Κυβέρνησης Μητσοτάκη πριμοδοτεί τους εργαζόμενους και ενισχύει τους συνταξιούχους. Με απλό τρόπο, οι εργαζόμενοι πάνω από τριάντα έτη ασφάλισης για κάθε ένα χρόνο εργασίας τους θα έχουν υψηλότερα συνταξιοδοτικά δικαιώματα, ενώ οι νέοι συνταξιούχοι θα έχουν πολύ υψηλότερες αποδοχές στις συντάξεις, σε σχέση με αυτές που θα έπαιρναν με τον νόμο Κατρούγκαλου. Πώς γίνεται αυτό; Με απλό τρόπο.

Πρώτα απ’ όλα, η πλήρης αναδιάταξη της φιλοσοφίας του συστήματος κοινωνικής ασφάλισης οδηγεί στην απόλυτη ελευθερία, στο δικαίωμα επιλογής του ασφαλισμένου να διαλέξει την κλίμακα που επιθυμεί. Τέρμα οι παγίδες, τέρμα οι ισοπεδωτικές διατάξεις του παρελθόντος που οδηγούσαν στη μαύρη εργασία, οδηγούσαν σε διακοπή της επαγγελματικής δραστηριότητας και τη μετανάστευση του επιστημονικού μας δυναμικού στο εξωτερικό.

Ένα δεύτερο χαρακτηριστικό του νομοσχεδίου είναι η ουσιαστική ελάφρυνση των ελεύθερων επαγγελματιών και των αγροτών, μέσω της αποσύνδεσης των ασφαλιστικών εισφορών με το εισόδημα. Είχαμε το κίνημα της γραβάτας, το οποίο οι συριζαίοι δεν το συμπάθησαν ποτέ, οι οποίοι άνθρωποι διαμαρτύρονταν διότι έπρεπε να πληρώνουν το 75% έως 80% του εισοδήματός τους στις εισφορές. Αυτό, λοιπόν, τέρμα.

Η αλήθεια είναι, βέβαια, και θα σας το αναγνωρίσω αυτό, κύριε Τσακαλώτε, πριν από δύο χρόνια εδώ όταν συζητούσαμε τον προϋπολογισμό του 2019, στην εισηγητική έκθεση του προϋπολογισμού είχατε γράψει, ότι ναι, θα πρέπει να μειωθούν οι ασφαλιστικές εισφορές σε ελεύθερους επαγγελματίες, δεδομένου ότι αυτό απορρύθμισε στην ουσία και το ασφαλιστικό σύστημα και τον κόσμο της εργασίας.

**ΕΥΚΛΕΙΔΗΣ ΤΣΑΚΑΛΩΤΟΣ:** Όχι μόνο είπα, τις μειώσαμε κιόλας.

**ΓΕΩΡΓΙΟΣ ΑΜΥΡΑΣ:** Αφού πρώτα τις αυξήσατε, σωστά;

**ΕΥΚΛΕΙΔΗΣ ΤΣΑΚΑΛΩΤΟΣ:** Τέλος πάντων, τις μειώσαμε.

**ΓΕΩΡΓΙΟΣ ΑΜΥΡΑΣ:** Πείτε ότι τις αυξήσατε πρώτα και μετά να δούμε πόσο τις μειώσατε.

Ένα άλλο χαρακτηριστικό είναι ότι μπαίνουν στην άκρη οι υπερβολικές χρεώσεις και όλοι οι ελεύθεροι επαγγελματίες είναι ελεύθεροι να διαλέξουν το κλιμάκιό τους, έχοντας ως στόχο τη δικαιοσύνη. Είναι απλό το πράγμα. Εάν δουλεύεις περισσότερο από τριάντα χρόνια, οπωσδήποτε προσφέρεις στο ασφαλιστικό σύστημα με τις εισφορές σου πολύ περισσότερα από το αν δούλευες λιγότερα χρόνια.

Αυτό, λοιπόν, μας οδηγεί, βάσει του νόμου Βρούτση στα αυξημένα ποσοστά αναπλήρωσης. Για παράδειγμα, ένας εργαζόμενος με τριάντα πέντε έτη ασφάλισης θα έχει αναπλήρωση 37,3%. Πόσο είχε έως σήμερα; Είχε 33,8%.

Ένας εργαζόμενος με σαράντα έτη ασφάλισης θα έχει αναπλήρωση, από 42,8% που είναι σήμερα, βάσει του νόμου Κατρούγκαλου, 50,5%. Πάρα πολύ σημαντικό αυτό. Έτσι και το σύστημα ανταποδίδει χρήματα στους ασφαλισμένους, αλλά και διατηρεί κίνητρα για παραμονή στην εργασία για τριάντα πέντε χρόνια, για σαράντα χρόνια, ανάλογα με όσα χρόνια θέλει ο άνθρωπος που το επιλέγει. Αυτό θα πει φιλελευθερισμός. Να έχω εγώ τη δυνατότητα να επιλέγω και το κλιμάκιο των εισφορών που θα δίνω και τον αριθμό των ετών που θέλω να δουλέψω παραπάνω από τα τριάντα έτη.

Ένα άλλο χαρακτηριστικό είναι ότι μονιμοποιούνται οι αυξήσεις των συνταξιούχων. Ο νόμος Κατρούγκαλου περιείχε μειώσεις σοκ για όσους συνταξιοδοτήθηκαν το 2016 και μετά. Αυτό πλέον τερματίζεται οριστικά και με την ψήφιση του νέου ασφαλιστικού και αναδρομικώς από τις 4 Οκτωβρίου θα αυξηθούν οι κύριες συντάξεις για όσους έχουν συνταξιοδοτηθεί ή συνταξιοδοτούνται με περισσότερα από τριάντα έτη ασφάλισης.

Ας το δούμε με παραδείγματα. Ένας εργαζόμενος με τριάντα έξι έτη ασφάλισης και μισθό 1.000 ευρώ, με τον νόμο Κατρούγκαλου παίρνει σύνταξη 738 ευρώ. Με τον Βρούτση, όμως, θα πάρει 782 ευρώ, δηλαδή όφελος τον μήνα 44 ευρώ. Σαράντα τέσσερα ευρώ τον μήνα επί δώδεκα μήνες, τον χρόνο θα βάλει περισσότερα στην τσέπη του, 528 ευρώ.

Διαφωνείτε, κυρία Φωτίου μου; Γιατί βλέπω ότι κουνάτε το κεφάλι.

**ΘΕΑΝΩ ΦΩΤΙΟΥ:** Αν αναφέρεστε σε εμένα, να απαντήσω.

**ΓΕΩΡΓΙΟΣ ΑΜΥΡΑΣ:** Να απαντήσετε, βεβαίως.

Για να δούμε και ένα άλλο παράδειγμα που θέλω, κυρία Φωτίου, να το σκεφθείτε εσείς.

Ένας εργαζόμενος με τριάντα οκτώ έτη εργασίας και χαμηλές αποδοχές της τάξεως των 800 ευρώ, με τον Κατρούγκαλο έπαιρνε σύνταξη και παίρνει 696 ευρώ, με τον Βρούτση θα παίρνει 743 ευρώ, όφελος δηλαδή, 47 ευρώ τον μήνα. Τι σημαίνει αυτό; Ότι σε ετήσια βάση, χάρη στο νόμο Βρούτση, ο εργαζόμενος που βγήκε στη σύνταξη –με 696 ευρώ σύνταξη επί ΣΥΡΙΖΑ- θα ευνοηθεί κατά 564 ευρώ μονίμως τον χρόνο.

Η δέκατη τρίτη επονομαζόμενη από εσάς σύνταξη, υποτίθεται, δεν ήταν δέκατη τρίτη και δεν ήταν και σύνταξη. Διότι αυτός ο εργαζόμενος με το παράδειγμα που σας έφερα, θα έπαιρνε με το μέρισμα το κοινωνικό που του δώσατε προεκλογικά τον Μάιο 340 ευρώ. Άρα, με τον νόμο Βρούτση, αυτός ο εργαζόμενος ως συνταξιούχος πλέον θα έχει κάθε χρόνο στην τσέπη του παραπάνω 564 ευρώ σε μόνιμη βάση.

(Στο σημείο αυτό την Προεδρική Έδρα καταλαμβάνει η Η΄ Αντιπρόεδρος της Βουλής κ. **ΣΟΦΙΑ ΣΑΚΟΡΑΦΑ**)

Και κάτι ακόμη για τις επικουρικές συντάξεις, να το πούμε και αυτό. Ξέρετε ότι όσοι είχαν κύρια σύνταξη και επικουρική που έφθανε από 1.300 ευρώ και πάνω, με τον νόμο Κατρούγκαλου, είχε μία τεράστια περικοπή, το γνωρίζουμε αυτό. Και πόσοι ήταν αυτοί; Τριακόσιες χιλιάδες συνταξιούχοι από είκοσι ένα διαφορετικά ταμεία. Όλοι αυτοί θα δουν στις συντάξεις τους αυξήσεις τώρα χάρη στο νόμο Βρούτση.

Πάμε παρακάτω. Λέτε για τις εισφορές ότι αυξάνονται σε κάποιες κατηγορίες εργαζομένων. Πρέπει να δούμε και το φορολογικό σύστημα, αλλά και τον συνδυασμό του φορολογικού με το ασφαλιστικό. Και κατά την άποψή μου και το φορολογικό νομοσχέδιο που έφερε ο κ. Σταϊκούρας και το ασφαλιστικό που έφερε εδώ ο κ. Βρούτσης είναι εμβληματικά. Είναι τα σημαντικότερα νομοσχέδια που έγιναν νόμοι αυτής της Κυβέρνησης, διότι έχουν άμεσα και απτά αποτελέσματα στο διαθέσιμο εισόδημα στην τσέπη του οποιουδήποτε, του εργαζομένου και του συνταξιούχου.

Για παράδειγμα, λοιπόν, ένας χαμηλοεργαζόμενος, εργαζόμενος με χαμηλό εισόδημα, δηλαδή μέχρι 10.000 ευρώ τον χρόνο, χάρη στο φορολογικό νομοσχέδιο ήδη ελαφρύνθηκε κατά 1.300 ευρώ, διότι μειώσαμε τον πρώτο εισαγωγικό φόρο από το 22% στο 9%. Αυξάνονται ελαφρώς οι ασφαλιστικές εισφορές, είναι αλήθεια, αλλά στο τέλος της χρονιάς του μένουν στην τσέπη 770 ευρώ παραπάνω από ό,τι έως εχθές.

Κυρίες και κύριοι συνάδελφοι, ένα άλλο πολύ σημαντικό στοιχείο αυτού του σχεδίου νόμου -και τελειώνω, κυρία Πρόεδρε-, που θα γίνει νόμος, είναι ότι με το νέο σύστημα συμφέρει τους επαγγελματίες να δηλώνουν όλο τους το εισόδημα και να μην προχωράνε σε μαύρη εργασία ή σε φοροδιαφυγή. Έτσι, για παράδειγμα, ένας με 17.000 ευρώ ετήσιο εισόδημα θα έχει όφελος 2.024 ευρώ.

Κυρίες και κύριοι συνάδελφοι, το νομοσχέδιο που συζητάμε σήμερα είναι συμβατό με τις ανάγκες του κόσμου της εργασίας και τις ευαισθησίες των σημερινών συνταξιούχων, οι οποίοι έχουν υποστεί όντως πολλά. Ήρθε, όμως, η ώρα τώρα με την Κυβέρνηση Μητσοτάκη και τον νόμο Βρούτση οι συνταξιούχοι να δικαιωθούν, να δούνε συντάξεις αυξημένες για πρώτη φορά μετά από δώδεκα χρόνια, αλλά και να δοθούν κίνητρα στους εργαζόμενους για παραμονή στην εργασία και σιγουριά στους νέους ότι το σύστημα αντέχει για τα επόμενα πενήντα χρόνια έως το 2070 τουλάχιστον, έτσι ώστε να μην ακούς έναν νέο άνθρωπο να σου λέει «Μπα, εγώ δεν πρόκειται να πάρω ποτέ σύνταξη». Να ξέρουν και οι νέοι άνθρωποι ότι θα πάρουν συντάξεις και θα πάρουν και αυξημένες συντάξεις, χάρη στο νόμο που θα ψηφίσουμε, οι Βουλευτές της Νέας Δημοκρατίας τουλάχιστον, εδώ την Πέμπτη σε αυτή την Αίθουσα.

Τέλος, σας καλώ και εσάς να κάνετε το ίδιο, για να δείξετε ότι τιμάτε και σέβεστε και τους εργαζόμενους και τους συνταξιούχους. Υπερψηφίστε αυτό το σχέδιο νόμου που είναι μία νέα αρχή για τη χώρα.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε συνάδελφε.

**ΑΝΔΡΕΑΣ ΛΟΒΕΡΔΟΣ:** Κυρία Πρόεδρε, μπορούμε να πάρουμε τον λόγο ως Κοινοβουλευτικοί Εκπρόσωποι;

**ΠΡΟΕΔΡΕΥΟΥΣΑ (Σοφία Σακοράφα):** Πώς δεν μπορείτε. Όποτε θέλετε. Αφού το ξέρετε. Θέλετε αυτή τη στιγμή;

**ΑΝΔΡΕΑΣ ΛΟΒΕΡΔΟΣ:** Όχι για την πρωτολογία μου, για μία παρατήρηση.

**ΠΡΟΕΔΡΕΥΟΥΣΑ (Σοφία Σακοράφα):** Τότε, όχι.

Τον λόγο έχει ο κ. Λοβέρδος από τη Νέα Δημοκρατία για επτά λεπτά΄

**ΙΩΑΝΝΗΣ - ΜΙΧΑΗΛ (ΓΙΑΝΝΗΣ) ΛΟΒΕΡΔΟΣ:** Ευχαριστώ πολύ, κυρία Πρόεδρε. Ο νόμος αυτός -έχω ακούσει πολλούς χαρακτηρισμούς- είναι συγκλονιστικός, υπέροχος, θαυμάσιος ή ακόμα απαίσιος, άθλιος. Τίποτα από όλα αυτά δεν είναι. Ούτε υπέροχος είναι ούτε άθλιος. Είναι ένας καλός νόμος και αυτό είναι για εμένα το πιο σημαντικό από όλα.

Είναι ένας καλός νόμος, γιατί στην ουσία αν το δούμε, κανείς δεν έχει σοβαρή αντίρρηση -και θα έρθω σε αυτό. Είναι ένας καλός νόμος, γιατί είναι και δείγμα καλής νομοθέτησης. Είναι ο πρώτος νόμος μετά από καιρό που μπήκε σε διαβούλευση επί μέρες, που μετά ήρθε στις επιτροπές, συζητήθηκε εξαντλητικά στις επιτροπές, που ήρθε μετά χωρίς εκπρόθεσμες τροπολογίες, χωρίς μεταμεσονύκτιες τροπολογίες, κάτι που είναι θετικό και που γίνεται σπάνια, δυστυχώς, στο ελληνικό Κοινοβούλιο. Για εμένα αυτό ήταν σημαντικό.

Το δεύτερο τώρα, στο περιεχόμενο του νόμου αυτού. Ο νόμος αυτός συμφωνούμε όλοι ότι είναι προς τη σωστή κατεύθυνση, γι’ αυτό και η αντίδραση, αν προσέξατε, από την πλευρά του ΣΥΡΙΖΑ επικεντρώνεται σε δύο πράγματα: Στην αύξηση των εισφορών κυρίως των ελεύθερων επαγγελματιών και αυτοαπασχολουμένων στο πρώτο κλιμάκιο -έτσι;- και στο ότι καταργείται η δήθεν δέκατη τρίτη σύνταξη. Η δέκατη τρίτη σύνταξη δεν είναι θέμα άλλωστε αυτού του νομοσχεδίου. Εάν ποτέ τα δημοσιονομικά της χώρας το επιτρέψουν, θα υπάρξει και δέκατη τρίτη και δέκατη τέταρτη σύνταξη και αυξήσεις στις συντάξεις. Ποιος δεν θα το ήθελε; Υπάρχει κανείς εδώ μέσα που δεν θα ήθελε να δίνονται και δεκατρείς και δεκατέσσερις και δεκαπέντε συντάξεις; Αντέχει το σύστημα; Όχι, βέβαια. Υπάρχει κανείς εδώ μέσα που να λέει ότι αντέχει το σύστημα; Όχι. Ούτε ο φίλος μου ο κ. Δελής από το ΚΚΕ δεν θα το πει αυτό.

**ΙΩΑΝΝΗΣ ΔΕΛΗΣ:** ...(Δεν ακούστηκε)

**ΙΩΑΝΝΗΣ - ΜΙΧΑΗΛ (ΓΙΑΝΝΗΣ) ΛΟΒΕΡΔΟΣ:** Α, μπορεί να το πείτε, συγγνώμη. Λάθος δικό μου.

Σε κάθε περίπτωση, η δέκατη τρίτη σύνταξη του ΣΥΡΙΖΑ ήταν ένα επίδομα, ένα επίδομα προεκλογικό. Εγώ το έλεγα τότε και από τις εκπομπές μου. Ήταν ένα προεκλογικό τέχνασμα και δεν ήταν πραγματικό και γι’ αυτόν ακριβώς τον λόγο και δεν δίνεται πλέον. Θα μου πείτε, δεν πρέπει να ενισχυθεί το εισόδημα των χαμηλοσυνταξιούχων, ακόμα και αυτών των ανθρώπων που έκαναν το λάθος και δεν είχαν πληρώσει αρκετές εισφορές όταν ήταν στον ενεργό βίο και τώρα στα ογδόντα ή ογδόντα πέντε ζουν με 300 ευρώ το μήνα, μετά και την κατάργηση του ΕΚΑΣ, που παρεμπιπτόντως έκανε ο ΣΥΡΙΖΑ; Έχετε δίκιο. Και εγώ το έλεγα πάντα και μακάρι να μπορεί να συμβεί αυτό. Μακάρι να είμαστε σε θέση αύριο να έρθει ο Βρούτσης μαζί με τον Σταϊκούρα και να πούνε «βρήκαμε τα λεφτά και θα δώσουμε ένα χιλιάρικο στον καθένα, κάθε χρόνο». Μακάρι και να μπορεί να γίνει και ενδεχομένως, αισιοδοξώ ότι αν βελτιωθούν οι συνθήκες της οικονομίας και τα δημοσιονομικά μας αυτό θα έχει καταστεί δυνατόν.

Το δεύτερο, σε ό,τι αφορά την αύξηση των εισφορών, γιατί μιλάτε πολύ εκεί στον ΣΥΡΙΖΑ για την αύξηση των εισφορών: «Πηγαίνουν από τα 185 στα 220 ευρώ!». Ανεβαίνει 35 ευρώ και θα καταστραφούν οι ελεύθεροι επαγγελματίες, τους οποίους είχατε καταστρέψει εσείς και τους οποίους υποχρεώνατε, για να μην πληρώνουν τις υπέρογκες φορολογικές επιβαρύνσεις που είχατε επιβάλει με τη μορφή δήθεν ασφαλιστικών εισφορών, τους υποχρεώνατε να κρύβουν εισοδήματα και να παρουσιάζουν μοιραία χαμηλότερα εισοδήματα, για να μπορούν να αντεπεξέλθουν.

Δεν λέω αυτό που λέει ο κ. Βρούτσης ότι με τις φορολογικές ελαφρύνσεις θα πάει παραπάνω, θα είναι μεγαλύτερη η ελάφρυνση του ελεύθερου επαγγελματία. Λέω ότι ούτως ή άλλως τα 220 ευρώ για έναν ελεύθερο επαγγελματία, ο οποίος είναι συνεπής εργαζόμενος, δεν είναι μεγάλη εισφορά. Αυτή η εισφορά θα βοηθήσει και τη λειτουργία του ΕΦΚΑ, θα κάνει καλύτερα τα έσοδα του ΕΦΚΑ, τα οποία δεν πήγαιναν τόσο καλά με τις υπερβολικές φορολογικές επιβαρύνσεις που είχε φέρει ο προηγούμενος νόμος, ο νόμος Κατρούγκαλου.

Τώρα επί της ουσίας του νόμου, Γιατί θεωρώ πως είναι καλός νόμος; Γιατί, επιτέλους, γίνεται αυτό που έλεγα μια ζωή. Να υπάρχει μία εθνική σύνταξη -κάποτε εγώ έλεγα να είναι 700 ευρώ η εθνική σύνταξη, δυστυχώς η οικονομία μας δεν το επιτρέπει αυτό- και από εκεί και πέρα, ό,τι πληρώνεις να το παίρνεις, ανάλογα με τον χρόνο που έχεις δουλέψει, με τις εισφορές που έχεις πληρώσει, με τον χρόνο που βγαίνεις στη σύνταξη. Και αυτό σε μεγάλο βαθμό αποκαθίσταται με αυτόν τον νόμο. Δηλαδή, όσοι εργάζονται περισσότερα χρόνια, έχουν περισσότερα έσοδα. Και αυτό είναι καλό. Ποιος δεν το θέλει αυτό; Υπάρχει πιο δίκαιο σύστημα όσο μεγαλύτερες εισφορές πληρώνεις και όσα περισσότερα χρόνια είσαι στην εργασία, να μπορείς να παίρνεις και μεγαλύτερη σύνταξη; Αυτό είναι λογικά το πιο σωστό και αυτό ο νόμος του κ. Βρούτση και της Κυβέρνησης της Νέας Δημοκρατίας το φέρνει. Αυτά είναι προς τη σωστή κατεύθυνση. Όλα, κατά τη γνώμη μου, όσα περιέχονται σε αυτόν τον νόμο είναι προς τη σωστή κατεύθυνση.

Το πιο σημαντικό, όμως, από όλα είναι ότι ίσως για πρώτη φορά μετά από έναν δεκαετή τυφώνα, που σάρωσε τα πάντα στη χώρα μας, μπορούμε να σταματήσουμε να μιλάμε για το αν θα πάρουν σύνταξη ή όχι αυτοί που δεν έχουν βγει ακόμα και για το αν αυτοί που θα μπουν στην εργασία από εδώ και πέρα θα πάρουν σύνταξη. Οι αναλογιστικές μελέτες, που για πρώτη φορά φέρνει ο καινούργιος νόμος, δίνουν τη δυνατότητα να ελπίζουμε ότι μέχρι το 2070 θα είναι βιώσιμο το ασφαλιστικό σύστημα. Θα μου πείτε, οι παραδοχές που γίνονται από τις αναλογιστικές μελέτες θα τηρηθούν; Δεν μπορούμε να είμαστε 100% βέβαιοι για τίποτα. Εμένα, δεν σας κρύβω, ότι με προβληματίζουν πάρα πολύ τα δημογραφικά μεγέθη, τα οποία είναι πολύ αρνητικά για την κοινωνία μας. Αλλά, σε κάθε περίπτωση, αυτές είναι οι παραδοχές που δέχονται παγκοσμίως και θα το δούμε και στην πορεία. Βέβαια, πρέπει να ακολουθήσουμε και μια ακόμα πιο έντονα υπέρ της επίλυσης του δημογραφικού προβλήματος πολιτική, που ξεκίνησε θετικά με το διχίλιαρο στους νέους τοκετούς και ελπίζω να συνεχιστεί με ακόμα πιο δυναμική πολιτική εκ μέρους της Κυβέρνησης του Κυριάκου Μητσοτάκη.

Όλα αυτά, λοιπόν, καταλήγουν σε ένα συμπέρασμα. Ο νόμος είναι καλός, ουσιαστικές διαφωνίες δεν έχουμε και απορώ για ποιον λόγο την Πέμπτη θα προκαλέσετε ονομαστική ψηφοφορία και δεν θα τον ψηφίσετε. Ειλικρινά απορώ.

Να είστε καλά. Σας ευχαριστώ πολύ. Καλό σας βράδυ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Τον λόγο τώρα έχει ο κ. Σαρακιώτης από τον ΣΥΡΙΖΑ για επτά λεπτά.

**ΙΩΑΝΝΗΣ ΣΑΡΑΚΙΩΤΗΣ:** Ευχαριστώ, κυρία Πρόεδρε.

Κυρίες και κύριοι, ο Αβραάμ Λίνκολν ανέφερε ότι μπορείς να τους ξεγελάς όλους για λίγο καιρό, λίγους για όλο τον καιρό, αλλά όχι όλους για όλον τον καιρό. Ο σοφός ελληνικός λαός αναφέρει ότι ο ψεύτης κι ο κλέφτης τον πρώτο χρόνο χαίρονται. Υποσχεθήκατε τα πάντα για να ανακαταλάβετε την εξουσία και μετά από μόλις επτά μήνες στη διακυβέρνηση της χώρας συνεχίζετε την ίδια πολιτική της εξαπάτησης, την οποία εφαρμόσατε και ως αξιωματική αντιπολίτευση.

Κι αν δεν πιστεύετε τα στελέχη του ΣΥΡΙΖΑ, αν δεν πιστεύετε εμάς, ρωτήσετε όσους σας πίστεψαν όταν λέγατε ότι σε μία εβδομάδα θα μπουν οι μπουλντόζες στο Ελληνικό και τώρα βλέπουμε τις μπουλντόζες θα είναι στη Χίο και στη Λέσβο. Ρωτήστε τους κατοίκους των Εξαρχείων, στους οποίους είχατε υποσχεθεί ότι τα Εξάρχεια σε έναν μήνα από την ανάληψη της διακυβέρνηση της χώρας από εσάς θα γίνουν παράδεισος και σήμερα βλέπουμε αυτή την κανονικότητα να μεταφέρεται πολύ μακριά από την Αθήνα, να μεταφέρεται στη Λέσβο και στη Χίο, όπου βλέπουμε ξυλοδαρμούς συμπολιτών μας, οι οποίοι και αυτοί σας πίστεψαν, όπως σας πίστεψε και ο Περιφερειάρχης Βορείου Αιγαίου, ο οποίος σήμερα αναφέρει ότι ούτε η χούντα δεν τα έκανε αυτά.

Σ’ εσάς αναφέρεται, κυρίες και κύριοι της Νέας Δημοκρατίας. Ρωτήστε τους πολίτες αυτής της χώρας, οι οποίοι διακατέχονταν από συγκεκριμένες ευαισθησίες και σας στήριξαν για να καταργήσετε τη Συμφωνία των Πρεσπών, την οποία, αφού αναλάβατε την εξουσία, την τιμάτε και την εκθειάζετε κανονικά.

Κι αφού τιμάτε μεγαλοπρεπώς τη Συμφωνία των Πρεσπών -και καλά κάνετε και την τιμάτε- τώρα τιμάτε και τον νόμο Κατρούγκαλου. Γιατί ας θυμηθούμε τι έλεγε προεκλογικά κ. Μητσοτάκης: «Σε ένα ήδη προβληματικό σύστημα ο νόμος Κατρούγκαλου ήρθε να διευρύνει τις ανισότητες, τις δυσλειτουργίες και τα αδιέξοδα, γι’ αυτό και ο νόμος αυτός θα καταργηθεί και θα αντικατασταθεί από ένα νέο βιώσιμο ασφαλιστικό σύστημα». Τίτλος: «Κυριάκος Μητσοτάκης: Θα καταργήσω τον νόμο Κατρούγκαλου». Το καταθέτω στα Πρακτικά.

(Στο σημείο αυτό ο Βουλευτής κ. Ιωάννης Σαρακιώτης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Από την εξαπάτηση λοιπόν και τις ψεύτικες υποσχέσεις για την πλήρη κατάργηση του νόμου στην αποδοχή της πραγματικότητας.

Γιάννης Βρούτσης, Νοέμβριος του 2019: «Δεν μηδενίζουμε το παρελθόν. Όλοι ήθελαν κάτι καλύτερο, απλά το προσέγγισαν από άλλη λογική. Θα κρατήσουμε στοιχεία καλά από όλες τις νομοθετικές πρωτοβουλίες και αυτά θα ενσωματωθούν πάνω στις δικές μας αλλαγές». Και αναρωτιόμαστε πώς μπορεί να κρατήσει κανείς ένα ενιαίο σύστημα σήμερα, την ώρα που προεκλογικά ο Πρωθυπουργός, ο Πρόεδρός σας, είχε δηλώσει ότι με αυτό διευρύνονται οι ανισότητες και πρέπει να καταργηθεί.

Από την εξαπάτηση λοιπόν στην απογοήτευση, καθώς απογοητεύονται σήμερα οι ελεύθεροι επαγγελματίες, οι οποίοι εννιά στους δέκα θα δουν σημαντικές επιβαρύνσεις. Ο προηγούμενος συνάδελφος χαρακτήρισε πολύ μικρό το ποσό των 35 ευρώ. Λογικό είναι, γιατί προφανώς δεν συναναστρέφεται με ελεύθερους επαγγελματίες που τα 35 ευρώ το μήνα είναι ποσό γι’ αυτούς.

Και είναι στρατηγική σας επιλογή να αυξήσετε τις εισφορές κατά 20% για τα χαμηλά και τα μεσαία εισοδήματα, ούτως ώστε να χρηματοδοτήσετε τη μείωση των εισφορών στα πολύ υψηλά εισοδήματα. Η προτεραιότητά σας ξεκάθαρα είναι οι έχοντες και όχι η μεσαία τάξη.

Απογοητεύονται όμως και οι συνταξιούχοι, που και αυτούς εξαπατήσατε προεκλογικά. Διαβάζω από συνέντευξη η οποία έχει αναρτηθεί στο site της Νέας Δημοκρατίας τι έλεγε ο Κυριάκος Μητσοτάκης προεκλογικά για τη δέκατη τρίτη σύνταξη: «Αυτό που μπορώ να πω είναι ότι δεν θα υπάρχει καμμία περαιτέρω μείωση και ότι το επίδομα, η έκτακτη στήριξη που δόθηκε φέτος πρόθεση μας είναι να το διατηρήσουμε και του χρόνου και να είναι μια τακτική έκτακτη στήριξη των χαμηλοσυνταξιούχων». Και άλλο δημοσίευμα και αυτό για τα Πρακτικά: «Θα πιάσουμε τους στόχους και θα δώσουμε τη δέκατη τρίτη σύνταξη». Προφανώς και αυτά ο προηγούμενος ομιλητής τα ξέχασε, τι έλεγε ο σημερινός Πρωθυπουργός προεκλογικά. Οι συνταξιούχοι βεβαίως δεν τα έχουν ξεχάσει.

(Στο σημείο αυτό ο Βουλευτής κ. Ιωάννης Σαρακιώτης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Σήμερα, λοιπόν, αποκαλύπτεται το μέγεθος της απάτης με την κατάργηση για δεύτερη φορά της δέκατης τρίτης σύνταξης. Παρ’ όλα αυτά, συνεχίζετε να αντιμετωπίζετε τους συμπολίτες μας, τους συνταξιούχους, ως ιθαγενείς και να τους πουλάτε καθρεφτάκια.

Η κυβέρνηση του ΣΥΡΙΖΑ υπό δύσκολες δημοσιονομικές συνθήκες, υπό την πίεση της τρόικας και των θεσμών θεσμοθέτησε και χορήγησε ολόκληρη τη δέκατη τρίτη σύνταξη για οκτακόσιους χιλιάδες χαμηλοσυνταξιούχους και αναλογική και 1,7 εκατομμύρια. Εσείς τι κάνετε και τι λέτε σε αυτούς τους ανθρώπους; Λέτε: «Αυτό που σας έδωσε ο ΣΥΡΙΖΑ δεν ήταν δέκατη τρίτη σύνταξη, οπότε το καταργούμε και γι’ αυτό τι κάνουμε; Δεν σας δίνουμε τίποτα». Δεν θέλετε να το χαρακτηρίσετε δέκατη τρίτη σύνταξη, χαρακτηρίστε το, βαπτίστε το όπως θέλετε, αλλά δώστε το, όπως είχατε δεσμευθεί προεκλογικά αλλά και διά της ψήφου σας τον προηγούμενο Μάιο.

Όμως ακόμη και το μείζον θέμα του ασφαλιστικού, το οποίο αγγίζει ολόκληρο το φάσμα της ελληνικής κοινωνίας, επιλέγετε να το διαχειριστείτε με έναν και μόνο τρόπο, με έναν επικοινωνιακό τρόπο. Πώς άλλωστε θα μπορούσε κανείς να χαρακτηρίσει τη ρητορική σας επί μήνες περί αυξήσεων, την ίδια στιγμή που εμφανίζεται ξεκάθαρα στη δαπάνη του κρατικού προϋπολογισμού ότι αυτή είναι μειωμένη κατά 200 εκατομμύρια σε σύγκριση με το 2019;

Θεωρούσα εγώ, όπως και πολλοί άλλοι, ότι η μακρά περίοδος της δημοσιονομικής προσαρμογής, των μνημονίων, των δυσκολιών που περάσαμε δίδαξε πολλά σε όλους μας. Δυστυχώς φαίνεται ότι όσοι το πιστεύουμε έχουμε κάνει λάθος. Κάποιοι παραμένουν αδιόρθωτοι και αμετανόητοι. Συνεχίζουν να επαναλαμβάνουν τα ίδια λάθη δεκαετιών, τα ίδια λάθη τα οποία χρεοκόπησαν τη χώρα και έπληξαν καίρια την ελληνική κοινωνία. Δυστυχώς βρισκόμαστε πάλι στο ίδιο έργο θεατές, στην ίδια τραγωδία.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε συνάδελφε.

**ΙΩΑΝΝΗΣ ΒΡΟΥΤΣΗΣ (Υπουργός Εργασίας και Κοινωνικών Υποθέσεων):** Κυρία Πρόεδρε, θα μπορούσα να πάρω τον λόγο;

**ΠΡΟΕΔΡΕΥΟΥΣΑ (Σοφία Σακοράφα):** Θέλετε για ένα λεπτό;

**ΙΩΑΝΝΗΣ ΒΡΟΥΤΣΗΣ (Υπουργός Εργασίας και Κοινωνικών Υποθέσεων):** Για την κανονική μου ομιλία.

**ΠΡΟΕΔΡΕΥΟΥΣΑ (Σοφία Σακοράφα):** Θέλετε τώρα αμέσως; Θα μου επιτρέπατε να δώσω τον λόγο σε δύο Βουλευτές, ακριβώς επειδή ήδη το έχω υποσχεθεί διότι πρέπει να φύγουν, και αμέσως μετά σε εσάς, κύριε Υπουργέ; Αν δεν υπάρχει πρόβλημα.

**ΙΩΑΝΝΗΣ ΒΡΟΥΤΣΗΣ (Υπουργός Εργασίας και Κοινωνικών Υποθέσεων):** Βεβαίως, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Παρακαλώ πολύ, τον λόγο έχει ο κ. Στεφανάδης και αμέσως μετά η κ. Μακρή.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ:** Κυρία Πρόεδρε, κύριοι Υπουργοί, σήμερα καλούμαστε να ψηφίσουμε ένα καινοτόμο νομοσχέδιο για την ασφαλιστική μεταρρύθμιση και τον ψηφιακό μετασχηματισμό του ΕΦΚΑ.

Το νομοσχέδιο καλείται να φέρει στη σύγχρονη εποχή και στο σημερινό status quo την ασφαλιστική νομοθεσία της χώρας μας, ενώ παράλληλα προάγει την κοινωνική ισότητα και το δίκαιο των εργαζομένων βεβαίως. Το συνταγματικό δικαίωμα της ασφάλισης είναι κοινωνικό, αφού διασφαλίζει στους πολίτες κοινωνικά αγαθά μέσα από ένα δημόσιο σύστημα. Αυτά που εκσυγχρονίζει το παρόν σχέδιο νόμου το οποίο καλούμαστε να ψηφίσουμε, η παροχή των κοινωνικών υπηρεσιών και η πρόσβαση σε αυτές οφείλει, κύριες και κύριοι συνάδελφοι, να είναι καθολική και συγκροτεί μια κοινωνία αλληλεγγύης.

Η κοινωνική ασφάλιση επίσης ενώνει διαφορετικές γενιές και αποτελεί αγαθό το οποίο συνεχίζεται διαχρονικά, αφού μεταφέρονται πόροι από μια γενιά που είναι εργασιακά ενεργή προς εκείνους που πλέον δεν είναι. Ακόμα, μέσω της κοινωνικής ασφάλισης καθίσταται ουσιαστικά εφικτή η δωρεάν δημόσια υγεία στους πολίτες μιας χώρας. Συνεπώς, πρόκειται για ένα πολυσύνθετο ζήτημα, το οποίο δεν πρέπει να αντιμετωπίζεται αποσπασματικά και καιροσκοπικά κυρίως.

Στην Ελλάδα η κοινωνική ασφάλιση αναπτύχθηκε σταδιακά και εξελίσσεται. Αλλά αυτή η εξέλιξη οφείλει να γίνεται με βάση την ανάπτυξη τόσο της κοινωνίας όσο και της τεχνολογίας και των δημοσιοοικονομικών της χώρας. Όπως είπε ο Έντουαρντ Μόρλεϊ ένας μεγάλος θετικός επιστήμονας, το 1890: «Η εξέλιξη δεν είναι μια δυναμική, αλλά μια διαδικασία, όχι μια συνέπεια, αλλά ένας νόμος». Μην ξεχνάμε ότι η Βιομηχανική Επανάσταση και η μαζική αυτοματοποιημένη παραγωγή υπήρξαν από τους κύριους παράγοντες που οδήγησαν στην κοινωνική ασφάλιση. Συνεπώς, η κοινωνική ασφάλιση στη γέννησή της είναι άρρηκτα συνδεδεμένη με την τεχνολογία.

Για την ιστορία αναφέρω ότι το πρώτο οργανωμένο σύστημα υποχρεωτικής κοινωνικής ασφάλισης θεσπίστηκε από τον Καγκελάριο Μπίσμαρκ τη δεκαετία του 1880. Οι δυτικές χώρες στο σύνολό τους υιοθέτησαν αυτό το μοντέλο τον 20ο αιώνα ως βασικό εργαλείο κοινωνικής πολιτικής. Σε αυτή την κατεύθυνση οδεύει και το σημερινό σχέδιο νόμου, αφού για πρώτη φορά έπειτα από πολλά χρόνια δεν προβλέπεται καmμία μείωση συντάξεων, απεναντίας προβλέπονται αυξήσεις, όπως τόνισε και ο κύριος Υπουργός και προηγούμενοι ομιλητές.

Στόχος είναι η αποκατάσταση της δικαιοσύνης για όσους έχουν εργαστεί περισσότερο και η ενίσχυση της ανταποδοτικότητας των συντάξεων, ώστε να δοθούν ισχυρά κίνητρα παραμονής στο ασφαλιστικό σύστημα. Το νέο σύστημα στηρίζεται στις αρχές της απλότητας, της ελευθερίας και της ευελιξίας. Είναι πιο δίκαιο, πιο ανταποδοτικό και κατ’ επέκταση πολύ πιο ελκυστικό. Δίνεται ώθηση στον πρωτογενή τομέα. Επιτέλους, αυτός ο κύριος πυλώνας της ανάπτυξης και προβολής της χώρας μας αντιμετωπίζεται με υπευθυνότητα.

Με την παρούσα μεταρρυθμιστική δομή, κυρίες και κύριοι συνάδελφοι, επιχειρείται η δημιουργία του ηλεκτρονικού Ενιαίου Φορέα Κοινωνικής Ασφάλισης, η μεγαλύτερη οργανωτική και διοικητική ενοποίηση του ασφαλιστικού συστήματος της χώρας μας. Το ηλεκτρονικό ΕΦΚΑ βάζει τέλος στις παθογένειες και τα κακώς κείμενα των ασφαλιστικών φορέων. Η ψηφιοποίηση όλων των λειτουργιών κοινωνικής ασφάλισης εξασφαλίζει πιο αποτελεσματικές, πιο ποιοτικές και ταχύτερες υπηρεσίες προς τους πολίτες της χώρας. Μπαίνει επιτέλους τέλος στη γραφειοκρατία του δυστυχώς ταλανίζει τον δημόσιο τομέα της χώρας μας.

Σε πλήρη ευθυγράμμιση με τις πρόσφατες και παλαιότερες αποφάσεις του Συμβουλίου της Επικρατείας, ενθαρρύνεται η ανάπτυξη της οικονομίας και ακυρώνεται το δυσανάλογο οικονομικό βάρος που επωμίσθηκε το πιο παραγωγικό και πιο δημιουργικό κομμάτι της ελληνικής οικονομίας και κοινωνίας κατ’ επέκταση. Μπαίνουν τίτλοι τέλους στο σημερινό σύστημα υπολογισμού εισφορών των ελεύθερων επαγγελματιών. Το νέο ασφαλιστικό σύστημα είναι πλήρως ευθυγραμμισμένο με τις απαιτήσεις της ψηφιακής εποχής που διάγουμε, δικαιώνοντας έτσι την ιστορία της κοινωνικής ασφάλισης.

Σε αυτό το πλαίσιο, κυρίες και κύριοι συνάδελφοι, θεσπίζεται η ψηφιακή σύνταξη που μειώνει δραματικά -θα έλεγα- τον χρόνο ολοκλήρωσης των διαδικασιών για την απονομή της σύνταξης. Υιοθετείται ένα καινοτόμο και ανταποδοτικό σύστημα ελεύθερης επιλογής ασφαλιστικών εισφορών για τους αγρότες, τους αυτοαπασχολούμενους, τους ελεύθερους επαγγελματίες, ενώ αποσυνδέονται οι εισφορές από το εισόδημα και τα χρόνια ασφάλισης. Διευκολύνεται ο επιχειρησιακός σχεδιασμός των επαγγελματιών και ενθαρρύνεται η ανάπτυξη των οικονομικών δραστηριοτήτων τους. Για τους συνταξιούχους, ενισχύεται ο βαθμός ανταποδοτικότητας και συνεχίζεται η καταβολή των επικουρικών συντάξεων. Επιπρόσθετα, τους δίνεται η ευκαιρία να μπουν ξανά στην παραγωγική διαδικασία.

Παρά την προσπάθεια των προηγούμενων ετών να ληφθούν μεταρρυθμιστικά μέτρα, πολλές παθογένειες παρέμειναν -και εξακολουθούν να παραμένουν- όπως είναι η μεγάλη δυστυχώς φοροδιαφυγή.

Η αλλαγή, κυρίες και κύριοι συνάδελφοι, είναι μονόδρομος. Ας δείξουμε με την ψήφο μας την προάσπιση μιας κοινωνίας δικαίου και ενός ασφαλιστικού συστήματος που προάγει την αλληλεγγύη, την ανταποδοτικότητα, την επιχειρησιακή ελευθερία, την αναλογικότητα, την ασφαλιστική δικαιοσύνη, την ευαισθησία, την ευελιξία και τη συνέπεια, ψηφίζοντας ένα ασφαλιστικό νομοσχέδιο που όχι μόνο θα ορθολογίσει τις στρεβλώσεις και τις ατέλειες και τις αδικίες του υπάρχοντος νόμου, αλλά θα καλύψει τις ασφαλιστικές ανάγκες των χρόνων και των προκλήσεων που έρχονται για τον κόσμο της εργασίας, για την κοινωνία και την πατρίδα μας.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε συνάδελφε.

Τον λόγο τώρα έχει η κ. Μακρή.

Αμέσως μετά θα δώσω τον λόγο στον κύριο Υπουργό.

Κυρία συνάδελφε, έχετε τον λόγο.

**ΖΕΤΤΑ ΜΑΚΡΗ:** Ευχαριστώ, κυρία Πρόεδρε.

Κυρίες και κύριοι συνάδελφοι, για μια ακόμη φορά η Κυβέρνηση του Κυριάκου Μητσοτάκη με τη νομοθέτηση της επιβεβλημένης πλέον ασφαλιστικής μεταρρύθμισης δείχνει στην ελληνική κοινωνία τη σοβαρότητα με την οποία αντιμετωπίζει τις νέες αφετηρίες της χώρας και τη νέα κουλτούρα που πρεσβεύει για την επιστροφή στην κανονικότητα.

Η επιτυχία των πολιτικών αυτών προϋποθέτει αλλαγές σε αντιλήψεις, συνεχή αναζήτηση απαντήσεων σε πρωτόγνωρα και πολύπλοκα οικονομικά και κοινωνικά προβλήματα και αποστολή στον κάδο των αχρήστων πολλών εμπεδωμένων και παρελθόντων παραδοχών και ενεργειών που δεν αφορούν μόνο στο κράτος, αλλά και στη συλλογική και ατομική μας λειτουργία.

Η νέα ασφαλιστική μεταρρύθμιση θέτει επιτέλους τα θεμέλια και τα εχέγγυα για την εμπιστοσύνη της κοινωνίας προς το πολιτικό σύστημα.

Κυρίες και κύριοι συνάδελφοι, ο θεσμός του δημοσίου συστήματος κοινωνικής ασφάλισης βρίσκεται στο επίκεντρο σοβαρών αμφισβητήσεων, όχι μόνο εντός της χώρας, αλλά και παγκοσμίως. Ιδιαίτερα την τελευταία δεκαετία, η αμφισβήτηση γίνεται περισσότερο έντονη, αφού η οικονομική ύφεση βρίσκεται πολλαπλώς και ποικιλοτρόπως σε έξαρση. Συνεπώς, πολλά από τα στερεότυπα του παρελθόντος είναι ήδη υπό κατάρρευση ή έχουν καταρρεύσει.

Τη δεκαετία που ήδη αρχίσαμε να διανύουμε, η ανθρωπότητα βρίσκεται πλέον αντιμέτωπη με τουλάχιστον πέντε κρίσιμα προβλήματα, όπως η οξύτατη δημογραφική γήρανση, το κολοσσιαίο ζήτημα της κλιματικής αλλαγής, το πρόβλημα των ενεργειακών αποθεματικών, αλλά και η διαχείρισή τους, η ραγδαία ανάπτυξη των καινοτόμων τεχνολογιών και τέλος, η εγγύηση και η διασφάλιση ενός ικανοποιητικού βιώσιμου μέλλοντος των επόμενων γενεών που είναι σίγουρα πάρα πολύ δύσκολος στόχος.

Τα ως άνω προκλητικά και βασανιστικά ζητήματα απαιτούν κρίσιμες αλλαγές για το μέλλον, οι οποίες θα υπερβαίνουν το παρελθόν μας, αφού όμως πρώτα θα έχουμε αφομοιώσει και θα έχουμε μάθει από τα λάθη της πρότερης ιστορίας μας.

Ορισμένες από τις εξελίξεις αυτές είναι πλέον πολύ ορατές. Ήδη, η Ευρώπη έχει αρχίσει να σχεδιάζει και να χαράσσει στρατηγικές και πολιτικές συνολικά και ολιστικά για την κλιματική αλλαγή, την εφαρμογή της Πράσινης Συμφωνίας μεταξύ των κρατών μελών της, την ανάπτυξη δεξιοτήτων και ικανοτήτων για την καταιγιστική υλοποίηση της τέταρτης βιομηχανικής επανάστασης. Και σε επίπεδο, όμως, κρατών-μελών, το καθένα από αυτά προσπαθεί να θωρακιστεί και να μεταρρυθμιστεί, ώστε να επιβιώσει εντός των νέων τάσεων και γεωπολιτικών συνθηκών που διαμορφώνονται.

Ορισμένα κράτη μέλη έχουν αποδείξει ότι είναι σε θέση να εκμεταλλευτούν τις αλλαγές, ώστε να περιορίσουν τις δυσμενείς επιπτώσεις, αλλά και να ωφεληθούν θετικά. Δεν είναι άλλωστε τυχαίο που το τελευταίο δίμηνο η Γαλλία συγκλονίζεται από τη χάραξη της νέας ασφαλιστικής της πολιτικής, η οποία χαρακτηρίζεται από τη βασική μεταρρύθμιση της εφαρμογής ενιαίων κανόνων σε σαράντα ασφαλιστικά ταμεία. Αυτή τη βασική μεταρρύθμιση, η οποία επιβάλλεται στη Γαλλία λόγω της δημογραφικής γήρανσης από την ίδια την κυβέρνηση Μακρόν, στην Ελλάδα επιβλήθηκε από τους θεσμούς δέκα χρόνια πριν, αναγκαστικά και βεβιασμένα λόγω της χρεοκοπίας της χώρας.

Παρ’ όλο που ήταν γνωστό από το 1958 ότι το κυρίαρχο πρόβλημα της κοινωνικής ασφάλισης στην Ελλάδα ήταν η πλήρης ανισότητα προστασίας, ώστε η περί ισότητος των πολιτών συνταγματική αρχή να έχει τελείως λησμονηθεί, όπως γράφει ο καθηγητής Πλάτων Τήνιος στην «ΚΑΘΗΜΕΡΙΝΗ», καμμία λειτουργική διαχείριση του θέματος δεν έλαβε χώρα όλες αυτές τις δεκαετίες. Αντιθέτως, η αδράνεια αυτή λειτουργούσε τοξικά και σωρευτικά.

Σύμφωνα με τον πρώην Υπουργό Εργασίας και καθηγητή κ. Τάσο Γιαννίτση, το ασφαλιστικό ζήτημα αντικατοπτρίζει μία θεμελιακή σύγκρουση στο εσωτερικό μιας κοινωνίας, την πάλη και τη σύγκρουση για την κατανομή του εισοδήματος και του ΑΕΠ που παράγεται κάθε χρονιά μεταξύ αυτών που συμμετέχουν στην παραγωγή του και εκείνων που δεν παράγουν, άλλα έχουν δικαίωμα συμμετοχής στο παραγόμενο εισόδημα μέσω των κανόνων συνταξιοδότησης. Τη συγκεκριμένη σύγκρουση τη βιώσαμε και την πληρώσαμε πολύ ακριβά στο παρελθόν και την πληρώνουμε ακόμη και σήμερα λόγω του αρνητισμού και των ευφυολογημάτων του χθες.

Για πολλούς έγκριτους οικονομολόγους στην Ελλάδα, το ασφαλιστικό ήταν σημαντικό ως γενεσιουργός παράγοντας της κρίσης του 2009. Είχε σημαντική επίδραση στη μεγάλη ύφεση, τη δημοσιονομική κατάρρευση, την ανεργία, την καθίζηση των επενδύσεων, τις περικοπές εισοδημάτων και κοινωνικών δαπανών και την αύξηση της φορολογίας. Γι’ αυτό, μιλούν οι αριθμοί που είναι αμείλικτοι, αφού οι ετήσιες δημόσιες δαπάνες για τη διάσωσή του κυμαίνονταν την τελευταία δεκαετία περίπου μεταξύ 120% και 237% των μη κρατικών πόρων του ασφαλιστικού συστήματος.

Αυτήν την τοξική κανονικότητα έρχεται επιτέλους να ανατρέψει το νέο ασφαλιστικό νομοσχέδιο που έφερε η πολιτική ηγεσία του Υπουργείου Εργασίας. Αξίζουν θερμά συγχαρητήρια στον κ. Βρούτση και τους συνεργάτες του. Διότι διαφορετικά, η επιλογή της αδράνειας θα προκαλούσε ακόμη μεγαλύτερο κόστος και επιδείνωση.

Το νέο ασφαλιστικό νομοσχέδιο, κυρίες και κύριοι συνάδελφοι, χαρακτηρίζεται από βιωσιμότητα και ρεαλισμό, καθώς είναι το πρώτο νομοσχέδιο στην ιστορία της χώρας που συνοδεύεται από πλήρη ειδική αναλογιστική μελέτη για τις κύριες και επικουρικές συντάξεις και από ολοκληρωμένη μελέτη επάρκειας συντάξεων του Οικονομικού Πανεπιστημίου Αθηνών, ενώ η βιωσιμότητά του είναι εγγυημένη μέχρι το 2070. Ακόμη, είναι σύγχρονα και αρχιτεκτονικά δομημένο, καθώς υπάρχει πρόνοια της συγκρότησης και σύστασης της ψηφιακής μορφής του Εθνικού Φορέα Κοινωνικής Ασφάλισης, στον οποίο εντάσσεται το Ενιαίο Ταμείο Επικουρικής Ασφάλισης και Εφάπαξ Παροχών, το λεγόμενο ΕΤΕΑΕΠ.

Αυτή η τεχνική αναδόμηση του φορέα δημιουργεί μεγάλες οικονομίες κλίμακος στη διαχείριση του ανθρώπινου δυναμικού του νέου οργανισμού, ενώ ταυτόχρονα οδηγεί σε ταχύτερο χρόνο απονομής συντάξεων.

Επίσης, θεσπίζεται για πρώτη φορά η ψηφιακή σύνταξη, εγχείρημα που αποσκοπεί στη διευκόλυνση του πολίτη και στην ελαχιστοποίηση του χρόνου για την ολοκλήρωση των απαιτούμενων διοικητικών διαδικασιών για την απονομή της.

Παράλληλα, ενισχύεται η κοινωνική και ασφαλιστική δικαιοσύνη, η ανταποδοτικότητα, η αναλογικότητα και η επιχειρησιακή ελευθερία, ενώ καθιερώνεται για πρώτη φορά είναι καινοτόμο και ανταποδοτικό σύστημα ελεύθερης επιλογής ασφαλιστικών εισφορών όπου ο καθένας μπορεί να επιλέξει ελεύθερα την κατηγορία των ασφαλιστικών του εισφορών είτε προς τα πάνω είτε προς τα κάτω, για όσο χρόνο επιθυμεί, ανάλογα με την οικονομική δυνατότητα, για τη μελλοντική του σύνταξη.

Ταυτόχρονα, είναι το πρώτο ασφαλιστικό νομοσχέδιο μετά από δώδεκα χρόνια κρίσης που δεν έχει καμμιά μείωση στις συντάξεις. Αντίθετα, θα έχει αυξήσεις και θα αποκατασταθεί η δικαιοσύνη για όσους έχουν εργαστεί περισσότερο και παράλληλα θα ενισχυθεί η ανταποδοτικότητα των συντάξεων.

Βασικός στόχος της συγκεκριμένης μεταρρύθμισης είναι όχι μόνον η επίλυση των στρεβλώσεων του παρελθόντος, αλλά κυρίως η ανακωχή, η παύση του πολέμου των γενεών. Σήμερα πλέον, οι νέοι που εργάζονται καλούνται να θυσιάσουν πολύ περισσότερα από όσα θυσίασαν οι παλαιότεροι, είτε μέσω μεγαλύτερων ασφαλιστικών εισφορών είτε μέσω νέων φόρων, άλλων εισφορών τελών, είτε μέσω περικοπών δημοσίων δαπανών, ενώ έχουν και το βάρος της αποπληρωμής στο μέλλον των δυσβάστακτων οφειλών του παρελθόντος. Η πραγματικότητα του διαγενεακού χάσματος πρέπει να αμβλυνθεί και να καταστεί δίκαιη.

Για να εμπεδωθεί η αίσθηση ότι στο ασφαλιστικό θα υπάρξει, επιτέλους, μια σταθερή λύση, απαιτείται μια νέα κοινωνική συμφωνία που δεν μπορεί να υπάρξει χωρίς λογική αναγνώριση λαθών, συλλογική αντίληψη για τις νέες επιλογές και πάντως με ορίζοντα όχι δύο ή τρία χρόνια, αλλά σημαντικά μεγαλύτερο βάθος χρόνου.

Θα πρέπει να δώσουμε αυτή τη δυνατότητα της εφαρμογής και της πίστωσης χρόνου στη νέα ορθή ασφαλιστική μεταρρυθμιστική προοπτική, υπερψηφίζοντάς την.

Σας ευχαριστώ πάρα πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κυρία συνάδελφε.

Τον λόγο τώρα έχει ο Υπουργός Εργασίας και Κοινωνικών Υποθέσεων κ. Βρούτσης.

**ΙΩΑΝΝΗΣ ΒΡΟΥΤΣΗΣ (Υπουργός Εργασίας και Κοινωνικών Υποθέσεων):** Ευχαριστώ, κυρία Πρόεδρε.

Κυρίες και κύριοι συνάδελφοι, έχω την τιμή, ενώπιον της Εθνικής Αντιπροσωπείας, να εισηγούμαι τη νέα ασφαλιστική μεταρρύθμιση που θα αλλάξει το μέλλον της χώρας, που θα επηρεάσει συνολικά τη χώρα, τους νέους εργαζόμενους, τους μελλοντικούς εργαζόμενους, τους σημερινούς συνταξιούχους μετά από την συζήτηση που διεξήχθη στις επιτροπές.

Είναι ένας νόμος που -πιστέψτε με- θα αποτελέσει τομή και ήρθε για να μείνει. Ένας νόμος που -όπως πολύ σωστά ειπώθηκε- μετά από δώδεκα ολόκληρα χρόνια δεν έχει καμμία μείωση σε καμμιά σύνταξη, παρά μόνο αυξήσεις, μέσα στο πλαίσιο της δημοσιονομικής δυνατότητας και του χώρου που έχουμε.

Θέλω να ξεκινήσω το νήμα από την αρχή γιατί πιστεύω ότι σε μια τέτοια νομοθετική παρέμβαση, όπως είναι ένας ασφαλιστικός νόμος, ο πιο σοβαρός, ο πιο ουσιαστικός νόμος που κάθε κυβέρνηση μπορεί να πάρει στην πλάτη της και να φέρει προς ψήφιση στη Βουλή, αξίζει κάποιος να ξετυλίξει το κουβάρι της ιστορίας από την αρχή.

Η χώρα μας ταλαιπωρήθηκε δεκαετίες με παλινωδίες, παθογένειες ενός ασφαλιστικού συστήματος το οποίο είχε μετατραπεί σε ένα ψηφιδωτό εξαιρέσεων και ειδικών καθεστώτων και το πληρώσαμε. Το πλήρωσε η χώρα, το πλήρωσαν οι συνταξιούχοι, το πληρώσουν οι εργαζόμενοι και η χώρα μπήκε μέσα σ’ ένα περιβάλλον δημοσιονομικής δυσκολίας επί δώδεκα ολόκληρα χρόνια. Έγιναν προσαρμογές δύσκολες, προσαρμογές άδικες.

Σήμερα, όμως, μετά από αυτά τα δώδεκα ολόκληρα χρόνια, συνειδητοποιώντας όλοι ποια είναι η πραγματικότητα, ότι πρέπει να έχουμε ένα ασφαλιστικό σύστημα το οποίο να είναι πραγματικά αλληλεγγύη γενεών και όχι να τρώει τους σημερινούς πόρους σε βάρος των μελλοντικών γενεών, ερχόμαστε να καλύψουμε ακριβώς αυτό το κενό.

Πρέπει να έχουμε ένα ασφαλιστικό σύστημα -και αυτήν τη στιγμή αυτό κάνουμε- το οποίο να είναι ελκυστικό για τους εργαζόμενους, να μην είναι απωθητικό, να μην ευνοεί τη μαύρη και ανασφάλιστη εργασία, αλλά να ωθεί στην απασχόληση. Να τη βλέπει ο εργαζόμενος ως μια μελλοντική επένδυση και αυτό ακριβώς κάνουμε. Πρέπει να έχουμε ένα ασφαλιστικό το οποίο να στηρίζεται σε γερά δημοσιονομικά πόδια και οι μακροοικονομικές του προβλέψεις να είναι ακριβώς αυτές που θα εκπέμπουν την εμπιστοσύνη για το μέλλον σε όλους, νέους, μεγαλύτερους, μικρότερους, μια εμπιστοσύνη που είχε χαθεί για το ασφαλιστικό σύστημα της χώρας μας.

Πρέπει να είναι ένας ασφαλιστικός νόμος που στο ερώτημα που διαχρονικά τα τελευταία χρόνια έμπαινε, κυρίως από τη νέα γενιά του τόπου μας: «θα πάρω σύνταξη;», η απάντηση είναι: «ναι, θα πάρεις σύνταξη, μια αναλογική και ανταποδοτική σύνταξη, αυτή που πραγματικά ανήκει και σου ταιριάζει και σου αξίζει στη βάση του εργασιακού του βίου».

Πρέπει να έχουμε ένα ασφαλιστικό σύστημα το οποίο να έρχεται να συνδεθεί με τις άλλες σύγχρονες ευρωπαϊκές χώρες. Να μην αποτελεί εξαίρεση και βάρος δημοσιονομικό της χώρας, αλλά να έρχεται ως δημοσιονομικό διά του ΑΕΠ της χώρας και να έρχεται να δένει στο μέσο όρο των άλλων ευρωπαϊκών χωρών. Και αυτό, το ασφαλιστικό σύστημα το κάνει πράξη. Αυτό κάνουμε σήμερα.

Γι’ αυτό είμαι αισιόδοξος, πέρα από τις αντιρρήσεις ή τις αιτιάσεις που ακούστηκαν, άλλες άστοχες, άλλες ανεφάρμοστες, άλλες λέγονται για να λέγονται. Είμαι σίγουρος ότι αυτός ο νόμος θα μείνει και θα έρθει να στηρίξει την εθνική οικονομία της χώρας μας. Θα στηρίξει την ίδια την οικονομία, την ανάπτυξη και την κοινωνία. Αυτός είναι ο νόμος μας.

Αυτός ο νόμος ήρθε στη Βουλή, κυρίες και κύριοι συνάδελφοι, όχι ως άδειο πουκάμισο. Ήρθε στη Βουλή έτσι όπως έπρεπε να έρθει και συνταγματικά και όπως επιβάλλει η κοινοβουλευτική διαδικασία. Ήρθε για πρώτη φορά, θα το επαναλάβω γιατί αυτό έχει την αξία του, συνοδευόμενος από αναλογιστική μελέτη της Εθνικής Αναλογιστικής Αρχής. Αυτή είναι μια από τις μεγάλες αλλαγές αυτού του νόμου.

Τι είναι η Εθνική Αναλογιστική Αρχή; Γιατί πολλοί ρωτάνε και λένε τι είναι αυτό που συνοδεύει το ασφαλιστικό νομοσχέδιο. Ποια είναι η Εθνική Αναλογιστική Αρχή; Η Εθνική Αναλογιστική Αρχή, κυρίες και κύριοι συνάδελφοι, είναι μια ισχυρή ανεξάρτητη αρχή της οποίας, προσωπικά, της είχα εμπιστοσύνη πριν γίνω Υπουργός το 2012-2014, το 2012-1014 ως Υπουργός, στα τεσσεράμισι χρόνια του ΣΥΡΙΖΑ της είχα εμπιστοσύνη και σήμερα συνεχίζω να της έχω.

Αποτελείται από εξαιρετικούς επιστήμονες με πολύ βαθιές οικονομικές γνώσεις, εξειδικευμένους αναλογιστές, οι οποίοι είναι ανεξάρτητοι από το Υπουργείο Εργασίας. Από το Υπουργείο Εργασίας, αυτό που πήραν από μένα ήταν η πολιτική κατεύθυνση, τι ζητάω, αυτά που είπα πριν, τις πολιτικές κατευθύνσεις για ένα ασφαλιστικό που να είναι ελκυστικό, να του έχει εμπιστοσύνη ο κόσμος, να έχει μακροπρόθεσμη βιωσιμότητα, να είναι βιώσιμο.

Εκείνες τις παραδοχές, όμως, που έβαλε η Εθνική Αναλογιστική Αρχή είναι παραδοχές τις οποίες πήρε, όπως παίρνουν όλες οι ανεπτυγμένες χώρες στον κόσμο, από τη Eurostat και το «Ageing Working Group». Και δεν είναι αρνητικό ότι ειπώθηκαν κάποιες παρατηρήσεις . Θετικό είναι ότι οι παραδοχές που χρησιμοποίησε η Εθνική Αναλογιστική Αρχή είναι πολύ δύσκολες και συντηρητικές σε σχέση μ’ αυτές που θα μπορούσε να δώσει το Υπουργείο Οικονομικών ή η Τράπεζα της Ελλάδος, αισιόδοξες δηλαδή. Δώσανε πολύ δύσκολες, συντηρητικές παραδοχές και παρ’ όλα αυτά, αυτό το πρώτο κείμενο το οποίο κατατέθηκε από μένα στη Βουλή στην έναρξη και των επιτροπών και στη διαδικασία της Ολομέλειας, έχει τρία πολύ σημαντικά στοιχεία τα οποία αξίζει να τα επαναλάβω, γιατί εδώ βασίζεται η εμπιστοσύνη για το μέλλον.

Με δύσκολες παραδοχές, μ’ αυτές τις αρχές και τις κατευθύνσεις που έδωσε η Eurostat και το «Ageing Working Group», πρώτον, μεσο-μακροπρόθεσμα το ασφαλιστικό σύστημα της χώρας μας καταφέρνει να κάνει το εξής: Το σύνολο της ανταποδοτικής σύνταξης των Ελλήνων θα έρχεται να δεθεί και να είναι ισοδύναμο με το σύνολο των εισφορών. Αυτό είναι μια μεγάλη επιτυχία, πάρα πολύ σημαντικό. Διότι έτσι δείχνει απόλυτη εξυγίανση του συστήματος.

Το δεύτερο στοιχείο είναι ότι μεσομακροπρόθεσμα έρχεται το ασφαλιστικό σύστημα στον μέσο όρο των ευρωπαϊκών χωρών. Άρα, λοιπόν, η συνταξιοδοτική δαπάνη ως ποσοστό του ΑΕΠ.

Τι σημαίνουν αυτά τα δύο; Ότι επιτέλους μπορούμε να μιλάμε για ένα βιώσιμο σύστημα, απόλυτα εξειδικευμένο με προοπτική το 2070, που όλοι μπορούν να εμπιστευτούν και διασφαλίζει όλες τις συντάξεις μέχρι τότε, με αυτές τις παραδοχές.

Εννοείται ότι κανείς δεν μπορεί να προβλέψει το μέλλον και τι ανατροπές μπορεί να γίνουν σε οικονομία, σε κοινωνία, σε παγκόσμια ζητήματα μη προβλεπόμενα, αλλά στη βάση σταθερών -στις οποίες έτσι γίνονται οι επιστημονικές μελέτες- προσεγγίσεων, κανείς δεν μπορεί να την αμφισβητήσει.

Άρα για πρώτη φορά ελληνική Βουλή συζητάει ένα ασφαλιστικό νομοσχέδιο, μια ασφαλιστική μεταρρύθμιση που προχωράει πάνω σε ράγες. Αυτή είναι η πρώτη παρέμβαση που γίνεται μ’ αυτό το ασφαλιστικό νομοσχέδιο διαμέσου της αναλογιστικής μελέτης, που δυστυχώς, κύριοι του ΣΥΡΙΖΑ, κυρία Αχτσιόγλου, δεν το φέρατε ως επιχείρημα στην Ολομέλεια.

Ο ΣΥΡΙΖΑ επικαλέστηκε σήμερα -δεν ήταν επιχείρημα του ΣΥΡΙΖΑ- ότι είχε αναλογιστική μελέτη, ότι διέθετε αναλογιστική μελέτη ο νόμος Κατρούγκαλου. Και αναρωτιέμαι: Την είχε δει κάποιος; Την είδαμε για πρώτη φορά -ένα κείμενο στα αγγλικά- μετά από τρεισήμισι χρόνια να κατατίθεται από το ΣΥΡΙΖΑ στην επιτροπή της Βουλής. Επρόκειτο για ένα κείμενο το οποίο αμφισβητήθηκε και από την ίδια τη δικαιοσύνη, διότι όλοι οι νόμοι, όλες οι συνταγματικές αποφάσεις -η 1889/2019, πρόσφατα, πριν τέσσερις μήνες, και η 1891/2019- του Συμβουλίου της Επικρατείας έκριναν τον νόμο Κατρούγκαλου, στο πεδίο της αναλογιστικής, αντισυνταγματικό, γιατί δεν είχε αναλογιστική μελέτη ο νόμος.

Άρα, γιατί συζητάμε; Ποιον κοροϊδεύετε; Πώς ανεβαίνετε σ’ αυτό το Βήμα και έχετε την τόλμη να συνεχίζετε να εξαπατάτε τον ελληνικό λαό;

Φέρατε έναν νόμο στα πρόχειρα, στα γρήγορα, άδικο, που παγίδευε την ανάπτυξη και την οικονομία, που τιμωρούσε την παραγωγικότητα, μη ελκυστικό, που δημιουργούσε ανασφάλεια και αγωνία για το μέλλον και κρίθηκε, τελικά, αντισυνταγματικός.

Δεύτερο κεφάλαιο: Τι επιχειρούμε σήμερα εμείς; Επιχειρούμε, κύριοι του ΣΥΡΙΖΑ -γιατί θα πάρετε απαντήσεις στα επιχειρήματα τα οποία θέσατε- να αφήσουμε στο παρελθόν τον νόμο Κατρούγκαλου, να φέρουμε έναν νόμο που θα δημιουργεί ένα νέο περιβάλλον ασφάλειας, εμπιστοσύνης για το μέλλον, που θα δημιουργεί ασφάλεια, προοπτική, που θα καλλιεργεί την ασφαλιστική συνείδηση και κανείς δεν θα μπορέσει στο μέλλον να τον αμφισβητήσει διά μέσω νομικών διαδικασιών.

Τι άλλο προσπαθούμε να κάνουμε; Για ακούστε! Προσπαθούμε να διορθώσουμε τις αντισυνταγματικότητες του νόμου Κατρούγκαλου, να τις απαλείψουμε από τον ασφαλιστικό μας νόμο και από την ασφαλιστική μεταρρύθμιση. Πού κρίθηκε αντισυνταγματικός ο νόμος Κατρούγκαλου; Για ακούστε, γιατί εδώ παίζεται ένα κρυφτούλι από την πλευρά του ΣΥΡΙΖΑ. Ανεβαίνουν στο Βήμα και δεν τολμούν να πουν την αλήθεια, γιατί αυτά, φυσικά, είναι ψιλά γράμματα για την κοινωνία, που δεν τα γνωρίζει σε βάθος, όπως τα γνωρίζουμε εμείς που ασχολούμαστε. Κρίθηκε, λοιπόν, αντισυνταγματικός ο νόμος Κατρούγκαλου στα εξής σημεία:

Πρώτον, κρίθηκε αντισυνταγματικός ο νόμος ΣΥΡΙΖΑ-Κατρούγκαλου στο ότι δεν έφερε την αναλογιστική μελέτη. Είπα και πριν ότι βασική διαφορά μας είναι ότι φέρνουμε αναλογιστική μελέτη.

Δεύτερον, κρίθηκε αντισυνταγματικός στο κόψιμο των επικουρικών συντάξεων, στις άδικες περικοπές των επικουρικών συντάξεων, στα 1.300 ευρώ κύρια και επικουρική. Εμείς επαναφέρουμε το θέμα αυτό και κάνουμε συνταγματική παρέμβαση, πλέον, στο πλαίσιο της επιταγής του Συμβουλίου της Επικρατείας και ερχόμαστε και γινόμαστε απόλυτα ευθυγραμμισμένοι με την απόφαση της δικαιοσύνης.

Τρίτον, αντισυνταγματικός ο νόμος Κατρούγκαλου στο επίπεδο των εισφορών, σε αυτό το 20% που βάλατε, συνδέοντας το εισόδημα με τη φορολογία, κύριε Τσακαλώτε, σε αυτό το εγκληματικό, τιμωρητικό που κάνατε εναντίον των παραγωγικών δυνάμεων του τόπου, των δικηγόρων, των γιατρών, των μηχανικών, των αυτοαπασχολούμενων, των γεωργών. Αυτή η φορολογική σύνδεση που κάνατε, ήταν αυτό που τιμώρησε τον κόσμο και σας τιμώρησε και στις εκλογές. Και απελευθερώνουμε πλέον για πρώτη φορά, κάνοντας συνταγματική την παρέμβασή μας, αυτό το εφιαλτικό και εγκληματικό να συνδέεται το εισόδημα με το ασφαλιστικό και να μετατρέπεται το ασφαλιστικό σε φορολογικό.

Ξέρω, είναι οι εμμονές σας οι ιδεοληπτικές, οι ιδεολογικές. Τι να κάνουμε; Είμαστε δύο διαφορετικοί κόσμοι. Θέλετε να τιμωρείτε τη δημιουργικότητα, να βλέπετε ισοπεδωτικά προς τα κάτω όλους. Είμαστε διαφορετικοί. Εμείς θέλουμε την ευημερία του κόσμου, θέλουμε να πλουτίζει, να δημιουργείται πλούτος, θέλουμε ο κόσμος και η κοινωνία να πηγαίνει ψηλά, να πηγαίνει καλά.

Τα τρία αυτά σημεία, λοιπόν, που κρίθηκαν αντισυνταγματικά από το Συμβούλιο της Επικρατείας έρχονται να διορθωθούν τώρα.

Όμως, δεν ήταν μόνο αυτά. Ήταν και κάτι ακόμη σημαντικό. Ήρθε το Συμβούλιο της Επικρατείας και είπε ότι είναι αντισυνταγματικό -τέταρτη μεγάλη παρέμβαση του Συμβουλίου της Επικρατείας- το τμήμα το οποίο αφορά στους συντελεστές αναπλήρωσης. Δηλαδή, θεώρησε ότι το σύστημά σας, σε επίπεδο δομής, αρχής, φιλοσοφίας, αντίληψης, είναι πέρα για πέρα άδικο, ένα ισοπεδωτικό σύστημα το οποίο μετά τα είκοσι, είκοσι πέντε χρόνια δεν ήταν καθόλου ελκυστικό για κανέναν και ισοπέδωνε την προσπάθεια.

Τέσσερις μεγάλες αποφάσεις του Συμβουλίου της Επικρατείας έκριναν αντισυνταγματικό τον νόμο ΣΥΡΙΖΑ-Κατρούγκαλου και σήμερα εδώ, από το Βήμα της Βουλής -ούτε στην Ολομέλεια, ούτε και στην επιτροπή- δεν ακούστηκε ούτε μία συγγνώμη. Και θα σας πω τι δεν ειπώθηκε από το ΣΥΡΙΖΑ.

Εγώ μπορώ να ακούσω απόψεις από όλα τα κόμματα, από την ελάσσονα Αντιπολίτευση, από το Κίνημα Αλλαγής, το Κομμουνιστικό Κόμμα, το ΜέΡΑ25, την Ελληνική Λύση. Ο καθένας λέει τα δικά του και ανέξοδα πολλές φορές και με υπερβολές για πράγματα τα οποία είναι ανέφικτα.

Όμως, η Αξιωματική Αντιπολίτευση, κύριοι του ΣΥΡΙΖΑ, έχει ένα πολύ σοβαρό θεσμικό ρόλο. Γυρίζω λίγο το χρόνο πίσω.

Εμείς ως αξιωματική αντιπολίτευση, όταν μιλούσατε εδώ για το ασφαλιστικό, είχαμε θέσεις. Εμείς μιλούσαμε και αυτά που λέγαμε, τα κάνουμε σήμερα πράξη. Τι λέγαμε; Λέγαμε ότι είμαστε εναντίον της σύνδεσης με το εισόδημα και το ασφαλιστικό. Και το κάνουμε πράξη, το αλλάζουμε. Λέγαμε ότι είναι αντιπαραγωγικό το σύστημά σας, μη ελκυστικό. Το αλλάξαμε. Το κάνουμε πράξη. Λέγαμε ότι οι συντελεστές αναπλήρωσης -αυτά το οποία κάνατε- ήταν εγκληματικό, ήταν λάθος, διότι ήταν αποτρεπτικό κάποιος να είναι στην αγορά εργασίας. Το αλλάζουμε και το κάνουμε πράξη.

Ήμασταν αξιωματική αντιπολίτευση και ο θεσμικός μας ρόλος απέναντι στην κοινωνία ήταν εκτός από το να κάνουμε τις παρατηρήσεις μας, να πούμε ποια είναι η θέση μας. Και ρωτάω σήμερα, κύριοι του ΣΥΡΙΖΑ, ποια είναι η θέση του ΣΥΡΙΖΑ; Έχετε δύο δρόμους. Ή θα ψηφίσετε το νομοσχέδιο ή θα βγείτε ευθαρσώς και θα πείτε, «θέλουμε τον νόμο Κατρούγκαλου». Δεν έχετε άλλο δρόμο. Είναι ή το ένα ή το άλλο. Ή θα ψηφίσετε τον νόμο ή θα πείτε, «είμαστε με τον νόμο Κατρούγκαλου». Διότι τώρα, μέχρι το τέλος της διαδικασίας, θα βρεθείτε μπροστά σε αδιέξοδα.

Για πείτε μου, θα ψηφίσετε τη συνταγματικότητα που διορθώνουμε την αντισυνταγματικότητά σας; Είναι επιταγή του Συμβουλίου της Επικρατείας. Θα ψηφίσετε την αύξηση των συντελεστών αναπλήρωσης, ναι ή όχι; Δεν έχετε πάρει θέση. Θα ψηφίσετε τις αυξήσεις των συντάξεων, ναι ή όχι; Δεν έχετε πάρει θέση. Θα ψηφίσετε τις αυξήσεις των επικουρικών συντάξεων, ναι ή όχι; Θα ψηφίσετε την ψηφιακή σύνταξη, ναι ή όχι;

Κρύβεστε και αυτό λέγεται «πολιτική δειλία», «πολιτική ατολμία» ή «δεν έχω θέσεις». Και το ασφαλιστικό δεν είναι ένα οποιοδήποτε ζήτημα. Είναι ένα πολύ σοβαρό ζήτημα. Κρίνεστε καθημερινά. Ποια είναι η θέση σας, εκτός από το να έρχεστε εδώ πέρα και να κάνετε επί του προχείρου κάποιες απλουστεύσεις κριτικής;

Για να δούμε ποιες είναι οι κριτικές σας, γιατί για τα άλλα δεν είπατε τίποτα. Για τα μεγάλα, τη θέση σας, τι πιστεύετε ως κόμμα, ποια είναι η επόμενη μέρα του ΣΥΡΙΖΑ για το ασφαλιστικό, μηδέν. Ούτε απαντάτε αν θα ψηφίσετε τις αυξήσεις, ούτε αν θέλετε να διορθωθούν οι αντισυνταγματικότητες του δικού σας νόμου, που αδικήσατε ανθρώπους και ήρθε το Υπουργείο και η δικαιοσύνη και τα άλλαξε.

Τι είπε, λοιπόν, η κ. Αχτσιόγλου λίγο πριν; Μάζεψα τα επιχειρήματα. Επιτρέψτε μου, εγώ καλοπροαίρετα ακούω την επιχειρηματολογία. Όταν, όμως, αυτά είναι αστεία, άστοχα και με την οπτική που λέω εγώ, εκφράζουν σύγχυση, αμηχανία και είναι προϊόν αλχημείας, είμαι υποχρεωμένος να τα διορθώσω. Και κυρίως όταν τα λέει η Αξιωματική Αντιπολίτευση.

Χθες, λοιπόν, κατά τη διάρκεια της επιτροπής, στην επίκληση και στην επιχειρηματολογία εκ μέρους του ΣΥΡΙΖΑ ότι ο προϋπολογισμός του 2020 έχει 206 εκατομμύρια λιγότερη συνταξιοδοτική δαπάνη. Ερώτηση: Είναι αλήθεια; Βεβαίως και είναι αλήθεια. Είναι στον προϋπολογισμό. Εμείς δεν λέμε ποτέ ψέματα. Όμως, έκανα μία παράθεση του παρελθόντος. Το 2015, επί ΣΥΡΙΖΑ, 96 εκατομμύρια μικρότερη συνταξιοδοτική δαπάνη, ενώ το 2016 ήταν 206 εκατομμύρια. Το 2017 η συνταξιοδοτική δαπάνη ήταν μικρότερη κατά 744 εκατομμύρια. Το 2018 είχαμε 343 εκατομμύρια μικρότερη συνταξιοδοτική δαπάνη και το 2019 είχαμε 416 εκατομμύρια μειωμένη συνταξιοδοτική δαπάνη.

Αυτά δεν τα λέτε, κυρία Αχτσιόγλου; Αυτή η μείωση της συνταξιοδοτικής δαπάνης που κάνατε, τι είναι;

Άκουσα, όμως, σήμερα το απίστευτο. Για ακούστε τι είπε η κ. Αχτσιόγλου. Έχει ενδιαφέρον. Ήρθε σήμερα στη Βουλή και δεν χρησιμοποίησε το ίδιο επιχείρημα. Είπε ότι ναι μεν δέχεται ότι κάνανε μειώσεις, ότι ήταν μειωμένη η συνταξιοδοτική δαπάνη, αλλά την ίδια στιγμή δεν πρέπει να διαβάζουμε τον προϋπολογισμό, πρέπει να διαβάζουμε τα απολογιστικά στοιχεία. Και έρχεται και λέει ότι τα απολογιστικά στοιχεία είναι διαφορετικά του παρελθόντος και θέλει να μας συγκρίνει εμάς με τα σημερινά στοιχεία του προϋπολογισμού.

Σας λέω, λοιπόν, κυρία Αχτσιόγλου -και το ξέρετε- ότι φυσικά και τα απολογιστικά στοιχεία του 2020 θα είναι διαφορετικά από τη μείωση των 206 εκατομμυρίων ευρώ. Βεβαίως και θα είναι, διότι θα προστεθούν οι αυξήσεις των συντάξεων!

(Χειροκροτήματα από την πτέρυγα της Νέας Δημοκρατίας)

Ήμαρτον! Σε ποιους απευθύνεστε; Κοροϊδεύετε τον κόσμο; Επειδή είναι δύσκολα θέματα, που έχουν να κάνουν με την οικονομία, κοροϊδεύετε ευθέως τον κόσμο;

Και να σας ενημερώσω για το θέμα της αναλογιστικής αρχής γιατί και αυτό έχει την αξία του ότι η συνταξιοδοτική δαπάνη ως απόλυτο νούμερο θα ανεβαίνει τα επόμενα χρόνια και κυρίως μετά το 2023. Η συνταξιοδοτική δαπάνη θα ανεβαίνει ως απόλυτο νούμερο. Θα ανεβαίνει, όμως, με μικρότερη ταχύτητα από ό,τι θα ανεβαίνει το ΑΕΠ της χώρας και αυτό ακριβώς δείχνει την καμπύλη προς τα κάτω του ποσοστού της συνταξιοδοτικής δαπάνης ως προς το ΑΕΠ. Εκεί είναι το μυστικό που ευθυγραμμιζόμαστε με τον μέσο όρο των ευρωπαϊκών χωρών.

Κυρίες και κύριοι συνάδελφοι, αυτός ο ασφαλιστικός νόμος στο πρώτο του κεφάλαιο έρχεται και αποκαθιστά τις αδικίες του νόμου Κατρούγκαλου. Δίνει αυξήσεις στις επικουρικές στα 1.300 ευρώ, εκατοντάδες χιλιάδες κόσμος θα πάρει πίσω τις συντάξεις του αναδρομικά από 1η Οκτωβρίου του 2019, θα δοθούν εφάπαξ όλες μαζί, μαζί με τις αυξήσεις και των κύριων συντάξεων και των επικουρικών, μόλις γίνει ο επανυπολογισμός όλου του συστήματος, γιατί πρέπει να γίνει restart σ’ όλο το νέο e-ΕΦΚΑ που δημιουργείται.

Δεύτερον, θα δοθούν αυξήσεις σε κύριες συντάξεις –σε κύριες συντάξεις, βεβαίως!- οι οποίες με τους νέους συντελεστές αναπλήρωσης καθώς ευθυγραμμιζόμαστε πλέον και με την απόφαση του Συμβουλίου της Επικρατείας, με το 50% συν 1 που ζητάει το Συμβούλιο της Επικρατείας, ερχόμαστε πλέον να δώσουμε αυξήσεις και στις κύριες συντάξεις με τριάντα χρόνια και μια ημέρα παραπάνω.

Εδώ, κυρίες και κύριοι συνάδελφοι, θα μου επιτρέψετε λίγο γιατί η υποκρισία και η αλχημεία δεν έχει τελειωμό. Προσέξτε, η κ. Αχτσιόγλου, στην τοποθέτησή της λέει «μα, με 3.500 ευρώ θα πάρει κάποιος στα σαράντα χρόνια 252 ευρώ; Αυτό λέτε; Ποιος έχει 3.500 ευρώ μισθό;»

Βεβαίως εγώ δεν επιχειρηματολόγησα ποτέ ούτε ισχυρίστηκα ότι είναι εύκολο να πάρει κάποιος συντάξιμο μισθό 3.500 ευρώ. Είναι, όμως, μέσα στα παραδείγματα. Αλλά τα παραδείγματα δεν τα βλέπετε όλα. Πιάσατε αυτό που θέλετε για να δημιουργήσετε μια εντύπωση. Αποφύγατε να δείτε την ουσία.

Διαβάζω, λοιπόν: «Στα σαράντα χρόνια με 700 ευρώ μισθό συντάξιμο 50 ευρώ παραπάνω τον μήνα με τον καινούριο νόμο. Με 800 ευρώ συντάξιμο 58 ευρώ παραπάνω. Με 1.000 ευρώ συντάξιμο 72 ευρώ παραπάνω. Με 1500 ευρώ συντάξιμο 108 ευρώ παραπάνω τον μήνα». Και αυτά αφορούν στις νέες γενιές του τόπου μας, τους εργαζόμενους. Να μην πάω στα σαράντα δυο χρόνια ούτε στα τριάντα εννέα. Καταθέτω τον πίνακα, ενώπιον της Εθνικής Αντιπροσωπείας, των αυξήσεων με τριάντα χρόνια και μια ημέρα παραπάνω, που αλλάζει το μέλλον της χώρας κυρίως για τους νέους εργαζόμενους.

(Στο σημείο αυτό ο Υπουργός Εργασίας και Κοινωνικών Υποθέσεων κ. Ιωάννης Βρούτσης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών)

Γίνεται κριτική από τον ΣΥΡΙΖΑ στα κοψίματα των συντάξεων. Προσέξτε, ολόκληρο νομοσχέδιο και εστιάζει σε τρία κοψίματα συντάξεων ο ΣΥΡΙΖΑ. Λέει: «Δέκατη τρίτη σύνταξη την κόψατε».

Δεν απαντάτε, πότε τη φέρατε τη δέκατη τρίτη σύνταξη; Θυμάστε; Παραμονή της κάλπης. Πόσο είναι το ύψος της δέκατης τρίτης σύνταξης, κύριοι του ΣΥΡΙΖΑ; Είναι 2,3 δισεκατομμύρια ευρώ. Αυτή δώσατε; Τι βαφτίσια κάνατε; Βαφτίσατε το ένα τρίτο μιας δαπάνης δέκατη τρίτη σύνταξη; Κοροϊδεύατε ευθέως τον κόσμο τότε και συνεχίζετε να τον κοροϊδεύετε. Το δώσατε παραμονή των εκλογών. Εμείς το ψηφίσαμε βεβαίως. Οποιοδήποτε κοινωνικό μέτρο εμείς το ψηφίζουμε. Αυτή είναι η Νέα Δημοκρατία. Το είχαμε καταγγείλει, όμως, ως προεκλογικό επίδομα, ως επίδομα εξαπάτησης και χειραγώγησης των συνταξιούχων και γι’ αυτό σας τιμώρησαν.

(Χειροκροτήματα από την πτέρυγα της Νέας Δημοκρατίας)

**ΕΥΚΛΕΙΔΗΣ ΤΣΑΚΑΛΩΤΟΣ:** Την εξαπάτηση ψηφίσατε;

**ΙΩΑΝΝΗΣ ΒΡΟΥΤΣΗΣ (Υπουργός Εργασίας και Κοινωνικών Υποθέσεων):** Έτσι σας τιμώρησαν με την ψήφο τους, γιατί τους εξαπατήσατε. Σήμερα λέτε δέκατη τρίτη σύνταξη δεν υπήρξε ποτέ με την ουσία και τον τύπο της δέκατης τρίτης σύνταξης.

Άκουσα την κ. Αχτσιόγλου να λέει ότι μετά τα σαράντα χρόνια μειώνονται οι συντελεστές αναπλήρωσης. Για προσέξτε υποκρισία. Και μέχρι τα σαράντα που το Συμβούλιο της Επικρατείας έκρινε αντισυνταγματικό το νόμο Κατρούγκαλου, κουβέντα. Εμείς το πήγαμε στο 50 και ένα.

Και προσέξτε τώρα, γιατί δεν διαβάζουν κιόλας και είναι κρίμα, συγγνώμη για την έκφραση, η ισοσκέλιση μεταξύ του παλιού νόμου και του νέου νόμου έρχεται στα σαράντα πέντε χρόνια. Στα σαράντα πέντε χρόνια ισοσκελίζεται ο προηγούμενος νόμος με τον νέο νόμο παρά τη μείωση των συντελεστών αναπλήρωσης μετά τα σαράντα δύο χρόνια που φέρνουμε.

Κοιτάξτε το υποκριτικό, όμως. Την ίδια στιγμή από Βήματος Βουλής έλεγε: «Μα, πού θα βρούμε ανθρώπους σήμερα μέσα σ’ αυτήν την αγορά εργασίας, στη ζούγκλα να δουλεύουν με τριάντα χρόνια εργασίας, κύριε Βρούτση, που θα πάρουν αύξηση;». Στη μια έκανε κριτική για τα σαράντα πέντε χρόνια και στην άλλη για τα τριάντα χρόνια. Αυτή είναι η κριτική του ΣΥΡΙΖΑ, σε κοροϊδεύω κατάμουτρα. Αυτός είναι πραγματικά ο ΣΥΡΙΖΑ.

Και η τρίτη κριτική το δήθεν κόψιμο της σύνταξης για τους συνταξιούχους εργαζόμενους. Ξέρετε τι έχει συμβεί;

Με φιλοξένησε δύο φορές η «ΑΥΓΗ» σε πρωτοσέλιδο της, ότι η Νέα Δημοκρατία επαναφέρει στο 70% τη σύνταξη των συνταξιούχων που θέλουν να εργαστούν. Δύο φορές! Μίλησε για «χρυσούς παππούληδες». Εμείς τι λέγαμε και τι λέμε; Θεωρούμε ότι οι συνταξιούχοι της χώρας μας είναι μια πολύ έμπειρη, πολύ χρήσιμη, πολύ δυνατή κοινωνική ομάδα που μπορούν να προσφέρουν ακόμα πολλά. Τους θέλουμε να εργαστούν. Πουθενά στον κόσμο, όμως, -ακούστε το αυτό- δεν υπάρχει συνταξιούχους -κυρίως στη μελέτη που έκανα στην Ευρώπη- που να παίρνει το 100% της σύνταξής του και να εργάζεται. Παντού υπάρχουν περικοπές για λόγους δημοσιονομικούς, δικαιοσύνης και εμείς κάνουμε το αυτονόητο: Κόβουμε το 40%, το εξοντωτικό και προσβλητικό, τιμωρητικό, του νόμου Κατρούγκαλου-ΣΥΡΙΖΑ για τους συνταξιούχους και δίνουμε το 70% της σύνταξης και δικαίωμα να είσαι στην εργασία. Φυσικά συνοδεύεται και από πολύ αυστηρά μέτρα, εάν είσαι παράνομος συνταξιούχος. Η ποινή είναι δώδεκα μηνιαίοι μισθοί σύνταξης εάν συλληφθείς ανασφάλιστος συνταξιούχους και δουλεύεις. Αυτή είναι η αλήθεια.

Σήμερα ακούω την κριτική ότι δήθεν πριν τον ν.4387 του Κατρούγκαλου πράγματι κάποιοι συνταξιούχοι -με δικό μου νόμο- έπαιρναν το 100% της σύνταξής τους και εργαζόντουσαν. Ναι, δικός μου νόμος είναι και εγώ θέλω να τον αλλάξω, διότι τότε ήταν διαφορετικές οι δημοσιονομικές συνθήκες. Τότε οι συνταξιούχοι ήταν σε άλλο περιβάλλον. Σήμερα, όμως, ένα ασφαλιστικό σύστημα πρέπει να έχει ίδιους κανόνες για όλους, όχι δύο ταχύτητες.

Γι’ αυτό κρατάμε το σύστημα, αλλά δίνουμε δύο χρόνια τη δυνατότητα στους συνταξιούχους, οι οποίοι έπαιρναν το 100% της σύνταξής τους, να το διατηρήσουν. Αυτό το κάνουμε δύο ολόκληρα χρόνια. Είναι αρκετά ώστε να ευθυγραμμιστούν και με τους άλλους για λόγους δικαιοσύνης -το 70%- και να ετοιμάσουν και τον οικογενειακό τους προγραμματισμό, χωρίς να τους θίξουμε, χωρίς να τους αιφνιδιάσουμε. Αυτές ήταν οι κριτικές του ΣΥΡΙΖΑ.

Σε όλο το νομοσχέδιο αυτή ήταν η κριτική του ΣΥΡΙΖΑ και γι’ αυτό είπε και όχι, αλλά δεν είπε τα κρίσιμα ερωτήματα: Ποια είναι η θέση του ΣΥΡΙΖΑ; Έχει θέση ο ΣΥΡΙΖΑ; Θα ψηφίσει τον νόμο ή θέλει τον νόμο Κατρούγκαλου; Μέχρι το τέλος της διαδικασίας θα πρέπει να απαντήσει.

Το δεύτερο μεγάλο κεφάλαιο, κυρίες και κύριοι συνάδελφοι, εμείς δεν υποκρινόμαστε ούτε λέμε ψέματα. Ο Κυριάκος Μητσοτάκης όλα αυτά τα τεσσερισήμισι χρόνια της αντιπολίτευσης και εγώ με το χαρτοφυλάκιο του Βουλευτή στα ασφαλιστικά εργασιακά, το κομμάτι των ελευθεροεπαγγελματιών, γιατρών, δικηγόρων, μηχανικών, γεωργών, αυτοαπασχολούμενων είχαμε μια θέση: Θεωρούμε άδικο και εγκληματικό τη σύνδεση με το εισόδημα και τη μετατροπή του ασφαλιστικού σε φορολογικό. Υπάρχει κάποιος στην ελληνική κοινωνία που να λέει ότι η Νέα Δημοκρατία δεν έλεγε αυτό; Εμείς το λέγαμε και σήμερα απόλυτα συνεπείς το αλλάζουμε. Γι’ αυτό η Νέα Δημοκρατία είναι υπεύθυνο κόμμα. Γι’ αυτό τη Νέα Δημοκρατία μπορεί κάποιος να την εμπιστευτεί διαχρονικά. Και τι κάνουμε; Κάνουμε κάτι καινοτόμο. Εισάγουμε ένα σύστημα το οποίο για πρώτη φορά, καταργεί τις κλάσεις -δεν υπάρχουν πλέον κλάσεις- που συνδέονταν με τα χρόνια που δούλευε κάποιος και όσα περισσότερα χρόνια δούλευε, τόσο περισσότερη ασφαλιστική εισφορά ζητούσε. Πάει εκείνο το περιβάλλον.

Δεύτερον, καταργούμε τον νόμο Κατρούγκαλου-ΣΥΡΙΖΑ που συνέδεε αυτό το τιμωρητικό που μετέτρεπε το ασφαλιστικό στο φορολογικό και εισάγουμε ένα απλό, ευέλικτο και ελεύθερο σύστημα, το οποίο δίνει τη δυνατότητα στην αρχή κάθε χρόνου να επιλέξει για έναν χρόνο μια από τις επτά κατηγορίες, ελεύθερα, που θέλει κάποιος. Υπάρχει πιο καινοτόμο σύστημα, πιο ελεύθερο, που ταιριάζει και στην ιδιοσυγκρασία του Έλληνα; Δίνουμε επτά κατηγορίες ελεύθερες. Εκπίπτουν από τις λογιστικές δαπάνες του επιχειρηματία, αποσυνδέονται από τον κατώτατο μισθό, διότι αν αυξηθεί ο κατώτατος μισθός θα συμπαρασύρει με τον νόμο Κατρούγκαλου-ΣΥΡΙΖΑ και την αύξηση εισφοράς. Άρα, όλα αυτά μένουν στο παρελθόν.

Πάμε, λοιπόν, με αυτό το νέο, ελεύθερο, ευέλικτο, απλό σύστημα να φύγουμε, να αποφορτίσουμε και το νέο e-ΕΦΚΑ από το μεγάλο διοικητικό και γραφειοκρατικό βάρος. Ελεύθερα ο καθένας να επιλέγει τι σύνταξη θέλει να πάρει και τι μπορεί να πληρώσει στην αρχή κάθε χρόνου και αυτό αποτελεί τη μεγάλη τομή και τη μεγάλη ελευθερία. Μάλιστα, για διακόσιες χιλιάδες πληθυσμό ελεύθερων επαγγελματιών και μισθωτών κάνουμε και την άλλη μεγάλη παρέμβαση: Ζητάμε μια εισφορά και εκεί. Μόνο μία εισφορά παντού! Έστω αν είσαι ελεύθερος επαγγελματίας και αυτοαπασχολούμενος, μία εισφορά, έστω αν είσαι ελεύθερος επαγγελματίας και μισθωτός, μία εισφορά. Αυτές είναι φιλελεύθερες πολιτικές υπέρ της κοινωνίας, που αφήνουν ελεύθερες τις δημιουργικές και παραγωγικές δυνάμεις του τόπου να δημιουργήσουν και να μη σκέφτονται ότι από πίσω του υπάρχει ένα σύστημα που κυνηγάει καθημερινά φορολογικά, ασφαλιστικά να του πάρει τον ιδρώτα του και τον πλούτο που δημιουργεί. Έτσι μπορεί να έρθει η ανάπτυξη στην Ελλάδα. Έτσι μπορεί να μείνουν τα παιδιά μας εδώ στην Ελλάδα και να δημιουργήσουν. Αυτές είναι οι απαντήσεις μας.

Φυσικά, παραλείπω τα ζητήματα που αφορούν στους νέους. Δίνουμε στους νέους τη δυνατότητα μέχρι πέντε χρόνια -στους ελεύθερους επαγγελματίες- ελεύθερα, με μια χαμηλή εισφορά να μπορούν να μπουν στην παραγωγική διαδικασία και να μη ζητήσουμε πίσω τα λεφτά, όπως έκανε ο νόμος του Κατρούγκαλου-ΣΥΡΙΖΑ. Δίνουμε τα πέντε χρόνια στα παιδιά που θέλουν να κάνουν τη δική τους επιχείρηση με μια επίσης χαμηλή εισφορά και ούτε να πάρουμε πίσω τα λεφτά. Αλλά εδώ, λάθος, ο νόμος Κατρούγκαλου δεν προέβλεπε τίποτα γι’ αυτήν την κατηγορία. Και κρατάμε τους αγρότες στο απυρόβλητο με μια χαμηλή κατηγορία, αλλά τους δίνουμε τη δυνατότητα -εάν θέλουν- να πάνε ψηλότερα για να πάρουν υψηλότερη σύνταξη. Αυτές είναι δομικές και διαρθρωτικές αλλαγές. Αυτές είναι μεταρρυθμίσεις οι οποίες θα αλλάξουν το περιβάλλον της χώρας μας υπέρ της ανάπτυξης.

Και το ερώτημα είναι: Ο ΣΥΡΙΖΑ θα το ψηφίσει αυτό ή δεν θα το ψηφίσει; Διότι, αν δεν το ψηφίσει ουσιαστικά σημαίνει ότι αποδέχεται να παραμένει στην αντισυνταγματικότητα μιας αντίληψης -κρίθηκαν αντισυνταγματικές οι συγκεκριμένες διατάξεις- και το δεύτερον κλείνει το μάτι και λέει ότι: «Εγώ, λέω ότι πρέπει να επανέλθουμε στον νόμο Κατρούγκαλου». Αυτές είναι οι διαφορές μας. Πρέπει να απαντήσετε, κύριοι του ΣΥΡΙΖΑ, μέχρι το τέλος της διαδικασίας. Είστε υποχρεωμένοι. Είστε Αξιωματική Αντιπολίτευση. Απευθύνομαι σε εσάς, γιατί έχετε ένα ιδιαίτερο θεσμικό βάρος. Ο ρόλος σας ως Αξιωματική Αντιπολίτευση επιβάλλει να έχετε θέση και όχι να πετάτε χαρτοπόλεμο και λόγια των εντυπώσεων.

Όσον αφορά στο θέμα των εισφορών, ακούστηκε η κριτική του ΣΥΡΙΖΑ: «Αυξάνετε τις εισφορές». Κατά πόσο; Από τα 185 πάμε στα 210. Ποια είναι η αλήθεια; Ναι, πράγματι υπάρχει η αύξηση των εισφορών, αλλά δεν πάει μόνη της. Συνοδεύεται με τη φορολογική μεταρρύθμιση που φέραμε τον μήνα Δεκέμβριο εδώ, αυτή η Κυβέρνηση του Κυριάκου Μητσοτάκη. Μείωσε στο κατώφλι των 10.000 ευρώ τον φορολογικό συντελεστή από το 22% στο 9%, που σημαίνει 1.300 ευρώ όφελος στην τσέπη του ελεύθερου επαγγελματία μέχρι 10.000 ευρώ, την ίδια στιγμή που θα έχει μια επιβάρυνση 410 ευρώ. Αυτό σημαίνει 900 ευρώ στην τσέπη του στο τέλος του χρόνου. Διαβάζω, γιατί θα το καταθέσω κι αυτό στα Πρακτικά προς ενημέρωση της Βουλής. Έκανε μια σειρά από παραδείγματα το Υπουργείο Εργασίας, παραδείγματα τα οποία δίνουν την προηγούμενη κατάσταση και την καινούργια κατάσταση.

Ενδεικτικά: Με 10.000 ευρώ με τον νόμο του ΣΥΡΙΖΑ και με τον δικό μας, τον καινούργιο, ωφελημένος ελεύθερος επαγγελματίας αυτοαπασχολούμενος είναι κατά 770 ευρώ ετησίως. Με 12.000 ευρώ είναι ωφελημένος κατά 1.174 ευρώ. Με 7.800 ευρώ είναι ωφελημένος κατά 364 ευρώ ετησίως. Με 14.000 ευρώ είναι ωφελημένος κατά 1.556 ευρώ ετησίως. Με 15.000 ευρώ είναι ωφελημένος κατά 1.715 ευρώ ετησίως. Με 19.000 είναι ωφελημένος κατά 2.342 ευρώ ετησίως. Με 20.000 είναι ωφελημένος κατά 2.501 ευρώ ετησίως. Με 23.000 είναι ωφελημένος κατά 2.950 ευρώ ετησίως. Αυτό είναι, κύριοι του ΣΥΡΙΖΑ, εισόδημα που θα ενισχύσει τον ελεύθερο επαγγελματία, τον αυτοαπασχολούμενο, αυτόν που μάχεται καθημερινά έξω, για να παλέψει, να δημιουργήσει πλούτο για την οικογένειά του, για την κοινωνία, να αγωνιστεί καθημερινά. Καταθέτω τα παραδείγματα μπας και τα πάρετε και ίσως σας αλλάξω τη γνώμη μέχρι το τέλος της διαδικασίας.

(Στο σημείο αυτό ο Υπουργός Εργασίας και Κοινωνικών Υποθέσεων κ. Ιωάννης Βρούτσης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και μένω στο τρίτο, το οποίο είναι επίσης σημαντικό. Ξέρετε, προσπαθώ πάντα -γιατί πιστεύω στην αρχή της πολιτικής ηθικής και η πολιτική μου παιδεία και συγκρότηση αυτή είναι, έτσι έχω μάθει- τον όρο της πολιτικής μεγαλοψυχίας –και έτσι πρέπει- να τον αποδίδω. Το 2012 κληρονόμησα από αυτό το Βήμα, στις προγραμματικές δηλώσεις, τον Λοβέρδου-Κουτρουμάνη από την προηγούμενη περίοδο που ήταν Υπουργοί. Τότε έλεγα ότι κληρονόμησα πολύ θετικά πράγματα. Σε όποια διαφωνούσα, τα έπνιξα μέσα μου. Ο ρόλος μου ως Υπουργού ήταν να πάω πιο μπροστά τη χώρα, ό,τι μπορώ να βρω και να διορθώσω να το πάω καλύτερα. Ανέδειξα τα θετικά. Τίμησα αυτό που κληρονόμησα. Επί τεσσερισήμισι χρόνια ο ΣΥΡΙΖΑ το μόνο που έκανε ήταν κριτική στο χθες, μια αήθη κριτική, λαϊκίστικη, δημαγωγική. Οι πρώτες σελίδες που ξεφυλλίζονταν εδώ πάνω ήταν για το παρελθόν, ποτέ για το μέλλον.

Πάμε, λοιπόν, να θυμίσω τι έγινε το 2015, γιατί θέλω να μπω στην καρδιά ενός προβλήματος, που λέγεται «εκκρεμείς συντάξεις», «λαβύρινθος ο ΕΦΚΑ», «χάος στις διαδικασίες του μεγαλύτερου δημοσίου οργανισμού που έχουμε».

Τι είχε συμβεί, κυρίες και κύριοι συνάδελφοι; Λέω ακριβώς τα ίδια λόγια που έλεγα και τότε. Το πρόβλημα των εκκρεμοτήτων στον μεγάλο αυτό δημόσιο φορέα και οργανισμό που λέγεται ΕΦΚΑ και σήμερα ονομάζεται e-ΕΦΚΑ, Εθνικός Φορέας Κοινωνικής Ασφάλισης, δεν λύνεται με το ανθρώπινο δυναμικό, ούτε μπορεί να λυθεί. Και δεν μπορεί να λυθεί γιατί είναι ανθρωπίνως αδύνατον, γιατί είναι χιλιάδες οι εκκρεμότητες.

Με είχατε ακούσει όμως να ασκώ κριτική προς τον ΣΥΡΙΖΑ. Η κριτική ήταν στο σημείο ότι σε τακτά χρονικά διαστήματα έβλεπα την προηγούμενη πολιτική ηγεσία του Υπουργείου να λέει «τα τελειώσαμε, δεν υπάρχουν ληξιπρόθεσμα». Όταν προκαλούσα τον ΣΥΡΙΖΑ με ερωτήσεις, δεν απαντούσε. Προσβολή στις κοινοβουλευτικές διαδικασίες. Δεν απαντούσε ποτέ. Κι όταν από δω ως Υπουργός πλέον ζητούσα από τον ΣΥΡΙΖΑ να μου κάνει ερώτηση για τις εκκρεμότητες, δεν έκανε. Δυο κόμματα έκαναν. Η Νέα Δημοκρατία και το Κίνημα Αλλαγής. Η απάντηση ήρθε: ένα εκατομμύριο πενήντα οκτώ χιλιάδες εκκρεμείς υποθέσεις, επανυπολογισμοί, εφάπαξ. Όλο αυτό το πακέτο τον κύριων συντάξεων, των επικουρικών.

**ΠΡΟΕΔΡΕΥΣΑ (Σοφία Σακοράφα):** Κύριε Υπουργέ, συγχωρέστε με. Πόσο χρόνο θα χρειαστείτε ακόμα;

**ΙΩΑΝΝΗΣ ΒΡΟΥΤΣΗΣ (Υπουργός Εργασίας και Κοινωνικών Υποθέσεων):** Τελειώνω, κυρία Πρόεδρε.

Είναι πολύ σημαντική η νομοθετική αυτή πρωτοβουλία κι αξίζει να πούμε δυο πράγματα παραπάνω. Ευχαριστώ για την ανοχή σας.

Δεν αντιμετωπίζεται, λοιπόν, με το ανθρώπινο δυναμικό και τις υφιστάμενες καταστάσεις. Δεν αντιμετωπίζεται. Γι’ αυτό είχαμε ετοιμάσει από το 2014, μετά το «ΗΛΙΟΣ», που χαρτογραφήσαμε για πρώτη φορά το ασφαλιστικό, την παρέμβασή μας με την ιστορική καταγραφή του ιστορικού ασφαλιστικού όλων των Ελλήνων με το σύστημα «ΑΤΛΑΣ». Όταν το 2015 στην παράδοση-παραλαβή παρέδωσα τον συγκεκριμένο φάκελο, μου επεστράφη. Και η απάντηση ήταν «εμείς δεν θέλουμε τις συντάξεις να τις βγάζουν μηχανήματα. Θέλουμε να τις βγάζουν άνθρωποι. Και χάθηκαν τεσσερισήμισι χρόνια. Αυτό που επιχειρούμε τώρα από 1-1-2017 είχατε την ευκαιρία να το κάνετε μόνοι σας και τη χάσατε. Και δεν το κάνατε. Και τώρα έρχεται η Κυβέρνηση του Κυριάκου Μητσοτάκη, ερχόμαστε εμείς να λύσουμε αυτό το πρόβλημα, μια παθογένεια δεκαετιών με τον ψηφιακό e-ΕΦΚΑ. Θα ψηφιοποιήσουμε όλο το σύστημα. Κι αυτό είναι πλέον καταγεγραμμένο και μέσα στο νομοσχέδιο. Επιχειρούμε την 1η Ιουνίου 2020 –η άσκηση είναι δύσκολη- να βγουν οι πρώτες ψηφιακές συντάξεις. Καταλαβαίνετε ότι θα αλλάξει το μέλλον της χώρας.

Κυρίες και κύριοι συνάδελφοι, συγγνώμη που άσκησα κριτική. Δεν ήθελα σε ένα τέτοιο νομοσχέδιο, αλλά όλα έχουν τα όριά τους. Δεν μπορεί η απελθούσα κυβέρνηση, η σημερινή Αξιωματική Αντιπολίτευση να γίνεται τιμητής ενός θέματος το οποίο κατακρεούργησε τη χώρα, την υπονόμευσε στο κρίσιμο κομμάτι του ασφαλιστικού, τιμώρησε του συνταξιούχους, τιμώρησε τους εργαζόμενους, δημιούργησε ανασφάλεια και έφτιαξε τελικά έναν αντισυνταγματικό νόμο που καλούμαστε εμείς να τον διορθώσουμε. Κι αυτό κάνουμε. Σας καλώ, λοιπόν, σ’ αυτό το πλαίσιο να ενώσουμε τις δυνάμεις μας, να δούμε το μέλλον με αισιοδοξία και να ψηφίσουμε αυτή την ασφαλιστική μεταρρύθμιση που σίγουρα θα αφήσει θετικό αποτύπωμα για όλη την Ελλάδα.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΣΑ (Σοφία Σακοράφα):** Ευχαριστούμε κι εμείς, κύριε Υπουργέ.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι από τα άνω δυτικά θεωρεία παρακολουθούν τη συνεδρίαση ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», τριάντα επτά μαθήτριες και μαθητές και δυο συνοδοί εκπαιδευτικοί από το 1ο Γυμνάσιο Νέας Ιωνίας Μαγνησίας (δεύτερο τμήμα).

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Θα δώσω τον λόγο στον Κοινοβουλευτικό Εκπρόσωπο του ΣΥΡΙΖΑ. Για πόση ώρα, κύριε συνάδελφε;

**ΕΥΚΛΕΙΔΗΣ ΤΣΑΚΑΛΩΤΟΣ:** Θα ήθελα τρία λεπτά, αλλά επειδή ο κύριος Υπουργός μίλησε τον διπλάσιο χρόνο, πέντε λεπτά. Αλλά ως απάντηση. Δεν είναι η τοποθέτησή μου.

**ΠΡΟΕΔΡΕΥΣΑ (Σοφία Σακοράφα):** Έχετε τον λόγο.

**ΕΥΚΛΕΙΔΗΣ ΤΣΑΚΑΛΩΤΟΣ:** Ευχαριστώ, κυρία Πρόεδρε.

Δεν θα επαναλάβω τις λέξεις του κ. Βρούτση «αναξιόπιστη, άτολμη, αμήχανη» και όλα αυτά που είπαμε. Εγώ θα του πω απλώς συγχαρητήρια για τον συγκρατημένο, ταπεινό και μετριόφρων τρόπο με τον οποίον παρουσίασε το νομοσχέδιό του ως τομή, ως το πρώτο πράγμα που αλλάζει τα δεδομένα. Έχω ένα άγχος ότι ο Ελευθέριος Βενιζέλος από τον τάφο του θα θεωρήσει ότι θα μειωθεί η δική του μεταρρυθμιστική τόλμη ή ότι ο Παπανούτσος πια μπροστά στον κ. Βρούτση θα θεωρηθεί μια υποσημείωση στην ιστορία των μεταρρυθμίσεων σ’ αυτήν τη χώρα.

Πώς μπορεί να το επικαλεστεί αυτό ο κ. Βρούτσης; Μπορεί να επικαλεστεί αυτά τα πράγματα και να μην απαντάει σε ερωτήσεις που έχει θέσει και η εισηγήτριά μας γιατί ξέρει ότι έχει τα κανάλια μαζί του. Γιατί αλλιώς δεν θα μπορούσε να ξεφύγει. Θα εξηγηθώ γιατί. Αν είχαμε σοβαρά κανάλια και μια σοβαρή συζήτηση, όλοι θα ξέρανε ότι όταν μας λέτε ότι το Συμβούλιο της Επικρατείας είπε ότι είναι αντισυνταγματική η σύνδεση ανάμεσα στο εισόδημα και στις εισφορές, θα είχαμε εδώ το σχέδιο, την απάντηση που λέει τελείως ξεκάθαρα ότι ο κοινός νομοθέτης είναι ελεύθερος να υπολογίζει επί αυτής της βάσεως, η οποία μαρτυρεί την εισφοροδοτική ικανότητα, όπως είναι το πραγματοποιούμενο εισόδημα. Θα το καταθέσω στα Πρακτικά.

Το λέει πολύ καθαρά. Δεν θα το πει κανένας αύριο. Αλλά είπατε ψέμα ότι αυτό είπε το Συμβούλιο της Επικρατείας. Ότι δηλαδή, δεν μπορούμε να συνδέσουμε το εισόδημα με τις εισφορές. Θα μιλήσετε εσείς για αντισυνταγματικότητα; Δηλαδή, όλοι αυτοί οι συνταξιούχοι που τρέχουν για να αναδρομικά για ποιον νόμο κάνουν αίτηση; Του δικού σας. Θέλω να πω ότι είστε champion της αντισυνταγματικότητας όσον αφορά στο συνταξιοδοτικό σύστημα.

Έχω εδώ αυτό που καταθέσατε και συζητήσατε με την Ευρωπαϊκή Ένωση. Λέει: Ageing Projections Exercise 2008. Update 2019. Επικαιροποίηση. Τίνος πράγματος έγινε επικαιροποίηση αν όντως δεν υπήρχε τέτοια μελέτη επί κυβέρνησης ΣΥΡΙΖΑ; Το ξέρετε αυτό. Αυτό είναι που με ανησυχεί. Αυτό είναι που με στενοχωρεί. Δεν είναι ότι δεν τα ξέρετε αυτά. Δεν είναι ότι δεν ξέρατε ότι υπήρχε αυτή η μελέτη, ότι είχε συζητηθεί, ότι ήταν μέρος του stability pack, ότι είχε δώσει τη γνώμη της η Κομισιόν. Σε τι πράγμα έδωσε η Κομισιόν τη γνώμη της; Αλλά δεν σας νοιάζει γιατί δεν θα το δούμε αυτό πουθενά αλλού, ενώ ξέρετε την πραγματικότητα.

Θα το καταθέσω κι αυτό στα Πρακτικά.

Σχεδόν σε καμμία ερώτηση που σας τέθηκε δεν απαντήσατε, γιατί προτιμήσατε μια βενιζελική, παπανούτσεια ομιλία για το πόσο μεγάλος είστε και πόσο μεγάλη είναι η μεταρρύθμιση. Απαντήσατε ότι στην κατώτερη κλάση είναι οι εννιά στους δέκα συνταξιούχους κι αυτοί θα δουν μείωση; Δεν θα δουν μείωση οι εννιά στους δέκα; Είδαμε κάποια απάντηση σ’ αυτό; Είπατε ότι δεν μπορεί η κ. Αχτσιόγλου, γιατί είναι «άτολμη, αμήχανη, αναξιόπιστη», να συγκρίνει τι δαπάνες έγιναν το 2019 με αυτές που θα γίνουν το 2020. Μπορεί όμως η κ. Αχτσιόγλου να διαβάσει το Γενικό Λογιστήριο του Κράτους που λέει ότι ο δικός σας νόμος είναι δημοσιονομικά ουδέτερος; Τι σημαίνει δημοσιονομικά ουδέτερος; Σημαίνει ότι το μείον διακόσια που έχετε, πρέπει να είναι μείον διακόσια. Αυτό σημαίνει δημοσιονομική ουδετερότητα.

Λέτε ότι δεν υπάρχει λόγος να συνδεθεί το εισόδημα με τις εισφορές. Σοβαρά; Σοβαρά το λέτε αυτό; Δηλαδή, λέτε με μια λέξη δεν μπορεί να υπάρξει αναδιανομή αυτού του συστήματος. Από πού το βγάλατε αυτό; Από κάποια οικονομική θεωρία; Βεβαίως υπάρχουν οικονομολόγοι νεοφιλελεύθεροι που λένε και για τη φορολογία να είναι flat rate. Να είναι ένα ποσοστό φορολογίας για όλους, δηλαδή. Γιατί έχει διαφορά το ασφαλιστικό σύστημα; Πού το χτίζετε ότι αυτό που λέει το Σύνταγμα για τους φόρους δεν το λέει το Σύνταγμα για τις εισφορές;

Κι επειδή έχετε μια περαστική σχέση με το Σύνταγμα, μπορείτε να μην απαντήσετε με το Σύνταγμα και να απαντήσετε επί της ουσίας. Ποιο είναι το οικονομικό επιχείρημα ότι κάποιος που παίρνει εβδομήντα χιλιάδες ευρώ πρέπει να δίνει τις ίδιες εισφορές με κάποιον που παίρνει τριάντα χιλιάδες ευρώ; Σε κανένα απ’ αυτά δεν απαντήσατε. Δεν απαντήσατε ότι είναι λιγότερες οι δαπάνες. Καταθέσατε ένα στοιχείο για κάποιον ασφαλισμένο, αν θα παίρνει περισσότερο ή λιγότερο απ’ ό,τι είπε η κ. Αχτσιόγλου. Αλλά το βασικό είναι τι γίνεται η μέση σύνταξη τα επόμενα χρόνια; Αυξάνεται; Μειώνεται; Αυτό δεν είναι το bottom line, που θα έλεγαν οι Βρετανοί; Ποιο είναι το bottom line; Πού είναι το βασικό; Ότι μέσα στις δικές σας μελέτες που καταθέσατε, η μέση σύνταξη τα επόμενα χρόνια μειώνεται.

Εμείς ούτε άτολμοι είμαστε ούτε αμήχανοι είμαστε ούτε αναξιόπιστοι είμαστε. Είχαμε να διαχειριστούμε ένα μνημόνιο, μετά από τη χρεοκοπία που μας φέρατε τα δύο κόμματα εσείς, μετά από τη χρεοκοπία κάναμε αυτό το μνημόνιο, κάναμε το καλύτερο που είχαμε να κάνουμε εντός του μνημονίου και μετά από το μνημόνιο κάναμε μια αλλαγή, μια στροφή. Έπρεπε να μιλάτε στους Βουλευτές που δεν ήταν πριν Βουλευτές, γιατί αυτοί οι Βουλευτές και εσείς ξέρετε τι ακριβώς υπογράψατε με τη διάταξη για τη δέκατη τρίτη σύνταξη. Είναι ντροπή να σας το διαβάζει ξανά και ξανά και εσείς να σφυράτε κλέφτικα.

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, ολοκληρώστε.

**ΕΥΚΛΕΙΔΗΣ ΤΣΑΚΑΛΩΤΟΣ:** Τριάντα δευτερόλεπτα. Δεν ξέρατε δηλαδή, τι υπογράψατε, δεν έχετε ακούσει τον Βορίδη, δεν έχετε ακούσει κανέναν να λέει ότι «ο λόγος μας συμβόλαιο και ό,τι ψηφίσαμε θα το τηρήσουμε» και συνεχίζετε.

**ΝΙΚΟΛΑΟΣ ΣΥΡΜΑΛΕΝΙΟΣ:** Τριάντα πέντε λεπτά μίλαγε ο Υπουργός, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, με συγχωρείτε. Μου επιτρέπετε; Διευθύνω την έδρα.

**ΝΙΚΟΛΑΟΣ ΣΥΡΜΑΛΕΝΙΟΣ:** Να είστε δίκαιη.

**ΠΡΟΕΔΡΕΥΟΥΣΑ (Σοφία Σακοράφα):** Σας παρακαλώ πάρα πολύ.Είμαι απολύτως δίκαιη.

Ελάτε, κύριε συνάδελφε.

**ΕΥΚΛΕΙΔΗΣ ΤΣΑΚΑΛΩΤΟΣ:** Άρα, ξέρετε τι ψηφίσατε, διαβάστε ξανά τι ψηφίσατε. Σας το έχει διαβάσει τρεις φορές η κ. Αχτσιόγλου. Μην προσπαθείτε να πείτε ότι δεν το ψηφίσατε και μην πείτε ότι οι δικοί σας άνθρωποι έβγαιναν στα κανάλια πριν από τις εκλογές και έλεγαν πως ό,τι ψηφίσαμε ισχύει.

Να ξέρετε ότι και άποψη έχουμε και προοπτική έχουμε εκτός μνημονίου, γιατί εμείς βγάλαμε τη χώρα εκτός του μνημονίου και το δικό μας όραμα έχει την αναδιανομή στον πυρήνα της πολιτικής μας. Εσείς, συνεχίζετε με μια πολιτική που η αναδιανομή είναι δευτερεύον ή τριτεύον θέμα και σύντομα θα δείτε και θα το εξηγήσω στη βασική μου ομιλία, γιατί αυτό οδηγεί σε αδιέξοδο.

Ευχαριστώ.

(Στο σημείο αυτό ο Βουλευτής κ. Ευκλείδης Τσακαλώτος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Σοφία Σακοράφα**): Ευχαριστώ.

Έχει ζητήσει τον λόγο ο κ. Λοβέρδος. Ελάτε.

**ΑΝΔΡΕΑΣ ΛΟΒΕΡΔΟΣ:** Κύριε Υπουργέ, με έχει στεναχωρήσει πολύ το γεγονός ότι ακούω τους Βουλευτές σας, όχι εσάς, να επαναλαμβάνουν στοιχεία που τους έχετε δώσει και δεν είναι όλα ακριβή.

Το πρώτο πράγμα που θέλω να σας παρακαλέσω είναι να ανακαλέσετε αυτό που είπατε, ότι είναι το πρώτο ασφαλιστικό σχέδιο νόμου που συνοδεύεται από αναλογιστική μελέτη. Μπορεί να λέτε σωστά για το ΣΥΡΙΖΑ και να έχει η κριτική σας απέναντί τους δίκιο. Άλλωστε, τους το ξεπλήρωσε το Συμβούλιο της Επικρατείας. Εσείς, όμως, ξέρετε καλά, γιατί ήσασταν εδώ, ότι ο ν.3863 στηρίχτηκε σε αναλογιστική μελέτη η οποία είχε κατατεθεί τότε και το 2011 επιβεβαιώθηκαν οι υπολογισμοί της αναλογιστικής μελέτης με νέα μελέτη, η οποία είχε διεθνή χαρακτήρα και η οποία εγκρίθηκε από το Eurogroup. Μην τους βάζετε να λένε πράγματα ειδικά οι νεοεκλεγμένοι άνθρωποι που δεν είναι αληθή κι εσείς γνωρίζετε την αναλήθεια τους.

Δεύτερον, δεν μου αρέσει καθόλου ο ανταγωνισμός με το ΣΥΡΙΖΑ ποιος έχει πιο πολλές αντισυνταγματικότητες. Αυτό τι πράγμα είναι; Είναι καινούριο. Τότε, εγώ είμαι ο νικητής γιατί ο δικός μου νόμος δεν είχε ούτε μία αντισυνταγματικότητα. Χαίρομαι πολύ, τι ωραία! Η Επιστημονική Υπηρεσία της Βουλής σας κάνει τρεις παρατηρήσεις. Εύχομαι να μην έχει δίκιο. Είδατε ότι κανένα κόμμα δεν σας έκανε ένσταση το πρωί. Όμως, οι παρατηρήσεις έδιναν αφορμές. Ξαναδείτε ορισμένες διατάξεις, όπως σας τις επισημαίνουν, γιατί μία από αυτές –αφήνω τις άλλες, εξουσιοδοτήσεις κ.λπ.- σας κάνει αναφορά σε ελλιπές στοιχείο της αναλογιστικής μελέτης. Ρύθμιση που στηρίζεται σε ελλιπές στοιχείο της αναλογιστικής μελέτης. Η συγκράτηση είναι φίλος, βοηθάει. Το να λέτε ότι μια σειρά από διατάξεις του ΣΥΡΙΖΑ κρίθηκαν αντισυνταγματικές, έχετε δίκιο. Το να λέτε όμως, ότι εσείς είστε ο «πρωταθλητής» των συνταγματικοτήτων, μακάρι, σας εύχομαι όποιες διατάξεις σας προβλεφθούν να μην κριθούν αντισυνταγματικές, όμως τρεις επισημάνσεις σας κάνει η Διεύθυνση Επιστημονικών Μελετών της Βουλής.

Δεύτερο στοιχείο που λένε οι Βουλευτές σας, διότι προφανώς έτσι τους έχετε πει, είναι τα λεγόμενα «οφέλη» σε σχέση με τον νόμο Κατρούγκαλου. Καλά κάνετε και τα επισημαίνετε αυτά. Όμως, θέλω να πω σε σας και στους Βουλευτές σας ότι έχετε μια καλύτερη ρύθμιση σχετικά με την αναπλήρωση, έχετε σχετικά καλύτερες απομειώσεις, καθώς από 18% που παρήγαγε η δική τους αναπλήρωση, εσείς την πάτε στο 15%. Έχετε πλεονέκτημα εδώ. Αλλά, το να λέτε ότι ένας συνταξιούχος με συντάξιμες αποδοχές 1.000 ευρώ και είκοσι πέντε έτη εργασίας κερδίζει με τον νόμο σας 20 ευρώ δεν είναι μεταρρύθμιση. Είναι μια καλύτερη και δικαιότερη ρύθμιση, αλλά μεταρρύθμιση δεν είναι. Τότε νομιμοποιείτε και εμάς να σας λέμε -θα το κάνω αύριο αυτό- συντάξιμες αποδοχές με συντάξιμες αποδοχές, πόσο πίσω είστε από τον ν.3863/2010 που το ΠΑΣΟΚ με πρωτοβουλία δική μου και του κ. Κουτρουμάνη είχε θεσπίσει. Τότε δεν θεσπίζαμε νόμους που πέρναγαν έκτη είδηση στα μέσα ενημέρωσης, όπως ο δικός σας. Τότε ψηφίζαμε νόμους και μας κυνηγούσαν παντού επειδή οι δημαγωγοί, μεταξύ των οποίων και η Νέα Δημοκρατία, έλεγε στον κόσμο ότι το σχέδιο νόμου του ασφαλιστικού και των εργασιακών είναι σκληρά και άλλα πολλά. Πρωτοστατούσε η Νέα Δημοκρατία στη δημιουργία του αντιμνημονιακού μετώπου. Άρα λοιπόν, εάν είστε δίκαιος, θα πρέπει να πείτε πώς συγκρίνεστε, με τον νόμο Κατρούγκαλου και πώς συγκρίνεστε με τον νόμο τον δικό μου και του κ. Κουτρουμάνη, πράγμα που δεν λέτε.

Έχω μια ερώτηση για εσάς, πέρα από την ερώτηση που σας έκανα το πρωί. Είναι η δεύτερη φορά δεν μου απαντάτε, είναι η δεύτερη συνεδρίαση που δεν μου απαντάτε και προσπαθούμε με τον συνάδελφό μου, Εισηγητή του Κινήματος Αλλαγής να βρούμε κι εμείς την απάντηση. Δεν μας νοιάζει τι λέτε εσείς, μας νοιάζει τι λέμε στον κόσμο που μας ζητάει οι καταβαλλόμενες εισφορές, το εγκληματικό λάθος του νόμου Κατρούγκαλου να μην επαναληφθεί. Σας λέω σε ποια ρύθμιση το καταργείτε; Γιατί μαζί το είχαμε αντιπολιτευτεί και δεν μου λέτε. Μου λέτε ότι το έχετε καταργήσει. Προσπαθούμε εμείς, μόνοι μας, να εντοπίσουμε τη ρύθμιση. Ρωτήσατε και τους συνεργάτες σας, αλλά απάντηση σε εμάς δεν δίνετε. Στην ομιλία μου αύριο θα πω πού καταλήγουμε, εγώ με τον συνάδελφό μου, αφού εσείς δεν μας απαντάτε και αυτό είναι δείγμα αρνητικό. Το υπογραμμίζω.

Η ερώτηση μου και με αυτήν κλείνω, είναι αφού θέλατε να κάνετε μια μεταρρύθμιση, γιατί δεν επαναφέρατε τον ν.3863 χωρίς τις μεταβατικές περιόδους; Το έγκλημα που έκαναν οι δύο συνάδελφοι Σκουρλέτης-Στρατούλης, ήταν ότι έναν νόμο που τότε εξασφάλιζε τα καλύτερα μεγέθη αναπλήρωσης και από τον νόμο Κατρούγκαλου και από τον δικό σας, τον σταμάτησαν την ώρα που πήγε να εφαρμοστεί. Γιατί δεν τον επαναφέρατε; Οι μηχανισμοί της αναπλήρωσης που είχε θεσπίσει ήταν πάρα πολύ καλοί. Φυσικά και εμείς και εσείς και ο μεταγενέστερος, όπως σωστά είπατε, Κατρούγκαλος που έφερε την αναλογιστική μελέτη, βασιστήκαμε πάνω σε κάποια στοιχεία και κάποιες προδιαγραφές. Εμείς, όταν καταρτίζαμε καταλόγους στοιχείων, είχαμε στα χέρια μας τη μεγαλύτερη κρίση που πέρασε η Ελλάδα μετά το Β΄ Παγκόσμιο Πόλεμο και τον Εμφύλιο. Με βάση εκείνα τα δεδομένα κάναμε προσπάθειες. Εσείς σήμερα, είστε σε καλύτερη κατάσταση. Ξέρω ότι κάθε αναλογιστική μελέτη ανά πενταετία θέλει προσαρμογές και φυσικά τις έκανε και η προηγούμενη κυβέρνηση, θα τις κάνετε και εσείς. Όμως η ερώτησή μου είναι στην καρδιά του προβλήματος. Αφού θέλατε να κάνετε μεταρρύθμιση και όχι μπαλώματα πάνω στις αντισυνταγματικότητες του νόμου Κατρούγκαλου, γιατί δεν κάνατε μια καινούργια ασφαλιστική προσπάθεια; Επειδή αυτό είναι πολύ δύσκολο, το κατανοώ, θα σας έλεγα και σας το λέω και σας το ρωτώ, γιατί όχι επαναφορά του ν.3863 χωρίς μεταβατικές διατάξεις;

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε συνάδελφε.

Τον λόγο έχει ο Κοινοβουλευτικός Εκπρόσωπος της Ελληνικής Λύσης, ο κ. Χήτας.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ πολύ, κυρία Πρόεδρε.

Δεν μπορώ να μην πάρω και εγώ μέρος σε αυτήν την καταπληκτική συζήτηση, γιατί με πολύ μεγάλη ευλάβεια και σοβαρότητα συμμετέχουμε σε αυτό το νομοσχέδιο και είμαστε, όπως όλοι, πολλές ώρες εδώ. Όμως, ήταν μεγάλη πρόκληση για μένα και για μας να πάρουμε μέρος σε αυτόν το διαγωνισμό αντισυνταγματικότητας, μεταξύ των κομμάτων που κατέστρεψαν τη χώρα.

Με προκάλεσε η τοποθέτηση του Κοινοβουλευτικού Εκπροσώπου του ΣΥΡΙΖΑ, που μιλούσε για αντισυνταγματικότητα, θα πάω και στη Νέα Δημοκρατία.

Να θυμίσω κάποια νούμερα: 1880, 1888, 1889, 1890, 1891/2019. Όλες αυτές, κυρία Πρόεδρε, είναι αποφάσεις της ολομέλειας του Συμβουλίου της Επικρατείας αντισυνταγματικότητας διατάξεων του νόμου Κατρούγκαλου. Δηλαδή έχουμε επιδοθεί σε μια προσπάθεια επίδειξης νικητή ποιος έχει τις περισσότερες ή τις λιγότερες αντισυνταγματικές διατάξεις και είναι και περήφανοι γι’ αυτό.

Μαλώνουν τα δυο κόμματα, πήρε μέρος και ο κ. Λοβέρδος για να πει ότι το ΠΑΣΟΚ είναι το καλύτερο.

**ΑΝΔΡΕΑΣ ΛΟΒΕΡΔΟΣ:** Μην το κοροϊδεύετε αυτό. Πάνω σε στοιχεία...

**ΚΩΝΣΤΑΝΤΙΝΟΣ ΧΗΤΑΣ:** Εγώ δεν κοροϊδεύω τίποτα. Εγώ ξέρω πάντως, κύριε Λοβέρδο, ότι το ΠΑΣΟΚ, η Νέα Δημοκρατία και ο ΣΥΡΙΖΑ, εσείς οι τρεις που μιλάτε τώρα για το ασφαλιστικό και ο ένας κατηγορεί τον άλλο για το ποιος είναι λιγότερο ή περισσότερο αντισυνταγματικός, είστε τα κόμματα τα οποία τα έχετε κάνει όλα καλά αυτά τα σαράντα πέντε χρόνια και έχετε χρεοκοπήσει τη χώρα. Πώς γίνεται αυτό;

Και μαλώνετε σήμερα για το ποιος έχει κάνει τα λιγότερα καλά. Μα, εσείς που λέτε τώρα ότι είστε οι καλύτεροι -ο ΣΥΡΙΖΑ είναι καλύτερος από τη Νέα Δημοκρατία, η Νέα Δημοκρατία είναι καλύτερη από τον ΣΥΡΙΖΑ, το ΠΑΣΟΚ του Λοβέρδου είναι καλύτερο- εσείς όλοι συντελέσατε στη χρεοκοπία της χώρας.

Και ρωτάω εγώ: Σε αυτό το επικοινωνιακό σόου που στήνετε κάθε φορά εδώ γιατί σας ενδιαφέρει μόνο η κομματική σας πελατεία, γλιτώνει ο κόσμος, ο συνταξιούχος, ο φουκαράς και η φουκαριάρα που μας ακούνε έξω, αυτοί που παίρνουν τα 400 και τα 500 ευρώ; Έλεγε ο κ. Αμυράς ότι θα πάρουν 48 ευρώ πιο πολλά. Σεβόμαστε τα 48 ευρώ, αλλά δεν είναι για να καμαρώνουμε κιόλας για το ότι θα πάρουν 40-45 ευρώ παραπάνω οι συνταξιούχοι που για τριάντα, σαράντα και σαράντα πέντε χρόνια έδωσαν την ψυχή τους και το μεδούλι τους στο κράτος αυτό για να έχουν μια σύνταξη 400, 500 και 600 ευρώ τώρα, για να είμαστε σοβαροί.

Θα μας επιτρέψετε, για να κλείσω με αυτό, επειδή είμαστε ένα κόμμα με μεγάλη συνέπεια, αλλά και έναν απίστευτο αποκλεισμό από τα κανάλια, κύριε Τσακαλώτο, δεν θα μιλάτε εσείς για κανάλια. Δεν θα μιλάτε εσείς για σοβαρά ή για ασόβαρα κανάλια, γιατί όσο ήσασταν κυβέρνηση τα κανάλια ήταν καλά που σας λιβάνιζαν από το πρωί μέχρι το βράδυ. Και δεν μιλάω μόνο για την κρατική τηλεόραση, μιλάω και για πολλά ιδιωτικά. Από το πρωί μέχρι το βράδυ, κύριε ελέησον Τσίπρας και τι καλά που τα κάνει ο ΣΥΡΙΖΑ.

Και τώρα που άλλαξαν, κύριε Τσακαλώτο, έρχονται αυτοί που κάνουν τα ίδια που κάνατε εσείς και ελέγχουν τα κανάλια και λιβανίζουν τα κανάλια όλη μέρα αυτούς. Όμως, αυτό που κάνατε, σας κάνουν. Και σας τα λένε κάποιοι που είναι αποκλεισμένοι από όλα τα κανάλια.

Σας τα λέει κάποιος, κύριε Τσακαλώτο, που έχει διατελέσει υπάλληλος σε ιδιωτικό τηλεοπτικό σταθμό για είκοσι έξι χρόνια. Είμαι δημοσιογράφος. Επιτρέψτε μου να ξέρω καλά τι γίνεται. Αυτά που κάνατε, αυτά σας κάνουν. Εμείς ούτως ή άλλως ήμασταν και είμαστε αποκλεισμένοι. Έχουμε τον λαό μαζί μας, έχουμε τη φωνή μας μέσα στο ελληνικό Κοινοβούλιο και με αυτούς πορευόμαστε.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστούμε, κύριε συνάδελφε.

Τον λόγο έχει η Κοινοβουλευτική Εκπρόσωπος της Νέας Δημοκρατίας, κ. Ράπτη.

**ΖΩΗ ΡΑΠΤΗ:** Μου κάνει εντύπωση που ο Κοινοβουλευτικός Εκπρόσωπος του ΣΥΡΙΖΑ δεν έχει διαβάσει τις δικαστικές αποφάσεις, διότι αν τις είχε διαβάσει -συγκεκριμένα την 1890/2019- θα έβλεπε ότι ο νόμος Κατρούγκαλου ακυρώθηκε μεταξύ άλλων και για τον λόγο ότι δεν περιείχε αναλογιστική μελέτη από την Εθνική Αναλογιστική Αρχή.

Υποθέτω ότι αν περιείχε μια τέτοια μελέτη, πρώτον, αυτή η μελέτη θα είχε κατατεθεί στη Βουλή, πράγμα το οποίο -τουλάχιστον από όσο γνωρίζω- δεν είχε κατατεθεί κατά την ψήφιση του νόμου Κατρούγκαλου και ίσως γι’ αυτό η εισηγήτρια της Αξιωματικής Αντιπολίτευσης την έφερε ασμένως και την κατέθεσε, οψίμως βεβαίως, στην επιτροπή της Βουλής και μάλιστα στα αγγλικά.

Και βεβαίως μου κάνει εντύπωση ότι ο Κοινοβουλευτικός Εκπρόσωπος της Αξιωματικής Αντιπολίτευσης μιλάει ενώ έχει ξεχάσει ότι είναι οι ίδιοι οι οποίοι έκαναν περικοπές και στις κύριες και στις επικουρικές συντάξεις με αυτόν τον νόμο Κατρούγκαλου, που βγήκε αντισυνταγματικός, είναι οι ίδιοι οι οποίοι κατήργησαν το ΕΚΑΣ των χαμηλοσυνταξιούχων. Και τώρα ήρθε να παραπονεθεί με κροκοδείλια δάκρυα για την κατάργηση της δήθεν δέκατης τρίτης σύνταξης, διότι όπως ειπώθηκε και προηγουμένως, αλλά το γνωρίζουν βεβαίως οι Έλληνες πολίτες, αυτή η σύνταξη θα έπρεπε να αναλογεί σε ένα ποσό συνολικά 2,3 δισεκατομμυρίων ευρώ και όχι στα 900 εκατομμύρια τα οποία προσχηματικά και προεκλογικά, ελάχιστο διάστημα πριν τις εκλογές, ψήφισε η κυβέρνηση του ΣΥΡΙΖΑ ακριβώς προς άγραν ψήφων.

Άρα, εάν ήταν ένα νομοθέτημα το οποίο θα είχε μια δυνατότητα να εφαρμοστεί και τα επόμενα χρόνια, αν υπήρχε δηλαδή στο κράτος μία δημοσιονομική δυνατότητα, είναι προφανές ότι θα το έδινε και η Νέα Δημοκρατία και όλες οι κυβερνήσεις οι οποίες θα έρχονταν μετά. Το δεδομένο είναι ότι με τα σημερινά στοιχεία εκείνο το οποίο θα μπορούσε να πει κάποιος είναι ότι έγινε μόνο και μόνο για τον λόγο αυτόν που είπα.

Και αν θέλετε να σας πω γιατί το ψήφισε η Νέα Δημοκρατία, είναι προφανές ότι η Νέα Δημοκρατία το ψήφισε, διότι, αφού αποφασίσατε να το δώσετε, δεν θα μπορούσε φυσικά να αρνηθεί μια στήριξη σε αυτούς τους αδύναμους συνανθρώπους μας, γιατί δεν αφορούσε όλους και δεν αφορούσε όπως είπα στο σύνολο της σύνταξής τους. Όμως, αυτό βεβαίως...

**ΕΥΚΛΕΙΔΗΣ ΤΣΑΚΑΛΩΤΟΣ:** Ποτέ δεν το είπα εγώ, ούτε η κ. Αχτσιόγλου.

**ΖΩΗ ΡΑΠΤΗ:** Μη με διακόπτετε.

Αυτό βεβαίως θα ήταν μέσα στο πλαίσιο εκείνης της στιγμής, διότι δεν υπήρχε, και το γνωρίζατε, τέτοιος δημοσιονομικός χώρος. Τι έκανε η Νέα Δημοκρατία για τη στήριξη των αδύναμων συμπολιτών μας; Ήδη από το 2013 ψήφισε τον θεσμό του ελάχιστου εγγυημένου εισοδήματος, το οποίο ξεκίνησε και να το εφαρμόζει. Εσείς απλώς το μετονομάσετε, προκειμένου να φανεί ότι το στηρίζετε εσείς. Του δώσατε ένα άλλο όνομα: Κοινωνικό εισόδημα αλληλεγγύης. Επρόκειτο για τη δική μας ρύθμιση. Βεβαίως, αυτό φρόντισε η παρούσα Κυβέρνηση να το θεσμοθετήσει ως συνταγματική ρύθμιση στο καινούργιο Σύνταγμα της χώρας, ούτως ώστε να εγγυηθεί ότι πράγματι αυτοί οι συμπολίτες μας θα έχουν μια στήριξη.

Δεν έχει όμως καμμία σχέση αυτό το ζήτημα της στήριξης των ασθενέστερων με την τάχα κατονομαζόμενη και κατ’ ευφημισμό «δέκατη τρίτη σύνταξη» στην οποία εσείς αναφέρεστε. Εδώ έγινε σαφές ότι όλα αυτά έχουν κατατεθεί και υποστηρίζονται από εσάς προσχηματικά.

Αυτό το οποίο κάνει ο παρών νόμος, και αυτή είναι η μεγάλη του επιτυχία, είναι ότι δίνει μόνο αυξήσεις. Δίνει τις αυξήσεις που εσείς παράνομα περικόψατε και στις επικουρικές συντάξεις αλλά και στις κύριες συντάξεις εκείνων των ασφαλισμένων οι οποίοι έχουν πάνω από τριάντα χρόνια εργασιακού βίου. Αυτούς τους ασφαλισμένους στηρίζουμε εμείς με την παρούσα νομοθετική πρωτοβουλία.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστούμε, κυρία συνάδελφε.

Τον λόγο έχει τώρα ο Κοινοβουλευτικός Εκπρόσωπος του ΜέΡΑ25, κ. Γρηγοριάδης.

**ΚΛΕΩΝ ΓΡΗΓΟΡΙΑΔΗΣ:** Ευχαριστώ πολύ, κυρία Πρόεδρε.

Δεν θα μιλήσω παραπάνω από ένα λεπτό. Ήθελα απλώς να καταθέσω ότι για εμάς στο ΜέΡΑ25 είναι τουλάχιστον προκλητικό εδώ, δηλαδή στη Βουλή των Ελλήνων, ουσιαστικά ενώπιον του ελληνικού λαού, τρία κόμματα τα οποία ως κυβερνήσεις εφάρμοσαν μνημόνια, να κοκκορομαχούν τόση ώρα, τρώγοντας τον χρόνο μας, τολμώ να πω, για το ποιος εξ αυτών ωφέλησε πιο πολύ τον τόπο.

Δεν χρειάζεται νομίζω, είναι περιττό να θυμίσω ότι αυτά τα μνημόνια είχαν σαν αποτέλεσμα το να φύγουν επτακόσιες χιλιάδες νέοι άνθρωποι από την Ελλάδα, ότι έχουμε χάσει το 26%-27% του ΑΕΠ μας, τη στιγμή που η Συρία πολεμώντας πέντε χρόνια έχει χάσει κάτω από το 20% του ΑΕΠ. Έχουν δηλαδή συμβεί πόλεμοι στη χώρα. Δεν χρειάζεται να μιλήσω για τα δυόμισι εκατομμύρια ανέργους που τώρα προσπαθούν να μας πείσουν ότι έχουν γίνει ένα εκατομμύριο, αλλά δεν έχουν γίνει, οι ελαστικές θέσεις εργασίας είναι που τους κρύβουν. Δεν χρειάζεται να μιλήσω για όλα αυτά που ξέρουν όλοι σε όλες τις γειτονιές.

Θα αρκεστώ να πω, και θα κλείσω με αυτό, ότι θα ήταν κατά τη γνώμη μας σοφότερο πολιτικά και σεμνότερο ανθρώπινα αν τα τρία αυτά κόμματα καταναλώνονταν στο να κοκκοραμαχούν τουλάχιστον για το ποιος έβλαψε λιγότερο τον τόπο αυτά τα δέκα τελευταία χρόνια, μια συζήτηση που θεωρούμε ότι θα είχε και κάποιο αντικείμενο.

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Κι εμείς ευχαριστούμε.

Έχει ζητήσει να κάνει μια μικρή παρέμβαση ο κύριος Υπουργός.

**ΙΩΑΝΝΗΣ ΒΡΟΥΤΣΗΣ (Υπουργός Εργασίας και Κοινωνικών Υποθέσεων):** Ευχαριστώ.

Θα είμαι πολύ σύντομος, κυρία Πρόεδρε. Θα απαντήσω σε τέσσερα θέματα τα οποία κρίνω ότι χρήζουν απάντησης εκ μέρους του ΣΥΡΙΖΑ και του Κινήματος Αλλαγής.

Άκουσα τον κ. Τσακαλώτο να λέει το εξής επιχείρημα: Ότι το Λογιστήριο του Κράτους λέει ότι η παρέμβαση που γίνεται δια μέσω του ασφαλιστικού γίνεται με δημοσιονομικά ουδέτερο τρόπο. Τι λέει ο κ. Τσακαλώτος; Λέει ότι με αυτόν τον τρόπο αυτές οι αυξήσεις και τα αναδρομικά που λέτε ότι θα δώσετε από 1-10 δεν πρόκειται να υπάρξουν διότι δεν υπάρχουν τα λεφτά. Αυτό λέει ο κ. Τσακαλώτος.

Ποια είναι η πραγματικότητα, κύριοι συνάδελφοι; Αυτό που αποφεύγει να πει ο κ. Τσακαλώτος, είτε σκόπιμα, είτε γιατί δεν το γνωρίζει –δεν θέλω να πιστεύω το δεύτερο- είναι ότι μέσα στον προϋπολογισμό του 2020 υπάρχει ένα ποσό 0,5% του ΑΕΠ, ένα δισεκατομμύριο ευρώ, το οποίο θα έρχεται να καλύψει ό,τι συνταξιοδοτική ανάγκη υπάρχει.

Αυτό κρύβει ο κ. Τσακαλώτος, ένα ποσό 0,5% που θα συνοδεύει για πάντα το ασφαλιστικό σύστημα μέχρι το 2070. Αυτό είναι το πρώτο.

(Χειροκροτήματα από την πτέρυγα της Νέας Δημοκρατίας)

**ΕΥΚΛΕΙΔΗΣ ΤΣΑΚΑΛΩΤΟΣ:** Στους θεσμούς είπατε ότι αυτό είναι για το Σ.τ.Ε..

**ΙΩΑΝΝΗΣ ΒΡΟΥΤΣΗΣ (Υπουργός Εργασίας και Κοινωνικών Υποθέσεων):** Δεύτερον, ο κ. Τσακαλώτος αμφισβήτησε αυτό που είπα για την απόφαση του Σ.τ.Ε. ότι η σύνδεση με το εισόδημα… -το υπόλοιπο για λόγους συντομίας το ξεπερνάω. Περίληψη του Σ.τ.Ε.. Διαβάζω: Απόφαση 1880 και 1888/19: «Αντισυνταγματική υπαγωγή στην ασφάλιση μισθωτών και μη μισθωτών, ήτοι κατηγοριών με ουσιωδώς διαφορετικές συνθήκες απασχολήσεως και παραγωγής εισοδήματος σε ενιαίους κανόνες εισφορών και παροχών». Αυτό έκρινε το Συμβούλιο της Επικρατείας. Ο ίδιος τρόπος αντιμετώπισης μισθωτών και μη μισθωτών κρίθηκε αντισυνταγματικός. Αυτό ακριβώς είπα, κύριε Τσακαλώτο και κοροϊδεύετε ακόμα δημόσια τον κόσμο.

Κύριε Λοβέρδο, θέλω να σας πω με λύπη μου, υπηρέτησα τον ν.3863, θα εφαρμοζόταν πράγματι από 1-1-2015. Απαντώ ευθέως. Δεν υπήρξε αναλογιστική μελέτη του ν.3863, τεχνικό δελτίο υπήρξε. Η πραγματικότητα είναι ότι πρώτη φορά στην ιστορία της χώρας είναι αυτή η αναλογιστική μελέτη που συνοδεύει αυτό το νομοσχέδιο.

Δεύτερον, ο ν.3863 θα εφαρμοζόταν από 1-1-2015 πράγματι, είχαμε μετρήσει τη δημοσιονομική αντοχή του. Δυστυχώς, η κατάρρευση του ΑΕΠ της χώρας λόγω ανάληψης της ευθύνης από τον ΣΥΡΙΖΑ άλλαξε όλα τα δημοσιονομικά δεδομένα και ο ΣΥΡΙΖΑ υπέγραψε έναν νόμο, ο οποίος είχε αλλά πλέον χαρακτηριστικά. Αυτή είναι η αλήθεια με ευθύνη του ΣΥΡΙΖΑ.

Τρίτον, επιμένετε σε κάτι. Δεν ήθελα να σας απαντήσω, γιατί δεν ήθελα συγγνώμη να παρέμβω σε ένα ζήτημα το οποίο είναι αυτονόητο και είναι η δεύτερη φορά που το Κίνημα Αλλαγής κάνει τέτοιο λάθος. Το πρώτο λάθος έγινε από το Κίνημα Αλλαγής όταν ο εκπρόσωπός σας βγήκε δημόσια σε κανάλια -το λέω εξ ανάγκης τώρα- και είπε ότι οι υπολογισμοί των συντάξεων που κάνει ο Βρούτσης και Νέα Δημοκρατία είναι λάθος, όλες οι συντάξεις μειώνονται 15% έως 20%, διότι δεν υπολογίζονται οι δεκατέσσερις συντάξεις, αλλά οι δώδεκα. Το είπε, λοιπόν, αυτό ο κ. Μέγας, που σας εκπροσωπεί και στο Κίνημα Αλλαγής και ήταν ένα λάθος ολκής, δημιούργησε σύγχυση, πανικό. Τελικά αποδείχτηκε ότι ήταν λάθος.

Τώρα, λοιπόν, κύριε Λοβέρδο, δεν θέλω να σας διορθώσω, θέλω να σας ενημερώσω. Τα παραδείγματα που κατέθεσα και όλη η λογική που διέπει το ασφαλιστικό αυτό είναι ότι η δαπάνη των ασφαλιστικών εισφορών εκπίπτει από το εισόδημα, είναι φορολογικός νόμος, είναι το άρθρο του Κατρούγκαλου το 39, το οποίο καταργήθηκε με το άρθρο 35 πλήρως, άρα αποσυνδέεται, δεν υπάρχει σύνδεση με το εισόδημα.

**ΑΝΔΡΕΑΣ ΛΟΒΕΡΔΟΣ:** Δεν κάνω λάθος.

**ΙΩΑΝΝΗΣ ΒΡΟΥΤΣΗΣ (Υπουργός Εργασίας και Κοινωνικών Υποθέσεων):** Δεν ήθελα να σας το πω, αλλά είστε νομικός έγκριτος, συνταγματολόγος, αλλά αυτονόητα πράγματα δεν πρέπει…

**ΑΝΔΡΕΑΣ ΛΟΒΕΡΔΟΣ:** Με συγχωρείτε πολύ…

**ΠΡΟΕΔΡΕΥΟΥΣΑ (Σοφία Σακοράφα):** Κύριε Λοβέρδο, ξέρετε τη διαδικασία. Να τελειώσω πρώτα ο κύριος Υπουργός και θα σας δώσω αμέσως μετά τον λόγο.

**ΙΩΑΝΝΗΣ ΒΡΟΥΤΣΗΣ (Υπουργός Εργασίας και Κοινωνικών Υποθέσεων):** Ολοκλήρωσα, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Ορίστε, κύριε Λοβέρδο, έχετε τον λόγο.

**ΑΝΔΡΕΑΣ ΛΟΒΕΡΔΟΣ:** Λέει,δηλαδή, η αλλαγή καθ’ ολοκληρίαν του άρθρου 39 οδηγεί στο συμπέρασμα ότι καταργείται και η ρύθμιση εκείνη. Αυτή είναι η απάντησή σας;

**ΙΩΑΝΝΗΣ ΒΡΟΥΤΣΗΣ (Υπουργός Εργασίας και Κοινωνικών Υποθέσεων):** Και άλλαξε με το άρθρο 35 του καινούργιου νόμου.

**ΑΝΔΡΕΑΣ ΛΟΒΕΡΔΟΣ:** Δεν εμπεριέχεται, δηλαδή, πουθενά στην ασφαλιστική νομοθεσία εκείνη η εγκληματική ρύθμιση. Από πότε;

**ΙΩΑΝΝΗΣ ΒΡΟΥΤΣΗΣ (Υπουργός Εργασίας και Κοινωνικών Υποθέσεων):** Από 1-1-20.

**ΑΝΔΡΕΑΣ ΛΟΒΕΡΔΟΣ:** Δηλαδή με το που θα ψηφιστεί αυτό ισχύει.

**ΠΡΟΕΔΡΕΥΟΥΣΑ (Σοφία Σακοράφα):** Κύριοι συνάδελφοι, μπαίνουμε ξανά στον κατάλογο.

Τον λόγο έχει ο κ. Σιμόπουλος από τη Νέα Δημοκρατία για επτά λεπτά.

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ:** Κυρία Πρόεδρε, κύριοι Υπουργοί, αγαπητοί συνάδελφοι, ο Κοινοβουλευτικός Εκπρόσωπος του ΣΥΡΙΖΑ μας είπε πριν ότι είναι ένα κόμμα το οποίο πιστεύει στην αναδιανομή. Ποια αναδιανομή, όμως, δεν μας εξήγησε, γιατί η αναδιανομή την οποία επεδίωξαν να κάνουν εναντίων των αυτοαπασχολούμενων και των ελεύθερων επαγγελματικών ήταν μια ληστρική αναδιανομή. Και βέβαια έδειξε σε όλη του τη μεγαλοπρέπεια το πνεύμα το οποίο τους διατρέχει, ένα πνεύμα το οποίο είναι πλήρως απέναντι στην επιχειρηματικότητα και όχι μόνο στη μεγάλη ακόμη και στη μικρομεσαία.

Εγώ πιστεύω ότι δεν υπάρχει αριστερή προσέγγιση στην οικονομία. Η αριστερή προσέγγιση στην οικονομία με τον έναν ή με τον άλλον τρόπο θα φέρει στο τέλος εργαζόμενους που θα προσποιούνται ότι δουλεύουν και εργοδότες, το κράτος που θα προσποιείται ότι τους πληρώνει. Το έχουμε ζήσει αυτό και δεν έχουμε κανένα λόγο να το ξαναζήσουμε σε αυτήν τη χώρα. Ευτυχώς στη χώρα αυτή δεν το ζήσαμε.

Εκτός εάν πιστεύει ο Κοινοβουλευτικός Εκπρόσωπος του ΣΥΡΙΖΑ ότι μπορούμε να πάμε σε μια κοινωνικοποίηση των μέσων παραγωγής. Το ακούμε και αυτό από μια πλευρά της Βουλής, βέβαια θεωρώ ότι είναι καλοπροαίρετη, αλλά βαθιά νυχτωμένη. Η λύση είναι μια, φιλελεύθερη προσέγγιση της οικονομίας.

Πρέπει να στηριχθούν, κυρίες και κύριοι συνάδελφοι, οι μικρομεσαίοι επιχειρηματίες. Και βέβαια αν θα μου επιτρέπατε, κυρία Πρόεδρε -είμαι σίγουρος ότι δεν θα μου επιτρέψετε, άρα το ερώτημα θα το κάνω θεωρητικά- θα ρωτούσα όλους τους Βουλευτές της Αξιωματικής Αντιπολίτευσης πόσοι από αυτούς είναι ελεύθεροι επαγγελματίες, πόσοι αυτοαπασχολούμενοι και πόσοι αγρότες; Πιστεύω ότι θα είναι λιγότεροι από 1%. Να πω 2%, να πω 3%;

Είναι απολύτως λογικό, λοιπόν, να βλέπουν τα θέματα της οικονομίας με ένα συγκεκριμένο τρόπο. Αν δεν έχεις βάλει το κλειδί το πρωί σε ένα γραφείο και να μην ξέρεις αν θα πληρώσεις το ρεύμα, το ενοίκιο και πώς θα πληρώσεις τον υπάλληλο δεν μπορείς να πονέσεις στη μικρομεσαία επιχειρηματικότητα. Και προφανώς το ίδιο ισχύει και για το κεπέγκι, για το στόρι, όπως έχω πει.

Κυρίες και κύριοι συνάδελφοι, είναι γεγονός ότι διαχρονικά η ελληνική πολιτεία στο ασφαλιστικό δεν έδειξε καμμία αξιοπιστία, γι’ αυτό φτάσαμε και στο σημείο αυτό. Επίσης, υπήρχαν περίοδοι όπου υπήρχαν άνθρωποι οι οποίοι έβγαιναν στη σύνταξη στα τριάντα πέντε και στα σαράντα πέντε και μπορεί να μην έβγαινε ο οικοδόμος ποτέ, ίσως στα εξήντα επτά ή ποτέ.

Και βέβαια αυτή η πλευρά δεν πρέπει να κουνάει το δάχτυλο σήμερα. Έχουν τεράστιες ευθύνες για αυτό το οποίο συνέβη στη χώρα την τελευταία δεκαετία. Για να έχουμε αξιοπιστία όμως ως πολιτεία απέναντι σε όλους αυτούς που περιμένουν να πάρουν τη σύνταξη πρέπει να υπάρχει ένας προγραμματισμός. Ε, υπάρχει ένας προγραμματισμός, υπάρχει μια αναλογιστική μελέτη. Απεδείχθη από τη συζήτηση την προηγούμενη ότι δεν υπήρχε μέχρι τώρα αναλογιστική μελέτη.

Πολλοί έξω σε όλους τους Βουλευτές μας ρωτούν τι θα γίνει με τις συντάξεις μας, ένα εκατομμύριο συντάξεις οι οποίες ακόμη δεν έχουν επεξεργαστεί, τι θα γίνει με αυτό; Δίνουμε λύση. Δίνει λύση το Υπουργείο με την ηλεκτρονική σύνταξη και πολλά από τα άρθρα του νομοσχεδίου αφορούν την ηλεκτρονική σύνταξη.

Για τον νόμο Κατρούγκαλου δεν χρειάζεται να πω, μίλησαν και άλλοι. Ο πυρήνας του φιλελευθερισμού, ο πυρήνας του τρόπου που σκεφτόμαστε εμείς είναι ναι, πρέπει ο άνθρωπος ο οποίος παράγει να συνεχίσει να έχει κίνητρο να παράγει και όχι μέσα από την αναπαραγωγή τη δική του, από την παραγωγή να έχουμε αναδιανομή. Είναι τεράστια διαφορά φιλοσοφίας. Ναι, αυτός είναι ο πυρήνας του φιλελευθερισμού, αυτός είναι ο πυρήνας όλων αυτών των οποίων εσείς μάχεστε.

Ερχόμαστε τώρα για τα κίνητρα παραμονής στην εργασία. Και αυτό είναι βασικός πυρήνας δικός μας. Ναι, μακάρι να είναι υγιής ο κόσμος και να δουλεύει και όχι να βγαίνει στη σύνταξη στα σαράντα, στα σαράντα πέντε ή στα πενήντα ή στα εξήντα.

Για να έχει κίνητρα πρέπει να έχει αυξημένη σύνταξη, βασική αρχή και αυτή δική μας. Γι’ αυτό επίσης, επειδή θέλουμε οι νέοι εργαζόμενοι, οι νέοι που μπαίνουν στην εργασία να θέλουν να γίνουν ελεύθεροι επαγγελματίες και αυτοαπασχολούμενοι, να στηρίξουν τον ιδιωτικό τομέα και όχι να έχουν τα μάτια στο δημόσιο, για αυτό και διευκολύνουμε μέσα από τις ασφαλιστικές εισφορές αυτήν την κατεύθυνση.

Για την αιτιολογημένη απόλυση τα έχω δει. Δέχτηκα επίθεση. Να το ξαναπώ, κανείς δεν προσλαμβάνει αν χρειάζεται κομισάριος την ώρα που θα αποφασίσει να απολύσει. Αυτό πρέπει να το καταλάβετε. Η αιτιολογημένη απόλυση ήταν λόγος αύξησης της ανεργίας και όχι προστασίας της.

Τέλος, κυρίες και κύριοι από τον ΣΥΡΙΖΑ, έχετε κόψει το ΕΚΑΣ. Αυτό πρέπει σταδιακά με κάποιο τρόπο να επανέλθει. Και όσο με αφορά θα πιέζω την Κυβέρνηση, με οποιονδήποτε τρόπο, αυτόν τον μικρό χαμηλοσυνταξιούχο να τον στηρίξει. Είναι αυτός ο χαμηλοσυνταξιούχος, για τον οποίο ο Πρόεδρός σας και τέως Πρωθυπουργός είχε πει ότι μετά τα εβδομήντα δεν θα υπάρχουν και πολλοί.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε συνάδελφε.

Τον λόγο έχει ο κ. Λαζαρίδης από τη Νέα Δημοκρατία και αμέσως μετά ο Κοινοβουλευτικός Εκπρόσωπος του ΜέΡΑ25 κ. Γρηγοριάδης.

Κύριε συνάδελφε, έχετε τον λόγο για επτά λεπτά.

**ΜΑΚΑΡΙΟΣ ΛΑΖΑΡΙΔΗΣ:** Ευχαριστώ, κυρία Πρόεδρε.

Κυρία και κύριε Υπουργέ, κυρίες και κύριοι συνάδελφοι, οι αριθμοί πολλοί, τα ποσοστά περισσότερα, η ουσία μία. Το ασφαλιστικό έχει επανειλημμένως αποτελέσει υποκριτική διευθέτηση μη ρεαλιστικών παραδοχών, που αφορά τις τύχες μιας μεγάλης μερίδας πληθυσμού, που αξίζουν τη δικαιότερη των ρυθμίσεων.

Έχει υπάρξει πεδίο καιροσκοπικής πολιτικής διαχείρισης, η οποία αφήνει τους κανόνες του ρεαλισμού και της λογικής σε μόνιμη αποστρατεία. Έχει αποτελέσει αντικείμενο ιδεοληπτικών και αναπόφευκτα ανεδαφικών και ανεύθυνων διακηρύξεων προγραμματικού χαρακτήρα για το μέλλον των εργαζομένων.

Κυρίες και κύριοι συνάδελφοι, το ερώτημα το οποίο έχουμε την ευθύνη να απαντήσουμε με ειλικρίνεια ως πολιτικό προσωπικό της χώρας, δεν είναι απλά αν αυξάνουμε ή μειώνουμε τις συντάξεις. Το ερώτημα που πρέπει να απαντήσουμε επιτέλους ευθέως είναι αν και εφόσον είμαστε διατεθειμένοι να πάψουμε να ζούμε με τις ψευδαισθήσεις, που επί χρόνια παρήγαγαν οι μύθοι γύρω από το ασφαλιστικό μας σύστημα και να προσαρμοστούμε επιτέλους στην πραγματικότητα της σημερινής συγκυρίας.

Και εμείς σήμερα εδώ, με το παρόν σχέδιο νόμου της Κυβέρνησης και του Υπουργού Εργασίας, του κ. Γιάννη Βρούτση, κάνουμε ακριβώς αυτό, φροντίζουμε να επιβεβαιώσουμε ότι από εδώ και στο εξής η κάθε Ελληνίδα και ο κάθε Έλληνας εργαζόμενος θα μπορεί ταυτόχρονα να απολαμβάνει και κοινωνική και ασφάλιση. Σήμερα είναι η ημέρα που επιτέλους μία πολιτική δύναμη μπορεί να περιγράψει με σαφήνεια το ασφαλιστικό μέλλον των εργαζομένων της χώρας και να βάλει ένα τέλος στην αγωνία όσων αναρωτιούνται, αν τελικά θα πάρουν σύνταξη.

Η Κυβέρνηση της Νέας Δημοκρατίας και του Κυριάκου Μητσοτάκη, πέρα από το γεγονός ότι εκπληρώνει ακόμα μία προεκλογική της δέσμευση, έρχεται να καταθέσει μαζί με το ενδιαφέρον της για το παρόν και το μέλλον των εργαζομένων και την πιο αξιόπιστη και τεκμηριωμένη ασφαλιστική πρόταση που έχει κατατεθεί ποτέ, μία πρόταση που δεν κρύβει το ζήτημα κάτω από το χαλί.

Για πρώτη φορά στην ιστορία του ασφαλιστικού συστήματος, ασφαλιστικό νομοσχέδιο συνοδεύεται από πλήρη αναλογιστική μελέτη κύριων και επικουρικών συντάξεων, που επιβεβαιώνει τη βιωσιμότητα του συστήματος μέχρι το 2070, καθώς και ειδική μελέτη του Οικονομικού Πανεπιστημίου Αθηνών για την επάρκεια των συντάξεων.

Ταυτόχρονα, τηρεί τις εθνικές δεσμεύσεις που έχει η χώρα μας, καθώς η συνταξιοδοτική δαπάνη ως ποσοστό του ΑΕΠ πρέπει να συγκλίνει μετά το 2030 με το μέσο όρο των ευρωπαϊκών χωρών, μία πρόταση που απομακρύνεται από τους μέχρι σήμερα όρους κατατρεγμού απέναντι στην επιχειρηματικότητα. Αντίθετα παρέχει κίνητρα για την ανάπτυξή της. Η πλειοψηφία από το ενάμισι εκατομμύριο των ελεύθερων επαγγελματιών και αυτοαπασχολουμένων, που τόσα χρόνια πλήρωνε το μάρμαρο είναι πλέον ωφελημένη, μέσα από τον συνδυασμό ασφαλιστικού και φορολογικού.

Είναι μία πρόταση που παρέχει ανάσες ελευθερίας στην αγορά. Η ελεύθερη επιλογή ασφαλιστικών εισφορών, όπου ο καθένας θα μπορεί να επιλέξει ελεύθερα την κατηγορία των ασφαλιστικών του εισφορών, είτε προς τα πάνω είτε προς τα κάτω, για όσο χρόνο επιθυμεί, ανάλογα με την οικονομική δυνατότητα και για μελλοντική σύνταξη, είναι πλέον κατάκτηση.

Είναι μία πρόταση που αποδεικνύει ότι η ψηφιακή υπηρεσία για τις συντάξεις μπορεί να γίνει άμεσα ανθρωποκεντρική, βάζοντας τέλος στην ταλαιπωρία των πολιτών, αλλά και -να μην κρυβόμαστε πίσω από το δάχτυλό μας- στη διαχρονική συναλλαγή για κάτι αυτονόητο μεταξύ πολίτη και πολιτικών. Αποκαθιστούμε έτσι τις καθυστερήσεις σε πάνω από ένα εκατομμύριο εκκρεμείς κύριες και επικουρικές συντάξεις και εφάπαξ που μας κληροδότησε ο ΣΥΡΙΖΑ.

Είναι μία πρόταση που αποκαθιστά τη δικαιοσύνη και θα μου δώσει τη δυνατότητα, κύριε Υπουργέ, να επισκεφτώ τους αγρότες στη Λεκάνη Καβάλας και να τους πω ότι για πρώτη φορά, στη σύγχρονη ιστορία της χώρας, μπορεί κάποιος Βουλευτής να φέρει καλά μαντάτα για τις συντάξεις των συμπολιτών του.

Θα τους πω ότι πλέον αντιμετωπίζονται με την αρμόζουσα ευαισθησία και υπευθυνότητα, καθώς εντάσσονται σε ένα ειδικό ευνοϊκό και προστατευτικό πλαίσιο μειωμένων ασφαλιστικών εισφορών. Θα τους πω ότι αυτός ο νόμος τους δίνει το δικαίωμα μιας αξιοπρεπούς διαβίωσης, ακόμη και με την επιλογή της χαμηλότερης κλίμακας εισφορών που πλέον έχουν το δικαίωμα να μπουν.

Θα τους πω ότι σύνταξη δεν σημαίνει απαραίτητα αποστρατεία. Με το νέο ασφαλιστικό νομοσχέδιο οι συνταξιούχοι αγρότες, που θέλουν να συνεχίσουν να δουλεύουν, δεν θα έχουν καμμία περικοπή στη σύνταξή τους, υπό την προϋπόθεση βέβαια ότι συνεχίζουν να προσφέρουν τις υπηρεσίες τους στον αγροτικό τομέα, κάτι που τονώνει ακόμα περισσότερο την παραγωγική ανασυγκρότηση του κλάδου.

Θα τους πω ότι αυτό θα γίνει άμεσα, καθώς οι εισφορές Ιανουαρίου των ελεύθερων επαγγελματιών, αυτοαπασχολούμενων και αγροτών θα υπολογιστούν και θα πληρωθούν με το νέο σύστημα εισφορών. Ήδη ο e-ΕΦΚΑ ετοιμάζει τα σχετικά ειδοποιητήρια που θα σταλούν μετά την ψήφιση του νόμου. Και θέλω για αυτό να συγχαρώ τον Υπουργό και βεβαίως τους συνεργάτες του.

Κυρίες και κύριοι συνάδελφοι, επιτρέψτε μου να το πω αγοραία, όπως συζητιέται στα καφενεία στο Οφρύνιο της Καβάλας. Με αυτό το ασφαλιστικό σύστημα και σε συνδυασμό με τις φοροελαφρύνσεις σταματάει το κράτος να είναι συνέταιρος του αγρότη και του ελεύθερου επαγγελματία. Αντίθετα αρχίζει επιτέλους να γίνεται το στήριγμά του και να τον αφήνει να κάνει αυτό που ξέρει καλύτερα, δηλαδή τη δουλειά του.

Αυτή ακριβώς είναι η νοοτροπία που διαφοροποιεί το παρόν σχέδιο νόμου από την προηγούμενη αντίληψη, η οποία όχι μόνο δεν άνοιξε δρόμους, αλλά αντίθετα διόγκωσε τα αδιέξοδα, επιβάρυνε την ανάπτυξη και στοχοποίησε τα πλέον παραγωγικά και δυναμικά στρώματα της μεσαίας τάξης, μέσω μιας φορολογικής ουσιαστικά πολιτικής, διαλύοντας τους τελευταίους αναπτυξιακούς θύλακες της ελληνικής κοινωνίας.

Βέβαια, δεν είναι τυχαίο το γεγονός ότι αυτή η προσπάθεια κρίθηκε θεμελιωδώς αντισυνταγματική, όμως πρωτίστως καταδικάστηκε στη συνείδηση της συντριπτικής πλειοψηφίας των Ελλήνων ασφαλισμένων και συνταξιούχων, οι οποίοι απαξιωτικά θα τη θυμούνται και συνεκδοχικά θα αναφέρονται σε αυτήν ως νόμος Κατρούγκαλου.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα εννέα μαθήτριες και μαθητές και τέσσερις συνοδοί εκπαιδευτικοί από το 12ο Δημοτικό Σχολείο Ξάνθης.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει τώρα ο Κοινοβουλευτικός Εκπρόσωπος του ΜέΡΑ25 κ. Γρηγοριάδης, για δώδεκα λεπτά.

**ΚΛΕΩΝ ΓΡΗΓΟΡΙΑΔΗΣ:** Ευχαριστώ πολύ, κυρία Πρόεδρε.

Κυρίες και κύριοι Βουλευτές, θέλω να σας ότι και εμάς στο ΜέΡΑ25, καθώς και εμείς Βουλευτές είμαστε, μας ρωτούν πάρα πολλοί συμπατριώτες μας τι σύνταξη θα πάρουν και τους απαντούμε με απόλυτη ειλικρίνεια και χωρίς να θέλουμε να τους τρομάξουμε ότι, αν συνεχίσουν τα μνημόνια, δεν πρόκειται να πάρουν απολύτως καμμία σύνταξη. Ούτε καν εμείς οι ίδιοι, που είμαστε Βουλευτές, δεν πρόκειται να πάρουμε καμμιά σύνταξη, αν συνεχίσουμε την πολύ αποτυχημένη συνταγή σας.

Σήμερα, λοιπόν, ξεκινάει η συζήτηση για ένα τεράστιο, πάρα πολύ σημαντικό και διαχρονικά κρίσιμο θέμα, το οποίο αφορά όλους μας εδώ. Είναι το ασφαλιστικό.

Από την αρχή οφείλουμε να περιγράψουμε με τα πιο μελανά χρώματα και συγγνώμη, κύριε Υπουργέ, αλλά θα στηλιτεύσουμε την πρακτική σας, που για πολλές εβδομάδες εσείς ο ίδιος, πριν τεθεί το σχέδιο νόμου σε διαβούλευση, περιφερόσασταν στα τηλεοπτικά πλατό, αναλύοντας και παρουσιάζοντας επιλεκτικά, μάλιστα, μέρη και αποσπάσματα του εν λόγω σχεδίου νόμου.

(Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής κ. **ΑΠΟΣΤΟΛΟΣ ΑΒΔΕΛΑΣ**)

Ασφαλώς, το αποκορύφωμα αυτής της πρακτικής ήταν, βέβαια, η διαρροή της σχετικής πρότασης νόμου στο φιλικά προσκείμενο προς την παράταξή σας, προς την Κυβέρνησή σας μέσο και συγκεκριμένα, στην ιστοσελίδα που όλοι ξέρουμε Capital.gr, πριν καν αναρτηθεί -σημειώνω- στο OpenGov και τεθεί σε διαβούλευση στις επιτροπές μεταξύ Βουλευτών και φορέων.

Το συνταγματικά κατοχυρωμένο περιεχόμενο του δικαιώματος στην κοινωνική ασφάλιση συνίσταται στην υποχρέωση ενός κράτους να διασφαλίζει την ύπαρξη και τη συνεχή λειτουργία των υπηρεσιών κοινωνικής ασφάλισης, έτσι ώστε ο πολίτης του να δύναται να ασκεί αυτό το συγκεκριμένο κοινωνικό δικαίωμα.

Το ΜέΡΑ25 σε όλες τις μέχρι τώρα τοποθετήσεις των Βουλευτών και στελεχών του, τόσο εντός όσο και εκτός του Κοινοβουλίου μας, τονίζει πάντα την απόλυτη και απαρέγκλιτη αναφορά στις αρχές που θα πρέπει να διέπουν την κοινωνική ασφάλιση και οι αρχές αυτές, κατά τη γνώμη μας, δεν είναι άλλες από την ανταποδοτικότητα, την καθολικότητα, την αλληλεγγύη, την υποχρεωτικότητα, την ισότητα και βεβαίως και πρώτα από όλα, την ίση μεταχείριση των πολιτών.

Το ασφαλιστικό νομοσχέδιο το αντιλαμβάνονται πια όλοι, αλλά εμείς δεν θα πάψουμε λέμε, αυτό το ασφαλιστικό νομοσχέδιο είναι ένα γνησιότατο -γνησιότερο δεν γίνεται- τέκνο, παιδί των μνημονίων. Ξεκίνησε με τον νόμο του κ. Κατρούγκαλου κατά τη διάρκεια της διακυβέρνησης ΣΥΡΙΖΑ και συνεχίζεται ωραιότατα τώρα με την Κυβέρνηση της Νέας Δημοκρατίας και τον νόμο του κ. Βρούτση.

Το παρόν σχέδιο νόμου αποτελεί, θα έλεγε κάνεις -τολμώ να πω- εφαρμοστικό νόμο του νόμου Κατρούγκαλου, αν και, για να τα λέμε όλα, κύριε Βρούτση, περιλαμβάνει και ορισμένες θετικές διατάξεις. Ωστόσο, σε καμμία περίπτωση -λυπάμαι που το λέω- δεν μπορεί να συνιστά μεταρρύθμιση, καθώς εφαρμόζει και ισχυροποιεί την προηγούμενη νομοθεσία, με μοναδική εξαίρεση την αποσύνδεση των ασφαλιστικών εισφορών από το φορολογητέο εισόδημα των μη μισθωτών. Ωστόσο και εδώ το κόστος των αλλαγών θα επιβαρύνει τους μισθωτούς, τους εργοδότες τους και τους ανέργους. Για τους τελευταίους, μάλιστα, η απώλεια θα είναι περίπου 350 εκατομμύρια ευρώ από τα ταμεία του ΟΑΕΔ κατευθείαν έναντι μείωσης της ασφαλιστικής εισφοράς κατά 0,75 ποσοστιαίες μονάδες.

Θα αποκατασταθεί, λέει η Κυβέρνηση, στο μέλλον από τον κρατικό προϋπολογισμό, ενώ η εισφοροδοτική ελάφρυνση των ελευθέρων επαγγελματιών όχι μόνο για τη σύνταξη, αλλά και τις υπηρεσίες υγείας θα επιβαρύνει υπέρμετρα τους μισθωτούς του ιδιωτικού τομέα, εγκαθιδρύοντας βέβαια έτσι έναν νέο τύπο ανισότητας μέσα στο εσωτερικό του ασφαλιστικού μας συστήματος. Αυτό είναι κατά κάποιον τρόπο πρωτοφανές, δηλαδή να ζητάς από τους πιο φτωχούς να στηρίξουν τους πιο πλούσιους. Είναι παράλογο!

Χαρακτηριστικά, οι μισθωτοί και οι συνταξιούχοι με ασφαλιστέο μηνιαίο εισόδημα άνω των 900 ευρώ, αυτοί δηλαδή οι εξαιρετικά πλούσιοι συμπατριώτες μας που τολμούν να έχουν 901 ευρώ εισόδημα τον μήνα, θα πρέπει να χρηματοδοτούν την ασφάλιση υγείας των ελεύθερων επαγγελματιών. Δεν λέμε, τους είχε πιέσει ο νόμος Κατρούγκαλου πολύ τους ελεύθερους επαγγελματίες, αλλά αυτό είναι φοβερό, είναι από την άλλη πλευρά.

Επιπροσθέτως, η μείωση των συντελεστών στην κλίμακα φορολογίας εισοδήματος για τους ελεύθερους επαγγελματίες, τις ατομικές και προσωπικές επιχειρήσεις θα ωθεί τελικά τους μισθωτούς με μπλοκάκι να επιλέγουν τη σύναψη ατομικών συμβάσεων εργασίας, αυξάνοντας έτσι τις ευέλικτες μορφές απασχόλησης και συμβάλλοντας στην περαιτέρω αποδιάρθρωση της αγοράς εργασίας μας.

Στις συνθήκες αυτές, το σύστημα κοινωνικής προστασίας μετασχηματίζεται σιγά-σιγά σε δημοσιονομικό ζήτημα ασκούμενης οικονομικής πολιτικής. Έφυγε ο Υπουργός, το είπε πριν από λίγο ο ίδιος με παρρησία. Θα έλεγε κάποιος ότι ένιωσε ότι καμαρώνει για αυτό. Πραγματικά, μετασχηματίζεται όμως σε ένα δημοσιονομικό ζήτημα της ασκούμενης οικονομικής πολιτικής, ενώ ήταν και θα έπρεπε να παραμείνει ένας αναδιανεμητικός θεσμός κοινωνικής αναπαραγωγής.

Ωστόσο, αυτές οι εφαρμοζόμενες κοινωνικοασφαλιστικές πολιτικές έχουμε δει εδώ και χρόνια ότι οδήγησαν τελικά στην αύξηση του αριθμού των φτωχών συνταξιούχων, υπονόμευσαν σε σημαντικό βαθμό τον ρόλο και τους στόχους των συνταξιοδοτικών συστημάτων στα κράτη-μέλη της Ευρωπαϊκής Ένωσης, μετασχηματίζοντας σταδιακά το κράτος πρόνοιας σε κράτος φιλανθρωπίας, το οποίο διευρύνεται συνέχεια με την αύξηση των κοινωνικών και εισοδηματικών ανισοτήτων, ενώ συρρικνώνεται συνέχεια και ανησυχητικά, μάλιστα, το κοινωνικό κράτος, από την άλλη πλευρά.

Το επιχείρημα των δανειστών από το πρώτο μνημόνιο σε συνδυασμό με την εμμονή τους ότι οι συνταξιοδοτικές δαπάνες τάχα ήταν υψηλές και η πιστή υλοποίηση αυτής της αντίληψης μείωσης των συνταξιοδοτικών δαπανών, που τάχα ήταν υψηλές, από τις ελληνικές κυβερνήσεις στο πλαίσιο πολιτικών εσωτερικής υποτίμησης, λιτότητας, οδήγησαν την ελληνική οικονομία τελικά, όπως όλοι ξέρουμε, σε πλήρη καθίζηση -χειρότερα δεν γίνεται- και τους εργαζόμενους και συνταξιούχους σε δεκαετή φτωχοποίηση.

Το παρόν νομοσχέδιο είναι εμποτισμένο με τη στρατηγική του μετασχηματισμού του κράτους πρόνοιας σε κράτος φιλανθρωπίας και του αναδιανεμητικού κοινωνικού χαρακτήρα του συστήματος κοινωνικής ασφάλισης σε δημοσιονομική πλευρά της οικονομικής πολιτικής. Πρόκειται για μια παρέμβαση συμμόρφωσης και προσαρμογής στις από 4-10-2019, αν θυμάστε, αποφάσεις του Συμβουλίου της Επικρατείας, σύμφωνα με τις οποίες αντιμετωπίζονται οι παρατηρούμενες ανισορροπίες και η αντισυνταγματικότητα με όρους ανισοτήτων, δημοσιονομικής βιωσιμότητας σε βάρος της κοινωνικής αποτελεσματικότητας και της βελτίωσης του βιοτικού επιπέδου των συνταξιούχων. Αποτελεί μια ακόμη εφαρμοστικού χαρακτήρα παρέμβαση στο πλαίσιο των κατευθύνσεων τριών μνημονίων.

Ακόμη και στην περίπτωση αποκατάστασης μέρους των σημαντικών απωλειών που έχουν υποστεί οι συνταξιούχοι, οι προσδοκίες είναι περιορισμένες και αφορούν, μάλιστα, πολύ μικρό αριθμό εξ αυτών των συνταξιούχων. Μάλιστα, οι όποιες αυξήσεις στους λίγους αυτούς συνταξιούχους θα χρηματοδοτηθούν από την κατάργηση της έστω και κουτσουρεμένης δέκατης τρίτης σύνταξης -971 εκατομμύρια ήταν αυτά που δόθηκαν το 2019, θυμίζω- η οποία δέκατη τρίτη σύνταξη, ειρήσθω εν παρόδω, καταργείται με την αιτιολογία ότι το κόστος της μεταρρύθμισης οφείλει να είναι ουδέτερο δημοσιονομικά. Δεν είναι πολύ σοβαρό το επιχείρημα αυτό.

Τα χρήματα που δόθηκαν το 2019 θα χρηματοδοτήσουν τις νέες αυξήσεις σε κύριες και επικουρικές συντάξεις.

Με άλλα λόγια και για να τα πούμε τα πράγματα όπως είναι, κυρίες και κύριοι συμπολίτες μας, ό,τι πήρατε και ό,τι προλάβατε πήρατε! Τέρμα τα γάλατα! Η ερώτηση για το εάν το νομοσχέδιο είναι αντισυνταγματικό αυτομάτως μετατρέπεται σε κατάφαση. Δεν υπάρχει καμμιά αμφιβολία ότι το παρόν νομοσχέδιο είναι η έννοια της συνταγματικότητας, γιατί το άρθρο 20, σύμφωνα πάντα με το Ελεγκτικό Συνέδριο, σελίδα 19 -το διαβάζω επί λέξει- λέει τα εξής: «Λόγοι δημοσίου συμφέροντος δεν είναι θεμιτοί για την παράκαμψη συνταγματικών εγγυήσεων του ειδικού συνταξιοδοτικού καθεστώτος των δημόσιων λειτουργών».

Ειδικότερα, με τα άρθρα 87, 98 και 103Σ ρυθμίζεται η υπηρεσιακή κατάσταση των δημοσίων υπαλλήλων και συνακόλουθα, το ασφαλιστικό τους καθεστώς, το οποίο τελεί σε συνάρτηση της θέσης που κατέχουν και ως εκ τούτου, αποτελεί σύστημα επαγγελματικής ασφάλισης, διακρίνοντας αυτό το σύστημα από το σύστημα κοινωνικής ασφάλισης που κατοχυρώνεται ως κοινωνικό δικαίωμα στο άρθρο 22 παράγραφος 5 του Συντάγματός μας.

Συνεπώς, η υπαγωγή με νόμο σε ενιαίο ασφαλιστικό οργανισμό των δημοσίων υπαλλήλων και λειτουργών με τους λοιπούς εργαζόμενους δεν συνάδει με τη θέση που το ισχύον Σύνταγμα επιφυλάσσει σε αυτούς, δεδομένου ότι αυτή συνιστά συνταγματικό κεκτημένο για αυτούς, η ανατροπή του οποίου κεκτημένου απαιτεί αναθεώρηση ασφαλώς των σχετικών συνταγματικών διατάξεων.

Εμείς στο ΜέΡΑ25 δεν μιλάμε με ευχολόγια, κυρίες και κύριοι συνάδελφοι, ούτε με θεωρίες και υποθέσεις. Όπως προκύπτει από το πολιτικό πρόγραμμα του κόμματός μας και τους επτά τομείς της νέας συμφωνίας για την Ελλάδα που προτείνουμε, το ΜέΡΑ25 έχει απολύτως συγκεκριμένη πρόταση και για το ασφαλιστικό πέραν του ελάχιστου εγγυημένου εισοδήματος, που ουσιαστικά θα επαναφέρει το ΕΚΑΣ για όλους. Προτείνουμε την άμεση κατάργηση της δέσμευσης των μνημονιακών κυβερνήσεων για μειώσεις στη συνταξιοδοτική δαπάνη και αντίθετα, οι συντάξεις να ενισχυθούν από τον νέο τραπεζικό φόρο, δηλαδή φόρος 0,2% επί των χρεών των τραπεζών για την ενίσχυση των συντάξεων, ενώ τα κεφάλαια των ασφαλιστικών ταμείων να ενισχυθούν από τη μεταβίβαση σε αυτά των μετόχων της νέας Αναπτυξιακής Τράπεζας, για την οποία θα σας εξηγήσω αμέσως.

Προτείνουμε τη μετατροπή του ΤΑΙΠΕΔ, του υπερταμείου, σε Αναπτυξιακή Τράπεζα. Στη μνημονιακή Ελλάδα η δημόσια περιουσία ρευστοποιείται συνεχώς προς ψίχουλα, που ρίχνονται σε μια μαύρη τρύπα του χρέους. Το ΤΑΙΠΕΔ λειτουργεί σαν πολυκατάστημα, το οποίο έχει βγάλει το εμπόρευμα προς εκποίηση πάνω στους πάγκους υπό όρους εντελώς αποικιακούς και χωρίς κανένα απολύτως απτό όφελος ούτε για το δημόσιο, αλλά ούτε για τον ευρύτερο ιδιωτικό τομέα.

Σε πολλές, μάλιστα, περιπτώσεις, παραδείγματος χάριν στην περίπτωση του ΟΠΑΠ ή του Ελληνικού ή της ΤΡΑΙΝΟΣΕ, θα έλεγα εγώ, η ζημιά στην ελληνική κοινωνία και οικονομία είναι εντυπωσιακή. Έχουμε εντυπωσιακή ζημιά, όχι μόνο δεν έχουμε κανένα όφελος.

Το ΜέΡΑ25, συνεπώς, προτείνει: Παροχή τραπεζικής άδειας στο ΤΑΙΠΕΔ, υπερταμείο, μετατρέποντάς το έτσι από ένα υπερταμείο που εκποιεί τα χρυσαφικά μας σε μια Αναπτυξιακή Τράπεζα την οποία έχει άμεση ανάγκη η χώρα μας.

Η νέα αυτή αναπτυξιακή τράπεζα διακρατεί ό,τι έχει απομείνει από τη δημόσια περιουσία μας, χρησιμοποιώντας την όχι για να την πουλήσει, αλλά μόνο ως εχέγγυο για να αντλεί πόρους, που θα κατευθύνονται στη χρηματοδότηση πρώτον, των δημόσιων επενδύσεων, που αναδεικνύουν και αυξάνουν την ίδια τη δημόσια περιουσία, σε συνεργασία, κατά περίπτωση, με ιδιώτες και δεύτερον, στις ιδιωτικές επενδύσεις.

Όλες οι ιδιωτικοποιήσεις, σύμφωνα με την πρότασή μας, την έβδομη τομή μας, παγώνουν έως ότου, τουλάχιστον, ανακάμψουν οι τιμές στις οποίες κάποια ως περιουσιακά στοιχεία θα πουληθούν. Δημόσια αγαθά, όπως η ενέργεια, το νερό, παραλίες κ.λπ., αποκλείονται από οποιαδήποτε πώληση, ανεξάρτητα τιμών και προϋποθέσεων.

Στην περίπτωση που κάποιο δημόσιο περιουσιακό στοιχείο πουληθεί στο μέλλον, ισχύουν οι εξής όροι: Ελάχιστο όριο επενδύσεων από τον αγοραστή, συλλογικές συμβάσεις και κατοχυρωμένα τα δικαιώματα των εργαζομένων, δεσμεύσεις προς όφελος των τοπικών κοινωνιών, διακράτηση μερίδας μετοχών από το δημόσιο που θα περνούν στα ασφαλιστικά ταμεία, με στόχο τη μόνιμη ενίσχυση των ασφαλιστικών ταμείων μας. Οι μετοχές της Αναπτυξιακής Τράπεζας δίνονται στα ασφαλιστικά ταμεία κι έτσι ενισχύεται η κεφαλαιοποίησή τους.

Κυρίες και κύριοι Βουλευτές, ξέρετε ποιο είναι τελικά το πρόβλημα των ασφαλιστικών μνημονιακών νομοσχεδίων; Κανένας, μα κανένας, σε αυτήν τη χώρα δεν τα εμπιστεύεται. Κανείς δεν πιστεύει ότι θα του δώσουν σύνταξη. Ξέρετε μήπως γιατί κανείς δεν τα εμπιστεύεται; Γιατί οδήγησαν μέσα σε δέκα συναπτά χρόνια και τρία μνημόνια σε μεσοσταθμική μείωση των συντάξεών μας κατά 45% ή αν προτιμάτε να το ακούσετε έτσι, κατά 63 δισεκατομμύρια ευρώ.

Ξέρετε πώς και γιατί προέκυψε αυτή η μείωση; Μα, κυνηγώντας –πώς αλλιώς- τους γνωστούς ελέφαντες στο δωμάτιο, τα εξωφρενικά πρωτογενή πλεονάσματα, τα οποία με τη σειρά τους μονιμοποιούν τη λιτότητα και οδηγούν στην παγίωση της υψηλής ανεργίας, της υποαπασχόλησης και της ρευστοποίησης της εργασίας.

Διότι δεν μπορούμε, βεβαίως, να μιλάμε για κανένα βιώσιμο ασφαλιστικό, όταν η τροφός του συστήματος του ασφαλιστικού, η εργασία, καταρρακώνεται κάθε μέρα και περισσότερο. Η Κυβέρνηση υποστηρίζει πως υπάρχει αναλογιστική μελέτη που κρίνει το παρόν σχέδιο βιώσιμο. Πού ακριβώς, όμως, βασίζεται άραγε αυτή η μελέτη; Βασίζεται σε ευχολόγια, επιτρέψτε μου να πω, σε ρυθμούς ανάπτυξης και δείκτες απασχόλησης όπως θα ήθελε αυτά να είναι και όχι όπως, δυστυχώς, αυτά στην πραγματικότητα θα είναι.

Μία πολιτεία που απομυζά συστηματικά τους πολίτες της για να συγκεντρώνει παράλογα, υπέρογκα πλεονάσματα για την εξυπηρέτηση ενός ήδη μη βιώσιμου χρέους, δεν υπάρχει καμμία περίπτωση ποτέ να ορθοποδήσει κι έτσι να επανέλθει η αξιοπρέπεια στην αγορά εργασίας, ώστε να μπορούμε να μιλάμε πραγματικά κάποτε για ένα βιώσιμο ασφαλιστικό σύστημα.

Ξέρετε, λοιπόν, αγαπητοί συνάδελφοι της Νέας Δημοκρατίας, γιατί μπορώ εγώ, που είμαι ένας απλός πρώην ηθοποιός, τώρα, αυτήν τη στιγμή, από αυτό εδώ το Βήμα, να σας εγγυηθώ, κύριε Βρούτση, ότι ούτε και το υπό ψήφιση ασφαλιστικό νομοσχέδιό σας δεν πρόκειται να σας βγει και ότι πολύ καλά κάνουν οι πολίτες που εξακολουθούν να μην σας πιστεύουν; Μα, γιατί είστε κι εσείς και θα συνεχίσετε να είστε και εσείς, για τα επόμενα σαράντα ολόκληρα χρόνια, αναγκασμένοι να κυνηγάτε τα σεσημασμένα πλέον αυτά τεράστια μαστόδοντα, των οποίων το ύψος θα συνεχίσει να φτάνει για τα επόμενα σαράντα χρόνια το 2,2% του Εθνικού Ακαθάριστου Προϊόντος μας.

Ξέρετε ποια είναι η μοναδική απάντηση που έχετε σε αυτό το επιχείρημα; Θα τα ξαναδιαπραγματευτείτε. Καθώς, όμως, όλος ο ελληνικός λαός γνωρίζει πλέον καλά ότι με τον όρο διαπραγμάτευση όλοι εσείς εδώ εννοείτε παρακάλια και καθώς, επίσης, ο ελληνικός λαός πολύ καλά ξέρει τι του προσέφεραν τα τελευταία δέκα χρόνια τα υπερκομματικά σας παρακάλια, δηλαδή απολύτως τίποτα, κατά τη γνώμη μου, και συγγνώμη που σας το λέω ευθέως, κάνει πολύ καλά που δεν σας πιστεύει.

Εσείς, άραγε, πιστεύετε καθόλου τον εαυτό σας;

Σας ευχαριστώ πολύ.

(Χειροκροτήματα από την πτέρυγα του ΜέΡΑ25)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κύριε Γρηγοριάδη.

Τον λόγο έχει τώρα ο κ. Νικόλαος Συρμαλένιος από τον ΣΥΡΙΖΑ.

**ΝΙΚΟΛΑΟΣ ΣΥΡΜΑΛΕΝΙΟΣ:** Ευχαριστώ, κύριε Πρόεδρε.

Σήμερα, λοιπόν, εμείς συζητάμε το ασφαλιστικό, ένα πράγματι πολύ σοβαρό ζήτημα για τη χώρα, αλλά έξω, αγαπητοί κυρίες και κύριοι συνάδελφοι, γίνεται των ΜΑΤ. Και γίνεται των ΜΑΤ διότι και στην ΑΣΟΕΕ πριν από λίγη ώρα εισέβαλαν τα ΜΑΤ και στη Λέσβο εισέβαλαν τα ΜΑΤ και στη Χίο εισέβαλαν τα ΜΑΤ. Δηλαδή, η επιχείρηση «τρόμος και πάταξη» βρίσκεται σε πλήρη εξέλιξη. Τώρα, εάν με αυτόν τον τρόπο νομίζετε ότι θα συνετίσετε τον ελληνικό λαό, δικαίωμά σας. Ο ελληνικός λαός καταλαβαίνει και θα αντιδράσει.

Τώρα για το ασφαλιστικό. Πολλές προσδοκίες καλλιεργήθηκαν από τον Υπουργό, από τη Νέα Δημοκρατία, από την Κυβέρνηση και από τα μέσα ενημέρωσης τα φιλικά προς εσάς, που δόξα τω Θεώ είναι πάρα πολλά, ότι θα υπάρξει μία γενικευμένη αύξηση των συντάξεων. Πολλοί το προπαγανδίζετε και το λέτε ότι για πρώτη φορά μετά από πολλά χρόνια γίνεται μία ασφαλιστική μεταρρύθμιση η οποία αυξάνει τις συντάξεις.

Δεν είναι πραγματικότητα αυτό! Και δεν είναι πραγματικότητα γιατί σας αναλύσαμε -και δεν μπορεί να αμφισβητηθεί με τίποτα- ότι οι μόνοι που θα δουν αύξηση είναι οι εβδομήντα χιλιάδες συνταξιούχοι οι οποίοι μετά το 2016 πήραν σύνταξη, γιατί υπάρχει η αναπλήρωση πάνω από τριάντα χρόνια, και αυτοί που τους κόπηκε η επικουρική σύνταξη -κι εδώ εναρμονίζεται με τις αποφάσεις του Συμβουλίου της Επικρατείας- όταν είχαν άθροισμα κυρίας και επικουρικής σύνταξης πάνω από 1.300 ευρώ. Διακόσιες πενήντα χιλιάδες συν εβδομήντα χιλιάδες, τριακόσιες είκοσι χιλιάδες και το σύνολο των συνταξιούχων είναι δύο εκατομμύρια επτακόσιες χιλιάδες. Το ποσοστό, λοιπόν, που θα πάρει αύξηση είναι πάρα πολύ μικρό σε σχέση με το σύνολο των συνταξιούχων.

Αντίθετα, εμείς λέμε -και δεν το λέμε αβάσιμα, το λέμε με στοιχεία- ότι εννιά στους δέκα συνταξιούχους θα υποστούν μείωση. Πρώτον, γιατί αυτό που εσείς δεν θέλετε να παραδεχθείτε και σας το λέμε και σας το ξαναλέμε και θα το λέμε μέχρι τέλους της συζήτησης, κόψατε τελείως τη δέκατη τρίτη σύνταξη. Βεβαίως η δέκατη τρίτη σύνταξη ήταν κλιμακωτή. Δεν λέμε ψέματα. Ήταν κλιμακωτή, ολόκληρη μέχρι 500 ευρώ κι από εκεί και πάνω, ποσοστιαία. Όμως, 980 εκατομμύρια δόθηκαν για αυτήν την δέκατη τρίτη σύνταξη και δεν ήταν προεκλογικό επίδομα. Ήταν η δέκατη τρίτη σύνταξη που εξασφαλίσαμε όταν εξασφαλίστηκε ο δημοσιονομικός χώρος, μετά τα αποτελέσματα της Ευρωπαϊκής Στατιστικής Επιτροπής, η οποία έδωσε το πράσινο φως ότι υπάρχει αυτός ο δημοσιονομικός χώρος. Βεβαίως αυτά έγιναν πέρυσι. Στη διαδικασία της ανάπτυξης, προφανώς, και η δέκατη τρίτη σύνταξη θα αποκαθίστατο κανονικά για όλους και πλήρως.

Εσείς, όμως, συγκρίνετε ανόμοια πράγματα. Συγκρίνετε το ασφαλιστικό Κατρούγκαλου, που έγινε μέσα σε μνημονιακές συνθήκες, σε αφόρητες, ασφυκτικές δημοσιονομικές συνθήκες, όπου πράγματι τα περιθώρια ήτανε πάρα πολύ στριμωγμένα. Μέσα σε αυτό το πλαίσιο, αυτό που έγινε με τον νόμο Κατρούγκαλου, τον οποίον δεν τον έβγαλε αντισυνταγματικό, στον κορμό του, το Συμβούλιο Επικρατείας, ήταν μία μεγάλη τομή ενοποίησης εκατοντάδων ασφαλιστικών ταμείων, τα οποία δεν ήξεραν από πού ξεκινάνε και πού τελειώνουν.

Γι’ αυτό ακριβώς υπήρξαν και οι εκκρεμότητες. Κύριε Βρούτση, σταματήστε να λέτε για ένα εκατομμύριο εκκρεμότητες, διότι διάβασα και τις απαντήσεις σας για το ποιες είναι οι εκκρεμότητες. Ακόμα και απλές αιτήσεις ανθρώπων που ενδεχομένως θέλουν να μετακινηθούν τις έχετε βάλει στις εκκρεμείς συντάξεις κι έτσι βγάζετε ένα εκατομμύριο.

Οι πραγματικές εκκρεμείς συντάξεις, σύμφωνα με τα ταμεία, το είπε και η εισηγήτριά μας, ήταν τον Ιούνιο του 2019 εκατό χιλιάδες. Και σήμερα τις έχετε φτάσει περίπου στις τετρακόσιες χιλιάδες. Αυτή είναι η πραγματικότητα. Όταν θα γίνει ο ηλεκτρονικός ΕΦΚΑ -μακάρι να προχωρήσει, εμείς τον είχαμε ξεκινήσει και καλά κάνετε και συνεχίζετε και θα τελειώσετε πιστεύω εσείς- τότε μπορεί να βγαίνουν οι συντάξεις πολύ πιο γρήγορα. Όμως, αυτή είναι η πραγματικότητα.

Τώρα σε σχέση με τους ελεύθερους επαγγελματίες, το πρόβλημα ότι εννιά στους δέκα θα πληρώσουν 20% παραπάνω εισφορές, είναι πραγματικότητα. Κανείς δεν μπορεί να το αμφισβητήσει.

Και το άλλο ζήτημα -το οποίο είναι πάρα πολύ σοβαρό- αφορά τους ελεύθερους επαγγελματίες που έχουν υψηλά εισοδήματα. Γι’ αυτό σας λέμε ότι όλοι οι νόμοι σας υπηρετούν αυτό που έχει η νεοφιλελεύθερη λογική και φιλοσοφία μέσα της. Ενισχύω, δηλαδή, τα υψηλά εισοδήματα, γιατί θεωρώ ότι αυτά τα εισοδήματα είναι ο πυλώνας και η κινητήρια δύναμη της οικονομίας και όχι ο κόσμος της εργασίας. Θεωρείτε ότι αυτός ο κόσμος είναι η κινητήρια δύναμη.

Έτσι, λοιπόν, αυτοί οι ελεύθεροι επαγγελματίες οι οποίοι έχουν υψηλά εισοδήματα, θα μπορούν να πληρώσουν τη χαμηλή κατηγορία των 220 ευρώ και ταυτόχρονα να έχουν και ιδιωτική ασφάλιση. Κι έτσι ακριβώς το σύστημα διολισθαίνει. Και με την ενοποίηση του ΕΤΕΑΕΠ στον ΕΦΚΑ διολισθαίνει η επικουρική ασφάλιση για να περάσει σιγά-σιγά στην ιδιωτική ασφάλιση. Αυτή είναι η πραγματικότητα. Και επίσης, θα χάσει πάρα πολύ σημαντικούς πόρους από την αποσυσχέτιση εισοδήματος και ασφαλιστικών εισφορών. Τα έσοδα του ΕΦΚΑ θα είναι πάρα πολύ μειωμένα και θα το δείτε σε λίγους μήνες.

Τελειώνω, κύριε Πρόεδρε λέγοντας ότι μας ανησυχεί πως αυτό το σύστημα δεν θα είναι βιώσιμο μετά από λίγο χρονικό διάστημα. Άλλωστε και η αναλογιστική μελέτη λέει ότι θα είναι μικρότερη η συνταξιοδοτική δαπάνη απ’ αυτή που είναι σήμερα. Ένα είναι αυτό.

Δεύτερον, -και κλείνω- έχω καταθέσει μία τροπολογία μαζί με κάποιους άλλους συναδέλφους για να τακτοποιηθούν επιτέλους εργαζόμενοι στον ΕΦΚΑ και στο ΕΤΕΑΕΠ, που από χρόνια έχουν κερδίσει δικαστικές αποφάσεις. Αυτές τις δικαστικές αποφάσεις νομίζω ότι πρέπει να τις δικαιώσετε, τακτοποιώντας ουσιαστικά αυτούς τους ανθρώπους, που αυτήν τη στιγμή υπηρετούν με συμβάσεις ιδιωτικού δικαίου αορίστου χρόνου και που μπορείτε να κάνετε χρήση να μην υπάρξουν ένδικα μέσα σε δευτεροβάθμιο επίπεδο, όπως έχει γίνει και σε άλλες περιπτώσεις, όπως στο Υπουργείο Πολιτισμού.

Νομίζω ότι πρέπει να αποδεχτείτε αυτήν την τροπολογία. Είναι μία δίκαιη τροπολογία, που θα μπορέσει να βοηθήσει -καμμιά εκατοστοί εργαζόμενοι είναι συνολικά, δεν είναι πάρα πολλοί- να ενταχθούν κανονικά στον πυρήνα των εργαζομένων του ΕΦΚΑ, που έχει τόση ανάγκη για να μπορέσει να παρέχει ποιοτικές υπηρεσίες και γρηγορότερες υπηρεσίες προς τους πολίτες.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Τον λόγο έχει ο κύριος Υπουργός.

**ΙΩΑΝΝΗΣ ΒΡΟΥΤΣΗΣ (Υπουργός Εργασίας και Κοινωνικών Υποθέσεων):** Θέλω να καταθέσω μερικές νομοτεχνικές βελτιώσεις. Γι’ αυτό παρεμβαίνω.

(Στο σημείο αυτό ο Υπουργός Εργασίας και Κοινωνικών Υποθέσεων κ. Ιωάννης Βρούτσης καταθέτει τις προαναφερθείσες νομοτεχνικές βελτιώσεις, οι οποίες έχουν ως εξής:

(ΑΛΛΑΓΗ ΣΕΛΙΔΑΣ)

(Να μπουν οι σελ. 410, 411, 412)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Απόστολος Αβδελάς):** Παρακαλώ να διανεμηθούν.

Τον λόγο έχει ο κ. Δημήτρης Κούβελας από τη Νέα Δημοκρατία.

**ΔΗΜΗΤΡΙΟΣ ΚΟΥΒΕΛΑΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι Βουλευτές, πολλοί Υπουργοί διαχρονικά επιχείρησαν να κάνουν ασφαλιστική μεταρρύθμιση, δηλαδή, να νομοθετήσουν ένα ασφαλιστικό σύστημα βιώσιμο, ώστε οι επόμενες γενιές να μπορούν να ελπίζουν ότι θα λάβουν σύνταξη αντίστοιχη με τις εισφορές που κατέβαλαν και με τα χρόνια που εργάστηκαν.

Δυστυχώς, οι προηγούμενες παρεμβάσεις που έγιναν σε ένα ήδη κατακερματισμένο ασφαλιστικό σύστημα αποδείχθηκαν αδύναμες. Και το χειρότερο είναι η τελευταία παρέμβαση. Ο αντισυνταγματικός νόμος του συνταγματολόγου -τι ειρωνεία αλήθεια!- κ. Κατρούγκαλου έγινε καθαρά με ιδεοληπτικά κριτήρια και έπληξε κυρίως τους μεσαίους ελεύθερους επαγγελματίες, αυτοαπασχολούμενους και αγρότες, συνδέοντας άμεσα την καταβολή ασφαλιστικών εισφορών με το εισόδημά τους. Φτάσαμε να πληρώνουμε το 70% του εισοδήματός μας σε φόρους και ασφαλιστικές εισφορές. Για δε τους συνταξιούχους, αυτοί είδαν τη σύνταξή τους να εξανεμίζεται ήδη μέσα στο πρώτο δεκαπενθήμερο κάθε μήνα.

Τελικά ο νόμος Κατρούγκαλου, -τον οποίον ακόμη, κυρίες και κύριοι Βουλευτές του ΣΥΡΙΖΑ, συνεχίζετε να υποστηρίζετε- όχι μόνο δεν συνέτεινε στη βιωσιμότητα του ασφαλιστικού συστήματος, αλλά το αντίθετο. Διατήρησε και επέτεινε τη γραφειοκρατία και την πολυπλοκότητα του ΕΦΚΑ. Ένα νομοθέτημα της κυβέρνησης ΣΥΡΙΖΑ, που δυστυχώς δεν έλυσε προβλήματα, αντιθέτως τα διόγκωσε. Και έτσι επιβάρυνε την αναπτυξιακή κατεύθυνση της χώρας μας και έδωσε τη χαριστική βολή στα πιο παραγωγικά στρώματα της πατρίδας μας.

Το σύστημα συντάξεων δεν ήταν βιώσιμο, όπως αποδείχτηκε από την πρόσφατη αναλογιστική μελέτη και από τις μετρήσεις που έχουν γίνει, διότι απορροφούσε το 17% του ΑΕΠ, που είναι το υψηλότερο ποσοστό στην Ευρώπη. Το χειρότερο είναι ότι το 60% των δαπανών για το ασφαλιστικό χρηματοδοτούνταν από τον κρατικό προϋπολογισμό. Επιπλέον, όλα αυτά τα χρόνια είχαμε τις υψηλότερες ασφαλιστικές εισφορές στην Ευρώπη.

Ο συνδυασμός των παραπάνω δημιουργούσε εξαιρετικά αρνητικά αποτελέσματα στην απασχόληση, την αποταμίευση και τελικά στην καθημερινότητα των πολιτών. Συνέπεια ήταν να διογκώνεται όλο και περισσότερο ένα άλλο μεγάλο εθνικό πρόβλημα, το δημογραφικό. Το ασφαλιστικό αποτελεί τον πλέον ευαίσθητο και πολυπαραγοντικό μηχανισμό, που αγγίζει τα δύο εκατομμύρια εξακόσιες χιλιάδες συνταξιούχους και τριάμισι εκατομμύρια εργαζόμενους. Φτάσαμε να εξαντλούμε τη συζήτηση κάθε φορά αναζητώντας πόσοι εργαζόμενοι χρειάζονται για να συντηρηθεί ένας συνταξιούχος. Από εκεί ξεκινούσε το πρόβλημα.

Όλα αυτά σε μία Ελλάδα που προτιμούσε να δίνει επιδόματα, -σαν αυτή την κατ’ ευφημισμό αποκαλούμενη δέκατη τρίτη σύνταξη που δώσατε προεκλογικά, λίγες ημέρες πριν από τις ευρωεκλογές και τις αυτοδιοικητικές εκλογές- από το να δημιουργεί κίνητρα εργασίας για τους νέους μας.

Σήμερα στη χώρα μας όσοι δεν εργάζονται, οι μητέρες, τα παιδιά, οι άνθρωποι της τρίτης ηλικίας, οι άνεργοι, είναι διπλάσιοι απ’ αυτούς που στην πραγματικότητα εργάζονται. Το 2050 σύμφωνα με πόρισμα του ΣΕΒ, θα αντιστοιχεί ένας εργαζόμενος σε κάθε έναν συνταξιούχο. Το παρόν σχέδιο νόμου Βρούτση αποτελεί στα αλήθεια μεταρρύθμιση. Είναι μια θαρραλέα μεταρρύθμιση για τους εξής οχτώ σημαντικούς λόγους.

Λόγος πρώτος: Είναι το πρώτο σχέδιο νόμου στην ιστορία της χώρας που συνοδεύεται από δύο αναλογιστικές μελέτες. Η μία μελέτη είναι της επάρκειας των συντάξεων, την οποία ζήτησε το Συμβούλιο της Επικρατείας όταν διαπιστώθηκε η απουσία αναλογιστικής μελέτης, που δεν συνόδευε στην πραγματικότητα τον νόμο Κατρούγκαλου. Η δεύτερη είναι η πλήρης ειδική αναλογιστική μελέτη για τις κύριες και επικουρικές συντάξεις, που επιβεβαιώνει τη βιωσιμότητα του ασφαλιστικού συστήματος μέχρι το 2070. Ταυτόχρονα το Οικονομικό Πανεπιστήμιο της Αθήνας έχει εκπονήσει για πρώτη φορά ολοκληρωμένη μελέτη επάρκειας των συντάξεων.

Αυτές κατατέθηκαν πριν τη συζήτηση του παρόντος σχεδίου νόμου και είναι σε απάντηση όλων των αποριών σας.

Λόγος δεύτερος: Μείζονος σημασίας είναι το γεγονός ότι έχουμε το πρώτο ασφαλιστικό σχέδιο νόμου μετά από δέκα χρόνια που δεν προβλέπει μειώσεις των συντάξεων. Αντίθετα θα έχει αυξήσεις. Ιδιαίτερα ωφελημένοι θα είναι οι σημερινοί και οι αυριανοί εργαζόμενοι -οι οποίοι θα έχουν τουλάχιστον τριάντα χρόνια ασφάλισης- οι οποίοι με το νέο νόμο θα δουν υψηλότερες παροχές όταν συνταξιοδοτηθούν.

Λόγος τρίτος: Για τους αυτοαπασχολούμενους, τους ελεύθερους επαγγελματίες και τους αγρότες υιοθετείται ένα καινοτόμο και ανταποδοτικό σύστημα ελεύθερης και ευέλικτης επιλογής ασφαλιστικών εισφορών. Θεσπίζονται έξι κατηγορίες εισφορών αποσυνδεδεμένες από το εισόδημα, τα έτη ασφάλισης και τον κατώτατο μισθό. Παρέχεται ευελιξία και ελευθερία σε κάθε ασφαλισμένο να επιλέγει το επίπεδο των εισφορών που θα καταβάλλει, το οποίο μάλιστα θα μπορεί να διαφοροποιεί ετησίως ανάλογα με την οικονομική του δυνατότητα και την προσδοκία του για μελλοντική σύνταξη.

Λόγος τέταρτος: Είναι ένα νομοθέτημα το οποίο στηρίζεται στην απλότητα, την ευελιξία και την ελευθερία. Αφήνει στο παρελθόν τον νόμο Κατρούγκαλου και δημιουργεί ένα ελκυστικό και ανταποδοτικό ασφαλιστικό σύστημα που καλλιεργεί την ασφαλιστική συνείδηση σε όλους, ενώ παρέχει ειδική μέριμνα στους πολύτεκνους, τους νέους, τις εργαζόμενες μητέρες και τους αγρότες. Προστατεύει επιπλέον τις συντάξεις χηρείας, καθώς και τις ειδικές συντάξεις αναπηρίας.

Λόγος πέμπτος: Η διοικητική και οργανωτική ενοποίηση κάτω από την ομπρέλα του νέου ηλεκτρονικού ΕΦΚΑ θα οδηγήσει σε ταχύτερο χρόνο απονομής συντάξεων, καθώς μέχρι σήμερα για την απονομή της κύριας και επικουρικής σύνταξης αλλά και του εφάπαξ ενός ασφαλισμένου, χρειαζόντουσαν τρεις διαφορετικοί υπάλληλοι σε τρεις διαφορετικούς φορείς. Μετά την ψηφιοποίηση του συστήματος δημιουργούνται ενιαίοι ασφαλιστικοί φάκελοι και έτσι ένας υπάλληλος θα μπορεί να απονέμει και τις τρεις παροχές, σύνταξη, επικουρική και εφάπαξ.

Λόγος έκτος: Η ασφαλιστική μεταρρύθμιση στηρίζει τους συνταξιούχους που θέλουν να συνεχίσουν τον εργασιακό τους βίο. Ειδικά οι πολύτεκνοι και οι γεωργοί συνταξιούχοι θα βλέπουν να απολαμβάνουν το 100% της σύνταξής τους, ενώ παράλληλα θα μπορούν να ασκούν και άλλη εργασία. Οι υπόλοιποι θα απολαμβάνουν το 70% της σύνταξής τους.

Λόγος έβδομος: Λύνεται οριστικά το κενό που δημιούργησε το καθεστώς Κατρούγκαλου, όσον αφορά τις εργαζόμενες μητέρες που αποκτούν παιδί. Συγκεκριμένα, ο νόμος Κατρούγκαλου κατάργησε την έκπτωση 50% που υπήρχε για τις εργαζόμενες μητέρες που προβλεπόταν όταν αυτές επέστρεφαν στην εργασία τους και για έναν χρόνο. Με τον νόμο Βρούτση αυτή η έκπτωση επανέρχεται για τις μητέρες μετά τον τοκετό τους και για έναν χρόνο.

Λόγος όγδοος: Για πρώτη φορά δημιουργείται ενιαίος κανόνας απονομής εφάπαξ για όλους. Καταργείται ο ελάχιστος χρόνος ασφάλισης για θεμελίωση αυτοτελούς δικαιώματος εφάπαξ και απλοποιείται η διαδικασία απονομής του. Μεταρρύθμιση, συνεπώς, σημαίνει παρέμβαση της πολιτείας προς όφελος όλων των πολιτών, κυρίως με γνώμονα τις επόμενες γενεές. Η επάρκεια των συντάξεων και η βιωσιμότητα του ασφαλιστικού συστήματος είναι πιο επιβεβλημένες από πότε. Το σύστημα ασφάλισης της χώρας πρέπει στην πράξη -και όχι στα λόγια- να διέπεται από τις αρχές της κοινωνικής δικαιοσύνης, της ισότητας, αποκαθιστώντας την αρχή της αλληλεγγύης μεταξύ των γενεών.

Κυρίες και κύριοι Βουλευτές, θυμίζω τα λόγια του πρώσου πολιτικού και ευγενή, Φον Μπίσμαρκ πως «η πολιτική είναι η τέχνη του εφικτού». Η Κυβέρνηση του Κυριάκου Μητσοτάκη κάνει τα πάντα εδώ και επτά μήνες για να το επιβεβαιώσει. Με θέληση και σχέδιο τελικά τα πάντα είναι εφικτά.

Η Ελλάδα που εμείς οραματιζόμαστε, είναι η Ελλάδα της προόδου, της παραγωγής και της ανάπτυξης για όλους τους πολίτες. Αυτό το σχέδιό μας κάνουμε πράξη.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε τον κ, Κούβελα.

Συνεχίζουμε με Νέα Δημοκρατία και καλείται στο Βήμα ο Κερκυραίος κ. Στέφανος Γκίκας.

**ΣΤΕΦΑΝΟΣ ΓΚΙΚΑΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, σήμερα συζητάμε ένα πολύ σημαντικό νομοσχέδιο, μια ασφαλιστική μεταρρύθμιση η οποία επιλύει το πρόβλημα της βιωσιμότητας του ασφαλιστικού συστήματος, όπως και η αναλογιστική μελέτη έδειξε, μέχρι το 2070.

Ξεκινάω με τέσσερις παραδοχές. Πρώτη: όλοι θα θέλαμε να αυξηθούν όλες οι συντάξεις. Το επιτρέπει αυτό η δημοσιονομική κατάσταση της χώρας; Το επιτρέπουν οι δυνατότητες της χώρας; Το επιτρέπει το δημογραφικό πρόβλημα που αντιμετωπίζουμε; Όχι. Η Νέα Δημοκρατία δεν υποσχέθηκε το ακατόρθωτο. Αυτό που κάνουμε κινείται στη σφαίρα του εφικτού.

Δεύτερη παραδοχή: Πριν από μερικά χρόνια, το 2016, ψηφίστηκε ο προηγούμενος νόμος, ο νόμος Κατρούγκαλου. Εγώ δεν λέω, προσέφερε στο να ενσωματώσει τα ασφαλιστικά ταμεία. Όμως, είχε πάρα πολλές αγκυλώσεις, πάρα πολλές στρεβλώσεις, πάρα πολλές αντισυνταγματικές διατάξεις. Ούτως ή άλλως αναφέρθηκαν εκτενώς προηγουμένως. Αυτά διορθώνονται με το παρόν νομοσχέδιο. Εγώ θα θυμίσω τις στρεβλώσεις με τις αναπηρικές συντάξεις, με τις συντάξεις χηρείας, με τη διαδοχική ασφάλιση κ.λπ..

Τρίτον, ειπώθηκε από πολλούς συναδέλφους: Ο νόμος αυτός συνοδεύεται από αναλογιστική μελέτη. Άρα κινείται προς τη σωστή κατεύθυνση. Η αναλογιστική μελέτη χρησιμοποιεί στοιχεία από τη EUROSTAT και πρέπει βεβαίως να γίνονται σεβαστά και αποδεκτά. Δίνει βιωσιμότητα μέχρι το 2070.

Τέταρτον, μιλάμε για τη δέκατη τρίτη σύνταξη. Δεν θα κουραστώ και εγώ να επαναλάβω ότι δεν υπήρξε δέκατη τρίτη σύνταξη. Υπήρξε ένα επίδομα προεκλογικό το οποίο δώσατε, συνάδελφοι του ΣΥΡΙΖΑ περίπου 900 εκατομμύρια ευρώ από 2,5 δισεκατομμύρια ευρώ που θα ήταν η δέκατη τρίτη σύνταξη. Να είστε βέβαιοι κυρίες και κύριοι συνάδελφοι, ότι όταν οι δημοσιονομικές ικανότητες της χώρας το επιτρέψουν, όχι μόνον δέκατη τρίτη, αλλά και δέκατη τέταρτη σύνταξη θα φέρει αυτή η Κυβέρνηση.

Ο νόμος αυτός ψηφιοποιεί το ασφαλιστικό σύστημα. Μπαίνουμε σε μια νέα εποχή, στην εποχή της ψηφιοποίησης, εξ ου και το «e» στον ορισμό: e-ΕΦΚΑ, με το «έψιλον» βέβαια να είναι «εθνικός». Πλέον οι πολίτες μέσα από μια μοντέρνα διαδικτυακή πλατφόρμα θα μπορούν να εισέρχονται, να ζητούν πιστοποιητικά χωρίς πρόβλημα. Το σημαντικό που φέρνει αυτός ο νόμος είναι ότι -αν όλα πάνε καλά- μέσα σε λίγους μήνες από σήμερα, την 1η Ιουνίου, θα έχουμε τις πρώτες ψηφιακές συντάξεις. Είναι μια τεράστια μεταρρύθμιση που βεβαίως θα ευνοήσει όλους τους Έλληνες.

Ο νόμος προβλέπει καινοτόμο σύστημα ασφαλιστικών εισφορών. Δίνει τη δυνατότητα στον ασφαλισμένο να διαλέξει αυτός το επίπεδο της εισφοράς του. Μπορεί ο οικονομικός του προγραμματισμός να μην επιτρέπει μια μεγάλη εισφορά τώρα, όμως του χρόνου μπορεί να το επιτρέψει. Στην αρχή του χρόνου ο ασφαλισμένος επιλέγει και μπορεί να αλλάξει το επίπεδο της εισφοράς.

Σε ότι αφορά τους νέους αγρότες και για τους αγρότες, βοηθάει τον αγρότη αυτό το νομοσχέδιο. Διότι, οι εισφορές σε αυτή την πολύπαθη κατηγορία συμπολιτών μας είναι χαμηλότερες.

Όσον αφορά στα ποσοστά αναπλήρωσης, από τριάντα μέχρι σαράντα έτη ασφάλισης ο νόμος αυτός δίνει πράγματι αυξήσεις. Βοηθάει για παραπάνω χρόνια εργασίας τους ασφαλισμένους. Βεβαίως, για τα στελέχη των Ενόπλων Δυνάμεων και των Σωμάτων Ασφαλείας που έχουν διπλά χρόνια ασφάλισης υπάρχει ένας προβληματισμός. Ο προβληματισμός αυτός, κύριε Υπουργέ, σας έχει τεθεί. Θέλω να πιστεύω ότι σε επόμενο νομοσχέδιο και εφόσον οι δημοσιονομικές ανάγκες της χώρας το επιτρέπουν αυτό θα διορθωθεί. Υπάρχουν πάρα πολλοί συνάδελφοι των Ενόπλων Δυνάμεων οι οποίοι αποστρατεύτηκαν παρά τη θέλησή τους στα τριάντα τρία, τριάντα τέσσερα, τριάντα πέντε χρόνια και δεν δικαιούνται αυτή τη στιγμή, με τον νόμο αυτόν, πλήρη σύνταξη. Είναι κάτι, όμως, το οποίο μπορούμε να το δούμε -εφόσον η πλήρης είναι στα σαράντα έτη ασφάλισης- τους επόμενους μήνες, τα επόμενα χρόνια της θητείας μας.

Βεβαίως, γίνεται αποκατάσταση των επικουρικών συντάξεων σε όσους συνταξιούχους μειώθηκαν το 2016, επειδή το άθροισμα κύριας και επικουρικής υπερέβαινε τα 1.300 ευρώ. Είναι μια επίσης σημαντική προσθήκη που βοηθάει πάρα πολλούς συμπολίτες μας συνταξιούχους.

Έρχομαι τώρα σε ένα θέμα που είναι οι εργαζόμενοι συνταξιούχοι. Πολύ σωστά κάνετε και με τον νέο νόμο δίνετε τη δυνατότητα να δουλέψει ένας συνταξιούχος και να πάρει το 70% της σύνταξής του. Βεβαίως, για τους εργαζόμενους συνταξιούχους στον δημόσιο τομέα βάζετε ένα ηλικιακό όριο, το εξηκοστό δεύτερο έτος. Βεβαίως, έχετε κάνει βελτιώσεις σε αυτό. Υπάρχει μια μεταβατική περίοδος και είναι σημαντική.

Όμως, κύριε Υπουργέ, θα ήθελα να σας θέσω υπ’ όψιν ότι ειδικά για τα Σώματα Ασφαλείας και τις Ένοπλες Δυνάμεις, τους συνταξιούχους αυτής της κατηγορίας, που μέσο όρο αποστρατεύονται στα πενήντα τρία χρόνια, παρά τη θέλησή τους, μέχρι τα εξήντα δύο είναι περίπου οκτώ με εννιά χρόνια παραγωγικά. Ειδικά σε αυτή την κατηγορία των συνταξιούχων δεν δίνετε τη δυνατότητα -εφόσον αναστέλλεται πλήρως η σύνταξη- να προσφέρουν τις υπηρεσίες τους στον ευρύτερο δημόσιο τομέα. Πιστεύω ότι και πάλι εφόσον οι δημοσιονομικές ανάγκες της χώρας το επιτρέψουν, θα αρθεί αυτό, διότι συνιστά πράγματι μια αντιμετώπιση που δεν είναι ορθή.

Αυτή η μεταρρύθμιση την οποία φέρνετε είναι μια σημαντική μεταρρύθμιση, μια μεταρρύθμιση η οποία μας περνάει σε μια άλλη εποχή, την ψηφιακή εποχή. Βοηθάτε τον πρωτογενή τομέα. Δίνετε σημαντικές ευκολίες στους ελεύθερους επαγγελματίες, στους αυτοαπασχολούμενους, στους αγρότες και νομίζω ότι μας πάει πράγματι σε μια νέα εποχή.

Γι’ αυτό καλώ τους συναδέλφους να το υπερψηφίσουμε.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε. Συνεχίζουμε με Νέα Δημοκρατία και με τον Καστοριανό κ. Ζήση Τζηκαλάγια.

**ΖΗΣΗΣ ΤΖΗΚΑΛΑΓΙΑΣ:** Κύριε Πρόεδρε, κυρίες και κύριοι συνάδελφοι, η Κυβέρνηση της Νέας Δημοκρατίας, η Κυβέρνηση του πρωθυπουργού Κυριάκου Μητσοτάκη και εμείς, ολόκληρη η Κοινοβουλευτική Ομάδα της Νέας Δημοκρατίας, είμαστε σήμερα ιδιαίτερα υπερήφανοι γιατί φέρνουμε αυτό το νομοσχέδιο το οποίο θα γράψει ιστορία. Αποτελεί τομή για τις σημερινές και τις αυριανές γενιές, για τους σημερινούς εργαζόμενους και τους συνταξιούχους. Αποτελεί μία μεγάλη μεταρρύθμιση.

Κυρίες και κύριοι συνάδελφοι, αντιλαμβάνομαι τη δυσκολία στην οποία βρίσκονται οι συνάδελφοί του ΣΥΡΙΖΑ. Τον τελευταίο καιρό όχι μόνο γιατί εξουδετερώνουμε τα πολιτικά τους επιχειρήματα, όχι μόνο γιατί αποκαλύπτουμε τα ψέματά τους, όχι μόνο γιατί κονιορτοποιούμε τους τακτικισμούς τους αλλά -ας μου επιτραπεί η λαϊκή έκφραση- αγαπητοί συνάδελφοι του ΣΥΡΙΖΑ, τον τελευταίο καιρό σας πηγαίνουμε τρένο. Το λέω αυτό με την έννοια ότι η πορεία της Κυβέρνησης της Νέας Δημοκρατίας το τελευταίο επτάμηνο θυμίζει την υπερταχεία, την πιο καλή γραμμή στο σιδηροδρομικό δίκτυο Αθηνών-Θεσσαλονίκης. Σε αυτή την πορεία ατμομηχανή αποτελεί ο Υπουργός Εργασίας, κ. Γιάννης Βρούτσης, ιδιαίτερα για τα εργασιακά και τα ασφαλιστικά.

**ΕΥΚΛΕΙΔΗΣ ΤΣΑΚΑΛΩΤΟΣ:** Ο συνταξιούχος στις ράγες ενδιάμεσα.

**ΠΡΟΕΔΡΕΥΩΝ (Απόστολος Αβδελάς):** Κύριε Τσακαλώτο, σας παρακαλώ.

Σας παρακαλώ, συνάδελφοι του ΣΥΡΙΖΑ.

**ΖΗΣΗΣ ΤΖΗΚΑΛΑΓΙΑΣ:** Το λέω αυτό, λοιπόν, αγαπητοί συνάδελφοι, για τον Υπουργό Εργασίας γιατί πρώτη φορά έρχεται μια πλήρης αναλογιστική μελέτη. Αυτό δεν έγινε ποτέ μέχρι σήμερα. Διά της αδιαμφισβήτητου κύρους Εθνικής Αναλογιστικής Αρχής από την μία μεριά και από την άλλη διά της μελέτης του αδιαμφισβήτητου επίσης κύρους του Οικονομικού Πανεπιστημίου Αθηνών αποδεικνύεται ότι διασφαλίζεται η επάρκεια των συντάξεων.

Ο νόμος του ΣΥΡΙΖΑ, ο νόμος Κατρούγκαλου του 2016 συσσώρευσε πολλά δεινά για τους Έλληνες πολίτες, εργαζόμενους και συνταξιούχους. Αυτά τα πληρώνουν οι συμπολίτες μας αυτά τα χρόνια που ταλαιπωρούνται να πάρουν τις συντάξεις τους δύο, τρία και τέσσερα χρόνια. Και κατέπεσε ο νόμος του ΣΥΡΙΖΑ τρεις φορές στο Συμβούλιο της Επικρατείας. Γιατί κρίθηκε αντισυνταγματικός, επειδή δεν είχε αναλογιστική μελέτη.

Τα ψέματα του ΣΥΡΙΖΑ συνεχίζονται λέγοντας ότι η συνταξιοδοτική δαπάνη μειώνεται κατά 200 εκατομμύρια ευρώ. Αυτό είναι ψέμα γιατί από τον προϋπολογισμό μας φαίνεται ότι το 0,5% του ΑΕΠ είναι διασφαλισμένο ότι πάει στη συνταξιοδοτική δαπάνη. Να μην ξαναπούμε κι αναλύσουμε για τη δέκατη τρίτη σύνταξη που ήταν ένα προεκλογικό επίδομα κάτω από 1 δισεκατομμύριο. Ενώ μια πραγματική μηνιαία σύνταξη στοιχίζει πάνω από 2 δισεκατομμύρια.

Κύριοι συνάδελφοι του ΣΥΡΙΖΑ, αντιλαμβάνομαι ότι έχετε πρόβλημα πολιτικής ταυτότητας. Γι’ αυτό είστε μια συνεχής άρνηση. Δεν έχετε πρόταση. Σας καλώ, λοιπόν, να το σκεφτείτε μέχρι την Πέμπτη, να έρθετε σε αυτό το τρένο, την υπερταχεία της προόδου και του ορθολογισμού και να ψηφίσετε. Στο τέλος θα είναι τιμητικό για σας και για το μέλλον σας να ψηφίσετε την πρόταση της Νέας Δημοκρατίας, της Κυβέρνησής μας.

Έτσι, λοιπόν, είναι η πρώτη φορά που έχουμε επιτέλους ένα δημόσιο σύστημα κοινωνικής ασφάλισης σταθερό και μακροχρόνιο. Μεγάλη τομή είναι ότι διασφαλίζουμε την εργασία και την παραγωγικότητα. Μετά τα τριάντα χρόνια εργασίας θα είναι πλήρης η ανταποδοτικότητα. Αυτό αφορά όλους τους εργαζόμενους από το 2016 και μετά. Καμμιά σύνταξη δεν θα είναι μειωμένη. Όλες θα είναι αυξημένες.

Το νομοσχέδιο χαρακτηρίζεται από τρία γνωρίσματα: την απλότητα, την ελευθερία και την ευελιξία. Έχουν τη δυνατότητα οι πολίτες να επιλέξουν. Οι αυτοαπασχολούμενοι επαγγελματίες από επτά κατηγορίες, οι αγρότες από έξι κατηγορίες. Αναλύθηκαν τα χαρακτηριστικά γνωρίσματα. Έχει τέσσερα χαρακτηριστικά: τις εισφορές, τις συντάξεις, τη φιλοσοφία της αλλαγής με την ανταποδοτικότητα και όσον αφορά το οργανωτικό, το e-ΕΦΚΑ.

Να μην μιλήσω κι εγώ για την κατώτερη κατηγορία ότι από 185 ευρώ πάει στα 210 ευρώ. Κατέπεσε κι αυτό. Δήθεν χάνουν οι εργαζόμενοι 427 ευρώ τον χρόνο. Ναι, χάνουν από τις εισφορές αλλά κερδίζει στο τέλος ο ασφαλισμένος, ο εργαζόμενος. Σημασία έχει πόσα μένουν στην τσέπη. Όταν φροντίσαμε από 1-1-2020 και οι φορολογικοί συντελεστές στα χαμηλά εισοδήματα ως 10.000 ευρώ έχουν πάρει από το 22% στο 9%, καταλαβαίνετε ότι υπάρχει κέρδος. Σε βάθος χρόνου κανένας δεν θα είναι χαμένος. Όλοι θα είναι κερδισμένοι. Θα υπάρχει το κίνητρο της συμμετοχής στην εργασία. Όσο δίνει κανείς περισσότερες εισφορές, τόση περισσότερη σύνταξη θα πάρει.

Δίνουμε την έμφαση που ταυτίζεται με την ιδεολογική μας φιλοσοφική διάσταση ότι για μας το πιο δυναμικό κομμάτι της ελληνικής κοινωνίας, η εμπροσθοφυλακή, το πρόταγμα είναι οι αγρότες, οι αυτοαπασχολούμενοι και οι επιστήμονες. Σ’ αυτούς δίνουμε κίνητρα να δουλέψουν παραγωγικά.

Σημαντικό είναι πως στο νομοσχέδιο διασφαλίζεται η ενοποίηση, διοικητική και οργανωτική στην κύρια σύνταξη της επικουρικής και του εφάπαξ. Μειώνουμε από τα εβδομήντα πέντε στα πενήντα ημερομίσθια για να έχει κάποιος ασφαλιστική ικανότητα και για τους ελεύθερους επαγγελματίες το κατεβάζουμε στους δυο μήνες. Στις εργαζόμενες μητέρες δίνουμε έκπτωση 50% στις εισφορές.

Τέλος, όσον αφορά στην εργασία μετά την συνταξιοδότηση, εμείς θέλουμε οι υγιείς συμπολίτες μας που βγαίνουν στη σύνταξη να δουλεύουν. Για μεν τους αγρότες και πολύτεκνους διασφαλίσουμε πως μπορούν να συνεχίσουν να δουλεύουν παίρνοντας το 100% της σύνταξης. Για δε όλους τους υπόλοιπους, ενώ μέχρι τώρα επί κυβερνήσεως ΣΥΡΙΖΑ διατηρούσαν το 40% της σύνταξης, εμείς το κάνουμε 70%. Εμείς είμαστε η παράταξη που θέλουμε την εργασία και την παραγωγικότητα.

Αγαπητοί συνάδελφοι, του ΣΥΡΙΖΑ είχαν καταντήσει οι Έλληνες πολίτες όλα τα προηγούμενα χρόνια, όταν γνώριζαν ότι ακόμα κι αν εργαστούν, θα πήγαινε για φόρους και ασφαλιστικές εισφορές από το 70% έως 90% των κερδών τους, προτιμούσαν ή να μη δουλεύουν ή να φοροδιαφεύγουν. Εμείς θέλουμε να τονώσουμε την εργασία, την παραγωγικότητα. Αυτό γίνεται μειώνοντας τους φορολογικούς συντελεστές, τις ασφαλιστικές εισφορές, αλλά ταυτόχρονα χτυπάμε την παράνομη εργασία, γι’ αυτό και προβλέπουμε ποινή δώδεκα συντάξεων σε όποιον συνταξιούχο συνεχίζει να εργάζεται αλλά χωρίς να είναι δηλωμένος.

Είμαστε περήφανοι για αυτό το νομοσχέδιο γιατί δίνει ανάπτυξη και προοπτική κυρίως στις σημερινές και τις αυριανές γενιές της χώρας μας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Τον λόγο έχει η κ. Τσαμπίκα Ιατρίδη από τα όμορφα Δωδεκάνησα.

**ΤΣΑΜΠΙΚΑ (ΜΙΚΑ) ΙΑΤΡΙΔΗ:** Κύριε Πρόεδρε, κυρίες και κύριοι συνάδελφοι, η Κυβέρνηση της Νέας Δημοκρατίας και του Κυριάκου Μητσοτάκη συνεχίζει και με την κατάθεση του παρόντος νομοσχεδίου από τον Υπουργό Εργασίας, τον κ. Βρούτση, αυτό που κάνει με συνέπεια από τότε που ανέλαβε τη διακυβέρνηση της χώρας. Να τιμά τις δεσμεύσεις απέναντι στον ελληνικό λαό, να τηρεί όσα υποσχέθηκε για μια επιστροφή στην κανονικότητα, για μία επιστροφή στην ουσιαστική ανάπτυξη της οικονομίας, για την απελευθέρωση μέσω των νομοθετικών πρωτοβουλιών μας, των υγιών δυνάμεων του τόπου, των Ελλήνων και Ελληνίδων που θέλουν με τη δραστηριότητά τους και την εργασία τους να παράγουν πλούτο, που θέλουν να δημιουργούν, να προσφέρουν και να απολαμβάνουν, όταν έρθει η ώρα τους κόπους μιας ζωής. Αυτή είναι και η ουσιώδης διαφορά μας με τον ΣΥΡΙΖΑ.

Εμείς πιστεύουμε στη δημιουργικότητά του ελληνικού λαού, πιστεύουμε στην επιχειρηματικότητα, πιστεύουμε στη δημιουργία επιπλέον πλούτου. Και η δημιουργία πλούτου, δημιουργεί περισσότερο εισόδημα για όλους, δημιουργεί καλύτερες και καλύτερα αμειβόμενες θέσεις εργασίας, οι οποίες ενισχύουν με τη σειρά τους το ασφαλιστικό σύστημα της χώρας μας.

Αυτή είναι η ουσία της πολιτικής μας αυτή είναι η ουσία της προσέγγισής μας για την ανάπτυξη του τόπου μας. Και αυτή η φιλοσοφία μας τιμήθηκε από τον ελληνικό λαό στις 7 Ιουλίου. Γι’ αυτό και με το παρόν νομοσχέδιο τιμάμε για μια ακόμα φορά την εμπιστοσύνη του.

Επιτρέψτε μου εδώ να συγκρίνω κι εγώ με τη σειρά μου, τι είχε συμβεί στο πρώτο εξάμηνο της διακυβέρνησης του ΣΥΡΙΖΑ και τι συμβαίνει τώρα με την Κυβέρνηση της Νέας Δημοκρατίας. Κυρίες και κύριοι συνάδελφοι του ΣΥΡΙΖΑ, το διαπίστωσα και στη συζήτηση που είχαμε στις αρμόδιες επιτροπές, το παρατηρώ και στη γενικότερη αντιπολιτευτική σας τακτική. Κάνετε σαν να μην είχατε κυβερνήσει τη χώρα τεσσεράμισι χρόνια, κάνετε σαν να μην είχατε φέρει τα capital controls, κάνετε σαν να μην υπήρξατε ποτέ ως τώρα κυβέρνηση αυτού του τόπου. Όμως, ευτυχώς για όλους μας, θυμάται και θυμάται πολύ καλά ο ελληνικός λαός και σας οδήγησε στα έδρανα της Αντιπολίτευσης.

Ποια είναι η πραγματικότητα όσων ακούγονται, σε σχέση με την ασφαλιστική μεταρρύθμιση του Υπουργείου Εργασίας και της Κυβέρνησης της Νέας Δημοκρατίας; Δύο παρατηρήσεις: Η πρώτη είναι ότι η πλειοψηφία των φορέων που ακούσαμε στις συνεδριάσεις των επιτροπών ήταν θετική προς το νομοσχέδιο. Είναι από τις λίγες φορές που οι φορείς, οι οποίοι εκπροσωπούν τμήματα της κοινωνίας μας, θεωρούν ότι το νομοσχέδιο είναι θετικό, ότι είναι ένα βήμα μπροστά. Και εμείς, η Νέα Δημοκρατία έχουμε πει στους Έλληνες και στις Ελληνίδες ότι θέλουμε να πάμε την Ελλάδα μπροστά.

Η δεύτερη είναι ότι η Αξιωματική Αντιπολίτευση, ο ΣΥΡΙΖΑ, το μόνο που βρίσκει να επισημάνει είναι ότι το νομοσχέδιο έχει ταξικό πρόσημο. Ειλικρινά, πιστεύω ότι αυτή η επιχειρηματολογία έχει κουράσει μέσα στη γενικότητά της και αν θέλετε και τη γνώμη μου δεν αποδίδει και αντιπολιτευτικά. Το παρόν νομοσχέδιο αποτελεί ουσιαστική μεταρρύθμιση. Ανταποκρίνεται στη σύγχρονη πραγματικότητα και οδηγεί σε ένα δίκαιο με κοινωνικό πρόσημο και το κυριότερο, βιώσιμο ασφαλιστικό.

Κυρίες και κύριοι συνάδελφοι, η χώρα εξέρχεται μιας βαθιάς οικονομικής κρίσης και πρέπει να δημιουργήσουμε τις προϋποθέσεις για να επανέλθει η εμπιστοσύνη μεταξύ κράτους και πολιτών. Η πραγματικότητα είναι ότι με το παρόν νομοσχέδιο, όπως είπε και ο Υπουργός κ. Βρούτσης στις επιτροπές, αποκαθίσταται αυτή η εμπιστοσύνη. Και στο ερώτημα όλων των εργαζομένων για το αν θα πάρουν σύνταξη όταν θα έρθει η ώρα, το παρόν νομοσχέδιο απαντά αναμφίβολα «ναι». Αυτή είναι η ουσία, αυτή είναι η ανάταση της ψυχολογίας των εργαζομένων αυτής της χώρας, αλλά και των συνταξιούχων της.

Το παρόν νομοσχέδιο είναι το πρώτο στο οποίο ο Υπουργός Εργασίας καταθέτει την αναλογιστική μελέτη. Περιέχει ρυθμίσεις που λύνουν στρεβλώσεις, που λύνουν προβλήματα. Θα μπορούσα να κάνω κριτική στην πολιτική του ΣΥΡΙΖΑ για το ασφαλιστικό νομοσχέδιο που εκείνος επέβαλε και τα προβλήματα που δημιούργησε, αλλά οφείλουμε να κοιτάμε το παρόν και το μέλλον. Η ουσία είναι ότι το νομοσχέδιο αυτό είναι το πρώτο στο οποίο προβλέπονται αυξήσεις στις συντάξεις, ιδιαίτερα για τους σημερινούς και αυριανούς εργαζόμενους της χώρας, που θα έχουν τριάντα χρόνια ασφάλισης και πάνω, οι οποίοι με τον νέο νόμο θα δουν υψηλότερες παροχές όταν συνταξιοδοτηθούν. Λαμβάνει μέτρα, ώστε να μπορούν και οι συνταξιούχοι που θέλουν να εργαστούν, να το κάνουν, διατηρώντας μέρος της σύνταξης τους και να επιδιώκουν να δουλεύουν υπό νόμιμο καθεστώς και όχι στη μαύρη εργασία.

Το νέο σύστημα, για τους μισθωτούς δηλαδή και τους ελεύθερους επαγγελματίες γίνεται πιο ευέλικτο, πιο δίκαιο και πιο αποδοτικό, ενώ τηρείται και η συνταγματική νομιμότητα, σύμφωνα με τις αποφάσεις του Συμβουλίου της Επικρατείας. Η συντριπτική πλειοψηφία των ελεύθερων επαγγελματιών θα είναι προφανώς ευνοημένη από τον συνδυασμό των ασφαλιστικών και φορολογικών ρυθμίσεων, που έχει προωθήσει η Κυβέρνηση Μητσοτάκη. Ο κάθε νέος ελεύθερος επαγγελματίας θα έχει για πέντε χρόνια μειωμένες εισφορές, χωρίς να απαιτείται να επιστρέψει τη διαφορά των μειωμένων εισφορών, όπως απαιτούσε ο νόμος Κατρούγκαλου. Έτσι, δίνεται ουσιαστικό κίνητρο για την ενίσχυση της επιχειρηματικότητας για τη δημιουργία πλούτου.

Τέλος, κάτι πολύ σημαντικό: η ασφαλιστική μεταρρύθμιση στηρίζει τις εργαζόμενες μητέρες. Με διάταξη νόμο και όχι με εγκύκλιο, λύνεται οριστικά το κενό νόμου που δημιούργησε ο νόμος Κατρούγκαλου στις εργαζόμενες μητέρες, που αποκτούν παιδί και τις μειωμένες κατά 50% εισφορές τους. Η διάταξη αφορά εργαζόμενες μητέρες με έμμισθη σχέση εργασίας είτε αυτοαπασχολούμενες είτε ελεύθερους επαγγελματίες είτε απασχολούμενες στον αγροτικό τομέα.

Κύριε Υπουργέ, είναι γεγονός ότι το παρόν νομοσχέδιο προχωρά σε ουσιαστική εξυγίανση του ασφαλιστικού μας συστήματος και με τις διατάξεις του για τον e-ΕΦΚΑ αναμένεται να εξυπηρετήσει τους ασφαλισμένους αυτής της χώρας, όπως τους αρμόζει, Δεν είναι τυχαίο άλλωστε, ότι επί δικής σας υπουργίας είχαν ξεκινήσει οι διαδικασίες ψηφιοποίησής του.

Θα ήθελα απλώς εδώ να επισημάνω και κλείνω την ομιλία μου, ότι θα πρέπει να δούμε το ζήτημα της λειτουργίας των τοπικών διοικητικών επιτροπών, για την εξέταση ζητημάτων του ΕΦΚΑ. Λόγω της νησιωτικότητας και της εδαφικής ασυνέχειας, ίσως θα πρέπει να δούμε το γεγονός ότι μόνο μία διοικητική επιτροπή για τα Δωδεκάνησα δεν επαρκεί, όπως προβλέπεται από το προεδρικό διάταγμα 8 του 2019. Είναι κάτι που θα πρέπει να μας απασχολήσει. Θα πρέπει να δούμε, πάλι για τον ίδιο λόγο, την αναβάθμιση του Γραφείου Κοινωνικής Ασφάλισης στην Κάρπαθο ως αποκεντρωμένο τμήμα, όπως και την αναβάθμιση του καταστήματος ΕΦΚΑ στη Λέρο σε τοπικό υποκατάστημα.

Κυρίες και κύριοι συνάδελφοι, στηρίζουμε ολόψυχα το παρόν νομοσχέδιο. Το στηρίζουμε ολόψυχα γιατί ανταποκρίνεται στις ανάγκες της χώρας μας, στις ανάγκες των ανθρώπων που εργάζονται και δημιουργούν πλούτο και θέσεις εργασίας.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Κι εμείς σας ευχαριστούμε.

Τον λόγο έχει ο κ. Σωκράτης Φάμελλος από τον ΣΥΡΙΖΑ.

**ΣΩΚΡΑΤΗΣ ΦΑΜΕΛΛΟΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι Βουλευτές, εδώ και μήνες είμαστε μάρτυρες ενός μπαράζ δημοσιευμάτων και παρουσίας του κυρίου Υπουργού σε όλα τα κανάλια. Τι έλεγε αυτή η επικοινωνιακή πλημμυρίδα; Ότι η Νέα Δημοκρατία θα αυξήσει επιτέλους τις συντάξεις των συνταξιούχων. Πολλοί συνταξιούχοι το πίστεψαν και ξέρετε, πολλοί πιστεύουν ότι τους επόμενους μήνες θα δουν αυξήσεις στα πορτοφόλια τους. Υποθέτω ότι και ο κ. Αυτιάς, που σας φιλοξένησε τόσες φορές το έχει πιστέψει και αυτός.

Το ερώτημα είναι: τι θα τους απαντήσετε τώρα που θα δουν ότι όλα αυτά ήταν ένα τεράστιο ψέμα; Και από πού προκύπτει αυτό; Μα, από την αναλογιστική μελέτη που εσείς καταθέσατε, η οποία λέει πολύ απλά ότι για τα επόμενα είκοσι χρόνια, κάθε χρόνο η μέση σύνταξη θα βαίνει μειούμενη. Ο ίδιος ο κ. Βρούτσης με την σπουδαία αναλογιστική μελέτη που μας κατέθεσε, παραδέχεται ότι θα μειωθεί η σύνταξη κάθε χρόνο για τα επόμενα είκοσι χρόνια. Άρα ψέματα οτιδήποτε έλεγε για αυξήσεις. Ο ελληνικός λαός βέβαια έχει καταλάβει ότι όποτε η Νέα Δημοκρατία δημιουργεί ένα αφήγημα το τελευταίο διάστημα -και πριν τις εκλογές και μετά- πρέπει να προσέχει. Γιατί όπου ακούς, λέει, πολλά κεράσια, κράτα και μικρό καλάθι. Έτσι λέει ο ελληνικός λαός. Αυτή είναι η τακτική της Νέας Δημοκρατίας. Πράγματι άκουσα από έναν συνάδελφο ότι θα γράψει ιστορία αυτό το νομοσχέδιο. Ναι, είναι το μόνο νομοσχέδιο με τη βούλα, που δηλώνει τη μείωση των συντάξεων τα επόμενα χρόνια. Γιατί η Νέα Δημοκρατία δεν είναι απλά μια Κυβέρνηση που διαστρεβλώνει, προπαγανδίζει. Είναι μια Κυβέρνηση, η οποία ταυτόχρονα εξαπατά, αλλά και συναλλάσσεται, γιατί η ηγεσία του Υπουργείου Εργασίας συναλλάσσεται με την εργοδοσία για να καταργήσει συλλογικές συμβάσεις, συναλλάσσεται με την εργοδοσία για να μην δικαιολογούνται οι απολύσεις, συνεργάζεται με την εργοδοσία για να μειώνει όσο μπορεί περισσότερο τους μισθούς, διότι και ο κ. Στουρνάρας επιβεβαίωσε ότι το αναπτυξιακό σχέδιο της Νέας Δημοκρατίας οδηγεί σε μείωση των μισθών. Αυτά είναι facts, δεδομένα τα οποία είναι γραμμένα.

Μάλιστα, ο κ. Βρούτσης δεν έχει ιερό και όσιο, διότι φθάνει να εξαπατά με ένα θέμα το οποίο είναι ζωή για τους συνταξιούχους. Δεν μιλάμε για ανθρώπους που μπορούν να μπουν στην αγορά, να δουλέψουν, να διεκδικήσουν το μέλλον τους, να σπουδάσουν. Μιλάμε για τους γονείς μας, για τους παππούδες μας που εξαρτάται η επιβίωσή τους από τη σύνταξη. Η Νέα Δημοκρατία που δεν έχει ιερό και όσιο παίζει και με τις συντάξεις των συνταξιούχων. Αυτό δεν έκανε εξάλλου με την ανάπτυξη του 4%; Αυτό δεν έκαναν τα πλεονάσματα που τάχα θα τα μείωνε; Αυτό δεν έκανε με τις μπουλντόζες στο Ελληνικό; Αυτό δεν έκανε με το προσφυγικό;

Με την πράξη νομοθετικού περιεχομένου που φέρατε εδώ πριν λίγο καιρό, χωρίς να το ξέρουν οι τοπικές κοινωνίες, με την παράταση που πήρατε για την εβδομαδιαία διαπραγμάτευση του κ. Μηταράκη τι κάνατε τελικά; Ξέρετε ότι ο περιφερειάρχης βγήκε και είπε ότι δεν τον πήρε κανείς από την Κυβέρνηση μία εβδομάδα και ζήτησαν παράταση και τώρα έστειλαν την καταστολή τα ΜΑΤ εναντίον των νησιωτών, όπως τα στέλνουν και εναντίον των προσφύγων, γιατί η Νέα Δημοκρατία λειτουργεί εις βάρος και των Ελλήνων και των προσφύγων, εις βάρος όλων και όλων των συνταξιούχων;

Αυτό ακριβώς γίνεται και σε αυτό το νομοσχέδιο. Βεβαίως, ο κ. Βρούτσης είναι γνωστός. Είναι αυτός ο οποίος το 2012 κατήργησε με νόμο και το επίδομα Χριστουγέννων και το επίδομα Πάσχα και το επίδομα αδείας στις συντάξεις. Το δώρο εννοώ, τα δύο δώρα και το επίδομα. Και βέβαια είναι γνωστός, διότι αυτός έφερε τον υποκατώτατο για τους νέους, είναι γνωστός διότι ο ίδιος ψήφισε τη δέκατη τρίτη σύνταξη ως μόνιμο μέτρο εδώ και τώρα διατείνεται ότι αυτό είναι ψέμα. Δηλαδή, η δική του ψήφος, η ψήφος του σημερινού Υπουργού λέει ότι ήταν ψέμα. Όμως, η δήλωση του κ. Μητσοτάκη στην έκθεση ότι θα παραμείνει η δέκατη τρίτη σύνταξη ήταν κι αυτό ψέμα;

Υπάρχει και ένα ερώτημα: Πώς θα μπορέσει ο Έλληνας πολίτης να εμπιστευτεί μια Κυβέρνηση που σήμερα αποδεικνύεται εδώ στην Ολομέλεια ότι ο Πρωθυπουργός της λέει ψέματα; Διότι στη συνέντευξη τύπου του Πρωθυπουργού δήλωσε ότι θα παραμείνει η δέκατη τρίτη σύνταξη και σήμερα έρχεται εδώ και την καταργεί.

Και με μια δημιουργική λογιστική έρχεται να μας πει ότι θα πάρουν αυξήσεις οι συνταξιούχοι. Ας δούμε πώς. Με 200 εκατομμύρια λιγότερα στον προϋπολογισμό; Από πού; Θα γεννήσετε χρήμα; Πώς; Έχετε μήπως βελτιώσει τους ελέγχους για να καταπολεμήσετε την εισφοροδιαφυγή; Μήπως εσείς δεν είσαστε αυτοί που παραδώσατε ένα ασφαλιστικό σύστημα, αν δεν κάνω λάθος, με εννιακόσιους πενήντα διαφορετικούς τρόπους υπολογισμού σύνταξης στο ΙΚΑ, με πολλή μαύρη εργασία, με εισφοροδιαφυγή, με πρόβλημα βιωσιμότητας έτσι ώστε να μην έχει εξασφαλισμένο δημόσιο ασφαλιστικό σύστημα η Ελλάδα το 2015; Διότι αυτά ήρθε να διορθώσει ο νόμος Κατρούγκαλου. Ας μην τα ξεχνάμε όλα αυτά.

Όμως τη δέκατη τρίτη σύνταξη την οποία κόβεται, την κόβεται ολόκληρη από οκτακόσιες χιλιάδες συνταξιούχους και σε ένα μεγάλο ποσοστό από ένα εκατομμύριο επτακόσιες χιλιάδες συνταξιούχους. Δηλαδή δίνετε μία μικρή αύξηση, γιατί θα δοθεί πιθανά, σε όσους έχουν πάνω από 3.500 ευρώ σταθερή αμοιβή μηνιαία τα τελευταία τριάντα χρόνια. Πόσοι είναι αυτοί; Είναι κάτω από το 2% των συνταξιούχων και στο υπόλοιπο 98% θα μειωθούν οι απολαβές της σύνταξης. Αυτό είναι το ποσοστό. Πάνω από 90%.

Εγώ θεωρώ ότι τα νούμερα, κύριε Τσακαλώτο, είναι πάνω από 90% των ανθρώπων που σε ετήσια βάση θα δουν να μειώνονται οι συντάξεις τους.

Ερχόταν βέβαια στα γνωστά κανάλια στα οποία τριγυρνούσε ο κ. Βρούτσης -με προτιμήσεις βέβαια, γιατί άκουσα κανάλια να τον κατηγορούν ότι έδωσε το νομοσχέδιο ως non paper σε κάποιους φίλους του και όχι σε όλους τους δημοσιογράφους, γιατί κι εκεί κάνει διακρίσεις η Νέα Δημοκρατία, ξέρετε, αυτό το χούι της Δεξιάς να κάνει διακρίσεις εις βάρος των πολιτών δεν το ξεπερνάει ποτέ, ακόμα και στους δημοσιογράφους κάνει διακρίσεις- και έλεγε ότι θα έχουν ένα άλλο «μαξιλάρι» οι συνταξιούχοι για να δικαιολογήσει το κόψιμο της δέκατης τρίτης σύνταξης. Μιλούσε για ένα κοινωνικό εργαλείο, έναν μηχανισμό στήριξης, ο οποίος δεν ήρθε ποτέ. Συζητιόταν, λέει, στη διαβούλευση, αλλά κόπηκε και αυτός. Γι’ αυτό δεν έχω ακούσει μια αιτιολογία.

Ποιο είναι όμως το αντίστοιχο αποτύπωμα στις εισφορές; Και αυτό με ενδιαφέρει και προσωπικά γιατί εγώ, κύριε Σιμόπουλε, και ελεύθερος επαγγελματίας υπήρξα για δεκαετίες και πλήρωνα εισφορές. Έρχεται λοιπόν στους μηχανικούς να αυξήσει τις εισφορές για πάνω από το 90% των εργαζομένων. Προσέξτε, των ελεύθερων επαγγελματιών. Προσέξτε ποιος: Η Νέα Δημοκρατία που έλεγε ότι είναι το κόμμα της μεσαίας τάξης και θα βοηθήσει με τη μείωση των εισφορών στο ιδιαίτερα ανταγωνιστικό κομμάτι της κοινωνίας, τους μηχανικούς, τους ελεύθερους επαγγελματίες, έρχεται τώρα και δημιουργεί κλάσεις, που είναι άδικο, και αυξάνει τις εισφορές στο 90% των μηχανικών βοηθώντας αυτούς που παίρνουν 50.000, 60.000, 70.000 εισόδημα. Ναι, πιθανά σε αυτούς μειώνεται η εισφορά.

Ποιο θα είναι το αποτέλεσμα όμως; Δεν θα ωφεληθούν διότι αυτοί θα φύγουν από το δημόσιο ασφαλιστικό σύστημα, θα πάνε σε ένα παράλληλο ιδιωτικό σύστημα, θα αδυνατήσουν δύο φορές το ασφαλιστικό διότι και έσοδα δεν θα έχουμε για όλη την κοινωνία, για όλους τους ασφαλιζόμενος, για όλους συνταξιούχους με αποτέλεσμα να αμφισβητείται με αυτή την επιλογή και η σύνταξη των επόμενων γενεών η οποία πιθανόν με τις πολιτικές του κ. Βρούτση θα οδηγηθεί ακόμα περισσότερο στα τάρταρα.

Αυτό είναι ουσιαστικά το νομοσχέδιο το οποίο μας φέρνει σήμερα. Και ως προς τις εξαγγελίες, εντάξει, «ώδινεν όρος και έτεκεν μυν», αλλά είναι σίγουρο ότι αυτό το νομοσχέδιο θα ανατραπεί στην πράξη και από την επόμενη κυβέρνηση της Αριστεράς, αλλά και από την κοινωνία.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

(Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. **ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ**)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο έχει ο κ. Αναστάσιος Χατζηβασιλείου από τη Νέα Δημοκρατία.

**ΑΝΑΣΤΑΣΙΟΣ (ΤΑΣΟΣ) ΧΑΤΖΗΒΑΣΙΛΕΙΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, διαβάζοντας προσεκτικά το σημερινό νομοσχέδιο του Υπουργείου Εργασίας μου έρχεται στο μυαλό μία μόνο λέξη: Δικαιοσύνη. Δικαιοσύνη για όλους, μισθωτούς, αυτοαπασχολούμενους, αγρότες, συνταξιούχους.

Η Κυβέρνηση σήμερα αποκαθιστά το αίσθημα δικαίου των εργαζομένων βάζοντας στο επίπεδο του ασφαλιστικού συστήματος την απλότητα, την ευελιξία και πάνω από όλα την ανταποδοτικότητα. Με απλά λόγια οι υψηλές εισφορές θα δίνουν πλέον και υψηλότερες συντάξεις και οι σημερινοί συνταξιούχοι για πρώτη φορά μετά από δώδεκα σχεδόν χρόνια δεν θα δουν νέες μειώσεις στις συντάξεις τους.

Φέρνουμε, λοιπόν, σήμερα έναν νόμο όχι μόνο δίκαιο, αλλά και πολύ καλά μελετημένο. Τέρμα οι ερασιτεχνισμοί του παρελθόντος. Το ασφαλιστικό νομοσχέδιο συνοδεύεται από την απαραίτητη αναλογιστική μελέτη και από μία επιπλέον μελέτη για τη βιωσιμότητα του συστήματος μέχρι το 2070 από το ΟΠΑ.

Επιπλέον, γίνεται ξεκάθαρο ότι η σημερινή Κυβέρνηση επιμένει στη νομιμότητα και όχι στις προφάσεις νομιμότητας. Όλοι θυμόμαστε ότι η κυβέρνηση ΣΥΡΙΖΑ έλεγε ότι ήταν η κάθε λέξη του Συντάγματος και μετά άρθρο προς άρθρο ξηλωνόταν ο νόμος του κ. Κατρούγκαλου στα δικαστήρια της χώρας ως αντισυνταγματικός και εκείνοι ταυτόχρονα κορόιδευαν τους ελεύθερους επαγγελματίες όταν δίκαια διαμαρτύρονταν για την αντισυνταγματικότητα εκείνου του άδικου νόμου.

Σήμερα δυστυχώς ο ΣΥΡΙΖΑ βρίσκεται για ακόμα μια φορά απέναντι, απέναντι στους πολίτες, απέναντι στην ευθύνη για τη χώρα, απέναντι στο μέλλον των σημερινών εργαζομένων αλλά και των συνταξιούχων.

Μια από τις μεγάλες καινοτομίες του νομοσχεδίου είναι η ελευθερία της επιλογής. Πρόκειται για μια ελευθερία που αντικατοπτρίζει απόλυτα την ιδεολογία μας. Ναι, θέλουμε κράτος που μεριμνά για όλους τους πολίτες και ιδιαίτερα για τους αδύναμους, χωρίς όμως να βάζει εμπόδια σε όσους θέλουν να δημιουργήσουν και να προσπαθήσουν ακόμα περισσότερο. Σεβόμαστε το γεγονός λοιπόν ότι ο κάθε άνθρωπος, ο κάθε εργαζόμενος έχει διαφορετικές ανάγκες, διαφορετικές δυνατότητες και διαφορετικό σχεδιασμό για το δικό του μέλλον.

Οι έξι λοιπόν ασφαλιστικές κατηγορίες για τους ελεύθερους επαγγελματίες είναι ελεύθερης επιλογής και ο καθένας θα επιλέγει με βάση τον προγραμματισμό του. Στο εξής λοιπόν όλοι θα γνωρίζουμε εκ των προτέρων τι θα μας περιμένει στο μέλλον.

Ας πάρουμε λοιπόν ένα απλό παράδειγμα: Ένας ελεύθερος επαγγελματίας με ετήσιο δηλωθέν εισόδημα 25.000 ευρώ, σήμερα καταβάλλει ασφαλιστικές εισφορές 5.000 ευρώ ετησίως. Στο εξής λοιπόν θα εξοικονομεί 3.000 ευρώ τον χρόνο, αν επιλέγει τη χαμηλότερη κατηγορία και αν επιλέξει υψηλότερη και πάλι θα βγαίνει κερδισμένος κατά περίπου 2.000 ευρώ κάθε χρόνο.

Και ως νέος, κύριε Βρούτση, χαίρομαι ιδιαίτερα που το Υπουργείο Εργασίας κάνει πράξη αυτό που όλοι συζητάμε εδώ και χρόνια. Οι μειωμένες εισφορές για τους ελεύθερους επαγγελματίες τα πέντε πρώτα χρόνια της δραστηριότητάς τους χωρίς επιστροφή της διαφοράς που θα τους προκύψει στο μέλλον θα δώσει μεγάλη ανάσα στους νέους.

Στην ουσία, λοιπόν, η Κυβέρνηση της Νέας Δημοκρατίας στηρίζει την ελληνική επιχειρηματικότητα, χωρίς διακρίσεις. Και αυτή η μεταρρύθμιση μπορεί να λειτουργήσει αποτελεσματικά στην ανάσχεση της φυγής των νέων επιστημόνων από την πατρίδα στο εξωτερικό.

Επίσης, η σταδιακή μείωση των ασφαλιστικών εισφορών των μισθωτών θα δώσει επιτέλους ανάσα στο οικογενειακό εισόδημα. Η μη επιβάρυνση της παράλληλης ασφάλισης των μισθωτών, εφόσον καλύπτεται το ελάχιστο της δεύτερης κατηγορίας, διευκολύνει τη μεγαλύτερη παραγωγικότητα που είναι και το ζητούμενο της οικονομίας μας.

Δεν θα τιμωρείται στο εξής όποιος επιθυμεί να εργαστεί περισσότερο. Με άλλα λόγια, το μπλοκάκι ως δεύτερη απασχόληση ενός μισθωτού δεν θα είναι πλέον απαγορευτικό. Ας σκεφτούμε, λοιπόν, πόσα μπλοκάκια έκλεισαν τα προηγούμενα χρόνια λόγω των υψηλών εισφορών. Ας σκεφτούμε πόσοι οδηγήθηκαν στη μαύρη εργασία με απώλειες και για τους ίδιους αλλά και για το κράτος.

Η φιλοσοφία μας, λοιπόν, είναι διαφορετική. Το ασφαλιστικό σύστημα δεν θα λειτουργεί ως δεύτερη φορολογία, όπως ίσχυε επί ΣΥΡΙΖΑ.

Και για τους αγρότες το ευνοϊκό πλαίσιο μειωμένων ασφαλιστικών εισφορών και αποσυνδεδεμένο από τα χρόνια ασφάλισης θα δώσει ανάσα στο αγροτικό εισόδημα. Επιτρέπει τον μελλοντικό σχεδιασμό μέσω ελεύθερης επιλογής κλίμακας και σταματά την υπέρμετρη ασφαλιστική επιβάρυνση.

Αρκετά πλήγματα δέχθηκαν οι Έλληνες αγρότες τα τελευταία χρόνια. Η υψηλή φορολογία οδήγησε πολλούς από αυτούς σε απόγνωση. Με τη μεταρρύθμιση αυτή σήμερα οι αγρότες πλέον στηρίζονται και εμπράκτως.

Και σε όλα αυτά προστεθούμε και τον εκσυγχρονισμό του ΕΦΚΑ. Πλέον ξεκινάει η ταχύτερη απονομή συντάξεων και σταματούν οι καθυστερήσεις. Δυστυχώς οι εκκρεμείς αιτήσεις συντάξεων που μας κληροδότησαν οι προηγούμενοι αγγίζουν το ένα εκατομμύριο.

Έτσι λοιπόν το σημερινό νομοσχέδιο αποτελεί τομή στην ασφαλιστική ιστορία της χώρας. Και αυτό δεν οφείλεται μόνο στο γεγονός ότι η ασφαλιστική μεταρρύθμιση αντικατοπτρίζει την ιδεολογία της Νέας Δημοκρατίας, οφείλεται στο ότι ανταποκρίνεται στην κοινή λογική και στις ανάγκες των εργαζομένων.

Σήμερα λοιπόν επιλύουμε χρόνια προβλήματα και θέτουμε νέες βάσεις για το μέλλον. Δίνουμε στους Έλληνες ένα ασφαλιστικό σύστημα που τους αξίζει, σύγχρονο, δίκαιο και ανταποδοτικό.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε και για την τήρηση του χρόνου.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, πενήντα μαθητές και μαθήτριες και τρεις συνοδοί καθηγητές από το 3ο Γυμνάσιο Ιεράπετρας Λασιθίου.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Τον λόγο έχει τώρα ο κ. Χρήστος Ταραντίλης.

**ΧΡΗΣΤΟΣ ΤΑΡΑΝΤΙΛΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, δεν υπάρχει αμφιβολία ότι η κοινωνική ασφάλιση αποτελεί δείκτη επάρκειας της κοινωνικής μέριμνας ενός κράτους και βέβαια δεν υπάρχει αμφιβολία ότι αποτελεί δείκτη της ποιότητας ζωής των πολιτών του.

Με βάση αυτές τις διαπιστώσεις ας δούμε τι συνέβη στη χώρα μας τα τελευταία χρόνια. Ο ασφαλισμένος βρέθηκε ξαφνικά να χάνει ένα μεγάλο μέρος της σύνταξης που δικαιούτο παρά το γεγονός ότι έδινε διαχρονικά, σε υποχρεωτική βάση ένα μεγάλο μέρος του εισοδήματός του σε ασφαλιστικές εισφορές με την προσδοκία -τι άλλο;- να τύχει επαρκούς κάλυψης για θέματα υγείας και προφανώς μιας ικανοποιητικής σύνταξης που θα του εξασφαλίζει μια αξιοπρεπή διαβίωση στην τρίτη ηλικία.

Αντί αυτών βέβαια των προσδοκιών κατά την προηγούμενη κυβερνητική περίοδο τι είδαμε; Είχαμε οριζόντια περικοπή των συντάξεων χωρίς να λαμβάνονται καθόλου υπ’ όψιν τα παραμετρικά χαρακτηριστικά του τρόπου υπολογισμού τους, χωρίς κανένα επιστημονικό τρόπο, καταργώντας με αυτόν τον τρόπο την αρχή της ανταποδοτικότητας.

Τι άλλο είδαμε; Είδαμε τους ελεύθερους επαγγελματίες να δυσκολεύονται ή να αδυνατούν να καταβάλουν τις ασφαλιστικές τους εισφορές, την αδήλωτη εργασία και την εισφοροδιαφυγή να καταγράφονται σε αυξημένα επίπεδα, είδαμε τους συμπολίτες μας, που λόγω ηλικίας βγήκαν υποχρεωτικά σε σύνταξη να ζουν για μεγάλο χρονικό διάστημα, δύο-τρία χρόνια, με δανεικά φίλων, συγγενών κυριολεκτικά στην ένδεια, γιατί το κράτος αδυνατούσε να τους αποδώσει τη σύνταξη εγκαίρως λόγω της τραγικής γραφειοκρατίας που επικρατεί.

Αυτά βέβαια είναι μόνο μερικά από τα αντιπροσωπευτικά παραδείγματα που μαρτυρούν πραγματικά τις αδυναμίες και τις παθογένειες του ασφαλιστικού συστήματος κατά τα παρελθόντα έτη.

Τι κάνει, λοιπόν, η Κυβέρνηση της Νέας Δημοκρατίας με την κατάθεση του συγκεκριμένου νομοσχεδίου; Η Κυβέρνηση προχωρά με το συγκεκριμένο νομοσχέδιο σε σημαντικές βελτιώσεις του ασφαλιστικού συστήματος της χώρας εισάγοντας καινοτομικά για τα δεδομένα βέβαια της Ελλάδας στοιχεία, όπως ότι δημιουργείται για πρώτη φορά ο Ηλεκτρονικός Εθνικός Φορέας Κοινωνικής Ασφάλισης, ο γνωστός e-ΕΦΚΑ. Με τον νέο αυτό φορέα, εκτός βέβαια από την πλήρη οργανωτική και διοικητική ενοποίηση όλων των ασφαλιστικών φορέων, επιτυγχάνεται αντίστοιχη ενοποίηση και ψηφιοποίηση όλων των λειτουργιών της κοινωνικής ασφάλισης και της κοινωνικής σύνταξης.

Με αυτή τη ριζική αλλαγή θα μειωθεί δραστικά η γραφειοκρατία στην καθημερινότητα του ασφαλιζόμενου, αλλά και στην ολοκλήρωση των διοικητικών διαδικασιών που απαιτούνται για την άμεση απόδοση της ενοποιημένης σύνταξης κύριας και επικουρικής.

Και εδώ είναι σημαντικό να διευκρινιστεί ότι με τις προαναφερθείσες αλλαγές η απόδοση της επικουρικής και του εφάπαξ, που μέχρι τώρα διαφοροποιούνταν πολύ χρονικά, θα γίνεται πλέον με την κύρια σύνταξη χωρίς καθυστερήσεις.

Υιοθετείται, επίσης, με το συγκεκριμένο νομοσχέδιο ένα καινοτόμο και ανταποδοτικό σύστημα ελεύθερης και ευέλικτης επιλογής ασφαλιστικών εισφορών από τους ελεύθερους επαγγελματίες, τους αγρότες, τους αυτοτελώς απασχολούμενους ανάλογα με την οικονομική δυνατότητα τους και τις συντάξιμες αποδοχές που θέλουν να λαμβάνουν στο μέλλον, ανεξάρτητα από το εισόδημα και τα έτη ασφάλισης τους.

Αντίστοιχη, βέβαια, ευελιξία παρέχει η θεσμοθέτηση τριών κατηγοριών ασφαλιστικών εισφορών για την επικουρική για το εφάπαξ και τη σύνταξη αντίστοιχα. Εδώ θα ήθελα να αναφέρω ότι απαραίτητη προϋπόθεση κατά τη γνώμη μου για την επιτυχία της ρύθμισης είναι η επιλογή της κλίμακας των ασφαλιστικών εισφορών να γίνεται συνειδητά, υπεύθυνα και με πλήρη επίγνωση για την αντιστοίχιση μεταξύ ασφαλιστικών εισφορών και συντάξιμων αποδοχών. Προς αυτή την κατεύθυνση, η δυνατότητα εύκολης πρόσβασης στη σωστή πληροφορία, καθώς και η επαναλαμβανόμενη ενημέρωση των ασφαλισμένων, ώστε να εμπεδωθεί και να ενισχυθεί η κατάλληλη ασφαλιστική δικλείδα, θα δημιουργήσουν σίγουρα ένα γόνιμο έδαφος προκειμένου να επιτευχθούν οι στόχοι του εν λόγω μέτρου.

Θεσμοθετείται, επίσης, με το συγκεκριμένο νομοσχέδιο χαμηλότερο επίπεδο εισφορών την πρώτη πενταετία για τους νεοεισερχόμενους ελεύθερους επαγγελματίες στην αγορά εργασίας, προφανώς αναγνωρίζοντας την ανάγκη στήριξης στο επαγγελματικό τους ξεκίνημα χωρίς μάλιστα την υποχρέωση να επιστρέφεται αυτή η διευκόλυνση μετά το πέρας της πενταετίας, όπως συμβαίνει τώρα. Είναι πολύ λογικό βέβαια αυτή η συγκεκριμένη ρύθμιση να συνεισφέρει και στην προσπάθεια επαναπατρισμού των νέων μας που έχουν μεταναστεύσει στο εξωτερικό τα προηγούμενα χρόνια της κρίσης.

Προβλέπεται, επίσης, η σταδιακή μείωση των ασφαλιστικών εισφορών για εργαζόμενους και εργοδότες που σταδιακά φτάνει μέχρι το 5% και η οποία θα συμβάλει στην ανάπτυξη της χώρας λόγω της μείωσης του μισθολογικού κόστους εργασίας και κατ’ επέκταση στην τόνωση των επενδύσεων και στην αύξηση της απασχόλησης.

Επιπλέον, οι αυξήσεις στα ποσοστά αναπλήρωσης και τις συντάξεις που ψαλιδίστηκαν τα τελευταία χρόνια αποκαθιστούν σε ένα βαθμό βέβαια τον ανταποδοτικό χαρακτήρα της κοινωνικής ασφάλισης.

Κλείνοντας, θα ήταν παράλειψη να μην τονίσουμε την προσπάθεια που καταβάλλει η Κυβέρνηση με το παρόν νομοσχέδιο να καταστήσει τη λειτουργία διαχείρισης του ασφαλιστικού συστήματος ανθρωποκεντρική. Εκτός βέβαια από το γεγονός ότι όλες οι προαναφερθείσες ρυθμίσεις που εισάγονται έχουν απόλυτο σημείο αναφοράς τις ανάγκες του ασφαλισμένου, είναι σημαντική επίσης η πρωτοβουλία σύστασης στον e-ΕΦΚΑ, Ειδικής Διεύθυνσης Διευθέτησης Αναφορών για θέματα ΑΜΕΑ, η οποία προσδοκά να βάλει ένα απλό λιθαράκι μεν στην αναβάθμιση της ποιότητας ζωής των ατόμων με αναπηρία με την ενίσχυση της αποτελεσματικότητας της διοίκησης για αυτό το θέμα.

Κυρίες και κύριοι συνάδελφοι, οι αλλαγές που εισάγονται στο ασφαλιστικό σύστημα βασισμένες σε έγκυρες αναλογιστικές μελέτες και λαμβάνοντας υπόψη τις αποφάσεις του Συμβουλίου της Επικρατείας, οι οποίες ακύρωσαν ρυθμίσεις του ασφαλιστικού νόμου της προηγούμενης κυβέρνησης, αποτελούν αποφασιστικά βήματα στον δρόμο που πρέπει να διανύσουμε ως χώρα για να προσεγγίσουμε βέλτιστες πρακτικές άλλων ευρωπαϊκών χωρών.

Στη διαδικασία αυτή συνοδοιπόρος είναι και πρέπει να είναι ο πολίτης, ο οποίος με την ενδεδειγμένη ασφαλιστική συνείδηση και κουλτούρα μπορεί πραγματικά να συμβάλει καθοριστικά στην κατάκτηση του μοντέλου ασφάλισης που αξίζει τόσο ο ίδιος όσο και οι μελλοντικές γενεές.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο τώρα έχει ο κ. Ακτύπης Διονύσιος από τη Νέα Δημοκρατία.

**ΔΙΟΝΥΣΙΟΣ ΑΚΤΥΠΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, σήμερα αφήνουμε οριστικά πίσω το παρελθόν της προχειρότητας, της τιμωρητικής και άνισης αντιμετώπισης και συνολικά της καταστρατήγησης των θεμελιωδών αρχών της κοινωνικής ασφάλισης.

Το νέο ασφαλιστικό νομοσχέδιο διακρίνεται από τις αρχές της απλότητας, της ευελιξίας και της ελευθερίας. Επιδιώκουμε τη δημιουργία ενός ελκυστικού ανταποδοτικού ασφαλιστικού συστήματος που καλλιεργεί την ασφαλιστική συνείδηση, ενός ασφαλιστικού συστήματος το οποίο παρέχει ειδική μέριμνα για τους πολύτεκνους, τους νέους, τις εργαζόμενες μητέρες, τους αγρότες, τις συντάξεις χηρείας, καθώς και για τα άτομα με ειδικές ανάγκες.

Σήμερα, κυρίες και κύριοι, η Νέα Δημοκρατία με υπευθυνότητα, σοβαρότητα και σεβασμό προς τον ελληνικό λαό φροντίζει για την αντικατάσταση του επαίσχυντου νόμου Κατρούγκαλου, ενός νόμου οι διατάξεις του οποίου αποτελούν κατάφωρη αδικία σε σχέση με όλες τις κοινωνικές ομάδες επαγγελματιών και εργαζομένων.

Πιο συγκεκριμένα το νέο ασφαλιστικό σύστημα έρχεται για να φέρει μόνο αυξήσεις και όχι μειώσεις στις συντάξεις. Έρχεται για να αποκαταστήσει τις αδικίες και τις αστοχίες του προηγούμενου νόμου, ενός νόμου τον οποίο άστοχα είχε χαρακτηρίσει ο κ. Κατρούγκαλος κοινωνικά μεροληπτικό υπέρ των αδυνάμων. Είναι ωραία τα μεγάλα λόγια αρκεί να μπορεί κανείς να τα υποστηρίξει.

Έτσι, λοιπόν, αφού η κυβέρνηση ΣΥΡΙΖΑ κατήργησε το ΕΚΑΣ, το προνοιακό επίδομα των συνταξιούχων πριμοδότησε όσους κανονικά έπρεπε να λάβουν εξαιρετικά χαμηλές συντάξεις, δηλαδή όσους είχαν λίγες εισφορές και αφήσατε λογαριασμό να τον πληρώνουν όσοι είχαν εργαστεί για πολλά χρόνια, καθώς από κάπου έπρεπε να βγάλετε τα σπασμένα.

Αυτό, όμως, δεν είναι κοινωνικά δίκαιο. Επίσης, αυτό δεν αποδεικνύει την κοινωνική σας ευαισθησία, αλλά την ανικανότητά σας να δομήσετε ένα βιώσιμο δίκαιο και ανταποδοτικό ασφαλιστικό σύστημα.

Αντίθετα, λοιπόν, με τα όσα έκανε η προηγούμενη κυβέρνηση το νέο ασφαλιστικό παράλληλα με την αύξηση των συντάξεων όσων είχαν εργαστεί για πολλά χρόνια προβλέπει την προστασία των χαμηλοσυνταξιούχων με τη δημιουργία ενός μηχανισμού στήριξης.

Έτσι, λοιπόν, με βάση τις διατάξεις του νέου ασφαλιστικού θα πάρουν σύνταξη με αύξηση όλοι οι σημερινοί εργαζόμενοι που έχουν τριάντα χρόνια εργασίας. Συγκεκριμένα, περίπου, διακόσιες ενενήντα χιλιάδες ασφαλισμένοι θα δουν αύξηση στην επικουρική σύνταξη, η οποία θα κυμαίνεται από 5 έως 200 ευρώ με μεσοσταθμική αύξηση στα 99,5 ευρώ, ενώ πάνω από εκατό χιλιάδες ασφαλισμένοι θα δοθούν αυξήσεις και στην κύρια σύνταξη.

Να επισημάνουμε ότι καμμία σύνταξη δεν μειώνεται. Είναι το πρώτο ασφαλιστικό νομοσχέδιο μετά από δώδεκα χρόνια που δεν θα έχει καμμία μείωση στις συντάξεις. Αντίθετα, μέρος των σημερινών συνταξιούχων θα δουν μόνον αυξήσεις, ενώ οι πιο ευνοημένοι θα είναι οι σημερινοί και μελλοντικοί εργαζόμενοι, καθώς θα δουν αύξηση των συντάξεών τους εφόσον συμπληρώνουν πάνω από τριάντα χρόνια εργασιακού βίου.

Επιπλέον, ο συντάξιμος μισθός όλων των ασφαλισμένων υπολογίζεται πλέον με τις αποδοχές δεκατεσσάρων μηνών και όχι των δώδεκα μηνών, όπως ψευδώς και ανυπόστατα ισχυρίστηκαν κάποιοι προκαλώντας σύγχυση.

Θα ήθελα στο σημείο αυτό να υπογραμμίσω τη σημαντική αλλαγή που επέρχεται σε σχέση με το παλιό καθεστώς σε ό,τι αφορά τους συνταξιούχους που θέλουν να συνεχίσουν νόμιμα τον εργασιακό τους βίο. Ο τιμωρητικός νόμος του ΣΥΡΙΖΑ δεν επέτρεπε στην ουσία στους ανθρώπους αυτούς να εργαστούν. Πλέον οι διατάξεις του νέου ασφαλιστικού στηρίζουν τους εργαζόμενους συνταξιούχους.

Ειδικά οι πολύτεκνοι και αγρότες συνταξιούχοι προστατεύονται απόλυτα, καθώς θα απολαμβάνουν το 100% της σύνταξής τους. Όλοι οι υπόλοιποι συνταξιούχοι, εφόσον εργάζονται, θα λαμβάνουν το 70% της σύνταξής τους. Παράλληλα, σε ό,τι αφορά στις εκκρεμείς συντάξεις, η λύση θα δοθεί μέσα από την ψηφιοποίηση του ΕΦΚΑ που πιστεύουμε ότι θα είναι έτοιμος στο τέλος του 2021.

Το νέο ασφαλιστικό διακρίνεται από έντονο κοινωνικό και αναπτυξιακό πρόσημο. Παράλληλα το νέο ασφαλιστικό ενθαρρύνει τους νέους για την ένταξή τους στην παραγωγική διαδικασία.

Ο νόμος Κατρούγκαλου υποχρέωνε τους ελεύθερους επαγγελματίες, μετά την πενταετία, να δίνουν πίσω τη διαφορά των μειωμένων εισφορών και της πρώτης ασφαλιστικής κατηγορίας. Σήμερα αυτό αλλάζει. Η ειδική μέριμνα, που αφορά στις μειωμένες εισφορές για τα πρώτη πέντε έτη του εργασιακού βίου, θα ισχύει χωρίς τις επιπτώσεις του παρελθόντος. Μάλιστα με τον νέο ασφαλιστικό νόμο θεσπίζεται η απαλλαγή από διπλές εισφορές για όσους μισθωτούς απασχολούνται και ως ελεύθεροι επαγγελματίες, δηλαδή αμείβονται με μπλοκάκι.

Η ασφαλιστική μεταρρύθμιση επίσης αντιμετωπίζει με ευαισθησία και σεβασμό τα άτομα με αναπηρία. Συστήνεται λοιπόν στον e- ΕΦΚΑ η Διεύθυνση Διευθέτησης Αναφορών για θέματα ΑΜΕΑ. Επίσης, εργαζόμενες μητέρες ωφελούνται μέσα από αυτό το ασφαλιστικό νομοσχέδιο.

Κλείνοντας, σε ό,τι αφορά τις εισφορές των ελεύθερων επαγγελματιών, θα πρέπει να δούμε την αύξηση του ποσού των μηνιαίων εισφορών σε συνδυασμό και υπό το πρίσμα της μείωσης των φορολογικών συντελεστών από το 22% στο 9%, για να καταλάβουμε ότι τελικά το καθαρό ετήσιο εισόδημα των ελεύθερων επαγγελματιών και των αυτοαπασχολούμενων αυξάνεται. Για παράδειγμα, ελεύθεροι επαγγελματίες με ετήσιο εισόδημα 6.000 ευρώ θα δουν το καθαρό εισόδημά τους αυξημένο κατά 130 ευρώ, ενώ όσοι έχουν ετήσιο εισόδημα 10.000 ευρώ, θα δουν αυξημένο το ετήσιο καθαρό τους εισόδημα κατά 770 ευρώ.

Ταυτόχρονα, όλη η δομή της νέας ασφαλιστικής αλλαγής για τους ελεύθερους επαγγελματίες, τους αυτοαπασχολούμενους και τους αγρότες έχει διαμορφωθεί για να συμφέρει όλους να επιλέγουν υψηλότερη κατηγορία, έτσι ώστε να εξασφαλίσουν πολύ υψηλότερη σύνταξη.

Κυρίες και κύριοι συνάδελφοι, οι κοινωνικές παροχές της πολιτείας στο πλαίσιο της κοινωνικής ασφάλισης θα πρέπει να χορηγούνται με σκοπό την εξασφάλιση αξιοπρεπούς διαβίωσης και κοινωνικής προστασίας, με όρους ισότητας, κοινωνικής δικαιοσύνης, αναδιανομής και αλληλεγγύης των γενεών.

Η Κυβέρνηση σήμερα εισάγει προς ψήφιση μία ασφαλιστική μεταρρύθμιση που εξυπηρετεί πλήρως τους προαναφερθέντες σκοπούς, καθιστώντας έτσι την κοινωνική ασφάλιση στην Ελλάδα, κοινωνικά δίκαιη, ανταποδοτική, ευέλικτη, αλλά και βιώσιμη.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε, κύριε συνάδελφε.

Τον λόγο τώρα έχει ο κ. Κέλλας Χρήστος από τη Νέα Δημοκρατία.

**ΧΡΗΣΤΟΣ ΚΕΛΛΑΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, η Κυβέρνησή μας, πιστή στις προεκλογικές υποσχέσεις, προχωρά στη μεταρρύθμιση του νόμου Κατρούγκαλου, τον οποίο στην ουσία καταργεί.

Πρώτον, το νομοσχέδιο συνοδεύεται για πρώτη φορά από αναλογιστική μελέτη, όπου είναι εμφανές ότι οι συντάξεις είναι διασφαλισμένες μέχρι το 2070, ώστε οι πολίτες να μπορούν να προγραμματίζουν τη ζωή τους σε μακροχρόνιο ορίζοντα και με ασφάλεια. Συνοδεύεται δε και από επιστημονική μελέτη από το Οικονομικό Πανεπιστήμιο Αθηνών, η οποία επιβεβαιώνει τη βιωσιμότητα του ασφαλιστικού συστήματος.

Δεύτερον, παύει το ασφαλιστικό να είναι φορολογικό, γιατί αποσυνδέει τις ασφαλιστικές εισφορές από το εισόδημα.

Τρίτον, ικανοποιεί εκατοντάδες χιλιάδες ελεύθερους επαγγελματίες και αγρότες.

Τέταρτον, δίνει δυνατότητα επιλογής ασφαλιστικής κλάσης με την ανάλογη σύνταξη.

Πέμπτον, καταργούνται οι διπλές εισφορές.

Έκτον, για πρώτη φορά δεν μειώνεται καμμία σύνταξη. Αντιθέτως σε κάποιες κατηγορίες οι συντάξεις αυξάνονται.

Έβδομον, συνιστά για πρώτη φορά τον ηλεκτρονικό ΕΦΚΑ. Η σύσταση του e-ΕΦΚΑ και η ένταξη σε αυτόν του Ενιαίου Ταμείου Επικουρικής Ασφάλισης και Εφάπαξ Παροχών, σε συνδυασμό με την προβλεπόμενη εξοικονόμηση πόρων, την ενίσχυση της ψηφιακής διακυβέρνησης και τη διαχείριση του ανθρώπινου δυναμικού, βελτιώνει την ποιότητα των παρεχόμενων υπηρεσιών προς τον πολίτη και οδηγεί στην ταχύτερη απονομή συντάξεων.

Όγδοον, ο συντάξιμος μισθός όλων των ασφαλισμένων υπολογίζεται με τις αποδοχές δεκατεσσάρων μηνών και όχι δώδεκα, όπως κάποιοι ψευδώς προσπάθησαν να διαδώσουν.

Ένατον, διευρύνεται για πρώτη φορά το πεδίο εφαρμογής, σε προαιρετική βάση, της υπαγωγής στην επικουρική σύνταξη και της εφάπαξ παροχής σε εκατοντάδες χιλιάδες ασφαλισμένους, οι οποίοι δεν είχαν τη δυνατότητα να υπαχθούν στο σύστημα επικουρικής ασφάλισης και εφάπαξ παροχών.

Για πρώτη φορά δημιουργείται ενιαίος κανόνας απονομής εφάπαξ για όλους. Καταργείται ο ελάχιστος χρόνος ασφάλισης για θεμελίωση αυτοτελούς δικαιώματος εφάπαξ παροχής και προκρίνεται η ενιαία αντιμετώπιση όλων των ασφαλισμένων, ενώ απλοποιείται και η διαδικασία απονομής της εν λόγω παροχής.

Για πρώτη φορά ανοίγει ο δρόμος επιτάχυνσης απονομής συντάξεων στις περιπτώσεις διαδοχικής ασφάλισης. Για τη θεμελίωση συνταξιοδοτικού δικαιώματος μειώνουμε τις απαιτούμενες ημέρες ασφάλισης από χίλιες πεντακόσιες σε χίλιες, οι οποίες πραγματοποιούνται στον φορέα της τελευταίας δραστηριότητας ή απασχόλησης.

Μειώνεται ο ελάχιστος χρόνος εργασίας για την απόκτηση ασφαλιστικής ικανότητας από εβδομήντα πέντε σε πενήντα ημέρες για τους μισθωτούς και από τρεις σε δύο μήνες για τους μη μισθωτούς.

Ενισχύεται το κοινωνικό κράτος συνολικά και θα σας αναφέρω ειδικότερα τρεις ρυθμίσεις. Πρώτον, σε σχέση με τα άτομα με αναπηρία, λύνεται μία αδικία πολλών ετών, καθώς δίνουμε τη δυνατότητα να λάβει σύνταξη, εφόσον πληροί τις εξ ιδίου δικαιώματος προϋποθέσεις συνταξιοδότησης, ο γονέας ή ο σύζυγος ή ο αδερφός του ανάπηρου μέλους της οικογένειας, του οποίου η καταβολή της σύνταξης έχει ανασταλεί λόγω της εργασίας του ανάπηρου μέλους.

Δεύτερον, αντιμετωπίζει με μεγάλη ευαισθησία τους συνταξιούχους που λαμβάνουν εξωιδρυματικό επίδομα ή επίδομα απολύτου αναπηρίας ή επίδομα τυφλότητας, οι οποίοι θα εξαιρούνται πλέον από την επιβολή της εισφοράς 6% υπέρ ΕΟΠΥΥ. Τρίτον, συστήνεται ειδική διεύθυνση στον ΕΦΚΑ για την αμεσότερη και καλύτερη εξυπηρέτηση των ΑΜΕΑ.

Ο νόμος Βρούτση καταργεί το ηλικιακό όριο των πενήντα δύο ετών για τους χήρους και τις χήρες κατά τον χρόνο του θανάτου των πρώην μερισματούχων του Μετοχικού Ταμείου Πολιτικών Υπαλλήλων.

Αγαπητοί συνάδελφοι, το ασφαλιστικό νομοσχέδιο κινείται σε αναπτυξιακή τροχιά. Απελευθερώνει τη δημιουργικότητα και την ενέργεια όλων εκείνων που έχουν συνταξιοδοτηθεί, αλλά θέλουν να συνεχίσουν να παράγουν. Ειδικότερα, οι πολύτεκνοι και οι αγρότες συνταξιούχοι θα συνεχίσουν να λαμβάνουν το 100% της σύνταξής τους, ενώ όλοι οι υπόλοιποι συνταξιούχοι, εφόσον εργάζονται, θα λαμβάνουν το 70% της σύνταξής τους. Ο τιμωρητικός και προκλητικός νόμος του ΣΥΡΙΖΑ για τους εργαζόμενους και συνταξιούχους καταργείται.

Στο σημείο αυτό, κύριε Υπουργέ, θα ήθελα να σας ευχαριστήσω για την αλλαγή που κάνατε στο άρθρο 27, όπου οι συνταξιούχοι του άρθρου 20 του νόμου Κατρούγκαλου, δηλαδή του ν.4387/2016, εφόσον συνεχίζουν την απασχόλησή τους στον ιδιωτικό τομέα θα έχουν μεταβατική περίοδο δύο ετών, γιατί αυτοί οι άνθρωποι απασχολούν προσωπικό, πληρώνουν εφορία, πληρώνουν ΕΦΚΑ και συμβάλλουν στην ανάπτυξη της εθνικής οικονομίας. Το κράτος κερδίζει από αυτούς διότι εισπράττει και εφορία και ΕΦΚΑ.

Στηρίζουμε την ένταξη των νέων επαγγελματιών και αυτοαπασχολούμενων στην παραγωγική διαδικασία. Διευρύνουμε το πλαίσιο των μειωμένων εισφορών κατά τα πρώτα πέντε έτη, όχι μόνο για τους νέους επιστήμονες, αλλά και για κάθε νέο και κάθε νέα που θέλει να δημιουργήσει τη δική του επιχείρηση. Μάλιστα, ο νέος νόμος δεν υποχρεώνει κανέναν ελεύθερο επαγγελματία μετά την πενταετία να δίνει πίσω τη διαφορά των μειωμένων εισφορών και της πρώτης ασφαλιστικής κατηγορίας, όπως τον υποχρέωνε ο νόμος Κατρούγκαλου.

Τέλος, στηρίζουμε τις εργαζόμενες μητέρες. Με διάταξη του νόμου και όχι με εγκύκλιο λύνεται οριστικά το κενό νόμου που δημιούργησε ο νόμος Κατρούγκαλου στις εργαζόμενες μητέρες που αποκτούν παιδί και τις μειωμένες εισφορές τους. Η διάταξη αφορά σε εργαζόμενες μητέρες με έμμισθη σχέση εργασίας είτε αυτοαπασχολούμενες, είτε ελεύθερες επαγγελματίες, είτε απασχολούμενες στον αγροτικό τομέα.

Αγαπητοί συνάδελφοι της Αντιπολίτευσης, αυτός είναι ο νέος ασφαλιστικός νόμος της Νέας Δημοκρατίας. Αυτόν τον νόμο καταγγέλλετε; Αυτόν τον νόμο δεν θέλετε να ψηφίσετε; Εσείς ψηφίσατε τον νόμο Κατρούγκαλου και δεν θέλετε να ψηφίσετε αυτόν τον νόμο; Δεν θέλετε να ψηφίσετε για τον Γιάννη Βρούτση. Δεν τον ψηφίζετε για τον Κυριάκο Μητσοτάκη. Δεν τον ψηφίζετε για τη Νέα Δημοκρατία. Τον ψηφίζετε για τους γονείς σας, τον ψηφίζετε για τα παιδιά σας, τον ψηφίζετε για τη νέα γενιά, για την ελληνική κοινωνία, που στο σύνολό της βαδίζει τον δρόμο της προόδου και της ανάπτυξης, για μια Ελλάδα πιο φωτεινή.

Κλείνοντας, κύριε Υπουργέ, δεν μπορώ παρά να σας συγχαρώ για την όλη προσπάθεια εσάς προσωπικά, αλλά και όλο σας το επιτελείο.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο τώρα έχει η κ. Καφαντάρη Χαρούλα από τον ΣΥΡΙΖΑ.

**ΧΑΡΟΥΛΑ (ΧΑΡΑ) ΚΑΦΑΝΤΑΡΗ:** Ευχαριστώ, κύριε Πρόεδρε.

Κυρίες και κύριοι Βουλευτές, κύριε Υπουργέ, πραγματικά νομίζω ότι θα συμφωνήσουμε όλοι ότι μια σημαντική λειτουργία ενός σύγχρονου κοινωνικού κράτους αποτελεί και το σύστημα κοινωνικής ασφάλισης.

Θα ήθελα εδώ να πω, επειδή ακούσαμε πολλά από το πρωί και ο προηγούμενος συνάδελφος αναφέρθηκε ότι όλα έγιναν από τον νόμο Κατρούγκαλου και μετά σε σχέση με το ασφαλιστικό σύστημα. Όλα ξεκίνησαν τότε.

Όμως, δεν πρέπει να ξεχνάμε και μερικά βασικά πράγματα που έχουν να κάνουν με την πορεία του ασφαλιστικού συστήματος στη χώρα μας. Δεν πρέπει να ξεχνάμε ότι μετά τον πόλεμο και στην εποχή της ανάπτυξης και της βιομηχανικής ανάπτυξης της χώρας μας, τα ασφαλιστικά ταμεία με τις καταθέσεις των αποθεματικών τους με μηδενικό επιτόκιο στην Τράπεζα της Ελλάδος χρηματοδότησαν αυτή την ανάπτυξη. Δεν πρέπει να ξεχνάμε αργότερα -και δεν ήταν κυβέρνηση του ΣΥΡΙΖΑ- το θέμα με τα τοξικά ομόλογα και νομίζω ότι πάρα πολλοί θα το θυμούνται αυτό σε σχέση με τα αποθεματικά των ασφαλιστικών ταμείων. Δεν πρέπει να ξεχνάμε και το «θανατηφόρο», θα έλεγα -σε εισαγωγικά η λέξη- PSI, το οποίο έγινε επί κυβέρνησης κ. Σαμαρά το 2012, αν θυμάμαι καλά, από το οποίο PSI τα ασφαλιστικά ταμεία έχασαν γύρω στα 14 δισεκατομμύρια.

Κυρίες και κύριοι Βουλευτές, όλα αυτά όμως πρέπει να τα συνδέσουμε και με την κρίση και με τα μνημόνια και την πολύ σκληρή μνημονιακή περίοδο 2010 με 2015, όπου η ανεργία γιγαντώθηκε, γιατί είναι πολύ σημαντικός ο τομέας εργασίας όσον αφορά στα ασφαλιστικά ταμεία. Και βέβαια, δεν μπορούμε να μην το συνδέσουμε και με τη γήρανση του πληθυσμού.

Έρχεστε, λοιπόν, σήμερα και καταθέτετε -απευθύνομαι στη Νέα Δημοκρατία- ένα νομοσχέδιο. Θα θυμίσω μόνο ότι το 2015 τα ασφαλιστικά ταμεία ήταν ελλειμματικά. Μεσολάβησε ο νόμος του ΣΥΡΙΖΑ, ενοποιήθηκαν τα ασφαλιστικά ταμεία, έγινε ο ΕΦΚΑ και πραγματικά, το 2019 είχε μια βιώσιμη προοπτική το δημόσιο ασφαλιστικό σύστημα.

Το νομοσχέδιο, όμως, της Κυβέρνησης, η ασφαλιστική αυτή μεταρρύθμιση επιφέρει ένα καίριο χτύπημα στους μισθωτούς, τους συνταξιούχους, τους ανέργους. Τη ρήση «η επιτυχία είναι η καλύτερη εκδίκηση», η Κυβέρνηση, αν και μέσα σε ένα μη μνημονιακό περιβάλλον -και πρέπει να το τονίσουμε αυτό- με το παρόν νομοσχέδιο κατάφερε να τη μετατρέψει σε «η αποτυχία είναι η καλύτερη εκδίκηση». Όμως, εκδίκηση για ποιον; Για τον ΣΥΡΙΖΑ; Για τον ελληνικό λαό, δυστυχώς, εξαπατώντας για άλλη μια φορά τους ψηφοφόρους της η Νέα Δημοκρατία.

Η διάψευση δεν άργησε να έρθει, αφ’ ενός, διά στόματος του κυβερνητικού προέδρου της ΑΔΕΔΥ, ότι μεγάλη κινητοποίηση κατά του νομοσχεδίου έγινε από όλες τις συνδικαλιστικές παρατάξεις, αλλά και από την πλειονότητα των φορέων κατά την ακρόαση στη Βουλή, που επέκρινε την απουσία αυξήσεων. Τι να πρωτοεπισημάνει κάποιος; Τα μισά άρθρα επιβεβαιώνουν το νομοσχέδιο του ΣΥΡΙΖΑ, με επουσιώδεις τροποποιήσεις σε συγκεκριμένες διατάξεις, ανούσιες τεχνικές ρυθμίσεις, με έντονες κραυγές επιβεβαιώνεται η μεταρρύθμισή μας. Υπουργικές αποφάσεις και εγκύκλιοι του ΣΥΡΙΖΑ ενσωματώνονται στο νομοσχέδιο με μορφή διατάξεων για να πουν ότι κάτι αλλάζουν.

Άλλωστε το Συμβούλιο Επικρατείας με σαφήνεια τονίζει ότι, εφόσον το νομοσχέδιο εξακολουθεί να στηρίζεται στην ταινία ασφαλιστική αντιμετώπιση προσώπων τα οποία δεν μπορούν να υπαχθούν στον ίδιο ασφαλιστικό οργανισμό, εγείρονται ζητήματα αντισυνταγματικότητος, γεγονός που οδηγεί στο συμπέρασμα, κυρίες και κύριοι Βουλευτές, ότι αργά ή γρήγορα, θα εισέλθουμε σε έναν κύκλο προσφύγων.

Επίσης ο επικοινωνιακός χαρακτήρας και οι διατάξεις θα προκαλέσουν εντάσεις όσον αφορά στο ΕΤΕΑΕΠ με την ένταξή του στον ΕΦΚΑ, την καινοτομία του νομοσχεδίου που συνίσταται στην ενοποίηση της βάσης των ασφαλιστικών δεδομένων μέσω και της ψηφιοποίησης του ΕΦΚΑ, αλλά χωρίς καμμιά προετοιμασία στο e-ΕΦΚΑ.

Τα χρήματα στον προϋπολογισμό είναι λιγότερα από αυτά που δόθηκαν το 2019 -το επισημαίνει, άλλωστε και η αναλογιστική μελέτη- που σημαίνει ανάποδη αναδιανομή, αυξήσεις στα ανώτερα κλιμάκια, κατάργηση της δέκατης τρίτης σύνταξης. Όχι μόνο καταργείται οποιαδήποτε αναφορά στη δέκατη τρίτη σύνταξη, αλλά και ο πολυθρύλητος μηχανισμός στήριξης των χαμηλοσυνταξιούχων, όπου το 0,5% του ΑΕΠ από το οποίο καλύπτεται, χάνεται μέσα σε μια ασαφή αναφορά δαπάνης πολιτικών πρόνοιας και κοινωνικής αλληλεγγύης.

Έχουμε την παράκαμψη της δίκης στο Συμβούλιο Επικρατείας, εφόσον η Κυβέρνηση αρνήθηκε να αντιμετωπίσει με πολιτικούς όρους -το λέω- την επιστροφή των μεγάλων μνημονιακών περικοπών, τη μείωση των εσόδων του ΟΑΕΔ για την αντιμετώπιση της ανεργίας, που οδηγεί στην εξαΰλωση των προγραμμάτων. Εδώ θέλω να τονίσω ότι με στοιχεία του ΟΑΕΔ του Ιανουαρίου ξεπέρασε πάλι η ανεργία το ένα εκατομμύριο. Περίπου ένα εκατομμύριο εκατό χιλιάδες είναι οι άνεργοι.

Έχουμε τη μείωση της μέσης σύνταξης μέχρι το 2040 -αυτό αναφέρεται στην αναλογιστική μελέτη- λόγω της αρχιτεκτονικής του νομοσχεδίου. Το ποσοστό αναπλήρωσης, που, αν και αυξάνεται για τους έχοντας πέραν των τριάντα ετών ασφάλιση, χωρίς τη δέκατη τρίτη σύνταξη, δεν οδηγεί σε αυξήσεις, αλλά σε εξαπάτηση. Ήταν ταξική η επιλογή του ΣΥΡΙΖΑ για κάτω από τριάντα έτη ασφάλισης σε μια αγορά εργασίας σε απορρύθμιση. Υπήρχε, όμως, η προσωπική διαφορά για τους ασφαλισμένους πριν το 2016. Τώρα οι ασφαλισμένοι πριν το 2016 δεν θα δουν αύξηση, γιατί θα συμψηφιστεί με την προσωπική διαφορά.

Έχουμε τις εισφορές μέσω της εισαγωγής των κλάσεων -αυτό είναι πάρα πολύ σοβαρό- τις οποίες αποσυνδέει με τα χρόνια και το εισόδημα. Έτσι έχουμε αύξηση της ανταποδοτικότητας στα υψηλά κλιμάκια, αλλά και στις επικουρικές, σε έναν δημοσιονομικό χώρο που εμείς δημιουργήσαμε και που δεν μπορέσαμε λόγω της τρόικας, να εφαρμόσουμε τότε. Όμως, 88% με 90% των αυτοαπασχολούμενων θα δουν αύξηση των εισφορών τους, γιατί πραγματικά από τα 180 ευρώ στο 210 ευρώ είναι ένα σεβαστό ποσοστό για κάποιον μικρό έμπορα.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Ένα λεπτό, κύριε Πρόεδρε.

Εδώ θα ήθελα να αναφερθώ και στον συνάδελφό μου κ. Λοβέρδο από τη δυτική Αθήνα, ο οποίος είπε ότι δεν είναι και τίποτα 30-35 ευρώ αύξηση. Φαίνεται ότι δεν βλέπει η Νέα Δημοκρατία στις φτωχές γειτονιές ότι, δυστυχώς, άρχισαν να ξανακλείνουν και μαγαζιά μετά από όλα αυτά τα οποία έγιναν τα Χριστούγεννα, που η κίνηση ήταν ιδιαίτερα πεσμένη λόγω της μη απονομής του μερίσματος;

Πιστεύουμε ότι με τον τρόπο αυτόν κάποιος ο οποίος θα έχει υψηλά εισοδήματα, επιλέγοντας τη χαμηλή κλάση, θα μπορέσει πολύ άνετα να κάνει μια ιδιωτική ασφάλιση για τα υπόλοιπα. Με αυτό καταλαβαίνουμε πως έμμεσα πριμοδοτείται και η ιδιωτική ασφάλιση. Από την άλλη μεριά, βέβαια, τα έσοδα των ασφαλιστικών ταμείων ποια είναι;

Θα πω, όμως, κλείνοντας, ότι στο άρθρο 24 περί εθνικής και ανταποδοτικής σύνταξης ορίζεται ότι η αναπροσαρμογή των συντάξεων μέχρι το 2024 διενεργείται κατά τη μεταβολή του μέσου ετήσιου Γενικού Δείκτη Τιμών Καταναλωτή της ΕΛΣΤΑΤ και από το 2025 με βάση τον δείκτη μεταβολής μισθών που υπολογίζεται από την ΕΛΣΤΑΤ.

Αυτό δεν τεκμηριώνεται από τις ειδικές αναλογιστικές μελέτες -είναι περήφανη η Κυβέρνηση γι’ αυτό- καθόσον πρέπει να προκύπτει η ύπαρξη μιας δίκαιης αναλογίας μεταξύ του εν ενεργεία μισθού και του ύψους της σύνταξης. Δηλαδή, δεν διασφαλίζεται η τήρηση μιας σταθερής ποσοτικής σχέσης μεταξύ σύνταξης και αποδοχών των εν ενεργεία μισθωτών, ώστε να διατηρείται ένα ποσοστό αναπλήρωσης επαρκές για το συνταξιούχο.

Όλα τα παραπάνω τα αναφέραμε ενδεικτικά. Πολλά μας οδηγούν στο συμπέρασμα ότι το νέο, μοναδικό και στο απώτερο μέλλον βιώσιμο νομοσχέδιο ασφαλιστικής μεταρρύθμισης είναι ένα κοινωνικά άδικο νομοσχέδιο. Είναι ένα νομοσχέδιο εύθραυστο, ένα νομοσχέδιο που δυναμιτίζει όχι μόνο το προηγούμενο ασφαλιστικό, όχι μόνο τον ίδιο του τον εαυτό, αλλά και το ίδιο το ασφαλιστικό σύστημα.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Το λόγο τώρα έχει η κ. Βέττα Καλλιόπη από το ΣΥΡΙΖΑ.

**ΚΑΛΛΙΟΠΗ ΒΕΤΤΑ:** Ευχαριστώ, κύριε Πρόεδρε.

Κυρίες και κύριοι συνάδελφοι, η συζήτηση για το ασφαλιστικό νομοσχέδιο που διεξάγεται αυτές τις μέρες στο Κοινοβούλιο, παρά τις παραπλανητικές αναφορές που ακούγονται περί ελαφρύνσεων και αυξήσεων, επηρεάζει δυσμενώς, με ελάχιστες εξαιρέσεις, το σύνολο των ασφαλισμένων και των συνταξιούχων της χώρας.

Η δημιουργία μιας ψευδούς πραγματικότητας είναι δεύτερη φύση για την Κυβέρνηση της Νέας Δημοκρατίας. Στα εθνικά θέματα, το προσφυγικό, την οικονομία, το φορολογικό, την ασφάλεια, τα εργασιακά, η χώρα καταγράφει συνεχόμενες πτώσεις σε μετρήσεις, σε αξιοπιστία και προοπτική, ενώ τα χαλκεία της Κυβέρνησης φιλοτεχνούν έναν ιδανικό κόσμο, όπου οι πολίτες χειροκροτούν την Κυβέρνηση για τα επιτεύγματά της.

Ωστόσο, παρά το γεγονός ότι ο μηχανισμός των ΜΜΕ που ωραιοποιεί τα επιτεύγματα της Κυβέρνησης συνεχίζει να προσφέρει τις υπηρεσίες του, τα πρώτα ρήγματα εμφανίζονται, καθώς η κοινωνία ζει διαρκώς τη διάψευση των προσδοκιών της σε μία σειρά από τομείς της καθημερινότητας.

Το ίδιο συμβαίνει και με το ασφαλιστικό νομοσχέδιο. Επικοινωνιακή καταιγίδα, μεγαλόστομες δηλώσεις, «αυξήσεις». Ποια είναι, όμως, η πραγματικότητα; Μειώσεις για τους συνταξιούχους, αυξήσεις εισφορών στη συντριπτική πλειοψηφία των ελεύθερων επαγγελματιών, δωράκια στους υψηλά αμειβόμενους.

Για το πρώτο θέμα, οι μειώσεις αφορούν τη συντριπτική πλειοψηφία των συνταξιούχων, καθώς κόβεται η δέκατη τρίτη σύνταξη, που να θυμίσουμε ότι εσείς είχατε ψηφίσει, μια σύνταξη πλήρης για τα χαμηλά εισοδήματα για οκτακόσιες χιλιάδες και αναλογική για ένα εκατομμύριο επτακόσιες χιλιάδες υπόλοιπους συνταξιούχους. Πρόκειται για μία σαφή και αδιαμφισβήτητη επίθεση στις αμοιβές των συνταξιούχων, που θα δουν το ετήσιο εισόδημά του 2020 να είναι χαμηλότερο από αυτό του 2019.

Οι προθέσεις σας είχαν φανεί από τον προϋπολογισμό, καθώς η δαπάνη για τις συντάξεις το 2020 είναι περίπου 200 εκατομμύρια ευρώ χαμηλότερη από το 2019. Αυτή είναι η μέριμνα για τους συνταξιούχους από τη Νέα Δημοκρατία. Αν μάλιστα συνυπολογίσουμε και τη δραματική μείωση των δικαιούχων του κοινωνικού μερίσματος που δόθηκε το Δεκέμβριο του 2019, είναι εμφανές πλέον ότι η Νέα Δημοκρατία ενδιαφέρεται για τους συνταξιούχους μόνο πριν τη διεξαγωγή των εκλογών.

Επιπλέον, για την ιστορία, να ξανατονιστεί ότι ο αρμόδιος Υπουργός κατέχει ένα παγκόσμιο τίτλο, διόλου επίζηλο. Είναι ο μόνος Υπουργός που κατάφερε να καταργήσει δύο φορές τη δέκατη τρίτη σύνταξη κατά τη διάρκεια των θητειών του, μια στο δεύτερο μνημόνιο και μία σήμερα. Ίσως επανέρχεται με τις ίδιες αποφάσεις γιατί «το μνημόνιο ήταν ευλογία», όπως κάποιοι από τους Υπουργούς σας έλεγαν.

Μήπως, όμως, η Κυβέρνηση ενδιαφέρεται για τους ελεύθερους επαγγελματίες; Η απάντηση είναι ότι ενδιαφέρεται, αλλά μόνο για τους υψηλά αμειβόμενους, στους οποίους εξασφαλίζει μείωση των εισφορών, δημιουργώντας έτσι ένα περίσσευμα γι’ αυτούς το οποίο μπορεί να διοχετευτεί, παραδείγματος χάριν, στην ιδιωτική ασφάλιση. Μ’ ένα σμπάρο δυο τρυγόνια για την Κυβέρνηση της Νέας Δημοκρατίας, μιας και τους υψηλά αμειβόμενους ευνοεί, αλλά αυξάνει και την πιθανή πελατεία για την ιδιωτική ασφάλιση.

Να γίνω λίγο πιο συγκεκριμένη. Το βασικό περιεχόμενο της αλλαγής για τις ασφαλιστικές εισφορές αφορά την αύξηση των ελάχιστων εισφορών κατά 20% περίπου. Επομένως, εννιά στους δέκα ελεύθερους επαγγελματίες θα πληρώσουν αυξημένες εισφορές, γεγονός που θα μειώσει ακόμη περισσότερο το διαθέσιμό τους εισόδημα, το οποίο ήδη είναι μειωμένο έπειτα από μία σειρά μέτρων, όπως για παράδειγμα οι αυξήσεις της ΔΕΗ από την 1η Σεπτέμβρη, που είναι από 13% έως 20%. Αυτή είναι η μέριμνα και για τους ελεύθερους επαγγελματίες.

Να σας θυμίσω ότι η σύνδεση δηλωμένου εισοδήματος με τις ασφαλιστικές εισφορές ήταν ένα πάγιο αίτημα των ελεύθερων επαγγελματιών, μιας και ήταν εγκλωβισμένοι σε υψηλές εισφορές, με κατακρημνισμένα εισοδήματα, λόγω των πολιτικών της Νέας Δημοκρατίας και του ΠΑΣΟΚ. Έτσι, και οι πολίτες αδυνατούσαν να καταβάλουν τις εισφορές τους, με αποτέλεσμα να χάνουν την πρόσβαση στο αγαθό της υγείας και τα ταμεία να μην έχουν πόρους.

Ήταν ένας φαύλος κύκλος που σταμάτησε οριστικά με την κυβέρνηση του ΣΥΡΙΖΑ και της σύνδεσης εισοδήματος - εισφορών που έδωσε τέλος στο πρόβλημα. Παράλληλα, πρέπει διαρκώς να θυμόμαστε ότι έδωσε σε δύσκολες εποχές πλήρη πρόσβαση στα νοσοκομεία σε δυόμισι εκατομμύρια άνεργους και ανασφάλιστους συμπολίτες μας. Επίσης, ήταν μία κυβέρνηση που έφτιαξε τον ΕΦΚΑ και έδωσε ζωή στο ασφαλιστικό σύστημα, ενώ όπως αποδεικνύουν τα επίσημα στοιχεία, επιτάχυνε τις απονομές κυρίων και επικουρικών συντάξεων που είχαν βαλτώσει το 2015.

Να επανέλθω στο ζήτημα των ζημιωμένων από το νέο ασφαλιστικό και να προσθέσω επίσης, ότι εκτός από τους ελεύθερους επαγγελματίες, χάνουν και οι αγρότες, μιας και θα πρέπει να πληρώνουν το 2021 τουλάχιστον 100 ευρώ το χρόνο παραπάνω απ’ όσο πλήρωναν έως σήμερα.

Τέλος, μία κατηγορία που πλήττεται από τις νομοθετικές πρωτοβουλίες της Κυβέρνησης Νέας Δημοκρατίας είναι οι άνεργοι, οι οποίοι, λόγω της μείωσης των εργοδοτικών εισφορών υπέρ ΟΑΕΔ, θα έχουν πρόσβαση σε λιγότερα κονδύλια για προγράμματα απασχόλησης. Ήδη το 2020 ο οργανισμός έχει μικρότερο προϋπολογισμό κατά 240 εκατομμύρια, γεγονός που δυσχεραίνει όσους παραμένουν εκτός αγοράς εργασίας. Αποδεικνύεται και εδώ ότι οι περισσότερες και καλύτερα πληρωμένες δουλειές που είχατε υποσχεθεί προεκλογικά αφορούν τα golden boys τα οποία προσλαμβάνετε αφειδώς και με αυξημένες αποδοχές.

Τέλος, θέλω να κάνω μία αναφορά για το σύστημα αναπλήρωσης που επηρεάζει τους συνταξιούχους με βαρέα και υπερβαρέα ένσημα. Στη δυτική Μακεδονία, μία περιοχή επιβαρυμένη με υψηλή μεταποιητική δραστηριότητα και εργαζόμενους σε επικίνδυνες και ανθυγιεινές εργασίες, υπάρχει μία μεγάλη μερίδα συνταξιούχων που δούλεψαν σε δύσκολες συνθήκες, σε ορυχεία, μεταλλεύματα, βαριές μεταποιητικές δραστηριότητες. Αυτοί οι άνθρωποι με είκοσι επτά, είκοσι οκτώ, είκοσι εννιά χρόνια επικίνδυνης εργασίας μένουν τώρα εκτός των σχεδιασμών σας για το ποσοστό αναπλήρωσης της σύνταξης, το οποίο ισχύει μόνο για όσους έχουν παραπάνω από αυτό το όριο. Πρέπει να διορθωθεί άμεσα αυτή η άδικη διάταξη και να ενταχθούν οι δικαιούχοι στο ίδιο καθεστώς με τους υπόλοιπους συνταξιούχους. Και γι’ αυτό το θέμα θα καταθέσω βουλευτική τροπολογία.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Βέβαια, τώρα ο Πρωθυπουργός, μαζί με τον κ. Χατζιδάκη, θα σταματήσουν την παραγωγή στη δυτική Μακεδονία, καθώς προχωρούν σε μία βεβιασμένη απολιγνιτοποίηση. Οπότε, μιας και θα ελαχιστοποιηθεί η οικονομική δραστηριότητα στην περιοχή και θα επέλθει ο αργός θάνατος, δεν θα υπάρχει πρόβλημα για μελλοντικούς συνταξιούχους και δεν θα υπάρχουν κι εργαζόμενοι, απ’ ό,τι φαίνεται.

**ΒΑΣΙΛΕΙΟΣ ΟΙΚΟΝΟΜΟΥ:** Για την οικολογία δεν μας είπατε.

**ΚΑΛΛΙΟΠΗ ΒΕΤΤΑ:** Θα σας πούμε όταν θα έρθει η ώρα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ολοκληρώστε, σας παρακαλώ.

**ΚΑΛΛΙΟΠΗ ΒΕΤΤΑ:** Προτείνω την καταψήφιση του νομοσχεδίου γιατί είναι άδικο και αναποτελεσματικό, μιας και θα επαναφέρει το ασφαλιστικό σύστημα σε ένα καθοδικό σπιράλ, με καθυστερήσεις στις πληρωμές ή και αδυναμία πληρωμής, ενώ θα δημιουργήσει προβλήματα επιβίωσης στα ταμεία.

Προτείνω την καταψήφισή του, επίσης, γιατί στερεί από εκατομμύρια συνταξιούχους δέκατη τρίτη σύνταξη, σύνταξη απολύτως απαραίτητη για την αποκατάσταση των αδικιών που είχαν συντελεστεί όλα τα χρόνια της κρίσης.

Προτείνω την καταψήφιση του, τέλος, γιατί αναπαράγει όλα τα στερεότυπα της νεοφιλελεύθερης σκέψης, καθώς πριμοδοτεί τους υψηλά αμειβόμενους έναντι της συντριπτικής πλειοψηφίας των εργαζομένων.

Σε τέτοιου τύπου σχέδια μεταφοράς πόρων δεν θα συναινέσουμε ποτέ. Αυτή είναι η βασική μας διαφορά και δεν θα αλλάξει ποτέ.

Ευχαριστώ πολύ για την ανοχή σας.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα πέντε μαθητές και μαθήτριες και πέντε εκπαιδευτικοί συνοδοί τους από το 3ο Γυμνάσιο Ιεράπετρας και από το Γυμνάσιο Τουρλωτής Λασιθίου

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Το λόγο τώρα έχει η κ. Μανωλάκου Διαμάντω από το Κομμουνιστικό Κόμμα Ελλάδας.

**ΔΙΑΜΑΝΤΩ ΜΑΝΩΛΑΚΟΥ:** Έχουν δίκιο οι εργαζόμενοι και συνταξιούχοι που αντιδρούν στο αντιασφαλιστικό έκτρωμα; Μήπως και στη Γαλλία ίδιες αντιδράσεις δεν υπάρχουν για το ασφαλιστικό εδώ και καιρό; Και αυτό είναι ελπιδοφόρο. Μα το ασφαλιστικό αφορά τη ζωή του κάθε ανθρώπου.

Και ειδικά εδώ σε μας είναι γνωστό ότι η μεγαλύτερη ληστεία που έχει γίνει διαχρονικά, είναι η αρπαγή στις εισφορές εργαζομένων και συνταξιούχων από το αστικό κράτος και τις κυβερνήσεις του. Περισσότερα από 108 δισεκατομμύρια έχουν αφαιρεθεί με διάφορα νομοθετικά εργαλεία και αστήρικτες δικαιολογίες, φτωχοποιώντας μαζικά εκατομμύρια ανθρώπους, που μια ζωή πλήρωναν. Γι’ αυτό κανείς λέξη δεν λέει!

Τι να πρωτοθυμηθείς; Τα αποθεματικά των ταμείων στις τράπεζες ήταν σχεδόν άτοκα, όταν ο πληθωρισμός ξεπερνούσε τις 20 μονάδες, εξασφαλίζοντας στους τραπεζίτες φθηνό χρήμα για να το δανείσουν όμως πανάκριβα; Ή να παίζονται οι ασφαλιστικές εισφορές στον τζόγο του χρηματιστηρίου για να τροφοδοτούνται με ζεστό ρευστό χρήμα οι επιχειρηματικοί όμιλοι; Αλλά το μεγαλύτερο ριφιφί ήταν το κούρεμα κατά 50%. Άρπαξαν τα μισά αποθεματικά. Στην κυριολεξία άδειασαν τα ταμεία για να έχουν μετά το άλλοθι της αύξησης στα χρόνια δουλειάς μέχρι τα βαθιά γεράματα, της αύξησης των ασφαλιστικών εισφορών, της δραστικής μείωσης στις συντάξεις και να καταδικάζονται στη φτώχεια οι απόμαχοι της δουλειάς.

Ένα ακόμα χτύπημα έρχεται και με το παρόν νομοσχέδιο. Αφ’ ενός μονιμοποιείται ότι τσάκισαν οι προηγούμενοι νόμοι στις συντάξεις. Και με την αναλογιστική μελέτη σήμερα συνεχίζεται το τσάκισμα σε συντάξεις και ασφαλιστικές παροχές.

Συγκεκριμένα ο νόμος Βρούτση, Κατρούγκαλου -γιατί υπάρχει συνέχεια στην κυβερνητική αντιασφαλιστική επίθεση- προωθεί: Πρώτον, την παραπέρα μείωση των συντάξεων που στο πέρασμα του χρόνου μεγαλώνει. Δεύτερον, αυξάνει τα όρια συνταξιοδότησης που για τη νέα γενιά -που θα ζει μέσα σε ανασφάλιστη και ευκαιριακή δουλειά- φτάνει στα 70 χρόνια. Τρίτον, μειώνει τις εργοδοτικές, ασφαλιστικές εισφορές προς όφελος των επιχειρηματιών. Τέταρτον, μειώνει την κρατική χρηματοδότηση, που περιορίζεται στο ελάχιστο.

Ουσιαστικά το κράτος σταδιακά εγκαταλείπει τη στήριξη της όποιας δημόσιας κοινωνικής ασφάλισης. Έτσι μειώνονται περαιτέρω συντάξεις που είχαν τριάντα χρόνια δουλειάς και κάτω. Όταν κυριαρχεί ειδικά στους νέους η μερική και προσωρινή δουλειά, πότε θα συμπληρώσουν αυτοί οι άνθρωποι τριάντα χρόνια; Ταυτόχρονα διατηρούνται μία σειρά άλλες διατάξεις του νόμου Κατρούγκαλου, που θίγουν ακόμα και τις πιο ευάλωτες κοινωνικά ομάδες, που είναι πραγματικά σκληρό και απάνθρωπο! Είναι προκλητικό, λοιπόν, να κοροϊδεύετε ξεδιάντροπα και να προπαγανδίζετε για αυξήσεις στις συντάξεις, όταν στον κρατικό προϋπολογισμό οι δαπάνες είναι μειωμένες κατά 220 εκατομμύρια ευρώ.

Συνεχίζετε εκεί που σταμάτησε η κυβέρνηση του ΣΥΡΙΖΑ και ολοκληρώνετε το έγκλημα με την ιδιωτικοποίηση του ασφαλιστικού συστήματος. Το μοντέλο είναι γνωστό. Είναι αυτό των τριών πυλώνων του δικτάτορα Πινοσέτ. Αυτό θέλετε να υλοποιήσετε, γιατί αυτό θέλει το κεφάλαιο. Ελκυστικό είναι για την εργοδοσία, αφού την απαλλάσσει από την υποχρέωση να επιστρέφει ένα μέρος της κλεμμένης υπεραξίας μέσω των εισφορών για το κοινωνικοασφαλιστικό σύστημα. Και μετά μας μιλάτε για τη βιωσιμότητα του ασφαλιστικού!

Ταυτόχρονα εξασφαλίζετε έναν νέο κερδοφόρο τομέα για το κεφάλαιο. Είναι οι ιδιωτικές ασφαλιστικές εταιρείες που αναλαμβάνουν να διαχειριστούν τις εισφορές. Ξέρουν τι θα παίρνουν κάθε μήνα αλλά δεν δεσμεύονται, ούτε δίνουν εγγύηση για το ύψος των συντάξεων που θα πρέπει στο μέλλον να αποδοθούν στους ασφαλισμένους. Αλλά και τα επαγγελματικά ταμεία αποτελούν μία μορφή τζόγου που στηρίζει η απαξιωμένη πλειοψηφία της ΓΣΕΕ. Αυτή είναι και η μεγάλη ανατροπή που επιχειρείται στην ασφάλιση.

Και, βεβαίως, θα επηρεάσει όλους. Οι συνέπειες είναι ορατές αυτής της μεγάλης αντιασφαλιστικής επίθεσης. Την αύξηση των ορίων ηλικίας συνταξιοδότησης την αποκαλείτε εναρμόνιση! Και τη θέσπιση συντάξιμων αποδοχών για παλιούς και νέους συνταξιούχους και εργαζόμενους την ονομάζετε αποκατάσταση της ισονομίας. Τι κοροϊδία!

Ενταφιάζετε τον κοινωνικό χαρακτήρα της ασφάλισης, τον αντιμετωπίζεται σαν ένα οικονομικό δείκτη, αδιαφορώντας και περιφρονώντας ότι ο κάθε εργαζόμενος εκτός από τις ασφαλιστικές εισφορές έχει δώσει τη ζωή και την υγεία του κατά τη διάρκεια του εργάσιμου βίου.

Το κεφαλαιοτικό σύστημα και η ανταποδοτικότητα είναι η βάση της λειτουργίας της ιδιωτικής ασφάλισης. Δεν υπηρετούν τους εργαζόμενους και τις ανάγκες τους. Η ανταποδοτικότητα είναι ταυτισμένη με τις συντάξεις πείνας, την υποβάθμιση των υπηρεσιών υγείας και πρόνοιας και συγκρούεται με την απαίτηση των εργαζομένων για την κάλυψη των διευρυμένων σύγχρονων αναγκών.

Με λίγα λόγια οι οποίες κρατικές και δωρεάν κοινωνικές υπηρεσίες «τσεκουρεύονται». Θα τις έχουν μόνο όσοι έχουν να πληρώσουν. Χαρακτηριστικό είναι ότι πάνω από το 50% των αγροτών χρωστάει εισφορές. Είναι αυτοί οι άνθρωποι ανασφάλιστοι! Τώρα επανέρχονται οι ασφαλιστικές κατηγορίες με την κατώτατη να είναι στα 1.452 ευρώ τον χρόνο, ενώ σήμερα είναι 1.360.

Πώς, λοιπόν, λέτε ότι δεν αυξάνονται οι ασφαλιστικές εισφορές; Λέτε ψέματα! Και όμως, μέχρι 10.000 ευρώ καθαρό εισόδημα στην αγροτική οικογένεια, βρίσκονται σήμερα περίπου το 80% των αγροτικών νοικοκυριών. Ε, δεν μπορούν να πληρώσουν αυτές τις εισφορές! Το ζευγάρι, δηλαδή, θα πρέπει να δώσει 2904 ευρώ, που είναι περίπου το 30% του εισοδήματος. Και μετά λέτε ότι είναι στο απυρόβλητο οι αγρότες. Τους κοροϊδεύετε!

Να γιατί είναι έκτρωμα και επικίνδυνο το νομοσχέδιό σας. Θα αυξηθούν οι ανασφάλιστοι από οικονομική αδυναμία και όχι από επιλογή. Αυτή είναι η ελευθερία που λέτε, η ελευθερία στη φτώχεια!

Να και γιατί είναι επίκαιρη, ρεαλιστική και δίκαιη η πρόταση του ΚΚΕ για δημόσια, καθολική, υποχρεωτική, κοινωνική ασφάλιση, για την οικοδόμηση ενιαίου συστήματος κοινωνικής ασφάλισης, που θα περιλαμβάνει τα συνταξιοδοτικά δικαιώματα, τις υπηρεσίες πρόληψης και αποκατάστασης της υγείας, τις παροχές και υπηρεσίες κοινωνικής πρόνοιας. Θα είναι ένα κοινωνικό σύστημα για όλους που το έχουν ανάγκη.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε την κ. Μανωλάκου.

Τον λόγο έχει κ. Αδαμόπουλου Αγγελική από το ΜέΡΑ25.

**ΑΓΓΕΛΙΚΗ ΑΔΑΜΟΠΟΥΛΟΥ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, η Κυβέρνηση μιλά για την περίφημη βιωσιμότητα του συστήματος, ενώ ξέρει πολύ καλά ότι οι σημερινοί έστω και μικροί ρυθμοί ανάπτυξης πολύ δύσκολα θα διατηρηθούν. Όπως ειπώθηκε χαρακτηριστικά, η βιωσιμότητα είναι αποτέλεσμα της ενεργοποίησης των λεγόμενων εργασιακών αποθεμάτων. Η αναλογιστική μελέτη προβλέπει ότι θα δουλεύουν πολύ περισσότερο τρεις κατηγορίες πολιτών, μητέρες, νέοι και ηλικιωμένοι.

Αυτό που εμφανίζεται ως προϋπόθεση, πώς ακριβώς θα το πετύχει η Κυβέρνηση; Όπως ανέφερε ένας καθηγητής στην «ΚΑΘΗΜΕΡΙΝΗ», προβλέπεται ότι οι Ελληνίδες θα δουλεύουν όσο οι Δανές χωρίς όμως, τις αντίστοιχες εργασιακές υποδομές της Δανίας.

Θα υπενθυμίσουμε, επίσης, τα προβλήματα αντισυνταγματικότητας που έχει εντοπίσει στη γνωμοδότησή της η ολομέλεια του Ελεγκτικού Συνεδρίου.

Εκεί, λοιπόν, αναφέρεται ότι το νέο ασφαλιστικό νομοσχέδιο διατηρεί μεν τον κορμό του νόμου Κατρούγκαλου και κάνει απλώς επουσιώδεις αλλαγές σε συγκεκριμένες διατάξεις οι οποίες είχαν κριθεί αντισυνταγματικές.

Αναφέρθηκε από την πλευρά της Νέας Δημοκρατίας ότι οι παρατηρήσεις της ολομέλειας δεν είναι δεσμευτικές για το Υπουργείο, επειδή έχουν χαρακτήρα γνωμοδοτικό. Καλό, όμως, είναι να θυμούνται όσοι επικαλούνται τέτοια επιχειρήματα, ότι όταν τελικά προσφύγουν πολίτες, σωματεία και ενώσεις στη δικαιοσύνη τον τελικό λόγο για τη συνταγματικότητα θα τον έχει πάλι το Ελεγκτικό Συνέδριο το οποίο με τις παρατηρήσεις του αυτές ήδη προδιαγραφεί τη μελλοντική του στάση.

Προχωρώντας, δύο είναι τα βέβαια και πολύ σημαντικά συμπεράσματα που προκύπτουν από το ασφαλιστικό νομοσχέδιο. Το πρώτο είναι ότι τρεις στους τέσσερις ελεύθερους επαγγελματίες θα δουν τις κατώτατες εισφορές που καταβάλλουν να αυξάνονται κατά 19% και το δεύτερο ότι θα δουν αυξήσεις περίπου διακόσιες πενήντα χιλιάδες συνταξιούχοι, δηλαδή εξαιρετικά λίγοι σε σχέση με το σύνολο. Ενώ, δηλαδή, η Κυβέρνηση με τις γνωστές επικοινωνιακές υπερπαραγωγές είχε καλλιεργήσει προσδοκίες για αύξηση σε περίπου ένα εκατομμύριο συνταξιούχους και εμφανιζόταν ως προστάτιδα της μεσαίας τάξης και των επιτηδευματιών, τελικά οι ουσιαστικά ωφελούμενοι είναι είτε τα μεγάλα εισοδήματα που αντέχουν να πληρώνουν τις υψηλές ασφαλιστικές κλίμακες, είτε οι ήδη υψηλόμισθοι και οι υψηλοσυνταξιούχοι με ιστορικό τεσσάρων δεκαετιών ασφάλισης.

Για να γίνει κατανοητό με αριθμούς, από τους δύο εκατομμύρια πεντακόσιους πενήντα χιλιάδες περίπου συνταξιούχους, οι δύο εκατομμύρια τριακόσιοι χιλιάδες δεν θα λάβουν τίποτα παραπάνω. Τα ίδια, λοιπόν, θα συνεχίσουν να εισπράττουν περισσότεροι από εννέα στους δέκα συνταξιούχους. Από το περίπου 10% που τελικά ωφελείται, μεγάλες αυξήσεις πάνω από 150 και έως 250 ευρώ θα λάβουν πραγματικά ελάχιστοι, δηλαδή εκείνοι που έχουν μηνιαίες αποδοχές πάνω από 3.000 ή 3.500 ευρώ και μίνιμουμ σαράντα χρόνια ασφάλισης.

Τι μένει για τη συντριπτική πλειοψηφία αυτού ήδη λιγοστού 10%; Αστείες αυξήσεις από 2 μέχρι 50 ευρώ. Κι όλα αυτά με ταυτόχρονη κατάργηση της δέκατης τρίτης σύνταξης που έπρεπε βεβαίως να είναι πιο αυξημένη, όπως και η Νέα Δημοκρατία έλεγε όταν την ψήφιζε, αλλά τώρα την αφαιρεί από αδύναμους συμπολίτες μας χωρίς κανένα αντισταθμιστικό όφελος.

Για τους ελεύθερους επαγγελματίες και επιτηδευματίες που σήμερα έχουν ηλικία μεταξύ είκοσι πέντε και πενήντα ετών δεν υπάρχει κανένα κίνητρο ώστε να επιλέξουν ανώτερες ασφαλιστικές κλάσεις κι αυτό γιατί ακόμη και αν μπορούν να τις πληρώνουν -πράγμα εξαιρετικά δύσκολο και αβέβαιο- κανείς δεν τους εγγυάται ότι η προβλεπόμενη σήμερα σύνταξη θα είναι τελικά και εκείνη που θα τους καταβληθεί στο μέλλον, όταν αποφασίσουν να αποχωρήσουν από την εργασία τους.

Επαναλάβατε αρκετά ότι τα παλαιότερα συστήματα έδιναν κίνητρο πρόωρης συνταξιοδότησης. Μήπως το δικό σας σχέδιο νόμου δεν κάνει το ίδιο κρυφό δώρο σε όλες τις συντάξεις για όσους αποχωρήσουν μέχρι το 2024, ακόμη και με λιγότερα από τριάντα έτη ασφάλισης; Για να μιλήσουμε, λοιπόν, πάλι με αριθμούς, παρατείνετε για τρία επιπλέον έτη μετά το 2021 του νόμου Κατρούγκαλου την ευνοϊκότερη αναπροσαρμογή, με βάση, όμως, τον ετήσιο πληθωρισμό και όχι με βάση τον δείκτη μεταβολής μισθών. Δηλαδή, όσοι αποχωρήσουν έως και το 2024 ακόμη και με είκοσι οκτώ ή είκοσι εννέα έτη ασφάλισης, λαμβάνουν μίνιμουμ μπόνους 36 με 50 ευρώ το μήνα, που σε διαφορετική περίπτωση είτε δεν θα το έπαιρναν, είτε θα ήταν σημαντικά μικρότερο.

Μειώνετε το πέναλτι των συνταξιούχων που συνεχίζουν να εργάζονται σε 30% από το 60% που ισχύει σήμερα. Αλήθεια, πόσες θέσεις εργασίας θα χάσουν νέοι άνθρωποι από συνταξιούχους που θα μπορούν ευκολότερα πλέον να εργάζονται παράλληλα; Μήπως, λοιπόν, θα δούμε πάλι ένα νέο κύμα μετακλητών γαλάζιων συνταξιούχων;

Όλα τα σοβαρά ασφαλιστικά συστήματα βασίζονται στην παραδοχή ότι μέρος των βαρών στήριξης της τρίτης ηλικίας και των συνταξιούχων το επωμίζονται οι νεότερες γενιές και ότι αυτή είναι και μια κοινωνικά συνεκτική πολιτική. Αυτή την καλή πρακτική, λοιπόν, εσείς γιατί την πετάτε στον κάλαθο των αχρήστων; Για ποια αναστροφή του brain drain μιλάμε, όταν τα κατά τεκμήριο πιο παραγωγικά άτομα ηλικίας είκοσι πέντε έως πενήντα είναι οι βασικά χαμένοι του συστήματος; Ποιους άριστους θα προσελκύσετε, όταν αντί για ασφαλές εργασιακό περιβάλλον και εργοδοτική υπευθυνότητα δίνετε κίνητρο στο μπλοκάκι και στην επισφάλεια;

Μιλάει η Κυβέρνηση κολακευτικά για τη δήθεν απόλυτη ελευθερία που δίνει στους ελεύθερους επαγγελματίες και στους επιτηδευματίες να επιλέγουν οι ίδιοι ελεύθερα την ασφαλιστική τους κατηγορία, αλλά είναι τουλάχιστον ειρωνικό να μιλάτε για απόλυτη ελευθερία, όταν το μόνο που τους επιτρέπουν τα πραγματικά εισοδήματά τους είναι να επιλέξουν την κατώτατη κατηγορία.

Είναι ρεαλιστική η πρότασή της για αύξηση 19% στις κατώτατες ασφαλιστικές τους εισφορές; Αυξήθηκαν ανάλογα τα εισοδήματά τους; Αυτό μας δείχνει η πορεία της οικονομίας και η ανάλυση που κάνετε από τα φορολογικά στοιχεία; Τι να πρωτοκαλύψουν με την πτώση της φορολογίας στα εισοδήματα μέχρι 10.000 ευρώ; Τα ενοίκια των σπιτιών και των γραφείων και των καταστημάτων τους, που έχουν επίσης εκτοξευθεί, ή τις αυξημένες ασφαλιστικές εισφορές που τις αποσυνδέετε μάλιστα εντελώς απαράδεκτα από το ετήσιο καθαρό εισόδημα; Η συντριπτική πλειοψηφία όλων αυτών των νέων ανθρώπων, των νέων επιστημών και επαγγελματιών θα επιλέξει την κατώτατη κατηγορία, γιατί αυτή αντέχει να πληρώσει.

Αυτό, λοιπόν, που χρειάζεται το σύστημα κοινωνικής ασφάλισης είναι μια μέριμνα ενίσχυσης της χρηματοδότησής του με κύριο αιμοδότη τις εργασιακές σχέσεις, την ασφαλή τοποθέτηση των αποθεματικών, ενώ συνταγματικά, κοινωνικά και πολιτικά επιβεβλημένη είναι η εισαγωγή έκτακτης φορολογικής επιβάρυνσης υπέρ της κοινωνικής ασφάλισης ως έμμεσου φόρου, παραδείγματος χάρη στον ΦΠΑ των επιχειρήσεων ειδικά εκείνων που παραβιάζουν την εργατική νομοθεσία, στο αλκοόλ, στα τσιγάρα ως προϊόντα που επιβαρύνουν το ασφαλιστικό σύστημα, διά των δαπανών για την υγειονομική περίθαλψη, ακόμη και στα υψηλά εισοδήματα στο πλαίσιο της αναδιανεμητικής λειτουργίας του συστήματος, επίσης στον τζόγο και στις επιχειρήσεις που μολύνουν το περιβάλλον.

Κυρίες και κύριοι της Κυβέρνησης, σήμερα βάζετε τα θλιβερά θεμέλια ώστε σε δεκαπέντε έως τριάντα χρόνια να είμαστε μια κοινωνία χαμηλοσυνταξιούχων. Με την αλλαγή υποδείγματος που προτείνετε μεσομακροπρόθεσμα οι περισσότεροι Έλληνες θα δυσκολεύονται να ζουν με αξιοπρέπεια και οι κατέχοντες θα είναι ακόμα ισχυρότεροι και είναι πολύ κρίμα που η Νέα Δημοκρατία σήμερα θριαμβολογεί για αυτή την προοπτική.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστώ.

Τον λόγο τώρα έχει ο κ. Παπαηλιού Γιώργος από τον ΣΥΡΙΖΑ.

**ΓΕΩΡΓΙΟΣ ΠΑΠΑΗΛΙΟΥ:** Κύριε Πρόεδρε, κυρίες και κύριοι συνάδελφοι, η επικοινωνιακή καταιγίδα της Κυβέρνησης και των φιλικών της μέσων μαζικής ενημέρωσης για δήθεν γενικευμένη αύξηση των συντάξεων και συνεπώς για ενίσχυση του εισοδήματος όλων των συνταξιούχων δεν έχει σχέση με το περιεχόμενο του υπό κρίση νομοσχεδίου, το οποίο εισάγεται υπό το κράτος ψευδών αναφορών, εξαγγελιών, υποσχέσεων που προβλήθηκαν από τη Νέα Δημοκρατία προεκλογικά και μετεκλογικά, ακόμη και κατά τη διάρκεια της συζήτησης του νομοσχεδίου και στις επιτροπές και στην Ολομέλεια της Βουλής.

Η μονομέρεια και η μεροληπτική προσέγγιση και του συνταξιοδοτικού ασφαλιστικού ζητήματος προκύπτουν αφ’ ενός από τη μείωση κατά 200 εκατομμύρια ευρώ της δαπάνης για συντάξεις του προϋπολογισμού του 2020 σε σχέση με αυτόν του 2019. Ο Υπουργός μάλιστα χαρακτήρισε αυτή τη μείωση θετική εξέλιξη, προφανώς βάσει της νεοφιλελεύθερης αντίληψης ότι οι εν γένει κοινωνικές δαπάνες δεν έχουν αναπτυξιακό χαρακτήρα, αλλά είναι «βαρίδια» για την ανάπτυξη. Προκύπτουν δε αφ’ ετέρου από την κατάργηση της μόνιμης δέκατης τρίτης σύνταξης.

Υπενθυμίζω -και το επαναλαμβάνω για πολλοστή φορά- ότι η δέκατη τρίτη σύνταξη θεσπίστηκε με τον ν.4611/2019 ως μόνιμο μέτρο. Είμαι υποχρεωμένος να διαβάσω κατά λέξη το άρθρο 120 αυτού του νόμου που ψηφίστηκε -υπενθυμίζω και πάλι- και από τη Νέα Δημοκρατία.

Διαβάζω κατά λέξη: «Στους δικαιούχους κύριας σύνταξης λόγω γήρατος, αναπηρίας και θανάτου… χορηγείται από το έτος 2019 και για κάθε επόμενο έτος…», κύριε Υπουργέ, «…δέκατη τρίτη σύνταξη». Αυτό το ψηφίσατε και εσείς, κύριοι συνάδελφοι της Νέας Δημοκρατίας.

Κυρίες και κύριοι συνάδελφοι, θα αναφερθώ με δυο λόγια στην αναλογιστική μελέτη που συνοδεύει το παρόν νομοσχέδιο. Διαψεύδονται οι ισχυρισμοί της Κυβέρνησης αφού και από την αναλογιστική μελέτη προκύπτει, ότι η μέση ετήσια σύνταξη μειώνεται σε σχέση με το ισχύον ασφαλιστικό σύστημα και για φέτος και για τα επόμενα χρόνια μέχρι το 2040 σύμφωνα με τους πίνακες που περιλαμβάνονται σε αυτή. Τα στοιχεία, δηλαδή, που η ίδια η Κυβέρνηση καταθέτει, επιβεβαιώνουν αυτό που εδώ και καιρό καταγγέλλεται ότι με το νέο ασφαλιστικό νομοσχέδιο, η συντριπτική πλειοψηφία των συνταξιούχων θα έχουν απώλεια ετήσιου εισοδήματος και ότι η εικόνα περί γενικευμένων αυξήσεων που έχει δοθεί από την Κυβέρνηση είναι πλασματική.

Η αύξηση των συντάξεων, μέσω της αύξησης των ποσοστών αναπλήρωσης, για όσους εργάζονται τριάντα χρόνια και πάνω μέχρι και σαράντα και έχουν πολύ υψηλές αποδοχές, αφορά μία μικρή μειοψηφία συνταξιούχων αφού είναι γνωστό ότι η συντριπτική πλειοψηφία των εργαζομένων δεν πρόκειται ποτέ να φτάσει τόσα χρόνια εργασίας και ασφάλισης. Εξάλλου αυτές οι αυξήσεις συνδέονται με τις σχετικά πρόσφατες αποφάσεις του Συμβουλίου της Επικρατείας, ενώ εκκρεμεί, υπενθυμίζω και η απόφαση της ολομέλειας του Συμβουλίου της Επικρατείας που εκδικάστηκε με τη διαδικασία της πιλοτικής δίκης και αφορά διεκδικήσεις των συνταξιούχων για την περίοδο 2012-2018. Όσον αφορά τους προ του 2016 συνταξιούχους οι προβλεπόμενες αυξήσεις είναι λογιστικές, αφού απορροφώνται από την προσωπική διαφορά του νόμου Κατρούγκαλου που ο εισηγητής της Νέας Δημοκρατίας χαρακτήρισε «συριζαίικη καρικατούρα» και την οποία παρά ταύτα διατηρεί το παρόν νομοσχέδιο.

Επιπλέον καταργείται η σύνδεση του ύψους των ασφαλιστικών εισφορών με το εισόδημα με συνέπεια να αυξάνονται οι ασφαλιστικές εισφορές για το 85% των ελεύθερων επαγγελματιών. Η κατώτατη κλίμακα αυξάνεται κατά 20%, από το ποσό των 185 ευρώ ανεβαίνει στο ποσό των 220 ευρώ. Σε αυτό το πλαίσιο καταργείται η αναλογική και συνακόλουθα η δίκαιη κατανομή των ασφαλιστικών βαρών που προβλέπεται από τη συνταγματικά κατοχυρωμένη αρχή της ισότητας η οποία αφορά την κατανομή όλων των δημοσίων βαρών και όχι μόνον των φορολογικών. Βάσει του νομοσχεδίου ο έχων εισόδημα 80.000 ευρώ καταβάλλει την ίδια κατώτατη ασφαλιστική εισφορά με αυτόν που έχει εισόδημα 8.000 ευρώ. Πρόκειται για πολιτική αντίστροφης αναδιανομής. Επιμένουμε να το λέμε.

Υπονομεύεται συνειδητά το δημόσιο σύστημα κοινωνικής ασφάλισης προς όφελος των ιδιωτικών ασφαλιστικών εταιρειών. Τα υψηλά εισοδήματα με την ελεύθερη επιλογή υπαγωγής σε οποιαδήποτε «κλάση» ακόμη και την κατώτερη απαλλάσσονται από την υποχρέωση καταβολής υψηλών ασφαλιστικών εισφορών, προκειμένου τα αντίστοιχα ποσά να κατευθυνθούν προς την ιδιωτική ασφάλιση.

Τέλος, κυρίες και κύριοι συνάδελφοι, το ασφαλιστικό σύστημα συνδέεται άρρηκτα με την αγορά εργασίας, το είδος, τη σταθερότητα και τη διάρκεια των εργασιακών σχέσεων αλλά και το ύψος της αμοιβής εργασίας. Βιώσιμο ασφαλιστικό σύστημα μπορεί να υπάρξει μόνον σε εργασιακό τοπίο όπου διασφαλίζονται τα δικαιώματα των εργαζομένων.

Η πολιτική της Νέας Δημοκρατίας για απορρύθμιση των εργασιακών σχέσεων, υπονόμευση της συλλογικής αυτονομίας και των συλλογικών συμβάσεων εργασίας, υποβάθμιση του ΣΕΠΕ, ενθάρρυνση της παραβατικότητας στην αγορά εργασίας, διώξεις κατά συνδικαλιστών, συνολικά οι παρεμβάσεις της κατά της μισθωτής εργασίας, υπονομεύουν το δημόσιο σύστημα κοινωνικής ασφάλισης.

Στον αντίποδα στο πλαίσιο της πολιτικής του ΣΥΡΙΖΑ, ενισχύεται το δημόσιο ασφαλιστικό σύστημα με τη στήριξη της εργασίας, τη μείωση της ανεργίας, της αδήλωτης και υποδουλωμένης εργασίας, την επαναφορά της συλλογικής αυτονομίας, την επέκταση των κλαδικών συλλογικών συμβάσεων εργασίας που οδηγούν και σε αυξήσεις αποδοχών, τα μέτρα προστασίας των εργαζομένων.

Να υπενθυμίσω ότι οι ρυθμίσεις που θεσπίστηκαν επί κυβέρνησης ΣΥΡΙΖΑ για την αιτιολόγηση των απολύσεων καθώς επίσης και την καθιέρωση της υποχρέωσης των εργολάβων και υπεργολάβων για καταβολή των αποδοχών των εργολαβικά εργαζομένων καταργήθηκαν από την Κυβέρνησή σας, κύριε Υπουργέ. Επίσης και η αύξηση του κατώτατου μισθού, η κατάργηση του υποκατώτατου αλλά και η πρόταση νόμου για περαιτέρω αύξηση του κατώτατου μισθού κατά 7,5% το 2020 και 7,5% το 2021, απορρίφθηκε από την Κυβέρνηση της Νέας Δημοκρατίας.

Κυρίες και κύριοι συνάδελφοι της Νέας Δημοκρατίας, δυστυχώς εσείς λαϊκίζετε, εσείς ψεύδεστε, εσείς προσποιείστε και υποκρίνεστε εσείς εξαπατάτε. Το ψέμα όμως έχει κοντά ποδάρια. Με τα ψεύδη που είπατε προεκλογικά και εξακολουθείτε να λέτε μετεκλογικά, σπέρνετε ανέμους και θερίζετε θύελλες. Αυτό προκύπτει και από τα σημερινά γεγονότα στα νησιά του βορειοανατολικού Αιγαίου. Τις θύελλες, τους καρπούς της νεοφιλελεύρης πολιτικής σας θα τους θερίσετε και στις εκλογές.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο τώρα έχει η κ. Κανέλλη Γαρυφαλλιά από το Κομμουνιστικό Κόμμα Ελλάδας.

**ΛΙΑΝΑ ΚΑΝΕΛΛΗ:** Πείτε με Λιάνα, κύριε Πρόεδρε. Γαρυφαλλιά δεν με θυμάται ούτε η μάνα μου, που δεν ζει.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Με συγχωρείτε. Το έκανα για να σας θυμηθούν.

**ΛΙΑΝΑ ΚΑΝΕΛΛΗ:** Το κάνατε για λόγους τυπικούς και για λόγους ευγενείας αλλά οι περισσότεροι συνάδελφοι με το μικρό τους είναι ακόμα και μέσα σε παρένθεση. Μοσχομυρίζει το όνομά μου. Δεν έχω πρόβλημα. Απλώς δεν έχω συνηθίσει να το ακούω.

Αστειεύομαι και φαντάζομαι ότι αυτά τα δεκατέσσερα δεύτερα θα μου τα χορηγήσετε.

Έχετε κάνει υπολογισμό; Ο κ. Βρούτσης είναι πάρα πολύ ψύχραιμος πάντοτε. Είναι πάντα πάρα πολύ ψύχραιμος και πολύ αισιόδοξος. Το ξέρω ότι είναι ψύχραιμος γιατί μασάει τσίχλα. Φαντάζομαι ότι είναι καπνιστής που έκοψε το κάπνισμα και έτσι του περισσεύουν χρήματα, αλλιώς δεν μπορώ να το φανταστώ. Μασάει τσίχλα αενάως. Εύχομαι να είναι από κόψιμο τσιγάρου, διότι όποιος κόψει το τσιγάρο εξασφαλίζει περίπου την αύξηση που θα πάρει από τις μεγάλες αυξήσεις της σύνταξης που δίνετε.

Εγώ δεν είμαι οικονομολόγος. Δεν ξέρω υψηλά μαθηματικά. Ξέρω απλά μαθηματικά. Για να συμπληρώσεις εννιά χιλιάδες ένσημα και με το προηγούμενο σύστημα και με την Ευρωπαϊκή Ένωση και με τον τρόπο με τον οποίο έχουν αλλάξει οι εργασιακές σχέσεις και με τον μέσον όρο καθώς έχει γενικευτεί η μερική απασχόληση χρειάζεστε εξήντα χρόνια εργάσιμου βίου με μέσον όρο εκατόν πενήντα μεροκάματα τον χρόνο. Μερική υγεία, μερική απασχόληση, μερική ανάσα. Είναι όλα μερικά. Μερική σύνταξη. Προκαταβολή μόνο φόρου πληρώνεις. Προκαταβολή ζωής δεν σου δίνει κανένας. Ένα διχίλιαρο όταν γεννιέσαι στη μάνα και μ’ αυτό καθάρισε το κράτος. Με δυο χιλιάρικα. Θα αρχίσουν να βγάζουν οι μαμάδες οκτώ και εννιά παιδιά η καθεμία για να πάρουν 18.000 ευρώ κάτι παραπάνω από ένα μέσο καλό ετήσιο εισόδημα της μέσης τάξης.

Ήρθατε εδώ, ανεβήκατε στο Βήμα, αφού συγκριθήκατε με τους προηγούμενους, με τους προπροηγούμενους, με τους επόμενους, αναπτύσσοντας την αντίληψη ότι η ασφάλεια που μας φέρνετε είναι ατσάλινη, γρανιτένια. Θα αισθάνονται οι άνθρωποι σίγουροι για τα γεράματά τους. Όσο κι αν σας φαίνεται αστείο τον δρόμο σας τον έστρωσε ο ΣΥΡΙΖΑ, όσο χιούμορ κι αν κάνει ο κ. Τσακαλώτος. Είναι μαύρο το χιούμορ αυτό. Επί του ασφαλιστικού είναι μαύρο. Οι άνθρωποι έχετε δεχτεί, τα κόμματα και οι ιδεολογίες έχετε δεχτεί την αγορά εργασίας να μετράει τον εργαζόμενο μόνο ως κόστος. Οπότε για να αυξηθούν τα κέρδη πρέπει να ισοφαρίσουμε τάχα μου δήθεν και από εισφορές και από αμοιβές, την ηλικία κατά μέσο όρο των δυο υποψηφίων του ρεπουμπλικανικού κόμματος και του δημοκρατικού κόμματος στην Αμερική. Ο ένας είναι δισεκατομμυριούχος εβδομήντα οκτώ χρονών και ο άλλος δισεκατομμυριούχος εβδομήντα επτά χρονών. Αυτοί έχουν πρόβλημα σύνταξης; Θα τρελαθώ, δηλαδή! Τι σχέση έχει ένας γιατρός που φεύγει καθηγητής από το πανεπιστήμιο και μπορεί μετά τα εξήντα επτά ή μετά τα εβδομήντα να πάει να πάρει οποιαδήποτε θέση, σε οποιοδήποτε ιδιωτικό τομέα, με τον παππού Θανάση, ο οποίος είναι ενενήντα χρόνων, έχει κάνει στα ογδόντα έξι του αίτημα να πάρει σύνταξη και του λέτε ότι πρέπει να περιμένει την ηλεκτρονική σύνταξη ή να είναι σίγουρος μέχρι το 2023; Δηλαδή, από ενενήντα θα γίνει ενενήντα τρία. Κι όλα αυτά είναι καινοτομίες, είναι σπουδαία πράγματα, είναι φανταστικά! Να πάτε να τα πείτε πού έξω; Πού έξω θα πάτε να τα πείτε, ότι πρέπει κάποιος να πανηγυρίσει;

Διαπραγματεύεστε την αποχώρηση των ψίχουλων; Δηλαδή αν τα ψίχουλα ήταν γαλαζωπά ή αν τα ψίχουλα ήταν λίγο πιο πολύχρωμα, όπως είναι το σήμα σας, αυτά τα ψίχουλα καλύπτουν την έννοια της ασφάλισης; Τι δεχτήκατε κι οι δυο σας; Ανταποδοτικότητα. Θα το κάνετε, λέει, ελκυστικό. Θα κάνει επένδυση. Δηλαδή, θα κάνει τι; Θα κάνει fund και αμοιβαία κεφάλαια με τα γηρατειά, την αρρώστια και το θάνατό του; Ο άνθρωπος θα δουλεύει και από αυτά που δεν του περισσεύουν, που είναι οριακά, ειδικά και μερικά, επισφαλή απολύτως, να κρέμεται από τον εργοδότη, να μην καλύπτεται από καμμία σύμβαση, να μην έχει καν τόπο για να σταθεί, διότι πρέπει να μετακινείται όπου απαιτούν, υπάρχουν τρύπες για να βρει μια δουλειά, και κάτω από αυτές τις συνθήκες θα είναι ελκυστικό και θα κάνει επενδύσεις. Θα επιλέγει. Βεβαίως μπορεί να επιλέξει κάποιος. Βεβαίως μπορεί να επιλέξει. Μπορεί να είναι εβδομήντα χρονών, να έχει ζάχαρο και να παίρνει μια σύνταξη και να έχει αποφασίσει ή στα εξήντα πέντε ή στα πενήντα πέντε, που μπορεί να έχει ζάχαρο, ένα παράδειγμα λέω, να φάει φακές, μακαρόνια, φασόλια, ψωμί. Τι να φάει από όλα αυτά; Ο γιατρός μπορεί να του πει ότι πρέπει να τρώει λαχανικά. Τι θα φάει; Βιολογικά κολοκυθάκια; Στην ελεύθερη αγορά; Βιολογικά κολοκυθάκια θα φάει; Θα ενδιαφερθεί για το περιβάλλον και την επένδυση; Βεβαίως, θα ενδιαφερθεί. Μοναδικός τρόπος να ενδιαφερθεί είναι να γίνει γόνιμη στάχτη μια ώρα αρχύτερα. Δεν υπάρχει κάποιος άλλος τρόπος να προσφέρει κάποιος σήμερα μόλις περάσει μια ηλικία. Στα εβδομήντα, στα εβδομήντα πέντε, στα ογδόντα, θα πρέπει να δουλεύει και του λέτε ότι θα του δίνετε και την άνεση να παίρνει κάτι από τη σύνταξη για να τσοντάρει. Μα, αυτό το παρουσιάζετε ως απελευθέρωση; Όχι. Τσόντα στην ταπεινή σύνταξη είναι. Και επειδή είναι μικρή η σύνταξη, τον αφήνετε να δουλεύει. Πιάσατε ποτέ τα μαύρα κέρδη;

Παραδεχτήκατε εσείς ένα μνημόνιο και οι άλλοι δύο μνημόνια. Μετά από τρία μνημόνια, μπορείτε να μου πείτε τι ζημιά έχει πάθει το μεγάλο κεφάλαιο στην Ελλάδα; Έχει διακυβευθεί η σύνταξή του; Για να μην τρελαθώ δηλαδή! Α, συγγνώμη, έχουν πουληθεί μερικές βίλλες πλουσίων. Δεν τις έκαναν γηροκομεία. Αν ήταν καλοί άνθρωποι, θα τις έκαναν γηροκομεία. Πλησιάζετε το ασφαλιστικό αντί για δικαίωμα ως φιλανθρωπία. «Πάρτε μερικά ψίχουλα». Μιλάτε για αδύναμους. Είναι αδύναμος ο άνθρωπος, ο οποίος έχει αντέξει μέχρι τα εξήντα επτά του, να δουλεύει σαν το σκυλί; Είναι αδύναμος κάποιος, ο οποίος αρνείται να δουλεύει μέχρι τα εξήντα επτά στην οικοδομή; Ή ο αμμοβολιστής; Θα πείτε στον αμμοβολιστή ότι θα δουλέψει; Τα βαρέα και ανθυγιεινά τα φέρατε στα μέτρα σας, τα ωράρια τα φέρατε στα μέτρα σας, τη σταθερότητα τη φέρατε στα μέτρα σας. Ποια είναι τα μέτρα σας; Κόρακας κοράκου μάτι δεν βγάζει.

Τι θα πείτε πια; Υπάρχει κοινωνικό κράτος; Δεν υπάρχει κοινωνικό κράτος. Υπάρχει συμφέρον ασφαλιστικό κράτος. Αυτό είναι το κοινωνικό κράτος. Τώρα δεν συμφέρει, πετάμε ένα μνημονιάκι. Τώρα δεν συμφέρει, πετάμε ένα μέτρο. Βάζουμε και έναν έμμεσο φόρο από εκεί. Βγάζουμε κι έναν νόμο που λέει «μη μιλάς, μην ακούγεσαι, τίποτα, άσε τις συλλογικότητες, κόφ’ τα, νόμος και τάξη». Τελείωσε. Έτσι είναι. Μπορείτε να εξοντώσετε.

Τα ασφαλιστικά των τελευταίων ετών συστήματα, αντιμετωπίζονται μόνο με κινητοποιήσεις, αντιδράσεις και μη εφαρμογή στην πράξη. Λέτε ότι είναι ελευθερία επιλογής το τι ακριβώς, πώς θα δέσεις το κουρέλι μιας σύνταξης που έχει απομείνει για να καλύψεις την γύμνια των δικαιωμάτων σου, που στα έχουν στερήσει αυτοί που δεν στερήθηκαν απολύτως τίποτα, γιατί μεγάλωσε η ψαλίδα των μεγαλοκεφαλαιοκρατών. Δεν μπορείτε να πείσετε κάποιο παιδί να γυρίσει από το εξωτερικό, γιατί εδώ πέρα θα έχει την άνεση να διαλέξει την ασφαλιστική του κλίμακα και μόνο η ασφαλιστική του κλίμακα είναι αυτή που τον κάνει και δεν βρίσκει δουλειά. Ενώ τώρα θα του προσφέρουν τα αφεντικά δουλειά ή καλύτερα θα γίνει ο ίδιος επιχειρηματίας και θα πάει να προσλάβει τους συνομήλικους του με μερική απασχόληση με δυο, τρία εκατοστάρικα το μήνα και να τους λέει «μη σε νοιάζει, δούλεψε για λίγο μαζί μου και μετά θα γίνεις και εσύ επιχειρηματίας, σαν κι εμένα, να έχεις άλλους πέντε ηλίθιους να δουλεύουν με μερική απασχόληση δύο, τρεις μέρες το μήνα».

Αυτό είναι το σχέδιο. Να χειραγωγηθεί η μάζα στην απελπισία της, με την ψευδαίσθηση ότι είναι ελεύθερη και να θεωρεί ότι είναι κακό πράγμα να αισθάνεσαι ότι δούλεψες και δικαιούσαι να μείνεις και μερικά χρόνια έξω από την παραγωγή και να αναπνεύσεις σαν άνθρωπος. Όχι. Θα ρισκάρεις αν θα πεθάνεις σήμερα ή αν θα πεθάνεις αύριο με τον εαυτό σου, τον ασφαλιστή σου τον ιδιωτικό, τον γιατρό σου τον ιδιωτικό, την υπεράσπισή σου την ιδιωτική, έτσι ώστε να αισθάνεσαι ότι είσαι ένας ελεύθερος άνθρωπος που επιλέγει την σκλαβιά του. Με συγχωρείτε, αυτό είναι ασφαλιστικό πορνό, γιατί σε άλλον ανήκει ο τίτλος του είναι ελεύθερος όποιος διαλέγει τη σκλαβιά του. Αυτό προτείνουν τα ασφαλιστικά σας συστήματα και αν δεν ανατραπούν όλα αυτά θα σας μείνει μόνο η ιστορία της όμικρον ως μηδέν.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστώ.

Τον λόγο έχει ο κ. Χειμάρας Θεμιστοκλής από τη Νέα Δημοκρατία.

**ΘΕΜΙΣΤΟΚΛΗΣ (ΘΕΜΗΣ) ΧΕΙΜΑΡΑΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, με το σημερινό νομοσχέδιο η Κυβέρνηση επιχειρεί μια τεράστια μεταρρυθμιστική τομή στον πυλώνα της κοινωνικής ασφάλισης. Πεποίθησή μου είναι πως η αντιμετώπιση τόσο ουσιαστικών ζητημάτων, που διακυβεύουν το μέλλον των πολιτών και της χώρας, επιτάσσει σύμπνοια και ρεαλισμό.

Δυστυχώς, όμως, σήμερα προκύπτει από όλες τις ομιλίες ότι η Αξιωματική Αντιπολίτευση δεν το έχει αντιληφθεί. Δεν θα ξεχάσω ποτέ την ημέρα που έπρεπε να πληρώσω το ενημερωτικό σημείωμα οφειλών του ΕΦΚΑ, μετά την εφαρμογή του νόμου Κατρούγκαλου. Κανένας συνεπής φορολογούμενος δεν θα ξεχάσει εκείνη την ημέρα, όπως και κανένας μη συνεπής φορολογούμενος. Ο συνεπής σαν εμένα δεν πρόκειται να λησμονήσει ποτέ την ημέρα που η πολιτεία τού είπε κατάμουτρα πως έκανε λάθος που δεν έκλεψε το κράτος, πως έπρεπε να φοροδιαφεύγει το 2015 για να μην πέσει στη φάκα του νόμου Κατρούγκαλου, πως για να επιβιώσει μέσα στην κρίση έπρεπε να κλέψει την εφορία, γιατί τελικά ο ΣΥΡΙΖΑ δεν κυνήγησε απλά τους συνεπείς φορολογούμενους, δεν κυνήγησε απλά τους ελεύθερους επαγγελματίες που δούλευαν, αμείβονταν και βεβαίως δήλωναν το σύνολο της αμοιβής τους στην εφορία. Κυνήγησε τους συνεπείς και επιβράβευσε τη φοροδιαφυγή. Επιβράβευσε επί της ουσίας αυτούς που έλεγαν «80 ευρώ με απόδειξη, 40 ευρώ χωρίς απόδειξη». Δυστυχώς, δεν έμεινε εκεί. Αυτοί που δεν πλήρωναν την εφορία ήταν οι δικαιούχοι των voucher, ήταν εκείνοι που πήγαιναν δωρεάν τα παιδιά τους στους παιδικούς σταθμούς, λάμβαναν κοινωνικά επιδόματα και βεβαίως έκαναν ευνοϊκές ρυθμίσεις δανείων, όταν την ίδια στιγμή οι συνεπείς ελεύθεροι επαγγελματίες, ιδιωτικοί και δημόσιοι υπάλληλοι, με κόπο προσπαθούσαν να τηρήσουν τις υποχρεώσεις τους.

Αυτή ήταν η κατάσταση που παραδώσατε, κυρίες και κύριοι του ΣΥΡΙΖΑ. Την πολιτεία που επιβράβευε τους μη συνεπείς και κυνηγούσε τους συνεπείς. Κυνηγήσατε εκείνο το κομμάτι του πληθυσμού που στήριξε την ελληνική οικονομία κατά την περίοδο της κρίσης, εκείνους τους επιχειρηματίες που παρέμειναν μέσα στην κρίση στη χώρα μας και δεν μετανάστευσαν σε ευνοϊκούς γειτονικούς φορολογικούς παραδείσους. Αυτή την Ελλάδα αναλάβαμε στις 7 Ιουλίου να αναστηλώσουμε και το μήνυμα που σας έστειλε ο ελληνικός λαός τον περασμένο Ιούλιο ήταν εκκωφαντικό. Δυστυχώς, όμως, δεν το λάβατε και έρχεστε σήμερα εδώ και μας κουνάτε το δάχτυλο.

Απευθύνεστε σε Βουλευτές που ασχολήθηκαν με τα κοινά μόνο και μόνο για να ανατρέψουν αυτή την αδικία, αυτή την επίθεση στη μεσαία τάξη. Απευθύνεστε σε πολίτες που δεν άντεξαν τους πειραματισμούς σας και σας γύρισαν την πλάτη. Και αυτό σάς το λέει ένας άνθρωπος της αγοράς, που επιχειρεί τα τελευταία δεκαπέντε χρόνια στο κέντρο της Λαμίας και που είδε όλους εκείνους τους επιχειρηματίες που σας επέλεξαν το 2015 να σας γυρίζουν την πλάτη και να στηρίζουν τη Νέα Δημοκρατία.

Τα τελευταία δώδεκα χρόνια κάθε πολίτης, εργαζόμενος ή συνταξιούχος, βίωσε την ανασφάλεια της εργασίας, την αύξηση των εισφορών του και την ταυτόχρονη απώλεια των παροχών, βίωσε αλλεπάλληλες περικοπές στις συντάξεις, αναγκάστηκε να δεχθεί τους πειραματισμούς των μνημονίων.

Αυτή η ανησυχία και η ανασφάλεια των πολιτών αντιμετωπίζεται επιτέλους με το νέο νομοσχέδιο που φέρνει σήμερα στη Βουλή η Κυβέρνηση του Κυριάκου Μητσοτάκη μετά από δώδεκα μνημονιακά χρόνια. Για πρώτη φορά δεν θα υπάρχουν μειώσεις στις συντάξεις. Αντίθετα, προβλέπονται αυξήσεις.

Στόχος του νέου ασφαλιστικού νομοσχεδίου είναι η αποκατάσταση της δικαιοσύνης για όλους όσοι έχουν εργαστεί περισσότερο, σε αντίθεση με τις διατάξεις του νόμου Κατρούγκαλου. Ενισχύεται η ανταποδοτικότητα των συντάξεων, ώστε να δημιουργούνται ισχυρά κίνητρα παραμονής στο σύστημα για τριάντα πέντε και σαράντα χρόνια, διασφαλίζοντας έτσι τη βιωσιμότητά του σε συνδυασμό με την είσοδο νέων ασφαλισμένων στο σύστημα.

Και πώς διασφαλίζεται η βιωσιμότητα του συστήματος; Για πρώτη φορά η Κυβέρνηση καταθέτει νέα ασφαλιστική μεταρρύθμιση, η οποία συνοδεύεται από δύο επιστημονικές και απόλυτα τεκμηριωμένες αναλογιστικές μελέτες.

Αυτά που χαρακτηρίζουν το νέο ασφαλιστικό νομοσχέδιο, κυρίες και κύριοι συνάδελφοι, είναι η απλότητα, η ευελιξία και η ελευθερία. Το νέο σύστημα διαρθρώνεται εντελώς διαφορετικά από τα προηγούμενα. Τα ποσά των εισφορών αποσυνδέονται πλήρως από τον χρόνο εργασίας, τα δηλωθέντα στην εφορία εισοδήματα και από το ύψος του κατώτατου μισθού. Οι έξι ασφαλιστικές κατηγορίες που διαμορφώνονται είναι ελεύθερης επιλογής για τον ασφαλισμένο, ο οποίος μπορεί να τις αλλάξει στις αρχές κάθε έτους ανάλογα με τον προγραμματισμό του. Για όλους εμάς τους ελεύθερους επαγγελματίες αυτή η δυνατότητα επιλογής είναι σε πολλές περιπτώσεις σωτηρία.

Να σταματήσετε επιτέλους, όσον αφορά τους ελεύθερους επαγγελματίες, αυτή τη σπέκουλα. Η συντριπτική πλειοψηφία των ελεύθερων επαγγελματιών και αυτοαπασχολούμενων θα είναι ωφελημένοι μέσα από τον συνδυασμό φορολογικού και ασφαλιστικού.

Μην κάνετε πως δεν γνωρίζετε για τα 1.300 ευρώ που προκύπτουν από τη μείωση του φόρου μέχρι τις 10.000 ευρώ, τα οποία υπερκαλύπτουν την όποια επιβάρυνση.

Στο πεδίο των συντάξεων, μέσω της σύστασης του e-ΕΦΚΑ, επιδιώκουμε τη μεγαλύτερη διοικητική και οργανωτική ενοποίηση του ασφαλιστικού συστήματος από τη σύστασή του. Είναι ένα μοναδικό εγχείρημα μέσα από το οποίο θα επιτευχθούν μεγάλες οικονομίες κλίμακος και βεβαίως θα μειωθούν οι χρόνοι απονομής συντάξεων.

Ένα απλό παράδειγμα: Μέχρι σήμερα τρεις διαφορετικοί άνθρωποι από τρεις διαφορετικούς φορείς ασχολούνταν με έναν δικαιούχο σύνταξης για την κυρία, την επικουρική σύνταξη, αλλά και για το εφάπαξ. Μετά τη δημιουργία του e-ΕΦΚΑ ένας μόνο υπάλληλος θα συγκροτεί και θα προετοιμάζει έναν ενιαίο φάκελο για κάθε δικαιούχο σύνταξης.

Κυρίες και κύριοι συνάδελφοι, ο νόμος Κατρούγκαλου επέφερε ολέθρια αποτελέσματα, επέβαλε συνειδητά δυσβάσταχτες εισφορές σε ελεύθερους επαγγελματίες, γονατίζοντας και αποθαρρύνοντας κυριολεκτικά ένα παραγωγικό και δημιουργικό τμήμα της ελληνικής οικονομίας, ενισχύοντας παράλληλα τη φοροδιαφυγή.

Ήρθε ο καιρός να ανασχεδιάσουμε την κοινωνική ασφάλιση, με γνώμονα την οικονομική βιωσιμότητα και την κοινωνική αποτελεσματικότητα. Είναι υποχρέωση που έχουμε απέναντι στη νέα γενιά που έρχεται και βεβαίως σε εκείνη τη γενιά που προσέφερε, σήκωσε τα βάρη και είδε τους κόπους της να χάνονται.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Ο κ. Αθανάσιος Λιούτας από τη Νέα Δημοκρατία έχει τον λόγο.

**ΑΘΑΝΑΣΙΟΣ ΛΙΟΥΤΑΣ:** Ευχαριστώ πολύ, κύριε Πρόεδρε.

Κατ’ αρχάς, θα ήθελα να απευθυνθώ στην κ. Κανέλλη και να της πω ότι με λένε και εμένα Θανάση, είμαι σαράντα επτά χρόνων και δεν γνωρίζω με το υπάρχον ασφαλιστικό σύστημα πότε θα βγω στη σύνταξη. Πληρώνω είκοσι και πλέον έτη ασφάλεια.

Κύριε Υπουργέ, κυρίες και κύριοι συνάδελφοι, στις εκλογές της 7ης Ιουλίου η Νέα Δημοκρατία του Κυριάκου Μητσοτάκη αναδείχθηκε πρώτη πολιτική δύναμη για έναν πολύ σημαντικό λόγο. Για τον λόγο ότι προετοίμασε και παρουσίασε μια ολοκληρωμένη πρόταση ανάπτυξης για τη χώρα μας και για τους Έλληνες, μια πρόταση για την οποία βρήκε σύμμαχο την ελληνική κοινωνία. Ήταν μια πρόταση για ένα καλύτερο μέλλον, για ένα μέλλον ανάπτυξης και ευημερίας, που μπορεί να έρθει μέσα από τις τομές και μέσα από τη ρήξη με τις παθογένειες του παρελθόντος.

Η ψήφιση της νέας ασφαλιστικής μεταρρύθμισης είναι ένα καθοριστικό βήμα για την κατάκτηση του στόχου μας. Είναι αναγκαίο, λοιπόν, όλοι να κατανοήσουμε ότι η νέα ασφαλιστική μεταρρύθμιση αποτελεί μέρος της μεγάλης λύσης, μιας κρίσιμης λύσης, τόσο για τη βιώσιμη και σταθερή ανάπτυξη όσο και για την αδιατάρακτη συνοχή της κοινωνίας μας.

Η σημασία ενός συστήματος κοινωνικής ασφάλισης είναι πάρα πολύ υψηλή. Η σημασία αυτή αναφέρεται τόσο σε οικονομικό όσο και σε κοινωνικό επίπεδο. Οι λαθεμένες πολιτικές των περασμένων ετών, και ιδίως οι καταστροφικές πολιτικές κατά τη διακυβέρνηση του ΣΥΡΙΖΑ, δημιούργησαν μεγάλα και σοβαρά προβλήματα, τόσο στην οικονομία όσο και στην κοινωνία μας.

Μια λαθεμένη πολιτική κοινωνικής ασφάλισης διογκώνει το δημόσιο χρέος, καταστρέφει τον ανταποδοτικό χαρακτήρα του συστήματος, διαταράσσει την εμπιστοσύνη της κοινωνίας με το ίδιο το ασφαλιστικό σύστημα, αλλά και με το κράτος, στρεβλώνει την ασφαλιστική συνείδηση και τελικά καταστρέφει τον στόχο της αλληλεγγύης μεταξύ των γενεών.

Η αλήθεια είναι ότι η δημοσιονομική κρίση της τελευταίας δεκαετίας αποκάλυψε τις στρεβλώσεις, έριξε φως, έδειξε τις ελλείψεις και τα λάθη και τελικά καταλάβαμε όλοι την προέλευση και την αιτία της κρίσιμης ζημιάς.

Το σύστημα κοινωνικής ασφάλισης της χώρας μας, όπως αυτό είχε διαμορφωθεί και λειτουργούσε για πάρα πολλά χρόνια, έφερε ένα μεγάλο μέρος της ευθύνης για αυτή την κατάσταση. Η κατάσταση χειροτέρευσε δραματικά στη συνέχεια επί διακυβέρνησης ΣΥΡΙΖΑ.

Ο νόμος Κατρούγκαλου, που εξομοίωσε το σύστημα κοινωνικής ασφάλισης με φορολογικό σύστημα, εγκλώβισε δραματικά το πιο παραγωγικό κομμάτι της κοινωνίας μας. Δημιούργησε εισφοροδιαφυγή, διόγκωσε τη «μαύρη εργασία», διόγκωσε την ανεργία μέσα από την αύξηση των εισφορών, στέρησε εισόδημα, αφαίρεσε το κίνητρο και τελικά στέρησε από τη χώρα μας ένα ισχυρό εργατικό δυναμικό, αφού εξώθησε εκατοντάδες χιλιάδες Έλληνες στο εξωτερικό. Με λίγα λόγια, έκανε κακό και στην οικονομία και στην κοινωνία μας.

Με τον νόμο Κατρούγκαλου και με την υπερβολική φορολόγηση των πάντων ο στόχος του ΣΥΡΙΖΑ ήταν μόνο η είσπραξη και η αφαίμαξη. Η παραγωγή και η ανάπτυξη εμποδίστηκαν ή μάλλον έγιναν ο χειρότερος εχθρός.

Σήμερα, και αφού μεσολάβησε μια μακρά περίοδος διαβούλευσης, έρχεται μια νέα ημέρα. Προσερχόμαστε εδώ, συζητάμε και θα ψηφίσουμε τη νέα ασφαλιστική μεταρρύθμιση. Είναι μια μεταρρύθμιση-τομή. Είναι μια μεταρρύθμιση που έρχεται να διαμορφώσει δίκαιους κανόνες, που θα επαναφέρει την εμπιστοσύνη και την ανταποδοτικότητα, που θα ενισχύσει την επιχειρηματικότητα και θα στηρίξει την ανάπτυξη.

Πέρα και πάνω από κάθε άλλο είναι μια ασφαλιστική μεταρρύθμιση που θεμελιώνει και βεβαιώνει την προοπτική της δίκαιης και βέβαιης κοινωνικής ασφάλισης για όλους τους Έλληνες. Το νέο σύστημα είναι ένα δίκαιο σύστημα. Σέβεται την κατάσταση και τα οικονομικά προβλήματα χιλιάδων Ελλήνων και δίνει ουσιαστικές λύσεις.

Προς αυτή την κατεύθυνση, λοιπόν, κινούμαστε και προς αυτή την κατεύθυνση βοήθα τους μισθωτούς, τους αυτοαπασχολούμενους, τους ελεύθερους επαγγελματίες και τους αγρότες. Μειώνει τις ασφαλιστικές εισφορές, αυξάνει τα ποσοστά αναπλήρωσης, αυξάνει τις επικουρικές συντάξεις, δημιουργεί ελευθερία και ευελιξία.

Ειδικότερα, για το ελεύθερο επάγγελμα δημιουργούνται έξι κατηγορίες ασφαλιστικών εισφορών. Κάθε επαγγελματίας θα μπορεί ετησίως να επιλέγει σε ποια κατηγορία θέλει να ανήκει. Ιδιαιτέρως ακόμη πιο ευνοϊκή καθίσταται η σχετική ρύθμιση για τους αγρότες και τους κτηνοτρόφους, καθώς θεσπίζονται ακόμη χαμηλότερες κλίμακες εισφορών.

Οι Έλληνες αγρότες και οι κτηνοτρόφοι με την κυβέρνηση του ΣΥΡΙΖΑ έζησαν σκοτεινές ημέρες. Το ίδιο το αγροτικό επάγγελμα κινδύνευσε με αφανισμό. Σήμερα η προσπάθεια της Κυβέρνησής μας να ενισχυθεί η εργασία στο χωράφι και σε μια κτηνοτροφική μονάδα είναι κρίσιμη και ανεκτίμητης αξίας.

Σε όλη την κατάσταση το νέο ασφαλιστικό νομοσχέδιο αποτελεί εμπροσθοβαρή σύμμαχο για την ανάπτυξη. Αυτό είναι πολύ εμφανές και μέσα από πλέον σημαντικές ρυθμίσεις, όπως είναι, για παράδειγμα, οι ρυθμίσεις στην παράλληλη ασφάλιση. Οι μειωμένες εισφορές για τους νέους επιχειρηματίες, τα κίνητρα για τη συνέχιση εργασίας και μετά τη συνταξιοδότηση.

Ταυτόχρονα, βασική στόχευση του νέου νόμου είναι η ενίσχυση των ευάλωτων ομάδων, η αποκατάσταση στη μείωση των εισφορών των μητέρων που επιστρέφουν στην εργασία, η δυνατότητα σύνταξης σε οικογένειες με ανάπηρα μέλη, η λύση στον τομέα των συντάξεων χηρείας, ο άμεσος υπολογισμός και η γρήγορη απονομή συντάξεων του e-ΕΦΚΑ.

Η ψηφιακή σύνταξη, που νικά τη γραφειοκρατία καθώς και τον τεράστιο χρόνο αναμονής που έθετε σε ομηρία χιλιάδες συνταξιούχους, δείχνει ότι η Κυβέρνησή μας εντοπίζει τα προβλήματα και άμεσα δίνει τις σωστές και ουσιαστικές λύσεις.

Κυρίες και κύριοι συνάδελφοι, στο δρόμο προς τη μεγάλη σταθερή και βιώσιμη ανάπτυξη χρειαζόμαστε ισχυρά θεσμικά ερείσματα, χρειαζόμαστε ισχυρούς αναπτυξιακούς θεσμούς, θεσμούς που να είναι ικανοί να στηρίζουν την εργασία και την παραγωγή και ισχυρούς θεσμούς που ταυτόχρονα θα μεριμνούν για τον αδύναμο Έλληνα.

Θα πρέπει, λοιπόν, να θωρακίσουμε το μέλλον της ελληνικής οικογένειας, το μέλλον της παραγωγής και το μέλλον της εργασίας. Γι’ αυτό εργαζόμαστε άμεσα για ένα βιώσιμο ασφαλιστικό σύστημα. Ένα βιώσιμο και ανταποδοτικό ασφαλιστικό σύστημα θα μειώνει συνεχώς την εξάρτησή του από τον κρατικό κορβανά, θα έχει ισορροπημένο ισοζύγιο εισφορών και ανταποδοτικών συντάξεων, θα αποταμιεύει και θα προστατεύει, ενώ συγχρόνως θα είναι σύμμαχος πρώτης γραμμής στον μεγάλο αγώνα για την ανάπτυξη.

Προς αυτή την κατεύθυνση, λοιπόν, κινούμαστε σήμερα με το παρόν νομοσχέδιο. Ο στόχος του βιώσιμου ασφαλιστικού συστήματος είναι βασικός, είναι η ουσιαστική λύση και η κρίσιμη προϋπόθεση για τη σταθερή ανάπτυξη και τη διαρκή ευημερία όλων των Ελλήνων. Πρέπει να το καταλάβουμε και να το καταλάβουμε καλά, διότι είναι η μόνη αλήθεια.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριοι συνάδελφοι,σας ενημερώνω ότι η σημερινή διαδικασία θα ολοκληρωθεί με τον κ. Μπούμπα Κωνσταντίνο, είναι ο αριθμός «51» στον κατάλογο.

Συνεχίζουμε τώρα με τον κ. Καλαματιανό Διονύση - Χαράλαμπο από τον ΣΥΡΙΖΑ.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ**: Κύριε Πρόεδρε, κυρίες και κύριοι συνάδελφοι, η σημερινή συζήτηση για το ασφαλιστικό δεν μπορεί να είναι αποκομμένη από τις πολιτικές της Κυβέρνησης για τους τελευταίους επτά μήνες. Έρχεται σε συνέχεα μια πολιτικής υποβάθμισης της εργασίας και του κοινωνικού κράτους, αποδεικνύει πόσο έχετε εντρυφήσει στα νεοφιλελεύθερα προτάγματα, αποδεικνύει πόσο επιλέγετε να επαναφέρετε στη χώρα τις καταστροφικές πολιτικές του Διεθνούς Νομισματικού Ταμείου, ενώ βρισκόμαστε εκτός μνημονίων.

Δεν είναι καθόλου τυχαίες οι παρεμβάσεις σας στην υποβάθμιση των εργασιακών σχέσεων. Και θυμίζω σπεύσατε νύχτα να καταργήσετε τον βάσιμο λόγο για την εγκυρότητα της απόλυσης, γεγονός που σημαίνει πιο εύκολες και περισσότερες απολύσεις. Υποβαθμίσατε το Σώμα Επιθεώρησης Εργασίας, για να μη γίνονται ποιοτικοί έλεγχοι στους χώρους δουλειάς. Ούτε στην περίοδο 2010 - 2014 δεν είχαμε απολύσεις στις τράπεζες, τώρα έχουμε. Έχουμε επίσης διώξεις συνδικαλιστών, απειλές, μειώσεις μισθών και άλλα προκλητικά φαινόμενα, που αποτελούν πλέον καθημερινότητα για τους εργαζόμενους. Ούτε τα χρόνια των μνημονίων δεν είχαμε τέτοιους περιορισμούς στις συλλογικές συμβάσεις εργασίας και την προσφυγή στη διαιτησία.

Τι σημαίνει αυτό; Σημαίνει χαμηλότερους μισθούς για τους εργαζομένους μας. Αλλά και σε συνθήκες ομαλότητας η εξαπάτηση του ελληνικού λαού από πλευράς σας είναι μνημειώδης. Πώς να εξηγήσει κανείς την υπαναχώρησή σας στο θέμα του κατώτατου μισθού; Τι λέγατε προεκλογικά και μετεκλογικά για κάποιο διάστημα; Λέγατε ότι θα αυξήσετε τον κατώτατο μισθό στο διπλάσιο της ανάπτυξης. Τώρα τα ξεχάσατε όλα αυτά και λέτε ότι δεν μπορείτε να δώσετε αύξηση στον κατώτατο μισθό, γιατί ο ΣΥΡΙΖΑ έδωσε αύξηση 11%. Αυτές οι παραδοχές, αυτές οι διαψεύσεις σάς εκθέτουν ανεπανόρθωτα.

Αποτέλεσμα όλων των ανωτέρω είναι να έχουμε νέες στρατιές ανέργων. Τα στοιχεία του ΟΑΕΔ είναι αποκαλυπτικά. Έχουμε δέκα χιλιάδες νέους ανέργους μεταξύ Δεκεμβρίου 2019 και Ιανουαρίου 2020, δέκα χιλιάδες χαμένες θέσεις εργασίας με τη δική σας υπογραφή.

Τι σχέση έχουν, όμως, όλα αυτά με τη συζήτηση του ασφαλιστικού; Έχουν άμεση σχέση. Γνωρίζετε ότι για κάθε μονάδα αύξησης της ανεργίας ο ΕΦΚΑ έχει μείωση εσόδων 30 εκατομμυρίων ετησίως. Αντίστοιχα τέτοια μείωση έχει και λόγω της μη αύξησης του κατώτατου μισθού.

Με τον ρυθμό που σαρώνετε τις εργασιακές σχέσεις για μια ακόμη φορά είναι θέμα χρόνου να προκύψουν νέες απώλειες για τον ΕΦΚΑ και να απαιτούνται νέα μέτρα και περικοπές συντάξεων. Αυτά θα μας λέτε. Αλήθεια, τα έχετε υπολογίσει όλα αυτά; Έχετε υπολογίσει, κύριε Υπουργέ, την τοξική σας πολιτική στις παραδοχές της αναλογιστικής μελέτης; Μάλλον όχι.

Ας δούμε, όμως, τα ζητήματα με τη σειρά. Αλλάζετε την αποστολή του συστήματος κοινωνικής ασφάλισης: από αξιοπρεπή κοινωνική προστασία των πολιτών περνάμε στη βιωσιμότητα του ΕΦΚΑ και την επάρκεια των συντάξεων. Άλλο η αξιοπρέπεια, άλλο η επάρκεια.

Μειώνετε το εισόδημα για τη συντριπτική πλειοψηφία των συνταξιούχων. Ακούμε τον κύριο Υπουργό και τους συναδέλφους της Νέας Δημοκρατίας να μας λένε και στις επιτροπές και όλη μέρα σήμερα, μάλλον και αύριο και μεθαύριο αυτά θα μας λένε, ότι δήθεν δεν υπάρχουν μειώσεις στις συντάξεις, ότι δήθεν δεν υπήρξε ποτέ δέκατη τρίτη σύνταξη, την εξαλείφετε. Μέχρι πρόσφατα λέγατε ότι θα την τηρήσετε. Αφού την ψηφίσατε, θα την τηρήσετε. Τώρα υπαναχωρείτε και σε αυτό, την εξαφανίζετε.

Όσο όμως λέτε εσείς αυτά, εμείς θα διαβάζουμε τον νόμο, θα διαβάζουμε το άρθρο 120 του ν.4611/2019, το οποίο αποκατέστησε πλήρως τη δέκατη τρίτη σύνταξη για οκτακόσιες χιλιάδες συνταξιούχους, όσους λάμβαναν μέχρι 500 ευρώ, και ποσοστό για τους υπολοίπους.

Γεγονός είναι ότι δυόμισι εκατομμύρια συνταξιούχοι έλαβαν τη δέκατη τρίτη σύνταξη και θα συνέχιζαν να τη λαμβάνουν, αν δεν την καταργούσατε με τον δικό σας νόμο.

Διαβάζω, λοιπόν, άρθρο 120 ν.4611/2019: «Στους δικαιούχους κύριας σύνταξης λόγω γήρατος, αναπηρίας, θανάτου, στους δικαιούχους προσυνταξιοδοτικής παροχής και στους δικαιούχους επιδομάτων σύνταξης με αιτία την αναπηρία χορηγείται από το έτος 2019 και για κάθε επόμενο έτος δέκατη τρίτη σύνταξη.». Όσο, λοιπόν, λέτε εσείς ότι δεν υπήρξε, εμείς θα σας διαβάζουμε αυτό, όλοι οι συνάδελφοι.

Και στην παράγραφο 3 λέει: «Η δέκατη τρίτη σύνταξη καταβάλλεται εντός του μηνός Μαΐου κάθε έτους.». Και εσείς το ψηφίσατε. Αν δεν υπήρξε, γιατί την καταργείτε; Διατηρήστε τον νόμο και να συνεχίσει να καταβάλλεται. Την καταργήσατε το 2012 με τον ν.4093, την καταργείτε για δεύτερη φορά τώρα. Αυτή είναι η αλήθεια. Δεν μπορείτε να παραποιείτε την πραγματικότητα.

Βεβαίως, τις μειώσεις στις συντάξεις τις ομολογείτε. Και σας καλώ να διαβάσετε τον προϋπολογισμό που ψηφίσατε για το 2020. Εκεί προβλέπεται συνταξιοδοτική δαπάνη μειωμένη κατά 200 εκατομμύρια.

Επίσης, σας καλώ να διαβάσετε την αναλογιστική μελέτη που κατέθεσε ο κύριος Υπουργός, σελίδα 43. Τι λέει εδώ; Ετήσια σύνταξη με την προβολή του ν.4387/2016 του κακού για εσάς νόμου Κατρούγκαλου.

Λοιπόν, 2020 με το ν.4387 ετήσια σύνταξη 9.809 ευρώ. Με το δικό σας σενάριο, τον νέο νόμο που δήθεν δεν έχει μειώσεις, αλλά έχει μειώσεις, προβλέπονται 9.681. Αντίστοιχες μειώσεις είναι και για όλα τα έτη μέχρι το 2070. Διαβάστε τα, λοιπόν, αυτά και σταματήστε να παραποιείτε την πραγματικότητα ξαναλέω.

Δίνετε αυξήσεις σε κύριες συντάξεις για ελάχιστους συνταξιούχους. Γνωρίζετε πολύ καλά ότι η συντριπτική πλειοψηφία των εργαζομένων, το 72% από αυτούς συνταξιοδοτείται με λιγότερα από τριάντα έτη δουλειάς. Άρα είναι αδύνατον να φτάσει κάποιος στα τριάντα πέντε με σαράντα έτη ασφάλισης, καθώς πια η εναλλαγή εργοδοτών, η καθυστερημένη είσοδος στην παραγωγική διαδικασία, οι ευέλικτες μορφές απασχόλησης κυριαρχούν στην εργασιακή ζούγκλα την οποία θέλετε.

Η ανεργία, επίσης, παραμένει σε πολύ μεγάλα ποσοστά, παρ’ ότι καταφέραμε να τη μειώσουμε κατά δέκα μονάδες από αυτό που μας παραδώσατε. Οι ωφελούμενοι από τις περιβόητες αυξήσεις στις συντάξεις δεν θα ξεπεράσουν τις εβδομήντα χιλιάδες, απέχει βέβαια πολύ αυτό το νούμερο από το ένα εκατομμύριο που έλεγε ο κύριος Υπουργός ότι θα δουν αυξήσεις.

Αυξάνετε, επίσης, τις εισφορές για το 85% των ελεύθερων επαγγελματιών με την αύξηση της κατώτερης κλίμακας έως 20%. Απλά μαθηματικά: από 185 ευρώ που είναι σήμερα η κατώτερη εισφορά ανεβαίνει στα 220 ευρώ. Άρα, λοιπόν, έως 20% αύξηση. Η αποσύνδεση της εισφοράς από το εισόδημα ζημιώνει τα μικρά εισοδήματα, τη μεγάλη πλειοψηφία των ελεύθερων επαγγελματιών, μέχρι 12.000 ευρώ εισόδημα ζημιώνεται με το δικό σας ασφαλιστικό και ευνοούνται μόνο οι λίγοι με τα πολύ υψηλά εισοδήματα, τους οποίους υπηρετείτε.

Δίνετε τη δυνατότητα να πληρώνει την ίδια κατώτατη εισφορά εκείνος ο οποίος κερδίζει 70.000 ευρώ το έτος με εκείνον που κερδίζει 7.000 ευρώ το έτος και αυτό το λέτε υγιή ανταγωνισμό. Αυτό είναι νόθευση του ανταγωνισμού.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Παράλληλα, συρρικνώνετε τον χώρο της δημόσιας ασφάλισης, ανοίγετε τον δρόμο στις ιδιωτικές ασφαλιστικές εταιρείες, καθώς ελάχιστη εισφορά σημαίνει και ελάχιστη σύνταξη. Εισάγετε, λοιπόν, τον θεσμό των pension poors, δηλαδή των πενήτων συνταξιούχων.

Εισάγετε επίσης μείωση συντάξεων κατά 30% για τους συνταξιούχους που εργάζονταν πριν από τον ν.4387. Δεν υπήρχε μείωση με τον νόμο Κατρούγκαλου στους συνταξιούχους που εργάζονταν πριν από τον νόμο αυτό. Τώρα εισάγετε επιβάρυνση 30% στη σύνταξή τους.

Τέλος, κύριε Υπουργέ, με την τροπολογία που καταθέτουμε προτείνουμε αύξηση των επικουρικών συντάξεων στους πάσχοντες από βαριές και συνήθως ανίατες ασθένειες. Εφόσον τα δημοσιονομικά βελτιώνονται, οφείλουμε να στηρίξουμε τους βαριά πάσχοντες.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ολοκληρώστε, παρακαλώ.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Κύριε Πρόεδρε, ένα λεπτό, τελειώνω.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Έχετε ήδη υπερβεί τον χρόνο.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Συμπερασματικά, λοιπόν, το νομοσχέδιό σας είναι μία πρόχειρη συρραφή διατάξεων. Ζημιώνει τη μεγάλη πλειοψηφία των συνταξιούχων για να ευνοήσει τα πολύ μεγάλα εισοδήματα. Κάνετε ανάποδη αναδιανομή υπέρ αυτών που έχουν λιγότερη ανάγκη κοινωνικής προστασίας.

Εμείς, κύριοι συνάδελφοι, καταθέτουμε ένα συνεκτικό σχέδιο, που στηρίζει το δημόσιο καθολικό αναδιανεμητικό υποχρεωτικό σύστημα κοινωνικής ασφάλισης όχι με όρους περικοπών, αλλά με όρους αξιοπρέπειας για τους συνταξιούχους και τους εργαζόμενους Εμείς είμαστε με αυτούς, εσείς μείνετε στη νεοφιλελεύθερη μοναξιά σας.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε, κύριε συνάδελφε.

Τον λόγο έχει ο κ. Υψηλάντης Βασίλειος - Νικόλαος από τη Νέα Δημοκρατία.

**ΒΑΣΙΛΕΙΟΣ - ΝΙΚΟΛΑΟΣ ΥΨΗΛΑΝΤΗΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, θα ήθελα ξεκινώντας να πω στον κ. Καλαματιανό, ο οποίος είναι ευπρεπέστατος, σοβαρός και καλός συνάδελφος, ότι αυτή την περιβόητη δέκατη τρίτη σύνταξη τη δώσατε όταν πια ήσασταν βέβαιοι ότι φεύγατε, αποχωρούσατε...

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Την ψηφίσατε όμως, κύριε συνάδελφε.

**ΒΑΣΙΛΕΙΟΣ - ΝΙΚΟΛΑΟΣ ΥΨΗΛΑΝΤΗΣ:** …και αφήνατε τη χώρα στα ερείπια που παρέλαβε η διακυβέρνηση του Κυριάκου Μητσοτάκη…

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Μα, τι λέτε τώρα;

**ΒΑΣΙΛΕΙΟΣ - ΝΙΚΟΛΑΟΣ ΥΨΗΛΑΝΤΗΣ:** …και βέβαια ένα ασφαλιστικό σύστημα το οποίο η χώρα μας έχει να αντιμετωπίσει και να προσφέρει στους Έλληνες μεγάλη ασφάλεια.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Είναι καινοφανές αυτό! Δεν το λέει κανείς, ούτε οι Υπουργοί!

(Θόρυβος από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Σας παρακαλώ, κύριοι συνάδελφοι.

**ΒΑΣΙΛΕΙΟΣ - ΝΙΚΟΛΑΟΣ ΥΨΗΛΑΝΤΗΣ:** Ηρεμήστε, ηρεμήστε! Ξέρω ότι σας ενοχλεί η αλήθεια. Έχετε μάθει να ζείτε στις αυταπάτες, το γνωρίζω.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Όχι, αλλά να λέμε την αλήθεια.

**ΒΑΣΙΛΕΙΟΣ - ΝΙΚΟΛΑΟΣ ΥΨΗΛΑΝΤΗΣ:** Ωστόσο, τελείωσε το παραμύθι. Και το κακό παραμύθι τελειώνει ευτυχώς για τον ελληνικό λαό, οριστικά και αμετάκλητα, κύριε Καλαματιανέ.

Η χώρα μαζί με τη μεγάλη οικονομική κρίση είχε εισέλθει σε μία βαθύτατα εκρηκτική περίοδο ανασφάλειας του ασφαλιστικού της συστήματος. Και ενώ από τα μέσα της δεκαετίας του ’80 όλες οι χώρες της Ευρωπαϊκής Ένωσης επιδίδονταν στη λήψη μέτρων για τη διασφάλιση των ασφαλιστικών συνταξιοδοτικών τους συστημάτων, εμείς -παρασυρόμενοι από την επίπλαστη ευμάρεια της εποχής- αφήσαμε δυστυχώς τα πράγματα στην τύχη τους, με φωτεινή εξαίρεση την προσπάθεια που είχε γίνει την εποχή της διακυβέρνησης του αείμνηστου πρωθυπουργού Κωνσταντίνου Μητσοτάκη και -για να είμαι ακριβοδίκαιος- την περίοδο της υπουργίας του καθηγητή Γιαννίτση.

Δυστυχώς το εγχείρημα επί ΣΥΡΙΖΑ, με τον περιβόητο νόμο Κατρούγκαλου, μόνο προβλήματα και αδιέξοδα δημιούργησε στους Έλληνες ασφαλισμένους. Χαρακτηριστικό αυτού του νομοθετήματος η πολυπλοκότητα, το πλήθος των αντικινήτρων που δεν ενθάρρυναν την παραμονή σε αυτό, που τιμωρούσε και είχε οριζόντιες αρνητικές επιπτώσεις στην απασχόληση.

Ευτυχώς που η εισαγωγή του νέου ασφαλιστικού νομοσχεδίου, κύριε Υπουργέ, συνοδεύεται άμεσα και με πλήρη ειδική αναλογιστική μελέτη για τις κύριες και τις επικουρικές συντάξεις. Επιβεβαιώνει τη βιωσιμότητά του και παρέχει με τον τρόπο αυτό ασφάλεια σε κάθε Έλληνα και Ελληνίδα μέχρι και το 2070.

Και αυτό εδώ, εφόσον το διασφαλίσουμε -που είμαι βέβαιος ότι με τις διατάξεις που θα ψηφίσουμε διασφαλίζεται, καθώς και με τις μελέτες που έχουμε- είναι επίσης το πρώτο το οποίο, είτε το θέλετε είτε όχι, αγαπητοί συνάδελφοι, μετά από δώδεκα χρόνια δεν φέρνει καμμία μείωση στις συντάξεις.

Με τον νέο νόμο οι επί τριακονταετία ασφαλισμένοι θα έχουν σαφώς υψηλότερες παροχές με τη συνταξιοδότησή τους και βέβαια ο συντάξιμος μισθός όλων των ασφαλισμένων υπολογίζεται με τις αποδοχές δεκατεσσάρων μηνών.

Το νέο σύστημα είναι απλό και καινοτόμο και κυρίως αναμένεται να είναι και εποικοδομητικό, με κύρια χαρακτηριστικά του την πλήρη αποσύνδεσή του από τη χρόνια ασφάλιση και τις γνωστές κλάσεις του παρελθόντος. Από την αύξηση του κατώτατου μισθού, εισάγει χαμηλές εισφορές για όλους ανεξαιρέτως τους νεοεισερχόμενους στην παραγωγική διαδικασία για τα πέντε πρώτα χρόνια της επαγγελματικής τους ζωής.

Παρέχει ευελιξία, γιατί στην αρχή κάθε έτους ο ασφαλισμένος μπορεί να επιλέγει οποιαδήποτε κατηγορία, είτε προς τα πάνω είτε προς τα κάτω, και για όσο χρόνο το επιθυμεί. Ο πρωτογενής τομέας θα αντιμετωπιστεί με ευαισθησία μέσα από ένα ειδικό -και αντιμετωπίζεται μέσα από το νομοθέτημα αυτό- ευνοϊκό και προστατευτικό πλαίσιο.

Στοίχημα είναι να μπει η Ελλάδα σε μία ασφαλιστική κανονικότητα, που κάθε πολίτης στο τέλος του ασφαλιστικού του βίου θα λαμβάνει αξιοπρεπή σύνταξη και όχι ψεύτικα επιδόματα, όπως επιδιώξατε δυστυχώς.

Το ασφαλιστικό σύστημα μεταβαίνει επίσης σε μία νέα εποχή, καθώς δημιουργείται για πρώτη φορά ένας ενιαίος εθνικός φορέας ασφάλισης, ο e-Εθνικός Φορέας Κοινωνικής Ασφάλισης, στον οποίο εντάσσεται και το Ενιαίο Ταμείο Επικουρικής Ασφάλισης και Εφάπαξ Παροχών.

Έτσι, θα έχουμε οργανωτική και διοικητική ενοποίηση, με λογιστική αυτοτέλεια των κλάδων της κύριας σύνταξης, επικουρικής ασφάλισης και εφάπαξ παροχής. Συνάμα θα επιτευχθεί η ψηφιοποίηση όλων των λειτουργιών. Καινοτομία, λοιπόν, είναι ο ψηφιακός μετασχηματισμός του ασφαλιστικού μας συστήματος.

(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. **ΓΕΩΡΓΙΟΣ ΛΑΜΠΡΟΥΛΗΣ**)

Με τη θέσπιση της ψηφιοποίησης όλων των λειτουργιών της κοινωνικής ασφάλισης ενοποιούνται όλοι οι ασφαλιστικοί φορείς απονομής σύνταξης και εφάπαξ παροχών και εντάσσονται οι δημόσιοι λειτουργοί, υπάλληλοι και στρατιωτικοί, στο ενιαίο συνταξιοδοτικό σύστημα, εν όψει των αρχών της διαταμειακής και διεπαγγελματικής αλληλεγγύης, βάσει των άρθρων 4 παράγραφος 5 και 25 παράγραφος 4 του Συντάγματος και γίνονται βέβαια και οι απαραίτητες παρεμβάσεις σε συμμόρφωση με τη νομολογία του Ελεγκτικού Συνεδρίου για το ειδικό καθεστώς.

Με την ψήφιση του νέου ασφαλιστικού νομοσχεδίου θα υπάρχουν αυξήσεις στην επικουρική τους σύνταξη για όσους είχαν περικοπές το καλοκαίρι του 2016, επειδή είχαν τότε άθροισμα κυρίας και επικουρικής άνω των 1.300 ευρώ, αυξήσεις που μεσοσταθμικά θα είναι στα 99,57 ευρώ περίπου.

Με την ασφαλιστική αυτή μεταρρύθμιση θα διευρυνθεί για πρώτη φορά το πεδίο εφαρμογής, σε προαιρετική βάση, της υπαγωγής στην επικουρική σύνταξη σε όλους τους μη μισθωτούς.

Με συστηματικό και μεθοδικό τρόπο προετοιμαζόμαστε να αντιμετωπίσουμε την τελευταία παθογένεια του ασφαλιστικού συστήματος που είχαμε. Η κυβέρνηση ΣΥΡΙΖΑ μας είχε κληροδοτήσει πάνω από ένα εκατομμύριο εκκρεμείς κύριες, επικουρικές συντάξεις και εφάπαξ συντάξεις χηρείας, επανυπολογισμούς που δεν είχαν γίνει ποτέ. Με τη μεταρρύθμιση της ψηφιακής σύνταξης «ΑΤΛΑΣ» απαντάμε στο πρόβλημα.

Κλείνω, κύριε Πρόεδρε. Στόχος είναι όλοι ανεξαιρέτως οι Έλληνες να απολαμβάνουν σχεδόν αμέσως και χωρίς καμμία καθυστέρηση τη σύνταξή τους. Για όλους αυτούς, λοιπόν, τους λόγους υπερψηφίζω το ασφαλιστικό νομοσχέδιο του Υπουργού κ. Βρούτση και της Κυβέρνησης Μητσοτάκη, που αποτελεί άλλη μια άμεση υλοποίηση ενός από τους πιο σημαντικούς στόχους που είχε θέσει η Νέα Δημοκρατία προεκλογικά.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει η κ. Αναστασία Γκαρά από τον ΣΥΡΙΖΑ.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Κύριε Πρόεδρε, επειδή αναφέρθηκε σε μένα, μπορώ να απαντήσω για ένα λεπτό;

**ΠΡΟΕΔΡΕΥΩΝ (Γεώργιος Λαμπρούλης):** Επί προσωπικού;

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Ναι, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Εντάξει, σύντομα σας παρακαλώ.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Σας ευχαριστώ, κύριε Πρόεδρε.

Θα ήθελα να ενημερώσω τον κ. Υψηλάντη, επειδή αναφέρθηκε στο όνομά μου, για το εξής: Αυτά που λέτε περί ερειπίων και δήθεν καμένης γης, δεν τα λέει ούτε ο κύριος Πρωθυπουργός ούτε οι κύριοι Υπουργοί. Άρα ενημερωθείτε, παρακαλώ, γιατί δεν είναι ισχυρισμός της Νέας Δημοκρατίας αυτός. Είναι καινοφανής. Το λέτε για πρώτη φορά εσείς. Γιατί πώς μπορεί να μιλήσει κανείς για ερείπια, όταν παραδόθηκε μία χώρα με γεμάτα ταμεία, 37 δισεκατομμύρια μαξιλάρι ασφαλείας, μειωμένη ανεργία κατά δέκα μονάδες, ρυθμισμένο χρέος, έντεκα τρίμηνα ανάπτυξης, αποκατεστημένο κοινωνικό κράτος….

**ΖΩΗ ΡΑΠΤΗ:** Δεν είναι προσωπικό αυτό.

**ΠΡΟΕΔΡΕΥΩΝ (Γεώργιος Λαμπρούλης):** Εντάξει, κύριε Καλαματιανέ.

**ΒΑΣΙΛΕΙΟΣ - ΝΙΚΟΛΑΟΣ ΥΨΗΛΑΝΤΗΣ:** Εγώ σας εκτιμώ, αλλά απαξιώ να απαντήσω…

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Ερείπια παραδώσατε εσείς, με άδεια ταμεία, 25% απώλεια ΑΕΠ και 27% ανεργία. Αυτά είναι τα ερείπια.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Καλώς, κύριε συνάδελφε.

**ΒΑΣΙΛΕΙΟΣ - ΝΙΚΟΛΑΟΣ ΥΨΗΛΑΝΤΗΣ:** Τα πιστεύετε ακόμα και ακόμα μιλάτε.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει η κ. Γκαρά Αναστασία από τον ΣΥΡΙΖΑ.

**ΒΑΣΙΛΕΙΟΣ - ΝΙΚΟΛΑΟΣ ΥΨΗΛΑΝΤΗΣ:** Κύριε Πρόεδρε, δεν ήταν επί προσωπικού, γιατί δεν ήταν προσωπικό.

Κύριε Πρόεδρε, θα ήθελα τον λόγο επί προσωπικού, γιατί αναφέρθηκε το όνομά μου.

**ΠΡΟΕΔΡΕΥΩΝ (Γεώργιος Λαμπρούλης):** Δεν είναι προσωπικό αυτό. Δεν υπάρχει προσωπικό.

Ορίστε, κυρία Γκαρά, έχετε τον λόγο.

**ΑΝΑΣΤΑΣΙΑ ΓΚΑΡΑ:** Ευχαριστώ πολύ, κύριε Πρόεδρε.

Αγαπητές και αγαπητοί συνάδελφοι, θα ήθελα να ξεκινήσω με ένα θέμα το οποίο δεν περιλαμβάνεται στο παρόν νομοσχέδιο, ωστόσο αφορά σε χιλιάδες συνταξιούχους. Είναι ιδιαίτερα σημαντικό ζήτημα και αναφέρεται σε χιλιάδες αγρότες και αγρότισσες, δικαιούχους συντάξεων χηρείας, οι οποίοι και οι οποίες, παρ’ ότι καταβάλλουν κανονικά τις ασφαλιστικές τους εισφορές και βρίσκονται στην αγροτική παραγωγή, χάνουν την εξισωτική ενίσχυση.

Το συγκεκριμένο ζήτημα ανέκυψε μετά από σχετική εγκύκλιο του ΟΠΕΚΕΠΕ και έτσι οι συγκεκριμένοι δικαιούχοι όχι απλά εξαιρούνται της εξισωτικής ενίσχυσης, αλλά υφίστανται και το ενδεχόμενο να κληθούν να επιστρέψουν χρήματα τα οποία ήδη έχουν λάβει στο παρελθόν.

Το επισημαίνω, κύριε Υπουργέ, διότι είναι εξαιρετικά άδικο αγρότες και αγρότισσες ορεινών ή απομακρυσμένων ή μειονεκτικών περιοχών, επειδή λάμβαναν ή λαμβάνουν συντάξεις χηρείας, να στερούνται αναγκαίων ενισχύσεων, ενώ οι ίδιοι βρίσκονται ακόμη στην παραγωγή. Θα πρέπει άμεσα οι αρμόδιοι Υπουργοί να προβούν στις απαραίτητες παρεμβάσεις, προκειμένου να αλλάξει η σχετική εγκύκλιος και να λυθεί το συγκεκριμένο ζήτημα.

Σε ό,τι αφορά τώρα στο ασφαλιστικό Βρούτση, ένα ασφαλιστικό με το οποίο εννέα στους δέκα συνταξιούχους και εννέα στους δέκα ελεύθερους επαγγελματίες θα έχουν απώλεια εισοδήματος και επιβαρύνσεις στην τσέπη τους, όσο ο κ. Βρούτσης όλο το προηγούμενο διάστημα έβγαινε στα κανάλια και μοίραζε αυξήσεις μέσω των καναλιών στους συνταξιούχους, την ίδια στιγμή υπέγραφε δυστυχώς ρυθμίσεις οι οποίες μείωναν τις συντάξεις και αύξαναν τις εισφορές.

Αυτές οι υπογραφές ήρθαν, με το σημερινό νομοσχέδιο να συζητείται στην Ολομέλεια ως το νέο ασφαλιστικό νομοσχέδιο. Δεν μας προκαλεί καμμία εντύπωση. Η εξαπάτηση, άλλωστε, είναι ίδιο χαρακτηριστικό της Νέας Δημοκρατίας. Να θυμίσω, άλλωστε, ότι η ίδια κυβέρνηση προ ετών μιλούσε για success story την ίδια στιγμή που είχε αυξήσει την ανεργία κατά 28% και είχε κάνει περικοπές κατά 40% στις συντάξεις.

Πιο συγκεκριμένα, σε ό,τι αφορά στις συντάξεις και τις περικοπές που προβλέπονται στο εν λόγω νομοσχέδιο που συζητάμε σήμερα, πρώτον, η δαπάνη του κρατικού προϋπολογισμού του 2020, ο οποίος έχει ψηφιστεί μέσα σε αυτή την Αίθουσα, για τις συντάξεις είναι κατά 200 εκατομμύρια ευρώ μικρότερη από την αντίστοιχη του προηγούμενου έτους, του 2019. Η επιλογή αυτή είναι αποκλειστικά της Νέας Δημοκρατίας. Δεν υποχρεώθηκαν από κανένα μνημόνιο, από κανέναν θεσμό, από κανέναν εξωτερικό παράγοντα.

Στον προϋπολογισμό, λοιπόν, βλέπουμε περικοπές. Στις δηλώσεις των στελεχών της Νέας Δημοκρατίας βλέπουμε ή ακούμε αυξήσεις. Παράλογο; Παράλογο. Τα νούμερα, ωστόσο, μιλούν.

Δεύτερον, έχουμε την οριστική κατάργηση της δέκατης τρίτης σύνταξης, που θέσπισε η κυβέρνηση του ΣΥΡΙΖΑ ως μόνιμο μέτρο και έλαβαν περίπου δυόμισι εκατομμύρια συνταξιούχοι πέρυσι τον Μάιο. Είναι αστείο να έρχεται αυτή τη στιγμή η Νέα Δημοκρατία και να λέει ότι η δέκατη τρίτη σύνταξη δεν υπήρξε ποτέ. Αναρωτιέμαι: Τι ψήφισαν πέρυσι τον Μάιο; Ψήφισαν μια φαντασίωση, άραγε, αφού δεν υπήρξε ποτέ και τι ακριβώς έλαβαν τον περασμένο Μάιο τα δυόμισι εκατομμύρια συνταξιούχοι, όταν οκτακόσιες χιλιάδες εξ αυτών έλαβαν μια ολόκληρη σύνταξη και ένα εκατομμύριο επτακόσιες χιλιάδες έλαβαν αναλογικά ένα σημαντικό τμήμα της σύνταξής τους; Τι έλαβαν αυτοί; Μια φαντασίωση που δεν υπήρξε ποτέ;

Βέβαια, κυρίες και κύριοι συνάδελφοι, είναι η δεύτερη φορά που το ίδιο κόμμα, η Νέα Δημοκρατία, και ο ίδιος Υπουργός, ο κ. Βρούτσης, καταργούν τη δέκατη τρίτη σύνταξη. Ακόμη και ο περιβόητος μηχανισμός στήριξης των συνταξιούχων, για τον οποίο μιλούσατε στο παρελθόν, που δήθεν θα αντικαθιστούσε τη δέκατη τρίτη σύνταξη, απουσιάζει από αυτό το νομοσχέδιο.

Όμως, δεν αρκείστε μόνο σε αυτά. Προχωράτε και στην περικοπή της σύνταξης κατά 30% για όσους συνταξιούχους εργάζονται πριν από το 2016, μια άκρως σκληρή και τιμωρητική διάταξη για αυτούς τους συνταξιούχους. Την ίδια στιγμή, όμως, προκλητικά ψηφίζετε οι μετακλητοί των υπουργικών γραφείων της Νέας Δημοκρατίας να λαμβάνουν και τον μισθό και τη σύνταξή τους. Μια ακόμη ρύθμιση, λοιπόν, του περιβόητου πελατειακού επιτελικού κράτους της Νέας Δημοκρατίας.

Επιπλέον, προχωράτε και σε μια ακόμη κρυφή περικοπή στις συντάξεις με το ποσοστό αναπλήρωσης από τα σαράντα έτη και μετά να μειώνεται απότομα και ανεξήγητα από το 2% στο 0,5%.

Κυρίες και κύριοι, σε ό,τι αφορά στο νέο σύστημα εισφορών, βλέπουμε και εδώ να καταρρέει με πάταγο ακόμη ένα προεκλογικό αφήγημα της Νέας Δημοκρατίας, αυτό της ελάφρυνσης των μικρομεσαίων επιχειρηματιών και των ελεύθερων επαγγελματιών, που θα έφερνε η Κυβέρνηση της Νέας Δημοκρατίας.

Αντιθέτως, στο σημερινό νομοσχέδιο βλέπουμε να επιβαρύνει η σημερινή Κυβέρνηση προκλητικά εννέα στους δέκα ελεύθερους επαγγελματίες, αποσυνδέοντας τις εισφορές τους από το πραγματικό εισόδημα και αυξάνοντας τις εισφορές κατά 20%. Συν 20% θα πληρώσουν οι ασφαλισμένοι με τον νόμο Βρούτση.

Αυξήσεις, επίσης, θα δουν και οι αγρότες στις ασφαλιστικές τους εισφορές. Φυσικά, η επιβάρυνση αυτή πλήττει τα χαμηλά και μεσαία εισοδήματα, σε αντίθεση με τα υψηλά, στα οποία η Νέα Δημοκρατία για ακόμη μια φορά, όπως συνηθίζει, κλείνει προκλητικά το μάτι.

Με την επαναφορά των κλάσεων, λοιπόν, διευκολύνει τα υψηλά εισοδήματα να πληρώνουν πολύ χαμηλότερες εισφορές και κατευθύνει με αυτόν τον τρόπο τεράστια ποσά στην ιδιωτική ασφάλιση.

Το χειρότερο από όλα, βέβαια, είναι πως με το νέο σχέδιο νόμου αναζωπυρώνεται ο κίνδυνος να τροφοδοτηθούν εκ νέου ελλείμματα στο δημόσιο σύστημα κοινωνικής ασφάλισης και όλοι ξέρουμε τι ακολουθεί μετά από αυτό: περικοπές και νέα μέτρα. Ακόμη και στις επικουρικές συντάξεις, όμως, αυτό που βλέπουμε στην πραγματικότητα να κάνει η Κυβέρνηση της Νέας Δημοκρατίας είναι μια ανάποδη αναδιανομή σε βάρος των χαμηλοσυνταξιούχων. Αυτό αποδεικνύεται, άλλωστε, και από την ίδια την αναλογιστική μελέτη που κατέθεσε ο κ. Βρούτσης και δείχνει ότι η μέση ετήσια σύνταξη μειώνεται για φέτος και για τα επόμενα χρόνια μέχρι το 2040.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Ένα λεπτό, κύριε Πρόεδρε.

Κύριε Υπουργέ, δυστυχώς, πέρα από τις περικοπές και τις επιβαρύνσεις, ο νόμος που φέρνετε σήμερα κλείνει και ουσιαστικές βασικές υπηρεσίες του ΕΦΚΑ στην περιφέρεια, όπως το ΙΚΑ Ορεστιάδας, στερώντας κύριες υπηρεσίες από τους πολίτες στην περιφέρεια.

Κλείνοντας, όμως, επιτρέψτε μου να πω τα εξής. Είναι προφανές πως κανένα ασφαλιστικό σύστημα, πόσω μάλλον κάποιο όπως αυτό που παρουσιάζετε σήμερα, που μεταφέρει προκλητικά τα βάρη στους χαμηλοσυνταξιούχους, δεν πρόκειται να πατήσει γερά στα πόδια του, αν δεν υπάρχει συγκεκριμένο σχέδιο για την προστασία και την ανάκτηση της εργασίας στη χώρα. Ήδη τα πρώτα δείγματα της Νέας Δημοκρατίας είναι εμφανή, με την κατακόρυφη αύξηση της ανεργίας σε λίγους μόλις μήνες.

Εδώ πραγματικά μας χωρίζει μια άβυσσος από τη Νέα Δημοκρατία, διότι εσείς επιλέγετε όχι απλά να εξαπατήσετε τους συνταξιούχους και τους ασφαλισμένους, αλλά συνειδητά να απορρυθμίσετε πλήρως την αγορά εργασίας στις συλλογικές συμβάσεις, ακόμη και το ελάχιστο δικαίωμα που πρέπει να έχει κάθε εργαζόμενος σε αυτή τη χώρα. Ένα ισχυρό δημόσιο σύστημα κοινωνικής ασφάλισης απαιτεί προστασία των εργασιακών δικαιωμάτων, ισχυρές συλλογικές συμβάσεις, αύξηση των μισθών αλλά και μέτρα ενίσχυσης της εργασίας.

Κύριε Υπουργέ -και κλείνω- στα φιλόξενα κανάλια μπορείτε να αραδιάζετε με περηφάνια τα ψέματά σας και να υπόσχεστε αυξήσεις. Η πραγματικότητα και η τσέπη των πολιτών, όμως, αποδεικνύει καθημερινά την κοροϊδία και την εξαπάτηση της Νέας Δημοκρατίας.

Ευχαριστώ και για τον χρόνο.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Επόμενη ομιλήτρια η κ. Βρυζίδου Παρασκευή από τη Νέα Δημοκρατία.

**ΠΑΡΑΣΚΕΥΗ ΒΡΥΖΙΔΟΥ:** Κύριε Πρόεδρε, κύριε Υπουργέ, κυρίες και κύριοι συνάδελφοι, με το παρόν νομοσχέδιο έχουμε μια καινούργια εκκίνηση στη δημόσια κοινωνική ασφάλιση.

Για να κρίνουμε, όμως, το νομοσχέδιο, θα πρέπει να το δούμε συνολικά και όχι να ασκούμε κριτική αν είναι καλό ή όχι, παίρνοντας επιμέρους άρθρα και αναλύοντας τη σύνταξη κάποιας κατηγορίας. Πρέπει να δούμε συνολικά αν είναι καλό ένα νομοσχέδιο ή όχι και σε ποια πράγματα πρέπει να εστιάσουμε.

Κατ’ αρχάς, ένα νομοσχέδιο πρέπει να είναι βιώσιμο. Διότι, αν δεν είναι, τι νόημα έχουν όλα τα υπόλοιπα; Πρέπει να είναι δίκαιο, να νιώθει ο συνταξιούχος αλλά και αυτός που πληρώνει ασφάλεια ότι άνθρωποι της ίδιας κατηγορίας με ίδια δεδομένα θα έχουν παραπλήσιες συντάξεις, να είναι ανταποδοτικό, να αισθάνεται ο κάθε πολίτης ότι παίρνει ανάλογα με αυτά που έχει δώσει είτε σε εισφορές είτε σε χρόνια και, βέβαια, να εξασφαλίζει μια ικανοποιητική και αξιοπρεπή σύνταξη.

Με ποιον τρόπο μπορεί να είναι βιώσιμο το ασφαλιστικό; Κατ’ αρχάς, με το να έχουμε όσο το δυνατόν περισσότερα χρόνια εργαζόμενους που θα παραμένουν στις δουλειές τους και θα πληρώνουν τις εισφορές τους. Για να γίνει, όμως, αυτό, θα πρέπει να υπάρχει και κίνητρο. Με το παρόν νομοσχέδιο βάζουμε τους άξονες και δίνουμε αυξήσεις στους ανθρώπους που μένουν στην εργασία τους τριάντα, τριάντα πέντε, σαράντα χρόνια.

Επίσης, βιώσιμο θα είναι το ασφαλιστικό όταν υπάρχουν ικανοποιητικές εισφορές και αυτό θα συμβεί όταν ο ασφαλισμένος έχει κατηγορίες να επιλέξει και επιλέγει τη μεγαλύτερη, γιατί με βάση αυτή την εισφορά θα έχει και μεγαλύτερη σύνταξη.

Και βέβαια είναι βιώσιμο το ασφαλιστικό όταν υπάρχουν εργαζόμενοι. Κι εδώ είναι το διαφορετικό πνεύμα και οι διαφορετικοί στόχοι της Κυβέρνησης της Νέας Δημοκρατίας και του Πρωθυπουργού μας, του Κυριάκου Μητσοτάκη, που επενδύει στις θέσεις εργασίας, στην ανάπτυξη και, με βάση αυτό το πνεύμα, θα είναι βιώσιμο και το ασφαλιστικό.

Αναρωτιόμουν σε κάποιες τοποθετήσεις πώς συνάδελφοι βρίσκουν κάποια ελαττώματα ή ασκούν αρνητική κριτική σε άρθρα αυτού του νομοσχεδίου. Τελικά, η απάντηση είναι ότι είναι διαφορετικό το σκεπτικό μας. Υπάρχουν παρατάξεις που τις ενδιαφέρει το εφήμερο και το προσωρινό, παροχές που θα ικανοποιήσουν τον κόσμο, θα υπάρχουν πρόσκαιρα πολιτικά οφέλη, αλλά σε βάθος χρόνου η χώρα θα βρίσκεται σε άσχημη κατάσταση και δεν θα είναι βιώσιμο το ασφαλιστικό. Έτσι, λοιπόν, με αυτό το σκεπτικό και με αυτά τα δεδομένα μπορεί να δούμε το ασφαλιστικό με άλλη ματιά. Είναι, όμως, λάθος. Γιατί αυτό το ασφαλιστικό επενδύει στο μέλλον κι έχει άρθρα τα οποία στηρίζουν την κοινωνία.

Ένα άλλο μεγάλο κεφάλαιο το οποίο ελήφθη υπ’ όψιν είναι η τυραννία των συνταξιούχων μέχρι να πάρουν τη σύνταξή τους τα τελευταία χρόνια. Είναι σωστό άνθρωποι που ασχολούνται με τη διακυβέρνηση της χώρας να δέχονται δύο και τρία χρόνια οι απόμαχοι της ζωής, αυτοί που θυσίασαν τόσα χρόνια στη δουλειά τους, να μην μπορούν να πάρουν τη σύνταξή τους και να κλονίζεται η αξιοπρέπειά τους στην αναμονή;

Γι’ αυτόν τον λόγο ελήφθησαν μέτρα που τα θεωρώ πάρα πολύ σοβαρά. Κατ’ αρχάς, από ένα ταμείο να μπορούμε να παίρνουμε την κύρια σύνταξη, την επικουρική, την εφάπαξ προσφορά. Και με την ηλεκτρονική σύνταξη, που γίνεται μέσω της συγκέντρωσης όλων των δεδομένων ηλεκτρονικά, θα μπορέσουμε να έχουμε σε σύντομο χρονικό διάστημα τις συντάξεις, που είναι μία μεγάλη προσφορά στην κοινωνία μας και σήμερα θεωρώ ότι είναι ένα από τα μεγαλύτερα προβλήματα.

Συνενώσεις ταμείων έγιναν και επί εποχής ΣΥΡΙΖΑ. Με τον τρόπο που έγιναν, όμως, αντί να φέρουν θετικό αποτέλεσμα και να βγαίνουν γρήγορα οι συντάξεις, είχαμε ακόμη πιο αρνητικό αποτέλεσμα. Διότι όταν το τελευταίο ταμείο θα έβγαζε τη σύνταξη του συνταξιούχου και έπρεπε να ρωτήσει και το ΙΚΑ - ΕΦΚΑ ή το ΙΚΑ - ΤΕΒΕ ή τον ΟΓΑ να του απαντήσουν και αργούσε άλλον έναν χρόνο και η απάντηση, η καθυστέρηση ήταν μεγαλύτερη από ό,τι ήταν πριν στο ένα ταμείο. Τώρα οργανώνεται με τέτοιον τρόπο, ώστε να έχουμε τα καλύτερα δυνατά οφέλη.

Τώρα πάμε στους γενικούς άξονες των επιμέρους θεμάτων. Αυτό το ασφαλιστικό δείχνει ιδιαίτερη ευαισθησία και δεν μπορεί κανείς να παραβλέψει ότι έχει πιάσει τις κοινωνικές αυτές ομάδες που έχουν ανάγκη, όπως τις μητέρες με μειωμένες εισφορές που έχουν αποκτήσει παιδί, τους αναπήρους, οι οποίοι εάν εργάζονταν το μικρό βοήθημα που έπαιρνε αυτός που είχε την επιμέλεια κοβόταν, τις συντάξεις χηρείας, όπου υπήρχε όριο του εναπομείναντος στη ζωή συντρόφου να μην μπορεί να πάρει τη σύνταξη εάν δεν είναι πενήντα δύο χρόνων. Έχουν ληφθεί τρομερά μέτρα προς όλες αυτές τις κατευθύνσεις κι εδώ δείχνει και το κοινωνικό πρόσωπο και την ευαισθησία.

Παράλληλα, έχουμε τη στήριξη της νέας γενιάς, με μειωμένες εισφορές στα πρώτα πέντε χρόνια.

Επίσης, δίνεται η ευκαιρία ο εργαζόμενος μισθωτός και ελεύθερος επαγγελματίας να πληρώνει μία εισφορά. Εδώ ακούστηκε ότι κάποιος ο οποίος έχει πολλά έσοδα θα πληρώνει τα ίδια με τα λίγα; Μα, εδώ μιλάμε για το ασφαλιστικό. Δεν μιλάμε για φορολογικό σύστημα, που ανάλογα με τα έσοδά σου θα πληρώνεις τον φόρο.

Το ασφαλιστικό σύστημα έχει πιάσει όλες τις ευαίσθητες πτυχές. Έχει βάλει τους άξονες. Σαφώς, αν πάμε επιμέρους και δούμε μία-μία τη διαδικασία μπορεί να πει ο καθένας τα δικά του επιχειρήματα. Δεν μπορεί, όμως, όπου δίνουμε αυξήσεις να λέγεται ότι αυτό είναι σε μικρό αριθμό και όπου μένουν σταθερές να θεωρούνται ότι πλήττεται ο κόσμος και ότι δεν είναι ωφέλιμο.

Είναι ένα ασφαλιστικό με μέλλον. Είναι ένα ασφαλιστικό που δεν μειώνει καμμιά σύνταξη. Έχει κοινωνικές ευαισθησίες. Έχει άξονες που βοηθούν την ανάπτυξη και την πρόοδο.

Επίσης, δεν είναι σωστό να ακούγεται ότι κόπηκε η δέκατη τρίτη σύνταξη. Δεν είναι σωστό απέναντι στους συνταξιούχους, οι οποίοι ήθελαν οπωσδήποτε κάποια χρήματα παραπάνω λίγο πριν από τις εκλογές και μετά από πέντε χρόνια διακυβέρνησης, να έρχεται ένα βοήθημα κοντά στο Πάσχα, αν θυμάμαι, και αυτό να ονομάζεται δέκατη τρίτη σύνταξη. Εάν υπάρχει σεβασμός στον συνταξιούχο και στον ηλικιωμένο, αυτό το νομοθετείς από την αρχή της θητείας σου και το οργανώνεις με τέτοιον τρόπο, για να έχει και αποτέλεσμα.

Κλείνοντας, θα ήθελα να πω ότι, με δεδομένο ότι ευελπιστούμε στην πρόοδο και στην ανάπτυξη της χώρας μας κι επειδή γίνονται προσπάθειες προς αυτή την κατεύθυνση, το ασφαλιστικό είναι ένα ασφαλιστικό με μέλλον, είναι ένα ασφαλιστικό για τη χώρα μας και για τις μελλοντικές γενιές.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κ. Ζαχαριάδης Κωνσταντίνος από τον ΣΥΡΙΖΑ.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Κυρίες και κύριοι συνάδελφοι, πραγματικά ακούγονται εκπληκτικά πράγματα σε αυτή την Αίθουσα. Είναι πάρα πολύ διασκεδαστικό να τα σκεφτεί κανείς. Είπε η προηγούμενη ομιλήτρια από τη Νέα Δημοκρατία ότι αν θέλεις -λέει- να νομοθετείς δέκατη τρίτη σύνταξη, τη νομοθετείς στην αρχή της θητείας σου και είναι όλα πάρα πολύ ωραία.

Μα, συγγνώμη, ξεχάσετε ότι όταν αναλάβαμε εμείς τη διακυβέρνηση της χώρας δεν υπήρχε ένα σεντ στον ΟΔΔΗΧ να πληρώσουμε μισθούς και συντάξεις; Έχουμε ξεχάσει την πρόσφατη ιστορία της χώρας και τι προσπάθεια κατέβαλε ο ελληνικός λαός όλα αυτά τα χρόνια, για να μπορούμε σήμερα να συζητάμε στρατηγικές, προοδευτικές, συντηρητικές, για τους πιο πλούσιους, για τους πιο φτωχούς κ.λπ.;

Είπε προηγουμένως ο κ. Υψηλάντης ότι παραλάβατε ερείπια. Δηλαδή, χώρα με επιτόκιο δανεισμού στο 2% -που σας την παραδώσαμε με τα κλειδιά στο Μαξίμου, μαξιλάρι 37 δισεκατομμυρίων, που δόθηκε η δυνατότητα στην Κυβέρνησή σας να δώσετε τις πρώτες τρεις βδομάδες 200 εκατομμύρια ελάφρυνση στον ΕΝΦΙΑ στους πλούσιους με περιουσία ένα εκατομμύριο ευρώ- είναι χώρα-ερείπια; Θέλετε να συγκρίνουμε τι παραλάβαμε εμείς στις 25 Γενάρη του 2015; Να μη μείνουμε, όμως, σε αυτό.

Πάμε λίγο στην επικαιρότητα. Είναι πραγματικά φοβερό ότι σε αυτή την κοινοβουλευτική περίοδο ό,τι νομοσχέδιο και να έρθει, δυστυχώς, αναγκάζομαι δύο-τρία λεπτά της ομιλίας μου να σχολιάσω το προσφυγικό - μεταναστευτικό. Σε όλα τα νομοσχέδια μιλάω για το προσφυγικό-μεταναστευτικό. Και από αυτό φαίνεται η μεγάλη επιτυχία της Κυβέρνησης Μητσοτάκη.

Θέλω από αυτό το Βήμα της Βουλής των Ελλήνων να καταγγείλω την απρόκλητη βία απέναντι σε πολίτες στη Χίο και στη Λέσβο, μεταξύ των οποίων ήταν και Βουλευτές του ΣΥΡΙΖΑ, ο Ανδρέας Μιχαηλίδης και ο Γιάννης Μπουρνούς, στη Λέσβο. Σας καθιστούμε απολύτως υπεύθυνους για την έκρηξη της έντασης, της βίας και του αυταρχισμού που δημιουργεί η αδιέξοδη πολιτική σας. Είναι μία πολιτική που όχι μόνο δεν λύνει προβλήματα, αλλά τα πολλαπλασιάζει.

Διότι, δυστυχώς, στο προσφυγικό-μεταναστευτικό κάνετε μικροπολιτική, αφήνετε τα νησιά να βουλιάξουν, για να μη γίνει διασπορά του πολιτικού κόστους. Για να έχετε χαρούμενη την Πρόεδρο της ΟΝΝΕΔ Πεντέλης, που μας έλεγε πόσο ωραίος κύριος είναι ο κ. Μητσοτάκης. Το πολιτικό σας στέλεχος έλεγε ότι είναι άλλα τα παιδιά τα προσφυγόπουλα και άλλα παιδιά τα Ελληνόπουλα. Τα έλεγε για παιδάκια αυτά τα πράγματα. Για να την έχετε, λοιπόν, χαρούμενη, γι’ αυτόν τον λόγο υποφέρουν οι τοπικές κοινωνίες, υποφέρουν οι πρόσφυγες, υποφέρουν οι μετανάστες.

Διότι σε αυτό το θέμα -και σε άλλα, αλλά ιδίως σ’ αυτό- πολιτευτήκατε με ανευθυνότητα, με προχειρότητα, με τυχοδιωκτισμό και η χώρα αυτή τη στιγμή, η ακριτική Ελλάδα, πληρώνει τις εμμονές σας, τις ιδεοληψίες σας, τα παραταξιακά σας προβλήματα -δεν μπορείτε να συνεννοηθείτε με τους περιφερειάρχες σας, με τους δημάρχους σας-, τις αγκυλώσεις σας. Τα προβλήματα ενός κόμματος και μιας παράταξης γίνονται προβλήματα της χώρας.

Για να κλείσω, λοιπόν, αυτή την ενότητα, κατά τη γνώμη μας -και το επαναλαμβάνουμε και θα το επαναλαμβάνουμε συνέχεια- πρέπει να ξεκινήσει άμεσα η αποσυμφόρηση των νησιών με μεταφορά ευπαθών ομάδων προσφύγων και μεταναστών στην ενδοχώρα, να αυξηθεί το στελεχιακό δυναμικό της Υπηρεσίας Ασύλου, να μεριμνήσει η Κυβέρνηση για την εύρυθμη λειτουργία ενός και όχι δύο κέντρων υποδοχής σε κάθε νησί και να ενταθούν οι πιέσεις. Και εδώ θα βοηθήσουμε για έμπρακτη αλληλεγγύη από όλα τα κράτη-μέλη της Ευρωπαϊκής Ένωσης. Ξέρετε, με τους ομοϊδεάτες σας στην Ευρώπη, αυτούς οι οποίοι μαζί με εσάς μας πρότειναν τον κ. Μάνφρεντ Βέμπερ για Πρόεδρο της Επιτροπής πριν από λίγους μήνες στις ευρωπαϊκές εκλογές, που έκλεινε το μάτι και έπαιρνε αγκαλιά τις χώρες του Βίζεγκραντ.

Έρχομαι στο θέμα του νομοσχεδίου και στην αναφορά που έκανε η κ. Βρυζίδου για το πόσες συντάξεις παραλάβαμε εμείς και πόσες είναι σήμερα. Έχω μπροστά μου ένα δελτίο Τύπου του ΕΦΚΑ. Δεν είναι δελτίο Τύπου του ΣΥΡΙΖΑ. Η ημερομηνία είναι η 21η Ιουνίου του 2019. Λέει: Στις 21 Ιουνίου του 2019 η εκκρεμότητα ήταν σαράντα οκτώ χιλιάδες οκτακόσιες τριάντα εννέα συντάξεις, ενώ την 1η Ιανουαρίου του 2015 ήταν εκατόν εξήντα οκτώ χιλιάδες εννιακόσιες. Αυτό είναι κατά εβδομήντα μία χιλιάδες λιγότερο. Μπορείτε να το προχωρήσετε, να το πάτε καλύτερα; Να το πάτε. Αλλά όχι να μας λέτε ότι χειροτερεύσαμε και τα πράγματα! Και όλοι θυμούνται σε αυτή τη χώρα πόσο καιρό έκαναν οι συντάξεις και τι βήματα έκανε η δική μας κυβέρνηση.

Να πάμε τώρα στην ουσία του νομοσχεδίου. Είναι απολύτως σαφές ότι το 90% πληρώνει 20% περισσότερες ασφαλιστικές εισφορές. Αυτό το συμφωνούμε. Δεν υπάρχει κάποιος ο οποίος διαφωνεί σε αυτό μέσα στην Αίθουσα. Λέτε, βέβαια, ότι συμψηφίζεται με τη μείωση των φόρων του Νοέμβρη. Αυτό λέτε. Γιατί δεν μας το είπατε τον Νοέμβρη; Γιατί τον Νοέμβρη όταν μειωνόταν η φορολογία πανηγυρίζατε -και το ψηφίσαμε και εμείς τότε- για να έρθετε στις 25 Φεβρουαρίου και να πάρετε ένα τμήμα αυτής της μείωσης πίσω; Αν το λέγατε αυτό τότε, ούτε εγώ ούτε προφανώς το κόμμα μου θα ψηφίζαμε. Γιατί προσπαθείτε και σε αυτό το ζήτημα να το παίξετε πονηροί. Ο κόσμος, όμως, βλέπει ξέρει και σας παρακολουθεί.

Είναι κόλπο και αυτό, όπως και η ιστορία με τις μηδενικές αυξήσεις της ΔΕΗ. Μηδενικές αυξήσεις λέγατε το καλοκαίρι για τη ΔΕΗ. Όποιος παίρνει το χαρτάκι της ΔΕΗ τώρα, βλέπει πόσο μηδενικές ήταν αυτές οι αυξήσεις. Κατανοώ, επίσης, με μία χρονική καθυστέρηση ότι εκείνο το δυναμικό -ομολογώ- κίνημα της γραβάτας ήταν ένα κίνημα που κατά τη γνώμη σας αφορούσε ένα 10% και μάλιστα 10% των μεγαλύτερων εισοδημάτων, εφόσον κι εσείς συμφωνείτε ότι το 90% πληρώνει 20% παραπάνω.

Ήταν το δικό μας ασφαλιστικό τέλειο; Όχι βέβαια. Ήταν γραμμένο το δικό μας ασφαλιστικό στις πλάκες του Μωυσή; Όχι. Είχε στρεβλώσεις; Βεβαίως είχε. Αλλά αυτά έπρεπε να διορθωθούν και όχι να ξηλωθεί ένα ασφαλιστικό που έφερε την κοινωνική ασφάλιση σε βιώσιμη τροχιά από το 2016. Θυμηθείτε σε τι κατάσταση ήταν η χώρα το 2016 και πραγματικά τι δυνατότητες θα είχαμε σήμερα με μία προοδευτική διακυβέρνηση να επεκτείνουμε ένα δίχτυ κοινωνικής δικαιοσύνης γύρω από την κοινωνική ασφάλιση.

Όταν πέρυσι τον Μάιο δεχόμασταν την ομοβροντία των πυρών και της αντιπολίτευσης και των μίντια για το γεγονός ότι η λεγόμενη δέκατη τρίτη σύνταξη ήταν μερική από κάποια εισοδήματα και πάνω -πλήρης για τα χαμηλότερα, μικρότερη για τα υψηλότερα- εμένα τουλάχιστον δεν μπορούσε να μου περάσει από το μυαλό ότι εσείς σε λιγότερο από ένα χρόνο θα την καταργούσατε.

Πρώτον, διότι την ψηφίσατε. Είναι ένας νόμος ο οποίος τον ψηφίσατε! Δεύτερον, ο κ. Βορίδης με το αυστηρό του στυλ, με τον γλαφυρό τρόπο που μιλάει, μας είπε ότι ψηφισμένα μέτρα δεν παίρνονται πίσω. Το είπε ο ίδιος ο Πρωθυπουργός στη ΔΕΘ.

Κύριε Βρούτση, σας προκαλώ και σας προσκαλώ -αν θέλετε- να πάμε να συγκρίνουμε τα βιβλιάρια των συνταξιούχων για τον Απρίλη του 2019 και τον Απρίλη του 2020. Δεν χρειάζεται να λέμε περισπούδαστα πράγματα. Πόσα λεφτά μπήκαν τον Απρίλη του 2019 και πόσα μπήκαν τον Απρίλιο του 2020 για να καταλάβει κάποιος τη διαφορά. Όπως επίσης ο φτωχός και λαϊκός κόσμος σύγκρινε πόσα λεφτά πήρε μέρισμα τον Δεκέμβρη του 2019 και πόσα τον Δεκέμβρη του 2020. Το λέει ο ίδιος ο προϋπολογισμός ότι φέτος είναι 200 εκατομμύρια ευρώ λιγότερα στο κονδύλι γι’ αυτές τις δαπάνες.

Εμείς, λοιπόν, καταψηφίζουμε την αντιασφαλιστική μεταρρύθμιση. Προειδοποιούμε ότι υπονομεύεται ο δημόσιος και καθολικός χαρακτήρας της κοινωνικής ασφάλισης, καταγγέλλουμε ότι δημιουργείτε κίνητρα για μεταφορά πόρων στον ιδιωτικό τομέα σε βάρος του δημόσιου τομέα. Και επισημαίνουμε στον ελληνικό λαό ότι αυτή είναι μία συνταγή ενός γηρασμένου και αποτυχημένου νεοφιλελευθερισμού.

Η ελληνική κοινωνία αξίζει καλύτερα και μπορεί καλύτερα. Και εμείς είμαστε εδώ για να αντιπολιτευόμαστε. Και όταν γίνουμε πλειοψηφία, να μπορέσουμε να δικαιώσουμε αυτές τις προσδοκίες.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κ. Κατρίνης από το Κίνημα Αλλαγής.

**ΜΙΧΑΗΛ ΚΑΤΡΙΝΗΣ:** Ευχαριστώ πολύ, κύριε Πρόεδρε. Κυρίες και κύριοι συνάδελφοι σε παλαιότερες εποχές το ΠΑΣΟΚ είχε εισαγάγει τον όρο «αλληλεγγύη των γενεών». Ήταν τότε που ο ριγμένος της υπόθεσης ήταν όντως η τρίτη ηλικία. Και βεβαίως αυτό δεν ήταν μόνο σύνθημα, αλλά έγινε και πράξη. Και άρχισε να δίνει τόσο μεγαλύτερες συντάξεις όσο και άλλες κοινωνικές παροχές και θεσμούς υποστήριξης, όπως τα ΚΑΠΗ, όπως το πρόγραμμα «Βοήθεια στο Σπίτι» και πάρα πολλά άλλα.

Στην πορεία, όμως, τα πράγματα άλλαξαν. Σήμερα ο ριγμένος της υπόθεσης είναι η νέα γενιά. Και αυτό σημαίνει ότι δεν μπορούν να υπάρχουν σχεδιασμοί και μεταρρυθμίσεις στο ασφαλιστικό σύστημα που να μη λαμβάνουν υπ’ όψιν, να μην υπολογίζουν πραγματικά τους νέους ανθρώπους.

Αυτό που χρειαζόμαστε είναι μία λογική ισορροπία στο σύστημα ασφάλισης. Γιατί, βεβαίως, -και αυτό είναι μία πικρή διαπίστωση- κυρίες και κύριοι συνάδελφοι, οι νέοι δεν μπορούν σήμερα να προσφύγουν στο Συμβούλιο της Επικρατείας για τις συντάξεις που θα πάρουν μετά από τριάντα χρόνια ούτε βεβαίως μπορεί το Συμβούλιο της Επικρατείας να είναι το όργανο που τελικά θα νομοθετεί. Αυτός ο ρόλος ανήκει στο δημοκρατικά εκλεγμένο Σώμα του Κοινοβουλίου.

Και αυτό δεν αποτελεί βεβαίως κάποια αιχμή προς τη δικαιοσύνη. Αποτελεί όμως, αιχμή προς όλους όσοι εμφανίζουν μία συρραφή αποφάσεων του Συμβουλίου της Επικρατείας ως νομοσχέδιο που υποτίθεται ότι είναι προς την κατεύθυνση μιας μεταρρύθμισης, -αυτοχαρακτηριζομένης και ως διαρθρωτικής μάλιστα- και που υποτίθεται ότι αποτελεί μία προσπάθεια να αποκαταστήσει τους παραλογισμούς του προηγούμενου νόμου, του γνωστού νόμου Κατρούγκαλου. Βεβαίως αυτό δεν ισχύει.

Και μιλάμε για ένα νομοσχέδιο το οποίο διαφημίστηκε πολύ περισσότερο από οποιαδήποτε άλλη πρωτοβουλία της Κυβέρνησης ως τώρα. Ο ίδιος ο Πρωθυπουργός είχε εξαγγείλει προεκλογικά ότι θα καταργήσει τον νόμο Κατρούγκαλου. Και βεβαίως η πικρή διαπίστωση είναι ότι παραμένει στην ίδια φιλοσοφία και λογική και ο νόμος που συζητάμε σήμερα με το προηγούμενο νομοσχέδιο με πολύ χαμηλά ποσοστά αναπλήρωσης, τα οποία οδηγούν σε μειώσεις συντάξεων από 18% σε 15% σε κάποιες μόνο κατηγορίες. Στη φιλοσοφία του, όμως, παραμένει ακριβώς το ίδιο.

Θέλετε κάποια παραδείγματα; Συνταξιούχος με τριάντα χρόνια εργασίας με συντάξιμες αποδοχές 1.000 ευρώ με τον νόμο Κατρούγκαλου είχε 648 ευρώ σύνταξη, με τον νόμο που συζητάμε σήμερα 648 ευρώ σύνταξη, με τον νόμο 3863/2010 του ΠΑΣΟΚ του 2010 -που είχε ψηφίσει και ο κ. Βρούτσης και η Νέα Δημοκρατία- 702 ευρώ σύνταξη. Με 1500 ευρώ συντάξιμες αποδοχές και μιλάμε για τριάντα χρόνια ασφάλισης –που είναι η μεγάλη πλειοψηφία εργαζομένων του ιδιωτικού τομέα δηλαδή- με τον νόμο Κατρούγκαλου είχε 780 ευρώ, με το νόμο του κ. Βρούτση πάλι 780 ευρώ και με τον ν.3863/2010, 873 ευρώ σύνταξη.

Βεβαίως οι αδικίες στις συντάξεις αναπηρίας και χηρείας παραμένουν στο ίδιο πνεύμα και την ίδια λογική. Βεβαίως, δεν υπάρχει δέκατη τρίτη σύνταξη. Εμείς έχουμε καταθέσει τροπολογία -το ανέφερε νομίζω ο εισηγητής μας, κ. Μουλκιώτης- και ζητούμε την καταβολή της. Και βεβαίως, καμμία πρόνοια για την επαναφορά του ΕΚΑΣ. Το ΕΚΑΣ θεσμοθετήθηκε -όπως πολύ καλά θυμάστε- από το ΠΑΣΟΚ και καταργήθηκε από τον ΣΥΡΙΖΑ. Το ΕΚΑΣ ήταν το δίχτυ προστασίας για τους μη προνομιούχους, το οποίο το έφερε το ΠΑΣΟΚ, το ψήφισε το ΠΑΣΟΚ, το κατήργησε ο ΣΥΡΙΖΑ και συνεχίζει η Νέα Δημοκρατία να σφυρίζει αδιάφορα δυστυχώς.

Μιλάμε για ένα ασφαλιστικό το οποίο δεν μπορεί σε καμμία των περιπτώσεων να είναι αποσυνδεδεμένο και από την ανάπτυξη -που την ακούμε, αλλά δεν τη βλέπουμε- και από το δημογραφικό, στο οποίο κάποιες σημειακές πρωτοβουλίες και αλλαγές -θετικές μεν- δεν δίνουν ριζική λύση και βεβαίως ένα ασφαλιστικό που θα πρέπει να έχει άμεση σύνδεση με νέους πόρους, όπως είχαμε εμείς προνοήσει από το Ταμείο Αλληλεγγύης των Γενεών και είχαμε προβλέψει και την αξιοποίηση της δημόσιας περιουσίας, αλλά και την αξιοποίηση του ορυκτού πλούτου.

Είναι ένα νομοσχέδιο στο οποίο επανέρχονται θετικές διατάξεις, άρα μειωμένες ποινές για τους συνταξιούχους που συνεχίζουν να εργάζονται με σκανδαλώδεις ρυθμίσεις γι’ αυτούς που προβλέπεται να μπουν στον δημόσιο τομέα. Αυτό νομίζω είναι ένα μήνυμα προς τη νέα γενιά η οποία είμαι βέβαιος ότι δεν μας βλέπει και δεν παρακολουθεί αυτή τη συζήτηση. Γιατί η νέα γενιά, όταν ακούει ασφαλιστικό, πάντα σκέφτεται: «Τι θα μου ξημερώσει χειρότερο σε σχέση με τα προηγούμενα».

Βεβαίως, όμως, για να είμαστε και δίκαιοι είναι ένα νομοσχέδιο το οποίο έχει και κάποιες θετικές διατάξεις τις οποίες εμείς δεν θα διστάσουμε να υπερψηφίσουμε, όπως είναι η αποσύνδεση των εισφορών από το εισόδημα, όπως είναι οι διατάξεις για την ασφάλιση και βεβαίως η πρόβλεψη για το αγροτικό εισόδημα έως 10.000 ευρώ το οποίο δεν δημιουργεί πρόβλημα στους συνταξιούχους στην επαρχία.

Βεβαίως κάποιες σημειακές παρατηρήσεις θα περίμεναν πάρα πολλές κατηγορίες συνταξιούχων και ασφαλισμένων σε αυτό το νομοσχέδιο ώστε να μπορέσει πραγματικά να φέρει αλλαγές και βελτιώσεις. Θα αναφέρω ενδεικτικά κάποιες περιπτώσεις: στον κλάδο των υγειονομικών, στους μονοσυνταξιούχους του ΤΣΑΥ και ο Ιατρικός Σύλλογος και η Ελληνική Οδοντιατρική Ομοσπονδία έχει μαλλιάσει η γλώσσα τους. Μιλούν για τη δυνατότητα να συμψηφιστούν οι καταβληθείσες εισφορές των προηγούμενων ετών με τις νέες ασφαλιστικές κλάσεις. Ξέρουμε ότι τον Οκτώβριο του 2018 είχε ήδη εκδοθεί μια εγκύκλιος που έδινε τη δυνατότητα αυτές οι πλεονάζουσες εισφορές να συμψηφιστούν με τυχόν οφειλές τότε στα ασφαλιστικά ταμεία, άρα είναι στα ευχέρεια της Κυβέρνησης να επαναφέρει και να ψηφίσει κάτι ανάλογο.

Για τα βαρέα και ανθυγιεινά έχουμε καταθέσει τροπολογία. Βεβαίως, υπάρχει μια αδικία στον ν.4445/2016 και πρέπει να αποκατασταθεί, γιατί αυτός ο νόμος φέρνει είτε μείωση συντάξεων είτε έμμεση αύξηση ορίου ηλικίας, αφού ο ασφαλισμένος αν επιλέξει να συνταξιοδοτηθεί με τα όρια ηλικίας που προβλέπονται στα βαρέα, τότε δεν παίρνει την προσαύξηση 0,75 ανά έτος που είναι στο ποσό της σύνταξης. Αυτό, λοιπόν, θα πρέπει να αποκατασταθεί και να υπάρχει η ίδια εφαρμογή που ισχύει με τη ΔΕΗ για τους εργαζόμενους με βαρέα και ανθυγιεινά.

Για τις μητέρες με ανήλικο στα πενήντα, πενήντα πέντε έτη, τα πεντέμισι χιλιάδες ένσημα και το όριο του Αυγούστου του 2015 που πέταξε εκτός χιλιάδες γυναίκες, οι οποίες πλέον πάνε στα εξήντα επτά έτη, δεν υπάρχει καμμία πρόνοια και για αυτό.

Όσον αφορά το ΤΕΑΠ-ΕΛΤΑ, έχουμε καταθέσει τροπολογία. Είναι ένα ταμείο που δεν μπορεί να διασφαλίσει την καταβολή ούτε των σημερινών μειωμένων συντάξεων και βεβαίως των επικουρικών οι οποίες έχουν πραγματικά μηδενιστεί λόγω αρνητικής αναλογίας εργαζομένων και συνταξιούχων. Νομίζω ότι ένα ταμείο το οποίο σήμερα δίνει επικουρική σύνταξη λιγότερο από 50 ευρώ και έχει αποθεματικό 200 εκατομμύρια ευρώ, θα πρέπει να υπάρξει η πρόνοια να υπαχθεί στο ΕΤΕΑΕΠ.

Κύριε Πρόεδρε, θα μου επιτρέψετε δέκα δευτερόλεπτα μιας και μιλάμε για ασφάλεια, μιας και μιλάμε για βιωσιμότητα, μιας και είναι εκπρόσωπος της Κυβέρνησης εδώ να πω ότι αύριο οι κάτοικοι της Ηλείας και της Αχαΐας, κύριε Υπουργέ, το ξέρουν και οι συνάδελφοι, κάνουν διαμαρτυρία στο Βουπράσιο για τον δρόμο Πάτρα - Πύργος ο οποίος ακόμα και σήμερα δεν έχει γίνει και δυστυχώς κοστίζει σε ανθρώπινες ζωές. Γιατί όταν μιλάμε για ασφαλιστικό, όταν μιλάμε για νέες γενιές, θα πρέπει να διασφαλίζουμε ότι δεν θα έχουμε τέτοια μοιραία περιστατικά και τραγικά και θα πρέπει επιτέλους να λάβετε μια απόφαση και να δώσετε λύση σε αυτό τον γόρδιο δεσμό που πραγματικά εμάς, όχι μόνο μας ταλανίζει, αλλά είναι ένας δρόμος καρμανιόλα που μας στοιχίζει σε ανθρώπινες ζωές.

Ευχαριστώ πολύ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει η κ. Κεφαλά Μαρία - Αλεξάνδρα από τη Νέα Δημοκρατία.

**ΜΑΡΙΑ - ΑΛΕΞΑΝΔΡΑ ΚΕΦΑΛΑ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, αδιαμφισβήτητα η δημόσια κοινωνική ασφάλιση είναι ένας από τους πυλώνες του δημοκρατικού κράτους. Δυστυχώς, όμως, το κοινωνικοασφαλιστικό σύστημα της χώρας χαρακτηρίζεται από παθογένειες διαχρονικές, όπως ο κατακερματισμός των φορέων και η εισφοροδιαφυγή που αποτελούν τροχοπέδη στην ορθή λειτουργία του.

Η οξεία οικονομική κρίση των τελευταίων ετών ήρθε να προσθέσει στα ήδη υφιστάμενα προβλήματα την αύξηση της ανεργίας, τη μετανάστευση ενός μεγάλου παραγωγικού δυναμικού στο εξωτερικό, το έντονο δημογραφικό ζήτημα και την εν γένει οικονομική ύφεση, με άμεσο αντίκτυπο στα δημοσιονομικά δεδομένα του κράτους, στα έσοδα από ασφαλιστικές εισφορές, καθώς και στην υποχρέωση αποπληρωμής των συντάξεων.

Με το παρόν σχέδιο νόμου παρουσιάζουμε ένα νέο ασφαλιστικό σύστημα ευθυγραμμισμένο με τις συνταγματικές αρχές, ένα σύστημα καινοτόμο, απλό, ψηφιακό, καθολικό, διανεμητικό, αλλά κυρίως αποτελεσματικό που θα επηρεάσει το σύνολο της ελληνικής κοινωνίας και όλες τις κατηγορίες των εργαζομένων και τους συνταξιούχους. Αποκαθιστάμε τη δικαιοσύνη και τις ανισότητες. Ενισχύουμε τον ανταποδοτικό χαρακτήρα του συστήματος και ακυρώνουμε το δυσανάλογο οικονομικό βάρος που επιβλήθηκε σε ένα σημαντικό παραγωγικό και δημιουργικό κομμάτι της ελληνικής οικονομίας. Πλαισιώνουμε το παρόν από δύο πλήρεις μελέτες και είναι το πρώτο ασφαλιστικό νομοσχέδιο στην ιστορία της χώρας που γίνεται αυτό: μία αυτή της επάρκειας των συντάξεων και μία δεύτερη την ειδική αναλογιστική μελέτη της Εθνικής Αναλογιστικής Αρχής για τις κύριες και επικουρικές συντάξεις, μελέτη με την οποία επιβεβαιώνουμε τη βιωσιμότητα του ασφαλιστικού συστήματος μέχρι το 2070.

Η φιλοσοφία του νέου νόμου είναι διαφορετική από αυτή του νόμου Κατρούγκαλου. Διότι, στόχος του νέου ασφαλιστικού είναι να αποκατασταθεί η δικαιοσύνη για όσους έχουν εργαστεί περισσότερο και παράλληλα να ενισχυθεί η ανταποδοτικότητα των συντάξεων, ώστε να διαμορφωθούν ταυτόχρονα ισχυρά κίνητρα παραμονής στο σύστημα για τριάντα πέντε και σαράντα χρόνια.

Κυρίες και κύριοι συνάδελφοι, το ασφαλιστικό σύστημα της χώρας μεταβαίνει επιτέλους σε νέα εποχή. Δημιουργούμε για πρώτη φορά έναν εθνικό φορέα ασφάλισης, τον e-ΕΦΚΑ προκειμένου να ανταποκριθεί στις σύγχρονες ανάγκες του ψηφιακού μετασχηματισμού και εντάσσουμε στον φορέα και το ενιαίο ταμείο επικουρικής ασφάλισης και εφάπαξ παροχών. Κατ’ αυτόν τον τρόπο επιτυγχάνουμε οργανωτική και διοικητική ενοποίηση, αλλά και ενοποίηση της βάσης των ασφαλιστικών δεδομένων. Διατηρούμε τη λογιστική αυτοτέλεια των επιμέρους κλάδων, κύριας σύνταξης, επικουρικής ασφάλισης και εφάπαξ παροχής. Ψηφιοποιούμε όλες τις λειτουργίες της κοινωνικής ασφάλισης για την πιο εύκολη διαχείρισή της. Εξασφαλίζουμε αποτελεσματικότερες και ταχύτερες υπηρεσίες προς τους πολίτες. Αντιμετωπίζουμε τη διαρκή ανησυχία των ασφαλισμένων για τη διαδικασία απονομής της σύνταξης. Εκσυγχρονίζουμε, εξορθολογήζουμε και βελτιώνουμε τη διαδικασία από την αίτηση ως την έκδοση της συνταξιοδοτικής απόφασης. Επιτυγχάνουμε την άμεση και ταυτόχρονη απονομή όλων των παροχών και θεσπίζουμε πρώτη φορά στην ιστορία του ασφαλιστικού συστήματος της χώρας μας την ψηφιακή σύνταξη.

Για τους μισθωτούς μειώνουμε τις εισφορές κατά περίπου μια μονάδα και θα τις μειώσουμε ακόμη τέσσερις μέχρι το 2023. Για τους ελεύθερους επαγγελματίες υιοθετούμε ένα καινοτόμο και ανταποδοτικό σύστημα ελεύθερης και ευέλικτης επιλογής ασφαλιστικών εισφορών. Αποσυνδέουμε το ασφαλιστικό πλήρως από τα χρόνια ασφάλισης και τις γνωστές κλάσεις του παρελθόντος από το εισόδημα και την αύξηση του κατώτατου μισθού. Δίνουμε ανάσα στο παραγωγικό κομμάτι της οικονομίας σε ενάμισι εκατομμύριο πληθυσμό, αγρότες, γιατρούς, δικηγόρους, μηχανικούς, μικρές και μεγάλες επιχειρήσεις και γενικά όλους τους αυτοαπασχολούμενους.

Μεγάλο μέρος του επιστημονικού δυναμικού υποφέρει, κυρίες και κύριοι συνάδελφοι, επειδή δεν μπορούν να δοθούν βεβαιώσεις ασφαλιστικής ικανότητας. Αυτό οφείλεται ακριβώς στη σύνδεση του ασφαλιστικού με το εισόδημα. Σταματάμε επιτέλους αυτό που βιώσαμε με τον νόμο Κατρούγκαλου, νόμος ο οποίος κρίθηκε αντισυνταγματικός από το Συμβούλιο της Επικρατείας και φορολογούμαστε ανάλογα με το εισόδημά μας.

Έχει ειπωθεί πολλάκις ότι δεν είναι φορολογικό το ασφαλιστικό. Να φορολογείται ο πολίτης ανάλογα με το εισόδημα και τα χρόνια εργασίας του. Αποκαθιστάμε τη δικαιοσύνη και ο ασφαλισμένος μπορεί να επιλέξει ελεύθερα σε ποια κατηγορία εισφορών θα υπαχθεί. Όσοι επιλέξουν υψηλή κατηγορία θα ωφελούνται περισσότερο στην απονομή σύνταξης.

Επίσης, είναι το πρώτο ασφαλιστικό νομοσχέδιο μετά από έντεκα χρόνια που δεν θα έχει καμμία μείωση στις συντάξεις. Το αντίθετο, θα έχει αυξήσεις.

Με την ψήφιση του νέου ασφαλιστικού και αναδρομικώς από τις 4 Οκτωβρίου αυξάνουμε τις κύριες συντάξεις για όσους έχουν συνταξιοδοτηθεί ή συνταξιοδοτούνται με περισσότερα από τριάντα χρόνια ασφάλισης. Παρουσιάζουμε πλέον μια νέα επικουρική καταβολή συντάξεων. Οι συνταξιούχοι θα δουν αυξήσεις οι οποίες θα φτάσουν μέχρι τα 200 ευρώ. Επαναφέρουμε τη δυνατότητα στον συνταξιούχο να εργαστεί ξανά λαμβάνοντας το 70% της σύνταξής του. Ειδικά όλοι οι σημερινοί και οι αυριανοί εργαζόμενοι της χώρας που θα έχουν τριάντα χρόνια ασφάλισης θα δουν με το νέο νόμο υψηλότερες παροχές.

Διαρθρώνουμε το νέο σύστημα εντελώς διαφορετικά από το προηγούμενο. Μεριμνάμε για τους νέους ελεύθερους επαγγελματίες. Δεν θα υποχρεώνουμε κανέναν ελεύθερο επαγγελματία μετά την πενταετία να δίνει πίσω τη διαφορά των μειωμένων εισφορών και της πρώτης ασφαλιστικής κατηγορίας, όπως τον υποχρεώνει ο νόμος Κατρούγκαλου.

Απελευθερώνουμε τις δημιουργικές δυνάμεις του τόπου. Και θα μπορεί ο καθένας στην αρχή κάθε χρόνου να επιλέγει ελεύθερα την κατηγορία που θέλει με τη δυνατότητά του. Συμμορφώνουμε το ασφαλιστικό σύστημα με τις αποφάσεις του Συμβουλίου της Επικρατείας και ενισχύουμε την κοινωνική και ασφαλιστική δικαιοσύνη, την ανταποδοτικότητα, την αναλογικότητα και την επιχειρησιακή ελευθερία.

Κυρίες και κύριοι συνάδελφοι, το ασφαλιστικό σύστημα στην Ελλάδα αποτελεί αντικείμενο διεκδικήσεων, αντικείμενο παρεμβάσεων και αντικείμενο διαρκών μεταβολών από τα πρώτα χρόνια της θέσπισης του. Εμείς χαρτογραφήσαμε το ασφαλιστικό σύστημα της χώρας και με υπομονή, μεθοδικότητα, τεχνογνωσία και εργατικότητα φέρνουμε προς ψήφιση το νέο ασφαλιστικό. Ένα νέο σύστημα με καθαρά κοινωνικοαντανακλαστικό χαρακτήρα. Μία νέα ασφαλιστική μεταρρύθμιση που αγκαλιάζει όλους τους σημερινούς εργαζόμενους και ευνοεί αισθητά όλους τους αυριανούς συνταξιούχους της χώρας. Μαζί με το φορολογικό νομοσχέδιο του Νοεμβρίου αποτελεί την αποτύπωση της ρεαλιστικής αισιοδοξίας στην οικονομική πολιτική της Ελλάδας. Αποτυπώνει με τον πιο ξεκάθαρο και κατηγορηματικό τρόπο τη διαφορά φιλοσοφίας, αντίληψης και ιδεολογικής προσέγγισης μεταξύ ημών και του ΣΥΡΙΖΑ.

Προχωράμε μπροστά, από ένα σύστημα το οποίο τιμωρούσε την παραγωγικότητα σε ένα σύστημα ανταποδοτικό και ελκυστικό σε όσους είναι στην παραγωγική διαδικασία. Στόχος είναι να διορθώσουμε τα κακώς κείμενα στο ασφαλιστικό των προηγούμενων ετών και της κυβέρνησης ΣΥΡΙΖΑ. Να καλλιεργήσουμε σε όλους τους Έλληνες ασφαλιστική συνείδηση και να κληροδοτήσουμε ένα δίκαια δομημένο και ορθά διαρθρωμένο ασφαλιστικό σύστημα στην επόμενη γενιά.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Επόμενη ομιλήτρια είναι η κ. Αλεξοπούλου Αναστασία - Αικατερίνη από την Ελληνική Λύση.

**ΑΝΑΣΤΑΣΙΑ - ΑΙΚΑΤΕΡΙΝΗ ΑΛΕΞΟΠΟΥΛΟΥ:** Κύριε Πρόεδρε, κύριε Υπουργέ, κυρίες και κύριοι συνάδελφοι, ήρθε λοιπόν στη Βουλή το περιβόητο ασφαλιστικό νομοσχέδιο για το οποίο τόσο καιρό κάνει λόγο η Κυβέρνηση. Θα θέλαμε πραγματικά να πιστέψουμε ότι οι αλλαγές που θα έφερνε θα ήταν σημαντικές και βαθιές, αλλά δυστυχώς δεν είναι. Μερικές μάλιστα είναι προς αντίθετη κατεύθυνση από αυτή που θα έπρεπε. Μιλάτε για κοινωνική δικαιοσύνη, για ασφαλιστικό σύστημα που θα εξυπηρετεί τον λαό, αλλά λυπάμαι δεν είναι ακριβώς έτσι.

Θα σας δώσω μερικά παραδείγματα βγαλμένα μέσα από το δικό σας σχέδιο νόμου για άρθρα για τα οποία μάλιστα και το ίδιο το Ελεγκτικό Συνέδριο πριν από μερικές μέρες γνωμοδότησε πως δεν είναι και τόσο εναρμονισμένα με το Σύνταγμα και πάντως αντιμετωπίζουν νομικά προβλήματα. Για παράδειγμα, σύμφωνα με το άρθρο 25 περί αναπροσαρμογής συντάξεων έχουμε το παράδοξο ελεύθερος επαγγελματίας των πέντε χιλιάδων ευρώ να πληρώνει περί τα 50 ευρώ ενώ ένας συνταξιούχος των 1500 ευρώ να πληρώνει 90 ευρώ. Είναι ή δεν είναι αυτό αδικία; Θα μπορούσε για πιο ίσες εισφορές και πιο ίσες παροχές υγείας να καταργηθεί τελείως η εισφορά για τις επικουρικές συντάξεις ή έστω να είναι όπως παλιά, στο 4% δηλαδή.

Επίσης, κατά το άρθρο 27 έχουμε περικοπή σύνταξης 30%, εφόσον ο συνταξιούχος εργάζεται και μετά τη συνταξιοδότησή του. Εργάζεται όμως επειδή έχει ανάγκες και όχι για κάποιον άλλο λόγο. Και σας ερωτώ. Δεν θα έπρεπε έστω αυτή η περικοπή να είναι κλιμακωτή στη χειρότερη περίπτωση; Όπως θα μπορούσε φυσικά να έχει θεσπιστεί κι ένα ελάχιστο εισοδηματικό όριο το οποίο να προστατεύει από την περικοπή, αφού αυτοί οι άνθρωποι δεν εργάζονται μετά τη συνταξιοδότησή τους, ούτε από χόμπι ούτε για να περνάει η ώρα τους.

Πάμε και αλλού. Άρθρο 48, όπου προβλέπεται η μείωση εισφορών εργοδότη - εργαζόμενου. Σε αυτό, λοιπόν, γίνεται λόγος για ποσοστιαίες μειώσεις ενώ θα μπορούσε κάλλιστα να μπει ένα ανώτατο όριο, για παράδειγμα, όπως στην Ευρώπη, στα 3.000 ευρώ, αντί αυτού που ισχύει στην Ελλάδα, δηλαδή το πλαφόν των 6.500 ευρώ για τους μισθωτούς. Ρωτώ, λοιπόν, πώς να ανταγωνιστούμε την Ευρώπη, όταν για να πάρει ένα στέλεχος στην Ελλάδα τα ίδια χρήματα που παίρνει στην Ευρώπη μάς κοστίζει τουλάχιστον 50% παραπάνω. Το νέο ασφαλιστικό σχέδιο αυτό δεν το λύνει.

Πέρα από αυτά αποφασίσατε πρόσφατα να ενισχύσετε τις γεννήσεις στη χώρα μας με το επίδομα των δύο χιλιάδων ευρώ ανά νεογέννητο. Εμείς, η Ελληνική Λύση, εκφράσαμε τότε τις επιφυλάξεις μας για ορισμένες πτυχές.

Ρωτώ, λοιπόν και παράλληλα σας προτείνω. Δεν θα έπρεπε κάποτε σε αυτή τη χώρα να ψηφιστεί και κάποιος νόμος για τις μητέρες ανηλίκων παιδιών με ευνοϊκές διατάξεις που θα παρακινεί τις εργαζόμενες Ελληνίδες να τεκνοποιήσουν; Γιατί σήμερα συμβαίνει εντελώς το αντίθετο; Ρωτήστε την οποιαδήποτε εργαζόμενη να σας το πει.

Να μου επιτρέψετε να πω εδώ λίγα λόγια για τον σημαντικότερο παράγοντα που ευθύνεται για τις ασφαλιστικές αρρυθμίες. Αυτός δεν είναι παρά το μεγάλο δημογραφικό πρόβλημα που μας μαστίζει. Μόνο η Ελληνική Λύση συνδυάζει στο πρόγραμμα της το δημογραφικό με το ασφαλιστικό. Το κόμμα μας λέει το πολύ απλό και αυτονόητο. Ότι αν δεν καταπολεμήσουμε το δημογραφικό ζήτημα δεν θα μπορέσουμε ποτέ να επιλύσουμε το ασφαλιστικό πρόβλημα. Θέλουμε και χρειαζόμαστε περισσότερους Έλληνες. Γιατί εμείς πιστεύουμε πως ούτε το δημογραφικό ούτε το ασφαλιστικό θα λυθούν ποτέ με διάφορους παράνομους μετανάστες ή πρόσφυγες, όπως μας τους παρουσιάζουν κάποιοι.

Κίνητρα, λοιπόν, στους Έλληνες για να γεννιούνται Έλληνες. Μόνο έτσι θα λύσουμε το δημογραφικό και το ασφαλιστικό πρόβλημα. Βούληση χρειάζεται, κυρίες και κύριοι συνάδελφοι, για να γίνουν όχι μόνο διορθωτικές κινήσεις στο ασφαλιστικό αλλά και τομές που θα δώσουν οριστικές λύσεις σε ένα χρόνιο πρόβλημα που δυστυχώς συνεχίζει να μας ταλαιπωρεί.

Σας ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κ. Ξανθόπουλος Θεόφιλος από τον ΣΥΡΙΖΑ.

**ΘΕΟΦΙΛΟΣ ΞΑΝΘΟΠΟΥΛΟΣ:** Σας ευχαριστώ πολύ, κύριε Πρόεδρε, κυρίες και κύριοι Βουλευτές, το νομοθετικό Σώμα σήμερα, η Βουλή των Ελλήνων, ψηφίζει έναν νόμο κατά την πάγια διαδικασία, που αποτελεί, όπως πάντα ένα πεδίο συμπύκνωσης των κοινωνικών σχέσεων, συσχετισμού των κοινωνικών δυνάμεων. Αποτυπώνει την κοινωνική συγκυρία στη δεδομένη στιγμή.

Ειδικά όμως, ο νόμος για το ασφαλιστικό, που εισηγείται ο κύριος Υπουργός έχει έναν ξεχωριστό χαρακτήρα και ένα μεγάλο ειδικό βάρος. Αναδεικνύεται σε κανόνα ρυθμιστικό της κοινωνίας, οδοδείκτη της κοινωνίας και αποτυπώνει ποια κοινωνία θέλουμε. Εδώ λοιπόν, έχουμε μια βασική, ιδεολογική και πολιτική αντιπαράθεση.

Δέστε λίγο τώρα τη φύση του ασφαλιστικού. Τι είναι το ασφαλιστικό σύστημα; Διότι ο νόμος αυτός ρυθμίζει και μάλιστα με μια προοπτική δεκάδων ετών το ασφαλιστικό σύστημα της χώρας. Κατά την άποψή της Αριστεράς, τη δική μας άποψη, αυτό το σύστημα πρέπει να είναι αναλογικό, δίκαιο και να προωθεί τη διαγενεακή αλληλεγγύη.

Κυρίες και κύριοι της πλειοψηφίας, δεν είναι ένα ταμειακό ζήτημα το ασφαλιστικό σύστημα. Ακούω από το πρωί σχεδόν όλες τις συζητήσεις και τις τοποθετήσεις σας, που μένουν κυρίως στο ταμειακό και στην οικονομική του διάσταση. Είναι διαφορετικής υφής το νομοσχέδιο που συζητάμε. Ουσιαστικά είναι μια σκυτάλη των γενεών, παραλαμβάνουμε εμείς από τους προηγούμενους και οφείλουμε να δώσουμε στους επόμενους. Αυτός είναι ο πυρήνας για την Αριστερά του ασφαλιστικού συστήματος. Στον αντίποδα αυτής της λογικής, ακούμε τις απόψεις σας περί της ελευθερίας, της ελευθερίας του να επιλέγεις την ασφαλιστική σου κλάση, της ελευθερίας τού εσύ να ρυθμίζεις σε ποια κλάση και με ποια διαδικασία θα ενταχθείς, ενώ κατά τη δική μας άποψη -και όχι μόνο τη δική μας δηλαδή- η ελευθερία σε άνισους ανθρώπους αποτελεί πρόβλημα. Η προϋπόθεση της ελευθερίας είναι η ισότητα και αυτό δεν είναι μόνον αξία της Αριστεράς, πρέπει να είναι αξία όλης της κοινωνίας.

Ο κύριος Υπουργός, και παρακολούθησα λεπτομερώς τα όσα είπε στην δευτερολογία του, έκανε μια αναγωγή στα εισοδηματικά κλιμάκια τα οποία απολαμβάνουν των ωφελειών του νέου ασφαλιστικού συστήματος. Και είναι πολύ χαρακτηριστικό αυτό που κάνατε κύριε Υπουργέ και μας φωτίσατε, βλέποντας ότι όσο μεγαλύτερα είναι τα έσοδα, τα εισοδήματα ενός πολίτη τόσο μεγαλύτερη είναι και η ωφέλεια που απολαμβάνει. Αυτό για μας είναι ο πυρήνας του ασφαλιστικού που φέρατε και γι’ αυτόν τον λόγο ακριβώς ασκούμε την κριτική που ασκούμε. Ως νεοφιλελεύθεροι κοιτάζετε μόνο τους αριθμούς, αλλά θα πω το κλασικό και χιλιοειπωμένο: πίσω από τους αριθμούς υπάρχουν άνθρωποι.

Ο ν.4387/2016 ο επονομαζόμενος και νόμος Κατρούγκαλου δημιουργήθηκε μέσα στις ασφυκτικές συνθήκες των μνημονίων. Είναι λοιπόν, αντιδιαλεκτικό να συγκρίνετε τον νόμο Κατρούγκαλου με αυτό που φέρνετε εσείς. Ο νόμος Κατρούγκαλου είχε να αντιμετωπίσει ένα ασφαλιστικό σε κόμμα, δεκάδες ταμεία τα οποία ήταν διαλυμένα, δεκάδες τρόπους υπολογισμού των συντάξεων.

Τι έκανε, λοιπόν, αυτός ο νόμος; Κατ’ αρχάς ανέταξε το ασφαλιστικό, δεύτερον επανένταξε στην ασφαλιστική αγορά πληθώρα πολιτών που αδυνατούσαν να εξυπηρετήσουν τις ασφαλιστικές τους εισφορές με το προηγούμενο καθεστώς, δημιούργησε τον ενιαίο φορέα ασφάλισης, όπως είναι πολύ λογικό και τον κρατάτε, και καθόρισε ενιαία ασφάλιστρα για όλους, αναλογικά με το εισόδημα. Αυτό για μας αποτελεί δίκαιη πολιτική. Δεν είναι δυνατόν ο περιπτεράς να πληρώνει τα ίδια ασφάλιστρα με τον ιδιοκτήτη του σουπερμάρκετ ή της αλυσίδας καταστημάτων. Δεν μπορεί να ισχύσει για την κοινωνία αυτό. Το ασφαλιστικό σύστημα είναι ένα σύστημα είπαμε, διαγενεακής αλληλεγγύης και άλλες αρχές πρέπει να πρυτανεύουν.

Έρχεται το Συμβούλιο της Επικρατείας, κρίνει τον νόμο Κατρούγκαλου σε δύο σημεία. Ουσιαστικά θεωρεί ότι είναι υπερβολικό το 20%, παραβίασε ανοικτές θύρες η απόφαση, γιατί ήδη από φέτος ίσχυε το 13%, αλλά, εν πάση περιπτώσει, η προσφυγή είχε ασκηθεί επί του 20% και όρισε ότι είναι αντισυνταγματικό το ποσοστό αναπλήρωσης. Αυτό όμως, άνοιξε την πόρτα για να περάσει αυτή η φιλελεύθερη αντίληψη σας και ουσιαστικά να επαναφέρετε ως μη οφείλετε τις κλάσεις. Το Συμβούλιο της Επικρατείας δεν είπε τίποτε για κλάσεις, εσείς το επαναφέρετε αυτό και ενώ υπάρχει ένα λειτουργικό σύστημα που γέμισε τα ταμεία, λειτουργεί αναλογικά, ενέταξε στην ασφαλιστική αγορά χιλιάδες πολίτες, ξαναφέρνετε το απαρχαιωμένο και ουσιαστικά μη αποδοτικό σύστημα των κλάσεων.

Τι βρίσκουμε σήμερα στο δικό σας ασφαλιστικό σύστημα; Έχετε μια στρατηγική επιλογής για την επιβάρυνση των πολλών σε βάρος των ολίγων. Τα είπαν οι συνάδελφοι, ότι ουσιαστικά οι εννέα στους δέκα θα πληρώσουμε περισσότερα, οι εννέα στους δέκα από τους συνταξιούχους χάνουν σημαντικό εισόδημα. Αυτό που είναι αμάχητο τεκμήριο είναι ότι ο προϋπολογισμός για τις συντάξεις φέτος έχει 200 εκατομμύρια ευρώ μικρότερο ποσό. Άρα δαπανάτε πολύ λιγότερα για τις συντάξεις από αυτά που προέβλεψε ο προηγούμενος κρατικός προϋπολογισμός.

Και επειδή η συζήτηση για το ασφαλιστικό χωρίς αριθμούς είναι μάλλον άκαιρη, θέλω να κάνω μία αναφορά στο εξής θέμα: στην πέμπτη κλίμακα ο πολίτης αντί να πληρώνει 155 ευρώ που είναι της πρώτης κλάσης, πληρώνει 500 ευρώ, όμως τη διαφορά των 345 ευρώ την καταθέτει σε ένα πρόγραμμα και ο άνθρωπος αυτός σαράντα έτη επί δώδεκα μήνες επί 345 ευρώ, έχει 165.000 ευρώ, χώρια τις αποδόσεις. Τον στρέφετε λοιπόν, προς τον ιδιωτικό τομέα. Δεν βοηθάτε το σύστημα. Εντάσσετε διά της πλαγίας οδού την ιδιωτική παράμετρο στο ασφαλιστικό σύστημα που θα αποβεί καταστροφική και για το σύστημα και για τους ασφαλισμένους.

Κυρίες και κύριοι Βουλευτές, θεωρώ ότι η προοδευτική Αντιπολίτευση έχει μια βάση συζήτησης πλέον για το ασφαλιστικό σύστημα, το οποίο αφορά όλη την κοινωνία. Μπορούμε να συγκλίνουμε, μπορούμε να συμμαχήσουμε, μπορούμε στην κοινωνία και στους πολίτες να αναδείξουμε το αδιέξοδο αυτού του βαθιά μεροληπτικού συστήματος και να δημιουργήσουμε τις συνθήκες, ώστε να ανατρέψουμε από κοινού και να δώσουμε στη χώρα ένα ασφαλιστικό σύστημα σύγχρονο, ανταποδοτικό, διαγενεακό, που προάγει την αλληλεγγύη των γενεών και τη βοήθεια στους ανθρώπους.

Σας ευχαριστώ πολύ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Επόμενος ομιλητής ο κ. Κωνσταντόπουλος Δημήτριος από το Κίνημα Αλλαγής.

Απομένουν άλλοι δύο ομιλητές για να ολοκληρωθεί η σημερινή συνεδρίαση.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Κύριε Πρόεδρε, Κύριε Υπουργέ, κυρίες και κύριοι συνάδελφοι, είναι γεγονός ότι κάθε ασφαλιστική μεταρρύθμιση αποτελεί πρόκληση για κάθε κυβέρνηση και η επιτυχία της κρίνεται στην πράξη. Ενθυμούμαι: Απρίλιος του 2001, ματαιώνεται το νομοσχέδιο Γιαννίτση. Το σύστημα κοινωνικής ασφάλισης οδηγείται σε παρατεταμένη κρίση. Αποτέλεσμα; Αδυναμίες πολλές, όπως η κλαδική πολυδιάσπαση και η εσωτερική κάθετη κατάτμηση των φορέων φυσικά της ασφαλιστικής κάλυψης. Αδυναμίες που εξακολουθούν και σήμερα να υπάρχουν. Να θυμίσω τη δραστική μεταρρύθμιση του νόμου Λοβέρδου - Κουτρουμάνη με τον ν.3863/2010, ένας νόμος που καταργήθηκε και αποδομήθηκε από τον κ. Κατρούγκαλο που λείπει από την Αίθουσα. Τα αποτελέσματα; Γνωστά.

Αγαπητοί συνάδελφοι, κάθε ασφαλιστική μεταρρύθμιση οφείλει να απαντά και να ανταποκρίνεται σε εξωγενείς παράγοντες, όπως την ανεργία, το δημογραφικό, την αύξηση δαπανών για την υγεία, την παγκοσμιοποίηση, τις μεταναστευτικές ροές, τις κοινωνικές συνθήκες στα επίπεδα φτώχειας και του κοινωνικού αποκλεισμού.

Όμως, αγαπητοί συνάδελφοι, για να είναι ζώσα μια ασφαλιστική μεταρρύθμιση, πρέπει να ανταποκρίνεται στο τρίπτυχο: ανάπτυξη, ανταγωνιστικότητα, απασχόληση. Για εμάς, το Κίνημα Αλλαγής, σταθερή μας θέση είναι ότι κεντρικός στόχος της κοινωνικής ασφάλισης πρέπει να είναι η αναδιανομή του εισοδήματος και τούτο τόσο μεταξύ των εισοδηματικών ομάδων της ίδιας γενιάς όσο και μεταξύ των διαφορετικών γενεών. Αυτό για μας λέγεται κοινωνική διαγενεακή αλληλεγγύη. Έτσι αγαπητοί συνάδελφοι, διασφαλίζεται η κοινωνική συνοχή και μάλιστα, μέσα από ένα ελάχιστο, αξιοπρεπές όριο διαβίωσης. Εμείς το κάναμε πράξη.

Εμείς το κάναμε πράξη με το ΕΚΑΣ που δώσαμε το 1996 ως ΠΑΣΟΚ καλύπτοντας τις ανάγκες τετρακοσίων πενήντα χιλιάδων χαμηλοσυνταξιούχων. Το ΕΚΑΣ καταργήθηκε από την προηγούμενη κυβέρνηση επί υπουργίας του κ. Κατρούγκαλου.

Εμείς λειτουργήσαμε για ένα βιώσιμο ασφαλιστικό σύστημα με τη σύσταση Εθνικής Αναλογιστικής Αρχής το 2002, με την ενοποίηση των κλάδων υγείας και τον διαχωρισμό των κλάδων σύνταξης, με τη δημιουργία του ΕΟΠΥΥ το 2011, με την εφαρμογή ηλεκτρονικής συνταγογράφησης, έργα και ημέρες του Κοινοβουλευτικού μας Εκπροσώπου, Ανδρέα Λοβέρδου το 2009 - 2011 και κυβέρνηση Γιώργου Παπανδρέου.

Με τα ΚΕΠΑ το 2011, με το Ασφαλιστικό Ταμείο Αλληλεγγύης Γενεών. Μάλιστα, να τονίσω εδώ ότι στο νομοσχέδιο δεν υπάρχει καμμία μα καμμία πρόβλεψη για νέους πόρους και τούτο ως προς ενίσχυση του ασφαλιστικού. Δηλαδή πού θα βρεθούν πόροι για τη χρηματοδότησή του;

Κυρίες και κύριοι συνάδελφοι, σήμερα οφείλουμε να σχεδιάσουμε το μέλλον και τούτο μαθαίνοντας από τα λάθη του παρελθόντος. Ωστόσο, δυστυχώς το νομοσχέδιο που συζητάμε δεν αποτελεί, θα έλεγα, ολοκληρωμένη ασφαλιστική μεταρρύθμιση, κύριε Υπουργέ.

Να θυμίσω ότι πριν από έναν χρόνο εδώ σε αυτή την Αίθουσα καταγγέλλαμε, εσείς η Νέα Δημοκρατία κι εμείς, τον κ. Κατρούγκαλο και την κυβέρνηση του ΣΥΡΙΖΑ και του κ. Τσίπρα.

Και σήμερα τι βλέπουμε; Κινείστε στον πυρήνα τού τότε νομοσχεδίου του κ. Κατρούγκαλου και στη συνέχεια του νόμου Κατρούγκαλου σήμερα. Στην πραγματικότητα θωρακίζετε τον νόμο Κατρούγκαλου υπονομεύοντας τα δικαιώματα των εργαζομένων και των συνταξιούχων, προετοιμάζοντας το έδαφος υπέρ των ιδιωτικών ασφαλιστικών εταιρειών.

Αυτό λοιπόν αποτυπώνεται και στο οργανωτικό κατασκεύασμα του e-ΕΦΚΑ. Εδώ να πω μάλιστα ότι, με πρόσχημα τον ψηφιακό μετασχηματισμό, ενισχύεται τα κεφαλαιοποιητικά στοιχεία, κύριε Υπουργέ, σε βάρος των διανεμητικών, ενώ ταυτόχρονα ενισχύεται η εξατομίκευση σε βάρος της αλληλεγγύης.

Αυτή είναι η ουσία, διότι μπορεί να είναι θαυμαστή για κάποιους η ψηφιακή σύνταξη, αλλά πόσο κοινωνικά δίκαιη είναι η ανταποδοτική σύνταξη σε σχέση με τις εισφορές του ασφαλισμένου και με αυτά που έχει να πληρώσει; Και αυτό είναι ένα ερώτημα που πρέπει να απαντήσουμε όλοι μας. Και μάλιστα πόσο εύκολη είναι η έκδοσή της όταν σήμερα στοιβάζονται αιτήματα συντάξεων δύο και τριών ετών; Όταν δεν έχει απλοποιηθεί η νομοθεσία και δεν έχει καταπολεμηθεί στη βάση της η γραφειοκρατία;

Αγαπητοί συνάδελφοι, η μεγαλύτερη πληγή που εμφανίζει αυτό το νομοσχέδιο είναι ότι δεν συνδέεται με την ανάπτυξη, ενώ δεν απαντά στο δημογραφικό, στην κρίση της υπογεννητικότητας. Καλά τα δύο χιλιάρικα, αλλά δεν φτάνουν. Πώς θα γυρίσει η νέα γενιά πίσω που έφυγε στο εξωτερικό; Πώς το braid drain θα γίνει brain gain;

Σήμερα, αγαπητοί συνάδελφοι, στη διάθεση της Βουλής βρίσκεται η πρότασή μας για την ανάπτυξη νέων πόρων προς όφελος του ασφαλιστικού συστήματος από το Ταμείο Αλληλεγγύης Γενεών που έγινε νόμος του κράτους και έχει εφαρμοστεί σε άλλες ευρωπαϊκές χώρες.

Εμείς λέμε να καταργηθεί το υπερταμείο υποτέλειας, έργο της προηγούμενης κυβέρνησης ΣΥΡΙΖΑ, και να μετατραπεί σε ταμείο δημόσιας περιουσίας μαζί με τους υδρογονάνθρακες και τον ορυκτό μας πλούτο, ένα ταμείο που θα χρηματοδοτήσει το ασφαλιστικό μέσω της ανάπτυξης.

Αγαπητοί συνάδελφοι, το νομοσχέδιο διατηρεί πολύ χαμηλά τα ποσοστά αναπλήρωσης του νόμου Κατρούγκαλου. Τούτο έχει ως αποτέλεσμα να οδηγούμαστε σε μείωση των συντάξεων. Εδώ να τονιστεί ότι για τους νέους συνταξιούχους το 60% περίπου της κύριας σύνταξης θα αποτελεί η εθνική σύνταξη και μόλις το 40% η ανταποδοτική, ενώ αυξάνει τους συντελεστές αναπλήρωσης για όσους έχουν τριάντα με σαράντα χρόνια ασφάλισης.

Εδώ πρέπει να ξεκαθαρίσουμε ότι αυτό ισχύει μόνο για εξήντα πέντε χιλιάδες συνταξιούχους. Δεν αφορά τις υπόλοιπες πεντακόσιες χιλιάδες που εντάχθηκαν σε αυτή την κατηγορία που θα συμψηφίζεται η αύξηση με αντίστοιχη μείωση της προσωπικής τους διαφοράς, δηλαδή οι συντάξεις τους θα παραμένουν για πολλά χρόνια παγωμένες και τούτο μέχρι να μηδενιστεί η διαφορά αυτή.

Εδώ να ρωτήσω, κύριε Υπουργέ, γιατί δεν επαναφέρετε τον ν.3863/2010 χωρίς τις μεταβατικές περιόδους; Ήταν ένας νόμος που προέβλεπε πολύ καλούς μηχανισμούς αναπλήρωσης. Επίσης, το νομοσχέδιο δεν προβλέπει καμμία εξαίρεση στα όρια ηλικίας συνταξιοδότησης για τους εργαζόμενους στα βαρέα και ανθυγιεινά, στα υπερβαρέα, στα μεταλλεία. Εμμένει στη λογική πρόσθετων επιδομάτων, αντί της καταβολής της δέκατης τρίτης σύνταξης και τούτο για όλους τους συνταξιούχους. Διατηρεί αδικίες στις συντάξεις αναπηρίας και χηρείας, όπως και σε βάρος των ομογενών από Αλβανία και Πόντο που πρέπει να αποδείξουν σαράντα έτη μόνιμης διαμονής για να μπορούν να πάρουν το πλήρες ποσό της εθνικής σύνταξης.

Γι’ αυτό, κύριε Υπουργέ, πρέπει να το ξαναδείτε.

Άλλη μια παγίδα τέλος είναι η μείωση των εισφορών που διαφημίζει το νομοσχέδιο διότι πρόκειται για τις εισφορές υπέρ ΟΑΕΔ, κάτι που στην πραγματικότητα αφαιρεί πόρους από τους ανέργους.

Επίσης, κύριε Υπουργέ, οι ρυθμίσεις για τους απασχολούμενους συνταξιούχους στο άρθρο 27 ανατρέπουν πλήρως όλα όσα ίσχυαν διαχρονικά ως σήμερα και επιβάλλουν δυσβάσταχτες κρατήσεις. Θα πρέπει αυτό να το ξαναδείτε, ώστε να παραμείνει το ισχύον καθεστώς ή να χορηγηθεί πενταετής τουλάχιστον μεταβατική περίοδος.

Κυρίες και κύριοι συνάδελφοι, κλείνοντας θα ήθελα να πω τα εξής. Πιστοί στις αρχές και στις αξίες μας και με πυξίδα τις μεγάλες μεταρρυθμίσεις που έχει πραγματοποιήσει η δημοκρατική παράταξη στον χώρο της κοινωνικής ασφάλισης έχουμε καταθέσει μία τροπολογία που στοχεύει σε ένα δικαιότερο και αποτελεσματικότερο σύστημα κοινωνικής ασφάλισης. Προτείνουμε συγκεκριμένες ρυθμίσεις όπως την επαναχορήγηση της δέκατης τρίτης σύνταξης, τη θεσμοθέτηση νέου ΕΚΑΣ και τούτο ως ελάχιστο εγγυημένο εισόδημα, την άρση των αδικιών για τις συντάξεις αναπηρίας και τις συντάξεις χηρείας, καθώς και την επέκταση των βαρέων και ανθυγιεινών στο δημόσιο και τη συνταξιοδότηση άνευ ορίου ηλικίας μετά από σαράντα χρόνια πραγματικής απασχόλησης.

Σας καλούμε λοιπόν να την κάνετε δεκτή, κύριε Υπουργέ. Οι μεταρρυθμίσεις όπως το ασφαλιστικό απαιτούν διαβούλευση με τους κοινωνικούς και θεσμικούς εταίρους και διάλογο φυσικά με την κοινωνία. Δυστυχώς το παρόν νομοσχέδιο δεν ανταποκρίθηκε σε αυτές τις προσδοκίες, γι’ αυτό και διαφωνούμε στη βάση του, πέραν κάποιων άρθρων και διατάξεων που μας βρίσκουν σύμφωνους και θα τα στηρίξουμε.

Ευχαριστώ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε.

Επόμενη ομιλήτρια είναι η κ. Πούλου από τον ΣΥΡΙΖΑ.

**ΠΑΝΑΓΙΟΥ (ΓΙΩΤΑ) ΠΟΥΛΟΥ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, στην εποχή της γέννησής του το σύγχρονο κράτος κέρδισε τη νομιμοποίησή του από την ελπίδα ότι θα είναι σε θέση να παρέχει ασφάλεια στους πολίτες του.

Το σύστημα της κοινωνικής ασφάλισης είναι ο πιο σημαντικός θεσμός πρόνοιας για το μέλλον των ανθρώπων, για τη ζωή τους, για την υγεία τους και για την αξιοπρέπειά τους. Είμαστε υπέρ της κοινωνικής ασφάλισης με το σύστημα της αναδιανομής γιατί προσφέρει μέριμνα για ολόκληρο τον πληθυσμό, έχει χαμηλότερο κόστος και στηρίζεται στην αρχή της κοινωνικής δικαιοσύνης.

Ο ν.4387/2016, που έχει καθιερωθεί να αποκαλείται νόμος Κατρούγκαλου, κρίνεται από πολλούς χωρίς να λαμβάνεται υπ’ όψιν η πραγματικότητα που είχε να αντιμετωπίσει: Ότι το ασφαλιστικό σύστημα της χώρας δεν ήταν βιώσιμο, ότι βρισκόταν πολύ περισσότερο στα πρόθυρα της χρεοκοπίας, όπως προειδοποιούσαν ειδικοί από την εποχή της κυβέρνησης Σημίτη, ότι είχε να αντιμετωπίσει την ασφυκτική πίεση των δανειστών, μια πραγματικότητα που είχατε δημιουργήσει εσείς με τα μνημόνια και την κατάρρευση των ασφαλιστικών ταμείων και σήμερα παρουσιάζεστε ως κατήγοροι.

Ο ν.4387/2016 είχε στόχο να ξαναστήσει το ασφαλιστικό σύστημα στα πόδια του. Το πέτυχε; Το πέτυχε με τη δημιουργία του ΕΦΚΑ και τη μετατροπή του σε πλεονασματικό οργανισμό, όπως άλλωστε αναγνωρίστηκε ακόμα και από τα τεχνικά κλιμάκια των θεσμών ως μεγάλο επίτευγμα.

Ο ν.4387/2016 είχε στόχο ένα ασφαλιστικό σύστημα που θα είναι δίκαιο, βιώσιμο και θα περιλαμβάνει ιδιαίτερη μέριμνα για τα μεσαία και τα χαμηλά εισοδήματα. Για να τηρήσει την ισορροπία ανάμεσα στις πιέσεις και τις ανάγκες, περιλάμβανε αναγκαστικά μέτρα που επέφεραν απώλειες στον παρόντα χρόνο. Όμως έβαλε τις βάσεις για τη μελλοντική αναπλήρωση αυτών των απωλειών μετά την έξοδο από την κρίση και τη βελτίωση των οικονομικών δεικτών και αυτό ξεκίνησε να πραγματοποιεί η κυβέρνηση ΣΥΡΙΖΑ μετά την έξοδο από τα μνημόνια και την ανόρθωση των οικονομικών της χώρας με τη δέκατη τρίτη σύνταξη, με τη διόρθωση αδικιών, όπως με τις συντάξεις χηρείας κ.λπ..

Η Νέα Δημοκρατία εκμεταλλεύτηκε τη δυσφορία της μεσαίας τάξης και κέρδισε τις εκλογές υποσχόμενη νέες θετικές μεταρρυθμίσεις για όλους. Με το νομοσχέδιο που συζητάμε σήμερα η Κυβέρνηση υποτίθεται ότι καταργεί την ασφαλιστική μεταρρύθμιση του προηγούμενου νόμου. Αυτό έλεγε προεκλογικά ότι θα κάνει. Μέχρι και σήμερα ο Κοινοβουλευτικός Εκπρόσωπος της Νέας Δημοκρατίας τον χαρακτήρισε κατάπτυστο τον νόμο αυτόν, όμως στην πραγματικότητα τον επιβεβαιώνει στο βασικό σχεδιασμό της.

Με το σημερινό νομοσχέδιο διατηρεί τη δομή του ενιαίου φορέα και των ενιαίων κανόνων που είναι η βασική μεταρρύθμιση. Αντί όμως να συνεχίσει την πορεία για επανόρθωση των απωλειών, αντιστρέφει τη διανομή των πόρων και υποσκάπτει την αρχή της κοινωνικής δικαιοσύνης. Φυσικά, κατά την επικοινωνιακή της τακτική, παρουσιάζει το άσπρο μαύρο ή μάλλον το μαύρο άσπρο.

Όμως στην πραγματικότητα μειώνει τη συνολική δαπάνη για τις συντάξεις στον προϋπολογισμό κατά 200 εκατομμύρια, καταργεί τη δέκατη τρίτη σύνταξη, την οποία είχε ψηφίσει στην προηγούμενη κοινοβουλευτική περίοδο, καταργεί τον υπολογισμό των εισφορών με βάση το εισόδημα, αυξάνει την ελάχιστη εισφορά που πλήττει τα χαμηλά εισοδήματα και τέλος προδιαγράφει ένα ζοφερό μέλλον στους νέους που πλήττονται από την ανεργία, την υποαπασχόληση, την αδήλωτη εργασία και δεν μπορούν να ελπίζουν σε αξιοπρεπείς συντάξεις.

Οι προεκλογικές υποσχέσεις της Νέας Δημοκρατίας για μεγάλες αυξήσεις στις συντάξεις έχουν μεταμορφωθεί σε πολύ μικρές αυξήσεις για λίγους, εβδομήντα χιλιάδες ασφαλισμένους περίπου και μειώσεις για τη μεγάλη πλειονότητα των εκατοντάδων χιλιάδων συνταξιούχων. Και αυτές οι αυξήσεις, όμως, δεν προέρχονται από την προσθήκη νέων πόρων στο σύστημα, αλλά από την εσωτερική ανακατανομή και την κατάργηση της δέκατης τρίτης σύνταξης.

Επιπλέον, οι μειώσεις των εισφορών που υποσχέθηκε η Νέα Δημοκρατία έχουν γίνει αυξήσεις για τα μεσαία και χαμηλά κοινωνικά στρώματα. Αυξάνετε ναι ή όχι κατά 20% τις ελάχιστες εισφορές από 185 ευρώ σε 220 ευρώ στη χαμηλότερη κλίμακα;

Πείτε καθαρά, γιατί αντί αυτών των μειώσεων που υποσχεθήκατε προβαίνετε αυτή τη στιγμή σε αυξήσεις για την πλειονότητα των ασφαλισμένων; Εξηγήστε τους αριθμούς σας στους μικρομεσαίους, στους αυτοαπασχολούμενους, στους αγρότες, στους νέους εργαζόμενους αντί να διερωτάστε υποκριτικά γιατί αντιδρούν και κινητοποιούνται. Ακούμε τόσες πολλές ανακρίβειες σήμερα που πραγματικά κινδυνεύει και η νοημοσύνη μας.

Κυρίες και κύριοι συνάδελφοι της Νέας Δημοκρατίας, το νομοσχέδιό σας διατρέχεται από το νεοφιλελεύθερο πνεύμα και οδηγεί την κοινωνία σε ένα σύστημα που διαμορφώνεται όχι με το κριτήριο στις ανθρώπινες ανάγκες, αλλά τις ανάγκες της οικονομίας. Διαπνέεται από τη στρατηγική του μετασχηματισμού του κράτους-πρόνοιας σε κράτος-φιλανθρωπίας, όπως παρατήρησε και ο καθηγητής Σάββας Ρομπόλης. Σας ενδιαφέρει η σταδιακή μείωση των ασφαλιστικών εισφορών για εργαζόμενους και κυρίως για εργοδότες που θα συμβάλει στη μείωση του μισθολογικού κόστους εργασίας και ανοίγετε ταυτόχρονα το δρόμο στην ιδιωτική ασφάλιση.

Κυρίες και κύριοι συνάδελφοι, η κυβέρνηση ΣΥΡΙΖΑ με τον ν.4387/16 πέτυχε την καλύτερη λύση από την άποψη της προοπτικής για το ασφαλιστικό μας σύστημα. Αυτή την προοπτική σκιάζει το νομοσχέδιο που συζητάμε. Η ασφάλιση που εισάγει δημιουργεί ανησυχία και ανασφάλεια στους εργαζόμενους γι’ αυτό και αντιδρούν, όπως και στη Γαλλία που μια αντίστοιχη μεταρρύθμιση του ασφαλιστικού συστήματος έχει προκαλέσει τη μαζική αντίσταση των εργαζομένων.

Στη συζήτηση στην κοινοβουλευτική επιτροπή ακούσαμε τις ενστάσεις και τις ανησυχίες των εκπροσώπων των κοινωνικών φορέων. Η Κυβέρνηση δεν φαίνεται να τις λαμβάνει υπ’ όψιν. Η Νέα Δημοκρατία προεκλογικά έταζε και μόλις κάθισε στην κυβερνητική εξουσία κωφεύει, αναδιανέμει τους πόρους προς όφελος των λίγων και σε βάρος των πολλών με το κατά όπως λέει ο λαός μας «παλιά της τέχνη κόσκινο».

Και ενώ η ασφάλεια είναι το μεγάλο ιδεολογικό της επιχείρημα το εξαντλεί σε επίδειξη αστυνομικής βίας με καθημερινά πλέον κρούσματα κατά των πολιτών και τώρα που μιλάμε κατά των κατοίκων των νησιών μας. Το ξεχνά, όμως, όταν πρόκειται για τη μεγάλη πλειονότητα των συνταξιούχων. Το ξεχνά όταν πρόκειται για το μέλλον των εργαζομένων και των νέων.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κ. Μπούμπας Κωνσταντίνος από την Ελληνική Λύση, ο οποίος είναι και ο τελευταίος ομιλητής της σημερινής συνεδρίασης.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Σας ευχαριστώ, κύριε Πρόεδρε.

Σε εμένα έλαχε να είμαι ο τελευταίος ομιλητής σήμερα, αφού κλείνει η πρώτη μέρα από αυτόν τον κύκλο που έχουμε ξεκινήσει για μια συζήτηση για το φλέγον ζήτημα, όπως είναι το ασφαλιστικό.

Αλλά αυτός ο νόμος, ο ν.4336/15 τελικά που επιβλήθηκε από τα μνημόνια είναι μια συνέχεια, γιατί αν δείτε ο χρόνος τουλάχιστον εργασίας δεν αλλάζει, τουλάχιστον ως πλαφόν η τριακονταετία μιας σκληρής εργασιακά εποχής όπου είναι πολύ δύσκολα να μαζέψει κάποιος τα ένσημα.

Γιατί αν είμαστε ρεαλιστές, κύριε Υπουργέ, το ξέρετε, ο εργαζόμενος χάνει πολλά ένσημα, γιατί του τα «κλέβουν» ή όταν συμπληρώσει έναν απαιτούμενο αριθμό ενσήμων και λέει τώρα ότι όσα χρόνια κι αν περάσουν -αυτή είναι μια πραγματικότητα της αγοράς- δεν πρόκειται να δω αύξηση ούτε ένα ευρώ, ας τα βρω με τον εργοδότη, ας πάμε σε μια άτυπη συμφωνία «θα σου δίνω τόσα, δεν σου κολλάω ένσημα για να συνεχίσεις», γιατί και ο άλλος όταν θα φτάσει εξήντα ένα έστω και αν έχει κάνει αμμοβολές, οικοδόμος στα βαρέα και ανθυγιεινά επαγγέλματα μέχρι να βγει με ένα, δύο χρόνια μετά δεν πρόκειται να βάλει ένσημα, δεν τον συμφέρει, πάμε δηλαδή σε κάποιες συναλλαγές.

Οπότε τι να συζητάμε απέναντι σε ανθρώπους, οι οποίοι και ένσημα χάνουν, αλλά δουλεύουν κάτω από σκληρές συνθήκες εργασίας και περιμένουν μια ζωή για να πάρουν μια σύνταξη που δεν μπορούν να πληρώσουν ούτε τα βασικά τους καταναλωτικά αγαθά.

Όταν δεν έχεις ένα ενιαίο, σωστό, δίκαιο φορολογικό σύστημα για να μπορείς να φέρεις μια περιφερειακή αποκέντρωση, γιατί το φορολογικό είναι αυτό που φέρνει κάποια έσοδα για να χτιστεί το εργασιακό και κατά επέκταση το ασφαλιστικό, είναι τριπλέτα, δεν μπορείς να ελπίζεις ότι οι επόμενες γενιές θα έχουν ένα καλύτερο μέλλον.

Το ασφαλιστικό χωρίζεται στο κεφαλαιοποιητικό και στο διανεμητικό. Η διανομή είναι κοινωνικού χαρακτήρα και στα περισσότερα κράτη της Ευρώπης αγγίζει μέχρι και το 70% μη λέμε a priori ότι έξω είναι το κεφαλαιοποιητικό ασφαλιστικό σύστημα. Εκεί που εφαρμόστηκε και δεν υπήρχε συγκερασμός, δεν υπήρχε μια ισορροπία του 70%-30% ή του 80%-20% δημιουργήθηκαν μεγάλα κοινωνικά ζητήματα και η ανεργία αυξήθηκε και η ανασφάλεια αυξήθηκε.

Και στη Γερμανία το μεγαλύτερο ποσοστό -δεν είναι κεφαλαιοποιητικό, είναι το 30%- είναι διανεμητικό, δηλαδή διανέμει στην επόμενη γενιά αυτά που δίνουν οι εργαζόμενοι. Δεν είναι αναδιανομή, δεν είναι χρήματα που δίνει η ίδια γενιά όταν θα βγει στη σύνταξη. Οι εργαζόμενοι από τις εισφορές τους, από τον κάματό τους πληρώνουν για τους συνταξιούχους. Αυτή είναι η ισορροπία και η πυραμίδα του συστήματος.

Αν οι εργαζόμενοι, λοιπόν, είναι λιγότεροι δεν μπορούν να πάνε στη διανομή συνταξιοδοτικού προγράμματος για αυτούς που έχουν βγει στη σύνταξη. Καθώς, λοιπόν, έχει ανατραπεί αυτή η ισορροπία θα έχουμε πρόβλημα, διότι μπορεί τα λέτε, κύριε Υπουργέ, ότι επικαλεστήκατε αυτές τις αναλογιστικές οικονομικές μελέτες και καλώς το πράξετε από οικονομικούς παράγοντες και το Πανεπιστήμιο της Αθήνας αν δεν κάνω λάθος, αλλά και τα στοιχεία για το 2070 μιλάνε για γήρανση πληθυσμού, για συρρίκνωση πληθυσμού, άρα, λοιπόν, ο παραγωγικός ιστός, τα ενεργά κύτταρα δεν θα αρκούν για να μπορούν να πληρώσουν να πάνε σε μια διανομή του πλούτου για το ασφαλιστικό.

Πρέπει, λοιπόν, να υπάρχει ένας συγκερασμός ανάμεσα στην κεφαλαιοποίηση και στη διανομή, αυτό που λέμε, όχι όμως αναδιανομή. Είναι λάθος αυτό που λέμε σύνηθες ότι πληρώνουμε για τα γηρατειά μας, πληρώνουμε εμείς για αυτούς που είναι σήμερα και θα πληρώσουν και οι επόμενοι για εμάς.

Το θέμα είναι καθώς ανατρέπεται όλη αυτή η ισορροπία προσπαθούμε να βρούμε επιδερμικές, επιφανειακές λύσεις. Είναι μια από τα ίδια, είναι ένας φαύλος κύκλος που θα αναγκάζεται ο εργαζόμενος να συνθηκολογεί με τον εργοδότη, γιατί δεν θα μπορεί να βρει δουλειά. Κατ’ αρχάς δεν υπάρχει λίστα με το ποια θεωρούνται πλέον ως βαρέα και ανθυγιεινά επαγγέλματα, τα λεγόμενα «κόκκινα ένσημα».

Προσπαθήσατε να κάνετε κάτι με την οικοδομή και βγάζετε τα υλικά, δεν τα φοροαπαλλάσσετε, φοροαπαλλάσσετε τις υπηρεσίες του υδραυλικού, του ηλεκτρολόγου, διακόσια πενήντα επαγγέλματα σχετίζονται με την οικοδομή. Προσπαθείτε δηλαδή να βάλετε ένα σύστημα στον εργαζόμενο, ο οποίος δεν ξέρει πώς θα πρέπει να κινηθεί. Και έρχεται, λοιπόν, ο εργοδότης και κάνει μια συμφωνία με τον εργαζόμενο, διότι πρέπει να πληρώσει 95% προκαταβολή φόρου. Είχαμε είκοσι οκτώ φόρους στις μικρομεσαίες επιχειρήσεις που θεωρείται και η ραχοκοκαλιά της οικονομίας και συνεχίζουμε να τις έχουμε.

Πώς είναι δυνατόν ο εργοδότης να πληρώνει τον εργαζόμενο με τα ίδια χρήματα, τις ίδιες ασφαλιστικές εισφορές, αν η επιχείρησή του είναι σε μια ακριτική περιοχή με χαμηλό τζίρο -στο Νευροκόπι για παράδειγμα ή στο Σιδηρόκαστρο ή στα νησιά που βάλλονται σήμερα- με έναν που έχει αντίστοιχη επιχείρηση σε ένα μεγάλο αστικό κέντρο; Εκείνο τι σημαίνει; Δεν μπορείς να έχεις μια διαφορετική ασφαλιστική πολιτική σίγουρα. Πρέπει να δώσεις, όμως, κίνητρα σε επιχειρήσεις, οι οποίες έχουν λιγότερο τζίρο για να καταβάλουν μικρότερο ΦΠΑ, που σημαίνει ότι μπορούν να καταβάλουν υψηλότερες ασφαλιστικές εισφορές και να προσλάβουν εργαζόμενους, αλλιώς δεν μπορεί να επιλυθεί το ζήτημα.

Εάν δεν προχωρήσουμε σε επίλυση καταπολέμησης της λεγόμενης επιδερμικής ανεργίας, διότι για παράδειγμα το είπα και την άλλη φορά αν κάποιος δουλεύει δύο ώρες την ημέρα συνθηκολογεί με τον εργοδότη, τον κρατάει τέσσερις, αλλά τον πληρώνει δύο ή τον κρατάει επτά, αλλά δηλώνει τέσσερις ή θα έρχεσαι λίγο αργότερα, οι γνωστές αλχημείες, άντε πες και στον ντελιβερά να κάνει ντελίβερι στα εξήντα τέσσερα ή στα εξήντα δύο για να βγει στα εξήντα επτά.

Δεν είναι δίκαιο όλοι οι εργαζόμενοι να βγαίνουν στην ίδια ηλικία στη σύνταξη. Υπάρχουν τα λεγόμενα βαρέα ανθυγιεινά επικίνδυνα επαγγέλματα, για τα οποία πρέπει να γίνει ένας επανακαθορισμός της λίστας.

Λέτε μέσα για τα επιδόματα των ανθρώπων των ειδικών δυνάμεων. Πήρε, όμως, το Υπουργείο Εθνικής Άμυνας και έχει ενσωματώσει την επικινδυνότητα του αλεξιπτωτιστή, του βατραχανθρώπου, του πιλότου, του ανθρώπου στα υποβρύχια στον βασικό μισθό. Χάνουν 400 ευρώ από εκεί, ανεβαίνει η ασφαλιστική τους εισφορά.

Είναι δίκαιο αυτό; Πείτε το σε έναν άνθρωπο που έχασε ένσημα στα νιάτα του, δουλεύει στην οικοδομή ως ελαιοχρωματιστής ή στις σιδηροκατασκευές και του λείπουν πεντακόσια ένσημα να βγει στη σύνταξη και λέτε ότι πρέπει να δουλεύει μέχρι τα εξήντα δύο, αν είναι στα βαρέα ή μέχρι τα εξήντα επτά. Πού είναι η χηρεία της αγρότισσας; Δεν έχει γίνει καμμία, μα καμμία κοινωνική μέριμνα για τη χήρα αγρότισσα. Ο αγρότης θεωρείται ένας μικρός επιχειρηματίας.

Κατηγοριοποιούνται οι πολίτες και γίνονται εργαζόμενοι πολλών ταχυτήτων. Έχεις; Πληρώνεις, αλλά πρέπει να πληρώσεις υψηλά για να πάρεις μια σύνταξη αξιοπρέπειας. Δεν έχεις; Πληρώνεις λίγα; Δεν θα πάρεις μεγάλη σύνταξη.

Υπάρχει όμως και ένας άλλος δείκτης. Δεν υπάρχει παρατηρητήριο τιμών. Τα καταναλωτικά αγαθά έχουν πάρει την ανιούσα. Για να πάει κάποιος στο σουπερμάρκετ δεν φτάνει η σύνταξη των 400, 500 ή και 600 ευρώ, διότι δεν συγκρατήσαμε τις τιμές, δεν έγινε παρατηρητήριο τιμών και την πληρώνει ο συνταξιούχους.

Ως Ελληνική Λύση ήμασταν οι ακραίοι όταν σας λέγαμε ότι θα δημιουργηθούν προβλήματα στις λεγόμενες άγονες γραμμές του Αιγαίου, στα νησιά μας που υποφέρουν. Από αύριο τα ΜΑΤ να αλλάξουν τίτλο, να λέγονται «Μονάδες Αντιμετώπισης Τοπικών», να αντιμετωπίζουν τους τοπικούς παράγοντες.

Όταν λέγαμε ότι υπάρχει λύση στην Ελληνική Λύση, μας θεωρούσατε ακραίους. Να πάνε σε κάποιες περιοχές που δεν κατοικούνται, να υπάρχει περιφρούρηση, να υπάρχει έλεγχος να μη δημιουργούνται κοινωνικές τριβές και προστριβές με τις τοπικές κοινωνίες. Όμως, όταν τα λέγαμε, ήμασταν οι ακραίοι. Τώρα, λοιπόν, οι τοπικές κοινωνίες είναι σε διχασμό, είναι σε κοινωνική έκρηξη και δεν ξέρουμε αυτό το εκρηκτικό μείγμα που θα καταλήξει.

Σας ευχαριστώ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Λαμπρούλης):** Με τη συναίνεση του Σώματος και ώρα 23.21΄ λύεται η συνεδρίαση για αύριο, ημέρα Τετάρτη 26 Φεβρουαρίου 2020 και ώρα 10.00’, με αντικείμενο εργασιών του Σώματος, νομοθετική εργασία: συνέχιση της συζήτησης επί του σχεδίου νόμου του Υπουργείου Εργασίας και Κοινωνικών Υποθέσεων: «Ασφαλιστική μεταρρύθμιση και ψηφιακός μετασχηματισμός Εθνικού Φορέα Κοινωνικής Ασφάλισης (e-Ε.Φ.Κ.Α.)».

**Ο ΠΡΟΕΔΡΟΣ** **ΟΙ ΓΡΑΜΜΑΤΕΙΣ**