(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡΒ΄

Τρίτη 18 Φεβρουαρίου 2020

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Ανακοινώνεται ότι τη συνεδρίαση παρακολουθούν μαθητές από το 3ο Γυμνάσιο Γαλατσίου και δεκατρία μέλη από την αντιπροσωπεία της Κοινοβουλευτικής Ομάδας Φιλίας Πολωνίας - Ελλάδας, συνοδευόμενα από τον επιτετραμμένο και τη σύμβουλο της Πρεσβείας της Πολωνίας στην Ελλάδα, σελ.   
3. Αναφορά στις απεργιακές κινητοποιήσεις, σελ.   
4. Επί διαδικαστικού θέματος, σελ.   
   
Β. ΝΟΜΟΘΕΤΙΚΗ ΕΡΓΑΣΙΑ   
Συζήτηση και ψήφιση επί της αρχής, των άρθρων και του συνόλου των σχεδίων νόμων του Υπουργείου Προστασίας του Πολίτη:  
 i. «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Γεωργίας για Συνεργασία στην Καταπολέμηση του Εγκλήματος», σελ.   
 ii. «Κύρωση Πρωτοκόλλου μεταξύ της Κυβέρνησης της Ελληνικής Δημοκρατίας και του Συμβουλίου Υπουργών της Βοσνίας - Ερζεγοβίνης για την Εφαρμογή της Συμφωνίας μεταξύ της Ευρωπαϊκής Κοινότητας και της Βοσνίας - Ερζεγοβίνης για την επανεισδοχή προσώπων που διαμένουν χωρίς άδεια», σελ.   
   
ΠΡΟΕΔΡΕΥΩΝ

ΑΒΔΕΛΑΣ Α. , σελ.

ΟΜΙΛΗΤΕΣ

Α. Επί της αναφοράς στις απεργιακές κινητοποιήσεις:  
ΑΥΛΩΝΙΤΗΣ Α. , σελ.  
ΒΕΛΟΠΟΥΛΟΣ Κ. , σελ.  
ΒΙΛΙΑΡΔΟΣ Β. , σελ.  
ΓΡΗΓΟΡΙΑΔΗΣ Κ. , σελ.  
ΔΕΛΗΣ Ι. , σελ.  
ΛΙΑΚΟΥΛΗ Ε. , σελ.  
ΜΠΟΥΚΩΡΟΣ Χ. , σελ.  
ΟΙΚΟΝΟΜΟΥ Ε. , σελ.  
  
Β. Επί διαδικαστικού θέματος:  
ΑΒΔΕΛΑΣ Α. , σελ.  
ΑΥΛΩΝΙΤΗΣ Α. , σελ.  
ΔΕΛΗΣ Ι. , σελ.  
ΚΥΡΑΝΑΚΗΣ Κ. , σελ.  
ΜΠΟΥΚΩΡΟΣ Χ. , σελ.  
  
Γ. Επί των σχεδίων νόμων του Υπουργείου Προστασίας του Πολίτη:  
ΑΥΛΩΝΙΤΗΣ Α. , σελ.  
ΒΕΛΟΠΟΥΛΟΣ Κ. , σελ.  
ΒΙΛΙΑΡΔΟΣ Β. , σελ.  
ΓΡΗΓΟΡΙΑΔΗΣ Κ. , σελ.  
ΔΕΛΗΣ Ι. , σελ.  
ΛΙΑΚΟΥΛΗ Ε. , σελ.  
ΜΠΑΚΑΔΗΜΑ Φ. , σελ.  
ΜΠΟΥΚΩΡΟΣ Χ. , σελ.  
ΜΥΛΩΝΑΚΗΣ Α. , σελ.  
ΟΙΚΟΝΟΜΟΥ Ε. , σελ.  
  
ΠΑΡΕΜΒΑΣΕΙΣ:  
ΣΙΜΟΠΟΥΛΟΣ Ε. , σελ.

ΠΡΑΚΤΙΚΑ ΒΟΥΛΗΣ

Θ΄ ΑΝΑΘΕΩΡΗΤΙΚΗ ΒΟΥΛΗ

ΙH΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡΒ΄

Τρίτη 18 Φεβρουαρίου 2020

Αθήνα, σήμερα στις 18 Ιανουαρίου 2019, ημέρα Τρίτη και ώρα 10.19΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Ζ΄ Αντιπροέδρου αυτής κ. **ΑΠΟΣΤΟΛΟΥ ΑΒΔΕΛΑ**.

**ΠΡΟΕΔΡΕΥΩΝ (Απόστολος Αβδελάς):** Κυρίες και κύριοι συνάδελφοι, αρχίζει η συνεδρίαση.

Εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου των σχεδίων νόμου του Υπουργείου Προστασίας του Πολίτη:

1. «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Γεωργίας για Συνεργασία στην Καταπολέμηση του Εγκλήματος».

2. «Κύρωση Πρωτοκόλλου μεταξύ της Κυβέρνησης της Ελληνικής Δημοκρατίας και του Συμβουλίου Υπουργών της Βοσνίας-Ερζεγοβίνης για την Εφαρμογή της Συμφωνίας μεταξύ της Ευρωπαϊκής Κοινότητας και της Βοσνίας-Ερζεγοβίνης για την Επανεισδοχή Προσώπων που Διαμένουν χωρίς Άδεια».

Τα νομοσχέδια ψηφίστηκαν στη Διαρκή Επιτροπή κατά πλειοψηφία. Εισάγονται προς συζήτηση στη Βουλή με τη διαδικασία του άρθρου 108 του Κανονισμού της Βουλής, δηλαδή μπορούν να λάβουν τον λόγο όσοι έχουν αντίρρηση επί της κυρώσεώς τους.

Προτείνω να γίνει ενιαία συζήτηση επί των ανωτέρω συμβάσεων και να λάβουν τον λόγο όσοι έχουν αντίρρηση για πέντε λεπτά και για τα δύο.

Συμφωνεί το Σώμα;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Απόστολος Αβδελάς):** Το Σώμα συνεφώνησε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, πενήντα οκτώ μαθήτριες και μαθητές και τέσσερις εκπαιδευτικοί συνοδοί από το 3ο Γυμνάσιο Γαλατσίου.

Η Βουλή τους καλωσορίζει.

(Χειροκροτήματα από όλες τις πτέρυγες της Βουλής)

Πάμε, λοιπόν, τώρα κατευθείαν σε αυτούς που έχουν αντίρρηση.

Παρακαλώ ποιος συνάδελφος θέλει τον λόγο;

**ΙΩΑΝΝΗΣ ΔΕΛΗΣ:** Κύριε Πρόεδρε, θα μπορούσα να έχω τον λόγο;

**ΠΡΟΕΔΡΕΥΩΝ (Απόστολος Αβδελάς):** Τον λόγο έχει τώρα ο κ. Ιωάννης Δελής από το Κομμουνιστικό Κόμμα Ελλάδας.

Ορίστε, κύριε Δελή, έχετε τον λόγο για πέντε λεπτά.

**ΙΩΑΝΝΗΣ ΔΕΛΗΣ:** Ευχαριστώ, κύριε Πρόεδρε.

Για την πρώτη συμφωνία ανάμεσα στη χώρα μας και στη Γεωργία για την καταπολέμηση της εγκληματικότητας θέλω να πω ότι η συγκεκριμένη συμφωνία, παρά τον τίτλο της, θεωρούμε ως κόμμα ότι συμβάλλει και αυτή στην εμβάθυνση αυτού που λέμε ευρωενωσιακό χώρο φακελώματος και καταστολής ενάντια στους λαούς και, βεβαίως, στην επέκταση όλων αυτών και σε νέες χώρες.

Όπως και όλα τα σχετικά νομοθετήματα, άλλωστε και συμβάσεις, συσχετίζει και, μάλιστα, από το πρώτο άρθρο, το ζήτημα του οργανωμένου εγκλήματος με αυτό της τρομοκρατίας, κάτι το οποίο, όπως έχουμε πει επανειλημμένα, εγκυμονεί πολύ σοβαρούς κινδύνους για το εργατικό και για το λαϊκό κίνημα, για τις ίδιες τις ατομικές ελευθερίες.

Αναφέρω ορισμένα παραδείγματα: Προβλέπεται η ανταλλαγή κάθε είδους πληροφοριών ανάμεσα στις δύο χώρες, μεταξύ των οποίων και προσωπικών δεδομένων, ακόμα και χωρίς να υπάρχει αίτημα κάποιου μέρους, όπως αναφέρεται χαρακτηριστικά στο άρθρο 4 στην παράγραφο 2, ακόμα και προφορικά χωρίς διατυπώσεις στο ίδιο άρθρο, στο άρθρο 4, στην παρακάτω παράγραφο 5.

Η δυνατότητα, βεβαίως, τώρα που παρέχεται στο πρόσωπο, του οποίου τα προσωπικά δεδομένα παρέχονται ή πρόκειται να παρασχεθούν, η δυνατότητα που δίνεται στο πρόσωπο να ζητήσει τη διόρθωση ή τη διαγραφή τους στο άρθρο 6, στο επόμενο, δηλαδή, άρθρο, στην πραγματικότητα είναι κενή περιεχομένου, αφού αφ’ ενός δεν μπορεί να γνωρίζει την ανταλλαγή τους και αφ’ ετέρου το αίτημά του για τη διόρθωση ή τη διαγραφή δεν είναι υποχρεωτικό ότι θα γίνει και αποδεκτό.

Σε κάθε περίπτωση, για τη συγκεκριμένη συμφωνία η σοβαρή οργανωμένη διασυνοριακή εγκληματικότητα είναι σύμφυτη, παρακολουθεί την ίδια την ανάπτυξη και την ίδια την εξέλιξη του καπιταλιστικού συστήματος, έχει πολύ υψηλές διασυνδέσεις και δεν αντιμετωπίζεται θεωρούμε αποτελεσματικά με τέτοιου είδους νομοθετήματα. Αντίθετα, αξιοποιούνται αυτά τα νομοθετήματα για την ενίσχυση του αντιλαϊκού νομοθετικού πλέγματος, του φακελώματος και της καταστολής.

Αυτοί είναι και οι λόγοι που μας οδηγούν στο να καταψηφίσουμε τη συγκεκριμένη συμφωνία.

Για τη δεύτερη συμφωνία, που έρχεται με τη μορφή της κύρωσης πρωτοκόλλου ανάμεσα στη χώρα μας και τη Βοσνία, εντάσσεται και αυτή στη γενικότερη αντιδραστική πολιτική της Ευρωπαϊκής Ένωσης για το μεταναστευτικό ζήτημα, μια αντιδραστική πολιτική, επειδή στην ουσία ρυθμίζει θέματα μετακίνησης εργατικού δυναμικού, και μάλιστα νεαρής ηλικίας, από τρίτες χώρες στην Ευρωπαϊκή Ένωση και ρυθμίζει αυτή τη μετακίνηση με τρόπο που να εξυπηρετεί τελικά τα συμφέροντα των μεγάλων ευρωπαϊκών επιχειρηματικών ομίλων. Είναι μια συμφωνία δηλαδή μέσα στα πλαίσια της ήδη ασκούμενης αντιδραστικής μεταναστευτικής πολιτικής της Ευρωπαϊκής Ένωσης και γι’ αυτό το ΚΚΕ καταψηφίζει και αυτή τη συμφωνία.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Κι εγώ ευχαριστώ.

Με επιφύλαξη έχει ψηφίσει και το ΜέΡΑ25. Τον λόγο έχει για πέντε λεπτά η κ. Φωτεινή Μπακαδήμα.

**ΦΩΤΕΙΝΗ ΜΠΑΚΑΔΗΜΑ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, σήμερα συζητάμε τις δύο κυρώσεις που έχει εισαγάγει το Υπουργείο Προστασίας του Πολίτη. Για να μην καταχραστώ και τον χρόνο, θα ξεκινήσω με την πρώτη που αφορά τη συνεργασία Ελλάδας-Γεωργίας. Αν ανατρέξουμε σε πρόσφατη έκθεση της Ευρωπαϊκής Επιτροπής αναφορικά με την εγκληματικότητα και τη Γεωργία, μπορούμε να διαβάσουμε τα εξής: «Οι οργανωμένες εγκληματικές ομάδες από τη Γεωργία εξακολουθούν να αναφέρονται ως μία από τις συχνότερα εκπροσωπούμενες υπηκοότητες τρίτων χωρών που εμπλέκονται σε σοβαρό και οργανωμένο έγκλημα στην Ευρωπαϊκή Ένωση. Χαρακτηρίζονται από υψηλό βαθμό κινητικότητας, δραστηριοποιούνται κυρίως στο οργανωμένο έγκλημα κατά της ιδιοκτησίας και είναι ιδιαίτερα ενεργές σε Γαλλία, Ελλάδα, Γερμανία, Ιταλία και Ισπανία.».

Πράγματι, στη χώρα μας έχουν δράση τέτοιες ομάδες. Μάλιστα, αν ανατρέξουμε σε επίσημα στοιχεία της Ελληνικής Αστυνομίας για το 2018, 12,1% των οργανωμένων εγκληματικών ομάδων είναι γεωργιανές, με κυρίαρχη δράση κλοπές και διαρρήξεις, ενώ αρκετές ληστείες κατοικιών έχουν χαρακτηριστεί από έντονη σκληρότητα και βία. Όλοι θυμόμαστε, για παράδειγμα, την υπόθεση του άτυχου εξηνταεπτάχρονου ιδιοκτήτη εστιατορίου στην Ύδρα, που δολοφονήθηκε στο σπίτι του, το 2015, κατά τη διάρκεια ληστείας, ενώ έχουν σημειωθεί στη χώρα μας και εγκλήματα ξεκαθαρίσματος λογαριασμών, με πιο πρόσφατο εκείνο μεταξύ Γεωργιανών και άλλων υπηκόων, στη Βούλα. Μάλιστα, αν σκεφτούμε ότι ζούμε σε μια περίοδο όπου παρατηρείται αύξηση των δεικτών εγκληματικότητας θεωρούμε πως είναι χρέος όλων μας να κάνουμε ό,τι μπορούμε για να προστατεύσουμε και να θωρακίσουμε τους συμπολίτες μας και είναι χρέος μας να πράξουμε ό,τι μπορούμε για να νιώσουν κι εκείνοι ασφαλείς και προστατευμένοι.

Σίγουρα η εν λόγω συμφωνία απαρτίζεται από κυρίως τεχνικά άρθρα και με δεδομένη την ανάγκη διασφάλισης των δικαιωμάτων ζωής και περιουσίας όλων των ανθρώπων από δυνητικές εγκληματικές ενέργειες, ως ΜέΡΑ25 θα υπερψηφίσουμε τη συγκεκριμένη συμφωνία συνεργασίας.

Ας περάσουμε τώρα στο δεύτερο σχέδιο νόμου, που είναι το πρωτόκολλο μεταξύ Ελλάδας και Βοσνίας-Ερζεγοβίνης, και αφορά την επανεισδοχή ατόμων που διαμένουν χωρίς άδεια. Θα συμφωνήσω με τον συνάδελφο από το ΚΚΕ, ότι όντως δείχνει την πολιτική της Ευρωπαϊκής Ένωσης στο μεταναστευτικό. Χρήσιμο θα ήταν να θυμίσουμε ότι αντίστοιχο διμερές πρωτόκολλο, παρ’ ότι δεν είναι το πρώτο που υπεγράφη, υπέγραψε η χώρα μας και με την Τουρκία, το Νοέμβριο του 2001, το οποίο κυρώθηκε ένα χρόνο μετά. Ακολούθησε η συμφωνία επανεισδοχής Ευρωπαϊκής Ένωσης-Τουρκίας το 2013, που αποτέλεσε βάση για την κοινή δήλωση Ευρωπαϊκής Ένωσης-Τουρκίας. Ένα αντίστοιχο πρωτόκολλο, λοιπόν, έγινε βάση έντασης της ήδη υπάρχουσας μεταναστευτικής-προσφυγικής κρίσης. Χειροτέρευσε, λοιπόν, έτσι τη ζωή χιλιάδων πονεμένων ανθρώπων, που επεστράφησαν χωρίς να δοθεί η πρέπουσα σημασία στην υπόθεσή τους και χωρίς να έχει ληφθεί η απαραίτητη μέριμνα για το τι θα γίνει όταν θα επιστρέψουν.

Δυστυχώς, κυρίες και κύριοι συνάδελφοι, τα μέχρι τώρα δείγματα γραφής της Κυβέρνησης στην αντιμετώπιση του προσφυγικού έχουν υπάρξει απογοητευτικά, με την ανθρωπιστική προσφυγική κρίση να βαθαίνει καθημερινά ολοένα και περισσότερο και με δεδομένο ότι το παρόν πρωτόκολλο καλύπτει και υπηκόους τρίτων χωρών ή απάτριδες, δυστυχώς δεν έχουμε πολλά περιθώρια αισιοδοξίας. Ως ΜέΡΑ25 πιστεύουμε και πρεσβεύουμε ότι η Ευρώπη πρέπει να είναι μία Ευρώπη ανοιχτή, μία Ευρώπη χωρίς φράχτες, μία Ευρώπη χωρίς πλωτά φράγματα, χωρίς απελάσεις δίχως κριτήριο και χωρίς στρατόπεδα φιλοξενίας, δομές φιλοξενίας, που στην πράξη είναι στρατόπεδα συγκέντρωσης.

Με δεδομένο το κακό προηγούμενο με τις συμφωνίες που συνήφθησαν με την Τουρκία και τις πάγιες απόψεις του ΜέΡΑ25 για το προσφυγικό, το οποίο αποτελεί μία σημαντικότατη ανθρωπιστική κρίση και είναι πλέον η στιγμή να αντιμετωπιστεί ως τέτοια, δεν μπορούμε παρά να καταψηφίσουμε το συγκεκριμένο πρωτόκολλο.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε την κ. Μπακαδήμα.

Προχωρούμε στην Ελληνική Λύση, η οποία για τη συμφωνία της Κυβέρνησης με την κυβέρνηση της Γεωργίας για συνεργασία στην καταπολέμηση του εγκλήματος έχει ψηφίσει «με επιφύλαξη» και «κατά» στο δεύτερο, για τη συμφωνία μεταξύ της Ευρωπαϊκής Κοινότητας και της Βοσνίας - Ερζεγοβίνης για την επανεισδοχή προσώπων που διαμένουν χωρίς άδεια.

Τον λόγο έχει για πέντε λεπτά ο κ. Αντώνης Μυλωνάκης, ειδικός αγορητής από την Ελληνική Λύση.

**ΑΝΤΩΝΙΟΣ ΜΥΛΩΝΑΚΗΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, επανεισδοχή προσώπων που διαμένουν χωρίς άδεια, κύρωση συμφωνίας πρωτοκόλλου μεταξύ της Ελληνικής Δημοκρατίας και της Βοσνίας - Ερζεγοβίνης. Δεν μπορώ να καταλάβω, κύριοι Υπουργοί της Κυβέρνησης, τι συμβαίνει με εσάς. Ούτε ο ΣΥΡΙΖΑ δεν έφτασε σε ένα τέτοιο σημείο να ξεσηκώνει την ελληνική κοινωνία τόσο άγρια. Με απόφαση της Κοινοβουλευτικής Ομάδας και του Προέδρου επισκέφθηκα τα νησιά, πήγα Μυτιλήνη, Χίο κ.λπ.. Το τι γίνεται εκεί είναι άλλο πράγμα. Και εγώ σας ρωτώ και σας το είπα και στην επιτροπή: Αυτοί όλοι οι άνθρωποι, για τους οποίους εμείς θα υπογράψουμε τώρα για να επανέλθουν και οι οποίοι δεν δικαιούνται άσυλο και έχουν φύγει το 2015, το 2016, το 2017 από την πατρίδα μας και έχουν πάει σε διάφορες χώρες της Ευρώπης ή εκτός, σε τρίτες χώρες, πώς εμείς πρέπει τώρα να τους δεχτούμε πίσω και πού να τους βάλουμε αυτούς τους ανθρώπους; Ακούγεται ένα νούμερο για πάνω από εξακόσιες πενήντα με επτακόσιες χιλιάδες, οι οποίοι -λέει- δεν δικαιούνται και πρέπει κάποια στιγμή να επανέλθουν στη χώρα από την οποία πέρασαν, στην πρώτη χώρα υποδοχής, σε εμάς δηλαδή, τα νησιά, κύριε Υπουργέ. Εκεί θα πάνε. Και έρχεστε να μας φέρετε μια κύρωση συμφωνίας. Ό,τι και να φέρνει η Ευρωπαϊκή Ένωση, αυτή η Γερμανία τελικά, η γερμανοκρατούμενη Ευρωπαϊκή Ένωση. Γιατί να σας πω κάτι; Όλα ξεκίνησαν από τη συμφωνία μεταξύ Γερμανίας και Ελλάδας. Η κυβέρνηση του ΣΥΡΙΖΑ κακώς πήγε και ψήφισε, ενώ η Ιταλία δεν το ψήφισε και είδατε πώς μειώθηκαν και οι ροές, είδατε ότι η Ιταλία έφυγε με τον Κόντι από το παιχνίδι και αφήσατε εμάς και την Ισπανία. Υπέγραψε λοιπόν η Ελλάδα το 2015, τον Νοέμβριο, και το 2018, αυτοί οι άνθρωποι οι οποίοι δεν δικαιούνται άσυλο και έχουν φύγει από την πατρίδα μας και έχουν πάει σε χώρες της Κεντρικής και Βόρειας Ευρώπης να έχουν το δικαίωμα να ξανάρθουν πίσω. Και τώρα μας καλείτε να υπογράψουμε, την ίδια στιγμή που την Παρασκευή βγήκε μια απίστευτα καλή και δίκαιη για μας, για την πατρίδα μας, απόφαση του Ευρωπαϊκού Δικαστηρίου των Δικαιωμάτων του Ανθρώπου, με Προέδρο τον κ. Σισιλιάνο, ο οποίος σήμερα, εάν θα πάτε στην επιτροπή, επάνω στη Γερουσία, θα τον δείτε να μιλάει ο άνθρωπος, να εξηγεί.

Τι λέει αυτή η απόφαση; Οι άνθρωποι οι οποίοι επιδιώκουν να μπουν παράνομα σε μια χώρα -και επειδή στην Ισπανία έγινε αυτό το πράγμα και έγιναν μαζικές απελάσεις- δικαιούται λοιπόν η χώρα της οποίας τα σύνορα προσπαθούν να καταπατηθούν, και μάλιστα από σημεία τα οποία δεν είναι σημεία εισόδου, χωρίς άδεια, να τους επιστρέφει πίσω -δηλαδή το λεγόμενο «push back»- με άμεσες και μαζικές απελάσεις, χωρίς καμμία, μα καμμία ενέργεια να είναι παράνομη. Αυτό έβγαλε το δικαστήριο.

Νομίζω ότι και ο Πρόεδρος της Ελληνικής Λύσης -επειδή είναι εδώ και τον ευχαριστώ που ήρθε την ώρα που μιλάω- το έχει πει πάρα πολλές φορές, το push back, αν και πολλοί νομίζατε ότι θα τους πνίγουμε στη θάλασσα, κάπως έτσι ήρθε στο μυαλό και αρχίσατε και λέγατε «τι push back, πώς push back», κάποιος μάλιστα είπε «με αντλίες θα γίνει το push back;». Όχι, κύριοι. Μαζικές απελάσεις. Το δικαστήριο τώρα το έβγαλε, μας έδωσε την άδεια και εσείς μας καλείτε να έρθουμε τώρα να υπογράψουμε αυτό το πράγμα. Όχι! Κάθετα όχι!

Η Ελληνική Λύση δεν θα κάνει το χατίρι αυτό της Γερμανίας, δεν θα κάνει το χατίρι της Αυστρίας, δεν θα κάνει το χατίρι καμμιάς ευρωπαϊκής χώρας, η οποία έχει αφήσει την Ελλάδα μόνη, μόνη και έρημη!

Η Ελληνική Λύση θα καταψηφίσει αυτή την παράνομη, την άκρως παράνομη, και με τη βούλα του Ευρωπαϊκού Δικαστηρίου πλέον, συμφωνία. Όχι επαναεισδοχή αυτών οι οποίοι έφυγαν από την πατρίδα μας, γιατί άμα είναι έτσι κι εμείς πρέπει να στείλουμε όλους άμεσα στις χώρες τους, τώρα!

Για το θέμα της Γεωργίας ήμουν κάθετος και η Ελληνική Λύση είπε ότι βεβαίως και μία τέτοια συμφωνία πρέπει να υπάρχει για την ανταλλαγή πληροφοριών για όλα αυτά τα θέματα τα οποία αποσκοπούν στον καλύτερο έλεγχο των συνόρων, όσον αφορά τους εγκληματίες, τις συμμορίες. Ξέρουμε πάρα πολύ καλά τι σημαίνει γεωργιανή συμμορία στην Ελλάδα. Ξέρουμε πάρα πολύ καλά ότι οι ληστείες είναι καθημερινό φαινόμενο των ανθρώπων αυτών. Άρα πρέπει να παίρνουμε τις πληροφορίες. Είμαστε υπέρ αυτής της συμφωνίας και την υπερψηφίζουμε.

Πριν κατέλθω του Βήματος, θέλω να καταθέσω έγγραφο από τη Δημοτική Ενότητα Μανταμάδου. Κύριε Υπουργέ, κυρίες και κύριοι συνάδελφοι, είναι ένα ψήφισμα προς την Κυβέρνηση. Όλοι πλέον λένε «όχι στα νησιά μας δεύτερα hot spots». Εσείς επιμένετε. Το ψήφισμα είναι εδώ. Εδώ είναι και η απόφαση, μου την έδωσε ο Δήμαρχος Μανταμάδου και την καταθέτω στα Πρακτικά.

(Στο σημείο αυτό ο Βουλευτής κ. Αντώνιος Μυλωνάκης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Επίσης επειδή ο κ. Μηταράκης λέει ότι έχει τελειώσει το θέμα και ότι έχουν παγώσει τα hot spots να φτιάχνονται, ορίστε τι έχω εδώ. Αυτό το έγγραφο δείχνει ότι στη Σάμο αυτό εδώ είναι εν εξελίξει. Ξέρετε πόσο κοστίζει; Χίλια κοντέινερ επί 10.000 ευρώ το ένα είναι 10.000.000 ευρώ. Είναι πολλά τα λεφτά, και αυτά μόνο για χίλια κοντέινερς, που χωράνε τέσσερις χιλιάδες κόσμο, δηλαδή τέσσερα άτομα το καθένα. Το καταθέτω και αυτό στα Πρακτικά.

(Στο σημείο αυτό ο Βουλευτής κ. Αντώνιος Μυλωνάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Η Ελληνική Λύση, πάντα πιστή σε αυτό το οποίο είπε προεκλογικά, το κάνει πράξη πάντα, για τον Έλληνα και την Ελλάδα. Ναι στην κύρωση συμφωνίας με τη Γεωργία, όχι στην επαναεισδοχή από χώρες της Κεντρικής και Βόρειας Ευρώπης ή από τρίτες χώρες όπως είναι η Βοσνία - Ερζεγοβίνη.

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Τον λόγο έχει τώρα ο Πρόεδρος του Κόμματος της Ελληνικής Λύσης κ. Κυριάκος Βελόπουλος για πέντε λεπτά, με μια σχετική ανοχή.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, ερχόμενος το πρωί από το Παλαιό Φάληρο έκανα περίπου μία ώρα για να φτάσω στη Βουλή και αναγκάστηκα να ανατρέξω λίγο στο αρχείο και να δω την πενταετία του ΣΥΡΙΖΑ πόσες συναθροίσεις έγιναν, πόσες συγκεντρώσεις σε όλη την επικράτεια. Έγιναν δεκαοκτώ χιλιάδες εξακόσιες εβδομήντα επτά σε πέντε έτη. Αν νομίζουμε ότι υπάρχει κράτος στο οποίο επί πέντε ολόκληρα έτη έχουν γίνει δεκαοκτώ χιλιάδες εξακόσιες εβδομήντα επτά συναθροίσεις, κάντε διαιρέσεις, για να καταλάβετε ότι αυτό το κράτος δεν υπάρχει, ούτε στην Αφρική. Έχουμε καταστήσει τη χώρα μία αφρικανικού τύπου δημοκρατία, στην οποία πενήντα - εκατό άνθρωποι μπορούν να πηγαίνουν και να κλείνουν δρόμους, μπορούν να κάνουν και επεισόδια, να πετάνε και μία μολότοφ -και να είναι και πλημμέλημα, δεν έχει σημασία- να την κουβαλάνε και να την παραδίδουν και δεν τιμωρούνται. Είναι αυτές οι ασυναρτησίες μίας ψευτοδημοκρατίας.

Το αναφαίρετο δικαίωμα της απεργίας, της διαδήλωσης όταν γίνεται καταχρηστικά, καταπίπτει. Είναι ένα γεγονός αναμφισβήτητο που αυτή η δημοκρατία του ’74 και μετά δεν το έχει δει ποτέ σοβαρά.

Θυμάμαι κατά το παρελθόν επειδή κάποιοι εργαζόμενοι θεωρούσαν ότι ο επιχειρηματίας κάνει κακό, έκλειναν τις εταιρείες, έβαζαν τα λουκέτα, έκλειναν απέξω, έφυγε η «PIRELLI», έφυγε η μια εταιρεία, η άλλη βιομηχανία, εξαφανίστηκαν όλοι. Έκαναν τα αδύνατα δυνατά και η Νέα Δημοκρατία και το ΠΑΣΟΚ για να τις κλείσουν και μείναμε μια έρημος χώρα, όπου τα παιδιά -βλέπω και πάνω στα θεωρεία τα δεκατριάχρονα και δεκατετράχρονα, παιδιά γυμνασίου πρέπει να είναι- στα δεκαοκτώ τους χρόνια θα μπουν στο πανεπιστήμιο και θα σκέφτονται πώς θα φύγουν στο εξωτερικό για να βρουν δουλειά.

Γιατί όλοι εσείς δεν καταλάβατε ότι η κατάχρηση ενός δικαιώματος δεν είναι δικαίωμα πλέον, είναι τυραννία. Οδηγεί τη χώρα στην τυραννία η τακτική αυτή. Σκεφτείτε πόσες εργατοώρες χάθηκαν σήμερα, σκεφτείτε πόσα μαγαζιά δεν δούλεψαν, σκεφτείτε πόσος χαμένος κόπος ανθρώπων εργαζομένων οι οποίοι μπορεί να μην έχουν και τζίρο, να μην άνοιξαν καν την ταμειακή μηχανή τους. Και μιλάει ένας άνθρωπος, ο οποίος έχει επιχειρήσεις. Από το πρωί στο ένα μαγαζί που έχω εγώ δεν μπήκε πελάτης, δεν κόπηκε μία απόδειξη ούτε 2 ευρώ! Ρωτάτε τον επιχειρηματία που έχει το μαγαζί πώς θα λειτουργήσει;

Και τα λέω αυτά για την κατάχρηση. Άλλο η χρήση και άλλο η κατάχρηση. Νέκρωσε η Αθήνα! Τελείωσε! Για μια ολόκληρη μέρα τιμωρήθηκαν οι πολίτες των Αθηνών και, βέβαια, νηνεμία εδώ, κανείς δεν μιλάει. Για σκεφτείτε τον πόνο των επιχειρηματιών. Με απεργίες κομματικές -θα το πω έτσι για να καταλάβουν κάποιοι- κομματιάστηκε η πατρίδα μας. Με απεργίες απλά για την απεργία κομματιάζεται η Ελλάδα και χάνεις την πεμπτουσία του δικαιώματος, τη διεκδίκηση τη σοβαρή.

Και αυτοί οι συνδικαλιστοπατέρες που απαξιώθηκαν, δεν απαξιώθηκαν τυχαία. Πάλι τριακόσια άτομα είναι εκεί κάτω, άντε να είναι χίλια. Στα πέντε εκατομμύρια των Αθηνών χίλιοι άνθρωποι θα μαζευτούν σήμερα κάπου, θα κάνουν μια πορεία, θα κάνουν την επαναστατική γυμναστική τους και μετά θα πουν ότι κάναμε το αυτονόητο.

Δεν είναι απεργία αυτή. Απεργία σημαίνει ότι όντως κατεβαίνω κάτω και παλλαϊκά όλη η Ελλάδα δεν εργάζεται. Μία μέρα τον χρόνο, ναι! Αυτό σημαίνει απεργία. Όλα τα άλλα είναι για να περνάει η ώρα και κάποιοι από την Αριστερά να λένε «να κάνουν απεργίες οι εργαζόμενοι». Άρα η φυσική μας παρουσία είναι θεμιτή και ουσιαστική, ενώ δεν κοιτάμε το αύριο, το μέλλον των παιδιών μας.

Σαφώς και πρέπει να γίνονται απεργίες. Είναι δικαίωμα συνταγματικά κατοχυρωμένο, αλλά άλλο η χρήση -επαναλαμβάνω- και άλλο η κατάχρηση του δικαιώματος. Είμαστε μία χώρα όπου ο νόμος δεν υφίσταται. Δεν υπάρχει νόμος, δεν τηρείται κανένας νόμος και όταν υπάρχουν νόμοι, ο καθένας τους ερμηνεύει όπως θέλει.

Αυτό που βλέπετε έξω στην Αθήνα σήμερα είναι η εικόνα ενός φαύλου κράτους, ενός κράτους που δεν έχει δομές, ενός κράτους το οποίο δεν μπορεί να δώσει επιτέλους το αυτονόητο δικαίωμα σε έναν πολίτη να κάνει απεργία ή να μην κάνει, αν θέλει. Γιατί πολλοί εργαζόμενοι μπορεί να μη θέλουν να κάνουν απεργία. Θυμηθείτε κάποιους που δεν ήθελαν να κάνουν απεργία, απεργοσπάστες, τους έδερναν, τους ξεβράκωναν κατά το παρελθόν, με τα λεωφορεία αν θυμάστε, και όλα αυτά που γίνονταν.

Δυστυχώς, τελειώνει η Ελλάδα, φίλες και φίλοι, και θα το πω γιατί ναι μεν σήμερα το ΚΚΕ πέτυχε να κοκκινίσει όλους τους δρόμους της Αθήνας με το μποτιλιάρισμα, «στο κόκκινο» όμως ήταν και η αγανάκτηση των πολιτών. Βλέπεις αυτοκίνητα από το Σύνταγμα -γιατί από τη Συγγρού, από την παραλιακή ήρθα εγώ- μέχρι το «Χανδρής» κάτω, μέχρι το «Marriott», είχε σταματημένα αυτοκίνητα.

Μπορεί να μου πείτε μα αυτό συζητάμε σήμερα; ’Όχι, αλλά είναι μια παθογένεια, είναι μία πραγματικότητα την οποία ποτέ ούτε η Νέα Δημοκρατία τόλμησε ούτε το ΠΑΣΟΚ ούτε ο ΣΥΡΙΖΑ, ούτε κανένα κόμμα να δει. Και αν συνεχιστεί αυτό σε μία χώρα που δεν παράγει πλούτο και χάνουμε εργατοώρες και χάνουμε και παραγωγική διαδικασία από αυτές τις ιστορίες, είμαστε τελειωμένοι. Δεν υπάρχει μέλλον.

Εδώ πρέπει επιτέλους η Νέα Δημοκρατία να φέρει ένα νομοσχέδιο, έναν νόμο σοβαρό, γι’ αυτή την ιστορία με την απαγόρευση των διαδηλώσεων να κλείνουν τους δρόμους. Δεν γίνονται αυτά τα πράγματα! Ας σοβαρευτεί το κόμμα που λέγεται Νέα Δημοκρατία που θεωρείται φιλελεύθερο. Αν ήταν έτσι οι φιλελεύθεροι, εν πάση περιπτώσει, τι να συζητάμε.

Πάμε τώρα στο σύμφωνο με τη Βοσνία.

Κύριε Πρόεδρε, παρακαλώ μια μικρή ανοχή στον χρόνο, γιατί θεωρώ ότι το θέμα είναι πολύ πιο σοβαρό και αποδεικνύει τη φαυλότητα με την οποία, δυστυχώς, διοικείτε.

**ΠΡΟΕΔΡΕΥΩΝ (Απόστολος Αβδελάς):** Παρακαλώ συνεχίστε, κύριε Πρόεδρε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Τι κάνετε σήμερα, ξέρετε; Λέει δελτίο ειδήσεων του τάδε καναλιού: Συνελήφθησαν άτομα τα οποία έφτιαχναν πλαστά χαρτιά και έκαναν παραχάραξη. Αντί να τους δίνουμε και ένα μπόνους για να φεύγουν όλοι από εδώ πέρα, τους συλλαμβάνετε και τους κλείνετε και μέσα.

Και εδώ τι κάνετε με τη συμφωνία αυτή; Όσοι έφυγαν από εδώ και είναι στη Βοσνία, θα τους ξαναφέρετε στην Ελλάδα! Δηλαδή, η Ελλάδα είναι το πειραματόζωο της Ευρώπης! Όλοι περιχαρακώνουν τα σύνορά τους –δεν μιλώ για τις χώρες του Βίσεγκραντ- Ισπανία, απόφαση του Δικαστηρίου των Ανθρωπίνων Δικαιωμάτων, κι εσείς θεωρείτε την Ελλάδα ξέφραγο αμπέλι! Δεν το καταλαβαίνω! Θα γυρίσουν όλοι πίσω. Δεν θα σας πω τι λέει ακριβώς η συμφωνία. Μάλλον δεν την διαβάσατε καλά. Την καταθέτω στα Πρακτικά, γιατί λέει πολλά πράγματα που δεν τα αντιλαμβάνεστε.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Γιατί αν γυρίσουν πίσω αυτοί, με τη Συμφωνία Τουρκίας - Ευρωπαϊκής Ένωσης, εμείς δεν θα μπορέσουμε να τους ξαναστείλουμε πίσω στην Τουρκία. Έχετε καταλάβει τι κάνετε; Και λέει ότι είναι περίπου σαράντα χιλιάδες, άλλοι σαράντα χιλιάδες θα μας έρθουν εδώ.

Μίλησα με έναν συνάδελφο δημοσιογράφο από τη Βοσνία - Ερζεγοβίνη χθες το βράδυ. Μου είπε ότι υπολογίζουν σαράντα με εβδομήντα χιλιάδες αυτούς που έφυγαν από την Ελλάδα και πήγαν εκεί και μένουν εκεί, είναι εκεί. Άλλοι εβδομήντα χιλιάδες; Με ποιο δικαίωμα το κάνετε αυτό; Και πώς τους στέλνετε πίσω άμα γυρίσουν στην Αθήνα;

Καταλαβαίνετε τι κάνετε; Το έχετε καταλάβει ότι κάνετε την Ελλάδα, μια χώρα, πειραματόζωο; Κάνετε πειραματόζωο της Ευρώπης την Ελλάδα; Την κάνατε πειραματόζωο με τα μνημόνια, την κάνατε όλοι! Ένα, δύο, τρία, τέσσερα, πέντε μνημόνια, εφαρμοστικοί νόμοι! Την κάνατε πειραματόζωο στα οικονομικά, την κάνετε ακόμη και στην εθνική της επιβίωση; Τι είναι η Ελλάς; Το πειραματόζωο όλων;

Και βέβαια, λέτε και ψέματα, πολλά ψέματα και αυτό με ενοχλεί. Έχω την επίσημη δήλωση της Κομισιόν και του Ευρωπαϊκού Συμβουλίου. Την έχω απομαγνητοφωνήσει, εδώ είναι. Σαράντα χιλιάδες λαθρομετανάστες στα ελληνικά νησιά, στόχος η μεταφορά στην ευρωπαϊκή ηπειρωτική Ελλάδα.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κύριε Μυλωνάκη, κάνετε ένα λάθος. Η Ευρωπαϊκή Επιτροπή και η Κομισιόν λένε ότι στόχος είναι να μεταφερθούν στην ηπειρωτική Ελλάδα αυτοί που είναι στα νησιά.

Μην κλείνοντας τα σύνορα, κύριε Υπουργέ μου -που έρχονται κάθε μέρα και άλλοι- αυτοί πρέπει να μεταφέρονται συνεχώς στην ηπειρωτική Ελλάδα. Τι κάνετε; Δηλαδή είναι απίστευτο αυτό που συμβαίνει. Θεωρώ ότι είναι ανικανότητα. Αν δεν είναι σχέδιο, είναι ανικανότητα. Αλλιώς είστε επικίνδυνοι για την Ελλάδα! Είστε λίαν επικίνδυνοι για τον τόπο!

Βέβαια, ακούστε το χειρότερο από όλα: Εδώ είναι το μυστήριο. Εδώ είναι η απομαγνητοφώνηση -θα την καταθέσω στα Πρακτικά- όπου η Ευρωπαϊκή Ένωση λέει ότι αυτό το παραμύθι της Νέας Δημοκρατίας δεν ισχύει, του Μηταράκη, ο οποίος κάθε εβδομάδα έχει και ένα σχέδιο.

Μου θυμίζει αυτόν που σχεδίαζε το γιοφύρι της Άρτας, ολημερίς το έχτιζε, το βράδυ γκρεμιζόταν. Τώρα λέει «παγώνει» και κάνει το παγώνι ταυτόχρονα, γιατί «παγώνει» με έψιλον γιώτα είναι άλλο και «παγώνι» με γιώτα είναι άλλο πράγμα ή με ήτα και το λέω για να το καταλάβετε. Λέει η Ευρώπη: «Θα τους μεταφέρετε στην ηπειρωτική Ελλάδα, θέλετε, δεν θέλετε», που σημαίνει ότι η Ευρώπη σας έχει για πειραματόζωο, τη χώρα μας, για να μείνουν εδώ.

Και εγώ ρωτώ: Ετοιμάζονται και άλλοι από τη Συρία να έρθουν. Το έχετε καταλάβει;

Το χειρότερο ποιο είναι; Κάνουν και ΟΑΕΔ για «μετανάστες», λέει -εντός εισαγωγικών οι μετανάστες- λαθρομετανάστες. Κάνετε ΟΑΕΔ; Είστε με τα καλά σας; Δηλαδή πώς θα τους επαναπροωθήσουμε, αφού τους κάνουμε και ΟΑΕΔ; Σίγουρα θα μείνουν εδώ! ΟΑΕΔ, λέει, για αγρότες που έχει στα σκαριά η Κυβέρνηση. Ποιον κοροϊδεύετε; Δηλαδή ανικανότητα, κοροϊδία -δεν ξέρω τι είναι, εν πάση περιπτώσει- εμπαιγμός; Αντιλαμβάνομαι ότι οι Βουλευτές διαφωνούν, αλλά ο Πρωθυπουργός σας στο μυαλό του έχει άλλα πράγματα, αν το καταλάβατε, ο κ. Μητσοτάκης ή η ομάδα περί αυτού.

Δεν θα πω για το Ευρωπαϊκό Δικαστήριο. Θα πω κάτι άλλο, όμως. Σε επτά μήνες με τη Νέα Δημοκρατία επέστρεψαν εκατόν σαράντα άτομα -έγγραφο του Υπουργού- είκοσι τον μήνα. Είκοσι τον μήνα! Δηλαδή θα χρειαστείτε διακυβέρνηση πεντακοσίων χιλίων ετών για να φύγουν αυτοί που είναι σήμερα εδώ. Ε, όχι, δεν θέλουμε, παιδιά, φτάνει! Επτά μήνες αποτύχατε, άμα κάτσετε και χίλια χρόνια, καήκαμε! Δηλαδή, τι να πω; Από όπου να σας πιάσω -ειλικρινά το λέω αυτό- υπάρχει θέμα.

Και βέβαια -κλείνοντας, κύριε Πρόεδρε- να πω για αυτά που κάνετε με την ΑΟΖ και με τη Λιβύη. Μαζέψτε τους ανθρώπους γύρω από τον Πρωθυπουργό, κάτι Ντόκους, κάτι «στόκους» κάτι δεν ξέρω πώς λέγονται! Μαζέψτε τους! Η κ. Μπακογιάννη συνεδριάζει με το ΕΛΙΑΜΕΠ πάλι για να μας πουν πόσο καλή είναι η Χάγη και πόσο καλά είναι τα ΜΟΕ. Μέτρα οικοδόμησης εμπιστοσύνης την ώρα που πετάνε αεροσκάφη πάνω από το Αιγαίο δεν μπορούν να υπάρχουν. Είναι σαν να σε βιάζουν και εσύ να θεωρείς ότι είναι σεξουαλική επαφή, αλλά με αμοιβαιότητα που σας αρέσει κιόλας. Ε, δεν είναι έτσι ρε παιδιά! Και το λέω με κομψό τρόπο, δεν είναι έτσι.

Να σας πω ποιο είναι το χειρότερο και θα κλείσω εδώ: Το τουρκολιβυκό σύμφωνο θα είναι τα Ίμια τα δικά σας. Το τουρκολιβυκό σύμφωνο και αυτό που πάτε να κάνετε με τη Χάγη θα είναι τα νέα Ίμια της χώρας, όπως τα Ίμια του Σημίτη, γιατί ενώ μπορούσατε να προλάβετε και να καταθέσετε συντεταγμένες στον ΟΗΕ -δικές μας, ελληνικές- δεν το κάνατε ποτέ. Πέρασαν σαράντα μέρες και πλέον, αρχίζει να επικυρώνεται και να επισημοποιείται αυτή η ιστορία, αρχίζει να δημιουργεί δεδομένα εδώ και πάρα πολύ καιρό και όμως, τα νέα Ίμια της Νέας Δημοκρατίας θα είναι το τουρκολιβυκό σύμφωνο και μία νέα εθνική αποτυχία, που οι επόμενες γενιές θα πληρώσουν.

Αντί να φωνάξετε εδώ ξανά τον Χαφτάρ, να πάτε στη Δαμασκό, ο άλλος, ο Άσαντ, έχει πάρει με τις κλωτσιές τους Τούρκους, τους έχει περικυκλώσει σε πολλά σημεία και αντί να τον καλέσουμε, για να κάνουμε καλές σχέσεις με τη Συρία, εσείς κάνετε καλές σχέσεις με την Αμερική, η οποία στηρίζει τον Ερντογάν εναντίον του Άσαντ. Για να καταλάβετε πόσο φαύλοι είστε, φαύλοι στην εξωτερική πολιτική. Βγαίνει ο Χαφτάρ και λέει στον Ερντογάν: «αν δεν υπήρχαν οι Άραβες, ακόμη θα λατρεύατε τη φωτιά στις στέπες της Ασίας». Αυτό τους είπε. Εγώ θα το κάνω αλλιώς: Αν δεν υπήρχε η Βυζαντινή Αυτοκρατορία, οι Μογγόλοι, που ήρθαν έξω από τις πύλες της Πόλεως, θα έτρωγαν ο ένας τον άλλο. Αυτοί είναι οι Τούρκοι, αυτή είναι η πραγματικότητα.

Όμως, επαναλαμβάνω ότι δεν σκέφτεστε σωστά και δεν πράττετε σωστά.

Χαίρομαι που επιτέλους ένας εισαγγελέας ερευνά αγορές ακινήτων στη Λέρο. Ψάξτε το λίγο το θέμα, με offshore έχουν αγοράσει πάρα πολλά ακίνητα. Πάρα πολλά ακίνητα! Μίλησα με έναν αντιδήμαρχο στην περιοχή και μου λέει ότι κανείς δεν ξέρει τι γίνεται στο υποθηκοφυλακείο, μέσω ξένων εταιρειών αγοράζουν στη Λέρο ακίνητα. Το καταλαβαίνετε; Τούρκοι το ψάχνουν σήμερα και χτες.

Βέβαια, θα σας χαρίσω αυτό εδώ, για να καταλάβετε ότι είστε αποτυχημένοι οικτρά. Κύριε Υπουργέ, δήλωση του Πρωθυπουργού σας: «Θα τελειώσω με τα Εξάρχεια σε έναν μήνα!». Είστε του παλαιού χρονολογίου μάλλον, για εσάς οι επτά μήνες είναι ένας μήνας; Ο ένας χρόνος είναι ένας μήνας; Τα δέκα χρόνια είναι ένας μήνας;

Όμως, πολιτική δεν γίνεται, αν δεν επιβληθεί ο νόμος και η τάξη, αν δεν κάνετε μαζικές απελάσεις, αν δεν κάνετε push-back, αν δεν τους πάτε στα ακατοίκητα νησιά. Γιατί δεν πρέπει να τους βάζεις σε κατοικημένες περιοχές και γιατί μπορούμε να κάνουμε δομές εκεί. Έχω μία πρόταση, την οποία δεν θα πω σήμερα, θα την πω την άλλη βδομάδα.

Μπορούμε να λύσουμε το πρόβλημα. Θέλει βούληση, αλλά έχετε έναν Πρωθυπουργό, ο οποίος είναι αντινατιβιστής. Για όσους δεν ξέρουν τι σημαίνει η λέξη νατιβισμός, είναι η αγάπη για την αυτοχθονία του έθνους. Έχουμε έναν Πρωθυπουργό αντινατιβιστή, έχουμε τον Αρχηγό σας ο οποίος λέει ότι είμαστε μπάσταρδοι από την Αφρική, άντε βγάλτε τώρα άκρη. Αυτό δεν είναι ελληνικό Κοινοβούλιο, είναι Κοινοβούλιο του πολυπολιτισμικού και των λοιπών θεωριών περί μπαστάρδων. Δεν γίνεται έτσι, πολιτική, δυστυχώς. Λυπάμαι!

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ τον Πρόεδρο της Ελληνικής Λύσης κ. Κυριάκο Βελόπουλο.

Θα κλείσουμε με τον Υφυπουργό Προστασίας του Πολίτη κ. Ελευθέριο Οικονόμου.

Κύριε Οικονόμου, έχετε πέντε λεπτά στη διάθεσή σας.

**ΕΛΕΥΘΕΡΙΟΣ ΟΙΚΟΝΟΜΟΥ (Υφυπουργός Προστασίας του Πολίτη):** Κύριε Πρόεδρε, κυρίες και κύριοι Βουλευτές, καλούμεθα σήμερα να ψηφίσουμε το Πρωτόκολλο Εφαρμογής μεταξύ της Κυβέρνησης της Ελληνικής Δημοκρατίας και του Συμβουλίου Υπουργών της Βοσνίας-Ερζεγοβίνης, σχετικά με την εφαρμογή της Συμφωνίας μεταξύ της Ευρωπαϊκής Ένωσης και της Βοσνίας-Ερζεγοβίνης για την επανεισδοχή προσώπων, που διαμένουν χωρίς άδεια, καθώς και την κύρωση συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Γεωργίας για συνεργασία στην καταπολέμηση του εγκλήματος.

Είναι γνωστό ότι οι συμφωνίες επανεισδοχής αποτελούν έναν μηχανισμό της Ευρωπαϊκής Ένωσης και των κρατών-μελών, με σκοπό την αποτελεσματική διαχείριση των μεταναστευτικών ροών στο έδαφός τους. Πρόκειται στην πραγματικότητα για ένα μείζονος σημασίας εργαλείο στο πλαίσιο της μεταναστευτικής πολιτικής, το οποίο συμβάλλει στη διευκόλυνση και στην ταχύτερη απομάκρυνση των παράτυπων μεταναστών και στην επιστροφή τους στη χώρα καταγωγής ή διέλευσης.

Γνωρίζουμε όλοι μας τις εξαιρετικά αυξημένες πιέσεις και το τεράστιο βάρος των μεταναστευτικών ροών, που καλούνται καθημερινά να αντιμετωπίσουν οι ευρωπαϊκές χώρες, αλλά πολύ περισσότερο η Ελλάδα ως πύλη εισόδου προς την Ευρωπαϊκή Ένωση.

Η ελληνική Κυβέρνηση δίνει ιδιαίτερη βαρύτητα στην αποτελεσματική αντιμετώπιση του ζητήματος αυτού και προς την κατεύθυνση αυτή υλοποιεί καθημερινά το ολοκληρωμένο σχέδιο, που έχει εκπονήσει. Παράλληλα δε, σέβεται τις διεθνείς της υποχρεώσεις, λειτουργεί στο πλαίσιο της ευρωπαϊκής κοινοτικής αλληλεγγύης και ουσιαστικά σήμερα, κυρώνει το Πρωτόκολλο Εφαρμογής της Συμφωνίας, που υπάρχει μεταξύ Ευρωπαϊκής Ένωσης και Βοσνίας-Ερζεγοβίνης. Αυτό το πρωτόκολλο έχει υπογραφεί από το 2015 και στο πλαίσιο αυτό η Κυβέρνηση, δεικνύοντας την ιδιαίτερη στρατηγική, που αναπτύσσει στο θέμα αντιμετώπισης των παράτυπων μεταναστών, έρχεται και επισπεύδει την κύρωση αυτού του Πρωτοκόλλου Εφαρμογής.

Θα ήθελα, όμως, εδώ να υποβάλω μία παράκληση -θα έλεγα- για το ότι παραποιούμε και το νόημα αυτής της συμφωνίας, δεδομένου ότι η επανεισδοχή και η επαναπροώθηση αφορά εκείνους τους υπηκόους τρίτων χωρών, οι οποίοι έχουν πάει στη Βοσνία-Ερζεγοβίνη, μέσω κράτους της Ευρωπαϊκής Ένωσης. Κατά συνέπεια, όλες αυτές οι ανησυχίες που εκφράστηκαν περί ομαδικών επαναπροωθήσεων χιλιάδων μεταναστών από τη Βοσνία-Ερζεγοβίνη, γνωρίζετε πάρα πολύ καλά ότι δεν υφίστανται, απλώς λέγονται για λόγους εντυπώσεων. Όμως, εκτιμώ ότι δεν χρειάζονται περισσότερες διευκρινίσεις για να πειστείτε επ’ αυτού.

Σε ό,τι αφορά δε, το θέμα της κύρωσης της συμφωνίας μεταξύ της Ελληνικής Δημοκρατίας και της Δημοκρατίας της Γεωργίας, είναι γνωστό πλέον ότι το οργανωμένο έγκλημα, η τρομοκρατία συνεργάζεται σε διεθνές επίπεδο, προηγείται πολλές φορές, διότι η συνεργασία αυτή μεταξύ των διαφόρων εγκληματικών ομάδων δεν επιδέχεται συμμόρφωση σε συγκεκριμένο νομοθετικό πλαίσιο. Όμως, τα κράτη επιβάλλεται να συνεργαστούν, επιβάλλεται να αναπτύσσουν ένα τέτοιο πλαίσιο διεθνών συνεργασιών.

Θέλω να διαβεβαιώσω και εκείνους από τους οποίους εκφράστηκαν επιφυλάξεις για τη συμφωνία, ότι υπάρχει ένα αυστηρό πλαίσιο, το οποίο προστατεύει τα προσωπικά δεδομένα και όλο το πλαίσιο ανταλλαγής πληροφοριών και ουδεμία τάξη -πολύ δε περισσότερο οι λαϊκές τάξεις- αντιμετωπίζει την οποιαδήποτε απειλή από ένα πλαίσιο συνεργασίας μεταξύ των χωρών. Πρόκειται για ένα συγκεκριμένο, αυστηρό πλαίσιο.

Τουναντίον, ο κίνδυνος για τις λαϊκές τάξεις, ο κίνδυνος για την ασφάλεια προέρχεται από την ανεξέλεγκτη και άνευ όρων συνεργασία των διαφόρων εγκληματικών ομάδων, οι οποίες, όσο αισθάνονται ότι δεν υπάρχει ένα πλαίσιο διεθνικής συνεργασίας, τόσο ενθαρρύνονται στην εγκληματική τους δραστηριότητα.

Κλείνοντας, θέλω να υπογραμμίσω για μία ακόμη φορά ότι τέτοιου είδους συμφωνίες κρίνονται ως αναγκαίες για την εμπέδωση αμοιβαίας εμπιστοσύνης της χώρας μας με άλλες χώρες, στον νευραλγικό τομέα της ασφάλειας. Η οργάνωση και η εξέλιξη ατομικών εγκληματικών ενεργειών και η συγκρότηση εγκληματικών ομάδων, που κινούνται πέρα και πάνω από εθνικά σύνορα, έχουν καταστήσει επιβεβλημένο για την επιτυχή αντιμετώπισή τους τον συντονισμό και τη συνεργασία των αρμόδιων αρχών σε διμερές, περιφερειακό και διεθνές επίπεδο.

Με την ευκαιρία αυτή, θα ήθελα επίσης να επισημάνω -γιατί πολλά ειπώθηκαν σχετικά με την ακολουθούμενη πολιτική για το θέμα της αντιμετώπισης του κρίσιμου θέματος της μετανάστευσης- ότι η Κυβέρνηση έχει μία συγκεκριμένη στρατηγική για την αντιμετώπιση του θέματος αυτού. Στο πλαίσιο αυτής της στρατηγικής εντάσσονται επτά προτεραιότητες, όπως είναι η ενίσχυση της φύλαξης των συνόρων, η επιτάχυνση της διαδικασίας χορήγησης ασύλου, νέα κλειστά ελεγχόμενα κέντρα, επιστροφές παράνομων μεταναστών, έλεγχος των ΜΚΟ, αποτελεσματική διεθνοποίηση του ζητήματος και ενίσχυση των τοπικών κοινωνιών.

Προς αυτή την κατεύθυνση κινούμεθα σταθερά, με συγκεκριμένη πολιτική, με συγκεκριμένα βήματα και πάρα πολύ γρήγορα θα υπάρξουν ορατά αποτελέσματα. Θα πρέπει, όμως, τα θέματα αυτά να τα αντιμετωπίζουμε δίχως εντυπωσιασμούς και με τη μεγάλη προσοχή, με την οποία απαιτείται, δεδομένου ότι το θέμα αυτό έχει πάρει πλέον διαστάσεις εθνικής κρίσης.

Σε ό,τι δε αφορά τους υπαινιγμούς, που έγιναν για τα ελληνοτουρκικά και για «Ίμια της Νέας Δημοκρατίας», θα ήθελα να τονίσω ότι είναι καλό -και έχει αποδειχθεί αυτό- σε κρίσιμες περιστάσεις για τη χώρα μας να υπάρχει ένα πλαίσιο εθνικής ενότητας.

Η Κυβέρνηση και ο Πρωθυπουργός προσωπικά, αντιμετωπίζουν το όλο θέμα με τη δέουσα προσοχή, σε συνεννόηση και σε ένα πλαίσιο εθνικής αλληλεγγύης. Θα πρέπει να έχουμε εμπιστοσύνη στην Κυβέρνηση. Όλοι είμαστε αποφασισμένοι να διατηρήσουμε και να προστατεύσουμε τα εθνικά μας δίκαια, όπως επιβάλλει ο πατριωτισμός όλων, και καλό είναι να μην μονοπωλούμε το πατριωτικό αίσθημα και την αίσθηση επιτέλεσης του καθήκοντος προς την πατρίδα μονομερώς.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Και εγώ ευχαριστώ, κύριε Υπουργέ.

Μου ζήτησαν τον λόγο οι Κοινοβουλευτικοί Εκπρόσωποι, να μιλήσουν όλοι. Έπρεπε να το πείτε πριν τον κύριο Υπουργό.

**ΧΡΗΣΤΟΣ ΜΠΟΥΚΩΡΟΣ:** Δεν αντιλαμβάνομαι. Ζήτησαν οι Κοινοβουλευτικοί Εκπρόσωποι τον λόγο. Θα τους τον αφαιρέσετε;

**ΠΡΟΕΔΡΕΥΩΝ (Απόστολος Αβδελάς):** Όχι, δεν αφαιρώ τον λόγο.

**ΧΡΗΣΤΟΣ ΜΠΟΥΚΩΡΟΣ:** Μην μιλάτε εσείς, γιατί θα μιλήσουν όλοι; Τι μας λέτε;

**ΠΡΟΕΔΡΕΥΩΝ (Απόστολος Αβδελάς):** Μισό λεπτό, κύριε Μπουκώρο.

Πριν από τον Υπουργό εδώ ήσασταν, μπορούσατε να μιλήσετε. Είπα: Κλείνουμε με τον Υπουργό.

**ΧΡΗΣΤΟΣ ΜΠΟΥΚΩΡΟΣ:** Σήκωσα το χέρι μου, αλλά δεν με είδατε.

**ΠΡΟΕΔΡΕΥΩΝ (Απόστολος Αβδελάς):** Ζητώ συγγνώμη. Άρα φταίω εγώ. Δεν είδα ότι σηκώσατε χέρι. Άλλες φορές φωνάζετε για άλλα κι άλλα. Γιατί δεν φωνάξατε; Δεν αφαιρώ λόγο από κανέναν. Θέλετε να δημιουργήσουμε εντυπώσεις; Δεν αφαιρώ τον λόγο από κανέναν. Για να τον αφαιρέσω, πρέπει να σας τον δώσω. Θα τον δώσω. Σε όλους όμως.

**ΧΡΗΣΤΟΣ ΜΠΟΥΚΩΡΟΣ:** Εντάξει.

**ΠΡΟΕΔΡΕΥΩΝ (Απόστολος Αβδελάς):** Θα ξεκινήσουμε από τον κ. Μπουκώρο. Ή μήπως θέλετε να πάμε ανάποδα; Πείτε μου.

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Κύριε Πρόεδρε θα ήθελα τον λόγο και εγώ.

**ΠΡΟΕΔΡΕΥΩΝ (Απόστολος Αβδελάς):** Κοινοβουλευτικός σας Εκπρόσωπος είναι όμως ο κ. Τζανακόπουλος.

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Μπορώ να τον ειδοποιήσω.

**ΠΡΟΕΔΡΕΥΩΝ (Απόστολος Αβδελάς):** Ας ξεκινήσουμε από τον κ. Μπουκώρο, γιατί είδα ότι εκνευρίστηκε. Του ζητώ συγγνώμη, αλλά δεν τον είδα.

Έχετε τον λόγο για πέντε λεπτά.

**ΧΡΗΣΤΟΣ ΜΠΟΥΚΩΡΟΣ:** Κύριε Πρόεδρε, δεν υπάρχει εκνευρισμός ούτε τίποτα άλλο.

**ΠΡΟΕΔΡΕΥΩΝ (Απόστολος Αβδελάς):** Μου τα σύρατε, σήμερα!

**ΧΡΗΣΤΟΣ ΜΠΟΥΚΩΡΟΣ:** Και ούτε όταν δίνεται ο λόγος σε ένα κόμμα χρειάζεται να συνοδεύεται από παρατηρήσεις. Μπορεί να μας κατηγορείτε για δημιουργία εντυπώσεων, αλλά οι εντυπώσεις δημιουργούνται όταν η παροχή του δικαιώματος συνοδεύεται από παρατηρήσεις, αστερίσκους κ.ο.κ..

Εν πάση περιπτώσει, κατ’ αρχάς για τη σημερινή απεργία άκουσα να τοποθετούνται από άλλα κόμματα και οφείλω να επισημάνω ότι η σημερινή απεργία είναι καθαρά κομματικά υποκινούμενη. Γνωρίζουμε όλοι από ποιες δυνάμεις. Τέσσερα ολόκληρα χρόνια διακυβέρνησης ΣΥΡΙΖΑ δεν είχαμε μια μεγάλη απεργιακή κινητοποίηση για κανέναν λόγο. Σήμερα μιλάμε για πολιτική παραδοξότητα από τα υποκινούμενα συνδικάτα. Δηλαδή δεν μιλάμε για μία απεργία που στηρίζεται από το σύνολο των εργαζομένων. Μιλάμε για μία απεργία που ταλαιπωρεί το σύνολο των εργαζομένων και το σύνολο των πολιτών με το κυκλοφοριακό χάος σήμερα στην Αθήνα.

Τι ζητούν; Ποια είναι τα αιτήματα των απεργών σήμερα; Να καταργηθεί ο νόμος Κατρούγκαλου για τον οποίο δεν οργάνωσαν ούτε μία μεγάλη απεργία! Ούτε μία μεγάλη απεργία!

**ΙΩΑΝΝΗΣ ΔΕΛΗΣ:** Δεν ήσασταν εδώ.

**ΧΡΗΣΤΟΣ ΜΠΟΥΚΩΡΟΣ:** Δεν αναφέρομαι στο ΠΑΜΕ, κύριε συνάδελφε. Αναφέρομαι γενικά. Αναφέρομαι και στις συνδικαλιστικές δυνάμεις του ΣΥΡΙΖΑ που σήμερα στηρίζουν την απεργία. Έρχονται και ζητούν την κατάργηση ενός νόμου στον οποίο ουδέποτε αντέδρασαν! Αυτό και αν είναι συνδικαλιστικός παραλογισμός!

Και το νέο ασφαλιστικό πράγματι καταργεί τον νόμο Κατρούγκαλου καταργεί αυτήν την ασφαλιστική λαιμητόμο. Και τι φέρνει το καινούργιο ασφαλιστικό νομοσχέδιο; Φέρνει μόνο θετικά μέτρα. Είναι η πρώτη φορά μετά από δώδεκα χρόνια, που ψηφίστηκαν αρκετοί ασφαλιστικοί νόμοι, που δεν μειώνεται ούτε μία σύνταξη. Αντιθέτως, πολλές αυξάνονται, ευνοούνται οι σημερινοί εργαζόμενοι και αυριανοί συνταξιούχοι. Και όχι μόνο αυτό. Ευνοούνται οι επόμενες γενιές. Είναι η πρώτη φορά που έρχεται ένα ασφαλιστικό σύστημα για το οποίο υπάρχει αναλογιστική μελέτη, που σημαίνει ότι έχει γίνει σοβαρή δουλειά, και υπάρχει και μελέτη του Οικονομικού Πανεπιστημίου Αθηνών για την επάρκεια των συντάξεων μέχρι το 2070. Μπαίνουν, δηλαδή, οι βάσεις για την οριστική επίλυση του ζητήματος.

Κύριε Πρόεδρε, είναι πράγματα…

**ΠΡΟΕΔΡΕΥΩΝ (Απόστολος Αβδελάς):** Έρχεται το ασφαλιστικό. Θα τα πείτε. Κρατήστε τη φόρμα σας.

**ΧΡΗΣΤΟΣ ΜΠΟΥΚΩΡΟΣ:** Θα σας εξηγήσω, κύριε Πρόεδρε.

Είδατε που δεν πρέπει να υπάρχουν παρατηρήσεις; Μου δώσατε ορισμένο χρόνο, με κόβετε. Ακούστηκαν αυτά. Εγώ είμαι εκπρόσωπος του κυβερνώντος κόμματος.

**ΠΡΟΕΔΡΕΥΩΝ (Απόστολος Αβδελάς):** Είστε Κοινοβουλευτικός Εκπρόσωπος. Το ξέρω. Να μιλήσουμε όμως και για τις δύο συμφωνίες.

**ΧΡΗΣΤΟΣ ΜΠΟΥΚΩΡΟΣ:** Πρέπει να απαντήσω σε όσα ακούστηκαν σε αυτήν την Αίθουσα. Άρα γιατί με διακόπτετε;

**ΠΡΟΕΔΡΕΥΩΝ (Απόστολος Αβδελάς):** Για ασφαλιστικό δεν μίλησε κανένας.

**ΧΡΗΣΤΟΣ ΜΠΟΥΚΩΡΟΣ:** Δεν ακούσατε τον Αρχηγό της Ελληνικής Λύσης να μιλάει για την απεργία;

**ΠΡΟΕΔΡΕΥΩΝ (Απόστολος Αβδελάς):** Τον άκουσα. Για την απεργία μίλησε. Σας άφησα. Για το ασφαλιστικό δεν μίλησε.

**ΧΡΗΣΤΟΣ ΜΠΟΥΚΩΡΟΣ:** Κύριε Πρόεδρε, δεν πρόκειται να συνεννοηθούμε. Λυπάμαι, αλλά δεν μπορούμε να συνεννοηθούμε.

**ΠΡΟΕΔΡΕΥΩΝ (Απόστολος Αβδελάς):** Μπορούμε να συνεννοηθούμε. Εσείς μιλάτε για συντάξεις κ.λπ..

**ΧΡΗΣΤΟΣ ΜΠΟΥΚΩΡΟΣ:** Κύριε Πρόεδρε, γιατί διακόπτετε τον ειρμό μου;

**ΠΡΟΕΔΡΕΥΩΝ (Απόστολος Αβδελάς):** Παρακαλώ, πείτε μου.

**ΧΡΗΣΤΟΣ ΜΠΟΥΚΩΡΟΣ:** Σας λέω, λοιπόν, ότι είναι η πρώτη φορά που γίνεται σοβαρή δουλειά. Και έχουμε σήμερα απεργία στα μέσα μεταφοράς και ταλαιπωρείται όλη η Αθήνα, ταλαιπωρείται ο μισός ελληνικός πληθυσμός. Είναι άσχετα αυτά τα δύο θέματα, κύριε Πρόεδρε;

Γιατί απεργούν, γιατί ταλαιπωρούν τον κόσμο σήμερα; Για ένα νομοσχέδιο που πρώτη φορά φέρνει θετικά μέτρα; Πρέπει να αιτιολογήσουν τη σημερινή τους απόφαση τα συνδικάτα που πρόσκεινται και στο ΠΑΜΕ και στον ΣΥΡΙΖΑ, που βρίσκονται πίσω από τη σημερινή απεργία, όταν ιδιαίτερα οι προσκείμενοι στο πρώην κυβερνών κόμμα και νυν Αξιωματική Αντιπολίτευση δεν είχαν κάνει ούτε μία μέρα απεργία επί τεσσεράμισι χρόνια, με τον νόμο Κατρούγκαλου από τον Μάιο του 2016 να καταργεί δικαιώματα, να κόβει 30% με την προσωπική διαφορά στους καινούργιους συνταξιούχους, να συρρικνώνει τα πάντα. Δεν ακούσαμε ούτε μία τουφεκιά στον αέρα. Και σήμερα παγώνει η Αθήνα. Κρίνονται από τον ελληνικό λαό. Οι λίγοι όμως στο τέλος δεν θα κατορθώσουν να ταλαιπωρήσουν και να καταδυναστεύσουν τους πολλούς.

Όσο για τα όσα ακούστηκαν για τη συμφωνία Τουρκίας – Λιβύης -για το μεταναστευτικό, δεν μπαίνω καθόλου γιατί απάντησε ο κύριος Υπουργός- έχει εργαλειοποιηθεί τελείως ένα σοβαρό ζήτημα, το οποίο η Κυβέρνηση με μεγάλη προσπάθεια επιχειρεί να αντιμετωπίσει και φιλοδοξούμε να έχουμε αποτελέσματα σύντομα με την εφαρμογή του νόμου που έχει ψηφιστεί για τη συμφωνία Τουρκίας - Λιβύης και όλα αυτά.

Έχω πει πολλές φορές ότι σε αυτή την Αίθουσα δεν πρέπει να υιοθετούνται θέσεις άλλων δυνάμεων ούτε από καλή πρόθεση, διότι, όταν εμπεδώνεται η αντίληψη ότι κάτι σοβαρό κάνει η Τουρκία, αδυνατίζει η θέση της χώρας. Η ανάρτηση στην ιστοσελίδα του ΟΗΕ της ψευδοσυμφωνίας Τουρκίας - Λιβύης έχει τόση αξία, όση έχει η αναγγελία μιας δίκης στο πινάκιο του δικαστηρίου. Ο καθένας μπορεί να κάνει μήνυση, να εγγραφεί η υπόθεση. Αυτό δεν σημαίνει ούτε ότι έχει δίκιο ούτε ότι έχει επιδικαστεί υπέρ του κάτι.

Και να τα λέμε αυτά σε αυτή την Αίθουσα. Δημιουργούμε πάγιες αντιλήψεις, ευνοούμε τις ψυχολογικές επιχειρήσεις των απέναντι και γενικώς, πιστεύω ότι κάνουμε κακό στη χώρα, αν δεν είμαστε προσεκτικοί.

Μην ξεχνάμε ότι αυτή τη συμφωνία έχει καταδικάσει η Ευρωπαϊκή Ένωση, οι Ηνωμένες Πολιτείες, η Ρωσία, όλες οι μεσογειακές χώρες. Μην ξεχνάμε τη Σύνοδο του Καΐρου. Μην ξεχνάμε ότι όλοι οι διεθνείς παράγοντες έχουν εκφραστεί εναντίον. Κι ερχόμαστε εμείς εδώ και λέμε ότι αυτά είναι τα νέα Ίμια της χώρας. Το θεωρούμε δεδομένο. Το παγιώνουμε.

Δεν είναι μια σωστή θέση αυτή. Εγώ δεν λέω ότι γίνεται, αν θέλετε, εσκεμμένα για να προκληθεί κακό στη χώρα. Μπορεί να γίνεται από φιλοπατρία. Όμως λέω τι αποτελέσματα δημιουργεί τόσο στην ψυχολογία του ελληνικού λαού όσο και στη διεθνή θέση της χώρας το να υιοθετούμε θέσεις και μάλιστα στρεβλές, άδικες και καταδικασμένες που έχουν εκφραστεί εναντίον της χώρας.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε τον Κοινοβουλευτικό Εκπρόσωπο της Νέας Δημοκρατίας, τον κ. Μπουκώρο.

Θα δώσω τον λόγο στον κ. Αυλωνίτη. Είναι εισηγητής άλλωστε.

**ΧΡΗΣΤΟΣ ΜΠΟΥΚΩΡΟΣ:** Άρα θα μιλήσει και ο κ. Κυρανάκης.

**ΚΩΝΣΤΑΝΤΙΝΟΣ ΚΥΡΑΝΑΚΗΣ:** Άρα θα μιλήσουν και οι εισηγητές. Κι εγώ θέλω να μιλήσω.

**ΧΡΗΣΤΟΣ ΜΠΟΥΚΩΡΟΣ:** Δεν είναι διαδικασία αυτή, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Αντικαθιστά τον κ. Τζανακόπουλο.

**ΧΡΗΣΤΟΣ ΜΠΟΥΚΩΡΟΣ:** Δεν γίνεται αυτό.

**ΚΩΝΣΤΑΝΤΙΝΟΣ ΚΥΡΑΝΑΚΗΣ:** Δεν προβλέπεται αυτό.

**ΠΡΟΕΔΡΕΥΩΝ (Απόστολος Αβδελάς):** Το ξέρω.

**ΚΩΝΣΤΑΝΤΙΝΟΣ ΚΥΡΑΝΑΚΗΣ:** Αν μιλήσει ο εισηγητής, θα μιλήσω κι εγώ.

**ΠΡΟΕΔΡΕΥΩΝ (Απόστολος Αβδελάς):** Ο κ. Τζανακόπουλος είναι στο κυλικείο, βλέπει και μπορεί να μιλήσει.

**ΧΡΗΣΤΟΣ ΜΠΟΥΚΩΡΟΣ:** Κύριε Πρόεδρε, ακούστε. Δεν προβλέπεται αυτή η διαδικασία. Είμαστε δύο Κοινοβουλευτικοί Εκπρόσωποι εδώ. Ζήτησα τον λόγο εγώ και η κ. Λιακούλη. Γιατί αν πάρει τον λόγο ο συνάδελφος εισηγητής, θα ζητήσει δικαίως να μιλήσει και ο κ. Κυρανάκης.

**ΠΡΟΕΔΡΕΥΩΝ (Απόστολος Αβδελάς):** Έχετε δίκιο.

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Κύριε Πρόεδρε, μου επιτρέπετε;

**ΠΡΟΕΔΡΕΥΩΝ (Απόστολος Αβδελάς):** Ναι.

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Αν τηρούταν απαρέγκλιτα ο Κανονισμός, τότε δεν θα δινόταν η ευκαιρία στον κ. Βελόπουλο και τον οποιονδήποτε εκπρόσωπο κόμματος να ξεφύγει από το θέμα της συζήτησης και να τοποθετείται για ό,τι συμβαίνει στον κόσμο και τον τόπο μας.

**ΠΡΟΕΔΡΕΥΩΝ (Απόστολος Αβδελάς):** Σας παρακαλώ, αρχηγός κόμματος είναι. Σας παρακαλώ.

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Αντιλαμβάνεστε λοιπόν ότι υπάρχει το πρακτικό πρόβλημα.

**ΠΡΟΕΔΡΕΥΩΝ (Απόστολος Αβδελάς):** Μπορείτε να μου πείτε ότι έκανα παραχώρηση στον κ. Μπουκώρο.

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Υπάρχει το πρακτικό πρόβλημα. Ο κ. Τζανακόπουλος είχε μια δουλειά. Θα παρακαλούσαμε στα πλαίσια της δημοκρατικότητας που ισχυρίζεται η Νέα Δημοκρατία ότι διαπνέει, να επιτρέψει στον εισηγητή αυτού του θέματος να απαντήσει σε όσα ειπώθηκαν σήμερα. Δεν νομίζω ότι είναι υπερβολικό. Είναι απολύτως δημοκρατικό.

Και σε κάθε περίπτωση, η γραμματική εφαρμογή και γραμματική ερμηνεία των διατάξεων πολλές φορές -το έχω διαπιστώσει εδώ- δεν τηρείται με απόλυτο τρόπο.

**ΠΡΟΕΔΡΕΥΩΝ (Απόστολος Αβδελάς):** Όπως είδατε, εγώ σας έδωσα τον λόγο. Δεν έχω αντίρρηση. Συμφωνώ με αυτά που λέτε, αλλά θα πρέπει μετά να δώσω τον λόγο και στον κ. Κυρανάκη.

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Ναι, βεβαίως. Κύριε Κυρανάκη, δηλαδή, το απαγορεύετε;

**ΚΩΝΣΤΑΝΤΙΝΟΣ ΚΥΡΑΝΑΚΗΣ:** Όχι, εγώ δεν διαφωνώ να πάρετε τον λόγο.

**ΠΡΟΕΔΡΕΥΩΝ (Απόστολος Αβδελάς):** Κύριε Αυλωνίτη, θα απαντήσετε στον κ. Βελόπουλο, για να τελειώνουμε.

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Να απαντήσω μόνο σε αυτόν, αν έχετε την καλοσύνη.

Μου έκανε πολύ μεγάλη εντύπωση το εξής. Φυσικό είναι ο Πρόεδρος κάθε κόμματος, κάθε Κοινοβουλευτικής Ομάδας, να πλαταίνει το θέμα και να θέτει ζητήματα γενικότερου ενδιαφέροντος στη συζήτηση ενός νομοσχεδίου, εν προκειμένω μιας κύρωσης. Όμως τα δέκα, δώδεκα λεπτά που μίλησε τα αφιέρωσε σε ένα πολύ σημαντικό κομβικό ζήτημα που έχει απασχολήσει τη σύγχρονη πολιτική ιστορία εδώ και χρόνια, δηλαδή το δικαίωμα της απεργίας, της συγκέντρωσης, της πορείας. Διαφαίνεται τόσο και από το γεγονός ότι επίκειται η κατάθεση και ψήφιση νομοσχεδίου περί περιορισμού των συγκεντρώσεων και τα λοιπά.

Αλλά πρέπει να του τονίσω ιδιαίτερα ότι η καταστροφή της χώρας μας τα τελευταία χρόνια και τα δίσεκτα χρόνια που περάσαμε δεν οφείλονται στη συγκέντρωση που γίνεται έξω από την Βουλή ή σε μία πορεία, που σε κάθε περίπτωση, όντως θα πρέπει να υπάρχει μια αυτοσυγκράτηση στο συνδικαλιστικό κίνημα.

Όσον αφορά το ζήτημα στο οποίο αναφέρθηκε ο Κοινοβουλευτικός Εκπρόσωπος της Νέας Δημοκρατίας σε σχέση με την απεργία, ότι τα πάντα ήταν σιωπηλά στη διάρκεια της διακυβέρνησης της χώρας από τον ΣΥΡΙΖΑ, έχω να πω τα εξής. Από πού και ως πού έχει προκύψει ότι ο ΣΥΡΙΖΑ είτε ως κυβέρνηση είτε τώρα ως Αντιπολίτευση ελέγχει τα συνδικάτα αυτής της χώρας και αποφασίζει πατώντας ένα κουμπί έτσι ώστε να απεργούν ή να μην απεργούν;

Επιπλέον, θέλω να αναφερθώ, κύριε Πρόεδρε -και τελειώνω με αυτό, αν έχετε την καλοσύνη, επιτρέψτε μου- σε αυτό που είπε ο κ. Βελόπουλος. Ο κ. Βελόπουλος μου θυμίζει τις δύο αρχικές ομιλίες, όταν για πρώτη φορά ήρθα στη Βουλή και του κ. Μητσοτάκη και του ιδίου προσωπικά, όταν μίλησαν ο μεν πρώτος, ο κύριος Πρωθυπουργός, για τη νησίδα Έλις και συνεχίζει να μιλάει και από τότε μέχρι και σήμερα για τα ξερονήσια και για κάποιο άλλο νησί που η σύγχρονη ιστορία είναι τόσο πολύ φορτισμένη από όσα έγιναν εκεί.

Εμείς δεν λέμε να εφαρμόσουμε τη διεθνή νομοθεσία, την εσωτερική νομοθεσία, να διεθνοποιήσουμε το θέμα, να καταστήσουμε σαφές στην Ευρωπαϊκή Ένωση ότι το μεταναστευτικό πρόβλημα είναι ένα ευρωπαϊκό θέμα. Υπό αυτή την έννοια, αν δεν το δούμε έτσι, τότε αντιλαμβάνεστε ότι ξεστρατίζει πάρα πολύ η πολιτεία μας.

Και σας είπα και στην επιτροπή ότι η εικόνα που σχηματίζει ο ευρωπαϊκός κόσμος, ο οποίος έχει κι αυτός τις ευθύνες του, αλλά και όλη η ανθρωπότητα, είναι άθλια, ειδικά αυτό το χρονικό διάστημα που τετραπλασιάστηκαν οι εισροές στα νησιά μας.

Και μου έκανε εντύπωση ο κ. Κουμουτσάκος χθες. Είναι δυνατόν να λέει τέτοιες φράσεις και να δικαιολογείται έτσι και να κάνει αντιπολίτευση στον ΣΥΡΙΖΑ, όταν, επαναλαμβάνω, τέσσερις φορές περισσότεροι έχουν έρθει στα νησιά μας;

Και διστάζει η Κυβέρνηση να αποσυμφορήσει τα νησιά -και τελειώνω με αυτό, κύριε Πρόεδρε- και ουσιαστικά θέλει να εντοπίσει, να προσδιορίσει, να κλείσει το πρόβλημα για το πολιτικό κόστος που φαίνεται ότι έχει μόνο στα νησιά και να μην διακυβεύει το πολιτικό κόστος σε ολόκληρη την ελληνική επικράτεια.

Πρέπει κατά την προσωπική μου γνώμη να σοβαρευτεί πάρα πολύ και κυρίως, να περιορίσει αυτά τα λόγια που λέει ο κ. Κουμουτσάκος, ρίχνοντας την ευθύνη του μεταναστευτικού ακόμη και τώρα στον ΣΥΡΙΖΑ.

Κυβερνάει η Νέα Δημοκρατία. Κυβερνάει ο κ. Μητσοτάκης. Αυτός θα πρέπει να απαντήσει στο πρόβλημα σήμερα. Ο κ. Κουμουτσάκος και η Κυβέρνηση πρέπει να απαντήσουν στο πρόβλημα.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Κι εγώ ευχαριστώ.

Τον λόγο έχει ο κ. Δελής για μια δήλωση, για ένα λεπτό.

**ΙΩΑΝΝΗΣ ΔΕΛΗΣ:** Και λιγότερο, κύριε Πρόεδρε.

Μια σύντομη δήλωση, κύριε Πρόεδρε. Η σημερινή απεργία για την οποία τόση «χολή» χύθηκε σήμερα εδώ σε αυτή την Αίθουσα είναι η καλύτερη υποδοχή και η καλύτερη απάντηση στο αντιασφαλιστικό «έκτρωμα» που κατέθεσε χθες η Κυβέρνηση, ένα «έκτρωμα» αντιασφαλιστικό που έρχεται να επικαιροποιήσει και να εφαρμόσει με τον πιο επιθετικό τρόπο τον γνωστό νόμο Κατρούγκαλου, για τον οποίο έγιναν σημαντικότατοι αγώνες σε όλη την Ελλάδα κι έξω από τη Βουλή.

Να είστε βέβαιοι όσοι απεργάζεστε αντιασφαλιστικά σχέδια ενάντια στους εργαζόμενους αυτής της χώρας ότι αυτός ο αγώνας θα συνεχιστεί με ακόμα μεγαλύτερη ένταση, έτσι ώστε οι εργαζόμενοι της πατρίδας μας και ιδιαίτερα, η νεολαία να μην χάσει τα ασφαλιστικά και κοινωνικά της δικαιώματα.

Ευχαριστώ.

**ΒΑΣΙΛΕΙΟΣ ΒΙΛΙΑΡΔΟΣ:** Κύριε Πρόεδρε, παρακαλώ τον λόγο.

**ΠΡΟΕΔΡΕΥΩΝ (Απόστολος Αβδελάς):** Ευχαριστώ πολύ.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα διπλωματικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, δεκατρία μέλη από την αντιπροσωπεία της Κοινοβουλευτικής Ομάδας Φιλίας Πολωνίας-Ελλάδας, συνοδευόμενα από τον επιτετραμμένο και τη σύμβουλο της Πρεσβείας της Πολωνίας στην Ελλάδα.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει η ειδική αγορήτρια κ. Ευαγγελία Λιακούλη από το Κίνημα Αλλαγής και μετά θα απαντήσει η Ελληνική Λύση.

**ΑΝΤΩΝΙΟΣ ΜΥΛΩΝΑΚΗΣ:** Μα, τώρα πρέπει να απαντήσει, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Ζήτησε πρώτη τον λόγο.

**ΕΥΑΓΓΕΛΙΑ ΛΙΑΚΟΥΛΗ:** Ευχαριστώ, κύριε Πρόεδρε.

Άκουσα κατ’ αρχάς τον κύριο Υπουργό κι άκουσα και τον Κοινοβουλευτικό Εκπρόσωπο της Νέας Δημοκρατίας, όπως και τους υπόλοιπους συναδέλφους, καθώς και τον Πρόεδρο της Ελληνικής Λύσης.

Έχουμε σήμερα μια απεργία η οποία παρέλυσε τη χώρα κι εσείς περί άλλων τυρβάζετε. Είναι σαν να ζείτε σε έναν άλλο πλανήτη. Το μόνο που έχετε να ψελλίσετε είναι ότι την απεργία αυτή την υποκινούν κάποιοι άλλοι. Σας ενδιαφέρει η περιφέρεια και δεν σας ενδιαφέρει η ουσία. Δεν επικεντρώνετε ποτέ.

Χαρακτηρίζοντας την απεργία υποκινούμενη, νομίζετε ότι έτσι σας δικαιώνει και ότι στη συνείδηση του ελληνικού λαού είναι μια διαδικασία κατακριτέα. Δεν λέτε ότι συμμετέχουν οι δικοί σας συνδικαλιστές στην πρώτη γραμμή. Οι δικοί σας άνθρωποι συμμετέχουν. Αυτοί είναι που εξανίστανται και λένε: «Μέχρι πότε επιτέλους θα μας κοροϊδεύετε;», από τη Σκύλλα του ΣΥΡΙΖΑ στη Χάρυβδη της Νέας Δημοκρατίας.

Συνέχεια το νόμου Κατρούγκαλου είναι το ασφαλιστικό νομοσχέδιο το οποίο φέρνετε στη Βουλή και επαίρεστε γι’ αυτό. Και λέτε μάλιστα ότι είναι η αλλαγή του αιώνα, ότι θα δούμε καλύτερες μέρες και θα αναμορφώσει την κατάσταση στην Ελλάδα και τους εργαζόμενους και τους αυτοαπασχολούμενους και θα φέρει μια νέα εποχή.

Και δεν βλέπετε γύρω σας τι συμβαίνει.

Έχετε παρωπίδες. κλειστήκατε στη γυάλα του επιτελικού σας κράτους με τα επιτελεία και τους επιτελάρχες και τους επιτελικούς, που δεν καταλαβαίνω επιτέλους τι επιτελούν όλοι αυτοί οι επιτελικοί. Έχετε παρωπίδες και δεν βλέπετε ότι τα νησιά μας έχουν παραλύσει μαζί με τη χώρα. Δεν βλέπετε ότι βγαίνουν οι δικοί σας άνθρωποι στους δρόμους των νησιών και κατακλύζουν τις παραλίες, για να πουν από τα λιμάνια «δώστε μας πίσω τη ζωή μας, δώστε μας πίσω τα νησιά μας». Δεν βλέπετε ότι το δόγμα «νόμος και τάξη» θα σας βγαίνει. Βγάζετε δέκα και ξαναμπαίνουν είκοσι. Δεν βλέπετε ότι στα εθνικά μας ζητήματα είμαστε με την πλάτη στον τοίχο.

Αναφέρθηκε ο αξιότιμος Κοινοβουλευτικός Εκπρόσωπός σας στη σύσκεψη του Καΐρου και δεν αναφέρθηκε καν στο Βερολίνο και δεν μίλησε καν για το ότι είμαστε με την πλάτη στον τοίχο. Δεν είδατε εσείς την αμηχανία της δημοκρατίας μας μετά την αμηχανία της διπλωματίας μας. Δεν είδατε ότι στα εθνικά μας θέματα πινγκ-πονγκ μάς παίζουν στην πραγματικότητα και δεν έχετε να πείτε απολύτως τίποτα και δεν έχετε και τα κότσια να συγκαλέσετε και το Εθνικό Συμβούλιο των Πολιτικών Αρχηγών, προκειμένου να βάλετε τη σωστή διάσταση στο εθνικό θέμα των ελληνοτουρκικών, αλλά και του προσφυγικού, όπου κάνατε επίταξη, που καταργήσατε ένα Υπουργείο και το ξαναφτιάξατε, που κάνατε επίταξη και ξεπίταξη χθες, την πήρατε πίσω και λέτε «δίνουμε στις τοπικές κοινωνίες τη δυνατότητα να συμφωνήσουν μεταξύ τους και μετά να μας πουν την ομόφωνη απόφασή τους».

Μα, πού τα λέτε αυτά; Σε ποιον κόσμο βρίσκεστε; Είναι δυνατόν να συζητάτε μαζί μας μετά από όλα όσα έχει περάσει η χώρα την τελευταία δεκαετία και να επιμένετε να μην έχετε μάθει απολύτως τίποτα;

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Βγείτε, λοιπόν, σοβαρά και πείτε ότι έχουμε σοβαρότατα ζητήματα τα οποία πρέπει να αντιμετωπίσουμε σε εθνικό επίπεδο, με εθνικό και πατριωτικό χαρακτήρα. Βγείτε και πείτε ότι το προσφυγικό σάς έχει φύγει από τα χέρια, είναι ανεξέλεγκτη κατάσταση και πρέπει να υπάρχει εθνική πολιτική. Ή μήπως νομίζετε ότι η καμπάνια στο Αφγανιστάν συνιστά την πεμπτουσία της εθνικής σας πολιτικής για το θέμα;

**ΠΡΟΕΔΡΕΥΩΝ (Απόστολος Αβδελάς):** Ολοκληρώστε, κυρία Λιακούλη, σας παρακαλώ.

**ΕΥΑΓΓΕΛΙΑ ΛΙΑΚΟΥΛΗ:** Μπορείτε με ασπιρίνες να λύσετε το ζήτημα; Δεν μπορείτε. Μόνο η δική σας δύναμη, η δύναμη της Πλειοψηφίας και της κυβερνώσας παράταξης μπορεί, αλήθεια, να μας δώσει διέξοδο σε αυτά τα μείζονα ζητήματα; Δεν μπορεί.

Αντί να αναθεματίζετε, λοιπόν και να καταριέστε αυτούς τους ανθρώπους που βρίσκονται σήμερα στον δρόμο, είτε είναι υποκινούμενοι, όπως λέτε, είτε δεν είναι, πρέπει να διαγνώσετε ότι υπάρχει πρόβλημα. Είστε φρέσκια Κυβέρνηση και έχετε πάρα πολλά προβλήματα, που νιώθω ότι σας καταπίνουν. Πρέπει να δράσετε. Πρέπει να φύγετε από αυτή τη γυάλα στην οποία βρίσκεται. Ανοίξτε τα μάτια σας. Δείτε τι συμβαίνει στην ελληνική κοινωνία.

Η ελληνική κοινωνία φωνάζει. Παραλύει το κράτος, παραλύει η Αθήνα, παραλύει η χώρα, παραλύουν τα νησιά. Ξυπνήστε επιτέλους!

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ:** Το «καταριέστε» φαντάζομαι σε εισαγωγικά.

**ΠΡΟΕΔΡΕΥΩΝ (Απόστολος Αβδελάς):** Ο Κοινοβουλευτικός Εκπρόσωπος από την Ελληνική Λύση, ο κ. Βιλιάρδος, έχει τον λόγο για δύο λεπτά.

**ΒΑΣΙΛΕΙΟΣ ΒΙΛΙΑΡΔΟΣ:** Ευχαριστώ, κύριε Πρόεδρε.

Δεν θα αργήσω πολύ. Δεν είναι, άλλωστε, πολλά αυτά τα οποία έχω να πω. Θα ξεκινήσω από το ότι ο Πρόεδρος της Ελληνικής Λύσης ανέφερε καθαρά ότι υπάρχει συνταγματικό δικαίωμα των εργαζομένων στην απεργία.

**ΠΡΟΕΔΡΕΥΩΝ (Απόστολος Αβδελάς):** Αυτό είπε.

**ΒΑΣΙΛΕΙΟΣ ΒΙΛΙΑΡΔΟΣ:** Έτσι όπως ακριβώς είναι.

Αυτό που τόνισε είναι ότι δεν πρέπει να γίνεται κατάχρηση των απεργιών, όπως συνηθίζεται να γίνεται τα τελευταία χρόνια. Είπε ότι κατά τη διάρκεια της διακυβέρνησης του ΣΥΡΙΖΑ έγιναν δεκαοκτώ χιλιάδες συναθροίσεις και αυτό είναι κατάχρηση.

Δεν υπάρχει, όμως, μόνο δικαίωμα των εργαζομένων σε απεργία, αλλά υπάρχει δικαίωμα και των επιχειρηματιών σε εργασία και σε αυτό οι επιχειρηματίες με αυτές τις απεργίες εμποδίζονται, όπως όλοι εμείς. Άρα και οι απεργίες πρέπει να λειτουργούν σωστά.

Ως προς το επόμενο κομμάτι που είπε ο κύριος από τον ΣΥΡΙΖΑ, ότι ο Πρόεδρος της Ελληνικής Λύσης αναφέρθηκε σε ξερονήσια, προφανώς δεν αναφέρθηκε σε ξερονήσια. Από την αρχή αναφέρεται σε νησιά στα οποία θα πρέπει να γίνουν συγκεκριμένες δομές, ούτως ώστε να φιλοξενήσουν μετανάστες. Άρα δεν αναφέρθηκε ούτε σε ξερονήσια ούτε σε κανένα νησί Έλις.

Όσον αφορά στον τρόπο με τον οποίο διαχειρίζεται η Κυβέρνηση το μεταναστευτικό, ανέφερε καθαρά ότι είναι λανθασμένη η στρατηγική και μάλιστα, ότι δεν υπάρχει καν στρατηγική, αλλά ότι αλλάζει κάθε φορά. Κάθε φορά, δηλαδή, η Κυβέρνηση κάνει κάτι άλλο, αφήνει το προηγούμενο και συνεχώς το πρόβλημα διογκώνεται. Η μεταφορά των μεταναστών από τα νησιά στην ενδοχώρα προφανώς είναι ό,τι χειρότερο μπορεί να κάνει μια χώρα.

Συγκεκριμένα, αναφέρθηκε στο θέμα της Βοσνίας, λέγοντας ότι εμείς δεν έχουμε να κερδίσουμε απολύτως τίποτα από αυτή τη συμφωνία. Προφανώς, δεν θα υπάρχει κανένας παράνομος μετανάστης που εμείς θα στείλουμε από την Ελλάδα στη Βοσνία, αλλά σίγουρα θα υπάρχει το αντίθετο.

Σας ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε.

Κύριε Γρηγοριάδη, μόλις θα σας ρωτούσα αν θέλετε να πάρετε τον λόγο, γιατί είστε ο μόνος, που δεν μιλήσατε και είστε από την αρχή στην Αίθουσα.

**ΚΛΕΩΝ ΓΡΗΓΟΡΙΑΔΗΣ:** Ευχαριστώ, κύριε Πρόεδρε.

Αφού θυμίσω σε όλους όσοι είμαστε εδώ, ότι είμαστε εδώ για να μιλήσουμε για δύο διεθνείς συμβάσεις -νομίζω ότι η κ. Μπακαδήμα κάλυψε θαυμάσια τη θέση του ΜέΡΑ25, εξήγησε ενδελεχώς γιατί είμαστε υπέρ της πρώτης και κατά της δεύτερης- θα ήθελα να κάνω ένα μικρό σχόλιο για όσα ακούστηκαν την τελευταία μισή ώρα στην Αίθουσα.

Κύριε Πρόεδρε, μετά από έντεκα συναπτά έτη τα οποία περιείχαν τρία πολύ σκληρά μνημόνια για τη χώρα -τα οποία μνημόνια θυμίζω, ειρήσθω εν παρόδω, ότι εξαφάνισαν το 26% του ακαθάριστου εθνικού προϊόντος μας, έστειλαν περίπου εκατόν εξήντα πέντε χιλιάδες επιχειρήσεις στο λουκέτο, έστειλαν διακόσιες με διακόσιες πενήντα χιλιάδες περίπου, ίσως και πολύ παραπάνω, νέους ανθρώπους εξωτερικό, φτωχοποίησαν όλη την κοινωνία, έκοψαν μισθούς, έκοψαν συντάξεις- είναι τουλάχιστον οξύμωρο να μιλάμε για ταλαιπωρία των πολιτών από μια εικοσιτετράωρη απεργία.

Είμαι βέβαιος, κύριε Πρόεδρε, ότι οι πολίτες της χώρας έχουν ταλαιπωρηθεί πάρα πολύ περισσότερο την τελευταία ενδεκαετία.

Επίσης, θέλω να πω για την απεργία μερικά πράγματα. Φαντάζομαι ότι όλοι το ξέρουμε ότι είναι κατάκτηση αιώνων και τυχόν αμφισβήτηση αυτής της κατάκτησης θα μας γύριζε αυτομάτως στον Μεσαίωνα.

Θα ήθελα να πω, επίσης, προς την πλευρά της Νέας Δημοκρατίας ότι, αν τόσο θαυμάσια ήταν η νέα ρύθμιση του ασφαλιστικού, δεν θα είχαν τρελαθεί όλοι οι Έλληνες εργαζόμενοι να συμμετέχουν στην απεργία. Επίσης, δεν θα τρελαθούν οι δικοί τους συνδικαλιστές να προτρέπουν τα μέλη τους να συμμετάσχουν σε αυτή την απεργία.

Είναι προφανές, λοιπόν, ότι έχουμε να κάνουμε με μια απεργία που είναι ένα συνταγματικό δικαίωμα των εργαζομένων και ακόμα προφανέστερο είναι ότι εμείς, ως ΜέΡΑ25, θεωρούμε αυτή την απεργία ως το πιο ευτυχές γεγονός που συνέβη στη χώρα μας κατά τους τελευταίους μήνες.

Σας ευχαριστούμε πολύ.

**ΠΡΟΕΔΡΕΥΩΝ (Απόστολος Αβδελάς):** Και εγώ ευχαριστώ.

Τώρα θα κλείσουμε με τον Υπουργό, όμως, να το ξέρετε. Δεν υπάρχει περίπτωση.

**ΚΩΝΣΤΑΝΤΙΝΟΣ ΚΥΡΑΝΑΚΗΣ:** Κύριε Πρόεδρε, έχω ζητήσει και εγώ τον λόγο.

**ΠΡΟΕΔΡΕΥΩΝ (Απόστολος Αβδελάς):** Έχετε ζητήσει τον λόγο, αλλά έχει μιλήσει ο Κοινοβουλευτικός Εκπρόσωπος, κύριε Κυρανάκη και θα ξεφύγουμε.

**ΚΩΝΣΤΑΝΤΙΝΟΣ ΚΥΡΑΝΑΚΗΣ:** Άρα, λοιπόν, με τη σύμφωνη γνώμη των συναδέλφων μου αφαιρείτε τον λόγο.

**ΠΡΟΕΔΡΕΥΩΝ (Απόστολος Αβδελάς):** Μη μου λέτε.

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Δεν διαφωνώ εγώ, κύριε Κυρανάκη!

**ΠΡΟΕΔΡΕΥΩΝ (Απόστολος Αβδελάς):** Δεν ήταν ο κ. Τζανακόπουλος. Ένας μίλησε από τον ΣΥΡΙΖΑ. Σας παρακαλώ!

Κύριε Υφυπουργέ, έχετε τον λόγο.

**ΕΛΕΥΘΕΡΙΟΣ ΟΙΚΟΝΟΜΟΥ (Υφυπουργός Προστασίας του Πολίτη):** Ακούσαμε πάλι έναν στείρο καταγγελτικό λόγο για όλα τα θέματα, καταγγέλλοντας την Κυβέρνηση και αν γυρίσουμε πάλι στο παρελθόν, θα ξανακούσουμε τα ίδια και τα ίδια να επαναλαμβάνονται για διάφορους λόγους.

Το ενδιαφέρον της Κυβέρνησης για τον εργαζόμενο είναι αδιαμφισβήτητο και αυτή η παράταξη το έχει αποδείξει διαχρονικά. Βλέπουμε πότε αυξάνεται το βιοτικό επίπεδο των εργαζομένων, πότε διασφαλίζονται τα δικαιώματά τους και ποιος είναι αυτός που πραγματικά διασφαλίζει τα δικαιώματα του συνέρχεσθαι και της απεργίας, χωρίς να τους ωθεί σε καταχρηστική άσκηση του δικαιώματος αυτού.

Όπως γνωρίζετε, πολύ σύντομα η Κυβέρνηση, πιστή στις κυβερνητικές εξαγγελίες, θα φέρει και σχέδιο νόμου για συζήτηση, που θα ρυθμίζει για πρώτη φορά μετά από πενήντα χρόνια το δικαίωμα του συνέρχεσθαι, όπως αρμόζει σε μια ευρωπαϊκή δημοκρατική πολιτεία, συμμορφούμενη στη συνταγματική επιταγή. Το Σύνταγμα ορίζει ότι θα πρέπει το δικαίωμα αυτό του συνέρχεσθαι να ασκείται όπως ο νόμος ορίζει, αλλά για πενήντα χρόνια μετά τη Μεταπολίτευση ουδείς τόλμησε αυτό να το ρυθμίσει. Πολύ σύντομα σας καλούμε να το δείτε με πολλή προσοχή, έξω από δογματικές αγκυλώσεις, για να μπορέσουμε κάποτε πραγματικά να διασφαλίσουμε, με τον τρόπο που αρμόζει, το δικαίωμα αυτό του συνέρχεσθαι.

Σε ό,τι δε αφορά στα ασφαλιστικά δικαιώματα, γνωρίζουμε όλοι την κατάσταση στην οποία βρίσκεται το ασφαλιστικό σύστημα και το ουσιαστικό ενδιαφέρον που η Κυβέρνηση επιδεικνύει -μέσα στο πλαίσιο των οικονομικών δυνατοτήτων- να διασφαλίσει μακροπρόθεσμα το ασφαλιστικό δικαίωμα των εργαζομένων και γενικότερα, να διασφαλίσει καλύτερους όρους και να άρει -στο πλαίσιο των οικονομικών δυνατοτήτων- τις αγκυλώσεις και όλα αυτά τα προβλήματα τα οποία δημιούργησε ο νόμος Κατρούγκαλου.

Σε ό,τι δε αφορά στα υπόλοιπα και σε ό,τι έχει σχέση με τα εθνικά θέματα, απλώς θα ήθελα να επαναλάβω ότι υπάρχουν καθορισμένες εθνικές γραμμές. Η Κυβέρνηση πιστά αυτές τις ακολουθεί. Ο Πρωθυπουργός και οι αρμόδιοι Υπουργοί κινούνται προς αυτή την κατεύθυνση.

Η διεθνής εικόνα της χώρας έχει αλλάξει σημαντικά το τελευταίο διάστημα. Υπάρχουν τόσο από πλευράς Ευρωπαϊκής Ένωσης όσο και από πλευράς Ηνωμένων Πολιτειών της Αμερικής και των άλλων συμμάχων σαφείς τοποθετήσεις υπέρ των εθνικών δικαίων.

Από εκεί και πέρα, νομίζω ότι όλοι πρέπει να έχουμε εμπιστοσύνη στην Κυβέρνηση, αλλά και συνολικά στις πολιτικές δυνάμεις. Δεν είναι ώρα για σπέκουλα στα πατριωτικά θέματα.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε κι εμείς.

Κηρύσσεται περαιωμένη η συζήτηση επί της αρχής, των άρθρων των νομοσχεδίων του Υπουργείου Προστασίας του Πολίτη:

1. «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Γεωργίας για Συνεργασία στην Καταπολέμηση του Εγκλήματος».

2. «Κύρωση του Πρωτοκόλλου μεταξύ της Κυβέρνησης της Ελληνικής Δημοκρατίας και του Συμβουλίου Υπουργών της Βοσνίας-Ερζεγοβίνης για την Εφαρμογή της Συμφωνίας μεταξύ της Ευρωπαϊκής Κοινότητας και της Βοσνίας-Ερζεγοβίνης για την Επανεισδοχή Προσώπων που Διαμένουν χωρίς Άδεια».

Η ψήφιση τους θα γίνει χωριστά.

Η ψηφοφορία θα γίνει ηλεκτρονικά, αλλά ψηφίζουν μόνο οι εισηγητές και οι ειδικοί αγορητές.

Εισερχόμαστε στην ψήφιση επί της αρχής, των άρθρων και του συνόλου του σχεδίου νόμου του Υπουργείου Προστασίας του Πολίτη: «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Γεωργίας για Συνεργασία στην Καταπολέμηση του Εγκλήματος».

Παρακαλώ να ανοίξει το σύστημα της ηλεκτρονικής ψηφοφορίας για το πρώτο σχέδιο νόμου.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Απόστολος Αβδελάς):** Παρακαλώ να κλείσει το σύστημα της ηλεκτρονικής ψηφοφορίας για το πρώτο σχέδιο νόμου.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Απόστολος Αβδελάς):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

(ΑΛΛΑΓΗ ΣΕΛΙΔΑΣ)

|  |
| --- |
| Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Γεωργίας για Συνεργασία στην Καταπολέμηση του Εγκλήματος |
| Επί της Αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΝΑΙ |
| Άρθρο πρώτο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΝΑΙ |
| Ακροτελεύτιο άρθρο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΝΑΙ |
| Επί του Συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΝΑΙ |

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Απόστολος Αβδελάς):** Συνεπώς το σχέδιο νόμου του Υπουργείου Προστασίας του Πολίτη: «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Γεωργίας για Συνεργασία στην Καταπολέμηση του Εγκλήματος» έγινε δεκτό σε μόνη συζήτηση επί της αρχής, των άρθρων και του συνόλου κατά πλειοψηφία και έχει ως εξής:

(Να καταχωριστεί το κείμενο του νομοσχεδίου η σελίδα 60α)

**ΠΡΟΕΔΡΕΥΩΝ (Απόστολος Αβδελάς):** Εισερχόμαστε στην ψήφιση επί της αρχής, των άρθρων και του συνόλου του σχεδίου νόμου του Υπουργείου Προστασίας του Πολίτη: «Κύρωση του Πρωτοκόλλου μεταξύ της Κυβέρνησης της Ελληνικής Δημοκρατίας και του Συμβουλίου Υπουργών της Βοσνίας - Ερζεγοβίνης για την Εφαρμογή της Συμφωνίας μεταξύ της Ευρωπαϊκής Κοινότητας και της Βοσνίας - Ερζεγοβίνης για την Επανεισδοχή Προσώπων που Διαμένουν χωρίς Άδεια».

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Απόστολος Αβδελάς):** Παρακαλώ να κλείσει το σύστημα της ηλεκτρονικής ψηφοφορίας για το δεύτερο σχέδιο νόμου.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Απόστολος Αβδελάς):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

(ΑΛΛΑΓΗ ΣΕΛΙΔΑΣ)

|  |
| --- |
| Κύρωση Πρωτοκόλλου μεταξύ της Κυβέρνησης της Ελληνικής Δημοκρατίας και του Συμβουλίου Υπουργών της Βοσνίας-Ερζεγοβίνης για την Εφαρμογή της Συμφωνίας μεταξύ της Ευρωπαϊκής Κοινότητας και της Βοσνίας-Ερζεγοβίνης για την Επανεισδοχή Προσώπων που Διαμένουν χωρίς Άδεια. |
| Επί της Αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο πρώτο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Ακροτελεύτιο άρθρο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Επί του Συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Απόστολος Αβδελάς):** Συνεπώς το σχέδιο νόμου του Υπουργείου Προστασίας του Πολίτη: «Κύρωση του Πρωτοκόλλου μεταξύ της Κυβέρνησης της Ελληνικής Δημοκρατίας και του Συμβουλίου Υπουργών της Βοσνίας - Ερζεγοβίνης για την Εφαρμογή της Συμφωνίας μεταξύ της Ευρωπαϊκής Κοινότητας και της Βοσνίας - Ερζεγοβίνης για την Επανεισδοχή Προσώπων που Διαμένουν χωρίς Άδεια» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελίδα 65α)

**ΠΡΟΕΔΡΕΥΩΝ (Απόστολος Αβδελάς):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο των παραπάνω νομοσχεδίων.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Απόστολος Αβδελάς):** Το Σώμα παρέσχε τη ζητηθείσαεξουσιοδότηση.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Απόστολος Αβδελάς):** Με τη συναίνεση του Σώματος και ώρα 11.30΄ λύεται η συνεδρίαση για την προσεχή Πέμπτη 20 Φεβρουαρίου 2020 και ώρα 9.30΄ με αντικείμενο εργασιών του Σώματος: α) κοινοβουλευτικός έλεγχος, συζήτηση επίκαιρων ερωτήσεων και β) νομοθετική εργασία: «Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Ανάπτυξης και Επενδύσεων: «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης του Μαυροβουνίου Επιστημονικής και Τεχνολογικής Συνεργασίας».

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**