(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ϟΕ΄

Παρασκευή 7 Φεβρουαρίου 2020

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Άδεια απουσίας του Βουλευτή κ. Θ. Ρουσόπουλου, σελ.   
3. Ανακοινώνεται ότι τη συνεδρίαση παρακολουθούν μαθητές από το 1ο Γυμνάσιο Μαρκόπουλου Αττικής, το 7ο Δημοτικό Σχολείο Αγίας Βαρβάρας, το 1ο Ημερήσιο Γυμνάσιο Μαρκόπουλου Μεσογαίας και το 13ο Γυμνάσιο Καλλιθέας, σελ.   
4. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Ανακοίνωση του δελτίου επικαίρων ερωτήσεων της Δευτέρας 10 Φεβρουαρίου 2020, σελ.   
2. Συζήτηση επικαίρων ερωτήσεων:  
 α) Προς τον Υπουργό Περιβάλλοντος και Ενέργειας:  
 i. με θέμα: «Απρόσκοπτη συνέχιση της λειτουργίας της ΛΑΡΚΟ διασφάλιση όλων των θέσεων εργασίας, των δικαιωμάτων των εργαζομένων και των απαραίτητων μέτρων υγιεινής και ασφάλειάς τους», σελ.   
 ii. με θέμα: «Ποινικές ευθύνες των μελών της Κυβέρνησης για τη συνέχιση της λειτουργίας του ΧΥΤΑ Φυλής, μετά τη δημοσιοποίηση των μελετών ρυπαντών», σελ.   
 iii. με θέμα: «Αποκατάσταση αδικίας ως προς την καταβολή του κινήτρου αποχώρησης στους εργαζόμενους της ΔΕΗ Α.Ε. που αποχώρησαν οικειοθελώς από την επιχείρηση κατά το χρονικό διάστημα 01-02-2019 έως 10-09-2019», σελ.   
 β) Προς τον Υπουργό Υποδομών και Μεταφορών:  
 i. με θέμα: «Αξιοποίηση της έκτασης του νυν Αεροδρομίου «Νίκος Καζαντζάκης» στο Ηράκλειο σε συνεννόηση και σε όφελος της τοπικής κοινωνίας», σελ.   
 ii. με θέμα: «Αναγκαία συνωδά και συμπληρωματικά έργα του Νέου Διεθνούς Αεροδρομίου Καστελίου, δίκαιες αποζημιώσεις και Τεχνικός Σύμβουλος στον Δήμο Μίνωα Πεδιάδας- Αξιοποίηση του «Ν. Καζαντζάκης»», σελ.   
 iii. με θέμα: «Εκχώρηση λεωφορειακών γραμμών του Οργανισμού Αστικών Συγκοινωνιών Θεσσαλονίκης (ΟΑΣΘ) στα Κοινά Ταμεία Εισπράξεων Λεωφορείων (ΚΤΕΛ)», σελ.   
 γ) Προς τον Υπουργό Υγείας:  
 i. . με θέμα: «Παντελής έλλειψη παιδιάτρου στη Σαμοθράκη», σελ.   
 ii. με θέμα: «Ποινικές ευθύνες των μελών της Κυβέρνησης για τη συνέχιση της λειτουργίας του ΧΥΤΑ Φυλής μετά τη δημοσιοποίηση των μελετών ρυπαντών», σελ.   
 iii. με θέμα: «Επιτάχυνση διαδικασιών κατασκευής και ολοκλήρωσης του Παιδιατρικού Νοσοκομείου Θεσσαλονίκης», σελ.   
 iv. με θέμα: «Ισότιμη πρόσβαση διεμφυλικών προσώπων στις υπηρεσίες υγείας χωρίς διακρίσεις», σελ.   
 v. με θέμα: «Ανασυγκρότηση των Υγειονομικών Περιφερειών της χώρας», σελ.   
   
ΠΡΟΕΔΡΕΥΟΝΤΕΣ

ΚΑΚΛΑΜΑΝΗΣ Ν. , σελ.  
ΣΑΚΟΡΑΦΑ Σ. , σελ.

ΟΜΙΛΗΤΕΣ

Α. Επί διαδικαστικού θέματος:  
ΓΙΑΝΝΟΥΛΗΣ Χ. , σελ.  
ΚΑΚΛΑΜΑΝΗΣ Ν. , σελ.  
ΚΕΓΚΕΡΟΓΛΟΥ Β. , σελ.  
ΛΙΒΑΝΟΣ Σ. , σελ.  
  
Β. Επί των επικαίρων ερωτήσεων:  
ΑΓΑΘΟΠΟΥΛΟΥ Ε. , σελ.  
ΑΡΣΕΝΗΣ Κ. , σελ.  
ΓΙΑΝΝΟΥΛΗΣ Χ. , σελ.  
ΔΕΛΗΣ Ι. , σελ.  
ΗΓΟΥΜΕΝΙΔΗΣ Ν. , σελ.  
ΚΑΡΑΜΑΝΛΗΣ Κ. του Αχ. , σελ.  
ΚΕΓΚΕΡΟΓΛΟΥ Β. , σελ.  
ΚΟΝΤΟΖΑΜΑΝΗΣ Β. , σελ.  
ΜΑΡΙΝΟΣ Γ. , σελ.  
ΜΠΙΑΓΚΗΣ Δ. , σελ.  
ΟΙΚΟΝΟΜΟΥ Δ. , σελ.  
ΤΡΙΑΝΤΑΦΥΛΛΙΔΗΣ Α. , σελ.  
  
ΠΑΡΕΜΒΑΣΕΙΣ:  
ΚΑΚΛΑΜΑΝΗΣ Ν. , σελ.  
ΛΙΒΑΝΟΣ Σ. , σελ.

ΠΡΑΚΤΙΚΑ ΒΟΥΛΗΣ

Θ΄ ΑΝΑΘΕΩΡΗΤΙΚΗ ΒΟΥΛΗ

ΙH΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ϟΕ΄

Παρασκευή 7 Φεβρουαρίου 2020

Αθήνα, σήμερα στις 7 Φεβρουαρίου 2020, ημέρα Παρασκευή και ώρα 10.08΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. **ΝΙΚΗΤΑ ΚΑΚΛΑΜΑΝΗ**.

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 6-2-2020 εξουσιοδότηση του Σώματος επικυρώθηκαν με ευθύνη του Προεδρείου τα πρακτικά της ϟΔ΄ συνεδριάσεώς του, της Πέμπτης 6 Φεβρουαρίου 2020 σε ό,τι αφορά την ψήφιση στο σύνολο του σχεδίου νόμου του Υπουργείου Υποδομών και Μεταφορών: «Ίδρυση, λειτουργία και εκμετάλλευση αεροδρομίων επί υδάτινων επιφανειών, ρυθμίσεις μεταφορών και άλλες διατάξεις»)

Έχω την τιμή να ανακοινώσω στο Σώμα το δελτίο επικαίρων ερωτήσεων της Δευτέρας 10 Φεβρουαρίου 2020.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 451/30-1-2020 επίκαιρη ερώτηση του Βουλευτή Β1΄ Βορείου Τομέα Αθηνών του Κινήματος Αλλαγής κ. Ανδρέα Λοβέρδου προς τον Υπουργό Εξωτερικών, με θέμα: «Η νέα σύμβαση μεταξύ ελληνικής Κυβέρνησης και UNICEF».

2. Η με αριθμό 471/4-2-2020 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα Αρσένη προς την Υπουργό Παιδείας και Θρησκευμάτων, με θέμα: «Καμμία πρόβλεψη στο σύστημα διορισμών των ΑΜΕΑ εκπαιδευτικών».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 452/30-1-2020 επίκαιρη ερώτηση της Βουλευτού Λάρισας του Κινήματος Αλλαγής κ. Ευαγγελίας Λιακούλη προς την Υπουργό Παιδείας και Θρησκευμάτων, με θέμα: «Αποσυγχώνευση και επαναλειτουργία του Κέντρου Περιβαλλοντικής Εκπαίδευσης (ΚΠΕ) Κισσάβου-Μαυροβουνίου ως ανεξάρτητο Κέντρο Περιβαλλοντικής Εκπαίδευσης».

Εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό του ο Γενικός Γραμματέας Νομικών και Κοινοβουλευτικών Θεμάτων ενημερώνει το Σώμα για τις έντεκα ερωτήσεις που θα γίνουν. Δεν έχουμε καμμία ματαίωση.

Ξεκινάμε με τρεις ερωτήσεις τις οποίες θα απαντήσει ο Υφυπουργός Περιβάλλοντος και Ενέργειας κ. Δημήτριος Οικονόμου ο οποίος και παρίσταται.

Αρχίζουμε με τη δεύτερη με αριθμό 476/4-2-2020 επίκαιρη ερώτηση δεύτερου κύκλου του Βουλευτή Εύβοιας του Κομμουνιστικού Κόμματος Ελλάδας κ. Γεωργίου Μαρίνου προς τον Υπουργό Περιβάλλοντος και Ενέργειας, με θέμα: «Απρόσκοπτη συνέχιση της λειτουργίας της «ΛΑΡΚΟ» διασφάλιση όλων των θέσεων εργασίας, των δικαιωμάτων των εργαζομένων και των απαραίτητων μέτρων υγιεινής και ασφάλειάς τους».

Κύριε Μαρίνε, έχετε τον λόγο για δύο λεπτά.

**ΓΕΩΡΓΙΟΣ ΜΑΡΙΝΟΣ:** Ευχαριστώ, κύριε Πρόεδρε.

Κύριε Υφυπουργέ, ο κ. Χατζηδάκης γυρίζει από εδώ κι από κει και παραθέτει στοιχεία για τη «ΛΑΡΚΟ», που είναι αβάσιμα και υπηρετούν τον στόχο της ιδιωτικοποίησης και το κλείσιμο της επιχείρησης. Κρύβετε πως η Νέα Δημοκρατία, ο ΣΥΡΙΖΑ και οι προηγούμενες κυβερνήσεις σχεδιασμένα υπονόμευσαν και απαξίωσαν την επιχείρηση. Η ΔΕΗ είναι μέτοχος της «ΛΑΡΚΟ» και η επιχείρηση πληρώνει το ρεύμα περισσότερο από άλλες ηλεκτροβόρες επιχειρήσεις. Η Νέα Δημοκρατία το 2006 διπλασίασε το τιμολόγιο. Την περίοδο 2005 - 2007 η «ΛΑΡΚΟ» καταγράφει πάνω από 400 εκατομμύρια διαφυγόντα κέρδη, με ευθύνη της διοίκησης, που είχε διορίσει η Νέα Δημοκρατία. Κανένας δεν ανέλαβε την ευθύνη.

Το 2009 το κράτος ως κύριος μέτοχος της «ΛΑΡΚΟ» πραγματοποίησε αύξηση μετοχικού κεφαλαίου, μπήκε εγγυητής σε δάνεια που τα έχει αποπληρώσει η «ΛΑΡΚΟ» και η Ευρωπαϊκή Επιτροπή Ανταγωνισμού επέβαλε το πρόστιμο των 136 εκατομμυρίων ευρώ. Οι ευθύνες των κυβερνήσεων είναι διαχρονικές, είναι συνένοχες για τους δεκάδες νεκρούς από τα εργατικά ατυχήματα και είναι βρώμικη η συκοφαντική επίθεση κατά των εργαζομένων, που δουλεύουν σε αφάνταστα σκληρές συνθήκες. Η «ΛΑΡΚΟ» είναι στρατηγικής σημασίας επιχείρηση σιδηρονικελίου, η μεγαλύτερη στο είδος της στην Ευρωπαϊκή Ένωση, με χίλιους διακόσιους εργαζόμενους. Συνεπώς υπάρχει μία λύση, να στηριχτεί η «ΛΑΡΚΟ» οικονομικά και να συνεχίσει τη λειτουργία της, να εκσυγχρονιστεί και να εξασφαλιστεί το δικαίωμα της δουλειάς και τα άλλα δικαιώματα όλων των εργαζομένων, να τελειώσει το σκλαβοπάζαρο με τους εργολαβικούς, να εφαρμοστούν ουσιαστικά μέτρα για την προστασία της ζωής και της ασφάλειας των εργαζομένων.

Από αυτή τη σκοπιά, το ΚΚΕ απορρίπτει και καταδικάζει το κυβερνητικό σχέδιο για την εκκαθάριση, τη μείωση των μισθών των εργαζομένων, την ιδιωτικοποίηση ή το κλείσιμο της επιχείρησης και καλούμε την Κυβέρνηση να μην καταθέσει την αντεργατική τροπολογία που ετοιμάζει.

Σας ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υφυπουργέ, έχετε τον λόγο.

**ΔΗΜΗΤΡΙΟΣ ΟΙΚΟΝΟΜΟΥ (Υφυπουργός Περιβάλλοντος και Ενέργειας):** Ευχαριστώ, κύριε Πρόεδρε.

Θέλω να ξεκαθαρίσω ότι δεν είμαι αρμόδιος για τα θέματα της ενέργειας, αλλά λόγω της απουσίας και του Υπουργού και του αρμόδιου Υφυπουργού κ. Θωμά για κυβερνητική αποστολή στη δυτική Μακεδονία και γενικά στη Μακεδονία απαντάω εγώ εκ μέρους τους.

Η «ΛΑΡΚΟ» είναι η μεγαλύτερη επιχείρηση σιδηρονικελίου στην Ευρώπη, όπως είπατε κι εσείς, κύριε Βουλευτά, και μία από τις πέντε μεγαλύτερες στον κόσμο. Δεν υπάρχει αμφιβολία ότι έχει εξαιρετική σημασία, και αναπτυξιακή, και από άποψη μεγέθους, και στρατηγική. Το πρόβλημα είναι το εξής, ότι εδώ και πάρα πολλά χρόνια η «ΛΑΡΚΟ» καταγράφει ζημιές και καθαρή αρνητική θέση, επί χρόνια. Αυτό συνδέεται με το ότι η παραγωγικότητά της είναι πολύ χαμηλή ή με άλλα λόγια ότι η τιμή πώλησης του νικελίου, που προκύπτει μέσα από αυτή τη διαδικασία της «ΛΑΡΚΟ», είναι σαφώς υψηλότερη από τις διεθνείς τιμές. Γι’ αυτό κάθε τόνος νικελίου που πωλείται σήμερα δημιουργεί πρόσθετο έλλειμμα. Αυτό είναι ένα φαινόμενο που κρατάει αρκετά χρόνια.

Πέραν αυτών, τώρα, έχουν δημιουργηθεί συγκεκριμένα προβλήματα και άλλου τύπου. Το πρώτο είναι ότι η «ΛΑΡΚΟ» είναι ο μεγαλύτερος οφειλέτης στην Ελλάδα της ΔΕΗ. Οι οφειλές της ανέρχονται σε 350 εκατομμύρια. Αυτό το χρέος αυξάνεται μήνα με τον μήνα.

Πρόσφατα, η ΔΕΗ με εξώδικο προς τη «ΛΑΡΚΟ» τής ζήτησε την καταβολή των οφειλών για τους απλήρωτους λογαριασμούς ρεύματος. Θυμίζω, επίσης, την κατάσταση, στην οποία βρίσκεται η ΔΕΗ.

Σχετικά με τις κρατικές ενισχύσεις, υπάρχουν τελεσίδικες αποφάσεις του Ευρωπαϊκού Δικαστηρίου, οι οποίες συνολικά σήμερα σημαίνουν απαιτήσεις της τάξης των 135 εκατομμυρίων ευρώ. Είναι 165 εκατομμύρια μαζί με τους τόκους. Αυτά πρέπει να τα πληρώσει το ελληνικό κράτος γιατί έδωσε κρατικές ενισχύσεις. Επίσης, η «ΛΑΡΚΟ» έχει στην πλάτη της περί τα 50 εκατομμύρια περιβαλλοντικά πρόστιμα. Δεν έχει περιβαλλοντική αδειοδότηση, μολύνει τον Ευβοϊκό, υπάρχουν προβλήματα ασφαλείας με τους εργαζομένους. Πρόσφατα υπήρξαν και θανατηφόρα ατυχήματα. Άρα είναι σαφές ότι η «ΛΑΡΚΟ» είναι μία ακραία προβληματική επιχείρηση. Αν ήταν μία οποιαδήποτε ιδιωτική εταιρεία, θα είχε κλείσει και οι εργαζόμενοι θα είχαν υποστεί τις συνέπειες. Στη συγκεκριμένη περίπτωση, επειδή στην πράξη ανήκει στον ευρύτερο δημόσιο τομέα, δεν έχει κλείσει. Αυτό, όμως, δεν σημαίνει ότι αυτά τα τεράστια προβλήματά της θα λυθούν διά μαγείας, αν συνεχιστεί η σημερινή κατάσταση. Κάτι άλλο χρειάζεται.

Αυτό, λοιπόν, που είναι δεδομένο είναι ότι η επιχείρηση είναι στο χείλος του γκρεμού. Αλλεπάλληλες κυβερνήσεις είναι υπεύθυνες για αυτή την κατάσταση. Συμφωνώ μαζί σας ότι υπάρχουν ευθύνες διαχρονικές. Αλλά δεν υπάρχει η δυνατότητα να αντιμετωπιστεί σήμερα το θέμα δίνοντας επιπλέον κρατικές ενισχύσεις. Αυτό αποκλείεται.

Ευχαριστώ, κύριε Πρόεδρε, και επιφυλάσσομαι.

**ΠΡΟΕΔΡΕΥΩΝ (Νικήτας Κακλαμάνης):** Κι εγώ, κύριε Υπουργέ, για τη συνέπεια στον χρόνο.

Κύριε συνάδελφε, έχετε τον λόγο για τη δευτερολογία σας.

**ΓΕΩΡΓΙΟΣ ΜΑΡΙΝΟΣ:** Λυπούμαι πολύ, κύριε Πρόεδρε, αλλά ο κύριος Υφυπουργός δεν έδωσε ουσιαστική απάντηση.

Εμείς καταγράψαμε εξαρχής ότι οι διαχρονικές ευθύνες όλων των κυβερνήσεων πρέπει να καταλογιστούν. Και στη βάση αυτή απορρίπτουμε και καταδικάζουμε την επικείμενη κυβερνητική πρόταση για την ιδιωτικοποίηση ή το κλείσιμο της «ΛΑΡΚΟ». Γιατί δεν είναι μικρή υπόθεση να αναδείξουμε στην πράξη ότι η «ΛΑΡΚΟ» πληρώνει όλα τα χρόνια πανάκριβα το ηλεκτρικό ρεύμα και πάνω από αυτό το ποσοστό που πληρώνουν οι άλλες ηλεκτροβόρες επιχειρήσεις, ή ότι με ευθύνη της Νέας Δημοκρατίας διπλασιάστηκε το τιμολόγιο για το ηλεκτρικό ρεύμα.

Οι εργαζόμενοι ξέρουν καλά πως είτε πρόκειται για την Κυβέρνηση της Νέας Δημοκρατίας, του ΠΑΣΟΚ, είτε για την κυβέρνηση του ΣΥΡΙΖΑ, μεθοδικά, σχεδιασμένα προσπάθησαν να υπονομεύσουν και να απαξιώσουν ένα μεγαθήριο στον χώρο του σιδηρονικελίου που είναι η «ΛΑΡΚΟ». Επομένως είναι θέμα πολιτικής και πολιτικής βούλησης.

Και το σχέδιο που ετοιμάζετε, κύριε Υφυπουργέ, είναι διαλυτικό. Δηλαδή, στοχεύει στην ιδιωτικοποίηση ή το κλείσιμο της επιχείρησης. Στοχεύει στο να πετάξει στον δρόμο χίλιους διακόσιους εργαζόμενους. Χρησιμοποιείτε το επιχείρημα περί της απόφασης του Ευρωπαϊκού Δικαστηρίου που επέβαλε πρόστιμο 136 εκατομμύρια ευρώ. Ξέρουμε, όμως, ότι την ίδια στιγμή η Ευρωπαϊκή Ένωση ενέκρινε σχέδιο χρηματοδότησης που αφορά επτά κράτη και κονσόρτσιουμ δεκαεπτά επιχειρήσεων, όπου διέθεσε εκατομμύρια ευρώ. Εσείς οι ίδιοι, η Κυβέρνηση της Νέας Δημοκρατίας χρηματοδοτεί μονοπωλιακούς και άλλους ομίλους με τεράστια ποσά. Και στη βάση αυτή αναδεικνύουμε το αίτημα της άμεσης χρηματοδότησης της «ΛΑΡΚΟ», τη συνέχιση της λειτουργίας της, την πληρωμή των δεδουλευμένων και την εξασφάλιση των μισθών και όλων των δικαιωμάτων των εργαζομένων. Σε άλλη περίπτωση δημιουργούνται συνθήκες τραγικές που είναι σε βάρος αυτών των χιλιάδων οικογενειών των εργαζομένων, των εργαζομένων της Στερεάς Ελλάδας, συνολικά της εργατικής τάξης στη χώρα μας. Αυτή είναι η δική σας ανάπτυξη. Η ανάπτυξη που υπηρετεί μόνο ένα κριτήριο, το κριτήριο του καπιταλιστικού κέρδους.

Γι’ αυτό, από αυτό το Βήμα κάνουμε κάλεσμα να μην προχωρήσετε σε αυτό το διαλυτικό σχέδιο, να μη φέρετε την τροπολογία που ετοιμάζετε.

Εμείς συμπαρατασσόμαστε –τελειώνω, κύριε Πρόεδρε- με τις δεκάδες χιλιάδες εργαζόμενους που διαδήλωσαν στην Αθήνα στις 25 Γενάρη και διατράνωσαν τη θέληση τους να παραμείνει σε λειτουργία η «ΛΑΡΚΟ», τονίζοντας: «Κάτω τα χέρια από τη «ΛΑΡΚΟ» και τους εργαζόμενούς της».

Σας ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υφυπουργέ, έχετε τον λόγο.

**ΔΗΜΗΤΡΙΟΣ ΟΙΚΟΝΟΜΟΥ (Υφυπουργός Περιβάλλοντος και Ενέργειας):** Το ότι σε μία άλλη περίπτωση η Ευρωπαϊκή Ένωση ενέκρινε υποστήριξη κάποιων επιχειρήσεων δεν σημαίνει ότι αυτό μπορούμε να το κάνουμε και στη συγκεκριμένη περίπτωση. Κάθε περίπτωση έχει τις διαφορές της, κρίνεται με διαφορετικά κριτήρια.

Στη συγκεκριμένη περίπτωση της «ΛΑΡΚΟ» έχουμε οριστικές αποφάσεις του Ευρωπαϊκού Δικαστηρίου. Δεν μπορούμε να αποφύγουμε να τα πληρώσουμε αυτά, επειδή σε κάποια άλλη περίπτωση με διαφορετικά δεδομένα υπάρχει μία διαφορετική στάση. Κάθε περίπτωση έχει τις ιδιομορφίες της. Στη συγκεκριμένη περίπτωση δεν υπάρχει τρόπος να το αποφύγουμε.

Σχετικά με τις οφειλές στη ΔΕΗ, το μέγεθός τους συνδέεται με τις αδυναμίες της παραγωγικής διαδικασίας, με τη χαμηλή παραγωγικότητα. Χωρίς εκσυγχρονισμό της παραγωγικής διαδικασίας δεν μπορεί να βελτιωθεί η παραγωγικότητα και για να γίνει εκσυγχρονισμός απαιτούνται κεφάλαια.

Στη «ΛΑΡΚΟ» έχουν ήδη διοχετευτεί τεράστια ποσά, τα οποία σε τελική ανάλυση τα πληρώνει ο ελληνικός λαός, δηλαδή οι υπόλοιποι φορολογούμενοι, οι υπόλοιποι εργαζόμενοι. Δεν είναι από κάποιο «λεφτόδεντρο» που έρχονται, όπως όλοι ξέρουμε, τα χρήματα αυτά. Κάποιος άλλος τα πληρώνει.

Άρα για να διαιωνιστεί αυτή η κατάσταση όλοι οι υπόλοιποι υφιστάμεθα τις συνέπειες. Επίσης, και οι εργαζόμενοι υφίστανται τις συνέπειες των προβληματικών συνθηκών εργασίας και των ελλειμματικών συνθηκών ασφαλείας. Και οι εργαζόμενοι, δηλαδή, είναι θύματα της απαξίωσης της «ΛΑΡΚΟ».

Τι μπορεί να γίνει; Πρώτον, δεν μπορεί να συνεχιστεί η σημερινή κατάσταση με την παροχή νέων κρατικών ενισχύσεων, διότι αυτό και οικονομικά είναι αδύνατο, αλλά κυρίως είναι νομικά ανέφικτο.

Άρα πρέπει να έχουμε μία άλλη λύση. Η μοναδική λύση είναι να εισρεύσουν στην επιχείρηση ιδιωτικά κεφάλαια. Καταλαβαίνω ότι σε αυτό το θέμα υπάρχουν διαφορετικές ιδεολογικές τοποθετήσεις. Αυτό είναι σεβαστό.

Η Κυβέρνηση δεν έχει πρόβλημα αρχής με την ιδιωτικοποίηση συγκεκριμένων επιχειρήσεων. Κατανοητό είναι ότι άλλες δυνάμεις μπορεί να το βλέπουν διαφορετικά, αλλά η Κυβέρνηση εξελέγη με τέτοιο πρόγραμμα και με αυτές τις αρχές. Αυτές είχαν τεθεί σε γνώση του ελληνικού λαού, άρα αυτά ψηφίστηκαν και αυτά εφαρμόζουμε.

Ως προς το τι θα γίνει, η μόνη ρεαλιστική δυνατότητα εξυγίανσης της «ΛΑΡΚΟ» είναι η εξυγίανση εν λειτουργία. Αυτό εξασφαλίζει ότι δεν θα έχουμε μαζικές απολύσεις, όπως θα γινόταν αν έκλεινε, αν πτώχευε, η επιχείρηση και ότι θα προχωρήσουμε σε διατήρηση μιας εταιρείας η οποία πραγματικά έχει στρατηγική σημασία και τεράστιες αναπτυξιακές δυνατότητες. Αυτό έχει σημασία και για την Ελλάδα και από άποψη στρατηγική και από άποψη οικονομική.

Με τον τρόπο που έχει υιοθετήσει η Κυβέρνηση θα καταφέρουμε να εκσυγχρονίσουμε τη «ΛΑΡΚΟ» χωρίς να κλείσει και χωρίς να πληρώσουμε επιπλέον χρήματα, τα οποία ούτως ή άλλως δεν έχουμε.

Δεν θέλω να μπω σε περισσότερες λεπτομέρειες, γιατί μάλλον τη Δευτέρα θα κατατεθεί η σχετική νομοθετική ρύθμιση, οπότε θα υπάρχει ευκαιρία να συζητηθούν σε βάθος και σε πλάτος σε όλα τα θέματα που συνδέονται με το θέμα.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Συνεχίζουμε με την τρίτη με αριθμό 470/4-2-2020 επίκαιρη ερώτηση δεύτερου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα Αρσένη προς τον Υπουργό Περιβάλλοντος και Ενέργειας, με θέμα: «Ποινικές ευθύνες των μελών της Κυβέρνησης για τη συνέχιση της λειτουργίας του ΧΥΤΑ Φυλής, μετά τη δημοσιοποίηση των μελετών ρυπαντών».

Κύριε Αρσένη, έχετε τον λόγο.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κύριε Υφυπουργέ, όλοι ξέραμε ότι στη Φυλή η κατάσταση είναι ανεξέλεγκτη. Το έχουμε συζητήσει και εδώ πέρα πολλές φορές.

Οι μελέτες των ρυπαντών που χρηματοδότησε ο Δήμος Φυλής κρατήθηκαν κρυφές από το κοινό στα συρτάρια του Δημάρχου Φυλής, του κ. Παππού, από το 2015 έως σήμερα.

Τα αποτελέσματα αυτά είχαν ανακοινωθεί βέβαια με διαρροές στην «Εφημερίδα των Συντακτών». Η πολιτεία, όμως, δεν είχε υποχρέωση να δράσει, γιατί δεν ήταν δημόσια. Έχω κάνει καταγγελίες, αναφορές και στον Συνήγορο του Πολίτη και στον Συντονιστή Αποκεντρωμένης Διοίκησης, που είχε δώσει προθεσμία στον κ. Παππού μέχρι τις 20 Ιανουαρίου να παραδώσει τις μελέτες. Ο κ. Παππούς τις παρέδωσε και εγώ τις κατέθεσα και στο Υπουργικό Συμβούλιο με αριθμό πρωτοκόλλου, για να έχετε επίσημα γραπτά γνώση και τη νομική ευθύνη από δω και μπρος κάθε αδράνειας.

Η κατάσταση που περιγράφεται στις μελέτες, είναι τραγική και σας καλώ σήμερα να ανακοινώσετε το χρονοδιάγραμμα κλεισίματος του ΧΥΤΑ Φυλής. Να δεσμευτείτε ότι σε αυτό -όπως αποδεικνύουν και οι μελέτες- είναι πλέον μία ανεξέλεγκτη χαβούζα. Δεν θα ξαναγίνει καμμία διαχείριση απορριμμάτων σε αυτή την επιβαρυμένη περιοχή. Από το 1960 έως σήμερα κάνουμε αυτή τη διαχείριση με όλες τις επιπτώσεις.

Και σάς καλώ να προχωρήσετε επιτέλους με το ολοκληρωμένο σύστημα ανακύκλωσης με διαλογή στην πηγή που έχει καταρρεύσει είτε αυτό έχει γίνει –όπως έχουμε ξανασυζητήσει- στην Κρήτη από το Ηράκλειο και ανατολικά είτε στην Αθήνα που πλέουν τα απορριμματοφόρα της ανακύκλωσης έχουν πάνω από τρεις ώρες αναμονή, για να παραδώσουν τα ανακυκλώσιμα υλικά.

Δώστε πραγματικά το στίγμα ότι θα κλείσετε τη Φυλή με συγκεκριμένο χρονοδιάγραμμα, ότι θα δημιουργήσετε νέους χώρους ταφής απορριμμάτων μετά από ολοκληρωμένη ανακύκλωση. Σε κάθε περίπτωση ξεκαθαρίστε ότι όποια διαχείριση απορριμμάτων θα σταματήσει να γίνεται σε αυτό τον τόπο, που υπομένει μαρτυρικά αυτές τις επιπτώσεις από το 1960 έως τώρα.

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει ο κύριος Υφυπουργός.

**ΔΗΜΗΤΡΙΟΣ ΟΙΚΟΝΟΜΟΥ (Υφυπουργός Περιβάλλοντος και Ενέργειας):** Ευχαριστώ, κύριε Πρόεδρε.

Για το ότι η Φυλή συνιστά ένα τεράστιο πρόβλημα, δεν υπάρχει καμμία αμφιβολία. Συμφωνούν όλοι. Έχουμε ξανασυζητήσει κι έχω απαντήσει ξανά σε σχετική ερώτηση νομίζω πάλι προς τον κ. Αρσένη. Είναι κοινά αποδεκτό. Το θέμα είναι τι μπορεί να γίνει.

Είναι σίγουρο ότι ένας τέτοιος ΧΥΤΑ δεν μπορεί να κλείσει μέσα σε μία μέρα, όπως θα μπορούσε να κλείσει ένα κατάστημα που δημιουργεί ηχορύπανση. Το κλείνεις και τελειώνει. Δεν μπορεί να κλείσει ο ΧΥΤΑ, αν δεν βρεθεί μία εναλλακτική λύση για το τι θα γίνουν όλα τα απόβλητα της Αττικής. Αλλιώς θα γεμίσει όλη η Αττική με απόβλητα, σωρούς σκουπιδιών, με συνέπειες που είναι προφανείς για την υγεία και ένα σωρό άλλα πράγματα. Για να κλείσουν τέτοιες εγκαταστάσεις, απαιτείται ένας προγραμματισμός, ο οποίος στη συγκεκριμένη περίπτωση θέλει χρόνια.

Είχε ξεκινήσει -όπως είναι γνωστό- από την προπροηγούμενη κυβέρνηση μία διαδικασία επίλυσης, αντιμετώπισης του ζητήματος των απορριμμάτων στην Αττική. Δυστυχώς αυτή η επίλυση ανεστάλη και πέντε χρόνια ουσιαστικά δεν έχει γίνει τίποτα. Άρα ξαναγυρίσαμε στο 2014 με χειρότερες συνθήκες, γιατί είχαν οξυνθεί ήδη τα προβλήματα που προϋπήρχαν.

Το νέο δεδομένο -γιατί έχουμε απαντήσει ξανά για την Φυλή- είναι η συγκεκριμένη μελέτη του δήμου. Αυτή την είχα ζητήσει κι εγώ και ο δήμος μού είχε πει ότι δεν υπάρχει. Τελικά, προέκυψε ότι υπάρχει μία τέτοια μελέτη. Το ότι υπάρχει μία τέτοια μελέτη, όμως, δεν συνεπάγεται ότι αυτή η μελέτη είναι και αξιόπιστη από μόνη της. Το ότι κάποιος έκανε μία μελέτη, η οποία καταλήγει σε κάποια συμπεράσματα, δεν σημαίνει ότι αυτόματα η διαδικασία αυτή καθιστά τα συμπεράσματα πειστικά και τεκμηριωμένα.

Στη συγκεκριμένη περίπτωση και ιδιαίτερα σε σχέση με το πρόβλημα της ραδιενέργειας που έχει πάρει έκταση στον Τύπο, υπάρχει κατηγορηματική απάντηση της Εθνικής Επιτροπής Ατομικής Ενέργειας ότι δεν τίθεται τέτοιο θέμα, ότι η μελέτη έχει σημαντικά μεθοδολογικά προβλήματα, μεταξύ των οποίων δεν χρησιμοποιούνται διεθνώς αποδεκτά όρια επιβάρυνσης. Αλλά έχει κι άλλα μεθοδολογικά προβλήματα.

Και ως εκ τούτου ο πιο αρμόδιος φορέας για την αξιολόγηση του ζητήματος της μόλυνσης από ραδιενέργεια δηλώνει ότι αυτά τα οποία αναφέρει η συγκεκριμένη μελέτη δεν είναι τεκμηριωμένα και δεν ισχύουν.

Επίσης, είναι γνωστό ότι στη Φυλή δεν επιτρέπονται τοξικά και επικίνδυνα απόβλητα. Και υπάρχουν και στις πύλες του ΧΥΤΑ εγκαταστάσεις μέσω των οποίων είναι δυνατόν να εντοπίζεται η είσοδος ραδιενεργών αποβλήτων.

Άρα υπάρχει και η απάντηση του αρμόδιου φορέα και υπάρχουν και ρυθμίσεις, οι οποίες πείθουν ότι το συγκεκριμένο πρόβλημα δεν δημιουργείται. Τα υπόλοιπα στην δευτερολογία μου.

Ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Κύριε Αρσένη, ορίστε, έχετε τον λόγο.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κύριε Υφυπουργέ, η εταιρεία που έκανε τη μελέτη είναι η «ΑΣΠΡΟΦΟΣ». Είναι θυγατρική των ΕΛΠΕ. Άμα η συγκεκριμένη εταιρεία δεν είναι αξιόπιστη, παρακαλώ πολύ να εξετάσουν οι υπηρεσίες του Υπουργείου όλες τις μελέτες με τις οποίες έχουν εγκριθεί οι περιβαλλοντικοί όροι για τις λειτουργίες των ΕΛΠΕ και άλλων επιχειρήσεων που της έκανε η ίδια εταιρεία. Διότι, προφανώς, αν μια μελέτη της δεν είναι αξιόπιστη, τότε και οι άλλες δεν είναι.

Επί του συγκεκριμένου, όμως, έχουμε την Ελληνική Επιτροπή Ατομικής Ενέργειας, η οποία στη μελέτη για το ραδιενεργό κομμάτι δεν αμφισβητεί τα στοιχεία ούτε για τα βαρέα μέταλλα, ούτε για τις διοξίνες και τα φουράνια, ούτε για το βενζόλιο, ούτε για κανένα άλλο στοιχείο, που είναι από μόνα τους αρκετά για να κλείσει η Φυλή. Μιλάει για το ραδιενεργό κομμάτι και λέει ότι η μεθοδολογία δεν είναι σωστή.

Έκανα καταγγελία στην Ελληνική Επιτροπή Ατομικής Ενέργειας και τους ζήτησα να πάνε να κάνουν έλεγχο στη Φυλή. Ξέρετε τι μου απάντησαν; Ότι τον έκαναν το 2004 στη χωματερή της Φυλής, που γνωρίζουμε ότι υπάρχει η «μαφία των απορριμμάτων», που γνωρίζουμε πάρα πολύ καλά ότι η κατάσταση είναι ανεξέλεγκτη και το παραδέχεστε και εσείς που πήγατε τόσες φορές.

Η Επιτροπή Ατομικής Ενέργειας δεν έχει κάνει έρευνα από το 2004 και δεν ντρέπονται να το απαντήσουν αυτό και εγγράφως. Θα έπρεπε εκεί πέρα να γίνεται προληπτική έρευνα κάθε χρόνο και έχουν αρνηθεί να πάνε να κάνουν έρευνα έστω για αυτή τη μελέτη, η οποία ορίζει δύο σημεία τα οποία πρέπει να ελέγξουν. Λάθος οι μετρήσεις τους. Δύο σημεία ορίζει.

Οπότε, όπως εσείς πήρατε μια ψευδή απάντηση από τον Δήμαρχο Φυλής, ότι δεν υπήρχε αυτή η μελέτη και τελικά υπήρχε, γιατί είχε δημοσιευτεί και στην εφημερίδα και όταν βρέθηκε απέναντι σε ποινικές κυρώσεις ο κύριος δήμαρχος, τη δημοσίευσε και μόνος του, τη δημοσιοποίησε, την έδωσε στους πολίτες, έτσι παρακαλώ πολύ να ζητήσουμε και από την Ελληνική Επιτροπή Ατομικής Ενέργειας να πάει να κάνει προληπτικό έλεγχο σε αυτή την ανεξέλεγκτη χωματερή, με τη «μαφία των απορριμμάτων» και όλα αυτά που γίνονται εκεί μέσα. Είναι θέμα δημόσιας υγείας.

Ήμουν χθες στον «Δημόκριτο». Οποιοσδήποτε ρύπος μπαίνει στο Λεκανοπέδιο διαχέεται ισότιμα σε όλες τις περιοχές του Λεκανοπεδίου, οπότε δεν είναι μόνο το θέμα της υποβαθμισμένης δυτικής Αθήνας, που είμαι εδώ πέρα για να υπερασπιστώ, αλλά είναι θέμα όλου του Λεκανοπεδίου. Είναι θέμα υγείας και υπάρχουν ποινικές ευθύνες.

Έχετε πλέον και γραπτώς γνώση και θα υπάρξουν ποινικές ευθύνες από την αδράνεια.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υφυπουργέ, ορίστε, έχετε τον λόγο.

**ΔΗΜΗΤΡΙΟΣ ΟΙΚΟΝΟΜΟΥ (Υφυπουργός Περιβάλλοντος και Ενέργειας):** Ευχαριστώ, κύριε Πρόεδρε.

Εμείς έχουμε πρόσφατη βεβαίωση της Ελληνικής Επιτροπής Ατομικής Ενέργειας ότι η συγκεκριμένη μελέτη δεν είναι αξιόπιστη. Εγώ δεν είπα ότι δεν αξιόπιστος ο φορέας που έκανε την ενέργεια, αλλά ότι η συγκεκριμένη μελέτη είναι μεθοδολογικά και από άλλες απόψεις προβληματική.

Επίσης, η Επιτροπή Ατομικής Ενέργειας μας έχει διαβεβαιώσει ότι με βάση τις διαδικασίες που τηρούνται δεν είναι δυνατόν να φτάσουν ραδιενεργά απόβλητα στη Φυλή. Παρ’ όλα αυτά, αυτό που λέτε εγώ δεν το ήξερα ότι είναι από το 2004 και θα ζητήσουμε να γίνει μια πιο επίκαιρη αυτοψία. Για αυτοψία μιλάτε, υποθέτω. Μου φαίνεται απόλυτα λογικό.

Το πρόβλημα παραμένει, όμως, ό,τι και να γίνει. Ως προς τα άλλα που λέγατε, για τα βαρέα μέταλλα κ.λπ., είναι γνωστό, δεν υπάρχει αμφιβολία ότι η περιοχή είναι πολύ επιβαρυμένη. Αυτό το συνομολογούν όλοι. Δεν χρειάζεται περαιτέρω συζήτηση.

Το ζήτημα είναι πώς μπορεί να αντιμετωπιστεί και, όπως είπα στην πρωτολογία μου, δεν μπορεί να αντιμετωπιστεί μέσα σε μια μέρα ή σε έναν χρόνο. Η διαδικασία η οποία έχει τεθεί ήδη σε εκκίνηση είναι η εξής. Αναμορφώνεται αυτή τη στιγμή το περιφερειακό σχέδιο διαχείρισης απορριμμάτων από την περιφέρεια, από τη σημερινή περιφερειακή αρχή.

Αυτό για το οποίο μας έχει ενημερώσει η περιφέρεια είναι ότι μέσα στο 2020 θα ξεκινήσουν οι διαγωνιστικές διαδικασίες, ώστε το 2025 να είναι δυνατόν να ξεκινήσει η λειτουργία τριών μονάδων επεξεργασίας απορριμμάτων στη Φυλή, στο Γραμματικό και στο Σχιστό. Αυτός είναι ο προγραμματισμός. Μέχρι τότε αναγκαστικά θα διατηρούμε τη σημερινή κατάσταση. Δεν σημαίνει ότι η Φυλή θα κλείσει το 2025, γιατί ενδιάμεσα, πριν από την ολοκλήρωση αυτών των νέων σταθμών, θα υπάρχουν δυνατότητες ανακούφισης της Φυλής.

Αυτό που θέλω να σας πω είναι ότι στο διάστημα που θα εξακολουθεί να λειτουργεί η Φυλή δεν θα επεκταθούν τα όριά της. Ό,τι είναι να γίνει, θα γίνει μέσα στα σημερινά εγκεκριμένα όρια.

Σας ευχαριστώ πολύ. Επιφυλάσσομαι.

**ΠΡΟΕΔΡΕΥΩΝ (Νικήτας Κακλαμάνης):** Ο Βουλευτής κ. Θεόδωρος Ρουσσόπουλος ζητεί ολιγοήμερη άδεια απουσίας στο εξωτερικό.

Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Νικήτας Κακλαμάνης):** Συνεπώς η Βουλή ενέκρινε τη ζητηθείσα άδεια.

Ακολουθεί η τρίτη με αριθμό 2658/17-12-2019 ερώτηση του κύκλου των αναφορών και ερωτήσεων του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς τον Υπουργό Περιβάλλοντος και Ενέργειας, με θέμα: «Αποκατάσταση αδικίας ως προς την καταβολή του κινήτρου αποχώρησης στους εργαζόμενους της «ΔΕΗ Α.Ε.» που αποχώρησαν οικειοθελώς από την επιχείρηση κατά το χρονικό διάστημα 1-2-2019 έως 10-9-2019».

Ορίστε, κύριε Κεγκέρογλου, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Αφορά, ακριβώς όπως διαβάσατε στον τίτλο, την αποκατάσταση μιας αδικίας που συνέβη λόγω του ότι ο διευθύνων σύμβουλος της ΔΕΗ δεν εφάρμοσε την απόφαση του διοικητικού συμβουλίου που τον εξουσιοδοτούσε για κάποια πράγματα.

Συγκεκριμένα, τον Νοέμβριο του 2018 ελήφθη μια απόφαση από το Διοικητικό Συμβούλιο της ΔΕΗ που έλεγε ότι όσοι θεμελίωναν δικαίωμα σύνταξης με τα όρια ηλικίας που έθετε η απόφαση του διοικητικού συμβουλίου μέχρι 31 Δεκεμβρίου του 2018 και αποχωρούσαν κατά το διάστημα από την απόφαση μέχρι και 31 Ιανουαρίου του 2019, θα είχαν μια οικονομική ωφέλεια 5.000 ευρώ που θα καταβαλλόταν από τη ΔΕΗ. Ήταν ένα κίνητρο, ουσιαστικά μια αποζημίωση αποχώρησης από τον οργανισμό με συγκεκριμένες προδιαγραφές και χαρακτηριστικά.

Στην ίδια απόφαση δόθηκε εξουσιοδότηση στον διευθύνοντα σύμβουλο να αποφασίσει για τυχόν επέκταση του κινήτρου και στο επόμενο διάστημα και στα επόμενα έτη. Ο διευθύνων σύμβουλος αξιοποίησε αυτή τη δυνατότητα που του έδινε η απόφαση επέκτασης του διοικητικού συμβουλίου, αλλά πήδησε ένα διάστημα, δεν την εφάρμοσε δηλαδή ως προς το πνεύμα της και το γράμμα της, που έλεγε επέκταση, αλλά αποφάσισε ότι αυτοί που θα αποχωρήσουν από τον Σεπτέμβριο του 2019 πια και μετά για ένα διάστημα θα παίρνουν αυτά τα πέντε χιλιάρικα. Έτσι, λοιπόν, διαπράχθηκε μια τεράστια αδικία, η οποία, εκτός των άλλων, έχει διακριτική μεταχείριση που δεν του έδινε το δικαίωμα η απόφαση του διοικητικού συμβουλίου να την έχει.

Εγώ θα ήθελα, κύριε Υπουργέ, εάν έχετε μελετήσει το θέμα, εάν έχει υπάρξει μελέτη σε βάθος του θέματος, ακόμα και να μη μου απαντήσετε σήμερα, να το μελετήσετε, εάν λέγω δεν έχει ήδη γίνει αυτό, διότι δεν μπορεί κατά το δοκούν να εφαρμόζονται οι αποφάσεις και να συνταξιοδοτούμε ή να δίνουμε επιδόματα σε όποιους θέλουμε ως άτομα που καλύπτονται από ένα χρονικό διάστημα, απαλείφοντας ένα άλλο. Η απόφαση ήταν συγκεκριμένη. Και θα ήθελα την απάντησή σας.

Σας ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Υφυπουργέ, έχετε τον λόγο.

**ΔΗΜΗΤΡΙΟΣ ΟΙΚΟΝΟΜΟΥ (Υφυπουργός Περιβάλλοντος και Ενέργειας):** Δεν θα αναφέρω αυτά που ήδη είπατε για το ιστορικό του θέματος. Θα διευκρινίσω μόνο το εξής ότι η απόφαση του διοικητικού συμβουλίου εξουσιοδοτούσε τον διευθύνοντα να παρατείνει και να επεκτείνει αυτή τη σχετική ρύθμιση, δεν του το επέβαλε όμως, ήταν μια δυνατότητα. Από εκεί και πέρα, αυτή η δυνατότητα ασκήθηκε από τη νέα διοίκηση και από τον Σεπτέμβριο.

Για το ενδιάμεσο διάστημα αναγκαστικά -δηλαδή με βάση το υφιστάμενο νομικό πλαίσιο-, δεν μπορεί με βάση την αρχική απόφαση, μέσω της οποίας είχαν δοθεί αυτές οι ενισχύσεις και η δυνατότητα επέκτασης, να δοθεί αναδρομικά σε αποχωρήσαντες, οι οποίοι δεν καλύπτονται από ρύθμιση σε ισχύ την περίοδο που αποχώρησαν. Καταλαβαίνω ότι αυτό από μια άποψη φαίνεται άδικο. Από την άλλη πλευρά, αυτοί που αποχώρησαν γνωρίζοντας ότι δεν υπήρχε ρύθμιση εκείνη την εποχή, αποχώρησαν εν γνώσει τους και έχοντας κάνει τον λογαριασμό τους.

Πέραν τούτου, το θέμα αφορά τη ΔΕΗ. Το Υπουργείο δεν μπορεί να δώσει μια διαταγή, λέγοντας «κάντε αυτό, κάντε εκείνο». Η ΔΕΗ είναι μια ανώνυμη εταιρεία, έχει τις δικές της διαδικασίες, αυτά αποφασίζονται από το διοικητικό συμβούλιο και τον διευθύνοντα. Άρα εμείς δεν μπορούμε να τους υποχρεώσουμε να κάνουν κάτι, που ούτως ή άλλως δεν θα ήταν νομικά ορθό.

Ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Κύριε Κεγκέρογλου, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Το Υπουργείο κατά την άποψή μου, ως εποπτεύον Υπουργείο, δεν μπορεί να νίπτει τας χείρας, όταν έχουμε μια περίπτωση που καταφανώς παραβιάζει το Σύνταγμα και την ισονομία και την ίση μεταχείριση και αντιμετώπιση των εργαζομένων. Βεβαίως, γνώριζαν οι αποχωρούντες ότι η απόφαση του διοικητικού συμβουλίου ήταν για συγκεκριμένο διάστημα, αλλά προβλεπόταν η δυνατότητα, όπως σωστά είπατε, επέκτασης. Με τη δυνατότητα, λοιπόν, επέκτασης, από τα ελληνικά που ξέρω εγώ -αν ξέρετε εσείς άλλα ελληνικά, διορθώστε με-, δεν πηδάς χρονικά διαστήματα, δεν πας κατά το δοκούν, όπως με διορθώνει ο συνάδελφος με τα καλύτερα ελληνικά. Εγώ πήγα να το πω πολύ απλά. Δεν μπορεί ο διευθύνων να λέει: «Πότε θα συνταξιοδοτηθούν οι δικοί μου; Άρα το κάνω τότε». Η απόφαση του διοικητικού συμβουλίου ήταν συγκεκριμένη. Ή θα υπάρξει, λοιπόν, αντιμετώπιση νομική από την πλευρά του διοικητικού συμβουλίου μετά από κάποια συνεννόηση δικιά σας, ούτως ώστε να καλύπτει όλο το διάστημα για να καλύπτεται και αυτός -διότι δεν είχε δικαίωμα ο διευθύνων σύμβουλος να την επεκτείνει από 1η Σεπτεμβρίου και μετά- ή επεκτείνεται από την ώρα που λήγει ή πρέπει να ληφθεί νέα απόφαση του διοικητικού συμβουλίου ότι ξανακάνει από την αρχή. Εδώ έχουμε απόφαση επέκτασης αλλά με υπερπήδηση ενός χρονικού διαστήματος. Είναι καταφανώς παράνομη αυτή η απόφαση του διευθύνοντα συμβούλου, από όποια οπτική κι αν το δεις. Δεν γίνεται να μας λέτε ότι άλλαξε η κυβέρνηση. Εγώ δεν ανέφερα θέμα αλλαγής κυβέρνησης.

Εδώ έχουμε μια συνέχεια του κράτους, έχουμε και μια συνέχεια του φορέα και της διοίκησης. Και επειδή ο φορέας δεν είναι όποιος κι όποιος, ο ελληνικός λαός τον στηρίζει, η Βουλή μεριμνά και το Υπουργείο σας εποπτεύει τη ΔΕΗ. Εγώ νομίζω πως κάτι τέτοιο συμβαίνει. Βεβαίως, ο άνθρωπος θα πρέπει να προσφύγει νομικά, όπως φαίνεται, για την αδικία και δεν ισχύει αυτό που είπατε, δηλαδή ότι ήξερε και υπέβαλε. Υπέβαλε, γνωρίζοντας ότι η διοίκηση δικαίωμα έχει να επεκτείνει. Άρα, ανά πάσα στιγμή αν επεκτείνει, τον καλύπτει. Αυτή είναι η ερμηνεία. Το άλλο που λέτε εσείς είναι αυθαίρετη άποψη, με την έννοια ότι μπορεί για όποιο διάστημα θέλει, να κάνει την επέκταση.

Η απόφαση του διοικητικού συμβουλίου, κύριε Υπουργέ, με συγχωρείτε, μιλούσε για επέκταση και δεν χωρούν κενά. Γι’ αυτό σας είπα να μη μου απαντήσετε σήμερα. Δείτε το με τους νομικούς συμβούλους, είναι κατάφωρη αδικία. Εκτός αν θέλετε να στέλνουμε τους ανθρώπους πελάτες στους δικηγόρους. Έχουμε και εδώ κάμποσους -σήμερα έναν βλέπω- να στέλνουμε πελατεία σε δικηγόρους, να πηγαίνουν στα δικαστήρια. Και μετά λέμε γιατί φρακάρουν τα δικαστήρια. Αφού η διοίκηση δεν κάνει καλά τη δουλειά της! Εκεί είναι κάποιος εποπτεύων Υπουργός.

**ΠΡΟΕΔΡΕΥΩΝ (Νικήτας Κακλαμάνης):** Ευχαριστώ. Ορίστε, κύριε Υφυπουργέ.

**ΔΗΜΗΤΡΙΟΣ ΟΙΚΟΝΟΜΟΥ (Υφυπουργός Περιβάλλοντος και Ενέργειας):** Ευχαριστώ, κύριε Πρόεδρε.

Θέλω να κάνω κάποιες διευκρινίσεις. Το Υπουργείο Περιβάλλοντος είναι ο εποπτεύων φορέας της ΔΕΗ, αλλά η εποπτεία έχει συγκεκριμένους κανόνες. Δεν μπορεί να κάνει οτιδήποτε θέλει ο εποπτεύων. Κάνει αυτά τα οποία του δίνει δικαίωμα να κάνει ο νόμος. Μέσα σε αυτά δεν είναι η δυνατότητα να επεμβαίνει στη λειτουργία και στις αποφάσεις του διοικητικού συμβουλίου. Άρα αυτά είναι αρμοδιότητα του διοικητικού συμβουλίου.

Δεύτερον, δεν είναι νομικά εφικτό να εφαρμοστεί αυτή η ρύθμιση αναδρομικά, αλλά είναι και ηθικά μη αποδεκτό, διότι θα αφορούσε ανθρώπους οι οποίοι έχουν κάνει συγκεκριμένες αιτήσεις, είναι συγκεκριμένα ονόματα, που θα λέγαμε ότι γι’ αυτούς που έκαναν την αίτηση χωρίς να ισχύει το μπόνους τους το δίνουμε εκ των υστέρων.

Αυτό που είπατε ότι η ρύθμιση από τον Σεπτέμβριο έγινε για να εξυπηρετηθούν οι δικοί μας, κάτι τέτοιο προφανώς είναι υπερβολικό, δεν τεκμηριώνεται.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Δεν είπα κάτι τέτοιο.

**ΔΗΜΗΤΡΙΟΣ ΟΙΚΟΝΟΜΟΥ (Υφυπουργός Περιβάλλοντος και Ενέργειας):** Ε, δεν είπατε κάτι τέτοιο;

**ΒΑΣΙΛΕΙΟΣ ΚΕΓΚΕΡΟΓΛΟΥ:** Είπα δεν μπορεί ο κάθε διοικητής να λέει πότε θα κάνει τη ρύθμιση. Είναι παράνομη αυτή η απόφαση.

**ΠΡΟΕΔΡΕΥΩΝ (Νικήτας Κακλαμάνης):** Εντάξει, κύριε Κεγκέρογλου. Αυτή τώρα δεν είναι διαδικασία. Να πάμε δίπλα στο καφενείο, να πίνουμε καφέ και να τα λέμε.

**ΔΗΜΗΤΡΙΟΣ ΟΙΚΟΝΟΜΟΥ (Υφυπουργός Περιβάλλοντος και Ενέργειας):** Εγώ σας άκουσα. Αναφέρατε ότι ο διοικητής έκανε αυτή τη ρύθμιση για να εξυπηρετηθούν αυτοί οι οποίοι θα έρχονταν στο μέλλον και είναι γνωστοί του, φίλοι του, κάτι τέτοιο τέλος πάντων.

Προφανώς δεν είναι έτσι. Αυτό είναι ατεκμηρίωτο και σας παρακαλώ αυτό να το αποσύρετε.

Από εκεί και πέρα αναδρομικά με τα σημερινά δεδομένα δεν φαίνεται ότι είναι δυνατόν αυτό να γίνει. Επίσης ο όρος «επέκταση» διασταλτικά με βάση τις ερμηνείες που μας έδωσαν νομικοί θα μπορούσε να καλύψει και αυτόν τον τρόπο με τον οποίο εφαρμόστηκε αυτή η ρύθμιση.

Εν πάση περιπτώσει, εγώ δεν έχω καμμία αντίρρηση να επανεξετάσουμε το ενδεχόμενο -να το επανεξετάσουμε, δεν δίνω καμμία δέσμευση- μήπως με νέα νομοθετική ρύθμιση θα μπορούσαν να καλυφθούν, αλλά μόνο αυτό.

Ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υφυπουργέ, καλό Σαββατοκύριακο. Είστε ελεύθερος να αποχωρήσετε.

Προχωράμε στο δεύτερο γκρουπ των ερωτήσεων, στο οποίο θα απαντήσει ο Υπουργός Υποδομών και Μεταφορών κ. Κωνσταντίνος Αχ. Καραμανλής.

Ξεκινάμε με την πρώτη με αριθμό 454/30-1-2020 επίκαιρη ερώτηση πρώτου κύκλου του Βουλευτή Ηρακλείου του Συνασπισμού Ριζοσπαστικής Αριστεράς κ. Νικόλαου Ηγουμενίδηπρος τον ΥπουργόΥποδομών και Μεταφορών, με θέμα: «Αξιοποίηση της έκτασης του νυν αεροδρομίου «Νίκος Καζαντζάκης» στο Ηράκλειο σε συνεννόηση και σε όφελος της τοπικής κοινωνίας».

Τον λόγο έχει ο κ. Ηγουμενίδης.

**ΝΙΚΟΛΑΟΣ ΗΓΟΥΜΕΝΙΔΗΣ:** Ευχαριστώ, κύριε Πρόεδρε.

Κύριε Υπουργέ, από τα μέσα μαζικής ενημέρωσης μάθαμε για μια σοβαρή εξέλιξη που αφορά την περιοχή του Ηρακλείου της Κρήτης. Με σύμβαση την οποία υπογράψατε πρόσφατα τρεις Υπουργοί της Κυβέρνησης, είστε ένας εκ των τριών, παραχωρείτε στην Ευρωπαϊκή Τράπεζα Επενδύσεων σαν ενέχυρο την έκταση φιλέτο -είναι δική σας φρασεολογία σε προηγούμενη συζήτηση και θα την καταθέσω στα Πρακτικά- του σημερινού αεροδρομίου «Νίκος Καζαντζάκης» περίπου τρεις χιλιάδες στρέμματα στο βόρειο παραλιακό μέτωπο της πόλης του Ηρακλείου.

Κατ’ αρχάς θα ήθελα να πω -και το θεωρώ αρνητικό στοιχείο- ότι δεν μπήκατε στον κόπο να ενημερώσετε ούτε καν τον Δήμαρχο Ηρακλείου ούτε τον Περιφερειάρχη Κρήτης πριν την υπογραφή της συγκεκριμένης σύμβασης.

Και θα ήθελα, κύριε Υπουργέ, να επισημάνω ορισμένα στοιχεία. Πρώτον, το πλήρες κείμενο της σύμβασης δεν είναι ακόμα γνωστό.

Δεύτερον, απ’ όσα ενημερωνόμαστε από τα δελτία Τύπου της Ευρωπαϊκής Τράπεζας Επενδύσεων, αποδεχτήκατε τα χρήματα να εκταμιεύονται βάσει οδικού χάρτη εκποίησης της έκτασης του παλιού αεροδρομίου και εύρεσης επενδυτή για την ανάπλασή του.

Τρίτον, συμφωνήσατε στη διασύνδεση και εξάρτηση της οικονομικής βιωσιμότητας του έργου του νέου αεροδρομίου Καστελίου με την έγκαιρη αξιοποίηση του χώρου του σημερινού αεροδρομίου.

Και, τέταρτον, είναι γεγονός -και δεν αφορά μόνο τον Δήμαρχο Ηρακλείου ή τον Περιφερειάρχη Κρήτης- ότι όλη η τοπική κοινωνία πέφτει από τα σύννεφα γιατί δεν προηγήθηκε ούτε μία σχετική ενημέρωση, ούτε καν ένας τυπικός διάλογος με την κοινωνία και τους τοπικούς φορείς.

Και σε σχέση με αυτό θα ήθελα να σας θυμίσω, κύριε Υπουργέ, ότι στις 7 Μαΐου 2019 εγώ από την πλευρά της Πλειοψηφίας και εσείς από την πλευρά της Μείζονος Αντιπολίτευσης ήμασταν εισηγητές για την κύρωση της σύμβασης για το αεροδρόμιο Καστελίου και λέγατε: «Το οικόπεδο του παλιού αεροδρομίου είναι φιλέτο και καλό είναι να το αξιοποιήσουμε. Έχουμε δώσει συγκεκριμένες προτάσεις, όταν παρουσιάσαμε το πρόγραμμά μας ως Νέα Δημοκρατία για τις υποδομές και μεταφορές, και αυτές οι προτάσεις καλό είναι σιγά-σιγά να μπουν σε μια διαδικασία διαλόγου». Είναι τα δικά σας λόγια από την τότε συζήτηση.

Αλήθεια, πότε τέθηκαν σε διάλογο αυτές οι προτάσεις; Γιατί ή σε ποιους φορείς απευθυνθήκατε από τους φορείς της Κρήτης ή σε κάποιους από τις τοπικές αρχές και δεν το αντιληφθήκαμε εμείς; Ήταν λόγια του αέρα ή ήταν πραγματικά διάλογος και πότε έγινε και με ποιους; Θα μας ανακοινώσετε έστω και σήμερα -ή δεν ξέρω πότε- τι περιλαμβάνει η σύμβαση, κύριε Υπουργέ;

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Κύριε Πρόεδρε, νομίζω ότι μία από τις παθογένειες της πολιτικής ζωής του τόπου μας είναι ότι ο ορθολογισμός καμμιά φορά υποκύπτει σε αντιπολιτευτικές κορώνες ή σε έναν λαϊκισμό που δεν έχει καμμία βάση με την πραγματικότητα. Ό,τι είπατε για ενέχυρο δεν έχει καμμία σχέση με την πραγματικότητα.

Αντιλαμβάνομαι πλήρως το ενδιαφέρον σας για το αεροδρόμιο του Καστελίου. Φαντάζομαι ότι και εσείς από την πλευρά σας θα πρέπει να αναγνωρίσετε ότι αυτή η Κυβέρνηση, μετά από περίπου ενάμιση χρόνο υπογραφής της σύμβασης, έρχεται και ξεμπλοκάρει τη σύμβαση παραχώρησης που εσείς υπογράψατε, έτσι ώστε να ξεκινήσουν οι πρόδρομες εργασίες. Πολύ καλά κάνατε και την υπογράψατε, διότι καταφέρατε και ξεφύγατε από το παρελθόν σας τότε που ήσασταν εναντίον των συμβάσεων παραχώρησης και γι’ αυτό και εμείς στη Βουλή τότε την υπερψηφίσαμε. Θεωρούμε ότι τόσο η αξιοποίηση του παλιού αεροδρομίου όσο και η δημιουργία ενός νέου αεροδρομίου θα παίξουν καθοριστικό ρόλο για την ποιότητα ζωής στην περιοχή και για την οικονομική δραστηριότητα.

Το πρώτο πράγμα για το οποίο είχαμε δεσμευτεί έχει να κάνει με το τι θα κάνουμε με το αεροδρόμιο «Νίκος Καζαντζάκης». Αυτό είχαμε πει. Και αυτό που είχαμε πει ως αντιπολίτευση και αυτό που λέμε σε όλους τους τόνους ως Κυβέρνηση είναι ότι δεν πρέπει να γίνει ένα νέο Ελληνικό. Δεν πρέπει η ιστορία να επαναληφθεί ως φάρσα, που το αεροδρόμιο έφυγε από το Ελληνικό το 2001 και είμαστε στο 2020 και τώρα, στην ουσία, ξεκινάει η εκμετάλλευση της περιοχής. Αυτό είπαμε, αγαπητέ κύριε συνάδελφε, ως αντιπολίτευση και μάλιστα προτείναμε και συγκεκριμένη διαδικασία, τις προτάσεις καινοτομίας, που θα θεσμοθετήσουμε και θεωρούμε ότι αυτό θα ξεμπλοκάρει τη διαδικασία.

Προ ολίγων ημερών υπογράψαμε τη συμφωνία με την Ευρωπαϊκή Τράπεζα Επενδύσεων, από την οποία -και πολύ σωστά- το 2018, επειδή δεν είχε λεφτά, το ελληνικό δημόσιο πήρε τα 180 εκατομμύρια για να καλύψει τη συμμετοχή του. Πρακτικά αυτό που κάνει η συμφωνία αυτή -και πολύ σωστά κάνει- είναι ότι συνδέουμε την πρόοδο της αξιοποίησης του αεροδρομίου «Νίκος Καζαντζάκης» με την καταβολή των δόσεων των δανείων. Με θλίψη μου βλέπω κάποια δημοσιεύματα που μιλούν περί δήθεν υποθήκης. Να επιστρέψουμε, λοιπόν, στην πραγματικότητα και να πούμε ότι δεν πρόκειται για κανένα ενέχυρο, για καμμιά υποθήκη. Δυστυχώς βλέπω ότι πέσατε και εσείς θύμα αυτής της παραπληροφόρησης.

Λοιπόν, να το ξεκαθαρίσουμε, δεν υπάρχει θέμα υποθήκης. Δεν είχε ουδέποτε κάτι τέτοιο συμφωνηθεί. Ούτως ή άλλως, και νομικά πρέπει να γνωρίζετε ότι εμείς υπογράφουμε το δάνειο βασισμένοι στη σύμβαση παραχώρησης η οποία είναι νόμος του κράτους από το 2018. Αυτό το οποίο λέμε είναι ότι, για να γίνει η επένδυση και να εκταμιευτούν τα λεφτά από την Ευρωπαϊκή Τράπεζα Επενδύσεων, πρέπει το κράτος να καλύψει κάποια ορόσημα. Θα δώσω ένα παράδειγμα. Το πρώτο ορόσημο είναι να υπάρξει ένα επίσημο έγγραφο του ελληνικού κράτους, στο οποίο να αναγνωρίζει ότι το υπάρχον αεροδρόμιο δεν θα χρησιμοποιηθεί στο μέλλον ως πολιτικό ή συμβατικό αεροδρόμιο και θα ενσωματωθεί στην πόλη του Ηρακλείου. Αυτό το έγγραφο θα πρέπει να υπάρχει σε έντεκα μήνες. Αν δεν το έχουμε αυτό το έγγραφο, κάτι πολύ απλό, δεν θα πάρουμε τη δόση. Θα καταθέσω και για τα Πρακτικά τον οδικό χάρτη της συμφωνίας και νομίζω ότι αυτό ξεκαθαρίζει την παρεξήγηση αυτή που έγινε.

(Στο σημείο αυτό ο Υπουργός Υποδομών και Μεταφορών κ. Κωνσταντίνος Αχ. Καραμανλής καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Στη δευτερολογία μου μπορώ να σας απαντήσω και στα υπόλοιπα ερωτήματα που θέσατε.

**ΠΡΟΕΔΡΕΥΩΝ (Νικήτας Κακλαμάνης):** Κύριε Ηγουμενίδη, έχετε τον λόγο.

**ΝΙΚΟΛΑΟΣ ΗΓΟΥΜΕΝΙΔΗΣ:** Ευχαριστώ.

Ο κύριος Υπουργός ίσως δείχνει και συνολικά την αντίληψη της Κυβέρνησης για το πώς σέβεται, πώς αντιμετωπίζει την τοπική κοινωνία, την τοπική αυτοδιοίκηση, τις θέσεις της τοπικής κοινωνίας. Δεν είναι πάντως λαϊκισμός, κύριε Υπουργέ, το να σκέφτεται κανείς ή να παίρνει υπ’ όψιν του τις παρατηρήσεις της τοπικής κοινωνίας.

Βεβαίως, δεν με εκπλήσσει η τοποθέτησή σας, είστε απολύτως συνεπής με τις θέσεις σας. Επαναλαμβάνω, από τα Πρακτικά της συνεδρίασης 7 Μαΐου του 2019, πέρα από το να κάνουμε διάλογο –δεν μου είπατε αλήθεια με ποιους φορείς της Κρήτης διαβουλευτήκατε που σας ρώτησα προηγουμένως- λέγατε: «Χαίρομαι γιατί η Νέα Δημοκρατία έχει μια εντελώς διαφορετική πρόταση από αυτή που έχει ο ΣΥΡΙΖΑ». Λέτε παρακάτω «Καλό είναι να μάθουμε από τα λάθη του παρελθόντος. Να μην αναλωθούμε στη συζήτηση Δήμος – Περιφέρεια - Υπουργείο για το τι θα γίνει, γιατί δεν θα γίνει τίποτα. Είναι μια πρόταση-φιλέτο και καλό είναι για αυτή να εμπιστευθούμε τον ιδιωτικό τομέα.».

Γιατί είναι λαϊκισμός να μην πάρουμε την άποψη της τοπικής κοινωνίας ή της τοπικής αυτοδιοίκησης και είναι σοβαρή και συνεπής πρόταση απλά να εμπιστευτούμε τον ιδιωτικό τομέα; Εσείς πρέπει να το απαντήσετε και στην τοπική κοινωνία, που μαζί με τον Πρωθυπουργό θα επισκεφθείτε την περιοχή αύριο.

Σε σχέση με αυτά που είπατε ότι δεν υπήρξε καμμία συμφωνία, να σας πω ότι η κυβέρνηση του ΣΥΡΙΖΑ ποτέ δεν συμφώνησε στη διασύνδεση της νυν έκτασης του νέου αεροδρομίου στο Καστέλι με την έκταση του «Νίκος Καζαντζάκης». Σχετικά με αυτό ο τότε Υπουργός κ. Σπίρτζης στην Ολομέλεια ακριβώς είπε ότι ήδη συγκροτήθηκε επιτροπή από τα αρμόδια Υπουργεία, για να έχουμε οδικό χάρτη αξιοποίησης, αλλά αυτό θα προέλθει από τη διαβούλευση με τους οργανισμούς της τοπικής αυτοδιοίκησης.

Θα καταθέσω στα Πρακτικά την τοποθέτηση του Υπουργού. Στο ίδιο μήκος κύματος ήταν και η δική μου τοποθέτηση, την οποία δεν την διαβάζω για λόγους οικονομίας χρόνου, όπως επίσης θα καταθέσω και την τοποθέτησή σας. Παράλληλα, θα ήθελα να καταθέσω και την τοποθέτηση του τότε εισηγητή σε μια από τις συνεδριάσεις της επιτροπής. Ο Βουλευτής Ηρακλείου, κ. Αυγενάκης λαλίστατος τότε, από τη δική του την πλευρά μίλαγε για την αξιοποίηση του χώρου, για ιδιώτες βεβαίως, αλλά εν πάση περιπτώσει έλεγε να γίνει μια μητροπολιτική πόλη δίπλα στον αστικό ιστό με κατοικίες, κτήρια, γραφεία, ξενοδοχεία, μαρίνα ιδιωτικών σκαφών, γιατί είναι δίπλα στη θάλασσα κ.λπ.. Και αυτός μίλαγε τότε. Σήμερα είναι εκκωφαντική, ομολογώ, η σιωπή του και η απουσία του.

Το θέμα, κύριε Υπουργέ, που θα ήθελα και επαναλαμβάνω, είναι πώς σκοπεύετε να αξιοποιήσετε την έκταση και πότε θα δώσετε στη δημοσιότητα τη σύμβαση που υπογράψατε με την Ευρωπαϊκή Τράπεζα Επενδύσεων. Θα έλεγα ότι αξίζει να δούμε τη συνολική εικόνα. Βεβαίως, ξεφεύγει από το χαρτοφυλάκιο σας.

Κατά τη γνώμη μου -είναι πολιτική μου εκτίμηση- υποθηκεύετε την έκταση αυτή με τη σύμβαση που πάτε να υπογράψετε. Φέρτε τη σύμβαση να τη δούμε και μακάρι να διαψευστώ. Καλύτερα κακός μάντης, παρά μάντης κακών!

Δίπλα ακριβώς από την έκταση αυτή υπάρχει το λιμάνι του Ηρακλείου –ακριβώς δίπλα- το οποίο επίσης η Κυβέρνηση ετοιμάζεται να πουλήσει.

Ευχαριστώ.

(Στο σημείο αυτό ο Βουλευτής κ. Νικόλαος Ηγουμενίδης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Νικήτας Κακλαμάνης):** Ο κύριος Υπουργός έχει τον λόγο.

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Κύριε Πρόεδρε, σας ευχαριστώ.

Αγαπητέ κύριε συνάδελφε, νομίζω ότι είναι κατανοητό ότι μιλάμε για την αξιοποίηση ενός οικοπέδου τριών χιλιάδων στρεμμάτων και αυτό που νομίζω ότι πρέπει να κάνουμε, είναι να αποφύγουμε τα λάθη του παρελθόντος. Άλλωστε, η λογική είναι ότι μια χώρα και ένας πολιτικός κόσμος πρέπει να μαθαίνει από τα λάθη του και νομίζω ότι είναι πλέον γνωστό σε όλους –και το έχουμε κατανοήσει και η κοινωνία και οι πολιτικοί- ότι αυτά που έγιναν στο Ελληνικό ήταν κωμικοτραγικά.

Τι λέμε, λοιπόν, εμείς; Και εδώ μπορεί να υπάρχει μια πολιτική διαφωνία. Λέμε ότι στο οικόπεδο αυτό έχουμε τέσσερα χρόνια μπροστά μας για να ξεκινήσουμε την αξιοποίησή του. Και πάλι σας διαψεύδω, διότι είδα τον κ. Αρναουτάκη στο γραφείο μου με τους τοπικούς φορείς και τους εξήγησα ότι απόφαση της Κυβέρνησης είναι να γίνει μια επιτροπή και η τοπική αυτοδιοίκηση να συμμετάσχει ενεργά όταν θα καταρτίζονται οι προτάσεις.

Αυτό το οποίο έχουμε πει εμείς -και εδώ είναι η πολιτική και ιδεολογική διαφωνία μας- είναι ότι θα καλέσουμε τους ιδιώτες να μας κάνουν προτάσεις, διότι πολύ φοβούμαστε ότι διαφορετικά θα τσακώνεται η κεντρική διοίκηση με τους τοπικούς φορείς, με την τοπική αυτοδιοίκηση, και θα περνάει ο χρόνος. Κινδυνεύει να παραμείνει το «Νίκος Καζαντζάκης» μια έκταση ανεκμετάλλευτη για δέκα δεκαπέντε χρόνια.

Τι πιο λογικό, λοιπόν, από το να κάνεις μια συγκεκριμένη πρόταση, την οποία εμείς κάναμε και ως αντιπολίτευση -δεν την κάνουμε τώρα- και η οποία δείχνει ότι θέλουμε να ανοίξουμε έναν πραγματικό διάλογο με όλους τους φορείς.

Και λέει: «Με ποιους φορείς της Κρήτης διαβουλεύεστε;». Αφού δεν έχει ξεκινήσει η διαβούλευση ακόμα. Πώς θα διαβουλευτούμε από τη στιγμή που τώρα ξεκινούν οι πρόδρομες εργασίες;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Όσον αφορά την Ευρωπαϊκή Τράπεζα Επενδύσεων, εσείς ήσασταν αυτοί -και πολύ σωστά, κατά την άποψή μου- που εμπλέξατε την Ευρωπαϊκή Τράπεζα Επενδύσεων. Είναι ένα πολύ χρήσιμο εργαλείο. Έχει βοηθήσει τη χώρα σε πολύ δύσκολες στιγμές. Την βοηθάει τη χώρα και τώρα. Έχουμε υπογράψει σειρά δανειακών συμβάσεων, οι οποίες βοηθούν την ανάπτυξη των υποδομών. Και δεν καταλαβαίνω, γιατί κάθεστε αυτή τη στιγμή και λέτε πράγματα, τα οποία έρχονται σε πλήρη αντίθεση με αυτά που υπογράψατε και υποστηρίξατε ως κυβέρνηση. Για αυτό είχα μία μομφή για τον λαϊκισμό.

Εσείς υπογράψατε τη σύμβαση παραχώρησης και πολύ σωστά κάνατε που την υπογράψατε και μπράβο σας. Βέβαια μετά, δυστυχώς, επί έναν χρόνο δεν καταφέρατε να ξεκινήσετε και να ξεμπλοκάρετε το έργο, αυτό το οποίο κάναμε εμείς σε ένα τρίμηνο.

Όσον αφορά την εκμετάλλευση του αεροδρομίου Ηρακλείου, εμείς έχουμε πει τι θέλουμε από τότε που ήμασταν αντιπολίτευση. Έχουμε κάνει μία πρόταση. Δεν είναι θέσφατο. Την καταθέτουμε στο τραπέζι του διαλόγου. Εμείς θεωρούμε ότι μία νέα πρόταση θα ήταν να δοκιμάσουμε ένα καινούργιο εργαλείο που χρησιμοποιείται σε άλλες χώρες Ευρωπαϊκής Ένωσης, όπως στην Ιταλία, και που έχει επικυρωθεί από τα ευρωπαϊκά όργανα, που λέγεται προτάσεις καινοτομίας. Αυτό σημαίνει ότι καλούμε τους ιδιώτες να φέρουν και αυτοί προτάσεις μελετημένες, με κόστος μελέτης οφέλους και να μας πουν πώς μπορούμε να αξιοποιήσουμε τον χώρο αυτό.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, τα υπόλοιπα στην επόμενη ερώτηση, που είναι παρόμοια.

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Τελειώνω, κύριε Πρόεδρε.

Αντί, λοιπόν, να επιχαίρουμε ότι θέλουμε να ανοίξουμε τη διαδικασία του διαλόγου, βρισκόμαστε τώρα να μας κατηγορείτε ότι δεν ανοίγουμε τον διάλογο με τους τοπικούς φορείς, πράγμα το οποίο ήδη έχουμε κάνει, διότι, πριν από μερικές ημέρες, είδα τον κ. Αρναουτάκη και όλους τους ενδιαφερόμενους.

**ΝΙΚΟΛΑΟΣ ΗΓΟΥΜΕΝΙΔΗΣ:** Μετά την υπογραφή.

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Μα, η υπογραφή θα γινόταν ούτως ή άλλως. Ήταν μέρος της σύμβασης.

**ΠΡΟΕΔΡΕΥΩΝ (Νικήτας Κακλαμάνης):** Παρακαλώ, κύριε Υπουργέ, τα υπόλοιπα στην ερώτηση του κ. Κεγκέρογλου.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία πενήντα μαθήτριες και μαθητές και δύο εκπαιδευτικοί συνοδοί τους από το 1ο Γυμνάσιο Μαρκοπούλου Αττικής.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Τώρα θα συζητηθεί η δεύτερη με αριθμό 478/4-2-2020 επίκαιρη ερώτηση πρώτου κύκλου του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς τον Υπουργό Υποδομών και Μεταφορών, με θέμα: «Αναγκαία συνοδά και συμπληρωματικά έργα του νέου διεθνούς αεροδρομίου Καστελίου, δίκαιες αποζημιώσεις και τεχνικός σύμβουλος στον Δήμο Μίνωα Πεδιάδας- αξιοποίηση του «Ν. Καζαντζάκης».

Κύριε Κεγκέρογλου, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Η ερώτηση είναι παρόμοια, κύριε Πρόεδρε, όχι όμως ίδια.

**ΠΡΟΕΔΡΕΥΩΝ (Νικήτας Κακλαμάνης):** Είπα παρόμοια. Δεν είπα όμοια.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Για αυτό, προχωρούμε και σε χωριστή συζήτηση. Θα θέσω πρώτα το θέμα που αφορά το «Νίκος Καζαντζάκης», γιατί πρέπει να υπενθυμίσω ότι σε συζήτηση που είχαμε στις 10 Ιανουαρίου του 2020, δηλαδή πριν μερικές εβδομάδες, ο Υπουργός ανακοίνωσε, πράγματι, την πρόθεση για υπογραφή σύμβασης στις 18 Ιανουαρίου, εδώ μέσα στη Βουλή και αυτό είναι μια γενική ενημέρωση για αυτά τα οποία προτίθεται να κάνει.

Όμως, το πρόβλημα δεν είναι εάν ανακοινώθηκε η υπογραφή της σύμβασης και γιατί ανακοινώθηκε. Το πρόβλημα είναι να δούμε συγκεκριμένα πράγματα, για να μη γίνει Ελληνικό το «Νίκος Καζαντζάκης».

Είχα θέσει ερώτηση και προς τον προηγούμενο Υπουργό, τον κ. Σπίρτζη. Δεν είχα πάρει απαντήσεις. Δεν υπήρχε σχεδιασμός, πέρα από τη γενική δέσμευση και αυτού ότι θα αξιοποιηθεί.

Σήμερα, λοιπόν, θέλω με την ερώτησή μου -αν μπορείτε- να μας απαντήσετε, ποιος είναι ιδιοκτήτης της έκτασης και ποιος θα είναι επισπεύδων από την πλευρά της πολιτείας. Θα είναι το Υπουργείο Υποδομών ή άλλος φορέας; Βεβαίως, ο ρόλος του δήμου και της περιφέρειας στη διαβούλευση έπεται της έναρξης αυτής της διαδικασίας. Θα θέλαμε, όμως, να μας πείτε για τον ρόλο αυτό: ιδιοκτήτης, επισπεύδων. Ποιος είναι ο ρόλος των δύο φορέων;

Ερχόμαστε, τώρα, στο καινούργιο αεροδρόμιο, γιατί το «Νίκος Καζαντζάκης» χρειάζεται να αξιοποιηθεί, επειδή θα μεταφερθεί η δραστηριότητα του αεροδρομίου στο Καστέλι.

Στο Καστέλι, λοιπόν, που έχει υπογραφεί η σύμβαση και αύριο θα είναι ο Πρωθυπουργός εκεί για να βάλει τον θεμέλιο λίθο μιας μακροχρόνιας προσπάθειας, στην οποία είναι σύμφωνοι οι περισσότεροι, όχι όλοι, και δεν είναι και οριζόντια να ξέρετε, κύριε Πρόεδρε, η άποψη και στα κόμματα ακόμα -δηλαδή, δέχονται διαφοροποιήσεις ακόμα και στα κόμματα- υπάρχει η ανάγκη να ονοματιστούν και να υλοποιηθούν, και, μάλιστα, σε συγκεκριμένο χρονικό διάστημα, έργα παράλληλα –συνοδά, τα ονομάζω εγώ- που αφορούν το αεροδρόμιο, τη λειτουργία του αεροδρομίου και είναι είτε οδικά είτε περιβαλλοντικά, διαχείρισης υγρών αποβλήτων, θέματα που έχουν να κάνουν με την ύδρευση και την άρδευση, θέματα που έχουν να κάνουν με την ανάπτυξη την τοπική.

Και θεωρώ ότι το Υπουργείο θα πρέπει να διαθέσει, θα πρέπει να δώσει τη δυνατότητα στον δήμο με τη στήριξή του να έχει έναν τεχνικό σύμβουλο, μια ομάδα ειδικών, που θα ωριμάζει από την πλευρά του τα αναγκαία έργα, ούτως ώστε να υλοποιηθούν.

Βεβαίως, πρέπει να πω ότι μέσα στη σύμβαση παραχώρησης ,υπάρχει η πρόβλεψη για διαδικασία υλοποίησης αυτών των έργων. Τι λέει η σύμβαση; Λέει ότι για έργα αναγκαία που δεν ονοματίστηκαν και δεν είναι υποχρέωση του παραχωρησιούχου, μπορεί το Υπουργείο να αναθέτει την υλοποίησή τους στην εταιρεία και μέχρι ύψους του 50%.

Άρα, πρόβλημα διαδικασίας δεν υπάρχει και δεν θέτω τέτοιο θέμα.

**ΠΡΟΕΔΡΕΥΩΝ (Νικήτας Κακλαμάνης):** Το ερώτημα, κύριε Κεγκέρογλου.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Θέτω ζήτημα ουσίας, εάν δώσετε τη δυνατότητα στον δήμο να αποκτήσει τεχνικό σύμβουλο –ομάδα ειδικών, δηλαδή, δεν εννοώ πρόσωπο- προκειμένου να προωθηθούν αυτά τα έργα και εάν έχουμε συγκεκριμένη θέση για τη διαδικασία που θα εντοπιστούν και θα υλοποιηθούν τα έργα.

**ΠΡΟΕΔΡΕΥΩΝ (Νικήτας Κακλαμάνης):** Κλείστε, όμως.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Δεν θα χρειαστεί στη δευτερομιλία. Θα τα πω τώρα.

Προτείνω να ξεκινήσει ένας διάλογος για τη σύναψη μιας προγραμματικής σύμβασης ανάμεσα στον δήμο, το Υπουργείο και, αν χρειαστεί, και την περιφέρεια, προκειμένου να ενταχθούν μέσα σε αυτή τα απαραίτητα έργα και να ξέρουμε ότι θα υλοποιηθούν, ώστε να μην ερχόμαστε κάθε τόσο στη Βουλή και να λέμε «α, και αυτό το έργο είναι αναγκαίο και το άλλο» ή ο δήμος κάθε φορά να ανακατεύεται.

**ΠΡΟΕΔΡΕΥΩΝ (Νικήτας Κακλαμάνης):** Κύριε Κεγκέρογλου, δεν μπορώ άλλο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Θα τον εξοικονομήσω, κύριε Πρόεδρε, με τον χρόνο από τη δευτερομιλία.

Με αυτή την έννοια, λοιπόν, προτείνω την προγραμματική σύμβαση και ένα τοπικό αναπτυξιακό σχέδιο ευρύτερο που μπορεί να καλύψει. Έχουμε τη θετική εξέλιξη με το ειδικό χωρικό που δεσμεύτηκε ο Υπουργός Περιβάλλοντος ότι το προχωρεί.

Θα ήθελα να μας πείτε και δύο πράγματα ακόμη. Εάν σκέφτεστε ή μπορείτε να δείτε σε αυτή τη φάση την αλλαγή του ποσοστού που έχει να κάνει με το δικαίωμα του δήμου, όχι με αύξησή του εις βάρος του παραχωρησιούχου ή εις βάρος οποιωνδήποτε άλλων, αλλά ανακατανομής σε αυτά που έχουν προβλεφθεί για τον δήμο και την περιφέρεια, γιατί ωστόσο έχει υπάρξει ο «Καλλικράτης» και οι δήμοι οι όμοροι έχουν ενωθεί σε έναν, ενώ αυτό αφήνεται στην περιφέρεια.

Να δούμε το θέμα της διοίκησης που θέτει ο δήμαρχος μαζί με τα άλλα θέματα -πρέπει να πω ότι τα θέτει με πολλή επιμέλεια ο δήμος- και από το παρελθόν, αλλά ιδιαίτερα τώρα, η συμμετοχή στο διοικητικό συμβούλιο, προκειμένου να έχει άμεση συμμετοχή.

**ΠΡΟΕΔΡΕΥΩΝ (Νικήτας Κακλαμάνης):** Παρακαλώ, κύριε Κεγκέρογλου, κλείστε. Αυτό δεν είναι ερώτηση, είναι επερώτηση.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Μίνι επερώτηση.

**ΠΡΟΕΔΡΕΥΩΝ (Νικήτας Κακλαμάνης):** Εν πάση περιπτώσει, τώρα είναι Παρασκευή, δεν έχουμε νομοθετικό έργο ευτυχώς σήμερα και είμαι λίγο ελαστικός.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής δεκατέσσερις μαθήτριες και μαθητές και μία εκπαιδευτικός συνοδός από το 7ο Δημοτικό Σχολείο Αγίας Βαρβάρας.

Η Βουλή τους καλωσορίζει.

(Χειροκροτήματα από όλες τις πτέρυγες της Βουλής)

Ορίστε, κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Ευχαριστώ, κύριε Πρόεδρε.

Κυρίες και κύριοι συνάδελφοι, κύριε Κεγκέρογλου, θα απαντήσω πρώτα στο ερώτημα που μου είχατε θέσει, γιατί θέσατε πολλά ερωτήματα τώρα, πέρα από αυτά τα οποία είχαμε πάρει και γραπτώς, περί απαλλοτριώσεων, που νομίζω ότι ενδιαφέρει την ευρύτερη περιοχή.

Η αρμόδια υπηρεσία του Υπουργείου έχει προβεί στην αναγνώριση δαπάνης συνολικού ποσού 42 εκατομμυρίων ευρώ. Μέχρι σήμερα έχει ολοκληρωθεί η διαδικασία πληρωμής ενός ποσού που προσεγγίζει τα 16 εκατομμύρια ευρώ, το οποίο είναι διαθέσιμο στους δικαιούχους και εντός των επόμενων ημερών θα ολοκληρωθεί η διαδικασία πληρωμής 18.700.000 ευρώ, ώστε να διατεθεί μέσω του Ταμείου Παρακαταθηκών και Δανείων στους δικαιούχους.

Αναφορικά με το ερώτημα της δίκαιης αποζημίωσης των ιδιοκτητών, θα ήθελα να σας ενημερώσω πως τα ποσά των αποζημιώσεων προκύπτουν, όπως σε όλες αυτές τις περιπτώσεις, από δικαστικές αποφάσεις.

Τώρα να πάμε στα γενικότερα ερωτήματά σας.

Όσον αφορά τα συνοδά έργα, κύριε Κεγκέρογλου, νομίζω ότι γνωρίζετε πολύ καλά ότι υπάρχουν πολύ συγκεκριμένα και πολλά έργα που περιγράφονται στη σύμβαση παραχώρησης. Η σύμβαση παραχώρησης έχει συγκεκριμένα συνοδά έργα. Σας λέω χαρακτηριστικά ένα οδικό δίκτυο το οποίο θα είναι μήκους -αν θυμάμαι καλά- είκοσι τεσσάρων χιλιομέτρων, όπως και βιολογικό καθαρισμό που θα γίνει μέσα στο καινούργιο αεροδρόμιο και θα μπορούν να εξυπηρετούνται και οι περιοχές και ο δήμος της γύρω περιοχής.

Επομένως, η αίσθηση που υπάρχει και στο Υπουργείο, είναι ότι όλα αυτά τα έργα έχουν περιγραφεί με πληρότητα που δείχνει -για να μην είμαστε εδώ πέρα και αρνητικοί σε όλα τα πράγματα- ότι η σύμβαση παραχώρησης ήταν μια πλήρης σύμβαση, αυτή που υπέγραψε η προηγούμενη κυβέρνηση.

Τώρα υπάρχει ένα ζήτημα, παραδείγματος χάριν, για τον βιολογικό καθαρισμό, για το πώς θα έρχονται τα λύματα από τις γύρω περιοχές. Εκεί η αλήθεια είναι ότι δεν είναι υποχρέωση του παραχωρησιούχου -για να το καταλάβουν καλά και όσοι μας ακούνε- να αγοράσει τις σωλήνες και να τις βάλει εκεί. Είναι υποχρέωση του δημοσίου. Και πολύ σωστά λέτε ότι θα πρέπει να κάνουμε μια προγραμματική συμφωνία με τον δήμο και την περιφέρεια και να δούμε τέτοιες περιπτώσεις που είναι υπαρκτές, αλλά το κόστος δεν είναι υπερβολικό και να δούμε πώς μπορούμε αυτά τα συνοδά έργα να τα κάνουμε, έτσι ώστε όταν το αεροδρόμιο είναι έτοιμο να μη τρέχουμε τελευταία στιγμή, όπως συνήθως κάνουμε σε αυτή τη χώρα, να μπαλώσουμε πράγματα τα οποία θα έπρεπε να είχαμε φτιάξει.

Αναφορικά με το ποιος θα είναι επισπεύδων -και απαντάω πολύ γρήγορα- για το αεροδρόμιο Ηρακλείου. Θα σας παρακαλέσω να περιμένετε την επίσκεψη του Πρωθυπουργού κάτω στην Κρήτη που γίνεται αύριο, όπου θα ανακοινώσουμε αρκετά πράγματα τόσο για τον ΒΟΑΚ όσο και για το Αεροδρόμιο «Ν. Καζαντζάκης».

Νομίζω ότι καταλαβαίνετε με την εμπειρία που έχετε, κύριε Κεγκέρογλου, ότι δεν μπορεί να είναι ένας ο επισπεύδων, ένα το Υπουργείο. Είναι πολλά τα Υπουργεία τα οποία εμπλέκονται στην αξιοποίηση του «Ν. Καζαντζάκης». Και αυτή είναι μία απόφαση η οποία θα παρθεί με διάλογο με τους τοπικούς φορείς και αυτή η απόφαση θα παρθεί -νομίζω και σωστά θα πρέπει να παρθεί- από τον ίδιο τον Πρωθυπουργό, όταν και εφόσον καταλήξουμε στο σχέδιο το οποίο θέλουμε να ακολουθήσουμε.

Σας ευχαριστούμε πολύ.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Κεγκέρογλου, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Κύριε Υπουργέ, τα συναρμόδια Υπουργεία και οι εμπλεκόμενοι φορείς είναι πολλοί, πράγματι. Ο συντονιστής, ο επισπεύδων, ο leader -όπως θέλετε, πείτε τον- πρέπει να είναι ένας. Αυτή την παράκληση και την πρόταση κάνω, προκειμένου να υπάρξει αποτέλεσμα και να μην μπλεχτούμε στον συντονισμό.

**ΠΡΟΕΔΡΕΥΩΝ (Νικήτας Κακλαμάνης):** Ο μαέστρος της ορχήστρας!

**ΒΑΣΙΛΕΙΟΣ ΚΕΓΚΕΡΟΓΛΟΥ:** Έτσι ακριβώς, αυτό ζητώ!

Έχουμε, πράγματι, πολλά θέματα που δεν περιλαμβάνονται στη σύμβαση και που δεν μπορούσαν να είχαν συμπεριληφθεί, για να μη λέμε κάτι το οποίο δεν στέκει. Προκύπτουν στην πορεία υλοποίησης ενός τεράστιου έργου, όπως είναι αυτό, οι ανάγκες για συμπληρωματικά έργα. Ο βιολογικός καθαρισμός, παραδείγματος χάριν, προβλέφθηκε για τέσσερα, νομίζω, πέντε χωριά γύρω γύρω, δεν προβλέφθηκε για το Καστέλι. Και αυτό επειδή το Καστέλι είχε βιολογικό, ο οποίος, όμως, δεν λειτουργεί. Θα πρέπει, λοιπόν, να γίνει μια επανεξέταση και λέω ένα συγκεκριμένο παράδειγμα.

Όσον αφορά τις οδικές συνδέσεις, μπορεί να προκύψουν ανάγκες- όπως αυτή που εξετάσαμε στην προηγούμενη ερώτηση με τον κόμβο στη διασταύρωση που δεν προβλέπεται και ήσασταν θετικός- όπως είναι τα ζητήματα που έχουν να κάνουν με τις υδρεύσεις, τις αρδεύσεις και τα λοιπά.

Για να μη λέμε κάθε φορά και από ένα έργο που προκύπτει -ούτε ο δήμος ούτε εμείς ούτε η περιφέρεια- νομίζω ότι είναι πάρα πολύ σημαντικό ότι αποδεχτήκατε μια διαδικασία σύνταξης μιας προγραμματικής σύμβασης δήμου, περιφέρειας και του Υπουργείου, προκειμένου όλος αυτός ο σχεδιασμός να είναι χρονοπροσδιορισμένος και γιατί το λέω; Προβλέπει η σύμβαση ότι ο βιολογικός πρέπει να τελειώσει είκοσι τέσσερις μήνες πριν, για να γίνονται δοκιμές. Αυτό τι σημαίνει; Ότι δεν έχουμε πολύ χρόνο, θα πρέπει, πράγματι, άμεσα να μπουν τα θέματα.

Προχωρώ, λοιπόν και μετά το θέμα της προγραμματικής σύμβασης θα θίξω το θέμα της διοίκησης. Είχε τεθεί και ήταν στα αρχικά σχέδια η συμμετοχή του δημάρχου στη διοίκηση του φορέα. Απαλείφθηκε. Πλην όμως, υπάρχει μία εντέκατη θέση, η οποία είναι συμφωνία πολιτείας και εταιρείας αναδόχου. Τι σκέφτεστε για την εκπροσώπηση με τον δήμαρχο στη διοίκηση της εταιρείας;

Επιπλέον, έχει μεγάλη σημασία να ξεκαθαρίσουμε -ίσως ξεκαθαριστεί αύριο και με την παρουσία του Πρωθυπουργού- το θέμα που έχει να κάνει με το όνομα. Προφανώς, ήταν τεχνική ορολογία που αναφέρθηκε «Νέο Ηράκλειο». Είναι προφανές αυτό. Έχουν προταθεί διάφορα. Είχε προταθεί το όνομα «Αντώνης Τρυφίτσος», που ήταν ο αρχηγός της Επανάστασης κατά των Τούρκων των ανατολικών επαρχιών της Κρήτης. Έχει προταθεί, επίσης και η ονομασία «Ελ Γκρέκο».

Νομίζω ότι θα πρέπει και σ’ αυτό το θέμα να προχωρήσουμε, γιατί έχει να κάνει με τη δυναμικότητα και αυτό το οποίο θέλουμε να ζητήσουμε.

Αναφορικά με τις απαλλοτριώσεις, πρέπει να σας επισημάνω δύο θέματα. Το ένα είναι ότι υπάρχει πρόβλημα με τη γραφειοκρατία για τα κληροτεμάχια. Επειδή είμαι και εγώ παιδί προσφυγικής οικογένειας, σας λέω ότι για όλα όσα είχαν δοθεί στους πρόσφυγες -είτε είχαν δοθεί τίτλοι είτε δεν είχαν δοθεί, μιλάμε για τη γνωστή συνέπεια της ελληνικής πολιτείας- δεν μπορούν τώρα να αποζημιωθούν, να πάρουν τα ποσά που προβλέπονται από τις απαλλοτριώσεις λόγω του χαρακτηρισμού αυτού ως «κληροτεμάχια». Πρέπει να το δούμε αυτό.

Βεβαίως, πρέπει να δούμε τη δίκαιη αποζημίωση επιπλέον των δικαστικών αποφάσεων γι’ αυτούς που αποκληρώνονται, δηλαδή που τους παίρνει μεγάλη μεγάλο μέρος της περιουσίας τους αυτό το πολύ σημαντικό έργο.

**ΠΡΟΕΔΡΕΥΩΝ (Νικήτας Κακλαμάνης):** Ολοκληρώστε, κύριε Κεγκέρογλου.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Κάτι θα ξέχασα, κύριε Πρόεδρε, με την πίεση που μου ασκείτε…

**ΠΡΟΕΔΡΕΥΩΝ (Νικήτας Κακλαμάνης):** Δεν ξεχάσατε τίποτα. Τα έχω σημειώσει όλα.

**ΒΑΣΙΛΕΙΟΣ ΚΕΓΚΕΡΟΓΛΟΥ:** …και θα αναγκαστώ να κάνω νέα ερώτηση. Όμως, νομίζω ότι ακόμα και αν είναι ελλιπής η ερώτηση, είναι πλήρης η απάντηση.

**ΠΡΟΕΔΡΕΥΩΝ (Νικήτας Κακλαμάνης):** Αυτό που ξεχάσατε είναι η υπόσχεσή σας ότι δεν θα εξαντλήσετε τη δευτερολογία σας!

**ΒΑΣΙΛΕΙΟΣ ΚΕΓΚΕΡΟΓΛΟΥ:** Θα είναι πλήρης η απάντηση.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Αυτό που σας είπα ξεχάσατε.

Ορίστε, κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Κύριε Κεγκέρογλου, έχετε δίκιο ότι υπάρχει βιολογικός στο Καστέλι και ότι δεν καλύπτει το Καστέλι η σύμβαση παραχώρησης και για τα γύρω χωριά. Κατά την άποψή μου πρέπει να εξετάσουμε, γιατί δεν λειτουργεί σωστά ο βιολογικός του Καστελίου και να μην μπούμε τώρα σε τροποποιήσεις της σύμβασης παραχώρησης, διότι αυτό θα δημιουργήσει αρκετά προβλήματα.

Για τις συνδέσεις και τις αρδεύσεις θα συμφωνήσω απολύτως μαζί σας. Νομίζω ότι τώρα ίσως έχουμε αργήσει κιόλας- είναι η κατάλληλη στιγμή να γίνει μία πραγματική συζήτηση για το ποια συνοδά έργα πρέπει να κάνουμε. Όμως, θέλω να σας διαβεβαιώσω ότι ειδικά για τις οδικές συμβάσεις, σύμφωνα και με τους τοπικούς φορείς, η σύμβαση παραχώρησης καλύπτει σχεδόν την πλειονότητα των παρεμβάσεων που πρέπει να γίνουν.

Τώρα θα ήθελα να σας απαντήσω πολύ γρήγορα για το θέμα του διοικητικού συμβουλίου. Το διοικητικό συμβούλιο παίζει -όπως έπαιξε και στη σύμβαση του «Ελευθέριος Βενιζέλος»- έναν πάρα πολύ σημαντικό ρόλο στη διαδικασία για τη δημιουργία του αεροδρομίου. Δηλαδή, το διοικητικό συμβούλιο δεν θα είναι ενεργό μετά την κατασκευή του αεροδρομίου. Το διοικητικό συμβούλιο θα παίξει ρόλο και στη διάρκεια της κατασκευής. Γι’ αυτό θα συμφωνήσω μαζί σας ότι πρέπει και εκεί να γίνει μία πολύ σοβαρή επιλογή και να αποφύγουμε τα ατοπήματα του παρελθόντος, όπου συνήθως επιλέγουμε τα λάθος πρόσωπα για πολύ σημαντικές θέσεις, διότι στην πολιτική, δυστυχώς ή ευτυχώς -δυστυχώς, κατά την άποψή μου- πολλές φορές υπάρχουν τοπικές πιέσεις.

Εμείς θα εξετάσουμε το ενδεχόμενο να είναι ο δήμαρχος μέλος του διοικητικού συμβουλίου. Ειλικρινά, εγώ δεν ήξερα ότι έχει προταθεί στο παρελθόν να είναι και μετά αυτό άλλαξε. Οπότε νομίζω ότι θα είναι πολύ σημαντικό ο τοπικός άρχοντας της περιοχής να έχει αποφασιστικό ρόλο, σε ζητήματα όμως που τον αφορούν και όχι στα ζητήματα της κατασκευής. Εδώ πρέπει να είμαστε σαφείς. Δεν μπορούμε τον δήμαρχο να τον βάλουμε διευθύνοντα σύμβουλο του αεροδρομίου, διότι ο διευθύνων σύμβουλος θα πρέπει να κάνει άλλη δουλειά.

Πολύ σύντομα, θα ανακοινώσουμε κιόλας τη σύνθεση του Διοικητικού Συμβουλίου και θα δούμε αυτόν τον ρόλο, γιατί κατά την άποψή μου υπάρχει ένα ερωτηματικό για το αν ο ρόλος του διοικητικού συμβουλίου είναι πολύ βαρύς, σε αυτή τη φάση.

Υπάρχουν μερικές διαφοροποιήσεις με τον ρόλο που είχε παραδείγματος χάρη, το διοικητικό συμβούλιο όταν έγινε το «Ελευθέριος Βενιζέλος».

Να δούμε, λοιπόν, κατά πόσο μπορούμε να τροποποιήσουμε τον ρόλο του, έτσι ώστε πραγματικά από τη μία, να μην είναι διακοσμητικό όργανο, γιατί αυτό δεν το θέλει κανένας και από την άλλη, όμως, να μην έχουμε προβλήματα και να μην καθυστερήσει το έργο.

Διότι καταλαβαίνετε ότι το έργο αυτό που θα ξεκινήσει θα αντιμετωπίσει, όπως όλα τα μεγάλα έργα, αρκετές τεχνικές δυσκολίες, αρκετά προβλήματα με την Αρχαιολογική Υπηρεσία, με το Δασαρχείο. Θα αντιμετωπίσει τα προβλήματα, που αντιμετωπίζουν όλα τα μεγάλα έργα συμβάσεων παραχώρησης.

Επομένως, εμείς είμαστε ανοιχτοί στον διάλογο. Εμείς θέλουμε να συνομιλήσουμε με τους τοπικούς φορείς. Θα εξετάσουμε και το θέμα με τα κληροτεμάχια -αυτό δεν το γνώριζα, κύριε Κεγκέρογλου και σας ευχαριστώ πολύ που το φέρνετε στην προσοχή του Υπουργείου- να δούμε κατά πόσο μπορούμε να προχωρήσουμε πολύ γρήγορα τις αποζημιώσεις, διότι αυτό είναι υποχρέωση του δημοσίου.

Σας ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Πάμε στην πρώτη με αριθμό 458/3-2-2020 επίκαιρη ερώτηση δευτέρου κύκλου του Βουλευτή Α΄ Θεσσαλονίκης του Συνασπισμού Ριζοσπαστικής Αριστεράς κ. Χρήστου Γιαννούλη προς τον Υπουργό Υποδομών και Μεταφορών, με θέμα: «Εκχώρηση λεωφορειακών γραμμών του Οργανισμού Αστικών Συγκοινωνιών Θεσσαλονίκης (ΟΑΣΘ) στα Κοινά Ταμεία Εισπράξεων Λεωφορείων (ΚΤΕΛ)».

Ορίστε, κύριε Γιαννούλη, έχετε τον λόγο.

**ΧΡΗΣΤΟΣ ΓΙΑΝΝΟΥΛΗΣ:** Κύριε Πρόεδρε, θα κάνω χρήση του νόμου «Κεγκέρογλου».

**ΠΡΟΕΔΡΕΥΩΝ (Νικήτας Κακλαμάνης):** Ναι, εθιμικώ δικαίω ο Βασίλης!

**ΧΡΗΣΤΟΣ ΓΙΑΝΝΟΥΛΗΣ:** Κύριε Πρόεδρε, κύριε Υπουργέ, ακούω ότι αύριο θα επισκεφτείτε με τον Πρωθυπουργό την Κρήτη, για να κάνετε ανακοινώσεις γύρω από ζητήματα αρμοδιότητας του Υπουργείου σας.

Το ίδιο θα σας παρακαλούσα να κάνετε και στη Θεσσαλονίκη, αλλά μπροστά στον πυρήνα του προβλήματος, που είναι οι χιλιάδες συμπολίτες μας, που βασανίζονται στις στάσεις του ΟΑΣΘ και των πολιτών της Θεσσαλονίκης, που περιμένουν να ολοκληρωθεί το ΜΕΤΡΟ, χωρίς τις παρελκυστικές φιέστες που επαναλάβατε και χθες.

Χθες, για παράδειγμα, κάποιος έπρεπε να σας υπενθυμίσει ότι το film office δεν είναι στο αμαξοστάσιο του μετρό, αλλά μερικά χιλιόμετρα παραπάνω, γιατί στήσατε για έναν γενικό γραμματέα ένα σκηνικό κινηματογραφικής ταινίας. Μετά από δέκα λεπτά δεν ήταν κανένας από τους κομπάρσους και τους πρωταγωνιστές.

Μπαίνω στο θέμα. Πριν καταθέσω αυτή την ερώτηση, κύριε Υπουργέ, προσπαθούσα να καταλάβω γιατί τόσο μένος της Κυβέρνησης κατά της Θεσσαλονίκης. Βέβαια, η απάντηση έρχεται από τις συνεχείς οβιδιακές μεταμορφώσεις σε πολλά πράγματα, όπως προσφυγικό, εργασιακά, δέκατη τρίτη σύνταξη, ποδόσφαιρο, επιτελικό κράτος. Ό,τι σας οδήγησε στην εξουσία ήταν συνδυασμός δημαγωγίας και ψεμάτων. Γιατί, λοιπόν, να είναι διαφορετικά τα πράγματα στον ΟΑΣΘ;

Τώρα, με αδιαφανείς διαδικασίες και παρά τη γνωμοδότηση Χρυσόγονου-Κουκιάδη, την οποία με λίγο κουτοπονηριά προσπαθήσατε να εντάξετε χθες στο νομοσχέδιο για τα υδατοδρόμια, αναθέτετε συγκοινωνιακό έργο του ΟΑΣΘ στα ΚΤΕΛ με κόστος 23 εκατομμύρια ευρώ τον χρόνο για δύο χρόνια, όπως προβλέπουν οι συνθήκες.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τα χρήματα αυτά, εάν τα είχατε διαθέσει σε ένα σχέδιο πραγματικά για τον ΟΑΣΘ, θα είχατε βελτιώσει την κατάσταση, την οποία δημαγωγικά καταγγέλλατε ως απαράδεκτη και τώρα την έχετε κάνει απάνθρωπη.

Κύριε Υπουργέ, θα κλείσω την πρωτολογία μου, λέγοντας το εξής. Εγώ έχω το βάρος αυτή τη στιγμή που σας μιλάω, όσο εσείς είστε απασχολημένος με το κινητό σας, κι εγώ και οι συνάδελφοί μου στην Α΄ Θεσσαλονίκης και της χρήσης του ΟΑΣΘ από εμάς προσωπικά, αλλά και των χιλιάδων ανθρώπων. Θα σας δώσω και τις φωτογραφίες.

(Στο σημείο αυτό ο Βουλευτής κ. Χρήστος Γιαννούλης καταθέτει για τα Πρακτικά τις προαναφερθείσες φωτογραφίες, οι οποίες βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Εδώ δεν φαίνεται απειλή διακοπής συγκοινωνιακού έργου, το οποίο χρησιμοποιείτε ως πρόσχημα για να αναθέσετε προνομιακά στο ΚΤΕΛ συγκοινωνιακό έργο του ΟΑΣΘ. Εδώ φαίνεται ο απάνθρωπος βασανισμός αδύναμων πολιτών.

Παρά την ατσαλάκωτη πολιτική σας νοοτροπία, εμείς έχουμε το βάρος να υπερασπιστούμε αυτούς τους ανθρώπους. Θα το κάνουμε και όσο εσείς πιστεύετε ότι η επαναφορά του διεφθαρμένου προτύπου ΟΑΣΘ των μετόχων, που τα κέρδη τους τα ενέτασσαν στις ζημίες -πρωτοποριακό για τα ελληνικά δεδομένα, αλλά αυτό θέλετε να επαναφέρετε- όσο θέλετε να έχετε στο μυαλό σας την επαναφορά του ΟΑΣΘ, που χάνονται 64 εκατομμύρια και κανείς δεν ανησυχεί σε αυτόν τον τόπο, όσο θέλετε να επαναφέρετε τον ΟΑΣΘ της αδιαφάνειας, εμείς θα είμαστε εδώ για να σας κρίνουμε και να σας ελέγχουμε. Τα πολλά ψέματα ειπώθηκαν πριν τις 7 Ιουλίου. Είναι ώρα να αναλάβετε τις ευθύνες σας απέναντι στους πολίτες, που βασανίζονται και αυτό δεν επιτυγχάνεται με τέτοιου είδους κουτοπονηριές υποανάθεσης των ΚΤΕΛ.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Ευχαριστώ, κύριε Πρόεδρε.

Θα ξεκινήσω με μια φιλική συμβουλή: Προσέξτε τις ερωτήσεις που καταθέτετε, γιατί με τα κείμενα που μας φέρνετε εκθέτετε τα πεπραγμένα της δικής σας κυβέρνησης. Είναι πραγματικά εξόχως, νομίζω, υπερβολικό να μας κουνάτε το δάχτυλο, ιδίως για τα θέματα του ΟΑΣΘ, έναν ΟΑΣΘ που τον παραλάβαμε κρατικοποιημένο, έναν ΟΑΣΘ που τα έσοδά του από 50 εκατομμύρια έχουν πέσει στα 25 εκατομμύρια και η επιδότηση του ελληνικού δημοσίου ξεπερνάει τα 100 εκατομμύρια ευρώ.

Σε τέσσερα χρόνια, πραγματικά, διαλύσατε τις αστικές συγκοινωνίες, τόσο των Αθηνών όσο και της Θεσσαλονίκης. Αυτό αποδεικνύεται από το ότι εμείς παραλάβαμε έναν οργανισμό που είχε κάτω από διακόσια λεωφορεία στην κυκλοφορία. Σήμερα, τα λεωφορεία που κυκλοφορούν είναι γύρω στα τριακόσια. Ο στόλος είναι πάρα πολύ γερασμένος. Δεν καταφέρατε ούτε να κάνετε το προφανές, έναν σοβαρό διαγωνισμό, τέσσερα χρόνια που ήσασταν στην κυβέρνηση, για την ανανέωση του στόλου και αυτή τη στιγμή έχουμε αυτήν την κατάσταση, η οποία δεν μπορεί να αλλάξει από τη μια στιγμή στην άλλη. Αυτό όμως που πρέπει να καταλάβετε είναι ότι μιλάτε για απευθείας ανάθεση, που είναι παράνομη. Αυτό δεν μας είπατε;

**ΧΡΗΣΤΟΣ ΓΙΑΝΝΟΥΛΗΣ:** Ναι.

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Μιλάτε σοβαρά; Ξέρετε ποια είναι η νομική βάση της απευθείας ανάθεσης; Νόμος που εσείς ψηφίσατε. Άρθρο 47 του ν.4568/2018.

**ΧΡΗΣΤΟΣ ΓΙΑΝΝΟΥΛΗΣ:** Όχι, κύριε Υπουργέ.

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Κάνουμε ακριβώς αυτό που κάνατε κι εσείς. Διότι, αφού αποτύχατε με την κρατικοποίηση, τη μόνη κρατικοποίηση που έχει γίνει στην Ευρώπη τα τελευταία σαράντα χρόνια, καταλάβατε το μέγεθος του λάθους σας και πήγατε και κάνατε έναν νόμο, που λέτε τώρα ότι τον ιδιωτικοποιείτε τον ΟΑΣΘ, δηλαδή «μεταφέρετε» ένα μέρος του συγκοινωνιακού έργου στο ΚΤΕΛ, και δώσατε ένα πολύ μεγάλο κομμάτι κι εσείς ως Κυβέρνηση.

**ΧΡΗΣΤΟΣ ΓΙΑΝΝΟΥΛΗΣ:** Τέσσερις γραμμές κι εσείς είκοσι τρεις. Μη λέτε ψέματα!

**ΠΡΟΕΔΡΕΥΩΝ (Νικήτας Κακλαμάνης):** Κύριε Γιαννούλη, στη δευτερολογία σας θα πείτε αν λέει αλήθεια ή ψέματα.

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Εγώ δεν σας διέκοψα, σας άκουσα με πολύ μεγάλη προσοχή. Το ποιος λέει ψέματα σε αυτόν τον τόπο θα το δούμε. Πραγματικά, τα ψέματα που είπατε εσείς ως Αντιπολίτευση που συνεχίζετε και λέτε είναι γνωστά. Θυμόμαστε τώρα το πρόγραμμα της Θεσσαλονίκης. Έλεος πια!

**ΧΡΗΣΤΟΣ ΓΙΑΝΝΟΥΛΗΣ:** Ελάτε τώρα!

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Εμείς, λοιπόν, περιμένουμε να κάνουμε αυτή τη στιγμή δυστυχώς, μια διαχείριση κρίσης και αντιλαμβάνομαι πλήρως την τραγική κατάσταση, στην οποία βρίσκεται ο στόλος των λεωφορείων και την απίστευτη ταλαιπωρία, που περνάνε οι πολίτες της Θεσσαλονίκης και γι’ αυτό περιμένουμε την έγκριση του Ελεγκτικού Συνεδρίου, για να μπουν εκατό λεωφορεία των ΚΤΕΛ, όπου πραγματικά θα αλλάξουν την εικόνα σε μία βάση.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Έχουμε καταθέσει και μια τροπολογία, ώστε να μπορεί ο ΟΑΣΘ και ο ΟΑΣΑ να κάνουν leasing και να αγοράσουν μεταχειρισμένα, με λίγα λόγια, λεωφορεία, μέχρι να ξεκινήσει ο διαγωνισμός, με λεφτά της Ευρωπαϊκής Τράπεζας Επενδύσεων, ένας διαγωνισμός, που εσείς κάνατε στο γόνατο δύο μήνες πριν τις εκλογές και ακυρώθηκε, όχι από την Κυβέρνηση, αλλά από την Ανεξάρτητη Αρχή Προδικαστικών Προσφυγών, ένας διαγωνισμός όμως, που θα μας πάρει τουλάχιστον είκοσι τέσσερις μήνες, για να έρθουν τα λεωφορεία. Γιατί αυτές είναι οι διαδικασίες ενός διεθνούς διαγωνισμού, να έρθουν τα λεωφορεία στην Αθήνα και στη Θεσσαλονίκη.

Επομένως, κλείνοντας, θα πω ότι το μέγεθος του λαϊκισμού, που αυτή τη στιγμή βλέπουμε να έχετε ως Αντιπολίτευση, σημαίνει ότι δεν μάθατε τίποτα τέσσερα χρόνια στην Κυβέρνηση.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Γιαννούλη, έχετε τον λόγο για τη δευτερολογία σας.

**ΧΡΗΣΤΟΣ ΓΙΑΝΝΟΥΛΗΣ:** Ευχαριστώ, κύριε Πρόεδρε.

Κύριε Υπουργέ, λυπάμαι, αλλά με πολύ σεβασμό θα σας πω ότι λέτε ψέματα. Και λέτε ψέματα για δύο λόγους: Χρησιμοποιείτε αριθμούς, τους βάζετε με εμφανή αταξία, για να κρύψετε την πραγματικότητα. Λείπουν ή δεν λείπουν 64 εκατομμύρια από το ταμείο του ΟΑΣΘ από το 2015; Βρέθηκαν στη διαχείριση; Πρώτος παράγοντας.

Για ποια ζημία μάς μιλάτε; Για έναν φορέα, για τον οποίο, με υπογραφές δικές σας, προκατόχων σας, θεμελιώθηκε αυτό που περιέγραψα -και το προσπεράσατε- ότι ήταν η μοναδική περίπτωση μετόχων, οι οποίοι ενέτασσαν τα κέρδη τους στις ζημίες και στο τέλος πλήρωνε ο ελληνικός λαός και ο δημόσιος προϋπολογισμός. Αυτά δεν τα ακούσατε;

Ψέμα τρίτο: Με βάση τον νόμο που είπατε, αλλά και τις γνωμοδοτήσεις συνταγματολόγων, που δεν είναι φιλικά διακείμενοι προς τον ΣΥΡΙΖΑ, υπάρχει ένα όριο και όσον αφορά την υπουργική ευθύνη και εμπλοκή και όσον αφορά το μέγεθος των γραμμών και των χρημάτων, που μπορούν να διατεθούν. Το ξεπεράσατε προκλητικά με τις είκοσι τρεις γραμμές.

Τέταρτον: Για ποια βελτίωση μιλάτε; Κύριε Υπουργέ, τα λεωφορεία των ΚΤΕΛ -προφανώς δεν το γνωρίζετε, έχετε να έρθετε καιρό στη Θεσσαλονίκη και για την πομφόλυγα του μετρό και για τον ΟΑΣΘ- θα κάνουν περιαστικές διαδρομές, εκτός του κέντρου. Τα λεωφορεία τα οποία θα περισσέψουν δεν μπορούν να εξυπηρετήσουν το άγος, το βασανιστήριο, στο οποίο υποβάλλετε τους πολίτες καθημερινά και με ευθύνη σας. Γιατί, θυμάμαι, ότι εσείς είχατε το μαγικό ραβδί, που -μετά τα ανερυθρίαστα ψέματα και τη δημαγωγία- θα δίνατε λύσεις μέσα σε λίγες εβδομάδες ή σε λίγους μήνες. Τα ίδια λέγατε για το προσφυγικό, τα ίδια λέγατε και για μια σειρά άλλα πράγματα. Ποιος λαϊκισμός και ποια δημαγωγία; Κοιταχτείτε στον καθρέφτη. Δεν ξέρω αν έχετε χρησιμοποιήσει καμμία φορά στη ζωή σας λεωφορείο ή υπεραστικό ΚΤΕΛ. Δεν το λέω για να σας προσβάλω, αλλά η κατάσταση είναι δραματική, για να ανταλλάσσουμε πολιτικά βέλη.

Κλείνοντας, θέλω να σας πω κάτι, κύριε Καραμανλή. Αυτό δεν είναι κάτι που δεν το συζητάνε και οι πολίτες της Θεσσαλονίκης και αφορά κι εσάς προσωπικά. Γνωρίζω ότι κουβαλάτε ένα βαρύ επίθετο. Θέλω να σας θυμίσω ότι ο Κωνσταντίνος Καραμανλής ξήλωσε τη δεκαετία του 1950 το τραμ. Στην ουσία, αυτό υπήρξε ο προπομπός της δημιουργίας του πραγματικά αμαρτωλού ΟΑΣΘ.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ένας άλλος Καραμανλής, ο Κώστας Καραμανλής, με την υπογραφή του, αλλά και την υπογραφή Υπουργών του διαιώνισε την πηγή του προβλήματος, που σας περιέγραψα, τη νοοτροπία που πηγαίνει ακόμη και σήμερα με αδιαφανείς διαδικασίες να αναθέσει στο ΚΤΕΛ συγκοινωνιακό έργο, αντί να παρθούν νέα λεωφορεία ή να βελτιωθούν τα υπάρχοντα. Ένας ακόμη Καραμανλής λοιπόν, ο Κώστας Καραμανλής, έβαλε την υπογραφή του σε εκείνη τη μικρή, αλλά πολύ ουσιαστική συνθήκη, ότι ο ΟΑΣΘ παραμένει στη ζωή μέχρις ότου ολοκληρωθεί το μετρό. Καταλαβαίνουμε, λοιπόν, ότι δεν είναι τυχαίο και το άλλο έγκλημα που έχετε κάνει με το μετρό, την αλλαγή των σχεδίων, όταν διαβουλεύθηκε με το μαξιλάρι του ο κ. Μητσοτάκης και ξύπνησε ένα πρωί και είπε ότι το μετρό αλλάζει κατεύθυνση.

**ΠΡΟΕΔΡΕΥΩΝ (Νικήτας Κακλαμάνης):** Κύριε Γιαννούλη, δεν θα κάνουμε ιστορική αναδρομή. Στην ερώτηση, παρακαλώ.

**ΧΡΗΣΤΟΣ ΓΙΑΝΝΟΥΛΗΣ:** Βεβαίως, αλλά δεν έχω ξεπεράσει, κατά τον νόμο Κεγκέρογλου ούτε το ένα τρίτο του χρόνου, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Αφήστε τον νόμο Κεγκέρογλου. Δεν φαντάζομαι να θέλετε να γίνετε οπαδός του.

**ΧΡΗΣΤΟΣ ΓΙΑΝΝΟΥΛΗΣ:** Κύριε Υπουργέ, έχουμε αυτή τη δυάδα ΟΑΣΘ-ΜΕΤΡΟ, με ένα ΜΕΤΡΟ όπου γίνονται πρωτοφανή πράγματα. Χθες απολύθηκε ένας εξαιρετικός επιστήμονας με διαταγή Μενδώνη, Υπουργού Πολιτισμού. Με διαταγή Μενδώνη απολύθηκε ένας αρχαιολόγος, υποβαθμίστηκε, γιατί τόλμησε να διατυπώσει την επιστημονική του άποψη απέναντι στα σχέδια της ντροπής που παρουσιάζετε εσείς.

Αναφέρθηκα σε δύο πολιτικούς.

**ΠΡΟΕΔΡΕΥΩΝ (Νικήτας Κακλαμάνης):** Και με αυτό κλείνετε, όμως, παρακαλώ.

**ΧΡΗΣΤΟΣ ΓΙΑΝΝΟΥΛΗΣ:** Βεβαίως, κύριε Πρόεδρε.

Εσείς τώρα, λοιπόν, είστε ένας τρίτος Καραμανλής, ο νεότερος, που επιχειρεί να επισφραγίσει τη διατήρηση αυτής της νοσηρής προχειρότητας που –επαναλαμβάνω- οδηγεί στον βασανισμό των επιβατών.

Κύριε Καραμανλή, γνωρίζω ότι η Θεσσαλονίκη έχει προσφέρει δυσάρεστες εκπλήξεις στην παράταξή σας διαχρονικά, αλλά και τώρα. Είναι η Θεσσαλονίκη…

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Είδαμε τις εκλογές!

**ΠΡΟΕΔΡΕΥΩΝ (Νικήτας Κακλαμάνης):** Κύριε Γιαννούλη, κλείστε. Δεν θα σας αφήσω άλλο χρόνο.

**ΧΡΗΣΤΟΣ ΓΙΑΝΝΟΥΛΗΣ:** Κλείνω, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Δεν θα κάνουμε τώρα εδώ ιδεολογική κουβέντα. Στην ερώτηση επί ΟΑΣΘ, παρακαλώ.

**ΧΡΗΣΤΟΣ ΓΙΑΝΝΟΥΛΗΣ:** Κλείνω αμέσως, κύριε Πρόεδρε, με τον ΟΑΣΘ...

**ΠΡΟΕΔΡΕΥΩΝ (Νικήτας Κακλαμάνης):** Σύμφωνοι, αλλά πήγαμε διαχρονικά από τη γέννηση του Κωνσταντίνου Καραμανλή.

**ΧΡΗΣΤΟΣ ΓΙΑΝΝΟΥΛΗΣ:** Ναι, αλλά από εκεί αρχίζουν τα προβλήματα, κύριε Πρόεδρε. Τι να κάνουμε;

**ΠΡΟΕΔΡΕΥΩΝ (Νικήτας Κακλαμάνης):** Εντάξει. Ο ελληνικός λαός τού έδωσε τη θέση, που του έδωσε. Κλείστε, παρακαλώ.

**ΧΡΗΣΤΟΣ ΓΙΑΝΝΟΥΛΗΣ:** Βεβαίως. Εγώ πάντα παραμένω προσηλωμένος…

**ΣΠΥΡΙΔΩΝ - ΠΑΝΑΓΙΩΤΗΣ (ΣΠΗΛΙΟΣ) ΛΙΒΑΝΟΣ:** Είναι τόσο ανιστόρητα αυτά που λέει που τα έχει γράψει!

**ΠΡΟΕΔΡΕΥΩΝ (Νικήτας Κακλαμάνης):** Ηρεμία στην Αίθουσα!

**ΣΠΥΡΙΔΩΝ - ΠΑΝΑΓΙΩΤΗΣ (ΣΠΗΛΙΟΣ) ΛΙΒΑΝΟΣ:** Ηρεμία, αλλά τα έχει γραμμένα, κύριε Πρόεδρε!

**ΠΡΟΕΔΡΕΥΩΝ (Νικήτας Κακλαμάνης):** Ηρεμία στην αίθουσα!

**ΣΠΥΡΙΔΩΝ - ΠΑΝΑΓΙΩΤΗΣ (ΣΠΗΛΙΟΣ) ΛΙΒΑΝΟΣ:** Είναι τόσο ανιστόρητη η προσέγγιση!

**ΧΡΗΣΤΟΣ ΓΙΑΝΝΟΥΛΗΣ:** Βλέπω ανησυχία; Κύριε Λιβανέ, εσείς πώς και ήρθατε…

**ΠΡΟΕΔΡΕΥΩΝ (Νικήτας Κακλαμάνης):** Κύριε Γιαννούλη, θα κόψω τον χρόνο. Για τελευταία φορά προειδοποιώ. Έχετε έξι λεπτά και πέντε στην πρωτολογία, μας κάνουν έντεκα αντί για πέντε, εντάξει;

Παρακαλώ, κύριε Υπουργέ.

Κλείστε, όμως, κύριε Γιαννούλη.

**ΧΡΗΣΤΟΣ ΓΙΑΝΝΟΥΛΗΣ:** Κύριε Υπουργέ, καταλαβαίνω τον εκνευρισμό σας. Θέλω να σας θυμίσω ότι η Θεσσαλονίκη…

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Χαμογελαστός είμαι.

**ΧΡΗΣΤΟΣ ΓΙΑΝΝΟΥΛΗΣ:** Ο χαμογελαστός εκνευρισμός είναι πιο επώδυνος.

Θέλω να σας θυμίσω ότι η Θεσσαλονίκη σας έχει προσφέρει…

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Και οι «…» είναι επώδυνες!

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, παρακαλώ, αφήστε να τελειώσει για να προχωρήσουμε.

**ΧΡΗΣΤΟΣ ΓΙΑΝΝΟΥΛΗΣ:** Μη χάνετε την ψυχραιμία σας!

**ΠΡΟΕΔΡΕΥΩΝ (Νικήτας Κακλαμάνης):** Δεν μπορεί να περιμένουν οι άλλοι Υπουργοί και οι άλλοι συνάδελφοι, επειδή εσείς θέλετε να κάνετε θεσσαλονικιά βεντέτα! Κλείστε, παρακαλώ, εδώ!

**ΧΡΗΣΤΟΣ ΓΙΑΝΝΟΥΛΗΣ:** Δεν έχουμε κάποια βεντέτα.

**ΠΡΟΕΔΡΕΥΩΝ (Νικήτας Κακλαμάνης):** Εγώ εδώ δεν καταλαβαίνω τι γίνεται, έχετε την εντύπωση!

**ΧΡΗΣΤΟΣ ΓΙΑΝΝΟΥΛΗΣ:** Εγώ θα κλείσω, κύριε Πρόεδρε, κύριε Κακλαμάνη, λέγοντας το εξής. Στο όνομα αυτών των ανθρώπων που βασανίζονται, θέλω να σας παρακαλέσω για το εξής. Όταν έγινε η δολοφονία Λαμπράκη στη Θεσσαλονίκη…

**ΠΡΟΕΔΡΕΥΩΝ (Νικήτας Κακλαμάνης):** Κύριε Γιαννούλη…

**ΧΡΗΣΤΟΣ ΓΙΑΝΝΟΥΛΗΣ:** Σας παρακαλώ, κύριε Πρόεδρε!

Υπήρξε η απορία και η ερώτηση ποιος κυβερνάει αυτόν τον τόπο. Σε έναν άλλον Καραμανλή θα θέσω το εξής ερώτημα, διαφοροποιημένο: Γιατί, κύριε Καραμανλή, κυβερνάτε τόσο καταστροφικά αυτόν τον τόπο;

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Προφανώς, γιατί ο ελληνικός λαός τον εκλέγει.

**ΧΡΗΣΤΟΣ ΓΙΑΝΝΟΥΛΗΣ:** Με ψέματα πολλά.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Ας επανέλθουμε, λοιπόν, στον κόσμο του ορθού λόγου, του ορθολογισμού και ας αφήσουμε τις απίστευτες «…» που ακούσαμε.

Ο λόγος σας δεν είχε αρχή, μέση και τέλος. Αναφερθήκατε και θα πάμε πίσω, στο 1821…

**ΧΡΗΣΤΟΣ ΓΙΑΝΝΟΥΛΗΣ:** Δεν σας επιτρέπω! Κύριε Πρόεδρε…

Κύριε Πρόεδρε, το «…» το δέχεστε;

**ΠΡΟΕΔΡΕΥΩΝ (Νικήτας Κακλαμάνης):** Θα το τακτοποιήσω εγώ αυτό στο τέλος, παρ’ ότι είπατε εσείς χειρότερα.

**ΧΡΗΣΤΟΣ ΓΙΑΝΝΟΥΛΗΣ:** Σας παρακαλώ τώρα! Ο ατσαλάκωτος λέει για «…».

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Και κάνατε αναφορές -και προσβλητικές αναφορές- οι οποίες δείχνουν…

**ΧΡΗΣΤΟΣ ΓΙΑΝΝΟΥΛΗΣ:** Ποια;

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Δείχνουν το πώς αντιλαμβάνεστε…

**ΧΡΗΣΤΟΣ ΓΙΑΝΝΟΥΛΗΣ:** Ποια;

**ΠΡΟΕΔΡΕΥΩΝ (Νικήτας Κακλαμάνης):** Κύριε Γιαννούλη, ξέρετε πόσο εύκολο είναι να επιβάλω την τάξη; Δεν μπορείτε να φανταστείτε πόσο εύκολο είναι! Τελευταία προειδοποίηση!

**ΧΡΗΣΤΟΣ ΓΙΑΝΝΟΥΛΗΣ:** Μάλιστα, κύριε Πρόεδρε.

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Επομένως, εγώ δεν θα μπω στον πειρασμό να έρθω σε πολιτική αντιπαράθεση μαζί σας για ζητήματα τα οποία δεν έχουν καμμία σχέση με τον ΟΑΣΘ. Εσείς το κάνετε αυτό, προφανώς διότι πρέπει να πουλήσετε κάτι στο εκλογικό σας ακροατήριο.

Ας πάμε, λοιπόν, τώρα στα πραγματικά νούμερα, τα οποία είναι προφανές ότι δεν γνωρίζετε. Ξέρετε πόσο κοστίζει το οχηματοχιλιόμετρο, όταν το εκτελεί ΟΑΣΘ; Κοστίζει 3,93 ευρώ το χιλιόμετρο. Συνολικό κόστος 68 εκατομμύρια. Τα ΚΤΕΛ είναι στο 1,43 ευρώ το οχηματοχιλιόμετρο. Συνολικό κόστος 23 εκατομμύρια ευρώ.

Εμείς, κύριε συνάδελφε, δεν είπαμε κάτι το οποίο είναι διαφορετικό, όταν ήμασταν στην Αντιπολίτευση. Να σας θυμίσω τι έλεγε το κόμμα σας την περίοδο του 2012 - 2015 και πώς κάνατε διεθνώς γνωστή τη λέξη «κωλοτούμπα» και γελούσε μαζί μας όλη η Ευρωπαϊκή Ένωση; Να σας θυμίσω τι κάνατε στο δημοψήφισμα;

**ΧΡΗΣΤΟΣ ΓΙΑΝΝΟΥΛΗΣ:** Πόσο προβλέψιμος είστε, κύριε Υπουργέ!

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Έχετε το πολιτικό, πραγματικά, ανάστημα να έρχεστε εδώ και να κουνάτε το δάχτυλο στην παράταξη αυτή, η οποία έβαλε τη χώρα στην Ευρώπη, όταν εσείς με τις απίστευτες πολιτικές σας πιρουέτες πραγματικά διακινδυνεύσατε αυτή η χώρα να μείνει εκτός Ευρωζώνης;

**ΧΡΗΣΤΟΣ ΓΙΑΝΝΟΥΛΗΣ:** Πόσο προβλέψιμος είστε!

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Εμείς είπαμε, λοιπόν, ως Αντιπολίτευση το εξής: Είμαστε εναντίον στην κρατικοποίηση που κάνατε. Γιατί; Πρώτον, διότι αντίκειται την ευρωπαϊκή οδηγία 1370, που μιλάει για απελευθέρωση των συγκοινωνιακών διαδρομών σε όλη την Ευρώπη. Εδώ εξαιρείται, βέβαια, η Αθήνα και τίθεται ένα θέμα εάν με αυτό που κάνετε -γιατί ούτε αυτό δεν εξετάσατε- είστε κατά της ευρωπαϊκής οδηγίας. Αυτό πρέπει να μας το απαντήσει η Ευρωπαϊκή Επιτροπή. Αυτό σημαίνει ότι το κόστος της κρατικοποίησης θα ανέβει.

Επίσης, αυτό το οποίο θα πρέπει να ξέρετε είναι ότι από το 2015, λοιπόν, που ήρθατε στην εξουσία δεν καταφέρατε ποτέ να δημιουργήσετε μία στρατηγική για το πού θέλετε να οδηγήσετε τις αστικές συγκοινωνίες. Κολλημένοι στην ιδεοληψία σας, τι κάνατε; Κρατικοποιήσατε έναν οργανισμό. Και τι συνέβη; Μειώθηκε ο στόλος μετά την κρατικοποίηση στο 50%. Τα λεωφορεία που έβγαιναν στον δρόμο ήταν τα μισά όταν κρατικοποιήθηκε ο οργανισμός από αυτά που έβγαιναν επί αμαρτωλού ΟΑΣΘ.

Και επίσης, επί αμαρτωλού ΟΑΣΘ -γιατί σίγουρα θα συμφωνήσω μαζί σας ότι υπήρχαν τεράστια προβλήματα και παθογένειες στο προηγούμενο ιδιοκτησιακό καθεστώς, τις οποίες νομίζω ότι εγώ προσωπικά και ως αντιπολίτευση τις έχω αναγνωρίσει- αυτό που κάνατε δημιούργησε ακόμα μεγαλύτερο πρόβλημα. Και τα νούμερα μιλάνε και δεν μπορείτε να τα αμφισβητήσετε ούτε εσείς ούτε η Κυβέρνηση. Διότι τα νούμερα λένε ότι τα έσοδα από 50.000.000 έπεσαν στα 25.000.000 και ότι η επιδότηση που πληρώνουμε όλοι οι Έλληνες φορολογούμενοι για τις Αστικές Συγκοινωνίες Θεσσαλονίκης σήμερα ξεπερνάει τα 90.000.000.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Επομένως, εμείς ήμασταν και είμαστε κατά της κρατικοποίησης του ΟΑΣΘ. Περιμένουμε να γίνει εκκαθάριση, η οποία έπρεπε να έχει τελειώσει κατά τη δική σας θητεία μέσα στις αρχές του 2019, πράγμα το οποίο δεν έγινε για να δούμε όλες αυτές τις παθογένειες που λέτε. Εκεί πραγματικά θα φανεί το μέγεθος της ευθύνης της διοίκησης επί ΣΥΡΙΖΑ, αλλά και των πολιτικών επιλογών που κάνατε.

Και κλείνοντας, κύριε Πρόεδρε, όσον αφορά την απευθείας ανάθεση, νομίζω πως είναι εμφανέστατο το γεγονός ότι δεν μου απαντήσατε σε κάτι πολύ απλό: Μας κατηγορείτε, όπως συνήθως κάνετε σε αυτήν την Αίθουσα, γιατί χρησιμοποιούμε μία διαδικασία την οποία εσείς ψηφίσατε. Αυτό δείχνει ή το μέγεθος του παραλογισμού που έχετε ή το μέγεθος του λαϊκισμού που έχετε. Εσείς επιλέγετε.

**ΠΡΟΕΔΡΕΥΩΝ (Νικήτας Κακλαμάνης):** Και εγώ τώρα, γνωρίζοντας και βασιζόμενος στην ευρύτερη παιδεία, ζητώ την έγκρισή σας, κύριε Υπουργέ, για να διαγραφεί από τα Πρακτικά η λέξη που χρησιμοποιήσατε.

Διαγράφεται, λοιπόν, από τα Πρακτικά. Ευχαριστώ.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία σαράντα εννέα μαθητές και μαθήτριες και τρεις εκπαιδευτικοί συνοδοί τους από το 1ο Ημερήσιο Γυμνάσιο Μαρκοπούλου Μεσογαίας (δεύτερο τμήμα).

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Και τώρα μπαίνουμε στην τρίτη ομάδα των ερωτήσεων, που αφορά τον πάντα παρών Υφυπουργό Υγείας κ. Κοντοζαμάνη, με την τρίτη με αριθμό 475/4-2-2020 επίκαιρη ερώτηση πρώτου κύκλου του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς τον Υπουργό Υγείας, με θέμα: «Παντελής έλλειψη παιδιάτρου στη Σαμοθράκη».

Στην ερώτηση θα απαντήσει ο Υφυπουργός Υγείας κ. Κοντοζαμάνης.

Ορίστε, κύριε Δελή, έχετε τον λόγο.

**ΙΩΑΝΝΗΣ ΔΕΛΗΣ:** Ευχαριστώ πολύ, κύριε Πρόεδρε.

Η ερώτηση βεβαίως αφορά το νησί της Σαμοθράκης. Θα μπορούσε, όμως, να αφορά και τις περισσότερες περιοχές της χώρας, ιδιαίτερα εκείνες τις περιοχές όπου ζουν οι λαϊκές οικογένειες.

Ξέρετε, κύριε Υπουργέ, δεν είναι μόνο ότι σε αυτό το νησί, στο βορειότερο νησί του Αιγαίου, μέχρι και τα Χριστούγεννα απουσίαζαν ακόμα και καθηγητές στο λύκειο για τα πανελλαδικώς εξεταζόμενα μαθήματα, δεν είναι μόνο ότι το νησί δεν έχει επουλώσει τις πληγές του από την καταστροφική πλημμύρα του 2017, αλλά και το ότι πριν λίγες μέρες, τον περασμένο Γενάρη, και με αφορμή την πρόσφατη έξαρση της εποχικής γρίπης και στο νησί της Σαμοθράκης, ο δήμαρχος του νησιού, σε συνεννόηση βέβαια με την πρωτοβάθμια εκπαίδευση, αναγκάστηκε να διακόψει για λίγες μέρες τη λειτουργία του δημοτικού σχολείου της Καμαριώτισσας, να διακόψει τη λειτουργία των κέντρων δημιουργικής απασχόλησης, αλλά και τη λειτουργία του παιδικού σταθμού της Σαμοθράκης. Αυτό είχε ως αποτέλεσμα να αναδειχθεί ένα εξαιρετικά σοβαρό και επικίνδυνο πρόβλημα: Τριακόσια πενήντα παιδιά στη Σαμοθράκη, κύριε Υπουργέ, αυτήν τη στιγμή δεν έχουν παιδίατρο, κάτι που θεωρούμε εξαιρετικά σοβαρό. Για να αντιληφθείτε, μάλιστα, το μέγεθος του προβλήματος -εφόσον δεν το γνωρίζετε- τότε δεν καλύπτεται ούτε και αυτή η αναγκαία επίσκεψη του παιδιάτρου έστω για δύο φορές τον μήνα στον παιδικό σταθμό, όπως είναι υποχρεωμένος. Τι σημαίνει αυτό, κύριε Υπουργέ;

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Σημαίνει ότι οι οικογένειες με μικρά παιδιά αναγκάζονται κάθε φορά που θα υπάρξει ένα πρόβλημα υγείας με τα παιδιά τους να πάρουν το καράβι της γραμμής -εάν το επιτρέψουν οι καιρικές συνθήκες, γιατί προχθές υπήρχε απαγορευτικό και αν λειτουργεί αυτή η συγκοινωνία, γιατί είναι γνωστά τα συγκοινωνιακά προβλήματα αυτού του νησιού-, για να πάνε απέναντι στην Αλεξανδρούπολη, δύο ώρες δρόμο, για να επισκεφθούν το νοσοκομείο ή έναν παιδίατρο. Όποιος βρέθηκε αυτές τις μέρες στο καράβι της γραμμής της Σαμοθράκης προς Αλεξανδρούπολη, θα είδε ότι το καράβι ήταν γεμάτο από οικογένειες και μικρά παιδιά που πήγαιναν στην Αλεξανδρούπολη γι’ αυτόν τον λόγο.

Κοιτάξτε, δεν είναι η πρώτη φορά που αυτοί οι τρεις χιλιάδες κάτοικοι του νησιού αντιμετωπίζουν σοβαρά προβλήματα υγείας και θα έλεγα ότι δεν είναι και το μόνο, γιατί είναι γνωστές οι ελλείψεις του Κέντρου Υγείας στη Σαμοθράκη.

Ωστόσο, σύμφωνα με την ερώτησή μας, είμαστε υποχρεωμένοι να σας ρωτήσουμε και περιμένουμε μια ξεκάθαρη απάντηση, κύριε Υπουργέ, τι θα κάνετε για να υπάρχει επιτέλους ένας παιδίατρος στο νησί της Σαμοθράκης και να αντιμετωπιστεί κατ’ αρχάς ένα εξαιρετικά σοβαρό πρόβλημα. Επίσης, τι θα κάνετε και με την κάλυψη των υπόλοιπων υγειονομικών κενών σε αυτό το νησί;

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, έχετε τον λόγο.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** Ευχαριστώ, κύριε Πρόεδρε.

Κύριε Δελή, επιτρέψτε μου κατ’ αρχάς να ξεκινήσω την απάντηση ξεκαθαρίζοντας ένα ζήτημα το οποίο, όπως φαίνεται από τον κοινοβουλευτικό έλεγχο που ασκείται στο Υπουργείο Υγείας, απασχολεί ιδιαίτερα το Σώμα και είναι αυτό των προσλήψεων και της κάλυψης των κενών θέσεων. Πρέπει να γίνει απολύτως αντιληπτό ότι κατανοούμε πλήρως το ζήτημα των ελλείψεων και οι ελλείψεις αυτές μπορούν να αντιμετωπιστούν μόνο με προσλήψεις σε κενές οργανικές θέσεις. Δυστυχώς, όμως, όταν κάποιες θέσεις βγαίνουν άγονες ή δεν υπάρχει ζήτηση, πρέπει να καλύπτουμε τις ανάγκες και στην τελευταία άκρη, στο τελευταίο μέρος της χώρας με άλλες διαδικασίες, τις οποίες έχουμε στη διάθεσή μας, όπως είναι οι μετακινήσεις προσωπικού και η πρόσληψη επικουρικού προσωπικού. Με αυτόν τον τρόπο ενεργούμε άμεσα, καλύπτοντας σε μεγάλο βαθμό τις υφιστάμενες ανάγκες και ελαχιστοποιώντας τις ελλείψεις. Ταυτόχρονα, όμως, σχεδιάζουμε ένα μακροπρόθεσμο σχέδιο προσλήψεων μόνιμου προσωπικού.

Σε ό,τι αφορά το Κέντρο Υγείας Σαμοθράκης, το πρόβλημα είναι γνωστό και υπάρχουν προβλήματα και σε άλλους κλάδους, όπως είναι το ιατρικό, λοιπό προσωπικό και νοσηλευτικό. Η κατάσταση η οποία παραλάβαμε ήταν όντως οριακή. Δεν εξασφαλιζόταν σε καμμία περίπτωση η ομαλή λειτουργία του κέντρου και κατά συνέπεια υπήρχε μεγάλο κενό στην κάλυψη των υγειονομικών αναγκών των περίπου τριών χιλιάδων κατοίκων της Σαμοθράκης.

Σήμερα, μπορώ να σας διαβεβαιώσω ότι η κατάσταση έχει βελτιωθεί αισθητά. Προχωρήσαμε σε συγκεκριμένες ενέργειες για να ενισχύσουμε και ταυτόχρονα να διασφαλίσουμε τη λειτουργία του Κέντρου Υγείας Σαμοθράκης. Η διοίκηση της 4ης Υγειονομικής Περιφέρειας Μακεδονίας και Θράκης ως αρμόδια αρχή έχει ήδη προχωρήσει στον προγραμματισμό και την υλοποίηση μετακινήσεων ιατρικού προσωπικού από φορείς της αρμοδιότητάς της. Οι μετακινήσεις αυτές κρίθηκαν αναγκαίες από τη στιγμή που οι προκηρύξεις θέσεων επικουρικού προσωπικού βγήκαν άγονες, χωρίς να υπάρχει γιατρός, δυστυχώς, που να ενδιαφερθεί για κάλυψη των προκηρυχθεισών θέσεων. Όπως επίσης, στο κενό έπεσε και η προσπάθεια απόσπασης αγροτικού γιατρού από πλοίο, κατόπιν συνεννόησης με το Υπουργείο Ναυτιλίας.

Αναφορικά με τη μετακίνηση των γιατρών και την κάλυψη των αναγκών του νησιού, έχει καταρτιστεί κατάλογος με ετήσιο προγραμματισμό από τον Δεκέμβριο του 2019, ο οποίος περιλαμβάνει γιατρούς που υπηρετούν στα κέντρα υγείας από την Περιφερειακή Ενότητα Έβρου έως και την Περιφερειακή Ενότητα Καβάλας, με σκοπό την εκ περιτροπής μετακίνησή τους.

Επιπλέον, στο πλαίσιο της συνεργασίας με το 492 Στρατιωτικό Νοσοκομείο Αλεξανδρούπολης η διοίκηση της 4ης Υγειονομικής Περιφέρειας πέτυχε την ενίσχυση του Κέντρου Υγείας Σαμοθράκης με μια γιατρό ειδικότητας παιδιατρικής, μια φορά το δίμηνο, προκειμένου να καλυφθούν οι εξαιρετικά επείγουσες ανάγκες του νησιού.

Επιπρόσθετα θα ήθελα να σας ενημερώσω πως έχουν προηγηθεί προκηρύξεις για τη συνολική ενίσχυση της στελέχωσης του ιατρικού προσωπικού στο Κέντρο Υγείας Σαμοθράκης, οι οποίες λόγω μη εκδήλωσης ενδιαφέροντος απέβησαν άγονες. Σημειώνεται δε ότι, μετά από εισηγήσεις, το 2019 το Κέντρο Υγείας Σαμοθράκης χαρακτηρίστηκε «άγονο κέντρο τύπου Α΄», προκειμένου με την παροχή οικονομικών κινήτρων να προσελκύσει γιατρούς και να μπορέσουμε να επιλύσουμε τα λειτουργικά προβλήματα του κέντρου υγείας.

Αναγνωρίζοντας την ανάγκη για κάλυψη της θέσης και δεδομένου ότι δεν υπάρχει κανένας παιδίατρος στο νησί, έχουμε ήδη έρθει σε επαφή με τον Ιατρικό Σύλλογο Έβρου και αναμένουμε, μετά από πρόσκληση ενδιαφέροντος που έχει εκδώσει ήδη ο σύλλογος, να προβούμε στην κάλυψη της θέσης παιδιάτρου με «μπλοκάκι». Και αναμένουμε την εξέλιξη της διαδικασίας.

Ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία είκοσι μία μαθήτριες και μαθητές και δύο εκπαιδευτικοί συνοδοί τους από το 13ο Γυμνάσιο Καλλιθέας.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Θα κάνω μία μικροπαρανομία, επειδή βλέπω και τον δις συνάδελφό μου, τον κ. Γεώργιο Λαμπρούλη, δίπλα στον κ. Δελή. Ακούστε και εσείς, κύριε Υφυπουργέ.

Δεν πρόκειται ποτέ να βρεθούν εξειδικευμένοι γιατροί για τέτοιου είδους νησιά, που δεν είναι μόνο η Σαμοθράκη, παρά μόνο εάν τολμήσουμε εδώ μέσα με απόφαση τριακόσια-μηδέν να πάρουμε μία πολύ γενναία απόφαση, ότι όποιος, παραδείγματος χάριν, παιδίατρος πάει και μείνει τρία χρόνια στη Σαμοθράκη, επιλέγει και διορίζεται μετά τα τρία χρόνια ως Επιμελητής Β΄ σε νοσοκομείο της αρεσκείας του.

Βάλτε τέτοιο κίνητρο και θα μου πείτε αν θα βρείτε ή όχι εξειδικευμένους γιατρούς, νέους γιατρούς, μάλιστα, να πάνε. Διότι το οικονομικό κίνητρο που είπατε, κύριε Υφυπουργέ, επί των ημερών των δικών μου πρωτοεφαρμόστηκε και απέτυχε παταγωδώς. Διότι ο επιπλέον μισθός πάει στο να νοικιαστεί σπίτι, αν βρουν, στα έξοδα παραμονής και στα υπόλοιπα.

Επαναλαμβάνω ότι αυτό μπορεί να γίνει μόνο με μία πολύ γενναία απόφαση, που, για να μην ειπωθούν πράγματα που δεν θα ισχύουν, πρέπει να στηριχθεί από όλα τα κόμματα. Βάλτε το στο μυαλό σας. Εγώ με τον Γιώργο Λαμπρούλη θα το συζητήσω κατ’ ιδίαν αυτό.

Κύριε Δελή, έχετε τον λόγο.

**ΙΩΑΝΝΗΣ ΔΕΛΗΣ:** Κύριε Πρόεδρε, επειδή είστε παλιότερος από εμένα, θα θυμάστε, βέβαια, ότι υπήρχαν αυτά τα κίνητρα παλαιότερα και χρησιμοποιούνταν σε έναν βαθμό…

**ΠΡΟΕΔΡΕΥΩΝ (Νικήτας Κακλαμάνης):** Όχι τόσο τολμηρά. Έπαιρναν μοριοδότηση.

**ΙΩΑΝΝΗΣ ΔΕΛΗΣ:** Ωστόσο την τελευταία δεκαετία κυριολεκτικά «σκουπίστηκαν», με βάση την πολιτική που ασκείται στη δημόσια υγεία από όλες τις κυβερνήσεις.

Εν πάση περιπτώσει, άκουσα τον κύριο Υπουργό να εκφράζει την κατανόησή του στο πρόβλημα. Δεν έχουμε σκοπό να αμφισβητήσουμε, βεβαίως, αυτά τα συναισθήματά σας, κύριε Υπουργέ. Ωστόσο δεν αρκούν. Διότι το πρόβλημα είναι μεγάλο.

Ούτε, βέβαια, μένουμε ικανοποιημένοι, ούτε εμείς αλλά ούτε και οι κάτοικοι της Σαμοθράκης, από την απάντηση που δώσατε, ότι θα επισκέπτεται παιδίατρος στο νησί ανά δίμηνο. Δηλαδή, θα περιμένουν τα παιδιά δύο μήνες, θα κοιτάνε να μην αρρωστήσουν και θα προγραμματίζουν την αρρώστια τους με βάση την επίσκεψη του παιδιάτρου; Νομίζουμε ότι δεν είναι -ας μου επιτραπεί- σοβαρή η αντιμετώπιση αυτού του προβλήματος.

Εν πάση περιπτώσει, γενικεύοντας τη συζήτηση, ας είμαστε ειλικρινείς, κύριε Υπουργέ. Δεν είναι η έλλειψη κινήτρων, είναι η έλλειψη, αν θέλετε, μιας φιλολαϊκής πολιτικής στον χώρο της υγείας, η οποία βεβαίως στερείται τα τελευταία χρόνια των πόρων εκείνων που είναι ανάγκη να διαθέτει, έτσι ώστε να ικανοποιούνται στοιχειωδώς οι ανάγκες της υγείας του ελληνικού λαού σε οποιοδήποτε μέρος της χώρας κι αν ζει.

Κύριε Υπουργέ, είπαμε προηγουμένως ότι επειδή μιλάμε για την έλλειψη του παιδιάτρου στο νησί της Σαμοθράκης δεν θα πρέπει να θεωρηθεί ότι το υπόλοιπο κομμάτι της υγειονομικής περίθαλψης του νησιού είναι μία χαρά. Κάθε άλλο! Συνολικά, θα μπορούσε να πει κανείς ότι η δημόσια υγεία στη Σαμοθράκη νοσεί και νοσεί βαρύτατα.

Φαντάζομαι ότι και εσείς ξέρετε πως όσον αφορά το Κέντρο Υγείας της Σαμοθράκης, το οποίο ήταν κτισμένο μέσα στο ρέμα, μετά από εκείνη την καταστροφική πλημμύρα του Σεπτέμβρη 2017 -επειδή πήγα και το είδα με τα ίδια μου τα μάτια- δεν έμεινε τίποτα από το ισόγειο. Δεν λειτουργεί αυτό το κέντρο υγείας και αυτήν τη στιγμή λειτουργεί το αγροτικό ιατρείο της Καμαριώτισσας κάτω στη θάλασσα για όσους έχουν πάει, όπου υπάρχουν τρεις γιατροί και ένας αγροτικός γιατρός ειδικευόμενος.

Αυτό σημαίνει ότι δεν μπορούν να καλυφθούν οι εφημερίες του νησιού σε εικοσιτετράωρη βάση.

Βεβαίως εδώ έρχεται η 4η Υγειονομική Περιφέρεια -όπως είπατε κι εσείς- και υποχρεώνει και μετακινεί εν πάση περιπτώσει έναν γιατρό ανά τετραήμερο πότε από την Καβάλα, πότε από την Ξάνθη, πότε από την Κομοτηνή, πότε από τον Έβρο να πάει στη Σαμοθράκη να μείνει για τέσσερις μέρες, έτσι ώστε να λειτουργήσει στοιχειωδώς ο κύκλος των εφημεριών.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ωστόσο, το πρόβλημα είναι υπαρκτό. Υπάρχει ένα ζήτημα με το Κέντρο Υγείας. Γιατί -απ’ όσο γνωρίζουμε- υπάρχει το σχετικό κονδύλι, αλλά δεν έχει βρεθεί ακόμα ο χώρος για να ανεγερθεί. Είναι επείγον το ζήτημα. Και να πούμε, βεβαίως, ότι υπάρχει και έλλειψη οδηγών για το ασθενοφόρο του νησιού.

Τέλος, και για να κλείσω, γιατί μας αρέσει να είμαστε πειθαρχημένοι στον χρόνο μας…

**ΠΡΟΕΔΡΕΥΩΝ (Νικήτας Κακλαμάνης):** Αρχίζετε και χαλάτε τώρα τελευταία κι εσείς.

**ΙΩΑΝΝΗΣ ΔΕΛΗΣ:** Κλείνω.

Νομίζω, κύριε Υπουργέ, ότι για τη στήριξη των νέων ζευγαριών, για τη στήριξη των παιδιών καλά είναι και τα χίλια, καλά είναι και τα δύο χιλιάρικα που αποφάσισε να δίνει η Κυβέρνηση, θα τα πάρουν οι άνθρωποι, όμως δεν αρκούν. Απαιτούνται πιο συνδυασμένα μέτρα από την πολιτεία για την υγεία των παιδιών, από τότε που θα γεννηθούν μέχρι να μεγαλώσουν, για την εκπαίδευσή τους, για τους παιδικούς τους σταθμούς, για την πρόνοιά τους και δυστυχώς προς αυτήν την κατεύθυνση ελάχιστα βήματα γίνονται.

Αυτό που μένει και στους κατοίκους της Σαμοθράκης είναι να διεκδικήσουν αγωνιστικά αυτά τους τα αιτήματα και τα δικαιώματα. Και να τα διεκδικήσουν αγωνιστικά, γιατί δεν είναι δυνατόν σε έναν νησί τριών χιλιάδων κατοίκων το 2020 να μην υπάρχει παιδίατρος.

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει ο κ. Κοντοζαμάνης.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** Ευχαριστώ, κύριε Πρόεδρε.

Κύριε Δελή, δεν είπα ότι κατανοώ το πρόβλημα. Είπαμε ότι αναγνωρίζουμε το πρόβλημα και δουλεύουμε προς την κατεύθυνση επίλυσης του ζητήματος. Και πράγματι υπάρχουν προβλήματα όχι μόνο στην κάλυψη της θέσης του παιδιάτρου, αλλά και των λοιπών ιατρικών ειδικοτήτων. Γι’ αυτό υπάρχει και συγκεκριμένο πρόγραμμα, προκειμένου να καλύπτονται οι ανάγκες σε όλο το νησί. Πράγματι το μεγαλύτερο πρόβλημα είναι ο παιδίατρος.

Προσπαθούμε με κάθε τρόπο -δεν είναι ότι υπάρχουν παιδίατροι και δεν στέλνουμε- να καλύψουμε τις ανάγκες του νησιού. Πολύ σωστά είπε ο κύριος Πρόεδρος ότι ίσως θα πρέπει να είμαστε πιο τολμηροί στα κίνητρα τα οποία πρέπει να δώσουμε ή να αναγκάσουμε γιατρούς να πηγαίνουν σε απομακρυσμένες και άγονες περιοχές. Δυστυχώς, πολλές φορές μόνο τα οικονομικά κίνητρα φαίνεται ότι δεν έχουν δουλέψει. Αλλά ευτυχώς, κίνητρα τα οποία έχουν δοθεί τα τελευταία χρόνια, όπως είναι η μοριοδότηση και όντως η δυνατότητα μετακίνησης σε νοσοκομεία μεγάλων αστικών κέντρων, έχουν δώσει λύσεις σε τέτοιες περιπτώσεις.

Σε κάθε περίπτωση προσπαθούμε με κάθε τρόπο να καλύψουμε τις ανάγκες του νησιού, ειδικά σε ό,τι αφορά στους παιδιάτρους. Και βεβαίως δεν σταματάμε με την κάλυψη που υπάρχει αυτήν τη στιγμή. Προσπαθούμε να υπάρχει περισσότερη παιδιατρική κάλυψη στο νησί.

**ΠΡΟΕΔΡΕΥΩΝ (Νικήτας Κακλαμάνης):** Προχωρούμε στην τέταρτη με αριθμό 469/4-2-2020 επίκαιρη ερώτηση πρώτου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα – Ηλία Αρσένηπρος τον Υπουργό Υγείας, με θέμα: «Ποινικές ευθύνες των μελών της Κυβέρνησης για τη συνέχιση της λειτουργίας του ΧΥΤΑ Φυλής μετά τη δημοσιοποίηση των μελετών ρυπαντών».

Κύριε Αρσένη, έχετε τον λόγο.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κύριε Υφυπουργέ, συζητήσαμε και με τον Υφυπουργό Περιβάλλοντος τα αντίστοιχα της αρμοδιότητάς του. Όπως ξέρετε, οι μελέτες του ΧΥΤΑ Φυλής, που ήταν κρυμμένες στα συρτάρια του Δημάρχου Φυλής από το 2015 μέχρι πριν από λίγες μέρες, δημοσιοποιήθηκαν μόνο αφού, μετά από σύσταση του συναδέλφου σας κ. Λιβάνιου, πήγα στον Συντονιστή της Αποκεντρωμένης Διοίκησης Αττικής, και κατήγγειλα για παράβαση καθήκοντος τον Δήμαρχο Φυλής. Έπρεπε να τις παραδώσει μέχρι τις 20 Ιανουαρίου. Υποχρεώθηκε και τις παρέδωσε. Κάναμε αναφορές και στον Συνήγορο του Πολίτη, αλλά και στην Ελληνική Επιτροπή Ατομικής Ενέργειας.

(Στο σημείο αυτό την Προεδρική Έδρα καταλαμβάνει η Η΄ Αντιπρόεδρος της Βουλής κ. **ΣΟΦΙΑ ΣΑΚΟΡΑΦΑ**)

Έχω καταθέσει τις μελέτες στο Υπουργικό Συμβούλιο. Τις έχετε κι εσείς προσωπικά στα χέρια σας. Αυτές οι μελέτες αποδεικνύουν ότι υπάρχει άμεσος κίνδυνος για την υγεία των πολιτών από τη συνέχιση της λειτουργίας του ΧΥΤΑ Φυλής και ότι θα πρέπει πλέον να κοιτάξουμε τι επιπτώσεις έχει υποστεί η υγεία των πολιτών έως σήμερα από την έως τώρα λειτουργία του ΧΥΤΑ Φυλής.

Θυμίζω ότι αυτή η χωματερή -που στην πράξη λειτουργεί ανεξέλεγκτα- είναι από το 1960. Κλείνουμε, δηλαδή, πλέον ούτε λίγο ούτε πολύ εξήντα χρόνια λειτουργίας της. Οι επιπτώσεις είναι σωρευτικές. Δεν υπάρχει οικογένεια στη Φυλή που να μην έχει θύματα από καρκίνο. Ο καρκίνος του παγκρέατος για κάποιον λόγο αυξάνεται πάρα πολύ στην Πετρούπολη. Υπάρχει επιδημιολογική μελέτη η οποία τεκμηριώνει τη γιγάντια διαφοροποίηση στις καρκινογενέσεις στα δυτικά προάστια σε σχέση με την υπόλοιπη Αττική και Αθήνα. Το θέμα πλέον πάει στο επίπεδο ποινικών ευθυνών.

Και κλείνω με τα εξής δύο ερωτήματα. Δεσμεύεστε να κλείσει άμεσα η Φυλή για λόγους υγείας; Και τι μέτρα θα πάρετε για την αποκατάσταση, την αποζημίωση των πολιτών η υγεία των οποίων έχει πληγεί και έχουν χάσει μέλη της οικογένειάς τους από την επί τόσα χρόνια ανεξέλεγκτη λειτουργία του ΧΥΤΑ Φυλής;

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ πολύ, κύριε συνάδελφε.

Τον λόγο έχει ο κύριος Υφυπουργός για τρία λεπτά.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** Ευχαριστώ, κυρία Πρόεδρε.

Κύριε Αρσένη, το Υπουργείο Υγείας οφείλει να επιτελεί τον ρόλο του ως θεματοφύλακας της δημόσιας υγείας στη χώρα και αυτό συμβαίνει σε κάθε περίπτωση και δεν μπορεί να αλλάξει.

Σχετικά με τα ενδεχόμενα ζητήματα που προκύπτουν από τη λειτουργία του ΧΥΤΑ στον Δήμο Φυλής και αφορούν στη δημόσια υγεία σάς διαβεβαιώ ότι όπου εμπλέκεται το Υπουργείο Υγείας δεν πρόκειται να υπάρξουν εκπτώσεις.

Θέλω, όμως, να ξεκαθαρίσω κάτι, γιατί νομίζω ότι η ερώτηση αυτή την οποία κάνετε εκφεύγει των αρμοδιοτήτων του Υπουργείου Υγείας. Οι αρμοδιότητες του Υπουργείου Υγείας είναι πολύ συγκεκριμένες και σε καμμία περίπτωση δεν μπορούμε να παρεκκλίνουμε από αυτές, υποκαθιστώντας τους από τον νόμο καθ’ ύλην αρμόδιους φορείς, όπως είναι το Υπουργείο Περιβάλλοντος, η Περιφέρεια Αττικής και ο Δήμος Φυλής.

Για την ουσία των ζητημάτων της δημόσιας υγείας τα οποία θέσατε αρμόδια είναι η Διεύθυνση Δημόσιας Υγείας της Περιφέρειας Αττικής. Ακόμα και σε περίπτωση καταγγελίας στο Υπουργείο Υγείας η αρμοδιότητα που έχουμε, ουσιαστικά, είναι η παραπομπή του θέματος στη διεύθυνση δημόσιας υγείας της περιφέρειας, η οποία διενεργεί την αυτοψία και συντάσσει το σχετικό πόρισμα.

Σε κάθε περίπτωση, όμως, πράγματι ένας από τους περιβαλλοντικούς όρους που τίθενται στην απόφαση σε ό,τι αφορά στην εμπλοκή του ενιαίου Διαβαθμιδικού Συνδέσμου Νομού Αττικής και του ΧΥΤΑ και η οποία αποτελεί αρμοδιότητα του ΥΠΕΝ είναι η εκπόνηση επιδημιολογικής μελέτης, προκειμένου να διαπιστωθούν οι επιδράσεις στην υγεία των κατοίκων από τη λειτουργία του ΧΥΤΑ και η μελέτη αυτή θα πρέπει να υποβληθεί στην αρμόδια υπηρεσία του Υπουργείου Υγείας προς έγκριση και αξιολόγηση.

Άρα, σε κάθε περίπτωση αναμένουμε τα αποτελέσματα αυτής της επιδημιολογικής μελέτης που βρίσκεται σε εξέλιξη έτσι ώστε να προχωρήσουμε, όπως ορίζεται από τους περιβαλλοντικούς όρους σχετικής απόφασης του Υπουργείου Περιβάλλοντος, σε αξιολόγηση της κατάστασης.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ πάρα πολύ.

Κύριε συνάδελφε, έχετε τον λόγο για τρία λεπτά.

**ΚΡΙΤΩΝ - ΗΛΙΑΣ ΑΡΣΕΝΗΣ:** Κύριε Υπουργέ, για να είμαι ειλικρινής δεν καταλαβαίνω αυτό που λέτε. Πήγε ο Πρωθυπουργός, ο Πρόεδρος της Κυβέρνησής σας, στον ΧΥΤΑ Φυλής και είπε ότι η Αθήνα κάθεται πάνω σε μια υγειονομική βόμβα και εσείς περιμένετε την επιδημιολογική μελέτη;

Έχετε αυτήν τη στιγμή επίσημα και εσείς προσωπικά δύο μελέτες που δεν τις έχει κάνει ο οποιοσδήποτε, αλλά η εταιρεία «ΑΣΠΡΟΦΟΣ», που είναι θυγατρική των ΕΛΠΕ. Και έχετε δύο μελέτες που τεκμηριώνουν τεράστιο κίνδυνο στην υγεία και περιμένετε την επιδημιολογική για να δράσετε; Κατά τα άλλα δεν έχετε αρμοδιότητες, αλλά θα δράσετε εάν έρθει η επιδημιολογική;

Νομίζω ότι η συγκάλυψη και η αποφυγή ευθυνών και της απαραίτητης λήψης δράσης για τη Φυλή έχει φτάσει στο όριό της. Θα προχωρήσουμε σε κατάθεση μηνύσεων για το ζήτημα. Έχετε ποινικές ευθύνες και πρέπει να δράσετε σήμερα. Το να έρχεστε εδώ και να μας λέτε ότι δεν έχετε στοιχεία είναι αστείο. Ρωτήστε τουλάχιστον τον Πρωθυπουργό σας.

**ΠΡΟΕΔΡΕΥΟΥΣΑ (Σοφία Σακοράφα):** Ο κύριος Υφυπουργός έχει τον λόγο.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** Ευχαριστώ, κυρία Πρόεδρε.

Κύριε Αρσένη, επιτρέψτε μου να σας θυμίσω ότι η σημερινή Κυβέρνηση, ακόμα και όταν ήταν αξιωματική αντιπολίτευση είχε θέσει υψηλά στις προτεραιότητές της το θέμα τόσο των ΧΥΤΑ όσο και της διαχείρισης των αποβλήτων και απορριμμάτων. Επομένως, σε καμμία περίπτωση δεν μπορείτε να μας εγκαλείτε ότι δεν παίρνουμε τα απαραίτητα μέτρα ή ότι δεν μας απασχολεί το ζήτημα.

Σας είπα ότι κάποια πράγματα εκφεύγουν των αρμοδιοτήτων του Υπουργείου Υγείας. Σε ό,τι αφορά στο δικό μας Υπουργείο και σε συνεργασία με τους αρμόδιους φορείς, θα κάνουμε το οτιδήποτε είναι απαραίτητο να γίνει, προκειμένου να προστατεύσουμε τη δημόσια υγεία και την υγεία των πολιτών της περιοχής.

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε Υπουργέ.

Προχωράμε τώρα στην τέταρτη με αριθμό 459/3-2-2020 επίκαιρη ερώτηση δεύτερου κύκλου του Βουλευτή Α΄ Θεσσαλονίκης του Συνασπισμού Ριζοσπαστικής Αριστεράς κ. Αλέξανδρου Τριανταφυλλίδη προς τον Υπουργό Υγείας, με θέμα: «Επιτάχυνση διαδικασιών κατασκευής και ολοκλήρωσης του Παιδιατρικού Νοσοκομείου Θεσσαλονίκης».

Κύριε συνάδελφε, έχετε τον λόγο για δύο λεπτά.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Κυρία Πρόεδρε, σας ευχαριστώ.

Κύριοι Υπουργοί, πιστέψτε με ότι ερχόμουν με πολύ καλή διάθεση, γιατί το Παιδιατρικό Νοσοκομείο Θεσσαλονίκης είναι κάτι που τους Θεσσαλονικείς εδώ και δεκαετίες τούς ενώνει και μας ενώνει, ανεξάρτητα από πολιτικές επιλογές, γιατί είναι μία ανάγκη για την πόλη, ανάγκη για τα νέα ζευγάρια, που όταν το βρεφάκι τους έχει 39,5 πυρετό θέλουν να βρουν τη δυνατότητα μέσα από τον συντονισμό των παιδιατρικών κλινικών σε έναν ενιαίο χώρο να δώσουν την αναγκαία θεραπεία.

Ήταν η δική μας κυβέρνηση -και θα έπρεπε αυτό διακομματικά να αξιοποιηθεί-, ο Αλέξης Τσίπρας, που στις 21 Μαρτίου, έχοντας στο πλάι του τον Ανδρέα Ξανθό και τον Παύλο Πολάκη, συνυπέγραψε με το Ίδρυμα «Σταύρος Νιάρχος», το οποίο και ευχαριστούμε δημόσια για τη δωρεά των 250 εκατομμυρίων που η διάθεσή τους μετά από το Νοσοκομείο Κομοτηνής και μετά τα κυκλοτρόνια του «Ευαγγελισμού» αφορούσε κυρίαρχα την ανέγερση, κατασκευή και λειτουργία του Παιδιατρικού Νοσοκομείου Θεσσαλονίκης. Να υπενθυμίσω απλά την ταπεινή μου συμβολή, ότι γι’ αυτό το θέμα τον Γενάρη του ’18 είχα καταθέσει ερώτηση και μου απάντησε, από εκεί που βρίσκεστε τώρα ο Παύλος ο Πολάκης, σε σχέση με την χωροθέτηση του Παιδιατρικού Νοσοκομείου Θεσσαλονίκης. Τέλος πάντων, αυτό έχει σύσσωμη τη συμφωνία και της τοπικής αυτοδιοίκησης και της Εκκλησίας και όλων των φορέων της πόλης.

Σας είπα ότι ερχόμουν με θετική διάθεση, γιατί το ζήτημα και οι ανησυχίες άρχισαν -και το έχω μπροστά μου το δημοσίευμα- από τον Οκτώβριο του 2019, στη δική σας θητεία, όπου ο Ιατρικός Σύλλογος Θεσσαλονίκης επεσήμανε ότι ο κ. Μητσοτάκης, ο Πρωθυπουργός της χώρας, παρ’ όλο που ήρθε στη Θεσσαλονίκη τρεις φορές, παρ’ όλο που αναφέρθηκε στα μεγάλα έργα, καμμία αναφορά δεν έκανε, μιλιά, λέξη δεν είπε για το Παιδιατρικό Νοσοκομείο Θεσσαλονίκης.

Χθες μόλις -δεν ξέρω αν σε αυτό συνέτεινε η ταπεινότητά μου με την ερώτηση που κατέθεσα εδώ και δεκαπέντε ημέρες- αναφέρθηκε για πρώτη φορά, και το ερώτημα είναι σαφές.

Κύριε Υπουργέ, υπάρχουν σημαντικά δημοσιεύματα, όπως της εφημερίδας «ΕΛΕΥΘΕΡΙΑ» από τη Λάρισα και αναφορές από τον τομεάρχη υγείας του ΣΥΡΙΖΑ. Τι ακριβώς θέλετε να κάνετε; Ενώ εμείς διασφαλίσαμε ότι τα δύο νοσοκομεία, αυτό της Κομοτηνής και το Παιδιατρικό Νοσοκομείο Θεσσαλονίκης, θα είναι απόλυτα δημόσια νοσοκομεία, εσείς βάζετε ένα όχημα που είναι ΣΔΙΤ, σύμπραξη δημόσιου - ιδιωτικού τομέα και μετά νομικό πρόσωπο ιδιωτικού δικαίου και μετά ιδιωτικές ασφαλιστικές εταιρείες και μετά «έχεις χρήματα; Ζεις. Δεν έχεις; Εις τόπον χλοερόν και αναψύξεως!».

Μία ευεργεσία ενός ιδιωτικού φορέα –κι ενώ είχαμε διασφαλίσει ότι θα ήταν αποκλειστικά δημόσιο το νοσοκομείο-, το Ίδρυμα «Σταύρος Νιάρχος» το μετατρέπετε σε όχημα, για να περάσετε αυτή τη νεοφιλελεύθερη εμμονή σας, σε σχέση με την είσοδο των ιδιωτικών ασφαλιστικών εταιρειών.

Μακάρι τώρα που θα πάρετε τον λόγο να μου πείτε ότι, όχι δεν θα γίνει νομικό πρόσωπο ιδιωτικού δικαίου το νοσοκομείο που θα αρχίσει η κατασκευή του το 2021 και θα ολοκληρωθεί το 2024. Πείτε το, όμως, διασφαλίστε το. Δεσμευθείτε σε αυτή την ιστορία. Γιατί ένα καλό, ένα μάννα εξ ουρανού που ήρθε στον καιρό των μνημονίων, που δεν υπήρχαν τα χρήματα, μετά από τριάντα χρόνια το βάλαμε μπροστά, το πλοηγήσαμε, το σχεδιάσαμε και τώρα το γυρίζετε ανάποδα.

Ο Ανδρέας Ξανθός είχε ανακοινώσει ότι είμαστε έτοιμοι, ξεκινάει η οικοδόμηση και εδώ πέρασαν εννιά μήνες και δεν έχει γίνει τίποτα.

Δεν το λέμε εμείς, η κακόπιστη Αντιπολίτευση. Το λέει ο Ιατρικός Σύλλογος Θεσσαλονίκης. Και παρακαλώ πολύ, είναι δημοσίευμα: «Ανησυχία για το Παιδιατρικό Θεσσαλονίκης. Ο Ιατρικός Σύλλογος Θεσσαλονίκης έχει ζητήσει από τον Πρωθυπουργό επίσπευση και συντονισμό, ώστε να γίνει πράξη το αίτημα των δεκαετιών».

Το καταθέτω για τα Πρακτικά. Μην απαντάτε σε εμένα. Απαντήστε στον δικό σας τον Ιατρικό Σύλλογο Θεσσαλονίκης.

(Στο σημείο αυτό ο Βουλευτής Αλέξανδρος Τριανταφυλλίδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Σας ευχαριστώ για την ανοχή και την κατανόηση, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Κύριε Υφυπουργέ, έχετε τον λόγο.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** Ευχαριστώ πολύ, κυρία Πρόεδρε.

Κύριε Τριανταφυλλίδη, θα σας απαντήσω, αν θέλετε, περί της νομικής υπόστασης, αν και θα το συζητήσουμε, όταν έρθει η κύρωση. Η ερώτησή σας δεν αφορά στη νομική οντότητα του νοσοκομείου. Η ερώτησή σας αφορά ποια είναι η εξέλιξη και η πορεία των γραφειοκρατικών διαδικασιών για την άμεση υλοποίηση.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Επιτάχυνση.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** Θα σας απαντήσω, όμως, δεν έχω κανένα πρόβλημα.

Επιτρέψτε μου να πω κατ’ αρχάς ότι όλες οι δωρεές του Ιδρύματος «Σταύρος Νιάρχος» -μέχρι και την προηγούμενη εβδομάδα κυρώσαμε στη Βουλή συγκεκριμένες δωρεές από το μεγάλο αυτό πρόγραμμα «Πρωτοβουλία της Υγείας» και την επόμενη εβδομάδα έρχονται και άλλες προς κύρωση στο Σώμα- έτυχαν ευρείας συναίνεσης από το ελληνικό Κοινοβούλιο. Είναι πολύ σημαντικό, και εμείς πρώτοι το τονίσαμε, που επιτέλους επιστρέψατε στον ορθό δρόμο. Είχα θυμίσει και από το Βήμα αυτό ότι το κόμμα σας είναι αυτό που είχε καταψηφίσει τη δωρεά του Ιδρύματος «Σταύρος Νιάρχος» για το Κέντρο Πολιτισμού στην Καλλιθέα. Χθες το βράδυ, παρουσία του Πρωθυπουργού και του κ. Ξανθού και του κ. Πολάκη, έγινε η παρουσίαση του προγράμματος «Πρωτοβουλίας για την Υγεία», των πολύ σημαντικών αυτών έργων.

Σε καμμία περίπτωση εμείς δεν είπαμε ότι δεν θα προχωρήσει το έργο του Παιδιατρικού Νοσοκομείου Θεσσαλονίκης. Αναφέρομαι στην ερώτησή σας, επειδή μιλάτε για την εξέλιξη της πορείας των γραφειοκρατικών διαγωνισμών. Είναι, πράγματι ένα μεγάλο έργο το Παιδιατρικό Νοσοκομείο στη Θεσσαλονίκη, διότι δεν υπάρχει ολοκληρωμένο παιδιατρικό νοσοκομείο πέραν της Αθήνας. Υπάρχουν μόνο παιδιατρικές κλινικές και είναι σημαντικό να μαζευτούν όλες αυτές σε μία ενιαία δομή. Είναι ένα έργο το οποίο πρέπει να μας αφήνει -και φάνηκε αυτό στην ψήφιση του εν λόγω προγράμματος- πέρα και πάνω από κόμματα και πολιτικές αντιπαραθέσεις.

Αυτός είναι και ο λόγος που από την πρώτη στιγμή που αναλάβαμε την εξουσία, τρέξαμε τις διαδικασίες. Η κύρωση του Νοσοκομείου της Θεσσαλονίκης έρχεται προς ψήφιση τον Μάιο. Είναι όλα δρομολογημένα. Είμαστε πάντα μέσα στον προγραμματισμό, κατόπιν συνεννόησης και συνεργασίας με το Ίδρυμα «Σταύρος Νιάρχος». Αυτά είναι δημοσίως γνωστά. Μάλιστα, έχουμε προχωρήσει πάρα πολύ σε ό,τι αφορά στην ολοκλήρωση κάποιων προεργασιών, προκειμένου να ξεκινήσουν τα έργα. Συνεργαζόμαστε σε άριστο βαθμό με το Ίδρυμα «Σταύρος Νιάρχος», στο οποίο οφείλεται αυτή η δωρεά και φροντίζουμε με κάθε τρόπο να τηρούμε τα συμφωνηθέντα και τα χρονοδιαγράμματα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Υπάρχουν κάποια πράγματα τα οποία αφορούν στο Παιδιατρικό Νοσοκομείο της Θεσσαλονίκης. Είναι η αναβάθμιση του οδικού δικτύου. Έχει ολοκληρωθεί ο τελικός σχεδιασμός και η μορφή των προτεινόμενων κόμβων και έχει συνταχθεί η μελέτη περιβαλλοντικών επιπτώσεων, η οποία, ακολουθώντας τις διαδικασίες του ελληνικού δημοσίου για την περιβαλλοντική αδειοδότηση του έργου, βρίσκεται στο στάδιο του ελέγχου από την αποκεντρωμένη διοίκηση. Είμαστε μέσα στα χρονικά περιθώρια τα οποία έχουν προκαθοριστεί, προκειμένου να έρθει προς κύρωση, επαναλαμβάνω, αν θυμάμαι καλά, τον Μάιο στην ελληνική Βουλή η δωρεά αυτή.

Με τη συνεργασία του Δήμου Πυλαίας-Χορτιάτη και των αρμοδίων υπηρεσιών έχουν επιληφθεί τα οποία πρακτικά προβλήματα είχαμε, όπως πολεοδομικά, παροχών νερού, ύδρευσης και αδειοδότηση του διπλανού οικοπέδου που γειτνιάζει με το νοσοκομείο και άλλα παρόμοια. Επομένως, καταλαβαίνετε ότι προηγείται ένας σημαντικός αριθμός γραφειοκρατικών ζητημάτων, τα οποία τα έχουμε δρομολογήσει χωρίς καθυστερήσεις.

Σε σχέση τώρα με τον κανονισμό λειτουργίας και το οργανόγραμμα του νέου νοσοκομείου, έχω να σας πω το εξής: Την επόμενη εβδομάδα έρχεται προς κύρωση στο Κοινοβούλιο η επιμέρους σύμβαση για το Νοσοκομείο Κομοτηνής, ένα παρόμοιο νοσοκομείο σε ό,τι αφορά στον τρόπο λειτουργίας, κτισίματος. Είναι ψηφιακά νοσοκομεία και τα δύο. Παρέχουν νέες και αναβαθμισμένες υπηρεσίες. Τηρούν περιβαλλοντικούς όρους, συγκεκριμένες προδιαγραφές.

Αμέσως μετά, θα επικεντρωθούμε στην ολοκλήρωση της συγγραφής του κανονισμού και του οργανογράμματος για το Παιδιατρικό Νοσοκομείο Θεσσαλονίκης. Αυτό ειπώθηκε και χθες, κατά τη συνεδρίαση της συντονιστικής ομάδας του έργου «Πρωτοβουλία για την Υγεία» που έγινε παρουσία του ιδρύματος και της πολιτικής ηγεσίας και των εμπλεκομένων φορέων, μετά την παρουσίαση στο Ίδρυμα «Σταύρος Νιάρχος».

Θέλω να πω ότι η νομική μορφή του νοσοκομείου θα είναι νομικό πρόσωπο ιδιωτικού δικαίου. Σε καμμιά, όμως, περίπτωση, αυτό δεν σημαίνει ότι ο πολίτης θα στερηθεί την πρόσβαση του σε μία δημόσια δομή. Το νοσοκομείο είναι δημόσιο.

Στην περιοχή σας έχετε το Νοσοκομείο «Παπαγεωργίου», που είναι νομικό πρόσωπο ιδιωτικού δικαίου. Ο κάθε Έλληνας πολίτης απολαμβάνει των υπηρεσιών ενός δημόσιου νοσοκομείου. Σε καμμία περίπτωση, η νομική μορφή του νοσοκομείου δεν έχει να κάνει με αυτά τα οποία λέγατε, ότι ιδιωτικοποιούμε την παροχή υπηρεσιών υγείας και ότι θα υπάρχει επιπλέον κόστος για τους πολίτες, όταν έχουν πρόσβαση σε αυτές τις υπηρεσίες.

Ίσα-ίσα, συμβαίνει το αντίθετο. Η νομική αυτή μορφή διευκολύνει το νοσοκομείο, ώστε να έχει ευέλικτες διαδικασίες, προκειμένου να προσφέρει καλύτερες και περισσότερες υπηρεσίες υγείας. Και το «Ωνάσειο» είναι ένα αντίστοιχο παράδειγμα.

Σε καμμία, λοιπόν, περίπτωση, δεν ισχύουν αυτά τα οποία λέτε.

Ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ κι εγώ.

Κύριε συνάδελφε, έχετε τον λόγο για τρία λεπτά. Προσπαθήστε να κρατήσετε τον χρόνο, σας παρακαλώ.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Ε, θα χρειαστώ τα δύο επιπλέον που μίλησε και ο Υπουργός.

**ΠΡΟΕΔΡΕΥΟΥΣΑ (Σοφία Σακοράφα):** Σας έδωσα κι εσάς τον χρόνο προηγουμένως, κύριε συνάδελφε.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Σας ευχαριστώ, κυρία Πρόεδρε.

Αναρωτιόμουν: «θα το πει;». Το βγάλατε τελικά από την ψυχή σας και το είπατε: νομικό πρόσωπο ιδιωτικού δικαίου. Γιατί, κύριε Υπουργέ; Ποιο πράγμα ρυθμίζετε ως Κυβέρνηση; Ρυθμίζετε για την προσωπική σας περιουσία; Από πού το βρήκατε το Νοσοκομείο Κομοτηνής, που θα χτιστεί με λεφτά του Ιδρύματος «Σταύρος Νιάρχος» και το Παιδιατρικό Νοσοκομείο Θεσσαλονίκης, που θα χτιστεί με την αντίστοιχη δωρεά, όταν εμείς είχαμε διασφαλίσει με τον συντονισμό του Αλέξη Τσίπρα και με τη συμφωνία που ετοίμασαν ο Ανδρέας Ξανθός και ο Παύλος Πολάκης ότι θα είναι δημόσια, νομικά πρόσωπα δημοσίου δικαίου; Αυτό το αλλάζετε. Και αυτό το κάνετε, διότι είναι αυτό που σας είπα, δυστυχώς. Τελικά, θέλετε όλα να τα κάνετε νομικά πρόσωπα ιδιωτικού δικαίου. Διότι η σειρά είναι ΣΔΙΤ, συνεργασία δημόσιου και ιδιωτικού τομέα, στη συνέχεια, νομικά πρόσωπα ιδιωτικού δικαίου. Στη συνέχεια, ανοίγουμε το όχημα και βάζουμε μέσα τις ιδιωτικές ασφαλιστικές εταιρείες. Στο τέλος της ημέρας, λέμε στον πολίτη της Θεσσαλονίκης, της Κομοτηνής, της Ελλάδας: «Έχεις λεφτά, ζεις. Δεν έχεις λεφτά, εν τόπω χλοερώ και αναψύξεως». Αυτή είναι η ιδεοληψία και η ιδεολογική εμμονή της Νέας Δημοκρατίας.

Ανεξάρτητα από αυτό, δεν είστε οπαδοί της διαδοχής των κυβερνήσεων και της συνέχειας του κράτους; Γιατί αλλάζετε μία συμφωνία, η οποία επετεύχθη και κατοχυρώνει το δημόσιο συμφέρον και τους πολίτες; Γιατί δίπλα στο δημόσιο συμφέρον βάζετε δίπλα, δίπλα τα ιδιωτικά συμφέροντα και ανοίγετε διάπλατα τις πόρτες, τα παράθυρα, τις μπουκαπόρτες να μπουν μέσα και τα διαγνωστικά κέντρα και οι ασφαλιστικές εταιρείες κ.τ.λ.; Γιατί το κάνετε αυτό; Ποιος σας έδωσε αυτό το δικαίωμα; Το διασφαλίσατε αυτό προεκλογικά;

Να σας πω και κάτι ακόμη, που ειπώθηκε και δημόσια: Όταν ρώτησαν -δεν ξέρω αν θα το Ίδρυμα «Σταύρος Νιάρχος» ή κάποιο άλλο ίδρυμα- «καλά, αυτούς τους κομμουνιστές εσείς οι ιδιωτικές, ο Λάτσης, Νιάρχος κ.τ.λ., τι πάτε και τους δίνετε λεφτά, για να κάνουν δημόσια νοσοκομεία και ιστορίες;». Η απάντηση ενός εξ αυτών ήταν: «Γιατί αυτοί δεν κλέβουν».

Καταλαβαίνετε, κύριε Υπουργέ, τι κάνετε; Ανοίγουμε τις πόρτες, δηλαδή, στα ιδιωτικά ασφαλιστικά συμφέροντα και μαζί έχουμε μίζες, ρεμούλες, ΚΕΕΛΠΝΟ, «NOVARTIS» και όλα τα άλλα τα παρεμφερή με τα διαγνωστικά κέντρα που δεν βγάζεις νόημα.

Κύριε Κοντοζαμάνη, κανονικά αυτό, το οποίο μας ενώνει -ενώνει όλη τη Θεσσαλονίκη και όλον τον κόσμο- το Παιδιατρικό Νοσοκομείο, πρέπει να γίνει αμεσότατα.

Δεν μου απαντήσατε, γιατί ο Ιατρικός Σύλλογος Θεσσαλονίκης έχει ανησυχίες και προβληματισμούς, γιατί ουδέποτε ο Μητσοτάκης, παρ’ όλο που ήρθε στη Θεσσαλονίκη, δεν είπε κουβέντα για το Παιδιατρικό Νοσοκομείο Θεσσαλονίκης. Χθες, μόλις έγινε η πρώτη σύσκεψη. Και αυτά που κάνετε είναι να επαναλαμβάνετε αυτά που κάναμε εμείς.

Η υπογραφή Τσίπρας-Δρακόπουλος έπεσε στις 21-3-2018 και μετά έγινε η χωροθέτηση.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κλείνω, κυρία Πρόεδρε.

Δεν είναι κακό να κάνεις και λάθη. Δεν είναι κακό να κάνεις λάθη και να τα αναγνωρίζεις. Βλέπε προσφυγικό. Το μέγιστο κακό είναι να κάνεις μόνο λάθη με υπογραφή Κυριάκος Μητσοτάκης.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε συνάδελφε.

Κύριε Υφυπουργέ, έχετε τον λόγο.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** Ευχαριστώ, κυρία Πρόεδρε.

Κύριε Τριανταφυλλίδη, νομίζω ότι η φαντασία σας λίγο οργιάζει, γιατί πιάσατε πολλά θέματα εδώ πέρα, από το νομικό πρόσωπο ιδιωτικού δικαίου φτάσατε στις ρεμούλες. Δηλαδή, μόνο κατηγορίες δεν μας έχετε απαγγείλει.

Μπερδεύετε, δυστυχώς, την έννοια του νομικού προσώπου ιδιωτικού δικαίου, όπως και άλλες έννοιες. Σας ενοχλεί η λέξη «ιδιωτικό», η σύμπραξη δημόσιου-ιδιωτικού τομέα, διότι, δυστυχώς, για εμάς η ανθρώπινη αξία είναι πέρα και πάνω από κάθε ιδεοληψία και εμείς δεν έχουμε ιδεοληψίες.

Σε ό,τι αφορά τη νομική οντότητα του νοσοκομείου, -ρωτήστε- είτε είναι νομικό πρόσωπο ιδιωτικού δικαίου είτε είναι νομικό πρόσωπο δημοσίου δικαίου δεν αλλάζει τον δημόσιο χαρακτήρα του νοσοκομείου, διότι παραμένει φορέας της γενικής κυβέρνησης. Το νοσοκομείο είναι δημόσιο. Ούτε ιδιωτικές ασφαλιστικές θα έρθουν ούτε όλα αυτά τα οποία εσείς έχετε ονειρευτεί και νομίζετε ότι υπάρχει και συγκεκριμένο σχέδιο, προκειμένου να υλοποιηθούν.

Το νομικό πρόσωπο ιδιωτικού δικαίου δίνει τη δυνατότητα σε ένα τέτοιο στολίδι να λειτουργήσει πιο ευέλικτα, καλύτερα, προσφέροντας καλύτερες και ποιοτικότερες υπηρεσίες υγείας. Σε καμμία περίπτωση δεν αλλάζει ο δημόσιος χαρακτήρας του νοσοκομείου. Το νοσοκομείο παραμένει στο κράτος και λειτουργεί υπό το κράτος και θα έχει πρόσβαση ο κάθε πολίτης.

Ξεκαθαρίστε τα λίγο στο μυαλό σας και θα δείτε στο τέλος ότι θα ακολουθήσετε και εσείς τον δρόμο, τον οποίο εμείς ακολουθήσαμε πρώτα και χαράξαμε.

Είναι πολύ σημαντικό ότι μετά από τόσο καιρό καταφέρατε, ξεπερνώντας τις ιδεολογικές σας αγκυλώσεις και ιδεοληψίες, να ψηφίσετε αυτήν τη μεγάλη δωρεά του Ιδρύματος «Σταύρος Νιάρχος» και να την υπερασπίζεστε. Μπράβο.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Εμείς την υπογράψαμε. Τι λέτε τώρα; Στις 21 Μαρτίου 2018.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** Αν δεν σας ήξερε κανείς, αν σας ακούει κάποιος ή σας βλέπει, θα νομίζει ότι είστε Βουλευτής της Νέας Δημοκρατίας. Είναι πολύ σημαντικό το ότι επιτέλους αναγνωρίζετε τη συμβολή αυτών των δωρεών στο Εθνικό Σύστημα Υγείας.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Ο Ιατρικός Σύλλογος Θεσσαλονίκης…

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** Και έρχεστε και μας εγκαλείτε ότι δεν έχουμε κάνει τίποτα. Έχουμε τηρήσει τα χρονοδιαγράμματα στο νοσοκομείο. Την έχουμε ψηφίσει αυτή τη συμφωνία στο ελληνικό Κοινοβούλιο και έρχεται προς κύρωση και υπάρχουν συγκεκριμένα πράγματα διαδικαστικά, τα οποία πρέπει να προηγηθούν της κύρωσης, τα οποία, όπως σας είπα, τα κάνουμε αυτή τη στιγμή, προκειμένου να ψηφιστεί.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Αφού αλλάζετε τους όρους της συμφωνίας.

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, παρακαλώ.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** Μα, είναι δημόσιο το νοσοκομείο. Δεν αλλάζει σε τίποτα.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Ήταν δημόσιο ως τώρα.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** Είστε σε σύγχυση.

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, σας παρακαλώ.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Γιατί το κάνετε νομικό πρόσωπο ιδιωτικού δικαίου;

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, αφήστε τον κύριο Υφυπουργό να απαντήσει.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** Είναι δημόσιο το νοσοκομείο.

Το «Παπαγεωργίου» είναι δημόσιο; Είναι νομικό πρόσωπο ιδιωτικού δικαίου; Έχετε πληρώσει εσείς στο «Παπαγεωργίου»; Έχετε πάει; Μην τα μπερδεύετε. Επιτέλους, ξεκολλήστε.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Μα, τι λέτε τώρα;

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε Υφυπουργέ.

Ακολουθεί η πρώτη με αριθμό 2770/20-12-2019 ερώτηση του κύκλου αναφορών και ερωτήσεων της Βουλευτού Κιλκίς του Συνασπισμού Ριζοσπαστικής Αριστεράς κ. Ειρήνης Αγαθοπούλουπρος τον Υπουργό Υγείας,με θέμα: «Ισότιμη πρόσβαση διεμφυλικών προσώπων στις υπηρεσίες υγείας χωρίς διακρίσεις».

Παρακαλώ, κυρία συνάδελφε, έχετε τον λόγο για δύο λεπτά.

**ΕΙΡΗΝΗ ΑΓΑΘΟΠΟΥΛΟΥ:** Ευχαριστώ, κυρία Πρόεδρε.

Κύριε Υπουργέ, το θέμα που συζητάμε με αυτή την ερώτηση δεν είναι ίδιου μεγέθους με αυτό των ΣΔΙΤ και του νέου μοντέλου που προωθείτε στα νοσοκομεία ούτε με τις ελλείψεις φαρμάκων που παρακολουθήσαμε το προηγούμενο διάστημα.

Η ερώτηση που συζητάμε σήμερα αφορά μια μικρή κοινωνική ομάδα, στην οποία, μάλιστα, δεν αναφερόμαστε κιόλας συχνά στο Κοινοβούλιο, η οποία, όμως αποδεδειγμένα, συναντά πάρα πολλά εμπόδια στην πρόσβασή της στις υπηρεσίες υγείας και όχι μόνο φυσικά στις υπηρεσίες υγείας, αφού οι τρανς, άνθρωποι, για τους οποίους είναι η ερώτηση, τις περισσότερες φορές αντιμετωπίζουν διακρίσεις και στην εργασία και στην εκπαίδευση και συνολικά στην κοινωνική τους ζωή.

Εδώ, όμως, σήμερα είμαστε για να μιλήσουμε για τα ζητήματα υγείας τα οποία αντιμετωπίζουν και η σημερινή ερώτηση -εκτός των άλλων- είναι ένα πολύ καλό παράδειγμα για όλους όσοι δεν ψηφίσατε στην αναθεώρηση του Συντάγματος την προσθήκη στο άρθρο 5 παράγραφος 2 για την εξάλειψη των διακρίσεων και βάσει σεξουαλικού προσανατολισμού και ταυτότητας φύλου, αλλά και την αλλαγή στο άρθρο 21 παράγραφος 3 για την καθολική πρόσβαση όλων των ανθρώπων στις υπηρεσίες υγείας πως καθόλου πλεονασμός δεν ήταν αυτή η αναφορά και αφορά σε πραγματική ανάγκη συμπερίληψης όλων των κοινωνικών ομάδων, ακόμα και των πιο μικρών εν έτει 2020.

Όσες και όσοι έχουμε ζήσει από κοντά τις αγωνίες αυτών των ανθρώπων γνωρίζουμε πολύ καλά τις διακρίσεις που υφίστανται οι οποίες πραγματικά είναι πολλές και θα αναφέρω μερικά παραδείγματα, κύριε Υπουργέ, για να γίνουν κατανοητά αυτά που σήμερα συζητάμε. Διότι εκτός από τις κοινές ανάγκες υγείας που όλοι μας έχουμε οι τρανς άνθρωποι έχουν και άλλες ανάγκες πιο εξειδικευμένες, οι οποίες είναι άκρως απαραίτητες για μια φυσιολογική ζωή -όπως παραδείγματος χάριν η ορμονοθεραπεία, στην οποία πρέπει να προχωρήσουν- οι οποίες, όμως, δεν αποζημιώνονται από το εθνικό σύστημα υγείας, σε αντίθεση με άλλες χώρες.

Επιπλέον, είναι πολύ σημαντικό ότι πολλές φορές αντιμετωπίζουν και ιατρικές καταστάσεις που τους φέρνουν σε πολύ δύσκολη θέση, διότι είναι καταστάσεις που συνδέονται με τη βιολογική τους κατάσταση, η οποία μπορεί να διαφέρει από αυτή της ταυτότητας φύλου τους και εκεί είναι όπου ξεκινούν τα προβλήματα.

(Στο σημείο αυτό κτυπάει το κουδούνι λήξης του χρόνου ομιλίας της κυρίας Βουλευτού)

Κυρία Πρόεδρε, θα χρειαστώ μισό λεπτό ακόμη.

Για παράδειγμα, κύριε Υπουργέ -θα τα ξέρετε- μια τρανς γυναίκα μπορεί να έχει ανάγκη από εξέταση προστάτη και ένας τρανς άντρας μπορεί να έχει ανάγκη από μαστογραφίες και άλλες γυναικολογικές εξετάσεις. Εκεί, λοιπόν, αντιμετωπίζουν τη γραφειοκρατία της ηλεκτρονικής συνταγογράφησης, η οποία δεν έχει τέτοια πρόβλεψη. Όμως, πολλές φορές μπορεί, επίσης, να γίνουν και δέκτες λεκτικής ή άλλης κακοποίησης και τρανσφοβικής συμπεριφοράς, με συνέπεια πολλές φορές να μη θέλουν καν να πάνε στις υπηρεσίες υγείας.

Και το ζήτημα, κύριε Υπουργέ, είναι ότι παρά την ψήφιση του ν.4491/2017, που ήταν ένα σημαντικό βήμα για την αναγνώριση από την ελληνική πολιτεία των ανθρώπων αυτών, έχουν μείνει πολλές εκκρεμότητες και πολλές αφορούν και το Υπουργείο σας. Επί προηγούμενης θητείας, επί υπουργίας του Ανδρέα Ξανθού, είχε συσταθεί ομάδα εργασίας στο Υπουργείο Υγείας σε συνεργασία με οργανώσεις της κοινότητας, η οποία κατέθεσε πόρισμα για την επίλυση κάποιων βασικών θεμάτων.

Και η ερώτηση είναι αν έχετε σκοπό εσείς ως νυν ηγεσία του Υπουργείου Υγείας να δείτε αυτό το πόρισμα, να το αξιοποιήσετε και να δώσετε υγειονομική πρόσβαση στους ανθρώπους αυτούς χωρίς διακρίσεις.

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κυρία συνάδελφε.

Ορίστε, κύριε Υφυπουργέ, έχετε τον λόγο.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** Ευχαριστώ, κυρία Πρόεδρε.

Κυρία Αγαθοπούλου, θα μπορούσα να απαντήσω με μία λέξη στην ερώτησή σας. Ναι, το γνωρίζουμε το πόρισμα και πραγματικά αυτό το πόρισμα, τα αποτελέσματα βασίζονται σε πραγματικά δεδομένα και ακουμπούν και πτυχές του διεθνούς δικαίου.

Επιτρέψτε μου δυο κουβέντες. Η ισότιμη πρόσβαση όλων των πολιτών σε ποιοτικές υπηρεσίες υγείας χωρίς εμπόδια και χωρίς διακρίσεις είναι αρχή αδιαπραγμάτευτη της σημερινής Κυβέρνησης. Προσπαθούμε να παράγουμε το κατάλληλο, το απαραίτητο νομοθετικό έργο και παράλληλα να υλοποιούμε δράσεις και πολιτικές με τις οποίες διασφαλίζεται με κάθε τρόπο το δικαίωμα της πρόσβασης κάθε πολίτη χωρίς διακρίσεις στις απαραίτητες υπηρεσίες υγείας.

Το πόρισμα της ομάδας εργασίας για την υγειονομική κάλυψη των διεμφυλικών ατόμων το εξετάζουμε προσεκτικά, διότι υπάρχουν τεχνικά προβλήματα τα οποία θα πρέπει να επιλύσουμε. Για παράδειγμα, η διαδικασία της ηλεκτρονικής συνταγογράφησης και τα προβλήματα που προκύπτουν λόγω της ενδεχόμενης αναντιστοιχίας φύλου γέννησης με το φύλο της ταυτότητας του ατόμου.

Νομοθετικές πρωτοβουλίες -σας το ανέφερα- θα πάρουμε σε κάθε περίπτωση για να διασφαλίσουμε το δικαίωμα αυτό της πρόσβασης κάθε πολίτη χωρίς διακρίσεις σε υπηρεσίες υγείας.

Η επιμόρφωση του προσωπικού είναι ένα μεγάλο θέμα το οποίο αναφέρεται στο πόρισμα. Υπάρχουν διαδικασίες από τις οποίες προβλέπεται η συνεχής εκπαίδευση και επιμόρφωση. Τα νοσοκομεία και οι υπόλοιποι φορείς του Υπουργείου Υγείας έχουν τους κατάλληλους μηχανισμούς για την υλοποίηση τέτοιων προγραμμάτων εκπαίδευσης. Η κάλυψη ιατρικών πράξεων είναι ένα ζήτημα το οποίο πρέπει να συζητηθεί και να βρεθεί μία λύση. Είμαστε έτοιμοι να το θέσουμε το θέμα αυτό και να δρομολογήσουμε λύσεις.

Επιτρέψτε μου να ξεκαθαρίσω για μία ακόμη φορά σε ό,τι αφορά τον τομέα της υγείας ότι η ευαισθησία για τα ανθρώπινα δικαιώματα δεν έχει χρώμα. Είμαστε δίπλα σε όλους τους ανθρώπους και οι πολιτικές που υπηρετούμε καλύπτουν τις ανάγκες όλων των πολιτών. Θα βρεθούμε δε, σκληρά απέναντι από οποιαδήποτε φαινόμενα εκμετάλλευσης και κακοποίησης της ανθρώπινης οντότητας και θα διασφαλίσουμε αυτή τη στάση μας με κάθε μέσο και νομοθετικά.

Η προστασία του ανθρώπου, από το βρέφος ακόμα το οποίο αναφέρετε στην ερώτησή σας, μέχρι και τον ηλικιωμένο είναι βασική ιδεολογική μας αρχή. Είναι η πολιτική μας επιλογή και δεν χωρούν εκπτώσεις.

Ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ.

Ορίστε, κυρία συνάδελφε, έχετε τον λόγο.

**ΕΙΡΗΝΗ - ΕΛΕΝΗ ΑΓΑΘΟΠΟΥΛΟΥ:** Κύριε Υπουργέ, είναι προς τιμήν σας αυτό που λέτε ότι τα ανθρώπινα δικαιώματα δεν έχουν χρώμα. Βέβαια, η παράταξη της Νέας Δημοκρατίας νομοθετήματα που αφορούσαν τη ΛΟΑΤΚΙ κοινότητα δεν τα ψήφισε το προηγούμενο διάστημα

Επίσης, είναι προσωπικά προς τιμήν σας το γεγονός ότι συμφωνούμε πως οι άνθρωποι αυτοί αντιμετωπίζουν πολύ σοβαρά προβλήματα και ότι ούτε η ορμονοθεραπεία την οποία καλούνται να κάνουν ούτε οι επεμβάσεις επαναπροσδιορισμού φύλου, τις οποίες κάποιοι επιλέγουν και κάποιοι όχι, είναι επεμβάσεις lifestyle, αλλά πραγματική ανάγκη.

Εδώ θέλω να σας πω ότι οφείλουμε πολύ άμεσα να λάβουμε μέτρα που να βάζουν αυτές τις θεραπείες ανάμεσα στις θεραπείες που αποζημιώνει το δημόσιο. Τα διεμφυλικά άτομα παγκοσμίως αποτελούν ένα πολύ μικρό ποσοστό του πληθυσμού. Είναι ζήτημα αν ξεπερνούν το 2% και το ίδιο συμβαίνει και στην Ελλάδα. Άρα ο αριθμός αυτός είναι αμελητέος για να πούμε ότι το κόστος αυτό μπορεί να βαρύνει υπέρμετρα τον κρατικό προϋπολογισμό.

Επιπλέον, τα τελευταία χρόνια διεθνώς έχουν γίνει βήματα αποστιγματοποίησης των ανθρώπων αυτών, κυρίως με πρωτοβουλία του Παγκόσμιου Οργανισμού Υγείας που στον νέο κατάλογο ασθενειών ICD έχει αφαιρέσει τις διαταραχές ταυτότητας φύλου από τις ψυχικές διαταραχές, τις έχει μετονομάσει απλά σε «ασυμφωνία φύλου» και πλέον αποτελούν απλή ιατρική κατάσταση, η οποία υφίσταται ως διάγνωση ακριβώς για να μπορεί να συνδεθεί με τη συνταγογράφηση σκευασμάτων ορμονικής θεραπείας και την πραγματοποίηση χειρουργικών επεμβάσεων. Όμως, το ICD-11 δεν έχει εφαρμοστεί ακόμα στην Ελλάδα και μία ερώτηση είναι πότε θα αρχίσει και η Ελλάδα να το εφαρμόζει.

Επίσης, σε άλλες χώρες -και μπορούμε να πάρουμε παραδείγματα από αυτές, κύριε Υπουργέ- αποζημιώνονται και η ορμονοθεραπείες και οι χειρουργικές επεμβάσεις. Θα σας αναφέρω ενδεικτικά μερικές. Είναι η Αυστρία, η Βουλγαρία, η Τσεχία, η Δανία, η Φινλανδία, η Γερμανία, η Ιρλανδία, το Λουξεμβούργο, η Νορβηγία, η Ισπανία, η Σουηδία, το Ηνωμένο Βασίλειο. Άρα υπάρχει εμπειρία την οποία μπορούμε να αξιοποιήσουμε.

Είπατε ότι θα προωθήσετε το επόμενο διάστημα αλλαγές στην ηλεκτρονική συνταγογράφηση. Νομίζω ότι μία απλή εξαίρεση ενός μικρού αριθμού συνταγών όπου θα μπορούν να έχουν φύγει τα φίλτρα, νομίζω ότι θα βοηθούσε πολύ σε αυτή την κατάσταση.

Σημειώσατε και εσείς ότι οι επιμορφώσεις του προσωπικού ιατρικού, νοσηλευτικού και διοικητικού είναι πάρα πολύ σημαντικές. Υπάρχουν εκπαιδευτικά προγράμματα διεθνώς αναγνωρισμένα για αυτή τη δουλειά. Φυσικά, πρέπει να ανοίξει και ο διάλογος για να υπάρξει νομοθετική ρύθμιση για τα «intersex» άτομα -τα «intersex» βρέφη, όπως αναφέρατε- και για την απαγόρευση των διορθωτικών χειρουργικών επεμβάσεων για την αποκατάσταση του φύλου τους σε νεογνική ηλικία.

Υπήρχε μια πρόταση την προηγούμενη περίοδο να συσταθεί μια διεπιστημονική επιτροπή για να λαμβάνονται αυτές οι αποφάσεις. Να την επαναφέρουμε, να την συζητήσουμε ξανά. Αυτά τα θέματα χρήζουν σοβαρής συζήτησης και συμφωνίας μεταξύ μας, για να μπορέσουμε να βοηθήσουμε τους ανθρώπους αυτούς.

Θα καταθέσω στα Πρακτικά για δική σας διευκόλυνση ένα σχέδιο πρότασης νόμου του Σωματείου Υποστήριξης Διεμφυλικών, οι οποίοι, απ’ όσο ξέρω, έχουν ζητήσει και συνάντηση μαζί σας και καλό θα ήταν να τους δείτε. Έχουμε πολλά να μάθουμε απ’ αυτούς τους ανθρώπους.

(Στο σημείο αυτό η Βουλευτής κ. Ειρήνη Αγαθοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και νομίζω ότι η βασική προϋπόθεση για να περάσουμε σε όλα τα επόμενα βήματα είναι να κάνουμε νομοθετικές παρεμβάσεις σε παλιότερα νομοθετήματα στα οποία υπάρχουν εκφράσεις οι οποίες δεν ταιριάζουν στους ανθρώπους αυτούς, να τους αποστιγματοποιήσουμε και στη συνέχεια να περάσουμε στη νομοθέτηση πολύ σημαντικών ρυθμίσεων που αφορούν την πρόσβασή τους στην υγεία.

Σας ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ.

Τον λόγο έχει ο κύριος Υφυπουργός.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** Ευχαριστώ, κυρία Πρόεδρε.

Θα είμαι πολύ σύντομος. Απλώς να τονίσω για μία ακόμη φορά ότι μια σύγχρονη δημοκρατική κοινωνία πρέπει να εξασφαλίζει την ισότιμη και απρόσκοπτη πρόσβαση των πολιτών σε υπηρεσίες υγείας και αυτό κάνουμε και αυτό κάναμε.

Να θυμίσω τις πρωτοβουλίες μας μέχρι το 2014, της προηγούμενης κυβέρνησης της Νέας Δημοκρατίας, σε ό,τι αφορά την πρόσβαση των ανασφάλιστων σε υπηρεσίες υγείας. Να υπενθυμίσω μια πρόσφατη κοινή υπουργική απόφαση που διασφαλίζει με ορθολογικό τρόπο, σε σύγκριση με το παρελθόν, την πρόσβαση σε υπηρεσίες υγείας για τους αιτούντες άσυλο και πρόσφυγες, δηλαδή σε ευάλωτες ομάδες του πληθυσμού.

Και να τονίσω για μια ακόμη φορά ότι το πόρισμα αυτής της ομάδας το λαμβάνουμε σοβαρά υπ’ όψιν, προκειμένου να προβούμε στις απαραίτητες ενέργειες που θα διασφαλίσουν την πρόσβαση των πολιτών σε υπηρεσίες υγείας.

Ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε Υπουργέ.

Συνεχίζουμε με τη δεύτερη με αριθμό 1338/18-10-2019 ερώτηση του κύκλου αναφορών - ερωτήσεων του Βουλευτή Κέρκυρας του Κινήματος Αλλαγής κ. Δημητρίου Μπιάγκη προς τον Υπουργό Υγείας, με θέμα: «Ανασυγκρότηση των υγειονομικών περιφερειών της χώρας».

Κύριε συνάδελφε, έχετε για δύο λεπτά τον λόγο.

**ΔΗΜΗΤΡΙΟΣ ΜΠΙΑΓΚΗΣ:** Ευχαριστώ πολύ, κυρία Πρόεδρε.

Κύριε Υπουργέ, αν θέλετε, προκειμένου να κερδίσουμε και χρόνο, θα παραμείνω απλώς στην ερώτηση στην πρωτολογία μου, μια ερώτηση η οποία δεν αφορά τις ελλείψεις που μπορεί να υπάρχουν -και υπάρχουν πάρα πολλές, πιστέψτε με και στην Κέρκυρα-, αλλά ουσιαστικά τη φιλοσοφία και τη στρατηγική σας στο θέμα της υγείας.

Η περιφερειακή συγκρότηση του υγειονομικού χώρου πραγματώθηκε με τον ν.2889/2001 από την κυβέρνηση του Κώστα Σημίτη. Από τότε η χώρα διαιρέθηκε σε δεκαεπτά υγειονομικές περιφέρειες που αντιστοιχούσαν στις δεκατρείς διοικητικές περιφέρειες, με εξαίρεση τα τρία ΠΕΣΥ της Περιφέρειας Αττικής και τα δύο ΠΕΣΥ στις Περιφέρειες Κεντρικής Μακεδονίας και Νοτίου Αιγαίου.

Το ΠΕΣΥ Ιονίων Νήσων, από την πρώτη μέρα της λειτουργίας του μέχρι τη στιγμή που καταργήθηκε και ενσωματώθηκε πλέον στην 6η Υγειονομική Περιφέρεια με έδρα την Πάτρα, προσέφερε πάρα πολλές θετικές υπηρεσίες στην οργάνωση και λειτουργία των νοσοκομείων των νησιών μας.

Δυστυχώς, με τον ν.3527/2007 επί κυβερνήσεως Νέας Δημοκρατίας και Υπουργού Δημήτρη Αβραμόπουλου το ΠΕΣΥ Ιονίων νήσων καταργήθηκε, όπως και άλλα ΠΕΣΥ, και ο αριθμός τους περιορίστηκε σε επτά υγειονομικές περιφέρειες.

Προεκλογικά τόσο στο πρόγραμμα της Νέας Δημοκρατίας όσο και με τοποθέτησή του ο ίδιος ο Πρωθυπουργός δεσμευόταν για την επανασύσταση των δεκατριών υγειονομικών περιφερειών. Στις 20-5-2018 σε αναπτυξιακό συνέδριο στην Κέρκυρα αναφέρθηκε κατά λέξη στο ζήτημα των υγειονομικών περιφερειών ως εξής: «Έχω δεσμευτεί ότι η χώρα χρειάζεται δεκατρείς υγειονομικές περιφέρειες στα όρια των περιφερειακών δομών, όχι των αποκεντρωμένων διοικήσεων. Ξέρετε, είναι παράδοξο να έχουμε δεκατρείς αιρετές περιφέρειες, να έχουμε επτά υγειονομικές περιφέρειες, οι οποίες όμως, προσέξτε, δεν επικαλύπτονται από τις αποκεντρωμένες και κάθε Υπουργείο να έχει τη δική του διαφορετική αποκεντρωμένη οργάνωση». Αυτά είναι τα λόγια του σημερινού Πρωθυπουργού.

Εμείς λοιπόν στο ζήτημα των υγειονομικών περιφερειών, αλλά και στην οργάνωση του Υπουργείου Υγείας, είμαστε ξεκάθαροι. Θέλουμε δεκατρείς υγειονομικές περιφέρειες στα όρια των αιρετών περιφερειών.

Ερωτάσθε, κύριε Υπουργέ, ποιο είναι το πλάνο από πλευράς του Υπουργείου σας για τη διάρθρωση των υγειονομικών περιφερειών της χώρας. Το ένα είναι αυτό. Και η δεύτερη ερώτηση είναι αν τελικά θα υλοποιηθεί από το Υπουργείο σας η δέσμευση του Πρωθυπουργού για επανασύσταση των τριών υγειονομικών περιφερειών στα όρια των διοικητικών περιφερειών.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε συνάδελφε.

Έχετε τον λόγο, κύριε Υπουργέ.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** Ευχαριστώ, κυρία Πρόεδρε.

Κύριε Μπιάγκη, πράγματι είχαμε πει ότι σκεφτόμασταν να αλλάξουμε τον αριθμό των υγειονομικών περιφερειών, έτσι ώστε να ταυτιστούν με τις διοικητικές περιφέρειες. Ένα πρώτο σχόλιο: Δεν πρέπει να μας ενδιαφέρει μόνο ο αριθμός των υγειονομικών περιφερειών, αλλά πώς αυτές λειτουργούν και διαλειτουργούν. Θα σας θυμίσω ότι κατά την παρουσίαση, τελικά, του προεκλογικού μας προγράμματος δεν αναφερθήκαμε σαφώς στον διαχωρισμό αυτό, στο σπάσιμο των υγειονομικών περιφερειών σε δεκατρείς. Προκύπτουν δυσλειτουργίες.

Θα σας αναφέρω το παράδειγμα των Ιονίων Νήσων, γιατί κατάγεστε και από την Κέρκυρα. Γνωρίζετε πολύ καλά ότι τα τριτοβάθμια περιστατικά από την Κέρκυρα διακομίζονται στα Γιάννενα και τα περιστατικά από τη Ζάκυνθο και την Κεφαλονιά διακομίζονται στο τριτοβάθμιο Πανεπιστημιακό Νοσοκομείο της Πάτρας. Να πάμε να φτιάξουμε λοιπόν μια καινούργια δομή, νέα κτήρια, προσωπικό στα Ιόνια νησιά, μια δομή, τη στιγμή που καλύπτονται διαφορετικά οι υγειονομικές ανάγκες της εν λόγω περιοχής; Πράγματι, υπάρχει ένα ζήτημα σε ό,τι αφορά την έκταση κάποιων υγειονομικών περιφερειών. Για παράδειγμα, η 6η Υγειονομική Περιφέρεια από την Κέρκυρα μέχρι τους Μολάους πραγματικά είναι μια αχανής υγειονομική περιφέρεια και χρειάζονται βελτιωτικές κινήσεις στον τρόπο λειτουργίας των υγειονομικών περιφερειών.

Ήθελα να κάνω μια εισαγωγή σε ό,τι αφορά την κατάσταση του συστήματος υγείας και σε ό,τι αφορά στην υγειονομική περιφέρεια και για να καταλήξω θα πάω κατευθείαν στον σχεδιασμό μας και στο ότι σκεφτόμαστε να κάνουμε. Θα πω μόνο ότι μέχρι σήμερα το σύστημα πρόληψης και πρωτοβάθμιας φροντίδας υγείας δεν είχε αναπτυχθεί πλήρως. Το σύστημά μας είναι ακόμα νοσοκομειοκεντρικό, οι πολίτες αντιμετωπίζουν προβλήματα πρόσβασης και υπάρχει έλλειψη συντονισμού των προσφερόμενων υπηρεσιών και αυτόν ακριβώς τον ρόλο θέλουμε να ασκήσουν οι υγειονομικές περιφέρειες και να υπάρξει ουσιαστική αποκέντρωση του συστήματος υγείας. Γιατί αυτή τη στιγμή έχουμε μόνο περιφερειοποίηση του συστήματος, και όχι αποκέντρωση. Θέλουμε να υπάρχουν ξεκάθαρες και ορισμένες αρμοδιότητες στις υγειονομικές περιφέρειες και το Υπουργείο Υγείας να ασκήσει ουσιαστικά τον επιτελικό του και στρατηγικό του ρόλο.

Άρα είναι προφανές ότι η Ελλάδα είναι αντιμέτωπη με σημαντικές προκλήσεις, με αποτέλεσμα να υπάρχει η ανάγκη για έναν σχεδιασμό μιας ολοκληρωμένης πολιτικής, από την πρωτοβάθμια φροντίδα υγείας στη δευτεροβάθμια και στο κομμάτι της μετανοσοκομειακής φροντίδας υγείας και της αποκατάστασης. Η αναδιάταξη λοιπόν του υγειονομικού χάρτη αποτελεί στόχο για μας και ο σχεδιασμός των υπηρεσιών και η διασύνδεση των υπηρεσιών σε πρωτοβάθμιο, δευτεροβάθμιο και τριτοβάθμιο επίπεδο βρίσκεται σε εξέλιξη και ολοκληρώνεται. Ο σχεδιασμός στοχεύει στο να αποκτήσουμε μια ισχυρή πρωτοβάθμια φροντίδα υγείας, να μπορέσουν επιτέλους τα νοσοκομεία να παρέχουν ποιοτικές και αποτελεσματικές υπηρεσίες υγείας, να μπορεί ο πολίτης να έχει πρόσβαση σε αυτές, χωρίς εμπόδια, και βεβαίως να υπάρξει μια ολοκληρωμένη μετανοσοκομειακή φροντίδα και υπηρεσίες αποκατάστασης. Προς την κατεύθυνση αυτή πρέπει να υπάρχει διασύνδεση των δομών πρωτοβάθμιας, δευτεροβάθμιας, μετανοσοκομειακής και μακροχρόνιας φροντίδας υγείας.

Δημιουργούμε, μιλώντας για αλλαγή του υγειονομικού χάρτη, νέες χρήσεις σε νοσοκομεία, όπως οι μονάδες χρονίως πασχόντων, γηριατρικής και οι μονάδες παρηγορητικής φροντίδας και νέες υπηρεσίες όπως είναι η κατ’ οίκον νοσηλεία. Διότι πρέπει να παρέχονται υπηρεσίες υγείας και εκτός νοσοκομείων.

Επίσης αναδιοργανώνουμε πλήρως τη λογιστική και διοικητική λειτουργία των νοσοκομείων και παράλληλα προχωρούμε στην αλλαγή του συστήματος προμηθειών, έτσι ώστε να γίνονται πιο ευέλικτες, πιο γρήγορα και πιο οικονομικά για το κράτος και δημιουργούμε έναν οργανισμό, ο οποίος θα έχει ως στόχο την αξιολόγηση των υπηρεσιών υγείας, τη βελτίωση της ποιότητας των υπηρεσιών υγείας και την αξιολόγηση των αναγκών και των παρεχόμενων υπηρεσιών σε κάθε περιοχή της χώρας.

Σε αυτόν λοιπόν τον ολοκληρωμένο νέο σχεδιασμό μας οι υγειονομικές περιφέρειες θα διαδραματίσουν ουσιαστικό ρόλο στη λήψη αποφάσεων, όσον αφορά τα διοικητικά, λειτουργικά και οικονομικά θέματα, που αφορούν τη λειτουργία όλου του συμπλέγματος παροχής υπηρεσιών υγείας, και όχι μόνο των νοσοκομείων, αλλά και στις διαδικασίες, όπως είπα πριν, που αφορούν τη διασύνδεση πρωτοβάθμιας, δευτεροβάθμιας, τριτοβάθμιας, μετανοσοκομειακής και μακροχρόνιας φροντίδας. Βεβαίως, εδώ υπάρχουν και άλλα πράγματα, όπως είναι το σύστημα επείγουσας προνοσοκομειακής φροντίδας, όπου μιλάμε για την ενίσχυση του ΕΚΑΒ και τη λειτουργία των αυτόνομων τμημάτων επειγόντων περιστατικών και τη δημιουργία σύγχρονων, ανεξάρτητων και εξειδικευμένων κέντρων τραύματος.

Για να ολοκληρώσω: Οι υγειονομικές περιφέρειες έχουν ρόλο στον νέο σχεδιασμό μας. Δεν θα είναι δεκατρείς, αλλά θα είναι ευέλικτες και αποτελεσματικές, προκειμένου να καλύπτουν όλο το φάσμα των απαραίτητων υπηρεσιών υγείας που πρέπει να έχει στη διάθεσή του ο κάθε πολίτης της χώρας.

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ ευχαριστώ.

Κύριε συνάδελφε, έχετε τον λόγο.

**ΔΗΜΗΤΡΙΟΣ ΜΠΙΑΓΚΗΣ:** Ευχαριστώ, κυρία Πρόεδρε.

Κύριε Υπουργέ, θεωρώ ότι με την απάντηση που δώσατε στην επίκαιρή μας δεν θα είναι και τόσο ευχαριστημένοι οι κάτοικοι της Περιφέρειας Ιονίων Νήσων. Και λέω ότι δεν θα είναι -και εγώ, αν θέλετε- γιατί σήμερα ουσιαστικά με αυτά που είπατε πέφτουμε από τα ψηλά στα χαμηλά. Έχω εδώ -και θα την προσκομίσω στη Γραμματεία της Ολομελείας μας- την ομιλία του σημερινού Πρωθυπουργού, του Κυριάκου Μητσοτάκη, στο συνέδριο «Ιόνιες Μέρες Ανάπτυξης» που έγινε στις 20 Μαΐου 2018.

Στη συγκεκριμένη ομιλία του κατά λέξη ο κ. Μητσοτάκης αναφέρει:

«Άκουσα και τις υπόλοιπες προτάσεις για το κομμάτι του οδικού δικτύου, το οποίο αντιλαμβάνομαι ότι εξακολουθεί να είναι σε προβληματική κατάσταση. Για το ζήτημα των υγειονομικών περιφερειών έχω δεσμευθεί ότι η χώρα χρειάζεται δεκατρείς υγειονομικές περιφέρειες στα όρια των περιφερειακών δομών, όχι των αποκεντρωμένων διοικήσεων. Ξέρετε, είναι παράδοξο να έχουμε δεκατρείς αιρετές περιφέρεις και να έχουμε επτά υγειονομικές περιφέρειες, οι οποίες όμως -προσέξτε- δεν επικαλύπτονται με τις αποκεντρωμένες. Και κάθε Υπουργείο να έχει τη δική του διαφορετική αποκεντρωμένη οργάνωση.

Εμείς, λοιπόν, στο ζήτημα των υγειονομικών περιφερειών, αλλά και της οργάνωσης του Υπουργείου Υγείας είμαστε ξεκάθαροι. Θέλουμε δεκατρείς υγειονομικές περιφέρειες στα όρια των αιρετών περιφερειών. Πιστεύουμε ότι με αυτό τον τρόπο θα μπορέσουμε να δημιουργήσουμε και την αναγκαία γεωγραφική επικάλυψη, ώστε την επόμενη μέρα να μπορούμε να περάσουμε με μεγαλύτερη ευκολία περισσότερες αρμοδιότητες και στην περιφερειακή αυτοδιοίκηση».

Φανταστείτε πόσο σημαντικό είναι αυτό για την Περιφέρεια Ιονίων Νήσων και για τη μορφολογία που έχει, κύριε Υπουργέ.

Και συνεχίζει ο κ. Μητσοτάκης: «Αλλά για να γίνει αυτό πρέπει τα όρια των υγειονομικών περιφερειών να ταυτίζονται απόλυτα με τα όρια των περιφερειών. Και αυτό είναι κάτι το οποίο, φίλες και φίλοι, είμαστε διατεθειμένοι και αποφασισμένοι να το κάνουμε».

Αυτός είναι ο λόγος του σημερινού Πρωθυπουργού, Κυριάκου Μητσοτάκη, τον Μάιο του 2018, κύριε Υπουργέ. Κι εσείς έρχεστε σήμερα εδώ ουσιαστικά να ανατρέψετε τις δεσμεύσεις που είχατε προς τον λαό της Κέρκυρας και τον λαό των Επτανήσων. Έρχεστε σήμερα εδώ να πείτε ότι οι υγειονομικές περιφέρειες πράγματι στον σχεδιασμό σας θα παίξουν πολύ σημαντικό ρόλο, αλλά «λυπούμαι, δεν θα είναι δεκατρείς», όσες είχε πει ο κύριος Πρωθυπουργός τότε για τους λόγους τους δικούς του. Ουσιαστικά βγάζετε άτοπη τη λογική του Πρωθυπουργού ότι θα πρέπει να ταυτίζονται όλες οι περιφέρειες και οι αρμοδιότητες, έτσι ώστε να μπορέσουν να πάνε περισσότερες αρμοδιότητες στον Α΄ και Β΄ βαθμό τοπικής αυτοδιοίκησης. Αν με αυτόν τον τρόπο δεν αποδυναμώνετε και την Περιφέρεια Ιονίων Νήσων, τότε τι κάνετε, κύριε Υπουργέ; Εξηγήστε μας τι κάνετε.

Κι εν πάση περιπτώσει, έχουμε ένα κλασικό παράδειγμα των οικονομικών περιφερειών που υπήρχε από το 2001 μέχρι το 2007. Υπήρχε Υγειονομική Περιφέρεια ΠΕΣΥ Ιονίων Νήσων, κύριε Υπουργέ. Πείτε μας τα συμπεράσματα που έχετε βγάλει, γιατί είναι τελείως διαφορετικά τα συμπεράσματα που έχουμε εμείς για τη λειτουργία του ΠΕΣΥ εκείνη την περίοδο. Άψογα λειτουργούσε. Δεν υπήρχε κανένα πρόβλημα με ολόκληρη την Περιφέρεια Ιονίων Νήσων.

Σήμερα, κύριε Υπουργέ, έρχεστε και προσπαθείτε ουσιαστικά να πείτε ότι είναι πολύ μεγάλη, ουσιαστικά είναι τεράστια, αν θέλετε, η 6η Υγειονομική Περιφέρεια, αλλά δεν θα την χωρίσουμε, όπως είχαμε πει παλιά, στον σχεδιασμό μας. Εγώ απλώς να σας πω ότι η 6η Υγειονομική Περιφέρεια, στην οποία ανήκει σήμερα η Κέρκυρα, κύριε Υφυπουργέ, περιλαμβάνει τέσσερις Περιφέρειες. Είναι η Περιφέρεια Πελοποννήσου, η Περιφέρεια Δυτικής Ελλάδας, η Περιφέρεια Ηπείρου και η Περιφέρεια Ιονίων Νήσων. Γίνεται άμεσα αντιληπτό -και είναι γνωστό τοις πάσι στα Ιόνια- ότι ένας διοικητής δεν έχει περάσει καν.

Υπάρχουν διοικητές που δεν έχουν περάσει από τα νησιά του Ιονίου, κύριε Υφυπουργέ. Από την 6η Υγειονομική Περιφέρεια δεν έχει περάσει ποτέ. Ή πέρασε από την Κέρκυρα, που είναι η έδρα, αν θέλετε, της Περιφέρειας Ιονίων Νήσων, μία φορά.

Αν εδώ δεν καταστρατηγούμε στην πράξη την αρχή της εγγύτητας, τότε τι κάνουμε; Μπορείτε να μας εξηγήσετε; Και εν πάση περιπτώσει, ποια είναι η λογική με την οποία ερχόσαστε σήμερα να ανατρέψετε δεσμεύσεις σας προεκλογικές; Αυτά τι είναι; Ένα κερασάκι στην τούρτα που έρχεται εκ των υστέρων, προκειμένου να ευχαριστήσετε τους κατοίκους της Περιφέρειας Ιονίων Νήσων για το ότι σας στήριξαν και σήμερα είστε Κυβέρνηση; Αυτή είναι η δέσμευσή σας απέναντι στην τοπική κοινωνία της Κέρκυρας, μιας Κέρκυρας η οποία αυτή τη στιγμή αγκομαχά στο θέμα της υγείας;

Γνωρίζετε πολύ καλά, σε σχέση και με τα εθνικά θέματα που έχουμε σήμερα, το πρόβλημα που αντιμετωπίζουμε με τα Διαπόντια νησιά, κύριε Υφυπουργέ, και μου δίνετε αυτή τη στιγμή την ευκαιρία να σας πω ότι τα Διαπόντια νησιά έχουν μείνει χωρίς αγροτικούς γιατρούς. Τα Διαπόντια νησιά που θέλουμε να κρατήσουμε εν ζωή για εθνικούς λόγους, τα έχετε παρατημένα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Υπάρχουν νησιά στα οποία δεν έχετε στείλει ούτε καν στρατιωτικούς γιατρούς που είχατε μέχρι σήμερα και τα οποία ξεχειμωνιάζουν σε έναν τέτοιο δύσκολο χειμώνα, χωρίς τη βοήθεια και την παρουσία του ελληνικού κράτους, του επίσημου κράτους. Για όλα αυτά θα απολογηθείτε κάποια στιγμή;

Και πάση περιπτώσει, αυτές τις αποφάσεις για την Κέρκυρα θα τις βγάζετε κάποια φορά, αφού θα συνεννοείστε και θα συνδιαλέγεστε με τους φορείς της Κέρκυρας;

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, κλείστε, παρακαλώ.

**ΔΗΜΗΤΡΙΟΣ ΜΠΙΑΓΚΗΣ:** Ευχαριστώ, κυρία Πρόεδρε.

Αν μου επιτρέπετε, τελειώνω, αλλά πραγματικά έχω βγει εκτός εαυτού…

**ΠΡΟΕΔΡΕΥΟΥΣΑ (Σοφία Σακοράφα):** Παρακαλώ! Έχετε καταναλώσει όλον τον χρόνο.

**ΔΗΜΗΤΡΙΟΣ ΜΠΙΑΓΚΗΣ:** Διότι μια ολόκληρη φιλοσοφία, την οποία στήριξε και ο Πρωθυπουργός στο συγκεκριμένο συνέδριο που σας ανέφερα, συνεχίζετε εσείς να την αναφέρετε, αλλά με μια διαφορά: Δεν προβλέπεται πλέον να γίνουν δεκαέξι υγειονομικές περιφέρειες και ουσιαστικά μας λέτε ότι δεν προβλέπεται να γίνει Υγειονομική Περιφέρεια Ιονίων Νήσων.

Απαντήστε στους Κερκυραίους. Θα δουν όλοι αυτήν την επίκαιρη που κάνουμε. Πείτε τους, λοιπόν, για ποιον λόγο δεν τους κάνετε, όταν έχουμε τα έξι-επτά χρόνια λειτουργίας που λειτούργησε υποδειγματικά.

Ευχαριστώ πάρα πολύ για την ανοχή σας, κυρία Πρόεδρε.

(Στο σημείο αυτό ο Βουλευτής κ. Δημήτριος Μπιάγκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείου του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ πολύ.

Ορίστε, κύριε Υφυπουργέ, έχετε τον λόγο.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** Ευχαριστώ, κυρία Πρόεδρε.

Κύριε Μπιάγκη, ένα παραπάνω κτήριο δεν θα λύσει το πρόβλημα των παρεχόμενων υπηρεσιών υγείας. Το είπατε και εσείς, το έχουμε πει και εμείς ότι θα δώσουμε και τη δυνατότητα στην τοπική αυτοδιοίκηση να συμμετέχει στο πρωτοβάθμιο επίπεδο παροχής υπηρεσιών υγείας και ο στόχος είναι να καλύπτονται οι ανάγκες όλου του πληθυσμού σε κάθε γωνιά της χώρας.

Σας είπα ότι, πράγματι, υπήρχε η σκέψη να ταυτιστούν οι διοικητικές με τις υγειονομικές περιφέρειες και αυτή τη στιγμή…

**ΔΗΜΗΤΡΙΟΣ ΜΠΙΑΓΚΗΣ:** Δεν ήταν σκέψη. Ήταν κατάθεση και ήταν στην ομιλία του κ. Μητσοτάκη.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** Και αυτή τη στιγμή υπάρχουν δυσλειτουργίες σε συγκεκριμένες υγειονομικές περιφέρειες, όπως είναι η 6η, γιατί είπαμε ότι είναι τεράστια. Εάν θα είναι οκτώ ή δεκαοκτώ, δεν μπορώ να σας δώσω συγκεκριμένο νούμερο. Όμως, το θέμα είναι ότι πρέπει με κάθε τρόπο να διασφαλίσουμε την αποκέντρωση, διότι η όποια υγειονομική περιφέρεια πρέπει να ασκεί ουσιαστικές αρμοδιότητες, να μην αποκεντρώνουμε μόνο το πρωτόκολλο και πάλι η Αθήνα να αποφασίζει. Οι υγειονομικές περιφέρειες πρέπει να είναι δίπλα στα νοσοκομεία και στις δομές υγείας της περιοχής, έτσι ώστε να καλύπτουν τις ανάγκες της κάθε περιοχής, να υπάρχει σχεδιασμός των αναγκών, να υπάρχει κάλυψη των αναγκών και να παρέχονται ποιοτικές υπηρεσίες υγείας.

Μη στεκόμαστε στον αριθμό των υγειονομικών περιφερειών. Δεν είμαστε εδώ πέρα για να φτιάξουμε νέα κτήρια, νέες δομές που πιθανώς θα δυσλειτουργήσουν.

**ΔΗΜΗΤΡΙΟΣ ΜΠΙΑΓΚΗΣ:** Των περιφερειών…

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** Είμαστε εδώ πέρα για να καλύψουμε τις ανάγκες υγείας όλων των πολιτών και αυτό κάνουμε. Δεν έχουμε υποχωρήσει ούτε βήμα σε ό,τι αφορά τις προεκλογικές μας δεσμεύσεις για την παροχή ποιοτικών υπηρεσιών υγείας σε κάθε Έλληνα πολίτη.

Ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε Υφυπουργέ.

Κύριε Υπουργέ, κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΟΥΣΑ (Σοφία Σακοράφα):** Με τη συναίνεση του Σώματος και ώρα 12.55΄ λύεται η συνεδρίαση για τη Δευτέρα 10 Φεβρουαρίου 2020 και ώρα 17.00΄, με αντικείμενο εργασιών του Σώματος, κοινοβουλευτικό έλεγχο: α) συζήτηση επικαίρων ερωτήσεων και β) συζήτηση της υπ’ αριθμόν 4/3/9-12-2019 επίκαιρης επερώτησης Βουλευτών του ΣΥΡΙΖΑ προς τον Υπουργό Προστασίας του Πολίτη, σύμφωνα με την ημερήσια διάταξη.

**O ΠΡΟΕΔΡΟΣ ΟΙ ΓΡΑΜΜΑΤΕΙΣ**