(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΠΘ΄

Πέμπτη 30 Ιανουαρίου 2020

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Άδεια απουσίας των Βουλευτών κ.κ. Α. Νοτοπούλου, Μ. Κεφάλα και Ε. Αγαθοπούλου, σελ.   
3. Ανακοινώνεται ότι τη συνεδρίαση παρακολουθούν μέλη από το ΚΑΠΗ Ξυλοκάστρου, σελ.   
4. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Ανακοίνωση αναφορών, σελ.   
2. Ανακοίνωση του δελτίου επικαίρων ερωτήσεων της Παρασκευής 31 Ιανουαρίου 2020, σελ.   
3. Συζήτηση επικαίρων ερωτήσεων:  
 α) Προς τον Υπουργό Εργασίας και Κοινωνικών Υποθέσεων:  
 i. με θέμα: «Προβλήματα με την αναγνώριση χρόνου υπηρεσίας των στελεχών των Ενόπλων Δυνάμεων», σελ.   
 ii. με θέμα: «Την άμεση λειτουργία του Κέντρου Διαλογής Ανακυκλώσιμων Υλικών Ηρακλείου», σελ.   
 β) Προς τον Υπουργό Ανάπτυξης και Επενδύσεων με θέμα: «Υπουργική απόφαση για τη λειτουργία τις Κυριακές συγκεκριμένων εμπορικών κέντρων στα Σπάτα Αττικής», σελ.   
 γ) Προς τον Υπουργό Αγροτικής Ανάπτυξης και Τροφίμων:  
 i. με θέμα: Την τιμή του Ελαιολάδου και τα προβλήματα των ελαιοπαραγωγών, σελ.   
 ii. με θέμα: «Αποζημιώσεις αμπελοπαραγωγών Δήμου Παγγαίου», σελ.   
 iii. με θέμα: «Αξιοποίηση του κτηρίου του Κτηνιατρικού Εργαστηρίου Κέρκυρας», σελ.   
 iv. με θέμα: «Συνθήκες εκτροφής στις ιχθυοκαλλιέργειες και επιπτώσεις στην υγεία και στο περιβάλλον», σελ.   
 v. με θέμα η αμυγδαλοπαραγωγοί του νομού Λάρισας αξίζουν περισσότερα από «τα ψίχουλα» Υπουργείου Αγροτικής Ανάπτυξης και Τροφίμων, σελ.   
 δ) Προς τον Υπουργό Εσωτερικών, με θέμα: «Οριστική διευθέτηση του κτηριακού προβλήματος των Σχολείων που επλήγησαν από τον σεισμό του Ιουλίου στο Αιγάλεω και στην Πετρούπολη», σελ.

ΠΡΟΕΔΡΕΥΩΝ

ΑΒΔΕΛΑΣ Α. , σελ.

ΟΜΙΛΗΤΕΣ

Α. Επί διαδικαστικού θέματος:  
ΑΒΔΕΛΑΣ Α. , σελ.  
ΑΡΑΜΠΑΤΖΗ Φ. , σελ.  
ΑΡΣΕΝΗΣ Κ. , σελ.  
  
Β. Επί των επικαίρων ερωτήσεων:  
ΒΡΟΥΤΣΗΣ Ι. , σελ.  
ΓΕΩΡΓΙΑΔΗΣ Σ. , σελ.  
ΕΛΕΥΘΕΡΙΑΔΟΥ Σ. , σελ.  
ΛΑΜΠΡΟΠΟΥΛΟΣ Ι. , σελ.  
ΛΙΑΚΟΥΛΗ Ε. , σελ.  
ΛΙΒΑΝΙΟΣ Θ. , σελ.  
ΜΠΙΑΓΚΗΣ Δ. , σελ.  
ΠΑΠΑΝΑΣΤΑΣΗΣ Ν. , σελ.  
ΣΑΚΟΡΑΦΑ Σ. , σελ.  
ΣΚΡΕΚΑΣ Κ. , σελ.  
ΣΥΝΤΥΧΑΚΗΣ Ε. , σελ.

ΠΡΑΚΤΙΚΑ ΒΟΥΛΗΣ

Θ΄ ΑΝΑΘΕΩΡΗΤΙΚΗ ΒΟΥΛΗ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΠΘ΄

Πέμπτη 30 Ιανουαρίου 2020 (πρωί)

Αθήνα, σήμερα στις 30 Ιανουαρίου 2020, ημέρα Πέμπτη και ώρα 9.15΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Ζ΄ Αντιπροέδρου αυτής κ. **ΑΠΟΣΤΟΛΟΥ ΑΒΔΕΛΑ**.

**ΠΡΟΕΔΡΕΥΩΝ (Απόστολος Αβδελάς):** Κυρίες και κύριοι συνάδελφοι, αρχίζει η συνεδρίαση, καλημέρα σε όλους σας.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 29-1-2020 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά της ΠΗ΄ συνεδριάσεώς του, της Τετάρτης 29 Ιανουαρίου 2020, σε ό,τι αφορά την ψήφιση στο σύνολο των σχεδίων νόμου: 1. «Κύρωση του Μνημονίου Κατανόησης μεταξύ του Υπουργείου Υποδομών και Μεταφορών της Ελληνικής Δημοκρατίας και του Υπουργείου Εσωτερικών των Ηνωμένων Αραβικών Εμιράτων για την Αμοιβαία Αναγνώριση και Ανταλλαγή Αδειών Οδήγησης».

2. «Κύρωση της Συμφωνίας μεταξύ της Ελληνικής Δημοκρατίας και της Δημοκρατίας της Αλβανίας για την αμοιβαία αναγνώριση των αδειών οδήγησης».

3. «Κύρωση του Μνημονίου Κατανόησης Μεταξύ του Υπουργείου Υποδομών και Μεταφορών της Ελληνικής Δημοκρατίας και της Ομοσπονδιακής Αρχής για τις Χερσαίες και Θαλάσσιες Μεταφορές των Ηνωμένων Αραβικών Εμιράτων για τις Διεθνείς Οδικές Μεταφορές Εμπορευμάτων και Επιβατών».

4. «Επίδομα γέννησης και λοιπές διατάξεις»)

Παρακαλείται η κυρία Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τη Γραμματέα της Βουλής κ. Μαρία - Αλεξάνδρα Κεφάλα, Βουλευτή Ιωαννίνων, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(Να μπει η σελ. 2α)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(Να μπει η σελ. 2β)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Απόστολος Αβδελάς):** Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Σας γνωστοποιώ ότι με έγγραφό του ο Γραμματέας Νομικών και Κοινοβουλευτικών Θεμάτων ενημερώνει το Σώμα ότι θα συζητηθούν όλες οι προγραμματισμένες επίκαιρες ερωτήσεις.

Είναι εννέα τον αριθμό, έχουμε καθυστερήσει λίγο, θα προχωρήσουμε γρήγορα, αλλά να είμαστε και στους χρόνους συνεπείς, κύριε Υπουργέ, για να μπορέσουμε να ολοκληρώσουμε, διότι στις 14.00΄ έχουμε κι άλλη εργασία.

Αρχίζουμε με τη συζήτηση της τέταρτης με αριθμό 426/27-1-2020 επίκαιρης ερώτησης πρώτου κύκλου του Βουλευτή Αιτωλοακαρνανίας του Κομμουνιστικού Κόμματος Ελλάδας κ. Νικολάου Παπαναστάση προς τον Υπουργό Εργασίας και Κοινωνικών Υποθέσεων, με θέμα: «Προβλήματα με την αναγνώριση χρόνου υπηρεσίας των στελεχών των Ενόπλων Δυνάμεων».

Έχετε δύο λεπτά στη διάθεσή σας, κύριε Παπαναστάση.

**ΝΙΚΟΛΑΟΣ ΠΑΠΑΝΑΣΤΑΣΗΣ:** Ευχαριστώ, κύριε Πρόεδρε.

Κύριε Υπουργέ, μπήκαμε στη διαδικασία κατάθεσης επίκαιρης ερώτησης, αξιολογώντας το πρόβλημα της αναγνώρισης του χρόνου υπηρεσίας των στελεχών των Ενόπλων Δυνάμεων ως ιδιαίτερα σημαντικό. Είναι ένα θέμα που συνδέεται άμεσα με το ασφαλιστικό τους και αυτό αποκτά ιδιαίτερη σημασία εν όψει και του ασφαλιστικού νομοσχεδίου που αναρτήσατε για διαβούλευση μέχρι την 7η Φεβρουαρίου. Η κυβέρνηση ΣΥΡΙΖΑ, λίγο πριν τη λήξη της κυβερνητικής της θητείας τον Απρίλιο του 2019, αποδέχθηκε ένα πάγιο αίτημα του συνδικαλιστικού κινήματος των εν ενεργεία στρατιωτικών. Έδωσε τη δυνατότητα στα εν ενεργεία στελέχη των Ενόπλων Δυνάμεων να προσμετρούν, αυξημένο στο διπλάσιο ή τριπλάσιο και μέχρι πέντε έτη, και τον χρόνο που έχουν υπηρετήσει ασκώντας καθήκοντα της ειδικότητάς τους σε μονάδες και υπηρεσίες ανεξαρτήτως γεωγραφικού προσδιορισμού.

Προεκλογικά ο κύριος Πρωθυπουργός διαβεβαίωνε αυτά τα στελέχη ότι η Κυβέρνησή σας θα διόρθωνε όποιες αδικίες έκανε η προηγούμενη κυβέρνηση. Σήμερα δυστυχώς αποκαλύπτεται ότι όχι μόνο δεν διορθώνει, αλλά συστηματικά απαλείφει σταδιακά και τα όσα ελάχιστα θετικά είχαν θεσπιστεί. Ήδη έχουν περάσει εννιά μήνες από την εν λόγω νομοθέτηση και η Κυβέρνησή σας αρνείται να πράξει το αυτονόητο, την υλοποίησή της. Για την κατάσταση αυτή το Υπουργείο Εθνικής Άμυνας επιρρίπτει ευθύνες στο Υπουργείο Εργασίας και τούμπαλιν.

Ακόμη και πρόσφατα στην από 20η Ιανουαρίου 2020 απάντησή σας σε ερώτημα Βουλευτών του ΣΥΡΙΖΑ αναφέρετε ότι οι αρμόδιες υπηρεσίες του Υπουργείου σας μελετούν και επεξεργάζονται το υπ’ όψιν θέμα, ώστε σε συνεργασία με τις αρμόδιες υπηρεσίες του ΕΦΚΑ να εξευρεθεί η προσφορότερη λύση. Ωστόσο ένα έγγραφο του ΕΦΚΑ, που έφερε στο φως της δημοσιότητας η Πανελλαδική Ομοσπονδία Ενώσεων Στρατιωτικών (ΠΟΕΣ) σας διαψεύδει, καθ’ όσον με αυτό το έγγραφο ο ΕΦΚΑ δεν αποδέχεται να εφαρμόσει το νόμο γιατί -άκουσον άκουσον- αυτός δεν είναι ειδικός νόμος.

Τελικά, κύριε Υπουργέ, έχετε την πρόθεση να εφαρμόσετε τη συγκεκριμένη διάταξη του νόμου, που εσείς υπερψηφίσατε, ναι ή όχι; Και επιτέλους ας μπει ένα τέλος σε αυτή την απροκάλυπτη κοροϊδία απέναντι στις χιλιάδες αυτών των ανθρώπων, ειδικά στις μέρες που ζούμε και με τις συνθήκες, εργασιακές και προσωπικές, που βιώνουμε.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Θα σας απαντήσει ο Υπουργός Εργασίας και Κοινωνικών Υποθέσεων κ. Ιωάννης Βρούτσης για τρία λεπτά.

**ΙΩΑΝΝΗΣ ΒΡΟΥΤΣΗΣ (Υπουργός Εργασίας και Κοινωνικών Υποθέσεων):** Ευχαριστώ, κύριε Πρόεδρε.

Αγαπητέ κύριε συνάδελφε, το Υπουργείο Εργασίας έχει ως αποστολή να διασφαλίζει την προστασία των εργασιακών και ασφαλιστικών δικαιωμάτων των εργαζομένων. Στη βάση αυτή τους τελευταίους μήνες εργαζόμαστε πυρετωδώς -το αναφέρατε κι εσείς ήδη- προωθώντας ένα νέο ασφαλιστικό νομοσχέδιο, ένα ασφαλιστικό νομοσχέδιο τομή, μια μεγάλη ασφαλιστική μεταρρύθμιση, που θα αλλάξει το μέλλον του ασφαλιστικού όπως το ξέραμε μέχρι σήμερα, ένα ασφαλιστικό βιώσιμο με ανταποδοτικά χαρακτηριστικά, που διασφαλίζει την εμπιστοσύνη και γίνεται και πάλι ελκυστικό για εργαζόμενους και ασφαλισμένους.

Σε κάθε περίπτωση, στο ερώτημα που θέτετε και αναφέρεται στο θέμα της αναγνώρισης του χρόνου υπηρεσίας των στελεχών των Ενόπλων Δυνάμεων και συγκεκριμένα στην προσμέτρηση του χρόνου υπηρεσίας, αυξημένου στο διπλάσιο ή τριπλάσιο έως και πέντε έτη σε μονάδες και υπηρεσίες, ανεξαρτήτως γεωγραφικού προσδιορισμού, στις οποίες στελέχη των Ενόπλων Δυνάμεων έχουν υπηρετήσει ασκώντας καθήκοντα της ειδικότητάς τους, σύμφωνα με τις διατάξεις του ν.4609/2019, έχω να σας πω τα εξής. Στην ουσία του θέματος, με τις διατάξεις των παραγράφων 4 και 5 του άρθρου 20 του ν.3865/2010 προβλέπεται ότι τα στελέχη των Ενόπλων Δυνάμεων, των Σωμάτων Ασφαλείας και του Πυροσβεστικού Σώματος, που θεμελιώνουν δικαίωμα συνταξιοδότησης από 1-1-2015 και εφεξής, δικαιούνται σύνταξης στο εξηκοστό έτος της ηλικίας τους και με τη συμπλήρωση σαράντα ετών συντάξιμης υπηρεσίας, στα οποία συνυπολογίζονται και οι ρητώς αναφερόμενοι στην οικεία διάταξη χρόνου. Επίσης, όσα από τα ανωτέρω πρόσωπα απομακρύνονται αυτεπαγγέλτως, εκτός των περιπτώσεων επιβολής καταστατικής ποινής που συνεπάγεται απώλεια του συνταξιοδοτικού δικαιώματος, η σύνταξη καταβάλλεται με τη συμπλήρωση του χρόνου που αντιστοιχεί στα τριάντα πέντε έτη πραγματικής υπηρεσίας ή με τη συμπλήρωση του εξηκοστού έτους της ηλικίας τους.

Εν συνεχεία, με τις διατάξεις του άρθρου 11 του ν.4609/2019, του επίμαχου άρθρου που αναφέρεστε, προβλέπεται ότι για την εφαρμογή των παραγράφων 4 και 5 του άρθρου 20 του ν.3865/2010, καθώς και της παραγράφου 3 του αριθμού 4 του ν.3883/2010, προσμετράται αυξημένος στο διπλάσιο ή τριπλάσιο έως πέντε έτη και ο χρόνος υπηρεσίας σε μονάδες και υπηρεσίες, ανεξαρτήτως γεωγραφικού προσδιορισμού, στις οποίες στελέχη των Ενόπλων Δυνάμεων έχουν υπηρετήσει ασκώντας καθήκοντα της ειδικότητάς τους. Ο χρόνος αυτός υπολογίζεται πέραν των χρόνων που αναφέρονται στην παράγραφο 5 του υπ’ αριθμόν 40 του π.δ.169/2007, όπως ισχύει. Σταματάω εδώ και θα συνεχίσω στη δευτερολογία μου.

**ΠΡΟΕΔΡΕΥΩΝ (Απόστολος Αβδελάς):** Κύριε Παπαναστάση, έχετε τρία λεπτά στη διάθεσή σας.

**ΝΙΚΟΛΑΟΣ ΠΑΠΑΝΑΣΤΑΣΗΣ:** Κύριε Υπουργέ, σας άκουσα πολύ προσεκτικά. Αναφέρατε αυτά τα οποία ισχύουν μέχρι σήμερα. Υπάρχει όμως ένα ιδιαίτερο σημείο, ότι δεν εφαρμόζεται ένας νόμος ο οποίος έχει ψηφιστεί και μάλιστα υπερψηφίστηκε και από σας. Γενικά δεν μας ξενίζει αυτή η θέση σας, γιατί η πολιτική της Κυβέρνησής σας -και αυτό δεν αποτελεί αρνητικό προνόμιο μόνο του χώρου των Ενόπλων Δυνάμεων- σταθερά διολισθαίνει στην εφαρμογή καθαρά αντιλαϊκών μέτρων σε βάρος των στρατιωτικών και επί προκειμένου κινείστε στην κατεύθυνση της σταθερής υποβάθμισης των ασφαλιστικών τους δικαιωμάτων. Τους χτυπάτε την πλάτη και απαιτείτε να συμμετάσχουν σε αποστολές που καμμία σχέση δεν έχουν με την υπεράσπιση των συνόρων μας ή των κυριαρχικών μας δικαιωμάτων. Αντίθετα, οι εμπλοκές αυτές επιβουλεύονται τα συμφέροντα άλλων λαών. Τους στέλνετε σε αποστολές, κατ’ εντολή του ΝΑΤΟ και της Ευρωπαϊκής Ένωσης. Ετοιμάζεστε να στείλετε συστοιχία Patriot στη Σαουδική Αραβία με δεκάδες στελέχη της Πολεμικής Αεροπορίας, μόνο βάσει μιας διακρατικής συμφωνίας, χωρίς καν τον φερετζέ του ΟΗΕ. Όταν όμως έρθει η ώρα του ταμείου τους λέτε κυνικά «Τι να κάνουμε; Θέλουμε, αλλά δεν μπορούμε. Το ταμείο είναι μείον.».

Ο νόμος της προηγούμενης κυβέρνησης του ΣΥΡΙΖΑ, που κι εσείς υπερψηφίσατε, δίνει τη δυνατότητα στους εν ενεργεία στρατιωτικούς να προσμετρούν αυξημένο στο διπλάσιο ή τριπλάσιο και μέχρι πέντε έτη, όπως έχει προαναφερθεί. Σήμερα αυτόν τον νόμο αρνείστε να τον εφαρμόσετε. Επιρρίπτετε την ευθύνη στους υπηρεσιακούς παράγοντες του ΕΦΚΑ. Οι στρατιωτικοί αναρωτιούνται -κι έχουν απόλυτο δίκιο- γιατί άραγε οι της Κυβέρνησης ψηφίζουν τους νόμους, αφού την άλλη μέρα δεν τους εφαρμόζουν; Σήμερα τη συζήτηση που κάνουμε από το κανάλι της Βουλής την παρακολουθεί ένας τεράστιος αριθμός στρατιωτικών. Όλοι αυτοί έχουν την αγωνία για το τι άραγε η Κυβέρνηση ετοιμάζει σε βάρος τους. Βάζουν ερωτήματα που τα γνωρίζετε πολύ καλά. Ρωτάνε πόσο πια γερασμένες και απαξιωμένες θέλει η Κυβέρνηση τις Ένοπλες Δυνάμεις; Γιατί αρνείται τη δυνατότητα στα στελέχη των Ενόπλων Δυνάμεων και το πλεονέκτημα της αναγνώρισης μιας επιπλέον πενταετίας;

Κύριε Υπουργέ, προφανώς και γνωρίζετε ότι για τη νυχτερινή τους απασχόληση δεν έχετε καταβάλει ούτε ένα λεπτό, παρ’ ότι από την 1-1-2017 ο νόμος προβλέπει την αποζημίωσή τους. Γνωρίζετε επίσης ότι οι άνθρωποι αυτοί εργάζονται πέραν του πενθημέρου, χωρίς καμμία αμοιβή. Γνωρίζετε επίσης ότι εργάζονται υπερωριακά επίσης χωρίς αμοιβή. Γιατί λοιπόν δεν εφαρμόζετε τον νόμο της προηγούμενης κυβέρνησης; Εάν δέχεστε αυτό που επικαλείται ο ΕΦΚΑ, ότι ο ν.4609/2019 δεν είναι ειδικός νόμος, γιατί δεν φέρνετε ειδική νομοθετική ρύθμιση για να διορθώσετε το λάθος της προηγούμενης κυβέρνησης; Εμείς την απάντηση τη γνωρίζουμε και την καταθέτουμε με πλήρη ευθύνη απέναντι σε αυτούς τους ανθρώπους. Τους λέμε ότι δεν είναι στις κυβερνητικές προτεραιότητες κανένα μέτρο που πραγματικά θα απάλυνε τις βαρύτατες συνθήκες εργασίας και διαβίωσης του προσωπικού των Ενόπλων Δυνάμεων.

Ξέρετε τι σχολιάζουν τα στελέχη σε όλα τα στρατόπεδα, κύριε Υπουργέ; Δεν πρόκειται να κάνει τίποτε ο Υπουργός Εργασίας για εμάς. Αυτός δεν είναι που τσάκισε τις συντάξεις μας;

Κύριε Υπουργέ, κάποτε για τους ανθρώπους αυτούς η λύση ακόμη και του μικρότερου προβλήματός τους περνούσε μέσα από την αναξιοπρέπεια του αναγκαστικού περάσματος από τα πολιτικά σας γραφεία, τα δικά σας πολιτικά γραφεία. Σήμερα, παρά τα τεράστια προσκόμματα που τους βάζετε, συνειδητά και με ωριμότητα αγωνίζονται συλλογικά για την αξιοπρέπειά τους, αρχίζουν να συνειδητοποιούν ότι η λύση των προβλημάτων τους είναι στα χέρια τους και είναι κοινή με των υπόλοιπων εργαζομένων.

Το Κομμουνιστικό Κόμμα Ελλάδας, πέρα από τις όποιες πρωτοβουλίες πάρετε για την επίλυση του υπό συζήτηση θέματος, δεσμεύεται απέναντί τους ότι θα πάρει κάθε δυνατή πρωτοβουλία που θα στηρίζει τα συμφέροντά τους.

Σας ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Κύριε Βρούτση, έχετε τον λόγο για τρία λεπτά για τη δευτερολογία σας.

**ΙΩΑΝΝΗΣ ΒΡΟΥΤΣΗΣ (Υπουργός Εργασίας και Κοινωνικών Υποθέσεων):** Κύριε Πρόεδρε, επειδή προκλήθηκα και προσωπικά και ως Κυβέρνηση από το Κομμουνιστικό Κόμμα, είμαι υποχρεωμένος να απαντήσω σ’ ένα ανάλογο ύφος. Δεν θα αφήνουμε τίποτα να πέφτει κάτω, κύριε συνάδελφε.

Όψιμο το ενδιαφέρον του Κομμουνιστικού Κόμματος για τις Ένοπλες Δυνάμεις, τις οποίες διαχρονικά κατακεραυνώνετε στην πορεία των ετών της πολιτικής ζωής του τόπου. Αυτή η παράταξη που λέγεται Νέα Δημοκρατία και η Κυβέρνηση της Νέας Δημοκρατίας διαχρονικά έχει αποδείξει ότι στο πολιτικό επίκεντρο του ενδιαφέροντός της είναι οι Ένοπλες Δυνάμεις. Το έχει αποδείξει έμπρακτα όχι μόνο τώρα, αλλά όποτε κυβέρνησε και στο παρελθόν. Εσείς ήσασταν πάντα απέναντι. Τελεία.

Δεύτερον, όσον αφορά την τοποθέτησή σας και τον τρόπο με τον οποίον «αγκαλιάζετε» τη συγκεκριμένη διαδικασία για την οποία θα σας πω, εκ του ασφαλώς από εκεί που είστε -δικαίωμά σας είναι, αυτή είναι και η δημοκρατία μας- μπορεί να μοιράζετε και να υπόσχεστε εκατομμύρια και δισεκατομμύρια. Δεν σας κοστίζει τίποτα το να υπόσχεστε στους πάντες τα πάντα. Εδώ υπάρχει μια πολιτική ηγεσία, όμως, που έχει την ευθύνη διαχείρισης και περιφρούρησης των χρημάτων των συνταξιούχων.

Γι’ αυτό, λοιπόν, σας λέω για να το γνωρίζετε ότι αυτό το ασφαλιστικό, η μεγάλη ασφαλιστική μεταρρύθμιση που θα έλθει στη Βουλή, θα είναι η πρώτη φορά στην ιστορία της χώρας που θα συνοδεύεται από πλήρη αναλογιστική μελέτη που θα επιβεβαιώνει ότι κανένας συνταξιούχος δεν διακινδυνεύει στο μέλλον τη σύνταξή του, ότι δεν θα ξαναγυρίσουμε στο παρελθόν των περικοπών, των δύσκολων δημοσιονομικών προσαρμογών και ότι οι σημερινοί εργαζόμενοι και οι μελλοντικοί εργαζόμενοι της χώρας μας μπορούν να εμπιστεύονται απόλυτα τη δημόσια κοινωνική ασφάλιση της χώρας μας, διότι πλέον θα έχουμε ένα απόλυτα βιώσιμο ανταποδοτικό σύστημα, το οποίο θα επιβεβαιωθεί με την για πρώτη φορά κατάθεσή του εδώ στη Βουλή μαζί με το νομοσχέδιο μιας μεγάλης αναλογιστικής μελέτης που θα δείχνει την προοπτική του ασφαλιστικού μέχρι το 2070.

Το Υπουργείο Εργασίας έχει ήδη αποστείλει το υπ’ αριθμόν 16031/20-9-2019 έγγραφο στο Υπουργείο Εθνικής Άμυνας, με το οποίο ζητούνται απόψεις για την εφαρμογή των διατάξεων της υπ’ αριθμόν 11 του ν.4609 του άρθρου 11/2019 και ειδικότερα η διαδικασία με την οποία θα πραγματοποιηθεί η αναγνώριση του χρόνου υπηρεσίας ο οποίος προσμετράται ως διπλάσιος ή τριπλάσιος έως και πέντε έτη, καθώς και τα πρόσωπα που δύνανται να προβούν στην εν λόγω αναγνώριση.

Οι υπηρεσίες του Υπουργείου Εργασίας, κατόπιν του από 20-11-2019 εγγράφου του ΕΦΚΑ – Διεύθυνση Χορήγησης Συντάξεων Δημόσιου Τομέα, το οποίο επικαλείστε και στην επίκαιρη ερώτησή σας, εξετάζουν το εν λόγω θέμα και ειδικότερα εάν για την επίλυσή του απαιτείται ειδική διάταξη, σύμφωνα με το άρθρο 73 παράγραφος 2 του Συντάγματος.

Σε κάθε περίπτωση, παραμένει βασικός μας στόχος η δίκαιη ρύθμιση των αιτημάτων των στελεχών, εξαντλώντας στη βάση της τρέχουσας δημοσιονομικής πραγματικότητας και δυνατότητας όλα τα υφιστάμενα περιθώρια. Μάλιστα, για τον σκοπό αυτόν έχουμε στενή συνεργασία με το αρμόδιο τμήμα του Υπουργείου Εθνικής Άμυνας.

Κλείνω ως εξής: Κύριε συνάδελφε, κυρίες και κύριοι συνάδελφοι, ο συγκεκριμένος νόμος και το συγκεκριμένο άρθρο 11 που ήρθε στη Βουλή λίγο πριν τις εθνικές εκλογές αποτελεί τον ορισμό της κακής νομοθέτησης. Ιστορικό προηγούμενο δεν μπορώ να βρω. Στη διάρκεια της διακυβέρνησης από τον ΣΥΡΙΖΑ είχαμε πολλά τέτοια φαινόμενα. Με βάση το Σύνταγμα, που ανέφερα τη διάταξη και επικαλέστηκα και τον ΕΦΚΑ, δεν μπορεί να έρθει διάταξη ασφαλιστικού στη Βουλή χωρίς δύο προϋποθέσεις. Πρώτον, οικονομική έκθεση του Λογιστηρίου και δεύτερον, έκθεση του Ελεγκτικού Συνεδρίου.

Κύριε Πρόεδρε, αυτή η διάταξη ήρθε εδώ χωρίς τις προϋποθέσεις που επιβάλλει το Σύνταγμα. Ουσιαστικά είναι ανεφάρμοστη. Την έφερε ο ΣΥΡΙΖΑ προεκλογικά για να χειραγωγήσει, για να εκπέμψει ένα μήνυμα ότι αγκαλιάζει τον κόσμο, χωρίς να έχει τις απαραίτητες μελέτες που προβλέπει το Σύνταγμα. Αυτό είναι το παράδειγμα της πολιτικής απάτης και εξαπάτησης, αυτό είναι το παράδειγμα της κακής νομοθέτησης.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε κι εμείς.

Συνεχίζουμε με την πρώτη με αριθμό 433/28-1-2020 επίκαιρη ερώτηση δεύτερου κύκλου του Βουλευτή Ηρακλείου του Κομμουνιστικού Κόμματος Ελλάδας κ. Μανώλη Συντυχάκη προς τον Υπουργό Εργασίας και Κοινωνικών Υποθέσεων, με θέμα: «Την άμεση λειτουργία του Κέντρου Διαλογής Ανακυκλώσιμων Υλικών Ηρακλείου».

Κύριε Συντυχάκη, έχετε δύο λεπτά στη διάθεσή σας.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ, κύριε Πρόεδρε.

Κύριε Υπουργέ, αλλεπάλληλες φορές έχει συζητηθεί το ίδιο θέμα στην Ολομέλεια, με τελευταία στις 25 Οκτωβρίου 2019 προς τον Υπουργό Περιβάλλοντος. Είχαμε προειδοποιήσει ότι υπάρχει κίνδυνος να κλείσει το Κέντρο Διαλογής Ανακυκλώσιμων Υλικών του Ηρακλείου και να χάσουν τη δουλειά τους οι εργαζόμενοι. Η απάντηση βέβαια τότε, όπως πάντα, ήταν «θα κάνουμε ό,τι καλύτερο μπορούμε για να αντιμετωπίσουμε το πρόβλημα».

Δυστυχώς, όμως, επιβεβαιωθήκαμε. Το εργοστάσιο έχει σταματήσει τη λειτουργία του από τον Νοέμβριο του 2019. Ο εργολάβος εγκατέλειψε το έργο και τυπικά αποχώρησε νωρίτερα από τη λήξη της σύμβασης που ήταν στις 31-12-2019. Οι απολυμένοι πλέον εργαζόμενοι του Κέντρου Διαλογής αυτήν τη στιγμή βρίσκονται στον αέρα, δεν πληρώθηκαν τον Δεκέμβριο κάτω από ωμούς εκβιασμούς της εργοδοσίας και αντιμετωπίζουν μεγάλα οικονομικά προβλήματα για την καθημερινή τους επιβίωση, αλλά και χρέη που έχουν σε τράπεζες, στο ρεύμα, στο τηλέφωνο, σε διάφορες άλλες υποχρεώσεις.

Μέχρι σήμερα δεν έχουν καμμία επίσημη ενημέρωση για το ποιος ανέλαβε το έργο από τον πρόσφατο διαγωνισμό που προκήρυξε η Ελληνική Εταιρεία Ανακύκλωσης τον Νοέμβριο, πότε αναλαμβάνει και με ποιες εργασιακές σχέσεις θα επιστρέψουν στην εργασία τους.

Σοβαρά βέβαια ερωτήματα προκαλεί η στάση της Κυβέρνησης και του εποπτικού της μηχανισμού, του ΕΟΑΝ, που έχει την ευθύνη επίβλεψης της εταιρείας ανακύκλωσης. Παρά τις συνεχείς παραβάσεις και την παράβλεψη των συμβατικών της υποχρεώσεων, η ΕΕΑΑ εξακολουθεί να διατηρεί σε ομηρία 35 εργαζόμενους και στους δύο νομούς της Κρήτης, Ηρακλείου και Λασιθίου.

Χαρακτηριστικό παράδειγμα αποτελεί ο διαγωνισμός ανάθεσης της εργολαβίας του ΚΔΑΥ Ηρακλείου, για το οποίο υποχρεούνταν να γνωστοποιήσει τα αποτελέσματα του διαγωνισμού στις 2 Δεκεμβρίου του 2019 και να λειτουργήσει το εργοστάσιο από 1-1-2020, υποχρέωση που όχι μόνο δεν τήρησε, αλλά αρνείται κατηγορηματικά να απαντήσει σε όλους τους εμπλεκόμενους φορείς για τον λόγο της αδράνειάς της.

Εκτός από την Κυβέρνηση, που έχει και τον ανώτερο εποπτικό ρόλο, ευθύνες φέρνει και ο ΕΣΔΑ, αλλά και οι δημοτικές αρχές, κυρίως του Ηρακλείου, που ανέχονται αυτήν την κατάσταση και αυτό έχει ως άμεση συνέπεια για τους εργαζόμενους της ανακύκλωσης, αλλά και για τους δημότες, να χρεώνονται διπλά και τριπλά με το τέλος ανακύκλωσης και με το πρόστιμο στους δήμους των δύο νομών που εξυπηρετεί το ΚΔΑΥ Ηρακλείου, που πετάνε τα ανακυκλώσιμα υλικά στο ΧΥΤΑ.

Σας ρωτάμε, λοιπόν, κύριε Υπουργέ, τι μέτρα θα πάρετε έτσι ώστε να υπάρξει ουσιαστική παρέμβαση από το Υπουργείο Εργασίας, κατ’ αρχάς να ενημερωθούμε για τα αποτελέσματα του διαγωνισμού –υπάρχει ένα πέπλο μυστηρίου- και να κινηθούν άμεσα οι διαδικασίες για να λειτουργήσει το εργοστάσιο, να συνεχίσει η ανακύκλωση στους δύο νομούς, να παραμείνουν όλοι οι εργαζόμενοι στις θέσεις τους με τα ίδια εργασιακά κεκτημένα και να ανακουφιστούν από τα πολύ σοβαρά προβλήματα επιβίωσης με «πάγωμα» χρεών προς το δημόσιο, στις ΔΕΚΟ, στις τράπεζες, χωρίς προσαυξήσεις και τόκους και με απαλλαγή τους από τα δημοτικά τέλη.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

Θα απαντήσει ο Υπουργός Εργασίας και Κοινωνικών Υποθέσεων κ. Ιωάννης Βρούτσης.

Κύριε Βρούτση, έχετε τον λόγο για τρία λεπτά.

**ΙΩΑΝΝΗΣ ΒΡΟΥΤΣΗΣ (Υπουργός Εργασίας και Κοινωνικών Υποθέσεων):** Ευχαριστώ, κύριε Πρόεδρε.

Κύριε Συντυχάκη, επειδή οι απαντήσεις μου είναι μακροσκελείς και είναι απαντήσεις που μου έχουν έρθει από το Υπουργείο Εργασίας και τις υπηρεσίες του και απαντούν σε ό,τι θέσατε, θα μου επιτρέψετε να απαντήσω σε δύο μέρη και πιστεύω ότι με την ολοκλήρωση της απάντησής μου θα σας έχω καλύψει απόλυτα στα ερωτήματα που θέσατε.

Το Υπουργείο Εργασίας έχει ως αποστολή να διασφαλίζει την προστασία των εργασιακών και ασφαλιστικών δικαιωμάτων των εργαζομένων. Αυτός είναι ο ρόλος του, αυτό είναι το καθήκον του. Συμβάλλει με τα όργανα και τα εργαλεία του στη διασφάλιση και την τήρηση της νομιμότητας στην αγορά εργασίας, γιατί η νομιμότητα στην αγορά εργασίας αποτελεί κορυφαία προτεραιότητα του Υπουργείου σε κάθε περίπτωση.

Στο ερώτημα το οποίο θέσατε, έχω να επικεντρώσω σε δύο θέματα: Πρώτον, τι έχει γίνει με την εξόφληση των δεδουλευμένων στους εργαζόμενους της εταιρείας «WASTE SOLUTIONS Α.Ε.» που δραστηριοποιείται στον ΚΔΑY Ηρακλείου καθώς και ποια είναι η τελευταία εξέλιξη με τον διαγωνισμό ανάθεσης της εργολαβίας του ΚΔΑY Ηρακλείου Κρήτης. Μάλιστα στο δεύτερο θέμα κατηγορείτε την Κυβέρνηση για ύποπτη στάση, καθώς και ότι υπάρχουν συνεχείς παραβιάσεις των συμβατικών υποχρεώσεων και ότι η Ελληνική Εταιρεία Αξιοποίησης Ανακύκλωσης κρατά σε ομηρία τους εργαζόμενους στο ΚΔΑY. Πρόκειται για αβάσιμες, έωλες και ανυπόστατες κατηγορίες, καθώς ακολουθούνται όλες οι νόμιμες διαδικασίες.

Κύριε συνάδελφε έρχομαι τώρα στην ουσία των δύο θεμάτων που μας απασχολούν. Όσον αφορά το πρώτο, πράγματι η εταιρεία όφειλε χρήματα στους εργαζόμενους. Ωστόσο, σύμφωνα με το αρμόδιο τμήμα επιθεώρησης εργασιακών σχέσεων, το ΤΕΕΣ Ηρακλείου, το θέμα έχει ως ακολούθως: Κατ’ αρχάς να επισημάνω ότι η εταιρεία «WASTE SOLUTIONS A.E.» που δραστηριοποιείται στο Κέντρο Διαλογής Ανακυκλώσιμων Υλικών - ΚΔΑΥ Ηρακλείου απασχολούσε συνολικά σαράντα τρεις εργαζόμενους, σύμφωνα με τον ετήσιο πίνακα προσωπικού και όχι τριάντα πέντε, όπως μας λέτε.

Σε ό,τι αφορά τις οφειλές της προς τους εργαζόμενους, αυτές εξοφλήθηκαν έως και τον μήνα Σεπτέμβριο του 1991, ενώ έλαβαν και το επίδομα αδείας του 2019. Για τις δεδουλευμένες αποδοχές του μηνός Οκτωβρίου 2019, η Ένωση Ιδιωτικών Υπαλλήλων Ηρακλείου προέβη σε καταγγελία, καθώς οι εργαζόμενοι δεν εξοφλήθηκαν -όπως σωστά λέτε- έως τη 10η Νοεμβρίου 2019. Εν συνεχεία, το τμήμα επιθεώρησης εργασιακών σχέσεων Ηρακλείου διαπίστωσε την παράβαση και επέβαλε στην επιχείρηση πρόστιμο 4.000 ευρώ, ενώ παράλληλα διαβίβασε -όπως έπρεπε- αναφορά και στην εισαγγελία πρωτοδικών του Ηρακλείου.

Σταματάω εδώ λόγω χρόνου και θα συνεχίσω την εξιστόρηση των γεγονότων μετά, στη δευτερολογία μου.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ για την τήρηση του χρόνου. Τη χρειαζόμαστε, γιατί στις 14.00΄ έχουμε και νομοθετική εργασία.

Κύριε Συντυχάκη, έχετε τον λόγο για τρία λεπτά.

**ΕΜΜΑΝΟΥΗΛ ΣΥΝΤΥΧΑΚΗΣ:** Κύριε Υπουργέ, θα γνωρίζετε ότι το θέμα του εργοστασίου ανακύκλωσης δεν είναι καινούργιο. Αμέτρητες φορές έχει συζητηθεί το θέμα στην Ολομέλεια της Βουλής με επίκαιρες ερωτήσεις, με απλές ερωτήσεις, επί ΣΥΡΙΖΑ, επί δικής σας διακυβέρνησης. Έχουν δώσει ένα πολύ σκληρό, τιτάνιο αγώνα οι εργαζόμενοι, με πάρα πολλές μέρες απεργιακού αγώνα. Η αλήθεια είναι ότι έχουν κατακτήσει αρκετά πράγματα. Δεν οφείλονται στο Υπουργείο Εργασίας, ούτε στις κυβερνήσεις οι κατακτήσεις που είχαν οι εργαζόμενοι. Το ένα κρατούμενο είναι αυτό.

Το άλλο είναι ότι οι εργαζόμενοι δουλεύουν κάτω από σκληρές, αντίξοες, επικίνδυνες συνθήκες, με πάρα πολλά εργατικά ατυχήματα, χωρίς η εταιρεία που έχει αναλάβει την εργολαβία του εργοστασίου και χωρίς καμμία απολύτως παρέμβαση του Υπουργείου Εργασίας να αντιμετωπιστεί αυτή η εγκληματική αδιαφορία της εργοδοσίας. Ό,τι, λοιπόν, κατακτήθηκε, είναι λόγω του αγώνα των εργαζομένων.

Κατά συνέπεια, θα πρέπει να είστε ιδιαίτερα φειδωλός σε σχέση με τον ρόλο και του Υπουργείου Εργασίας και σε σχέση με τον ρόλο της εργοδοσίας, για την οποία πολλές φορές έχουν βάλει πλάτη οι κυβερνήσεις, απαντώντας στις περισσότερες φορές: «τι να κάνουμε, αυτή είναι η αγορά εργασίας». Ποια αγορά εργασίας; Στην κυριολεξία είναι μια ζούγκλα.

Εδώ και πάνω από δύο μήνες το εργοστάσιο είναι κλειστό, είναι απαξιωμένο. Το ανακυκλώσιμο υλικό πάει στη χωματερή και οι εργάτες έχουν μείνει άνεργοι. Σε αυτό θα πρέπει να απαντήσετε. Είναι άνεργοι! Τι θα κάνει το Υπουργείο Εργασίας για αυτό το πράγμα;

Σε όλες τις παρεμβάσεις που έκαναν οι εργάτες μέσα από το σωματείο τους -των ιδιωτικών υπαλλήλων- αναδεικνύοντας το πρόβλημα με την απαξίωση της ανακύκλωσης, αλλά και τα οξυμένα προβλήματα που αντιμετωπίζουν για την κάλυψη των αναγκών τους, η απάντηση ήταν η ίδια: «Δεν γνωρίζουμε πότε θα λειτουργήσει το εργοστάσιο».

Εγώ προσωπικά, ως Βουλευτής Ηρακλείου του Κομμουνιστικού Κόμματος Ελλάδας, επιχείρησα πάρα πολλές φορές να επικοινωνήσω με την εταιρεία ανακύκλωσης, την ΕΕΑΑ. Καμμία απολύτως απάντηση! Απαξιώθηκα εντελώς. Άφησα το τηλέφωνό μου, συστήθηκα ποιος είμαι, παρακάλεσα να μου δώσουν μια απάντηση σε σχέση με τον διαγωνισμό που διενεργήθηκε, ποια είναι τα αποτελέσματα. Δεν πήρα καμμία απολύτως απάντηση.

Και σας ρωτάμε: Δεν σας ενδιαφέρει ότι οι εργάτες είναι άνεργοι, ότι οι αναγκαίες και οι υποχρεώσεις τούς πιέζουν αφόρητα την καθημερινότητά τους; Δεν γνωρίζετε επίσης ότι ο ίδιος ο λαός της Κρήτης δύο νομών πληρώνει για να γίνεται ανακύκλωση; Δεν γνωρίζετε επίσης ότι οι δημότες πληρώνουν το κόστος αποκομιδής, μεταφοράς και εναπόθεσης των ΧΥΤΑ του ανακυκλώσιμου υλικού; Δεν γνωρίζετε ότι δεν έχει γίνει καμμία εργασία συντήρησης; Πείτε μου, ποια είναι η παρέμβαση του Υπουργείου Εργασίας; Δεν έχει γίνει καμμία εργασία συντήρησης στον μηχανολογικό εξοπλισμό και συνολικά στο εργοστάσιο, παρ’ όλο που ήταν διψήφιος ο αριθμός των εργατικών ατυχημάτων το διάστημα που λειτούργησε. Δεν σας ενδιαφέρει το γεγονός ότι δεν έχουν πληρωθεί τον μήνα Δεκέμβριο; Και ό,τι πληρώθηκαν τους προηγούμενους μήνες, έπρεπε να φτύσουν αίμα οι εργαζόμενοι, έπρεπε να φέρουμε το θέμα εδώ στην Ολομέλεια και να συζητηθεί –δηλαδή να γίνει ντόρος-, προκειμένου να πληρωθούν τα δεδουλευμένα τους οι άνθρωποι.

Ο Ελληνικός Οργανισμός Ανακύκλωσης, που είναι ο αρμόδιος φορέας του Υπουργείου Περιβάλλοντος με ευθύνη τον έλεγχο για την υλοποίηση της ανακύκλωσης, δεν έχει προχωρήσει σε καμμία ενέργεια, προκειμένου να ελέγξει την ΕΕΑΑ για το γεγονός ότι εδώ και δύο μήνες δεν γίνεται ανακύκλωση σε όλη την ανατολική Κρήτη. Οι εργαζόμενοι -αυτό γνωρίζω- και μέσα από το σωματείο τους θα διεκδικούν με κάθε μορφή πάλης τα αιτήματα τους. Δώστε μας μια απάντηση πότε θα επαναλειτουργήσει -αν θα επαναλειτουργήσει- το ΚΔΑΥ Ηρακλείου, με όλους τους εργαζόμενους και τα δικαιώματά τους.

Λέτε ότι δεν είναι τριάντα πέντε, αλλά σαράντα πέντε. Ε, βέβαια, κάποτε ήταν και εξήντα και ογδόντα. Κάτω, λοιπόν, από αυτές τις συνθήκες κάποιοι εργαζόμενοι αποφάσισαν να εγκαταλείψουν τη συγκεκριμένη εργασία, άλλοι αρρώστησαν κάτω από τις αντίξοες συνθήκες που δούλευαν και αυτήν τη στιγμή που μιλάμε έχουν μείνει τριάντα πέντε. Τους διώχνετε, δηλαδή. Με την πολιτική σας, με την αδιαφορία τούς διώχνετε.

Άρα, πότε θα επαναλειτουργήσει το ΚΔΑΥ Ηρακλείου με όλους τους εργαζόμενους και τα δικαιώματά τους; Αυτοί οι άνθρωποι θα δουλέψουν σε συνθήκες μόνιμης και σταθερής εργασίας; Το θέμα της ανακύκλωσης δεν αφορά γενικά. Πρέπει να είναι δημόσιες επιχειρήσεις και να δουλεύουν με μόνιμη και σταθερή εργασία. Ποια είναι τα ουσιαστικά μέτρα υγιεινής και ασφάλειας που θα πάρει το Υπουργείο Εργασίας; Φυσικά πρέπει να υπογραφεί συλλογική σύμβαση εργασίας που να κατοχυρώνει τα δικαιώματα τους.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε.

Κύριε Υπουργέ, έχετε τον λόγο για τρία λεπτά για τη δευτερολογία σας.

**ΙΩΑΝΝΗΣ ΒΡΟΥΤΣΗΣ (Υπουργός Εργασίας και Κοινωνικών Υποθέσεων):** Κύριε συνάδελφε, είμαι από αυτούς που πρώτος πολλές φορές εδώ, ως Υπουργός Εργασίας, τοποθετούμαι και λέω ότι η επιχειρηματικότητα δεν είναι αγγελικά πλασμένη. Υπάρχουν καταχρηστικές συμπεριφορές διαχρονικά. Αυτές τις καταχρηστικές συμπεριφορές απέναντι στους εργαζόμενους, αλλά και απέναντι στον αθέμιτο ανταγωνισμό που δημιουργούν με τις καταχρηστικές τους συμπεριφορές, υπονομεύοντας την εθνική οικονομία, την παραγωγικότητα, την ανταγωνιστικότητα της χώρας, εμείς ως Υπουργείο Εργασίας -και αυτό το κάνει διαχρονικά, όχι με εμένα ως Υπουργό- καλούμαστε να αντιμετωπίσουμε. Δεν μπορεί ο Υπουργός να επιβάλλει την τήρηση της εργατικής νομοθεσίας. Την πρόθεσή του δείχνει με πολιτικές κατευθύνσεις στα όργανα που έχει διαχρονικά το Υπουργείο Εργασίας, που είναι οι ελεγκτικοί του μηχανισμοί, όπως είναι το ΣΕΠΕ και τώρα και τα ΠΕΚΑ.

Απέναντί σας έχετε κάποιον ο οποίος από αυτό εδώ το Βήμα της Βουλής, το 2012 - 2014, απέναντι στη γιγάντια αυθαίρετη συμπεριφορά και καταχρηστική των εργοδοτών είχα φέρει το πρόστιμο των 10.500 ευρώ που είχε βρει απέναντι συνολικά το πολιτικό σύστημα της χώρας και ακόμα και το ΚΚΕ δεν το είχε χαιρετήσει, που ήταν το μεγαλύτερο πρόστιμο που υπήρξε ποτέ στην ιστορία του Εργατικού Δικαίου της χώρας μας και το οποίο συνέβαλε να έχει χτυπηθεί στη ρίζα της η αδήλωτη εργασία και από 42,5% που ήταν το 2013 να έχει πέσει σήμερα σε μονοψήφιο αριθμό. Έπιασε τόπο αυτό το πρόστιμο.

Από την άλλη μεριά, όμως, δεν συμφωνούμε με το ιδεολογικό περιβάλλον που μου λέτε εσείς εναντίον της ιδιωτικής πρωτοβουλίας και της αγοράς εργασίας που συνδέεται με αυτό. Εσείς εννοείτε να μην υπάρχει ιδιωτική πρωτοβουλία στη χώρα και όλα αυτά να κρατικοποιηθούν. Αυτά τα έχουμε πει και άλλες φορές σε συζητήσεις εδώ στη Βουλή. Ζητάω από εσάς να μου υποδείξετε μια χώρα στον κόσμο που το οικονομικό μοντέλο το δικό σας να υπάρξει. Εάν ο μη γένοιτο συνέβαινε ποτέ αυτό που λέτε θα είχαμε φτωχούς εργαζόμενους, συσσίτια και όλοι θα έλεγαν να γυρίσουμε σε εκείνη την καλή κατάσταση.

**ΕΜΜΑΝΟΥΗΛ ΣΥΝΤΥΧΑΚΗΣ:** Από το πρωί μέχρι το βράδυ αυτό μας λέτε.

**ΠΡΟΕΔΡΕΥΩΝ (Απόστολος Αβδελάς):** Κύριε Συντυχάκη, δεν σας διέκοψε. Αφήστε τον να ολοκληρώσει.

**ΙΩΑΝΝΗΣ ΒΡΟΥΤΣΗΣ (Υπουργός Εργασίας και Κοινωνικών Υποθέσεων):** Αυτό το οποίο υπάρχει σήμερα στην Ελλάδα ως οικονομική λειτουργία της αγοράς εργασίας είναι ό,τι συμβαίνει στον υπόλοιπο κόσμο. Και προσπαθούμε τώρα να βελτιώσουμε την ποιότητα της αγοράς εργασίας με συγκεκριμένες πολιτικές, με αποφάσεις συγκεκριμένες, με προσέλκυση επενδύσεων να ανοίξουμε την αγορά, να δημιουργήσουν θέσεις εργασίας, να αυξηθούν οι μισθοί, να αυξηθεί η πλήρης απασχόληση.

Πάω στο θέμα. Στις 16 Νοεμβρίου 2019, η «WASTE SOLUTIONS Α.Ε.» έπαψε να λειτουργεί και οι εργαζόμενοι δεν εργάζονται πλέον εκεί. Ωστόσο, για την εξόφληση των δεδουλευμένων αποδοχών των μηνών Οκτωβρίου 2019 και Νοεμβρίου 2019, καθώς και για το δώρο Χριστουγέννων 2019 πραγματοποιήθηκε συνάντηση στις 11 Δεκεμβρίου του 2019 μεταξύ εκπροσώπων των εργαζομένων και εκπροσώπων της εταιρείας. Παρών ήταν και ο σύμβουλος της Ελληνικής Εταιρείας Αξιοποίησης Ανακύκλωσης - ΕΕΑΑ.

Τα δύο μέρη συμφώνησαν από κοινού ότι: Πρώτον το δώρο Χριστουγέννων 2019 θα καταβληθεί σε κάθε εργαζόμενο μέχρι την 21η Δεκεμβρίου 2019. Το δώρο καταβλήθηκε στους εργαζόμενους. Τελείως διαφορετικά από αυτά που λέτε.

**ΕΜΜΑΝΟΥΗΛ ΣΥΝΤΥΧΑΚΗΣ:** Φεύγει ο Ιανουάριος, δεν έχουν πάρει τον Δεκέμβριο.

**ΙΩΑΝΝΗΣ ΒΡΟΥΤΣΗΣ (Υπουργός Εργασίας και Κοινωνικών Υποθέσεων):** Έχει σταματήσει η επιχείρηση να λειτουργεί.

Δεύτερον, οι δεδουλευμένες αποδοχές των μηνών Οκτωβρίου 2019 και Νοεμβρίου 2019 θα καταβληθούν σε κάθε εργαζόμενο μέχρι τις 24 Δεκεμβρίου 2019. Πράγματι και οι αποδοχές καταβλήθηκαν στους εργαζόμενους.

΄Εκτοτε η αρμόδια υπηρεσία του ΣΕΠΕ παρακολουθεί τα διαλαμβανόμενα στην επιχείρηση «WASTE SOLUTIONS Α.Ε.» και θα προβεί, εφόσον αυτό καταστεί αναγκαίο, σε περαιτέρω νόμιμες ενέργειες.

Συνεπώς, αγαπητέ συνάδελφε, δεν τίθεται κανένα θέμα οφειλών της επιχείρησης απέναντι στους εργαζόμενους, ενώ οι υπηρεσίες και τα όργανα του Υπουργείου μεριμνούν με σκοπό να προασπίσουν τα συμφέροντα των εργαζομένων.

Έρχομαι τώρα στο δεύτερο θέμα που θίγεται σχετικά με το διαγωνισμό ανάθεσης της εργολαβίας του ΚΔΑΥ Ηρακλείου Κρήτης και τις σοβαρές καταγγελίες που κάνετε. Σας θυμίζω, λοιπόν, ότι σε ό,τι αφορά το ΚΔΑΥ Ηρακλείου ο φορέας Συλλογικά Συστήματα Εναλλακτικής Διαχείρισης είχε καταθέσει στο ΕΟΑΝ την από 2-10-2015 τριετή σύμβαση συνεργασίας με την εταιρεία «WASTE SOLUTIONS Α.Ε.» με αντικείμενο την πλήρη λειτουργία του ΚΔΑΥ Ηρακλείου και την τελευταία. Αντίγραφο της σύμβασης υπέβαλε μάλιστα ο ΕΟΑΝ στο Τμήμα Κοινοβουλευτικού Ελέγχου με το τρίτο σχετικό έγγραφό του σε απάντηση της υπ’ αριθμόν 113/16-12-2015 αίτησης κατάθεσης εγγράφων στη Βουλή.

Επιπλέον σας θυμίζω ότι η σύμβαση από τον προηγούμενο ανάδοχο «WASTE SOLUTIONS Α.Ε.» έληξε στις 27-12-2019 και μάλιστα, όπως σας ανέφερα και προηγουμένως, η εταιρεία έχει εκπληρώσει πλήρως όλες τις νόμιμες υποχρεώσεις της καταβάλλοντας στους εργαζόμενους τα δεδουλευμένα και τις νόμιμες αποζημιώσεις ήδη από τις 24-12-2019.

Τέλος ο φορέας ΣΕΔ έχει προχωρήσει ήδη σε προκήρυξη για την ανάθεση της εργολαβίας του ΚΔΑΥ Ηρακλείου Κρήτης πρόσκληση προσφορών 18-11-2019 και από την 1-1-2020 με διετή διάρκεια για τη διαδικασία αυτή και η διαδικασία αυτή είναι τώρα σε εξέλιξη.

Ευχαριστώ πολύ.

Κύριε συνάδελφε, αυτά δεν είναι κάτι τα οποία γνωρίζω και εγώ προσωπικά όπως καταλαβαίνετε, είναι κάτι τα οποία αφορούν την περιοχή σας. Οι απαντήσεις που παίρνω και ενημερώνω τη Βουλή είναι δια μέσω των υπηρεσιών του Υπουργείου Εργασίας.

Ευχαριστώ πολύ.

**ΕΜΜΑΝΟΥΗΛ ΣΥΝΤΥΧΑΚΗΣ:** Το εργοστάσιο θα επαναλειτουργήσει, κύριε Υπουργέ;

**ΠΡΟΕΔΡΕΥΩΝ (Απόστολος Αβδελάς):** Τελειώσαμε, κύριε Συντυχάκη.

Αυτή είναι η διαδικασία. Δεν μπορείτε να απαντήσετε.

Συνεχίζουμε με την πέμπτη με αριθμό 418/23-1-2020 επίκαιρη ερώτηση πρώτου κύκλου της Η΄ Αντιπροέδρου της Βουλής και Βουλευτού Β3΄ Νοτίου Τομέα Αθηνών του ΜέΡΑ25 κ. Σοφίας Σακοράφαπρος τον Υπουργό Ανάπτυξης και Επενδύσεων, με θέμα: «Υπουργική απόφαση για τη λειτουργία τις Κυριακές συγκεκριμένων εμπορικών κέντρων στα Σπάτα Αττικής».

Κυρία Σακοράφα, έχετε τον λόγο για δύο λεπτά.

**ΣΟΦΙΑ ΣΑΚΟΡΑΦΑ (Η΄ Αντιπρόεδρος της Βουλής):** Ευχαριστώ πολύ κύριε Πρόεδρε.

Κύριε Υπουργέ, καταθέσαμε την επίκαιρη αυτή ερώτηση για τη δική σας υπουργική απόφαση που προβλέπει τη λειτουργία των καταστημάτων τις Κυριακές για το επιχειρηματικό πάρκο στα Σπάτα Αττικής.

Κύριε Υπουργέ, ας μην κρυβόμαστε πίσω από το δάχτυλό μας, πρόκειται για μία υπουργική απόφαση που προσπαθεί αδέξια να θεμελιώσει μία δικαιολογία για τη λειτουργία των συγκεκριμένων καταστημάτων τις Κυριακές. Και λέω αδέξια, γιατί προσπαθεί με προσχηματική αιτιολόγηση να παρακάμψει τη γνωστή σχετικά πρόσφατη απόφαση του Συμβουλίου της Επικρατείας που απαγόρευε την λειτουργία του εκπτωτικού χωριού τις Κυριακές. Η απόφαση είναι η 535/19 του τέταρτου τμήματος του Συμβουλίου της Επικρατείας.

Και απορώ, δεν κατανοείτε ότι αποτελεί πρόκληση για το μέσο πολίτη να αιτιολογείται μία τέτοια απόφαση με βάση ότι ανήκει στον ίδιο δήμο με το αεροδρόμιο των Σπάτων και ότι γειτνιάζει με το Αττικό Ζωολογικό Πάρκο που αποτελεί, όπως αναφέρετε, πόλο έλξης για εκατοντάδες χιλιάδες επισκέπτες ετησίως που επιθυμούν να γνωρίζουν καλύτερα τα ζώα, τα οποία να υποθέσω σας ευχαριστούν κιόλας για το ενδιαφέρον σας;

Γιατί ευτελίζετε έτσι την εκτελεστική εξουσία; Η νομοθετική εξουσιοδότηση για την έκδοση τέτοιων υπουργικών αποφάσεων δεν έχει δοθεί προφανώς για να ευτελίζεται με αυτόν τον τρόπο, έτσι δεν είναι;

Γνωρίζετε και εσείς ότι ο Τύπος, αλλά και η κοινή γνώμη βοά κάνοντας λόγο για ρουσφέτι του Υπουργού και για φωτογραφική διάταξη και τα αντίστοιχα συμφέροντα έχουν ονοματεπώνυμο: Εκπτωτικό χωριό «McArthurGlen» και «Smart Park».

Γνωρίζετε επίσης ότι αυτή η απόφαση συναντά την καθολική αντίδραση των ενδιαφερομένων επαγγελματικών τάξεων τόσο των εμπόρων όσο και των εμποροϋπαλλήλων.

Κύριε Υπουργέ, η θέσπιση φωτογραφικών διατάξεων και μάλιστα με σκοπό την εξυπηρέτηση μεμονωμένων ιδιωτικών συμφερόντων υποβαθμίζει τη λειτουργία του δημοκρατικού πολιτεύματος και πλήττει θα έλεγα ευθέως το κύρος και την αξιοπιστία του. Γι’ αυτό και σας καλούμε να επανεξετάσετε το ζήτημα και να ανακαλέσετε την απόφασή σας αυτή.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Και εγώ ευχαριστώ.

Θα απαντήσει ο Υπουργός Ανάπτυξης και Επενδύσεων, ο κ. Σπυρίδων - Άδωνις Γεωργιάδης.

Κύριε Γεωργιάδη, έχετε τρία λεπτά στη διάθεσή σας και είστε πολύ ικανός να τα πείτε όλα σε αυτό το διάστημα.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Ευχαριστώ πολύ, κύριε Πρόεδρε και για την ψήφο εμπιστοσύνης που μου δίνετε.

Αγαπητή κυρία Αντιπρόεδρε του Κοινοβουλίου και συνάδελφε, κυρία Σακοράφα, κατ’ αρχάς ευχαριστώ για την ερώτηση, κυρίως γιατί έχει προκαλέσει πολύ μεγάλη φασαρία και πρωτοσέλιδα του Τύπου και έπρεπε να τεθεί στο Κοινοβούλιο για να δοθούν και οι απαντήσεις.

Όταν, όμως, αναφέρετε δικαστικές αποφάσεις, όπως το έκαναν τα δημοσιεύματα θα πρέπει να τις αναφέρουμε όλες και επί της ουσίας, όχι όπως μας βολεύουν. Έτσι δεν είναι;

Λοιπόν, η απόφαση στην οποία αναφέρεστε η 100/2017 που ακύρωσε την υπουργική απόφαση του Υφυπουργού Ανάπτυξης και Ανταγωνιστικότητας της 7ης Ιουλίου του 2014 έχει ένα συγκεκριμένο σκεπτικό. Σας το διαβάζω: «Ειδικότερα καθόσον αφορά τον τουρισμό, η απομάκρυνση από τον κανόνα της αργίας κατά τις Κυριακές επιχειρείται υπό την προϋπόθεση ότι η εξαίρεση αφορά σαφώς προσδιορισμένες περιοχές, στις οποίες η οικονομικοκοινωνική ζωή εξαρτάται σε μεγάλο βαθμό από τον κλάδο του τουρισμού, οι εξαιρέσεις προσδιορίζονται με ακρίβεια κατά χρόνο και κατά δυνατόν σε διάσπαρτες ημέρες ανά έτος, κ.λπ.».

Ο λόγος που ακυρώνεται η απόφαση -προσέξτε- δεν είναι η ουσία, γιατί φαντάζομαι την ουσία της αποφάσεως αυτής δεν ξέρω αν στο ΜέΡΑ25 έχετε μεγάλη συμφωνία, το σκεπτικό όπως ξέρετε είναι η δυνατότητα απρόσκοπτης θρησκευτικής άσκησης των καθηκόντων κατά τις Κυριακές.

Οφείλω, όμως, να σας πω…

**ΣΟΦΙΑ ΣΑΚΟΡΑΦΑ (Η΄ Αντιπρόεδρος της Βουλής):** Δεν σας κατάλαβα.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Λέωότι η ουσία της αποφάσεως, στην οποία αναφερθήκατε, έγκειται στο απρόσκοπτο δικαίωμα ασκήσεως των θρησκευτικών καθηκόντων των πολιτών. Αυτό υπερασπίζεστε.

Πάμε, όμως και στην ουσία της αποφάσεως τώρα. Ακούστε τι λέει: «Επειδή εν προκειμένω, με την εξουσιοδότηση του ν.4254/2014 και ανεξαρτήτως λόγων αναφερομένων στο δικαίωμα της θρησκευτικής ελευθερίας των χριστιανών το θρήσκευμα πολιτών κ.λπ., επειδή η αναφορά σε «τρεις γενικά τουριστικές περιοχές» χωρίς ειδικότερο και συγκεκριμένο προσδιορισμό είναι αόριστη, συνεπώς η βασισθείσα στην εξουσιοδότηση αυτή η προσβαλλόμενη υπουργική απόφαση είναι μη νόμιμη». Καταθέτω, την απόφαση για τα Πρακτικά.

(Στο σημείο αυτό ο Υπουργός Ανάπτυξης και Επενδύσεων, κ. Σπυρίδων-Άδωνις Γεωργιάδης, καταθέτει για τα Πρακτικά την προαναφερθείσα απόφαση, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Η απόφαση στην οποία αναφερθήκατε και που υπερασπίζεται το απρόσκοπτο δικαίωμα στα θρησκευτικά καθήκοντα των Κυριακών απερρίφθη ως αόριστη.

Γιατί ως αόριστη; Γιατί γενικώς μιλούσε για τρεις τουριστικές περιοχές. Μετά όμως από αυτήν την υπουργική απόφαση του 2014, κυρία Αντιπρόεδρε, υπήρξε εξέλιξη. Κι εδώ σας κατηγορώ για λίγη λαθροχειρία. Κι εσείς είστε πολύ αξιοπρεπής και μελετηρή για να κάνετε αυτά που κάνουν οι συριζαίοι. Το 2017 άλλαξε ο νόμος. Ο κ. Παπαδημητρίου επί του ΣΥΡΙΖΑ προσέθεσε στο συγκεκριμένο άρθρο όπως ίσως γνωρίζετε 42.1α στο οποίο έδωσε στον Υπουργό Ανάπτυξης και Ανταγωνιστικότητας την εξουσιοδοτική διάταξη να ορίζει με υπουργική του απόφαση συγκεκριμένα ποιες θεωρεί τουριστικές περιοχές. Προσέξτε τι λέμε τώρα. Έχει εκδοθεί προηγουμένως μία απόφαση του Συμβουλίου της Επικρατείας που λέει «πέφτει λόγω αοριστίας», δηλαδή πρέπει να πας να ορίζεις συγκεκριμένα, λέει το Σ.τ.Ε.. Αυτό που έκανα εγώ δηλαδή και με κατηγορήσατε. Έρχεται ο νομοθέτης του ΣΥΡΙΖΑ και δίνει νομοθετική εξουσιοδότηση στον Υπουργό, 42.1α, να ορίζει με υπουργική απόφαση συγκεκριμένες περιοχές. Αυτή η απόφαση του κ. Παπαδημητρίου προσεβλήθη στο Σ.τ.Ε. από τους ίδιους που και τώρα αντέδρασαν, την ΓΣΕΕ, τη ΓΣΒΕΕ και τις άλλες οργανώσεις των εμπόρων. Και σέβομαι τις αντιδράσεις τους.

Καταθέτω επίσης στα Πρακτικά αυτό που δεν είπατε στη Βουλή, καθώς και το σκεπτικό και σχετικά δημοσιεύματα. Με την απόφαση του Συμβουλίου της Επικρατείας 18/2019 κρίθηκε συνταγματική η απόφαση 758112/6-7-2017 που είχε υπογράψει ο τότε Υπουργός Οικονομίας και Ανάπτυξης, κ. Παπαδημητρίου. Έρχεται, λοιπόν, το Συμβούλιο της Επικρατείας και ορίζει ότι είναι συνταγματικό να μπορεί ο Υπουργός Ανάπτυξης να ορίζει με υπουργική του απόφαση συγκεκριμένες τουριστικές περιοχές και να θεραπεύει το πρόβλημα της αοριστίας του παρελθόντος.

Καταθέτω στα Πρακτικά το σκεπτικό της αποφάσεως καθώς και της μειοψηφίας.

Κλείνω, κύριε Πρόεδρε. Έπρεπε να απαντηθούν αυτά.

Και έτσι, με την απόφαση αυτή, τι λέει το Συμβούλιο της Επικρατείας; «Η εν λόγω ρύθμιση δεν παραβιάζει τη συνταγματική αρχή της αναλογικότητας καθώς η εξαίρεση λειτουργίας των καταστημάτων κατά τις Κυριακές δεν εισήχθη αδιακρίτως αλλά μόνο στο αναγκαίο και ικανό μέτρο, δηλαδή σε περιφέρειες και περιοχές στις οποίες διαπιστωμένα υφίσταται αξιόλογη τουριστική κίνηση» κ.λπ..

Το καταθέτω και αυτό στα Πρακτικά.

(Στο σημείο αυτό ο Υπουργός Ανάπτυξης και Επενδύσεων, κ.Σπυρίδων - Άδωνις Γεωργιάδης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Άρα συγκεφαλαιώνοντας, εσείς και όσοι έκαναν τη σχετική φασαρία για τις ανακοινώσεις στον Τύπο και τα πρωτοσέλιδα πήγα σε μια προηγούμενη απόφαση του Συμβουλίου της Επικρατείας, που αναφερόταν σε προηγούμενο νόμο του ελληνικού κράτους. Ήρθε στη συνέχεια η Κυβέρνηση της Αριστεράς και άλλαξε τον νόμο. Έδωσε καινούργια εξουσιοδοτική διάταξη. Επ’ αυτής προσέφυγαν όλοι αυτοί οι οποίοι είχαν προσφύγει και κατά της προηγούμενης που αναφέρατε. Χάσανε στο δικαστήριο. Κρίθηκε συνταγματική στο δικαστήριο. Και έρχομαι εγώ κατ’ εφαρμογή του νόμου και του δικαστηρίου και εκδίδω την επίμαχη υπουργική απόφαση που στη δευτερολογία μου θα σας την εξηγήσω και περαιτέρω.

**ΠΡΟΕΔΡΕΥΩΝ (Απόστολος Αβδελάς):** Καλά που δεν το έπαιξα.

Κυρία Σακοράφα, έχετε τον λόγο για τρία λεπτά για τη δευτερολογία σας.

**ΣΟΦΙΑ ΣΑΚΟΡΑΦΑ (Η΄ Αντιπρόεδρος της Βουλής):** Κατ’ αρχάς να σας ευχαριστήσω γιατί πάντα λέτε ότι είμαι προετοιμασμένη και διαβασμένη. Ευχαριστώ πολύ. Θα έλεγα ότι είναι κομπλιμέντο αυτό για έναν Βουλευτή.

Εγώ, κύριε Υπουργέ, δεν αναφέρθηκα στην απόφαση που είπατε εσείς. Εγώ αναφέρθηκα σε άλλη απόφαση του Συμβουλίου της Επικρατείας και θα πάω παρακάτω. Αυτό που θέλω να πω είναι ότι με βάση τις δικές σας δηλώσεις γνωρίζουμε ότι είστε προσωπικά υπέρ της πλήρους απελευθέρωσης λειτουργίας των καταστημάτων τις Κυριακές. Αυτό είναι δεδομένο. Αυτή είναι και η κατεύθυνση του κόμματος της Νέας Δημοκρατίας.

Εδώ δεν μιλάμε για αυτό το γενικό ζήτημα όμως. Εδώ μιλάμε για μία συγκεκριμένη απόφασή σας, που αποδίδει το δικαίωμα αυτό σε συγκεκριμένες και κατονομαζόμενες επιχειρήσεις. Είναι δεδομένο και αυτό. Και δεν θα επαναλάβω ότι για αυτόν τον σκοπό επιστρατεύετε προκλητικές, θα έλεγα και προφανώς προσχηματικές δικαιολογίες. Τι να κάνουμε τώρα; Θα πρέπει να επισημάνω ότι για να προχωρήσετε στην έκδοση αυτής της απόφασης αγνοήσατε πλήρως και θα έλεγα περιφρονήσατε όλες τις κοινωνικές και επαγγελματικές τάξεις που αντιτίθενται σε αυτήν τη ρύθμιση γιατί πλήττονται άμεσα. Πρέπει να το δείτε αυτό κύριε Υπουργέ. Τι να κάνουμε; Είναι τόσο το Εμπορικό Επιμελητήριο όσο και η Ελληνική Συνομοσπονδία Εμπορίου και Επιχειρηματικότητας που δηλώνουν την αντίθεσή τους στην απόφαση που θεωρούν καταστρεπτική.

Και βέβαια είναι προφανές, κύριε Υπουργέ, ότι εδώ διαμορφώνονται με άμεση κυβερνητική παρέμβαση και ευθύνη συνθήκες όχι ελεύθερης αγοράς αλλά αθέμιτου ανταγωνισμού, ενώ αποδεικνύεται με τον πιο πανηγυρικό τρόπο ότι όλη η νεοδημοκρατική φιλολογία περί προστασίας της περίφημης μεσαίας τάξης δεν ήταν παρά μια φτηνή προεκλογική συνθηματολογία.

Εξάλλου για το θέμα τοποθετήθηκε αρνητικά και η Ομοσπονδία Ιδιωτικών Υπαλλήλων Ελλάδας. Το γνωρίζετε πάρα πολύ καλά. Με βάσιμη επιχειρηματολογία αναφέρουν επί λέξει ότι «η Κυβέρνηση εκπληρώνοντας τη βούληση των μεγάλων πολυκαταστημάτων των ξένων αλυσίδων στο εμπόριο, των mall», ξέρετε την ιστορία μου με τα mall, «των εκπτωτικών χωριών που θέλουν να οδηγήσουν στο κλείσιμο τις μικρές επιχειρήσεις στο εμπόριο, έρχεται και διαμορφώνει συνθήκες για την απελευθέρωση της λειτουργίας των καταστημάτων τις Κυριακές με φωτογραφικές διατάξεις». Παρά την αντίθετη απόφαση του Σ.τ.Ε. που σας ανέφερα, που είχε άλλο νούμερο. Σας ανέφερα την απόφαση 535/2019 του τέταρτου τμήματος στο οποίο είχαν προσφύγει αυτές οι δύο εταιρείες. Το ξέρετε, κύριε Υπουργέ. Και η «McArthur» και ένα άλλο εκπτωτικό χωριό του δήμου Σπάτων Αρτέμιδος στη θέση Γιαλού. Το τέταρτο τμήμα με την απόφαση 535/2019 την απέρριψε με συγκεκριμένη αιτιολογία βάζοντας την τοπική εγγύτητα προς την πύλη εισόδου της χώρας, το τουριστικό ενδιαφέρον της περιοχής, την ύπαρξη τουριστικών αγορών με αυξημένη λιανεμπορική δραστηριότητα. Τα λέω συνοπτικά γιατί δεν έχω χρόνο. Απέρριψε, λοιπόν, αυτά τα τρία χαρακτηριστικά ως αβάσιμους όλους τους ισχυρισμούς αυτών των δύο εταιρειών.

Ερωτώ, λοιπόν. Εφαρμόζονται ή δεν εφαρμόζονται οι αποφάσεις αυτών των θεσμικών, θα έλεγα, οργάνων;

Κλείνω. Απ’ ό,τι φαίνεται, κύριε Υπουργέ Ανάπτυξης και Επενδύσεων, η κυβερνητική πολιτική και το σχέδιό σας για την ανάπτυξη εξαντλείται στην κατ’ εξακολούθηση θέσπιση τέτοιων μεμονωμένων φωτογραφικών ρυθμίσεων. Μερικές δε είναι ιδιαίτερου ενδιαφέροντος και υποβάλλονται στη δημοκρατική αρχή της κομματικής πειθαρχίας, θα τολμούσα να πω, κύριε Υπουργέ.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Κι εγώ ευχαριστώ.

Κύριε Γεωργιάδη, έχετε τρία λεπτά στη διάθεσή σας.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Κυρία συνάδελφε, κατ’ αρχάς δεν θα λύσουμε το ιδεολογικό μας ζήτημα για τη λειτουργία των καταστημάτων τις Κυριακές. Προφανώς διαφωνούμε.

Επειδή αναφέρατε τις προσωπικές μου απόψεις, που ποτέ δεν έχω κρύψει, οφείλω να σας πω ότι όταν κάποιος γίνεται Υπουργός δεν νομοθετεί βάσει προσωπικών απόψεων αλλά εφαρμόζει κυβερνητική πολιτική.

Θέλω να γίνει σαφές. Δεν έχουμε καμμία διάθεση στο Υπουργείο Ανάπτυξης να ανοίξουμε ζήτημα Κυριακών. Έχω πει από την πρώτη στιγμή ότι ο νόμος, ο οποίος ήδη έχει ψηφιστεί αρχικά από την κυβέρνηση Σαμαρά και στη συνέχεια από την κυβέρνηση του Τσίπρα, ρυθμίζει επαρκώς το ζήτημα και δίνει τα εργαλεία στον εκάστοτε Υπουργό Ανάπτυξης να ρυθμίσει επαρκώς την αγορά ως προς αυτό το ζήτημα. Όχι μόνο στον Υπουργό Ανάπτυξης, αλλά και στους οικείους αντιπεριφερειάρχες για να είμαι δίκαιος. Εδώ δεν μιλάμε για το άνοιγμα όλων των Κυριακών του χρόνου. Μιλάμε μόνο για το άνοιγμα κατά την τουριστική περίοδο. Δηλαδή, από τον Μάρτιο μέχρι τον Οκτώβριο. Γι’ αυτό συζητάμε εδώ.

Πάμε στην ουσία, ως προς το γενικό περί αθέμιτου ανταγωνισμού που αναφέρατε και το λέτε συνεχώς. Ο αθέμιτος ανταγωνισμός είναι και από την ανάποδη. Γιατί θα γνωρίζετε ότι, όπως λειτουργεί σήμερα η αγορά, τα μεγάλα εκπτωτικά κέντρα, που είναι ακριβώς απέναντι από το αεροδρόμιο –δεν τα αναφέρω γιατί δεν θέλω-, λειτουργούν κατά την περίοδο Μαρτίου - Οκτωβρίου. Όταν, λοιπόν, κάποιος αντιμάχεται και λέει «τα δύο που είναι απέναντι να λειτουργούν, το άλλο που είναι απέναντι στο ένα χιλιόμετρο να μη λειτουργεί» μπορείς να το δεις και ανάποδα. Ότι εξυπηρετείς τα συμφέροντα των δύο. Πάλι μεγάλες εταιρείες είναι και αυτές οι δυο, πάλι πολυεθνικές είναι αυτές οι δυο, πάλι μεγάλα συμφέροντα έχουν και οι δυο. Έχουν το δικαίωμα, δεν φταίνε αυτές γιατί έτσι είχε ρυθμιστεί, να ανταγωνίζονται αθέμιτα τον απέναντι.

Γιατί, κυρία Σακοράφα, εγώ είμαι υπέρ του αθέμιτου ανταγωνισμού που θέλουν να έχουν ίδιο τρόπο ανταγωνισμού στις δυο πλευρές του δρόμου και δεν είστε εσείς που είστε υπέρ των πρώτων και κατά των δευτέρων; Δεν το κατάλαβα αυτό. Άρα, λοιπόν, ας τα αφήσουμε αυτά περί προθέσεων. Έχουμε μια ιδεολογική διαφορά.

Εμείς πιστεύουμε ότι κατά την τουριστική περίοδο εκεί που μαζεύεται πολύς κόσμος, πρέπει να είναι ανοιχτά τα καταστήματα τις Κυριακές. Η εξουσιοδοτική διάταξη που κρίθηκε δίνει το δικαίωμα στον Υπουργό Ανάπτυξης να απαντήσει. Η απόφαση που αναφέρετε ξαναλέω πως αναφέρεται σε προηγούμενη απόφαση με προηγούμενο νόμο. Άλλαξαν τα πράγματα. Βγήκε καινούργια απόφαση του Σ.τ.Ε.. Είναι του 2019, αλλά προσβάλλει προηγούμενο. Στο ενδιάμεσο άλλαξε ο νόμος. Βγήκε καινούρια εξουσιοδοτική διάταξη που κρίθηκε συνταγματική. Εμείς κάναμε χρήση, λοιπόν, της καινούριας εξουσιοδοτικής διατάξεως που έχει κριθεί συνταγματική από το Συμβούλιο της Επικρατείας. Και εσείς μου αναφέρετε πάλι την προηγούμενη.

Έρχομαι, λοιπόν και σας λέω ότι αυτό που κάναμε είναι σωστό. Όποιος μας ακούει, δεν ξέρει ότι ευρύτερα στην περιοχή των Σπάτων που αναφέρουμε που δεν είναι μέσα στον αστικό ιστό για να πλήξεις μικρομεσαία καταστήματα, όπως αναφέρατε, πράγματι και λόγω του Αττικού Πάρκου και του αεροδρομίου μαζεύεται πολύς κόσμος κάθε Σαββατοκύριακο; Από εμένα το ακούτε ότι αν πάρετε το αυτοκίνητό σας το Σαββατοκύριακο εκεί δεν μπορείς να πλησιάσεις, δεν μπορείς να παρκάρεις από τους τουρίστες από όλη την Ελλάδα, από εσωτερικό τουρισμό και από εξωτερικό που πλησιάζει εκεί;

Δεν είναι τουριστική περιοχή, λοιπόν, αυτή; Προφανώς και είναι τουριστική περιοχή. Και προφανώς, αν δεν βγάζαμε αυτήν την απόφαση, θα επιτρέπαμε αθέμιτο ανταγωνισμό από την ανάποδη και εμείς δεν θέλουμε να εξυπηρετούμε συμφέροντα. Θέλουμε όλοι να έχουν τις ίδιες συνθήκες εργασίας και την ίδια συνθήκη ανταγωνισμού. Αυτή είναι η διαφορά.

Αναφέρομαι με σεβασμό στις ενώσεις των εμπόρων και στην ΕΣΕΕ και τον κ. Καρανίκα, με τον οποίο έχουμε μια καταπληκτική συνεργασία και συζητάμε τώρα για τα μεγάλα θέματα των εκπτώσεων και όλα τα υπόλοιπα, και στη ΓΣΕΒΕΕ και σε όλους τους υπολοίπους τομείς που κατά καιρούς προσφεύγουν –ορισμένοι έχουν ανακοινώσει ήδη ότι θα προσφύγουν και εναντίον αυτής, έχουν κάθε δικαίωμα να προσφύγουν- είναι συνταγματικό τους δικαίωμα και δηλώνω πρώτον, ότι η Κυβέρνηση δεν έχει σκοπό να ανοίξει ζήτημα Κυριακών, αλλά πρέπει όλοι να γνωρίζουμε ότι δεν μπορούμε να δίνουμε μάχες οπισθοφυλακής συνεχώς σε αυτήν τη χώρα.

Όσοι ταξιδεύουμε στο εξωτερικό καλώς γνωρίζουμε πια ότι στις περισσότερες χώρες αυτά τα ζητήματα έχουν λυθεί. Ας μην τσακωνόμαστε, λοιπόν, στα αυτονόητα. Είμαστε μια τουριστική χώρα, θέλουμε να αυξήσουμε το Ακαθάριστο Εθνικό μας Προϊόν, θέλουμε να δείξουμε στους ξένους επενδυτές –στην προκειμένη περίπτωση έχουμε ξένους επενδυτές στο συγκεκριμένο εκπτωτικό χωριό- ότι η Ελλάδα είναι μια επιχειρηματική φιλική χώρα, βγαίνουμε και διαφημίζουμε διαρκώς πόσο θέλουμε άμεσες ξένες επενδύσεις και πόσο τις χρειαζόμαστε για να πάει μπροστά ο τόπος μας. Ε, μην τσακωνόμαστε και χτυπάμε και αυτές που ήρθαν. Γιατί αν κάποιος έρθει στην Ελλάδα και δεν μπορεί να λειτουργήσει όπως πρέπει και οι ανταγωνιστές του λειτουργούν καλύτερα, δυσφημίζεται η Ελλάδα στο εξωτερικό και δυσκολεύεται η προσέλκυση άμεσων ξένων επενδύσεων. Όταν, όμως, όλοι βλέπουν ότι εδώ έχουμε κράτος-δικαίου και τα ίδια ισχύουν για όλους, πολύ πιο εύκολα τους πείθεις να έρθουν.

Άρα, λοιπόν, η συγκεκριμένη υπουργική απόφαση δεν ανοίγει γενικά ζήτημα Κυριακών, δεν ανοίγω γενικά ζήτημα Κυριακών, δεν έχω καμμία τέτοια πρόθεση, αλλά στην προκειμένη περίπτωση κρίναμε ότι ήταν δίκαιο να ενταχθεί και αυτή η ζώνη στην τουριστική περιοχή, διότι επρόκειτο και περί αδικίας, αλλά και περί λάθους.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε.

Κυρίες και κύριοι συνάδελφοι, η Βουλευτής κ. Αικατερίνη Νοτοπούλου ζητεί άδεια ολιγοήμερης απουσίας στο εξωτερικό από 31 Ιανουαρίου 2020 έως 1 Φεβρουαρίου 2020, λόγω συμμετοχής της στη συνάντηση νέων Ελλάδος Βόρειας Μακεδονίας. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Απόστολος Αβδελάς):** Συνεπώς η Βουλή ενέκρινε τη ζητηθείσα άδεια.

Ως Μακεδόνας θα ήθελα να μάθω ποιοι είναι αυτοί οι νέοι Ελλάδος που συναντιούνται με τους νέους της Βόρειας Μακεδονίας, κατόπιν πρόσκλησης του Ομίλου Νέων της UNESCO. Και φυσικά να πάει η κ. Νοτοπούλου.

Επίσης, η Βουλευτής κ. Μαρία - Αλεξάνδρα Κεφάλα ζητεί άδεια ολιγοήμερης απουσίας στο εξωτερικό από 2 Φεβρουαρίου 2020 έως 4 Φεβρουαρίου 2020. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Απόστολος Αβδελάς):** Συνεπώς η Βουλή ενέκρινε τη ζητηθείσα άδεια.

Να πάει και να περάσει και καλά!

Τέλος, η Βουλευτής κ. Ειρήνη - Ελένη Αγαθοπούλου ζητεί άδεια ολιγοήμερης απουσίας στο εξωτερικό από 30 Ιανουαρίου 2020 έως 1 Φεβρουαρίου 2020. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Απόστολος Αβδελάς):** Συνεπώς η Βουλή ενέκρινε τη ζητηθείσα άδεια.

Να πάει και να περάσει και καλά.

Θα συζητηθεί, τώρα, η πρώτη με αριθμό 427/27-1-2020 επίκαιρη ερώτηση πρώτου κύκλου του Βουλευτή Μεσσηνίας της Νέας Δημοκρατίας κ. Ιωάννη Λαμπρόπουλου προς τον Υπουργό Αγροτικής Ανάπτυξης και Τροφίμων με θέμα: «Την τιμή του ελαιολάδου και τα προβλήματα των ελαιοπαραγωγών».

Ο κ. Λαμπρόπουλος έχει τον λόγο για δύο λεπτά.

**ΙΩΑΝΝΗΣ ΛΑΜΠΡΟΠΟΥΛΟΣ:** Ευχαριστώ, κύριε Πρόεδρε.

Κύριε Υπουργέ, οι τιμές φέτος του ελαιολάδου έχουν πέσει σε ιστορικά χαμηλά επίπεδα. Αυτό βέβαια συνέβη και κατά την προηγούμενη ελαιοκομική περίοδο 2018 - 2019 αλλά τότε λόγω ποιότητας. Η φετινή χρονιά από πλευράς ποιότητας είναι εξαιρετική. Όμως οι τιμές σας λέω και πάλι ότι είναι τραγικές. Ο παραγωγός, ο αγρότης δεν μπορεί πλέον να ανταποκριθεί. Δεν καλύπτουν αυτές οι τιμές ούτε τα έξοδα ούτε το κόστος παραγωγής. Δεν μπορεί ο αγρότης να επιβιώσει. Δεν μπορεί να ζήσει, δεν μπορεί να ανταποκριθεί στις υποχρεώσεις του, να πληρώσει λογαριασμούς, να πληρώσει ασφαλιστικές εισφορές, να ζήσει τα παιδιά του και την οικογένειά του. Επαναλαμβάνω ότι η κατάσταση είναι τραγική παρ’ ότι έχουμε το καλύτερο ελαιόλαδο. Έχει τη φήμη, έχει την αναγνωρισιμότητα αλλά ό,τι εξαγωγές γίνονται, γίνονται χύμα, δεν είναι τυποποιημένες. Ο ελαιοκομικός τομέας είναι ανοργάνωτος. Η απόφαση της κυβέρνησης των Ηνωμένων Πολιτειών, ύστερα από παρεμβάσεις της δικής μας Κυβέρνησης, ήταν πάρα πολύ θετική. Μας εξαίρεσε από το εμπάργκο. Κάτι, όμως, πρέπει να γίνει. Κάτι πρέπει να αλλάξουμε. Πρέπει να εφαρμόσουμε καινούργιες πολιτικές. Πρέπει βραχυπρόθεσμα αλλά και μακροπρόθεσμα να σχεδιάσουμε τα πράγματα, για να δούμε τι θα γίνει με το εθνικό μας προϊόν που είναι το ελαιόλαδο, να δούμε τι θα κάνουμε με τους αγρότες μας τους παραγωγούς, γιατί η ελιά καλλιεργείται σε όλη την Ελλάδα.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

Τον λόγο έχει ο Υφυπουργός Αγροτικής Ανάπτυξης και Τροφίμων κ. Κωνσταντίνος Σκρέκας για τρία λεπτά.

Κύριε Σκρέκα, ένα παράξενο, όποτε είμαι εδώ επάνω και είστε εσείς εκεί, μιλάμε για το λάδι.

**ΚΩΝΣΤΑΝΤΙΝΟΣ ΣΚΡΕΚΑΣ (Υφυπουργός Αγροτικής Ανάπτυξης και Τροφίμων):** Ευχαριστώ πολύ, κύριε Πρόεδρε.

Κατ’ αρχάς, κύριε Βουλευτά, κύριοι συνάδελφοι, κύριε πρώην Υπουργέ, θα ήθελα να σας ευχαριστήσω για την πολύ σημαντική ερώτηση την οποία έχετε καταθέσει, που δίνει την ευκαιρία να συζητήσουμε από το ελληνικό Κοινοβούλιο αυτό το σημαντικό θέμα, το οποίο αφορά το εθνικό μας, ένα από τα βασικά εθνικά προϊόντα, όπως είναι η παραγωγή ελαιολάδου, το ελαιόλαδο.

Να πούμε ότι όπως πολύ σωστά είπατε, η πραγματικότητα φέτος είναι πάρα πολύ σκληρή για τους Έλληνες αγρότες ελαιοπαραγωγούς, καθώς όπως πραγματικά ισχύει, έχουν καταρρεύσει οι τιμές ελαιολάδου. Όχι, όμως, μόνο στην Ελλάδα. Διεθνώς οι τιμές του ελαιολάδου βρίσκονται στα κατώτατα επίπεδα των τελευταίων χρόνων και όντως σήμερα διαπραγματεύονται -το εξαιρετικά παρθένο, το καλής ποιότητας ελαιόλαδο- περίπου στην τάξη των 2 ευρώ ανά λίτρο.

Πού οφείλεται αυτό και τι μπορεί να κάνει η ελληνική πολιτεία; Το πού οφείλεται νομίζω ότι είναι σχεδόν αυτονόητο. Μιλάμε για ένα προϊόν, το οποίο κυκλοφορεί ελεύθερα στις χώρες της Ευρωπαϊκής Ένωσης και όχι μόνο. Οι τιμές διαμορφώνονται με τη διαδικασία της προσφοράς και της ζήτησης και δυστυχώς φέτος έχουμε την ατυχή –να το πω έτσι- περίπτωση να έχουμε πολύ μεγάλες παραγωγές από μεγάλους παραγωγούς του κλάδου, από άλλες χώρες παραγωγούς, όπως είναι η Ιταλία, όπως είναι η Τυνησία, όπως είναι το Μαρόκο, όπως είναι η Τουρκία. Η Ισπανία δεν έχει αντίστοιχα τόσο μεγάλη αύξηση παραγωγής, αλλά από την άλλη είχε αποθεματοποιήσει σχεδόν το 30% της παραγωγής της της προηγούμενης περιόδου, με αποτέλεσμα να έρχεται και να προστίθεται και αυτό σε όλα αυτά τα οποία προείπα και να προσπαθούν να το διαθέσουν κυρίως στην ευρωπαϊκή αγορά. Και γιατί λέω, κυρίως, στην ευρωπαϊκή αγορά; Γιατί μετά την πρόθεση αυτή τη στιγμή των Ηνωμένων Πολιτειών της Αμερικής να επιβάλει δασμούς εισαγωγής στο ελαιόλαδο και στις ελιές, αναγκαστικά, όλη η παραγωγή της Ισπανίας αυτή τη στιγμή, θα πρέπει να διατεθεί και αυτή μέσα στη μικρή αγορά, κυρίως της Ευρωπαϊκής Ένωσης, με αποτέλεσμα να οδηγήσει αυτό στην κατάρρευση των τιμών.

Από την άλλη, η Ελλάδα και ο ίδιος ο Πρωθυπουργός ο Κυριάκος Μητσοτάκης πέτυχε μια πολύ σπουδαία επιτυχία, καθώς κατάφερε μέσα από διαπραγματεύσεις και μετά από συγκεκριμένα αιτήματα, να εξαιρεθεί η Ελλάδα από τους δασμούς που προτίθεται προς το παρόν να επιβάλουν οι Ηνωμένες Πολιτείες Αμερικής και στο λάδι, αλλά και στη βρώσιμη ελιά.

Σε ό,τι αφορά, όμως, τη βρώσιμη ελιά να πούμε ότι η Ελλάδα είναι η μοναδική χώρα η οποία εξαιρέθηκε από αυτούς τους δασμούς. Αυτό βέβαια δεν ήταν αρκετό για να σταθεροποιήσει τις τιμές του ελαιολάδου στη χώρα μας, σε ένα επίπεδο που να δίνει ένα αξιοπρεπές εισόδημα στον Έλληνα αγρότη για να ζήσει την οικογένειά του, για να συνεχίσει να επενδύει στη δουλειά του και να βλέπει το μέλλον με αισιοδοξία. Για ποιο λόγο; Γιατί όπως πολύ σωστά είπατε, υπάρχουν παθογένειες δεκαετιών που δεν έχουν αφήσει αυτό το σημαντικό εθνικό προϊόν, το εξαίρετης ποιότητας ελληνικό ελαιόλαδο, να μπορέσει να έχει το μερίδιο αγοράς που θα μπορούσε να έχει στις χώρες εκτός Ελλάδος, στις αγορές χωρών του εξωτερικού και στις ΗΠΑ.

Άρα στις ΗΠΑ σήμερα εξάγουμε ελληνικό λάδι, μετά την επιτυχία του κ. Μητσοτάκη, χωρίς την επιβολή δασμών, αλλά δυστυχώς οι ποσότητες που εξάγονται είναι λίγες, γιατί ακόμα δεν έχουν καταφέρει οι συνεταιριστικές εταιρείες, οι ιδιωτικές εταιρείες, όσοι παραγωγοί έχουν την κρίσιμη μάζα –να το πω έτσι- να κερδίζουν ικανοποιητικό μερίδιο αγοράς απέναντι στα άλλα ανταγωνιστικά λάδια των άλλων χωρών που προέρχονται από την Ιταλία και από άλλες χώρες, στην Αμερική, έτσι ώστε αυτή η επιτυχία της ελληνικής Κυβέρνησης να φέρει αύξηση των πωλήσεων και με αυτόν τον τρόπο να ισοσκελίσει, -να το πω έτσι- τη μείωση, πιθανότατα, της ζήτησης που έχει το λάδι συνολικά στην Ευρώπη.

Από εκεί και πέρα η σημερινή ηγεσία του Υπουργείου Αγροτικής Ανάπτυξης προτίθεται βέβαια να εξετάσει όλα τα διαθέσιμα εργαλεία που έχει στη διάθεσή της για να δει τι μπορεί να κάνει, ώστε να συνεισφέρει, έστω από τη δική μας πλευρά και από την πλευρά του Υπουργείου, για να απαλύνουμε, αν μπορούμε ή να διατηρήσουμε σε ένα επίπεδο τις τιμές του ελαιολάδου. Θα πω στη δευτερολογία μου τι προτιθέμεθα να κάνουμε.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

Κύριε Λαμπρόπουλε, έχετε τρία λεπτά στη διάθεσή σας.

**ΙΩΑΝΝΗΣ ΛΑΜΠΡΟΠΟΥΛΟΣ:** Ευχαριστώ, κύριε Πρόεδρε.

Αγαπητέ μου Υπουργέ, το θέμα του ελαιολάδου είναι πλέον πολύ μεγάλο, το πρόβλημα είναι πλέον πολύ μεγάλο. Εγώ θα πρότεινα μήπως να τεθεί στην Ευρωπαϊκή Επιτροπή και να γίνει εκεί μια μεγάλη συζήτηση. Είναι πολλές οι χώρες της Ευρωπαϊκής Ένωσης που ενδιαφέρονται και καίγονται για το πρόβλημα αυτό, αλλά να τεθεί και να εξεταστεί και το ενδεχόμενο. Γνωρίζουμε -και έχουν γραφτεί πάρα πολλά- ότι η εμπορία του ελαιολάδου έχει περάσει σε λίγα, σε ορισμένα χέρια, τα οποία δεν ξέρουμε τι κρύβουν από πίσω. Μήπως λοιπόν έχουν αυτοί συμφωνήσει μεταξύ τους, οι μεγάλοι, πέντε-δέκα μεγάλοι, να αγοράζουν το λάδι σε πολύ χαμηλές τιμές από τον παραγωγό και να πουλάνε ανεξέλεγκτα στα μεγάλα μαγαζιά, σε όλα τα κράτη, σε όλα τα σουπερμάρκετ; Και αυτό γίνεται. Γιατί σε πολλά κράτη οι τιμές είναι φαρμακείο, είναι τιμές φαρμακείου. Δεν είναι δυνατόν να παίρνουν το λάδι σε αυτήν την τιμή τώρα, το καλαματιανό, και να το πουλάνε σε εξωφρενικές τιμές. Να εξεταστεί και από την πλευρά της Ευρωπαϊκής Ένωσης.

Δεύτερον, πολύ σημαντικό, να δούμε τι άλλα μέτρα θα πάρουμε για τη στήριξη του αγροτικού εισοδήματος, γιατί επαναλαμβάνω ότι είναι δύο χρονιές συνεχόμενες που δεν εισέπραξαν οι αγρότες μας. Να το δούμε αυτό, να δούμε τι θα γίνει με το κόστος παραγωγής, να δούμε τι θα γίνει με τη μείωση του πετρελαίου για τους αγρότες μας. Είναι πράγματα τα οποία θα ελαφρύνουν, θα ανακουφίσουν κάπως την κατάσταση και θα δώσουν μια προοπτική. Σε πολλά ελαιοπερίβολα φέτος στη Μεσσηνία δεν προχώρησαν οι ιδιοκτήτες τους σε συγκομιδή, γιατί δεν συνέφερε. Όταν πλήρωναν 40 και 50 ευρώ το μεροκάματο, δεν τους έμενε απολύτως τίποτα. Μάζεψαν εκείνο που ήθελαν για φαγητό και το άλλο το παρατάνε. Πώς θα ζήσουν οι νέοι; Πώς θα δημιουργήσουν; Είναι μεγάλο το πρόβλημα. Θα πρέπει να εξετάσουμε καινούργιες πολιτικές γύρω από το ελαιόλαδο και βεβαίως και από την ελιά, που η υπουργική απόφαση που υπέγραψε ο πρώην Υπουργός Απόστολου το 2018 έχει καταστρέψει την ελιά και έχει δώσει τα δικαιώματα στην Τουρκία. Πήρε τα δικαιώματα, πήραν την ελιά τη δική μας και παρουσιάζεται και έχει κατακλύσει τις αγορές με φθηνές τιμές.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Κύριε Σκρέκα έχετε τρία λεπτά για τη δευτερολογία σας.

**ΚΩΝΣΤΑΝΤΙΝΟΣ ΣΚΡΕΚΑΣ (Υφυπουργός Αγροτικής Ανάπτυξης και Τροφίμων):** Νομίζω ότι έχετε θέσει πολύ καίρια σημεία, που αφορούν το αγροτικό εισόδημα και γενικά τη βιωσιμότητα των Ελλήνων αγροτών και του πρωτογενούς τομέα της χώρας. Οφείλω να σας πω, κύριε συνάδελφε, ότι στο Υπουργείο Αγροτικής Ανάπτυξης σχεδιάζουμε και υλοποιούμε ένα εθνικό στρατηγικό σχέδιο ακριβώς για τη στήριξη του αγροτικού εισοδήματος, για την προσέλκυση νέων αγροτών στις καλλιέργειες και για την προστασία του περιβάλλοντος. Και είναι μία ευκαιρία, αυτή τη χρονική στιγμή, να αλλάξει η χώρα και ο πρωτογενής τομέας τον τρόπο με τον οποίο λειτουργεί, μιας και αυτή τη στιγμή στα σαλόνια της Ευρώπης συζητάμε και διαπραγματευόμαστε και τη νέα Κοινή Αγροτική Πολιτική του 2021 - 2027. Οπότε, μέσα από αυτήν τη διαδικασία και μέσα από αυτήν την ευκαιρία που έχουμε αυτήν τη στιγμή, μπορούμε να αλλάξουμε πράγματα και καταστάσεις, θα μπορέσουμε πραγματικά να βάλουμε τον πρωτογενή τομέα της χώρας, της Ελλάδας, σε έναν δρόμο ελπίδας, σε έναν δρόμο βιωσιμότητας και σε έναν δρόμο όπου θα συνεχίσει να επιτελεί αυτόν το σημαντικό ρόλο για την εθνική οικονομία, για την κοινωνική συνοχή της χώρας αλλά και την επισιτιστική ασφάλεια της χώρας μας.

Από εκεί και πέρα, αναφερθήκατε σε πιθανές αθέμιτες πρακτικές, οι οποίες μπορεί να κυριαρχούν στον κλάδο του ελαιολάδου, αναφέροντας ότι μπορεί κάποιοι μεγάλοι, λίγοι, να έχουν να έχουν κάνει «ολιγοψώνιο», ολιγοπώλιο με λίγα λόγια, και με αυτόν τον τρόπο να κρατάνε τις τιμές του ελαιολάδου χαμηλά. Εγώ θα σας πω ότι κατ’ αρχάς γι’ αυτό αρμόδια είναι η Εθνική Επιτροπή Ανταγωνισμού, η Ανεξάρτητη Αρχή. Εμείς είμαστε σε συνεργασία, είμαστε και μαζί σας, είμαστε και με όποιον άλλον έχει κάποιες καταγγελίες που μπορεί να κάνει και στοιχειοθετούνται, ώστε να προσφύγουμε στην επιτροπή και με αυτόν τον τρόπο να εξετάσουμε αν υπάρχουν πράγματι τέτοιες πρακτικές.

Αλλά θα σας πω όμως πολύ σύντομα ότι παρατηρείται το φαινόμενο, κάθε φορά που πέφτει η τιμή του ελαιολάδου στον παραγωγό, οι μεγάλες αγορές, οι οργανωμένες αλυσίδες υπεραγορών, και αυτές να ζητάνε χαμηλότερες τιμές μετά από τους συσκευαστές και τους ενδιάμεσους, να το πω έτσι, εμπόρους, που σημαίνει τελικά ότι κανείς δεν βγάζει. Όταν, δηλαδή, παρατηρείται το φαινόμενο ότι όταν καταρρέει η τιμή ενός προϊόντος κανένας στην εφοδιαστική αλυσίδα δεν βγάζει, δεν ξέρουμε αν βγάζει το τελικό κατάστημα, που κι εκεί, το τελικό κατάστημα λιανικής που απευθύνεται στον τελικό καταναλωτή, όπου και εκεί τελικά λόγω του ανταγωνισμού και εκεί καταρρέουν οι τιμές.

Άρα το θέμα είναι πώς θα διατηρήσουμε υψηλές τιμές για την Ελλάδα, για το ελληνικό ελαιόλαδο. Εδώ έχετε απόλυτο δίκιο σε αυτό που είπατε, πρέπει να γίνει σοβαρή δουλειά, πρέπει τα χαρακτηριστικά του προϊόντος, του ελληνικού ελαιολάδου και του δικού σας, που προέρχεται ειδικά από τη Μεσσηνία -του διεθνώς γνωστού, αλλά όχι τόσο όσο χρειάζεται τελικά από ό,τι φαίνεται- να γίνουν αυτά τα χαρακτηριστικά γνωστά, οι ισχυρισμοί για το προϊόν, τα «claims» που λέμε, να γίνουν γνωστά στους καταναλωτές και αυτά να ταυτοποιηθούν στο προϊόν, ώστε πια να πουλάμε προϊόν με ταυτότητα, προϊόν με μάρκα, με «brand», με υπεραξία, αυτό που λέγεται «προστιθέμενη αξία», ώστε να δίνει παραπάνω χρήματα ο καταναλωτής, με καλή διάθεση, γιατί ξέρει ότι αγοράζει ένα πολύ καλύτερο προϊόν από όλα τα άλλα που είναι στο ίδιο ράφι με το δικό μας προϊόν.

Αυτό το πράγμα δεν είναι κάτι που μπορεί να γίνει σε μία νύχτα, αυτό το πράγμα θέλει πολλή δουλειά -έχετε δίκιο- χρειάζεται εθνικό σχέδιο. Δεν πρέπει να μηδενίζουμε αυτά που έχουνε γίνει τις προηγούμενες δεκαετίες, γιατί κάτι έχει γίνει για να υπάρχει το ελληνικό ελαιόλαδο στις εξωτερικές αγορές. Αυτό δεν σημαίνει όμως ότι πρέπει να εφησυχάσουμε και ίσα-ίσα η κατάρρευση φέτος των τιμών δίνει μία ευκαιρία για προβληματισμό και να αναλογιστούμε τι πρέπει να κάνουμε, μαζί με τους ανθρώπους της αγοράς, μαζί με τους παραγωγούς, μαζί με όλους όσους εμπλέκονται σε αυτό το προϊόν και σε αυτόν τον κλάδο, ώστε να χαράξουν μια εθνική στρατηγική η οποία θα έχει αποτέλεσμα.

Από την άλλη, οφείλω να σας πω ότι γενικά αυτό αφορά και όλους τους αγρότες και τα υπόλοιπα προϊόντα, λίγο καλύτερα άλλα, λίγο χειρότερα κάποια άλλα, και αυτά αντιμετωπίζουν τα ίδια προβλήματα. Δηλαδή πρέπει στην Ελλάδα επιτέλους να καταλάβουμε ότι πουλάμε προϊόντα αξίας και με χαρακτηριστικά που δεν υπάρχουν όμοιά τους στην Ευρώπη και στον κόσμο. Πάνω εκεί θα στηρίξουμε τη νέα εθνική στρατηγική.

Σας ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Και εμείς σας ευχαριστούμε.

Περνάμε στην επόμενη ερώτηση, η οποία είναι πάρα πολύ καλή και έχει δίκιο η κ. Σουλτάνα Ελευθεριάδου για τους κατοίκους εκεί, Μελισσοκομείο, Αυλή, Ελευθεραί, ξέρω τι τραβάνε.

Θα συζητηθεί η δεύτερη με αριθμό 431/27-1-2020 επίκαιρη ερώτηση πρώτου κύκλου της Βουλευτού Καβάλας του Συνασπισμού Ριζοσπαστικής Αριστεράς κ. Σουλτάνας Ελευθεριάδου προς τον Υπουργό Αγροτικής Ανάπτυξης και Τροφίμων, με θέμα: «Αποζημιώσεις αμπελοπαραγωγών Δήμου Παγγαίου».

Κυρία Ελευθεριάδου, έχετε δύο λεπτά στη διάθεσή σας.

**ΣΟΥΛΤΑΝΑ ΕΛΕΥΘΕΡΙΑΔΟΥ:** Κύριε Υφυπουργέ, η ερώτηση είναι πολύ συγκεκριμένη και περιμένω από εσάς μια σαφή απάντηση, γιατί οι συμπολίτες μας περιμένουν να μάθουν πότε θα αποζημιωθούν. Οι έντονες βροχοπτώσεις Σεπτεμβρίου σε όλο τον Δήμο Παγγαίου κατέστρεψαν το μεγαλύτερο μέρος της ποικιλία σταφυλιών σουλτανίνα, ενώ οι χαλαζοπτώσεις του καλοκαιριού επέφεραν ολοκληρωτική ζημιά στην παραγωγή στα χωριά των δημοτικών ενοτήτων Ορφανού, Πιερέων και Ελευθερών.

Παρά την άμεση καταγραφή των ζημιών από τον ΕΛΓΑ και παρά τις διαβεβαιώσεις, οι παραγωγοί δεν έχουν αποζημιωθεί μέχρι σήμερα. Τα αποτελέσματα των πορισμάτων δεν έχουν ακόμη ανακοινωθεί, ώστε να ξεκινήσουν και οι τυχόν ενστάσεις και φυσικά οι αποπληρωμές. Οι ίδιοι οι αγρότες μάλιστα λένε σε ανακοίνωσή τους ότι σε αντίστοιχες ζημιές σε φυτικό και ζωικό κεφάλαιο στο παρελθόν, οι διαδικασίες κινήθηκαν πολύ πιο γρήγορα. Επειδή η οικονομική κατάσταση των παραγωγών είναι δυσχερέστατη και πλέον αδυνατούν να πληρώσουν τις υποχρεώσεις τους προς τρίτους, επειδή είναι στον αέρα πλέον και άλλοι κλάδοι που συνεργάζονται με τους παραγωγούς, επειδή οι κυβερνητικοί Βουλευτές στην Καβάλα είχαν υποσχεθεί ότι οι αποπληρωμές θα γίνονταν μέχρι τέλος Ιανουαρίου, ερωτάσθε ποιο είναι το χρονοδιάγραμμα καταβολής των αποζημιώσεων και σας παρακαλώ να δώσετε μια σαφή απάντηση γιατί οι αγρότες βρίσκονται σε πάρα πολύ δύσκολη θέση.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

Θα απαντήσει ο Υφυπουργός Αγροτικής Ανάπτυξης και Τροφίμων κ. Σκρέκας για τρία λεπτά.

**ΚΩΝΣΤΑΝΤΙΝΟΣ ΣΚΡΕΚΑΣ (Υφυπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Κυρία συνάδελφε, ευχαριστώ πάρα πολύ για την ερώτηση που κάνετε. Πραγματικά εντοπίζετε ένα θέμα, το οποίο αρχίζει σιγά-σιγά και απασχολεί όλο και περισσότερους αγρότες. Ποιο είναι αυτό το θέμα; Είναι οι επιπτώσεις και οι συνέπειες της κλιματικής αλλαγής στον πρωτογενή τομέα.

Βλέπουμε, δυστυχώς, ότι τα αποτελέσματα της κλιματικής αλλαγής χτυπάνε ήδη την πόρτα της χώρας μας και τους αγρότες μας. Βλέπουμε ότι έχουμε πολύ πιο έντονα καιρικά φαινόμενα που προκαλούν πολύ μεγάλες καταστροφές που ανάλογές τους δεν είχαμε δει στο παρελθόν. Αυτό το πράγμα δοκιμάζει φυσικά τους ίδιους τους αγρότες που βλέπουν την παραγωγή τους να χάνεται, το εισόδημά τους να εξαφανίζεται και τη δυσκολία να αυξάνεται στο να μπορέσουν να παραμείνουν στα χωράφια για να τα καλλιεργούν, αλλά και για να ζήσουν τις οικογένειές τους.

Από την άλλη, όλο αυτό δοκιμάζει και το ίδιο το ασφαλιστικό σύστημα της χώρας, τον ΕΛΓΑ, το οποίο καλείται με έναν σχεδιασμό προηγούμενων δεκαετιών να ανταποκριθεί και να αποζημιώσει ικανοποιητικά αυτούς οι οποίοι παθαίνουν ζημιά, τους αγρότες μας, σε συνθήκες οι οποίες πια έχουν αλλάξει, είναι πολύ πιο έντονες και είναι και πολύ διαφορετικές από τότε που αυτό το σύστημα σχεδιάστηκε, γι’ αυτό κι εμείς οφείλω να σας πω ότι εξετάζουμε και σχεδιάζουμε πώς θα μπορέσουμε τελικά να δημιουργήσουμε ένα ασφαλιστικό πλαίσιο ασφάλειας κινδύνων, ώστε να μπορούν οι αγρότες να αισθάνονται πιο ασφαλείς στην περίπτωση που το αναπάντεχο και το απρόβλεπτο συμβεί σε αυτούς.

Συγκεκριμένα, για την επίκαιρη ερώτηση που μου κάνατε, θα πω ότι πράγματι στην περιοχή του Δήμου Παγγαίου υπήρξαν ζημιές στις αμπελοκαλλιέργειες που καλύπτονται ασφαλιστικά από τον ΕΛΓΑ. Υποβλήθηκαν τριακόσιες είκοσι έξι δηλώσεις ζημίας από τις χαλαζοπτώσεις που σημειώθηκαν το καλοκαίρι του 2019 –Ιούνιο-Ιούλιο- και πεντακόσιες είκοσι τρεις δηλώσεις ζημίας από τις βροχοπτώσεις που σημειώθηκαν τον Σεπτέμβριο του 2019.

Θυμίζω ότι το Υπουργείο Αγροτικής Ανάπτυξης αμέσως κινητοποίησε τον μηχανισμό. Οι εκτιμητές του ΕΛΓΑ αμέσως επισκέφτηκαν τις πληγείσες περιοχές, αποτύπωσαν τις ζημιές και έχουν προχωρήσει στην αξιολόγηση των ζημιών, με αποτέλεσμα, σύμφωνα με τις εκτιμήσεις που έχει ο οργανισμός, η κοινοποίηση των πορισμάτων να έχει γίνει προς τους ενδιαφερόμενους στις αρχές Φεβρουαρίου για τις ζημιές από τις χαλαζοπτώσεις του θέρους και περί τα μέσα Φεβρουαρίου για τις ζημιές από τις βροχοπτώσεις.

Άρα μέσα στον Φεβρουάριοθα κοινοποιηθούν τα πορίσματα –πολύ γρήγορα και θα σας εξηγήσω για ποιον λόγο- και για τις ζημιές που έγιναν το καλοκαίρι και για τις ζημιές που έγιναν τον Σεπτέμβριο. Από εκεί και πέρα ακολουθεί η διαδικασία των ενστάσεων και πιστεύουμε ότι από τα τέλη Φεβρουαρίου θα ξεκινήσει να υλοποιείται η αποπληρωμή των δικαιούχων.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

Κυρία Ελευθεριάδου, έχετε τον λόγο για τρία λεπτά για τη δευτερολογία σας.

**ΣΟΥΛΤΑΝΑ ΕΛΕΥΘΕΡΙΑΔΟΥ:** Δεν θα χρειαστώ τρία λεπτά, κύριε Πρόεδρε.

Κύριε Υπουργέ, είστε πολύ συγκεκριμένος. Άρα, στα τέλη Φεβρουαρίου θα αρχίσουν οι αποπληρωμές. Γι’ αυτό δεσμεύεται το Υπουργείο.

Θα σας πω απλά ότι αυτή η επίκαιρη ερώτηση έγινε μετά από αλλεπάλληλες επιστολές διαμαρτυρίας των αγροτών του Δήμου Παγγαίου, οι οποίοι προειδοποιούν και με κινητοποιήσεις εφόσον άμεσα δεν ολοκληρωθεί η διαδικασία αποπληρωμής τους. Τονίζω επίσης ότι οι άνθρωποι δεν έχουν κανένα εισόδημα από τα τέλη του 2018 και ως εκ τούτου αδυνατούν να πληρώσουν προμηθευτές, εργαζόμενους, ΕΦΚΑ, ΕΛΓΑ, εφορία, ΔΕΗ, αλλά και τα δάνειά τους στις τράπεζες. Επίσης, δεν μπορούν να αγοράσουν ούτε τις στοιχειώδεις πρώτες ύλες για τη νέα καλλιεργητική περίοδο.

Εγώ μένω σε αυτό που είπατε για τέλη Φεβρουαρίου. Θα το μεταβιβάσω και ελπίζω το Υπουργείο να τηρήσει αυτά που είπατε.

**ΠΡΟΕΔΡΕΥΩΝ (Απόστολος Αβδελάς):** Το ελπίζουν και οι κάτοικοι, γιατί όντως το έχουν ανάγκη.

Σας ευχαριστώ.

Κύριε Σκρέκα, έχετε τον λόγο για τρία λεπτά.

**ΚΩΝΣΤΑΝΤΙΝΟΣ ΣΚΡΕΚΑΣ (Υφυπουργός Αγροτικής Ανάπτυξης και Τροφίμων):** Κατ’ αρχάς σε ό,τι αφορά τις αποζημιώσεις και τον χρόνο στον οποίο αυτές προωθούνται προς τους δικαιούχους παραγωγούς που έχουν υποστεί ζημιά, να πούμε ότι έχουμε προσπαθήσει να επιταχύνουμε όλη αυτήν τη διαδικασία και τη χρονική διάρκεια από τη στιγμή που ο παραγωγός θα πάθει τη ζημιά, θα κάνει την αναγγελία –γιατί κι εκεί έχει δεκαπέντε με είκοσι μέρες χρόνο για να κάνει την αναγγελία προς τον ΕΛΓΑ- να έλθει ο εκτιμητής, να εκτιμήσει τη ζημιά, να γυρίσει στο γραφείο του και να καταγράψει τη ζημιά και από εκεί και πέρα να προωθηθεί αυτό το αίτημα προς αποζημίωση. Αυτό το χρονικό διάστημα είναι μεγάλο. Αυτό είναι κάτι το οποίο έχουμε «κληρονομήσει» και αυτό θα πρέπει να αλλάξει.

Γι’ αυτό σας είπα ότι συνολικά ο Υπουργός του Υπουργείου Αγροτικής Ανάπτυξης και Τροφίμων, ο κ. Βορίδης, έχει ήδη συστήσει μία επιτροπή από διακεκριμένους και έγκριτους ανθρώπους, οι οποίοι προέρχονται από τον ασφαλιστικό τομέα, καθηγητές και ανθρώπους της αγοράς, ώστε να μελετήσουμε την υφιστάμενη κατάσταση, να διερευνήσουμε τις ανάγκες που πρέπει να καλύψει ένα σύγχρονο και αποτελεσματικό ασφαλιστικό σύστημα και να προχωρήσουμε σε προτάσεις που στη συνέχεια θα γίνουν νόμος του κράτους και θα υλοποιηθούν.

Αυτό το πράγμα πολύ σωστά το επισημαίνετε και εσείς και το επισημάναμε από την πρώτη στιγμή που αναλάβαμε το Υπουργείο και που ανέλαβε τη διακυβέρνηση αυτής της χώρας ο Κυριάκος Μητσοτάκης και γι’ αυτόν τον λόγο προχωράμε άμεσα στο να δούμε τι πρέπει να γίνει για να θεσπίσουμε, να εγκαταστήσουμε ένα ασφαλιστικό σύστημα το οποίο να είναι δίκαιο προς τους αγρότες.

Από εκεί και πέρα, δεν φτάνει μόνο αυτό. Έχουμε το θέμα της κλιματικής αλλαγής, το οποίο πρέπει να εξετάσουμε. Πρέπει να δούμε τι πρέπει να κάνουμε ως χώρα για να προετοιμάσουμε τους αγρότες γι’ αυτό που έρχεται. Οι κοινωνίες που θα προοδεύσουν και οι κλάδοι που θα είναι βιώσιμοι και θα ανταποκριθούν στις νέες συνθήκες θα είναι αυτοί οι οποίοι θα είναι προετοιμασμένοι για τις επιπτώσεις της κλιματικής αλλαγής. Θα έχουμε λιγότερες βροχοπτώσεις, μεγαλύτερες περιόδους με ξηρασία, άρα θα πρέπει να δούμε τι θα κάνουμε με το νερό. Από την άλλη θα έχουμε πολύ πιο έντονα καιρικά φαινόμενα. Εκεί υπάρχουν και άλλοι τρόποι αντιμετώπισης, όπως παραδείγματος χάριν στην περίπτωση μιας χαλαζόπτωσης σε περιβόλια. Χρειάζεται να βρούμε επενδύσεις, αντιχαλαζική προστασία και βέβαια πρέπει να χαράξουμε και στρατηγική για τα προϊόντα στις διάφορες ζώνες, ώστε να βλέπουμε σε ποιες συνθήκες ευνοούνται ποια προϊόντα και μ’ αυτόν τον τρόπο να χαράξουμε την εθνική μας στρατηγική.

Από εκεί και πέρα οφείλω να σας πω ότι έχουμε «κληρονομήσει» ζημιές, οι οποίες έχουν γίνει το 2017 και το 2018 που εμείς διαπιστώσαμε ότι ακόμα δεν είχαν αποπληρωθεί, ζημιές οι οποίες μπορεί να μην καλύπτονται απαραίτητα από τον ΕΛΓΑ, αλλά από τα ΠΣΕΑ, αλλά να μην έχει γίνει η απαραίτητη δουλειά και οι άνθρωποι εδώ και δύο και τρία χρόνια να παραμένουν απλήρωτοι και φυσικά κανείς δεν ξέρει πώς αυτοί οι άνθρωποι επιβιώνουν.

Γι’ αυτόν τον λόγο, εμείς όλα αυτά τα έχουμε βάλει σε έναν δρόμο και προσπαθούμε τάχιστα να ικανοποιήσουμε τις ανάγκες αυτές.

Σας ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε κι εμείς.

Θα συζητηθεί η πρώτη με αριθμό 1828/11-11-2019 ερώτηση του κύκλου αναφορών - ερωτήσεων του Βουλευτή Κέρκυρας του Κινήματος Αλλαγής κ. Δημητρίου Μπιάγκη προς τον Υπουργό Αγροτικής Ανάπτυξης και Τροφίμων, με θέμα: «Αξιοποίηση του κτηρίου του Κτηνιατρικού Εργαστηρίου Κέρκυρας».

Κύριε Μπιάγκη, έχετε δύο λεπτά στη διάθεσή σας.

**ΔΗΜΗΤΡΙΟΣ ΜΠΙΑΓΚΗΣ:** Ευχαριστώ, κύριε Πρόεδρε.

Κύριε Υφυπουργέ, σας ευχαριστώ για την παρουσία σας εδώ. Ανταποκριθήκατε στο ερώτημά μου. Είναι ένα συγκεκριμένο ερώτημα το οποίο έθεσα και με ερώτηση στο Υπουργείο σας και το οποίο αφορά το Κτηνιατρικό Εργαστήριο Κέρκυρας, το οποίο ιδρύθηκε το 1992 και λειτούργησε στην Κέρκυρα μέχρι το 2014 - 2015. Με απόφαση της τότε κυβέρνησης σταμάτησε τη λειτουργία του και όλα τα μηχανήματα που υπήρχαν μέσα μεταφέρθηκαν σε Αθήνα και Θεσσαλονίκη.

Το κτηνιατρικό εργαστήριο, κύριε Υφυπουργέ, λειτουργούσε σε ένα ιδιόκτητο κτήριο μέσα σε ένα τεράστιο οικόπεδο σαράντα στρεμμάτων, το οποίο εφάπτεται με τρία διαφορετικά σχολεία στην περιοχή. Μιλάω για σχολεία γιατί είναι τεράστιο το πρόβλημα το οποίο επικρατεί στην Κέρκυρα όσον αφορά τη σχολική στέγη.

Σύμφωνα με το υπ’ αριθμόν 1205/55674/19-05-2015 του Υπουργείου Παραγωγικής Ανασυγκρότησης, Περιβάλλοντος και Ενέργειας, το κτήριο μετά την απομάκρυνση των μηχανημάτων θα παραδιδόταν στον Δήμο Κέρκυρας. Ωστόσο, καμμία εξέλιξη μέχρι σήμερα δεν έχει συντελεστεί προς αυτήν την κατεύθυνση.

Με δεδομένες, λοιπόν, τις αναγκαιότητες που υπάρχουν στον Δήμο Κέρκυρας για τη χρήση αυτού του οικοπέδου και του κτηρίου, ερωτάται ο κύριος Υπουργός για ποιους λόγους δεν έχει πραγματοποιηθεί μέχρι σήμερα η παραχώρηση του κτηρίου του Κτηνιατριακού Εργαστηρίου του Δήμου Κέρκυρας, σύμφωνα με το έγγραφο που σας ανέφερα προηγουμένως και εάν θα προχωρήσετε στην εκτέλεση της απόφασης για την παραχώρηση του κτηρίου στον Δήμο Κέρκυρας, προκειμένου να αξιοποιηθεί το συγκεκριμένο κτήριο και το οικόπεδο προς όφελος των μαθητών και των σχολικών κτηρίων της Κέρκυρας.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

Θα απαντήσει ο Υφυπουργός Αγροτικής Ανάπτυξης και Τροφίμων κ. Κωνσταντίνος Σκρέκας.

Κύριε Σκρέκα, έχετε τον λόγο για τρία λεπτά.

**ΚΩΝΣΤΑΝΤΙΝΟΣ ΣΚΡΕΚΑΣ (Υφυπουργός Αγροτικής Ανάπτυξης και Τροφίμων):** Θα ξεκινήσω από μία παρατήρηση.

Κύριε συνάδελφε, είναι υποχρέωσή μας να είμαστε εδώ σήμερα. Βλέπετε ότι είναι εδώ και η έτερη Υφυπουργός του Υπουργείου Αγροτικής Ανάπτυξης, η κ. Αραμπατζή. Είναι υποχρέωσή μας να είμαστε εδώ, όπως είναι εδώ και πολλοί άλλοι Υπουργοί και Υφυπουργοί της Κυβέρνησης για να απαντάμε στις ερωτήσεις σας, γιατί πρέπει και εσείς να ενημερώνεστε και να ενημερώνετε τους συντοπίτες σας για τα προβλήματα τα οποία τους απασχολούν.

Επιτρέψτε μου να βάλω μια σειρά σε αυτά που αφορούν το συγκεκριμένο ακίνητο. Το ακίνητο για το οποίο ερωτάτε είναι έκτασης εμβαδού πενήντα εννέα στρεμμάτων και ανήκει στο δημόσιο.

Από το 1991 είχε παραχωρηθεί η χρήση δέκα στρεμμάτων από τα πενήντα εννέα στρέμματα από το συγκεκριμένο ακίνητο στο τέως Υπουργείο Γεωργίας, με αποκλειστικό σκοπό την ανέγερση κτηρίου για τη στέγαση του Κτηνιατρικού Εργαστηρίου Κέρκυρας.

Το Κτηνιατρικό Εργαστήριο έχει παύσει τη λειτουργία του -μετά την κατάργηση του- από την 1η Ιανουαρίου του 2015 και γι’ αυτό ενημερώθηκε σχετικά το αρμόδιο Υπουργείο, προκειμένου να ανακληθεί η σχετική απόφαση της κατά χρήση παραχώρησης αορίστου χρόνου του εν λόγω ακινήτου, δηλαδή να ανακληθεί η παραχώρηση προς το Υπουργείο Γεωργίας του εν λόγω ακινήτου. Τι σημαίνει αυτό; Η ανάκληση παραχώρησης έχει εκδοθεί στις 29 Ιουλίου του 2019. Κοινοποιήθηκε στο Υπουργείο Αγροτικής Ανάπτυξης στις 29 Αυγούστου με προθεσμία εντός μηνός για την παράδοση του κτηρίου. Έπρεπε το Υπουργείο Αγροτικής Ανάπτυξης, από τη στιγμή της κοινοποίησης, εντός ενός μηνός να παραδώσει τον κτήριο, δηλαδή στις 29 Σεπτεμβρίου θα έπρεπε να παραδοθεί το κτήριο.

Εξαιτίας, όμως, της ύπαρξης εξοπλισμού –καθώς ήταν πρώην κτηνιατρείο- και μόνιμου υλικού ζητήσαμε εξάμηνη προθεσμία για την παράδοση του κτηρίου, η οποία και δόθηκε με το υπ’ αριθμόν 9/2-1-2020 έγγραφο της Εταιρείας Ακινήτων του Δημοσίου, στην οποία έχουν μεταβιβαστεί κατά κυριότητα τα ακίνητα του δημοσίου.

Από αυτά τα οποία σας ανέφερα προκύπτει, κύριε Βουλευτά, ότι το εν λόγω ακίνητο δεν υπάγεται στη διαχείριση του Υπουργείου Αγροτικής Ανάπτυξης και Τροφίμων και κατά συνέπεια δεν έχει αρμοδιότητα το Υπουργείο Αγροτικής Ανάπτυξης να το παραχωρήσει στον Δήμο Κερκύρας.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

Κύριε Μπιάγκη, έχετε τον λόγο.

**ΔΗΜΗΤΡΙΟΣ ΜΠΙΑΓΚΗΣ:** Κύριε Υφυπουργέ, ευχαριστώ πολύ για την απάντηση.

Είναι προφανές ότι δίνετε νέα στοιχεία στο ζήτημα και στο ερώτημα το οποίο έθεσα, εάν θεωρήσουμε ότι η απόφαση που σας ανέφερα στην πρωτολογία μου, του 2015, μιλάει για την παραχώρηση στον Δήμο Κέρκυρας, ώστε να χρησιμοποιηθούν για σχολικά κτήρια.

Ουσιαστικά, λοιπόν, εσείς σήμερα έρχεστε να μου πείτε ότι εκ παραδρομής ή -αν θέλετε- από λάθος, το έγγραφο αυτό και η απόφαση του 2015 που έλεγε ότι εφόσον ελευθερωθεί το κτήριο, θα παραδιδόταν στον Δήμο Κεντρικής Κέρκυρας, δεν μπορεί να γίνει, γιατί το Υπουργείο Γεωργίας το είχε ως προς τη χρήση του και ότι θα επιστρέψει στο δημόσιο.

Αυτό που θα ήθελα εγώ να σας τονίσω είναι ότι μπαίνουμε σε μια διαδικασία πλέον η οποία είναι ένας λαβύρινθος και η οποία δεν θα έχει κανένα αποτέλεσμα για την τοπική κοινωνία.

Με δεδομένο, λοιπόν, την ύπαρξη του εγγράφου του 2015, η τοπική κοινωνία και ο Δήμος Κεντρικής Κέρκυρας πίστευαν ότι με μια παραχώρηση που θα κάνατε εσείς των δέκα στρεμμάτων με το κτήριο, θα μπορούσε να το αξιοποιήσει και να του κάνει χρήση για τους λόγους που σας είπα προηγουμένως, για σχολικά κτήρια, λόγω του ότι είναι πάρα πολύ γερασμένα τα σχολικά κτήρια στην Κέρκυρα, λόγω του ότι ένα από τα μεγαλύτερα τεχνικά λύκεια της Κέρκυρας -το οποίο μετράει πάνω από πεντακόσιους μαθητές- βρίσκεται σε εγκατάλειψη εδώ και έναν μήνα περίπου για θέματα στατικότητας, θέρμανσης κ.λπ.. Είναι πάρα πολύ γερασμένο το κτήριο. Θεωρούσαν, λοιπόν, ότι θα δώσετε μια διέξοδο σε αυτήν την κατεύθυνση.

Σήμερα, και με δεδομένη την απάντησή σας αυτή, θα ήθελα απλώς να σας τονίσω ότι οδηγούμαστε στη λογική ότι αυτό πλέον αποτελεί περιουσιακό στοιχείο το οποίο θα ανήκει στην ΕΤΑΔ ή στον ΤΑΙΠΕΔ ή -αν θέλετε- στο μεγάλο ταμείο, όπου με τη συμφωνία που έχει υπάρξει μεταμνημονιακά, δεν θα υπάρχει η δυνατότητα για χρήση του συγκεκριμένου οικοπέδου.

Θεωρώ, λοιπόν, ότι μέσα στο πλαίσιο της ευαισθησίας που θα πρέπει να σας διακατέχει, θα πρέπει να δείτε τη λογική με την οποία το Υπουργείο, με τη συγκεκριμένη απόφαση του 2015 έδινε προέβλεπε -και αν υπάρχει τέτοια δυνατότητα- να γίνει η παραχώρηση στον Δήμο Κεντρικής Κέρκυρας για σχολικές μονάδες. Θεωρώ ότι με την απάντηση που μας δίνετε είναι κάποια στοιχεία τα οποία δεν τα έχουμε υπ’ όψιν μας -θέλω να είμαι ξεκάθαρος απέναντί σας-, αλλά καταλαβαίνετε ότι η λύση του προβλήματος που αναζητά η τοπική κοινωνία της Κέρκυρας σε σχέση με τα σχολικά κτήρια, με δεδομένο το θέμα των οικοπέδων στην Κέρκυρα για σχολικά κτήρια είναι πάρα πολύ δύσκολο, γίνεται ακόμα δυσκολότερο με τη λύση και την τροπή που παίρνει το συγκεκριμένο θέμα.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Και εγώ ευχαριστώ.

Κύριε Σκρέκα, έχετε τρία λεπτά στη διάθεσή σας.

**ΚΩΝΣΤΑΝΤΙΝΟΣ ΣΚΡΕΚΑΣ (Υφυπουργός Αγροτικής Ανάπτυξης και Τροφίμων):** Κατ’ αρχάς να σας αναφέρω, κύριε συνάδελφε, ότι στο Υπουργείο Αγροτικής Ανάπτυξης είμαστε ανοιχτοί να εξετάσουμε αν υπάρχει κάποιο άλλο ακίνητο το οποίο θα μπορούσε να χρησιμοποιηθεί για τη χρήση την οποία εσείς λέτε, που είναι πάρα πολύ σημαντική. Θα εξετάσουμε, αν αυτό πραγματικά δεν χρησιμοποιείται, αν θα μπορούσε να παίξει έναν ρόλο και να ικανοποιήσει κάποιες από τις ανάγκες.

Δυστυχώς, όπως σας είπα για το ακίνητο για το οποίο έχετε απευθύνει ερώτηση στο Υπουργείο μας, το πρώην Υπουργείο Γεωργίας είχε παραχωρήσει κατά χρήση -όχι κατά κυριότητα- τμήμα του ακινήτου, άρα από τη στιγμή που σταμάτησε να το χρησιμοποιεί αυτό επιστρέφει πίσω στον κύριό του που είναι εν τοις πράγμασι το Υπουργείο Οικονομικών. Άρα ίσως εκεί να απευθύνετε την ερώτησή σας.

Εμείς, σε κάθε περίπτωση, είμαστε ανοιχτοί να δούμε αν υπάρχει κάποιο άλλο ακίνητο το οποίο διαχειρίζεται -και είναι κύριος- το Υπουργείο Αγροτικής Ανάπτυξης και να δούμε αν θα μπορούσε να ικανοποιήσει τις ανάγκες στις οποίες αναφέρεστε.

Σας ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Σας ευχαριστούμε. Ήσασταν το καλύτερο δίδυμο. Πενήντα εννέα δευτερόλεπτα, δεν έχει ξαναγίνει αυτό, δεν έχω γράψει κάτι τέτοιο.

Συνεχίζουμε με τη δεύτερη με αριθμό 2809/20-12-2019 ερώτηση του κύκλου αναφορών – ερωτήσεων του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα Αρσένη προς τον Υπουργό Αγροτικής Ανάπτυξης και Τροφίμων, με θέμα: «Συνθήκες εκτροφής στις ιχθυοκαλλιέργειες και επιπτώσεις στην υγεία και στο περιβάλλον».

Κύριε Αρσένη, έχετε δύο λεπτά στη διάθεσή σας.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Πρόκειται για μια ερώτηση η οποία ήταν αναπάντητη, κυρία Υφυπουργέ, οπότε έπρεπε να την καταθέσουμε και σε επίπεδο επίκαιρης, καθώς δεν μας την απαντήσατε εμπρόθεσμα. Αναρωτιόμαστε γιατί δεν απαντήθηκε η συγκεκριμένη ερώτηση, γιατί αφορά ένα θέμα το οποίο απασχολεί πάρα πολύ την κοινωνία και την κοινή γνώμη. Αφορά το θέμα των ιχθυοκαλλιεργειών.

Ξέρετε για τις καταγγελίες που έχουν γίνει για τη χρήση φορμόλης -βγήκαν στον τύπο το 2017- μιας απαγορευμένης τοξικής ουσίας. Είναι τεράστιο ζήτημα, γιατί αφορά τη δημόσια υγεία, για ψάρια που τρώμε για το πιάτο μας.

Πέρα από την καταγγελία για τη φορμόλη, υπάρχει καταγραφή διεθνώς για επικείμενες πρόσθετες ουσίες, οι οποίες έχουν τη μορφή είτε αντιβιοτικών, αντιμυκητιακών, είτε αντιπαρασατικών. Ο λόγος είναι ότι σε αυτούς τους ιχθυοκλωβούς συσσωρεύεται μεγάλη ποσότητα ψαριών, παραπάνω από ό,τι είναι φυσιολογικό να υπάρχουν, οπότε υπάρχει έλλειψη κινητικότητας, έλλειψη οξυγόνωσης, μεγαλύτερη διάδοση από ασθενείς και επιδημίες και γι’ αυτό δίνονται φαρμακευτικά σκευάσματα στα ψάρια τα οποία είναι επικίνδυνα για τον άνθρωπο και για το φυσικό περιβάλλον.

Μας τα λέει και η έκθεση της Ευρωπαϊκής Επιτροπής για τη βιώσιμη υδατοκαλλιέργεια του Μάιου του 2015. Σε αυτήν την έκθεση δίνεται ιδιαίτερο βάρος στην υποχρέωση των υδατοκαλλιεργειών να μη ρυπαίνουν, ώστε να μην παραβιάζεται η σχετική περιβαλλοντική νομοθεσία. Επισημαίνεται ότι στην Ελλάδα οι ιχθυοκαλλιέργειες βρίσκονται εντός των ορίων προστατευόμενων περιοχών, όπως ο Αμβρακικός, Δέλτα Καλαμά, Δέλτα Αχελώου και αναφέρεται ότι δεν είναι γνωστοί οι κίνδυνοι για το περιβάλλον που προκύπτουν από τη χρήση αντιβιοτικών παρασιτικών χρωστικών και άλλων ουσιών και καλεί τα κράτη - μέλη για δράση.

Δεδομένου ότι υπάρχουν -σε σχέση με άλλους τομείς της ζωικής παραγωγής- πολύ λίγοι έλεγχοι, θέλουμε να μας πείτε τι μέτρα θα λάβετε, προκειμένου να ενισχυθεί το πλαίσιο λειτουργίας και εκτροφής των ψαριών για την προστασία της ποιότητας της τροφής, των υδάτων και των συνθηκών διαβίωσης των ιχθυαποθεμάτων.

Τι θα κάνετε για να ενεργοποιήσετε τους ελεγκτικούς μηχανισμούς του κάθε Υπουργείου και τις συνθήκες εκτροφής των ψαριών, την ποιότητα τροφίμων και των υδάτων αντίστοιχα;

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε.

Θα απαντήσει η Υφυπουργός Αγροτικής Ανάπτυξης και Τροφίμων κ. Φωτεινή Αραμπατζή.

Κυρία Αραμπατζή, έχετε τρία λεπτά στη διάθεσή.

**ΦΩΤΕΙΝΗ ΑΡΑΜΠΑΤΖΗ (Υφυπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Κύριε συνάδελφε, δεν φαντάζομαι να αμφισβητείτε ότι η δια ζώσης παρουσία μας εδώ και ο διάλογος που μας δίνει τη δυνατότητα η συζήτηση της επίκαιρης ερώτησης να είναι η πλέον διαφωτιστική για τα ερωτήματα τα οποία θέτετε.

Η αλήθεια είναι ότι εκπλήσσομαι, γιατί έρχεστε ουσιαστικά και τρόπον τινά κινδυνολογείτε για έναν από τους πιο δυναμικούς κλάδους, όχι μόνο της αγροτικής μας οικονομίας αλλά και της εθνικής μας οικονομίας εν γένει και θα επιχειρηματολογήσω με αριθμούς ως προς αυτό.

Η Ελλάδα –ξέρετε- κύριε συνάδελφε είναι δεύτερη στην Ευρωπαϊκή Ένωση ως προς τον όγκο και την αξία παραγωγής ιχθυοκαλλιέργειας.

Το 80% της ελληνικής παραγωγής εξάγεται και αναφέρομαι σε δημοφιλή προϊόντα, όπως η τσιπούρα και το λαβράκι, για τα οποία όλοι πρέπει να είμαστε πρεσβευτές της φήμης τους και της ποιότητάς τους προς τα έξω.

Η αξία των εξαγωγών της ελληνικής υδατοκαλλιέργειας το 2018 έφτασε τα 450 εκατομμύρια ευρώ και η αξία των πωλήσεων τα 550 εκατομμύρια. Τα αλιευτικά προϊόντα έφτασαν στο σημείο το 2017 να αμφισβητήσουν ακόμη και την παραδοσιακή κυριαρχία του ελαιόλαδου, της ναυαρχίδας του αγροτικού μας αυτού του προϊόντος ως προς τις εξαγωγές.

Στις υδατοκαλλιέργειες δραστηριοποιούνται, κύριε συνάδελφε, πολλές μικρομεσαίες επιχειρήσεις, για τις οποίες είμαι σίγουρη ότι έχετε ιδιαίτερο ενδιαφέρον. Ακόμη περισσότερο ενδιαφέρον φαντάζομαι έχετε στο ότι οι υδατοκαλλιέργειες δημιουργούν θέσεις απασχόλησης και συντείνουν στη διατήρηση της κοινωνικής συνοχής, γιατί όπως θα γνωρίζετε, οι υδατοκαλλιέργειες αναπτύσσονται στις δέκα από τις δεκατρείς περιφέρειες της χώρας μας ανάμεσα στις οποίες πολλές παράκτιες και νησιωτικές, δίνουν δέκα χιλιάδες θέσεις άμεσης και έμμεσης εργασίας σε περιοχές όπου δεν υπάρχουν και πολλές εναλλακτικές δραστηριότητες.

Όσον δε αφορά στις επιπτώσεις των υδατοκαλλιεργειών στο περιβάλλον, μας ενδιαφέρει πάρα πολύ το συγκεκριμένο θέμα, αξίζει όμως να αναφερθούν όσα σημειώνονται στην από 21-3-18 γνωμοδότηση της Επιτροπής Περιβάλλοντος, Δημόσιας Υγείας και Ασφάλειας των Τροφίμων προς την Επιτροπή Αλιείας του Ευρωπαϊκού Κοινοβουλίου.

Τι λέει, λοιπόν, εκεί; Λέει ότι η υδατοκαλλιέργεια όχι μόνο διαδραματίζει σημαντικό κοινωνικό ρόλο παρέχοντας αγροτικές θέσεις εργασίας στις φτωχότερες περιοχές, αλλά και περιβαλλοντικό ρόλο, κύριε συνάδελφε, συμβάλλοντας στη διατήρηση πολύτιμων υγροτόπων και παρέχοντας ευρέως φάσματος οικοσυστημικές υπηρεσίες που υπερβαίνουν κατά πολύ την οικονομική της αξία.

Σημειώνεται ότι κατά τη διάρκεια της τελευταίας δεκαετίας, έχει εκπονηθεί πληθώρα εθνικών και ευρωπαϊκών ερευνητικών προγραμμάτων για τις αλληλεπιδράσεις μεταξύ των μεσογειακών ιχθυοκαλλιεργειών και του περιβάλλοντος και παρά το γεγονός ότι όλες οι δραστηριότητες που αναπτύσσονται στον παράκτιο χώρο έχουν επίδραση στο θαλάσσιο περιβάλλον, ουδέποτε τεκμηριώθηκε επιστημονικά άποψη που να αφορά σημαντικές και μόνιμες αρνητικές περιβαλλοντικές επιπτώσεις από τις υδατοκαλλιέργειες.

Μάλιστα από την εκπόνηση ερευνητικού προγράμματος του 2026 από το Τμήμα Βιολογίας του Πανεπιστημίου Κρήτης που παρήγγειλε το ΥΠΑΑΤ με τίτλο: «Επίδραση των ιχθυοκαλλιεργειών στο θαλάσσιο περιβάλλον» προέκυψε μεταξύ άλλων, διαβάζω: «Η παρουσία ιχθυοκαλλιεργειών σε μία περιοχή αυξάνει την αφθονία και βιομάζα των ψαριών κατά δύο φορές.»

Όπως επίσης θα γνωρίζετε, κύριε συνάδελφε, η υδατοκαλλιεργητική δραστηριότητα δεν ασκείται ούτε ανεξέλεγκτα ούτε βέβαια χωρίς κανόνες, αλλά αντιθέτως διέπεται από συγκεκριμένο αυστηρό και ορθώς ως προς αυτό κοινοτικό και εθνικό θεσμικό πλαίσιο.

Θα αναφερθώ σε ό,τι αφορά, λοιπόν, την περιβαλλοντική διάσταση. Πρώτον ο χωροταξικός σχεδιασμός, ο ζωτικός τους χώρος, τον οποίο ειρήσθω εν παρόδω έπρεπε να έρθει η Κυβέρνηση της Νέας Δημοκρατίας το 2019, για να αξιολογήσει το χωροταξικό το θαλάσσιο το οποίο έπρεπε να αξιολογηθεί από το 2016 και προβλέπει στρατηγική μελέτη περιβαλλοντικών επιπτώσεων.

Για δε τις επιμέρους ΠΟΑΥ, δηλαδή τις περιοχές οργανωμένης ανάπτυξης υδατοκαλλιεργειών, η αδειοδότηση τους εξαρτάται από την έγκριση των μελετών αυτών. Γι’ αυτό, κύριε συνάδελφε, από τις πρώτες μέρες που ήρθαμε στην Κυβέρνηση συστήσαμε σε συνεργασία με το επισπεύδων Υπουργείο, το Υπουργείο Περιβάλλοντος, επιτροπή βελτιστοποίησης και επιτάχυνσης των διαδικασιών αδειοδότησης των λεγόμενων ΠΟΑΥ, προκειμένου από τα είκοσι πέντε αιτήματα που υπήρχαν -και παρεμπιπτόντως ένα μόνο εγκρίθηκε επί κυβέρνησης ΣΥΡΙΖΑ, τα άλλα όλα λίμναζαν- να αδειοδοτηθούν όσες πληρούν τις αναγκαίες προϋποθέσεις.

Άλλωστε θα πρέπει να σας θυμίσω -και κλείνω με αυτό- ότι αισθανόμαστε ως Κυβέρνηση όχι μόνο πολιτική αλλά και ηθική υποχρέωση, να εφαρμόσουμε πολιτικές φιλικές προς το θαλάσσιο περιβάλλον και την προστασία του καταναλωτή, γι’ αυτό εξάλλου με την ευρύτερη πολιτική μας οικογένεια, το Ευρωπαϊκό Λαϊκό Κόμμα δημιουργήσαμε και στηρίζουμε τη λεγόμενη «Πράσινη Συμφωνία», το «Green Deal» αναπόσπαστο μέρος του οποίου είναι η βιώσιμη αλιεία.

Σε ό,τι αφορά τους επιμέρους ελέγχους που διενεργούν οι υπηρεσίες μας θα μου επιτρέψετε να αναφερθώ στη δευτερολογία μου.

Σας ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε.

Κύριε Αρσένη, έχετε και εσείς τρία λεπτά για τη δευτερολογία σας.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κυρία Υφυπουργέ, κυρία Αραμπατζή.

Όπως ξέρετε, ήμουνα για πέντε χρόνια μέλος της Επιτροπής Αλιείας στο Ευρωπαϊκό Κοινοβούλιο, οπότε αυτά τα θέματα τα κατέχω αρκετά καλά με πολύ δράση στη νομοθεσία.

Λέτε, όμως, ότι δεν απαντήσατε στη γραπτή ερώτηση του κειμένου για να απαντήσετε στην Βουλή. Δεν είναι αυτή η διαδικασία. Οι γραπτές είναι αυτές που απαντιούνται γραπτώς εντός προθεσμίας και αυτή είναι φαντάζομαι και η εντολή που σας έχει δώσει ο Πρωθυπουργός και οι προφορικές, αυτές που κάνουμε επίκαιρες, είναι γιατί υπάρχει μία ανάγκη αυτού του διαλόγου.

Δεν απαντήσατε σε ένα ουσιώδες κομμάτι της ερώτησής μου. Δίνετε τελικά φορμόλη στα ψάρια; Θέλω, πραγματικά, να δώσετε μία ξεκάθαρη απάντηση, γιατί το ερώτημα δημοσίως είναι μετέωρο. Οι πολίτες ρωτάνε: Υπάρχει θέμα με την φορμόλη;

Αν θέλετε και από τη δικιά σας θέση πρέπει να δοθεί μία επίσημη απάντηση. Αυτή τη στιγμή η αίσθηση είναι ότι κάτι δεν πάει καλά με την ασφάλεια των τροφίμων όσον αφορά τις υδατοκαλλιέργειες.

Παρακαλώ απαντήστε ξεκάθαρα στο θέμα της φορμόλης.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

Κυρία Αραμπατζή, έχετε και εσείς τον χρόνο για τρία λεπτά για τη δευτερολογία σας.

**ΦΩΤΕΙΝΗ ΑΡΑΜΠΑΤΖΗ (Υφυπουργός Αγροτικής Ανάπτυξης και Τροφίμων):** Κατ’ αρχάς, κύριε συνάδελφε, φαντάζομαι ότι αντιλαμβάνεστε ότι εδώ και στο δημόσιο λόγο δεν μιλούμε με αισθήσεις, μιλούμε με τεκμηρίωση και με στοιχεία.

Έρχομαι, λοιπόν, στις καταγγελίες τις οποίες επικαλείστε και απαντώ. Το Υπουργείο Αγροτικής Ανάπτυξης και Τροφίμων ζήτησε από την αρμόδια περιφερειακή κτηνιατρική υπηρεσία να προβεί σε επιτόπιο έλεγχο, προκειμένου να διερευνηθεί τυχόν παράνομη χρήση φορμόλης ως αντιπαρασιτική θεραπεία σε ιχθύες με σκευάσματα χωρίς την έγκριση του ΕΟΦ.

Από τον παραπάνω έλεγχο, κύριε συνάδελφε, δεν διαπιστώθηκαν μη συμμορφώσεις. Σε κάθε περίπτωση αξίζει να σημειωθεί ότι σύμφωνα με το σχετικό κανονισμό 37/2010, τον οποίο είμαι σίγουρη λόγω της εντρύφησής σας στα θέματα αλιείας θα γνωρίζετε, η χρήση της φορμαλδεΰδης, της φορμόλης, είναι ασφαλής, επιτρέπεται σε όλα τα είδη ζώων παραγωγής τροφίμων και δεν αφήνει κατάλοιπα στους ιστούς, διότι είναι ιδιαίτερα πτητική ουσία, επομένως δεν υπάρχει κίνδυνος για τη δημόσια υγεία.

Μάλιστα, η χρήση φορμόλης ως κτηνιατρικό φάρμακο ενδείκνυται στους ιχθύες για αντιπαρασιτική θεραπεία και το 2015 εγκρίθηκε στη χώρα μας η κυκλοφορία του σχετικού κτηνιατρικού φαρμακευτικού σκευάσματος.

Περαιτέρω εφαρμόζεται ετησίως το εθνικό πρόγραμμα ελέγχου καταλοίπων, το λεγόμενο ΕΠΕΚ, κτηνιατρικών φαρμάκων και άλλων ουσιών στα ζώντα ζώα και τα προϊόντα τους σύμφωνα με την ενωσιακή και εθνική νομοθεσία βάσει ανάλυσης κινδύνου.

Όλες οι μονάδες ιχθυοκαλλιέργειας ελέγχονται από τις αρμόδιες αρχές σχεδόν κάθε χρόνο στο πλαίσιο εφαρμογής αυτού του προγράμματος ΕΠΕΚ, ετησίως δε ελέγχονται περίπου πέντε χιλιάδες δείγματα ζωικών ιστών. Ειδικότερα στις ιχθυοκαλλιέργειες από τα μέχρι σήμερα αποτέλεσμα των ελέγχων έχουν διαπιστωθεί ελάχιστες περιπτώσεις μη συμμόρφωσης.

Ενδεικτικά αναφέρεται ότι στο ΕΠΕΚ έτους 2017, ελέγχθηκαν εξακόσια εβδομήντα οκτώ δείγματα από μονάδες ιχθυοκαλλιέργειας. Το κάθε δείγμα αντιστοιχεί σε περισσότερα του ενός ψαριού και διαπιστώθηκε μόνο μία περίπτωση μη συμμόρφωσης υπέρβαση ανώτατου ορίου καταλοίπων, ενώ στο ΕΠΕΚ του 2018 ελέγχθηκαν εξακόσια τριάντα τρία δείγματα και δεν διαπιστώθηκαν μη συμμορφώσεις.

Σε ό,τι αφορά στην έκθεση της Κομισιόν που επικαλείστε του 2015, όπως θα έχετε δει στο σχετικό άρθρο, δεν τεκμαίρεται περιβαλλοντικός κίνδυνος, εντούτοις λόγω της μεγάλης περιβαλλοντικής μας ανησυχίας στηρίζουμε το σχέδιο δράσης της Ευρωπαϊκής Επιτροπής για την εν μέρει αποκατάσταση των αντιβιοτικών από εμβόλια σε επίπεδο πρόληψης.

Αναφορικά τώρα με τον έλεγχο των ζωοτροφών σημειώνεται ότι το Υπουργείο μας εφαρμόζει ετήσιο εθνικό πρόγραμμα ελέγχου για την ασφάλεια και υγιεινή σε όλα τα σημεία παραγωγής, διακίνησης, εμπορίας, καθώς και στην εισαγωγή τους.

Το εθνικό πρόγραμμα ελέγχου για το 2019, το οποίο είναι ειρήσθω εν παρόδω αναρτημένο και στην ιστοσελίδα του Υπουργείου, περιλαμβάνει μεταξύ άλλων δειγματοληψίες σε ιχθυοτροφές, καθώς και στα συστατικά των ιχθυοτροφών, ιχθυάλευρα, ιχθυέλαια, προκειμένου να ελεγχθούν για παρουσία διοξινών, αντιβιοτικών, βαρέων μετάλλων.

Σύμφωνα με τα στοιχεία των αποτελεσμάτων δεν έχουν διαπιστωθεί μη συμμορφώσεις στον τομέα των ιχθυοτροφών που να εγείρουν ανησυχίες σε ό,τι αφορά την ασφάλειά τους.

Επιπροσθέτως σε ελέγχους που έχουν διενεργηθεί στο πλαίσιο επιθεωρήσεων από την Ευρωπαϊκή Επιτροπή το 2015, έχει διαπιστωθεί ότι οι εταιρείες παρασκευής ιχθυοτροφών είναι από τις πιο οργανωμένες στον τομέα των ζωοτροφών σε ό,τι αφορά την τήρηση των κανόνων υγιεινής και των αρχών HACCP, όπως προβλέπεται από τον κανονισμό 183/2005.

Σε κάθε περίπτωση, κύριε συνάδελφε, η αναπτυξιακή ώθηση των υδατοκαλλιεργειών, που θεωρούμε επαναλαμβάνω –και θα βοηθήσουμε με κάθε μέσο- ως εθνικό μας πλούτο πρέπει να βασίζεται σε ένα τετράπτυχο. Περιβαλλοντικές δεσμεύσεις, τις οποίες σεβόμαστε απολύτως, ορθολογική αξιοποίηση του ζωτικού χώρου των υδατοκαλλιεργειών, προστασία του καταναλωτή, ευζωία των ζώων.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

Κυρίες και κύριοι συνάδελφοι, πριν συνεχίσουμε επιτρέψτε να ανακοινώσω στο Σώμα το δελτίο επικαίρων ερωτήσεων της Παρασκευής 31 Ιανουαρίου 2020.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής.

Η με αριθμό 428/27-1-2020 επίκαιρη ερώτηση του Βουλευτή Μαγνησίας της Νέας Δημοκρατίας κ. Χρήστου Μπουκώρου προς τον Υπουργό Περιβάλλοντος και Ενέργειας, με θέμα: «Όμηροι δεκάδες ιδιοκτήτες εκτάσεων».

Η με αριθμό 423/27-1-2020 επίκαιρη ερώτηση του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς τον Υπουργό Οικονομικών, με θέμα: «Σχεδιασμός και αξιοποίηση των υποδομών του αεροδρομίου «Ν. Καζαντζάκης»».

Η με αριθμό 434/28-1-2020 επίκαιρη ερώτηση του Βουλευτή Ηρακλείου του Κομμουνιστικού Κόμματος Ελλάδας κ. Μανώλη Συντυχάκη προς τον Υπουργό Υγείας, με θέμα: «Για τα προβλήματα και τις ελλείψεις του Γενικού Νοσοκομείου Χανίων».

Η με αριθμό 413/22-1-2020 επίκαιρη ερώτηση της Βουλευτού Β2΄ Δυτικού Τομέα Αθηνών Ελληνική Λύση κ. Μαρίας Αθανασίου προς τον Υπουργό Υγείας, με θέμα: «ΠΟΥ: Έκτακτη σύγκληση του Παγκόσμιου Οργανισμού Υγείας για τον νέο Κορονοϊό».

Η με αριθμό 417/23-1-2020 επίκαιρη ερώτηση της Η΄ Αντιπροέδρου της Βουλής και Βουλευτού Β3΄ Νοτίου Τομέα Αθηνών του ΜέΡΑ25 κ. Σοφίας Σακοράφα προς τον Υπουργό Υγείας, με θέμα: «Ελλείψεις αντινεοπλασματικών φαρμάκων - καθυστερήσεις και ακυρώσεις θεραπειών».

Β.ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής.)

Η με αριθμό 440/28-1-2020 επίκαιρη ερώτηση της Βουλευτού Α΄ Αθηνών του ΜέΡΑ25 κ. Αγγελικής Αδαμοπούλου προς τον Υπουργό Υγείας, με θέμα: «Οξύτατα προβλήματα στον χώρο της υγείας».

Η με αριθμό 441/28-1-2020 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα Αρσένη προς τον Υπουργό Υγείας, με θέμα: «Σωρεία προβλημάτων για καθυστερήσεις και ακυρώσεις χημειοθεραπειών στα δημόσια νοσοκομεία».

Η με αριθμό 395/20-1-2020 επίκαιρη ερώτηση του Βουλευτή Εύβοιας του Συνασπισμού Ριζοσπαστικής Αριστεράς κ. Ευάγγελου Αποστόλου προς τον Υπουργό Υποδομών και Μεταφορών, με θέμα: «Άμεση ένταξη σε χρηματοδοτικό πρόγραμμα του δρόμου Χάνια - Οξυλίνθου - Παραλίας Κύμης της Εύβοιας».

Η με αριθμό 392/20-1-2020 επίκαιρη ερώτηση του Ε΄ Αντιπροέδρου της Βουλής και Βουλευτή Αρκαδίας του Κινήματος Αλλαγής κ. Οδυσσέα Κωνσταντινόπουλου προς τον Υπουργό Υγείας, με θέμα: «Στο κόκκινο κλινικές του Παναρκαδικού Νοσοκομείου-κλείνει το παιδοχειρουργικό τμήμα».

Η με αριθμό 399/21-1-2020 επίκαιρη ερώτηση του Βουλευτή Εύβοιας του Κομμουνιστικού Κόμματος Ελλάδας κ. Γεωργίου Μαρίνου προς τον Υπουργό Οικονομικών, με θέμα: «Απρόσκοπτη συνέχιση της λειτουργίας της ΛΑΡΚΟ διασφάλιση όλων των θέσεων εργασίας, των δικαιωμάτων των εργαζομένων και των απαραίτητων μέτρων υγιεινής και ασφάλειάς τους».

Η με αριθμό 403/21-1-2020 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα Αρσένη προς τον Υπουργό Οικονομικών, με θέμα: «Αντιμετώπιση αιθαλομίχλης μέσα από το «πρασίνισμα» του επιδόματος θέρμανσης».

Η με αριθμό 396/20-1-2020 επίκαιρη ερώτηση του Βουλευτή Ρεθύμνου του Συνασπισμού Ριζοσπαστικής Αριστεράς κ. Ανδρέα Ξανθού προς τον Υπουργό Υγείας, με θέμα: «Καθυστερήσεις στην πορεία ολοκλήρωσης της ψυχιατρικής μεταρρύθμισης».

Η με αριθμό 401/21-1-2020 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα Αρσένη προς τον Υπουργό Προστασίας του Πολίτη, με θέμα: «Πρωτοφανείς καθυστερήσεις στις πειθαρχικές διαδικασίες που αφορούν την υπόθεση Ζακ Κωστόπουλου».

Η με αριθμό 410/21-1-2020 επίκαιρη ερώτηση του Βουλευτή Β΄ Πειραιά του Συνασπισμού Ριζοσπαστικής Αριστεράς κ. Τρύφωνα Αλεξιάδη προς τον Υπουργό Οικονομικών, με θέμα: «Ορισμός Γενικού Διευθυντή Σώματος Δίωξης Οικονομικού Εγκλήματος».

Η με αριθμό 402/21-1-2020 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα Αρσένη προς τον Υπουργό Περιβάλλοντος και Ενέργειας, με θέμα: «Άμεση καταγγελία των συμβάσεων εξορύξεων υδρογονανθράκων μετά τις διαπιστώσεις της επιτροπής «Φύση 2000»».

ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

Η με αριθμό 2813/23-12-2019 ερώτηση της Βουλευτού Βοιωτίας του Συνασπισμού Ριζοσπαστικής Αριστεράς κ. Γιώτας Πούλου προς τον Υπουργό Υποδομών και Μεταφορών, με θέμα: «Καθυστερήσεις καταβολής χρηματοδοτήσεων ΠΔΕ (Προγράμματος Δημοσίων Επενδύσεων)».

Η με αριθμό 2369/4-12-2019 ερώτηση του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς τον Υπουργό Περιβάλλοντος και Ενέργειας, με θέμα: «Να καταβληθούν άμεσα τα δεδουλευμένα στους εργαζόμενους της ανακύκλωσης και να επαναλειτουργήσει το Κέντρο Διαλογής - Ανακύκλωσης Υλικών (ΚΔΑΥ) Ηρακλείου Κρήτης».

Συνεχίζουμε, λοιπόν, με την τρίτη με αριθμό 420/24-1-2020 επίκαιρη ερώτηση πρώτου κύκλου της Βουλευτού Λαρίσης του Κινήματος Αλλαγής, κ. Ευαγγελίας Λιακούλη προς τον Υπουργό Αγροτικής Ανάπτυξης και Τροφίμων, με θέμα: «Οι αμυγδαλοπαραγωγοί του Νομού Λάρισας αξίζουν περισσότερα από «τα ψίχουλα» του Υπουργείου Αγροτικής Ανάπτυξης και Τροφίμων». Την επίκαιρη ερώτηση θα απαντήσει η Υφυπουργός Αγροτικής Ανάπτυξης και Τροφίμων, κ. Φωτεινή Αραμπατζή.

Κυρία Λιακούλη, έχετε δυο λεπτά στη διάθεσή σας.

**ΕΥΑΓΓΕΛΙΑ ΛΙΑΚΟΥΛΗ:** Ευχαριστώ, κύριε Πρόεδρε.

Κυρία Υφυπουργέ, περιμέναμε σήμερα ο Υπουργός, ο κ. Βορίδης, να είναι εδώ. Η παρουσία σας εξίσου τιμητική. Πλην όμως ο κ. Βορίδης είχε ανακοινώσει πάρα πολλά για την υπόθεση για την οποία σήμερα κουβεντιάζουμε με την επίκαιρη ερώτηση και περιμέναμε να τον δούμε κατά πρόσωπο, τουλάχιστον, να τα επιβεβαιώνει. Παρ’ όλα αυτά φαντάζομαι ότι απέστειλε εσάς για να μας κομίσετε καλά νέα.

Μεγάλη καταστροφή στον Νόμο της Λάρισας σε ό,τι αφορά στην πολύ δυναμική καλλιέργεια του αμυγδάλου. Και μάλιστα με ένα θετικό πρόσημο. Η ποιότητα του αμυγδάλου στο Νομό της Λάρισας, που ούτως ή άλλως είναι η ραχοκοκαλιά της αγροτικής οικονομίας της χώρας, θα έπρεπε να ενισχυθεί και να βρει σύμμαχο το Υπουργείο Αγροτικής Ανάπτυξης.

Δυστυχώς, παρά το γεγονός ότι έχουμε υποστεί ολοκληρωτική καταστροφή στην καλλιέργεια του αμυγδάλου, τόσο στον Δήμο Τεμπών όσο και στον Δήμο Ελασσόνας, όσο και στον Δήμο Κιλελέρ, παρά το γεγονός ότι έχει γίνει επίσημη σύσκεψη στο Υπουργείο σας στις 27 Νοεμβρίου παρουσία του κυρίου Υπουργού, παρά το γεγονός ότι συνεδρίασαν όλα τα δημοτικά συμβούλια των τριών δήμων στους οποίους προαναφέρθηκα κι έχουν λάβει ομόφωνες αποφάσεις να ζητήσουν από το Υπουργείο να εγκύψει στο συγκεκριμένο πρόβλημα και να δείτε από κοντά τι ακριβώς συμβαίνει, δυστυχώς δεν έχουμε ακούσει ακόμη νέα παρά μόνο την πρώτη απόφαση του Υπουργείου. Το τυπικό, δηλαδή, για την καταβολή της αποζημίωσης των 80 ευρώ ανά στρέμμα με το σύστημα de minimis. Το αίτημα είναι να ενταχθεί η αποζημίωση και στα ΠΣΕΑ συμπληρωματικά ή να εξετάσετε τη δυνατότητα να ενταχθεί στα ΕΛΓΑ.

Τελειώνω, κύριε Πρόεδρε.

Έχουν παρέλθει από τότε μήνες και δυστυχώς σιγή ασυρμάτου. Να πω μόνο για την ιστορία ότι ανά στρέμμα έχουμε κόστος 300 ευρώ. Το ξέρετε κι εσείς. Άρα τα 80 ευρώ ανά στρέμμα που δίνετε σημαίνει ότι υπονομεύεται απολύτως το μέλλον της παραγωγής για την επόμενη χρονιά. Γιατί όπως ξέρετε και εσείς φαντάζομαι -είστε στην ενεργή πολιτική- δεν υπάρχει παραγωγή αυτή τη στιγμή που να μην προκαταβάλλονται τα πάντα, σε ό,τι αφορά τα εργατικά μεροκάματα, τα φυτοφάρμακα κ.ο.κ.. Για την παραγωγή. Δεν υπάρχει πίστωση, δηλαδή, αυτή τη στιγμή πουθενά στην αγορά. Αυτό είναι ένα πρόσθετο θέμα, ένα πρόσθετο πρόβλημα που δεν τους αφήνει να καλλιεργήσουν για την επόμενη χρονιά.

Πείτε μας, λοιπόν, σήμερα ότι εκτός από τα 80 ευρώ που από το καλοκαίρι συζητάτε δίνετε και ΠΣΕΑ ή εντάσσετε και ΕΛΓΑ, όπως ο κύριος Υπουργός στις 27 Νοεμβρίου είχε δεσμευτεί.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε την κ. Λιακούλη.

Θα απαντήσει η Υφυπουργός Αγροτικής Ανάπτυξης και Τροφίμων, κ. Φωτεινή Αραμπατζή. Έχετε τρία λεπτά στη διάθεσή σας.

**ΦΩΤΕΙΝΗ ΑΡΑΜΠΑΤΖΗ (Υφυπουργός Αγροτικής Ανάπτυξης και Τροφίμων):** Κυρία συνάδελφε, δεν φαντάζομαι να αμφισβητείτε ότι η πολιτική ηγεσία του Υπουργείου Αγροτικής Ανάπτυξης αλλά και όλες οι ηγεσίες των Υπουργείων, είναι ενιαίες και αδιαίρετες.

Επίσης, θα πρέπει να επισημανθεί από αυτό εδώ το Βήμα ότι με εντολή του Πρωθυπουργού κ. Κυριάκου Μητσοτάκη δεν υπάρχει κοινοβουλευτικός έλεγχος που να μην παρίστανται οι Υπουργοί αυτής της Κυβέρνησης, για να δίνουν σαφείς και συγκεκριμένες απαντήσεις, σε αντίθεση με όσα ζήσαμε ως προς την κατάφωρη υποτίμηση του κοινοβουλευτικού ελέγχου τα προηγούμενα τεσσεράμισι χρόνια.

Περίμενα, λοιπόν, κυρία συνάδελφε, να πείτε και μια καλή κουβέντα για το γεγονός ότι για πρώτη φορά δόθηκαν ενισχύσεις ήσσονος σημασίας, de minimis, για τους αμυγδαλοπαραγωγούς της χώρας, για το φαινόμενο της ακαρπίας, κυρία συνάδελφε, η οποία ουδέποτε έχει αποζημιωθεί. Τουναντίον πλήττει τους παραγωγούς και ειδικά τους αμυγδαλοπαραγωγούς της χώρας τα τελευταία χρόνια, λόγω των επιπτώσεων της κλιματικής αλλαγής.

Επειδή, λοιπόν, ασχολείστε με τα αγροτικά και προέρχεστε από έναν αγροτικό νόμο, θα πρέπει, επίσης, να γνωρίζετε ότι η Νέα Δημοκρατία ήταν αυτή που το 2014 ψήφισε τη συμπερίληψη του κινδύνου της ακαρπίας στους ασφαλίσιμους κινδύνους του ΕΛΓΑ, προκειμένου, λοιπόν, να αποζημιώνονται από τον ΕΛΓΑ οι παραγωγοί και να μην περιμένουν οποιουδήποτε άλλου είδους ενίσχυση ή αποζημίωση. Ήταν η κυβέρνηση η οποία προηγήθηκε, που επί τεσσεράμισι χρόνια είχε τη λεγόμενη αναλογιστική μελέτη και την ξεσκόνιζε στα συρτάρια.

Εσείς αναφέρεστε σε μία σύσκεψη του κυρίου Υπουργού τον Νοέμβριο. Τον Δεκέμβριο, λοιπόν, με τη συγκεκριμένη κοινή υπουργική απόφαση στις 19 Δεκεμβρίου, με συνολικά 19.255.000, αποφασίσαμε για πρώτη φορά το επαναλαμβάνω, να δοθούν 80 ευρώ στο στρέμμα οριζόντια σε όλη τη χώρα στους αμυγδαλοπαραγωγούς στα παραγωγικά, βεβαίως όπως προβλέπεται, δέντρα ηλικίας άνω των τεσσάρων ετών. Το ύψος της σχετικής χρηματοδότησης είναι 6,5 εκατομμύρια σε όλη τη χώρα. Οι δικαιούχοι παραγωγοί είναι επτά χιλιάδες τριακόσιοι εβδομήντα πέντε.

Στη δική σας περιφερειακή ενότητα, κυρία συνάδελφε, καταβλήθηκε το ποσό των 2,5 εκατομμυρίων ευρώ σε δύο χιλιάδες εκατόν τριάντα τέσσερις αμυγδαλοπαραγωγούς. Ειδικότερα δε στον Δήμο Ελασσόνας πληρώθηκαν 785.000 ευρώ σε εξακόσιους είκοσι εννιά παραγωγούς, ενώ στο Δήμο Τεμπών εξακόσιοι τριάντα οκτώ παραγωγοί έλαβαν 868.284 ευρώ.

Χαρακτηρίζετε τα 80 ευρώ τα οποία δόθηκαν ως ασπιρίνη. Σας θυμίζω, κυρία συνάδελφε, ότι οι ενισχύσεις ήσσονος σημασίας, de minimis, δεν είναι δυνατό να καλύψουν μια εις ολόκληρον αποζημίωση, αλλά στοχεύουν κατά κύριο λόγο στην αντιστάθμιση της απώλειας εισοδήματος του παραγωγού, προκειμένου ο παραγωγός να μπορέσει να ανταποκριθεί στην επόμενη καλλιεργητική περίοδο.

Αφ’ ετέρου θα γνωρίζετε ότι οι εν λόγω ενισχύσεις που αποτελούν εθνικά χρήματα, κυρία συνάδελφε, έχουν συγκεκριμένο ταβάνι. Δεν είναι άναρχα και άτελα τα χρήματα αυτά. Το συγκεκριμένο αυτό ταβάνι ανακυκλούται ανά τριετία. Το ποσό που μας κληροδότησε η προηγούμενη κυβέρνηση, ανέρχεται στα 43 εκατομμύρια ευρώ για όλη τη χώρα για κάθε είδους αποζημίωση, για κάθε είδους καλλιέργεια. Είκοσι εκατομμύρια, λοιπόν, δόθηκαν ανάμεσα στα άλλα για τα αμύγδαλα. Να σημειώσω ότι τα αμύγδαλα, κυρία συνάδελφε, πήραν την υψηλότερη στρεμματική ενίσχυση από όλες τις καλλιέργειες τις οποίες πληρώσαμε με την εν λόγω κοινή υπουργική απόφαση.

Θέλω να κλείσω λέγοντας ότι οι ενισχύσεις de minimis αποτελούν και το αμεσότερο εργαλείο για την αποκατάσταση του εισοδήματος και το ευρύτερο, γιατί δεν περιέχει τα άλλα αυστηρά κριτήρια των υπολοίπων σχετικών αποζημιώσεων.

Με ρωτήσατε τι περαιτέρω θα γίνει με τους παραγωγούς του Σαρανταπόρου. Αυτοί οι άνθρωποι είναι, όπως ξέρετε, σε αναμονή αποζημίωσης από τον ΕΛΓΑ για τον παγετό στις 30 - 31 Μαρτίου 2019. Υπέβαλαν ογδόντα δηλώσεις στους ανταποκριτές. Έγιναν οι αναγγελίες και αυτές οι αποζημιώσεις θα δοθούν περί τα τέλη Φεβρουαρίου του 2020.

Τα υπόλοιπα στη δευτερολογία μου.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

Κυρία Λιακούλη, έχετε τρία λεπτά για τη δευτερολογία σας.

**ΕΥΑΓΓΕΛΙΑ ΛΙΑΚΟΥΛΗ:** Κυρία Υφυπουργέ, πραγματικά, περίμενα από εσάς ένα διαφορετικό ύφος στην απάντησή σας. Ένα διαφορετικό πολιτικό ύφος, το οποίο δεν έχετε και λυπάμαι πάρα πολύ. Εδώ δεν είναι πανεπιστήμιο, ούτε είστε καθηγήτρια να έρχεστε και να μας κουνάτε το δάχτυλο, λέγοντάς μας πόσο πολύ καλοί είστε και πόσο ενιαία η ηγεσία σας είναι και πόσο κατόπιν εντολής του Πρωθυπουργού λειτουργείτε και ότι τα 80 ευρώ το στρέμμα που τους δώσατε «και πολλά είναι» και ότι τα δώσατε για την επόμενη χρονιά, να προετοιμαστούν.

Αυτά που μας λέτε είναι εκτός τόπου και χρόνου. Είναι σαν να μην έχετε πατήσει ποτέ σε χωράφι, σαν να μη γνωρίζετε ποτέ πως καλλιεργείται μία έκταση και θα έπρεπε τουλάχιστον να ξέρετε ότι τα 80 ευρώ το στρέμμα, όχι απλά δεν φθάνουν για να καλύψουν τη ζημιά, όχι απλά δεν δίνουν ερέθισμα για να συνεχίσει κανείς, όχι απλά δεν δίνουν κίνητρο για να μπορέσει να συνεχίσει μία αγροτική παραγωγή, αλλά τουλάχιστον περιοριστείτε και μην εκθέτετε αυτούς με μεγαλοστομίες, λέγοντας ότι είναι μια δυναμική παραγωγή με εξωστρέφεια και εξαγωγικό χαρακτήρα, όταν αυτό δεν το πιστεύετε γιατί δεν το ενισχύετε.

Λοιπόν, επειδή παροικούμε όλοι τη Ιερουσαλήμ και επειδή γνωρίζουμε καλά και τα μεγέθη που υπήρχαν την προηγούμενη φορά και τι γίνεται και την προσπάθεια να χαμηλώσουμε τους τόνους και να πούμε ότι αυτό είναι ελάχιστο και τους ανθρώπους δεν τους βοηθάει. Πείτε το, λοιπόν, γιατί πρέπει να απολογηθούμε και στο πολιτικό σύστημα για το σύστημα κάλυψης της ζημιάς μιας ευαίσθητης παραγωγής, που είναι και μονοκαλλιέργεια. Ξέρετε τι σημαίνει μονοκαλλιέργεια φαντάζομαι. Δεν έχει ο άλλος πόρους από αλλού. Και να σας πω και κάτι; Στην περιοχή για παράδειγμα του Δήμου Τεμπών την οποία επισκέφθηκα επανειλημμένως -και σας καλώ να έρθετε, ειλικρινά- υπάρχει τόσος δυναμισμός στην παραγωγή, που οι άνθρωποι αυτοί παράγουν προϊόντα από το ποιοτικότατο αμύγδαλο -δηλαδή, έχουμε αμυγδαλοβούτυρο, αμυγδαλόπαστα- και προσπαθούν μόνοι τους να κάνουν εξωστρέφεια στην παραγωγή. Πώς; Με 80 ευρώ το στρέμμα; Έχουν αφανιστεί άπαντες. Δεν μπορούν να βγουν ούτε μέχρι το καφενείο, για να ξέρουμε τι λέμε. Δεν το χαρακτήρισα, λοιπόν, στην ερώτησή μου κομψά ασπιρίνη, καθρεφτάκια για ιθαγενείς το θεωρούν οι ίδιοι. Αυτά λένε στα καφενεία. Και αν θέλετε σας παίρνω μαζί μου μια βόλτα, για να δείτε πώς ακριβώς είναι η κατάσταση και αν εγώ είμαι υπερβολική σήμερα που μιλώ.

Παρέστην, επίσης, κύριε Πρόεδρε, στη συνεδρίαση που έγινε στο Δημοτικό Συμβούλιο του Δήμου Τεμπών και εκεί πέρα από τους επισήμους και τους συνήθεις επιτόπου που λύνουν όλα τα προβλήματα, ήταν οι απλοί παραγωγοί. Οι άνθρωποι του μόχθου και της εργατιάς που ανακατεύουν τον ιδρώτα με το χώμα. Και ήταν εκεί για να πουν, ότι «δεν μπορούμε να τα βγάλουμε πέρα και δεν μπορούμε να προχωρήσουμε και να ζήσουμε».

Για αυτό εγώ δεν σας ζήτησα να αιτιολογήσετε, κυρία Υφυπουργέ, τα 80 ευρώ de minimis και πότε τα δώσατε και πόσο καλή είναι η Κυβέρνηση που τα έδωσε. Εγώ ζητάω να μάθω και να ακούσω το σχέδιό σας για αυτούς τους ανθρώπους. Συγκεκριμένα ρωτάω, αφήστε τα γύρω-γύρω, επί τον τύπο των ήλων, ΠΣΕΑ θα δώσετε, ΕΛΓΑ το εντάσσετε; Μπορείτε;

**ΦΩΤΕΙΝΗ ΑΡΑΜΠΑΤΖΗ (Υφυπουργός Αγροτικής Ανάπτυξης και Τροφίμων):** Απάντησα.

**ΕΥΑΓΓΕΛΙΑ ΛΙΑΚΟΥΛΗ:** Μπορείτε να βοηθήσετε προς την κατεύθυνση αυτή, για να συνεχίσουν οι άνθρωποι, ναι ή όχι; Είναι πολύ απλά τα πράγματα. Πείτε ένα όχι, γιατί σας έχουν στείλει έγγραφο όλοι οι δήμοι με τις ομόφωνες αποφάσεις των δημοτικών συμβουλίων –τα έχω μαζί μου, αν χρειάζεται να σας τα καταθέσω κιόλας- όπως επίσης και τις αποφάσεις όλων των συλλόγων αμυγδαλοπαραγωγών. Τι γίνεται; Θα τους εντάξετε ή τα 80 ευρώ de minimis και τέλος; Αυτό πείτε μας σήμερα, για να ξέρουμε και εμείς τι θα μεταφέρουμε στον κόσμο.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε.

Η κυρία Υφυπουργός έχει τον λόγο για τρία λεπτά για να δευτερολογήσει.

**ΦΩΤΕΙΝΗ ΑΡΑΜΠΑΤΖΗ (Υφυπουργός Αγροτικής Ανάπτυξης και Τροφίμων):** Κατ’ αρχάς, κυρία συνάδελφε, τις διάφορες αναφορές σας επί προσωπικού και χαρακτηρισμούς τους οποίους κάνατε στην απάντησή σας, λέγοντάς μου ότι ήρθα εδώ ως καθηγήτρια πανεπιστημίου -φαντάζομαι υπολήπτεστε τον θεσμό των καθηγητών του πανεπιστημίου- και ότι σας κούνησα το δάχτυλο…

**ΕΥΑΓΓΕΛΙΑ ΛΙΑΚΟΥΛΗ:** Εδώ μέσα δεν είστε καθηγήτρια.

**ΦΩΤΕΙΝΗ ΑΡΑΜΠΑΤΖΗ (Υφυπουργός Αγροτικής Ανάπτυξης και Τροφίμων):** Δεν διεκδίκησα αυτόν τον ρόλο. Έδωσα σαφείς και συγκεκριμένες απαντήσεις.

**ΕΥΑΓΓΕΛΙΑ ΛΙΑΚΟΥΛΗ:** Ωραία.

**ΦΩΤΕΙΝΗ ΑΡΑΜΠΑΤΖΗ (Υφυπουργός Αγροτικής Ανάπτυξης και Τροφίμων):** Δίνω τόπο, λοιπόν, στις συγκεκριμένες προσωπικές σας αναφορές.

Απάντησα επί της ουσίας στην πρωτολογία μου. Σας είπα ότι οι συγκεκριμένοι πήραν 80 ευρώ το στρέμμα για πρώτη φορά και θα πάρουν και αποζημιώσεις αυτοί που δήλωσαν τις ζημιές τους στον ΕΛΓΑ. Και σας είπα τέλος Φεβρουαρίου απολύτως συγκεκριμένη απάντηση, λοιπόν.

Σε ό,τι αφορά, κυρία συνάδελφε, τους υπαινιγμούς σας ότι εσείς πηγαίνετε στα καφενεία και ακούτε τους αμυγδαλοπαραγωγούς και τους άλλους αγρότες και κτηνοτρόφους –φαντάζομαι- θέλω απλά να σας γνωρίσω –δεν είστε υποχρεωμένη να το ξέρετε- ότι πολιτεύομαι σε έναν κατ’ εξοχήν αγροτικό νομό, που παράγει το 10% της αγροτικής παραγωγής της χώρας, το Νομό Σερρών. Έχω γυρίσει όλη τη χώρα ως Τομεάρχης Αγροτικής Ανάπτυξης και έχω ζυμωθεί με τον κόσμο της πρωτογενούς παραγωγής. Έχω μπει σε πολλά χωράφια, ξέρω πόσα είναι τα καλλιεργητικά έξοδα για κάθε καλλιέργεια. Οπότε οι σχετικές, ας πούμε έτσι, υποδείξεις σας παρέλκουν της συγκεκριμένης ερώτησης.

Σας είπα, κυρία συνάδελφε, με τον πιο απόλυτο τρόπο, γιατί ξέρετε εμείς είμαστε ρεαλιστές και όχι λαϊκιστές, ότι τα χρήματα τα οποία παραλάβαμε ως δυνάμενες αποζημιώσεις de minimis ήταν 43 εκατομμύρια ευρώ. Επιλέξαμε με σύνεση, με μετριοπάθεια, με πραγματικό ενδιαφέρον για τους πληττόμενους παραγωγούς, κυρία συνάδελφε, να δώσουμε τα 20 εκατομμύρια εξ αυτών. Και ξέρετε γιατί, κυρία συνάδελφε; Γιατί αν δίναμε και τα 43 εκατομμύρια, για να πάρετε να δείτε πώς λειτουργούν τα de minimis, το 2020 που μόλις καλωσορίσαμε τη νέα χρονιά, ξέρετε πόσα χρήματα θα έμεναν δυνητικά στον εθνικό κορβανά για να αποζημιώσουν οποιαδήποτε κρίση που μπορεί να συμβεί στον πρωτογενή τομέα; Γνωρίζετε αν δίναμε και τα 43 εκατομμύρια; Διακόσιες δέκα πέντε χιλιάδες ευρώ, κυρία συνάδελφε. Αυτά είναι τα νούμερα.

Εδώ, λοιπόν, εμείς μιλάμε τη γλώσσα της αληθείας τεκμηριωμένα. Σεβόμαστε τον κόπο και τον ιδρώτα των αμυγδαλοπαραγωγών καθώς και των παραγωγών όλης της χώρας. Γι’ αυτό και επαναλαμβάνω ότι για πρώτη φορά επιλέξαμε να δώσουμε αποζημίωση ήσσονος σημασίας στο φαινόμενο της ακαρπίας.

Σε ό,τι αφορά τώρα τα περαιτέρω για τις κρατικές οικονομικές ενισχύσεις αρμοδιότητας ΠΣΕΑ. Γνωρίζετε πολύ καλά, το γνωρίζουν και οι φορείς εκεί οι αγρότες, οι παραγωγοί, οι οποίοι μίλησαν με τους ανταποκριτές του ΕΛΓΑ ότι η τυχόν δυνατότητα υπαγωγής τους σε ΠΣΕΑ και ΚΟΕ προϋποθέτει τη συνδρομή συγκεκριμένων απαιτούμενων όρων.

Ποιοι είναι αυτοί οι όροι εφόσον πρόκειται για κρατικές οικονομικές ενισχύσεις; Η παραγωγή του έτους ζημιάς να έχει ζημιωθεί κατά είδος προϊόντος στο νομό σε ποσοστό 30% και πάνω, σε σχέση με τη μέση απόδοση των προηγούμενων τριών ετών, με βάση επίσημα στατιστικά στοιχεία της χώρας τα οποία συλλέγονται από τις ΔΑΟΚ και δίδονται στην αντίστοιχη υπηρεσία του ΥΠΑΑΤ, να τεκμηριώνεται επιστημονικά από επιτροπή η οποία ορίζεται από το ΥΠΑΑΤ ότι η απώλεια παραγωγής είναι αποτέλεσμα μιας δυσμενούς καιρικής συνθήκης και όχι συνδυασμό πολλών, απαραίτητη προϋπόθεση για την έναρξη της διαδικασίας. Τα επίσημα μετεωρολογικά πρέπει να επιβεβαιώνουν τον χαρακτηρισμό των καιρικών συνθηκών, όπως δυσμενών, και τέλος να εγκριθεί η δαπάνη των ζημιών από το Γενικό Λογιστήριο του Κράτους.

Σε κάθε περίπτωση, κυρία συνάδελφε, είναι δεδομένο ότι οι εν λόγω παραγωγοί πήραν αυτά τα ογδόντα. Μακάρι να υπήρχε η δυνατότητα να δώσουμε διακόσια πενήντα. Μακάρι να υπήρχε η δυνατότητα, ποιος το αμφισβητεί αυτό;

**ΕΥΑΓΓΕΛΙΑ ΛΙΑΚΟΥΛΗ:** Σωστό.

**ΦΩΤΕΙΝΗ ΑΡΑΜΠΑΤΖΗ (Υφυπουργός Αγροτικής Ανάπτυξης και Τροφίμων):** Θα πρέπει, όμως, να σημειωθεί, κυρία συνάδελφε, ότι κάθε τυχόν περαιτέρω ενίσχυσή τους δεν πρέπει να υπερβαίνει το ποσό των 2000 ευρώ ανά παραγωγό, ανά τριετία. Πρέπει να τα έχετε υπ’ όψιν σας αυτά τα πράγματα.

Πρέπει, βεβαίως, τέλος να πούμε για να καταρρίψουμε κάθε μύθο ο οποίος σημειώνεται αυτή τη στιγμή εδώ, ότι μέχρι στιγμής η σχετική τριμελής επιτροπή της περιφερειακής σας ενότητας, αποτελούμενη από τον διευθυντή της ΔΑΟΚ, τον προϊστάμενο παραρτήματος ΕΛΓΑ και τον προϊστάμενο ΠΣΕΑ της Λάρισας καθώς και όλες οι αντίστοιχες επιτροπές όλων των περιφερειακών ενοτήτων της χώρας, αγαπητή κυρία συνάδελφε, δεν έχουν εισηγηθεί επισήμως στο Διοικητικό Συμβούλιο του ΕΛΓΑ, σχετικά και αιτιολογημένα αιτήματα υπαγωγής των εν λόγω παραγωγών σε πρόγραμμα ΚΟΕ, αλλιώς ΠΣΕΑ.

Αφ’ ης στιγμής, λοιπόν, κυρία συνάδελφε, παρασχεθούν οι σχετικές εισηγήσεις και εφόσον τεκμηριωθούν επαρκώς, θα εξεταστεί η δυνατότητα ικανοποίησης των αιτημάτων, λαμβανομένης υπ’ όψιν της υπάρχουσας δημοσιονομικής δυνατότητας της χώρας.

Σας ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, πενήντα επτά μέλη από το ΚΑΠΗ Ξυλοκάστρου.

Η Βουλή σάς καλωσορίζει.

Καλή χρονιά και υγεία να έχετε!

(Χειροκροτήματα απ’ όλες τις πτέρυγες της Βουλής)

Προχωρούμε στη δεύτερη με αριθμό 439/28-1-2020 επίκαιρη ερώτηση δεύτερου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Εσωτερικών, με θέμα: «Οριστική διευθέτηση του κτηριακού προβλήματος των σχολείων που επλήγησαν από τον σεισμό του Ιουλίου στο Αιγάλεω και στην Πετρούπολη».

Κύριε συνάδελφε, έχετε δύο λεπτά στη διάθεσή σας.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κύριε Υφυπουργέ, το θέμα είναι γνωστό. Έχουμε συζητήσει πάρα πολλές φορές για τα σεισμόπληκτα στη δυτική Αθήνα. Το πρόβλημα που προκύπτει εδώ πέρα είναι λίγο διαφορετικής φύσης από τις έως τώρα συζητήσεις μας. Αφορά τη μονιμότητα της προσωρινότητας των καταστάσεων μετεγκατάστασης των σχολείων. Αυτή τη στιγμή έχουμε ένα σημαντικό ζήτημα, τουλάχιστον, στην Πετρούπολη, τη μετεγκατάσταση του 2ου στο 1ο, αλλά στο Αιγάλεω έχουμε, πραγματικά, μια κατάσταση χάους, πλήρους μετεγκατάστασης πάρα πολλών σχολείων.

Για να σας δώσω μια εικόνα: Το κτήριο του 11ου δημοτικού σχολείου και του 1ου γυμνασίου χαρακτηρίστηκαν ακατάλληλα –και πάλι το επισημαίνω- από αυτόν τον μικρό σεισμό, ενώ τα κτήρια του 7ου και 17ου δημοτικού σχολείου, που συστέγαζαν το ειδικό σχολείο και τα νηπιαγωγεία 15ο και 28ο, έχουν σοβαρά προβλήματα. Η προσωρινή λύση που δόθηκε ήταν το 11ο δημοτικό σχολείο να μεταφερθεί και λειτουργήσει στο παλιό 2ο λύκειο επί της Θηβών, το οποίο κι αυτό έχει έτσι κι αλλιώς σοβαρά προβλήματα. Το 1ο γυμνάσιο συστεγάστηκε μέχρι σήμερα σε απογευματινή βάρδια και μεταφέρεται πλέον στο κτήριο του παλιού 6ου δημοτικού σχολείου. Το ειδικό σχολείο μεταφέρθηκε σε κτήριο του παλιού 15ου δημοτικού σχολείου, το οποίο έχει επίσης σοβαρά προβλήματα και λειτουργεί μόνο σε ορισμένες αίθουσες. Τμήματα του 7ου μετακινούνται και στεγάζονται σε κάποιες αίθουσες του ειδικού σχολείου. Το 17ο έχει τμηματοποιηθεί και κάποια τμήματα μεταφέρθηκαν στο 2ο γυμνάσιο, άλλα τέσσερα μεταφέρονται καθημερινά με λεωφορείο στο 5ο Δημοτικό Σχολείο Αιγάλεω και ένα τμήμα κάνει σε μια πολύ μικρή αίθουσα. Κλείνοντας, τα νηπιαγωγεία έχουν μεταφερθεί σε παράρτημα στην πλατεία Λεγανές, με αποτέλεσμα να λειτουργούν δύο από τα τρία τμήματα σε μια αίθουσα λίγων τετραγωνικών.

Η κατάσταση είναι πάρα πολύ δύσκολη. Καταλαβαίνετε την αναστάτωση στο πρόγραμμα των μαθητών, που δεν μπορούν πλέον να κάνουν τις απογευματινές τους δραστηριότητες και στην περίπτωση της Πετρούπολης, κατά τη λειτουργεία εναλλάξ των δύο σχολείων, αλλά και στα υπόλοιπα. Ο φόβος μας είναι επίσης το πόσο θα είναι αυτή η κατάσταση και μόνιμη. Δεν φαίνεται οι δήμοι να έχουν τη δυνατότητα να τα βγάλουν πέρα στο χρονικό διάστημα που απαιτείται ή σε ένα τόσο τεράστιο πρόβλημα. Είναι ξεκάθαρο ότι χρειάζονται την ιδιαίτερη στήριξη τη δική σας. Το πρόβλημα δεν είναι συνηθισμένο. Μιλάμε για πλήρη κατάρρευση του χάρτη των σχολικών κτηρίων στο Αιγάλεω και σημαντικό πρόβλημα στην Πετρούπολη.

Γι’ αυτό θα ήθελα και τη δική σας δέσμευση ότι θα συνδράμετε προς τους δήμους με κάθε δυνατό μέσο.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Θα απαντήσει ο Υφυπουργός Εσωτερικών κ. Θεόδωρος Λιβάνιος για τρία λεπτά.

**ΘΕΟΔΩΡΟΣ ΛΙΒΑΝΙΟΣ (Υφυπουργός Εσωτερικών):** Ευχαριστώ, κύριε Πρόεδρε.

Αγαπητέ κύριε Αρσένη, όπως είναι γνωστό, είχαμε την «τύχη» ο σεισμός να γίνει σε περίοδο που τα σχολεία ήταν κλειστά και είχαμε κι ένα εύλογο διάστημα να γίνουν και οι αυτοψίες από την ΚΤΥΠ, προκειμένου να δούμε ποια σχολεία είχαν μικρότερα προβλήματα και ποια είχαν μεγαλύτερα προβλήματα.

Ξεκινώντας από την Πετρούπολη, πράγματι, υπήρχαν σε αρκετά σχολεία προβλήματα, που στη συντριπτική πλειοψηφία ήταν μικρής κλίμακας και χρειάστηκαν μικρής κλίμακας επιδιορθώσεις. Σε δύο σχολεία, το ΕΠΑΛ και το 2ο ΓΕΛ Πετρούπολης, εκεί υπήρξε σοβαρότερο πρόβλημα. Το πρώτο θετικό βήμα είναι ότι με ίδιους πόρους του δήμου αποκαταστάθηκαν οι μικρές ζημιές και ξεκίνησε στη συντριπτική πλειοψηφία το σχολείο να λειτουργεί. Για το 2ο, που χρειαζόταν ειδικότερη χρηματοδότηση και επειδή ο Δήμος Πετρούπολης δεν είναι στην καλύτερη δυνατή οικονομική κατάσταση, κατατέθηκε αίτημα προς το Υπουργείο Εσωτερικών για έκτακτη χρηματοδότηση ύψους περίπου 1.100.000 ευρώ. Από αυτό το ποσό το Υπουργείο Εσωτερικών -τώρα ολοκληρώθηκαν οι διαδικασίες- θα δώσει ως άμεση βοήθεια 300 000 ευρώ, προκειμένου να προχωρήσει άμεσα η οριστική αποκατάσταση του προβλήματος.

Στο δε Αιγάλεω αίτημα προς το Υπουργείο Εσωτερικών για οικονομική στήριξη δεν έχει υπάρξει. Εξυπακούεται ότι είμαστε στη διάθεσή και του δημάρχου και των υπηρεσιών του δήμου σε ό,τι συνδρομή χρειαστεί. Αν γίνει αίτημα, προφανώς θα εξεταστεί κατά προτεραιότητα.

Αυτό όμως που έχω να πω, είναι ότι, δυστυχώς, ο σεισμός του Ιουλίου είχε «ταξικό» πρόσημο, χτύπησε πάλι τη δυτική πλευρά της Αθήνας. Υπήρχαν ζημιές και στο Χαϊδάρι. Εκεί δώσαμε μια βοήθεια της τάξης των 200 000 ευρώ, τέλος Αυγούστου αν δεν κάνω λάθος. Προχωρήσαμε στην ενίσχυση του Δήμου Πετρούπολης και είμαστε σε διαρκή επικοινωνία με τους τρεις δημάρχους των περιοχών, συμπεριλαμβανομένου του Χαϊδαρίου. Δυστυχώς στα σχολεία, εκεί που υπάρχουν μεγάλες ζημιές, δεν μπορούσαν από την μία μέρα στην άλλη να ολοκληρωθούν οι εργασίες. Στον Δήμο Αιγάλεω ο οποίος έχει ξεκινήσει όλες τις διαδικασίες για ανάθεση μελέτης στατικής επάρκειας των σχολείων κ.λπ., χρειάζεται περίπου δεκαπέντε μήνες μέχρι να τελειώσει και η εργολαβία, οπότε υπάρχει ένα διάστημα το οποίο θα απαιτηθεί για την ομαλή λειτουργία των σχολείων, και στη δευτερολογία θα δούμε λιγάκι πώς θα προχωρήσουμε κι ένα βήμα παραπέρα προκειμένου να φέρουμε τα σχολεία μας σε καλύτερη κατάσταση. Ήδη ένα σχολείο στο Αιγάλεω, για παράδειγμα, είναι σε πολύ κακή κατάσταση. Επίσης πρέπει να δούμε πώς μπορούμε οριστικά να επιλύσουμε τέτοια ζητήματα, κυρίως έχοντας ως πρωταρχικό σκοπό την απόλυτη ασφάλεια και των μαθητών και των εκπαιδευτικών που εργάζονται και φοιτούν στα σχολεία.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Κύριε Αρσένη, έχετε τρία λεπτά για τη δευτερολογία σας.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κύριε Υφυπουργέ, σας τιμά που αναγνωρίζετε το ταξικό πρόσημο του σεισμού. Πραγματικά έτσι είναι. Η δυτική Αθήνα δεν είναι ένας τυχαίος τόπος, είναι ένας τόπος που βρήκαν καταφύγιο πολίτες σε στιγμή ιδιαίτερης δυσκολίας στη ζωή τους. Αν θέλετε, η κοινωνία πολλές φορές τους έστειλε πέρα από το ποτάμι, απέναντι στα βουνά, και υπάρχουν ολόκληρα κομμάτια των δήμων που έχουν χτιστεί πάνω σε παλιά ανθρακωρυχεία και υπάρχουν θέματα στατικότητας ακόμα και με μικρούς σεισμούς.

Γι’ αυτό θα ήθελα να σας παρακαλέσω, πραγματικά, να δείτε με ιδιαίτερη προσοχή αυτά τα ζητήματα και επίσης να απευθύνω μια έκκληση για έναν πιο ενδελεχή προσεισμικό έλεγχο των κτηρίων, των σχολείων αλλά και συνολικά των δημόσιων υποδομών και όσο είναι δυνατόν από αυτά που προβλέπει ο νόμος και των ιδιωτικών υποδομών, για τον πάρα πολύ απλό λόγο ότι είναι μια ιδιαίτερα ευπαθής περιοχή, λόγω της φύσης του υπεδάφους, και από ανθρωπογενείς δραστηριότητες κάποιες φορές και από φυσικό υπόβαθρο.

Άρα, και όπως είδαμε με τον σεισμό της 17ης Ιουλίου, πραγματικά υπάρχει κίνδυνος με μικρούς σεισμούς -και δυστυχώς ο τόπος εδώ πέρα φέρει και μεγάλους- να υπάρχουν μεγάλες ζημιές. Γι’ αυτό θα ήθελα να παρακαλέσω για μια ειδική μέριμνα από την πολιτεία για αυτό το ζήτημα, για τον προσεισμικό έλεγχο, αλλά και να παρακαλέσω, πραγματικά, να συντρέξετε και να στηρίξετε και τη προσπάθεια των δήμων.

Θα ήθελα να μας εξηγήσετε στη δευτερολογία, γιατί στην Πετρούπολη δίνετε από το 1.000.000 μόνο 300.000 ευρώ; Επίσης, θέλω να ρωτήσω κι αν είστε διατεθειμένοι, σε περίπτωση αιτήματος συνδρομής από το Αιγάλεω, να συνδράμετε και το Αιγάλεω στο τεράστιο αυτό έργο που έχει μπροστά του ο δήμος.

Ευχαριστώ πάρα πολύ.

**ΠΡΟΕΔΡΕΥΩΝ (Απόστολος Αβδελάς):** Κύριε Υπουργέ, έχετε τρία λεπτά για τη δευτερολογία σας.

**ΘΕΟΔΩΡΟΣ ΛΙΒΑΝΙΟΣ (Υφυπουργός Εσωτερικών):** Για να αρχίσω από το τελευταίο ερώτημά σας, το ποσό που δόθηκε στον Δήμο Πετρούπολης δυστυχώς ή ευτυχώς -εξαρτάται από ποια πλευρά το βλέπουμε- το ποσό για την αποκατάσταση φυσικών καταστροφών που υπάρχει στον κρατικό προϋπολογισμό είναι συγκεκριμένο και δεν υπάρχει η δυνατότητα επιχορήγησης σε πάρα πολύ μεγάλα ποσά. Αυτό είναι για τα πρώτα βήματα αποκατάστασης.

Σε κάθε περίπτωση, το πρόβλημα της σχολικής στέγης είναι ιδιαίτερα σημαντικό. Είμαστε στο έτος 2020, και νομίζω ότι ένα από τα πράγματα που πρέπει να βάλουμε ως στόχο τα επόμενα χρόνια ως χώρα, είναι να υπάρχουν όπου υπάρχει ανάγκη σύγχρονα, ασφαλή σχολεία, με περιβαλλοντολογικές προδιαγραφές, φιλικά προς το περιβάλλον, με καλή ενεργειακή απόδοση, βιοκλιματικά πιθανόν και αυτό θα το κάνουμε για λόγους, κατ’ αρχάς, αναγνώρισης του πόσο σημαντικό είναι το ζήτημα της σχολικής στέγης.

Με το Υπουργείο Παιδείας είμαστε εμπλεκόμενα Υπουργεία. Το Υπουργείο Παιδείας είναι το καθ’ ύλην αρμόδιο για τα θέματα της παιδείας στη χώρα μας. Το Υπουργείο Υποδομών έχει την «ΚΤΥΠ Α.Ε.» και θα εξετάσουμε τη δυνατότητα να κάνουμε έναν γενικευμένο προσεισμικό έλεγχο. Θα μεταφέρω το ζήτημα και στην πολιτική ηγεσία του Υπουργείου Υποδομών. Προσπαθεί και η «ΚΤΥΠ» με τους πόρους που έχει, να είναι όσο το δυνατόν πιο κοντά. Η ανταπόκρισή της τον Ιούλιο και τον Αύγουστο με τον σεισμό ήταν άμεση ιδίως στις περιοχές και της δυτικής Αθήνας και της δυτικής Αττικής. Επισκέφτηκαν σχεδόν όλα τα σχολεία στις περιοχές και του Θριασίου και της Φυλής και της δυτικής Αθήνας, προκειμένου να έχουμε μια πρώτη αυτοψία για το αν υπάρχει επικινδυνότητα ή όχι.

Εκτός από το Υπουργείο Υποδομών υπάρχει πιθανότατα και το Υπουργείο Ανάπτυξης στον τρόπο χρηματοδότησης, για να δούμε τι μπορούμε να εντάξουμε και για την ανέγερση νέων σχολικών μονάδων είτε από το ΕΣΠΑ είτε από το Πρόγραμμα Δημοσίων Επενδύσεων. Σε κάθε περίπτωση, όμως, και στους δύο δήμου, αλλά και σε όποιον δήμο χρειάζεται, ιδίως για τα σχολεία, υπάρχει δεδομένη ευαισθησία να βοηθήσουμε στο πλαίσιο των δυνατοτήτων μας.

Προσπαθούμε στις λειτουργικές ανάγκες των σχολείων να είμαστε εμπροσθοβαρείς στις αποδόσεις προς τους δήμους, ώστε να καλυφθούν τουλάχιστον τα μικρά, τα τρέχοντα, τα λειτουργικά έξοδά τους και προσπαθούμε στο νέο επενδυτικό πρόγραμμα που ετοιμάζει το Υπουργείο Εσωτερικών να υπάρχει ειδικό κεφάλαιο για την ανέγερση και την κατασκευή σχολικών μονάδων ιδίως με την εφαρμογή της δίχρονης προσχολικής εκπαίδευσης, όπου ιδίως σε αστικά κέντρα υπάρχει μεγαλύτερη ανάγκη για νέες αίθουσες, ιδίως νηπιαγωγείων.

Είχαμε κάνει πριν κάποιους μήνες την κουβέντα ειδικά για τον Δήμο Πετρούπολης, ο οποίος έχει έναν πάρα πολύ μεγάλο μαθητικό πληθυσμό. Προφανώς πρέπει να κάνουμε και μια προβολή στο μέλλον για να δούμε τι ανάγκες έχει αυτός ο δήμος, να κάνουμε σχέδιο για την επόμενη δεκαετία, να δούμε εάν χρειάζεται ένα, δύο, τρία σχολεία επιπλέον, προκειμένου να μην τρέχουμε πάλι την τελευταία στιγμή, να κάνετε εσείς ερωτήσεις, να απαντάμε εμείς στις ερωτήσεις και να λέμε ότι δεν είχαμε τι να κάνουμε.

Πρέπει επιτέλους να γίνει ένας σχεδιασμός. Δημογραφικά δεδομένα έχουμε για όλους τους δήμους. Μπορούμε και με τη βοήθεια της ΕΛΣΤΑΤ να οριοθετήσουμε τις ανάγκες που υπάρχουν, να προβλέψουμε το μέλλον και να δούμε, πραγματικά, τι χρειάζεται σε όλη την Ελλάδα από άποψη υποδομών και σχολικών αιθουσών, ώστε να έχουμε το καλύτερο δυνατό μαθησιακό περιβάλλον για τα παιδιά.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε κι εμείς.

Κυρίες και κύριοι συνάδελφοι, ολοκληρώθηκε η συζήτηση των επίκαιρων ερωτήσεων.

Δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Απόστολος Αβδελάς):** Με τη συναίνεση του Σώματος και ώρα 11.38΄ λύεται η συνεδρίαση για σήμερα Πέμπτη 30 Ιανουαρίου 2020 και ώρα 14.00, με αντικείμενο εργασιών του Σώματος: νομοθετική εργασία, σύμφωνα με την ημερήσια διάταξη.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**