(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΜΒ΄

Δευτέρα 4 Νοεμβρίου 2019

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Άδεια απουσίας του Βουλευτή κ. Χ. Μπουτσικάκη, σελ.   
2. Ανακοινώνεται ότι τη συνεδρίαση παρακολουθούν μαθητές από το Γυμνάσιο - Λύκειο Σταυρούπολης Ξάνθης και το 1ο Γενικό Λύκειο Δράμας, σελ.   
3. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
Συζήτηση επικαίρων ερωτήσεων:  
 α) Προς τον Υπουργό Περιβάλλοντος και Ενέργειας:  
 i. με θέμα: «Ανάγκη Παράτασης Προθεσμίας υποβολής Δηλώσεων στο Κτηματολόγιο Βοιωτίας», σελ.   
 ii. με θέμα: «Μεγάλη ανάγκη οριστικής παράτασης στις διαδικασίες κτηματογράφησης τουλάχιστον μέχρι τέλους του έτους», σελ.   
 β) Προς την Υπουργό Παιδείας και Θρησκευμάτων:  
 i. με θέμα: «Να καλυφθούν τα εκπαιδευτικά κενά και να λειτουργήσουν ομαλά όλα τα σχολεία του Ν. Ηρακλείου», σελ.   
 ii. με θέμα: «Επίλυση κτιριακού προβλήματος του Μειονοτικού Γυμνασίου-Λυκείου Ξάνθης», σελ.   
 iii. με θέμα: «Ελλείψεις εκπαιδευτικών στα σχολεία», σελ.   
 iv. με θέμα: «Προβλήματα με την υλοποίηση του Προγράμματος «Μια Νέα Αρχή στα ΕΠΑΛ»», σελ.   
 v. με θέμα: «Λειτουργία Σχολείου Δεύτερης Ευκαιρίας Γουμένισσας», σελ.

ΠΡΟΕΔΡΕΥΟΥΣΑ

ΣΑΚΟΡΑΦΑ Σ. , σελ.

ΟΜΙΛΗΤΕΣ

Α. Επί διαδικαστικού θέματος:  
ΚΕΓΚΕΡΟΓΛΟΥ Β. , σελ.  
ΟΙΚΟΝΟΜΟΥ Δ. , σελ.  
ΣΑΚΟΡΑΦΑ Σ. , σελ.  
ΤΖΟΥΦΗ Μ. , σελ.  
  
Β. Επί των επικαίρων ερωτήσεων:  
ΑΓΑΘΟΠΟΥΛΟΥ Ε. , σελ.  
ΔΕΛΗΣ Ι. , σελ.  
ΖΑΧΑΡΑΚΗ Σ. , σελ.  
ΖΕΪΜΠΕΚ Χ. , σελ.  
ΚΕΓΚΕΡΟΓΛΟΥ Β. , σελ.  
ΟΙΚΟΝΟΜΟΥ Δ. , σελ.  
ΠΟΥΛΟΥ Π. , σελ.  
ΤΖΟΥΦΗ Μ. , σελ.

ΠΡΑΚΤΙΚΑ ΒΟΥΛΗΣ

Θ΄ ΑΝΑΘΕΩΡΗΤΙΚΗ ΒΟΥΛΗ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΜΒ΄

Δευτέρα 4 Νοεμβρίου 2019

Αθήνα, σήμερα στις 4 Νοεμβρίου 2019, ημέρα Δευτέρα και ώρα 18.02΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία της Η΄ Αντιπροέδρου αυτής κ. **ΣΟΦΙΑΣ ΣΑΚΟΡΑΦΑ**.

**ΠΡΟΕΔΡΕΥΟΥΣΑ (Σοφία Σακοράφα):** Κυρίες και κύριοι συνάδελφοι, αρχίζει η συνεδρίαση.

Εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό του ο Γραμματέας Νομικών και Κοινοβουλευτικών Θεμάτων ενημερώνει το Σώμα για τα εξής:

«Με την παρούσα σάς ενημερώνουμε, σχετικά με τη συζήτηση των επικαίρων ερωτήσεων στο πλαίσιο του κοινοβουλευτικού ελέγχου τη Δευτέρα 4 Νοεμβρίου 2019, ότι καθίσταται αδύνατη η παρουσία της Υπουργού Πολιτισμού και Αθλητισμού κ. Λίνας Μενδώνη, στην οποία απευθύνονται οι υπ’ αριθμόν 152/29-10-2019 και 157/29-10-2019 επίκαιρες ερωτήσεις, εξαιτίας κωλύματος λόγω συμμετοχής της σε κυβερνητική αποστολή στο εξωτερικό, κατά το άρθρο 131 παράγραφος 2 του Κανονισμού της Βουλής.

Οι επίκαιρες ερωτήσεις που θα συζητηθούν είναι οι με αριθμό 149/29-10-2019, 156/29-10-2019, 127/22-10-2019 και 128/22-10-2019 και η με αριθμό 487/4-9-2019 ερώτηση κατά το άρθρο 130 παράγραφος 5 του Κανονισμού της Βουλής και θα απαντηθούν από την Υφυπουργό Παιδείας και Θρησκευμάτων κ. Σοφία Ζαχαράκη. Οι με αριθμό 146/29-10-2019 και 160/29-10-2019 επίκαιρες ερωτήσεις θα απαντηθούν από τον Υφυπουργό Περιβάλλοντος και Ενέργειας κ. Δημήτριο Οικονόμου».

Αρχίζουμε, λοιπόν, με τη συζήτηση της τέταρτης με αριθμό 146/29-10-2019 επίκαιρης ερώτησης δεύτερου κύκλου της Βουλευτού Βοιωτίας του Συνασπισμού Ριζοσπαστικής Αριστεράς κ. Γιώτας Πούλου προς τον Υπουργό Περιβάλλοντος και Ενέργειας, με θέμα: «Ανάγκη Παράτασης Προθεσμίας υποβολής Δηλώσεων στο Κτηματολόγιο Βοιωτίας», η οποία θα απαντηθεί από τον Υφυπουργό Περιβάλλοντος και Ενέργειας κ. Δημήτριο Οικονόμου.

Κυρία Πούλου, έχετε τον λόγο για δύο λεπτά για να αναπτύξετε την επίκαιρη ερώτησή σας.

**ΠΑΝΑΓΙΟΥ (ΓΙΩΤΑ) ΠΟΥΛΟΥ:** Ευχαριστώ πολύ, κυρία Πρόεδρε.

Κύριε Υπουργέ, με την υπ’ αριθμόν 146/29-10-2019 επίκαιρη ερώτησή μου σας έθεσα το θέμα της ανάγκης παράτασης προθεσμίας υποβολής δηλώσεων στο Κτηματολόγιο Βοιωτίας.

Πράγματι, η ολοκλήρωση του Κτηματολογίου αποτελεί εθνικό στόχο, ωστόσο τα ποσοστά συλλογής δηλώσεων των εγγραπτέων δικαιωμάτων δεν μπορούν παρά να μας προβληματίζουν. Σύμφωνα με τα στοιχεία του Κτηματολογίου και των δημοσιευμάτων, στα τέλη Σεπτεμβρίου το ποσοστό συλλογής δηλώσεων στη Βοιωτία δεν ξεπερνούσε το 31,64%.

Σήμερα, έναν μήνα μετά και παρά την εκπνοή της προθεσμίας, το ποσοστό συλλογής εγγραπτέων δικαιωμάτων υπολείπεται σημαντικότατα της ολοκλήρωσης.

Με βάση τα σημερινά και επίσημα στοιχεία από το Κτηματολόγιο για Βοιωτία και Φωκίδα το ποσοστό καταχώρισης εγγραπτέων δικαιωμάτων ανέρχεται μόλις στο 43%. Με τη διαδικασία της έγκαιρης προσέλευσης ακόμη ένα ποσοστό της τάξης του 34% των δικαιωμάτων έχει λάβει πρωτόκολλο και μένει να καταχωρισθεί μέχρι τον Ιούνιο.

Όμως, κύριε Υπουργέ, πάνω από το 20% των δικαιωμάτων δεν έχουν δηλωθεί καθόλου και η σχετική προθεσμία έχει πλέον παρέλθει.

Σε αυτό το σημείο θα ήθελα να τονίσω ότι η διαδικασία της έγκαιρης προσελεύσεως, σύμφωνα με την οποία μπορούσε κανείς να λάβει εμπρόθεσμα πρωτόκολλο, ακόμη και αν το ραντεβού του προγραμματιζόταν για τους επόμενους μήνες, δεν κατέστη ευρέως γνωστή, με αποτέλεσμα πολλοί συμπολίτες μας να έχουν χάσει την εν λόγω ευεργετική πρόβλεψη.

Επιτρέψτε μου εδώ, όμως, να ρωτήσω πού προβλέπεται στη διοίκηση ανοικτό πρωτόκολλο και τι κινδύνους εγκυμονεί και, δεύτερον, μήπως η εκπρόθεσμη δήλωση εγκυμονεί τη συνομολόγηση και την αυτόματη επιβολή προστίμων.

Ιδίως στη Βοιωτία υπήρξαν και γραφειοκρατικά προβλήματα, κύριε Υπουργέ, όπως προβλήματα διασύνδεσης των συστημάτων, ενώ διεκόπη για σημαντικό διάστημα -περίπου έναν μήνα- και η λειτουργία του Γραφείου Ενημέρωσης στη Λιβαδειά.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Τελειώνω, κυρία Πρόεδρε.

Επειδή σε πολλές περιπτώσεις οι Βοιωτοί δεν μπόρεσαν να ανταποκριθούν εμπρόθεσμα μεταξύ άλλων και για τη διαδικασία καταχώρισης, η οποία ήταν δαπανηρή, επειδή η παράταση θα έχει δυσμενέστατες νομικές, αλλά και οικονομικές συνέπειες και οι Βοιωτοί, αλλά και οι έχοντες ακίνητη περιουσία στη Βοιωτία θα αναγκαστούν να εμπλακούν σε δικαστικούς αγώνες, ενώ θα τους επιβληθούν και πρόστιμα, σας παρακαλώ, κύριε Υπουργέ -για να μην κάνω κατάχρηση της πρωτομιλίας- πείτε μας τι σκέφτεστε σχετικά με την ολοκλήρωση της κτηματογράφησης ειδικά στη Βοιωτία, αλλά και στους άλλους νομούς, που είναι μια ομάδα νομών της χώρας όπου δόθηκε παράταση ενός μήνα, έτσι ώστε στη δευτερολογία μου να ολοκληρώσω και εγώ τη σκέψη μου.

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ ευχαριστώ.

Κύριε Υπουργέ, έχετε το λόγο για τρία λεπτά.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Κυρία Πρόεδρε, η ερώτησή μου είναι ίδια ερώτηση, οπότε να απαντηθεί μαζί.

**ΔΗΜΗΤΡΙΟΣ ΟΙΚΟΝΟΜΟΥ (Υφυπουργός Περιβάλλοντος και Ενέργειας):** Υπάρχει η δυνατότητα, κυρία Πρόεδρε; Προφανώς πρέπει να απαντήσω…

**ΠΡΟΕΔΡΕΥΟΥΣΑ (Σοφία Σακοράφα):** Θέλετε να τοποθετηθείτε και εσείς.

Η πέμπτη με αριθμό 160/29-10-2019 επίκαιρη ερώτηση δευτέρου κύκλου του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς τον Υπουργό Περιβάλλοντος και Ενέργειας, με θέμα: «Μεγάλη ανάγκη οριστικής παράτασης στις διαδικασίες κτηματογράφησης τουλάχιστον μέχρι τέλους του έτους», έχει όντως το ίδιο θέμα με την προηγούμενη, οπότε μπορούν να συζητηθούν μαζί.

Κύριε Υπουργέ, να τοποθετηθεί και ο συνάδελφος και αμέσως μετά θα απαντήσετε και στους δύο.

Ορίστε, κύριε συνάδελφε, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Κυρία Πρόεδρε, είναι ακριβώς το ίδιο περιεχόμενο αυτό που αφορά στη δική μου ερώτηση, γιατί είναι στην ίδια ομάδα νομών με τη Βοιωτία και άλλοι νομοί της χώρας όπου είχε δοθεί στις 16 Σεπτεμβρίου παράταση περίπου ενάμιση μήνα προκειμένου να ολοκληρωθεί η διαδικασία.

Δυστυχώς όχι μόνο δεν κατέστη δυνατό να ολοκληρωθεί η διαδικασία αλλά τις τελευταίες μέρες του Οκτωβρίου είδαμε να σχηματίζονται τεράστιες ουρές και τα τηλεφωνικά κέντρα των εταιρειών να μην μπορούν να ανταποκριθούν στην αυξημένη ζήτηση, ακόμα και για πληροφορίες.

Οι υπολογισμοί δεν μπορούν να είναι ακριβείς στα ποσοστά, γιατί κανείς δεν γνωρίζει το σύνολο των αγροτεμαχίων τα οποία θα πρέπει να δηλωθούν. Άρα μιλάμε κατά προσέγγιση.

Η αίσθηση η οποία υπάρχει από τον ρυθμό με τον οποίο προσήλθαν τις τελευταίες μέρες είναι ότι οι πολίτες που απομένουν για να προσέλθουν να πάρουν αριθμό πρωτοκόλλου και να δηλώσουν στο Κτηματολόγιο είναι πάρα πολύ μεγάλος αριθμός και συνολικά στη χώρα μπορεί να είναι και ένα εκατομμύριο.

Επειδή ακριβώς τις τελευταίες μέρες αναγκάστηκαν οι εταιρείες να δηλώσουν, αλλά όχι σε όλους τους νομούς. Απ’ ό,τι διαπίστωσα, σε ορισμένους και δεν θα ήθελα να το ξεχωρίσω, επειδή είναι διαφορετικοί ανάδοχοι οι ιδιωτικές εταιρείες. Δόθηκε αυτή η δυνατότητα -πιστεύω- απόλυτα σύννομα, γιατί η ημερομηνία κατάθεσης θεωρείται η 31η Οκτωβρίου και έχουν τη δυνατότητα τις επόμενες μέρες να υποβάλουν.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Επειδή ψηφίστηκε μια διάταξη στον νόμο -και ολοκληρώνω την τοποθέτησή μου- πριν από μερικούς μήνες με τροπολογία η οποία δίνει το δικαίωμα για εξάμηνη παράταση, με απόφαση Υπουργού έχει αξιοποιηθεί μόνο ως προς τον ενάμιση μήνα, θα παρακαλούσα να έχουμε τη γνώμη του Υπουργού αν κρίνει σκόπιμο ότι πρέπει να αξιοποιήσει αυτή την υφιστάμενη διάταξη και με υπουργική απόφαση να δοθεί παράταση τουλάχιστον ως το τέλος του χρόνου, προκειμένου να ολοκληρωθούν οι διαδικασίες σε όλους τους νομούς της χώρας.

Ευχαριστώ, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ, κύριε συνάδελφε.

Κύριε Υπουργέ, έχετε τον λόγο για έξι λεπτά.

**ΔΗΜΗΤΡΙΟΣ ΟΙΚΟΝΟΜΟΥ (Υφυπουργός Περιβάλλοντος και Ενέργειας):** Ευχαριστώ, κυρία Πρόεδρε.

Νομίζω ότι συμφωνούμε με την κ. Πούλου ότι η ολοκλήρωση του Κτηματολογίου είναι έργο εθνικής σημασίας. Δεν νομίζω ότι διαφωνεί κανείς επ’ αυτού. Οι δυσκολίες στην πρώτη φάση του Κτηματολογίου -γιατί έπονται κι άλλες- είναι γνωστές. Καθυστερούν επί χρόνια οι δηλώσεις.

Πού βρισκόμαστε σήμερα; Ως σήμερα η τακτική που έχει ακολουθηθεί ήταν να χορηγούνται συνεχείς παρατάσεις. Στην περίπτωση, φερ’ ειπείν, της Βοιωτίας έχουν χορηγηθεί μέχρι σήμερα, πέραν του αρχικού διμήνου ή εξαμήνου που προβλέπεται για τους κατοίκους εξωτερικού ή εσωτερικού, πέντε μήνες παράταση για τους κατοίκους εσωτερικού και άλλοι δύο για τους κατοίκους εξωτερικού. Αντίστοιχες παρατάσεις έχουν δοθεί και στο Ηράκλειο. Έχω τα συγκεκριμένα στοιχεία που μπορούμε να τα δούμε μετά. Έχουν δοθεί αρκετές παρατάσεις.

Η σημερινή Κυβέρνηση αποφάσισε να μη συνεχίσει τη διαδικασία των συνεχών παρατάσεων, διότι αυτή οδηγούσε σε αδιέξοδο. Στατιστικά στοιχεία, τα οποία είναι διαθέσιμα, δείχνουν ότι κάθε φορά που δίνεται παράταση, σταματούν οι δηλώσεις, οι οποίες ξαναρχίζουν δυο-τρεις μέρες πριν από τη λήξη της προθεσμίας, μαζί με πιέσεις για νέα παράταση.

Αυτό που κάναμε, λοιπόν, είναι το εξής: Είπαμε ότι η δυνατότητα παρατάσεων υπάρχει σε δύο επίπεδα. Υπάρχουν παρατάσεις τριών μηνών που μπορούν να δοθούν με απόφαση του Διοικητικού Συμβουλίου του Κτηματολογίου, του φορέα και από εκεί και πέρα, είναι δυνατόν να δοθεί περαιτέρω παράταση -δεν είναι δικαίωμα, είναι δυνατότητα- με αποφάσεις του Υπουργού.

Αυτό που είπαμε, λοιπόν -και το κάνουμε- είναι το εξής: Όπου δεν έχει ολοκληρωθεί το «παρατασιολόγιο» με αποφάσεις του Διοικητικού Συμβουλίου του Κτηματολογίου, αυτές οι παρατάσεις θα δίδονται, εφόσον απαιτείται βέβαια, γιατί κάπου μπορεί να έχει ολοκληρωθεί. Από εκεί και πέρα, στις περιπτώσεις που αυτό ολοκληρώθηκε και έχει περάσει στον Υπουργό η δυνατότητα, αποφασίστηκε ότι θα δίνεται μια ακόμα παράταση τελική, η οποία καθορίζει τελική προθεσμία. Αυτό έχει γίνει μέχρι τώρα.

Πού οδήγησε αυτή η τακτική; Οδήγησε στο εξής αποτέλεσμα. Θα σας πω, πρώτα, συνολικά για όλη τη χώρα. Στο τέλος Ιουλίου του 2019 τα δικαιώματα που είχαν δηλωθεί αντιστοιχούσαν στο 25% των προεκτιμώμενων.

Τα προεκτιμώμενα είναι προεκτιμώμενα, έχετε δίκιο, κύριε Κεγκέρογλου. Είναι μία εκτίμηση. Μπορεί να είναι προς τα πάνω, αλλά μπορεί να είναι και προς τα κάτω. Δεν είναι σίγουρο. Άρα με βάση τα προεκτιμώμενα προχωράμε και έτσι γίνεται σε όλον τον κόσμο.

Είχαμε, λοιπόν, 25% των προεκτιμώμενων στο τέλος Ιουλίου του 2019 και σήμερα έχουμε 40%. Δηλαδή, μέσα σε τέσσερις μήνες περίπου από τον Ιούλιο αυξήθηκε από το 25% στο 40%. Βασικός λόγος είναι ότι δόθηκε σαφές μήνυμα ότι δεν πρόκειται να δοθούν περαιτέρω παρατάσεις. Χαρακτηριστικό είναι, επίσης, ότι τον Σεπτέμβρη είχαμε το μεγαλύτερο ποσοστό παρατάσεως σε όλη διάρκεια της ιστορίας του Κτηματολογίου και μάλλον τον Οκτώβρη πρέπει να το έχουμε περάσει. Περιμένουμε τώρα τα οριστικά στοιχεία. Άρα, λοιπόν, φαίνεται ότι αυτή η τακτική αποδίδει γενικώς.

Οι συνέπειες της παράτασης του Κτηματολογίου είναι γνωστές. Δεν είναι ανάγκη να σας τις αναφέρω. Οι αναπτυξιακές συνέπειες του Κτηματολογίου δεν ολοκληρώνονται. Καθυστερούν οι επόμενες φάσεις του Κτηματολογίου, που είναι επίσης χρονοβόρες και μεθοδολογικά πιο δύσκολες σε μερικές περιπτώσεις. Οι πολίτες, οι οποίοι έκαναν ήδη δηλώσεις, δεν μπορούν να επωφεληθούν από το ότι εγκαίρως αυτοί προσήλθαν και δήλωσαν τις περιουσίες τους, συν το ότι πρόκειται για μεταμνημονιακή υποχρέωση, συν το ότι η Ευρωπαϊκή Ένωση χρηματοδοτεί εν μέρει το Κτηματολόγιο και, άρα, ενδέχεται να υπάρχουν και σ’ αυτό το επίπεδο κυρώσεις αν τελειώσουμε, συν το ότι υπάρχουν συγκεκριμένες συμβάσεις με τους αναδόχους. Κάθε παράταση παρατείνει αυτόματα και τον χρόνο μέσα στον οποίο πρέπει να λειτουργούν οι ανάδοχοι, με κίνδυνο να υπάρξουν διεκδικήσεις αποζημιώσεων. Δεν θέλω να επιμείνω σ’ αυτό, αλλά φαντάζομαι ότι είναι προφανές.

Άρα, λοιπόν, δεν είναι τόσο απλό να δίνονται παρατάσεις.

Για να πάμε στις συγκεκριμένες περιοχές τώρα, να δούμε πού βρισκόμαστε. Στη Βοιωτία αυτή τη στιγμή οι δηλώσεις έχουν φτάσει στο 43% και τα πρωτόκολλα έγκαιρης προσέλευσης έχουν φτάσει το 25%, σύνολο 68%. Τα πρωτόκολλα αυτά είναι έγκυρα, δεν τα αμφισβητεί κάνεις, δεν υπάρχει κανένα θέμα ούτε τίθεται θέμα εκ των υστέρων να επιβληθούν πρόστιμα σε όσους έχουν υποβάλει τέτοια πρωτόκολλα. Αυτό το καθιστώ σαφές, το λέω ρητώς. Δεν πρέπει να υπάρχει καμμία αμφισβήτηση.

Άρα, με 68% ουσιαστικά, είμαστε πάνω από το τεχνικό όριο του 55% το οποίο είναι το όριο που με βάση και τη νομοθεσία και τις συμβάσεις είναι αυτό στο οποίο κλείνει μια περιοχή και αρχίζουμε και προχωράμε στο δεύτερο στάδιο, το οποίο προβλέπει την επεξεργασία των δηλώσεων, τη δημιουργία χαρτών, την ανάρτηση των χαρτών, στη συνέχεια ενστάσεις και αντιρρήσεις πάνω στους χάρτες κ.ο.κ.. Είναι μία διαδικασία ακόμα, η οποία θέλει χρόνο. Με το 68%, λοιπόν, όπως είπα ακριβώς, στη Βοιωτία έχουμε περάσει κατά πολύ το 55%. Είναι απολύτως ώριμη περιοχή για να προχωρήσουμε στο επόμενο στάδιο.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Υφυπουργού)

Στην περίπτωση του Ηρακλείου σήμερα οι δηλώσεις είναι 45% και οι εκπρόθεσμες δηλώσεις τα πρωτόκολλα εμπρόθεσμης υποβολής είναι 34%, δηλαδή συνολικά έχουμε 79%, έναντι του 55% που είναι το τεχνικό όριο. Άρα και στο Ηράκλειο είμαστε πολύ προχωρημένοι. Ενδέχεται να υπάρχει κάποιο λάθος στην προεκτίμηση, αλλά όπως είπα, μπορεί να είναι προς τα πάνω, μπορεί και προς τα κάτω, δεν ξέρουμε ακριβώς. Με βάση αυτά τα δεδομένα προχωρούμε σε όλη την Ελλάδα.

Εν πάση περιπτώσει, τώρα τι σημαίνει το ότι λήγει η παράταση; Και στους δύο νομούς -αν θυμάμαι καλά- έληξε στις 31 Οκτώβρη η παράταση. Σημαίνει το εξής, ότι μπορούν να συνεχίζουν οι ιδιοκτήτες να υποβάλλουν δηλώσεις -δεν εννοώ γι’ αυτούς με την εμπρόθεσμη δήλωση, αυτούς που δεν έχουν κάνει τίποτα ακόμα- για κάποιο χρονικό διάστημα χωρίς καμμιά απολύτως αρνητική συνέπεια και χωρίς επιβολή προστίμων. Μέχρι το τέλος του χρόνου αυτό θα γίνεται σίγουρα.

Κύριε Κεγκέρογλου, αν θυμάμαι καλά, εσείς ζητήσατε μέχρι τέλος του χρόνου να υπάρχει αυτή η δυνατότητα.

Η κ. Πούλου δεν θυμάμαι τι είπε. Κάτι τέτοιο είπατε και εσείς;

Εντάξει, δεν πρέπει να κάνω και διάλογο, νομίζω, ή επιτρέπεται;

**ΠΡΟΕΔΡΕΥΟΥΣΑ (Σοφία Σακοράφα):** Παρακαλώ.

**ΠΑΝΑΓΙΟΥ (ΓΙΩΤΑ) ΠΟΥΛΟΥ:** Ευχαριστώ, κυρία Πρόεδρε.

Είπα ότι μπορούσατε να ολοκληρώσετε στο εξάμηνο.

**ΔΗΜΗΤΡΙΟΣ ΟΙΚΟΝΟΜΟΥ (Υφυπουργός Περιβάλλοντος και Ενέργειας):** Όπως σας είπα, μέχρι το τέλος του χρόνου θα είναι δυνατόν, ουσιαστικά θα είναι σαν να έχουμε δώσει παράταση. Από κάποιο σημείο και πέρα θα αρχίσουν να επιβάλλονται πρόστιμα. Μετά το τέλος του χρόνου και στους δύο νομούς εμείς εκτιμούμε -με κάποιες προβλέψεις που έχουμε κάνει κιόλας με τα μοντέλα- ότι θα έχει φτάσει σε πάρα πολύ υψηλό επίπεδο το ποσοστό των δηλώσεων. Ποτέ δεν φτάνει το 100%. Πάντα υπάρχει ένα ποσοστό ακινήτων, τα οποία δεν δηλώνονται για διάφορους λόγους. Άρα έχουμε προχωρήσει αρκετά. Δεν είναι δύο νομοί οι οποίοι βρίσκονται σε πρόβλημα. Και με το δίμηνο που σας είπα, που έχουμε ακόμη μπροστά μας, τα πράγματα είναι εύκολα.

Και για το πρόστιμο το ίδιο που θα αρχίσει να υποβάλλεται, υπάρχει ήδη νόμος ο οποίος προβλέπει αυτή την υποβολή. Θα καταθέσουμε τώρα τροπολογία, με βάση την οποία το πρόστιμο θα αρχίσει να κλιμακώνεται. Δεν θα είναι σταθερό όπως προβλέπει ο σημερινός νόμος και αρκετά υψηλό, αλλά θα αρχίσει να κλιμακώνεται από ένα πολύ μικρό πρόστιμο συμβολικό, για παράδειγμα -μην το πάρετε ως δεδομένο- 5 ευρώ, και σιγά-σιγά όσο θα μεγαλώνει η καθυστέρηση, θα κλιμακώνεται.

Άρα, στην πράξη υπάρχουν πολλές ασφαλιστικές δικλίδες, για να μην υποστούν οι πολίτες απώλεια της περιουσίας τους ή έστω οικονομικές επιβαρύνσεις, οι οποίες είναι σοβαρές και είναι επιπλέον αυτών που έχουν υποστεί όσοι έχουν ήδη δηλώσει.

Αυτά ήθελα να πω για την ώρα. Να ακούσω και τις απαντήσεις σας και θα δευτερολογήσω.

Σας ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε Υπουργέ.

Θα δώσω τον λόγο στην κ. Πούλου για τρία λεπτά και αμέσως μετά στον συνάδελφο τον κ. Κεγκέρογλου.

**ΠΑΝΑΓΙΟΥ (ΓΙΩΤΑ) ΠΟΥΛΟΥ:** Ευχαριστώ πολύ, κυρία Πρόεδρε.

Κύριε Υπουργέ, είναι γεγονός ότι συμφωνούμε όλοι ότι πρέπει να τελειώσει η κτηματογράφηση της χώρας. Εκατόν ογδόντα τρία χρόνια! Έρχεται από πολύ μακριά αυτή η υπόθεση. Ξεκίνησε από τον Όθωνα, αλλά χωρίς κανένα αποτέλεσμα. Η τελευταία προσπάθεια έγινε το 1998 και γνωρίζουμε όλοι την εξέλιξη μέχρι σήμερα.

Επειδή και λόγω ειδικότητας και εγώ και εσείς έχουμε ασχοληθεί με το θέμα, γνωρίζουμε ότι δεν είναι εύκολη αυτή η διαδικασία και γνωρίζουμε, επίσης, πόσο σοβαρή είναι αυτή η διαδικασία η ολοκλήρωση της κτηματογράφησης και για την ανάπτυξη της χώρας μας αλλά και για την προστασία του περιβάλλοντος και πολλών άλλων πραγμάτων.

Όμως χρειάζεται μια δέσμευση από την πλευρά σας. Υπάρχει αυτή τη στιγμή μια ανοικτή διαδικασία που εγκυμονεί κινδύνους με βάση τη διοίκηση, από τη στιγμή που έληξε η προθεσμία, αυτό που λέτε και που είπε και ο κ. Κεγκέρογλου. Εσείς το ζητήσατε φυσικά με απόφαση του Υπουργού.

Εγώ, λοιπόν, αυτό που σας λέω, είναι ότι γι’ αυτή τη σιωπηρή προσέλευση ή τη νομιμοποίηση θα πρέπει οπωσδήποτε να δεσμευθείτε ως Υπουργός -ή το Υπουργείο σας- πρώτον, ότι νομιμοποιείται αυτή η διαδικασία, διότι αυτό το ανοικτό πρωτόκολλο προβληματίζει όλους μας και δεύτερον ότι δεν θα υπάρξει επιβολή προστίμων.

Όσο γι’ αυτό που είπατε ότι κάνετε σκέψη για αναλογική επιβολή προστίμων, νομίζουμε ότι είναι στη σωστή κατεύθυνση, αλλά πρέπει να υπάρξουν εγγυήσεις από την πλευρά σας για να καθησυχάσουμε τους πολίτες, οι οποίοι -επιτρέψτε μου να το πω- ως τελευταία τους ελπίδα είχαν το να τους αποδοθεί το κοινωνικό μέρισμα και να μπορέσουν να ανταποκριθούν στα έξοδα. Είναι κι αυτό μια βοήθεια, κύριε Υπουργέ, που πολλοί πολίτες περιμένουν.

Άρα, λοιπόν, βρείτε τον τρόπο, με τον οποίον να εξασφαλίζονται οι δημότες ότι δεν θα βρεθούν στα δικαστήρια την επόμενη μέρα να διεκδικούν τις περιουσίες τους και δεν θα έρχονται αντιμέτωποι με πάρα πολλά και μεγάλα πρόστιμα.

Σας ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστούμε, κυρία συνάδελφε.

Κύριε Κεγκέρογλου, έχετε τον λόγο για τρία λεπτά.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κυρία Πρόεδρε.

Κύριε Υπουργέ, η μεγάλη καθυστέρηση δεν είναι μόνο ευθύνη των πολιτών. Κατ’ αρχάς μέσα στο διάστημα που είχαν να δηλώσουν, όλο το δημόσιο, όλες οι δημόσιες υπηρεσίες ασχολούνταν συνεχώς με εκλογές. Εκτός από τις δημοτικές, τις περιφερειακές και τις ευρωεκλογές, είχαμε και εθνικές εκλογές, είχαμε το θέρος και, βέβαια, δεν είχαμε καμμία συστηματική προσπάθεια για ενημέρωση των πολιτών, γιατί το Κτηματολόγιο και η επιτυχία της ένταξης μεγάλου αριθμού, αν γίνει με τον τρόπο που γίνεται, οφείλεται σε τούτα εδώ. Οι πολίτες μπορούν μόνοι τους με τα σημεία που περιγράφουν ένα ακίνητο να το υπολογίσουν, να βρουν τις συντεταγμένες και να το δηλώσουν. Αυτό δεν υπήρχε ούτε πριν από πέντε χρόνια ούτε καλά-καλά πριν από τρία χρόνια και πολύ περισσότερο δεν υπήρχε πριν από δέκα και δεκαπέντε χρόνια, ούτε το 1821 προφανώς.

Άρα, λοιπόν, το Κτηματολόγιο τώρα είναι ευκολότερο, όμως δεν έγινε καμμία συστηματική προσπάθεια ενημέρωσης των πολιτών. Μόνοι τους και μέσα από τις διαδικασίες της τριβής το έμαθαν και το αξιοποιούν δεόντως.

Αυτό το οποίο έγινε στους διάφορους νομούς της χώρας, δεν ήταν της ίδιας συχνότητας και των ίδιων κανόνων. Σε άλλον νομό δόθηκε μέσα από την ιστοσελίδα της εταιρείας -και δεν εννοώ μόνο το Ελληνικό Κτηματολόγιο, αλλά και της αναδόχου εταιρείας- η δυνατότητα προσέγγισης και εγγραφής, ή αν θέλετε λήψης της βεβαίωσης σε άλλον νομό μόνο από το Εθνικό Κτηματολόγιο, και σε άλλον έπαιρναν αριθμό πρωτοκόλλου εάν πήγαιναν αυτοπροσώπως. Άρα, λοιπόν, δεν ίσχυσαν όλοι οι κανόνες σ’ όλη τη χώρα.

Εγώ θα σεβόμουν απόλυτα αυτό που είπατε, εάν, πράγματι, η πολιτεία είχε δώσει ένα σαφές μήνυμα ότι ήταν τελευταία προθεσμία αυτή η οποία είχε δοθεί. Δυστυχώς δεν είναι έτσι τα πράγματα. Επειδή η ελληνική πολιτεία έχει συνέχεια, ο νόμος του Μαΐου του 2019 που μιλάει για δυνατότητα εξάμηνης παράτασης από τον Υπουργό, η οποία έχει εξαντληθεί μέχρι στιγμής κατά ενάμιση μόνο μήνα, τι λέτε εσείς ότι λέει στους πολίτες; Ότι ο ενάμισης μήνας θα είναι ο τελευταίος, αφού ο νόμος που ψήφισε πρόσφατα η Βουλή -και όχι πριν από είκοσι και τριάντα χρόνια- δίνει δυνατότητα εξάμηνης παράτασης; Τι λέτε; Πείστηκαν οι πολίτες ότι θα είναι ο ενάμισης μήνας μόνο; Όχι βέβαια. Το μήνυμα ήταν ότι και έξι μήνες μπορεί να δώσει ο Υπουργός και θα τους δώσει με τον νόμο αυτόν, με την ψήφο της Βουλής.

Εάν, λοιπόν, σήμερα θέλουμε να είμαστε συνεπείς ως πολιτεία απέναντι στους πολίτες, ή θα πρέπει να εξαντληθεί αυτό το δικαίωμα ή να πούμε ότι σε κάθε περίπτωση δίνουμε μια ενιαία παράταση, παραδείγματος χάριν -ενδεικτικά το είπα εγώ- μέχρι το τέλος του χρόνου και από εκεί και πέρα να μην πούμε ότι είναι χαμηλά τα πρόστιμα. Τα πρόστιμα μπορεί να είναι τα ίδια, αλλά να τους δώσουμε τον χρόνο να το ολοκληρώσουν και, βεβαίως, εάν υπάρξει μετά μια διαφορετική κλιμάκωση, η οποία θα διευκολύνει τα πράγματα εντάξει, αλλά πάλι θα περάσουμε το μήνυμα «μην πάτε, θα είναι χαμηλό το πρόστιμο, 5 ευρώ θα είναι».

Όχι, κύριε Υπουργέ. Είναι λάθος αυτό που κάνετε. Θα πρέπει να δώσετε σαφή προθεσμία, ενιαίο τρόπο δήλωσης. Όχι στα μουλωχτά. Όχι κατά παραχώρηση. Γιατί τώρα θεωρεί και ο πολίτης ότι του το κάνουν κατά παραχώρηση. Ποιόν να ευχαριστήσει; Την εταιρεία; Να ευχαριστήσει τον γείτονα που του το είπε; Τον Υπουργό;

Εν πάση περιπτώσει, το αναφέρω χαριτολογώντας, για να πω ότι επιτέλους να βάλουμε έναν κανόνα, να πούμε ότι μέχρι τότε είναι. Τα πρόστιμα είναι αυστηρά και πρέπει να είναι αυστηρά, αλλά να δοθεί το περιθώριο. Αν τώρα επιλέξετε εσείς τον δρόμο να μη δώσετε περιθώριο αλλά να μειώσετε τα πρόστιμα που θα κλιμακώνονται, αυτή είναι μια άλλη λογική που θα οδηγήσει πάλι σε χαλαρότητα.

Επομένως, ό,τι είναι να αποφασίσετε, αποφασίστε το. Πείτε το στους πολίτες, όμως, για να ξέρουν τι ισχύει. Το μήνυμα, όμως, που δώσαμε, δεν ήταν ότι δεν θα υπάρξει παράταση. Τους δώσαμε το μήνυμα ότι θα υπάρχει εξάμηνη παράταση από τον Υπουργό. Κι αυτό πιστοποιείται από τον νόμο που έχει ψηφιστεί. Αν θέλατε, ας τον είχατε αλλάξει. Όμως δεν τον έχετε αλλάξει. Επομένως, ζητούμε, με βάση τον νόμο να επανεξετάσετε τη θέση σας.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ.

Κύριε Υπουργέ, έχετε τον λόγο για έξι λεπτά.

**ΔΗΜΗΤΡΙΟΣ ΟΙΚΟΝΟΜΟΥ (Υφυπουργός Περιβάλλοντος και Ενέργειας):** Ευχαριστώ. Θα αρχίσω από το τελευταίο και θα φτάσω και στα άλλα θέματα.

Κοιτάξτε, η δυνατότητα εξάμηνης παράτασης είναι δυνατότητα. Δεν είναι δικαίωμα των ιδιοκτητών ούτε υποχρέωση του Υπουργού. Είναι μια δυνατότητα, η οποία δεν σημαίνει ότι θα εξαντλείται κάθε φορά μέχρι το όριό της. Διαφορετικά θα λέγαμε ότι αυτόματα δίνεται μια εξάμηνη παράταση. Η δυνατότητα σημαίνει ότι συνεκτιμάς σε κάθε περίπτωση τα δεδομένα και ανάλογα δίνεις καθόλου, έξι, έναν, δυόμιση, όσους μήνες απαιτούνται. Αυτό είναι το πρώτο σημείο.

Το δεύτερο σημείο: Εμείς, όπως σας είπα, εφαρμόσαμε -και το εφαρμόζουμε κατηγορηματικά και χωρίς παρέκκλιση από εδώ και πέρα- ότι όποια παράταση έδωσε ο Υπουργός στη διάρκεια της θητείας της σημερινής Κυβέρνησης, ήταν η τελευταία. Σε καμμία περίπτωση δεν δόθηκε δεύτερη παράταση. Άρα είναι σαφές το μήνυμα. Αυτό που έχουμε πει ότι για ένα χρονικό διάστημα ακόμα θα υπάρχει ανοχή και δεν θα επιβάλλονται κυρώσεις, αυτό είναι μέσα στο πλαίσιο της ελληνικής μας παράδοσης, να μην είμαστε εξαιρετικά γερμανικών αντιλήψεων. Αυτά τα όρια που σας λέω, όμως, είναι συγκεκριμένα. Όταν λέω ότι μέχρι το τέλος του χρόνου δεν θα επιβάλλονται πρακτικά κυρώσεις, ήδη κι αυτό είναι ένα συγκεκριμένο όριο πέρα από το οποίο δεν θα υπάρχει καμμία δυνατότητα να ξεφύγεις.

Οι πολίτες έχουν πάρει το μήνυμα. Το έχουν πιστέψει αυτό που λέμε. Και αυτό αποδεικνύεται από τη φοβερή επιτάχυνση των δηλώσεων κατά τους τελευταίους δυο μήνες. Από τότε που το δηλώσαμε αυτό με σαφήνεια από το 25% φτάσαμε στο 40%. Και αυτό συνέβη μέσα σε λιγότερο από τέσσερις μήνες. Είναι μια πολύ μεγάλη αύξηση. Το 25% το είχαμε πετύχει σε όλα τα προηγούμενα χρόνια. Δεν υπάρχει κανένας υπαινιγμός για τις προηγούμενες κυβερνήσεις. Και η προηγούμενη κυβέρνηση προσπάθησε και είχε κάνει δουλειά βάσης. Όμως είναι γεγονός ότι όταν ξεκαθάρισαν για τους πολίτες τα πράγματα, επιταχύνθηκαν πάρα πολύ οι δηλώσεις και τώρα «τρέχουν» με ρυθμούς ρεκόρ. Κάθε μέρα από την 1η Σεπτεμβρίου μεγαλώνει ο αριθμός των δηλώσεων. Το έχουν πάρει, λοιπόν, απόφαση οι πολίτες.

Όσον αφορά αυτό που είπατε για την ενημέρωση, έχετε δίκιο ως ένα σημείο. Όντως δεν υπήρξε συστηματική ενημέρωση. Μέσα στον Οκτώβριο υπήρξαν τρία συγκεκριμένα πράγματα. Το πρώτο είναι ότι δήλωσε η Κυβέρνηση επανειλημμένα και με πολλούς τρόπος, ότι αυτοί είναι οι κανόνες του παιχνιδιού από εδώ και πέρα με αυτό το δίμηνο μιας γκρίζας ζώνης. Το δέχομαι αυτό. Όμως κι αυτό ήταν ένα δίμηνο.

Δεύτερον, άρχισε να «τρέχει» από τις 20 Οκτωβρίου, αν θυμάμαι καλά, μια συστηματική καμπάνια ενημέρωσης, η οποία κι αυτή έχει σαφή αποτελέσματα. Το βλέπουμε στις δηλώσεις. Έχει αρχίσει να φτάνει στους τελικούς αποδέκτες.

Τρίτον, υπήρξε, σε όσους ιδιοκτήτες είχαν εκκρεμότητες, αποστολή ενημερωτικού σημειώματος από την ΑΑΔΕ, το οποίο έπαιξε διπλό ρόλο. Και ενημέρωσε αυτούς που το είχαν ξεχάσει, αλλά και τους έπεισε ότι τα εννοούμε αυτά, διότι όταν εμπλέκεται η εφορία, ο άλλος το αρχίζει και το παίρνει στα σοβαρά.

Δεν το λέω αυτό με μια έννοια απειλής ή εκφοβισμού. Προς Θεού! Λέω, όμως, ότι αυτά ήταν ενέργειες οι οποίες συνολικά, αθροιστικά οδήγησαν στο να αρχίσουν να παίρνουν οι πολίτες στα σοβαρά αυτά τα αποτελέσματα.

Αν υπάρξει παρ’ όλα αυτά, κάποια περιοχή στην οποία θα έχουμε πολύ χαμηλά ποσοστά, θα το ξαναδούμε. Οι προβλέψεις, όμως, που κάνουμε δείχνουν ότι πουθενά δεν θα έχουμε κάτι τέτοιο.

Σε όσες περιπτώσεις έληξαν οι προθεσμίες, με τη δυνατότητα μέχρι το τέλος του χρόνου που σας είπα, παντού είμαστε πάνω από το 55%. Το 55% είναι αυτό που προβλέπει ο νόμος. Αν δεν κλείσει σε μία περιοχή το κτηματολόγιο επισήμως, με την έννοια της προθεσμίας αυτής, δεν μπορεί να αρχίσει το επόμενο στάδιο από τους αναδόχους, που είναι η επεξεργασία των δηλώσεων. Άρα, ήταν υποχρεωτικό κάπου να κλείσει. Το ότι για δύο μήνες ακόμα θα έρχονται κάποιες δηλώσεις, μπορεί να απορροφηθεί από το σύστημα των αναδόχων, γιατί θα αρχίσουν να επεξεργάζονται τα υπόλοιπα. Αν, όμως, δεν το κλείσουμε, δεν μπορεί να αρχίσουν την επεξεργασία.

Άρα είναι ένα σύνθετο εγχείρημα και πρέπει να δούμε όλες τις παραμέτρους. Εμείς νομίζουμε ότι συνολικά η προσέγγιση που κάνουμε, είναι ισορροπημένη. Πάντα μπορεί να υπάρχουν κάποια λάθη και να χρειαστεί να το ξαναδούμε. Για την ώρα, όμως, τα πράγματα αποδεικνύουν ότι το ζήτημα προχωράει.

Εγώ πιστεύω ότι με τη βοήθεια όλων των δυνάμεων της Βουλής -γιατί αυτό είναι εθνικό έργο και ελπίζω ότι δεν έχει ιδιαίτερη κομματική απόχρωση- θα προχωρήσουμε πάρα πολύ γρήγορα, και σε επαφή με πολλούς Βουλευτές από όλες τις παρατάξεις έχω αυτήν την αίσθηση, δηλαδή ότι αρχίζει και περνάει στους πολίτες το μήνυμα ότι πρέπει και μπορούμε να τελειώνουμε.

Ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Κι εμείς, κύριε Υπουργέ.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Να ζητήσω μια διευκρίνιση, κυρία Πρόεδρε;

**ΠΡΟΕΔΡΕΥΟΥΣΑ (Σοφία Σακοράφα):** Ξέρετε, δεν επιτρέπεται, κύριε συνάδελφε, αυτή η διαδικασία. Το ξέρετε ότι δεν επιτρέπεται.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Μια διευκρίνιση μόνο.

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, δεν επιτρέπεται από τον Κανονισμό αυτή η διαδικασία. Το ξέρετε. Είστε παλιός κοινοβουλευτικός, νομίζω. Έτσι δεν είναι; Μπορείτε να ρωτήσετε τον κύριο Υπουργό, τώρα που είναι εδώ.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Χρειάζεται μια διευκρίνιση, όμως, για τους πολίτες.

**ΠΡΟΕΔΡΕΥΟΥΣΑ (Σοφία Σακοράφα):** Ξέρετε ότι δεν επιτρέπεται αυτή η διαδικασία. Κύριε συνάδελφε, γιατί το κάνετε αυτό τώρα;

**ΒΑΣΙΛΕΙΟΣ ΚΕΓΚΕΡΟΓΛΟΥ:** Προς εσάς, τότε!

Καλά ακούσαμε ότι μέχρι το τέλος του χρόνου θα μπορούν να πηγαίνουν να παίρνουν αριθμό πρωτοκόλλου και αυτοί που δεν έχουν πάει μέχρι τώρα; Καλά ακούσαμε; Αυτή είναι η διευκρίνιση. Δεν είναι για μένα. Μέχρι το τέλος του χρόνου, λοιπόν, μπορούν να πάνε έστω με την ανοχή, χωρίς παράταση νόμου για να πάρουν αριθμό πρωτοκόλλου και να δηλώσουν; Αυτή είναι η διευκρίνιση. Και ζητώ συγγνώμη.

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, θα επαναλάβω ότι ξέρετε τον Κανονισμό. Σας παρακαλώ μη με δυσκολεύετε.

Κύριε Υπουργέ, αν θέλετε δώστε αυτή την απάντηση, ώστε να μην επαναληφθεί αυτό.

**ΔΗΜΗΤΡΙΟΣ ΟΙΚΟΝΟΜΟΥ (Υφυπουργός Περιβάλλοντος και Ενέργειας):** Είπαμε ότι μέχρι το τέλος του χρόνου έχουμε μία γκρίζα περίοδο. Αυτή τη στιγμή δεν σκοπεύουμε να λάβουμε το μέτρο των προστίμων και άλλα μέτρα που είναι πιθανά. Αυτή τη στιγμή δεν υπάρχει τέτοια πρόθεση, γιατί τα πράγματα προχωρούν πολύ καλά. Δεν μπορώ να δεσμευτώ απόλυτα. Αυτό για το οποίο δεσμεύομαι, είναι πως για όσο θα υπάρχει η περίοδος της γκρίζας ζώνης, δεν θα υπάρξουν αναδρομικές επιβολές προστίμου.

Επίσης, όπως ρώτησε η κ. Πούλου και ξέχασα να απαντήσω, εγγυόμαστε πλήρως τη νομιμότητα αυτής της διαδικασίας και την έλλειψη κάποιων συνεπειών.

Ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ ευχαριστώ, κύριε Υπουργέ.

Κυρίες και κύριοι συνάδελφοι, ο Βουλευτής κ. Χριστόφορος - Εμμανουήλ Μπουτσικάκης ζητεί άδεια ολιγοήμερης απουσίας στο εξωτερικό για προσωπικούς λόγους για το χρονικό διάστημα από 18 έως 22 Νοεμβρίου και για τις 9 Δεκεμβρίου. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΟΥΣΑ (Σοφία Σακοράφα):** Συνεπώς η Βουλή ενέκρινε τη ζητηθείσα άδεια.

Επίσης, θα ήθελα να σας ανακοινώσω ότι η τρίτη με αριθμό 152/29-10-2019 επίκαιρη ερώτηση πρώτου κύκλου του Βουλευτή Β2 Δυτικού Τομέα Αθηνών του ΜέΡΑ25 κ. Κρίτωνα Αρσένηπρος την Υπουργό Πολιτισμού και Αθλητισμού,με θέμα: «Εξορυκτική δραστηριότητα στις Σκουριές και η πρόσφατη απόφαση του Κεντρικού Αρχαιολογικού Συμβουλίου (ΚΑΣ)», δεν θα συζητηθεί λόγω κωλύματος της Υπουργού.

Επίσης, η δεύτερη με αριθμό 157/29-10-2019 επίκαιρη ερώτηση δεύτερου κύκλου του ΣΤ΄ Αντιπροέδρου της Βουλής και Βουλευτή Λάρισας του Κομμουνιστικού Κόμματος Ελλάδας κ. Γεωργίου Λαμπρούληπρος την Υπουργό Πολιτισμού και Αθλητισμού,με θέμα: «Προβλήματα στις εγκαταστάσεις του Εθνικού Αθλητικού Κέντρου (ΕΑΚ) Λάρισας», δεν θα συζητηθεί λόγω κωλύματος της Υπουργού.

Θα συζητηθεί τώρα η πρώτη με αριθμό 487/4-9-2019 ερώτηση του κύκλου αναφορών και ερωτήσεων του Βουλευτή Ηρακλείου του Κινήματος Αλλαγής κ. Βασιλείου Κεγκέρογλουπρος την ΥπουργόΠαιδείας καιΘρησκευμάτων, με θέμα: «Να καλυφθούν τα εκπαιδευτικά κενά και να λειτουργήσουν ομαλά όλα τα σχολεία του Νομού Ηρακλείου».

Στην ερώτηση θα απαντήσει η Υφυπουργός Παιδείας και Θρησκευμάτων κ. Σοφία Ζαχαράκη.

Κύριε Κεγκέρογλου, έχετε τον λόγο για δύο λεπτά να αναπτύξετε την ερώτησή σας.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κυρία Πρόεδρε.

Κυρία Υπουργέ, η ερώτηση, βέβαια, ήταν από τις αρχές Σεπτεμβρίου και αφορούσε τη διαδικασία κάλυψης των κενών, τόσο στην πρωτοβάθμια εκπαίδευση όσο και στη δευτεροβάθμια γενική εκπαίδευση, ειδική αγωγή, τεχνική εκπαίδευση, μουσικά σχολεία, σε όλους τους τύπους σχολείων.

Όπως γνωρίζουμε όλοι, έχετε προχωρήσει σε δύο φάσεις στην κάλυψη αυτών των εκπαιδευτικών κενών. Παρά τη διαδικασία την οποία έχετε ολοκληρώσει, συνεχίζουν να μένουν σημαντικά κενά και σε εθνικό επίπεδο, αλλά βεβαίως σε κάθε νομό και κυρίως σε απομακρυσμένες περιοχές και σε περιοχές όπου είναι εντελώς απαραίτητη η κάλυψη αυτών των κενών προκειμένου να λειτουργήσουν ολοκληρωμένα τα σχολεία.

Θα αναφερθώ σε συγκεκριμένα νούμερα για το Ηράκλειο για να σας πω ότι μετά την ολοκλήρωση και της πρώτης και της δεύτερης φάσης, στην πρωτοβάθμια εκπαίδευση υπάρχουν εβδομήντα ακόμα κενά. Σύμφωνα με μία δική σας γραπτή απάντηση είναι σαράντα τρία. Στην ειδική αγωγή και την παράλληλη στήριξη είναι εκατόν πενήντα ακόμα τα κενά. Σύμφωνα με τη δική σας απάντηση είναι εκατόν είκοσι έξι.

Επιπλέον, πρέπει να σας πω ότι το ΚΕΣΥ, το αρμόδιο όργανο σε επίπεδο νόμου για την έγκριση της παράλληλης στήριξης, είναι φειδωλό και συγκρατημένο, γνωρίζοντας αυτό το στενό πλαίσιο που δίνει εκ των πραγμάτων η Κυβέρνηση και το Υπουργείο.

Στη δευτεροβάθμια εκπαίδευση τα κενά είναι διακόσια -εκατόν τριάντα πέντε σύμφωνα με τη δική σας απάντηση- και στην ειδική της δευτεροβάθμιας τα κενά είναι περίπου πενήντα.

Η ίδια κατάσταση επικρατεί στο Λασίθι. Και πρέπει να τονίσω ότι η έλλειψη προσωπικού, η έλλειψη εκπαιδευτικών έχει απορρυθμίσει τη συμπεριφορά, δυστυχώς, και των γονέων και των μαθητών. Είχαμε ένα επεισόδιο -πολλά επεισόδια είχαμε, αλλά ένα ήταν χαρακτηριστικό- στην Ιεράπετρα, όπου μαθητής επιτέθηκε στη δασκάλα του, την κ. Ψυλλινάκη. Νομίζω ότι έχει γίνει γνωστό το περιστατικό στο Υπουργείο.

Κλείνοντας, λοιπόν, θα ήθελα να σας πω ότι τα κενά είναι πάρα πολύ σημαντικά. Υπολογίζω ότι είναι συνολικά τετρακόσια εβδομήντα στον Νομό Ηρακλείου. Εσείς παραδέχεστε τριακόσια σαράντα επτά. Στην Κρήτη είναι περίπου οκτακόσια, ενώ εσείς τα υπολογίζετε περίπου στα εξακόσια. Πότε θα καλυφθούν; Έχετε κάποιο άμεσο σχέδιο για την κάλυψη, διότι όπου να ‘ναι φτάνουν οι γιορτές και οι διακοπές και δεν έχει ολοκληρωθεί η στελέχωση των σχολείων;

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστούμε.

Κυρία Υφυπουργέ, έχετε τον λόγο για τρία λεπτά.

**ΣΟΦΙΑ ΖΑΧΑΡΑΚΗ (Υφυπουργός Παιδείας και Θρησκευμάτων):** Κύριε συνάδελφε, για αρχή θα ήθελα να ξεκινήσω με μία ξεχωριστή αναφορά σε κάτι το οποίο συνέβη σήμερα. Υπήρξε μία σύγκρουση, αν προσέξατε, ενός σχολικού λεωφορείου στη Βούλα - Βουλιαγμένη. Ήταν μικρά παιδάκια. Είναι όλα καλά. Μιλήσαμε -για να ξέρετε- και το Υπουργείο Υγείας και το Υπουργείο Μεταφορών και, βέβαια, το Υπουργείο Παιδείας με τον διοικητή του νοσοκομείου, όπου έχουν μεταφερθεί τα παιδιά, όπως και με το διοικητή του ΕΚΑΒ. Είναι όλα καλά. Είχαν πάει εννέα παιδάκια, έξι αγοράκια και τρία κοριτσάκια. Έχει παραμείνει ένα, περισσότερο για προληπτικούς λόγους. Έχει κάποια θλαστικά τραύματα. Όλα είναι καλά, όμως. Το επαναλαμβάνω, γιατί μας παρακολουθεί κόσμος και έχει αγωνία γι’ αυτό.

Κύριε Κεγκέρογλου, κανείς δεν προσπαθεί να εξωραΐσει μία κατάσταση. Για αρχή, η οφειλόμενη απάντηση στο θέμα της ημερομηνίας -ήταν πράγματι γραπτή η ερώτησή σας- ήταν ότι με τις συνεχείς επικαιροποιήσεις η υπηρεσία ήθελε να συμπεριλαμβάνει και τις πρόσφατες φάσεις, γι’ αυτό είμαστε εδώ σήμερα έτσι ώστε να απαντήσουμε.

Κάνεις, λοιπόν, δεν θέλει να εξωραΐσει μία κατάσταση. Οφείλουμε, όμως, κάθε κατάσταση να την αξιολογούμε. Είναι αντικείμενα προς αξιολόγηση τα γεγονότα αυτά τα οποία θα θέσω. Είναι γεγονός προς αξιολόγηση ότι φέτος είχαμε τον τέταρτο προσανατολισμό και τα επτάωρα. Είναι αντικείμενο προς αξιολόγηση το γεγονός ότι μιλάτε για μέρη που είναι απομακρυσμένα, δυσπρόσιτα και η προηγούμενη πολιτική ηγεσία είχε αφαιρέσει τη διπλή μοριοδότηση προς τους αναπληρωτές καθηγητές, ένα σαφές και δυνατό κίνητρο, έτσι ώστε να φοιτούν σε αυτά τα σχολεία.

Επίσης, είναι ένα αναμφισβήτητο γεγονός ότι με τις αλλαγές στη δίχρονη προσχολική εκπαίδευση -και μιλάω για όλη την Ελλάδα- αυξήθηκαν οι ανάγκες που έχουμε στους νηπιαγωγούς μας, τουτέστιν και στις ανάγκες για την πρωτοβάθμια.

Γιατί τα λέω όλα αυτά, κύριε Κεγκέρογλου; Τα λέω για να αποτυπώσω μία δύσκολη κατάσταση που έπρεπε να διαχειριστούμε στους πρώτους μήνες που παραλάβαμε τη διακυβέρνηση αυτού του Υπουργείου και κάναμε οτιδήποτε μπορούσαμε, οτιδήποτε ήταν δυνατό έτσι ώστε να έχουμε ένα ομαλό ξεκίνημα. Και το είχαμε αυτό το ομαλό ξεκίνημα. Δεν είναι κάτι για το οποίο επαιρόμαστε αυτήν τη στιγμή το ότι υπάρχουν ακόμα κενά. Υπάρχουν ελλείψεις και τις καταγράφουμε.

Σήμερα, μάλιστα, αναμένω από τις περιφερειακές διευθύνσεις μια απάντηση -υπήρχε μία προθεσμία απάντησης έως σήμερα το μεσημέρι, γιατί ζήτησαν μία παράταση- έτσι ώστε να έχω τα επικαιροποιημένα κενά και να μπορέσω να σας δώσω αριθμούς. Μπορώ και είμαι σε θέση να σας ανακοινώσω ότι το αργότερο μέχρι την Τετάρτη -και παρακαλώ σημειώστε το αυτό, και ο κ. Δελής έχει κάνει αντίστοιχη ερώτηση- θα μπορούμε να κάνουμε την τρίτη φάση πρόσληψης αναπληρωτών.

Πότε έγινε η πρώτη φάση πρόσληψης αναπληρωτών; Έγινε στις 5 Σεπτεμβρίου, εντός της προβλεπόμενης και ούτως ή άλλως διακηρυγμένης πρόθεσής μας για έγκυρη ενημέρωση των αναπληρωτών, με τα δεδομένα που έχουμε, με μία παρακαταθήκη που έπρεπε να διαχειριστούμε. Εκεί έχουν προσληφθεί περίπου είκοσι χιλιάδες άτομα με την πρώτη φάση αναπληρωτών, ενώ και με τη δεύτερη φάση έχουμε φτάσει σχεδόν στα τριάντα χιλιάδες άτομα, καλύπτοντας γενική, επαγγελματική, ειδική αγωγή και τις ανάγκες εν γένει.

Άρα, κύριε Κεγκέρογλου, μετά από εξειδικευμένη και ειδική συζήτηση που έχει γίνει και με το Νομό Ηρακλείου, με τις εκπαιδευτικές μας αρχές εκεί, με τους διευθυντές εκπαίδευσης, με τους περιφερειακούς διευθυντές, η έγνοια μας είναι να καλυφθούν οι ελλείψεις που υπάρχουν αυτήν τη στιγμή, αλλά θα πάμε και ένα βήμα παραπέρα, γιατί στην ερώτησή σας αναφέρετε τι προτιθέμεθα να κάνουμε για την επόμενη χρονιά.

Κάνουμε έναν προγραμματισμό, έτσι ώστε όλες οι υπηρεσιακές μεταβολές των μόνιμων εκπαιδευτικών, καθώς και οι προσλήψεις των αναπληρωτών να γίνονται νωρίτερα, κύριε Κεγκέρογλου και να μη φτάνουμε Σεπτέμβρη έτσι ώστε ένας άνθρωπος -το έχω πει πολλές φορές και στη Βουλή, το έχει αναφέρει πολλάκις και η Υπουργός- να μαθαίνει σε ποια περιφέρεια θα πάει να δουλέψει. Θα πρέπει να μπορεί να το ξέρει έγκαιρα -τουλάχιστον έναν μήνα πριν- έτσι ώστε να κάνει τον προγραμματισμό του.

Και, βέβαια, επειδή η συζήτηση γίνεται και για μόνιμους διορισμούς, να θυμίσω ότι προχωράμε στη διαδικασία των τεσσερισήμισι χιλιάδων εκπαιδευτικών ειδικού βοηθητικού και ειδικού επιστημονικού προσωπικού για την ειδική αγωγή με χρονοδιάγραμμα και ορίζοντα το τέλος αυτής της χρονιάς μετά από συνεχή πίεση και συνομιλίες με τον ΑΣΕΠ. Συγχρόνως, επειδή ακούω και πολλά για τους δέκα χιλιάδες πεντακόσιους διορισμούς στη γενική αγωγή, θέτω το ερώτημα -και το αφήνω, αν θέλετε, έτσι προς απάντηση- πώς μπορεί κάποιος να μιλάει για διορισμούς όταν δεν έχει προϋπολογιστεί ούτε ένα ευρώ;

Εμείς έχουμε σκοπό, λοιπόν, να κάνουμε υπολογισμό των κενών, υπολογισμό των δημογραφικών, των δημοσιονομικών περιθωρίων, πραγματική αποτύπωση των κενών και σε εύλογο χρονικό διάστημα να είμαστε σε θέση να μιλάμε για διορισμούς και στη γενική εκπαίδευση που είναι τόσο, μα τόσο απαραίτητοι.

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ, κυρία Υπουργέ.

Τον λόγο έχει ο κ. Κεγκέρογλου, για τρία λεπτά.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κυρία Πρόεδρε.

Κυρία Υπουργέ, όταν έχουμε χιλιάδες διορισμούς προκειμένου να καλυφθούν τα κενά με αναπληρωτές και ωρομίσθιους, τότε πραγματικά δεν χρειάζεται και πολλή επεξεργασία των στοιχείων για να δούμε ότι οι ανάγκες για μόνιμους διορισμούς είναι πάρα πολύ μεγάλες.

Άρα ο προγραμματισμός πρέπει να αφορά κυρίως τη διασφάλιση των πόρων. Τούτη την περίοδο έχουμε την επεξεργασία του προϋπολογισμού. Δεν έχετε παρά να ζητήσετε ως Υπουργείο Παιδείας -και εγώ θα τα ζητήσω τα στοιχεία- από το Υπουργείο Οικονομικών να εντάξει στον προϋπολογισμό για το 2020 τους απαραίτητους πόρους για τις προσλήψεις που εκτιμάτε ότι πρέπει να γίνουν. Εάν πρέπει να γίνουν, παραδείγματος χάριν, δέκα χιλιάδες προσλήψεις μονίμων στην πρωτοβάθμια και δευτεροβάθμια εκπαίδευση να ζητήστε το αντίστοιχο ποσό. Εάν το Υπουργείο Οικονομικών εκτιμήσει ότι δεν θα πρέπει να δώσει τα χρήματα στην εκπαίδευση, αλλά να τα δώσει προς άλλη χρήση, για άλλες ανάγκες πιθανόν ή για μερίσματα ή δεν ξέρω για τι άλλο, είναι ένα θέμα για το οποίο σαφώς το Υπουργείο Οικονομικών θα ερωτηθεί και θα απολογηθεί.

Στην προκειμένη περίπτωση, όμως, το πρώτο βήμα, το δικό σας, θα πρέπει να είναι να ζητήσετε από το Υπουργείο Οικονομικών την εγγραφή στον προϋπολογισμό των αντίστοιχων πόρων. Και θα ήθελα μετά από μερικές μέρες να είσαστε σε θέση, με μία αίτηση εγγράφου που θα σας καταθέσω, να μας δώσετε το έγγραφο με το οποίο θα ζητάτε από το Υπουργείο Οικονομικών την εγγραφή στον προϋπολογισμό των αντίστοιχων πόρων.

Θα φέρω ως παράδειγμα τις τεσσερισήμισι χιλιάδες προσλήψεις στην ειδική αγωγή. Γνωρίζετε πάρα πολύ καλά ότι αυτό είχε ανακοινωθεί και είχε τυπικά ξεκινήσει. Οι διαδικασίες, όμως, είναι τόσο δύσκολες που κρατάνε ένα σημαντικό διάστημα. Και τώρα μιλάμε ότι οι προσλήψεις θα γίνουν στο τέλος του χρόνου. Με αυτό το σκεπτικό θα σας παρακαλούσα να κάνετε έγκαιρα τη διαδικασία και για τις μόνιμες προσλήψεις, τις γενικές, γιατί και εκεί η διαδικασία δεν είναι τόσο εύκολη.

Έρχομαι στα φετινά κενά. Θετικό είναι αυτό που είπατε, αν και έχει μπει ήδη, όπως είπαμε, ο Νοέμβρης. Δεν κατάλαβα, όμως, τι εννοούσατε, ότι την Τετάρτη θα είστε σε θέση να μας πείτε τα κενά ή να καλύψετε τα κενά;

**ΣΟΦΙΑ ΖΑΧΑΡΑΚΗ (Υφυπουργός Παιδείας και Θρησκευμάτων):** Να γίνει η τρίτη φάση.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Να γίνει η τρίτη φάση. Αν καλυφθεί έστω αυτή την εβδομάδα, θα έχουμε μία εξέλιξη, γιατί, πράγματι, είναι πάρα πολλά τα κενά. Εγώ σας έδωσα τα νούμερα. Οι διαφορές μας δεν είναι μεγάλες. Δεν είναι θέμα, δηλαδή, ωραιοποίησης. Είναι πολύ μεγάλα τα κενά. Αν μόνο στο Ηράκλειο της Κρήτης είναι τετρακόσια περίπου τα κενά, φαντάζομαι πόσα είναι σε όλη την Ελλάδα.

Θα καταθέσω στα Πρακτικά δύο επιστολές. Η μία είναι του Λυκείου Τυμπακίου, το οποίο είναι μεν απομακρυσμένο, αλλά δεν είναι δυσπρόσιτο. Έχετε δίκιο ότι η προηγούμενη κυβέρνηση έκανε ένα λάθος με τη μοριοδότηση των δυσπρόσιτων. Αυτό είναι δεδομένο. Το έχουν παραδεχτεί οι συνάδελφοι. Όμως, δεν μπορείτε να επικαλείστε ως άλλοθι αυτό το λάθος που έκαναν αυτοί.

Το Λύκειο και το Γυμνάσιο Τυμπακίου, λοιπόν, δεν είναι στελεχωμένα, όπως φαίνεται στο έγγραφο που θα καταθέσω.

Επίσης, στο Μουσικό Σχολείο οι ενενήντα από τους διακόσιους εξήντα δύο μαθητές, σύμφωνα με το έγγραφο που έχουν στείλει και το έχετε παραλάβει, δεν διδάσκονται καθόλου το όργανο της επιλογής τους, δηλαδή τον βασικό λόγο για τον οποίο είναι στο Μουσικό Σχολείο.

(Στο σημείο αυτό ο Βουλευτής κ. Βασίλειος Κεγκέρογλου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αυτά τα αναφέρω ενδεικτικά. Καταλαβαίνετε ότι πρέπει να επιταχύνετε. Έπρεπε ήδη να έχετε επιταχύνει. Είχατε πει ότι είσαστε έτοιμοι, πανέτοιμοι. Κάπου έσφαλε. Εντάξει. Τρέξτε, όμως, έστω και τώρα και, κυρίως, ζητήστε από το Υπουργείο Οικονομικών τους απαραίτητους πόρους. Είναι προτεραιότητα για εμάς, για το Κίνημα Αλλαγής, η κάλυψη των κενών στην εκπαίδευση και, βέβαια, στην υγεία και πιστεύω και για όλα τα κόμματα. Άρα σε αυτό θα έχετε τη στήριξή μας.

Μη μου πείτε, όμως, μετά ότι δεν είχατε κάνει το έγγραφο, ούτε να λέει ο κύριος Υπουργός Οικονομικών, όπως έλεγε ο προηγούμενος, ο κ. Τσακαλώτος, «Μα, δεν μου ζητήσανε». Σας εφιστώ, λοιπόν, την προσοχή και σας ζητώ να κάνετε το έγγραφο.

Ευχαριστώ, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ, κύριε συνάδελφε.

Κυρία Υφυπουργέ, έχετε τον λόγο για τρία λεπτά.

**ΣΟΦΙΑ ΖΑΧΑΡΑΚΗ (Υφυπουργός Παιδείας και Θρησκευμάτων):** Κύριε Κεγκέρογλου, θα μου επιτρέψετε όταν έχει να κάνει με προγραμματισμό ενός κυβερνητικού έργου, να το αφήνουμε σε αυτούς οι οποίοι λαμβάνουν τις αποφάσεις.

Τι σημαίνει αυτό; Ότι σας έθεσα τις προϋποθέσεις, έτσι ώστε να γίνει μία καλή προετοιμασία της εικόνας και των αναγκών ανά την Ελλάδα, η οποία, όμως, δεν μπορεί να είναι μονοδιάστατη. Έθεσα και τις τέσσερις διαστάσεις. Άρα θα μου επιτρέψετε τον προγραμματισμό του κυβερνητικού έργου να τον κάνουμε και, βεβαίως, να σας τον ανακοινώνουμε ακριβώς μόλις γίνεται. Αυτό ως προς το αίτημα και προς τα έγγραφα, τα οποία είπατε ότι πρέπει να γίνουν.

Σχετικά με τις ανάγκες των σχολείων του Ηρακλείου, επαναλαμβάνω ότι πράγματι μπορεί να υπάρχουν κάποιες παρεκκλίσεις -μπορεί να έχετε τα κενά- πριν ή μετά και τη συμπληρωματική φάση. Πράγματι, λίγοι αποδέχτηκαν, κύριε Κεγκέρογλου, και στη συμπληρωματική φάση που κάναμε στις 14 Οκτωβρίου, να πάνε δεδομένων αυτών των δυσκολιών που σας είπα πριν.

Και, βέβαια, όσοι ξέρουν την εκπαίδευση, ξέρουν πολύ καλά ότι μπορεί να προστίθενται κενά λόγω των αδειών, λόγω αδειών λοχείας ή λοιπών αδειών άνευ αποδοχών οι οποίες προκύπτουν μέσα στη ζώνη Σεπτεμβρίου - Οκτωβρίου στα σχολεία.

Άρα, κύριε Κεγκέρογλου, αυτό το οποίο μας παραινείτε να κάνουμε -και το δέχομαι πολύ καλοπροαίρετα- το θέμα της βιασύνης, έχει ήδη συμβεί. Θα ήθελα να κάνουμε κάποια στιγμή την εξής συγκριτική μελέτη: Πότε καλυπτόταν τα κενά στο παρελθόν; Σε πόσες φάσεις γινόταν η κάλυψη των αναπληρωτών; Πότε γίνονταν οι τοποθετήσεις αναπληρωτών; Γίνονταν σε πολύ ώριμο σημείο μέσα στη σχολική χρονιά. Και, πραγματικά, να δούμε και τι θα γίνει φέτος, γιατί θα δείτε πρωτοβουλίες και ως προς την κάλυψη της ύλης για τα παιδιά, όπου ευλόγως πρέπει να ανησυχούμε για το πώς πρέπει να καλυφθεί η ύλη τους, που γίνεται, βέβαια, με απόφαση του συλλόγου των εκπαιδευτικών, αλλά και με την παρότρυνση του Υπουργείου Παιδείας.

Άρα, στο ουσιαστικό κομμάτι και της κάλυψης του ανθρώπινου δυναμικού και της κάλυψης της ύλης, θα δείτε πρωτοβουλίες οι οποίες θα δείχνουν και το ενδιαφέρον και τη μέριμνα του Υπουργείου, αλλά και τη μέριμνα η οποία υπήρχε ήδη.

Ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ, κυρία Υπουργέ.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι οκτώ μαθητές και μαθήτριες και τρεις εκπαιδευτικοί συνοδοί από το Γυμνάσιο - Λύκειο Σταυρούπολης Ξάνθης.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Προχωρούμε στην πρώτη με αριθμό 149/29-10-2019 επίκαιρη ερώτηση πρώτου κύκλου του Βουλευτή Ξάνθης του Συνασπισμού Ριζοσπαστικής Αριστεράς κ. Χουσεΐν Ζεϊμπέκ προς την Υπουργό Παιδείας και Θρησκευμάτων,με θέμα: «Επίλυση κτηριακού προβλήματος του Μειονοτικού Γυμνασίου - Λυκείου Ξάνθης».

Ορίστε, κύριε Ζεϊμπέκ, έχετε τον λόγο για δύο λεπτά.

**ΧΟΥΣΕΪΝ ΖΕΪΜΠΕΚ:** Ευχαριστώ, κυρία Πρόεδρε.

Θα χρειαστώ λίγο περισσότερο χρόνο. Θα χρειαστώ στην πρωτολογία μου ένα λεπτό επιπλέον, το οποίο θα πάρω από τη δευτερολογία μου.

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, αν πάρετε τον χρόνο από τη δευτερολογία σας, δεν έχω πρόβλημα. Αλλά αν χρησιμοποιήσετε όλον αυτόν τον χρόνο για την ερώτηση, υπάρχει όντως πρόβλημα.

**ΧΟΥΣΕΪΝ ΖΕΪΜΠΕΚ:** Ευχαριστώ πολύ, κυρία Πρόεδρε.

Το Μειονοτικό Γυμνάσιο - Λύκειο Ξάνθης είναι ένα πολύπαθο σχολείο στο οποίο μπορούν να συνοψιστούν όλες οι παθογένειες στην πολιτική του Υπουργείου Παιδείας για τη μειονοτική εκπαίδευση διαχρονικά.

Το Μειονοτικό Γυμνάσιο - Λύκειο Ξάνθης ιδρύθηκε το 1965. Από το 1968 έως και σήμερα στεγάζεται στο κτήριο της οδού Χατζησταύρου, ιδιοκτησίας της πρώην Νομαρχίας Ξάνθης. Το συγκεκριμένο κτήριο χρονολογείται από τον 19ο αιώνα και λειτουργούσε ως καπνομάγαζο. Αυτή τη στιγμή το σχολείο έχει επτακόσιους σαράντα μαθητές. Για να καλυφθούν οι ανάγκες του το σχολείο λειτουργεί σε δύο βάρδιες.

Αν κάνουμε μία αναδρομή στο σύντομο παρελθόν, θα θυμηθούμε ότι τα προβλήματα του σχολείου είναι πολλά, καθώς μέχρι πολύ πρόσφατα το καθεστώς του ήταν ντεμί ιδιωτικό, αφού ήταν ένα σχολείο με ιδιωτική διεύθυνση σε δημόσιο κτήριο με το ελληνόγλωσσο τμήμα να γίνεται υπό την ευθύνη του ελληνικού δημοσίου, ενώ το τουρκόγλωσσο εντασσόταν στην ιδιωτική διοίκηση του σχολείου, γεγονός που δυσχέραινε τη λειτουργία του σχολείου και την οποιαδήποτε προσπάθεια βελτίωσης των κτηριακών εγκαταστάσεων. Μιλάμε για ένα καθεστώς που δεν το ακούμπησε καμμία κυβέρνηση από το 1965 μέχρι την Κυβέρνηση του ΣΥΡΙΖΑ.

Την περασμένη περίοδο το πρόβλημα ξεπεράστηκε με την απόφαση της Κυβέρνησης ΣΥΡΙΖΑ να φέρει το σχολείο σε καθεστώς του Τζελάλ Μπαγιάρ -το δεύτερο μειονοτικό σχολείο της Κομοτηνής- με εκλεγμένη σχολική εφορία.

Το 2016 με εξακόσιες πενήντα εγγραφές, περίπου εκατό λιγότερες απ’ ό,τι σήμερα, με πρωτοβουλία της προηγούμενης κυβέρνησης δόθηκε το παράρτημα με τις τέσσερις αίθουσες για χρήση του σχολείου και με τις οποίες λύθηκε για τα προηγούμενα δύο χρόνια το πρόβλημα των δύο βαρδιών.

Κυρία Υπουργέ, τώρα οι μαθητές είναι περισσότεροι. Μάλιστα, προηγήθηκε η πολυήμερη κατάληψη, η οποία σταμάτησε όταν οι γονείς έλαβαν τη διαβεβαίωση από τον Περιφερειάρχη Ανατολικής Μακεδονίας - Θράκης κ. Μέτιο ότι θα τοποθετηθούν άμεσα προκάτ τάξεις μετά τη συνάντηση που είχε με εσάς, κυρία Υπουργέ. Τέλος, σε ανάλογες ερωτήσεις συναδέλφων τα συνερωτώμενα Υπουργεία Εσωτερικών και Υποδομών απέφυγαν να απαντήσουν επί της ουσίας. Αν θέλετε, μπορώ να σας καταθέσω τις απαντήσεις για τα Πρακτικά.

Κατόπιν αυτών, λοιπόν, σας ρωτώ, πρώτον, αν προτίθεστε να συμβάλλετε ώστε να τοποθετηθούν τα προκάτ στο παράρτημα σαν άμεση λύση δείχνοντας και έμπρακτα τη στήριξή σας στη μειονοτική εκπαίδευση και στους κανόνες της ισοπολιτείας, για να μην κάνουν ούτε τα παιδιά της μειονότητας απογευματινά μαθήματα, που στην εποχή μας είναι πολύ δύσκολα; Δεύτερον, πότε προτίθεστε να το κάνετε αυτό;

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Τον λόγο έχει η κυρία Υπουργός για τρία λεπτά.

**ΣΟΦΙΑ ΖΑΧΑΡΑΚΗ (Υφυπουργός Παιδείας και Θρησκευμάτων):** Κύριε Βουλευτά, για αρχή αντιλαμβάνεστε ότι εγώ δεν θα μπορούσα να απαντήσω για τον κύριο περιφερειάρχη, επειδή η ερώτησή σας έχει να κάνει με το θέμα του Περιφερειάρχη. Ο κύριος Περιφερειάρχης απάντησε.

**ΧΟΥΣΕΪΝ ΖΕΪΜΠΕΚ:** Είχε συνάντηση με εσάς.

**ΣΟΦΙΑ ΖΑΧΑΡΑΚΗ (Υφυπουργός Παιδείας και Θρησκευμάτων):** Ναι, αλλά ο κύριος Περιφερειάρχης είναι εκτός. Αυτήν τη στιγμή δεν είναι στο πεδίο των αρμοδιοτήτων του αυτό το κομμάτι.

Σας επαναλαμβάνω, λοιπόν, ότι στην απάντηση που έχει δώσει λέει ότι δεν θα μπορούσε να υπάρχει μία δέσμευση από την πλευρά της Περιφέρειας γιατί είναι και εκτός των αρμοδιοτήτων του.

Πάμε, λοιπόν, όμως, στη ουσία του θέματος. Το ζήτημα της τοποθέτησης προκάτ κατασκευών ούτως ή άλλως εμπίπτει στην αρμοδιότητα της σχολικής εφορίας, κάτι που ξέρετε καλά.

Ποιος είναι ο ρόλος του Υπουργείου μας σε αυτά τα ζητήματα; Είναι επιτελικός ως προς τον καθορισμό προδιαγραφών χώρων, δηλαδή είδος, αριθμό, μέγεθος.

Για το Υπουργείο Παιδείας, ξέρετε ότι προτεραιότητα είναι πρώτα απ’ όλα η ασφάλεια του κάθε μαθητή. Αντιλαμβάνεστε ότι αυτή είναι η προτεραιότητα. Υπό το πρίσμα αυτό θα μπορούσε να εξεταστεί οποιαδήποτε δυνατότητα αντιμετώπισης οποιουδήποτε ζητήματος που ούτως ή άλλως σχετίζεται με κτηριακό πρόβλημα σχολικής μονάδος.

Από τις απαντήσεις που έχουμε λάβει απ’ όλες τις αρχές στην υπηρεσία δεν εκκρεμεί κανένα αίτημα με το εν λόγω σχολείο. Το ίδιο ισχύει και για την εταιρεία «ΚΤΙΡΙΑΚΕΣ ΥΠΟΔΟΜΕΣ». Δεν υπάρχει σχετικό αίτημα.

Από το έγγραφο, βέβαια, όπως σας ανέφερα πριν, της εκτελεστικής γραμματέως του Περιφερειάρχη προκύπτει επίσης ότι βρίσκεται εκτός πεδίου αρμοδιότητάς της.

Επίσης, από το Υπουργείο Εσωτερικών κανένα αίτημα δεν έχει υποβληθεί από τον αρμόδιο φορέα για τη χρηματοδότηση έργων ανέγερσης ή επέκτασης σχολικών μονάδων, κάνοντας χρήση των πόρων που έχουν ειδικώς προϋπολογιστεί για τον σκοπό αυτό.

Επίσης, υπάρχει ένα αίτημα της σχολικής εφορίας του Μειονοτικού Γυμνασίου - Λυκείου προς τον Δήμο Ξάνθης για τη χορήγηση και εγκατάσταση τεσσάρων αιθουσών προκάτ στον αύλειο χώρο.

Τι απαντήθηκε; Ποια ήταν η απάντηση από τον Δήμο Ξάνθης; Από τους μηχανικούς της τεχνικής υπηρεσίας του δήμου διαπιστώθηκε ότι ο χώρος αυτός δεν επαρκεί για την τοποθέτηση των κατασκευών. Η απάντηση είναι εδώ και μπορώ να την καταθέσω, αν θέλετε.

Με βάση τα παραπάνω δεδομένα, αυτή τη στιγμή η λύση που προφανώς δεν διακυβεύει την ασφάλεια των μαθητών είναι η συνέχιση της λειτουργίας, όπως ακριβώς βρισκόμαστε αυτή τη στιγμή -ούτως ή άλλως, δεν είναι το μόνο σχολείο που λειτουργεί με αυτό το πρόγραμμα- και η διασφάλιση της ασφάλειας των φοιτούντων μαθητών, δεδομένων και των απαντήσεων και της συγκεκριμένης απάντησης της τεχνικής υπηρεσίας, ότι δεν υπάρχει επαρκής χώρος για να μπουν οι μονάδες αυτές, τα κοντέινερ.

Όπως είπα πριν, δεν αποκλείουμε την περαιτέρω εξέταση οποιουδήποτε ζητήματος ανακύπτει με γνώμονα πάντα την ομαλή και ασφαλή φοίτηση των μαθητών.

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ, κυρία Υφυπουργέ.

Ορίστε, κύριε συνάδελφε, έχετε τον λόγο για τρία λεπτά.

**ΧΟΥΣΕΪΝ ΖΕΪΜΠΕΚ:** Ευχαριστώ πολύ.

Κυρία Υπουργέ, ο Περιφερειάρχης μίλησε μαζί σας και μετά έληξε η κατάληψη των γονέων. Δεν ήταν δηλαδή πρωτοβουλία του Περιφερειάρχη, αλλά μπήκε στη μέση για να λύσει το πρόβλημα. Είχαμε και εμείς επαφή μαζί του και με τον δήμαρχο και με τη δευτεροβάθμια και με τον Περιφερειακό Διευθυντή και είχε γίνει και ερώτηση.

Όσον αφορά τον χώρο που αναφέρατε, δεν ήταν του Δήμου Ξάνθης. Ήταν το παράρτημα που κάναμε εμείς ως ΣΥΡΙΖΑ, ήταν το παράρτημα του σχολείου που ήταν και αυτό μαγκούφικο. Ήταν ένα πρώην σχολείο που έκλεισε και το ανακατασκευάσαμε. Εκεί έγιναν τέσσερις αίθουσες και λύσαμε το πρόβλημα για δύο χρόνια. Όμως, όπως σας είπαμε, έχουμε επτακόσια σαράντα παιδιά σε ένα κτήριο που δεν είχε προδιαγραφές σχολείου, ήταν καπνομάγαζο και εκεί στεγάζονται παιδιά. Ο προαύλιος χώρος, αν δείτε, δεν φτάνει για να προαυλίζονται τα παιδιά. Δεν υπάρχουν εργαστήρια, δεν υπάρχουν αίθουσες καθηγητών. Το κτήριο, νομίζω, έχει κλείσει τον κύκλο του.

Εγώ σας προσκαλώ να δείτε και η ίδια το σχολείο μας. Λέτε ότι τα προκάτ είναι κάτι δύσκολο, αλλά εγώ νομίζω ότι χρειάζεται πολιτική απόφαση. Πρέπει να δείξετε αυτή την πολιτική απόφαση, όπως την δείξαμε εμείς. Εδώ δεν κάνω πολιτική γιατί πρόκειται για το μέλλον των παιδιών μας. Είναι το μοναδικό Μειονοτικό Γυμνάσιο - Λύκειο στην πόλη της Ξάνθης και υπάρχουν επτακόσια σαράντα παιδιά, ενώ του χρόνου μπορεί να είναι και παραπάνω.

Επομένως πρέπει άμεσα να σκεφθούμε ένα καινούργιο κτήριο. Περιμένω τη δέσμευσή σας για ένα καινούργιο κτήριο, για ένα σύγχρονο κτήριο όπου θα μπορούν να μορφωθούν αυτά τα παιδιά.

Νομίζω ότι ο κάθε πολίτης που επιλέγει το δημόσιο ή το ιδιωτικό σχολείο έχει το δικαίωμα να έχει και ένα κτήριο ασφαλές, υγιές, διότι υπάρχει και το άλλο: Το κτήριο μέχρι τώρα ήταν καλό, αλλά πώς θα είναι από εδώ και πέρα; Πρέπει να πάρουμε τις αποφάσεις μας.

Βεβαίως, εδώ μιλάμε για τα παιδιά και νομίζω ότι το παν είναι η ασφάλεια των παιδιών και η σωστή εκπαίδευση των παιδιών. Είμαι από τους ανθρώπους που πιστεύω ότι οι ανισότητες μπορούν να λυθούν μέσω της παιδείας και η μελλοντική εκπαίδευση αξίζει ένα καλύτερο μέλλον.

Ως Κυβέρνηση ΣΥΡΙΖΑ είχαμε κάνει αυτά τα βήματα. Σας είπα το ιστορικό του κτηρίου, όπως και το καθεστώς του κτηρίου, που ήταν δύσκολο να παρθούν αυτές οι αποφάσεις. Όμως, τώρα αυτά έχουν λυθεί. Το καθεστώς του σχολείου επιτρέπει ώστε η πολιτεία να κάνει κάποια βήματα. Τώρα η μπάλα είναι σε εσάς. Περιμένουμε την πολιτική απόφαση.

Νομίζω ότι θα το κάνετε αυτό, διότι και τα προκάτ μπορούν να γίνουν, γιατί εν έτει 2019 δεν μπορούν τα παιδιά να πηγαίνουν πρωί και απόγευμα. Μπορείτε να φανταστείτε ότι είναι πολύ δύσκολο για τους γονείς. Υπάρχουν φροντιστήρια, αθλητικές δραστηριότητες και ένα μεγάλο μέρος των παιδιών έρχεται από τα χωριά, ειδικά από το βουνό που τον χειμώνα οι συνθήκες είναι πολύ δύσκολες. Μιλάμε για μείον 10 βαθμούς Κελσίου, με αποτέλεσμα να κινδυνεύουν οι ζωές των παιδιών. Γι’ αυτό νομίζω ότι μπορούν να παρθούν οι αποφάσεις, αλλά χρειάζεται θάρρος.

Ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ, κύριε συνάδελφε.

Η κυρία Υφυπουργός έχει τον λόγο για τρία λεπτά.

**ΣΟΦΙΑ ΖΑΧΑΡΑΚΗ (Υφυπουργός Παιδείας και Θρησκευμάτων):** Κύριε Βουλευτά, συμφωνώ και είμαι από τους ανθρώπους που και εγώ πιστεύω ότι οι ισότητες ευκαιριών δίνονται μέσα κυρίως από τον χώρο της παιδείας. Ούτως ή άλλως εκεί δίνονται οι μεγαλύτερες μάχες και οι μεγαλύτερες διεκδικήσεις.

Υπάρχουν κάποια αυτονόητα ερωτήματα, δεδομένου αυτού που σας είπα ότι εμείς θα ήμασταν διατεθειμένοι να συζητήσουμε πολλά πράγματα. Βέβαια, είμαστε ήδη στον Νοέμβριο και με δεδομένη την απόφαση και την κρίση ούτως ή άλλως που έχουμε εδώ από την τεχνική υπηρεσία ότι δεν επαρκεί ο χώρος.

**ΧΟΥΣΕΪΝ ΖΕΪΜΠΕΚ:** Επαρκεί ο χώρος.

**ΣΟΦΙΑ ΖΑΧΑΡΑΚΗ (Υφυπουργός Παιδείας και Θρησκευμάτων):** Δεν επαρκεί ο χώρος.

Ας κάνουμε, όμως, μια παρένθεση, αν θέλετε. Σε έναν χώρο που, όπως λέτε, δεν υπάρχει χώρος για εργαστήρια, για τους δασκάλους, για όλα αυτά…

**ΧΟΥΣΕΪΝ ΖΕΪΜΠΕΚ:** Μιλάμε για το παράρτημα.

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, σας παρακαλώ μη διακόπτετε.

**ΣΟΦΙΑ ΖΑΧΑΡΑΚΗ (Υφυπουργός Παιδείας και Θρησκευμάτων):** Αντιλαμβάνομαι. Και εγώ για το ίδιο λέω. Βλέπω εδώ μια φωτογραφία από ένα, παραδείγματος χάριν, αυθαίρετο κυλικείο και αντιλαμβάνομαι ότι ο χώρος μπορεί να έχει συγκεκριμένα ζητήματα.

Θα σας κάνω και άλλη μία παρατήρηση. Διαβάζω μια δημοσίευσή σας πριν από δύο χρόνια που πανηγυρίζατε για την επίλυση του ζητήματος. Μέσα σε δύο χρόνια πιστεύετε -και μάλιστα από τον Σεπτέμβριο μέχρι τώρα- ότι έχει δημιουργηθεί τόσο δύσκολη, δυσεπίλυτη κατάσταση, έτσι ώστε να απαιτήσετε άμεσα μια επίλυση αυτής;

Μιλάμε για ρεαλισμό και μιλάμε και για εφικτά πράγματα. Είχατε αρκετά χρόνια να επιλύσετε ένα ζήτημα, λύθηκε από ό,τι καταλαβαίνω με τα κοντέινερ και πανηγυρίσατε εσείς ο ίδιος γι’ αυτήν την προσωρινή επίλυση.

**ΧΟΥΣΕΪΝ ΖΕΪΜΠΕΚ:** Όχι δεν ήταν κοντέινερ, ήταν παράρτημα.

**ΣΟΦΙΑ ΖΑΧΑΡΑΚΗ (Υφυπουργός Παιδείας και Θρησκευμάτων):** Το παράρτημα.

Αυτό το οποίο εγώ λέω αυτή τη στιγμή είναι να διεκδικήσουμε και να εξετάσουμε ως υπεύθυνη πολιτεία όλες τις πιθανές λύσεις. Όμως, μία λύση η οποία θα διακυβεύει αυτή τη στιγμή και την ασφάλεια των παιδιών, τουλάχιστον εμείς ως Υπουργείο Παιδείας και οι συναρμόδιες αρχές, θα έλεγα ότι πρέπει να τη σκεφτούμε πολλές φορές, έτσι ώστε να μπορούσαμε να την εξετάσουμε.

Σας ευχαριστώ πολύ.

**ΧΟΥΣΕΪΝ ΖΕΪΜΠΕΚ:** Σας προσκαλώ να έρθετε να το δείτε η ίδια.

**ΠΡΟΕΔΡΕΥΟΥΣΑ (Σοφία Σακοράφα):** Και τώρα προχωράμε στη δεύτερη με αριθμό 156/29-10-2019 επίκαιρη ερώτηση πρώτου κύκλου του βουλευτή Α΄ Θεσσαλονίκης του Κομμουνιστικού Κόμματος Ελλάδας του κ. Ιωάννη Δελή προς την Υπουργό Παιδείας και Θρησκευμάτων, με θέμα: «Ελλείψεις εκπαιδευτικών στα σχολεία».

Ο συνάδελφος κ. Δελής έχει τον λόγο για δύο λεπτά, για να αναπτύξει την ερώτησή του.

Ορίστε, κύριε συνάδελφε, έχετε τον λόγο.

**ΙΩΑΝΝΗΣ ΔΕΛΗΣ:** Κυρία Πρόεδρε, και κυρία Υπουργέ, κάθε χρόνο κυριολεκτικά τα ίδια και τα ίδια. Να ξεκινάει η σχολική χρονιά και τα σχολεία να μην έχουν τους πρώτους μήνες λειτουργίας τους όλους τους εκπαιδευτικούς που χρειάζονται για να γίνονται κανονικά τα μαθήματα. Σε ορισμένα, μάλιστα, σχολεία αυτά τα εκπαιδευτικά κενά παραμένουν και μέχρι το τέλος της σχολικής χρονιάς. Πρόκειται φυσικά για τη μόνη αδιατάρακτη κανονικότητα της εκπαίδευσης των πολλών τελευταίων χρόνων σε πείσμα της φλυαρίας και της προπαγάνδας όλων των κυβερνήσεων και πάλι των τελευταίων χρόνων.

Το αποτέλεσμα φυσικά αυτής της κατάστασης είναι, πρώτον, οι χιλιάδες χαμένες ώρες μαθημάτων, για τις οποίες αν εξαιρέσουμε, κυρίως το Κομμουνιστικό Κόμμα Ελλάδας, ελάχιστη δημοσιότητα υπάρχει, σε αντίθεση με τη δημοσιότητα, για να μην πω τον θόρυβο ο οποίος προκαλείται -υποκριτικός θόρυβος- όταν ξεσπούν αγωνιστικές κινητοποιήσεις και καταλήψεις στα σχολεία, ακριβώς για να λυθούν αυτά τα προβλήματα με τα εκπαιδευτικά κενά.

Το δεύτερο αποτέλεσμα αυτής της κατάστασης είναι ότι για να καλυφθούν αυτές οι χαμένες διδακτικές ώρες δημιουργείται μια πολύ μεγάλη και διαρκώς αυξανόμενη πελατεία για τα φροντιστήρια, όπου κυριολεκτικά ξεπαραδιάζονται οι λαϊκές οικογένειες, για να καλύψουν τα κενά του δημόσιου σχολείου σε μια παιδεία κατά τα άλλα δημόσια και δωρεάν.

Η αιτία φυσικά είναι γνωστή. Τουλάχιστον για μια δεκαετία και με ευθύνη όλων των κυβερνήσεων δεν έχουν γίνει διορισμοί, αν εξαιρέσουμε ορισμένους διορισμούς -περίπου τετρακόσιους τριάντα- που και αυτοί έγιναν με δικαστικές αποφάσεις και βεβαίως τα χιλιάδες κενά. Μιλάμε για δεκάδες χιλιάδες κενά τα τελευταία χρόνια. Δεν είναι εκείνα τα κενά προηγούμενων δεκαετιών που ήταν ορισμένες εκατοντάδες, άντε χίλια με δύο χιλιάδες, τα κενά φτάνουν τις τριάντα με τριάντα πέντε χιλιάδες πάρα πολλές φορές.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Όλοι αυτοί οι άνθρωποι, λοιπόν, οι εκπαιδευτικοί -και τελειώνω, κυρία Πρόεδρε- ζουν τη δική τους, φυσικά, ομηρία.

Τώρα, με βάση τους δικούς σας αριθμούς, εάν προσθέσουμε τις τριάντα μία χιλιάδες τριακόσιες προσλήψεις αναπληρωτών την περσινή χρονιά μαζί με τις δύο χιλιάδες τετρακόσιες συνταξιοδοτήσεις περίπου, που έγιναν φέτος το καλοκαίρι, τότε ο αριθμός των φετινών προσλήψεων θα έπρεπε να είναι τουλάχιστον, με βάση αυτά τα δύο νούμερα, τριάντα τρεις χιλιάδες επτακόσιοι εκπαιδευτικοί. Εάν δε συνυπολογίσουμε και τα ακάλυπτα περσινά κενά, καθώς και τις επιπλέον ανάγκες νηπιαγωγών εκπαιδευτικών, γιατί έχει ξεκινήσει η εφαρμογή της δίχρονης υποχρεωτικής προσχολικής αγωγής και εάν μάλιστα συνυπολογίσουμε και τις μη λειτουργούσες ακόμη τάξεις υποδοχής για τα προσφυγόπουλα και τις δομές υποστήριξης και εκπαίδευσης προσφυγόπουλων, τότε ο αριθμός των προσλήψεων δεν μπορεί να είναι, κυρία Υπουργέ, μικρότερος από τις τριάντα πέντε χιλιάδες.

Μέχρι τώρα έχουν γίνει είκοσι έξι χιλιάδες προσλήψεις αναπληρωτών. Περιμένουμε να ακούσουμε από εσάς έναν ακριβή αριθμό αυτών των προσλήψεων ή μια δέσμευση ότι θα καλυφθούν αυτά τα κενά. Και μιλάμε, βέβαια, για προσλήψεις αναπληρωτών, όχι για μόνιμους διορισμούς. Άρα, λοιπόν, θα χρειαστούν αυτήν τη στιγμή που μιλάμε τουλάχιστον δέκα χιλιάδες προσλήψεις, για να ικανοποιηθούν στοιχειωδώς οι όροι λειτουργίας των σχολείων.

Βεβαίως, η ερώτησή μας είναι αυτή που σας είπα πριν από λίγο. Τι θα κάνετε, για να καλύψετε άμεσα αυτά τα εκπαιδευτικά κενά των δέκα χιλιάδων θέσεων και βεβαίως, τι θα κάνετε για να δώσετε λύση στο μεγάλο πρόβλημα της αδιοριστίας και της μονιμοποίησης όλων αυτών των δεκάδων χιλιάδων αναπληρωτών;

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε συνάδελφε.

Ορίστε, κυρία Υφυπουργέ, έχετε τον λόγο.

**ΣΟΦΙΑ ΖΑΧΑΡΑΚΗ (Υφυπουργός Παιδείας και Θρησκευμάτων):** Κύριε Δελή, για αρχή το πρώτο πράγμα που θα κάνουμε είναι να προσπαθούμε να λέμε αλήθειες μεταξύ μας. Και εννοώ αλήθειες, όταν έχουμε να κάνουμε ειδικά με το κομμάτι των προσδοκιών και των αναμενόμενων αποτελεσμάτων μιας προσπάθειας του Υπουργείου και μιας Κυβέρνησης εν συνόλω προς τα παιδιά, τα οποία, αν μη τι άλλο, είναι οι ενεργοί πολίτες που θα πάνε τη χώρα παραπέρα.

Ποια είναι η αλήθεια; Η αλήθεια είναι ότι αυτήν τη χρονιά, με την προσπάθεια που έχει γίνει, στο σύντομο, εάν θέλετε, χρονικό διάστημα μεταξύ των φάσεων πρόσληψης αναπληρωτών, έχουμε καλύψει ένα πολύ μεγάλο κομμάτι των αναγκών. Αυτό που λέτε για τις δέκα χιλιάδες είναι αυθαίρετο. Θα μπορέσω να έρθω με στοιχεία την επόμενη φορά, αφού τα επικαιροποιήσω, για να σας δώσω τι μας γνωστοποίησαν οι περιφερειακές διευθύνσεις.

Βεβαίως, όπως είπα πριν από λίγο και στην απάντηση προς τον κ. Κεγκέρογλου, προτιθέμεθα μέχρι και την Τετάρτη να γίνει η επόμενη μεγάλη φάση πρόσληψης αναπληρωτών, η οποία πώς προέκυψε, κύριε Δελή; Προέκυψε, γιατί ψάξαμε και βρήκαμε τις πιστώσεις. Τις ψήφισε, ούτως ή άλλως, και το ελληνικό Κοινοβούλιο ή τουλάχιστον το μεγαλύτερο κομμάτι αυτού. Θα χρησιμοποιήσουμε και τις άδειες άνευ αποδοχών, τις οποίες έλαβαν νωρίτερα φέτος, καθώς χορηγήθηκαν το τρέχον έτος και με την απαραίτητη αναγωγή μπορούμε να καλύψουμε την πρόσληψη αναπληρωτών για τα κενά πρωτοβάθμιας, δευτεροβάθμιας, ειδικής αγωγής, γενικής, επαγγελματικής εκπαίδευσης.

Οι αριθμοί συνήθως δεν λένε ψέματα. Και η αλήθεια είναι ότι οι αριθμοί ως προς τα κενά μας δείχνουν πως αν και υπήρχαν αυτοί οι παράγοντες, για τους οποίους δεν θέλω να σας κουράσω, καθώς κάναμε μια συζήτηση αρκετά αναλυτική για τους παράγοντες που φέτος έχουν αυξήσει τις ανάγκες ανά την Ελλάδα -είναι αυτοί που ανέφερα και στον κ. Κεγκέρογλου, δηλαδή οι προσανατολισμοί, η απαλοιφή της διπλής μοριοδότησης, οι αυξημένες ανάγκες στην πρωτοβάθμια- εντούτοις υπάρχουν λιγότερες ανάγκες στη δευτεροβάθμια, εφάμιλλες περίπου με την πρωτοβάθμια.

Προτιθέμεθα, λοιπόν, να τις καλύψουμε. Θα τις καλύψουμε νωρίτερα απ’ ό,τι είχαν καλυφθεί στο παρελθόν, όπως είπα και πριν. Αυτό το οποίο κάνουμε, κύριε Δελή, είναι να προετοιμαζόμαστε για την επόμενη χρονιά -το επαναλαμβάνω, γιατί είναι μια πολύ σημαντική δέσμευση του Υπουργείου- ως προς τους αναπληρωτές και τους μόνιμους εκπαιδευτικούς, έτσι ώστε να προϋπολογίζουμε νωρίτερα τις ανάγκες και αντίστοιχα τις δράσεις.

Ως προς τους διορισμούς, επαναλαμβάνω ότι εδώ θα δείτε ανθρώπους που λένε αλήθειες. Αλήθεια σημαίνει προετοιμασία και ενδελεχής έλεγχος όλων των αναγκών έτσι όπως διαμορφώνονται στην Ελλάδα. Εάν θέλετε να σας απαντήσω εάν οι πραγματικές ανάγκες είναι στις τριάντα τρεις χιλιάδες ή στις τριάντα πέντε χιλιάδες, θα σας βάλω ένα μεγάλο ερωτηματικό και ένα κόμμα και θα σας πω ότι θα σας απαντήσω για τις ανάγκες, όταν ξέρω πραγματικά ότι έχει γίνει η καλύτερη αξιοποίηση του ανθρώπινου δυναμικού από τις διευθύνσεις εκπαίδευσης. Το έχω ζητήσει και μέσω του ενδελεχούς ελέγχου του «myschool», έτσι ώστε να ξέρω ότι όποιος είναι στη θέση του καλύπτει το ωράριό του και πιθανότατα το διοικητικό έργο ή οτιδήποτε άλλο του ανατίθεται.

Άρα, δεν είναι ποτέ απλές οι απαντήσεις, κύριε Δελή. Δεν υπάρχει απλώς ένα «ναι» ή ένα «όχι», υπάρχει ένα «ναι» στον διορισμό, αφού όμως γίνει ο απαραίτητος έλεγχος των πραγματικών αναγκών, των τάσεων που υπάρχουν στο δημογραφικό και συγχρόνως και των δημοσιονομικών δυνατοτήτων.

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ.

Κύριε συνάδελφε, έχετε τον λόγο για τρία λεπτά.

**IΩΑΝΝΗΣ ΔΕΛΗΣ:** Ευχαριστώ κυρία Πρόεδρε.

Βεβαίως, αυτή η συζήτηση εμποδίζει μια άλλη συζήτηση, την πιο σημαντική που θα έπρεπε να γίνεται μέσα στη Βουλή, αλλά και έξω από αυτή, και στα σχολεία και στην κοινωνία, όχι γύρω από τους στοιχειώδεις όρους της εκπαίδευσης, αλλά γύρω από το ίδιο το περιεχόμενο της εκπαίδευσης, για το τι διδάσκονται και για το τι μαθαίνουν τα παιδιά. Για να μιλήσεις, όμως, για το περιεχόμενο της εκπαίδευσης, κυρία Υπουργέ, θα πρέπει να υπάρχει αυτό το περιεχόμενο στην εκπαίδευση. Και όπως πολύ καλά γνωρίζετε και εσείς, χωρίς εκπαιδευτικούς, σχολεία και μαθήματα δεν υπάρχουν, ουσιαστικά.

Γι’ αυτό, λοιπόν, συζητάμε τώρα, γι’ αυτό το βασικό, για το εκ των ων ουκ άνευ, το οποίο και εσείς αναγνωρίζετε. Δεν θα τα χαλάσουμε τώρα στους αριθμούς και στο αν είναι δέκα χιλιάδες ή οκτώ χιλιάδες. Αυτή τη στιγμή, υπάρχουν κενά, παρά το ότι έγινε η πρώτη και η δεύτερη φάση πρόσληψης των αναπληρωτών. Το αν είναι αυθαίρετο αυτό το νούμερο, δεν το γνωρίζω. Εγώ μίλησα με πολύ συγκεκριμένα στοιχεία και με βάση απλούς και λογικούς συλλογισμούς. Τώρα, αν είναι δέκα χιλιάδες ή εννέα χιλιάδες, επαναλαμβάνω ότι δεν έχει καμμία σημασία.

Είναι αλήθεια ότι δείξατε μία συγκρατημένη ικανοποίηση γύρω από τους όρους με τους οποίους ξεκίνησε η φετινή χρονιά. Ομολογήσατε βεβαίως -πριν μιλήσω για τα κενά- ότι δεν ξέρουμε αν μπορούμε να περιμένουμε διορισμούς πριν από το 2021. Διότι βάλατε μια σειρά από προϋποθέσεις, όπως το να δούμε το δημοσιονομικό και το δημογραφικό. Πότε θα τα δούμε; Πόσο καιρό θα τα βλέπουμε αυτά; Δέκα χρόνια τα κοιτάμε, τα χρόνια περνούν και οι ανάγκες στην εκπαίδευση μεγαλώνουν.

Ξέρετε, κύρια Υπουργέ, έχω συναντήσει αναπληρωτές οι οποίοι εργάζονται ήδη δεκαπέντε και είκοσι χρόνια. Οι άνθρωποι αυτοί έχουν κουραστεί να είναι με μια βαλίτσα στο χέρι και να πηγαίνουν να ζήσουν στα πιο απομακρυσμένα και ακριβά τουριστικά νησιά με 600 ευρώ, 700 ευρώ και 800 ευρώ. Και ίσως αυτός να είναι και ένας λόγος για τον οποίο αρνούνται ορισμένες φορές την τοποθέτησή τους. Αυτό πραγματικά δεν το καταλαβαίνουμε και γι’ αυτό νομίζουμε ότι θα πρέπει να το ξανασκεφτεί η κυρία Υπουργός για να μην τιμωρηθούν οι συγκεκριμένοι άνθρωποι.

Θα ήθελα, όμως, να σας αναφέρω -επειδή είπατε για αυτές τις δύο φάσεις προσλήψεων, φανταστείτε δηλαδή να μην γίνονταν και αυτές οι δύο φάσεις- ορισμένα πολύ χαρακτηριστικά στιγμιότυπα αυτών των κενών.

Να σας πάω λίγο στην Ασπροβάλτα, στη βόρειο Ελλάδα, έξω από τη Θεσσαλονίκη, όπου η Γ΄ λυκείου, ακόμη και σήμερα, τώρα που μιλάμε, αρχές Νοέμβρη, δεν έχουν κάνει ούτε μία ώρα μαθηματικών και χημείας.

Να πάμε λίγο έξω από τη Θεσσαλονίκη, στα Κουφάλια. Εκεί, στο ΕΠΑΛ των Κουφαλίων, δεν διδάσκεται το 30% των μαθημάτων τους. Αυτό δεν είναι λίγο.

Στο Κιλκίς λείπουν από τα γυμνάσια και τα λύκεια είκοσι πέντε εκπαιδευτικοί, όπως μαθηματικοί, φυσικοί, χημικοί, φιλόλογοι.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Εδώ, πέντε λεπτά από το κέντρο της Αθήνας -κάθε μέρα, όποιος περνάει με τον ηλεκτρικό, το βλέπει- στο 59ο Γυμνάσιο και Λύκειο της Αθήνας -είναι εδώ στη Ριζούπολη, πριν το γήπεδο του Απόλλωνα- δεν γίνονται όλες οι ώρες των αγγλικών. Και η Α΄ λυκείου, κυρία Υπουργέ, δεν έχει κάνει ακόμα φυσική. Και είμαστε στα μέσα του Νοέμβρη. Δεν έχει πάει φυσικός ακόμη. Δεν ξέρω αν το θεωρείτε φυσικό να μην υπάρχει φυσικός σε ένα σχολείο, όπως γράφει ένα πολύ ευφάνταστο σύνθημα, πανό που έχουν αναρτήσει οι γονείς εκεί.

Στο 68ο Γυμνάσιο της Αθήνας λείπουν ώρες φιλολόγων. Στη Σαμοθράκη -για να σας πάω πάλι σε ένα από αυτά τα νησιά που υποφέρουν από τέτοια προβλήματα- έχουμε πολύ μεγάλες ελλείψεις εκπαιδευτικών. Οι μαθητές του γενικού λυκείου της Σαμοθράκης δεν διδάσκονται πανελλαδικώς εξεταζόμενα μαθήματα. Να μην αναφερθούμε, βεβαίως, στην ειδική αγωγή, όπου εκεί με βάση τα επίσημα στοιχεία, αυτή τη στιγμή λείπουν τουλάχιστον χίλιοι εξακόσιοι -προσέξτε!- από το ειδικό επιστημονικό προσωπικό και από το ειδικό βοηθητικό προσωπικό.

Αυτήν είναι η κατάσταση σήμερα. Νομίζω ότι αυτό δεν αντιμετωπίζεται με δηλώσεις σαν αυτές που έκανε στην παρέλαση -επειδή τις άκουσα με μεγάλη προσοχή- της 28ης Οκτωβρίου η Υπουργός για τις ίσες ευκαιρίες στην εκπαίδευση. Δεν ξέρω αν όλα αυτά τα παιδιά σε όλα αυτά τα σχολεία έχουν ίσες ευκαιρίες -δεν μιλάμε για ίσα δικαιώματα, μιλάμε για ίσες ευκαιρίες τώρα- με τα παιδιά που φοιτούν στα ιδιωτικά σχολεία. Ο καθένας πρέπει να το σκεφτεί αυτό.

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, πρέπει να ολοκληρώστε. Έχετε περάσει κατά πολύ τον χρόνο.

**ΙΩΑΝΝΗΣ ΔΕΛΗΣ:** Βεβαίως, το αίτημα παραμένει, κυρία Υπουργέ. Είναι αίτημα το οποίο θα παλέψουν και φέτος οι εκπαιδευτικοί και οι γονείς και όλοι όσοι ενδιαφέρονται για την εκπαίδευση.

Θα πρέπει άμεσα να μονιμοποιηθούν αυτή τη στιγμή οι τριάντα πέντε χιλιάδες εκπαιδευτικοί. Περίπου τόσο είναι αυτοί που δούλεψαν και δουλεύουν τα τελευταία χρόνια στην εκπαίδευση.

Και πραγματικά μας βάζει σε σκέψη αυτό που είπατε ότι θα δούμε αν καλύπτουν πραγματικά κενά. Πραγματικά κενά καλύπτουν με βάση τον δικό σας τρόπο υπολογισμού των κενών και έχοντας μάλιστα διατηρήσει και η δική σας Κυβέρνηση κάτι «ρυθμισούλες» της προηγούμενης κυβέρνησης. Βλέπετε, δεν είναι σαν τη σημαία να τις καταργείτε για να γίνει αυτό το παιχνιδάκι στα κανάλια περί προοδευτικότητας.

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, σας παρακαλώ κλείστε.

**ΙΩΑΝΝΗΣ ΔΕΛΗΣ:** Είναι ρυθμίσεις του κ. Φίλη, δεν είναι προσωπικό το ζήτημα, ρυθμίσεις του ΣΥΡΙΖΑ για την κατάργηση του υπεύθυνου του ολοήμερου και την κυκλικότητα, το rotation, των εκπαιδευτικών σ’ αυτό. Και βεβαίως είναι μια ρύθμιση κι είχε την τρίτη ανάθεση, κυρία Πρόεδρε, και κλείνω με αυτό.

Ξέρετε, ένας καθηγητής στη δευτεροβάθμια εκπαίδευση δεν διδάσκει μονάχα τα μαθήματα για τα οποία έχει σπουδάσει. Θα διδάξει και συγγενή μαθήματα, ακόμα και μη συγγενή μαθήματα με την τρίτη ανάθεση. Αυτές τις ρυθμίσεις της κυβέρνησης ΣΥΡΙΖΑ η Κυβέρνηση της Νέας Δημοκρατίας τις διατηρεί και τις αξιοποιεί για να φαίνονται…

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, έχετε ξεπεράσει κατά πολύ τον χρόνο σας. Ευχαριστώ πολύ.

Κυρία Υπουργέ, έχετε τον λόγο για τρία λεπτά.

**ΣΟΦΙΑ ΖΑΧΑΡΑΚΗ (Υφυπουργός Παιδείας και Θρησκευμάτων):** Κύριε Δελή, θεωρώ ότι με το πρώτο κομμάτι της απάντησης, όπως και με το κομμάτι της απάντησης που αφορά στον κ. Κεγκέρογλου, σας απάντησα περί του θέματος των κενών.

Έχω κρατήσει δύο σχόλια από την πρώτη τοποθέτηση για το ζήτημα της επικαιρότητας κάποιων διαμαρτυριών, καταλήψεων ή οτιδήποτε μπορεί να συμβεί. Η λύση πάντως δεν είναι ποτέ η απώλεια ωρών. Η λύση δεν είναι ποτέ το να φεύγεις από την τάξη, να κλείνεις το σχολείο για ένα αίτημα το οποίο μπορεί να είναι εξίσου ηχηρό, εύλογο και φτάνει στα αυτιά μας, δηλαδή για να κάνεις μάθημα. Αυτό είναι ένα οξύμωρο. Εγώ αυτή τη στιγμή και από εδώ καλώ τα παιδιά…

**ΙΩΑΝΝΗΣ ΔΕΛΗΣ:** Οι καταλήψεις γίνονται για να γίνει μάθημα.

**ΣΟΦΙΑ ΖΑΧΑΡΑΚΗ (Υφυπουργός Παιδείας και Θρησκευμάτων):** Χάνοντας μάθημα εν τέλει ή προκαλώντας την απώλεια ωρών στα υπόλοιπα παιδιά.

Εγώ, λοιπόν, από εδώ καλώ τα παιδιά να παραμένουν στην τάξη τους, να απολαμβάνουν τη διαδικασία την οποία έχουμε αυτονόητη υποχρέωση να τους τη δίνουμε με πλήρες ωράριο και αναλαμβάνω την ευθύνη του Υπουργείου, έτσι ώστε έγκαιρα –επαναλαμβάνω- και κάντε σας παρακαλώ αυτήν τη σύγκριση μεταξύ άλλων ετών, το πότε μπορεί να πήγαν αναπληρωτές και πότε θα πάνε φέτος. Και λέω στα παιδιά ότι η λύση δεν είναι ποτέ η απώλεια ωρών. Η λύση δεν μπορεί ποτέ να είναι η κατάληψη. Αυτό το αφήνω εδώ.

Δεύτερον, έχετε δίκιο. Είναι πολλά τα χρόνια που οι αναπληρωτές γυρίζουν με τη βαλίτσα στο χέρι. Είναι δεκατρία, δεκαπέντε και είκοσι χρόνια. Ήταν πράγματι πολύ δυσάρεστο που το 2015 ή το 2016 άκουγαν ότι επρόκειτο να γίνουν τριάντα, είκοσι πέντε και μετά είκοσι χιλιάδες διορισμοί. Δεν έγινε ποτέ.

Περιμένετε από εμάς και καλά κάνετε και περιμένετε -θέλω να υπάρχουν αυξημένες προσδοκίες- να γίνουν αμέσως τα πάντα. Θα πάμε, λοιπόν, βήμα-βήμα. Θα πάμε με αυτό το οποίο ομολογουμένως είχε ξεκινήσει η προηγούμενη ηγεσία του Υπουργείου Παιδείας, το θέμα δηλαδή των διορισμών στην Ειδική Αγωγή, με καθυστέρηση.

Η πράξη Υπουργικού Συμβουλίου έγινε τον Φεβρουάριο. Η διαδικασία ξεκίνησε τον Απρίλιο. Τι περιμένοντας άραγε; Ότι θα μπορούσε να προλάβει κάποιος την αρχή της σχολικής χρονιάς, τον Σεπτέμβριο του 2019; Το αφήνω κι αυτό στην κρίση σας. Θα πάμε, λοιπόν, βήμα-βήμα έτσι ώστε να εξορθολογήσουμε ένα πλαίσιο το οποίο χρειάζεται πολλές αλλαγές.

Κι όπως σωστά είπατε, κύριε Δελή, και μακάρι να γίνει αυτή η συζήτηση κάποια στιγμή και στο ελληνικό Κοινοβούλιο και στις αρμόδιες επιτροπές, θα συζητήσουμε και για το περιεχόμενο της παρεχόμενης παιδείας και εκπαίδευσης κάποια στιγμή, τι πρέπει να μαθαίνουν τα παιδιά μας, πιάνοντας το νήμα από την προσχολική, φτάνοντας μέχρι τη Γ΄ λυκείου, τουλάχιστον στο πεδίο αρμοδιότητάς μου.

Ευχαριστώ πολύ που δόθηκε η ευκαιρία να κάνω δύο παράλληλα σχόλια. Νομίζω, όμως, ότι στο ζήτημα των κενών, το οποίο θέτετε, θα δείτε άμεση αντίδραση του Υπουργείου εντός του επόμενου σαρανταοκταώρου και θα συζητήσουμε, ούτως ή άλλως, μετά και για τα κενά τα οποία δόθηκαν από τις διευθύνσεις, με διάθεση ειλικρίνειας, αν θέλετε, γιατί είναι ένα ζήτημα που πρέπει να αντιμετωπίσουμε όλοι και το πώς ανταποκρίθηκε το Υπουργείο.

Ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ.

Τώρα θα συζητηθεί η πρώτη με αριθμό 127/22-10-2019 επίκαιρη ερώτηση δεύτερου κύκλου της Βουλευτού Ιωαννίνων του Συνασπισμού Ριζοσπαστικής Αριστεράς κ. Μερόπης Τζούφηπρος την Υπουργό Παιδείας καιΘρησκευμάτων, με θέμα: «Προβλήματα με την υλοποίηση του προγράμματος «Μια Νέα Αρχή στα ΕΠΑΛ»».

Κυρία συνάδελφε, έχετε τον λόγο.

**ΜΕΡΟΠΗ ΤΖΟΥΦΗ:** Ευχαριστώ.

Ας μιλήσουμε, λοιπόν, γι’ αυτό το πρόγραμμα που είναι συγχρηματοδοτούμενο, το οποίο εφαρμόστηκε την πρώτη σχολική χρονιά το 2017-2018 πιλοτικά και πέρυσι επεκτάθηκε στο σύνολο των ΕΠΑΛ της χώρας, συναντώντας την αποδοχή και τη στήριξη όλης της εκπαιδευτικής κοινότητας.

Επίσης, προβλήθηκε ως καλή πρακτική από την Ευρωπαϊκή Επιτροπή και το CEDEFOP.

Αυτό, λοιπόν, το πρόγραμμα είναι πάρα πολύ σημαντικό, γιατί στοχεύει στη στήριξη των μαθητών και των μαθητριών κατά τη μετάβασή τους στην επαγγελματική εκπαίδευση, την ενίσχυση των βασικών δεξιοτήτων, την ενδυνάμωση του κοινωνικού ρόλου του σχολείου και την καταπολέμηση της σχολικής διαρροής.

Και, εν συντομία, περιλαμβάνει εναλλακτική ενισχυτική διδασκαλία, στελέχωση με ψυχολόγους –ακούμε τα γεγονότα που γίνονται στα σχολεία καθημερινά- ενεργοποίηση του θεσμού του Συμβούλου Καθηγητή, δημιουργία χρηματοδοτούμενων σχεδίων δράσης, εξοπλισμό των ΕΠΑΛ με υποδομές τηλεδιάσκεψης και επιμόρφωση εκπαιδευτικών και ψυχολόγων.

Παρ’ ότι, λοιπόν, η συγχρηματοδότηση από το Ευρωπαϊκό Κοινωνικό Ταμείο ως το 2023 έχει εξασφαλιστεί και έχει ολοκληρωθεί το θεσμικό πλαίσιο για τη συνέχιση του προγράμματος, το Υπουργείο Παιδείας έχει σημαντικά καθυστερήσει στις απαραίτητες κινήσεις για την εφαρμογή του στο τρέχον σχολικό έτος.

Και πιο συγκεκριμένα, οι υπουργικές αποφάσεις για τον σύμβουλο καθηγητή, την εναλλακτική ενισχυτική διδασκαλία και τον θεσμό του ψυχολόγου εκδόθηκαν με πολύ μεγάλη καθυστέρηση στις 23 και 24 Οκτωβρίου, ενώ πέρυσι -επειδή αναφερθήκατε σε καθυστερήσεις- εκδόθηκαν πολύ πιο έγκαιρα. Για τους ψυχολόγους και την ενισχυτική διδασκαλία είχαν εκδοθεί ήδη από τον Αύγουστο και στις αρχές Οκτωβρίου οι ψυχολόγοι, οι φιλόλογοι και οι μαθηματικοί βρίσκονταν στο σχολείο.

Επίσης, μέχρι σήμερα δεν έχει προσληφθεί κανείς, με ό,τι αυτό σημαίνει για την υλοποίηση του προγράμματος. Δηλαδή, δεν έχουν πάει οι ψυχολόγοι στα ΕΠΑΛ και δεν έχει ξεκινήσει η εναλλακτική ενισχυτική διδασκαλία, ενώ τα χρήματα από το ΕΣΠΑ υπάρχουν και δεν απορροφώνται.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Θα ήθελα άλλο ένα λεπτό, κυρία Πρόεδρε, και δεν θα το χρησιμοποιήσω στη δευτερολογία μου.

Να σημειώσουμε, επίσης, ότι όλες οι υπουργικές αποφάσεις είχαν εκδοθεί πέρυσι, που έγινε ένα πολύ μεγάλο νομοθετικό έργο και το μόνο που χρειαζόταν ήταν να επανεκδοθούν για τη φετινή χρονιά. Επομένως, υπήρχε μια έτοιμη δουλειά.

Επίσης, δεν έχουν ενεργοποιηθεί ακόμη οι επιτροπές που στηρίζουν το έργο, που είναι απαραίτητες για την υλοποίηση και τον συντονισμό του έργου και χωρίς τη λειτουργία τους είναι αδύνατος ο συντονισμός διαφορετικών υπηρεσιών, φορέων και προσώπων. Και έτσι, ενώ ξεκινάει το πρόγραμμα, η ουσιαστική του υλοποίηση δεν προχωρά, διότι πρέπει να υπάρξει συνεργασία της Διεύθυνσης Επαγγελματικής Εκπαίδευσης του Υπουργείου, του ΙΕΠ, του Κέντρου «ΝΟΗΣΙΣ», της επιτελικής δομής του ΕΣΠΑ, των ΠΕΚΕΣ, του ΣΕΨ, των συντονιστών εκπαιδευτικών πιλοτικών, των Διευθύνσεων Εκπαίδευσης και των σχολικών μονάδων.

Επίσης, δεν έχει εκδοθεί καμμία σχετική εγκύκλιος που να καλεί τους συλλόγους διδασκόντων να προετοιμαστούν και να ενεργοποιηθούν για την υλοποίηση του έργου, κυρίως για την ενεργοποίηση του θεσμού του Συμβούλου Καθηγητή, ενώ πέρυσι στο ίδιο χρονικό διάστημα είχαν βγει οι σχετικές εγκύκλιοι, οι πρώτες στις αρχές Σεπτεμβρίου.

Επίσης, δεν έχει σταλεί ακόμη ο εξοπλισμός τηλεδιάσκεψης στα σχολεία, ενώ ο διεθνής διαγωνισμός που κράτησε πάνω από έναν χρόνο έχει ολοκληρωθεί και έχει κατοχυρωθεί στον ανάδοχο από τον Ιούνιο από την προηγούμενη πολιτική ηγεσία.

Αντίθετα, η διαδικασία για την υποβολή των σχεδίων δράσης που γίνεται από το Κέντρο «ΝΟΗΣΙΣ» έχει ξεκινήσει και δεν έχει ανακοινωθεί και η έναρξη της επιμόρφωσης των εκπαιδευτικών και των ψυχολόγων που έχει προετοιμαστεί από το ΙΕΠ κατά την προηγούμενη σχολική χρονιά.

Σύμφωνα, λοιπόν, με τα παραπάνω, θέλω να σας ρωτήσω ποιος είναι ο σχεδιασμός σας και τι μέτρα προτίθεστε να λάβετε άμεσα για την ουσιαστική συνέχιση αυτού του καινοτόμου προγράμματος και την εφαρμογή του στο τρέχον σχολικό έτος.

Ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ, κυρία συνάδελφε.

Απλά, θέλω να σας υπενθυμίσω ότι δεν επιτρέπεται από τον Κανονισμό να πάρετε χρόνο από τη δευτερολογία σας. Όμως, θα πάρετε τον χρόνο σας κανονικά. Θα σας δώσω τον χρόνο να απαντήσετε.

**ΜΕΡΟΠΗ ΤΖΟΥΦΗ:** Δεν θα μιλήσω παραπάνω.

**ΠΡΟΕΔΡΕΥΟΥΣΑ (Σοφία Σακοράφα):** Θα μιλήσετε. Θα σας δώσω τον χρόνο. Απλά, θέλω να γνωρίζετε ότι δεν το επιτρέπει ο Κανονισμός αυτό.

Κυρία Υπουργέ, έχετε τον λόγο.

**ΣΟΦΙΑ ΖΑΧΑΡΑΚΗ (Υφυπουργός Παιδείας και Θρησκευμάτων):** Κυρία Τζούφη, ευχαριστώ για την ευκαιρία που μου δίνετε να μιλήσουμε για το πρόγραμμα «Μια Νέα Αρχή στα ΕΠΑΛ».

Το είχα δηλώσει και στην Επιτροπή Μορφωτικών Υποθέσεων ότι η παιδεία δεν θα αποτελεί χώρο άσκησης μικροπολιτικής. Αναγνωρίσαμε, διατηρούμε και προσπαθούμε να βελτιώσουμε και εμείς με το δικό μας κομμάτι ή με τα δικά μας στοιχεία πολιτικής οτιδήποτε συνεισέφερε στον χώρο της παιδείας η οποιαδήποτε πολιτική ηγεσία ή ο οποιοσδήποτε μπορεί να έχει περάσει από το Υπουργείο με μια παρακαταθήκη σημαντική. Ένα, λοιπόν, από αυτά τα κομμάτια είναι και το «Μια Νέα Αρχή στα ΕΠΑΛ».

Τα στοιχεία, τα οποία δώσατε, οι ημερομηνίες, πράγματι, της κοινής υπουργικής απόφασης για την εναλλακτική ενισχυτική διδασκαλία είναι στις 23-10 για τα Νέα Ελληνικά και τα Μαθηματικά στο πλαίσιο της «Μιας νέας Αρχής» -μιλάω κάθε φορά για τη δημοσίευση των ΦΕΚ-, στις 22-10 για την πρόσληψη ψυχολόγων.

Σε εκκρεμότητα βρίσκεται η υπουργική απόφαση, την οποία πιστεύω ότι θα την έχουμε εντός των ημερών, κυρία Τζούφη, για την κατανομή των ψυχολόγων στα ΕΠΑΛ. Είναι η τελευταία ενημέρωση που είχαμε και από την αρμόδια διεύθυνση.

Για τον θεσμό του Συμβούλου Καθηγητή νομίζω ότι πράγματι έγινε μια καλά συντονισμένη δράση. Φέτος θα είναι στις 25 Οκτωβρίου. Πέρυσι ήταν στις 28 Νοεμβρίου. Ούτως ή άλλως, βελτιώνεται το σύστημα και νομίζω ότι αυτό μπορέσαμε να το φέρουμε νωρίτερα. Όσον αφορά τον εξοπλισμό, τις 18 Σεπτεμβρίου απεστάλη έγγραφο της διεύθυνσης προς τις περιφερειακές διευθύνσεις για τη συγκρότηση επιτροπών παραλαβής του εξοπλισμού, καθώς στο πλαίσιο του προγράμματος, όπως είπατε και εσείς, προβλέπεται ο εξοπλισμός των ΕΠΑΛ με τις υποδομές τηλεδιάσκεψης.

Επίσης, όπως αναφέρατε -και ευχαριστώ γι’ αυτό-, ο δικαιούχος της πράξης φορέας «ΝΟΗΣΙΣ»έχει αποστείλει ήδη την ειδική εγκύκλιο και το ενημερωτικό υλικό προς τις σχολικές μονάδες, προκειμένου αυτές να υποβάλουν τις προτάσεις τους.

Με ρωτήσατε για την επόμενη μέρα. Εγώ σας λέω ότι συγκρατώ όλες τις παρατηρήσεις και η στόχευση είναι να επισπεύσουμε την επόμενη χρονιά ως προς τους χρόνους έκδοσης των υπουργικών αποφάσεων. Ήταν πράγματι ένα πολύ πυκνό τρίμηνο στο Υπουργείο με την έναρξη της σχολικής χρονιάς. Συγκρατώ τις παρατηρήσεις και θα το κάνουμε, θα είμαστε στους χρόνους μας την επόμενη χρονιά ως προς την επίσπευση της έκδοσης των υπουργικών αποφάσεων. Επειδή ρωτάτε σχετικά με τη στόχευσή μας για το πρόγραμμα, τον Νοέμβριο διοργανώνεται, ούτως ή άλλως, από το ΙΕΠ το συνέδριο για την καταγραφή των καλών πρακτικών, αλλά και την οριστική διαμόρφωση του επιμορφωτικού και υποστηρικτικού υλικού της επιμόρφωσης. Η εκπόνηση του επιμορφωτικού και υποστηρικτικού υλικού από το ΙΕΠ, σύμφωνα τουλάχιστον με την πληροφορία που έχουμε από το ΙΕΠ, νομίζω ότι εκτιμάται για τον Ιανουάριο του 2020. Για τις αρχές του 2020 προετοιμάζεται επίσης η έναρξη της επιμόρφωσης των επιμορφωτών από το ΙΕΠ και έπεται η εκκίνηση του επιμορφωτικού προγράμματος για τους εκπαιδευτικούς.

Προβήκαμε στις αναγκαίες ενέργειες, θα συνεχίσουμε με τη στήριξη του προγράμματος και με την αποτίμηση της εφαρμογής του προγράμματος σε κάθε σχολική μονάδα, σε κάθε ΕΠΑΛ στο οποίο εφαρμόζεται. Και όπως είπαμε και πριν, κρατάμε ό,τι έχει γίνει από την προηγούμενη πολιτική ηγεσία και θα το στηρίξουμε, κάνοντας προφανώς και τις δικές μας, αν θέλετε, ενισχυτικές κινήσεις ως προς ένα πρόγραμμα το οποίο αξιολογείται, αλλά ήδη έχει συναντήσει, θα έλεγα, θετική πρώτη αξιολόγηση από τα σχολεία.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ,

Κυρία Τζούφη, έχετε τον λόγο για τρία λεπτά.

**ΜΕΡΟΠΗ ΤΖΟΥΦΗ:** Κυρία Υπουργέ, χαίρομαι για την τοποθέτησή σας ότι τα θετικά μέτρα τα οποία έχουν ληφθεί από την προηγούμενη πολιτική ηγεσία θα τα υιοθετήσετε και θα τα συνεχίσετε. Νομίζω ότι αυτό είναι προς το καλό όλης της εκπαιδευτικής κοινότητας.

Να πω στο σημείο αυτό ότι το κομμάτι των ΕΠΑΛ είναι πάρα πολύ κρίσιμο. Απευθύνεται σε εκείνα τα παιδιά που χρειάζονται πολύ μεγαλύτερη στήριξη, όπως και οι εκπαιδευτικοί μας που το υπηρετούν. Να πω ότι το πρόγραμμα αυτό είναι καινοτομία που προέκυψε από τη βάση, ήρθε ως πρόταση της ίδιας της εκπαιδευτικής κοινότητας και γι’ αυτό φαίνεται ότι αυτή η βιωμένη εμπειρία μπορεί να δώσει πολύ καλά αποτελέσματα.

Επίσης, να σας υπενθυμίσω ότι πέρυσι συμπληρώθηκαν από τους διευθυντές των ΕΠΑΛ ερωτηματολόγια, τα οποία καταλήγουν ότι ήταν σημαντική η αποτίμηση της εφαρμογής του προγράμματος. Η συντριπτική πλειοψηφία της εκπαιδευτικής κοινότητας, παρά τις αρχικές επιφυλάξεις -για το κομμάτι της ενισχυτικής διδασκαλίας υπήρχε μεγάλη συζήτηση αν μπορεί να υλοποιηθεί-, το υποστήριξαν και στο τέλος της καθολικής εφαρμογής του, που ήταν η προηγούμενη χρονιά, μέτρησαν θετικά έως και πολύ θετικά τα αποτελέσματα σε όλα τα επίπεδα της σχολικής ζωής για τη μαθησιακή και αναπτυξιακή πρόοδο των μαθητών, την ενεργό εμπλοκή τους, τη μείωση του άγχους -ξέρουμε καλά ότι πάρα πολλά από τα γεγονότα που εμφανίζονται ξεκινούν κυρίως από τέτοιες αιτίες-, τη βελτίωση του σχολικού κλίματος και την καλλιέργεια ομαδικού πνεύματος στη σχολική κοινότητα, αλλά και τη διασύνδεση με την τοπική κοινωνία.

Πρέπει να σας πω, με αφορμή αυτό το πρόγραμμα, ότι το πρόγραμμα εξωτερικεύτηκε και φαίνεται να έχει καταξιωθεί σε σημαντικό βαθμό και στη συνείδηση των γονιών και των παιδιών, γι’ αυτό και έχουμε και αύξηση των μαθητών που πηγαίνουν σε αυτήν την κατεύθυνση. Άρα πρέπει να το κρατήσουμε ψηλά, να το υλοποιήσουμε, διότι είναι πάρα πολύ σημαντικό για την προσπάθεια η οποία έχει γίνει και βεβαίως γιατί υπάρχουν και εξασφαλισμένοι οικονομικοί πόροι και να πάμε παραπέρα.

Θα μου επιτρέψετε όμως να επιμείνω: Πότε θα φτάσουν στα σχολεία οι φιλόλογοι και οι μαθηματικοί για την εναλλακτική ενισχυτική διδασκαλία και πότε θα τοποθετηθούν οι ψυχολόγοι; Επίσης, τι μέτρα θα πάρετε για να υπερκεραστεί αυτή η καθυστερημένη τοποθέτησή τους; Επίσης, αν κατάλαβα καλά, η επιμόρφωση των εκπαιδευτικών και των ψυχολόγων θα πάει για την επόμενη χρονιά; Κρίσιμη γι’ αυτό είναι η συνέχιση της συνεργασίας με τον ΣΕΨ για την υποστήριξη των ψυχολόγων στο έργο τους.

Θα τη συνεχίσετε αυτήν τη συνεργασία; Και, εν πάση περιπτώσει, αυτές τις επιτροπές που υπάρχουν και που παίζουν τον ρόλο του συντονισμού πότε θα τις ενεργοποιήσετε;

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ.

Κυρία Υπουργέ, έχετε τον λόγο για τρία λεπτά.

**ΣΟΦΙΑ ΖΑΧΑΡΑΚΗ (Υφυπουργός Παιδείας και Θρησκευμάτων):** Κυρία Τζούφη, για την επιτροπή θα έχετε σχετικές ανακοινώσεις μέχρι το τέλος της εβδομάδος. Δρομολογείται ήδη.

Από τη στιγμή που έχουμε την ΚΥΑ για την εναλλακτική ενισχυτική διδασκαλία, αλλά και την ΚΥΑ για την πρόσληψη ψυχολόγων, περιμένω την υπουργική, σας είπα, για την κατανομή. Ξέρετε ότι αυτό, ούτως ή άλλως, θέλει λίγο χρόνο. Μας είπαν ότι λογικά θα το έχουμε μέχρι το τέλος της εβδομάδος. Θεωρώ ότι στο άμεσο χρονικό διάστημα θα έχουμε τους φιλολόγους, τους μαθηματικούς και τους ψυχολόγους στα σχολεία.

Δεσμεύομαι να επανέλθω, αν θέλετε, και με συγκεκριμένη απάντηση για το χρονοδιάγραμμα, για να μη σας δώσω τώρα μια απάντηση και να σας πω σε δύο εβδομάδες και να είμαι ασυνεπής. Θα πάρω ακριβώς την απάντηση από την υπηρεσία και θα επανέλθω σε αυτό και με γραπτή, αν θέλετε, ανακοίνωση.

Για το τι προτιθέμεθα να κάνουμε για την κάλυψη αυτού, αντιλαμβάνεστε ότι αυτό, σε συνεργασία, όπως είπα και πριν, με τους συλλόγους των σχολείων, θα μπορέσει εκεί να ενταθεί, αν θέλετε, η παρουσία και θα μπορέσουμε να καλύψουμε αυτό το μίλι, τέλος πάντων.

Μην έχετε πάντως καμμία αμφιβολία ως προς το γεγονός ότι οποιαδήποτε αυτή τη στιγμή αποτίμηση έχει γίνει, οποιαδήποτε αξιολόγηση, όπως αναφέρατε πριν -αναφερθήκατε στην αξιολόγηση που έχει γίνει από το «ΝΟΗΣΙΣ», αν δεν κάνω λάθος- είναι η έκθεση η οποία εκδόθηκε και τη διάβασα με πολύ ενδιαφέρον για κάθε σχολείο ξεχωριστά, με ελάχιστες παρατηρήσεις, αλλά κυρίως με μια γενικά θετική αποτίμηση.

Επαναλαμβάνω, γιατί αυτό είναι και στην ουσία αυτής της συζήτησης, ότι κρατάμε οτιδήποτε αυτή τη στιγμή από το πεδίο, από τη σχολική τάξη μέσα από τα ΕΠΑΛ -και για εμάς, ξέρετε, το έχουμε επαναλάβει πάρα πολλές φορές, η επαγγελματική εκπαίδευση είναι στην προμετωπίδα της προσπάθειας- έτσι ώστε να δοθεί στιβαρή επαγγελματική προοπτική στα παιδιά.

Έχουμε πει ότι θα ενισχύσουμε, ούτως ή άλλως, το πλαίσιο σπουδών και μεταξύ της δευτεροβάθμιας και μεταδευτεροβάθμιας στην επαγγελματική εκπαίδευση. Συγχρόνως είναι και μέσα στα σχέδιά μας, στον προγραμματισμό μας, η έναρξη πρότυπων επαγγελματικών λυκείων.

Άρα σε αυτό νομίζω ότι είμαστε όλοι σύμφωνοι, ότι η ενίσχυση της επαγγελματικής εκπαίδευσης βρίσκεται αυτή τη στιγμή, αν θέλετε, στην πρώτη γραμμή, αν θέλουμε να δώσουμε βιώσιμες λύσεις επαγγελματικής αποκατάστασης στα παιδιά της Ελλάδος.

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ, κυρία Υπουργέ.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, εβδομήντα μαθητές και μαθήτριες και πέντε εκπαιδευτικοί συνοδοί τους από το 1ο Γενικό Λύκειο Δράμας.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Και προχωρούμε στη συζήτηση της τελευταίας ερώτησης του σημερινού δελτίου, η οποία είναι η τρίτη με αριθμό 128/22-10-2019 επίκαιρη ερώτηση δεύτερου κύκλου της Βουλευτού Κιλκίς του Συνασπισμού Ριζοσπαστικής Αριστεράς κ. Ειρήνης - Ελένης Αγαθοπούλου προς την Υπουργό Παιδείας και Θρησκευμάτων, με θέμα: «Λειτουργία Σχολείου Δεύτερης Ευκαιρίας Γουμένισσας».

Κυρία συνάδελφε, έχετε τον λόγο για δύο λεπτά.

**ΕΙΡΗΝΗ - ΕΛΕΝΗ ΑΓΑΘΟΠΟΥΛΟΥ:** Ευχαριστώ πολύ, κυρία Πρόεδρε.

Κυρία Υπουργέ, με την απόφαση της 9ης Μαΐου 2019 για την ίδρυση του Σχολείου Δεύτερης Ευκαιρίας στη Γουμένισσα του Δήμου Παιονίας απέκτησε και η τελευταία περιφερειακή ενότητα της κεντρικής Μακεδονίας, το Κιλκίς δηλαδή, πρόσβαση σε αυτό το καινοτόμο πρόγραμμα εκπαίδευσης ενηλίκων, που επιτρέπει σε όσους δεν έχουν ολοκληρώσει την υποχρεωτική δευτεροβάθμια εκπαίδευση να αποκτήσουν απολυτήριο γυμνασίου.

Είναι ένας ιδιαίτερα σημαντικός θεσμός του Υπουργείου Παιδείας, ο οποίος λειτουργεί με επιτυχία, θεσμοθετήθηκε πριν από είκοσι και πλέον χρόνια και ελπίζουμε να συνεχίσει τη λειτουργία του και μετά το 2021, οπότε και λήγει το επιχειρησιακό πρόγραμμα από το οποίο χρηματοδοτείται.

Συγκεκριμένα, η απόφαση ίδρυσης του Σχολείου Δεύτερης Ευκαιρίας Γουμένισσας ήταν πολύ σημαντική για τον νομό μας και κυρίως για την περιοχή της Γουμένισσας και ολόκληρου του Δήμου Παιονίας. Γι’ αυτό και η προηγούμενη διοίκηση του δήμου υπερασπίστηκε με σθένος και κυνήγησε την ίδρυσή του, αλλά και η σημερινή καταβάλλει κάθε προσπάθεια για να λυθούν όσα ζητήματα αφορούν τον δήμο και τις σχολικές επιτροπές.

Ο Δήμος Παιονίας έχει πολύ υψηλά ποσοστά ανθρώπων που δεν έχουν ολοκληρώσει την υποχρεωτική εκπαίδευση. Συγκεκριμένα, σύμφωνα με την τελευταία απογραφή, ένας στους δύο κατοίκους δεν έχει ολοκληρώσει την υποχρεωτική εκπαίδευση, δεν έχει δηλαδή απολυτήριο γυμνασίου.

Εκτός, όμως, των παραπάνω, υπάρχει ένας επιπλέον λόγος για τον οποίο θεωρήθηκε απαραίτητη η ίδρυση του Σχολείου Δεύτερης Ευκαιρίας στη Γουμένισσα.

Θα έχετε ακούσει, φαντάζομαι, για τα φημισμένα «Χάλκινα της Γουμένισσας», εξαίρετοι μουσικοί της περιοχής με διεθνή φήμη. Αποτελούν περίπου το 20% των κατοίκων εκεί, οι οποίοι όμως, παρά το μοναδικό και σπάνιο ταλέντο τους στη μουσική, στερούνται βασικής μόρφωσης και εκπαίδευσης.

Αξίζει να αναφέρουμε, επίσης, ότι οι περισσότεροι από τους ανθρώπους αυτούς είναι δικαιούχοι του κοινωνικού επιδόματος αλληλεγγύης, που για να το λάβουν από 1η Νοεμβρίου του ’18 έγινε απαραίτητη προϋπόθεση -και καλώς θεωρούμε- η ολοκλήρωση της φοίτησής τους στην υποχρεωτική εκπαίδευση.

Καταλαβαίνετε, λοιπόν, ότι πρόκειται και για ανάγκη επιβίωσης, αλλά ταυτόχρονα και για διεύρυνση των πνευματικών τους οριζόντων.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Θα ήθελα να πω, επίσης -και θα κλείσω, κυρία Πρόεδρε- ότι οι άνθρωποι αυτοί πριν δημιουργηθεί το Σχολείο Δεύτερης Ευκαιρίας της Γουμένισσας, ξεκίνησαν να φοιτούν στο Σχολείο Δεύτερης Ευκαιρίας των Γιαννιτσών, του διπλανού νομού.

Στο αρχικό, λοιπόν, αίτημα του Δήμου Παιονίας για την ίδρυση του Σχολείου Δεύτερης Ευκαιρίας -έγγραφα τα οποία και θα σας καταθέσω για να έχετε μια πλήρη εικόνα- συμπεριλαμβάνεται και το ειδικό ζήτημα να λειτουργήσει από φέτος δεύτερος κύκλος στο Σχολείο Δεύτερης Ευκαιρίας της Γουμένισσας, ώστε οι δώδεκα-δεκατρείς μαθητές οι οποίοι υπάρχουν -είναι ικανός αριθμός για να λειτουργήσει, να δημιουργηθεί τμήμα- να μη χρειάζεται να μετακινηθούν και φέτος στα Γιαννιτσά. Καταλαβαίνετε ότι αυτό και οικονομικά τούς επιβαρύνει, αλλά και με διάφορους άλλους τρόπους.

Μέχρι στιγμής, λοιπόν, δεν υπάρχει απάντηση αν θα λειτουργήσει δεύτερος κύκλος, κάτι το οποίο θεωρείται ιδιαίτερα σημαντικό. Φυσικά, γνωρίζουμε ότι οι διαδικασίες στελέχωσης καθυστέρησαν λίγο και λόγω των εκλογών, αλλά σήμερα, αν δεν κάνω λάθος, είναι η πρώτη μέρα που οι ωρομίσθιοι ανέλαβαν εργασία στο σχολείο.

Το ερώτημα είναι εάν έχουν πληρωθεί όλες οι θέσεις και συμβούλου ψυχολόγου και συμβούλου σταδιοδρομίας, αλλά και οι θέσεις καθηγητών, ώστε να μπορέσει να λειτουργήσει το σχολείο αυτό κανονικά άμεσα.

(Στο σημείο αυτό η Βουλευτής κ. Ειρήνη - Ελένη Αγαθοπούλου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Σας ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κυρία συνάδελφε.

Κυρία Υπουργέ, έχετε τον λόγο για τρία λεπτά.

**ΣΟΦΙΑ ΖΑΧΑΡΑΚΗ (Υφυπουργός Παιδείας και Θρησκευμάτων):** Κυρία Αγαθοπούλου, αυτονόητο το ενδιαφέρον και νομίζω και το θετικό αποτύπωμα που αφήνει η λειτουργία κάθε σχολείου δεύτερης ευκαιρίας στις περιοχές που μπορεί να λειτουργήσει.

Λοιπόν, σωστά αναφέρατε ότι στις 9 Μαΐου ιδρύθηκε αυτό το σχολείο. Έχει ήδη στελεχωθεί από διευθύντρια και υποδιευθυντή. Στη διαδικασία της πρόσκλησης εκδήλωσης ενδιαφέροντος τον Αύγουστο, ήταν 5 Αυγούστου, για την επιλογή εκπαιδευτικών πρωτοβάθμιας και δευτεροβάθμιας εκπαίδευσης, δεν υπέβαλε αίτηση κανένας υποψήφιος.

Συνεπώς το τρέχον σχολικό έτος θα λειτουργήσει με ωρομίσθιους εκπαιδευτικούς, το ξέρετε, με ωρομίσθιο εκπαιδευτικό προσωπικό.

Μπορώ να σας δώσω αριθμούς -δεν θέλω να σας κουράσω- όπως και το έγγραφο ενημέρωσης από το ΙΝΕΔΙΒΙΜ. Η στελέχωση με ωρομίσθιο εκπαιδευτικό προσωπικό, με σύμβουλο σταδιοδρομίας και σύμβουλο ψυχολόγο ξεκίνησε από τις 29 Οκτωβρίου. Με τη σημερινή απόφαση του διοικητικού συμβουλίου όλα τα ΣΔΕ και τα εκτός έδρας τμήματά τους στελεχώνονται με τετρακόσιους εβδομήντα επτά ωρομίσθιους και εκατόν δεκαεπτά συμβούλους, οι οποίοι επρόκειτο να κληθούν σήμερα κιόλας, όπως αναφέρατε πριν, από τους διευθυντές.

Από σήμερα και αύριο πραγματοποιείται και ο δεύτερος κύκλος αναθέσεων, έτσι ώστε μέχρι την Παρασκευή 8 Νοεμβρίου να έχουν καλυφθεί τα υπόλοιπα κενά που δεν αποδέχθηκαν οι υποψήφιοι κατά τον πρώτο κύκλο αναθέσεων. Αυτή η διαδικασία συνεχίζεται, έτσι ώστε να καλυφθούν όλες οι κενές θέσεις.

Μέχρι σήμερα και μέσα από τη διαδικασία της συνέντευξης έχει ήδη ολοκληρωθεί η επιλογή των υποψηφίων εκπαιδευομένων που θα φοιτήσουν στον πρώτο κύκλο σπουδών -το αναφέρατε- και έχουν δημιουργηθεί δύο τμήματα για τον πρώτο κύκλο με σαράντα εκπαιδευόμενους συνολικά.

Για τους παραπάνω λόγους και δεδομένου ότι το Σχολείο Δεύτερης Ευκαιρίας της Γουμένισσας είναι νεοσύστατο, προβλέπεται η λειτουργία πρώτου κύκλου σπουδών για το τρέχον σχολικό έτος. Η σημείωση είναι ότι δεν είναι δυνατή η λειτουργία δεύτερου κύκλου για φέτος. Αυτό τουλάχιστον από την αρμόδια υπηρεσία.

Ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ.

Κυρία συνάδελφε, έχετε τον λόγο.

**ΕΙΡΗΝΗ - ΕΛΕΝΗ ΑΓΑΘΟΠΟΥΛΟΥ:** Κυρία Υπουργέ, είναι γνωστό ότι όσα σχολεία δεύτερης ευκαιρίας ιδρύθηκαν μέχρι σήμερα ξεκίνησαν με τον πρώτο κύκλο και τη δεύτερη χρονιά υπήρχε και δεύτερος.

Υπάρχει, όμως, μια ιδιαιτερότητα, η οποία έγινε γνωστή στο Υπουργείο από το πρώτο αίτημα του δήμου και εμείς θα θέλαμε να τη λάβετε υπ’ όψιν σας.

Πραγματικά, αυτός ο πληθυσμός δεν έχει τη δυνατότητα να μετακινείται για έναν επιπλέον χρόνο στον διπλανό δήμο, στο διπλανό νομό. Οι άνθρωποι αυτοί είναι δικαιούχοι του κοινωνικού εισοδήματος αλληλεγγύης και είναι κρίμα να χάσουν τη χρονιά τους για φέτος, γιατί πολλοί απ’ αυτούς έχουν δηλώσει ότι δεν θα παρακολουθήσουν τα μαθήματα του δεύτερου κύκλου, αν αναγκαστούν να μετακινούνται στα Γιαννιτσά.

Οπότε θεωρώ ότι είναι καθαρά πολιτική πρωτοβουλία αυτή που οφείλετε να αναλάβετε. Νομίζω, επίσης, ότι το μόνο δύσκολο εδώ είναι η κάλυψη των επιπλέον ωρών με ωρομίσθιους. Άρα και εκεί, από τη στιγμή που υπάρχουν οι πιστώσεις, δεν θεωρώ ότι είναι κάτι δύσκολο. Τελικά, θεωρώ ότι δεν μπορούμε από τη μία να βάζουμε προϋποθέσεις στους ανθρώπους αυτούς ως προς το κοινωνικό εισόδημα αλληλεγγύης -που, επαναλαμβάνω, σωστά μπήκαν-, αλλά από την άλλη να μη μεριμνούμε ώστε η πολιτεία να μην τα δίνει από τη μία και να τα παίρνει από την άλλη. Οπότε σας ζητούμε να δείτε ζεστά το συγκεκριμένο ζήτημα.

Δεν μπορώ, όμως, τον χρόνο που μου απομένει να μην τον εκμεταλλευτώ για να αναφερθώ και στο ζήτημα το οποίο επίσης είναι φλέγον. Έγινε και από πολλούς συναδέλφους η ερώτηση. Εγώ απλώς σας θέτω -αφού έχω τον χρόνο- το ζήτημα, διότι αφορά και τα σχολεία του Νομού Κιλκίς. Σήμερα είχαμε καταλήψεις σε τέσσερα λύκεια, στη Γουμένισσα, στο Κιλκίς, στον Εύρωπο, στις Μουριές, κ.λπ..

Εκεί, λοιπόν, κυρία Υπουργέ, επειδή θίξατε το γεγονός ότι θα γίνουν την Τετάρτη νέες προσλήψεις αναπληρωτών, σας εφιστώ την προσοχή ότι, εκτός ότι από τις προσλήψεις, το Υπουργείο οφείλει να εγκρίνει τα τμήματα κατεύθυνσης, τα οποία δεν έχουν εγκριθεί αυτή τη στιγμή, διότι, αν δεν εγκρίνονται τα τμήματα, προφανώς δεν υπάρχει και πρόνοια για στελέχωσή τους. Δεν θα ήθελα να μου δώσετε την απάντηση ότι είναι θέμα των εισηγήσεων των διευθυντών εκπαίδευσης, διότι οι διευθυντές είχαν υποχρέωση να κάνουν θετική ή αρνητική εισήγηση, ανάλογα με το γεγονός αν τα κενά ήταν καλυμμένα ή όχι. Γι’ αυτό η αρχική τους εισήγηση ήταν αρνητική ως προς τη λειτουργία αυτών των τμημάτων. Από τη στιγμή, όμως, που διαπίστωσαν ότι, για να λειτουργήσει ένα τμήμα, οφείλει να υπάρχει θετική εισήγηση, τις έχω και τις εισηγήσεις τους, είναι πλέον θετικές. Άρα και αυτό είναι καθαρά απόφαση του Υπουργείου.

Σας ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ ευχαριστώ, κυρία συνάδελφε.

Ορίστε, κυρία Υπουργέ, έχετε τον λόγο.

**ΣΟΦΙΑ ΖΑΧΑΡΑΚΗ (Υφυπουργός Παιδείας και Θρησκευμάτων):** Για αρχή, για τη λειτουργία του δεύτερου κύκλου αντιλαμβάνεστε ότι από τη στιγμή που κάτι δεν προβλέπεται, επειδή είναι και εκτός πεδίου αρμοδιότητας, μια πρώτη παρατήρηση είναι ότι θα δημιουργούσε ίσως και μία αναντίστοιχη μεταχείριση και προς τα υπόλοιπα τμήματα, στα οποία οι δεύτεροι κύκλοι πιθανότατα με τον πρώτο χρόνο λειτουργίας δεν θα είχαν γίνει αποδεκτοί. Θα μεταφέρουμε, όμως, ούτως ή άλλως -όπως ήδη μεταφέρεται- και στην αρμόδια γραμματεία το αίτημα το οποίο αυτή τη στιγμή θέτετε για τη λειτουργία του δεύτερου κύκλου. Επαναλαμβάνω, βέβαια, ότι είναι σημαντικό να ακουστεί ότι δεν προβλέπεται η λειτουργία δεύτερου κύκλου, όταν πρόκειται για νεοσύστατο τμήμα. Το ξέρετε ήδη. Κάνατε μερικώς και μία αναφορά σ’ αυτό.

Τώρα, αναφορικά με τα κενά, μιλάτε για διαφορετικές περιπτώσεις. Ξέρω τις περιπτώσεις αυτή τη στιγμή στο Κιλκίς. Ασχολούμαι από την αρχή της χρονιάς, σε συνεργασία και με τον κ. Κόπτση, τον Περιφερειακό Διευθυντή, και τους αρμόδιους διευθυντές για τα ζητήματα έγκρισης ολιγομελών. Επισημαίνω δε, ότι, σε σύγκριση με πέρσι, έχω εγκρίνει προσωπικά κατ' εξαίρεση λειτουργία άνω των δύο χιλιάδων πεντακοσίων τμημάτων. Ξέρετε ότι η έγκριση κάθε τμήματος έχει κάποιες συγκεκριμένες υποχρεώσεις, δηλαδή τη μοναδικότητα του τμήματος, προφανώς τον αριθμό των παιδιών και την εγγύτητα στο διπλανό μέρος το οποίο μπορεί να έχει αυτού του είδους το τμήμα ή παρεμφερές τμήμα.

Είδαμε την κάθε περίπτωση ξεχωριστά. Πραγματικά, την είδαμε ξεχωριστά, μεμονωμένα. Έχουμε περάσει πάρα πολλές ώρες για την έγκριση των ολιγομελών. Κάποιοι, μάλιστα, μας κατηγόρησαν ότι υπήρξαμε ιδιαίτερα γενναιόδωροι στην έγκριση των ολιγομελών. Θα δεχτώ αυτή την κατηγορία, αν πρόκειται να καλύψουμε εκπαιδευτικές ανάγκες.

Πράγματι υπήρχε και αρνητική εισήγηση -το είπατε κι εσείς- στους διευθυντές εκπαίδευσης. Προσπαθήσαμε με έναν τρόπο που να μη δημιουργεί και αναντιστοιχίες και αδικία ως προς τα τμήματα -αυτοί ήταν οι βασικοί μας παράγοντες, αν θέλετε, εκτός των αντικειμενικών παραγόντων για κάθε περιοχή- να είμαστε ακριβοδίκαιοι στο θέμα των ολιγομελών τμημάτων.

Να είστε σίγουροι ότι και στα υπόλοιπα κενά του Κιλκίς, τις ανάγκες, αλλά εν γένει στη Μακεδονία και σε όλη την Ελλάδα θα προσπαθήσουμε -όπως είπα και πριν- εντός του προβλεπόμενου ορίου, εντός της δέσμευσης που σας έδωσα για τις επόμενες δύο μέρες, να καλύψουμε τις ανάγκες.

Αφήνω υποσημείωση -έχω απαντήσει ήδη και σε σχετική ερώτηση- τα ζητήματα ολιγομελών τμημάτων, γιατί επαναλαμβάνω ότι έχουμε υπάρξει ιδιαίτερα -θα έλεγα- προσεκτικοί ως προς την έγκριση τμημάτων σε όλη την Ελλάδα και βέβαια και σε υπόλοιπα τμήματα, τα οποία έχουν εγκριθεί σε όλη την κεντρική Μακεδονία.

Σας ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κυρία Υπουργέ.

Κυρίες και κύριοι συνάδελφοι, ολοκληρώθηκε η συζήτηση των επίκαιρων ερωτήσεων.

Δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΟΥΣΑ (Σοφία Σακοράφα):** Με τη συναίνεση του Σώματος και ώρα 19.46΄ λύεται η συνεδρίαση για την προσεχή Πέμπτη 7 Νοεμβρίου 2019 και ώρα 9:30΄, με αντικείμενο εργασιών του Σώματος: κοινοβουλευτικό έλεγχο, συζήτηση επίκαιρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**