(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΛΘ΄

Παρασκευή 25 Οκτωβρίου 2019

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Αναφορά στην μνήμη του Κωνσταντίνου Κατσίφα, λόγω συμπλήρωσης ενός χρόνου από την ημέρα δολοφονίας του, σελ.   
3. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
Συζήτηση επικαίρων ερωτήσεων:  
 α) Προς τον Υπουργό Οικονομικών, με θέμα: «Παραχώρηση παράλιου μετώπου στο Δήμο Κεντρικής Κέρκυρας», σελ.   
 β) Προς τον Υπουργό Περιβάλλοντος και Ενέργειας:  
 i. με θέμα: «Να λειτουργήσει το Κέντρο Διαλογής Ανακυκλώσιμων Υλικών (ΚΔΑΥ) Ηρακλείου στην Βιομηχανική Περιοχή Ηρακλείου (ΒΙ.ΠΕΗ) με διασφάλιση των θέσεων εργασίας και των εργασιακών και ασφαλιστικών δικαιωμάτων των εργαζομένων», σελ.   
 ii. με θέμα: «Επικίνδυνο διοικητικό κενό στο Μητροπολιτικό Πάρκο "Αντώνης Τρίτσης"», σελ.   
 γ) Προς τον Υπουργό Προστασίας του Πολίτη, με θέμα: «Εισβολή αστυνομικών δυνάμεων σε δύο κινηματογράφους της Αθήνας κατά τη διάρκεια προβολής της ταινίας "Τζόκερ"», σελ.   
ΠΡΟΕΔΡΕΥΩΝ

ΚΑΚΛΑΜΑΝΗΣ Ν. , σελ.

ΟΜΙΛΗΤΕΣ

Α. Επί διαδικαστικού θέματος:  
ΚΑΚΛΑΜΑΝΗΣ Ν. , σελ.  
ΚΕΓΚΕΡΟΓΛΟΥ Β. , σελ.  
  
Β. Επί των επικαίρων ερωτήσεων:  
ΑΡΣΕΝΗΣ Κ. , σελ.  
ΑΥΛΩΝΙΤΗΣ Α. , σελ.  
ΒΕΣΥΡΟΠΟΥΛΟΣ Α. , σελ.  
ΓΡΗΓΟΡΙΑΔΗΣ Κ. , σελ.  
ΟΙΚΟΝΟΜΟΥ Ε. , σελ.  
ΣΥΝΤΥΧΑΚΗΣ Ε. , σελ.  
ΧΑΤΖΗΔΑΚΗΣ Δ. , σελ.  
  
ΠΑΡΕΜΒΑΣΕΙΣ:  
ΚΑΚΛΑΜΑΝΗΣ Ν. , σελ.

ΠΡΑΚΤΙΚΑ ΒΟΥΛΗΣ

Θ΄ ΑΝΑΘΕΩΡΗΤΙΚΗ ΒΟΥΛΗ

ΙH΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ A΄

ΣΥΝΕΔΡΙΑΣΗ ΛΘ΄

Παρασκευή 25 Οκτωβρίου 2019

Αθήνα, σήμερα στις 25 Οκτωβρίου 2019, ημέρα Παρασκευή και ώρα 9.14΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. **ΝΙΚΗΤΑ ΚΑΚΛΑΜΑΝΗ**.

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 24-10-2019 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΛΗ΄ συνεδριάσεώς του, της Πέμπτης 24 Οκτωβρίου 2019, σε ό,τι αφορά στην ψήφιση στο σύνολο του σχεδίου νόμου: «Επενδύω στην Ελλάδα και άλλες διατάξεις».

Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Κυρίες και κύριοι συνάδελφοι, θα ήθελα να σας αναφέρω το έγγραφο του Γενικού Γραμματέα Νομικών και Κοινοβουλευτικών Θεμάτων, με το οποίο ενημερώνει το Σώμα σχετικά με τις επίκαιρες ερωτήσεις.

Όμως πριν αναφερθώ στις επίκαιρες ερωτήσεις, θα ήθελα να ευχαριστήσω εγώ προσωπικά τους συναδέλφους κ.κ. Λαμπρούλη από το Κομμουνιστικό Κόμμα, κ. Παπαναστάση από το Κομμουνιστικό Κόμμα, τον κ. Παπαδόπουλο από τον ΣΥΡΙΖΑ και τον κ. Αρσένη από το ΜέΡΑ25, γιατί δέχθηκαν να αναβληθούν οι τέσσερις ερωτήσεις που ήταν προς το Υπουργείο Υγείας, να πάνε την επόμενη εβδομάδα, δηλαδή την ερχόμενη Παρασκευή, 1η Νοεμβρίου 2019, προκειμένου να μπορέσουμε να τελειώσουμε σήμερα στις 11.00΄, διότι ακολουθεί η εκδήλωση του Συλλόγου των Υπαλλήλων της Βουλής για την 28η Οκτωβρίου. Τους ευχαριστώ θερμά, γιατί χωρίς τη συγκατάθεσή τους δεν θα μπορούσα να κάνω την αναβολή των ερωτήσεων.

Συγκεκριμένα οι ερωτήσεις που θα αναβληθούν είναι οι εξής:

Η τρίτη με αριθμό 129/22-10-2019 επίκαιρη ερώτηση πρώτου κύκλου του ΣΤ΄ Αντιπροέδρου της Βουλής και Βουλευτή Λάρισας του Κομμουνιστικού Κόμματος Ελλάδας κ. Γεωργίου Λαμπρούλη προς τον Υπουργό Υγείας, με θέμα: «Τη λειτουργία της παιδιατρικής κλινικής του Γενικού Νοσοκομείου Τρικάλων».

Η πρώτη με αριθμό 126/22-10-2019 επίκαιρη ερώτηση δεύτερου κύκλου του Βουλευτή Τρικάλων του Συνασπισμού Ριζοσπαστικής Αριστεράς κ. Αθανασίου Παπαδόπουλου προς τον Υπουργό Υγείας, με θέμα: «Άμεση κάλυψη κενών σε υποστελεχωμένα νοσοκομεία».

Η τρίτη με αριθμό 130/22-10-2019 επίκαιρη ερώτηση δεύτερου κύκλου του Βουλευτή Αιτωλοακαρνανίας του Κομμουνιστικού Κόμματος Ελλάδας κ. Νικολάου Παπαναστάση προς τον Υπουργό Υγείας, με θέμα: «Εκρηκτική κατάσταση στο νοσοκομείο Λευκάδας και στην πρωτοβάθμια φροντίδα υγείας της περιοχής».

Η τέταρτη με αριθμό 114/18-10-2019 επίκαιρη ερώτηση του Βουλευτή Β2 Δυτικού Τομέα Αθηνών του ΜέΡΑ25 κ. Κρίτωνα Αρσένη προς τον Υπουργό Υγείας, με θέμα: «Αίτηση για έγκριση παροχής υγειονομικής θεραπείας για την πάθηση του Παναγιώτη - Ραφαήλ Γλωσσιώτη».

Επίσης, η πέμπτη με αριθμό 134/22-10-2019 επίκαιρη ερώτηση δεύτερου κύκλου του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς τον Υπουργό Υποδομών και Μεταφορών, με θέμα: «Δίκαιες αποζημιώσεις», δεν θα συζητηθεί λόγω κωλύματος του κυρίου Υπουργού, ο οποίος συναντάται με εκπροσώπους των ευρωπαϊκών θεσμών αυτή την ώρα στο Υπουργείο του.

Η δεύτερη με αριθμό 119/22-10-2019 επίκαιρη ερώτηση δεύτερου κύκλου του Βουλευτή Κέρκυρας του Κινήματος Αλλαγής κ. Δημητρίου Μπιάγκηπρος τον Υπουργό Οικονομικών, με θέμα: «Πρωτοφανής εγκατάλειψη Αχιλλείου», δεν θα συζητηθεί λόγω κωλύματος του κ. Βουλευτή.

Η δεύτερη με αριθμό 118/21-10-2019 επίκαιρη ερώτηση πρώτου κύκλου του Ε΄ Αντιπροέδρου της Βουλής και Βουλευτή Αρκαδίας του Κινήματος Αλλαγής κ. Οδυσσέα Κωνσταντινόπουλου προς τον Υπουργό Οικονομικών, με θέμα: «Λήψη μέτρων για τις απαράδεκτες και αδικαιολόγητα υψηλές χρεώσεις των τραπεζών σε απλές διεκπεραιωτικές διαδικασίες και μεγάλη επιβάρυνση των καταναλωτών με τη χρήση των χρεωστικών και πιστωτικών καρτών», δεν θα συζητηθεί λόγω αναρμοδιότητας του κυρίου Υπουργού.

Η όγδοη με αριθμό 135/22-10-2019 επίκαιρη ερώτηση δεύτερου κύκλου του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς τον Υπουργό Οικονομικών, με θέμα: «Να ληφθούν άμεσα μέτρα για τις αυθαίρετες και υπερβολικές χρεώσεις των τραπεζών στους καταναλωτές και τις επιχειρήσεις», δεν θα συζητηθεί λόγω αναρμοδιότητας του κυρίου Υπουργού.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Νικήτας Κακλαμάνης):** Κύριε συνάδελφε, έχετε τον λόγο, αλλά γιατί τον ζητάτε;

**ΒΑΣΙΛΕΙΟΣ ΚΕΓΚΕΡΟΓΛΟΥ:** Κύριε Πρόεδρε, θα ήθελα να κάνω μια αναφορά σχετικά με την ερώτηση στην οποία είπατε ότι δεν έρχεται ο Υπουργός λόγω αναρμοδιότητας.

**ΠΡΟΕΔΡΕΥΩΝ (Νικήτας Κακλαμάνης):** Μιλάτε για τον κ. Καραμανλή;

**ΒΑΣΙΛΕΙΟΣ ΚΕΓΚΕΡΟΓΛΟΥ:** Όχι. Με τον κ. Καραμανλή έχουμε συνεννοηθεί. Είναι δικαιολογημένος με μια επίσημη…

**ΠΡΟΕΔΡΕΥΩΝ (Νικήτας Κακλαμάνης):** Άρα, μιλάτε για τον λόγο αναρμοδιότητας του Υπουργείου Οικονομικών…

**ΒΑΣΙΛΕΙΟΣ ΚΕΓΚΕΡΟΓΛΟΥ:** Μιλώ για τον λόγο αναρμοδιότητας του Υπουργείου Οικονομικών. Αν μου επιτρέπετε, να πω δυο κουβέντες και να καταθέσω τρία έγγραφα.

**ΠΡΟΕΔΡΕΥΩΝ (Νικήτας Κακλαμάνης):** Κύριε συνάδελφε, έχετε τον λόγο. Όμως, να είστε σύντομος, γιατί σήμερα είμαι πιεσμένος στον χρόνο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Εάν ήταν εδώ ο αρμόδιος Υπουργός, νομίζω ότι θα γινόταν η ερώτηση κανονικά. Θέλω να καταθέσω στη Βουλή τρία έγγραφα, που δείχνουν ότι όχι μόνο υπάρχει αρμοδιότητα, αλλά ο Υφυπουργός που είναι αρμόδιος για το χρηματοπιστωτικό σύστημα οφείλει την υπουργοποίησή του ακριβώς στην αρμοδιότητα αυτή του Υπουργείου Οικονομικών.

Καταθέτω την ανάρτηση της επίσημης ιστοσελίδας του Υπουργείου, η οποία ονομάζει επίσημα τον κ. Γιώργο Ζαββό Υφυπουργό Οικονομικών αρμόδιο για το χρηματοπιστωτικό σύστημα. Αυτό είναι το πρώτο έγγραφο.

Δεύτερο έγγραφο, που θέλω να καταθέσω, είναι το ΦΕΚ για τις αρμοδιότητες του κ. Γεωργίου Ζαββού, που είναι η άσκηση αρμοδιοτήτων και στη διεύθυνση χρηματοοικονομικής πολιτικής της Γενικής Διεύθυνσης Οικονομικής Πολιτικής, που έχει και τις κοινοβουλευτικές αρμοδιότητες και τέλος, θα καταθέσω το έγγραφο που δείχνει ότι η διεύθυνση χρηματοοικονομικής πολιτικής έχει να κάνει με την πολιτική των πιστωτικών ιδρυμάτων της χώρας και της ιδιωτικής ασφάλισης.

(Στο σημείο αυτό ο Βουλευτής κ. Βασίλειος Κεγκέρογλου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αυτά τα τρία έγγραφα δείχνουν ότι όχι μόνο έχει αρμοδιότητα, αλλά η όλη αρμοδιότητα του Υφυπουργού σχετίζεται με το χρηματοπιστωτικό ίδρυμα.

Η ερώτηση αφορά την πολιτική των τραπεζών με τις υψηλές χρεώσεις. Θεωρώ εντελώς απαράδεκτο την αποφυγή του να έρθει εδώ να απαντήσει σήμερα ο Υπουργός.

Κύριε Πρόεδρε, αυτό δεν έχει ξαναγίνει. Έχουν δηλώσει πολλές φορές κώλυμα οι Υπουργοί, που μπορεί και να μην ισχύει. Επειδή εδώ μιλώ με βάση τη λογική πλέον, νομίζω ότι κάποιος την έχει «ψωνίσει». Όχι σε μας τέτοια κόλπα. Είναι αρμόδιος και θα έρθει εδώ να απαντήσει την επόμενη φορά. Θέλω να ενημερώσετε τον κύριο Πρόεδρο…

**ΠΡΟΕΔΡΕΥΩΝ (Νικήτας Κακλαμάνης):** Ναι, αλλά σας παρακαλώ, ολοκληρώστε.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Δεν τελειώσαμε, κύριε Πρόεδρε. Θα ξανάρθουμε.

**ΠΡΟΕΔΡΕΥΩΝ (Νικήτας Κακλαμάνης):** Κάντε ό,τι θέλετε. Καταθέσατε τη διαμαρτυρία σας και καταθέσατε τα έγγραφα, τα οποία και θα παραλάβω.

Η λέξη «ψωνίσει» εντός εισαγωγικών. Δεν νομίζω ότι ένας παλιός κοινοβουλευτικός πρέπει να λέει τέτοια πράγματα. Από εκεί και πέρα, βεβαίως, έχετε δικαίωμα να την επανακαταθέσετε. Όμως, για να λέμε και του στραβού το δίκιο, μην το ματιάξουμε. Μέχρι στιγμής το 90% των Υπουργών είναι παρόντες στις ερωτήσεις.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Είναι οι ίδιοι και οι ίδιοι. Κάποιοι λείπουν.

**ΠΡΟΕΔΡΕΥΩΝ (Νικήτας Κακλαμάνης):** Είναι το 90%. Έχετε εικόνα και το ξέρετε.

Ειδοποιήθηκα ότι ο κ. Χατζηδάκης είναι καθ’ οδόν. Θα αλλάξουμε λίγο τη σειρά.

Θα συζητηθεί τώρα η πρώτη με αριθμό 125/22-10-2019 επίκαιρη ερώτηση πρώτου κύκλου του Βουλευτή Κέρκυρας του Συνασπισμού Ριζοσπαστικής Αριστεράς κ. Αλέξανδρου - Χρήστου Αυλωνίτη προς τον Υπουργό Οικονομικών, με θέμα: «Παραχώρηση παράλιου μετώπου στον Δήμο Κεντρικής Κέρκυρας».

Θα απαντήσει ο παριστάμενος Υφυπουργός κ. Βεσυρόπουλος.

Κύριε Αυλωνίτη, έχετε τον λόγο.

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Ευχαριστώ, κύριε Πρόεδρε.

Κύριε Υφυπουργέ, γνωρίζετε –και είμαι σίγουρος γι’ αυτό- το όλο θέμα. Είναι ένα θέμα διαχρονικό, ένα πρόβλημα μεγάλων διαστάσεων στην Κέρκυρα και ειδικά στην πόλη της Κέρκυρας.

Είχε δρομολογηθεί η λύση του, κατά τον χρόνο της διακυβέρνησης της χώρας από τον ΣΥΡΙΖΑ. Kαι μάλιστα, έχει υπάρξει η σύνταξη του νομοσχεδίου για την παραχώρηση του παράλιου μετώπου εις τον Δήμο της Κέρκυρας και τώρα στον Δήμο της Κεντρικής Κέρκυρας.

Υπάρχει ένα φοβερό, κατά την άποψή μου, παράδοξο σε ολόκληρο το παραλιακό μέτωπο, το ότι υπάρχει αρμοδιότητα τριών δημόσιων φορέων. Δηλαδή, ας πούμε, αν έχετε εικόνα από το όρμο της Γαρίτσας, το πεζοδρόμιο που είναι προς την πλευρά της θάλασσας, ανήκει στον Οργανισμό Λιμένος Κέρκυρας –τώρα έχει αποχαρακτηριστεί- ο κεντρικός δρόμος ανήκει στην περιφέρεια και το αμέσως απέναντι πεζοδρόμιο στον Δήμο της Κέρκυρας.

Επίσης, δίπλα και στη βάση του παλαιού φρουρίου, από το 1935 ο Ναυτικός Αθλητικός Όμιλος της Κέρκυρας δραστηριοποιείται, χωρίς να υπάρχουν όλες εκείνες οι νομικές προϋποθέσεις για να εκμεταλλεύεται και να διαχειρίζεται το μικρό λιμανάκι που είναι εκεί, που είναι και ουσιαστικά η πηγή εσόδων για τη λειτουργία του. Είναι ιστορικό σωματείο. Είναι ταυτισμένο με την Κέρκυρα και τον ναυταθλητισμό.

Κατά συνέπεια, θα πρέπει να σας πω ότι κατέθεσα επίκαιρη ερώτηση, διότι είναι πράγματι επίκαιρη η ερώτηση, υπό την έννοια ότι θα πρέπει να σταματήσει αυτή η απαράδεκτη νομική και πολιτική κατάσταση. Ήδη έχει αποχαρακτηριστεί η χερσαία ζώνη, έχει δημοσιευτεί στην Εφημερίδα της Κυβερνήσεως και όπως έχω την πληροφόρηση έχει συνταχθεί –το ξαναλέω- και το νομοσχέδιο σε όλες του τις λεπτομέρειες. Είχε τεθεί υπό διαβούλευση στον Δήμο της Κέρκυρας σε όλους τους φορείς, αλλά και στους πολίτες της Κέρκυρας.

Θα παρακαλούσα, λοιπόν, να απαντήσετε στα δύο ερωτήματα που σας έχω υποβάλει, αν σκέφτεστε να υιοθετήσετε αυτή τη θέση της προηγούμενης Κυβέρνησης, αν θα φέρετε σε ψήφιση αυτό το νομοσχέδιο ή εν πάση περιπτώσει όποιο νομοσχέδιο εσείς συντάξετε και πότε θα το κάνετε αυτό.

Σας ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Ο Υφυπουργός Οικονομικών έχει τον λόγο.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Ευχαριστώ, κύριε Πρόεδρε.

Κύριε συνάδελφε, θα ήθελα να σας ενημερώσω ότι γνωρίζω το θέμα και μάλιστα το έχω συζητήσει και προσωπικά με τη Δήμαρχο Κερκυραίων, την κ. Υδραίου, καθώς και με τον Βουλευτή κ. Γκίκα.

Εν προκειμένω, όπως ήδη γνωρίζετε, στο παραλιακό μέτωπο και στη συγκεκριμένη περιοχή της Κέρκυρας, υπήρχε καθορισμένη χερσαία ζώνη λιμένα Κέρκυρας, χωρίς ωστόσο να έχουν καθοριστεί από την αρμόδια υπηρεσία τα όρια του αιγιαλού και της παραλίας. Όμως, ύστερα, από αίτημα του Οργανισμού Λιμένος Κέρκυρας, με την υπ. αριθμόν 141.592/9-7-2018, απόφαση του συντονιστή της αποκεντρωμένης διοίκησης Πελοποννήσου, δυτικής Ελλάδας και Ιονίου, καθορίστηκαν τελικά οι οριογραμμές αιγιαλού, παραλίας και παλαιού αιγιαλού.

Στη συνέχεια, και μετά από νέο αίτημα του Οργανισμού Λιμένα Κέρκυρας, πάλι προς τον συντονιστή αποκεντρωμένης διοίκησης, ένα μεγάλο τμήμα του αιγιαλού, από την περιοχή Καφέ Γυαλί (οδός Αρσενίου) έως και τον ανεμόμυλο, αποχαρακτηρίστηκε από χερσαία ζώνη λιμένα.

Ο αποχαρακτηρισμός σημαίνει ότι το συγκεκριμένο τμήμα ως αιγιαλός, σύμφωνα με το άρθρο 2 του ν.2971/2001, παραμένει κοινόχρηστο, με κύριο προορισμό την ελεύθερη και ακώλυτη πρόσβαση των πολιτών προς τη θάλασσα.

Επίσης, με το άρθρο 13 του ν.2971/2001, ο εν λόγω χώρος του αιγιαλού από την ημέρα αποχαρακτηρισμού, έχει αυτοδίκαια παραχωρηθεί για απλή χρήση στον Δήμο Κέρκυρας.

Τώρα ο δήμος ζητά από το δημόσιο παραχώρηση, προκειμένου να είναι σε θέση να προχωρήσει σε ανάπλαση της περιοχής με τη δημιουργία υποδομών αθλητισμού και αναψυχής. Το πρόβλημα, όμως, είναι ότι δεν έχει αποσαφηνιστεί το ιδιοκτησιακό καθεστώς των συγκεκριμένων χώρων του παραλιακού μετώπου, προκειμένου να καταγραφεί ως δημόσιο ακίνητο και στη συνέχεια να ακολουθηθούν οι διαδικασίες που προβλέπονται.

Γι’ αυτό και η δική σας Κυβέρνηση, κύριε συνάδελφε, δεν προχώρησε στην πράξη παραχώρησης και όχι φυσικά γιατί δεν πρόλαβε, αλλά γιατί δεν έκανε τίποτα, για να αποσαφηνιστεί το ιδιοκτησιακό καθεστώς της περιοχής και να προστατευτεί η δημόσια περιουσία. Άλλωστε, κατά σειρά οι Υπουργοί της κυβέρνησης ΣΥΡΙΖΑ από το 2018 και συγκεκριμένα οι κύριοι Κουρουμπλής και Κουβέλης μιλούσαν για την επικείμενη παραχώρηση του παραλιακού μετώπου, χωρίς αυτό να γίνει πράξη.

Και μην κάνετε κάποια προσπάθεια να επιρρίψετε τις ευθύνες γι’ αυτήν την καθυστέρηση στην προηγούμενη διοίκηση του Οργανισμού Λιμένος Κέρκυρας, γιατί πρέπει να σας υπενθυμίσω ότι εσείς διορίσατε τη συγκεκριμένη διοίκηση.

Από την πλευρά μας υπάρχει η διάθεση να προχωρήσουμε, με τη διαφορά ότι θέλουμε να προχωρήσουμε με συγκροτημένο τρόπο, να αποσαφηνιστεί το ιδιοκτησιακό καθεστώς και να γίνει η παραχώρηση στον δήμο και στον Ναυτικό Όμιλο Κέρκυρας με τον τρόπο που πρέπει.

Στη δευτερολογία μου θα αναφερθώ, κύριε συνάδελφε, στις ενέργειες που ήδη έχουν γίνει από εμάς.

**ΠΡΟΕΔΡΕΥΩΝ (Νικήτας Κακλαμάνης):** Ο κ. Αυλωνίτης έχει τον λόγο.

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Κύριε Πρόεδρε και κύριε Υφυπουργέ, εγώ δεν υπέβαλα αυτή την επίκαιρη ερώτηση για να αντιδικήσω μαζί σας. Ο μόνος σκοπός ήταν να κινηθεί, όσο γίνεται γρηγορότερα, η διαδικασία. Αν υπάρχουν τυπικά προβλήματα, που θα πρέπει να πάψουν να υπάρχουν, στην αρμοδιότητά σας είναι να τα εξαφανίσετε και να επιτελέσετε τον στόχο.

Θα πρέπει να πω, όμως, ότι έχω στα χέρια μου το νομοσχέδιο που συντάχτηκε επί κυβερνήσεως ΣΥΡΙΖΑ. Ήταν έτοιμο να κατατεθεί, μάλιστα, αλλά ουσιαστικά πρόλαβε όλη αυτή την ενέργεια το γεγονός ότι είχαμε αυτοδιοικητικές εκλογές και στη συνέχεια εθνικές εκλογές.

Αν υπάρχουν τέτοιου είδους προβλήματα νομικού χαρακτήρα, είναι βέβαιο ότι θα τα αντιμετωπίσετε. Εκείνο που ενδιαφέρει, όμως, εμένα, τον Δήμο Κεντρικής Κέρκυρας και όλους τους κατοίκους του νησιού, είναι να προχωρήσετε άμεσα στην παραχώρηση, έτσι ώστε να προχωρήσει η υλοποίηση ενός προγραμματισμού διαχρονικού της τοπικής αυτοδιοίκησης στο παράλιο αυτό μέτωπο και να πάψουν να υφίστανται αυτές οι εκκρεμότητες.

Ειδικά θα πρέπει να τονίσω το εξής. Σημείο έντασης υπήρξε εδώ και πολλά χρόνια το πως διαχειρίζεται -και αν υπάρχει νομική βάση- τις εγκαταστάσεις ο ναυτικός αθλητικός όμιλος, πως εισπράττει χρήματα κ.λπ.. Αυτά πρέπει να αρθούν και θα πρέπει να αποδοθεί το παραλιακό μέτωπο εκεί που ανήκει, στους κατοίκους της πόλης της Κέρκυρας.

Ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Ο κ. Βεσυρόπουλος έχει τον λόγο.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Κύριε συνάδελφε, πιθανώς κάποιοι να αντιμετωπίζουν το ζήτημα ως πεδίο και αφορμή κομματικής αντιπαράθεσης. Εμείς, όμως, το βλέπουμε ως ένα ζήτημα στο οποίο πρέπει να βρεθεί λύση, χάριν της ποιότητας ζωής των πολιτών.

Όπως σας είπα, το βασικό ζήτημα είναι η αποσαφήνιση του ιδιοκτησιακού καθεστώτος της συγκεκριμένης έκτασης. Στην περιοχή της Σπηλιάς, μετά την τροποποίηση και τον επανακαθορισμό των ορίων της χερσαίας ζώνης λιμένα, απομένει ελεύθερη η υπάρχουσα διαμορφωμένη πλατεία της Σπηλιάς που περιλαμβάνει το μνημείο του Αγνώστου Στρατιώτη, το σιντριβάνι και την πλατεία του ΟΑΕΔ.

Η πλατεία αυτή στο ισχύον Γενικό Πολεοδομικό Σχέδιο είναι χαρακτηρισμένη ως αστικό πράσινο, ελεύθερος χώρος και χώρος πρασίνου, ενώ δεν περιλαμβάνεται στο ρυμοτομικό σχέδιο. Στον Δήμο Κερκυραίων η κτηματογράφηση του Εθνικού Κτηματολογίου ολοκληρώθηκε στις 17-7-2007. Στα ηλεκτρονικά αρχεία, όμως, η πλατεία Σπηλιάς εμφανίζεται να μην έχει αποδοθεί στο δημόσιο.

Όπως αντιλαμβάνεστε, το ιδιοκτησιακό καθεστώς όλης της έκτασης που αποχαρακτηρίστηκε είναι αμφισβητούμενο, σύμφωνα με τα αρχεία του Κτηματολογίου. Για να μην επαναλαμβάνουμε, λοιπόν, τα λάθη του παρελθόντος, συγκεντρώνουμε στοιχεία από άλλους αρμόδιους φορείς (Κτηματολόγιο και Οργανισμός Λιμένος Κέρκυρας), προκειμένου από την έκταση που ανήκει στο δημόσιο (ιδιωτική και κοινόχρηστη) να προχωρήσουμε στην παραχώρηση. Ενδεχομένως, μάλιστα, θα πρέπει να προχωρήσουμε και σε τροποποίηση της σύμβασης μεταξύ του ελληνικού δημοσίου και του Οργανισμού Λιμένος Κέρκυρας.

Τώρα όσον αφορά στο θέμα των εγκαταστάσεων του Ναυτικού Ομίλου Κέρκυρας, ο όμιλος κατέθεσε αίτηση στις 24-6-2019 προς την Κτηματική Υπηρεσία Κέρκυρας για το ζήτημα των εγκαταστάσεών του και έχουν ζητηθεί επιπλέον στοιχεία, αφού προκειμένου να παραχωρηθεί η χρήση έργων και εγκαταστάσεων που έχουν εκτελεστεί μη νόμιμα εντός του αιγιαλού και της θάλασσας στον Ναυτικό Όμιλο Κέρκυρας, θα πρέπει να διερευνηθεί αν έχει τηρηθεί η διαδικασία του νόμου περί αιγιαλού και παραλίας.

Σε κάθε περίπτωση, κρατήστε ότι πρόθεσή μας είναι, αφού υπερβούμε όλα τα εμπόδια, να εξετάσουμε την τήρηση των προϋποθέσεων για την παραχώρηση τμήματος του παραλιακού μετώπου.

Σας ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Επανερχόμαστε τώρα στη σειρά του καταλόγου. Θα απαντήσει στις δύο επόμενες ερωτήσεις ο Υπουργός Περιβάλλοντος και Ενέργειας κ. Κωνσταντίνος Χατζηδάκης.

Θα συζητηθεί τώρα η έκτη με αριθμό 132/22-10-2019 επίκαιρη ερώτηση πρώτου κύκλου του Βουλευτή Ηρακλείου του Κομμουνιστικού Κόμματος Ελλάδας κ. Μανώλη Συντυχάκη προς τον Υπουργό Περιβάλλοντος και Ενέργειας, με θέμα: «Να λειτουργήσει το Κέντρο Διαλογής Ανακυκλώσιμων Υλικών (ΚΔΑΥ) Ηρακλείου στην Βιομηχανική Περιοχή Ηρακλείου (ΒΙ.ΠΕΗ) με διασφάλιση των θέσεων εργασίας και των εργασιακών και ασφαλιστικών δικαιωμάτων των εργαζομένων».

Κύριε Συντυχάκη, έχετε τον λόγο για δυο λεπτά.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ, κύριε Πρόεδρε.

Κύριε Υπουργέ, αναφερόμαστε στα λειτουργικά και εργασιακά προβλήματα στο ΚΔΑΥ Ηρακλείου, στο εργοστάσιο ανακύκλωσης δηλαδή, τα οποία έχουν οξυνθεί ακόμα περισσότερο σε σχέση με το παρελθόν, προκαλώντας ανησυχία στους εργαζόμενους, στους κατοίκους δύο νομών, Ηρακλείου και Λασιθίου και στον τέταρτο μεγαλύτερο δήμο της χώρας, το Ηράκλειο, που είναι και οι αποδέκτες των συνεπειών.

Τρία είναι τα καίρια ζητήματα που θέλω να θίξω.

Πρώτον, η λειτουργία του εργοστασίου βρίσκεται στον αέρα. Η σύμβαση της τωρινής εταιρείας με την ΕΕΑΑ, την εταιρεία δηλαδή ανακύκλωσης, που έχει και την ευθύνη του ΚΔΑΥ, έχει λήξει από τις 10 Οκτωβρίου. Από την πλευρά της ΕΕΑΑ ούτε φωνή ούτε ακρόαση. Με δική της ευθύνη δεν έχει προκηρυχθεί διαγωνισμός για την ανάθεση του έργου, προϋπόθεση για τη συνέχιση της λειτουργίας του εργοστασίου, όπως συνέβαινε όλα τα προηγούμενα χρόνια. Το μόνο που υπάρχει είναι η προφορική ενημέρωση προς τους εργαζόμενους ότι παρατείνεται η σύμβαση έως τις 31-12-2019. Έκτοτε ούτε φωνή ούτε ακρόαση.

Δεύτερον, ανά τακτά χρονικά διαστήματα το εργοστάσιο τίθεται εκτός λειτουργίας από βλάβες στα μηχανήματα, λόγω ελλιπούς συντήρησης από τον εργολάβο που τα λειτουργεί. Το αποτέλεσμα είναι τα ανακυκλώσιμα υλικά να πετιούνται στον ΧΥΤΑ των Πέρα Γαλήνων και αυτό συμβαίνει κάθε φορά που το εργοστάσιο δεν λειτουργεί. Τείνει να γίνει κανόνας. Είναι σκάνδαλο πραγματικά, όταν οι δημότες πληρώνουν τρεις φορές την ανακύκλωση, χωρίς αυτή να πραγματοποιείται.

Τρίτον, υπάρχουν σοβαρές καταγγελίες των εργαζομένων για έλλειψη ουσιαστικών μέτρων υγιεινής και ασφάλειας στο εργοστάσιο, με αποτέλεσμα τα συνεχή εργατικά ατυχήματα, εγκλήματα στη μεγάλη τους πλειοψηφία, τη μη καταβολή δεδουλευμένων στην ώρα τους και του επιδόματος αδείας.

Για όλα τα παραπάνω, η Ένωση Ιδιωτικών Υπαλλήλων Ηρακλείου, στην οποία υπάγονται οι εργαζόμενοι, έχει καταθέσει αίτημα συνάντησης από τις 26 Σεπτέμβριου προς τα αρμόδια Υπουργεία και τους εμπλεκόμενους φορείς, για να συζητηθεί το μέλλον της ανακύκλωσης και των εργαζομένων. Μέχρι αυτή τη στιγμή δεν έχουν πάρει καμμία απολύτως απάντηση, παρά τις αλλεπάλληλες οχλήσεις. Σιωπή, δηλαδή, και αδιαφορία.

Η ευθύνη, κατά την άποψή μας, βαραίνει την Κυβέρνηση, την τοπική αυτοδιοίκηση και τους φορείς της. Εσείς έχετε την ευθύνη λειτουργίας του ΚΔΑΥ, καθώς και την εποπτεία μέσω του Ελληνικού Οργανισμού Ανακύκλωσης και της ΕΕΑΑ για την τήρηση των κανόνων.

Λαμβάνοντας, λοιπόν, υπ’ όψιν τη σοβαρότητα της κατάστασης, των συνθηκών στο συγκεκριμένο ΚΔΑΥ, την εργασιακή ομηρία των εργαζομένων, τους κινδύνους που ελλοχεύουν και για την ασφάλεια και για την υγιεινή των εργαζομένων, που κατά την άποψή μας αποτελούν συνέπεια της ιδιωτικοποίησης της ανακύκλωσης και συνολικά της διαχείρισης των απορριμμάτων, σας ρωτάμε:

Τι μέτρα θα λάβετε, έτσι ώστε να διασφαλιστεί η λειτουργία του ΚΔΑΥ Ηρακλείου υπό κρατικό έλεγχο, να διασφαλιστούν όλες οι θέσεις εργασίας και οι εργασιακές σχέσεις των εργαζομένων, να εξοφληθούν οι οφειλές της εταιρείας προς τους εργαζόμενους, να μετατραπούν άμεσα και αναδρομικά τα ένσημα σε βαρέα και ανθυγιεινά και να διασφαλιστεί η τήρηση των μέτρων υγιεινής και ασφάλειας και τέλος, να πραγματοποιηθεί αυτή η περιβόητη συνάντηση των εμπλεκόμενων φορέων με τους εργαζόμενους, ούτως ώστε να συζητηθεί όλο αυτό το πρόβλημα που έχει προκύψει και σας ανέλυσα προηγουμένως;

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Περιβάλλοντος και Ενέργειας):** Κύριε Συντυχάκη, είναι προφανές απ’ αυτά που λέτε εσείς και από την πληροφόρηση που έχω εγώ ότι υπάρχει ένα πρόβλημα δυσλειτουργίας στο Κέντρο Διαλογής Ανακυκλώσιμων Υλικών στο Ηράκλειο. Δεν υπάρχει αμφιβολία γι’ αυτό και θα επιχειρήσουμε να κάνουμε ό,τι καλύτερο μπορούμε για να αντιμετωπίσουμε το πρόβλημα.

Αντιλαμβάνεστε και εσείς, ανεξάρτητα από τις ιδεολογικές μας διαφορές, ότι μέσα σε τρεις μήνες δεν μπορούν να αντιμετωπιστούν όλα τα ζητήματα της χώρας. Αυτό, όμως, δεν σημαίνει ότι θα αδιαφορήσουμε σε καμμία περίπτωση.

Βάσει της ενημέρωσης που έχω εγώ και την οποία έλαβα από τον Ελληνικό Οργανισμό Ανακύκλωσης, το σύστημα –όπως λέγεται- συλλογής εναλλακτικής διαχείρισης με την επωνυμία «Ελληνική Εταιρεία Αξιοποίησης Ανακύκλωσης», η ΕΕΑΑ, στην οποία αναφερθήκατε και εσείς και η οποία είναι μια ιδιωτική εταιρεία, στης οποίας στο μετοχικό κεφάλαιο η Κεντρική Ένωση Δήμων Ελλάδας, η ΚΕΔΕ, έχει συμμετοχή με 35%, έχει καταθέσει στον ΕΟΑΝ, στον Ελληνικό Οργανισμό Ανακύκλωσης, από την 1η Οκτωβρίου του 2019 τρίμηνη παράταση σύμβασης συνεργασίας με την εταιρεία «WASTE SOLUTIONS», με ημερομηνία 31-12-2019. Άρα, παρατείνεται αυτή η συνεργασία μέχρι το τέλος του χρόνου. Αυτό είναι επίσημο, με βάση την ενημέρωση που έχω.

Προφανώς, αυτή η σύμβαση –εσείς έχετε ξανά ασχοληθεί με το θέμα απ’ όσο είδα, ήδη από το 2016- υπόκειται στους νόμους του ελληνικού κράτους και τα συμβαλλόμενα μέρη έχουν την ευθύνη σε περίπτωση μη τήρησης των υποχρεώσεών τους, τόσο σε σχέση με την ανακύκλωση όσο και σε σχέση με τα δικαιώματα προφανώς των εργαζομένων.

Τώρα, ο ΕΟΑΝ, Ελληνικός Οργανισμός Ανακύκλωσης, ο φορέας δηλαδή που εποπτεύεται από το Υπουργείο, με ενημέρωσε, κατόπιν επικοινωνίας του με την Ελληνική Εταιρεία Ανακύκλωσης, που συνεργάζεται με την «WASTE SOLUTIONS», ότι η Ελληνική Εταιρεία Ανακύκλωσης διερευνά όλες τις πιθανές δυνατότητες συνεργασίας με την τοπική αυτοδιοίκηση, προκειμένου να περιέλθει σ’ αυτήν η πλήρης διαλογή του Κέντρου Διαλογής Ανακυκλώσιμων Υλικών, είτε στον δήμο είτε στον ΦΟΔΣΑ της περιοχής. Αυτή είναι μια πρώτη ακτινογραφία της κατάστασης.

Βεβαίως, υπάρχει το θέμα των εργασιακών δικαιωμάτων. Γίνεται κάθε δυνατή προσπάθεια, έτσι ώστε να μην υπάρχει παραβίαση των εργασιακών δικαιωμάτων. Και επειδή βλέπω ότι τελειώνει ο χρόνος μου, θα συνεχίσω στη δευτερολογία μου για τα εργασιακά δικαιώματα.

**ΠΡΟΕΔΡΕΥΩΝ (Νικήτας Κακλαμάνης):** Κύριε Συντυχάκη, έχετε τον λόγο.

**ΕΜΜΑΝΟΥΗΛ ΣΥΝΤΥΧΑΚΗΣ:** Σε σχέση με αυτό που είπατε, κύριε Υπουργέ, ότι είστε τρεις μήνες στη διακυβέρνηση της χώρας, αυτό δεν αναιρεί την ευθύνη για το γεγονός ότι ακόμα δεν έχει γίνει ανάθεση του έργου. Αυτές είναι κάποιες διαδικασίες, ανεξάρτητα εάν είστε εσείς ή εάν είναι κάποια άλλη κυβέρνηση.

Επειδή γνωρίζω καλά το θέμα, από το 2012 οι εργαζόμενοι έχουν δώσει έναν παλικαρίσιο αγώνα και έχουν πράγματι κατακτήσει πάρα πολλά απέναντι σ’ ένα ενιαίο μέτωπο διαχρονικά των κυβερνήσεων, της Ελληνικής Εταιρείας Ανακύκλωσης και των δημοτικών αρχών.

Εδώ προκύπτει, όμως, ένα ερώτημα. Γιατί αυτή η συχνότητα βλαβών, οι διακοπές λειτουργίας του εργοστασίου και η εναπόθεση των υλικών στον ΧΥΤΑ; Είναι ένα ερώτημα. Είναι άσχετοι; Δεν ξέρουν το αντικείμενο; Είναι πεπαλαιωμένος ο μηχανολογικός εξοπλισμός; Κατά πόσο αυτές οι συνεχόμενες βλάβες αποτελούν και την πραγματική αιτία των συνεχών παύσεων λειτουργίας του εργοστασίου; Η αδιαφορία, εντάξει, είναι δεδομένη.

Αυτό μας βάζει σε βάσιμες υποψίες για μία προσπάθεια απαξίωσης της ανακύκλωσης ως μορφή διαχείρισης των απορριμμάτων προοπτικά, ως μη συμφέρουσα πλέον για τα επιχειρηματικά συμφέροντα, πιθανά πιέζοντας και για αλλαγή του μοντέλου διαχείρισης.

Μία γενική παρατήρηση θέλω να κάνω. Αυτό που βιώνουν οι εργαζόμενοι, το πάρτι που γίνεται με τη χρυσοφόρα επένδυση στα απορρίμματα, είναι βασικό χαρακτηριστικό και της δικής σας βιώσιμης ανάπτυξης και της δίκαιης ανάπτυξης του ΣΥΡΙΖΑ πριν. Γνωρίζετε πάρα πολύ καλά ότι πρόκειται περίπου 1 δισεκατομμύριο να ξεκοκαλίσουν οι επιχειρηματικοί όμιλοι από το ΕΣΠΑ 2014 - 2020, από κρατικά δάνεια μέσω της Ευρωπαϊκής Τράπεζας Επενδύσεων, επενδύοντας σε πανάκριβες μονάδες επεξεργασίας των σκουπιδιών με ΣΔΙΤ, με ελάχιστο ποσοστό ανακύκλωσης, θάψιμο των σκουπιδιών και νομιμοποίηση της καύσης. Άλλωστε, το ζούμε ήδη και στον Βόλο και στην Αττική και σε άλλες περιοχές.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κατά την άποψή μας, όλη αυτή η πρακτική οδηγεί σταδιακά στην πλήρη εμπορευματοποίηση και ιδιωτικοποίηση του τομέα της διαχείρισης των απορριμμάτων, με δραματικές συνέπειες στους εργαζόμενους αλλά και στους κατοίκους, που θα είναι και οι τελικοί αποδέκτες όλων αυτών των συνεπειών. Εμείς περιμένουμε να δούμε αυτή την πρόταση που έχει κάνει ο ΕΟΑΝ προς την ΕΕΑΑ Α.Ε. σε σχέση με την τοπική αυτοδιοίκηση. Όμως, πολύ φοβόμαστε ότι ακόμα και η τοπική αυτοδιοίκηση, που είναι ένας κρατικός μηχανισμός, θα βασιστεί σε αυτήν την ψευδεπίγραφη και προκλητική αρχή «ο ρυπαίνων πληρώνει», που σημαίνει ότι θα ισχυροποιηθούν ακόμα περισσότερο τα ανταποδοτικά τέλη, οι υπηρεσίες καθαριότητας –άλλωστε, χθες ψηφίσαμε αντίστοιχες διατάξεις στο πολυνομοσχέδιο- και τίθενται οι βάσεις για την εφαρμογή και σε επίπεδο νοικοκυριού του κανόνα «πληρώνω όσο πετάω».

Άρα όλος αυτός ο σχεδιασμός, κατά την άποψή μας, είναι συνειδητά να απαξιωθεί αυτό το μοντέλο της ανακύκλωσης και να οδηγηθούμε σε διαχείριση των απορριμμάτων στη λογική της καύσης και μάλιστα, με συμπράξεις δημόσιου και ιδιωτικού τομέα.

**ΠΡΟΕΔΡΕΥΩΝ (Νικήτας Κακλαμάνης):** Ολοκληρώστε, παρακαλώ.

**ΕΜΜΑΝΟΥΗΛ ΣΥΝΤΥΧΑΚΗΣ:** Ολοκληρώνω, κύριε Πρόεδρε.

Εμείς λέμε ότι πρέπει να μπει τέρμα στην ιδιωτικοποίηση γενικώς, να καταργηθεί κάθε επιχειρηματική δραστηριότητα στον τομέα της διαχείρισης. Λέμε όχι στην καύση των απορριμμάτων -αυτό που σας είπα προηγουμένως-, όχι, φυσικά, να μετατοπιστούν τα βάρη στα λαϊκά στρώματα μέσα από τα ανταποδοτικά τέλη ή με οποιονδήποτε άλλον τρόπο. Να διασφαλιστούν οι εργαζόμενοι. Όλα αυτά, προφανώς, μπορούν να γίνουν στο πλαίσιο ενός ενιαίου φορέα διαχείρισης και τελικής διάθεσης των αποβλήτων με κριτήριο τις λαϊκές ανάγκες…

**ΠΡΟΕΔΡΕΥΩΝ (Νικήτας Κακλαμάνης):** Κύριε Συντυχάκη, κλείστε.

**ΕΜΜΑΝΟΥΗΛ ΣΥΝΤΥΧΑΚΗΣ:** …με μόνιμο προσωπικό, πλήρη δικαιώματα και σύγχρονο εξοπλισμό αυτών των εργοστασίων.

Ευχαριστώ, κύριε Πρόεδρε, για την ανοχή σας.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Περιβάλλοντος και Ενέργειας):** Κύριε Πρόεδρε, να συμπληρώσω, σε σχέση με την πρώτη μου τοποθέτηση για τα εργασιακά, ότι η εταιρεία «WASTE SOLUTIONS» έχει εξοφλήσει -σύμφωνα με την ενημέρωση που έχουμε εμείς τουλάχιστον- το προσωπικό της, που είναι πενήντα πέντε εργαζόμενοι, έως τον Αύγουστο του 2019. Στις 18 Οκτωβρίου -πριν από μερικές μέρες- το Τμήμα Επιθεώρησης Εργασιακών Σχέσεων Ηρακλείου ζήτησε εντός προθεσμίας πέντε ημερών να προσκομιστούν εξοφλητικές αποδείξεις μισθοδοσίας και καταθετήρια τραπέζης αναφορικά με τις δεδουλευμένες αποδοχές του μηνός Σεπτεμβρίου του 2019 και επιδόματος αδείας 2019 στο απασχολούμενο προσωπικό της εταιρείας.

Η τοπική υπηρεσία του Ηρακλείου παρακολουθεί τα διαλαμβανόμενα στην εταιρεία «WASTE SOLUTIONS» και στο πλαίσιο των προθεσμιών που προβλέπει η διαδικασία του ελέγχου, θα προβεί, εφόσον αυτό καταστεί αναγκαίο, σε περαιτέρω ενέργειες. Δεν πρόκειται να γίνουν εκπτώσεις από την πλευρά της πολιτείας ως προς αυτό.

Από την 1η Αυγούστου, κύριε Συντυχάκη, έως σήμερα το Σώμα Επιθεώρησης Εργασίας έχει διενεργήσει έξι ελέγχους και επανελέγχους στην εν λόγω επιχείρηση, ενώ έχει υποβάλει και μία μήνυση λόγω μη λειτουργίας των συστημάτων ασφαλείας στην ταινία διαλογής. Στην εταιρεία αυτή -δεν έχω λόγο να τα κρύψω ούτε έχω κανένα δικαίωμα να τα κρύψω- έχουν παρατηρηθεί κάποια εργατικά ατυχήματα, τα περισσότερα όχι μεγάλα, με εξαίρεση ένα σοβαρό ατύχημα που συνέβη στον χώρο της επιχείρησης και αφορούσε αυτοαπασχολούμενο που είχε αναλάβει εργολαβικά από την ιδιοκτήτρια εταιρεία του χώρου την επισκευή μεταλλικής πόρτας εισόδου φορτηγών. Το τελευταίο ατύχημα αφορά εργοδηγό της «WASTE SOLUTIONS», συνέβη στις 5 Οκτωβρίου και πρόκειται για χημικό έγκαυμα από υγρά μπαταρίας. Το ατύχημα είναι υπό διερεύνηση και σε περίπτωση που διαπιστωθεί έλλειψη μέτρων ασφάλειας, θα αποσταλεί μηνυτήρια αναφορά στον εισαγγελέα.

Δεν θέλουμε να συγκαλύψουμε τίποτα. Ξαναλέω, μπορεί να έχουμε τις ιδεολογικές μας διαφορές, αλλά οι άνθρωποι είναι άνθρωποι και οι εργαζόμενοι και η προστασία των δικαιωμάτων τους είναι προτεραιότητα για τη δική μας Κυβέρνηση.

Από εκεί και πέρα, δεν έχω τον χρόνο τώρα να μιλήσω συνολικότερα για το θέμα της ανακύκλωσης. Ας μην το ιδεολογικοποιήσουμε. Πολλά μπορούμε να πούμε και για τον δημόσιο και για τον ιδιωτικό τομέα. Σε ένα, νομίζω, μπορούμε να συμφωνήσουμε, κύριε Συντυχάκη, ότι είμαστε τελευταίοι των τελευταίων σε ολόκληρη την Ευρωπαϊκή Ένωση. Αυτό πρέπει να χτυπήσει ένα καμπανάκι σε όλους μας, στην Κυβέρνηση, στην Αντιπολίτευση, στην αυτοδιοίκηση, στους πολίτες. Δεν γίνεται να εκτιθέμεθα συνέχεια σε ευρωπαϊκό επίπεδο με όλη αυτή την καθυστέρηση και δεν νομίζω ότι μπορούμε να πιστέψουμε ότι υπάρχει λύση άλλη στο ζήτημα της ανακύκλωσης, πέρα από τις πολιτικές που με διάφορες παραλλαγές εφαρμόζονται στα κράτη-μέλη της Ευρωπαϊκής Ένωσης. Τα κράτη-μέλη της Ευρωπαϊκής Ένωσης είναι τα πιο προηγμένα κράτη στην Ευρώπη και θα έλεγα και στον κόσμο

Λοιπόν, ας δούμε τι γίνεται στις πιο προηγμένες χώρες της Ευρώπης και ας τα μεταφέρουμε και εδώ. Το ζήτημα είναι ζήτημα πολιτισμού, είναι ζήτημα σεβασμού των παιδιών μας των ίδιων και με αυτό το πνεύμα το αντιμετωπίζει η Κυβέρνηση και με αυτό το πνεύμα θα αντιμετωπίσουμε και το ζήτημα αυτό. Δεν πρόκειται να κάνουμε εκπτώσεις ούτε απέναντι στις εταιρείες ούτε απέναντι στα δικαιώματα των εργαζομένων.

**ΠΡΟΕΔΡΕΥΩΝ (Νικήτας Κακλαμάνης):** Προχωράμε στη δεύτερη ερώτηση που θα απαντήσει ο κ. Χατζηδάκης.

Είναι η έβδομη με αριθμό 123/22-1-19 επίκαιρη ερώτηση δεύτερου κύκλου του Βουλευτή Β2 Δυτικού Τομέα Αθηνών του ΜέΡΑ25 κ. Κρίτωνα Αρσένηπρος τον Υπουργό Περιβάλλοντος και Ενέργειας, με θέμα: «Επικίνδυνο διοικητικό κενό στο Μητροπολιτικό Πάρκο «Αντώνης Τρίτσης»».

Κύριε Αρσένη, έχετε τον λόγο.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, και εγώ σας καλωσορίζω στη συζήτηση. Είναι σημαντικό να έρχεστε, αντί για Υφυπουργούς που δεν έχουν αρμοδιότητες.

Μιλάμε για τη δυτική Αθήνα. Η δυτική Αθήνα, που είναι το Πάρκο «Αντώνη Τρίτση», αυτή τη στιγμή βάλλεται πολλαπλώς. Βάλλεται από τον ΧΥΤΑ Φυλής, ο όποιος παρανόμως συνεχίζει να λειτουργεί με τις επεκτάσεις. Βάλλεται από την μεταφερόμενη ρύπανση από το «Θριάσιο», που οι επιθεωρητές περιβάλλοντος αδυνατούν να ελέγξουν, γιατί είναι υποστελεχωμένη η υπηρεσία. Βάλλεται από τον Μητροπολιτικό Ναό Λαμίας που διεκδικεί όλο το Ποικίλο Όρος, διακόσια είκοσι οικοδομικά τετράγωνα και τεράστια δασική έκταση, που η Δασική Υπηρεσία δεν πήγε να υπερασπιστεί στο δικαστήριο και χάθηκε πρωτοδίκως. Το εφετείο είναι τώρα, στις 5 του μήνα. Απέναντι σε όλα αυτά, έχει ένα πράγμα: το Πάρκο «Αντώνη Τρίτση». Δεν είναι απλά ένα Μητροπολιτικό Πάρκο, το Πάρκο «Αντώνη Τρίτση», είναι ένα αντισταθμιστικό όφελος για όλα αυτά που βαρύνουν αυτή την περιοχή. Είναι πάρα πολύ σημαντικό.

Με την προηγούμενη κυβέρνηση, έγιναν κάποια πράγματα, μισά. Έγινε ένα φορέας διαχείρισης, ο οποίος κάπως, κάτι λειτούργησε. Έγινε ένας νόμος ο οποίος είπε ότι είναι χίλια διακόσια στρέμματα το Πάρκο «Αντώνη Τρίτση». Τα εξακόσια ήταν πάρκο, τα υπόλοιπα δεν είχαν, όμως, κηρυχθεί πάρκο. Έπρεπε να γίνει το χωρικό σχέδιο. Δεν προχώρησε η προηγούμενη κυβέρνηση στο σχέδιο.

Όμως, δεν το προχωράτε και εσείς. Δεν προστάτευε τον χαρακτήρα του πάρκου. Το μεταφέρετε στην περιφέρεια, αφήνοντάς το ακέφαλο για τρεις μήνες, όπου χρειάστηκε ο φορέας διαχείρισης να παραδώσει ακόμη και τα κλειδιά στο πρωτόκολλο του Υπουργείου. Δείχνετε, δηλαδή, ότι όχι μόνο δεν συνεχίζετε το λειψό έργο της προηγούμενης κυβέρνησης, αλλά στην ουσία πετάτε το μπαλάκι στην περιφέρεια, χωρίς να προστατεύεται ο δημόσιος χαρακτήρας του πάρκου, χωρίς να προστατεύονται οι ίδιες του οι υποδομές, κυρίως πόσο μάλλον όταν τρεις μήνες έμεινε ακέφαλο.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Χατζηδάκη, έχετε τον λόγο.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Περιβάλλοντος και Ενέργειας):** Κύριε Αρσένη, φοβάμαι ότι μας αδικείτε και μας αδικείτε πάρα πολύ και θα σας εξηγήσω αμέσως γιατί.

Εγώ προσωπικά ήμουν Βουλευτής της συγκεκριμένης περιφέρειας, όπου είναι το Πάρκο «Αντώνη Τρίτση», για δώδεκα χρόνια, από το 2007 μέχρι φέτος που τριχοτομήθηκε η Β΄ Αθηνών. Ξέρω, λοιπόν, τις περιπέτειες του Πάρκου «Αντώνη Τρίτση», το οποίο ήταν ένα φιλόδοξο σχέδιο και μακάρι να αποκτούσε σάρκα και οστά όπως το οραματίστηκαν όσοι το οραματίστηκαν. Δυστυχώς, όμως, μετά τα πρώτα χρόνια λειτουργίας περιέπεσε σε κρίση το Πάρκο «Αντώνη Τρίτση». Είχε αλλεπάλληλες περιπέτειες. Είχε τα πάνω και τα κάτω, αλλά ήταν σε μία πορεία φθοράς χωρίς καμμία αμφιβολία.

Χωρίς να απαξιώνω τις προσπάθειες που έκανε ο οποιοσδήποτε από οποιαδήποτε παράταξη και τις καλές προθέσεις που είχαν όλοι, δεν μπορώ να συμφωνήσω μαζί σας ότι η εικόνα ήταν θετική. Ήταν θετικότερη ενδεχομένως σε σχέση με το 2015 και το 2016, πιθανόν. Όμως επειδή πήγα και το είδα με τα μάτια μου -δεν το διάβασα- πιστέψτε με ότι δεν μπορεί κανένας Έλληνας, όχι πολιτικός, αλλά κανένας Έλληνας και σίγουρα κανένας κάτοικος περιοχής να είναι ευχαριστημένος με την εικόνα που είδα εγώ.

Δεν το λέω για να κατηγορήσω κανέναν. Δεν νομίζω ότι θα κερδίσουμε ή θα χάσουμε τις επόμενες εκλογές από την εικόνα του Πάρκου « Αντώνη Τρίτση», αλλά μοιράζομαι αυτό το οποίο είδα. Πήγα στις 20 Αυγούστου και κάθισα δύο ώρες και πήγα σε όλο το πάρκο. Τα νερά που έπρεπε να κυλούν μέσα στο πάρκο δεν κυλούν. Είδα ψάρια πεθαμένα και άλλα που ήταν μέσα στον βούρκο. Οι λάμπες ήταν σπασμένες. Η φύλαξη ήταν ατελής, για να μην πω ότι δεν υπήρχε. Μπροστά, καθώς περπατούσα, είδα κατειλημμένους χώρους από συλλογικότητες, που αποφάσισαν έτσι να καταλάβουν αυτό το πάρκο, διότι στο πλαίσιο του αντιλήψεών τους θεωρούν ότι είναι δικό τους το πάρκο και όχι των πολιτών της ευρύτερης περιοχής και της Αθήνας. Ήταν μία απαράδεκτη εικόνα.

Επειδή εγώ έχω κάποιες συγκεκριμένες αντιλήψεις στη διαδρομή μου σε σχέση με το μάνατζμεντ -σωστές ή λάθος δεν έχει σημασία, τις έχω πάντως- πιστεύω ότι τα Υπουργεία δεν είναι διαχειριστές πάρκων. Δεν μπορούν να είναι διαχειριστές πάρκων. Δεν είναι η δουλειά μας. Τα Υπουργεία πρέπει να έχουν επιτελικές αρμοδιότητες.

Εδώ υπήρχε μία κατάσταση πρωτοφανής σε σχέση με το διοικητικό συμβούλιο. Ο πρόεδρος τοποθετείτο από την Περιφέρεια Αττικής, άλλα μέλη από το Υπουργείο, άλλα μέλη από φορείς και πανεπιστήμια και ούτω καθεξής. Άκρη δεν έβγαινε, λεφτά δεν υπήρχαν, μάνατζμεντ -ουσιαστικό μάνατζμεντ, όπως εγώ εννοώ το μάνατζμεντ- δεν υπήρχε και γι’ αυτό και το πάρκο μαράζωνε.

Αποφασίσαμε, λοιπόν, κατά σύμπτωση χθες στο άρθρο 205 του διυπουργικού νομοσχεδίου το πάρκο να περάσει στην Περιφέρεια Αττικής. Μπορεί να μην σας αρέσει εσάς ο κ. Πατούλης. Είναι δικαίωμά σας. Δεν τον ψηφίσατε υποθέτω, αλλά αυτός εξελέγη και με ένα μεγάλο ποσοστό.

Εγώ θεωρώ ότι, όπως είναι διαχειριστής του «Πεδίου του Άρεως» για παράδειγμα η Περιφέρεια Αττικής, με τον ίδιο τρόπο μπορεί να είναι διαχειριστής και του «Πάρκου Τρίτση» σε συνεργασία με τους δύο δημάρχους της περιοχής, τον κ. Ζενέτο, τον Δήμαρχο Ιλίου και τον κ. Τσίρμπα, τον Δήμαρχο Αγίων Αναργύρων, που συμφώνησαν με τη λύση. Συμφωνεί, λοιπόν, με τη λύση που έδωσε η Κυβέρνηση η περιφέρεια και συμφωνούν και οι δύο δήμοι. Εγώ πιστεύω ότι συμφωνεί και η συντριπτική πλειοψηφία των κατοίκων.

Πιστεύω βαθύτατα, αν και δεν θεωρώ ότι το πάρκο θα γίνει παράδεισος ίσως, ότι θα βελτιωθεί η κατάσταση, ακριβώς επειδή τη διαχείριση θα την έχουν οι άνθρωποι που είναι πιο κοντά στο πάρκο, ζουν το πάρκο και έχουν και τα τεχνικά μέσα να το κάνουν. Περιμένετε, λοιπόν, μερικούς μήνες και πιστεύω ότι θα συμφωνήσετε τότε μαζί μας ότι η παρέμβαση που κάναμε ήταν μια σωστή παρέμβαση.

**ΠΡΟΕΔΡΕΥΩΝ (Νικήτας Κακλαμάνης):** Κύριε Αρσένη, έχετε τον λόγο με άνεση χρόνου.

**ΚΡΙΤΩΝ - ΗΛΙΑΣ ΑΡΣΕΝΗΣ:** Κύριε Υπουργέ, είπατε ότι βρήκατε μια πολύ κακή κατάσταση, όμως η βασική σας απάντηση ήταν να αφήσετε το πάρκο ακέφαλο χωρίς διαχείριση για τρεις μήνες. Αυτό σαφέστατα δεν βελτιώνει την κατάσταση αυτή.

Το ερώτημά μου είναι ένα απλό ερώτημα. Αν δεν ήτανε από τη Νέα Δημοκρατία ο κ. Πατούλης, θα στέλνατε το πάρκο στην περιφέρεια; Νομίζω πως δεν θα το στέλνατε.

Μου λέτε πως σας αδικώ. Όμως, πώς να μην αμφισβητώ ουσιαστικά τις περιβαλλοντικές σας προθέσεις, όταν ακόμη και στο θέμα της απολιγνιτοποίησης, που έχετε βάλει στόχο ως το 2028, πήρατε απόφαση την Τετάρτη για επέκταση της περιβαλλοντικής αδειοδότησης -το καταθέτω στα Πρακτικά- της Μονάδας IV του ΑΗΣ Μεγαλόπολης μέχρι το 2029, κύριε Υπουργέ;

(Στο σημείο αυτό ο Βουλευτής κ. Κρίτων - Ηλίας Αρσένης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Παραβιάζετε ήδη αυτή τη μεγάλη σας περιβαλλοντική δέσμευση, πριν σβήσει καν ο ήχος από την αίθουσα του ΟΗΕ, που ο Πρωθυπουργός έλεγε ότι είναι βασική δέσμευση η απολιγνιτοποίηση. Πώς να μη λαμβάνουμε ως επιφανειακές και ψευδεπίγραφες τις δεσμεύσεις σας για το περιβάλλον;

Αυτό είναι το πρόβλημα. Το πρόβλημα είναι ότι και με την απόφαση αυτή για τη Μονάδα IV του ΑΗΣ Μεγαλόπολης- απογυμνώνεται η αντιπεριβαλλοντική σας στόχευση. Σταματάει όλη αυτή η πρόφαση του περιβαλλοντικού μανδύα που είχατε ενδυθεί, καταρρέει. Άρα πώς να πιστέψουμε ότι οι προθέσεις σας για το πάρκο είναι θετικές;

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Περιβάλλοντος και Ενέργειας):** Λέτε, κύριε Αρσένη, ότι αφήσαμε ακέφαλο το πάρκο. Γιατί το αφήσαμε ακέφαλο το πάρκο; Είχε την προηγούμενη διοίκησή του όλο αυτό το διάστημα, για την οποία εσείς λέτε ότι έκανε κάποιες κινήσεις. Δεν της απαγορεύσαμε όλο αυτό το τρίμηνο της διοικήσεως αυτής, που εσείς τη βλέπετε με θετικό μάτι, να λειτουργεί. Δεν την αλλάξαμε τη διοίκηση. Η διοίκηση ήρθε πριν από μερικές μέρες και αφού καταθέσαμε την τροπολογία ουσιαστικά και είπε, φεύγω, δίνω τα κλειδιά. Από σήμερα υπάρχει νέο καθεστώς στο πάρκο.

Λέτε, αν δεν ήταν ο κ. Πατούλης, θα το δίνατε; Θα το έδινα, φυσικά, διότι η πεποίθησή μου ότι δεν είμαι διαχειριστής πάρκων, η πεποίθησή μου ότι τα Υπουργεία είναι επιτελικοί φορείς και όχι φορείς που ασχολούνται με τέτοιου είδους ζητήματα είναι στο δικό μου πολιτικό DNA. Και αυτό να με συγχωρήσετε που το λέω έτσι, χρησιμοποιώντας έναν προσωπικό τόνο, αλλά όσοι με ξέρουν, ξέρουν ότι αυτός είμαι. Αυτά πίστευα πάντοτε, καλώς ή κακώς, και αυτά εξακολουθώ να πιστεύω.

Πιστεύω, λοιπόν, ότι οι περιφέρειες και η αυτοδιοίκηση πρέπει να αποκτήσουν μια οντότητα, γιατί έτσι συμβαίνει σε όλη την Ευρώπη. Εσείς ήσασταν Ευρωβουλευτής, ο Πρόεδρος, ο κ. Κακλαμάνης, ήταν Ευρωβουλευτής και ήμουν και εγώ. Ξέρουμε ότι είμαστε πάρα πολύ πίσω και πρέπει να εμπιστευόμαστε την αυτοδιοίκηση. Εγώ τουλάχιστον την εμπιστεύομαι.

Από εκεί και πέρα, για την απολιγνιτοποίηση, είδα κάποιες ανακοινώσεις που έχουν βγει. Μη βιάζεστε. Βιάζεστε όλοι πάρα πολύ. Περιμένετε δύο μήνες. Δεν σας ζητάω παραπάνω υπομονή. Μόνο δύο μήνες, μέχρι να ανακοινωθεί το εθνικό σχέδιο για την ενέργεια και το κλίμα. Τότε θα δείτε ότι το πρόγραμμα της Κυβέρνησης για την απολιγνιτοποίηση είναι εμπροσθοβαρές. Μη σπεύδουμε όλοι στην Ελλάδα να βγάζουμε συμπεράσματα, όταν έχουμε μπροστά μας συγκεκριμένα χρονικά ορόσημα. Δεν μιλάμε για μετά από τρία χρόνια και μετά από δέκα χρόνια, μιλάμε για μετά από δύο μήνες. Περιμένετε, λοιπόν, και θα δείτε ότι όλα αυτά που λέτε για την απολιγνιτοποίηση και φυσικά και για τη Μεγαλόπολη είναι αβάσιμα, κύριε Αρσένη. Το Υπουργείο Περιβάλλοντος έχει μια φιλόδοξη ατζέντα για την απολιγνιτοποίηση, την οποία ατζέντα θα την προχωρήσει μέχρι τέλους και με πολύ μεγάλη ταχύτητα.

**ΠΡΟΕΔΡΕΥΩΝ (Νικήτας Κακλαμάνης):** Ωραία, εγώ επειδή ξέρω τον κ. Χατζηδάκη χρόνια, τα κρατώ όλα αυτά που είπε. Απλά, ως παλιός αυτοδιοικητικός, όχι η κεντρική κυβέρνηση να τα φορτώνει στην αυτοδιοίκηση άνευ πόρων. Γιατί μέχρι τώρα ό,τι φορτώθηκε η αυτοδιοίκηση ήταν κυρίως άνευ πόρων. Το σημειώνω.

Προχωρούμε στην τέταρτη με αριθμό 122/22-10-2019 επίκαιρη ερώτηση πρώτου κύκλου του Βουλευτή Β΄ Βορείου Τομέα Αθηνών του ΜέΡΑ25 κ. Κλέωνα Γρηγοριάδη προς τον Υπουργό Προστασίας του Πολίτη, με θέμα: «Εισβολή αστυνομικών δυνάμεων σε δύο κινηματογράφους της Αθήνας κατά τη διάρκεια προβολής της ταινίας «Τζόκερ»». Θα απαντήσει ο Υφυπουργός Προστασίας του Πολίτη κ. Ελευθέριος Οικονόμου

Κύριε Γρηγοριάδη, έχετε τον λόγο.

**ΚΛΕΩΝ ΓΡΗΓΟΡΙΑΔΗΣ:** Σας ευχαριστώ πολύ, κύριε Πρόεδρε.

Κύριε Υπουργέ, αφού σας ευχαριστήσω, όπως πάντα, που είχατε την καλοσύνη να είστε εδώ, για να απαντήσετε στην ερώτησή μου, προχωράω αμέσως στο προκείμενο.

Μόλις το προηγούμενο Σαββατοκύριακο στις 19 και 20 του μηνός που διατρέχουμε, αστυνομικές δυνάμεις εισέβαλαν σε δύο διαφορετικούς κινηματογράφους της πρωτεύουσας. Στη μία περίπτωση στο Μαρούσι και στην άλλη περίπτωση στην Κυψέλη, με σκοπό να απομακρύνουν ανήλικους οι οποίοι παρακολουθούσαν την εξαιρετικά πρόσφατα βραβευμένη στο Φεστιβάλ της Βενετίας με Χρυσό Λέοντα, που είναι η ανώτερη διάκριση, ταινία του Τομ Φίλιπς με τίτλο: «Τζόκερ».

Στην πρώτη περίπτωση επτά ανήλικοι ασυνόδευτοι και στη δεύτερη περίπτωση οκτώ ασυνόδευτοι ανήλικοι και τέσσερις μαζί με τους γονείς τους απομακρύνθηκαν από το σινεμά, οδηγήθηκαν σε αστυνομικό τμήμα, όπου και κρατήθηκαν. Και στις δύο περιπτώσεις η καταγγελία προήλθε από δύο γυναίκες υπαλλήλους του Υπουργείου Πολιτισμού σύμφωνα με την κατάθεση των ιδίων αυτών γυναικών στο αστυνομικό τμήμα, όπου συνεχίστηκε αυτή η ιστορία.

Και στις δύο περιπτώσεις στην κατάθεσή τους λένε ότι δεν ενήργησαν αυτοβούλως και, αν όχι κατόπιν εντολής της προϊσταμένης τους, σε συνεργασία μαζί της.

Συνεπώς, σας ρωτάω: Ζούμε, κύριε Υπουργέ, σε αστυνομοκρατούμενη κοινωνία; Ειδικοί φρουροί εισβάλλουν σε κινηματογράφους, επικαλούμενοι τον ν.445/1937 παρακαλώ, έναν νόμο της δικτατορίας του Μεταξά; Η επίκληση δικτατορικών αναχρονιστικών οπισθοδρομικών νόμων δίνουν άλλοθι για χαφιεδισμό και αστυνομικές εφόδους; Ποιος και γιατί φοβάται και ποινικοποιεί την τέχνη; Γιατί εμποδίζουμε παιδιά να δουν μια ταινία, όταν καθημερινά τα δελτία ειδήσεων, σε πανελλαδική μάλιστα εμβέλεια, τα βομβαρδίζουν με βία και αίμα; Με ποιον τρόπο ζητάμε από τους νέους ανθρώπους να πάνε να ψηφίσουν σε ηλικία δεκαεπτά ετών, όταν ταυτοχρόνως τους απαγορεύουμε να αναπτύξουν κριτική και πολιτική σκέψη;

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Και εγώ, κύριε Γρηγοριάδη.

Κύριε Υπουργέ, έχετε τον λόγο.

**ΕΛΕΥΘΕΡΙΟΣ ΟΙΚΟΝΟΜΟΥ (Υφυπουργός Προστασίας του Πολίτη):** Κύριε Πρόεδρε, κυρίες και κύριοι Βουλευτές, τα πραγματικά περιστατικά έχουν ως εξής:

Στις 12.33΄ στις 19 Οκτωβρίου 2019 στο τηλεφωνικό κέντρο της Άμεσης Δράσης τηλεφώνησε μία γυναίκα ημεδαπή, η οποία ανέφερε ότι σε αίθουσα του κινηματογράφου «Village Cinemas» στο Μαρούσι προβαλλόταν ταινία την οποία παρακολουθούσαν ανήλικοι. Αμέσως ειδοποιήθηκε περιπολικό όχημα του Αστυνομικού Τμήματος Αμαρουσίου για να επιληφθεί του συμβάντος. Αστυνομικοί της παραπάνω υπηρεσίας, του Αστυνομικού Τμήματος Αμαρουσίου δηλαδή, μετέβησαν στον κινηματογράφο εντός του εμπορικού κέντρου «The Mall» στο Μαρούσι, όπου τους ανέμενε η καλούσα υπάλληλος του Υπουργείου Πολιτισμού και Αθλητισμού η οποία υπέδειξε ανήλικα άτομα τα οποία παρακολουθούσαν την ταινία «Τζόκερ», που είναι ακατάλληλη για ανηλίκους. Στη συνέχεια, η ανωτέρω καταγγέλλουσα, ο υπεύθυνος του κινηματογράφου και επτά ανήλικα άτομα μαζί με τους γονείς τους μετέβησαν με ίδια μέσα στο Αστυνομικό Τμήμα Αμαρουσίου. Μετά την ολοκλήρωση της προανακριτικής διαδικασίας και με σχετική ενημέρωση του κυρίου εισαγγελέα αποχώρησαν από το αστυνομικό τμήμα και η σχηματισθείσα δικογραφία υπεβλήθη στον κύριο εισαγγελέα. Στις 17.24΄ στις 20 Οκτωβρίου του 2019 επίσης στο τηλεφωνικό κέντρο της Άμεσης Δράσης υπήρξε νέα κλήση από ημεδαπή γυναίκα η οποία ανέφερε ότι σε αίθουσα του κινηματογράφου «ΑΕΛΛΩ» προβαλλόταν ταινία την οποία παρακολουθούσαν ανήλικοι. Περιπολικό όχημα του Αστυνομικού Τμήματος Πατησίων μετέβη στον κινηματογράφο με την επωνυμία «ΑΕΛΛΩ», όπου και ανέμεναν δύο γυναίκες, οι οποίες δήλωσαν ότι είναι υπάλληλοι του Υπουργείου Αθλητισμού και Πολιτισμού, επέδειξαν τα σχετικά έγγραφα και ζήτησαν την απομάκρυνση ανηλίκων από την αίθουσα όπου προβαλλόταν η κινηματογραφική ταινία με τίτλο «Τζόκερ». Οι αστυνομικοί σε συνεργασία με τους υπαλλήλους του ανωτέρω Υπουργείου, μαζί με υπαλλήλους του κινηματογράφου, ζήτησαν ευγενικά να εξέλθουν της αίθουσας οι ανήλικοι θεατές, οι οποίοι και το έπραξαν οικειοθελώς και με διάθεση συνεργασίας. Στην αίθουσα βρίσκονταν δέκα ανήλικοι, από τους οποίους δύο με τη συνοδεία των γονέων τους. Οι γονείς των υπολοίπων ενημερώθηκαν, μετέβησαν σε σύντομο χρονικό διάστημα στο σημείο, όπου και παρέλαβαν τα παιδιά τους χωρίς να πραγματοποιηθεί καμμία προσαγωγή στο αστυνομικό τμήμα.

Η εν λόγω υπόθεση διερευνάται από το Αστυνομικό Τμήμα Κυψέλης και ύστερα από οδηγίες του εισαγγελέα ποινικής δίωξης η δικογραφία που σχηματίζεται υποβάλλεται στον αρμόδιο εισαγγελέα.

Την επομένη, στις 21 Οκτωβρίου, οι προαναφερόμενες υπάλληλοι του Υπουργείου Πολιτισμού και Αθλητισμού μετέβησαν στο Αστυνομικό Τμήμα Πατησίων, συναντήθηκαν με τον διοικητή της υπηρεσίας, στον οποίο και εξέφρασαν προφορικά τις ευχαριστίες τους για την άψογη και επαγγελματική συμπεριφορά των αστυνομικών που επελήφθησαν των δύο περιστατικών.

**ΠΡΟΕΔΡΕΥΩΝ (Νικήτας Κακλαμάνης):** Κύριε Γρηγοριάδη, έχετε τον λόγο.

**ΚΛΕΩΝ ΓΡΗΓΟΡΙΑΔΗΣ:** Ευχαριστώ, κύριε Πρόεδρε.

Κύριε Υπουργέ, λυπάμαι. Δεν απαντήσατε σε καμμία απολύτως από τις ερωτήσεις μου. Με εντυπωσιάζει αυτό. Οι δύο ερωτήσεις μου περιείχαν έξι υποερωτήσεις. Δεν απαντήσατε. Δεν ξέρω ειλικρινά για ποιον λόγο δεν απαντήσατε σε καμμία. Είναι συγκεκριμένες οι ερωτήσεις. Μου περιγράψατε τι συνέβη με ελάχιστες παραλλαγές από αυτό που σας περιέγραψα ήδη εγώ στην ερώτησή μου. Γνωρίζω πολύ καλά τι συνέβη.

Το κεντρικό θέμα εδώ είναι το εξής: Είμαστε στο 2019. Χρησιμοποιούμε έναν νόμο του Μεταξά, έναν νόμο μιας δικτατορίας, έναν νόμο που έχει ξεφύγει από τέσσερις αναθεωρήσεις του Συντάγματος –ένας Θεός ξέρει για ποιον λόγο, απαράδεκτο είναι και αυτό- και η Αστυνομία μπαίνει στους κινηματογράφους. Φαντάζεστε οποιαδήποτε ευρωπαϊκή ή οποιαδήποτε πολιτισμένη χώρα του κόσμου που στην πρωτεύουσά της θα συνέβαινε αυτό για μία ταινία που είναι με τη βούλα, με σφραγίδα, ίσως το καλύτερο, το μεγαλύτερο έργο τέχνης στον κόσμο;

Δεν μου απαντήσατε εν δευτέροις στο εξής ερώτημά μου: Όταν αυτοί οι ίδιοι οι ανήλικοι βλέπουν ξεκοιλιασμένα βρέφη στη Συρία κάθε μέρα, υπάρχει κάποια λογική στο κράτος, όταν τους εμποδίζει να δουν ένα κινηματογραφικό αριστούργημα;

Το κυριότερο, όμως, απ’ όλα, κύριε Υπουργέ, είναι ότι ο Υπουργός Προστασίας του Πολίτη, ο κ. Χρυσοχοΐδης, με την πράξη του αυτές τις ημέρες μάς έδωσε το καλύτερο παράδειγμα και το ισχυρότερο για εμένα επιχείρημα. Εννοώ το ότι πήρε τον δεκαπεντάχρονο ανήλικο γιο του και πήγε και είδε αυτήν την ταινία. Τι έπρεπε να κάνει κατά τη γνώμη σας η Αστυνομία; Να πάει να συλλάβει τον Χρυσοχοΐδη και τον γιο του; Να τους κρατήσει και να αποφασίσει ο εισαγγελέας, αφού διαβιβαστεί η δικογραφία, αν θα τη στείλει στη Βουλή, για να άρουμε την ασυλία του κ. Χρυσοχοΐδη; Αυτό μου λέτε με την απάντησή σας;

Όταν ένας νόμος, κύριε Υπουργέ, είναι απαράδεκτος, είναι κακός, είναι παράλογος, είναι φασιστικός, είναι μεταξικό κατάλοιπο, τότε η ανυπακοή, η αντίσταση είναι καθήκον κάθε δημοκρατικού πολίτη, όπως και του Υπουργού που πολύ σωστά έπραξε και τον τιμώ γι’ αυτό. Είναι καθήκον απόλυτα δικαιολογημένο και μάλιστα επιβεβλημένο, πολιτική και ηθική πράξη είτε είναι Υπουργός είτε είναι δεκαπεντάχρονος. Ας μην διαχωρίζουμε τον Υπουργό, λοιπόν, από τους δεκαπεντάχρονους που πήγαν στην ταινία. Δεν ισχύει μόνον αυτό που είπα για βασιλικά διατάγματα του 1930. Ισχύει και για μνημόνια, για περιβαλλοντοκτόνες συμβάσεις εξορύξεων, για αντεργατικές ρυθμίσεις.

Ελπίζω ο κύριος Υπουργός, που συμπεριφέρθηκε θαυμάσια σε αυτήν την περίπτωση, να δείξει ακριβώς την ίδια ευαισθησία και για το χθεσινό περιστατικό. Σας ενημερώνω για την ευθεία βολή κρότου λάμψης σε φοιτητικό μπλοκ, με αποτέλεσμα τον σοβαρότατο τραυματισμό φοιτητή μέλους του ΜέΡΑ25.

Σας ευχαριστώ πολύ, κύριε Υπουργέ.

**ΠΡΟΕΔΡΕΥΩΝ (Νικήτας Κακλαμάνης):** Πριν δώσω τον λόγο στον κύριο Υφυπουργό, θα ήθελα να πω ότι με μερικά από αυτά που είπατε, κύριε Γρηγοριάδη, συμφωνώ, αλλά στην καταληκτική σας πρόταση, που, αν κατάλαβα καλά, ζητάτε αναθεώρηση του ισχύοντος νόμου, δεν είναι το επισπεύδον Υπουργείο το Υπουργείο Προστασίας του Πολίτη, είναι το Υπουργείο Πολιτισμού. Εξ ου και η επικαιροποίηση του νόμου του 1937 που έγινε το 2010, έγινε από τον τότε Υπουργό Πολιτισμού τον κ. Γερουλάνο. Άρα ενδεχομένως, θα πρέπει να επανέλθετε για το συγκεκριμένο πλέον θέμα απευθυνόμενος στην Υπουργό Πολιτισμού.

**ΚΛΕΩΝ ΓΡΗΓΟΡΙΑΔΗΣ:** Έχετε απόλυτο δίκιο. Εγώ το είπα για να ακουστεί.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υφυπουργέ, έχετε τον λόγο.

**ΕΛΕΥΘΕΡΙΟΣ ΟΙΚΟΝΟΜΟΥ (Υφυπουργός Προστασίας του Πολίτη):** Αναφερθήκατε στη διάταξη του νόμου που είναι του 2010, αλλά η πολυσυζητημένη διάταξη του άρθρου 37 παράγραφος 3 του ν.3905/2010 αναφέρει: «Απαγορεύεται η παρακολούθηση ακατάλληλων ταινιών σε ανηλίκους που δεν έχουν συμπληρώσει την απαιτούμενη από την κατάταξη της ταινίας ηλικία. Όποιος επιτρέπει σε ανηλίκους να εισέλθουν σε αίθουσα ή υπαίθριο χώρο στους οποίους προβάλλεται ταινία ακατάλληλη για την ηλικία τους τιμωρείται με χρηματική ποινή από 1.000 έως 10.000 ευρώ. Η τέλεση από αμέλεια της πράξης αυτής τιμωρείται με χρηματική ποινή από 500 έως 5.000 ευρώ.». Η διάταξη αυτή βρίσκεται σε ισχύ. Δεν υπήρξε καμμία πρόβλεψη να αλλάξει. Είναι η διάταξη βάσει της οποίας οι δύο υπάλληλοι της αρμόδιας πρωτοβάθμιας επιτροπής του Υπουργείου Πολιτισμού ζήτησαν την παρέμβαση της Αστυνομίας.

Η Αστυνομία οφείλει να κάνει τη δουλειά της και να εφαρμόζει τους νόμους και όχι να κρίνει τη συνταγματικότητα ενός νόμου ή να τον εφαρμόζει κατά το δοκούν. Αν κριθεί από το κοινοβουλευτικό Σώμα ότι ο νόμος δεν είναι σύγχρονος ή είναι εξόχως αυστηρός και πρέπει να επανεξεταστεί ή να αλλάξει, είναι κάτι που θα αποφασιστεί από τη Βουλή. Το Κοινοβούλιο νομοθετεί και η Αστυνομία εφαρμόζει.

Πραγματικά, τα όσα ακούστηκαν τις τελευταίες ημέρες περί εισβολής πάνοπλων αστυνομικών της ΕΚΑΜ ή περί αστυνομοκρατούμενης κοινωνίας και σκοταδισμού αδικούν την Ελληνική Αστυνομία και τον Έλληνα αστυνομικό, ο οποίος καθημερινά, κάτω από αντίξοες συνθήκες, με υψηλό επαγγελματισμό, ζήλο και αυταπάρνηση, δίνει τον καλύτερό του εαυτό για την εμπέδωση του αισθήματος ασφάλειας στους πολίτες.

Αναφορικά δε με το χθεσινό συμβάν και τον τραυματισμό του πολίτη ο οποίος μετείχε στη διαδήλωση, θα πω ότι ξεχάσατε να αναφερθείτε και στον τραυματισμό αστυνομικού, ο οποίος μεταφέρθηκε στο 401 Στρατιωτικό Νοσοκομείο, όπου του προσφέρθηκαν οι πρώτες βοήθειες.

Θα πρέπει να γνωρίζετε ότι ο τραυματισμός του αστυνομικού, αλλά και του πολίτη πραγματοποιήθηκε μέσα σε ένα πλαίσιο, όταν μια ομάδα πενήντα με ογδόντα ατόμων, κουκουλοφόροι, με καλυμμένα χαρακτηριστικά, πετώντας πέτρες, μάρμαρα, καδρόνια κ.λπ., απεσπάσθησαν από το πλήθος και επετέθησαν με ιδιαίτερη βιαιότητα και σκληρότητα εναντίον των αστυνομικών δυνάμεων, οι οποίες, εν πάση περιπτώσει, προσπαθούσαν να κρατήσουν τον φραγμό, όπως υπήρχε ο σχεδιασμός και η σχετική πρόβλεψη.

**ΚΛΕΩΝ ΓΡΗΓΟΡΙΑΔΗΣ:** Δεν ήταν, πάντως, ο φοιτητής μας ανάμεσα στους κουκουλοφόρους!

**ΠΡΟΕΔΡΕΥΩΝ (Νικήτας Κακλαμάνης):** Όχι, το διευκρίνισε. Είπε για την αιτία των επεισοδίων.

**ΕΛΕΥΘΕΡΙΟΣ ΟΙΚΟΝΟΜΟΥ (Υφυπουργός Προστασίας του Πολίτη):** Γνωρίζετε πολύ καλά ότι ο παθών ιδιώτης αρνήθηκε να προσέλθει και να καταθέσει στο πλαίσιο της διενεργούμενης προανάκρισης.

**ΚΛΕΩΝ ΓΡΗΓΟΡΙΑΔΗΣ:** Έχει καταθέσει, κύριε Υπουργέ.

**ΕΛΕΥΘΕΡΙΟΣ ΟΙΚΟΝΟΜΟΥ (Υφυπουργός Προστασίας του Πολίτη):** Από πλευράς Ελληνικής Αστυνομίας, η Διεύθυνση Ασφάλειας Αττικής έχει επιληφθεί σχετικά με τις αξιόποινες πράξεις που διαπράχθηκαν κατά τη διάρκεια αυτής της διαδήλωσης, με τη βίαιη και ιδιαίτερα σκληρή επίθεση ενός μέρους διαδηλωτών που αποσπάστηκε από την κύρια πορεία και σε σχέση και με τον τραυματισμό του αστυνομικού.

Σας ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Ωραία, σας ευχαριστώ πολύ και τους δύο. Νομίζω ότι έγινε ωραία συζήτηση.

Αν κρίνω και από τις τελευταίες δηλώσεις του Πρωθυπουργού για το συγκεκριμένο θέμα, κύριε Γρηγοριάδη, μάλλον βρισκόμαστε εν όψει αναθεώρησης του νόμου του 2010. Ελπίζω ότι θα γίνει πράξη και να μη χρειαστεί να επανέλθετε μετά από έναν ή δύο μήνες.

Πριν κηρύξω τη λήξη της συνεδρίασης, προκειμένου στις 11.30΄ να γίνει η καθιερωμένη εορτή του συλλόγου των εργαζομένων για την 28η Οκτωβρίου, αισθάνομαι την ανάγκη να υπενθυμίσω ότι αύριο συμπληρώνεται ένας χρόνος από την ημέρα της δολοφονίας του Κωνσταντίνου Κατσίφα και ακόμα η οικογένειά του, οι συγχωριανοί του και οι Έλληνες, εδώ, στην Ελλάδα περιμένουμε να μάθουμε τι συνέβη εκείνη την ημέρα. Δεν έχει βγει ακόμα πόρισμα. Αυτό, σε συνδυασμό με την καταπάτηση των ανθρωπίνων δικαιωμάτων της ελληνικής μειονότητας στην Αλβανία, θέλω να πιστεύω ότι θα είναι θέμα συζήτησης. Όπως διάβασα στις εφημερίδες, την ερχόμενη εβδομάδα θα μας επισκεφθεί ο κ. Έντι Ράμα.

Εγώ το μόνο που μου μένει να πω είναι «αιωνία η μνήμη».

Κυρίες και κύριοι συνάδελφοι, κηρύσσεται περαιωμένη η συζήτηση των επικαίρων ερωτήσεων.

Δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Νικήτας Κακλαμάνης):** Με τη συναίνεση του Σώματος και ώρα 10.15΄ λύεται η συνεδρίαση.

Ώρα λήξης 10.15΄.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**