(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΛΕ΄

Παρασκευή 18 Οκτωβρίου 2019

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Άδεια απουσίας του Βουλευτή κ. Γ. Καμίνη, σελ.   
3. Ανακοινώνεται ότι τη συνεδρίαση παρακολουθούν μαθητές από το 2ο Δημοτικό Σχολείο Καισαριανής, το 6ο Δημοτικό Σχολείο Μοσχάτου, το 2ο Δημοτικό Σχολείο Μελισσίων και το 4ο Δημοτικό Σχολείο Χαλκίδας, σελ.   
4. Έγκριση παράτασης της προθεσμίας λειτουργίας της Επιτροπής Αναθεώρησης του Συντάγματος για την οποία η Ολομέλεια έχει ορίσει προθεσμία υποβολής της έκθεσής της την 22α Oκτωβρίου 2019, κατόπιν ομόφωνης απόφασής της, με επιστολή προς τον Πρόεδρο της Βουλής, μέχρι και την 11η Νοεμβρίου 2019, σελ.   
5. Επί του Κανονισμού, σελ.   
6. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Ανακοίνωση του δελτίου επικαίρων ερωτήσεων της Δευτέρας 21 Οκτωβρίου 2019, σελ.   
2. Συζήτηση επικαίρων ερωτήσεων:  
 α) Προς τον Υπουργό Υποδομών και Μεταφορών με θέμα: «Προτεραιότητα στην οδική ασφάλεια και δημιουργία Παρατηρητηρίου Οδικής Ασφάλειας Κρήτης», σελ.   
 β) Προς τον Υπουργό Υγείας:  
 i. με θέμα: «Μεγάλα προβλήματα και σοβαροί κίνδυνοι από την έλλειψη προσωπικού Πληρωμάτων Ασθενοφόρου/Διασωστών στο ΕΚΑΒ», σελ.   
 ii. με θέμα: «Παροχή υπηρεσιών οδοντιατρικής φροντίδας από τον ΕΟΠΥΥ σε παιδιά από ιδιώτες οδοντιάτρους», σελ.   
 iii. με θέμα: «Θύματα της γραφειοκρατίας οι κινητές μονάδες παροχής πρωτοβάθμιας φροντίδας Υγείας στη Θεσσαλία», σελ.   
 iv. με θέμα: «Απολύσεις των εργαζομένων στην καθαριότητα στο Γενικό Νοσοκομείο Νίκαιας», σελ.   
 v. με θέμα: «Νοσοκομείο Ερρίκος Ντυνάν και εξυπηρέτηση του δημοσίου συμφέροντος», σελ.   
 vi. με θέμα: «Τροποποίηση μέσω Πράξης Νομοθετικού Περιεχομένου του άρθρου 56 του ν. 4139/2013 σχετικά με το ΚΕΘΕΑ», σελ.   
 vii. με θέμα «Σε ¨ομηρεία¨ οι εργαζόμενοι στο Γενικό Νοσοκομείο Θήρας, λόγω πολύμηνης αναστολής των υπηρεσιακών μεταβολών», σελ.   
 γ) Προς τον Υπουργό Περιβάλλοντος και Ενέργειας:  
 i. με θέμα: «Αναγκαίες δράσεις για την αντιπυρική προστασία και την πρόληψη των δασικών πυρκαγιών», σελ.   
 ii. με θέμα: « Έργα καθαρισμού και εγκιβωτισμού ρεμάτων κατά παράβαση ευρωπαϊκών οδηγιών», σελ.   
 iii. με θέμα: «Διαχείριση αποβλήτων Περιφέρειας Αττικής και νέος ΧΥΤΑ στη Φυλή», σελ.   
   
ΠΡΟΕΔΡΕΥΟΝΤΕΣ

ΚΑΚΛΑΜΑΝΗΣ Ν. , σελ.

ΣΑΚΟΡΑΦΑ Σ. , σελ.

ΟΜΙΛΗΤΕΣ

Α. Επί του Κανονισμού:  
ΣΑΚΟΡΑΦΑ Σ. , σελ.  
ΦΑΜΕΛΛΟΣ Σ. , σελ.  
  
Β. Επί διαδικαστικού θέματος:  
ΚΑΚΛΑΜΑΝΗΣ Ν. , σελ.  
ΚΟΝΤΟΖΑΜΑΝΗΣ Β. , σελ.  
ΠΟΛΑΚΗΣ Π. , σελ.  
ΣΑΚΟΡΑΦΑ Σ. , σελ.  
ΦΑΜΕΛΛΟΣ Σ. , σελ.  
  
Γ. Επί των επικαίρων ερωτήσεων:  
ΑΔΑΜΟΠΟΥΛΟΥ Α. , σελ.  
ΑΡΣΕΝΗΣ Κ. , σελ.  
ΓΙΑΝΝΑΚΟΠΟΥΛΟΥ Κ. , σελ.  
ΘΡΑΨΑΝΙΩΤΗΣ Ε. , σελ.  
ΚΕΓΚΕΡΟΓΛΟΥ Β. , σελ.  
ΚΕΦΑΛΟΓΙΑΝΝΗΣ Ι. , σελ.  
ΚΟΝΤΟΖΑΜΑΝΗΣ Β. , σελ.  
ΛΙΑΚΟΥΛΗ Ε. , σελ.  
ΜΑΝΩΛΑΚΟΥ Δ. , σελ.  
ΟΙΚΟΝΟΜΟΥ Δ. , σελ.  
ΠΟΛΑΚΗΣ Π. , σελ.  
ΣΥΡΜΑΛΕΝΙΟΣ Ν. , σελ.  
ΦΑΜΕΛΛΟΣ Σ. , σελ.  
  
ΠΑΡΕΜΒΑΣΕΙΣ:  
ΚΑΚΛΑΜΑΝΗΣ Ν. , σελ.  
ΣΑΚΟΡΑΦΑ Σ. , σελ.

ΠΡΑΚΤΙΚΑ ΒΟΥΛΗΣ

Θ΄ ΑΝΑΘΕΩΡΗΤΙΚΗ ΒΟΥΛΗ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΛΕ΄

Παρασκευή 18 Οκτωβρίου 2019

Αθήνα, σήμερα στις 18 Οκτωβρίου, ημέρα Παρασκευή και ώρα 10.15΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. **ΝΙΚΗΤΑ ΚΑΚΛΑΜΑΝΗ**.

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 17-10-2019 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΛΔ΄ συνεδριάσεώς του, της Πέμπτης 17 Οκτωβρίου 2019, σε ό,τι αφορά την ψήφιση στο σύνολο του σχεδίου νόμου του Υπουργείου Πολιτισμού και Αθλητισμού: «Κύρωση της διά ανταλλαγής ρηματικών διακοινώσεων συμφωνίας περί παρατάσεως του Μνημονίου Συνεργασίας μεταξύ της Κυβέρνησης της Ελληνικής Δημοκρατίας και της Κυβέρνησης των Ηνωμένων Πολιτειών της Αμερικής σχετικά με την επιβολή εισαγωγικών περιορισμών σε κατηγορίες αρχαιολογικού και βυζαντινού εκκλησιαστικού εθνολογικού υλικού μέχρι και τον 15ο αιώνα μ.Χ. της Ελληνικής Δημοκρατίας»)

Κυρίες και κύριοι συνάδελφοι, θέλω να θέσω υπ’ όψιν σας ότι η Επιτροπή Αναθεώρησης του Συντάγματος, για την οποία η Ολομέλεια έχει ορίσει προθεσμία υποβολής της έκθεσής της την 22α Oκτωβρίου 2019, κατόπιν ομόφωνης απόφασής της, με επιστολή προς τον Πρόεδρο της Βουλής, ζητεί παράταση της προθεσμίας της λειτουργίας της μέχρι και την 11η Νοεμβρίου 2019.

Συμφωνεί το Σώμα;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Νικήτας Κακλαμάνης):** Το Σώμα συνεφώνησε ομοφώνως.

(Η προαναφερθείσα επιστολή καταχωρίζεται στα Πρακτικά και έχει ως εξής:

(ΑΛΛΑΓΗ ΣΕΛΙΔΑΣ)

(Να μπει η σελίδα 3)

(ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Κατ’ αρχάς επιτρέψτε μου να ανακοινώσω στο Σώμα το δελτίο επικαίρων ερωτήσεων της Δευτέρας 21 Οκτωβρίου 2019.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 100/15-10-2019 επίκαιρη ερώτηση του Βουλευτή Κέρκυρας του Κινήματος Αλλαγής κ. Δημητρίου Μπιάγκη προς τον Υπουργό Ναυτιλίας και Νησιωτικής Πολιτικής, με θέμα: «Ανάκληση της υπ’ αριθμ. 3113.11/40369/7-6-2018 υπουργικής απόφασης για την αύξηση των λιμενικών τελών στα πλοία που εκτελούν δρομολόγια από Ηγουμενίτσα - Κέρκυρα και Ηγουμενίτσα - Λευκίμμη».

2. Η με αριθμό 109/15-10-2019 επίκαιρη ερώτηση του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Γιάννη Δελή προς την Υπουργό Παιδείας και Θρησκευμάτων**,** με θέμα: «Μετεγγραφές φοιτητών και σπουδαστών».

3. Η με αριθμό 112/15-10-2019 επίκαιρη ερώτηση του Βουλευτή Ηρακλείου του ΜέΡΑ25 κ. Γεωργίου Λογιάδη προς την Υπουργό Παιδείας και Θρησκευμάτων**,** με θέμα: «Κατάληψη λόγω έλλειψης καθηγητών στο Γυμνάσιο και Λύκειο Κάσου».

Κυρίες και κύριοι συνάδελφοι, προχωρούμε τώρα στη συζήτηση του σημερινού δελτίου των επικαίρων ερωτήσεων.

Θα ήθελα να σας ενημερώσω ότι δεν θα συζητηθεί η έβδομη με αριθμό 110/15-10-2019 επίκαιρη ερώτηση δεύτερου κύκλου του Βουλευτή Επικρατείας του Κινήματος Αλλαγής κ. Γεωργίου Καμίνη προς τον Υπουργό Προστασίας του Πολίτη, με θέμα: «Έκδοση Ιρανής κρατούμενης, μητέρας ανήλικου τέκνου», λόγω κωλύματος του Υπουργού κ. Χρυσοχοΐδη και για την οποία υπάρχει σχετική επιστολή από τον Γραμματέα της Κυβέρνησης κ. Κουτνατζή.

Θα προηγηθούν οι δύο ερωτήσεις του κ. Κεγκέρογλου -η μία είναι προς τον κ. Κεφαλογιάννη, η άλλη είναι προς τον Υφυπουργό Υγείας- και μετά μας έχει παρακαλέσει ο συνάδελφος κ. Θραψανιώτης, ο οποίος πρέπει να αναχωρήσει, για να είναι εγκαίρως στο αεροδρόμιο, να προηγηθεί των υπολοίπων συναδέλφων. Η ερώτησή του είναι προς τον ίδιο Υφυπουργό, τον κ. Κοντοζαμάνη. Θα μου επιτρέψετε να του κάνω αυτή την εξυπηρέτηση.

Αρχίζουμε, λοιπόν, με την πέμπτη με αριθμό 94/14-10-2019 επίκαιρη ερώτηση δεύτερου κύκλου του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς τον Υπουργό Υποδομών και Μεταφορών, με θέμα: «Προτεραιότητα στην οδική ασφάλεια και δημιουργία Παρατηρητηρίου Οδικής Ασφάλειας Κρήτης».

Θα απαντήσει ο παρευρισκόμενος Υφυπουργός Υποδομών και Μεταφορών κ. Ιωάννης Κεφαλογιάννης.

Κύριε Κεγκέρογλου, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Είναι γνωστό ότι η Ελλάδα έχει μία απ’ τις πρώτες θέσεις στην Ευρωπαϊκή Ένωση σχετικά με τα θανατηφόρα δυστυχήματα και βέβαια με τους σοβαρούς τραυματισμούς που έχουν ως συνέπεια την απώλεια ζωής σε πολλές περιπτώσεις ή και τη μόνιμη ανικανότητα. Ταυτόχρονα, θα πρέπει να δούμε ότι δεν είναι γενικός ο κανόνας, δηλαδή η Ελλάδα έχει πρωτιά όσον αφορά τα θανατηφόρα ατυχήματα από μοτοσυκλέτες. Είναι μια στατιστική που την έχει κάνει η Ευρωπαϊκή Ένωση και θα καταθέσω το σχετικό στοιχείο. Υπάρχουν άλλα στοιχεία αξιοσημείωτα, όπως στην Κρήτη, παραδείγματος χάριν, από μια έρευνα που έκανε η εφημερίδα «ΝΕΑ ΚΡΗΤΗ», ότι το Σάββατο γίνονται τα περισσότερα δυστυχήματα.

Εάν αναλύσουμε παραπέρα, θα δούμε ότι ο γενικός κανόνας έχει συγκεκριμένες παραμέτρους, που σου δίνουν τη δυνατότητα, μέσα σε ένα σχέδιο προαγωγής της οδικής ασφάλειας, να πάρεις συγκεκριμένες αποφάσεις.

Επειδή, λοιπόν, θα πρέπει να δούμε επιτέλους τους ανθρώπους που δουλεύουν ερευνητικά και μελετούν τα θέματα οδήγησης, τους ανθρώπους που παράγουν πολιτική, την οικογένεια, το σχολείο, τους οικονομικούς και κοινωνικούς φορείς να είναι στο ίδιο τραπέζι και να συνδιαμορφώνουν μια πολιτική, αλλά κυρίως να έχουν τα στοιχεία γι’ αυτόν τον σκοπό, θα έλεγα ότι το θέμα της οδικής ασφάλειας πρέπει να μπει σε προτεραιότητα και βεβαίως να δούμε πώς συντονιζόμαστε από ενιαία κέντρα.

Υπάρχει, λοιπόν, μία πρόταση για την Κρήτη, η οποία έγινε από το ΤΕΙ Κρήτης τότε, σήμερα Ελληνικό Μεσογειακό Πανεπιστήμιο, και η οποία συζητήθηκε σε μια ευρεία σύσκεψη που έγινε το περασμένο Σάββατο στο Ηράκλειο με πρωτοβουλία της Περιφερειακής Διεύθυνσης Εκπαίδευσης. Αυτή η πρόταση αφορά τη δημιουργία του Παρατηρητηρίου Οδικής Ασφάλειας στην Κρήτη.

Το Παρατηρητήριο Οδικής Ασφάλειας, υποστηριζόμενο από το Εργαστήριο Οδικής Ασφάλειας του ΕΛΜΕΠΑ -μάθαμε να το λέμε και το νέο πανεπιστήμιο- και βεβαίως με τη συνέργεια όλων των φορέων, μπορεί να βοηθήσει και τοπικά, την τοπική αυτοδιοίκηση και την εκπαίδευση και το Υπουργείο και τα συναρμόδια Υπουργεία -διότι έχουμε τη συναρμοδιότητα με το Υπουργείο Προστασίας του Πολίτη και το Υπουργείο Παιδείας- ούτως ώστε να εφαρμόσουν πολιτικές, οι οποίες είναι σωστές και ακούγονται. Αλλά να δούμε και τις προτεραιότητες, γιατί προφανώς δεν μπορούν να γίνουν όλα. Βασικό θέμα βέβαια είναι η εκπαίδευση και η κυκλοφοριακή αγωγή και στα σχολεία και στους ενήλικες.

**ΠΡΟΕΔΡΕΥΩΝ (Νικήτας Κακλαμάνης):** Κύριε Κεγκέρογλου, στη δευτερολογία σας τα υπόλοιπα.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Βεβαίως, κύριε Πρόεδρε.

Το ερώτημα, όμως, είναι κυρίως σήμερα εάν θα υποστηρίξουμε το αίτημα για τη δημιουργία του Παρατηρητηρίου Οδικής Ασφάλειας στην Κρήτη.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, έχετε τον λόγο.

**ΙΩΑΝΝΗΣ ΚΕΦΑΛΟΓΙΑΝΝΗΣ (Υφυπουργός Υποδομών και Μεταφορών):** Ευχαριστώ, κύριε Πρόεδρε.

Κύριε συνάδελφε, δεν υπάρχει αμφιβολία ότι πράγματι το θέμα των τροχαίων ατυχημάτων είναι ένα από τα μείζονα ζητήματα που αφορά, όχι μόνο το δικό μας Υπουργείο, αλλά συνολικά τα ζητήματα που πρέπει να αντιμετωπίσει η Κυβέρνηση. Πληροφοριακά να σας πω ότι για τα έτη 2011 - 2020 το Υπουργείο, σε συνεργασία με το Εθνικό Μετσόβιο Πολυτεχνείο, έχει κάνει ένα στρατηγικό σχέδιο για την οδική ασφάλεια, το οποίο αφορά τις δράσεις και τη βελτίωση των δεικτών. Βέβαια, ξέρετε πολύ καλά ότι δεν μπορούμε να μείνουμε μόνο σε ένα στρατηγικό σχέδιο, αλλά πρέπει να προχωρήσουμε και σε συγκεκριμένες δράσεις.

Πέραν αυτού, όμως, να σας πληροφορήσω ότι αυτή τη στιγμή ούτως ή άλλως υπάρχει μια συνεργασία για την κατάρτιση και ενός νέου στρατηγικού σχεδίου για το 2021 μέχρι το 2030. Και όπως πολύ καλά ίσως γνωρίζετε, ο ευρωπαϊκός στόχος που έχει τεθεί για τα κράτη-μέλη είναι να υπάρχει μια μείωση των ατυχημάτων κατά 50% τόσο των θανατηφόρων όσο και των ατυχημάτων τα οποία προκαλούν σοβαρούς τραυματισμούς. Βεβαίως, αυτή τη στιγμή η χώρα μας, σε συνεργασία με τις αρμόδιες επιτροπές της Ευρωπαϊκής Ένωσης, προετοιμάζει τώρα το Εθνικό Στρατηγικό Σχέδιο για τα έτη 2021 και 2030. Βασικό εργαλείο για την επίτευξη του ευρωπαϊκού στόχου είναι η παρακολούθηση και η υιοθέτηση των βασικών δεικτών απόδοσης που σχετίζονται με την οδική ασφάλεια. Άρα στο πλαίσιο αυτό αντιλαμβάνεστε ότι ως Υπουργείο, ως ελληνική Κυβέρνηση, προτιθέμεθα και σε περιφερειακό αλλά και σε εθνικό επίπεδο να συνεργαστούμε με οποιονδήποτε φορέα ή υπηρεσία, προκειμένου να παρακολουθούμε και τις αποδόσεις των στόχων που θα τεθούν στο Εθνικό Στρατηγικό Σχέδιο.

Όσον αφορά τώρα το συγκεκριμένο ινστιτούτο, στο οποίο αναφέρεστε, είναι σε γνώση μου, παρ’ ότι υπηρεσιακά δεν έχει έρθει κάποιο επίσημο αίτημα προς το Υπουργείο. Έχω κάνει μάλιστα και συνάντηση με τους εκπροσώπους του συγκεκριμένου ινστιτούτου και με έχουν ενημερώσει. Προτιθέμεθα σε κάθε περίπτωση να είμαστε σε μια συνεργασία μαζί τους, προκειμένου να δούμε πώς μπορούμε να προχωρήσουμε στις δράσεις στις οποίες αναφέρεστε.

Στη δευτερολογία μου θα αναφερθώ και σε διάφορα ζητήματα που αφορούν συγκεκριμένα και την Κρήτη και το θέμα της οδικής ασφάλειας.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτιρίου και τον τρόπο λειτουργίας της Βουλής, τριάντα τέσσερις μαθήτριες και μαθητές και δύο συνοδοί εκπαιδευτικοί από το 2ο Δημοτικό Σχολείο Καισαριανής.

Καλώς ήρθαν τα παιδιά στη Βουλή.

(Χειροκροτήματα απ’ όλες τις πτέρυγες)

Κύριε Κεγκέρογλου, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Κύριε Υπουργέ, δεν μπορούμε να συγχρονίσουμε μόνο και απλά τις ενέργειές μας με τα κοινοτικό πλαίσιο. Το θέμα των δυστυχημάτων και των ατυχημάτων επείγει. Άρα θα πρέπει να αξιοποιήσουμε τις δυνατότητες που έχουμε ως χώρα και πέρα από το ΕΣΠΑ.

Καλό είναι ότι μετά το 2021 θα υπάρξει ένα νέο πλαίσιο για την οδική ασφάλεια το οποίο θα ξεκινήσει το 2023, γιατί ξέρετε ότι τα δύο πρώτα χρόνια είναι η προετοιμασία. Και μέχρι τότε τι;

Επιπλέον, επειδή τα ζητήματα που έχουν να κάνουν με τις πολιτικές που θα εφαρμοστούν όσον αφορά τις υποδομές, τα μέσα διακίνησης αλλά και τον ανθρώπινο παράγοντα θα πρέπει να έχουν τα στοιχεία και τα δεδομένα εκείνα που ένα παρατηρητήριο μπορεί να δώσει, για να εφαρμοστούν σωστές πολιτικές, το παρατηρητήριο και η ανάλυση προηγείται. Το παρατηρητήριο έπρεπε να έχει γίνει, βεβαίως, χθες. Τα στοιχεία αυτά θα έπρεπε να είναι στη διάθεση αυτών που αποφασίζουν προχθές. Επείγει.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Με την έννοια αυτή είναι θετικό που είπατε ότι θα είστε σε συνεργασία και ότι διατίθεστε για συνεργασία, όμως θα πρέπει να βρεθεί τρόπος το παρατηρητήριο να λειτουργήσει άμεσα, ούτως ώστε να συμβάλει και στη διαμόρφωση του πλαισίου και των πολιτικών που θα προτείνετε και προτίθεστε να επεξεργαστείτε για το 2021 - 2030 και βεβαίως για την άμεση αντιμετώπιση συγκεκριμένων παραγόντων.

Σας είπα δύο παραδείγματα, ένα για τις μοτοσυκλέτες και ένα που έχει να κάνει με τα Σάββατα -θα σας καταθέσω και σχετικό άρθρο. Αυτό σημαίνει, αν το ερμηνεύω σωστά -οι επιστήμονες θα μας το πουν-, ότι όσον αφορά τις μοτοσικλέτες, πέρα από τα άλλα προβλήματα υποδομών, της συμπεριφοράς οδηγών των αυτοκινήτων κ.λπ., ότι πρέπει οι οδηγοί να φοράνε κράνος. Το Σάββατο σημαίνει πιθανόν έξοδοι Παρασκευής και χρήση αλκοόλ ή και άλλοι παράγοντες. Αυτά τα λέω ως ενδεχόμενα. Δεν μπορώ να είμαι σίγουρος, όμως αξιολογώ τα στοιχεία. Ένα συγκεκριμένο όργανο, ένας συγκεκριμένος θεσμός, ένα ίδρυμα, όπως είναι το εργαστήριο του πανεπιστημίου και το παρατηρητήριο -εφόσον δημιουργηθεί- θα μας δώσει τη δυνατότητα, εάν έχουμε με μεγάλη συχνότητα ατυχήματα και δυστυχήματα σε ένα συγκεκριμένο τμήμα ενός οδικού άξονα, ό,τι κι αν είναι αυτός, κατά προτεραιότητα να αντιμετωπιστεί αυτό.

(Στο σημείο αυτό ο Βουλευτής κ. Βασίλειος Κεγκέρογλου καταθέτει για τα Πρακτικά το προαναφερθέν άρθρο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Είναι, λοιπόν, οι σημειακές παρεμβάσεις που μπορούν να γίνουν για τη βελτίωση της οδικής ασφάλειας. Αντί να έχουμε, για παράδειγμα, σε έναν δρόμο μία λωρίδα ανά κατεύθυνση και μία ΛΕΑ, γιατί να μην εξετάσουμε τη δυνατότητα να είναι δύο συν μία, όπως είχε προταθεί παλιότερα για την Κρήτη συγκεκριμένα και με την ασφάλεια που αυτό παρέχει;

Έτσι, λοιπόν, θα έλεγα να αναλάβετε πρωτοβουλία, την οποία κι εγώ θα στηρίξω και όλοι οι συνάδελφοι. Ο κ. Θραψανιώτης και άλλοι Βουλευτές ήταν το προηγούμενο Σάββατο στη συνάντηση αυτή που έγινε στο Ηράκλειο. Να πάρουμε πρωτοβουλία να δημιουργηθεί το παρατηρητήριο, ούτως ώστε να βοηθήσει πάρα πολύ στο ζήτημα που έχει να κάνει με τον σχεδιασμό και στην άμεση αντιμετώπιση συγκεκριμένων προβλημάτων. Το πανεπιστήμιο, η περιφέρεια, πιθανόν και η Περιφερειακή Ένωση Δήμων και οι άλλοι φορείς -και ιδιωτικοί φορείς- μπορούν να συμβάλουν. Και οι ασφαλιστικές εταιρείες αυτοκινήτων δείχνουν ιδιαίτερο ενδιαφέρον, πέρα από την κοινωνική τους ευαισθησία, και λόγω του δικού τους οικονομικού κόστους. Άρα υπάρχουν οι προϋποθέσεις να γίνει αυτό. Πάρτε την πρωτοβουλία.

**ΠΡΟΕΔΡΕΥΩΝ (Νικήτας Κακλαμάνης):** Κλείστε, παρακαλώ. Έχουμε κι άλλες ερωτήσεις. Δεν έχουμε χρόνο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε, για την ανοχή που δείχνετε.

Να προχωρήσουμε το θέμα του Παρατηρητηρίου Οδικής Ασφάλειας στην Κρήτη.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, έχετε τον λόγο.

**ΙΩΑΝΝΗΣ ΚΕΦΑΛΟΓΙΑΝΝΗΣ (Υφυπουργός Υποδομών και Μεταφορών):** Κύριε συνάδελφε, θα σας επαναλάβω κάτι που είπα και στην πρωτολογία μου. Αυτή τη στιγμή τυπικά δεν υπάρχει κάποιο κενό, από τη στιγμή που υπάρχει το στρατηγικό σχέδιο που αφορά τα έτη 2011 και 2020. Είναι θετικό ότι υπάρχει αυτό το σχέδιο και είναι επίσης εξίσου θετικό το γεγονός ότι εν όψει και των επόμενων ετών, 2021 μέχρι το 2030, αυτή τη στιγμή καταρτίζεται το αντίστοιχο Εθνικό Στρατηγικό Σχέδιο για την οδική ασφάλεια.

Όπως είπα όμως και προηγουμένως, κανένα εθνικό σχέδιο, καμμία πολιτική δεν μπορεί να μείνει μόνο στη θεωρία και πράγματι πρέπει να υπάρξει ένας συντονισμός. Αυτό το οποίο είδαμε είναι ότι, δυστυχώς, τα τελευταία πέντε χρόνια στο θέμα της οδικής ασφάλειας -τουλάχιστον με βάση αυτά τα οποία βλέπουμε και στο Υπουργείο- δεν υπήρξε κανένας συντονισμός, καμμία προσπάθεια να καθίσουν όλοι οι φορείς που σχετίζονται με το ζήτημα της οδικής ασφάλειας και να δούμε στην πράξη πώς μπορούμε να εφαρμόσουμε τους στόχους οι οποίοι τίθενται βάσει των εθνικών στρατηγικών σχεδίων.

Νομίζω ότι έχετε δίκιο όσον αφορά την ανάλυσή σας σχετικά με το παράδειγμα της μοτοσυκλέτας και με το γεγονός ότι η χώρα μας, δυστυχώς, αυτή τη στιγμή βρίσκεται στην πρώτη θέση της Ευρωπαϊκής Ένωσης σε θανατηφόρα ατυχήματα. Το γεγονός ότι δυστυχώς οι οδηγοί δεν φοράνε κράνος είναι μία από τις βασικές αιτίες που σχετίζεται με τα θανατηφόρα ατυχήματα στις μοτοσυκλέτες.

Θυμίζω ότι, ως μία κυρίως συμβολική κίνηση, ένα από τα πρώτα θέματα τα οποία αντιμετώπισε η Κυβέρνηση είναι η εξαγγελία για τη μείωση του ΦΠΑ στο κράνος, ακριβώς για να περάσουμε το μήνυμα ότι ως Κυβέρνηση στο συγκεκριμένο ζήτημα δίνουμε το μήνυμα ότι θα πρέπει να προχωρήσουμε και στην αγορά κράνους, στο να φοράμε κράνος και γενικότερα και να έχουμε μία συνείδηση, η οποία συνάδει με βάση τους στόχους του Εθνικού Στρατηγικού Σχεδίου.

Ξέρετε πολύ καλά, επίσης, ότι όσες υποδομές και αν κατασκευάσουμε, όσες παρεμβάσεις και να κάνουμε στα οδικά δίκτυα, αν δεν αντιμετωπίσουμε το θέμα της συνειδήσεως της οδηγικής συμπεριφοράς, δυστυχώς θα εξακολουθούμε να θρηνούμε θύματα στους δρόμους.

Θα σας πως κι ένα άλλο στοιχείο χαρακτηριστικό. Ίσως ένα μεγάλο ποσοστό, που πλησιάζει και το 40%, των θανατηφόρων ατυχημάτων που γίνονται στον βόρειο οδικό άξονα γίνονται στα σημεία τα οποία είναι κλειστός αυτοκινητόδρομος και όχι εκεί όπου δεν υπάρχει το διαχωριστικό. Τι σημαίνει αυτό; Η αυξημένη ταχύτητα, η ενδεχομένως αυξημένη κατανάλωση αλκοόλ πέραν των ορίων και γενικότερα η μη χρήση ζώνης ή κράνους είναι από τις βασικές αιτίες.

Συμφωνώ, λοιπόν, για να μην κάνουμε θεωρητικές συζητήσεις, ότι θα πρέπει αυτό να γίνεται συντονισμένα. Και σας είπα και προηγουμένως, επειδή εκτιμώ το έργο που κάνει το συγκεκριμένο ινστιτούτο στο Μεσογειακό Πανεπιστήμιο, πως είναι στις προθέσεις μας να εμπλακεί στις όποιες διαδικασίες γίνουν. Όταν θα είμαστε έτοιμοι, θα σας πούμε και συγκεκριμένες δράσεις. Και να είστε βέβαιος ότι το συγκεκριμένο ινστιτούτο θα είναι μέσα στους φορείς που θα περιλαμβάνονται σε αυτό.

Ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Κι εμείς σας ευχαριστούμε.

Οι επόμενες επτά ερωτήσεις απευθύνονται προς το Υπουργείο Υγείας.

Θα απαντήσει ο Υφυπουργός, ο κ. Βασίλειος Κοντοζαμάνης.

Στη συνέχεια θα συζητηθεί η πρώτη με αριθμό 428/28-8-2019 ερώτηση του κύκλου αναφορών και ερωτήσεων του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς τον Υπουργό Υγείας, με θέμα: «Μεγάλα προβλήματα και σοβαροί κίνδυνοι από την έλλειψη προσωπικού Πληρωμάτων Ασθενοφόρου/Διασωστών στο ΕΚΑΒ».

Κύριε Κεγκέρογλου, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Είναι διαπιστωμένο και πολλές φορές διατυπωμένο το πρόβλημα της έλλειψης πληρωμάτων ασθενοφόρων. Βεβαίως, αυτό γίνεται ακόμα πιο οξύ όταν μιλήσουμε για τα νησιά, τα οποία έχουν υποστεί και τη μεγάλη επιβάρυνση από το προσφυγικό-μεταναστευτικό με το ίδιο ή και λιγότερο δυναμικό.

Θα πρέπει να πούμε ότι είναι σε εξέλιξη το τελευταίο διάστημα κάποιες διαδικασίες πρόσληψης μόνιμου και επικουρικού προσωπικού. Θέλω να αναφέρω συγκεκριμένα το πρόγραμμα «PHILOS» μέσω ΕΟΔΥ, για την πρόσληψη εκατόν τεσσάρων πληρωμάτων, για το οποίο, όταν διατυπώθηκε η ερώτηση, είχαν εκδοθεί μόνο τα προσωρινά αποτελέσματα. Είναι η προκήρυξης 5Κ του ΑΣΕΠ για την πρόσληψη τριάντα επτά πληρωμάτων. Είναι η διαδικασία πρόσληψης με σύμβαση εργασίας ιδιωτικού δικαίου εκατό διασωστών, από τους οποίους είχαν μόνο είκοσι πέντε προχωρήσει.

Επειδή επιτείνεται το πρόβλημα, θα ήθελα να μας ενημερώσει ο Υπουργός σήμερα και να απαντήσει τι ακριβώς έχει γίνει με την κάθε προκήρυξη και την κάθε διαδικασία πρόσληψης. Ακόμα, να μας πει εάν έχει επεξεργαστεί έναν νέο σχεδιασμό για την πρόσληψη μόνιμου προσωπικού για τα πληρώματα ασθενοφόρων, διασωστών στο ΕΚΑΒ -για το 2019 βεβαίως, αλλά και τον επόμενο χρόνο- και για τα νησιά αλλά και συνολικά για το ΕΚΑΒ της χώρας.

Επίσης, θα θέλαμε να μας πει πώς θα προχωρήσει το επόμενο διάστημα όλη αυτή η διαδικασία αναβάθμισης της αποτελεσματικότητας του ΕΚΑΒ που χρειάζεται. Διότι, όπως παρατηρούμε, υπάρχουν πάρα πολλά επεισόδια, από τον Αλμυρό μέχρι το προχθεσινό, που θα μπορούσαν να έχουν αντιμετωπιστεί διαφορετικά ενδεχομένως. Δεν κάνουμε τους προφήτες, αλλά υπάρχουν κενά, τα οποία πρέπει να αντιμετωπιστούν. Και οι ολιγωρίες, οι οποίες έχουν υπάρξει να μην ξανασυμβούν, να μην παρατηρούνται.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Κι εγώ σας ευχαριστώ.

Κύριε Υπουργέ, έχετε τον λόγο.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** Ευχαριστώ, κύριε Πρόεδρε.

Κύριε Βουλευτά, για εμάς το ΕΚΑΒ αποτελεί στρατηγικό μοχλό του συστήματος υγείας, το οποίο θέλουμε να μεταρρυθμίσουμε. Έχουμε, άλλωστε, τονίσει, τόσο προεκλογικά όσο και πρόσφατα με τη νομοθετική πρωτοβουλία που πήραμε έτσι ώστε να ενοποιήσουμε το Εθνικό Κέντρο Άμεσης Βοήθειας με το Εθνικό Κέντρο Επιχειρήσεων Υγείας, ότι το ΕΚΑΒ αποτελεί τον πυλώνα της επείγουσας προνοσοκομειακής φροντίδας.

Και στο πλαίσιο αυτό σχεδιάζουμε περαιτέρω ανάπτυξη του ΕΚΑΒ και διασύνδεσή του με τα τμήματα επειγόντων περιστατικών στα νοσοκομεία της χώρας.

Πρόθεσή μας είναι η ενίσχυση σε όλα τα επίπεδα -και κυρίως τα επιχειρησιακά- και κινούμενοι προς αυτή την κατεύθυνση δίνουμε ιδιαίτερο βάρος στις προσλήψεις μόνιμου προσωπικού, γιατί σίγουρα με το επικουρικό προσωπικό δεν καλύπτονται οι ανάγκες παρά μόνο προσωρινά. Και το βάρος μας, όπως σας λέω, δίνεται στις προσλήψεις πληρωμάτων ασθενοφόρων, διασωστών όσο και στην ορθολογική κατανομή του υπηρετούντος προσωπικού, έτσι ώστε να διασφαλίζεται η καλύτερη δυνατή λειτουργία του ΕΚΑΒ.

Και βεβαίως, εκπονούμε ένα επιχειρησιακό σχέδιο για την ανάπτυξη του Εθνικού Κέντρου Άμεσης Βοήθειας.

Σε ό,τι αφορά συγκεκριμένα την ερώτησή σας και τις συγκεκριμένες προκηρύξεις, θα ήθελα να τονίσω το εξής: Σε ό,τι αφορά το πρόγραμμα «PHILOS II» από τον ΕΟΔΥ των εκατόν τεσσάρων ατόμων για πληρώματα ασθενοφόρων, διασωστών σε όλη τη χώρα, πιστεύουμε ότι θα έχει ολοκληρωθεί η πρόσληψη μέσω του προγράμματος εντός του 2019 για όλες τις επιχειρησιακές μονάδες του ΕΚΑΒ. Οι ανωτέρω εργαζόμενοι θα υπογράψουν σύμβαση εργασίας ορισμένου χρόνου και θα απασχοληθούν για δεκαοκτώ μήνες με δυνατότητα παράτασης έξι επιπλέον μηνών.

Σε ό,τι αφορά την προβλεπόμενη διαδικασία πρόσληψης με σύμβαση εργασίας ΙΔΟΧ πληρωμάτων ασθενοφόρων των εβδομήντα πέντε υπολοίπων θέσεων που έμειναν κενές, η απάντηση, βεβαίως, είναι αυτονόητη και φυσικά καταφατική, γιατί όπως γνωρίζετε αυτά τα κενά δημιουργήθηκαν διότι στη λίστα των υγειονομικών περιφερειών υπήρξαν μόνο είκοσι πέντε άτομα τα οποία εκδήλωσαν ενδιαφέρον.

Βρισκόμαστε αυτή τη στιγμή σε συνεργασία με τη διοίκηση του ΕΚΑΒ, έτσι ώστε να δρομολογήσουμε νέα πρόσκληση για επικουρικό προσωπικό και θεωρούμε ότι με αυτόν τον τρόπο θα καλύψουμε το κενό αυτών των εβδομήντα πέντε θέσεων.

Σε ό,τι αφορά τα έτη 2019 και 2020 για τον σχεδιασμό πρόσληψης μόνιμου προσωπικού, θέλω να πω ότι έχουν εκδοθεί από το ΑΣΕΠ τα οριστικά αποτελέσματα της προκήρυξης 5Κ για την πρόσληψη τριάντα επτά πληρωμάτων ασθενοφόρου και αναμένεται η ολοκλήρωση της διαδικασίας.

Επίσης, με πράξη του Υπουργικού Συμβουλίου έχει εγκριθεί η πρόσληψη πενήντα ατόμων διαφόρων κλάδων και ειδικοτήτων για το ΕΚΑΒ. Τρέχουμε αυτή τη διαδικασία πολύ γρήγορα και ελπίζουμε να υλοποιηθεί εντός του 2019. Παράλληλα, με αποφάσεις του Υπουργού Υγείας έχουν εγκριθεί ακόμα εκατό θέσεις ΔΕ πληρωμάτων ασθενοφόρων για διάφορους τομείς του ΕΚΑΒ, από τις οποίες έχουν καλυφθεί οι είκοσι πέντε, όπως είπα πριν και έχουν μείνει τα εβδομήντα πέντε κενά.

Ο σχεδιασμός για τις προσλήψεις το 2020 βρίσκεται σε εξέλιξη, διότι αυτή τη στιγμή γνωρίζουμε πολύ καλά την κατάσταση την οποία παραλάβαμε, με τις ελλείψεις όχι μόνο στο ΕΚΑΒ, αλλά και γενικά στο σύστημα υγείας και βεβαίως, προσπαθούμε να αποτυπώσουμε την υφιστάμενη κατάσταση και να κάνουμε ορθολογική κατανομή του προσωπικού για το 2020.

Τώρα, σε ό,τι αφορά τα κενά των οδηγών πληρωμάτων…

**ΠΡΟΕΔΡΕΥΩΝ (Νικήτας Κακλαμάνης):** Μπορείτε να συνεχίσετε στη δευτερολογία σας, κύριε Υπουργέ.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** Εντάξει, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Κεγκέρογλου, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Απότομα τον κόψατε τον Υπουργό και ίσως να είχε κάτι σημαντικό να μας ανακοινώσει.

**ΠΡΟΕΔΡΕΥΩΝ (Νικήτας Κακλαμάνης):** Θα σας τα πει στη δευτερολογία του.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Σε κάθε περίπτωση, νομίζω ότι έχει υπάρξει μια σημαντική καθυστέρηση, η οποία ίσως οφείλεται και στις αλλαγές οι οποίες έγιναν σε κυβερνητικό επίπεδο και βέβαια, στις αλλαγές οι οποίες γίνονται και με το νομοσχέδιο που αφορά την ενοποίηση των δύο φορέων.

Εμείς, κύριε Υπουργέ, σταθήκαμε θετικά στην ενοποίηση των δύο φορέων -το γνωρίζετε πολύ καλά- κατά τη συζήτηση του νομοσχεδίου, πλην, όμως, σας επισημάναμε ότι χρειάζεται στελέχωση και ένα νέο σύστημα συντονισμού, προκειμένου το ενιαίο ΕΚΑΒ να μπορέσει να επιτελέσει τον ρόλο του.

Διότι πρέπει να πω ότι και επί προηγούμενης κυβέρνησης, με τα κενά που υπήρχαν, δυστυχώς, η πολιτική ηγεσία δεν είχε προχωρήσει στο να δώσει τις δυνατότητες στο ΕΚΑΒ να λειτουργήσει όπως έπρεπε, ασχολούταν με άλλα. Το ΕΚΑΒ λειτουργούσε με το ανθρώπινο δυναμικό που είχε, με αυτοθυσία και με τον καλύτερο δυνατό συντονισμό.

Και πιστεύω ότι το ίδιο θα κάνει και το επόμενο διάστημα, αλλά θα πρέπει να δώσουμε τη δυνατότητα να υπάρξει αυτός ο συντονισμός και η αποτελεσματικότητα.

Η πρώτη προϋπόθεση είναι να υπάρχει στελέχωση. Άρα θα έλεγα ότι η χαλαρότητα με την οποία φαίνεται να αντιμετωπίζει το Υπουργείο Υγείας το θέμα της στελέχωσης του ΕΚΑΒ πρέπει να τερματιστεί.

Θα πρέπει, επιτέλους, να υπάρξει αντιμετώπιση και στο θέμα του συντονισμού. Εγώ δεν ικανοποιήθηκα καθόλου από τις ανακοινώσεις του ΕΚΑΒ ή του Υπουργείου -δεν θυμάμαι την ανακοίνωση- στην περίπτωση του θανάτου του Λαυρέντη Μαχαιρίτσα, όταν η απάντηση έλεγε: «Ενδεχομένως ή σίγουρα δεν θα μπορούσε να σωθεί ακόμα και εκεί να ήταν το ασθενοφόρο». Αυτή δεν είναι απάντηση, επειδή έπρεπε να απαντήσει το Υπουργείο γιατί το ασθενοφόρο έφτασε εκεί μετά από τρεις ώρες ακριβώς. Αυτό έπρεπε να απαντήσει. Έπρεπε να φτάσει στα σαράντα πέντε λεπτά, σύμφωνα με τις αποστάσεις και το σχέδιο; Έπρεπε να φτάσει στη μισή ώρα; Αυτό είναι το πρόβλημα και όχι ότι θα πέθαινε ούτως ή άλλως ο άνθρωπος.

Αυτό, λοιπόν, ήταν πέρα και έξω από κάθε λογική επιστημονικής, δεοντολογικής και πολιτικής αντιμετώπισης. Είναι πολιτικάντικη αυτή η αντιμετώπιση. Λέω, όμως, ως παράδειγμα, ότι αν είχε όλες τις βάρδιες το πλήρωμα εκεί στο κέντρο υγείας -δεν ξέρω τι ήταν- και πήγαινε και δεν χρειαζόταν να πάει από τη Λαμία ή από τη Λάρισα -δεν ξέρω από πού πήγε- θα ήταν στην ώρα του.

Άρα λέω ότι και η προϋπόθεση των πληρωμάτων και ο καλός συντονισμός είναι προϋπόθεση για να λειτουργήσει σωστά το ΕΚΑΒ. Εμείς στηρίξαμε, όπως σας είπα, την ενοποίηση, αλλά δεν φτάνει αυτό. Εδώ χρειάζονται προϋποθέσεις. Ξεκινούμε από το προσωπικό και, βεβαίως, από τα ασθενοφόρα. Χρειάζεται και ένα σχέδιο -που πιστεύω ότι το έχετε- για την απόκτηση και αντικατάσταση του απαιτούμενου αριθμού των ασθενοφόρων, σύγχρονων πλέον, προκειμένου να έχουμε μια καλή αποτελεσματικότητα του ΕΚΑΒ.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Υπουργέ, έχετε τον λόγο.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** Ευχαριστώ, κύριε Πρόεδρε.

Κύριε Βουλευτά, δεν αντιμετωπίζουμε με καμμιά χαλαρότητα τα θέματα του ΕΚΑΒ ούτε γενικά του συστήματος υγείας και των προβλημάτων τα οποία αυτό αντιμετωπίζει.

Για να ολοκληρώσω την απάντησή μου στο προηγούμενο που έλεγα και αφορούσαν την ερώτησή σας, θα έλεγα ότι υπάρχουν σίγουρα κενά οδηγών πληρωμάτων ασθενοφόρων στα κέντρα υγείας, αλλά γνωρίζετε πολύ καλά ότι τα πληρώματα είναι αρμοδιότητα των υγειονομικών περιφερειών και, βεβαίως, έχουν ξεκινήσει αρκετές υγειονομικές περιφέρειες μέσω της πρόσληψης επικουρικού προσωπικού να καλύψουν τα κενά τα οποία υπάρχουν. Επιδιώκουμε να υπάρξει ένα σχέδιο συντονισμού της κίνησης των ασθενοφόρων των κέντρων υγείας με τα ασθενοφόρα του ΕΚΑΒ, έτσι ώστε να καλύπτονται καλύτερα τα επείγοντα περιστατικά.

Σε ό,τι αφορά την περίπτωση στην οποία αναφερθήκατε, δεν νομίζω ότι έκανε τρεις ώρες το ασθενοφόρο να φτάσει εκεί, αλλά δεν μου είναι πρόχειρο αυτή τη στιγμή να σας δώσω τους ακριβείς χρόνους. Αναγνωρίζουμε, όπως σας είπα, ότι υπάρχουν προβλήματα, τα οποία τα παραλάβαμε και νομίζω ότι σε σύντομο χρονικό διάστημα έχουμε προβεί σε όλες τις απαραίτητες ενέργειες, προκειμένου να δρομολογήσουμε τόσο τις προσλήψεις -διότι δεν είναι μόνο θέμα ανθρώπινου δυναμικού- όσο και τον επιχειρησιακό σχεδιασμό του Εθνικού Κέντρου Άμεσης Βοήθειας. Σας είπα ότι το πρώτο μας μήνυμα στο πρώτο νομοσχέδιο ήταν η συγχώνευση του Εθνικού Κέντρου Άμεσης Βοήθειας με το ΕΚΕΠΥ.

Έχετε ρωτήσει, επίσης, ποιος είναι ο σχεδιασμός για την οριστική μετάταξη των σχετικών υπαλλήλων των κέντρων υγείας στο ΕΚΑΒ, έτσι ώστε να μην παρατηρούνται τα χρονίζοντα προβλήματα. Εδώ υπάρχουν θέματα διοικητικής διαδικασίας και διευθέτησης, διότι στη συντριπτική τους πλειονότητα οι υπάλληλοι των κέντρων υγείας είναι οδηγοί και όχι πλήρωμα ασθενοφόρου. Βεβαίως, το αντιμετωπίζουμε αυτό και προσπαθούμε να βρούμε τον καλύτερο τρόπο, έτσι ώστε τα ασθενοφόρα των κέντρων υγείας να λειτουργούν σύμφωνα με τις ισχύουσες διατάξεις του ΕΚΑΒ και την κείμενη νομοθεσία και να προβούμε στις απαραίτητες προσλήψεις.

Επομένως γίνεται αντιληπτό ότι υπάρχει γνώση της κατάστασης. Υπάρχει σχέδιο και πολιτική βούληση, έτσι ώστε να προχωρήσουμε με υπευθυνότητα σε όλες εκείνες τις ενέργειες που απαιτούνται -όχι μόνο για τις προσλήψεις- προκειμένου να επιτευχθεί η κάλυψη του συνόλου της επικρατείας με το απαραίτητο προσωπικό και η καλύτερη λειτουργία του ΕΚΑΒ.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα επτά μαθητές και μαθήτριες και δύο εκπαιδευτικοί συνοδοί τους από το 6ο Δημοτικό Σχολείο Μοσχάτου.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** Κύριε Πρόεδρε, θα ήθελα να κάνω μία διευκρίνιση προς τον κ. Κεγκέρογλου.

**ΠΡΟΕΔΡΕΥΩΝ (Νικήτας Κακλαμάνης):** Επειδή είστε αρχάριος, κύριε Υφυπουργέ, θα σας δώσω τον λόγο για να δώσετε τη διευκρίνιση!

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** Μου κλέψατε και λίγο χρόνο πριν!

**ΠΡΟΕΔΡΕΥΩΝ (Νικήτας Κακλαμάνης):** Δεν σας έκλεψα χρόνο. Είχατε δέκα δευτερόλεπτα παραπάνω.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** Η κλήση στο ΕΚΑΒ έγινε στις 4.27΄ και το ασθενοφόρο αφίχθη στο σημείο στις 5.10΄ και 6.18΄ στο Νοσοκομείο του Βόλου.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Όντως δεν ήταν αυτό που είπε ο κ. Κεγκέρογλου, αλλά η απάντηση δεν ήταν σωστή.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Θα το ελέγξω.

**ΠΡΟΕΔΡΕΥΩΝ (Νικήτας Κακλαμάνης):** Για να το πει ο κ. Κοντοζαμάνης, το έχει ελέγξει.

Προχωρούμε, όπως είχα πει. Είχα ζητήσει την άδεια από την κ. Λιακούλη.

Συνεχίζουμε με τη συζήτηση της έκτης με αριθμό 104/15-10-2019 επίκαιρης ερώτησης δεύτερου κύκλου του Βουλευτή Λασιθίου του Συνασπισμού Ριζοσπαστικής Αριστεράς κ. Μανόλη Θραψανιώτη προς τον Υπουργό Υγείας, με θέμα: «Παροχή υπηρεσιών οδοντιατρικής φροντίδας από τον ΕΟΠΥΥ σε παιδιά από ιδιώτες οδοντιάτρους».

Κύριε Θραψανιώτη, έχετε τον λόγο.

**ΕΜΜΑΝΟΥΗΛ ΘΡΑΨΑΝΙΩΤΗΣ:** Ευχαριστώ, κύριε Πρόεδρε, για τη διευκόλυνση, όπως και τη συνάδελφο που μου παραχώρησε τη θέση της.

Κύριε Υπουργέ, ένα πάγιο αίτημα της οδοντιατρικής επιστήμης -αλλά και της ιατρικής γενικότερα- είναι να δίνεται έμφαση στην πρόληψη. Ιδιαίτερα για την οδοντιατρική είναι γεγονός ότι μετά από πολλά χρόνια η οδοντιατρική στη χώρα μας βρέθηκε στο επίκεντρο της προσοχής της πολιτείας την τετραετία 2015 - 2019. Σε αυτό συνετέλεσε η διάθεση του Υπουργείου Υγείας, η καλή συνεργασία με την Οδοντιατρική Ομοσπονδία και με τη συμβολή των οδοντιάτρων της Βουλής. Έτσι, δρομολογήθηκε μία σειρά χρονίων θεμάτων και κάποια επιλύθηκαν, όπως ήταν η διαρκής επιμόρφωση των οδοντιάτρων με τον ν.4486/2017, άλλα βρίσκονται στο στάδιο της επεξεργασίας, όπως ο κώδικας και το τελευταίο, που είναι και το θέμα της ερώτησής μας, η πρωτοβουλία για την παροχή προληπτικής οδοντιατρικής φροντίδας στις ηλικίες έξι μέχρι δώδεκα ετών.

Είχαν δρομολογηθεί οι εξελίξεις, αλλά η παρεμβολή των εκλογών για την ανάδειξη του Δ.Σ. της Ελληνικής Οδοντιατρικής Ομοσπονδίας και των ευρωπαϊκών και οι εθνικών εκλογών, είχε ως αποτέλεσμα να μη γίνει κατορθωτό να υλοποιηθεί αυτή η πρωτοβουλία.

Θα ήθελα να ρωτήσω, κύριε Υπουργέ, αν υπάρχει πρόθεση -για το 2019 είναι κάπως δύσκολο- στον προϋπολογισμό του 2020 να ενταχθεί αυτό το πρόγραμμα που αφορά την πρόληψη για τα παιδιά της πρωτοβάθμιας εκπαίδευσης, που είναι ένας ικανός αριθμός.

Ευχαριστώ.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** Κύριε Βουλευτά, προϋπόθεση για να υλοποιηθεί οποιαδήποτε δράση αποτελεί η ύπαρξη των κατάλληλων πόρων και κανονιστικών πράξεων. Με απλά λόγια θα πρέπει να υπάρχουν διαθέσιμα τα χρήματα για την κάλυψη των δαπανών. Δεν αρκεί μόνο η νομοθέτηση κάποιων δράσεων.

Με τον ν.4486/2017, πράγματι, η προηγούμενη κυβέρνηση νομοθέτησε την παροχή πρωτοβάθμιας οδοντιατρικής φροντίδας υγείας για τις ηλικίες από έξι έως δώδεκα ετών. Απαραίτητη, όμως, κατά τον νόμο ήταν η έκδοση υπουργικής απόφασης για τη διαδικασία παροχής και τις άλλες λεπτομέρειες που καθόριζαν το ύψος της αποζημίωσης, για παράδειγμα, τον χρόνο και τον τρόπο ελέγχου, καθώς και κάθε άλλη αναγκαία λεπτομέρεια για την υλοποίηση του νόμου.

Δυστυχώς, από την έκδοση του ΦΕΚ του νόμου από τον Μάρτιο του 2019 έως και τον Ιούλιο του ιδίου έτους δεν υπήρξε καμμία τέτοια απόφαση. Επιπλέον, έναν σχεδόν μήνα πριν τις εθνικές εκλογές της 7ης Ιουλίου, το Διοικητικό Συμβούλιο του ΕΟΠΥΥ μετέφερε τα ¾ του ποσού της προβλεφθείσας δαπάνης σε άλλον κωδικό, με αποτέλεσμα να μην υπάρχουν χρήματα. Επομένως κληθήκαμε να διαχειριστούμε σχεδόν τίποτα.

Άρα, σε ό,τι αφορά στην ερώτησή σας, θα πρέπει να σας πω ότι, βεβαίως, το 2019 βαίνει προς το τέλος και οι προϋπολογισμοί είναι καθορισμένοι ήδη και εξετάζουμε τι θα γίνει το 2020. Θέλω να τονίσω σε αυτό το σημείο ότι τόσο προεκλογικά όσο και τώρα έχουμε τονίσει ότι δίνουμε μεγάλη σημασία στην προληπτική ιατρική και σε δράσεις, όπως είναι η οδοντιατρική φροντίδα και η στοματική υγεία, που είναι δράσεις προληπτικής ιατρικής, με ένα συγκεκριμένο σχέδιο το οποίο αναπτύσσουμε και πιστεύω ότι προς αυτή την κατεύθυνση θα είμαστε σε θέση τουλάχιστον να καλύψουμε τις ευαίσθητες αυτές ηλικίες, εφόσον η δημοσιονομική κατάσταση μας το επιτρέπει.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε συνάδελφε, κύριε Θραψανιώτη, έχετε τον λόγο.

**ΕΜΜΑΝΟΥΗΛ ΘΡΑΨΑΝΙΩΤΗΣ:** Ευχαριστώ, κύριε Πρόεδρε.

Κατ’ αρχάς, κύριε Υπουργέ, να τονίσουμε ότι η δέσμευση για τον ΕΟΠΥΥ του συγκεκριμένου ποσού, το οποίο ανερχόταν στα 40.093.280 ευρώ, υπήρχε στον προϋπολογισμό. Απλώς μεσολάβησαν οι εκλογές, όπως είπα, στην ομοσπονδία, η οποία ζήτησε μια παράταση, επειδή ήταν και προεκλογική περίοδος, ούτως ώστε να δώσει απάντηση.

Το δεύτερο που θέλω να πω είναι ότι, όντως, μέρος αυτών των χρημάτων, από τα 40 εκατομμύρια ευρώ, που ήταν δεσμευμένα στον προϋπολογισμό, δόθηκε ούτως ώστε να ανακουφιστεί η δαπάνη στα εξεταστικά κέντρα.

Πέρα από αυτό, όμως, κύριε Πρόεδρε, θα ήθελα να τονίσω ότι, κάνοντας μια ανάγνωση στην κατανομή του αριθμού των παιδιών, απευθύνεται σε έναν αριθμό επτακόσιες ογδόντα τρεις χιλιάδες τριακόσια ενενήντα τέσσερα παιδιά, που θα αφορούσε στην προληπτική οδοντιατρική εξέταση.

Εάν παρατηρήσει κανείς τις ηλικίες, μπορεί να βγάλει και άλλα συμπεράσματα, όπως ότι έχουμε τη μείωση του αριθμού των παιδιών από εκατόν δεκαπέντε χιλιάδες το 2007 σε ενενήντα επτά χιλιάδες εκατόν εξήντα τρία το 2013. Έχουμε, δηλαδή, μείωση του νεανικού πληθυσμού και των παιδιών. Άρα, λοιπόν, η παροχή προληπτικής οδοντιατρικής στα παιδιά θα είναι ακόμα ένα κίνητρο για την αντιμετώπιση της υπογεννητικότητας.

Πέρα από αυτό, όμως, νομίζω ότι θα πρέπει όχι απλά να δούμε αν το επιτρέψουν οι δημοσιονομικές συνθήκες. Εξάλλου, περιμένουμε ανάπτυξη 4% και έσοδα στον προϋπολογισμό, οπότε μπορεί να δημιουργηθεί εκείνο το δημοσιονομικό κενό, ούτως ώστε να μπορέσει να υλοποιηθεί αυτή η πρωτοβουλία.

Θέλω να πω ότι αυτό αφορά τα παιδιά και τη στοματική υγεία τους, που, όπως πολύ καλά γνωρίζετε, ως γιατρός, το στόμα είναι ο καθρέφτης της υγείας του σώματος του ανθρώπου. Εκδηλώνονται πάρα πολλές ασθένειες στο στόμα, άρα, λοιπόν, μια έμφαση στην πρόληψη θα είναι ικανή να προλάβει ασθένειες οι οποίες υπάρχει δυνατότητα να εκδηλωθούν στο σώμα.

Με αυτή την έννοια, λοιπόν, νομίζω ότι θα πρέπει όχι μόνο για το 2020, αλλά γενικά να θεσμοθετηθεί και να νομοθετηθεί η παροχή οδοντιατρικής περίθαλψης στα παιδιά της πρωτοβάθμιας εκπαίδευσης, αλλά παράλληλα να ληφθεί μέριμνα, ούτως ώστε, πέρα από την παροχή οδοντιατρικής φροντίδας που παρέχεται από το δημόσιο σύστημα υγείας, να δοθεί η δυνατότητα και στους ελεύθερους επαγγελματίες, ώστε να μπορούν οι οδοντιατρικοί ασθενείς να τύχουν της περίθαλψης από το κράτος.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Υπουργέ, έχετε τον λόγο.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** Ευχαριστώ, κύριε Πρόεδρε.

Δεν έχω να προσθέσω κάτι. Νομίζω ότι συμφωνεί ο κύριος Βουλευτής σε αυτά τα οποία είπα. Θα ήθελα να τονίσω για μια ακόμη φορά ότι η πρόληψη και η προαγωγή της υγείας, βεβαίως, είναι πυλώνες της βιωσιμότητας και καλής λειτουργίας ενός συστήματος υγείας και ευημερίας του πληθυσμού.

Έχουμε πει ότι δίνουμε προτεραιότητα στην πρόληψη κυρίως μέσα από τα σχολεία και σε ό,τι αφορά την οδοντιατρική περίθαλψη σε δράσεις στοματικής υγείας. Θα δείτε σύντομα το σχέδιό μας για τη δημόσια υγεία και την πρόληψη, που θα περιλαμβάνει και αυτά τα οποία αναφέρετε.

Σας ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Τώρα ερχόμαστε στην κανονικότητα!

Για να εξυπηρετήσουμε τον κ. Θραψανιώτη, που η ερώτησή του ήταν έβδομη στον αριθμό, με συναίνεση των συναδέλφων, του δώσαμε τον λόγο. Η σειρά δεν ήταν αυτή.

Τώρα, λοιπόν, θα συζητηθεί η δεύτερη με αριθμό 88/11-10-2019 επίκαιρη ερώτηση πρώτου κύκλου της Βουλευτού Λαρίσης του Κινήματος Αλλαγής κ. Ευαγγελίας Λιακούλη προς τον Υπουργό Υγείας, με θέμα: «Θύματα της γραφειοκρατίας οι κινητές μονάδες παροχής πρωτοβάθμιας φροντίδας υγείας στη Θεσσαλία».

Ορίστε, κυρία Λιακούλη, έχετε τον λόγο.

**ΕΥΑΓΓΕΛΙΑ ΛΙΑΚΟΥΛΗ:** Κύριε Πρόεδρε, κύριεΥπουργέ, νομίζω ότι είναι από τις στιγμές που στο Κοινοβούλιο επιβεβαιώνεται η ισχύς και η δύναμη των επίκαιρων ερωτήσεων. Και αυτό τουλάχιστον, θεσμικά, κύριε Πρόεδρε, όταν μας δίνεται η ευκαιρία, νομίζω ότι πρέπει να το λέμε.

Εγώ το λέω σήμερα, κύριε Υπουργέ, επειδή μετά την κατάθεση της επίκαιρης ερώτησης, που έγινε την 1η Οκτωβρίου, αναδιπλώθηκε ο Διοικητής της 5ης ΥΠΕ, προφανώς με εντολή των αρμοδίων δικών σας υπηρεσιών- και αντί για τη δήλωσή του ότι θα μείνουν αχρησιμοποίητες οι κινητές μονάδες, τελικά αποφάσισε τις δύο από τις τέσσερις κινητές μονάδες που παρείχαν υπηρεσίες πρωτοβάθμιας φροντίδας υγείας στους κατοίκους ορεινών και απομακρυσμένων περιοχών της Περιφέρειας Θεσσαλίας να τις κινήσει ξανά. Όμως, το θέμα δυστυχώς αντιμετωπίστηκε με μια ελαφρότητα -για άλλη μια φορά- που δεν ταιριάζει ούτε στους κατοίκους της περιοχής, αλλά ούτε και στις αρμόδιες υπηρεσίες ενός πολύ κρίσιμου Υπουργείου, του δικού σας Υπουργείου.

Έτσι, λοιπόν, δημιουργήθηκε ένα ιδιότυπο καθεστώς που και άδεια δεν δώσατε σε μια κινητή μονάδα, εκ των οποίων η μία εκ των δύο έχει εξοπλισμό για εξετάσεις μαστού και η άλλη έχει προληπτικές μικροβιολογικές εξετάσεις, δεν γνωρίζουμε ακόμη η μη αδειοδοτημένη μονάδα που κάνει τις μικροβιολογικές εξετάσεις με ποια πιστοποίηση, με ποια τεχνική επάρκεια και με ποια άδεια κυκλοφορεί, διότι αυτά κατήγγειλε ο Διοικητής της 5ης ΥΠΕ. Αυτή είναι η μία όψη του πράγματος, η πιο απλή.

Η δεύτερη όψη του πράγματος, κύριε Υπουργέ, είναι ότι δυστυχώς οι δύο από τις τέσσερις μονάδες βρίσκονται αυτή τη στιγμή σε ένα οικόπεδο, εξακολουθούν να είναι μη αξιοποιημένες, παρά το γεγονός ότι ήταν μια πολυδάπανη διαδικασία η αγορά τους και η αξιοποίηση τους, απ’ ό,τι πληροφορούμαι, μέσω ενός προγράμματος ΕΣΠΑ.

Εμείς, λοιπόν, ζητάμε να μας πείτε σήμερα: Έχετε εκδώσει τη σχετική αδειοδότηση, την τεχνική επάρκεια, την ασφάλεια, την πιστοποίηση με την οποία κινείται η μονάδα που αφορά κυρίως τις μικροβιολογικές εξετάσεις, αλλά και τις προληπτικές εξετάσεις του μαστού;

Και, δεύτερον, τι συμβαίνει με τις άλλες δύο κινητές μονάδες από τις τέσσερις που είναι σε ένα οικόπεδο ακόμα και σήμερα;

Σας ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Υφυπουργέ, έχετε τον λόγο.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** Σας ευχαριστώ, κύριε Πρόεδρε.

Κυρία Βουλευτά, η πρόσβαση των πολιτών των ορεινών και απομακρυσμένων περιοχών της Θεσσαλίας στην πρωτοβάθμια φροντίδα υγείας μέσω των κινητών μονάδων δεν διακόπηκε ποτέ. Οι κινητές μονάδες πράγματι αποτελούν κομμάτι της πρωτοβάθμιας φροντίδας υγείας και πρέπει να διασφαλίζουμε την ομαλή και ασφαλή λειτουργία των μονάδων αυτών.

Ίσως γνωρίζετε καλύτερα από μένα ότι η ΥΠΕ είχε τέσσερις κινητές μονάδες και οι δύο πράγματι είναι παροπλισμένος και καμμία από τις τέσσερις δεν έχει άδεια. Επομένως υπάρχει πρόβλημα, το οποίο καλούμαστε να αντιμετωπίσουμε. Σε αυτό το σημείο εντοπίζεται και η παρέμβαση της Υγειονομικής Περιφέρειας, όχι για να διακοπεί το πρόγραμμα, αλλά να βρούμε λύση στο κομμάτι της αδειοδότησης. Μάλιστα, η Υγειονομική Περιφέρεια προχώρησε σε ενίσχυση των δύο κινητών μονάδων που κυκλοφορούν με μία γενική γιατρό στην κάθε μία και βρισκόμαστε σε μια διαδικασία ώστε να πάρουν άδεια όλες οι κινητές μονάδες.

Τέλος, αξίζει να καταθέσω στα Πρακτικά, κύριε Πρόεδρε, το πρόγραμμα της κινητής μονάδας μαστογραφίας, όπως έχει καταρτιστεί από την 5η Υγειονομική Περιφέρεια.

(Στο σημείο αυτό ο Υφυπουργός Υγείας κ. Βασίλειος Κοντοζαμάνης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Κυρία Λιακούλη, έχετε τον λόγο.

**ΕΥΑΓΓΕΛΙΑ ΛΙΑΚΟΥΛΗ:** Κύριε Υπουργέ, δυστυχώς επιβεβαιώσατε στο δεύτερο σκέλος της απάντησής σας ότι η επίκαιρη ερώτηση κατατέθηκε και τελικά είχε το αποτέλεσμά της. Όταν λέτε ότι δεν διακόπηκε ποτέ η παροχή της πρωτοβάθμιας φροντίδας μέσω των κινητών μονάδων και στη συνέχεια λέτε ότι πράγματι υπήρξε πρόβλημα με την αδειοδότηση, αντιλαμβάνεστε κι εσείς -και το λέω με πολύ σεβασμό στο πρόσωπό σας- ότι αντιφάσκετε, διότι η δήλωση του ΥΠΕάρχη μας δεν ήταν ένα κύημα της δικής μας φαντασίας, αλλά ήταν μια δημοσιευμένη δήλωση, την οποία κι εσείς είδατε και την οποία την αντιμετώπισε προφανώς η αρμόδια υπηρεσία του Υπουργείου σας και καλά κάνατε. Αυτός είναι ο δικός σας ρόλος.

Παρ’ όλα αυτά, σήμερα έρχεστε στο Κοινοβούλιο και μας λέτε ότι το θέμα δεν το έχετε λύσει, δηλαδή στα τέλη του 2019 ένα γραφειοκρατικό ζήτημα μεταξύ του Διοικητή της ΥΠΕ και των κεντρικών υπηρεσιών του Υπουργείου Υγείας δεν μπορεί να λυθεί. Σήμερα μας λέτε κάτι ακόμα. Μας λέτε ότι πράγματι είναι παροπλισμένες οι δύο μονάδες. Δέχεστε, λοιπόν, ότι είναι παροπλισμένες οι δύο μονάδες, αλλά μας λέτε και κάτι περαιτέρω, δηλαδή ότι είναι χωρίς άδεια και οι τέσσερις.

Όταν, πραγματικά, μας λέτε ότι δεν έχουν άδεια οι τέσσερις κινητές μονάδες και ήδη ο ΥΠΕάρχης μας έχει κάνει τη δήλωση ότι ελλείπουν τεχνικές προδιαγραφές και πιστοποιήσεις, εγώ θέλω να σας ρωτήσω κάτι. Είναι ένα πολύ ευαίσθητο ζήτημα πιστοποίησης και δεν θέλω να μπω σε λεπτομέρειες και να καταχραστώ τον χρόνο, αλλά θα πω ότι όταν έχουμε πρόληψη μαστού, για παράδειγμα, δηλαδή έχουμε απεικονιστικές εργασίες, όταν έχουμε μικροβιολογικές εργασίες –οι γιατροί τα ξέρουν καλύτερα από εμένα, δεν είμαι γιατρός- αυτό σημαίνει ότι πρέπει να έχουμε όλες τις τεχνικές προδιαγραφές και πρέπει να έχουμε όλες τις πιστοποιήσεις.

Σας ερωτώ, λοιπόν, με την ευκαιρία της δευτερολογίας μου -και σήμερα αναφαίνεται ότι είναι ένα δεύτερο ζήτημα, αλλά επόμενο της ερώτησής μου- αν αυτές οι άδειες και στις τέσσερις –που μας λέτε σήμερα- κινητές μονάδες έχουν σχέση με την πιστοποίηση και την ασφάλεια των υπηρεσιών που παρέχουν. Αυτό, κύριε Υπουργέ, σας παρακαλώ, θέλω να το ακούσω στη δευτερολογία σας.

Ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, έχετε τον λόγο.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** Ευχαριστώ, κύριε Πρόεδρε.

Κατ’ αρχάς θα πω ότι η δήλωση του Διοικητή της Υγειονομικής Περιφέρειας αφορούσε τη διαπίστωση του προβλήματος. Επίσης, είπατε ότι οι δύο κινητές μονάδες είναι παροπλισμένες. Δεν είπαμε εμείς κάτι αντίθετο. Μας είπατε ότι βρίσκονται κάπου. Δεν τίθεται αμφιβολία γι’ αυτό. Αυτό το πρόβλημα προϋπήρχε. Το διαπιστώσαμε και προσπαθούμε να το επιλύσουμε.

Κατ’ αρχάς φαντάζομαι ότι αφορά την άδεια καταλληλότητας αυτών των κινητών μονάδων, προκειμένου να κινούνται στις περιοχές αυτές και να προβαίνουν στις προγραμματισμένες εξετάσεις.

Σε ό,τι αφορά τις πιστοποιήσεις, επιτρέψτε μου να πω ότι όλα τα μηχανήματα φέρουν τις απαραίτητες πιστοποιήσεις και άδειες καταλληλότητας και λειτουργίας και λειτουργούν, βεβαίως, με διεθνή πρότυπα. Επομένως δεν νομίζω ότι υπάρχει κάποιο θέμα προς αυτή την κατεύθυνση.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Θα συζητηθεί η τρίτη με αριθμό 108/15-10-2019 επίκαιρη ερώτηση πρώτου κύκλου της Βουλευτού Β΄ Πειραιώς του Κομμουνιστικού Κόμματος Ελλάδας κ. Διαμάντως Μανωλάκου προς τον Υπουργό Υγείας, με θέμα: «Απολύσεις των εργαζομένων στην καθαριότητα στο Γενικό Νοσοκομείο Νίκαιας».

Κυρία Μανωλάκου, έχετε τον λόγο.

**ΔΙΑΜΑΝΤΩ ΜΑΝΩΛΑΚΟΥ:** Ευχαριστώ.

Η αλήθεια είναι ότι τα τελευταία χρόνια το θέμα των ελαστικών σχέσεων εργασίας και ειδικά στα δημόσια νοσοκομεία είναι «γάγγραινα», γι’ αυτό υπάρχουν και τόσες συχνές κινητοποιήσεις των εργαζομένων.

Ωστόσο, εγώ θα επικεντρωθώ στο Γενικό Νοσοκομείο Νίκαιας. Η αλήθεια είναι ότι προκηρύχθηκαν μέσω ΑΣΕΠ θέσεις εργασίας με ατομικές συμβάσεις ιδιωτικού δικαίου για δύο έτη για τις ανάγκες της καθαριότητας.

Προσλήφθηκε ο μεγαλύτερος αριθμός από αυτόν που δούλευε με εργολαβικούς. Ωστόσο, είκοσι έμειναν απ’ έξω. Πρόκειται για εργαζόμενους με προϋπηρεσία από οκτώ μήνες μέχρι τρία χρόνια σε εργολαβική εταιρεία, η οποία μέχρι τον Μάιο του 2019 είχε αναλάβει την καθαριότητα του νοσοκομείου. Συνεπώς έχουν εμπειρία και γνώση του χώρου.

Οι απολύσεις έχουν προχωρήσει, αν και υπήρξαν διαβεβαιώσεις και από τη διοίκηση και από υπηρεσιακούς παράγοντες του Υπουργείου για το αντίθετο. Βεβαίως παρεμβάσεις υπήρξαν και από τους εργαζόμενους και στη διοίκηση του νοσοκομείου και στη 2η Υγειονομική Περιφέρεια και στο Υπουργείο Υγείας. Όμως μέχρι τώρα δεν έχει δοθεί λύση.

Το ίδιο συμβαίνει σε όλα τα νοσοκομεία. Δεκάδες εργαζόμενοι έχουν πεταχτεί στον δρόμο, επειδή και η σημερινή Κυβέρνηση αλλά και οι προηγούμενες εφαρμόζουν τη στρατηγική της Ευρωπαϊκής Ένωσης για την ανακύκλωση της ανεργίας και την επέκταση των ελαστικών σχέσεων εργασίας.

Κύριε Υπουργέ, το θέμα της καθαριότητας δεν είναι θέμα συμβάσεων δύο μηνών ή οκτώ μηνών κ.λπ.. Είναι ανάγκη για μόνιμη και σταθερή δουλειά. Εμείς ανησυχούμε και για τις ενδονοσοκομειακές λοιμώξεις που έχουν αυξηθεί, ότι μπορεί να είναι συνέπεια κι αυτό. Γι’ αυτό σας ζητάμε, στα νοσοκομεία, να εξασφαλιστεί μόνιμη και σταθερή δουλειά για όλους τους εργαζόμενους, αλλά ειδικά να ανακληθούν οι απολύσεις αυτών των είκοσι εργαζομένων στο Νοσοκομείο της Νίκαιας.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Κύριε Κοντοζαμάνη, έχετε τον λόγο.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** Ευχαριστώ, κύριε Πρόεδρε.

Κυρία Μανωλάκου, επιτρέψτε μου για μια διευκρίνιση σε ό,τι αφορά την ερώτησή σας. Μιλήσατε για απολύσεις εργαζομένων. Δεν είναι απολύσεις. Είναι λήξεις συμβάσεων. Είναι εργαζόμενοι στην καθαριότητα με συμβάσεις εργασίας ορισμένου χρόνου οι οποίες έληξαν και παράλληλα αυτοί οι εργαζόμενοι συμμετείχαν σε διαγωνισμό του ΑΣΕΠ με μοριοδότηση της προϋπηρεσίας τους και είκοσι, πράγματι, απ’ αυτούς έμειναν εκτός των επιτυχόντων στο συγκεκριμένο διαγωνισμό.

Αντιλαμβάνεστε, λοιπόν, ότι δεν μπορούμε να παρέμβουμε σε αυτή τη διαδικασία που είναι μέσω ΑΣΕΠ. Αυτή είναι η πραγματικότητα. Σε καμμία περίπτωση, βεβαίως, δεν χαιρόμαστε όταν κάποιος φεύγει από τη θέση εργασίας την οποία έχει. Σας λέω για μια ακόμη φορά ότι δεν μπορούμε να παρέμβουμε στις διαδικασίες του ΑΣΕΠ, σε ό,τι αφορά τη μοριοδότηση των ατόμων αυτών.

Σε ό,τι αφορά το δεύτερο σκέλος της ερώτησής σας, πρέπει να πω ότι χρέος του Υπουργείου Υγείας είναι η φύλαξη των νοσοκομείων, η καθαριότητα και η ομαλή λειτουργία της σίτισης και προς αυτή την κατεύθυνση, με σχετικές εγκυκλίους, έχουμε προσδιορίσει τις επόμενες ενέργειές μας. Με γνώμονα τόσο το δημοσιονομικό όφελος, όσο και την ασφαλή φύλαξη και καθαριότητα των νοσοκομείων, προχωρούμε σε περαιτέρω ενέργειες.

Ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, είκοσι οκτώ μαθήτριες και μαθητές και τρεις εκπαιδευτικοί συνοδοί τους από το 2ο Δημοτικό Σχολείο Μελισσίων.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Κυρία Μανωλάκου, έχετε τον λόγο.

**ΔΙΑΜΑΝΤΩ ΜΑΝΩΛΑΚΟΥ:** Κύριε Υπουργέ, είναι λήξη συμβάσεων, γιατί είναι λίγων μηνών. Όμως, η μοριοδότηση που υπάρχει μπορεί να αλλάξει, και με νέο τρόπο να ενισχυθούν τα μόρια της πείρας ακριβώς για αυτούς τους εργαζομένους. Και το λέω, γιατί δεν ζητιανεύουν τη δουλειά. Έχουν εμπειρία, το αντικείμενο το ξέρουν όπως και τον εργασιακό χώρο του νοσοκομείου. Αυτά μπορούν να δώσουν επιπλέον μόρια.

Εξάλλου το Νοσοκομείο της Νίκαιας είναι ένα πολύ μεγάλο νοσοκομείο. Δεν εξυπηρετεί μόνο τους δήμους του Πειραιά αλλά και των νησιών και της επαρχίας και πολλές συνοικίες λαϊκές αλλά και φτωχές. Οι ανάγκες είναι μεγάλες. Χρειάζονται και αυτοί οι άνθρωποι. Δεν είναι μόνο γυναίκες αλλά είναι και άντρες που μπορούν να κάνουν και πιο βαριές δουλειές όπως μεταφορές.

Εξάλλου εγώ θέλω να σας πω -και νομίζω ότι πρέπει να το ξέρετε- ότι υπήρξε ομόφωνη απόφαση του διοικητικού συμβουλίου του νοσοκομείου που ζητούσε την πρόσληψη αυτών των είκοσι ατόμων και έχει ζητήσει και ο υποδιοικητής του νοσοκομείου να κρατηθούν. Επίσης, όλες οι αποφάσεις του σωματείου του νοσοκομείου είναι ομόφωνες. Υπό αυτή την έννοια φαίνεται ότι υπάρχει αναγκαιότητα για την πρόσληψη αυτών των ατόμων.

Σε ό,τι αφορά τις ελαστικές σχέσεις εργασίας σε αυτούς τους τομείς, όπως φύλαξης, καθαριότητας, σίτισης κ.λπ., να σας πω ότι είναι μορφές που εκμεταλλεύονται πολύ στεγνά και δεν θα έπρεπε να υπάρχουν. Εξάλλου η ανασφάλεια, η αβεβαιότητα και η απληρωσιά πηγαίνουν μαζί με την ομηρία.

Σήμερα στα δημόσια νοσοκομεία υπάρχουν δεκαπέντε χιλιάδες άνθρωποι, δηλαδή είναι περίπου το 20% του συνόλου που έχει ελαστικές μορφές εργασίας. Αυτές οι συμβάσεις τελειώνουν, χρειάζεται να γίνει επαναπρόσληψη, μένουν κενά, δημιουργούνται πολλά προβλήματα.

Δεν είναι τυχαίο ότι στις 23 του μήνα υπάρχει παναττική κινητοποίηση των εργαζομένων σε όλα τα δημόσια νοσοκομεία ακριβώς για την κατάργηση των εργολαβικών και των ελαστικών μορφών εργασίας.

Συνεπώς, θα σας ζητούσα να δείτε θετικά το ζήτημα της επαναπρόσληψης των είκοσι αυτών που έχει λήξει η σύμβασή τους, όπως και των προηγούμενων που πήρατε μέσω ΑΣΕΠ –υπάρχει άλλωστε τέτοια δυνατότητα, γιατί χρειάζονται- αλλά και την κατάργηση των εργολαβικών και των ελαστικών μορφών εργασίας.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υφυπουργέ, έχετε τον λόγο.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** Ευχαριστώ, κύριε Πρόεδρε.

Κυρία Μανωλάκου, δεν είπε κανείς ότι οι άνθρωποι αυτοί ζητιανεύουν και σε καμμία περίπτωση δεν θέλουμε να παραβιάζεται ο νόμος σε ό,τι αφορά τα εργασιακά δικαιώματα. Νομίζω ότι η Κυβέρνηση το έχει καταστήσει σαφές προς πάσα κατεύθυνση.

Σε ό,τι αφορά τους είκοσι ανθρώπους, νομίζω ότι θα υπάρξει δυνατότητα σε άλλες προκηρύξεις να λάβουν μέρος, αλλά σε κάθε περίπτωση δεν νομίζω ότι μπορούμε ως Υπουργείο Υγείας να παρακάμψουμε νόμιμες διαδικασίες και, βεβαίως, το ΑΣΕΠ.

**ΠΡΟΕΔΡΕΥΩΝ (Νικήτας Κακλαμάνης):** Ευχαριστώ.

Θα συζητηθεί τώρα η πρώτη με αριθμό 102/15-10-2019 επίκαιρη ερώτηση δεύτερου κύκλου του Βουλευτή Χανίων του Συνασπισμού Ριζοσπαστικής Αριστεράς κ. Παύλου Πολάκηπρος τον Υπουργό Υγείας, με θέμα: «Νοσοκομείο «Ερρίκος Ντυνάν» και εξυπηρέτηση του δημοσίου συμφέροντος».

Κύριε Πολάκη, έχετε τον λόγο.

**ΠΑΥΛΟΣ ΠΟΛΑΚΗΣ:** Ευχαριστώ πολύ, κύριε Πρόεδρε.

Κύριε Υπουργέ, με τη σημερινή ερώτηση, θέλω να διευκρινίσω τις προθέσεις σας. Όπως ξέρετε, η ιστορία του «Ερρίκος Ντυνάν» είναι μία πολύχρονη και πονεμένη ιστορία. Πριν από λίγα χρόνια το νοσοκομείο- μέσα και από τη σκανδαλώδη διαχείριση των προηγούμενων διοικήσεων, τη συσσώρευση χρεών, τους ανταγωνισμούς με άλλους ιδιωτικούς ομίλους, όπως Βγενόπουλου κ.λπ.- έφτασε στα πρόθυρα της χρεοκοπίας.

Τότε με μία σειρά από σκανδαλώδεις ρυθμίσεις -οι οποίες αναδείχθηκαν και στην εξεταστική επιτροπή της Βουλής- με κάποιους νόμους που ψηφίστηκαν, κατέληξε τελικά να το αγοράσει μία εταιρεία ονόματι «ΗΜΙΘΕΑ», της Τράπεζας Πειραιώς, που ενώ εμφάνιζε κέρδη 3.000 ευρώ, ανέλαβε χρέη 110 εκατομμυρίων ευρώ.

Τέλος πάντων μη μείνουμε πολύ σ’ αυτά. Το νοσοκομείο πέρασε στην ιδιοκτησία της Τράπεζας Πειραιώς. Με μία πρωτοφανή νομοθετική ρύθμιση, του κ. Βορίδη τότε, η άδεια ίδρυσης του νοσοκομείου μετατράπηκε σε άδεια ιδιωτικής κλινικής, για να μπορέσει να λειτουργήσει στα πλαίσια του καθαρόαιμου ιδιωτικού τομέα. Είναι μία ιδιωτική κλινική, δηλαδή, της οποίας ιδιοκτήτης είναι η Τράπεζα Πειραιώς.

Εδώ και αρκετό καιρό, με βάση και τις οδηγίες που έχουν πάρει από την Ευρωπαϊκή Κεντρική Τράπεζα οι τράπεζες, ήθελε να πουλήσει, να ξεφορτωθεί αυτό το περιουσιακό στοιχείο, που δεν αποτελεί αντικείμενο χρηματοοικονομικής δραστηριότητας.

Εμείς είχαμε βρεθεί με τη διοίκηση της Τράπεζας Πειραιώς και είχαμε εκφράσει την πρόθεσή μας -μιλάω για τέλη του 2017, αρχές του 2018- να επιστρέψει το Νοσοκομείο «Ερρίκος Ντυνάν» στον δημόσιο τομέα. Μάλιστα τους είχαμε κάνει μία πρόταση.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Δεν μας άκουσαν και προχώρησαν, χωρίς να μας ενημερώσουν, σε δημόσιο διαγωνισμό εκδήλωσης ενδιαφέροντος με ανακοίνωση σε χρηματοοικονομικές σελίδες κ.λπ., για να πουληθεί το Νοσοκομείο «Ερρίκος Ντυνάν» σε κάποια ιδιωτική επιχείρηση.

Τότε, εμείς, σε συνεννόηση με το Ίδρυμα Ωνάση, υπογράψαμε μία συμφωνία συνεργασίας στις 26-7-2018. Αυτή η συμφωνία συνεργασίας έλεγε ότι συνεργάζεται το ελληνικό δημόσιο με το Ίδρυμα Ωνάση και το Ωνάσειο Καρδιοχειρουργικό Κέντρο. Έχει υπογραφεί από τέσσερις Υπουργούς αυτό και από τον Πρόεδρο του Ωνάσειου Καρδιοχειρουργικού Κέντρου και από τον Πρόεδρο του Ιδρύματος Ωνάση, τον κ. Παπαδημητρίου.

Εκεί έλεγε ότι θα επιδιώξει να συμμετέχει το Ίδρυμα Ωνάση μέσω θυγατρικής του στον διαγωνισμό αυτό, να αποκτήσει κατά πλήρη κυριότητα, νομή και κατοχή το Νοσοκομείο «Ερρίκος Ντυνάν», και την ίδια ημέρα θα το δωρίσει άνευ ανταλλάγματος στο Ωνάσειο Καρδιοχειρουργικό Κέντρο, προκειμένου να αποτελέσει πλέον το «Ερρίκος Ντυνάν» ένα από τα τρία νοσηλευτικά ιδρύματα του Ωνάσειου Καρδιοχειρουργικού Κέντρου. Το δεύτερο θα ήταν το Μεταμοσχευτικό Κέντρο, με το οποίο, όπως ξέρετε, υπογράψαμε…

**ΠΡΟΕΔΡΕΥΩΝ (Νικήτας Κακλαμάνης):** Παρακαλώ, να μην πλατειάζετε. Δεν θα δώσω απεριόριστο χρόνο. Ήδη σας έχω αφήσει αρκετό χρόνο. Επειδή έχει ενδιαφέρον, σας αφήνω να μιλήσετε πλέον του χρόνου.

**ΠΑΥΛΟΣ ΠΟΛΑΚΗΣ:** Ευχαριστώ πολύ, κύριε Πρόεδρε.

Θα αποτελούσε, λοιπόν, ένα από τα τρία νοσηλευτικά ιδρύματα του Ωνάσειου Καρδιοχειρουργικού Κέντρου. Το ένα ήταν το γνωστό «Ωνάσειο». Το άλλο θα ήταν το Μεταμοσχευτικό Κέντρο, το οποίο, απ’ ό,τι μαθαίνω με βάση και τη νομοθέτηση, ξεκινάει όπου να ’ναι.

Με βάση αυτή τη συμφωνία στις 15-10-18 ολοκληρώθηκε η φάση των δεσμευτικών προσφορών του διαγωνισμού, που κρίθηκε γόνιμος από την «PRICEWATERHOUSECOOPERS», που ήταν ο σύμβουλος της πώλησης.

Έγιναν τρεις προτάσεις. Η καλύτερη ήταν η πρόταση που καταθέσαμε εμείς. Ήταν 78 εκατομμύρια, 5 εκατομμύρια το Ίδρυμα «Ωνάση», 73 το ελληνικό δημόσιο σε βάθος κάποιου χρόνου.

Άρχισε η τράπεζα να κάνει «τζιριτζάκια». Ενώ σε προηγούμενο διαγωνισμό είχε πάρει 40 εκατομμύρια, ενώ όλες οι χρηματοοικονομικές σελίδες έλεγαν ότι δεν θα πάρει πάνω από 60-65 εκατομμύρια άντε 70, φαίνεται ότι είδε «ψητό» και άρχισαν να λένε ότι «θέλουμε παραπάνω, δεν γίνεται, έχουμε αναλάβει τα έργα».

**ΠΡΟΕΔΡΕΥΩΝ (Νικήτας Κακλαμάνης):** Παρακαλώ, συντομεύετε. Δεν έχετε κάποιο προνόμιο παραπάνω από τους άλλους συναδέλφους.

**ΠΑΥΛΟΣ ΠΟΛΑΚΗΣ:** Εδώ μιλάμε, κύριε Κακλαμάνη, για ένα μεγάλο νοσηλευτικό ίδρυμα…

**ΠΡΟΕΔΡΕΥΩΝ (Νικήτας Κακλαμάνης):** Τότε κάντε επίκαιρη επερώτηση, για να έχετε άπλετο χρόνο. Δεν προτίθεμαι να κάνω περαιτέρω διάκριση.

**ΠΑΥΛΟΣ ΠΟΛΑΚΗΣ:** Η επιστροφή του στο δημόσιο θα ενισχύσει…

**ΠΡΟΕΔΡΕΥΩΝ (Νικήτας Κακλαμάνης):** Υποδείξεις σε εμένα όταν είμαι στην Έδρα δεν θα κάνετε, κύριε Πολάκη. Σας έχω αφήσει, αντί για δύο, πέντε λεπτά. Εντός τριάντα δευτερολέπτων θα κλείσετε, διαφορετικά θα κλείσω εγώ το μικρόφωνο.

**ΠΑΥΛΟΣ ΠΟΛΑΚΗΣ:** Μη με μαλώνετε, κύριε Κακλαμάνη.

**ΠΡΟΕΔΡΕΥΩΝ (Νικήτας Κακλαμάνης):** Δεν θα σας μαλώνω, αλλά δεν θα μου κάνετε υπόδειξη.

Παρακαλώ, συνεχίστε.

**ΠΑΥΛΟΣ ΠΟΛΑΚΗΣ:** Προχώρησε η διαπραγμάτευση και στις αρχές του 2019, χωρίς να κηρυχθεί ποτέ άγονος ο διαγωνισμός, καταθέσαμε δεύτερη πρόταση με βελτιωμένο τίμημα 88 εκατομμυρίων ευρώ από τα οποία 78 εκατομμύρια το ελληνικό δημόσιο, με πληρωμή σε βάθος δεκαπενταετίας και 10 εκατομμύρια το Ίδρυμα «Ωνάση».

Συνεχίστηκε η διαπραγμάτευση, σκλήρυναν αρκετά τα πράγματα και με παρέμβαση του τότε Πρωθυπουργού Αλέξη Τσίπρα σε συνάντηση η οποία έγινε στις 6-5-2019, ανακοινώθηκε ότι το ελληνικό δημόσιο δίνει 100 εκατομμύρια σε βάθος δεκαπενταετίας και 10 εκατομμύρια το Ίδρυμα Ωνάση. Επίσης, ανακοινώθηκε στα μέσα -γιατί έγινε δεκτή, βέβαια, αυτή η ιστορία κατ’ αρχάς και από τον εκπρόσωπο της τράπεζας που ήταν στη συνάντηση- ότι προχωράμε στην επαναπόκτηση του «Ερρίκος Ντυνάν» από τον δημόσιο τομέα.

Συνεχίστηκαν οι διαπραγματεύσεις του τεχνικού μέρους πλέον, του πώς ακριβώς θα αποτυπωθεί αυτό στη συμφωνία, γιατί υπήρχαν και κάποιοι «σκελετοί» στα ντουλάπια…

**ΠΡΟΕΔΡΕΥΩΝ (Νικήτας Κακλαμάνης):** Διατυπώσετε το ερώτημα, κύριε Πολάκη.

**ΠΑΥΛΟΣ ΠΟΛΑΚΗΣ:** Το ερώτημα είναι: Φτάσαμε σ΄ αυτό το σημείο. Εσείς ως Κυβέρνηση θα το συνεχίσετε; Θα ολοκληρωθεί αυτός ο διαγωνισμός; Θα προχωρήσουμε στην επαναφορά του «Ερρίκος Ντυνάν» έτσι όπως είχαμε προγραμματίσει και αρχικά συμφωνήσει με τη διοίκηση της τράπεζας; Ποια είναι η πολιτική σας βούληση;

Έπρεπε να τα πω αυτά, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Είναι γνωστά αυτά. Τα έχετε πει άλλες δέκα φορές.

**ΠΑΥΛΟΣ ΠΟΛΑΚΗΣ:** Όχι, δεν είναι γνωστά, κάθε μέρα…

**ΠΡΟΕΔΡΕΥΩΝ (Νικήτας Κακλαμάνης):** Κύριε Κοντοζαμάνη, έχετε τον λόγο. Θα έχετε κι εσείς άνεση χρόνου, μην έχετε άγχος, για να δώσετε πλήρη απάντηση, εφόσον χρειαστείτε χρόνο.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** Σας ευχαριστώ πολύ, κύριε Πρόεδρε. Και για τον χρόνο μπορώ να χρησιμοποιήσω από τη δευτερολογία μου.

**ΠΡΟΕΔΡΕΥΩΝ (Νικήτας Κακλαμάνης):** Δεν θα χρησιμοποιήσετε από την δευτερολογία. Θα υπάρχει ανοχή στην πρωτολογία.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** Σας ευχαριστώ.

Θα είμαι –πιστεύω- στον χρόνο.

Κύριε Πολάκη, ευχαριστούμε, κατ’ αρχάς, πολύ για την ερώτηση, γιατί μας δίνει τη δυνατότητα να ξεκαθαρίσουμε κάποια πράγματα. Και προσωπικά εγώ το γνωρίζω πολύ καλά το θέμα, γιατί το 2014 ήμουν Γενικός Γραμματέας του Υπουργείου Υγείας.

Επιτρέψτε μου μία σύντομη, μικρή ιστορική αναδρομή. Στην εισαγωγή της ερώτησής σας αναφέρεστε στις περιπέτειες που ταλάνισαν χρόνια το Νοσοκομείο «Ερρίκος Ντυνάν» και το έφεραν στα πρόθυρα της χρεοκοπίας. Σας ενδιαφέρει επομένως η τύχη ενός ιδιωτικού νοσηλευτικού ιδρύματος, που λειτουργούσε με τους κανόνες της ιδιωτικής οικονομίας. Αυτό είναι μία ευχάριστη είδηση για μας.

**ΠΑΥΛΟΣ ΠΟΛΑΚΗΣ:** Όχι βέβαια.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** Το «Ερρίκος Ντυνάν» ήταν ένα κοινωφελές ίδρυμα, που, πράγματι, είχε δημιουργήσει χρέη 300 εκατομμυρίων ευρώ. Το 2014 επομένως υπήρχαν τρεις λύσεις.

Η πρώτη, ήταν να ενταχθεί στο ΕΣΥ -που θέλατε και εσείς- φορτώνοντας το δημόσιο σύστημα υγείας με ένα νοσοκομείο με χρέη 300 εκατομμυρίων ευρώ, όταν ο συνολικός προϋπολογισμός των εκατόν τριάντα νοσοκομείων της χώρας ήταν 1,5 δισεκατομμύριο ευρώ.

Δεύτερη λύση, ήταν να το αφήσουμε στην τύχη του. Αυτό θα σήμαινε πλειστηριασμό σε πολύ χαμηλή αξία -καθώς θα έχανε την άδεια και θα το πουλούσαμε απλά ως κτήριο- κλείσιμο του νοσοκομείου και απώλεια των θέσεων εργασίας. Αυτό το αποτρέψαμε, με τις νομοθετικές παρεμβάσεις στις οποίες αναφερθήκατε.

Τρίτη λύση. Βγήκε στον πλειστηριασμό από την πιστώτρια τράπεζα στο πολύ μεγάλο ποσό των 115 εκατομμυρίων ευρώ. Για ποιον λόγο; Διότι δεχτήκαμε να βγει στον πλειστηριασμό η κλινική, εφόσον δεν χάνει την άδεια λειτουργίας της -αυτό μόνο ψηφίσαμε- γιατί κανείς δεν θα έπαιρνε ένα κενό κτήριο. Έτσι βγήκε το ποσό των 115 εκατομμυρίων ευρώ. Διασφαλίστηκαν οι θέσεις εργασίας, πληρώθηκαν τα ασφαλιστικά ταμεία και το προσωπικό.

Και ναι, κύριε Πολάκη, η κοινωνικά ανάλγητη κυβέρνηση Σαμαρά διασφάλισε τις θέσεις εργασίας και με πράξη νομοθετικού περιεχομένου τότε παρείχε ασφαλιστική ενημερότητα στο ίδρυμα, προκειμένου να συνεχίσει να πληρώνει τους εργαζόμενους.

Επιπλέον μεριμνήσαμε, ώστε το Νοσοκομείο «Ερρίκος Ντυνάν» να συνεχίσει να λειτουργεί ως νοσοκομείο και να μη χάσει την άδειά του. Και, πράγματι, η καλύτερη μέχρι τότε πρόταση ήταν 55 εκατομμύρια ευρώ και εκπλειστηριάστηκε στα 115 εκατομμύρια ευρώ.

Και την εποχή εκείνη η κεφαλαιοποίηση του «Ιατρικού Ομίλου» ήταν 69 εκατομμύρια ευρώ, του «Υγεία» 55 εκατομμύρια ευρώ και του «Ιασώ» 42 εκατομμύρια ευρώ. Ο δε πλειστηριασμός ήταν ανοικτός και μπορούσε να εμφανιστεί ο οποιοσδήποτε το επιθυμούσε και να κάνει καλύτερη πρόταση. Και με το ποσό των 115 εκατομμυρίων ευρώ τι κάναμε; Πληρώσαμε πρώτα τα ασφαλιστικά ταμεία, τις εισφορές των εργαζομένων -δώσαμε 12 εκατομμύρια ευρώ στους εργαζόμενους- την εφορία και μετά ακολούθησαν οι προμηθευτές.

Ας δούμε τώρα τι προσπαθήσατε εσείς να κάνετε. Κινήσατε ουσιαστικά θέμα κρατικοποίησης του «Ερρίκος Ντυνάν». Το «Ερρίκος Ντυνάν» δεν ήταν ποτέ δημόσιο, γιατί γυρνούσατε και λέγατε ότι επιστρέφει στο δημόσιο. Όμως δεν το ολοκληρώσατε -όπως είπατε και εσείς- αλλά ούτε και το δρομολογήσατε, ουσιαστικά, παρά μόνο δημιουργήσατε εντυπώσεις ότι επιστρέφει στο δημόσιο, ένα ίδρυμα το οποίο δεν ήταν στο δημόσιο.

Και αναφέρομαι σε κρατικοποίηση, γιατί ουσιαστικά το δάνειο των 110 εκατομμυρίων ευρώ αφορούσε σε κρατική χρηματοδότηση, προκειμένου να αγοραστεί το «Ερρίκος Ντυνάν», αφού το δάνειο θα πληρωνόταν από το δημόσιο διότι θα απαλλασσόταν το «Ωνάσειο» από το rebate και το clawback και το 20% των λειτουργικών εξόδων του θα πήγαινε στην αποπληρωμή του δανείου. Και αναφέρομαι σε κρατικοποίηση, γιατί ουσιαστικά το δάνειο των 110 εκατομμυρίων ευρώ αφορούσε σε κρατική χρηματοδότηση, προκειμένου να αγοραστεί το «Ερρίκος Ντυνάν», αφού το δάνειο θα πληρωνόταν από το δημόσιο, διότι θα απαλλασσόταν το «Ωνάσειο» από το rebate και το clawback, και το 20% των λειτουργικών εξόδων του θα πήγαινε στην αποπληρωμή του δανείου.

Άρα η εξαγορά αυτή δεν θα λειτουργούσε ωφέλιμα προς το ελληνικό δημόσιο αλλά θα επιβάρυνε ακόμα περισσότερο τον κρατικό προϋπολογισμό. Και όλο αυτό χωρίς σχέδιο διασφάλισης των εργασιακών σχέσεων. Γιατί γνωρίζετε πολύ καλά ότι οι εργασιακές σχέσεις στα δύο νοσοκομεία είναι διαφορετικές.

Αναρωτιέμαι δε τα εξής: Ποια αρμόδια αρχή -γιατί αναφερθήκατε σε μία θυγατρική εταιρεία της Τράπεζας Πειραιώς- θα ενέκρινε τη συγκεκριμένη πώληση με την καταβολή 10 εκατομμυρίων μόνο σε μετρητά, ενώ η αρχική προσφορά του «Ωνασείου», όπως λέτε στην ερώτησή σας, ήταν 78 εκατομμύρια;

Ποια αρμόδια αρχή θα επέτρεπε την αγορά της «ΗΜΙΘΕΑ» από μία μονοπρόσωπη ΙΚΕ, την οποία συστήσατε για το σκοπό αυτό; Και πώς ήσασταν σίγουροι για την ομόφωνη έγκριση της συναλλαγής αυτής από το διοικητικό συμβούλιο της τράπεζας;

Θέλω, όμως, να αναφέρω το πιο σημαντικό και κλείνω, κύριε Πρόεδρε: Ο διαγωνισμός για την πώληση του «Ερρίκος Ντυνάν» είναι ένας ιδιωτικός διαγωνισμός και επομένως, η κυβέρνησή σας δεν έπρεπε να αναμειχθεί, γιατί η δουλειά κάθε κυβέρνησης είναι να μην παρεμβαίνει σε ιδιωτικούς διαγωνισμούς. Η δουλειά της κυβέρνησης είναι να δημιουργεί ευνοϊκό επενδυτικό περιβάλλον και να ευδοκιμούν επενδύσεις. Και λέω ότι αναμειχθήκατε διότι είναι γνωστές στην αγορά οι πιέσεις που άσκησε η Κυβέρνησή σας σε επενδυτικά σχήματα του εξωτερικού, προκειμένου να αποσύρουν τις προσφορές τους και να μείνει μόνο η δεσμευτική προσφορά από την πλευρά του «Ωνασείου».

Με άλλα λόγια, στείλατε το μήνυμα στις αγορές «μην τολμήσετε και έρθετε να επενδύσετε στη χώρα». Το δημόσιο έκανε μια ωμή παρέμβαση σε μια διαδικασία που αφορά στον ιδιωτικό τομέα και προέβη σε εξαναγκασμό. Αντιμετωπίσατε το ζήτημα με προχειρότητα και ερασιτεχνισμό, με μοναδικό στόχο τη δημιουργία εντυπώσεων.

Απαντώ στην ερώτησή σας: Η Κυβέρνηση δεν πρόκειται να ανακατευτεί σε μια διαδικασία που αφορά ιδιωτικούς διαγωνισμούς. Αποσκοπούμε στην προσέλκυση επενδύσεων και στη δημιουργία φιλικού επενδυτικού περιβάλλοντος. Στόχος μας είναι να διασφαλίσουμε τον δημόσιο χαρακτήρα του συστήματος υγείας, ενός συστήματος που συνυπάρχει τόσο ο κρατικός τομέας όσο και ο ιδιωτικός.

Το «Ερρίκος Ντυνάν» υπηρετεί το δημόσιο σύστημα υγείας, αφού έχει σύμβαση βεβαίως με τον ΕΟΠΥΥ και δεν μας απασχολεί το ζήτημα κρατικοποίησης του «Ερρίκος Ντυνάν».

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Κύριε Πολάκη, έχετε τον λόγο.

**ΠΑΥΛΟΣ ΠΟΛΑΚΗΣ:** Δεν θα μείνω στην αναδρομή που κάνατε. Δεν θα συμφωνήσουμε. Αναδείχθηκαν αυτά και στην εξεταστική επιτροπή, τι και πώς και τι έκανε η ανάλγητη ή μη ανάλγητη κυβέρνηση Σαμαρά. Απλά φαίνεται, όποιος δεν θέλει να ζυμώσει δέκα μέρες κοσκινίζει. Εδώ απαντήσατε ότι δεν σας ενδιαφέρει.

Ακούστε, με λίγα λόγια, όμως τι θα συμβεί από εδώ και πέρα. Να ξέρει ο κόσμος και οι εργαζόμενοι του «Ντυνάν» ότι εσείς το Νοσοκομείο «Ερρίκος Ντυνάν» το αφήνετε να εξελιχθεί σε έναν διαγωνισμό -ή καινούργιο που θα κάνει ή αυτόν εδώ- γιατί ουσιαστικά δεν προχωράτε τη συμφωνία συνεργασίας την οποία έχουμε υπογράψει με το «Ωνάσειο».

Ακούστε, βεβαίως και παρεμβήκαμε, δεν είναι ψόγος, είναι περηφάνια μας. Βεβαίως και παρεμβήκαμε και είπαμε ότι αντί να πάρει η Τράπεζα Πειραιώς 50-60 εκατομμύρια ευρώ από ένα ιδιωτικό fund και να πάει αυτό το στολίδι στον ιδιωτικό τομέα, εμείς ναι, δίνουμε -γιατί αυτή ήταν η πολιτική μας επιλογή- αναδιανομή υπέρ του δημόσιου τομέα.

Σας αφήσαμε 37 δισεκατομμύρια, κύριε Κοντοζαμάνη. Από το υπερπλεόνασμα μπορούσε κάλλιστα να καλυφθεί σε βάθος χρόνου η αποπληρωμή του δανείου. Δεν είναι αλήθεια αυτό που λέτε, γιατί λέτε μισές αλήθειες. Δεν είναι αλήθεια αυτό που λέγατε ότι θα έπαιρναν μόνο τα 10 εκατομμύρια ευρώ του «Ωνασείου» στην αρχή, θα έπαιρναν και από το ελληνικό δημόσιο.

Να ξέρει, λοιπόν, ο κόσμος ότι τώρα εσείς θα αφήσετε να εξελιχθεί ένας διαγωνισμός στον οποίο θα το πουλήσουν οι της Τράπεζας Πειραιώς με ένα ποσό που σίγουρα δεν πρόκειται να φτάσει αυτό, γιατί από τη στιγμή που ασχολείστε και με τα οικονομικά ξέρετε πολύ καλά ότι δεν επρόκειτο κάποιος να δώσει αυτό το ποσό.

Εμείς θέλαμε να ενταχθεί στο δημόσιο σύστημα υγείας, να είναι ένα από τα τρία νοσοκομεία του «Ωνάσειου Καρδιοχειρουργικού Κέντρου» -είπα ότι το δεύτερο θα ήταν το «Ωνάσειο Μεταμοσχευτικό», που θα ξεκινήσει τώρα να κτίζεται- και δεν υπήρχε κανένα πρόβλημα με το προσωπικό, απολύτως κανένα. Με βάση τη νομοθέτηση που είχαμε κάνει για το «Ωνάσειο Μεταμοσχευτικό» και τον τρόπο που αλλάξαμε το εργασιακό καθεστώς στο «Ωνάσειο» και συμφώνησαν και οι εργαζόμενοι, αντίστοιχο πράγμα θα γινόταν, γιατί εκεί θα μεταφέρονταν και αυτοί οι εργαζόμενοι. Δεν υπήρχε θέμα ούτε ορίου προσλήψεων ενός προς πέντε, ούτε ενός προς έναν, ούτε οτιδήποτε. Θα εξασφαλίζονταν τα εργασιακά τους δικαιώματα και βέβαια θα ενισχυόταν το δημόσιο σύστημα υγείας με μια μεγάλη νοσηλευτική μονάδα, η οποία θα μπορούσε να ανταγωνιστεί ευθέως μια σειρά από μεγάλα ιδιωτικά «μαγαζιά» που υπάρχουν εκεί πάνω, γιατί εδώ είναι το ζουμί της ιστορίας.

Εσείς δεν θέλετε να ξαναγυρίσει στο δημόσιο, για να μην υπονομευθεί υποτίθεται η επιχειρηματική δραστηριότητα. Θα σας πω μόνο μια κουβέντα. Το «Ωνάσειο Καρδιοχειρουργικό Κέντρο», το «Παπαγεωργίου» και σήμερα από τον ΕΟΠΥΥ παίρνουν ένα πολύ μεγάλο μέρος των εσόδων τους με τα νοσήλια που καταθέτουν. Αυτά τα παίρνουν από τον κωδικό δημοσίων νοσοκομείων του ΕΟΠΥΥ, από τα 980 εκατομμύρια.

Το «Ντυνάν» παίρνει χρήματα από τον ΕΟΠΥΥ τώρα ως ιδιωτική κλινική από τον κωδικό που παίρνουν και οι υπόλοιπες ιδιωτικές κλινικές. Ήταν λίγο σόλοικο αυτό που είπατε, ότι από τη στιγμή που έχει σύμβαση με τον ΕΟΠΥΥ είναι δημόσιο. Και το «Ιατρικό» έχει σύμβαση με τον ΕΟΠΥΥ, όπως και το «Μετροπόλιταν».

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** Δεν είπα δημόσιο, λειτουργεί στο δημόσιο σύστημα.

**ΠΑΥΛΟΣ ΠΟΛΑΚΗΣ:** Το είπατε προηγουμένως. Και το «Υγεία» έχει σύμβαση. Μόνο που τα παίρνουν από έναν κωδικό, ο οποίος έχει clawback. Το «Ντυνάν» παίρνει, εάν θυμάμαι καλά, 25 με 30 εκατομμύρια ευρώ τον χρόνο. Τώρα δεν θα τα παίρνει από εκεί, εάν ερχόταν στο δημόσιο, αλλά θα τα έπαιρνε από τον άλλο κωδικό. Προφανώς και δεν θα είχε rebate και clawback, όπως δεν έχει rebate και clawback η χρηματοδότηση του ΕΟΠΥΥ προς τα δημόσια νοσοκομεία. Πρακτικά θα απελευθερωνόταν και ποσό προς τις ιδιωτικές κλινικές, για να μειωθεί το clawback.

Άρα, με λίγα λόγια, εάν καταλαβαίνω καλά, για εσάς έχει κλείσει η ιστορία. Εμείς λέμε ότι τα χρήματα υπάρχουν, για να αγοραστεί. Υπάρχουν τόσα και άλλα τόσα.

Βεβαίως, θέλω να πω μία κουβέντα προς τη διοίκηση της τράπεζας, η οποία έπαιξε άμυνα το τελευταίο διάστημα. Δεν θα ξεχαστεί αυτό, διότι στις 6 Μαΐου, που ανακοινώσαμε- με την τελική πρόταση- ότι αυτό μπορεί να περάσει, μετά «έπαιξαν καθυστέρηση» λόγω των ευρωεκλογών. Συνεχιζόταν, επίσης, και η τεχνική διαπραγμάτευση μέχρι τον Ιούλιο. Υπάρχει εκεί ένας πυρήνας ανθρώπων και μέσα στο «Ντυνάν», οι οποίοι είναι σε διευθυντικές θέσεις και οι οποίοι ζουν απ’ αυτό στις διευθυντικές θέσεις, οι οποίοι έδωσαν νυν υπέρ πάντων αγώνα για να μην πουληθεί, να μην έρθει το «Ντυνάν» στον δημόσιο τομέα. Να προσέξουν πολύ καλά σε ποια τιμή θα το πουλήσουν, όταν το πουλήσουν, γιατί τίποτα δεν θα ξεχαστεί και δεν θα μείνει αναπάντητο. Πείτε εσείς πως στέλνω ό,τι μήνυμα νομίζετε. Εσείς βέβαια ξέρετε ότι έχετε τα χρήματα, απλώς θέλετε να το αφήσετε βορά στον ιδιωτικό τομέα.

**ΠΡΟΕΔΡΕΥΩΝ (Νικήτας Κακλαμάνης):** Κύριε Κοντοζαμάνη, έχετε τον λόγο.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** Κύριε Πολάκη, σας τονίζω για μία ακόμη φορά -γιατί το είπατε- ότι το «Ερρίκος Ντυνάν» δεν ήταν ποτέ στο δημόσιο.

**ΠΑΥΛΟΣ ΠΟΛΑΚΗΣ:** Ήταν.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** Επίσης, θα παρακαλούσαμε να μας δώσετε αυτή τη συμφωνία που υπογράψατε. Δεν βρήκαμε τίποτα στο Υπουργείο.

**ΠΑΥΛΟΣ ΠΟΛΑΚΗΣ:** Ήταν ίδρυμα κοινωφελούς χαρακτήρα. Το «Παπαγεωργίου»…

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** Τη συμφωνία που υπογράψατε με την Τράπεζα Πειραιώς και το «Ωνάσειο», προκειμένου να προχωρήσει η πρόταση, την οποία…

**ΠΡΟΕΔΡΕΥΩΝ (Νικήτας Κακλαμάνης):** Τι ζητάτε, κύριε Υφυπουργέ; Δεν την βρήκατε στο Υπουργείο Υγείας;

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** Δεν την έχουμε βρει πουθενά στο Υπουργείο Υγείας. Εάν μπορείτε, να μας τη δώσετε.

**ΠΡΟΕΔΡΕΥΩΝ (Νικήτας Κακλαμάνης):** Κύριε Κοντοζαμάνη, δεν τη βρήκατε;

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** Όχι, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Να την καταθέσετε στα Πρακτικά, κύριε Πολάκη. Αυτό δεν ήταν προσωπικό, ιδιωτικό συμφωνητικό.

**ΠΑΥΛΟΣ ΠΟΛΑΚΗΣ:** Τι λέτε, κύριε Πρόεδρε;

**ΠΡΟΕΔΡΕΥΩΝ (Νικήτας Κακλαμάνης):** Αφού λέει ότι δεν την βρήκε στο Υπουργείο Υγείας.

**ΠΑΥΛΟΣ ΠΟΛΑΚΗΣ:** Κύριε Πρόεδρε, αυτή είναι η συμφωνία συνεργασίας. Σας τη δίνω, για να τη βγάλετε μία φωτοτυπία. Την καταθέτω στα Πρακτικά.

(Στο σημείο αυτό ο Βουλευτής κ. Παύλος Πολάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Νικήτας Κακλαμάνης):** Ωραία. Βγάλτε φωτοτυπία και επιστρέψτε την στον κ. Πολάκη.

**ΠΑΥΛΟΣ ΠΟΛΑΚΗΣ:** Αυτή είναι η συμφωνία συνεργασίας με το «Ωνάσειο». Είναι το Υπουργείο Υγείας με το «Ωνάσειο Καρδιοχειρουργικό Κέντρο» και το Ωνάσειο Ίδρυμα. Τα λέει πεντακάθαρα μέσα.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** Σας λέω…

**ΠΑΥΛΟΣ ΠΟΛΑΚΗΣ:** Ακούστε με. Έτσι κατέθεσε πρόταση το Ίδρυμα «Ωνάση» στον ιδιωτικό διαγωνισμό. Συμμετείχε ως ίδρυμα.

**ΠΡΟΕΔΡΕΥΩΝ (Νικήτας Κακλαμάνης):** Σύμφωνοι. Ελύθη το θέμα με την κατάθεση στα Πρακτικά. Να φωτοτυπηθεί και να δοθεί το αντίγραφο στον κ. Πολάκη.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** Σας παρακαλέσαμε να μας δώσετε τη συμφωνία, γιατί δεν τη βρήκαμε. Δεν είπα εγώ ότι δεν υπάρχει η συμφωνία. Δεν βρήκαμε τίποτα στο Υπουργείο.

Είναι σαφές, το είπατε και εσείς, ναι, παρεμβήκατε, διώξατε τα επενδυτικά σχήματα και δεν ξέρουμε πώς θα εξελισσόταν ο διαγωνισμός ή πώς θα εξελιχθεί επόμενος διαγωνισμός, προκειμένου κάποιο επενδυτικό σχήμα να πάρει το «Ερρίκος Ντυνάν».

**ΠΑΥΛΟΣ ΠΟΛΑΚΗΣ:** Με κατηγορήσατε ότι παρεμβήκαμε και ότι δεν βρήκατε τίποτα.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** Βεβαίως, εμείς σε καμμία περίπτωση δεν δίνουμε χώρο στις ιδιωτικές επιχειρήσεις του κλάδου της υγείας να επιχειρήσουν στον τομέα της υγείας. Το λέω, γιατί είπατε ότι θέλουμε να τα ιδιωτικοποιήσουμε. Εμείς πρώτοι έχουμε πει ότι είμαστε υπέρ των συμπράξεων δημόσιου και ιδιωτικού τομέα, υπέρ των καλύτερων υπηρεσιών υγείας, χωρίς επιπλέον κόστος για το δημόσιο και έχουμε πει επανειλημμένως ότι στο δημόσιο σύστημα υγείας λειτουργεί τόσο ο κρατικός όσο και ο ιδιωτικός τομέας. Γι’ αυτό και τόνισα ότι το «Ερρίκος Ντυνάν» λειτουργεί στο πλαίσιο του δημόσιου συστήματος υγείας, εφόσον εξυπηρετεί και το σύστημα υγείας μέσω των συμβάσεων που έχει με τον ΕΟΠΥΥ.

Σε ό,τι αφορά το rebate και το clawback, πράγματι το «Ωνάσειο» και το «Παπαγεωργίου» στη Θεσσαλονίκη εξαιρούνται του clawback. Γι’ αυτό και εγώ μίλησα για κρατικοποίηση, διότι εμμέσως χρηματοδοτείται το δάνειο το οποίο θα έπαιρνε το «Ερρίκος Ντυνάν».

Ευχαριστώ πολύ, κύριε Πρόεδρε.

**ΠΑΥΛΟΣ ΠΟΛΑΚΗΣ:** Δεν μου απαντήσατε.

**ΠΡΟΕΔΡΕΥΩΝ (Νικήτας Κακλαμάνης):** Προχωράμε τώρα στην τρίτη με αριθμό 99/15-10-2019 επίκαιρη ερώτηση δεύτερου κύκλου της Βουλευτού Α΄ Αθηνών του ΜέΡΑ25 κ. Αγγελικής Αδαμοπούλου προς τον Υπουργό Υγείας, με θέμα: «Τροποποίηση μέσω πράξης νομοθετικού περιεχομένου του άρθρου 56 του ν.4139/2013 σχετικά με το ΚΕΘΕΑ».

Θα απαντήσει ο Υφυπουργός Υγείας κ. Κοντοζαμάνης.

Κυρία Αδαμοπούλου, έχετε τον λόγο.

**ΑΓΓΕΛΙΚΗ ΑΔΑΜΟΠΟΥΛΟΥ:** Ευχαριστώ πολύ, κύριε Πρόεδρε.

Κύριε Υπουργέ, με τη διαδικασία του εντελώς αναιτιολόγητου κατεπείγοντος, χωρίς να προηγηθεί διάλογος, δημόσια διαβούλευση και κάποια διαδικασία συναινέσεων, καταργείτε με πράξη νομοθετικού περιεχομένου το αυτοδιοίκητο του ΚΕΘΕΑ, ενός νομικού προσώπου ιδιωτικού δικαίου, το οποίο δραστηριοποιείται εδώ και σαράντα χρόνια στον χώρο θεραπείας εξαρτημένων ατόμων και της κοινωνικής τους επανένταξης. Διαγράφετε την παράγραφο 2 του άρθρου 56 του ν.4139/2013 αφήνοντας τον οργανισμό χωρίς σκοπό, χωρίς τη δυνατότητα να ιδρύει συμβουλευτικούς σταθμούς, κέντρα σωματικής αποτοξίνωσης, θεραπευτικές κοινότητες και κέντρα επανένταξης. Καταργείται λοιπόν η δυνατότητά του να δημιουργεί αυτοδιαχειριζόμενους συνεταιρισμούς και επιχειρήσεις, να αναπτύσσει διεθνείς συνεργασίες και να στηρίζει κάθε είδους δραστηριότητα η οποία συντελεί στην ευόδωση των σκοπών του ή που κρίνεται απαραίτητη για τη βοήθεια των εξαρτημένων από φαρμακευτικές ουσίες ατόμων.

Απαλείφετε επίσης την παράγραφο 3, αφήνοντας εντελώς αρρύθμιστα τα ζητήματα που άπτονται των πόρων του οργανισμού, καθώς και τις παραγράφους 4 και 5 για την ιατρική και διοικητική υποστήριξη του ΚΕΘΕΑ από το δημόσιο. Αντιθέτως, προβλέπεται η αντικατάσταση του αιρετού και άμισθου διοικητικού συμβουλίου του οργανισμού με συμβούλιο έμμισθων διορισμένων, προφανώς της επιλογής του Υπουργείου. Δημιουργείται λοιπόν μία γραφειοκρατική δομή, η λειτουργία της οποίας θα διαταράσσεται με κάθε κυβερνητική αλλαγή και θα είναι υποκείμενη έξωθεν παρεμβάσεων.

Καταλύεται ένας καινοτόμος λοιπόν και δοκιμασμένος στην πράξη, απόλυτα δημοκρατικός, οργανωτικός και διοικητικός οργανισμός, που δίνει συμμετοχικό βήμα σε όλους όσους αφορά η απεξάρτηση και η κοινωνική επανένταξη, δηλαδή στους θεραπευόμενους, στις οικογένειές τους, στους εργαζόμενους και στους εθελοντές.

Ρωτάμε λοιπόν, κύριε Υπουργέ, για ποιον λόγο η πρώτη παρέμβαση στον χώρο της αντιμετώπισης των εξαρτήσεων, και μάλιστα με πράξη νομοθετικού περιεχομένου, αφορά στην ουσιαστική αποδόμηση ενός οργανισμού τόσο αποτελεσματικού θεραπευτικά, επιστημονικά και εκπαιδευτικά όσο και τόσο καθαρού σε επίπεδο διαχείρισης πόρων. Γιατί λοιπόν, αντί να προωθήσετε και σε άλλους οργανισμούς ως πρότυπο ένα άμισθο διοικητικό συμβούλιο, που λειτουργεί διαχρονικά με τρόπο υποδειγματικό, το αντικαθιστάτε από ένα έμμισθο, προκαλώντας περαιτέρω δαπάνη που μπορεί να επωμιστεί ο φορολογούμενος πολίτης;

Ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Κι εγώ, κυρία Αδαμοπούλου.

Κύριε Κοντοζαμάνη, έχετε τον λόγο.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** Ευχαριστώ πολύ, κύριε Πρόεδρε.

Κυρία Αδαμοπούλου, η πράξη νομοθετικού περιεχομένου, όπως είναι γνωστό, κυρώνεται με νόμο εντός αποκλειστικής προθεσμίας σαράντα ημερών και κατά συνέπεια αυτά τα οποία θίγετε θεωρώ ότι εκφεύγουν πλέον του αντικειμένου. Παρ’ όλα αυτά, όμως, το ΚΕΘΕΑ, όπως γνωρίζετε, αποτελεί εποπτευόμενο νομικό πρόσωπο του Υπουργείου Υγείας, το οποίο χρηματοδοτείται αποκλειστικά από το Υπουργείο Υγείας. Άρα σύμφωνα με τις αρχές της δημοσιονομικής πρακτικής, όταν νομικό πρόσωπο που ανήκει στον ευρύτερο δημόσιο τομέα χρηματοδοτείται από το κράτος, το τελευταίο οφείλει να έχει ενεργό και άμεσο ρόλο στη διοίκηση του οργανισμού και βεβαίως ο Έλληνας πολίτης να γνωρίζει που πηγαίνουν τα χρήματά του.

Περαιτέρω δε, το διοριζόμενο διοικητικό συμβούλιο θα προωθήσει κατά τρόπο, φρονούμε, αποτελεσματικότερο και αποδοτικότερο τους σκοπούς του οργανισμού, εφαρμόζοντας τις αρχές της χρηστής διοίκησης. Επομένως η κατάργηση του αυτοδιοίκητου συνδέεται αποκλειστικά και μόνο με τις αρχές της δημοσιονομικής διαχείρισης και της χρηστής διοίκησης, όπως άλλωστε αναγράφεται και στην αιτιολογική έκθεση της συγκεκριμένης πράξης νομοθετικού περιεχομένου.

Θέλω να πω επίσης ότι η πράξη νομοθετικού περιεχομένου δεν άπτεται ζητημάτων αντιμετώπισης των εξαρτήσεων, απαντώντας σε αυτό που αναφέρετε περί του τι θα γίνει στον τομέα των εξαρτήσεων, αλλά αναφέρεται αποκλειστικά και μόνο στο ζήτημα της χρηστής οικονομικής διαχείρισης και διοίκησης του οργανισμού.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Κυρία Αδαμοπούλου, έχετε τον λόγο.

**ΑΓΓΕΛΙΚΗ ΑΔΑΜΟΠΟΥΛΟΥ:** Ευχαριστώ, κύριε Πρόεδρε.

Κύριε Υπουργέ, μιλήσατε για χρηστή διοίκηση διότι χρηματοδοτείται από το Υπουργείο Υγείας. Θα πρέπει να έχει έναν άμεσο ρόλο το Υπουργείο. Αυτό το οποίο έχει γίνει ευρέως γνωστό και από δημοσιεύματα, τα οποία θα επικαλεστώ και θα καταθέσω, είναι το εξής. Συγκεκριμένα, στην «ΚΑΘΗΜΕΡΙΝΗ» της 1ης Οκτωβρίου από πρώην μέλος του διοικητικού συμβουλίου του ΚΕΘΕΑ κατατίθεται ότι η περσινή κρατική επιχορήγηση ανήλθε στο ποσό των 16.625.000 ευρώ. Τα συνολικά έσοδα ήταν 18,4 εκατομμύρια ευρώ και οι δαπάνες 15,2 εκατομμύρια ευρώ. Υπάρχει απόθεμα.

Το ΚΕΘΕΑ ελέγχεται σε ετήσια βάση από εταιρεία ορκωτών ελεγκτών. Αναρτά στο διαδίκτυο τα κλινικά, διοικητικά και οικονομικά του στοιχεία. Η καλή του επίδοση επιβεβαιώθηκε και πρόσφατα από έλεγχο που έκανε το Γενικό Λογιστήριο του Κράτους. Πρόκειται για έναν φορέα ο οποίος αποτελεί υπόδειγμα χρηστής διοίκησης, δημοκρατικών διαδικασιών λήψης αποφάσεων και -το σημαντικότερο- αποτελεσματικότητας στην αντιμετώπιση του θέματος των ναρκωτικών, καθώς επτά στους δέκα από όσους έχουν ενταχθεί στο θεραπευτικό του πρόγραμμα τελικά δεν κάνουν χρήση ουσιών και δεν έχουν εμπλοκή με τον νόμο.

Αξίζει να αναφέρουμε ότι οι αλλαγές που προωθούνται με αυτή την πράξη έχουν προκαλέσει την αντίδραση όχι μονάχα στη χώρα, αλλά και διεθνώς. Έχουν σταλεί επιστολές από κορυφαίους του χώρου παγκοσμίως, όπως είναι ο Ιγκόρ Κούτσενοκ, ο οποίος είναι τέως επικεφαλής του γραφείου του ΟΗΕ για την αντιμετώπιση των εξαρτήσεων, το Ευρωπαϊκό Δίκτυο Μονάδων Θεραπείας, η γενική διευθύντρια του μεγαλύτερου παγκοσμίως ερευνητικού προγράμματος για τις απεξαρτήσεις. Το ΚΕΘΕΑ αποτελούσε σύμβολο ακόμη και του φορέα του ΟΗΕ για τα ναρκωτικά και το έγκλημα. Αυτή τη στιγμή αυτό το καθεστώς ακυρώνεται. Χάνει το status αυτό το ΚΕΘΕΑ και ο ίδιος ο ΟΗΕ δεν αποδέχεται ως ανεξάρτητο σύμβολο οργανισμό ο οποίος θα διοικείται από κυβερνητικούς δοτούς, με αποτέλεσμα να έχει ανακληθεί και ένα προεγκεκριμένο ερευνητικό πρόγραμμα.

Θα καταθέσουμε ακόμη στα Πρακτικά και άλλες μαρτυρίες, οι οποίες μιλούν ακριβώς γι’ αυτή τη χρηστή διοίκηση. Δεν καταλαβαίνουμε για ποιον λόγο μέχρι τώρα η Κυβέρνηση θεωρεί ότι δεν υπήρξε αυτή η χρηστή διοίκηση και ήταν απαραίτητη αυτή η παρέμβαση και μάλιστα με πράξη νομοθετικού περιεχομένου. Σε τι συνίσταται αυτή τη στιγμή ο επείγον χαρακτήρας;

Αξίζει να αναφέρουμε ότι η ουσία της θεραπείας συνίσταται στο ότι οι θεραπευόμενοι, οι εξαρτημένοι, αναλαμβάνουν οι ίδιοι την ευθύνη για να σταματήσουν τη χρήση. Δεν υπάρχει η λογική των υποκατάστατων -αυτό είναι πάρα πολύ σημαντικό και πρέπει να τονιστεί- με αποτέλεσμα να θεραπεύονται εντελώς και στη συνέχεια οι ίδιοι εθελοντικά να παρέχουν τις υπηρεσίες τους για να βοηθήσουν αφιλοκερδώς τους χρήστες να απεξαρτηθούν.

Θεωρούμε, λοιπόν, ότι έχει αποδειχθεί ήδη η νομιμότητα και η χρηστή οικονομική διαχείριση του οργανισμού. Θεωρούμε ότι η πράξη νομοθετικού περιεχομένου αποτελεί μια ευθεία παρέμβαση στα εσωτερικά του οργανισμού, ο οποίος αποτελεί υπόδειγμα δημοκρατικής λειτουργίας. Θεωρούμε ότι με αυτό τον τρόπο απαξιώνεται όχι μόνο η διαδικασία και το δικαίωμα να ψηφίζουν οι εμπλεκόμενοι στον οργανισμό, αλλά το ίδιο, το στεγνό πρόγραμμα της απεξάρτησης, το οποίο έχει βοηθήσει πάρα πολλούς νέους να απεξαρτηθούν. Διαιωνίζεται, δυστυχώς, το φαινόμενο της χρήσης, της τοξικοεξάρτησης από το πιο παραγωγικό κομμάτι της κοινωνίας μας, το οποίο ευνουχίζεται. Ελπίζουμε αυτή η πολιτική να μην οδηγήσει στη χρήση των υποκατάστατων που εφαρμόζει ο ΟΚΑΝΑ.

Κοντολογίς, θεωρούμε ότι όλη αυτή η πολιτική αποτελεί μια παρέμβαση στην ίδια την κουλτούρα του οργανισμού, ως προς τον τρόπο με τον οποίο αντιμετωπίζει την απεξάρτηση και τη θεραπεία.

Ευχαριστώ πολύ για την ανοχή σας.

(Στο σημείο αυτό η Βουλευτής κ. Αγγελική Αδαμοπούλου καταθέτει για τα Πρακτικά τα προαναφερθέντα δημοσιεύματα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Νικήτας Κακλαμάνης):** Κύριε Υφυπουργέ, έχετε τον λόγο.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** Ευχαριστώ, κύριε Πρόεδρε.

Θα τονίσω για μια ακόμη φορά ότι δεν είναι νομικά και λογικά ανεκτό, εφόσον ένας οργανισμός χρηματοδοτείται αποκλειστικά από το ελληνικό δημόσιο, το τελευταίο να μην ασκεί τον καθοριστικό του ρόλο ως προς τη διοίκηση του οργανισμού. Και να πω και κάτι ακόμα: Το κράτος, το Υπουργείο Υγείας, με την απόφαση αυτή δεν παρεμβαίνει στον τομέα της αυτοδιαχείρισης των επιστημονικών και θεραπευτικών προγραμμάτων του ΚΕΘΕΑ, τα οποία για πρώτη φορά σχεδιάζονται και ανήκουν ως προς την αρμοδιότητά τους στο συλλογικό όργανο της γενικής συνέλευσης, που κατά τρόπο σαφή και ρητό ανατίθεται από την εν λόγω πράξη νομοθετικού περιεχομένου.

Κατά συνέπεια, ο θεσμός της άμεσης λήψης των αποφάσεων που αφορούν τον σκοπό του ΚΕΘΕΑ υλοποιείται κατά τρόπο δημοκρατικό και αποδοτικό από τη γενική συνέλευση, η οποία μέχρι σήμερα είχε αποκλειστική αρμοδιότητα και μόνο την εκλογή του διοικητικού συμβουλίου του ΚΕΘΕΑ, χωρίς όμως να έχει και δικαίωμα αντίστοιχα στη χάραξη, στον σχεδιασμό του θεσμικού ρόλου του ΚΕΘΕΑ.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Επειδή είπατε ότι θα φέρετε νόμο -έτσι δεν είπατε;- εντός σαράντα ημερών και έχουν περάσει ήδη είκοσι, περίπου, από την πράξη νομοθετικού περιεχομένου, πάντα μεταξύ των δύο άκρων υπάρχει η μέση οδός, λέω εγώ από τώρα. Όταν χρηματοδοτείται από το κράτος ένας οποιοσδήποτε οργανισμός, το κράτος δεν μπορεί να μην ελέγχει, ακόμη και αν υπάρχει χρηστή διοίκηση. Άρα, αν υποτεθεί ότι θα είναι επταμελές το διοικητικό συμβούλιο, ο μέσος δρόμος θα είναι να έχουμε τρεις από το ΚΕΘΕΑ, τρεις από την πολιτεία και πρόεδρος κοινής αποδοχής. Διότι ως προς το επιστημονικό κομμάτι η κ. Αδαμοπούλου και ο Υπουργός αναγνώρισε τον ρόλο του ΚΕΘΕΑ. Και επειδή τυχαίνει να τον ξέρω χρόνια, ξέρω ότι δεν είναι και οπαδός της άλλης μεθόδου, αλλά αυτής.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι από τα άνω δυτικά θεωρεία παρακολουθούν τη συνεδρίασή μας, αφού ενημερώθηκαν για την ιστορία του κτηρίου, είκοσι εννέα μαθήτριες και μαθητές και δύο συνοδοί εκπαιδευτικοί από το 4ο Δημοτικό Σχολείο Χαλκίδας.

Καλώς ήρθατε στην Αθήνα και στη Βουλή!

Τελειώνουμε το κομμάτι των ερωτήσεων προς τον Υφυπουργό Υγείας με την τέταρτη με αριθμό 103/15-10-2019 επίκαιρη ερώτηση δεύτερου κύκλου του Βουλευτή Κυκλάδων του Συνασπισμού Ριζοσπαστικής Αριστεράς κ. Νικολάου Συρμαλένιου, με θέμα «Σε “ομηρεία” οι εργαζόμενοι στο Γενικό Νοσοκομείο Θήρας, λόγω πολύμηνης αναστολής των υπηρεσιακών μεταβολών».

Κύριε Συρμαλένιε, έχετε τον λόγο.

**ΝΙΚΟΛΑΟΣ ΣΥΡΜΑΛΕΝΙΟΣ:** Ευχαριστώ, κύριε Πρόεδρε.

Κύριε Υπουργέ, θέλω να κάνω μία πολύ σύντομη αναδρομή για το Νοσοκομείο της Σαντορίνης. Γνωρίζετε και εσείς ότι τον Ιούλη του 2016 εγκαινιάστηκε το Νοσοκομείο της Σαντορίνης από τον τέως Πρωθυπουργό, τον Αλέξη Τσίπρα, μετά από τεσσεράμισι σχεδόν χρόνια που είχε κατασκευαστεί ένα πλήρως εξοπλισμένο κτήριο, το οποίο η προηγούμενη κυβέρνηση Σαμαρά - Βενιζέλου ήθελε να ιδιωτικοποιήσει. Το Νοσοκομείο, λοιπόν, ιδρύθηκε με δημόσιο χαρακτήρα, όπως ακριβώς ήθελε και η Ιερά Μητρόπολη της Σαντορίνης, η οποία δώρισε το οικόπεδο. Λειτουργεί, λοιπόν, με δημόσιο χαρακτήρα και υπό την εποπτεία της ΑΕΜΥ, διότι έτσι επέλεξαν την περίοδο εκείνη και οι τοπικοί φορείς της Σαντορίνης, σε συνεργασία με το Υπουργείο.

Από την έναρξη λειτουργίας του έχουν περάσει εκατοντάδες χιλιάδες περιστατικά μέχρι σήμερα. Το δε πρώτο πεντάμηνο του 2019 είχαμε γύρω στα είκοσι επτά χιλιάδες εξακόσια σαράντα τρία περιστατικά, γύρω στις εκατόν εξήντα χειρουργικές επεμβάσεις και πενήντα δύο τοκετούς.

Επίσης, θέλω να πω ότι όλα αυτά τα χρόνια το προσωπικό το οποίο υπηρετούσε στο νοσοκομείο, όλων των ειδικοτήτων, ήταν με συμβάσεις ορισμένου χρόνου και γι’ αυτό ακριβώς η προηγούμενη κυβέρνηση, η κυβέρνηση του ΣΥΡΙΖΑ, τον Σεπτέμβριο του 2018 έβγαλε μία προκήρυξη για πρόσληψη προσωπικού με σύμβαση αορίστου χρόνου εκατόν πενήντα οκτώ θέσεων. Αυτή η διαδικασία είχε σχεδόν ολοκληρωθεί τον Ιούλιο. Ξέρετε, όλες οι γραφειοκρατικές διαδικασίες για να ολοκληρωθούν χρειάζονται λίγο χρόνο. Δυστυχώς, εσείς βγάλατε δύο εγκυκλίους με το που αναλάβατε στην Κυβέρνηση και παγώσατε τις υπηρεσιακές μεταβολές.

Καταθέσαμε ερώτηση αρχές Αυγούστου και επειδή δεν υπήρξε καμμία απάντηση σε αυτή την απλή ερώτηση, υποχρεωθήκαμε να τη μετατρέψουμε σε επίκαιρη ερώτηση. Θα ήθελα να ξέρω αν υπάρχει κάποια εξέλιξη θετική πάνω σε αυτό το θέμα -νομίζω ότι υπάρχει, αλλά θα το πείτε εσείς. Το ζήτημα είναι, λοιπόν, γιατί καθυστέρησε όλη αυτή η διαδικασία, είδη διαδικασιών που είχαν εγκριθεί από το ΑΣΕΠ και είχαν ολοκληρωθεί όταν αναλάβατε.

Διότι είναι δεδομένο ότι το Νοσοκομείο της Σαντορίνης αποτελεί ένα κόσμημα, το οποίο εξυπηρετεί εκατομμύρια -θα έλεγα- ντόπιους και επισκέπτες και όχι μόνο αυτούς που επισκέπτονται, τους τουρίστες, αλλά και τα γύρω μικρά νησιά που έχουν απόλυτη ανάγκη από υγειονομική περίθαλψη.

Σας ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Εντάξει, κρίσιμο είναι, αγαπητέ συμπατριώτη μου, κύριε Συρμαλένιε, αλλά όχι και εκατομμύρια. Μην το κάνουμε τον «Ευαγγελισμό» των Κυκλάδων δηλαδή, έτσι όπως το άκουσα.

**ΝΙΚΟΛΑΟΣ ΣΥΡΜΑΛΕΝΙΟΣ:** Αναφερόμουν και στους τουρίστες αθροιστικά…

**ΠΡΟΕΔΡΕΥΩΝ (Νικήτας Κακλαμάνης):** Εντάξει, δεν περνούν από το Νοσοκομείο όλοι. Είπατε, είκοσι επτά χιλιάδες επισκέψεις είχε.

**ΝΙΚΟΛΑΟΣ ΣΥΡΜΑΛΕΝΙΟΣ:** Σας λέω εξυπηρετεί δυνητικά…

**ΠΡΟΕΔΡΕΥΩΝ (Νικήτας Κακλαμάνης):** Σας είπα ότι είναι κρίσιμο, αλλά να μην το κάνουμε πια και…

Κύριε Υπουργέ, έχετε τον λόγο.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** Ευχαριστώ, κύριε Πρόεδρε.

Θα ήθελα να πω μία κουβέντα μόνο για όσα αναφέρατε για την πράξη νομοθετικού περιεχομένου.

Το Υπουργείο Υγείας θα είναι συνεπές ως προς την τήρηση των χρόνων, προκειμένου να κυρωθεί η εν λόγω πράξη νομοθετικού περιεχομένου.

Έρχομαι τώρα στην ερώτηση του κ. Συρμαλένιου.

Κύριε Βουλευτά, κατ’ αρχάς, επιτρέψτε μου να πω ότι, ναι μεν, εγκαινιάσατε, κόψατε κορδέλα μετά βαΐων και κλάδων στο Νοσοκομείο Σαντορίνης, αλλά οι αεροδιακομιδές προς την Αθήνα συνεχίστηκαν. Χαιρόμαστε, τουλάχιστον, που υποστηρίζετε το Νοσοκομείο αυτό, το οποίο λειτουργεί υπό την ομπρέλα της ΑΕΜΥ. Είναι η Ανώνυμος Εταιρεία Μονάδων Υγείας. Είναι μια ανώνυμος εταιρεία του δημοσίου.

Στις 25 Σεπτεμβρίου 2019, με έγγραφό του ο Υπουργός Υγείας ήρε την απαγόρευση των υπηρεσιακών μεταβολών. Επομένως, το συγκεκριμένο θέμα, το οποίο αναφέρεται στην ερώτησή σας θεωρήστε το ως λήξαν. Το ζήτημα των αυξημένων αναγκών σε προσωπικό υφίσταται όντως και ως κληρονομιά της δικής σας προηγούμενης κυβέρνησης. Βούλησή μας είναι η λύση των προβλημάτων αυτών.

Είναι πλήρως κατανοητή -και έχει αποτυπωθεί ήδη από τη νέα διοίκηση της ΑΕΜΥ- η ανάγκη ενίσχυσης του προσωπικού όλων των ειδικοτήτων, για όλες τις δομές της χώρας και για την ΑΕΜΥ και το Νοσοκομείο Σαντορίνης ειδικότερα, χωρίς αυτό να αποτελεί εξαίρεση.

Σήμερα που μιλάμε, οι διαδικασίες πρόσληψης προσωπικού αορίστου χρόνου ολοκληρώνονται με ταχύτατους τους ρυθμούς, στο πλαίσιο βεβαίως των δυνατοτήτων. Από τις εκατόν πενήντα οκτώ θέσεις ιδιωτικού δικαίου αορίστου χρόνου έχουν καλυφθεί οι εκατόν σαράντα επτά. Για τις κατηγορίες ΤΕ και ΥΕ έχουν εκδοθεί τα ΦΕΚ διορισμών.

Αναφορικά με τις ειδικότητες και τα κενά που υπάρχουν, ο αριθμός των ορθοπεδικών ιατρών στο Νοσοκομείο Σαντορίνης από έναν που βρήκαμε με την ολοκλήρωση της πρόσληψης από την προκήρυξη θα ανέλθει στους τρεις. Ο αριθμός των ακτινοδιαγνωστών ιατρών είναι ήδη στους τρεις και έχουμε ήδη δύο αναισθησιολόγους.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Πριν δώσω τον λόγο στον κ. Συρμαλένιο, κύριε Κοντοζαμάνη, μην ξεχάσετε ότι είμαι από την Άνδρο. Εκλέγομαι στην Αθήνα, αλλά είμαι Κυκλαδίτης.

**ΝΙΚΟΛΑΟΣ ΣΥΡΜΑΛΕΝΙΟΣ:** Ανδριώτης.

**ΠΡΟΕΔΡΕΥΩΝ (Νικήτας Κακλαμάνης):** Άρα, έχω αυξημένο συναισθηματικό ενδιαφέρον.

Τώρα, μου δίνεται και η ευκαιρία να πω ότι όλοι χρησιμοποιήσατε τον μακροβιότερο στην ιστορία του Υπουργείου Υγείας, τον νόμο για την ΑΕΜΥ του 2005. Τον καταψηφίσατε, όμως, όλοι στην Αίθουσα τότε. Όλοι τον καταψηφίσατε, εκτός δύο συναδέλφων, του κ. Αλέκου Παπαδόπουλου και του κ. Χριστοδουλάκη. Και το ΠΑΣΟΚ τον καταψήφισε. Λέγατε ότι ιδιωτικοποιώ την υγεία, διότι εγώ τον είχα φτιάξει. Και αν δεν υπήρχε αυτός ο νόμος, ξέρετε ότι δεν θα υπήρχε νοσοκομείο στη Σαντορίνη. Το αναφέρω έτσι για την ιστορία.

Κύριε Συρμαλένιο, έχετε τον λόγο.

**ΝΙΚΟΛΑΟΣ ΣΥΡΜΑΛΕΝΙΟΣ:** Κύριε Πρόεδρε, έχετε δίκιο ότι στη φάση των μνημονίων βοήθησε το δημόσιο σύστημα υγείας, διότι έμεινε αποκλειστικά ως νομικό πρόσωπο δημοσίου δικαίου υπό την εποπτεία των Υπουργείων Υγείας και Οικονομικών. Ήταν ο μόνος τρόπος για να μην υπάρχει έλεγχος στις προσλήψεις που υπήρχε από τους δανειστές, όπως ξέρετε, με τον κανόνα ένα προς δέκα ή ένα προς πέντε. Για’ αυτό ακριβώς και επελέγη η ένταξη του Νοσοκομείου Σαντορίνης στην ΑΕΜΥ. Είναι πολύ σωστό.

Θέλω να πω, κύριε Υπουργέ, ότι οι αεροδιακομιδές που είπατε βεβαίως εξακολούθησαν. Εξακολούθησαν, όμως, σε υποπολλαπλάσιο ρυθμό από αυτόν ο οποίος υπήρχε πριν, διότι το Κέντρο Υγείας Σαντορίνης δεν μπορούσε να ανταποκριθεί στους δεκάδες χιλιάδες ανθρώπους. Είπα εκατομμύριο πριν δυνητικά με τους ανθρώπους οι οποίοι επισκέπτονται μαζί με τα κρουαζιερόπλοια. Γύρω στο ενάμισι εκατομμύριο τον χρόνο επισκέπτονται τη Σαντορίνη.

Επομένως όλοι αυτοί είχαν τη δυνατότητα, εφόσον είχαν πρόβλημα, να επισκεφθούν το νοσοκομείο.

Υπάρχει τώρα, όμως, ένα πρόβλημα. Καλώς το ξεπαγώσατε -με καθυστέρηση βεβαίως, γιατί δεν ξέρω τι θέλατε να ελέγξετε και το ξεπαγώσατε μετά από δυόμισι μήνες από τότε που έπρεπε να έχουν ολοκληρωθεί οι προσλήψεις- αλλά αυτή τη στιγμή υπάρχουν δύο σοβαρά προβλήματα, από τα οποία θα εξαρτηθεί και η πορεία του νοσοκομείου.

Το ένα πρόβλημα είναι κατά πόσον θα εγκρίνετε τις υπερβάλλουσες υπερωρίες στους γιατρούς. Είναι κάτι το οποίο οι γιατροί κάνουν αναγκαστικά, διότι δεν φτάνουν και ξέρετε ότι, παρά τις επανειλημμένες προκηρύξεις, δεν έχει εμφανιστεί ο κατάλληλος αριθμός των γιατρών διαφόρων ειδικοτήτων, διότι υπάρχει και το σοβαρό πρόβλημα της κατοικίας στη Σαντορίνη.

Δυστυχώς, ο δήμος δεν βοήθησε, παρά το γεγονός ότι είχαν δεσμευτεί ότι θα βοηθήσουν με 1 εκατομμύριο ευρώ δαπάνη τον χρόνο. Ούτε ο δήμος, η προηγούμενη δημοτική αρχή, που άφησε αποθεματικό 26 εκατομμύρια ευρώ φεύγοντας, δεν βοήθησε και είχε δεσμευτεί ότι θα δίνει 1 εκατομμύριο ευρώ.

(Στο σημείο αυτό την Προεδρική Έδρα καταλαμβάνει η Η΄ Αντιπρόεδρος της Βουλής κ. **ΣΟΦΙΑ ΣΑΚΟΡΑΦΑ**)

Εμείς δίναμε 5 εκατομμύρια ευρώ τον χρόνο μέσω της ΑΕΜΥ. Βεβαίως, αυτά δεν μπορούσαν να κατευθυνθούν σε κατοικίες των γιατρών, των νοσηλευτών και του λοιπού προσωπικού.

Άρα το πρώτο θέμα είναι αν θα εγκρίνετε τις υπερβάλλουσες υπερωρίες.

Και το δεύτερο θέμα, το οποίο είχε συζητηθεί και ήταν στα σκαριά να τροποποιηθεί, ήταν το ενιαίο μισθολόγιο. Το ενιαίο μισθολόγιο του προσωπικού λόγω της ΑΕΜΥ είναι πολύ χαμηλότερο από το μισθολόγιο του Εθνικού Συστήματος Υγείας.

(Στο σημείο αυτό κτυπάει το κουδούνι λήξης του χρόνου ομιλίας του κυρίου Βουλευτή)

Κατά συνέπεια –τελειώνω, κυρία Πρόεδρε- αυτό είναι ένα σοβαρό θέμα. Είχαμε βάλει μπρος μία τροποποίηση πάνω σε αυτό το ζήτημα, για να μπορέσει αυτός ο κόσμος να μείνει και να υπηρετήσει το νοσοκομείο. Δυστυχώς, με τις εκλογές, αυτά τα πράγματα σταμάτησαν και θέλουμε να ξέρουμε εάν προτίθεστε να προβείτε σε μια ανάλογη τροποποίηση.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε συνάδελφε.

Τον λόγο έχει ο κύριος Υπουργός για τρία λεπτά.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** Ευχαριστώ, κυρία Πρόεδρε.

Κύριε Βουλευτά, ανέφερα πριν ότι στις 25 Σεπτεμβρίου με έγγραφό του ο Υπουργός Υγείας προέβη σε άρση της απαγόρευσης των υπηρεσιακών μεταβολών. Για να είμαι πιο ακριβής, υπήρχε και νωρίτερα έγγραφο του Υπουργού ότι σε επείγουσες περιπτώσεις μπορούν να γίνουν υπηρεσιακές μεταβολές.

Και μάλιστα, γνωρίζετε πολύ καλά την περίπτωση με τον αναισθησιολόγο στο Νοσοκομείο της Σαντορίνης, όπου μετακινήσαμε αναισθησιολόγο, προκειμένου να καλύψουμε τις ανάγκες του Νοσοκομείου της Σαντορίνης.

Τώρα, σε ό,τι αφορά τις υπερωρίες των γιατρών, είναι ήδη νόμος του κράτους. Προχθές στο νομοσχέδιο του Υπουργείου Υγείας ψηφίσαμε τη νομιμοποίηση των δαπανών που αφορά στις υπερβάλλουσες υπερωρίες. Νομίζω ότι είναι ο ν.4633. Επομένως, δεν υφίσταται πλέον και το θέμα αυτό.

Ευχαριστώ πάρα πολύ.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε Υπουργέ.

Προχωρούμε στην πρώτη με αριθμό 101/15-10-2019 επίκαιρη ερώτηση πρώτου κύκλου του Βουλευτή Β΄ Θεσσαλονίκης του Συνασπισμού Ριζοσπαστικής Αριστεράς κ. Σωκράτη Φάμελλου προς τον Υπουργό Περιβάλλοντος και Ενέργειας, με θέμα: «Αναγκαίες δράσεις για την αντιπυρική προστασία και την πρόληψη των δασικών πυρκαγιών».

Στην επίκαιρη ερώτηση θα απαντήσει ο Υφυπουργός Περιβάλλοντος και Ενέργειας κ. Δημήτριος Οικονόμου.

Ορίστε, κύριε συνάδελφε, έχετε τον λόγο για δύο λεπτά.

**ΣΩΚΡΑΤΗΣ ΦΑΜΕΛΛΟΣ:** Κυρία Πρόεδρε, επί του Κανονισμού θα ήθελα τον λόγο.

**ΠΡΟΕΔΡΕΥΟΥΣΑ (Σοφία Σακοράφα):** Παρακαλώ, κύριε συνάδελφε.

**ΣΩΚΡΑΤΗΣ ΦΑΜΕΛΛΟΣ:** Διότι προκαλεί ιδιαίτερη εντύπωση ότι απουσιάζει ο αρμόδιος Υπουργός. Ο αρμόδιος Υπουργός με βάση την κατανομή αρμοδιοτήτων για τη δασική πολιτική και τα θέματα περιβάλλοντος είναι ο κ. Κωστής Χατζηδάκης. Δεν γνωρίζω αν ο κ. Χατζηδάκης προσπαθεί να ξεφύγει ή να αποφύγει κάτι. Πάντως, ο κ. Οικονόμου είναι Υφυπουργός -έχω το ΦΕΚ του ορισμού των αρμοδιοτήτων του- δεν έχει αρμοδιότητα στα θέματα δασικής πολιτικής και ο κ. Χατζηδάκης είναι ο μόνος Υπουργός από το επιτελείο της πολιτικής ηγεσίας του Υπουργείου Περιβάλλοντος που έχει τη συγκεκριμένη αρμοδιότητα.

Θα ήθελα, λοιπόν, να γνωρίζω αν η Βουλή έχει κάποια επιστολή ή τον λόγο ή την αιτία ή την αφορμή εξαιτίας της οποίας λείπει ο Υπουργός και αποφεύγει αυτήν την απάντηση, λαμβάνοντας υπ’ όψιν ότι η δασική πολιτική είναι από τις σημαντικότερες για τη χώρα μας, λαμβάνοντας υπ’ όψιν την έκταση των δασών και τον συσχετισμό δάσους, βιοποικιλότητας και κλιματικής αλλαγής. Νομίζω ότι εκατομμύρια δαπανώνται στη δασική πολιτική, χιλιάδες εργαζόμενοι δουλεύουν στα δάση, από αυτήν εξαρτώνται οι πυρκαγιές, η ανθρώπινη ζωή.

Έχουμε πληρώσει φόρο αίματος από τις πυρκαγιές και δεν μπορώ να κατανοήσω γιατί ένας Υπουργός απουσιάζει από τη συζήτηση για το δικό του θεσμικό αντικείμενο, για το δικό του χαρτοφυλάκιο.

Θα ήθελα, λοιπόν, να μας ενημερώσετε αν υπάρχει έγγραφο που αιτιολογεί την απουσία του Υπουργού, ποια είναι η δραστηριότητα που τον κωλύει να παρουσιάζεται σήμερα εδώ. Νομίζω ότι μετά τον Αμαζόνιο, μετά τις πυρκαγιές στη Σιβηρία, μετά τα μεγάλα προβλήματα και ενώ ο ίδιος ο Πρωθυπουργός από το βήμα του ΟΗΕ αναφέρθηκε στον συσχετισμό πυρκαγιών και κλιματικής κρίσης, είναι απαράδεκτο ο αρμόδιος Υπουργός να μην είναι εδώ. Θα ήθελα να γνωρίζω θεσμικά αν υπάρχει αιτιολογία ή πρόφαση για την απουσία του Υπουργού και εάν δύναται ο κ. Οικονόμου να απαντήσει στην ερώτηση αυτή, γιατί γνωρίζω ότι δεν έχει το χαρτοφυλάκιο. Δεν αφορά τον κ. Οικονόμου η ερώτηση αυτή.

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε,γνωρίζετε πάρα πολύ καλά ότι το ελληνικό Κοινοβούλιο ενημερώνει η Γενική Γραμματεία της Κυβέρνησης, η οποία μας λέει ποιος θα απαντήσει στην κάθε ερώτηση. Είναι θέμα, λοιπόν, της Κυβέρνησης να ορίσει τον αρμόδιο Υπουργό που θα απαντήσει στην ερώτησή σας. Γι’ αυτό νομίζω ότι η Έδρα δεν έχει αυτήν τη στιγμή την αρμοδιότητα να απαντήσει πάνω στην ερώτησή σας.

**ΣΩΚΡΑΤΗΣ ΦΑΜΕΛΛΟΣ:** Εννοείτε ότι το Προεδρείο της Βουλής δεν έχει ενημερωθεί εγγράφως για τον λόγο της απουσίας του κ. Χατζηδάκη, ότι δεν έχουμε κάποια τέτοια ενημέρωση για να γνωρίζουμε. Άρα, λοιπόν, εγώ καταθέτω πολιτικά τη διαφωνία μου, την αντίρρησή μας.

**ΠΡΟΕΔΡΕΥΟΥΣΑ (Σοφία Σακοράφα):** Μας έχει έρθει ενημέρωση για την παρουσία του κ. Οικονόμου. Έχω το έγγραφο στα χέρια μου. Θα σας απαντήσει ο κ. Οικονόμου, αν δέχεσθε να σας απαντήσει και θέλετε να συνεχίσετε με την ερώτηση.

**ΣΩΚΡΑΤΗΣ ΦΑΜΕΛΛΟΣ:** Κυρία Πρόεδρε, αν αυτό αφορά τη δική μου προσωπική αντίληψη για τον κοινοβουλευτικό έλεγχο, εγώ προφανώς θα κάνω την ερώτησή μου, γιατί σέβομαι τη Βουλή. Ο κ. Χατζηδάκης δεν σέβεται τη Βουλή.

**ΠΡΟΕΔΡΕΥΟΥΣΑ (Σοφία Σακοράφα):** Έχουμε καταγράψει τις αντιρρήσεις σας. Παρακαλώ πολύ να μου πείτε αν θέλετε να συνεχίσουμε στην ερώτηση.

**ΣΩΚΡΑΤΗΣ ΦΑΜΕΛΛΟΣ:** Θεωρώ ότι είμαστε μπροστά σε μια πρωτοφανή υποτίμηση του κοινοβουλευτικού έργου. Εγώ θα συνεχίσω την ερώτηση, διότι οφείλουμε στους Έλληνες πολίτες να ασκούμε τα καθήκοντά μας. Δεν ξέρω αν ο Υφυπουργός θα απαντήσει.

**ΠΡΟΕΔΡΕΥΟΥΣΑ (Σοφία Σακοράφα):** Έχετε δύο λεπτά.

**ΣΩΚΡΑΤΗΣ ΦΑΜΕΛΛΟΣ:** Ευχαριστώ πολύ.

Κατ’ αρχάς, κυρία Πρόεδρε, κύριε Υπουργέ, θεωρώ ότι είναι ψεύτικο το περιβαλλοντικό ενδιαφέρον της Κυβέρνησης. Εάν η Κυβέρνηση ενδιαφερόταν πραγματικά για το περιβάλλον, θα έπρεπε ο αρμόδιος Υπουργός να είναι εδώ και να τοποθετηθεί, γιατί το ζήτημα των πυρκαγιών είναι ένα από τα σημαντικότερα ζητήματα, ιδιαίτερα το ζήτημα της δασικής πολιτικής.

Μας προκαλεί ιδιαίτερη εντύπωση η απουσία του Υπουργού, λαμβάνοντας υπ’ όψιν ότι η χώρα μας έχει πλέον μια συγκεκριμένη διαδρομή για τα θέματα της δασικής πολιτικής και οφείλει η Κυβέρνηση να την εφαρμόσει. Υπάρχει εθνική στρατηγική από τον Νοέμβριο του 2018 για πρώτη φορά στη χώρα μας, που συνδέει τα θέματα της προστασίας με τα θέματα του ακαθάριστου εθνικού προϊόντος και τις εργασίες της υπαίθρου.

Σε αυτήν τη στρατηγική η Νέα Δημοκρατία κατά τη διάρκεια της σχετικής συζήτησης στη Βουλή -συζητήθηκε δύο φορές- τοποθετήθηκε θετικά. Λαμβάνοντας υπ’ όψιν, λοιπόν, ότι το 60% της χώρας μας αφορά στον δασικό χώρο, στα δασικά οικοσυστήματα, το πρώτο σχέδιο το οποίο συγκροτήθηκε και κυρώθηκε εντός της δασικής στρατηγικής είναι το τριετές σχέδιο για την πρόληψη δασικών πυρκαγιών, το οποίο, σε συνδυασμό με το πόρισμα της Επιτροπής Goldammer, δημοσιεύτηκε σε ΦΕΚ στις 5 Ιουλίου του 2019.

Προέβλεπε ενίσχυση με ανθρώπινο δυναμικό, με χρηματικούς πόρους, αλλά και με τεχνικά εργαλεία των δασικών υπηρεσιών. Μάλιστα 140 εκατομμύρια ευρώ προβλέπεται να χρηματοδοτήσουν την εφαρμογή σχεδίων από εκσυγχρονισμένες πλέον διαχειριστικές μελέτες, καθώς έχουμε ήδη προχωρήσει στην κύρωση νέων προδιαγραφών, με πρόσληψη πεντακοσίων πενήντα επιστημόνων -δασολόγων και δασοπόνων- που θα επιβλέψουν αυτές τις διαχειριστικές μελέτες αυτές, αλλά και θα στελεχώσουν τα τμήματα προστασίας και με νέα τεχνικά εργαλεία, όπως είναι ο εντοπισμός των κρίσιμων περιοχών, παραδείγματος χάριν των hot spots, που κινδυνεύουν περισσότερο από τις δασικές πυρκαγιές, αλλά και ειδικά εργαλεία και σχέδια πρόληψης και αντιμετώπισης της δασικής πυρκαγιάς στη μεικτή ζώνη δάσους – κατοικίας, με πιλοτικές εφαρμογές σε τρεις περιοχές της Ελλάδας. Όλα αυτά έχουν δημοσιευτεί σε Φύλλο της Εφημερίδας της Κυβερνήσεως, το οποίο, αν θέλετε, μπορώ να καταθέσω.

Περιλαμβάνεται επίσης η ενημέρωση, η προετοιμασία της κοινωνίας, η ευαισθητοποίηση, αλλά και ο σχεδιασμός σχεδίων εκκένωσης, μαζί με την πρώτη υπουργική απόφαση που υπογράφτηκε για τη συνεργασία της Δασικής Υπηρεσίας και του Πυροσβεστικού Σώματος, με σύγχρονα εργαλεία, όπως είναι η τελεπισκόπηση, τα GIS και η παραγωγή νέων τεχνολογικών προϊόντων που δίνουν εργασία και προοπτική στην ύπαιθρο και στα νέα παιδιά.

Μετά, λοιπόν, την παραδοχή του Πρωθυπουργού στο βήμα του ΟΗΕ ότι η παράμετρος της κλιματικής αλλαγής είναι κρίσιμη ως προς το μέγεθος, την επικινδυνότητα, την εξάπλωση των δασικών πυρκαγιών και συνδέεται με την περίπτωση στο Μάτι, όπου θρηνήσαμε ανθρώπινες ζωές, μας έκανε ιδιαίτερη εντύπωση -και κλείνω, κυρία Πρόεδρε- ότι ο Υπουργός πρόσφατα στο δασολογικό συνέδριο δεν αναφέρθηκε καθόλου ούτε στην εθνική στρατηγική ούτε στο σχέδιο πρόληψης πυρκαγιών.

Το ερώτημα, λοιπόν, τώρα, που λήγει η αντιπυρική περίοδος, είναι αν η Κυβέρνηση θα εφαρμόσει το σχέδιο για την πρόληψη δασικών πυρκαγιών ή θα αφήσει απροστάτευτα τα δάση και τις Δασικές Υπηρεσίες, χωρίς προσωπικό και χωρίς πόρους, όπως τόσα χρόνια έκανε η Νέα Δημοκρατία.

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ, κύριε συνάδελφε.

Κύριε Υπουργέ, έχετε τον λόγο για τρία λεπτά.

**ΔΗΜΗΤΡΙΟΣ ΟΙΚΟΝΟΜΟΥ (Υφυπουργός Περιβάλλοντος και Ενέργειας):** Ευχαριστώ.

Σχετικά με τις πυρκαγιές στο Μάτι, καθώς αρχίζει έτσι η ερώτηση, απλώς θέλω να θυμίσω ότι η ίδια η πυρκαγιά οφείλεται προφανώς και στην κλιματική αλλαγή. Βέβαια, πυρκαγιές γίνονταν και πριν την έξαρση του φαινομένου. Τα θύματα είναι μια άλλη ιστορία. Ήταν πρόβλημα διαχείρισης της ίδιας της πυρκαγιάς.

Για να πάω στη συγκεκριμένη ερώτηση, τον Νοέμβριο του 2018 εγκρίθηκε η εθνική στρατηγική για τα δάση. Απ’ ό,τι βλέπω εδώ πέρα, υπογράφηκε το πρώτο σχέδιο δράσης εφαρμογής της εθνικής στρατηγικής δύο μέρες πριν από τις εκλογές του Ιουνίου -στις 25- και δημοσιεύθηκε στις αρχές του Ιουλίου του 2019. Αυτά τα οποία προβλέπονται μέσα στο σχέδιο πράγματι είναι χρήσιμα γενικώς. Δεν υπάρχει αμφιβολία. Φοβάμαι, όμως, ότι για αρκετά από αυτά ήταν λίγο αργά τον Ιούλιο για να τεθούν σε εφαρμογή και να προλάβουμε πυρκαγιές μέσα στο καλοκαίρι του 2019. Ορισμένα από αυτά θέλουν προφανώς προετοιμασία και ωριμάνσεις. Και οι μελέτες και τα έργα απαιτούν ωρίμανση από πριν.

Εν πάση περιπτώσει, αυτό που κάναμε εμείς είναι ότι ζητήσαμε από τις αρμόδιες δασικές υπηρεσίες των αποκεντρωμένων διοικήσεων τότε, τον Ιούλιο, όταν ανέλαβε η Κυβέρνηση, να μας γνωστοποιήσουν τι μέτρα θα ήθελαν να λάβουμε με χρηματοδότηση από το συγκεκριμένο σχέδιο δράσης που αναφέρατε. Θυμίζω ότι πρόκειται για 60 εκατομμύρια, εκ των οποίων τα 20 εκατομμύρια είναι για το 2019. Ορισμένες δασικές υπηρεσίες απάντησαν και σε εφαρμογή αυτών που απάντησαν οι δασικές υπηρεσίες, έχουμε ήδη προχωρήσει σε χρηματοδοτήσεις. Συνολικά πρόκειται περίπου για 600 χιλιάδες από τα 20 εκατομμύρια. Ήταν προφανώς αργά.

Εν πάση περιπτώσει, όσον αφορά στις προσλήψεις, εγώ βλέπω εδώ ότι υπάρχει από το 2016 έγγραφο της Γενικής Διεύθυνσης Δασών του Υπουργείου μας προς τον τότε Υπουργό, τον κ. Φάμελλο, με το οποίο ζητούσε πεντακόσιες προσλήψεις δασικών. Το 2019 είχαν περάσει τρία ή τριάμισι χρόνια περίπου από τότε που εγκρίθηκαν προσλήψεις με το έγγραφο το οποίο αναφέρατε. Ήταν, επίσης, λίγο αργά. Δηλαδή όλη αυτή την τριετία-τετραετία τι γινόταν; Η τότε κυβέρνηση αγνοούσε τελείως τα δάση, δεν είχε δασική πολιτική; Είχε, υποθέτω, αλλά δεν είναι κάνει τα συγκεκριμένα πράγματα.

Εν πάση περιπτώσει, με βάση το εθνικό σχέδιο δράσης και το πρώτο σχέδιο που βρήκαμε εμείς, του Ιουλίου, προχωράμε στη σύνταξη ενός προγράμματος και για έργα και για μελέτες και για προσλήψεις. Όμως, αυτό θέλει κάποιο χρόνο. Θα φροντίσουμε εγκαίρως να έχει γίνει ό,τι μπορεί να γίνει μέσα στον διαθέσιμο χρόνο για το 2020.

Ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ, κύριε Υπουργέ.

Κύριε συνάδελφε, έχετε τον λόγο για τρία λεπτά.

**ΣΩΚΡΑΤΗΣ ΦΑΜΕΛΛΟΣ:** Κυρία Πρόεδρε, ευχαριστώ.

Κυρία Πρόεδρε, εγώ θα επαναλάβω και προς την Έδρα -ελπίζω να το ακούσει ο κύριος Υπουργός- ότι ζητάμε να ακούσουμε τον λόγο για τον οποίο απουσιάζει ο κ. Χατζηδάκης, τον λόγο για τον οποίο δεν ήρθε ο αρμόδιος Υπουργός να απαντήσει για τη δασική πολιτική. Η δική σας ελλιπής γνώση του αντικειμένου δεν οφείλεται στη θέση σας, δεν οφείλεται σε εσάς προσωπικά. Οφείλεται στον ρόλο και στο ΦΕΚ αρμοδιοτήτων, διότι ήδη από την πρώτη απάντησή σας έχω κατανοήσει ότι δεν έχετε καταλάβει σε τι αναφερόμαστε. Θα σας υπενθυμίσω λίγο καλύτερα.

Δεν αναφερόμαστε στον απολογισμό του 2019, κύριε Οικονόμου. Δεν αναφερόμαστε σε αυτό, ούτε σας ζήτησα πόσα λεφτά διατέθηκαν το 2019. Εγκρίθηκε ένας προϋπολογισμός 140 εκατομμυρίων με πεντακόσιες πενήντα προσλήψεις, διακόσιες μόνιμες και τριακόσιες πενήντα ορισμένου χρόνου τριετούς διάρκειας για επιστήμονες για την επόμενη τριετία.

Αυτό που σας ρωτούμε, λοιπόν, επειδή έληξε η αντιπυρική περίοδος, είναι τι έχετε προγραμματίσει, ώστε του χρόνου να έχουμε τα στελέχη και τον προϋπολογισμό στις υπηρεσίες και αν θα υλοποιηθεί η στρατηγική και η πολιτική πρόσληψης, που είναι σε ΦΕΚ πράγματι τον Ιούνιο, όχι για να υλοποιηθεί τον Ιούνιο, αλλά για να υλοποιηθεί όλο το 2019, ώστε να είμαστε το 2020 έτοιμοι.

Είναι προληπτική η ερώτησή μας. Για την πρόληψη σας ρωτούμε, δεν σας ρωτούμε για τον απολογισμό ούτε πουθενά στην ερώτησή μου φαίνεται το θέμα του απολογισμού.

Ας διευκρινίσουμε, όμως, κάποια πράγματα. Τι περιλαμβάνεται, λοιπόν, στο σχέδιο αυτό; Με νέα διαχειριστικά εργαλεία, με GIS, με τηλεσκοπικές μεθόδους και με δορυφορική επεξεργασία να προχωρήσουν νέες διαχειριστικές μελέτες σε όλα τα δάση της Ελλάδας, όπως ζήτησαν οι δασικές υπηρεσίες, για να γίνει η εθνική στρατηγική, διότι έγινε από κάτω προς τα πάνω, ώστε να έχουμε οργανωμένες υλοτομίες, αντιπυρικές ζώνες, δασική οδοποιία, καθαρισμό υπορόφου και δασών και περιπολίες. Έτσι είναι το σχέδιο πρόληψης.

Όμως, σε ποιο υπόβαθρο ερχόταν αυτή η πολιτική από το 2018 στο 2019, όπως αναφέρατε; Ερχόταν, πράγματι, σε ένα υπόβαθρο όπου υπήρχε μείωση πόρων και προσωπικού, καθυστέρηση και έλλειψη του εκσυγχρονισμού των Υπηρεσιών, απαξίωση των δημοσίων Δασικών Υπηρεσιών από τα κόμματα του μνημονίου, από τη Νέα Δημοκρατία και το ΠΑΣΟΚ, και ελλιπή συνεργασία με το Πυροσβεστικό Σώμα.

Οι αποδείξεις είναι ότι από τα 85 εκατομμύρια ευρώ προϋπολογισμό δασικών υπηρεσιών του 2008, το 2014 ήταν 15 εκατομμύρια ευρώ ο προϋπολογισμός των Δασικών Υπηρεσιών. Το ερώτημα, λοιπόν, είναι το εξής: Εμείς αποφασίσαμε και εξασφαλίσαμε πόρους για να αυξηθεί ο προϋπολογισμός. Θα το κάνετε; Αυτό σας ρώτησα.

Δεύτερον, από έξι χιλιάδες διακόσια στελέχη το 2000, πέσαμε στα πέντε χιλιάδες εκατόν τριάντα στελέχη το 2006 και στα δύο χιλιάδες εννιακόσια στελέχη το 2014. Το ερώτημα, λοιπόν, είναι το εξής: Θα κάνετε τον προγραμματισμό προσλήψεων που εμείς εγκρίναμε και το Υπουργείο Διοικητικής Ανασυγκρότησης είχε βάλει στον προγραμματισμό; Διακόσιες θέσεις δασολόγων - δασοπόνων πρέπει να προκηρυχθούν φέτος με ΑΣΕΠ. Θα το κάνετε; Είναι απλή η ερώτησή μου.

Ταυτόχρονα, για να μη λέτε ότι δεν κάναμε τίποτα, εμείς προχωρήσαμε το πρόγραμμα των δασικών χαρτών.

Ξέρετε, κύριε Οικονόμου, και από την επιστημονική σας αφετηρία, ότι σαράντα χρόνια η ελληνική πολιτεία δεν έκανε τίποτα. Ο ΣΥΡΙΖΑ το ξεκίνησε.

Ξεκινήσαμε, λοιπόν, ένα κοινωφελές πρόγραμμα –και θέλω απάντηση επ’ αυτού- όπου πέντε χιλιάδες εξήντα έξι εργαζόμενοι καθάρισαν για δύο χρόνια τα δάση της χώρας μας. Ερώτηση: Θα συνεχιστεί το πρόγραμμα; Είναι απλές οι ερωτήσεις. Αυτό περιλαμβάνεται στην ερώτησή μου.

Επικαιροποιήσαμε διαχειριστικές μελέτες, φέραμε την εθνική στρατηγική στη Βουλή και υπογράψαμε το σχέδιο αυτό στο οποίο αναφέρεστε κι εσείς ως πρόσληψη δασικών πυρκαγιών.

Κάνατε μία ερώτηση εν τη ρύμη του λόγου γιατί δεν υλοποιήσαμε προσλήψεις το 2016. Μάλλον ήσασταν σε άλλη χώρα, κύριε Οικονόμου. Σας πληροφορώ, λοιπόν, ότι η Νέα Δημοκρατία και το ΠΑΣΟΚ είχαν υπογράψει περιορισμό προσλήψεων με βάση κανόνα «ένα προς δέκα» και μετά «ένα προς πέντε» και με το που η χώρα βγήκε από τα δεσμά του μνημονίου, με δική μας πρωτοβουλία και με δική μας κυβέρνηση και όχι με την Κυβέρνηση που υπηρετείτε εσείς σήμερα, αμέσως απελευθερώθηκε ο προγραμματισμός και εντάξαμε στον προγραμματισμό τις διακόσιες θέσεις, μόλις άνοιξε αυτή ευκαιρία και η δυνατότητα για τη χώρα μας.

Το ερώτημα είναι το εξής: Αυτές τις δυνατότητες που εξασφαλίσαμε όλοι οι Έλληνες με την κυβέρνηση του ΣΥΡΙΖΑ, η Κυβέρνηση της Νέας Δημοκρατίας θα τις υλοποιήσει ή θα μας γυρίσει σε ένα τέταρτο μνημόνιο που θα απαγορεύσει και τις προσλήψεις στις Δασικές Υπηρεσίες; Σας ρώτησα, λοιπόν, αν θα προχωρήσετε τον προγραμματισμό που εμείς δώσαμε τη δυνατότητα να έχει η χώρα μας.

Η πρόληψη και ο περιορισμός των συμβάντων των πυρκαγιών είναι κρίσιμο θέμα για την ανθρώπινη ζωή, αλλά και για το περιβάλλον. Δεν μπορεί να υποτιμάται ιδιαίτερα με την απουσία του Υπουργού Περιβάλλοντος. Έχω την αίσθηση ότι ο Υπουργός Περιβάλλοντος και Ενέργειας το μόνο το οποίο έχει στο πολιτικό του ενδιαφέρον είναι να ξεπουλήσει ενεργειακούς τομείς και παραγωγικούς φορείς που έχει το Υπουργείο. Για τα θέματα του περιβάλλοντος έχει μια περίεργη υποτίμηση. Τους φορείς του δικτύου «NATURA 2000» θέλει να τους δώσει στις περιφέρειες. Το θέμα του περιορισμού του πλαστικού το έδωσε σε ένα ίδρυμα! Είναι απίστευτο πώς εκχωρεί τομείς πολιτικού σχεδιασμού το Υπουργείο! Αναφορικά με τα δάση δεν έρχεται ο Υπουργός να απαντήσει και στέλνει τον Υφυπουργό χωροταξίας. Είναι πολύ σημαντικό το αντικείμενό σας, συνδέεται με τις χρήσεις γης, αλλά όχι με τη δασική πολιτική.

Εμείς από την άλλη μεριά σχεδιάσαμε ένα πολύ καινοτόμο πρόγραμμα –και ολοκληρώνω- που για πρώτη φορά θα είχε τρία πιλοτικά έργα πρόληψης πυρκαγιών στη μεικτή ζώνη δάσους - κατοικίας το καλοκαίρι του 2020.

Το ερώτημα, λοιπόν, είναι πολύ απλό. Θα δώσετε τα 140 εκατομμύρια ευρώ που είναι εγκεκριμένα στο Πρόγραμμα Δημοσίων Επενδύσεων και στον τακτικό προϋπολογισμό; Θα προσληφθούν οι διακόσιοι εργαζόμενοι και οι τριακόσιοι πενήντα ΙΔΟΧ; Θα συνεχίσει το πρόγραμμα πυροπροστασίας; Θα έχουμε τη δυνατότητα να έχουμε το καλοκαίρι του 2020 τρία πιλοτικά έργα σε μεικτή ζώνη δάσους-κατοικίας, για να μην έχουμε νέο Μάτι;

Κύριε Υφυπουργέ, μόνο με την πρόληψη προχωράμε. Με υπεκφυγές και με απουσία Υπουργών από πολιτικό αντικείμενο δεν προχωράει η Ελλάδα.

Με συγχωρείτε για τον χρόνο, κυρία Πρόεδρε.

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Παρ’ όλα αυτά, κύριε συνάδελφε, πρέπει να σας υπενθυμίσω ότι η Κυβέρνηση έστειλε εκπρόσωπο για να απαντήσει στην ερώτησή σας και δεν έμεινε αναπάντητη.

**ΣΩΚΡΑΤΗΣ ΦΑΜΕΛΛΟΣ:** Αλίμονο!

**ΠΡΟΕΔΡΕΥΟΥΣΑ (Σοφία Σακοράφα):** Ορίστε, κύριε Υπουργέ, έχετε τον λόγο για τρία λεπτά.

**ΔΗΜΗΤΡΙΟΣ ΟΙΚΟΝΟΜΟΥ (Υφυπουργός Περιβάλλοντος και Ενέργειας):** Ευχαριστώ πολύ.

Γι' αυτό που είπατε για την απουσία του κ. Χατζηδάκη και την έλλειψη ενδιαφέροντος για τα περιβαλλοντικά, καταλαβαίνω το ενδιαφέρον σας, αλλά δεν έχετε δίκιο. Απλώς, ο κ. Χατζηδάκης σήμερα είχε μια ανειλημμένη υποχρέωση.

**ΣΩΚΡΑΤΗΣ ΦΑΜΕΛΛΟΣ:** Πείτε μας ποια.

**ΔΗΜΗΤΡΙΟΣ ΟΙΚΟΝΟΜΟΥ (Υφυπουργός Περιβάλλοντος και Ενέργειας):** Δεν έχει σημασία αυτό.

**ΣΩΚΡΑΤΗΣ ΦΑΜΕΛΛΟΣ:** Πώς δεν έχει σημασία;

**ΔΗΜΗΤΡΙΟΣ ΟΙΚΟΝΟΜΟΥ (Υφυπουργός Περιβάλλοντος και Ενέργειας):** Μα, δεν είναι αυτό το θέμα της ερώτησης. Να ρωτήσετε τον κ. Χατζηδάκη, όταν έρθει. Είναι σύνηθες φαινόμενο να μην έρχεται ο Υπουργός, αλλά να έρχεται ένας Υφυπουργός, έστω κι αν δεν είναι άμεσα αρμόδιος για το θέμα. Ούτως ή άλλως, η ευθύνη της πολιτικής ηγεσίας είναι οριζόντια.

**ΚΩΝΣΤΑΝΤΙΝΑ ΓΙΑΝΝΑΚΟΠΟΥΛΟΥ:** Ο κ. Μητσοτάκης δεν είπε ότι θα τα αλλάξει αυτά;

**ΔΗΜΗΤΡΙΟΣ ΟΙΚΟΝΟΜΟΥ (Υφυπουργός Περιβάλλοντος και Ενέργειας):** Ναι, στον βαθμό που γίνεται.

**ΠΡΟΕΔΡΕΥΟΥΣΑ (Σοφία Σακοράφα):** Κύριοι συνάδελφοι, σας παρακαλώ πολύ να αφήσετε τον Υπουργό να ολοκληρώσει.

**ΔΗΜΗΤΡΙΟΣ ΟΙΚΟΝΟΜΟΥ (Υφυπουργός Περιβάλλοντος και Ενέργειας):** Προφανώς στον βαθμό που γίνεται, αλλά αυτό δεν σημαίνει ότι δεν υπάρχουν έκτακτα και επείγοντα. Πρέπει να το δει κανείς συνολικά, σε κάποιο βάθος χρόνου και με στατιστικά στοιχεία. Δεν μπορείς να το εφαρμόσεις σε μια μεμονωμένη περίπτωση.

Τώρα, βλέπω εδώ ότι η δεύτερη ερώτησή σας από τις δύο αναφέρεται στο 2019. Λέει, δηλαδή, τι δράσεις θα υλοποιήσει η Κυβέρνηση εντός του 2019.

Για να υλοποιήσεις κάποιες δράσεις, πέραν των προσλήψεων, για τις άδειες, χρειάζεται μια ωρίμανση.

Προχωρούμε, λοιπόν, όπως σας είπα και προηγουμένως, στην κατάρτιση ενός συνολικού προγράμματος που προβλέπει και τον εντοπισμό των αναγκαίων μέτρων αντιπυρικής προστασίας, δασοπονικών μελετών κ.λπ. και στην ωρίμανση αυτών των αναγκαίων μέτρων σε συνεργασία με τις αποκεντρωμένες διοικήσεις, που είναι και οι άμεσα αρμόδιες. Προχωρούμε, όπως σας είπα. Τους έχουμε ζητήσει ήδη να μας κάνουν συγκεκριμένες προτάσεις και καταρτίζουμε ένα συνολικό πρόγραμμα, το οποίο πολύ γρήγορα θα προωθηθεί.

Εγώ δεν βλέπω γιατί δεν καταρτίστηκε το πρώτο σχέδιο δράσης που λέγατε αμέσως μετά τον Νοέμβριο του 2018, όταν εγκρίθηκε η εθνική στρατηγική για τα δάση. Από τα μνημόνια των τριών μνημονιακών κυβερνήσεων του ΠΑΣΟΚ, της Νέας Δημοκρατίας και του ΣΥΡΙΖΑ βγήκαμε το καλοκαίρι του 2018. Από τότε είχαν περάσει αρκετοί μήνες, είχε πάψει το πρόβλημα με τις προσλήψεις. Εξάλλου, οι προσλήψεις δεν είχαν καταργηθεί, ήταν θέμα προτεραιοτήτων. Ήταν ένα ερώτημα, για παράδειγμα, αν θα προσλαμβάνεις καθαρίστριες ή αν θα προσλαμβάνεις δασικούς.

**ΣΩΚΡΑΤΗΣ ΦΑΜΕΛΛΟΣ:** Εσείς θα τους προσλάβετε αυτούς; Τι απαντάτε;

**ΔΗΜΗΤΡΙΟΣ ΟΙΚΟΝΟΜΟΥ (Υφυπουργός Περιβάλλοντος και Ενέργειας):** Μια στιγμή, σας απαντάω. Θα μου επιτρέψετε να σας απαντήσω κατ’ αντιστοιχίαν της ερώτησης σας.

Εσείς υπαινιχθήκατε ότι δεν υπήρχε δυνατότητα πρόσληψης. Υπήρχε. Απλώς προτιμήσατε να προσλάβετε κάποια στελέχη σε κάποια άλλα αντικείμενα. Ήταν επιλογή σας. Δεν είναι ότι δεν μπορούσατε.

Επίσης θα μπορούσατε μέσα στο μισό 2018 και το μισό 2019 να είχατε προχωρήσει σε προσλήψεις.

Εν πάση περιπτώσει, είναι προφανές ότι είναι καθυστερημένο δύο μέρες πριν τις εκλογές να φέρνετε πρώτη φορά ένα σχέδιο για το θέμα. Σας απάντησα ότι εμείς το προωθούμε, επεξεργαζόμενοι και βελτιώνοντας το. Αυτή είναι η κατάσταση.

**ΣΩΚΡΑΤΗΣ ΦΑΜΕΛΛΟΣ:** Δηλαδή, κύριε Υπουργέ, τέσσερις μήνες δεν έχετε αποφασίσει αν θα κάνετε τις προσλήψεις; Για τη μελέτη των …

**ΔΗΜΗΤΡΙΟΣ ΟΙΚΟΝΟΜΟΥ (Υφυπουργός Περιβάλλοντος και Ενέργειας):** Μα, εσείς κάνατε οκτώ μήνεςαπό την έγκριση του ΕΣΔ**.**

**ΣΩΚΡΑΤΗΣ ΦΑΜΕΛΛΟΣ:** Κύριε Υπουργέ, αν θυμάστε…

**ΔΗΜΗΤΡΙΟΣ ΟΙΚΟΝΟΜΟΥ (Υφυπουργός Περιβάλλοντος και Ενέργειας):** Τέλος, πάντων, εντάξει.

Εγώ νομίζω σας απάντησα.

Για τους δασικούς χάρτες έχετε απόλυτο δίκιο. Και ο Υπουργός ο ίδιος το έχει αναγνωρίσει και εγώ. Ασφαλώς ήταν μια σημαντική επιτυχία της Κυβέρνησης, δεν υπάρχει αμφιβολία.

Ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Και εμείς ευχαριστούμε, κύριε Υπουργέ.

Ο Βουλευτής κ. Καμίνης, ζητεί ολιγοήμερη απουσία στο εξωτερικό. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΟΥΣΑ (Σοφία Σακοράφα):** Συνεπώς, η Βουλή ενέκρινε τη ζητηθείσα άδεια.

Θα συζητηθεί τώρα η τέταρτη επίκαιρη ερώτηση με αριθμό 98/15-10-2019 πρώτου κύκλου, του Βουλευτή Β2 Δυτικού Τομέα Αθηνών του ΜέΡΑ25 κ. Κρίτωνα Αρσένη προς τον Υπουργό Περιβάλλοντος και Ενέργειας, με θέμα: «Έργα καθαρισμού και εγκιβωτισμού ρεμάτων κατά παράβαση ευρωπαϊκών οδηγιών».

Η ερώτηση θα απαντηθεί από τον Υφυπουργό κ. Δημήτριο Οικονόμου.

Κύριε συνάδελφε, έχετε τον λόγο για δύο λεπτά.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κυρία Πρόεδρε.

Κύριε Υφυπουργέ, η κατάσταση με τα σχεδιαζόμενα έργα για τα ρέματα είναι πραγματικά πάρα πολύ κακή, αντιεπιστημονική. Έχουμε αυτή τη στιγμή σαν επιλογή για τα αντιπλημμυρικά έργα σε όλη την Αθήνα, που είναι και οι ερωτήσεις, σε όλη την Αττική, τις εκσκαφές, το να έχουμε ίσια ροή στις κοίτες. Χάνονται δηλαδή αυτοί οι μαιανδρισμοί, αποψιλώνεται όλη η βλάστηση και χάνεται η ζωή μέσα σε αυτά τα ρεύματα. Την ίδια στιγμή, ξέρουμε ότι αυτό οδηγεί σε περισσότερες πλημμύρες και ακολουθούν βέβαια και οι εγκιβωτισμοί, που επιβαρύνουν την κατάσταση.

Αντίθετα, αυτό που δεν γίνεται, είναι αυτό που μας λένε όλοι ότι προκαλεί τις πλημμύρες, δηλαδή οι κατεδαφίσεις των παράνομων καταπατήσεων, είτε αυτές αφορούν σπίτια, είτε αυτές αφορούν δρόμους, είτε αυτές αφορούν μπαζώματα ρεμάτων για οποιαδήποτε άλλη χρήση, όπως γήπεδα, κ.λπ.. Και εκεί που έχουμε αυτές τις καταχώσεις, εκεί είναι που έχουμε και τις πλημμύρες.

Αντί, λοιπόν, η πολιτεία, όπως προβλέπουν οι ευρωπαϊκές οδηγίες, να στραφεί στην προστασία, στην ολοκληρωμένη διαχείριση των ρεμάτων και των λεκανών απορροής, που αυτό προβλέπουν οι οδηγίες, αυτό προβλέπουν όλα τα εθνικά σχέδια που έχουμε εμείς ως χώρα συντάξει κατ’ εφαρμογή των οδηγιών, κάνει ακριβώς το αντίθετο: Δίνουμε εργολαβικά τα ρέματα σε εργολάβους που δεν έχουν γνώση για αυτή τη διαχείριση των ρεμάτων, με μελέτες που είναι λάθος. Κλείνουμε, για ακόμα μια φορά, εγκιβωτίζουμε τα ρέματα. Καταστρατηγούμε όλες τις αρχές για την προσαρμογή στην κλιματική αλλαγή. Κόβονται χιλιάδες δέντρα σε κάθε ρέμα που θα γίνουν αυτές οι εργασίες. Και όλα αυτά, πανηγυρίζουμε κιόλας ότι θα συνεχιστούν με τη χρηματοδότηση που θα λάβει η Κυβέρνηση, ειδικά για το θέμα των αντιπλημμυρικών έργων. Και πολλά από αυτά θα διατεθούν ακριβώς σε αυτά τα ρεύματα της Αττικής. Είναι μια σκανδαλώδης, παράνομη ευρωπαϊκά διαχείριση του θέματος της αντιπλημμυρικής προστασίας και μάλιστα θα οδηγήσει σε περισσότερες πλημμύρες, όχι σε λιγότερες.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε συνάδελφε.

Κύριε Υπουργέ, έχετε τον λόγο για τρία λεπτά.

**ΔΗΜΗΤΡΙΟΣ ΟΙΚΟΝΟΜΟΥ (Υφυπουργός Περιβάλλοντος και Ενέργειας):** Ευχαριστώ, κυρία Πρόεδρε.

Καταλαβαίνω την ευαισθησία σας, την οποία συμμερίζομαι για το θέμα αυτό. Θα ήθελα, όμως, να επισημάνω τα εξής: Πρώτον, μέσα στην επίκαιρη ερώτηση υπάρχει μια σύγχυση μεταξύ δύο διαφορετικών διαδικασιών. Η μια διαδικασία είναι ο καθαρισμός και η συντήρηση των ρεμάτων. Η άλλη διαδικασία είναι η οριοθέτηση. Είναι δύο διαφορετικά πράγματα και υπόκεινται σε διαφορετικές νομοθεσίες και σε διαφορετικές προδιαγραφές. Δεν ξέρω αν εννοείτε και τα δύο μαζί ή αν εννοείτε ένα εκ των δύο. Εν πάση περιπτώσει θα απαντήσω και για τα δύο.

Αναφέρετε εδώ έργα εγκιβωτισμού, καθαρισμού και διευθέτησης των ρεμάτων της Αττικής. Ο καθαρισμός και η διευθέτηση είναι δύο πολύ διαφορετικά πράγματα. Δεν ξέρω αν εννοείτε και τα δύο ή ένα εκ των δύο.

**ΚΡΙΤΩΝ – ΗΛΙΑΣ ΑΡΣΕΝΗΣ:** Ό,τι αφορά τα αντιπλημμυρικά έργα, είτε αυτό αφορά εγκιβωτισμούς, είτε αυτό αφορά καθαρισμούς. Δηλαδή αυτές τις μπουλντόζες που μπαίνουν στα ρέματα και κάνουν την αλλαγή του τοπίου. Η διευθέτηση αφορά πάλι τις μπουλντόζες που μπαίνουν και αλλάζουν τη ροή της κοίτης.

**ΔΗΜΗΤΡΙΟΣ ΟΙΚΟΝΟΜΟΥ (Υφυπουργός Περιβάλλοντος και Ενέργειας):** Ευχαριστώ για τη διευκρίνιση.

Το δεύτερο σχόλιο είναι το εξής: Αυτά που λέτε είναι εξαιρετικά σοβαρά, αλλά είναι επίσης εξαιρετικά αόριστα. Λέτε: «Τα έργα αυτά θα προκαλέσουν αύξηση του πλημμυρικού κινδύνου, σημαντική περιβαλλοντική υποβάθμιση». Ποια έργα συγκεκριμένα; Πρέπει να έχουμε κάτι συγκεκριμένο. Έτσι γενικώς κάθε έργο;

Λέτε ότι καταστρέφονται οι καλαμιώνες και γενικά η παρόχθια βλάστηση. Από ποια έργα; Αυτά τα έργα δεν είναι μεταφυσικά. Είναι κάποια συγκεκριμένα έργα, πέντε, δέκα, είκοσι. Δεν ξέρω πόσα είναι, δεν θυμάμαι αυτή τη στιγμή, πάντως είναι συγκεκριμένα έργα.

Πρέπει να μας φέρετε κάποιες συγκεκριμένες καταγγελίες. Μπορείτε να το κάνετε; Σε όλα πρέπει να γίνεται κάτι τέτοιο. Πρέπει να είναι κάπως συγκεκριμένη η καταγγελία για να μπορούμε να απαντήσουμε, αλλιώς τι να σας πω; Ότι τα έργα δεν καταστρέφουν; Το αντίστοιχο επίπεδο απάντησης είναι να σας πω εγώ ότι δεν καταστρέφουν τα έργα γενικώς.

Αναφέρετε επίσης ότι παραβιάζονται πολύ σοβαρά κείμενα νομοθετικού χαρακτήρα, οδηγίες, σχέδιο διαχείρισης των λεκανών απορροής, το εθνικό σχέδιο για την κλιματική αλλαγή, αλλά πάλι είναι πολύ γενικό αυτό. Αυτά είναι κείμενα τα οποία έχουν χιλιάδες σελίδες.

Πρέπει να μας πείτε τι ακριβώς παραβιάζεται και σε ποια συγκεκριμένη περίπτωση, αλλιώς δεν μπορώ να απαντήσω πραγματικά. Το μόνο που μπορώ να σας απαντήσω είναι ότι όλα αυτά τα σχέδια λαμβάνονται υπ’ όψιν. Αν μας φέρετε κάποια πιο συγκεκριμένα ερωτήματα, πολύ ευχαρίστως να σας απαντήσουμε επί των συγκεκριμένων.

Εν πάση περιπτώσει, θα ήθελα να πω δυο-τρία πράγματα για τα θέματα αυτά, μιας και είπατε ότι αναφέρεστε γενικώς και στον καθαρισμό και στην οριοθέτηση. Από τη διατύπωση της επίκαιρης ερώτησης δίνεται μια εντύπωση ότι η χρήση μηχανημάτων, εκσκαφέων κ.λπ. είναι κάπως παράτυπη ή λανθασμένη. Δεν είναι. Επιτρέπεται. Η νομοθεσία επιτρέπει τη χρήση και τέτοιων μηχανημάτων.

Πώς εφαρμόζεται στην πράξη; Όταν πρόκειται για έργα σε περιοχές «NATURA» χρησιμοποιούνται, παρά το ότι η νομοθεσία το επιτρέπει, χειρωνακτικές μέθοδοι που είναι πιο ήπιες. Όταν πρόκειται για ρέματα εκτός περιοχών «NATURA», γίνεται αυτό που προβλέπει η νομοθεσία, δηλαδή χρησιμοποιούνται και μηχανήματα. Άρα, με βάση αυτά τα γενικά που αναφέρετε, δεν φαίνεται να υπάρχει κάποιο πρόβλημα. Αν αναφέρετε κάτι πιο συγκεκριμένο, πολύ ευχαρίστως να σας απαντήσουμε συγκεκριμένα.

Ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, έχετε τον λόγο για τρία λεπτά.

**ΚΡΙΤΩΝ – ΗΛΙΑΣ ΑΡΣΕΝΗΣ:** Ευχαριστώ πολύ, κυρία Πρόεδρε.

Είναι πολύ σαφή αυτά τα έργα. Είναι έργα που έχει αναλάβει η Κυβέρνηση και η Περιφέρεια: είναι το ρέμα του Ερασίνου, το ρέμα της Πικροδάφνης, είναι το μεγάλο ρέμα της Ραφήνας, είναι ο Ποδονίφτης, είναι τα τελευταία ρέματα που έχουν μείνει στην Αθήνα, κύριε Υπουργέ. Τα ξέρετε. Ας μην παίζουμε θέατρο μεταξύ μας.

Όσον αφορά στις καταγγελίες, τι παραβιάζεται; οδηγία 207 του ’60. Αναφέρει ότι πρέπει να έχουμε ολοκληρωμένη διαχείριση του υδροφορέα, να αποκατασταθούν οι φυσικές ζώνες πλημμύρας των ρεμάτων, να δοθεί χώρος στο ποτάμι. Αυτά είναι ακριβώς που δεν γίνονται.

Οδηγία 260, που αφορά τα ύδατα: «Ολοκληρωμένη διαχείριση της λεκάνης απορροής των ποταμών, προστασία για βελτίωση υδάτων οικοσυστημάτων, αποτροπή περαιτέρω επιδείνωσης κατάστασης των υδάτων». Είναι ακριβώς αυτό που δεν γίνεται, με την τσιμεντοποίηση, με τον εγκιβωτισμό.

Σχέδιο διαχείρισης λεκανών απορροής ποταμών υδατικού διαμερίσματος Αττικής, GR06. Ζητάει πρόληψη και αποκατάσταση των επιφανειακών οικοσυστημάτων. Ακριβώς αυτά που δεν γίνονται με τον εγκιβωτισμό και με αυτόν τον τρόπο καθαρισμού.

Εθνική στρατηγική για την κλιματική αλλαγή, αύξηση του πράσινου. Δύο χιλιάδες δέντρα κόβονται μόνο στο ρέμα του Ποδονίφτη. Προσαρμογή του αστικού σχεδιασμού στην κλιματική αλλαγή και τη βελτίωση του θερμικού περιβάλλοντος. Με τις χιλιάδες δέντρα που κόβονται, αυξάνεται το θερμικό φαινόμενο και ο κίνδυνος σε οποιαδήποτε ακραία φαινόμενα που έρχονται με την κλιματική αλλαγή και μιλάμε για θύματα Έλληνες πολίτες από τη θερμοπληξία.

Είναι πολύ σαφή αυτά που συμβαίνουν. Έχουμε στείλει και υπόμνημα των κατοίκων, που τα λένε πάρα πολύ αναλυτικά, και παρακαλώ να απαντήσετε συγκεκριμένα. Μην υπεκφεύγετε να απαντήσετε στο ερώτημα.

**ΠΡΟΕΔΡΕΥΟΥΣΑ (Σοφία Σακοράφα):** Κύριε Υπουργέ, έχετε τον λόγο για τρία λεπτά.

**ΔΗΜΗΤΡΙΟΣ ΟΙΚΟΝΟΜΟΥ (Υφυπουργός Περιβάλλοντος και Ενέργειας):** Ευχαριστώ πολύ.

Τώρα αναφέρατε κάποια πιο συγκεκριμένα πράγματα, όχι βέβαια επαρκώς. Ας πούμε, αναφέρατε μια σειρά από έργα σε ρέματα της Αττικής, αλλά δεν αναφερθήκατε σε ποιο συγκεκριμένο έργο, τι συμβαίνει ακριβώς. Τι να σας απαντήσω; Πλην τούτου, δεν υπάρχουν αυτά στην ερώτηση. Η ερώτηση παραμένει πάρα πολύ γενική.

Αν η ερώτηση αναφερόταν στο ρέμα Πικροδάφνης, για παράδειγμα, ή σε κάποιο άλλο συγκεκριμένα, θα είχα ψάξει τουλάχιστον τι γίνεται σε αυτό το ρέμα. Με βάση την ερώτηση, να κοιτάξω τι γίνεται σε όλα τα έργα σε ρέματα, πραγματικά δεν ήταν λογικό και εφικτό.

Επίσης, αυτά που είπατε για τα προγραμματικά κείμενα είναι πάρα πολύ γενικά. Είναι σαν να σκοτώνετε έναν λαγό με ένα κανόνι. Δηλαδή, υπάρχει σε αυτά τα κείμενα η προτεραιότητα στην αύξηση του πρασίνου. Σύμφωνοι. Είναι πολύ σημαντικό, εξαιρετικά σημαντικό. Τι σχέση έχει αυτό ακριβώς με το ότι σε κάποια συγκεκριμένα ρέματα υπάρχουν κάποια προβλήματα, τα οποία δεν τεκμηριώσατε; Ακόμα και αν ήταν έτσι, είναι άλλης τάξης πρόβλημα. Το ένα είναι πολύ ειδικό, το άλλο πολύ γενικό.

Επαναλαμβάνω, λοιπόν, ότι δεν μπορώ με τα στοιχεία που έχετε στην ερώτηση και με αυτά που αναφέρατε τώρα, να απαντήσω κάτι πιο συγκεκριμένο, γιατί παραμένουν αόριστα. Αν μας φέρετε συγκεκριμένες ερωτήσεις ότι στο τάδε ρέμα έγινε το τάδε, παραδείγματος χάριν, απαγορευόταν να χρησιμοποιήσεις μπουλντόζα και χρησιμοποίησε ο εργολάβος μπουλντόζα, θα σας απαντήσουμε.

Μπορεί να ισχύουν. Δεν το αποκλείω. Προφανώς δεν μπορώ να αποκλείσω κάτι που δεν ξέρω, αλλά με τόσο γενική ερώτηση δεν μπορώ να σας απαντήσω κάτι άλλο. Μπορείτε να επανέλθετε με κάτι πιο συγκεκριμένο.

Ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Και εμείς, κύριε Υπουργέ.

Τώρα θα συζητηθεί η δεύτερη με αριθμό 92/14-10-2019 επίκαιρη ερώτηση δεύτερου κύκλου της Βουλευτού Β2΄ Δυτικού Τομέα Αθηνών του Κινήματος Αλλαγής κ. Κωνσταντίνας Γιαννακοπούλου προς τον Υπουργό Περιβάλλοντος και Ενέργειας, με θέμα: «Διαχείριση αποβλήτων Περιφέρειας Αττικής και νέος ΧΥΤΑ στη Φυλή».

Κυρία Γιαννακοπούλου, έχετε τον λόγο για δύο λεπτά.

**ΚΩΝΣΤΑΝΤΙΝΑ ΓΙΑΝΝΑΚΟΠΟΥΛΟΥ:** Σας ευχαριστώ πολύ, κυρία Πρόεδρε.

Οφείλω να ομολογήσω, κυρία Πρόεδρε, ότι αποτελεί έντονη υποβάθμιση της κοινοβουλευτικής διαδικασίας η μη παρουσία σήμερα εδώ του αρμόδιου Υπουργού για να απαντήσει σε ένα τόσο πολύ σοβαρό ζήτημα, όπως είναι η διαχείριση απορριμμάτων, ειδικά για την Περιφέρεια Αττικής.

Όπως είπα και πιο πριν, ο κύριος Πρωθυπουργός προεκλογικά είχε εξαγγείλει ότι θα αναβαθμιστούν οι κοινοβουλευτικές διαδικασίες. Αυτό το σημερινό αποτελεί αναβάθμιση της κοινοβουλευτικής διαδικασίας;

Επίσης, ο κύριος Πρωθυπουργός στις 17-4-2019 είχε επισκεφτεί τον ΧΥΤΑ Φυλής και είπε συγκεκριμένα ότι η Αττική κάθεται πάνω σε μια μεγάλη υγειονομική βόμβα, ότι το τελευταίο κύτταρο της Φυλής γεμίζει με ανησυχητικούς ρυθμούς και ότι πολύ σύντομα θα βρεθούμε αντιμέτωποι με δραματικές καταστάσεις.

Σε αυτή την προεκλογική δήλωση του κ. Μητσοτάκη, σήμερα έρχεται να απαντήσει εδώ, στη Βουλή των Ελλήνων, ο Υφυπουργός, ο οποίος δεν είναι αρμόδιος για το συγκεκριμένο θέμα;

Συγνώμη, αλλά αυτό ήταν επί της διαδικασίας, κυρία Πρόεδρε, και παρακαλώ πάρα πολύ να μην προσμετρηθεί στον χρόνο της ομιλίας μου.

Γι’ αυτό, λοιπόν, επέλεξα, κύριε Υπουργέ, να αναζητήσω απάντηση σε αυτό το μείζον ζήτημα, το οποίο δεν αποτελεί μόνο μείζον ζήτημα για τους κατοίκους της δυτικής Αθήνας και του Θριασίου, αλλά αποτελεί μείζον ζήτημα για ολόκληρη ουσιαστικά την Περιφέρεια Αττικής. Για τέσσερα εκατομμύρια κατοίκων της Αττικής, υπάρχει μόνο ένας χώρος υγειονομικής ταφής απορριμμάτων, ο ΧΥΤΑ Φυλής.

Δυστυχώς, κύριε Υπουργέ, τα τελευταία εξήντα χρόνια μόνο η δυτική Αθήνα σηκώνει το δυσβάστακτο βάρος του συνόλου της Περιφέρειας Αττικής και όχι μόνο, ενίοτε και από άλλες περιοχές. Και, δυστυχώς, βλέπουμε ότι αυτή η κατάσταση θα συνεχιστεί.

Τα τελευταία χρόνια ο ΧΥΤΑ Φυλής λειτουργεί με επεκτάσεις και πανωσηκώματα, που, λόγω του ύψους τους, εγκυμονούν πολύ σοβαρούς κινδύνους, τόσο για τους εργαζόμενους όσο και για τους κατοίκους της δυτικής Αττικής. Ο δε χρόνος ζωής του είναι έως το φθινόπωρο του 2020 και αυτό εάν ληφθούν όλες οι απαιτούμενες αδειοδοτήσεις για τα σχετικά έργα.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Ειλικρινά, κύριε Υπουργέ, αποτελεί και προκαλεί πάρα πολύ μεγάλη εντύπωση το γεγονός ότι με την απόφαση 248 του ΕΔΣΝΑ μέσα στο κατακαλόκαιρο, την 1η Αυγούστου του 2019 και από την απερχόμενη Περιφερειάρχη της Αττικής κ. Δούρου, αποφασίστηκε μία νέα επέκταση του ΧΥΤΑ σε μία νέα περιοχή στη Φυλή, με τη μορφή του κατεπείγοντος, δηλαδή ουσιαστικά μία τρίτη φάση. Έχουν ξεκινήσει οι σχετικές διαδικασίες, που, ακόμη και αν ολοκληρωθούν έγκαιρα, ουσιαστικά το πρόβλημα θα έχει μόνο προσωρινή λύση.

Αυτό όμως, κύριε Υπουργέ, που προξενεί ακόμη μεγαλύτερη εντύπωση είναι ότι και η νέα περιφερειακή αρχή ποιεί τη νήσσαν και τηρεί σιγήν ιχθύος πάνω στο συγκεκριμένο θέμα και πάνω στην εν λόγω απόφαση της προηγούμενης περιφερειάρχου.

Καταλαβαίνετε ότι κάτι τέτοιο εκτός από αλυσιτελής και απαράδεκτη ουσιαστικά διαδικασία, όσον αφορά τη διαχείριση των απορριμμάτων, θα συνεχίσει την ίδια παθογένεια και την ίδια αδικία, δηλαδή το να συνεχίσει να πληρώνει το μάρμαρο και να σηκώνει το βάρος ουσιαστικά μόνο η δυτική Αθήνα.

Την ίδια στιγμή -και κλείνω, κυρία Πρόεδρε- διαπιστώνουμε ότι τόσο η πολιτική ηγεσία του Υπουργείου Περιβάλλοντος όσο και ο νέος περιφερειάρχης προωθούν εκ νέου αναθεώρηση του Περιφερειακού Σχεδίου Διαχείρισης Αποβλήτων, χωρίς όμως να έχει εφαρμοστεί κάποιο από τα προηγούμενα εγκριθέντα. Η προηγούμενη περιφερειάρχης αναθεώρησε το 2016 τον σχεδιασμό του κ. Σγουρού, αλλά τίποτα από όσα προέβλεπε ο σχεδιασμός αυτός δεν εφαρμόστηκε.

Επειδή, κύριε Υπουργέ, αγωνιούν οι κάτοικοι της δυτικής Αθήνας για την εξέλιξη αυτών των γεγονότων που εγκυμονούν πάρα πολύ σοβαρούς κινδύνους για την υγεία τους, αναζητούμε από την πλευρά του Υπουργείου μία σαφή, μία σαφέστατη εικόνα των μέτρων τα οποία σκοπεύετε να λάβετε, προκειμένου να εξασφαλιστεί η διαχείριση των αποβλήτων της Αττικής με έναν τρόπο ο οποίος θα διασφαλίζει την προστασία του περιβάλλοντος, της δημόσιας υγείας και της ποιότητας ζωής.

Ποια μέτρα σκοπεύετε να πάρετε, προκειμένου να μη σηκώνει μόνο η δυτική Αττική, όπως γίνεται τα τελευταία εξήντα χρόνια, το δυσβάστακτο βάρος της διαχείρισης του συνόλου των αποβλήτων της περιφέρειας;

Να μην ξεχνάμε, κυρία Πρόεδρε, πως ο Πρωθυπουργός κ. Μητσοτάκης εκλέγεται Βουλευτής δυτικής Αθήνας, ενώ έναν μόλις μήνα πιο πριν, στις 17 Σεπτεμβρίου του 2019, όταν επισκέφθηκε τη μονάδα επεξεργασίας αστικών αποβλήτων στο Ελευθεροχώρι Ιωαννίνων, εξήγγειλε πως εντός της τετραετίας θα έχει λυθεί το πρόβλημα διαχείρισης απορριμμάτων στη χώρα.

**ΠΡΟΕΔΡΕΥΟΥΣΑ (Σοφία Σακοράφα):** Ολοκληρώστε, σας παρακαλώ.

**ΚΩΝΣΤΑΝΤΙΝΑ ΓΙΑΝΝΑΚΟΠΟΥΛΟΥ:** Φαντάζομαι πως δεν εννοούσε με την επέκταση του ΧΥΤΑ Φυλής, το οποίο θα έπρεπε να γνωρίζει καλύτερα ότι είναι μία απαράδεκτη ενέργεια.

Να κλείσω με το εξής: Δεσμεύομαι ότι θα κάνω και επίκαιρη ερώτηση απέναντι στον ίδιο τον Πρωθυπουργό, για να έχουμε μία σαφή τοποθέτηση από τη δική του μεριά και από τη μεριά της Κυβέρνησης για το τι πρόκειται να κάνουν για το συγκεκριμένο θέμα.

Σας ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ πολύ.

Κύριε Υπουργέ, έχετε τον λόγο για τρία λεπτά.

**ΔΗΜΗΤΡΙΟΣ ΟΙΚΟΝΟΜΟΥ (Υφυπουργός Περιβάλλοντος και Ενέργειας):** Ευχαριστώ, κυρία Πρόεδρε.

Έχετε απόλυτο δίκιο για τη μη εφαρμογή των προηγούμενων σχεδίων διαχείρισης απορριμμάτων στην Αττική. Η ακύρωση του πρώτου εξ αυτών από την προηγούμενη περιφερειάρχη ήταν καταστροφική.

Διότι, αν είχε εφαρμοστεί το πρώτο -δεν ευθυνόμαστε εμείς που δεν εφαρμόστηκε-, σήμερα θα είχαμε συγκεκριμένα δεδομένα. Δηλαδή θα είχαμε υποδομές οι οποίες θα επέτρεπαν την επαρκή διαχείριση των απορριμμάτων και την αποσυμφόρηση της δυτικής Αττικής, που, όπως πολύ σωστά λέτε, επί εξήντα χρόνια, δηλαδή με όλες τις προηγούμενες κυβερνήσεις, υφίσταται μονομερώς το βάρος του τεράστιου αυτού προβλήματος.

Τι γίνεται τώρα; Ζητήθηκε η επέκταση του ΧΥΤΑ της Φυλής. Έχετε δίκιο ότι είναι απαράδεκτο. Διαιωνίζεται μία κατάσταση, η οποία είναι προφανώς εξοργιστική, ειδικά για τους κατοίκους της δυτικής Αττικής. Αυτή τη στιγμή, όμως, δεν μπορούσε να γίνει τίποτα άλλο. Έπρεπε να υπάρξει μία «πυροσβεστική» λύση, προσωρινή προφανώς.

Κατατέθηκε, εξάλλου, μελέτη περιβαλλοντικών επιπτώσεων, η οποία προσδιορίζει τους αναγκαίους περιβαλλοντικούς όρους, που θα επιτρέψουν να μη συμβούν τα προβλήματα και οι κίνδυνοι που αναφέρατε και να λειτουργήσει το έργο προσωρινά για κάποιο χρονικό διάστημα.

Αν δεν γινόταν αυτό, θα υπήρχε πλήρες αδιέξοδο στην Αττική αυτή τη στιγμή, για το οποίο δεν ευθύνεται η Κυβέρνηση. Όμως, αναγκαστικά πρέπει με κάποιον τρόπο -με τον λιγότερο κακό τρόπο- να διαχειριστεί ένα εξαιρετικά τεράστιο πρόβλημα.

Κάτι αντίστοιχο υπάρχει και με τα αυθαίρετα. Δεν υπάρχει καλή λύση, υπάρχουν λιγότερο κακές, τις οποίες προσπαθούμε να προωθήσουμε. Όμως, αυτό είναι άλλο ζήτημα.

Πέραν αυτού του άμεσου μέτρου, για το οποίο εγώ συνομολογώ ότι είναι πολύ κακό, αλλά θεωρώ ότι είναι, δυστυχώς, αναγκαίο, το θέμα είναι να προχωρήσουμε σε κάτι πιο ουσιαστικό το ταχύτερο δυνατόν.

Όπως ξέρετε, η αρμοδιότητα είναι στην Περιφέρεια Αττικής. Απ’ όσο έχουμε ενημερωθεί από τον κ. Πατούλη, ετοιμάζει μία τροποποίηση του σχεδίου διαχείρισης απορριμμάτων της Αττικής, που θα βασίζεται σε μεγάλο βαθμό στην ανακύκλωση, άρα θα μειώνει πάρα πολύ τις ροές των απορριμμάτων στους ΧΥΤΑ και σε οποιοδήποτε άλλο μέσο επεξεργασίας.

Αυτό χρειάζεται κάποιον χρόνο, αλλά βρίσκεται σε εξέλιξη η σύνταξή του. Το παρακολουθούμε κι εμείς και πιέζουμε, φυσικά, για να γίνει εγκαίρως, αλλά πραγματικά, εξ αντικειμένου, χρειάζεται κάποιος χρόνος. Αν καθυστερήσουμε πολύ, θα έχετε απόλυτο δίκιο να επανέλθετε και να πείτε ότι δεν κάναμε κάτι που θα μπορούσαμε να έχουμε κάνει. Για την ώρα, δεν μπορούσαμε να κάνουμε κάτι άλλο.

Η περιφέρεια είναι αρμόδια για το δομικό πρόβλημα, το προετοιμάζει. Όταν υπάρξει, θα υπάρχει και από μας καλύτερη δυνατότητα ενημέρωσης επ’ αυτού.

Η ουσία είναι ότι θα είναι ένα σχέδιο αρκετά διαφορετικό από τα προηγούμενα, γιατί θα βασίζεται και στην ανακύκλωση και σε σύγχρονες μεθόδους επεξεργασίας.

Κυρία Πρόεδρε, αν επιτρέπετε, θα ήθελα να πω και κάτι τελευταίο.

Τη Δευτέρα ή την Τρίτη δημοσιεύτηκε στην εφημερίδα «Η ΚΑΘΗΜΕΡΙΝΗ» ένα άρθρο, το οποίο έχει και μία ωραία φωτογραφία, σχετικά με ένα εργοστάσιο καύσης απορριμμάτων στην Κοπεγχάγη. Είναι μέσα στην Κοπεγχάγη. Είναι ένα κτήριο ογδόντα μέτρων. Από τη μία πλευρά έχει μία κεκλιμένη παριά, πάνω στην οποία έχει κατασκευαστεί μία τεχνητή πίστα σκι. Στην κορυφή υπάρχει και ένα εστιατόριο. Όλα αυτά μέσα στην Κοπεγχάγη.

Όπως ξέρετε, στη Δανία δεν παίζουν με αυτά τα πράγματα. Άρα, προφανώς, και αυτές είναι λύσεις. Δεν λέω ότι θα γίνει αυτό στην Αττική. Προς Θεού! Δεν ξέρω τι θα γίνει. Δεν είναι δική μου αρμοδιότητα. Όμως, και αυτές είναι λύσεις, οι οποίες χρησιμοποιούνται από χώρες με αποδεδειγμένη ευαισθησία και αποτελεσματικότητα.

Εξάλλου, και στη Βιέννη υπάρχει κέντρο διαχείρισης απορριμμάτων, ένας μηχανισμός μέσα στη Βιέννη.

**ΚΡΙΤΩΝ - ΗΛΙΑΣ ΑΡΣΕΝΗΣ:** Και στον Βόλο, κύριε Υπουργέ.

**ΔΗΜΗΤΡΙΟΣ ΟΙΚΟΝΟΜΟΥ (Υφυπουργός Περιβάλλοντος και Ενέργειας):** Δεν σας είπα για τον Βόλο, γιατί, όπως ξέρετε, είναι άλλο θέμα. Ευχαρίστως να το συζητήσουμε, όταν κάνετε μία σχετική ερώτηση. Εγώ αναφέρθηκα στην κανονική διαχείριση των απορριμμάτων αυτή τη στιγμή.

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Κι εμείς, κύριε Υπουργέ.

Κυρία συνάδελφε, έχετε τον λόγο για τρία λεπτά.

**ΚΩΝΣΤΑΝΤΙΝΑ ΓΙΑΝΝΑΚΟΠΟΥΛΟΥ:** Κύριε Υπουργέ, οφείλω να ομολογήσω ότι είναι απογοητευτική η απάντηση. Είναι απογοητευτική, γιατί είπατε πολλές φορές ότι «έχετε δίκιο, έχετε δίκιο, έχετε δίκιο», αλλά τι να το κάνω αν έχω δίκιο; Τι να το κάνουν οι κάτοικοι της δυτικής Αθήνας αν έχουν δίκιο, από τη στιγμή που ουσιαστικά, από τη μία, κατηγορείτε την προηγούμενη κυβέρνηση για την επέκταση του ΧΥΤΑ Φυλής και, τελικά, κάνετε ακριβώς αυτό το οποίο έκανε και η προηγούμενη αρχή;

Καταλαβαίνετε ότι αυτός δεν είναι σοβαρός τρόπος αντιμετώπισης των ζητημάτων. Καταλαβαίνετε, επίσης, ότι εδώ και τεσσερισήμισι μήνες που έχετε αναλάβει την Κυβέρνηση, θα έπρεπε να υπήρχε ένα πολύ πιο σαφές και ουσιαστικό σχέδιο για το μεγαλύτερο, ίσως, ζήτημα το οποίο απασχολεί περιβαλλοντικά τη χώρα μας και αυτό έχει να κάνει με τη διαχείριση των απορριμμάτων. Αντί γι’ αυτό, το μόνο το οποίο βλέπουμε είναι ουσιαστικά επικοινωνιακή διαχείριση του ζητήματος και τίποτα επί της ουσίας.

Και δεν μπορείτε να νίπτετε τας χείρας σας και να λέτε «α, φταίει ή είναι αρμοδιότητα της περιφέρειας, άρα το θέμα είναι τι θα κάνει η περιφέρεια». Αυτή η Κυβέρνηση τι θα κάνει γι’ αυτό το ζήτημα; Έχετε την αρμοδιότητα του εθνικού σχεδιασμού. Έχετε την αρμοδιότητα της κύρωσης της απόφασης του περιφερειακού, για τον οποίο έχετε γνωμοδοτήσει σε προγενέστερο στάδιο. Το Υπουργείο απλά θα κάθεται και θα περιμένει να δει τι θα γίνει;

Και αυτή η λύση της προηγούμενης περιφερειακής αρχής, την οποία βεβαίως αγκαλιάζετε και αποδέχεστε, σας το λέω και το γνωρίζετε ότι είναι πάρα πολύ περιορισμένης χρονικής διάρκειας. Τι θα γίνει μετά; Μας είπατε ότι θα είναι προσωρινή λύση. Μα, εδώ και εξήντα χρόνια αυτό ακούμε: «Είναι προσωρινό το θέμα, είναι προσωρινός ο ΧΥΤΑ, είναι προσωρινά όλα αυτά.». Και ακόμα ΧΥΤΑ έχουμε.

Άρα, όπως σας λέω, δυστυχώς δεν με καλύπτει και δεν καλυπτόμαστε από τη συγκεκριμένη απάντησή σας. Δυστυχώς, βλέπουμε μόνο έναν επικοινωνιακό τρόπο αντιμετώπισης από τη μεριά της Κυβέρνησης, αλλά, όπως φαίνεται, και της περιφέρειας. Στην επικοινωνία ειδικά, η περιφέρεια είναι καταπληκτική!

Εμείς, λοιπόν, όπως σας είπα, θα επιμείνουμε. Θα επιμείνουμε και κοινοβουλευτικά και με κάθε δυνατό τρόπο, προκειμένου να αναλάβετε την ευθύνη που σας αναλογεί και να υπάρχει άμεση αντιμετώπιση αυτού του ζητήματος, έτσι όπως γίνεται σε όλο τον κόσμο με περιβαλλοντικά ορθούς τρόπους και όχι με πανωσηκώματα και επεκτάσεις στον υπάρχοντα ΧΥΤΑ, κάτι το οποίο είναι αδιανόητο, είναι τριτοκοσμικό, είναι απαράδεκτο και είναι τελείως άδικο για τους ανθρώπους και για την περιοχή της δυτικής Αθήνας, που δυστυχώς πληρώνει πάρα πολύ βαρύ φορτίο γι’ αυτόν τον λόγο.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κυρία συνάδελφε.

Τον λόγο έχει ο κύριος Υπουργός για τρία λεπτά.

**ΔΗΜΗΤΡΙΟΣ ΟΙΚΟΝΟΜΟΥ (Υφυπουργός Περιβάλλοντος και Ενέργειας):** Ευχαριστώ.

Λυπάμαι που δεν σας κάλυψε η απάντηση. Εγώ επαναλαμβάνω το εξής: Υπάρχει αυτή τη στιγμή ένα κρίσιμο πρόβλημα για το οποίο δεν ευθυνόμαστε εμείς και το οποίο δεν μπορεί να αντιμετωπιστεί δομικά σε τρεις μήνες -τρεις μήνες έχει αναλάβει η Κυβέρνηση και όχι τεσσερισήμισι. Χρειάζεται περισσότερος χρόνος, γιατί απαιτούνται σοβαρά έργα, τα οποία θέλουν ωρίμανση και τροποποίηση του σχεδίου διαχείρισης της Αττικής. Αυτά δεν γίνονται σε μία μέρα.

**ΚΩΝΣΤΑΝΤΙΝΑ ΓΙΑΝΝΑΚΟΠΟΥΛΟΥ:** Ξανά και ξανά τροποποίηση;

**ΔΗΜΗΤΡΙΟΣ ΟΙΚΟΝΟΜΟΥ (Υφυπουργός Περιβάλλοντος και Ενέργειας):** Εφόσον το προηγούμενο ήταν προβληματικό; Αναγκαστικά αυτό θα γίνει. Εμείς φταίμε; Δεν θέλω να το χαρακτηρίσω. Ήταν μη αποτελεσματικό, εν πάση περιπτώσει. Αναγκαστικά, λοιπόν, πρέπει να ακολουθηθούν αυτά τα βήματα.

**ΚΩΝΣΤΑΝΤΙΝΑ ΓΙΑΝΝΑΚΟΠΟΥΛΟΥ:** Δώστε ένα χρονοδιάγραμμα.

**ΔΗΜΗΤΡΙΟΣ ΟΙΚΟΝΟΜΟΥ (Υφυπουργός Περιβάλλοντος και Ενέργειας):** Στις μη τριτοκοσμικές χώρες αυτά δεν αντιμετωπίζονται μέσα σε μήνες, δυστυχώς. Θέλουν έναν αναγκαίο χρόνο. Αυτό προσπαθούμε να κάνουμε και εμείς. Εάν σε κάποιο εύλογο χρόνο δεν έχει γίνει κάτι, τότε θα έχετε απόλυτο δικαίωμα να διαμαρτύρεστε. Αυτή τη στιγμή είμαστε μεταξύ Σκύλας και Χάρυβδης. Διαλέγουμε το λιγότερο κακό.

Ταυτόχρονα, όμως δεν αδιαφορούμε για το τι θα κάνει η περιφέρεια, που αυτή είναι η αρμόδια. Είμαστε, όπως σας είπα, σε συνεννόηση με την περιφέρεια. Οι περιφερειακές αρχές ανέλαβαν πριν από ενάμιση μήνα κι άρα χρειάζονται και αυτοί κάποιον χρόνο. Μπορεί κάποιος -ξέρω εγώ- λαμβάνοντας υπ’ όψιν το παρελθόν, να θεωρεί ότι δεν θα γίνει τίποτα. Πρέπει να αφεθεί ένας εύλογος χρόνος, όμως, και μετά θα μπορείτε να διαμαρτυρηθείτε. Αυτή τη στιγμή αναγκαστικά απαιτείται κάποιος χρόνος.

Καταλαβαίνω την αγανάκτηση των κατοίκων της δυτικής Αττικής. Το καταλαβαίνω πλήρως. Και εσείς ασφαλώς διερμηνεύετε αυτή την αγανάκτηση, αλλά τι άλλο μπορεί να γίνει μέσα σε δύο μήνες; Αναγκαστικά πρέπει να γίνουν κάποια βήματα που έχουν ανάγκη χρόνου. Σε κάποιο εύλογο χρονικό διάστημα θα μπορούμε να το ξανασυζητήσουμε και τότε θα υπάρχουν και περισσότερα δεδομένα.

Ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστούμε και εμείς, κύριε Υφυπουργέ.

Και, αν μου επιτρέπετε, επειδή έχω ασχοληθεί με το θέμα πολλές φορές, θα σας παρότρυνα πραγματικά να ζητήσετε να διαβάσετε τη μελέτη που έχει αναθέσει ο Δήμος Φυλής, γιατί είναι μια πολύ σημαντική μελέτη, περιέχει πολύ σημαντικά στοιχεία και θα καταλάβετε το μέγεθος της μόλυνσης της περιοχής. Είμαι σίγουρη ότι μετά από αυτό πραγματικά θα πάρετε τις σωστές αποφάσεις όσον αφορά το θέμα των ΧΥΤΑ.

Ευχαριστώ πολύ.

**ΔΗΜΗΤΡΙΟΣ ΟΙΚΟΝΟΜΟΥ (Υφυπουργός Περιβάλλοντος και Ενέργειας):** Ευχαριστώ, κυρία Πρόεδρε. Θα το κάνουμε.

**ΠΡΟΕΔΡΕΥΟΥΣΑ (Σοφία Σακοράφα):** Ολοκληρώθηκε η συζήτηση των επικαίρων ερωτήσεων.

Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΟΥΣΑ (Σοφία Σακοράφα):** Με τη συναίνεση του Σώματος και ώρα 12.45΄ λύεται η συνεδρίαση για τη Δευτέρα 21 Οκτωβρίου 2019 και ώρα 18.00΄, με αντικείμενο εργασιών του Σώματος κοινοβουλευτικό έλεγχο: συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**