(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΛΒ΄

Δευτέρα 14 Οκτωβρίου 2019

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Ανακοινώνεται ότι σε εκτέλεση της από 8 Οκτωβρίου 2019 απόφαση της Ολομέλειας της Βουλής συγκροτήθηκε Ειδική Κοινοβουλευτική Επιτροπή προς διενέργεια προκαταρκτικής εξέτασης σύμφωνα με το άρθρο 86 παράγραφος 3 του Συντάγματος, τα άρθρα 153 επ. του Κανονισμού της Βουλής και το άρθρο 5 του ν. 3126/2003 περί της «Ποινικής Ευθύνης Υπουργών», όπως ισχύουν, σχετικά με τη διερεύνηση των κάτωθι αδικημάτων, που τυχόν έχουν τελεστεί από τον πρώην Αναπληρωτή Υπουργό Δικαιοσύνης κ. Δημήτριο Παπαγγελόπουλο κατά την άσκηση των καθηκόντων του: 1) ηθική αυτουργία στο αδίκημα της κατάχρησης εξουσίας κατά φυσική αυτουργία και άμεση συνέργεια δικαστικών λειτουργών (άρθρο 46 παράγραφος 1, σε συνδυασμό με το άρθρο 239 του Ποινικού Κώδικα), 2) πρόσκληση και προσφορά για την τέλεση εγκλήματος (άρθρο 186 παράγραφος 1 και 2 του Ποινικού Κώδικα), 3) ηθική αυτουργία σε παράβαση καθήκοντος και παράβαση καθήκοντος (άρθρο 46 παράγραφος 1 σε συνδυασμό με το άρθρο 259 του Ποινικού Κώδικα και άρθρο 259 του Ποινικού Κώδικα αυτοτελώς) και 4) ηθική αυτουργία σε ψευδή κατάθεση (άρθρο 224 παράγραφος 1 του Ποινικού Κώδικα), σελ.   
2. Ανακοινώνεται ότι ο Υπουργός Δικαιοσύνης διαβίβασε στη Βουλή, σύμφωνα με το άρθρο 86 του Συντάγματος και τον ν. 3126/2003 «Ποινική Ευθύνη των Υπουργών», όπως ισχύει από 14-10-2019, ποινική δικογραφία που αφορά στον πρώην Υπουργό Εξωτερικών Νικόλαο Κοτζιά, σελ.   
3. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
Συζήτηση επικαίρων ερωτήσεων:  
 α) Προς την Υπουργό Ναυτιλίας και Νησιωτικής Πολιτικής, με θέμα: «Να ανοίξει η διαδικασία αιτήσεων για επιδότηση μεταφοράς φορτίων και να ενταχθεί στο μεταφορικό ισοδύναμο και για την Κρήτη η μεταφορά καυσίμων και η μετακίνηση επιβατών», σελ.   
 β) Προς την Υπουργό Παιδείας και Θρησκευμάτων, με θέμα: «Η κατάσταση στην ειδική αγωγή και εκπαίδευση», σελ.   
 γ) Προς την Υπουργό Πολιτισμού και Αθλητισμού, με θέμα: «Εκροή χρημάτων από το Ταμείο Αλληλοβοηθείας του Υπουργείου Πολιτισμού στα γραφεία των πρώην Υπουργών και της Γενικής Γραμματέας του Υπουργείου», σελ.   
 δ) Προς τον Υπουργό Τουρισμού, με θέμα: «Λειτουργία Δημοτικών Υδροθεραπευτηρίων Ικαρίας», σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
Κατάθεση Εκθέσεως Διαρκούς Επιτροπής:

Η Διαρκής Επιτροπή Κοινωνικών Υποθέσεων καταθέτει την έκθεσή της στο σχέδιο νόμου του Υπουργείου Υγείας: «Σύσταση Εθνικού Οργανισμού Δημόσιας Υγείας (ΕΟΔΥ), Ρυθμίσεις για τα προϊόντα καπνού και άλλα ζητήματα του Υπουργείου Υγείας», σελ.

ΠΡΟΕΔΡΕΥΟΥΣΑ

ΑΒΔΕΛΑΣ Α. , σελ.

ΟΜΙΛΗΤΕΣ

Α. Επί διαδικαστικού θέματος:  
ΑΒΔΕΛΑΣ Α. , σελ.  
  
Β. Επί των επικαίρων ερωτήσεων:  
ΔΕΛΗΣ Ι. , σελ.  
ΖΑΧΑΡΑΚΗ Σ. , σελ.  
ΚΕΓΚΕΡΟΓΛΟΥ Β. , σελ.  
ΚΟΜΝΗΝΑΚΑ Μ. , σελ.  
ΚΟΝΣΟΛΑΣ Ε. , σελ.  
ΜΕΝΔΩΝΗ Σ. , σελ.  
ΠΛΑΚΙΩΤΑΚΗΣ Ι. , σελ.  
ΣΚΟΥΡΟΛΙΑΚΟΣ Π. , σελ.

ΠΡΑΚΤΙΚΑ ΒΟΥΛΗΣ

Θ΄ ΑΝΑΘΕΩΡΗΤΙΚΗ ΒΟΥΛΗ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΛΒ΄

Δευτέρα 14 Οκτωβρίου 2019

Αθήνα, σήμερα στις 14 Οκτωβρίου 2019, ημέρα Δευτέρα και ώρα 18.06΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Ζ΄ Αντιπροέδρου αυτής κ. **ΑΠΟΣΤΟΛΟΥ ΑΒΔΕΛΑ**.

**ΠΡΟΕΔΡΕΥΩΝ (Απόστολος Αβδελάς):** Κυρίες και κύριοι συνάδελφοι, αρχίζει η συνεδρίαση.

Εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό του ο Γενικός Γραμματέας Νομικών και Κοινοβουλευτικών Θεμάτων ενημερώνει το Σώμα τα εξής: «Με την παρούσα σας ενημερώνουμε σχετικά με τη συζήτηση των επικαίρων ερωτήσεων στο πλαίσιο του κοινοβουλευτικού ελέγχου τη Δευτέρα 14 Οκτωβρίου 2019 ότι καθίσταται αδύνατη η παρουσία του Υπουργού Εξωτερικών κ. Νικόλαου Δένδια, στον οποίο απευθύνονται η πρώτη με αριθμό 79/8-10-2019 επίκαιρη ερώτηση πρώτου κύκλου του Βουλευτή Β1΄ Βόρειου Τομέα Αθηνών του Συνασπισμού Ριζοσπαστικής Αριστεράς κ. Γεωργίου Κατρούγκαλου,με θέμα: ‘’Να μην χαθεί, λόγω αδράνειας και διγλωσσίας, η προωθητική για τα εθνικά συμφέροντα αξιοποίηση της Συμφωνίας των Πρεσπών’’ και η τρίτη με αριθμό 82/8-10-2019 επίκαιρη ερώτηση δεύτερου κύκλου του Βουλευτή Ηρακλείου του Συνασπισμού Ριζοσπαστικής Αριστεράς κ. Νικολάου Ηγουμενίδη,με θέμα: ‘’Ενέργειες της ελληνικής πλευράς μετά τη ρηματική διακοίνωση για τις γερμανικές αποζημιώσεις’’, λόγω κωλύματος εξαιτίας συμμετοχής στη συνεδρίαση της Επιτροπής Ευρωπαϊκών Θεσμών στο εξωτερικό κατά το άρθρο 131 παράγραφος 2 του Κανονισμού της Βουλής για συμμετοχή στις εργασίες του Συμβουλίου Εξωτερικών Υποθέσεων της Ευρωπαϊκής Ενώσεως.

Παρακαλούμε όπως προβείτε στις δέουσες ενέργειες, προκειμένου να ενημερωθούν τόσο ο Προεδρεύων στη διαδικασία όσο και οι ερωτώντες Βουλευτές».

Θα συζητηθεί η δεύτερη με αριθμό με αριθμό 85/8-10-2019 επίκαιρη ερώτηση πρώτου κύκλου του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς τον Υπουργό Ναυτιλίας και Νησιωτικής Πολιτικής, με θέμα: «Να ανοίξει η διαδικασία αιτήσεων για επιδότηση μεταφοράς φορτίων και να ενταχθεί στο μεταφορικό ισοδύναμο και για την Κρήτη η μεταφορά καυσίμων και η μετακίνηση επιβατών».

Στην επίκαιρη ερώτηση θα απαντήσει ο Υπουργός Ναυτιλίας και Νησιωτικής Πολιτικής κ. Ιωάννης Πλακιωτάκης.

Ορίστε, κύριε Κεγκέρογλου, έχετε τον λόγο για δύο λεπτά.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Το μεταφορικό ισοδύναμο, όπως γνωρίζετε, κύριε Υπουργέ, είναι ένας θεσμός για την αντιστάθμιση των αρνητικών που αφορούν τους νησιώτες και τα νησιά σε σχέση με το αυξημένο κόστος που έχουν σε όλους τους τομείς, αλλά κυρίως ως προς τις μετακινήσεις ανθρώπων, εμπορευμάτων, γενικότερα αγαθών.

Όταν η προηγούμενη κυβέρνηση θεσμοθέτησε το μεταφορικό ισοδύναμο, εξαίρεσε εντελώς αδικαιολόγητα την Κρήτη και μάλιστα με αντιφατικά επιχειρήματα ανάμεσα στον Υπουργό και τον Υφυπουργό.

Ξεκίνησε την 1η Ιανουαρίου 2019 η καθολική εφαρμογή –για όλα τα νησιά- και οι αντιδράσεις των Κρητικών για την εξαίρεση ήταν μεγάλες, και του κόσμου της επιχειρηματικότητας αλλά και των απλών πολιτών.

Προβήκαμε σε ενέργειες και στη Βουλή μέσα από τον κοινοβουλευτικό έλεγχο, αλλά και σε συνεργασία με τους φορείς. Έτσι, η Κυβέρνηση αναγκάστηκε κυριολεκτικά λίγο πριν τις εκλογές να ανακοινώσει την εφαρμογή του μεταφορικού ισοδύναμου πιλοτικά για την Κρήτη από 1η Ιουλίου για έξι μήνες και μόνο για συγκεκριμένα εμπορεύματα. Όμως και αυτό το μέτρο αποδείχτηκε κουτσουρεμένο, γιατί ενώ έχει ανοίξει η πλατφόρμα για την πιστοποίηση των φορέων, δεν έχει ανοίξει ακόμα η πλατφόρμα όσον αφορά την υποβολή φορτωτικών και δικαιολογητικών, προκειμένου να υπάρξει εκταμίευση. Και βέβαια, συνεχίζεται η εξαίρεση για πολλά προϊόντα και για τις μετακινήσεις των Κρητικών -είτε ακτοπλοϊκώς είτε αεροπορικώς- από τη στιγμή που εφαρμόζονται σε άλλα νησιά και τα δύο μέτρα. Και βέβαια, δεν έχει γίνει καμμία συζήτηση για την ένταξη του κόστους των καυσίμων.

Ερωτώ ποιες είναι οι δικές σας προθέσεις, τι θα πράξετε, ούτως ώστε και να δοθεί η δυνατότητα να υποβάλουν δικαιολογητικά για να μπορέσουν να χρηματοδοτηθούν μέσω του μεταφορικού ισοδύναμου, αλλά και τι θα πράξετε στη συνέχεια για την καθολική ένταξη της Κρήτης στο μεταφορικό ισοδύναμο για όλους και χωρίς εξαιρέσεις.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

Ορίστε, κύριε Πλακιωτάκη, έχετε τον λόγο για τρία λεπτά.

**ΙΩΑΝΝΗΣ ΠΛΑΚΙΩΤΑΚΗΣ (Υπουργός Ναυτιλίας και Νησιωτικής Πολιτικής):** Ευχαριστώ πολύ, κύριε Πρόεδρε.

Θέλω, κατ’ αρχάς, να ευχαριστήσω τον κ. Κεγκέρογλου για την ερώτησή του, γιατί δίνει τη δυνατότητα στην Κυβέρνησή μας να αναπτύξει το θέμα της νησιωτικότητας και πώς εμείς φανταζόμαστε τη νησιωτικότητα ως ένα πεδίο εφαρμογής εθνικών και ευρωπαϊκών πολιτικών που θα στηρίξουν σημαντικά το μεγάλο αναπτυξιακό απόθεμα των νησιωτών μας, την παραγωγή εθνικού πλούτου.

Επομένως, εμείς, αγαπητές κυρίες και κύριοι συνάδελφοι, αντιλαμβανόμαστε τη νησιωτικότητα ως αναπτυξιακή πολιτική και όχι ως επιδοματική πολιτική. Επιδίωξή μας, λοιπόν, είναι η Ελλάδα επιτέλους να αποκτήσει μια επίσημη αναγνωρισμένη και καλά στοιχειοθετημένη δημόσια νησιωτική πολιτική, πολιτική η οποία θα ενισχυθεί και με χρηματοδοτικά εργαλεία, αλλά και μηχανισμούς, με δεσμευτικούς αλλά και διασφαλισμένους πόρους.

Τι έχουμε κάνει, λοιπόν, τους τελευταίους τρεις μήνες και πώς κινούμαστε ως ηγεσία του Υπουργείου Ναυτιλίας και Νησιωτικής Πολιτικής;

Κατ’ αρχάς, σχεδιάζουμε ένα διακριτό τομεακό χαρτοφυλάκιο με τίτλο «Ολοκληρωμένη Θαλάσσια Νησιωτική Πολιτική» με σαφή εδαφική συνοχή και συγχρηματοδότηση της Ευρωπαϊκής Ένωσης, με χρηματοδότηση στρατηγικών ολοκληρωμένων χωρικών επενδύσεων.

Επίσης, σε συνεργασία με την Ευρωπαϊκή Τράπεζα Επενδύσεων, αλλά και το Ταμείο Παρακαταθηκών και Δανείων προχωρούμε στη δημιουργία Ταμείου Μειζόνων Νησιωτικών Δημοσίων Επενδύσεων, με στόχο τη μόχλευση πόρων, προκειμένου να προχωρήσουν έργα υποδομής, έργα στην ενέργεια, έργα στη διαχείριση υδάτινων πόρων, περιβάλλοντος, με χρήση δανεισμού και προώθηση συνεργατικών σχημάτων δημόσιου και ιδιωτικού τομέα.

Και τέλος, προχωρούμε στη δημιουργία ενός χρηματοδοτικού εργαλείου για τη νησιωτική ανταγωνιστικότητα.

Περνάμε τώρα στο μεταφορικό ισοδύναμο.

Επιτρέψτε μου, κύριε Πρόεδρε, λίγο από τον χρόνο, γιατί είναι σημαντικά τα στοιχεία που θα καταθέσω, για να αποκτήσουν οι συνάδελφοι ολοκληρωμένη άποψη για το μεταφορικό ισοδύναμο.

**ΠΡΟΕΔΡΕΥΩΝ (Απόστολος Αβδελάς):**  Έχετε ακόμα, κύριε Υπουργέ, ένα λεπτό.

**ΙΩΑΝΝΗΣ ΠΛΑΚΙΩΤΑΚΗΣ (Υπουργός Ναυτιλίας και Νησιωτικής Πολιτικής):** Η θεσμοθέτησή του, όπως σωστά είπε και ο κύριος συνάδελφος, ήταν για την εξισορρόπηση του μεταφορικού κόστους, δηλαδή ό,τι πληρώνει ο κάτοικος στη στεριά με τη χρήση χερσαίων μέσων για την ίδια απόσταση, το ίδιο να πληρώνει ο κάτοικος ή ο επιχειρηματίας της νησιωτικής Ελλάδος.

Τώρα, προσέξτε: Χρήση του μέτρου του μεταφορικού ισοδύναμου έχει κάνει το 27% του νησιωτικού πληθυσμού, διακόσιες μία χιλιάδες εκατόν έξι νησιώτες, που έλαβαν κατά κεφαλήν 82,42 ευρώ.

Θέλω να καταθέσω, κύριε Πρόεδρε, στα Πρακτικά στοιχεία τόσο για τους επιβάτες όσο και για τις επιχειρήσεις.

(Στο σημείο αυτό ο Υπουργός Ναυτιλίας και Νησιωτικής Πολιτικής κ. Ιωάννης Πλακιωτάκης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Όσον αφορά τις επιχειρήσεις, επτά στις δέκα επιχειρήσεις –προσέξτε- που έκαναν συμμετοχή δεν έχουν ζητήσει χρηματοδότηση, με συνέπεια να έχουν κάνει χρήση τέσσερις χιλιάδες πεντακόσιες σαράντα τέσσερις επιχειρήσεις που επωφελήθηκαν με 4,9 εκατομμύρια ευρώ από τη μείωση του μεταφορικού κόστους.

Τώρα, η συνολική απορροφητικότητα για επιβάτες, επιχειρήσεις και καύσιμα, ανέρχεται –προσέξτε- στο ποσοστό του 7%, μόλις 17 εκατομμύρια από το σύνολο των 230 εκατομμυρίων ευρώ που έχει δεσμευθεί στην αντίστοιχη ΣΑΕ του Προγράμματος Δημοσίων Επενδύσεων το Υπουργείο.

Και τι να υποθέσει κάποιος από τη χαμηλή απορροφητικότητα του συγκεκριμένου μέτρου; Πρώτον, ότι το συγκεκριμένο μέτρο σχεδιάστηκε πρόχειρα, χωρίς να λαμβάνει υπ’ όψιν του τις πραγματικές ανάγκες των νησιωτών μας ή ότι οι νησιώτες κάτοικοι και επιχειρηματίες δεν βρίσκουν χρήσιμη και αποτελεσματική τη λύση που τους δόθηκε. Είναι συνεπώς, προφανές –άλλωστε προβλέπεται και από τον ν.4551/2018- ότι απαιτείται αξιολόγηση του συγκεκριμένου μέτρου.

Η προηγούμενη κυβέρνηση προχώρησε ήδη από τον Μάρτιο του 2019 σε ανάθεση, με προγραμματική σύμβαση, στο Πανεπιστήμιο Αιγαίου -άλλωστε το Πανεπιστήμιο Αιγαίου είχε και τον αρχικό σχεδιασμό του συγκεκριμένου μέτρου- της αξιολόγησης της πρώτης φάσης εφαρμογής του μεταφορικού ισοδύναμου και τα αποτελέσματα τα περιμένουμε τέλη Οκτωβρίου.

Με βάση, όμως, όλα αυτά, σε κάθε περίπτωση, και μετά τα στοιχεία τα οποία προσκόμισα σήμερα, θα προχωρήσουμε στον εξορθολογισμό του μεταφορικού ισοδύναμου, με παράλληλη υιοθέτηση κινήτρων ή ενισχύσεων για βελτίωση της νησιωτικής ανταγωνιστικότητας.

Κυρίες και κύριοι συνάδελφοι, στόχος μας είναι το μεταφορικό ισοδύναμο, όχι μόνο να διατηρηθεί, αλλά και να διευρυνθεί, ανάλογα με τις κατηγορίες που απαιτείται. Ταυτόχρονα –και εδώ μπαίνω στο κύριο σκέλος της απάντησής μου για τον αγαπητό συνάδελφο από την Κρήτη-, προχωράμε ένα βήμα ακόμη περισσότερο. Αναθέτουμε εκπόνηση ειδικής μελέτης στο Πανεπιστήμιο Πειραιώς και το Ινστιτούτο Περιφερειακής Ανάπτυξης του Παντείου Πανεπιστημίου, προκειμένου η έρευνα η οποία υλοποιήθηκε σε συνεργασία και πρωτοβουλία των τεσσάρων επιμελητηρίων της Κρήτης με χρηματοδότηση της Περιφέρειας Κρήτης να επεκταθεί και να διευρυνθεί στις υπόλοιπες νησιωτικές περιφέρειες της χώρας, προκειμένου να έχουμε μια τεκμηριωμένη επιστημονική έκθεση, ώστε να προετοιμάσουμε στο Υπουργείο Ναυτιλίας και Νησιωτικής Πολιτικής το κατάλληλο πλέγμα παρεμβάσεων, εν όψει και του νέου στρατηγικού πλαισίου αναφοράς, του νέου ΕΣΠΑ 2021-2027.

Αγαπητέ συνάδελφε, είμαι ο πρώτος που ενδιαφέρεται και για την ενίσχυση της ανταγωνιστικότητας της Κρήτης και της ευημερίας των κατοίκων της στο πλαίσιο, όμως, της υγιούς επιχειρηματικότητας. Στην Κρήτη, λοιπόν, η εφαρμογή του μεταφορικού ισοδυνάμου θα προκύψει έπειτα από τη μελέτη προσδιορισμού των τομέων και των προϊόντων, για τους οποίους θα προκύψει επιβάρυνση του θαλάσσιου μεταφορικού κόστους.

Και ολοκληρώνω, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Έχετε και τη δευτερολογία σας.

**ΙΩΑΝΝΗΣ ΠΛΑΚΙΩΤΑΚΗΣ (Υπουργός Ναυτιλίας και Νησιωτικής Πολιτικής):** Βέβαια, αναμένεται το επόμενο χρονικό διάστημα να ξεκινήσουμε και έναν ουσιαστικό διάλογο και με τους επιχειρηματίες, αλλά και με τα επιμελητήρια, προφανώς και της Κρήτης.

Και κλείνοντας, επιτρέψτε μου να πω ότι στόχος της πολιτικής ηγεσίας του Υπουργείου Ναυτιλίας και Νησιωτικής Πολιτικής είναι επιτέλους η Ελλάδα να αποκτήσει μια επίσημη, αναγνωρισμένη και καλά στοιχειοθετημένη δημόσια νησιωτική πολιτική.

Και δεν αποτελεί σαφώς πολιτική καινοτομία η υιοθέτηση μιας δημόσιας νησιωτικής πολιτικής. Πολιτική καινοτομία θα αποτελέσει η εφαρμογή της από την Κυβέρνησή μας μέσα στον επόμενο χρόνο, το 2020.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Κύριε Κεγκέρογλου, έχετε τον λόγο για τρία λεπτά.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Οκτώ λεπτά, κύριε Υπουργέ, αναλύσατε την ευρωπαϊκή στρατηγική που εκπονείται για τις επόμενες δεκαετίες, όπως ακούστηκε, αλλά απάντηση σε συγκεκριμένα ερωτήματα που σας έθεσα δεν πήρα.

Και πρέπει να σας πω ότι ειλικρινά, όταν τοποθετηθήκατε αρμόδιος Υπουργός για τη ναυτιλία, χάρηκα, πέρα από την προσωπική συμπάθεια, γιατί θα μπορούσαμε να δώσουμε γρηγορότερα λύσεις στα θέματα στα οποία είχε αδικηθεί η Κρήτη το προηγούμενο διάστημα. Και δεν άκουσα κουβέντα γι’ αυτά. Με απογοητεύετε σήμερα.

Ακούστε. Υπάρχει ένα πιλοτικό πρόγραμμα που ξεκίνησε η προηγούμενη κυβέρνηση το οποίο εφαρμόζεται κουτσουρεμένο. Το ξεκίνησε μόνο για ορισμένα εμπορεύματα. Στα άλλα νησιά εφαρμόζεται πλήρως.

Γιατί δεν παίρνετε την απόφαση, αυτό που δεν έκανε η προηγούμενη κυβέρνηση, να εφαρμόσετε και στην Κρήτη, σε όλη του την έκταση, το μεταφορικό ισοδύναμο, όσον αφορά όλα τα προϊόντα; Γιατί δεν παίρνετε την πολιτική απόφαση να εφαρμόσετε το μεταφορικό ισοδύναμο στην Κρήτη για τις μετακινήσεις των επιβατών; Γιατί δεν παίρνετε την απόφαση να εφαρμόσετε το πιλοτικό πρόγραμμα για τη μετακίνηση και την εφαρμογή του μεταφορικού ισοδύναμου για τα καύσιμα, όπου είναι εμφανέστατη η διαφορά κόστους;

Κοιτάξτε, δεν είναι επιδοματική πολιτική. Αλλιώς θα λεγόταν «επίδομα μεταφορών». Είναι η υλοποίηση της επιταγής του Συντάγματος για την εξισορρόπηση των αρνητικών συνεπειών λόγω της νησιωτικότητας, η οποία ταυτόχρονα είναι πλεονέκτημα και μειονέκτημα. Αίροντας τα μειονεκτήματα, μπορούμε να μιλάμε για πλεονέκτημα.

Εδώ, λοιπόν, είναι συγκεκριμένα τα ερωτήματα. Θα συνεχίσετε, δηλαδή, να πετάτε την μπάλα στην εξέδρα, όπως και η προηγούμενη κυβέρνηση, να μην εφαρμόζετε το μεταφορικό ισοδύναμο στην Κρήτη, για να επικαλείστε κάποιες μελέτες που θα γίνουν και θα αξιολογήσουν; Βεβαίως, όταν θα το αξιολογήσετε όλο μαζί, θα το αλλάξετε όλο μαζί. Τώρα η ερώτηση είναι συγκεκριμένη και θέλω, κύριε Υπουργέ, αν υπάρχει αυτή η δυνατότητα, να μου πείτε για τα συγκεκριμένα.

Σήμερα λήγει η προθεσμία πιστοποίησης των φορέων. Λόγω της μεγάλης καθυστέρησης που υπήρξε για να ανοίξει η εφαρμογή και να μπορούν να υποβάλλουν δικαιολογητικά, δεν είχε εμπιστοσύνη ο κόσμος και δεν υπέβαλαν όλοι όσοι ενδιαφέρονταν. Με ποια εμπιστοσύνη, όταν δεν μπορεί να υποβάλλει;

Θα δώσετε παράταση από τη σημερινή ημερομηνία μέχρι τέλος του χρόνου που προβλέπεται για να εφαρμοστεί το ισοδύναμο και για την πιστοποίηση φορέων και να ανοίξει επιτέλους η πλατφόρμα για να μπορούν να υποβάλλουν τις φορτωτικές, όπως λέγονται, τα στοιχεία του κώδικα, προκειμένου να εισπράξουν αυτό το οποίο αναφέρεται ως αντίτιμο για το μεταφορικό ισοδύναμο;

Και θα ήθελα να ξέρω την άποψή σας ειλικρινά για το εάν θα προχωρήσει η εφαρμογή και στην Κρήτη των άλλων δράσεων που εφαρμόζονται στα νησιά. Και ακτοπλοϊκώς μπορεί ένας νησιώτης να μετακινηθεί και πιλοτικά εφαρμόζεται για αεροπορικές εταιρείες και βέβαια, όπως σας είπα, για το θέμα που έχει να κάνει με τα καύσιμα.

Τώρα, το γεγονός ότι μόνο διακόσιες μία χιλιάδες νησιώτες για τις επιβατικές μεταφορές ζήτησαν την ενίσχυση ή το γιατί τεσσερισήμισι χιλιάδες επιχειρήσεις πιστοποιήθηκαν ή το γιατί δεν απορροφήθηκε το σύνολο του ποσού που προβλεπόταν είναι ένα θέμα που θα το δει η αξιολόγηση.

Εάν λέγατε: «Ξέρετε, δεν υπάρχουν λεφτά στον προϋπολογισμό και γι’ αυτό τον λόγο δεν προβαίνουν σε ενέργειες», εγώ θα το κατανοούσα. Δημοσιονομικοί λόγοι. Εδώ έχουμε το αντίστροφο. Ενώ υπάρχουν διαθέσιμα χρήματα, δεν εφαρμόζεται το μεταφορικό ισοδύναμο στην Κρήτη και επικαλείστε το ότι και στα άλλα νησιά δεν υπέβαλαν πολλοί. Μόνο διακόσιες μία χιλιάδες, λέει. Εντάξει, και στην Κρήτη θα υποβάλουν, ας πούμε, είκοσι χιλιάδες. Τι σημαίνει αυτό; Ότι αυτοί οι είκοσι χιλιάδες άνθρωποι που θα ενισχυθούν για τη μεταφορά τους –οι αδύναμοι οικονομικά άνθρωποι- δεν πρέπει να έχουν αυτή τη δυνατότητα;

Θα ήθελα, λοιπόν, να σκύψετε σε αυτά που έχουν σχέση με την αδικία της Κρήτης. Την αξιολόγηση συνολικά του προγράμματος βεβαίως το Υπουργείο θα την κάνει, γιατί συμφωνώ ότι έχει λάθος βάση όπως στήθηκε και πρέπει να αξιολογηθεί και να τροποποιηθεί. Σε αυτό το σημείο συμφωνούμε, αλλά δεν θα περιμένουμε πότε θα τροποποιηθεί για να εφαρμοστεί στην Κρήτη, την ίδια ώρα που εφαρμόζεται στα νησιά. Όχι, αυτό δεν είναι σωστό.

Και θέλω τις απαντήσεις σας, κύριε Υπουργέ. Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Κύριε Υπουργέ, έχετε τρία λεπτά στη διάθεσή σας.

**ΙΩΑΝΝΗΣ ΠΛΑΚΙΩΤΑΚΗΣ (Υπουργός Ναυτιλίας και Νησιωτικής Πολιτικής):** Μάλλον, κύριε Κεγκέρογλου, δεν με προσέξατε. Εγώ σας μίλησα με συγκεκριμένα στοιχεία. Το μέτρο εφαρμογής του μεταφορικού ισοδύναμου σαφώς και είναι ένα μέτρο επιδοματικής λογικής και φιλοσοφίας.

Θα ήθελα να σας θυμίσω τα εξής: Θυμάστε πότε θεσμοθετήθηκε το συγκεκριμένο μέτρο; Όταν ταυτοχρόνως κατήργησε η προηγούμενη κυβέρνηση τους μειωμένους συντελεστές ΦΠΑ στο Ανατολικό Αιγαίο. Τότε έγινε. Και τότε η κυβέρνηση του ΣΥΡΙΖΑ ήθελε να ρίξει στάχτη στα μάτια των νησιωτών για την κατάργηση των μειωμένων συντελεστών ΦΠΑ.

Το πρόχειρο του προγραμματισμού και της υλοποίησης του συγκεκριμένου μέτρου αποδεικνύεται με στοιχεία, κύριε Κεγκέρογλου. Όταν έχει απορροφητικότητα μόνο 7% το συγκεκριμένο μέτρο, προφανώς και κάτι δεν πάει καλά. Προφανώς και ο σχεδιασμός ήταν πρόχειρος, προφανώς και έχουν προκύψει σημαντικά προβλήματα.

Θα ήθελα στο σημείο αυτό να σας ενημερώσω ότι στο σκέλος που αφορά τις επιχειρήσεις καυσίμων λόγω της τήρησης του κανονισμού de minimis έχουν προκύψει σημαντικά προβλήματα και έτσι που πάει η υλοποίηση του συγκεκριμένου μέτρου για τα καύσιμα στο τέλος θα υπάρξει κατάργηση του μέτρου. Εμείς δεν θέλουμε να φτάσουμε σε αυτό το σημείο, γι’ αυτό και σας είπα ότι θα προχωρήσουμε στην εκπόνηση συγκεκριμένης μελέτης και για την Κρήτη. Δεν είναι δυνατόν να θέλει άλλος περισσότερο από μένα και τον Πρωθυπουργό την υλοποίηση ενός συγκεκριμένου μέτρου για την Κρήτη, για την ενίσχυση της ανταγωνιστικότητας των επιχειρήσεων, αλλά και της ευημερίας των κατοίκων που προσφέρουν τόσα πολλά στην εθνική μας οικονομία, αλλά θέλουμε να το κάνουμε με έναν συγκροτημένο, συγκεκριμένο τρόπο, μέσα από τεκμηριωμένο διάλογο και με τα επιμελητήρια και τους φορείς, προκειμένου να καταλήξουμε σε συγκεκριμένες αποφάσεις.

Άρα, εμείς δεν συμφωνούμε με πρόχειρες λύσεις, κύριε Κεγκέρογλου, και πιστεύω ότι το συγκεκριμένο αυτό μέτρο θα πρέπει να στηρίξει και την κοινωνία, αλλά και τις επιχειρήσεις της Κρήτης και προκειμένου βεβαίως να αποφύγουμε και στρεβλώσεις. Άρα, εμείς εντός τριμήνου -το λέω αυτό γιατί μου είπατε ότι παραπέμπουμε στο μέλλον- θα έχουμε συγκεκριμένες, τεκμηριωμένες λύσεις - αποφάσεις μέσα από μια επιστημονικά τεκμηριωμένη μελέτη και στη συνέχεια θα προχωρήσουμε σε συγκεκριμένες εξαγγελίες.

Ξέρετε, είναι πάρα πολύ πρόχειρο να υπάρχουν συγκεκριμένες ανακοινώσεις. Το δύσκολο, κύριε Κεγκέρογλου, είναι να υπάρχει τεκμηρίωση στην οποιαδήποτε απόφαση λαμβάνουμε υπ’ όψιν.

Και θέλω να καταλήξω στο εξής: Το μεταφορικό ισοδύναμο είναι ένα μέρος ενίσχυσης της νησιωτικής επιχειρηματικότητας. Εμείς θα καταθέσουμε ολοκληρωμένη επιτέλους -για πρώτη φορά στα ιστορικά χρονικά- θαλάσσια νησιωτική πολιτική στήριξης και των νησιωτών μας και των κατοίκων και της νησιωτικής ανταγωνιστικότητας.

Ευχαριστώ πολύ.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Φορτωτικές θα υποβάλουν για να αρχίσει η εφαρμογή;

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε.

Πριν περάσουμε στην επόμενη επίκαιρη ερώτηση, κυρίες και κύριοι συνάδελφοι, έχω την τιμή να σας ανακοινώσω ότι σε εκτέλεση της από 8 Οκτωβρίου 2019 απόφαση της Ολομέλειας της Βουλής συγκροτήθηκε Ειδική Κοινοβουλευτική Επιτροπή προς διενέργεια προκαταρκτικής εξέτασης σύμφωνα με το άρθρο 86 παράγραφος 3 του Συντάγματος, τα άρθρα 153 επ. του Κανονισμού της Βουλής και το άρθρο 5 του ν.3126/2003 περί της «Ποινικής Ευθύνης Υπουργών», όπως ισχύουν, σχετικά με τη διερεύνηση των κάτωθι αδικημάτων, που τυχόν έχουν τελεστεί από τον πρώην Αναπληρωτή Υπουργό Δικαιοσύνης κ. Δημήτριο Παπαγγελόπουλο κατά την άσκηση των καθηκόντων του: 1) ηθική αυτουργία στο αδίκημα της κατάχρησης εξουσίας κατά φυσική αυτουργία και άμεση συνέργεια δικαστικών λειτουργών (άρθρο 46 παράγραφος 1, σε συνδυασμό με το άρθρο 239 του Ποινικού Κώδικα), 2) πρόσκληση και προσφορά για την τέλεση εγκλήματος (άρθρο 186 παράγραφος 1 και 2 του Ποινικού Κώδικα), 3) ηθική αυτουργία σε παράβαση καθήκοντος και παράβαση καθήκοντος (άρθρο 46 παράγραφος 1 σε συνδυασμό με το άρθρο 259 του Ποινικού Κώδικα και άρθρο 259 του Ποινικού Κώδικα αυτοτελώς) και 4) ηθική αυτουργία σε ψευδή κατάθεση (άρθρο 224 παράγραφος 1 του Ποινικού Κώδικα).

Η σχετική απόφαση έχει αναρτηθεί στην Κοινοβουλευτική Διαφάνεια, θα καταχωριστεί στα Πρακτικά της σημερινής συνεδρίασης και θα κοινοποιηθεί στις αναφερόμενες και στους αναφερόμενους κ.κ. Βουλευτές.

(Η προαναφερθείσα απόφαση καταχωρίζεται στα Πρακτικά και έχει ως εξής:

ΑΛΛΑΓΗ ΣΕΛΙΔΑΣ

Να μπουν οι σελίδες 19-20-21)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Απόστολος Αβδελάς):** Επίσης έχω την τιμή να ανακοινώσω στο Σώμα τα εξής:

Η Διαρκής Επιτροπή Κοινωνικών Υποθέσεων καταθέτει την έκθεσή της στο σχέδιο νόμου του Υπουργείου Υγείας: «Σύσταση Εθνικού Οργανισμού Δημόσιας Υγείας (ΕΟΔΥ), ρυθμίσεις για τα προϊόντα καπνού και άλλα ζητήματα του Υπουργείου Υγείας».

Τέλος, ο Υπουργός Δικαιοσύνης διαβίβασε στη Βουλή, σύμφωνα με το άρθρο 86 του Συντάγματος και τον ν.3126/2003 «Ποινική Ευθύνη των Υπουργών», όπως ισχύει από 14-10-2019, ποινική δικογραφία που αφορά στον πρώην Υπουργό Εξωτερικών Νικόλαο Κοτζιά.

Προχωράμε στη συζήτηση της τρίτης με αριθμό 71/7-10-2019 επίκαιρης ερώτησης πρώτου κύκλου του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς την Υπουργό ΠαιδείαςκαιΘρησκευμάτων, με θέμα: «Η κατάσταση στην ειδική αγωγή και εκπαίδευση».

Κύριε Δελή, έχετε δύο λεπτά στη διάθεσή σας.

**ΙΩΑΝΝΗΣ ΔΕΛΗΣ:** Ευχαριστώ πολύ, κύριε Πρόεδρε.

Κυρία Υπουργέ, για τα παιδιά με αναπηρίες, για τα παιδιά με ειδικές εκπαιδευτικές ανάγκες, για τα παιδιά με μαθησιακές δυσκολίες κάθε χρόνο, ξέρετε, υπάρχει μια επαναλαμβανόμενη πραγματικότητα. Ανοίγουν μεν τα σχολεία τον Σεπτέμβρη, αλλά για τα παιδιά αυτά τα μαθήματα δεν ξεκινούν. Μιλώ για τα μαθήματα που έχουν ανάγκη αυτά τα παιδιά. Αυτή είναι η απαράδεκτη διαχρονική κανονικότητα της ειδικής αγωγής και αυτή δυστυχώς επαναλαμβάνεται και φέτος.

Βρισκόμαστε πια στον δεύτερο μήνα λειτουργίας των σχολείων, αλλά η ειδική αγωγή ακόμα να λειτουργήσει όπως πρέπει. Συγκεκριμένα, κανένα ειδικό σχολείο δεν άνοιξε σε πλήρη λειτουργία, καθώς ήταν μεγάλες οι ελλείψεις σε προσωπικό όλων των αναγκαίων ειδικοτήτων. Ακόμα, όμως, και τώρα που μιλάμε καταγράφονται σημαντικές ελλείψεις προσωπικού σε όλο το φάσμα των ειδικών δομών -στα ειδικά σχολεία, στα τμήματα ένταξης, στην παράλληλη στήριξη- και είναι σημαντικό να ειπωθεί ότι αρκετά δρομολόγια για τη μεταφορά, για την πρόσβαση αυτών των παιδιών στις ειδικές δομές δεν έχουν καν ξεκινήσει. Φυσικά, αυτό έχει ως αποτέλεσμα είτε να στοιβάζονται μαθητές στις ειδικές δομές –ειδικά σχολεία κ.λπ.- χωρίς να παίρνουν φυσικά την αναγκαία στήριξη που χρειάζονται είτε, το χειρότερο, να μένουν στο σπίτι τους.

Κάθε χρόνο, δηλαδή, τα ίδια και χειρότερα, κυρία Υπουργέ. Η τόσο αναγκαία για τα παιδιά αυτά εκπαιδευτική στήριξη δίνεται καθυστερημένα είτε ελλιπώς και υπάρχουν και πολλές περιπτώσεις τέτοιων παιδιών που περνάν και μια ολόκληρη σχολική χρονιά χωρίς να πάρουν την παραμικρή επιστημονική και παιδαγωγική βοήθεια από το κράτος. Με αυτά και με αυτά βεβαίως οι γονείς αυτών των παιδιών, που ανεβαίνουν κάθε μέρα τον δικό τους γολγοθά έτσι κι αλλιώς, προσπαθούν να καλύψουν αυτά τα κενά -όσοι μπορούν βέβαια, όσοι έχουν την οικονομική δυνατότητα- προσλαμβάνοντας με δικά τους έξοδα ιδιωτική παράλληλη στήριξη για το παιδί τους, ενώ το απόγευμα συνεχίζουν αυτόν τον δαπανηρό μαραθώνιο για να καλύψουν τα κενά του κατά τα άλλα δημόσιου σχολείου.

Δεν θέλουμε να μας πείτε πάλι -σας προκαταλαμβάνουμε λιγάκι- γι’ αυτούς τους τεσσερισήμισι χιλιάδες διορισμούς στην ειδική αγωγή. Κάντε τους επιτέλους και ας μην μιλήσουμε πια γι’ αυτό. Βαρεθήκαμε να το ακούμε επί δύο, τρία χρόνια από τον ΣΥΡΙΖΑ. Επιτέλους ας γίνουν και ας είναι μία σταγόνα -τέτοια είναι, μία σταγόνα- στην έρημο των τεράστιων ελλείψεων της ειδικής αγωγής. Αυτά που θέλουμε να σας ρωτήσουμε δεν είναι μόνο ερωτήματα, κυρία Υπουργέ, είναι και βασικά αιτήματα ταυτόχρονα για τα παιδιά της ειδικής αγωγής και τις οικογένειές τους βεβαίως.

Κατ’ αρχάς, πότε θα γίνει –εμείς λέμε να γίνει τώρα- η μονιμοποίηση όλων των αναπληρωτών όλων των αναγκαίων ειδικοτήτων, βεβαίως με ταυτόχρονη ίδρυση νέων δομών ειδικής αγωγής; Και είναι χιλιάδες αυτοί οι εκπαιδευτικοί στην ειδική αγωγή. Να επιχειρηματολογήσω τώρα για την ανάγκη του μόνιμου προσωπικού στην ειδική αγωγή, νομίζω ότι δεν το χρειάζεστε.

Όλοι καταλαβαίνουν τη μεγάλη σημασία που έχει για την ανάπτυξη αυτών των παιδιών η μόνιμη σχέση του παιδαγωγού μαζί τους.

Και βεβαίως, ρωτούμε πότε θα γίνουν επιτέλους επαρκείς δημόσιες δομές πρώιμης διάγνωσης και έγκαιρης παρέμβασης -το ένα, βεβαίως, εξαρτάται από το άλλο- για όσα παιδιά το έχουν ανάγκη, μια διάγνωση βεβαίως και μια δημόσια δομή η οποία και θα διαπιστώνει και θα καταγράφει και θα εντάσσει τα παιδιά στις δομές εκείνες που πραγματικά έχουν ανάγκη.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε.

Θα απαντήσει η Υφυπουργός Παιδείας και Θρησκευμάτων κ. Σοφία Ζαχαράκη.

Κυρία Ζαχαράκη, έχετε τρία λεπτά στη διάθεσή σας.

**ΣΟΦΙΑ ΖΑΧΑΡΑΚΗ (Υφυπουργός Παιδείας και Θρησκευμάτων):** Κύριε Δελή, ευχαριστώ για την ευκαιρία να απαντήσω σε αυτό το οποίο μπορεί να σας φανεί επαναλαμβανόμενο, αλλά χιλιάδες άνθρωποι αυτή τη στιγμή περιμένουν την απάντηση ως προς αυτό. Ναι, θα αναφερθώ και στους τεσσερισήμισι χιλιάδες διορισμούς. Μπορεί να μη σας αρέσει ως θέμα, όμως υποχρεούμαι και θέλω να το κάνω.

Επειδή ένιωσα ότι σας κουράζει η συνεχής αναφορά, θεωρώ ότι δεν είναι καθόλου κουραστική. Θα σας πω κάτι το οποίο είναι, επίσης, πολύ σημαντικό. Για την Κυβέρνηση αυτή και προεκλογικά, αλλά κυρίως μετεκλογικά το ζήτημα της ειδικής αγωγής με μια ολοκληρωμένη στρατηγική για άτομα με αναπηρία είναι πρώτιστης σημασίας και όχι μόνο, ξέρετε, από την ίδρυση της συγκεκριμένης ομάδος εργασίας που θα εργαστεί για τα ζητήματα ατόμων με αναπηρία -μάλιστα, είναι στο επίπεδο του Πρωθυπουργού, είναι δηλαδή στο επίπεδο λήψης πολύ κεντρικής απόφασης- αλλά και επιμέρους στρατηγικές ανά Υπουργείο οι οποίες ξετυλίγονται και σήμερα είμαι εδώ για να απαντήσω για τα ζητήματα του Υπουργείου Παιδείας.

Εμείς, λοιπόν, παραμένουμε συνεπείς στο πολιτικό μας πρόγραμμα προτεραιοποίησης στα θέματα αντιμετώπισης των ζητημάτων των παιδιών -από τη στιγμή που μιλούμε για το Παιδείας- με αναπηρία και με ειδικές ανάγκες.

Κατά προτεραιότητα, λοιπόν, προχωρήσαμε στην πρόσληψη αναπληρωτών. Αυτοί οι άνθρωποι οι οποίοι στηρίζουν το δημόσιο σύστημα τόσα χρόνια, οι άνθρωποι αυτοί οι οποίοι και φέτος ενημερώθηκαν έγκαιρα για το πού θα πάνε, σύμφωνα με το ήδη ανακοινωμένο χρονοδιάγραμμα που είχαμε πει στις 5 Σεπτεμβρίου, η πρώτη ημερομηνία με προτεραιοποίηση στους αναπληρωτές μας στην ειδική αγωγή, με δεύτερη φάση αναπληρωτών μέσα στον μήνα Σεπτέμβρη, με μόλις προχθεσινή φάση τοποθέτησης συγκεκριμένου αριθμού ατόμων που δεν είχαν αναλάβει υπηρεσία -αρνήθηκαν υπηρεσία- αναπληρωτών. Το κάναμε άμεσα.

Έχετε δίκιο. Πρέπει να γνωρίζουν πολύ νωρίς και θα προχωρήσουμε και σε τρίτη φάση πρόσληψης αναπληρωτών για τα κενά, τα οποία αυτή τη στιγμή έχουμε ζητήσει από τις αρμόδιες διευθύνσεις μας -και τις περιφερειακές διευθύνσεις- ανά την Ελλάδα, έτσι ώστε να μπορέσουμε έγκυρα και έγκαιρα να ανταποκριθούμε σε αυτές τις ανάγκες.

Αν με ρωτάτε αν είναι ικανοποιητικό το να προσλαμβάνονται οι αναπληρωτές ή να το μαθαίνουν στις 5 Σεπτεμβρίου, σας λέω ότι μακάρι να μπορέσουμε να πετύχουμε επίσπευση αυτού του χρόνου για αυτούς τους ανθρώπους, οι οποίοι παίρνουν την οικογένεια και πηγαίνουν σε έναν τόπο κοντινό ή μακρινό να υπηρετήσουν τη δημόσια εκπαίδευση.

Θα επανέλθω, όμως, σε αυτό και θα τοποθετηθώ αυτή τη στιγμή στο ζήτημα του ήδη διαγωνισμού για τα τεσσεράμισι χιλιάδες άτομα, που είναι πολύ σημαντικό, κύριε Δελή, το ότι θα προσληφθούν, θα διοριστούν. Είναι μια πρωτοβουλία η οποία δεν ήταν της Νέας Δημοκρατίας. Εμείς είχαμε τις αντιρρήσεις μας ως προς την προκήρυξη, όμως δεσμευτήκαμε ότι θα τελειώσει αυτός ο διαγωνισμός, τον οποίο βρήκαμε να τρέχει με πάρα πολλές εκκρεμότητες.

Αυτή τη στιγμή, λοιπόν, ήδη σε συνεννόηση με το ΑΣΕΠ -γιατί εκεί είναι η αξιολόγηση των πινάκων- ζητούμε την επίσπευση στη διαδικασία. Έχει ήδη βγει το αποτέλεσμα της πρώτης προκήρυξης, προχωράει το αποτέλεσμα της δεύτερης προκήρυξης και ευελπιστούμε και ζητούμε μέχρι το τέλος του χρόνου να τελειώσει αυτό το ζήτημα διορισμών. Οι αναπληρωτές μας που υπηρετούν στα σχολεία και στις δομές ειδικής αγωγής, θα ολοκληρώσουν όλη τη χρονιά την υπηρεσία τους και θα τοποθετηθούν και οι άνθρωποι οι οποίοι θα διοριστούν, αν δεν είναι ήδη οι ίδιοι.

Είναι πολύ σημαντικά αυτά τα πράγματα, κύριε Δελή.

Επίσης, οφείλω να ανακοινώσω για να ενημερωθεί το Κοινοβούλιο ότι η αναγκαία κατανομή ανάμεσα στις βαθμίδες, που δεν είχε γίνει από την προηγούμενη κυβέρνηση, θα ανακοινωθεί με κοινή υπουργική απόφαση του Υπουργείου Οικονομικών και του Παιδείας και αμέσως μετά η κατανομή αυτή θα επιβεβαιωθεί από το Υπουργείο Εσωτερικών. Όλα αυτά επίκεινται. Είναι σημαντικό για κάποιον ο οποίος παρακολουθεί τη διαδικασία.

Εγώ, λοιπόν, επαναλαμβάνω ότι είναι σημαντικό το ότι θα γίνουν έστω και αυτοί οι διορισμοί. Είναι πολύ σημαντικοί για αυτή τη μόνιμη σχέση που είπατε και εσείς ότι πρέπει να έχει το παιδί με τον εκπαιδευτικό του. Θα ήθελα, όμως, να σας δώσω και ένα άλλο στοιχείο, που νομίζω ότι είναι σημαντικό. Είναι συγκριτικό με το πόσα άτομα έχουν προσληφθεί αναπληρωτές ως ειδικό εκπαιδευτικό και ειδικό βοηθητικό προσωπικό.

Σας δίνω, λοιπόν, ένα στοιχείο για τα ΚΕΣΥ. Στα ΚΕΣΥ, λοιπόν, πέρυσι προσελήφθησαν τριακόσια εξήντα ένα άτομα. Φέτος οι πιστώσεις είναι για πεντακόσια δεκαπέντε άτομα. Συνολικά σε αυτά τα άτομα που σας είπα, στους αναπληρωτές, πέρυσι προσελήφθησαν δύο χιλιάδες τετρακόσια πενήντα οκτώ άτομα και φέτος θα πάνε στους στα δύο χιλιάδες οκτακόσια δεκαπέντε.

Στην πρώτη φάση αναπληρωτών, κύριε Δελή, προσελήφθησαν πάνω από δώδεκα χιλιάδες άτομα στην ειδική αγωγή. Ναι, λοιπόν, υπάρχει αλλαγή. Δεν υπάρχει μια κατάσταση την οποία θέλετε να παρουσιάσετε, η οποία βαίνει κατιούσα από χρονιά σε χρονιά.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Υφυπουργού)

Υπάρχουν, προφανώς, παραινέσεις και συμβουλές τις οποίες θα λάβουμε σοβαρά υπ’ όψιν ως προς την ολοκλήρωση διαδικασιών και ως προς το νομικό πλαίσιο για την ειδική αγωγή, αλλά συγγνώμη, κύριε Δελή, εγώ δεν θα δεχθώ ότι αυτή η κατάσταση βαίνει προς μια κατάσταση που δεν είμαστε υπερήφανοι. Βάζουμε όλοι τα δυνατά μας, έτσι ώστε να υπάρχει η αυτονόητη παρουσία του κράτους δίπλα στο παιδί, δίπλα στον εκπαιδευτικό, δίπλα στην οικογένεια, η οποία, πράγματι, θέλει την ειδική μέριμνα να είναι εκεί, το κράτος να είναι εκεί. Μακάρι να μπορέσουμε να βρούμε τον τρόπο, έτσι ώστε αυτό να ενισχυθεί.

Δεν ξέρω εάν ο χρόνος… Ήδη νομίζω ότι έχω υπερβεί…

**ΠΡΟΕΔΡΕΥΩΝ (Απόστολος Αβδελάς):** Πέρασε ο χρόνος.

**ΣΟΦΙΑ ΖΑΧΑΡΑΚΗ (Υφυπουργός Παιδείας και Θρησκευμάτων):** Θέλω να απαντήσω και για τα θέματα μεταφοράς και δομών. Φαντάζομαι ότι θα το θέσετε εκ νέου.

**ΠΡΟΕΔΡΕΥΩΝ (Απόστολος Αβδελάς):** Μπορείτε να το κάνετε στη δευτερολογία σας.

Κύριε Δελή, έχετε τον λόγο για τρία λεπτά.

**ΙΩΑΝΝΗΣ ΔΕΛΗΣ:** Ευχαριστώ, κύριε Πρόεδρε.

Δεν αποφύγατε ούτε εσείς τον πειρασμό, κυρία Υπουργέ -εκπροσωπώντας, βεβαίως, την Κυβέρνησή σας- να συγκρίνεστε με τις προηγούμενες κυβερνήσεις. Τα ίδια έκαναν άλλωστε και εκείνες. Συγκρίνονταν με τις προηγούμενες από αυτές. Πρέπει να καταλάβετε, όμως, ότι συγκρίνεστε και κρίνεστε με βάση τις ανάγκες που γεννάει η πραγματικότητα και εκεί η βαθμολογία που παίρνει και η δική σας Κυβέρνηση, είναι πάρα πολύ χαμηλή.

Για να μη λέτε ότι εμείς είμαστε αντίθετοι με τους διορισμούς, το ΚΚΕ μιλάει για τη μονιμοποίηση όλων των αναπληρωτών. Θα είναι αντίθετο με τους διορισμούς τεσσεράμισι χιλιάδων; Αν είναι δυνατόν! Φυσικά και να γίνουν αυτοί οι διορισμοί. Έπρεπε ήδη να έχουν γίνει. Καθυστερούν, όμως! Γι’ αυτό σας είπαμε να μη μας το ξαναπείτε, έχουμε βαρεθεί να το ακούμε. Κάντε τους. Έπρεπε ήδη να έχουν γίνει.

Σχετικά με τα ζητήματα που έθεσα με την ερώτησή μου, νομίζω ότι επιμελώς αποφύγατε να απαντήσατε ή μάλλον απαντήσατε στο ζήτημα της μονιμοποίησης των αναπληρωτών.

Αν η έννοια του αναπληρωτή είναι μια βάρβαρη εργασιακή σχέση -βάρβαρη είναι αυτή η εργασιακή σχέση- για τα παιδιά της ειδικής αγωγής έχει μια ακόμη πιο βάρβαρη συνέπεια.

Ένα παιδί με αυτισμό, κυρία Ζαχαράκη, δεν μπορεί να αλλάζει δάσκαλο κάθε μερικούς μήνες. Είναι εγκληματικό αυτό που γίνεται. Επιτέλους, δηλαδή! Δεν μπορεί να κάνουμε τόσες χιλιάδες προσλήψεις στην ειδική αγωγή, τόσες χιλιάδες αναπληρωτές περισσότερους από τους προηγούμενους.

Αν για μας η έννοια της μονιμότητας είναι, βεβαίως, βασικό στοιχείο μιας ανθρώπινης κοινωνίας, μιας δίκαιης κοινωνίας, για τα παιδιά της ειδικής αγωγής νομίζω ότι είναι εκ των ων ουκ άνευ.

Προχωρώ. Θα θέλαμε, πραγματικά, να σας θέσουμε ορισμένα ερωτήματα σε σχέση με την υπολειτουργία και τις ελλείψεις των ειδικών σχολείων. Είπαμε στην ερώτησή μας ότι δεν υπάρχει κανένα μα κανένα ειδικό σχολείο, που να είναι αυτή τη στιγμή σε πλήρη λειτουργία με όλο το προσωπικό του και με το εκπαιδευτικό και με το ειδικό επιστημονικό και με το ειδικό βοηθητικό. Δεν υπάρχει ούτε ένα σχολείο.

Αν έχετε αντίθετη άποψη, να την ακούσουμε και να μας πείτε ποιο είναι αυτό το σχολείο. Υπάρχουν τεράστιες ελλείψεις. Αυτή η ελλιπής στελέχωση των ειδικών σχολείων οδηγεί, βεβαίως, και στην ελλιπή τους λειτουργία. Σκεφτείτε άραγε τι σημαίνει σε ένα ειδικό σχολείο, να λείπει ένας ψυχολόγος ή να λείπει ένας λογοθεραπευτής, ένας εργοθεραπευτής, ένας παιδοψυχίατρος, τι σημαίνει να λείπει ένας ειδικός βοηθός για ένα παιδί που έχει σοβαρά κινητικά προβλήματα ή μια βαριά νοητική υστέρηση. Ποιος θα εξυπηρετήσει αυτό το παιδί;

Αυτά τα παιδιά τις περισσότερες φορές λόγω της έλλειψης αυτών των ειδικοτήτων η οποία έλλειψη -μιλώ για το ειδικό επιστημονικό και το ειδικό βοηθητικό- είναι πάνω από χίλιες πεντακόσιες αυτή τη στιγμή που μιλούμε σε όλη τη χώρα, κρατά τα παιδιά αυτά στο σπίτι τους, με ό,τι αυτό σημαίνει για τους γονείς τους και τις οικογένειές τους.

Προχωρώ. Τι σημαίνει αυτή η έλλειψη λογοθεραπευτών, φυσιοθεραπευτών; Ότι το απόγευμα -και εδώ ζητώ την ανοχή σας, κύριε Πρόεδρε, είναι εξαιρετικό σοβαρό το ζήτημα και ευαίσθητο- οι γονείς αυτοί -κάθε απόγευμα, κυρία Ζαχαράκη- μπαίνουν σε έναν μαραθώνιο και τρέχουν από το ένα ιδιωτικό κέντρο στο άλλο, για να πληρώσουν λογοθεραπευτές, εργοθεραπευτές, φυσιοθεραπευτές.

Ξεπαραδιάζονται, κυριολεκτικά, μέσα στο άγχος, προκειμένου να βοηθήσουν τα παιδιά τους, γιατί έχουν φροντίσει οι κυβερνήσεις –και η δική σας, βεβαίως, η οποία συνεχίζει αυτή την πολιτική- να τα κόψουν αυτά, διότι θεωρούνται κόστος, δαπάνη για το κράτος, γι’ αυτό το κράτος που δίνει τόσα λεφτά, πληρώνει πλουσιοπάροχα –τα «μπράβο» παίρνουμε από τον Τραμπ- όταν είναι για τις δαπάνες του ΝΑΤΟ. Εκεί περνάτε τον πήχυ, είναι πάνω από 4 δισεκατομμύρια. Όταν είναι, όμως, για τα παιδιά, εκεί πέρα μας πιάνουν οι τσιγκουνιές.

Όσον αφορά το ζήτημα της μεταφοράς, δεν ξέρω πόσοι βεβαίως γνωρίζουν ότι το σύστημα μεταφοράς αυτών των παιδιών στα σχολεία έχει στην ουσία ιδιωτικοποιηθεί. Το έχουν αναλάβει πρακτορεία και γίνονται διαγωνισμοί. Μιλάμε για πρακτορεία με μεγάλα τουριστικά λεωφορεία που πολλές φορές δεν μπορούν να μπουν σε στενά μεγάλων πόλεων, όπως είναι της Αθήνας, του Πειραιά, της Θεσσαλονίκης, με συνέπεια οι γονείς ή οι παππούδες αυτών των παιδιών να περπατάνε και ένα και δύο χιλιόμετρα ,για να τα πάνε από εκεί που περνά το λεωφορείο.

Ας μη μιλήσουμε, μάλιστα, για τους άγονους διαγωνισμούς των ταξί! Πέρυσι είχαμε ένα παιδί στον Άγιο Αθανάσιο της Θεσσαλονίκης, που λόγω έλλειψης μεταφορικού μέσου δεν πήγε ποτέ στο ειδικό σχολείο, το οποίο πραγματικά ήταν στολίδι. Ήταν καινούργιο το ειδικό σχολείο, αλλά για το παιδί αυτό δεν έλεγε τίποτα!

Προχωρώ παραπέρα. Στο ζήτημα της μεταφοράς –και θα ήθελα να ακούσω και τη γνώμη σας- δεν είναι να υπάρχει ένα απλό μεταφορικό μέσο γι’ αυτά τα παιδιά. Ξέρετε, η μεταφορά αυτών των παιδιών συνιστά και είδος εκπαιδευτικής διαδικασίας. Το παιδί με αυτισμό, το σκαλοπάτι στο λεωφορείο με το σκαλοπάτι στο σχολείο, θα το αντιμετωπίσει το ίδιο. Έχει πολύ μεγάλη σημασία, όμως, οι άνθρωποι που θα είναι εκεί στο λεωφορείο να ξέρουν. Και δεν έχουμε τίποτα με αυτούς που είναι τώρα, γιατί οι άνθρωποι πολύ απλά δεν γνωρίζουν. Γι’ αυτό μιλάμε εμείς για ένα δημόσιο σύστημα μεταφοράς αυτών των παιδιών, όπου θα ξέρουν και όλοι αυτοί, όχι μόνο οι εκπαιδευτικοί, το πώς να συμπεριφέρονται σ' αυτά τα παιδιά και τις ανάγκες που έχουν αυτά τα παιδιά.

Τέλος, ας μη μιλήσουμε για την αθλιότητα –γιατί αυτή είναι η λέξη που ταιριάζει- της στέγασης των ειδικών σχολείων. Ποιας στέγασης, δηλαδή; Αν υπάρχει σχολική «αστεγία», στην ειδική αγωγή είναι ο ορισμός της: παλαιά κτήρια, προκάτ αίθουσες, αίθουσες όπως να’ ναι και όπου να’ ναι που περισσεύουν σε δημοτικά σχολεία. Αυτή είναι η κατάσταση.

Τέλος, κυρία Υπουργέ, θα θέλαμε να μας πείτε πόσα είναι τα αδιάγνωστα παιδιά, αν έχετε μία εικόνα εσείς ως Υπουργείο. Πόσα είναι τα διαγνωσμένα παιδιά, τα καταγεγραμμένα δηλαδή, τα οποία δεν πηγαίνουν αυτή τη στιγμή στο σχολείο, γιατί υπάρχουν και είναι πολλά και τι επιπτώσεις έχει –και βάζω ένα γενικότερο ζήτημα τώρα- αυτή η ασυνέχεια, κυρία Ζαχαράκη, στην ειδική αγωγή; Ξέρετε, αν υπάρχει μια σχολική διαρροή «Α» στην κλασική εκπαίδευση, στην ειδική αγωγή υπάρχει πολύ μεγάλη σχολική διαρροή ανάμεσα στο δημοτικό και στη δευτεροβάθμια ειδική εκπαίδευση. Γιατί άραγε; Πού πηγαίνουν αυτά τα παιδιά; Τι γίνονται; Αλήθεια, μετά τη δευτεροβάθμια ειδική αγωγή, τα ειδικά εκπαιδευτικά επαγγελματικά κέντρα κ.λπ., τι γίνεται με αυτά τα παιδιά; Έχουν καμμιά πρόσβαση στην αγορά εργασίας, στην παραγωγή όπως λέτε; Για να μιλήσουμε τώρα για τους παιδικούς σταθμούς που έχουν ανάγκη αυτά τα παιδιά! Αυτά είναι άπιαστα όνειρα ακόμα και για να τα συζητάμε ή για τις μεταδευτεροβάθμιες, μεταλυκειακές ειδικές δομές!

**ΠΡΟΕΔΡΕΥΩΝ (Απόστολος Αβδελάς):** Ολοκληρώστε, σας παρακαλώ.

**ΙΩΑΝΝΗΣ ΔΕΛΗΣ:** Εν πάση περιπτώσει κλείνοντας, κύριε Πρόεδρε, αν υπάρχουν πολλά κριτήρια σε μια πολιτική, νομίζουμε ότι το κριτήριο αυτού του ζητήματος, είναι κριτήριο και μέτρο της ανθρωπιάς μιας πολιτικής –είτε κυβερνητικής- και είναι και μέτρο ανθρωπιάς μιας κοινωνίας, ανάλογα με το πώς έχει αυτή οργανωθεί.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε.

Κυρία Ζαχαράκη, ορίστε, έχετε τον λόγο για τρία λεπτά.

**ΣΟΦΙΑ ΖΑΧΑΡΑΚΗ (Υφυπουργός Παιδείας και Θρησκευμάτων):** Ευχαριστώ πολύ.

Κύριε Δελή, επειδή αντιλαμβάνομαι ότι η αγωνία είναι έκδηλη και ειλικρινής, μπερδέψατε πολλές αρμοδιότητες πολλών Υπουργείων, πολλών δομών. Αντιλαμβάνομαι ότι θέλατε να κάνετε μια γενικότερη αποτίμηση του θέματος της ειδικής αγωγής. Επειδή, όμως, πρέπει να σας τα βάλω, αν θέλετε, σε μία σειρά, να σας θυμίσω ότι το ζήτημα πρώτα απ' όλα της μεταφοράς των παιδιών, δεν είναι ζήτημα του Υπουργείου Παιδείας. Είναι ζήτημα της αυτοδιοίκησης. Το ξέρετε καλά. Απλώς, αν θέλετε, να το θυμίσω και να το υπενθυμίσω και στο Κοινοβούλιο που το γνωρίζει.

Στα ζητήματα τα οποία προφανώς και έχουμε την καθημερινή συνεργασία, έτσι ώστε να είμαστε απόλυτα σίγουροι ότι έχουν προβλεφθεί οι μετακινήσεις, οι μεταφορές, αυτή είναι μια αυτονόητη προϋπόθεση και γίνεται μεταξύ των υπηρεσιών του Υπουργείου Παιδείας και των αυτοδιοικητικών δομών. Επαναλαμβάνω, όμως, ότι αυτό είναι θέμα της αυτοδιοίκησης.

Η Διεύθυνση Ειδικής Αγωγής του Υπουργείου Παιδείας στελεχώνει με οδηγούς και συνοδούς πια τα σχολικά λεωφορεία, που αποτελούν ιδιοκτησία σχολικών μονάδων ειδικής αγωγής και εκπαίδευσης βάσει άδειας κυκλοφορίας τους. Εκεί, πράγματι –και δεν έχουμε κανένα ζήτημα, δεν μας έχει δηλαδή καταγραφεί κανένα παράπονο ως προς τη λειτουργία και μπορείτε κιόλας να το ελέγξετε- τα είκοσι τέσσερα λεωφορεία τα οποία λειτουργούν ανά την επικράτεια, έχουν ήδη στελεχωθεί με τους οδηγούς και τους συνοδούς. Αυτό σας το λέω ως απαραίτητη διευκρίνιση για το ζήτημα της μεταφοράς.

Βέβαια πολύ αξιοσημείωτες είναι και οι παρατηρήσεις που κάνατε, για το πώς θα πρέπει να είναι το κάθε λεωφορείο, το κάθε όχημα. Πρέπει να λαμβάνεται υπ’ όψιν και είναι και κάτι το οποίο πρέπει να μεταφέρεται και στους δήμους. Πρέπει, δηλαδή, να μεταφέρονται αυτές οι ειδικές πρόνοιες και ρυθμίσεις, που πρέπει να γίνονται στα μεταφορικά μέσα για τα παιδιά της ειδικής αγωγής.

Αναφορικά με το κτηριακό ζήτημα εγώ θα σας πω ότι σε συνεργασία με τους δήμους- που και αυτοί έχουν την ευθύνη των κτηριακών υποδομών για τα σχολεία- προσπαθούμε να εντοπίσουμε ανά την Ελλάδα –το έχουμε κάνει με συνεχή έγγραφα από τις αρμόδιες διευθύνσεις προς τα σχολεία- ακριβώς τα ζητήματα εκεί που βρίσκονται, σε συνεργασία με τους δημάρχους, οι οποίοι ήδη έρχονται οι άνθρωποι με πάρα πολύ ενδιαφέρον και λένε ότι έχουν ζήτημα με τα ειδικά σχολεία.

Σήμερα συζητούσα με τον Δήμαρχο της Ελευσίνας. Ο άνθρωπος ήρθε με πολύ ειλικρινή διάθεση, με ζέση, να συζητήσουμε για το ειδικό σχολείο. Είπαμε ότι την επόμενη χρονιά θα προσπαθήσουμε να βοηθήσουμε κι εμείς στα κτηριακά ζητήματα –ξέρετε ότι υπάρχουν αυξημένες ανάγκες, γιατί είναι τα εργαστήρια εκεί - έτσι ώστε να επισπεύσει το τμήμα των κτηριακών υποδομών –αυτή είναι η αρμόδια υπηρεσία- και τυχόν επιδιορθώσεις, αλλά και ανεύρεση νέων χώρων για να μπορέσουν να δημιουργηθούν καινούργιες δομές.

Υπάρχουν αιτήματα στο Υπουργείο. Έχετε κάνει και σχετική υποερώτηση, μέσα από την ερώτησή σας, για έγκριση νέων τμημάτων. Τα αξιολογούμε όλα και σε συνεργασία, βέβαια, με τις υπάρχουσες υποδομές. Δεν θα θέλαμε να εγκρίνουμε οτιδήποτε, το οποίο να μην έχει την απαραίτητη προϋπόθεση των αξιοπρεπών, πραγματικά, προϋποθέσεων, ώστε να λειτουργήσει ένα ειδικό σχολείο και, βέβαια, αμέσως μετά θα δούμε και τη στελέχωση με το ανθρώπινο δυναμικό.

Συμφωνούμε, κύριε Δελή. Είμαστε ακριβώς στην ίδια προτεραιοποίηση –θα έλεγα- του κομματιού της ειδικής αγωγής. Εγώ θεωρώ ότι η εικόνα που παρουσιάσατε είναι άδικη και προς τους ανθρώπους οι οποίοι δίνουν το είναι τους καθημερινά στην ειδική αγωγή. Επειδή αναφέρατε το ζήτημα του ειδικού εκπαιδευτικού, επιστημονικού και βοηθητικού προσωπικού, σας έδωσα με στοιχεία την αύξηση των πιστώσεων για τη φετινή χρονιά.

Θα σας δώσω και ένα άλλο στοιχείο, το οποίο αξίζει και το Κοινοβούλιο να το ακούσει και να το αναλογιστεί. Υπέγραψα φέτος πάνω από εξίμισι χιλιάδες εγκρίσεις στα αιτήματα παράλληλης στήριξης. Αυτή, λοιπόν, η στήριξη που δίνεται σε παιδί που βρίσκεται μέσα στην γενική αγωγή και έχει αυτή τη βοήθεια δίπλα του με τον εκπαιδευτικό, αυξάνεται χρόνο με τον χρόνο και το Υπουργείο είναι εκεί. Υπέγραψα θετικά στα αιτήματα τα οποία έχουν προκύψει σε όλη τη χώρα.

Με αυτές τις σκέψεις εγώ επαναλαμβάνω –και κλείνω- ότι προτεραιότητα για μας είναι το πλαίσιο της ειδικής αγωγής, το πλαίσιο μιας εκπαίδευσης η οποία θα τους συμπεριλαμβάνει όλους και θα δίνει επιλογές σε όλα τα παιδιά, μία ισότητα ευκαιριών έτσι ώστε να ατενίζουν το μέλλον τους με ελπίδα.

Σας ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Σας ακούσαμε με πολύ ενδιαφέρον, γιατί τα λατρεύω αυτά τα παιδιά και όποιος κάνει παρέα μαζί τους μόνο φίλους έχει, να το ξέρετε.

Προχωρούμε στη συζήτηση της πρώτης με αριθμό 80/8-10-2019 επίκαιρης ερώτησης δεύτερου κύκλου του Βουλευτή Α΄ Ανατολικής Αττικής του Συνασπισμού Ριζοσπαστικής Αριστεράς κ. Παναγιώτη (Πάνου) Σκουρολιάκουπρος την Υπουργό Πολιτισμού και Αθλητισμού,με θέμα: «Εκροή χρημάτων από το Ταμείο Αλληλοβοηθείας του Υπουργείου Πολιτισμού στα γραφεία των πρώην Υπουργών και της Γενικής Γραμματέας του Υπουργείου».

Κύριε Σκουρολιάκο, ορίστε, έχετε δύο λεπτά στη διάθεσή σας.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Ευχαριστώ, κύριε Πρόεδρε.

Κυρία Υπουργέ, τις προηγούμενες μέρες- κατόπιν συνάντησής σας με την Πανελλήνια Ομοσπονδία Εργαζομένων του Υπουργείου Πολιτισμού- εξαγγείλατε πως θα φέρετε στη Βουλή των Ελλήνων νομοθετική ρύθμιση, η οποία θα θέσει σε εκκαθάριση το Ταμείο Αλληλοβοήθειας Εργαζομένων του Υπουργείου.

Στο συγκεκριμένο ταμείο πραγματοποιήθηκε διαχειριστικός έλεγχος για τα έτη 2000 έως 2016 από ελεγκτές του Γενικού Λογιστηρίου του Κράτους κατόπιν εντολής της προηγούμενης κυβέρνησης. Σύμφωνα με το πόρισμα που εξέδωσαν οι ελεγκτές του Γενικού Λογιστηρίου του Κράτους, βρέθηκαν μη νόμιμες και εκτός σκοπού δαπάνες ύψους 45.000.000 ευρώ. Στο συγκεκριμένο ταμείο η μοναδική εισροή χρημάτων πραγματοποιείτο μέσω της επιχορήγησης από το Ταμείο Αρχαιολογικών Πόρων και Απαλλοτριώσεων, άρα το Ταμείο Αλληλοβοήθειας διαχειριζόταν μόνο κρατικά χρήματα.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Σύμφωνα με το δημοσίευμα της «Εφημερίδας των Συντακτών» ανάμεσα στις αποδείξεις που εντοπίστηκαν σε παραπεταμένα χαρτιά στο υπόγειο του κτηρίου όπου στεγάζεται το ταμείο, ανακαλύφθηκαν ποσά τα οποία κατευθύνονταν προς το γραφείο των Υπουργών και της τότε Γενικής Γραμματέως –που ήσασταν εσείς- και σημερινής Υπουργού με μόνιμη αιτιολόγηση την υπεραπασχόληση.

Αναλυτικά οι αποδείξεις που εντοπίστηκαν είναι οι εξής:

Στις 25-9-2000, το ΤΑΥΠ-ΥΠΠΟ εισπράττει από την ομοσπονδία των εργαζομένων 10.000.000 δραχμές για την οικονομική τακτοποίηση του προσωπικού γραφείου του γενικού γραμματέα αλλά και του γραφείου του Υπουργού.

Στις 19-2-2003 δίνονται για υπερωριακές απασχολήσεις στο γραφείο του Υπουργού 17.890 ευρώ.

Με ανάλογη απόδειξη στις 9-4-2003 το ίδιο Ταμείο εισπράττει 23.467 ευρώ και πάλι για την κάλυψη των υπεραπασχολήσεων στα γραφεία του Γενικού Γραμματέα και του Υπουργού.

Στις 10-7-2003 δίνονται άλλα 19.994 ευρώ για τους ίδιους λόγους στα ίδια γραφεία.

Τα παραπάνω μας δημιουργούν έντονα την ανησυχία πως η απόφαση της Υπουργού να θέσει σε εκκαθάριση το Ταμείο θα έχει ως αποτέλεσμα την συγκάλυψη της δικαστικής έρευνας που διενεργείται από τους αρμόδιους εισαγγελείς για τη λειτουργία του.

Με βάση τα παραπάνω ερωτάσθε, λοιπόν: Πώς δικαιολογούνται οι εκροές εκτός σκοπού του Ταμείου ποσών προς τα γραφεία των τότε Υπουργών αλλά και το γραφείο της ως Γενικής Γραμματέως του Υπουργείου;

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

Θα απαντήσει η Υπουργός Πολιτισμού και Αθλητισμού κ. Λίνα Μενδώνη.

Κυρία Μενδώνη, έχετε τρία λεπτά στη διάθεσή σας.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού και Αθλητισμού):** Ευχαριστώ πολύ, κύριε Πρόεδρε.

Κύριε Βουλευτά, σας ευχαριστώ πολύ για την ερώτηση, γιατί μου δίνει την ευκαιρία να τοποθετηθώ σε ένα θέμα, το οποίο ανακυκλώνεται διαρκώς από την πλευρά της Αξιωματικής Αντιπολίτευσης και από τον Τύπο, που πολιτικά πρόσκειται σε αυτήν.

Γύρω από το Ταμείο Αλληλοβοήθειας των Υπαλλήλων του Υπουργείου Πολιτισμού η Αξιωματική Αντιπολίτευση επιδιώκει να στήσει ένα ακόμα πολιτικό σκάνδαλο. Δεν είναι τυχαίο ότι εσείς ο ίδιος με την ιδιότητα σας του τομεάρχη, του υπεύθυνου πολιτισμού του ΣΥΡΙΖΑ δηλώσατε ότι η άσκηση ποινικών διώξεων σε βάρος δεκαεπτά πρώην μελών του διοικητικού συμβουλίου του Ταμείου αποτελεί για τον ΣΥΡΙΖΑ πολιτική και ηθική δικαίωση ομολογώντας εμμέσως πλην σαφώς το στενό και άμεσο ενδιαφέρον που παρουσιάζει για σας αυτή η υπόθεση.

Όλα τα έγγραφα που βρέθηκαν στο Ταμείο από τους προκατόχους μου Υπουργούς Πολιτισμού της δικής σας κυβέρνησης έχουν σταλεί και βρίσκονται στην διάθεση της Εισαγγελέως Διαφθοράς της κ. Τουλουπάκη, η οποία άσκησε την 1η Οκτωβρίου, πριν από δεκαπέντε μέρες δηλαδή, τις επίμαχες ποινικές διώξεις.

Με βάση τα γενικότερα δεδομένα και τους συνειρμούς, ο καθένας μπορεί να εξάγει ασφαλώς συμπεράσματα για τη δίωξη. Από τη στιγμή, λοιπόν, που ο πλήρης φάκελος με τα στοιχεία και τις αποδείξεις που αφορούν το Ταμείο Αλληλοβοήθειας έχει σταλεί από την πολιτική ηγεσία της Κυβέρνησης του ΣΥΡΙΖΑ στη δικαιοσύνη και έχουν ασκηθεί και ποινικές διώξεις για αξιόποινες πράξεις, δεν αντιλαμβάνομαι γιατί ανησυχείτε για το πώς δηλαδή θα εμποδιστεί το έργο των λειτουργών της δικαιοσύνης από την εκκαθάριση του Ταμείου. Τα πράγματα έχουν δρομολογηθεί. Τι σας φοβίζει, γιατί δεν θα γίνει η εκκαθάριση, πώς θα επηρεαστούν;

Πάμε τώρα στην ερώτησή σας. Αναφέρεστε σε έναν διαχειριστικό έλεγχο στο Ταμείο Αλληλοβοήθειας, τον οποίο διενήργησε το Γενικό Λογιστήριο του Κράτους και λέτε ότι αυτός ο έλεγχος αφορούσε τα έτη 2000-2016. Σας ενημερώνω, λοιπόν, ότι τα στοιχεία που προσκομίσατε είναι εσφαλμένα. Το πόρισμα στο οποίο αναφέρεστε αφορά την έκθεση οριστικών αποτελεσμάτων κατά τη διενέργεια έκτακτου διαχειριστικού ελέγχου στο Ταμείο Αλληλοβοήθειας Υπαλλήλων του Υπουργείου Πολιτισμού και Αθλητισμού από το Γενικό Λογιστήριο του Κράτους από την περίοδο 1η Ιανουαρίου του 2005 -και όχι του 2000- έως την 31η Δεκεμβρίου του 2016.

Κύριε Σκουρολιάκο, αντιλαμβάνομαι την αγωνία σας να συμπεριλάβετε στην ερώτηση και προηγούμενα έτη, ιδιαίτερα τα έτη 2000-2004, την περίοδο που υπηρέτησα για πρώτη φορά ως Γενική Γραμματέας στο Υπουργείο, γιατί σε αυτή την περίοδο αναφέρεται η πηγή σας, η Εφημερίδα των Συντακτών. Όμως δυστυχώς για εσάς, ο έλεγχος είναι συγκεκριμένος και ορισμένος και εντοπισμένος, αναφέρεται στην περίοδο 2005-2016. Είναι ύπουλη και χωρίς ίχνος στοιχειώδους πολιτικού θάρρους η στόχευση σας να βάλετε και εμένα στο κάδρο.

Επειδή όλοι γνωριζόμαστε, κύριε Σκουρολιάκο, και ο καθένας έχει την προσωπική του ιστορία, σας λέω προσωπικά ότι δεν με αγγίζει τίποτε. Η οικονομική και περιουσιακή μου κατάσταση, όπως τεκμαίρεται στο «πόθεν έσχες» των είκοσι τελευταίων ετών παραμένει αμετάβλητη, για να το ξεκαθαρίσουμε. Σταματήστε, λοιπόν, τις ανήθικες πρακτικές, τις φθηνές πολιτικάντικες πρακτικές, για να δημιουργείτε εντυπώσεις. Αν έχετε στοιχεία για οποιονδήποτε, εμού συμπεριλαμβανομένης, να τα προσκομίσετε σε κάθε νόμιμη αρχή, χωρίς να εξαιρέσετε τη δικαιοσύνη. Σταματήστε να πετάτε λάσπη στον ανεμιστήρα!

Στο πόρισμα, στο οποίο αναφέρεστε, του Γενικού Λογιστηρίου του Κράτους, αναφέρεται για το έτος 2005 ότι η υπεραπασχόληση προσωπικού στο γραφείο του τότε Υπουργού και του Γενικού Γραμματέα ήταν 8.310 ευρώ. Από αυτά, μετά τις νόμιμες κρατήσεις, πληρώθηκαν το 2005 -δεν ήμουν εγώ Γενική Γραμματέας- 4.350 ευρώ, για ποιο πράγμα; Η επιχορήγηση γίνεται στο Ταμείο Αλληλοβοήθειας για καταβολή αποζημίωσης για κλητήρες και αφορά πραγματοποιημένα υπηρεσιακά τους έξοδα μέσα στο 2015.

Και κάτι ακόμα. Το Ταμείο Αλληλοβοήθειας έχει ελεγχθεί διαχειριστικά το 2010 -και τότε ήμουν Γενική Γραμματέας ξανά- από το ΣΔΟΕ και τότε το Ταμείο υπέβαλε όλα τα οικονομικά του στοιχεία, προϋπολογιστικά και απολογιστικά στο Γενικό Λογιστήριο του Κράτους και στο Ελεγκτικό Συνέδριο. Είναι σαφές ότι το Υπουργείο Οικονομικών είχε πλήρη γνώση και μπορούσε να ασκήσει οποιονδήποτε έλεγχο.

Με βάση το ίδιο πόρισμα του Γενικού Λογιστηρίου του Κράτους, τα χρήματα που εισέπραξαν συγκεκριμένοι εργαζόμενοι μέσω τραπέζης, γι’ αυτά τα χρήματα καταβλήθηκε φόρος εισοδήματος που αποδόθηκε στην οικεία ΔΟΥ, ενώ η καταβολή έλαβε χώρα με βάση υπουργικής απόφασης επιχορήγησης του Ταμείου και της απόφασης του διοικητικού συμβουλίου.

Σε ένα Ταμείο που έχει σκοπό την εξυπηρέτηση του έργου του Υπουργείου και τη διευκόλυνση των εργαζομένων αναρωτιέμαι ευλόγως γιατί θεωρείτε πως τέτοια πληρωμή είναι εκτός σκοπού. Βασικοί σκοποί και αποστολή του Ταμείου Αλληλοβοήθειας, από την ίδρυσή του μέχρι σήμερα, είναι η επιχορήγηση οικονομικής βοήθειας στους υπαλλήλους του Υπουργείου για την ανάπτυξη και ανέλιξη του μορφωτικού και πολιτιστικού επιπέδου, η ανάπτυξη πολιτικών δραστηριοτήτων, η αρωγή για λόγους υγείας και κοινωνικής αλληλεγγύης και η οποιαδήποτε συμβολή του Ταμείου στο επιτελούμενο από το Υπουργείο έργο. Στην οποιαδήποτε συμβολή του Ταμείου στο επιτελούμενο από το Υπουργείο έργο ήταν δυνατόν να εμπίπτουν και τα ποσά που καταβλήθηκαν για υπεραπασχόληση σε υπαλλήλους του Υπουργείου που εργάστηκαν δεκάδες ώρες πέραν του κανονικού ωραρίου τους.

Όσο για τις αποδείξεις που επικαλείστε στην ερώτησή σας από το δημοσίευμα της εφημερίδας, η εφημερίδα κάνει λόγο για αποδείξεις ανάμεσα σε παραπεταμένα χαρτιά στο υπόγειο του κτιρίου που στεγάζεται το Ταμείο, βάση των οποίων ανακαλύφθηκαν ποσά, τα οποία κατευθύνονταν προς το γραφείο του τότε Υπουργού και της τότε Γενικής Γραμματέως, δηλαδή στο δικό μου γραφείο, με μόνιμη αιτιολόγηση την απασχόληση.

Επειδή προσωπικά, κύριε Σκουρολιάκο, δεν συνηθίζω να κατεβαίνω στα υπόγεια για να εντοπίσω έγγραφα, που δεν βρίσκονται στο πρωτόκολλο των υπηρεσιών, παρακαλώ, αν έχετε τις αποδείξεις αυτές, εσείς ή η εφημερίδα, να μου τις αποστείλετε μαζί με τα ονόματα των συγκεκριμένων εργαζομένων και με τα αντίστοιχα ποσά, τα οποία έπαιρναν, για να μπορέσω ευχαρίστως να σας απαντήσω, γιατί σε αναζήτηση που έγινε στο Ταμείο Αλληλοβοήθειας δεν εντοπίστηκαν αποδείξεις που να αφορούν τις ημερομηνίες που αναφέρονται στην ερώτηση και στην πηγή σας.

Ωστόσο προκύπτει η εύλογη απορία ότι εφόσον τέτοια έγγραφα βρέθηκαν στο υπόγειο του κτηρίου, για ποιον λόγο δεν βρίσκονται πρωτοκολλημένα στο αρχείο του Ταμείου, αλλά σε χέρια μη εξουσιοδοτημένων προσώπων;

Κύριε Σκουρολιάκο, επιδιώξατε μέσω ενός ανακριβούς και κακογραμμένου κειμένου ερώτησης να με στοχοποιήσετε πολιτικά. Εις μάτην. Σας βεβαιώ ότι και η εκκαθάριση του Ταμείου θα γίνει υποδειγματικά και η αλήθεια θα διαφανεί και τελικά όλοι όσοι έχουν εμπλακεί σε οποιαδήποτε παράνομη δραστηριότητα, μην ανησυχείτε, θα βρεθούν αντιμέτωποι με τις ευθύνες τους.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

Κύριε Σκουρολιάκο, έχετε τρία λεπτά στη διάθεσή σας.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Ευχαριστώ, κύριε Πρόεδρε.

Κυρία Υπουργέ, σας έκανε εντύπωση που μιλήσαμε για πολιτική και ηθική δικαίωση. Για εμάς είναι πολύ σημαντική η πολιτική δικαίωση, καθώς και η ηθική δικαίωση, κυρία Υπουργέ, πρωτίστως η ηθική δικαίωση για εμάς.

Είπατε ότι ανακυκλώνουμε. Από πότε ο κοινοβουλευτικός έλεγχος έχει γίνει ανακύκλωση κατηγοριών; Και πάλι δεν καταλαβαίνω αυτήν σας την τοποθέτηση.

Ο φίλα προσκείμενος προς εμάς Τύπος μπορεί να μη λέει τίποτα και μπορεί να μην έλεγε τίποτα για εσάς αυτό το δισέλιδο αφιέρωμα στην «Εφημερίδα των Συντακτών», στο οποίο δεν απαντήσατε ποτέ. Τώρα μας ζητήσατε να σας απαντήσουμε. Δεν απαντήσατε σ’ αυτό το δημοσίευμα. Μπορεί ο Τύπος να λέει ό,τι θέλει. Το πόρισμα, όμως, που δεν είναι φίλα προσκείμενος Τύπος, σημειώνει πως για την αύξηση των απολαβών των μετακλητών υπαλλήλων που απασχολούνταν στα γραφεία της πολιτικής ηγεσίας, επιπλέον της αμοιβής που ελάμβαναν από το Υπουργείο τούς χορηγούνταν μη προβλεπόμενα γι’ αυτούς επιδόματα από το Ταμείο Αλληλοβοηθείας του Υπουργείου Πολιτισμού.

Έτσι, παρά το γεγονός ότι οι δικαιούχοι επιδόματος πολιτιστικής επιμόρφωσης ήταν αποκλειστικά οι εν ενεργεία μόνιμοι και συμβασιούχοι αορίστου χρόνου υπάλληλοι του Υπουργείου Πολιτισμού και των νομικών προσώπων δημοσίου και ιδιωτικού δικαίου που εποπτεύει, ταυτόχρονα, σύμφωνα με τα πρακτικά του ΔΣ της Πανελλήνιας Ομοσπονδίας Συλλόγων του Υπουργείου Πολιτισμού, το πλαίσιο καταβολής του καθορίζεται από την ΠΟΣ-ΥΠΠΟ, την ομοσπονδία, με συνδικαλιστική χροιά. Αυτό λέει το πόρισμα και δεν είναι η «Εφημερίδα των Συντακτών», ούτε κάποια άλλη φίλα προσκείμενη προς τον ΣΥΡΙΖΑ εφημερίδα.

Κυρία Υπουργέ, εδώ η «Εφημερίδα των Συντακτών» μιλάει για 171.000 ευρώ δημοσίου χρήματος για έναν ελαιοχρωματισμό τοίχου. Ούτε και σ’ αυτό απαντήσατε. Θα το καταθέσω στα Πρακτικά. Υπάρχουν εδώ τα τιμολόγια και με ημερομηνίες και με ονόματα.

Δυστυχώς, δεν απαντήσατε στην ερώτησή μου. Προσπαθήσατε επιτιθέμενη να δημιουργήσετε εντυπώσεις. Περιμένουμε απαντήσεις. Είναι σύννομο ένας συνδικαλιστικός φορέας, ο οποίος δεν έχει καταστατικό, δεν έχει ΔΣ, δεν έχει κάνει ποτέ εκλογές, όπως ήταν αυτό το Ταμείο Αρωγής που θέλετε να κλείσετε, ο οποίος έπαιρνε χρήματα από το Ταμείο Αρχαιολογικών Πόρων, να οδηγεί αυτά τα χρήματα, να κατευθύνει αυτά τα χρήματα σε υπερωρίες υπαλλήλων μετακλητών, όχι υπαλλήλων του Υπουργείου, αλλά μετακλητών στα γραφεία του Υπουργού, του Υφυπουργού και της Γενικής Γραμματέως; Δεν απαντήσατε, κυρία Μενδώνη.

(Στο σημείο αυτό ο Βουλευτής κ. Παναγιώτης (Πάνος) Σκουρολιάκος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Απόστολος Αβδελάς):** Κυρία Μενδώνη, έχετε τον λόγο για τρία λεπτά για να απαντήσετε.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού και Αθλητισμού):** Μάλλον δεν θέλετε να ακούσετε, κύριε Σκουρολιάκο. Κατ’ αρχάς σας απάντησα ότι όλα αυτά τα οποία λέτε για την περίοδο 2000-2003 δεν συμπεριλαμβάνονται στο πόρισμα. Το πόρισμα -και αν θέλετε το καταθέτω στα Πρακτικά- αφορά την περίοδο 2005-2016. Το λέω αυτό για να το ξεκαθαρίσουμε. Την περίοδο 2005-2016 ήμουν Γενική Γραμματέας από τις 23 Νοεμβρίου του 2009 μέχρι τις 28 Ιανουαρίου του 2015. Για την περίοδο εκείνη, λοιπόν, δεν νομίζω ότι το πόρισμα λέει κάτι -γιατί γι’ αυτήν την περίοδο αναφέρεται- για το γραφείο της Γενικής Γραμματέως ή για το γραφείο του Υπουργού ή των Υπουργών. Ένα το κρατούμενο.

Δεύτερον: Μιλάτε για την πολιτική και ηθική δικαίωση. Μάλιστα. Το συγκεκριμένο πόρισμα είναι άγνωστο στο Υπουργείο Πολιτισμού. Το μόνο πρωτόκολλο στο οποίο εμφανίζεται είναι το πρωτόκολλο του τέως Υφυπουργού. Το πόρισμα κατετέθη τον Ιούνιο του 2018. Εάν το πόρισμα δεν έχει σταλεί από τον Υφυπουργό στο Ελεγκτικό Συνέδριο και στον οικονομικό εισαγγελέα αμέσως τον Ιούνιο του 2018, τότε η πολιτική και ηθική δικαίωση πάει περίπατο, διότι αυτό ήταν αυτό το οποίο έπρεπε να κάνει η πολιτική ηγεσία στη συγκεκριμένη περίπτωση, δηλαδή να παραπέμψει κατευθείαν το πόρισμα στον οικονομικό εισαγγελέα και στο Ελεγκτικό Συνέδριο.

Πάμε τώρα να δούμε κάτι άλλο, γιατί σχεδόν με εγκαλέσατε επειδή δεν απάντησα στο δημοσίευμα της εφημερίδας. Δεν συνηθίζω να απαντώ σε δημοσιεύματα τα οποία είναι υποκινούμενα και δημιουργούν απλώς εντυπώσεις. Δεν έχω κανέναν λόγο να απαντήσω σε αυτά τα δημοσιεύματα. Θα απαντήσω σε οτιδήποτε είναι σοβαρό και τεκμηριωμένο.

Το Ταμείο Αλληλοβοηθείας των υπαλλήλων δημιουργήθηκε με νόμο το 1995 και επανασυστάθηκε με νόμο το 2001, επομένως είχε περάσει απ’ όλες τις διαδικασίες που προβλέπει η Ελληνική Δημοκρατία. Μέσα, λοιπόν, στον νόμο αυτόν διαχρονικά ο σκοπός του ήταν, ανάμεσα στους άλλους σκοπούς του, η υποστήριξη εν γένει του έργου του Υπουργείου.

Από εκεί και πέρα, όλα αυτά τα οποία αναφέρατε και στη δευτερολογία σας με ημερομηνίες και αποδείξεις, σας επαναλαμβάνω για πολλοστή φορά ότι δεν αφορούν την περίοδο την οποία θίγει το πόρισμα.

Για να μην υπάρχουν περαιτέρω εντυπώσεις, γιατί συστηματικά επαναλαμβάνετε αυτό το ποσό των 45.000.000 ευρώ, κύριε Σκουρολιάκο, αυτό το ποσό των 45.000.000 ευρώ -και αυτό αναφέρεται στο πόρισμα …

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Για τα 171.000 ευρώ …

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού και Αθλητισμού):** Τα 45.000.000 που ευφυώς λέτε στην ερώτηση έγιναν 171.000. Φέρτε μου, κύριε Σκουρολιάκο, τα ονόματα …

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Άλλο το ένα, άλλο το άλλο. Να απαντήσετε και στα δύο.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού και Αθλητισμού):** Φέρτε μου τα ονόματα, ποιοι ήταν αυτοί οι υπάλληλοι την περίοδο 2005-2016 και θα σας απαντήσουμε σε ένα προς ένα.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Εδώ είναι.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού και Αθλητισμού):** Δεν αναφέρεστε στην ερώτησή σας σε αυτήν την περίοδο, κύριε Σκουρολιάκο και αυτή η περίοδος δεν με αφορά προσωπικά, διότι αυτό προσπαθείτε να πείτε. Αυτή η περίοδος δεν με αφορά προσωπικά.

Σας λέω –για να το κλείσουμε- ότι τα 45.000.000 ευρώ, στα οποία αναφέρεστε, είναι το επίδομα πολιτιστικής επιμόρφωσης των υπαλλήλων, το οποίο δινόταν μέσω του ειδικού λογαριασμού και το οποίο θεσμοθετήθηκε με το άρθρο 77 του ν.3746/2009 και ακολούθως ενσωματώθηκε στον βασικό μισθό όλων των υπαλλήλων του Υπουργείου Πολιτισμού.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Των μονίμων, όχι των μετακλητών.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού και Αθλητισμού):** Όλων των υπαλλήλων του Υπουργείου Πολιτισμού. Φέρτε μου τις καταστάσεις για να δούμε ότι ήταν μετακλητοί υπάλληλοι. Το Υπουργείο Οικονομικών, λοιπόν, είχε πλήρη γνώση, κύριε Σκουρολιάκο, για όλα αυτά για τα οποία προσπαθείτε να δημιουργήσετε ψευδείς εντυπώσεις.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

Θα συζητηθεί τώρα η δεύτερη με αριθμό 73/7-10-2019 επίκαιρη ερώτηση δεύτερου κύκλου της Βουλευτού Λέσβου του Κομμουνιστικού Κόμματος Ελλάδας κ. Μαρίας Κομνηνάκα προς τον Υπουργό Τουρισμού, με θέμα: «Λειτουργία Δημοτικών Υδροθεραπευτηρίων Ικαρίας».

Ορίστε, κυρία Κομνηνάκα, έχετε τον λόγο για δύο λεπτά.

**ΜΑΡΙΑ ΚΟΜΝΗΝΑΚΑ:** Ευχαριστώ, κύριε Πρόεδρε.

Κύριε Υπουργέ, στις 17 Σεπτεμβρίου τα Υδροθεραπευτήρια «Απόλλων» και «Σπηλιά» ιδιοκτησίας του Δήμου Ικαρίας, που βρίσκονται στην περιοχή Θέρμα, σφραγίστηκαν από την Επιτροπή Σφράγισης της Περιφερειακής Υπηρεσίας Τουρισμού Βορείου Αιγαίου με την αιτιολογία της έλλειψης ειδικού σήματος λειτουργίας.

Αυτό έχει βέβαια ως αποτέλεσμα την αναστάτωση και τη δίκαιη αγανάκτηση τόσο των με σοβαρά προβλήματα υγείας πολυάριθμων χρηστών των συγκεκριμένων, παγκοσμίου φήμης και αναγνωρισμένης θερμαλικής αξίας ιαματικών πηγών, όσο και όσων άμεσα ή έμμεσα δραστηριοποιούνται στην περιοχή εν μέσω της λουτρικής περιόδου. Αυτό βέβαια οδηγεί και σε απώλεια των εσόδων του δήμου από τις λούσεις σ’ αυτά τα λουτροκαταστήματα.

Όπως ενδεχομένως σας είναι γνωστό, οι πηγές της Ικαρίας έχουν ανακηρυχθεί ως ιαματικές από το έτος 1951. Τα τελευταία δεκατρία χρόνια το Υπουργείο Τουρισμού ξεκίνησε τη διαδικασία αναγνώρισης των φυσικών πόρων, η οποία έχει ως αποτέλεσμα μια σειρά από δημοτικά υδροθεραπευτήρια να τεθούν εκτός λειτουργίας λόγω των δυσκολιών πολλών απ’ αυτά να ανταποκριθούν στις προϋποθέσεις του νέου νομικού πλαισίου.

Εν προκειμένω, κύριε Υπουργέ, ο Δήμος Ικαρίας ήδη από τον Φεβρουάριο του 2015 κατέθεσε για όλες τις ιαματικές πηγές του νησιού τους αναγκαίους φακέλους που υπαγορεύει η σχετική υπουργική απόφαση, ώστε να εξεταστούν από την αρμόδια επιτροπή προστασίας ιαματικών φυσικών πόρων. Ωστόσο, παρά τη συστηματική όχληση από τη μεριά του δήμου με πληθώρα εγγράφων, ακόμα και με παράσταση διαμαρτυρίας που πραγματοποιήθηκε στο Υπουργείο τον Αύγουστο του 2017 από τον δήμο μαζί με τοπικό σύλλογο της επιτροπής, η εν λόγω επιτροπή καθυστερεί παντελώς αναιτιολόγητα την εξέταση των φακέλων και την έκδοση της απόφασης.

Χαρακτηριστικά αναφέρουμε -για να κατανοηθούν και τα προσκόμματα που προβάλλει η επιτροπή συστηματικά- ότι έφτασε στο σημείο να χαρακτηρίζει το υπέδαφος της Ικαρίας στο σύνολό του ραδιενεργό, όπως μπορεί αυτό να εκτιμηθεί σήμερα. Με ευθύνη του Υπουργείου Τουρισμού που δεν θέτει ούτε προθεσμίες εξέτασης των προσκομισθέντων φακέλων, ούτε διευκρινίζει με ποια προτεραιότητα εξετάζονται αυτοί, έφτασε η επιτροπή να ξεκινήσει την εξέταση των φακέλων δύο έτη μετά την κατάθεσή τους, μόλις το 2017, οπότε και θεώρησε ότι είχε παρέλθει η ισχύς των σχετικών χημικών και ραδιολογικών αναλύσεων.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Ο Δήμος Ικαρίας, ο οποίος δεν είχε βέβαια οποιαδήποτε ευθύνη για την καθυστέρηση στην εξέταση των φακέλων που έγκαιρα ο ίδιος κατέθεσε, προσκόμισε εκ νέου ραδιολογική έκθεση, χημικές και μικροβιολογικές αναλύσεις. Είναι μια διαδικασία που ολοκληρώθηκε το 2018. Ωστόσο, μέχρι σήμερα δεν έχει εκδοθεί η πολυπόθητη απόφαση, προκειμένου να προχωρήσει η διαδικασία έκδοσης του ειδικού σήματος λειτουργίας.

Η ερώτησή μας, λοιπόν, κύριε Υπουργέ, είναι για το τι μέτρα προτίθεστε να πάρετε ώστε να απεμπλακεί η διαδικασία αναγνώρισης των συγκεκριμένων ιαματικών πηγών ιδιοκτησίας του Δήμου Ικαρίας, για να μπορούν να πάρουν σε συνέχεια και το σήμα λειτουργίας τους και επίσης να ανασταλεί προσωρινά το κλείσιμο των πηγών, μέχρι να ολοκληρωθούν οι διαδικασίες αναγνώρισης και κατάθεσης του φακέλου για το ειδικό σήμα λειτουργίας. Και βέβαια, στη συνέχεια να εξασφαλιστεί η αναβάθμιση των καταστημάτων, διασφαλίζοντας τη χρηματοδότηση και υλοποίηση αυτής της παρέμβασης.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Θα απαντήσει ο Υφυπουργός Τουρισμού, κ. Εμμανουήλ Κονσόλας.

Ορίστε, κύριε Κόνσολα, έχετε τρία λεπτά στη διάθεσή σας.

**ΕΜΜΑΝΟΥΗΛ ΚΟΝΣΟΛΑΣ (Υφυπουργός Τουρισμού):** Ευχαριστώ πολύ, κύριε Πρόεδρε.

Κυρίες και κύριοι Βουλευτές, θέλω να ευχαριστήσω από την αρχή την εκλεκτή συνάδελφο, κ. Κομνηνάκα Μαρία, για την ευκαιρία που μας δίνει στην Εθνική Αντιπροσωπεία, να συζητήσουμε ζητήματα που αφορούν στην αδειοδότηση των ιαματικών πηγών ή των φυσικών πόρων, όπως συνηθίζουμε να το λέμε στη βιβλιογραφία, αλλά και στην πολιτική ζωή, αφού πολλές φορές έχει απασχολήσει και την αυτοδιοίκηση, αλλά και την ίδια την κοινωνία.

Στο πλαίσιο αυτής της συζήτησης ειλικρινά θέλω να πιστεύω ότι προάγεται ένας διάλογος, προκειμένου να αποσαφηνιστούν οι διαδικασίες που χρειάζονται, ώστε οι φυσικοί πόροι που δεν έχουν ακόμη αναγνωριστεί, μετά από αυτή τη συζήτηση, να δώσουμε τα κίνητρα σε αυτούς που ενδιαφέρονται, είτε στην αυτοδιοίκηση είτε σε ιδιώτες είτε σε ανθρώπους της αγοράς, να προχωρήσουν τάχιστα τις διαδικασίες αυτές.

Όπως γνωρίζετε, κύριε Πρόεδρε, κυρίες και κύριοι συνάδελφοι, υπάρχει ένα συγκεκριμένο θεσμικό πλαίσιο που καθορίζει τη γραμμική σχέση της αδειοδότησης των φυσικών πόρων στη χώρα. Υπάρχουν, λοιπόν, προϋποθέσεις προκειμένου να λειτουργήσουν αυτές οι πηγές μετά από την αδειοδότηση και να δοθεί το σήμα λειτουργίας από το Υπουργείο Τουρισμό.

Πολύ σωστά είπατε, αγαπητέ συνάδελφε, σε ό,τι αφορά τον φυσικό πόρο «Απόλλωνα». Κατατέθηκε στις 13 Φεβρουαρίου του 2015 η σχετική αίτηση από τον Δήμο Ικαρίας. Κατατέθηκε ο φάκελος του Υπουργείου Τουρισμού για να αναγνωριστεί ως ιαματική αυτή η πηγή.

Η αρμόδια επιτροπή, δηλαδή η επιτροπή προστασίας ιαματικών φυσικών πόρων, εξέτασε τον σχετικό φάκελο. Σας θυμίζω ότι ήταν μια άλλη κυβέρνηση. Εμείς σεβόμαστε την αρχή της συνέχειας του κράτους και δεν θέλω να αποδώσω καμμία ευθύνη στην προηγούμενη πολιτική, απλά καταθέτω αυτά τα γεγονότα, αφού και εσείς είπατε ότι κατέθεσαν κάποια δικαιολογητικά από τον Δήμο Ικαρίας, από την προηγούμενη δημοτική αρχή, που ωστόσο φαίνεται πως δεν ήταν πλήρης ο φάκελος.

Τέσσερα χρόνια μετά, ενδεχομένως από οχλήσεις όπως είπατε και εσείς, δεν είχαν καταθέσει τα απαραίτητα δικαιολογητικά από τον Δήμο Ικαρίας. Γίνονταν συνεχώς οι υποδείξεις από το Υπουργείο Τουρισμού και υπάρχει σχετική αλληλογραφία που μας κατέθεσε και η υπηρεσία, με αποτέλεσμα τώρα, στις 9 Απριλίου 2019 -τέσσερα χρόνια μετά- να υπάρχει ενδεικτικά ένα τελευταίο έγγραφο του Υπουργείου που ζητά να κατατεθούν οι μικροβιολογικές και χημικές αναλύσεις και τα τοπογραφικά διαγράμματα, για να προχωρήσει αυτή η αναγνώριση.

Στις 12 Ιουλίου ο Δήμος Ικαρίας απάντησε, καταθέτοντας όμως μόνο τις χημικές και μικροβιολογικές αναλύσεις και όχι τα τοπογραφικά σημειώματα τα οποία ζητήθηκαν από τη σχετική υπηρεσία του Υπουργείου Τουρισμού. Η αρμόδια επιτροπή του Υπουργείου Τουρισμού στις 3 Σεπτεμβρίου ενέκρινε τις μικροβιολογικές και χημικές αναλύσεις, αλλά ζήτησε και πάλι τα τοπογραφικά.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Θέλω ειλικρινά σε αυτό το σημείο να ευχαριστήσω δημόσια τον καθηγητή και συνάδελφο Βουλευτή κ. Χριστόδουλο Στεφανάδη, ο οποίος μεσολάβησε και συνεργάστηκε με το Υπουργείο και την αυτοδιοίκηση, προκειμένου επιτέλους οι υπηρεσίες του δήμου να καταθέσουν αυτά τα σχετικά δικαιολογητικά.

Ξέρετε, κυρία συνάδελφε, ότι αν δεν υπάρχει ένας πλήρης φάκελος, δεν μπορεί να συζητηθεί από την αρμόδια επιτροπή και να δοθεί αυτή η έγκριση για να δοθεί και το σχετικό σήμα.

Θέλω να καταλήξω λέγοντας ότι στις 30 Σεπτεμβρίου ο Δήμος Ικαρίας τελικά κατέθεσε τοπογραφικά και εννέα μέρες μετά, κύριε Πρόεδρε, επαναλαμβάνω μετά την ολοκλήρωση των δικαιολογητικών, συνεδριάζει η σχετική επιτροπή, με την παρότρυνση της πολιτικής ηγεσίας και τη συνεργασία του κ. Στεφανάδη και τελικά γνωμοδοτεί η επιτροπή θετικά την αναγνώριση του ιαματικού πόρου.

Σήμερα -και επιτρέψτε μου να το καταθέσω στα Πρακτικά- μετά από αυτήν την απόφαση της επιτροπής, ο Υπουργός κ. Θεοχάρης υπογράφει τη σχετική αναγνώριση του φυσικού πόρου «Απόλλωνα» του Δήμου Ικαρίας ως ιαματικού. Η επόμενη κίνηση, από ό,τι γνωρίζετε, είναι η έκδοση του σχετικού Φύλλου της Εφημερίδας της Κυβερνήσεως και η αδειοδότηση της εγκατάστασης.

(Στο σημείο αυτό ο Υφυπουργός Τουρισμού κ. Εμμανουήλ Κόνσολας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Το Υπουργείο Τουρισμού να είστε σίγουροι ότι θα συνεργαστεί και μαζί σας και σας καλούμε σ’ αυτό, αλλά και με τον Δήμο Ικαρίας, με την τοπική αυτοδιοίκηση, προκειμένου να προχωρήσει η περαιτέρω διαδικασία, ώστε τελικά να λειτουργήσουν οι πηγές.

Σε ό,τι αφορά τώρα την ερώτησή σας σχετικά με τον φυσικό πόρο πηγής «Σπήλαιο», σας διαβεβαιώ ότι στο Υπουργείο Τουρισμού δεν έχει κατατεθεί καμμία αίτηση αναγνώρισης αυτού του πόρου, οπότε ο δήμος πρέπει να λάβει τα σχετικά μέτρα ή οι ενδιαφερόμενοι και σε συνεργασία μαζί σας -επαναλαμβάνω- να προχωρήσουμε και σε αυτήν την αδειοδότηση.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

Κυρία Κομνηνάκα, έχετε τρία λεπτά στη διάθεσή σας.

**ΜΑΡΙΑ ΚΟΜΝΗΝΑΚΑ:** Ευχαριστώ, κύριε Πρόεδρε.

Κύριε Υπουργέ, να σας διορθώσω, δεν ήταν τυχαίο που επισήμανα ότι η εξέταση του φακέλου ξεκίνησε δύο χρόνια μετά την κατάθεσή του το 2015. Η κατάθεση του αρχικού φακέλου για τις πηγές της περιοχής «Φέρμα» ήταν πλήρης. Ωστόσο, λόγω της καθυστέρησης της εξέτασης των φακέλων, το έτος 2017 η επιτροπή ζήτησε εκ νέου ραδιολογικές, χημικές και μικροβιολογικές εξετάσεις, θεωρώντας ότι έχει παρέλθει μεγάλο χρονικό διάστημα από την πρώτη κατάθεση του φακέλου. Αυτό βέβαια καταλαβαίνετε ότι είχε ως αποτέλεσμα τη συνεχή, επαναλαμβανόμενη, από τη μεριά της επιτροπής, αίτηση για νέα δικαιολογητικά έγγραφα, με αποτέλεσμα να καθυστερεί περαιτέρω η διαδικασία και να δημιουργείται το εξής παράδοξο: Η μία επιτροπή του Υπουργείου να έχει καθυστερήσει αναιτιολόγητα την εξέταση του φακέλου από το 2015 μέχρι το 2017 που ξεκίνησε η εξέταση του και από την άλλη η άλλη υπηρεσία του Υπουργείου, λόγω αυτής της καθυστέρησης και των προσκομμάτων που δημιουργούνταν προς τον δήμο, να επικαλείται την καθυστέρηση αυτή για να σφραγίσει τα υδροθεραπευτήρια, λόγω της έλλειψης του ειδικού σήματος λειτουργίας, προϋπόθεση του οποίου είναι βέβαια η αναγνώριση της επιτροπής, η οποία πληροφορούμαστε ότι μόλις σήμερα ολοκληρώθηκε.

Ουσιαστικά, δηλαδή, τιμωρήθηκε για τις καθυστερήσεις του Υπουργείου τόσο ο Δήμος Ικαρίας, που όλο αυτό το διάστημα στερείτο αυτήν την πηγή εσόδων, ενώ βέβαια σημαντικότερο είναι το κομμάτι της απώλειας για τους λουόμενους, πολλοί από τους οποίους είχαν σοβαρότατα προβλήματα υγείας, που στερούνταν την πρόσβαση στις ιαματικές πηγές.

Δεν απαντήσατε αν προτίθεται η Κυβέρνηση σε αυτήν τη φάση μέχρι την ολοκλήρωση της έκδοσης του ειδικού σήματος λειτουργίας -εφόσον μας ανακοινώθηκε ότι έχει ολοκληρωθεί η διαδικασία αναγνώρισης- να αναστείλει και τη σφράγισή της, διότι δεν ήταν βέβαια υπαιτιότητα του δήμου η καθυστέρηση της εξέταση των εγγράφων.

Γεννά βέβαια ερωτηματικά και είναι εντυπωσιακό ότι ξαφνικά με άλλη ταχύτητα αντιμετωπίζεται σήμερα ο φάκελος και η εξέταση του φακέλου, που και εσείς επιβεβαιώνετε ότι έχει ήδη κατατεθεί από το 2015. Γεννά ερωτηματικά και κατά πόσο στοχευμένα η επιτροπή καθυστέρησε την εξέταση του φακέλου του Δήμου Ικαρίας, καθώς δεν ήταν ούτε της προηγούμενης ούτε της δικής σας αρεσκείας η απερχόμενη δημοτική αρχή, έναντι άλλων που κατατέθηκαν την ίδια περίοδο και η εξέτασή τους έγινε πολύ γρηγορότερα.

Δεν έχουμε βέβαια την αυταπάτη ότι κάτι τέτοιο θα το παραδεχόταν ποτέ η Κυβέρνηση. Ωστόσο, το Υπουργείο οφείλει να πάρει μέτρα ώστε να διασφαλίζεται η έγκαιρη εξέταση των κατατεθειμένων φακέλων, να ανασταλεί η διαδικασία σφράγισης των λουτροκαταστημάτων για όσο διάστημα διαρκεί αυτό και βέβαια να φροντίσει για την αναβάθμιση των υδροθεραπευτηρίων με σύγχρονες εγκαταστάσεις και επαρκές προσωπικό.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Αν και η ερώτηση αφορά κυρίως στις πηγές της Ικαρίας, αναδεικνύεται ωστόσο ότι τέτοιου είδους μεθοδεύσεις και καθυστερήσεις, όπως βέβαια και το ασφυκτικό νομοθετικό πλαίσιο που διαμορφώνεται σταδιακά από το 2006 μέχρι και σήμερα, οδηγούν με μαθηματική ακρίβεια στην περαιτέρω ιδιωτικοποίηση των ιαματικών πηγών και στη μετατροπή και αυτού του πλούτου της χώρας σε είδος πολυτελείας για λίγους.

Ήδη, κύριε Υπουργέ, με την ακολουθούμενη διαδικασία μια σειρά λουτροκαταστημάτων έχουν οδηγηθεί σε σφράγιση, όπως συμβαίνει και στη Λέσβο, στη Χίο και αλλού στην Ελλάδα. Είναι χαρακτηριστικά τα στοιχεία που δημοσιεύει ο Σύνδεσμος Δήμων Ιαματικών Πηγών Ελλάδος, ότι από τους εκατόν είκοσι τέσσερις φακέλους που μέχρι τον Ιούλιο 2019 είχαν κατατεθεί στις αρμόδια επιτροπή, μόλις για εξήντα τρεις είχε ολοκληρωθεί η διαδικασία, ενώ απ’ αυτούς τον Ιούλιο του 2019 -δεν ξέρω αν έχει αλλάξει κάτι στο ενδιάμεσο- είχαν αδειοδοτηθεί μόλις δέκα ιαματικές εγκαταστάσεις σε όλη τη χώρα.

Αντιλαμβάνεστε, λοιπόν, κι εσείς ότι η περιγραφόμενη κατάσταση είναι πολύ μακριά από τη δυνατότητα που υπάρχει σήμερα να αξιοποιηθούν οι ιαματικές πηγές, ένας πλούτος της Ελλάδας, ώστε η λουτροθεραπεία να γίνει κοινωνικό αγαθό και να μπορεί αυτό να παρέχεται δωρεάν από το κράτος σε όσους πραγματικά το έχουν ανάγκη.

Επίσης, τόσο για τα λουτροκαταστήματα της Ικαρίας όσο και για όπου υπάρχουν λουτροπηγές στη χώρα είναι απαραίτητο με ευθύνη και χρηματοδότηση του κράτους να αναβαθμιστούν οι υπάρχουσες εγκαταστάσεις, να προσληφθεί μόνιμο και επαρκές προσωπικό όλων των ειδικοτήτων για τη λειτουργία τους όλον τον χρόνο, ώστε να είναι δυνατή και η επιδότηση του απαραίτητου αριθμού λούσεων για τη βελτίωση της υγείας και την ανακούφιση συμπτωμάτων όσων ασθενών το έχουν ανάγκη.

Όσον αφορά στις πηγές «Σπηλιά», είχε κατατεθεί κοινός φάκελος με τις πηγές του «Απόλλωνα». Σε κάθε περίπτωση και μόνο η αναγνώριση σ’ αυτή τη φάση των πηγών του «Απόλλωνα» αρκεί για τη λειτουργία των υδροκαταστημάτων στην περιοχή Θέρμα, ενώ σε πρώτη φάση θα ακολουθήσει -αν δεν έχει κατατεθεί χωριστός φάκελος- και για την πηγή «Σπηλιά». Θεωρούμε ωστόσο ότι πρέπει να επισπευσθεί η επαναλειτουργία των υδροκαταστημάτων που μπορούν επαρκώς να λειτουργήσουν σε μια πρώτη φάση από τα ύδατα των πηγών του «Απόλλωνα».

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε.

Ορίστε, κύριε Υφυπουργέ, έχετε τον λόγο για τρία λεπτά.

**ΕΜΜΑΝΟΥΗΛ ΚΟΝΣΟΛΑΣ (Υφυπουργός Τουρισμού):** Ευχαριστώ, κύριε Πρόεδρε.

Κυρία Κομνηνάκα, εγώ εξακολουθώ να πιστεύω ότι η ερώτησή σας προάγει τον δημόσιο διάλογο και αποσαφηνίζει ζητήματα που αφορούν στην αναγνώριση των φυσικών πόρων. Όμως, φαντάζομαι ότι έγινε σαφές πως η αναγνώριση καθενός από τους φυσικούς πόρους αποτελεί ξεχωριστή διαδικασία αναγνώρισης.

Θέλω να πιστεύω πως τουλάχιστον αναγνωρίζετε απ’ αυτό το έγκριτο Βήμα της Εθνικής Αντιπροσωπείας, ότι με αυτή την Κυβέρνηση, πολύ σύντομα από τη στιγμή που ολοκληρώθηκε ο φάκελος, υπέγραψε ο Υπουργός σήμερα την αναγνώριση αυτού του φυσικού πόρου.

Ως προς τη δημοτική αρχή, δεν είμαι σε θέση να κρίνω. Δεν είμαι δημότης του Δήμου Ικαρίας. Μάλλον όμως πρέπει να καταλάβει καθένας από μας ότι απέδωσε ό,τι απέδωσε η κοινωνία του Δήμου Ικαρίας στην απελθούσα δημοτική αρχή. Και δεν θέλω να κρίνω αν ήταν δεξιοί ή αριστεροί ή με οποιοδήποτε άλλο πρόσημο. Αυτό που ενδιαφέρει εμένα είναι ότι με την παρούσα δημοτική αρχή και τον κ. Στεφανάδη συνεργαστήκαμε για να ολοκληρώσουμε αυτή τη διαδικασία.

Σε κάθε περίπτωση πάντως, χαίρομαι που αναγνωρίζετε ότι αυτή η προοπτική της ανάπτυξης του τουρισμού σε σχέση με τους ιαματικούς πόρους, δηλαδή, τον τουρισμό ευεξίας, υγείας, τον θερμαλισμό, αποτελεί έναν σημαντικό εναλλακτικό τουρισμό για τη χώρα και νομίζω ότι μπορούν να απολαύσουν τριάντα εκατομμύρια επισκέπτες αυτόν τον πολύ σημαντικό τουριστικό προορισμό της Ικαρίας. Θέλω να πιστεύω ότι πολύ σύντομα και ο άλλος πόρος θα αναγνωριστεί, αφού θα υπάρχει μια συντονισμένη συνεργασία και σας καλώ κι εγώ σ’ αυτή την προσπάθεια.

Ωστόσο, όμως, πρέπει να σας πω ότι δεν υπάρχει ιδεοληψία σ’ αυτή την Κυβέρνηση. Ο Κυριάκος Μητσοτάκης, ο Πρωθυπουργός της χώρα απ’ αυτό το Βήμα έχει δηλώσει σαφέστατα ότι ο τουρισμός είναι η μεγάλη προοπτική της χώρας. Στο ακαθάριστο εγχώριο προϊόν συνεισφέρει τα μέγιστα. Σ’ αυτή την προοπτική ο ιατρικός τουρισμός μπορεί να συνεισφέρει τεράστιο κεφάλαιο στο ακαθάριστο εθνικό προϊόν. Στο πλαίσιο αυτής της προοπτικής οι φυσικοί πόροι, οι ιαματικοί πόροι δηλαδή, ο θερμαλισμός, η ευεξία μπορούν να αποτελέσουν το συγκριτικό μας πλεονέκτημα.

Επιτρέψτε μου να καταθέσω στα Πρακτικά της Βουλής τους εξήντα έξι φυσικούς πόρους που έχουν αναγνωριστεί μέχρι τώρα από το Υπουργείο Τουρισμού. Επίσης, για να αποφύγουμε οποιαδήποτε ενδεχόμενη νέα ερώτηση και προκειμένου να ενημερωθεί η ελληνική κοινωνία, να καταθέσω και τις πενήντα δύο ιαματικές πηγές που ακόμα δεν έχουν αναγνωριστεί σε όλα τα γεωγραφικά διαμερίσματα της χώρας και με τις λεπτομέρειες των εκκρεμοτήτων που υπάρχουν.

(Στο σημείο αυτό ο Υφυπουργός Τουρισμού κ. Εμμανουήλ Κόνσολας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Σε κάθε περίπτωση πάντως πρέπει να πούμε ότι στο πλαίσιο αυτής της προοπτικής ανάπτυξης του ιαματικού τουρισμού στη χώρα έχετε δίκιο ότι θα μπορέσουμε να αντιμετωπίσουμε ζητήματα υγείας, αλλά και παθήσεις μυοσκελετικές ή νευρολογικές ανθρώπων που υποφέρουν και μπορούν να αντιμετωπίσουν χωρίς κόστος αυτή την πάθηση που έχουν.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Όμως, στο σημείο αυτό επιτρέψτε μου να πω ότι μετά την αναφορά του κυρίου Πρωθυπουργού απ’ αυτό το Βήμα ότι ο ιατρικός τουρισμός αποτελεί προτεραιότητα της πολιτικής αυτής της Κυβέρνησης, με επισπεύδον Υπουργείο το Υπουργείο Υγείας σας ενημερώνω, κύριε Πρόεδρε, κυρίες και κύριοι συνάδελφοι, ότι είμαστε σε πολύ στενή συνεργασία με το Υπουργείο Υγείας, με διοικητικά, αλλά και πολιτικά στελέχη του Υπουργείου συγκροτώντας μια επιτροπή συνεργασίας προκειμένου να ολοκληρώσουμε διαδικασίες που έρχονται από το παρελθόν.

Έτσι, λοιπόν, στο επόμενο διάστημα προσπαθούμε από τη μία πλευρά να ολοκληρώσουμε και να επικαιροποιήσουμε το θεσμικό πλαίσιο, ώστε να ξεκαθαρίσουμε ποιοι μπορούν να δραστηριοποιηθούν στον τομέα του τουρισμού υγείας, ποιοι είναι δηλαδή οι πάροχοι που μπορούν να πιστοποιηθούν ώστε να παρέχουν υπηρεσίες ιατρικού τουρισμού, σύμφωνα με τα διεθνή στάνταρτς.

Από την άλλη πλευρά, αυτή η επιτροπή θα καταθέσει σχετικό σημείωμα προκειμένου να κατατεθούν τα κίνητρα εκείνα ώστε στα δύο συναρμόδια Υπουργεία να μπορέσουν να δημιουργηθούν clusters συνεργασιών μεταξύ σχημάτων μονάδων υγείας, αλλά και ανθρώπων της αγοράς του τουρισμού, προκείμενου να προωθήσουμε αυτή την προοπτική της σύμπραξης δημοσίου και ιδιωτικού τομέα και να υπάρχει αυτό που επιζητούμε: προσέλκυση κεφαλαίων που τώρα στην παγκόσμια αγορά για τον ιατρικό τουρισμό ξεπερνούν τα 30 δισεκατομμύρια ευρώ.

Κυρία συνάδελφε, σας ευχαριστώ για την ευκαιρία που μας δώσατε να έχουμε έναν γόνιμο διάλογο. Θέλω να πιστεύω ότι στο επόμενο διάστημα θα συνεργαστούμε για την αναγνώριση και της άλλης πηγής.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Κι εγώ σας ευχαριστώ και τους δύο.

Στο σημείο αυτό, ολοκληρώθηκε η συζήτηση των επικαίρων ερωτήσεων.

Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

Με τη συναίνεση του Σώματος και ώρα 19:31΄ λύεται η συνεδρίαση για αύριο, Τρίτη 15 Οκτωβρίου 2019 και ώρα 12:00΄, με αντικείμενο εργασιών του Σώματος νομοθετική εργασία, σύμφωνα με την ημερησία διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**