(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΚΘ΄

Δευτέρα, 22 Νοεμβρίου 2021

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Ανακοινώνεται η επίσκεψη στη Βουλή των Ελλήνων του Αυτού Θειοτάτης Παναγιώτητος, του Οικουμενικού Πατριάρχου κυρίου Βαρθολομαίου, σελ.   
2. Ειδική Ημερήσια Διάταξη: Συζήτηση προ Ημερησίας Διατάξεως, σύμφωνα με το άρθρο 143 του Κανονισμού της Βουλής, με πρωτοβουλία του Αρχηγού της Αξιωματικής Αντιπολίτευσης και Προέδρου της Κοινοβουλευτικής Ομάδας «ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ» κ. Αλέξη Τσίπρα, σε επίπεδο Αρχηγών Κομμάτων, με θέμα την κρίση ακρίβειας και την απουσία πολιτικής βούλησης εκ μέρους της Κυβέρνησης να προστατεύσει τα νοικοκυριά και τις επιχειρήσεις, σελ.   
3. Επί διαδικαστικού θέματος, σελ.   
   
ΠΡΟΕΔΡΟΣ

ΤΑΣΟΥΛΑΣ Κ., σελ.

ΠΡΟΕΔΡΕΥΩΝ

ΜΠΟΥΡΑΣ Α., σελ.

ΟΜΙΛΗΤΕΣ

Α. Επί της Ειδικής Ημερήσιας Διάταξης:  
 ΒΑΡΟΥΦΑΚΗΣ Ι. , σελ.   
 ΒΕΛΟΠΟΥΛΟΣ Κ. , σελ.   
 ΚΟΥΤΣΟΥΜΠΑΣ Δ. , σελ.   
 ΜΗΤΣΟΤΑΚΗΣ Κ. , σελ.   
 ΣΚΑΝΔΑΛΙΔΗΣ Κ. , σελ.   
 ΤΣΙΠΡΑΣ Α. , σελ.   
  
Β. Επί διαδικαστικού θέματος:  
 ΒΑΡΟΥΦΑΚΗΣ Ι. , σελ.   
 ΚΟΥΤΣΟΥΜΠΑΣ Δ. , σελ.   
 ΜΠΟΥΡΑΣ Α. , σελ.   
 ΤΑΣΟΥΛΑΣ Κ. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΚΘ΄

Δευτέρα 22 Νοεμβρίου 2021 (μεσημέρι)

Αθήνα, σήμερα στις 22 Νοεμβρίου 2021, ημέρα Δευτέρα και ώρα 12.41΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Προέδρου αυτής κ. **ΚΩΝΣΤΑΝΤΙΝΟΥ ΤΑΣΟΥΛΑ**.

**ΠΡΟΕΔΡΟΣ (Κωνσταντίνος Τασούλας):** Κυρίες και κύριοι συνάδελφοι, αρχίζει η συνεδρίαση. Είμαι βέβαιος ότι έχω την κατανόησή σας για την καθυστέρηση στην έναρξη της σημερινής συνεδριάσεως λόγω της επισκέψεως στη Βουλή των Ελλήνων του Αυτού Θειοτάτης Παναγιώτητος, του Οικουμενικού Πατριάρχου κ. Βαρθολομαίου, του οποίου τις ευλογίες επιτρέψτε μου να μεταβιβάσω προς όλες και όλους.

Εισερχόμαστε στην

**ΕΙΔΙΚΗ ΗΜΕΡΗΣΙΑ ΔΙΑΤΑΞΗ**

Συζήτηση προ ημερησίας διατάξεως, σύμφωνα με το άρθρο 143 του Κανονισμού της Βουλής, με πρωτοβουλία του Αρχηγού της Αξιωματικής Αντιπολίτευσης και Προέδρου της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Αλέξη Τσίπρα, σε επίπεδο Αρχηγών κομμάτων, με θέμα την κρίση ακρίβειας και την απουσία πολιτικής βούλησης εκ μέρους της Κυβέρνησης να προστατεύσει τα νοικοκυριά και τις επιχειρήσεις.

Σύμφωνα με το άρθρο 143 παράγραφος 4 του Κανονισμού της Βουλής, η συζήτηση αρχίζει με την αγόρευση του Πρωθυπουργού, μετά την οποία ακολουθούν οι αγορεύσεις των Προέδρων των Κοινοβουλευτικών Ομάδων. Η διάρκεια της αγόρευσης του Πρωθυπουργού και Προέδρου της Κοινοβουλευτικής Ομάδας της Νέας Δημοκρατίας κ. Κυριάκου Μητσοτάκη και του Αρχηγού της Αξιωματικής Αντιπολίτευσης και Προέδρου της Κοινοβουλευτικής Ομάδας του ΣΥΡΙΖΑ - Προοδευτική Συμμαχία, με πρωτοβουλία του οποίου πραγματοποιείται η σημερινή συζήτηση, είναι είκοσι πέντε λεπτά της ώρας και είκοσι λεπτά για τον καθένα από τους Προέδρους των υπολοίπων Κοινοβουλευτικών Ομάδων. Δικαίωμα δευτερολογίας έχουν για δεκαπέντε λεπτά ο Πρωθυπουργός και για δέκα λεπτά της ώρας οι Πρόεδροι των λοιπών Κοινοβουλευτικών Ομάδων. Τέλος, ο Πρωθυπουργός μπορεί να τριτολογήσει για πέντε λεπτά της ώρας.

Η δική μου παράκληση, έχοντας αναφέρει τους χρόνους, είναι να τους σεβαστούμε, διότι η επίσκεψη του Παναγιωτάτου Οικουμενικού Πατριάρχη συνεχίζεται μετά τη Βουλή και νωρίς το απόγευμα θα συναντηθεί με τον Πρωθυπουργό στο Μέγαρο Μαξίμου, συνεπώς στις 17.00΄ πρέπει να έχει ολοκληρωθεί η συζήτηση, που μπορεί να έχει ολοκληρωθεί με μια μικρή ανοχή, στους χρόνους τους οποίους ανακοίνωσα.

Ο ανώτατος αριθμός αυτών που μπορούν να παρίστανται, σύμφωνα με τα πρωτόκολλα, είναι -όπως ξέρετε- μέχρι διακόσιοι Βουλευτές και ειδικότερα αυτό κατανέμεται σε εκατόν πέντε για τη Νέα Δημοκρατία, πενήντα επτά για τον ΣΥΡΙΖΑ, δεκαπέντε για το Κίνημα Αλλαγής, δέκα για το Κομμουνιστικό Κόμμα Ελλάδας, επτά για την Ελληνική Λύση, πέντε για το ΜέΡΑ25 και ένας ανεξάρτητος Βουλευτής.

Κατόπιν αυτών και με την επανάληψη -κι ας είναι φορτικό αυτό- της τηρήσεως του χρόνου, παρακαλώ τον Πρωθυπουργό κ. Κυριάκο Μητσοτάκη να λάβει τον λόγο για είκοσι πέντε λεπτά.

(Χειροκροτήματα από την πτέρυγα της Νέας Δημοκρατίας)

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Ευχαριστώ, κύριε Πρόεδρε.

Θα επιχειρήσω να περιοριστώ στον χρόνο που ορίζει ο Κανονισμός. Θα ζητήσω από τώρα την κατανόηση των συναδέλφων, διότι στις 17.00΄ έχω προγραμματισμένη συνάντηση με τον Παναγιώτατο Οικουμενικό Πατριάρχη, αλλά πιστεύω ότι μπορούμε να τηρήσουμε τα χρονοδιαγράμματα και να έχουμε ολοκληρώσει πλήρως τη συζήτηση εντός του επόμενου τετράωρου.

Βρίσκομαι εδώ σήμερα, κυρίες και κύριοι Βουλευτές, για να απαντήσω σε όσα εύλογα απασχολούν τους πολίτες αυτή την περίοδο. Και επειδή ακριβώς όταν μιλάμε για ακρίβεια πρέπει να είμαστε ακριβείς, θα περιγράψω καταρχάς την αντικειμενική πραγματικότητα, επικαλούμενος μόνο επίσημα στοιχεία της Ελληνικής Στατιστικής Αρχής, αλλά και της Eurostat, γιατί -φαντάζομαι ότι θα συμφωνήσετε μαζί μου- η πορεία της εθνικής οικονομίας, αλλά και η καθημερινότητα των νοικοκυριών δεν προσφέρεται ούτε για ανέξοδες εντυπώσεις ούτε για φτηνούς λαϊκισμούς, αλλά μόνο για καθαρές αλήθειες.

Πρώτη αλήθεια, λοιπόν, κυρίες και κύριοι συνάδελφοι, είναι ότι πράγματι υπάρχει μια παγκόσμια κρίση τιμών. Η έξοδος από τα lockdown της πανδημίας έφερε σε όλες σχεδόν τις χώρες μια απότομη αύξηση της ζήτησης και της κατανάλωσης χωρίς να υπάρχουν διαθέσιμα προϊόντα για να μπορούν να την καλύψουν. Αυτή η αυξημένη ζήτηση πράγματι ανέβασε τις τιμές και αυτές αλυσιδωτά τον πληθωρισμό, ενώ γι’ αυτούς -αλλά όχι μόνο γι’ αυτούς τους λόγους- ακρίβυνε και η ενέργεια, ειδικά οι τιμές του φυσικού αερίου που επηρεάζουν άμεσα και τη χώρα μας, εκτινάσσοντας ταυτόχρονα και την αξία της παραγωγής, της μεταφοράς αλλά και τελικά των ίδιων των αγαθών.

Υπάρχει μια μεγάλη συζήτηση στην παγκόσμια κοινότητα των οικονομολόγων, αλλά και των κεντρικών τραπεζιτών, σχετικά με την αιτία αυτού του φαινομένου. Οι πιο πολλοί ισχυρίζονται -και πιστεύω με τεκμηριωμένα στοιχεία- ότι το φαινόμενο το οποίο αντιμετωπίζουμε σήμερα, θα είναι ένα φαινόμενο πρόσκαιρο το οποίο συνδέεται με μια πρωτοφανή διαταραχή στη ζήτηση την οποία προκάλεσε η πανδημία, αλλά και σε μια ταχύτατη ανάκαμψη η οποία -για να το πούμε πολύ απλά- έπιασε πολλές εταιρείες απροετοίμαστες, με αποτέλεσμα σήμερα να υπάρχουν σημαντικές εμπλοκές στην παγκόσμια εφοδιαστική αλυσίδα.

Υπάρχει, όμως, και μια άλλη άποψη η οποία ισχυρίζεται ότι ο παγκόσμιος πληθωρισμός, τον οποίο αντιμετωπίζουν σήμερα όλες οι ανεπτυγμένες οικονομίες, είναι αποτέλεσμα μιας εξαιρετικά χαλαρής νομισματικής πολιτικής από τις κεντρικές τράπεζες. Άρα ενδεχομένως αυτός ο πληθωρισμός να έχει πιο μόνιμα, πιο δομικά χαρακτηριστικά.

Είναι σαφές ότι η Ευρωπαϊκή Κεντρική Τράπεζα τάσσεται υπέρ της πρώτης άποψης, εξού και είναι εξαιρετικά διστακτική να αυξήσει τα επιτόκια, κάτι το οποίο θα οδηγούσε εκ των πραγμάτων σε μια ανάσχεση της έντονης αναπτυξιακής δυναμικής που παρατηρείται συνολικά στην Ευρώπη και πιστεύει η κ. Λαγκάρντ -και με αυτή την άποψη συντάσσεται και η ελληνική Κυβέρνηση- ότι πράγματι αυτή η αύξηση των τιμών η οποία παρατηρείται είναι αποτέλεσμα ενός πρόσκαιρου φαινομένου το οποίο θα αρχίσει να υποχωρεί από το πρώτο τρίμηνο του 2022.

Δεν είναι η πρώτη φορά, θέλω να σας θυμίσω, που είχαμε στην παγκόσμια οικονομία τέτοιες πληθωριστικές τάσεις. Αντίστοιχο φαινόμενο παρατηρήθηκε και στην χρηματοπιστωτική κρίση του 2007 - 2008 αλλά παρατηρήθηκε και στην ευρωπαϊκή κρίση χρέους το 2010 - 2011. Kαι τότε τα βασικά αγαθά και η ενέργεια ανατιμήθηκαν. Και τότε υπήρξαν εξαιρετικά δυσοίωνες προβλέψεις για τη μονιμότητα του φαινομένου, όμως απεδείχθη τότε το φαινόμενο παροδικό. Έτσι και τώρα η εκτίμησή μας, όπως σας είπα, είναι ότι θα αρχίσουμε να βλέπουμε μία αποκλιμάκωση στις πληθωριστικές πιέσεις το πρώτο τρίμηνο του 2022. Αυτό όσον αφορά στην παγκόσμια οικονομία. Πάμε να δούμε τώρα ποια είναι η κατάσταση στην πατρίδα μας. Διότι είναι πάρα πολύ εύκολο μέσα από τον δημόσιο διάλογο να μην έχουμε μια ακριβή αίσθηση εικόνας στην αγορά. Ενδεχομένως να γίνεται συχνά μια πλειοδοσία στα μέσα μαζικής ενημέρωσης. Το ζήτημα της ακρίβειας «δικαιολογημένα» πουλάει τηλεοπτικά.

Κύριε Τσίπρα, απευθύνομαι σε εσάς διότι εσείς είστε ο επισπεύδων της σημερινής συζήτησης καταθέτοντας το αίτημα για προ ημερησίας συνεδρίαση. Η πραγματικότητα σήμερα είναι ότι η Ελλάδα έχει την τρίτη καλύτερη επίδοση στην Ευρώπη ως προς τον πληθωρισμό, τον μήνα Οκτώβριο τουλάχιστον, με τον ευρωπαϊκό μέσο όρο να είναι στο 4,1%. Η Ελλάδα είναι στο 2,8%. Χώρες όπως η Ισπανία στο 5,4%. Χώρες όπως η Ρουμανία είναι στο 6,5%. Έχει πολύ μεγάλη σημασία, κύριε Πρόεδρε σε αυτή την συζήτηση να συμφωνήσουμε ποια είναι η βάση των στοιχείων την οποία επικαλούμαστε. Αυτά, λοιπόν, είναι τα επίσημα στοιχεία που αφορούν τον πληθωρισμό τον μήνα Οκτώβριο.

Η Ελλάδα πηγαίνει συγκριτικά καλύτερα με πολλές ευρωπαϊκές χώρες και γι’ αυτό και το καλάθι των βασικών προϊόντων στην πατρίδα μας παραμένει αναλογικά -το τονίζω- φθηνότερο σε σχέση με άλλες ευρωπαϊκές χώρες. Αν δει κανείς, κύριε Τσίπρα, κυρίες και κύριοι Βουλευτές, το καλάθι που αφορά στα τρόφιμα, η αύξηση σε μηνιαία βάση είναι 0,1%. Στην Ιταλία και στη Γαλλία είναι 0,7%, στην Ισπανία είναι 1,3% που σημαίνει ότι και στην οικονομία εκτός από τις πωλήσεις όπλων στην Τουρκία, δεν μας τα λένε πολύ καλά οι νεόκοποι φίλοι σας σοσιαλιστές με τους Podemos ως προς την αντιμετώπιση της ακρίβειας.

(Χειροκροτήματα από την πτέρυγα της Νέας Δημοκρατίας)

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Φίλος σας δεν είναι ο Σάντσεθ;

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Με ρωτήσατε αν είναι φίλος μου ο κ. Σάντσεθ; Εξ όσων γνωρίζω εσείς επιδιώκατε να συναντηθείτε με τον κ. Σάντσεθ όταν ήταν εδώ.

(Χειροκροτήματα από την πτέρυγα της Νέας Δημοκρατίας)

Στις δε συνεδριάσεις του σοσιαλιστικού κόμματος επιλέγετε πάντα να συμμετέχετε ως παρατηρητής. Ας τα αφήσουμε αυτά. Θα έχουμε τη δυνατότητα να τα συζητήσουμε σε άλλη ευκαιρία.

Ερχόμαστε, λοιπόν, στη γενεσιουργό αιτία των αυξήσεων που δεν είναι άλλες, πρωτίστως τουλάχιστον στη χώρα μας, από τις αυξήσεις στις τιμές του ρεύματος. Οι αυξήσεις στις τιμές του ρεύματος, της ενέργειας συνολικά, όπως σας είπα είναι αποτέλεσμα μιας βασικής στρέβλωσης η οποία δημιουργήθηκε στην αγορά του φυσικού αερίου. Έχει οικονομικές και γεωπολιτικές αιτίες και είναι ένα φαινόμενο το οποίο επηρέασε δομικά όλες τις ευρωπαϊκές χώρες. Όπως γνωρίζετε η τιμή του ρεύματος καθορίζεται πια μέσα από έναν ενιαίο ευρωπαϊκό μηχανισμό. Η καθοριστική παράμετρος είναι η οριακή τιμή του ρεύματος. Αυτή καθορίστηκε από τις υψηλές τιμές του φυσικού αερίου με αποτέλεσμα να συμπαρασυρθούν σε ιστορικά υψηλά, τουλάχιστον των τελευταίων ετών, οι τιμές της ενέργειας σε όλη την Ευρώπη.

Αυτά, λοιπόν, είναι τα δεδομένα πάνω στα οποία θα πρέπει να στηρίξουμε τη σημερινή μας συζήτηση. Και τα αναφέρω, όχι προφανώς εφησυχάζοντας, γιατί η παραμικρή αύξηση των τιμών δυσκολεύει τη ζωή των πολιτών και εμποδίζει την ανάπτυξη της χώρας. Το έκανα γιατί θέλω -και θα επιμείνω σε αυτό- να μιλάμε με πραγματικά στοιχεία και όχι με ψέματα ή με εντυπώσεις της στιγμής. Αντιλαμβανόμενοι, δηλαδή, από την μία πλευρά ότι αντιμετωπίζουμε ένα εξωγενές -κατά την άποψή μας, πρόσκαιρο- φαινόμενο, στο οποίο, πάντως, η χώρα μας πιστεύω ότι απαντά δραστικά και αποτελεσματικά και από την άλλη, διότι αυτή η εθνική άμυνα απέναντι στο διεθνές κύμα ανατιμήσεων δεν ήταν καθόλου δεδομένη, δεν έτυχε, αλλά πέτυχε και είναι αποτέλεσμα της οικονομικής πολιτικής αυτής της Κυβέρνησης.

Και πιστεύω ότι πέτυχε και πετυχαίνει διπλά, γιατί με την εκδήλωση των πρώτων τάσεων σημαντικών αυξήσεων στην τιμή της ενέργειας η Κυβέρνηση προχώρησε άμεσα στη λήψη μέτρων αιχμής για την ενέργεια και δεύτερον, γιατί το εισόδημα των νοικοκυριών είχε προηγουμένως θωρακιστεί επί δύο χρόνια και γιατί η πολιτική την οποία τολμηρά ακολουθούμε το διατηρούν και σταθερό στα δύσκολα, αλλά και δυναμικό στο μέλλον.

Πρώτη η Ελλάδα, από τον Σεπτέμβριο ήδη από την παρουσία μου στη Διεθνή Έκθεση της Θεσσαλονίκης, ανακοίνωσε κρατική επιδότηση στους λογαριασμούς του ρεύματος, την οποία και στην πορεία αναγκαστήκαμε να αυξήσουμε καθώς οι αυξήσεις στις τιμές του φυσικού αερίου ήταν μεγαλύτερες από αυτές που προβλέψαμε. Διπλασιάσαμε την ενίσχυση των κοινωνικών τιμολογίων, εξαιρέσαμε για τους επόμενους μήνες τα τέλη στο φυσικό αέριο, αναστείλαμε την πληρωμή υπηρεσιών κοινής ωφέλειας στις επιχειρήσεις και το ίδιο αποφασίσαμε για τον επόμενο χρόνο και για το πετρέλαιο κίνησης, ένα μέτρο το οποίο αφορά εκατοντάδες χιλιάδες αγρότες που είτε είναι νέοι είτε συμμετέχουν σε συνολικά συνεργατικά σχήματα.

(Χειροκροτήματα από την πτέρυγα της Νέας Δημοκρατίας)

Το συνολικό ποσό το οποίο η ελληνική Κυβέρνηση διαθέτει για τη στήριξη νοικοκυριών και επιχειρήσεων απέναντι στις αυξήσεις των τιμών της ηλεκτρικής ενέργειας και του φυσικού αερίου, δηλαδή, η στήριξη που παρέχουμε για να μειωθούν συνολικά οι δαπάνες ρεύματος και θέρμανσης, αγγίζει τα 700.000.000 ευρώ. Είναι 680.000.000 ευρώ, για την ακρίβεια.

(Χειροκροτήματα από την πτέρυγα της Νέας Δημοκρατίας)

Εάν κάνετε έναν αναλογικό υπολογισμό θα δείτε ότι η στήριξη αυτή ποσοστιαία, ως μέγεθος της οικονομικής δραστηριότητας, είναι από τις μεγαλύτερες που έχουν δοθεί στην Ευρώπη. Και βέβαια, όπως ξέρετε, φέτος το επίδομα θέρμανσης θα είναι διπλάσιο και δίνεται πλέον με απολύτως αντικειμενικά κριτήρια.

(Χειροκροτήματα από την πτέρυγα της Νέας Δημοκρατίας)

Με κριτήρια τα οποία λαμβάνουν υπ’ όψιν τις πραγματικές καιρικές συνθήκες που επικρατούν σε κάθε γωνιά της χώρας. Η σχετική πλατφόρμα -όπως γνωρίζετε- έχει ήδη ανοίξει.

Και επειδή εικάζω και από την ερώτησή σας ότι σίγουρα θα αναφερθείτε και στις εξελίξεις στη δημόσια επιχείρηση ηλεκτρισμού, θέλω να σας πω, κύριε Τσίπρα, ότι η ισχυρή ΔΕΗ αποτελεί σύμμαχο σε αυτή την προσπάθεια. Και, ναι, η ΔΕΗ σήμερα είναι ισχυρή, διότι μας την παραδώσατε στα όρια της χρεοκοπίας και πριν από λίγες εβδομάδες έκανε αύξηση κεφαλαίου σε τιμή εννέα φορές μεγαλύτερη τη μετοχή απ’ αυτή που μας την παραδώσατε, με το κράτος να εξακολουθεί να διατηρεί τον έλεγχο!

(Χειροκροτήματα από την πτέρυγα της Νέας Δημοκρατίας)

Μία ισχυρή ΔΕΗ, λοιπόν μπορεί να απορροφήσει ένα μέρος των αυξήσεων των τιμών του φυσικού αερίου και με αυτόν τον τρόπο να στηρίξει τους καταναλωτές της και προφανώς να συμπαρασύρει και τους ανταγωνιστές της σε μία αντίστοιχη πολιτική. Είναι μια πολιτική, η οποία αφορά και τις τιμές αλλά και τον τρόπο πληρωμής, διότι το ζήτημα δεν είναι μόνο το ύψος του λογαριασμού που θα χρειαστεί να εξοφλήσει ένα νοικοκυριό, αλλά και οι διευκολύνσεις πληρωμών που οι επιχειρήσεις δίνουν, έτσι ώστε η όποια αύξηση αφορά πρωτίστως το χειμώνα, να μπορεί να επιμεριστεί σε βάθος χρόνου και να ανταποκρίνεται στις πραγματικές ταμειακές δυνατότητες των νοικοκυριών.

Μιλάμε συνεπώς, κύριε Πρόεδρε, κυρίες και κύριοι συνάδελφοι, για ένα συνεκτικό και τολμηρό πρόγραμμα το οποίο απλώνεται σε όλα τα επίπεδα, από τον πρωτογενή τομέα και τη μεταποίηση μέχρι το κάθε νοικοκυριό, σε κάθε γωνιά της χώρας. Όλα αυτά ταυτόχρονα, με πολλές παράλληλες παρεμβάσεις, λειτουργούν τελικά ανακουφιστικά απέναντι στην άνοδο των τιμών, γιατί αυξάνουν το διαθέσιμο εισόδημα των νοικοκυριών. Μετατρέπονται δηλαδή, σε ουσιαστικά αντίμετρα των ανατιμήσεων.

Θέλω να θυμίσω πολλά από αυτά τα μέτρα. Ενδεικτικά, αναφέρω μόνο κάποια: 6% ΦΠΑ στις ζωοτροφές, κάτι πολύ σημαντικό για τους κτηνοτρόφους μας, μειωμένοι συντελεστές ΦΠΑ, οι οποίοι επιβεβαιώθηκαν και στον προϋπολογισμό ο οποίος κατατέθηκε πριν από λίγες μέρες, μέσα μεταφοράς, καφές τουλάχιστον μέχρι τον Ιούλιο του 2022 και βέβαια, μαζί με αυτές τις παρεμβάσεις έχουν δρομολογηθεί και μια σειρά από ειδικές παρεμβάσεις για τους νέους. Θυμίζω την κατάργηση του τέλους κινητής τηλεφωνίας, την επέκταση των επιδοτούμενων ασφαλιστικών εισφορών για εκατόν πενήντα χιλιάδες θέσεις εργασίας, αλλά και το πρώτο ένσημο, έναν καινοτόμο θεσμό που προσφέρει ευκαιρία για δουλειά και ταυτόχρονα, χρηματοδοτεί με 600 ευρώ τους νέους εργαζόμενους στην αρχή της καριέρας τους, στην πρώτη δουλειά, στο πρώτο ένσημο το οποίο θα κολλήσουν. Και βέβαια, την αύξηση του κατώτατου μισθού. Έχω ήδη προαναγγείλει ότι εκτός από την ήδη αποφασισμένη αύξηση η οποία θα ισχύσει από τον Ιανουάριο του 2022, θα υπάρξει εντός του έτους μία ακόμα δεύτερη αύξηση για τους χαμηλόμισθους συμπολίτες μας.

(Χειροκροτήματα από την πτέρυγα της Νέας Δημοκρατίας)

Διότι, συμμετοχή στην ανάπτυξη πρέπει να έχουν όλοι και κυρίως οι πιο αδύναμοι.

Και κάτι ακόμα. Την ίδια ώρα υπό την εποπτεία του Υπουργείου Ανάπτυξης εντείνονται κι άλλο οι έλεγχοι στην αγορά, διότι γνωρίζουμε καλά ότι μερικές φορές μια πρόσκαιρη αναστάτωση μπορεί να μετατραπεί σε μόνιμη κερδοσκοπία. Αυτό, στο πλαίσιο των ελεγκτικών αρμοδιοτήτων που διαθέτει το Υπουργείο, να γνωρίζετε ότι θα αποτραπεί.

Σε κοινοτικό επίπεδο η χώρα πρωτοστατεί, όπως ξέρετε, στη δημιουργία μιας νέας ενεργειακής πολιτικής, στο πλαίσιο της στρατηγικής αυτονομίας της Ευρώπης. Έχουμε καταθέσει μαζί με τον Υπουργό Ενέργειας και Περιβάλλοντος, σε επίπεδο Συμβουλίου Κορυφής, αλλά και σε επίπεδο Συμβουλίου Υπουργών Ενέργειας και Περιβάλλοντος μια σειρά από προτάσεις, οι οποίες μπορούν να ενισχύσουν τη θέση της Ευρώπης ως σημαντικού αγοραστή στην αγορά του φυσικού αερίου. Όπως επίσης, να ενισχυθεί και η θέση όλων των ευρωπαϊκών κρατών ως προς την αποθήκευση φυσικού αερίου -είναι ένας τομέας στον οποίο δυστυχώς, η χώρα μας ακόμα υστερεί-, έτσι ώστε να μπορούμε να απορροφούμε τις γρήγορες διακυμάνσεις στην τιμή του φυσικού αερίου, τις οποίες είδαμε δυστυχώς τους τελευταίους μήνες κυρίως στην αγορά spot.

Αυτές, λοιπόν, οι αλήθειες συμπληρώνονται από μια ακόμα την οποία προσωπικά, κύριε Τσίπρα, τη θεωρώ την πιο σημαντική. Αυτή είναι η αύξηση του μέσου εισοδήματος των ελληνικών νοικοκυριών κατά 7,4% μέσα σε δύο χρόνια, ενώ στην υπόλοιπη Ευρώπη αυτή η αύξηση ήταν μόλις 3,5%.

(Χειροκροτήματα από την πτέρυγα της Νέας Δημοκρατίας)

Και βέβαια να μην ξεχνάμε και τη φροντίδα μας στους πιο αδύναμους με την απόφασή μας να χορηγήσουμε για τον μήνα Δεκέμβριο στους δικαιούχους του ελάχιστου εγγυημένου εισοδήματος διπλάσιο ποσό από αυτό το οποίο θα λάμβαναν κανονικά.

(Χειροκροτήματα από την πτέρυγα της Νέας Δημοκρατίας)

Γιατί, λοιπόν, μπορούμε σήμερα να είμαστε σε θέση να μιλάμε για στήριξη του διαθέσιμου εισοδήματος και να αισθανόμαστε πιο ασφαλείς ότι θα ξεπεράσουμε αυτή την πρόσκαιρη μπόρα των ανατιμήσεων στην αγορά; Γιατί υλοποιήσαμε με συνέπεια, όπως είχαμε δεσμευθεί από το 2019, μια ευρύτερη πολιτική φοροελαφρύνσεων και ανάπτυξης για όλους.

Σήμερα οι πολίτες πληρώνουν μικρότερο φόρο εισοδήματος, μικρότερο ΕΝΦΙΑ, λιγότερες εισφορές, όλοι οι συντελεστές έχουν υποχωρήσει, ο φόρος γονικής παροχής κάτω από τις 800.000 ευρώ έχει πρακτικά καταργηθεί, η εισφορά αλληλεγγύης έχει ανασταλεί στον ιδιωτικό τομέα, γι’ αυτό και σήμερα τα νοικοκυριά έχουν περισσότερο διαθέσιμο εισόδημα απ’ ό,τι είχαν επί δικών σας ημερών.

(Χειροκροτήματα από την πτέρυγα της Νέας Δημοκρατίας)

Και αυτό πιστοποιείται και από την πολύ σημαντική αύξηση των καταθέσεων των επιχειρήσεων αλλά και των νοικοκυριών, η οποία καταγράφεται απ’ όλα τα στοιχεία της Τράπεζας της Ελλάδος τα τελευταία δύο χρόνια.

Πρόκειται -ευτυχώς για τους Έλληνες, δυστυχώς για τον ΣΥΡΙΖΑ- για την αντιστροφή της φοροεπέλασης την οποία εσείς εφαρμόσατε επί τεσσεράμισι χρόνια.

(Χειροκροτήματα από την πτέρυγα της Νέας Δημοκρατίας)

Γιατί η ίδια η ζωή αποδεικνύει πλέον ότι η λελογισμένη μείωση της φορολογίας και των εισφορών όχι μόνο μεγεθύνει το εισόδημα, κυρίως της μεσαίας τάξης, αλλά ταυτόχρονα πυροδοτεί την απασχόληση και την ανάπτυξη δημιουργώντας πολλές μόνιμες δουλειές που φέρνουν ήδη πίσω πολλούς νέους από το εξωτερικό.

Τέλος, για τις επιχειρήσεις δεν χρειάζεται να αναφέρω αναλυτικά τις ελαφρύνσεις και τα μέτρα στήριξής τους μέσα στην πανδημία, τις καλύψεις των επαγγελματικών ενοικίων, τα κεφάλαια κίνησης, το εξαιρετικά επιτυχημένο πρόγραμμα «ΓΕΦΥΡΑ 1» και «ΓΕΦΥΡΑ 2», τη διαγραφή σημαντικού μέρους της Επιστρεπτέας Προκαταβολής και βέβαια το συνολικότερο ευνοϊκό επενδυτικό περιβάλλον το οποίο φέρνει στην πατρίδα μας ολοένα και περισσότερες νέες επενδύσεις.

Θα ξαναπώ, ωστόσο, κάτι το οποίο δεν πρέπει να παραγνωρίζει κανείς, ότι όλα αυτά έγιναν και γίνονται την εποχή στην οποία η Ελλάδα, όπως και ο υπόλοιπος κόσμος, μάχεται με τον κορωνοϊό, την εποχή που η Ελλάδα αντιμετωπίζει εθνικές απειλές και προκλήσεις, αλλά και που αναγκάζεται να διαχειρίζεται, επιτυχημένα πιστεύω, σημαντικές φυσικές καταστροφές.

Κι, όμως, με παραπάνω από 40 δισεκατομμύρια ευρώ η Κυβέρνηση αυτή στήριξε το Εθνικό Σύστημα Υγείας κρατώντας ταυτόχρονα όρθια την παραγωγή και την κοινωνία, κέρδισε τις προκλήσεις, χωρίς, όμως, σε καμμία περίπτωση να χάσει τον προσανατολισμό της.

Και γι’ αυτό και η Ελλάδα σήμερα σύμφωνα πάλι με τις εκτιμήσεις της Κομισιόν εμφανίζει για τα επόμενα δύο χρόνια την τρίτη μεγαλύτερη ανάπτυξη στην Ευρώπη.

(Χειροκροτήματα από την πτέρυγα της Νέας Δημοκρατίας)

Προβλέψεις της Ευρωπαϊκής Επιτροπής: ανάπτυξη 7,1% σύμφωνα με την Ευρωπαϊκή Επιτροπή για το ’21 και 5,2% για το ’22, αθροιστική ανάπτυξη για το ’21 και για το ’22 12,3%.

Θεωρώ, όμως, ότι η πιο σημαντική επιτυχία της πολιτικής μας δεν είναι τα αφηρημένα νούμερα της ανάπτυξης, αλλά τα πραγματικά νούμερα που αφορούν στη μείωση της ανεργίας.

(Χειροκροτήματα από την πτέρυγα της Νέας Δημοκρατίας)

Η Ελλάδα πρωταθλήτρια στην Ευρώπη εν μέσω κορωνοϊού στη μείωση της ανεργίας, διαψεύδοντας τις Κασσάνδρες και όσους προέβλεπαν, πολλοί εκ των οποίων κάθονται στα έδρανα της Αξιωματικής Αντιπολίτευσης, ότι αμέσως μετά την άρση των μέτρων υποστήριξης του κορωνοϊού η ανεργία στη χώρα μας θα εκτινασσόταν. Έγινε το ακριβώς ανάποδο και πρέπει να είναι κάποιος πολύ κακόπιστος για να μην αναγνωρίσει ότι σήμερα υπάρχει στην Ελλάδα ένα πολύ μεγάλο επενδυτικό ενδιαφέρον από εγχώρια και ξένα κεφάλαια, τα οποία δημιουργούν με ταχύτητα μεγαλύτερη απ’ αυτή που είχαμε δει τα τελευταία δεκαπέντε χρόνια πολλές καλοπληρωμένες θέσεις εργασίας. Μιλήστε λίγο στα παιδιά του brain drain, αυτά τα οποία έφυγαν από την Ελλάδα στα δικά σας χρόνια, για να δείτε γιατί τα παιδιά αυτά για πρώτη φορά βλέπουν μέλλον στην Ελλάδα, επιστρέφουν στην πατρίδα τους, εμπιστεύονται τις προοπτικές της ελληνικής οικονομίας για να μπορέσουν να χτίσουν το δικό τους μέλλον.

(Χειροκροτήματα από την πτέρυγα της Νέας Δημοκρατίας)

Γιατί θα επιμένουμε πάντα ότι η δημιουργία νέων θέσεων εργασίας είναι η πιο αποτελεσματική πολιτική μείωσης των ανισοτήτων και οι μεγάλες ανισότητες σήμερα στην πατρίδα μας εξακολουθούν να κρύβονται στο υποσύνολο εκείνων των συμπολιτών μας, οι οποίοι δυστυχώς είναι μακροχρόνια άνεργοι. Εκεί στρέφουμε όλη την ενέργεια της πολιτικής μας για να μπορέσουμε πρώτα και πάνω από όλα να είμαστε συνεπείς με τη δέσμευση την οποία είχαμε δώσει προεκλογικά: Δουλειές, δουλειές, δουλειές. Αυτές τις δουλειές τις δημιουργεί αυτή η Κυβέρνηση της Νέας Δημοκρατίας!

(Χειροκροτήματα από την πτέρυγα της Νέας Δημοκρατίας)

Είναι, λοιπόν, αυτές οι επιτυχίες στην οικονομία που μας επιτρέπουν σήμερα να αμυνόμαστε και είναι η σταθερή επιλογή των μεταρρυθμίσεων που προσδίδουν στη χώρα πραγματική δυναμική για το αύριο. Και αυτό δεν είναι κάτι το οποίο το λέω εγώ. Το λέει η έκθεση του Ευρωπαϊκού Μηχανισμού Στήριξης που κατατάσσει την Ελλάδα τρίτη στον κόσμο, κυρίες και κύριοι της Αξιωματικής Αντιπολίτευσης, στην Ευρώπη με βάση τα μέτρα στήριξης για την αντιμετώπιση της πανδημίας και κυρίως την αποτελεσματικότητά τους ως προς το κοινωνικό τους αποτύπωμα.

Κυρίες και κύριοι συνάδελφοι, είναι πολύ σημαντικό να ξεπεράσουμε αυτήν τη νέα δυσκολία των διεθνών ανατιμήσεων χωρίς απώλειες, αλλά και χωρίς να ξεφύγουμε από την τροχιά προόδου, την οποία όλοι μαζί κατακτήσαμε, γνωρίζοντας όπως σας είπα ότι προχωρούμε για το ’21 και για το ’22 με πολύ υψηλούς ρυθμούς ανάπτυξης, με αύξηση της απασχόλησης, με αύξηση των επενδύσεων, με ενισχυμένο το δημόσιο ταμειακό απόθεμα, με ακέραια την πιστοληπτική αξιοπιστία του κράτους, έχοντας όμως πάντα στο μυαλό μας ότι αυτή η μεγάλη υπερπροσπάθεια στήριξης της οικονομίας και της κοινωνίας εν μέσω κορωνοϊού, ναι, δημιούργησε και στην χώρα μας, όπως και σε όλες τις άλλες χώρες, σημαντικά προσωρινά πρωτογενή ελλείμματα, στην περίπτωση της Ελλάδος της τάξης του 7%.

Στο εξής λοιπόν οι κινήσεις μας οφείλουν να είναι και αποτελεσματικές, αλλά και εξαιρετικά μετρημένες, να μην ακούγονται απλώς ωραία, αλλά να μπορούν να εφαρμόζονται σωστά. Με άλλα λόγια, να μην χτίζουν πρόχειρα το σήμερα, ναρκοθετώντας όμως το αύριο το δικό μας και των παιδιών μας.

Πληρώσαμε πολύ ακριβά ως χώρα παροχές που είτε αποδεικνύονταν έωλες είτε τελικά έκρυβαν νέους φόρους. Δεν καλούμαστε πλέον μόνο να σχολιάζουμε, αλλά να σχεδιάζουμε και να υλοποιούμε. Και γι’ αυτό και λυπάμαι που το κόμμα της Αξιωματικής Αντιπολίτευσης εξακολουθεί να εξακοντίζει στο δημόσιο διάλογο δημαγωγικά και πλήρως ακοστολόγητα μέτρα.

Διάβασα με προσοχή όσα απαριθμεί ο κ. Τσίπρας στην ερώτησή του. Ήταν δυστυχώς για ακόμα μία φορά μία φωτοτυπία του παρελθόντος. Και πράγματι σε μία χώρα η οποία έχει την ανάγκη εποικοδομητικού διαλόγου, δεν νομίζω ότι έχουν θέση τέτοιοι κατάλογοι εύηχων αλλά τελικά κενού περιεχομένου συνθημάτων. Δεν είδα παρά ένα ακόμα ανεφάρμοστο πρόγραμμα τύπου Θεσσαλονίκης, αξίας πολλών δισεκατομμυρίων, τα οποία βέβαια δεν υπάρχουν και τα οποία βέβαια δεν θα μπορούσαν ποτέ να γίνουν πράξη με κανένα νόμο και με κανένα άρθρο.

Από τη δικιά μου την πλευρά, στο μέτωπο κατά της ακρίβειας, θέλω να προσθέσω σήμερα και έχοντας μια καλύτερη εικόνα για το πώς θα κλείσει ταμειακά ο χρόνος, βλέποντας τα νούμερα του Νοεμβρίου και του Δεκεμβρίου, τρεις ακόμα πρωτοβουλίες στήριξης συμπολιτών μας.

Πρώτον, όπως συνέβη το 2020 και όπως έχω επανειλημμένως δεσμευθεί δημόσια, εκατό χιλιάδες περίπου ενεργοί υγειονομικοί στα νοσοκομεία, στο ΕΚΑΒ και στα κέντρα υγείας θα ενισχυθούν με έκτακτη καταβολή μισού μισθού!

(Ζωηρά χειροκροτήματα από την πτέρυγα της Νέας Δημοκρατίας)

Ένα μέσο ποσό, ύψους περίπου 900 ευρώ, θα τους αποδοθεί αμέσως μέσα στο Δεκέμβριο. Είναι το ελάχιστο που μπορούμε σήμερα από τα πολλά που τους οφείλουμε.

Δεύτερον, όλοι οι χαμηλοσυνταξιούχοι της χώρας θα λάβουν ένα πρόσθετο βοήθημα 250 ευρώ, προσαυξημένο κατά 50 ακόμα ευρώ για κάθε μέλος της οικογένειάς τους.

(Ζωηρά χειροκροτήματα από την πτέρυγα της Νέας Δημοκρατίας)

Έτσι, οκτακόσιες χιλιάδες συμπολίτες μας θα δουν μεγαλύτερη την επόμενη σύνταξή τους. Είναι μια ανακούφιση, δεν είναι κάτι παραπάνω. Δεν είναι βέβαια αυτό που τους αξίζει. Είναι όμως κάτι, το οποίο αναμφίβολα βοηθά, χωρίς να υπονομεύουν την πορεία της οικονομίας μας.

Και τρίτον, το ίδιο ακριβώς επίδομα θα δοθεί και σε εκατόν εβδομήντα τρεις χιλιάδες συμπολίτες μας με αναπηρία!

(Ζωηρά χειροκροτήματα από την πτέρυγα της Νέας Δημοκρατίας)

Πρόκειται, πρακτικά, για όλους τους δικαιούχους του Οργανισμού Πρόνοιας και Κοινωνικής Αλληλεγγύης.

Ασφαλώς, για τα άτομα με αναπηρία απαιτούνται πολλά θεσμικά μέτρα. Είμαι, όμως, υπερήφανος ότι αυτή η Κυβέρνηση, η Κυβέρνηση της Νέας Δημοκρατίας, είναι η πρώτη η οποία έχει ένα συγκροτημένο, ολιστικό και πολυεπίπεδο σχέδιο για να αντιμετωπιστούν οι χρόνιες αδικίες εις βάρος των πιο αδύναμων, των πιο ευάλωτων συμπολιτών μας. Ως κοινωνία το χρωστάμε, ως Κυβέρνηση το θέλουμε, το είπαμε και το κάνουμε πράξη.

(Χειροκροτήματα από την πτέρυγα της Νέας Δημοκρατίας)

Συμπληρώνουμε με αυτόν τον τρόπο μία ολοκληρωμένη οικονομική και κοινωνική πολιτική απέναντι στη συγκυρία. Απαντάμε στη βραχυπρόθεσμη αύξηση των τιμών, χωρίς σε καμμία περίπτωση να βγαίνουμε από τη λεωφόρο των μεταρρυθμίσεων και ταυτόχρονα ενισχύουμε λελογισμένα συμπολίτες μας χωρίς να βάζουμε σε κίνδυνο τη δημοσιονομική ισορροπία. Με άλλα λόγια, προχωράμε και με συνοχή και με προοπτική.

Μπορεί να έχουμε σχέδιο και αποτέλεσμα. Σε καμμία περίπτωση δεν διεκδικούμε το αλάθητο και γι’ αυτό και μένουμε -και θα ακούσω με πολύ μεγάλη προσοχή τις τοποθετήσεις όλων των Αρχηγών των κομμάτων- ανοιχτοί σε κάθε ρεαλιστική πρόταση.

Θα ζητούσα, λοιπόν, ιδίως από την Αξιωματική Αντιπολίτευση να μην αρνηθεί και αυτές τις πρωτοβουλίες, όπως έκανε δυστυχώς και με πολλά μέτρα στήριξης. Όπως έκανε με τον κατώτατο μισθό, όπως έκανε με το ελάχιστο εγγυημένο εισόδημα, όπως έκανε ακόμα και με τις αποζημιώσεις όσων χτυπήθηκαν από τις φυσικές καταστροφές.

Τόσο για την άμυνα απέναντι στις πρόσκαιρες πληθωριστικές πιέσεις όσο και για τη διαχείριση των μεγάλων στρατηγικότερων προκλήσεων η πατρίδα θέλει συναίνεση, αν όχι συμπαράταξη. Θέλει, αν μη τι άλλο, διάλογο που θα στηρίζεται σε πραγματικά δεδομένα, αν όχι συμφωνία. Πάντως, δεν χρειαζόμαστε μετά τους αρνητές της επιστήμης στην πανδημία και αρνητές της λογικής στην οικονομία.

(Χειροκροτήματα από την πτέρυγα της Νέας Δημοκρατίας)

Κλείνω, λοιπόν, με μία έκκληση. Να μην ξαναπείτε και εδώ, κύριε Τσίπρα, τα όσα υποστηρίξατε στο αίτημα που καταθέσατε. Αφήστε στο παρελθόν τα ακοστολόγητα, τα εύκολα συνθήματα, τα ψεύτικα λόγια τα μεγάλα. Εξάλλου, έχετε μεγάλο, βεβαρημένο προσωπικό παρελθόν όταν συζητάμε για ασυνέπεια λόγων και έργων.

Και στην πρωτολογία σας θα ήθελα να απαντήσετε απλά. Δέχεστε ή καταψηφίζετε τα σημαντικά μέτρα εξομάλυνσης στους λογαριασμούς του ρεύματος; Το φθηνότερο πετρέλαιο, τις φθηνότερες ζωοτροφές για τους αγρότες μας. Και ακόμα, συμφωνείτε ή διαφωνείτε με την έκτακτη ενίσχυση των υγειονομικών, των χαμηλοσυνταξιούχων και των ανάπηρων συμπολιτών μας.

(Χειροκροτήματα από την πτέρυγα της Νέας Δημοκρατίας)

Απαντήστε, λοιπόν, αμέσως μετά, για να σας ακούσουν τα εκατομμύρια των συμπολιτών μας που τους αφορούν. Και μαζί -και κλείνω με αυτό, κύριε Πρόεδρε- να σας ακούσουν όλοι οι Έλληνες, αυτοί που, ειδικά στην περίπτωσή σας, έχουν διδαχθεί από το ρητό του Αισώπου: «Όσοι υπόσχονται εύκολα τα πολλά και μεγάλα δεν είναι ικανοί να κάνουν ούτε τα λίγα και τα μικρά».

Σας ευχαριστώ.

(Όρθιοι οι Βουλευτές της Νέας Δημοκρατίας χειροκροτούν ζωηρά και παρατεταμένα)

**ΠΡΟΕΔΡΟΣ (Κωνσταντίνος Τασούλας):** Εν συνεχεία, ο Αρχηγός της Αξιωματικής Αντιπολίτευσης και Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία κ. Αλέξης Τσίπρας έχει τον λόγο για είκοσι πέντε λεπτά.

(Χειροκροτήματα από την πτέρυγα του ΣΥΡΙΖΑ)

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Ευχαριστώ, κύριε Πρόεδρε.

Έχω την αίσθηση ότι όσοι συμπολίτες μας παρακολούθησαν σήμερα την ομιλία του κ. Μητσοτάκη μάλλον θα αισθάνθηκαν ότι απευθύνεται σε μια άλλη χώρα, σε έναν άλλο λαό, σε μια άλλη κοινωνία, ότι -είναι επιεικής η έκφραση- δεν έχει κατανοήσει τι είναι αυτό που βιώνει σήμερα το μέσο ελληνικό νοικοκυριό.

(Χειροκροτήματα από την πτέρυγα του ΣΥΡΙΖΑ)

Θα έρθω και στους χαρακτηρισμούς και θα απαντήσω σε όλους αυτούς τους χαρακτηρισμούς για τα «μικρά» και τα «εύκολα» που δήθεν κάνει αυτός και τα «μεγάλα» και τα «δύσκολα» που εμείς υποσχόμαστε.

Πριν έρθω, όμως, θέλω να τοποθετηθώ και συνολικά πάνω στην κατάσταση την οποία βιώνει σήμερα το μέσο ελληνικό νοικοκυριό, η μέση ελληνική επιχείρηση, την πραγματική εικόνα της ελληνικής οικονομίας.

Θα μου επιτρέψετε, όμως, πριν μιλήσω αναλυτικά, να κάνω μία εκτίμηση, έναν απολογισμό γι’ αυτό που παρουσιάζει η Κυβέρνηση της Νέας Δημοκρατίας και ο κ. Μητσοτάκης. Με τη σημερινή του τοποθέτηση, εν μέσω ενός σαρωτικού κύματος ακρίβειας που μαστίζει την ελληνική οικονομία και κάθε Έλληνα πολίτη ή εν πάση περιπτώσει τη συντριπτική πλειοψηφία των πολιτών, κατά την άποψή μου, καταδεικνύει την αδυναμία του να ανταποκριθεί στις πραγματικές ανάγκες, στην υπαρξιακή αγωνία της πλειοψηφίας των συμπολιτών μας και αναδεικνύει τέσσερα πράγματα: Αναδεικνύει έλλειμμα κατανόησης του μεγέθους της κρίσης, προχειρότητα, εμμονή σε παρωχημένες και αποτυχημένες οικονομικές συνταγές και βέβαια έναν, ας μου επιτραπεί η έκφραση, «εθισμό» στην εξυπηρέτηση συμφερόντων. Είναι ένα τετράπτυχο το οποίο σκιαγραφεί τη στάση και τη συμπεριφορά της σημερινής Κυβέρνησης δύο χρόνια τώρα.

Θα γίνω σαφής τι εννοώ. Γιατί μιλώ για έλλειμμα κατανόησης; Όχι μονάχα διότι σήμερα μας παρουσίασε μια εικόνα σχεδόν παραδεισένια, γιατί σήμερα μας είπε ότι όλα είναι καλά, διότι στον δείκτη του πληθωρισμού σε σύγκριση με τις άλλες χώρες της Ευρωπαϊκής Ένωσης είμαστε καλύτερα, χωρίς όμως να λαμβάνει υπ’ όψιν του τους κοινωνικούς δείκτες, τους δείκτες που αφορούν τον κατώτατο μισθό, τους δείκτες εκείνους που αφορούν την αγοραστική δύναμη του μέσου Έλληνα πολίτη, αλλά και γιατί για το κρίσιμο ζήτημα της ακρίβειας δεν ασχοληθήκαμε εμείς από τον Σεπτέμβρη και μετά, όταν άρχισε να φαίνεται, να γίνεται ορατό ότι βρισκόμαστε πράγματι στη μέση μιας μεγάλης κρίσης.

Από τον Φλεβάρη πέρυσι, δέκα μήνες πριν, είχαμε θέσει με ερώτησή μας το ζήτημα της αύξησης των τιμών που παρατηρούνταν τότε στις πρώτες ύλες. Τον Ιούλιο επανήλθαμε με νέα επίκαιρη ερώτηση συνολικά για το θέμα της ακρίβειας. Οι φορείς απ’ όλο το φάσμα της οικονομίας, το ΕΚΠΟΙΖΩ, το Ινστιτούτο Καταναλωτών, η ΓΣΕΒΕΕ, βιομήχανοι πιο πρόσφατα, με ανακοινώσεις και παρεμβάσεις τους αναδείκνυαν το πρόβλημα αυτό.

Και τι έκανε η Κυβέρνηση του κ. Μητσοτάκη όλο αυτό το διάστημα; Μάλλον δεν είχε πάρει χαμπάρι ότι υπάρχει πρόβλημα και κυρίως δεν είχε κατανοήσει τι είναι αυτό που έρχεται. Και σήμερα δείχνει να μην κατανοεί. Μιλάει ξανά για μια πρόσκαιρη κρίση η οποία θα υποχωρήσει το επόμενο διάστημα, ενώ είναι δομική κρίση. Δεν αφορά μόνο την Ελλάδα.

Έχει να κάνει συνολικά με την ευρωπαϊκή και την παγκόσμια οικονομία, με τη διαδικασία μετάβασης προκειμένου να πιάσουμε τους στόχους που όλοι έχουμε συμφωνήσει για την «Πράσινη Μετάβαση». Είναι, όμως, μια διαδικασία μετάβασης η οποία γίνεται με έναν τρόπο ο οποίος είναι εξαιρετικά άτολμος και εξαιρετικά άδικος, μια διαδικασία μετάβασης χωρίς ουσιαστικές δημόσιες επενδύσεις στον χώρο της πράσινης ενέργειας, στον χώρο της πράσινης οικονομίας. Αυτή είναι η μεγάλη διεθνής εικόνα.

Όμως, εγώ σήμερα θα έρθω να εξηγήσω γιατί στο πλαίσιο αυτής της μεγάλης διεθνούς εικόνας, της διεθνούς κρίσης έχει αμέριστες, ακέραιες ευθύνες η Κυβέρνηση του κ. Μητσοτάκη για το ότι και αυτή την κρίση η ελληνική κοινωνία -κυρίως οι πιο αδύναμοι- την πληρώνει υπέρμετρα.

Μίλησα, λοιπόν, για προχειρότητα, γιατί στις αρχές Σεπτέμβρη στη Διεθνή Έκθεση Θεσσαλονίκης ο κ. Μητσοτάκης πρωτοαναφέρθηκε στο ζήτημα της ακρίβειας και ήρθε να ανακοινώσει μέτρα. Από τότε και μέχρι σήμερα σχεδόν κάθε είκοσι πέντε ημέρες ανακοινώνει μέτρα, κάθε φορά πανηγυρίζοντας ότι με αυτά τα μέτρα λύνεται το πρόβλημα και κάθε φορά τα μέτρα, τα οποία ανακοινώνει, είναι τόσο ανεπαρκή που κρατάνε όλο και όλο τρεις ημέρες. Κάθε θαύμα τρεις ημέρες! Πρώτα ανακοίνωσε 9 ευρώ, μετά ανακοίνωσε 18 ευρώ, μετά 39 ευρώ επιδότηση σε λογαριασμούς, που αυξάνονται, όμως, από 80% έως 150%.

Και δεν φτάνει η προχειρότητα, αλλά έχετε και αυτή την κατασκευασμένη προπαγάνδα να σας αποθεώνει, ότι δήθεν πήρατε τόσο γενναία μέτρα που λύσατε τα προβλήματα της ελληνικής κοινωνίας και εσείς ο ίδιος να αυτοαναπαράγετε αυτή την απίστευτη εικόνα του παραδείσου. Τα ακούει αυτά ο μέσος πολίτης, μας ακούει σήμερα ο μέσος πολίτης, τα διαβάζει αυτά ο μέσος πολίτης, τα παρακολουθεί από τους δέκτες τους τηλεοπτικούς και νομίζει ότι βρίσκεται αλλού. Ιδίως όταν έρχεται ο λογαριασμός στο ρεύμα, νομίζει ότι βρίσκεται σε άλλη χώρα, όταν πάει στο σουπερμάρκετ και βλέπει τις τιμές κι όταν έρχεται η τρίτη εβδομάδα του μήνα. Γιατί, ξέρετε, κύριε Μητσοτάκη, υπάρχει ένα ελάττωμα σε αυτή την ελληνική κοινωνία που ίσως να μην το γνωρίζατε -αναγκαστήκατε να το μάθετε-, ότι η συντριπτική πλειοψηφία των Ελλήνων πολιτών, όπως είπατε και εσείς και ανακαλύψατε, είναι εξαρτημένοι από τον μισθό τους και στην τρίτη εβδομάδα του μήνα στερεύει το εισόδημα.

Προσπαθήσατε εσείς να δημιουργήσετε μια πλασματική εικόνα με δημιουργική λογιστική. Μας είπατε ότι έχει αυξηθεί το διαθέσιμο εισόδημα στη μέση ελληνική οικογένεια, παραθέτοντας κάποια στοιχεία. Ξέρετε πόσο εύκολο είναι να παίρνεις επιλεκτικά κάποια στοιχεία -πραγματικά στοιχεία, δεν το διαψεύδω- προκειμένου να δημιουργήσεις μια πλαστή πραγματικότητα; Τι μας παρουσιάσετε; Το δεύτερο τρίμηνο του 2021 σε σχέση με το δεύτερο τρίμηνο του 2020. Ποιο ήταν το δεύτερο τρίμηνο του 2020; Ήταν το τρίμηνο του σκληρού lockdown. Και, πράγματι, σε τέτοιου είδους αντιπαράθεση στοιχείων έχουμε και μία μεγάλη ανάπτυξη σήμερα. Μόνο που είναι ανάκαμψη, δεν είναι ανάπτυξη. Βυθιστήκαμε 9%, ανεβαίνουμε τώρα. Και όταν συγκρίνετε το δεύτερο τρίμηνο του 2021 με το δεύτερο τρίμηνο του 2020 παρουσιάζεται, πράγματι, στα στοιχεία αύξηση διαθέσιμου εισοδήματος. Μόνο που η ακρίβεια η μεγάλη στη μέση ελληνική οικογένεια ξέσπασε στο τρίτο τρίμηνο του 2021. Ελάτε να δούμε τα ίδια στοιχεία για το τρίτο και το τέταρτο τρίμηνο. Όμως, έτσι, με δημιουργική λογιστική ξέρετε να πορεύεστε και με ψέματα.

Αφού υποστηρίξατε, λοιπόν, στη Διεθνή Έκθεση Θεσσαλονίκης ότι με τα ψίχουλα που ανακοινώσατε τότε -9 ευρώ- δεν θα αυξηθεί ο λογαριασμός στο ρεύμα και αφού μετά αναγκαστήκατε να τα αυξήσετε, να τα διπλασιάσετε -ψίχουλα σε σχέση με το πραγματικό πρόβλημα, για να μην παρεξηγηθώ, και το τελευταίο ευρώ είναι σημαντικό στην τσέπη του πολίτη σήμερα- και να τα τριπλασιάσετε, αλλά και πάλι δεν επαρκεί αυτό για τις υπέρογκες αυξήσεις, τι κάνατε; Βγήκατε στα μέσα μαζικής ενημέρωσης και μας είπατε ότι αν δεν τα είχατε δώσει αυτά, οι αυξήσεις θα ήταν δέκα φορές μεγαλύτερες. Γιατί δεν είπατε «εκατό φορές μεγαλύτερες»; Τζάμπα είναι. Γιατί δεν είπατε «εκατό»;

Και έρχεστε ξανά και ξανά και επαναλαμβάνετε δήθεν μέτρα και τρέχετε πίσω από τις εξελίξεις και μας λέτε ότι δεν φταίτε εσείς, αλλά είναι η παγκόσμια κρίση. Εντάξει, το έχουμε μάθει αυτό το τροπάριο, παγκόσμια κρίση η πανδημία, αλλά εδώ είμαστε πρωταθλητές σε θανάτους σε όλη τη Δυτική Ευρώπη σε αναλογία πληθυσμού. Παγκόσμια κρίση η κλιματική, αλλά εδώ κάηκαν τα περισσότερα στρέμματα δάσους αναλογικά με την έκταση της χώρας το περασμένο καλοκαίρι. Παγκόσμια κρίση και η ενεργειακή, μάλιστα, ναι, αλλά εδώ είμαστε πρωταθλητές στις τιμές χονδρικής σε ολόκληρη την Ευρώπη.

Για σταθείτε, λοιπόν, κάτι δεν πάει καλά εδώ, κάτι δεν κάνετε καλά. Δεν μπορεί να είμαστε παντού χειρότεροι και να φταίει ο κακός μας ο καιρός, να φταίει η συγκυρία, να φταίνε όλοι οι άλλοι εκτός από αυτούς που μας κυβερνάνε.

Διότι εκτός από έλλειψη κατανόησης και προχειρότητα έχω να σας καταλογίσω και μία πολύ σοβαρότερη ευθύνη. Και αναφέρομαι στην ιδεοληπτική εμμονή σας σε αποτυχημένες συνταγές περί δήθεν αυθόρμητης και αυτόματης ρύθμισης της αγοράς. Τι έχετε κάνει τόσους μήνες για να παρέμβετε, όπως οφείλατε, στους μηχανισμούς ρύθμισης της αγοράς; Σε ποιους κλάδους γίνονται έλεγχοι και τι πρόστιμα έχουν επιβληθεί από τις αρμόδιες υπηρεσίες και τη Γενική Γραμματεία Προστασίας του Καταναλωτή; Τι ακριβώς κάνει η Ρυθμιστική Αρχή Ενέργειας; Τι ακριβώς κάνει η Επιτροπή Ανταγωνισμού; Και μην μου απαντήσετε πάλι «είναι ανεξάρτητες αρχές αυτές, εμείς δεν παρεμβαίνουμε», γιατί μια χαρά παρεμβήκατε για να αλλάξετε την ηγεσία της επιτροπής πριν καν φτάσει στη μέση της θητείας της η προηγούμενη ηγεσία της προηγούμενης Προέδρου. Άρα, έχετε ευθύνη για τα πεπραγμένα και για την αδράνεια της σημερινής ηγεσίας, ή μήπως δεν έχετε απλά ευθύνη, αλλά εσείς κρύβεστε πίσω από αυτή την αδράνεια;

Διότι μαθαίνω ότι ο Πρόεδρος της Επιτροπής Ανταγωνισμού, που εσείς με το «καλημέρα» διορίσατε, σας έχει ζητήσει να προσαρμόσετε το θεσμικό πλαίσιο, για να κάνει ελέγχους για καρτέλ και εναρμονισμένες πρακτικές στις τηλεπικοινωνίες, γιατί εκτός από υψηλότερη τιμή στη χονδρική τιμή πώλησης του ρεύματος σε όλη την Ευρώπη η Ελλάδα έχει αρνητικό ρεκόρ -είμαστε πρωταθλητές στην ακρίβεια- και στις χρεώσεις κινητής τηλεφωνίας. Και σας καταθέτω τον σχετικό πίνακα με βάση στοιχεία της ΕΛΣΤΑΤ. Και προ φόρων και μετά φόρων η ακριβότερη χρέωση στις τηλεπικοινωνίες είναι στην Ελλάδα.

(Στο σημείο αυτό ο Πρόεδρος του Συνασπισμού Ριζοσπαστικής Αριστεράς κ. Αλέξης Τσίπρας καταθέτει για τα Πρακτικά τον προαναφερθέντα πίνακα, ο οποίος βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και σας ζήτησε -μαθαίνω- να αναμορφώσετε το σχετικό θεσμικό πλαίσιο για να κάνει ελέγχους για καρτέλ και εναρμονισμένες πρακτικές στις τηλεπικοινωνίες.

Μαθαίνω, επίσης, ότι σας ζητάει να ενισχυθούν οι αρμοδιότητες της επιτροπής, για να μπορεί να κάνει περισσότερους ελέγχους στην αγορά και εσείς αρνείστε. Εσείς; Ο κύριος Υπουργός της Αναπτύξεως; Ποιος αρνείται και γιατί;

Κοιτάξτε, δεν έχουμε σχέση, δεν τον έχω συναντήσει ποτέ αυτό τον άνθρωπο εγώ προσωπικά, εσείς τον διορίσατε, αλλά μιλήστε ειλικρινά, ανοιχτά. Αυτό το κρυφτούλι ευθυνών δεν θα το ανεχθούμε. Αν πιστεύετε ότι δεν κάνει καλά τη δουλειά του, αν δεν σας κάνει, αν δεν τον στηρίζετε, πείτε το! Διότι είτε δεν θέλει αυτός να κάνει ελέγχους και παρεμβάσεις είτε θέλει, αλλά το σύστημα Μαξίμου και το σύστημα του Υπουργείου της Ανάπτυξης δεν τον αφήνουν, το αποτέλεσμα είναι ένα και το αυτό: Τα καρτέλ είναι ανεξέλεγκτα και οι εναρμονισμένες πρακτικές λειτουργούν σε βάρος των καταναλωτών σε μία περίοδο σαρωτικού κύματος ακρίβειας που πλήττει την οικονομία και την ελληνική κοινωνία.

Έρχομαι τώρα στο τέταρτο χαρακτηριστικό γνώρισμα της διακυβέρνησής σας, που είναι ίσως και το πιο μεμπτό, το πιο ανήθικο, επιτρέψτε μου, αυτό που ονόμασα εθισμό στην εξυπηρέτηση συμφερόντων, σε συνδυασμό βέβαια πάντοτε με την επιμονή σε παρωχημένες συνταγές οικονομικής δήθεν ανάπτυξης. Προσέξτε, την ώρα της πιο σκληρής ενεργειακής κρίσης έχετε αφήσει τα ολιγοπώλια στην ενέργεια να αλωνίζουν και παράλληλα επιλέγετε τώρα να μετατρέψετε τη ΔΕΗ από πρωταγωνιστή σε κομπάρσο. Δεν έχουμε πια ΔΕΗ, το «Δ» δεν υπάρχει, δεν είναι δημόσια πια. Είναι επιχείρηση ηλεκτρισμού, αλλά χωρίς το «Δ». Και επιλέγετε να παραδώσετε σε ιδιώτες όλα τα εργαλεία άσκησης ενεργειακής πολιτικής. Η ΔΕΗ από εκεί που είχε ρόλο κοινωνικό, να κρατάει χαμηλά τις τιμές στον ανταγωνισμό και να προστατεύει τον καταναλωτή, τι κάνει τώρα εδώ και δύο χρόνια, δηλαδή όσο κυβερνάτε; Κάνει το ακριβώς αντίθετο. Πρωταγωνιστεί σε ένα ανεξέλεγκτο ράλι αυξήσεων που δήθεν μετά έρχεστε εσείς να ανακόψετε με ψίχουλα σε σχέση με το πραγματικό πρόβλημα, με ψέματα και με μνημειώδη προχειρότητα.

Αλλά εδώ οφείλω να ομολογήσω ότι ενώ είστε εξαιρετικά πρόχειροι όταν πρόκειται να προστατεύσετε τους καταναλωτές και όταν πρόκειται να προστατεύσετε την κοινωνική πλειοψηφία είστε πράγματι εξαιρετικά εργατικοί -οφείλω να σας το καταλογίσω αυτό- εξαιρετικά μεθοδικοί και πραγματικά αστραπιαίοι όταν είναι να κλείσετε dealακια, deals, συμφωνίες με συμφέροντα, όταν είναι να βγάλετε στο σφυρί τα ασημικά του κράτους. Εκεί μεταμορφώνεστε.

Στην περίπτωση της ΔΕΗ, δεν σας πτόησε καν το γεγονός ότι βρισκόμαστε στη μέση αυτής της τεράστιας ενεργειακής κρίσης. Αποφασισμένοι, ατάραχοι ολοκληρώσατε την εκχώρηση της ΔΕΗ και των δικτύων της. Ούτε δύο μήνες δεν σας πήρε και μάλιστα με έναν πρωτοφανή στα χρονικά τρόπο, με αύξηση μετοχικού κεφαλαίου από την όποια αύξηση αυτοαποκλείστηκε το ελληνικό δημόσιο και μάλιστα μία εβδομάδα μετά την ομιλία σας στη ΔΕΘ, όπου εκεί όμως αποκρύψατε αυτόν τον σχεδιασμό. Αφού ήταν αυτός ο μέγας σχεδιασμός για να φτιάξετε μια επιχείρηση η οποία θα είναι ισχυρή, γιατί δεν το ανακοινώσατε;

Η υπόθεση αυτή δεν είναι καινούργια. Ήταν βασικό αίτημα των δανειστών μας η πώληση, η ιδιωτικοποίηση της ΔΕΗ. Τουλάχιστον οι κυβερνήσεις των σκληρών μνημονίων που ήθελαν ή, εν πάση περιπτώσει, αποδεχόντουσαν την ιδιωτικοποίηση της ΔΕΗ προέβλεπαν και κάποιο κέρδος για το δημόσιο. Ήθελε ο Σαμαράς να πουλήσει το 17%, να φτιάξει τη μικρή ΔΕΗ, να μείνει και μια μεγάλη υποτίθεται. Εσείς δεν πουλάτε καν, εκχωρείτε. Και μάλιστα βάζετε και από την τσέπη του ελληνικού δημόσιου διότι παίρνει ένα μικρό μέρος στην αύξηση του μετοχικού κεφαλαίου και άρα ουσιαστικά βρίσκεται από το 51% κάτω του 34% βάζοντας χρήματα, χωρίς να κερδίζει.

Και φυσικά αυτό το deal, να μιλάμε τώρα καθαρά, δεν το ρύθμισε καμμία αγορά. Δεν είναι τυχαίο ότι αυτή τη στιγμή ένα fund καθόλου άγνωστό σας, κύριε Μητσοτάκη, καθόλου άγνωστο όχι το fund, αλλά αυτός ή αυτοί που το διαχειρίζονται, αυτή τη στιγμή ελέγχει και τον χώρο των ιδιωτικών νοσηλευτηρίων και τον χώρο της ασφάλισης. Περίεργο λίγο δεν είναι αυτό; Και τη ΔΕΗ σε συνεργασία με άλλα funds φυσικά, που είναι γνωστό ότι λειτουργούν συντονισμένα προφανώς σε σχέση με το μέλλον της επιχείρησης και ότι αυτό το μέλλον ουσιαστικά έχει φύγει από τα χέρια του δημοσίου.

Ό,τι δεν κατάφεραν οι δανειστές μας στο φως της ημέρας με τους εκβιασμούς και τις αφόρητες πιέσεις που είχαμε δεχτεί, ό,τι δεν κατάφεραν, επειδή δεν το επιτρέψαμε εμείς την περίοδο 2015 - 2019, έρχεστε εσείς και το κάνετε σε μια νύχτα. Για να είμαι ειλικρινής δεν το κάνετε σε μία νύχτα, το κάνετε νύχτα!

(Χειροκροτήματα από την πτέρυγα του ΣΥΡΙΖΑ)

Διότι το σχέδιο αυτό το δουλεύετε καιρό, το δουλεύετε εδώ και δύο χρόνια, το δουλεύετε από τότε που ήσασταν στα έδρανα της αντιπολίτευσης όταν απαξιώνατε δημόσια τη Δημόσια Επιχείρηση Ηλεκτρισμού διότι για μια χρονιά συγκυριακά είχε βρεθεί με αρνητικά στοιχεία ισολογισμού.

Αλλά αυτή η επιχείρηση επί τεσσεράμισι χρόνια δεν αύξησε ούτε ένα ευρώ το ηλεκτρικό για όλους τους Έλληνες καταναλωτές. Αυτή η επιχείρηση για τεσσεράμισι χρόνια είχε κοινωνικά τιμολόγια. Αυτή η επιχείρηση για τεσσεράμισι χρόνια συγκρατούσε χαμηλά τις τιμές του ρεύματος για όλους τους καταναλωτές. Αυτός ήταν ο κοινωφελής ρόλος της Δημόσιας Επιχείρησης Ηλεκτρισμού.

(Χειροκροτήματα ζωηρά και παρατεταμένα από την πτέρυγα του ΣΥΡΙΖΑ)

Αυτό το «Δ» εσείς το τραβάτε πίσω. Μην κουνάτε το κεφάλι σας. Το μόνο που ξέρετε να κάνετε είναι deals. Deals στην εργασία για τον ΣΕΒ, deals στα εξοπλιστικά, deals για το ασφαλιστικό και το ταμείο που θα διαχειριστεί τις επικουρικές συντάξεις. Deals και εδώ στην ενέργεια, στη Δημόσια Επιχείρηση Ηλεκτρισμού. Deals με τους σχολάρχες για να μην μπορούν οι φοιτητές να μπουν στα δημόσια πανεπιστήμια. Deals και στην υγεία για τους κλινικάρχες! Είσαστε η Κυβέρνηση των deals.

(Χειροκροτήματα ζωηρά και παρατεταμένα από την πτέρυγα του ΣΥΡΙΖΑ)

Δεν είναι κακό κάποιος να κάνει συμφωνίες και deals στην εποχή της ελεύθερης αγοράς. Μόνο που αυτά τα deals ζημιώνουν το ελληνικό δημόσιο και ευνοούν μονάχα κάποιους λίγους. Ξέρετε πόσο έχουν κοστίσει αυτά; Θα σας πω τώρα πόσο έχουν κοστίσει στις Ελληνίδες και τους Έλληνες, που βλέπουν τις αυξήσεις στους λογαριασμούς ρεύματος να πηγαίνουν στον Θεό.

Να σας θυμίσω και το εξής, έχω να σας θυμίσω πολλά σήμερα: Εμείς τον Απρίλη του 2019, αν θυμάστε, κύριε Μητσοτάκη, τότε που εσείς λέγατε ότι είμαστε η επαίσχυντη αυτή κυβέρνηση, βγάλαμε τη χώρα από τη μνημονιακή κρίση, αυξήσαμε 11% τον κατώτατο μισθό.

(Θόρυβος στην Αίθουσα από την πτέρυγα της Νέας Δημοκρατίας)

**ΠΡΟΕΔΡΟΣ (Κωνσταντίνος Τασούλας):** Παρακαλώ, ησυχία.

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Μην εκνευρίζεστε. Εμείς ακούσαμε με πολύ μεγάλη προσοχή τον Πρωθυπουργό. Κάντε λίγο κουράγιο.

Παρ’ ότι λοιπόν το 2019 η χώρα έβγαινε από αυτήν την κρίση εσείς λέγατε ότι είμαστε η χειρότερη κυβέρνηση που γνώρισε ποτέ ο τόπος. Είναι δικαίωμά σας.

Σας θυμίζω όμως, ότι αυτή η χειρότερη κυβέρνηση που γνώρισε ποτέ ο τόπος όχι μόνο αύξησε τον κατώτατο μισθό, αλλά τον Απρίλιο του 2019 ήταν αυτή που αποφάσισε τότε να δίνει για κάθε Μάιο πέραν του κοινωνικού μερίσματος, που εμείς δίναμε επί τέσσερα χρόνια και εσείς δεν δώσατε ποτέ, αποφάσισε να δίνει για κάθε Μάιο ολόκληρη της δέκατη τρίτη σύνταξη για τους χαμηλοσυνταξιούχους και τη μισή σύνταξη για τους υψηλότερων εισοδημάτων συνταξιούχους.

Έρχεστε εσείς και ενώ υπόσχεστε ότι αυτό θα το διατηρήσετε παίρνετε αυτά τα 900 εκατομμύρια ευρώ και τα δίνετε σε ιδιώτες, σε funds, οι οποίοι θα διαχειριστούν την επικουρική ασφάλιση. Και τους δίνετε προίκα 900 εκατομμύρια ευρώ τον χρόνο αυτό, που ήταν αυτό που εμείς τότε ονομάζαμε δέκατη τρίτη σύνταξη και εσείς λέγατε είναι ψίχουλα. Και έτσι δεν δώσατε αυτό το μέρισμα, αυτό το κοινωνικό επίδομα στους χαμηλοσυνταξιούχους και μεγαλύτερους συνταξιούχους ούτε την άνοιξη του 2020 ούτε την άνοιξη του 2021. Και έρχεστε σήμερα εδώ να ανακοινώσετε 250 ευρώ. Η δέκατη τρίτη σύνταξη ήταν ψίχουλα, αλλά τα 250 ευρώ είναι μεγάλη κοινωνική προσφορά και μεγάλη κοινωνική πολιτική. Αυτός είστε όμως!

(Χειροκροτήματα από την πτέρυγα του ΣΥΡΙΖΑ)

Η επικοινωνία, όμως, έχει και τα όριά της. Και τα όρια της επικοινωνίας πάντοτε συγκρούονται με την αμείλικτη πραγματικότητα. Όταν, λοιπόν, εμείς είχαμε ανακοινώσει την δέκατη τρίτη σύνταξη και μας λέγατε ψίχουλα, ανακοινώσαμε και τη μείωση στον Φόρο Προστιθέμενης Αξίας στην ενέργεια από το 13% στο 6%. Και τι κάνατε με το που εκλεγήκατε; Ήρθατε και ουσιαστικά, εξαφανίσατε τη μείωση αυτή από τον καταναλωτή, καθώς αυξήσατε το κόστος της ενέργειας. Με το καλημέρα! Και τι σήμανε αυτή η αύξηση του κόστους ενέργειας για τους καταναλωτές που ήταν στο τιμολόγιο της ΔΕΗ; Ταυτόχρονα σήμανε και αύξηση του περιθωρίου κέρδους των ανταγωνιστών της ΔΕΗ, λόγω της δεσπόζουσας θέσης στην αγορά. Και φυσικά με αυτόν τον τρόπο δεν ενισχύθηκε ο ανταγωνισμός, μειώθηκε ο ανταγωνισμός. Και σε ένα τέτοιο περιβάλλον δεν αποτελεί έκπληξη ότι παρατηρήθηκαν γενικευμένα φαινόμενα αισχροκέρδειας στο μεγαλύτερο μέρος του 2020 από την πλευρά των προμηθευτών, όπου λόγω της κατάρρευσης των τιμών καυσίμων -εξαιτίας της πανδημίας- οι προμηθευτές, συμπεριλαμβανομένης και της ΔΕΗ, έφτασαν να πωλούν ακόμη και τέσσερις φορές πάνω από τη χονδρεμπορική τιμή.

Για παράδειγμα τον Απρίλιο του 2020, τότε που ακόμη οι Υπουργοί σας έλεγαν «ποια ακρίβεια και ποια κρίση, όλα είναι υπό έλεγχο», ξέρετε πόσο αγόραζε και πόσο πωλούσε η ΔΕΗ τη MWh; Την αγόραζε 28 ευρώ από την αγορά και την πωλούσε 110 ευρώ και στη συνέχεια η διοίκηση της ΔΕΗ και η πολιτική ηγεσία του Υπουργείου Ενέργειας πανηγύριζαν για κέρδη, αλλά στην πλάτη των καταναλωτών.

Αντίστοιχα, λίγο αργότερα κέρδη είχαν και οι υπόλοιποι προμηθευτές ηλεκτρικής ενέργειας. Λίγο χαμηλότερα, αλλά αντίστοιχα κέρδη είχαν. Και σεις τι κάνατε τότε; Πανηγυρίζατε ότι εξυγιάνατε τη ΔΕΗ και δίνατε χρυσά μπόνους στα γαλάζια παιδιά που βάλατε στη διοίκηση της επιχείρησης. Έως και εξαπλάσια μεγαλύτερη αμοιβή στον πρόεδρο και διευθύνοντα σύμβουλο από τις αντίστοιχες αμοιβές επί ΣΥΡΙΖΑ. Αλλά εκεί που απεικονίζεται ο συνδυασμός ανάμεσα στην προχειρότητα και την ιδιοτέλεια ήταν στο επιτελικό μπάχαλο που δημιουργήσατε στο άνοιγμα της αγοράς εξισορρόπησης τον περασμένο Νοέμβρη, όταν η έλλειψη εργαλείων ελέγχου και ρύθμισης της αγοράς κόστισε πάνω από 100 εκατομμύρια ευρώ σε ένα μήνα σε όλους τους καταναλωτές. Ήταν τότε που ο κ. Χατζηδάκης έλεγε ότι η αγορά και ο ανταγωνισμός θα λύσουν τα προβλήματα και από την άλλη η ΕΒΙΚΕΝ οι Βιομηχανίες Καταναλωτές Ενέργειας -αυτοί που καταναλώνουν μεγάλες ποσότητες ρεύματος- κατέθεταν και συνεχίζουν να καταθέτουν γραπτές καταγγελίες για χειραγώγηση τιμών ενέργειας στην ελληνική αγορά.

(Στο σημείο αυτό ο Πρόεδρος του Συνασπισμού Ριζοσπαστικής Αριστεράς κ. Αλέξης Τσίπρας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ολιγοπώλιο, αισχροκέρδεια, ξεπούλημα δημόσιας υπηρεσίας και χειραγώγηση τιμών. Αυτή είναι η συνταγή. Και όλα αυτά, φυσικά ενώ η Ρυθμιστική Αρχή Ενέργειας, όπως ήδη ανέφερα, την οποία αποψιλώθηκαν και πάνω από είκοσι στελέχη με μετατάξεις το προηγούμενο διάστημα, μοιάζει σαν τον πιανίστα που παίζει πιάνο στο σαλούν. Γύρω γίνεται πανδαιμόνιο, αν έχετε δει αυτά τα ωραία κόμικς του Λούκι Λουκ - πανδαιμόνιο γύρω!- και αυτοί παίζουν, πιάνο σαν να μη συμβαίνει τίποτα!

(Χειροκροτήματα από την πτέρυγα του ΣΥΡΙΖΑ)

Ούτε φαινόμενο αισχροκέρδειας βλέπει η Ρυθμιστική Αρχή Ενέργειας, ούτε κάτι μεμπτό στις διαδικασίες εκχώρησης της ΔΕΗ, ούτε και στην παραχώρηση φυσικών μονοπωλίων όπως η ΔΕΠΑ Υποδομών, όλο το Φυσικό Δίκτυο Αερίου της χώρας που πουλήσατε κατά 100% χωρίς συμμετοχή του ελληνικού δημοσίου ή το 49% του ΤΕΔΥΕ του Δικτύου Διανομής Τεχνικής Ενέργειας με σίγουρα κέρδη και χωρίς κανένα ρίσκο.

Έτσι γίνομαι κι εγώ επενδυτής. Να γίνουμε εμείς επενδυτές, να έχουμε 4%, 5% σίγουρη απόδοση -μεγάλο ρίσκο- σ’ ένα αυστραλιανό fund. Σας ζητάμε να φέρετε τη σύμβαση στη Βουλή, αλλά δεν την καταθέτετε. Ένα αυστραλιανό fund, που φέσωσε τη Μεγάλη Βρετανία πριν, ήρθε εδώ και όλα καλώς καμωμένα.

Να, λοιπόν, γιατί σήμερα, μετά από δύο χρόνια κατά τα οποία βρίσκεται σε εξέλιξη αυτό το μεγάλο παζάρι για τη ΔΕΗ, η Ελλάδα, εν μέσω ενεργειακής κρίσης, είναι πρωταθλήτρια στη χονδρική τιμή του ρεύματος. Δεν μας φταίει το κακό μας το ριζικό. Δεν είναι τυχαίο. Είναι το κόστος της επιλογής σας, να κάνετε μικρή τη ΔΕΗ για να κερδοσκοπήσουν κάποιοι ιδιώτες, κάποια funds -επαναλαμβάνω- όχι απρόσωπα, αλλά πολύ ευπρόσωπα και γνωστά σας και για να οδηγήσετε τη ΔΕΗ, τη σημαντικότερη επιχείρηση για την ελληνική οικονομία, για την παραγωγική ανασυγκρότηση του τόπου, κάποια στιγμή αργότερα, ενδεχομένως, στον έλεγχο κάποιου ιδιώτη επενδυτή μέσα από εξαγορές και χρηματιστηριακές συναλλαγές, χωρίς ν’ ανοίξει μύτη. Έτσι, απλά θα γίνει, φυσιολογικά. Θα είναι θέμα της αγοράς, η οποία λειτουργεί απρόσκοπτα, αυθαίρετα, χωρίς παρεμβάσεις. Η αγορά θα τα ρυθμίσει.

Επαναλαμβάνω: Τι κόστος έχει όλο αυτό στον καταναλωτή, στον επιχειρηματία, στη βιομηχανία, στη μεταποίηση; Η μέση τιμή στη χονδρεμπορική αγορά ηλεκτρικής ενέργειας, πάνω στην οποία βασίζεται η λεγόμενη «ρήτρα αναπροσαρμογής» είναι αυτή που φουσκώνει τα τιμολόγια του ρεύματος. Διαμορφώθηκε τον Οκτώβριο στη χώρα μας στα 198 ευρώ ανά MWh από 121 ευρώ τον Αύγουστο και την Πέμπτη που μας πέρασε, που ήρθατε εδώ και μας δείξατε και πίνακες, ότι δεν τρέχει τίποτα γιατί δεν είμαστε υψηλότεροι στην ακρίβεια, η τιμή χονδρικής έσπασε οποιοδήποτε προηγούμενο ρεκόρ. Είμαστε πανευρωπαϊκά πρώτοι με 276 ευρώ ανά MWh. Ορίστε, τα κατορθώματά σας. Κι αυτό είναι έργο Μητσοτάκη.

(Στο σημείο αυτό ο Πρόεδρος του Συνασπισμού Ριζοσπαστικής Αριστεράς κ. Αλέξης Τσίπρας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα του ΣΥΡΙΖΑ)

Επειδή, λοιπόν, ήρθατε σήμερα εδώ και μας μιλήσατε για μια οικονομία, η οποία είναι ακμάζουσα και πηγαίνει θριαμβευτικά και η ακρίβεια, όπως είπατε, πουλάει στα μέσα μαζικής ενημέρωσης, θέλω να σας πω ότι, όχι, κύριε Μητσοτάκη, δεν πουλάει η ακρίβεια, αλλά πονάει. Πονάει στην τσέπη κάθε νοικοκυριού, αυτών των ανθρώπων που είναι εξαρτημένοι από τον μισθό τους και δεν μπορούν να βγάλουν την τρίτη εβδομάδα του μήνα.

(Χειροκροτήματα από την πτέρυγα του ΣΥΡΙΖΑ)

Για να δούμε, λοιπόν, πόσο κοστίζει η πολιτική σας γι’ αυτούς τους ανθρώπους. Σας έχω φέρει ορισμένα παραδείγματα, γιατί σας αρέσουν τα παραδείγματα.

Λογαριασμός σε φούρνο στην Καλλιθέα, ο οποίος ήρθε ήδη στα μέσα Οκτωβρίου, όπου η ρήτρα αναπροσαρμογής, το έργο Μητσοτάκη – Χατζηδάκη - Σκρέκα δηλαδή, για να συνεννοούμαστε -το έργο Μητσοτάκη είναι αυτό- ήταν μεγαλύτερη από την τιμή του ρεύματος. Η ρήτρα ήταν 958 ευρώ και το ρεύμα ήταν 919 ευρώ. Τελική επιβάρυνση σε σχέση με τον προηγούμενο λογαριασμό 600 ευρώ. Ορίστε, πείτε εσείς στον φούρναρη στην Καλλιθέα ότι πάμε καλά και ότι δεν υπάρχει ακρίβεια.

(Στο σημείο αυτό ο Πρόεδρος του Συνασπισμού Ριζοσπαστικής Αριστεράς κ. Αλέξης Τσίπρας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τι σημαίνει αυτό που σας είπα, τα 600 ευρώ σε αυτόν τον επαγγελματία; Σημαίνει ότι αυτός ο επαγγελματίας θα χάσει, ιδίως όταν έρθει ο επόμενος λογαριασμός, που θα είναι ακόμη υψηλότερος, το κόστος που ενδεχομένως να έχει για να δαπανήσει και για να προσλάβει έναν τεχνίτη, έναν καλό εργαζόμενο.

Πάμε σε άλλο παράδειγμα, αρτοποιός από το Αίγιο. Ενώ τον ένα μήνα του ήρθε το ρεύμα 1400 ευρώ, τον επόμενο μήνα, με σχεδόν ίδια κατανάλωση, του ήρθε λογαριασμός ρεύματος 3270 ευρώ, δηλαδή 133% πάνω, με 1870 ευρώ επιπλέον κόστος. «Θα κλείσουμε, δεν αντέχουμε» δήλωσε άνθρωπος. Τι άλλο να πει;

Δεν είπε ότι εδώ μας λένε τα στοιχεία ότι το δεύτερο τρίμηνο έχουμε 7% αύξηση του διαθέσιμου εισοδήματος. Δεν πανηγύρισε. Εσείς τα λέτε αυτά. Να πάτε να τα πείτε στους επαγγελματίες που παίρνουν τους λογαριασμούς για την αύξηση του διαθέσιμου εισοδήματος, που έρχεστε εδώ και δεν ντρέπεστε να λέτε τέτοια ψεύδη.

(Στο σημείο αυτό ο Πρόεδρος του Συνασπισμού Ριζοσπαστικής Αριστεράς κ. Αλέξης Τσίπρας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Πάμε παρακάτω στα υπόλοιπα παραδείγματα που θα σας καταθέσω.

Αγρότης από τη Λάρισα είδε στον τελευταίο λογαριασμό επιβάρυνση μετά τις εκπτώσεις 1.556 ευρώ. Αγρότης από την Κρήτη είδε επιβάρυνση 1.762 ευρώ.

Όλα αυτά που σας λέω και που σας καταθέτω είναι από λογαριασμούς που έχουμε στα χέρια μας και τα ποσά δεν έχουν επιβάρυνση ΦΠΑ.

Νοικοκυριό στην Εύβοια, στα Ψαχνά, είχε κατανάλωση από 22 Μαΐου ως 20 Σεπτεμβρίου ρεύμα 222 ευρώ, προσαυξήσεις Μητσοτάκη 200 ευρώ.

Εστιατόριο στη Θεσσαλονίκη για έναν μήνα, τον Σεπτέμβριο, είχε κατανάλωση ρεύμα 697 ευρώ και ρήτρα αναπροσαρμογής 620 ευρώ. Η τελική επιβάρυνση είναι 376 ευρώ.

Οικογενειακή ξενοδοχειακή επιχείρηση στο Ηράκλειο της Κρήτης είχε στο ρεύμα Αυγούστου κατανάλωση 2.400 και επιβάρυνση μετά από τις εκπτώσεις 918 ευρώ, όσο κοστίζει ένας εργαζόμενος, δηλαδή, ή τα έξοδα δύο μηνών του παιδιού ή ενός από τα παιδιά που μπορεί να σπουδάζει μακριά.

Και φανταστείτε ότι αυτά αφορούν σε παλιότερους λογαριασμούς, δεν αντιστοιχούν στους λογαριασμούς που θα έρθουν με ενσωματωμένο το high score σε όλη την Ευρώπη που κάναμε τον Οκτώβρη και ιδίως τον Νοέμβρη.

(Στο σημείο αυτό ο Πρόεδρος του Συνασπισμού Ριζοσπαστικής Αριστεράς κ. Αλέξης Τσίπρας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τι έχετε να πείτε σε αυτούς τους ανθρώπους; Έχετε να πείτε ότι καλπάζει η οικονομία, ότι έχουμε ανάπτυξη, ότι έχουμε αύξηση του διαθέσιμου εισοδήματος, ότι δεν αυξάνουμε τον κατώτατο μισθό.

Και μας είπατε με θράσος ότι: Η Ισπανία έχει σοσιαλιστική κυβέρνηση και την Αριστερά να συνεργάζεται και τα έχουν κάνει θάλασσα. Στην Ισπανία καθ’ όσο κυβερνάει ο Σάντσεθ μαζί με τους Podemos έχουν αυξήσει κατά 30% τον κατώτατο μισθό, κύριε Μητσοτάκη. Κι εσείς δίνετε αύξηση 50 λεπτά τον μήνα. Το γνωρίζετε αυτό; Από το 2019 μέχρι σήμερα έχουν κάνει αυξήσεις 30% στον κατώτατο μισθό.

(Χειροκροτήματα από την πτέρυγα του ΣΥΡΙΖΑ)

Μιλήσατε και για brain drain που το κάναμε εμείς, λες και η χώρα ξεκίνησε να υπάρχει από τον Ιούλιο του 2015, πιο πριν δεν υπήρχε χώρα, ήταν κάτι άλλο. Πιο πριν αυτοί που χρεοκόπησαν τη χώρα το 2009, αυτοί που μας οδήγησαν στα μνημόνια και στην επιτροπεία, αυτοί που μείωσαν το διαθέσιμο εισόδημα, αυτοί που βύθισαν τον μισθό, αυτοί που έδιωξαν πεντακόσιες χιλιάδες νέους ανθρώπους στο εξωτερικό, μας λένε ότι δεν υπήρχε χώρα πριν, μετά υπήρχε χώρα και καταγγέλλουν αυτούς που έβγαλαν τη χώρα από τη λάσπη.

(Χειροκροτήματα από την πτέρυγα του ΣΥΡΙΖΑ)

Χρειάζεται μεγάλο θράσος για να τα λες αυτά εδώ από αυτό εδώ το έδρανο.

Τετρακόσιες πενήντα χιλιάδες θέσεις εργασίας δημιουργήσαμε εμείς σε συνθήκες σκληρής μνημονιακής επιτήρησης. Και σήμερα έρχεστε να μας πείτε τι καλά που είναι τα πράγματα στην αγορά εργασίας. Καλές δουλειές! Πού είναι αυτές οι καλές δουλειές, εκτός από τα γαλάζια παιδιά που βολεύονται, και δεν τις ξέρει ο κόσμος να πάει να τις πιάσει κι αυτός αυτές τις καλές δουλειές;

(Χειροκροτήματα από την πτέρυγα του ΣΥΡΙΖΑ)

Έχετε διαλύσει την αγορά εργασίας με το νόμο Χατζηδάκη. Εννιακόσιες τριάντα πέντε χιλιάδες είναι οι άνεργοι με βάση τα στοιχεία του ΟΑΕΔ. Τι έχετε να πείτε σε αυτούς;

Αυτά τα λέω όχι γιατί θα ιδρώσει το αυτί του κ. Μητσοτάκη, αλλά για να κατανοήσουμε όλοι ότι αυτό που συμβαίνει σήμερα, αυτό που πληρώνει η μέση ελληνική οικογένεια είναι το επιπρόσθετο κόστος της πολιτικής Μητσοτάκη. Είναι επιζήμιος αυτός ο συνδυασμός προχειρότητας και επιμονής στην εξυπηρέτηση συμφερόντων.

Η προπαγάνδα σας μπορεί να ευημερεί, οι αριθμοί, όμως, δεν αντιστοιχούν στην πραγματικότητα που βιώνει σήμερα ο μέσος Έλληνας. Και όσο ευημερούν οι αριθμοί, δυστυχούν οι άνθρωποι.

Έχετε κάνει τη ζωή σε χιλιάδες Έλληνες πολίτες χειρότερη, στη συντριπτική πλειοψηφία τους. Τα έξοδα διαρκώς αυξάνονται. Όλοι ζουν μέσα στο άγχος και στην αβεβαιότητα.

Κύριε Μητσοτάκη, τώρα που πιστεύω ότι νιώθετε κι εσείς, όσο και αν σας προστατεύουν οι επικοινωνιακοί σας «αερόσακοι», ότι κλείνει ο κύκλος, όταν θα έλθει η ώρα να σας κρίνει η ιστορία, η πολιτική σας κληρονομιά θα είναι αυτό ακριβώς που αισθάνεται η πλειοψηφία της ελληνικής κοινωνίας λαμβάνοντας τον λογαριασμό του ρεύματος: Απόγνωση. Αυτό είναι το αίσθημα που αφήνει η θητεία σας σε κάθε ελληνική οικογένεια.

Εμείς σας φέραμε προτάσεις. Σήμερα μας είπατε ότι είναι μεγάλες και αδύνατο να υλοποιηθούν. Γιατί είναι αδύνατο να υλοποιηθεί η αύξηση του κατώτατου μισθού; Μα, εσείς προεκλογικά δεν ήσασταν που κάτω από τη δική μας πίεση που αυξήσαμε 11% τον κατώτατο μισθό και καταργήσαμε τον υποκατώτατο, αυτή τη ρατσιστική διάκριση για τους νέους εργαζόμενους και τον αυξήσαμε κατά 24%, είχατε βγει και είχατε πει «θα αυξάνουμε κι εμείς τον κατώτατο μισθό, διπλάσιο του ρυθμού ανάπτυξης»; Γιατί δεν το κάνατε;

(Χειροκροτήματα από την πτέρυγα του ΣΥΡΙΖΑ)

Δεν μας λέτε ότι τώρα έχουμε αύξηση κοντά στο 6%, στο 6,5%; Γιατί δεν κάνετε 12% αύξηση του κατώτατου μισθού; Μόνο αναγγείλατε 2%, δηλαδή 50 λεπτά τη μέρα και λέτε «θα κάνουμε και άλλο τόσο αργότερα»;

Καθώς αναφερθήκατε πάλι στην Ισπανία, η Ισπανία έφερε τη μείωση του ειδικού φόρου κατανάλωσης από τον Σεπτέμβριο στα κατώτατα επίπεδα της Ευρωπαϊκής Ένωσης, δηλαδή μείωση στο πετρέλαιο θέρμανσης κατά 93%, στο πετρέλαιο κίνησης κατά 20%, στη βενζίνη κατά 50%.

(Χειροκροτήματα από την πτέρυγα του ΣΥΡΙΖΑ)

Γιατί δεν το υλοποιείτε; Μόνο έρχεστε εδώ να δώσετε δήθεν μέρισμα στους συνταξιούχους που εξαπατήσατε τρεις φορές, να τους δώσετε 250 ευρώ «φιλοδώρημα»; Καλώς το κάνετε, θα το ψηφίσουμε, αλλά εμείς είχαμε φέρει τη δέκατη τρίτη σύνταξη. Φέρτε τη πίσω, λοιπόν.

Γιατί δεν προχωράτε στη μείωση του ειδικού φόρου κατανάλωσης όσο διαρκεί η κρίση και για τον αγροτικό κόσμο, στο πάγωμα του ειδικού φόρου κατανάλωσης στο πετρέλαιο κίνησης, παρά μονάχα για τους συνεταιρισμένους αγρότες; Γιατί δεν το κάνετε για όλους; Γιατί δεν προχωράτε γενναία σ’ αυτό που σας προτείνουμε, στη διαγραφή μέρους οφειλών στο δημόσιο και στους ασφαλιστικούς φορείς που δημιουργήθηκαν στην πανδημία; Πολύ περισσότερο θα μας κοστίσει αν παραμείνουν τα χρέη εκεί, διότι δεν θα πληρωθούν. Γιατί δεν προχωράτε στην αυστηροποίηση των ελέγχων για φαινόμενα αισχροκέρδειας από τη Ρυθμιστική Αρχή Ενέργειας, την Επιτροπή Ανταγωνισμού, να παίξουν επιτέλους τον ρόλο που τους αντιστοιχεί; Γιατί δεν αντιγράφετε τον φίλο σας τον Μακρόν που βγήκε η γαλλική δημόσια επιχείρηση ηλεκτρισμού και ανακοίνωσε απαγόρευση διακοπών ρεύματος κατά τη χειμερινή περίοδο λόγω απλήρωτων λογαριασμών; Τίποτα απ’ αυτά δεν θα υιοθετήσετε.

Μας ρωτάτε, λοιπόν, αν κάποια μέτρα τα οποία έρχονται αργά, πολύ αργά και είναι κατώτερα των αναγκών της ελληνικής κοινωνίας, θα τα ψηφίσουμε. Προφανώς οτιδήποτε φιλολαϊκό θα το υποστηρίξουμε. Αυτό, όμως, που δεν μπορούμε να συνεχίζουμε να υποστηρίζουμε είναι η κοροϊδία σας, κύριε Μητσοτάκη, διότι εσείς ούτε θέλετε ούτε μπορείτε να βάλετε πλάτη προκειμένου να ικανοποιηθούν οι κοινωνικές ανάγκες σε μια περίοδο κρίσης. Γιατί; Διότι είστε εγκλωβισμένος στις δεσμεύσεις και στις ιδεοληψίες σας.

(Χειροκροτήματα από την πτέρυγα του ΣΥΡΙΖΑ)

Σας καλώ, λοιπόν, να αναλάβετε τη θεσμική και πολιτική σας ευθύνη. Η κοινωνική συνοχή, η δημοκρατική σύνεση, η πολιτική ομαλότητα απαιτούν αυτό το αδιέξοδο στο οποίο έχετε οδηγήσει την ελληνική κοινωνία να το άρετε άμεσα. Εσείς το δημιουργήσατε.

Σε ό,τι μας αφορά θα κάνουμε ό,τι μπορούμε σ’ αυτήν την κατεύθυνση και με αγώνες και με προτάσεις και με διεκδικήσεις. Οδηγήσατε τη χώρα σ’ ένα επικίνδυνο αδιέξοδο. Η πάλη του ελληνικού λαού μπορεί να άρει αυτό το αδιέξοδο.

Στον επόμενο τόνο σας πληροφορώ, κύριε Μητσοτάκη, ότι η ώρα δεν θα είναι ώρα Μητσοτάκη, αλλά θα είναι η ώρα του λαού. Όσο πιο γρήγορα το αντιληφθείτε, τόσο το καλύτερο για τον τόπο, για την κοινωνία, για την κοινωνική πλειοψηφία.

(Όρθιοι οι Βουλευτές του ΣΥΡΙΖΑ χειροκροτούν ζωηρά και παρατεταμένα)

**ΠΡΟΕΔΡΟΣ (Κωνσταντίνος Τασούλας):** Τον λόγο έχει ο κ. Κωνσταντίνος Σκανδαλίδης ως Κοινοβουλευτικός Εκπρόσωπος της Κοινοβουλευτικής Ομάδας του Κινήματος Αλλαγής για τη δική του πρωτομιλία.

**ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ:** Προσέρχομαι σήμερα στο Βήμα της Βουλής εκπροσωπώντας τη Φώφη Γεννηματά και το Κίνημα Αλλαγής. Η απουσία της από αυτή τη συζήτηση ρίχνει βαριά σκιά όχι μόνο πάνω από τη δική μας παράταξη, αλλά για το σύνολο του εθνικού Κοινοβουλίου. Με την ευκαιρία αυτή θέλω να ευχαριστήσω διά του Προέδρου της Βουλής όλα τα κόμματα του ελληνικού Κοινοβουλίου για την ομόθυμη συμπαράσταση και ειλικρινή τους συμπαράσταση.

Όσο για μας η παρακαταθήκη που μας άφησε για την ενότητα, την προοπτική και την ανασύνταξη του χώρου μας συνυπάρχει με το θετικό υπόδειγμα, που αφήνει πίσω της και τη σημαντική της προσφορά στις δύσκολες εποχές που περάσαμε. Μας λείπει και μας λείπει πολύ.

Κυρίες και κύριοι συνάδελφοι, άκουσα με πάρα πολύ προσοχή τόσο τον Πρωθυπουργό όσο και τον Αρχηγό της Αξιωματικής Αντιπολίτευσης και σκέφτηκα, ανεξάρτητα από την αλήθεια ή τη μη αλήθεια των επιχειρημάτων τους, ότι οι αριθμοί χρησιμοποιούνται κατά το δοκούν και μπορεί αν τους πάρεις έξω από τη συγκεκριμένη πραγματικότητα να δικαιολογήσουν τα πιο αντιφατικά πράγματα

Νομίζω ότι το θέμα, που συζητάμε σήμερα με την πρωτοβουλία της Κοινοβουλευτικής Ομάδας του ΣΥΡΙΖΑ είναι ένα θέμα που πρέπει να αντιμετωπιστεί, κυρίως, με κοινωνικούς όρους και λιγότερο με την παράθεση εκατοντάδων ή δεκάδων αριθμών. Το τεράστιο ζήτημα της ακρίβειας εν μέσω της νέας έξαρσης της πανδημικής κρίσης και του καλπάζοντος πληθωρισμού δημιουργεί ένα εκρηκτικό μείγμα. Δεν είναι μόνο οι δεκάδες νεκροί καθημερινά, δεν είναι μόνο η αποδιάρθρωση του συστήματος υγείας, δεν είναι μόνο προϊόν διχασμός για το εμβόλιο που εντείνεται διαρκώς, δεν είναι μόνο η πολυγλωσσία των επιδημιολογούντων Υπουργών και των πολιτικολογούντων ειδικών για τα οποία υπεύθυνοι σε μεγάλο βαθμό είναι οι κυβερνητική ασχεδίαστη πολιτική τού «βλέποντας και κάνοντας». Είναι ότι η πανδημία επιτείνει το ήδη τεράστιο πρόβλημα. που φέρνουν η ακρίβεια και ο πληθωρισμός.

Η περαιτέρω μείωση του τζίρου που φέρνουν τα κυβερνητικά μέτρα, άλλα εύλογα και καθυστερημένα, άλλα ατελέσφορα και λειψά στο λιανεμπόριο και την εστίαση, καθώς και η συρρίκνωση της οικονομικής δραστηριότητας που συνεπάγονται, οξύνουν δραματικά το πρόβλημα και ανακυκλώνουν την αύξηση των τιμών. Σκεφτείτε μια οικογένεια που ανήκει στα ευάλωτα στρώματα του πληθυσμού αντιμέτωπη με την εξωφρενική άνοδο των τιμών, με τη δυσβάσταχτη έμμεση φορολογία, με την καθήλωση των μισθών, με την εργασιακή ανασφάλεια, με την αποδιάρθρωση του κοινωνικού κράτους. Σκεφτείτε τη συνεπακόλουθη κρίση στην αγορά του μικρού και μεσαίου επιχειρηματία που η δραματική μείωση του τζίρου του και το κόστος παραγωγής και λειτουργίας επιβάλλουν την αύξηση των τιμών. Σκεφτείτε τον αγρότη, που βλέπει την εκτόξευση των τιμών στο πετρέλαιο, το ρεύμα και τις εισροές να μένει μόνο σε υποσχέσεις για μεταχρονολογημένες καταβολές ενός ελάχιστου μέρους τους. Σκεφτείτε τα νοικοκυριά που βλέπουν τις τιμές να καλπάζουν, τους λογαριασμούς να ανεβαίνουν ανεξέλεγκτα, το καλάθι της νοικοκυράς να γίνεται ολοένα ακριβότερο και απλησίαστο. Σκεφτείτε τους ανθρώπους των 500 ευρώ, αυτούς με την κατώτερη σύνταξη, τους άνεργους, τους ντελιβεράδες που τους προκαλείτε μιλώντας για 2% αύξηση και κάτι ψίχουλα ακόμη που μπορεί να τους δώσετε μετά μέσα στον χρόνο.

Κύριε Πρωθυπουργέ, άκουσα με πολύ προσοχή τα επιχειρήματα σας και τη δική σας αλήθεια για τον καλπάζοντα πληθωρισμό. Δυστυχώς επιμείναμε και μείνατε στο μέρος της αλήθειας που συμφωνεί μαζί σας και σας βολεύει. Είμαι πρόθυμος να αναγνωρίσω το μέρος της αλήθειας σας, που αναφέρεται αποκλειστικά στον εισαγόμενο πληθωρισμό. Πράγματι έτσι είναι.

Είναι δεδομένο ότι η ταχύτατη άνοδος του πληθωρισμού πηγάζει από εξωγενείς παράγοντες: την αλματώδη εικοσάμηνη αύξηση των τιμών του πετρελαίου και του φυσικού αερίου από τα χαμηλά εικοσαετίας που σημείωσαν τον Μάρτιο του 2020, τις παρεπόμενες αυξήσεις της τιμής του ηλεκτρικού ρεύματος, τις συμφορήσεις στις εφοδιαστικές αλυσίδες, την επεκτατική νομισματική πολιτική των μεγαλύτερων κεντρικών τραπεζών. Όλα αυτά ωθούν ταχύτατα και ταυτόχρονα προς τα πάνω τις τιμές των αγαθών και των υπηρεσιών σε όλη την Ευρώπη και σε όλον τον κόσμο. Πράγματι έτσι είναι.

Υπάρχει όμως και το μέρος της αλήθειας, που απέκρυψαν και δεν είναι καθόλου ευκαταφρόνητο. Δεν είπατε για παράδειγμα ότι η χώρα ήταν ακριβή και όταν ο πληθωρισμός ήταν αρνητικός. Ότι ο Έλληνας πλήρωνε από τότε με το μέσο εισόδημά του στο 64% του ευρωπαϊκού, 73% υψηλότερες τιμές στις τηλεπικοινωνίες και σημαντικό ποσοστό παραπάνω για ενέργεια, καύσιμα και μεταφορικές υπηρεσίες.

Είπατε ότι η χώρα είναι τρίτη σε ό,τι αφορά στον πληθωρισμό, μα όταν ξεκίνησε τον περασμένο χειμώνα ήταν αρνητικός και τώρα πλησιάζει τον μέσο όρο της Ευρωπαϊκής Ένωσης. Δεν είπατε, για παράδειγμα, ότι η ελληνική αγορά με τη δική σας πολιτική συνεχίζει να βρίθει από στρεβλώσεις ολιγοπωλιακού χαρακτήρα, που καθιστούν εξαιρετικά ακριβά ορισμένα προϊόντα και υπηρεσίες. Δεν είπατε, για παράδειγμα, ότι η Ελλάδα σύμφωνα με τα τελευταία διαθέσιμα συγκριτικά στοιχεία της Ευρωπαϊκής Επιτροπής για το 2019 είχε την τρίτη πιο ψηλή φορολογία και την τέταρτη πιο υψηλή έμμεση φορολογία στην Ευρωπαϊκή Ένωση. Επειδή θα μπορούσατε να αντιτείνετε ότι αυτά παραλάβατε θέλω να σας θυμίσω ότι καταθέτετε ήδη τον τρίτο κρατικό προϋπολογισμό της Κυβέρνησής σας στη σειρά και η αναλογία έμμεσων προς άμεσους φόρους διαρκώς διευρύνεται. Ξεκίνησε, από το ιστορικό χαμηλό που βρέθηκε το 2014, μια συνεχής ανοδική τάση και από την κυβέρνηση του ΣΥΡΙΖΑ κι εσείς συνεχίζοντας αυτή την τάση το φτάσατε στο απόγειο. Στον κρατικό προϋπολογισμό που καταθέσατε οι φόροι κατανάλωσης θα συνεισφέρουν 2,2 δισεκατομμύρια στα φορολογικά έσοδα και ο φόρος εισοδήματος 1,3 δισεκατομμύριο. Κι εσείς τι κάνατε παράλληλα; Βρήκατε πόρους από το 2019 και μετά για να καταστήσετε τη χώρα τρίτη με την πιο χαμηλή φορολογία των μερισμάτων, να φορολογήσετε όσους παίρνουν μπόνους και με το δικαίωμα προαίρεσης.

Γιατί το λέω αυτό; Για να λαϊκίσουμε; Όχι. Γιατί και αυτές οι επιλογές είναι κομμάτι του προβλήματος ακρίβειας. Όταν μειώνετε τον συντελεστή φορολόγησης των μερισμάτων των ανωνύμων εταιρειών δίνετε κίνητρο στους μετόχους τους να βγάλουν τα κέρδη τους από τις εταιρείες και να μην επενδύσουν. Και φυσικά γιατί όχι; Να κερδοσκοπήσουν. Αυτά, κύριε Πρωθυπουργέ, δεν τα λέμε εμείς. Αυτά τα γράφουν οι σχολές της κλασσικής οικονομικής σκέψης τις οποίες επικαλείστε εσείς και οι Υπουργοί σας για να μας επιστρέψετε σε μια κανονικότητα οικονομικής ορθοδοξίας.

Κυρίες και κύριοι συνάδελφοι, τη στρατηγική της κυβέρνησης απέναντι στη λαίλαπα της ακρίβειας περιγράφει με τον καλύτερο τρόπο ο Υπουργός Οικονομικών. Στην αιτιολογική έκθεση που κατέθεσε για τον κρατικό προϋπολογισμό αναφέρει επί λέξει: «Η άνοδος του πληθωρισμού στην Ελλάδα θεωρείται εισαγόμενη». Καλά μέχρι εδώ. «Αν και αναμένεται η περαιτέρω αύξηση προς το τέλος του έτους εκτιμάται σταδιακή εξομάλυνση της τάσης του που θα ξεκινήσει το δεύτερο τρίμηνο του 2022». Το είπε και ο Πρωθυπουργός. «Η παροδική επίπτωση στην αγοραστική δύναμη των νοικοκυριών και τα λειτουργικά κόστη των επιχειρήσεων αναμένεται» συνεχίζει ο κ. Σταϊκούρας «να επιβραδύνει την ατομική καταναλωτική δαπάνη στις επενδύσεις και τον όγκο των εξαγωγών προς το τέλος του τρέχοντος έτους». Προφανώς προβλέπεται πως ο πληθωρισμός θα ανέβει κι άλλο και θα φτάσει στο 4%. «Σε βαθμό όμως που είναι μετριασμένος λόγω των άμεσων κυβερνητικών μέτρων κατά της ενεργειακής κρίσης» που ανέλυσε με μεγάλη σαφήνεια ο Πρωθυπουργός.

Εγώ δεν νομίζω ότι θα μπορούσε να γίνει πιο αποκαλυπτική περιγραφή. Τι μας λέει η κυβέρνηση; Πρώτον, ότι ο πληθωρισμός είναι πρόσκαιρο φαινόμενο, που κάποτε θα μας αφήσει αξιωματικά. Γι’ αυτό δεν κάνετε τον παραμικρό έλεγχο στις αγορές και στις τιμές; Γι’ αυτό ενώ έχετε τη δυνατότητα, όπως κάνουν άλλες χώρες, να πάρετε μέτρα κατά της κερδοσκοπίας στο πλαίσιο της δημοσιονομικής χαλάρωσης, ούτε καν το σκέφτεστε;

Δεύτερον, αφού είναι προσωρινό το φαινόμενο παίρνουμε και προσωρινά μέτρα, όπως είναι η επιδότηση για τις τριακόσιες KWh τον μήνα για το τελευταίο τρίμηνο του ’21 και αυξάνουμε το επίδομα θέρμανσης και μια σειρά από άλλα μέτρα που σήμερα ανακοίνωσε ο Πρωθυπουργός. Καλοδεχούμενα είναι παρόμοια μέτρα και όλα τα άλλα που θα παραθέσετε, που στις σημερινές συνθήκες προφανώς και τα ψηφίζουμε, αλλά που για μας είναι ασπιρίνες σε βαριά αρρώστια. Τι θα περισώσουν αυτά τα έκτακτα μέτρα από τα 2,2 δισ. ευρώ επιπλέον που θα πληρώσουν για φόρους κατανάλωσης τα νοικοκυριά το 2022 και που θα αυξηθούν επιπλέον λόγω του πληθωρισμού; Τι θα πείτε στον επιχειρηματία που τριπλασιάστηκε η τιμή στο ρεύμα του; Ότι ανέβηκε η μετοχή της ΔΕΗ;

Εγώ, κύριε Υπουργέ, έχω μείνει κατάπληκτος από έναν πολύ φίλο μου, που ήρθε και με βρήκε -δεν θα πω άλλο παράδειγμα, μόνο αυτό- έναν ζαχαροπλάστη της Αθήνας και μου είπε με απόγνωση -έχω το όνομα του στη διάθεσή σας- ότι τα 2.000 ευρώ που πλήρωνε πριν από μερικούς μήνες, ήρθαν τον περασμένο μήνα και ήταν 6.000 ευρώ. Δεν μιλάμε για κάποιες αυξήσεις. Μιλάμε για «νόμιμη» κερδοσκοπία, η οποία δεν καταλαβαίνω από πού πηγάζει; Σε τι αποσκοπεί; Και δεν καταλαβαίνω, επίσης, γιατί κάθε φορά επιστρατεύετε το επιχείρημα ότι ανέβηκε η μετοχή της ΔΕΗ; Μα, όταν οι λογαριασμοί εκτινάζονται στον αέρα, φυσικά θα ανέβει και η μετοχή της ΔΕΗ.

Είναι φανερό, λοιπόν, ότι κάτι τρέχει στο βασίλειο της Δανιμαρκίας, γιατί οι επιδοτήσεις πάνε κατευθείαν στους παρόχους ενέργειας, παραδείγματος χάριν, δίνοντας λάθος μήνυμα στην αγορά καθώς κλείνουν το μάτι στην κερδοσκοπία και όχι κατευθείαν στους καταναλωτές, ενώ δεν υπάρχει καμμία στήριξη στις επιχειρήσεις και στους αγρότες.

Αλλά, κύριοι της Κυβέρνησης, αυτή είναι η ιδεολογική σας προσέγγιση. Ο πληθωρισμός είναι πρόσκαιρο οικονομικό φαινόμενο, γρίπη που θα περάσει με ασπιρίνες. Τα μέτρα σας είναι μεταβατικά, μέτρα ελάχιστης ανακούφισης και περιμένετε τον πληθωρισμό και την ακρίβεια να μας αποχαιρετήσει αυτοβούλως. Δεν πρόκειται να σας κάνει τη χάρη. Δεν πρόκειται να διορθωθεί μόνος του μακροπρόθεσμα, αλλά, όπως έλεγε και ο Κέυνς, μακροπρόθεσμα όλοι θα είμαστε νεκροί. Είναι η πιο χαρακτηριστική περίπτωση της συντηρητικής σας αντίληψης και στρατηγικής. Άλλου τύπου μέτρα και παρεμβάσεις απαιτεί η δραματική συγκυρία: πιο μόνιμα, πιο δομικά, πιο μεταρρυθμιστικά, για να αναφερθώ στο αγαπημένο σας μότο. Αυτή η λέξη είναι τίτλος κεφαλαίων χωρίς ουσιαστικό περιεχόμενο.

Κυρίες και κύριοι συνάδελφοι, εμείς από την πρώτη στιγμή που διαγνώσαμε την καταιγίδα που έρχεται, με πρωτοβουλία της κ. Γεννηματά, καταθέσαμε πολύ συγκεκριμένες προτάσεις, προτάσεις που ακούμε να υιοθετούνται και σήμερα από άλλους και μας ικανοποιεί γιατί ήταν πάρα πολύς ο χρόνος που έχουμε κάνει αυτή την επεξεργασία, προτάσεις που απαντούν όχι μόνο στον πληθωρισμό αλλά και στην ακρίβεια που προκαλούν οι στρεβλώσεις στην αγορά και οι έμμεσοι φόροι.

Πιο συγκεκριμένα, προτείναμε την άμεση μείωση του ΦΠΑ στα τρόφιμα και τον ειδικό φόρο κατανάλωσης στα καύσιμα για χρονικό διάστημα τουλάχιστον όσο διαρκεί η κρίση, χωρίς να βάζουμε τα δίμηνα και τα τρίμηνα και άντε να δούμε μετά τι θα κάνουμε. Προτείναμε για τη μικρή και μεσαία επιχείρηση τη ρύθμιση των οφειλών που την καθιστούν υπερχρεωμένη, αποκλειστικά λόγω της κρίσης, σε εκατόν είκοσι δόσεις με γενναίο κούρεμα για τους συνεπείς. Προτείναμε τους συνεχείς και συστηματικούς ελέγχους από τις κρατικές αρχές, την επιτροπή ανταγωνισμού και τη Διαχειριστική Αρχή Ενέργειας για την αντιμετώπιση των αθέμιτων πρακτικών στις αγορές με ολιγοπωλιακή διάρθρωση ώστε να μην κερδοσκοπούν σε βάρος των καταναλωτών, ιδιαίτερα στον κλάδο παραγωγής, διανομής και εμπορίας βασικών καταναλωτικών ειδών και ιδίως ειδών διατροφής και στον κλάδο της ενέργειας. Προτείναμε την άμεση θέσπιση της κάρτας πετρελαίου για όλους τους αγρότες και όχι για ελάχιστους και μεταχρονολογημένα, όπως το σχεδιάζει η Κυβέρνηση.

Και για να έρθω και στον κατώτατο μισθό, υπενθυμίζω την ειρωνεία της τύχης: Το 2010 ήταν 751 ευρώ και το 2021 είναι 650 ευρώ. Ίδιο ήταν τότε το κόστος ζωής με το σημερινό; Σκεφτείτε αν το αναγάγετε στις καθαρές τιμές περί τίνος βατερλώ πρόκειται σε ό,τι αφορά τα πιο αδύναμα στρώματα του πληθυσμού.

Προτείναμε, λοιπόν, τη θέσπιση μόνιμης αναβαθμισμένης κατώτατης σύνταξης και όχι σε εφάπαξ επίπεδο και σημαντική αύξηση του κατώτατου μισθού για τους πλέον ευάλωτους φτωχούς και πενόμενους και στη συνέχεια αφού γίνει αύξηση, την επαναφορά των συλλογικών διαπραγματεύσεων, ώστε οι ίδιοι οι κοινωνικοί εταίροι να διαμορφώνουν το ύψος του.

Αυτές είναι κάποιες από τις προτάσεις μας, που θα μπορούσαν να αποτελέσουν το αντικείμενο ουσιαστικού διαλόγου και να διαμορφώσουμε το χρονικό και δημοσιονομικό πλαίσιο για την εφαρμογή του.

Τέλος, κύριε Πρωθυπουργέ, είναι πραγματικά αδικαιολόγητη η έλλειψη πολιτικής βούλησης της Ευρωπαϊκής Ένωσης να αντιμετωπίσει συλλογικά, υπεύθυνα και αποτελεσματικά το πρόβλημα της ακρίβειας. Η εναπόθεση σε κάθε μέλος ξεχωριστά της ευθύνης δημιουργεί συνθήκες άνισης ανταλλαγής, εξάρτησης και διαφορετικών ταχυτήτων ανάπτυξης, που διευρύνουν τις ήδη υπαρκτές και κραυγαλέες ανισότητες ανάμεσα στα κράτη.

Αναγνωρίζω την προτροπή σας να ασχοληθεί το συμβούλιο και η επιτροπή με το τεράστιο αυτό ζήτημα. Όμως, δεν αρκεί. Πρέπει να πάρετε διμερείς και πολυμερείς πρωτοβουλίες, ώστε να διαμορφωθεί ένα κοινό πλαίσιο και να διατεθούν αντίστοιχοι πόροι για την υλοποίησή του. Ίσως όχι μόνο με αύξηση, αλλά και με αναδιανομή των υπαρχόντων.

Και εδώ μια παρατήρηση. Επειδή ο πόθος όλων και ιδιαίτερα της Κυβέρνησης είναι η ταχύτατη ανάκαμψη και η ταχύτατη ανάπτυξη να πω ότι με εμβαλωματικά μέτρα, ανάπτυξη δεν γίνεται στη χώρα. Ανάπτυξη γίνεται με δομικές αλλαγές και στον τρόπο κατανομής των πόρων που είναι διαθέσιμοι. Ανάπτυξη γίνεται αν μια κοινωνία νιώθει ισχυρή να συμβάλλει με τις παραγωγικές δυνάμεις και όχι να σκορπίζετε στους τέσσερις ανέμους. Ανάπτυξη γίνεται αν κάθε περιφέρεια της χώρας έχει τη δυνατότητα με αυτενέργεια να αναπτύξει τις παραγωγικές της δυνάμεις. Ανάπτυξη γίνεται όχι τρέχοντας πίσω από τα γεγονότα και την κρίση, αλλά τιθασεύοντας και τα γεγονότα και την κρίση.

Μία τελευταία λέξη, κυρίες και κύριοι συνάδελφοι. Δεν θέλω να γίνω μάντης κακών ούτε μου ταιριάζει αυτός ο ρόλος. Όμως, σκέφτομαι, κύριε Υπουργέ, αλήθεια έτσι όπως συσσωρεύονται οι κρίσεις η μία πάνω στην άλλη και κυρίως έτσι όπως πολιτεύεται η Κυβέρνησή σας άτολμα, συντηρητικά, ταξικά και αποσπασματικά μου μοιάζει πολύ δυσοίωνο το μέλλον για τον τόπο. Δεν πρόκοψε ποτέ ένας τόπος, με έναν λαό ανασφαλή, φοβισμένο, αβέβαιο σε ένα τόσο καταθλιπτικό περιβάλλον, που θα πρέπει να αναζητήσει διέξοδο. Ένας άλλος δρόμος, πιο ριζοσπαστικός, πιο τολμηρός και κυρίως, πιο δίκαιος που να μπορεί να μοιράσει δίκαια πόρους και ευκαιρίες είναι εφικτός. Αλλά αυτό απαιτεί μια βαθιά προοδευτική συνείδηση και μια τόλμη μεταρρυθμιστική, που δεν έχει σχέση με τις δικές της μεταρρυθμίσεις, που κάνει δομικές αλλαγές, τις κατοχυρώνει μέσα στην κρίση και ανατρέπει το ισοζύγιο εσόδων-εξόδων και διανομής των πόρων, ώστε να μπορέσει και η κοινωνία να αποκτήσει μια ισομέρεια αναπτυξιακή, αλλά και να βγει από τα προβλήματα ο κάθε πολίτης, το κάθε νοικοκυριό, ο κάθε άνθρωπος.

Εμείς πιστεύουμε ότι ένας τέτοιος δρόμος είναι εφικτός. Είμαστε εδώ για να τον υπηρετήσουμε, όπως πράττουμε με συνέπεια στη διαδρομή μισού αιώνα σε αυτή την παράταξη. Είμαστε εδώ πιστοί και μάχιμοι στις αξίες και τις βαθιές ρίζες, που κάρπισαν τόσες φορές και θα καρπίσουν, απ’ ότι φαίνεται τον τελευταίο καιρό, ξανά, τους επόμενους μήνες και τα επόμενα χρόνια. Λίγο υπομονή και όλα θα αλλάξουν για το καλύτερο, για την πατρίδα μας και τον λαό μας.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΟΣ (Κωνσταντίνος Τασούλας):** Κι εμείς ευχαριστούμε, κύριε Σκανδαλίδη, και βεβαίως επειδή τηρήσατε τον χρόνο σας με ακρίβεια.

Κατόπιν, καλώ στο Βήμα τον Πρόεδρο της Κοινοβουλευτικής Ομάδας του Κομμουνιστικού Κόμματος Ελλάδας κ. Δημήτρη Κουτσούμπα για τη δική του ομιλία των είκοσι λεπτών.

**ΔΗΜΗΤΡΙΟΣ ΚΟΥΤΣΟΥΜΠΑΣ (Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας):** Ευχαριστώ, κύριε Πρόεδρε.

Η σημερινή συζήτηση και η κάλπικη αντιπαράθεση μεταξύ του κ. Μητσοτάκη και του κ. Τσίπρα ξεπερνούν κάθε όριο. Όλοι οι συνένοχοι για τη σφαγή του λαϊκού εισοδήματος, όλοι οι συνυπεύθυνοι για τα βάρη, που φόρτωσαν και εξακολουθούν να φορτώνουν στις πλάτες των εργαζομένων αλληλοκατηγορούνται τώρα και παριστάνουν ξανά τους σωτήρες.

Είναι, τουλάχιστον, προκλητικό να ακούμε να αλληλοκατηγορούνται σήμερα η Νέα Δημοκρατία και ο ΣΥΡΙΖΑ, που είναι συνυπεύθυνοι για το διαχρονικό έγκλημα σε βάρος του λαού.

Φυσικά δεν απαλλάσσεστε κι εσείς, κύριοι του ΠΑΣΟΚ και του Κινήματος Αλλαγής, από μεγάλες ευθύνες που έχετε.

Είστε όλοι συνένοχοι για τη μεγάλη μείωση των μισθών και στη συνέχεια για το πάγωμά τους για μία δεκαετία και για την υπονόμευση των συλλογικών συμβάσεων. Είστε συνένοχοι για τη φορο-αφαίμαξη του λαού και την εκτίναξη των άδικων έμμεσων φόρων. Είστε συνένοχοι για τις ιδιωτικοποιήσεις στην προώθηση των κατευθύνσεων της Ευρωπαϊκής Ένωσης, για την απελευθέρωση της αγοράς ενέργειας και την πράσινη μετάβαση που, όπως θα εξηγήσουμε στη συνέχεια, χύνουν λάδι στη φωτιά των ανατιμήσεων, της ακρίβειας και οδηγούν μεγάλο μέρος του ελληνικού λαού στην ενεργειακή φτώχεια με το πανάκριβο ηλεκτρικό ρεύμα και το φυσικό αέριο. Είστε συνένοχοι για την άθλια κατάσταση στην οποία βρίσκονται εκατοντάδες χιλιάδες άνεργοι, ιδιαίτερα οι νέοι και οι μεγάλης ηλικίας, που πλησιάζουν στη σύνταξη. Είστε συνένοχοι για τη σημερινή κατάντια του δημόσιου συστήματος υγείας, την κατάσταση στα σχολεία και τα πανεπιστήμια για τα οποία έχουμε μιλήσει άλλες φορές πολύ αναλυτικά από αυτό το Βήμα.

Όμως, η μεγαλύτερη πρόκληση και της Νέας Δημοκρατίας και του ΣΥΡΙΖΑ είναι ότι παρουσιάζουν ως λύση για τα λαϊκά προβλήματα την ίδια την αιτία, την πραγματική πηγή αυτών των προβλημάτων. Το απατηλό φάρμακο που προτείνετε και οι δύο είναι η επιστροφή στην καπιταλιστική ανάπτυξη όταν βρισκόμαστε στη φάση της κρίσης και στη συνέχεια κατά τη φάση της ασθενικής ανάκαμψης της οικονομίας πάλι η παραπέρα ώθηση στην καπιταλιστική ανάπτυξη. Πρόκειται για ώθηση, που διασφαλίζεται πάντοτε με την πολύμορφη κρατική στήριξη και τις φοροελαφρύνσεις προς το μεγάλο κεφάλαιο. Όπως πάντα, έτσι και τώρα, υπόσχεστε ότι τα οφέλη θα διαχυθούν και θα έρθει η ανάπτυξη για όλους. Και τι αποδεικνύει ξανά και ξανά η ίδια η ζωή; Αποδεικνύει ότι τα δώρα αυτής της ανάπτυξης για τους εργαζόμενους είναι τελικά απαιτήσεις για νέες θυσίες αφού μόνο το ξεζούμισμα των εργαζομένων με το άνοιγμα της ψαλίδας ανάμεσα στην αύξηση της παραγωγικότητας και των μισθών μπορεί να αυξηθεί η κερδοφορία του κεφαλαίου.

Κερασάκι στην τούρτα τους τελευταίους μήνες είναι η ακρίβεια η οποία έρχεται να γκρεμίσει ό,τι είχε απομείνει όρθιο. Το καλάθι της νοικοκυράς γίνεται κάθε μέρα και ακριβότερο. Το κόστος της ενέργειας βυθίζει στην ενεργειακή φτώχεια σχεδόν την πλειοψηφία του λαού. Το κόστος στέγασης εκτινάσσεται και κυριολεκτικά διώχνει οικογένειες από τα σπίτια τους, ενώ ακόμα και απλές καθημερινές συνήθειες γίνονται πανάκριβες και οι εργαζόμενοι δεν μπορούν πια να τις καλύψουν. Όμως, η ακρίβεια και η εκτίναξη της τιμής του ηλεκτρικού ρεύματος δεν είναι φυσικό φαινόμενο.

Για να δούμε πως προκαλείται:

Κατ’ αρχάς σχετίζεται με τη σημερινή δημοσιονομική πολιτική που έχει ανάγκη το μεγάλο κεφάλαιο στην Ελλάδα και στην υπόλοιπη Ευρώπη για να ανακάμψει και να επανέλθει σε κερδοφορία. Μιλάμε για την ονομαζόμενη «επεκτατική πολιτική», που ακολουθείται τόσο στην Ευρωπαϊκή Ένωση όσο και στον υπόλοιπο, σήμερα, καπιταλιστικό κόσμο με την δραστική αύξηση της μάζας του χρήματος που έχει σχεδόν διπλασιαστεί, γι’ αυτό και η άνοδος του πληθωρισμού δεν αποτελεί ελληνική ιδιαιτερότητα. Στις κεντρικές τράπεζες των Ηνωμένων Πολιτειών Αμερικής και της Ευρωπαϊκής Ένωσης έχει ήδη ξαναρχίσει η συζήτηση για τις αρνητικές επιδράσεις του φθηνού δανεισμού, των χαμηλών επιτοκίων, της χαλαρής νομισματικής πολιτικής στην άνοδο του πληθωρισμού.

Η πικρή αλήθεια είναι πως η εργατική τάξη, ο λαός της χώρας αφού πλήρωσε την κρίση του 2008 - 2015 με άμεσες, δραστικές περικοπές μισθών, συντάξεων και με εκτίναξη των φόρων τώρα πληρώνει μαζί με τους εργαζόμενους, τον υπόλοιπο κόσμο έμμεσα με μια ραγδαία υποβάθμιση του εισοδήματός του μέσα από τον πληθωρισμό.

Αλήθεια, κύριε Τσίπρα, δεν είναι τουλάχιστον αστείο εσείς που συνεχίζετε να εμφανίζεστε ως οι αυθεντικοί εκφραστές της επεκτατικής δημοσιονομικής πολιτικής να έρχεστε και να ρίχνετε δάκρυα πάνω από την ακρίβεια και τον πληθωρισμό; Η ζωή αποδεικνύει ότι κάθε φάρμακο για κάποιο από τα συμπτώματα της καπιταλιστικής ανάπτυξης γίνεται δηλητήριο για τα υπόλοιπα. Δεν υπάρχει βλέπετε μαγική συνταγή. Η ίδια η καπιταλιστική ανάπτυξη, η έξοδος της καπιταλιστικής οικονομίας από την κρίση, η αύξηση της κατανάλωσης οδηγούν σε αυξήσεις των τιμών. Ακόμα πιο μεγάλες είναι οι ευθύνες όλων των αστικών κομμάτων για την έκρηξη της ενεργειακής φτώχειας, την εκτίναξη των τιμών του ηλεκτρικού ρεύματος και του φυσικού αερίου. Είναι συνυπεύθυνοι, γιατί όλοι μαζί στηρίζουν και προωθούν την πολιτική της πράσινης μετάβασης, της απελευθέρωσης αγοράς ενέργειας της Ευρωπαϊκής Ένωσης.

Ποιες είναι οι συνέπειες ήδη από την εφαρμογή αυτής της πολιτικής στην Ελλάδα; Ο εγχώριος λιγνίτης και η φιλική στο περιβάλλον εγχώρια υδροηλεκτρική παραγωγή δεν ξεπερνούν πλέον το 13% στο συνολικό μίγμα. Το 42,7% ανήκει στο πανάκριβο εισαγόμενο φυσικό αέριο και το 16% προέρχεται πλέον από εισαγωγές από τα Βαλκάνια, αφού εκεί η παραγωγή από στερεά καύσιμα δεν φαίνεται να βλάπτει το περιβάλλον. Έτσι αντί για εξοικονόμηση ενέργειας το πανάκριβο φυσικό αέριο σπαταλιέται στην ηλεκτροπαραγωγή.

Στις πλάτες του λαού φορτώνονται τα αποτελέσματα των αντιθέσεων ανάμεσα σε ΗΠΑ, Ευρωπαϊκή Ένωση, Ρωσία οι οποίες αφορούν το βαθμό εξάρτησης της Ευρώπης από το ρώσικο φυσικό αέριο και επιδρούν σήμερα στην τιμή του φυσικού αερίου. Ο λαός πληρώνει, επίσης, το χρηματιστήριο ενέργειας και το εμπόριο δικαιωμάτων εκπομπών ρύπων που επιβάλλει η Ευρωπαϊκή Ένωση. Έτσι εμφανίζεται τεχνητά στα χαρτιά ως φθηνότερη η ηλεκτροπαραγωγή από αιολικά πάρκα σε σχέση με την παραγωγή από τον εγχώριο λιγνίτη.

Η Ελλάδα, μάλιστα, κατέχει και το ρεκόρ αύξησης της χονδρεμπορικής τιμής του ηλεκτρικού ρεύματος φέτος στην Ευρωπαϊκή Ένωση. Ο λαός πληρώνει, επίσης, τα πρόσθετα χαράτσια για να είναι κερδοφόρες οι επενδύσεις των μεγάλων αιολικών πάρκων, πληρώνει τα τέλη ανανεώσιμων πηγών ενέργειας, τους περιβόητους ειδικούς λογαριασμούς ΑΠΕ τους οποίους στήριξαν από κοινού Νέα Δημοκρατία και ΣΥΡΙΖΑ πέρα από μικροδιαφορές. Ο λαός θα πληρώσει, επίσης και τις επιβαρύνσεις στο βιομηχανικό ρεύμα.

Παράλληλα δίπλα στο κύμα ανεργίας, που φέρνει η απολιγνιτοποίηση στην δυτική Μακεδονία ανοίγει τώρα στο ΣΕΒ και η συζήτηση για μεταφορά εγχώριων παραγωγικών μονάδων εκτός Ευρωπαϊκής Ένωσης σε χώρες με πιο χαλαρούς κανόνες σχετικά με την εκπομπή διοξειδίου του άνθρακα.

Λέγαμε επίσης και από αυτό εδώ το Βήμα, μόλις δύο χρόνια πριν, πως η πολιτική της εξωστρέφειας, την οποία εμφανίζετε ως θαυματουργή λύση -τόσο εσείς της Νέας Δημοκρατίας όσο και οι του ΣΥΡΙΖΑ- εκθέτει τη χώρα σε διακυμάνσεις της διεθνούς οικονομίας, που θα εκφράζονται μάλιστα πολλαπλασιασμένα. Επιβεβαιωθήκαμε με την τελευταία κρίση, με την οικονομία της χώρας να καταγράφει μια από τις βαθύτερες κρίσεις ανάμεσα στις χώρες της Ευρωπαϊκής Ένωσης.

Επιβεβαιωνόμαστε και τώρα. Η πολιτική της εξωστρέφειας και η αύξηση των εξαγωγών, επίσης, τροφοδοτεί και την ακρίβεια για ορισμένες κατηγορίες εμπορευμάτων. Η μονοκαλλιέργεια του τουρισμού μέσα στις πόλεις, η εμφάνιση εκατοντάδων ξενοδοχείων και η πανσπερμία βραχυχρόνιων μισθώσεων, οι χιλιάδες τουρίστες τελικά καθορίζουν τιμές Ευρώπης σε μια χώρα, στην οποία εκατοντάδες χιλιάδες εργαζόμενοι παραμένουν άνεργοι και που ο μέσος μισθός είναι σχεδόν το 50% του αντίστοιχου της βόρειας Ευρώπης.

Μπορεί άραγε κάποιος να καταλάβει το θέμα της ακρίβειας, αν δεν δει τις συνεχιζόμενες ιδιωτικοποιήσεις σε υγεία, σε παιδεία, στις μεταφορές, στην κοινωνική ασφάλιση, που οδηγούν σε εμφάνιση κόστους εκεί που δεν υπήρχε πριν; Και άρα γιατί; Και αυτό είναι φυσικό φαινόμενο;

Η διαχρονική πολιτική των τελευταίων δεκαετιών στην ενέργεια, στην ύδρευση, στις μεταφορές, στην υγεία, στην παιδεία αύξησαν δραστικά το κόστος για την εργατική, τη λαϊκή οικογένεια. Είναι εύκολο πια να καταλάβει κανείς πως η κερδοφορία του κεφαλαίου απαιτεί κλιμάκωση της επίθεσης προς τους εργαζόμενους, ότι το είδος της αστικής διαχείρισης που κάνετε δεν αλλάζει την ταξική ουσία αυτής της κοινωνίας. Δεν αλλάζει το γεγονός ότι οι εργαζόμενοι πρέπει να χάνουν, για να κερδίζουν οι μεγάλοι, οι λίγοι, το μεγάλο κεφάλαιο.

Γι’ αυτό και ήρθε πλέον η ώρα σε αυτή τη χώρα, οι εργαζόμενοι, η εργατική τάξη, ο λαός να κάνει το δικό του ταμείο, να βγάλει δηλαδή τα συμπεράσματά του. Τα χρέη των λαϊκών νοικοκυριών, των μικρών επιχειρήσεων προς τις τράπεζες, την εφορία και τα ασφαλιστικά ταμεία ξεπερνούν ήδη τα 10 δισεκατομμύρια ευρώ.

Το παράδειγμα της εκρηκτικής κατάστασης που έχει δημιουργηθεί στις μικρές επιχειρήσεις της εστίασης, με την επιβάρυνση των ενοικίων, το μεγάλο ενεργειακό κόστος, τις απαιτήσεις της επιστρεπτέας προκαταβολής και τόσα άλλα είναι χαρακτηριστικά. Η ακρίβεια δεν οφείλεται σε λαθεμένους χειρισμούς της τωρινής ή της προηγούμενης κυβέρνησης, που και αυτοί, βέβαια, οι λαθεμένοι χειρισμοί υπήρχαν και υπάρχουν. Όμως, καμμία αστική κυβέρνηση δεν θέλει ούτε μπορεί να αντιμετωπίσει το ζήτημα της εξαθλίωσης της εργατικής τάξης, αφού αυτή τελικά είναι απαράβατος όρος της ίδιας της καπιταλιστικής παραγωγής του συστήματος, τα συμφέροντα δηλαδή του οποίου έχουν ταχθεί να υπηρετούν.

Γι’ αυτό και τα μέτρα της Κυβέρνησης για την ακρίβεια είναι κυριολεκτικά μία ασπιρίνη σε βαρύ νόσημα, που σε κάθε περίπτωση θα κληθούν και πάλι να πληρώσουν οι εργαζόμενοι από την άλλη τσέπη. Πρόκειται για απλά μέτρα αναδιανομής της φτώχειας ανάμεσα στα ίδια εργατικά λαϊκά στρώματα. Τα μειωμένα τιμολόγια ηλεκτρικού ρεύματος φορτώνονται στον προϋπολογισμό και θα τα πληρώσουν οι εργαζόμενοι από τους φόρους που καταβάλλουν, ενώ τα κέρδη των εταιρειών ηλεκτρικής ενέργειας παραμένουν διασφαλισμένα.

Αντίστοιχα, το κυβερνητικό επίδομα, που σχεδιάζει η Κυβέρνηση θα αφορά μόνο την ακραία φτώχεια λειτουργώντας μόνο πυροσβεστικά. Είναι μεγάλη η πρόκληση απέναντι στους εργαζόμενους που σας παρακολουθούν να επικαλείστε ως αντιστάθμισμα στην ακρίβεια και την εκτίναξη του κόστους της επιβίωσής τους την τάχα αύξηση του κατώτατου μισθού κατά 2%. Φτάνετε μάλιστα στο σημείο αυτό το 2% να παρουσιάζεται και ως διπλή αύξηση!

Μα, καλά, δεν ντρέπεστε; Μιλάμε για τον κατώτερο μισθό που καθορίζονταν με υπογραφή εθνικής γενικής συλλογικής σύμβασης εργασίας ανάμεσα σε συνδικάτα και εργοδότες, που εσείς κατάργησαν το 2012, πετσοκόβοντας μια ήδη υπογεγραμμένη σύμβαση, με απόφαση υπουργικού συμβουλίου, κατά 25% για όλους και κατά 32% για τους νέους έως είκοσι πέντε χρόνων. Μιλάμε για τον ίδιο κατώτερο μισθό για τον οποίον ψηφίσατε και νόμο, τον γνωστό νόμο Βρούτση, ο οποίος καθορίζεται πλέον με υπουργική απόφαση.

Ήρθε ο ΣΥΡΙΖΑ, που θα καταργούσε και αυτό τον νόμο, και με την κ. Αχτσιόγλου τον εφάρμοσε, χωρίς ούτε κατά προσέγγιση να επαναφέρει τον μισθό στα επίπεδα που κόπηκε. Μιλάμε για καθοριστική κρατική παρέμβαση, που λειτούργησε ως επιταχυντής για να πέσει ο μέσος μισθός όλων των εργαζομένων πάνω από 30% και να μειωθεί το εισόδημα των εργαζομένων, αλλά και των ανέργων, αφού το επίδομα ανεργίας που λαμβάνουν ένας στους δέκα ανέργους, με τα επίσημα στοιχεία, μειώθηκε εξίσου.

Μισθοί καθηλωμένοι και πετσοκομμένοι εδώ και μια δεκαετία. Γι’ αυτούς τους μισθούς μιλάμε. Ενώ μεγάλο τμήμα των εργαζομένων δεν αμείβεται καν με αυτούς, αλλά με ακόμα λιγότερα λόγω της γιγάντωσης και των ευέλικτων μορφών, δηλαδή των μορφών εργασίας «λάστιχο».

Οκτακόσιες δέκα χιλιάδες εργαζόμενοι, με βάση τα πρόσφατα στοιχεία του ΕΦΚΑ, αμείβονται με 383,23 ευρώ τον μήνα μεικτά. Αυτοί οι εργαζόμενοι αποτελούν το 37,42% του συνόλου των ασφαλισμένων και, μάλιστα, μέσα στην πανδημία αυτό το μεγάλο ποσοστό των εργαζομένων αυξήθηκε κατά 14%. Αυτή η εργασιακή ζούγκλα είναι δικό σας δημιούργημα, κύριοι της Νέας Δημοκρατίας, κύριοι του ΣΥΡΙΖΑ.

Για ποια αντισταθμιστικά μέτρα στην ακρίβεια μιλάτε και κοροϊδεύετε τον κόσμο; Πάνω σε αυτό το νομοθετικό πλαίσιο, που κατακρήμνισε τον μέσο μισθό στα σημερινά επίπεδα και εκτίναξε την ευελιξία ήρθε να προστεθεί και ο νόμος Χατζηδάκη, που κάθε διάταξή του που μπαίνει σε εφαρμογή είναι και ληστεία στο εισόδημα και παγίδα θανάτου για τους χώρους εργασίας.

Έχετε καταλάβει τι συμβαίνει αυτή τη στιγμή μέσα σε χώρους εργασίας; Ότι δεν υπάρχει εβδομάδα που το εργατικό ρεπορτάζ να μην καταγράφει πραγματικά εγκλήματα σε χώρους εργασίας με νεκρούς, με σακατεμένους; Πού είναι η ετήσια έκθεση του Σώματος Επιθεωρητών Εργασίας, το οποίο μάλιστα με τον νόμο του κ. Χατζηδάκη το κάνατε τάχα ανεξάρτητη αρχή; Η τελευταία φορά που το Υπουργείο έδωσε στη δημοσιότητα την ετήσια έκθεση του Σώματος Επιθεωρητών Εργασίας ήταν το 2017, πάλι μετά από επίμονες ερωτήσεις του ΚΚΕ μέσα στη Βουλή.

Την ίδια πρακτική, που ακολουθούσε ο ΣΥΡΙΖΑ ακολουθείτε και εσείς. Με ποιο δικαίωμα δεν δίνετε τα στοιχεία στη δημοσιότητα; Είναι ή δεν είναι αυτό συγκάλυψη εγκληματικών ευθυνών της εργοδοσίας, αλλά και μήνυμα «Κάντε ό,τι θέλετε, δεν σας ελέγχει κανείς»; Αυτή είναι η αιτία για τα ατυχήματα στους διανομείς, τον νεκρό εργάτη στην «COSCO», τα θύματα στον ηλεκτρικό σιδηρόδρομο, τον νεκρό οικοδόμο στα Οινόφυτα. Και αυτά μόνο τις τελευταίες μέρες.

Ακόμα και για την υπερεργασία, που αμειβόταν με 20% περισσότερο, αν αμειβόταν, τώρα δίνετε και με την εφαρμογή του νόμου Χατζηδάκη του άρθρου 79 το ελεύθερο στην εργοδοσία να μην δηλώνει τις ώρες υπερεργασίας και να μην τις πληρώνει.

Αποκαλύπτονται ένα-ένα τα ψεύτικα τα λόγια και ο άθλιος μηχανισμός προπαγάνδας, που έχει στηθεί για να παρουσιάζει την κατάργηση του οκτάωρου και τη δεκάωρη εργασία ως εκσυγχρονισμό. Χώρια τα διάφορα χαζοχαρούμενα που λέτε ότι οι ίδιοι οι εργαζόμενοι θέλουν να δουλεύουν παραπάνω για να παίρνουν άδεια να μαζεύουν τάχατες τις ελιές και να μην πω τίποτα περισσότερο .

Δεν θα μπορούσα να μην αναφερθώ στην κατάσταση που βιώνουν εκατοντάδες χιλιάδες συνταξιούχοι βλέποντας τον εμπαιγμό για να πάρουν τη σύνταξή τους, τις καθυστερήσεις, τις αναβολές και τις συνεχόμενες μειώσεις.

Εδώ τον e-ΕΦΚΑ η Κυβέρνησή σας τον έχει εγκαινιάσει δυο φορές ότι τάχα θα έβγαζε  με το πάτημα ενός κουμπιού τις συντάξεις και στον ΕΦΚΑ εκκρεμούν να εκδοθούν, δηλαδή να πληρωθούν οι συνταξιούχοι τα λεφτά τους. Εκκρεμούν εκατόν εξήντα μία χιλιάδες κύριες συντάξεις, εκατόν είκοσι πέντε χιλιάδες επικουρικές και δεκαοκτώ χιλιάδες εφάπαξ. Ακόμα και τα αναδρομικά που έχουν δικαστικά κερδηθεί, φτάσατε στο σημείο να τα φορολογήσετε για να πάρετε πίσω ένα μεγάλο μέρος με την αύξηση της φορολογικής κλίμακας.

Ο ΣΥΡΙΖΑ, απ’ την άλλη, επιχειρεί για άλλη μια φορά να εξαπατήσει προτείνοντας ως λύση μια λίγο μεγαλύτερη αύξηση του κατώτατου μισθού από αυτή που εξαγγέλλει για το 2022 η Κυβέρνηση Μητσοτάκη.

Ασφαλώς και είναι επιτακτική και άμεση ανάγκη η γενναία αύξηση του κατώτατου μισθού. Όμως, ο ΣΥΡΙΖΑ ξεχνά να απαντήσει ταυτόχρονα σε ορισμένα απλά ερωτήματα: Τι θα γίνει με τον μέσο μισθό σε κάθε κλάδο; Τι θα γίνει με τη μείωση του μη μισθολογικού κόστους που έχει προτείνει στον ΣΕΒ ως αντιστάθμισμα για την αύξηση του κατώτατου μισθού, δηλαδή τη μείωση των ασφαλιστικών εισφορών των εργοδοτών και άλλων παροχών, όπου από τη μία τσέπη θα μπαίνουν και από την άλλη θα βγαίνουν. Θα μειωθούν δραστικά και άμεσα οι έμμεσοι φόροι; Θα καταργηθεί ο ΦΠΑ στα είδη πλατιάς λαϊκής κατανάλωσης; Θα καταργηθούν οι αντεργατικοί νόμοι και οι μεταμνημονιακές δεσμεύσεις που υπονομεύουν τις συλλογικές συμβάσεις και τις αντίστοιχες διαπραγματεύσεις; Θα καταργηθούν οι ελαστικές σχέσεις εργασίας; Τι θα γίνει όταν η Κομισιόν απαιτήσει από την επόμενη κυβέρνηση την τήρηση των μεταμνημονιακών δεσμεύσεων, που μάλιστα υπέγραψε ο ίδιος ο κ. Τσίπρας; Τι θα γίνει όταν αρχίσουν οι αυστηρές συστάσεις για περιορισμό των κρατικών δαπανών κοινωνικής πολιτικής;

Ως απάντηση σε όλα αυτά μπορεί να ξανακούσουμε ένα από τα πιο σύντομα ανέκδοτα ότι ο ΣΥΡΙΖΑ μαζί με τους Podemos, όπως ειπώθηκε εδώ μέσα, και τους Σοσιαλιστές της Πορτογαλίας από την άλλη μεριά, θα μετασχηματίσουν φιλολαϊκά την Ευρωπαϊκή Ένωση. Μπορεί μάλιστα να βοηθήσει και το ΜέΡΑ25 σ’ αυτόν τον πολύ ρεαλιστικό στόχο, πράγματι. Σε κάθε περίπτωση, εύκολα καταλαβαίνουμε ότι μια αύξηση του κατώτατου μισθού θα εξανεμιστεί πολύ εύκολα, αν απαντήσουμε αρνητικά σε αυτά τα προαναφερόμενα ερωτήματα.

Το πρόβλημα, όμως, είναι βαθύτερο. Μαγική λύση που να διασφαλίζει ουσιαστικές αυξήσεις στο λαϊκό εισόδημα, ενίσχυση του μέσου μισθού και την ίδια στιγμή επέκταση της καπιταλιστικής ανάπτυξης και ενίσχυση των κερδών του κεφαλαίου, είναι ακριβώς μαγική, μεταφυσική, ανύπαρκτη δηλαδή λύση. Η συσσώρευση κεφαλαίου, η καπιταλιστική ανάπτυξη είναι δεμένη με την εξαθλίωση των εργαζομένων.

Ο λόγος που τόσο εσείς, κύριε Μητσοτάκη, όσο κι εσείς, κύριε Τσίπρα, δεν μπορείτε να αρθρώσετε ικανοποιητική πρόταση-λύση για το ζήτημα της ακρίβειας και του εργατικού λαϊκού εισοδήματος είναι τελικά πολύ απλός. Είστε με την πλευρά όσων ευθύνονται για τις ανατιμήσεις, την ακρίβεια. Είστε ταγμένοι στη θωράκιση κερδών των λίγων. Συμφωνείτε, δηλαδή, στο ουσιαστικό. Γι’ αυτό και την προηγούμενη περίοδο ψηφίζατε μαζί τα μνημόνια.

Σήμερα συμφωνείτε μαζί για την ανάγκη μιας επεκτατικής διαχείρισης που τρώει το λαϊκό εισόδημα με τον πληθωρισμό, με τις ανατιμήσεις. Γι’ αυτό και μαζί όπως «το ‘να χέρι νίβει τ’ άλλο», χτυπάτε τη δυνατότητα του εργατικού κινήματος να αντιπαλέψει αυτά τα αντιλαϊκά μέτρα που έχει ανάγκη η κερδοφορία του κεφαλαίου. Προσπαθείτε να βάλετε συνεχώς νέα εμπόδια. Μαζί προωθήσατε την υπονόμευση της δυνατότητας των σωματείων να οργανώνουν απεργίες. Μαζί καταργήσατε τις συλλογικές διαπραγματεύσεις και ο νόμος Χατζηδάκη είναι η ταφόπλακα που επιχειρείτε να βάλετε σε αυτές.

Γι’ αυτό και τα μέτρα που προτείνετε είναι μέτρα αναδιανομής της φτώχειας ανάμεσα σε φτωχούς. Ο καπιταλισμός στον οποίο είστε ταγμένοι και τον οποίο και οι δύο υπηρετείτε, με την αρωγή των άλλων κομμάτων εδώ μέσα, δεν έχει να δώσει πραγματική λύση πλέον στους λαούς.

Η αστική διαχείριση, είτε περιοριστική είτε επεκτατική, φορτώνει τα βάρη μόνο στους εργαζόμενους και την ίδια στιγμή αδυνατεί να αντιμετωπίσει ακόμα και το ίδιο το πρόβλημα της κρίσης, που αυτό επανέρχεται συνεχώς.

Η «πράσινη» μετάβαση, στην οποία πίνετε νερό, οδηγεί από τη φύση της σε ένα περιορισμό του πώς θα ζουν τα εργατικά, τα λαϊκά στρώματα, οδηγεί σε ενεργειακή φτώχεια, σε λιγότερες μετακινήσεις. Και πάλι, όμως, δεν μπορεί να λύσει τις αξεπέραστες αντιφάσεις του συστήματος. Η ίδια η πραγματικότητα φωνάζει: το σύστημα σαπίζει, δεν παίρνει πλέον μπαλώματα, δεν διορθώνεται. Η ανάπτυξή σας παράγει φτώχεια, ανεργία ακόμα και πολέμους. Η αυτοματοποίηση της παραγωγής παράγει ανεργία και αύξηση του εργάσιμου χρόνου.

Οι αντιφάσεις αυτού του συστήματος που υποστηρίζετε, προέρχονται από την καπιταλιστική ιδιοκτησία, δηλαδή το καπιταλιστικό κέρδος και το κράτος που το φυλάει. Και αυτό είναι που πρέπει να φύγει, τελικά, από το προσκήνιο της ιστορίας.

Η κοινωνική ιδιοκτησία, που προτείνουμε εμείς, των συγκεντρωμένων μέσων παραγωγής, ο κεντρικός επιστημονικός σχεδιασμός, ο έλεγχος της παραγωγής μπορούν να αντιμετωπίσουν τα προβλήματα. Η ενεργειακή φτώχεια δεν είναι αποτέλεσμα της έλλειψης ενεργειακών πόρων. Η ακρίβεια και η ανέχεια δεν οφείλεται στο ότι δεν μπορούμε να παράγουμε επαρκή τρόφιμα στη χώρα μας. Η αδυναμία της μέσης οικογένειας να διασφαλίσει ικανοποιητικές διακοπές, ξεκούραση, ελεύθερο χρόνο, πολιτισμό, αθλητισμό δεν οφείλονται στο ότι δεν την απασχολούν αυτά, ότι είναι μοιραίο να μην τα απολαμβάνει. Όπου και να κοιτάξει κανείς ο ένοχος φωνάζει.

Το ΚΚΕ τεκμηριώνει το πρόγραμμά του, ότι μπορεί να ζήσει πολύ καλύτερα ο λαός με βάση τις δυνατότητες που υπάρχουν σήμερα, φωτίζει γιατί, τελικά, αυτός ο κεντρικός σχεδιασμός της κοινωνικής παραγωγής με τον λαό, πραγματικά, στην εξουσία -το σύστημα του σοσιαλισμού που προτείνουμε εμείς- θα διασφαλίσει και φθηνή ενέργεια για όλους και επαρκή, φτηνά και ποιοτικά τρόφιμα και μετακινήσεις που να καλύπτουν τις ανάγκες και παιδεία και υγεία στο ύψος των απαιτήσεων, ικανοποιητικές εργασιακές σχέσεις και δραστική μείωση του εργάσιμου χρόνου για όλους, συνδυασμένη ικανοποίηση όλων των λαϊκών αναγκών.

Σήμερα, για να ανοίξει αυτός ο ελπιδοφόρος δρόμος, οι δυνάμεις του ΚΚΕ μπαίνουν μπροστά στους σύγχρονους αγώνες των εργαζομένων. Δεν υπάρχουν πλέον περιθώρια για αυταπάτες. Οι εργαζόμενοι δεν πρέπει να εναποθέσουν για άλλη μια φορά τις ελπίδες τους στις απατηλές διακηρύξεις, είτε της Νέας Δημοκρατίας είτε του ΣΥΡΙΖΑ είτε άλλων κομμάτων. Η πολύχρονη ιστορική πείρα έχει αποδείξει ότι μόνο ο λαός μπορεί να σώσει τον λαό αν πιστέψει στη δύναμή του και βαδίσει αποφασιστικά στο δρόμο των ριζικών αλλαγών.

Μέσα από αυτούς τους καθημερινούς αγώνες μπορούμε να διαμορφώσουμε ένα τέτοιο κίνημα των εργαζομένων, ριζωμένο παντού, με πρωτοπόρες εστίες αντίστασης σε κάθε χώρο δουλειάς, σε κάθε κλάδο, σε κάθε περιοχή και με συγκεκριμένα ζητήματα που πρέπει να βάλουμε επί τάπητος για λύση, όπως είναι:

Η υπεράσπιση του αξιοπρεπούς εργατικού εισοδήματος. Η μείωση του χρόνου εργασίας. Η κατοχύρωση ουσιαστικών αυξήσεων. Η κατάργηση των ελαστικών μορφών απασχόλησης. Η διασφάλιση μόνιμης δουλειάς ενάντια στη φοροληστεία και την ακρίβεια που πληρώνουν τα λαϊκά στρώματα. Η προστασία της ζωής, της υγείας του λαού για αποκλειστικά δημόσιες, δωρεάν και υψηλού επιπέδου υπηρεσίες υγείας, για υποχρεωτική κοινωνική ασφάλιση για όλους με μείωση έως και κατάργηση των εισφορών των εργαζομένων για να πληρώνει το κεφάλαιο, με πρόνοια αποκλειστικά δημόσια και δωρεάν για όλους. Η υπεράσπιση εργατικών λαϊκών δικαιωμάτων ενάντια στην κρατική καταστολή, σε απαγορεύσεις, την τρομοκρατία, την κατάργηση όλων των νόμων που περιορίζουν τη συνδικαλιστική δράση. Η απεμπλοκή της χώρας από επικίνδυνα σχέδια, το κλείσιμο στρατιωτικών βάσεων, η αποδέσμευση από τους οργανισμούς του ΝΑΤΟ, της Ευρωπαϊκής Ένωσης, που, εκτός των άλλων, αφαιρούν από το λαό μας πολύτιμους πόρους, που θα μπορούσαν να αυξήσουν το εισόδημα και τις κοινωνικές παροχές. Το δικαίωμα στη δημόσια δωρεάν παιδεία σε όλες τις βαθμίδες, την ανάπτυξη του ελεύθερου χρόνου, την πρόσβαση του λαού μας στον πολιτισμό και τον αθλητισμό με όλες τις απαραίτητες υποδομές. Η άμεση στήριξη των αυτοαπασχολούμενων, των μικρών επιχειρηματιών με κατοχύρωση αφορολόγητου ορίου στα 12.000 ευρώ για τους μικρούς και τη διαγραφή μέρους των χρεών σε τράπεζες και δημόσιο. Η κατοχύρωση κατώτερων εγγυημένων τιμών στα αγροτικά προϊόντα και ολοκληρωμένο σχέδιο αντιπλημμυρικής, αντιπυρικής, αντισεισμικής προστασίας. Η διασφάλιση σύγχρονης, λαϊκής κατοικίας.

Και μιας και λέω για αντιπλημμυρικά, προχτές ήμουν στην Κέρκυρα, στον Ποταμό.

Τον ξέρετε τον Ποταμό, κύριε Δένδια, κύριοι Βουλευτές των άλλων κομμάτων από την Κέρκυρα; Αναφέρομαι στους τρεις Βουλευτές της Κέρκυρας. Βεβαίως και τον ξέρετε, προάστιο της Κέρκυρας είναι. Δεν ξέρετε ότι δεν έχει γίνει τίποτα για να αποκατασταθεί η γέφυρα, να ανοίξει η συγκοινωνία μετά από τις πρόσφατες καταστροφικές πλημμύρες; Δεν ξέρετε ότι δεν υπάρχει λεωφορείο για τη μετακίνηση στοιχειωδώς των κατοίκων;

Αυτά μου είπε μια Κερκυραία γνωστή, κάτοικος του Ποταμού εκεί -γνωστή του κ. Δένδια κυρίως μου είπε ότι είναι- και μου ζήτησε να σας μεταφέρω στη Βουλή με την πρώτη ευκαιρία -τα ακούτε και εσείς, κύριε Μητσοτάκη, και αφού βρήκα την ευκαιρία σήμερα, αυτό κάνω- ότι θα πρέπει να επιλυθούν τέτοια ζητήματα, να δοθεί επιτέλους λύση έστω και σε στοιχειώδη ζητήματα των πληγέντων.

Δεν χρειάζεται να περιμένουμε το ΚΚΕ ή τον σοσιαλισμό που λέμε εμείς, μπορείτε να τα λύσετε εδώ και τώρα και εσείς με την πίεση και τη στήριξη όλων μας.

Το ΚΚΕ, λοιπόν, για να τελειώνω, έχει καταθέσει συγκεκριμένες προτάσεις και μέσα στη Βουλή για την ανακούφιση των εργαζομένων, των λαϊκών δυνάμεων, προτάσεις, όμως, οι οποίες συνάντησαν την αποφασιστική άρνηση άλλων κομμάτων.

Ο λαός μας πιστεύω ότι κάποια στιγμή -πολύ σύντομα- μπορεί να βγάλει συμπεράσματα. Δεν υπάρχει -λέμε εμείς- χρόνος για αναμονή. Η επίθεση δεν πρόκειται να σταματήσει, αν δεν τη σταματήσουν οι ίδιοι οι εργαζόμενοι, ο ίδιος ο λαός με την πάλη τους, ενωμένοι όλοι μαζί.

Σας ευχαριστώ.

**ΠΡΟΕΔΡΟΣ (Κωνσταντίνος Τασούλας):** Και εμείς ευχαριστούμε τον κ. Κουτσούμπα.

Σειρά έχει τώρα ο κ. Κυριάκος Βελόπουλος, Πρόεδρος της Κοινοβουλευτικής Ομάδας της Ελληνικής Λύσης, για τη δική του πρωτολογία.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ευχαριστώ πολύ, κύριε Πρόεδρε.

Κύριε Κουτσούμπα, δεν είστε υποχρεωμένος να ξέρετε το πρόγραμμά μας, αλλά είστε υποχρεωμένος να μας ακούτε τουλάχιστον εδώ μέσα. Για «πράσσειν άλογα» δεν λέει η Ελληνική Λύση. Είναι εναντίον της πράσινης ενέργειας, όπως τουλάχιστον πάει να επιβληθεί και όπως τουλάχιστον λέγεται. Γι’ αυτό, μη μας τσουβαλιάζετε και εμάς με τους υπόλοιπους! Τουλάχιστον εδώ μια εξαίρεση!

**ΔΗΜΗΤΡΙΟΣ ΚΟΥΤΣΟΥΜΠΑΣ (Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας):** Δεν είπα ονομαστικά!

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Είπατε «όλα τα κόμματα», κύριε Κουτσούμπα! Όλα τα κόμματα είμαστε και εμείς, δυστυχώς ή ευτυχώς, ευτυχώς για εμάς, δυστυχώς για κάποιους άλλους.

Πάμε, λοιπόν, στα υπόλοιπα.

Η πραγματικότητα είναι ότι ακούγοντας όλους τους Προέδρους των κομμάτων θα έλεγα κάτι πολύ κοινότοπο: Από θεωρία πάμε καλά. Από ουσία, όμως, καμμία! Δεν άκουσα ούτε προτάσεις ούτε επιχειρήματα, δεν άκουσα κάτι συγκροτημένο, κάτι συγκεκριμένο, κάτι σχεδιασμένο σε επίπεδο πρότασης προς την Κυβέρνηση. Πέρα από την αντιπολίτευση, να κάνουμε και προτάσεις! Θεωρία, λοιπόν, και όχι ουσία!

Θα ήθελα να ξεκινήσω πρώτα με τον κύριο Πρωθυπουργό.

Κύριε Πρωθυπουργέ, θεωρώ ότι ήταν μια λεκτική αστοχία αυτή, περιγράψατε μία αντικειμενική πραγματικότητα. Ξέρετε, στην ελληνική γλώσσα δεν υπάρχει αντικειμενική πραγματικότητα, η πραγματικότητα είναι πραγματικότητα. Η αλήθεια είναι αντικειμενική ή υποκειμενική. Άρα, λοιπόν, η πραγματικότητα αποτυπώνεται με όλα αυτά που συμβαίνουν στην κοινωνία μας. Και μπερδεύοντας, λοιπόν, πολλές φορές η Κυβέρνηση έννοιες, επιχειρεί να κάνει υπερβάσεις λεκτικές, αλλά και -θα το έλεγα ευθέως- αντιθεσμικές πράξεις.

Σταχυολόγησα, λοιπόν, από την ομιλία του κυρίου Πρωθυπουργού μερικά κενά, μερικά έωλα επιχειρήματα, τα οποία πραγματικά αποδομούν το κυβερνητικό αφήγημα και μπορεί εύκολα κανείς να βγάλει συμπεράσματα ότι όλα αυτά καλά λέγονται εδώ μέσα, αλλά επί της ουσίας δεν είναι πραγματικά.

Είπε ο Πρωθυπουργός ότι έχουμε μια παγκόσμια κρίση, αληθές. Είπε, επίσης, ότι η αύξηση στην ενέργεια είναι παγκόσμια. Εδώ υπάρχουν πολλά ζητήματα που πρέπει να διερευνηθούν.

Πρώτον, κύριε Πρωθυπουργέ, ήσασταν εδώ πριν έναν χρόνο όταν σας είχα πει να προαγοράσει η Ελλάς πετρέλαιο. Αν το κάνατε αυτό, θα είχαμε κερδίσει δισεκατομμύρια ευρώ. Εδώ ήμασταν και σας το είχα πει από τότε.

Επίσης στο πρόβλημα με το φυσικό αέριο και την ενέργεια, κύριε Πρωθυπουργέ, δυστυχώς κάνετε ένα λάθος όλοι οι πρωθυπουργοί. Επαφίεται το μέλλον της χώρας, κύριε Πρωθυπουργέ, στη βούληση των μεγάλων κρατών της Ευρώπης. Περιμένετε, κύριε Πρωθυπουργέ, από την Ευρώπη μια κοινή στρατηγική στο θέμα της ενέργειας για να μας επιλύσει το πρόβλημα της μειωμένης εισόδου ενέργειας στην Ευρώπη. Είναι έγκλημα, είναι λάθος διότι η Γερμανία προλαμβάνει τις εξελίξεις και προαγοράζει φυσικό αέριο με προεγγραφή για τα επόμενα χρόνια. Εμείς δεν το πράξαμε.

Αν αγοράζαμε, λοιπόν, κύριε Πρωθυπουργέ, πετρέλαιο στα 22 δολάρια το βαρέλι από τότε που σας το είπα -σήμερα πλησιάζει τα 75 με 80- όπερ σημαίνει 200% με 300% κέρδος. Να, λοιπόν, η πρόταση ενός κόμματος σοβαρού στο ελληνικό Κοινοβούλιο για το μέλλον. Για αυτό πρέπει να μας ακούτε. Όχι γιατί κάνουμε αντιπολίτευση για την αντιπολίτευση.

(Χειροκροτήματα από την πτέρυγα της Ελληνικής Λύσης)

Επίσης, κύριε Πρωθυπουργέ, θα σας πω και κάτι που είπατε, γιατί η μείωση παραγωγής φυσικού αερίου στην Ευρώπη είναι συνάρτηση συγκεκριμένων πραγμάτων, παραδείγματος χάριν της Νορβηγίας, η οποία μείωσε τη δική της παροχή. Άρα, λοιπόν, ο πολιτικός που θέλει να είναι χρήσιμος σε μια χώρα πρέπει να προβλέπει την εξέλιξη και όχι να τρέχει πίσω από αυτή, κύριε Πρωθυπουργέ.

Εσείς, κύριε Πρωθυπουργέ, τι κάνατε, εσείς προσωπικά και ο κ. Δένδιας; Θάψατε κάθε ελπίδα εξόρυξης φυσικού αερίου στη χώρα. Πάρτε το τώρα πίσω! Ξεκινήστε τώρα εξόρυξη φυσικού αερίου στην Ελλάδα για να είμαστε ενεργειακά αυτάρκεις, κάντε το!

(Χειροκροτήματα από την πτέρυγα της Ελληνικής Λύσης)

Το θάψατε διά διαδηλώσεων στον ΟΗΕ. Δεν έχει ξαναγίνει ποτέ μα, ποτέ αυτό. Είχαμε τον κ. Παπανδρέου κατά το παρελθόν που έλεγε «πετρέλαια δεν υπάρχουν» και έπιανε τη μύτη του, λέγοντας ψέματα. Τώρα μας λέτε εσείς «ξεχάστε το φυσικό αέριο».

Τι δεν μας είπε ο Πρωθυπουργός; Μίλησε για τον πληθωρισμό. Τι δεν μας είπε; Σήμερα στην αγορά, φίλες και φίλοι, υπάρχουν πολλά χρήματα, αλλά υπάρχουν λίγα προϊόντα, αυτό δεν καταλαβαίνετε πολλοί. Που είναι τα χρήματα; Στις τράπεζες. Δόθηκαν εκεί με το χρήμα του ελληνικού λαού συνεχώς και δεν τα δίνουν ούτε σε επιχειρήσεις ούτε στους πολίτες. Άρα χρήματα υπάρχουν σε τράπεζες. Τα χρήματα, λοιπόν, τα έχουν αυτές οι συγκεκριμένες τράπεζες και στην Ευρώπη συνολικά ισχύει αυτό. Οι τράπεζες έχουν χρήματα, οι πολίτες δεν έχουν χρήματα.

Ο κύριος Πρωθυπουργός έκανε και το εξής λάθος: Μίλησε για πληθωρισμό ο οποίος είναι ο μικρότερος στην Ευρώπη. Αυτή είναι η μισή αλήθεια, κύριε Πρωθυπουργέ. Διότι η Ελλάς ξεκίνησε με αποπληθωρισμό πέρυσι στο μείον 2%, κύριε Πρωθυπουργέ, αν δεχτώ την εμμονική σας στάση σε σχέση με την ΕΛΣΤΑΤ. Γιατί χρησιμοποιείτε την ΕΛΣΤΑΤ ή την EUROSTAT ανάλογα με το πώς σας βολεύει. Βολεύει, λοιπόν, το 2%, κατά τη δική σας άποψη, γιατί χρησιμοποιείτε την ΕΛΣΤΑΤ. Να το πούμε 2%. Όμως μείον 2% και συν 2% μας κάνει 4,8%; Άρα, λοιπόν, δεν είναι έτσι τα πράγματα. Η EUROSTAT λέει για 3,4%.

Ξέρετε, η αριθμητική καμμιά φορά, κύριε Πρωθυπουργέ, και το λέω με πολύ συμπάθεια και στον κ. Σταϊκούρα, αν απεικονίζει μερικώς σου βγάζει πλασματικό αριθμό. Σταματήστε τη δημιουργική λογιστική. Σταματήστε τις μισές αλήθειες. Θα τα βρούμε μπροστά μας όλοι μαζί όχι εσείς μόνο, όλοι.

Είπατε, κύριε Πρωθυπουργέ, «θωρακίστηκε και το εισόδημα» και εγώ ψάχνω να βρω πώς. Με δανεικά, κύριε Πρωθυπουργέ; Με δανεικά, κύριε Πρωθυπουργέ, δεν είστε Πρωθυπουργός, είστε ένας άνθρωπος που δανείζεται και δίνει. Με επιδόματα, κύριε Πρωθυπουργέ; Λάθος.

Εγώ θα χειροκροτούσα την οποιαδήποτε κυβέρνηση και εσάς προσωπικά, εάν δημιουργούσατε παραγωγική μηχανή, αν παρήγαγε πλούτο η χώρα. Με δανεικά δίνουμε χρήματα; Γιατί δεν λέτε στον ελληνικό λαό ότι αυτά που τους δίνετε τώρα, και καλά κάνετε και τα δίνετε, μαζί σας είμαι, ότι κάποια στιγμή θα τα πληρώσουμε με τόκο, θα τα πάρουμε από τα παιδιά τους, τα εγγόνια τους πίσω; Γιατί δεν το λέτε αυτό;

Επίσης δώσατε, είπατε, χρήματα για να επιδοτήσετε τη ΔΕΗ. Όλα με δανεικά; Εγώ θέλω μία παράκληση στον Έλληνα Πρωθυπουργό, γιατί είμαι και επιχειρηματίας, κύριε Πρωθυπουργέ, δεν ξέρω πόσοι είναι επιχειρηματίες εδώ μέσα. Θέλω να δεσμευθεί ο Έλληνας Πρωθυπουργός ότι δεν θα έχουμε lockdown πάλι τα Χριστούγεννα. Γιατί θα αναγκαστώ τώρα εγώ στις εταιρείες μου να προμηθευτώ προϊόντα και άμα πάτε σε lockdown, κύριε Πρωθυπουργέ, στις επιχειρήσεις μου, στα μαγαζιά μου θα μου μείνουν τα προϊόντα στο ράφι. Αυτή είναι η αγωνία του οποιουδήποτε έχει εστίαση, μικρό μαγαζί, μεγάλο μαγαζί. Να δεσμευθεί η Κυβέρνηση από τώρα ότι δεν θα πάει την ελληνική οικονομία πάλι σε lockdown γιατί ακούω ψιθύρους περίεργους.

Περιμένουμε τι θα κάνει η Γερμανία, για να ακολουθήσουμε τη λογική της Αυστρίας. Θέλει πολλή προσοχή η οικονομία, για να τη διαχειρίζεσαι με βάση τις εντολές ή τη μίμηση τον μιμητισμό άλλων χωρών.

Πείτε μας, κύριε Πρωθυπουργέ, ποια είναι η αντίληψη για τη ΔΕΗ; Η δική σας αντίληψη. Γιατί η ΔΕΗ ανήκει 34% στο Υπερταμείο και 17% στο ΤΑIΠΕΔ, δεν ανήκει στην Ελλάδα. Δεν είναι ελληνικός οργανισμός. Αυτή είναι η αλήθεια. Αυτή είναι η πραγματικότητα. Εμένα δε με ενδιαφέρει η ΔΕΗ, γιατί ακούω Υπουργούς και τον κ. Σταϊκούρα να μου λένε πολλές φορές -βέβαια, το ΤΑIΠΕΔ πού ανήκει; Στο Υπερταμείο ανήκει πάλι, το ίδιο πράγμα είναι «Γιάννης κερνάει, Γιάννης πίνει», αλλά πάμε στην ουσία- το χρηματιστήριο και η αξία της ΔΕΗ ανέβηκε. Δηλαδή, αν ανέβει η αξία της ΔΕΗ, θα κερδίσει ο Έλληνας πολίτης; Θα έχει μειωμένο τιμολόγιο; Εγώ αυτό θέλω, κύριε Πρωθυπουργέ, μειωμένο τιμολόγιο στη ΔΕΗ. Αυτό θέλω. Μπορεί να το κάνει Κυβέρνηση; Μαζί της θα είμαι. Αλλά ξεχνάτε κάτι. Ότι και αυτή η ΔΕΗ, όπως την καταστρέψατε και ο ΣΥΡΙΖΑ και εσείς και το ΚΙΝΑΛ, δουλεύει με εισαγωγές ρεύματος, για να παρέχει ρεύμα. Εισαγωγές! Και μάλιστα, είμαστε, κύριε Πρωθυπουργέ, είμαστε ενεργειακά εξαρτημένοι, όχι από φίλες χώρες κύριε Μητσοτάκη, αλλά από την Τουρκία, τη Βουλγαρία, τα Σκόπια, την Αλβανία.

(Χειροκροτήματα από την πτέρυγα της Ελληνικής Λύσης)

Αυτό είναι έγκλημα! Ενεργειακή εξάρτηση από μη φίλες χώρες, δε θα πω εχθρικές, θα πω μη φίλες χώρες.

Είπατε, κύριε Πρωθυπουργέ, για αύξηση του κατώτατου μισθού. Κύριε Πρωθυπουργέ, θα σας πω κάτι πολύ απλό. Στα λόγια μπορώ να πω ότι κάνω αύξηση κατώτατου μισθού, 2% είναι 12 ευρώ. Δεν πρέπει να επαίρεται κανείς για τα 12 ευρώ, θα δώσετε λέτε κι άλλα. Ναι, αλλά υπάρχει ένα θέμα, κύριε Πρωθυπουργέ, όταν δίνετε αύξηση 2% στον μισθό εσείς, αλλά τα προϊόντα είναι 25% επάνω, πόσο μας κάνει η διαφορά; Έχει απωλέσει ο άλλος εισόδημα 23%, τουλάχιστον 24, του δίνετε 2%. Χαμένος είναι πάλι. Και επειδή, κύριε Πρωθυπουργέ, μου είπατε -και το είπατε και εδώ, στο ελληνικό Κοινοβούλιο, πολλές φορές λέω ότι οι σύμβουλοι κάνουν τη μεγαλύτερη ζημιά- ότι σας είπαν ότι η Ελλάδα δεν έχει δυνατότητα αποθήκευσης φυσικού αερίου. Το ξέρετε κύριε Πρωθυπουργέ; Έτσι δεν είπατε εδώ; «Δεν έχουμε τη δυνατότητα, κύριε Μητσοτάκη…» -είπατε- «…να αποθηκεύσουμε».

Σας παρακαλώ, σας εκλιπαρώ, σας λέω πηγαίνετε στο σχέδιο Μανιάτη - Βελόπουλου από το 2010 εδώ στη Βουλή. Είναι προεγκριμένο, χρηματοδοτούμενο από την Ευρωπαϊκή Ένωση -είναι ο κύριος από την Καβάλα, αν δεν κάνω λάθος- για τον αποταμιευτήρα του πετρελαίου στη Θάσο. Είναι έτοιμο project, έτοιμο σχέδιο. Κύριε Σταϊκούρα, κύριε Μητσοτάκη, ψάξτε το. Χρηματοδοτούμενο από την Ευρωπαϊκή Ένωση από το 2011 - 2012 και ακόμα περιμένουμε πότε η Ελλάς θα έχει αποθήκη για να βάλει φυσικό αέριο.

Αν δεν έχετε στοιχεία, να σας τα δώσω εγώ στο γραφείο σας, κύριε Πρωθυπουργέ, να τρέξετε να κάνετε την αποθήκη φυσικού αερίου να την έχουμε στη Θάσο, γιατί είναι έτοιμη, δεν κάνουμε τίποτα. Χρήματα υπάρχουν. Έχω άδικο, κύριε συνάδελφε; Από το 2011 υπάρχει το σχέδιο. Ρωτήστε τον κ. Μανιάτη, τον καθηγητή, ΠΑΣΟΚ ήταν ο άνθρωπος, μαζί τα κάναμε εδώ μέσα και για το πετρέλαιο και το φυσικό αέριο. Κάναμε δουλειά. Γιατί αυτό είναι το διαφορετικό ήθος ενός πολιτικού άνδρα, να συνεργάζεται με οποιοδήποτε κόμμα για το καλό της πατρίδας, να στηρίξει οποιαδήποτε επιλογή για το καλό της Ελλάδος.

(Χειροκροτήματα από την πτέρυγα της Ελληνικής Λύσης)

Κύριε Πρωθυπουργέ, είπατε για αυξήσεις στις τραπεζικές καταθέσεις και το λένε πολλοί Υπουργοί σας. Πείτε μου, κύριε Πρωθυπουργέ, όταν έχεις μια οικονομία κλειδωμένη εννιά μήνες, δε θα έχεις αύξηση καταθέσεων; Διότι οι μισθοί των δημοσίων υπαλλήλων πήγαιναν στις τράπεζες. Δεν κουνιόντουσαν από εκεί. Και τα επιδόματα, ακόμη, πήγαιναν εκεί. Δεν κινούνταν στην αγορά, άρα θα έχετε και αύξηση καταθέσεων. Πού να τα ξόδευαν, στα μπουζούκια; Πού θα πήγαιναν; Για πείτε μου εσείς;

Άρα, λοιπόν, 1.000 ευρώ έπαιρνε, 1.000 άφηνε, πλήρωνε τα έξοδά του, το ενοίκιό του και τα λοιπά, αλλά έμεναν παραπάνω χρήματα. Άρα, έχουμε αύξηση των καταθέσεων.

Με το πρόγραμμα «ΣΥΝ-ΕΡΓΑΣΙΑ», κύριε Πρωθυπουργέ, επιδοτήσατε την ανεργία και λέτε ότι τη μειώσατε; Εμείς δεν θα επιδοτούμε την ανεργία, θα επιδοτούμε μόνο την εργασία. Αυτή είναι η διαφορετική φιλοσοφία μας. Μόνο την εργασία, όχι την ανεργία.

(Χειροκροτήματα από την πτέρυγα της Ελληνικής Λύσης)

Όχι Έλληνα μαλθακό. Τον κάνατε τον Έλληνα μαλθακό όλοι σας με τα επιδόματα. Θα επιδοτείτε τις επιχειρήσεις, για να προσλαμβάνουν κόσμο. Αυτά που κάνετε είναι λάθη ιδεολογικής φύσεως και θα σας τα λέμε συνεχώς.

Μοιράσατε λεφτά, λοιπόν, σε συνταξιούχους. Κύριε Πρωθυπουργέ, το είπατε εδώ, χαίρομαι γι’ αυτό. Βέβαια, ακόμη περιμένουν οι πατεράδες μας και οι παππούδες μας τις συντάξεις. Εκατοντάδες χιλιάδες άνθρωποι, και τις επικουρικές κ.λπ.. Όμως, πάλι με δανεικά. Δε ξέρω, ίσως ο κ. Σταϊκούρας βρήκε λεφτόδεντρα. Βρήκατε λεφτόδεντρα, κύριε Σταϊκούρα, και μοιράζετε λεφτά από δω και από εκεί. Με δανεικά; Θα σας επαναλάβω ότι κάνετε λάθη.

Θα τα βρείτε μπροστά σας όλα αυτά. Τα δανεικά είναι κακό πράγμα για μία πτωχευμένη χώρα, για μία χώρα που έχει πτωχεύσει.

Δίνετε λεφτά, κύριε Πρωθυπουργέ, σε υγειονομικούς. Σήμερα το ανακοινώσατε από εδώ. Λυπάμαι, θα σας το πω μ’ έναν κυνικό τρόπο. Δεν μου αρέσει αυτός ο τρόπος, όμως, θα το πω. Θεωρώ ότι αυτό είναι εκβιασμός. Και θα σας πω γιατί. Διότι υπάρχουν υγειονομικοί και γιατροί οι οποίοι δεν έχουν να φάνε τώρα που μιλάμε γιατί τους στείλατε στο σπίτι τους. Τους βγάλατε σε αναστολή εργασίας γιατί δεν εμβολιάστηκαν. Αυτοί οι άνθρωποι που δεν έχουν να ταΐσουν τα παιδιά τους τι θα πουν τώρα; Στείλατε το τυράκι για να μπουν στη φάκα;

Κύριε Πρωθυπουργέ, κάνετε λάθος. Θα σας το πω, όπως το είπατε κι εσείς. Είστε αρνητές της λογικής και της πραγματικότητας. Αυτή είναι η αλήθεια.

(Χειροκροτήματα από την πτέρυγα της Ελληνικής Λύσης)

Και αν ρωτάτε εάν συμφωνούμε με αυτά που δίνετε, σας απαντάω ότι συμφωνούμε. Με τη φιλοσοφία διαφωνούμε, με τα δανεικά. Θα σας δώσω ένα παράδειγμα: Θέλετε να βρείτε 400 εκατομμύρια με 600 εκατομμύρια; Διότι μου είχε δώσει μία απάντηση ο Υπουργός, ότι οι ανεξάρτητες αρχές, κύριε Πρωθυπουργέ, κοστίζουν στη χώρα περίπου 400 εκατομμύρια με 600 εκατομμύρια. Παγώστε τες -δύο χιλιάδες τριακόσιοι άνθρωποι παίρνουν περίπου 400 εκατομμύρια ευρώ- και μοιράστε τα χρήματα αυτά στον ελληνικό λαό. Παγώστε για δύο μήνες τους μισθούς τους.

(Χειροκροτήματα από την πτέρυγα της Ελληνικής Λύσης)

Δεν τους χρειαζόμαστε. Κομματικά στελέχη δικά σας είναι. Τους τοποθετείτε στις ανεξάρτητες αρχές, για να βολεύετε τα δικά σας παιδιά. Κι αυτό ισχύει εδώ και πάρα πολλά χρόνια με όλα τα κόμματα. Δυστυχώς -και θα το πω για να το καταλάβουν οι Έλληνες- δεν είναι η λύση τα δανεικά.

Συνέλληνες και συνελληνίδες, δίνετε μεν όλοι σας τον αγώνα της καθημερινότητας. Σας δίνει δανεικά η Νέα Δημοκρατία, σας δίνει λεφτά που θα πληρώσετε πίσω. Θα τα πληρώσετε εσείς οι Έλληνες και τα παιδιά σας. Δυστυχώς, η Νέα Δημοκρατία και η Κυβέρνηση δεν είναι η λύση στο πρόβλημα, αλλά είναι το πρόβλημα στο πρόβλημα. Αυτή είναι η πραγματικότητα και αυτό με ενοχλεί.

(Χειροκροτήματα από την πτέρυγα της Ελληνικής Λύσης)

Αυτό που μας ικανοποιεί ιδιαίτερα στην Ελληνική Λύση είναι ότι είμαστε τελείως διαφορετικοί. Έχουμε διαφορετική φιλοσοφία, κύριε Πρωθυπουργέ. Σήμερα, παρακολούθησα με θλίψη διαγωνισμό χειροκροτημάτων από χειροκροτητές. Δεν άκουσα προτάσεις. Τη χειρότερη κυβέρνηση να έχει η Ελλάδα αν δεν προτείνουμε κάτι, δεν πρόκειται ποτέ να είμαστε χρήσιμοι για τον τόπο. Αυτό θέλει να κάνει η Ελληνική Λύση, να είναι χρήσιμη για τον τόπο και όχι για το κόμμα και τον Αρχηγό. Αυτή είναι η διαφορά μας και σε αυτή τη γραμμή θα συνεχίσουμε να πορευόμαστε.

(Χειροκροτήματα από την πτέρυγα της Ελληνικής Λύσης)

Εμείς, λοιπόν, δεν θέλουμε χειροκροτητές Βουλευτές. Θέλουμε διαγωνισμό επιχειρημάτων και όχι διαγωνισμό χειροκροτημάτων. Αυτή είναι η διαφορά μας. Και θέλουμε οι εκπρόσωποι του ελληνικού Κοινοβουλίου να μην είναι αρεστοί στον Αρχηγό τους, αλλά να είναι αρεστοί στον λαό τους. Αυτή είναι η διαφορά.

Κύριε Πρωθυπουργέ, θ’ αναφερθώ τώρα στον ΣΥΡΙΖΑ, ο οποίος απουσιάζει. Στο καφενείο θα είναι. Μία είστε, κυρία συνάδελφε, αυτή τη στιγμή στην Αίθουσα και ο κύριος συνάδελφος σας, σύνολο δύο. Εν πάση περιπτώσει, δεν έχει σημασία.

Θα πω κάτι για τον ΣΥΡΙΖΑ. Κατήγγειλε την Κυβέρνηση και τον Πρωθυπουργό για τη ΔΕΗ. Δεν το κατάλαβα, πραγματικά, και αρχίζω ν’ απορώ με τον ΣΥΡΙΖΑ. Πρέπει να έχει πολιτικό Αλτσχάιμερ. Κάτι έχει ο ΣΥΡΙΖΑ και ξεχνάει. Διότι είναι η ίδια τακτική περί πράσινης ανάπτυξης, περί ανεμογεννητριών, περί φωτοβολταϊκών. Τα ίδια λένε.

Μια ερώτηση: Ο κ. Τσίπρας δεν είχε πάει στην Κοζάνη και είπε ψέματα -όπως και ο κ. Γεωργιάδης, αν δεν κάνω λάθος, και ο κύριος Πρωθυπουργός- στους εργαζόμενους στους λιγνίτες, ότι θα μείνουν εκεί στις θέσεις εργασίας; Με ψέματα δεν κάνεις πολιτική. Με ψέματα κοροϊδεύεις τον κόσμο, κοροϊδεύεις τον λαό και οδηγείσαι στον γκρεμό κι εσύ και η πατρίδα.

Λέω, λοιπόν, το εξής: Τα ΝΟΜΕ ποιος τα έκανε; Ο ΣΥΡΙΖΑ. Η πατρίδα έχασε 600 εκατομμύρια με τα ΝΟΜΕ του ΣΥΡΙΖΑ, να πουλάει η ΔΕΗ φθηνότερο ρεύμα απ’ ό,τι το παράγει σε ιδιώτες. Σήμερα, το ξέχασαν. Έχουν το Αλτσχάιμέρ τους, έχουν μια άνοια πολιτική. Ξεχνούν τι έκαναν πριν μερικά χρόνια. Ε, λοιπόν, θα είμαστε εδώ για να τους το θυμίσουμε, όπως σε όλους θα θυμίζουμε τα λάθη σας. Διότι αυτό σημαίνει αντιπολίτευση.

(Χειροκροτήματα από την πτέρυγα της Ελληνικής Λύσης)

Εμείς, κύριε Πρωθυπουργέ, έχουμε καταθέσει εγγράφως και εσχάτως την πρότασή μας για την ενέργεια. Το μεγαλύτερο πρόβλημα της χώρας, που είναι η ενέργεια, είναι θέμα εθνικό, μείζον και πρέπει να το επιλύσετε με εξόρυξη φυσικού αερίου και επαναλειτουργία των λιγνιτών. Αφήστε το ιδεολογικό παραμύθι και την ιδεολογική σας εμμονή. Η Ελλάς δεν μπορεί να είναι ενεργειακά όμηρος καμμιάς εχθρικής χώρας. Καταλάβετέ το. Αν συμβεί κάτι, θα έχουμε πρόβλημα.

(Χειροκροτήματα από την πτέρυγα της Ελληνικής Λύσης)

Και επειδή μιλάμε για την ακρίβεια, πού οφείλεται η ακρίβεια; Είναι ένα ερώτημα ρητορικό. Ειλικρινά, δεν μου απάντησε κανένας πολιτικός Αρχηγός πλην του Πρωθυπουργού, που ακροθιγώς αναφέρθηκε στην ακρίβεια περί ενεργειακής κρίσης.

Ας ψάξουμε, λοιπόν, το αίτιο και όχι το αποτέλεσμα, γιατί κουράστηκα να ακούω για τα αποτελέσματα και να κάνει κριτική ο ένας στον άλλο.

Πρώτον, κύριε Πρωθυπουργέ, η υπερφορολόγηση όλων των εταιρειών φυσικών προσώπων και όχι μόνο στην Ελλάδα, δημιουργεί πρόβλημα στην αγορά. Ανεβαίνει το κόστος παραγωγής του προϊόντος όταν υπερφορολογείς μια επιχείρηση και αναγκάζεται να ανεβάσει την τιμή στο προϊόν, με συνέπεια να κατεβάζει την ανταγωνιστικότητα. Είναι απλά τα πράγματα στην οικονομία και ο κύριος Πρωθυπουργός από ό,τι ξέρω οικονομικά πρέπει να σπούδασε, άρα γνωρίζει. Δεν καταλαβαίνω γιατί δεν τα εφαρμόζει κιόλας.

Κύριε Πρωθυπουργέ, κάνετε δήθεν ελαφρές φορολογικές, εσείς δεν είστε που δεν καταργείτε το τέλος επιτηδεύματος; Είναι ο πιο άδικος φόρος το τέλος επιτηδεύματος για τις εταιρείες. Σας το λέω και ως επιχειρηματίας. Κατεβάζετε του φόρους -και μπράβο σας- στο 24% και στο 22%. Κανονικά έπρεπε να είναι στο 15% ο φόρος των επιχειρήσεων, για να δοθεί ανταγωνιστικότητα και κίνηση στην αγορά. Δεν καταργείτε, όμως, το τέλος επιτηδεύματος.

Κύριε Πρωθυπουργέ, η Ελλάδα είναι στη δεύτερη θέση μεταξύ των τριάντα έξι χωρών του ΟΟΣΑ στο θέμα της φορολόγησης για τις οικογένειες. Είμαστε, επαναλαμβάνω, στη δεύτερη θέση μεταξύ των τριάντα έξι χωρών του ΟΟΣΑ με την υψηλότερη φορολόγηση εργαζόμενων με παιδιά και χαμηλότερες αμοιβές.

Σήμερα έμαθα κάτι από έναν πολύτεκνο, τρίτεκνο. Εδώ το έχω μπροστά μου, κύριε Σταϊκούρα και κύριε Πρωθυπουργέ, δείτε το σας παρακαλώ πάρα πολύ γιατί το δημογραφικό είναι πρόβλημα. Τρίτεκνος δημόσιος υπάλληλος με εισόδημα 1.500 ευρώ τον μήνα διαπίστωσε περίπου 40% μείωση στο επίδομα τριτεκνίας του χωρίς να έχει περιουσιακά στοιχεία το ζευγάρι. Σε τρίτεκνο που δεν έχει περιουσιακά στοιχεία, με μισθό 1.500 ευρώ, μειώθηκε το επίδομα τριτέκνου. Στην άνεργη σύζυγο που εισέπραττε επίδομα ενοικίου, λόγω κοινής φορολογικής δήλωσης, καταργήθηκε το δικαίωμα είσπραξης του επιδόματος ενοικίου.

Έτσι θα λύσουμε το εθνικό θέμα του δημογραφικού; Αντί να είναι οι πολύτεκνοι από δύο έτη και πάνω, εσείς τιμωρείτε και τον τρίτεκνο. Έτσι θα δώσουμε κίνητρα;

Έφυγε ο Πρωθυπουργός, μάλλον έχει δουλειά, αλλά έχει τη λύση για άλλα. Θα μας φέρει μπολιαστές. Δεν είναι λύση αυτή. Εγώ θέλω τον Γιώργο, τον Νίκο, τον Σταύρο, να δημιουργήσουμε ελληνόπουλα, να φτιάξουμε Ελλάδα με Έλληνες. Δεν θέλω τον Χασάν και τον Ιμπραΐμ, ρε παιδί μου, να με μπολιάσουν. Ας έρθουν οι άνθρωποι, ανεκτική κοινωνία έχουμε, θα είναι, όμως, χριστιανική και ελληνική. Τελεία και παύλα. Άλλο ανοχή και άλλο αλλοίωση πληθυσμού! Άλλο το ένα, άλλο το άλλο.

Τρίτον, ενωμένη Ευρώπη. Πιστεύετε στην ενωμένη Ευρώπη, κύριε Σταϊκούρα; Πραγματικά πιστεύετε; Πιστεύετε, γιατί με κοιτάτε περίεργα. Λουξεμβούργο, Ολλανδία, Γερμανία, Ιρλανδία, όλες έχουν offshore εταιρείες. Στο Λουξεμβούργο είναι νόμιμες. Ελληνική εταιρεία, γαλακτοβιομηχανία, πήγε στο Λουξεμβούργο. Αυτή είναι η ενωμένη Ευρώπη. Αυτό είναι ενωμένο παζάρι που ο καθένας πουλάει ό,τι θέλει, όσο θέλει και το δίνει χωρίς απόδειξη. Πλάκα κάνουμε;

«Μείωσαν τις φορολογίες για να προσελκύσουν, λέει, πολυεθνικές», αυτή είναι η ρήση της Γερμανίας. Στη Γερμανία όμως δεν κάνουν έλεγχο για το «πόθεν έσχες». Αν αύριο, κύριε Σταϊκούρα, πάμε μαζί με 20 εκατομμύρια ευρώ, τα πάμε σε μια τράπεζα και τα αφήσουμε, δεν θα σε ρωτήσουν που τα βρήκες. Τα παίρνουν και τα κάνουν κατάθεση. Το ξέρετε αυτό; Εγώ το ξέρω, το γνωρίζω γιατί τη Γερμανία την ξέρω καλά. Και ο κ. Βιλιάρδος ξέρει καλά τα οικονομικά. Ρωτήστε τον να σας τα πει. Δεν υπάρχει έλεγχος.

Εδώ πάει Έλληνας με 5 χιλιάρικα και η τράπεζα κατευθείαν πάει να τον αρπάξει από πού τα βρήκε και κοκκινίζει το ταμπλό. Πώς θα έρθουν οι επενδύσεις έτσι; Σας είπα: Αφήστε να επενδυθεί το μαύρο χρήμα. Βάλτε στον Έλληνα όρους. Βάλτε 5% φορολόγηση για να έρθει το χρήμα εδώ να επενδυθεί από τους Έλληνες αντί να τα έχουν κάτω από τα παπλώματα, στα συρτάρια ή όπου και αν τα έχουν. Απλά πράγματα είναι. Η Ευρώπη είναι γεμάτη offshore και η Ελλάδα κυνηγάει τους φορολογούμενους.

Έχουν βγει οι εφοριακοί, κύριε Σταϊκούρα μου, παγανιά και δεν αφήνουν τίποτα όρθιο. Πιστέψτε με!. Έχουν βγει με τα δρεπάνια. Σαν κυνηγοί κεφαλών στο Φαρ Ουέστ είναι. Μπαίνουν μέσα και νομίζουν ότι είναι θεοί.

Τέταρτον, οι εισαγωγές που είναι το μεγαλύτερο πρόβλημά μας. Η Κυβέρνηση διαβεβαιώνει ότι υπάρχει επάρκεια. Έτσι δεν λέτε, κύριε Σταϊκούρα; «Υπάρχει επάρκεια αγαθών», ακούω τους Υπουργούς να το λένε. Μα, όλα είναι με εισαγωγές. Αν σταματήσουν οι εισαγωγές, τι θα γίνει; Θα τρώμε ο ένας τον άλλο; Αφού δεν παράγουμε τίποτα.

Και πώς εισάγονται, κύριε Σταϊκούρα; Με κοντέινερς. Μπράβο! Ξέρετε πόσο κοστίζει η μεταφορά από ένα κοντέινερ μήκους σαράντα ποδιών, κύριε Σταϊκούρα; Κανείς δεν ξέρει εδώ μέσα, γι’ αυτό σαν λέω ότι δεν ξέρετε από οικονομία. Ελάχιστοι ξέρουν. Για χρήση δύο μηνών να φορτωθεί από την Ασία και να έρθει στην Ελλάδα, ξέρει κανείς από εδώ μέσα πόσο κοστίζει;

**ΣΩΚΡΑΤΗΣ ΦΑΜΕΛΛΟΣ:** Δεκαπέντε χιλιάδες.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):**Δεκατρείς χιλιάδες είναι. Άκουσέ με. Φέραμε εμείς χθες. Σε παρακαλώ τώρα. Δεκατρείς χιλιάδες στην Ευρώπη πληρώσαμε εμείς, αλλά ακούστε όμως ποια είναι η διαφορά, κύριε Φάμελλε. Από δυόμισι χιλιάδες.

**ΣΩΚΡΑΤΗΣ ΦΑΜΕΛΛΟΣ:** Από χίλια οκτακόσια.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Πάλι τα ίδια. Βρε, τόσα δηλώνω εγώ. Εσύ μπορεί να βρήκες καλύτερη ευκαιρία, κανέναν Κινέζο καλύτερο. Τι να σου κάνω εγώ; Εγώ φταίω; Τόσο φορτώνουν οι επιχειρήσεις. Μου τα λένε.

Αυτό σημαίνει ακρίβεια κόστους αγοράς, που σημαίνει ότι θα μετακυληθεί

στο προϊόν, που σήμερα θα το πάρουμε πιο ακριβά. Αν δεν σταματήσουμε τις εισαγωγές και δεν παράγουμε οι ίδιοι, θα είμαστε όμηροι σε μια επισιτιστική κρίση που έρχεται, στην πείνα που έρχεται.

Έχουμε την τέταρτη υψηλότερη φορολογία στα καύσιμα. Τι πιο απλό; Μια νταλίκα για να φορτώσει από τον Πύργο και να φέρει τη φράουλα -ας πούμε- από τον Πύργο στην Αθήνα θα πληρώσει διόδια, θα πληρώσει ακριβά καύσιμα. Πού θα πάει το προϊόν; Στο προϊόν θα πάει η ακρίβεια. Αυτή είναι η ακρίβεια.

Γνωρίζουμε, λοιπόν, ότι κάθε μείωση της τιμής αυξάνει το ΑΕΠ κατά 2 δισεκατομμύρια ευρώ. Το ξέρετε αυτό; Κάθε μείωση της τιμής στις μεταφορές αυξάνει κατά 2 δισεκατομμύρια ευρώ το ΑΕΠ. Αν δεν ξέρει ο κ. Σταϊκούρας, οι δικοί μας οικονομολόγοι μπορούν να του δώσουν τα στοιχεία για να τα δει ο άνθρωπος. Αντί να μειώσουμε, λοιπόν, τη φορολογία, περιμένουμε στήριξη από την Ευρωπαϊκή Ένωση, όταν γνωρίζουμε ότι όλα αυτά γίνονται για να μας βάλουν πιο βαθιά στο χρέος και να υποθηκεύσουν τα πάντα για να τα πάρουν όλα αυτοί.

Ακριβές μεταφορές, 67% όλοι οι φόροι στο πετρέλαιο και στα καύσιμα. Η παγκόσμια πρωτοτυπία, κύριε Σταϊκούρα μου: Έχετε δει πουθενά εσείς -ακούστε τώρα- ΦΠΑ στον ειδικό φόρο; Πείτε μου, κύριε Σταϊκούρα μια χώρα στον Σείριο, στην Ανδρομέδα, στην Αφροδίτη, στον Άρη που στον ειδικό φόρο να βάζουν από πάνω και ΦΠΑ. Αφού είναι φόρος. Φόρος στον φόρο; Πού το έχετε δει αυτό; Δεν γίνεται. Είναι τρελά πράγματα αυτά που συμβαίνουν. Όλα αυτά, λοιπόν, με τις μεταφορές κτυπούν την ανταγωνιστικότητα.

Κόστος εισαγωγής υδρογονανθράκων. Την τελευταία δεκαετία ξέρετε πόσο είναι; 140 δισεκατομμύρια ευρώ περίπου. Και ο Πρωθυπουργός της χώρας λέει «δεν θέλω εξόρυξη φυσικού αερίου», «δεν θέλω εξόρυξη υδρογονανθράκων», «δεν θέλω λιγνίτες». Ε, κάντε πυρηνική ενέργεια που είναι και οικολογική τουλάχιστον. Έχει η Βουλγαρία, κάνει και η Τουρκία, όλοι έχουν λιγνίτες γύρω-γύρω, μόνο εμείς είμαστε οικολόγοι ευαίσθητοι εδώ μέσα. Ενεργοβόρο κράτος η Ελλάς, αδηφάγο κράτος και μου λέτε εμένα για οικολογία. Τι θα φάμε; Οικολογία;

Αυτά είναι τα εγκλήματα που κάνουμε εδώ πέρα. Άλλο τι θέλουμε να υπάρχει και άλλο τι υπάρχει. Κι εγώ θέλω να υπάρχει ειρήνη, να μην αγοράζω όπλα και να δίνω λεφτά στον συνταξιούχο και στον μισθωτό. Το αντιλαμβάνομαι. Κι εγώ θέλω να είμαστε όλοι οικολόγοι, να βάζουμε εδώ το δαφνοστέφανο, να πηγαίνουμε την άνοιξη όλοι μαζί στο δάσος να περπατάμε, να κάνουμε βολτούλες. Ωραία πράγματα είναι αυτά, αλλά δεν είναι έτσι η ζωή. Δεν ζούμε σε κοινωνίες αγγέλων. Ζούμε σε κοινωνίες εξαποδώ. Άρα, λοιπόν, πρέπει να είμαστε έτοιμοι και προετοιμασμένοι.

Εισάγουμε 15 δισεκατομμύρια ευρώ υδρογονάνθρακες, μια Ελλάδα που έχει δισεκατομμύρια ευρώ φυσικού αερίου, τρισεκατομμύρια ευρώ υδρογονανθράκων, λιγνιτών. Έχουμε Πρωθυπουργό ο οποίος δεν θέλει, λέει. Εντάξει, δεν θέλει ο κύριος Πρωθυπουργός. Με ποιο δικαίωμα ο κύριος Πρωθυπουργός πριν ενημερώσει τον ελληνικό λαό προεκλογικά ότι δεν θέλει, αποφασίζει ότι δεν θέλει; Αυτό δεν λέγεται κλοπή της ψήφου του ελληνικού λαού; Δεν λέγεται -ευθέως θα το πω- «διασπάθιση» ακόμα και της ίδιας της δημοκρατίας και των εκλογών; Δεν μας τα είπε αυτά προεκλογικά.

(Χειροκροτήματα από την πτέρυγα της Ελληνικής Λύσης)

Ακούστε τώρα το μεγάλο μας πρόβλημα. Εμπορικό ισοζύγιο. Αφήστε τα να πάνε. Επιτόκια δανεισμού επιχειρήσεων. Απίστευτο. Υψηλά καταστροφικά για νέες και μικρομεσαίες επιχειρήσεις. Πώς θα είναι ανταγωνιστικές και βιώσιμες; Ακόμα και οι μισθοί να μειωθούν, δεν πρόκειται, δεν γίνεται. Αν δεν έχουν ταμειακά διαθέσιμα, αν δεν έχουν λεφτά από τράπεζες με χαμηλότοκα δάνεια, δεν πρόκειται να πάει μπροστά η επιχείρηση, καταλάβετέ το.

Διαδρομή Βερολίνο - Ταρβίζιο -για όσους ξέρουν λίγα ιταλικά- εννιακόσια τριάντα επτά χιλιόμετρα. Διόδια 12 ευρώ μόνο σ’ ένα τούνελ στις αυστριακές Άλπεις. Διαδρομή Ταρβίζιο - Ανκόνα, πεντακόσια εβδομήντα ένα χιλιόμετρα, διόδια 44 ευρουδάκια. Διαδρομή Καλαμάτα - Λάρισα -μιλάμε για Χονολουλού, για Χαβάη- διόδια 105 ευρώ. Πώς θα βγει βρε μια επιχείρηση να μεταφέρει τα προϊόντα της; Πώς θα βγει;

Έχουμε σαράντα πέντε μετωπικά διόδια στη χώρα. Στο σύνολο και με τα πλευρικά μάς κάνουν 128 ευρώ. Πώς να μεταφέρω το εμπόρευμά μου στην Καλαμάτα ή από την Καλαμάτα στην Αθήνα; Πώς να το μεταφέρει ο Θεσσαλονικιός στην Αθήνα ή ο Αθηναίος στη Θεσσαλονίκη;

Είναι πάρα πολλά λεφτά, τα οποία μετακυλίονται στην αγορά που δεν ξέρουν πολλοί εδώ μέσα, την αγορά που δεν γνωρίζουν κάποιοι πόσα λεφτά πρέπει να πληρώσει κάποιος για να επιβιώσει τον μήνα, την αγορά που ο Έλληνας μετράει μισό-μισό ευρώ για να πάει να αγοράσει γάλα και ψωμί.

Εμείς δεν το ξέρουμε ακόμα αυτό, είμαστε μακριά πολλοί από εδώ μέσα απ’ αυτό. Δεν αντιλαμβανόμαστε την κοινωνία, τη βοή που είναι πολύ σιγανή, αλλά ακούγεται σιγά-σιγά. Μετακύλιση στο προϊόν.

Η Ελλάδα, σύμφωνα με τη EUROSTAT, είναι η δεύτερη ακριβότερη χώρα σε κόστος τηλεπικοινωνιών και βγαίνει ο Πρωθυπουργός και μας λέει ότι μειώσαμε το τέλος κινητής τηλεφωνίας. Σταθείτε ρε παιδιά, μισό λεπτό, το πιο ακριβό ίντερνετ έχουμε. Εγώ στο σπίτι που μένω, στο Πανόραμα Θεσσαλονίκης, αναγκάστηκα να πάρω δορυφορικό και να πληρώνω 50 ευρώ τον μήνα, γιατί δεν έχει το Πανόραμα διαδίκτυο, δεν έχει πυλώνα διαδικτύου, δεν έχει γραμμές. Έχει, κύριε συνάδελφε; Δεν έχει. Μιλάμε από τις ακριβές περιοχές. Ο Χριστός και η Παναγία!

Ακούστε τώρα. Δεν θα πω για την Επιτροπή Ανταγωνισμού. Δικά σας παιδιά είναι εκεί μέσα έτσι κι αλλιώς. Αυτοί είχαν τους δικούς τους, εσείς έχετε τους δικούς σας. Θυμάμαι ότι μαλώνατε μεταξύ σας ποιον θα βάλετε εκεί πέρα. Ε, εκεί είναι οι μεγάλες δουλειές. 100 εκατομμύρια ευρώ πρόστιμο γίνονται ένα, γίνονται 500 χιλιάρικα, 70 εκατομμύρια ευρώ πρόστιμο γίνονται εκατό χιλιάρικα. Δεν κάνεις κράτος έτσι. Δεν γίνεται κράτος έτσι. Πώς θα γίνει η Ελλάς ανταγωνιστική; Πώς θα γίνει η Ελλάς παραγωγική; Δεν πρόκειται να γίνει με τη λογική τη δική σας. Η μία λογική από εδώ «δώστε, δώσε και εμένα μπάρμπα», εσείς το κεφάλι χαμηλά «δίνω, δίνω με δανεικά». Ε, δεν γίνεται έτσι. Πρέπει να κάνουμε ένα σχέδιο να παράγουμε πλούτο. Δεν γίνεται έτσι! Πώς θα παράγουμε; Είναι αδύνατο με τη λογική τη δική σας.

Γι’ αυτό και είμαστε περήφανοι για τη δική μας λογική που είναι εθνική, είναι πατριωτική, είναι παραγωγική, είναι πάνω από όλα υπέρ του ελληνικού λαού.

(Χειροκροτήματα από την πτέρυγα της Ελληνικής Λύσης)

Πού οφείλεται, λοιπόν, η άνοδος των τιμών του κρέατος; Δεν ξέρει κανένας από εσάς και δεν είστε υποχρεωμένοι να ξέρετε. Αλλά οι Υπουργοί πρέπει να ξέρουν. Αυξήθηκαν οι ζωοτροφές 60%. Η Ελλάς δεν έχει τη δυνατότητα να έχει βιομηχανίες ζωοτροφών. Κάτι μικρές επιχειρήσεις έχουμε που κάνουν εισαγωγές. Τιμή πώλησης χοιρινού 1.20 έως 1.30 ζωντανό βάρος. Ζημιά; 0.23 ανά κιλό του ζωντανού, γιατί το κόστος παραγωγής είναι πιο ακριβό από την πώληση. Δηλαδή, ένα χοιρινό εκατό κιλών έχει ζημιά 23 ευρώ. Πού να το κάνει ο άλλος παραγωγή; Τα πετάει και τα αφήνει εκεί. Έτσι θα παράγουμε προϊόντα; Έτσι θα δώσουμε κρέας στα παιδιά μας, όταν το 80% είναι εισαγωγές στο σουβλάκι που τρώμε, το αρχαιοελληνικό αυτό έδεσμα; Το είχαν Βοιωτοί κυρίως κατά την αρχαιότητα. Ήξεραν από σπληνάντερα και κοκορέτσια οι Βοιωτοί. Υπάρχουν και αγγεία ειδικά. Είναι εδώ ο Υπουργός, ξέρει κι αυτός. Τα ξέρει καλά ο Υπουργός αυτά. Το σουβλάκι είναι ελληνικό έδεσμα. Ναι, αλλά το κρέας είναι ολλανδικό, είναι από τη Δανία. Δεν είναι ελληνικό. Ούτε το σουβλάκι δεν κρατήσαμε, ρε παιδιά. Και θα μπορούσα να πω και άλλα παραδείγματα. Τα ίδια για τη γεωργία με τα φυτοφάρμακα.

Ακούστε τι συμφέρει. Δεν συμφέρει πλέον στην Ελλάδα να παράγεις ένα προϊόν γεωργικό και αυτό με λυπεί, γιατί προέρχομαι από την Πέλλα, όπου αυτή η περιοχή μαζί με την κεντρική Μακεδονία και τη Θεσσαλία θα μπορούσε να ταΐζει όλη την Ελλάδα. Δεν συμφέρει πλέον να καλλιεργείς χωράφι. Κέρδος; 110 ευρώ το στρέμμα. Πώς να βγεις; Φυτοφάρμακα, λιπάσματα. Τι κάνουν, λοιπόν, πολλοί; Εισάγουν και τα πουλάνε. Γίνονται χονδρέμποροι ή έμποροι. Τι κάνουν, λοιπόν, πολλοί; Βρήκαν εδώ οι φωστήρες τα φωτοβολταϊκά. Στη μάνα γη, την ελληνική, τη μήτρα του καρπού, βάζουν σίδερα και δεν θα έχουμε να φάμε σε λίγα χρόνια. Αυτό είναι έγκλημα. Δώστε -το επαναλαμβάνω- κίνητρα για να παράγει η Ελλάδα. Δώστε προϋποθέσεις για να παράγουμε πλούτο. Δεν πάμε καλά. Προστατέψτε τα ελληνικά προϊόντα.

(Χειροκροτήματα από την πτέρυγα της Ελληνικής Λύσης)

Παρατήσατε τα προϊόντα ονομαστικής προελεύσεως. Πήγα στη Γερμανία και βρήκα, κύριε Σκρέκα, τυρί νότιας Αφρικής φέτα. Νότια Αφρική φέτα βρήκα ελληνική! Και ευτυχώς ο Ευρωβουλευτής μας έκανε θέμα στην Ευρωβουλή μαζί με την ελιά Καλαμών της Αιγύπτου και έγινε θέμα στο Ευρωπαϊκό Κοινοβούλιο και βγήκε οδηγία. Προστατεύστε τα. Αν θέλετε να λύσετε ένα πρόβλημα, το έχω πει χίλιες φορές. Είδα ότι ο Πρωθυπουργός έφυγε, δεν του αρέσει να ακούει προτάσεις. Του αρέσει να μαλώνει με τον κ. Τσίπρα για τα μικρά, γιατί στα μεγάλα συμφωνούν. Έχετε ακούσει πουθενά να διαφωνήσουν στην οικονομία; Γιατί δεν την ασκείτε εσείς. Την ασκούν τα αφεντικά, οι Γερμανοί και οι δανειστές και ό,τι λένε αυτοί, λέτε «ναι», δεν λέτε σε κάτι «όχι».

Λέω, λοιπόν, κάντε ποιοτικούς ελέγχους στα βουλγαρικά και τα τουρκικά σύνορα. Εκεί με το γάλα, να τους κάνουμε έλεγχο, φυτοφάρμακα, λιπάσματα, μαρούλια, ό,τι θέλετε, περνάνε τρέιλερ. Το καταλαβαίνετε; Και τα πουλάμε εδώ και κινδυνεύει η υγεία των ανθρώπων.

**ΠΡΟΕΔΡΟΣ (Κωνσταντίνος Τασούλας):** Κύριε Πρόεδρε, παράκληση για τον χρόνο.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Δύο λεπτά και κλείνω, κύριε Πρόεδρε. Έτσι κι αλλιώς έχω τη δευτερολογία, οπότε εκεί θα τα πω για την οικονομία και τις προτάσεις μας, στη δευτερολογία μου αναγκαστικά, κύριε Πρόεδρε.

Ανάπτυξη του πρωτογενούς τομέα. Κύριοι της Νέας Δημοκρατίας, για ποια ανάπτυξη μιλάτε; Τώρα αρχίζει η έκρηξη των τιμών. Το ξέρετε; Σύμφωνα με έκθεση της EUROSTAT τώρα αρχίζει το πάρτι των τιμών, τώρα που μιλάμε. Δεν πάμε καλά στην οικονομία. Να σας πω εγώ τις τιμές; 29% το πετρέλαιο. Κατσίκι, αυξήσεις στα τυριά, αυξήσεις στο κρέας.

Κύριοι της Νέας Δημοκρατίας, έτσι όπως ασκείτε πολιτική, έτσι όπως πάνε τα πράγματα, βλέπω να δημιουργείται μια νέα κοινωνική τάξη. Εσείς τα οδηγείτε, είστε οι ηθικοί και φυσικοί αυτουργοί. Αφού, λοιπόν, ισοπέδωσαν τη μεσαία τάξη, αφού την εξαφάνισαν, έρχεστε τώρα εσείς με τις δικές σας επιλογές να κάνετε τη μεσαία τάξη νεόπτωχους νεοέλληνες. Δεν θα το επιτρέψουμε. Θα αγωνιστούμε για τη μεσαία τάξη και τα πλατιά λαϊκά στρώματα, τον εργαζόμενο, τον μισθωτό, τον συνταξιούχο, τον κάθε Έλληνα που μοχθεί και παράγει πλούτο. Τον κάθε Έλληνα που δικαιούται και πρέπει όπως του αρμόζει να πληρώνεται και να έχει ασφάλεια ζωής. Να μην κινδυνεύει ανά πάσα ώρα και στιγμή.

Και να σας πω και κάτι τελευταίο; Είμαι βέβαιος ότι συμφωνείτε με όλα όσα λέμε. Είμαι βέβαιος ότι πολλοί από εσάς διαφωνείτε με την ασκούμενη πολιτική. Αλλά άλλο να είμαι βέβαιος και άλλο να το αποδεικνύετε στην πράξη. Σηκωθείτε όρθιοι και πείτε κάποια στιγμή και τα μεγάλα «όχι» σας στη Νέα Δημοκρατία για να τιμήσετε και τους ψηφοφόρους σας.

(Όρθιοι οι Βουλευτές της Ελληνικής Λύσης χειροκροτούν ζωηρά και παρατεταμένα)

**ΠΡΟΕΔΡΟΣ (Κωνσταντίνος Τασούλας):** Kαλείται στο Βήμα ο κ. Γιάνης Βαρουφάκης, Πρόεδρος της Κοινοβουλευτικής Ομάδας του ΜέΡΑ25 για τη δική του πρωτολογία.

Υπενθυμίζω ότι ο Πρωθυπουργός πέντε η ώρα πρέπει να φύγει. Υπενθυμίζω ότι όλοι μίλησαν περισσότερο από τον Πρωθυπουργό, ενώ ο Κανονισμός υπαγορεύει κάτι διαφορετικό.

**ΓΙΑΝΗΣ ΒΑΡΟΥΦΑΚΗΣ (Γραμματέας του ΜέΡΑ25):** Ευχαριστώ, κύριε Πρόεδρε.

Κυρίες και κύριοι συνάδελφοι, ήρθαμε να μιλήσουμε σήμερα για την ακρίβεια. Ακούγοντας τον Πρωθυπουργό, αν δεν γνώριζα τι συμβαίνει σ’ αυτή τη χώρα, θα φανταζόμουν ότι πρόκειται για ένα καινούργιο φαινόμενο, κάτι το οποίο ήρθε εισαγόμενο. Έτσι δεν είπε;

Ακούγοντας τον κ. Τσίπρα, θα θεωρούσα ότι συμφωνεί με τον Πρωθυπουργό. Κι αυτό είναι κάτι καινούργιο. Είπε verbatim ο κ. Τσίπρας: «Σήμερα αντιμετωπίζει ο λαός και την ακρίβεια». Γιατί προχτές; Πριν από δύο χρόνια; Πριν από πέντε χρόνια; Όλα αυτά τα δεκατρία χρόνια δεν αντιμετώπιζε ο λαός την ακρίβεια;

Κυρίες και κύριοι συνάδελφοι, ακόμα και να πέφτουν οι τιμές, όταν το εισόδημά σου, η σύνταξή σου πέφτει πιο γρήγορα, πηγαίνεις στο σουπερμάρκετ και τη δεύτερη βδομάδα του μήνα δεν βγαίνεις πια. Αντιμετωπίζεις την ακρίβεια de facto ανεξάρτητα από το αν ανεβαίνουν ή κατεβαίνουν οι τιμές. Γιατί ακόμα κι όταν κατέβαιναν οι τιμές είχαμε αποπληθωρισμό μέχρι και πολύ πρόσφατα. Και στην αρχή της χρονιάς φέτος. Ο μισθός μειώνεται, η σύνταξη μειώνεται όπως γινόταν από το 2009, το 2010 και μετά. Η ακρίβεια και πιο πολύ η ανέχεια, αυτό έχει σημασία. Το να μην βγαίνει ο μήνας. Η αναξιοπρέπεια του να μην βγαίνει ο μήνας. Αυτό είναι κάτι δεδομένο εδώ και δεκατρία χρόνια.

Άκουσα τον Πρωθυπουργό να μιλάει για ραγδαία αύξηση της αγοραστικής δύναμης της μέσης οικογένειας, την τρίτη μεγαλύτερη στην Ευρώπη, λέει. Κάτι τέτοιο. Πού το είδατε, κύριε Πρωθυπουργέ, αυτό; Το μερίδιο των μισθών ως ποσοστό του ΑΕΠ μειώνεται συστηματικά δεκατρία χρόνια. Σύμφωνα με την ΕΛΣΤΑΤ σας. Σύμφωνα με αυτήν την άθλια ΕΛΣΤΑΤ. Θα έρθω στην ΕΛΣΤΑΤ. Άκουσα τον κύριο Πρωθυπουργό άλλη μια φορά να χρησιμοποιεί τις μεθόδους του κ. Τσίπρα. Παρεμπιπτόντως, κύριοι συνάδελφοι του ΣΥΡΙΖΑ, ο αρχηγός σας μίλησε για τα σκληρά μνημόνια. Δεν υπάρχουν σκληρά και μαλακά μνημόνια. Τα μνημόνια είναι δεδομένο ότι είναι σκληρότατα. Και το πρώτο και το δεύτερο. Και το τρίτο το δικό σας μπορεί να ήταν το πιο σκληρό.

Είναι δυνατόν να μιλάμε για αντιπαράθεση ουσιαστική όταν ο κ. Τσίπρας έκοψε το ΕΚΑΣ; Κυβέρνηση της Αριστεράς έκοψε το ΕΚΑΣ. Τι ήταν το ΕΚΑΣ; Να σας θυμίσω; Ήταν 100 ευρουδάκια πάνω στα 200-300 ευρώ της κατώτατης σύνταξης. Η κυβέρνηση της Αριστεράς το έκοψε. Και μετά τι έκανε για να κερδίσει κάποιους πόντους; Μερικά φιλοδωρήματα. «Πάρτε τον Δεκέμβριο μία σύνταξη». Μια.

Και τι κάνει ο κύριος Πρωθυπουργός; Ακριβώς το ίδιο. Ήρθε σήμερα να δώσει φιλοδώρημα στους συνταξιούχους, φιλοδώρημα στους ανθρώπους του Εθνικού Συστήματος Υγείας. Πάρτε έτσι ένα lump sum που θα το λέγανε και στην MacKinsey, που είναι ακριβώς η πολιτική του κ. Τσίπρα.

Δηλαδή, γιατί μας φέρατε εδώ, κύριε Πρόεδρε, σήμερα; Για να πουν ότι ο ένας κάνει αυτά που έκανε ο άλλος, αλλά το κάνει λίγο καλύτερα; Αυτό είναι το ζητούμενο;

Εγώ θα σταθώ ευλαβικά στον τίτλο της σημερινής μας συνάντησης: «Ακρίβεια». Η ακρίβεια κρατάει δεκατρία χρόνια. Η ανέχεια κρατάει δεκατρία χρόνια. Η αναξιοπρέπεια για τους πολλούς κρατάει δεκατρία χρόνια. Αυτό δεν έχει αλλάξει και δεν θα αλλάξει με τα φιλοδωρήματα, όσο η χώρα βρίσκεται εγκλωβισμένη σε αυτό που εμείς στο ΜέΡΑ25 ονομάζουμε χρεοδουλοπαροικία. Τα τρία άλφα, λοιπόν, ανέχεια, ακρίβεια, αναξιοπρέπεια, δεκατρία χρόνια κρατούν και θα συνεχίσουν να κρατούν όσο εφαρμόζουμε ακριβώς τις ίδιες πολιτικές. Αλλά, έχουμε και ένα τέταρτο «α», έχουμε την αναξιοπιστία, την αναξιοπιστία των στατιστικών στοιχείων.

Είπε ο κύριος Πρωθυπουργός κάτι πριν, στην πρωτολογία του. Είπε: «Τουλάχιστον να συμφωνήσουμε για τα δεδομένα». Μα, πώς να συμφωνήσουμε με τα δεδομένα; Σήμερα, έτσι, ξαναμπήκα, για άλλη μία φορά –έχω αυτό το συνήθειο, μπαίνω σχεδόν κάθε μέρα- στην ιστοσελίδα της ΕΛΣΤΑΤ να κοιτάξω -συζητάμε για την ακρίβεια, έτσι δεν είναι κύριε Πρόεδρε;- να κοιτάξω τα στοιχεία της ΕΛΣΤΑΤ για την ακρίβεια, κύριε Πρωθυπουργέ. Και πήγα να δω στο 2000, 2001 κάνανε καμμία αναθεώρηση εκείνου του τεράστιου ψεύδους των greek statistics; Να σας θυμίσω ότι μας λέγανε ότι το 2000 -δηλαδή τη χρονιά πριν μπούμε στο ευρώ, όταν είχαμε δραχμή ακόμα- ο πληθωρισμός ήταν 3,2%. Αυτό έλεγε η ΕΛΣΤΑΤ σήμερα. Το 2001, θυμάστε που όλα ανέβηκαν, όλα, κάνοντας τη μεταφορά από τη δραχμή στο ευρώ; Η ΕΛΣΤΑΤ ακόμη και σήμερα μάς λέει ότι από το 2000 στο 2001 πήγαμε από το 3,2% στο 3,4%, δηλαδή είχαμε αύξηση μόλις 0,2%. Πείτε το αυτό σε κανέναν άνθρωπο εκεί έξω, ο οποίος να έχει επαφή με την πραγματικότητα, ότι όταν πήγαμε από τις δραχμές στο ευρώ, σε δραχμές είχαμε 0,2% αύξηση του πληθωρισμού και καταλαβαίνετε ότι δεν υπάρχει θέμα αξιοπιστίας αυτής της τρισάθλιας ΕΛΣΤΑΤ;

Ας έρθουμε στο σήμερα. Κύριε Σταϊκούρα, τι θα δηλώσετε ότι ήταν ο πληθωρισμός κατά μέσον όρο το 2021, στον προϋπολογισμό σας; Άκουσα τον κ. Μητσοτάκη. Μίλησε για αύξηση της αγοραίας αξίας της τιμής του καλαθιού της νοικοκυράς για τα τρόφιμα -το είπατε, κύριε Μητσοτάκη, αυτό δεν το είπατε;- κατά 0,6% κάτι τέτοιο. Καλά, σοβαρολογείτε; Έχετε πάει στα σουπερμάρκετ; Οι τιμές των σουπερμάρκετ κατά μέσον όρο, το καλάθι του νοικοκύρη ή της νοικοκυράς, των νοικοκυραίων γενικά, ακόμα και στο πρώτο lockdown ανέβηκε τουλάχιστον 10% με 15%. Ο κόσμος βοά από αυτό. Υπήρχαν λόγοι. Υπήρχε το γεγονός ότι τα μεταφορικά μέσα είχαν παγώσει, λόγω του lockdown. Επιπλέον, πετάχτηκαν τόσα αγαθά. Ρωτήστε τους αγρότες μας. Πετάχτηκαν τόσα αγαθά. Εμείς λέγαμε πάρτε τα και πουλήστε τα στις λαϊκές αγορές, δεν μας ακούσατε, αλλά δεν έχει καμμία σημασία. Και, βεβαίως, τα σουπερμάρκετ, τα οποία είναι το μεγαλύτερο καρτέλ που υπάρχει σε αυτή τη χώρα, με τεράστια ποσοστά κέρδους, όταν γίνεται μια τέτοια καθίζηση της προσφοράς λόγω του lockdown είχαν 10% με 15% αύξηση στα ράφια των σουπερμάρκετ τα βασικά αγαθά. Εσείς θα μας πείτε τώρα για 0 6%;

Εμείς, ως ΜέΡΑ25, σας παρακαλούμε αυτό που είπατε να γίνει πραγματικότητα. Να συμφωνήσουμε για τα στατιστικά στοιχεία. Αλλά ποια; Αυτής της τρισάθλιας ΕΛΣΤΑΤ; Τα greek statistics αποδεικνύεται ότι είναι αθάνατα. Τα ίδια εκείνα τα οποία μας εξέθεσαν διεθνώς, μας εκθέτουν και σήμερα.

Έχετε απέχθεια προς άβολες αλήθειες, κύριε Μητσοτάκη. Έχετε φτιάξει ένα «Μήτσοverse», για να αναφερθώ και στον φίλο μας τον Μαρκ Ζούκερμπεργκ. Και το κόστος αυτής της αναξιοπιστίας είναι πάρα πολύ μεγάλο και όχι βέβαια μόνο στον χώρο της ακρίβειας.

Θα μου επιτρέψετε να κάνω μια πολύ μικρή παρένθεση όσον αφορά στην πανδημία. Γιατί η αναξιοπιστία είναι ο μεγαλύτερος εχθρός του προγράμματος εμβολιασμού, για το οποίο ξέρετε ότι το ΜέΡΑ25 είναι απολύτως αρωγός της Κυβέρνησης. Εσείς διακηρύττετε την πίστη σας στην επιστήμη. Δεν ξέρω αν διαβάσετε το τελευταίο αντίτυπο του «NATURE» στο οποίο ξεκαθαρίζει η επιστήμη -τουλάχιστον σύμφωνα με το άρθρο του Μπεν Ντέιβις και άλλων επιστημόνων στο τελευταίο τεύχος του «NATURE»-, ότι οι χώρες στις οποίες υπολείπεται το ποσοστό των εμβολιασμένων, είναι οι χώρες όπου η αξιοπιστία της κυβέρνησης είναι χαμηλά. Σκεφτείτε το αυτό.

Θα σας δώσω ένα παράδειγμα για την αναξιοπιστία. Και πάλι είμαστε στο ίδιο μετερίζι, γιατί θέλουμε το ποσοστό εμβολιασμού να πλησιάσει το 100%. Το ξέρετε αυτό. Πώς όμως, μπορείτε να κερδίσετε την εμπιστοσύνη του λαού, όταν είναι ξεκάθαρο ότι επιλεκτικά εφαρμόζετε τον αυταρχισμό σας; Θα σας δώσω, λοιπόν, ένα παράδειγμα και ξέρετε ότι το γνωρίζω γιατί η συνάδελφός μας Σοφία Σακοράφα είναι Πρόεδρος του ΣΕΓΑΣ. Τις προάλλες έγινε ο Μαραθώνιος. Γνωρίζετε, κύριε Πρωθυπουργέ, ότι η Ελληνική Αστυνομία έστειλε ανεμβολίαστους αστυνομικούς να μπούνε για να κάνουν ελέγχους μέσα στον χώρο, στον τύμβο, αλλά και στο Καλλιμάρμαρο και αναγκάστηκαν οι διοργανωτές να τους διώξουν; Είναι δυνατόν να επιλέγετε πάνω σε ποιους ανεμβολίαστους θα είστε αυταρχικοί και σε ποιους όχι; Αυτά είναι τα συνθετικά στοιχεία της αναξιοπιστίας σας.

Έτσι κι αλλιώς ο αυταρχισμός δεν βοηθά και σας το έχουμε ξαναπεί. Έχουμε πει ότι σε μένα που είμαι εμβολιασμένος και με τις τρεις δόσεις -και είμαι και περήφανος γι’ αυτό- δεν είναι σωστό να μου έχετε δώσει ένα πάσο που να λέει ότι δεν χρειάζεται να ξανακάνω ποτέ τεστ, παρά το γεγονός ότι ως εμβολιασμένος μπορεί να μεταδίδω τον ιό.

Έχει σημασία να σταθώ άλλη μία φορά στα τρία πολύ απλά πράγματα τα οποία με αγάπη σας προτείνουμε γι’ αυτήν τη χώρα, γιατί αύριο μπορεί το εμβόλιο να μην πιάνει το στέλεχος Ε, ΣΤ, Η, Ζ. Θα έχετε αφήσει τη χώρα το ίδιο απροστάτευτη, όπως ήταν και πριν δύο χρόνια, χωρίς το δίκτυο των κέντρων δημόσιων δωρεάν μαζικών τεστ, το οποίο εμείς λέγαμε από την αρχή ότι έπρεπε να υπάρχει, χωρίς να υπάρχει ένας προεμβολιαστικός έλεγχος για τους διστακτικούς πολίτες, να μπορούν να κλείσουν ένα ραντεβού με έναν γιατρό στο ΕΣΥ, να τους παραθέσει τα στατιστικά στοιχεία για τη δική τους περίπτωση, δεδομένου του δικού τους ιατρικού ιστορικού.

Και όσον αφορά αυτό που κάνατε τώρα με τον μισό μισθό, που δώσατε στους ανθρώπους του ΕΚΑΒ και του ΕΣΥ, εσείς, ο Πρωθυπουργός της Κυβέρνησης εν μέσω πανδημίας πέρυσι μειώσατε τα έξοδα, τις δαπάνες για το ΕΣΥ και αρνείστε να προβείτε σε προσλήψεις μαζικές, ώστε να ενισχυθεί το ΕΣΥ.

Επιστρέφουμε, όμως, στο γενικότερο πλαίσιο και ιδίως στην ακρίβεια. Είπατε ότι η αύξηση των τιμών είναι εισαγόμενη. Έχετε δίκιο. Η ανέχεια των πολιτών δεν είναι εισαγόμενη, κρατάει δεκατρία χρόνια.

(Χειροκροτήματα από την πτέρυγα του ΜέΡΑ25)

Η αύξηση των τιμών είναι όντως εισαγόμενη, όπως είναι και ο COVID-19. Μια κυβέρνηση, όμως, κρίνεται, κύριε Μητσοτάκη, από το κατά πόσο λειτουργεί ως αμορτισέρ που αποσβένει τα σοκ, τους κραδασμούς που έρχονται απ’ έξω ή τα πολλαπλασιάζει. Δυστυχώς, εσείς είστε πολλαπλασιαστής των σοκ που έρχονται απ’ έξω, των κραδασμών, όχι αμορτισέρ, όχι ένας μηχανισμός κρατικός ο οποίος αποσβένει αυτά τα σοκ.

Να αναφερθώ σε πέντε ζητήματα. Πρώτον, πάμε πάλι στα σουπερμάρκετ, στα οποία αναφέρθηκα πριν. Είχατε τουλάχιστον δύο χρόνια να θέσετε σε λειτουργία την Επιτροπή Ανταγωνισμού, έτσι ώστε τα σουπερμάρκετ να μην χρησιμοποιήσουν τη δεσπόζουσα θέση τους στην αγορά, για να έχουμε μία αύξηση 15% - 20% από την αρχή της πανδημίας μέχρι τώρα στα βασικά αγαθά. Ό,τι και να μας λέτε ότι λέει η ΕΛΣΤΑΤ, δεν το κάνατε. Τι κάνετε αντί γι’ αυτό; Από το πρώτο lockdown κλείσατε για δύο βδομάδες τις λαϊκές αγορές που είναι και σε εξωτερικό χώρο και μετά τους επιβάλατε να λειτουργούν στο 50% της δυνατότητάς τους. Και βλέπουμε γιατί τώρα. Διότι μας φέρατε νομοσχέδιο πρόσφατα που ουσιαστικά δωρίζετε τις λαϊκές αγορές στα καρτέλ. Με άλλα λόγια, το μεγαλύτερο δώρο στους εχθρούς του ανταγωνισμού, στον χώρο των τροφίμων. Αυτό κάνατε τα δύο χρόνια της πανδημίας.

ΦΠΑ: η κ. Μέρκελ -που όπως και να το κάνουμε είναι καγκελάριος μιας πάρα πολύ πιο εύρωστης οικονομίας από τη δική μας- πήρε τον ανώτατο ΦΠΑ από 19% και τον πήγε στο 16% τουλάχιστον για όσο διαρκεί η πανδημία. Εσείς τι κάνετε; Πήρατε μερικά αγαθά από τον υψηλό ΦΠΑ, το 24% και τα πήγατε στον χαμηλό. Στη χώρα αυτή δεν επιτρέπεται να έχουμε ΦΠΑ 24%. Θα έπρεπε, τουλάχιστον εν μέσω πανδημίας, να πάει στο 15%. Σας ενδιαφέρει πραγματικά να κάνετε κάτι για την ακρίβεια; Κάντε αυτό.

Αναφερθήκατε στον κατώτατο μισθό και σας λέω το εξής: Δεν είναι μόνο ο κατώτατος μισθός, είναι και τα κοινωνικά επιδόματα. Υπάρχουν ολόκληρες κατηγορίες συνανθρώπων μας που η δική σας Κυβέρνηση, το δικό μας κράτος έχει κρίνει, και πάρα πολύ σωστά, ότι δεν μπορούν να τα βγάλουν πέρα και παίρνουν επιδόματα. Σ’ αυτούς τους ανθρώπους και σε αυτούς που παίρνουν τον κατώτατο μισθό δεν δικαιούστε να πείτε ότι κάποια στιγμή θα αποφασίσετε να δώσετε μια αύξηση. Έχετε υποχρέωση να εισάγετε αυτόματη τιμαριθμική αναπροσαρμογή. Είναι αυτόματη, δεν περνάει ούτε από τον Υπουργό ούτε από τον Γενικό Γραμματέα.

(Χειροκροτήματα από την πτέρυγα του ΜέΡΑ25)

Αλλιώς γιατί μαζευτήκαμε σήμερα για να μιλήσουμε για την ακρίβεια; Αλλιώς δεν υπάρχει ακρίβεια. Θα δείτε στον προϋπολογισμό του κ. Σταϊκούρα ότι θα μας πει ότι ο πληθωρισμός κατά μέσον όρο φέτος ήταν 0,7%.

Οπότε, κύριε Πρόεδρε της Βουλής, δεν έπρεπε να μαζευτούμε σήμερα. Άμα είναι 0,7% κατά μέσον όρο ο πληθωρισμός ποιος είναι ο λόγος να μιλάμε; Μόνο και μόνο αν θέλετε να αντιπαρατεθείτε εσείς με τον κ. Τσίπρα. Πηγαίνετε κάπου αλλού. Βρείτε μια άλλη αλάνα να παίξετε.

(Χειροκροτήματα από την πτέρυγα του ΜέΡΑ25)

Τα δύο τελευταία σημεία, κύριε Πρόεδρε, που θα ήθελα να αναφέρω είναι τα εξής: Το ένα αφορά στους ναυτικούς μας. Θα μου πείτε: «Τι σχέση έχουν οι ναυτικοί μας;» Έχουν τεράστια σχέση.

Κύριε Πρωθυπουργέ, αναφερθήκατε στην τιμή της ενέργειας, που είναι βασικό συστατικό της αύξησης των τιμών του εισερχόμενου πληθωρισμού, αλλά δεν αναφερθήκατε στα μεταφορικά κόστη. Τα μεταφορικά κόστη ξέρουμε πάρα πολύ καλά γιατί έχουν αυξηθεί. Γιατί όταν έγινε το lockdown και έκλεισαν οι οικονομίες στη Δύση ουσιαστικά, αλλά και στην Κίνα, τα πλοία τα οποία μετέφεραν προϊόντα από την Κίνα στο Λος Άντζελες και από την Κίνα στην Ευρώπη και τα τάνκερ που πήγαιναν υγροποιημένο αέριο από το Κατάρ στην Κίνα και από το Κατάρ στην Ευρώπη δεν σταμάτησαν στη μέση του ωκεανού, έφτασαν στον προορισμό τους, ξεφόρτωσαν και κόλλησαν εκεί. Και όταν ξαναπατήσαμε το κουμπί για να αρχίσει πάλι η οικονομία όλα τα τάνκερ ήταν σε λάθος μεριά με τους ναυτικούς μας εγκλωβισμένους στα λιμάνια για μήνες ολόκληρους, χωρίς χρήματα πολλές φορές, χωρίς τη δυνατότητα να βγουν από το πλοίο, χωρίς τη δυνατότητα να εμβολιαστούν, με καμμία απολύτως πρόβλεψη. Ξέρετε τι σημαίνει αυτό; Ότι έχουμε μαζικές παραιτήσεις ναυτικών, Ελλήνων και μη Ελλήνων, το οποίο αυξάνει το μεταφορικό κόστος. Κάνετε κάτι γι’ αυτό; Όχι, δεν κάνετε.

Πάω τώρα στην ενέργεια και στο ηλεκτρικό ρεύμα.

Σας άκουσα, κύριε Μητσοτάκη, να θριαμβολογείτε και να θεωρείτε ότι είναι πάρα πολύ καλό αυτό, ότι η τιμή της μετοχής ανέβηκε σε πολύ μεγάλο βαθμό λόγω των δικών σας πολιτικών. Δεν χρειάζεται να ξέρεις πάρα πολλά για το χρηματιστήριο για να γνωρίζεις ότι ένας χρηματιστής, μια εταιρεία ουσιαστικά συμμετοχών -γιατί αυτοί που αγοράζουν μετοχές της ΔΕΗ δεν είναι εταιρείες παραγωγής και διανομής ηλεκτρικού ρεύματος, είναι ταμεία, εταιρείες συμμετοχών, αρπακτικά για εμάς στο ΜέΡΑ25- γιατί να αγοράσει μια αναβαθμισμένη μετοχή -όσο αφορά στην τιμή της- στη ΔΕΗ εάν ο στόχος του δεν είναι να κερδίσει περισσότερα; Αν μπορεί, όμως, να κερδίσει περισσότερα στη μέση μιας ενεργειακής κρίσης, εσείς τι θα κάνετε; Θα τον επιδοτήσετε κι άλλο την εποχή που αυτός θα κερδίζει περισσότερα κερδοσκοπώντας σε μια τέτοια συγκυρία ενεργειακής κρίσης;

Να το πω απλά. Αναφερθήκατε, κι έχετε δίκιο, ότι δεν φταίτε εσείς γι’ αυτό. Αναφερθήκατε στην τιμολόγηση στη βάση του οριακού κόστους. Τι σημαίνει αυτό; Να το κάνουμε λιανά για τον κόσμο που μας ακούει, αν μας ακούει κανείς. Έστω ότι έχεις υδροηλεκτρική ενέργεια, αιολικά, φωτοβολταϊκά, λιγνίτες με ένα μέσο κόστος 10 λεπτά την KWh. Και δεν σου φτάνει, χρειάζεται και ένα άλλο 10% παραγωγής το οποίο βγαίνει από φυσικό αέριο το οποίο κοστίζει 20 λεπτά. Τι λέει το μοντέλο αυτό το οποίο εισήγαγε ο ΣΥΡΙΖΑ με το χρηματιστήριο της ενέργειας; Τι σημαίνει αυτό για την τιμή κάθε KWh; Σημαίνει ότι θα έχει τιμή ίση με την πιο ακριβή κιλοβατώρα που παράγει το φυσικό αέριο. Οπότε τι σημαίνει αυτό; Σημαίνει ότι όταν η τιμή του φυσικού αερίου αυξάνεται, επειδή ο Πούτιν μειώνει την ποσότητα που προσφέρει, γιατί πιέζει την κ. Μέρκελ και τον κ. Σολτς για το Nord Stream 2 -δεν έχει καμμία σημασία γιατί- τα κέρδη των εταιρειών που έχουν αγοράσει τα κομμάτια της παλιάς ΔΕΗ που δεν χρησιμοποιούν φυσικό αέριο έχουν όλο και μεγαλύτερο ποσοστό κέρδους. Αυτό λέγεται πρόσοδος, αυτό λέγεται αρπαγή. Να γιατί πληρώνουν πιο πολλά για τις μετοχές, που εσείς ιδιωτικοποιείτε τη ΔΕΗ, σε αυτή τη διαδικασία.

Πρέπει να αποφασίσετε. Η δική σας επιδότηση είναι επιδότηση του καταναλωτή ή είναι επιδότηση του προσοδοφόρου αρπακτικού, το οποίο δεν έρχεται για να στηρίξει τον καταναλωτή, δεν πληρώνει εννιά φορές παραπάνω τη μετοχή της ΔΕΗ για να στηρίξει τον καταναλωτή, αλλά την πληρώνει για να στηριχτεί από τον καταναλωτή τόσο μέσα από το τιμολόγιο όσο μέσα και από τις δικές σας επιδοτήσεις που τελικά επιβαρύνουν το χρέος του Έλληνα καταναλωτή.

Κυρίες και κύριοι συνάδελφοι, έχουμε εδώ το κόμμα της προγραμματικής λεηλασίας, τη Νέα Δημοκρατία, μία Νέα Δημοκρατία η οποία αμαυρώνει ακόμα και το όνομα του ιδρυτή της, του Κωνσταντίνου Καραμανλή, ο οποίος ίδρυσε τη Δημόσια Επιχείρηση Ηλεκτρισμού, επειδή ήξερε ότι ο ιδιωτικός τομέας δεν μπορεί να παράξει και να διανέμει ηλεκτρική ενέργεια σ’ αυτή τη χώρα. Εσείς, όπως πάτε, θα ιδρύσετε μια νέα αντικαραμανλική ΕΡΕ, μια εθνική ραντιέρηδων ένωση. Αυτό πάτε να κάνετε.

Όσο για εσάς, το κόμμα της προγραμματικής συνθηκολόγησης, πότε, κύριε Τσίπρα, θα ζητήσετε συγγνώμη από τον ελληνικό λαό γι’ αυτή την τιμολόγηση στη βάση του οριακού κόστους; Γιατί ήρθατε εδώ και -ήταν πολύ ενδιαφέρον αυτό και εγώ το χάρηκα πρέπει να πω- δίνατε συνεχώς στα Πρακτικά αυτούς τους λογαριασμούς, τους οποίους τους πιστεύω και κάνατε και πάρα πολύ καλά για να αναδείξετε τι αντιμετωπίζουν οι άνθρωποι εκεί έξω.

Ναι, άλλα, όμως, αυτά που εσείς αναφέρετε εκεί μέσα ήταν προδιαγεγραμμένα ότι θα γίνουν από αυτά που υπογράψατε στο τρίτο και στο τέταρτο μνημόνιο από τη δημιουργία του Χρηματιστηρίου Ενέργειας. Εσείς δεν δεχτήκατε την τιμολόγηση σύμφωνα με το οριακό κόστος; Δεν το δέχτηκε η Κυβέρνηση του κυρίου Μητσοτάκη, εσείς το δεχτήκατε αυτό. Ήταν δεδομένο, δηλαδή, ότι όταν θα αυξηθεί η τιμή του φυσικού αερίου, αυτό θα συμβεί στα τιμολόγια της ΔΕΗ.

Καταλαβαίνω ότι το να πας κόντρα σε αυτή την πολιτική της Ευρωπαϊκής Ένωσης σημαίνει ρήξη με την Ευρωπαϊκή Ένωση. Και εδώ έχει δίκιο ο κ. Κουτσούμπας, που δεν είναι εδώ αυτήν τη στιγμή, που ρώτησε αν εσείς θεωρείτε ότι μπορεί όλα αυτά να γίνουν αγγελικά πλασμένα εντός αυτής της καθαρά μονοπωλιακής αρπακτικής πολιτικής που έρχεται και από την Ευρωπαϊκή Ένωση;

Εμείς, στο ΜέΡΑ25, ως ευρωπαϊστές απαντάμε στο ερώτημα του κ. Κουτσούμπα και λέμε: Όχι δεν γίνεται χωρίς ρήξη, γι’ αυτό εμείς είμαστε το κόμμα της προγραμματικής ρήξης.

Σας ευχαριστώ.

(Χειροκροτήματα από την πτέρυγα του ΜέΡΑ25)

**ΠΡΟΕΔΡΟΣ (Κωνσταντίνος Τασούλας):** Μπαίνουμε στη χορεία των δευτερολογιών και καλείται στο Βήμα ο κ. Κυριάκος Μητσοτάκης, Πρωθυπουργός και Πρόεδρος της Κοινοβουλευτικής Ομάδας της Νέας Δημοκρατίας.

Ορίστε, κύριε Μητσοτάκη, έχετε τον λόγο.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Ήταν τόσο μεγάλο το ενδιαφέρον των Βουλευτών του ΣΥΡΙΖΑ για την προ ημερησίας διάταξης συζήτηση, που το ίδιο το κόμμα της Αξιωματικής Αντιπολίτευσης προκάλεσε, που ζήτημα, κύριε Τσίπρα, αν στην Αίθουσα βρισκόντουσαν μεταξύ δύο και τεσσάρων Βουλευτών σας κατά τη διάρκεια των ομιλιών των υπόλοιπων πολιτικών Αρχηγών.

Έχετε, τουλάχιστον, την ευθύνη ως επικεφαλής Κοινοβουλευτικής Ομάδας από τη στιγμή που ζητάτε από τη Βουλή να συζητήσει ένα τόσο σοβαρό θέμα με δικιά σας ευθύνη να μεριμνείτε ώστε να μην είναι τόσο απαξιωτική η εικόνα της δικιάς σας Κοινοβουλευτικής Ομάδας.

(Χειροκροτήματα από την πτέρυγα της Νέας Δημοκρατίας)

Θεωρώ θετικό, κυρίες και κύριοι συνάδελφοι, το γεγονός ότι ο κ. Τσίπρας έστω και με κάποια σχετική δυσκολία, αμηχανία, προβληματισμό δήλωσε ότι στηρίζει τα πρόσθετα μέτρα ανακούφισης των πιο ευάλωτων συμπολιτών μας που η Κυβέρνηση εξήγγειλε σήμερα.

Θα ήλπιζα αυτή την τακτική, κύριε Τσίπρα, να την είχατε ακολουθήσει και στο παρελθόν, όταν συστηματικά καταψηφίζατε μια σειρά από σημαντικές παρεμβάσεις, με πιο χαρακτηριστική τη στήριξη των πληγέντων από τις φυσικές καταστροφές, την οποία δυστυχώς το κόμμα σας δεν υπερψήφισε.

Παρά ταύτα, το γεγονός ότι μπορούμε να συμφωνήσουμε σήμερα, εδώ σε αυτή την Αίθουσα, ότι η στήριξη την οποία παρέχουμε στο πλαίσιο των δυνατοτήτων του προϋπολογισμού είναι σε θετική κατεύθυνση, το κρατώ ως ένα από τα λίγα θετικά συμπεράσματα συμφωνίας σε αυτή τη συζήτηση, την οποία διεξάγουμε.

Έρχομαι τώρα σε τέσσερα επιμέρους θέματα, για να απαντήσω σε προβληματισμούς και αιτιάσεις που άκουσα από τους επικεφαλής των Κοινοβουλευτικών Ομάδων.

Πρώτον, είναι πάρα πολύ άχαρο, κύριε Βαρουφάκη, κυρίες και κύριοι συνάδελφοι -απευθύνομαι σε εσάς, διότι ήρθατε εδώ πέρα να μας πείτε ότι οι τιμές αυξήθηκαν και κατά τη διάρκεια του lockdown, χωρίς να επικαλείστε κανένα απολύτως στοιχείο- να μην μπορούμε να συμφωνήσουμε στο ποιος είναι ο αντικειμενικός «διαιτητής» των οικονομικών στοιχείων που έχουν να κάνουν με την απόδοση της οικονομίας.

Καταλαβαίνω ότι στο πλαίσιο της γενικότερης αντισυστημικότητάς σας πιστεύετε ότι η Ελληνική Στατιστική Αρχή κατά συνέπεια και η ΕΛΣΤΑΤ είναι απολύτως διάτρητες και ότι τα στοιχεία τα οποία παρέχουν προφανώς δεν έχουν καμμία αξιοπιστία.

Όμως, αυτά τα στοιχεία έχουμε. Αυτά είναι τα στοιχεία, τα οποία έχουμε αυτή τη στιγμή. Είναι τα στοιχεία της EUROSTAT και είναι τα στοιχεία τα οποία παρουσιάζουν -και θα δείξω αυτόν τον πίνακα για ακόμα μία φορά- τη συγκριτική πορεία του πληθωρισμού σε όλες τις ευρωπαϊκές χώρες.

Δεν ρωτώ, λοιπόν, εσάς, κύριε Βαρουφάκη. Ρωτώ εσάς, κύριε Τσίπρα. Συμφωνείτε με αυτά τα στοιχεία, ναι ή όχι; Τα αμφισβητείτε; Να μας πείτε εάν τα αμφισβητείτε, ναι ή όχι. Μπορείτε να συμπορευτείτε σε αυτή την ευκαιρία με τον παλιό σας συνάδελφο, τον κ. Βαρουφάκη, και να πείτε ότι τα στοιχεία είναι αναξιόπιστα.

Όμως, τα στοιχεία είναι αυτά. Η ΕΛΣΤΑΤ έχει μια πολύ συγκεκριμένη…

**ΓΙΑΝΗΣ ΒΑΡΟΥΦΑΚΗΣ (Γραμματέας του ΜέΡΑ25):** Είναι απολύτως αναξιόπιστα.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Νομίζω πως κατάλαβα τη δική σας άποψη, κύριε Βαρουφάκη. Δεν ρωτάω εσάς, τον κ. Τσίπρα ρωτάω. Εσείς ήσασταν πολύ ευθύς στην τοποθέτησή σας.

Τον κ. Τσίπρα ρωτάω: Είναι ή δεν είναι αξιόπιστα στοιχεία της ΕΛΣΤΑΤ; Είναι ή δεν είναι αξιόπιστα τα στοιχεία της ΕΛΣΤΑΤ, τα οποία ενσωματώνονται στη EUROSTAT;

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Θα σας απαντήσω.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Διότι εγώ δεν βλέπω εδώ πέρα στα επίσημα στοιχεία της EUROSTAT να υπάρχει κάποιος αστερίσκος, κάποια υποσημείωση, κάποια αμφισβήτηση της ακρίβειας των στοιχείων.

Στον προϋπολογισμό, τον οποίο κατέθεσε πριν από λίγες ημέρες, η ελληνική Κυβέρνηση παρουσιάζει στοιχεία, τα οποία αναφέρουν ότι το επίπεδο των τιμών σήμερα ακόμα δεν έχει φτάσει, παρά την αύξηση η οποία παρατηρείται -επειδή υπήρχε μεγάλος αποπληθωρισμός στην Ελλάδα τους μήνες της πανδημίας-, στο επίπεδο του 2019. Αυτό δείχνουν τα στοιχεία.

Εάν δεν μπορούμε να συμφωνήσουμε, λοιπόν, επί ποιων πραγματικών στοιχείων συζητούμε, φοβάμαι, κύριε Τσίπρα, ότι δεν έχει κανένα νόημα αυτή η συζήτηση. Εάν, λοιπόν, αμφισβητείτε αυτά τα επίσημα στοιχεία, παρακαλώ πολύ να βγείτε να το πείτε, να επιχειρηματολογήσετε γιατί τα αμφισβητείτε, να στείλετε και μια πολύ ωραία επιστολή στην EUROSTAT, η οποία να καταγγέλλει την ΕΛΣΤΑΤ ότι δείχνει ψεύτικα στοιχεία. Τουλάχιστον, θα είστε συνεπείς με αυτά τα οποία λέτε!

Όμως, δεν μπορούμε να ερχόμαστε σε αυτήν εδώ πέρα την Αίθουσα, να επικαλούμαστε επιχειρήματα του τύπου «είδα», «άκουσα», «μου είπαν», «σου είπα», «έχετε πάει στο σουπερμάρκετ;», «δεν έχετε πάει στο σουπερμάρκετ;», για να παρουσιάσουμε μία εικόνα διαφορετική από αυτήν που αποτυπώνεται στα επίσημα στοιχεία.

Προφανώς και υπάρχει αύξηση τιμών και υπάρχει αύξηση τιμών ειδικά στην Ελλάδα η οποία είναι αισθητή, επειδή όπως σας είπα η Ελλάδα είχε και πολύ έντονο αποπληθωρισμό. Όμως, να σας πω και κάτι; Ο αποπληθωρισμός είναι και το προϊόν μιας δεκαετούς κρίσης. Ναι, είχαμε μια δεκαετή κρίση συρρίκνωσης των εισοδημάτων και είχαμε και αποπληθωρισμό, είχαμε μείωση τιμών. Τώρα που έχουμε μια απότομη ανάπτυξη, ναι, έχουμε και αύξηση των τιμών. Εκτιμούμε ότι στην έντασή της το φαινόμενο αυτό θα είναι παροδικό.

Επιμένω, λοιπόν, να μας πείτε, κύριε Τσίπρα, εάν συμφωνείτε ή διαφωνείτε με τα επίσημα στοιχεία, για να ξέρουμε τουλάχιστον ποια είναι η βάση της συζήτησης. Και τα επίσημα στοιχεία, ξέρετε, μας δίνουν και πολύ ενδιαφέροντα συγκριτικά δεδομένα, σε σχέση με άλλες χώρες.

Αναφερθήκατε ακόμα μία φορά στην Ισπανία. Καταλαβαίνω ότι έχετε μια ιδιαίτερη συμπάθεια στην κυβέρνηση του κ. Σάντσεθ που στηρίζεται από τους Podemos. Όμως η Ισπανία, κύριε Τσίπρα, με βάση πάλι τα επίσημα στοιχεία της EUROSTAT, δεν έδειξε καμμία αποκλιμάκωση της ανεργίας τα τελευταία δύο χρόνια. Καμμία. Η ανεργία στην Ισπανία αυξήθηκε επί κ. Σάντσεθ και Podemos. Στην Ελλάδα μειώθηκε.

(Χειροκροτήματα από την πτέρυγα της Νέας Δημοκρατίας)

Και εν πάση περιπτώσει, επειδή είδα ότι ενοχληθήκατε με την αναφορά την οποία έκανα στην απρεπέστατη εμφάνιση του κ. Σάντσεθ στην Άγκυρα, όπου άκουσα τοποθετήσεις που έρχονται σε πλήρη αντίθεση με αποφάσεις του Ευρωπαϊκού Συμβουλίου, ζητώ επίσημα να τοποθετηθείτε για το θέμα αυτό, διότι ακόμα ψάχνω να βρω κάποια δήλωση του ΣΥΡΙΖΑ για την τοποθέτηση του κατά τα άλλα ιδεολογικού σας ομόσταυλου και ακόμα δεν την έχω βρει. Ιδού, λοιπόν, πεδίο δόξης λαμπρό να αποκηρύξετε κι εσείς με την ίδια ένταση τις τοποθετήσεις του κ. Σάντσεθ.

(Χειροκροτήματα από την πτέρυγα της Νέας Δημοκρατίας)

Έρχομαι τώρα σε μία αποστροφή της ομιλίας σας όπου μιλήσατε -προσέξτε- εσείς σε εμάς για δημιουργική λογιστική, λέγοντας ότι ουσιαστικά τα στοιχεία τα οποία παρουσιάζουμε δεν ανταποκρίνονται στην πραγματικότητα και οι πολίτες βιώνουν μια πολύ μεγάλη δυσκολία. Και είμαι ο τελευταίος ο οποίος θα υποτιμήσει τη δυσκολία οποιασδήποτε αύξησης οποιασδήποτε τιμής σε ένα νοικοκυριό σήμερα, όμως, κύριε Τσίπρα, προσέξτε σε ποια κυβέρνηση μιλάτε.

Και σας ρωτώ. Είναι δημιουργική λογιστική η μείωση του ΕΝΦΙΑ; Είναι δημιουργική λογιστική η μείωση του εισαγωγικού φορολογικού συντελεστή; Είναι δημιουργική λογιστική η μείωση του φόρου εισοδήματος στις επιχειρήσεις από το 28% στο 22%; Είναι δημιουργική λογιστική η μείωση των εργοδοτικών εισφορών; Είναι δημιουργική λογιστική ο μηδενισμός των γονικών παροχών;

(Ζωηρά και παρατεταμένα χειροκροτήματα από την πτέρυγα της Νέας Δημοκρατίας)

Όλα αυτά δεν έχουν συμβεί; Δεν υπήρξαν σήμερα συμπολίτες μας οι οποίοι μεταβίβασαν την περιουσία τους στα παιδιά τους χωρίς να πληρώσουν ούτε 1 ευρώ φόρο; Όλα αυτά υπάρχουν σε μια σφαίρα του φανταστικού; Είναι προϊόντα της επικοινωνιακής υπεροπλίας της Νέας Δημοκρατίας, η οποία εξαγοράζει από δημοσκοπήσεις μέχρι δημοσιεύματα; Δεν ξέρουν σήμερα οι πολίτες μία απλή πραγματικότητα; Τσακίσατε τη μεσαία τάξη στους φόρους και ερχόμαστε να δώσουμε πίσω στη μεσαία τάξη αυτά που εσείς τους πήρατε. Δεν το γνωρίζουν αυτό οι πολίτες σήμερα;

(Χειροκροτήματα από την πτέρυγα της Νέας Δημοκρατίας)

Απορώ, λοιπόν, γιατί επανέρχεστε με τόση ένταση για να παρουσιάσετε μία εικόνα διαφορετική απ’ αυτήν την οποία αντιλαμβάνονται σήμερα οι πολίτες. Δεν θέλω να παρεξηγηθώ και θα το πω ακόμα μία φορά. Εμείς δεν παρουσιάζουμε καμμία ιδανική εικόνα, ούτε θέλουμε να βλέπουμε την πραγματικότητα μέσα από παραμορφωτικούς φακούς. Η Ελλάδα, όμως, το τελευταίο διάστημα έχει καταφέρει να σπάσει τον φαύλο κύκλο της υπανάπτυξης, των δημοσιονομικών εκτροπών και της φτώχειας στην οποία τελικά οδηγεί η υπερφορολόγηση της δικιάς σας πολιτικής.

(Χειροκροτήματα από την πτέρυγα της Νέας Δημοκρατίας)

Και οι συνολικές προσδοκίες για την ελληνική οικονομία, όχι μόνο για το επόμενο εξάμηνο, για τον επόμενο χρόνο, μεσοπρόθεσμα, είναι σήμερα εξαιρετικά θετικές. Και θετικές προσδοκίες για την οικονομία σημαίνει τελικά θετικές προσδοκίες για όλους τους Έλληνες πολίτες.

Θα έρθω στη συνέχεια σε όλα αυτά τα ωραία τα οποία είπατε για τα δήθεν deals τα οποία κάνει η Κυβέρνηση και πως εξυπηρετεί μόνο συγκεκριμένα επιχειρηματικά συμφέροντα.

Η καλύτερη απάντηση -θα το ξαναπώ- σε όλες τις δικές σας αιτιολογίες περί δήθεν ταξικής μονομέρειας υπέρ των λίγων αυτής της Κυβέρνησης είναι η δημιουργία πολλών καλοπληρωμένων νέων θέσεων εργασίας από την επενδυτική έκρηξη η οποία σήμερα συντελείται στην Ελλάδα.

(Χειροκροτήματα από την πτέρυγα της Νέας Δημοκρατίας)

Αυτό είναι κάτι το οποίο εσείς μπορείτε να το αμφισβητείτε όσο πιστεύετε ότι μπορείτε ή θέλετε. Όμως, λυπάμαι, η πραγματικότητα παρουσιάζεται τελείως διαφορετική απ’ αυτό το οποίο θέλετε να δείξετε εσείς σήμερα εδώ σε αυτήν την Αίθουσα.

Έλεγχος στην αγορά. Μου κάνει εντύπωση ότι ενώ ήταν και κ. Γεωργιάδης σήμερα εδώ, στον οποίο συνήθως αναφέρεστε εκτενώς, σήμερα αποκλίνατε από αυτή την τακτικής σας. Αλλά, προφανώς καταλαβαίνω ότι όταν είμαι κι εγώ στην Αίθουσα μονοπωλώ το δικό σας ενδιαφέρον. Αντιληπτό αυτό.

Θέλω, όμως, να σας θυμίσω ότι η Κυβέρνηση αυτή στον ν.4818/2021 ψήφισε το άρθρο 58 το οποίο -ίσως το γνωρίζετε, ίσως σας έχει διαφύγει, σας το υπενθυμίζω σε κάθε περίπτωση γιατί έχει την ξεχωριστή του σημασία- ορίζει ότι κατά της διάρκεια της πανδημίας -η διάταξη αυτή λήγει στο τέλος του έτους, θα επεκταθεί, όμως, τουλάχιστον για ένα εξάμηνο ακόμα- οι επιχειρήσεις δεν μπορούν να έχουν, για να το πω απλά, μεγαλύτερο κέρδος χονδρικής από το οποίο είχαν πριν την πανδημία.

Εναπόκειται στους ελεγκτικούς μηχανισμούς του κράτους να ελέγξουν αυτού του είδους την «υπεραπόδοση» η οποία θα μπορούσε να συνδυάζεται, όντως, με κατάχρηση είτε δεσπόζουσας θέσης είτε ισχυρής θέσης επιχειρήσεων σε μία εποχή όπου οι τιμές αυξάνονται, τουλάχιστον των πρώτων υλών.

Έχουμε, λοιπόν, το νομικό εργαλείο. Μπορώ να σας διαβεβαιώσω ότι γίνονται πολλοί έλεγχοι και οι έλεγχοι γίνονται και από τους ελεγκτικούς μηχανισμούς του κράτους, τη Γενική Γραμματεία Εμπορίου και Προστασίας Καταναλωτή, αλλά βεβαίως έλεγχοι γίνονται και από την Ανεξάρτητη Επιτροπή Ανταγωνισμού.

Είναι ενδιαφέρουσα η αναφορά σας στην Επιτροπή Ανταγωνισμού και στο πρόσωπο που τη στελεχώνει, στον κ. Λιανό. Είπατε ότι δεν τον γνωρίζετε. Ούτε εγώ τον γνώριζα. Γνώριζα, όμως, την κ. Θάνου. Πολύ καλά τη γνώριζα την κ. Θάνου. Κι εσείς τη γνωρίζετε πολύ καλά.

(Χειροκροτήματα από την πτέρυγα της Νέας Δημοκρατίας)

Άρα να είστε πολύ προσεκτικοί όταν μιλάτε για ενδεχόμενη χειραγώγηση ανεξάρτητων αρχών, διότι η τοποθέτηση της κ. Θάνου αποτελούσε καραμπινάτη παραβίαση της βασικής αρχής της διάκρισης των εξουσιών, για να βάλετε εκεί έναν δικό σας άνθρωπο! Τόσο δικό σας που τον διορίσατε και σύμβουλο του Πρωθυπουργού μια μέρα αφότου αφυπηρέτησε από το Ανώτατο Δικαστήριο.

(Χειροκροτήματα από την πτέρυγα της Νέας Δημοκρατίας)

Η Επιτροπή Ανταγωνισμού, λοιπόν, σήμερα είναι μια δραστήρια επιτροπή ανταγωνισμού, τουλάχιστον στον βαθμό που μπορώ να ενημερώνομαι και ενημερώνομαι ex post, εκ των υστέρων. Ενημερώνομαι από τη δημοσιοποίηση των ελέγχων που κάνει. Θα το έχετε αντιληφθεί κι εσείς φαντάζομαι ότι έχουν γίνει έλεγχοι και σε τράπεζες και σε εταιρείες τηλεπικοινωνιών και σε σουπερμάρκετ και στην χονδρεμπορική. Γίνονται έλεγχοι.

Οπότε, πείτε μας ακριβώς γιατί μας κατηγορείτε. Διότι δεν ζητάμε από την ανεξάρτητη Επιτροπή Ανταγωνισμού να κάνει περισσότερους ελέγχους; Μας κατηγορείτε ότι αποθαρρύνουμε την Επιτροπή Ανταγωνισμού από το να κάνει ελέγχους; Τι ακριβώς ισχύει εδώ πέρα; Και εμπιστευόμαστε τελικά ή όχι την Επιτροπή Ανταγωνισμού; Εγώ προσωπικά την εμπιστεύομαι.

Αναφερθήκατε, επίσης, σε μία συζήτηση η οποία πράγματι γίνεται σήμερα μεταξύ της Επιτροπής Ανταγωνισμού και του Υπουργείου Ανάπτυξης σχετικά με τον περαιτέρω εξορθολογισμό του νομοθετικού πλαισίου περί του δικαίου ανταγωνισμού. Είμαστε ακόμα σε μια ανοιχτή συζήτηση με την επιτροπή. Δεν έχουμε καταλήξει στο τελικό νομοθετικό κείμενο το οποίο θα κατατεθεί στο Κοινοβούλιο. Λαμβάνουμε υπ’ όψιν όλες τις απόψεις της επιτροπής, της Ευρωπαϊκής Επιτροπής Ανταγωνισμού, της αγοράς και θα καταλήξουμε τελικά σε ένα πλαίσιο περαιτέρω εξορθολογισμού του δίκαιου, του ανταγωνισμού, χωρίς όμως -και θέλω να είμαι σαφής εδώ πέρα- να ξεπερνάμε ή να πηγαίνουμε πολύ παραπέρα από τις βέλτιστες πρακτικές οι οποίες ισχύουν σήμερα στην Ευρώπη, τολμώ να πω και σε χώρες στις οποίες η εφαρμογή τουλάχιστον του δικαίου του ανταγωνισμού να είναι πιο προηγμένη, να έχουν μεγαλύτερη εμπειρία στα ζητήματα αυτά από ό,τι τουλάχιστον υπάρχει στην πατρίδα μας.

Έρχομαι τώρα στο ζήτημα της ΔΕΗ. Μάλιστα. Το βλέπετε αυτό το διάγραμμα; Το βλέπετε καλά; Τι λέει αυτό το διάγραμμα; Αυτό το διάγραμμα λέει ότι η αξία της μετοχής επί δικών σας ημερών, όταν παραδώσατε την εξουσία, ήταν 1 ευρώ. Ποια είναι η αξία της μετοχής σήμερα; Είναι περίπου στα 9 ευρώ. Ποια είναι η αξία των μετοχών του δημοσίου όταν κατείχε η επιχείρηση το 51%; Ήταν 200 εκατομμύρια. Ποια είναι η αξία των μετοχών του δημοσίου σήμερα που κατέχει το 34%; Είναι 1,2 δισεκατομμύριο!

(Χειροκροτήματα από την πτέρυγα της Νέας Δημοκρατίας)

Και τολμάτε να έρχεστε σε αυτή την Αίθουσα να μιλάτε για τη ΔΕΗ, την οποία χρεοκοπήσατε, αφού πήρατε τους συνδικαλιστές αγκαλιά, αφού κάνατε ό,τι περνούσε από το χέρι σας για να κάνετε δήθεν κοινωνική πολιτική στην πλάτη των φορολογούμενων και στην πλάτη, τελικά, της ευρωστίας της ίδιας της επιχείρησης, να ζητήσετε τα ρέστα από αυτή την Κυβέρνηση γιατί έκανε τι ακριβώς, κύριε Τσίπρα; Αυτό για το οποίο είχατε δεσμευτεί κι εσείς;

Είχατε δεσμευτεί, κύριε Τσίπρα, ότι θα πουλήσετε μερίδιο της ΔΕΗ, ναι ή όχι; Περιμένω έστω ένα νεύμα σας.

Κύριοι του ΣΥΡΙΖΑ, είχατε δεσμευτεί ότι θα πουλήσετε μερίδιο της ΔΕΗ; Σιωπή! Σιωπή από την πλευρά του ΣΥΡΙΖΑ.

(Θόρυβος από την πτέρυγα του ΣΥΡΙΖΑ)

Κύριε Φάμελλε, είχατε δεσμευτεί; Εσείς μπορείτε να μου πείτε.

**ΣΩΚΡΑΤΗΣ ΦΑΜΕΛΛΟΣ:** Ο ΣΥΡΙΖΑ εξασφάλισε τον δημόσιο έλεγχο, ενώ εσείς…

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Ναι…

(Θόρυβος από την πτέρυγα του ΣΥΡΙΖΑ)

**ΣΩΚΡΑΤΗΣ ΦΑΜΕΛΛΟΣ:**...την πουλήσατε.

**ΠΡΟΕΔΡΟΣ (Κωνσταντίνος Τασούλας):** Παρακαλώ!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Προϋπολογισμός του 2018: Έσοδα ως δια μαγείας! Προβλεπόμενα έσοδα από αποκρατικοποιήσεις ΔΕΠΑ διακόσια πενήντα, ΔΕΣΦΑ εκατόν ογδόντα, ΔΕΗ εκατό. Εκατό; Εκατό μόνο; Εκατό μόνο για τι ποσοστό ακριβώς, κύριε Τσίπρα; Για τι ποσοστό; Μόνο εκατό; Τι ποσοστό θα πουλούσατε ακριβώς στη ΔΕΗ;

Τελικά δεν πουλήσατε τίποτα. Και να σας πω γιατί δεν πουλήσατε τίποτα; Έχει πολύ ενδιαφέρον. Διότι ήρθε ο Διευθύνων Σύμβουλος της ΔΕΗ, τον οποίον εσείς είχατε τοποθετήσει, ο κ. Παναγιωτάκης, και είπε δύο πράγματα σε συνέντευξη που έδωσε τώρα: Ναι, στην αύξηση κεφαλαίου της ΔΕΗ και αν πουλάγαμε το 2018 δεν θα πιάναμε ούτε ευρώ. Ο δικός σας διευθύνων σύμβουλος τα λέει αυτά!

(Χειροκροτήματα από την πτέρυγα της Νέας Δημοκρατίας)

Σε τόσο εξαιρετική κατάσταση είχε περιέλθει η Δημόσια Επιχείρηση Ηλεκτρισμού επί δικών σας ημερών.

(Χειροκροτήματα από την πτέρυγα της Νέας Δημοκρατίας)

Και επειδή μας είπατε ότι έπαψε να είναι δημόσια η επιχείρηση, επί δικών σας ημερών έπαψε να είναι επιχείρηση. Δεν θα υπήρχε τίποτα. Θα είχε χρεοκοπήσει η ΔΕΗ, θα είχε χρεοκοπήσει μαζί και ολόκληρη η αγορά ηλεκτρικής ενέργειας αν κατέρρεε η ΔΕΗ και θα βρισκόμασταν τώρα σε μία τραγική θέση, όπου η ΔΕΗ όχι μόνο δεν θα μπορούσε να υποστηρίξει πιο ευάλωτους καταναλωτές, αλλά θα καθόμασταν αυτή τη στιγμή να πρέπει να συζητάμε για σημαντικότατες κρατικές ενισχύσεις για να κρατήσουμε όρθια την επιχείρηση.

Και δεν μου λέτε, κύριε Τσίπρα: Εμείς κρατάμε το 34% της επιχείρησης. Και κρατάμε το 34% της επιχείρησης κάνοντας τι ακριβώς; Βάζοντας στην επιχείρηση σχεδόν 1,4 δισεκατομμύριο ευρώ. Πού πάνε τα χρήματα αυτά; Πάνε στις πράσινες επενδύσεις της ΔΕΗ, πάνε στην ανάπτυξη του δικτύου ηλεκτροκίνησης, πάνε, ναι, στην επέκταση της ΔΕΗ στα Βαλκάνια.

Κύριε Βελόπουλε, επειδή μιλήσαμε λίγο για τη βαλκανική πολιτική και το γεγονός ότι η χώρα εισάγει ενέργεια, καλώς εισάγει ενέργεια και καλώς εξάγει ενέργεια. Σε μία ευρωπαϊκή αγορά η καλύτερη διασφάλιση για να μην έχουμε μεγάλες μεταβολές ενέργειας, είναι μια αγορά με διασυνδέσεις, οι οποίες θα δουλεύουν.

Εκεί πάνε, λοιπόν, τα χρήματα των επενδυτών, οι οποίοι μπήκαν στη ΔΕΗ. Και όταν μιλάμε για μια αύξηση κεφαλαίου η οποία ολοκληρώθηκε μέσα σε τρεις ώρες, αυτή είναι ψήφος εμπιστοσύνης στην επιχείρηση, είναι ψήφος εμπιστοσύνης στη διοίκηση της επιχείρησης που διόρισε η Κυβέρνηση και την περιβάλλει με την εμπιστοσύνη της, είναι ψήφος εμπιστοσύνης και στην ίδια την Κυβέρνηση η οποία διασφαλίζει το θεσμικό πλαίσιο μέσα στο οποίο θα κινηθεί η Δημόσια Επιχείρηση Ηλεκτρισμού.

Δεν μου λέτε, η συμμετοχή του δημοσίου σε υπόλοιπες ευρωπαϊκές επιχειρήσεις ξέρετε ποια είναι, κύριε Τσίπρα; Στην «ENEL» ποια είναι η συμμετοχή του ιταλικού δημοσίου; Την ξέρετε; Δεν την ξέρετε. Είναι 23,58%. Στην «RWE» ποια είναι η συμμετοχή του γερμανικού δημοσίου; Είναι 2,8%. Στην «EON» 0%. Στην «Gaz de France» 35%. Στην «ENGIE», τη δεύτερη μεγαλύτερη ηλεκτρική εταιρεία της Γαλλίας, η συμμετοχή του δημοσίου είναι 23,6%. Εμείς κρατάμε το 34% και δεσμευόμαστε ότι δεν θα πέσουμε από αυτό το ποσοστό. Ελέγχουμε απόλυτα την επιχείρηση με το 34%. Απόλυτα ελέγχουμε την επιχείρηση με το ποσοστό αυτό, ελέγχουμε απόλυτα τη διοίκηση της επιχείρησης και, προφανώς, προσβλέπουμε στη δημιουργία και μεγαλύτερων υπεραξιών για τους μετόχους.

Όμως επειδή μας ασκείτε κριτική ότι τάχα δεν πήραμε λεφτά εμείς και αραιώθηκε το ποσοστό του δημοσίου μέσα από αύξηση κεφαλαίου, δεν μου λέτε, κύριε Τσίπρα, τα λεφτά τα οποία θα παίρνατε εσείς, πού θα πήγαιναν; Θα πήγαιναν στους χαμηλοσυνταξιούχους ή στην αποπληρωμή του χρέους; Στο δεύτερο προφανώς. Άρα γιατί έρχεστε εδώ πέρα και λέτε ψέματα ακόμα μία φορά, ότι ξεπουλάμε την επιχείρηση όταν τα όποια χρήματα θα πήγαιναν κατευθείαν στην αποπληρωμή του χρέους;

(Χειροκροτήματα από την πτέρυγα της Νέας Δημοκρατίας)

Και κάτι τελευταίο, επειδή ήρθατε εδώ πέρα και μας δείξατε μια σειρά από λογαριασμούς: Αυτοί οι λογαριασμοί, πράγματι, αφορούν ως επί το πλείστον επιχειρηματικές δραστηριότητες, διότι, ναι και ένας αγρότης ο οποίος πληρώνει 4.000 ευρώ είναι μεγάλος αγρότης, προφανώς, που έχει μεγάλες καταναλώσεις, προφανώς γιατί κάνει πολλές γεωτρήσεις. Άλλο πρόβλημα αυτό, το οποίο μας αναγκάζει να εξετάσουμε και την ταχύτητα της πράσινης μετάβασης συνολικά.

Αυτό το οποίο δεν είπατε, όμως, για την αύξηση η οποία είναι πραγματική είναι ότι στον λογαριασμό υπάρχει και μία έκπτωση της ενέργειας -σε αυτό το οποίο δείξατε- και η έκπτωση της ενέργειας που κάνει η ίδια η ΔΕΗ είναι της τάξεως των 849 ευρώ. Η ΔΕΗ είναι σε θέση να κάνει αυτή την έκπτωση, να μειώσει την αύξηση -είναι σημαντική η αύξηση- ακριβώς επειδή έχει την οικονομική δυνατότητα να το κάνει.

Και εμείς έπρεπε να πάρουμε μία απόφαση ως Κυβέρνηση: Θα στηρίξουμε τα νοικοκυριά και ειδικά τα πιο αδύναμα νοικοκυριά, ή θα στηρίξουμε τις επιχειρήσεις; Και αποφασίσαμε ότι πρώτη μας έμφαση είναι στα νοικοκυριά. Το νοικοκυριό δεν έχει την επιλογή να περάσει το κόστος παραπέρα. Για την επιχείρηση η ενέργεια είναι πρώτη ύλη, είναι ένας συντελεστής παραγωγής, έχει τη δυνατότητα είτε να κάνει μεγαλύτερες ρυθμίσεις είτε να περάσει την αύξηση παραπέρα. Το νοικοκυριό δεν έχει αυτή τη δυνατότητα. Γι’ αυτό και δεν δείξατε κανέναν λογαριασμό χαμηλού νοικοκυριού, γιατί ξέρετε πολύ καλά ότι εκεί πέρα δεν υπάρχουν ουσιαστικές αυξήσεις!

(Χειροκροτήματα από την πτέρυγα της Νέας Δημοκρατίας)

Αυτές είναι οι δυνατότητες τις οποίες έχουμε ως οικονομία για να στηρίξουμε νοικοκυριά και εν μέρει επιχειρήσεις, τις μικρότερες επιχειρήσεις. Εφ’ όσον το φαινόμενο συνεχιστεί εντός του 2022 και μπούμε στον επόμενο προϋπολογισμό, θα διερευνήσουμε περαιτέρω δυνατότητες στήριξης της πραγματικής οικονομίας για να αντιμετωπιστεί το φαινόμενο αυτό.

Όμως και μία παρατήρηση στον κ. Βελόπουλο, γιατί εδώ νομίζω ότι διακινείται ένας μεγάλος μύθος γύρω από τα ζητήματα των λιγνιτών και σε έναν βαθμό και του φυσικού αερίου, ότι πρέπει να παραμείνουμε στον λιγνίτη για πολύ χρόνο ακόμα, πρέπει να βρούμε το δικό μας φυσικό αέριο, ή να είμαστε πολύ εξαρτημένοι από το φυσικό αέριο.

Η απόφαση να φύγουμε από τον λιγνίτη είναι απόφαση η οποία δεν έχει επιστροφή και δεν έχει επιστροφή για την Κυβέρνηση, όχι μόνο επειδή αυτό επιβάλλει η σωστή πολιτική σε παγκόσμιο επίπεδο, αλλά είναι και η σωστή επιλογή από οικονομικής πλευράς, διότι οι λιγνίτες πια, κύριε Βελόπουλε, σήμερα δεν είναι οι λιγνίτες που ήταν πριν από δέκα, δεκαπέντε χρόνια. Διότι υπάρχει το επιπρόσθετο κόστος το οποίο έρχεται και προστίθεται στο κόστος παραγωγής του λιγνίτη, το οποίο αναμφίβολα ήταν φθηνό και ο λιγνίτης τροφοδότησε όλη την ανάπτυξη της χώρας για εβδομήντα χρόνια. Σήμερα, όμως, προστιθέμενο το κόστος δικαιωμάτων πάνω στο κόστος του λιγνίτη, ο λιγνίτης πολύ απλά δεν είναι οικονομικά ανταγωνιστικός.

Η φτηνότερη μορφή ενέργειας στη χώρα είναι οι ανανεώσιμες πηγές ενέργειας, αιολική και ηλιακή ενέργεια. Και το λέω αυτό διότι διακινούνται διάφορες θεωρίες συνωμοσίας για τη δήθεν επέλαση των αιολικών. Τα είχαμε ακούσει και σε συνέχεια των καταστροφικών φωτιών που έγιναν στην Εύβοια.

Πείτε μας, επιτέλους, κύριοι του ΣΥΡΙΖΑ, εσείς ακριβώς ποιο ενεργειακό μείγμα φαντάζεστε ότι θα έχει η χώρα τα επόμενα πέντε, δεκαπέντε, τριάντα χρόνια; Διότι μέχρι στιγμής για την απολιγνιτοποίηση πρακτικά δεν έχετε πει τίποτα. Κλείνετε το μάτι ουσιαστικά σε περιοχές οι οποίες θα βρεθούν όντως σε μια δύσκολη φάση σχετικά με τη μετάβαση και γι’ αυτό και θα είμαι στην Κοζάνη μαζί με το επιτελείο την Παρασκευή, να εξηγήσουμε αναλυτικά το σχέδιό μας για τη δίκαιη πράσινη μετάβαση.

Τι λέτε ακριβώς για τις ανεμογεννήτριες; Πού πρέπει να μπουν; Πρέπει να μπουν στην ξηρά; Πρέπει να μπουν στη θάλασσα; Και αν ναι, πού; Τι λέτε για τα φωτοβολταϊκά; Ποιο ποσοστό διείσδυσης πρέπει να έχουν στο ενεργειακό μείγμα; Τι λέτε για το φυσικό αέριο τελικά; Είναι μεταβατικό καύσιμο; Το θέλουμε; Δεν το θέλουμε, όπως λένε κάποιες περιβαλλοντικές οργανώσεις που μας ενθαρρύνουν να φύγουμε πιο γρήγορα; Μιλήστε, επιτέλους, συγκεκριμένα! Κυβερνούσατε τέσσερα, τεσσεράμισι χρόνια. Δεν μπορείτε να κινείστε στη σφαίρα του νεφελώδους και του αφηρημένου. Πείτε μας «η δικιά μας πρόταση για το ενεργειακό μείγμα της χώρας είναι αυτή», να την ακούσουμε και εμείς επιτέλους, να μπορέσουμε να την αξιολογήσουμε.

Κλείνω, με μια ευρύτερη πολιτική παρατήρηση. Ήρθατε εδώ πέρα, κύριε Τσίπρα και μας είπατε ότι κάνουμε deal. Δεν το είπατε πρώτη φορά. Deal, λες και δεν υπάρχει ελληνική λέξη, πρέπει να το να το διανθίσετε, πώς το λένε. Φαντάζομαι ότι θα εννοούσατε ότι κάνουμε δουλειές. Εντάξει, λοιπόν, ότι κάνουμε δουλειές.

Λοιπόν, δεν είναι η πρώτη φορά που το λέτε. Είχατε έρθει και εξ όσων γνωρίζω, γιατί δεν ήμουν εδώ -συνήθως τα πολύ σκληρά και ακραία τα οποία λέτε φροντίζετε πάντα να τα λέτε όταν δεν είμαι στην αίθουσα- μιλήσατε…

(Θόρυβος στην Αίθουσα από την πτέρυγα του ΣΥΡΙΖΑ)

**ΠΡΟΕΔΡΟΣ (Κωνσταντίνος Τασούλας):** Παρακαλώ πολύ, κάντε ησυχία.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Μιλήσατε εδώ πέρα στον Υπουργό Άμυνας για το Εκπαιδευτικό Κέντρο στην Καλαμάτα. Και δεν μιλήσατε απλώς, απειλήσατε ευθέως! Απειλήσατε τον Υπουργό. Και εντάξει, ο Υπουργός είναι πολιτικό πρόσωπο, αλλά απειλήσατε και υπηρεσιακούς παράγοντες. Αυτά ξεχάστε τα. Απειλές σε αυτή την Κυβέρνηση δεν περνάνε πια!

(Χειροκροτήματα από την πτέρυγα της Νέας Δημοκρατίας)

Η εποχή στην οποία ερχόσασταν ορμητικός στην Κυβέρνηση. Είχατε τότε τη φρεσκάδα του νέου και την προσδοκία ότι θα κερδίσατε τις εκλογές και λέγατε στους επενδυτές μην τολμήσετε να έρθετε να επενδύσετε. Τα θυμάστε όλα αυτά τα ωραία που μας λέγατε τότε το 2014, όταν θα σκίζατε τα μνημόνια με ένα νόμο και ένα άρθρο; Αυτά και να τα πείτε τώρα, κανείς δεν θα σας πιστέψει. Διότι, κανείς δεν πιστεύει ότι θα ξανακερδίσετε τις εκλογές!

(Χειροκροτήματα από την πτέρυγα της Νέας Δημοκρατίας)

Απέναντι στα πολιτικά πρόσωπα και στους πολιτικούς αντιπάλους μπορείτε να λέτε ό,τι θέλετε. Δεν θα απειλείτε, όμως, υπηρεσιακούς υπαλλήλους, στελέχη των Ενόπλων Δυνάμεων, τα οποία με ευθυκρισία εισηγούνται στην πολιτική ηγεσία για εξαιρετικά ευαίσθητα ζητήματα, όπως είναι το ζήτημα του Κέντρου Εκπαίδευσης των ιπτάμενων μας στην Καλαμάτα και να νομίζετε ότι όλα αυτά θα περνάνε έτσι, χωρίς να παίρνουν απάντηση.

Και εν πάση περιπτώσει, εμείς ένα deal έχουμε κάνει. Ένα! Το ονομάζουμε συμφωνία αλήθειας. Είναι deal με τον ελληνικό λαό και προς στιγμήν, απ’ ό,τι αντιλαμβάνομαι και οι δύο πλευρές είναι πολύ ικανοποιημένες από το deal. Kαι εμείς και ο ελληνικός λαός.

(Όρθιοι οι Βουλευτές της Νέας Δημοκρατίας χειροκροτούν ζωηρά και παρατεταμένα)

**ΠΡΟΕΔΡΟΣ (Κωνσταντίνος Τασούλας):** Καλείται τώρα ο Αρχηγός της Αξιωματικής Αντιπολίτευσης και Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία, κ. Αλέξης Τσίπρας για τη δευτερολογία του εκ δέκα λεπτών.

Φαίνεται ότι αν τηρηθούν αυτά -και γιατί να μην τηρηθούν;- προλαβαίνει ο Πρωθυπουργός να πάει στο ραντεβού του, για το οποίο μας έχει ζητήσει να δείξουμε κατανόηση.

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς)**: Εντάξει, αλλά μίλησε τριάντα επτά λεπτά, αν δεν κάνω λάθος.

**ΠΡΟΕΔΡΟΣ (Κωνσταντίνος Τασούλας):** Μίλησε λιγότερο από όλους μέχρι στιγμής, αναλογικά και κυριολεκτικά.

**ΓΙΑΝΗΣ ΒΑΡΟΥΦΑΚΗΣ (Γραμματέας του ΜέΡΑ25):** Κύριε Πρόεδρε, συγγνώμη, ήμουν στον χρόνο μου, στα είκοσι λεπτά.

**ΠΡΟΕΔΡΟΣ (Κωνσταντίνος Τασούλας):** Ο κ. Σκανδαλίδης και ο κ. Βαρουφάκης τήρησαν το χρόνο τους. Το μόνο λάθος είναι ότι απέδωσε στην κυβέρνηση της ΕΡΕ την ίδρυση της ΔΕΗ. Η ίδρυση της ΔΕΗ έγινε επί Κυβερνήσεως Πλαστήρα.

Ελάτε, κύριε Πρόεδρε έχετε τον λόγο.

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς)**: Ακούγοντας τον κ. Μητσοτάκη καθ’ όλη τη διάρκεια της τοποθέτησής του της πρώτης και της δεύτερης -θα αναφερθώ στους υψηλούς τόνους που χρησιμοποίησε, θα πάρει τις απαντήσεις του, εγώ θέλω να μιλήσω για την ουσία της παρέμβασής του- η ανησυχία μεγάλωσε και σε μένα -αλλά, εντάξει, εμένα δεν με εμπιστεύεται, είμαι ο πολιτικός του αντίπαλος- και στον μέσο πολίτη που μας παρακολουθεί, στους πολίτες που βλέπουν την ακρίβεια να τους πνίγει και δεν μπορούν να βγάλουν τη δεύτερη βδομάδα του μήνα και αυτός να μας λέει εδώ ότι ο πληθωρισμός είναι χαμηλός, στους επιχειρηματίες, στους εργαζόμενους. Η αγωνία μεγαλώνει στον μέσο πολίτη, όσο βλέπει έναν Πρωθυπουργό -ακόμη και στους ψηφοφόρους της Νέας Δημοκρατίας- ο οποίος είναι αρνητής της πραγματικότητας και ακόμα μεγαλύτερη είναι η αγωνία μου όταν παρακολουθώ τον κ. Μητσοτάκη να μας λέει για άλλη μια φορά ότι είναι προσωρινή η κρίση της ακρίβειας και θα περάσει.

Λέει, δηλαδή, τα ίδια που μας έλεγε τρεις φορές για την πανδημία. «Τελείωσε η πανδημία», «τη νικήσαμε την πανδημία», «στο τελευταίο μίλι είμαστε με την πανδημία».

Και την ώρα που ο κ. Μητσοτάκης ανεβαίνει σε αυτό το Βήμα, σε μια θεσμική διαδικασία, κατά την ερώτηση του Αρχηγού της Αξιωματικής Αντιπολίτευσης για ένα θέμα που καίει κάθε ελληνικό νοικοκυριό και μας λέει ότι η ακρίβεια και η κρίση θα είναι παροδική, έρχεται η κ. Λαγκάρντ, η Πρόεδρος της Ευρωπαϊκής Κεντρικής Τράπεζας, η οποία προεξοφλεί ότι το πρόβλημα της ακρίβειας, η κρίση αυτή ήρθε για να μείνει και ότι η άνοδος των τιμών της ενέργειας και ο συνεπακόλουθος αντίκτυπος στον πληθωρισμό της Ευρώπης θα διαρκέσουν ενδεχομένως περισσότερο από την πανδημία.

Το καταθέτω στα Πρακτικά, για να συνειδητοποιήσει ο μέσος πολίτης που παρακολουθεί σήμερα ποιο είναι το επίπεδο της παρέμβασης του κ. Μητσοτάκη.

(Στο σημείο αυτό ο Πρόεδρος του Συνασπισμού Ριζοσπαστικής Αριστεράς κ. Αλέξης Τσίπρας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Έρχεται εδώ, ανεβαίνει στο Βήμα όχι για να μιλήσει στους πολίτες κοιτώντας τους στα μάτια, αλλά για να βγάλει κάποιο τίτλο διθυραμβικό το iefimerida. Εντάξει, θα βγάλει, είτε πείτε είτε δεν πείτε και όλα τα υπόλοιπα site. Δεν θέλω να κάνω διακρίσεις. Θα μιλήσετε τη γλώσσα της αλήθειας;

Πρόσκαιρη, λοιπόν, είναι η κρίση. Και ακόμα μεγαλύτερη είναι η αγωνία μου όταν βλέπω το προσχέδιο του προϋπολογισμού και διαπιστώνω ότι οι προβλεπόμενες δαπάνες για τη στήριξη των νοικοκυριών, των επιχειρήσεων για την αντιμετώπιση της ακρίβειας το 2022 είναι μηδέν, κουλουράκι.

Εντάξει, κύριε Μητσοτάκη, μπορείτε να ανεβείτε στο Βήμα να μας πείτε ό,τι θέλετε, να μας πείτε ότι δεν ανέβηκαν οι λογαριασμοί -έτσι είπατε- στα φτωχά νοικοκυριά, να μας πείτε για τον πληθωρισμό στη χώρα μας. Αυτό το λέτε για καλό; Διότι θα ανέβει ο πληθωρισμός το επόμενο διάστημα.

Βεβαίως, γνωρίζουμε πάρα πολύ καλά ότι η αύξηση του πληθωρισμού στην Ελλάδα εμφανίζεται με χρονική καθυστέρηση, σε σχέση με την υπόλοιπη Ευρώπη, όπως σχεδόν σε όλα τα μεγέθη της οικονομίας λόγω χαμηλότερης εμπλοκής της ελληνικής οικονομίας με τη διεθνή οικονομία και τις παγκόσμιες αλυσίδες εμπορίου. Αυτό είναι καταγεγραμμένο.

Όμως ας φύγουμε από αυτό. Είναι άλλο πράγμα η ακρίβεια, την οποία την πληρώνει και πονάει -επαναλαμβάνω, δεν πουλάει, γιατί η ακρίβεια αυτή αφορά βασικά είδη κατανάλωσης- την τσέπη των λαϊκών οικογενειών και της μεσαίας τάξης. Όλα τα παραδείγματα, τα οποία σας ανέφερα με λογαριασμούς που κατέθεσα εδώ δεν ήταν μεγαλοεπιχειρηματίες. Ήταν μεσαία τάξη. Και είναι άλλο να λέτε για τον πληθωρισμό, το οποίο αφορά το ΑΕΠ της χώρας.

Εν πάση περιπτώσει, θέλω να σας πω και κάτι, το οποίο σας είπε ο κ. Βαρουφάκης -και είχε δίκιο- και δεν το συγκρατήσατε. Το μερίδιο του εισοδήματος που πάει στους μισθούς στη χώρα μας, χρόνο με τον χρόνο, συρρικνώνεται. Έχει φτάσει στο 34% -τα δύο χρόνια που κυβερνάτε έχει συρρικνωθεί δραματικά- έναντι 48% στη μέση χώρα της Ευρωζώνης, σύμφωνα με τα στοιχεία της ΕΛΣΤΑΤ, που εγώ δεν τα θεωρώ αναξιόπιστα.

Σας απαντώ λοιπόν, κύριε Μητσοτάκη. Ενώ τα λειτουργικά κέρδη των εταιρειών αντιστοιχούν στο 54% του εισοδήματος έναντι 41% περίπου στην Ευρωζώνη, το μεγαλύτερο μέρος των φοροαπαλλαγών που μας ανακοινώσατε εδώ, πανηγυρίζοντας ότι κάνατε τους πρώτους μήνες της διακυβέρνησής σας -με ξένα κόλλυβα, λένε στο χωριό μου- με τα 37 δισεκατομμύρια από τις θυσίες του ελληνικού λαού που κατάφερε ο ΣΥΡΙΖΑ για να βγάλει τη χώρα από τα μνημόνια, είναι στα μεγάλα εισοδήματα. Το συντριπτικό μέρος κατευθύνθηκε σε υψηλά εισοδήματα. Επομένως, οι μέσοι όροι αύξησης των εισοδημάτων που παρουσιάζετε έχουν μηδενική αξία για την κοινωνική πλειοψηφία, για τη μεσαία τάξη και για τα λαϊκά νοικοκυριά.

Όμως μας λέτε ότι η οικονομία καλπάζει. Εάν η οικονομία καλπάζει, τότε γιατί δεν στηρίζετε ουσιαστικά τα νοικοκυριά και τις επιχειρήσεις; Γιατί ο κ. Σκυλακάκης παγώνει πληρωμές ΕΣΠΑ και αφήνει απλήρωτους εργαζόμενους και επιχειρήσεις;

Γιατί πέσατε τόσο πολύ έξω στο πιο κρίσιμο που έχετε να κάνετε μετά την πανδημία σε ό,τι αφορά την οικονομία, κύριε Σταϊκούρα, αυτή την περίοδο; Είναι η αξιοποίηση και εκταμίευση των πόρων του Ταμείου Ανάκαμψης, η απορροφητικότητα. Τι μας είπατε, κύριε Σταϊκούρα και κύριε Μητσοτάκη, έναν χρόνο πριν στον προϋπολογισμό για το 2021; Μας είπατε ότι μέσα στο 2021 θα έχουμε απορροφητικότητα 2,6 δισεκατομμύρια. Αυτό γράψατε στον προϋπολογισμό. Τι μας είπατε στο μεσοπρόθεσμο τον Ιούνιο που μας πέρασε; Μας είπατε ότι τελικά θα έχουμε 1,6 δισεκατομμύριο και ότι κάνατε λάθος. Ποια είναι η απορροφητικότητα που έχουμε αυτή τη στιγμή; Θα μας πει ότι υπολογίζετε μέχρι να κλείσει ο χρόνος; Μετά βίας 150 εκατομμύρια! Διότι είσαστε πρόχειροι, διότι ούτε αυτό το ουσιαστικό ζήτημα μπορείτε να υλοποιήσετε με έναν σχεδιασμό ορθά, παρά μονάχα να έρχεστε να λέτε ότι δεν υπάρχει πρόβλημα και ότι είναι προσωρινή η κρίση.

Ο ΣΥΡΙΖΑ σας έχει προτείνει συγκεκριμένα μέτρα, πολύ συγκεκριμένα μέτρα: Την αύξηση του κατώτατου μισθού που τη λοιδορείτε ενώ την είχατε υποσχεθεί προεκλογικά. Τη μείωση του ειδικού φόρου κατανάλωσης στα κατώτατα επίπεδα που προβλέπει η Ευρωπαϊκή Επιτροπή. Το πάγωμα σε ό,τι αφορά το σύνολο των αγροτών. Είναι μέτρα επιβίωσης αυτήν την ώρα αυτά όταν αυτό το κύμα της ακρίβειας θερίζει το μέσο νοικοκυριό και τη μεσαία επιχείρηση.

Ξέρετε τι όφελος θα είχε τούτη την ώρα ο μέσος πολίτης αν εφαρμόζονταν αυτά τα μέτρα; Αφού η οικονομία καλπάζει, γιατί δεν τα εφαρμόζετε; Ένα μέσο νοικοκυριό όπου χρειάζεται τους χειμερινούς μήνες τουλάχιστον χίλια λίτρα πετρελαίου, που είναι πολλαπλάσια στις βόρειες και ορεινές περιοχές της χώρας μας, αν εφαρμοζόταν και εδώ αυτό που εφαρμόστηκε στην Ισπανία -και το προτείναμε με τροπολογία και την απορρίψατε- θα πλήρωνε τουλάχιστον 300 ευρώ λιγότερα ανά χίλια λίτρα ανάλογα με τη διαμορφούμενη τιμή σε κάθε περιοχή.

Με αυτή την τροπολογία που καταθέσαμε επίσης σε ό,τι αφορά την αμόλυβδη βενζίνη, ο κάθε πολίτης στο ΙΧ του θα πλήρωνε τουλάχιστον 25 ευρώ λιγότερα σε κάθε γέμισμα του ρεζερβουάρ, δηλαδή 100 ευρώ λιγότερα τον μήνα. Κάντε, λοιπόν, έναν υπολογισμό να δείτε.

Σε ό,τι από το αγροτικό πετρέλαιο, μια μεσαία καλλιέργεια για όλο τον χρόνο χρειάζεται περίπου είκοσι χιλιάδες λίτρα πετρελαίου. Με την τροπολογία που καταθέσαμε και απορρίψατε θα πληρώνουμε λιγότερα 2.000 ευρώ. Αυτά θα ήταν μέτρα ανακούφισης μαζί με την άνοδο του κατώτατου μισθού, αλλά δεν τα επιλέγετε.

Βγήκατε στη Διεθνή Έκθεση Θεσσαλονίκης και είπατε ότι απαλλάσσετε από τη φορολογία τις γονικές παροχές των 800 χιλιάδων ευρώ, που άμα είναι δύο γονείς και τρία τα παιδιά αθροιστικά πηγαίνουν στα 4,8 εκατομμύρια ευρώ. Αυτή είναι η κοινωνική ανάγκη σήμερα; Να πάρετε λιγότερα από το κράτος από αυτούς που έχουν τη δυνατότητα να δώσουν 4,8 εκατομμύρια σε γονικές παροχές αξία ακινήτων;

Γι’ αυτό σας λέμε ότι η πολιτική σας είναι ταξική πολιτική, είναι μεροληπτική πολιτική, μόνο που μεροληπτεί υπέρ των λίγων και ισχυρών, υπέρ του 1% της ελληνικής κοινωνίας και του υπόλοιπου 99% βιώνει την κρίση. Πού βρίσκεται η μεσαία τάξη μέσα σε αυτό το φάσμα κατά την εκτίμηση σας, κύριε Μητσοτάκη; Στους ευνοημένους βρίσκεται ή σε αυτούς που σήμερα πληρώνουν το μάρμαρο;

Και εν πάση περιπτώσει, εμείς σας λέμε κάποιες προτάσεις τις οποίες απορρίπτετε. Η Ευρωπαϊκή Επιτροπή, η Κομισιόν, έρχεται και προτείνει μία εργαλειοθήκη. Θα σας πω πολύ επιγραμματικά γιατί είναι γνωστά. Προτείνει: Αναστολή πληρωμών για τους ευάλωτους καταναλωτές, όχι ρευματοκοπές, μείωση φορολογικών συντελεστών στους ευάλωτους, μείωση του φόρου κατανάλωσης και έλεγχοι στα καρτέλ. Αυτά προτείνει μεταξύ άλλων η Ευρωπαϊκή Επιτροπή.

Καταθέτει ο ΣΥΡΙΖΑ δύο τροπολογίες ενσωματώνοντας ρευματοκοπές, την αναστολή πληρωμών στους ευάλωτους, τη μείωση των φορολογικών συντελεστών και τις αρνείστε, τις καταψήφιζε. Αν μία χώρα στην Ευρωπαϊκή Ένωση χρειαζόταν σήμερα να εφαρμόσει αυτές τις κατευθυντήριες οδηγίες της Ευρωπαϊκής Επιτροπής είναι η Ελλάδα που έχει αυτές τις υπέρογκες τιμές. Τις εφαρμόζουν άλλες χώρες της Ευρωπαϊκής Ένωσης. Εσείς δεν τις εφαρμόζετε, τις απορρίψατε.

Όχι μόνον τις δικές μας προτάσεις απορρίπτετε, αλλά απορρίπτετε και αυτά που σας προτείνει η Ευρωπαϊκή Επιτροπή. Τι θέλετε να σας πω για να συνειδητοποιήσετε;

Δεν πιστεύετε τον ΣΥΡΙΖΑ. Μάλιστα. Ελάτε εδώ. Δημοσίευμα της «ΚΑΘΗΜΕΡΙΝΗΣ». «Ενέργεια: Ακριβαίνει το ρεύμα παντού, στην Ελλάδα, όμως, ακριβαίνει περισσότερο». Το δημοσίευμα αυτό είναι της 1ης Νοεμβρίου, τώρα, αυτόν τον μήνα. Το καταθέτω για τα Πρακτικά. Είναι δημοσίευμα της «ΚΑΘΗΜΕΡΙΝΗΣ». Δεν τα λέει η «ΑΥΓΗ».

(Στο σημείο αυτό ο Πρόεδρος του Συνασπισμού Ριζοσπαστικής Αριστεράς κ. Αλέξης Τσίπρας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

14 Νοεμβρίου: «Έρχονται αυξήσεις τιμών σε βασικά αγαθά». Μιλάει για το σουπερμάρκετ. Τι λέει; «Τα αποθέματα των σουπερμάρκετ με παλιά τιμολόγηση εξαντλούνται και οι νέες παραλαβές είναι κατά πολύ ακριβότερες. Θα έλθει μεγάλη ακρίβεια το επόμενο διάστημα στα σουπερμάρκετ». Το καταθέτω για τα Πρακτικά.

(Στο σημείο αυτό ο Πρόεδρος του Συνασπισμού Ριζοσπαστικής Αριστεράςκ. Αλέξης Τσίπρας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Σήμερα είχαμε την επιστολή που έστειλαν σε ό,τι αφορά το νερό οι δημοτικές επιχειρήσεις, οι οποίες λένε ότι δεν αντέχουν άλλο και ότι θα μετακυλήσουν το κόστος στον καταναλωτή. Δηλαδή εδώ θα έχουμε μια γενικευμένη τάση αυξήσεων το επόμενο διάστημα κι εσείς παριστάνετε ότι δεν τρέχει τίποτα. Εφημερίδα «ΤΑ ΝΕΑ». Δεν είναι η «ΑΥΓΗ», επαναλαμβάνω. «Η ακρίβεια, τορπίλη στους οικογενειακούς προϋπολογισμούς». Κάνει έναν υπολογισμό ότι το μέσο εισόδημα έχει επιβαρυνθεί τουλάχιστον κατά 166 ευρώ μηνιαίως και αυτό οφείλεται όχι μόνο στην αύξηση. Αυτό ήταν σε σχέση με υπολογισμούς που αφορούσαν δύο μήνες πριν. Δεν αφορά μόνο το ρεύμα, αλλά και τα βασικά αγαθά, τις αυξήσεις στα ενοίκια κι εσείς εδώ έρχεστε και μας λέτε ότι πάμε καλά.

(Στο σημείο αυτό ο Πρόεδρος του Συνασπισμού Ριζοσπαστικής Αριστεράς κ. Αλέξης Τσίπρας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ανησυχώ, λοιπόν, για την ανεπάρκειά σας, ανησυχώ γιατί είστε αρνητής της πραγματικότητας, ανησυχώ διότι έχουμε έναν Πρωθυπουργό ο οποίος το μόνο που θέλει να κάνει είναι η επικοινωνία, η εικόνα.

Πριν πάω στη ΔΕΗ, θα πάω στην Επιτροπή Ανταγωνισμού. Κύριε Μητσοτάκη, πριν από λίγο ο κ. Μυλωνάκης, ο οποίος κάθεται εδώ στα έδρανα ως θεσμικός παράγων, Γενικός Γραμματέας της Βουλής …

(Θόρυβος στην Αίθουσα)

**ΠΡΟΕΔΡΟΣ (Κωνσταντίνος Τασούλας):** Παρακαλώ! Ελάτε τώρα. Με τις μάσκες δεν καταλαβαινόμαστε.

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Με συγχωρείτε. Τι να κάνουμε τώρα εδώ; Έχουμε μπλέξει.

Συνεργάτης σας, λοιπόν, υπήρξε διευθυντής του γραφείου του κ. Κυριτσάκη. Ή κάνω λάθος; Έτσι δεν είναι; Αυτός ήταν ο προηγούμενος Πρόεδρος της Επιτροπής Ανταγωνισμού, πριν την κ. Θάνου, η οποία δεν σας άρεσε, διότι για ένα σύντομο διάστημα υπήρξε υπηρεσιακή Πρωθυπουργός με τη συναίνεση όλων των κομμάτων. Υπήρξε πράγματι για ένα διάστημα στο γραφείο μου ως σύμβουλος, όπως υπήρξε για πάρα πολλά χρόνια και στο δικό σας γραφείο ο πρώην ανώτατος λειτουργός στο Δικαστικό Σώμα και σημερινός Αντιπρόεδρος της Κυβέρνησης. Και ο κ. Κυριτσάκης, όμως, είχε στην Επιτροπή Ανταγωνισμού διευθυντή του γραφείου του τον στενό σας συνεργάτη και τότε και τώρα και τότε στο Υπουργείο, ο οποίος ήταν Υπουργός και έρχεστε εσείς εδώ να μας κάνετε μαθήματα ότι εμείς είμαστε οι τελευταίοι που οφείλουμε να ομιλούμε διότι παρεμβαίνουμε στη λειτουργία της Επιτροπής Ανταγωνισμού;

(Χειροκροτήματα από την πτέρυγα του ΣΥΡΙΖΑ)

Φέρατε και μια τροπολογία πριν από λίγες ημέρες στην οποία θέλετε εν ενεργεία δικαστές να είναι στα υπουργικά γραφεία ως σύμβουλοι. Θέλετε να μιλήσουμε, λοιπόν, στ’ αλήθεια για το ποιος έχει τη λογική να παρεμβαίνει και ποιος δεν έχει τη λογική να παρεμβαίνει;

Ας πάμε στην ουσία. Η ουσία ποια είναι; Είναι ότι η Επιτροπή Ανταγωνισμού σήμερα έπρεπε και θα μπορούσε -δεν ξέρω ποιος είναι ο λόγος που δεν κάνει ορθά τη δουλειά της- να κάνει πολύ ουσιαστικότερη παρέμβαση απέναντι στα καρτέλ και στις εναρμονισμένες πρακτικές. Μου απαντήσατε ότι εμπιστεύεστε τον πρόεδρό της. Αν τον εμπιστεύεστε, βρείτε τα με τον κ. Γεωργιάδη, όχι με εμένα και δώστε του αρμοδιότητες.

Εν τοιαύτη περιπτώσει, εγώ αυτό το οποίο καταγράφω είναι ότι δεν μπορεί τρεις μήνες μετά την κορύφωση των αυξήσεων στις τιμές σε ερώτηση που απευθύνει η Κοινοβουλευτική Ομάδα του ΣΥΡΙΖΑ η επίσημη απάντηση της Επιτροπής Ανταγωνισμού να είναι η εξής: «Συστήνουμε ομάδες εργασίας για να δούμε τι γίνεται με τα τιμολόγια ηλεκτρικού ρεύματος». Δεν είναι αυτή απάντηση.

(Στο σημείο αυτό ο Πρόεδρος του Συνασπισμού Ριζοσπαστικής Αριστεράς κ. Αλέξης Τσίπρας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Στη ΔΕΗ. Πόσο χαμηλά; Ήταν ανάγκη να φέρετε ένα δημοσίευμα το οποίο διέψευσε ο κ. Παναγιωτάκης; Ελπίζω να έχετε κάνει λάθος. Αυτό στο οποίο αναφερθήκατε ότι το έχει πει ο κ. Παναγιωτάκης είναι ένα δημοσίευμα το οποίο ο ίδιος ο κ. Παναγιωτάκης το είχε διαψεύσει. Ορίστε, σας το παραθέτω στα Πρακτικά. Ελπίζω να μην το γνωρίζατε.

(Στο σημείο αυτό ο Πρόεδρος του Συνασπισμού Ριζοσπαστικής Αριστεράς Βουλευτής κ. Αλέξης Τσίπρας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Νομίζω ότι οι συνεργάτες του κ. Μητσοτάκη δεν γνώριζαν ότι ο κ. Παναγιωτάκης έκανε διάψευση σε ένα απολύτως προβοκατόρικο και ψευδές δημοσίευμα.

Έρχομαι όμως στην ουσία. Μας είπατε και μας δώσατε ένα πινακάκι για την αξία της μετοχής τότε και την αξία της μετοχής σήμερα. Αλήθεια, κύριε Μητσοτάκη, οι καταναλωτές που πληρώνουν σήμερα αυτούς τους υπέρογκους λογαριασμούς, παίρνουν μέρισμα από τις μετοχές της ΔΕΗ; Παίρνουν μέρισμα και όταν θα πληρώσουν θα έχουν αξία, θα έχουν χρήμα, για να πληρώσουν τους υπέρογκους λογαριασμούς;

(Χειροκροτήματα από την πτέρυγα του ΣΥΡΙΖΑ)

Και αφού είναι έτσι όπως τα λέτε και εμείς επειδή είχαμε χαμηλότερη τιμή των μετοχών, παρ’ ότι τεσσεράμισι χρόνια στηρίξαμε το μέσο νοικοκυριό και τη μέση επιχείρηση, γιατί αυτός πρέπει να είναι ο ρόλος μιας δημόσιας επιχείρησης ηλεκτρισμού, αφού είναι έτσι, αφού τόσο πολύ ανεβαίνει η αξία των μετοχών της ΔΕΗ και η αξία της ΔΕΗ συνολικά, γιατί πουλήσατε, γιατί εκχωρήσατε, γιατί δεν μπήκατε στην αύξηση του μετοχικού κεφαλαίου; Δώστε μια απάντηση. Εμμέσως προκαλέσατε τεράστια ζημία του δημόσιου συμφέροντος.

(Χειροκροτήματα από την πτέρυγα του ΣΥΡΙΖΑ)

Και εν πάση περίπτωση είναι τουλάχιστον θλιβερό να έρχεστε σε αυτά εδώ τα έδρανα και να μου κουνάτε το δάχτυλο, κάνοντας αναφορά στους προϋπολογισμούς των μνημονίων το 2018, όταν ξέρατε ότι ήμασταν με το πιστόλι στον κρόταφο και όταν εσείς λέγατε «βάστα Σόιμπλε» και όταν εμείς αντιστεκόμασταν στην πώληση της ΔΕΗ και στο ξεπούλημα της δημόσιας περιουσίας και στην αύξηση των συντάξεων.

(Χειροκροτήματα από την πτέρυγα του ΣΥΡΙΖΑ)

Τότε μας λέγατε -γιατί και γι’ αυτό ναι, αναγκαστήκαμε- για να κλείσουν οι αξιολογήσεις, να δεσμευτούμε -δήθεν- ότι κάτι θα κάναμε με τις συντάξεις. Και όταν αγωνιστήκαμε και το πήραμε πίσω, μας είπατε ότι ξεπουλήσαμε τη Μακεδονία για τις συντάξεις. Αλλά δεν τα ξεχνάμε αυτά. Αυτοί είστε. Ούτε ο ελληνικός λαός τα ξεχνάει αυτά, όσο κι αν δίνετε φιλοδωρήματα σήμερα.

Κυρίες και κύριοι συνάδελφοι, αντιλαμβάνομαι ότι δεν επαρκεί ο χρόνος και θα προσπαθήσω να τηρήσω την υπόσχεσή μου. Θα κλείσω και θα κατέβω από το Βήμα. Η συζήτηση αυτή δεν τελειώνει εδώ. Είναι μια πολύ κρίσιμη συζήτηση για το σήμερα και το αύριο της μέσης οικογένειας στη χώρα μας. Είναι μια κρίσιμη συζήτηση η οποία δεν θα τελειώσει εδώ, διότι όσο στη διακυβέρνηση του τόπου παραμένει μια Κυβέρνηση και ένας Πρωθυπουργός που είναι εγκλωβισμένοι στις ιδεολογικές τους εμμονές, που είναι εγκλωβισμένοι στις αποφάσεις που έχουν πάρει και στις δεσμεύσεις τους με μεγάλα συμφέροντα, τα πράγματα θα γίνονται χειρότερα στον τόπο.

Κύριε Μητσοτάκη, εγώ δεν απειλώ κανέναν, ούτε επενδυτή, ούτε υπηρεσιακό παράγοντα. Όμως, έχω ευθύνη, ως σημερινός Αρχηγός της Αξιωματικής Αντιπολίτευσης, αλλά και ως αυριανός πρωθυπουργός. Όταν το δημόσιο χρήμα κατασπαταλείται, όταν αφαιρείτε εργαλεία με τα οποία θα μπορέσουμε αύριο να ξαναστήσουμε στα πόδια της αυτή την οικονομία, αυτή την κοινωνία, όπως η ΔΕΗ, όταν προχωράτε σε εξοπλιστικά που αυξάνουν το κόστος κατά 1 δισεκατομμύριο ευρώ στην επόμενη εικοσαετία, έχω ευθύνη να είμαι εδώ και να σας καταγγέλλω και να τα καταγγέλλω στον ελληνικό λαό ο οποίος θα είναι ο τελικός μας κριτής και δικός σας και δικός μας και κοντοζυγώνει η ώρα.

**ΠΡΟΕΔΡΟΣ (Κωνσταντίνος Τασούλας):** Θα κάνει μία παρέμβαση ο Πρωθυπουργός και αμέσως μετά ο κ. Σκανδαλίδης.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Κύριε Τσίπρα, όταν μιλάτε για τα μνημόνια τα οποία αντιπαλεύατε, μου θυμίζετε τη γνωστή ιστορία με τον πυρομανή ο οποίος φωνάζει την Πυροσβεστική.

Εσείς μας βάλατε στα μνημόνια.

(Θόρυβος από την πτέρυγα του ΣΥΡΙΖΑ)

Εσείς καταστρέψατε τις προοπτικές της οικονομίας για τέσσερα χρόνια παρέα με τον κ. Βαρουφάκη και όλα αυτά τα ωραία τα οποία κάνατε το πρώτο εξάμηνο του 2015.

(Θόρυβος από την πτέρυγα του ΣΥΡΙΖΑ)

Και τη διαπραγμάτευση, την οποία τόσο καλά θυμόμαστε.

(Θόρυβος από την πτέρυγα του ΣΥΡΙΖΑ)

**ΠΡΟΕΔΡΟΣ (Κωνσταντίνος Τασούλας):** Ελάτε, ελάτε. Παρακαλώ. Δεν είναι συμπεριφορά αυτή. Δεν είναι συμπεριφορά αυτή. Είναι σαν να αρνείστε το δικαίωμα να έχει άποψη. Δεν μπορεί αυτό να γίνει δεκτό. Παρακαλώ, παρακαλώ. Δεν είναι οι απόψεις υπό την θορυβώδη επιβεβαίωση! Είναι ελεύθερες οι απόψεις.

Ελάτε, κύριε Πρόεδρε.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Καταλαβαίνω προσωπικά για εσάς και τα στελέχη του ΣΥΡΙΖΑ που έμειναν στον ΣΥΡΙΖΑ πόσο επώδυνη ήταν η κωλοτούμπα του Ιουλίου 2015. Αυτό είναι δικό σας πρόβλημα. Το πρόβλημα είναι ότι το πλήρωσε η χώρα πολύ ακριβά. Και οι τράπεζες και η μεσαία τάξη την οποία υπερφορολογήσατε για να χρηματοδοτήσετε το αχρείαστο τρίτο σας μνημόνιο.

(Χειροκροτήματα από την πτέρυγα της Νέας Δημοκρατίας)

Αυτά για να σας θυμίζουμε κάθε φορά που θα μας λέτε με τόσο στόμφο πως αγωνιστήκατε δήθεν να βγάλετε τη χώρα από τα μνημόνια στα οποία τη βάλατε πιο βαθιά με τις τραγικές πολιτικές σας επιλογές.

Τρεις σύντομες παρατηρήσεις. Γονική παροχή: 800.000 ή έως 800.000; Ρωτώ. 800.000 ή έως 800.000; Πόσες γονικές παροχές των 800.000 έγιναν, κύριε Τσίπρα; Και πόσες γονικές παροχές των 200.000, των 250.000, των 100.000 για κινητή αξία; Όλοι αυτοί τι είναι; Είναι οι πλούσιοι του 1%; Όταν έρχεστε εδώ και αμφισβητείτε μια επιλογή την οποία αναγνωρίζει η πλειονότητα της μεσαίας τάξης ως ανακουφιστική επιλογή χρησιμοποιώντας το επιχείρημα του δικού σας εκπροσώπου ότι δήθεν αφορά αυτούς από 800.000 ή μόνο 800.000, είστε απλά ένα πράγμα. Ψεύτης, ψεύτης, ψεύτης. Και ψεύτης θα παραμείνετε. Θα παραμείνετε ψεύτης όταν έρχεστε εδώ και διαστρεβλώνετε κατά τέτοιο τρόπο μια πραγματική πολιτική επιλογή της κυβέρνησης.

Δεν μπορείτε. Τα παλιά χούγια δεν ξεχνιούνται δυστυχώς. Και φοβάμαι ότι η αντιπολίτευση δυστυχώς δεν σας ωρίμασε πολιτικά. Και μπορεί μεν το 2014 να είχατε, όπως σας είπα, τον ενθουσιασμό του καινούργιου που έκρυβε ενδεχομένως τις όποιες αδυναμίες σας, τώρα είστε ένας τέως αποτυχημένος Πρωθυπουργός καταγεγραμμένος στη συνείδηση του ελληνικού λαού ως ένας άνθρωπος ο οποίος κυβέρνησε τέσσερα χρόνια κι έχασε τρεις εκλογές με εννιά και δέκα μονάδες διαφορά.

(Χειροκροτήματα από την πτέρυγα της Νέας Δημοκρατίας)

Επομένως λίγο παραπάνω σεβασμό όταν μιλάμε και κάνουμε τέτοιες πολιτικές αντιπαραθέσεις. Αν ξανακερδίσετε εκλογές, κύριε Τσίπρα, τότε θα νομιμοποιείστε να λέτε ότι δικαιωθήκατε. Προς το παρόν δεν δικαιωθήκατε. Τρεις φορές χάσατε στη σειρά. Αυτό έγραψε η ιστορία και καταλαβαίνω γιατί αυτό εξακολουθεί και τώρα να σας δημιουργεί μια σχετική δυσθυμία.

Δυο πράγματα ακόμα. ΔΕΗ και κοινωνικά τιμολόγια. Τα έχετε μπλέξει μου φαίνεται λίγο. Και μου κάνει εντύπωση το γεγονός ότι δεν γνωρίζετε και δεν μπορείτε να διακρίνετε την κοινωνική πολιτική η οποία αφορά στα ευάλωτα νοικοκυριά που αποτελεί ευθύνη του κράτους, από την πολιτική της επιχείρησης. Κοινωνικό τιμολόγιο δεν παρέχει μόνο η ΔΕΗ. Παρέχουν όλοι οι πάροχοι. Η κοινωνική πολιτική ενός κράτους για τους ευάλωτους δεν πρέπει να συνδέεται με την υποχρέωση μιας επιχείρησης σε μια ανοιχτή και ανταγωνιστική αγορά ηλεκτρικής ενέργειας. Γιατί συγχέετε αυτά τα δύο; Δεν έχουμε πια μονοπώλιο, ξέρετε. Δεν υπάρχει μόνο ΔΕΗ η οποία να παρέχει ηλεκτρικό ρεύμα στη λιανική. Δεν γνωρίζετε αυτή τη βασική διαφορά; Κοινωνική πολιτική, λοιπόν, κάνει το κράτος. Το κράτος εξακολουθεί και στηρίζει τα ευάλωτα νοικοκυριά σε μεγαλύτερο βαθμό απ’ ό,τι τα στήριζε στο παρελθόν. Κι αυτή είναι μια υποχρέωση του κράτους η οποία είναι ανεξάρτητη του παρόχου που θα επιλέξει τελικά ο ευάλωτος καταναλωτής. Πλην όμως σε μια ανταγωνιστική αγορά η οποία λειτουργεί, προφανώς και θέλουμε τις εταιρείες να ανταγωνίζονται και να παρέχουν τις καλύτερες δυνατές τιμές για να μπορούν να προσελκύσουν καταναλωτές. Έτσι δουλεύει μια ανταγωνιστική αγορά ηλεκτρικής ενέργειας.

Και κάτι τελευταίο. Αναφερθήκατε στην κ. Λαγκάρντ, σε ένα δημοσίευμα του «BLOOMBERG». Και λέτε ότι σε συνέντευξή της στο αμερικανικό ειδησεογραφικό δίκτυο η κ. Λαγκάρντ τόνισε πως «η άνοδος των τιμών ενέργειας θα διαρκέσει ενδεχομένως περισσότερο από την πανδημία». Αυτό. Λοιπόν. Μόνο που είπε και άλλα η κ. Λαγκάρντ. Τι να κάνουμε; Δυστυχώς δεν μπορείτε να λέτε τη μισή αλήθεια. Για τις τιμές, η κ. Λαγκάρντ -γιατί αυτό είναι το ζητούμενο, οι τιμές…

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Ελπίζω να μη σας έστειλε μήνυμα.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Για τις τιμές «πιστεύουμε ότι θα επιστρέψουμε σε πολύ μεγαλύτερη σταθερότητα τον επόμενο χρόνο, καθώς πολλοί από τους λόγους που οδηγούν σε υψηλότερες τιμές είναι προσωρινοί».

Επιτέλους, φροντίστε όταν καταθέτετε σε αυτή την Εθνική Αντιπροσωπεία στοιχεία, να είστε και σε αυτό ακριβείς.

Αλλά και εδώ πέρα, δυστυχώς, κύριε Τσίπρα, πιαστήκατε για ακόμα μία φορά αδιάβαστος.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΟΣ (Κωνσταντίνος Τασούλας):** Κύριε Σκανδαλίδη, παρακαλώ ως Κοινοβουλευτικός Εκπρόσωπος του Κινήματος Αλλαγής να λάβετε τον λόγο.

**ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ:** Κύριε Πρόεδρε, εγώ θα μιλήσω από τη θέση μου, πρώτον για να διευκολύνω τον Πρωθυπουργό να ακολουθήσει το πρόγραμμά του, που φαντάζομαι ότι είναι σοβαρό και δεύτερον, γιατί νομίζω ότι ο διάλογος πια εδώ μέσα γίνεται εις ώτα μη ακουόντων. Είναι μονόλογοι, οι ίδιοι, βαρετοί, με τα ίδια επιχειρήματα, με τους ίδιους διαξιφισμούς και όταν πηγαίνουν σε πρόσωπα κιόλας και μάλιστα με έναν τρόπο δηκτικό στα πρόσωπα, υποβαθμίζουν και το Κοινοβούλιο και τα κόμματα και τη λειτουργία της δημοκρατίας.

Γι’ αυτό λοιπόν εγώ θα πω, ξανά, τέσσερα, πέντε πολύ συγκεκριμένα πράγματα στα οποία πιστεύω ότι οδηγεί η σημερινή συζήτηση:

Πρώτον, ο Πρωθυπουργός δεν μας έπεισε ότι η περιγραφή του προβλήματος δεν κονταροχτυπιέται με τη συγκεκριμένη κοινωνική πραγματικότητα. Δεν μπορεί να μιλάμε για κοινωνικά μερίσματα και όλα τα άλλα, όταν είναι φανερό ότι η οικονομική κατάσταση των νοικοκυριών των ευάλωτων ομάδων έχει μια γραμμική και συνεχή αύξηση του κόστους ζωής και της λειτουργίας τους και υποβάθμισης και ουσιαστικά αποδυνάμωσης των εισοδημάτων τους. Αυτό είναι φανερό. Δεν είναι κάτι στο οποίο έγινε ένα διάλειμμα, όπου λέμε τώρα έχουμε πληθωρισμό και μεθαύριο θα σταματήσει. Εδώ και δύο χρόνια και τώρα πολύ περισσότερο λόγω της ακρίβειας και του εισαγόμενου πληθωρισμού, η οικονομική κατάσταση γίνεται δυσβάσταχτη και δεν λύνεται με ασπιρίνες.

Λοιπόν, νομίζω ότι και οι παροχές που εξαγγέλλει ο Πρωθυπουργός είναι στο ίδιο πνεύμα, την πεπατημένη που ακολουθεί από την πρώτη μέρα που ανέλαβε την Κυβέρνηση. Δεν είδα καμμία αλλαγή σοβαρή στην κατεύθυνση της πολιτικής, προκειμένου να μας πείσει ότι υπάρχει πραγματικά μια σύνδεση με μια σκληρή κοινωνική πραγματικότητα.

Έτσι; Δεν είναι τόσο πειστικός ο λόγος σας για τον πολίτη, για τα νοικοκυριά, για τα ευάλωτα στρώματα του πληθυσμού.

Δεύτερον, ισχυρίζεστε συνεχώς ότι είμαστε σε διαδικασία ανάπτυξης και αναγέννησης της χώρας και φέρνετε αριθμητικά παραδείγματα. Βεβαίως, μετά από μια τέτοια κρίση και μετά από μια τέτοια διαδικασία και με τη χαλάρωση την ποσοτική που υπάρχει, άρχισε πάλι να ανεβαίνει -αν θέλετε- το εθνικό προϊόν και να πηγαίνει πιο καλά ο ρυθμός της ανάπτυξης.

Εγώ όμως κάνω, ξανά, το ερώτημα: Σε ποιους πάει η ανάπτυξη; Απάντησα προηγούμενα στον κ. Τσίπρα για τις έως 800.000 ευρώ. Δεν χάνει όμως το ελληνικό κράτος και το κοινωνικό μέρισμα που θα μπορούσε να υπάρχει, γιατί στα πάνω από 300.000 μέχρι τις 800.000, παραδείγματος χάριν, δεν θα εισέπραττε αντίστοιχα ποσά τα οποία θα μπορούσαν να μοιραστούν καλύτερα και πιο δίκαια; Δεν είναι ισοπεδωτική η κοινωνική πολιτική. Γίνεται για συγκεκριμένες τάξεις και σε συγκεκριμένα στρώματα. Δεν μπορεί να πλουτίζουν περισσότερο οι πλουσιότεροι και να παίρνουν ό,τι περισσεύει από το τραπέζι -ας πούμε- οι φτωχότεροι.

Τρίτον, μιλάτε για την ενεργειακή δημοκρατία. Και εγώ ρωτάω: οι ΑΠΕ δεν κατευθύνθηκαν μονάχα στους λίγους και ισχυρούς; Δεν καταργήθηκαν ουσιαστικά οι δυνατότητες της αυτοδιοίκησης, των οικογενειών και των αγροτών να κάνουν μια τέτοια μαζική πολιτική στις ΑΠΕ ούτως ώστε να πετύχουμε φιλόδοξους στόχους τα επόμενα χρόνια; Δεν μπορεί να μιλάμε μονάχα για την κατάργηση του λιγνίτη και να μη μιλάμε για το γιατί υποδουλωνόμαστε στο φυσικό αέριο παραδείγματος χάριν και για το γιατί οι ΑΠΕ πάνε σε λίγα πρόσωπα και σε λίγες οικογένειες. Αυτό είναι μια αντιλαϊκή πολιτική. Πώς να το κάνουμε;

Μιλάτε για την κερδοσκοπία κι η κερδοσκοπία βασιλεύει. Μιλάτε για ελέγχους. Ελέγχους μπορεί να κάνουν οι αρχές, ελέγχους μπορεί να κάνει το κράτος, δεν βλέπω να αντιμετωπίζεται η κερδοσκοπία. Κάτι σάπιο υπάρχει στο βασίλειο της Δανιμαρκίας! Δεν μπορεί οι έλεγχοι αυτοί να μην αποδίδουν ποτέ και να μην έχουμε μια σαφή αίσθηση ότι αυτή η εκμετάλλευση που γίνεται και η αισχροκέρδεια αντιμετωπίζονται.

Μιλάτε επίσης για τη μείωση της φορολογίας. Λέμε ναι, βεβαίως να υπάρχει, και τα μέτρα να τα ψηφίσουμε και ό,τι άλλο θέλετε. Όμως είναι αυτά τα μέτρα ικανά να σταματήσουν το «ροκάνισμα» που κάνουνε με τους έμμεσους φόρους και τα 2,2 δισεκατομμύρια στους φόρους κατανάλωσης των φτωχών εισοδημάτων, για κάποια μέτρα που παίρνονται ευκαιριακά για λίγους μήνες και με ένα πολύ συγκεκριμένο ποσό, μικρό, γλίσχρο; Άρα κι εδώ υπάρχει κάτι σάπιο στο βασίλειο της Δανιμαρκίας!

Κι έρχομαι στις σημερινές εξαγγελίες, να ρωτήσω με πολύ απλά λόγια: το μέρισμα στους δικαιούχους, τους πολύ φτωχούς, γιατί πηγαίνει μόνο εκεί και όχι στο διπλάσιο από αυτό που υπήρχε πριν;

Δεύτερον, στο θέμα των υγειονομικών. Θα απαντήσετε ποτέ ποιος είναι ο λόγος που σας κρατάει και δεν εγκρίνετε τα βαρέα και ανθυγιεινά;

Τρίτον, στο θέμα του κατώτερου μισθού είναι δυνατόν να μιλάμε συνεχώς για μία αύξηση του 2% «και θα σας δώσουμε και κάτι άλλο σε λίγο»; Κάντε μια αύξηση σοβαρή και λύστε το θεσμικά. Γιατί πρέπει κάθε φορά να εξαρτάται ο καθένας από τις ορέξεις ενός Υπουργού ή μιας κυβέρνησης, ιδιαίτερα όταν ό,τι περνάει είναι στα ευάλωτα στρώματα του πληθυσμού. Και εν πάση περιπτώσει και για τους χαμηλοσυνταξιούχους με τα 250 ευρώ, φτιάξτε μια σύνταξη πιο μόνιμη, βρείτε ένα ΕΚΑΣ, κάντε κάτι. Δώστε την δέκατη τρίτη σύνταξη. Κάντε ένα πράγμα που να είναι πιο μόνιμο, πιο ουσιαστικό. Φτάνει πια με αυτές τις έκτακτες παροχές που ό,τι περισσεύει από το τραπέζι των πλουσίων πηγαίνει στους φτωχούς. Φτάνουν αυτές οι παροχές, δεν χρειάζονται άλλες! Αυτό είναι το νόημα της σημερινής συζήτησης και όχι οι αριθμοί. Κι εγώ θα σας φέρω αριθμούς που δικαιολογούν αυτά που σας λέω. Κι ο κ. Μητσοτάκης έφερε πάμπολλους αριθμούς που δικαιολογούν αυτά που σας λέει. Κι ο κ. Τσίπρας έφερε πολλούς αριθμούς που δικαιολογούν αυτά που σας λέει. Ε όχι, δεν θα αποφασίσουν οι αριθμοί για την πολιτική! Η πολιτική είναι συγκεκριμένη, έχει στόχους, απευθύνεται σε κοινωνικές τάξεις και αν θέλει μια κυβέρνηση να λέγεται προοδευτική, πρέπει να ανατρέψει τη σημερινή κοινωνική ισορροπία που υπάρχει στη χώρα.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΟΣ (Κωνσταντίνος Τασούλας):** Ευχαριστούμε τον κ. Σκανδαλίδη για μια ακόμη φορά για την τήρηση του χρόνου του και όχι μόνο.

Κύριε Κουτσούμπα, έχετε τώρα τον λόγο ως Πρόεδρος της Κοινοβουλευτικής Ομάδας του Κομμουνιστικού Κόμματος Ελλάδας για τη δευτερολογία σας.

**ΔΗΜΗΤΡΙΟΣ ΚΟΥΤΣΟΥΜΠΑΣ (Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας):** Κύριε Πρόεδρε, τείνει να παγιωθεί αυτή η απαράδεκτη κατάσταση μέσα στη Βουλή των Ελλήνων. Υπάρχουν τεράστιες ευθύνες, πρώτα απ’ όλα στην Κυβέρνηση και στην Αξιωματική Αντιπολίτευση, σε όσους λειτουργούν με αυτόν τον τρόπο. Βέβαια ο λαός βγάζει συμπεράσματα και από εδώ. Γιατί εδώ λείπει ο κ. Μητσοτάκης, λείπει ο κ. Τσίπρας, λείπουν οι Κοινοβουλευτικές τους Ομάδες, αυτοί που έπρεπε να είναι εδώ μέσα σήμερα, οι διακόσιοι δηλαδή Βουλευτές που είπατε από την αρχή, για να ολοκληρωθεί όλη η συζήτηση. Και να ρυθμίσουν σωστά το πρόγραμμά τους και τον χρόνο τους. Εφόσον είχε συνάντηση με τον Οικουμενικό Πατριάρχη στις πέντε το απόγευμα έπρεπε η συνεδρίαση να αρχίσει τουλάχιστον μισή ώρα νωρίτερα.

**ΠΡΟΕΔΡΟΣ (Κωνσταντίνος Τασούλας):** Το να τηρήσουμε τους χρόνους δεν σας περνάει από το μυαλό;

**ΔΗΜΗΤΡΙΟΣ ΚΟΥΤΣΟΥΜΠΑΣ (Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας):** Δεν επιτρέπονται αυτά τα πράγματα. Είναι η δεύτερη φορά το τελευταίο διάστημα που συμβαίνει αυτό για να ακούσουμε τον κ. Μητσοτάκη και τον κ. Τσίπρα, τους Βουλευτές της Νέας Δημοκρατίας και του ΣΥΡΙΖΑ που ψήφισαν όλοι τους τα μνημόνια, σήκωσαν το ξερό τους εδώ μέσα -είναι καταγεγραμμένα στα Πρακτικά- και ψήφισαν μνημόνια που τα πληρώνει ακόμα ο ελληνικός λαός, να λέει ποιος το έκανε πρώτος, ποιος δεύτερος, ποιος τρίτος. Έλεος πια!

Εγώ θα μιλήσω κανονικότατα και θα μιλήσω και για το θέμα που είμαστε σήμερα εδώ, αλλά θα θέσω και άλλα ζητήματα στον χρόνο που δικαιούμαι όχι μόνο από τον Κανονισμό της Βουλής και από την ανακοίνωση τη δική σας, αλλά και από αυτό που παίρνω υπολογίζοντας όλα τα στοιχεία για το πόσο μίλησε ο Πρωθυπουργός, πόσο ο Αρχηγός της Αξιωματικής Αντιπολίτευσης, πόσο τα άλλα κόμματα, με την αναλογία φυσικά που υπάρχει στην κοινοβουλευτική δύναμη των κομμάτων.

**ΠΡΟΕΔΡΟΣ (Κωνσταντίνος Τασούλας):** Πώς βγάζετε άκρη; Σας θαυμάζω!

**ΔΗΜΗΤΡΙΟΣ ΚΟΥΤΣΟΥΜΠΑΣ (Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας):** Αν και η σημερινή προ ημερησίας διάταξης συζήτηση στη Βουλή αφορά τα θέματα της ακρίβειας δεν γίνεται, εφόσον αναφέρθηκαν και διάφορα εντελώς άσχετα θέματα εδώ μέσα για να γίνει η διαμάχη περί όνου σκιάς, να μην αναφερθούμε και στην τραγωδία της πανδημίας, μία τραγωδία που όχι μόνο δεν αντιμετωπίζεται όπως είχατε προβλέψει, αλλά αναζωπυρώνεται με καθημερινά ρεκόρ, με εκτόξευση διασωληνωμένων, με διαλογή ασθενών, με εμβολιαστικό πρόγραμμα να καρκινοβατεί. Τα ψέματα τέλειωσαν. Δεν μπορείτε να χρησιμοποιείτε ως άλλοθι τον πρωτόγνωρο χαρακτήρα της απειλής του κορωνοϊού. Έχουν περάσει είκοσι μήνες και πλέον, υπάρχει πλέον και η εμπειρία. Όμως υπάρχουν και τα όπλα για να αντιμετωπιστεί η πανδημία σθεναρά.

Αυτό που δεν υπάρχει ούτε στην Ελλάδα ούτε και σε καμμία χώρα της Ευρωπαϊκής Ένωσης είναι το πολιτικό σχέδιο που θα προτάσσει την προστασία της ανθρώπινης ζωής, της υγείας και όχι τις προτεραιότητες και τα συμφέροντα των μεγάλων εταιρειών του φαρμάκου. Και επειδή δεν έχετε τέτοιο σχέδιο καταφεύγετε στη γνωστή συνταγή της ατομικής ευθύνης, της συγκάλυψης κυβερνητικών ευθυνών, μια συνταγή που μας έχει οδηγήσει σε αυτή την τραγική κατάσταση.

Εξακολουθείτε να χρησιμοποιείτε τον αδιέξοδο διαχωρισμό εμβολιασμένων και ανεμβολίαστων, ως βολικό άλλοθι, όμως, για να μη στηρίζετε το δημόσιο σύστημα υγείας και να μην παίρνετε τα αναγκαία μέτρα προστασίας σε κρίσιμους χώρους διασποράς, όπως είναι οι μεγάλοι εργασιακοί χώροι, τα μέσα μαζικής μεταφοράς, τα σχολεία όπου συνωστίζονται και οι εμβολιασμένοι και οι ανεμβολίαστοι.

Και με την ευκαιρία της σημερινής συζήτησης σας μεταφέρουμε την καταγγελία που κάνουν τα εργατικά κέντρα της Πάτρας και της Αμαλιάδας. Αυτή τη στιγμή χιλιάδες άνθρωποι ζουν σε άθλιες συνθήκες σε χωράφια και σε επιχειρήσεις στη νότια Μανωλάδα και αλλού. Είναι ντροπή, εξοργιστική η κατάσταση που συνεχίζεται με την άγρια εκμετάλλευση των εργατών γης. Πρέπει να παρθούν τώρα μέτρα!

Η συντριπτική πλειονότητα αυτών των ανθρώπων είναι χωρίς χαρτιά, εργάζονται όμως κανονικά στα φραουλοχώραφα, ανασφάλιστοι, χωρίς στοιχειώδη μέτρα ανθρώπινης διαβίωσης, εκτεθειμένοι σε κάθε είδους ασθένειες οι ίδιοι, αλλά και με επιπτώσεις στους κατοίκους της ευρύτερης περιοχής. Ζούνε σε τρώγλες από νάιλον, μέσα στη λάσπη, στα κουνούπια και η ευθύνη για το ξέσπασμα της πανδημίας ή άλλων νοσημάτων σε τέτοιες ευάλωτες κοινότητες βαρύνουν αποκλειστικά την Κυβέρνηση. Ζητούν οι ίδιοι να εμβολιαστούν και οι κρατικές αρχές αδιαφορούν. Σε περίπου επτά χιλιάδες τέτοιους εργάτες γης έχουν εμβολιαστεί μόνο γύρω στους εκατόν πενήντα, ενώ στους υπόλοιπους διαδίδεται ότι δήθεν υπάρχει έλλειψη εμβολίων. Στείλτε σήμερα κιόλας κινητές μονάδες υγείας να εξετάσουν και να εμβολιάσουν αυτούς τους ανθρώπους. Πάρτε μέτρα για να δημιουργηθούν συνθήκες διαβίωσης για όλους αυτούς που βγάζουν τον «κόκκινο χρυσό» όπως τον λέτε. Όλοι αυτοί εργάζονται στην παραγωγή τροφίμων που κατακλύζει όλη την Ευρώπη και η περιοχή είναι μια υγειονομική βόμβα που πυροδοτείται από την ασυδοσία από τα κέρδη των επιχειρήσεων, την ανοιχτή συγκάλυψη από τοπικές αρχές, από την Κυβέρνηση, που το μόνο που σας νοιάζει είναι το πώς θα παρέχουν τελικά φθηνή εργασία στους επιχειρηματίες.

Θα επανέλθουμε στο θέμα, δεν θα το αφήσουμε έτσι.

(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ. **ΑΘΑΝΑΣΙΟΣ ΜΠΟΥΡΑΣ**)

Την ώρα που ο λαός μας λοιπόν έχει ανάγκη ένα καθολικό πρόγραμμα δημόσιου δωρεάν εμβολιασμού, επιστημονικά τεκμηριωμένη εμβολιαστική εκστρατεία με εξαντλητική προσωποποιημένη ενημέρωση, πρόληψη, φαρμακοεπαγρύπνηση, εσείς ανακοινώσατε ένα νέο lockdown για τους ανεμβολίαστους.

Την ώρα που χρειάζεται επίταξη μεγάλων επιχειρηματικών μονάδων υγείας για να ενταχθούν σε ένα μεγάλο σχέδιο για την αντιμετώπιση της πανδημίας, αλλά και άλλων αναγκών υγείας που δεν μπορούν να περιμένουν, εσείς δείχνετε την πυγμή σας σε λίγους ιδιώτες γιατρούς, τους οποίους αφαιρείτε μάλιστα από τις υπηρεσίες πρωτοβάθμιας φροντίδας υγείας που παρέχουν και τους εξαναγκάζετε να εργαστούν σε συνθήκες όπου απαιτείται εμπειρία στην αντιμετώπιση σύνθετων περιστατικών και προσαρμογή στις ανάγκες λειτουργίας ενός τμήματος ή μίας κλινικής δευτεροβάθμιου επιπέδου.

Την ώρα που χρειάζεται ενίσχυση του δημόσιου συστήματος με μόνιμο προσωπικό, εσείς ως κυβέρνηση όχι μόνο δεν αίρετε το μέτρο της αναστολής για τους υγειονομικούς, αλλά μετά από τρεις μήνες ανακαλύψατε τα κενά που αυτό δημιούργησε στο δημόσιο σύστημα υγείας.

Ακόμα και για τα μέσα μαζικής μεταφοράς, που είκοσι μήνες μετά παραδεχτήκατε ότι είναι πηγή διασποράς, αντί να εξαγγελθεί πολλαπλασιασμός των δρομολογίων και προσλήψεις μόνιμου προσωπικού, ανακοινώσατε κυλιόμενο ωράριο για το δημόσιο.

Και μετά αναρωτιέστε από πού προκύπτει ο ανορθολογισμός που υπονομεύει το εμβολιαστικό πρόγραμμα. Ε, λοιπόν, κοιταχτείτε στον καθρέφτη και εκεί θα δείτε όλο τον ανορθολογισμό της πολιτικής σας που υπακούει στην εξής μία λογική: Τι συμφέρει την οικονομία, τις εταιρείες και εμποδίζει και με αυτόν τον τρόπο έναν κόσμο που θα μπορούσε να ξεπεράσει φόβους, αναστολές, δισταγμούς, ανασφάλειες. Στα θολά νερά του ανορθολογισμού που πάει χέρι χέρι και με τις αντιθέσεις των επιχειρηματικών συμφερόντων προσπαθείτε να ψαρέψετε όλοι σας, και εσείς, κύριοι της Κυβέρνησης, και εσείς, κύριοι του ΣΥΡΙΖΑ.

Και σαν να μην έφταναν όλα αυτά υπάρχει και ο εξής κίνδυνος για το αμέσως επόμενο διάστημα: Στους σημερινούς ανεμβολίαστους να προστεθούν και οι αυξημένες ανάγκες της τρίτης δόσης, αφού θα έχει παρέλθει το εξάμηνο. Αυτό σημαίνει ένα εκατομμύριο εκατόν δεκατέσσερις χιλιάδες εκατόν εξήντα τέσσερις αναμνηστικοί εμβολιασμοί για τον μήνα Δεκέμβρη, ένα εκατομμύριο επτακόσιες τριάντα χιλιάδες εξακόσιοι δεκαεννέα εμβολιασμοί για τον μήνα Γενάρη, ένα εκατομμύριο τριακόσιες είκοσι εννέα χιλιάδες τετρακόσιοι εβδομήντα εμβολιασμοί για τον μήνα Μάρτιο.

Και ενώ υπάρχουν αυτές οι ανάγκες, εσείς σπεύσατε να κλείσετε μεγάλα εμβολιαστικά κέντρα, χώρια που ο κίνδυνος μιας νέας μετάλλαξης καραδοκεί πάντα γιατί το 98% του πληθυσμού των φτωχών χωρών παραμένει ανεμβολίαστο. Βλέπετε, η κερδοφορία των εταιρειών του εμβολίου που αποκομίζουν 93,6 εκατομμύρια την κάθε μέρα είναι ασυμβίβαστη με τον εμβολιασμό των λαών των πιο φτωχών χωρών. Όμορφος κόσμος ηθικός, αγγελικά πλασμένος! Ο κόσμος σας! Γι’ αυτό κι εμείς, κύριοι της Κυβέρνησης, δεν σας ζητάμε Υπουργούς και επιτροπές κοινής αποδοχής γιατί η δική μας αντίληψη για το τι είναι ανάγκη σήμερα, η δική μας πρόταση για το σύστημα υγείας, πρόνοιας, πρόληψης, για να είναι τα φάρμακα και τα εμβόλια πραγματικά κοινωνικά αγαθά δεν έχουν τίποτα, μα τίποτε κοινό με τη δική σας πολιτική. Δεν συναντιούνται και δεν μπορούν να συναντηθούν πουθενά. Τέτοιες προτάσεις μπορούν να σας κάνουν ο ΣΥΡΙΖΑ, άλλα κόμματα πιθανόν, με τους οποίους μοιράζεστε κοινές στρατηγικές είτε στα ζητήματα υγείας -ο ένας μετά τον άλλον απαξιώσατε το δημόσιο σύστημα υγείας για να στηρίξετε την περίφημη «συνύπαρξη με τον ιδιωτικό τομέα»- είτε στα ζητήματα της οικονομίας, των εργασιακών, της ακρίβειας. Πέραν όσων αναφέραμε στην πρωτολογία, η σύγκλιση, αν όχι η ταύτισή σας, φάνηκε και στη σημερινή συζήτηση, εκτός από τις κοκορομαχίες και τα «μεγάλα λόγια να αγαπιόμαστε»!

Εμείς είμαστε με τους υγειονομικούς που παλεύουν με αυτοθυσία και διεκδικούν τα στοιχειώδη, τους οποίους καμμία κυβέρνηση δεν φρόντισε ούτε καν να τους εντάξει στα βαρέα και ανθυγιεινά. Είμαστε με τους εκπαιδευτικούς που παλεύουν ενάντια στην περιβόητη κατ’ ευφημισμόν αξιολόγησή σας, ουσιαστικά ενάντια σε ένα σχολείο που γίνεται πιο άδικο, κοινωνικά άδικο, πιο ταξικό. Είμαστε με τους διανομείς της «e-FOOD». Είμαστε με τους λιμενεργάτες και τους εργαζόμενους στις μεταφορές, που διεκδικούν το αυτονόητο δικαίωμά τους να γυρνούν από τη δουλειά τους σώοι και αβλαβείς, ενάντια στα κάτεργα που φτιάξατε όλοι σας στο όνομα των εμβληματικών επενδύσεων, από τη Νέα Δημοκρατία και το ΠΑΣΟΚ μέχρι τον ΣΥΡΙΖΑ και τον κ. Βαρουφάκη, ο οποίος μάλιστα καμάρωνε παλιότερα επειδή, λέει, έπεισε την κυβέρνηση ΣΥΡΙΖΑ και τον κ. Τσίπρα να προχωρήσει η επένδυση της «COSCO».

Και επειδή αναφέρθηκα και στον κ. Βαρουφάκη να πω παρεμπιπτόντως ότι αυτά είναι δικά του λόγια. Δεν είναι σαν τις γνωστές λαθροχειρίες που τώρα τελευταία κάνει ο ίδιος και χρησιμοποιεί στις ομιλίες του και εδώ μέσα, όπως ότι δήθεν το ΚΚΕ είναι εναντίον της Ευρωπαϊκής Ένωσης επειδή αυτή αμερικανοκρατείται. Το ΚΚΕ είναι εναντίον της Ευρωπαϊκής Ένωσης από την πρώτη στιγμή, από την ιδρυτική της διακήρυξη με τη Συνθήκη του Μάαστριχτ επειδή είναι μια αντιδραστική ένωση καπιταλιστικών κρατών. Τον ελληνικό λαό δεν μπορεί να τον απασχολεί ποιος έχει το πάνω χέρι, όπως απασχολεί τον κ. Βαρουφάκη, αν το έχουν οι Γερμανοί, οι Γάλλοι, οι Αμερικάνοι, οι Κινέζοι, ούτε καλούμε τους λαούς να επιλέξουν τον καλό ή τον κακό, κάτι που μάλλον επιθυμεί ο κ. Βαρουφάκης ο οποίος εμφανίζεται ντούρος εχθρός μόνο του γερμανικού ιμπεριαλισμού, κλείνοντας το μάτι προφανώς σε κάποιους άλλους «-ισμούς», όπως, για παράδειγμα, ο αμερικανικός, ο βρετανικός και πάει λέγοντας. Κλείνει η παρένθεση. Και πολύ ασχολήθηκα.

Έλεγα, λοιπόν, ότι αυτά που κέρδισαν οι εργαζόμενοι σε μια σειρά από κλάδους και χώρους δουλειάς δεν τους τα έδωσε ούτε τους τα χάρισε καμμία κυβέρνηση. Ίσα ίσα οι κυβερνήσεις νομοθετούσαν εναντίον τους. Ας σκεφτεί, λοιπόν, ο καθένας και η καθεμία τι θα μπορούσαμε να εμποδίσουμε ή να πετύχουμε αν πολλαπλασιάζονταν σε όλη τη χώρα αυτές οι εστίες αντίστασης, αγώνα, αν ηττηθούν τελικά οι λογικές της ανάθεσης και των σωτήριων λύσεων από τα πάνω. Δεν θέλουμε άλλους σωτήρες. Αυτός όμως είναι και ο μόνος δρόμος, ένας δρόμος μάχης, ευθύνης, συγκρούσεων βεβαίως, που μπορεί να συνοδεύονται και με νίκες και με κατακτήσεις για τους εργαζόμενους και τον λαό. Μέσα από αυτόν τον δρόμο θα μπορεί να ωριμάζει ένα τέτοιο μεγάλο λαϊκό κίνημα ικανό να ανατρέψει το σημερινό κοινωνικό, οικονομικό και πολιτικό πλαίσιο, μέσα στο οποίο αλλάζουν μεν οι κυβερνήσεις, αλλάζουν οι πρωθυπουργοί, αλλά δεν αλλάζει το ποιος κάνει πραγματικά κουμάντο.

Σε αυτή την υπόθεση το ΚΚΕ καταθέτει όλες του τις δυνάμεις.

Παρ’ ότι έχει αυτή την απαράδεκτη εικόνα σήμερα η Βουλή με το πέρασμα των ωρών, θεώρησα υποχρέωσή μου να τα πω αυτά για να είναι καταγεγραμμένα και στα Πρακτικά της Βουλής, αλλά κυρίως γιατί θεωρούμε ότι από αυτό εδώ το Βήμα απευθυνόμαστε κυρίως και στον κυρίαρχο τελικά ελληνικό λαό.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κ. Κουτσούμπα. Τον λόγο έχει τώρα για τη δική του δευτερολογία ο Πρόεδρος της Κοινοβουλευτικής Ομάδος της Ελληνικής Λύσης, ο κ. Κυριάκος Βελόπουλος.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ευχαριστώ πολύ, κύριε Πρόεδρε.

Θα συμφωνήσω με τον κ. Κουτσούμπα απολύτως γιατί είμαι κι εγώ στη δυσάρεστη θέση να διαμαρτυρηθώ έναντι του Προεδρείου του ελληνικού Κοινοβουλίου για δύο πράγματα:

Πρώτον, για την κατ’ επανάληψη παραβίαση του Κανονισμού από τον Πρόεδρο της Βουλής τον κ. Τασούλα ο οποίος άκαιρα έδωσε τον λόγο στον Πρωθυπουργό της χώρας για να φύγει. Για δεύτερη φορά το κάνει, δεν είναι η πρώτη φορά. Να του υπενθυμίσει ότι ο Κανονισμός της Βουλής δεν είναι λάστιχο της Νέας Δημοκρατίας για να μπορεί να το απλώνει όποτε θέλει και να το μαζεύει ο ίδιος. Κάποια στιγμή να σέβεται τον θεσμικό του ρόλο ο Πρόεδρος της Βουλής.

Δεύτερον, για τη θεσμική απρέπεια και του Πρωθυπουργού της χώρας -αστική ευγένεια διέθετε ο κύριος Πρωθυπουργός κατά πάσα πιθανότητα- αλλά και του κ. Τσίπρα ο οποίος «ήλθον, είδον, απήλθον». Τέλος. Έκαναν τη δουλειά τους, έκαναν την αντιπαράθεση και έφυγαν. Και πόσοι είμαστε σήμερα εδώ; Ένας ο Υπουργός, επτά Βουλευτές από τα άλλα κόμματα και οκτώ Βουλευτές από το κόμμα μας. Δηλαδή αν κάνουμε εκλογές κερδίζουμε την πλειοψηφία κατευθείαν! Έχουμε 51%! Είναι για πλάκα η ιστορία. Δεν πειράζει. Εγώ θα απευθυνθώ στον ελληνικό λαό.

Σήμερα ήρθαν εδώ οι Αρχηγοί των κομμάτων για να κάνουν αυτό που λέμε, το κομματικό τους παιχνίδι. Έγιναν σχολιαστές των αποτελεσμάτων. Κριτική ο ένας στον άλλο. Και μάλιστα, διαφώνησαν σε ένα πράγμα, για το ποιος φταίει περισσότερο. Όλοι ανέκραξαν εδώ μέσα «Ο ασθενής, η οικονομία δηλαδή, αποβιώνει, αλλά τον διασωληνώνουμε με δανεικά». Άρα λοιπόν τον τελειώσατε για ακόμη μια φορά.

Δεν άκουσα από κανέναν πρόταση για να παράξει πλούτο η χώρα. Από κανέναν τίποτα. Γενικά, αόριστα άνευ επιχειρημάτων, άνευ σχεδίου. Γι’ αυτό η μοναδική λύση, ο μονόδρομος για να επιλυθεί το ζωτικό πρόβλημα της χώρας που είναι η οικονομία, αλλά και τα εθνικά και η κοινωνία είναι η Ελληνική Λύση. Δεν υπάρχει άλλη λύση.

(Χειροκροτήματα από την πτέρυγα της Ελληνικής Λύσης)

Εμείς θέλουμε να βοηθήσουμε την πατρίδα. Έχουμε συγκροτημένο, συγκεκριμένο πρόγραμμα. Μπορούμε να εργαστούμε ώστε να δοθεί λύση στο πρόβλημα της χώρας. Όχι να συνεργαστούμε με κόμματα του συστήματος, αλλά να εργαστούμε εμείς ως Ελληνική Λύση για να μπορέσει η χώρα να κυβερνηθεί για πρώτη φορά από ελληνική κυβέρνηση που δεν παίρνει εντολές από κανέναν αλλότριο παράγοντα ή εξωχώριο παράγοντα.

(Χειροκροτήματα από την πτέρυγα της Ελληνικής Λύσης)

Με έκπληξη άκουσα συνάδελφο Πρόεδρο να λέει ότι έδιωξαν αστυνομικούς από τον Μαραθώνα -και ζητώ συγγνώμη, αλλά θα το πω- γιατί δεν ήταν εμβολιασμένοι. Δεν ήξερα ότι οι αστυνομικοί διώχνονται από τους πολίτες. Δεν το ήξερα. Φαντάζομαι ότι αν γίνει διάρρηξη στο σπίτι σας, θα ζητήσετε πιστοποιητικό εμβολιασμού του αστυνομικού να έρθει να συλλάβει τον διαρρήκτη. Ακούστηκε αυτό από εσάς εδώ.

**ΓΙΑΝΗΣ ΒΑΡΟΥΦΑΚΗΣ (Γραμματέας του ΜέΡΑ25):** Το κράτος.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ακούστηκε από εσάς εδώ ότι κάποιοι έδιωξαν στον Μαραθώνιο, στον τύμβο. Δεν είπατε όμως ότι το επιδοκιμάζουμε όμως αυτό. Δεν έπρεπε καν να το αναφέρουμε. Κακώς έγινε.

**ΓΙΑΝΗΣ ΒΑΡΟΥΦΑΚΗΣ (Γραμματέας του ΜέΡΑ25):** Όχι εγώ.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Και στην τελική, η Κυβέρνηση έπρεπε να συλλάβει τρεις χιλιάδες ανθρώπους εκεί στον Μαραθώνα, γιατί ούτε μέτρα τηρούνταν ούτε τίποτα, αλλά εν πάση περιπτώσει.

Μίλησε ο Πρωθυπουργός για διάκριση εξουσιών. Τον ενόχλησε η κ. Θάνου που θα έμπαινε στην Επιτροπή Ανταγωνισμού, διότι είναι δικαστικός και δεν μπορεί να είναι στην Επιτροπή Ανταγωνισμού. Το ακούω, κύριε Γεωργιάδη. Σοβαρά το ακούω αυτό. Είναι ένα επιχείρημα περί διάκρισης των εξουσιών κατά το Σύνταγμα, διότι ο συνταγματικός νομοθέτης θέλει διάκριση των εξουσιών. Δεν κάνατε το ίδιο με τον Κουτρουμάνο όμως. Τι δουλειά είχε ο Κουτρουμάνος στο ΕΣΡ; Τι δουλειά είχε ο δικαστής στην ενημέρωση και την πληροφόρηση; Γιατί στη μια πλευρά διάκριση εξουσιών αλλά στην άλλη που μας βολεύει εμάς δεν υπάρχει διάκριση εξουσιών;

Ο κ. Κουτρουμάνος είναι γνωστό ότι επελέγη από τη Νέα Δημοκρατία, άνθρωπος της Νέας Δημοκρατίας είναι. Κοροϊδευόμαστε; Άσχετα αν έγινε επί ΣΥΡΙΖΑ η διάσκεψη και αποφασίστηκαν συγκεκριμένα πράγματα.

Δεν κατάλαβα εγώ ειλικρινά -θα το πω έτσι με απλά λογάκια να καταλάβει και ο ακροατής μας και ο άνθρωπος που μας βλέπει αυτή τη στιγμή- το νοηματικό άλμα του Πρωθυπουργού. Τι σχέση έχει το χρηματιστήριο με το τιμολόγιο της ΔΕΗ δεν κατάλαβα. Τι σχέση έχει το κέρδος των ιδιωτών με το τιμολόγιο που πληρώνει ο πολίτης στη ΔΕΗ; Δηλαδή αν πάρει μέρισμα και πάει 10 δισεκατομμύρια ευρώ η αξία της ΔΕΗ, θα πάρουν πίσω τα 9 δισεκατομμύρια οι Έλληνες πολίτες; Ποιον κοροϊδεύετε εδώ; Ανταγωνισμό κάνετε Νέα Δημοκρατία και ΣΥΡΙΖΑ για το ποιος είναι χειρότερος.

«Πάρε, πάρε, πάρε» είστε, «ό,τι προλάβετε», «δώστε, δώστε, δώστε», σαν το παζάρι, όποιος προλάβει δίνει. Αυτό δεν είναι κυβέρνηση, δεν έχει χρηστή διοίκηση. Το ξεπούλημα της δημόσιας περιουσίας λέγεται ξεπούλημα, δεν λέγεται χρηστή διοίκηση.

Εσείς λοιπόν επειδή ζείτε με το αρνητικό παρελθόν σας και οι δύο, ΣΥΡΙΖΑ και Νέα Δημοκρατία, εμείς σας λέμε ότι ζούμε στο μέλλον, ένα μέλλον ευοίωνο με εμάς. Εσείς στο παρελθόν με το δυσοίωνο παρελθόν σας κι εμείς το μέλλον.

(Χειροκροτήματα από την πτέρυγα της Ελληνικής Λύσης)

Κι εκεί που ειλικρινά έπαθα ένα σοκ είναι όταν μάλωσε ο κ. Τσίπρας τον κ. Μητσοτάκη για το ποιος έφερε τα μνημόνια. Ήταν απίστευτο αυτό που συνέβη. Πραγματικά απίστευτο. Είπε ο κύριος Πρωθυπουργός «Εσείς φέρνετε τα μνημόνια». Δεν ξέρω, κάτι με αλτσχάιμερ, με άνοια, με απώλεια μνήμης πολιτικής, μπερδεύτηκα κι εγώ.

Να σας πω την αλήθεια, κύριοι συνάδελφοι; Και η Νέα Δημοκρατία και ο ΣΥΡΙΖΑ έφεραν μνημόνια. Εσείς τα φέρατε και όπως έλεγε ο άλλος, «μαζί τα φάγαμε». Εσείς τα φέρατε τα μνημόνια. Εδώ το ΚΙΝΑΛ - ΠΑΣΟΚ λείπει, μια ζωή λείπει.

Ο κ. Τσίπρας ανέφερε τη Λαγκάρντ με αυτά που είπε για την ενέργεια. Εκείνη η λίστα τι έγινε; Όλες οι λίστες με τους δισεκατομμυριούχους του κονομούσαν, διεφθαρμένοι, άλλοι κρατικοί υπάλληλοι, άλλοι υπουργοί, άλλοι πολιτικοί, τι έγιναν; Τι έγιναν αυτές οι λίστες; Εξαφανίστηκαν όλα. Κι ύστερα εμείς αναρωτιόμαστε γιατί ο ελληνικός λαός κατά το 55% δεν πάει να ψηφίσει. Στο τέλος θα εκλέγεται κυβέρνηση με το 5%. Είναι ικανοί να το κάνουν κι αυτό.

Και βέβαια ο Πρωθυπουργός δεν μας απάντησε αν θα ξανακάνει lockdown. Δεν μας απάντησε εδώ, κύριε Υπουργέ. Τον ρώτησα ευθέως τον Πρωθυπουργό να δεσμευτεί ο ίδιος, όχι εσείς. Δεν θέλω ο Υπουργός, γιατί ο κ. Γεωργιάδης και πολλοί υπουργοί έχουν εκτεθεί ανεπανόρθωτα από τις δηλώσεις που κάνουν, μία η επιτροπή αποφασίζει, μία αυτοί, όχι. Θέλω ο Πρωθυπουργός να μου πει. Θα κάνει lockdown, ναι ή όχι; Για να ξέρει ο επιχειρηματίας τι πρέπει να κάνει από εδώ και πέρα λόγω Χριστουγέννων, λέω εγώ.

Και βέβαια σήμερα ο Πρωθυπουργός ήταν εναντίον των λιγνιτών. Είναι οπαδός των ανεμογεννητριών. Το ακούω αυτό ως πολιτική θέση. Ο ίδιος έδωσε εντολή να ανοίξουν οι λιγνίτες λόγω του χειμώνα. Η Κυβέρνηση έδωσε εντολή να δουλέψουν οι λιγνίτες στην Ελλάδα λόγω του χειμώνα. Ναι ή όχι;

Αφού δεν αντέχει το σύστημα, ποιος έδωσε την εντολή; Η Νέα Δημοκρατία. Πώς είναι οπαδός της ανεμογεννήτριας; Αν τώρα μου πείτε «Και τι να κάνουμε, να κρυώσει ο κόσμος;», λοιπόν να κάνετε εξόρυξη φυσικού αερίου, να ανοίξετε κανονικά τους λιγνίτες, να κάνουμε έστω και πυρηνικό εργοστάσιο, να το ξεκινήσουμε από τώρα για να κάνουμε δουλειά, όχι μισές δουλειές.

(Χειροκροτήματα από την πτέρυγα της Ελληνικής Λύσης)

Και βέβαια πάλι είπε μισή αλήθεια ο κύριος Πρωθυπουργός. Λυπάμαι που το λέω, κύριοι της Νέας Δημοκρατίας -αν και λίγοι-, 120 ευρώ κοστίζει η MWh μαζί με τους ρύπους για τους λιγνίτες. Ξέρετε πόσο κοστίζει συνέλληνές μου, που σας λέει ψέματα η Νέα Δημοκρατία, τώρα που μιλάμε το φυσικό αέριο; Πόσο πληρώνουμε; 240 ευρώ τη MWh. Δηλαδή για τους λιγνίτες, που είναι κακοί, πληρώνουμε 120 ευρώ μαζί με τα πρόστιμα, αλλά για να παράγουμε ρεύμα που είναι καλό, κατά τον Πρωθυπουργό γιατί κάνει εισαγωγή φυσικού αερίου, πληρώνουμε 240 ευρώ.

Ε, λοιπόν, κομμένες οι μισές αλήθειες εδώ μέσα, γιατί φτάνει και το ψέμα σας και φτάνει με την υποκρισία σας. Τελειώσαμε.

Είπε ο Πρωθυπουργός -ενοχλήθηκα εγώ, πιστέψτε με- ως νέος Ναπολέοντας, ότι η απόφαση για τους λιγνίτες δεν έχει επιστροφή. Εγώ ήξερα ότι στη δημοκρατία υπάρχει επιστροφή, αν αλλάξει η κυβέρνηση. Τώρα πώς ο Πρωθυπουργός νομίζει ότι μπορεί να κυβερνάει για άλλα πενήντα χρόνια δεν το κατάλαβα. Εκτός αν εννοεί ότι επειδή έχει συνέχεια το κράτος, όπως έκανε η Νέα Δημοκρατία με τον ΣΥΡΙΖΑ με τη Συμφωνία των Πρεσπών, σου λέει όποιος και να ακολουθήσει, επειδή δίνονται εντολές από τη Γερμανία, θα ακολουθήσει τη συνέχεια του κράτους, δηλαδή την κατάργηση των λιγνιτών. Είναι μια θεώρηση, την ακούω.

Αλλά εμείς δεν είμαστε Νέα Δημοκρατία για να λέμε έχει συνέχεια το κράτος στην προδοτική Συμφωνία των Πρεσπών. Εμείς λέμε όποιες συμφωνίες θα καταργούνται από εμάς, γιατί αυτές οι συμφωνίες δεν είναι σωστές, είναι αντιλαϊκές.

(Χειροκροτήματα από την πτέρυγα της Ελληνικής Λύσης)

Κι επειδή λοιπόν μιλάμε με στοιχεία, θα στείλω στον Έλληνα Πρωθυπουργό τη μελέτη που έκανε η δική μας ομάδα για την απόδοση αιολικών πάρκων στην Ελλάδα. Αυτή η μελέτη αποδεικνύει πολλά πράγματα.

Καλώς τους Διόσκουρους.

Την καταθέτω στα Πρακτικά, αν ο Πρωθυπουργός θέλει να καταλάβει την αλήθεια ότι τα αιολικά πάρκα είναι ένα μεγάλο παραμύθι. Πέντε κορυφαίοι καθηγητές πανεπιστημίων τη συνέταξαν, μαζί με τον υπεύθυνο του τμήματός μας, τον κ. Χριστοδουλίδη, και αποδεικνύει ότι τα αιολικά πάρκα είναι μια μεγάλη απάτη των Γερμανών για να απομυζήσουν τον νότο. Αυτό λοιπόν η Ελληνική Λύση δεν θα το επιτρέψει. Δεν θα παίζουν με την ελληνική περιουσία και με τον Έλληνα. Κομμένα αυτά.

(Χειροκροτήματα από την πτέρυγα της Ελληνικής Λύσης)

Πάμε και στις προτάσεις μας τώρα.

Πρώτον, αν θέλουμε πραγματικά να βοηθήσουμε την ελληνική οικονομία με την ακρίβεια, χαμηλότοκα δάνεια σε επιχειρήσεις, όχι σε φίλους ολιγάρχες, σε επιχειρήσεις. Κούρεμα χρεών, διαγραφή τόκων. Κερδοφόρες μονοπωλιακές εταιρείες δεν πουλάς, βλέπε ΔΕΗ και νερό.

Επιτέλους, αυτή τη διαφθορά, αυτή τη ριμάδα τη διαφθορά στη χώρα μας θα την πατάξει κανείς; Αλλά πώς ξεκινά η διαφθορά; Όταν κυβερνάμε και αλώνουμε όλο τον κυβερνητικό μηχανισμό με κομματικά στελέχη: στην Επιτροπή Ανταγωνισμού δικούς μας, στο ΕΣΡ δικούς μας, στις ανεξάρτητες αρχές δικούς μας, στη δικαιοσύνη δικούς μας. Έτσι διαφθείρει η Κυβέρνηση όλα τα κλιμάκια σε όλες τις βαθμίδες. Άρα λοιπόν για να παταχθεί η διαφθορά, πρέπει ο ελληνικός λαός να πατάξει τη Νέα Δημοκρατία στις επόμενες εκλογές, αλλιώς θα συνεχιστεί η διαφθορά.

Τέταρτον, κίνδυνος χρεοκοπίας όλων των επιχειρήσεων τον επόμενο μήνα ή τους επόμενους δυο μήνες. Προειδοποιώ την Κυβέρνηση, την καλώ, και τον Πρωθυπουργό τον ίδιο, να ανακοινώσει αν θα κάνει lockdown, να μας το πει. Διότι μόλις τώρα έμαθα ότι και η Γερμανία αποφάσισε να κάνει lockdown. Και επειδή τα αυτιά της Νέας Δημοκρατίας είναι πολύ κοντά στα αυτιά και στο στόμα της Γερμανίας, μην ακούσει την εντολή και εκτελέσει την εντολή, γιατί θα εκτελέσει οκτακόσιες χιλιάδες εργαζομένους, που εργάζονται με κόπο και με μόχθο, είτε στην εστίαση είτε οπουδήποτε αλλού.

Πέμπτον, τι λέμε εμείς; Ναι στον πατριωτισμό της οικονομίας. Ποιος είναι αυτός; Ο προστατευτισμός των ελληνικών προϊόντων. Μόνο έτσι μπορεί να σωθεί η ελληνική οικονομία, με κίνητρα, με παροχές, με έλεγχο τέτοιον, εδώ. Είναι σημαντικό για μας. Ναυπηγεία Σκαραμαγκά, «ΛΑΡΚΟ», εφαλτήριο ανάταξης, εξορυκτικής, μεταλλευτικής και ναυπηγικής βιομηχανίας. ΕΑΠ, «ΕΛΒΟ», η αιχμή του δόρατος με τα ΕΑΣ, για να παράγουμε δικά μας προϊόντα και να κάνουμε συνεχώς επενδύσεις, να φέρνουμε συνάλλαγμα. Παράδειγμα η «ΛΑΡΚΟ», η οποία εξορυγνύει, αγαπητέ κύριε Υπουργέ μου –δεν ξέρω αν το ξέρετε- σιδηρονικέλιο. Από αυτό παράγεται κοβάλτιο. Μόνο δύο ορυχεία στην Ευρώπη έχουν αυτή τη δυνατότητα, το ένα στη Φινλανδία και το άλλο στην Ελλάδα, και εσείς πάτε και το ξεπουλάτε έναντι πινακίου φακής. Από το κοβάλτιο μπορείς να κάνεις μπαταρίες αυτοκινήτων ηλεκτρικών, που είναι οπαδός ο Πρωθυπουργός σας, που θέλει να κάνει ηλεκτρικά τα αυτοκίνητά μας.

Ένατον, απαγορευτικός ο κανόνας να βασιζόμαστε στον τουρισμό. Δεν γίνεται δουλειά χωρίς σύνδεσή του με τον πρωτογενή τομέα και προστασία των δικών μας προϊόντων μέσα στα ξενοδοχεία.

Όλα αυτά είναι οι προτάσεις μας, πώς θα αντιστραφεί πραγματικά το κλίμα από δω και στο εξής. Υπάρχει λύση. Πρώτον, παύση τριγωνικών συναλλαγών κυρίως ξένων εταιρειών, όπως τα γνωστά «LIDL». Παύση τριγωνικών συναλλαγών, κύριε Υπουργέ, που είστε εδώ, μεταξύ Γαλλίας-Ιταλίας-Ελλάδας, με τριγωνικές συναλλαγές.

Δεύτερον, όχι μεσάζοντες στη χονδρική. Αυτή είναι η απόδειξη της ακρίβειας των τιμών, γιατί οι χονδρέμποροι κονομάνε πάνω στο βιός του αγρότη και του κτηνοτρόφου.

Τρίτον, μείωση ειδικού φόρου κατανάλωσης στο πετρέλαιο θέρμανσης και κίνησης.

Τέταρτον, μείωση ΦΠΑ στα αγαθά πρώτης ανάγκης.

Πέμπτον -εδώ θέλει κότσια ελληνικά- εξόρυξη φυσικού αερίου, λιγνιτών, ενέργειας και να βάλουμε τη βάση για πυρηνική ενέργεια για να έχουμε ενεργειακή αυτάρκεια, που σημαίνει πολύ απλά ατμομηχανή!

(Χειροκροτήματα από την πτέρυγα της Ελληνικής Λύσης)

Προτάσεις μας επίσης -κι έχει φύγει ο Υπουργός Οικονομικών- να μην γίνεται απώλεια ρύθμισης όταν ο οφειλέτης δημιουργεί νέα οφειλή, αλλά αυτή να είναι ανεξάρτητη από τη ρυθμιζόμενη οφειλή. Διότι και τώρα ακόμα δεν λειτουργεί η αγορά, καρκινοβατεί. Είχε μια οφειλή, τη ρύθμισε, του βγαίνει άλλη οφειλή και του κλείνουν όλες τις οφειλές. Είναι λάθος αυτό, είναι παγίδα για την οικονομία. Να μπορεί να μεταβιβάζεται ένα ακίνητο, εάν είναι η πρώτη κατοικία του παιδιού, και το ακίνητο να συνεχίσει να έχει τα βάρη, αλλά να μπορεί να τη μεταβιβάσει ο πατέρας, η μητέρα, ο παππούς, η γιαγιά.

Κύριοι της Νέας Δημοκρατίας, θα το πω με δυο-τρεις προτάσεις. Δεν υπάρχει εθνική κυριαρχία χωρίς οικονομική ανεξαρτησία, αυτάρκεια και επάρκεια αγαθών! Καταλάβετέ το.

(Χειροκροτήματα από την πτέρυγα της Ελληνικής Λύσης)

Όσο πιο πολύ δανείζεστε τόσο χάνετε εθνική κυριαρχία.

Ας μιλήσουμε λοιπόν με τη γλώσσα της αλήθειας. Κύριοι της Νέας Δημοκρατίας, άριστη δημοκρατία είναι εκείνη πραγματικά η δημοκρατία που δεν έχει ούτε πάρα πολλούς πλούσιους ούτε πάρα πολλούς φτωχούς. Αυτό που κάνετε εσείς είναι να κάνετε τους δικούς σας πλούσιους πολλούς και τους φτωχούς να τους κάνετε χιλιάδες, να πεινάνε, η μεσαία τάξη. Οπότε ούτε άριστοι είστε ούτε άριστη η δημοκρατία σας, αλλά στο τέλος δεν θα είστε και αρεστοί. Θα φύγετε νύχτα! Και δυστυχώς δεν ξέρω αν θα έχει κι ελικόπτερα, έτσι για να ξέρουμε και τι λέμε.

Στο τέλος θα κάνετε, κύριοι της Νέας Δημοκρατίας, σαν τη Μαρία Αντουανέτα, όταν ο λαός πεινούσε λοιπόν και δεν είχε ψωμί. Τώρα όταν ο λαός δεν θα έχει ψωμί και ρεύμα, εσείς θα λέτε «Μα γιατί δεν τρώνε ανεμογεννήτριες; Γιατί δεν τρώνε οι ίδιοι αυτό που τους δίνουμε; Γιατί δεν τρώνε, ξέρω γω, φωτοβολταϊκά;» Δεν τρώγονται τα φωτοβολταϊκά, δεν τρώγονται οι ανεμογεννήτριες. Μην γίνεστε Μαρία Αντουανέτα. Γίνετε Έλληνες κυβερνήτες, που κοιτάτε τον Έλληνα.

Εμείς δεν θα σας αφήσουμε! Με μία τετραετία θα κατεδαφίσουμε τα ψευτοεπιχειρήματα, μια τετραετία για την Ελλάδα και τους Έλληνες, με αξιοπρέπεια, περηφάνια, με μισθούς, για τον εργαζόμενο και για τον φτωχό πολίτη, να δώσουμε ψωμί στον Έλληνα γιατί του αξίζει.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κ. Βελόπουλο.

Θα ολοκληρώσουμε τη σημερινή συζήτηση προ ημερησίας διατάξεως με τον Πρόεδρο της Κοινοβουλευτικής Ομάδας του ΜέΡΑ25 κ. Βαρουφάκη.

**ΓΙΑΝΗΣ ΒΑΡΟΥΦΑΚΗΣ (Γραμματέας του ΜέΡΑ25):** Ευχαριστώ, κύριε Πρόεδρε.

Ο κύριος Πρωθυπουργός αμφισβήτησε την αμφισβήτησή μου, των στατιστικών στοιχείων της ΕΛΣΤΑΤ. Εγώ θέλω να απευθυνθώ στους Βουλευτές και στις Βουλεύτριες της Νέας Δημοκρατίας και στους Υπουργούς. Εσείς πιστεύετε πραγματικά ότι η μέση αξία, η τιμή, του καλαθιού των καταναλωτών σε τρόφιμα ανέβηκε 0,9%, κάτω από 1%, το πιστεύετε αυτό; Πιστεύετε αυτά που λέει η ΕΛΣΤΑΤ; Πείτε μου. Πιστεύετε πραγματικά ότι το 2001, κύριε Υπουργέ, η αύξηση του πληθωρισμού, όταν πήγαμε από τη δραχμή στο ευρώ, ήταν 0,2%; Διότι αυτά έλεγε η ΕΛΣΤΑΤ σήμερα.

Ο κύριος Πρωθυπουργός μάλιστα με προκάλεσε και μου λέει «Αν δεν πιστεύεις τη EUROSTAT…», η οποία βεβαίως παίρνει τα στοιχεία της από την ΕΛΣΤΑΤ, έτσι, και τους βάζει με στάμπα και τα αναπαράγει. Αυτά που έδειξε ο κύριος Πρωθυπουργός ήταν στοιχεία της ΕΛΣΤΑΤ μέσα από το site της EUROSTAT. Σωστό είναι, η EUROSTAT δεν μπορεί να έχει τα δικά της στατιστικά στοιχεία για την Ελλάδα, αλλά παίρνει της Ελληνικής Στατιστικής Υπηρεσίας.

Μου είπε λοιπόν ο κύριος Πρωθυπουργός «Αν αμφισβητείς τα στοιχεία, στείλε μια επιστολή στη EUROSTAT». Δεν μου το είπε; Ναι αλλά τον έχω προλάβει και το έχω κάνει το 2005, με δύο έγκριτους συναδέλφους μου, τους οποίους τους ξέρετε πάρα πολύ καλά. Δεν δικαιούμαι να πω ποιοι ήταν. Γράψαμε μια κοινή επιστολή τότε στη EUROSTAT, που καταγγέλλαμε την Κυβέρνηση, της Νέας Δημοκρατίας τότε, ότι έκαναν «greek statistics» με τις δαπάνες του συστήματος υγείας. Η απάντηση που πήρα -κάτι είναι που είναι πολύ γνωστό βεβαίως μετά ότι είχαμε δίκιο, και έχω ακόμα την απάντηση της EUROSTAT- μετά από δύο μήνες, ήταν ότι το ελέγξαμε και κανένα πρόβλημα, τα στοιχεία της Ελληνικής Στατιστικής Υπηρεσίας είναι μια χαρά. Μερικά χρόνια μετά οι ίδιοι οι Ευρωπαίοι, η ίδια η EUROSTAT κατήγγειλε το ελληνικό δημόσιο για «greek statistics». Οπότε μην με προκαλείτε να γράψω στη EUROSTAT. Το έχουμε ξαναδεί το έργο αυτό.

Κοιτάξτε, να μιλήσουμε και λίγο επιστημονικά. Υπάρχει τεράστια διαφορά στο να μετράς τη θερμοκρασία από το να μετράς τον πληθωρισμό. Δεν υπάρχουν δύο μετεωρολόγοι που να διαφωνούν για τον τρόπο μέτρησης της θερμοκρασίας. Υπάρχουν κάποιοι που διαφωνούν για τα μοντέλα τους, για την πρόβλεψη της θερμοκρασίας και του καιρού, αλλά για τη μέτρηση δεν διαφωνούν.

Με τη μέτρηση στον χώρο της κοινωνίας, της αγοράς και της ανθρωπότητας δεν ισχύει αυτό. Και θα σας δώσω ένα παράδειγμα. Το ξέρετε το ανέκδοτο: Μπαίνει ο Λάτσης ή ο Βαρδινογιάννης ή ο Μαρινάκης σ’ ένα μπαρ και κατά μέσον όρο όλοι γίνονται εκατομμυριούχοι. Το γνωρίζετε αυτό.

Ξέρετε και τι άλλο γίνεται; Κατά μέσον όρο ο πληθωρισμός όλων γίνεται αρνητικός. Διότι αν είσαι πλούσιος, σε μια περίοδο όπου τα επιτόκια πάνε στο μηδέν και πιο κάτω και τα στεγαστικά σου έξοδα, τα έξοδα τα περισσότερα, τα χρηματοδοτείς με αρνητικά επιτόκια, τότε έχεις αρνητικό πληθωρισμό. Και όταν η ελληνική στατιστική υπηρεσία ή η EUROSTAT σταθμίζει το δικό σου καλάθι με το δικό μου, με του Μαρινάκη, με του Τζεφ Μπέζος, επειδή του Μπέζος είναι πολύ μεγαλύτερο από το δικό μας, ο δικός του πληθωρισμός είναι αυτός που μετράει κατά μέσον όρο.

Άρα μην κάνουμε το λάθος. Ο μέσος πληθωρισμός δεν είναι ο πληθωρισμός του μέσου Έλληνα και της μέσης Ελληνίδας. Να το ξεκαθαρίσουμε αυτό. Είναι ταξικός.

Μέχρι τώρα ήμουν έτοιμος να κατηγορήσω το κόμμα σας και την Κυβέρνησή σας, τη Νέα Δημοκρατία, ότι η Νέα Δημοκρατία προωθεί τα νέα «greek statistics», που είναι αλήθεια. Αλλά άκουσα δυστυχώς και τον δικό σας Πρόεδρο, τον Πρόεδρο του ΣΥΡΙΖΑ, να λέει ότι δεν αμφισβητεί την αξιοπιστία των στοιχείων της ΕΛΣΤΑΤ. Σοβαρά; Ο κόσμος του ΣΥΡΙΖΑ, εσείς, συμφωνείτε με αυτό; Συμφωνείτε ότι τα στοιχεία της ΕΛΣΤΑΤ είναι αυτά; Για την ανεργία συμφωνείτε; Ότι οι γραμμένοι του ΟΑΕΔ, που είναι οι υπερδιπλάσιοι της επίσημης ανεργίας της ΕΛΣΤΑΤ, αυτοί δεν είναι άνεργοι; Αυτό πιστεύει ο κόσμος του ΣΥΡΙΖΑ; Καλά ο κ. Τσίπρας, είναι γνωστή η ανάγκη που έχει να ταυτιστεί με τη Νέα Δημοκρατία. Εσείς του ΣΥΡΙΖΑ συμφωνείτε με τον Πρόεδρό σας; Δεν μπορεί. Ξέρω πολύ καλά τη σχέση που έχετε ανθρωπολογικά, στο DNA σας, αισθητικά, με αυτό το εξάμβλωμα που λέγεται ΕΛΣΤΑΤ.

Πάμε τώρα σε μια άλλη φράση του Πρωθυπουργού, που μου έκανε πολύ μεγάλη εντύπωση και έχουμε και τον αρμόδιο Υπουργό. «Όργιο επενδύσεων».

Θέλω να ρωτήσω κάτι τον Υπουργό, τον Πρωθυπουργό: όταν έρχεται από το Ντέλαγουερ μια εταιρεία που κανένας δεν ξέρει ποιος είναι από πίσω και ιδρύει ένα fund, ένα αρπακτικό ταμείο και αγοράζει κόκκινα δάνεια, αυτό είναι επένδυση; Αυτό είναι παραγωγική επένδυση; Σας ρωτώ. Πείτε μας. Διότι για εμάς δεν είναι. Είναι αποεπένδυση, είναι καταστροφή. Καταστρέφει ένα κομμάτι της περιουσίας του ελληνικού λαού, γιατί, όταν σκοτώσει στον πλειστηριασμό, στο σφυρί ένα ακίνητο, θα το βάλει όχι στο Ντέλαγουερ, αλλά στα Νησία Κέιμαν και το ξέρετε αυτό.

Θέτω ένα ερώτημα για τον κ. Σταϊκούρα, που δεν είναι εδώ -ήταν εδώ- αλλά θα το μάθουμε, γιατί κοντός ψαλμός αλληλούια, έρχεται και ο προϋπολογισμός. Πείτε μου: Θα τερματιστεί το σερί των δεκατριών ετών αρνητικών επενδύσεων; Να δούμε. Θα έρθει ο προϋπολογισμός, θα μας πείτε.

Δυστυχώς, δεν είναι ο Πρόεδρος της Βουλής εδώ, γιατί είπε κάτι το οποίο δεν μπορεί να μην το σχολιάσω.

Κατ’ αρχάς, τον ευχαριστώ πάρα πολύ, γιατί είπε ότι το μόνο λάθος που έκανα στην πρωτολογία μου ήταν ότι απέδωσα τη ΔΕΗ στον Κωνσταντίνο Καραμανλή, όταν έπρεπε να το κάνω στον Πλαστήρα. Άρα ο κύριος Πρόεδρος της Βουλής συμφωνούσε με όλα τα άλλα που είπα, φαντάζομαι! Αστειεύομαι!

Κύριε Τασούλα, δεν ξέρω αν με ακούτε κάπου μέσα από το κλειστό κύκλωμα, μέσα από το κανάλι της Βουλής. Ο Κωνσταντίνος Καραμανλής είναι υπεύθυνος για τη ΔΕΗ. Ναι, επί Πλαστήρα ιδρύθηκε στα χαρτιά η ΔΕΗ, αλλά το 1956, επί ΕΡΕ, επί Κωνσταντίνου Καραμανλή έγινε υποχρεωτική εξαγορά όλων των ιδιωτικών επιχειρήσεων ηλεκτρισμού.

Να ’τος ο κ. Τασούλας!

Χωρίς τον Κωνσταντίνο Καραμανλή δεν θα υπήρχε Δημόσια Επιχείρηση Ηλεκτρισμού.

Εσείς είστε αβερωφικός! Με γεια σας, με χαρά σας! Κανείς καραμανλικός σε αυτή την παράταξη της Νέας Δημοκρατίας δεν έχει μείνει; Έχετε αρχίσει να θυμίζετε το ΠΑΣΟΚ, που σχεδόν ντρέπονται για τον ιδρυτή τους, τον Ανδρέα Παπανδρέου!

Ας έρθουμε, όμως, στην ουσία. Ο κ. Μητσοτάκης, ίσως κατά λάθος, ίσως εκ παραδρομής, ίσως από ειλικρίνεια, είπε το πιο σημαντικό για τη ΔΕΗ και το έχω καταγράψει verbatim. Είπε: «Θα κινηθούμε, έτσι ώστε να υπάρχουν μεγαλύτερες αξίες για τους μετόχους». Αν είναι δυνατόν!

Έχεις Πρωθυπουργό ο οποίος παραδέχεται ότι μια επιχείρηση έχει οριακό κόστος πάνω από το μέσο κόστος, το οποίο τι σημαίνει; Σημαίνει ότι, όταν η τιμή ισούται με το οριακό κόστος, υπάρχει εξ ορισμού μια προσοδοφορία για την επιχείρηση. Αυτή η προσοδοφορία είναι ο λόγος για τον οποίο ο ξένος παίκτης των χρηματιστηρίων, των αγορών έρχεται να αγοράσει τη ΔΕΗ, το οποίο σημαίνει ότι επιδοτείται από το ελληνικό δημόσιο, από τον Έλληνα καταναλωτή.

Και τι λέει ο Πρωθυπουργός; Μεγαλύτερες αξίες για τους μετόχους.

Έχω μια ερώτηση για τον ΣΥΡΙΖΑ αυτή τη στιγμή: Κυρίες και κύριοι του ΣΥΡΙΖΑ, δεν ρωτάω τον κ. Τσίπρα, γιατί ξέρω την απάντηση. Ρωτώ τον κόσμο και τους Βουλευτές του ΣΥΡΙΖΑ: Πώς εννοείτε την προοδευτική διακυβέρνηση όσον αφορά στη ΔΕΗ; Άκουσα τον κ. Τσίπρα και τους υπόλοιπους αγορητές σας να είστε εναντίον της ιδιωτικοποίησης της ΔΕΗ. Η προοδευτική διακυβέρνηση για την οποία κόπτεσθε θα επανεθνικοποιήσει τη ΔΕΗ; Ένα είναι το ερώτημα και θέλω μια συγκεκριμένη απάντηση: Ναι ή όχι. Δεν υπάρχει τρίτη.

Δεύτερη ερώτηση: Θα καταργήσετε την τιμολόγηση στη βάση του οριακού κόστους, το οποίο οδηγεί στην προσοδοφορία αυτών που αγοράζουν ή που μπορεί και να μην αγοράζουν τις μονάδες παραγωγής, που είναι πιο φτηνές όσον αφορά στο κόστος παραγωγής της ηλεκτρικής ενέργειας; Είναι δύο βασικά ερωτήματα.

Χωρίς αυτά, θα μου επιτρέψετε να πω ότι ο λαός στο σύνολό του θα εκλάβει την ιδέα σας για προοδευτική διακυβέρνηση σαν ένα αλισβερίσι για τη μοιρασιά των καρεκλών και των υπουργικών αυτοκινήτων, κάτι για το οποίο εμείς δεν ενδιαφερόμαστε.

Φίλοι του ΚΚΕ, ο κ. Κουτσούμπας έκανε μια αναφορά. Στο πλαίσιο της αγάπης και της συντροφικότητας απέναντί σας θα απαντήσω με αγάπη και συντροφικότητα. Εμείς δεν επιλέγουμε μεταξύ ιμπεριαλισμών. Εσείς επιλέγετε. Εσείς επιλέγετε να μιλάτε συνέχεια για τον αμερικανικό και όχι για τον γερμανικό. Εμείς δεν κάνουμε καμμία απολύτως διάκριση. Όλοι οι ιμπεριαλισμοί είναι εχθροί όλων των λαών.

(Χειροκροτήματα από την πτέρυγα του ΜέΡΑ25)

Και δεν χρειάζεται να δώσουμε διαπιστευτήρια σε κανέναν. Το ΜέΡΑ25 είναι το μοναδικό κόμμα και το DiEM25 το πανευρωπαϊκό κίνημα, με το οποίο έχουμε πρωτοστατήσει για τον Τζούλιαν Ασάνζ. Είναι μέλος μας ο Τζούλιαν Ασάνζ. Ξέρουμε τι σημαίνει ο καθημερινός αγώνας εναντίον του ιμπεριαλισμού. Ξέρουμε τι σημαίνει ο ιμπεριαλισμός που σκοτώνει το σώμα και την ψυχή του συντρόφου μας αυτή τη στιγμή.

Σας ευχαριστώ.

(Χειροκροτήματα από την πτέρυγα του ΜέΡΑ25)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε τον κ. Βαρουφάκη.

Κυρίες και κύριοι συνάδελφοι, ολοκληρώθηκε η συζήτηση της προ ημερησίας διατάξεως, σύμφωνα με το άρθρο 143 του Κανονισμού της Βουλής, που διεξήχθη με πρωτοβουλία του Αρχηγού της Αξιωματικής Αντιπολίτευσης και Προέδρου της Κοινοβουλευτικής Ομάδας ΣΥΡΙΖΑ - Προοδευτική Συμμαχία κ. Αλέξη Τσίπρα, σε επίπεδο Αρχηγών κομμάτων, με θέμα την κρίση ακρίβειας και την απουσία πολιτικής βούλησης εκ μέρους της Κυβέρνησης να προστατεύσει τα νοικοκυριά και τις επιχειρήσεις.

Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Με τη συναίνεση του Σώματος και ώρα 17.46΄ λύεται η συνεδρίαση για σήμερα Δευτέρα 22 Νοεμβρίου 2021, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**