(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ Λ΄

Δευτέρα 22 Νοεμβρίου 2021

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Συζήτηση επικαίρων ερωτήσεων:   
 α) Προς τον Υπουργό Υγείας:   
 i. με θέμα: «SOS εκπέμπει το Νοσοκομείο Βόλου χωρίς καμμία απόκριση», σελ.   
 ii. με θέμα: «Αναπάντητα ερωτήματα για το κλείσιμο της ΜΕΘ του ΓΝ Πύργου μέσα στην πανδημία», σελ.   
 β) Προς τον Υπουργό Προστασίας του Πολίτη, με θέμα: «Εγκληματική η ολιγωρία της ΕΛΑΣ σε περιστατικά έμφυλης και ενδοοικογενειακής βίας», σελ.   
 γ) Προς τον Υπουργό Εργασίας και Κοινωνικών Υποθέσεων, με θέμα: «Με τρωτές, νομιμοφανείς διαδικασίες δαπανώνται δυσανάλογα υπέρογκα ποσά, 12,1 εκατομμύρια ευρώ για έναν χρόνο, για την ανάθεση, σε εταιρεία επιχειρησιακών συμβούλων, του ενιαίου τηλεφωνικού κέντρου του Υπουργείου Εργασίας και Κοινωνικών Υποθέσεων και των εποπτευομένων του φορέων για την αναγκαία μόνιμη και διαρκή ενημέρωση των πολιτών», σελ.   
 δ) Προς τον Υπουργό Αγροτικής Ανάπτυξης και Τροφίμων, με θέμα: «Θα επανεκκινήσετε τις διαδικασίες για την κατασκευή του αρδευτικού φράγματος Ιάσμου στην ΠΕ Ροδόπης;», σελ.

ΠΡΟΕΔΡΕΥΟΝΤΕΣ

ΑΒΔΕΛΑΣ Α., σελ.

ΜΠΟΥΡΑΣ Α., σελ.

ΟΜΙΛΗΤΕΣ

Α. Επί διαδικαστικού θέματος:  
 ΑΒΔΕΛΑΣ Α. , σελ.   
 ΜΠΟΥΡΑΣ Α. , σελ.   
  
Β. Επί διαδικαστικού θέματος:  
 ΑΒΔΕΛΑΣ Α. , σελ.   
 ΜΠΟΥΡΑΣ Α. , σελ.   
  
Γ. Επί των επικαίρων ερωτήσεων:  
 ΑΡΣΕΝΗΣ Κ. , σελ.   
 ΘΕΟΔΩΡΙΚΑΚΟΣ Π. , σελ.   
 ΚΑΤΡΙΝΗΣ Μ. , σελ.   
 ΚΕΔΙΚΟΓΛΟΥ Σ. , σελ.   
 ΜΕΪΚΟΠΟΥΛΟΣ Α. , σελ.   
 ΠΛΕΥΡΗΣ Α. , σελ.   
 ΤΣΑΚΛΟΓΛΟΥ Π. , σελ.   
 ΦΩΤΙΟΥ Θ. , σελ.   
 ΧΑΡΙΤΟΥ Δ. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ Λ΄

Δευτέρα 22 Νοεμβρίου 2021 (απόγευμα)

Αθήνα, σήμερα στις 22 Νοεμβρίου 2021, ημέρα Δευτέρα και ώρα 17.46΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Γ΄ Αντιπροέδρου αυτής κ. **ΑΘΑΝΑΣΙΟΥ ΜΠΟΥΡΑ**.

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, αρχίζει η συνεδρίαση.

Εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Ο Γενικός Γραμματέας Νομικών και Κοινοβουλευτικών Θεμάτων με έγγραφό του ενημερώνει το Σώμα ότι θα συζητηθούν σήμερα, δηλαδή Δευτέρα 22 Νοεμβρίου 2021, οι εξής επίκαιρες ερωτήσεις:

Οι υπ’ αριθμόν 168/9-11-2021 και 190/15-11-2011 επίκαιρες ερωτήσεις, που θα απαντηθούν από τον Υπουργό Υγείας κ. Αθανάσιο Πλεύρη.

Η υπ’ αριθμόν 193/15-11-2021 επίκαιρη ερώτηση, που θα απαντηθεί από τον Υπουργό Προστασίας του Πολίτη κ. Παναγιώτη Θεοδωρικάκο.

Η υπ’ αριθμόν 307/9/14-10-2021 ερώτηση (κατ’ άρθρο 130 παράγραφος 5 του Κανονισμού της Βουλής), που θα απαντηθεί από τον Υφυπουργό Εργασίας και Κοινωνικών Υποθέσεων κ. Παναγιώτη Τσακλόγλου.

Η υπ’ αριθμόν 175/12-11-2021 επίκαιρη ερώτηση, που θα απαντηθεί από τον Υφυπουργό Αγροτικής Ανάπτυξης και Τροφίμων κ. Συμεών Κεδίκογλου.

Ξεκινούμε αμέσως με τη συζήτηση της πρώτης με αριθμό 168/9-11-2021 επίκαιρης ερώτησης πρώτου κύκλου του Βουλευτή Μαγνησίας του Συνασπισμού Ριζοσπαστικής Αριστεράς κ. Αλέξανδρου Μεϊκόπουλου προς τον Υπουργό Υγείας, με θέμα: «SOS εκπέμπει το Νοσοκομείο Βόλου χωρίς καμμία απόκριση».

Κύριε Μεϊκόπουλε, έχετε τον λόγο για την πρωτολογία σας για δύο λεπτά.

**ΑΛΕΞΑΝΔΡΟΣ ΜΕΪΚΟΠΟΥΛΟΣ:** Ευχαριστώ πολύ, κύριε Πρόεδρε.

Κύριε Υπουργέ, τις τελευταίες εβδομάδες βρίσκεται κυριολεκτικά στο «κόκκινο» το Αχιλλοπούλειο Νοσοκομείο Βόλου σε ό,τι αφορά τις νοσηλείες ασθενών με κορωνοϊό. Εδώ και δύο εβδομάδες περίπου -νομίζω ότι διανύουμε την τρίτη- νοσηλεύονται κάθε μέρα κοντά στους εκατό ασθενείς COVID στις κλινικές του νοσοκομείου, διασωληνωμένοι στις ΜΕΘ, αλλά και εκτός μονάδων εντατικής θεραπείας.

(Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής κ. **ΑΠΟΣΤΟΛΟΣ ΑΒΔΕΛΑΣ**)

Τις τελευταίες, μάλιστα, μέρες η Μαγνησία καταγράφει καθημερινά τριψήφιο αριθμό νέων κρουσμάτων COVID, ενώ δεν παύουμε Σαββατοκύριακα, αλλά και καθημερινές να καταγράφουμε και υψηλό αριθμό ανθρώπων που φεύγουν από τη ζωή.

Στην αυξημένη αυτή κρισιμότητα αναφορικά με την πανδημία, το νοσοκομείο βρίσκεται για ακόμη μια φορά, για ακόμη ένα πανδημικό κύμα, κύριε Υπουργέ, χωρίς επαρκή στελέχωση. Να σας αναφέρω και κάποια στοιχεία χαρακτηριστικά, στη Β΄ παθολογική του νοσοκομείου, που έχει αναλάβει και τη διαχείριση των κλινικών COVID, θα έπρεπε να υπηρετούν, σύμφωνα με το οργανόγραμμα του νοσοκομείου, επτά μόνιμοι γιατροί. Σήμερα υπηρετούν μόλις πέντε, με τη μία εξ αυτών των πέντε να λείπει λόγω άδειας τοκετού. Στην Α΄ παθολογική θα έπρεπε να υπηρετούν επτά μόνιμοι γιατροί και πάλι υπηρετούν μόνο πέντε, με τον έναν εξ αυτών να λείπει με άδεια ανατροφής τέκνου. Στο τμήμα επειγόντων περιστατικών, που εφημερεύει σε καθημερινή βάση και διαχειρίζεται περιστατικά κορωνοϊού, από τους δέκα μόνιμους γιατρούς που προβλέπονται, καλυμμένες θέσεις είναι μόνο οι τέσσερις και από αυτές δύο αφορούν ειδικότητες χειρουργικού τομέα, που δεν είναι επιφορτισμένες φυσικά με τη διαχείριση COVID ασθενών.

Από τους δύο, λοιπόν, εναπομείναντες γιατρούς του παθολογικού τομέα του τμήματος επειγόντων περιστατικών σήμερα υπηρετεί μόνο ένας, καθώς η δεύτερη γιατρός λείπει και αυτή με άδεια τοκετού.

Σε σύσκεψη που πραγματοποιήθηκε στις 27 Οκτωβρίου οι εκπρόσωποι της Ένωσης Γιατρών και Κέντρων Υγείας του Νομού Μαγνησίας έκαναν πολύ συγκεκριμένες προτάσεις για την έκτακτη αντιμετώπιση της υποστελέχωσης του νοσοκομείου και την ανάγκη άμεσης ενίσχυσής του με προσωπικό, οι οποίες φυσικά μέχρι στιγμής δεν έχουν εισακουστεί ούτε από την 5η Υγειονομική Περιφέρεια ούτε από το Υπουργείο Υγείας. Μάλιστα, σχεδόν τρεις εβδομάδες μετά τη σύσκεψη αυτή που σας προανέφερα ο διοικητής της 5ης Υγειονομικής Περιφέρειας δεν έχει προβεί σε καμμία απολύτως πρωτοβουλία για την ενίσχυση του νοσοκομείου με προσωπικό.

Συνεπώς τα ερωτήματα που προκύπτουν από αυτή την έκθεση της κατάστασης είναι πολύ συγκεκριμένα. Σας ρωτώ, λοιπόν, ευθέως αν είστε γνώστης αυτής της κατάστασης αφ’ ενός και αφ’ ετέρου ποιες θα είναι οι δικές σας οι πρωτοβουλίες, προκειμένου να στελεχωθεί με επαρκές προσωπικό έστω μέσα σε αυτή την έκτακτη συνθήκη που έχει διαμορφωθεί από την πανδημία.

Σας ευχαριστώ πάρα πολύ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κύριε Μεϊκόπουλε.

Θα απαντήσει ο Υπουργός Υγείας κ. Αθανάσιος Πλεύρης.

Κύριε Πλεύρη, καλησπέρα σας, καλή εβδομάδα. Έχετε τον λόγο για τρία λεπτά.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Ευχαριστώ, κύριε Πρόεδρε.

Κύριε Βουλευτά, πράγματι υπάρχει μια ιδιαίτερη πίεση στην περιοχή την οποία αναφέρετε και στην οποία, βέβαια, δραστηριοποιείστε, όπως είναι η Θεσσαλία και αυτό αφορά και τη βόρεια Ελλάδα. Γενικώς υπάρχει μια ευρύτερη πίεση με την έξαρση της πανδημίας, αλλά ειδικά η περιοχή της Θεσσαλίας πλήττεται.

Για το συγκεκριμένο νοσοκομείο, το οποίο αναφέρετε, προκηρύχθηκαν στις 7-9-2021 όσες θέσεις ακριβώς μας ζητήθηκαν από το συγκεκριμένο νοσοκομείο και ήταν μία θέση Επιμελητή Β΄ Παθολογίας, μία Καρδιολογίας, δύο Βιοπαθολογίας, μία ΩΡΙΛΑ και μία Επιμελητή Β΄ Χειρουργικής.

Με την απόφασή του διοικητή της 5ης ΥΠΕ στις 17-11-2021, προχθές δηλαδή, και λόγω της πίεσης ακριβώς της πανδημίας εγκρίθηκε η συνεργασία με πέντε ιδιώτες γιατρούς που ήδη βρίσκονται και, άρα, υπήρξε η άμεση στελέχωση για την αντιμετώπιση της πανδημίας με τρεις παθολόγους και δύο πνευμονολόγους με καθεστώς έκδοσης δελτίου παροχής υπηρεσιών δύο μηνών. Στην πραγματικότητα ήταν η πρόσκληση η οποία είχε κάνει το Υπουργείο πριν προβεί σε επίταξη υπηρεσιών να βρεθούν ιατροί ιδιώτες για να το στελεχώσουν.

Παράλληλα, έχει στελεχωθεί και με έντεκα ιδιώτες γιατρούς -έξι παθολόγους και πέντε πνευμονολόγους-, δηλαδή συνολικά δεκαέξι ιδιώτες γιατρούς για την κάλυψη των αναγκών για διάστημα πάλι ενός μηνός.

Προφανώς αυτή είναι προσωρινή διαδικασία κάλυψης των αναγκών του νοσοκομείου με ιδιώτες ιατρούς. Μάλιστα, οι θέσεις αυτές ήρθαν μετά την υποβολή της ερώτησής σας. Άρα υπήρχε η γνώση της πίεσης που υπάρχει στο συγκεκριμένο νοσοκομείο, ενώ παράλληλα σε όλο αυτό το διάστημα, από το 2020 μέχρι το 2021, προκηρύχθηκαν συνολικά είκοσι εννιά θέσεις μόνιμων ιατρών. Δυστυχώς καλύφθηκαν μόνο οι δεκαεννιά θέσεις. Δεν υπήρξε προθυμία για τις επόμενες και προσλήφθηκαν επιπλέον δεκαέξι επικουρικοί γιατροί, εκ των οποίων ανέλαβαν υπηρεσία οι δεκατέσσερις επικουρικοί ιατροί.

Άρα, στο σύνολο του 2020 με 2021, όσες θέσεις ζήτησε το Νοσοκομείο Βόλου, είτε με μόνιμες προσλήψεις που προκηρύχθηκαν είτε με κάλυψη από επικουρικούς, καλύφθηκαν. Στην έξαρση της πανδημίας τον τελευταίο ενάμιση μήνα που παρατηρείται στην περιοχή της Θεσσαλίας έχουμε προβεί σε μια σειρά από ενέργειες μεταξύ των οποίων και η στελέχωση με τους ιδιώτες ιατρούς. Και θεωρούμε ότι οι δεκαέξι αυτοί ιδιώτες γιατροί, εκ των οποίων οι πέντε είναι των τελευταίων ημερών, θα μπορέσουν ως έναν βαθμό να καλύψουν αυτή την πίεση, την οποία εσείς αντίστοιχα θα γνωρίζετε, γιατί ξέρω ότι κινείστε και ενδιαφέρεστε για τη συγκεκριμένη, στην οποία άλλωστε πολιτεύεστε, ότι είναι μια ιδιαίτερη συνθήκη τρομακτικής πίεσης του Νοσοκομείου Βόλου.

Όπως γνωρίζετε, η Θεσσαλία είναι πραγματικά από τις περιοχές που οι ιδιωτικές δομές έχουν δείξει ένα ενδιαφέρον να συνδράμουν στην αντιμετώπιση της πανδημίας και, πραγματικά, έχουμε εξασφαλίσει τριακόσιες εβδομήντα κλίνες από τον ιδιωτικό τομέα κυρίως στη Λάρισα και στον Βόλο, εκ των οποίων οι διακόσιες πενήντα είναι για περιστατικά COVID μαζί με όλο το προσωπικό. Και, συνεπώς, για την αντιμετώπιση της συγκεκριμένης πανδημίας έχει γίνει προσπάθεια να στελεχωθεί το νοσοκομείο.

Συνολικά όσες θέσεις χρειάστηκαν στο νοσοκομείο έχουν προκηρυχθεί και το σύνολό τους έχει καλυφθεί, είτε με μόνιμους είτε με επικουρικούς γιατρούς, συν την παραπάνω αύξηση με τους ιδιώτες, για τους οποίους μόλις αναφέρθηκα.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε, κύριε Υπουργέ.

Ορίστε, κύριε Μεϊκόπουλε, έχετε τον λόγο για τρία λεπτά για τη δευτερολογία σας.

**ΑΛΕΞΑΝΔΡΟΣ ΜΕΪΚΟΠΟΥΛΟΣ:** Ευχαριστώ και πάλι, κύριε Πρόεδρε.

Κύριε Υπουργέ, δεν θα διαφωνήσω μαζί σας με την παράθεση των αριθμών με μία μόνη διαφορά, η οποία είναι, κατά τη γνώμη μου, ποιοτική και ζωτική: Οι αριθμοί που παραθέσατε δεν αντανακλούν επ’ ουδενί την πραγματικότητα της καθημερινότητας μέσα στο νοσοκομείο, διότι από όλους αυτούς τους αριθμούς που μου δώσατε ελάχιστοι είναι αυτοί που υπηρετούν αυτή τη στιγμή στα τμήματα πρώτης γραμμής, Α΄, Β΄ Παθολογικής, κλινικές COVID και τμήμα επειγόντων περιστατικών.

Επίσης, έχει πολύ μεγάλη σημασία και οι ειδικότητες που έχουν αναλάβει, γιατί όταν ζητάμε ειδικότητες φερ’ ειπείν πνευμονολόγων, προκειμένου να αντιμετωπίσουν την έκρυθμη κατάσταση από περιστατικά COVID, δεν μπορεί να λογίζετε τον χειρουργό ως γιατρό, ο οποίος θα βοηθήσει στις εφημερίες, προκειμένου να αντεπεξέλθει το νοσοκομείο στα περιστατικά τα πολλά των COVID.

Δεύτερον -και ελπίζω σε αυτό να συμφωνήσουμε- νομίζω ότι το μεγάλο μας στοίχημα θα έπρεπε να ήταν η ανθεκτικότητα του Εθνικού Συστήματος Υγείας και αυτή, κύριε Υπουργέ, εξαρτάται κατά βάση από τις ανθρώπινες αντοχές, οι οποίες καταρρέουν και από την αποσυμπίεση των δημόσιων νοσοκομείων με εμπλοκή της πρωτοβάθμιας φροντίδας υγείας, με εμπλοκή των ιδιωτικών κλινικών, με εμπλοκή των στρατιωτικών νοσοκομείων στη νοσηλεία των περιστατικών COVID. Έπρεπε, λοιπόν, να έχει συνδυαστεί η αξιόπιστη φροντίδα των ασθενών με κορωνοϊό με τις υπόλοιπες υγειονομικές ανάγκες των πολιτών.

Αυτό το στοίχημα σήμερα, κύριε Υπουργέ, έχει χαθεί και νομίζω ότι πλέον σήμερα το ΕΣΥ είναι πιο αποδιοργανωμένο, πιο κουρασμένο, πιο υποχρηματοδοτημένο και με τάσεις φυγής ιατρικού προσωπικού από την αρχή της πανδημίας.

Όλα τα δεδομένα που σας παραθέτω έχουν συμβάλει αθροιστικά στη διαμόρφωση αυτής της εικόνας για το Αχιλλοπούλειο Νοσοκομείο που σας περιέγραψα.

Τρία βασικά στοιχεία θα αναφέρω:

Πρώτον, όπως και στο προηγούμενο πανδημικό κύμα έχει γίνει ένας κάκιστος σχεδιασμός αναφορικά με το νοσοκομείο. Δεν χρησιμοποιήθηκαν τα διδάγματα της πανδημίας από τα προηγούμενα πανδημικά κύματα, ώστε να στελεχωθεί και να οργανωθεί το Νοσοκομείο του Βόλου για να μην έχουμε τη σημερινή εικόνα.

Δεύτερον, δεν υπήρξε κανένας απολύτως σχεδιασμός για την πρωτοβάθμια περίθαλψη, ώστε οι πρωτοβάθμιες δομές να μπορέσουν να μετέχουν ενεργά στην πρώτη φροντίδα ασθενών με COVID.

Και, τρίτον, η υποστελέχωση, κύριε Υπουργέ, παραμένει ακριβώς η ίδια, κυρίως, όμως, τα τμήματα, όπως προανέφερα, που έχουν περιστατικά COVID, δηλαδή στα ΤΕΠ, στις παθολογικές και στις κλινικές COVID.

Και ενώ, λοιπόν, το τέταρτο κύμα επελαύνει στη Μαγνησία από τον Οκτώβριο με νοσηλευόμενους COVID σε τρεις κλινικές του Νοσοκομείου Βόλου, μόνο όταν ο υπεύθυνος γιατρός κλινικών COVID με επιστολή που έστειλε και εκπέμποντας οριστικά σήμα κινδύνου για την κατάσταση των νοσοκομείων, μόνο τότε φάνηκε να αφυπνίζεται το Υπουργείο Υγείας και στείλατε την Αναπληρώτρια Υπουργό για να διαπιστώσει απλά την κρίσιμη κατάσταση παρά το γεγονός, κύριε Υπουργέ, ότι ο κόσμος της Μαγνησίας, σύσσωμοι οι υγειονομικοί φορείς και εγώ προσωπικά με διαδοχικές ερωτήσεις μου ως επί το πλείστον -και λυπάμαι γι’ αυτό- αναπάντητες, σας χτυπούσαμε το καμπανάκι ότι η κατάσταση βαίνει ανησυχητική πριν εβδομάδες ξανά για το Νοσοκομείο Βόλου, ξανά για ένα ακόμη πανδημικό κύμα.

Οι όποιες, λοιπόν, πρωτοβουλίες, κύριε Πλεύρη, και η όποια βοήθεια θα πρέπει να έχει έρθει πολύ νωρίτερα. Είχατε όλο το χρονικό περιθώριο, είχατε όλη τη συσσωρευμένη εμπειρία να σχεδιάσετε τη μόνη δευτεροβάθμια υγειονομική δομή της Μαγνησίας σωστά, ώστε να μην έχει σήμερα την εικόνα αυτή και να μην έχει μετατραπεί επί της ουσίας σε μονάδα μιας νόσου.

Σήμερα οι γιατροί των κλινικών COVID είναι πέντε. Όμως, πρακτικά -αυτό που σας έλεγα προηγουμένως- στην πραγματικότητα εφημερεύει ένας για εκατό ασθενείς COVID. Αφού, λοιπόν, αφήσατε να περάσει το ζωτικό αυτό χρονικό διάστημα που σας περιέγραψα, μόνο εφόσον διαμαρτυρήθηκε ο επικεφαλής γιατρός των μονάδων COVID, τι κάνατε; Μόλις πριν από δέκα μέρες ήρθε στο Αχιλλοπούλειο Νοσοκομείο μία πνευμονολόγος από το Κέντρο Υγείας του Βόλου, ένας γενικός γιατρός για το Τμήμα Επειγόντων Περιστατικών από το Κέντρο Υγείας Αργαλαστής. Μόνο δύο γιατροί, λοιπόν, ήρθαν από δύο δημόσιες δομές για να συνδράμουν στο έργο του νοσοκομείου.

Να αναφέρουμε τώρα σε αυτό το σημείο και αυτό που είπατε και εσείς ότι από την προηγούμενη Πέμπτη και μετά από πρωτοβουλία του Ιατρικού Συλλόγου Μαγνησίας υπεγράφησαν συμβάσεις για έξι παθολόγους και πέντε πνευμονολόγους σε ιδιώτες γιατρούς της Μαγνησίας, ώστε να προσφέρουν βοήθεια. Σήμερα, συζητείται για το πώς αυτοί θα κατανεμηθούν, ώστε να συμμετέχουν στις εφημερίες από τον Δεκέμβρη όμως, καθώς δεν θα κάνουν πρωινό ωράριο.

Η προσφορά αυτή, κύριε Υπουργέ, είναι και θεμιτή και σωστή ως πρωτοβουλία του Ιατρικού Συλλόγου Μαγνησίας. Όμως, καθώς οι άνθρωποι αυτοί δεν είναι νοσοκομειακοί γιατροί θα πάρει λογικά ένα χρονικό διάστημα, ώστε να προσαρμοστούν στον τρόπο λειτουργίας των εφημεριών του νοσοκομείου και, μάλιστα, στην απαιτητική αυτή υγειονομική συνθήκη μέσα στην οποία έχουμε μπει.

Για τον λόγο αυτόν σας προανέφερα ότι στη σύσκεψη στις 27 του Οκτώβρη, με σύσσωμο το ιατρικό προσωπικό του νοσοκομείου, η απόφαση που πάρθηκε ήταν ομόφωνη. Και τι αφορούσε; Αφορούσε άμεση ανάγκη ενίσχυσης με νοσοκομειακούς γιατρούς από άλλα νοσοκομεία της υγειονομικής περιφέρειας, που δεν παρουσιάζουν την ίδια επείγουσα εικόνα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τι απαντήσατε εσείς; Στην πράξη απαντήσατε με δύο γιατρούς από δημόσιες δομές και ιδιώτες γιατρούς που θα συμμετέχουν μόνο σε εφημερίες και μάλιστα χρειάζονται και χρόνο προσαρμογής. Και όλα αυτά έγιναν δέκα μέρες μετά τη σύσκεψη που σας περιέγραψα. Δηλαδή, με μία σύσκεψη η οποία έγινε τον Οκτώβριο και μια απόφαση που πάρθηκε δέκα μέρες μετά, στελεχώσατε με δύο γιατρούς και με ιδιώτες. Κάνατε, δηλαδή, πράξη πράγματα που θα έπρεπε να έχουν γίνει έναν χρόνο πριν. Αυτή είναι η τραγική πραγματικότητα.

Μπορεί να έχουν γίνει προσλήψεις, κύριε Πλεύρη, μέχρι και σήμερα, αλλά όχι ειδικοτήτων πρώτης γραμμής. Όπως σας ανέφερα και στην πρωτολογία, ναι μεν ήρθαν παθολόγοι στο νοσοκομείο, αλλά πρακτικά δεν έχουν αναλάβει υπηρεσία, καθώς πολλοί από αυτούς λείπουν σε άδεια. Τι θα έπρεπε να είχε κάνει, κύριε Υπουργέ, το Υπουργείο Υγείας και η 5η Υγειονομική Περιφέρεια σε αυτή τη δύσκολη στιγμή; Τώρα φτάσαμε στο τέταρτο πανδημικό κύμα.

Χρειάζεται άμεση προκήρυξη όλων των μόνιμων θέσεων των παθολόγων του νοσοκομείου, αλλά και αυτές του τμήματος επειγόντων περιστατικών. Να προχωρήσετε επιτέλους στη μονιμοποίηση και τη μοριοδότηση όλου του επικουρικού προσωπικού των νοσοκομείων. Να χρηματοδοτηθούν επιτέλους οι ανάγκες, κύριε Πλεύρη, από τον κρατικό προϋπολογισμό και όχι να βλέπουμε αυτό το ντροπιαστικό θέαμα κάθε φορά στη Μαγνησία, δηλαδή να ενισχύεται το νοσοκομείο μέσα από δωρεές, από επιχειρήσεις και να διαγκωνίζονται οι Βουλευτές της Συμπολίτευσης για το ποιος εξασφάλισε τη μεγαλύτερη δωρεά.

**ΠΡΟΕΔΡΕΥΩΝ (Απόστολος Αβδελάς):** Κλείστε, σας παρακαλώ.

**ΑΛΕΞΑΝΔΡΟΣ ΜΕΪΚΟΠΟΥΛΟΣ:** Να γίνει επιτέλους και μια έναρξη συνομιλιών και επαφών και με το ανεμβολίαστο προσωπικό του νοσοκομείου. Δείτε τις καλές πρακτικές που εφαρμόζονται στα άλλα νοσοκομεία στις υπόλοιπες ευρωπαϊκές χώρες. Είναι άλλο να διαμορφωθεί ένα πλαίσιο έμμεσης υποχρεωτικότητας και άρα πειθούς αυτών των ανθρώπων, ώστε να μπορέσουν να πειστούν να εμβολιαστούν και άλλο πράγμα είναι ο τιμωρητισμός. Άλλο πράγμα είναι η κοινωνική αγριότητα της απόλυσης.

Όλα αυτά δεν τα λέω -συγνώμη, κύριε Πρόεδρε- για να μηδενίσω την προσφορά και το έργο των γιατρών που είναι στο Νοσοκομείο Βόλου. Τα λέω, κύριε Πλεύρη, γιατί έχω αυξημένες αναφορές από κόσμο, ο οποίος σιγά-σιγά αρχίζει και φοβάται και δεν εμπιστεύεται τη μοναδική δευτεροβάθμια δομή που υπάρχει στη Μαγνησία. Φοβούνται να πάνε στο νοσοκομείο.

Κάνουμε, λοιπόν, την κριτική αυτή ούτως ώστε να αναδειχθούν αυτά τα ζωτικά ζητήματα και να υπάρξει επιτέλους μέριμνα στην κατεύθυνση των δραστικών, των μόνιμων λύσεων, κύριε Πλεύρη. Γι’ αυτό τα λέμε αυτά.

Ευχαριστώ πάρα πολύ.

**ΠΡΟΕΔΡΕΥΩΝ (Απόστολος Αβδελάς):** Κι εγώ σας ευχαριστώ.

Όταν μιλάτε όμως από το έδρανο, με μάσκα. Δεν ήθελα να σας διακόψω γιατί πήρατε πολλή φόρα σήμερα!

Κύριε Υπουργέ, έχετε τον λόγο για τρία λεπτά.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Τέθηκαν πολλά θέματα και πραγματικά πολλά από αυτά τα θέματα θέλω να τα απαντήσω, γιατί ανήκουν σε ένα ευρύτερο πλαίσιο.

Πρώτα απ’ όλα, αναφορικά με τις θέσεις και το τι έγινε όλο αυτό το διάστημα, θέλω να πω ότι συνολικά υπάρχουν ογδόντα τέσσερα άτομα περισσότερα από ό,τι υπήρχαν μέσα στο 2021, δώδεκα μόνιμο προσωπικό και εβδομήντα δύο επικουρικό προσωπικό. Σε αυτά προστίθενται τα δεκαέξι άτομα που σας ανέφερα, τα έντεκα ιδιώτες και πέντε των προηγούμενων ημερών.

Πραγματικά αυτό έγινε σε συνεργασία με το Υπουργείο και τους ιατρικούς συλλόγους, γιατί εμείς καλέσαμε τους ιατρικούς συλλόγους και πράγματι οι ιατρικοί σύλλογοι, άλλοι περισσότερο και άλλοι λιγότερο, ανταποκρίθηκαν. Στη Θεσσαλονίκη είχαμε άνω των σαράντα ατόμων σε συμβάσεις, αλλά και στη Θεσσαλία. Επειδή ακριβώς η επίταξη υπηρεσιών δεν είναι ποτέ μία επιλογή η οποία φαντάζει ως πρώτη επιλογή, θέλαμε να εξαντλήσουμε τη δυνατότητα των συνεργασιών.

Πράγματι οι συγκεκριμένοι δεν είναι νοσοκομειακοί γιατροί και γνωρίζουμε ότι οι άνθρωποι αυτοί, οι οποίοι είναι γιατροί που ήταν συμβεβλημένοι κατά βάση με τον ΕΟΠΥΥ και άρα έχουν επαφή με τις δημόσιες δομές, δεν έχουν την ίδια δυνατότητα με τους άλλους νοσοκομειακούς γιατρούς, τη στιγμή που κλινική εμπειρία έχουν ή οι γιατροί που είναι στα νοσηλευτικά ιδρύματα του ΕΣΥ ή στις ιδιωτικές κλινικές, όπου πάλι έχουν μια εμπειρία. Όμως, δεν επιλέγεις να κάνεις επίταξη υπηρεσιών από ιδιωτικές κλινικές, γιατί στις ιδιωτικές κλινικές έχεις κάνει τη συμφωνία να παίρνεις τις κλίνες μαζί με το προσωπικό.

Συνεπώς ο σχεδιασμός που έχει αναπτυχθεί ήταν η υποστήριξη του ΕΣΥ με παραπάνω κόσμο, μόνιμους και επικουρικούς. Εσείς θέτετε το θέμα των επικουρικών, για το αν, όπως λέτε, θα μονιμοποιηθούν. Εμείς λέμε ότι θα βγουν οι προκηρύξεις και βάσει των προκηρύξεων θα υπάρχει η μοριοδότηση, που θα είναι συνταγματικά ανεκτή, για να μπορούν να διεκδικήσουν τις θέσεις. Όμως και οι επικουρικοί παρέχουν υπηρεσία. Αυτό είναι άλλης συζήτησης θέμα, δηλαδή το πώς μετά θα ενταχθούν αυτοί στο σύστημα. Βρίσκονται, όμως, αυτή τη στιγμή στο σύστημα και παρέχουν υπηρεσίες. Συνολικά είναι ογδόντα τέσσερα άτομα.

Οι ιδιώτες γιατροί μπορούν να συμβάλουν και κατά βάση να ανακουφίσουν το σύστημα. Παράλληλα οι ιδιωτικές δομές στη Θεσσαλία έδειξαν προθυμία να ανταποκριθούν, σε συνεργασία πάντοτε με το Υπουργείο. Ήταν τόση η προθυμία ώστε ουσιαστικά να έχουμε άλλα δύο νοσοκομεία στη Θεσσαλία για κλίνες απλές και κυρίως κλίνες COVID.

Άρα είχε γίνει ο σχεδιασμός όπως αναφέρθηκε. Ο σχεδιασμός αυτός είχε συγκεκριμένο κόσμο, ο οποίος μπήκε στις δομές είτε ως μόνιμο είτε ως επικουρικό προσωπικό. Μπήκαν και οι ιδιώτες γιατροί που μπροστά στα κίνητρα τα οποία είχαν δοθεί και σε συνδυασμό με την πιθανότητα επίταξης, δέχτηκαν να κάνουν συμβάσεις. Είναι ανοικτό ακόμα το σκέλος της επίταξης υπηρεσιών και γι’ αυτόν τον λόγο προβήκαμε σε μία αρχική επίταξη στη Θεσσαλία και στη βόρεια Ελλάδα, με περίπου ογδόντα πέντε με ογδόντα οκτώ άτομα. Αναλόγως των αναγκών μπορεί να υπάρξει και περαιτέρω επίταξη υπηρεσιών.

Συνεπώς αυτή είναι όλη η δυνατότητα της διαχείρισης σε συνδυασμό της ενίσχυσης της δημόσιας δομής, του προσωπικού και των ιδιωτικών δομών. Πράγματι η Θεσσαλία πιέζεται πολύ και το ευχάριστο είναι ότι την τελευταία βδομάδα δείχνει, τουλάχιστον η Θεσσαλία, ότι στην αναφορά των κρουσμάτων μειώνεται και σιγά-σιγά αρχίζουν να πιέζονται άλλες περιοχές.

Ως προς τις μεταφορές που είπατε, κύριε συνάδελφε -και το γνωρίζετε αυτό- οι ειδικότητες οι οποίες είναι απαραίτητες αυτή τη στιγμή για τη διαχείριση της πανδημίας δεν περισσεύουν σε κάποια δομή. Αυτή τη στιγμή για να λειτουργούν κλίνες ΜΕΘ στη βόρεια Ελλάδα έχει μεταφερθεί προσωπικό από την Αθήνα, αλλά είναι συγκεκριμένες αυτές οι ειδικότητες. Αυτές οι ειδικότητες δυστυχώς δεν υπάρχουν ούτε σε πληθώρα στο ελεύθερο επάγγελμα και στον ιδιωτικό τομέα.

Δεν είναι, δηλαδή, ότι είχαμε δυνατότητα να πάρουμε αναισθησιολόγος από κάπου αλλού ή πνευμονολόγους και δεν το κάναμε. Προσπαθήσαμε αυτό να το καλύψουμε με την παρουσία των ιδιωτών, όπου υπάρχουν, και με τη συνεχή ενίσχυση.

Πάντως μπορώ να σας διαβεβαιώσω ότι με τα προβλήματα που υπάρχουν και με την πίεση του συστήματος, τόσο στη Λάρισα, που είναι πλησίον του Βόλου, όσο και στον Βόλο, το Εθνικό Σύστημα Υγείας κρατιέται όρθιο και μπορεί να ανταποκριθεί και σε αυτό το κύμα της πανδημίας, με αρωγή παράλληλα από τις ιδιωτικές δομές, που έχουν μπει και αυτές ουσιαστικά στο σύστημα λειτουργίας του Εθνικού Συστήματος Υγείας.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε, κύριε Υπουργέ. Καλή συνέχεια, κύριε Μεϊκόπουλε.

Προχωρούμε στη δεύτερη με αριθμό 190/15-11-2021 επίκαιρη ερώτηση δεύτερου κύκλου του Βουλευτή Ηλείας του Κινήματος Αλλαγής κ. Μιχάλη Κατρίνη προς τον Υπουργό Υγείας, με θέμα: «Αναπάντητα ερωτήματα για το κλείσιμο της ΜΕΘ του ΓΝ Πύργου μέσα στην πανδημία».

Κύριε Κατρίνη, καλησπέρα σας, καλή εβδομάδα. Έχετε τον λόγο για δύο λεπτά.

**ΜΙΧΑΗΛ ΚΑΤΡΙΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, μια βδομάδα πριν, όταν και κατέθεσα την ερώτηση, η ηλειακή κοινωνία μαζί με την επιδείνωση της πανδημίας και της υγειονομικής κατάστασης γενικότερα, παρακολουθούσε εμβρόντητη ένα δράμα να εξελίσσεται μέσα στην Ηλεία. Και αναφέρομαι στο γεγονός ότι εν μέσω έξαρσης της πανδημίας, με τον αριθμό των διασωληνωμένων καθημερινά να αυξάνεται, ο διοικητής της 6ης Υγειονομικής Περιφέρειας κ. Καρβέλης αποφάσισε να μετακινήσει τον έναν από τους δύο γιατρούς της μονάδας εντατικής θεραπείας του Νοσοκομείου του Πύργου στην Πάτρα, με αποτέλεσμα -το ξαναλέω, εν μέσω έξαρσης της πανδημίας- να κινδυνεύει με κλείσιμο η μονάδα εντατικής θεραπείας του Νοσοκομείου του Πύργου.

Είχε προηγηθεί η παραίτηση δύο μονίμων γιατρών της μονάδας, οι οποίοι παραιτήθηκαν για να διοριστούν σε νοσοκομεία της Αθήνας, με αποτέλεσμα πρακτικά η κλινική, η οποία διαθέτει έξι κρεβάτια, να μην μπορεί να λειτουργήσει. Εσείς καταλαβαίνετε πόσο σημαντικό είναι αυτό σε μια περίοδο μάχης με την πανδημία.

Η αντίδραση τόσο των φορέων όσο και των κατοίκων στο ενδεχόμενο αυτό, δηλαδή να μείνει ο Νομός Ηλείας για πρώτη φορά χωρίς μονάδα εντατικής θεραπείας μετά από πολλά χρόνια, αλλά και συνολικά το υγειονομικό σύστημα της χώρας να στερηθεί έξι πολύτιμα κρεβάτια, οδήγησε τον κ. Καρβέλη σε ανάκληση -δεν αναφέρομαι σε εσάς, είναι απόφαση του κ. Καρβέλη που έδιωξε τον γιατρό από τον Πύργο και οδήγησε στο κλείσιμο της κλινικής- και σε στελέχωση της κλινικής, μέσω εσωτερικής μετακίνησης από το νοσοκομείο, με έναν καρδιολόγο και έναν αναισθησιολόγο, οι οποίοι πήγαν μεν στη ΜΕΘ για να μην κλείσει, αλλά καταλαβαίνετε ότι ταυτόχρονα λείπουν από το δυναμικό του νοσοκομείου και δημιουργούν αντίστοιχο κενό.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Παρά, λοιπόν, τις συνεχείς εξαγγελίες και τις δικές σας και της προηγούμενης ηγεσίας -τελειώνω, κύριε Πρόεδρε, σε μισό λεπτό- για τη στελέχωση και των μονάδων εντατικής θεραπείας αλλά και των κλινικών, ιδιαίτερα των περιφερειακών νοσοκομείων μέσα στην πανδημία, εμείς τουλάχιστον στον Νομό Ηλείας, αλλά και σε άλλες περιοχές, μπορούμε να πιστοποιήσουμε ότι αυτό δεν έχει συμβεί, γιατί δεν έχουν δοθεί ούτε κίνητρα για την προσέλκυση των γιατρών, αλλά ούτε κίνητρα για την παραμονή τους, ώστε να μην παραιτούνται για να διοριστούν στα νοσοκομεία των μεγάλων αστικών κέντρων.

Δύο ερωτήσεις, λοιπόν: Με ποιον τρόπο, πέραν της προσωρινής λύσης, της εσωτερικής μετακίνησης, προτίθεστε να διασφαλίσετε τη λειτουργία της μονάδας εντατικής θεραπείας του Γενικού Νοσοκομείου Πύργου, ώστε να μην κινδυνεύσει με κλείσιμο από μία πάλι αψυχολόγητη απόφαση; Δεύτερον, τι κίνητρα θα δώσετε ώστε να προσελκύσετε γιατρούς τόσο στις μονάδες εντατικής θεραπείας των περιφερειακών νοσοκομείων όσο και στις υπόλοιπες κλινικές, οι οποίες ξέρετε πολύ καλά ότι αυτή τη στιγμή πάσχουν από ιατρικό προσωπικό.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κύριε Κατρίνη.

Στην ερώτηση θα απαντήσει ο Υπουργός Υγείας κ. Θάνος Πλεύρης.

Ορίστε, κύριε Πλεύρη, έχετε τρία λεπτά.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Κύριε Βουλευτά, πράγματι, όταν καταθέσατε την ερώτησή σας εκείνη τη στιγμή υπήρχε και μια σειρά από δημοσιεύματα. Και οφείλω να σας πω ότι και επ’ ευκαιρία της ερώτησής σας εκείνη τη στιγμή ήρθα σε απευθείας επικοινωνία και με τον κ. Καρβέλη, με τον διοικητή της ΥΠΕ, προκειμένου να ενημερωθώ πλήρως για το θέμα. Διότι και εμένα μου έκανε πολύ μεγάλη εντύπωση να υπάρχει θέμα λειτουργίας. Με διαβεβαίωσε και ο ίδιος ότι δεν υπήρχε θέμα να μη λειτουργήσει η συγκεκριμένη ΜΕΘ. Εκείνη τη χρονική στιγμή, επειδή υπήρχε ιδιαίτερη πίεση από τα περιστατικά COVID που ήταν στην Πάτρα, ζητήθηκε για μία και μόνο εβδομάδα να γίνει μεταφορά ενός ιατρού σε συνδυασμό ότι εκείνη τη χρονική στιγμή στον Πύργο δεν υπήρχε πίεση στις κλίνες ΜΕΘ. Προφανέστατα ο σχεδιασμός εξαρχής ήταν να μην υπάρξει δυσλειτουργία.

Καταλαβαίνω οπωσδήποτε την αγωνία σας όπως και την αγωνία της τοπικής κοινωνίας. Και γι’ αυτό και από αυτό εδώ το Βήμα ξεκαθαρίζω ότι δεν τίθεται θέμα να μη λειτουργήσουν οι κλίνες ΜΕΘ στο Νοσοκομείο του Πύργου. Η μετακίνηση αφορούσε συγκεκριμένο χρονικό διάστημα. Στην επικοινωνία την οποία είχαμε, με διαβεβαίωσε ο διοικητής και μάλιστα έγιναν οι εσωτερικές μετακινήσεις, τις οποίες αναφέρετε, προκειμένου να λειτουργεί.

Τώρα και εκ της ιδιότητάς σας όχι μόνο ως Βουλευτής αλλά και ως ιατρός αντιλαμβάνεστε ότι έχουν γίνει όλες οι προκηρύξεις για τις συγκεκριμένες θέσεις στις κλίνες ΜΕΘ. Αναφέρουμε ότι η τελευταία προκήρυξη που έγινε το 2021 απέβησαν άγονες και οι δύο θέσεις επιμελητών Α στη ΜΕΘ και η μία θέση Επιμελητή Β. Αλλά και στις 7-9-2021 που υπήρξε νέα προκήρυξη και για έναν διευθυντή ΜΕΘ με έναν επιμελητή Α και δύο θέσεις επιμελητών Β, δηλαδή όσες ζήτησε ακριβώς το νοσοκομείο, αυτή τη στιγμή είμαστε στη διαδικασία που εκκρεμούν στο αρμόδιο συμβούλιο κρίσης και ευελπιστούμε ότι τουλάχιστον κάποιες από αυτές τις θέσεις θα μπορέσουν να καλυφθούν.

Γνωρίζετε καλύτερα από εμένα ότι δυστυχώς οι συγκεκριμένες θέσεις αυτή τη χρονική περίοδο δεν είναι θέσεις που τις έχουμε σε πληθώρα σε οποιοδήποτε σκέλος του Εθνικού Συστήματος Υγείας για να μπορούσαν να καλυφθούν αποκλειστικά και μόνο από τις εσωτερικές μετακινήσεις κυρίως επειδή υπήρξαν οι αποχωρήσεις οι οποίες αναφέρατε. Αλλά παρ’ όλη την πίεση που υπάρχει, σας διαβεβαιώνω ότι και στο σκέλος της Πάτρας, που αφορά στη λειτουργία που έχει και τις COVID κλινικές, θα λειτουργήσουν ομαλά και στον Πύργο όλες οι κλίνες ΜΕΘ θα λειτουργήσουν.

Και γενικότερα δεν υπάρχει περίπτωση σε όλη την επικράτεια με οποιαδήποτε πίεση και αν υπάρξει και μετακινήσεις που γίνονται και από την Αθήνα αυτή τη στιγμή -που ακόμα δεν έχει πιεστεί στον βαθμό που πιέζονται άλλες περιοχές όπως κυρίως η Θεσσαλία και βόρεια Ελλάδα, αλλά πια αρχίζει να πιέζεται και η δική σας περιοχή με την αύξηση των περιστατικών COVID- είτε με μετακινήσεις, είτε με την ενίσχυση που υπάρχει είτε με την παρουσία ιδιωτών γιατρών, -όχι βέβαια στους αναισθησιολόγος γιατί εκεί πέρα δεν υπάρχουν ιδιώτες ιατροί που να βρίσκονται εκτός του συστήματος για να μπορούν να καλύψουν- να καλύψουν όλες οι κλίνες ΜΕΘ.

Ήταν εύλογη η ερώτηση την οποία κάνετε με την έκταση που πήρε και σας διαβεβαιώνω ότι δεν θα υπάρξει κανένα θέμα λειτουργίας στις συγκεκριμένες κλίνες του Πύργου.

**ΠΡΟΕΔΡΕΥΩΝ (Απόστολος Αβδελάς):** Τον λόγο έχει ο κ. Κατρίνης για τρία λεπτά για τη δευτερολογία του.

**ΜΙΧΑΗΛ ΚΑΤΡΙΝΗΣ**: Κύριε Υπουργέ, πιστεύω ότι αν ήσασταν γνώστης της πρόθεσης του διοικητή της 6ης Υγειονομικής Περιφέρειας για τη μετακίνηση -δεν ξέρω εάν ήταν για μια βδομάδα ή για άλλο διάστημα- είμαι βέβαιος ότι θα το είχατε αποτρέψει εξαρχής. Όπως είμαι σίγουρος ότι εάν είχε ερωτηθεί και ο διοικητής του Νοσοκομείου του Πύργου, ο οποίος τυγχάνει να είναι πρώην διευθυντής της μονάδας εντατικής θεραπείας, σίγουρα δεν θα είχε συναινέσει ή τουλάχιστον δεν θα έλεγε ότι με έναν γιατρό μπορεί να λειτουργήσει ολόκληρη κλινική ΜΕΘ. Αυτό δεν υπάρχει πουθενά, κύριε Υπουργέ. Δεν υπάρχει κλινική ΜΕΘ που λειτουργεί μόνο με έναν γιατρό μόνιμο προσωπικό και συμπληρωματικά με κάποιους γιατρούς που λόγω ανάγκης πηγαίνουν και μετακινούνται στις ΜΕΘ για να λειτουργήσει η κλινική αλλά δεν έχουν την απαιτούμενη εμπειρία. Άρα και εσείς καταλαβαίνετε ότι αυτή η «λύση» που δόθηκε, δεν είναι λύση. Είναι μια προσωρινή λύση εκ των έσω η οποία πού οδηγεί; Οδηγεί στο να μην κλείσει η κλινική και να λειτουργήσει.

Θα σας πω ένα παράδειγμα. Ο καρδιολόγος του Νοσοκομείου της Αμαλιάδας έρχεται στον Πύργο να κάνει εφημερίες για να καλύψει το κενό του καρδιολόγου της κλινικής του Πύργου που πήγε στη μονάδα εντατικής θεραπείας. Άρα καταλαβαίνετε ότι κλείνουμε ένα κενό και ανοίγουμε ένα άλλο και ούτω καθεξής. Εδώ, λοιπόν, θα πρέπει να δούμε τι θα γίνει και τι θα κάνει η Κυβέρνηση για τη μόνιμη στελέχωση των κλινικών, όπως συνολικά νομίζω ότι είναι ένα πρόβλημα των περιφερειακών νοσοκομείων.

Το είπατε και εσείς και είναι γεγονός ότι όλες οι προκηρύξεις που έγιναν το 2021 με εξαίρεση την τελευταία απέβησαν άκαρπες και άγονες στα νοσοκομεία της Ηλείας. Και αυτό είναι κάτι που μας προβληματίζει ιδιαίτερα. Γιατί όμως συμβαίνει αυτό; Πρέπει να δούμε γιατί συμβαίνει αυτό. Πρώτα απ’ όλα υπάρχει έλλειψη μισθολογικών κινήτρων για στελέχωση των νοσοκομείων της περιφέρειας όχι μόνο της Ηλείας αλλά και για άλλα περιφερειακά νοσοκομεία. Και εδώ υπάρχει ένα καλό προηγούμενο. Υπάρχει το ειδικό επίδομα 400 ευρώ που δόθηκε για τους αναισθησιολόγους τον Ιούλιο και ψηφίστηκε στη Βουλή.

Άρα καλό θα ήταν να προβλεφθεί και ένα ειδικό επίδομα για τη στελέχωση μόνιμων θέσεων ιατρών ΕΣΥ σε περιφερειακά νοσοκομεία, ιδιαίτερα σε αυτά στα οποία οι προκηρύξεις κατ’ εξακολούθηση αποβαίνουν άκαρπες. Και χρειάζεται και μια αναπροσαρμογή του μισθολογίου έτσι ώστε να έχουμε κίνητρα προσέλκυσης στο επιστημονικό προσωπικό που είναι εκτός Ελλάδας και το οποίο καταλαβαίνετε και εσείς ότι για 900 ευρώ δεν θα αφήσει τις χώρες της Κεντρικής Ευρώπης και τις άριστες συνθήκες εργασίας για να έρθει εν μέσω πανδημίας με αυτές τις απολαβές να στελεχώσει το ΕΣΥ.

Και επειδή δεν πιστεύω ότι εσείς συμφωνείτε ότι η λύση στο πρόβλημα είναι, παραδείγματος χάριν, ο μισός μισθός που ανακοίνωσε σήμερα ο Πρωθυπουργός, χρειάζεται μία γενναία συζήτηση και πρέπει να γίνει αυτή συζήτηση συνολική για την αναπροσαρμογή του μισθολογίου των ιατρών ΕΣΥ, αν θέλουμε όντως ένα δυνατό εθνικό σύστημα υγείας για την προστασία των πολιτών μας. Και πρέπει να μας πείτε αν είστε διατεθειμένος να την ανοίξετε.

Επίσης χρειάζεται να θεσπιστούν αντικίνητρα ώστε οι γιατροί που πηγαίνουν στα νοσοκομεία της επαρχίας όπως στην Ηλεία, -όπως συνέβη σε μας που δύο από τους τέσσερις έφυγαν- να έχουν κάποιο πέναλτι όταν παραιτούνται για να διοριστούν στην Αθήνα. Ξέρετε πολύ καλά ότι αυτή τη στιγμή και με το επικουρικό ιατρικό προσωπικό υπάρχει μία τεράστια ανισοκατανομή. Έχουν υπερστελεχωθεί τα νοσοκομεία της Αττικής κυρίως και λιγότερο της Θεσσαλονίκης και τα περιφερειακά νοσοκομεία έχουν αποδυναμωθεί. Αυτό, λοιπόν, δεν μπορεί να συνεχιστεί.

Και θα πρέπει πιθανόν και εσείς να δώσετε κάποια κίνητρα σε αυτό το προσωπικό που είναι σήμερα στο Λεκανοπέδιο να στελεχώσει τα περιφερειακά νοσοκομεία, γιατί μόνο έτσι θα διασφαλιστεί η εύρυθμη λειτουργία. Αλλιώς όσες προκηρύξεις και αν γίνουν από δω και πέρα από το Υπουργείο Υγείας θα αποβαίνουν άκαρπες. Τα περιφερειακά νοσοκομεία, όπως του Πύργου, της Αμαλιάδας και των Κρεστένων δεν θα έχουν μόνιμο ιατρικό προσωπικό, οι γιατροί θα παραιτούνται και οι κάτοικοι της Ηλείας στη συγκεκριμένη περίπτωση αλλά και άλλων περιοχών θα στερούνται από επαρκείς υπηρεσίες υγείας.

Το αίτημα -το ξέρετε- είναι να πάει στην Α΄ ζώνη η περιοχή μας, γιατί ακριβώς έχει πάρα πολλές προκηρύξεις που είναι άγονες. Εδώ και τώρα, λοιπόν, θα πρέπει να δείτε μία γενναία δέσμη μέτρων μαζί με την αξιοποίηση των γενικών ιατρών, οι οποίοι θα πρέπει με ουσιαστικές αρμοδιότητες αλλά και με ένα μισθολογικό κίνητρο να συμμετάσχουν στη λειτουργία των κλινικών των νοσοκομείων, ιδιαίτερα σε εφημερίες, ακριβώς για να μην έχουμε αυτά τα φαινόμενα μετακινήσεων από νομό σε νομό, από νοσοκομείο σε νοσοκομείο και ουσιαστικά να καλύπτουμε κενά αλλά να μην έχουμε ένα σταθερό και αξιόπιστο σύστημα υγείας.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε, κύριε Κατρίνη.

Τον λόγο έχει ο κύριος Υπουργός για τρία λεπτά.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Κύριε Κατρίνη, πραγματικά βάλτε το θέμα σε μια ευρύτερη διάσταση και είναι μια κουβέντα που πρέπει να ανοίξει ξεκάθαρα, που αφορά συνολικά τη στελέχωση.

Και σκεφτείτε τώρα ότι αναφερόμαστε στον Πύργο, ο οποίος, τέλος πάντων, είναι μία αστική περιοχή. Φανταστείτε τι γίνεται αντιστοίχως -που το γνωρίζετε- σε άλλες περιοχές που είναι ακόμα πιο απομακρυσμένες και τα προβλήματα τα οποία υπάρχουν. Πράγματι ισχύει και αυτό που είπατε. Τι γινόταν με τις προκηρύξεις που έβγαιναν; Στην πραγματικότητα στελεχώνονταν τα μεγάλα νοσοκομεία στην Αθήνα και στη Θεσσαλονίκη και έφευγε αυτό το προσωπικό.

Είμαστε στη διαδικασία κατάρτισης ενός πλαισίου κινήτρων και αντικινήτρων προς τους γιατρούς. Δηλαδή, σας λέω ενδεικτικά ότι αυτό το επεξεργάζεται η Αναπληρώτρια Υπουργός Υγείας κ. Γκάγκα. Θα πρέπει όταν κάποιος παίρνει μια θέση, η συγκεκριμένη θέση να παραμένει και να μην μπορεί να συμμετάσχει σε άλλες προκηρύξεις για ένα χρονικό διάστημα, ώστε πράγματι να μένει στη συγκεκριμένη θέση και να μην παρατηρείται αυτό το φαινόμενο αμέσως μόλις γίνεται μία επόμενη προκήρυξη.

Προφανέστατα στο επίπεδο των κινήτρων θα πρέπει να οδηγηθούμε και σε συνθήκες που θα δίνουν καλύτερες απολαβές με οποιονδήποτε τρόπο προς τα άτομα τα οποία συμμετέχουν, αν και γνωρίζετε και εσείς ότι ειδικώς σε περιοχές όχι όπως η Ηλεία, αλλά σε άλλες περιοχές, ακόμα και όταν η τοπική κοινωνία, είτε οι δήμοι είτε οι περιφέρειες, μπήκαν πολύ ενεργά πληρώνοντας ακόμα και ενοίκια, πάλι δεν υπήρξε η προθυμία που παρατηρείται. Διότι η πραγματικότητα είναι ότι δεν είμαστε στο στάδιο της δεκαετίας του ’90 και της δεκαετίας του 2000 που υπήρχε μία πληθώρα ιατρών και επιθυμία ένταξης στο Εθνικό Σύστημα Υγείας.

Αυτή τη στιγμή φαίνεται από τις προκηρύξεις ότι αν εξαιρέσουμε συγκεκριμένα νοσοκομεία και κατά βάση συγκεκριμένες πόλεις, όπου πραγματικά παρουσιάζεται η ζήτηση σε πάρα πολλές άλλες πόλεις, δεν υπάρχει προθυμία. Και αυτό δεν είναι θέμα μόνο των τελευταίων δύο ετών. Κοιτούσα τις προκηρύξεις που έχουν βγει από το 2015, όπως και όλες τις προκηρύξεις που βγαίνουν συνεχώς και διαπίστωσα ότι κηρύσσονται άγονες στα ίδια σημεία. Έχει γίνει και το αίτημα από την υγειονομική περιφέρεια ότι πρέπει να πάει στην κλίμακα Α, δεδομένου ότι όλες οι προκηρύξεις πλην της τελευταίας, όπως πολύ σωστά είπατε, είχαν κηρυχθεί άγονες. Άρα πρέπει να ανοίξουμε συνολικά ένα θέμα για τα κίνητρα των γιατρών στα περιφερειακά νοσοκομεία.

Δυστυχώς αυτό το πρόβλημα έχει πολύ μεγαλύτερη ένταση αυτή τη στιγμή, γιατί στο Εθνικό Σύστημα Υγείας παράλληλα με αυτό το τέταρτο κύμα, επειδή λειτουργεί κατά βάση η κοινωνική και οικονομική ζωή και δεν είναι όπως πέρυσι, έχουμε την πίεση που υπήρχε έτσι και αλλιώς στο Εθνικό Σύστημα Υγείας κάθε χρόνο και εδώ προστίθεται και το σκέλος της πανδημίας, πράγμα που ταλαιπωρεί ακόμα περισσότερο το υγειονομικό προσωπικό.

Αυτό στο οποίο αναφέρθηκε σήμερα ο Πρωθυπουργός δεν έχει να κάνει με το πλαίσιο κινήτρων, αλλά με το πλαίσιο της ανταμοιβής. Ο συγκεκριμένος κόσμος που βρισκόταν εκεί θα πρέπει να έχει μία ανταμοιβή με βάση τις δυνατότητες που υπάρχουν και έτσι δίνεται το συγκεκριμένο επίδομα, ο συγκεκριμένος μισθός. Δεν έχει λογική κινήτρου για να βρίσκεσαι στο σύστημα, αλλά λογική ανταμοιβής. Προκειμένου η πολιτεία να δείξει και έμπρακτα ότι συμμετέχει, θα ανοίξει κουβέντα. Ενδεχομένως να γνωρίζετε ότι και μεθαύριο η Επιτροπή Κοινωνικών Υποθέσεων σε συνδυασμό με την Επιτροπή Περιφερειών θα ανοίξει αυτή τη συζήτηση, ώστε να ακούσουμε από όλους τους Βουλευτές ποια είναι τα κίνητρα και μετά θα προβούμε άμεσα στη θεσμοθέτηση αυτών των κινήτρων ή των αντικινήτρων για να φεύγουν από τις συγκεκριμένες περιοχές.

Επίσης, υπάρχουν και σκέψεις που έχουν να κάνουν με το εξής: Με την εγγραφή στους ιατρικούς συλλόγους, προκειμένου να υπηρετήσουν στην περιφέρεια, θα πρέπει να υπάρχει και ένα μίνιμουμ παροχής υπηρεσίας στο δημόσιο σύστημα.

Θεωρούμε ότι και η συνεργασία με ιδιώτες ιατρούς είναι κάτι το οποίο θα πρέπει να επεκταθεί, ειδικά στις περιοχές που υπάρχουν ιδιωτικές δομές. Εκεί θα πρέπει να δίνονται οι δυνατότητες όχι μόνο τώρα προσωρινά, αλλά και αργότερα, ιδιώτες ιατροί με κάποια σύμβαση εργασίας να μπορούν να παρέχουν υπηρεσίες και στο δημόσιο σύστημα, διότι πλέον δεν έχουμε τον κόσμο τον οποίο είχαμε τις προηγούμενες δεκαετίες, για να μπορέσουμε να στελεχώσουμε αυτές τις συγκεκριμένες περιοχές.

Αναφορικά τώρα με το τοπικό θέμα το οποίο λέτε, ναι, θα σας πω -γιατί εμένα μου αρέσει να μιλάω με απόλυτη ειλικρίνεια- ότι δεν είναι λύση οι μετακινήσεις οι οποίες λέτε. Αυτό είναι μία προσωρινή λύση, σε στιγμές πολύ μεγάλης έντασης, για να μπορούν να λειτουργήσουν και οι έξι κλίνες του Πύργου και αντίστοιχα όλες οι άλλες κλίνες. Είναι, λοιπόν, προσωρινή λύση και προφανέστατα θα πρέπει να ανοίξουμε αυτή τη συζήτηση, και την ανοίγουμε, με συγκεκριμένες προτάσεις που θα γίνουν, ώστε να δούμε συνολικά το θέμα. Και εκεί πιστεύω ότι θα υπάρξει πεδίο κοινών αντιλήψεων και κοινών προτάσεων, ώστε να υπάρξουν πραγματικά κίνητρα ή και αντικίνητρα για τη φυγή, ώστε όσοι βρεθούν στο Εθνικό Σύστημα Υγείας και να ανταμείβονται, αλλά να βρούμε και λύσεις σχετικά με το πώς στο πλαίσιο της λειτουργίας συνολικά των ιατρών στην επικράτεια θα μπορούν να ενδυναμώνονται τα νοσοκομεία του Εθνικού Συστήματος Υγείας σε μια περίοδο που πλέον, ειδικώς σε κάποιες ειδικότητες, δεν έχουμε την πληθώρα των θέσεων που είχαμε άλλα έτη.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

Καλή συνέχεια και στους δύο συναδέλφους!

Και τώρα προχωράμε στην τρίτη με αριθμό 193/15-11-2021 επίκαιρη ερώτηση πρώτου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Προστασίας του Πολίτη, με θέμα: «Εγκληματική η ολιγωρία της ΕΛ.ΑΣ. σε περιστατικά έμφυλης και ενδοοικογενειακής βίας».

Κύριε Αρσένη, καλησπέρα σας και καλή εβδομάδα! Έχετε δύο λεπτά για το ξεκίνημά σας.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πάρα πολύ, κύριε Πρόεδρε.

Κύριε Υπουργέ, η πρόσφατη γυναικοκτονία στην Ιεράπετρα ήταν η δέκατη τρίτη για φέτος και η εκατοστή εικοστή πέμπτη για την τελευταία εξαετία. Ταυτόχρονα, το Ευρωπαϊκό Ινστιτούτο Φύλου κατατάσσει την Ελλάδα για ακόμη μια φορά στη χειρότερη θέση, όσον αφορά τη θέση της γυναίκας στην κοινωνία.

Ποιο είναι, όμως, το ιδιαίτερο που ερχόμαστε να συζητήσουμε εδώ πέρα; Τρεις πρόσφατες γυναικοκτονίες, αυτή στην Ιεράπετρα, στο Ρέθυμνο, αλλά και προηγουμένως, παλαιότερα, στη Δάφνη. Είναι τέλος Οκτώβρη, Αύγουστο και Ιούλιο. Και στις τρεις περιπτώσεις έχουμε καταγγελία ότι αυτές οι γυναίκες είχαν πάει έγκαιρα, άμεσα, οι ίδιες ή και συγγενείς τους, να καταγγείλουν την ενδοοικογενειακή βία που δεχόντουσαν. Η Αστυνομία δεν αντέδρασε και το αποτέλεσμα ήταν η γυναικοκτονία.

Έτσι, έχουμε περιγραφή για την περίπτωση της Ιεράπετρας από μια φίλη της χαμένης γυναίκας. Όπως είπε η φίλη της, είχε απευθυνθεί στην Αστυνομία πολλές φορές, τόσο η Νεκταρία όσο και άλλα πρόσωπα, αλλά κανείς δεν έδωσε σημασία. Επίσης, η κ. Μαλλιωτάκη, η κυρία που το καταγγέλλει, λέει ότι την προέτρεψαν να κάνει ασφαλιστικά μέτρα εναντίον του πρώην συζύγου της, ώστε να μην την πλησιάζει. Η Νεκταρία, όμως, δεν είχε ούτε τα χρήματα ούτε το θάρρος ούτε τις γνώσεις για να εμπλακεί σε δικαστικές περιπέτειες. Η Αστυνομία, κύριε Υπουργέ, αρνείται ότι η Νεκταρία πήγε και έκανε καταγγελία. Προφανώς και δεν υπάρχει επίσημα καταγεγραμμένη καταγγελία, αφού η γυναίκα πήγε και κανείς δεν την κατέγραψε. Είναι δυνατόν να καταγγέλλει κανείς σωματική βία και απειλή δολοφονίας και να μην καταγράφεται αυτή η καταγγελία; Την ίδια ακριβώς ιστορία έχουμε και στη Δάφνη, αλλά και στο Ρέθυμνο, όπου είχαν καταγγείλει ότι δέχονταν απειλές.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Σας καλώ, λοιπόν, να μας πείτε πώς θα σταματήσει αυτή η άτυπη προστασία των γυναικοκτόνων από την Αστυνομία. Δεν λέω ότι αυτό είναι το κίνητρο, αλλά αυτό γίνεται στην πράξη. Στην πράξη η Αστυνομία δεν προστατεύει τις γυναίκες θύματα ενδοοικογενειακής βίας, όταν πάνε να καταγγείλουν σε αυτή τα περιστατικά και τελικά βλέπουμε πολλές από αυτές τις γυναίκες να είναι θύματα γυναικοκτονιών. Πότε θα σταματήσει αυτό; Τι δράσεις πήρατε από τότε και, τέλος πάντων, στις συγκεκριμένες τρεις περιπτώσεις, και στην περίπτωση της Ιεράπετρας, έχουν προχωρήσει σε ΕΔΕ; Σας αρκεί η απάντηση της Αστυνομίας ότι δεν έχει επίσημη καταγγελία, όταν η ίδια η γυναίκα ήταν εκεί και η Αστυνομία απλά δεν κατέγραψε την καταγγελία της;

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Αρσένη.

Θα απαντήσει ο Υπουργός Προστασίας του Πολίτη κ. Παναγιώτης Θεοδωρικάκος.

Κύριε Θεοδωρικάκο, καλησπέρα σας, καλή εβδομάδα! Έχετε τρία λεπτά στη διάθεσή σας.

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Προστασίας του Πολίτη):** Καλησπέρα, κύριε Πρόεδρε.

Κύριε συνάδελφε, σας ευχαριστώ για την ερώτηση που αναφέρεται σε ένα φαινόμενο που ασφαλώς απαιτεί την προσοχή, την ευαισθησία και την κινητοποίηση όλων μας, στα κρούσματα ενδοοικογενειακής βίας και μιας σειράς εγκλημάτων που συνδέονται με αυτή τη βία και έχουν συγκλονίσει ασφαλώς την κοινή γνώμη.

Ωστόσο, κύριε συνάδελφε, επειδή οι λέξεις έχουν τη σημασία τους, μελετώντας πολύ προσεκτικά την ερώτησή σας, έχουμε πανδημία ενδοοικογενειακής βίας;

Έχω τη δυνατότητα να κατανοήσω τη λογική της σχετικής αναφοράς στην ερώτησή σας -δηλαδή, με την υπερβολή τραβά κανείς το ενδιαφέρον σε μία συζήτηση- και μπορώ με αυτή την καλή πρόθεση να την αντιληφθώ.

Πιστεύω, όμως, ότι έχουμε υποχρέωση ως Εθνική Αντιπροσωπεία να μην αδικούμε την κοινωνία μας. Έχουμε, λοιπόν, πανδημία ενδοοικογενειακής βίας; Όχι, κύριε συνάδελφε. Έχουμε έξαρση, ως μία από τις συνέπειες της πραγματικής πανδημίας του κορωνοϊού που αντιμετωπίζουμε τα τελευταία δύο χρόνια; Ασφαλώς ναι!

Έχουμε κάνει τα στραβά μάτια απέναντι στο φαινόμενο; Ασφαλώς όχι! Και είμαι κατηγορηματικός σε αυτό. Έχουμε αναπτύξει στο πλαίσιο της αποστολής του Υπουργείου Προστασίας του Πολίτη και της Ελληνικής Αστυνομίας μια ολοκληρωμένη στρατηγική παρέμβαση για την πρόληψη και την αντιμετώπιση της ενδοοικογενειακής βίας. Οι δράσεις μας εστιάζονται σε τρεις άξονες, δηλαδή στην πρόληψη μέσα από την υλοποίηση δράσεων και πρωτοβουλιών για την ενημέρωση και ευαισθητοποίηση της κοινωνίας, στην προστασία των θυμάτων ενδοοικογενειακής βίας -αναπτύσσοντας συνεργασία με όλους τους εμπλεκόμενους φορείς και ιδιαίτερα το τελευταίο διάστημα, κύριε συνάδελφε, αναπτύσσοντας τη συνεργασία της Ελληνικής Αστυνομίας με την τοπική αυτοδιοίκηση- και στη διερεύνηση τέλεσης των αξιόποινων πράξεων και τη συλλογή των αποδεικτικών στοιχείων κάθε εγκληματικής πράξης, με στόχο να παραπεμφθούν όλοι οι δράστες στη δικαιοσύνη. Για κάθε περιστατικό υπάρχει ασφαλώς μία ξεχωριστή απάντηση.

Θέλω, επίσης, να ενημερώσω, διότι δεν έχει δοθεί άλλη φορά αυτή η δυνατότητα, ότι συνεχής είναι η εκπαίδευση και η επιμόρφωση του προσωπικού της Ελληνικής Αστυνομίας και η συνεργασία του με τους καθ’ ύλην συναρμόδιους φορείς. Συγκεκριμένα έχει αναπτυχθεί ένα δίκτυο εβδομήντα τριών υπηρεσιών αντιμετώπισης ενδοοικογενειακής βίας από την Ελληνική Αστυνομία, με τμήμα αντιμετώπισης των σχετικών θεμάτων στο Αρχηγείο της ΕΛ.ΑΣ., με γραφεία αντιμετώπισης στο σύνολο των γενικών διευθύνσεων στις δεκατέσσερις περιφέρειες, στους πενήντα οκτώ νομούς της χώρας -δηλαδή, συνολικά οι εβδομήντα τρεις υπηρεσίες- και επιπροσθέτως με πέντε αστυνομικά τμήματα στο λεκανοπέδιο της Αττικής, στην Ομόνοια, στον Πειραιά, στο Περιστέρι, στην Αγία Παρασκευή και στον Άλιμο και στο Αστυνομικό Τμήμα Λευκού Πύργου στη Διεύθυνση της Θεσσαλονίκης.

Επίσης, θέλω να σας πω ότι έχουν εκπαιδευτεί στις σχετικές αρμοδιότητες για να προσφέρουν τέτοιες υπηρεσίες εννιακόσιοι δέκα αστυνομικοί, με ξεχωριστά μαθήματα για τις σχετικές διατάξεις του Συμβουλίου της Ευρώπης για την πρόληψη και την καταπολέμηση της βίας κατά των γυναικών. Επίσης, αυτόν τον Οκτώβριο -ολοκληρώθηκε πριν από δυόμισι εβδομάδες- άλλοι εκατόν ενενήντα τέσσερις αστυνομικοί μας συμμετείχαν σε εκπαιδευτικές δράσεις με αντικείμενο την προστασία προσφύγων και μεταναστών γυναικών, στις οποίες δυστυχώς σε πολλές γειτονιές και ιδίως στο λεκανοπέδιο της Αττικής υπάρχουν περιστατικά βαριάς ενδοοικογενειακής βίας.

Συνεπώς υπάρχει μια οργανωμένη προσπάθεια, που ελάχιστα προλαβαίνω να σας πω λόγω του χρόνου, αλλά για να μη θεωρηθεί ότι υπεκφεύγω από τα συγκεκριμένα περιστατικά στα οποία αναφερθήκατε, θα σας πω τα εξής: Σε ό,τι αφορά τις δύο ανθρωποκτονίες γυναικών στο Ρέθυμνο και στην Ιεράπετρα, έγινε έρευνα και διαπιστώθηκε ότι δεν προκύπτει να έχει υποβληθεί καμμία καταγγελία ή μήνυση από άλλα πρόσωπα, αλλά και καταγγελία από τα θύματα πριν από αυτά τα γεγονότα. Δεν έχουν, συνεπώς, συντρέξει προϋποθέσεις για να μπορεί κανείς να πει ότι η Αστυνομία δεν επενέβη σε αυτές τις περιπτώσεις. Αυτή είναι η εικόνα που μας μεταδίδουν οι σχετικές αστυνομικές υπηρεσίες, η Υποδιεύθυνση Ασφάλειας Ρεθύμνης και το Τμήμα Ασφαλείας Ιεράπετρας Λασιθίου αντίστοιχα.

Σε ό,τι αφορά το γνωστό περιστατικό της Δάφνης, που συνέβη στις 30 Ιουλίου, βρίσκεται σε εξέλιξη ΕΔΕ, προκειμένου να διερευνηθούν πλήρως τα καταγγελλόμενα και να καταλογιστούν οι ανάλογες πειθαρχικές ευθύνες που θα προκύψουν. Βεβαίως, για το ίδιο περιστατικό θέλω να σας πω ότι από 1η Αυγούστου αυτού του χρόνου, με παραγγελία της Εισαγγελίας Πρωτοδικών Αθηνών από την Υπηρεσία Εσωτερικών Υποθέσεων των Σωμάτων Ασφαλείας διενεργείται προκαταρκτική εξέταση, η οποία βρίσκεται σε εξέλιξη.

Κλείνοντας, είμαι υποχρεωμένος να υπενθυμίσω ότι, λόγω της αρχής της μυστικότητας που διέπει το συγκεκριμένο στάδιο της ποινικής διαδικασίας, δεν είναι επιτρεπτή η καθ’ οιονδήποτε τρόπο γνωστοποίηση των στοιχείων που έχουν συλλέξει οι αρμόδιες υπηρεσίες που διεξάγουν την έρευνα. Άρα, προς το παρόν, δεν μπορώ να δώσω λεπτομέρειες, παρά μόνο μόλις ολοκληρωθεί η έρευνα για το περιστατικό της Δάφνης.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Υπουργέ.

Ορίστε, κύριε Αρσένη, έχετε τον λόγο για τρία λεπτά.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ, κύριε Πρόεδρε.

Κύριε Υπουργέ, αδυνατώ να καταλάβω ότι δώσατε τόσον χρόνο στην απάντησή σας για το αν έχουμε πανδημία ή έξαρση. Ας συμφωνήσουμε ότι έχουμε ένα γιγάντιο πρόβλημα, το οποίο δεν έχει σημασία ακριβώς αν είναι αδιανόητα γιγαντιαίο ή απλά πολύ γιγάντιο. Εδώ πέρα έχουμε δεκατρείς γυναίκες που έχασαν τη ζωή τους, επειδή το να είσαι γυναίκα συνεχίζει να αποτελεί κίνδυνο για τη δικιά τους ζωή στη χώρα μας.

Μιλήσατε για τις εβδομήντα τρεις υπηρεσίες που είχε ιδρύσει ο ΣΥΡΙΖΑ και εσείς τις στελεχώσατε, αλλά στην Ιεράπετρα τέτοια υπηρεσία δεν υπάρχει. Δεν έχει η Ιεράπετρα. Υπάρχει στον Άγιο Νικόλαο. Δηλαδή, το πρόβλημα λύθηκε για αυτές τις γυναίκες που είναι τυχερές να έχουν τέτοια υπηρεσία δίπλα τους; Θέλετε να δούμε τι καταγγέλλει Αξιωματικός που δουλεύει σε τέτοια υπηρεσία; Η καταγγελία είναι ενός χρόνου, αλλά φοβάμαι ότι δεν έχουν αλλάξει πολλά πράγματα. «Λειτουργούν τα γραφεία», λέει η Αξιωματικός, «αλλά ο ρόλος τους είναι καθαρά επιτελικός και για την τήρηση στατιστικών δεδομένων. Χρειάζεται ακόμα περισσότερη δουλειά, αυτονομία, με συγκεκριμένο προσωπικό, που να απασχολείται μόνο με αυτό. Αυτή τη στιγμή τα άτομα που εργάζονται στο γραφείο δεν έρχονται σε επαφή με τα θύματα. Άρα ποιος είναι ο λόγος που τα ιδρύσαμε;». Αυτό ρωτά η ίδια η Αξιωματικός.

Οπότε, εδώ πέρα έχουμε μια κατάσταση η οποία έχει ξεφύγει. Έχουμε απανωτές καταγγελίες ότι γυναίκες που πηγαίνουν στην Αστυνομία καταγγέλλουν τους κακοποιητές συζύγους ή οποιονδήποτε στο περιβάλλον τους και αυτή η καταγγελία δεν καταγράφεται ή, όταν καταγράφεται, παίρνουν τηλέφωνο τον κακοποιητή αν την επιβεβαιώνει ή όχι και, αν όχι, τη βάζει στο αρχείο. Επίσης, όταν πάρουν την καταγγελία, όπως στην περίπτωση της γυναίκας που έχασε τη ζωή της στην Ιεράπετρα, τους λένε «κάντε μήνυση, κάντε ασφαλιστικά». Θέλετε να δούμε το αποτέλεσμα όταν κάνουν ασφαλιστικά; Οι περισσότερες γυναίκες που πέθαναν από γυναικοκτονία, που δολοφονήθηκαν, είχαν κάνει καταγγελία για ασφαλιστικά.

Δηλαδή, δεν μπορεί η Αστυνομία όταν θέλει να είναι τρομερά επιδεικτική στην αποτελεσματικότητά της και όταν χρειάζεται να μην είναι. Αυτό δεν μπορεί να συνεχιστεί. Χρειάζονται αυτές οι γυναίκες την προστασία και της Αστυνομίας και θα πρέπει να κάνετε αυτό που είναι αυτονόητα απαραίτητο για να την έχουν, όχι αύριο, αλλά σήμερα. Χρειάζεται να υπάρξει μια σαφής οδηγία με κυρώσεις στους αστυνομικούς που οποτεδήποτε φθάνει ένα θύμα και καταγγέλλει απειλή σωματικής βίας, πόσω μάλλον δολοφονίας, δεν καταγράφεται η καταγγελία. Οπωσδήποτε θα πρέπει να στείλετε ένα μήνυμα, το οποίο προφανώς και δεν έχουν λάβει. Αλλιώς, δεν θα είχαμε το ένα περιστατικό μετά το άλλο.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

Ορίστε, κύριε Θεοδωρικάκο, έχετε κι εσείς τρία λεπτά για τη δευτερολογία σας.

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Προστασίας του Πολίτη):** Ειλικρινά, αγαπητέ συνάδελφε, μου είναι στενάχωρο να είμαι υποχρεωμένος να σας επαναλάβω μια γενική διαπίστωση για τις ερωτήσεις σας, την οποία έκανα προηγουμένως, αλλά με υποχρεώνετε να το κάνω.

Είπατε τώρα στη δευτερολογία σας ότι το συμπέρασμα που έχετε βγάλει είναι ότι το να είσαι γυναίκα στην Ελλάδα είναι κίνδυνος; Τώρα, σοβαρά το λέτε αυτό; Σε αυτή τη χώρα, στην Ελληνική Δημοκρατία, θεωρείτε ότι το να είσαι γυναίκα στην πατρίδα μας είναι κίνδυνος;

Το να είσαι Ελληνίδα, το να είσαι γυναίκα σε αυτή τη χώρα είναι τιμή, κύριε, και οι Ελληνίδες έχουν τα ίδια δικαιώματα σε όλους τους τομείς με τους Έλληνες. Είναι πολίτες απολύτως ισότιμοι εδώ και δεκαετίες σ’ αυτή τη χώρα. Νομίζω ότι δεν είναι ούτε πολιτικά ενδιαφέρον ούτε ανθρώπινα ρεαλιστικό να προσπαθείτε να μιμηθείτε έναν συνάδελφο της Αξιωματικής Αντιπολίτευσης -δεν θα αναφέρω το όνομά του, γιατί δεν είναι στην Αίθουσα-, ο οποίος σπεύδει ύστερα από κάθε φόνο που γίνεται σε αυτή τη χώρα να καταγγέλλει τον Πρωθυπουργό και τον Υπουργό Προστασίας του Πολίτη ως υπεύθυνους για κάθε δολοφονία.

Όλα έχουν ένα όριο, επιτρέψτε μου. Όλα έχουν ένα όριο!

Και πάω ξανά στην ουσία. Πρέπει να το συνειδητοποιήσουμε όλοι. Δεν είναι η Ελληνική Αστυνομία ο φορέας του κράτους που μπορεί να αντιμετωπίσει συνολικά την υπόθεση της ενδοοικογενειακής βίας. Ένα μοντέλο στο οποίο αναφέρθηκα πριν περιεκτικά -γιατί δεν έχω τον χρόνο- πραγματικής αντιμετώπισης του προβλήματος περιλαμβάνει υποχρεωτικά την ενεργό δράση της τοπικής αυτοδιοίκησης. Οι γυναίκες σε κάθε περιοχή πρέπει να έχουν τη δυνατότητα να απευθύνονται στις κοινωνικές υπηρεσίες του δήμου, να μιλάνε, να βοηθούν οι εθελοντικές οργανώσεις γι’ αυτόν τον σκοπό, να γίνεται καταγραφή προβλημάτων, να υπάρχει παρεμβατικότητα και αυτές οι υπηρεσίες των δήμων, της αυτοδιοίκησης, οι κοινωνικές υπηρεσίες να αξιολογούν και να ιεραρχούν τα θέματα ως προς την οξύτητά τους και να ενημερώνουν τις αντίστοιχες δυνάμεις της Ελληνικής Αστυνομίας, προκειμένου εκείνες να παρεμβαίνουν σε περιπτώσεις και φαινόμενα όπου πραγματικά υπάρχει απειλή για την ασφάλεια ή -ακόμα χειρότερα- για τη ζωή μιας γυναίκας ή, σε κάποιες περιπτώσεις, και ενός άνδρα. Διότι, όταν μιλά κανείς για ενδοοικογενειακή βία, θέλω να σας πω ότι από τις επικοινωνίες που έχω στο λεκανοπέδιο της Αττικής έχω βρεθεί μπροστά σε πολλά φαινόμενα τα οποία στατιστικά απογράφονται και αφορούν και την ενδοοικογενειακή βία μεταξύ παιδιών και γονέων και με τις δύο πλευρές στον ρόλο του θύτη. Το πρόβλημα είναι πολύ πιο διευρυμένο και πολύ οξύτερο.

Βλέπουμε, λοιπόν, ότι η Ελληνική Αστυνομία ενισχύει τη συνεργασία της με την τοπική αυτοδιοίκηση παντού, διότι είναι τμήμα της κοινωνίας η ίδια η Ελληνική Αστυνομία και δεν αφήνει καμμία απειλή αναπάντητη.

Κλείνοντας θέλω στο τέλος να σας διαβεβαιώσω, κύριε Αρσένη, ότι η Ελληνική Αστυνομία εργάζεται με σχέδιο, για να προσφέρει ασφάλεια σε όλους τους πολίτες, χωρίς διακρίσεις και εξαιρέσεις, σε κάθε γωνιά της πατρίδας μας, με σεβασμό στη δημοκρατική νομιμότητα και αυτό θα συνεχίσει να κάνει. Είμαι ο τελευταίος που θα σας πω ότι όλα γίνονται τέλεια, είμαι ο τελευταίος που θα σας πω ότι δεν υπάρχουν προβλήματα και αδυναμίες, είμαι ο τελευταίος που θα σας πω ότι δεν υπάρχουν πάρα πολλές περισπάσεις στην αποστολή των στελεχών της Ελληνικής Αστυνομίας γι’ αυτόν τον σκοπό. Μην ξεχνάτε όμως σε ποια εποχή ζούμε: σε μία πανδημία, όπου έχει κληθεί η Ελληνική Αστυνομία και σηκώνει το τεράστιο βάρος των ελέγχων εφαρμογής των νόμων για την πανδημία, με οκτώ χιλιάδες αστυνομικούς κάθε μέρα στους δρόμους για να εργάζονται γι’ αυτόν τον σκοπό. Πιστεύω ότι τα αποτελέσματά της είναι πάρα πολύ σημαντικά.

Ας τους αφήσουμε να συνεχίσουν τη δουλειά τους. Την κάνουν με διάθεση, την κάνουν με πλήρη συναίσθηση της αποστολής τους και πιστεύω ότι θα την κάνουν διαρκώς βελτιούμενη.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Να είστε καλά, κύριε Υπουργέ. Ευχαριστώ πολύ. Καλή συνέχεια και στους δύο.

Πάμε τώρα στην πρώτη με αριθμό 307/9/14-10-2021 ερώτηση και αίτηση κατάθεσης εγγράφων της Βουλευτού Β3΄ Νότιου Τομέα Αθηνών του Συνασπισμού Ριζοσπαστικής Αριστεράς κ. Θεανώς Φωτίου προς τον Υπουργό Εργασίας και Κοινωνικών Υποθέσεων, με θέμα: «Με τρωτές, νομιμοφανείς διαδικασίες δαπανώνται δυσανάλογα υπέρογκα ποσά, 12,1 εκατομμύρια ευρώ για έναν χρόνο, για την ανάθεση, σε εταιρεία επιχειρησιακών συμβούλων, του ενιαίου τηλεφωνικού κέντρου του Υπουργείου Εργασίας και Κοινωνικών Υποθέσεων και των εποπτευομένων του φορέων για την αναγκαία μόνιμη και διαρκή ενημέρωση των πολιτών».

Κυρία Φωτίου, καλησπέρα σας, καλή εβδομάδα. Έχετε δύο λεπτά χρόνο για το ξεκίνημά σας.

**ΘΕΑΝΩ ΦΩΤΙΟΥ:** Καλησπέρα. Ευχαριστώ, κύριε Πρόεδρε.

Κύριε Υπουργέ, πριν από έναν μήνα σαράντα πέντε Βουλευτές του ΣΥΡΙΖΑ - Προοδευτική Συμμαχία καταθέσαμε αυτή την ερώτηση που ανέφερε τώρα ο Πρόεδρος. Δεν μας απαντήσατε κι επανερχόμαστε, διότι πιστεύουμε ότι η περίπτωση της ανάθεσης του τηλεφωνικού κέντρου του Υπουργείου Εργασίας και των τεσσάρων εποπτευόμενών του φορέων με 12,1 εκατομμύρια είναι καραμπινάτο παράδειγμα κατασπατάλησης δημοσίου χρήματος σε «ημέτερους», με πρόφαση τον κορωνοϊό, που, όπως κατήγγειλε ο Αλέξης Τσίπρας στη Βουλή, έφτασε μέσα σε δύο χρόνια τα 5 δισ.

Γιατί λέω ότι αυτή η περίπτωση είναι καραμπινάτο παράδειγμα; Διότι εκφράζει την τυπολογία που επαναλαμβάνεται σε όλες αυτές τις αναθέσεις. Είναι η ίδια τυπολογία. Τι εννοώ;

Πρώτο βήμα: Γίνεται επίκληση στον κορωνοϊό, ώστε να μην πάτε σε τακτικό διαγωνισμό, αλλά να καλέσετε πέντε εταιρείες, τις γνωστές σας που συνεργάζεστε συχνά, να σας δώσουν προσφορές μέσα σε ελάχιστο διάστημα -εδώ, στην συγκεκριμένη περίπτωση, πέντε μέρες- για ένα έργο σκανδαλωδώς υπερκοστολογημένο προϋπολογισμού 12,5 εκατομμυρίων.

Το δεύτερο βήμα: Εμφανίζεται, λοιπόν, από όλες αυτές τις πέντε μία εταιρεία, δίνει ελάχιστη έκπτωση 3%, άρα το έργο θα κοστίσει 12,1 εκατομμύρια. Γελάει η αγορά με αυτές τις εκπτώσεις, γιατί ξέρει ότι είναι στημένη η διαδικασία, 3% έκπτωση.

Τρίτο βήμα: Πού πάνε τα χρήματα; Στη συγκεκριμένη περίπτωση το 1/3 των χρημάτων, δηλαδή 4 εκατομμύρια ευρώ, θα πάνε σε διαδικασίες ενημέρωσης, δημοσιότητας και έρευνας ικανοποίησης κοινού -σας θυμίζει τίποτα, «λίστα Πέτσα»;- και 2.337.000 θα πάνε σε δύο επιχειρησιακούς συμβούλους. Δεν σας φαίνεται υπερβολικό, για δύο golden boys; Με αυτά τα δύο κονδύλια υπερβαίνετε το 50% του έργου. Και τι μένει; Με τα 5.800.000 να γίνει το έργο. Δηλαδή η σύμβαση, κύριε Υπουργέ, ξέρετε καλά και θα την έχετε διαβάσει, είμαι σίγουρη, τελειώνει τον Μάιο του 2022. Άρα πέρασαν οι πρώτοι έξι μήνες και ήδη απάντησε ο Υπουργός κ. Χατζηδάκης σε ανάλογη ερώτηση του κ. Σκουρλέτη την περασμένη Δευτέρα -επομένως ξέρω τι απαντήσατε και ελπίζω να μην τα επαναλάβετε- και ήταν επικεντρωμένη στο ΣΕΠΕ. Γι’ αυτό, κύριε Υπουργέ, επικαιροποιώ τις ερωτήσεις μου και λέω: Πρώτον, πού λειτουργεί το κέντρο και από ποιους έγινε η εκπαίδευση των εκατόν εβδομήντα εργολαβικών εργαζομένων, από ποιους και πόσο πληρώθηκαν; Υπάρχει εγχειρίδιο απαντήσεων, ώστε να απαντούν σωστά;

Και, δεύτερον, όσον αφορά τις συμβάσεις τους, για πόσους μήνες αμείβονται, επί πόσο τον μήνα; Τον Μάιο εκπνέει η σύμβαση. Θα προσλάβετε, λοιπόν, εκατόν εβδομήντα εργαζόμενους στο Υπουργείο Εργασίας ή, κατά την πάγια τακτική σας, θα επεκτείνετε αυτή τη σκανδαλώδη σύμβαση;

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κυρία Φωτίου.

Θα απαντήσει ο Υφυπουργός Εργασίας και Κοινωνικών Υποθέσεων κ. Παναγιώτης Τσακλόγλου.

Κύριε Τσακλόγλου, καλησπέρα σας, καλή εβδομάδα.

Έχετε τον λόγο για τρία λεπτά.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Ευχαριστώ πολύ, κύριε Πρόεδρε. Τα αυτά και δι’ υμάς.

Αξιότιμη κυρία Φωτίου, το Υπουργείο Εργασίας και Κοινωνικών Υποθέσεων έχει ένα ιδιαίτερα σύνθετο χαρτοφυλάκιο, το οποίο αφορά δυνητικά όλους τους πολίτες. Επίσης το Υπουργείο εποπτεύει φορείς που σχετίζονται άμεσα με την καθημερινότητα των πολιτών, όπως είναι ο ΕΦΚΑ, το ΣΕΠΕ, ο ΟΠΕΚΑ, ο ΟΑΕΔ και άλλοι μικρότεροι φορείς.

Όμως παρά τον κομβικό ρόλο του Υπουργείου στη ζωή των πολιτών, υπάρχει και μια δυσάρεστη πρωτιά, καθώς το Υπουργείο Εργασίας, μαζί με τους εποπτευόμενους φορείς του, κατέχει την πρώτη θέση σε παράπονα και καταγγελίες πολιτών προς τον Συνήγορο του Πολίτη. Η δημιουργία του ενιαίου τηλεφωνικού κέντρου και του ενιαίου αριθμού εξυπηρέτησης έρχεται να καλύψει αυτή ακριβώς την αδυναμία.

Θα ξεκινήσω με το πού βρισκόμασταν πριν από τη δημιουργία του ενιαίου αριθμού εξυπηρέτησης και με το γιατί η ηγεσία του Υπουργείου οδηγήθηκε στην απόφαση δημιουργίας του ενιαίου τηλεφωνικού κέντρου. Τα κατεβασμένα τηλέφωνα, η μεγάλη διάρκεια αναμονής για την απάντηση ενός τηλεφωνήματος, οι ασφαλισμένοι, οι εργαζόμενοι και οι συνταξιούχοι να προσπαθούν να επικοινωνήσουν χωρίς καμμία ανταπόκριση και πολλές φορές αναγκασμένοι να ταξιδέψουν χιλιόμετρα για να εξυπηρετηθούν από τις υπηρεσίες του ΕΦΚΑ ήταν μια πραγματικότητα που βίωναν καθημερινά οι πολίτες. Αυτή ήταν η πρότερη κατάσταση.

Στα στοιχεία του κόστους θα αναφερθώ αναλυτικά στη δευτερολογία μου, όμως θα ήθελα να επισημάνω σε αυτό το σημείο ότι στο προηγούμενο σύστημα που μόλις περιέγραψα υπήρχε ένα τεράστιο αφανές κόστος, που ήταν ακριβώς αυτές οι χιλιάδες χαμένες ανθρωποώρες αναμονής των πολιτών, οι οποίες πια εξαλείφονται με τη λειτουργία του ενιαίου αριθμού εξυπηρέτησης. Παρ’ ότι το κόστος αυτό δεν καταγράφεται ρητά πουθενά, είναι υπαρκτό και είναι τεράστιο.

Αξίζει επίσης να επισημανθεί πως η δυναμικότητα του παλιού τηλεφωνικού κέντρου του e-ΕΦΚΑ απαντούσε μόλις σε οκτακόσιες κλήσεις την ημέρα με μέσο χρόνο αναμονής τα είκοσι λεπτά, ενώ αδυνατούσε να απαντήσει στο 1/3 των κλήσεων, είτε γιατί δεν είχε αρκετό προσωπικό στις ώρες αιχμής είτε γιατί οι πολίτες ανέμεναν για μεγάλο χρονικό διάστημα. Και φυσικά η πανδημία και οι αυξημένες ανάγκες που δημιούργησε έπαιξε κι αυτή τον δικό της ρόλο, καθώς ήταν ο καταλυτικός παράγοντας που μας ώθησε στο να δράσουμε άμεσα και να προχωρήσουμε στην υιοθέτηση ενός ενιαίου αριθμού εξυπηρέτησης ικανού να εξυπηρετεί καθημερινά χιλιάδες πολίτες, καθώς έκανε ακόμα περισσότερο επιτακτική την ανάγκη για λύση.

Λόγω των περιορισμών στις μετακινήσεις αλλά και του κινδύνου για διασπορά του ιού, έπρεπε να δράσουμε άμεσα. Όπως τα ηλεκτρονικά ραντεβού που θεσπίσαμε στους εποπτευόμενους φορείς αλλά και οι ηλεκτρονικές υπηρεσίες που συνεχώς θέτουμε σε λειτουργία, και αυτό το μέτρο κινείται στην κατεύθυνση του περιορισμού της μετακίνησης και αναμονής στα υποκαταστήματα των εποπτευόμενων φορέων.

Στα παραπάνω θα πρέπει να προσθέσουμε και τη στρατηγική απόφαση της Κυβέρνησης για εκσυγχρονισμό των παρεχόμενων υπηρεσιών και επιτάχυνση της εξυπηρέτησης των πολιτών. Ο διαρκής εκσυγχρονισμός των διαδικασιών εξυπηρέτησης των πολιτών και η βελτίωση της ποιότητας των παρεχόμενων υπηρεσιών, τόσο από τις κεντρικές υπηρεσίες του Υπουργείου όσο και από τους εποπτευόμενους φορείς, αποτελεί για όλους μας στο Υπουργείο Εργασίας ένα καθημερινό στοίχημα.

Συνεπώς η δημιουργία ενός ενιαίου αριθμού τηλεφωνικής εξυπηρέτησης είναι ένα ακόμα βήμα προς ένα καλύτερο και πιο φιλικό προς τους πολίτες κράτος και μάλιστα, αντίθετα με αυτά τα οποία υποστηρίζετε, είναι ένα βήμα απόλυτα νόμιμο. Η Κυβέρνηση κινήθηκε με βάση τις διατάξεις των άρθρων 32 και 32A του ν.4412/2016 για τις δημόσιες συμβάσεις, ενός νόμου του ΣΥΡΙΖΑ, και του άρθρου 38 του ν.4778/2021 και επέλεξε τη διαδικασία της απευθείας ανάθεσης κρίνοντας πως ήταν η πλέον ωφέλιμη και αποδοτική, με δεδομένες τις ανάγκες που υπήρχαν. Μάλιστα η νομιμότητα και η διαφάνεια αυτής της επιλογής επικυρώθηκαν με απόφαση του Ελεγκτικού Συνεδρίου. Η άλλη επιλογή που υπήρχε ήταν να προχωρήσουμε με ανοικτό διαγωνισμό, που θα απαιτούσε πάνω από ενάμιση χρόνο για να ολοκληρωθεί.

Νομίζω, κυρία Φωτίου, πως αντιλαμβάνεστε πως οι επιλογές που έγιναν αφ’ ενός μεν ήταν νομιμότατες και αφ’ ετέρου ανταποκρίνονται στις ανάγκες που υπήρχαν και εξακολουθούν να υπάρχουν. Αναλυτικότερα για το κόστος διαγωνισμού θα αναφερθώ στη δευτερολογία μου.

Σας ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κύριε Τσακλόγλου.

Κυρία Φωτίου, έχετε τρία λεπτά για τη δευτερολογία σας.

**ΘΕΑΝΩ ΦΩΤΙΟΥ:** Κύριε Υφυπουργέ, σας επέστησα την προσοχή στο ότι ξέρω την απάντηση του κ. Χατζηδάκη. Μου επαναλάβατε την απάντηση του κ. Χατζηδάκη στον κ. Σκουρλέτη. Γι’ αυτό ήμουν πιο εξειδικευμένη. Εγώ δεν ισχυρίστηκα ότι δεν είναι νομιμοφανής η διαδικασία. Επικαλεστήκατε τον κορωνοϊό. Ήρθε από πέντε εταιρείες μέσα σε πέντε μέρες μία εταιρεία να δώσει μια έκπτωση 3%. Γελάει όλη η αγορά, γιατί ξέρουν ότι είναι στημένη. Αυτό ισχυρίστηκα.

Όσον αφορά τους συμβούλους, τα 2,3 εκατομμύρια, σας είπα ότι γελάει όλη η αγορά, γιατί είναι ο λεγόμενος «αέρας». Πληρώσαμε «αέρα». Αυτό που σας ρώτησα πολύ απλά ήταν τι έγινε με αυτό το κέντρο, πώς λειτουργεί.

Θα σας πω κάτι που φαντάζομαι ότι θα μου το πείτε και εσείς: Κύριε Τσακλόγλου, τα 4 εκατομμύρια για τη δημοσιότητα και ενημέρωση καλύπτουν σύμφωνα με τη σύμβαση -την ξέρετε- το διάστημα από τον Οκτώβριο έως τον Μάιο του 2022, δηλαδή οκτώ μήνες. Πέρασαν οι δύο και διαδικασίες ενημέρωσης δεν είδαμε. Είδαμε όμως χθες, βράδυ Κυριακής, μία ανακοίνωση εσπευσμένη -φαντάζομαι εξαιτίας της σημερινής επίκαιρης, δεν υπερβάλλω-, όπου απαντάτε ξαφνικά ως Υπουργείο ότι πάτε πάρα πολύ καλά, ότι η διαδικασία ενημέρωσης πάει εξαιρετικά και ότι η καμπάνια έχει αποδώσει τεράστιους καρπούς, η οποία άρχισε την περασμένη βδομάδα, μετά την επίκαιρη του κ. Σκουρλέτη, δηλαδή, στις 15. Έτσι λέει η ανακοίνωση του Υπουργείου σας.

Μάλλον εμείς ζούμε σε άλλη χώρα. Δεν είδαμε πουθενά τη διαδικασία ενημέρωσης, δεν είδαμε ούτε εφημερίδα ούτε έντυπο άλλο ούτε τηλεοπτικό σταθμό ούτε ραδιοφωνικό ούτε μίντια να αναφέρονται σε αυτή την ιστορία καθόλου, δεν είδαμε επικοινωνιακή καμπάνια δηλαδή. Είμαστε πια σχεδόν σίγουροι ότι βρισκόμαστε μπροστά σε νέο φαινόμενο «λίστας Πέτσα». Και σας το λέω γιατί θα το παρακολουθήσουμε πια, ένα-ένα. Γι’ αυτό σάς ρωτάω, κύριε Υπουργέ. Και μιας και θα μου κάνετε αναλυτική παρουσίαση τώρα, πείτε μου σε ποιες εφημερίδες, ραδιοφωνικούς σταθμούς, τηλεοπτικούς σταθμούς και site δόθηκαν 4 εκατομμύρια και με ποια κριτήρια. Αυτό δεν μπορεί να μην το ξέρετε.

Πάμε στα 5,6 εκατομμύρια που δίνετε για εκπαίδευση και εργασία των εκατόν εβδομήντα ανθρώπων που λειτουργούν το call center. Nα εξηγήσουμε για να καταλάβουν όλοι τι είναι το call center. To call center «1555» λειτουργεί από τον Σεπτέμβρη. Πώς όμως; Απάντησε ο Υπουργός Χατζηδάκης την περασμένη Δευτέρα. Είπε ότι το προσωπικό της εταιρείας απλώς προωθεί τις καταγγελίες και τα ερωτήματα στους καθ’ ύλην αρμόδιους υπαλλήλους του Υπουργείου Εργασίας και των τεσσάρων εποπτευόμενων φορέων. Έχει δηλαδή ένα back office, που είναι οι υπάλληλοι και αυτοί έδιναν τις απαντήσεις. Ξέρετε πολύ καλά ότι τα ερωτήματα είναι σύνθετα. Αυτή τη στιγμή έχετε τετρακόσιες χιλιάδες εκκρεμείς συντάξεις. Τα ερωτήματα είναι σύνθετα και χρειάζονται εξειδικευμένες απαντήσεις. Μόνο οι υπάλληλοι μπορούν να τις δώσουν αυτές. Δεν άκουσα αν έχετε manual, δηλαδή αν έχετε βιβλίο οδηγιών με βάση το οποίο απαντούν οι συγκεκριμένοι εργαζόμενοι. Οι πολίτες όμως μας καταγγέλλουν ότι το κέντρο τούς απαντά: «Θα σας απαντήσουμε μελλοντικά.». Δεν λέω ότι δεν τους απαντούν, αλλά τους λένε ότι θα απαντήσουν μελλοντικά, γιατί πρέπει να μεταβιβάσουν στις υπηρεσίες τα ερωτήματα, να απαντήσουν οι υπηρεσίες. Πληρώσαμε, δηλαδή, 5,6 εκατομμύρια για εκπαίδευση και εργασία εκατόν εβδομήντα ανθρώπων που δεν έχουν -εκτός κι αν με διαβεβαιώσετε ότι έχουν- εγχειρίδια απαντήσεων. Θα έρθουμε βέβαια, θα επισκεφθούμε το call center. Είναι φυσικό τα ερωτήματα που αφορούν το Υπουργείο, που είναι πολυσύνθετα να τα απαντούν οι μόνιμοι υπάλληλοι.

Σας ρωτώ, λοιπόν: Πόσα από αυτά τα 5,6 εκατομμύρια δόθηκαν για εκπαίδευση και σε ποιους; Ποιοι τούς εκπαίδευσαν; Ποιοι θα πάρουν αυτά τα λεφτά ή τα πήραν; Επίσης, πόσα πληρώνετε για αμοιβές των εκατόν εβδομήντα εργολαβικών εργαζομένων; Τι συμβάσεις έχει υπογράψει ο καθένας και για πόσους μήνες; Γιατί, κύριε Υπουργέ; Το ξέρετε καλά. Δεν βγαίνει ο λογαριασμός. Με αυτό το υπερκοστολογημένο κονδύλι θα μπορούσατε να πάρετε στο δημόσιο διπλάσιους τουλάχιστον ανθρώπους, καλοπληρωμένους, πανεπιστημιακής εκπαίδευσης, θα σας έλεγα, ούτε καν δευτεροβάθμιας και θα βοηθούσατε τους υποστελεχωμένους φορείς. Πιστεύω ότι η κατασπατάληση του δημοσίου χρήματος συνίσταται σε αυτό, ότι δίνετε 12,1 εκατομμύρια για έναν χρόνο, για κάτι που τον Μάιο δεν θα μπορεί να λειτουργήσει. Ή θα κάνετε τότε επέκταση της σύμβασης ή θα αναγκαστείτε να προσλάβετε τους εκατόν εβδομήντα που σήμερα δεν προσλάβατε. Πείτε μου τουλάχιστον τι θα κάνετε τον Μάιο.

Νομίζω ότι είμαι σαφής στις ερωτήσεις μου και περιμένω σαφείς απαντήσεις.

**ΠΡΟΕΔΡΕΥΩΝ (Απόστολος Αβδελάς):** Μια φορά χρειαζόμουν τον χρόνο σας, κυρία Φωτίου, και δεν το παρατραβήξατε!

Κύριε Υφυπουργέ, έχετε τον λόγο για τρία λεπτά.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Ομολογώ ότι ορισμένα από όσα είπε η κ. Φωτίου λόγω της μάσκας ίσως να μην τα άκουσα και ακριβώς καλά. Θα ήθελα να κάνω μια διευκρινιστική τοποθέτηση στο πρώτο κομμάτι της τοποθέτησής της.

Η διαδικασία δεν ήταν νομιμοφανής, ήταν νόμιμη. Υπάρχει μεγάλη διαφορά ανάμεσα στα δύο. Για το δεύτερο που με ρωτάτε, περί αναλυτικών δαπανών, να σας πω ότι όλα αναρτώνται στο διαδίκτυο. Τίποτα δεν μένει κρυφό.

Έρχομαι τώρα στην απάντησή μου πάνω στα συγκεκριμένα που ρώτησε η κ. Φωτίου.

Ως προς το κόστος του ενιαίου τηλεφωνικού κέντρου, το τελικό ποσό είναι αποτέλεσμα συστηματικών διαβουλεύσεων μεταξύ των Διευθύνσεων Οικονομικών και Προμηθειών του Υπουργείου Εργασίας, των εποπτευόμενων φορέων, αλλά και των εταιρειών συμβουλευτικής που έχουν την τεχνογνωσία να υλοποιήσουν ένα τόσο σύνθετο έργο και ουδεμία πολιτική παρέμβαση υπήρξε.

Στο σημείο αυτό θα πρέπει να πω ότι προσκαλέσαμε τις πέντε μεγαλύτερες εταιρείες που δραστηριοποιούνται στην Ελλάδα, την «DELOITTE», την «PWC», την «GRANT THORΝTON», την «KPMG» και την «E & Y», ακριβώς για να υπάρχει διαφάνεια, αλλά και για να ελαχιστοποιήσουμε την πιθανότητα η προσπάθειά μας να αποτύχει. Οι εταιρείες που επελέγησαν είναι οι μεγαλύτερες, με στόχο την υψηλή ποιότητα του αποτελέσματος. Απευθυνθήκαμε στις κορυφαίες εταιρείες του χώρου, που έχουν αξιοπιστία, αλλά και εμπειρία σε έργα μεγάλου βεληνεκούς, σύνθετα, μεγάλου βαθμού δυσκολίας και κορυφαία πελατολόγια.

Οι εταιρείες στην αρχή ήταν διστακτικές. Ο λόγος ήταν ότι η πρόκληση της εξυπηρέτησης τόσο μεγάλου πλήθους πολιτών σε τόσο σύνθετα ζητήματα ήταν μεγάλη, ενώ, αντίθετα απ’ ό,τι είπατε, το κόστος ήταν πραγματικά στα όριά του. Θα σας δώσω ένα παράδειγμα σε λίγο.

Να διευκρινίσω ότι ένα μεγάλο μέρος του κόστους αφορά το κόστος των εργαζομένων των call center του ενιαίου αριθμού εξυπηρέτησης. Το κόστος ξεπερνά τα 4,8 εκατομμύρια ευρώ. Πρόκειται για τριακόσιους είκοσι υπαλλήλους που απασχολούνται με μέσο μισθό και εισφορές 1.082 ευρώ σε μηνιαία βάση για δεκατέσσερις μήνες τον χρόνο. Στο κόστος αυτό δεν υπολογίζονται τα κόστη εκπαίδευσης, λειτουργίας των χώρων, μπόνους για την επίτευξη στόχων και ούτω καθεξής.

Όλα αυτά τα χρήματα δεν πηγαίνουν σε εταιρείες που υλοποιούν το έργο, αλλά στους εργαζόμενους, στο κράτος, με τη μορφή φόρων και εισφορών, και, βέβαια, στην πραγματική οικονομία.

Το μέτρο σύγκρισης το οποίο ήθελα να σας δώσω είναι το call center της ΔΕΗ που ανατέθηκε με ανοικτό διαγωνισμό για δύο χρόνια με κόστος 15 εκατομμύρια ευρώ, δηλαδή επτάμισι εκατομμύρια τον χρόνο. Όμως αυτό το call center έχει ένα πολύ μικρότερο δυνητικό κοινό από αυτό του «1555» και δεν καλείται να εξυπηρετήσει τόσο σύνθετες περιπτώσεις που απαιτούν συνεχή επανεκπαίδευση του προσωπικού.

Όσον αφορά τη λειτουργία των call center τα οποία λειτουργούν αυτή τη στιγμή στους Αμπελόκηπους, το Μοσχάτο και τη Νίκαια, επειδή το θέτετε στην ερώτησή σας, μετά την ολοκλήρωση του έργου και τη λήξη της σύμβασης, η οποία έχει διάρκεια ως το τέλος του Μαΐου 2022, το Υπουργείο έχει ήδη ξεκινήσει τις προετοιμασίες για τη διενέργεια νέου ανοικτού διεθνούς διαγωνισμού με τριετή διάρκεια και ύψος προϋπολογισμού που θα ανακοινωθεί στο αμέσως επόμενο διάστημα.

Η δουλειά που έχει γίνει στο προηγούμενο διάστημα, οι υποδομές και τα εργαλεία που δημιουργήθηκαν, η εκπαίδευση και η εμπειρία που αποκτήθηκαν μας βοηθούν ώστε να γνωρίζουμε καλύτερα τις πραγματικές μελλοντικές ανάγκες του έργου και τις προκλήσεις που καλούμαστε να αντιμετωπίσουμε, ώστε να προχωρήσουμε σε έναν ολοκληρωμένο διαγωνισμό που θα τις καλύπτει σε βάθος χρόνου. Ο νέος ανοικτός διεθνής διαγωνισμός θα έχει προκηρυχθεί ως το τέλος του 2021 με βάση τον υφιστάμενο σχεδιασμό.

Συμπερασματικά, γίνεται σαφές ότι μιλάμε για ένα σύνθετο και πολυεπίπεδο πρότζεκτ, με σημαντικές απαιτήσεις όχι μόνο σε ανθρώπινο δυναμικό και σε τεχνολογικό και τηλεπικοινωνιακό εξοπλισμό, αλλά και σε διοίκηση, παρακολούθηση, έλεγχο ποιότητας, εκπαίδευση και προσαρμογή διαδικασιών.

Άλλωστε, το «1555» δεν είναι ένα απλό τηλεφωνικό κέντρο, όπως υπονοήσατε, αλλά ένα σύγχρονο επιχειρησιακό κέντρο διαχείρισης και παρακολούθησης των αιτημάτων των πολιτών για όλες τις υπηρεσίες και τους εποπτευόμενους φορείς του Υπουργείου.

Γι’ αυτό και συναντά την αποδοχή των πολιτών, όπως προκύπτει από τις παραπάνω από τετρακόσιες τριάντα χιλιάδες κλήσεις που δέχθηκε τις εκατό μέρες της πιλοτικής λειτουργίας του. Από αυτές απαντήθηκε το 97%. Σε αυτές που απαντήθηκαν το 85% των αιτημάτων επιλύθηκε άμεσα από αυτούς οι οποίοι έλαβαν το ερώτημα. Αυτό στο οποίο αναφερθήκατε εσείς είναι το υπόλοιπο 15% και από αυτό το 15% το 13% αμέσως σχεδόν παραπέμφθηκε και απαντήθηκε από τις ειδικές ομάδες υποστήριξης και είναι και ένα 2% που πραγματικά ήταν πιο σύνθετα τα ζητήματα και απαντήθηκαν σε δεύτερο χρόνο.

Προφανώς η λειτουργία του μηχανισμού βελτιώνεται διαρκώς, αξιοποιώντας την καθημερινή εμπειρία από την εξυπηρέτηση των πολιτών. Στόχος μας είναι το 1555 να γίνει κομμάτι της καθημερινότητας και το βασικό κανάλι επικοινωνίας των πολιτών για τα ασφαλιστικά, τα συνταξιοδοτικά, τα εργασιακά, τα προνοιακά και τα λοιπά συναφή ζητήματά τους.

Όμως για πρώτη φορά οι πολίτες βρίσκουν άμεση ανταπόκριση στα αιτήματά τους εικοσιτέσσερις ώρες το εικοσιτετράωρο, επτά ημέρες την εβδομάδα και εντελώς δωρεάν. Απαντάμε σε όλα τα τηλεφωνήματα άμεσα χωρίς καθυστερήσεις. Τα αιτήματα των πολιτών καταγράφονται στο σύνολό τους και έχουμε πλέον πλήρη γνώση ποια είναι τα ζητήματα που απασχολούν τους πολίτες. Τα σύνθετα αιτήματα που δεν επιλύονται στην πρώτη γραμμή, επιλύονται και χρεώνονται σε συγκεκριμένους και εξειδικευμένους υπαλλήλους των υπηρεσιών μας, οι οποίοι επικοινωνούν με τους πολίτες σε εύλογο χρονικό διάστημα και είτε τους επιλύουν το ζήτημα είτε τους ενημερώνουν για τον χρόνο που θα απαιτηθεί για την επίλυση της υπόθεσής τους.

Όλα τα παραπάνω επιβεβαιώνονται και από τους ίδιους τους πολίτες. Σε έρευνα που έγινε τον Αύγουστο σε πολίτες που είχαν χρησιμοποιήσει το 1555 και μάλιστα, για σύνθετες υποθέσεις τους, οι οκτώ στους δέκα δήλωσαν πως είναι αρκετά ή πολύ ικανοποιημένοι από τη λειτουργία του, αλλά και από τις απαντήσεις που πήραν.

Κλείνοντας, θα ήθελα να τονίσω πως δεν θα μπορούσαμε σήμερα να παρουσιάσουμε αυτόν τον νέο σύγχρονο μηχανισμό εξυπηρέτησης, αν δεν είχαν συνεργαστεί εκατοντάδες υπάλληλοι του Υπουργείου, των εποπτευόμενων οργανισμών, καθώς και των εταιρειών που ανέλαβαν την υλοποίηση του πρότζεκτ.

Πρόκειται για ένα τιτάνιο έργο που κατάφεραν να φέρουν εις πέρας μέσα σε πολύ μικρό χρονικό διάστημα και πραγματικά για την προσπάθειά τους αυτή αλλά και τα αποτελέσματα της δουλειάς τους θα ήθελα να τους ευχαριστήσω προσωπικά.

Το στοίχημα από εδώ και στο εξής είναι το 1555 να γίνει κομμάτι της καθημερινότητάς μας. Το χρωστάμε ως πολιτεία και ως δημόσια διοίκηση στους πολίτες και είναι το ελάχιστο που μπορούμε να κάνουμε ως ανταπόδοση της υπομονής που δείχνουν όλα αυτά τα χρόνια.

Στόχος είναι οι εμπειρίες ακραίας ταλαιπωρίας, θυμού και αγανάκτησης να δώσουν τη θέση τους στην ποιοτική, αξιόπιστη και ευρωπαϊκού επιπέδου εξυπηρέτηση που θα δημιουργεί από εδώ και πέρα εμπιστοσύνη και αισιοδοξία στους πολίτες.

Σας ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Ευχαριστώ πολύ. Καλή συνέχεια και στους δύο.

Η πρώτη με αριθμό 172/12-11-2021 επίκαιρη ερώτηση δεύτερου κύκλου του Βουλευτή Πρέβεζας του Συνασπισμού Ριζοσπαστικής Αριστεράς κ.Κωνσταντίνου Μπάρκα προς την Υπουργό Πολιτισμού και Αθλητισμού,με θέμα: «Αδικαιολόγητη καθυστέρηση επισκευής του Δημοτικού Κολυμβητηρίου Πρέβεζας» δεν θα συζητηθεί κατόπιν συνεννόησης.

Επίσης, η δεύτερη με αριθμό 178/14-11-2021 επίκαιρη ερώτηση πρώτου κύκλου του Βουλευτή Αιτωλοακαρνανίας του Κινήματος Αλλαγής κ. Δημητρίου Κωνσταντόπουλου προς τον Υπουργό Αγροτικής Ανάπτυξης και Τροφίμων, με θέμα: «Άμεση καταβολή των ενισχύσεων στους παραγωγούς της Αιτωλοακαρνανίας» δεν θα συζητηθεί λόγω κωλύματος του Βουλευτή.

Εδώ θα διακόψουμε για ένα, δύο λεπτά, γιατί στην επόμενη ερώτηση πρόκειται να απαντήσει ο Υφυπουργός Αγροτικής Ανάπτυξης κ. Συμεών Κεδίκογλου, ο οποίος βρίσκεται στην Αίθουσα Γερουσίας και μιλάει στην Επιτροπή Παραγωγής και Εμπορίου.

Τελειώνει όπου νά ’ναι, κύριε Χαρίτου, και κατεβαίνει.

Με την ευκαιρία, να ευχηθούμε και περαστικά στον Υπουργό Αγροτικής Ανάπτυξης και Τροφίμων κ. Λιβανό, ο οποίος βρίσκεται κλινήρης στο σπίτι του. Γρήγορα να τον δούμε κοντά μας.

(ΔΙΑΚΟΠΗ)

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΩΝ (Απόστολος Αβδελάς):** Κυρίες και κύριοι συνάδελφοι, συνεχίζεται η συνεδρίαση.

Προχωρούμε στην τρίτη με αριθμό 175/12-11-2021 επίκαιρη ερώτηση δεύτερου κύκλου του Βουλευτή Ροδόπης του Συνασπισμού Ριζοσπαστικής Αριστεράς κ. Δημητρίου (Τάκη) Χαρίτουπρος τον Υπουργό Αγροτικής Ανάπτυξης και Τροφίμων, με θέμα: «Θα επανεκκινήσετε τις διαδικασίες για την κατασκευή του αρδευτικού φράγματος Ιάσμου στην ΠΕ Ροδόπης;».

Κύριε Χαρίτου, καλησπέρα σας, καλή εβδομάδα. Έχετε δύο λεπτά για το ξεκίνημά σας.

**ΔΗΜΗΤΡΙΟΣ ΧΑΡΙΤΟΥ:** Σας ευχαριστώ πολύ, κύριε Πρόεδρε.

Να ευχηθώ κι εγώ με τη σειρά μου καλή ανάρρωση στον Υπουργό. Θα ήταν σήμερα εδώ να απαντήσει στην ερώτηση.

Κύριε Υφυπουργέ, η κατασκευή του φράγματος Κομψάτου στον Ίασμο Ροδόπης είναι έργο ζωτικής σημασίας για τον αγροτικό κόσμο και την τοπική οικονομία, αφού θα εξασφαλίσει την άρδευση σε περισσότερα από διακόσιες χιλιάδες στρέμματα στην ευρύτερη περιοχή, όταν σήμερα η άρδευση γίνεται με την υπεράντληση νερού από περίπου πέντε χιλιάδες γεωτρήσεις μεγάλου βάθους, με συνέπεια την υφαλμύρωση γόνιμων εδαφών και με άμεσο κίνδυνο ερημοποίησης του θρακικού κάμπου.

Μόνο η δεύτερη μελέτη που εκπονήθηκε για το φράγμα του Ιάσμου που ομόφωνα εγκρίθηκε από το περιφερειακό συμβούλιο το 2014 κόστισε στο ελληνικό δημόσιο σχεδόν 10 εκατομμύρια ευρώ.

Κι όμως, παρά την προτροπή από το Υπουργείο Περιβάλλοντος στα μέσα του 2016, για να βρεθεί αποδεκτή λύση στην ένσταση επί της μελέτης, που εξέφρασε κυρίως ο φορέας διαχείρισης της λίμνης Βιστωνίδας, παρ’ ότι οι λόγοι της ένστασης που υποβλήθηκε έχουν απαντηθεί πλήρως από τους μελετητές του έργου, το Υπουργείο σας, επί δυόμιση σχεδόν χρόνια, δεν έχει προχωρήσει στην επαναξιολόγηση και οριστικοποίηση της μελέτης, ώστε το έργο να ενταχθεί στο Ταμείο Ανάκαμψης, για να υλοποιηθεί έτσι ένα εμβληματικό έργο για την περιοχή.

Ενώ γνωρίζετε ότι είναι έργο που συνδέεται άμεσα με τους στόχους για την πράσινη μετάβαση, που θέτει το ίδιο το Ταμείο Ανάκαμψης, εσείς αποκλείσατε το έργο του φράγματος του Κομψάτου από τα αρδευτικά έργα υποδομών για τη γεωργία, που πρόσφατα ανακοινώσατε παρουσία του ίδιου του Πρωθυπουργού. Δώσατε μάλιστα προτεραιότητα σε άλλα έργα, με κριτήρια εκδούλευσης κομματικών σας φίλων.

Θέλω να γνωρίζετε, κύριε Υφυπουργέ, ότι το έργο αυτό είναι το μοναδικό έργο υποδομής που πρότειναν στη διακομματική επιτροπή για τη Θράκη και διεκδικούν σύσσωμοι οι παραγωγικοί, οι κοινωνικοί φορείς και η αυτοδιοίκηση στη Ροδόπη. Αποτελεί, θα έλεγα, τη λυδία λίθο για την αξιοπιστία και το κύρος της ίδιας της διακομματικής επιτροπής.

Σας ερωτώ λοιπόν αν θα προχωρήσετε στην οριστικοποίηση της μελέτης του φράγματος του Κοσμάτου στον Ίασμο και αν είναι στις προθέσεις σας να εντάξετε το έργο αυτό στο Ταμείο Ανάκαμψης, ώστε να υλοποιηθεί.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Χαρίτου.

Θα απαντήσει ο Υπουργός Αγροτικής Ανάπτυξης και Τροφίμων κ. Σίμος Κεδίκογλου.

Κύριε Κεδίκογλου, έχετε τρία λεπτά για την απάντησή σας.

**ΣΙΜΟΣ ΚΕΔΙΚΟΓΛΟΥ (Υφυπουργός Αγροτικής Ανάπτυξης και Τροφίμων):** Ευχαριστώ πολύ, κύριε Πρόεδρε.

Πρώτα απ’ όλα, να διευκρινίσουμε κάτι. Η παρουσίαση των αρδευτικών έργων στην οποία αναφερθήκατε αφορούσε την πρώτη φάση. Θα ακολουθήσουν άλλες δύο φάσεις. Δεν ήταν όλα τα αρδευτικά έργα που θα εκπονηθούν στην επόμενη προγραμματική περίοδο.

Τώρα, κύριε συνάδελφε, γνωρίζετε πολύ καλά ότι η περιφερειακή ανάπτυξη είναι στις προτεραιότητες της Κυβέρνησης του Κυριάκου Μητσοτάκη. Ιδίως όμως η Θράκη και η ανάπτυξή της έχουν μια σημασία παραπάνω, για αυτονόητους λόγους. Για τον λόγο αυτό συστάθηκε και η διακομματική επιτροπή για τη Θράκη, προκειμένου, μακριά από κομματικές ταυτότητες και σκοπιμότητες, να χαραχθεί μια εθνική στρατηγική για την περιοχή.

Ορθά αναφέρατε στην ερώτησή σας και αναπτύξατε στην πρωτολογία σας τη μεγάλη σημασία που θα έχει το φράγμα του Ιάσμου, εάν αυτό υλοποιηθεί. Πρόκειται για ένα έργο που θα διευκολύνει την άρδευση διακοσίων χιλιάδων στρεμμάτων, με την αξιοποίηση των επιφανειακών υδάτων, επιτυγχάνοντας τον περιορισμό της χρήσης της άντλησης υπογείων υδάτων. Σωστά λοιπόν ζητάτε την ένταξή του στο Ταμείο Ανάκαμψης.

Εδώ όμως και επ’ αφορμή της συζήτησης που είχε ο Υπουργός Αγροτικής Ανάπτυξης με τον τομεάρχη αγροτικών στο κόμμα σας, τον κ. Αραχωβίτη, θέλω να θέσω ένα ερώτημα για να καταλάβουμε τη θέση του ΣΥΡΙΖΑ. Ο τομεάρχης του ΣΥΡΙΖΑ, ο κ. Αραχωβίτης εγκάλεσε την Κυβέρνηση τόσο στην αρμόδια Επιτροπή Παραγωγής και Εμπορίου, όπου συζητείται το νομοσχέδιο του Υπουργείου για τις σταυλικές εγκαταστάσεις, όσο και με σχετικές ανακοινώσεις, ότι με το πρόγραμμα «ΥΔΩΡ 2.0», που περιλαμβάνει είκοσι ένα εμβληματικά εγγειοβελτιωτικά έργα σε πρώτη φάση που θα υλοποιηθούν με τη μέθοδο ΣΔΙΤ, με τα οποία κυριολεκτικά αναδιαμορφώνεται ο χάρτης της ελληνικής περιφέρειας τα επόμενα χρόνια, υποστήριξε λοιπόν ο κ. Αραχωβίτης ότι προχωρούμε δήθεν στην ιδιωτικοποίηση των υδάτων εις βάρος των Ελλήνων αγροτών.

Εσείς τώρα έρχεστε και με ρωτάτε εάν πρόκειται να ενταχθεί το έργο του φράγματος Ιάσμου στο Ταμείο Ανάκαμψης και άρα ουσιαστικά εάν θα ενσωματωθεί στο πρόγραμμα «ΥΔΩΡ 2.0». Ρωτώ λοιπόν, και παρακαλώ για την απάντηση στη δευτερολογία σας, εάν ο ΣΥΡΙΖΑ επίσημα επιθυμεί ή όχι την υλοποίηση αυτών των μεγάλων εμβληματικών έργων, έργα που θα οδηγήσουν στην καλύτερη αξιοποίηση των υδάτων, προς όφελος του περιβάλλοντος, που θα οδηγήσουν σε αύξηση του εισοδήματος των παραγωγών μας και κυρίως τα έργα που δεν θα επιβαρύνουν ούτε κατά ένα ευρώ τον Έλληνα αγρότη.

Κύριοι συνάδελφοι, το Υπουργείο, αναλογιζόμενο την τεράστια σημασία του έργου για την περιοχή και στο πλαίσιο της έμπρακτης στήριξης που δείχνει προς τη Θράκη και για την οποία θα μιλήσω αναλυτικότερα στη δευτερολογία μου, προσανατολίζεται στο να εντάξει στο πρόγραμμα το φράγμα του Ιάσμου.

Προκειμένου να γίνουν κατανοητά τα μεγέθη του έργου το κόστος κατασκευής ανέρχεται στα 223 εκατομμύρια ευρώ, ενώ το συνολικό κόστος, με λειτουργία και συντήρηση, ανέρχεται σε 557 εκατομμύρια ευρώ.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κύριε Υφυπουργέ.

Κύριε Χαρίτου, έχετε τον λόγο για τρία λεπτά.

**ΔΗΜΗΤΡΙΟΣ ΧΑΡΙΤΟΥ:** Ευχαριστώ πολύ, κύριε Πρόεδρε.

Κύριε Υφυπουργέ, σας άκουσα να λέτε ωραία λόγια για τη Θράκη και μάλιστα στο τέλος είπατε ότι υπάρχει προσανατολισμός για ένταξη του έργου. Φοβάμαι ότι είναι υπεκφυγή. Δεν υπάρχει σαφής δέσμευση, κύριε Υφυπουργέ. Ναι μεν αλλά. Κι αυτή είναι η μεγάλη ανησυχία, κύριε Υφυπουργέ, γιατί ενώ είχατε όλο τον χρόνο στη διάθεσή σας να ωριμάσετε, να οριστικοποιήσετε το έργο, έτσι ώστε να είναι έτοιμο για ένταξη, δυστυχώς δεν κάνατε τίποτα ή κάνατε πολύ λίγα πράγματα. Παρ’ ότι κατ’ επανάληψη έχει τεθεί από την πλευρά μου, εφόσον ανοίξατε θέμα διακομματικής στον προκάτοχο Υπουργό κ. Βορίδη, στον Αναπληρωτή Υπουργό Οικονομικών κ. Σκυλακάκη, που έχει την ευθύνη για το Ταμείο, παρ’ ότι μάλλιασε η γλώσσα μου να ζητώ την ένταξη αυτού του έργου εδώ και ενάμιση χρόνο στους πόρους του ταμείου, εσείς δεν έχετε κάνει βήμα. Ακόμα είστε στον προσανατολισμό και μάλιστα το λέτε με έναν τρόπο, μιλώντας για έργα που πρόσφατα ανακοινώσατε, που θα έπρεπε με μια μεγαλύτερη προσοχή να μιλάτε για αυτά.

Διότι, κύριε Υφυπουργέ, ωραία είναι τα μεγαλεπήβολα σχέδια, ωραία είναι τα λόγια τα μεγάλα λόγια, 200 εκατομμύρια όλα-όλα είναι οι πόροι από το Ταμείο Ανάκαμψης για αρδευτικά έργα. Κι αυτή είναι η μεγάλη ανησυχία και για το φράγμα του Ιάσμου. 200 εκατομμύρια είναι όλα-όλα. Για το 1,6 δισεκατομμύριο που λέτε πρέπει να μας πείτε αν σε αυτά εντάσσετε και τα 450 εκατομμύρια που δέσμευσε η προηγούμενη κυβέρνηση των τριάντα ενός έργων, που εσείς τα παγώσατε.

Τα λέω αυτά, κύριε Υφυπουργέ, γιατί σας άκουσα, ενώ έχετε αφήσει το έργο στον αέρα, μετέωρο κι ενώ δεν το έχετε εντάξει στο ταμείο, από την άλλη μου θέσατε το ρητορικό ερώτημα αν εμείς συμφωνούμε να προχωρούν τα έργα μέσω ΣΔΙΤ, δηλαδή με συμπράξεις με ιδιώτες. Αυτό δεν θέσατε; Σε ποιο σημείο είμαστε, κύριε Υπουργέ; Εδώ το έργο είναι στον αέρα.

Για να σας το πω διαφορετικά, μου θυμίζει αυτό που λένε «Ακόμα δεν τον είδαμε, Γιάννη τον βαφτίσαμε». Αυτό μου λέτε, κύριε Υφυπουργέ. Σας λέω λοιπόν ευθέως, για να τελειώνει και για το θέμα αυτό με τα ΣΔΙΤ: Προφανώς οι ιδιώτες που εντάσσονται και θέλουν να ενταχθούν στην κατασκευή των έργων δεν το κάνουν για την ψυχή του μπαμπά τους. Είπατε κι εσείς ότι δεν θα πληρώσουν οι αγρότες. Βάζω ένα ερώτημα για το τι θα γίνει στο μέλλον.

Όμως είπατε περίπου ότι θα πληρωθούν οι ιδιώτες από τον κρατικό προϋπολογισμό σε βάθος εικοσιπενταετίας, δηλαδή από τους φορολογούμενους. Ωραία δουλειά, κύριε Υφυπουργέ, πολύ ωραία δουλειά. Ποιος ιδιώτης δεν θα ήθελε να έχει πρόσβαση στους πόρους του ταμείου, να έχει εξασφαλισμένα τα λεφτά του και να έχει και εγγυημένα τα κέρδη εις υγείαν –να μην πω- των φορολογουμένων; Και αυτό το λέτε επιχειρείν; Αυτό είναι κρατικοδίαιτη επιχειρηματικότητα. Γι’ αυτό μιλάμε;

Σας λέω, λοιπόν, πολύ-πολύ καθαρά ότι το έργο είναι ζωτικής σημασίας για την περιοχή.

Πρέπει να μου δώσετε μια απάντηση όχι σε μένα, κύριε Υφυπουργέ, αλλά στους πολίτες, στον αγροτικό κόσμο, στους τοπικούς φορείς, που ανησυχούν και θεωρούν ότι αυτό το έργο πρέπει να ενταχθεί.

Είναι το μοναδικό έργο του οποίου τα νερά, κύριε Υφυπουργέ, είναι από την ελληνική επικράτεια. Καταλαβαίνετε τι σημαίνει αυτό; Θα αρδεύσει διακόσιες χιλιάδες στρέμματα, όπως και εσείς είπατε. Άλλα έργα στη γειτονική περιοχή ίδιου ύψους προϋπολογισμού που αναφέρετε, που θα αρδεύσουν πενήντα πέντε χιλιάδες στρέμματα, τα εντάσσετε.

Κομψά σας το είπα στην εισαγωγική μου ομιλία, ότι τα κριτήριά σας είναι για να κάνετε εκδούλευση σε κομματικούς φίλους.

Τέλος, κύριε Υφυπουργέ, θέλω ειλικρινά να μου δώσετε μια καθαρή απάντηση αν είναι στις προθέσεις σας να εντάξετε το έργο στο Ταμείο Ανάκαμψης, έτσι ώστε να υλοποιηθεί. Αυτό είναι το ερώτημα που, πράγματι, ζητούν σήμερα να μάθουν όλοι οι πολίτες της Ροδόπης. Αν δεν είναι στις προτεραιότητές σας, σας λέω πολύ ειλικρινά ότι είναι τόσο ώριμο το έργο που μια άλλη προοδευτική κυβέρνηση θα αναλάβει την ευθύνη να αναζητήσει πόρους, να αναζητήσει άλλα χρηματοδοτικά εργαλεία, έτσι ώστε αυτό το έργο να υλοποιηθεί, γιατί είναι ένα έργο ζωτικής σημασίας για τον αγροτικό κόσμο, αλλά και την τοπική οικονομία.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

Ορίστε, κύριε Κεδίκογλου, έχετε και εσείς τον λόγο για τρία λεπτά.

**ΣΙΜΟΣ ΚΕΔΙΚΟΓΛΟΥ (Υφυπουργός Αγροτικής Ανάπτυξης και Τροφίμων):** Απάντηση δεν μου δώσατε, πάντως, αν είστε υπέρ ή κατά των ΣΔΙΤ.

Θέλω να σας ξεκαθαρίσω μερικά πράγματα. Πρώτα από όλα, σας είπα ότι η Κυβέρνηση προσανατολίζεται στην υλοποίηση του έργου. Οριστικές αποφάσεις θα ανακοινωθούν σύντομα.

Να σας εξηγήσω μερικά πράγματα για τα ΣΔΙΤ, γιατί μάλλον κάτι δεν έχει γίνει αντιληπτό. Σας είπα ότι δεν θα πληρώσουν οι αγρότες και δεν θα πληρώσουν οι αγρότες. Δεν θα πληρώνουν το νερό με το οποίο θα αρδεύουν τα χωράφια τους. Τι σημαίνει ΣΔΙΤ; Είναι η σύμπραξη με τον ιδιωτικό τομέα, που πληρώνεται σε βάθος εικοσιπενταετίας. Αυτό παρέχει μια ευελιξία στο κράτος να μπορέσει τα λεφτά του Ταμείου Ανάκαμψης να τα μοχλεύσει για να κατασκευάσει, να προχωρήσει έργα πολλαπλάσιας αξίας από ό,τι είναι το Ταμείο Ανάκαμψης. Πιστεύω ότι αυτός είναι ένας στόχος που επιθυμούν οι Έλληνες.

Και να σας ξεκαθαρίσω το εξής: Συγχρηματοδοτούνται από το Ταμείο Ανάκαμψης και από το πρόγραμμα «Ελλάδα 2.0». Υλοποιούνται ως μη ανταποδοτικά έργα ΣΔΙΤ, δηλαδή αυτό που σας είπα. Ο ιδιωτικός φορέας αποπληρώνεται από το Πρόγραμμα Δημοσίων Επενδύσεων σε βάθος εικοσιπενταετίας. Είναι ξεκάθαρο ότι δεν υπάρχει το στοιχείο της εμπορικής εκμετάλλευσης. Είναι ξεκάθαρο ότι δεν θα υπάρξει πρόσθετη επιβάρυνση των αγροτών.

Σε ό,τι αφορά τη Ροδόπη, η επιθυμία, η βούληση της Κυβέρνησης να στηρίξει τη Θράκη έχει φανεί εμπράκτως και ειδικά την Περιφέρεια της Ροδόπης. Θα σας αναφέρω απλώς μερικά νούμερα για να δείτε. Μέσω των χρηματοδοτικών εργαλείων για τον COVID και τα de minimis, οι αγρότες της Ροδόπης έχουν λάβει 3.336.000 ευρώ.

Παράλληλα, με επιστρεπτέες προκαταβολές τρεις χιλιάδες διακόσιοι είκοσι επτά παραγωγοί έλαβαν σχεδόν 6 εκατομμύρια ευρώ. Δηλαδή, έχουν ήδη εκταμιευθεί κοντά στα 9,5 εκατομμύρια ευρώ προς τους παραγωγούς της Ροδόπης.

Επιπλέον, όπως ανακοινώθηκε πρόσφατα από το Υπουργείο Αγροτικής Ανάπτυξης, υπήρξε συμφωνία με το Υπουργείο Οικονομικών -και μάλιστα, το αίτημα έχει σταλεί προς έγκριση στην Ευρωπαϊκή Επιτροπή- για έκτακτη ενίσχυση λόγω COVID και στους καλλιεργητές καπνού στο σύνολο της επικράτειας 11,3 εκατομμύρια ευρώ, δηλαδή 90 ευρώ το στρέμμα.

Και επειδή η Ροδόπη έχει τη χαρά και την τιμή να έχει το 40% των εκτάσεων καπνού, αντιστοιχεί στη Ροδόπη ένα ποσό άνω των 4,5 εκατομμυρίων ευρώ. Δηλαδή, συνολικά οι παραγωγοί της Ροδόπης έχουν ήδη λάβει σχεδόν 14 εκατομμύρια ευρώ.

Επίσης, από το πρόγραμμα «Νέων Αγροτών», η προκήρυξη του οποίου τρέχει, έχουν κατανεμηθεί στην Περιφέρεια Ανατολικής Μακεδονίας και Θράκης 35 εκατομμύρια ευρώ, 10 εκατομμύρια ευρώ περισσότερα από ό,τι στην προηγούμενη πρόσκληση.

Θέλω να καταλάβετε ότι είναι προτεραιότητά μας η στήριξη του πρωτογενούς τομέα. Είναι θεμέλιο της οικονομίας μας, είναι θεμέλιο της κοινωνίας μας. Αυτός είναι ο καλύτερος τρόπος και πιστέψτε με ότι θα δείτε σύντομα και τις οριστικές αποφάσεις.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Υπουργέ.

Καλή συνέχεια και στους δύο.

Κυρίες και κύριοι συνάδελφοι, ολοκληρώθηκε η συζήτηση των επίκαιρων ερωτήσεων.

Δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Απόστολος Αβδελάς):** Με τη συναίνεση του Σώματος και ώρα 19.26΄ λύεται η συνεδρίαση για αύριο ημέρα Τρίτη 23 Νοεμβρίου 2021 και ώρα 10.00΄, με αντικείμενο εργασιών του Σώματος: νομοθετική εργασία, σύμφωνα με την ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**