(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΛΔ΄

Παρασκευή, 26 Νοεμβρίου 2021

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Ανακοίνωση αναφορών, σελ.   
2. Ανακοίνωση του δελτίου επίκαιρων ερωτήσεων της Δευτέρας 29 Νοεμβρίου 2021, σελ.   
3. Συζήτηση επικαίρων ερωτήσεων:   
 α) Προς την Υπουργό Παιδείας και Θρησκευμάτων, με θέμα: «Η εξέλιξη της Ανώτατης Σχολής Παιδαγωγικής και Τεχνολογικής Εκπαίδευσης (ΑΣΠΑΙΤΕ)», σελ.   
 β) Προς τον Υπουργό Κλιματικής Κρίσης και Πολιτικής Προστασίας, με θέμα: «Απαράδεκτη κωλυσιεργία στη λειτουργία του νέου Πυροσβεστικού Κλιμακίου Ξυλοκάστρου και την αντιπυρική θωράκιση της ευρύτερης περιοχής», σελ.   
 γ) Προς τον Υπουργό Εργασίας και Κοινωνικών Υποθέσεων, με θέμα: «Ψηφιακές Πλατφόρμες Delivery: Συνεχίζονται οι απαράδεκτες εργασιακές πρακτικές», σελ.

ΟΜΙΛΗΤΕΣ

Α. Επί διαδικαστικού θέματος:  
 ΚΑΚΛΑΜΑΝΗΣ Ν. , σελ.   
  
Β. Επί των επικαίρων ερωτήσεων:  
 ΓΡΗΓΟΡΙΑΔΗΣ Κ. , σελ.   
 ΔΕΛΗΣ Ι. , σελ.   
 ΣΥΡΙΓΟΣ Ε. , σελ.   
 ΤΟΥΡΝΑΣ Ε. , σελ.   
 ΤΣΑΚΛΟΓΛΟΥ Π. , σελ.   
 ΨΥΧΟΓΙΟΣ Γ. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΛΔ΄

Παρασκευή 26 Νοεμβρίου 2021

Αθήνα, σήμερα στις 26 Νοεμβρίου 2021, ημέρα Παρασκευή και ώρα 9.11΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. **ΝΙΚΗΤΑ ΚΑΚΛΑΜΑΝΗ**.

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 25-11-2021 εξουσιοδότηση του Σώματος, επικυρώθηκαν με ευθύνη του Προεδρείου τα πρακτικά της ΛΓ΄ συνεδριάσεώς του, της Πέμπτης 25 Νοεμβρίου 2021, σε ό,τι αφορά την ψήφιση στο σύνολο του σχεδίου νόμου του Υπουργείου Αγροτικής Ανάπτυξης και Τροφίμων: «Μέτρα διευκόλυνσης και εκσυγχρονισμού της ίδρυσης και λειτουργίας κτηνοτροφικών εγκαταστάσεων, διατάξεις για τη διενέργεια ελέγχων και την επιβολή κυρώσεων και άλλες επείγουσες ρυθμίσεις».)

Παρακαλείται η κυρία Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τη Γραμματέα της Βουλής κ. Ραλλία Χρηστίδου, Βουλευτή Β3΄ Νότιου Τομέα Αθηνών, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(ΝΑ ΜΠΕΙ ΤΟ MAIL ΜΕ ΤΙΣ ΑΝΑΦΟΡΕΣ)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(ΝΑ ΜΠΕΙ ΤΟ MAIL ΜΕ ΤΙΣ ΑΠΑΝΤΗΣΕΙΣ)

(ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ)

Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Πριν εισέλθουμε στη συζήτηση του σημερινού δελτίου των επικαίρων ερωτήσεων, έχω την τιμή να ανακοινώσω στο Σώμα το δελτίο επικαίρων ερωτήσεων της Δευτέρας 29 Νοεμβρίου 2021.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 194/15-11-2021 επίκαιρη ερώτηση του Βουλευτή Εύβοιας του Συνασπισμού Ριζοσπαστικής Αριστεράς κ. Ευάγγελου Αποστόλου προς τον Υπουργό Περιβάλλοντος και Ενέργειας, με θέμα: «Απόσυρση της βεβαίωσης παραγωγού για την εγκατάσταση αιολικού πάρκου 5 σταθμών στη Δημοτική Ενότητα Στυρέων Δήμου Καρύστου».

2. Η με αριθμό 197/16-11-2021 επίκαιρη ερώτηση του Βουλευτή Επικρατείας του Κινήματος Αλλαγής κ. Γεώργιου Καμίνη προς τον Υπουργό Περιβάλλοντος και Ενέργειας, με θέμα: «Υπογειοποίηση ηλεκτροδοτικών καλωδιώσεων στα μεσαιωνικά χωριά της Χίου».

3. Η με αριθμό 206/22-11-2021 επίκαιρη ερώτηση του ΣΤ΄ Αντιπροέδρου της Βουλής και Βουλευτή Λάρισας του Κομμουνιστικού Κόμματος Ελλάδας κ. Γεωργίου Λαμπρούλη προς τον Υπουργό Αγροτικής Ανάπτυξης και Τροφίμων, με θέμα: «Αποζημιώσεις των αγροτών Τυρνάβου για τις ζημιές που υπέστησαν από τους παγετούς του Απριλίου».

4. Η με αριθμό 195/16-11-2021 επίκαιρη ερώτηση του Βουλευτή Επικρατείας της Ελληνικής Λύσης κ. Βασιλείου Βιλιάρδου προς τον Υπουργό Οικονομικών, με θέμα: «Ειδική εκκαθάριση της «ΛΑΡΚΟ» και εκτίμηση της αξίας της».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφοι 2 και 3 και 132 παράγραφος. 2 του Κανονισμού της Βουλής)

1. Η με αριθμό 196/16-11-2021 επίκαιρη ερώτηση του Βουλευτή Α΄ Ανατολικής Αττικής του Συνασπισμού Ριζοσπαστικής Αριστεράς κ. Χρήστου Σπίρτζη προς τον Υπουργό Προστασίας του Πολίτη, με θέμα: «Άμεση λήψη μέτρων για την προστασία της δημόσιας υγείας και αποτροπής διασποράς της COVID-19 από την τήρηση των κανόνων κοινωνικής αποστασιοποίησης από ανεμβολίαστους αστυνομικούς».

2. Η με αριθμό 205/21-11-2021 επίκαιρη ερώτηση του Βουλευτή Αιτωλοακαρνανίας του Κινήματος Αλλαγής κ. Δημητρίου Κωνσταντόπουλου προς τον Υπουργό Αγροτικής Ανάπτυξης και Τροφίμων, με θέμα: «Άμεση καταβολή των ενισχύσεων στους παραγωγούς της Αιτωλοακαρνανίας».

3. Η με αριθμό 208/22-11-2021 επίκαιρη ερώτηση του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Υγείας, με θέμα: «Τα σοβαρά προβλήματα που προκαλεί στους χιλιάδες κατοίκους και εργαζομένους της περιοχής η υποστελέχωση του Κέντρου Υγείας Μοιρών Δ. Φαιστού Κρήτης».

4. Η με αριθμό 198/18-11-2021 επίκαιρη ερώτηση του Βουλευτή Ηλείας του Συνασπισμού Ριζοσπαστικής Αριστεράς κ. Διονύσιου – Χαράλαμπου Καλαματιανού προς τον Υπουργό Υγείας, με θέμα: «Χωρίς κλινική ΜΕΘ η Ηλεία μέσα στην υγειονομική κρίση».

5. Η με αριθμό 209/22-11-2021 επίκαιρη ερώτηση του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Οικονομικών, με θέμα: «Επιδείνωση αντί για επίλυση των προβλημάτων των πληγέντων από τον σεισμό στο Αρκαλοχώρι».

6. Η με αριθμό 199/18-11-2021 επίκαιρη ερώτηση της Βουλευτού Β2΄ Δυτικού Τομέα Αθηνών του Συνασπισμού Ριζοσπαστικής Αριστεράς κ. Χαρούλας (Χαράς) Καφαντάρη προς τον Υπουργό Κλιματικής Κρίσης και Πολιτικής Προστασίας, με θέμα: «Νέο Υπουργείο Κλιματικής Κρίσης και Πολιτικής Προστασίας».

7. Η με αριθμό 200/18-11-2021 επίκαιρη ερώτηση του Βουλευτή Μεσσηνίας του Συνασπισμού Ριζοσπαστικής Αριστεράς κ. Αλέξανδρου (Αλέξη) Χαρίτση προς τον Υπουργό Αγροτικής Ανάπτυξης και Τροφίμων, με θέμα: «Η αδράνεια της Κυβέρνησης για λήψη μέτρων στήριξης οδηγεί σε κατάρρευση το εισόδημα χιλιάδων παραγωγών κορινθιακής σταφίδας».

8. Η με αριθμό 202/18-11-2021 επίκαιρη ερώτηση του Βουλευτή Λακωνίας του Συνασπισμού Ριζοσπαστικής Αριστεράς κ. Σταύρου Αραχωβίτη προς τον Υπουργό Αγροτικής Ανάπτυξης και Τροφίμων, με θέμα: «Καταβολή βασικής ενίσχυσης 2021».

9. Η με αριθμό 203/18-11-2021 επίκαιρη ερώτηση του Βουλευτή Πρέβεζας του Συνασπισμού Ριζοσπαστικής Αριστεράς κ. Κωνσταντίνου Μπάρκα προς την Υπουργό Πολιτισμού και Αθλητισμού, με θέμα: «Αδικαιολόγητη καθυστέρηση επισκευής του Δημοτικού Κολυμβητηρίου Πρέβεζας».

10. Η με αριθμό 204/18-11-2021 επίκαιρη ερώτηση του Βουλευτή Αιτωλοακαρνανίας του Συνασπισμού Ριζοσπαστικής Αριστεράς κ. Γεωργίου Βαρεμένου προς τον Υπουργό Υγείας, με θέμα: «Να ανανεωθούν άμεσα οι συμβάσεις ορισμένου χρόνου των εργαζομένων στην καθαριότητα, σίτιση και φύλαξη στις δομές υγείας του ΕΣΥ».

11. Η με αριθμό 212/22-11-2021 επίκαιρη ερώτηση του Βουλευτή Β1΄ Βόρειου Τομέα Αθηνών του Συνασπισμού Ριζοσπαστικής Αριστεράς κ. Κωνσταντίνου (Κώστα) Ζαχαριάδη προς τον Υπουργό Εσωτερικών, με θέμα: «Απραξία και μη αξιοποίηση του όπλου της τηλεργασίας από την Κυβέρνηση στο δημόσιο».

ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

1. Η με αριθμό 395/18-10-2021 ερώτηση του Βουλευτή Α΄ Αθηνών του Συνασπισμού Ριζοσπαστικής Αριστεράς κ. Χριστόφορου Βερναρδάκη προς τον Υπουργό Υποδομών και Μεταφορών, με θέμα: «Ακραία επιδείνωση του κυκλοφοριακού προβλήματος της πρωτεύουσας».

2. Η με αριθμό 453/19-10-2021 ερώτηση του Βουλευτή Μεσσηνίας του Συνασπισμού Ριζοσπαστικής Αριστεράς κ. Αλέξανδρου (Αλέξη) Χαρίτση προς τον Υπουργό Οικονομικών, με θέμα: «Ανησυχητικές για την ελληνική οικονομία οι αναθεωρήσεις προς τα κάτω των δαπανών του Ταμείου Ανάκαμψης και Ανθεκτικότητας για το 2021».

3. Η με αριθμό 364/15-10-2021 ερώτηση του Βουλευτή Β1΄ Βόρειου Τομέα Αθηνών του Συνασπισμού Ριζοσπαστικής Αριστεράς κ. Κωνσταντίνου (Κώστα) Ζαχαριάδη προς τον Υπουργό Κλιματικής Κρίσης και Πολιτικής Προστασίας, με θέμα: «Αντιμετώπιση κινδύνων από πλημμυρικά φαινόμενα».

4. Η με αριθμό 452/17/19-10-2021 ερώτηση και αίτηση κατάθεσης εγγράφων του Βουλευτή Β1΄ Βόρειου Τομέα Αθηνών του Συνασπισμού Ριζοσπαστικής Αριστεράς κ. Κωνσταντίνου (Κώστα) Ζαχαριάδη προς τον Υπουργό Κλιματικής Κρίσης και Πολιτικής Προστασίας, με θέμα: «Πορεία υλοποίησης αντιπλημμυρικών και αντιδιαβρωτικών έργων».

Κυρίες και κύριοι συνάδελφοι, σήμερα θα συζητηθούν τρεις ερωτήσεις. Άρα θα υπάρχει και μία ανοχή στον χρόνο.

Δεν θα συζητηθεί κατόπιν συνεννόησης η πρώτη με αριθμό 211/22-11-2021 επίκαιρη ερώτηση δεύτερου κύκλου του Βουλευτή Λάρισας του Συνασπισμού Ριζοσπαστικής Αριστεράς κ. Βασιλείου Κόκκαλη προς τον Υπουργό Εργασίας και Κοινωνικών Υποθέσεων, με θέμα: «Εξασφάλιση στέγης για όλους - συνταγματική υποχρέωση της πολιτείας».

Για όλα αυτά υπάρχει και το σχετικό έγγραφο από τον Γραμματέα του Υπουργικού Συμβουλίου.

Πρώτα θα συζητηθεί η δεύτερη με αριθμό 207/22-11-2021 επίκαιρη ερώτηση πρώτου κύκλου του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς την Υπουργό Παιδείας και Θρησκευμάτων, με θέμα: «Η εξέλιξη της Ανώτατης Σχολής Παιδαγωγικής και Τεχνολογικής Εκπαίδευσης (ΑΣΠΑΙΤΕ)».

Θα απαντήσει ο παρευρισκόμενος Υφυπουργός, ο κ. Συρίγος.

Κύριε Δελή, έχετε τον λόγο.

**ΙΩΑΝΝΗΣ ΔΕΛΗΣ:** Ευχαριστώ πολύ, κύριε Πρόεδρε.

Όπως είπατε κι εσείς, η ερώτηση αφορά στην Ανώτατη Σχολή Παιδαγωγικής και Τεχνολογικής Εκπαίδευσης (ΑΣΠΑΙΤΕ). Πρόκειται για ένα πολύπαθο ίδρυμα, κύριε Υπουργέ, το οποίο διαχρονικά στην εξηντάχρονη λειτουργία του έχει υποστεί και αυτό, όπως και όλα τα υπόλοιπα βέβαια, όλες τις συνέπειες της αντιεκπαιδευτικής πολιτικής των κυβερνήσεων.

Η τελευταία τώρα από αυτές τις συνέπειες, και ίσως η χειρότερη, είναι το γεγονός ότι η σημερινή ΑΣΠΑΙΤΕ αποτελεί το μοναδικό ίδρυμα της χώρας το οποίο έχει απομείνει να λειτουργεί στον τεχνολογικό τομέα της ανώτατης εκπαίδευσης μετά από την πρόσφατη κατάργηση των ΤΕΙ. Πρακτικά, δηλαδή, η ΑΣΠΑΙΤΕ παραμένει ξεκρέμαστη και μένει αποκλεισμένη από τον πανεπιστημιακό τομέα της ανώτατης εκπαίδευσης. Μετά από έναν γνωστό κύκλο ανωτατοποιήσεων, μετά από το γνωστό επίσης σχέδιο «ΑΘΗΝΑ», μετά τις πανεπιστημιοποιήσεις, όλα αυτά δηλαδή τα οποία έπραξαν τα τελευταία χρόνια οι κυβερνήσεις, σήμερα η ΑΣΠΑΙΤΕ κινδυνεύει πραγματικά να υποβαθμιστεί σε ένα ίδρυμα παροχής διετών ή τριετών καταρτίσεων.

Σήμερα, σύμφωνα με τις ανακοινώσεις του Υπουργείου Παιδείας σχετικά με τον νέο νόμο που ετοιμάζεται για την ανώτατη εκπαίδευση, ο κίνδυνος αυτός για την ΑΣΠΑΙΤΕ δεν είναι φανταστικός. Είναι υπαρκτός. Και να γιατί: Πρώτον, η παιδαγωγική επάρκεια, κύριε Υπουργέ, την οποία η ΑΣΠΑΙΤΕ προσφέρει στις σπουδές της, την έχει στο πρόγραμμα των σπουδών της, έχει ήδη αφαιρεθεί από τους προπτυχιακούς κύκλους πολλών πανεπιστημιακών τμημάτων και αποτελεί εδώ και καιρό ένα εμπορεύσιμο εκπαιδευτικό προϊόν, ιδιαίτερα μάλιστα ακριβό.

Δεύτερον, το οικόπεδο και οι υποδομές της ΑΣΠΑΙΤΕ, ακριβώς δίπλα από το Υπουργείο Παιδείας, είναι ενταγμένες από το 2012 ακόμα, από το δεύτερο δηλαδή μνημόνιο, στο ΤΑΙΠΕΔ, κάτι που σημαίνει ότι στην πράξη είναι υπονομευμένες όλες οι στοιχειώδεις εκπαιδευτικές και ερευνητικές λειτουργίες αυτού του ιδρύματος.

Με βάση τα παραπάνω τώρα, σας ρωτάμε, κύριε Υπουργέ, να μας πείτε τι προτίθεστε να κάνετε εσείς και η Κυβέρνησή σας προκειμένου η ΑΣΠΑΙΤΕ να ενταχθεί στον πανεπιστημιακό τομέα της ανώτατης εκπαίδευσης.

Εδώ υπάρχουν δύο επιλογές, είτε ως αυτόνομο ίδρυμα είτε εντασσόμενη ως αυτόνομη σχολή σε ένα άλλο πανεπιστήμιο, το ΕΚΠΑ εν προκειμένω. Να απονέμει επομένως αντίστοιχα πτυχία πανεπιστημιακού επιπέδου με κατοχυρωμένα βεβαίως όλα τα επαγγελματικά δικαιώματα. Να διατηρηθεί –και αυτό είναι κρίσιμο, κύριε Υπουργέ- ο διπλός χαρακτήρας της ΑΣΠΑΙΤΕ, και του μηχανικού και του εκπαιδευτικού. Να διασφαλιστεί ότι θα συνεχιστεί η απονομή της παιδαγωγικής επάρκειας προπτυχιακά, ενταγμένη δηλαδή στο πρόγραμμα σπουδών χωρίς δίδακτρα ή άλλες προϋποθέσεις και φυσικά να εξασφαλιστούν όλες οι προϋποθέσεις σε μόνιμο διδακτικό και λοιπό προσωπικό και για τη σχολή αυτή, όπως και για όλες τις πανεπιστημιακές σχολές οι οποίες υποφέρουν από την έλλειψη προσωπικού, τις υποδομές, τα εργαστήρια, τα αναβαθμισμένα ενιαία προγράμματα σπουδών. Και τέλος, να δοθούν εδώ και τώρα -και αυτό είναι κρίσιμο- οι εκτάσεις από το ΤΑΙΠΕΔ πίσω στο ίδρυμα αυτής της σχολής.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει ο κύριος Υπουργός.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Υφυπουργός Παιδείας και Θρησκευμάτων):** Ευχαριστώ πάρα πολύ, κύριε συνάδελφε, για την ερώτησή σας.

Είχαμε ξαναμιλήσει, αν δεν κάνω λάθος, για αυτό το θέμα τέλη Μαρτίου - αρχές Απριλίου που μου είχατε υποβάλει σχετική ερώτηση. Και εκεί είχα επισημάνει –και είναι κάτι το οποίο είναι γνωστό- ότι η ΑΣΠΑΙΤΕ παρέμεινε εκτός πανεπιστημιακού τομέα επί θητείας του κ. Γαβρόγλου, του προηγούμενου Υπουργού Παιδείας. Δηλαδή, ανεξάρτητα από τη θέση που είχε τότε η Νέα Δημοκρατία που ήταν εναντίον όλων αυτών που συντελέστηκαν επί υπουργίας του κ. Γαβρόγλου, η μη πανεπιστημιοποίηση της ΑΣΠΑΙΤΕ δεν οφείλεται στην παρούσα Κυβέρνηση, αλλά στις επιλογές που έγιναν τότε.

Επίσης ορθώς επισημάνατε ότι το πτυχίο το οποίο χορηγούν τα τμήματα της ΑΣΠΑΙΤΕ δεν είναι μόνο τεχνολογικής κατευθύνσεως, παρέχει δικαίωμα διδασκαλίας στην ειδικότητα στη δευτεροβάθμια εκπαίδευση, ενώ είναι και πτυχίο επαγγελματικής ειδικότητας το οποίο είναι αντίστοιχο και ισότιμο με αυτά των ΤΕΙ. Και το ερώτημα είναι: Τι γίνεται τώρα που δεν υπάρχουν ΤΕΙ πλέον στη χώρα;

Σας είχα αναφέρει και τότε, τέλη Μαρτίου - αρχές Απριλίου, ότι είχα συναντηθεί με εκπροσώπους της ΑΣΠΑΙΤΕ και με τη διοίκηση της ΑΣΠΑΙΤΕ και έκτοτε έχω συναντηθεί και άλλες φορές και με αποφοίτους της ΑΣΠΑΙΤΕ, οι οποίοι είναι ιδιαίτερα δραστήριοι γιατί ενδιαφέρονται για την μητέρα σχολή τους. Και περιμένουμε να δούμε συνολικά τι θα κάνουμε με τον πανεπιστημιακό χάρτη της χώρας.

Υπάρχει μία απόφαση η οποία βγήκε στις 20 Σεπτεμβρίου του 2021 η οποία προτείνει η ΑΣΠΑΙΤΕ να ενταχθεί ως μονοτμηματική σχολή στο Εθνικό Καποδιστριακό Πανεπιστήμιο Αθηνών με τίτλο «Σχολή Εκπαιδευτικών Εφαρμοσμένων Επιστημών». Και η πρόταση συνεχίζει ότι οι απόφοιτοι της σχολής αυτής θα έχουν τη δυνατότητα να εργάζονται ως καθηγητές στις βασικές ειδικότητες της τεχνικής και επαγγελματικής εκπαίδευσης -όπως είναι τώρα δηλαδή- εκπαιδευτικοί, ηλεκτρολόγοι, ηλεκτρονικοί, μηχανολόγοι, πολιτικοί μηχανικοί. Και αυτός ο διαχωρισμός θα γίνεται από το δεύτερο έτος και μετά. Και προτείνει επίσης η απόφαση της ΑΣΠΑΙΤΕ, να υπάρξουν και περισσότερες κατευθύνσεις -τις αποκαλεί ροές- μέσα στο ΕΚΠΑ.

Ο προβληματισμός ο οποίος υφίσταται ως προς την πρόταση είναι ότι έχουμε ένα πανεπιστήμιο, το ΕΚΠΑ, το οποίο δεν έχει πολυτεχνική διάσταση. Διότι η ΑΣΠΑΙΤΕ έχει δύο πόδια: Είναι το παιδαγωγικό και είναι και το πολυτεχνικό. Στον Νομό Αττικής τον πολυτεχνικό τομέα τον θεραπεύουν δύο πανεπιστημιακά ιδρύματα. Είναι περισσότερο από μία εκατονταετία το Μετσόβιο Πολυτεχνείο και τα τελευταία χρόνια το Πανεπιστήμιο Δυτικής Αττικής. Το Πανεπιστήμιο Αθηνών δεν έχει τέτοια παράδοση. Και προβληματίζει ως προς την πρόταση αυτή κατά πόσο θα πρέπει να ανοίξουμε σε ένα πανεπιστήμιο, που δεν έχει τέτοια παράδοση, μία τέτοια κατεύθυνση.

Στη δευτερολογία μου όμως θα αναφερθώ περισσότερο σε ορισμένα άλλα θέματα σχετικά με την ΑΣΠΑΙΤΕ.

Ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει ο κ. Δελής.

**ΙΩΑΝΝΗΣ ΔΕΛΗΣ:** Η αλήθεια είναι ότι το είχαμε ξανασυζητήσει το θέμα. Σωστά είπατε και εσείς. Ήταν τέλη του Μάρτη. Και μετά από οχτώ μήνες επανερχόμαστε ακριβώς επειδή τότε δεν δόθηκαν ουσιαστικά απαντήσεις. Είχατε πει ότι βρίσκεστε σε διερευνητικές επαφές με τους υπεύθυνους της σχολής.

Αποφύγατε να μιλήσετε τότε για τα σχέδια και τις προθέσεις της Κυβέρνησής σας, επικαλούμενος τις διαβουλεύσεις σας με τη διοίκηση της σχολής. Σήμερα επιχειρήσατε να δώσετε μια απάντηση. Ελπίζουμε στη δευτερολογία σας να είστε πιο συγκεκριμένος. Αναφέρατε την πρόταση της ΑΣΠΑΙΤΕ -τη γνωρίζουμε- της διοίκησης της σχολής. Αναφέρατε τους προβληματισμούς σας. Δεν μας είπατε τι σκοπεύετε να πράξετε, γιατί το θέμα, όπως καταλαβαίνετε, όσο περνάει ο καιρός πλησιάζουμε. Το εντάσσετε βεβαίως κι εσείς στη συνολική αναμόρφωση του ακαδημαϊκού χάρτη της χώρας.

Ως προς το ζήτημα που αναφέρατε σχετικά με τον μη τεχνικό χαρακτήρα του ΕΚΠΑ, εντάξει, αυτό πιθανά να αποτελέσει και εμπλουτισμό του ΕΚΠΑ, ανάλογα πώς θα το δει κανείς. Εν πάση περιπτώσει, δεν θεωρούμε ότι αυτό είναι το κύριο ζήτημα. Το κύριο ζήτημα είναι να ληφθεί η πολιτική απόφαση έτσι ώστε να ενταχθεί αυτή η σχολή οργανικά σε ένα πανεπιστήμιο.

Ξέρετε, βρεθήκαμε χτες, κύριε Υπουργέ, στην ΑΣΠΑΙΤΕ και συναντηθήκαμε και με τη διοίκηση της σχολής, συναντηθήκαμε και με τους φοιτητές, με τα παιδιά και τη δική τους αγωνία μεταφέρουμε σήμερα εδώ με την ερώτησή μας, την αγωνία τους για τις σπουδές τους, για το μέλλον τους.

Μας είπαν επίσης ότι υπάρχουν σοβαρά προβλήματα, τα οποία υποβαθμίζουν τη λειτουργία αυτής της σχολής. Υπάρχουν απαρχαιωμένες εργαστηριακές υποδομές. Υπάρχει γενικότερα μια εικόνα υποσυντήρησης των συγκεκριμένων κτηριακών εγκαταστάσεων. Υπάρχουν τραγικότατες ελλείψεις μόνιμων καθηγητών, οι οποίοι υποκαθίστανται συνήθως από συμβασιούχους, οι οποίοι προσλαμβάνονται επίσης συνήθως με μεγάλη καθυστέρηση σε κάθε ακαδημαϊκή χρονιά. Και βεβαίως η εφαρμογή πέρυσι της ελάχιστης βάσης εισαγωγής είχε ως αποτέλεσμα φέτος να μειωθούν δραστικά οι επιτυχόντες σε αυτήν τη σχολή. Αν συνυπολογίσουμε τώρα και το νέο τοπίο που θα διαμορφωθεί μετά τις αποφάσεις που λαμβάνει η Κυβέρνησή σας σχετικά με τους συντελεστές βαρύτητας των μαθημάτων, γενικότερα θα δυσκολέψει πάρα πολύ η εισαγωγή ενός παιδιού από τα λαϊκά στρώματα σε μια πανεπιστημιακή σχολή.

Βεβαίως, όλα όσα είπαμε για την ΑΣΠΑΙΤΕ δεν ενοχοποιούν αποκλειστικά και μόνο την Κυβέρνηση ή την ηγεσία του Υπουργείου Παιδείας. Ένοχη είναι παραπέρα και μια ολόκληρη αντιεκπαιδευτική πολιτική, η οποία εκπορεύεται από την Ευρωπαϊκή Ένωση και μια πολιτική την οποία πληρώνουν πολύ ακριβά οι φοιτητές με πτυχία κατηγοριοποιημένα, με πτυχία υποβαθμιζόμενα συνεχώς. Γι’ αυτόν ίσως τον λόγο οι φοιτητές της ΑΣΠΑΙΤΕ -το γνωρίζετε ασφαλώς, είμαι βέβαιος- κινητοποιούνται το τελευταίο διάστημα, κάνουν αγώνες, διεκδικούν, αγωνίζονται -και καλά κάνουν κι εμείς είμαστε στο πλευρό τους- γιατί διαισθάνονται και τον κίνδυνο που τους απειλεί ενόψει και της διαμόρφωσης του νέου χάρτη της ακαδημαϊκής εκπαίδευσης με εργαλείο την Εθνική Αρχή Ανώτατης Εκπαίδευσης.

Δεν θα φαίνεται η Κυβέρνηση ως αυτουργός αυτής της πολιτικής, απλώς θα υιοθετεί η Κυβέρνηση τις προτάσεις αυτής της εθνικής αρχής, για να καταλήξουμε στο τέλος σε αυτό που λέμε εμείς, σε αυτό που βλέπει δηλαδή όλος ο κόσμος, στα πανεπιστήμια - ανώνυμες εταιρείες, τα οποία θα εμπορεύονται τη γνώση και την έρευνα και θα λειτουργούν ταυτόχρονα ως οιονεί τμήματα των επιχειρηματικών ομίλων, διαστρέφοντας –και αυτό ας μην το περιφρονήσουμε- τον κοινωνικό ρόλο της επιστήμης, κάτι που δεν αφήνει, κατά τη γνώμη μας, ανεπηρέαστη και την ίδια την εξέλιξη της επιστήμης, δηλαδή αυτές οι επιχειρούμενες αλλαγές στα πανεπιστήμια.

Τώρα σε σχέση με αυτό που είπατε, με την πολιτική απόφαση του ΣΥΡΙΖΑ να μην εντάξει την ΑΣΠΑΙΤΕ και να την αφήσει μόνη της ως τελευταίο απομεινάρι του τεχνολογικού τομέα, έτσι είναι. Το είχαμε πει και τότε. Δεν καταλαβαίνουμε. Θεωρούμε ότι είναι ακατανόητη αυτή η επιλογή.

Αυτό, όμως, δεν αθωώνει τη δική σας Κυβέρνηση, η οποία οφείλει να διορθώσει αυτήν την επιλογή του ΣΥΡΙΖΑ και να εντάξει τη σχολή εκεί που της ανήκει.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Κύριε Συρίγο, ορίστε.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Υφυπουργός Παιδείας και Θρησκευμάτων):** Ευχαριστώ πολύ, κύριε Πρόεδρε.

Ένα γενικό σχόλιο, αγαπητέ κύριε Δελή. Γνωρίζω ότι το κόμμα σας ισχυρίζεται ότι είναι ένα κόμμα που είναι κοντά στον λαό. Τον ίδιο ισχυρισμό έχουμε και εμείς, θεωρώντας ότι είμαστε και φιλελεύθερο και λαϊκό κόμμα, οπότε ενδιαφερόμαστε εξαιρετικά για το θέμα της προσβάσεως στην ανώτατη εκπαίδευση. Είναι βασικό μέσο κοινωνικής ανελίξεως στη χώρα μας και ενδιαφερόμαστε να έχει πρόσβαση ο λαός στη δημόσια δωρεάν εκπαίδευση.

Επειδή αναφερθήκατε προηγουμένως και δεν το σχολίασα -το ξέχασα και ζητώ συγγνώμη- σε κάποιες ανακοινώσεις που έχουν γίνει από το Υπουργείο Παιδείας, να διευκρινίσω ότι δεν έχει γίνει καμμία ανακοίνωση από το Υπουργείο Παιδείας για τα θέματα ανωτάτης εκπαιδεύσεως τον τελευταίο καιρό. Και επειδή διάβασα διάφορα που κυκλοφορούν σε σχέση με τριετή ή διετή προγράμματα σπουδών, το αναφέρετε και εσείς, αν δεν κάνω λάθος, στην πρότασή σας, λέγοντας «να υποβαθμιστεί σε ένα ίδρυμα παροχής τριετών ή διετών καταρτίσεων»…

**ΙΩΑΝΝΗΣ ΔΕΛΗΣ:** Το είπα στην πρωτολογία μου.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Υφυπουργός Παιδείας και Θρησκευμάτων):** Το είπατε στην πρωτολογία σας και ζητώ συγγνώμη που δεν απάντησα.

Να διευκρινίσω το εξής: Η ΑΣΠΑΙΤΕ δεν είναι ΙΕΚ. Τα ΙΕΚ είναι διετούς εκπαιδεύσεως. Στην Ελλάδα αυτήν τη στιγμή έχουμε διετούς εκπαιδεύσεως και έχουμε και τα πανεπιστημιακά ιδρύματα, τα οποία είναι τετραετούς ή πενταετούς και οι ιατρικές εξαετούς εκπαιδεύσεως. Επειδή, μάλιστα, ακούω κατά καιρούς διάφορα που λένε, όπως να εφαρμόσουμε την Μπολόνια, υπονοώντας ότι αυτό σημαίνει τριετή προγράμματα εκπαιδεύσεως, να διευκρινίσω ότι η Μπολόνια και το ευρωπαϊκό σύστημα μεταφοράς και συσσωρεύσεως πιστωτικών μονάδων, το ECΤS όπως το λέμε τα τελευταία χρόνια, μιλάει από εκατόν ογδόντα έως διακόσιες σαράντα μονάδες. Αυτό σημαίνει τριετή ή τετραετή προγράμματα. Δεν είναι στις προθέσεις του Υπουργείου Παιδείας να πάμε σε τριετή προγράμματα πανεπιστημιακής εκπαιδεύσεως.

Επομένως, απαντώντας σε αυτό το θέμα, δεν τίθεται θέμα διετούς καταρτίσεως, διότι η ΑΣΠΑΙΤΕ δεν είναι ΙΕΚ. Η ΑΣΠΑΙΤΕ ως ανώτατη σχολή είναι τετραετούς εκπαιδεύσεως.

Σε σχέση με τον αριθμό των καθηγητών, η ΑΣΠΑΙΤΕ, αν δεν κάνω λάθος, έχει πενήντα δύο μέλη ΔΕΠ, έντεκα ΕΔΙΠ και ένα ΕΤΕΠ. Τον τελευταίο χρόνο της εδόθησαν δύο θέσεις μελών ΔΕΠ, της εδόθησαν εβδομήντα θέσεις ωρομισθίων εκπαιδευτικών και βρίσκεται σε εξέλιξη να εκδοθούν ακόμα εβδομήντα θέσεις φέτος. Επίσης, βάσει των μετατάξεων, συνολικά μετετάχθησαν στην ΑΣΠΑΙΤΕ τρεις εκπαιδευτικοί.

Τα λέω αυτά, διότι δεν υπάρχει αδιαφορία ως προς την ΑΣΠΑΙΤΕ. Υπάρχει αγωνία για το μέλλον της. Θέλουμε να είναι κάτι σοβαρό, το οποίο θα ανταποκρίνεται στα σημερινά δεδομένα. Οι σημερινοί φοιτούντες δεν έχουν σε τίποτα να ανησυχούν. Θα ολοκληρώσουν κανονικά τις σπουδές τους σε αυτό που έχουν μπει και σπουδάζουν.

Ως προς το μέλλον, το βλέπω πραγματικά σε συνδυασμό με κάποιο άλλο πανεπιστημιακό ίδρυμα. Προβληματιζόμαστε, όμως, στο Υπουργείο ποιο είναι το πλέον κατάλληλο ίδρυμα, με το οποίο θα μπορούσε η ΑΣΠΑΙΤΕ να προχωρήσει και τους όρους υπό τους οποίους θα μπορούσε αυτό να γίνει. Αυτά θα γίνουν γνωστά με την ανακοίνωση του νέου πανεπιστημιακού χάρτη της χώρας, υποθέτω -εκτιμώ- από το νέο έτος. Ως τότε, επιφυλάσσομαι να σας απαντήσω περισσότερα, προκειμένου να έχουμε καλύτερη εικόνα του τι θα κάνουμε συνολικά με τον πανεπιστημιακό χάρτη της χώρας.

Ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Προχωρούμε στην πρώτη με αριθμό 201/18-11-2021 επίκαιρη ερώτηση πρώτου κύκλου του Βουλευτή Κορινθίας του ΣΥΡΙΖΑ κ. Γεώργιου Ψυχογιού προς τον Υπουργό Κλιματικής Κρίσης και Πολιτικής Προστασίας, με θέμα: «Απαράδεκτη κωλυσιεργία στη λειτουργία του νέου Πυροσβεστικού Κλιμακίου Ξυλοκάστρου και την αντιπυρική θωράκιση της ευρύτερης περιοχής».

Στην ερώτηση θα απαντήσει ο αρμόδιος Υφυπουργός κ. Ευάγγελος Τουρνάς.

Κύριε Ψυχογιέ, έχετε τον λόγο.

**ΓΕΩΡΓΙΟΣ ΨΥΧΟΓΙΟΣ:** Ευχαριστώ, κύριε Πρόεδρε.

Καλημέρα σε όλους.

Κύριε Υπουργέ, με την ευκαιρία, να σας ευχηθώ καλή επιτυχία στα νέα σας καθήκοντα.

Επανέρχομαι στο ζήτημα λόγω του ότι η γραπτή ερώτηση που είχαμε υποβάλει στις 23 Απριλίου 2021 δεν απαντήθηκε από το Υπουργείο που διαδέχεστε και ακριβώς επειδή είναι ένα κρίσιμο ζήτημα θέλουμε συγκεκριμένες απαντήσεις.

Σύμφωνα, λοιπόν, με την από 10 Ιουνίου 2019 κοινή υπουργική απόφαση της προηγούμενης κυβέρνησης, ιδρύθηκε το Πυροσβεστικό Κλιμάκιο Ξυλοκάστρου με έδρα τα Καρυώτικα και περιοχές ευθύνης εξήντα πέντε χιλιάδων στρεμμάτων, δασικών και αστικών εκτάσεων, οι οποίες έχουν απειληθεί και πληγεί επανειλημμένα από πυρκαγιές.

Μέχρι και σήμερα, όμως, και παρά το γεγονός ότι έχουν δρομολογηθεί όλες οι απαραίτητες διαδικασίες από τον δήμο -υπάρχει καθολική αποδοχή της τοπικής κοινωνίας- η λειτουργία του δεν έχει πραγματοποιηθεί, κατά τρόπο επιζήμιο για την ασφάλεια κατοίκων και περιουσιών, αλλά και την προστασία του εξαιρετικής σημασίας και ομορφιάς οικοσυστήματος της περιοχής.

Επειδή, λοιπόν, οι ανάγκες της ευρύτερης περιοχής είναι μεγάλες, οι υπηρεσίες της Πυροσβεστικής χρειάζεται να ενισχυθούν άμεσα λόγω της κλιματικής κρίσης και των φυσικών καταστροφών -πλημμύρες, πυρκαγιές κ.τ.λ.- να θωρακιστούν άνθρωποι, περιουσίες, υποδομές και βέβαια τα εξήντα πέντε χιλιάδες στρέμματα που καλύπτει το κλιμάκιο, επειδή με την ολοκλήρωση των μεγάλων έργων του αυτοκινητοδρόμου Κορίνθου - Πατρών και του προαστιακού, η επισκεψιμότητα της περιοχής έχει αυξηθεί κατακόρυφα και τους καλοκαιρινούς και τους χειμερινούς μήνες, ζητάμε πλέον απαντήσεις και άμεσες ενέργειες θέτοντάς σας συγκεκριμένα ερωτήματα.

Γιατί δεν προχωρεί άμεσα η λειτουργία του Πυροσβεστικού Κλιμακίου Ξυλοκάστρου; Ποιο είναι το ακριβές χρονοδιάγραμμα; Ποιες είναι οι κινήσεις σας σε αυτήν την κατεύθυνση μέχρι σήμερα, καθώς έχουν περάσει περίπου δυόμισι χρόνια από την ίδρυσή του, από την κοινή υπουργική απόφαση; Έχετε προβεί στις απαραίτητες ενέργειες, ώστε το νέο κλιμάκιο να διαθέτει τις απαραίτητες υποδομές και μέσα, καθώς και επαρκές προσωπικό μέσα από προσλήψεις ή αξιοποίηση του ήδη υπηρετούντος τακτικού προσωπικού;

Ευχαριστώ.

Θα επανέλθω στη δευτερολογία μου με περισσότερα.

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει ο κύριος Υφυπουργός.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Ευχαριστώ, κύριε Πρόεδρε.

Αξιότιμε κύριε Πρόεδρε, αξιότιμες κυρίες και κύριοι Βουλευτές, είναι μια ιδιαίτερη μέρα για εμένα η σημερινή, καθόσον απευθύνομαι για πρώτη φορά στο ελληνικό Κοινοβούλιο από το επίσημο αυτό Βήμα. Αυτό έγινε ύστερα από την τιμή που μου έκανε ο Πρωθυπουργός κ. Κυριάκος Μητσοτάκης και ο Υπουργός Κλιματικής Κρίσης και Πολιτικής Προστασίας κ. Χρήστος Στυλιανίδης να μου αναθέσουν το συγκεκριμένο χαρτοφυλάκιο του Υφυπουργού αρμόδιου για την άσκηση των αρμοδιοτήτων του Πυροσβεστικού Σώματος στο νεοσύστατο Υπουργείο Κλιματικής Κρίσης και Πολιτικής Προστασίας.

Θα ήθελα κατ’ αρχάς σε αυτήν την πρώτη μου παρουσία εδώ να σας καταθέσω τον προσωπικό μου σεβασμό στην άσκηση της λειτουργίας του κοινοβουλευτικού ελέγχου και την εν γένει θεσμική λειτουργία του Κοινοβουλίου ως πραγματικού ναού της δημοκρατίας. Στο πλαίσιο αυτό και πάντα με γνώμονα τη συναίνεση και διάθεση για ειλικρινή διάλογο, σας διαβεβαιώνω ότι θα βρίσκομαι ενώπιόν σας με υπευθυνότητα και τεκμηριωμένες θέσεις, γιατί τα ζητήματα του Πυροσβεστικού Σώματος ως μέρος του ιδιαίτερα νευραλγικού χαρτοφυλακίου της κλιματικής κρίσης και πολιτικής προστασίας απαιτούν ομόνοια και χάραξη στρατηγικών συναντίληψης και συναίνεσης.

Πάμε, όμως, στα ειδικότερα θέματα που θέσατε μέσα από την επίκαιρη ερώτησή σας.

Το Πυροσβεστικό Κλιμάκιο Ξυλοκάστρου με έδρα το Ξυλόκαστρο στον Δήμο Ξυλοκάστρου - Ευρωστίνης της Περιφερειακής Ενότητας Κορινθίας ιδρύθηκε με την 28502/10-6-2019 κοινή υπουργική απόφαση της κυβέρνησης του ΣΥΡΙΖΑ με τη ρητή πρόβλεψη αναφορικά με τη στελέχωση να γίνεται από την υπάρχουσα οργανική δύναμη του Πυροσβεστικού Σώματος.

Σε εκτέλεση της τότε πολιτικής απόφασης για την ίδρυση του Πυροσβεστικού Κλιμακίου αυτού, της οποίας προηγήθηκε σχετική απόφαση του Δημοτικού Συμβουλίου Δήμου Ξυλοκάστρου - Ευρωστίνης για την αναγκαιότητα ίδρυσης του εν λόγω κλιμακίου και υπόδειξης παραχώρησης χρήσης του χώρου κτηριακών εγκαταστάσεων του δημοτικού σχολείου Καρυωτικών για τις ανάγκες στέγασης και λειτουργικών αναγκών του ως άνω κλιμακίου συγκροτήθηκε τριμελής επιτροπή από στελέχη της ΠΕΠΥΔ Πελοποννήσου σύμφωνα με το 27446/14-5-2021 έγγραφο της Διεύθυνσης Τεχνικής Υποστήριξης και Υποδομών του Αρχηγείου Πυροσβεστικού Σώματος προκειμένου να πραγματοποιηθεί αυτοψία για τη διαπίστωση της καταλληλότητας του κτηρίου.

Αυτό έγινε σύμφωνα με τα οριζόμενα στην υπ’ αριθμ. 3483/8-2-2012 απόφαση του Αρχηγού Πυροσβεστικού Σώματος περί καθορισμού τεχνικών προδιαγραφών κτηριακών εγκαταστάσεων, πυροσβεστικών οχημάτων και λοιπού μηχανολογικού πυροσβεστικού και διασωστικού εξοπλισμού στις εθελοντικές πυροσβεστικές υπηρεσίες, την οποία και καταθέτω στα Πρακτικά.

(Στο σημείο αυτό ο Υφυπουργός Κλιματικής Κρίσης και Πολιτικής Προστασίας κ. Ευάγγελος Τουρνάς καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Στο πλαίσιο του ως άνω ελέγχου καταλληλότητας από την αρμόδια επιτροπή και σύμφωνα με το από 26 Μαΐου 2021 πρακτικό της -το οποίο και καταθέτω, παρακαλώ, στα Πρακτικά- διαπιστώθηκε ότι οι εγκαταστάσεις του ανωτέρω ελεγχθέντος χώρου δεν ήταν κατάλληλες ένεκα κάποιων ουσιωδών ελλείψεων.

(Στο σημείο αυτό ο Υφυπουργός Κλιματικής Κρίσης και Πολιτικής Προστασίας κ. Ευάγγελος Τουρνάς καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Συγκεκριμένα, διαπιστώθηκε η αναγκαιότητα κατασκευής αμαξοστασίου πυροσβεστικών οχημάτων, επισκευής της εξωτερικής περίφραξης από συρματόπλεγμα του προαυλίου χώρου καθώς επίσης και επίπλωσης με τα προβλεπόμενα στη σχετική διαταγή έπιπλα.

Συνεπεία των ανωτέρω δεν κατέστη δυνατή η εκ μέρους του διοικητή της Πυροσβεστικής Υπηρεσίας Σικυώνος - Κιάτου παραλαβή των εν λόγω κτηριακών εγκαταστάσεων, ούτε η υπογραφή του σχετικού πρωτοκόλλου παράδοσης-παραλαβής. Έκτοτε η Πυροσβεστική Υπηρεσία Σικυώνος - Κιάτου παρακολουθεί την εξάλειψη των παρατηρήσεων για τις οποίες αναφέρει ότι μέχρι σήμερα έχει κατασκευασθεί μέρος της περίφραξης και το τσιμεντένιο δάπεδο του αμαξοστασίου χωρίς το απαιτούμενο στέγαστρο και τα προβλεπόμενα έπιπλα, ενώ βρίσκεται σε επαφή με το Δήμο Ξυλοκάστρου - Ευρωστίνης και περιμένει την ολοκλήρωση των εργασιών για την παράδοση-παραλαβή του κτηρίου.

Παρ’ όλα αυτά, κρίνω σκόπιμο να σας αναφέρω ότι το Υπουργείο μας έχει φροντίσει τα τελευταία χρόνια να ενισχύσει την ευρύτερη περιοχή του Νομού Κορινθίας με τις εξής υπηρεσίες και προσωπικό: Έχουμε τη διοίκηση των Πυροσβεστικών Υπηρεσιών Νομού Κορινθίας, την Πυροσβεστική Υπηρεσία Κορίνθου, την Πυροσβεστική Υπηρεσία Κιάτου - Σικυώνος και τα πυροσβεστικά κλιμάκια Περαχώρας και Ευρωστίνης. Επίσης, από το 2020 ιδρύθηκαν και λειτουργούν κατά την αντιπυρική περίοδο τα εποχικά Πυροσβεστικά Κλιμάκια Σοφικού, Χιλιομοδίου, Αγίων Θεοδώρων, Νεμέας και Φενεού, καθώς επίσης το εθελοντικό Πυροσβεστικό Κλιμάκιο Στυμφαλίας.

Αντιστοίχως, το υπηρετούν προσωπικό στις προαναφερόμενες υπηρεσίες το έτος 2018 ανερχόταν σε εκατόν εξήντα τρία στελέχη, το 2019 στα διακόσια τριάντα εννιά και το 2020 και το 2021 στα διακόσια ογδόντα επτά και διακόσια ογδόντα έξι στελέχη αντίστοιχα. Έχουμε, λοιπόν, μια αύξηση της τάξεως του 80% σε σχέση με το 2018 και 20% σε σχέση με το 2019.

Αξιότιμοι κυρίες και κύριοι Βουλευτές, στο σημείο αυτό κλείνω την πρωτολογία μου αναφέροντάς σας ότι το Υπουργείο μας διά του Πυροσβεστικού Σώματος έχει ενισχύσει ήδη σημαντικά τον Νομό Κορινθίας με υπηρεσίες και προσωπικό σε συνάρτηση με τις διαθέσιμες συνολικές δυνάμεις ανά την επικράτεια και τα κριτήρια επικινδυνότητας της κάθε περιοχής και συνεπώς αποδεικνύεται ότι τα δύο τελευταία χρόνια έχουν αξιολογηθεί σωστά και αντιμετωπίζονται οι ανάγκες του Νομού Κορινθίας και εφόσον πληρούνταν οι αναγκαίες προϋποθέσεις, θα είχε εγκατασταθεί και στελεχωθεί το Πυροσβεστικό Κλιμάκιο Ξυλοκάστρου από την υπάρχουσα οργανική δύναμη χωρίς να απαιτούνται για τον σκοπό αυτό νέες προσλήψεις.

Σας ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει ο κ. Ψυχογιός.

**ΓΕΩΡΓΙΟΣ ΨΥΧΟΓΙΟΣ:** Ευχαριστώ,κύριε Πρόεδρε.

Κύριε Υπουργέ, πρόκειται ακριβώς για μία περιοχή η οποία έχει τα συγκεκριμένα χαρακτηριστικά και που για όλο τον νομό και για όλη τη χώρα τα ακραία φαινόμενα και η κλιματική κρίση συνιστούν υποχρέωσή μας να προχωρήσουμε τέτοιες πρωτοβουλίες και παρεμβάσεις, τη στιγμή μάλιστα που πολλές εθελοντικές ομάδες στην ευρύτερη περιοχή προσφέρουν ένα αξιόλογο έργο και στην πρόληψη και στην αντιμετώπιση των πυρκαγιών και φυσικών καταστροφών και η δημιουργία και λειτουργία του κλιμακίου ήταν -και το έχω χειριστεί και προσωπικά το θέμα- μία απαίτηση της τοπικής κοινωνίας για την προστασία κατοίκων και επαγγελματιών, την προστασία της βιοποικιλότητας του περιβάλλοντος, αλλά και για την αναπτυξιακή πορεία της δυτικής Κορινθίας.

Υπό αυτήν την έννοια, υπήρξαν διαδοχικές αποφάσεις δημοτικών συμβουλίων και με την προηγούμενη σύνθεση και με τη νέα σύνθεση μετά το 2019. Και, μάλιστα, η τελευταία είναι η 277/2019, την οποία θα καταθέσω και στα Πρακτικά, με την οποία ο οικείος δήμος εγγράφει στο πρόγραμμα «ΦΙΛΟΔΗΜΟΣ ΙΙ» και την υλοποίηση έργων και επενδυτικών δραστηριοτήτων, ένα πολύ επιτυχημένο πρόγραμμα της κυβέρνησης του ΣΥΡΙΖΑ, κονδύλι 73 χιλιάδων ευρώ για την αποκατάσταση, τη στήριξη και τον εξοπλισμό του συγκεκριμένου κλιμακίου, γεγονός το οποίο καταλαβαίνετε ότι περίπου δύο χρόνια μετά δεν υπάρχει καμμία ανοχή ως προς την έναρξή του.

Από εκεί και πέρα, πρόκειται και για ένα αίτημα των ίδιων των πυροσβεστών, ανθρώπων οι οποίοι καλούνται όλο τον χρόνο πλέον -και έτσι πρέπει να είναι- να παρέχουν τις υπηρεσίες τους, να υπάρχει εκσυγχρονισμός της Πυροσβεστικής και των κλιμακίων, να υπάρξει επιχειρησιακή κατανομή σε όλο τον νομό για καλύτερα αποτελέσματα και αυτό δεν έχει να κάνει προφανώς με τους κατοίκους και τους επαγγελματίες του Ξυλοκάστρου - Ευρωστίνης, έχει να κάνει με όλο τον νομό, και με τα Γεράνεια και τον Σχίνο και με το Χιλιομόδι και με το Σοφικό που αναφέρατε και με την περιοχή των Αθικίων που επλήγησαν από πρόσφατες πυρκαγιές συνολικά, προκειμένου να προστατέψουμε το φυτικό και ανθρώπινο κεφάλαιο του νομού.

Είναι, λοιπόν, κατά τη γνώμη μας, απαράδεκτο και εντελώς αδικαιολόγητο δυόμισι χρόνια μετά να μην προχωρούν έργα κοινής ωφέλειας. Και δεν είναι το μόνο στο Υπουργείο σας. Πολλά από αυτά που εντάχθηκαν και χρηματοδοτήθηκαν από την προηγούμενη κυβέρνηση και αφορούν στην κοινωνική πολιτική, στις υποδομές και στην αναβάθμιση της ποιότητας ζωής δεν έχουν προχωρήσει από τους δήμους. Αυτό αφορά, βέβαια, περισσότερο το Υπουργείο Εσωτερικών.

Επανέρχομαι, λοιπόν, και λέω ότι είναι πραγματικά εξαιρετικά κρίσιμο και είναι και ανεξήγητο, παρά το γεγονός ότι μας είπατε για τις προδιαγραφές, οι οποίες έπρεπε να έχουν ήδη τακτοποιηθεί, τόσο για την ασφάλεια και την προστασία της περιοχής όσο και για την αναβάθμιση των υπηρεσιών της Πυροσβεστικής να μην έχει ολοκληρωθεί αυτό.

Σας καλούμε, λοιπόν, -και κλείνω με αυτό- να προχωρήσετε και να επιταχύνετε τις διαδικασίες, διότι σε αυτές τις συνθήκες έχοντας την κλιματική κρίση, έχοντας όλα αυτά να αντιμετωπίσουμε, ο κόσμος να επιβαρύνεται και να δυσκολεύεται καθημερινά, τουλάχιστον πρέπει να βλέπει αυτά τα έργα κοινής ωφέλειας, την προστασία, την ασφάλειά του να προχωρούν και δεν μπορούμε να παίζουμε με την προστασία ανθρώπων, κατοίκων και υποδομών, είτε είμαστε Υπουργείο, είτε είμαστε περιφερειακή διοίκηση, είτε είμαστε οποιοσδήποτε θέλει να εμπλακεί ή να αποτρέψει μια τέτοια διαδικασία.

Επομένως, θα βαρύνει όποιους το αναστέλλουν οποιαδήποτε ζημιά ή πρόβλημα υπάρξει το επόμενο διάστημα μετά από δυόμισι χρόνια –επαναλαμβάνω- στη συγκεκριμένη περιοχή.

Ευχαριστώ και πάλι εύχομαι καλή επιτυχία στο έργο.

(Στο σημείο αυτό ο Βουλευτής κ. Γεώργιος Ψυχογιός καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Υπουργέ, έχετε τον λόγο.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Όπως σας ανέφερα στην πρωτολογία μου, υπάρχουν κάποιες βασικές εκκρεμότητες, για τις οποίες έχει ενημερωθεί ο δήμος και οι οποίες θα πρέπει να εξαλειφθούν. Δεν είναι δυνατόν, δηλαδή, να τοποθετηθεί εκεί πέρα το κλιμάκιο χωρίς να έχει γίνει το στέγαστρο και κάποια άλλα βασικά, τα οποία είναι προϋποθέσεις για να δημιουργηθεί το κλιμάκιο.

Άρα θα είχε όντως γίνει, θα είχε εγκαινιαστεί, θα είχε τοποθετηθεί, θα λειτουργούσε και θα ήταν όλα μια χαρά, αν είχαν ολοκληρωθεί οι εργασίες, οι οποίες –επαναλαμβάνω- είναι απαραίτητες.

Παρ’ όλα αυτά, μιας και μιλήσατε για κλιματική κρίση και για τα ψηφίσματα του δήμου, θα ήθελα να σας πω δυο λόγια, γιατί τα τελευταία χρόνια βιώνουμε την κλιματική αλλαγή, η οποία αποτελεί ένα παγκόσμιο φαινόμενο και επηρεάζει σημαντικά τη λεκάνη της Μεσογείου και, βεβαίως, τη χώρα μας.

Εκδηλώνεται με υψηλές θερμοκρασίες και ξηρασία τους θερινούς μήνες, καθώς επίσης με έντονα και ακραία καιρικά φαινόμενα το χειμώνα. Ως αποτέλεσμα αυτής της κλιματικής αλλαγής, βρισκόμαστε όλο και πιο συχνά αντιμέτωποι με μεγάλες πυρκαγιές το καλοκαίρι και πλημμυρικά φαινόμενα το χειμώνα.

Καταλαβαίνω, λοιπόν, το ενδιαφέρον και την ανησυχία των τοπικών κοινωνιών, της τοπικής αυτοδιοίκησης, αλλά και των τοπικών Βουλευτών για τη θωράκιση της περιοχής τους έναντι των κινδύνων για την προστασία της ζωής, των περιουσιών, των υποδομών και βέβαια την προστασία του περιβάλλοντος και του δασικού μας πλούτου.

Επισημαίνω στο σημείο αυτό ότι κατά το τρέχον μόνο έτος τα αιτήματα εκ μέρους δήμων, τοπικών φορέων και λοιπών κατά τόπους πολιτικών εκπροσώπων προς το Αρχηγείο Πυροσβεστικού Σώματος για την ίδρυση νέων πυροσβεστικών υπηρεσιών και κλιμακίων και για την αναβάθμιση υφιστάμενων κλιμακίων σε υπηρεσίες έχουν ήδη ανέλθει στα εξήντα.

Όμως πιστεύω ότι κάθε περίπτωση δεν θα πρέπει να αντιμετωπίζεται αποσπασματικά, αλλά στο πλαίσιο ενός γενικότερου επιχειρησιακού σχεδιασμού, που θα αφορά σε όλη την επικράτεια λαμβάνοντας υπ’ όψιν ιδιαίτερα την ιδιαιτερότητα της πατρίδας μας ως νησιωτική χώρα, καθώς επίσης τα ιδιαίτερα χαρακτηριστικά της κάθε περιοχής, την κατάταξή της στον χάρτη επικινδυνότητας, τη μορφολογία του εδάφους, την ύπαρξη ευαίσθητων και κρίσιμων υποδομών, την οικονομική δραστηριότητα, το ιστορικό των πυρκαγιών και γενικότερα τα στατιστικά δεδομένα.

Για την αντιμετώπιση, λοιπόν, αυτής της νέας κατάστασης, όσον αφορά την κλιματική αλλαγή, η Κυβέρνηση προχώρησε στη σύσταση του νέου Υπουργείου Κλιματικής Κρίσης και Πολιτικής Προστασίας με τον ν.4662/2020 και βάσει αυτού συγκροτούμε τον εθνικό μηχανισμό διαχείρισης κρίσεων, προχωράμε στην αναδιάρθρωση της Γενικής Γραμματείας Πολιτικής Προστασίας εντάσσοντας σε αυτή τον πυλώνα της κλιματικής κρίσης, στην αναβάθμιση του συστήματος εθελοντισμού πολιτικής προστασίας και στην αναδιοργάνωση του Πυροσβεστικού Σώματος.

Αναφορικά με το τελευταίο, σας γνωρίζω ότι από 22 Μαρτίου 2021 συγκροτήθηκε ομάδα εργασίας με απόφαση του Αρχηγού Πυροσβεστικού Σώματος με σκοπό:

Πρώτον, την ανάπτυξη μεθοδολογίας και κριτηρίων προσδιορισμού του ελάχιστου αριθμού προσωπικού που πρέπει να στελεχώνουν τις πυροσβεστικές υπηρεσίες, τους πυροσβεστικούς σταθμούς και τα πυροσβεστικά κλιμάκια, βάρδιες, διοικητικές υπηρεσίες.

Δεύτερον, την κατάθεση εμπεριστατωμένης και τεκμηριωμένης μελέτης-πρότασης για το ύψος της απαιτούμενης οργανικής δύναμης του Πυροσβεστικού Σώματος στις οργανικές μονάδες του, κεντρικές περιφερειακές και ειδικές υπηρεσίες.

Και τρίτον, κατάθεση εμπεριστατωμένης και τεκμηριωμένης πρότασης για τη δυνατότητα κατηγοριοποίησης των οργανικών μονάδων επιπέδου ΠΕΠΥΔ-Περιφέρειας και ΔΙΠΥΝ-Νομού, ανάλογα με τον βαθμό απόδοσής τους. Η εν λόγω ομάδα εργασίας διέκοψε τις εργασίες ένεκα της εμπλοκής του προσωπικού της στην αντιμετώπιση των μεγάλων πυρκαγιών του τελευταίου καλοκαιριού και σε συνέχεια των όσων σας προανέφερα.

Καθώς δε αποτελεί προσωπική μου προτεραιότητα μείζονος σημασίας η αναδιοργάνωση του Πυροσβεστικού Σώματος και η οργανωτική δομή εκάστης υπηρεσία, ώστε να μπορεί να ανταποκρίνεται στην εκπλήρωση της αποστολής της με ταχύτητα επάρκεια και αποτελεσματικότητα, έδωσα εντολή από τα τέλη Σεπτεμβρίου για την επανεκκίνηση των εργασιών της επιτροπής, η οποία στις 16 Νοεμβρίου μού παρουσίασε την πρόοδο των εργασιών της με την παρουσία του συνόλου της ηγεσίας του Πυροσβεστικού Σώματος.

Στη συζήτηση που ακολούθησε, παρασχέθηκαν σχετικές οδηγίες και πλέον η επιτροπή προχωρά στην τελική φάση για την ολοκλήρωση των εργασιών της και μετά την τελική παρουσίαση και τη σχετική έγκριση, η εν λόγω μελέτη –η οποία είναι σχεδόν έτοιμη- θα αποτελέσει τη βάση για ένα Πυροσβεστικό Σώμα με δομή και οργάνωση που απαιτείται, για να μπορεί να ανταποκρίνεται άμεσα και αποτελεσματικά στα νέα δεδομένα που φέρνει μαζί της η κλιματική αλλαγή.

Σας ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Κλείνουμε με την τρίτη με αριθμό 210/22-11-2021 επίκαιρη ερώτηση πρώτου κύκλου του Βουλευτή Β1΄ Βόρειου Τομέα Αθηνών του ΜέΡΑ25 κ. Κλέωνα Γρηγοριάδη προς τον Υπουργό Εργασίας και Κοινωνικών Υποθέσεων, με θέμα: «Ψηφιακές πλατφόρμες delivery: Συνεχίζονται οι απαράδεκτες εργασιακές πρακτικές».

Στην ερώτηση θα απαντήσει ο Υφυπουργός κ. Παναγιώτης Τσακλόγλου.

Κύριε Γρηγοριάδη, έχετε τον λόγο.

**ΚΛΕΩΝ ΓΡΗΓΟΡΙΑΔΗΣ:** Ευχαριστώ πολύ, κύριε Πρόεδρε.

Ευχαριστώ πολύ και εσάς, κύριε Υπουργέ, που όπως πάντα είστε εδώ για να απαντήσετε στις ερωτήσεις μας.

Κύριε Υπουργέ, σήμερα έχει καταιγίδα έξω. Κατέβηκα και εγώ με τη μοτοσικλέτα μου από το Νέο Ηράκλειο όπου μένω μέχρι εδώ, για να έρθω να κάνω την ερώτηση για αυτούς τους δύσμοιρους ανθρώπους, τους διανομείς που εργάζονται στη «WOLT» και στην «EFOOD». Ξέρω ότι είστε ένας καλός άνθρωπος, με καλές προθέσεις και το λέω μετά λόγου γνώσεως και έχω έρθει εδώ με την παραμικρή αντιπολιτευτική διάθεση. Έχω έρθει εδώ προσπαθώντας να σας παρακινήσω να βοηθήσουμε αυτούς τους ανθρώπους που βρίσκονται, κύριε Υπουργέ –σας βεβαιώ γι’ αυτό- σε εργασιακό μεσαίωνα.

Ξέρετε, οι δύο ψηφιακές πλατφόρμες, η e-food και η wolt, θησαυρίζουν στην κυριολεξία από την υπεραξία αυτών ακριβώς των ανθρώπων, οι οποίοι δουλεύουν σε συνθήκες εξαιρετικής εργασιακής επισφάλειας –το ξέρετε, το ξέρει και όλη η κοινωνία, γι’ αυτό και στάθηκε δίπλα τους τις προάλλες- σε συνθήκες εξαιρετικής επικινδυνότητας να τρακάρουν, να χτυπήσουν ή να σκοτωθούν και με απαράδεκτα χαμηλές αμοιβές.

Δεν φτάνουν όλα αυτά, όμως, κύριε Υπουργέ. Εδώ και ένα διάστημα, ένα εύλογο διάστημα, αρκετά μεγάλο –είναι παραπάνω από χρόνο- οι εταιρείες σκέφτηκαν να φορτώσουν και άλλους ρόλους και άλλα εργασιακά αντικείμενα έξω από τις συμβατικές υποχρεώσεις των διανομέων. Αποφάσισαν, λοιπόν, να κάνουν κάτι παράνομο, κατά τη γνώμη μας. Αποφάσισαν να τους δώσουν μια κάρτα κατάθεσης σε τραπεζικούς λογαριασμούς να πηγαίνουν μετά τη λήξη της εργασίας τους που είναι η διανομή, να γίνονται ταμίες και εισπράκτορες. Δηλαδή, πρώτα εισπράττουν και μετά γίνονται ταμίες. Πηγαίνουν στην τράπεζα και καταθέτουν τα ποσά, μην τυχόν και χάσει καμιά δεκάρα η παρασιτική πολυεθνική από τους τόκους. Το κάνουν αυτό οι άνθρωποι αγόγγυστα. Δεν διαμαρτυρήθηκαν ούτε γι’ αυτό.

Μετά, κάθε λίγο και λιγάκι, κάθε μέρα, τους έρχεται μία εκκαθάριση που τους λέει: «Εσύ, Γρηγοριάδη…» -χρησιμοποιώ το όνομά μου- «…δεν απέδωσες. Έκλεψες 10 ευρώ, 30 ευρώ, 50 ευρώ και τα απαιτώ άμεσα». Αν δεν τα καταβάλουν σε τριάντα εργάσιμες ημέρες, είναι εκτός πλατφόρμας. Είναι άνεργοι. Απολύονται χωρίς κανένα δικαιολογητικό. Και αν το ποσό ξεπερνά ένα συγκεκριμένο ύψος –νομίζω ότι είναι 300 ευρώ ή κάτι τέτοιο- απολύονται την ίδια στιγμή, δηλαδή μόλις βεβαιωθεί αυτό.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω αμέσως, κύριε Πρόεδρε.

Προσέξτε τώρα κάτι. Τα ποσά ζητούνται προφορικώς, χωρίς την παραμικρή προσκόμιση κανενός αποδεικτικού στοιχείου και, μάλιστα, αν το ποσό ξεπερνά αυτό που σας είπα. Μετά από εκκλήσεις των διανομέων ώστε να δοθούν εξηγήσεις από την εταιρεία, το μόνο που έλαβαν ως απάντηση, κύριε Υπουργέ, ήταν και πάλι προφορικές διαβεβαιώσεις ότι στο απώτερο μέλλον, κάποτε, θα γίνει κάποια εκκαθάριση και οποιεσδήποτε διαφορές προκύψουν από τα απαιτητά από την εταιρεία ποσά θα αποδοθούν πίσω. Δηλαδή, αν η εταιρεία κακώς τα ζήτησε, θα τους τα δώσει πίσω. Όμως δεν λένε πότε. Λένε «στον αιώνα τον άπαντα»!

Οι διανομείς, τελικά, όχι μόνο καλούνται να αναλάβουν καθήκοντα εκτός των συμβατικών τους υποχρεώσεων και χωρίς καμμία εξασφάλιση, αλλά καλούνται επιπλέον να καταβάλουν ποσά στην εταιρεία αναπόδεικτα –και κατά τη γνώμη μας και αυτό συνιστά ποινική παρανομία- ώστε να μπορέσουν να συνεχίσουν να εργάζονται.

Βάσει των παραπάνω σας ρωτώ, κύριε Υπουργέ, ποιες ενέργειες προτίθεστε να αναλάβετε ως Υπουργείο –και θέλω να πιστεύω γιατί σας ξέρω, ότι προτίθεστε- ώστε οι εργαζόμενοι να απασχολούνται μόνο στα καθήκοντα στα οποία προβλέπει η σύμβασή τους. Έτσι γίνεται σε όλον τον πολιτισμένο κόσμο.

Κατά δεύτερον, ποιες ενέργειες προτίθεστε να αναλάβετε για να ρυθμίσετε το ασύδοτο εργασιακό καθεστώς στις εν λόγω ψηφιακές πλατφόρμες, δηλαδή να μην τους επιτρέπεται με νομικές πρωτοβουλίες να μου λένε εμένα ότι ενώ είμαι διανομέας, ταυτοχρόνως είμαι και εισπράκτορας και ταμίας;

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Υπουργέ, έχετε τον λόγο.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Ευχαριστώ πολύ, κύριε Πρόεδρε.

Αγαπητέ κύριε Γρηγοριάδη, θα ήθελα λίγο να ξεκινήσω γενικότερα. Αυτό που λέμε συχνά gig economy, οικονομία της πλατφόρμας, είναι μια νέα εργασιακή πραγματικότητα που προσφέρει ευελιξία στις επιχειρήσεις, αλλά και στους εργαζόμενους. Οι ψηφιακές πλατφόρμες εργασίας φέρνουν καινοτομία, δημιουργούν θέσεις εργασίας και ενισχύουν την ανταγωνιστικότητα. Το κυριότερο ίσως είναι ότι προσφέρουν πρόσθετο εισόδημα σε εργαζόμενους, συμπεριλαμβανομένων και εκείνων για τους οποίους η πρόσβαση στην αγορά εργασίας μπορεί να είναι και αρκετά δύσκολη. Το γνωρίζετε αυτό.

Σύμφωνα με πρόσφατη έκθεση του ΟΟΣΑ που δημοσιεύθηκε την περασμένη χρονιά με τίτλο «Regulating platform work in the digital age» -μεταφράζοντας, «Ρυθμίζοντας την εργασία μέσα από πλατφόρμες στην ψηφιακή εποχή»- η εργασία μέσα από πλατφόρμες θεωρείται ένας τρόπος απασχόλησης περιορισμένης μεν εμβέλειας προς το παρόν, με σημαντική όμως δυναμική, που ενισχύθηκε ιδιαίτερα κατά την περίοδο της πανδημίας. Η απασχόληση μέσω πλατφόρμας έχει δημιουργήσει ένα καινούργιο πλέγμα σχέσεων ανάμεσα στους εργοδότες και τους εργαζόμενους, καθώς τα όρια μεταξύ μισθωτής εργασίας και αυτοαπασχόλησης καθίστανται δυσδιάκριτα. Σε αυτό ακριβώς το σημείο, άλλωστε, βρίσκεται ο κίνδυνος καταστρατήγησης των εργασιακών δικαιωμάτων, κάτι που υπαινιχθήκατε και εσείς.

Σε ολόκληρη την Ευρώπη, τα κράτη προσπαθούν να υιοθετήσουν καινούργιες πολιτικές για την προστασία της εργασίας που να ανταποκρίνονται στις συνθήκες. Μάλιστα, θα ήθελα να πω εδώ ότι στις περισσότερες χώρες δεν έχει γίνει ακόμα αντίστοιχη ρύθμιση. Η Ελλάδα ήταν μία από τις πρώτες χώρες που έκανε ρύθμιση για την εργασία στις πλατφόρμες.

Στη χώρα μας η εργασιακή πραγματικότητα που έχει δημιουργηθεί με τις πλατφόρμες αντιμετωπίστηκε για πρώτη φορά νομοθετικά από τη σημερινή Κυβέρνηση με διεύρυνση των δικαιωμάτων υπέρ των εργαζομένων και χωρίς καμμία απολύτως υποχώρηση σε ήδη κατοχυρωμένα δικαιώματα.

Πιο συγκεκριμένα, με το άρθρο 69 του ν.4808/2021 ορίστηκαν πολύ συγκεκριμένα κριτήρια βάσει των οποίων διακρίνεται αν μία σύμβαση είναι σύμβαση ανεξάρτητων υπηρεσιών ή σύμβαση μισθωτής εργασίας και επιπλέον δόθηκαν δικαιώματα και σε όσους είχαν καθεστώς συνεργάτη ή παρόχου ανεξάρτητων υπηρεσιών τα οποία δεν τα είχαν πριν.

Συγκεκριμένα, για να τεκμαίρεται ότι κάποιος απασχολείται με σύμβαση ανεξάρτητων υπηρεσιών πρέπει να ισχύουν τέσσερα σωρευτικά κριτήρια. Το πρώτο είναι να μπορεί να αναθέτει το έργο που έχει αναλάβει σε υπεργολάβους ή τρίτους, δηλαδή να μην είναι απαραίτητη η προσωπική παροχή του έργου. Το δεύτερο είναι να μπορεί να αρνείται να πραγματοποιήσει έργο που του έχει ζητήσει η πλατφόρμα. Το τρίτο είναι να μπορεί να συνδέεται και να αποσυνδέεται από την πλατφόρμα όποτε θέλει και για όση ώρα θέλει και το τέταρτο είναι να μπορεί να παρέχει υπηρεσίες και σε ανταγωνιστική πλατφόρμα.

Αν δεν ισχύουν και τα τέσσερα αυτά κριτήρια, δεν ισχύει το τεκμήριο υπέρ των ανεξάρτητων υπηρεσιών. Επομένως οι απασχολούμενοι, όταν δεν πληρούνται και τα τέσσερα αυτά κριτήρια, μπορούν πολύ ευκολότερα πλέον να ζητήσουν να αναγνωριστεί ότι συνδέονται με την πλατφόρμα με σύμβαση εξαρτημένης εργασίας.

Επιπλέον, ακόμη και αυτοί που εργάζονται υπό καθεστώς ανεξάρτητων υπηρεσιών αποκτούν για πρώτη φορά δικαιώματα. Είναι τρία συγκεκριμένα δικαιώματα. Το πρώτο είναι να συστήνουν συνδικαλιστικές οργανώσεις, να προσέρχονται στις συλλογικές διαπραγματεύσεις και να συνάπτουν συλλογικές συμβάσεις. Το δεύτερο είναι να απεργούν. Παρ’ ότι δηλαδή αυτοαπασχολούμενοι, τους δίνεται αυτό το δικαίωμα. Και το τρίτο είναι να απαιτούν από τις πλατφόρμες με τις οποίες συνεργάζονται την τήρηση κανόνων υγιεινής και ασφάλειας και την κάλυψη δαπανών που σχετίζονται με την παροχή του έργου, δηλαδή καύσιμα, προστατευτικό κράνος, έξοδα για τη συντήρηση της μηχανής και ούτω καθεξής. Κι όχι μόνο αυτό. Οι πλατφόρμες υποχρεούνται να ενημερώνουν τους συνεργάτες τους για τα δικαιώματα αυτά.

Επομένως, κύριε Γρηγοριάδη, από την πλευρά της Κυβέρνησης και του Υπουργείου Εργασίας έχουν γίνει πολύ σοβαρά βήματα στην κατεύθυνση της ρύθμισης αυτού του καινούριου εργασιακού τοπίου, που η προηγούμενη Κυβέρνηση είχε επιλέξει να αφήσει αρρύθμιστο. Καμμία διάταξη του νέου νόμου δεν δίνει το δικαίωμα στις πλατφόρμες -κάτι που είναι ακριβώς πάνω στο ερώτημά σας- να τροποποιούν μονομερώς το εργασιακό καθεστώτος των διανομέων χωρίς να πληρούνται συγκεκριμένα κριτήρια. Η πλατφόρμα που επιχείρησε πρόσφατα να το κάνει δεν στηρίχτηκε στον νόμο Χατζηδάκη, όπως συχνά ισχυρίζονται κάποιοι. Αντίθετα, εξαιτίας του νόμου Χατζηδάκη, αυτό που προτείνεται στους εργαζομένους έχει καταστεί παράνομο και εκεί ήταν που έπεσε κιόλας.

Θα συνεχίσω στη δευτερολογία μου για το συγκεκριμένο ζήτημα και στα υπόλοιπα ερωτήματά σας.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Κύριε Γρηγοριάδη, έχετε τον λόγο.

**ΚΛΕΩΝ ΓΡΗΓΟΡΙΑΔΗΣ:** Σας ευχαριστώ πολύ, κύριε Πρόεδρε.

Κύριε Υπουργέ, σας άκουσα με προσοχή και δέχομαι τον βασικό συλλογισμό ότι οι πλατφόρμες είναι νέες εφευρέσεις και χρειάζεται χρόνος μέχρι να αντιμετωπιστούν όλες οι εκκρεμότητες που προκύπτουν. Το αντιμετωπίσαμε προχθές συζητώντας με τους μεταγλωττιστές και τις μεταγλωττίστριες, στους οποίους δεν αποδίδουν δικαιώματα οι πλατφόρμες και είναι πάρα πολύ σημαντικό πρόβλημα. Είναι σε αποχή σας ενημερώνω, παρεμπιπτόντως.

Ωστόσο η αιτία του ότι εγώ είμαι εδώ σήμερα το πρωί και κάνω αυτήν την ερώτηση είναι αυτή η κατάσταση που σας περιέγραψα. Σημαίνει αυτό, κατά την ταπεινή μου γνώμη, ότι εκ του αποτελέσματος οι ρυθμίσεις που κάνατε, με καλό σκοπό λέω εγώ, μέχρι τώρα δεν έχουν αποδώσει τα αναμενόμενα. Δέχομαι και εύχομαι να χρειαστεί λίγος ακόμα χρόνος. Ωστόσο ανησυχώ.

Θα σας πω επίσης το εξής, κύριε Υπουργέ, και πιστέψτε με ότι έχει τη σημασία του. Η Κυβέρνησή σας μετέτρεψε την Επιθεώρηση Εργασίας σε ανεξάρτητη αρχή και δεν την μετέτρεψε απλώς σε ανεξάρτητη αρχή, αλλά την υποστελέχωσε. Μάλλον έτσι κι αλλιώς έχουν υποστελεχωθεί τα πάντα, καθώς περνάμε πια δώδεκα χρόνια μνημονίων. Εν τούτοις λοιπόν η ανεξάρτητη αρχή αυτήν τη στιγμή, σύμφωνα με όλες τις ενδείξεις, είναι βεβαίως υποστελεχωμένη και επομένως δεν μπορεί να υποκαταστήσει την Επιθεώρηση Εργασίας.

Οι διανομείς, λοιπόν, το λένε στον Υπουργό το πρόβλημά τους στον κ. Χατζηδάκη και ο Υπουργός τους παραπέμπει στην επιθεώρηση. Η επιθεώρηση όταν πάνε οι διανομείς εκεί -διαβάζω από τις πληροφορίες που έχω- τους λέει ότι δεν έχουν προσωπικό και τους ξαναστέλνει στο Υπουργείο. Αυτό εμάς μας θυμίζει λίγο τον Άννα και τον Καϊάφα. Καταλαβαίνω ότι όλη η υποστελέχωση οφείλεται σε όλες τις μνημονιακές κυβερνήσεις. Καταλαβαίνω όλο αυτό το πλέγμα. Ωστόσο εδώ πέρα τα πράγματα δεν είναι θεωρητικά. Αυτοί οι άνθρωποι, κύριε Υπουργέ, έχουν ατυχήματα καθημερινά.

Αυτοί οι άνθρωποι δουλεύουν υπό απάνθρωπες συνθήκες και είναι ενδεικτικό -επιτρέψτε μου να πω κι αυτό- ότι έχουμε καταθέσει μια τροπολογία και την επανακαταθέτουμε σε κάθε νομοσχέδιο που περνάει εδώ και μερικές βδομάδες. Είναι πολύ απλή. Βαρέα και ανθυγιεινά ένσημα γι’ αυτούς τους ανθρώπους. Σας κοιτάζω στα μάτια. Φαντάζεστε εσείς ποτέ ότι μπορεί αυτοί οι άνθρωποι να μην δικαιούνται βαρέα και ανθυγιεινά ένσημα; Τους έχετε δει πώς δουλεύουν, υπό ποιες συνθήκες, με τι καιρικές συνθήκες, με τι μηχανές, με τι μοτοσυκλέτες και με τι συντήρηση; Πραγματικά πιστεύετε ως Κυβέρνηση ότι δεν τους αξίζουν τα βαρέα και ανθυγιεινά; Διότι αν δεν το πιστεύετε -και νομίζω η κοινή λογική το λέει- γιατί δεν συντάσσεστε μαζί μας; Κάντε το δικό σας, μην πείτε ότι είναι δική μας τροπολογία, δεν μας ενδιαφέρει καθόλου. Μας ενδιαφέρει οι άνθρωποι να έχουν βαρέα και ανθυγιεινά.

Μας ενδιαφέρει να απαντηθούν οι ερωτήσεις. Μου είπατε τι έχει γίνει. Θα ήθελα παρακαλώ να μου πείτε τι προτίθεστε να κάνετε από δω και πέρα με αυτό το δεδομένο, με το δεδομένο δηλαδή ότι κάποιος που θησαυρίζει εις βάρος τους, κάθε μήνα τους λέει: «Μου χρωστάς 100, 200, 300, 400 ευρώ», εντελώς αυθαίρετα, αγαπητέ κύριε Υπουργέ, χωρίς ένα παραστατικό που να το αποδεικνύει. Επειδή έτσι θεωρούν, ή έτσι φαντάστηκαν, ή όντως τα χρωστάνε, δεν ξέρω τι.

Όμως θα έπρεπε σε μια ευνομούμενη πολιτεία να υπάρχει ένα παραστατικό που να το αποδεικνύει, κύριε Υπουργέ, ότι «τα χρωστάτε, γιατί έχω αυτό το χαρτί που αποδεικνύει ότι τα χρωστάτε, όχι επειδή μου κάπνισε το πρωί που ξύπνησα, είμαι αφεντικό και τα χρωστάτε, γιατί έτσι λέω εγώ».

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υφυπουργέ, έχετε τον λόγο.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Ευχαριστώ πολύ, κύριε Πρόεδρε.

Αξιότιμε κύριε Γρηγοριάδη, θα ήθελα να ξεκινήσουμε με κάτι μεθοδολογικό. Οι ανεξάρτητες αρχές είναι πολύ ισχυρότερες από ό,τι είναι κάποιες υπηρεσίες Υπουργείου. Γνωρίζετε και εσείς ότι παραδοσιακά, κάθε φορά από μη φίλα προσκείμενους προς την κυβέρνηση επιχειρηματίες ακούγαμε δύο παράπονα. Ποια ήταν τα παράπονα; Οι στοχευμένοι φορολογικοί έλεγχοι και ότι η Επιθεώρηση Εργασίας να με κάνει φύλλο και φτερό και εκεί όπου δεν χρειαζόταν.

Έχει γίνει Ανεξάρτητη Αρχή η ΑΑΔΕ, η φορολογική υπηρεσία. Έχετε ακούσει ξανά αυτά τα παράπονα; Όχι. Έτσι ελπίζουμε ότι θα γίνει και με την Ανεξάρτητη Επιθεώρηση Εργασίας τώρα.

Ως προς τα ζητήματα στελέχωσης και όλα τα υπόλοιπα που είπατε, δεν είναι διαφορετική η κατάσταση από ό,τι ισχύει τώρα στο Υπουργείο Εργασίας. Δεν έχει στελεχωθεί ακόμα η νέα αρχή. Ακόμα το παραδοσιακό ΣΕΠΕ κάνει όλους τους ελέγχους κ.λπ..

Να έρθω τώρα στο περιεχόμενο της ερώτησής σας. Παρουσιάζετε ουσιαστικά μια αγορά εργασίας όπου οι εργαζόμενοι είναι απροστάτευτοι και οι εργοδότες επιδίδονται σε όσες αυθαιρεσίες επιθυμούν χωρίς να λογοδοτούν σε κανέναν και για τίποτα. Δεν ισχύει αυτό και νομίζω ότι το γνωρίζετε.

Η αγορά εργασίας προφανώς και έχει αλλάξει πολύ τα τελευταία χρόνια, γι’ αυτό και είναι ευθύνη της ευνομούμενης πολιτείας να αναγνωρίζει τα προβλήματα άμεσα και να παρεμβαίνει εγκαίρως με θεσμικές πρωτοβουλίες που θα βοηθούν στη βελτίωση των συνθηκών εργασίας.

Στην ερώτησή σας βάζετε ένα θέμα που σχετίζεται με την πρακτική των εταιρειών να ζητούν από τους διανομείς να αναλάβουν καθήκοντα εκτός των συμβατικών τους υποχρεώσεων. Αναφέρετε ότι οι πλατφόρμες τούς υποχρεώνουν να καταθέτουν καθημερινά τις εισπράξεις από τις διανομές που καταβλήθηκαν σε μετρητά και, στη συνέχεια, οι εταιρείες αμφισβητούν την ορθότητα αυτών των συναλλαγών με αυθαίρετο τρόπο.

Το ζήτημα αυτό είναι αντικείμενο της Επιθεώρησης Εργασίας, αλλά για ποιους; Είναι για εκείνους οι οποίοι έχουν εξαρτημένη σχέση εργασίας, διαφορετικά πρόκειται για διαφορά που επιλύεται δικαστικά, χωρίς την παρέμβαση της Επιθεώρησης Εργασίας.

Πάμε τώρα σε κάτι που είναι και το πιο σημαντικό από όλα. Σύμφωνα με την ενημέρωση που είχαμε από τις αρμόδιες υπηρεσίες του ΣΕΠΕ, δεν έχει υποβληθεί καμμία σχετική καταγγελία για το συγκεκριμένο θέμα -αν έχετε, ευχαρίστως να την εξετάσω- σε κανένα υποκατάστημα του ΣΕΠΕ σε ολόκληρη την επικράτεια.

Μάλιστα, γνωρίζοντας ότι υποβάλατε εσείς την ερώτηση, τους ζήτησα να το τσεκάρουν και δεύτερη φορά και εκείνοι που μου είπαν ότι από μισθωτό δεν είχε γίνει αντίστοιχη καταγγελία, οπότε προς τα πού να παρέμβω;

**ΚΛΕΩΝ ΓΡΗΓΟΡΙΑΔΗΣ:** Με συγχωρείτε, αλλά εδώ, στη Βουλή, μας το είπαν.

Φοβούνται, κύριε Υπουργέ. Φοβούνται να κάνουν καταγγελία, γιατί υπάρχει τρομακτικός ανταγωνισμός.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Κύριε Γρηγοριάδη, πώς να προχωρήσω σε μια καταγγελία ή οτιδήποτε; Πώς να πάω; Δηλαδή, τι να κάνω;

**ΚΛΕΩΝ ΓΡΗΓΟΡΙΑΔΗΣ:** Ο θεσμικός μας ρόλος…

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Σας καταλαβαίνω για αυτό το πράγμα που λέτε, αλλά, πρέπει να ξεκινήσει από κάποια καταγγελία. Δηλαδή, δόθηκε όλη αυτή η δυνατότητα να συνδικαλιστούν και πολύ καλά δόθηκε. Βάλαμε αυτά εδώ τα πολύ αυστηρά κριτήρια που είπαμε ότι εσείς αν δεν τα πληροίτε όλα αυτά τα υπόλοιπα, δεν μπορείτε να είστε αυτοαπασχολούμενοι, πρέπει να είστε μισθωτοί. Από εκεί και μετά, όμως, δεν μπορώ να προχωρήσω πέρα από αυτό το όριο.

Κανένας διανομέας δεν έχει καταγγείλει, δηλαδή, στην Επιθεώρηση Εργασίας τον εργοδότη του για το γεγονός ότι τον υποχρεώνει να ασκεί καθήκοντα πέραν των όσων προβλέπονται στη σύμβασή του.

Αντιλαμβάνεστε πόσο κρίσιμο είναι για την εργασιακή ασφάλεια των διανομέων η θέσπιση κριτηρίων που ανέλυσα στην πρωτολογία μου, προκειμένου να μη μπορούν να απασχοληθούν ως ανεξάρτητοι επαγγελματίες παρά μόνο εφόσον πληρούνται πολύ συγκεκριμένα κριτήρια.

Επιτρέψτε μου, μάλιστα, να υπενθυμίσω ότι, σύμφωνα με τις διατάξεις ενός άλλου άρθρου, του άρθρου 71 του ν. 4808 που ανέφερα προηγουμένως, οι ψηφιακές πλατφόρμες έχουν έναντι των διανομέων παρόχων υπηρεσιών, που είναι φυσικά πρόσωπα και συνδέονται μαζί τους με συμβάσεις ανεξάρτητων υπηρεσιών ή έργου, δημιουργεί τις ίδιες υποχρεώσεις πρόνοιας, υγιεινής και ασφάλειας που θα είχαν και έναντι αυτών, αν συνδέονταν μαζί τους με σύμβαση εργασίας. Δηλαδή, είναι άλλη μια πολιτική του νόμου προστασίας των εργαζομένων που περιλαμβάνεται και αυτή στον απαράδεκτο -ενδεχομένως, κατά την άποψή σας- νόμο Χατζηδάκη, που ευθύνεται για αυτές τις, όπως καταγγέλλετε εσείς, αυθαιρεσίες στην αγορά εργασίας.

Πιθανότατα να θεωρείτε ότι αυτού του είδους η απασχόληση υπονομεύει τις παραδοσιακές σχέσεις εργασίας που διέπονται από έναν σταθερό και μακροχρόνιο χαρακτήρα.

Όμως, αρνείστε κατ’ αυτόν τον τρόπο να δεχθείτε ότι ταυτόχρονα με αυτήν την πραγματικότητα υπάρχει και μια άλλη εικόνα, αυτή που προσφέρει ευκαιρίες απασχόλησης σε ένα κομμάτι του εργατικού δυναμικού που πολύ πιθανό να ήταν αποκλεισμένο υπό διαφορετικές συνθήκες. Αρνείστε να δεχθείτε, δηλαδή, ότι η ευελιξία που παρέχεται τόσο στις επιχειρήσεις όσο και στους εργαζόμενους δίνει τη δυνατότητα να προσαρμόζονται και τα δύο μέρη στις διαφορετικές ανάγκες τους κάθε φορά, καθώς οι μεν επιλέγουν κάθε φορά πόσους και ποιους θα απασχολήσουν, οι δε πότε και πόσο θα εργαστούν.

Είναι αλήθεια ότι η οικονομία της πλατφόρμας, η gig economy, προφανώς θα μας απασχολήσει και τα επόμενα χρόνια, όπως και όλες οι άλλες αλλαγές στην αγορά εργασίας. Αλλαγές στην αγορά εργασίας γίνονται διαρκώς, κύριε Γρηγοριάδη και πραγματικά καθήκον της πολιτείας, κάθε ευνομούμενης πολιτείας, είναι να βρίσκεται εκεί για να προστατεύει τους εργαζόμενους, χωρίς ταυτόχρονα να προσθέτει υπέρμετρο βάρος στις επιχειρήσεις και αυτό θα συνεχίσουμε να κάνουμε.

Με όλες τις μέχρι τώρα δράσεις στο Υπουργείο Εργασίας, ειδικά κατά την περίοδο της πανδημίας, νομίζω ότι έχουμε αποδείξει ότι στηρίζουμε έμπρακτα τον κόσμο της εργασίας, κάτι που προφανώς θα συνεχίσουμε να κάνουμε, όσο ρευστά και αν είναι τα νέα δεδομένα.

Σας ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Ευχαριστούμε τον κύριο Υπουργό.

Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων.

Δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Νικήτας Κακλαμάνης):** Με τη συναίνεση του Σώματος και ώρα 10.16΄ λύεται η συνεδρίαση για τη Δευτέρα 29 Νοεμβρίου 2021 και ώρα 14.00΄ με αντικείμενο εργασιών του Σώματος, κοινοβουλευτικό έλεγχο: α) συζήτηση της υπ’ αριθμόν 4/2/4-11-2021 επίκαιρης επερώτησης προς τον Υπουργό Υγείας και β) συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**