(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΜΒ΄

Πέμπτη, 09 Δεκεμβρίου 2021

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Ανακοίνωση του Δελτίου Επικαίρων Ερωτήσεων της Παρασκευής 10 Δεκεμβρίου 2021, σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
1. Μόνη συζήτηση και ψήφιση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Ανάπτυξης και Επενδύσεων «Δίκαιη Αναπτυξιακή Μετάβαση και ρύθμιση ειδικότερων ζητημάτων απολιγνιτοποίησης», σελ.

ΠΡΟΕΔΡΕΥΟΝΤΕΣ

ΑΒΔΕΛΑΣ Α., σελ.

ΑΘΑΝΑΣΙΟΥ Χ., σελ.

ΚΑΚΛΑΜΑΝΗΣ Ν., σελ.

ΛΑΜΠΡΟΥΛΗΣ Γ., σελ.

ΜΠΟΥΡΑΣ Α., σελ.

ΟΜΙΛΗΤΕΣ

Α. Επί διαδικαστικού θέματος:  
 ΑΒΔΕΛΑΣ Α. , σελ.   
 ΑΘΑΝΑΣΙΟΥ Χ. , σελ.   
 ΚΑΚΛΑΜΑΝΗΣ Ν. , σελ.   
 ΛΑΜΠΡΟΥΛΗΣ Γ. , σελ.   
 ΜΠΟΥΚΩΡΟΣ Χ. , σελ.

ΜΠΟΥΡΑΣ Α., σελ.

ΠΕΡΚΑ Θ. , σελ.   
 ΦΑΜΕΛΛΟΣ Σ. , σελ.   
 ΧΗΤΑΣ Κ. , σελ.   
  
Β. Επί του σχεδίου νόμου του Υπουργείου Ανάπτυξης και Επενδύσεων:  
 ΑΜΑΝΑΤΙΔΗΣ Γ. , σελ.   
 ΑΝΤΩΝΙΑΔΗΣ Ι. , σελ.   
 ΑΠΟΣΤΟΛΟΥ Ε. , σελ.   
 ΑΡΣΕΝΗΣ Κ. , σελ.   
 ΒΑΡΟΥΦΑΚΗΣ Ι. , σελ.   
 ΒΕΛΟΠΟΥΛΟΣ Κ. , σελ.   
 ΒΕΤΤΑ Κ. , σελ.   
 ΒΙΛΙΑΡΔΟΣ Β. , σελ.   
 ΒΛΑΣΗΣ Κ. , σελ.   
 ΒΟΛΟΥΔΑΚΗΣ Μ. , σελ.   
 ΒΡΥΖΙΔΟΥ Π. , σελ.   
 ΓΕΩΡΓΙΑΔΗΣ Σ. , σελ.   
 ΓΡΗΓΟΡΙΑΔΗΣ Κ. , σελ.   
 ΔΕΛΗΣ Ι. , σελ.   
 ΚΑΙΡΙΔΗΣ Δ. , σελ.   
 ΚΑΡΑΘΑΝΑΣΟΠΟΥΛΟΣ Ν. , σελ.   
 ΚΑΤΡΙΝΗΣ Μ. , σελ.   
 ΚΑΦΑΝΤΑΡΗ Χ. , σελ.   
 ΚΟΝΣΟΛΑΣ Ε. , σελ.   
 ΚΩΝΣΤΑΝΤΙΝΙΔΗΣ Ε. , σελ.   
 ΜΑΝΤΑΣ Π. , σελ.   
 ΜΑΡΑΒΕΓΙΑΣ Κ. , σελ.   
 ΜΠΛΟΥΧΟΣ Κ. , σελ.   
 ΜΠΟΥΚΩΡΟΣ Χ. , σελ.   
 ΜΠΟΥΜΠΑΣ Κ. , σελ.   
 ΜΠΟΥΡΝΟΥΣ Ι. , σελ.   
 ΝΟΤΟΠΟΥΛΟΥ Α. , σελ.   
 ΠΑΠΑΔΗΜΗΤΡΙΟΥ Χ. , σελ.   
 ΠΑΠΑΔΟΠΟΥΛΟΣ Μ. , σελ.   
 ΠΑΠΑΗΛΙΟΥ Γ. , σελ.   
 ΠΑΠΑΘΑΝΑΣΗΣ Ν. , σελ.   
 ΠΕΡΚΑ Θ. , σελ.   
 ΠΛΕΥΡΗΣ Α. , σελ.   
 ΠΟΥΛΟΥ Π. , σελ.   
 ΣΚΟΝΔΡΑ Α. , σελ.   
 ΣΚΟΥΡΛΕΤΗΣ Π. , σελ.   
 ΣΚΡΕΚΑΣ Κ. , σελ.   
 ΣΤΑΜΕΝΙΤΗΣ Δ. , σελ.   
 ΤΕΛΙΓΙΟΡΙΔΟΥ Ο. , σελ.   
 ΤΖΗΚΑΛΑΓΙΑΣ Ζ. , σελ.   
 ΤΣΑΚΛΟΓΛΟΥ Π. , σελ.   
 ΦΑΜΕΛΛΟΣ Σ. , σελ.   
 ΧΑΡΙΤΣΗΣ Α. , σελ.   
 ΧΗΤΑΣ Κ. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΜΒ΄

Πέμπτη 9 Δεκεμβρίου 2021

Αθήνα, σήμερα στις 9 Δεκεμβρίου 2021, ημέρα Πέμπτη και ώρα 10.15΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. **ΝΙΚΗΤΑ ΚΑΚΛΑΜΑΝΗ**.

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 8-12-2021 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά της ΜΑ΄ συνεδριάσεώς του, της Τετάρτης 8 Δεκεμβρίου 2021, σε ό,τι αφορά την ψήφιση στο σύνολο του σχεδίου νόμου: «Μεταρρυθμίσεις στο νομοθετικό πλαίσιο της Εθνικής Σχολής Δικαστικών Λειτουργών και άλλες επείγουσες διατάξεις του Υπουργείου Δικαιοσύνης».)

Έχω την τιμή να ανακοινώσω στο Σώμα το δελτίο επικαίρων ερωτήσεων της Παρασκευής 10 Δεκεμβρίου 2021.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 238/30-11-2021 επίκαιρη ερώτηση του Βουλευτή Β1΄ Βόρειου Τομέα Αθηνών της Νέας Δημοκρατίας κ. Γεωργίου Κουμουτσάκου προς τον Υπουργό Προστασίας του Πολίτη με θέμα: «Συμμορίες ανηλίκων - Έξαρση εγκληματικότητας ανηλίκων εντός και εκτός σχολείου».

2. Η με αριθμό 239/30-11-2021 επίκαιρη ερώτηση του Βουλευτή Κορινθίας του Συνασπισμού Ριζοσπαστικής Αριστεράς κ. Γεώργιου Ψυχογιού προς τον Υπουργό Εσωτερικών με θέμα: «Προβληματική, ταξικά μεροληπτική και γεμάτη αποκλεισμούς η κυβερνητική πολιτική για την κτήση ιθαγένειας με τη διαδικασία πολιτογράφησης».

3. Η με αριθμό 246/3-12-2021 επίκαιρη ερώτηση του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς την Υπουργό Παιδείας και Θρησκευμάτων, με θέμα: «Τη διενέργεια δωρεάν rapid test για μαθητές και εκπαιδευτικούς σε περιοχές που δεν υπάρχουν δημόσιες δομές ή συνεργεία του ΕΟΔΥ».

4. Η με αριθμό 252/6-12-2021 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Περιβάλλοντος και Ενέργειας με θέμα: «Επέκταση των οικιστικών ορίων του χωριού Μεγάλο Πάπιγκο, στο Ζαγόρι της Ηπείρου».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 242/2-12-2021 επίκαιρη ερώτηση του Βουλευτή Α΄ Ανατολικής Αττικής του Συνασπισμού Ριζοσπαστικής Αριστεράς κ. Χρήστου Σπίρτζη προς τον ΥπουργόΠροστασίας του Πολίτη με θέμα: «Άμεση λήψη μέτρων για την προστασία της δημόσιας υγείας και αποτροπής διασποράς της COVID-19 από την τήρηση των κανόνων κοινωνικής αποστασιοποίησης από ανεμβολίαστους αστυνομικούς».

2. Η με αριθμό 247/3-12-2021 επίκαιρη ερώτηση του ΣΤ΄ Αντιπροέδρου της Βουλής και Βουλευτή Λάρισας του Κομμουνιστικού Κόμματος Ελλάδας κ. Γεωργίου Λαμπρούλη προς τον Υπουργό Αγροτικής Ανάπτυξης και Τροφίμων, με θέμα: «Αποζημιώσεις των αγροτών Τυρνάβου για τις ζημιές που υπέστησαν από τους παγετούς του Απριλίου».

3. Η με αριθμό 264/6-12-2021 επίκαιρη ερώτηση του Βουλευτή Β1΄ Βόρειου Τομέα Αθηνών του Συνασπισμού Ριζοσπαστικής Αριστεράς κ. Κωνσταντίνου Ζαχαριάδη προς τον Υπουργό Εσωτερικών, με θέμα: «Κυβερνητικά παιχνίδια με το επίδομα επικίνδυνης και ανθυγιεινής εργασίας των δημοσίων υπαλλήλων».

4. Η με αριθμό 250/6-12-2021 επίκαιρη ερώτηση της Βουλευτού Β΄ Πειραιώς του Κομμουνιστικού Κόμματος Ελλάδας κ. Διαμάντως Μανωλάκου προς τον Υπουργό Αγροτικής Ανάπτυξης και Τροφίμων, με θέμα: «Προσκόμματα στη διαδικασία έκδοσης υπουργικής απόφασης για την υιοθέτηση διαχειριστικού σχεδίου λειτουργίας του αλιευτικού εργαλείου γρίπος που σύρεται από το σκάφος».

5. Η με αριθμό 254/6-12-2021 επίκαιρη ερώτηση του Βουλευτή Αιτωλοακαρνανίας του Κομμουνιστικού Κόμματος Ελλάδας κ. Νικόλαου Παπαναστάση προς τον Υπουργό Εθνικής Άμυνας, με θέμα: «Έκτακτη εφάπαξ οικονομική ενίσχυση των στρατευμένων εν όψει των εορτών και δωρεάν και ασφαλής μετακίνησή τους κατά τις εορταστικές άδειες».

ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

1. Η με αριθμό 602/22-10-2021 ερώτηση της Βουλευτού Βοιωτίας του Συνασπισμού Ριζοσπαστικής Αριστεράς κ. Παναγιού (Γιώτας) Πούλου προς την Υπουργό Παιδείας και Θρησκευμάτων, με θέμα: «Άμεση ανάγκη ενίσχυσης των δημόσιων βιβλιοθηκών σε ολόκληρη τη χώρα».

2. Η με αριθμό 548/21-10-2021 ερώτηση του Βουλευτή Ηρακλείου του Συνασπισμού Ριζοσπαστικής Αριστεράς κ. Χαράλαμπου (Χάρη) Μαμουλάκη προς τον Υπουργό Υποδομών και Μεταφορών, με θέμα: «Θα επιβληθούν διόδια και στα τριάντα δύο χιλιόμετρα του ΒΟΑΚ μπροστά από την πόλη του Ηρακλείου;».

3. Η με αριθμό 728/29-10-2021 ερώτηση του Βουλευτή Β΄ Θεσσαλονίκης του Συνασπισμού Ριζοσπαστικής Αριστεράς κ. Σωκράτη Φάμελλου προς τον Υπουργό Περιβάλλοντος και Ενέργειας, με θέμα: «Σε αδιέξοδο οι υπηρεσίες δόμησης της χώρας, οι μηχανικοί και οι πολίτες».

4. Η με αριθμό 660/25-10-20201 ερώτηση της Βουλευτού Φλώρινας του Συνασπισμού Ριζοσπαστικής Αριστεράς κ. Θεοπίστης (Πέτης) Πέρκα προς τον Υπουργό Περιβάλλοντος και Ενέργειας, με θέμα: «Προβληματισμός αναφορικά με τον σχεδιασμό της Κυβέρνησης για τα ειδικά και τοπικά πολεοδομικά σχέδια».

Κυρίες και κύριοι συνάδελφοι, εισερχόμαστε στη συμπληρωματική ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Ανάπτυξης και Επενδύσεων: «Δίκαιη Αναπτυξιακή Μετάβαση και ρύθμιση ειδικότερων ζητημάτων απολιγνιτοποίησης».

Η Διάσκεψη των Προέδρων αποφάσισε στη συνεδρίαση της 2ας Δεκεμβρίου 2021 τη συζήτηση του νομοσχεδίου σε μία συνεδρίαση, ενιαία επί της αρχής, των άρθρων και των τροπολογιών. Η εγγραφή των ομιλητών θα γίνει ηλεκτρονικά και μέχρι το τέλος της ομιλίας του δεύτερου εισηγητή. Επί της βασικής αυτής διαδικασίας νομίζω ότι δεν υπάρχει αντίρρηση.

Το Σώμα συνεφώνησε ομοφώνως.

Καλείται στο Βήμα ο γενικός εισηγητής της Νέας Δημοκρατίας, ο συνάδελφος κ. Δημήτριος Καιρίδης για δεκαπέντε λεπτά.

**ΘΕΟΠΙΣΤΗ (ΠΕΤΗ) ΠΕΡΚΑ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κυρία Πέρκα, έχετε τον λόγο.

**ΘΕΟΠΙΣΤΗ (ΠΕΤΗ) ΠΕΡΚΑ:** Θα ήθελα να κάνω μία μικρή παρέμβαση. Είναι ένα νομοσχέδιο πολύ κρίσιμο το οποίο συζητήθηκε σε πέντε μέρες και μας ήρθαν το βράδυ εκατόν πενήντα σελίδες τροπολογίες όλων των Υπουργείων. Μόνο με το να έρθουν οι Υπουργοί να υπερασπιστούν τις τροπολογίες τους δεν μπορεί να γίνει αυτή η συζήτηση. Υποβαθμίζεται έτι περαιτέρω το ζήτημα. Ζητούμε ή παράταση της συζήτησης ή να αποσυρθούν οι τροπολογίες. Δεν γίνεται αυτό το πράγμα.

**ΠΡΟΕΔΡΕΥΩΝ (Νικήτας Κακλαμάνης):** Για μεν το πρώτο σας απαντώ ότι χρειάζεται απόφαση της Διάσκεψης των Προέδρων, δεν υπάρχει, άρα, θα είναι μία η συνεδρίαση. Για το δεύτερο θα απαντήσει ο Υπουργός, όταν έρθει η ώρα.

**ΘΕΟΠΙΣΤΗ (ΠΕΤΗ) ΠΕΡΚΑ:** Βεβαίως. Πάντως, μπορεί να μην μας βλέπουν αυτή τη στιγμή έξω από εδώ, αλλά θα το μάθουν ότι το νομοσχέδιο της απολιγνιτοποίησης συζητήθηκε σε πέντε μέρες, υποβαθμισμένο και με χιλιάδες τροπολογίες όλων των Υπουργείων.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Καλά, εντάξει, μην λέτε και υποβαθμισμένο. Ας δούμε πόσοι θα εγγραφούν από συναδέλφους. Και χθες ειπώθηκε μία τέτοια παρατήρηση και τελικά ενεγράφησαν οκτώ συνάδελφοι και τελειώσαμε 17.30΄. Μπορούσαμε να τελειώσουμε στις 12.00΄, αν είχαν εγγραφεί τριάντα οχτώ.

Να ανοίξει το σύστημα της ηλεκτρονικής εγγραφής, παρακαλώ.

Ορίστε, κύριε Καιρίδη, έχετε τον λόγο.

**ΔΗΜΗΤΡΙΟΣ ΚΑΙΡΙΔΗΣ:** Καλημέρα, κύριε Πρόεδρε, και σας ευχαριστώ.

Κυρίες και κύριοι συνάδελφοι, το υπό συζήτηση νομοσχέδιο αφορά ένα μείζον ζήτημα του καιρού μας, αυτό της απολιγνιτοποίησης και θα ήθελα λίγο να το πιάσουμε από την αρχή. Είχαμε μία πολύ διεξοδική συζήτηση, πράγματι, σε τέσσερις συνεδριάσεις στην αρμόδια επιτροπή. Έγινε ένας διεξοδικός και σε βάθος διάλογος. Ακούστηκαν οι απόψεις και των εμπλεκόμενων φορέων και από τη δυτική Μακεδονία και από την ευρύτερη περιοχή της Μεγαλόπολης. Είχαμε, βεβαίως, τον Υπουργό, τον κ. Παπαθανάση και χθες και τον κ. Γεωργιάδη από το Υπουργείο Ανάπτυξης σε αυτή την πολύ σημαντική διαδικασία.

Το νομοσχέδιο ρυθμίζει κάποια πράγματα, δεν τα ρυθμίζει όλα, θα υπάρξουν και άλλες νομοθετικές, βεβαίως, παρεμβάσεις για την αντιμετώπιση αυτής της κολοσσιαίας πρόκλησης που είναι η πρόκληση της απολιγνιτοποίησης, ιδίως για τις δύο εμπλεκόμενες περιοχές.

Όμως θα πρέπει κατ’ αρχάς -και το υπογραμμίζω αυτό- να πούμε την αλήθεια στον ελληνικό λαό, να πούμε την αλήθεια στις τοπικές κοινωνίες που με αγωνία μάς παρακολουθούν. Δεν είναι η ώρα τώρα ούτε για σπέκουλα, ούτε για πολιτικαντισμό, ούτε για ψάρεμα σε θολά νερά, για συνωμοσιολογία, για αχρείαστες αντιπαραθέσεις τις οποίες θα πληρώσει πρώτα και κύρια η τοπική κοινωνία.

Επιβάλλει, λοιπόν, η συζήτηση του νομοσχεδίου τουλάχιστον επί της αρχής -και θα έρθω στα επιμέρους- να τοποθετηθούν οι πολιτικές δυνάμεις συγκεκριμένα.

Και πρέπει να εξηγήσουμε πέντε κυρίως σημεία επί της αρχής στους Δυτικομακεδόνες και στους Πελοποννήσιους φίλους μας και συνολικά στον ελληνικό λαό. Επιτρέψτε μου να τα αναφέρω διεξοδικά, γιατί θεωρώ ότι είναι πάρα πολύ σημαντικά.

Πρώτη διάσταση επί της αρχής: Η προστασία του περιβάλλοντος. Το ζήτημα της απολιγνιτοποίησης συνδέεται με την πιο σημαντική απειλή που αντιμετώπισε η ανθρωπότητα στην ιστορία της, όχι απλώς την κλιματική αλλαγή, αυτό που είπα και στην επιτροπή, την κλιματική κατάρρευση και χρησιμοποιώ τη λέξη συνειδητά. Πρέπει να συνειδητοποιήσουμε όλοι το πρόβλημα που έχουμε μπροστά μας, της κλιματικής κατάρρευσης. Από την απάντηση που θα δώσουμε στη μεγάλη αυτή πρόκληση εξαρτάται όχι απλώς η ευημερία μας, η επιβίωσή μας.

Κατά συνέπεια, όσες πολιτικές δυνάμεις επιμένουν να σφυρίζουν αδιάφορα, να συνωμοσιολογούν, να παραβλέπουν τα επιστημονικά δεδομένα, ή εξίσου κακά, να είναι και με το περιβάλλον και με τις ρυπογόνες δραστηριότητες που το καταστρέφουν, πραγματικά εδώ αποκαλύπτονται, δεν εξυπηρετούν καθόλου ούτε το εθνικό ούτε το λαϊκό συμφέρον.

Εγώ να δεχθώ τις διαφωνίες στα επιμέρους, να δεχθώ ότι αυτή η ρύθμιση πρέπει να γίνει αλλιώς, εκείνη η πρόταση, εκείνο το σχέδιο το αναπτυξιακό να προστεθεί, αλλά είναι δυνατόν να φάγαμε τέσσερις συνεδριάσεις στην επιτροπή για να μας πείτε ότι η κλιματική κατάρρευση, το πρόβλημα της περιβαλλοντικής υποβάθμισης είναι συνωμοσία των πολυεθνικών; Είναι συνωμοσία των καπιταλιστών; Έχει ταξικό πρόσημο αυτή καθαυτή η κλιματική κατάρρευση;

Ε, λοιπόν, έχω νέα να σας πω: Όταν έγραφε ο Μαρξ «Το Κεφάλαιο» στα μέσα του δέκατου ένατου αιώνα, δεν υπήρχε το πρόβλημα. Το πρόβλημα ξεκίνησε σε αυτή τη μακρά διαδρομή της ανθρώπινης ιστορίας ξαφνικά, από τα μέσα τότε του δέκατου ένατου αιώνα κυρίως στη Βρετανία και στη δυτική Ευρώπη που πρώτες εκβιομηχανίστηκαν, προχώρησε, βεβαίως, η Αμερική και συνολικά η Δύση, για να φτάσει πλέον να αγκαλιάσει όλον τον κόσμο και κυρίως πια την Ασία, την αναδυόμενη αναπτυσσόμενη Ασία. Οι μισές εκπομπές διοξειδίου του άνθρακα σήμερα από καύση άνθρακα και λιγνίτη για την ηλεκτροπαραγωγή προέρχονται από μία χώρα -οι μισές!- που λέγεται Κίνα, η οποία αναπτύσσεται ραγδαία από το 1980 και μετά, από τότε που εγκατέλειψε τον κρατικό σχεδιασμό δηλαδή και κυρίως μετά το 2000.

Δεν μπορεί με τα τσιτάτα, λοιπόν, του δέκατου ένατου αιώνα να έρχεστε εδώ και να προσπαθείτε να κάνετε πολιτική με αυτές τις αφέλειες και απλουστεύσεις. Βγείτε από την πνευματική οκνηρία και μπείτε στον εικοστό πρώτο αιώνα, επιτέλους! Προφανώς, η αντιμετώπιση της κλιματικής κατάρρευσης έχει πολιτική διάσταση και ταξικό πρόσημο, αλλά αυτή καθαυτή είναι μία πραγματικότητα την οποία δεν μπορείτε να αμφισβητείτε. Ούτε είναι δυνατόν να λέγεται ότι είναι συνωμοσία της Γερμανίας και των Γερμανών που θέλουν να μας καθυποτάξουν, την ώρα που και αυτοί έχουν τεράστιο πρόβλημα με την απανθρακοποίηση, απολιγνιτοποίηση και προχωρούν.

Δεν είναι, λοιπόν, συνωμοσία, αλλά ένα επιστημονικό δεδομένο ότι οι μισές εκπομπές διοξειδίου του άνθρακα προέρχονται από την καύση άνθρακα ή λιγνίτη κατά βάση για την ηλεκτροπαραγωγή και για την παραγωγή τσιμέντου, χάλυβα, αλλά κυρίως για την ηλεκτροπαραγωγή.

Ο άνθρακας, κυρίες και κύριοι συνάδελφοι, είναι το χειρότερο ορυκτό καύσιμο, χειρότερο από το πετρέλαιο και πολύ χειρότερο από το φυσικό αέριο και ο λιγνίτης είναι η χειρότερη μορφή άνθρακα, να το πούμε, είναι το πιο μολυσματικό, το πιο ρυπογόνο και με το λιγότερο θερμιδικό φορτίο και δυναμικό ορυκτό καύσιμο. Δεν μπορεί να υπάρξει αντιμετώπιση της κλιματικής κατάρρευσης, χωρίς παγκοσμίως απολιγνιτοποίηση και δεν μπορεί η χώρα μας να κουνήσει το δάχτυλο στους άλλους, στους Κινέζους, στους Ινδούς, στην Ασία, που είναι το 80% του προβλήματος σήμερα -το 80% του προβλήματος!- αν δεν κάνει η ίδια τα κουμάντα της.

Άρα επί της αρχής, πρώτον, να συμφωνήσουμε ότι έχουμε πρόβλημα της κλιματικής κατάρρευσης.

Δεύτερον, επί της αρχής να συμφωνήσουμε ότι, πέρα από το περιβάλλον, υπάρχουν και τα οικονομικά που καθιστούν τη χρήση λιγνίτη εξαιρετικά ασύμφορη και ζημιογόνα. Μισό δισεκατομμύριο είναι το κόστος για τη ΔΕΗ από τη λειτουργία των μονάδων της κάθε χρόνο και είναι ένα κόστος το οποίο αυξάνει, διότι αυξάνουν οι τιμές των δικαιωμάτων ρύπων σε όλη την Ευρώπη -γιατί εδώ ακούσαμε πολλές τρέλες. Η παραγωγή ηλεκτρικής ενέργειας από λιγνίτη άνθρακα φθίνει και φθίνει δραματικά και φθίνει πέρα από το περιβάλλον και για οικονομικούς λόγους. Άρα, το οικονομικό είναι δίπλα στο περιβαλλοντολογικό. Να συμφωνήσουμε και σε αυτό, ότι έχει καταστεί ασύμφορη.

Τρίτον, ακούσαμε ξανά ότι η απολιγνιτοποίηση είναι βίαιη. Ακούστε τώρα τα στοιχεία για το βίαιη: Όπως σας εξηγήσαμε στην επιτροπή, βίαιη ήταν τα δέκα χρόνια 2010-2019 και κυρίως, την τελευταία πενταετία του ΣΥΡΙΖΑ, χωρίς να είναι δίκαιη. Διότι η μεγαλύτερη πτώση -τα είπαμε αυτά- ήταν το 2016 και το 2019 επί ΣΥΡΙΖΑ, συνολικά 55% πτώση από το 70% της πτώσης της λιγνιτοπαραγωγής την τελευταία δεκαετία. Ήδη έχουμε 70% πτώση. Το 55% από το 70% συνέβη επί των ημερών σας και για να μη ξεχνιόμαστε, δεν έγινε τίποτα για αυτό το 55%.

Όμως, θέλω να σας δώσω τα στοιχεία των υπολοίπων χωρών. Το 2020, σε έναν χρόνο στη Βρετανία η ανθρακοπαραγωγή μειώθηκε 35%, σε έναν χρόνο. Στην Ισπανία κλείσανε επτά λιγνιτικοί σταθμοί και η παραγωγή μειώθηκε 50%, σε έναν χρόνο, το 2020. Στη Βρετανία από 40% που ήταν πριν από μια δεκαετία, έχει πέσει στο 2%, μέσα σε μία δεκαετία. Όσον αφορά τους ζηλευτές του Τραμπ -που υπάρχουν κάποιοι εδώ μέσα- να θυμίσω ότι ο Τραμπ είχε βγει με ατζέντα υπέρ του λιγνίτη και του άνθρακα. Επί των ημερών του Τραμπ η παραγωγή άνθρακα στην Αμερική έπεσε κατά 25% μεταξύ 2016 και 2019, ακριβώς γιατί δεν συμφέρει για λόγους οικονομικούς και όχι για λόγους περιβαλλοντολογικής πίεσης. Στην Πορτογαλία η παραγωγή άνθρακα εγκαταλείφθηκε αντί για το 2030 που ήταν προγραμματισμένο -μια χώρα όμοια με μας και σε μέγεθος και σε άλλα χαρακτηριστικά και βιοτικό επίπεδο- το 2021, φέτος. Άρα, πρώτον: βίαιος μετασχηματισμός υπήρξε στο παρελθόν. Τώρα είναι ο δίκαιος. Δεύτερον: Βίαιος υπάρχει και αλλού, κυρίως αλλού, σε όλες αυτές τις χώρες που ενδεικτικά ανέφερα.

Μας είπαν κάποιοι ότι εκποιούμε τον εθνικό πλούτο. Υπάρχουν –λέει- τριακόσια δισεκατομμύρια λιγνίτη το οποίο δεν θα αξιοποιήσουμε, διότι είμαστε υποταγμένοι στους Γερμανούς. Καλά, με συγχωρείτε, κύριοι συνάδελφοι, ο ΣΥΡΙΖΑ δεν έκανε έναν διαγωνισμό για την εκποίηση των λιγνιτικών μονάδων της ΔΕΗ; Πόσοι προσήλθαν σε αυτόν τον διαγωνισμό, για να πάρουν αυτόν τον αμύθητο πλούτο και να τον εκμεταλλευτούν; Κανένας! Δεν υπήρξε ποτέ στην ιστορία του ελληνικού κράτους διαγωνισμός, και μάλιστα εκποίησης ενός τόσο μεγάλου πλούτου, που να μην εμφανιστεί κανένας αγοραστής. Ό,τι και να λέτε εδώ, όποια σαχλαμάρα και να μας κατέβει στο κεφάλι, έρχεται η πραγματικότητα και μας διαψεύδει. Δεν υπήρξε κανένας αγοραστής για τις λιγνιτικές μονάδες της ΔΕΗ, γιατί όλοι ξέρουν -όταν είναι να βάλουν λεφτά, όχι όταν λένε τα εύκολα λόγια- ότι δεν υπάρχει κέρδος από την παραγωγή ηλεκτρικής ενέργειας μέσω λιγνίτη και γι’ αυτό δεν προχώρησε η προσπάθεια -έτσι κι αλλιώς καταδικασμένη από την αρχή και για άλλους λόγους του ΣΥΡΙΖΑ.

Μας είπατε δε -και να τελειώσω με τα επί της αρχής- ότι υπάρχει η τεχνολογία, η οποία κάνει τον λιγνίτη περιβαλλοντολογικά συμβατό. Σε ποιον τα λέτε αυτά; Καθίστε και διαβάστε και πείτε επιτέλους την αλήθεια και στους κατοίκους των περιοχών, δηλαδή ότι το περίφημο «CCS, carbon capture and storage technology» που δεσμεύει διοξείδιο του άνθρακα είναι μια πανάκριβη τεχνολογία η οποία μπορεί να λειτουργήσει σε μικρή κλίμακα, αλλά προφανώς, στην τεράστια κλίμακα που έχουμε να κάνουμε στη λιγνιτοπαραγωγή είναι παντελώς ασύμφορη, εντελώς πρωτόλεια και έχει μπροστά της πολλές δεκαετίες ώσπου να δώσει τα πραγματικά αποτελέσματα που θέλουμε.

Επιπλέον, δεν λέτε την αλήθεια ότι η λειτουργία αυτών των λιγνιτκών μονάδων έχει προ πολλού λήξει πέραν του περιβαλλοντολογικού και ότι για να συνεχίσουν να λειτουργούν, μετά τις αλλεπάλληλες παρατάσεις που πήραν και κάποιες λειτουργούν χωρίς άδεια -σας τα είπε χθες και ο Υπουργός- θα πρέπει να γίνουν επιπλέον επενδύσεις για να λειτουργήσουν και να μπορέσουν να αδειοδοτηθούν σωστά, πέραν του περιβαλλοντολογικού.

Άρα επί της αρχής κάνω έκκληση –θα μπω και στα επιμέρους- να συμφωνήσουμε ότι έχουμε πρόβλημα περιβαλλοντολογικό και κλιματικής κατάρρευσης, ότι το πρόβλημα δεν μπορούμε να το αντιμετωπίσουμε χωρίς την απολιγνιτοποίηση, ότι την απολιγνιτοποίηση πέρα από το περιβάλλον, μας την επιβάλλει η τεχνολογία και τα οικονομικά, ότι υπήρξε βίαιη στο παρελθόν, όχι τώρα, ότι βίαιη είναι αλλού -με τα στοιχεία που σας έδωσα- ότι δεν υπάρχει εθνικός πλούτος τον οποίο εμείς υποτάσσουμε στα συμφέροντα των ξένων και ότι, εν πάση περιπτώσει, η όποια τεχνολογία δεν μπορεί να λύσει το συγκεκριμένο πρόβλημα και ότι πρέπει κάτι να κάνουμε. Άρα επί της αρχής, θα περίμενα εσείς, τα κόμματα της αντιπολίτευσης, να ψηφίσετε υπέρ, ιδίως το ΚΙΝΑΛ και οι υποτιθέμενοι οικολόγοι του ΣΥΡΙΖΑ και του ΜέΡΑ25.

Ας δούμε τώρα τα άρθρα. Ακούστηκαν πάρα πολλά για το φυσικό αέριο. Ξαφνικά το φυσικό αέριο είναι το πρόβλημα, το οποίο έχει τη μισή συμβολή και βεβαίως είναι ορυκτό καύσιμο και μολύνει. Μολύνει μισά σε σχέση με τον λιγνίτη. Χρειαζόμαστε να έχουμε μονάδες βάσης. Χρειάζεται να συνδέσουμε το εθνικό δίκτυο με την Ευρώπη ακόμα καλύτερα, για να μπορούμε να παίρνουμε ενέργεια, όταν εκείνοι παράγουν και να δίνουμε ενέργεια όταν εμείς παράγουμε από ΑΠΕ. Άρα, πρέπει να κάνουμε έργα εκεί, στη διασύνδεση με την Ιταλία επιπλέον και με την υπόλοιπη Ευρώπη μέσω Βαλκάνιων. Πρέπει να προχωρήσουμε σε τεχνολογίες αποθήκευσης. Η μεγαλύτερη τεχνολογία, αυτή που έχουμε, είναι οι αντλιοταμιευτήρες. Εσείς είσαστε ενάντια και στα φράγματα και στους αντλιοταμιευτήρες. Προσέξτε τώρα: και στις ανεμογεννήτριες που καταστρέφουν, και στα φωτοβολταϊκά, και στα φράγματα και στους αντλιοταμιευτήρες και στις διασυνδέσεις τις οποίες δεν προχωρήσαμε και στο φυσικό αέριο και στο ένα και στο άλλο. Ε, πείτε μας επιτέλους, πώς θα παράγουμε ενέργεια για να διατηρήσουμε και να αυξήσουμε το βιοτικό μας επίπεδο, το απαραίτητο. Θα είμαστε με τα κεριά; Το θέμα είναι πολύ σοβαρό και γι’ αυτό χρειάζεται απαντήσεις.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τώρα, χρειαζόμαστε σχέδιο και χρηματοδότηση για να προχωρήσουμε σε αυτή την απολιγνιτοποίηση. Δεν είχαμε ούτε σχέδιο ούτε χρηματοδότηση. Τα φέρνουμε τώρα με το νομοσχέδιο και με όλα αυτά που έγιναν τα προηγούμενα δύο χρόνια που σας τα εξηγήσαμε. Πάνω από επτά δισεκατομμύρια, όταν η χρηματοδότηση ήταν μηδέν.

«Επί των ημερών σας δεν έγινε διαβούλευση». Ουδέν αναληθέστερον. Ήταν διεξοδική, είναι μια διαβούλευση η οποία θα συνεχιστεί -δεν τελειώνει ποτέ, σας τα είπε και ο κύριος Υπουργός χθες- ακούσατε τους δημάρχους, τους περιφερειάρχες και θα τους ακούμε συνέχεια και διαρκώς.

Μας είπατε και το άλλο, γιατί κάθισα και τα έψαξα, για τα περιφερειακά χωροταξικά σχέδια –λέει- που δεν τα φέραμε εμείς και προχωρούμε στα πολεοδομικά, στο επιμέρους, ενώ δεν έχουμε κάνει το γενικό. Μάλιστα. Ρωτήστε, λοιπόν, τον κ. Σταθάκη, τον δικό σας Υπουργό, γιατί, ενώ ψήφισε και κύρωσε τα γενικά χωροταξικά σχέδια άλλων περιφερειών δεν το έκανε το 2018 για τη δυτική Μακεδονία και την Πελοπόννησο.

Έχω εδώ όλη την αλληλογραφία στο Υπουργείο Περιβάλλοντος και Χωροταξίας, για να αποκαλυφθούμε τώρα σήμερα όλοι και να πέσουν οι μάσκες. Διότι ο ΣΥΡΙΖΑ ενώ πήρε χρηματοδότηση από την Ευρωπαϊκή Ένωση για να γίνουν τα χωροταξικά και ενώ έγιναν τα χωροταξικά και του τα υπέβαλε η κ. Ειρήνη Κλαμπατσέα, η δική σας Γενική Γραμματέας, επί των ημερών σας ο κ. Σταθάκης πιεζόμενος για να μην προχωρήσει στην απολιγνιτοποίηση, δεν υπέγραψε και δεν κύρωσε τα δύο γενικά πολεοδομικά σχέδια των δύο πληττόμενων περιοχών κατ’ εξαίρεση και σε αντίθεση με ό,τι έκανε με την υπόλοιπη χώρα.

Αυτή είναι η πραγματικότητα για τα γενικά χωροταξικά. Για να μην κουνάτε το δάχτυλο, γιατί όλο το προηγούμενο διάστημα υπήρξε πολύ τοξικότητα και πολύ δηλητήριο και πολλή σπέκουλα και τυφλές αντιδράσεις και ψάρεμα στα θολά νερά, κύριε Πρόεδρε και εκμετάλλευση του πόνου και της αγωνίας των πολιτών. Και επειδή φοβάμαι ότι θα συνεχιστεί, πρέπει εδώ να τραβήξουμε μια γραμμή και να πούμε ότι πρέπει να συνεννοηθούμε, ότι θα είμαστε δίπλα στους κατοίκους με αξιοπιστία, όπως το κάνει η Νέα Δημοκρατία με αξιοπιστία. Την ερχόμενη εβδομάδα θα συζητήσουμε τον προϋπολογισμό. Για πρώτη φορά διαψεύδονται οι προβλέψεις του προϋπολογισμού προς τα πάνω. Ξεκινήσαμε με 3,6…

**ΠΡΟΕΔΡΕΥΩΝ (Νικήτας Κακλαμάνης):** Κύριε Καιρίδη, ρίξτε μια ματιά στο ρολόι απέναντι.

**ΔΗΜΗΤΡΙΟΣ ΚΑΙΡΙΔΗΣ:** Τελειώνω, κύριε Πρόεδρε, απλώς το θέμα είναι σημαντικό.

**ΠΡΟΕΔΡΕΥΩΝ (Νικήτας Κακλαμάνης):** Ναι, είναι αλλά…

**ΔΗΜΗΤΡΙΟΣ ΚΑΙΡΙΔΗΣ:** Κύριε Πρόεδρε, τελειώνω το αργότερο σε δύο λεπτά. Είναι ένα θέμα που καίει, ένα θέμα εθνικό.

Λέω, λοιπόν, για τη δική σας αναξιοπιστία, επειδή θα τα συζητήσουμε αναλυτικά την άλλη βδομάδα. Όλες οι προβλέψεις του προϋπολογισμού σας το 2016, το 2017, το 2018 έπεσαν έξω. Λέγατε για ανάπτυξη 3%, είχαμε 1,5%. Λέγατε για ανάπτυξη 2,8%, είχαμε 1,3%. Δεν υπήρξε δικό σας προϋπολογισμός που να πέτυχε τον στόχο της ανάπτυξης. Αντίθετα, ο δικός μας, του 2021, ξεκίνησε με 3,6%, πήγε στο 5,9%, τώρα είναι στο 6,9% και θα φτάσει στο 8%. Ουδέποτε στο παρελθόν είχαμε ανάπτυξη υπερδιπλάσια σε σχέση με την πρόβλεψη, κάτι που δείχνει την αξιοπιστία. Έχουμε ένα ενδιάμεσο μεταβατικό πρόγραμμα μέχρι το 2023 και έχουμε το μεγάλο πρόγραμμα των 7 δισεκατομμυρίων, το οποίο αναλύθηκε διεξοδικά και δόθηκαν οι πίνακες.

**ΠΡΟΕΔΡΕΥΩΝ (Νικήτας Κακλαμάνης):** Κλείστε, κύριε Καιρίδη.

**ΔΗΜΗΤΡΙΟΣ ΚΑΙΡΙΔΗΣ:** Κλείνω, κύριε Πρόεδρε.

Δεν μπορούμε να πατάμε σε δύο βάρκες, να είμαστε και με το περιβάλλον και με τους ρύπους και με τον λιγνίτη και με τους οικολόγους.

Για μας, κύριε Πρόεδρε, για τη Νέα Δημοκρατία του Κυριάκου Μητσοτάκη η απολιγνιτοποίηση είναι κομβικό ζήτημα, είναι ταυτοτικό ζήτημα. Καθορίζει τη Νέα Δημοκρατία στη νέα εποχή. Η μεγάλη φιλελεύθερη ευρωπαϊκή παράταξη είναι απολύτως στοιχημένη στην παγκόσμια και την πανευρωπαϊκή προσπάθεια αντιμετώπισης της κλιματικής κατάρρευσης, χωρίς αντιφάσεις, χωρίς πίσω-μπρος, χωρίς ψέματα.

**ΠΡΟΕΔΡΕΥΩΝ (Νικήτας Κακλαμάνης):** Κύριε Καιρίδη, κλείστε, σας παρακαλώ.

**ΔΗΜΗΤΡΙΟΣ ΚΑΙΡΙΔΗΣ:** Τις αντιφάσεις τις έχετε εσείς. Περιμένω να σας ακούσω και ενδεχομένως να επανέλθω στο κλείσιμο της συζήτησης, αφού ακούσουμε όλους τους συναδέλφους.

Σας ευχαριστώ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Είναι αυτονόητο ότι θα υπάρξει σχετική ανοχή σε όλους τους εισηγητές και αγορητές.

Τον λόγο έχει τώρα εκ μέρους της Αξιωματικής Αντιπολίτευσης, του ΣΥΡΙΖΑ, η συνάδελφος κ. Θεοπίστη Πέρκα.

**ΘΕΟΠΙΣΤΗ (ΠΕΤΗ) ΠΕΡΚΑ:** Ευχαριστώ, κύριε Πρόεδρε.

Μετά την τοποθέτηση του συναδέλφου, αλλά και τη χθεσινή φοβερή τοποθέτηση του Υπουργού κ. Γεωργιάδη, φαντάζομαι ότι όλοι οι πολίτες σε αυτή τη χώρα, αλλά ειδικά οι πολίτες της δυτικής Μακεδονίας και της Μεγαλόπολης, νιώθουν πάρα πολύ χαρούμενοι. Και δουλειές έχουν, και λεφτά έχουν, και θέρμανση έχουν, και προοπτική έχουν, και μηχανήματα να σκάβουν έχουν, έχουν τα πάντα! Απορώ, λοιπόν, γιατί συζητάμε. Τώρα καταλαβαίνω γιατί συμπιέσατε τον χρόνο. Τέσσερις μέρες, αγαπητοί συνάδελφοι! Και στην Ολομέλεια φέρατε τροπολογίες από όλα τα Υπουργεία. Δεν χρειάζεται! Αφού είναι όλοι ευτυχείς, είναι πρώτοι σε όλα!

Ποιο επί της αρχής, αγαπητέ συνάδελφε, που το μόνο καλό που παρακολούθησα στην τοποθέτησή σου ήταν ότι διάβασες λίγο και έμαθες ότι υπάρχει και κλιματική κρίση και ευρωπαϊκά όργανα και κανονισμοί. Τα λέω από την πρώτη επιτροπή. Εδώ μας λέγατε ότι είναι κυκλικό το περιφερειακό ΠΣΕ. Τώρα το έψαξε λίγο. Κάτι καλό κάνουμε. Σας βάζουμε να διαβάζετε!

Σε εμάς θα πείτε για την κλιματική κρίση που ο Αλέξης Τσίπρας υπέγραψε την Πράσινη Συμφωνία και κάναμε ένα ολόκληρο σχέδιο; Και δεν πρέπει να το ξεχνάτε, όπως ξεχνάει ο Πρωθυπουργός σας ποιος έβαλε τη χώρα στα μνημόνια. Εσείς εδώ ξεχνάτε να αναφέρετε, όπως και χθες ο κύριος Υπουργός, ότι τότε υπήρχε ορίζοντας δεκαπενταετίας για την απολιγνιτοποίηση και γινόταν σταδιακά η μείωση. Και βεβαίως γινόταν η μείωση και κάναμε και το πρώτο Εθνικό Ταμείο Δίκαιης Μετάβασης με 60 εκατομμύρια, το οποίο μάλλον υποτιμάτε και γι’ αυτό δεν το αξιοποιείτε. Τώρα σαν να κινούνται. Και το 6% από αυτό το ταμείο το πήγατε στο 1% για τις λιγνιτικές περιοχές. Και ήρθε ο κ. Σκρέκας με γενναιοδωρία και το πήγε στο 4,5%.

Και πού είναι η παγκόσμια τράπεζα; Ναι, όντως δώσαμε μια μελέτη, γιατί είχαμε δεκαπέντε χρόνια να μελετηθεί. Το νομοσχέδιό σας σε κανένα σημείο δεν συνάδει με αυτές τις οδηγίες, ούτε κανονισμών, ούτε της παγκόσμιας τράπεζας. Είναι συγκεντρωτικό, όπως τα κάνετε όλα εσείς.

Όμως να μας έρχεται και η συνωμοσιολογία, τι να πω; Σε ποιον τα απευθύνετε όλα αυτά; Σε ποιον τα απευθύνετε; Και βεβαίως εσείς έχετε υπονομεύσει τις ΑΠΕ και έχετε βάλει την κοινωνία απέναντι, γιατί δεν φροντίσατε το ειδικό χωροταξικό, για να ξέρουμε πού μπαίνουν και πού δεν μπαίνουν.

Μιλήσατε για αποθήκευση. Ούτε το θεσμικό πλαίσιο για την αποθήκευση δεν υπάρχει αυτή τη στιγμή! Γι’ αυτό ανοίγουν οι λιγνιτικές μονάδες και καίτε λιγνίτες την εποχή της απολιγνιτοποίησης. Τα ξέρετε αυτά! Για να δούμε τι θα γίνει τώρα τον χειμώνα! Διότι δεν έχετε προχωρήσει τις ΑΠΕ και τα έχετε κάνει μπάχαλο με υπερθέρμανση. Όποιος έμπαινε έβγαζε άδεια, ενώ εγγυητική επιστολή στο τέλος θυμήθηκε να βάλει σε ένα νομοσχέδιο ο κ. Χατζηδάκης.

Επαναλαμβάνω ότι άλλα κινήματα έχουν δίκιο και άλλα δεν έχουν. Όμως, ποιος θα το κρίνει αυτό; Υπάρχει ένα εργαλείο που λέγεται χωροταξικό. Επειδή δεν ξέρετε και δεν σέβεστε την επιστήμη, δεν σημαίνει ότι δεν υπάρχει. Εδώ, βέβαια, με το Μάτι θα τα καταργήσετε όλα. Αυτό φαίνεται σε κάθε νομοσχέδιο. Είδαμε και την τροπολογία για το Ελληνικό.

Επομένως, αυτά τα περί κλιματικής κρίσης κομμένα σε μας. Είναι στον πυρήνα της Αριστεράς αυτή η πρόταση. Μάλιστα, στην Ευρώπη υποστηρίζουμε πιο φιλόδοξους στόχους. Όμως εγώ θέλω πραγματικά να μιλήσουμε λίγο για την περιβαλλοντική πολιτική της Νέας Δημοκρατίας, γιατί έχει ενδιαφέρον τι κάνει και έξω.

Υπάρχει, λοιπόν, ένα δίκτυο για το κλίμα, το Can Europe, που κάνει μια κατάταξη των χωρών που προχωρούν στην απανθρακοποίηση, γιατί λέμε για απανθρακοποίηση. Δεν είναι απολιγνιτοποίηση, είναι μέρος. Εκεί, λοιπόν, η χώρα μας δεν εντάσσεται στις πρωτοπόρες χώρες για απανθρακοποίηση, αλλά στις χώρες που αντικατέστησαν τον λιγνίτη με φυσικό αέριο και επομένως δεν πληρούν τους περιβαλλοντικούς στόχους της Ευρωπαϊκής Ένωσης. Είναι δεκαέξι χώρες πριν την Ελλάδα και η Ελλάδα είναι μαζί με την Ουγγαρία, την Ιρλανδία και την Ιταλία.

Συγχρόνως, ξέρετε τι κάνει έξω -τι ωραία τα είπατε!- αυτή η Κυβέρνηση; Στηρίζει τη συμπερίληψη της αποθήκης άνθρακα και του ορυκτού αερίου στον κανονισμό της Ευρωπαϊκής Ένωσης σχετικά με τη θέσπιση πλαισίου για τη διευκόλυνση των βιώσιμων επενδύσεων, Taxonomy Regulation. Αυτό κάνει έξω! Διότι προφανώς δεν υπάρχει ευαισθησία για το περιβάλλον. Ο κ. Μητσοτάκης δεσμεύτηκε να εξυπηρετήσει το φυσικό αέριο. Εξού και έχουν δοθεί αυτήν την εποχή τέσσερις νέες άδειες φυσικού αερίου, χώροι για τον σχεδιασμό της Πτολεμαΐδας 5 για φυσικό αέριο.

Θα πρέπει να μας απαντήσετε κάποτε αν έχετε διερευνήσει άλλες λύσεις, με τι καύσιμο, πότε θα κλείσει και τα λοιπά. Υπάρχουν πολλά ερωτήματα. Έχω κάνει ερώτηση, αλλά ποτέ δεν απαντήθηκε σωστά. Υπάρχει εμμονή στο φυσικό αέριο, στο master plan. Στην πρώτη εκδοχή της πρότασης για το Ταμείο Ανάκαμψης και Ανθεκτικότητας είχατε έργα φυσικού αερίου. Στη δεύτερη αυτά έφυγαν, γιατί προφανώς σας τράβηξαν το αυτί, γιατί η Ευρώπη μιλάει για αδρανή κεφάλαια.

Πείτε, λοιπόν, στους πολίτες της δυτικής Μακεδονίας, της Μεγαλόπολης, σε όλους ότι σε λίγα χρόνια θα ξαναζήσουν αυτό που ζουν σήμερα με την απολιγνιτοποίηση. Θα τους πείτε τότε ότι η Ευρώπη κ.λπ., ότι πρέπει να φύγει το φυσικό αέριο. Πείτε στους κατοίκους της Φλώρινας που κόψατε το έργο της τηλεθέρμανσης, ενώ όλη η Ευρώπη επενδύει σε τηλεθέρμανση, «State of the art». Και εσείς βάζετε φυσικό αέριο στα σπίτια και σε λίγα χρόνια θα τους πείτε «κομμένο, γιατί είναι ορυκτό καύσιμο». Παλεύετε στην Ευρώπη να μπει στο Taxonomy. Δεν θα μπει. Έχει ξεφύγει το θέμα με την περιβαλλοντική κρίση και έχουν γίνει και κινήματα νεολαιίστικα. Και είναι η Αριστερά, είναι οι Πράσινοι που πιέζουν.

Εσείς διακυβεύετε την πράσινη μετάβαση. Για τους πόρους τι να ξαναπώ; Το ότι λέμε ότι είμαστε ένατοι ως χώρα στην κατανομή των πόρων είναι από τον πίνακα του κανονισμού του ΤΤαμείου ΔΔίκαιης ΜΜετάβασης. Δεν λήφθηκε υπ’ όψιν η ανεργία, η μακροχρόνια εξάρτηση τοπικών οικονομιών από τον λιγνίτη, η ταχύτητα της απολιγνιτοποίησης. Δεσμεύτηκε ο Πρωθυπουργός και έκαψε το διαπραγματευτικό χαρτί της ταχύτητας ημερομηνίας απεξάρτησης για να πάρει παραπάνω λεφτά. Ένατοι είμαστε. Ανάλογα ποιος μιλάει ακούμε για 5 δισεκατομμύρια, για 5,5 δισεκατομμύρια, για 7 δισεκατομμύρια και 7,5 δισεκατομμύρια. Μέχρι εκεί έχουμε φτάσει. Εμείς βλέπουμε 1,6 δισεκατομμύρια -τα έχουμε πει και τα έχουμε ξαναπεί- από το ΤΔΜ, τα υπόλοιπα από ΕΤΠΑ και ΕΚΤ και 15% συγχρηματοδότηση. Δεν θα το αναλύσω γιατί δεν έχω πολύ χρόνο.

Τι κάνετε όμως τώρα; Σε αυτά τα 1,6 δισεκατομμύρια ευρώ προστίθενται οι πόροι που θα πήγαιναν ούτως ή άλλως στα ΠΕΠ, στα τομεακά προγράμματα στη δυτική Μακεδονία. Προσθέτετε πόρους για κάποια έργα που αναγκαστικά έπρεπε να γίνουν: κάθετος άξονας Φλώρινα - Νίκη, Ε65. Τα προσθέτουμε και αυτά. Τα 2 δε δισεκατομμύρια που είπε ο κ. Μητσοτάκης στην Κοζάνη είναι από τους άλλους δύο πυλώνες του προγράμματος δίκαιης αναπτυξιακής μετάβασης, είναι το Invest Europe και είναι και η Ευρωπαϊκή Τράπεζα Επενδύσεων. Η Ευρωπαϊκή Τράπεζα Επενδύσεων πράγματι έχει 325 εκατομμύρια. Αυτά τα βλέπουμε. Το Invest Europe είναι δάνεια και εγγυήσεις στον ιδιωτικό τομέα, εφόσον βέβαια υπάρχει επενδυτικό ενδιαφέρον. Προσθέτετε και από εκεί. Ό,τι θέλετε μπορείτε να πείτε. Γιατί 7,5 δισεκατομμύρια; Πείτε 15 δισεκατομμύρια. Αυτό, όμως, που έχει σημασία είναι αυτό που έχουμε κερδίσει και επίσης από τα άλλα ταμεία, το ΕΤΠΑ και το ΕΚΤ στο πρόγραμμα πήραμε μόνο το 1,5 του ποσού του Ταμείου Δίκαιης Μετάβασης, ενώ μπορούσαμε να πάρουμε μέχρι τριπλάσιο. Ούτε αυτό διεκδικήθηκε. Διεκδικήστε το. Χρειάζονται οι πόροι για τέτοιο βαθύ μετασχηματισμό.

Μετά, λοιπόν, τις εξαγγελίες, τις αβλεψίες, είχαμε κάτι ωραία κείμενα όπου επαφίονται όλα στην ιδιωτική πρωτοβουλία μας, ένα master plan, δεν κάνατε αυτό που έπρεπε, δηλαδή τον χωροταξικό σχεδιασμό, τα ειδικά πολεοδομικά σχέδια, αποκαταστάσεις εδαφών που δίνουν άμεσα δουλειά σε αυτούς που τη χάνουν τώρα τη δουλειά τους. Ακόμη και αυτές οι εμβληματικές επενδύσεις να έρθουν -εγώ να δεχτώ το σχέδιό σας ότι σε δύο χρόνια να γίνουν-, αυτοί που χάνουν τώρα τη δουλειά τους τι θα κάνουν; Τους λέτε: «Περιμένετε, μην πεθαίνετε, σε δύο χρόνια θα έχετε δουλειά». Ούτε αποκαταστάσεις, ούτε ειδικά πολεοδομικά, ούτε το χωροταξικό και ούτε τα εδαφικά σχέδια δίκαιης μετάβασης. Είναι ντροπή. Γινόμαστε ρεζίλι. Πήγαν στην Ευρώπη με επίσημη κατάθεση και ανακαλύπτουμε ότι έχουν πάει χωρίς Στρατηγική Μελέτη Περιβαλλοντικών Επιπτώσεων. Άρα δεν είναι επίσημη κατάθεση, είναι πρόχειρη. Ζητάμε να τα δούμε. Τα ανάρτησαν τον Νοέμβριο μετά από δική μας ερώτηση από τον Ιούλιο. Άντε, έγιναν όλα αυτά. Δεν πειράζει. Γίνονται και αυτά. Τώρα που θα τα βλέπουμε, δεν συνάδουν τα εδαφικά σχέδια με το νομοσχέδιο, κύριε Υπουργέ. Άλλα λέτε στην Ευρώπη, άλλα νομοθετείτε εδώ. Και στέλνετε και αντιφατικά μηνύματα φυσικά. Να μην τα ξαναπώ. Αυξημένη λιγνιτική παραγωγή φέτος, αποθήκευση μηδέν. Και εν τω μεταξύ ήδη η Νέα Δημοκρατία και η Μεγαλόπολη καταρρέουν. Είναι ντροπή να μιλάτε με τέτοιο ύφος ότι ήταν χαρούμενοι. Δεν χαίρονται και παρακολουθούν τη Βουλή. Αλήθεια σας το λέω έχουν μεγάλη αγωνία οι άνθρωποι και παρακολουθούν τη Βουλή και ακούν τι λέτε. Δεν μπορούν να νιώσουν χαρούμενοι επειδή το εντέλλεσθε. Υπάρχουν τρεισήμισι χιλιάδες άνεργοι.

Εν πάση περιπτώσει ακούσατε και τους φορείς. Σας το ξαναλέω δεν είναι δικοί μας οι δήμαρχοι. Η Νέα Δημοκρατία -οι περισσότεροι- τους στήριξε και οι περιφερειάρχες. Ακούσατε ότι είναι ικανοποιημένοι από τη διαβούλευση, από τη συμμετοχή στο μοντέλο διακυβέρνησης, από τις θέσεις εργασίας, από τους πόρους -ρωτήθηκαν αν πήραν πόρους-, από τον χωροταξικό σχεδιασμό. Τα ακούσατε. Λάβατε αυτά υπ’ όψιν. Δεν υπάρχουν πουθενά.

Σήμερα, λοιπόν, μετά από δυόμισι χρόνια φοβερής ενασχόλησης της Κυβέρνησης της Νέας Δημοκρατίας με αυτά όλα που σας είπα, μηδέν έχουν δει οι περιοχές. Δυόμισι χρόνια, λοιπόν, κάνουμε το πρώτο βήμα. «Θα» κάνουμε το μοντέλο διακυβέρνησης, «θα» στήσουμε το σύστημα. Στον νόμο. Μην φανταστείτε ότι θα γίνουν οι προσλήψεις, οι αποσπάσεις αύριο. Θέλει και έναν χρόνο. Τέλη του 2021 είμαστε, το 2023 είναι η απολιγνιτοποίηση. Θα προλάβετε;

Το μοντέλο διακυβέρνησης, λοιπόν, που ρυθμίζετε, δεν πληροί καμμία προϋπόθεση κανενός ταμείου, του Ταμείου Δίκαιης Μετάβασης, του κανονισμού κοινών διατάξεων των ταμείων, της εργαλειοθήκης της διακυβέρνησης της μετάβασης για τον σχεδιασμό δομών διακυβέρνησης της Ευρωπαϊκής Επιτροπής, τις υποδείξεις της Παγκόσμιας Τράπεζας που αναφέρονται στον οδικό χάρτη για τη μετάβαση της Δυτικής Μακεδονίας στη μεταλιγνιτική εποχή.

Ενδεικτικά, ο κανονισμός του ταμείου έλεγε ότι καταρτίζονται τα εδαφικά μαζί με τις τοπικές και περιφερειακές αρμόδιες αρχές των οικείων εδαφών. Επίσης αναφέρεται στην κατάρτιση και στην υλοποίηση των τοπικών σχεδίων, όπου τουλάχιστον συμμετέχουν ως εταίροι περιφερειακές, τοπικές, αστικές και άλλες δημόσιες αρχές. Κοινωνία πολιτών, ερευνητικοί οργανισμοί, πανεπιστήμια, συνδικάτα, σύλλογοι για τα δικαιώματα της ισότητας των φύλων, περιβαλλοντικές οργανώσεις; Τα έχετε ακούσει αυτά; Δεν τα λέει ο ΣΥΡΙΖΑ, δεν τα λέει η Αριστερά. Η εταιρική σχέση που θεσπίζεται λειτουργεί σύμφωνα με την αρχή της πολυεπίπεδης διακυβέρνησης σύμφωνα με μια προσέγγιση εκ των άνω προς τα κάτω -αυτό το ξέρετε καθόλου;- και προώθηση της αναβαθμισμένης εμπλοκής των τοπικών θεσμικών μορφών στη διαμόρφωση και υλοποίηση της μετάβασης. Η διακυβέρνηση λέει ότι είναι μια σύνθετη πρόκληση, μια συμμετοχική και χωρίς αποκλεισμούς διαδικασία που διασφαλίζει την ιδιοκτησία της μετάβασης και ενισχύει τη νομιμοποίησή της.

Ο κοινωνικός διάλογος, αγαπητοί συνάδελφοι, είναι η καρδιά της δίκαιης μετάβασης. Δεν γίνεται αλλιώς. Με δυο, τρεις επενδυτές που έχετε στο μυαλό σας να πάρουν τα δημόσια χρήματα, να κάνουν δύο επενδύσεις με την κοινωνία απέξω θα πείτε ότι κάνετε μετάβαση; Με την καταστροφή; Γι’ αυτό φωνάζω. Βεβαίως υπάρχουν τέτοια παραδείγματα. Γι’ αυτό αναφέρομαι στη δυτική Μακεδονία και στη Μεγαλόπολη. Υπάρχουν τέτοια παραδείγματα με πολύ χαμηλής αμοιβής θέσεις εργασίας, καταστρατήγηση εργαλείων -χωρικά εδάφη, κοινωνίες κ.λπ. ας μην τα φανταστούμε- και δύο, τρεις μεγάλες επενδύσεις που έδωσαν θέσεις εργασίας χωρίς πολλή καινοτομία, κάτι φωτοβολταϊκά και ανεμογεννήτριες μόνο, τίποτα πιο καινοτόμο. Είναι ένα μοντέλο.

Εκεί, λοιπόν, αγαπητοί συνάδελφοι, είναι η διαφοροποίησή μας. Είπαμε ότι συμφωνούμε στην κλιματική κρίση, η παγκόσμια πολιτική ηγεσία θα έλεγα εγώ, πλην ακροδεξιών, Τραμπ κ.λπ.. Όμως τα μέτρα για την αντιμετώπισή της μπορεί να έχουν χειρότερη επίπτωση στους κατοίκους απ’ ό,τι η ίδια η κλιματική κρίση. Εκεί είναι η πολιτική διαφοροποίηση.

Εμείς λέμε με την κοινωνία μαζί. Εμείς λέμε με ένα κράτος που ψηφιοποιεί, που κάνει τα εργαλεία του, ο ένας κάνει μια startup, ο άλλος μια μεγάλη επένδυση, ο άλλος κάνει μια ενεργειακή κοινότητα, ένα χωριό αντιγράφει ένα ωραίο παράδειγμα από ένα χωριό της Σουηδίας, ένα πανεπιστήμιο, ένα διδακτορικό. Αυτό είναι μετάβαση, είναι μετασχηματισμός του παραγωγικού προφίλ μιας περιοχής. Εδώ το Πανεπιστήμιο της δυτικής Μακεδονίας χάνει τμήματα. Έξι τμήματα εξαφανίστηκαν. Τι ρόλο θα παίξει αυτό το πανεπιστήμιο, που πάντα έχει πολύ σημαντικό ρόλο στη μετάβαση; Πάει και αυτό.

Αθηνοκεντρικό το μοντέλο, συγκεντρωτικό, με πολυαρχία. Θα έχουμε τον Υπουργό ΣΔΑΜ, τον συντονιστή ΣΔΑΜ, τον διοικητή ΣΔΑΜ, τον διευθύνοντα σύμβουλο της «ΜΕΤΑΒΑΣΗΣ Α.Ε.», τον εντεταλμένο σύμβουλο της «ΜΕΤΑΒΑΣΗΣ Α.Ε.». Η πολυαρχία δεν θα μας βοηθήσει καθόλου. Επίσης, προσλήψεις χωρίς κριτήρια ειδικό μισθολόγιο και μπόνους φυσικά σε όλο το προσωπικό της ειδικής υπηρεσίας.

Πάμε, όμως, στη «ΜΕΤΑΒΑΣΗ Α.Ε.». Δημιουργείται ένα νομικό πρόσωπο ιδιωτικού δικαίου. Μπορεί να είναι και θετικό πραγματικά γιατί θα έχει μια ευελιξία. Δεν έχει όμως κανέναν κοινωνικό έλεγχο. Αυτό είναι ένα πολύ σοβαρό σημείο. Θα καταθέσουμε κάποιες προτάσεις στο τέλος. Προβλέπετε τη μεταφορά των υποχρεώσεων για την αποκατάσταση των λιγνιτικών εδαφών από τη ΔΕΗ στο κράτος. Η ΔΕΗ χρησιμοποίησε τα εδάφη, δεν τα αποκαθιστά, απαλλάσσεται, τα δίνει στο κράτος να τα αποκαταστήσει μέσω της απόσχισης του κλάδου. Τα ερωτήματα νομίζω ότι είναι εύλογα. Με ποια μελέτη αποτιμήθηκε ότι η αξία των εδαφών είναι συγκρίσιμη με το κόστος της αποκατάστασης; Ο ΙΟΒΕ λέει ότι είναι 2 δισεκατομμύρια το κόστος. Εγώ δεν ξέρω, αλλά έτσι γίνεται. Κόβουμε με το μάτι, δίνουμε, πάει η ΔΕΗ γλίτωσε! Χώρια που πλέον μιλάμε για ιδιωτική ΔΕΗ. Είναι πολύ σοβαρό αυτό το θέμα. Μια μελέτη δείξτε μας. Έστω fake! Τι να πω; Έτσι για να μας κλείσετε το στόμα: «Ορίστε, ρε παιδιά, τόσα είναι αυτά, μία ή η άλλη, τα βρήκαμε». Άσε που το νούμερο των εδαφών αλλάζει στη διαδικασία συζήτησης του νομοσχεδίου. Ξεκινήσαμε από εκατόν εξήντα τέσσερις χιλιάδες στρέμματα, πήγαμε στα εκατόν εξήντα χιλιάδες στρέμματα, φτάσαμε στις εκατόν πενήντα χιλιάδες στρέμματα και χθες στην ακρόαση φορέων εκατόν σαράντα οκτώ χιλιάδες στρέμματα. Σήμερα μπορεί να ακούσουμε για εκατόν τριάντα χιλιάδες στρέμματα. Είναι όλα «φλου».

Συγχρόνως όμως, αφού γίνονται όλα αυτά, εμείς τι βλέπουμε; Στον γεωπληροφοριακό χάρτη της Ρυθμιστικής Αρχής Ενέργειας η ΔΕΗ έχει διαλέξει τα εδάφη που θα κρατήσει. Ποιος σχεδιασμός, ποιο χωροταξικό, ποια συμφωνία, ποια κοινωνία, ποιοι αγροτικοί σύλλογοι! Έχει κρατήσει τα φιλέτα -μας τα είπαν και οι δήμαρχοι-, τα καλύτερα.

Τι είναι τα φιλέτα; Τα φιλέτα είναι αυτά τα εδάφη που δεν χρήζουν μεγάλης αποκατάστασης, γιατί όντως η αποκατάσταση είναι ένα πολύ μεγάλο έργο. Δίνουν κάτι πλαγιές σε κάτι εδάφη που δίνουν πολύ χρήμα. Αυτά είναι δημόσια, δεν τα ανακάλυψα. Ανοίξτε τον χάρτη της ΡΑΕ και δείτε τι παίρνει η ΔΕΗ και τι αφήνει, πριν γίνει η διαδικασία αυτή που κάνουμε σήμερα.

Για την αποκατάσταση των εδαφών, το είπαμε και πριν, θα μπορούσε να δώσει θέσεις εργασίας. Όμως, και αυτές, για να έχουμε μια εικόνα, εξαρτώνται από τις μελλοντικές χρήσεις, δηλαδή, για το τι αποκατάσταση θα κάνεις και τις όποιες μελλοντικές χρήσεις τις προσδιορίζουν τα ειδικά πολεοδομικά σχέδια, τα οποία πολεοδομικά σχέδια ακολουθούν τον περιφερειακό χωροταξικό σχεδιασμό.

Τι ακριβώς κάνετε; Ποια επιστήμη, ποια κοινή λογική μπορεί να ακούσει αυτό που λέω; Την χωροταξία την έχετε καταργήσει. Νομίζω ότι έτσι όπως πάτε θα καταργήσετε και την τοπική αυτοδιοίκηση. Τι χρειάζεται; Αφού δεν την βάζετε πουθενά. Είναι εμπόδιο εκεί η τοπική αυτοδιοίκηση και δεν ξέρω και εδώ μέσα τι κάνουμε.

Συνάδελφοι, εγώ όταν ήρθα σε αυτό εδώ το μέρος, πίστευα ότι θα έχω να αντιμετωπίσω μία διαδικασία σοβαρή, να παλέψω θέματα για τον τόπο μου, για τη χώρα, για τον λαό. Δεν περίμενα ότι θα είμαι εδώ να μιλάω, αγαπητέ συνάδελφε, και από κάτω να λένε: «Δεν πας να λες, εμείς θα ψηφίσουμε και τελείωσε και θα βγούμε και στο «ΣΚΑΪ» και θα πούμε ότι είναι τέλειο το νομοσχέδιο». Δεν είναι δημοκρατία αυτό και να μου έρχονται το βράδυ εκατόν πενήντα σελίδες τροπολογίες για το Ελληνικό, για τα εργασιακά, για την υγεία. Σοβαρά; Έχουμε δημοκρατία; Λειτουργεί το Κοινοβούλιο;

**ΧΡΗΣΤΟΣ ΜΠΟΥΚΩΡΟΣ:** Έχουμε εκκρεμότητες.

**ΘΕΟΠΙΣΤΗ (ΠΕΤΗ) ΠΕΡΚΑ:** Έχετε εκκρεμότητες. Μία εκκρεμότητα είστε ολόκληρη.

Ειδικό πολεοδομικό σχέδιο. Δεν τα ξαναλέω.

**ΧΡΗΣΤΟΣ ΜΠΟΥΚΩΡΟΣ:** …(Δεν ακούστηκε)

**ΘΕΟΠΙΣΤΗ (ΠΕΤΗ) ΠΕΡΚΑ:** Κύριε Πρόεδρε, σας παρακαλώ .

**ΠΡΟΕΔΡΕΥΩΝ (Νικήτας Κακλαμάνης):** Κύριε Μπουκώρε, σας παρακαλώ.

**ΘΕΟΠΙΣΤΗ (ΠΕΤΗ) ΠΕΡΚΑ:** Δηλαδή, πραγματικά νομίζω ότι θα έπρεπε να ντρέπεστε για αυτή τη διαδικασία και μας λέτε να το ψηφίσουμε επί της αρχής. Είναι η πρώτη φορά που το μεγαλύτερο παράδειγμα μετασχηματισμού πράσινης μετάβασης στη χώρα συζητιέται στη Βουλή όχι ως αυτό. Προσέξτε λίγο, μην κοιτάτε τον τίτλο. Το νομοσχέδιο περιγράφει το μοντέλο διακυβέρνησης. Ξεκινάμε να κάνουμε το μοντέλο. Ποια αρχή; Ζητήσαμε να έρθουν στην Επιτροπή Παραγωγής και Εμπορίου τα εδαφικά σχέδια. Εκεί είναι ουσία, τι πρόκειται να γίνει. Δεν συζητάει η Βουλή για την απολιγνιτοποίηση. Δεν τα είδαμε, δεν βλέπουμε τι κάνετε.

**ΠΡΟΕΔΡΕΥΩΝ (Νικήτας Κακλαμάνης):** Ελάτε, κυρία Πέρκα.

**ΘΕΟΠΙΣΤΗ (ΠΕΤΗ) ΠΕΡΚΑ:** Τελειώνω, κύριε Πρόεδρε. Λυπάμαι, αλλά τι να κάνω;

Προτείνουμε τροποποίηση του μοντέλου διακυβέρνησης και συμμετοχή των τοπικών φορέων. Πιστεύω ότι στη μετάβαση της Α.Ε. θα πρέπει να συμμετέχει η τοπική κοινωνία, περιφέρειες, ενεργειακοί δήμοι, τόσο στο διοικητικό συμβούλιο όσο και στην γενική συνέλευση. Είναι καρικατούρα με μοναδικό μέτοχο το δημόσιο.

Κάλυψη της θέσης του διοικητή ΔΑΜ και των ηγετικών θέσεων. Θα έπρεπε να περνάει από την επιτροπή της Βουλής, με διευρυμένη, μάλιστα, πλειοψηφία, αν θέλετε να κάνουμε τη μετάβαση σοβαρά και βεβαίως, εκτός από τον εποπτεύοντα Υπουργό, αυτά τα λέει και η Παγκόσμια Τράπεζα, να εποπτεύεται από συντονιστική επιτροπή και τα λοιπά.

Να αλλάξει η έδρα της μετάβασης Α.Ε., να γίνουν τα γραφεία στην περιφέρεια. Η διαχειριστική αρχή να έχει μονάδες στην έδρα των περιφερειών. Οι προσλήψεις να γίνουν από τις λιγνιτικές περιοχές και να μοριοδοτηθεί η εντοπιότητα. Να γίνουν προσλήψεις όχι μόνο στο Υπουργείο Ανάπτυξης αλλά και τοπικά, στη Διεύθυνση Τεχνικών Υπηρεσιών, στη Διεύθυνση Ανάπτυξης και να προστεθεί η περιφερειακή διάσταση όπως ήταν το restart της Τσεχίας, το οποίο σας ανέλυσε σε προηγούμενες επιτροπές, που αντέδρασε η τοπική κοινωνία και έγιναν επιτροπές περιφερειακές να συμβουλεύουν και να προχωρά η μετάβαση.

Ευχαριστώ πολύ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Παρακαλώ, να κλείσει η ηλεκτρονική εγγραφή.

Τον λόγο θα πάρει τώρα ο ειδικός αγορητής από το Κίνημα Αλλαγής, ο συνάδελφος κ. Γεώργιος Αρβανιτίδης.

Θέλω να ενημερώσω το Σώμα ότι μετά το τέλος και των ειδικών αγορητών θα πάρει τον λόγο ο κύριος Υπουργός.

Ορίστε, κύριε Αρβανιτίδη.

**ΓΕΩΡΓΙΟΣ ΑΡΒΑΝΙΤΙΔΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, κύριε Καιρίδη, αφού σώσατε τον πλανήτη με την πολιτική σας από την κλιματική κατάρρευση -ελπίζω να το πληροφορηθεί η Κίνα και Ινδία- αφού η Ελλάδα τόσο πολύ συνεισφέρει με την πρωτοπορία της, με τη διαμόρφωση του ενεργειακού κόστους εξαιτίας της πρωτοπορία της, κάποιος πρέπει να ασχοληθεί. Σας λέω, ελπίζω οι Κινέζοι να σας ακούσουν στην τοποθέτηση σας στα αγγλικά τα ωραία τα οποία είπατε και να σχεδιάσουμε μια πολιτική για τον πλανήτη, ώστε να αποφύγουμε την κλιματική κατάρρευση.

Θα σας πληροφορήσω, επίσης, ότι η απολιγνιτοποίηση και η μετάβαση σε καθαρή ενέργεια, κύριε Καιρίδη, είναι καθαρά πολιτική διαδικασία, γιατί αφορά τους πολλούς και έχει δουλειές τις οποίες κάποιοι θα μοιραστούν. Είναι ένα θέμα για το οποίο οι πολίτες, ειδικά των λιγνιτικών περιοχών, μπορούν να θυμηθούν ποιοι μίλησαν πρώτοι για πράσινη μετάβαση, δέκα χρόνια πριν.

**ΔΗΜΗΤΡΙΟΣ ΚΑΙΡΙΔΗΣ:** …(Δεν ακούστηκε)

**ΓΕΩΡΓΙΟΣ ΑΡΒΑΝΙΤΙΔΗΣ:** Όχι δεν είχαμε σχέδιο, κύριε Καιρίδη. Ποιοι μίλησαν πρώτοι για ενεργειακή δημοκρατία και βέβαια, μπορούν να δουν εδώ και δυόμισι χρόνια τα αποτελέσματα των σχεδίων και της πολιτικής σας, που χαρακτηρίζονται από μπρος πίσω.

Σήμερα γίνεται ακόμα πιο κατανοητή και ξεκάθαρη η οπτική σας για ένα τόσο σοβαρό κοινωνικό, ενεργειακό, περιβαλλοντικό, αλλά και αναπτυξιακό ζήτημα, όπως είναι η απολιγνιτοποίηση. Το μήνυμα είναι, δουλειές για τους λίγους, ας πούμε γι’ αυτούς που μπορούν να κάνουν δουλειές και έχουν πρόσβαση σε κεφάλαια, είτε σε κυβερνητικές επιλογές και αόριστες υποσχέσεις για τους πολλούς. Αυτή είναι η πολιτική σας και αυτό φαίνεται. Κανείς δεν μπορεί να το αποφύγει και βέβαια αυτό που λέτε είναι, εμείς έτσι το κάνουμε και θα έχουμε αποτελέσματα. Να τα μετρήσουμε, λοιπόν!

Αντί να προτάξετε, λοιπόν, την περιβαλλοντική αποκατάσταση, για να είναι συνεπής η πολιτεία, την ενεργειακή ευστάθεια της χώρας, να μην εξαρτάται από φυσικό αέριο μόνο, την κοινωνική συμμετοχή μέσω πολλών αποκεντρωμένων ανανεώσιμων πηγών ενέργειας και την τήρηση των δεσμεύσεων της ΔΕΗ, την οποία την απαλλάσσετε από κόστη και βέβαια απαλλάσσετε αυτούς που συμμετείχαν στην αύξηση του μετοχικού κεφαλαίου και τους δίνετε μόνο κέρδος και καμιά υποχρέωση. Αντί γι’ αυτά έχουμε μια νέα ειδική υπηρεσία, ένα άλλο by pass σύστημα, μια νέα Α.Ε., που θα διαχειριστεί ερήμην της τοπικής κοινωνίας την επιτάχυνσης των περιοχών αυτών.

Αντί αυτό το νομοσχέδιο να το φέρνει το Υπουργείο Περιβάλλοντος και Ενέργειας -είναι μια διαδικασία διαχείρισης πόρων- το φέρνει το Υπουργείο Ανάπτυξης, το οποίο με την ειδική αυτή υπηρεσία και τη μετάβαση Α.Ε., θα περιοριστεί να κάνει όπως πάντα τον τροχονόμο των επενδύσεων, αντλώντας πόρους από το Ταμείο Ανάκαμψης, το οποίο βέβαια είναι και η τελευταία μας ευκαιρία, μπας και κάνουμε τίποτα σε αυτόν τον τόπο.

Από το 2019 και την πρώτη εξαγγελία του Πρωθυπουργού –βιάστηκε, πρώτη επιλογή εδώ στις προγραμματικές δηλώσεις- ή από τη βίαιη απολιγνιτοποίηση, χωρίς σχέδιο, φτάσαμε στα μπρος πίσω του ΄21, του ΄22, όπου διαμορφώθηκε εξαιτίας αυτών των επιλογών, το πανάκριβο ενεργειακό κόστος, που κινδυνεύει να τινάξει στον αέρα την ίδια σας την οικονομική πολιτική.

Τόσο επιτυχημένος ήταν ο πολιτικός σχεδιασμό σας τότε, άλλο τόσο είναι και σήμερα. Το ενεργειακό κόστος απασχολεί μικρούς και μεγάλους, νοικοκυριά και επιχειρήσεις. Το ενεργειακό κόστος, άλλωστε, κύριε Υπουργέ, γνωρίζετε πάρα πολύ καλά ότι διαμορφώνει τις συνθήκες ανάπτυξης. Πώς ζητάμε από τις ελληνικές επιχειρήσεις να αναπτυχθούν, να έχουν ανταγωνιστικότητα, να έχουν εξαγωγές, οι ξένοι να έρθουν να επενδύσουν με τέτοιο υψηλό ενεργειακό κόστος που είναι το ψηλότερο στην Ευρώπη, όταν από τη μια εξαγγέλλετε το κλείσιμο όλων των μονάδων του ΄23 και από την άλλη αντικαθίσταται οι μονάδες αυτές από μονάδες φυσικού αερίου και κλειδώνετε έτσι ένα μίγμα παραγωγής ενέργειας, που βλέπετε τα αποτελέσματά του;

Εδώ και χρόνια γνωρίζαμε ότι το λιγνίτης έχει ημερομηνία λήξης και ότι θα πρέπει να σχεδιάσουμε την επόμενη μέρα έγκαιρα. Αυτό προσπαθήσαμε και εμείς να κάνουμε με προτάσεις, ώστε να γίνουν όλα όπως θα έπρεπε, με σωστό τρόπο, με στόχους, όραμα, με σχέδιο.

Σκοπός της δικής μας παράταξης ήταν και είναι να σχεδιάσουμε μια μετάβαση βιώσιμη για όλους και πρώτα από όλα βέβαια για τους πολίτες. Η ενεργειακή δικαιοσύνη και ενεργειακή δημοκρατία είναι αφετηρίες σε τέτοιες επιλογές. Ο άνθρωπος και το περιβάλλον στο επίκεντρο. Ο μελλοντικός ενεργειακός χαρακτήρας των ελληνικών περιοχών θα έπρεπε να δίνει έμφαση στην προώθηση ενεργειακών κοινοτήτων, στη στήριξη της αγροτικής παραγωγής. Επιδοτούμε το ντίζελ, αλλά δεν τους δίνουμε το δικαίωμα να έχουν έσοδα ή να μειώσουν το κόστος του από την προώθηση των ΑΠΕ και της αυτοπαραγωγής ενέργειας για τον καθένα, για όλα τα νοικοκυριά. Και ταυτόχρονα, να αναζητηθούν και άλλες πρωτοπόρες δραστηριότητες που θα συνδέονται με τη νέα ψηφιακή εποχή, να αποκτήσει δηλαδή ειδικά η ευρύτερη περιοχή της δυτικής Μακεδονίας και της Μεγαλόπολης δύο καρδιές, μια ενεργειακή και μια ψηφιακή.

Για εμάς είναι ξεκάθαρο ότι το παρόν νομοσχέδιο δεν κινείται σε αυτή την κατεύθυνση και δεν λαμβάνει υπόψη του αυτό το πλαίσιο. Παράλληλα, παραμένουν σημαντικές αβεβαιότητες που θα έπρεπε να είχατε οριστικοποιήσει προτού φέρεται για ψήφιση αυτό το νομοσχέδιο: την αναθεώρηση του εθνικού σχεδίου για την ενέργεια για το κλίμα, την ψήφιση του κλιματικού νόμου -σας έχουμε καταθέσει μήνες πριν πρόταση, ακόμα δεν έχετε δει τις επιλογές σας, είναι σε διαβούλευση- η απόφασή σας για ξαφνικό θάνατο όλων των μονάδων το 2023 που ακόμα φέρεται να το σκέφτεστε, εξαιτίας των συνθηκών που έχουν διαμορφωθεί.

Και βέβαια, ο άγνωστος χ. Γνωρίζετε, κύριε Καιρίδη, ότι έχουμε επενδύσει 1 δισεκατομμύριο και στην Πτολεμαΐδα 5; Δύο χρόνια ρωτάμε τι θα κάνετε με αυτή τη μονάδα; Πάνω από 1 δισεκατομμύριο έχει κοστίσει στο ελληνικό δημόσιο. Και αυτό ανοικτό και σε αυτό αβεβαιότητα.

Και το λέω αυτό διότι επιλέγετε να προχωρήσετε με δικό σας σχέδιο χωρίς τη συμμετοχή των τοπικών κοινωνιών και απορρίπτετε κάθε πρόταση η οποία σας παρουσιάζετε.

Τα έχω πει και στην επιτροπή για τα μπρος πίσω της απόφασης της Περιφέρειας Δυτικής Μακεδονίας. Έχουμε συζητήσει με τους φορείς για το πώς οι ίδιοι οι δήμαρχοι και η τοπική αυτοδιοίκηση της περιοχής αντιμετωπίζουν τη διαβούλευση, την οποία εσείς έχετε επιλέξει. Έρχεστε λοιπόν και επιβάλλετε τις δικές σας επιλογές με τις τοπικές κοινωνίες στο περιθώριο.

Φέρνετε λύσεις των ειδικών, όπως το αντιλαμβάνεστε, λύσεις απέξω και από πάνω. Χωρίς την τοπική συνδιαμόρφωση χωρίς τη συναίνεση δεν πρόκειται να έχουμε αποτέλεσμα. Συμβαίνει βέβαια με την ίδια επιλογή και όπου πάνε να γίνουν νέες επενδύσεις, που εξανίσταται ο εισηγητής της Νέας Δημοκρατίας γιατί οι πολίτες δεν αποδέχονται τα τόσο καθαρά πράγματα που σχεδιάζετε. Διότι κανείς δεν γνωρίζει πού βάζουμε ανεμογεννήτριες, γιατί τις βάζουμε, ποιο είναι το χωροταξικό σχέδιο.

Πρέπει όλοι να συνειδητοποιήσουμε ότι εδώ μιλάμε για μια βίαιη αλλαγή της ζωής των ανθρώπων στη δυτική Μακεδονία. Είναι δυνατόν ένας άνθρωπος, όπως είπα και στην επιτροπή, που σχεδιάζει τα τελευταία σαράντα χρόνια τη ζωή του, που στήνεται οικονομικά, που σπουδάζει τα παιδιά του σύμφωνα με το μοντέλο που υπάρχει στην περιοχή, να του ζητάμε να αλλάξει σήμερα χωρίς να τον στηρίζουμε, χωρίς να του δείχνουμε τον τρόπο, χωρίς να τον επιμορφώνουμε; Απλά παρουσιάζουμε σχέδια και λέμε «υπάρχουν πόροι που εξασφαλίζουν την υλοποίησή τους». Ωραία λόγια, κακός σχεδιασμός, κακή εκτέλεση και για μια ακόμη φορά μηδέν αποτέλεσμα προβλέπω.

Κάνετε λοιπόν μέγκα φωτοβολταϊκά πάρκα στην περιοχή χωρίς να συμμετέχουν οι κάτοικοι. Γιατί δεν τους επιδοτούμε ή δεν τους χρηματοδοτούμε με τους ίδιους κανόνες, ώστε να κάνουν ενεργειακή κοινότητα και οι άνθρωποι που χάνουν τη δουλειά τους να συμμετέχουν σε μία από αυτές τις επενδύσεις; Είχα ακούσει τον κ. Μαύρο εδώ των ανανεώσιμων πηγών ενέργειας, που μιλούσε για μετοχοποίηση και συμμετοχή των τοπικών κοινωνιών. Γιατί όχι ενεργειακή κοινότητα; Τι φοβάστε;

Στο Κίνημα Αλλαγής έχουμε καταθέσει λεπτομερείς προτάσεις κι έχουμε μιλήσει από πολύ νωρίς για το κόστος μιας σταδιακής και ισορροπημένης ενεργειακής μετάβασης. Έχουμε πρώτοι μιλήσει για τη ρήτρα βιώσιμης μετάβασης σχετικά με την απόσυρση των μονάδων. Ήμασταν επίσης οι πρώτοι και οι μόνοι που από το 2018 στην πρότασή μας «Ενεργειακό διαβατήριο για το μέλλον», όπως το είχαμε ονομάσει, μιλήσαμε με αριθμούς.

Εκτιμήσαμε ότι θα χρειαστούν περίπου 300 εκατομμύρια σε ετήσια βάση για τα επόμενα δεκαπέντε χρόνια, με έμφαση την Πτολεμαΐδα, την Κοζάνη και τη Μεγαλόπολη, ώστε να είναι δυνατή πραγματικά η αλλαγή της οικονομικής δραστηριότητας, να είναι δυνατή η διατήρηση του ενεργειακού χαρακτήρα των περιοχών αυτών και να διαφυλαχθεί η κοινωνική συνοχή.

Σήμερα έχοντας να αντιμετωπίσουμε αυτή την εξαιρετικά δύσκολη κατάσταση της τριπλής κρίσης, της οικονομικής, της κλιματικής και της υγειονομικής, αλλά και μετά τις τοποθετήσεις των περιφερειακών συμβουλίων, χρειάζονται αλλαγές και προσαρμογές στα νέα δεδομένα.

Χρειάζεται πνεύμα συνεργασίας και όχι επιβολή λύσεων αρίστων από πάνω. Χρειάζονται ξεκάθαρες απαντήσεις στις αγωνίες και τους προβληματισμούς των κατοίκων και των εργαζομένων στις περιοχές αυτές. Πώς είναι δυνατόν να είμαστε έτοιμοι μέσα σε έναν χρόνο και το 2023, όπως λέει, να κατέβει ο διακόπτης όλων των μονάδων;

Τι απαντάτε για την ασφάλεια εφοδιασμού της χώρας; Τι απαντάτε για την πλήρη εξάρτηση από το εισαγόμενο καύσιμο βάσης, το φυσικό αέριο, στο οποίο δένεται το ενεργειακό άρμα της χώρας και το οποίο εκτινάσσει, όπως και πριν από λίγο, το κόστος της ενέργειας με αλυσιδωτές επιπτώσεις στην οικονομία που τις βλέπουμε από τον Αύγουστο;

Και βέβαια θα τρέχει ο Πρωθυπουργός στη Ρωσία και σε άλλες χώρες να εξασφαλίσει τέτοιες πηγές και φαίνεται η αγωνία του οικονομικού επιτελείου πού θα καταλήξει ο πληθωρισμός και το κόστος ενέργειας στη σχεδιασμένη δική σας οικονομική πολιτική.

Τι απαντάτε στις αιτιάσεις της τελικής απόφασης του περιφερειακού συμβουλίου της Δυτικής Μακεδονίας για το γεγονός ότι καταργούνται οι ισχύοντες περιβαλλοντικοί όροι της «ΔΕΗ Α.Ε.», κομβικό σημείο των οποίων είναι η αποκατάσταση των εδαφών των ορυχείων;

Καταστρατηγούνται οι προβλεπόμενες χρήσεις γης και αντί το 3% της έκτασης που προβλέπεται στους περιβαλλοντικούς όρους να πηγαίνει για επενδύσεις φωτοβολταϊκών, για 2 GW δίνετε το 33% της γης.

Η υποχρέωση αποκατάστασης των εδαφών μεταβιβάζεται από τη ΔΕΗ στο δημόσιο χωρίς πρόβλεψη ποιος θα πληρώσει το κόστος. Κύριε Υπουργέ, αυτό πρέπει να το πείτε. Ποιος θα πληρώσει και πότε; Ποιο είναι το σχέδιο αποκατάστασης για όσες εκτάσεις θα χειριστεί το ελληνικό δημόσιο;

Οι νέοι περιβαλλοντικοί όροι για τα φωτοβολταϊκά των 2 GW εκδόθηκαν, ενώ ήταν σε ισχύ άλλοι περιβαλλοντικοί όροι και με το παρόν νομοσχέδιο μάλιστα, αυτή η πρωτοφανής για τα ευρωπαϊκά και εθνικά δεδομένα πρακτική νομιμοποιείται εκ των υστέρων. Και βέβαια η αποκατάσταση των εδαφών, ακόμη και αν είχαμε τα χρήματα και τους πόρους, απαιτεί πάνω από δεκαπέντε χρόνια.

Παραχωρείτε με το νομοσχέδιο δικαιώματα χωροταξίας, ορισμού χρήσεων γης και πολεοδομικών ρυθμίσεων που αποτελούν δικαιοδοσία του κράτους σε δύο ανώνυμες εταιρείες, στη «ΜΕΤΑΒΑΣΗ Α.Ε.» και τη «ΔΕΗ Α.Ε.».

Το ευρωπαϊκό και εθνικά κατοχυρωμένο δικαίωμα της διαβούλευσης για τη συμμετοχή των τοπικών κοινωνιών στις αποφάσεις αυτές, με συντεταγμένο και θεσμικά κατοχυρωμένο τρόπο το καταργείτε. Δημιουργείτε μια υπερσυγκεντρωτική δομή σχεδιασμού και διαχείρισης, αποκομμένη από την περιφέρεια και τους θεσμικούς φορείς.

Όλα αυτά χρειάζονται, κύριε Υπουργέ, ξεκάθαρες απαντήσεις γιατί και με ποιον στόχο τα κάνετε όλα αυτά.

Και θέλω να επιμείνω στο θέμα της αποκατάστασης των εκτάσεων και στο πώς αυτές διαμοιράζονται. Στο Ταμείο Δίκαιης Μετάβασης προβλέπονται μόνο 242 εκατομμύρια ευρώ για αποκαταστάσεις, ποσό που αφορά την αποκατάσταση στα εδάφη που θα κρατήσει η «ΔΕΗ Α.Ε.». Και άλλο δωράκι.

Ταυτόχρονα και το Ταμείο Ανάκαμψης με διαθέσιμα περίπου 6 δισεκατομμύρια ευρώ για πράσινες δράσεις δεν έχει καμμία, μα καμμία πρόβλεψη, ούτε ένα ευρώ, για αποκαταστάσεις στη δυτική Μακεδονία. Απαντήστε μας γιατί.

Η «ΜΕΤΑΒΑΣΗ Α.Ε.», στην οποία η γη θα μεταβιβαστεί, δεν προβλέπεται με το παρόν σχέδιο νόμου να αναλαμβάνει την αποκατάσταση των εδαφών. Άρα η υποχρέωση φεύγει από τη ΔΕΗ στο κράτος χωρίς χρηματοδότηση και βέβαια, όταν λέμε κράτος χωρίς χρηματοδότηση και χωρίς πρόγραμμα, στους φορολογούμενους Έλληνες πολίτες συνολικά.

Και σας είπα και το παράδειγμα. Πώς είναι δυνατόν ο εταίρος της ΔΕΗ, οι ανανεώσιμες πηγές ενέργειας και η γερμανική RWE, ενώ στη Γερμανία της απαγορεύεται να κάνει επενδύσεις φωτοβολταϊκών στα ορυχεία, για να δοθούν σε αναπτυξιακές διαδικασίες παραγωγής, στην Ελλάδα βρίσκει τον τρόπο να εκτελέσει εδώ τις όποιες επιλογές της;

Φέρνω παράδειγμα από τη Γερμανία από τη μια πλευρά και από την άλλη, το θετικό της ενεργειακής δημοκρατίας και το πώς η αποκεντρωμένη παραγωγή ενέργειας και αυτοκατανάλωσης κατέχει ένα τεράστιο, σημαντικό ποσοστό στο μίγμα παραγωγής ενέργειας. Γιατί δεν το κάνουμε εδώ; Κανείς δεν απαντά. Το βάζουμε διαρκώς σε κάθε τοποθέτησή μας.

Σας έχουμε προτείνει τα τελευταία δύο χρόνια αλλεπάλληλα στις συζητήσεις που κάνουμε για το πρόβλημα αυτό ρήτρα βιώσιμης μετάβασης για ομαλή και σταδιακή απόσυρση των λιγνιτικών μονάδων. Τι σημαίνει αυτό; Όσο από το ΑΕΠ χάνω τραβώντας μια μονάδα, ανεξάρτητα από το ενεργειακό μίγμα για την τοπική οικονομία, το αντικαθιστώ με συγκεκριμένα μέτρα- αναπτυξιακές επιλογές στην περιοχή. Βλέπω αν δουλεύει, πάω στο επόμενο.

Ρήτρα βιώσιμης μετάβασης θα πρέπει να έχει κάθε έργο με μετρήσιμα αποτελέσματα για τις κοινωνικές, οικονομικές και περιβαλλοντικές επιπτώσεις. Η ρήτρα αυτή πρέπει να είναι απόλυτα συμβατή και με την ευρωπαϊκή αρχή της μη πρόκλησης σημαντικής βλάβης στο περιβάλλον που αυτό είναι ένα από τα κριτήρια χρηματοδότησης του Ταμείου Ανάκαμψης και Ανθεκτικότητας.

Διατήρηση, επίσης σας προτείναμε, του ενεργειακού brand name των περιοχών με νέο περιεχόμενο, διασφάλιση της τηλεθέρμανσης των πόλεων, πλήρη αποκατάσταση των εδαφών και περιβαλλοντική αποκατάσταση των τοπίων. Αυτά ήταν τα κρίσιμα σημεία που επί δύο χρόνια διαρκώς από το Βήμα της Βουλής και σε κάθε διαδικασία συζήτησης αναπτύσσουμε. Μόνο έτσι οι περιοχές αυτές θα μπορέσουν να παραμείνουν κοινωνικά δυναμικές και να αντέξουν τη βίαιη αλλαγή της ζωής τους οι κάτοικοι.

Και βέβαια το πιο σημαντικό ίσως που θα έπρεπε να περιλαμβάνει ένα τέτοιο νομοσχέδιο είναι μια ειδική αναφορά παράδειγμα για τις ενεργειακές κοινότητες και δέσμευση ηλεκτρικού χώρου στην περιοχή, ενεργειακές κοινότητες που μπορούν να συμμετέχουν οι ΟΤΑ, φορείς δημοσίου και άλλες συλλογικότητες και κάτοικοι, με δέσμευση συγκεκριμένου ηλεκτρικού χώρου 150 MW και έκταση μέσα στα ορυχεία, ώστε να φανεί αν μπορούν ή δεν μπορούν και τι αποτέλεσμα έχει μια τέτοια πολιτική.

Είναι σημαντικό επίσης να αναφέρω τη δραματική κατάσταση της κοινότητας Ακρινής του Δήμου Κοζάνης, που αντί να εφαρμοστεί ο νόμος για τη μετεγκατάσταση, που ψηφίσαμε εδώ το 2011, οι άνθρωποι εκεί, αντί για μετεγκατάσταση, βλέπουν να τους περικυκλώνουν τεράστια φωτοβολταϊκά πάρκα σε εκτάσεις που στους περιβαλλοντικούς όρους προβλεπόταν η αγροτική γη. Τι λέμε σε αυτούς τους κατοίκους; Τους παραμυθιάζαμε με τόσα χρόνια να μην στεναχωριούνται, ότι θα κάναμε έναν πρότυπο, σύγχρονο οικισμό, ότι οι εκτάσεις θα τους ξαναδοθούν πίσω για αγροτική δραστηριότητα. Και τώρα τι; Τεράστια φωτοβολταϊκά πάρκα κι ούτε καν μετεγκατάσταση. Ο οικισμός χάνει τον ζωτικό του χώρο και ταυτόχρονα δεν μετεγκαθίσταται. Και περιμένετε κοινωνική συναίνεση σε οποιαδήποτε επιλογή κάνουμε σε αυτήν τη χώρα;

Έρχομαι τώρα στα άρθρα 17, 18 και 19 του νομοσχεδίου, που κινούνται στην κατεύθυνση δημιουργίας υπεραξίας στις ζώνες απολιγνιτοποίησης προς όφελος της ΔΕΗ. Κι άλλο δωράκι. Ειδικότερα, καθίσταται βασικός ρυθμιστής η ΔΕΗ για την εκπόνηση ειδικών πολεοδομικών σχεδίων στις ζώνες απολιγνιτοποίησης. Εξαιρετική αρμοδιότητα στην ανανεωμένη μετοχικά ΔΕΗ. Με δεδομένο ότι οι ζώνες απολιγνιτοποίησης βρίσκονται στις περιοχές εκτός σχεδίου και με τη συγκυρία ότι μέρος της έκτασης γης ανήκει στη ΔΕΗ, μεταφέρουν την αρμοδιότητα εκπόνησης ειδικών πολεοδομικών σχεδίων στη ΔΕΗ, χωρίς να έχουν λόγο οι τοπικές κοινωνίες και οι δήμοι για το τι πρόκειται να γίνει εκεί. Καινούργια ήθη και έθιμα.

Δημιουργούνται έτσι οι χωρικές προϋποθέσεις για τη ΔΕΗ να φτιάξει μικρές πόλεις σε περιοχές που δεν υπάρχουν σήμερα παρά βιομηχανικές εγκαταστάσεις σε ορυχεία λιγνίτη. Οι δήμοι δεν έχουν λόγο, οι κοινωνίες δεν έχουν λόγο. Αρμοδιότητα έχει η ΔΕΗ, αρμοδιότητα έχει το ΥΠΕΝ και αντί στις περιοχές αυτές, στις αποκαταστάσεις, να ανταποδώσουμε με περιβαλλοντικά πάρκα, πάρκα πρασίνου, πάρκα βιοποικιλότητας, χώρους περιπάτου, αθλητικά πάρκα, μόνο ασάφεια και νέοι παίκτες που σχεδιάζουν γι’ αυτούς, χωρίς αυτούς.

Κλείνω, κυρίες και κύριοι συνάδελφοι, λέγοντας ότι η κλιματικά ουδέτερη οικονομία που φιλοδοξούμε να φέρουμε με την απολιγνιτοποίηση δεν είναι μια πολιτικά ουδέτερη πορεία. Πρέπει να έχει ξεκάθαρο προοδευτικό πρόσημο με τον πολίτη στο επίκεντρο να συνδιαμορφώνει τις πολιτικές αυτές. Το μεγάλο ζητούμενο για μας είναι η δίκαιη μετάβαση να γίνει πράσινα, με προώθηση των ΑΠΕ, αλλά και κοινωνικά δίκαια. Δεν αρκεί να βάζουμε απλά φιλόδοξους περιβαλλοντικούς στόχους. Οι φιλόδοξοι στόχοι πρέπει επίσης να συνοδεύονται από ριζικές ανακατευθύνσεις πόρων και να διέπονται από κοινωνική και γεωγραφική δικαιοσύνη.

Το νομοσχέδιο που μας παρουσιάζετε σήμερα δεν διασφαλίζει όμως αυτές τις προϋποθέσεις και γι’ αυτό έχουμε δηλώσει και στην Επιτροπή ότι το καταψηφίζουμε. Το νομοσχέδιο αυτό φέρνει μια πράσινη και επικερδή μετάβαση για τους λίγους και μια άδικη μετάβαση για τους πολλούς κι ένα δυστυχώς αυξημένο ενεργειακό κόστος, που το πληρώνουν όλοι οι Έλληνες.

Σας ευχαριστώ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει τώρα εκ μέρους του Κομμουνιστικού Κόμματος ο συνάδελφος κ. Ιωάννης Δελής.

**ΙΩΑΝΝΗΣ ΔΕΛΗΣ:** Ευχαριστώ πάρα πολύ, κύριε Πρόεδρε.

Ο τίτλος του σημερινού νομοσχεδίου, που χαρακτηρίζει ως δίκαιη τη μετάβαση των περιοχών της δυτικής Μακεδονίας και της Μεγαλόπολης σε μια άλλη οικονομική και παραγωγική βάση, δεν έχει καμμία απολύτως σχέση με την πραγματικότητα, καμμία.

Εδώ να πούμε βέβαια ότι αυτή η μετάβαση ήδη ξεκίνησε και μάλιστα αναμένεται να ολοκληρωθεί, και σύντομα, το επόμενο διάστημα. Πρόκειται όμως για μια μετάβαση των επιχειρηματικών ομίλων της πράσινης ενέργειας. Πρόκειται για τη γρήγορη μετάβαση αυτών των πράσινων αρπακτικών σε ένα καινούργιο πεδίο επενδύσεων, το οποίο τους υπόσχεται μεγάλα, τεράστια επιχειρηματικά κέρδη.

Αλλά δεν είναι μόνο ότι αυτή η κερδοφόρα μετάβαση των ομίλων στις πράσινες μπίζνες γίνεται με την ολόπλευρη και αμέριστη βοήθεια του ίδιου του αστικού κράτους. Αυτή ακριβώς είναι βέβαια και η ουσία όλου του σημερινού νομοσχεδίου και να μην ξεχνάμε επίσης και εκείνα τα δισεκατομμύρια του Ταμείου Ανάκαμψης, τα μισά από τα οποία και παραπάνω πάλι στις πράσινες τσέπες του κεφαλαίου θα καταλήξουν. Είναι και κάτι επιπλέον ακόμα. Είναι και το ότι αυτά τα μεγάλα επιχειρηματικά κέρδη θα συσσωρεύονται και με την εγγύηση του ελληνικού δημοσίου παρακαλώ, με κείνα τα λογής-λογής πράσινα τέλη, με τα οποία χαρατσώνει τα λαϊκά νοικοκυριά το ίδιο το κράτος.

Την ίδια στιγμή, ταυτόχρονα, στην περιοχή της Κοζάνης, της Φλώρινας και της Μεγαλόπολης γίνεται και μια άλλη μετάβαση, η μετάβαση των χιλιάδων εργαζομένων στην και γύρω από την λιγνιτική ηλεκτροπαραγωγή, η μετάβαση των λαϊκών νοικοκυριών αυτών των περιοχών μαζί με τους μικρομαγαζάτορες, τους αυτοαπασχολούμενους και τους μικρούς επαγγελματίες. Η μετάβαση όλων αυτών όμως δεν έχει προορισμό τα κέρδη, αλλά τον σκληρό κόσμο της ανεργίας, της ανέχειας, της αβεβαιότητας και της ανασφάλειας. Ο περιφερειάρχης της δυτικής Μακεδονίας μίλησε για είκοσι χιλιάδες επιπλέον ανέργους και για 1,5 δισεκατομμύρια χαμένο εισόδημα. Μαζί τους και όλος ο υπόλοιπος ελληνικός λαός, που ζει ήδη κι αυτός τη δική του μετάβαση στον δύσκολο κόσμο της ενεργειακής φτώχειας με το πανάκριβο ηλεκτρικό ρεύμα.

Είναι δυνατόν όλο αυτό να το αποκαλείς δίκαιη μετάβαση; Πρόκειται για μια απολύτως ταξική μετάβαση και επειδή είναι ταξική ακριβώς γι’ αυτό είναι και πέρα για πέρα άδικη για τον λαό. Το δίκαιη που λέτε δεν αφορά λοιπόν τον λαό, αλλά τη δίκαιη μοιρασιά μάλλον ανάμεσα στους μονοπωλιακούς ομίλους όλης αυτής της μεγάλης πίτας των 7 δισεκατομμυρίων, τα οποία φέρνει μαζί της αυτή η αναπτυξιακή μετάβαση. Δίκαιη τώρα; Εντάξει, όσο μπορεί να γίνει δίκαιη μια τέτοια μοιρασιά, καθώς όλοι ξέρουν πόσο άγρια τσακώνονται οι λύκοι και τα τσακάλια για τη λεία τους.

Και τι νομίζετε δηλαδή εκεί στην Κυβέρνηση; Ότι επειδή θυμηθήκατε τώρα με την απολιγνιτοποίηση να ξανασερβίρετε εκείνο το παλιό, κάλπικο σύνθημα του ΣΥΡΙΖΑ περί δίκαιης ανάπτυξης ότι θα το χάψει ο λαός; Μα η ίδια η πραγματικότητα, η πεισματάρα, δείχνει κάθε μέρα ότι ποτέ και πουθενά δεν μπορεί μια καπιταλιστική ανάπτυξη να είναι δίκαιη για έναν πάρα πολύ απλό λόγο: Ανάπτυξη καπιταλιστική σημαίνει μόνο ανάπτυξη κερδών και αυτό δεν μπορεί να γίνει, ξέρετε, χωρίς την εκμετάλλευση των εργαζομένων και όλου του λαού.

Έρχεστε λοιπόν τώρα εδώ όλοι μαζί, Νέα Δημοκρατία, ΣΥΡΙΖΑ, ΚΙΝΑΛ και από κοντά και τα υπόλοιπα αστικά κόμματα, και παρουσιάζετε αυτήν τη μετάβαση της απολιγνιτοποίησης ως μια περίπου φυσική, υποχρεωτική διαδικασία για τη σωτηρία δήθεν του περιβάλλοντος, αντί να πείτε την αλήθεια, ότι δηλαδή αποτελεί εξειδίκευση και εφαρμογή της κεντρικής πολιτικής επιλογής του κεφαλαίου για να βρει διέξοδο κερδοφορίας. Θα μιλήσουμε όμως παρακάτω γι’ αυτό.

Γιατί όμως παρουσιάζετε την πραγματικότητα αντεστραμμένη; Τι προσπαθείτε να κρύψετε όλοι σας; Κατ’ αρχάς τις δικές σας ευθύνες. Διότι έχετε τεράστιες ευθύνες, όλοι εσείς και τα κόμματά σας, που εδώ και τριάντα τουλάχιστον χρόνια συμφωνήσατε, στηρίξατε και εφαρμόσατε πιστά την πολιτική της λεγόμενης απελευθέρωσης στην ενέργεια, όπως αυτή σχεδιάστηκε από την Ευρωπαϊκή Ένωση.

Αυτή λοιπόν η κοινή σας πολιτική γραμμή στην ενέργεια είναι που οδήγησε στη «ΔΕΗ Α.Ε.» και στα υπόλοιπα ιδιωτικά παράσιτα-εταιρείες της ηλεκτρικής ενέργειας με το πανάκριβο για τον λαό ηλεκτρικό ρεύμα. Κι αυτή η πολιτική σας είναι που αποτελεί και τώρα τη μήτρα για τις σημερινές αρνητικές και πάλι αρνητικές για τον λαό εξελίξεις, τις οποίες φέρνει η απολιγνιτοποίηση. Κι όσο κι αν προσπαθείτε να χρυσώσετε ή μάλλον να πρασινίσετε το χάπι της απολιγνιτοποίησης, με πράσινη ανάπτυξη και άλλα τέτοια πράσινα άλογα, το δηλητήριο που δίνετε στον λαό, ό,τι και να κάνετε, μέλι πάντως δεν μπορείτε να το κάνετε.

Και όσες ενεργειακές κοινότητες κι αν προβάλλετε εσείς εκεί του ΣΥΡΙΖΑ και διάφοροι άλλοι, δήθεν εναλλακτικοί, ενεργειακές κοινότητες σε ποιον γαλαξία αλήθεια; Μήπως στον ανύπαρκτο γαλαξία του ανθρώπινου καπιταλισμού; Το κάνετε μόνο και μόνο για να γίνει ο λαός συνένοχος στην ίδια του τη σφαγή με το να γίνει έμπορος ενέργειας, όπως λέτε, και πού παρακαλώ; Δίπλα και ανάμεσα στους μεγαλοκαρχαρίες της ενέργειας.

Ας γυρίσουμε, όμως και ας σκεφτούμε λίγο πιο βαθιά τις πράσινες επιλογές και τα πράσινα προγράμματα του κεφαλαίου. Πώς εξηγείται, λοιπόν, όλος αυτός ο ξαφνικός έρωτας και το φλογερό ενδιαφέρον των καπιταλιστών για το περιβάλλον; Τι έπαθαν ξαφνικά; Μήπως κάποια κρίση συνείδησης για τις ανυπολόγιστες περιβαλλοντικές καταστροφές που προκάλεσαν και εξακολουθούν να προκαλούν αυτοί και το σύστημά τους, καίγοντας δάση, καταστρέφοντας λίμνες, ποτάμια και ωκεανούς για τα κέρδη τους; Τίποτα τέτοιο. Αυτά, άλλωστε, ξέρουν μια χαρά να τα τακτοποιούν με κάτι ΜΚΟ που στήνουν, όπως έκαναν από τους πρώτους-πρώτους, μάλιστα, οι Έλληνες εφοπλιστές με μια τέτοια ΜΚΟ για τη σωτηρία, όπως είπαν, της θάλασσας. Ποιοι; Οι μεγαλύτεροι ρυπαντές της.

Να το πούμε καθαρά εδώ. Όλος αυτός ο πράσινος οίστρος των καπιταλιστών δεν είναι ούτε αναίτιος ούτε μόνο θεωρητικός. Στην πραγματικότητα, όλο αυτό το πράσινο αφήγημα αποτελεί ένα βολικότατο πρόσχημα και μια εξαιρετική δικαιολογία των καπιταλιστών. Προσοχή, όμως: Με τη νέα Πράσινη Συμφωνία δεν επιχειρείται καμιά διάσωση του περιβάλλοντος, για το οποίο, όπως βλέπουμε κάθε μέρα, οι ίδιοι οι καπιταλιστές και το κράτος τους δεν δίνουν δυάρα τσακιστή.

Με τη νέα Πράσινη Συμφωνία επιχειρείται με μια γιγαντιαίων διαστάσεων επιχείρηση-χρηματοδότηση η διαχείριση ενός άλλου προβλήματος, του προβλήματος της υπερσυσσώρευσης κεφαλαίου διεθνώς, αλλά και στη χώρα μας. Αυτό υπηρετεί και η εκλογή Μπάιντεν στις Ηνωμένες Πολιτείες. Το ίδιο υπηρετεί και η ευρωπαϊκή Πράσινη Συμφωνία. Το ίδιο υπηρετεί, φυσικά και η πολιτική όλων σας στη χώρα μας, που προωθείτε και υμνείτε αυτό το σχέδιο.

Με λίγα λόγια, το σημερινό Green Deal προσπαθεί να διαχειριστεί το ίδιο πρόβλημα με αυτό που επιχείρησε να αντιμετωπίσει το προηγούμενο new deal έναν αιώνα πιο πριν, το πρόβλημα της υπερσυσσώρευσης κεφαλαίου, αφού σε πολλούς κλάδους της διεθνούς καπιταλιστικής οικονομίας λιμνάζουν κεφάλαια που δεν μπορούν να επενδυθούν κερδοφόρα και μας οδηγούν στις κρίσεις του 2008, του 2020 κ.λπ.. Και για να δημιουργηθούν, όπως βλέπετε, νέες ευκαιρίες, να διαμορφωθεί κερδοφόρο πεδίο, απαραίτητη προϋπόθεση είναι να απαξιωθεί, να καταστραφεί ένα τμήμα του υπάρχοντος κεφαλαίου.

Ε, λοιπόν, αυτόν ακριβώς τον στόχο υπηρετεί σήμερα το κλείσιμο των λιγνιτικών σταθμών ηλεκτροπαραγωγής, όπως και η απόσυρση των αεροπλάνων και όλων των οχημάτων που κινούνται με τα παραδοσιακά καύσιμα, δηλαδή τη βενζίνη και το πετρέλαιο.

Γι’ αυτό και παρά τις κοκορομαχίες σας, Νέα Δημοκρατία ΣΥΡΙΖΑ και ΚΙΝΑΛ, διαγκωνίζεστε και ανταγωνίζεστε μεταξύ σας για το ποιος μπορεί καλύτερα, ταχύτερα, αποτελεσματικότερα να προχωρήσει την απολιγνιτοποίηση, για την οποία και συμφωνείτε απόλυτα. Άλλοι μεν, όπως η Νέα Δημοκρατία, θέλετε να γίνει στα γρήγορα και άλλοι, όπως ο ΣΥΡΙΖΑ, το θέλετε να γίνει λιγότερο βίαια, πιο προσεκτικά, με περισσότερη κοινωνική συναίνεση.

Στην ποδιά του κεφαλαίου, λοιπόν, βλέπουμε να σφάζονται παλικάρια και να μαλώνουν κόμματα για το ποιος μπορεί να αποτελειώσει μια ώρα αρχύτερα τη λιγνιτοπαραγωγή, προκειμένου να βρουν επενδυτικό χώρο οι όμιλοι των ΑΠΕ, για να έχουν πολλαπλάσια κέρδη -εγγυημένα, όπως είπαμε- από το κράτος.

Για να το περάσετε, όμως, όλο αυτό στον λαό, χρειάζεστε και επιχειρήματα. Εκτός από την προστασία του περιβάλλοντος, επικαλείστε όλοι σας και το υψηλό κόστος της ηλεκτροπαραγωγής από τον λιγνίτη.

Για σταθείτε, όμως! Όλοι σας γνωρίζετε ότι ο λιγνίτης, που αφθονεί στη χώρα μας και μάλιστα, είναι και εξαιρετικής ποιότητας, παράγει ρεύμα πολύ φθηνά, με ένα φυσικό κόστος τρεις-τέσσερις φορές μικρότερο από τις ΑΠΕ. Τότε, λοιπόν, πώς αυτός εμφανίζεται πιο ακριβός; Μα, επειδή τον φορτώνετε με τα υπέρογκα τέλη ρύπων, τον φορτώνετε με το κόστος του διοξειδίου του άνθρακα, το οποίο μάλιστα κόστος το υπολογίζετε εντελώς αυθαίρετα και σε εκείνο πάντα το επίπεδο που χρειάζεται, ώστε να φαίνεται ασύμφορη η λιγνιτοπαραγωγή.

Πρόκειται για τα γνωστά πανάκριβα πράσινα τέλη που πληρώνει ο λαός με τους λογαριασμούς ρεύματος και τα οποία φυσικά ενθυλακώνουν τα πράσινα αρπακτικά της ενέργειας.

Όσοι, λοιπόν, επικαλείστε το αυξημένο κόστος της λιγνιτικής παραγωγής κρύβετε ότι αυτό το κόστος είναι απολύτως τεχνητό και ότι αυτό εκτοξεύεται μέσα από το εμπόριο ρύπων και τα αυξανόμενα όρια διοξειδίου του άνθρακα που επιβάλλονται από την Ευρωπαϊκή Ένωση και από τους διεθνείς ανταγωνισμούς, που λυσσομανούν.

Κρύβετε, όμως και κάτι άλλο. Κρύβετε ότι σήμερα, με βάση την εξέλιξη της επιστήμης και της τεχνολογίας, η παραγωγή ηλεκτρισμού από τον λιγνίτη μπορεί και να αφήνει ένα ελάχιστο μόνο περιβαλλοντικό αποτύπωμα και ταυτόχρονα, να έχει και μικρό κόστος παραγωγής. Τέτοια περίπτωση ακριβώς αποτελεί ίσως η πιο υπερσύγχρονη μονάδα στην Ευρώπη, ο ΑΗΣ Πτολεμαΐδας 5, αξίας 1,5 δισεκατομμυρίων ευρώ, ο οποίος τελειώνει οσονούπω, ο οποίος πληρώθηκε με χρήματα του λαού και ο οποίος με τη λεγόμενη μετάβαση της απολιγνιτοποίησης, από το 2028 και μετά οδηγείται κατά πάσα πιθανότητα στην αλλαγή χρήσης καυσίμου, σε κάθε περίπτωση όμως εισαγόμενου, κάτι βέβαια που, όπως καταλαβαίνετε, αυξάνει κατακόρυφα την ενεργειακή εξάρτηση της χώρας μας.

Όσο για τα επιχειρήματά σας περί της προστασίας του περιβάλλοντος -που, όντως, χρειάζεται προστασία διαρκή και φροντίδα συνεχή- είναι επιχειρήματα βαθιά υποκριτικά. Και δεν είναι μόνο ότι αυτά είναι αταξικά, ώστε να πιάνονται και να εγκλωβίζονται στα δίχτυα τους ζωντανές λαϊκές δυνάμεις που έχουν μια αληθινή έγνοια για το περιβάλλον, αλλά είναι και απατηλά, αφού λένε ότι η σωτηρία του περιβάλλοντος περνάει μέσα από την καπιταλιστική ανάπτυξη, την πράσινη.

Δεν υπάρχει μεγαλύτερο ψέμα! Η καπιταλιστική ανάπτυξη, όποια και να είναι, μόνο το περιβάλλον δεν προστατεύει. Και εδώ θέλει πολύ θράσος, αλήθεια, να εμφανίζεις την καρκινογόνα καύση των σκουπιδιών ως μια φιλοπεριβαλλοντική, τάχα, πράσινη πολιτική διαχείρισης των απορριμμάτων. Και θέλει ακόμα μεγαλύτερο θράσος αυτή την καρκινογόνα καύση των σκουπιδιών να την προορίζετε για ποιους, αλήθεια; Να την προορίζετε για τον λαό της δυτικής Μακεδονίας, ως εναλλακτική πρόταση στην καύση του λιγνίτη και όλο αυτό να το προβάλλετε στο όνομα της προστασίας του περιβάλλοντος, κάνοντας και περιβαλλοντικά κηρύγματα εδώ.

Και εκεί που το θράσος σας γίνεται πραγματικά απύθμενο είναι όταν ετοιμάζεστε να λειτουργήσετε, πάλι στο πλαίσιο της πράσινης ανάπτυξης, χωματερή αμιάντου -ναι, χωματερή αμιάντου- πού, παρακαλώ; Στο Ζιδάνι, στα Σέρβια της Κοζάνης, στις όχθες δηλαδή της λίμνης Πολυφύτου. Αυτό το λέτε προστασία του περιβάλλοντος; Μας δουλεύετε;

Αυτή είναι, όμως, η πράσινή σας ανάπτυξη. Μαύρη και άραχνη και πολύ-πολύ επικίνδυνη. Η πράσινη ανάπτυξη, όμως, θέλει και άλλα τέτοια. Θέλει χώρο, πολύ χώρο, για να αναπτύσσονται τα μεγάλα φωτοβολταϊκά πάρκα στη δυτική Μακεδονία και τη Μεγαλόπολη και μάλιστα, σε γη υψηλής αγροτικής παραγωγικότητας, καταστρέφοντάς την στην ουσία και γι’ αυτό χρειάζονται μεταβολές στις χρήσεις γης.

Το σημερινό νομοσχέδιο περιέχει πάρα πολλές διατάξεις πολεοδομικές και χρήσεων γης για τα εκατοντάδες χιλιάδες στρέμματα των ζωνών απολιγνιτοποίησης. Παραχωρείτε, μάλιστα και σε μια ιδιωτική πολυμετοχική εταιρεία, όπως είναι πια η «ΔΕΗ Α.Ε.» -άκουσον, άκουσον!- το δικαίωμα της ιδιωτικής πολεοδόμησης και του ιδιωτικού χωρικού σχεδιασμού, για να έχει τα χέρια της εντελώς λυμένα και ασύδοτα και να γίνει ο μεγαλύτερος επενδυτής φωτοβολταϊκών πάρκων χιλιάδων στρεμμάτων στην περιοχή αυτή.

Επιτρέπετε, όμως, την ίδια ώρα ή μάλλον, διευκολύνετε καλύτερα αυτή την ιδιωτική πλέον ανώνυμη εταιρεία της ΔΕΗ να γράφει στα παλιά παπούτσια των μετόχων της τις δικές της βαριές υποχρεώσεις για τις μετεγκαταστάσεις οικισμών, όπως η Μαυροπηγή, οι Ανάργυροι, η Ποντοκώμη, η Ακρινή και άλλες.

Μεθοδεύετε, επίσης, μέσα από διαδημοτικές επιχειρήσεις που προβλέπετε την κατακόρυφη αύξηση των τιμών της τηλεθέρμανσης, που ήδη έχει ακριβύνει πάρα πολύ για τον λαό της περιοχής.

Όσο για τους εργαζόμενους των έργων αυτής της δίκαιης τάχαμου αναπτυξιακής μετάβασης, όπως λέει και το κείμενο του νομοσχεδίου, αυτά τα έργα λαμβάνουν το κίνητρο της ταχείας αδειοδότησης των στρατηγικών επενδύσεων. Μάλιστα. Ξέρετε τι σημαίνει αυτό; Επιδοτήσεις μέχρι και στο 70% των επενδύσεων, εκτεταμένη φοροασυλία, ευνοϊκοί όροι παράκαμψης περιβαλλοντικών δεσμεύσεων στο όνομα πάντα –όλα κι όλα- της προστασίας του περιβάλλοντος.

Αυτές οι επενδύσεις, όμως, φέρνουν και άλλα «δώρα» φαρμακερά στην εργατική τάξη, κάτι εργασιακές σχέσεις-λάστιχο, κάτι μισθούς πείνας και φτώχειας, δεκάωρα αντί για οκτάωρο, ελευθερία απολύσεων, εργολαβικά σκλαβοπάζαρα, περιορισμό μέχρις εξαφανίσεως του δικαιώματος της απεργίας, εργοδοτική ασυδοσία, χώρους δουλειάς - κάτεργα, χωρίς κανένα μέτρο υγιεινής και ασφάλειας. Αλλά τι κάθομαι και σας λέω τώρα; Μήπως δεν τα ξέρετε όλα αυτά; Εσείς δεν είστε όλοι σας που τα ψηφίσατε, κάποτε χώρια και κάποτε όλοι μαζί με τα μνημόνια και τώρα εφαρμόζονται;

Κλείνοντας, η πρόταση του ΚΚΕ για όλα αυτά είναι η εξής: Η ενέργεια δεν θα είναι πλέον εμπόρευμα και ο ενεργειακός κεντρικός σχεδιασμός θα αξιοποιεί το σύνολο των ενεργειακών πηγών, με στόχο τη συνδυασμένη ικανοποίηση όλων των λαϊκών αναγκών. Τι σημαίνει αυτό; Σημαίνει ανάπτυξη μεγάλων υδροηλεκτρικών σταθμών. Αυτή δεν είναι πράσινη ενέργεια; Δεν λέτε τίποτα γι’ αυτούς. Επίσης, ανάπτυξη σύγχρονων λιγνιτικών σταθμών με τεχνολογία φιλική στο περιβάλλον, χωροθέτηση επιτέλους αιολικών πάρκων, ώστε να αποφεύγεται ο υπερκορεσμός σε ορισμένες περιοχές και η περιβαλλοντική υποβάθμιση, προσανατολισμός στην αξιοποίηση του φυσικού αερίου προς οικιακή χρήση και όχι για ηλεκτροπαραγωγή, με στόχο την εξοικονόμηση ενέργειας, αξιοποίηση της επιστημονικής έρευνας ώστε να προβλέπονται οι μελλοντικές ενεργειακές ανάγκες και να διαμορφώνεται το κατάλληλο ενεργειακό μείγμα.

Για ποιο πράγμα όλα αυτά; Για να μπορεί κάθε λαϊκή οικογένεια να καλύπτει τις ανάγκες της σε ρεύμα, θέρμανση, κλιματισμό, να εξαλειφθεί η ενεργειακή φτώχεια, να απαλλαγούν οι εργαζόμενοι από τον εφιάλτη της ανεργίας, των επικίνδυνων συνθηκών εργασίας και των ελαστικών εργασιακών σχέσεων, να λαμβάνονται όλα τα αναγκαία μέτρα για την προστασία του περιβάλλοντος και της υγείας των κατοίκων, να μειωθεί η ενεργειακή εξάρτηση της χώρας και να δοθεί ώθηση στην ανάπτυξη της εγχώριας κοινωνικοποιημένης, όμως, βιομηχανικής παραγωγής. Αυτοί είναι οι άξονες για τη μόνη ρεαλιστική φιλολαϊκή προοπτική για το αύριο της ενέργειας στη χώρα μας.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει ο ειδικός αγορητής της Ελληνικής Λύσης κ. Βασίλειος Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ:** Ευχαριστώ πολύ, κύριε Πρόεδρε.

Δεν ξέρω τι λέει ο εισηγητής της Νέας Δημοκρατίας, αλλά χθες ο Υπουργός είπε στην επιτροπή πως οι λιγνιτικές μας μονάδες δουλεύουν στο φουλ, οπότε φαίνεται πως η Κυβέρνηση κατάλαβε επιτέλους το λάθος της. Ο ίδιος, όμως, μάλλον δεν το κατάλαβε ακόμη, επιμένοντας σε «σαχλαμάρες», χρησιμοποιώντας τη λέξη που ο ίδιος ανέφερε, αν και τη θεωρούμε κακόγουστη, όπως επίσης τη λέξη «τσαρλατανισμός», με την οποία ουσιαστικά περιγράφεται η οικονομική και ενεργειακή πολιτική της Νέας Δημοκρατίας.

Κυρίες και κύριοι συνάδελφοι, κύριε Υπουργέ, όπως αναφέραμε στην πρώτη συνεδρίαση της επιτροπής, εμείς δεν είμαστε δογματικά υπέρ του λιγνίτη, παρά το ότι θα μπορούσε να είναι μια σχετικά καθαρή πηγή ενέργειας με τη χρήση σύγχρονων μεθόδων, διαφορετικά δεν θα κατασκευαζόταν ένα νέο εργοστάσιο στη Γερμανία μόλις το 2020. Είμαστε, όμως, εναντίον της βίαιης απολιγνιτοποίησης που προωθείτε, όταν άλλες χώρες όπως η Πολωνία και η Γερμανία θα αποσύρουν τον λιγνίτη μετά το 2035, θεωρητικά βέβαια, καθώς επίσης εναντίον της ενεργειακής μας εξάρτησης, η οποία έχει άμεση σχέση με την εθνική μας ασφάλεια και με την οικονομική μας ανεξαρτησία.

Είμαστε επιπλέον εναντίον από το να πετάξουμε από το παράθυρο τα 300 δισεκατομμύρια ευρώ που κοστίζουν τα λιγνιτικά μας αποθέματα, τα οποία ασφαλώς έχουμε ανάγκη, με το δημόσιο χρέος μας στο 386,8 δισεκατομμύρια ευρώ στα τέλη Σεπτεμβρίου, με το κόκκινο ιδιωτικό χρέος πάνω από 250 δισεκατομμύρια ευρώ και με το εξωτερικό μας χρέος στα 526,5 δισεκατομμύρια ευρώ. Τεράστια νούμερα, πόσω μάλλον όταν η Κυβέρνηση σχεδιάζει να πετάξει επίσης από το παράθυρο τα ενεργειακά μας αποθέματα στο Αιγαίο αξίας 427 δισεκατομμυρίων ευρώ, σύμφωνα με μελέτη της Deutsche Bank που έχουμε καταθέσει στην επιτροπή στα Πρακτικά, αφού τόσο ο Υπουργός Εξωτερικών όσο και ο Πρωθυπουργός δήλωσαν πως θα σταματήσουν τις εξορύξεις χωρίς να ρωτήσουν κανέναν. Κανέναν δεν ρώτησαν.

Εκτός αυτών, είμαστε εναντίον επειδή χωρίς τον λιγνίτη είναι αδύνατη η ενεργειακή μας ανεξαρτησία, με αποτέλεσμα σήμερα να εξαρτόμαστε κατά 76% από τις εισαγωγές ενέργειας, μεταξύ άλλων, από χώρες όπως η Τουρκία.

Τέλος, είμαστε εναντίον για να μη χαθούν χιλιάδες θέσεις εργασίας στις περιοχές παραγωγής λιγνίτη, με οδυνηρά αποτελέσματα για τους κατοίκους τους, ειδικά λόγω της καταστροφικής κατάστασης της οικονομίας μας ως αποτέλεσμα της κακοδιαχείρισης εκ μέρους των κυβερνήσεών της. Ήδη πάντως πληρώνουμε πανάκριβα τον λογαριασμό των καταστροφικών αποφάσεων για την πρόωρη απολιγνιτοποίηση, με μεταβατικό καύσιμο το φυσικό αέριο, με τη μεγάλη αύξηση του κόστους ενέργειας που πυροδοτεί την ακρίβεια.

Η Κυβέρνηση βέβαια δεν σκέφτεται ούτε πώς θα ανταπεξέλθουν τα νοικοκυριά με αυξήσεις του ρεύματος έως και 130%, ούτε πώς θα μείνει ανταγωνιστική η βιομηχανία μας, αλλά και οι λοιπές επιχειρήσεις. Σημειώνουμε πως πρόσφατα μικρή βιομηχανία που πλήρωνε λογαριασμό ρεύματος 19.000 ευρώ πέρσι, κλήθηκε φέτος να πληρώσει 47.000 ευρώ. Δεν γνωρίζει η Κυβέρνηση πως κάθε μείωση της τιμής της ενέργειας κατά 10% αυξάνει το ΑΕΠ μας κατά ένα δισεκατομμύριο, οπότε και το αντίθετο, ούτε πόσο σημαντικός συντελεστής κόστους είναι η ενέργεια για την όποια βιομηχανία μάς έχει απομείνει; Ήδη πάντως το κόστος παραγωγής της βιομηχανίας έχει αυξηθεί κατά 20% έως 40%, με καταστροφικές συνέπειες για το μέλλον της.

Τονίζουμε εδώ την αδιαφορία του Πρωθυπουργού, όπως φάνηκε από τη γνωστή συνέντευξή του στη «BILD». Εν προκειμένω δήλωσε με ειλικρίνεια πως από την απολιγνιτοποίηση αφενός μεν δημιουργούνται ευκαιρίες για τις γερμανικές εταιρείες, αφετέρου ότι οι εργαζόμενοι θα πρέπει να βρουν κάτι άλλο να κάνουν. Είναι υπεύθυνη στάση αυτή;

Συνεχίζοντας, ο Κέινς είχε πει το εξής αυτονόητο: «Όταν τα δεδομένα αλλάζουν, τότε αλλάζω γνώμη». Εσείς τι κάνετε; Σύμφωνα με αυτήν τη φράση που αποδίδεται στον οικονομολόγο, η λογική του σημερινού νομοσχεδίου είχε βασιστεί σ’ ένα άλλο ενεργειακό περιβάλλον που έχει πλέον ανατραπεί, ενώ αυτό δεν θα είναι παροδικό, τουλάχιστον με βάση τις προβλέψεις του Διεθνούς Οργανισμού Ενέργειας, τις οποίες έχουμε καταθέσει πολλές φορές εδώ στα Πρακτικά.

Επομένως, πρέπει να αλλάξει γνώμη η Κυβέρνηση -όπως πολύ σωστά είχε πει ο Κέινς-, ενώ ασφαλώς δεν ισχύει η αναφορά του Πρωθυπουργού στην πρόσφατη συζήτηση στη Βουλή, όπου ισχυρίστηκε πως ο λιγνίτης δεν είναι ανταγωνιστικός. Αντίθετα, είναι φθηνότερος, με κόστος περί τα 120 ευρώ η μεγαβατώρα μαζί με τα υπέρογκα τέλη ρύπων, έναντι 230 ευρώ και άνω των χονδρικών τιμών στην Ελλάδα. O λιγνίτης 120 ευρώ, πάνω από 230 ευρώ οι υπόλοιπες πηγές ενέργειας. Επίσης, θεωρούμε σκάνδαλο την πώληση της ενέργειας από λιγνίτη στο γερμανικό χρηματιστήριο από τη ΔΕΗ έναντι 153,50 ευρώ τη μεγαβατώρα, όπως καταθέσαμε στα Πρακτικά, όταν οι Έλληνες πληρώνουν σχεδόν τα διπλά.

Σε κάθε περίπτωση, εμείς νιώθουμε δικαιωμένοι, σχετικά με το ότι είμαστε οι μόνοι και οι πρώτοι που αντιδράσαμε στη βίαιη απόσυρση του λιγνίτη πριν ακόμη εκδηλωθεί η ενεργειακή κρίση, ενώ σήμερα συμφωνούν με τη θέση μας γνωστοί επιχειρηματίες όπως ο κ. Μυτιληναίος.

Παρεμπιπτόντως, σε σχέση με τις ανοησίες περί εξυγίανσης της ΔΕΗ, όλοι γνωρίζουμε πως ασφαλώς δεν πρόκειται για κατόρθωμα, όταν αφ’ ενός μεν καταργήθηκαν αυτόματα τα ΝΟΜΕ στα τέλη του 2019 που κόστισαν στην επιχείρηση 600 εκατομμύρια ευρώ, αφ’ ετέρου αύξησε τις τιμές πώλησής της. Ακόμη χειρότερα, διατήρησε τις αυξημένες τιμές πώλησης εις βάρος των καταναλωτών το 2020, όταν η τιμή της ενέργειας μειώθηκε στα 40 ευρώ κατά μέσον όρο λόγω της πανδημίας, προτιμώντας επιπλέον να εισάγει αντί να παράγει, ενώ συνέχισε να πουλάει το ρεύμα με 160 ευρώ αισχροκέρδειας. Σήμερα δε, μεταβιβάζει το αυξημένο κόστος στους καταναλωτές, όταν το 2020 δεν τους είχε μεταβιβάσει τη μείωση, γεγονός που σημαίνει πως ήταν αυτονόητη η άνοδος της μετοχής της –κανένα κατόρθωμα, υπό αυτές τις προϋποθέσεις ληστείας των Ελλήνων, κυριολεκτικά ληστείας των Ελλήνων-, ενώ ωφέλησε μόνο τους μετόχους της, όπως είναι το υπερταμείο των ξένων.

Περαιτέρω, στις επιτροπές θέσαμε πολλές ερωτήσεις που ως συνήθως δεν απαντήθηκαν, ενώ η σημαντικότερη ήταν εάν είναι σωστός ο ισχυρισμός της ΕΒΙΚΕΝ, της Ένωσης Βιομηχανικών Καταναλωτών Ενέργειας. Εν προκειμένω, η ΕΒΙΚΕΝ υποστήριζε το 2018 πως σύμφωνα με τις διατάξεις της Ευρωπαϊκής Ένωσης, εάν η λιγνιτική ενέργεια αξιοποιείται από τη βιομηχανία, τότε απαλλάσσεται από το πρόσθετο τέλος ρύπων, αρκεί βέβαια οι βιομηχανίες να υπογραφούν διμερείς προθεσμιακές συμβάσεις, τις OTC, με λιγνιτικές μονάδες.

Ρωτάμε, λοιπόν, ξανά, κύριε Υπουργέ: Ισχύει;

Συνεχίζοντας με τα περιεχόμενα του νομοσχεδίου, στο πρώτο και δεύτερο μέρος στα άρθρα 1 έως 16 όπου ορίζεται η απολιγνιτοποίηση ως ο σκοπός του, περιγράφεται ο διαδικαστικός τρόπος της υλοποίησής του, με τη σύσταση επιτροπών, με προσλήψεις στο Υπουργείο και με την ίδρυση της «ΜΕΤΑΒΑΣΗ Α.Ε.» για είκοσι χρόνια μαζί με το καταστατικό της.

Στο τρίτο μέρος και στα άρθρα 17 έως 19 καθορίζονται τα πολεοδομικά σχέδια των συγκεκριμένων περιοχών.

Στο τέταρτο μέρος και στα άρθρα 20 έως 26 αναφέρονται οι λεπτομέρειες για την απολιγνιτοποίηση, για παράδειγμα, η κατασκευή ΑΠΕ στις περιοχές, η απόληψη των κοιτασμάτων, η απόθεση υλικών κατεδάφισης, η οριοθέτηση υδατορεμάτων, τα χρηματοδοτικά πακέτα –που δεν αναφέρονται βέβαια ποσά- και το ανέκδοτο της τηλεθέρμανσης, υπό τα σημερινά βέβαια τεχνικά και οικονομικά δεδομένα ειδικά στην Ελλάδα.

Το πέμπτο μέρος και τα άρθρα 27 έως 31 αναφέρονται στην απόσχιση και μετάβαση των περιοχών απολιγνιτοποίησης από τη ΔΕΗ, καθώς επίσης στους όρους δόμησης, ενώ σημειώνεται πως θα αποσχιστούν από τη ΔΕΗ εκατόν εξήντα τέσσερις χιλιάδες στρέμματα με τη συνολική έκταση των ζωνών απολιγνιτοποίησης στα διακόσια σαράντα επτά χιλιάδες στρέμματα.

Επί ορισμένων άρθρων τώρα θα ήθελα να επισημάνω τα εξής:

Στο άρθρο 9 αναφέρεται πως ως διοικητής της ειδικής υπηρεσίας Δίκαιης Αναπτυξιακής Μετάβασης, της ΔΑΜ, είναι πρόσωπο υψηλής επιστημονικής συγκρότησης, χωρίς να λέει συγκεκριμένα εάν οφείλει να έχει τεχνική, οικονομική ή άλλου είδους κατάρτιση. Το ενδιαφέρον, όμως, είναι πως διορίζεται απευθείας από τον Πρωθυπουργό –απευθείας από τον Πρωθυπουργό!-, καθώς επίσης και από τον αρμόδιο Υπουργό. Οπότε εύλογα συμπεράναμε πως πρόκειται για μία κομματική θέση.

Από το Γενικό Λογιστήριο του Κράτους δε, διαπιστώσαμε πως ο διοικητής θα κοστίζει 80.000 ευρώ ετήσια ή περίπου 5.700 ευρώ το μήνα για δεκατέσσερις μισθούς, ενώ το γραφείο του –στο επόμενο άρθρο- άλλες 270.000 ευρώ. Συνολικά, λοιπόν, 350.000 ευρώ με μία απόφαση του Υπουργού ανά τριετία! Δεν είναι επιεικώς απαράδεκτο;

Στο άρθρο 11 είδαμε πως οι μισθοί των είκοσι ατόμων της ΔΑΜ θα είναι 500.000 ευρώ και της κεντρικής υπηρεσίας 370.000 ευρώ, ενώ στην παράγραφο 4 ορίζεται πως οι διευθυντές και οι προϊστάμενοι των οργανικών μονάδων της ΔΑΜ θα τοποθετούνται απευθείας από τον Υπουργό. Απευθείας αναθέσεις, οι συνήθεις.

Ήταν παράλογο, λοιπόν, το συμπέρασμά μας πως θα πρόκειται για ένα εντελώς κομματικό όργανο τακτοποιήσεων ανθρώπων του Υπουργού;

Το άρθρο 15 αφορά στη σύσταση της εταιρείας «ΜΕΤΑΒΑΣΗ Α.Ε.», η οποία ενώ έχει ανάλογες λειτουργίες με την υπηρεσία ΔΑΜ του Υπουργείου, αποκλειστικό μέτοχο το δημόσιο, εποπτεύεται από το δημόσιο και διορίζεται ο διευθυντής της από τον Υπουργό, από το δημόσιο δηλαδή, ιδρύεται παραδόξως ως νομικό πρόσωπο ιδιωτικού δικαίου και όχι ως νομικό πρόσωπο δημοσίου δικαίου.

Επόμενο παράδοξο είναι η αναφορά στο προοίμιο, σύμφωνα με την οποία οι εργασίες της «ΜΕΤΑΒΑΣΗ Α.Ε.» έχουν προτεραιότητα έναντι άλλων δημοσίων οργανισμών, ειδικά της ΔΕΗ, όπως γράφει, του ΟΤΕ και της ΔΕΠΑ.

Εύλογα, λοιπόν, δεν ρωτήσαμε το εξής; Από πότε ο ΟΤΕ είναι δημόσια εταιρεία, αφού είναι ιδιωτική και ελέγχεται από την «DEUTSCHE TELEKOM»; Γίναμε επίσημα, δηλαδή, το δέκατο έβδομο ομοσπονδιακό κρατίδιο της Γερμανίας; Δεν ήταν λογική η ερώτησή μας;

Σε κάθε περίπτωση, διαπιστώσαμε πάρα πολλές δημιουργικές ασάφειες στα άρθρα του καταστατικού της, στις οποίες δεν υπάρχει χρόνος να αναφερθούμε λεπτομερώς, εκτός από το ότι δεν υπάρχει πουθενά εκπροσώπηση των τοπικών κοινωνιών στο διοικητικό συμβούλιό της. Θεωρούμε πως αποτελεί ένα απαράδεκτο ατόπημα της Κυβέρνησης. Οπότε δεν πρέπει να το δεχθούν και οφείλουν να αντιδράσουν οι τοπικές κοινωνίες. Επαναλαμβάνουμε: Δεν πρέπει να το δεχθούν και οφείλουν να αντιδράσουν οι τοπικές κοινωνίες, προστατεύοντας τα συμφέροντά τους.

Το σημαντικότερο βέβαια άρθρο του καταστατικού της είναι το 23, με το οποίο δίνεται στην εταιρεία η δυνατότητα να συνάπτει δάνεια με τη σύμφωνη γνώμη του Υπουργού, ενώ το δημόσιο μπορεί να παρέχει εγγύηση μέσω του Υπουργού. Εδώ δεν αποκλείεται καν η σύναψη δανείων με υποθήκες επί των παγίων της, που μπορεί να είναι μεγάλες εκτάσεις, μέσω των οποίων θα μπορούσαν να αποκτηθούν δικαιώματα στον λιγνίτη που βρίσκεται σε αυτά τα εδάφη, εάν βέβαια καταπέσουν οι εγγυήσεις. Εν προκειμένω, τονίσαμε πως είναι απαραίτητο να εξαιρεθεί το δικαίωμα εγγραφής υποθηκών, σε καμμία περίπτωση δε μόνο με έγκριση του εκάστοτε Υπουργού.

Περαιτέρω, με το άρθρο 17 δίνεται το δικαίωμα εκμετάλλευσης των ζωνών απολιγνιτοποίησης, ΖΑΠ, στη ΔΕΗ, με την εκπόνηση πολεοδομικών σχεδίων. Δηλαδή, μια ιδιωτική εταιρεία που δεν ανήκει καν στην Ελλάδα, αλλά στο υπερταμείο και στους ιδιώτες μετόχους της, θα εκπονεί πολεοδομικά σχέδια εντός της Ελλάδας, σε μία έκταση διακοσίων σαράντα επτά χιλιάδων στρεμμάτων που είτε κατέχει είτε νέμεται δωρεάν, χωρίς να ενημερώνεται καν το κράτος και οι κοινότητες.

Εκτός αυτού, όπως ορίζεται στο άρθρο 29, παραμένουν επί αυτών των εδαφών τα μεταλλευτικά δικαιώματα στη ΔΕΗ. Δεν είναι σκανδαλώδες;

Στο άρθρο 18 δε, συνεχίζεται η αυθαιρεσία και η ασυδοσία του προηγούμενου, αφού με τις προσθήκες της παραγράφου 1 η περιοχή επέμβασης μπορεί να επεκτείνεται σε όμορες εκτάσεις δήμων. Επομένως, διευρύνεται ο αποκλεισμός των τοπικών κοινωνιών και των ΟΤΑ στη διάρκεια της μετάβασης που μόνο δίκαιη δεν είναι, ενώ ακριβώς γι’ αυτό επιλέχθηκε ο τίτλος «δίκαιη», σύμφωνα με τις γνωστές μεθόδους του Γκέμπελς.

Στο άρθρο 21, το απόβλητο της καύσης, η τέφρα, ονομάζεται με την παράγραφο 2 «υποπροϊόν», όπου όλοι γνωρίζουμε πως η διαφορά είναι τεράστια. Εύλογα, λοιπόν, ρωτήσαμε εάν υπάρχει κάποια μελέτη που να τεκμηριώνει πως η τέφρα δεν είναι επικίνδυνη –όχι βέβαια η ίδια μελέτη με το ότι η πανδημία δεν κολλάει στα λεωφορεία- οπότε μπορεί να την διασπείρει κάποιος σε πεζοδρόμια, αγωγούς, κονιάματα και λοιπά, όπως αναφέρει το νομοσχέδιο. Δεν είναι η τέφρα αυτή που κατηγορήθηκε από τους οικολόγους για επικίνδυνες βλάβες στην περιοχή; Τώρα θα τοποθετηθεί ως υποπροϊόν, βαφτιζόμενη ως υποπροϊόν, σε κτήρια, σε δρόμους και λοιπά; Δεν πρόκειται για μία περιβαλλοντική υποκρισία του μέγιστου μεγέθους;

Κλείνω με το άρθρο 27. Πρόκειται για ένα εκ των κομβικών του νομοσχεδίου, αφού αναφέρεται στη μεταβίβαση των εδαφών των λιγνιτωρυχείων από τη ΔΕΗ με απόσχιση σε νέα εταιρεία. Τα κοιτάσματα αυτά είναι περιουσία των Ελλήνων πολιτών που εκμεταλλευόταν η κάποτε δημόσια ΔΕΗ για να παράγει ενέργεια, γεγονός που σημαίνει πως δεν πρέπει πια να της ανήκουν, αλλά ούτε καν να τα διαχειρίζεται, όπως προβλέπει το σημερινό σχέδιο νόμου σχετικά με τη διαμόρφωση των πολεοδομικών σχεδίων.

Εκτός αυτού, προκύπτουν πολλά ερωτήματα, όπως ποια είναι η αποτίμησή τους, που στην παράγραφο 4 αναφέρεται πως θα γίνει -θα γίνει, δεν έχει γίνει ακόμη- καθώς, επίσης, από ποιον θα γίνει αποτίμηση και πώς θα γίνει. Για παράδειγμα, θα θεωρηθούν ως εδάφη με τέφρα και άρα περιορισμένης αξίας ή ως εδάφη με κοιτάσματα οπότε τεράστιας αξίας; Μεγάλη διαφορά μεταξύ των δύο.

Τέλος, ειλικρινά θεωρούμε πως είναι το πιο σκανδαλώδες νομοσχέδιο που έχει καταθέσει ποτέ η Κυβέρνηση. Το επαναλαμβάνω, είναι το πιο σκανδαλώδες νομοσχέδιο που έχει καταθέσει ποτέ, μέχρι σήμερα η Κυβέρνηση, η οποία φαίνεται πως βιάζεται πια να ξεπουλήσει την Ελλάδα όσο-όσο, προφανώς ακολουθώντας τις εντολές των δανειστών που δεν προβλέπουν την επανεκλογή της. Άλλωστε, οι δανειστές αυτό κάνουν ανέκαθεν μετά την καταδίκη μας στα μνημόνια. Εκμεταλλεύονται, δηλαδή την κάθε κυβέρνηση όσο διατηρεί τη δημοφιλία της, λεηλατώντας παράλληλα την Ελλάδα και μετά, όταν δεν τη χρειάζονται πια, την πετούν στα σκουπίδια. Το επαναλαμβάνω, κυριολεκτικά, την πετούν στα σκουπίδια. Εάν ρωτούσε κάποιος τους κυρίους Παπανδρέου, Σαμαρά και Τσίπρα –εάν, φυσικά, θα απαντούσαν ειλικρινά-, αυτή την πίκρα τους θα εισέπραττε.

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Νικήτας Κακλαμάνης):** Θα κλείσει ο κατάλογος των αγορητών με τον ειδικό αγορητή από το ΜέΡΑ25, τον κ. Κρίτωνα Αρσένη. Αμέσως μετά, θα πάρει -έπειτα από συνεννόηση- τον λόγο ο κ. Βελοπούλος και ο κύριος Υπουργός μετά. Από τους Κοινοβουλευτικούς Εκπροσώπους μέχρι στιγμής έχει εκφράσει επιθυμία γύρω στις δύο το μεσημέρι να μιλήσει ο κ. Καραθανασόπουλος, αλλά οι Κοινοβουλευτικοί ζητούν τον λόγο όποτε νομίζουν.

Κύριε Αρσένη, έχετε τον λόγο.

**ΚΡΙΤΩΝ - ΗΛΙΑΣ ΑΡΣΕΝΗΣ:** Σας ευχαριστώ πολύ, κύριε Πρόεδρε.

Βουλεύτριες και βουλευτές, κύριε Υπουργέ, αυτό το νομοσχέδιο νομοθετεί μια ύβρη χωρίς νέμεση, χωρίς κάθαρση. Η Κυβέρνηση που εκπροσωπεί αυτή τη στιγμή τη χώρα και χρωστάει σε αυτόν τον τόπο, σε αυτούς τους ανθρώπους που τόσα χρόνια ζούσαν σε μια χαμηλή ποιότητα περιβάλλοντος, έχαναν τη ζωή τους από τους καρκίνους, για να μπορούμε όλοι μας να έχουμε ρεύμα στο σπίτι, αυτή τη στιγμή εκδικείται αυτούς τους ήρωες, όπως κάνει και με κάθε άλλο ήρωα. Πρώτα τους χειροκροτούν και μετά τους φέρονται αντίστοιχα.

Το ζήτημα αυτού του νομοσχεδίου είναι η απολιγνιτοποίηση, όμως αυτό που φέρνει το νομοσχέδιο είναι η πληθυσμιακή ερήμωση της δυτικής Μακεδονίας και της Μεγαλόπολης. Η απολιγνιτοποίηση είναι κάτι το αναπόφευκτο; Βεβαίως, και είναι κάτι το αναπόφευκτο. Θα έπρεπε να είχε ξεκινήσει και πιο πριν, για να γίνει οργανωμένα, για να γίνει οργανωμένα η δίκαιη μετάβαση. Είναι αναπόφευκτο, γιατί ο κόσμος όλος, και η χώρα μας μαζί, είμαστε υποχρεωμένοι για να επιβιώσουμε να δώσουμε τον αγώνα απέναντι στην κλιματική κατάρρευση.

Δεν είναι η απολιγνιτοποίηση το ζήτημα. Είναι η απανθρακοποίηση το ζήτημα. Κι αυτό θα δείτε τι μεγάλη διαφορά κάνει, γιατί η Κυβέρνηση βγάζει τον λιγνίτη, για να μας φέρει το δραστικότερο ακόμα φυσικό αέριο, το οποίο θα το καίει, και να μας φέρει και την καύση απορριμμάτων. Δεν έχει καμμία σχέση η συζήτηση εδώ πέρα με απανθρακοποίηση. Μας βάζει πολύ βαθιά, μας κλειδώνει στις τεχνολογίες του άνθρακα, γιατί θα κάνει νέες επενδύσεις, νέες δραστηριότητες και προφανώς, θα θέλουν τουλάχιστον τριάντα πέντε χρόνια για να αποσυρθούν. Αντί, δηλαδή, η απολιγνιτοποίηση να γίνει πράσινη μετάβαση, την κάνει μαύρη πάλι σε άνθρακα. Αυτό είναι το περιβαλλοντικό ζήτημα.

Το συγκλονιστικό ζήτημα, όμως, που συζητάμε εδώ πέρα είναι η πληθυσμιακή ερήμωση της δυτικής Μακεδονίας και της Μεγαλόπολης. Είναι αποφευκτή; Ναι, εκατό τοις εκατό είναι αποφευκτή. Αυτό που νομοθετείτε, αυτήν την ερημοποίηση που νομοθετείτε με αυτό το νομοσχέδιο, είναι αποφευκτή. Θέλω να σας πω πολύ απλά, πώς μπορεί να μην γίνει αυτό, πώς μπορεί να αποφευχθεί η ερημοποίηση.

Πρώτον, με την αποκατάσταση των εδαφών. Η αποκατάσταση εδαφών μας επιτρέπει να κρατήσουμε τους ίδιους εργαζόμενους που απασχολούνται αυτή τη στιγμή στα χωματουργικά, στα λιγνιτωρυχεία να κάνουν τις ίδιες δραστηριότητες για τα επόμενα δέκα χρόνια. Τόσο χρειάζεται για να γίνει αυτή η αποκατάσταση που θα έπρεπε να την κάνουμε, γιατί το ορίζει και ο ΟΗΕ, βιώνουμε τη δεκαετία της περιβαλλοντικής αποκατάστασης. Ο ΟΗΕ μας λέει ότι το σημαντικότερο που έχουμε να κάνουμε αυτή τη στιγμή απέναντι στην κλιματική κατάρρευση είναι η αποκατάσταση της περιβαλλοντικής ζημιάς. Και ποια περιοχή είναι εμβληματική στην Ελλάδα, από την Πτολεμαΐδα, από την Κοζάνη, από το Αμύνταιο και τη Μεγαλόπολη; Αν προχωρούσαμε στην αποκατάσταση, θα είχαμε αυτή τη στιγμή λύσει για τα επόμενα δέκα χρόνια το μεγάλο κομμάτι της κατάρρευσης των εισοδημάτων, θα είχαμε ανακουφίσει όλες αυτές τις οικογένειες που μένουν χωρίς εισόδημα, που χρωστάνε με τα δάνεια, που χάνουν τα σπίτια τους και χάνουν το δικαίωμα να ζουν στον τόπο τους.

Δεν είναι, όμως, μόνο αυτό που μπορούμε να κάνουμε. Συμπληρωματικά με αυτό, μπορούμε να μετατρέψουμε τις λιγνιτικές μονάδες σε μονάδες θερμικής αποθήκευσης, όπως μας είπαν οι φορείς στην ακρόαση φορέων, με τεχνολογίες που χρησιμοποιούνται αυτή τη στιγμή στα ηλιοθερμικά και αλλού και δοκιμάζονται και για τη μετατροπή λιγνιτικών μονάδων. Θα μπορούσαμε να κρατήσουμε τον ίδιο αριθμό απασχολουμένων στις μονάδες αντί να τις γκρεμίσουμε για να τις κάνουμε μπάζα, όπως περιγράφει το νομοσχέδιο. Να τις μετατρέψουμε σε πράσινες μονάδες που θα χρησιμοποιούνται για τη θερμική αποθήκευση. Τι θα αποθηκεύουμε, δηλαδή; Ενέργεια.

Από πού έρχεται αυτή η ενέργεια; Από αυτό που θα έπρεπε να κάνουμε, που μας λέει ακόμη και η Ευρωπαϊκή Επιτροπή στην έκθεσή της του 2019. Τι είναι αυτό; Τα φωτοβολταϊκά στις ταράτσες και στις στέγες των σπιτιών -όπου ένα μεγάλο κομμάτι καταναλώνεται στις οικίες αυτές- μπορεί να παράξει περισσότερο από 33% της ενέργειας που καταναλώνουμε, συγκλονιστικά τεράστιο ποσό. Επομένως, ένα μεγάλο κομμάτι καταναλώνεται στα νοικοκυριά -που έτσι γλιτώνουν από την ακρίβεια- και το υπόλοιπο διαχέεται στο δίκτυο.

Για να δούμε, όμως, πού είναι τα δίκτυα αυτή τη στιγμή; Τα δίκτυα συνδέουν όλη την Ελλάδα με τη δυτική Μακεδονία και τη Μεγαλόπολη. Εκεί είναι τα δίκτυα. Εκεί είναι η αποθήκευση που μπορεί να γίνει, ώστε να μπορούμε απ’ τα φωτοβολταϊκά στα σπίτια να μαζεύουμε την ενέργεια το πρωί, για να μπορούμε να διαθέσουμε, να τη χρησιμοποιήσουμε το βράδυ συν ό,τι άλλο χρειαστεί να αποθηκεύσουμε.

Αυτή τη στιγμή, συζητάμε για το Ταμείο Ανάκαμψης. Κι, όμως, δεν υπάρχει μια λέξη για το τι πρέπει να γίνει ακριβώς για να σώσουμε αυτούς τους ανθρώπους που χάνουν το εισόδημα τους και τα σπίτια τους στις λιγνιτικές περιοχές.

Αν σήμερα –και αυτή είναι μια πρόταση που καταθέτω και καταθέτουμε επίσημα ως ΜέΡΑ25- από το Ταμείο Ανάκαμψης χρηματοδοτούταν ένα πρόγραμμα για την ενεργειακή αναβάθμιση κάθε πρώτης κατοικίας στη δυτική Μακεδονία και στη Μεγαλόπολη, θα είχαμε μείωση του κόστους ζωής για τα θύματα της απολιγνιτοποίησης, την ίδια στιγμή, όμως, θα είχαμε μια πλήρη οικονομική στήριξη της περιοχής.

Σκεφτείτε μόνο τι σημαίνει η ενεργειακή αναβάθμιση κτηρίων. Ένα «Εξοικονομώ κατ’ Οίκον» για όλες τις πρώτες κατοικίες στη δυτική Μακεδονία και τη Μεγαλόπολη σημαίνει ότι υδραυλικοί, άνθρωποι που ασχολούνται με τις μονώσεις, αλουμινάδες, ηλεκτρολόγοι, μπογιατζήδες, όλοι αυτοί θα χρειαστεί να δουλέψουν μαζικά γι’ αυτό το τεράστιο έργο. Θα έχουμε μικρές επιχειρήσεις και αυτοαπασχολούμενους πραγματικά να έχουν συγκλονιστική αύξηση των εισοδημάτων τους, ένα αναπτυξιακό «μπουμ» στην περιοχή, που θα μπορέσει να αντιτάξει, να αντιπαλέψει αυτή την οικονομική και πληθυσμιακή ερημοποίηση που φέρνετε στον τόπο.

Ταυτόχρονα, θα έπρεπε αυτό το πρόγραμμα να έχει την εγκατάσταση φωτοβολταϊκών στις ταράτσες και στις στέγες των σπιτιών και των πολυκατοικιών. Τι σημαίνει αυτό; Σημαίνει ότι οι άνθρωποι αυτοί όχι μόνο θα είχαν μειωμένο κόστος ζωής, όχι μόνο όλα τα επαγγέλματα θα είχαν δραστηριοποιηθεί, αλλά θα γίνονταν τα νοικοκυριά παραγωγοί ενέργειας. Θα είχαν άμυνα απέναντι σε αυτά τα τεράστια κύματα ακρίβειας που φέρνετε, θα είχαν μερική συμπλήρωση των εισοδημάτων που χάνονται.

Με τα τρία αυτά μέτρα, αποκατάσταση των κατεστραμμένων περιοχών, αλλαγή χρήσης των λιγνιτικών μονάδων και το μεγάλο «Εξοικονομώ κατ’ Οίκον» με παράλληλη εγκατάσταση φωτοβολταϊκών σε κάθε νοικοκυριό, κάθε πρώτη κατοικία, θα κάναμε όχι δίκαιη μετάβαση, θα κάναμε αποκατάσταση της αδικίας στον τόπο. Θα είχαμε μια περιφέρεια, η οποία αυτή τη στιγμή θα ήταν πρώτη σε ρυθμούς ανάπτυξης στην Ελλάδα.

Έχουν, βέβαια, ένα πρόβλημα αυτά τα τρία μέτρα. Το πρόβλημά τους είναι ότι δεν εξυπηρετούν τρεις, τέσσερις, πέντε γνωστές επιχειρήσεις. Εξυπηρετούν τα θύματα της απολιγνιτοποίησης, τους ήρωες που τόσα χρόνια έδωσαν τη ζωή τους, έχασαν ανθρώπους στο σπίτι τους, έζησαν σε ένα υποβαθμισμένο περιβάλλον, για να μπορούμε να έχουμε όλοι εμείς ενέργεια. Και τώρα, που δεν τους χρειαζόμαστε πλέον για την ηλεκτροπαραγωγή -αυτό είναι που μας λέτε;- τους στύβετε σαν ξεζουμισμένες λεμονόκουπες;

Οπότε, σας καλούμε να αλλάξετε πορεία και να υιοθετήσετε αυτές τις τρεις βασικές αναγκαίες προτάσεις.

Τι κάνετε εσείς αντί για αυτό; Αντί για περιβαλλοντική αποκατάσταση μεταβιβάζετε την ευθύνη της ΔΕΗ για την αποκατάσταση των εδαφών στο δημόσιο, στο οποίο δεν δίνετε κανέναν πόρο για να το φέρει εις πέρας, άρα, δεν προχωράτε σε περιβαλλοντική αποκατάσταση. Πώς αλλιώς δεν προχωράτε; Μα, γιατί αλλάζετε τη χρήση, χωρίς να έχει γίνει περιβαλλοντική αποκατάσταση, δίνετε τις γαίες, τις διαμοιράζετε, κάποιες για μεγάλα φωτοβολταϊκά, κάποιες για διάφορες επενδύσεις μεγάλης κλίμακας προς όφελος συγκεκριμένων ιδιωτών, μεγάλων επιχειρήσεων πάντα, με μηδενικές θέσεις απασχόλησης που πρέπει να παραχθούν ή ελάχιστες, στην τάξη των δεκάδων.

Γιατί απαλλάσσετε τη ΔΕΗ; Επειδή την πονάτε, θέλετε η Δημόσια Επιχείρηση Ηλεκτρισμού να σωθεί και να μην έχει αυτό το βάρος; Προφανώς και όχι. Την απαλλάσσετε επειδή δεν θέλετε να είναι δημόσια, επειδή έχετε καταργήσει το «Δέλτα», την έχετε κάνει «ΕΗ», έχετε καταργήσει το «Δέλτα», γιατί την ιδιωτικοποιείτε. Αν ήταν να ήταν δημόσια επιχείρηση, προφανώς και δεν θα την απαλλάσσατε, γιατί η βασική σας θεώρηση είναι ότι τα κόστη τα επωμίζεται το δημόσιο και τα οφέλη οι ιδιώτες, οι μεγάλοι ιδιώτες, να μην μπερδευόμαστε. Μεταβιβάζετε μέσα από τις περιβαλλοντικές αδειοδοτήσεις και όλες τις αδειοδοτήσεις για τις λιγνιτικές εξορύξεις την υποχρέωση της ΔΕΗ να κάνει περιβαλλοντική αποκατάσταση προς το δημόσιο, για να πουλήσετε τη ΔΕΗ, για τον ιδιώτη που θα αγοράσει τη ΔΕΗ.

Μας λέτε, όμως, ότι η λύση, τώρα που φεύγει ο λιγνίτης, είναι το φυσικό αέριο. Χάνεται η τηλεθέρμανση; Θα συνδέσουμε τα νοικοκυριά με φυσικό αέριο. Αυτή είναι η μεγάλη σας λύση. Σας εξήγησα σε όλες τις προηγούμενες ομιλίες ότι μας πηγαίνετε πάλι κόντρα στην εποχή, μας πηγαίνετε σε τεχνολογίες ξεπερασμένες. Το Ηνωμένο Βασίλειο το 2025 ξεκινάει την απαγόρευση χρήσης φυσικού αερίου σε θέρμανση σε νέες κατοικίες. Η Ευρωπαϊκή Επιτροπή έχει ανακοινώσει ότι σταδιακά θα αποσύρει τη χρήση του φυσικού αερίου στη θέρμανση στις κατοικίες. Η Ευρωπαϊκή Ένωση το 2035 αποσύρει το τελευταίο καινούργιο αυτοκίνητο που χρησιμοποιεί φυσικό αέριο από τους δρόμους, το Βέλγιο από το 2027, η Κίνα και τα λοιπά, επίσης, έχουν αντίστοιχους στόχους.

Και ήρθε χθες ο κ. Γεωργιάδης να πει σε εμένα προσωπικά ότι θα πρέπει να υποστηρίζω τα πυρηνικά για να τα λέω αυτά.

Κύριε Γεωργιάδη, καταλαβαίνουμε καθημερινά πόσο συνειδητά εγκληματεί ο κ. Μητσοτάκης, όταν δίνει όλες τις αρμοδιότητες για τη μετάβαση, για την πράσινη μετάβαση –για όπως θέλετε να την ονομάσετε- για την αντιμετώπιση της κλιματικής αλλαγής στο Υπουργείο Ανάπτυξης, που δεν έχει κανέναν επικεφαλής που να γνωρίζει τα στοιχειώδη για την κλιματική αλλαγή, τα στοιχειώδη για την τεράστια κλιματική αλλαγή.

Προσωπικά παλεύω ενάντια στην πυρηνική ενέργεια και συγκεκριμένα και ενάντια στα πυρηνικά εργοστάσια στην Τουρκία, στο Ακκούγιου, στα οποία κάνει εντελώς τα στραβά μάτια η Κυβέρνησή σας, παρά την παραβίαση των διεθνών υποχρεώσεων διαρκώς της Τουρκίας και στο κομμάτι της ενημέρωσης και στα θέματα ασφάλειας.

Εσείς, αν αύριο έρθει κάποιος κύριος με έναν χαρτοφύλακα και σας κάνει μια επενδυτική πρόταση για πυρηνικά, θα του πείτε «ναι», είστε έτοιμος να του πείτε «ναι», όχι προσωπικά εσείς, η Κυβέρνησή σας.

Τι άλλο, όμως, κάνει εδώ πέρα η Κυβέρνηση; Φτιάχνει έναν φορέα δίκαιης μετάβασης, έναν φορέα μετάβασης, για να συντονίσει όλες τις εργασίες στις απολιγνιτικές περιοχές, για να σώσει τον κόσμο εκεί πέρα. Και πού προφανώς τον φτιάχνει; Θα φανταστείτε όλοι σας ότι τον φτιάχνει στην Πτολεμαΐδα –έτσι;- ή τον φτιάχνει –άντε- στη Μεγαλόπολη. Μα, τον βάζει στην Αθήνα.

Ο φορέας που θα έχει την ευθύνη για το αν οι χιλιάδες άνθρωποι στη δυτική Μακεδονία θα χρειαστεί να πάνε στη Θεσσαλονίκη και στην Αθήνα για να βρουν δουλειά και να αφήσουν τον τόπο τους, γιατί δεν θα έχουν να φάνε, θα βλέπει όλη αυτή την καθημερινότητα και θα τη διαχειρίζεται από την Αθήνα. Σοβαρά μιλάτε; Προφανώς, ένα σας ενδιαφέρει, η επικοινωνία με τους επιχειρηματίες, οι οποίοι θα πάρουν τα λάφυρα της καταστροφής που δημιουργείτε. Γι’ αυτό στην Αθήνα. Δεν πρόκειται να είναι ένας φορέας που θα ασχοληθεί με τα θύματα της απολιγνιτοποίησης. Είναι ένας φορέας που θα ασχοληθεί με τη λεηλασία των θυμάτων, με τη λεηλασία του τόπου. Γι’ αυτό και πρέπει να είναι στην Αθήνα μακριά από τον έλεγχο, χωρίς καμμιά συμμετοχή, αλλά και τι να ελέγξει, όταν αυτά εδώ σχεδιάζετε;

Γιατί χρειαζόμαστε τα τρία αυτά μέτρα, άμεση αποκατάσταση περιβάλλοντος, αποκατάσταση εδαφών, επανάχρηση των λιγνιτικών μονάδων με το πρασίνισμά τους ως αποθήκες ενέργειας, ενεργειακή εξοικονόμηση των κτηρίων με παράλληλη εγκατάσταση φωτοβολταϊκών σε κάθε νοικοκυριό στη δυτική Μακεδονία και τη Μεγαλόπολη;

(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. **ΓΕΩΡΓΙΟΣ ΛΑΜΠΡΟΥΛΗΣ**)

Τα χρειαζόμαστε για να κερδίσουμε χρόνο, γιατί οι κυβερνήσεις σας, και οι δύο κυβερνήσεις, δεν έχουν σχεδιάσει αυτή τη δίκαιη μετάβαση. Δεν έχουμε ακούσει εδώ πέρα ένα πράγμα που να στέκει και να κάνει ένα συγκροτημένο όραμα για την επόμενη μέρα, που να δίνει μια αναπτυξιακή λύση.

Εμείς θεωρούμε ότι αυτές οι περιοχές θα πρέπει να είναι -και, αν θέλετε, τώρα που έχετε το Ταμείο Ανάκαμψης χρηματοδοτήστε το και με το Ταμείο Ανάκαμψης- οι περιοχές παραγωγής, έρευνας και τεχνολογίας στους τομείς αιχμής, που δεν είναι το φυσικό αέριο, δεν είναι η καύση απορριμμάτων, δεν είναι αυτά που φέρνετε τα οποία απαγορεύονται και δεν χρηματοδοτούνται πλέον καν, όπως η καύση, από την Ευρωπαϊκή Επιτροπή, γιατί είναι πλέον καταγγελτέα. Είναι οι τεχνολογίες για την αποθήκευση ενέργειας, είναι οι τεχνολογίες για την παραγωγή αποκεντρωμένων ΑΠΕ, είναι οι τεχνολογίες για το υδρογόνο.

Αυτές οι τεχνολογίες αιχμής πρέπει να ενισχυθούν με μια δημόσια υποδομή που με τη στήριξη των πανεπιστημίων θα μπορέσει να φιλοξενήσει μικρές και μεγάλες επιχειρήσεις, προκειμένου να μπορούν να κάνουν έρευνα και τεχνολογία, ώστε να γίνεται και δημόσια έρευνα και παραγωγή τεχνολογίας στην περιοχή στις τεχνολογίες αιχμής, αυτές που πραγματικά χρειαζόμαστε και ως χώρα για να ανταπεξέλθουμε στην ευγενή άμιλλα, αν θέλετε, αλλά και στον αγώνα για το ποιος θα καταφέρει να κάνει πρώτος τεχνολογικά την πράσινη μετάβαση. Διότι η πραγματική πράσινη μετάβαση είναι αυτό που πάντα ξεχνάτε, η προστασία των φυσικών μας οικοσυστημάτων, αυτό μας έχει μείνει όρθιο από τη φύση.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Αρσένη, ολοκληρώστε, σας παρακαλώ.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ολοκληρώνω πολύ σύντομα, κύριε Πρόεδρε.

Είναι εντυπωσιακό ότι λεηλατείτε αυτόν τον τόπο. Και είναι εντυπωσιακό γιατί είναι τόποι που σας έχουν στηρίξει επανειλημμένα με την ψήφο τους. Θα περίμενε, λοιπόν, κάποιος ότι μπορεί να φροντίσετε λίγο παραπάνω αυτούς τους τόπους. Τους λεηλατείτε, γιατί θεωρείτε ότι αυτοί οι άνθρωποι είναι δικοί σας και ότι μπορείτε να τους κάνετε ό,τι θέλετε. Τους λεηλατείτε και πιστεύετε ότι θα σας χειροκροτούν και πάλι, πιστεύετε ότι θα χάνουν τα σπίτια τους και ότι θα σας χειροκροτούν και πάλι. Γι’ αυτό τους αποκλείετε και από οποιαδήποτε διαδικασία συναπόφασης, που θα έπρεπε να είναι η «καρδιά» της επόμενης ημέρας.

Ωστόσο, θέλω να κλείσω απευθύνοντας και στον ΣΥΡΙΖΑ ένα ερώτημα που έχω κάνει ξανά και ξανά, αλλά δεν έχω λάβει απάντηση. Ακούσαμε τον κ. Τσίπρα να λέει ότι στο πλαίσιο μιας προοδευτικής διακυβέρνησης που καλεί και ζητά να γίνει είναι ενάντια στην ιδιωτικοποίηση της ΔΕΗ. Μια προοδευτική κυβέρνηση ΣΥΡΙΖΑ θα φέρει την επανεθνικοποίηση της ΔΕΗ; Θα αγοραστούν ξανά αυτές οι μετοχές ή απλά είμαστε ενάντια στην ιδιωτικοποίηση στα λόγια; Ποια είναι η συνέπεια της εναντίωσης στην ιδιωτικοποίηση; Ποια είναι τα απτά βήματα με τα οποία θα αποκατασταθεί ο δημόσιος χαρακτήρας της ΔΕΗ; Είστε υπέρ της επανεθνικοποίησης, ναι ή όχι;

Όσον αφορά στο θέμα της ΔΕΗ και της ακρίβειας -και ολοκληρώνω με αυτό- ο νόμος που έφερε ο ΣΥΡΙΖΑ προέβλεπε το χρηματιστήριο ενέργειας που βάζει σε εφαρμογή η Νέα Δημοκρατία και την οριακή τιμή. Τι προβλέπει η οριακή τιμή; Ότι το οριακό κόστος, δηλαδή το κόστος παραγωγής ενέργειας είναι από τους ακριβότερους τρόπους που έχουμε για παραγωγή ενέργειας. Είναι αυτό που θέλετε να κάνετε, βλέπετε, στις λιγνιτικές περιοχές, την παραγωγή με φυσικό αέριο. Αν αυτό είναι το ακριβότερο κόστος παραγωγής, τότε τόσο θα κοστίσει στους πολίτες και η παραγωγή από τα φθηνότατα υδροηλεκτρικά. Τι σημαίνει αυτό; Ότι τη διαφορά κόστους παραγωγής φυσικού αερίου με τα υδροηλεκτρικά την επωφελείται ο παραγωγός ιδιώτης και ούτε 1 cent δεν ωφελείται ο πολίτης. Γι’ αυτό και οι τεράστιες τιμές στα νοικοκυριά, γι’ αυτό και οι τεράστιες αυξήσεις.

Η προοδευτική διακυβέρνηση του ΣΥΡΙΖΑ θα καταργήσει την οριακή τιμή; Θα καταργήσει το χρηματιστήριο ενέργειας; Θα φέρει αλλαγή στη πολιτική; Θα γίνουν τα λόγια πράξη ή απλά θα αλλάξουν οι άνθρωποι που είναι στα Υπουργεία και οι κάτοχοι των υπουργικών αυτοκινήτων; Αυτό είναι το μεγάλο ερώτημα.

Κλείνω, λοιπόν, με την ουσία. Εμείς καταψηφίζουμε αυτό το νομοσχέδιο, γιατί εγκληματεί. Αυτή τη στιγμή και σε αυτή τη Βουλή νομοθετείτε μια πρωτόγνωρη μετακίνηση πληθυσμών, κάτι που μόνο στον Εμφύλιο έχει ξαναγίνει. Προκαλείτε οικονομική ερήμωση με το κλείσιμο του λιγνίτη, κάτι που σωστά το κάνετε, αλλά να δίνετε και μια διέξοδο σε αυτούς τους ανθρώπους να βρουν εργασία. Η διέξοδος είναι η αποκατάσταση των εδαφών, η αλλαγή χρήσης των λιγνιτικών μονάδων, το πρασίνισμά τους, η ενεργειακή εξοικονόμηση στα κτήρια και σε όλες τις πρώτες κατοικίες και τα φωτοβολταϊκά στη στέγη, ώστε να κινητοποιηθεί η οικονομία, να κρατηθούν οι θέσεις εργασίας, να ενισχυθούν τα εισοδήματα. Δεν το κάνετε, γιατί στόχος σας είναι η εξυπηρέτηση πέντε ανθρώπων, πέντε επιχειρηματιών κι ας διαλυθούν όλα τα άλλα, κι ας γίνει ρημάδι η δυτική Μακεδονία.

Εμείς δεν θα σας στηρίξουμε. Το καταψηφίζουμε με κάθε μας δύναμη και θα σας πολεμήσουμε σε αυτό.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα ο Πρόεδρος της Κοινοβουλευτικής Ομάδας της Ελληνικής Λύσης, ο κ. Βελόπουλος. Όπως έχει ήδη ανακοινωθεί, θα ακολουθήσει ο Αναπληρωτής Υπουργός κ. Παπαθανάσης και μετά θα ξεκινήσουμε με τη λίστα των ομιλητών.

Ορίστε, κύριε Πρόεδρε, έχετε τον λόγο.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ευχαριστώ πάρα πολύ, κύριε Πρόεδρε.

Κύριοι της Νέας Δημοκρατίας, είστε πραγματικά ένα κόμμα το οποίο πρέπει να επιδοκιμάσουμε ή καλύτερα να παραδεχτούμε και να αποδεχθούμε ότι κάνετε σαν τους καρδινάλιους στην Καθολική Εκκλησία ή σαν τους παπάδες της Καθολικής Εκκλησίας. Βαφτίζετε το κρέας ψάρι και προσπαθείτε να πείσετε εμάς για όλα αυτά που λέτε, τα οποία είναι και ανεδαφικά και ουτοπικά και έωλα.

Η αλήθεια είναι ότι το έργο είναι εύκολο για εσάς, διότι όλα τα μέσα μαζικής ενημέρωσης είναι μαζί σας. Άρα, φτιάχνετε μία αλήθεια, μία αλήθεια κατά πως σας βολεύει. Την αλήθεια, λοιπόν, τη φτιάχνει κάποιος όπως θέλει, αλλά το ίδιο φτιάχνεται και το ψέμα. Είστε αυτό που πολλές φορές λέω «το άκρον άωτον» της παράκρουσης και του ψέματος.

Με την αλήθεια, λοιπόν, όλα τα δεδομένα βρίσκονται σε μια αρμονική συμφωνία. Με το ψεύδος έρχεται γρήγορα η διαφωνία και η σύγκρουση με το αληθές. Και τι ψευδέστερο από το να πολεμάτε με ένα νομοσχέδιο τον λιγνίτη και την ίδια ώρα να δουλεύουν τα λιγνιτικά εργοστάσια. Άρα, λοιπόν, ή είστε ανίκανοι να υλοποιήσετε το νομοσχέδιο το οποίο υπερασπίζεστε, την απολιγνιτοποίηση -όπως εσείς θέλετε να επιβάλλετε- ή λέτε συνεχώς ψέματα στον κόσμο, γιατί χρειάζονται λιγνίτες και χωρίς αυτούς δεν υπάρχει ενέργεια, δεν υπάρχει ρεύμα, δεν υπάρχει καύσιμο.

Μεταλιγνιτική εποχή, όπως λέμε «μετα-άνθρωπος», όπως λέμε «Μεταπολίτευση», όπως λέμε «μετά». Αυτοί που κυβερνούν την Ελλάδα σήμερα δεν κοιτούν το σήμερα, κοιτούν το μετά. Μα, το σήμερα είναι συνδεδεμένο με την ενέργεια σε πολλές εκφάνσείς της στην καθημερινότητα. Από το ρεύμα που θα ανοίξει ο άνθρωπος στο σπίτι του για να ζεσταθεί τον χειμώνα, από το ρεύμα που θα ανοίξει η επιχείρηση για να μπορέσει να λειτουργήσει, από το ρεύμα που θα χρησιμοποιήσουμε σπίτι μας για να διαβάσουμε το βράδυ ή για να δούμε τηλεόραση.

Αυτό που κάνετε είναι εγκληματικό, πραγματικά εγκληματικό. Και θα σας πω για ποιους λόγους. Το κόστος παραγωγής ρεύματος τώρα που μιλάμε έχει ξεπεράσει το κόστος παραγωγής του λιγνίτη. Είναι πιο ακριβό το να παράγω ρεύμα από άλλα ενεργειακά αποθέματα απ’ ό,τι με τον λιγνίτη. Η μεγαβατώρα τον Νοέμβριο ξεπέρασε τα 190 ευρώ. Τον Νοέμβριο η τιμή του φυσικού αερίου ήταν 100 ευρώ και το κόστος εκπομπής διοξειδίου του άνθρακα στα 90 ευρώ. Την ίδια στιγμή, το κόστος ρύπων από λιγνίτη κυμαίνεται στα 120 ευρώ -σας δίνω στοιχεία για να καταλάβετε πως κάνετε τραγικό λάθος-, ενώ μια μονάδα φυσικού αερίου είναι στα 168 ευρώ ανά μεγαβατώρα.

Πληρώσαμε 140 εκατομμύρια ευρώ για εισαγωγή λιγνιτικού ρεύματος. Οποία υποκρισία! Αυτή η χώρα, η Ελλάς έχει τεράστια κοιτάσματα λιγνιτών, τους οποίους θέλετε να καταργήσετε εσείς. Περί τα 227 δισεκατομμύρια ευρώ και συντηρητικά 300 δισεκατομμύρια ευρώ αποφάνθηκαν κάποιοι ειδικοί και από το ΙΓΜΕ, αλλά και οι γεωλόγοι, όπως και η ΔΕΗ, ότι είναι η αξία των κοιτασμάτων. Και εσείς τα πετάτε στα σκουπίδια, λες και είναι δική σας περιουσία.

Ξέρετε γιατί κάναμε εισαγωγή ρεύματος, κύριοι της Νέας Δημοκρατίας; Είστε λάτρεις των ανεμογεννητριών, που είναι οικολογικές. Αυτές, όμως, κύριε εισηγητά της Νέας Δημοκρατίας, ούτε ο ίδιος ξέρετε και φαντάζομαι ότι ούτε μπορείτε να το ξέρετε γιατί δεν είναι η ειδικότητά σας -δεν ξέρω γιατί είστε εισηγητής εν πάση περιπτώσει- γίνονται από σπάνιες γαίες και τα πτερύγια των ανεμογεννητριών δεν μπορούν να ανακυκλωθούν και θάβονται σε πολλές χώρες και στην Αφρική. Για ποιο κλίμα μου μιλάτε, για ποιο περιβάλλον μιλάτε; Οι οπαδοί της ανεμογεννήτριας! Επειδή οι ανεμογεννήτριες που εσείς φυτέψατε σε όλη την Ελλάδα στα καμένα -και όχι μόνο- παρήγαγαν ρεύμα μόνο 12,5% λόγω άπνοιας κάναμε εισαγωγή ρεύματος. Και έρχονται σήμερα να μας πουν ότι πρέπει να καταργήσουμε τα πάντα για να γεμίσουμε με ανεμογεννήτριες.

Εγώ λέω το εξής: Όλη η Ελλάδα να γεμίσει με ανεμογεννήτριες, δεν πρόκειται να παραχθεί το ρεύμα το οποίο η Ελλάς καταναλώνει. Τρεισήμισι χιλιάδες άνθρωποι, τρεισήμισι χιλιάδες ψυχές και οι οικογένειές τους, ερωτώ εγώ τους Βουλευτές της Νέας Δημοκρατίας που πληρώνονται, όπως και εγώ, με πέντε χιλιάρικα τον μήνα πώς θα επιβιώσουν. Ρωτώ εσάς. Πώς; Ξέρετε, υπάρχει μια άκριτη αντίληψη στη Νέα Δημοκρατία περί του ακραίου νεοφιλελευθερισμού, ότι τα πάντα ρυθμίζονται από την αγορά. Κάνετε λάθος. Εν καιρώ πανδημίας και εν καιρώ κρίσης και εν καιρώ πτωχεύσεων δεν ρυθμίζονται από την αγορά γιατί έχει απορρυθμιστεί η αγορά λόγω όσων προανέφερα. Άρα, εδώ χρειάζεται ο κρατικός πατριωτισμός και παρεμβατισμός. Αυτό σας λέμε.

Δεν θα αναφερθώ βέβαια στο έγκλημα που έκανε και ο Πρωθυπουργός και ο Υπουργός Εξωτερικών διά δηλώσεών τους να ακυρώσουν τη δυνατότητα που έχει η χώρα να κάνει εξόρυξη φυσικού αερίου. Ποια ήταν η ανάγκη να γίνει αυτή η δήλωση στο εξωτερικό την ώρα που έχουμε παγκοσμίως ενεργειακή κρίση, την ώρα που το αδηφάγο -θα το πω ευθέως- σύστημα στον πλανήτη χρησιμοποιεί και λιγνίτες και φυσικό αέριο και κάνει εξορύξεις; Ήδη εχθές το Ιράν μαζί με τη Ρωσία -και η Ιταλία μπαίνει στο κόλπο και η Ισπανία- συμφώνησαν, στο μεγαλύτερο κοίτασμα της Κασπίας που είναι ιρανικό, να κάνουν συνεκμετάλλευση του φυσικού αερίου στην περιοχή εκεί. Και εσείς δεν θέλετε φυσικό αέριο! Αν είστε τόσο πλούσιοι και έχετε 300 δισεκατομμύρια ευρώ στην τσέπη σας, να τα δώσετε στον ελληνικό λαό και να μην γίνει εξόρυξη.

Πέρσι η ΔΕΗ πουλούσε το μεγαβάτ στα νοικοκυριά προς 160 ευρώ. Είχε μειωθεί, όμως, η τιμή στα 30 ευρώ και η μέση τιμή του έτους είχε διαμορφωθεί στα 40 ευρώ. Αυτό λέγεται αισχροκέρδεια. Και επειδή έτσι πουλούσαν το ρεύμα ακριβά στον Έλληνα από πέρυσι, μας έλεγαν ότι αυξάνεται η τιμή της μετοχής και χειροκροτούσαν οι κύριοι της Νέας Δημοκρατίας, λες και η άνοδος τιμής της μετοχής της ΔΕΗ θα πάει στην τσέπη του Έλληνα. Η εταιρεία, είναι εταιρεία. Ο Έλληνας που δεν έχει να ζεσταθεί, ο Έλληνας επιχειρηματίας που δεν μπορεί να παράγει φθηνά για να είναι ανταγωνιστικά τα προϊόντα του, τι θα πει; Ότι «θα φάω αυξημένη τιμή μετοχής της ΔΕΗ» ή θα πει ότι «δεν έχω να φάω»;

Θα μπορούσα να πω και άλλα πράγματα. Όμως, κύριοι της Νέας Δημοκρατίας, πραγματικά δεν σας ενδιαφέρει και αυτό είναι που με ενοχλεί. Στη συζήτηση ενός πολύ σημαντικού νομοσχεδίου, όπως αυτό εδώ, που θα έπρεπε να είναι εδώ όλοι οι Βουλευτές, γιατί μιλάμε για το μέλλον της ενέργειας της χώρας, μιλάμε για λιγνίτη, μιλάμε για πετρέλαιο, μιλάμε για φυσικό αέριο, μιλάμε για ενέργεια οι περισσότεροι απουσιάζουν και άφησαν εδώ τους δύο «Διόσκουρους» της Νέας Δημοκρατίας και τον Υπουργό να υπεραμυνθούν της κακής επιλογής της κατάργησης άρον άρον των λιγνιτών.

Σαφώς και είμαστε υπέρ της αλλαγής του κλίματος, να γίνει καλό το κλίμα, να έχουμε οξυγόνο. Μιλάνε, όμως, ποιοι; Αυτοί που επί εξήντα χρόνια έφτιαξαν μια τερατούπολη που λέγεται Αθήνα, όπου δεν μπορεί άνθρωπος να ζήσει φυσιολογικά, μια τερατούπολη που λέγεται Θεσσαλονίκη, άναρχα δομημένες, με καταπατήσεις, με ρυπάνσεις, με χείμαρρους κλεισμένους όπως να ‘ναι. Μιλάνε για το κλίμα και την ατμόσφαιρα του πλανήτη! Όλοι έγιναν οικολόγοι ξαφνικά και όλοι θέλουν να λύσουν το πρόβλημα της κλιματικής αλλαγής!

Κύριοι της Νέας Δημοκρατίας, υπάρχουν πολλά είδη ψευδών, ψεμάτων. Υπάρχουν τρία κατά την άποψή μου στα οποία η Νέα Δημοκρατία είναι πρωταθλήτρια: τα συνήθη, με τα οποία καθημερινά μέσα από τα μέσα μαζικής ενημέρωσης κάνετε πλύση εγκεφάλου στον ελληνικό λαό, τα καταστρεπτικά ψεύδη που είναι με την πολιτική σας και η στατιστική με τα ψεύδη της, αφού καθημερινά μαγειρεύετε νούμερα σε όλα τα σημεία από την οικονομία, την κοινωνία, την πολιτική μέχρι και τον κορωνοϊό.

Κύριοι της Νέας Δημοκρατίας, ρωτώ και θέλω, κύριε Υπουργέ, μια απάντηση: Τι χρεία έχει η χώρα μας να πάει βιαστικά στην απολιγνιτοποίηση. Πείτε μου γιατί βιάζεστε. Αυτό θέλω να καταλάβω. Όταν η Κίνα, η πιο ενεργοβόρα χώρα του πλανήτη, όπως και οι Ηνωμένες Πολιτείες, όπως η Πολωνία και η Γερμανία στην Ευρωπαϊκή Ένωση μετέφεραν την απολιγνιτοποίηση των χωρών τους για αργότερα, γιατί σ’ εμάς πρέπει να γίνει τώρα; Σαφώς και να γίνει εξοικονόμηση ενέργειας, να βάλετε και υδροηλεκτρικά, να βάλετε και ό,τι θέλετε. Απορώ, όμως, με το έγκλημα που κάνατε να λέτε «όχι» στην εξόρυξη φυσικού αερίου. Απορώ με το έγκλημα αυτό. Γίνεται, λοιπόν, προσπάθεια η Κίνα να κλείσει πυρηνικά εργοστάσια. Το καταλαβαίνω. Να πάψει να παράγει ενέργεια από λιγνίτη και άνθρακα. Να σταματήσει η χρήση πετρελαίου. Έτσι λένε οι οπαδοί της κλιματικής αλλαγής και της Νέας Δημοκρατίας. Δεν ισχύει αυτό.

Οι κόντρες μεταξύ Φιλιππίνων, Ιαπωνίας και Κίνας είναι για τα δυνητικά κοιτάσματα που έχει η περιοχή και γι’ αυτό σκοτώνονται μεταξύ τους. Η κόντρα που έχει η χώρα που λέγεται Ηνωμένες Πολιτείες με τη Ρωσία, έχει να κάνει και με τα δυνητικά κοιτάσματα στον Βόρειο Πόλο. Η κόντρα που έχουμε στην περιοχή μας, στη Μεσόγειο, έχει να κάνει με τα δυνητικά κοιτάσματα μεταξύ Μεσογείου, Αιγύπτου, Ισραήλ, Κύπρου, Ελλάδας, Τουρκίας. Ποιον κοροϊδεύετε μωρέ; Επειδή έχετε τα μέσα μαζικής ενημέρωσης μαζί σας; Αύριο το πρωί να σταματήσουμε όλο το πετρέλαιο της γης, όλο το φυσικό αέριο και να γεμίσουμε όλο τον πλανήτη με «φουρφουράκια», δεν πρόκειται ποτέ να λυθεί το θέμα της ενέργειας.

Εγώ καλώ τον Πρωθυπουργό, καλώ όλους εμάς, να πάμε στη Φλώρινα, στην Κοζάνη, να πάμε στη δυτική Μακεδονία. Εκεί οι οικογένειες ζούσαν από αυτή τη δουλειά. Εργασία ζητάνε οι άνθρωποι, δεν είναι επαίτες. Τι θα τους κάνουμε; Κλέφτες; Να αρχίσουν να κλέβουν και αυτοί, να πλιατσικολογούν; Πώς θα επιβιώσουν τα παιδιά τους; Δεν ενδιαφέρεται κανείς εδώ μέσα, ρε παιδί μου; Κανένας δεν ενδιαφέρεται για τον Έλληνα; Τίποτα;

Αιολική ενέργεια, ηλιακή ενέργεια. Ρωτώ όλους εσάς: Γιατί δεν λένε εδώ οι εισηγητές σας και ο Υπουργός της Νέας Δημοκρατίας, ο σεβαστός και αξιότιμος Υπουργός, ότι πέρυσι στις Ηνωμένες Πολιτείες, το Τέξας έπεσε στην παγίδα να μειώσει την εξόρυξη πετρελαίου -γιατί είναι πετρελαιοφόρος περιοχή- και είχαν βάλει τεράστια φωτοβολταϊκά. Επειδή χιόνισε, δεν μπόρεσαν ούτε τα «φουρφουράκια» να λειτουργήσουν ούτε και τα φωτοβολταϊκά να μαζέψουν ενέργεια. Επί έντεκα μέρες είχαν συνεχή μπλακάουτ. Πέρυσι έγινε αυτό.

Γιατί δεν τα λέτε αυτά και τα κρύβετε; Πείτε μου τον λόγο. Δεν είναι τυχαίο ότι οι περισσότεροι φίλοι σας τοποθετούν «φουρφουράκια» σε όλη την Ελλάδα. Δυστυχώς. Για εμάς -θα το πω ωμά- η εξυπηρέτηση ολιγαρχών, η εξυπηρέτηση κομματικών επιλογών, η εξυπηρέτηση φίλων και κολλητών δεν είναι πάνω από την υγεία του Έλληνα, από τη ζωή του Έλληνα. Αυτή είναι η δεδηλωμένη άποψή μας.

(Χειροκροτήματα από την πτέρυγα της Ελληνικής Λύσης)

Η Κυβέρνηση, λοιπόν, πρέπει να απαντήσει σε ένα δίλημμα: Επιδοτήσεις ή λιγνίτης. Τι λέει η Κυβέρνηση; Ακρίβυνε το ρεύμα, θα επιδοτήσω το ρεύμα.

Κύριε Υπουργέ, πού θα βρείτε τα λεφτά; Δανεικά. Δεν υπάρχει χρήμα. Εκτός αν ανακάλυψε ο κ. Σταϊκούρας «λεφτόδεντρα». Η επιδότηση του ρεύματος γίνεται από δανεικά. Δεν είπατε, λοιπόν, στον Έλληνα ότι «σου δίνω 200, 300 ευρώ, αλλά θα μου τα δώσεις πίσω σε ένα, δύο χρόνια με τόκο». Να έχετε το θάρρος, να έχετε την τόλμη να πείτε «είμαστε ανίκανοι να παράγουμε πλούτο, θα παράγουμε μόνο χρέος για την Ελλάδα και τους Έλληνες». Να το πείτε. Επιδοτούμενη οικονομική πολιτική σημαίνει υπερχρέωση και του κράτους και του πολίτη. Γιατί; Θα έχουμε νέα ελλείμματα.

Τι σας λέμε εμείς; Έχουμε πόλεμο ενεργειακό. Πρώτον, μεγαλύτερη συμμετοχή του λιγνίτη στο ενεργειακό μίγμα της χώρας. Το κάνετε τώρα. Ανοίξατε λιγινιτικά εργοστάσια γιατί βλέπατε το μπλακάουτ να έρχεται. Το κάνατε. Το νομοσχέδιο γιατί το φέρατε τώρα; Δεύτερον και σημαντικό, εάν ενεργοποιηθούν οι λιγνίτες, θα πέσουν οι τιμές. Είναι λογικό γιατί συμφέρει περισσότερο τώρα να λειτουργήσουν οι λιγνίτες, απ’ ό,τι να κάνεις εισαγωγή φυσικού αερίου ή εισαγωγή πετρελαίου.

Θα εξασφαλίσουμε, λοιπόν, και επάρκεια τον χειμώνα και το καλοκαίρι. Η ΔΕΗ πρέπει να θέσει «χθες», σε λειτουργεία τη θερμή εφεδρεία. Όσοι ασχολήθηκαν με το θέμα ξέρουν τι εννοώ, όσοι δεν ασχολήθηκαν, δεν πειράζει, έρχονται εδώ και λένε εκθέσεις ιδεών.

Το δίλημμα, λοιπόν, που γεννάται είναι αυτό που πολλές φορές μου λένε πολλοί «και τι θα κάνατε εσείς»; Θυμάμαι –και ρωτήστε τον κ. Μανιάτη, το επαναλαμβάνω εδώ, κύριε Υπουργέ, ψάξτε λίγο στα Υπουργεία σας- το 2010-2011, με τον κ. Μανιάτη, σε μια προσπάθεια που κάναμε από κοινού για την εξόρυξη φυσικού αερίου και πετρελαίου στη χώρα και τα οικόπεδα και όλα αυτά -φώναζα από το 2007 εγώ εδώ μέσα- βρέθηκε ο αποθηκευτικός χώρος δυτικά του Πρίνου, το τεράστιο κοίτασμα που εξαντλήθηκε, κύριε Υπουργέ. Αυτό συγχρηματοδοτήθηκε από την Ευρωπαϊκή Ένωση. Υπήρχαν οι μελέτες, υπήρχαν όλα. Από το 2011, 2012, λοιπόν, κύριε Υπουργέ, παραμένει σε συρτάρια, δηλαδή να έχουμε χώρο αποθηκευτικό, έτοιμο φυσικό χώρο, για να αποθηκεύσουμε. Δεν κάνεις κάτι άλλο. Γιατί άκουγα τον εισηγητή της Νέας Δημοκρατίας να μιλά για αποθήκευση. Μα, δεν έχουμε δυνατότητα αποθηκεύσεως. Δεν έχουμε, γιατί δεν προνόησαν ποτέ οι κύριοι της Νέας Δημοκρατίας, του ΣΥΡΙΖΑ και του ΚΙΝΑΛ. Υπάρχει, λοιπόν, η Θάσος, δυτικά της Θάσου. Εκεί μπορούσαμε να αποθηκεύσουμε πετρέλαιο.

Και αν ακούγατε την Ελληνική Λύση, κύριε Υπουργέ -εδώ ήσασταν πριν έναν χρόνο και πλέον όταν σας έλεγα «είναι φθηνό το πετρέλαιο και το φυσικό αέριο, αποθηκεύστε ή προαγοράστε»- θα είχαμε κερδίσει σήμερα περίπου 5 δισεκατομμύρια ευρώ. Θα είχαμε 5 δισεκατομμύρια ευρώ για να τα έχουμε ως μοχλό -θέλετε; Αμορτισέρ θέλετε, ελατήρια θέλετε;- ανάπτυξης.

Πάμε, λοιπόν, στο ερώτημα. Ας μου απαντήσει έστω και ένας Έλληνας: Αξίζει να θυσιάσουμε 227 δισεκατομμύρια ευρώ λιγνιτών για να εισπράξουμε το πολύ 70 δισεκατομμύρια ευρώ, όπως λέει η Νέα Δημοκρατία, από την Ευρωπαϊκή Ένωση με το Ταμείο Ανάκαμψης;

Ακούστε, κύριοι, τα νούμερα είναι νούμερα. Η αξία είναι 272 δισεκατομμύρια ευρώ, 72 δισεκατομμύρια ευρώ θα πάρετε, έχετε έλλειμμα 200 δισεκατομμύρια ευρώ. Πού θα τα βρείτε; Ζούμε σε μια περιβαλλοντολογική υποκρισία, όλοι. Καίγονται δάση, για να βάλουν ανεμογεννήτριες και λένε ότι είναι οικολογία. Τοποθετούνται φωτοβολταϊκά σε γόνιμη γη, στη μάνα ελληνική γη. Ο άλλος μιλά για οικολογία και έχει i-phone, το οποίο γίνεται από σπάνιες γαίες. Ο άλλος μιλάει για οικολογία και χρησιμοποιεί κινητήρα βενζινοκίνητου ή πετρελαιοκίνητου. Ντροπή! Ερχόμαστε εδώ και «το παίζουμε» όλοι οικολόγοι.

Οι χώρες, λοιπόν, που καίνε λιγνίτη, πληρώνουν ρήτρες, χρηματοδοτώντας, όμως, από τις ρήτρες αυτές, τα φωτοβολταϊκά και τις ανεμογεννήτριες. Ποιος οικονομάει; Να σας πω εγώ, η Γερμανία.

Τα αποθέματα λιγνίτη της χώρας επαρκούν για σαράντα πέντε έτη, προσφέρουν μεγάλη ενεργειακή αυτονομία, προσφέρουν εθνική κυριαρχία. Χώρα πτωχευμένη, χώρα ενεργειακά εξαρτημένη, παύει να είναι κυρίαρχη χώρα. Καταλάβετέ το. Απλά είναι τα πράγματα. Πολύ απλά!

(Χειροκροτήματα από την πτέρυγα της Ελληνικής Λύσης)

Ακούστε τώρα, γιατί μερικά πράγματα πρέπει να τα λέμε όπως ακριβώς έχουν κι όχι όπως θα θέλαμε να είναι. Τι έκαναν οι υπόλοιπες χώρες, για να μη φτάσουν εδώ που φτάσαμε εμείς, να πληρώνουμε 230 ευρώ την μεγαβατώρα για το ρεύμα, όταν άλλοι πληρώνουν 100, 130, 150, 160 ευρώ. Οι ροές φυσικού αερίου έχουν αυξηθεί.

Ακούστε το έγκλημα που έκανε η Κυβέρνηση. Ο Πρωθυπουργός έχει μια ιδιαίτερη εμμονή με την Ευρωπαϊκή Ένωση. Το αντιλαμβάνομαι. Εχθές, πήγε στον Πούτιν και από πίσω είχε ευρωπαϊκές σημαίες, δεν είχε την ελληνική. Είχε μία ελληνική, μία ευρωπαϊκή, μια ελληνική, μία ευρωπαϊκή. Νόμιζε ότι ήταν ο εκπρόσωπος της Κομισιόν, όταν μιλούσε με τον κ. Πούτιν. Ήταν εκπρόσωπος της Ελλάδος! Επίσημη επίσκεψη! Τι δουλειά είχε η ευρωπαϊκή σημαία από πίσω; Όταν πήγαινε η Μέρκελ, είχε τη γερμανική.

Λέω, λοιπόν, και το αντιλαμβάνομαι, γιατί οι περισσότερες χώρες είχαν προαγοράσει φυσικό αέριο και περίμενε ο Πρωθυπουργός από την Ευρωπαϊκή Ένωση να κάνει αυτό που δεν έκανε η χώρα μας, δηλαδή προαγορά;

Δεν θέλετε εξόρυξη. Και τι κάνατε; Φτάσατε στο σημείο πάλι να επιστρέψετε στο λιγνίτη. Πήγατε, μάθατε, σφαλιάρα φάγατε, ξαναγυρίσατε στον λιγνίτη. Ποιος πληρώνει τη διαφορά; Ο ελληνικός λαός. Λάθος. Στη Γερμανία, ακούστε, 71,87 ευρώ η μεγαβατώρα, στην Πολωνία 73,36 ευρώ, στην Τσεχία 79 ευρώ, στη Σλοβακία 79 ευρώ, στην Ελλάδα 240 ευρώ! Μπράβο, να σας χαίρεται ο Έλληνας! Να σας ψηφίζουν οι νεοδημοκράτες και να λένε μπράβο, δεν πειράζει, ό,τι κι αν κάνετε λάθος, εγώ παράταξη ψηφίζω, Νέα Δημοκρατία και τελείωσε. Δεν είναι έτσι.

Εμείς, ως Ελληνική Λύση, δεν συναινούμε στα ψέματα σας. Θυμίζετε τη ρήση του Λίνκολν. Ακούστε τι είχε πει ο Λίνκολν, για να καταλάβετε τι κάνει η Νέα Δημοκρατία. Πόσα πόδια έχει ένας σκύλος; Τέσσερα. Έτσι δεν λέμε όλοι; Εάν ονομάσουμε την ουρά «πόδι», πώς θα λέγεται ο σκύλος; Ή πόσα πόδια θα έχει ο σκύλος; Πέντε, θα πει κάποιος, τέσσερα. Το να λέμε, λοιπόν, την ουρά «πόδι», δεν την κάνει πόδι. Με το να θέλετε το ψέμα να το κάνουμε αλήθεια, κάνετε λάθος. Δεν θα συνεχίσουμε σε αυτή τη λογική.

Ακούστε τώρα τα χειρότερα. Επειδή, είστε μια Κυβέρνηση που μέσα από την αποτυχία της δεν αντιλαμβάνεται την πραγματικότητα που αντιμετωπίζει ο ελληνικός λαός και επειδή επιχειρείτε συνεχώς με μισές αλήθειες και με ψέματα να δημιουργήσετε την αίσθηση μιας επιτυχημένης καταστάσεως, χθες ο ΟΗΕ έβγαλε μια ανακοίνωση, που κανένα από τα κανάλια που ελέγχετε -καλά να είναι τα κανάλια και το χρήμα, αλλά και το ΕΣΡ που δεν επιβάλλει πρόστιμα- δεν την ανακοίνωσε. Η Ύπατη Αρμοστής του ΟΗΕ για τα ανθρώπινα δικαιώματα μίλησε για μεθόδους εξαναγκασμού για την επιβολή της υποχρεωτικότητας και του προστίμου που επιβάλλουν πολλές χώρες, μεταξύ των χωρών και η Ελλάς -και αναφέρομαι στον κορωνοϊό. Όπου επιβάλλονται κυρώσεις θα πρέπει να είναι αναλογικές και να υπόκεινται σε έλεγχο από δικαστικές αρχές. Αυτά είπε ο ΟΗΕ. Όλα τα κανάλια το «έθαψαν»! Το «θάψατε».

Επίσης, αυτό που δεν σεβαστήκατε -και αυτό με ενοχλεί περισσότερο και θα το πω ευθέως- είναι ότι ακόμη και στη Δανία, που την είχαμε ως πρότυπο -κι εγώ την είχα ως πρότυπο- μια χώρα πρότυπο για τους εμβολιασμούς, εμβολιάστηκε το 99,9% του πληθυσμού. Πρότυπο-χώρα, για τη συνειδητότητα των πολιτών και την πειθώ που η κυβέρνηση κατάφερε τους πολίτες να τους πείσει να κάνουν το εμβόλιο.

Σήμερα, λοιπόν, η Δανία -ακούστε τώρα- πήγε σε λοκντάουν με 99% εμβολιασμό, πήγε σε λοκντάουν. Έκλεισε και η Δανία. Αυτό δεν σας προβληματίζει εσάς τους οπαδούς της υποχρεωτικότητας του εμβολιασμού; Δεν σας προβληματίζει; Δεν υπάρχει τίποτα στο μυαλό να σκεφτείτε, αλλά στέλνετε στο Αίγιο τον κόσμο να κάνει ληγμένα εμβόλια; Εχθές είχα καταγγελίες δεκαεπτά ανθρώπων από το Αίγιο που πήγαν να κάνουν εμβόλιο, είχε λήξει μια-δυο μέρες πριν και αυτομάτως λέει «δεν πειράζει, ας λήξανε. Δεν πειράζει».

Να πάτε να κάνετε ληγμένα εμβόλια, εσείς, κύριοι, εσείς που επιβάλλετε την υποχρεωτικότητα. Μα, είναι σοβαρά πράγματα αυτά; Διότι βγήκε ο κ. Πλεύρης σήμερα το πρωί και τα «έχωσε» στον ΣΥΡΙΖΑ -και δεν κατάλαβα γιατί σε εμάς τους υπόλοιπους- για τις ΜΕΘ και είπε ότι θα πάει στον εισαγγελέα.

Στάσου, κύριε Υπουργέ μου, μισό λεπτό. Είναι τραγικό και υποκριτικό να μιλάς για εισαγγελέα, όταν ως Κυβέρνηση θέσπισες το ακαταδίωκτο σε κάθε επιτροπή που έκανες.

(Χειροκροτήματα από την πτέρυγα της Ελληνικής Λύσης)

Είναι υποκρισία, είναι αλαζονική συμπεριφορά ενός Υπουργού, ο οποίος δεν καταλαβαίνει ότι δεν μπορείς να λες πως θα πας στον εισαγγελέα γι’ αυτά που είπε ο Γιαννάκος για τις ΜΕΘ, λες και δεν ξέραμε ότι και πριν τον κορωνοϊό χρειαζόταν πολλές φορές και πολιτικό «βίσμα», Βουλευτού ή ενός διοικητή νοσοκομείου, για να βρεις μια ΜΕΘ, πολλώ δε μάλλον τώρα που ο ίδιος ο Πρωθυπουργός παραδέχτηκε από του Βήματος της Βουλής πως εντάξει, δεν έχουμε ΜΕΘ, μένουν και έξω οι άνθρωποι στον διάδρομο. Κάπως έτσι το είχε πει εδώ στη Βουλή, ότι δεν είναι ΜΕΘ, αλλά είναι κάτι άλλο.

Και δεν ντρεπόμαστε; Δεν ντρέπεστε λίγο; Δεν ντρέπεστε ως Κυβέρνηση να λέτε στον πολίτη ότι πληρώνεις φόρο, σου πτώχευσα τη χώρα, αλλά δεν έχω ΜΕΘ, θα μείνεις στον διάδρομο σε ένα ράντζο; Αυτά είναι τραγελαφικά πράγματα σε μία σοβαρή κοινωνία.

Υπάρχει πραγματικά κάτι –και πρέπει να το πω εδώ- πολύ πιο σπάνιο και πιο σημαντικό από την ικανότητα. Είναι η ικανότητα να ανακαλύπτεις και να αναγνωρίζεις την ικανότητα του άλλου. Η Ελληνική Λύση, λοιπόν, αναγνωρίζει την ικανότητα της Νέας Δημοκρατίας να κάνει συνεχώς το άσπρο μαύρο, το ψέμα αλήθεια και το κίτρινο πορτοκαλί. Μπράβο, είστε ικανοί για όλα.

(Χειροκροτήματα από την πτέρυγα της Ελληνικής Λύσης)

Και θα ήθελα εδώ, για να κλείσω και να μην σας κουράζω, να σας πω ότι έχω μπροστά μου μία επιστολή της Ένωσης Ενημερωτικών Τηλεοράσεων Ελληνικής Περιφέρειας, η οποία διαμαρτύρεται για την ανυπαρξία του ΕΣΡ. Είναι η ένωση όλων των περιφερειακών σταθμών. Οι ίδιοι οι ιδιοκτήτες των καναλιών τα έχουν βάλει με το ΕΣΡ, αλλά η Κυβέρνηση πέρα βρέχει.

Δυστυχώς, το πρόβλημα δεν έχει λυθεί. Απεναντίας έχει οξυνθεί. Το τελευταίο διάστημα το ΕΣΡ επιβάλλει χρηματικές ποινές ιδιαίτερα υψηλές, που δεν λαμβάνουν υπ’ όψιν τις σημερινές οικονομικές συνθήκες, αλλά και τα μεγέθη και τις δυνατότητες της περιφερειακής τηλεοράσεως. Δεν είναι δυνατόν να επιβάλλονται πρόστιμα 35.000 ευρώ και 50.000 ευρώ σε περιφερειακά κανάλια με ετήσια κύκλο εργασιών 50.000 ευρώ. Ο κ. Κουτρουμάνος, που δεν ξέρει τι σημαίνει δουλειά. Μια ζωή παροχή υπηρεσίας στη δικαιοσύνη ήταν. Δεν δούλεψε να βγάλει μεροκάματο. Ενενήντα χιλιάδες ευρώ, λέει. Γιατί είναι φανερό ότι μας οδηγεί σε κλείσιμο το ΕΣΡ. Είναι η Ένωση των περιφερειακών καναλιών και λέει «υπέρογκα και δυσβάστακτα ουσιαστικά τα πρόστιμα».

Αυτό θα έχει επιπτώσεις σε όλον τον κλάδο, αφού ακόμη και η μετακύλιση των αμοιβών της «DIGEA», όπως προβλέπεται, θα είναι καταστροφική. Αυτά τα λένε οι άνθρωποι και εγώ φωνάζω εδώ και ενάμιση χρόνο να διαφυλάξουμε τη λειτουργία τους.

Δεν μπορεί ο κ. Koυτρομάνος σαν θεός να επιβάλλει πρόστιμα παντού. Τα λέω μόνος μου. Ήρθαν, λοιπόν, οι ίδιοι οι ιδιοκτήτες όλων των περιφερειακών καναλιών να διαμαρτυρηθούν. Και θα του πω κάτι του κ. Κουτρομάνου.

Πρέπει να επιλέξει, πραγματικά πρέπει να επιλέξει, γιατί οι υψηλές θέσεις είναι σαν τους απόκρημνους βράχους και είναι σε μια υψηλή θέση που τον τοποθέτησε η Νέα Δημοκρατία -είναι προσωπική η επιλογή του κ. Κουτρομάνου- αλλά επάνω στους απόκρημνους βράχους πηγαίνουν δυο είδη: το ένα είναι οι αετοί και το άλλο είναι τα ερπετά. Ας διαλέξει με ποιους είναι. Είναι με τους αετούς και με τη νομιμότητα ή με τα ερπετά ο κ. Κουτρομάνος; Κάποια στιγμή ας αποφασίσει και ο ίδιος.

Δυστυχώς, κύριοι της Νέας Δημοκρατίας, αποτύχατε. Εδώ και έναν χρόνο κρούω κώδωνα κινδύνου. Προχθές, μάλλον –ας με διαψεύσει ο κ. Παπαθανάσης- ο επικεφαλής της FED, του γνωστού αμερικανικού ομίλου που τυπώνει χρήμα εν πάση περιπτώσει, είπε στο Κογκρέσο ότι είναι ανοικτός σε ταχύτερη μείωση της αγοράς ομολόγων. Οι αγορές, λέει, βλέπουν μια εκθετική στροφή, περισσότερες πιθανότητες αύξησης επιτοκίων. Η ευρωπαϊκή τραπεζική αρχή βλέπει κινδύνους για συστημικές τράπεζες.

Σας τα έλεγα αυτά, κύριοι της Νέας Δημοκρατίας, εδώ και έναν χρόνο ότι αν αυξηθούν τα επιτόκια, καήκαμε όλοι μαζί, κύριε Υπουργέ. Από πού θα δανειστείτε; Τώρα δανείζεστε με μηδέν επιτόκιο και κάτι παραπάνω και τα φορτώνετε στο χρέος. Αν ανεβούν στο 6%, 7%, 8% τα επιτόκια, καήκαμε όλοι μαζί. Και επειδή κάποιοι χαιρόσασταν ότι καταρρέει ο Ερντογάν, πήγε και πήρε 55 δισεκατομμύρια δολάρια από το Κατάρ και τα Ηνωμένα Αραβικά Εμιράτα, γιατί την Τουρκία δεν θα την αφήσουν ποτέ να καταρρεύσει, σε αντίθεση με την Ελλάδα.

Μεταξύ λοιπόν, φίλες και φίλοι, όλων αυτών που συμβαίνουν, το ερώτημα είναι ξεκάθαρο. Σήμερα που μιλάμε η Ελλάδα, που χαίρεται η Νέα Δημοκρατία, είναι ακόμη BB και η Τουρκία είναι Β+. Αυτό τι σημαίνει; Ότι είμαστε χειρότερα και από την Τουρκία, που πεινάνε και που πηγαίνουν στα σουπερμάρκετ να πάρουν νερό, να πάρουν λάδι. Είμαστε χειρότερα οικονομικά από αυτούς. Το καταλαβαίνετε;

Και αντί να κάνουμε κάτι όλοι μαζί ως πολιτικό σύστημα, με πρόγραμμα, να βοηθήσουμε την Κυβέρνηση και τον Πρωθυπουργό -το έχω πει χίλιες φορές- για τον πρωτογενή τομέα να κάνουμε κάτι, για την υπεραξία που δίνει, δεν ακούτε κανέναν. Θα μας σώσει, λέει, η Ευρωπαϊκή Ένωση. Κανένας δεν θα μας σώσει.

Χαίρονται, λέει, με την απορροφητικότητα του ΕΣΠΑ. Υπουργός της Νέας Δημοκρατίας, κύριε Υπουργέ, τόλμησε να κάνει twit, λέγοντας ότι είστε οι καλύτεροι στην απορροφητικότητα. Και από κάτω έλεγε: «από το 2016 μέχρι το 2020 ήταν». Εσείς δεν ήσασταν το 2016, 2017 κυβέρνηση; Ο Υπουργός της Νέας Δημοκρατίας χαιρόταν που είμαστε πρώτοι στην απορροφητικότητα με τα στοιχεία του 2016-2020! Ε, πείτε μπράβο σε αυτούς.

Αλλά, ξέρετε, κύριε Υπουργέ, έχω μια ένσταση. Το ΕΣΠΑ είναι ένα πρόγραμμα για την ανάπτυξη της χώρας, όχι για να κάνετε προσλήψεις στο δημόσιο, όχι για να πληρώνετε επιδόματα και μισθούς από εκεί. Άρα, δεν είναι ΕΣΠΑ. Αυτό δεν είναι ΕΣΠΑ. Αυτό είναι «κάνω σάιτ για το Υπουργείο», «παίρνω κανένα λεωφορείο». Δεν είναι ΕΣΠΑ. ΕΣΠΑ σημαίνει δίνω χρήματα για δημόσιες επενδύσεις, για επενδυτικά προγράμματα, δίνω χρήματα για την ανάπτυξη, όχι μισθούς και επιδόματα.

Αυτή είναι η ιδεολογική μας διαφορά, κύριε Υπουργέ, και ξέρω ότι συμφωνείτε μαζί μου, γιατί η επιδοματική πολιτική είναι χρεοκοπημένη επιλογή. Το ΕΣΠΑ είναι εργαλείο για άλλο και για άλλους.

Και τρίτον, έρχεστε και φέρνετε ένα νομοσχέδιο τώρα. Ξέρετε τι κάνετε με το νέο νομοσχέδιο που θα φορτώσει στους ιδιοκτήτες την κλιματική, λέει, αναβάθμιση των κτηρίων; Τρία εκατομμύρια σπίτια Ελλήνων θα πρέπει να πληρώσουν τουλάχιστον από 20.000 ευρώ μέχρι 100.000 ευρώ για να τα κάνουν κλιματικώς ορθά και να μπορούν να τα μεταβιβάσουν. Τρία εκατομμύρια σπίτια, κύριοι συνάδελφοι!

Ο νέος νόμος που φέρνετε αυτό λέει, ότι πρέπει να γίνουν αλλαγές και τομές στα σπίτια, ώστε να κριθούν κατάλληλα για τις αναβαθμίσεις τους. Θέλει 20 χιλιάρικα ένα σπίτι εκατό τετραγωνικών για να γίνει αυτή η αναβάθμιση. Αν είναι μεγαλύτερο, θέλει 50, 70, 80. Πού θα τα βρει ο Έλληνας; Τι πάτε να κάνετε; Τρία εκατομμύρια σπίτια στο σφυρί;

Κύριοι της Νέας Δημοκρατίας, θα σας το πω ωμά. Κανένα ψέμα δεν αντέχει στον χρόνο. Ζείτε μια ψευδαίσθηση, αλλά αυτή η δική σας ψευδαίσθηση της ευδαιμονίας είναι ο εφιάλτης των Ελλήνων για την πείνα που έρχεται, τη φτώχεια που διακατέχει τον Έλληνα και τη δυστυχία του.

Εμείς κρούουμε κώδωνα κινδύνου. Έρχονται χειρότερες μέρες τους επόμενους μήνες. Εμείς θα είμαστε εδώ συνεπείς με επιχειρήματα, προτάσεις και κυρίως –θα το πω ωμά και κατανοητά-, χωρίς καμμία σχέση με διαπλοκή, χωρίς καμμία σχέση με υπόγεια, χωρίς καμμία σχέση με μεγαλοκαναλάρχες, για να φωνάζουμε δυνατά και ελληνικά «Πρώτα η Ελλάδα. Πρώτα οι Έλληνες. Τονώστε την Ελλάδα και τους Έλληνες, για να σας τα επιστρέψουν επί χίλια πίσω».

(Όρθιοι οι Βουλευτές της Ελληνικής Λύσης χειροκροτούν ζωηρά και παρατεταμένα)

**ΠΡΟΕΔΡΕΥΩΝ (Γεώργιος Λαμπρούλης):** Αφού καθαριστεί το Βήμα, θα δώσουμε τον λόγο στον Αναπληρωτή Υπουργό Ανάπτυξης και Επενδύσεων, τον κ. Παπαθανάση.

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Ανάπτυξης και Επενδύσεων):** Ευχαριστώ πολύ, κύριε Πρόεδρε.

Συζητάμε σήμερα το σχέδιο νόμου για τη δίκαιη αναπτυξιακή μετάβαση και ζητήματα που αφορούν στη διαδικασία απολιγνιτοποίησης.

Ξεκινώντας, θα ήθελα να ευχαριστήσω και να συγχαρώ τον εισηγητή της Κοινοβουλευτικής Ομάδας της Νέας Δημοκρατίας, τον κ. Καιρίδη, για την πολύ αναλυτική και συνεκτική παρουσίαση του νομοσχεδίου.

Ταυτόχρονα, επειδή, όπως έχω ξαναπεί, στα νομοσχέδια ένας κούκος δεν μπορεί να φέρει την άνοιξη, νομίζω ότι θα ήθελα να ευχαριστήσω και την ομάδα που έχει δουλέψει σκληρά, τον κ. Καβαλά, τον γενικό γραμματέα, την κ. Τσιρώνη, την κ. Παντελοπούλου, συνεργάτες μου, όπως επίσης τον κ. Μουσουρούλη που λόγω υποχρέωσης βρίσκεται στις Βρυξέλλες για διαπραγμάτευση σήμερα, αλλά και συνεργάτες όπως την κ. Μαυγονάτου που είναι εδώ σήμερα στην Αίθουσα, τον κ. Τζώρτζη, για την πολύ σκληρή δουλειά που έχουν κάνει καθ’ όλη τη διάρκεια αυτής της διαβούλευσης.

Ανέμενα μάλλον -και κατά τη διάρκεια των επιτροπών και σήμερα κατά τη διάρκεια της συζήτησης- να ακούσω τη μείζονα Αντιπολίτευση να παρουσιάσει το σχέδιό της, να συζητήσει γι’ αυτά τα οποία έχει κάνει, γι’ αυτά τα οποία σχεδιάζει. Περίμενα «να ρίξετε το γάντι», κυρία Πέρκα, κύριε Φάμελλε, να μας πείτε «Αυτά κάναμε. Είμαστε η ριζοσπαστική Αριστερά. Έχουμε ευαισθησίες γύρω από το περιβάλλον και έχουμε κάνει τόσα πράγματα» και η κεντροδεξιά παράταξη να απαντήσει και να πει «ναι, δεν κάναμε τόσα πολλά».

Αυτά, λοιπόν, που αναφερθήκατε στο τι κάνατε, στο τι θα κάνετε, προφανώς δεν υπήρχαν ούτε «γάντι» υπήρχε. Εμείς, λοιπόν, γυρίζουμε και σας «πετάμε το γάντι», να μας πείτε τι είναι αυτό το οποίο δεν κάνατε και το οποίο θέλατε να κάνετε και να σας πούμε τι είναι αυτό που κάναμε, τι είναι αυτό που κάνουμε και τι είναι αυτό που θα κάνουμε.

Γιατί είναι η πρώτη φορά στην ιστορία αυτού του τόπου που επίσημα ένα μεγάλο θέμα έρχεται στη Βουλή των Ελλήνων να συζητηθεί με σοβαρότητα, που έχει σχέση με τη ζωή εκατοντάδων χιλιάδων ανθρώπων. Και ειλικρινά λυπάμαι. Και θα μιλήσουμε για διαβούλευση, για την παραγωγή λιγνίτη, τι συμβαίνει, τι συνέβαινε, για τη μείωση του πληθυσμού, για ποια προγράμματα τρέξαμε τεσσεράμισι χρόνια, ποια διαπραγμάτευση κάνατε, ποιους πόρους πήρατε, ποια χρηματοδότηση λάβατε.

Αλλά εκείνο που με σοκάρει ειλικρινά, κυρίες και κύριοι του ΣΥΡΙΖΑ, είναι ότι σήμερα ούτε καν επιφυλάσσεστε για να ψηφίσετε κάποιο άρθρο ή να δηλώσετε ότι στηρίζετε κάποιο άρθρο του νομοσχεδίου. Εγώ θα σας απαντήσω με εικόνες. Αυτά είναι που δεν ψηφίζετε, κυρίες και κύριοι του ΣΥΡΙΖΑ. Αυτό το σεληνιακό τοπίο και τη μετατροπή αυτού σε μια βιώσιμη επιφάνεια που μπορούν οι κάτοικοι να ζήσουν, τα παιδιά τους να ζήσουν.

(Χειροκροτήματα από την πτέρυγα της Νέας Δημοκρατίας)

Αυτά σας τα δείχνω για να θυμάστε τι δεν ψηφίσατε σήμερα. Αυτά δεν ψηφίσατε σήμερα και τα καταθέτω στη Βουλή. Αυτήν την εικόνα στηρίζετε και συνεχίζετε να στηρίζετε, γιατί δεν ήρθατε να μας πείτε ούτε μία δράση κι εδώ ο κ. Φάμελλος, ως Αναπληρωτής Υπουργός, που ήταν υπεύθυνος με μια υπουργική απόφαση, λίγο πριν οι Έλληνες αποφασίσουν ότι δεν έπρεπε να είναι στην κυβέρνηση.

Τα καταθέτω απλά και μόνο για να δείτε τι δεν ψηφίζετε σήμερα, γιατί η ιστορία γράφεται και εδώ.

(Στο σημείο αυτό ο Αναπληρωτής Υπουργός Ανάπτυξης και Επενδύσεων κ. Νικόλαος Παπαθανάσης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κυρίες και κύριοι, ο Πρωθυπουργός Κυριάκος Μητσοτάκης το 2019 έλαβε μια απόφαση, μια απόφαση ότι η Ελλάδα έπρεπε να βγει μπροστά, να προχωρήσει στη δίκαιη αναπτυξιακή μετάβαση, γιατί ακριβώς αυτό ήταν κάτι που ερχόταν και που θα έπρεπε εμείς να τρέξουμε πιο γρήγορα από τα πράγματα.

Η απόφαση αυτή δικαιώθηκε και δικαιώθηκε γιατί αμέσως μετά, μετά από την απόφαση του Πρωθυπουργού Κυριάκου Μητσοτάκη, ήρθε η ίδια η Ευρωπαϊκή Ένωση και αναθεώρησε το ύψος των ρύπων, και από 40% το πήγε 55% για το 2030.

Μας έδωσε, όμως, η απόφαση αυτή του Πρωθυπουργού τη δυνατότητα να κάνουμε μια αρχή, αυτή την αρχή που δεν έγινε και δεν είχε γίνει ποτέ στην ιστορία αυτού του τόπου. Διότι όλοι βλέπαμε ότι η απολιγνιτοποίηση έρχεται. Διότι αυτή τη στιγμή που μιλάμε τίποτε δεν έχει αλλάξει από την παραγωγή ενέργειας από τον λιγνίτη, τίποτε δεν έχει αλλάξει. Αυτά που παραλάβαμε από εσάς έχουμε αυτή τη στιγμή. Και θέλω να πάρετε τον λόγο μετά και να μου πείτε ένα πράγμα που κάνατε. Και σας τα έχω πει τα στατιστικά στοιχεία εδώ, ότι μειώθηκε κατά τη διάρκεια της δικής σας διακυβέρνησης, κυρία Πέρκα, κατά 54% η λιγνιτική παραγωγή.

**ΘΕΟΠΙΣΤΗ (ΠΕΤΗ) ΠΕΡΚΑ:** Μα το απάντησα αυτό στην επιτροπή.

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Ανάπτυξης και Επενδύσεων):** Εντάξει, να τα ξαναπούμε όμως, εδώ δεν είμαστε επιτροπή, είμαστε στη Βουλή. Διότι κοιτάτε άλλα στοιχεία, τα κοιτάτε στραβά.

Επίσης, μειώθηκε ο πληθυσμός της περιοχής κατά δώδεκα χιλιάδες κατοίκους, τρεις χιλιάδες κάθε χρόνο, κι εσείς αδιαφορούσατε. Και επειδή είπα ότι θα απαντήσω σε συγκεκριμένα σημεία, ξεκινώντας από τα βασικά τα οποία θίξατε, και έχει σημασία, γιατί μέσα από την κουβέντα και την ανάλυση των ζητημάτων αυτών θα δούμε τι έχουμε κάνει εμείς, τι κάνουμε και τι θα κάνουμε, θα μιλήσουμε για την πολύ καλή δουλειά που έκανε η ομάδα του κ. Μουσουρούλη. Διότι αμέσως μετά από την απόφαση του Πρωθυπουργού η ελληνική πολιτεία αποφάσισε και συγκρότησε επιτροπή υπό τον κ. Μουσουρούλη.

Ακούστε διαβούλευση και κρατήστε σημειώσεις, τις χρειάζεστε. Δημόσια διαβούλευση, 4-9-2020, ολοκλήρωση προσχεδίου. 7-9-2020 συζήτηση προσχεδίου με τεχνικές ομάδες της Περιφέρειας Δυτικής Μακεδονίας. 3-9-2020 πάλι, σύσταση συζήτησης αναμορφωμένου προσχεδίου στη συντονιστική επιτροπή. Για τη συντονιστική επιτροπή γνωρίζετε πολύ καλά, γιατί αν μπείτε μέσα www.sdam.gr, θα τα βρείτε όλα. Θα βρείτε όλη την πορεία της συζήτησης και τι έχει γίνει. 3-9-2020 συζήτηση αναμορφωμένου προσχεδίου. 9-9-2020 παρουσίαση σχεδίου ΣΔΑΜ σε συνέντευξη Τύπου. Προφανώς ως κόμμα ακούγατε τις συνεντεύξεις Τύπου. 3-10-2020 έναρξη θεσμικής δημόσιας διαβούλευσης ως 10-11-2020. 4-10-2020 ανάρτηση στην ιστοσελίδα sdam.gr όλου του υλικού. 22-10-2020 διοργάνωση από το «ENTERPRISE GREECE» και τη συντονιστική επιτροπή του διαδικτυακού, επιχειρηματικού φόρουμ «ΔΑΜ και νέες επιχειρηματικές ευκαιρίες».

Σαράντα ημέρες διήρκησε η διαβούλευση, σαράντα ημέρες, και αναρτήθηκε. Και σας είπα, σας διαβάζω τις ημερομηνίες, θα σας τα δώσω όλα. Θα καταθέσω στην επιτροπή όλο το σχέδιο της διαβούλευσης, τα σχόλια και τα πάντα τα οποία είχαν γίνει. Θα σας καταθέσω και τη συνέντευξη Τύπου, τις διαβουλεύσεις, τις επιτροπές και πώς λειτούργησαν.

Προέκυψε από τη διαβούλευση και προκρίθηκαν η συντονιστική και συζητήθηκαν στις 23 Νοεμβρίου του τα αποτελέσματα στη 10η συντονιστική, 25 Νοεμβρίου παρουσίαση του επικαιροποιημένου σχεδίου δίκαιης αναπτυξιακής μετάβασης στην κυβερνητική επιτροπή, στη συνέχεια στο Υπουργικό Συμβούλιο. Δεν είστε Διαρκή Επιτροπή Παραγωγής και Εμπορίου της Βουλής, όπου έγινε παρουσίαση; Συνεχίζω. Στις 9 Δεκεμβρίου η διαβούλευση με φορείς τοπικής αυτοδιοίκησης, εκπροσώπους επιστημονικών και ακαδημαϊκών φορέων και ερευνητικών κέντρων, επιμελητηρίων, εργατικών κέντρων και σωματείων. Ξεκίνησε για τα εδαφικά και το εννοιολογικό υπόμνημα του προγράμματος δίκαιης αναπτυξιακής μετάβασης. 8-2-21 συζήτηση της συντονιστικής εδαφικών προσχεδίων για τη δυτική Μακεδονία και τη Μεγαλόπολη. 13-3-2021 έναρξη θεσμικής διαβούλευσης προσχεδίων ΕΣΔΙΜ έως 19 Μαρτίου, με βάση δομημένο θεματολόγιο. 15 Φεβρουαρίου κατάρτιση ΕΣΔΙΜ νήσων και ομάδων εργασίας και 6 Απριλίου έως 26 Απριλίου έναρξη θεσμικής διαβούλευσης συνοπτικού εννοιολογικού υπομνήματος.

Αλλά δεν σταματάμε μόνο εκεί. Διότι σας θέτω τα ερωτήματα και σ’ εσάς για να μας πείτε τι διαπραγμάτευση κάνατε στην Ευρώπη, γιατί δεν την έχουμε ακούσει. Συνεχίσαμε στη συζήτηση και στη διαπραγμάτευση με την Ευρωπαϊκή Επιτροπή, η οποία συνεχίστηκε στις 8-6-21 σε συνέχεια απόφασης συντονιστικής διαβούλευσης έως 25 Ιουνίου τα διαμορφωμένα κείμενα των εδαφικών, δυτικής Μακεδονίας, Μεγαλόπολης, νήσων Βορείου-Νοτίου Αιγαίου και Κρήτης, καθώς και το πρώτο σχέδιο. 16 Ιουνίου διαδικτυακό σεμινάριο με την συμμετοχή όλων των θεσμικών φορέων της εταιρικής σχέσης.

Είναι πάρα πολλά, δεν θα με φτάσει ο χρόνος, εκτός αν έχετε να μας προσθέσετε κι εσείς κάτι από τα δικά σας.

Συνεχίζουμε, λοιπόν. Έτσι, με την απόφαση την ιστορική του Πρωθυπουργού, η Ελλάδα βρέθηκε ακριβώς στο κατάλληλο χρονικό σημείο για να διεκδικήσει τους περισσότερους πόρους. Διότι τη στιγμή εκείνη της απόφασης είχαν ξεκινήσει όλες οι διαπραγματεύσεις με όλα τα διαρθρωτικά ταμεία. Εάν είχαμε καθυστερήσει -δεν σας λέω ένα χρόνο ή ενάμιση- και βρισκόμασταν τώρα και αυτή η απόφαση ελαμβάνετο τώρα -που έπρεπε να την είχατε λάβει, κύριε Φάμελλε, από το 2016 αυτήν την απόφαση και αυτό που συζητάμε σήμερα στη Βουλή έπρεπε να το έχετε φέρει εδώ και έξι χρόνια, αλλά το φέρνουμε εμείς μετά από δύο χρόνια δουλειάς και έχουμε να σας καταθέσουμε τη δουλειά που έχουμε κάνει. Καταθέστε μας εσείς στη δική σας δουλειά.

**ΚΑΛΛΙΟΠΗ ΒΕΤΤΑ:** Παχιά λόγια μόνο!

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Ανάπτυξης και Επενδύσεων):** Λόγια; Λόγια όχι, νομίζω ότι λόγια είστε εσείς. Διότι εγώ σας μιλάω με πράξεις και σας σας καταθέτω στοιχεία.

Αν είχαμε καθυστερήσει, λοιπόν, θα είχαμε χάσει δισεκατομμύρια. Έτσι, λοιπόν, τι συνέβη; Προέκυψε κι ένα μεταβατικό πρόγραμμα, ειδικό μεταβατικό πρόγραμμα 2021-2023, που άντλησε πόρους από το ΕΣΠΑ 2014-2020 -έφυγε και ο κ. Βελόπουλος για να τα ακούσει- του εθνικού ΠΔΕ και του Πράσινου Ταμείου, συνολικά 368 εκατομμύρια ευρώ, το οποίο τρέχει. Και πολλά από τα έργα τα οποία τρέχουν αυτή τη στιγμή, τηλεθερμάνσεις, φυσικό αέριο, στήριξης εργαζομένων, μέτρα για τη ζώνη καινοτομίας, προγράμματα νέων αναπτυξιακών, ψηφιακών και πράσινων δράσεων είναι από αυτήν τη δράση του μεταβατικού προγράμματος 2021-2023. Αμέσως, λοιπόν, ξεκινήσαμε. Τρέχουν αυτήν τη στιγμή. Αυτό είναι που κάνουμε τώρα, τρέχουμε, σχεδιάζουμε, εκτελούμε και προχωράμε στην επόμενη μέρα.

Είναι πολύ σημαντικό, λοιπόν, να δούμε όλα τα προγράμματα, γιατί ανέρχονται σε 368 εκατομμύρια ευρώ, και έτσι μας δίνεται η ευκαιρία να σχεδιάσουμε την επόμενη μέρα. Σας κατέθεσα χθες στην επιτροπή τα 7 δισεκατομμύρια ευρώ. Θέλετε να σας τα ξαναπώ; Θα σας τα ξαναπώ.

Πρόγραμμα δίκαιης ανάπτυξης, δημόσιοι πόροι 1 δισεκατομμύριο ευρώ. Πρόγραμμα Ταμείο Ανάκαμψης. Παρεμπιπτόντως με τη συζήτηση του Ταμείου Ανάκαμψης 300 εκατομμύρια ευρώ. Πυλώνες 2 και 3 του μηχανισμού δίκαιης μετάβασης 1,9 εκατομμύριο ευρώ. Από τα προγράμματα αυτά και μέσω της μόχλευσης των ιδιωτικών κεφαλαίων 900 εκατομμύρια ευρώ. Γράψτε τα. Νέο ΠΕΠ Δυτικής Μακεδονίας 394 εκατομμύρια ευρώ. Νέα προγράμματα ΕΣΠΑ 350 εκατομμύρια ευρώ. Ταμείο Ανάκαμψης για τα έργα πράσινης ψηφιακής μετάβασης στη δυτική Μακεδονία 250 εκατομμύρια ευρώ. Πράσινο Ταμείο 150 εκατομμύρια ευρώ. Εντάξει, το Πράσινο Ταμείο είναι αυτή η υπουργική απόφαση που βγάλατε πριν φύγετε από την κυβέρνηση. Μια υπουργική απόφαση, αυτή, τίποτα άλλο. Επενδύσεις ΔΕΣΦΑ 147 εκατομμύρια ευρώ και ΔΕΗ 2 δισεκατομμύρια ευρώ. Γιατί, η ΔΕΗ τα 2 δισεκατομμύρια ευρώ που θα ρίξει στην περιοχή δεν θα γεννήσουν θέσεις εργασίας;

Τι κάνουμε λοιπόν; Δημιουργούμε τον μηχανισμό. Έτσι ξεκινούν οι εργασίες, με τον μηχανισμό, επίσημος δημόσιος μηχανισμός και η εταιρεία η οποία δημιουργείται, που παίρνει τα εδάφη, δημόσια εταιρεία είναι. Σας το είπα και στις επιτροπές ότι τα εδάφη αυτά θα μισθωθούν. Για το κόστος, λοιπόν, θα υπάρξει ακριβώς μελέτη εκτίμησης. Αυτό γίνεται αυτήν τη στιγμή. Υπάρχει μελέτη εκτίμησης, που θα αποτυπώνει ακριβώς την αλήθεια. Και σας είπα ο ρυπαίνων πληρώνει. 1 ευρώ θα πάρει το δημόσιο όλα αυτά τα εδάφη. Είναι ιδιοκτησία του δημοσίου. Δεν δίνονται τα εδάφη αυτά. Θα αξιοποιηθούν, θα αποκατασταθούν και θα δοθούν με μακροχρόνια μίσθωση, ώστε να δημιουργήσουν θέσεις εργασίας. Αυτά όλα θα κριθούν, όπως προβλέπει η κείμενη νομοθεσία σχετικά με τη μακρόχρονη μίσθωση.

Αλλά δεν σταματάμε εκεί. Ακούμε τις παρατηρήσεις για τη συμμετοχή της κοινωνίας. Έχουμε σε πολλά σημεία. Δεν είναι μόνο η συντονιστική επιτροπή του κ. Μουσουρούλη, αλλά έχουμε και προβλέπουμε και μέσα από τα προγράμματα την εκχώρηση στα τοπικά ΠΕΠ εμπόρων, επίσης τη συμμετοχή στη διαχειριστική αρχή ΠΕΠ ενός ατόμου που θα ασχολείται μόνο με ΔΑΜ. Αυτά είναι πράγματα που τα έχουμε προβλέψει ήδη. Και επίσης προβλέπουμε και στις υποεπιτροπές παρακολούθησης τη συμμετοχή των τοπικών παραγόντων.

Προσθέτουμε, επίσης, ομάδες εργασίας στην ειδική υπηρεσία από τις περιοχές. Στις επιτροπές αξιολόγησης έργων ΔΑΜ υποχρεωτικά συμμετέχει και από ένας εκπρόσωπος από τις περιφέρειες.

Βλέπετε ότι ερχόμαστε και ακούμε και συμπληρώνουμε. Εσείς, τουλάχιστον, θα μπορούσατε να βρείτε το νομοσχέδιο, να το διαβάσετε και να πείτε «προσθέστε και αυτό, προσθέστε και εκείνο», να πάμε στην επόμενη μέρα. Εμείς ερχόμαστε εδώ και συμπληρώνουμε πράγματα τα οποία ακούμε μέσα από τη διαδικασία της Βουλής. Άρα, αυτή είναι η έννοια της Βουλής.

Λοιπόν, στις ειδικές γνωμοδοτικές επιτροπές συμμετέχουν και εκπρόσωποι των εδαφικών περιφερειών. Στη μετάβαση συνάπτει προγραμματικές συμβάσεις με τοπικούς φορείς και επιμελητήρια για να λειτουργήσουν ως αντένες. Στη μετάβαση η σύσταση των γνωμοδοτικών επιτροπών θα είναι με συμμετοχή εκπροσώπων από τις περιοχές των εδαφικών.

Αυτοτελές Τμήμα Παρατηρητηρίου: Ξεκόβεται από τη διεύθυνση, γίνεται αυτοτελές και συστήνονται παραρτήματα του παρατηρητηρίου στις περιοχές των εδαφικών. Επίσης, η μετάβαση ιδρύει παραρτήματα στις περιοχές ΔΑΜ, έτσι ώστε να μπορεί καλύτερα να εκπροσωπείται η κοινωνία.

Δεκατρείς συμμετοχές σάς μέτρησα της τοπικής κοινωνίας παντού, σε όλους τους τομείς, σε όλες τις διευθύνσεις, σε όλα τα τμήματα των μονάδων που ιδρύουμε.

Όμως, διαβάζοντας -και γι’ αυτό είναι που σας κάλεσα- θα ήθελα να δείτε μέσα διατάξεις οι οποίες έχουν σχέση με τη βοήθεια των επενδύσεων εκεί. Επιταχύνουμε τις αδειοδοτικές διαδικασίες για κάποιες δράσεις. Μα, πώς αλλιώς θα γινόταν; Να μην επιταχύνουμε, δηλαδή, σε μια περιοχή που γρήγορα πρέπει να τρέξουμε; Εσείς το είπατε, δέκα μήνες, δώδεκα μήνες να στηθούν οι επιτροπές.

Εμείς, λοιπόν, τι κάνουμε; Φέρνουμε διατάξεις και επιταχύνουμε όλες τις διαδικασίες, έτσι ώστε και η ΔΕΗ να τρέξει τα έργα της.

Επίσης, ένα πολύ σημαντικό το οποίο θέλουν όλοι οι δήμοι, είναι ότι δημιουργούμε για την υλοποίηση της τηλεθέρμανσης σύσταση διαδημοτικής επιχείρησης. Γιατί δεν το ψηφίζετε;

Συνεχίζουμε. Για την απόσχιση κλάδου -αυτά έχει μέσα το νομοσχέδιο- δημόσια είναι τα εδάφη. Διότι σας άκουσα που μιλήσατε αν τα εδάφη είναι δημόσια. Μα, στο δημόσιο έρχονται τα εδάφη από εταιρεία ΔΕΗ, όπου έχει και ιδιωτική συμμετοχή. Τα εδάφη έρχονται στο δημόσιο. Αυτό λέει μέσα το νομοσχέδιο.

Κυρίες και κύριοι, μέσα από αυτή τη διαδικασία ακόμα και το κομμάτι της υποστελέχωσης των ΟΤΑ το στηρίζουμε, γιατί εκεί θα έχουμε μέσα από τη μετάβαση προσωπικό που θα στηρίζει τις διαδικασίες, έτσι ώστε να επισπεύδονται όλα τα έργα. Αυτά έχουμε μέσα στην οργάνωση και τη λειτουργία αυτών των οργάνων, δυνατότητες να στηρίζονται όλες οι υπηρεσίες, έτσι ώστε να μην υπάρχει καμμία καθυστέρηση. Απορώ πώς δεν βρήκατε κάτι να ψηφίσετε μέσα! Διότι σας έδειξα τις φωτογραφίες αυτές. Θα σας στοιχειώνουν για πολύ καιρό!

Συνεχίζουμε και λέμε ότι δεν σταματήσαμε μόνο εκεί. Και στο νομοσχέδιο για τις στρατηγικές επενδύσεις, που έγινε νόμος του κράτους, συμπεριλάβαμε ειδικές διατάξεις για τη δυτική Μακεδονία και τη Μεγαλόπολη, για να διευκολυνθούν οι επιχειρήσεις. Και στον νέο νόμο που φέρνουμε την επόμενη βδομάδα, τον νέο αναπτυξιακό νόμο, έχουμε ειδικές διατάξεις για τη δυτική Μακεδονία και τη Μεγαλόπολη. Δίνουμε δυνατότητα, την κορυφή των κινήτρων στις περιοχές αυτές.

Και εγώ τώρα, που σας «πέταξα το γάντι», σας καλώ να μου πείτε: Πότε στην ιστορία των τεσσεράμισι ετών φέρατε στη Βουλή τέτοιες διατάξεις να στηρίξετε τις περιοχές, έτσι ώστε να μπορέσουν οι άνθρωποι αυτοί να φύγουν από τη μονοκαλλιέργεια του ηλεκτρισμού και να πάνε σε μια νέα εποχή, δίνοντας νέες θέσεις εργασίας σε νέες και σε νέους και μια νέα προοπτική στην περιφέρεια;

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

**ΣΩΚΡΑΤΗΣ ΦΑΜΕΛΛΟΣ:** Κύριε Πρόεδρε, θα ήθελα τον λόγο, παρακαλώ.

**ΠΡΟΕΔΡΕΥΩΝ (Γεώργιος Λαμπρούλης):** Τι θέλετε, κύριε Φάμελλε;

**ΣΩΚΡΑΤΗΣ ΦΑΜΕΛΛΟΣ:** Ως Κοινοβουλευτικός Εκπρόσωπος του ΣΥΡΙΖΑ θα ήθελα τη δευτερομιλία μου.

**ΠΡΟΕΔΡΕΥΩΝ (Γεώργιος Λαμπρούλης):** Πώς; Δευτερομιλία χωρίς να έχει προηγηθεί πρωτολογία;

**ΣΩΚΡΑΤΗΣ ΦΑΜΕΛΛΟΣ:** Θα ήθελα να κάνω μια παρέμβαση του τριλέπτου που επιτρέπει ο Κανονισμός, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Μην ξεκινήσουμε μια διαδικασία. Υπάρχει ο κατάλογος τον οποίο γνωρίζετε όλοι, εικοσιπέντε εγγραφές. Λοιπόν, περιμένουν οι συνάδελφοι να ξεκινήσουν να μιλήσουν.

**ΣΩΚΡΑΤΗΣ ΦΑΜΕΛΛΟΣ:** Δεν θα το παραβιάσω.

**ΠΡΟΕΔΡΕΥΩΝ (Γεώργιος Λαμπρούλης):** Θα ακολουθήσουν, φυσικά, ενδιάμεσα και οι Κοινοβουλευτικοί Εκπρόσωποι. Θα έχετε όλοι τη δυνατότητα. Εγώ αυτό προτείνω. Αν εσείς επιμένετε, δεν μπορώ να σας στερήσω τον λόγο.

**ΣΩΚΡΑΤΗΣ ΦΑΜΕΛΛΟΣ:** Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Αν θέλετε ντε και καλά τώρα να παρέμβετε, πολύ αυστηρά για δύο λεπτά έχετε τον λόγο.

**ΣΩΚΡΑΤΗΣ ΦΑΜΕΛΛΟΣ:** Εντάξει, ευχαριστώ

Κύριε Πρόεδρε, όπως καταλαβαίνετε και μετά από αυτή τη με ιδιαίτερη ένταση ομιλία του Αναπληρωτή Υπουργού, πρέπει να πούμε δυο λόγια.

Είναι γεγονός ότι καταλαβαίνουμε το άγχος, την αγωνία και το αδιέξοδο που έχει ο Αναπληρωτής Υπουργός, μιας και η Κυβέρνηση είναι ιδιαίτερα εκτεθειμένη σε μια περιοχή όπου όλοι οι φορείς, από ό,τι είδαμε στην ακρόαση φορέων, είναι αντίθετοι και όλα τα κόμματα της Αντιπολίτευσης επίσης είναι αντίθετα με ένα σχέδιο, το οποίο δυστυχώς δεν υπάρχει.

Να τον ενημερώσουμε, λοιπόν, για κάποια πρακτικά ζητήματα που ξέρει η Βουλή, αλλά δεν τα ξέρει μάλλον ο Υπουργός. Το νομοσχέδιο που, τάχα διαβουλευθήκατε για πολύ καιρό, αναρτήθηκε στο OpenGov.gr, αν δεν κάνω λάθος, για επτά ημέρες μόνο.

**ΘΕΟΠΙΣΤΗ (ΠΕΤΗ) ΠΕΡΚΑ:** Έξι.

**ΣΩΚΡΑΤΗΣ ΦΑΜΕΛΛΟΣ:** Δεύτερον, το νομοσχέδιο που τάχα διαβουλευθήκατε για πολύ καιρό, έμεινε στις επιτροπές της Βουλής τρεις μέρες μόνο, χωρίς να υπάρχει κανένα κενό για να προετοιμαστεί κάποιος. Και μάλιστα, μεταξύ της συνεδρίασης των άρθρων και της ακρόασης φορέων παρεμβλήθη μισή ώρα. Αυτό, για να καταλάβετε πόσο πολύ…

**ΘΕΟΠΙΣΤΗ (ΠΕΤΗ) ΠΕΡΚΑ:** Ένα τέταρτο.

**ΣΩΚΡΑΤΗΣ ΦΑΜΕΛΛΟΣ:** Ένα τέταρτο. Ωραία.

Να καταλάβετε, επίσης και ποιος το διάβασε, κύριε Αναπληρωτά. Τις παρεμβάσεις που πιθανά θα κάνετε -γιατί νομοτεχνικές δεν έχετε καταθέσει- τις ζητήσαμε εμείς και οι φορείς, διότι οι δικοί σας Βουλευτές δεν μίλησαν επί των άρθρων και δεν ακούσαμε κανέναν Βουλευτή να τοποθετείται, ούτε εσάς και τον Υπουργό, επί των άρθρων του νομοσχεδίου.

Εδώ, λοιπόν, η εισηγήτριά μας τα ζήτησε και σήμερα. Δεν άκουσα από τον εισηγητή της Πλειοψηφίας σήμερα, αλλά από τη δική μας εισηγήτρια…

**ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ:** Δεν ήσασταν εδώ;

**ΣΩΚΡΑΤΗΣ ΦΑΜΕΛΛΟΣ:** Τον άκουσα στη συνεδρίαση των Εεπιτροπών. Σας λέω σήμερα, στην Ολομέλεια.

Σας λέμε, λοιπόν, το εξής για να μην ξεχνιόμαστε. Πρώτον, αν θέλετε να είστε άριστοι και επιτελικοί, να φέρετε τις νομοτεχνικές. Δεν τις έχετε φέρει και λέτε ότι τροποποιείτε. Δεύτερον, αν θέλατε να συμμετέχουν οι φορείς, έπρεπε να το έχετε σκεφτεί και όχι να σας πιέσουν όλοι για να έρθετε την τελευταία στιγμή, όπως κάνετε με τις τροπολογίες. Αυτό είναι απόδειξη ότι ηττηθήκατε, ότι σύρεστε να βάλετε τους τοπικούς φορείς, όχι ότι είστε άριστοι.

Να πάμε λίγο στο συγκεκριμένο. Μας ζητάει η Νέα Δημοκρατία να απολογηθούμε, γιατί ο ΣΥΡΙΖΑ, μετά τη λανθασμένη απόφαση Μητσοτάκη, δεν έκανε κάτι για να την προλάβει, όταν ήταν στην κυβέρνηση; Πάτε καλά;

Εμείς ήμασταν αυτοί οι οποίοι περάσαμε από τη Βουλή την απόφαση της Συνόδου των Παρισίων για το κλίμα. Περάσαμε τον νόμο για την κλιματική προσαρμογή, που καθυστερείτε τώρα να υλοποιήσετε. Συνθέσαμε το πρώτο Εθνικό Σχέδιο για την Ενέργεια και το Κλίμα, μαζί με ανταγωνιστικές διαδικασίες με νόμο για τις ΑΠΕ, μαζί με ενεργειακές κοινότητες με νόμο για τις ΑΠΕ, μαζί με το πρώτο Ταμείο Δίκαιης Μετάβασης στην Ευρώπη, που έγινε από την κυβέρνηση του ΣΥΡΙΖΑ και ήταν το πρώτο και αφήσαμε και λεφτά.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Και υπουργική απόφαση δική μου και του κ. Σταθάκη…

**ΠΡΟΕΔΡΕΥΩΝ (Γεώργιος Λαμπρούλης):** Ελάτε, κύριε Φάμελλε…

**ΣΩΚΡΑΤΗΣ ΦΑΜΕΛΛΟΣ:** …που σας είχε έτοιμες μέχρι και τις κατηγορίες των επενδύσεων. Και εσείς τι κάνατε; Δυόμισι χρόνια δεν κάνατε τίποτα και βγάλατε τώρα, μια βδομάδα πριν πάει ο κ. Μητσοτάκης πάνω, μια ανακοίνωση εντάξεων. Όμως, ήδη η περιοχή μετράει ανέργους και όλες οι κάρτες ανεργίας της περιοχής έχουν υπογραφή: Κυριάκος Μητσοτάκης. Διότι, όπως είπε στη «BILD», οι γερμανικές εταιρείες θα έχουν ευκαιρίες, αλλά οι κάτοικοι δεν έχουν ευκαιρίες με επιλογή του Κυριάκου Μητσοτάκη. Αυτό έχετε κάνει.

Άρα, να είμαστε λιγάκι σοβαροί και να μιλήσουμε συγκεκριμένα;

**ΠΡΟΕΔΡΕΥΩΝ (Γεώργιος Λαμπρούλης):** Ολοκληρώστε, κύριε Φάμελλε.

**ΣΩΚΡΑΤΗΣ ΦΑΜΕΛΛΟΣ:** Έρχεστε δύο χρόνια και τρεις μήνες μετά την ανακοίνωση του Πρωθυπουργού να εισηγηθείτε -γιατί το είπατε- ότι δημιουργείτε μηχανισμό. Δηλαδή, σας πήρε δύο χρόνια και τρεις μήνες να δημιουργήσετε τον μηχανισμό, αλλά οι άνεργοι πολλαπλασιάζονται, οι μονάδες έχουν κλείσει. Η Ελλάδα έχει κάνει ρεκόρ ακρίβειας στην ενέργεια, γιατί δεν έχετε ούτε ενεργειακό σχεδιασμό ούτε αναπτυξιακό σχεδιασμό. Για να μην πω αυτά που ακούσαμε -ήσασταν μπροστά- από Βουλευτή σας πριν μια βδομάδα εδώ, ότι είναι Σοβιετία να έχει σχεδιασμό η Ελλάδα. Εδώ ήσασταν. Τα ακούσατε από Βουλευτές της Συμπολίτευσης.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Φάμελλε, σας παρακαλώ!

**ΣΩΚΡΑΤΗΣ ΦΑΜΕΛΛΟΣ:** Για να μην κοροϊδευόμαστε, καταθέτω δύο έγγραφα: Πρώτον, Χατζηδάκης: Δώδεκα μέτρα άμεσης εφαρμογής στη δυτική Μακεδονία, 8-2-2020. Άμεσα μέτρα. Μετρήστε πόσοι μήνες πέρασαν. Άμεσα μέτρα: Ούτε ένα δεν έχει εφαρμοστεί.

Και δεύτερον, για να μη νομίζετε ότι δεν ξέρουμε να διαβάζουμε: Πέρασε από το Υπουργικό Συμβούλιο το νομοσχέδιο της απολιγνιτοποίησης, Χατζηδάκης, 7 Δεκεμβρίου του 2020.

Αυτό, λοιπόν, κύριε Πρόεδρε, έρχονται έναν χρόνο μετά να το αλλάξουν.

Τόσο άριστοι είστε και νομίζετε ότι δεν ξέρουμε να διαβάζουμε; Θα έρθετε να δουλέψουμε για την περιοχή, να βοηθήσουμε τον τόπο ή απλώς, θα κάνετε τα deal με τις γερμανικές εταιρείες; Διότι είστε μια κυβέρνηση των deal, αλλά όχι των κατοίκων. Αυτό είναι το πρόβλημα. Γι’ αυτό αγωνιούμε και μας βλέπετε έτσι. Και δεν χρειάζεται ένταση εκ μέρους σας εναντίον του ΣΥΡΙΖΑ. Τα δικά σας τα αποτελέσματα βλέπουμε σε όλες τις περιοχές. Για σας είναι οι μαύρες σημαίες. Για σας πηγαίνουν τα ΜΑΤ, δεν πηγαίνουν για τον ΣΥΡΙΖΑ. Μπορείτε να κάτσετε να δουλέψετε; Αυτό είναι το μεγάλο ερώτημα και η αγωνία που έχουμε.

Ευχαριστώ πολύ, κύριε Πρόεδρε.

(Στο σημείο αυτό ο Βουλευτής κ. Σωκράτης Φάμελλος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Θα δώσουμε τον λόγο τώρα στον πρώτο ομιλητή εκ του καταλόγου, τον κ. Περικλή Μαντά από τη Νέα Δημοκρατία.

**ΧΡΗΣΤΟΣ ΜΠΟΥΚΩΡΟΣ:** Κύριε Πρόεδρε, δεν μπορώ να μιλήσω τώρα;

**ΠΡΟΕΔΡΕΥΩΝ (Γεώργιος Λαμπρούλης):** Τι θέλετε, κύριε Μπουκώρο; Με συγχωρείτε. Να απαντήσει ο Υπουργός, αν θέλει. Με συγχωρείτε. Ζητάτε τον λόγο; Ο κ. Φάμελλος απευθύνθηκε στον κύριο Υπουργό και στα επιχειρήματα που ο ίδιος εξέθεσε προηγουμένως στην ομιλία του. Αν δώσω τον λόγο στον κάθε Κοινοβουλευτικό Εκπρόσωπο να παρεμβαίνει για οποιοδήποτε θέμα σε σχέση με το νομοσχέδιο, ο κατάλογος πάει περίπατο και θα φτάσουμε το απόγευμα να κόβουμε χρόνους. Εγώ είπα: Καλώ στο Βήμα τον κ. Μαντά.

**ΧΡΗΣΤΟΣ ΜΠΟΥΚΩΡΟΣ:** Δεν είναι έτσι, όμως, και το ξέρετε.

**ΠΡΟΕΔΡΕΥΩΝ (Γεώργιος Λαμπρούλης):** Αφήστε τα αυτά, κύριε Μπουκώρο.

Κύριε Μαντά, έχετε τον λόγο.

**ΠΕΡΙΚΛΗΣ ΜΑΝΤΑΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, συζητάμε σήμερα για μία μεγάλη μεταρρύθμιση, για μια ριζική τομή για ολόκληρη τη χώρα μας που αλλάζει το ενεργειακό της προφίλ και μας κάνει πραγματικά πρωτοπόρους σε όλη την Ευρώπη. Συζητάμε για την απολιγνιτοποίηση, συζητάμε για τη μετάβαση στη μεταλιγνιτική εποχή, συζητάμε για την προστασία του περιβάλλοντος, για τη μείωση των ρύπων, για την αλλαγή και τον εκσυγχρονισμό της παραγωγής ενέργειας στην πατρίδα μας, αλλά συζητάμε και για την πρόοδο και για την ευημερία, για την επόμενη ημέρα των περιοχών που έχουν μάθει να ζουν εδώ και δεκαετίες σε απόλυτη εξάρτηση από τον λιγνίτη και από τις ρυπογόνες επιπτώσεις του. Θέτουμε σήμερα, λοιπόν, τις βάσεις και ορίζουμε το νέο πλαίσιο ώστε αυτές ακριβώς οι περιοχές να αλλάξουν πορεία, να αποκτήσουν νέες προοπτικές, αναπτυξιακές και δυναμικές κατευθύνσεις και μέσα απ’ αυτές να μπορέσουν να οικοδομήσουν ένα νέο, ένα σύγχρονο, υγιές και πάνω απ’ όλα καθαρό μέλλον.

Είναι απαραίτητη αυτή η ενεργειακή μετάβαση; Ασφαλώς και είναι, γιατί δεν είναι μόνο το περιβάλλον που βάλλεται και υποφέρει. Υπάρχει και μία σειρά από οικονομικούς και γεωστρατηγικούς λόγους που κάνουν απολύτως αναγκαία αυτή τη σταδιακή αλλαγή. Όσο μεγαλύτερη εξάρτηση έχει η χώρα μας από τα ορυκτά καύσιμα, το πετρέλαιο και το φυσικό αέριο δηλαδή, τα οποία είναι κατά κύριο λόγο εισαγόμενα και τα οποία μπορούν να γίνουν μοχλοί πίεσης για την εξυπηρέτηση γεωστρατηγικών συμφερόντων, τόσο περισσότερο ευάλωτοι γινόμαστε στις διεθνείς αναταράξεις και στις εξωτερικές πιέσεις, αλλά και τόσο υπονομεύουμε την αυτάρκεια και τον εθνικό μας αυτοκαθορισμό.

Είναι βίαιη και βιαστική αυτή η ενεργειακή μετάβαση, όπως ισχυρίζεται μέρος της Αντιπολίτευσης; Ασφαλώς και δεν είναι, διότι εδώ και χρόνια έχει ξεκινήσει η μείωση της συμμετοχής του λιγνίτη στην παραγωγή ενέργειας μέσα από την απόσυρση των παλαιών μονάδων της ΔΕΗ, μέσα από την αύξηση της τιμής των ρύπων, μέσα από τη σταδιακή επέκταση των ανανεώσιμων πηγών ενέργειας, οι οποίες απολαμβάνουν ελάχιστο κόστος λειτουργίας, αλλά όλο και χαμηλότερο κόστος εγκατάστασης.

Βέβαια, ένα είναι το σίγουρο σε όλη αυτή την ιστορία, ότι δηλαδή παρά τη σταδιακή και συστηματική πορεία της χώρας προς ένα μέλλον χωρίς λιγνίτη, η σημερινή Αντιπολίτευση που φωνάζει σήμερα, όταν ήταν αυτή στα πράγματα, δεν έκανε απολύτως τίποτα προκειμένου να προετοιμάσει τη χώρα για την επόμενη μέρα. Παρά τη σταθερή μείωση της χρήσης του λιγνίτη, παρά την αύξηση των ΑΠΕ και των προστίμων των ρύπων, ήταν η κυβέρνηση του ΣΥΡΙΖΑ που επί χρόνια αδρανούσε και κωλυσιεργούσε ώστε να μη χρειαστεί να πάρει ποτέ τις δύσκολες και σύνθετες αποφάσεις που απαιτούνται. Αυτοί που δήθεν κόπτονται για το περιβάλλον, αυτοί που υποτίθεται ότι έχουν την οικολογία το DNA τους, αυτοί που έβαζαν μέχρι και στον τίτλο τους τα κινήματα και την οικολογία, αυτοί οι ίδιοι σήμερα προσπαθούν να αντιταχθούν στην Πράσινη Συμφωνία και τη δίκαιη αναπτυξιακή μετάβαση που βάζει οριστικά στο περιθώριο τον ρυπογόνο λιγνίτη.

Βέβαια, το καταλαβαίνω αυτό. Σας καταλαβαίνουμε όλοι μας, κύριοι της Αντιπολίτευσης. Δεν το περιμένατε αυτό. Δεν το περίμενε ο ΣΥΡΙΖΑ από μία φιλελεύθερη Κυβέρνηση του κ. Μητσοτάκη να της βγει έτσι περιβαλλοντικά. Κατανοούμε και την αγωνία σας και το πώς αντιλαμβάνεστε την κατάσταση, όμως, είναι η πραγματικότητα. Δυστυχώς καταρρίφθηκε αυτό το ψευδεπίγραφο αφήγημα περιβαλλοντικής ευαισθησίας που σερβίρατε όλα αυτά τα χρόνια στον ελληνικό λαό μόνο και μόνο για να μπορέσετε να χαϊδέψετε κάποια αυτιά συμπολιτών μας. Έπρεπε, λοιπόν, να έλθει τελικά αυτή η Κυβέρνηση του Κυριάκου Μητσοτάκη και της Νέας Δημοκρατίας για να σχεδιάσει και να εφαρμόσει από το 2019 έως σήμερα ένα γενναίο και πλήρες σχέδιο, ένα ολοκληρωμένο οικολογικό πλάνο με δύο βασικούς άξονες, από τη μια μεριά η χώρα να δεσμευτεί ότι θα πάψει να χρησιμοποιεί λιγνίτη μέχρι το 2028, κάνοντας μ’ αυτόν τον τρόπο πράξη την απολιγνιτοποίηση σε ολόκληρη την επικράτεια και από την άλλη μεριά η πολιτεία να φροντίσει για τη μετάβαση στη νέα εποχή, ειδικά για τη δυτική Μακεδονία και τη Μεγαλόπολη, δηλαδή τις περιοχές όπου η εργασία και η οικονομία βασίζονται σε ιδιαίτερα μεγάλο βαθμό στον λιγνίτη.

Με το νομοσχέδιο που συζητάμε σήμερα κάνουμε πράξη αυτόν ακριβώς τον σχεδιασμό. Δημιουργούμε το απαραίτητο θεσμικό πλαίσιο ώστε να έχουμε μια ομαλή, μια ολοκληρωμένη, μια δίκαιη μετάβαση στη νέα εποχή χωρίς λιγνίτη ειδικά για τις θιγόμενες περιοχές και το κάνουμε αυτό με ευελιξία, με ρεαλισμό, με φροντίδα, βάζοντας πρώτα και πάνω απ’ όλα την πραγματική οικονομία, δηλαδή τους ίδιους τους εργαζόμενους και τις επιχειρήσεις.

Εδώ θα ήθελα να ευχαριστήσω προσωπικά όλη την ομάδα, τον κ. Μουσουρούλη και κυρίως τον κύριο Υπουργό που άκουσε τις απόψεις μας και εντάχθηκε στο σχέδιο αναπτυξιακής μετάβασης ο Δήμος Οιχαλίας, ένας μικρός δήμος της Μεσσηνίας, ένας φτωχός δήμος, χωρίς πολλά έσοδα, ο οποίος όμως έχει επιβαρυνθεί τα μέγιστα από τη λειτουργία της λιγνιτικής μονάδας στη Μεγαλόπολη, αφού είναι ένας δήμος που συνορεύει εκεί. Πολλοί άνθρωποι από τον Δήμο Οιχαλίας εργάζονται στα εργοστάσια και τελικά ο Δήμος Οιχαλίας θα καρπωθεί και αυτός, αλλά και η περιοχή, σημαντικές επεμβάσεις από το σχέδιο, που θα στηρίξουν την πραγματική οικονομία, τους κατοίκους, τους νέους της περιοχής.

Κυρίες και κύριοι συνάδελφοι, τι πετυχαίνει η χώρα μας απ’ αυτή την κυβερνητική πολιτική; Να είμαστε η πρώτη χώρα στην Ευρώπη που κατέθεσε ολοκληρωμένο σχέδιο δίκαιης μετάβασης, να είμαστε η πρώτη χώρα στην Ευρώπη με την υψηλότερη αναλογικά χρηματοδότηση, να δίνουμε αυξημένα κίνητρα, αλλά και χαλαρότερα κριτήρια για επενδύσεις στις ευάλωτες περιοχές, να στηρίζουμε το επενδυτικό ενδιαφέρον, με αποτέλεσμα αυτό να βρίσκεται ήδη σε υψηλά επίπεδα τόσο από στρατηγικούς φορείς όπως η ΔΕΗ, όσο και από απλούς επιχειρηματίες και επενδυτές που βλέπουν να ανοίγουν παράθυρα ευκαιρίας γι’ αυτούς, να δεσμεύουμε σημαντικούς εθνικούς και ευρωπαϊκούς πόρους που ανέρχονται σε δισεκατομμύρια ευρώ, προκειμένου να στηρίξουμε τις τοπικές κοινωνίες, δίνοντας χαρακτηριστικά εθνικής προσπάθειας στο όλο εγχείρημα και τέλος προχωρώντας το σχέδιο της τηλεθέρμανσης στους δήμους της δυτικής Μακεδονίας, αλλά και τη σύνδεση με το φυσικό αέριο για τις περιοχές της Φλώρινας και της Μεγαλόπολης.

Κλείνοντας, κυρίες και κύριοι συνάδελφοι, η απολιγνιτοποίηση είναι μια εμβληματική μεταρρύθμιση, είναι μια εθνική προσπάθεια στην οποία δεν χωρούν μικροκομματικές αντιπαραθέσεις και είναι πραγματικά λυπηρό να υπάρχουν σήμερα Βουλευτές και πτέρυγες της Βουλής οι οποίες να καταψηφίζουν την προσπάθεια της χώρας να γυρίσει επιτέλους σελίδα, να γίνει πιο «πράσινη», πιο σύγχρονη, πιο οικολογική, γιατί στα δικά μου μάτια είναι άλλο πράγμα να διαφωνείς σε σημεία, να έχεις παρατηρήσεις και να εμπλουτίζεις τον κυβερνητικό σχεδιασμό και είναι άλλο πράγμα να αντιτίθεσαι καθολικά, να υπερασπίζεσαι τον λιγνίτη, να είσαι προσκολλημένος στο χθες και τελικά να καταψηφίζεις.

Η Ελλάδα οφείλει να κάνει αυτό το βήμα, να προετοιμάσει, να προσελκύσει, να διευκολύνει τις επενδύσεις τις ευάλωτες περιοχές, να αλλάξει το παραγωγικό της μοντέλο, να ενισχύσει την ενεργειακή της αυτονομία, να κάνει πράξη την ευρωπαϊκή «πράσινη» συμφωνία. Η χώρα μας πλέον έχει και τη βούληση και το σχέδιο για να γίνουν όλα αυτά πραγματικότητα.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Μαντά.

Επόμενος ομιλητής είναι ο κ. Ευάγγελος Αποστόλου, θα ακολουθήσει ο κ. Μπούμπας και μετά ο Κοινοβουλευτικός Εκπρόσωπος της Νέας Δημοκρατίας.

**ΧΡΗΣΤΟΣ ΜΠΟΥΚΩΡΟΣ:** Κύριε Πρόεδρε, δεν ζήτησα αυτό.

**ΠΡΟΕΔΡΕΥΩΝ (Γεώργιος Λαμπρούλης):** Τι ζητήσατε;

**ΧΡΗΣΤΟΣ ΜΠΟΥΚΩΡΟΣ:** Ήθελα να μιλήσω από πριν. Είχατε δώσει τον λόγο στον Κοινοβουλευτικό Εκπρόσωπο του ΣΥΡΙΖΑ χωρίς προγραμματισμό και ζήτησα …

**ΠΡΟΕΔΡΕΥΩΝ (Γεώργιος Λαμπρούλης):** Κύριε Μπουκώρο, συγγνώμη. Μου κάνατε νόημα. Ακούστε. Αμέσως να διαμαρτυρηθείτε. Να λύσουμε την παρεξήγηση ενδεχομένως.

**ΧΡΗΣΤΟΣ ΜΠΟΥΚΩΡΟΣ:** Μου είπατε να μιλήσω μετά τον κ. Μαντά και τώρα μου λέτε …

**ΠΡΟΕΔΡΕΥΩΝ (Γεώργιος Λαμπρούλης):** Κατ’ αρχάς δεν καταγράφεται η ένστασή σας.

**ΧΡΗΣΤΟΣ ΜΠΟΥΚΩΡΟΣ:** …

**ΠΡΟΕΔΡΕΥΩΝ (Γεώργιος Λαμπρούλης):** Σας λέω και πάλι. Μου κάνετε νόημα.

**ΧΡΗΣΤΟΣ ΜΠΟΥΚΩΡΟΣ:** …

**ΠΡΟΕΔΡΕΥΩΝ (Γεώργιος Λαμπρούλης):** Τώρα θέλετε να ακούσετε; Εάν δεν θέλετε να ακούσετε, μη σώσετε και ακούσετε. Σας παρακαλώ πολύ. Έρχεστε εδώ πέρα για να κάνετε τι; Τι θέλετε να κάνετε;

Μου κάνετε νόημα και εδώ κι εγώ και η Υπηρεσία κατάλαβε ότι θέλετε να πάρετε το λόγο ως δικαιούστε. Ήδη σας εκφώνησα ότι θα μιλήσετε μετά από δύο ομιλητές. Τώρα εσείς θέλετε να μιλήσετε δύο λεπτά.

**ΧΡΗΣΤΟΣ ΜΠΟΥΚΩΡΟΣ:** Και σας το διευκρινίζω!

**ΠΡΟΕΔΡΕΥΩΝ (Γεώργιος Λαμπρούλης):** Μα τώρα, με συγχωρείτε. Ωραία. Θέλετε να σας δώσω τα δύο λεπτά που ζητήσατε τώρα -ο κ. Αποστόλου θα περιμένει-, ναι ή όχι;

**ΧΡΗΣΤΟΣ ΜΠΟΥΚΩΡΟΣ:** Αν είναι να μου κάνετε χάρη, όχι!

**ΠΡΟΕΔΡΕΥΩΝ (Γεώργιος Λαμπρούλης):** Ε, τώρα, δεν μπορούμε να συνεννοηθούμε για τα στοιχειώδη; Αμέσως έρχεστε εδώ και αρχίζετε με το Προεδρείο. Σας παρακαλώ πολύ! Δεν είναι συμπεριφορά αυτή! Δεν μπορούμε να συνεννοηθούμε για απλά πράγματα; Ήμαρτον!

Παρακαλώ, κύριε Αποστόλου, να περιμένετε για λίγο.

Κύριε Μπουκώρο, για δύο λεπτά έχετε το λόγο για να τοποθετηθείτε.

**ΧΡΗΣΤΟΣ ΜΠΟΥΚΩΡΟΣ:** Κύριε Πρόεδρε, δεν είχα κανέναν σκοπό και κανένα όφελος να δημιουργήσω ένταση. Όπως παραδεχθήκατε, από παρανόηση στη συνεννόησή μας έγινε αυτός ο διάλογος ο αχρείαστος.

Όμως, έχει κάποιο νόημα ότι, εφόσον δόθηκε ο λόγος για μία σύντομη τοποθέτηση στον αξιότιμο Κοινοβουλευτικό Εκπρόσωπο του ΣΥΡΙΖΑ, να δοθεί μία απάντηση και από πλευράς της κυβερνητικής παράταξης το συντομότερο δυνατόν. Υπό αυτή την έννοια ζήτησα τον λόγο, λοιπόν.

Σας λέω, για να περάσω στο θέμα, ότι είχαμε την ευκαιρία να διαπιστώσουμε ότι όλη η αντίδραση του ΣΥΡΙΖΑ βασίζεται σε ένα κατασκευασμένο και ψευδές θεώρημα, το οποίο κατά τον ΣΥΡΙΖΑ λέει ότι βιάστηκε η Κυβέρνηση και ο Πρωθυπουργός να ανοίξει το θέμα της απολιγνιτοποίησης. Γι’ αυτό διαφωνούμε. Για τους λόγους αυτούς είχαμε προθεσμίες και δεν είχαμε σχεδιάσει τη μετάβαση, δεν είχαμε λάβει μέτρα. Για τους λόγους αυτούς η Κυβέρνηση είναι απροετοίμαστη.

Πράγματι, υπάρχει αντικείμενο συζήτησης, όταν θέλουμε να προτείνουμε περισσότερα μέτρα για τη μετάβαση και για την απολιγνιτοποίηση της περιοχής και τα μέτρα δεν είναι αυτοτελή. Περιλαμβάνονται και σε άλλα νομοσχέδια. Θα συμπεριληφθούν και επόμενα μέτρα σε επόμενα νομοσχέδια.

Το νομοσχέδιο αυτό βάζει ένα πλαίσιο για τη μετάβαση, για την απολιγνιτοποίηση και είναι λυπηρό να έρχεται η Αξιωματική Αντιπολίτευση, η οποία κυβέρνησε τη χώρα επί τεσσεράμισι χρόνια και να λέει: «Μα, γιατί ανοίξατε το θέμα; Είχαμε δεκαπέντε χρόνια προθεσμία». Αυτό ακούμε από την πλευρά του ΣΥΡΙΖΑ.

Ακούστε, κυρίες και κύριοι συνάδελφοι, ο κοινός πολιτικός, της σειράς, περιμένει τις προθεσμίες, τις εξαντλεί και ζητάει και παρατάσεις. Ο ηγέτης ο πραγματικός τέμνει τα πράγματα, παίρνει πρωτοβουλίες, εκπονεί σχέδια και περιμένει αποτελέσματα. Κι αν μεν τα αποτελέσματα είναι θετικά, δικαιώνεται εκλογικά, πολιτικά, οικονομικά και ιστορικά. Αν δεν είναι θετικά, συμβαίνουν τα αντίθετα. Αλλά το να λέμε ότι είναι πολιτική για ένα τόσο μεγάλο και σύγχρονο θέμα να περιμένουμε την εξάντληση των προθεσμιών, αυτό δεν λέει απολύτως τίποτα.

Εμείς δεν ακολουθούμε τα πράγματα, κυρίες και κύριοι. Ο Κυριάκος Μητσοτάκης δεν ακολουθεί τα πράγματα, τη φορά των πραγμάτων. Διαμορφώνει τις εξελίξεις!

Και αυτό κάνει -και ολοκληρώνω, κύριε Πρόεδρε- και με το ζήτημα της απολιγνιτοποίησης. Βλέπουμε ότι η φορά των πραγμάτων με την κλιματική αλλαγή πάει εκεί. Μπορεί να διαφωνούμε για το αν η τιμή των ρύπων είναι σήμερα έτσι και αύριο θα είναι διαφορετικά. Μπορεί να διαφωνούμε και για τις αιτίες της κρίσης τιμών στην ενέργεια. Όμως, δεν μπορούμε να διαφωνούμε ότι χρειάζονται μέτρα ουσιαστικά για την αντιμετώπιση της κλιματικής αλλαγής. Σε αυτό συμφωνούμε όλοι. Στα εργαλεία πως διαφωνούμε απολύτως ουδείς μπορεί να το καταλάβει.

Εμείς, λοιπόν, τέμνουμε τα πράγματα, παίρνουμε αποφάσεις, βγαίνουμε μπροστά, για να έχουμε λόγο και στο ευρωπαϊκό και σε παγκόσμιο επίπεδο να πούμε ότι εμείς κάναμε αυτά που μας αναλογούν, οι μεγαλύτεροι τα κάνουν; Για να μπορούμε να διεκδικήσουμε περισσότερα και κυρίως για να μπορούμε να διεκδικήσουμε ένα καλύτερο περιβαλλοντικό και πιο βιώσιμο οικονομικό περιβάλλον για τα παιδιά μας στη δυτική Μακεδονία και σε ολόκληρη την Ελλάδα.

Όσο γι’ αυτά που ακούστηκαν περί ανεργίας, ανέχειας και φτώχειας, η απάντηση είναι μία: Η ανεργία αποκλιμακώνεται με ταχύτατους ρυθμούς -κάτω από το 13%- και οι ρυθμοί ανάπτυξης του τρίτου τριμήνου ήταν πολλαπλάσιοι του μέσου ευρωπαϊκού όρου, με 13,4%. Αυτή είναι η γενική εικόνα που ισχύει και για τη δυτική Μακεδονία και για ολόκληρη τη χώρα.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Τώρα θα ζητήσουμε ακόμα μία φορά την υπομονή του κ. Αποστόλου γιατί ζήτησε τον λόγο για ένα λεπτό ο κ. Παπαθανάσης.

**ΕΥΑΓΓΕΛΟΣ ΑΠΟΣΤΟΛΟΥ:** Όλοι θα μιλήσουν;

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Ανάπτυξης και Επενδύσεων):** Θα είμαι πολύ σύντομος, κύριε Αποστόλου.

**ΠΡΟΕΔΡΕΥΩΝ (Γεώργιος Λαμπρούλης):** Μα τώρα είδατε; Δεν μπορούμε να συνεννοηθούμε ποιος θα πάρει τον λόγο για να απαντήσει δύο πράγματα.

Για να μη χάνουμε χρόνο, κύριε Υπουργέ, όπως μου είπατε, για ένα λεπτό έχετε τον λόγο.

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Ανάπτυξης και Επενδύσεων):** Απ’ ό,τι κατάλαβα, ο κ. Φάμελλος δεν άκουσε με προσοχή την ομιλία μου. Γιατί αν την είχε ακούσει, θα είχε καταγράψει όλες τις δράσεις που ξεκίνησαν αμέσως μετά την απόφαση του Πρωθυπουργού για την απολιγνιτοποίηση. Δεν φτάσαμε εδώ χωρίς να έχουμε πρόγραμμα δίκαιης αναπτυξιακής μετάβασης, πρόγραμμα εδαφικό για τη δίκαιη αναπτυξιακή μετάβαση, τις διαπραγματεύσεις, το ενδιάμεσο μεταβατικό πρόγραμμα στήριξης των περιφερειών.

Ξεχάσατε, προφανώς, σε αυτό που θέσατε ότι ερχόμαστε δύο χρόνια μετά, ότι από την πρώτη στιγμή συγκροτήθηκε η επιτροπή, έκανε όλη τη διαπραγμάτευση, έχουμε πρόγραμμα, τρέχουν αυτή τη στιγμή προγράμματα, κάτι για το οποίο εσείς δεν έχετε βεβαίως να μας πείτε κάτι, για την εποχή τη δική σας εννοώ.

Ευχαριστώ.

Συγνώμη, κύριε Αποστόλου.

**ΠΡΟΕΔΡΕΥΩΝ (Γεώργιος Λαμπρούλης):** Ελάτε, κύριε Αποστόλου, έχετε τον λόγο.

**ΕΥΑΓΓΕΛΟΣ ΑΠΟΣΤΟΛΟΥ:** Ευχαριστώ, κύριε Πρόεδρε.

Κύριε Υπουργέ, κύριε Κοινοβουλευτικέ Εκπρόσωπε της Νέας Δημοκρατίας, αυτό που φαίνεται στην Αίθουσα είναι ότι, ενώ πλησιάζουμε στην ολοκλήρωση των διαδικασιών ψήφισης του συγκεκριμένου σχεδίου, ακόμα δεν έχετε αντιληφθεί ότι στην περιοχή υπάρχει ένα τεράστιο πρόβλημα. Όλοι οι κάτοικοι βλέπουν ότι αύριο δεν θα μπορέσουν να μείνουν στα σπίτια τους, στα χωριά τους. Αυτή δυστυχώς η κατάσταση έχει διαμορφωθεί, τουλάχιστον από πλευράς αντίληψης. Γιατί; Διότι βλέπουν ότι από εσάς δεν έχετε προχωρήσει σε συγκεκριμένες προτάσεις, σε κατάθεση συγκεκριμένων διαχειριστικών σχεδίων. Επιτέλους, κάποια στιγμή πρέπει!

Και σας το λέω εγώ ειδικά καθώς σε μια περιοχή όπως είναι η βόρεια Εύβοια βιώνουμε ακριβώς τα ίδια. Αυτά που έφερε η τραγωδία στη βόρεια Εύβοια το ίδιο φαίνεται ότι έρχεται και στην περιοχή της δυτικής Μακεδονίας. Επιτέλους!

Κυρίες και κύριοι συνάδελφοι, η μετάβαση στην απολιγνιτοποίηση θα ήταν δίκαιη αν, εκτός των άλλων που διεξοδικά αναφέρθηκαν στις συζητήσεις, αφορούσε και άλλες περιοχές, όπως για παράδειγμα αυτή του Αλιβερίου της Εύβοιας, που όχι μόνο βίωσε νωρίτερα την απολιγνιτοποίηση, αλλά και την υπηρέτησε, μια και ήδη έχει καλύψει τη συμβολή της στον εθνικό στόχο της απολιγνιτοποίησης με την υπέρμετρη εγκατάσταση αιολικών πάρκων στην περιοχή του.

Έτσι όπως επιχειρείται η απεξάρτηση, είναι εμφανής πλέον ο κίνδυνος ουσιαστικής εξαφάνισης των περιοχών που λειτουργούν τα λιγνιτικά κέντρα της ΔΕΗ, καθώς μία σημαντική οικονομική δραστηριότητα θα πάψει να υπάρχει, με ό,τι αυτό συνεπάγεται για την τοπική κοινωνία και οικονομία -τα είπαμε προηγούμενα-, τους εργαζόμενους και τους έμμεσα απασχολούμενους.

Το ζητούμενο βέβαια σήμερα για τη δυτική Μακεδονία είναι αν είναι έτοιμη και η ίδια να δεχθεί αυτές τις επενδύσεις που θα υπηρετήσουν την απολιγνιτοποίηση, αλλά και την απασχόληση όλων των κατοίκων που έχουν συνδέσει τη διαβίωσή τους στην περιοχή με το λιγνίτη.

Δυστυχώς, δεν έχετε ετοιμαστεί. Δυστυχώς, αυτό που έρχεται στις επενδύσεις είναι μόνο η εγκατάσταση μονάδων ανανεώσιμων πηγών ενέργειας, αφού ήδη ένα μεγάλο ποσό του Ταμείου Ανάκαμψης προορίζεται γι’ αυτές τις επενδύσεις, επενδύσεις βέβαια που δεν απαντούν στην αγωνία των εργαζομένων για την επόμενη ημέρα. Ούτε ασφαλώς και η ίδρυση της «ΜΕΤΑΒΑΣΗ Α.Ε.», ενός προσώπου ιδιωτικού δικαίου, απαντά σε αυτό και ό,τι συνεπάγεται με τη λειτουργία του.

Είναι θετικό, κυρίες και κύριοι συνάδελφοι, να μιλάμε για την παραγωγική ανασυγκρότηση με εργαλείο τον αγροτικό χώρο, αλλά όχι γενικά και αόριστα. Όλοι, ακόμη και σήμερα, μιλούν για μεταβατική περίοδο στην οποία πρέπει να εκπονηθούν σχέδια για την ανασυγκρότηση των περιοχών με βάση τον πρωτογενή τομέα και συνακόλουθα, τη μεταποίηση.

Ακούστε, κύριε Υπουργέ, γιατί ρωτήσατε τι κάναμε εμείς. Ως κυβέρνηση ΣΥΡΙΖΑ με βάση τη δεδομένη υποχρέωση της χώρας μας για λήψη μέτρων υπηρέτησης της μετάβασης στη μεταλιγνιτική περίοδο, αναδείξαμε, κύριε Υπουργέ, και εκείνες τις παρεμβάσεις που θα συνέβαλλαν ουσιαστικά. Η Περιφερειακή Ενότητα Κοζάνης έχει πολλές αγροτικές εκτάσεις, έχει πολλές εκτάσεις ταυτόχρονα που υλοποίησαν ήδη την αποστολή τους στο λιγνιτκό πεδίο και αυτή την ώρα, ένα μικρό μέρος των εκτάσεων είναι αποκατεστημένες και οι άλλες υποτίθεται ότι είναι η υπό αποκατάσταση.

Αλλά ταυτόχρονα, έχει και νέους ανθρώπους που ενδιαφέρονται για να εισέλθουν στην αγροτική οικονομία. Δυστυχώς, στο νομοσχέδιο που συζητείται δεν υπάρχει ούτε καν αναφορά στον αγροτικό χώρο, ούτε μία αναφορά. Αντίθετα, αυτά που φαίνεται να έρχονται είναι τα απέραντα γήπεδα φωτοβολταϊκών.

Όμως -κι αυτή είναι η πρότασή μας- η ευρύτερη περιοχή της Κοζάνης έχει παράδοση και τεχνογνωσία σε μια καινοτόμα καλλιέργεια, στα αρωματικά και φαρμακευτικά φυτά που στα πλαίσια της παραγωγικής ανασυγκρότησης των περιφερειών, ως βασικής αναπτυξιακής πρωτοβουλίας της κυβέρνησης ΣΥΡΙΖΑ, όπως ανακοίνωσε ο Αλέξης Τσίπρας ως Πρωθυπουργός στο 1ο Περιφερειακό Συνέδριο Δυτικής Μακεδονίας τον Ιούλιο του 2017, τίθεται επιτακτικά σε τοπικό επίπεδο το ζήτημα της αξιοποίησης των αποκατεστημένων εκτάσεων των λιγνιτωρυχείων και της απόδοσής τους για συστηματική αξιοποίηση από την τοπική κοινωνία.

Πρώτη μας στόχευση ήταν η καλλιέργεια αρωματικών και φαρμακευτικών φυτών έκτασης περίπου πέντε χιλιάδων στρεμμάτων εντός τριών ετών. Η πρώτη αξιοποίηση αφορούσε χίλια πεντακόσια στρέμματα σε παραχωρούμενη και αποκατεστημένη από τη ΔΕΗ έκταση που βρίσκεται σε ενιαία περιοχή της γεωγραφικής ενότητας Εορδαίας και τα υπόλοιπα, την επόμενη περίοδο στη γεωγραφική ενότητα Κοζάνης, μόλις οριστικά αποκατασταθούν. Τα στρέμματα αυτά, θα τα προσθέταμε στα ήδη καλλιεργήσιμα με αρωματικά φυτά στην περιοχή δημιουργώντας μία κρίσιμη μάζα παραγωγής και συγχρόνως, τη μεγαλύτερη ενιαία περιοχή αγροτικής καινοτόμου ανάπτυξης στην κατηγορία των αρωματικών και φαρμακευτικών φυτών.

(Στο σημείο αυτό, κτυπάει το κουδούνι λήξεως του χρόνου ομιλίας του κυρίου Βουλευτή)

Λίγο ανοχή, κύριε Πρόεδρε, έτσι κι αλλιώς ακούσαμε πολλά. Ας μου δώσετε αυτή τη δυνατότητα.

Δυστυχώς, δεν περπάτησε ποτέ αυτή η προσπάθειά μας, γιατί η ΔΕΗ είχε ήδη με νόμο του 2001 εντάξει στην κυριότητά της τις συγκεκριμένες εκτάσεις και ζητούσε μίσθωμα -πράγμα που, όπως αντιλαμβάνεστε, λειτούργησε ως αντικίνητρο στους νέους αγρότες που ήδη ετοιμαζόταν να μπουν στη σχετική διαδικασία. Βέβαια, εκείνη την περίοδο η πίεση της απολιγνιτοποίησης που υπάρχει σήμερα δεν υπήρχε -εσείς έχετε διαμορφώσει αυτές τις συνθήκες. Σήμερα, όμως, αυτή η δραστηριότητα αποτελεί τη βέλτιστη λύση, πόσο μάλλον όταν αυτή την ώρα στα συρτάρια του Υπουργείου Αγροτικής Ανάπτυξης υπάρχει ένα έτοιμο στρατηγικό σχέδιο για τα αρωματικά φαρμακευτικά φυτά, που αποτελεί υπόδειγμα για επενδύσεις σε χιλιάδες στρέμματα σε όλη τη χώρα.

Ποιο πρόβλημα, όμως, πρέπει να αντιμετωπίσετε, κύριε Υπουργέ; Αυτό της αποκατάστασης των εδαφών που ολοκλήρωσαν την προσφορά τους. Όταν αποδόθηκαν στη ΔΕΗ οι συγκεκριμένες εκτάσεις ήταν αγροτικές, και μάλιστα, σε περιοχές που είχαν όλες τις προϋποθέσεις για τη στήριξη της αγροτικής δραστηριότητας. Σήμερα, είναι αδιανόητο αυτές οι εκτάσεις να μεταβληθούν σε χωματερές. Πρέπει να αποκατασταθούν και να αποδοθούν ξανά στον αγροτικό χώρο. Δυστυχώς, αυτό που έρχεται με τα φωτοβολταϊκά στα αποκατεστημένα και τα μπάζα στα υπό αποκατάσταση -γιατί αυτό έρχεται- καταλαβαίνετε όλοι τι σημαίνει για την περιοχή.

Κλείνω -και ευχαριστώ, κύριε Πρόεδρε, για την ανοχή- με το ερώτημα, κυρίες και κύριοι συνάδελφοι, που απασχολεί όλους τους κατοίκους της δυτικής Μακεδονίας. Τους λέτε, κύριε Υπουργέ, ότι θα αλλάξετε το παραγωγικό μοντέλο της περιοχής τους, όταν, όπως φαίνεται και όπως σας προείπα, θα κυριαρχήσει στην απορρόφηση των διαθέσιμων πόρων αυτό που κυρίως αφορά ανανεώσιμες πηγές ενέργειας, ειδικά τα φωτοβολταϊκά της τάξης των δέκα GW.

Άρα, λοιπόν, μπορεί να λέτε ότι υπηρετείτε τις ανάγκες της βίαιης απολιγνιτοποίησης, δεν υπηρετείτε, όμως, με τίποτα τις ανάγκες της δικαίας μετάβασης.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Κι εμείς ευχαριστούμε τον κ. Αποστόλου.

Θα δώσουμε τώρα τον λόγο στον κ. Μπούμπα Κωνσταντίνο από την Ελληνική Λύση. Θα ακολουθήσει ο κ. Μαραβέγιας, ο κ. Σταμενίτης και η κ. Σκόνδρα.

Κύριε Μπούμπα, έχετε τον λόγο.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Σας ευχαριστώ πολύ, κύριε Πρόεδρε.

Κύριε Υπουργέ, κύριε εισηγητά της Νέας Δημοκρατίας, κυρίες και κύριοι συνάδελφοι, θα ξεκινήσω με μία ρήση, γιατί αυτό που γίνεται σήμερα που τριτώνει το κακό -και θα το εξηγήσουμε παρακάτω εμείς στην Ελληνική Λύση- πρέπει να το γνωρίζει ο ελληνικός λαός, να τον βλέπουμε κατάματα και να βάζουμε έναν προβληματισμό: «Θα κλάψουν μανούλες», να το πω έτσι. «Θα κλείσουν σπίτια», λαέ, στην Κοζάνη, στην Πτολεμαΐδα, στο Αμύνταιο, στην Καστοριά, και βέβαια στη Μεγαλόπολη σας περιμένουν δύσκολες μέρες.

Και το λέμε αυτό, διότι και η τοπική αυτοδιοίκηση θα χάσει και οι μελέτες λένε ότι, τρεις φορές περισσότερο να παράγεται κρόκος στην Κοζάνη, η ανεργία θα είναι πάλι στα ύψη. Μιλάμε για τέσσερις χιλιάδες εργαζόμενους στη δημόσια επιχείρηση ηλεκτρισμού -άντε καλά, αυτοί θα καλυφθούν- και είκοσι χιλιάδες σε ό,τι αφορά εποχικούς εργάτες, σε ό,τι αφορά οδηγούς μηχανημάτων. Αυτοί τι θα γίνουν; Ως διά μαγείας περνάμε σε αυτή τη μετάβαση, εκεί στην περιοχή της Κοζάνης; Τι θα τρώνε οι άνθρωποι αυτοί; Πώς θα επιβιώσουν; Τους ρωτάει κανείς;

Λουκέτα μπαίνουν στην Κοζάνη, στην Καστοριά, στη Φλώρινα, στο Αμύνταιο, στην Πτολεμαΐδα. Και μάλιστα, για έναν γαιάνθρακα, όπως είναι ο λιγνίτης, του οποίου, όπως είπε ο Πρόεδρος, ο Κυριάκος Βελόπουλος, υπάρχουν αποθέματα για τα επόμενα σαράντα πέντε χρόνια.

Και επειδή, κύριε Καιρίδη, είμαστε από την ίδια περιοχή είναι και τα κοιτάσματα της Δράμας, είναι βέβαια, και στους Φιλίππους η τύρφη, η οποία ισοδυναμεί με εκατόν είκοσι πέντε εκατομμύρια τόνους πετρελαίου.

Η ΔΕΗ -το έχω πει και σε άλλες ομιλίες και θα σας το λέμε ως Ελληνική Λύση- ιδρύθηκε το 1950 και εξαγόρασε τετρακόσιες ιδιωτικές εταιρείες. Γιατί το έκανε αυτό η ΔΕΗ; Διότι ο κόσμος στην Ελλάδα πλήρωνε τέσσερις φορές ακριβότερο το ηλεκτρικό ρεύμα απ’ ό,τι στην υπόλοιπη Γηραιά Ήπειρο. Μάλιστα, το τελευταίο ιδιωτικό υδροηλεκτρικό εργοστάσιο ήταν στην Πάτρα και η ΔΕΗ το εξαγόρασε στα τέλη της δεκαετίας του ’80, για να συγκρατήσει τις τιμές.

Πού θα είναι το κοινωνικό τιμολόγιο; Θα υπάρχει σήμερα, από πλευράς των ιδιωτών παρόχων, κοινωνικό τιμολόγιο για ευάλωτες και ευπαθείς ομάδες; Αν κάποιος χρήζει αιμοκάθαρσης και πρέπει να κάνει αιμοκάθαρση στους νεφρούς; Ή αν κάποιος χρήζει παροχής οξυγόνου, θα παίρνει η εισπρακτική του κ. Γεωργιάδη -που, κάποτε με τον κ. Πλεύρη ως Βουλευτές του ΛΑΟΣ, ήταν κατά των εισπρακτικών και τώρα, λέει, θα νοικοκυρευτεί το κράτος με τις εισπρακτικές- και για 50 ευρώ θα κόβει το ρεύμα στον ηλικιωμένο; Αυτό θα γίνει.

Διότι, όπως είπε ο Κυριάκος Βελόπουλος, δεν θα τρώει μετοχή ο κόσμος. Φθηνό ηλεκτρικό ρεύμα ως δημόσιο εθνικό αγαθό περιμένει, κύριοι. Γι’ αυτό έγινε η ΔΕΗ το 1950.

Και αν πάμε στην ιστορία των λιγνιτών, υπάρχει μία άλλη εταιρεία, η «ΛΙΠΤΟΛ», η οποία εξαγοράστηκε το 1975 από τη ΔΕΗ, διότι η λιγνιτική εξόρυξη έχει μεγάλη ιστορία από το 1973 στο Αλιβέρι, με σταθερή τιμή ο λιγνίτης ή γαιάνθρακας.

Επειδή μιλάμε για ορυκτό πλούτο και υπάρχουν και οι αποκαλύψεις αυτές -που και ο Πρόεδρος της Ελληνικής Λύσης επί Μανιάτη ως Βουλευτής είχε μιλήσει για το φυσικό αέριο και για τους υδρογονάνθρακες- αν πάτε στην ιστορία, ο Εθνάρχης -κατά τη Νέα Δημοκρατία- Κωνσταντίνος Καραμανλής μάς έβαλε στην Ευρωπαϊκή Ένωση χάριν στον Μπάμπουρα. Για αναρωτηθείτε ποιος είναι ο Μπάμπουρας, ο οποίος βρίσκεται δέκα μίλια νοτίου της Θάσου από την ακτή του Άη Γιάννη και το είχε δώσει στο Ινστιτούτο της Γαλλίας…

**ΔΗΜΗΤΡΙΟΣ ΚΑΙΡΙΔΗΣ:** Είναι ανατολικά.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Ανατολικά είναι; Ωραία, ανατολικά σωστά, ανατολικά και ευχαριστώ για τη διόρθωση.

…όπου η εξόρυξη κοστίζει 4,8 δολάρια το βαρέλι, όταν στη Σαουδική Αραβία είναι 5,2 δολάρια. Χάριν σε αυτό μπήκαμε στην Ευρωπαϊκή Ένωση, από τα στοιχεία που πήρε το Εθνικό Ινστιτούτο Πετρελαίου της Γαλλίας.

Για τριάντα χρόνια, όμως, συμφωνήθηκε στο Νταβός να μην επεκτείνουμε τα χωρικά μας ύδατα. Ήταν το περιβόητο «mea culpa» που ακούστηκε και από τον Ανδρέα Παπανδρέου με τον Οζάλ πριν, ήταν η συμφωνία στη Βουλιαγμένη και στην Κωνσταντινούπολη. Και επί Κωνσταντίνου Μητσοτάκη το 1992 πιέστηκε για να μην γίνουν έρευνες.

Η «ΕΝΕΡΓΕΙΑΚΗ ΑΙΓΑΙΟΥ», όμως, το 2013 έδωσε έρευνα για τον Μπάμπουρα, παρ’ όλο που τα «ΕΛΛΗΝΙΚΑ ΠΕΤΡΕΛΑΙΑ» απαγόρευαν στην «ΕΝΕΡΓΕΙΑΚΗ ΑΙΓΑΙΟΥ» να κάνει την έρευνα. Η «ΕΝΕΡΓΕΙΑΚΗ ΑΙΓΑΙΟΥ» παρέδωσε το πόρισμα το 2015 στην κυβέρνηση. Πού είναι το πόρισμα; Γιατί δεν επεκτείνονται τα χωρικά ύδατα από έξι σε δώδεκα;

Ήταν στη συμφωνία, κύριοι, να μην μπει κανείς στον Μπάμπουρα με κοιτάσματα 3,2 δισεκατομμύρια βαρέλια. Το λέω για να δείτε πόσο σημαντικός είναι ο ορυκτός πλούτος.

Πάμε τώρα, γιατί με προκάλεσε ο Υπουργός, ο κ. Παπαθανάσης και δείξατε κάτι φωτογραφίες από την περιοχή των λιγνιτών. Τρίτωσε το κακό.

Εμείς εδώ στην Ελληνική Λύση σάς αποκαλύψαμε τι κρύβεται πίσω από την «ELDORADO», ότι είναι η «ALAMOS GOLD» στον Δήμο Τσανάκαλε και η ίδια εταιρεία έχει καταπατήσει την Μπάια Μάρε στη Ρουμανία, στα δάση και έκανε και την «GABRIEL GOLD».

Ποιο είναι το αποτέλεσμα, εσείς που κόπτεστε για το περιβάλλον; Θα τα καταθέσω, αρσενικό σαράντα εννέα χιλιάδες φορές πάνω από το όριο στα Καλύβια Βαρβάρας, βορειανατολικά της Χαλκιδικής, ρύπανση και προστασία του περιβάλλοντος στη Χαλκιδική από το ορυχείο - μεταλλείο Ολυμπιάδας, κοινοβουλευτική ερώτηση -θα την καταθέσω- Δήμος Αριστοτέλη, καταδίκη στελεχών της «ΕΛΛΗΝΙΚΟΣ ΧΡΥΣΟΣ» για ρύπανση με αρσενικό στο Κακουργιοδικείο της Θεσσαλονίκης. Θα το καταθέσω και αυτό. Ο μόλυβδος 985% πάνω από το όριο στο ποτάμι της Ολυμπιάδας από τα απόβλητα της «ΕΛΛΗΝΙΚΟΣ ΧΡΥΣΟΣ».

Να, μία ωραία φωτογραφία, κύριε Υπουργέ!

Και πάμε τώρα πριν από λίγες ώρες συνελήφθη ο κ. Στάινμετζ. Ποιος είναι αυτός; Εδώ είναι από το «BHMA» η σύλληψή του. Εκκρεμεί ερυθρό ένταλμα σύλληψης από τις ρουμανικές αρχές για καταπάτηση ακινήτων στη Ρουμανία, αλλά ξαφνικά τον αφήσαμε ελεύθερο, του δώσαμε καταφύγιο στην Ελλάδα με μόνη υποχρέωση να μην φύγει για το εξωτερικό. Γιατί συναντήθηκε με τον κ. Δασκαλάκη και τον κ. Εμίρη στα Σκόπια ο κ. Στάινμετζ, ο δισεκατομμυριούχος; Ελεύθερος ο Ισραηλινός δισεκατομμυριούχος που συνελήφθη πριν από λίγες ώρες στο «Ελευθέριος Βενιζέλος». Γιατί; Την εταιρεία «FENI» στο Καβάρντασι των Σκοπίων δεν την ξέρετε; Οι πιθανοί μνηστήρες για τη «ΛΑΡΚΟ» από τα Σκόπια, στα Σκόπια θα πάει η «ΛΑΡΚΟ», τριτώνει το κακό. Πουλάμε τη «ΛΑΡΚΟ», τα ορυχεία της Καστοριάς και της Κοζάνης στην πόλη Καβάρντασι των Σκοπίων, σαράντα χιλιόμετρα από τα σύνορα, στην εταιρεία «FENI» του κ. Στάινμετζ, που καταζητείται με ένταλμα της Iντερπόλ και είναι εδώ στην Ελλάδα, τον φιλοξενούμε από προχθές. Συναντήθηκε με τον κ. Δασκαλάκη, που ήταν σύμβουλος της «ΛΑΡΚΟ» ο κ. Δασκαλάκης και πήρε μετεγγραφή στη σκοπιανή εταιρεία -επί κυβέρνησης Αντώνη Σαμαρά ήταν αυτό- και συναντήθηκε με τον κ Εμίρη, γιατί ήταν προγραμματισμένο να πουληθεί το κοβάλτιο και η «ΛΑΡΚΟ» στους Σκοπιανούς.

Όσον αφορά την «ELDORADO», «ΧΡΥΣΟΣ», πάμε στην ακαριαία τήξη με εντολή «πρόσμιξη», το αρσενικό χιλιάδες επάνω, μόλυνση στη Χαλκιδική. Πάμε στη «ΛΑΡΚΟ», την ξεπουλάμε στα Σκόπια, πάμε και στον λιγνίτη που τον ξεπουλάμε πού; Στις ιδιωτικές εταιρείες.

Αυτή είναι η γη που θα παραδώσουμε στις επόμενες γενεές;

Να κατατεθούν στα Πρακτικά, διότι, όπως λέει και το ρητό, αυτή τη γη δεν την κληρονομήσαμε από τους προγόνους μας, τη δανειστήκαμε από τα παιδιά μας.

Και θέλω να δείτε και την έκθεση της WWF, η οποία σας κατηγορεί ότι η προσγείωση θα είναι ανώμαλη ηλικιακά στην ερημοποίηση της περιοχής, χώρια το ότι από το Δίκαιο Ταμείο Μετάβασης κόπτονται, θα πάρει 7,5 δισεκατομμύρια ευρώ, που περίμενε από τον προϋπολογισμό συν 30 δισεκατομμύρια ευρώ. Θα έχουμε μείωση τουλάχιστον 10 δισεκατομμύρια ευρώ, θα πάρουμε λιγότερα από αυτά που προσδοκά ο Πρωθυπουργός και η Κυβέρνηση. Γίνονται περικοπές. Δείτε τι γράφει ο γερμανικός τύπος για τους λιγνίτες στην Ελλάδα, μείον 50%, θα πάρουμε δισεκατομμύρια λιγότερα, τουλάχιστον 2 δισεκατομμύρια ευρώ λιγότερα από το ταμείο.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Μπούμπα, ολοκληρώστε.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Ολοκληρώνω, κύριε Πρόεδρε.

Πρέπει να τα ξέρει ο ελληνικός λαός. Εμείς στην Ελληνική Λύση θα τα λέμε, να βγάλει τα συμπεράσματά του για το τι μέρες έρχονται για αυτό τον τόπο που πρέπει να τον παραδώσουμε.

Όμως, πάνω από όλα, το μεγαλύτερο εθνικό πρόβλημα είναι η επιβίωση του Έλληνα. Αυτό πρέπει να δείτε, κύριοι.

Σας ευχαριστώ.

(Στο σημείο αυτό ο Βουλευτής κ. Κωνσταντίνος Μπούμπας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Γεώργιος Λαμπρούλης):** Καλώς.

Πριν προχωρήσουμε στον επόμενο ομιλητή, θα δώσουμε τον λόγο στον κ. Σκρέκα για την τροπολογία με γενικό αριθμό 1166.

Ορίστε, κύριε Υπουργέ, έχετε τον λόγο για τρία, τέσσερα λεπτά.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):**

Θα είμαι σύντομος, κύριε Πρόεδρε.

Θα ήθελα να καταθέσω την τροπολογία με γενικό αριθμό 1166 και ειδικό 100, περιλαμβάνει πέντε άρθρα.

Συγκεκριμένα, το πρώτο άρθρο έχει να κάνει με τη διαχείριση της διεθνούς ενεργειακής κρίσης, που αυτή τη στιγμή, δυστυχώς, πολύ βάναυσα έχει επηρεάσει τους Έλληνες καταναλωτές, νοικοκυριά, αλλά και επαγγελματίες.

Έχουμε προχωρήσει από την πρώτη στιγμή, από τον Σεπτέμβριο, στην επιδότηση των λογαριασμών ηλεκτρικής ενέργειας των οικιακών καταναλωτών, ιδρύοντας το Ταμείο Ενεργειακής Μετάβασης, όπου εκεί έχουμε διαθέσει χρήματα που προέρχονται από τις δημοπρασίες ρύπων του διοξειδίου του άνθρακα, αλλά και από τα περισσεύματα του ειδικού λογαριασμού του ΕΛΑΠΕ, που στηρίζει τις ανανεώσιμες πηγές ενέργειας. Λόγω του ότι πια οι ανανεώσιμες πηγές ενέργειας παράγουν ηλεκτρική ενέργεια με πολύ χαμηλότερο κόστος από αυτό το οποίο διαμορφώνεται στη χρηματιστηριακή αγορά, εκεί δημιουργούνται πλεονάσματα. Αυτά, λοιπόν, ερχόμαστε εμείς, τα περισσεύματα, τα υπερπλεονάσματα και τα κατευθύνουμε ειδικά προς τους λογαριασμούς ηλεκτρικής ενέργειας των Ελλήνων καταναλωτών, έτσι ώστε μέχρι τις 301 KW που καταναλώνει ένα μέσο νοικοκυριό αυτό να μην επιβαρυνθεί πολύ δυσβάσταχτης και πολύ μεγάλης αύξησης του κόστους.

Για τους επαγγελματίες, όμως και για τα επαγγελματικά τιμολόγια, όπως καταλαβαίνετε, η δυνατότητα του κράτους να παρέμβει και να στηρίξει είναι περιορισμένη, γιατί εκεί υπάρχει το δίκαιο του ανταγωνισμού και το Ευρωπαϊκό Δίκαιο που αφορά τις κρατικές ενισχύσεις. Οποιαδήποτε τέτοια απευθείας επιδότηση θα καθιστούσε παράνομη κρατική ενίσχυση των εν λόγω επιχειρήσεων.

Τι μπορούμε, όμως, να κάνουμε ως κράτος; Εκείνο το οποίο μπορούμε να κάνουμε είναι να δούμε εκείνες τις ρυθμιζόμενες χρεώσεις οι οποίες και αυτές επιβαρύνουν τους λογαριασμούς των επαγγελματιών, να δούμε πώς μπορούμε να τις μεταθέσουμε για το μέλλον, όταν τελικά εκεί οι τιμές ηλεκτρικής ενέργειας θα έχουν επανέλθει σε κανονικά επίπεδα και τότε θα μπορούν να αποπληρωθούν αυτές οι χρεώσεις.

Τι κάνουμε, λοιπόν; Μεταθέτουμε τις χρεώσεις που αφορούν τις υπηρεσίες κοινής ωφελείας για τους επαγγελματίες καταναλωτές, για τους επαγγελματικούς καταναλωτές ηλεκτρικής ενέργειας που είναι συνδεδεμένοι με τη μέση τάση, με χαρακτηρισμό «βιομηχανική χρήση, άλλες χρήσεις, αγροτική χρήση» και για εκείνους τους επαγγελματίες οι οποίοι είναι συνδεδεμένοι με τη χαμηλή τάση και έχουν χαρακτηρισμό «βιομηχανική χρήση», εκεί, για αυτούς, λοιπόν, μεταθέτουμε τις χρεώσεις υπηρεσιών κοινής ωφελείας και εφ’ όσον αυτός ο ειδικός λογαριασμός των ΥΚΩ έχει ανάγκη -εφ’ όσον έχει ανάγκη- τότε θα επιβαρυνθούν, θα επιβληθούν αυτές οι χρεώσεις. Αν δεν έχει ανάγκη, βέβαια, θα δούμε με ποιον τρόπο θα συμψηφίσουμε αυτή την οφειλή με τις μελλοντικές μειώσεις αυτών των ρυθμίσεων. Να πούμε ότι περίπου 50 εκατομμύρια ευρώ είναι το βραχυπρόθεσμο όφελος που κατ’ αρχάς θα προκύψει για τους επαγγελματικούς καταναλωτές και βέβαια, θα δούμε τελικά πόσο από αυτό θα χρειαστεί να επιβληθεί.

Το άρθρο 2 έχει να κάνει με τον διακανονισμό εξόφλησης των χρεώσεων χρήσης του δικτύου διανομής φυσικού αερίου στους οικιακούς καταναλωτές. Εδώ πρέπει να γνωρίζουμε ότι οι οικιακοί καταναλωτές που είναι διασυνδεδεμένοι στο δίκτυο φυσικού αερίου, πέρα από το κόστος της ενέργειας του φυσικού αερίου που πληρώνουν, πληρώνουν και το κόστος της χρήσης του δικτύου, το οποίο για μία θερμική μεγαβατώρα στη βόρεια Ελλάδα είναι περίπου 13 ευρώ, στη νότια Ελλάδα είναι 17 ευρώ και στην υπόλοιπη Ελλάδα είναι περίπου 22 ευρώ.

Επειδή η τιμή του φυσικού αερίου στις διεθνείς αγορές έχει σχεδόν τριπλασιαστεί, για να μην πω τετραπλασιαστεί, από την αρχή του έτους -ήταν 20 ευρώ η θερμική μεγαβατώρα και από την αρχή του έτους έχει πλησιάσει τα 90 και τα 100 ευρώ-, ερχόμαστε, λοιπόν, και πέρα από μια έκπτωση 15% σε όλους τους καταναλωτές, την οποία έχουμε ήδη ανακοινώσει και η οποία θα πραγματοποιηθεί μέσα από τη δυνατότητα της «ΔΕΠΑ ΕΜΠΟΡΙΑΣ» να δώσει καλύτερες τιμές φυσικού αερίου στους προμηθευτές και αυτοί να περάσουν αυτή την καλύτερη τιμή, αυτή την έκπτωση στα νοικοκυριά, και αναστέλλουμε για τους μήνες Νοέμβριο και Δεκέμβριο επιπλέον από αυτή την έκπτωση τις χρεώσεις χρήσης δικτύου που, επαναλαμβάνω, μπορεί να είναι μέχρι και το 20% του κόστους της ενέργειας που καταναλώνουν. Και αυτό, βέβαια, θα επιμεριστεί στους καταναλωτές τα επόμενα χρονικά διαστήματα, όταν τελικά θα επανέλθουν οι τιμές φυσικού αερίου σε κανονικά επίπεδα.

Το άρθρο 3 αφορά την εγκατάσταση φωτοβολταϊκών σταθμών σε δασικού χαρακτήρα εκτάσεις, οι οποίες είχαν εκχερσωθεί για αγροτική χρήση κατά το παρελθόν. Ακούστε ποιο είναι το παράδοξο που ισχύει. Σήμερα η εγκατάσταση φωτοβολταϊκών επιτρέπεται σε δασικού χαρακτήρα εκτάσεις. Επίσης, η εγκατάσταση φωτοβολταϊκών επιτρέπεται σε αγροτική γη. Η εγκατάσταση φωτοβολταϊκών δεν επιτρέπεται από κενό του νόμου σε δασικού χαρακτήρα εκτάσεις που έχουν εκχερσωθεί, με σκοπό την αγροτική χρήση. Άρα ερχόμαστε και λύνουμε ουσιαστικά αυτό το πρόβλημα και αυτή τη μη πρόβλεψη του νόμου που υπήρχε.

Το άρθρο 4 έχει να κάνει με τη ρύθμιση εγγυητικών επιστολών για την αποκατάσταση των λιγνιτωρυχείων. Με τη ρύθμιση αυτή αντιμετωπίζεται το ζήτημα του ύψους των εγγυητικών επιστολών για την αποκατάσταση του περιβάλλοντος που έχει προκύψει λόγω της πρόωρης περάτωσης λειτουργίας των λιγνιτωρυχείων, όπως υπαγορεύει το Εθνικό Σχέδιο για την Ενέργεια και το Κλίμα και προβλέπει ότι ο λιγνίτης θα αποσυρθεί πλήρως από την ηλεκτροπαραγωγή το 2028.

Βέβαια, αφορά κυρίως τα λιγνιτωρυχεία της ΔΕΗ που αναγκάζεται να διακόψει τη λειτουργία τους νωρίτερα απ’ ό,τι προβλεπόταν στην απόφαση έγκρισης περιβαλλοντικών όρων την οποία είχε μέσα από τη στρατηγική της πολιτείας να απανθρακοποιήσουμε βέβαια την ελληνική οικονομία και να προστατεύσουμε το περιβάλλον, αλλά και μέσα από την πραγματικότητα που επιβάλλει τελικά την απόσυρση των λιγνιτικών μονάδων, αφού σήμερα το να παράγει κάποιος ηλεκτρική ενέργεια από λιγνίτη είναι πολύ πιο ακριβό από το να παράγει από τον ίδιο τον άνεμο.

Το άρθρο 5 αφορά τη διαδικασία ταυτόχρονης έγκρισης Ειδικού Πολεοδομικού Σχεδίου και Ρυμοτομικού Σχεδίου Εφαρμογής. Αναφέρεται για μία ρύθμιση που βοηθάει κυρίως στο να αποκαταστήσουμε την περιοχή που είχε καταστραφεί από τις πυρκαγιές στο Μάτι της Αττικής. Με την προτεινόμενη ρύθμιση ρυθμίζονται τα ζητήματα της διαδικασίας ταυτόχρονης έγκρισης Ειδικού Πολεοδομικού Σχεδίου και Ρυμοτομικού Σχεδίου, όταν ο φορέας υλοποίησης είναι ο αποκλειστικός κύριος και ο διαχειριστής του συνόλου της προς πολεοδόμηση έκτασης. Αυτό επιταχύνει τη διαδικασία του Ειδικού Πολεοδομικού Σχεδίου.

Το άρθρο 6 -η τροπολογία έχει έξι άρθρα- αφορά τη συμμετοχή της τοπικής αυτοδιοίκησης, της «Εταιρείας Διανομής Αερίου», και την κατάργηση της πρόβλεψης του άρθρου 5 του ν.2364/1995. Αυτό το άρθρο προέβλεπε ότι όταν σε μία δημοτική ενότητα επεκτεινόταν το δίκτυο φυσικού αερίου, ήταν υποχρεωμένος ο διαχειριστής του δικτύου φυσικού αερίου να αποδίδει το 10% επί των μερισμάτων, επί των κερδών στον οικείο δήμο.

Αυτό ξεκίνησε το 1995, πριν από είκοσι και πλέον χρόνια, όταν υπήρχε η δυσκολία τού τι πρόκειται να συμβεί, τι επιπτώσεις πρέπει να έχει το δίκτυο φυσικού αερίου στις τοπικές αυτοδιοικήσεις. Σήμερα, όπως ξέρετε, όλοι θέλουν να φτάσει το φυσικό αέριο στα σπίτια. Όλοι οι δήμαρχοι, αλλά και όλοι οι άρχοντες της τοπικής αυτοδιοίκησης, αλλά και όλοι οι πελάτες, όλοι οι καταναλωτές Έλληνες πολίτες θέλουν να καταλήξει το φυσικό αέριο στο σπίτι τους. Άρα δεν μπορούμε από τη μια να -σε εισαγωγικά- «ζητάμε» όλοι να επεκταθεί το φυσικό αέριο και από την άλλη να έχουμε έναν τέτοιον όρο, ώστε το 10% των κερδών να αποδίδεται στους δήμους, κάτι το οποίο δεν έχει αποδοθεί τα δύο, τρία τελευταία χρόνια. Επί της ουσίας δεν το είχαν ζητήσει οι δήμοι.

Εμείς ερχόμαστε και θα αποδώσουμε αυτά τα οποία χρωστάνε τα δύο, τρία τελευταία χρόνια οι διαχειριστές του δικτύου φυσικού αερίου και από εδώ και πέρα ορίζουμε και μια μεταβατική περίοδο, ώστε αυτοί οι δήμοι που ήταν δικαιούχοι αυτού του ποσού να έχουν μια στήριξη αντισταθμιστικών έργων από το Πράσινο Ταμείο. Από εκεί και πέρα, μετά το τέλος της μεταγραφικής περιόδου, σταματάει αυτή η πρόβλεψη.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ζητήσει ο κ. Φάμελλος και ο κ. Χήτας.

Κύριε Χήτα, φαντάζομαι ότι εσείς θέλετε να κάνετε ερώτηση στον κύριο Υπουργό σχετικά με την τροπολογία.

**ΚΩΝΣΤΑΝΤΙΝΟΣ ΧΗΤΑΣ:** Ναι, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Βλέπω ότι δεν υπάρχει άλλος συνάδελφος που να θέλει να ρωτήσει σχετικά. Ξεκινάμε, λοιπόν, με τον κ. Φάμελλο.

Κύριε Φάμελλε, έχετε τον λόγο, αλλά σας παρακαλώ να είστε σύντομος.

**ΣΩΚΡΑΤΗΣ ΦΑΜΕΛΛΟΣ:** Ναι, κύριε Πρόεδρε. Θα ρωτήσω επί του περιεχομένου της τροπολογίας και του νομοσχεδίου. Δεν θέλω να ρωτήσω κάτι άλλο.

Κύριε Υπουργέ, οφείλω κατ’ αρχάς να πω ότι θα θέλαμε από εσάς και κάποιο σχόλιο σχετικά με το ότι το νομοσχέδιο αυτό τροποποιεί αρμοδιότητες του Υπουργείου Περιβάλλοντος και Ενέργειας. Αυτό είναι κάτι που έχουμε αναφέρει πολλές φορές στις επιτροπές. Δεν ξέρω αν σας ενημέρωσαν οι Υπουργοί του Υπουργείου Ανάπτυξης, αλλά ένα μεγάλο ερώτημα που έχει προκύψει είναι γιατί φεύγουν οι αρμοδιότητες σχετικά με την απολιγνιτοποίηση από το Υπουργείο Περιβάλλοντος και πηγαίνουν στο Υπουργείο Ανάπτυξης, αλλά και η διαχείριση όσον αφορά το εργαλείο που παρουσιάζετε σήμερα.

Μέσα στο νομοσχέδιο περιλαμβάνονται επίσης και ρυθμίσεις για τα Ειδικά Πολεοδομικά Σχέδια, για τα οποία θα θέλαμε να μας πείτε…

**ΔΙΟΝΥΣΙΟΣ ΣΤΑΜΕΝΙΤΗΣ:** Κύριε Πρόεδρε, αυτό είναι ερώτηση τώρα επί της τροπολογίας;

**ΠΡΟΕΔΡΕΥΩΝ (Γεώργιος Λαμπρούλης):** Κύριε Φάμελλε, αυτό τώρα είναι μια γενικότερη τοποθέτηση, ένα γενικότερο ερώτημα, αν θέλετε.

**ΣΩΚΡΑΤΗΣ ΦΑΜΕΛΛΟΣ:** Το κλείνω, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Ας μείνουμε στα στενά πλαίσια της τροπολογίας. Έχετε να πείτε κάτι για την τροπολογία;

**ΣΩΚΡΑΤΗΣ ΦΑΜΕΛΛΟΣ:** Κύριε Πρόεδρε, εμάς μας κάνει ιδιαίτερη εντύπωση που το Υπουργείο Περιβάλλοντος αποχωρεί από πολλές αρμοδιότητες. Έρχεται ο Υπουργός εδώ για να παρουσιάσει έστω την τροπολογία και οφείλουμε να τον ρωτήσουμε, διότι έχουμε καταθέσει διαφορετική άποψη.

Να ρωτήσουμε τώρα για τις ρυθμίσεις των τροπολογιών.

Οι πρώτες τροπολογίες αφορούν, τουλάχιστον η πρώτη, το πρώτο άρθρο, τα θέματα του κόστους ενέργειας. Το ερώτημα είναι γιατί δεν περιλαμβάνεται τίποτα στο πρώτο άρθρο της τροπολογίας και πώς αντιμετωπίζει το Υπουργείο το θέμα, για παράδειγμα, των αγροτών. Έχουμε περιπτώσεις με αύξηση του κόστους 2.000 ευρώ τον μήνα. Θα τα καταθέσω στη συνέχεια, για να μη σας ταλαιπωρώ.

Δεύτερον, δεν περιλαμβάνει τίποτα για το θέμα των ΔΕΥΑ, όπου επίσης η ένωση των ΔΕΥΑ έχει καταθέσει έντονη αγωνία για την αύξηση κόστους 40% για το θέμα των νοικοκυριών, διότι μαζί με τα 39 ευρώ αν λάβει κάποιος υπ’ όψιν και το 42% της έκπτωσης της ΔΕΗ, τα ακραία σενάρια, πάλι το επιπλέον κόστος ανά μήνα κυμαίνεται για τα νοικοκυριά μέχρι 500 KWh -δεν αναφέρουμε για υπερκατανάλωση- περίπου στα 60 ευρώ τον μήνα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Όμως, για το μέτρο αυτό του πρώτου -και θα καταθέσω τους λογαριασμούς, κύριε Υπουργέ, για να μην υπάρχει καμμία ανησυχία εκ μέρους σας, με λογαριασμούς θα μιλάμε- άρθρου έχετε αναστολή της υποχρέωσης. Άρα, δεν απαλλάσσονται των υποχρεώσεων αυτών οι επιχειρήσεις.

Θα καταθέσω, λοιπόν, κύριε Πρόεδρε, για να το έχει και ο κύριος Υπουργός…

**ΠΡΟΕΔΡΕΥΩΝ (Γεώργιος Λαμπρούλης):** Κύριε Φάμελλε, συντομεύετε, σας παρακαλώ.

**ΣΩΚΡΑΤΗΣ ΦΑΜΕΛΛΟΣ:** …και για να είναι πιο συγκεκριμένα το έγγραφο του κ. Κοντολέων που μιλάει για 150 εκατομμύρια ευρώ τον μήνα αύξηση στις επιχειρήσεις μέσης τάσης. Εσείς μας είπατε για ένα μέτρο αναστολής 50 έως 60 εκατομμυρίων. Καταλαβαίνετε ότι δεν μπορεί να καλύψει με τίποτα τουλάχιστον αυτό το κόστος. Αυτό που ρωτάμε, λοιπόν, είναι αν αληθεύουν και τα δημοσιεύματα για την αύξηση του ελλείμματος στον ειδικό λογαριασμό των ΥΚΩ και άρα αν αναιρείτε την αρχική σας πρόθεση να ελαφρυνθούν οι επιχειρήσεις και μιλάτε μόνο για αναστολή.

Όσον αφορά το δεύτερο άρθρο, μιλάτε πάλι για αναστολή των χρεώσεων δικτύου, όσον αφορά το φυσικό αέριο. Αυτό, λοιπόν, σημαίνει ότι δεν θα απαλλαχθούν οι καταναλωτές και θα κληθούν να το πληρώσουν σε μια επόμενη χρονική στιγμή. Άρα το κόστος της επιβάρυνσης στην οικονομία και στους καταναλωτές και στο φυσικό αέριο παραμένει.

Όσον αφορά το ζήτημα των παραχωρήσεων -γιατί μας έκανε ιδιαίτερη εντύπωση-, μας είπατε ότι υπάρχει κενό νόμου. Αναφέρομαι στις εκτάσεις που παραχωρήθηκαν για γεωργική χρήση. Όμως, απ’ ό,τι θυμάμαι, τα παραχωρητήρια είχαν ρητή δέσμευση για τους πολίτες στους οποίους παραχωρούνται ότι είναι για γεωργική χρήση. Άρα, δεν υπήρχε κενό νόμου. Έρχεστε, λοιπόν, εσείς τώρα και τροποποιείτε τον όρο με τον οποίο το δημόσιο παραχώρησε τη γη για να εισάγετε κι άλλες χρήσεις, όπως τα φωτοβολταϊκά; Διότι κενό νόμου δεν υπήρχε. Υπήρχε όρος παραχώρησης. Άρα, λοιπόν, τροποποιείτε όρο παραχώρησης. Επομένως, αυτό είναι δική σας επιλογή και όχι κενό νόμου.

Και έρχομαι και σε κάτι τελευταίο που αφορά την αυτοδιοίκηση. Καταλαβαίνουμε ότι με αυτό αποτρέπετε οποιονδήποτε φορέα της αυτοδιοίκησης στην Ελλάδα να συμμετέχει στη διαχείριση και στα δίκτυα φυσικού αερίου, ενώ ταυτόχρονα έχετε εκχωρήσει σε μία εταιρεία, που είναι μονοπώλιο πλέον σε όλη την Ελλάδα και στην οποία συμμετέχει το ιταλικό δημόσιο, τη διαχείριση του δικτύου. Άρα ούτε οι δήμοι ούτε το ελληνικό δημόσιο θα συμμετέχουν. Όπως καταλαβαίνετε, αυτό είναι εις βάρος των συμφερόντων και της αυτοδιοίκησης και του ελληνικού δημοσίου. Αυτό ακριβώς κάνετε με την τελευταία τροπολογία; Μήπως αυτό είναι απαίτηση του νέου ιδιοκτήτη μονοπωλιακά όλου του δικτύου φυσικού αερίου; Σας το ζήτησε, δηλαδή, η «DALKAS» και εξυπηρετείτε τα συμφέροντα του ιταλικού δημοσίου και όχι του ελληνικού; Είναι και αυτό ένα ερώτημα που πρέπει να διευκρινιστεί.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Χήτα, έχετε τον λόγο.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ, κύριε Πρόεδρε.

Κύριε Σκρέκα, πέραν του ότι είστε το πρόσωπο των ημερών λόγω των συνθηκών που βιώνουν οι Ελληνίδες και οι Έλληνες μάλλον νιώθετε ανακούφιση που δεν είστε σήμερα το Υπουργείο το οποίο καταθέτει το νομοσχέδιο αυτό. Θα περιμέναμε να έρθετε σήμερα εδώ με λύσεις, έστω και με την τροπολογία, για τη μεγάλη ασθένεια που αντιμετωπίζουμε. Εσείς όχι μόνο δεν ήρθατε με λύσεις, με φάρμακα δηλαδή, για να ανακουφίσετε λίγο τον πόνο των ανθρώπων αυτών, αλλά ούτε καν παυσίπονα δεν φέρατε. Με μια κομπρέσα ήρθατε να γιάνετε τον πόνο τον ανθρώπων αυτών. Τους δίνετε δόσεις. Δεν θέλει δόσεις ο κόσμος. Απαλλαγή θέλει. Δεν μπαίνω καν στην κουβέντα ότι μιλάμε για ελάχιστα χρήματα για τα κοινής ωφέλειας κ.λπ.. Είναι ελάχιστα τα χρήματα.

Πέρα από αυτό όμως, θέλω να μας πείτε το εξής: Γνωρίζετε ότι η τιμή του ρεύματος στην ελληνική χονδρεμπορική σήμερα έφθασε τα 276,47 ευρώ ανά κιλοβατώρα; Είναι η υψηλότερη στην Ευρώπη σήμερα. Αυτό είναι χρηματιστήριο ξέρετε. Παίζει κάθε μέρα. Σήμερα είναι στα 276,47. Τι θα γίνει με αυτή την ιστορία, κύριε Σκρέκα; Εδώ ο κόσμος περιμένει να δώσετε απαντήσεις. Βλέπει το Κοινοβούλιο, βλέπει τον Υπουργό Ενέργειας. Άντε, εγώ, εσείς και οι συνάδελφοι τα πληρώνουμε. Μπορούμε. Δόξα τω θεώ! Ο κόσμος έξω στενάζει.

Άρα αφ’ ενός μεν δεν ήρθατε με λύσεις, ούτε καν με παυσίπονα σήμερα με αυτά που κάνετε. Όσον αφορά το κοινής ωφέλειας με δόσεις «Ο Θεοδόσης» πάλι δεν απαλλάσσεται από αυτά ποτέ. Οι επόμενοι λογαριασμοί θα είναι βόμβες. Σήμερα η κιλοβατώρα έχει 276,47.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Δεν υπάρχει άλλος συνάδελφος, άρα, κύριε Σκρέκα, θα δώσετε τις απαντήσεις σας για να συνεχίσουμε τη συζήτηση.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Πολύ γρήγορα, κύριε Πρόεδρε, θέλω να πω ότι η πρόνοια της Κυβέρνησης για να στηρίξει τους Έλληνες καταναλωτές και τους οικιακούς καταναλωτές, τα ελληνικά νοικοκυριά από αυτή την πραγματικά εξαιρετική κατάσταση της τεράστιας αύξησης των τιμών της ενέργειας σε επίπεδο Ευρώπης και σε επίπεδο κόσμου δεν είναι ούτε ασπιρίνες ούτε κομπρέσες, όπως είπε ο συνάδελφος Βουλευτής από την Αντιπολίτευση.

Θα σας πω ότι μόνο το τελευταίο τετράμηνο έχουμε διαθέσει 670 εκατομμύρια ευρώ για να μπορέσουμε να αντιμετωπίσουμε και να στηρίξουμε τα ελληνικά νοικοκυριά. Τα σχεδόν 700 εκατομμύρια για μόλις ένα τετράμηνο δεν νομίζω ότι είναι ασπιρίνες και θέλω να πω ότι αναλογικά με τον πληθυσμό και με το ακαθάριστο εθνικό προϊόν της χώρας μας, η Ελλάδα έχει λάβει πρόνοια και μέτρα στήριξης των νοικοκυριών απέναντι τις εκρηκτικές αυξήσεις του ρεύματος πολύ μεγαλύτερες από οποιοδήποτε άλλο κράτος της Ευρώπης σήμερα. Άρα η Ελλάδα, η ελληνική Κυβέρνηση είναι εδώ, στηρίζει τα ελληνικά νοικοκυριά, φυσικά στο μέτρο των δυνατοτήτων απέναντι σε μια τεράστια διεθνή ενεργειακή κρίση, που δεν έχουμε ζήσει τουλάχιστον τις τελευταίες δεκαετίες.

Παρ’ όλα αυτά, όμως, εδώ ερχόμαστε με συγκεκριμένες προτάσεις, σε αντίθεση με την Αντιπολίτευση και με τον ΣΥΡΙΖΑ. Ποιες ήταν οι προτάσεις του ΣΥΡΙΖΑ για να στηρίξουμε τα ελληνικά νοικοκυριά; Ουσιαστικά να διαγράψουμε, να ακυρώσουμε τον ειδικό φόρο κατανάλωσης στο ρεύμα, στο φυσικό αέριο. Και ρωτάω: Πόσος είναι ο ειδικός φόρος κατανάλωσης στην ηλεκτρική ενέργεια; Είναι 5 ευρώ η ηλεκτρική μεγαβατώρα, όταν εμείς δίνουμε για τους μήνες Νοέμβριο και Δεκέμβριο 130 ευρώ επιδότηση ανά ηλεκτρική μεγαβατώρα. Ο ειδικός φόρος κατανάλωσης για το ρεύμα είναι 5 ευρώ, που θέλει ο ΣΥΡΙΖΑ να καταργήσουμε, 130 ευρώ η μεγαβατώρα είναι η επιδότηση που δίνει η Κυβέρνησή μας. Καταλαβαίνετε ποια είναι η διαφορά, πώς εμείς αντιμετωπίζουμε αυτό το πρόβλημα και πώς θα το αντιμετώπιζε ο ΣΥΡΙΖΑ αν, ο μη γένοιτο, ήταν στην Κυβέρνηση;

(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ. **ΑΘΑΝΑΣΙΟΣ ΜΠΟΥΡΑΣ)**

Από εκεί και πέρα και για τους αγρότες και για τους βιομηχανικούς καταναλωτές αυτή η πρόνοια του άρθρου 1 ισχύει, δηλαδή και αυτοί δεν θα πληρώσουν τις υπηρεσίες κοινής ωφελείας. Λέει ο αξιότιμος συνάδελφος από τον ΣΥΡΙΖΑ: Μα αυτό είναι αναστολή, δεν είναι χάρισμα, δεν είναι διαγραφή.

Έρχομαι και σας λέω ότι σήμερα ότι ο εν λόγω λογαριασμός υπηρεσιών κοινής ωφελείας είναι πλεονασματικός. Θεωρούμε ότι τα πλεονάσματα που φέτος δημιουργούνται -αλλά και του χρόνου θα υπάρχουν εξαιτίας της μικρής διασύνδεσης της Κρήτης- θα φθάσουν, ώστε τελικά να μη χρειαστεί αυτά τα 50 εκατομμύρια να τα χρεώσουμε στους καταναλωτές. Για να είμαστε, όμως, απόλυτα υπεύθυνοι και σοβαροί, θα έρθουμε να το κάνουμε όταν και διά της πράξης, διά του αποτελέσματος, αποδειχθεί ότι πράγματι τα πλεονάσματα αρκούν.

Σε κάθε περίπτωση το ίδιο κάνουμε και για το φυσικό αέριο. Αυτή τη στιγμή η πρόταση του ΣΥΡΙΖΑ για το φυσικό αέριο ήταν να διαγράψουμε τον ειδικό φόρο κατανάλωσης, ο οποίος -ακούστε- είναι μόλις 1 ευρώ ανά θερμική μεγαβατώρα. Εμείς δίνουμε επιδότηση με το 15% έκπτωση της τάξης των 10 ευρώ ανά θερμική μεγαβατώρα. Το έχουμε ανακοινώσει ήδη και επίκειται να δούμε τι θα κάνουμε από εδώ και πέρα και για το επόμενο τρίμηνο, που είναι και το πιο βαρύ τρίμηνο, με τις πιο μεγάλες καταναλώσεις φυσικού αερίου. Θα κάνουμε κάτι -θα το δείτε, κύριε συνάδελφε- γιατί στεκόμαστε δίπλα στα νοικοκυριά.

Εμείς, λοιπόν, δίνουμε 10 ευρώ επιδότηση μέσω της έκπτωσης μέσα από τη «ΔΕΠΑ ΕΜΠΟΡΙΑΣ», από 13 ως 20 ευρώ ανά θερμική μεγαβατώρα η αναστολή των τελών χρήσης δικτύου, άθροισμα 23 ως 30 ευρώ. Εσείς θα δίνατε 1 ευρώ επιδότηση ή θα απαλύνατε τον λογαριασμό, μειώνοντας ή διαγράφοντας τον εταιρικό φόρο κατανάλωσης στο φυσικό αέριο. Η ενίσχυση που δίνουμε εμείς είναι 30 ευρώ.

Από εκεί και πέρα, θα σας πω για την πρόνοια για εγκατάσταση φωτοβολταϊκών σε δασικού χαρακτήρα εκτάσεις, που με νόμιμη απόφαση της διοίκησης είχαν παραχωρηθεί σε ιδιώτες, σε πολίτες, σε αγρότες για αγροτική χρήση. Επαναλαμβάνω ότι σήμερα όπου υπάρχουν δασικού χαρακτήρα εκτάσεις μπορούν να κατασκευαστούν φωτοβολταϊκά. Επιτρέπεται. Όπου είναι αγροτική γη, επιτρέπεται. Όπου είναι δασικού χαρακτήρα εκτάσεις εκχερσωμένες για αγροτική γη, δεν επιτρέπεται. Αυτό θεωρούμε ότι είναι μια αντίφαση. Ερχόμαστε, λοιπόν, και τη λύνουμε. Και βέβαια πριν τριάντα, σαράντα ή πενήντα χρόνια, κύριε Φάμελλε, δεν υπήρχαν φωτοβολταϊκά για να υπάρχει πρόνοια στον τότε νόμο.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε και συνεχίζουμε με τον Βουλευτή της Νέας Δημοκρατίας κ. Κωνσταντίνο Μαραβέγια.

Κύριε Μαραβέγια, έχετε τον λόγο για επτά λεπτά.

**ΚΩΝΣΤΑΝΤΙΝΟΣ ΜΑΡΑΒΕΓΙΑΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, την προηγούμενη μέρα της κατάθεσης του νομοσχεδίου που συζητούμε σήμερα, ο κ. Τσίπρας εξέφραζε από την Πτολεμαΐδα την αγωνία του για τη δήθεν βίαιη απολιγνιτοποίηση που έρχεται, ως εξής: «Βρισκόμαστε δυστυχώς σε εξελίξεις οι οποίες δεν είναι καλές και πρέπει να κρούσουμε το καμπανάκι του κινδύνου, να πάρουμε μέτρα και κυρίως πρωτοβουλίες για να ανατραπεί αυτή η προοπτική» είπε ο κ. Τσίπρας.

Ποια, όμως, είναι αυτή η προοπτική που θέλει να ανατρέψει ο κ. Τσίπρας; Τα 7,5 δισεκατομμύρια ευρώ των επενδύσεων που εντάσσει η Κυβέρνηση σε χρηματοδοτικά προγράμματα; Την περιβαλλοντική αποκατάσταση της δυτικής Μακεδονίας και της κεντρικής Πελοποννήσου ή μάλλον τη δημιουργία νέων θέσεων εργασίας, για να μην βρουν δουλειά ούτε οι παλαιότεροι εργαζόμενοι ούτε οι νεότεροι κάτοικοι των περιοχών αυτών;

Όλα αυτά προφανώς δεν τα θέλει ο ΣΥΡΙΖΑ. Δεν αποδέχεται, όμως, ούτε καν τις δικές του ευθύνες, της δικής του διακυβέρνησης που, ενώ ξεκίνησε την απολιγνιτοποίηση, στη συνέχεια αδράνησε πλήρως. Γι’ αυτό σήμερα έρχεται η Κυβέρνηση του Κυριάκου Μητσοτάκη να οργανώσει τη μετάβαση αυτή και να λύσει τα προβλήματα που ο ΣΥΡΙΖΑ είχε αφήσει άλυτα από το 2016.

Κύριε Υπουργέ, η μετάβαση σε ένα καθαρότερο ενεργειακό μείγμα φυσικά και δεν αφορά μόνο τη δυτική Μακεδονία και την κεντρική Πελοπόννησο. Και δεν μιλώ μόνο για τα 7,5 δισεκατομμύρια ευρώ που έρχονται από ευρωπαϊκούς πόρους, τα οποία προφανώς δεν θα προσφέρουν μόνο στις τοπικές κοινωνίες, αλλά συνολικά στην ελληνική οικονομία. Μιλώ για τις αδιαμφισβήτητες συνέπειες της κλιματικής αλλαγής, τις οποίες πλέον βιώνει και η χώρα μας και μάλιστα αρκετά επώδυνα.

Και σ’ αυτό το πλαίσιο εντάσσεται και η πολιτική της Ευρωπαϊκής Ένωσης περί μείωσης των αέριων ρύπων κατά 55% έως το 2030 την οποία υλοποιεί και υποχρεούται να υλοποιήσει και η Ελλάδα. Ο χρονικός ορίζοντας που έχει τεθεί από την Κυβέρνηση, το 2028, αποτελεί ορόσημο και για τη δίκαιη αναπτυξιακή μετάβαση, καθιστώντας την Ελλάδα πρωτοπόρο στην Ευρωπαϊκή Ένωση.

Έτσι, οι περιοχές μετάβασης τέθηκαν στο επίκεντρο του εθνικού σχεδιασμού, με στόχο την οικονομική τους αναζωογόνηση μέσω της απεξάρτησης από τον λιγνίτη και της αντικατάστασής του από καινοτομικές επενδύσεις που θα στρέψουν την τοπική οικονομική ανάπτυξη σε σύγχρονες παραγωγικές δραστηριότητες.

Χαρακτηριστικό παράδειγμα είναι η εγκατάσταση νέων μονάδων παραγωγής φαρμάκων στη Μεγαλόπολη, που θα φέρουν τεχνογνωσία, αλλά και δουλειές υψηλού επιπέδου, οι οποίες θα στηριχθούν από το Εθνικό Σχέδιο για τη Δίκαιη Αναπτυξιακή Μετάβαση.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Οι χρηματοδοτήσεις έχουν προγραμματιστεί και από συγκεκριμένα εργαλεία. Το επιχειρησιακό πρόγραμμα του νέου ΕΣΠΑ για τη δίκαιη μετάβαση ’21 -’27, το Ταμείο Ανάκαμψης και Ανθεκτικότητας, το καθεστώς «invest in you» για τη μόχλευση ιδιωτικών κεφαλαίων, την Ευρωπαϊκή Τράπεζα Επενδύσεων και το Πράσινο Ταμείο.

Παράλληλα, με τον πρόσφατο νόμο περί στρατηγικών επενδύσεων, προβλέφθηκαν με έργα που θα υλοποιηθούν εξολοκλήρου στις περιοχές μετάβασης, με την παροχή αντίστοιχων οικονομικών κινήτρων και τη διευκόλυνση των αδειοδοτήσεων τους.

Κυρίες και κύριοι συνάδελφοι, η μεγάλη πρόκληση για τις περιοχές που σήμερα εξαρτώνται από την παραγωγή λιγνίτη είναι ο μετασχηματισμός του παραγωγικού μοντέλου και η δημιουργία νέων θέσεων εργασίας, μέσω της πραγματικής ανάπτυξής τους, όχι με επιδόματα και φιλοδωρήματα, όπως ζητά η Αντιπολίτευση και κάτι τέτοιο όχι μόνο δεν θα έλυνε μόνιμο πρόβλημα, αλλά θα αποτελούσε και προσβολή για τους περήφανους πολίτες της δυτικής Μακεδονίας και της κεντρικής Πελοποννήσου.

Κύριε Πρόεδρε, όλα τα κόμματα θα πρέπει να πάψουν να υποτιμούν τις Ελληνίδες και τους Έλληνες, να μην τους θεωρούν ούτε εύπιστους ούτε κορόιδα. Και θέλω, με αυτή την ευκαιρία, να αναφερθώ στη συνεχιζόμενη συζήτηση για τον κορωναϊό και το επίπεδο του αντιλόγου, που ακούσαμε από την Αντιπολίτευση.

Η Κυβέρνηση έχει πάρει μία θέση απολύτως ξεκάθαρη. Λαμβάνει όλα τα απαραίτητα μέτρα για την προστασία της δημόσιας υγείας, ανεξάρτητα από το πολιτικό κόστος.

Αντίθετα, το μόνο που βλέπουμε, από τα άλλα κόμματα, είναι θολούρα και προσπάθεια εκμετάλλευσης της πανδημίας. Τι να πρωτοθυμηθώ; Την κριτική της κ. Αχτσιόγλου, που ισχυρίζεται ότι υπάρχει μείωση των δαπανών υγείας στον προϋπολογισμό του 2022, την ώρα που μόνο οι τακτικές δαπάνες για το Υπουργείο Υγείας ανέρχονται σε 4,52 δισεκατομμύρια ευρώ το 2022, έναντι 4,27 δισεκατομμύρια ευρώ το 2021, αυξημένα δηλαδή κατά 250 εκατομμύρια ευρώ; Τι να σχολιάσει κανείς όταν η ίδια η τομεάρχης οικονομικών του ΣΥΡΙΖΑ υπολογίζει αυτή τη δήθεν μείωση σε 820 εκατομμύρια ως άθροισμα 280 εκατομμυρίων, που λέει ότι κόβονται από τα δημόσια νοσοκομεία και 600 εκατομμυρίων που δήθεν περικόπτει το Υπουργείο Υγείας από τις δαπάνες για την πανδημία.

Πού είναι η αξιοπιστία της Αντιπολίτευσης στην οικονομία, όταν δεν μπορεί να συμφωνήσει ούτε η ίδια με τα δικά της τα νούμερα; Πού είναι η αξιοπιστία του ΣΥΡΙΖΑ στην υγεία, όταν ως κυβέρνηση το 2018 εξήγγειλε τη θεσμοθέτηση του υποχρεωτικού εμβολιασμού για μεταδοτικές ασθένειες, ενώ σήμερα την καταγγέλλει;

Καταθέτω εδώ για τα Πρακτικά την ανακοίνωση του τότε Υπουργού Υγείας και συναδέλφου, του κ. Ξανθού, ο οποίος απαντώντας στη Βουλή δεσμευόταν ότι θα θεσμοθετούσε την υποχρεωτικότητα, ακόμα και για συγκεκριμένους πληθυσμούς, χωρίς τότε να τον εμποδίζουν δήθεν προβλήματα συνταγματικότητας των στοχευμένων -επαναλαμβάνω- υποχρεωτικών εμβολιασμών, που ήθελε το 2018, αλλά σήμερα δεν θέλει ο ΣΥΡΙΖΑ.

(Στο σημείο αυτό ο Βουλευτής κ. Κωνσταντίνος Μαραβέγιας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Με δύο λόγια, αντιπολίτευση, με θεσμούς και παρωχημένες αντιλήψεις, δεν μπορεί να συνεχίσει να γίνεται. Έτσι, και στο παρόν νομοσχέδιο δεν μπορούμε να συμφωνήσουμε με τον ΣΥΡΙΖΑ, γιατί δεν υπάρχει μία και μόνη θέση του, πάνω στην οποία μπορούμε να συζητήσουμε.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Αυτό, όμως, δεν σημαίνει ότι η Ελλάδα δεν κάνει βήματα μπροστά, για το παρόν και για το μέλλον των παιδιών μας. Και η κυβέρνηση του Κυριάκου Μητσοτάκη προχωρά σταθερά στηρίζοντας την απολιγνιτοποίηση, με ένα μελετημένο και μακροπρόθεσμο σχέδιο, για να κάνει πράξη και στον τομέα της ενέργειας, μια μετάβαση που θα είναι δίκαιη για όλους.

Κλείνω, κύριε Πρόεδρε, με δύο λόγια για την τροπολογία του Υπουργείου Υγείας, που, μάλιστα, ήρθε και ο Υπουργός για να υποστηρίξει. Τα 110 εκατομμύρια, για το έκτακτο χριστουγεννιάτικο επίδομα στους υγειονομικούς, πρόκειται για μια ακόμα δέσμευση της Νέας Δημοκρατίας, που γίνεται πράξη και δεν έχει μόνο συμβολική, αλλά και ουσιαστική αξία. Αποτελεί ουσιαστική αναγνώριση της προσφοράς των ανθρώπων του ΕΣΥ και των κέντρων υγείας, που βρέθηκαν το 2021 στην πρώτη γραμμή της μάχης κατά του κορωναϊού, που θα συνεχίσουν να πολεμούν για όσο χρειαστεί, έχοντας δίπλα τους αυτή την Κυβέρνηση.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε τον κ. Μαραβέγια και για τη συνέπεια στον χρόνο.

Τον λόγο τώρα έχει ο Βουλευτής της Νέας Δημοκρατίας, ο κ. Διονύσιος Σταμενίτης.

Ορίστε, κύριε Σταμενίτη, έχετε τον λόγο.

**ΔΙΟΝΥΣΙΟΣ ΣΤΑΜΕΝΙΤΗΣ:** Ευχαριστώ πολύ, κύριε Πρόεδρε.

Θα ήθελα να σχολιάσω, κατ’ αρχάς, την τροπολογία του Υπουργείου Ενέργειας και Περιβάλλοντος και να πω ότι είναι μια σημαντική βοήθεια σε όλους αυτούς τους επιχειρηματίες και τους αγρότες, οι οποίοι ταλαιπωρούνται από την υπερβολική αύξηση του κόστους ενέργειας.

Ήδη η Κυβέρνηση της Νέας Δημοκρατίας, σε τέσσερις μήνες δίνει 670 εκατομμύρια, το μεγαλύτερο ποσοστό στην Ευρωπαϊκή Ένωση, αναλογικά. Και σήμερα προχωράει σε μια ρύθμιση, που μάλλον δεν είναι ψίχουλα, δεν είναι μια κομπρέσα, αν -όπως λέει ο κ. Φάμελος- 150 εκατομμύρια είναι το κόστος της επιβάρυνσης, σε όλους αυτούς τους επαγγελματίες καταναλωτές, το να δίνουμε μια λύση για 50 εκατομμύρια ευρώ, προφανώς δεν είναι κάτι αμελητέο, αλλά κάτι σημαντικό και θα βοηθήσει πολύ τους επαγγελματίες και ειδικά τους αγρότες.

Σήμερα, στην Ολομέλεια, συζητάμε ένα πολύ σημαντικό νομοσχέδιο. Ένα νομοσχέδιο που έρχεται να ρυθμίσει, να σχεδιάσει και να οργανώσει την επόμενη μέρα των περιοχών, που σχετίζονται άμεσα με την υλοποίηση του μεγάλου σχεδίου της ελληνικής Κυβέρνησης, αυτό της απεξάρτησης από το λιγνίτη. Ένα νομοσχέδιο, που μεριμνά και φροντίζει, για όλες τις αλλαγές που θα συμβούν στις άμεσα επηρεαζόμενες περιοχές και στις ζωές των πολιτών, που ζουν και εργάζονται και δραστηριοποιούνται σε αυτές.

Πράγματι, καθ’ όλη τη διάρκεια των συνεδριάσεων της επιτροπής τις προηγούμενες ημέρες, έγινε μια διεξοδική συζήτηση και νομίζω ότι όσα θέματα τέθηκαν από την Αντιπολίτευση, αλλά και από τους φορείς, απαντήθηκαν αναλυτικά και με σαφήνεια.

Στην αρχή της δικής μου τοποθέτησης, θα ήθελα να σταθώ, κυρίως, στα δεδομένα που έχουμε σήμερα, γύρω από το ζήτημα της απολιγνιτοποίησης και ως αποτέλεσμα αυτής, του σχεδιασμού για μία δίκαιη αναπτυξιακή μετάβαση. Και ποια είναι αυτά;

Πρώτον, όσον αφορά τις πολιτικές πρωτοβουλίες, για την επίτευξη των στόχων της Ευρωπαϊκής Ένωσης, περί μείωσης των εκπομπών ρύπων κατά 55% στο 2000, την ευρύτερη στρατηγική της Ευρωπαϊκής Ένωσης για μετάβαση σε μια κλιματικά ουδέτερη οικονομία μέχρι το 2050 και την αντιμετώπιση του τεράστιου προβλήματος της κλιματικής αλλαγής.

Επομένως, το θέμα της απολιγντιτοποίησης, δεν είναι μία δική μας έμπνευση. Σωστά το κάνουμε, αλλά είναι μια πραγματικότητα, που ερχόμαστε εμείς οργανωμένα να την αντιμετωπίσουμε και με αποτελεσματικότητα. Όχι, όπως εσείς, που τεσσεράμισι χρόνια δεν κάνατε τίποτα. Όπως, βέβαια, δεν κάνατε τίποτε και σε καμμία άλλη πρόκληση, που ήταν να αντιμετωπίσετε και αντιμετωπίσατε τα τέσσερα χρόνια που ήσασταν Κυβέρνηση.

Μην μας κουνάτε, σήμερα, το δάκτυλο ότι εμείς δεν ενδιαφερόμαστε για τους ανθρώπους των περιοχών αυτών, όταν επί δικών σας ημερών η παραγωγή λιγνίτη μειώθηκε κατά πολύ -50% άκουσα;- και, ήδη, οι αρνητικές συνέπειες υπήρχαν. Όπως, δεν κάνατε τίποτα απολύτως να το αντιμετωπίσετε, όπως συμβαίνει συνήθως. Εμείς αντιμετωπίζουμε τα πράγματα, παίρνουμε σημαντικές αποφάσεις, εσείς, όλα αυτά τα βάζετε κάτω από το χαλί. Γι’ αυτό και η χώρα μας, τα τελευταία δυόμισι χρόνια, βρίσκεται στο κέντρο των ευρωπαϊκών εξελίξεων και πρωτοστατεί.

Αυτό αποδεικνύεται από τη μέχρι σήμερα νομοθέτηση, σε όλα τα σχετιζόμενα πεδία, όπως ΑΠΕ, χωροταξικό, περιβαλλοντολογικές πολιτικές και άλλα. Κυρίως, αποδεικνύεται από την απόφαση του ίδιου του Πρωθυπουργού, Κυριάκου Μητσοτάκη, ο οποίος το 2019 από το βήμα της γενικής συνέλευσης του ΟΗΕ, μίλησε για την αλλαγή του παραγωγικού μοντέλου στις αγροτικές περιοχές της χώρας μας, ως το 2028.

Μια απόφαση, που όλοι οφείλουμε να αναγνωρίσουμε, ότι αποτέλεσε ορόσημο για τη χάραξη της πολιτικής της δίκαιης αναπτυξιακής μετάβασης των περιοχών αυτών. Γιατί, είναι ευκόλως κατανοητό, ότι για να πετύχουμε τους στόχους που θέτει η Ευρωπαϊκή Ένωση, πρέπει να τελειώνουμε τον λιγνίτη. Και για να τελειώνουμε τον λιγνίτη, πρέπει να έχουμε σχέδιο για την επόμενη μέρα των περιοχών αυτών που εξαρτώνται ζωτικά από αυτόν.

Η επιλογή της χάραξης αυτής της στρατηγικής, λοιπόν, είχε ως αποτέλεσμα η Ελλάδα να καταστεί η πρώτη χώρα που κατήρτισε ολοκληρωμένο σχέδιο, το σχέδιο ενέργειας και κλίματος, στο οποίο και ενσωματώθηκε ο στόχος της πλήρους απολιγνιτοποίησης της χώρας το αργότερο ως το 2028.

Το δεύτερο σημείο που θέλω να σταθώ, κομβικής σημασίας για τη συζήτηση που διεξάγεται σήμερα στο Κοινοβούλιο, είναι ότι η απόφαση για την ενεργειακή μετάβαση δεν είναι σημερινή, δεν είναι καινούργια, μάλλον ορθότερα η ανάγκη δεν είναι σημερινή και όχι απόφαση. Και το λέω και εάν διαφωνείτε, διαψεύστε με. Η ανάγκη είναι «παλιά».

Και πού είναι το καινούργιο; Είναι ότι τώρα αυτή η Κυβέρνηση της Νέας Δημοκρατίας παίρνει την απόφαση, αναδεικνύει το ζήτημα, οργανώνει τον τρόπο που θα αντιμετωπιστεί αυτή η ανάγκη και θέτει συγκεκριμένους στόχους. Προχωράει παράλληλα σε ενδελεχή διάλογο με την κοινωνία και με αυτούς που είναι άμεσα εμπλεκόμενοι, προκειμένου να εξηγήσει και να παρουσιάσει το σχέδιο της επόμενης μέρας.

Εμείς πιστεύουμε στην ενεργειακή μετάβαση, επιδιώκουμε να το πετύχουμε και αυτό είναι προφανώς κάτι που απαιτεί δύσκολες και πολύ συγκεκριμένες αποφάσεις. Απαιτεί σχεδιασμό για να μπορέσουν να αντιμετωπιστούν οι προκλήσεις που θα φέρει ένα τέτοιο τεράστιο εγχείρημα. Και ξέρουμε ότι οι μεγάλες προκλήσεις αφορούν την αντιμετώπιση των ευρύτερων οικονομικών και κοινωνικών επιπτώσεων, το ζήτημα της θέρμανσης των κατοικιών, όπου κι εκεί υπάρχουν παράπλευρες απώλειες και σαφώς ο μετασχηματισμός του παραγωγικού μοντέλου της ενεργειακής μετάβασης.

Σε αυτό το πλαίσιο και με αυτά τα δεδομένα, το Υπουργείο εισάγει το νομοσχέδιο για τη δίκαιη αναπτυξιακή μετάβαση των περιοχών, παρουσιάζοντας αναλυτικά το σχέδιο της νέας εποχής και της ανάπτυξης των περιοχών, το σχέδιο για τη στήριξη των ανθρώπων που επηρεάζονται σε εργασιακό επίπεδο, των ιδίων και των οικογενειών τους.

Το Εθνικό Σχέδιο για Δίκαιη Αναπτυξιακή Μετάβαση αποτελεί την απάντηση στην αδράνεια των τελευταίων χρόνων και κοιτάει ευθεία την πρόκληση της ομαλής μετάβασης, εισάγοντας όλα τα απαραίτητα θεσμικά εργαλεία για την υλοποίησή του. Πρωταρχικός στόχος, όπως έχει ειπωθεί, να καταστεί σαφές η ευελιξία και η γρήγορη υλοποίηση των πολιτικών που έχουν σχεδιαστεί.

Αυτός λοιπόν είναι ο δικός μας σχεδιασμός που προβλέπει πόρους 1,7 δισεκατομμύριο και επενδύσεις πάνω από 7 δισεκατομμύρια, προβλέπει αναβάθμιση της τηλεθέρμανσης για τους Δήμους Κοζάνης, Εορδαίας και Αμυνταίου και δικτύωση με αγωγούς φυσικού αερίου στους Δήμους Φλώρινας και Μεγαλόπολης. Εξασφαλίζει σημαντικά κίνητρα για επενδύσεις σε ευάλωτες περιοχές και περιλαμβάνει και άλλες επενδύσεις σε έργα, υποδομές και άλλες πολιτικές.

Θεσπίζεται δηλαδή ένα ολοκληρωμένο μοντέλο διακυβέρνησης και συντονισμού όλων των εμπλεκόμενων φορέων, που θα καλύπτει τα επίπεδα σχεδιασμού και προγραμματισμού της διαχείρισης και της υλοποίησης του ειδικού σχεδίου για δίκαιη αναπτυξιακή μετάβαση, με στόχο τη βέλτιστη αποτελεσματικότητα, ταχύτητα και διαφάνεια.

Εισάγεται ένα ρυθμιστικό πλαίσιο που αντιμετωπίζει τις σοβαρές οικονομικές και κοινωνικές επιπτώσεις της μετάβασης και εξαλείφονται γραφειοκρατικά εμπόδια προς την υλοποίηση σημαντικών έργων για την εθνική οικονομία. Αυτή είναι η δική μας πρόταση.

Βέβαια δεν μας προκαλεί έκπληξη ότι για μία ακόμα φορά δεν ακούσαμε τίποτα από την Αντιπολίτευση. Για μια ακόμα φορά τα ακούμε λίγο μπερδεμένα από τους συναδέλφους Βουλευτές των κομμάτων.

Εγώ κατάλαβα ότι θέλετε να παραμείνουν όλα όπως είναι, να συνεχίσουμε να χρησιμοποιούμε τον λιγνίτη έως ότου κατασκευάσουμε ανεμογεννήτριες, αλλά όπου τις κατασκευάζουμε διαμαρτύρεστε, να κατασκευάσουμε φωτοβολταϊκά, αλλά δεν ψηφίζετε κανένα νομοσχέδιο που ευνοεί την ανάπτυξή του -ο κ. Αποστόλου μας είπε ότι διαφωνεί με τα φωτοβολταϊκά στην Κοζάνη, γιατί θέλει να γίνουν αγροτικές επενδύσεις- κι επίσης, δαιμονοποιείτε το φυσικό αέριο το οποίο έχει χαρακτηριστεί ως καύσιμο μετάβασης με πολύ λιγότερους ρύπους.

Αν δεν σας αρέσει το φυσικό αέριο, γιατί τότε αναπτύξατε ένα δίκτυο επί ημερών σας σε όλες τις πόλεις, στα Γιαννιτσά, τη Βέροια, τη Πελοπόννησο; Και εννοείται ότι δεν ακούσαμε τίποτα από εσάς για τη μεγάλη καθυστέρηση που είχατε αυτά τα τέσσερα χρόνια.

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, κύριε Σταμενίτη.

**ΔΙΟΝΥΣΙΟΣ ΣΤΑΜΕΝΙΤΗΣ:** Ολοκληρώνω, κύριε Πρόεδρε.

Αγαπητές και αγαπητοί συνάδελφοι, ολοκληρώνοντας, η Κυβέρνηση της Νέας Δημοκρατίας και τα εμπλεκόμενα Υπουργεία προχωρούν σε μια πολύ μεγάλη μεταρρύθμιση. Ποια είναι αυτή; Η απεξάρτηση της χώρας από τον λιγνίτη, θέτοντας στον πυρήνα του εθνικού σχεδιασμού την Περιφέρεια Δυτικής Μακεδονίας, αλλά και τους Δήμους Μεγαλόπολης, Τρίπολης, Γορτυνίας και Οιχαλίας που εξαρτώνται από την εξόρυξη και τη χρήση του λιγνίτη, αλλά και τις Περιφέρειες Βορείου και Νοτίου Αιγαίου που εξαρτώνται από τη χρήση πετρελαίου για την παραγωγή ηλεκτρικής ενέργειας.

Πρόκειται για ένα μεγάλο στοίχημα που είμαστε αποφασισμένοι να το πετύχουμε και απόδειξη της απόφασής μας αυτής είναι το σημερινό σχέδιο νόμου, το οποίο τολμώ να πω ότι όποιος συνάδελφος πραγματικά ενδιαφέρεται επί της ουσίας για το μέλλον των περιοχών αυτών και των ανθρώπων που ζουν εκεί είναι απαραίτητο να το υποστηρίξει.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε τον κ. Σταμενίτη.

Τον λόγο τώρα έχει ο Υπουργός Υγείας κ. Πλεύρης, προκειμένου να τοποθετηθεί για την τροπολογία με γενικό αριθμό 1195 στο ειδικό 99 .

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Ευχαριστώ, κύριε Πρόεδρε.

Κυρίες και κύριοι Βουλευτές, πριν τοποθετηθώ για την τροπολογία, θέλω να ενημερώσω την Εθνική Αντιπροσωπεία, διότι πραγματικά είναι από τις φορές που κάποιος Υπουργός αισθάνεται οργισμένος. Αυτό που έγινε χθες με τον κ. Γιαννάκο και την ψευδή και συκοφαντική καταγγελία την οποία έκανε δεν έχει προηγούμενο.

Μπορώ να δεχτώ την κριτική και μπορείτε να κάνετε αυτή την κριτική, αν έχουμε κάνει όλες τις απαιτούμενες ενέργειες και έχουμε τις κλίνες ΜΕΘ οι οποίες αναλογούν ή θα έπρεπε να είχαμε περισσότερες. Μπορείτε να μας κάνετε κριτική εάν και εφόσον έχουμε τους γιατρούς που αναλογούν ή έπρεπε να είχαμε περισσότερους. Το ίδιο μπορείτε να πείτε για τους νοσηλευτές.

Καταγγελία όμως ότι κρατούνται κλίνες κενές, προκειμένου να τις έχουμε αν αρρωστήσουν κάποιοι γνωστοί μας να τους στείλουμε, με συγχωρείτε, χαρακτηρίζουν ως εγκληματία τον Υπουργό Υγείας. Και θα ήταν το λιγότερο αν αυτό ήταν μόνο για τον Υπουργό Υγείας.

Για να γίνει μια μεταφορά σε κλίνη ΜΕΘ, ακολουθείται η εξής διαδικασία: για έναν άνθρωπο που χρειάζεται κλίνη ΜΕΘ και δεν έχει το συγκεκριμένο νοσοκομείο, ο θεράπων ιατρός σε συνεννόηση με τον εντατικολόγο του νοσοκομείου ανεβάζουν στην πλατφόρμα του ΕΚΑΒ - ΕΚΕΠΥ το αίτημα για να μεταφερθεί. Το νοσοκομείο το οποίο έχει κενή κλίνη αποδέχεται το αίτημα το οποίο το εγκρίνει ο εντατικολόγος στο συγκεκριμένο νοσοκομείο.

Άρα η καταγγελία ότι κρατούνται κλίνες προσβάλλει γιατρούς, νοσηλευτές και λοιπό προσωπικό του ΕΚΑΒ που διαχειρίζονται όλη αυτή την πλατφόρμα. Κι αυτό είναι προσβολή. Και στις προσβολές όποιοι τις μεταφέρουν θα πρέπει να απαντάνε.

Συνεπώς, πριν έρθω εδώ, κατέθεσα αναφορά αξιοποίνων πράξεων στην εισαγγελία του Αρείου Πάγου, προκειμένου αυτοί που λένε ότι κρατούνται VIP κλίνες, ώστε αν τυχόν χρειαστεί να νοσήσει κάποιος, ο Υπουργός σε συνεννόηση με τους γιατρούς των νοσοκομείων, σε συνεννόηση με τους νοσηλευτές, σε συνεννόηση με το ΕΚΑΒ, να πει «Μην μεταφέρετε αυτόν που είχε ανάγκη, για να είναι κρατούμενη η κλίνη ΜΕΘ», να λογοδοτήσουν.

Και είδα ότι η ΠΟΕΔΗΝ λέει ότι θα κάνει αναφορά την άλλη βδομάδα. Άλλο όμως από αυτό που έλεγε τώρα. Δεν τολμάνε να υποστηρίξουν με ονόματα και να πουν ποιοι είναι αυτοί που έχουν αυτό το κύκλωμα και λένε πώς γίνεται η διακομιδή που ήδη σας περιέγραψα.

Και στο ερώτημα κάποιων «πώς μπορεί να υπάρχουν κλίνες κενές ΜΕΘ και παράλληλα να υπάρχει κόσμος διασωληνωμένος εκτός ΜΕΘ» η απάντηση είναι απλή.

Πρώτον, το να αδειάσει κλίνη ΜΕΘ σημαίνει ότι χρειάζεται χρονικό διάστημα προκειμένου να μπορεί να μπει κάποιος άλλος στην κλίνη ΜΕΘ.

Δεύτερον, υπάρχουν συνάνθρωποί μας που είναι διασωληνωμένοι εκτός ΜΕΘ και έχουν αντένδειξη μεταφοράς, διότι δεν είναι αιμοδυναμικά σταθεροί και δεν μπορούν να μεταφερθούν.

Τρίτον, μπορεί το νοσοκομείο το οποίο δηλώνει ότι έχει κλίνη ΜΕΘ να μην έχει αντίστοιχο τμήμα από το οποίο πάσχει αυτός ο οποίος είναι διασωληνωμένος εκτός ΜΕΘ και να μην μπορεί να το υποστηρίξει.

Τέταρτον, έχουμε διπλές κλίνες non CΟVID και COVID περιστατικών και δεν μπορούν να συνυπάρξουν αυτά τα περιστατικά μεταξύ τους.

Πέμπτον, μπορεί η μεταφορά η οποία είναι να γίνει να είναι τέτοιας φύσεως σε απόσταση, δηλαδή να έχεις δέκα κενές κλίνες στην Κρήτη και να πρέπει να μεταφέρεις άτομα από τη Θεσσαλονίκη, πράγμα που δεν θα γίνει γιατί θα είναι πολύ πιο δύσκολο για την ασφάλεια του ασθενούς.

Να μείνουμε, λοιπόν, στην κριτική, η οποία έχει να κάνει αν έχουμε ενισχύσει το Εθνικό Σύστημα Υγείας και πολλές φορές το έχετε θέσει και ποτέ δεν αντέδρασα έντονα, γιατί το θεωρώ μια εύλογη κριτική στην οποία εμείς έχουμε τις απαντήσεις, οι οποίες μπορεί ενδεχομένως να μη σας καλύπτουν.

Όμως η εικόνα ότι γιατροί, νοσηλευτές, άτομα του ΕΚΑΒ βρίσκονται σε ένα κύκλωμα, προκειμένου να κρατούνται κλίνες ΜΕΘ κλειστές είναι κάτι το οποίο θα πρέπει να τύχει αποδοκιμασίας από όλους, όπως έκανε και η πρόεδρος των νοσοκομειακών γιατρών, γιατί αυτούς προσβάλλει πάνω απ’ όλα, η Ματίνα Παγώνη.

Και όποιος πραγματικά πιστεύει ότι ισχύει κάτι τέτοιο να έρθει. Και δεν είμαι από αυτούς που λέω, όπως λέγανε οι άλλοι, «Αν έχει στοιχεία, να πάει στον εισαγγελέα». Πήγα εγώ στον εισαγγελέα, έδωσα την αναφορά και αυτοί που έχουν αυτά τα στοιχεία να πάνε να τα υποστηρίξουν. Σας καταθέτω τη μηνυτήρια αναφορά για τα Πρακτικά.

(Στο σημείο αυτό ο Υπουργός Υγείας κ. Αθανάσιος Πλεύρης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα της Νέας Δημοκρατίας)

Τώρα, στο κομμάτι της τροπολογίας τάχιστα. Στο πρώτο σκέλος και στο πρώτο άρθρο της τροπολογίας είναι το επίδομα το οποίο είχε προαναγγείλει ο Πρωθυπουργός, που δίνεται σε συγκεκριμένες κατηγορίες σε όλο το νοσηλευτικό και ιατρικό προσωπικό που υπηρετεί στο Εθνικό Σύστημα Υγείας, στα κέντρα υγείας -στα κέντρα υγείας περιλαμβάνονται και τα ΤΟΜΥ- στα αγροτικά ιατρεία, σε διάφορες άλλες ειδικές κλινικές οι οποίες υπάρχουν, στο ΕΚΑΒ, στον ΕΟΔΥ και αντιστοίχως σε όσους υπηρετούν στα στρατιωτικά νοσοκομεία. Θα υπάρξει και νομοτεχνική βελτίωση να συμπεριλαμβάνει και αυτούς που είναι από το Υπουργείο Εθνικής Άμυνας και δεν υπηρετούν σε στρατιωτικά νοσοκομεία, αλλά έχουν ενταχθεί από άλλες μονάδες στα εμβολιαστικά κέντρα. Γενικώς η βούληση είναι πως όσοι είναι υγειονομικοί και παρέχουν υπηρεσίες στα εμβολιαστικά κέντρα θα πρέπει κι αυτοί να πάρουν το επίδομα, πέρα από τους διοικητικούς, που ούτως ή άλλως είναι μέσα στην κατηγορία που το λαμβάνουν, γιατί είναι προσωπικό το οποίο έρχεται από το Υπουργείο Υγείας.

Δεν θα λάβουν το συγκεκριμένο επίδομα όσοι βρίσκονται το συγκεκριμένο διάστημα σε αναστολή εργασίας. Δηλαδή μπορούν να το πάρουν όσοι βρίσκονται σε άδεια, αλλά όχι όσοι βρίσκονται σε αναστολή εργασίας. Για να μπορέσουν να πάρουν το επίδομα θα πρέπει να έχουν εργαστεί από το διάστημα 1η Σεπτεμβρίου μέχρι 30 Νοεμβρίου.

Αντιστοίχως, με τα υπόλοιπα άρθρα, αφ’ ενός λύνουμε ένα θέμα που υπάρχει και πολλοί συνάδελφοι Βουλευτές με έχετε απασχολήσει με το κομμάτι των εφημεριών, προκειμένου να ολοκληρωθεί η πληρωμή τους άμεσα.

Δίνεται η δυνατότητα της σύναψης συμβάσεων με εταιρείες οι οποίες αποθηκεύουν και μεταφέρουν το κομμάτι των εμβολίων, ειδικά τώρα, γιατί υπήρξε πολύ μεγάλη αύξηση των εμβολιασμών.

Και να ενημερώσω την Εθνική Αντιπροσωπεία ότι πλέον μόλις ολοκληρωθεί ο κύκλος των ατόμων που έκαναν την πρώτη δόση θα έχουμε ξεπεράσει τον ευρωπαϊκό μέσο όρο ως προς τα ποσοστά εμβολιασμού, καθώς θα φτάσουμε στο 80% στον ενήλικο πληθυσμό και στο 70% στον πληθυσμό τον συνολικό.

Μετά την εφαρμογή του μέτρου για τα εξήντα έτη, όπου υπάρχει πλέον διοικητικό πρόστιμο, από τους πεντακόσιους ογδόντα χιλιάδες συμπολίτες μας ήδη, αυτή τη στιγμή που μιλάμε, εμβολιάστηκαν ή έχουν προγραμματίσει ραντεβού πάνω από ογδόντα πέντε χιλιάδες, δηλαδή το 17% αυτών που δεν είχαν εμβολιαστεί, ενώ πάνω από εννιακόσιες χιλιάδες, από τη στιγμή που υπήρχε η δυνατότητα με το τρίμηνο, με τη σύντμηση του χρόνου για να μπορεί να κάνει τον εμβολιασμό, έχουν προγραμματίσει ή έχουν κάνει την αναμνηστική τους δόση.

Επιπλέον -και ολοκληρώνω, κύριε Πρόεδρε- το τελευταίο άρθρο συνδέεται με την απόφαση η οποία έχει παρθεί από την επιτροπή λοιμωξιολόγων. Πλέον το πιστοποιητικό νόσησης δεν θα ισχύει για έξι, αλλά θα ισχύει για τρεις μήνες. Αυτό προβλεπόταν σε υπουργική απόφαση η οποία θα εκδοθεί τώρα. Είναι η απόφαση που βγαίνει πάντοτε για τα μέτρα. Θα συμπεριληφθεί ένα χρονικό διάστημα για αυτούς τους οποίους τώρα που μιλάμε έληξε το πιστοποιητικό τους, αλλά δεν έχουν δική τους υπαιτιότητα, αφού ήξεραν το εξάμηνο, και θα υπάρξει ένας χρόνος για όσους λήγουν τώρα, μέχρι τα τέλη Ιανουαρίου, να μπορούν να έχουν κάνει την αναμνηστική δόση και να μην έχουν συνέπειες, επειδή θα έχει λήξει το πιστοποιητικό τους.

Η συγκεκριμένη τροπολογία απευθύνεται, εκεί που υπήρχαν διάφορες κυρώσεις, είτε ήταν το κομμάτι της άρσης αναστολής υγειονομικών, είτε ήταν το κομμάτι με τους άνω των εξήντα που έπρεπε να κάνουν την αναμνηστική δόση, είτε με τους άνω των εξήντα που έχουν το διοικητικό πρόστιμο, και επειδή αυτό προβλεπόταν με νόμο, γίνεται αντίστοιχα η σύντμηση του χρονικού πλαισίου από τις εκατόν ογδόντα στις ενενήντα μέρες σε αυτές τις περιπτώσεις.

Πρόκειται για μια τροπολογία, που τουλάχιστον στο πρώτο της άρθρο θα πρέπει να στηριχθεί από όλες τις παρατάξεις, καθώς είναι μια, έστω και μικρή, ανταμοιβή και αναγνώριση σε αυτούς τους ανθρώπους, που βρίσκονται στην πρώτη γραμμή της μάχης και αυτοί οι άνθρωποι -για να γυρίσω στο αρχικό θέμα- είναι που λοιδορούνται όταν κάποιος τούς αναφέρει ότι είναι υπεύθυνοι που μένει κόσμος έξω από εντατικές, επειδή κρατάνε αυτοί οι άνθρωποι, ψευδέστατα όπως αναφέρεται, κλειστές κλίνες ΜΕΘ.

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κύριο Υπουργό.

**ΘΕΟΠΙΣΤΗ (ΠΕΤΗ) ΠΕΡΚΑ:** Κύριε Πρόεδρε, θα ήθελα να ρωτήσω κάτι για την τροπολογία.

**ΠΡΟΕΔΡΕΥΩΝ (Αθανάσιος Μπούρας):** Παρακαλώ, κυρία Πέρκα.

**ΘΕΟΠΙΣΤΗ (ΠΕΤΗ) ΠΕΡΚΑ:** Νομίζω δικαιούμαστε κατ’ ελάχιστον να ξέρουμε τι ψηφίζουμε.

Κύριε Υπουργέ, εννοείται ότι ως ελάχιστη αναγνώριση δεν θα μπορούσε να έχει κανείς αντίρρηση. Βέβαια θα μπορούσαμε να πούμε πως θα μπορούσατε να κάνετε κάτι πιο γενναίο, όπως είναι η μόνιμη αναβάθμιση του μισθολογίου, ειδικά των γιατρών, αναπλήρωση θέσεων εργασίας λόγω συνταξιοδότησης, διασφάλιση εργασιακής προοπτικής των συμβασιούχων και ένα σωρό άλλα, όπως βαρέα και ανθυγιεινά. Ειδικά για το ιατρικό μισθολόγιο ήθελα να πω ότι είναι κι ένας λόγος που φεύγουν οι γιατροί και δεν βρίσκουμε σε αυτές τις συνθήκες.

Αλλά εν πάση περιπτώσει, θα ήθελα λίγο να διευκρινίσουμε μερικά θέματα. Πρώτο είναι ότι προβλέπεται ότι θα είναι ακατάσχετο αλλά όχι αφορολόγητο, όπως γίνεται σε άλλες κοινωνικές ομάδες. Ισχύει αυτό ή θα κάνετε κάποια νομοτεχνική;

Το δεύτερο είναι ότι δεν είδαμε ρητά να αναφέρονται οι εργαζόμενοι στις ΤΟΜΥ και στις μονάδες ψυχικής υγείας.

Το τρίτο, σε ό,τι αφορά αυτούς που είναι σε αναστολή εργασίας, δεν θα λάβουν ούτε αυτό που τους αντιστοιχεί μέχρι τις 31-8-2021, που δούλευαν μέχρι τότε;

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε την κ. Πέρκα.

Τον λόγο έχει ο κ. Κατρίνης.

**ΜΙΧΑΗΛ ΚΑΤΡΙΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, δυστυχώς συνεχίζετε να υιοθετείτε ασυνήθιστα υψηλούς τόνους για την κρισιμότητα της υγειονομικής κατάστασης της χώρας. Εγώ κατανοώ αυτό που κάνατε, έστω και εκ των υστέρων, γιατί απ’ ό,τι έχω ενημερωθεί προηγήθηκε η εισαγγελική παρέμβαση της δικής σας αίτησης να γίνει ανάλογη διαδικασία.

Όμως πρέπει να απαντήσετε στον ελληνικό λαό αν σήμερα κάποιος που θα χρειαστεί μονάδα εντατικής θεραπείας, είτε ως ασθενής COVID είτε ως πάσχων από άλλο νόσημα, μπορεί με βεβαιότητα στον χρόνο που πρέπει να βρει μονάδα θεραπείας ή θα υποκατασταθεί αυτό από τη διασωλήνωση εκτός ΜΕΘ.

Αυτό είναι το ερώτημα, που πρέπει να απαντήσετε σήμερα, με το ανάλογο ύφος, και όχι να κρύβεστε πίσω από ένα επιθετικό ύφος, για μια είδηση ή μια καταγγελία, η οποία όντως δημιουργεί ένα κλίμα ανησυχίας. Και θέλω να πάρω σαφή απάντηση σε αυτό. Κι αυτό έχει σχέση και με την ένταξη του ιδιωτικού τομέα της υγείας σε αυτή την εθνική προσπάθεια, που πλέον υπερβαίνει κομματικές αντιπαραθέσεις.

Το δεύτερο είναι στο άρθρο 1 της τροπολογίας, προφανώς επειδή μετακυλίετε τον χρόνο για την εφαρμογή της απόφασης της επιτροπής Μπεχράκη, δηλαδή το να δοθεί το επίδομα βαρέων και ανθυγιεινών στους υγειονομικούς, κάτι που αποτελεί δική μας πρόταση και που η αείμνηστη Πρόεδρός μας Φώφη Γεννηματά το είχε πει δεν θυμάμαι πόσες φορές στη Βουλή. Έχουμε καταθέσει τροπολογία δεκάδες φορές, υπάρχει απόφαση της επιτροπής και εσείς, παρ’ όλα αυτά, το μεταθέτετε χρονικά και θεωρείτε ότι αυτή τη στιγμή το υποκαθιστάτε με αυτό το επίδομα, για το οποίο εγώ συμφωνώ μαζί σας ότι πρέπει να πάει και στους διοικητικούς και στους εργαζόμενους των στρατιωτικών νοσοκομείων, που πήγαν και βοήθησαν στο εμβολιαστικό κέντρο, αλλά θα πρέπει να ενταχθούν και όλοι όσοι συνέβαλαν σε αυτή την προσπάθεια και είναι στα εμβολιαστικά κέντρα, είναι στα νοσοκομεία. Θα πρέπει να έχετε ανάλογη μέριμνα γι’ αυτό.

Το τρίτο, στο άρθρο 4, θα περίμενα στην τροπολογία αυτή να έχετε επισυνάψει και την εισήγηση της επιτροπής. Μιλάτε για μια εισήγηση επιτροπής, την οποία εγώ δεν τη βλέπω στην τροπολογία που έχετε καταθέσει. Δεν αμφισβητώ ότι έχει συμφωνήσει η επιτροπή προφανώς, αλλά θα περίμενα να υπάρχει και εισήγηση της επιτροπής που λέει ότι, ναι, το πιστοποιητικό νόσησης πλέον δεν ισχύει για πάνω από ενενήντα μέρες, για να ξέρουμε ότι εδώ ερχόμαστε ως νομοθετικό Σώμα και με πολιτική βούληση επικυρώνουμε τεκμηριωμένες επιστημονικές εισηγήσεις και αποφάσεις.

**ΠΡΟΕΔΡΕΥΩΝ (Αθανάσιος Μπούρας):** Τον λόγο έχει ο κ. Γρηγοριάδης ως Κοινοβουλευτικός Εκπρόσωπος του ΜέΡΑ25.

**ΚΛΕΩΝ ΓΡΗΓΟΡΙΑΔΗΣ:** Αγαπητέ κύριε Υπουργέ, σας άκουσα με προσοχή να ξεσπαθώνετε κατά της «φήμης», όπως είπατε, της «απαράδεκτης φήμης» για τις σαράντα επτά ΜΕΘ οι οποίες κρατιούνται «κάβα», κατά το κοινώς λεγόμενο, μπας και τις χρειαστεί κανένας VIP ή κανένας πολιτικός ή κανένας παρασιτικός ολιγάρχης.

Έχω να σας κάνω δύο ερωτήσεις, κύριε Υπουργέ. Θα είμαι σύντομος και σας παρακαλώ να μου απαντήσετε. Έχετε αυτή τη στιγμή, τη στιγμή δηλαδή που χάνουμε από ογδόντα έως εκατό συνανθρώπους μας την ημέρα, επιτάξει έστω και μία μεγάλη υγειονομική μονάδα στην Αττική ή στη βόρεια Ελλάδα; Αυτή είναι η πρώτη μου ερώτηση.

Και η δεύτερη: Αν, ο μη γένοιτο, ο Πρωθυπουργός της χώρας, ο κ. Μητσοτάκης, χρειαστεί ΜΕΘ αύριο το πρωί, θα περιμένει σαράντα οκτώ ώρες, όπως εκατόν είκοσι συνάνθρωποί μας, σε κοινή κλίνη, σε ράντζο ή θα βρει κατευθείαν και αν βρει κατευθείαν, αυτό επιβεβαιώνει του λόγου το αληθές, ότι υπάρχουν «κάβα» εντατικές για πολιτικούς ή παρασιτικούς.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, κύριε Πλεύρη, έχετε τον λόγο να απαντήσετε στα ερωτήματα των συναδέλφων.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Κύριε Κατρίνη, πραγματικά, το ύφος μου ήταν έντονο. Ελάτε, όμως, στη θέση μου! Διότι θα απαντήσω στο ερώτημά σας: Εσείς πιστεύετε ότι υπάρχει αυτή τη στιγμή στην ελληνική επικράτεια απόφαση Υπουργού Υγείας σε συνεννόηση με γιατρούς και νοσηλευτές να είναι κρατημένες κλίνες ΜΕΘ; Αυτή ήταν η καταγγελία. Δεν ήταν αυτό το οποίο λέτε εσείς τώρα -και θα σας το απαντήσω- ούτε αυτό που λέει τώρα η ΠΟΕΔΗΝ, γιατί αναδιπλώνεται.

Το να βγαίνει οποιοσδήποτε και να λέει ότι κάποιοι άνθρωποι -προφανώς, ο Υπουργός Υγείας, προφανώς, οι γιατροί, προφανώς, αυτοί που χειρίζονται την πλατφόρμα του ΕΚΑΒ, γιατί ακριβώς υπάρχει αυτή η διαφανής διαδικασία- έχουν σαράντα επτά, μάλιστα, κλίνες ΜΕΘ κενές και ζητάει κάποιος τώρα μια κλίνη ΜΕΘ και λέμε «όχι, γιατί μπορεί να αρρωστήσει ο Κατρίνης, να την έχω κρατημένη», είναι δυνατόν αυτό το πράγμα να μπορέσει κάποιος να το υποστηρίξει και να μην είναι εξοργισμένος; Δεν εξοργίζομαι, όταν έρχονται συνάδελφοι εδώ και μου λένε «δεν έχετε κάνει τα απαραίτητα». Απαντώ και μπαίνουμε σε μια αντιπαράθεση, αλλά εδώ πέρα ουσιαστικά χαρακτηρίζεται ότι υπάρχει ένα εγκληματικό κύκλωμα, το οποίο κρατά κλίνες ΜΕΘ και επιλέγει ποιοι θα μπουν και αφήνουν άλλους ανθρώπους.

Αυτό το πράγμα δεν στέκει και γι’ αυτόν τον λόγο κάνετε λάθος, κύριε Κατρίνη. Εγώ χθες ανέφερα ότι θα πάω στην εισαγγελία και σήμερα πήγα, γιατί η εισαγγελία έχει την πρωτοβουλία βεβαίως να κινηθεί, αλλά εδώ πέρα είναι τελείως διαφορετικό. Διότι από την πρώτη στιγμή είπα ότι όποιος λέει αυτά τα πράγματα θα κληθεί. Και θα κληθεί και θα ζητήσει και συγγνώμη από τους νοσηλευτές και τους γιατρούς, όχι από τον Υπουργό. Τον υπουργό ας τον λοιδορεί, ας τον κρίνει. Τους ανθρώπους, όμως, που είναι στις κλίνες ΜΕΘ και άκουσαν ότι αυτοί είναι που κρατούν κλειστή την κλίνη ΜΕΘ. Διότι σε ένα νοσοκομείο αν υπήρχε κλειστή κλίνη ΜΕΘ, όλοι θα ήξεραν εκεί και η προϊσταμένη του νοσηλευτικού και οι νοσηλεύτριες και οι γιατροί και την κρατούν για κάποιον άλλο σκοπό.

Ως προς αυτό το οποίο λέτε, μα, αυτό, κύριε Κατρίνη, το λέμε και είναι μια πραγματικότητα. Έχουμε περί των χιλίων τριακοσίων κλινών ΜΕΘ. Σε αυτές τις κλίνες ΜΕΘ υπάρχουν φορές που υπάρχει αναμονή. Όταν υπάρχει αναμονή, το νοσοκομείο δεν έχει κλίνη ΜΕΘ, ο άνθρωπος ο οποίος πάσχει, αν χρειάζεται να διασωληνωθεί, διασωληνώνεται πού; Στα χειρουργικά κρεβάτια, στις κλίνες ΜΑΦ ή σε απλές ειδικές κλίνες οι οποίες έχουν το μόνιτορ και τη διασωλήνωση. Αν αδειάσει κλίνη ΜΕΘ, μεταφέρεται. Εάν μπορεί να μεταφερθεί, ανεβαίνει στην πλατφόρμα και όπου υπάρχει κλίνη ΜΕΘ και δικαιολογεί τη μεταφορά -γιατί υπάρχουν και θέματα αποστάσεων- γίνεται η μεταφορά. Όπου δεν υπάρχει, υπάρχει αναμονή με αυτές τις διαδικασίες, είτε στα χειρουργικά κρεβάτια -γιατρός είστε και γνωρίζετε ότι τα χειρουργικά κρεβάτια και οι κλίνες ΜΕΘ έχουν την υλικοτεχνική υποδομή και το ιατρικό προσωπικό- είτε σε ειδικές κλίνες. Αυτή είναι μια καθημερινή μάχη.

Υπάρχουν φορές, κύριε Κατρίνη, που υπάρχουν αναμονές όπως φαντάζομαι ότι το γνωρίζετε, ότι αναμονές υπήρχαν και προ πανδημίας.

Επειδή αναφέρθηκε και στον ιδιωτικό τομέα, το έχω πει και θα το ξαναπώ: Το σύνολο των κλινών ΜΕΘ του ιδιωτικού τομέα βρίσκονται στο σύστημα διαχείρισης στο ΕΚΑΒ, κύριε Κατρίνη και κύριε Γρηγοριάδη, όλες.

**ΚΛΕΩΝ ΓΡΗΓΟΡΙΑΔΗΣ:** Τις έχετε επιτάξει ή τις πληρώνετε;

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Ο κ. Γρηγοριάδης ακούστε τι λέει τώρα, κύριοι συνάδελφοι. Λέει: Τις έχετε επιτάξει ή τις πληρώνετε; Δεν έχουμε κομμουνισμό. Όταν επιτάσσεις κάτι το πληρώνεις. Το καταλαβαίνετε αυτό;

(Χειροκροτήματα από την πτέρυγα της Νέας Δημοκρατίας)

Όπως ο κ. Βαρουφάκης πηγαίνει και πληρώνεται, έτσι και αν παίρνεις ένα κρεβάτι…

**ΚΛΕΩΝ ΓΡΗΓΟΡΙΑΔΗΣ:** … (Δεν ακούστηκε).

**ΠΡΟΕΔΡΕΥΩΝ (Αθανάσιος Μπούρας):** Μη διακόπτετε, κύριε συνάδελφε.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Άρα, κύριε Κατρίνη, εσείς φαντάζομαι ότι θεωρείτε αυτονόητο ότι, όταν παίρνεις μια κλίνη ΜΕΘ, την πληρώνεις κιόλας.

Όλες οι κλίνες ΜΕΘ, λοιπόν, του ιδιωτικού τομέα βρίσκονται στο σύστημα της πλατφόρμας και όταν αδειάζει μια κλίνη, το ΕΚΑΒ πάλι βλέπει αν έχει αδειάσει στο συγκεκριμένο νοσοκομείο και μεταφέρει non COVID περιστατικά, όμως. Γιατί non COVID; Διότι εκεί πέρα υπάρχουν και ασθενείς από άλλες παθήσεις, δεν υπάρχουν στον ιδιωτικό τομέα αμιγώς COVID κλίνες ΜΕΘ, αλλά οι non COVID ουσιαστικά εξυπηρετούν το σύστημα. Και στους αριθμούς τους οποίους δίνουμε συμπεριλαμβάνονται και αυτές οι κλίνες, οι οποίες είναι πάνω από διακόσιες που έχουν διατεθεί αυτή τη στιγμή με αυτή τη διαδικασία. Οι άλλες είναι κατειλημμένες, γιατί υπήρχε και κόσμος ο οποίος αρρώσταινε και ήταν στις ιδιωτικές κλινικές.

Για απλές κλίνες αν θέλουμε να συζητήσουμε, έχουμε πάρει και για COVID και στη Λάρισα και στη Θεσσαλονίκη. Μιλάμε για διακόσιες πενήντα κλίνες στη Λάρισα, διακόσιες τριάντα κλίνες COVID στη Θεσσαλονίκη και άλλες τόσες non COVID. Όμως, για τις κλίνες ΜΕΘ, είναι συνολικά αυτές που έχουμε.

Άρα, εκεί πέρα, ναι, κύριε Κατρίνη και αναμονή θα υπάρξει, αλλά αυτό είναι κάτι άλλο, διαφορετικό. Και εκεί γίνεται μια μάχη και εκεί να κρίνετε τον Υπουργό. Όμως, να έχουμε κλίνες ΜΕΘ κενές και να τις κρατάμε, ενώ μπορούμε να βάλουμε κόσμο δεν υπάρχουν. Κενές κλίνες υπάρχουν καθημερινά, γιατί οι άνθρωποι αποσωληνώνονται ή δυστυχώς, αποβιώνουν. Σε αυτό το χρονικό διάστημα, προφανώς, στο σύστημα είναι κενή η κλίνη ΜΕΘ. Χρειάζεται ένας χρόνος. Υπάρχουν κλίνες ΜΕΘ -το περάσατε και εσείς και είχαμε την κουβέντα εδώ πέρα- για διάστημα να μην έχουν προσωπικό και άρα, να μην είναι λειτουργικές. Μου είχατε κάνει την επίκαιρη ερώτηση που επέστρεψε ο γιατρός από τον «ΑΓΙΟ ΑΝΔΡΕΑ» στον Πύργο, οπότε υπάρχουν και τέτοια θέματα. Αυτά, όμως, όλα προσπαθούμε να τα διαχειριστούμε.

Τέλος, ως προς αυτό το οποίο ειπώθηκε, ναι, πράγματι, όσοι βρίσκονται σε αναστολή δεν θα πάρουν το επίδομα εργασίας, όπως και όσοι βρίσκονται σε άδεια, εκτός από συγκεκριμένο λόγο, ο οποίος αναφέρεται. Θα πρέπει να έχουν εργαστεί το συγκεκριμένο διάστημα. Το επίδομα είναι για αυτούς που βρίσκονται στη μάχη και η μάχη γίνεται αυτή τη στιγμή. Δεν είναι για κάποιον άλλο λόγο. Εξαιρούνται συγκεκριμένες διαδικασίες και είναι περιορισμένο κατά βάση συνολικά στο υγειονομικό, ιατρικό και διοικητικό προσωπικό σε όλο το Εθνικό Σύστημα Υγείας και στις ειδικές κατηγορίες.

Για αυτό το οποίο ρωτήσατε, στα κέντρα υγείας συμπεριλαμβάνονται -το είχαν πάρει και την προηγούμενη φορά- αλλά γίνεται και αναφορά ότι είναι τα ΤΟΜΥ. Μπορεί να γίνει και νομοτεχνική για να μην υπάρξει κανένα πρόβλημα, αλλά συμπεριλαμβάνονται, όπως αντιστοίχως είναι και αυτό που εξετάζεται τώρα να γίνει πάλι μόνο σε υγειονομικούς οι οποίοι έχουν έρθει και βρίσκονται στα εμβολιαστικά κέντρα και δεν υπάγονται σε αυτές τις κατηγορίες.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε, κύριε Υπουργέ.

**ΜΙΧΑΗΛ ΚΑΤΡΙΝΗΣ:** Κύριε Πρόεδρε, τι σειρά έχω;

**ΠΡΟΕΔΡΕΥΩΝ (Αθανάσιος Μπούρας):** Έχω ένα πρόγραμμα, αλλά δεν είστε μετά.

Τον λόγο τώρα έχει η Βουλευτής της Νέας Δημοκρατίας, η κ Σκόνδρα Ασημίνα, για επτά λεπτά.

**ΑΣΗΜΙΝΑ ΣΚΟΝΔΡΑ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι και κυρίες και κύριοι συνάδελφοι της Αξιωματικής Αντιπολίτευσης ιδιαίτερα, σε όλα τα ζητήματα, αλλά και τώρα στην ενέργεια, στο νομοσχέδιο που συζητάμε σήμερα, το μόνο που ακούμε είναι αφορισμούς, πετροβολισμούς, ισοπέδωση. Με αυτόν τον τρόπο, δεν γίνεστε ούτε πιο χρήσιμοι, αλλά δεν γίνεστε ούτε και οι πιο αρεστοί τελικά. Το μόνο που επιβεβαιώνεται είναι ότι δεν μάθατε και εξακολουθείτε να ακολουθείτε τον δρόμο του λαϊκισμού.

Βλέπετε ότι η Κυβέρνηση παίρνει μέτρα και εξαντλεί όλα τα περιθώρια, ώστε να στηρίξει στην ενεργειακή κρίση όλους τους Έλληνες, όλους τους κλάδους, αγρότες, επιχειρήσεις, νοικοκυριά κ.λπ..

Περνάω στο νομοσχέδιο. Η απολιγνιτοποίηση αποτελεί ίσως τον πιο χαρακτηριστικό και σημαντικό σταθμό στον δρόμο που χάραξε η Ευρωπαϊκή Ένωση, με στόχο να γίνει η πρώτη κλιματικά ουδέτερη ήπειρος. Η προβλεπόμενη μείωση και τελικά, παύση της χρήσης του λιγνίτη για παραγωγή ηλεκτρικής ενέργειας αποτελεί ένα φιλόδοξο εγχείρημα, άρρηκτα συνδεδεμένο με τις διεθνείς ενεργειακές εξελίξεις και με τα παγκόσμια οικονομικά δεδομένα.

Σε αυτή την πορεία, η πατρίδα μας ορθώς βρίσκεται στην εμπροσθοφυλακή της μάχης κατά της κλιματικής αλλαγής και της βιώσιμης ενεργειακής μετάβασης. Στο ενεργειακό μας μίγμα φεύγουμε μακριά από τα λιγνιτικά εργοστάσια, που είναι εγκατεστημένα κυρίως στη δυτική Μακεδονία και στη Μεγαλόπολη. Αξιοποιούμε τις δυνατότητες, που μας παρέχει το ισχυρό δυναμικό των ανανεώσιμων πηγών ενέργειας που διαθέτουμε στην Ελλάδα.

Κυρίες και κύριοι συνάδελφοι, η απολιγνιτοποίηση αποτελεί τεράστιας σημασίας στοίχημα για την Ελλάδα και βασική προτεραιότητα της Κυβέρνησης του Κυριάκου Μητσοτάκη, όπως αποτυπώθηκε στο Εθνικό Σχέδιο Ενέργειας και Κλίματος. Θέτουμε στόχο την πλήρη και οριστική απεξάρτηση της χώρας και της εθνικής μας οικονομίας έως το 2028 από το ρυπογόνο αυτό καύσιμο τόσο για την υγεία και το περιβάλλον όσο και για τον απεγκλωβισμό των τοπικών οικονομιών στις περιοχές εκείνες που εδώ και δεκαετίες βρίσκονται σχεδόν αποκλειστικά στην κυριαρχία της δραστηριότητας εξόρυξης και παραγωγής ηλεκτρικής ενέργειας από λιγνίτη.

Εξετάζοντας τα προβλήματα, που προκαλεί το κάρβουνο και η αιωρούμενη σκόνη στην ατμόσφαιρα βλέπουμε ότι αποτελεί όλα αυτά τα χρόνια βασική αιτία πολύ σοβαρών ζητημάτων υγείας στους εργαζόμενους και τους κατοίκους των λιγνιτικών περιοχών. Εξίσου σημαντική είναι και η επιβάρυνση για το περιβάλλον, αφού εκλύονται περίπου τριακόσιες χιλιάδες τόνοι διοξειδίου του άνθρακα, επιτείνοντας τις συνθήκες που οδηγούν στην κλιματική κρίση, φαινόμενα της οποίας ήδη αρχίσαμε να ζούμε στη χώρα μας.

Αναλύοντας τους οικονομικούς όρους, διαπιστώνουμε ότι η εξάρτηση από τον λιγνίτη είναι αδιέξοδη και στερεί τις περιοχές αυτές από άλλες σημαντικές οικονομικές δραστηριότητες με μεγαλύτερες προοπτικές για τους κατοίκους και την ποιότητα ζωής τους.

Κυρίες και κύριοι συνάδελφοι, οι τεχνολογίες ΑΠΕ έχουν εξελιχθεί εντυπωσιακά τα τελευταία χρόνια και το κόστος αποθήκευσης ενέργειας συνεχώς μειώνεται. Οφείλουμε να συνυπολογίσουμε ότι από το 2013 στη χώρα μας υπάρχει υποχρεωτική εφαρμογή του συστήματος αγοράς δικαιωμάτων εκπομπών αερίων του θερμοκηπίου, ένα σύστημα που όταν ξεπερνιέται ο δείκτης εκπομπών ρύπων επιβαρύνεται το κόστος παραγωγής ηλεκτρικής ενέργειας με εκατοντάδες εκατομμύρια ευρώ.

Η Ευρωπαϊκή Ένωση ακολουθεί την Πράσινη Συμφωνία για τη στρατηγική μετάβαση σε μια κλιματικά ουδέτερη Ένωση. Σύμφωνα με αυτή, ως το 2050 θα πρέπει να μηδενιστούν οι καθαρές εκπομπές αερίων του θερμοκηπίου. Πρόκειται για μια αναπτυξιακή στρατηγική, που θα κινητοποιήσει επενδύσεις ύψους, τουλάχιστον, ενός τρισεκατομμυρίου ευρώ τις επόμενες δεκαετίες. Στόχος η ανάπτυξη σύγχρονων οικονομικών δραστηριοτήτων που θα προστατεύουν το περιβάλλον και την υγεία των πολιτών, δραστηριότητες που θα είναι ανταγωνιστικές και αποδοτικές στη χρήση των φυσικών πόρων.

Όλα τα παραπάνω δείχνουν έναν λογικό μονόδρομο. Δεν τίθεται ερώτημα για το εάν, αλλά για το πότε θα απεξαρτηθούμε από τον λιγνίτη και βεβαίως πότε θα ολοκληρωθεί η μετάβαση σε καθαρές μορφές ενέργειας.

Η πορεία, βέβαια, προς την κλιματική ουδετερότητα χαρακτηρίζεται από δυσκολίες, τις οποίες πρέπει να αντιμετωπίσουμε. Αφ’ ενός πρέπει να εξασφαλιστεί η αδιασάλευτη ευστάθεια και ασφάλεια του ηλεκτρικού συστήματος και του ενεργειακού εφοδιασμού της χώρας.

Μάλιστα, για το συγκεκριμένο ζήτημα, κύριε Υπουργέ, από τις πρώτες μέρες της διακυβέρνησής μας κατέθεσα συγκεκριμένη πρόταση, που σχετίζεται με τις αγροτικές εκμεταλλεύσεις και την ύπαιθρο χώρα και πιστεύω ότι μπορεί να συμβάλει ουσιαστικά στην ευστάθεια του ηλεκτρικού συστήματος. Θα επιδιώξω άμεσα να τη συζητήσουμε αναλυτικά και αν κριθεί σκόπιμο, να συμπεριληφθεί στον ενεργειακό σχηματισμό.

Αφ’ ετέρου, υπάρχει σημαντικός αριθμός περιφερειών, που εξακολουθούν να εξαρτώνται από βιομηχανικές διεργασίες έντασης ορυκτών καυσίμων ή εκπομπών αερίων του θερμοκηπίου.

Για να υπάρξει μια δίκαιη μετάβαση για το σύνολο των κοινωνικών, οικονομικών και περιβαλλοντικών προκλήσεων στις περιοχές που θίγονται, η Κυβέρνηση ανέπτυξε ένα ολοκληρωμένο σχέδιο δίκαιης αναπτυξιακής μετάβασης, ένα σχέδιο που θέτει στόχο τον ολικό αναπτυξιακό μετασχηματισμό των λιγνιτικών περιοχών μέσα από τη δημιουργία στρατηγικών δυνατοτήτων με σκοπό τη διατήρηση και ενίσχυση του κοινωνικού τους ιστού. Σχεδιάζεται η στήριξή τους στους τομείς της οικονομικής διαφοροποίησης, της απόκτησης νέων δεξιοτήτων από τους εργαζόμενους και της περιβαλλοντικής αποκατάστασης με ενισχυμένα φορολογικά κίνητρα για την προσέλκυση επενδύσεων, συγκεκριμένες χρήσεις γης για τις δεκάδες χιλιάδες στρεμμάτων γης των λιγνιτωρυχείων που αποδεσμεύονται, δράσεις για την ανάπτυξη της εναλλακτικής γεωργίας, της βιομηχανίας, των υπηρεσιών. Σε όλα τα παραπάνω σημαντικό ρόλο παίζουν τα διαρθρωτικά κοινοτικά προγράμματα για τη μεταλιγνιτική περίοδο που έρχονται στη χώρα μας και φτάνουν κοντά στα 7,5 δισεκατομμύρια ευρώ, χρήματα που παραλίγο να χαθούν.

Δεν ξεχνάμε ότι το ζήτημα της απολιγνιτοποίησης ξεκίνησε επί ΣΥΡΙΖΑ, αλλά μετά από λίγο καιρό η τότε κυβέρνηση του κ. Τσίπρα αδιαφόρησε και αδράνησε πλήρως. Φιάσκο της απολιγνιτοποίησης επί ΣΥΡΙΖΑ το χαρακτήρισαν τα άλλα κόμματα της Αντιπολίτευσης. Από το 2015 δεν έγινε τίποτα.

Συνάδελφοι της Αξιωματικής Αντιπολίτευσης, στα λόγια ήσασταν υποστηρικτές του περιβάλλοντος, αλλά ταυτόχρονα συνεχίζατε πολιτικές με τα αέρια του θερμοκηπίου. Αποτέλεσμα τούτου ήταν η χώρα, μεταξύ των πολλών άλλων που έχασε κατά την πενταετή διακυβέρνησή σας, να χάσει και πολύτιμο χρόνο για μια ηπιότερη μετάβαση σ’ ένα καθαρότερο ενεργειακό μείγμα με αναπτυξιακό και κοινωνικά δίκαιο τρόπο.

Σήμερα η Κυβέρνηση του Κυριάκου Μητσοτάκη έρχεται να καλύψει το χαμένο έδαφος και να αναπληρώσει τον χαμένο χρόνο, να αξιοποιήσει τους διαθέσιμους ευρωπαϊκούς πόρους και να προκαλέσει επενδυτικό ενδιαφέρον. Με σχέδιο δίνουμε απάντηση στις δύο βασικές προκλήσεις, πρώτον πώς να αντιμετωπιστούν οι οικονομικές και κοινωνικές επιπτώσεις ειδικά της ανεργίας στις περιοχές που είναι σχεδόν πλήρως εξαρτημένες από τις λιγνιτικές μονάδες και δεύτερον, πώς να αλλάξει το παραγωγικό μοντέλο των περιοχών μετάβασης, υλοποιώντας αναπτυξιακά έργα και δημιουργώντας νέες θέσεις εργασίας σε τομείς καθαρής ενέργειας, τη βιομηχανία και το εμπόριο, την αγροτική παραγωγή, τον τουρισμό, την τεχνολογία και την εκπαίδευση.

Άλλοι όλα τους τα χρόνια μένουν στις θεωρίες και στα λόγια. Εμείς αξιοποιούμε τον χρόνο και προχωράμε στην υλοποίηση ολοκληρωμένου και ρεαλιστικού σχεδίου.

Σας ευχαριστώ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε την κ. Σκόνδρα.

Τον λόγο τώρα έχει ο Υπουργός Ανάπτυξης και Επενδύσεων κ. Σπυρίδων - Άδωνις Γεωργιάδης.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Ευχαριστώ πάρα πολύ, κύριε Πρόεδρε.

Πριν μπω στο νομοσχέδιο, να πω ότι είναι αυτονόητη η αναφορά του Υπουργού Υγείας στον εισαγγελέα του Αρείου Πάγου. Άλλο πράγμα η πολιτική αντιπαράθεση, άλλο οι αθλιότητες. Έχοντας υπάρξει και ο ίδιος Υπουργός Υγείας στο παρελθόν και μιλώντας εξ όλων των Υπουργών Υγείας, που έχουν περάσει από τη θέση αυτή, είναι παντελώς αδιανόητο ο οποιοσδήποτε πολιτικός προϊστάμενος να έδινε μια τέτοιου τύπου εντολή που θα οδηγούσε σε εις γνώση του απώλεια ανθρώπινων ζωών.

Ως προς το νομοσχέδιο, δηλώνω στο Σώμα ότι κάνω δεκτές τις εξής υπουργικές τροπολογίες. Θα μιλήσω για τις δύο του Ανάπτυξης στο τέλος: Του Υπουργείου Εργασίας με γενικό αριθμό 1164 και ειδικό αριθμό 98 –θα έλθει ο Υπουργός Εργασίας να την υποστηρίξει-, του Υπουργού Υγείας με γενικό αριθμό 1165 και ειδικό αριθμό 99 που μόλις προ ολίγου υποστήριξε ο κύριος Υπουργός Υγείας, του Υπουργού Περιβάλλοντος με γενικό αριθμό 1166 και ειδικό αριθμό 100 που υποστήριξε ο Υπουργός Περιβάλλοντος μόλις προ ολίγου και τις δύο του Υπουργείου Ανάπτυξης και Επενδύσεων.

Η πρώτη με γενικό αριθμό 1163 και ειδικό αριθμό 97 είναι μια σειρά ρυθμίσεων που αφορούν στο Πρόγραμμα Δημοσίων Επενδύσεων και στο «REACT-EU», στις ΕΠΕ και στην παράταση κάποιων προθεσμιών. Δεν έχουν κάποιο ιδιαίτερο πολιτικό ενδιαφέρον. Είναι τεχνικές.

Η δεύτερη τροπολογία με γενικό αριθμό 1167 και ειδικό αριθμό 101 είναι ολόκληρη σχετιζόμενη με το Μητροπολιτικό Πάρκο Πρασίνου και Αναψυχής του Μητροπολιτικού Πόλου Ελληνικού - Αγίου Κοσμά και έχει διάφορες ρυθμίσεις για την επιτάχυνση των αδειοδοτικών διαδικασιών στο Ελληνικό. Αν υπάρξει απορία επ’ αυτών, πολύ ευχαρίστως να ερωτηθώ και να απαντήσω στη συνέχεια.

Έρχομαι στο συγκεκριμένο σχέδιο νόμου για το ΣΔΑΜ και την απολιγνιτοποίηση. Θα προσπαθήσω σε λίγα λεπτά να εξηγήσω στην κοινή γνώμη εις τι έγκειται η απόφαση του Πρωθυπουργού Κυριάκου Μητσοτάκη για την απολιγνιτοποίηση, τι συνέπειες έχει, τι είναι εν πολλοίς το νομοσχέδιο που ψηφίζουμε σήμερα και πώς φτάσαμε εδώ.

Πρώτα απ’ όλα, όλοι γνωρίζουμε ότι όλη αυτή η συζήτηση οργανωμένα ξεκίνησε μετά την ανακοίνωση του Πρωθυπουργού της Ελλάδας το Σεπτέμβριο του 2019 από το βήμα του Οργανισμού Ηνωμένων Εθνών στη σύνοδο για το κλίμα, όταν ανακοίνωσε ότι η Ελλάδα αποφασίζει να είναι η πρώτη χώρα στην Ευρώπη, που προχωρά στην απολιγνιτοποίηση θέτοντας συγκεκριμένα χρονοδιαγράμματα.

Οφείλω να ομολογήσω ότι ο κάθε λογικός παρατηρητής των πολιτικών πραγμάτων στην Ευρώπη θα ανέμενε ότι μία τέτοια πρωτοβουλία θα ήταν περισσότερο πιθανό να αναληφθεί σε μία ευρωπαϊκή χώρα από κόμματα της Αριστεράς, τα οποία και αυτοπροσδιορίζονται συνήθως ως κόμματα και της οικολογίας, παρά από ένα κόμμα της κεντροδεξιάς.

Παρά ταύτα, στην πατρίδα μας η Νέα Δημοκρατία και η Κυβέρνησή μας, αποδεικνύοντας τον απόλυτο σεβασμό μας στο περιβάλλον και την ευθύνη μας έναντι των επόμενων γενεών, πήραμε την ευθύνη για μια δύσκολη πολιτική απόφαση και πολιτικά δύσκολη εννοώ, καθόσον έχει και επιχειρησιακές μεγάλες δυσκολίες, αλλά και πολιτικές συγκρούσεις και αντεγκλήσεις στις εν λόγω περιοχές.

Θα ανέμενε κανείς ότι επί της αρχής τουλάχιστον αυτή η απόφαση θα ελάμβανε μεγάλης υποστήριξης από τα κόμματα, που αυτοπροσδιορίζονται ως κόμματα της οικολογίας. Όπως όλα στην Ελλάδα γίνονται στραβά, έτσι και αυτό. Τα πρώτα κόμματα τα οποία σήκωσαν παντιέρα κατά της απολιγνιτοποίησης ήταν ο ΣΥΡΙΖΑ με ευθεία υποστήριξη των λιγνιτικών μονάδων…

Μην κάνετε έτσι, κυρία Πέρκα! Μαζί ήμασταν στην εκδήλωση στο ξενοδοχείο του κ. Παντελίδη στη Φλώρινα, …

**ΘΕΟΠΙΣΤΗ (ΠΕΤΗ) ΠΕΡΚΑ:** Τι λέγαμε;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):**  …με τους δικούς σας ανθρώπους να φωνάζουν υπέρ του λιγνίτη και με πανό «Γιατί κλείνετε τις λιγνιτικές μονάδες;».

**ΣΩΚΡΑΤΗΣ ΦΑΜΕΛΛΟΣ:** Τι λες τώρα; Είναι απολύτως ψευδές!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Σας παραπέμπω –όσοι με ακούνε- στα βίντεο της εποχής.

Ενώ δηλαδή θα περίμενε κανείς ότι σήμερα, τουλάχιστον επί της αρχής, δηλαδή στο να κάνουμε την απολιγνιτοποίηση, τα κόμματα της Αριστεράς και της οικολογίας και δεν ξέρω εγώ τι άλλο θα λέγανε «να γίνει η απολιγνιτοποίηση, το ψηφίζω, αλλά διαφωνώ με όλα τα άλλα», εδώ συμβαίνει το ανάποδο:

Ο μεν ΣΥΡΙΖΑ έχει ενώσει τις δυνάμεις του με κάθε αντίδραση στην περιοχή, μόνο και μόνο για να χαϊδέψει αυτιά και να κερδίσει καμμιά ψήφο -ούτε αυτό θα επιτύχει στο τέλος-, το δε ΜέΡΑ25, εμμέσως πλην σαφώς, μας πρότεινε ο κ. Αρσένης χθες στη Βουλή να αποσύρουμε το παρόν σχέδιο νόμου και να μιμηθούμε -λέει- το παράδειγμα του Ηνωμένου Βασιλείου που από το ’25 αποσύρει σταδιακά από τη χρήση την οικιακή το φυσικό αέριο. Και όταν φυσικά του κατέθεσα ότι Ηνωμένο Βασίλειο πράγματι έλαβε αυτή την απόφαση, με παράλληλη απόφαση την ίδρυση πολλών εργοστασίων παραγωγής ενέργειας από πυρηνικά καύσιμα σε όλο το Ηνωμένο Βασίλειο, προτίμησε να αποχωρήσει από την Αίθουσα.

Δηλαδή, εδώ ακούσαμε και το αμίμητο! Να μας λένε, εμμέσως πλην σαφώς -το ΜέΡΑ25- γιατί δεν κάνουμε πυρηνικά εργοστάσια παραγωγής ενέργειας στην Ελλάδα! Άρα εδώ άκρη δεν βγάζεις στην Ελλάδα.

Πάμε λοιπόν ήρεμα να εξηγήσουμε στον ελληνικό λαό. Γιατί δυστυχώς με τις πολιτικές δυνάμεις που έχουμε κανονική συζήτηση κανονικών ανθρώπων δεν μπορεί να υπάρξει, απ’ ό,τι φαίνεται. Επαναλαμβάνω: Ποια θα ήταν η κανονική συζήτηση; Όχι «μπράβο στην Κυβέρνηση και τι τέλεια που τα κάνει» -αντιπολίτευση είστε!-, αλλά επί της αρχής «ναι, στο νομοσχέδιο» γιατί πιστεύουμε όλοι υποτίθεται στην απολιγνιτοποίηση και κατ’ άρθρον να καταψηφίσετε τη «ΜΕΤΑΒΑΣΗ Α.Ε.», το αν έγινε σωστά η μελέτη για τη ΔΕΗ, το αν είναι σωστές οι διαδικασίες, το αν είναι σωστή η αποτίμηση.

Σε όλα αυτά έχετε κάθε δικαίωμα να εκφράσετε οποιουδήποτε είδους διαφωνία. Όμως, δεν το κάνετε αυτό γιατί, αν λέγατε «ναι επί της αρχής» στην απολιγνιτοποίηση, θα χάνατε όλο το ακροατήριο, που προσπαθήσατε να φτιάξετε στη δυτική Μακεδονία και στην περιοχή του Μεγαλοπόλεως, που είναι να κρύψετε δηλαδή αυτό το γεγονός.

Τώρα, συνέπεσε αυτό το νομοσχέδιο του ΣΔΑΜ, το νομοσχέδιο δηλαδή για τη δίκαιη αναπτυξιακή μετάβαση, με την ενεργειακή κρίση του παρόντος χρόνου και ξεκίνησαν πάλι οι δυνάμεις του λαϊκισμού κυρίως στο διαδίκτυο. Γιατί στην Ελλάδα -και έτσι είναι και με τα εμβόλια άλλωστε- ο καθένας γράφει ό,τι του κατέβει στο κεφάλι. Το είπε χθες στην επιτροπή και ο κ. Βιλιάρδος από την Ελληνική Λύση, για να περάσει και στη Βουλή αυτή -θα μου επιτρέψετε να πω, κυρίες και κύριοι συνάδελφοι- η ουρανομήκης ανοησία -δηλαδή, η ανοησία που φθάνει μέχρι τον ουρανό σε μήκος-, ότι δηλαδή για την αύξηση της τιμής του ρεύματος σήμερα ευθύνεται η απόφαση να κλείσουν τα λιγνιτικά εργοστάσια σε τρία χρόνια!

Έλα, Χριστέ και Παναγία! Έλα, Χριστέ και Παναγία!

Να ξέρει ο κόσμος που μας ακούει λοιπόν. Τα λιγνιτικά εργοστάσια σήμερα εργάζονται στο φουλ. Όση ενέργεια μπορεί να δώσει ο λιγνίτης στην Ελλάδα σήμερα, την δίνει, και όση επίπτωση μπορεί να έχει ο λιγνίτης στην τιμή της KWh που πληρώνουμε σήμερα -δυστυχώς, σε πολύ υψηλή τιμή-, αυτή την επίπτωση την έχει.

Ποια θα είναι η επίπτωση, όταν θα κλείσουν τα λιγνιτικά εργοστάσια, θα το δούμε όταν θα κλείσουν. Όμως, στο ενδιάμεσο δεν φτάνει μόνο να κλείσουμε τα λιγνιτικά εργοστάσια. Υποτίθεται, στο ενδιάμεσο, θα έχουμε κάνει και μια σειρά άλλων πραγμάτων στο ενεργειακό μας μείγμα και την παραγωγή ηλεκτρικής ενέργειας από μονάδες φυσικού αερίου και από ανανεώσιμες πηγές ενέργειας, που θα ισορροπήσουν αυτή τη ζημία -αν υπάρχει και ζημία!

Διότι με την τιμή των δικαιωμάτων διοξειδίου του άνθρακα εκεί που έχει φτάσει σήμερα στον πλανήτη -χθες ήταν, κύριε Σκουρλέτη, στα 85 ευρώ ανά τόνο- η ιδέα του να καις λιγνίτη, εκτός από οικολογικά καταστροφική, είναι και εξαιρετικά οικονομικά ασύμφορη. Δηλαδή, πια ο λιγνίτης δεν είναι το φτηνό καύσιμο του παρελθόντος που, πράγματι, χρηματοδότησε την ανάπτυξη της ελληνικής οικονομίας, αλλά λόγω αυτών των δικαιωμάτων και λόγω της παλαιότητας των μονάδων είναι εξαιρετικά δαπανηρό. Χάνεις και χρήματα, εκτός από όλα τα άλλα.

Άρα, το ξεκαθαρίζουμε στην κοινή γνώμη, καμμία σχέση το ένα με το άλλο. Άσχετα μεταξύ τους γεγονότα. Το έγραψε και μια εφημερίδα, αν θυμάμαι καλά, η «ΔΗΜΟΚΡΑΤΙΑ», Νίκο. «Αυτοκτονία, φέρνουν το νόμο ΣΔΑΜ, όταν ανεβαίνει η KWh» είχε χθεσινό άρθρο αυτή η εφημερίδα.

Δεύτερον –και εδώ είναι το μείζον, στο οποίο ο ΣΥΡΙΖΑ δεν έχει πει τίποτα ούτε στην επιτροπή ούτε στην Ολομέλεια- η απολιγνιτοποίηση, πράγματι, σας είπα επισήμως ξεκίνησε από την ώρα που ο Πρωθυπουργός της Ελλάδος Κυριάκος Μητσοτάκης είπε ότι προτίθεμαι να κάνω αυτό το πράγμα. Επισήμως. Δηλαδή ο ιστορικός του μέλλοντος όταν θα γράψει μια ημερομηνία, θα γράψει αυτή.

Όπως ξέρουμε εμείς οι ιστορικοί, το «επισήμως» δεν είναι και η έναρξη ενός γεγονότος. Γιατί τι κάνουμε εμείς οι ιστορικοί; Πάμε και βλέπουμε ένα γεγονός ποια διάρκεια πραγματικά έχει. Βρίσκουμε ένα ορόσημο –στην προκειμένη περίπτωση, η ανακοίνωση του κυρίου Πρωθυπουργού-, αλλά παρακολουθούμε και την πραγματική εξέλιξη του φαινομένου, για να καταλάβουμε πότε πραγματικά συνέβη.

Στην Ελλάδα η απολιγνιτοποίηση ξεκίνησε από την ανακοίνωση του κυρίου Πρωθυπουργού; Ασφαλώς και όχι. Η απολιγνιτοποίηση είχε ήδη ξεκινήσει και προχωρούσε και με πολύ μεγάλη ταχύτητα, ακριβώς διότι ήταν οικονομικά ασύμφορη.

Για να το πω απλά, για να το καταλάβει ο κόσμος που μας ακούει. Υπάρχουν μονάδες, που φτιάχτηκαν πριν από πολλές δεκαετίες, που σιγά σιγά η μία μετά την άλλη λήγει ο χρόνος που έχουν μπροστά τους για να λειτουργούν, γιατί εκπέμπουν πολλά ρυπογόνα στοιχεία, όπως -παραδείγματος χάριν- θείο. Για να μπορέσουν αυτές οι μονάδες να πάρουν περισσότερο χρόνο νόμιμης λειτουργίας, με βάση την περιβαλλοντική νομοθεσία της Ελλάδας και της Ευρώπης, χρειάζονται πολύ σοβαρές επενδύσεις. Ορισμένες από αυτές τις επενδύσεις είναι άνω των 50, 60 και 100 εκατομμυρίων ευρώ ανά μονάδα. Επειδή ακριβώς πια ο λιγνίτης φαινόταν ότι είναι ένα όχι οικονομικά συμφέρον καύσιμο ή γιατί η ΔΕΗ είχε διάφορες παθογένειες στο παρελθόν, αυτού του είδους οι επενδύσεις δεν είχαν γίνει. Άρα κάποιες μονάδες συν τω χρόνω έβγαιναν από τη λειτουργία, διότι πλέον ήταν παράνομο να λειτουργούν, και κάποιες άλλες μονάδες υπολειτουργούσαν, διότι πια το ρεύμα που παρήγαγαν ήταν εξαιρετικά ακριβό.

Έτσι λοιπόν, κατά την πενταετία ΣΥΡΙΖΑ, η μείωση του ποσοστού της ενέργειας, που προέρχεται από το λιγνίτη στο ενεργειακό μίγμα της χώρας έφτασε στο 54% και αυτό μάλιστα ήταν κάτι που η κυβέρνηση ΣΥΡΙΖΑ το πανηγύριζε ως τη μεγαλύτερη στροφή προς τις ανανεώσιμες πηγές ενέργειας και ως μία οικολογική πολιτική. Γι’ αυτή την, πλέον του 50%, απολιγνιτοποίηση που είχε ήδη συμβεί στα πέντε χρόνια ΣΥΡΙΖΑ, είχε υπάρξει κάποια οργανωμένη πολιτική, κάποιο οργανωμένο σχέδιο από το ΣΥΡΙΖΑ, για να μπορέσει να αντιστρέψει τον οικονομικό μαρασμό στη δυτική Μακεδονία και στη Μεγαλόπολη, που ασφαλώς αυτή η φυσική ροή του χρόνου έφερνε στις συγκεκριμένες περιοχές; Απάντηση: Όχι.

Τι είπε ο ΣΥΡΙΖΑ στην επιτροπή; Ποιο ήταν το επιχείρημά του; Ότι λίγο πριν φύγουν, λίγους μήνες προ των εθνικών εκλογών του ’19, στη λήξη της θητείας τους, έβγαλαν μια υπουργική απόφαση που έβαζαν το 6% του Πράσινου Ταμείου γι’ αυτές τις περιοχές, η οποία και φυσικά ουδέποτε εφαρμόστηκε. Δηλαδή, πέντε χρόνια δεν έκαναν τίποτα και λίγο προ των εκλογών έβγαλαν μια υπουργική απόφαση, χωρίς ποτέ να μπει ούτε ένα ευρώ πραγματικά στο ταμείο, και κουνάνε στη Βουλή την υπουργική απόφαση που ουδέποτε εφαρμόστηκε!

Υπήρξε υπήρχε κάποια μελέτη, πέντε χρόνια, για την ανεργία στην περιοχή της δυτικής Μακεδονίας; Υπήρξε κάποια μελέτη για την προσέλκυση επενδύσεων στη δυτική Μακεδονία; Υπήρξε κάποια μελέτη για ειδικό αναπτυξιακό σχέδιο στη δυτική Μακεδονία ή στη Μεγαλόπολη; Υπήρξε κάποιο ειδικό σχέδιο για κίνητρα στην περιοχή αυτή, για τα προβλήματα των επιχειρήσεων από τον αναπτυξιακό νόμο από εταιρείες που είχαν ενταχθεί κατά το παρελθόν για το λιγνίτη και τώρα θα έμεναν στον αέρα; Απολύτως τίποτα! Μηδέν!

Έρχεται τώρα ο ΣΥΡΙΖΑ και φωνάζει και ωρύεται σε εμάς που παρουσιάζουμε το πρώτο οργανωμένο σχέδιο, προσέξτε, κύριοι συνάδελφοι, της Νέας Δημοκρατίας για το υπόλοιπο 46%. Το 54% έχει γίνει ήδη, χωρίς κανένα σχέδιο. Και για το 46% που απομένει, ερχόμαστε τώρα εμείς και λέμε στους κατοίκους αυτούς -που πράγματι, ειδικά η περιοχή της δυτικής Μακεδονίας επί δεκαετίες είχε μία μονοκαλλιέργεια στην οικονομία της, δηλαδή, η οικονομία της στηρίζεται σε πολύ μεγάλο βαθμό στον λιγνίτη- ότι δεν θα σας αφήσουμε μόνους σας. Δεν αδιαφορούμε για την τύχη σας. Δεν είμαστε μία Κυβέρνηση που αποφάσισε να κλείσει τις μονάδες και φεύγει.

Αντίθετα, έχουμε πάει στην Ευρώπη και διαπραγματευτήκαμε με τον Νίκο Παπαθανάση έναν καινούριο χάρτη κρατικών ενισχύσεων, ειδικά για τις περιοχές αυτές και πήραμε την υψηλότερη κρατική επιδότηση που έχει πάρει ποτέ η Ελλάδα σε περιφέρεια, για τις περιοχές στη δυτική Μακεδονία, στη Μεγαλόπολη και των νησιών που έχουν να κάνουν με την απολιγνιτοποίηση. Πήραμε την επιτροπή, φτιάξαμε μέσα στο ΕΣΠΑ ειδικό κουμπαρά μόνο για την περιοχή αυτή που αφορά την απολιγνιτοποίηση. Πήραμε χρήματα από το Ευρωπαϊκό Ταμείο. Εκεί έχει έναν αντίλογο η κ. Πέρκα, ότι κατά κεφαλήν έχουμε πάρει λιγότερο, αλλά μη βλέπετε τον έναν λογαριασμό, να δείτε το σύνολο του λογαριασμού. Επτάμισι δισεκατομμύρια ευρώ, πρωτοφανές οικονομικό μέγεθος που έχει στα χέρια της η ελληνική Κυβέρνηση και οι φορείς για να δαπανήσουν για την αλλαγή του αναπτυξιακού μοντέλου των περιοχών που, έως, σήμερα στηρίζονταν στον λιγνίτη.

Και αυτό το σχέδιο για το οποίο μιλάμε σήμερα, έγινε έτσι, στο πόδι, όπως ακούστηκε; Ακούω σχεδόν σε κάθε νομοσχέδιο την ίδια φρασεολογία. Θα με συγχωρέσετε, κύριοι συνάδελφοι της Αντιπολιτεύσεως, όποτε το ακούω, καταλαβαίνω ότι αυτός, που μιλάει δεν έχει διαβάσει κανένα νομοσχέδιο. Γιατί δεν μπορεί σε όλα τα νομοσχέδια να ακούω την ίδια κριτική: είναι αποσπασματικό, πρόχειρο, δεν έχει όραμα, δεν έχει αρχή, μέση και τέλος. Αυτά λέτε σε όλα τα νομοσχέδια.

**ΘΕΟΠΙΣΤΗ (ΠΕΤΗ) ΠΕΡΚΑ:** Άμα είναι τέτοια;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Όλα είναι τέτοια, κυρία Πέρκα; Για να φτάσουμε σε αυτό το σημερινό νομοσχέδιο, προσέξτε τι έχει προηγηθεί: Η έναρξη του διαλόγου, που ξεκίνησε με την παρουσία τη δική μου τότε και του κ. Χατζηδάκη ως συναρμοδίων Υπουργών στη Φλώρινα, στο Αμύνταιο, όπου ξεκινήσαμε την κουβέντα με τους φορείς -όσους μπόρεσαν να μπουν στην αίθουσα, γιατί απ’ έξω υπήρχαν και κάποιοι που φώναζαν για τον λιγνίτη και δεν τους άφηναν να μπουν μέσα. Και μάλιστα, θυμάμαι ακόμα που ορισμένοι εκ των δημάρχων με πιάσανε φεύγοντας και μου είπαν ότι ντρεπόμαστε που δεν μπήκαμε μέσα να μιλήσουμε, αλλά, εάν μιλάγαμε, θα μας θεωρούσαν προδότες και είχαμε ένα σωρό απορίες να κάνουμε για το τι πραγματικά συμβαίνει. Διότι αυτά καλλιεργούσατε στην τοπική κοινωνία και έτσι χάθηκε πολύτιμος χρόνος στην αρχή.

Εν πάση περιπτώσει, αυτά δεν μας πτόησαν. Φτιάξαμε την επιτροπή με τον κ. Μουσουρούλη, τον οποίο θέλω ιδιαίτερα να ευχαριστήσω για τη συμβολή του σε αυτά που έχουμε σήμερα εδώ. Ο κ. Μουσουρούλης είναι ένα πρόσωπο με μεγάλη τεχνική επάρκεια, καθώς αποτελεί, όπως ξέρετε, ανώτατο υπάλληλο της ευρωπαϊκής γραφειοκρατίας και γνωρίζει τις εκεί διαδικασίες και μας βοήθησε να πετύχουμε αυτά που πετύχαμε. Προχωρήσαμε σε εξαντλητικό διάλογο με όλους τους φορείς, κάναμε πρόσκληση σε δεκάδες επενδύσεις που εντάξαμε στο μεγάλο master plan, κάναμε διαπραγματεύσεις με τη ΔΕΗ.

Ο Νίκος Παπαθανάσης φέτος το καλοκαίρι δεν έκανε διακοπές και θέλω να το καταθέσω αυτό. Όποτε και να τον έπαιρνα τηλέφωνο, με τη ΔΕΗ ήταν. Πιο πολύ ήταν με τη ΔΕΗ παρά με τη γυναίκα του. Γιατί; Για να μπορούμε να καταλάβουμε πώς θα φτάσουμε εδώ σήμερα. Και αυτό το οποίο έχει αποτελέσει προϊόν τέτοιας εξαντλητικής προηγούμενης διαδικασίας με συμμετοχή εκατό και πλέον ιδιωτικών επιχειρήσεων, όλων των δημάρχων, του περιφερειάρχη, της αρμόδιας Επιτρόπου της Ευρώπης, τριών-τεσσάρων Υπουργών, master plan που βγήκε σε δημόσια διαβούλευση. Όλα αυτά είχαν προηγηθεί. Για να φθάσουμε εδώ σήμερα και να ακούμε ότι είναι πρόχειρο, αποσπασματικό, γραμμένο στο πόδι. Τι άλλο θέλατε να κάνουμε; Να το πάμε στον Πάπα που τον συμπαθείτε, να μας δώσει έγκριση και ευλογία; Άρα, ό,τι προετοιμασία μπορούσε να γίνει και όσο μεγαλύτερη δημόσια διαβούλευση μπορούσε να γίνει για να ξεκινήσει, έγινε.

Και γιατί φτάνει το νομοσχέδιο τώρα; Γιατί ο νέος χάρτης κρατικών ενισχύσεων, που έχει τα αυξημένα ποσοστά -τα οποία διαπραγματευτήκαμε και πετύχαμε στο Υπουργείο Ανάπτυξης και με το Υπουργείο Οικονομικών- για να μπορούν να γίνουν επενδύσεις με πολύ σημαντικά ακίνητα, μεγαλύτερα από όλη τη χώρα, ξεκινά την εφαρμογή του από την 1η Ιανουαρίου. Μπορεί να μην είναι 1η,μπορεί να είναι στις 10, είναι θέμα της Ευρώπης πότε ξεκινάει επίσημα ο χάρτης, αλλά εν πάση περιπτώσει, από τις αρχές Ιανουαρίου του 2022. Επομένως, με το που ξεκινάει ο νέος χάρτης κρατικών ενισχύσεων και άρα, οι επενδυτές που θα έρθουν θα μπορούν να πάρουν τη μέγιστη επιδότηση που επιτρέπει ο ευρωπαϊκός χάρτης, ξεκινάει και το ΣΔΑΜ, για να αρχίζει να εφαρμόζει όλο αυτό το σχέδιο, το οποίο έχουμε πει προηγουμένως.

Σε αυτό, λοιπόν, το σχέδιο έρχεται η αντιπολίτευση της Αριστεράς και της οικολογίας, επαναλαμβάνω, και είναι αντίθετη, ενώ οι ίδιοι δεν είχαν το παραμικρό σχέδιο, μηδέν.

Αυτό, πραγματικά, κυρίες και κύριοι συνάδελφοι, είναι δείγμα μεγάλης πολιτικής ανωριμότητας -όχι ότι εκπλήσσομαι με την πολιτική ανωριμότητα του ΣΥΡΙΖΑ και του ΜέΡΑ25. Θέλω να είμαι ειλικρινής, δεν μου προκαλεί καμμία φοβερή κατάπληξη- αλλά εν πάση περιπτώσει, είναι άλλο ένα πολύ κρίσιμο δείγμα, κυρίως γιατί αυτό βρίσκεται στον πυρήνα της υποτιθέμενης ιδεολογίας τους και αυτό δείχνει -για να χρησιμοποιήσω και μια κομμουνιστική φρασεολογία- πόσο οπορτουνιστές είναι. Διότι, αν είχαν έστω και την ελάχιστη πίστη σε αυτά που λένε, θα ήταν διαπρύσιοι κήρυκες ης απολιγνιτοποιήσεως, αντί οι μεγάλοι πολέμιοί της. Στην πραγματικότητα είστε τυχοδιώκτες, οπορτουνιστές, όπου πάει ο άνεμος σε κάθε θέμα και εδώ, στην απολιγνιτοποίηση.

Θέλω, όμως, να απευθυνθώ στους συμπατριώτες μου. Το τονίζω αυτό διότι, δυστυχώς, χθες στη Βουλή των Ελλήνων, στην επιτροπή, ελέχθη από τον κ. Φάμελλο κάτι απολύτως πρωτοφανές. Έψεξε τη Νέα Δημοκρατία, η οποία επέλεξε για εισηγητή του νομοσχεδίου τον κ. Καιρίδη, ο οποίος, λέει, ήταν Βουλευτής εξ Αθηνών ορμώμενος και δεν μπορεί ένας εξ Αθηνών ορμώμενος να αισθανθεί τον παλμό της δυτικής Μακεδονίας. Δεν είχα ξανακούσει ποτέ τέτοιου τύπου διαφορά εντοπιότητας εντός της Βουλής των Ελλήνων. Ήταν η πρώτη φορά που το άκουσα στα δεκαπέντε χρόνια που είμαι εδώ.

Επειδή, εγώ, κύριε Φάμελλε, κατάγομαι από το Αμύνταιο Φλωρίνης, είμαι πολύ περήφανος γι’ αυτό και εκεί είναι όλοι μου οι συγγενείς και οι φίλοι, με την εντοπιότητα αυτή μπορώ να απευθυνθώ στους συμπολίτες μου, στους συμπατριώτες μου και να τους πω το εξής: Συναισθάνομαι πλήρως όλη την αγωνία την οποία έχετε. Συναισθάνομαι πλήρως τους φόβους, συναισθάνομαι πλήρως τα αισθήματα μπροστά σε ένα μέλλον που φαντάζει αβέβαιο. Θέλω, όμως, να σας διαβεβαιώσω ότι ο Πρωθυπουργός της χώρας, εγώ προσωπικά, ο Νίκος Παπαθανάσης, παντός άλλου και όλη η Κυβέρνηση και όλη η Κοινοβουλευτική Ομάδα της Νέας Δημοκρατίας αυτό το εθνικό σχέδιο της απολιγνιτοποιήσεως μέσω του ΣΔΑΜ θα το παρακολουθήσουμε περισσότερο παντός άλλου. Είναι το μεγαλύτερο στοίχημα. Πολύ μεγαλύτερο από το Ελληνικό, πολύ μεγαλύτερο από οτιδήποτε άλλο έχουμε κάνει μέχρι σήμερα.

(Χειροκροτήματα από την πτέρυγα της Νέας Δημοκρατίας)

Πράγματι -γιατί ακούσαμε και αυτή την κριτική- γιατί, λέει, το κάνουμε πρώτοι απ’ όλη την Ευρώπη. Αγαπητέ Νίκο, χρώμεθα γὰρ πολιτείᾳ οὐ ζηλούσῃ τοὺς τῶν πέλας νόμους, δηλαδή, κάποτε αυτή η χώρα για να είναι μεγάλη, έλεγε, δεν ζηλεύει τι κάνουν οι άλλοι και είναι η ίδια -αυτό είναι από το «Περικλέους Επιτάφιος»- παράδειγμα προς μίμηση των άλλων, παρά η ίδια μιμείται τους άλλους. Πράγματι, περάσαμε μια δεκαετία που μιμούμασταν συνέχεια τους άλλους και κοιτάζαμε να δούμε πώς έκανε τον τάδε νόμο η Γερμανία, πώς έκανε τον τάδε νόμο η Γαλλία, πώς έκανε τον τάδε νόμο η Ουγγαρία, για να πάρουμε -όπως μάθαμε να τα λέμε στη μνημονιακή γλώσσα- τις καλύτερες πρακτικές, τα best practices από την κάθε χώρα.

Εδώ, στην απολιγνιτοποίηση η Ελλάδα είναι πρωτοπόρος. Και αυτό δεν είναι λόγος ψόγου, είναι λόγος επαίνου, ότι στη μεγάλη μάχη της ανθρωπότητας στην κλιματική αλλαγή και στη μεγάλη μάχη της Ευρώπης για την κλιματική αλλαγή, η μικρή Ελλάδα δείχνει τον δρόμο στους μεγάλους.

Αυτό θα έπρεπε να το χειροκροτήσετε, κύριε Αρσένη, εάν πιστεύατε το ένα χιλιοστό όσων λέτε, αντί να δείτε τη μεγάλη εικόνα ότι όλη η Ευρώπη κοιτάει τι κάνει τώρα η ελληνική Κυβέρνηση -και αυτό θα μας είναι και χρήσιμο- γιατί όλη η Ευρώπη έχει βάλει ένα στοίχημα, το σχέδιο ΣΔΑΜ και η απολιγνιτοποίηση να πετύχει. Γιατί, εάν η Ελλάδα που είναι η πρώτη χώρα θα αποτύχει, ποια άλλη χώρα της Ευρώπης θα ακολουθήσει και θα κάνει εύκολα απολιγνιτοποίηση; Εάν, όμως η πρώτη χώρα το κάνει καλά και είναι όλοι οι κάτοικοι ευχαριστημένοι, αυτό θα το πάρει η Ευρώπη και θα το γυρνάει και θα το διαφημίζει σε κάθε ευρωπαϊκή επαρχία που έχει το ίδιο πρόβλημα. Επομένως, η ίδια η Ευρωπαϊκή Επιτροπή είναι από πάνω για να βοηθήσει. Γι’ αυτό και είδατε την αρμόδια Επίτροπο, την κ. Φερέιρα, να είναι εκεί και να κάνει τόσο εξαντλητικό διάλογο με τους φορείς.

Θέλω, λοιπόν, να πω στους συμπατριώτες μου, να μην ανησυχείτε. Θα είμαστε από πάνω από αυτό το σχέδιο είκοσι τέσσερις ώρες το εικοσιτετράωρο, για να λύσουμε κάθε πρόβλημα -και προβλήματα θα παρουσιαστούν πολλά στην πορεία, γιατί ασφαλώς η ελληνική δημόσια διοίκηση είναι δυσκίνητη, γιατί ασφαλώς η γραφειοκρατία είναι παρούσα, γιατί εδώ υπάρχουν και τεχνικές δυσκολίες, δεν υπήρχαν μελέτες των εδαφών, δεν ήξεραν στην ουσία καλά-καλά τι πρόκειται να πάρεις.

Μιλάμε για μία περιοχή -το λέω για λόγους ιστορίας και το είπα και χθες στον ΣΥΡΙΖΑ- όπου έχει η ΔΕΗ προκηρύξει ένα έργο στην περιοχή των Αγίων Αναργύρων το 2015, για να βγάλουν τα χώματα πάνω από το ορυχείο. Για κάποιους λόγους η ΔΕΗ επί ΣΥΡΙΖΑ ακύρωσε αυτό το έργο και έναν χρόνο μετά κατέρρευσε ένα χωριό, εκεί στο περίφημο ορυχείο και υπέστη η ΔΕΗ μια τεράστια καταστροφή. Ένας από τον ΣΥΡΙΖΑ δεν έχει ποτέ απολογηθεί γιατί ακυρώθηκε το έργο αποκομιδής του χώματος πάνω από το ορυχείο, το οποίο έναν χρόνο μετά κατέρρευσε. Ποιος ήταν αυτός που εισηγήθηκε να σταματήσει το έργο της ΔΕΗ, που αν είχε γίνει, δεν θα υπήρχε αυτή η κατάρρευση και αυτή η ζημιά και στους κατοίκους και στη ΔΕΗ; Ένας από τον ΣΥΡΙΖΑ δεν ήρθε!

Όταν είπα χθες στον κ. Φάμελλο -ο κ. Φάμελλος συχνά με διακόπτει και φωνάζει και κάνει διάφορα όταν μιλάω- όταν, όμως, του είπα αυτό χθες στην επιτροπή -σας καλώ, κυρίες και κύριοι συνάδελφοι της Νέας Δημοκρατίας, να το δείτε- έκανε ότι δεν το άκουσε.

Μα, μιλάνε για οικολογία και για οικολογικό ενδιαφέρον οι άνθρωποι που -προσέξτε!- έδωσαν παράταση λειτουργίας στον σταθμό της Καρδιάς Αμυνταίου δύο φορές, ενώ είχε περάσει ο χρόνος λειτουργίας με όλους τους κανόνες της Ευρωπαϊκής Ένωσης.

**ΚΑΛΛΙΟΠΗ ΒΕΤΤΑ:** Εσείς δεν δώσατε;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Εμείς την κλείσαμε τη μονάδα!

Και έπρεπε να δώσει παράταση ο ΣΥΡΙΖΑ στη μονάδα αυτή.

Άρα, λοιπόν, κυρίες και κύριοι συνάδελφοι, υποκρίνεστε τους οικολόγους -διότι στην ερώτησή σας εσείς μας κατηγορείτε ότι εμείς δεν είμαστε οικολόγοι, ενώ εσείς είστε- έρχεστε και η απάντησή σας είναι ότι είμαστε ίδιοι; Αυτή είναι η απάντησή σας; Αυτή είναι η απάντηση που μόλις είπατε; Αυτό το λέω για να καταλάβετε το μέγεθος της υποκρισίας σας.

**ΘΕΟΠΙΣΤΗ (ΠΕΤΗ) ΠΕΡΚΑ:** Θα σας πούμε μετά.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Και λέω και κάτι στους συμπατριώτες μου τελευταίο. Θα το καταλάβουν όλοι. Μην νομίζετε ότι αφήνουμε κάποια πετράδια κανενός στέμματος τα οποία κλείνουμε. Μακάρι να ήταν έτσι! Έχουμε μπροστά μας τη μεγαλύτερη απόδειξη. Ο ΣΥΡΙΖΑ το 2018 πήρε μια δύσκολη για αυτόν πολιτικά απόφαση τότε για να πολεμήσει το μονοπωλιακό καθεστώς της ΔΕΗ, που προέβλεπε η ευρωπαϊκή νομοθεσία και βεβαίως, για να εξασφαλίσει μνημονιακές υποχρεώσεις, ψήφισε εδώ στη Βουλή να βγάλει προς πώληση λιγνιτικές μονάδες. Μάλιστα, κάποιοι Βουλευτές της δυτικής Μακεδονίας του ΣΥΡΙΖΑ είχαν αποχωρήσει από τη σχετική ψηφοφορία και δεν ψήφισαν. Ήταν μια δύσκολη για τον ΣΥΡΙΖΑ ψηφοφορία και έβγαλαν προς πώληση αυτές τις λιγνιτικές μονάδες. Ξέρετε πόσοι ιδιώτες ήρθαν και κατέθεσαν πρόταση να τις αγοράσουν; Μηδέν! Ξέρετε πόσα λεφτά προσφέρθηκαν στη ΔΕΗ για αυτές τις μονάδες; Μηδέν! Πρέπει να είναι η πρώτη φορά στην ιστορία που έχουμε κάποια πετράδια του στέμματος, τα οποία ουδείς θέλει στον πλανήτη ούτε και να τα ακουμπήσει. Ξέρει γιατί; Γιατί δεν είναι πετράδια του στέμματος, είναι απαρχαιωμένες μονάδες, που για να συνεχίσουν να λειτουργούν θέλουν, όπως είπα και πριν, εκατοντάδες εκατομμύρια ευρώ επενδύσεις και που με τις σημερινές τιμές των ρύπων όχι κέρδη δεν βγάζουν, αλλά πρέπει να βγάζεις ευρώ από την τσέπη σου και να τα καις μαζί με τον λιγνίτη για να λειτουργούν.

Άρα, είτε αποφάσιζε η Κυβέρνηση είτε δεν αποφάσιζε -και το λέω κυρίως για τους Βουλευτές της περιοχής που βλέπω και τους κοιτώ στα μάτια, γιατί ξέρω την αγωνία που έχετε και πόσες φορές έρχεστε στο γραφείο μου για να δείτε καθένας από εσάς το σχέδιο και τι είναι αυτό που κάνουμε και σας ευχαριστούμε που μεταφέρετε τον παλμό της τοπικής κοινωνίας σε μας και το ίδιο θα κάνουμε και από την 1η Ιανουαρίου, αφού θα έχει ψηφιστεί ο νόμος- είτε το αποφασίζαμε, κύριοι συνάδελφοι, είτε όχι, οι μονάδες σας θα έκλειναν αργά ή γρήγορα, ακριβώς επειδή είναι εξαιρετικά ρυπογόνες και εξαιρετικά ζημιογόνες.

Η διαφορά ποια είναι; Αντί να περιμένει η Κυβέρνησή μας, όπως έκανε ο ΣΥΡΙΖΑ, τον χρόνο να περνάει, τους ανθρώπους να βρίσκουν ή να μην βρίσκουν δουλειά μόνοι τους, την κοινωνική καταστροφή να έρχεται στην περιοχή και να τα ρίχνουν στον κακό καπιταλισμό, αποφασίσαμε να γίνουμε για πρώτη φορά στη ζωή μας όχι επιμηθείς αλλά προμηθείς, να τρέξουμε εμείς τις καταστάσεις με τον τρόπο που εμείς θέλουμε, να βρούμε τα χρήματα εμείς για να τα χρηματοδοτήσουμε και να προσφέρουμε στους συμπατριώτες μας στις περιοχές αυτές ένα καινούργιο -και πιστέψτε με- πολύ καλύτερο μέλλον από το παρελθόν στο οποίο ζούσαν μέχρι σήμερα.

Διότι ναι, η οικονομική ζωή σε αυτές τις περιοχές μετά την απολιγνιτοποίηση θα είναι πολύ πιο ανταγωνιστική, όχι εξαρτώμενη από έναν κλάδο, όπως ήταν από τον λιγνίτη. Έχει εξαιρετικά ανταγωνιστικά πλεονεκτήματα και η δυτική Μακεδονία και η Πελοπόννησος που μπορούν να αναδειχθούν και να φέρουν πολλών ειδών επενδύσεις.

Ήδη έχουμε βρει πολύ ορισμένες μεγάλες επενδύσεις και για την περιοχή της Αρκαδίας, αγαπητέ Κώστα Βλάση, αλλά και για την περιοχή της δυτικής Μακεδονίας.

Και κλείνω -και ευχαριστώ πολύ, κύριε Πρόεδρε, για την ανοχή- μόνο με μία μικρή αναφορά επ’ αυτού που είπα στην επιτροπή -και θέλω να υπάρχει και στα Πρακτικά της Ολομέλειας, αγαπητέ Νίκο- στην υπόθεση που λέγεται «υδρογόνο». Πράγματι, ένα από τα μεγάλα σχέδια, που θέλουμε στο μέλλον να μπορέσουμε να υλοποιήσουμε στη δυτική Μακεδονία είναι ένα μεγάλο εργοστάσιο παραγωγής υδρογόνου, το «WHITE DRAGON», ένα γιγαντιαίο επενδυτικό σχέδιο με τη συμμετοχή όλων των μεγάλων εταιρειών του ιδιωτικού τομέα της Ελλάδος, του ελληνικού δημοσίου και φυσικά, της ευρωπαϊκής χρηματοδότησης, του Ευρωπαϊκού Ταμείου, έτσι ώστε να έχει και η Ελλάδα πρωταγωνιστικό ρόλο στην παραγωγή αυτού του φιλικού για το περιβάλλον καυσίμου, ενός καυσίμου που κατά τους ειδικούς ενδεχομένως να είναι και το καύσιμο του μέλλοντος. Εγώ δεν είμαι τόσο ειδικός, μεταφέρω πάντα αυτά που ακούω.

Όταν πήγαμε στις Βρυξέλλες στο πρώτο μας ταξίδι με τον Νίκο Παπαθανάση ακόμα προ COVID, στην αρχή της κυβερνητικής μας θητείας τότε, κοιτάζαμε και εμείς να δούμε τι παραλαμβάνουμε από την προηγούμενη κυβέρνηση. Και ξαφνικά συνειδητοποιούμε ότι υπάρχει μία επιτροπή των χωρών που συμμετέχουν στα κοινά μεγάλα ευρωπαϊκά σχέδια στρατηγικού χαρακτήρα. Αυτά ονομάζονται IPCIS στην ευρωπαϊκή γλώσσα.

Και τότε συνειδητοποιούμε ότι υπάρχει μία ομάδα για τα IPCIS των μπαταριών και του υδρογόνου. Είναι μαζί, διότι είναι για την ενέργεια. Λέμε να πάμε και εμείς στην ομάδα αυτή. Μα, λένε «δεν είστε στην ομάδα». Λέμε «γιατί, ρε παιδιά; Η Ελλάδα θέλει να κάνει ανανεώσιμες πηγές ενέργειας, έχουμε ηλιακή ενέργεια, αιολική ενέργεια, θέλουμε να προσελκύσουμε επενδύσεις στις μπαταρίες, θέλουμε να κάνουμε υδρογόνο, να μην πάρουμε και εμείς ευρωπαϊκά λεφτά, για να τα κάνουμε όλα αυτά, όπως οι άλλοι;». Και μας λένε «μα, ποτέ η Ελλάδα δεν έκανε αίτηση για να συμμετάσχει σε αυτά τα σχέδια, ουδέποτε, δεν έκανε αίτηση καθόλου». Στέλνανε e-mails στους Υπουργούς του ΣΥΡΙΖΑ από την Ευρωπαϊκή Επιτροπή και δεν ελάμβαναν απάντηση, ούτε ναι ούτε όχι. Μας έπεσαν τα μούτρα.

Ρωτήσαμε τη διαδικασία, καταθέσαμε εκπρόθεσμη αίτηση, αλλά είχαμε τον κίνδυνο -εννοώ του κανονισμού- κάποια χώρα να πει «δεν δέχομαι να μπει η Ελλάδα». Διότι όσες περισσότερες χώρες μπαίνουν τόσο λιγότερα λεφτά μένουν για τους άλλους. Ο κουμπαράς δεν μεγαλώνει, επειδή μπαίνει μία ακόμη χώρα. Τελικά, ήμασταν πειστικοί και μας έβαλαν και σήμερα είναι η Ελλάδα εκεί που είχε καταφέρει ο ΣΥΡΙΖΑ να μας αποκλείσει, να μην είμαστε.

Αυτοί είναι οι οικολόγοι που μετά έρχονται στη Βουλή και μας λένε γιατί δεν κοιτάμε το υδρογόνο.

Το λέω κυρίως στους Βουλευτές της Νέας Δημοκρατίας, για να καταλάβετε τι δουλειά έχει κάνει αυτή η Κυβέρνηση και σε πόσα επίπεδα, για να μπορέσει τώρα η Ελλάδα, από εκεί που προ δυόμισι χρόνων ήταν το μαύρο πρόβατο, να έχει γίνει παράδειγμα προς μίμηση, παράδειγμα προς μίμηση και στην οικονομική ανάπτυξη, παράδειγμα προς μίμηση και στις επενδύσεις, αλλά παράδειγμα προς μίμηση και στη μάχη κατά της κλιματικής αλλαγής και για τη βελτίωση του περιβάλλοντος, που αποτελεί το στοίχημα για το μέλλον της ανθρωπότητας. Και σε αυτό πάλι η μικρή Ελλάδα πρωταγωνιστεί και είμαστε περήφανοι για αυτό!

Γι’ αυτό καλώ τους συναδέλφους της Νέας Δημοκρατίας και όλους τους συναδέλφους της Αίθουσας -χωρίς να έχω και μεγάλες προσδοκίες, καθώς όλοι γνωρίζουμε, δυστυχώς, πόσος λαϊκισμός επικρατεί εδώ- να υπερψηφίσετε το παρόν σχέδιο νόμου, το οποίο θα μας δώσει τα εργαλεία, αυτούς τους πρωτοφανείς πόρους που συγκεντρώσαμε και τις μεγάλες επιδοτήσεις που καταφέραμε τις Βρυξέλλες να μας επιτρέψουν να δώσουμε στις επενδύσεις στην περιοχή, να τα κάνουμε χρήση γρήγορα, με τη μικρότερη δυνατή γραφειοκρατία, να ξεκινήσει η εφαρμογή του master plan το 2022, να μην χαθεί ούτε μία μέρα από την εφαρμογή του σχεδίου και να δώσουμε στους κατοίκους της δυτικής Μακεδονίας, Μεγαλοπόλεως, των νησιών, αλλά και όλης της Ελλάδας ένα καλύτερο μέλλον.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε τον κύριο Υπουργό.

Επειδή κάποιοι διαμαρτυρήθηκαν για τον χρόνο, εγώ κοιτάω τους χρόνους που μίλησαν όλοι και πρέπει να πω ότι αλίμονο να μην μιλήσει και ο Υπουργός, κατά τη δική μου κρίση. Έτσι; Εξάλλου, ο Υπουργός -για να σας πω- έχει και δευτερολογία την οποία πήρε -και πολλοί από εσάς την παίρνετε- δεν έχει δηλαδή το λιγότερο τα ίδια δικαιώματα;

**ΘΕΟΠΙΣΤΗ (ΠΕΤΗ) ΠΕΡΚΑ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Αθανάσιος Μπούρας):** Κυρία Πέρκα, δεν έχετε τον λόγο.

Τον λόγο έχει ο κ. Καραθανασόπουλος ως Κοινοβουλευτικός Εκπρόσωπος.

**ΘΕΟΠΙΣΤΗ (ΠΕΤΗ) ΠΕΡΚΑ:** Κύριε Πρόεδρε, για την τροπολογία για το Ελληνικό.

**ΣΩΚΡΑΤΗΣ ΦΑΜΕΛΛΟΣ:** Για την τροπολογία!

**ΠΡΟΕΔΡΕΥΩΝ (Αθανάσιος Μπούρας):** Για ποια τροπολογία;

**ΣΩΚΡΑΤΗΣ ΦΑΜΕΛΛΟΣ:** Στην αρχή ξεκίνησε, παρουσίασε την τροπολογία και είπε ότι δέχεται ερωτήσεις.

**ΠΡΟΕΔΡΕΥΩΝ (Αθανάσιος Μπούρας):** Αν είναι επί της τροπολογίας, τότε πάρτε τον λόγο. Νόμισα ότι κάτι θέλετε επί της ομιλίας.

**ΘΕΟΠΙΣΤΗ (ΠΕΤΗ) ΠΕΡΚΑ:** Αλίμονο!

Όσον αφορά την ομιλία, κύριε Υπουργέ, ελπίζω να με ακούσετε το βράδυ, θα σας απαντήσω σε ένα προς ένα και πολιτικότατα.

Αυτό που γίνεται τώρα με το Ελληνικό -για το οποίο, θέλω να με πιστέψετε, φτύσαμε πραγματικά αίμα για να πάει γράμμα-γράμμα, να γίνει η ΚΥΑ, να μην πέσει, να πάρουμε συγχαρητήρια από το Σ.τ.Ε. .για αυτή τη δουλειά- είναι να έρχονται συνεχώς τροπολογίες, τροπολογίες τελευταίας στιγμής και χωρίς διαβούλευση. Δεν έχω προλάβει να τις δω επί της ουσίας, γιατί είχαμε το νομοσχέδιο.

Ωστόσο, μου έχουν κάνει εντύπωση μερικά πράγματα και θα ήθελα μια απάντηση. Δεν γίνεται να τα καταργήσουμε όλα, κύριε Υπουργέ, χάριν μιας επένδυσης. Αδικούμε τους άλλους επενδυτές στους οποίους βάζουμε όρια και όρους. Για σκεφτείτε το και αυτό. Δεν γίνεται! Θα πρέπει να θεωρηθούν, δηλαδή, κατεδαφιστέα μερικά κτήρια, τα οποία όμως εμείς εν τω μεταξύ θα βλέπουμε και μετά μπορεί να τα ξαναδούμε και να μην είναι κατεδαφιστέα;

**ΣΩΚΡΑΤΗΣ ΦΑΜΕΛΛΟΣ:** Αν είναι δυνατόν!

**ΘΕΟΠΙΣΤΗ (ΠΕΤΗ) ΠΕΡΚΑ:** Εγώ αυτό διάβασα, ότι κάποια που υπάρχουν και τα βλέπουμε θα θεωρηθούν ότι έχουν κατεδαφιστεί, αλλά αν μετά αλλάξουμε γνώμη, τα βλέπουμε ξανά ότι είναι εκεί.

Υπάρχει μια υπέρβαση στο Μητροπολιτικό. Βεβαίως αφορά στέγαστρα και πυλώνες, αλλά θα έπρεπε να έχει και ένα άνω όριο. Στο άπειρο; Δεν ξέρω! Μου έκανε εντύπωση. Εργασίες και παράνομες περιφράξεις που εγκρίνονται συνολικά σε όλη την έκταση. Δεν μπορώ να το καταλάβω αυτό. Θα βγαίνει, δηλαδή, μια ομαδική άδεια για όλα; Μα, υπάρχουν διαφορετικά χαρακτηριστικά και χρήσεις.

Καλά, αλλάζουν οι χρήσεις για τις λιγνιτικές συγκεντρώσεις. Μετατοπίζονται και καταργούνται ρυμοτομικές οικοδομικές γραμμές και αναδιατάσσονται κοινόχρηστοι και κοινωφελείς χώροι. Πώς και γιατί; Καταλαβαίνετε, δηλαδή, ότι είναι λίγο ρητορικό το ερώτημά μου, γιατί εγώ θέλω να γίνονται επενδύσεις, κάτι που έχουμε πει. Θέλουμε όρους και κανόνες ίσους για όλους, γιατί οι επενδύσεις κινδυνεύουν πάντα από τέτοιες παρεμβάσεις. Δεν γίνονται με τροπολογία. Μας θυμίζουν κάποιες εποχές που όλα γίνονταν με τροπολογίες και νόμους. Έχουμε εργαλεία πια.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Κύριε Πρόεδρε, μπορώ να απαντήσω;

**ΠΡΟΕΔΡΕΥΩΝ (Αθανάσιος Μπούρας):** Μισό λεπτό, κύριε Υπουργέ.

Θα ήθελα να πω κάτι σε συμπλήρωση της προηγούμενης απάντησης. Ο Υπουργός εκτός από την κανονική του ομιλία τοποθετήθηκε με την ομιλία που έκανε πριν από λίγο και επί των δύο δικών του τροπολογιών. Συγκεκριμένα, τοποθετήθηκε -και το λέω για τα Πρακτικά- επί της τροπολογίας με γενικό αριθμό 1163 και ειδικό 97 και επί της τροπολογίας με γενικό αριθμό 1167 και ειδικό 101. Επίσης, έκανε δεκτές και όλες τις υπουργικές τροπολογίες, ενώ αναμένεται και ο κ. Χατζηδάκης να εξηγήσει επί της τροπολογίας με γενικό αριθμό 1164 και ειδικό 98. Αυτά για να εξηγώ τα περί του χρόνου. Διότι, όπως βλέπετε, πήρατε κι εσείς δυόμισι λεπτά για να ρωτήσετε για κάποια τροπολογία. Δεν πρέπει να διαμαρτυρόμαστε, δηλαδή, για τον χρόνο, τουλάχιστον σε εμένα που προσπαθώ να είμαι όσο γίνεται πιο δίκαιος.

Κύριε Υπουργέ, έχετε τώρα τον λόγο για να απαντήσετε σε αυτό που είπε η κυρία συνάδελφος.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Κυρία Πέρκα, το Ελληνικό -και ξέρετε ότι αυτό που λέω τώρα δεν το λέω ειρωνικά- είναι και δικό σας έργο, και του ΣΥΡΙΖΑ εν τω συνόλω. Διότι εγώ επαναλαμβάνω ότι για μένα το Ελληνικό είναι ένα σύμβολο τριών διαφορετικών κυβερνήσεων. Των κυβερνήσεων Σαμαρά - Βενιζέλου στην αφετηρία, Τσίπρα στον πυρήνα και Μητσοτάκη στο τέλος, αλλά και κάποιων ανθρώπων που δουλέψαμε γι’ αυτό το έργο. Εγώ είμαι προφανώς ένας από αυτούς, αλλά είστε κι εσείς. Άρα, μεταξύ μας μπορούμε να κάνουμε μια κανονική κουβέντα.

Ποιο είναι το πρόβλημα με αυτή την επένδυση και πιθανόν να έρθουν και πολλές άλλες τροπολογίες στην πορεία; Είναι αδύνατον με έναν νόμο να προβλέψεις ό,τι γίνεται, γιατί είναι ένα πολύ μεγάλο έργο και εξαιρετικά σύνθετο.

Λέτε, ας πούμε, για τις αλλαγές των κοινόχρηστων χώρων και αμέσως πετάχτηκε ο κ. Φάμελλος. Αυτή τη φορά πετάχτηκε πράγματι για τους κοινόχρηστους χώρους. Με συγχωρείτε, αλλά δεν ξέρετε ότι αυτό που πάμε να κάνουμε είναι να εφαρμόσουμε στο έδαφος το master plan που έχει εκδοθεί στο προεδρικό διάταγμα επί ΣΥΡΙΖΑ; Έχουμε ένα προεδρικό διάταγμα που έχει εγκρίνει ένα master plan. Για να εφαρμοστεί τώρα από τη θεωρία, από το master plan, στο έδαφος, δεν θα υπάρξουν αλλαγές στις χρήσεις γης και στη ρυμοτομία στο έδαφος; Πώς θα γίνει; Μα, πώς θα ταιριάξει; Οι χρήσεις γης του αεροδρομίου θα μείνουν ίδιες με το master plan του Ελληνικού;

**ΘΕΟΠΙΣΤΗ (ΠΕΤΗ) ΠΕΡΚΑ:** …(Δεν ακούστηκε)

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Προσπαθώ να σας εξηγήσω ότι εδώ πάμε να λύσουμε ένα πρόβλημα λόγω μεγέθους που δεν το έχουμε αντιμετωπίσει ξανά ως κράτος μέχρι σήμερα, γιατί δεν είχαμε ποτέ στο παρελθόν μία αστική ανάπλαση αυτού του μεγέθους.

Όπως σίγουρα καταλαβαίνετε, έχουμε να βγάλουμε άδειες για χιλιάδες πράγματα, από τα πιο μικρά μέχρι τα πιο μεγάλα. Αυτά προσπαθούμε. Οι υπηρεσίες έχουν φτιάξει τις τροπολογίες, όταν τους τίθενται τα προβλήματα και μας φέρνουν το πώς θα μπορέσουμε να λύσουμε αυτά τα προβλήματα, για να επιτευχθεί ο κοινός μας στόχος και να ολοκληρωθεί το έργο εντός του χρονοδιαγράμματος, που κι εσείς θέλετε να τελειώσει, γιατί κι εσείς τα ψηφίσατε. Ενώ το ψηφίσατε και επί εποχής σας με τη δική μας τότε συμπαράσταση ως Αντιπολίτευση και τώρα με εσάς. Αυτές οι τροπολογίες είναι τεχνικού χαρακτήρα.

Τώρα, όσον αφορά το αν θα πάνε τα κτήρια, μιλάμε για τα λυόμενα και τα στέγαστρα, μέχρι το άπειρο, δεν νομίζω να πάνε στο άπειρο. Ούτως η άλλως, ξέρετε ότι αυτά περνάνε από τη ΔΑΟΚΑ. Εκεί θα έρθουν όλες οι δημόσιες υπηρεσίες και θα εκφέρουν άποψη για το κάθε κτήριο ξεχωριστά και για το πού μπορεί να φτάσει. Απλώς για να αποφασίσει η ΔΑΟΚΑ κάτι τέτοιο πρέπει να έχει και τη νομική βάση. Αυτή τη νομική βάση δίνουμε τώρα εδώ.

Εγώ θα σας καλούσα να ψηφίσετε την τροπολογία. Βλέπετε ότι είναι μια τροπολογία τεχνικού χαρακτήρα για να επιταχυνθούν οι αδειοδοτήσεις και τα έργα στο Ελληνικό, που και οι δυο μας θέλουμε να τελειώσουν.

Κλείνοντας, θα ήθελα να πω και τον λόγο για τον οποίο θα φύγω τώρα σε τρία λεπτά. Πρέπει να πάω στο ΤΑΙΠΕΔ, κύριε Πρόεδρε, όπου τώρα υπογράφουμε την οριστική εξόφληση στο ΤΑΙΠΕΔ της Αφάντου από τον κ. Αγγελιάδη και την επίσημη έναρξη και της μεγάλης επενδύσεως στη Ρόδο, στην Αφάντου.

Αν θυμάστε, κυρίες και κύριοι συνάδελφοι, αυτό ήταν ένα ακόμα θέμα που είχε μείνει σε εκκρεμότητα εδώ και πολλά χρόνια, από την εποχή Σαμαρά, και που το τελειώσαμε και αυτό από το Υπουργείο Ανάπτυξης και Επενδύσεων και μπαίνει στις ράγες του και προχωράει.

(Χειροκροτήματα από την πτέρυγα της Νέας Δημοκρατίας)

Καμμία από τις επενδύσεις του παρελθόντος που βρήκαμε κολλημένες δεν έχει μείνει στα συρτάρια. Όλες έχουν ξεκινήσει.

**ΠΡΟΕΔΡΕΥΩΝ (Αθανάσιος Μπούρας):** Τον λόγο έχει τώρα ο κ. Καραθανασόπουλος ως Κοινοβουλευτικός Εκπρόσωπος του Κομμουνιστικού Κόμματος Ελλάδας.

Ορίστε, κύριε Καραθανασόπουλε, έχετε τον λόγο.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ, κύριε Πρόεδρε.

Το μεγάλο ερώτημα που τίθεται είναι γιατί τώρα αυτή η επιλογή, που βεβαίως δεν είναι επιλογή μόνο της Κυβέρνησης της Νέας Δημοκρατίας, αλλά και της προηγούμενης κυβέρνησης. Γιατί τώρα αυτή η στρατηγική επιλογή της Ευρωπαϊκής Ένωσης για την πράσινη μετάβαση;

Ισχυρίζεστε ότι τα κάνετε όλα αυτά για να προστατεύσετε το περιβάλλον. Αλήθεια, σας έπιασε ο πόνος για το περιβάλλον; Ποιον κοροϊδεύετε; Το περιβάλλον, όπως ξέρετε πολύ καλά, κύριε Υπουργέ, και μην κρύβεστε πίσω από το δάχτυλό σας, είναι το πρόσχημα. Και είναι το πρόσχημα ακριβώς, γιατί ο καπιταλισμός κάνει πολέμους, ο καπιταλισμός δολοφονεί λαούς, ο καπιταλισμός ληστεύει πλουτοπαραγωγικές πηγές. Το περιβάλλον θα σεβαστεί; Είναι ποτέ δυνατόν αυτό το πράγμα; Έτσι, λοιπόν, δεν είναι το περιβάλλον και η προστασία του. Αυτό είναι το πρόσχημα.

Όμως, για να μη μείνουμε μόνο στα γενικά, να δούμε και τις αντιφάσεις και τον ανορθολογισμό των κυβερνητικών πολιτικών και της πολιτικής της Ευρωπαϊκής Ένωσης. Αλήθεια, πώς συμβαδίζει η προστασία του περιβάλλοντος με την καύση των απορριμμάτων; Είναι φιλική προς το περιβάλλον η καύση των απορριμμάτων; Είναι, αλήθεια, φιλικές προς το περιβάλλον οι χωματερές για να θάβεται ο αμίαντος; Είναι, αλήθεια, φιλική προς το περιβάλλον και προστατεύει το περιβάλλον η αποψίλωση των ορεινών όγκων, των δασών με την άναρχη χωροθέτηση των αιολικών πάρκων; Είναι, αλήθεια, συμβατή με την προστασία του περιβάλλοντος η συστηματική, επίμονη και εγκληματική άρνηση όλων των κυβερνήσεων να πάρουν μέτρα ολοκληρωμένου σχεδιασμού αντιπλημμυρικής και αντιπυρικής προστασίας; Αλήθεια, εσείς που κόπτεστε για το περιβάλλον, συμβαδίζουν όλα αυτά με το περιβάλλον; Κάθε άλλο!

Εφόσον, λοιπόν, δεν είναι η προστασία του περιβάλλοντος, τι είναι τότε; Το ΚΚΕ το λέει καθαρά. Αυτή η επιλογή της Ευρωπαϊκής Ένωσης, και όχι μόνο, αποτελεί τη διέξοδο για τα υπερσυσσωρευμένα κεφάλαια, αφ’ ενός μεν για να μπορέσουν να επενδύσουν σε νέους τομείς κερδοφορίας -έτσι ξεκίνησε η πολιτική της Ευρωπαϊκής Ένωσης- για απελευθέρωση της αγοράς ηλεκτρικής ενέργειας, αλλά και διαμέσου της καταστροφής επενδεδυμένου κεφαλαίου σε δίκτυα, σε υποδομές, σε μέσα παραγωγής, σε εμπορεύματα συμβατικής τεχνολογίας να μπορέσει να βρει κερδοφόρο διέξοδο το υπερσυσσωρευμένο κεφάλαιο. Αυτή είναι η ανάγκη την οποία έρχεστε να νομοθετήσετε σήμερα. Είναι οι ανάγκες των πολυεθνικών και των μονοπωλιακών ομίλων. Και αυτό, κύριε εισηγητά της Νέας Δημοκρατίας, δεν είναι συνωμοσιολογία. Είναι η απλή πραγματικότητα.

Τρίτο ζήτημα: Μιλάτε για δίκαιη μετάβαση. Κλίνετε τη δικαιοσύνη σε όλες τις πτώσεις. Υπάρχει εμπειρία, αλήθεια; Βεβαίως, εμείς λέμε ότι υπάρχει εμπειρία, που απαντάει στο πόσο δίκαιη είναι η μετάβαση. Η εμπειρία αυτή δεν είναι τίποτε άλλο, παρά η απελευθέρωση της αγοράς ηλεκτρικής ενέργειας. Έχουμε συγκεκριμένα αποτελέσματα και αδιάψευστα στοιχεία:

Πρώτον, η απελευθέρωση της αγοράς ηλεκτρικής ενέργειας οδήγησε σε επιδείνωση της θέσης των εργαζομένων στον τομέα της ενέργειας; Οδήγησε σε εντατικοποίηση της εργασίας; Οδήγησε σε ανατροπές στις εργασιακές σχέσεις, σε εργολαβικούς και σε συμβασιούχους; Οδήγησε σε υποτυπώδη μέσα προστασίας της υγιεινής και της ασφάλειάς τους;

Κύριε Υπουργέ, πόσους νεκρούς εναερίτες, που δούλευαν σε εργολάβους θρηνήσαμε τα τελευταία χρόνια; Να, λοιπόν, ποιο ήταν το αποτέλεσμα της πολιτικής της απελευθέρωσης που όλες οι κυβερνήσεις υπηρετήσατε.

Δεύτερον: Ήταν ή όχι σε βάρος της ικανοποίησης των λαϊκών αναγκών; Εκτοξεύθηκε ή όχι η τιμή του ηλεκτρικού ρεύματος και στη χώρα μας και σε πανευρωπαϊκό επίπεδο; Σε απλησίαστα επίπεδα. Γι’ αυτό είχαμε και εκτεταμένα φαινόμενα ενεργειακής φτώχειας.

Τρίτον: Ήταν ή όχι σε βάρος του εθνικού ενεργειακού σχεδιασμού της χώρας μας; Βεβαίως. Αλήθεια, είναι ή δεν είναι ανορθολογισμός –γιατί μιλάτε εσείς που είστε ορθολογιστές!- να υποκαθιστάτε τον λιγνίτη, ένα εγχώριο ορυκτό καύσιμο, με το φυσικό αέριο, το οποίο είναι εισαγόμενο ορυκτό καύσιμο, με αποτέλεσμα -αυτός είναι ο περιβόητος ενεργειακός σχεδιασμός σας- σήμερα το ενεργειακό μείγμα για την παραγωγή ηλεκτρικής ενέργειας να αποτελείται κατά 50% από την καύση του φυσικού αερίου, κατά περίπου 30% από τα αιολικά και τα φωτοβολταϊκά, 10% από λιγνίτη και υδροηλεκτρικά; Τα υδροηλεκτρικά τα συνυπολογίζετε με τον λιγνίτη; Δεν είναι ανανεώσιμες πηγές; Εκεί, όμως, δεν υπάρχουν σχεδιασμοί για επενδύσεις και συμφέρον των αρπακτικών της πράσινης ενέργειας. Και τέλος ένα 10% από εισαγωγές ηλεκτρικής ενέργειας, δηλαδή το 60% των αναγκών της χώρας μας σε ηλεκτρική ενέργεια καλύπτεται από εισαγωγές είτε του ορυκτού καυσίμου, είτε του ηλεκτρικού ρεύματος. Να, λοιπόν, ο περιβόητος ενεργειακός σχεδιασμός σας.

Και από εδώ προκύπτει το κύμα της ακρίβειας που κατατρώει σήμερα τα λαϊκά νοικοκυριά, τους επαγγελματίες, τους αυτοαπασχολούμενους, τους βιοπαλαιστές αγρότες. Το κύμα της ακρίβειας δεν είναι ουρανοκατέβατο ούτε είναι φυσικό φαινόμενο, αλλά είναι η απόρροια της πολιτικής της απελευθέρωσης της ηλεκτρικής ενέργειας, η απόρροια της εκτόξευσης των τιμών του φυσικού αερίου παίζοντας και γεωπολιτικά παιχνίδια, είναι η απόρροια του χρηματιστηρίου ενέργειας που διαμόρφωσε ο ΣΥΡΙΖΑ για να συμμετέχει η χώρα μας στην ενιαία αγορά ηλεκτρικής ενέργειας σε επίπεδο Ευρωπαϊκής Ένωσης, είναι τα τέλη των ρύπων που επέβαλε η Ευρωπαϊκή Ένωση με τη συμφωνία όλων των κυβερνήσεων. Αυτό είναι το αποτέλεσμα της ακρίβειας, που βιώνουν σήμερα τα λαϊκά στρώματα.

Δεύτερος ανορθολογισμός: Λέει και η Κυβέρνηση -και ο Υπουργός το είπε και ο εισηγητής της Νέας Δημοκρατίας- ότι ο λιγνίτης είναι ασύμφορος και είναι ζημιογόνος. Αλήθεια λέτε; Μιλάτε σοβαρά ότι είναι έτσι τα πράγματα, ότι ο λιγνίτης είναι ασύμφορος και ζημιογόνος; Ποιος έχει καταστήσει τον λιγνίτη ασύμφορο και ζημιογόνο; Η επιβολή των τελών δικαιωμάτων ρύπων. Όπως ισχυρίζεται κάποιος, που σκότωσε τον πατέρα του και ζητάει την επιείκεια από το δικαστήριο ορφανός, έτσι και εσείς φορτώνετε τον λιγνίτη με τέλη ρύπων και μετά λέτε ότι ο λιγνίτης είναι ακριβός και ασύμφορος. Αυτά τα τέλη ρύπων δεν είναι ουρανοκατέβατα. Κάποιοι τα επέβαλαν. Τα επέβαλαν οι ελληνικές κυβερνήσεις στο πλαίσιο της Ευρωπαϊκής Ένωσης.

Τέταρτος ανορθολογισμός: Αλήθεια, η ΔΕΗ να πληρώνει τέλη ρύπων γιατί είναι επιχείρηση, που δημιουργεί προβλήματα στο περιβάλλον. Η τσιμεντοβιομηχανία, αλήθεια, δεν είναι τέτοιου είδους επιχείρηση; Οι τσιμεντοβιομηχανίες γιατί έχουν απαλλαχθεί στη χώρα μας από τα τέλη ρύπων; Είναι ορθολογική επιλογή; Βασίζεται σε επιστημονικά δεδομένα; Όχι. Κανένα επιστημονικό δεδομένο δεν καλύπτει αυτόν τον διαχωρισμό. Αντίθετα, τα συμφέροντα επέβαλαν να πληρώνει η ΔΕΗ τέλη ρύπων για να μετακυλίονται άμεσα στα λαϊκά στρώματα, αλλά και για να προχωρήσει η επιλογή της Ευρωπαϊκής Ένωσης για να εκδράμουν τα αρπακτικά των ΑΠΕ και ταυτόχρονα να απαλλάξει την τσιμεντοβιομηχανία από το να πληρώνει τέλη ρύπων.

Ανορθολογισμός τέταρτος: Λέτε ότι αυτή η πορεία του λιγνίτη δεν είναι τώρα λόγω της δίκαιης μετάβασης και της απολιγνιτοποίησης. Αυτή η πορεία έχει ακολουθηθεί από το 2007 και μετά. Είναι συνεχώς μειούμενη η συμμετοχή. Είναι φυσικό φαινόμενο; Μειώθηκε από μόνη της η συμμετοχή; Δεν είναι ζήτημα των επιλογών όλων των κυβερνήσεων να μειώσουν την παραγωγή λιγνίτη για να επιδοτήσουν τις ΑΠΕ, για να υποκαταστήσουν τον λιγνίτη με το φυσικό αέριο; Στη Μεγαλόπολη μόνος του έγινε ο σταθμός φυσικού αερίου; Δεν ήταν κυβερνητική επιλογή; Δεν έγινε μόνος του. Υποκαταστήσατε τον λιγνίτη με φυσικό αέριο. Και λέτε τώρα ότι μειωνόταν η συμμετοχή του λιγνίτη στο ενεργειακό μείγμα; Μα εσείς το επιλέξατε. Θα μπορούσε, δηλαδή, να ήταν διαφορετική πορεία του.

Έτσι, λοιπόν, επιβαρύνατε μέσα από αυτή τη συνειδητή επιλογή την παραγωγή ενέργειας από λιγνίτη φορτώνοντάς του τα διάφορα τέλη και από την άλλη μεριά τι κάνατε; Επιδοτήσατε γενναιόδωρα την παραγωγή ηλεκτρικής ενέργειας από τα αρπακτικά των ανανεώσιμων πηγών ενέργειας για να διασφαλιστεί η κερδοφορία τους.

Ανορθολογισμός πέμπτος -έχω χάσει και το μέτρο με τους ανορθολογισμούς σας- είναι ο εξής: Είπε ο εισηγητής της Νέας Δημοκρατίας ότι είναι ασύμφορη η χρήση νέας τεχνολογίας για περιορισμό των επιπτώσεων από τη χρήση του λιγνίτη γιατί κοστίζει πολύ ακριβά. Σοβαρά μιλάτε; Είναι ασύμφορη; Ας βάλουμε κάτω τα τεφτέρια, λοιπόν, να δούμε ποιο είναι το συμφέρον και ποιο είναι το ασύμφορο. Πείτε μας -το έχουμε ρωτήσει επανειλημμένα και στη σημερινή Κυβέρνηση και στις προηγούμενες κυβερνήσεις- πόσα δεκάδες δισεκατομμύρια ευρώ έδωσαν οι κυβερνήσεις για κίνητρα στα διάφορα αιολικά και φωτοβολταϊκά πάρκα. Έχετε καταγράψει τα δεκάδες δισεκατομμύρια που δώσατε στα αρπακτικά της ενέργειας; Όχι. Έχετε καταγράψει τα δεκάδες δισεκατομμύρια, που δώσατε για να επιδοτήσετε την τιμή του ρεύματος από φωτοβολταϊκά και αιολικά; Πόσα δεκάδες δισεκατομμύρια είναι αυτά; Έχετε καταγράψει πόσα δεκάδες δισεκατομμύρια είναι τα λεφτά, που πλήρωσαν τα λαϊκά στρώματα για τα διάφορα τέλη πάνω στο τιμολόγιο της ηλεκτρικής ενέργειας για να δίδονται στα αρπακτικά της ηλεκτρικής ενέργειας; Κάντε τη σούμα, λοιπόν, όλων αυτών των δεκάδων δισεκατομμυρίων και των τριών κατηγοριών και ελάτε να κουβεντιάσουμε ποιο είναι το συμφέρον και ποιο είναι το ασύμφορο. Έτσι γίνεται η συζήτηση και όχι με ανορθολογισμούς.

Έτσι, λοιπόν, το σχέδιο απολιγνιτοποίησης για δίκαιη μετάβαση είναι ένα ευφυολόγημα. Επί της ουσίας η δίκαιη μετάβαση γίνεται για να εξυπηρετηθούν οι ανάγκες των επιχειρηματικών ομίλων. Χρηματοδοτείτε τα διάφορα επενδυτικά σχέδια, αλλά και την πορεία της απολιγνιτοποίησης με 7,5 δισεκατομμύρια ευρώ, όπως λέτε. Δεν θα αρνηθούμε το νούμερο. Παρέχετε αυξημένα επενδυτικά κίνητρα κατά 15% έως 25%, δηλαδή 70% επιδότηση για όλα τα επενδυτικά σχέδια στις περιοχές υπό απολιγνιτοποίηση, άρα και στα νησιά του Αιγαίου.

Τι σημαίνει αυτό; Σημαίνει ότι ουσιαστικά τους δίνετε μια τζάμπα, μια δωρεάν επένδυση, ενώ από τις υπερτιμολογήσεις που γίνονται, πολλές φορές βάζουν και χρήματα στην τσέπη τους οι επενδυτές, από τις επιδοτήσεις τις οποίες τους δίνετε.

Επομένως, δεν φτάνει ότι αυξάνετε στο 70% την επιδότηση μιας επένδυσης, προχωράτε σε νέες φοροαπαλλαγές γι’ αυτές τις επενδύσεις, σε υπεραποσβέσεις, σε τεχνολογία ψηφιακή και σε τεχνολογία που συμβαδίζει με την κυκλική οικονομία.

Επιδοτείτε και την εργασία. Δεν είναι μόνο, όπως λέτε, η αυξημένη επιχορήγηση του μισθού και των ασφαλιστικών εισφορών για αυτούς που θα δουλεύουν σε καθεστώς πλήρους απασχόλησης -δεν κάνετε μόνο αυτό- αλλά φτάνετε στο σημείο να δίνετε και δωρεάν εργαζόμενους στους επενδυτές εκείνης της περιοχής.

Είναι έτσι ή δεν είναι, κύριε Υπουργέ; Δωρεάν εργαζόμενους δεν δίνετε; Γιατί τι άλλο είναι η 100% επιδότηση του μισθού και των ασφαλιστικών εισφορών για τους νέους από δεκαοκτώ έως είκοσι εννέα χρόνων, στο όνομα της απόκτησης εργασιακής εμπειρίας; Τζάμπα εργασία είναι, που, βεβαίως, δεν την πληρώνετε εσείς, την πληρώνει ο ελληνικός λαός από την φορολογία του και προσφέρετε τζάμπα εργαζόμενους στους λεγόμενους επενδυτές.

Παρέχετε ειδικά χωροταξικά και πολεοδομικά σχέδια, προσαρμοσμένα στις ανάγκες των επενδυτών.

Έτσι, λοιπόν, είναι φανερό, από όλα αυτά που ανέφερα πριν, ποιος κερδίζει. Κερδίζουν ακριβώς οι κεφαλαιοκράτες, οι οποίοι θα αξιοποιήσουν αυτά τα υπεργενναιόδωρα κίνητρα που τους παρέχετε, για να εκτοξεύσουν, στην κυριολεξία, τα κέρδη τους, την κερδοφορία τους. Και ποιος πληρώνει; Πληρώνει ο λαός, γιατί τα λαϊκά στρώματα είναι αυτά που θα κληθούν να πληρώσουν, μέσα από τη φορολογία τους, όλες αυτές τις επιδοτήσεις και τις παροχές, τα διάφορα πακέτα.

Χάνουν οι εργαζόμενοι; Βεβαίως, θα χάσουν οι εργαζόμενοι, γιατί οι θέσεις εργασίας που θα δημιουργηθούν είναι κακοπληρωμένες θέσεις εργασίας. Γιατί; Γιατί υπάρχει το εργασιακό καθεστώς, το οποίο έχετε διαμορφώσει, Νέα Δημοκρατία - ΣΥΡΙΖΑ. Ένα καθεστώς εργασιακής ζούγκλας έχετε διαμορφώσει. Αυτό είναι προς όφελος των εργαζόμενων ή όχι; Είναι σε βάρος των εργαζόμενων. Βέβαια, όλα αυτά αναπαράγουν μια πολύ ακριβή, πράσινη ενέργεια για τον λαό, διευρύνοντας ακόμη περισσότερο την ενεργειακή φτώχεια.

Κύριε Υπουργέ, έχετε παρακολουθήσει, πιστεύω, τη συζήτηση η οποία αναπτύσσεται στους κύκλους της Ευρωπαϊκής Ένωσης, ότι σήμερα αυτό που αντιμετωπίζουν είναι ο κίνδυνος για την εκτόξευση των τιμών των ανεμογεννητριών και των φωτοβολταϊκών. Γιατί θα εκτοξευθούν οι τιμές των ανεμογεννητριών και των φωτοβολταϊκών; Γιατί ακριβώς υπάρχει μια τεράστια ζήτηση στο όνομα της πράσινης μετάβασης.

Δεύτερον, γιατί όλα αυτά κατασκευάζονται μέσα από ορυκτά υλικά, σπάνιες γαίες, οι οποίες δεν είναι ανεξάντλητες, άρα εκτοξεύουν το κόστος. Κατασκευάζονται από άλλα ορυκτά, τα οποία ακριβώς τιμολογούνται σε διεθνή χρηματιστήρια, σε παγκόσμια χρηματιστήρια. Άρα, όλο αυτό οδηγεί σε εκτόξευση της τιμής και των πάνελ και των φωτοβολταϊκών, για να γίνουν αυτά. Άρα, θα εκτοξεύσει ακόμα περισσότερο την τιμή της ηλεκτρικής ενέργειας.

Απαντήστε μας και σε ένα άλλο ερώτημα, κύριε Υπουργέ. Αλήθεια, πόσο φιλική προς το περιβάλλον είναι αυτή η υπερεξόρυξη των σπάνιων γαιών και των ορυκτών, που είναι απαραίτητα για την κατασκευή των φωτοβολταϊκών και των ανεμογεννητριών; Προστατεύουν το περιβάλλον αυτά τα πράγματα; Ή πόσο φιλική με το περιβάλλον είναι, που δεν ξέρετε ακόμη πώς θα διαχειριστείτε τα εκατομμύρια των τόνων, που θα προκύψουν από τα φωτοβολταϊκά και τις ανεμογεννήτριες όταν θα έχει λήξει η περίοδος ζωής τους; Πού θα τα πάτε όλα αυτά; Τι θα τα κάνετε όλα αυτά τα απορρίμματα, που θα έχει λήξει η περίοδος ζωής τους; Υπάρχει κάποια απάντηση, φιλική προς το περιβάλλον; Γιατί κόπτεστε τόσο πολύ για το περιβάλλον!

Συμπερασματικά, λοιπόν, είναι μια ταξική επιλογή, που εξυπηρετεί τις ανάγκες των επιχειρηματικών ομίλων και στο όνομα αυτών των αναγκών θυσιάζει την ικανοποίηση των λαϊκών αναγκών.

Και έτσι, λοιπόν, είναι άσφαιρη, επί της ουσίας, η αντιπολίτευση των άλλων κομμάτων. Δεν λένε «κιχ» για τα κίνητρα, τα σκανδαλώδη κίνητρα, τα αντεργατικά κίνητρα που παρέχετε ως Κυβέρνηση. Δεν είπαν κουβέντα, αντί να σας πιέζουν να δώσετε παραπάνω κίνητρα, ο ΣΥΡΙΖΑ και το Κίνημα Αλλαγής, στους επενδυτές, ώστε να διασφαλιστούν οι επενδύσεις τους. Και είναι άσφαιρη η αντιπολίτευσή τους, γιατί ακριβώς συμφωνούν με τη στρατηγική επιλογή του κεφαλαίου για την πράσινη μετάβαση.

Και σε τι σας κάνουν κριτική; Δεν κάνατε, λέει, εκτεταμένη διαβούλευση. Δηλαδή, να πείσετε τον κόσμο να αποδεχτεί αυτά τα επικίνδυνα σχέδια τα οποία έχετε. Δηλαδή, οι υπόλοιποι που σας κάνουν κριτική ότι δεν κάνετε ανοιχτή και πλατιά διαβούλευση θέλουν να καταστήσουν, να μετατρέψουν τον λαό συνένοχο στο έγκλημα το οποίο σχεδιάζετε, σε βάρος του περιβάλλοντος και των αναγκών σας.

Αλήθεια, ποιοι κοροϊδεύουν ορισμένα κόμματα, ότι θα αντιμετωπιστούν οι ανάγκες σε ηλεκτρική ενέργεια, βάζοντας λαμπόγυαλα στις στέγες των σπιτιών; Ποιοι ισχυρίζονται σοβαρά αυτό το πράγμα; Ότι αν βάλω λαμπόγυαλα στη στέγη του σπιτιού, φωτοβολταϊκό, θα αντιμετωπίσω τις ανάγκες σε ρεύμα και θα είναι και βιώσιμο νοικοκυριό και θα αναβαθμιστεί ο θεσμός «λαϊκό νοικοκυριό».

Δεν ντρέπεσαι που ισχυρίζεστε τέτοια πράγματα, ότι μέσω ενεργειακών κοινοτήτων θα υπάρξει ενεργειακή δημοκρατία, σε ένα σύστημα που γεννά αυταρχισμό, διώξεις και πολέμους; Απλώς όλα αυτά είναι άλλοθι, για να συγκαλύψετε τα καπιταλιστικά εγκλήματα. Να συγκαλύψετε τον ίδιο τον καπιταλισμό που καταστρέφει το περιβάλλον, που καταστρέφει την εργατική δύναμη, που καταστρέφει την ικανοποίηση των ανθρώπινων αναγκών.

Έτσι, λοιπόν, εμείς λέμε καθαρά ότι η διέξοδος είναι η κοινωνικοποίηση του συνόλου των πηγών παραγωγής ηλεκτρικής ενέργειας, του συνόλου των επιχειρήσεων, των δικτύων και των μηχανημάτων που παράγουν ηλεκτρική ενέργεια, η αξιοποίηση όλων των μορφών -χωρίς διάκριση- παραγωγής ηλεκτρικής ενέργειας και ο επιστημονικός σχεδιασμός για το ποιο μείγμα θα αξιοποιηθεί από όλες αυτές τις πηγές, που να διασφαλίζει τα εξής: Πρώτον, ενεργειακή επάρκεια στη χώρα μας. Δεύτερον, φτηνό ρεύμα για τον λαό. Τρίτον, φθηνό ρεύμα για τις παραγωγικές ανάγκες της χώρας μας. Και τέταρτον, να δίνει τη δυνατότητα και για εξαγωγές ηλεκτρικού ρεύματος. Μόνο ο σοσιαλισμός μπορεί να τα διασφαλίσει όλα αυτά.

Συνεκτικά, επιμένουμε ότι μόνο ο σοσιαλισμός είναι η απάντηση των λαών στις σύγχρονες προκλήσεις της εποχής μας. Γι’ αυτό ακριβώς και καταψηφίζουμε συνολικά, χωρίς δεύτερη κουβέντα, το νομοσχέδιο αυτό.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε.

Τον λόγο έχει ο Κοινοβουλευτικός Εκπρόσωπος του Κινήματος Αλλαγής, κ. Κατρίνης.

**ΜΙΧΑΗΛ ΚΑΤΡΙΝΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, ο Υπουργός δεν είναι εδώ βέβαια, αλλά συγκράτησα την ακροτελεύτια φράση του από την τριανταπεντάλεπτη ομιλία του, ότι σε αυτήν εδώ την Αίθουσα κυριαρχεί ο λαϊκισμός, κύριε Αναπληρωτά Υπουργέ. Αναρωτιέμαι, ήμουν εγώ ή κάποιος από τους συναδέλφους της αντιπολίτευσης που τον Ιούλιο του 2019 είπε σ’ αυτό εδώ το Βήμα ότι μέχρι το τέλος της χρονιάς ξεκινάει το έργο του Ελληνικού; Ήταν κάποιος συνάδελφος από την αντιπολίτευση ο οποίος έλεγε ότι η Ελλάδα είναι χώρα όπου οι επενδύσεις είναι αυξημένες, αλλά το νομοσχέδιο που έχει ψηφιστεί δύο χρόνια πριν, δεν έχει ολοκληρωθεί με την έκδοση υπουργικών αποφάσεων; Ήμουν εγώ ή κάποιος άλλος ομιλητής που είπε ότι οι επενδύσεις είναι το δυνατό σημείο της χώρας και οι άμεσες ξένες επενδύσεις είναι το 0,7% στην Ευρωπαϊκή Ένωση;

Μήπως ήμουν εγώ ή ήταν ο κ. Γεωργιάδης που έλεγε τον Μάιο του 2020 ότι βρέχει δισ. για τους επαγγελματίες από το ΤΕΠΙΧ 2, το Ταμείο Εγγυοδοσίας, όταν το 95% αποκλείστηκε; Ήμουν εγώ ή ήταν ο ίδιος που έλεγε ότι δεν δίνουμε λεφτά στους μπαταχτσήδες -αυτούς που χρωστούσαν, κύριε Υπουργέ- για να τους δώσει μετά με την επιστρεπτέα προκαταβολή; Ήμουν εγώ ή κάποιος άλλος από την αντιπολίτευση ή ο κ. Γεωργιάδης, ο οποίος συνολικά λέει διαρκώς πράγματα τα οποία και χρονικά και σαν στόχο δεν υλοποιούνται;

Είμαστε εμείς η αντιπολίτευση ή η Κυβέρνηση που πανηγυρίζει για την ψηφιακή μετάβαση και είμαστε σε όλους, μα όλους τους δείκτες όλων των οργανισμών, στις τελευταίες θέσεις σε ευρωπαϊκό επίπεδο; Ήμασταν εμείς ή εσείς που μιλούσατε για ταχεία απορρόφηση των πόρων του Ταμείου Ανάκαμψης και καθυστερεί η πρώτη δόση και πάμε για το 2022; Είμαστε εμείς ή εσείς άραγε, κύριοι της Κυβέρνησης, αυτοί που μιλούν για αξιόπιστη και δυνατή οικονομία και μόνο μία ανακοίνωση της κ. Λαγκάρντ για λήξη του προγράμματος ανταλλαγής ομολόγων, εκτινάσσει τα spreads σε μία μέρα και αναβάλλει τις αξιολογήσεις από τους οίκους αξιολόγησης, στην αξιόπιστη κατά τα άλλα, ελληνική οικονομία, όπως λέτε;

Άρα, όταν μιλούμε για λαϊκισμό σε αυτήν εδώ την Αίθουσα, θα πρέπει ο καθένας να κάνει πρώτα την αυτοκριτική του για αυτά που με στόμφο λέει και γι’ αυτά τα οποία δεν γίνονται στην πράξη.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ**. ΧΑΡΑΛΑΜΠΟΣ ΑΘΑΝΑΣΙΟΥ**)

Και το λέω αυτό, διότι στην προσπάθειά του ο Υπουργός να προκαλέσει και πάλι αντιπαράθεση με την Αξιωματική Αντιπολίτευση, να επαναφέρει δηλαδή το δίλημμα ανάμεσα στη Νέα Δημοκρατία και στον ΣΥΡΙΖΑ, ουσιαστικά η απάντηση δόθηκε και δίνεται στη διαδικασία που είναι στο Κίνημα Αλλαγής σε εξέλιξη αυτές τις ημέρες. Διότι το δίλημμα δεν μπορεί να είναι ή Μητσοτάκης ή Τσίπρας, δεν μπορεί να είναι ή ΣΥΡΙΖΑ ή Νέα Δημοκρατία. Οι Έλληνες πολίτες αξίζουν σίγουρα πολύ καλύτερα πράγματα. Τώρα που η Δημοκρατική Παράταξη βγαίνει μπροστά, απέναντι στους κυβερνητικούς αυτοσχεδιασμούς από τη μία και απέναντι στον ελλειμματικό αντιπολιτευτικό λόγο του ΣΥΡΙΖΑ από την άλλη, εμείς θα μιλήσουμε και πάλι στην καρδιά, στην ψυχή αλλά κυρίως στη λογική του Έλληνα πολίτη. Και θα ασκήσουμε μια αντιπολίτευση ουσιαστική, μια αντιπολίτευση την οποία έχει ανάγκη η χώρα, με στοιχεία, με γωνίες. Κυρίως, όμως, πειστική αντιπολίτευση με τεκμηρίωση.

Ας πάρουμε για παράδειγμα το νομοσχέδιο που συζητάμε σήμερα για την απολιγνιτοποίηση, γιατί με την ενεργειακή μετάβαση ασχολήθηκε τόσο η κυβέρνηση του ΣΥΡΙΖΑ, όσο και η σημερινή. Η προηγούμενη κυβέρνηση ασχολήθηκε επιφανειακά με το κρίσιμο ζήτημα αυτό, για τη μετάβαση σε ένα νέο πιο πράσινο ενεργειακό μοντέλο και δικαίως αποδοκιμάστηκε από τους πολίτες.

Όμως, εδώ και δυόμισι χρόνια, έχουμε μια άλλη κυβέρνηση, την Κυβέρνηση του Μητσοτάκη. Και ακολουθώντας πιστά την τακτική των προκατόχων της και αυτή η Κυβέρνηση, περιορίζεται σε αυτοσχεδιασμούς και μεγαλεπήβολα επικοινωνιακά αφηγήματα, πως είναι τάχα φιλοπεριβαλλοντική κυβέρνηση, με πράσινες ανησυχίες και θέληση ουσιαστικών αλλαγών. Είναι μια Κυβέρνηση που ξεκάθαρα έθεσε μαξιμαλιστικούς στόχους από την αρχή, βάζοντας τον πήχη της απολιγνιτοποίησης το 2030, όταν άλλες χώρες τεχνολογικά πιο προηγμένες, όπως η Γερμανία, έβαλε χρονικό όριο το 2040 -η Γερμανία, που σημειωτέων, έχει ακόμα αυξημένη χρήση λιγνίτη στο μείγμα ενεργειακών καυσίμων και λογικά θα έπρεπε να επιταχύνει τη σχετική διαδικασία.

Όμως, όχι, ο Υπουργός το είπε και σήμερα -το είπε μάλιστα και εμφατικά- ότι θέλει η χώρα μας να αποτελέσει παράδειγμα διεθνές για αυτού του είδους διαδικασίες. Με αυτόν, όμως, τον τρόπο δεν σημαίνει ότι γίνεται αυτό που λέει η Κυβέρνηση. Απλά η Κυβέρνηση βαυκαλίζεται και παραμυθιάζει τον κόσμο ότι πρωτοπορεί, γι’ αυτό και λέει ότι βάζει τον πήχη της ενεργειακής μετάβασης τόσο ψηλά.

Το θέμα, όμως, είναι ότι αυτά τα κάνει με ένα σχέδιο χωρίς πραγματικά -όσο και αν σας ενοχλεί- αρχή, μέση και τέλος, χωρίς να έχει γίνει ουσιαστική διαβούλευση με τις τοπικές κοινωνίες. Αυτό φάνηκε και στην ακρόαση φορέων. Μπορεί εσείς με πολύ μεγάλη ευκολία να κατηγορείτε τους αυτοδιοικητικούς, τους αιρετούς, τους δημάρχους, όλους όσους διαφώνησαν, ότι το κάνουν για ψηφοθηρικούς λόγους και για λαϊκισμό, όπως είπε σήμερα ο Υπουργός, όμως αυτό δεν αναιρεί ότι υπάρχουν εκπρόσωποι κοινωνιών οι οποίοι διαφωνούν. Γιατί οι κοινωνίες καλούνται να συναινέσουν σε ένα μέλλον, στο οποίο δεν έχουν ουσιαστικό λόγο.

Και μιας και αναφέρθηκε το θέμα των ανατιμήσεων και των αυξήσεων σε σχέση με το νομοσχέδιο που συζητάμε, πάλι η Κυβέρνηση βρήκε την αφορμή να πει ότι έχει δώσει λύσεις σε αυτό. Μάλιστα, κομμάτι αυτής της λύσης συνολικά είναι και η σημερινή τροπολογία, που αφορά τις βιομηχανικές και επαγγελματικές μονάδες. Μπορεί οι διαβεβαιώσεις των συναρμόδιων Υπουργών πως οι ανατιμήσεις θα κρατήσουν μόνο λίγο χρονικό διάστημα να ακούγονται παρηγορητικά, η πραγματικότητα όμως είναι εντελώς, μα εντελώς διαφορετική.

Κατ’ αρχάς, οι πολύ υψηλές τιμές στην ενέργεια δεν είναι παροδικό φαινόμενο, αλλά θα έχει διάρκεια και μέσα στο 2022. Δεύτερον, όλες οι εκτιμήσεις της Κυβέρνησης –όλες μα όλες- από τον Σεπτέμβριο μέχρι σήμερα, για την τιμή της ενέργειας από τη μία και το ποσοστό επιδότησης από την άλλη, έχουν πέσει έξω. Και τρίτον, μας προβληματίζει το γεγονός πως οι θεσμοί εγείρουν έντονη αντίδραση σε οριζόντια μέτρα στήριξης τα οποία η Κυβέρνηση με ευκολία υπόσχεται και επειδή είναι σχεδόν βέβαιο ότι όταν θα μπει το 2022 ή τουλάχιστον ευχόμαστε να μπει από την Κυβέρνηση το ενδεχόμενο οι ενισχύσεις αυτές να παραταθούν, οι εταίροι να απαιτήσουν αυτό να γίνει, αλλά για συγκεκριμένες κατηγορίες πολιτών και συγκεκριμένα κριτήρια, πράγμα που συνεπάγεται ότι αρκετοί συμπολίτες μας και επαγγελματίες και νοικοκυριά θα εξαιρεθούν από τις επιδοτήσεις και θα επιβαρυνθούν όλο το κόστος των ανατιμήσεων.

Κυρίες και κύριοι συνάδελφοι, είπα και προηγουμένως πως η Κυβέρνηση έβαλε πολύ ψηλά τον πήχη της απολιγνιτοποίησης το 2030 χωρίς να έχει κάνει τίποτα ως προς τα προαπαιτούμενα της ενεργειακής μετάβασης σε καθαρές μορφές παραγωγικής ενέργειας.

Και αναφέρομαι πρώτον, στο γεγονός πως η παραγωγή ηλεκτρικής ενέργειας στην Ελλάδα στηρίζεται στον λιγνίτη και κατά βάση στις λιγνιτικές μονάδες. Όταν τέθηκε ως στόχος για το 2030, ποιος ήταν ο προγραμματισμός για τις νέες γιγαντιαίες επενδύσεις που θα χρειαστούν σε ανανεώσιμες πηγές ενέργειας και σε υποδομές αποθήκευσης ενέργειας, προκειμένου να υπάρχει και επάρκεια; Η απάντηση είναι σαφής. Δεν υπήρχε ούτε προγραμματισμός ούτε σχέδιο. Τα έχετε φορτώσει όλα πλέον στο Ταμείο Ανάκαμψης, με τη διαφορά ότι με το πιεστικό χρονοδιάγραμμα που έχετε θέσει, εκτός του ότι είναι ανέφικτο, δίνετε όλες τις δουλειές σε ξένες εταιρείες που διαθέτουν τεχνογνωσία, αλλά και τις πρώτες ύλες. Τι σημαίνει αυτό απλά; Σημαίνει πως θα επιδεινωθεί ακόμα περισσότερο και το εμπορικό ισοζύγιο και το ισοζύγιο των συναλλαγών, αφού θα υπάρχουν εισαγωγές που θα αυξηθούν από άλλες χώρες. Και αυτό είναι σαφές ότι θα έχει δημοσιονομικές επιπτώσεις και το κόστος θα το πληρώσει και η οικονομία, αλλά και οι Έλληνες πολίτες.

Δεύτερο αδύναμο σημείο. Η ενεργειακή μετάβαση απαιτεί εργαζόμενους με εξειδικευμένη γνώση και ανθρώπινο δυναμικό με ειδικές δεξιότητες. Υπήρξε άραγε κάποια σχετική προετοιμασία με τη σχετική αναμόρφωση των βαθμίδων εκπαίδευσης, είτε στα πανεπιστήμια είτε στην τεχνολογική εκπαίδευση, στην κατεύθυνση δημιουργίας νέων ειδικοτήτων και γνωστικών πεδίων; Κι εδώ η απάντηση δυστυχώς, είναι όχι. Υπήρξε μήπως κάποιο ολοκληρωμένο πρόγραμμα ή σχέδιο κατάρτισης σε νέες πράσινες τεχνολογίες παραγωγής ενέργειας για τους εργαζόμενους στις λιγνιτικές μονάδες; Γιατί αν υπήρχε τέτοιο σχέδιο ή πρόγραμμα, θα έπρεπε ήδη να έχει ενεργοποιηθεί, αφού εσείς βάλατε τον στόχο να κλείσουν οι λιγνιτικές μονάδες μέχρι το 2030.

Εμείς, λοιπόν, επειδή μιλάμε με προτάσεις συγκεκριμένες κι επειδή διαπιστώνουμε την πραγματικότητα και δεν θέλουμε απλώς να λέμε ωραία λόγια για να εντυπωσιάζουμε, θεωρούμε ότι θα πρέπει να επανεξετάσετε τα χρονικά όρια και χρονικούς στόχους της ενεργειακής μετάβασης. Οι χρονικοί στόχοι πρέπει να είναι ρεαλιστικοί, να οδηγούν στην επίτευξη του κυρίως στόχου στον οποίο συμφωνούμε, αλλά προκειμένου να υπάρχει ομαλή μετάβαση να αντιμετωπιστεί όμως και το κύμα ανατιμήσεων σε καύσιμα και προϊόντα ενέργειας.

Ταυτόχρονα, ένα πιο ρεαλιστικό χρονοδιάγραμμα θα μας έδινε τη δυνατότητα να προχωρήσουμε σε αλλαγές στον τομέα της εκπαίδευσης, που χρειάζεται και δεν έχει γίνει σχεδόν τίποτα, αλλά και να δώσουμε τη δυνατότητα δημιουργίας ελληνικών παραγωγικών μονάδων, για να κατασκευαστούν εδώ τα υλικά και οι αναγκαίες υποδομές για τις ανανεώσιμες πηγές ενέργειας και να μην αναγκαστούμε να εισάγουμε απ’ έξω με υψηλό κόστος, όπως με τις δικές σας επιλογές γίνεται και αυτό θα επιταθεί το επόμενο διάστημα.

Θέλω να τονίσω ότι μια επανεκτίμηση ενός ρεαλιστικού χρονοδιαγράμματος -το ξαναλέω, ενός ρεαλιστικού και εφικτού χρονοδιαγράμματος- δεν σημαίνει σε καμμία περίπτωση ότι το Κίνημα Αλλαγής δεν τάσσεται ξεκάθαρα υπέρ των καθαρών μορφών ενέργειας. Το υπογραμμίζω για να είναι σαφές και κατανοητό. Όμως, επισημαίνουμε τους κινδύνους τόσο από τους αυτοσχεδιασμούς της Κυβέρνησης όσο και από την έλλειψη συγκεκριμένου πλάνου ρεαλιστικού και εφικτού στο αμέσως επόμενο διάστημα.

Στο ζήτημα της αντιμετώπισης των συνεπειών σε περιοχές όπως η δυτική Μακεδονία και η Μεγαλόπολη και σε αυτό το θέμα η Κυβέρνηση επιχειρεί έναν βίαιο μετασχηματισμό, χωρίς να υπολογίζει τους ανθρώπους, χωρίς να δίνει τα απαραίτητα εφόδια στην τοπική κοινωνία. Ο Πρωθυπουργός μάλιστα πήγε στην Κοζάνη, μίλησε γενικώς και αορίστως για 7 δισεκατομμύρια από δημόσιους και ιδιωτικούς πόρους, χωρίς σχέδιο, με γενικολογίες και ευχολόγια ότι όλα θα γίνουν γρήγορα, εύκολα και χωρίς κανένα κόστος.

Όμως, εδώ θα πρέπει να μιλήσουμε με συγκεκριμένα στοιχεία. Πριν δύο χρόνια η Περιφέρεια Δυτικής Μακεδονίας ήταν πρώτη πανελλαδικά με ποσοστό ανεργίας 27% στο σύνολο του οικονομικά ενεργού πληθυσμού της. Φανταστείτε τι θα γίνει τώρα μέσα από μια βίαιη μετάβαση. Μάλιστα, το ποσοστό ανεργίας των νέων ηλικίας δεκαπέντε έως είκοσι τεσσάρων είναι το τρίτο υψηλότερο ανάμεσα στις ευρωπαϊκές περιφέρειες με 62%.

Είναι σαφές, κυρίες και κύριοι συνάδελφοι, ότι το κλείσιμο των λιγνιτικών μονάδων χωρίς αντισταθμιστικά μέτρα, ουσιαστικά και άμεσα εφαρμόσιμα, θα αυξήσει κατακόρυφα τον δείκτη ανεργίας και θα επηρεάσει αρνητικά στο μέγιστο βαθμό και άλλους κλάδους της οικονομίας και της απασχόλησης στη δυτική Μακεδονία οι οποίοι μεταξύ τους έχουν συσχέτιση. Καταλαβαίνω ότι ανάλογες θα είναι οι επιπτώσεις και στη Μεγαλόπολη. Εξάλλου, ο δήμαρχος Μεγαλόπολης στην επιτροπή, στην ακρόαση φορέων, εξέφρασε δικαιολογημένες αγωνίες. Είπε μάλιστα «να μην γίνει η Μεγαλόπολη μαύρη τρύπα στον παραγωγικό χάρτη της χώρας». Προφανώς, δεν έχει πειστεί με τις διαβεβαιώσεις της Κυβέρνησης και των αρμοδίων Υπουργών.

Εδώ, λοιπόν, είναι σαφές ότι χρειάζεται ένα ολιστικό σχέδιο, ένα σχέδιο που δυστυχώς, η Κυβέρνηση δεν διαθέτει, με άξονες όπως: Αναπτυξιακό νόμο με επαρκείς πόρους και υψηλά ποσοστά επιδότησης για την ανάπτυξη επιχειρηματικής δραστηριότητας στην περιοχή της δυτικής Μακεδονίας, αλλά και στην περιοχή της Μεγαλόπολης, με έμφαση στην επιχορήγηση νέων καινοτόμων επενδύσεων, επιχειρήσεων του πρωτογενούς τομέα και μεταποίησης αγροτικών προϊόντων.

Χρονοδιάγραμμα για την αποκατάσταση εδαφών που χρησιμοποιούνταν από τις λιγνιτικές μονάδες για να αποδοθούν στους πολίτες για γεωργική και κτηνοτροφική χρήση, για την ανάπτυξη πρωτογενούς τομέα, αλλά και τη δημιουργία υποδομών για τη μείωση συνολικά του κόστους παραγωγής.

Ανάπτυξη εναλλακτικών μορφών τουρισμού, όπως ο χειμερινός τουρισμός ή αγροτουρισμός, που ταιριάζουν αμφότερα σε μία πράσινη περιφέρεια.

Συνολική αποκατάσταση ορυχείων και εγκαταστάσεων της ΔΕΗ για να αξιοποιηθούν με όφελος, αλλά και προστιθέμενη αξία για την τοπική κοινωνία.

Αναβάθμιση των πανεπιστημιακών ιδρυμάτων τόσο στη δυτική Μακεδονία όσο και στην Πελοπόννησο, που θα πρέπει να διασυνδεθούν με το νέο αναπτυξιακό πρότυπο. Να γίνουν, λοιπόν, πανεπιστήμια ειδικοτήτων πράσινης ανάπτυξης, αλλά και ειδικοτήτων του πρωτογενούς αγροδιατροφικού τομέα. Αυτό νομίζω ότι είναι ένα σημαντικό κομμάτι το οποίο λείπει από το σημερινό νομοσχέδιο.

Επιδοτούμενα προγράμματα κατάρτισης και ανάπτυξη δεξιοτήτων για να αντιμετωπιστεί, έστω και πρόσκαιρα, η ανεργία στην περιοχή και να δημιουργηθούν οι πραγματικές προϋποθέσεις για την ομαλή ένταξη εργαζομένων στο νέο αναπτυξιακό μοντέλο.

Τέλος, ουσιαστική στήριξη των ενεργειακών κοινοτήτων.

Για όλα αυτά, κυρίες και κύριοι συνάδελφοι, πρέπει να μιλήσει πολύ πιο συγκεκριμένα και πολύ πιο στοχευμένα η Κυβέρνηση. Το ερώτημα είναι αν μπορεί να το κάνει και κυρίως, αν έχει τη θέληση να το κάνει. Η Κυβέρνηση θα πρέπει να σταματήσει να βλέπει το δάχτυλο που δείχνει η Αντιπολίτευση, αποκαλώντας μας όλους συλλήβδην και αφοριστικά «υμνητές του λιγνίτη» και να δει αυτό που δείχνει το δάκτυλο αυτό. Οποιαδήποτε μεταρρύθμιση, οποιοδήποτε αναπτυξιακό ή ενεργειακό άλμα, αν δεν στηριχθεί σε διαβούλευση, σε συναίνεση και σε αποδοχή της τοπικής κοινωνίας, δεν μπορεί να έχει κανένα μέλλον.

Οι τοπικές κοινωνίες δικαιολογημένα φοβούνται γι’ αυτά που θα γίνουν γι’ αυτές, χωρίς αυτές, γι’ αυτό και εμείς δικαιολογημένα ανησυχούμε και για τις πραγματικές προθέσεις σας, αλλά και για την αποτελεσματικότητα που δυστυχώς, λείπει από την καθημερινή σας πρακτική.

Ευχαριστώ.

(Χειροκροτήματα από την πτέρυγα το Κινήματος Αλλαγής)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ, κύριε Κατρίνη.

Τον λόγο θα πάρει τώρα ο Πρόεδρος της Κοινοβουλευτικής Ομάδας του ΜέΡΑ25, ο κ. Γιάνης Βαρουφάκης.

**ΓΙΑΝΗΣ ΒΑΡΟΥΦΑΚΗΣ (Γραμματέας του ΜέΡΑ25):** Ευχαριστώ, κύριε Πρόεδρε.

Κυρίες και κύριοι συνάδελφοι, όλοι μας, όσοι δεν ζούμε στην Πτολεμαΐδα, όσοι δεν ζούμε στη Μεγαλόπολη, έχουμε ένα μεγάλο χρέος απέναντι σε αυτές τις κακοποιημένες κοινωνίες, γιατί κακοποιημένες κοινωνίες είναι η Πτολεμαΐδα και η Μεγαλόπολη. Κακοποιούνται για δεκαετίες τώρα για το εθνικό καλό.

Η αλήθεια είναι ότι η Ελλάδα ήταν μια φτωχή χώρα, φτωχή ως προς τους πόρους τους ενεργειακούς, αλλά συνολικά, όλοι μαζί, όλες και όλοι μαζί, κακοποιήσαμε αυτές τις περιοχές μέσα από την εξόρυξη και καύση λιγνίτη τόσες δεκαετίες.

Η γη τους απαλλοτριώθηκε. Άνθρωποι που ζούσαν για γενιές ολόκληρες σε αρμονία με τη φύση, με τη γεωργία, με την κτηνοτροφία τους απαλλοτριώσαμε ως πολιτεία, ως πολιτεία των Ελλήνων και των Ελληνίδων τους απαλλοτριώσαμε τα χωράφια τους και, μάλιστα, σε τιμές που ήταν ιδιαίτερα αρνητικές για εκείνους τους ανθρώπους τότε σε σχέση με τα έσοδα που είχαν από τη γεωργική και κτηνοτροφική παραγωγή. Δεν πρέπει να το ξεχνάμε αυτό, γιατί έχουμε ένα χρέος όλοι μαζί.

Απαλλοτριώσαμε τη γη τους, το νερό τους και αλλοτριώσαμε τους ανθρώπους, τους μετατρέψαμε σε νεοκολίγους που εντάχθηκαν θέλαν δεν θέλαν στα εργοστάσια και στα ορυχεία της ΔΕΗ. Τους αποξενώσαμε από το περιβάλλον τους, όλα με το αντάλλαγμα –τι- της εξασφάλισης μιας θέσης εργασίας. Έλεγαν στα παιδιά τους: «Πήγαινε στο σχολείο να τελειώσεις, θα έχεις μια θέση στη ΔΕΗ», μια τοξική μονοκαλλιέργεια, που βέβαια έγινε για εθνικούς λόγους, τους οποίους παραδεχόμαστε, αλλά εμείς η Εθνική Αντιπροσωπεία εδώ στη Βουλή πρέπει να αναγνωρίσουμε αυτό το χρέος που έχουμε διαχρονικά και διαπαραταξιακά απέναντι στους ανθρώπους της Πτολεμαΐδας, απέναντι σε ανθρώπους της Μεγαλόπολης.

Καμένη γη αφήνουμε πίσω και καμένες ζωές με μεγάλα ποσοστά καρκίνου λόγω της καύσης του λιγνίτη, ιδίως στους ανθρώπους μας που δούλευαν στα ορυχεία στην εξόρυξη του λιγνίτη. Κάτι σαν ενδοοικογενειακή κακοποίηση είναι αυτό που έχουμε κάνει σε αυτές τις περιοχές. Και αφού τους κακοποιήσαμε τη γη τους, το νερό τους, τον αέρα τους, τις κοινότητες αυτές για τόσες δεκαετίες, τώρα ερχόμαστε και πατάμε ένα κουμπί και τους πετάμε στα σκουπίδια.

Έχουμε ευθύνη, λοιπόν, και έχουμε χρέος, το χρέος της αποκατάστασης τριών πράγματων: Της γης και του νερού που δηλητηριάζουμε τόσες δεκαετίες από τη μία, δεύτερον, την αποκατάσταση των ανθρώπων και, τρίτον, την αποκατάσταση της βιωσιμότητας των κοινοτήτων αυτών των ανθρώπων.

Τι έχουμε χρέος να αφήσουμε πίσω μας τα επόμενα πέντε-δέκα χρόνια στην Πτολεμαΐδα και στη Μεγαλόπολη;

Έχουμε υποχρέωση να αφήσουμε πίσω μας γόνιμη γη, καθαρό νερό, καθαρό αέρα, όχι, κυρίες και κύριοι της Κυβέρνησης, να πάμε στη δηλητηριασμένη γη και να βάλουμε φωτοβολταϊκά πάρκα από πάνω. Η γη πρέπει να ξαναγίνει γόνιμη, το νερό πρέπει να ξανακαθαρίσει, ο αέρας πρέπει να ξαναγίνει καθαρός.

Τα φωτοβολταϊκά, ναι, στις ταράτσες στην Αθήνα, στη Θεσσαλονίκη, στην Πάτρα, στο Ηράκλειο της Κρήτης στις ταράτσες, όχι στη γη που πρέπει να παραδώσουμε αποκαταστημένη, γόνιμη στους ανθρώπους της Πτολεμαΐδας, στους ανθρώπους της Μεγαλόπολης.

Όσον αφορά τους ανθρώπους, την αποκατάσταση των ανθρώπων, κυρίες και κύριοι συνάδελφοι, συνειδητοποιούμε τι κάνουμε με την απολιγνιτοποίηση; Καλά κάνουμε και κάνουμε απολιγνιτιποίηση, αλλά παρ’ όλα αυτά, πατήσαμε ένα κουμπί και σταματήσαμε την οικονομία αυτών των περιοχών. Είναι το αντίστοιχο του να πάμε στην Κρήτη σήμερα και να πατήσουμε το κουμπί να σταματήσει ο τουρισμός. Αυτό δεν το λέω, δεν σας το προτείνω να το κάνετε. Ένα διανοητικό πείραμα είναι. Παρακαλώ μην το κάνετε.

(Χειροκροτήματα από την πτέρυγα του ΜέΡΑ25)

Όμως, όταν πατήσαμε το κουμπί να σταματήσουμε τον τουρισμό, να σταματήσουμε την οικονομική ζωή λόγω του COVID, λόγω της πανδημίας, η Κυβέρνηση αντιγράφοντας άλλες κυβερνήσεις σωστά δημιουργήσατε το μοντέλο COVID. Ουσιαστικά κρατήσατε ζωντανές τις επιχειρήσεις μέσα από επιστρεπτέες… Καλώς-κακώς, κουτσά στραβά το κάνατε, όμως, με την παροχή του πεντακοσάρικου. Υπήρξε ένα μοντέλο του COVID, το οποίο μπορούμε να το εφαρμόσουμε στην περίπτωση της Πτολεμαΐδας και της Μεγαλόπολης σε μια μεταβατική περίοδο να μην κλείσουν αυτές οι κοινωνίες οικονομικά, όταν εμείς πατήσαμε το κουμπί να σταματήσει ο λιγνίτης. Καλά κάναμε και πατήσαμε το κουμπί να σταματήσει ο λιγνίτης. Όμως, χρειάζεται να εφαρμόσουμε ό,τι εφαρμόσαμε όταν κλείσαμε τον τουρισμό για να μην κλείσουν αυτές οι κοινωνίες.

Και, τέλος, αποκατάσταση της βιωσιμότητας των κοινοτήτων, βιώσιμων κοινοτήτων: Όλες αυτές τις δεκαετίες με τον λιγνίτη η εξάρτηση από αυτήν την τοξική μονοκαλλιέργεια ήταν τοξική για τις ζωές των ανθρώπων, αλλά και για τη βιωσιμότητα αυτών των κοινοτήτων. Είναι η απόδειξη αυτού που γίνεται τώρα. Αποφασίζουμε και δεν θέλουμε πλέον λιγνίτη και αυτές οι κοινωνίες κινδυνεύουν να μετατραπούν, όπως ακούσαμε προηγουμένως, σε μαύρες τρύπες.

Για αυτό πρέπει να βρει η πολιτεία ένα μοντέλο να μην εξαρτάται από μια μονοκαλλιέργεια, να μην εξαρτάται από κάτι το τοξικό, το οποίο κάποια στιγμή θα τελειώσει.

Μια άλλη αρχή που καλούμαστε ως πολιτεία, αν πραγματικά μας ενδιαφέρει η αποκατάσταση αυτών των κακοποιημένων περιοχών, μια άλλη αρχή που πρέπει να σκεφτούμε είναι η αρχή του ότι δεν πρέπει να επιβάλλουμε τίποτα σε αυτές τις κοινωνίες πλέον που δεν θα ήμασταν διατεθειμένοι να το δούμε να φυτρώνει γύρω μας, στη γειτονιά μας.

Αυτό που ζήσανε όλες αυτές τις δεκαετίες με τον λιγνίτη οι κυρίες και κύριοι των βορείων προαστίων δεν θα θέλατε να το έχουν στο διπλανό τους χωράφι. Σήμερα που προχωράμε στη νέα φάση με την απολιγνιτοποίηση δεν έχουμε το δικαίωμα να φυτέψουμε στη γη της Πτολεμαΐδας, στη γη της Μεγαλόπολης πράγματα που δεν θα θέλαμε στην Εκάλη, στο Παλαιό Ψυχικό, στη Βουλιαγμένη και στο Παλαιό Φάληρο.

(Χειροκροτήματα από την πτέρυγα του ΜέΡΑ25)

Διαβάζοντας το νομοσχέδιό σας, κυρίες και κύριοι της Κυβέρνησης, για την ακρίβεια πριν καν το διαβάσουμε, όταν είδαμε τη διαδικασία που δρομολογήσατε, αν είναι δυνατόν, κύριε Υπουργέ, για ένα τέτοιο σημαντικό χρέος δεκαετιών αυτό το «ψεκάστε-σκουπίστε-νομοθετήστε», φέρνετε το νομοσχέδιο την Παρασκευή, το βάζετε στις επιτροπές τη Δευτέρα και την Πέμπτη το ψηφίζετε.

Είναι τρόπος αυτός να συμπεριφέρεστε στους ανθρώπους εκεί έξω; Υπάρχει διαδικασία διαβούλευσης. Θα έπρεπε να υπάρχει. Θα έπρεπε να πάρετε τις απόψεις. Θα έπρεπε να έχει γίνει κτήμα της κοινωνίας αυτό το νομοσχέδιο για την αποκατάσταση των περιοχών που έχουμε πλήξει όλοι μαζί ως πολιτεία διαχρονικά. Μόνο και μόνο από την ταχύτητα με την οποία νομοθετείτε φαίνεται ποια είναι η πρόθεσή σας. Η νέα κακοποίηση των ήδη κακοποιημένων περιοχών είναι η πρόθεσή σας, νέες εξαρτήσεις από νέες τοξικές διαδικασίες παραγωγικές, ψευτοπαραγωγικές είναι αυτό που θέλετε να κάνετε.

Μιλάτε στο νομοσχέδιο: Θα δημιουργήσετε –λέει-μια ειδική υπηρεσία δίκαιης αναπτυξιακής μετάβασης. Έχετε πάρει τον Τζορτζ Όργουελ και τον έχετε κάνει θεό σας. Η αντιστροφή του νοήματος των λέξεων πλέον. Ούτε δίκαιο είναι αυτό που περιγράφει το νομοσχέδιό σας ούτε αναπτυξιακό ούτε έχει σχέση με καμμία μετάβαση. Ποια είναι η ουσία του νομοσχεδίου σας, αν σας ρωτήσει κάποιος στον οποίο δεν έχετε λόγο να πείτε ψέματα, αντίθετα με εμάς και τον ελληνικό λαό;

Με τι θα αντικαταστήσετε τον λιγνίτη, κυρίες και κύριοι της Κυβέρνησης; Η απάντηση ξέρετε ποια είναι; Είναι απλή: Θα τους στέλνουμε τα σκουπίδια μας εκεί για καύση. Αυτή είναι η απάντησή σας. Θα τους στέλνουμε τα σκουπίδια μας από την Εκάλη, από το Παλαιό Ψυχικό, από τη Βουλιαγμένη, από την Αθήνα, τη Θεσσαλονίκη. Θα τους τα στέλνουμε για καύση.

(Χειροκροτήματα από την πτέρυγα του ΜέΡΑ25)

Στους ανθρώπους, στους οποίους συμπεριφερόμαστε σα σκουπίδια, θα τους στέλνουμε τα σκουπίδια μας. Αυτή είναι η ουσία σας. Δεν κρύβετε ότι πάτε για καύση σκουπιδιών. Αυτή είναι η πραγματικότητα πίσω από τη σούπα των αρχικών SRF, RDF, Recovered Fuel κ.λπ..

Πρόκειται για πρωτόγονη καύση. Αυτό θα κάνετε. Δεν είστε οι μόνοι. Αυτό συμβαίνει και αλλού στην Ευρωπαϊκή Ένωση, γιατί το «πράσινο» πλυντήριο, το οποίο ουσιαστικά περιτυλίγει σε ένα ψευτοπράσινο περιτύλιγμα μια κατάμαυρη φαιά διαδικασία εφαρμόζεται και αλλού, όπως στη Βαρκελώνη.

Οι συνοδοιπόροι μας, κινήματα τα οποία διασυνδέονται με το ΜέΡΑ25, έχουν μακρά παράδοση στο να εναντιώνονται σε αυτήν την καύση RDF από τη «LAFARGE», όπως γίνεται και με τον Βόλο.

Εσείς ούτε καν διασυνδέετε την παραγωγή τσιμέντου με την καύση σκουπιδιών. Πάτε να στήσετε νέες τσιμινιέρες καύσης σκουπιδιών εκεί που δεν υπάρχει καν τσιμεντοβιομηχανία, στην περιοχή της Πτολεμαΐδας και της Μεγαλόπολης. Θα φέρετε νέους καρκίνους. Υπήρχαν οι καρκίνοι από τον λιγνίτη, τώρα φέρνετε και νέες μορφές καρκίνου. Γιατί ξέρετε πολύ καλά ότι το λεγόμενο RDF, Refuse Derived Fuel, δεν είναι ποτέ καθαρό από πλαστικά. Πηγαίνετε σε οποιονδήποτε ΧΥΤΑ να δείτε πώς γίνεται ο διαχωρισμός για αυτά τα πέλετ, τα οποία θα στέλνετε για RDF. Πιάστε το στα χέρια σας και πείτε μου αν δεν είναι το περισσότερο κομμάτι πλαστικό. Πλαστικά θα καίτε στην Πτολεμαΐδα, πλαστικά θα καίτε στη Μεγαλόπολη. Πείστε με ότι δεν είναι έτσι χτίζοντας ένα τέτοιο εργοστάσιο καύσης αυτών των RDF στην Εκάλη, στη Βουλιαγμένη, στο Παλαιό Φάληρο.

(Χειροκροτήματα από την πτέρυγα του ΜέΡΑ25)

Και δεν είναι μόνο ότι πλήττεται έτσι περιβαλλοντολογικά η περιοχή της Πτολεμαΐδας και της Μεγαλόπολης. Ολόκληρη η Ελλάδα πλήττεται όχι μόνο, επειδή αυτά τα αέρια διαχέονται χωρίς κανέναν περιορισμό και χωρίς διακρίσεις, δεν είναι μόνο αυτό. Είναι και το γεγονός ότι, δημιουργώντας αυτήν τη διαδικασία ουσιαστικά μεταμοντέρνας καύσης των απορριμμάτων, καταργείτε τα κίνητρα από τους δήμους ανά τη χώρα της πραγματικής ανακύκλωσης και της πραγματικής μείωσης των σκουπιδιών που παράγουμε. Αυτό θα είναι διαχρονικά το μεγαλύτερο κόστος για τη χώρα πέραν του κόστους για την Πτολεμαΐδα και για τη Μεγαλόπολη.

Αν το σκεφτούμε, από τη δεκαετία του 1950 και μετά είχαμε τη ΔΕΗ, μια δημόσια επιχείρηση πανελλαδική, έτσι όπως έπρεπε να είναι, σωστά την έφτιαξε ο Κωνσταντίνος Καραμανλής, δημόσια, πανελλαδική, ολιστική να εμπεριέχει τόσο την παραγωγή όσο και τη διανομή, η οποία στο πλαίσιο της Πτολεμαΐδας και της Μεγαλόπολης ουσιαστικά εξαγόρασε τη γη και απορρόφησε τόσο τη φύση όσο και τους ανθρώπους μέσα στην κοιλιά της ΔΕΗ. Και μετά ερχόμαστε με τη νεοφιλελεύθερη στροφή του καπιταλισμού και αρχίζει η ιδιωτικοποίηση της ΔΕΗ, η κατάργηση αυτού του ολιστικού συστήματος τόσο από τις δικές σας κυβερνήσεις όσο και από τον ΣΥΡΙΖΑ με τη διάσπαση της ΔΕΗ, με τη σταδιακή ιδιωτικοποίησή της.

Από τη μια μεριά ο ένας αντίκτυπος φαίνεται στους λογαριασμούς του ηλεκτρικού ρεύματος. Για σκεφτείτε αυτό: Να είσαι ένας άνθρωπος που ζει στην Πτολεμαΐδα, που ζει στη Μεγαλόπολη και ταυτόχρονα να του πατάς το κουμπί, να του κλείνεις τις προδιαγραφές, να τους στέλνεις τα σκουπίδια να καίγονται εκεί και να του ανεβαίνει και η τιμή του ρεύματος. Τι χειρότερο μπορείς να κάνεις σε μια κοινότητα από αυτό;

Η αύξηση της τιμής του ρεύματος έχει πολύ μεγάλη σημασία να συζητηθεί. Δεν θέλω να σπαταλήσω χρόνο για αυτό γιατί θέλω να παραμείνω στα θέματα της αποκατάστασης, αλλά ένα σχόλιο δεν μπορώ να μην το κάνω. Επανειλημμένως έχω πει από αυτό το Βήμα, οι Βουλευτές μας το έχουν πει, το ΜέΡΑ25 το έχουμε κάνει παντιέρα, καταργήστε αυτό το κατάπτυστο, το ανορθολογικό χρηματιστήριο ενέργειας, καταργήστε την οριακή τιμολόγηση, την τιμολόγηση σύμφωνα με το οριακό κόστος και όχι με το μέσο κόστος.

Μαθαίνω ότι Πρωθυπουργός πήγε στην Ευρωπαϊκή Ένωση και πρότεινε την κατάργηση του οριακού κόστους και εισέπραξε ένα τεράστιο Nein, όπως εισέπραξε όταν είχε ζητήσει μαζί με τον Πρόεδρο Μακρόν το ευρωομόλογο. Αυτό αποδεικνύει τη θέση μας ότι μόνο με τη ρήξη με την Ευρωπαϊκή Ένωση σε αυτά τα πράγματα, που είναι καταστροφικά για την Ευρώπη, για τους λαούς της Ευρώπης, για το περιβάλλον της Ευρώπης, μόνο μέσω της ρήξης μπορούν να γίνουν οι αλλαγές που είναι απαραίτητες στον τόπο αυτόν, αλλά και στην Ευρώπη ολόκληρη.

(Χειροκροτήματα από την πτέρυγα του ΜέΡΑ25)

Πάει λοιπόν η δημόσια επιχείρηση ηλεκτρισμού, η οποία θα μπορούσε, αν είχε παραμείνει ολοκληρωμένη και όχι κατακερματισμένη, να αποτελέσει έναν μοχλό για την πραγματική πράσινη μετάβαση της Πτολεμαΐδας, της Μεγαλόπολης ενταγμένες αυτές οι περιοχές μέσα σε ένα ολιστικό σχέδιο πραγματικής πράσινης μετάβασης προς τις ανανεώσιμες πηγές ενέργειας, πανελλαδικά. Αλλά δεν υπάρχει αυτό, το διαλύσατε. Στη θέση αυτού που ήταν κάποτε η ολιστική δημόσια επιχείρηση ηλεκτρισμού φέρνετε ένα καρτέλ κερδοσκοπίας, που στο όνομα της πράσινης μετάβασης κακοποιεί και δηλητηριάζει τόσο τις περιοχές, όπως η Πτολεμαΐδα και η Μεγαλόπολη, όσο και γενικότερα η χώρα.

Και έρχομαι τώρα, επειδή εμείς στο ΜέΡΑ25 δεν στεκόμαστε ποτέ μόνο στην κριτική, σε μία συγκεκριμένη πρόταση τριών σημείων για το τι θα έπρεπε να γίνει για την αποκατάσταση. Το πρώτο μέρος το είπα ήδη, αλλά θα το πω άλλη μια φορά. Μεσοπρόθεσμα, για να μη φύγουν όσοι έχουν απομείνει στην Πτολεμαΐδα και στην Μεγαλόπολη, μοντέλο COVID lockdown. Γιατί lockdown είναι αυτό που γίνεται και τώρα. Όταν κλείνεις τη μία βιομηχανία που υπάρχει ουσιαστικά εφαρμόζεις lockdown, shutdown, κλείσιμο, καραντίνα στην περιοχή. Τουλάχιστον χρησιμοποιήστε τα εργαλεία που φτιάξατε στο πλαίσιο της πανδημίας για να στηρίξετε όσες επιχειρήσεις έχουν μείνει εκεί, όσους εργαζόμενους έχουν μείνει άνεργοι σαν να είχαν κλειστεί μέσα στο σπίτι τους με lockdown από την Κυβέρνηση, γιατί αυτό ουσιαστικά έγινε.

Δεύτερον, νομοθετήστε ότι δεν μπορεί να υπάρξει ποτέ νέα μορφή εργοστασιακής παραγωγής του οτιδήποτε στην Πτολεμαΐδα και τη Μεγαλόπολη που δεν θα υπήρχε στην Αττική, δεν θα υπήρχε στα βόρεια προάστια.

Και τρίτον -το πιο σημαντικό- για να πάψει η εξάρτηση των κοινωνιών αυτών, των κοινοτήτων αυτών από τοξικές διαδικασίες με ημερομηνία λήξης, εφαρμογή ενός προγράμματος πολυκαλλιέργειας, και θα σας δώσω ένα παράδειγμα. Μιλάτε για φωτοβολταϊκά, εισαγωγής φαντάζομαι. Όλα θα τα φέρνουμε απ’ έξω, τα οποία θα τα πάρετε, λέει, απ’ έξω, θα τα αγοράσετε από τη Γερμανία, από την Κίνα και θα τα βάλετε πάνω στην αγροτική γη, την οποία δεν θα την αποκαταστήσετε.

Εμείς λέμε να αποκατασταθεί η γη και να δημιουργηθούν μέσα από συμπράξεις με ξένες εταιρείες μονάδες παραγωγής φωτοβολταϊκών στην Πτολεμαΐδα. Όχι για να τοποθετηθούν στο χώμα της Πτολεμαΐδας, αλλά για να τοποθετηθούν στις στέγες των πολυκατοικιών της Αθήνας και της Θεσσαλονίκης.

Για το πράσινο υδρογόνο μικρές και μεσαίες επιχειρήσεις όπου θα επιδοτηθούν από το Ταμείο Ανάκαμψης για την παραγωγή πράσινου υδρογόνου στην περιοχή. Η περιοχή να γίνει ένα παγκόσμιο παράδειγμα αποκατάστασης ορυχείων και γης με εταιρείες οι οποίες είτε παράγουν φωτοβολταϊκά, είτε παράγουν τις τεχνολογίες του πράσινου υδρογόνου, είτε επιδίδονται στην αποκατάσταση της γης και του νερού της περιοχής θα ανήκουν συμμετοχικά στους κατοίκους της περιοχής. Μιλάμε για μία ενεργειακή συμμετοχική δημοκρατία όχι μόνο για ενεργειακές κοινότητες, αλλά και για κοινότητες οι οποίες είναι συνιδιοκτήτες των νέων εταιρικών μορφών, που με την επιδότηση από το δημόσιο δημιουργούνται σε αυτές περιοχές.

Δεσμεύομαι ότι τον Γενάρη το ΜέΡΑ25 θα είναι στην Κοζάνη για να καταθέσει συγκεκριμένο αναπτυξιακό περιφερειακό πρόγραμμα για τις περιοχές αυτές.

Κυρίες και κύριοι συνάδελφοι, κλείνοντας, σήμερα αντί για έναν τρόπο να εκπληρώσουμε το χρέος μας στις κακοποιημένες αυτές περιοχές έχετε φέρει ένα φαιοκατάμαυρο νομοσχέδιο σε πράσινο περιτύλιγμα, που βασικά αυτό που κλείνει το μάτι και λέει ο ένας στον άλλον -οι Βουλευτές που θα το ψηφίσετε- είναι «εδώ τους σκοτώναμε τόσες δεκαετίες με λιγνίτη στο SRF θα κολλήσουμε; Ιδίως όταν οι φίλοι μας που θα έχουν αυτές τις εταιρείες που θα παράγουν ηλεκτρική ενέργεια καίγοντας σκουπίδια έχουν τόσα χρήματα να βγάλουν». Στον τζόγο, στην τσιμεντοποίηση, στο χρέος και στα funds, που είναι το βασικό οικονομικό μοντέλο της «Μητσοτάκης Α.Ε.», σήμερα έρχεστε να προσθέσετε και την καύση σκουπιδιών. Είστε υπόδειγμα της ανάπτυξης.

Σας ευχαριστώ.

(Χειροκροτήματα από την πτέρυγα του ΜέΡΑ25)

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ, κύριε Πρόεδρε.

Τον λόγο έχει τώρα ο Κοινοβουλευτικός Εκπρόσωπος του ΣΥΡΙΖΑ κ. Σωκράτης Φάμελλος.

**ΣΩΚΡΑΤΗΣ ΦΑΜΕΛΛΟΣ:** Κύριε Πρόεδρε, κυρίες και κύριοι Βουλευτές, κύριε Υπουργέ, σε μια δύσκολη στιγμή της ελληνικής κοινωνίας η οποία πλήττεται από την πανδημία, είναι γεγονός ότι πολλαπλασιάζεται η αβεβαιότητα. Και η αβεβαιότητα για πάρα πολλούς λόγους πολλαπλασιάζεται και εξαιτίας των πολιτικών της Κυβέρνησης Μητσοτάκη. Αυτό το νομοσχέδιο έρχεται να προστεθεί, αν θέλετε, στα μεγάλα ζητούμενα και στις μεγάλες αναζητήσεις, όταν έχουμε την πανδημία, ένα πολύ ακραίο κύμα ακρίβειας, αλλά και τους κινδύνους κλιματικής κρίσης, μιας και η κοινωνία μας είναι αθωράκιστη απέναντι σε αυτά τα προβλήματα.

Σήμερα, δυστυχώς, λόγω της πανδημίας θρηνούμε σχεδόν εκατό νεκρούς κάθε μέρα. Είχαμε δυστυχώς, πολύ μεγάλο αποτύπωμα αρνητικό όλο τον Νοέμβριο και φαίνεται ότι αυτό θα συνεχιστεί για αρκετές εβδομάδες από μια Κυβέρνηση, όμως, που δεν ακούει τους επιστήμονες, που διαχειρίζεται λανθασμένα και με πολιτική στόχευση την πανδημία.

Υπάρχουν αναπάντητα ερωτήματα: Γιατί η Κυβέρνηση αρνήθηκε να ενισχύσει επαρκώς το Εθνικό Σύστημα Υγείας; Γιατί οδηγούμαστε σε αναβολή χειρουργείων αλλά και επεμβάσεων από τα νοσοκομεία και ένα μονοθεματικό ΕΣΥ; Γιατί δεν επιτάσσει ιδιωτικές κλινικές; Γιατί απέτυχε να πείσει την κοινωνία για την ανάγκη εμβολιασμού;

Η πραγματικότητα είναι ότι είναι απαράδεκτο σήμερα η συζήτηση στην Ελλάδα να γίνεται για βαριά νοσούντες που είναι εκτός μονάδας εντατικής θεραπείας, να έχουμε δυστυχώς, επτακόσια άτομα στον κατάλογο των διασωληνωμένων και σίγουρα εκατόν πενήντα εκτός μονάδων εντατικής θεραπείας. Και δυστυχώς, είναι απαράδεκτο η χώρα μας να βρίσκεται στις χειρότερες θέσεις, σχεδόν σε διπλάσιο ποσοστό σε σχέση με το μέσο όρο της Ευρώπης και να θρηνούμε καθημερινά απουσίες, τα καθημερινά θύματα της πανδημίας.

Οι πολίτες σε αυτήν τη μεγάλη κρίση είναι μόνοι και μάλιστα, τους επιρρίπτετε την ευθύνη, γιατί μιλάμε για ατομική ευθύνη, γιατί η πολιτεία λείπει. Το κάνετε αυτό, γιατί θέλετε να κρύψετε τη δική σας ευθύνη, την ίδια ευθύνη που έχετε και για τα υπόλοιπα προβλήματα, όπως το θέμα της ακρίβειας και της κρίσης στην ενέργεια, γιατί σε μια πολύ δύσκολη στιγμή με πολλούς περιορισμούς τα νοικοκυριά ζουν και μια ακραία κρίση ακρίβειας. Έρχονται λογαριασμοί οι οποίοι δεν μπορούν να πληρωθούν από τα νοικοκυριά.

Και ξέρετε, το πιο τραγικό είναι ότι έχετε πει ψέματα για όλα αυτά. Ο κ. Μητσοτάκης στην έκθεση μίλησε για 80% τουλάχιστον κάλυψη των αυξήσεων σε όλους τους καταναλωτές. Αλήθεια, τα 9, 18 ή 39 ευρώ αντιστοιχούν στο 80% των αυξήσεων; Εμείς καταθέτουμε σήμερα παραδείγματα, για να αποδείξουμε ακριβώς το αντίθετο. Πρώτο παράδειγμα, νοικοκυριό σε Θεσσαλονίκη: κατανάλωση 16/10 με 18/11, ρεύμα 56 ευρώ, αναπροσαρμογή 161 ευρώ. Δεύτερον, λογαριασμός επίσης από τη Θεσσαλονίκη: ρεύμα 227 ευρώ, αναπροσαρμογή 211 ευρώ. Τρίτον, αρτοποιείο στην Αθήνα: ρεύμα 770 ευρώ, επιβάρυνση 1186 ευρώ. Τέταρτον, μανάβικο στον Άγιο Δημήτριο: ρεύμα 1865 ευρώ, επιβάρυνση 1237 ευρώ.

Και θέλετε να μιλήσουμε λίγο για την περιοχή του Υπουργού Ενέργειας; Αγροτικό ρεύμα στη Θεσσαλία, τετράμηνη κατανάλωση: ρεύμα –κρατηθείτε- 3947 ευρώ, επιβάρυνση 7603 ευρώ. Είναι 2000 ευρώ επιπλέον κάθε μήνα για τους αγρότες. Είναι προφανές ότι μιλάνε για ηλεκτροσόκ πλέον οι αγρότες σε εφημερίδες της Θεσσαλίας.

Απέναντι σε αυτό το ράλι ακρίβειας η Κυβέρνηση μάς λέει ότι είναι διεθνής κρίση. Πώς είναι διεθνή κρίση; Για ποιο λόγο τότε η Ελλάδα ήταν πρώτη το Νοέμβριο στη χονδρεμπορική; Για ποιο λόγο ήταν πρώτη και τον Αύγουστο στη χονδρεμπορική; Για ποιο λόγο ο κ. Μητσοτάκης επέλεξε να αυξήσει τους λογαριασμούς της ΔΕΗ το Σεπτέμβριο του 2019; Για ποιο λόγο επέτρεψε αισχροκέρδεια το 2020, όταν η ΔΕΗ πουλούσε τετραπλάσια στη λιανική από τη χονδρική; Για ποιο λόγο ο πρώην Υπουργός Περιβάλλοντος Γιώργος Χατζηδάκης έλεγε ότι ο ανταγωνισμός θα λύσει τα προβλήματα, αλλά τελικά στην αγορά εξισορρόπησης στον πρώτο μήνα χάθηκαν 100 εκατομμύρια που πλήρωσαν οι καταναλωτές; Το κόστος εξισορρόπησης στην ελληνική αγορά είναι πολύ μεγαλύτερο από την Ευρώπη. Και αυτό δεν το λέει μόνο ο ΣΥΡΙΖΑ. Το λένε και οι βιομήχανοι, το λένε και οι καταναλωτές.

Και ποιο είναι το πρόβλημα; Γιατί ακούμε τις ερωτήσεις του ΜέΡΑ25. Ας απαντήσουμε, λοιπόν. Η ελληνική αγορά είναι χωρίς ρύθμιση και χωρίς έλεγχο. Και αυτό το ζητάει ο ΣΥΡΙΖΑ. Επιπλέον, είναι ολιγοπωλιακή, γιατί η Κυβέρνηση κατήργησε τον πλουραλισμό των ενεργειακών κοινοτήτων που νομοθέτησε ο ΣΥΡΙΖΑ. Επιπλέον, η αγορά δεν έχει μακροπρόθεσμα συμβόλαια. Δεν έχει κανένα προθεσμιακό συμβόλαιο, που είναι η βάση της ασφάλειας. Και αυτό το νομοθέτησε ο ΣΥΡΙΖΑ και δεν υλοποιείται σήμερα. Και ας συγκριθούμε: Το 2015-19 δεν υπήρχε ούτε ένα ευρώ αύξησης των λογαριασμών. Αντίθετα, υπήρχε μείωση μεσοσταθμική 12% και διατηρήσαμε τον έλεγχο στους ενεργειακούς φορείς της χώρας. Και αυτό έλεγε και η πρόταση Συντάγματος του ΣΥΡΙΖΑ, την οποία σας καλούμε τώρα να κρίνετε, γιατί αυτή είναι η δική μας θέση. Ο δημόσιος έλεγχος και στα δίκτυα νερού και στις ενεργειακές επιχειρήσεις.

Αλλά επειδή εμείς ξέρουμε ότι το πρόβλημα δεν είναι η συζήτηση στην Αριστερά, αλλά ότι ο Κυριάκος Μητσοτάκης σήμερα, ας επανέλθουμε. Πού βρίσκεται σήμερα η ενεργειακή αγορά; Καταθέτω, κύριε Πρόεδρε:150 εκατομμύρια ευρώ τον μήνα πληρώνει η ελληνική βιομηχανία εξαιτίας του κ. Μητσοτάκη και η Ρυθμιστική Αρχή, η Επιτροπή Ανταγωνισμού κωφεύουν. Απαντάνε εγγράφως στις ερωτήσεις μας ότι τώρα θα κάνουν ομάδα εργασίας. Κι ενώ η αγορά κυριολεκτικά φλέγεται, η Κυβέρνηση ξεπουλάει και εκχωρεί την περιουσία της χώρας, την περιουσία των Ελλήνων πολιτών και τα ενεργειακά εργαλεία: το ΔΕΔΔΗΕ, τη ΔΕΠΑ τη διοίκηση στα «Ελληνικά Πετρέλαια».

Και ποια είναι, αλήθεια, η αποτίμηση του νέου μοντέλου; Τα στοιχεία που έχουμε λένε για ένα διαφορικό κόστος, μεγαλύτερο δηλαδή από την Ευρώπη, από το target model, 400 εκατομμύρια ευρώ σε ένα χρόνο. Κι ενώ η Ευρωπαϊκή Επιτροπή έρχεται επισήμως -και το καταθέτουμε και αυτό, κύριε Πρόεδρε- στην έκθεση εποπτείας των Θεσμών να μας πει ότι οι τιμές ηλεκτρισμού στην Ελλάδα είναι πάνω από το μέσο όρο της Ευρώπης για τα νοικοκυριά, ότι η Ελλάδα εξαιτίας επιλογών της Κυβέρνησης είναι εκτεθειμένη στο φυσικό αέριο και γι’ αυτό έχουμε το κύμα ακρίβειας, ότι τα νοικοκυριά 8,5% πάνω από το μέσο όρο της Ευρώπης και δεν μπορούν να ζεσταθούν με επάρκεια, η Κυβέρνηση μάς λέει ότι φταίνε άλλοι παράγοντες έξω από αυτή. Καταθέτουμε, λοιπόν, το έγγραφο που οι ευρωπαϊκοί Θεσμοί λένε ότι φταίει η Κυβέρνηση, γιατί οι λογαριασμοί που έρχονται στην Ελλάδα σε όλους τους καταναλωτές έχουν μία υπογραφή: Κυριάκος Μητσοτάκης.

Το αδιέξοδο αυτό ισχύει δυστυχώς και για τις λιγνιτικές περιοχές και σαφώς συνδέεται με το κόστος ενέργειας. Μην ακούτε αυτά που λέει ο κ. Γεωργιάδης. Γιατί; Μα, γιατί το σχέδιο απολιγνιτοποίησης Μητσοτάκη ήταν σχέδιο, για να δημιουργηθούν ιδιωτικές μονάδες ηλεκτροπαραγωγής από φυσικό αέριο. Δηλαδή, να κλείσουν οι λιγνίτες, όχι για να μπούνε ανανεώσιμες πηγές ενέργειας -που κι εδώ έχει δημιουργήσει βραχυκύκλωμα η Κυβέρνηση Μητσοτάκη με τον νόμο Χατζηδάκη- αλλά για να έχουμε ιδιωτικές μονάδες με εισαγόμενο καύσιμο, χωρίς ασφάλεια δηλαδή ενεργειακή, με κόστος άνθρακα γιατί είναι ορυκτό και μάλιστα πανάκριβο.

Ας δούμε λιγάκι τι έγινε τους τελευταίους είκοσι επτά μήνες στη δυτική Μακεδονία. Τι έγινε στη Μεγαλόπολη; Το μόνο που έγινε εξαιτίας της Κυβέρνησης είναι κάρτες ανεργίας, χιλιάδες κάρτες ανεργίας. Δηλαδή, σε όλη την Ελλάδα και οι λογαριασμοί ρεύματος και οι κάρτες ανεργίας στις λιγνιτικές περιοχές έχουν μια υπογραφή: Κυριάκος Μητσοτάκης-Νέα Δημοκρατία. Κι αυτά είναι πραγματικότητα, γιατί όλα τα υπόλοιπα είναι υποσχέσεις και εξαγγελίες.

Τι απαντάτε στην ανησυχία για το χρονοδιάγραμμα της απολιγνιτοποίησης -το έβαλαν και όλοι οι δήμαρχοι- που δεν βγαίνει; Τι απαντάτε για το ότι είπατε στην αρχή 2028, μετά 2023, μετά δηλαδή 2025, μετά ξανά 2028; Ούτε αυτό δεν μπορείτε να τηρήσετε; Ο κ. Χατζηδάκης το Σεπτέμβρη του 2020 –και το καταθέτω κι αυτό, κύριε Πρόεδρε- είχε ο ίδιος ανακοινώσει το κλείσιμο της Μεγαλόπολης εγγράφως σε συνέντευξη Τύπου. Και τελικά τι έγινε; Το 2021 ήρθε και ξαναπήρε μπρος τη Μεγαλόπολη, γιατί είχαμε πρόβλημα επάρκειας. Μα, εσείς δεν είπατε ότι δουλεύουν οι λιγνιτικές στο φουλ; Το είπε εδώ ο κ. Γεωργιάδης δύο φορές. Καταθέτουμε, λοιπόν, κύριε Πρόεδρε, έγγραφο του ΑΔΜΗΕ που δείχνει ότι τον Οκτώβριο δεν δουλεύανε οι λιγνιτικές στο φουλ, αλλά δούλευε το φυσικό αέριο στο φουλ. Και καταθέτω επίσης και έγγραφο του κ. Σκρέκα που μας λέει -και το είπε στη συνέντευξη Τύπου- ότι από το φυσικό αέριο έχουμε κόστος 150 ευρώ, ενώ από τις λιγνιτικές 110 με 115.

Άρα, η Κυβέρνηση ούτε την απολιγνιτοποίηση προχωράει, που έπρεπε, ούτε με το κόστος ενέργειας κάνει κάτι προς όφελος των Ελλήνων πολιτών. Αυτή είναι η απόδειξη της δικής σας έλλειψης ενεργειακής στρατηγικής. Και πολύ φοβόμαστε ότι δεν θα έχουμε ούτε απανθρακοποίηση ούτε από απολιγνιτοποίηση. Θα έχουμε πολλά μπρος-πίσω. Το πρόβλημα είναι, όμως, ότι η ζημιά που δημιουργείται στην ελληνική πολιτεία θα έχει ήδη γίνει. Και η ζημιά ποια είναι; Το πλιάτσικο που αυτήν την περίοδο εξελίσσεται στους ενεργειακούς φορείς. Και μάλιστα, θα έρθουν οι ιδιώτες με τις ηλεκτροπαραγωγικές μονάδες με φυσικό αέριο και θα ζητάνε στη συνέχεια και ενίσχυση και θα πληρώσουν οι πολίτες στη δυτική Μακεδονία και στη Μεγαλόπολη και για δεύτερη φορά τη μετάβαση. Η εισηγήτριά μας, η κ. Πέρκα, τα παρουσίασε πάρα πολύ αναλυτικά και τα ελλείμματα στις δύο λιγνιτικές περιοχές, αλλά και το κόστος. Πουλάτε, λοιπόν, τα ασημικά, δεσμεύετε το φυσικό αέριο και οδηγείτε τις ελληνικές περιοχές σε φτωχοποίηση.

Και είναι μήπως περιβαλλοντική η πολιτική αυτή; Ας το ξεκαθαρίσουμε. Κυρίες και κύριοι Βουλευτές, η Κυβέρνηση του Κυριάκου Μητσοτάκη στην Ευρωπαϊκή Ένωση προτείνει στην ταξινομία, στην επιλεξιμότητα δηλαδή, των επενδύσεων, να περιληφθεί η πυρηνική ενέργεια και το φυσικό αέριο. Στην Ελλάδα προωθεί την καύση των απορριμμάτων και ταυτόχρονα, σκάνδαλα στην ανακύκλωση, γιατί οι πολίτες πλέον και οι δήμοι δεν έχουν κάδους. Καταργεί και διασπά τον σχεδιασμό. Το κάνει και σε αυτό το νομοσχέδιο με διάφορα ειδικά φωτογραφικά άρθρα, ενώ έχει αναιρέσει ακόμα και την προστασία στις περιοχές «NATURA 2000» και έχουμε καταδίκη πλέον από την Ευρώπη το 2000 για τις περιοχές «NATURA 2000», ενώ βραχυκυκλώνει ταυτόχρονα και τους δασικούς χάρτες και το Κτηματολόγιο.

Δεν μπορείτε να απαντήσετε ούτε καν στα στοιχειώδη. Λένε οι τοπικοί φορείς, θέλουμε συμμετοχή, να γνωρίζουμε τι θα γίνει στην περιοχή μας. Δεν το φέρατε, θα το φέρετε με νομοτεχνικές μας είπατε σήμερα. Δηλαδή, συρθήκατε σε μία αλλαγή, αλλά για σκεφτείτε για ποιο λόγο η Κυβέρνηση δεν πρότεινε τη συμμετοχή των τοπικών φορέων;

Πρώτα απ’ όλα γιατί δεν έχει κανένα σεβασμό στις ανάγκες της δημοκρατίας και του τοπικού πληθυσμού. Αλλά μήπως και γιατί θέλει πίσω από κλειστές πόρτες, να συνεχίσει αναθέσεις και συμβόλαια σε ημέτερους και για αυτές τις περιοχές; Δηλαδή πάνω στη φτωχοποίηση, στην αγωνία και στην ανεργία της δυτικής Μακεδονίας και της Μεγαλόπολης, θέλετε να κάνετε κι άλλα deals με τους κολλητούς του Mαξίμου.

Αυτή πραγματικά είναι η κατάσταση και νομίζω την είπε και το WWF στις επιτροπές στην ακρόαση. Δημόσιες υπερεξουσίες στον οργανισμό που προβλέπει η Κυβέρνηση, που κινδυνεύει να καταστεί έρμαιο αδιαφάνειας, κακοδιοίκησης και σύγκρουσης συμφερόντων. Αυτό κάνει η Κυβέρνηση και με αυτό το νομοσχέδιο.

Ας ξεκαθαρίσουμε, όμως, κάποια πράγματα. Η απολιγνιτοποίηση είναι απαραίτητη, αλλά είναι η απανθρακοποίηση απαραίτητη. Ξοδέψατε δύο χρόνια με ωραίες λέξεις -είναι γεγονός και πιθανά και ωραία power point- για να πείτε αυτή τη στιγμή ότι θα ξεκινήσετε τη συζήτηση για το σύστημα διακυβέρνησης, ενώ οι πολίτες είναι ήδη άνεργοι -και αυτό δεν έγινε επί ΣΥΡΙΖΑ.

Θα σας καταθέσω, γιατί ακούστηκαν πάρα πολλά ψέματα από τους Υπουργούς, δυστυχώς, ότι ο ΣΥΡΙΖΑ, όχι απλά προχώρησε -και θα πάρω και την δευτερολογία μου, κύριε Πρόεδρε- αλλά καταθέσαμε και ερώτηση, την οποία έχουν υπογράψει και η κ. Πέρκα και η κ. Βέτα, στις 27 Σεπτεμβρίου του 2019, που σας λέμε ό,τι έγινε στην περίοδο της διακυβέρνησης μέχρι και πρόταση ειδικής οδηγίας είχαμε κάνει στην Ευρωπαϊκή Ένωση και το πρώτο Ταμείο Δίκαιης Μετάβασης και μάλιστα αυτό τελικά οδήγησε στην πλατφόρμα «Coal Regions in Transition». Έτσι ήρθε η Παγκόσμια Τράπεζα στη δυτική Μακεδονία, έτσι ξεκίνησαν οι μελέτες, επί ΣΥΡΙΖΑ έγιναν όλα αυτά και ιδρύθηκε πράγματι το πρώτο Ταμείο Δίκαιης Μετάβασης -και θα το καταθέσω, κύριε Πρόεδρε- με περίσσευμα από τον λογαριασμό ΑΤΕ, που είχατε χρεοκοπήσει τα προηγούμενα χρόνια.

Έχουμε εδώ δύο νόμους τον 4585/2018 και ταυτόχρονα έχουμε τον 4569/2019 και την υπουργική απόφαση που περιείχε -και θα τα καταθέσω, κύριε Πρόεδρε- τι ακριβώς προβλεπόταν για να χρηματοδοτήσει τη δυτική Μακεδονία. Και τι έγινε; Δυστυχώς, θα καταθέσω, κύριε Πρόεδρε, επίσης την πρόσκληση υποβολής χρηματοδοτήσεων που έβγαλε αυτή η Κυβέρνηση και προσέξτε τις ημερομηνίες. Στις 22 Σεπτεμβρίου του 2021 προκήρυξε ένα μέτρο που γράφει μέσα ότι είναι οι πόροι του 2018. Ήταν εξασφαλισμένοι οι πόροι από τον ΣΥΡΙΖΑ και τους προκηρύξατε μετά από δύο χρόνια; Αυτό είναι η ντροπή για τη δυτική Μακεδονία, αυτό είναι ντροπή για τη Μεγαλόπολη.

Εμείς, όμως, έχουμε προτάσεις και τις προτάσεις μας καταθέσαμε δημόσια. Ο Αλέξης Τσίπρας την προηγούμενη εβδομάδα ήταν εκεί με τις συναδέλφους μου από τη δυτική Μακεδονία και τα είπε ξεκάθαρα. Ποια είναι η διαφορά μας; Εμείς πιστεύουμε σε μια πολιτεία η οποία θα είναι ισχυρή και θα εγγυηθεί τη μετάβαση για όλους τους πολίτες, για να μην μείνει κανείς πίσω. Εσείς πιστεύετε σε μια κοινωνία και μια πολιτεία που θα είναι αδύναμη, για να κάνουν πλιάτσικο οι κολλητοί σας.

Οι λιγνιτικές περιοχές και μπορούν και πρέπει να αποτελέσουν πρότυπα δίκαιης ανάπτυξης. Και πρέπει η πολιτεία να δώσει σε αυτές τις περιοχές, το ακαθάριστο προϊόν και τις θέσεις εργασίας που τους στερεί η διαδικασία της απανθρακοποίησης. Γι’ αυτό και καταθέσαμε την πρόταση της ρήτρας μηδενικού αναπτυξιακού και κοινωνικού ελλείμματος για τη δυτική Μακεδονία και τη Μεγαλόπολη.

Τι σημαίνει αυτό; Κάτι που δεν θέλετε. Θέλει δημόσιες επενδύσεις ισχυρές, θέλει εισόδημα έκτακτης ανάγκης για όσους το χρειάζονται. Θέλει στήριξη όλων των επιχειρήσεων και των μικρομεσαίων στην περιοχή. Γιατί πρέπει και να στηριχθεί η επιχειρηματικότητα και να προσελκυστεί και άλλη επιχειρηματικότητα και όχι μόνο για κάποιους μεγάλους. Θέλει και χωρικό σχεδιασμό, ο οποίος θα γίνει για περιοχές εγκατάστασης νέων παραγωγικών δραστηριοτήτων, κάτι που δεν μπορεί να γίνει φυσικά όταν κλείνουν πανεπιστημιακά τμήματα στη δυτική Μακεδονία. Η νέα επιχειρηματικότητα πρέπει να έχει κίνητρα αλλά πρέπει να έχει και κριτήρια τις θέσεις εργασίας, το περιβαλλοντικό αποτύπωμα, το κλιματικό αποτύπωμα.

Γι’ αυτό και προτείναμε, πρώτο άξονα, την αποκατάσταση των εδαφών με νέες χρήσεις γης και την επανααπόδοση των εδαφών αυτών στην τοπική κοινωνία, όχι μέσω ενός αδιαφανούς πλαισίου που βολεύει μόνο πιθανά τη ΔΕΗ, που τώρα την ιδιωτικοποιείτε, γι’ αυτό κάνετε χατίρια ακόμη και πάνω στην εκχώρηση, αλλά με τη δημιουργία και πρωτογενούς τομέα και θέσεων επιχειρηματικών δραστηριοτήτων, που θα είναι και οι δήμοι μέσα συμμέτοχοι σε αυτή τη διαχείριση. Γιατί θέλουμε και πρωτογενή τομέα αλλά και κεντρικό ρόλο στην περιοχή και στην αυτοδιοίκηση.

Δεύτερος άξονας είναι η στήριξη των ανέργων και η καταπολέμηση της απειλής του κοινωνικού αποκλεισμού. Πώς θα γίνει αυτό; Σας το προτείνουμε. Με πάγωμα των χρεών σε όσους έχουν επενδύσει και με εισόδημα έκτακτης ανάγκης.

Ο τρίτος άξονας είναι οι νέες επενδύσεις με ειδικό καθεστώς κρατικών ενισχύσεων, διότι εμείς υποβάλαμε όλοι οι Βουλευτές του ΣΥΡΙΖΑ, ειδική τροπολογία για ειδικό κεφάλαιο στον αναπτυξιακό νόμο και δεν το ψηφίσατε και ήμασταν εδώ. Άρα, θέλουμε ειδικό αναπτυξιακό νόμο και κάλυψη του ασφαλιστικού και εργατικού κόστους και κίνητρα.

Τέταρτος άξονας, χρειαζόμαστε ένα Πρόγραμμα Δημοσίων Επενδύσεων, που να ασχολείται με θέματα όπως η παιδεία, η υγεία, οι υποδομές του πολιτισμού αλλά και οδικές διασυνδέσεις στην ηλεκτροκίνηση.

Πέμπτος άξονας, ένα καθολικό «ΕΞΟΙΚΟΝΟΜΩ». Η περιοχή θέλουμε να είναι πρωτοπόρα στο «ΕΞΟΙΚΟΝΟΜΩ», να έχουμε ένα πρόγραμμα στήριξης από την πολιτεία καθολικό, για όλες τις κατοικίες, για όλη την επαγγελματική στέγη αλλά και για τα δημόσια κτήρια που εδώ και δύο χρόνια δεν έχετε κάνει ακόμα τίποτα σε όλη την Ελλάδα για το πρόγραμμα «ΗΛΕΚΤΡΑ» που σας παραδώσαμε.

Έκτος άξονας, ενεργειακές κοινότητες και στη δυτική Μακεδονία και στη Μεγαλόπολη, έτσι ώστε να γίνουν οι περιοχές αυτές μία κυψέλη κοινοτήτων ενεργειακών, έτσι ώστε τα νοικοκυριά, οι επιχειρήσεις, οι αγρότες να στηριχθούν με αυτοπαραγωγή αυτοκατανάλωση κάτι που είναι και η προγραμματική μας δέσμευση ώστε το 50% των νέων αδειών να βγαίνουν από αυτοπαραγωγή, κατανάλωση και κοινότητες.

Θέλουμε οι λιγνιτικές περιοχές να είναι ο πιλότος για αυτήν τη μεγάλη αλλαγή. Οι καταναλωτές έτσι να καλύπτουν τις ανάγκες τους, να έχουν χαμηλότερο κόστος, να έχουμε, όμως και συμφωνία για τις χωροθετήσεις, που δεν έχουμε σήμερα και να έχουμε εργαλεία χρηματοδότησης, γιατί εδώ και δύο χρόνια έχετε παγώσει τις ενεργειακές κοινότητες και την προτεραιότητα σύνδεσης στο δίκτυο.

Δυστυχώς, η Κυβέρνηση θυμήθηκε ξαφνικά τις ενεργειακές κοινότητες τώρα που δύο χρόνια τις έχει παγωμένες. Θεωρώ ότι είναι ντροπή και υποκρισία να έρχεται και να ανακοινώνει τώρα μέτρα για τις ενεργειακές κοινότητες στη δυτική Μακεδονία και να μας λέει η γενική γραμματέας -και θα το καταθέσω, κύριε Πρόεδρε- ότι επειδή είναι αντιληπτό πως αιτήσεις για έργα ΑΠΕ είναι πάρα πολλές έως υπερβολικές, λέει η κ. Σδούκου, ότι ούτε η Κυβέρνηση αλλά ούτε εσείς θα θέλετε να γεμίσει ο τόπος φωτοβολταϊκά. Δηλαδή, το επιτρέψετε και τώρα έρχεστε να παραπονιέστε γι’ αυτά που έχετε κάνει εσείς;

Μήπως, όμως, πάνε καλύτερα οι υπόλοιποι τομείς; Όχι βέβαια, ούτε η επιχειρηματικότητα. Για ποιο λόγο; Για το λόγο αυτό προτείνουμε τον έβδομο άξονα. Το περιβαλλοντικό τιμολόγιο ενέργειας και σε επιχειρήσεις. Ξεκινήσαμε για όλη την κατανάλωση στα νοικοκυριά επί κυβέρνησης ΣΥΡΙΖΑ. Μας ρωτάτε τι κάναμε. Το κάναμε αυτό, ήταν δέσμευσή μας, αλλά δεν το επεκτείνετε στις επιχειρήσεις που το προτείνουμε. Κι αυτό είναι ένα ακόμα μέτρο που μπορεί να βοηθήσει την επιχειρηματικότητα, ώστε να έχουμε χαμηλότερο κόστος ενέργειας στην παραγωγή.

Γίνεται κάτι από όλα αυτά; Όχι, κυρίες και κύριοι βουλευτές, και γι’ αυτό είμαστε ανήσυχοι. Διότι πέρα από την ανησυχία των περιοχών αυτών διαπιστώνουμε να έχουν μεγάλες καθυστερήσεις οι πληρωμές σε όλο το ΕΣΠΑ. Οι καταγγελίες λένε ότι ένα δισεκατομμύριο καθυστερεί σε πληρωμές -τα είπε νομίζω ο κ. Χαρίτσης χθες σε επίκαιρη- και σε εργολήπτες και σε πληγέντες από την πανδημία μέτρα, δηλαδή τα οποία προκηρύξατε δεν πληρώνονται. Και αυτό είναι ένα δισεκατομμύριο που λείπει από την αγορά εν όψει Χριστουγέννων, ενώ ταυτόχρονα διαπιστώνουμε ότι δεν πιάνετε κανένα στόχο για το Ταμείο Ανάκαμψης. Δεν θα πιάσετε κανένα στόχο για το Ταμείο Ανάκαμψης, δυστυχώς ούτε για το 2022. Θα γίνει το Ταμείο Ανάκαμψης η χαμένη ευκαιρία της Ελλάδας.

Αυτό κάνει η Κυβέρνηση Μητσοτάκη. Και για όλα αυτά εμείς θέλουμε απαντήσεις και ολοκληρώνω, κύριε Πρόεδρε. Το σύστημα διακυβέρνησης που κατέθεσε σήμερα η Νέα Δημοκρατία, έχει καταρριφθεί και από την κ. Πέρκα και από όλους τους υπόλοιπους εισηγητές, αλλά και από τους φορείς που καλέσαμε. Το μείζον έλλειμμα, όμως, στην περιοχή είναι το έλλειμμα του αναπτυξιακού σχεδίου που εμείς ήρθαμε στην περιοχή και κάναμε διαβούλευση και ήσασταν εκεί κύριε Αμανατίδη, τον Ιούνιο του 2018, έτσι ώστε τον Οκτώβριο να βγει όλο το θεσμικό πλαίσιο μετά από διαβούλευση που κάναμε μαζί με τους φορείς και όχι με ματ, χημικά και μαύρες σημαίες. Δίπλα στην κοινωνία το κάναμε και λύναμε προβλήματα τότε.

Το μόνο που προσπαθεί να κάνει η Συμπολίτευση και η Κυβέρνηση είναι να ρίξει τις ευθύνες στο ΣΥΡΙΖΑ. Λες και ο ΣΥΡΙΖΑ είναι υπεύθυνος για την εξαγγελία…

**ΠΡΟΕΔΡΕΥΩΝ (Χαράλαμπος Αθανασίου):** Ολοκληρώστε, κύριε συνάδελφε. Έχετε εξαντλήσει και την δευτερολογία σας. Σας παρακαλώ.

**ΣΩΚΡΑΤΗΣ ΦΑΜΕΛΛΟΣ:** …γι’ αυτή την κούφια, προσχηματική και χωρίς σχέδιο εξαγγελία του κ. Μητσοτάκη στον ΟΗΕ.

Γιατί, όμως, άραγε τα ρίχνετε όλα στο ΣΥΡΙΖΑ; Θέλετε προφανώς να κρύψετε τις ευθύνες σας. Θέλετε να ξεχνάει ο κόσμος ότι είστε δυόμισι χρόνια Κυβέρνηση και είστε υπεύθυνοι για όλα αυτά που ζούμε. Μεγάλη αλήθεια αυτή. Όπως και όποτε αν λήξει η θητεία σας με οποιοδήποτε τρόπο, να είστε σίγουροι ότι ο ελληνικός λαός θα θέλει να ξεχάσει γρήγορα την καταστροφική περίοδο διακυβέρνησης του Κυριάκου Μητσοτάκη. Γιατί είστε μια καταστροφική Κυβέρνηση για τη χώρα. Κι αυτό το ζουν οι λιγνιτικές περιοχές, το ζουν όλοι οι άνθρωποι με μεγάλη αγωνία, δυστυχώς, και μεγάλη ανεργία. Σε αυτά δεν δώσατε απαντήσεις.

Ευχαριστώ πολύ, κύριε Πρόεδρε.

(Στο σημείο αυτό ο Βουλευτής κ. Σωκράτης Φάμελλος, καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ.

Τον λόγο έχει τώρα ο κ. Ζήσης Τζηκαλάγιας από την Νέα Δημοκρατία. Να κάνουμε έναν προγραμματισμό. Αμέσως μετά θα μιλήσει η κ. Καλλιόπη Βέττα από τον ΣΥΡΙΖΑ, η κ. Καφαντάρη θα πρέπει να μιλήσει γιατί θα πρέπει να πάει στην επιτροπή. Και αμέσως μετά, κύριε Χήτα, θα μιλήσετε.

Ελάτε, κύριε συνάδελφε, έχετε τον λόγο.

**ΖΗΣΗΣ ΤΖΗΚΑΛΑΓΙΑΣ:** Κύριε Πρόεδρε, κυρίες και κύριοι συνάδελφοι, μετά από τις ομιλίες αλληλοδιαδόχως τεσσάρων Κοινοβουλευτικών Εκπροσώπων, τριών Υπουργών και ενός Προέδρου κόμματος επανέρχεται μετά από πολλή ώρα ο κατάλογος των ομιλητών Βουλευτών.

Θέλω να ξεκινήσω, όπως ο προλαλήσας Υπουργός Ανάπτυξης και γιατί το κρίνω αναγκαίο, αλλά κυρίως, γιατί η ιστορία έχει γράψει το Σεπτέμβριο του 2019 από το Βήμα της Γενικής Συνέλευσης του Οργανισμού Ηνωμένων Εθνών ο Πρωθυπουργός Κυριάκος Μητσοτάκης ανακοίνωσε την απόφασή του, την απόφαση της Ελλάδος να συνδράμει με όλες της τις δυνάμεις στη μείωση των ρύπων έως 55% έως το 2030. Μια απόφαση η οποία για να γίνει πράξη σαν μεγαλόπνοο σχέδιο έπρεπε να γίνει ενσωμάτωση με το εθνικό σχέδιο της ενέργειας και κλίματος της πλήρους απολιγνιτοποίησης της χώρας έως το 2028, γιατί ο λιγνίτης είναι στη χρήση του και ρυπογόνος και ακριβός. Ένα μεγάλο, ένα στρατηγικό σχέδιο που προκάλεσε σε κάποιους αμφιβολίες σε άλλους αμφισβητήσεις. Κάποιοι μίλησαν για βιασύνη, αλλά αποδεικνύεται μέρα με τη μέρα αυτά τα δύο χρόνια με τη πολύ και σοβαρή δουλειά που έγινε ότι ήταν και μελετημένο σχέδιο και στοχευμένο και κυρίως, δικαιωμένο γιατί η Ελλάδα θέλει να είναι στην πρωτοπορία της Ευρωπαϊκής Ένωσης. Μέχρι το 2050 να έχουμε κλιματική ουδετερότητα με κυκλική οικονομία μέσα από εθνικά σχέδια δίκαιης μετάβασης. Πετυχαίνει η Ελλάδα να είναι πρωτοπόρα. Πρώτη στην Ευρωπαϊκή Ένωση. Γιατί καταφέραμε να είμαστε η πρώτη χώρα που έχουμε εθνικό σχέδιο για τη δίκαιη αναπτυξιακή μετάβαση. Γι’ αυτό και είμαστε πρώτοι στο να πάρουμε βοήθεια και στήριξη από τον ευρωπαϊκό μηχανισμό της δίκαιης μετάβασης, κάτι που επιδιώκουν τώρα για να ακολουθήσουν άλλες χώρες της Ευρωπαϊκής Ένωσης και έτσι εξασφαλίσαμε σχεδόν η βοήθεια να είναι 900 ευρώ ανά κάτοικο των περιοχών στις οποίες θα γίνει η μετάβαση.

Πρέπει να τονίσω από την αρχή ότι θεωρούμε ότι σε αυτήν την προσπάθεια στρατηγικός θα είναι ο ρόλος του Πανεπιστημίου της Δυτικής Μακεδονίας με επανακατάρτιση του ανθρώπινου δυναμικού στην πράσινη επιχειρηματικότητα.

Κυρίες και κύριοι συνάδελφοι, θεωρούμε ότι η απολιγνιτοποίηση αποτελεί το ισχυρό αντίδοτο στην κλιματική κρίση. Προκειμένου να τα πετύχουμε όλα αυτά, υπάρχουν διάφορα εργαλεία, διάφορες δομές τις οποίες λειτουργούμε. Η πρώτη σημαντική δομή είναι η ειδική υπηρεσία της δίκαιης αναπτυξιακής μετάβασης και μιας και ο αξιότιμος Πρόεδρος του ΜέΡΑ25 αναγνώρισε ότι ο αείμνηστος εθνάρχης Κωνσταντίνος Καραμανλής ήταν αυτός ο οποίος συνέβαλε στον εξηλεκτρισμό της χώρας εδώ και εξήντα χρόνια, φτιάχνοντας τη δημόσια επιχείρηση ηλεκτρισμού, θέλω να πω ότι η βασική δομή του σχεδίου δίκαιης αναπτυξιακής μετάβασης είναι αυτοτελής δημόσια υπηρεσία.

Επαναλαμβάνω η ειδική υπηρεσία του ΔΑΜ είναι αυτοτελής δημόσια υπηρεσία, η οποία θα ελέγχει τις επιτροπές της αξιολόγησης των έργων του ΔΑΜ, αυτών που γίνονται εντός των εδαφικών σχεδίων της δίκαιης μετάβασης.

Δεύτερον, συστήνουμε το νομικό πρόσωπο ιδιωτικού δικαίου, τη «ΜΕΤΑΒΑΣΗ Α.Ε.», της οποίας κύριο στόχο αποτελεί η αναβάθμιση και αξιοποίηση των εδαφών των ζωνών της απολιγνιτοποίησης. Αυτή η μετάβαση θα αποκτήσει την κυριότητα των εκτάσεων και θα ασχολείται με την προσέλκυση, αξιολόγηση και υποστήριξη των επενδύσεων.

Μεγάλη μέριμνα λαμβάνουμε για την επιτάχυνση των έργων ανανεώσιμων πηγών ενέργειας και της συμπαραγωγής ηλεκτρισμού και θέρμανσης υψηλής απόδοσης. Επειδή πιστεύουμε στον ρόλο της αυτοδιοίκησης του Α΄ και Β΄ βαθμού, γι’ αυτό και συστήνουμε τη Διαδημοτική Επιχείρηση Τηλεθέρμανσης, για να διαχειριστεί τα ζητήματα που προκύπτουν από τη μετάβαση.

Ο Υπουργός που θα εποπτεύει μαζί με τη «ΜΕΤΑΒΑΣΗ Α.Ε.» θα υλοποιεί τα εδαφικά πολεοδομικά σχέδια εντός των ζωνών της απολιγνιτοποίησης. Ο Υπουργός έχει την αρμοδιότητα να εγκρίνει εύκολα επενδύσεις πάνω από 50.000 ευρώ σε περιοχές με χαμηλό αποτύπωμα περιβαλλοντικό και ανθρακικό.

Η χρηματοδότηση είναι διασφαλισμένη από πολλές πηγές, κυρίως από τον Ευρωπαϊκό Μηχανισμό Δίκαιης Μετάβασης στον οποίο θα υπάρξει το Ταμείο Δίκαιης Μετάβασης που μέσα στο ταμείο υπάρχει ειδικό πρόγραμμα ΕΣΠΑ Δίκαιης Μετάβασης από το 2021 μέχρι το 2027 από την Ευρωπαϊκή Τράπεζα Επενδύσεων, από το Ταμείο Ανάκαμψης, από το Πράσινο Ταμείο και από ένα καθεστώς Invest European Union που ασχολείται, κυρίως, με την προσέλκυση των ιδιωτικών κεφαλαίων.

Επειδή μας ενδιαφέρει και η μετάβαση να είναι ομαλή, αλλά και η μετέπειτα περίοδος γι’ αυτό το κράτος θα είναι αρωγός και συνοδοιπόρος για τα προβλήματα που απασχολούν τις τοπικές κοινωνίες που είναι η ανεργία, η θέρμανση, το κόστος της ενέργειας. Σύντομα έρχεται –είναι στη διαβούλευση- νέος αναπτυξιακός νόμος ο οποίος θέλει να έχει σαν στόχο μια Ελλάδα με ισχυρή ανάπτυξη. Εκεί προβλέπονται και κρατικές ενισχύσεις και κίνητρα για φορολογικές απαλλαγές και επιδοτήσεις. Επειδή θέλουμε να είναι ταχεία η αδειοδότηση όλων αυτών των έργων, γι’ αυτό και προβλέπουμε να γίνεται όπως με τις στρατηγικές επενδύσεις για έργα πάνω από 5 εκατομμύρια ευρώ σε περιοχές ΔΑΜ θα είναι πολύ γρήγορες οι διαδικασίες. Η Κυβέρνησή μας με την προσπάθειά της, με τη μεθοδικότητά της, εξασφαλίζει πάνω από 7 δισεκατομμύρια, έτσι ώστε να πετύχουμε η μετάβαση να είναι δίκαιη για όλους.

Τέλος, κύριε Πρόεδρε, να εστιάσω λίγο στη δυτική Μακεδονία, η οποία ξέρουμε πολύ καλά ότι για εξήντα ολόκληρα χρόνια σαν ενιαία Περιφέρεια ήταν η ατμομηχανή της παραγωγής της ενέργειας της χώρας. Αυτό είχε ένα κόστος. Επειδή εθεωρείτο ότι έχει υψηλό ΑΕΠ, κάποιες περιοχές που δεν ωφελούνταν από το λιγνίτη, από την εξόρυξη και την παραγωγή της ηλεκτρικής ενέργειας, στερούνταν πόρους, όπως η Καστοριά και τα Γρεβενά. Γι’ αυτό και δώσαμε μεγάλη προσπάθεια στο να υπάρχει μια αναλογική ποσόστωση σε αυτή τη διαδικασία και η Κυβέρνηση με το ΣΔΑΜ και με αυτά που έχουμε πάρει μέχρι τώρα, όπως για τους νέους αγρότες που διπλασιάσαμε τα ποσά 35.000, 40.000 χιλιάδες ευρώ, με την εκταμίευση του 70% να γίνεται από τους πρώτους έξι-επτά μήνες εφόσον κατατεθεί το επιχειρησιακό σχέδιο, με προγράμματα του ΟΑΕΔ που δίνουν οικονομική ανάσα και με προγράμματα που έρχονται και θα συμβάλουν πραγματικά στην οικονομική ανάταση.

Κλείνοντας, θέλω να ευχαριστήσω και να συγχαρώ για τις δεσμεύσεις και διαβεβαιώσεις τις έμπρακτες που έδωσαν και ο επικεφαλής του Προγράμματος Δίκαιης Μετάβασης, ο πρώην Υπουργός και καταξιωμένος ανώτατος τεχνοκράτης της Ευρωπαϊκής Ένωσης ο κ. Κωστής Μουσουρούλης, αλλά και οι αρμόδιοι Υπουργοί, με τελευταίο κύριο ενασχολούμενο τον Αναπληρωτή Υπουργό τον κ. Παπαθανάση που όλοι αυτοί με την παρουσία και ό,τι συμβολίζει αυτό του Πρωθυπουργού, διαβεβαίωσαν ότι η δυτική Μακεδονία θα έχει περισσότερα κίνητρα εμφανώς από όλες τις υπόλοιπες περιφέρειες της Ελλάδος στα προγράμματα και τις επενδύσεις που δίνουν από τώρα και πέρα. Και όσον αφορά την εντός της περιφέρειας τακτική και πολιτική, η Κοζάνη και η Φλώρινα θα έχουν ένα μικρό σκαλοπάτι περισσότερο από την Καστοριά και τα Γρεβενά, έτσι ώστε τελικά να συγκλίνουμε ενιαία σαν Περιφέρεια Δυτικής Μακεδονίας το 2030 σε μια Ελλάδα με περισσότερη πράσινη ενέργεια, με περισσότερη κυκλική οικονομία, πιο οικολογική και πιο ανθρώπινη.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ.

Παρακαλώ, όλους τους ομιλητές να τηρούν τον χρόνο γιατί ο κατάλογος είναι μεγάλος και ακόμη δεν έχουν μιλήσει οι Κοινοβουλευτικοί Εκπρόσωποι.

Τον λόγο έχει τώρα η κ. Καλλιόπη Βέττα από τον ΣΥΡΙΖΑ και αμέσως μετά η κ. Καφαντάρη.

**ΚΑΛΛΙΟΠΗ ΒΕΤΤΑ:** Ευχαριστώ, κύριε Πρόεδρε.

Κυρίες και κύριοι συνάδελφοι, το σημερινό νομοσχέδιο αποτελεί μια ευκαιρία να κάνουμε μια σύντομη ανασκόπηση για τα πεπραγμένα της Κυβέρνησης στον τομέα της απολιγνιτοποίησης.

Θα πω προκαταβολικά ότι το γενικό συμπέρασμα, όπως αποτυπώνεται από όλους τους ποσοτικούς και ποιοτικούς δείκτες, είναι αποκαρδιωτικό.

Η ανεργία συνεχώς αυξάνεται στις πληττόμενες περιοχές. Υπάρχει έλλειψη ικανής και εξασφαλισμένης χρηματοδότησης, διότι το πραγματικό ποσό είναι 1,6 δισεκατομμύριο συν 300 εκατομμύρια για την αποκατάσταση εδαφών από το Ταμείο Ανάκαμψης. Τα υπόλοιπα για την προσέλκυση και τη μόχλευση ιδιωτικών κεφαλαίων είναι ευχολόγια.

Επίσης, υπάρχει ανησυχία για την επάρκεια και την ενεργειακή αυτονομία. Η περιβαλλοντολογική ισορροπία, οι αποκαταστάσεις εδαφών ή οι μετεγκαταστάσεις οικισμών, το μέλλον της Πτολεμαΐδας 5, οι τηλεθερμάνσεις είναι τα βασικά πεδία που εξετάζει η Κυβέρνηση εδώ και δυόμισι χρόνια και έχει μείνει μετεξεταστέα.

Το σημερινό νομοσχέδιο δε, είναι μια ξεκάθαρη ομολογία αποτυχίας. Είναι το επιστέγασμα και η κορωνίδα της αδράνειας, της ολιγωρίας, της αδιαφάνειας, της έλλειψης διαβούλευσης και συμμετοχικότητας που χαρακτηρίζει τις πρωτοβουλίες της Κυβέρνησης, όπως εξάλλου ανέφεραν και οι θεσμικοί και αυτοδιοικητικοί φορείς οι οποίοι κλήθηκαν στην Κοινοβουλευτική Επιτροπή Παραγωγής και Εμπορίου.

Επί της ουσίας ψηφίζουμε σήμερα μια δομή για την απολιγνιτοποίηση, που στην καλύτερη των περιπτώσεων θα στελεχωθεί πλήρως έως την άνοιξη του 2022, με αντικείμενο να εξετάσει, να προωθήσει, να ελέγξει προτάσεις και μέτρα που θα ανακουφίσουν τις λιγνιτικές περιοχές για μια διαδικασία που θα έχει ολοκληρωθεί το 2023. Μέχρι να καταλάβουν οι υπηρεσιακοί και οι πολυπληθείς, που είναι και πολυπληθείς και καλοπληρωμένοι, και για μια ακόμη φορά εξωτερικοί συνεργάτες και μετακλητοί ποιο είναι το αντικείμενό τους, σε ποιες περιοχές εφαρμόζεται, ποια είναι τα πρόσωπα και οι δομές με τις οποίες πρέπει να συνεννοηθούν, θα έχει τελειώσει επί της ουσίας η απολιγνιτοποίηση, χωρίς να υπάρξει ούτε μία ουσιαστική, ευεργετική πρωτοβουλία για τους κατοίκους της δυτικής Μακεδονίας και της Μεγαλόπολης.

Παράλληλα, επί των διατάξεων του νομοσχεδίου προάγεται η πολυαρχία, η συγκεντρωτικότητα, όπως και ο υδροκέφαλος και γραφειοκρατικός χαρακτήρας του εγχειρήματος. Συνοπτικά θα αναφέρω τα εξής: Το μοντέλο διακυβέρνησης δεν πληροί τις προϋποθέσεις του Κανονισμού για το Ταμείο Δίκαιης Μετάβασης, τον κανονισμό κοινών διατάξεων των ταμείων, της εργαλειοθήκης της διακυβέρνησης της μετάβασης για το σχεδιασμό δομών διακυβέρνησης της Ευρωπαϊκής Επιτροπής, καθώς και τις υποδείξεις της Παγκόσμιας Τράπεζας στον οδικό χάρτη για τη μετάβαση της δυτικής Μακεδονίας στη μεταλιγνιτική εποχή.

Συγχρόνως, δεν προβλέπεται περιφερειακή διάσταση του μοντέλου, καθώς υπάρχει παντελής απουσία των τοπικών φορέων, άρθρα 3, 10, 14, 15, 24. Η μετάβαση γίνεται από την Αθήνα. Και εδώ θα συμφωνήσω με έναν συνάδελφο που ανέφερε ότι οι πρώτες θέσεις εργασίας που γίνονται από την Κυβέρνηση για την απολιγνιτοποίηση είναι στην πρωτεύουσα της χώρας. Μάλιστα, είναι πολλές αρκετές οι διευθυντικές θέσεις με υψηλούς μισθούς, ειδικά μισθολόγια και μπόνους, ενώ γεγονός ενδεικτικό είναι ότι δεν υπάρχει καμμία αναφορά, καμμία ειδική μοριοδότηση των λιγνιτικών περιοχών για τις προσλήψεις των εργαζομένων.

Τέλος, δύο ακόμη σημεία αξίζει να επισημανθούν. Με τα άρθρα 15, 17, 20, 27, 28 και 29 η ΔΕΗ απεγκλωβίζεται από την αποκατάσταση των εδαφών, χωρίς πλέον υποχρεώσεις, ενώ διευκολύνεται στις επενδύσεις ΑΠΕ. Με το άρθρο 17 δε, αλλά και με άλλες διατάξεις θεσπίζεται η απόσυρση του Υπουργείου Περιβάλλοντος από τις συμβάσεις για τις χρήσεις γης και τη μεταβίβαση εδαφών, όπως και από τις γνωμοδοτικές επιτροπές. Δηλαδή, η περιβαλλοντολογική διάσταση και προστασία εκλείπει εντελώς, ενώ η κεκτημένη γνώση και εμπειρία των υπηρεσιακών στελεχών του ΥΠΕΝ μπαίνει στο περιθώριο.

Ελπίζουμε, τουλάχιστον, να μην υποκρύπτεται κάποια άλλη σκοπιμότητα γι’ αυτή την απόφαση και να ξέρετε ότι θα το παρακολουθούμε αυτό.

Οι ελάχιστοι Βουλευτές της Νέας Δημοκρατίας ειδικά από τις λιγνιτικές περιοχές που ήρθαν στις επιτροπές υπερασπίστηκαν το νομοσχέδιο, κάνοντας επαναλαμβανόμενη αναφορά στο σχέδιο που υπάρχει μετά το 2019 για περιβαλλοντικό προφίλ, επίσης για δισεκατομμύρια χρημάτων κ.λπ..

(Στο σημείο αυτό κτυπάει το προειδοποιητικό κουδούνι λήξεως του χρόνου ομιλίας της κυρίας Βουλευτού)

Μια σύντομη εξέταση και ανασκευή χρειάζεται, όχι για τους κατοίκους της δυτικής Μακεδονίας και της Μεγαλόπολης -αυτοί τα ξέρουν και ξέρουν πολύ καλά τι σχέδιο προορίζει η Κυβέρνηση για αυτούς-, αλλά για αυτούς που δεν γνωρίζουν τι ισχύει. Κατηγορηθήκαμε ότι δεν είχαμε σχέδιο για την απολιγνιτοποίηση, όταν ο ΣΥΡΙΖΑ ήδη από το 2017-2018, χωρίς το ασφυκτικό αυτό χρονικό χρονοδιάγραμμα, έπειτα από διαβούλευση με την περιοχή, προέβη στη δημιουργία πανευρωπαϊκά του πρώτου Πράσινου Ταμείου, το οποίο χρηματοδοτήθηκε με τα δικαιώματα των ρύπων με αρχικό ποσό 60 εκατομμυρίων ευρώ. Ειρήσθω εν παρόδω, πέρυσι, μέσα στις γιορτές των Χριστουγέννων, ο κ. Χατζηδάκης κρυφά με τροπολογία έκοψε αυτά τα χρήματα για να καλύψει κενά που ο ίδιος δημιούργησε, ενώ ο κ. Σκρέκας επανέφερε εν μέρει το ποσοστό της χρηματοδότησης στο 4,5% από 6% που ήταν επί ΣΥΡΙΖΑ.

Αυτά είναι τα μοναδικά χρήματα που έρχονται σταδιακά ή που θα έρθουν σταδιακά στην περιοχή αυτή την ώρα που μιλάμε, που τα θυμήθηκε η Νέα Δημοκρατία, η Κυβέρνηση, με την έλευση του Πρωθυπουργού στην Κοζάνη, ο οποίος πρέπει να σημειώσουμε ότι ήρθε για πρώτη φορά.

Επίσης, ο ΣΥΡΙΖΑ υπέβαλε ΣΕΚ το 2018, το οποίο εγκρίθηκε μετ’ επαίνων από την Ευρωπαϊκή Επιτροπή, δεδομένων των συνθηκών που επικρατούσαν τότε. Έπειτα, ήρθε η Νέα Δημοκρατία που εξήγγειλε μονομερώς την απολιγνιτοποίηση για να εξυπηρετήσει συμφέροντα στο φυσικό αέριο, που να υπογραμμίσουμε ότι είναι ορυκτό καύσιμο, και κάνει λόγο κομπορρημονώντας για σχέδιο και επιτελικότητα.

Δυόμισι χρόνια τώρα ακούμε μόνο φιλόδοξα σχέδια, ούτε ένα έργο στην περιοχή. Μοιάζει με τον εμπρηστή που ξεκινάει μια φωτιά και μετά επιχειρεί να την σβήσει, διεκδικώντας εύσημα για την αποτελεσματικότητα και την προσπάθειά του. Δυστυχώς, η φωτιά έχει μεγαλώσει και δεν σβήνει και τι εννοώ. Για τους εργαζόμενους, πρώτα-πρώτα, που έχουν ήδη χάσει τις θέσεις εργασίας τους, που είναι τρεισήμισι χιλιάδες και βέβαια για αυτούς που πρόκειται να χάσουν τις θέσεις εργασίας τους μέχρι το 2028.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Ζητώ την ανοχή σας, κύριε Πρόεδρε.

Επίσης, η φωτιά έχει μεγαλώσει και δεν σβήνει για την περιοχή που θα βιώσει ένα νέο κύμα εσωτερικής και εξωτερικής μετανάστευσης, για τα εδάφη που σήμερα ο κύριος Υπουργός σε μια έξαρση λαϊκίστικη μας έδειξε φωτογραφίες από τα λιγνιτωρυχεία σαν να μην ξέρουμε εμείς τι σημαίνουν τα λιγνιτωρυχεία. Ξέρουμε πολύ καλά και εμείς που ζούμε εκεί, αλλά ξέρουν και οι κάτοικοι και ξέρουν τι σημαίνει ανοιχτά λιγνιτωρυχεία με κίνδυνο για αυτανάφλεξη, με κίνδυνο για κατολισθήσεις. Εσείς, όμως, δεν ξέρετε εάν, πότε και πώς θα αποκατασταθούν και ποια χρήση θα έχουν αυτά τα εδάφη.

Επιπλέον, τι θα γίνει για την πρωτογενή παραγωγή που βιώνει την υποβάθμιση και την πίεση από την αλόγιστη και άναρχη αύξηση των επενδύσεων ΑΠΕ, για τις μετεγκαταστάσεις οικισμών όπου απομακρύνονται και στη θέση τους μπαίνει το όραμα των λίγων ευρώ από φωτοβολταϊκά πάρκα, όπως είπατε προχθές για την Ακρινή.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

**ΠΡΟΕΔΡΕΥΩΝ (Χαράλαμπος Αθανασίου):** Ολοκληρώστε, παρακαλώ. Έχετε φθάσει στα εννιά λεπτά.

**ΚΑΛΛΙΟΠΗ ΒΕΤΤΑ:** Για τις τηλεθερμάνσεις όπου το μέλλον είναι άδηλο ως προς το κόστος και την απρόσκοπτη λειτουργία.

Και ο κατάλογος της απαξίωσης δεν έχει τέλος, με το Πανεπιστήμιο Δυτικής Μακεδονίας, με τις υποδομές που δεν υπάρχουν, τη λίμνη Πολυφύτου, τα Μαβέ που προορίζετε για ΧΥΤΑ και μερικά σημεία που είναι πλέον φανερό ότι η Κυβέρνηση σκοπεύει να χαρίσει την περιοχή και τον πλούτο της σε κάθε λογής συμφέροντα.

**ΠΡΟΕΔΡΕΥΩΝ (Χαράλαμπος Αθανασίου):** Ωραία. Σας ευχαριστούμε.

**ΚΑΛΛΙΟΠΗ ΒΕΤΤΑ:** Αυτά ακούσαμε στις επιτροπές, όπως και άλλα εξίσου τραγελαφικά, ενδεικτικά του τρόπου με τον οποίο σκέφτεται η Κυβέρνηση. Χαρακτηριστικά, ο κύριος Υπουργός επεσήμανε αυτολεξεί χθες, αλλά το είπε και σήμερα «το τι θα γίνει όταν θα κλείσουν οι μονάδες, θα το δούμε όταν θα κλείσουν οι μονάδες», αναφερόμενος…

**ΠΡΟΕΔΡΕΥΩΝ (Χαράλαμπος Αθανασίου):** Σας παρακαλώ, κυρία Βέττα, έχετε φθάσει στα εννιά λεπτά.

**ΚΑΛΛΙΟΠΗ ΒΕΤΤΑ:** …στο ζήτημα του ενεργειακού μείγματος. Αυτή είναι η σοβαρότητα, η φρόνηση και επιτελικοτήτα των στελεχών.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Κυρίες και κύριοι συνάδελφοι, τελειώνοντας και σας ευχαριστώ, κύριε Πρόεδρε, για την ανοχή, θέλω να πω ότι το νομοσχέδιο αυτό, όπως και όλες οι ψευδεπίγραφες πρωτοβουλίες σας για την απολιγνιτοποίηση, συναντούν την πλήρη αποδοκιμασία των εμπλεκομένων φορέων, του συνόλου της Αντιπολίτευσης, των πολιτών των λιγνιτικών περιοχών. Είστε απολύτως μόνοι και εμμονικοί, παραχαράκτες της πραγματικότητας και ανάλγητοι απέναντι σε ανθρώπους που βρίσκονται στο έλεος των πολιτικών σας, των στοιχημάτων και των πειραμάτων σας, μια περιοχή που πρόσφερε τόσα πολλά τόσα χρόνια.

Καταψηφίζουμε, λοιπόν, το νομοσχέδιο και είμαστε βέβαιοι ότι οι κάτοικοι των λιγνιτικών περιοχών συντάσσονται με την άποψή μας. Να είναι βέβαιοι ότι με την αλλαγή των πολιτικών συσχετισμών…

**ΠΡΟΕΔΡΕΥΩΝ (Χαράλαμπος Αθανασίου):** Σας παρακαλώ! Δεν μπορεί κανείς να μιλά δέκα λεπτά!Θα είστε μέχρι τις 23.00΄ εδώ; Σκεφθείτε τους συναδέλφους σας.

**ΚΑΛΛΙΟΠΗ ΒΕΤΤΑ:**…η ζωή τους θα πάψει να είναι ένα στοίχημα και ένα πείραμα.

Ευχαριστώ πάρα πολύ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ, αλλά να σεβαστείτε τους συναδέλφους σας. Δεν γίνεται έτσι να φθάνουμε στα δέκα λεπτά.

**ΚΑΛΛΙΟΠΗ ΒΕΤΤΑ:** Είχα να πω πάρα πολλά.

**ΠΡΟΕΔΡΕΥΩΝ (Χαράλαμπος Αθανασίου):** Το καταλαβαίνω ότι έχετε πολλά, αλλά δεν γίνεται αλλιώς.

**ΧΑΡΟΥΛΑ (ΧΑΡΑ) ΚΑΦΑΝΤΑΡΗ:** Είναι Βουλευτής Κοζάνης, δείξτε τοπική ανοχή.

**ΠΡΟΕΔΡΕΥΩΝ (Χαράλαμπος Αθανασίου):** Η κ. Καφαντάρη μπορεί να έχει περισσότερα, αλλά τηρεί πάντοτε τον χρόνο. Θα δείτε ότι θα τελειώσει πριν από τα επτά λεπτά.

Κυρία Καφαντάρη, έχετε τον λόγο.

**ΧΑΡΟΥΛΑ (ΧΑΡΑ) ΚΑΦΑΝΤΑΡΗ:** Κύριε Πρόεδρε, σας ευχαριστώ.

Κατ’ αρχάς, έχω να κάνω δύο διαπιστώσεις από τη σημερινή συζήτηση μέχρι τώρα. Είχαμε τοποθετήσεις από την πλευρά της Συμπολίτευσης, από συναδέλφους Βουλευτές και Βουλευτίνες περισσότερο επικοινωνιακού χαρακτήρα, με μεγάλη δόση επιστήμης, θα έλεγα. Δεν είναι κακό να μιλάμε για τα επιστημονικά δεδομένα, να ανακαλύπτουμε την κλιματική αλλαγή, που είναι μία πραγματικότητα. Το θέμα είναι πώς εφαρμόζουμε την επιστήμη στην πράξη και εάν οι εφαρμοζόμενες πολιτικές πραγματικά υπηρετούν το επιστημονικό, όπως όλοι πιστεύουμε και λέμε.

Βέβαια, πραγματικότητα είναι η κλιματική κρίση, αλλά πραγματικότητα είναι και κάποιοι συγκεκριμένοι στόχοι που μπαίνουν από την παγκόσμια κοινότητα, ακόμα και από την Ευρωπαϊκή Ένωση, για το 2030 και για το 2050. Το 2050 φιλοδοξεί η Ευρώπη -και έτσι πρέπει- να είμαστε κλιματικά ουδέτερη ήπειρος με μηδενικό αποτύπωμα άνθρακα.

Βέβαια, όλα αυτά εμείς τα υπηρετούμε ως ΣΥΡΙΖΑ - Προοδευτική Συμμαχία. Θα ήθελα να κάνω μία παρατήρηση. Κύριοι της Συμπολίτευσης, ακόμα και στους ίδιους τους Υπουργούς που μίλησαν -ο Υπουργός, ο Αναπληρωτής- υπήρχε μεγάλη ένταση, θα έλεγα και πανικός. Ίσως γιατί για άλλη μια φορά -και τον τελευταίο καιρό το συναντάμε συχνά- σύσσωμη η Αντιπολίτευση είναι αντίθετη στα νομοσχέδια τα οποία φέρνει αυτή η Κυβέρνηση. Ίσως κάτι να αρχίζει να αλλάζει.

Σαφώς και είμαστε υπέρ της απολιγνιτοποίησης και σαφώς και είμαστε από την πρώτη στιγμή, το 2019, που ανέφερε ο κ. Μητσοτάκης στην Έκθεση της Θεσσαλονίκης, άσχετα αν μετά τις ημερομηνίες τις έκανε μία το 2023, που είπε με την Πτολεμαΐδα, μία το 2028 και μετά το κατέβασε στο 2025. Ο κ. Σκρέκας, νομίζω, έκανε κάποια άλλη δήλωση. Αυτό δείχνει προχειρότητα και έλλειψη σχεδίου.

Από την πρώτη στιγμή ήμασταν θετικοί σε μία πολιτική, όμως, η οποία θα οδεύει σε απανθρακοποίηση, όχι μόνο απολιγνιτοποίηση, που θα έλεγα ότι είναι ένα υποσύνολο, αν θέλετε, της απανθρακοποίησης.

Όμως εδώ πέρα βλέπουμε η Κυβέρνηση να φέρνει και άλλα σχέδια. Αντικαθιστούμε τον ρυπογόνο λιγνίτη -κανείς δεν αρνείται ότι πρέπει να πάμε σε μια καινούργια εποχή- και φέρνουμε το φυσικό αέριο. Και δεν είναι ότι φέρνουμε το φυσικό αέριο -φυσικό αέριο για λίγους φίλους, για λίγους αρεστούς, μεγάλες επιχειρήσεις. Αυτό είναι ένα ζήτημα. Είναι ότι το κάνουμε την ίδια στιγμή που και η Ευρωπαϊκή Ένωση και η Ευρωπαϊκή Τράπεζα Επενδύσεων -είναι πρόσφατο αυτό- δεν χρηματοδοτεί, ουσιαστικά, υποδομές και επενδύσεις σε φυσικό αέριο.

Και λέτε μετά ότι είμαστε αντίθετοι στην απολιγνιτοποίηση κ.λπ.. Δεν πρέπει να ξεχνάμε -αναφέρθηκε και θα το ξαναναφέρω, κυρίες και κύριοι Βουλευτές- ότι ο Αλέξης Τσίπρας ήταν εκείνος που υπέγραψε την Ευρωπαϊκή Πράσινη Συμφωνία. Η κυβέρνηση του ΣΥΡΙΖΑ ίδρυσε το πρώτο Εθνικό Ταμείο Δίκαιης Μετάβασης το 2018 με ανοικτή διαβούλευση, παράλληλα με συνδρομή της Παγκόσμιας Τράπεζας, ξεκίνησε μελέτη για οδικό χάρτη μετάβασης της Περιφέρειας Δυτικής Μακεδονίας, την οποία ενώ επικαλείται η Κυβέρνηση, στην πραγματικότητα δεν εφαρμόζει τις συστάσεις της.

Από την άλλη μεριά, φέρατε ένα νομοσχέδιο για να πάμε σε μία πράσινη μετάβαση στη δυτική Μακεδονία και στη Μεγαλόπολη, χωρίς ουσιαστική συμμετοχή των τοπικών φορέων της κοινωνίας. Το ακούσατε και στην επιτροπή της Βουλής από δημάρχους, από τις περιφέρειες. Η Περιφέρεια Δυτικής Μακεδονίας είχε και συγκεκριμένο ψήφισμα σχετικά. Απουσία, λοιπόν, της τοπικής κοινωνίας!

Η ενεργειακή καρδιά της Ελλάδας -και η δυτική Μακεδονία και η Μεγαλόπολη- είναι χαμένη από σας. Οι άνθρωποι εκεί αφήνονται στην τύχη τους. Γιατί η περιφέρεια δεν είναι κάτι αόρατο, είναι οι άνθρωποί της, είναι αυτοί που συνέβαλαν τόσες δεκαετίες με υποβίβαση ακόμα και του περιβάλλοντος στο οποίο ζούσαν, στην ενέργεια σε όλη τη χώρα μας, σε όλη την πατρίδα μας.

Η ανεργία καλπάζει. Γύρω στις τρεισήμισι χιλιάδες είναι αυτή τη στιγμή οι άνεργοι. Υπάρχουν μικρομεσαίες επιχειρήσεις που συνδέονται άμεσα -και αυτό πρέπει να το πούμε- με την εξόρυξη λιγνίτη, οι οποίοι τώρα τι θα κάνουν; Είναι άνθρωποι χρεωμένοι, που είχαν αγοράσει εξοπλισμό και τώρα τους κυνηγάνε οι τράπεζες. Αυτά είναι τα προβλήματα και αυτή είναι η Περιφέρεια της Κεντρικής Μακεδονίας και της Μεγαλόπολης.

Με βάση δε στοιχεία της Ευρωπαϊκής Επιτροπής προβλέπεται να χαθούν είκοσι πέντε με είκοσι επτά χιλιάδες θέσεις στη δυτική Μακεδονία και χίλιες εξακόσιες στον Δήμο Μεγαλόπολης. Θα περιμέναμε κάποια πρόνοια, πραγματικά, για τους ανέργους, για αντισταθμιστικά οφέλη στις τοπικές κοινωνίες, κίνητρα για άρση εμποδίων για τις μικρομεσαίες, ενεργειακές κοινότητες, νεοφυείς επιχειρήσεις και ένα ειδικό «ΕΞΟΙΚΟΝΟΜΩ» πλούσιο, έτσι όπως το λέω, ειδικά για τις περιοχές της ενεργειακής μετάβασης και στη δυτική Μακεδονία και στην Μεγαλόπολη.

Μας κατηγορείτε -άλλο εφεύρημα, γιατί είναι ωραίο αυτό, το λέει η Νέα Δημοκρατία συνέχεια, το λένε οι Υπουργοί σας- ότι δεν έχουμε προτάσεις. Ποιος δεν έχει προτάσεις; Ο Αλέξης Τσίπρας πριν από ένα μήνα στη δυτική Μακεδονία έκανε επτά συγκεκριμένες προτάσεις με άξονες. Εγώ επιγραμματικά θα τα πω, γιατί αναφέρθηκε ο συνάδελφος πριν: αποκατάσταση εδαφών λιγνιτικών περιοχών βάσει νέων χρήσεων γης, επαναπόδοση στις τοπικές κοινωνίες, απασχόληση στην αποκατάσταση των εργαζομένων που χάνουν τη δουλειά τους στην περιοχή, στήριξη των ανέργων, καταπολέμηση κοινωνικού αποκλεισμού, προσέλκυση νέων επενδύσεων, ειδικό καθεστώς ενισχύσεων, νέο αναπτυξιακό νόμο, ειδικό επενδυτικό πρόγραμμα για τη δυτική Μακεδονία, καθολικό πρόγραμμα «ΕΞΟΙΚΟΝΟΜΩ», ειδικό «ΕΞΟΙΚΟΝΟΜΩ», όπως ανέφερα πριν, ειδικά για αυτές τις περιοχές. Επίσης, ενεργειακές κοινότητες, περιβαλλοντικό τιμολόγιο και όλα αυτά.

Όμως, αυτό το οποίο πρέπει να πω είναι ότι και από τις ίδιες μελέτες που γίνονται και τις έρευνες -αναφέρομαι στη «ΔΙΑΝΕΟΣΙΣ» που έκανε μια έρευνα γνώμης στην περιοχή- φαίνεται ότι ο κόσμος είναι απελπισμένος, δεν ξέρει τι πρόκειται να συμβεί. Άρα δεν είναι ενημερωμένος, δεν έχει γίνει διαβούλευση. Βλέπουν ως ευκαιρία αυτή την αλλαγή, αλλά ευκαιρία για αγροτική παραγωγή, νέες τεχνολογίες καθαρής ενέργειας, σε αυτά τα ζητήματα. Βέβαια, δεν γνωρίζουν ακριβώς πώς θα γίνει αυτή η ενεργειακή μετάβαση, ενώ θεωρούν ότι είναι αθηνοκεντρική, γιατί πραγματικά οι δομές που δημιουργείτε είναι στο Υπουργείο Ανάπτυξης -καινούργιες δομές, νέες θέσεις- όπου πάλι οι «άριστοι» που τόσο πολύ τους αγαπάτε και ενδιαφέρεστε γι’ αυτούς θα καταλάβουν κάποιες θέσεις και πάει λέγοντας.

Πραγματικά, ενώ έχουμε έναν «πράσινο» Πρωθυπουργό στο εξωτερικό, στο εσωτερικό η πολιτική της Κυβέρνησής του είναι σε αντίθετη κατεύθυνση. Πάμε σε μία βίαιη διαδικασία χωρίς σχεδιασμό, η τοπική κοινωνία είναι έξω από αυτά και οι συνέπειες φαίνεται να είναι πολλές. Χάθηκαν δυόμισι χρόνια, γιατί κυβερνάτε δυόμισι χρόνια. Και σταματήστε, τέλος πάντων, αυτή την αντιπολίτευση στην Αντιπολίτευση. Αν σας αρέσει τόσο πολύ η Αντιπολίτευση, δώστε τον χώρο να γίνετε Αντιπολίτευση. Είστε Κυβέρνηση που κυβερνάτε αυτή τη στιγμή και πρέπει να δώσετε λύση στον κόσμο σε αυτές τις περιοχές.

Εμείς έχουμε την πρόταση. Ο Αλέξης Τσίπρας δεσμεύτηκε, όταν πάλι θα γίνουμε Κυβέρνηση -και μη νομίζετε, μπορεί και σύντομα- όλες αυτές οι προτάσεις θα υλοποιηθούν.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Και εμείς ευχαριστούμε.

Η κ. Βρυζίδου Παρασκευή έχει τον λόγο.

**ΠΑΡΑΣΚΕΥΗ ΒΡΥΖΙΔΟΥ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, είναι ιδιαίτερα σημαντικό που μου δίνεται σήμερα η ευκαιρία και έχω τη δυνατότητα να εκφράσω από το Βήμα της Βουλής τις αγωνίες των πολιτών της περιοχής μου και παράλληλα με την τοποθέτησή μου στο παρόν νομοσχέδιο να δώσουμε απαντήσεις σε όλες αυτές τις αγωνίες και να δώσουμε προτάσεις και λύσεις στα προβλήματα τα οποία πραγματικά ανησυχούν τις κοινωνίες μας.

Η περιοχή του Νομού Κοζάνης -από τον οποίο κατάγομαι- και της Φλώρινας και της Μεγαλόπολης, είναι περιοχές που εδώ και εξήντα χρόνια μετά την εξόρυξη του λιγνίτη, προχώρησαν σε δημόσιες εγκαταστάσεις παραγωγής ηλεκτρικής ενέργειας, στη διάνοιξη ορυχείων και άλλαξε όλη τη φυσιογνωμία της περιοχής.

Δραστηριότητες οι οποίες υπήρχαν και με πολλές πιθανότητες να εξελιχθούν, σταμάτησαν για να πάμε σε μια συγκεκριμένη μορφή δραστηριοτήτων. Η αγροτική καλλιέργεια περιορίστηκε κατά πολύ, γιατί οι εκτάσεις έγιναν ορυχεία και παράλληλα ο υδροφόρος ορίζοντας, καθότι το βάθος των ορυχείων ξεπερνά τα εκατόν πενήντα μέτρα, έγινε τόσο χαμηλός ώστε το κόστος άρδευσης να είναι απαγορευτικό για πολλές καλλιέργειες.

Έτσι, λοιπόν, οι κάτοικοι αναγκαστικά μετακινήθηκαν από τα χωριά τους, αποζημιώθηκαν, βρήκαν θέσεις εργασίας, ωστόσο χάσανε τον τόπο τους, την πατρίδα τους. Κυρίως χάσανε θέσεις εργασίας και προοπτικές του μέλλοντος για τα παιδιά τους και γενικότερα για την πορεία της περιοχής.

Από το 2010 η κατάσταση της κλιματικής αλλαγής οδήγησε την Ευρώπη σε αποφάσεις με πρόστιμα προκειμένου να περιοριστεί η ρύπανση και να αντιμετωπιστεί το φαινόμενο αυτό. Τα πρόστιμα των ρύπων δημιούργησαν τεράστια οικονομικά προβλήματα στις λιγνιτικές περιοχές. Και καθότι ήταν και ρυπογόνος αλλά και με μεγάλα κόστη ο λιγνίτης, δημιούργησε αδιέξοδα στα οποία έπρεπε άμεσα να δημιουργηθεί μια πρόταση και μια λύση. Παράλληλα, δεν ήταν εύκολο να μπουν στην παραγωγή οι λιγνιτικές μονάδες, με αποτέλεσμα σταδιακά να μειώνεται η εξόρυξη του λιγνίτη και η παραγωγή ενέργειας από τον λιγνίτη.

Πρέπει να πούμε ότι τα τελευταία χρόνια, με μεγάλη αύξηση την πενταετία πριν το ’19, είχαμε τόση μείωση η οποία οδήγησε σε απώλεια θέσεων εργασίας, σε πολλές παράπλευρες δραστηριότητες που δεν είχαν γίνει. Και αυτό δεν είναι μια άποψη. Το λένε τα νούμερα της παραγωγής ενέργειας από λιγνίτη που μειώθηκαν κατά 70%, αλλά και τα μεγάλα ποσοστά ανεργίας που κατεγράφησαν τα τελευταία εκείνα χρόνια στον ΟΑΕΔ.

Τι έγινε για όλο αυτό το διάστημα; Η περιοχή βρέθηκε σε αδιέξοδο, σε μεγάλες οικονομικές δυσκολίες και προτάσεις για το θέμα της ανεργίας δεν υπήρχαν. Ωστόσο, υπήρχαν συζητήσεις, αλλά άλλο να υπάρχουν συζητήσεις και άλλο η πραγματική βούληση η οποία αποδεικνύεται εμπράκτως με συγκεκριμένο σχέδιο. Έτσι κι αλλιώς, κάποιες λιγνιτικές μονάδες είχαν τελειώσει τις ώρες λειτουργίας τους και με πρόστιμα πήραν δύο φορές παρατάσεις προκειμένου να λειτουργήσουν λίγο ακόμη.

Η Κυβέρνηση της Νέας Δημοκρατίας έρχεται να κάνει τι; Αυτό το οποίο γίνονταν εκ των πραγμάτων και λόγω της οικονομικής επιβάρυνσης και γιατί οι μονάδες λήξανε, να το βάλει επάνω στο τραπέζι και να διεκδικήσει αντιστάθμισμα από την Ευρώπη αλλά και γενικότερα να ετοιμαστεί ένα σχέδιο. Είναι διαφορετικό να σύρεσαι αναγκαστικά σε κάτι το οποίο δεν μπορείς να αποφύγεις και είναι διαφορετικό να το αντιμετωπίζεις κατάματα και να διεκδικείς γι’ αυτό.

Έτσι, λοιπόν, μετά από όλη αυτήν την διαδικασία ο Πρωθυπουργός ανακοίνωσε το πρόγραμμα της απολιγνιτοποίησης και το πρόγραμμα σύμφωνα με το οποίο θα προσαρμοστεί η χώρα στην προστασία του περιβάλλοντος. Δεν είχε λύσεις να αποφύγει τα πρόστιμα των ρύπων. Παρ’ ότι το 2013 διεκδικήσαμε να εξαιρεθούμε από αυτήν τη διαδικασία, το Ευρωπαϊκό Κοινοβούλιο είχε θέσει όριο το κατά κεφαλήν εισόδημα να είναι κάτω από το 60% του μέσου ευρωπαϊκού όρου. Δεν μπορέσαμε να πετύχουμε την εξαίρεση. Ως εκ τούτου, λοιπόν, η διαδρομή ήταν μονόδρομος.

Οι συνάδελφοι της Αντιπολίτευσης αναφέρονται συχνά στο τι γίνεται, το τι θα γίνει και αν αυτά που έχουν προγραμματιστεί είναι επαρκή. Θέλω να πω ότι ένα τέτοιο σχέδιο, το οποίο συθέμελα αλλάζει όλο το προφίλ της κοινωνίας, δεν μπορεί να αντιμετωπιστεί με κάποια λίγα χρήματα ή με κάποιες λίγες θέσεις εργασίας. Υπολογίστηκε ότι μεγάλος αριθμός ανέργων υπάρχει σήμερα και θα προκύψει και στο μέλλον. Άρα, πρέπει να γίνουν σημαντικές χρηματοδοτήσεις, να δοθούν σε επενδύσεις για να προκύψουν πολλές θέσεις εργασίας, ώστε να καλυφθεί αυτό το κενό.

Έτσι, λοιπόν, το σχέδιο δίκαιης μετάβασης είναι οργανωμένο, έχει μελετηθεί μεγάλα διαστήματα, ασχολήθηκαν άνθρωποι που είναι εξειδικευμένοι για να μπορέσουμε να εισπράξουμε τα ευρωπαϊκά κονδύλια και να τα διαχειριστούμε. Έτσι οργανώνεται μια νέα διαχειριστική, η Διαχειριστική Δίκαιης Αναπτυξιακής Μετάβασης με κανόνες. Δεν μπορούμε να φέρουμε έτσι τα χρήματα της Ευρώπης και να τα αξιοποιήσουμε, εάν δεν έχουμε διαδικασίες και κανόνες. Ποιος θα έφερνε όλα αυτά τα χρήματα; Ποιος θα τα διαχειριζόταν. Οι δήμοι, οι περιφέρειες οι οποίες είναι ήδη φορτωμένες με τη δική τους δουλειά; Πώς θα μπορούσαν να απορροφηθούν αυτά τα χρήματα;

Παράλληλα, ιδρύεται και το νομικό πρόσωπο ιδιωτικού δικαίου «ΜΕΤΑΒΑΣΗ Α.Ε.» το οποίο επεξεργάζεται, ασχολείται με τις εκτάσεις τις οποίες φροντίζει μετά από απόφαση που θα πάρει από τη ΔΕΗ, η οποία από χιλιάδες στρέμματα σχεδόν τα μισά θα διαθέσει για να τα διαχειριστεί, είτε να δοθούν σε επενδυτές ή να αξιοποιηθούν και να χρησιμοποιηθούν με τον καλύτερο δυνατό τρόπο. Και μέσα στη διαχειριστική της δίκαιης μετάβασης θα υπάρχει επιτροπή που θα αξιολογεί τις επενδύσεις και μάλιστα με ειδικό καθεστώς, όπως οι στρατηγικές επενδύσεις, έτσι ώστε να μπορούν οι διαδικασίες να γίνονται γρήγορα για να μπορέσουν να απορροφηθούν χρήματα και να υλοποιηθεί το στοχευμένο έργο.

Δεν νομίζω ότι έγινε κάτι νωρίτερα. Δεν υπήρξε ένα πρόγραμμα και ούτε φαινόταν ότι μπορούσε να υλοποιηθεί, αν δεν είχαν δημιουργηθεί όλα αυτά τα εργαλεία που θα μπορούν να κάνουν πράξη όλη αυτήν την κατάσταση. Και παράλληλα, ξέροντας ότι μέχρι να γίνουν στον επόμενο χρόνο ή δύο χρόνια θα υπάρχει ανεργία, υπάρχει και πρόβλεψη να επιχορηγούνται θέσεις εργασίας, περίπου πέντε χιλιάδες, έτσι ώστε οι εργαζόμενοι να μπορούν στις επιχειρήσεις να δουλεύουν και το σύνολο των χρημάτων να πληρώνεται μέσω του ΟΑΕΔ, σε κάποιες περιπτώσεις 100%, 90%, 80%, μέχρι 75% το κατώτερο ποσοστό.

Είναι δεδομένο ότι υπάρχει μέριμνα συνολικά. Και με δεδομένο ότι περίπου συνολικά 7 δισεκατομμύρια θα διαχειριστεί το επόμενο διάστημα η χώρα μας προκειμένου να αντιμετωπίσει αυτήν την μετάβαση, είναι ένα αισιόδοξο μήνυμα στο οποίο ευελπιστούμε. Είναι για εμάς μια ελπίδα, είναι αισιοδοξία, αλλά είμαστε υποχρεωμένοι να το παρακολουθούμε, να δουλέψουμε όλοι μαζί και να το αξιοποιήσουμε. Αυτά τα χρήματα και αυτό το σχέδιο είναι στα δικά μας χέρια. Εμείς πρέπει να δουλέψουμε να το κάνουμε πράξη, να αλλάξουμε το προφίλ της περιοχής μας και να εξασφαλίσουμε την επάρκεια των θέσεων εργασίας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Σας ευχαριστώ πολύ, κυρία Βρυζίδου.

Τον λόγο έχει ο Κοινοβουλευτικός Εκπρόσωπος του ΜέΡΑ25 κ. Κλέων Γρηγοριάδης.

**ΚΛΕΩΝ ΓΡΗΓΟΡΙΑΔΗΣ:** Σας ευχαριστώ πολύ που μου δίνετε τον λόγο, κύριε Πρόεδρε. Σας ενημερώνω ότι θα κάνω χρήση και της δευτερολογίας μου, καθώς μίλησε ο Αρχηγός μου και θα έχω μόνο έξι λεπτά συν τρία εννιά.

Κυρίες και κύριοι Βουλευτές, κύριε Υπουργέ, καθώς πια κάθε μέρα στην πατρίδα μας πεθαίνουν από ογδόντα έως εκατόν πέντε, εκατόν έξι συνάνθρωποί μας, κανένας γιατρός δεν έχει προσληφθεί ακόμα μόνιμος στο Εθνικό Σύστημα Υγείας της χώρας μας και καμμία μεγάλη υγειονομική μονάδα σε ολόκληρη την επικράτεια, κυρίως δε στην Αθήνα και τη Θεσσαλονίκη όπου βρίσκονται αυτές, δεν έχει επιτευχθεί ακόμα, τόλμησα πριν από λίγο να ρωτήσω τον αρμόδιο Υπουργό, τον κ. Πλεύρη που ήταν εδώ για να υπερασπιστεί μία από τις συνήθεις άσχετες εντελώς τροπολογίες του, για αυτό ακριβώς το θέμα, γιατί δηλαδή δεν έχει επιταχθεί καμμία μεγάλη υγειονομική μονάδα. Ξέρετε τι μου απάντησε; Και απευθύνομαι σε εσάς γιατί θεωρώ ότι εκτός από Έλληνες πολίτες, είστε και στοιχειωδώς εξευρωπαϊσμένοι. Μου απάντησε «γιατί δεν έχουμε κομμουνισμό». Αυτό μου απάντησε ο Υπουργός σας. Να τον καμαρώνετε πρέπει. Γιατί δεν έχουμε κομμουνισμό!

Τότε οφείλω να του ανταπαντήσω, αγαπητοί κύριοι Υπουργοί και κύριοι Βουλευτές της Συμπολίτευσης, ότι απ’ όσο ξέρω ο Ουίνστον Τσώρτσιλ δεν ήταν κομμουνιστής, όταν επίταξε όλα τα πλεούμενα στη Δουνκέρκη για να σώσει τον στρατό του. Απ’ όσο επίσης ξέρω, ο Μεταξάς δεν θα ήταν κομμουνιστής, ο ακροδεξιός δικτάτορας, όταν επίταξε κάθε μουλάρι, κάθε όνο, κάθε γαϊδούρι, κάθε καμιόνι για να το στείλει στο ιταλικό ή στο αλβανικό μέτωπο.

Έχω να πω στον κ. Πλεύρη, λοιπόν, ότι δεν τα κάνουν οι κομμουνιστές αυτά, τα κάνουν οι πατριώτες, όταν η πατρίδα τους βρίσκεται σε πόλεμο. Και η πανδημία που μας έχει στερήσει ήδη παραπάνω από δεκαοκτώμισι χιλιάδες συνανθρώπους μας είναι ο πιο αιμοσταγής πόλεμος στον οποίο έχουμε μπει τον τελευταίο αιώνα.

Τι κάνατε, λοιπόν, αντί να επιτάξετε οποιαδήποτε μεγάλη υγειονομική μονάδα για να μην πεθαίνουν στα αζήτητα οι συνάνθρωποί μας, δηλαδή σε ράντζα που παριστάνουν τις ΜΕΘ; Ξέρετε τι κάνατε; Συγχαρητήρια για άλλη μια φορά! Αποφασίσατε να κλείσετε φυλακή εκατόν σαράντα κηδεμόνες εβδομήντα μαθητών, επειδή δήθεν δεν τους στέλνουν στο σχολείο. Αλλά είστε οι μόνοι υπεύθυνοι, όχι εσείς, η Κυβέρνησή σας, η «Κυριάκος Μητσοτάκης Α.Ε.», που δεν τους στέλνουν στο σχολείο, καθώς αφήσατε δύο ολόκληρα χρόνια τους κηδεμόνες αυτούς στο απόλυτο σκοτάδι, ανενημέρωτους. Ποτέ δεν τους ενημερώσατε για τα επιστημονικά δεδομένα. Ποτέ δεν τους είπατε τίποτα. Ήταν στο σκοτάδι. Γι’ αυτό δεν εμβολιάζονται αυτοί οι άνθρωποι εξάλλου. Γι’ αυτό δεν στέλνουν τα παιδιά τους στο σχολείο. Τι είναι; Είναι επαναστάτες; Φοβούνται μην πεθάνουν τα παιδιά τους στο σχολείο.

Είστε υπεύθυνοι, λοιπόν. Είναι η Κυβέρνηση της «Κυριάκος Μητσοτάκης Α.Ε.», απολύτως υπεύθυνη που εβδομήντα παιδιά δεν έχουν πάει σχολείο από την αρχή του χρόνου και κανείς από την Κυβέρνηση αυτή, δεν είχε το ίχνος της ευθιξίας ή της αξιοπρέπειας που επιβάλλεται, ώστε να πάει μόνος του σήμερα το πρωί να κλειστεί στη φυλακή.

Να τονίσω εδώ ότι με το ν.1566/1985 και όλες τις τροποποιήσεις του μέσα στα επόμενα χρόνια, ήδη επιβάλλεται, όπως ξέρετε καλύτερα από εμένα, διοικητικό πρόστιμο γι’ αυτές τις περιπτώσεις, καθώς απαγορεύεται να μη λαμβάνει μέση εκπαίδευση κανένας Έλληνας πολίτης. Εσείς, όμως, όχι όλοι εσείς, η Κυβέρνησή σας, η «Κυριάκος Μητσοτάκης Α.Ε.» για ακόμα μια φορά επιλέγει την καταστολή. Ποια είναι αυτή; «Πονάει χέρι, κόβει χέρι». Τα παιδιά τελικά έτσι θα μείνουν χωρίς σχολείο αλλά και χωρίς γονείς. Είστε περήφανοι γι’ αυτό; Αυτό δείχνει πόσο πραγματικά νοιάζεστε γι’ αυτά τα πενήντα, εξήντα παιδιά, δεν ξέρω πόσα είναι. Γιατί εσείς, απλώς τους αφήνετε και χωρίς γονείς. Δεν είχαν σχολείο, τώρα δεν θα έχουν ούτε γονείς. Μπράβο!

Ο κ. Μητσοτάκης -που είναι ταυτοχρόνως και Πρωθυπουργός, αλλά και «ανώνυμη εταιρεία»- μας είπε εδώ πριν από έναν μήνα, ανερυθρίαστα, χωρίς να κοκκινίσει καθόλου από ντροπή στη συζήτηση για την πανδημία, που ο ίδιος προκάλεσε σε επίπεδο πολιτικών Αρχηγών, -θυμίζω σε λιγότερο από έναν μήνα πριν- ότι αυτός δεν έχει επιστημονικά στοιχεία για το πόσο διαφορετική είναι η πιθανότητα επιβίωσης σε ΜΕΘ, που δεν είναι ΜΕΘ, από ΜΕΘ που είναι κανονική ΜΕΘ. Δηλαδή, σε ΜΕΘ που παριστάνει τη ΜΕΘ, γιατί είναι σε ένα κοινό κρεβάτι, έχει τις διασωληνώσεις, αλλά δεν έχει τους ανθρώπους που είναι οι εντατικολόγοι από πάνω και δεν έχει φυσικά και το περιβάλλον μιας ΜΕΘ.

Μας είπε, λοιπόν, ότι δεν ξέρει και μας ρώτησε εμάς, αν έχουμε εμείς πληροφορίες, ποιος; Ο υπεύθυνος Πρωθυπουργός μιας χώρας της Ευρώπης. Εμείς, λοιπόν, δεν είμαστε αναγκασμένοι να ξέρουμε ποια είναι η διαφορά θνησιμότητας, ο Πρωθυπουργός και Υπουργός Υγείας, σε κάθε ευνομούμενο κράτος αυτού του κόσμου, όχι αυτής της Ηπείρου, είναι «υποχρεωμενότατοι» να ξέρουν.

Και, βεβαίως, του απάντησε θαυμάσια ο διοικητής της πιο μάχιμης μονάδας της βορείου Ελλάδας, ο κ. Καπραβέλος, ο διοικητής της ΜΕΘ του Νοσοκομείου «Παπανικολάου», το οποίο είχα την τύχη να επισκεφθώ πέρυσι και να δω τι μάχη δίνουν οι άνθρωποι εκεί. Μας απάντησε, λοιπόν, πολύ απλά -όχι σε μένα, στον κ. Ευαγγελάτο, στο κανάλι του κ. Μαρινάκη, δικό σας είναι και αυτό το κανάλι- ότι όποιος μείνει για σαράντα οκτώ ώρες διασωληνωμένος εκτός ΜΕΘ, δεν έχει απολύτως καμμία τύχη. Αυτό, για τον Πρωθυπουργό σας, ο οποίος είπε ότι δεν το ήξερε όταν προκάλεσε τη συζήτηση γι’ αυτό το θέμα σε επίπεδο πολιτικών Αρχηγών.

Περνάω σε δεύτερο θέμα, κύριε Πρόεδρε. Προσπαθώ να είμαι σύντομος και σχετικά ήρεμος, καθώς οι νεκροί δεν αφήνουν τους ανθρώπους που είναι αξιοπρεπείς και έντιμοι να είναι ήρεμοι, όταν μιλάνε από αυτό το Βήμα.

Λογοκρισία στο θέατρο, κύριε Πρόεδρε, και κάτι πολύ σοβαρότερο από αυτό. Θα θυμάστε ίσως, αγαπητές και αγαπητοί συνάδελφοι, μια απ’ τις ιστορικότερες πολιτικές φράσεις που εκστομίστηκε και ποτέ στην Ελλάδα, την περίφημη φράση του Γεωργίου Παπανδρέου του πρεσβύτερου «ποιος τελικά κυβερνάει αυτόν τον τόπο;». Είναι, βεβαίως, μία ρητορική ερώτηση, που γι’ αυτόν τον λόγο δεν πήρε ποτέ καμμία απάντηση.

Τώρα πια, όμως, ξέρουμε επιτέλους την απάντηση. Είναι απλή. Ο κ. Βαγγέλης Μαρινάκης, κύριε Πρόεδρε και κυρίες και κύριοι Βουλευτές, κυβερνάει αυτόν τον τόπο. Όχι μόνος του βέβαια, συνεπικουρείται από τον κ. Λάτση, τον κ. Νιάρχο, τον κ. Βαρδινογιάννη, τον κ. Βασιλάκη, τον κ. Μπόμπολα και ούτω καθεξής. Τους ξέρετε, μην τους αναφέρω. Θερμά συγχαρητήρια σε όλους όσοι είμαστε Βουλευτές εδώ μέσα και τον αφήνουμε να κυβερνά τον κ. Μαρινάκη.

Πώς προκύπτει ότι ο κ. Μαρινάκης, κύριε Πρόεδρε, κυβερνά αυτόν τον τόπο; Το ξέρουμε, διότι ο κ. Μαρινάκης εδώ και μια εβδομάδα, στέλνει υπαλλήλους του, πλαισιωμένος από μπράβους του, να σταματάνε παραστάσεις, λογοκρίνοντας τα θέατρα τα οποία τόλμησαν να τον σατιρίσουν, γυρίζοντάς μας έτσι σε εποχές βαθιού παρακράτους, αμέσως μετά τον εμφύλιο ή ακόμα χειρότερα, αν προτιμάτε, σε εποχές μεταξικής δικτατορίας, λίγο πριν την έλευση του Β΄ Παγκοσμίου Πολέμου.

Και αντί τελικά, όπως θα συνέβαινε σε οποιαδήποτε ευνομούμενη πολιτεία, να ασκηθεί οποιαδήποτε ποινική δίωξη ή οποιαδήποτε τελικά παρέμβαση τής -υποτίθεται- ανεξάρτητης ελληνικής δικαιοσύνης -πόσο ανεξάρτητη μπορεί να είναι όταν εσείς διορίζετε από τον Πρόεδρο του Αρείου Πάγου και τον Πρόεδρο της Επικρατείας, μέχρι όλα τα μέλη του Αρείου Πάγου και όλα τα μέλη του Συμβουλίου της Επικρατείας- κύριε Πρόεδρε, αντί να κινηθεί η δικαιοσύνη αυτεπαγγέλτως, η μόνη αντίδραση -και μάλιστα αντίδραση η οποία σας εκθέτει αγρίως- ήταν αυτή του Κυβερνητικού σας Εκπροσώπου, ο οποίος βεβαίως εκτέθηκε και ο ίδιος ανεπανόρθωτα. Τι είπε, κύριε Πρόεδρε; Κατηγόρησε την κ. Σταμάτη -βλέπε τον κ. Μαρινάκη, γιατί υπάλληλός του είναι- για αυτοδικία. Το ερώτημα που προκύπτει είναι εάν η κ. Σταμάτη, κατά τον Κυβερνητικό Εκπρόσωπο, διέπραξε αυτοδικία, ποιο ακριβώς ήταν το αδίκημα το οποίο δίκασε η κ. Σταμάτη, σύμφωνα με τον εκπρόσωπο της «Μητσοτάκης Α.Ε.»; Ποιο ήταν το αδίκημα; Η ελεύθερη σάτιρα που επιχείρησε να κάνει ο Ζαραλίκος σε ένα, υποτίθεται, ελεύθερο θέατρο της πατρίδας μας;

Πριν δύο εβδομάδες ζητήσανε, αυτοί οι πέντε εθνικοί μας παρασιτικοί ολιγάρχες, αυτοί οι αρχικλέφτες του μόχθου των ανθρώπων της πατρίδας μας, να έρθουν εδώ, στην εξεταστική επιτροπή της Βουλής που εσείς συστήσατε μαζί με εμάς, να ερωτηθούν, να απαντήσουν και τελικά με κάποιον τρόπο επιτέλους, μετά από έναν αιώνα, να λογοδοτήσουν για τα φρικτά ανομήματά τους και τις τόσες δεκαετίες εις βάρος της αλήθειας και του ελληνικού λαού. Όχι απλώς η ομερτά σας τους προστάτευσε από αυτό το ξεγύμνωμα, αλλά αποθρασυσμένοι πλέον, μετά από αυτή την προστασία που τους παρείχατε όλοι εσείς, τολμούν να στέλνουν την κάθε κ. Σταμάτη, συνεπικουρούμενη από μπράβους σε θέατρα, τα οποία απλώς σατιρίζουν ή ασκούν κριτική σ’ αυτούς τους παρασιτικούς ολιγάρχες.

Δημιουργήσατε, λοιπόν, με κοινοβουλευτικές ενέργειες -και αυτό είναι εξαιρετικά επικίνδυνο- το περιβάλλον, όπου ο κάθε παρασιτικός ολιγάρχης καναλάρχης, μπορεί ωραιότατα να τρομοκρατεί με τέτοιες μεθόδους τον καλλιτεχνικό χώρο, επιβάλλοντας τελικά την αυτολογοκρισία. Το μήνυμα που έστειλε ο κ. Μαρινάκης στον κ. Ζαραλίκο την προηγούμενη εβδομάδα, ήταν ότι αν δεν συμμορφωθεί στον τσαμπουκά που του πουλήθηκε, τον περιμένουν ακόμη χειρότερα. Και ξέρουμε πώς τα εννοεί ο κ. Μαρινάκης «τα ακόμα χειρότερα», από την περίπτωση του «NOOR 1» ή «2» ή δεν ξέρω πώς αλλιώς λέγεται, με τους έντεκα μάρτυρες που κανείς δεν κατέθεσε ποτέ.

Δυστυχώς, φοβάμαι πως το μήνυμα αυτό δεν είχε αποδέκτη, κύριε Πρόεδρε, μόνο τον κ. Ζαραλίκο, αλλά όλους ανεξαιρέτως τους καλλιτέχνες αυτής της χώρας, που επιμένουν να σκέφτονται και να εκφράζονται ελεύθερα. Αν απαγορεύσετε ακόμη και στην τέχνη να ασκεί κριτική, θα πρέπει τελικά να αναλογιστείτε σοβαρά τι είδους πολίτευμα εγκαθίσταται σιγά-σιγά σε αυτή τη χώρα. Πάντως Κοινοβουλευτική Δημοκρατία, με συγχωρείτε, δεν το λες.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Τον λόγο έχει ο κύριος Υπουργός και να ετοιμάζεται μετά ο κ. Κωνσταντίνος Βλάσης.

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Ανάπτυξης και Επενδύσεων):** Κύριε Πρόεδρε, επιτρέψτε μου μια παρέμβαση. Στον ναό της δημοκρατίας όπου μπορούμε να συζητάμε τα πάντα, όπως είναι η Βουλή, καλό θα ήταν όταν κατηγορούμε πολίτες αυτής της χώρας, να παρουσιάζουμε και ιδιαίτερα στοιχεία. Διαφορετικά, η κάθε κατηγορία στοχεύει τους πολίτες αυτούς, με αποτέλεσμα ίσως να δημιουργούμε στρεβλή εικόνα, που αυτό θα μπορούσε να έχει την οποιαδήποτε συνέπεια. Επομένως είναι πολύ σημαντικό να παρουσιάζουμε στοιχεία, όταν κατηγορούμε πολίτες σε αυτή τη χώρα.

**ΚΛΕΩΝ ΓΡΗΓΟΡΙΑΔΗΣ:** Κύριε Πρόεδρε, τον λόγο παρακαλώ.

**ΠΡΟΕΔΡΕΥΩΝ (Χαράλαμπος Αθανασίου):** Δεν είχε κάτι το προσωπικό τώρα.

**ΚΛΕΩΝ ΓΡΗΓΟΡΙΑΔΗΣ:** Κύριε Πρόεδρε, θα ήθελα τον λόγο για μια διευκρίνιση.

**ΠΡΟΕΔΡΕΥΩΝ (Χαράλαμπος Αθανασίου):** Για διευκρίνιση. Ορίστε, έχετε τον λόγο.

**ΚΛΕΩΝ ΓΡΗΓΟΡΙΑΔΗΣ:** Υπερασπίζεστε σοβαρά, σε αυτόν τον χώρο, τον κ. Μαρινάκη; Το κάνετε αυτό εν συνειδήσει σας; Γιατί αυτό ξεμπροστιάζει τα πάντα. Τι άλλο να πω; Αν θέλετε, άρετέ μου αυτή τη στιγμή τη βουλευτική ασυλία, έχετε κάθε πλειοψηφία να το κάνετε, και στείλτε με στη δικαιοσύνη να δείτε τι θα κάνω εγώ με τον κ. Μαρινάκη.

Ευχαριστώ.

**ΣΩΚΡΑΤΗΣ ΦΑΜΕΛΛΟΣ:** Κύριε Πρόεδρε, θα ήθελα τον λόγο, για μία ερώτηση.

**ΠΡΟΕΔΡΕΥΩΝ (Χαράλαμπος Αθανασίου):** Πείτε μου σε τι συνίσταται η ερώτηση, γιατί εσείς προσωπικό δεν έχετε.

**ΣΩΚΡΑΤΗΣ ΦΑΜΕΛΛΟΣ:** Είμαι Κοινοβουλευτικός Εκπρόσωπος και θα ήθελα μία διευκρίνιση από τον κύριο Υπουργό.

**ΠΡΟΕΔΡΕΥΩΝ (Χαράλαμπος Αθανασίου):** Για ποιο θέμα;

**ΣΩΚΡΑΤΗΣ ΦΑΜΕΛΛΟΣ:** Για την τοποθέτησή του.

**ΠΡΟΕΔΡΕΥΩΝ (Χαράλαμπος Αθανασίου):** Ορίστε.

**ΣΩΚΡΑΤΗΣ ΦΑΜΕΛΛΟΣ:** Παρακαλώ ο κύριος Υπουργός να μας διευκρινίσει ποια είναι η θέση της Κυβέρνησης σχετικά με τη διακοπή της παράστασης του κ. Ζαραλίκου, αν έχει βγει ανακοίνωση του Υπουργείου Πολιτισμού και ποια είναι η θέση της για την ελευθερία της έκφρασης. Αυτό ακριβώς και τίποτε άλλο.

**ΔΗΜΗΤΡΙΟΣ ΚΑΙΡΙΔΗΣ:** Υπήρξε ανακοίνωση του Κυβερνητικού Εκπροσώπου. Για όνομα του θεού!

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Ανάπτυξης και Επενδύσεων):** Κύριε Πρόεδρε, θα ήθελα τον λόγο.

**ΣΩΚΡΑΤΗΣ ΦΑΜΕΛΛΟΣ: …**(Δεν ακούστηκε)

**ΠΡΟΕΔΡΕΥΩΝ (Χαράλαμπος Αθανασίου):** Σας παρακαλώ. Όταν ανακύπτει θέμα επικαιρότητας ή γίνεται συζήτηση εκτός ημερησίας διατάξεως, μπορεί να δίνονται διευκρινίσεις

Ορίστε, κύριε Υπουργέ.

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Ανάπτυξης και Επενδύσεων):** Κύριε Πρόεδρε, άκουσα τον κ. Φάμελλο. Τι σχέση έχει αυτό το οποίο είπα με αυτό που με ρωτάει; Εγώ είπα ότι στη Βουλή, στο ναό της δημοκρατίας, δεν πρέπει να στοχεύουμε πολίτες της χώρας αυτής. Αυτό είπα, κύριε Πρόεδρε. Νομίζω ότι είμαι ξεκάθαρος.

**ΠΡΟΕΔΡΕΥΩΝ (Χαράλαμπος Αθανασίου):** Ήταν πολύ σαφής ο Υπουργός.

Ο κ. Κωνσταντίνος Βλάσης έχει τον λόγο και αμέσως μετά ο κ. Γεώργιος Παπαηλιού από τον ΣΥΡΙΖΑ και στη συνέχεια θα δώσω τον λόγο για λίγα λεπτά στον κ. Τσακλόγλου για την τελευταία τροπολογία.

Κύριε Βλάση, έχετε τον λόγο.

**ΚΩΝΣΤΑΝΤΙΝΟΣ ΒΛΑΣΗΣ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, σήμερα συζητάμε ένα σημαντικό νομοσχέδιο το οποίο ρυθμίζει διάφορα θέματα που αφορούν το εθνικό σχέδιο δίκαιης αναπτυξιακής μετάβασης, ενός εκ των πλέον σημαντικών και κρίσιμων πρότζεκτ για τη χώρα μας, η επιτυχής έκβαση του οποίου μπορεί να αναμορφώσει την εικόνα όχι μόνο των ενεργειακών δήμων και περιοχών της Ελλάδας αλλά και την εικόνα ολόκληρης της πατρίδας μας.

Σήμερα, κυρίες και κύριοι, αλλά και το επόμενο διάστημα, με σχετικό νομοθετικό έργο ρυθμίζουμε τις λεπτομέρειες μιας απόφασης που ο Πρωθυπουργός Κυριάκος Μητσοτάκης και η Κυβέρνησή μας πήραν, σε αντίθεση με όσους προηγήθηκαν και οι οποίοι το μόνο που έκαναν ήταν να αδρανούν και να κωλυσιεργούν. Η Κυβέρνησή μας ανέλαβε δράση αναγνωρίζοντας ότι δεν μπορούσαμε πλέον να κλείνουμε τα μάτια σε μια κατάσταση που μόνο προς το χειρότερο μπορούσε να πάει.

Παρ’ όλο που η ενεργειακή μετάβαση εντάσσεται στην ευρύτερη στρατηγική της Ευρωπαϊκής Ένωσης για την επίτευξη της κλιματικής ουδετερότητας μέχρι το 2050, παρ’ όλο που η λιγνιτοπαραγωγή ακολουθούσε φθίνουσα πορεία εδώ και αρκετά χρόνια, παρ’ όλο που η τιμή των δικαιωμάτων ρύπων έχει δεχθεί μεγάλες αυξήσεις, παρ’ όλο που ο πληθυσμός των ενεργειακών περιοχών της χώρας μειωνόταν συνεχώς, η προηγούμενη κυβέρνηση δεν πήρε την απόφαση να δράσει, φοβούμενη προφανώς το πολιτικό κόστος. Το διακύβευμα, όμως, ήταν και είναι πολύ σπουδαιότερο.

Σήμερα η Ελλάδα είναι η πρώτη χώρα που κατέθεσε ΕΣΔΑΜ στην Ευρωπαϊκή Ένωση, ενώ καταφέραμε να εξασφαλίσουμε υψηλότερη κατ’ αναλογία χρηματοδότηση από την Ευρωπαϊκή Ένωση με 887,54 ευρώ ανά κάτοικο εξορυκτικής περιοχής και μάλιστα με μεγάλη διαφορά πάνω από τη δεύτερη χώρα. Σήμερα, μέσω του ΕΣΔΑΜ, έχουμε ήδη εξασφαλίσει αυξημένα επενδυτικά κίνητρα για τις ευάλωτες περιοχές, αλλά και την ένταξη των επενδύσεων αυτών με χαλαρότερα κριτήρια στις στρατηγικές επενδύσεις, με ό,τι αυτό συνεπάγεται για την αδειοδότηση και την ολοκλήρωσή τους.

Κυρίες και κύριοι, κανείς δεν είπε ότι το εγχείρημα της ενεργειακής μετάβασης και κυρίως της απολιγνιτοποίησης θα είναι μια απλή και εύκολη διαδικασία. Πιστέψτε με, ως Αρκάς, γνωρίζω από πρώτο χέρι την εξάρτηση των περιοχών αυτών από τη λιγνιτοπαραγωγή. Η Μεγαλόπολη στήριξε για πολλές δεκαετίες την ενεργειακή επάρκεια και ασφάλεια της χώρας, χωρίς αυτό να γίνει αναίμακτα για το βιοτικό επίπεδο των κατοίκων της. Αυτό οφείλουμε να το αναγνωρίσουμε -και το κάνουμε- και με συντονισμένες ενέργειες να οδηγήσουμε τη Μεγαλόπολη σε ένα αύριο με ασφάλεια, ευημερία και ανάπτυξη.

Ήδη έχουμε πετύχει τη δέσμευση ενός συνολικού ποσού 1,7 δισεκατομμυρίων ευρώ για το σχέδιο, ενώ προβλέπονται και επενδύσεις πάνω από 7 δισεκατομμύρια μέχρι το 2028 από εθνικούς και ευρωπαϊκούς πόρους, από τη ΔΕΗ και από ιδιώτες, ενώ τα ποσοστά ενισχύσεων για τις επιχειρήσεις στη Μεγαλόπολη φτάνουν έως το 70%.

Έχουν γίνει σημαντικά βήματα και γι’ αυτό θα ήθελα από αυτό το Βήμα να ευχαριστήσω τους Υπουργούς κ. Γεωργιάδη και κ. Παπαθανάση και βέβαια τον κ. Μουσουρούλη για τις προσπάθειές τους.

Ωστόσο, δεν πρέπει ούτε στιγμή να εφησυχάζουμε. Η Μεγαλόπολη και η δυτική Μακεδονία οφείλουν να προστατευτούν και να βοηθηθούν σε βαθμό ανάλογο με εκείνον που τόσα χρόνια στήριξαν ενεργειακά και οικονομικά την πατρίδα μας. Σε κάθε βήμα ανάπτυξης, σε κάθε νομοθετική ρύθμιση, σε κάθε απόφαση για μέτρα κοινωνικού και επενδυτικού χαρακτήρα, το βλέμμα μας ως κυβέρνηση οφείλει να είναι στραμμένο στις περιοχές αυτές.

Το σημερινό σχέδιο νόμου δημιουργεί το διαχειριστικό πλαίσιο, ορίζοντας τα απαραίτητα θεσμικά όργανα μέσω των οποίων θα γίνει η διαχείριση των πόρων, αλλά και η προσέλκυση και η διευκόλυνση των επενδύσεων στις περιοχές ΔΑΜ. Πρόκειται για ένα νομοσχέδιο που στοχεύει στην απαλοιφή της γραφειοκρατίας και στη σύντμηση του χρονικού πλαισίου εντός του οποίου θα τρέξουν οι απαραίτητες διαδικασίες.

Θεωρώ, κυρίες και κύριοι συνάδελφοι, ότι η δίκαιη αναπτυξιακή μετάβαση είναι ένα πρότζεκτ τόσο σημαντικό, που θα ήταν παράλογο να μην δημιουργήσουμε ειδικές δομές οι οποίες θα έχουν ως αποκλειστικό αντικείμενο την ενασχόληση με τα ζητήματα αυτά. Αυτό επιτυγχάνεται τόσο μέσω της ειδικής υπηρεσίας της δίκαιης αναπτυξιακής μετάβασης του Υπουργείου Ανάπτυξης και επενδύσεων όσο και μέσω της σύστασης της «ΜΕΤΑΒΑΣΗ Α.Ε.».

Επιπλέον ρυθμίζονται σημαντικά ζητήματα που αφορούν στην κατάρτιση των ειδικών πολεοδομικών σχεδίων εντός των περιοχών επέμβασης, ενώ επιτρέπεται η υπέρβαση των όρων δόμησης κατά 30% ή 20% κατά περίπτωση στο πλαίσιο έγκρισης των οικείων ειδικών πολεοδομικών σχεδίων.

Θέλω, όμως, σε αυτό το σημείο να επιστρέψω, κύριε Υπουργέ, κύριε Παπαθανάση, σε αυτό που ανέφερα προηγουμένως, πως η σκέψη μας οφείλει να είναι συνεχώς στραμμένη στις περιοχές αυτές, με στόχο να κάνουμε συνεχώς βελτιωτικές παρεμβάσεις που θα ενισχύσουν το ΕΣΔΑΜ και θα εξασφαλίσουν την επιτυχία του. Γι’ αυτό και χαίρομαι ιδιαίτερα, κύριε Υπουργέ, που μετά από εισήγηση και δική μου, αλλά και συναδέλφων Βουλευτών, όπως του κ. Αμανατίδη, που προχωρά σε νομοτεχνικές βελτιώσεις, όπως στο άρθρο 15, ώστε η «ΜΕΤΑΒΑΣΗ Α.Ε.» να έχει παράρτημα στη Μεγαλόπολη, αλλά και στη ρητή πρόβλεψη συνεργασίας της μέσω της σύναψης συμβάσεων με τις τοπικές αναθέτουσες αρχές.

Στην ίδια λογική θεωρώ ότι πρέπει να υπάρχει μια συντονισμένη προσπάθεια πέραν του παρόντος σχεδίου νόμου, ώστε να δημιουργηθούν οι απαραίτητες αναπτυξιακές προϋποθέσεις για τη Μεγαλόπολη. Είναι πιστεύω απολύτως αναγκαίο, για παράδειγμα, να δοθεί προτεραιότητα στις λιγνιτικές περιοχές σε ό,τι έχει να κάνει με τη διαδικασία εκπόνησης των τοπικών πολεοδομικών σχεδίων, η οποία έχει ήδη ξεκινήσει, ενώ συγκεκριμένα για τη Μεγαλόπολη οφείλουμε να δώσουμε προτεραιότητα στο να προχωρήσει και η υπό χωροθέτηση βιομηχανική περιοχή.

Κυρίες και κύριοι συνάδελφοι, η δίκαιη ενεργειακή μετάβαση δεν είναι μια διαδικασία που θα ολοκληρωθεί από τη μια μέρα στην άλλη. Απαιτείται πρόγραμμα, αυστηρό χρονοδιάγραμμα και σκληρή δουλειά, πάντα σε συνεργασία με τους τοπικούς φορείς και την κοινωνία. Στο χέρι μας είναι να κάνουμε τις περιοχές αυτές πρότυπα ανάπτυξης και παραγωγικού μετασχηματισμού. Οι κάτοικοι της Μεγαλόπολης, της Αρκαδίας, αλλά και της δυτικής Μακεδονίας το δικαιούνται. Αποτελεί χρέος της πολιτείας να μεριμνήσει για την ευημερία τους και να αντιμετωπίσει τις συνέπειες που θα έχει η ενεργειακή πολιτική που χαράσσουμε.

Η Κυβέρνηση της Νέας Δημοκρατίας δεν θα φοβηθεί ούτε θα αδρανήσει. Θα δράσει με γνώμονα το συμφέρον των λιγνιτικών περιοχών αλλά και της πατρίδας μας.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ ευχαριστώ.

Ο κ. Γεώργιος Παπαηλιού έχει τον λόγο και μετά, Υπουργέ κύριε Τσακλόγλου, θα κάνετε την παρέμβασή σας για να υποστηρίξετε την τροπολογία.

**ΓΕΩΡΓΙΟΣ ΠΑΠΑΗΛΙΟΥ:** Κύριε Πρόεδρε, κυρίες και κύριοι συνάδελφοι, άλλο ένα ψευδεπίγραφο νομοσχέδιο συζητείται στη Βουλή σήμερα. Η «δίκαιη» μετάβαση είναι άδικη, αφού πρόκειται για μετάβαση από σταθερές θέσεις εργασίας -και όχι μόνο στη ΔΕΗ, αλλά στην ευρύτερη περιοχή, στον ιδιωτικό τομέα- στην ανεργία, από τη ζωή, στον θάνατο ολόκληρων περιοχών, της Μεγαλόπολης συμπεριλαμβανομένης.

Η Μεγαλόπολη και οι άλλες λιγνιτικές περιοχές έχουν σηκώσει το βάρος της ηλεκτροδότησης της χώρας εδώ και δεκαετίες, εις βάρος της γης, του περιβάλλοντος, της υγείας των κατοίκων αλλά και της ισόρροπης ανάπτυξης. Κι αυτό διότι η Μεγαλόπολη και η ευρύτερη περιοχή, ως οικονομία και κοινωνία, δομήθηκε περί του εργοστασίου της ΔΕΗ, με συνέπεια να μην εξεταστούν και να μην αξιοποιηθούν άλλα πεδία ανάπτυξης.

Η κλιματική κρίση αποτελεί παγκόσμια πρόκληση, η οποία επιβάλλει αλλαγές στην ενεργειακή πολιτική, στο πλαίσιο των οποίων, βέβαια, εμπλέκονται και συγκρούονται μεγάλα συμφέροντα, το ταξικό πρόσημο που αρνήθηκε ο εισηγητής της Πλειοψηφίας.

Η αποφασισθείσα από την Κυβέρνηση της Νέας Δημοκρατίας βίαιη απολιγνιτοποίηση, η απουσία σχεδιασμού για τις λιγνιτικές περιοχές -εν προκειμένω και για τη Μεγαλόπολη- και το υλοποιούμενο σχέδιο ιδιωτικοποίησης των ενεργειακών υποδομών της χώρας οδηγούν σε αδιέξοδα τόσο την επάρκεια και την ισορροπία του ενεργειακού συστήματος όσο και την οικονομική και κοινωνική βάση των λιγνιτικών περιοχών.

Οι προθέσεις της Κυβέρνησης της Νέας Δημοκρατίας είναι εμφανείς: Ο ενεργειακός σχεδιασμός, η ενεργειακή πολιτική, η ανταγωνιστικότητα, η διαμόρφωση του ενεργειακού μείγματος και των τιμών για την κατανάλωση -τα νοικοκυριά και τις επιχειρήσεις- η επάρκεια, η ασφάλεια του ενεργειακού εφοδιασμού της χώρας και η μετάβαση στην κλιματική ουδετερότητα να αφεθούν στην ιδιωτική πρωτοβουλία αντί να είναι αντικείμενο δημόσιων πολιτικών και, βέβαια, μεγάλων δημόσιων επενδύσεων, αφού εκχωρηθούν στα ιδιωτικά συμφέροντα η διαχείριση των δικτύων και η παραγωγή ηλεκτρικής ενέργειας. Ήδη έχουν εκχωρηθεί και βρίσκεται σε εξέλιξη η περαιτέρω εκχώρησή τους.

Η βίαιη απολιγνιτοποίηση έρχεται σε αντίθεση με τα ενεργειακά συμφέροντα της χώρας, αλλά και των περιοχών που φιλοξενούν λιγνιτικές μονάδες, στις οποίες οι δυσμενείς συνέπειες από τη διακοπή λειτουργίας τους δεν αναστέλλονται και δεν αποκαθίστανται λόγω έλλειψης σχεδιασμού, δεδομένου ότι η ενέργεια αποτελεί κοινωνικό αγαθό, στο οποίο θα πρέπει να έχουν πρόσβαση όλοι οι πολίτες και, μάλιστα, σε χαμηλές τιμές.

Η ιλιγγιώδης αύξηση των τιμών του ηλεκτρικού ρεύματος και του φυσικού αερίου αποδεικνύουν τη «λάθος» κατεύθυνση της ενεργειακής πολιτικής που ασκείται από την Κυβέρνηση της Νέας Δημοκρατίας. Η ενεργειακή φτώχεια και η πρόσβαση στην ενέργεια για τους λίγους είναι όχι απλώς επί θύραις αλλά ζώσα πραγματικότητα.

Η περίοδος της απολιγνιτοποίησης είναι μια εποχή προσαρμογής και λήψης μέτρων και κρίσιμων αποφάσεων και για την περιοχή της Μεγαλόπολης. Το σχέδιο της «δίκαιης» -έτσι περιγράφεται, προσδιορίζεται- αναπτυξιακής μετάβασης είναι σχέδιο άδικης αναπτυξιακής μετάβασης και, μάλιστα, ανεπαρκές.

Το υπόδειγμα διακυβέρνησης για την υλοποίηση του σχεδίου, το οποίο ρυθμίζεται με το νομοσχέδιο, δεν πληροί τις προϋποθέσεις που προβλέπονται από την εργαλειοθήκη και τους κανονισμούς της Ευρωπαϊκής Ένωσης. Εξάλλου, πρέπει κάποια στιγμή να κατανοήσουμε όλοι ότι η χώρα μας ως κράτος-μέλος της Ευρωπαϊκής Ένωσης είναι ισότιμη με τις άλλες χώρες και πρέπει να διαπραγματεύεται για την προώθηση των συμφερόντων της. Δυστυχώς δεν γίνεται και νομίζω ότι και στην προκειμένη περίπτωση στα θέματα της ενέργειας η ελληνική Κυβέρνηση δεν έχει διαπραγματευθεί.

Σε αυτό το πλαίσιο η υλοποίηση του σχεδίου γίνεται κεντρικά, αφού όλοι όσοι μετέχουν στη διακυβέρνηση της αναπτυξιακής μετάβασης εδρεύουν και αποφασίζουν στο κέντρο. Πρόκειται για μια διαδικασία αδιαφανή, συγκεντρωτική, αθηνοκεντρική, περίπλοκη και με ασάφεια στις δομές, στους ρόλους και στις αρμοδιότητες, χωρίς τη συμμετοχή των τοπικών φορέων, τους οποίους αφορά η απολιγνιτοποίηση. Δηλαδή, απουσιάζει η περιφερειακή διάσταση, η οποία θα έπρεπε να έχει πρωτεύοντα ρόλο μέσω της συμμετοχής της τοπικής αυτοδιοίκησης, των τοπικών οικονομικών και κοινωνικών φορέων στη διαδικασία αυτής της «δίκαιης» μετάβασης.

Ακόμη και οι προβλεπόμενες προσλήψεις δεν αφορούν κόσμο, δεν αφορούν ανθρώπους από την περιοχή. Δημιουργούνται υψηλόβαθμες θέσεις εργασίας στο κέντρο με υψηλούς μισθούς, βέβαια, και μπόνους. Παλιά μου τέχνη κόσκινο για τη Νέα Δημοκρατία. Και, πάντως, δεν προβλέπεται μοριοδότηση λόγω εντοπιότητας.

Οι πόροι του Ταμείου «Δίκαιης» Αναπτυξιακής Μετάβασης μειώθηκαν επί των ημερών σας, κύριοι της Νέας Δημοκρατίας. Οι πόροι για την υλοποίηση του σχεδίου είναι ανεπαρκέστατοι και ειδικά για την περιοχή της Μεγαλόπολης ελάχιστοι, όταν σχεδόν το σύνολο της οικονομικής δραστηριότητας που αναπτύσσεται στην περιοχή εξαρτάται και συνδέεται με τη μονοκαλλιέργεια του λιγνίτη.

Υπάρχει, επομένως, απόλυτη ανάγκη για προγράμματα στήριξης και ανάπτυξης κατά τη μεταλιγνιτική εποχή. Επιπλέον και ενδεικτικά, δεν περιλαμβάνεται στο σχέδιο συγκεκριμένη πολιτική για τις ενεργειακές κοινότητες, οι οποίες μπορούν να αποτελέσουν τον πυλώνα μιας πολιτικής, που να έχει ως βάση την ενεργειακή δημοκρατία και που να οδηγεί στην αντιμετώπιση της ενεργειακής φτώχειας, του ενεργειακού αποκλεισμού και στην εμπέδωση της ενεργειακής ασφάλειας.

Κυρίες και κύριοι συνάδελφοι, ως Βουλευτής Αρκαδίας οφείλω να πω ότι η Μεγαλόπολη έχει «χορτάσει» από εξαγγελίες, από υποσχέσεις, από ανύπαρκτα έργα, από αόρατες επενδύσεις που εναλλάσσονται για «να κλείσουν τα στόματα» που έχουν ανοίξει και που θα ανοίγουν όλο και περισσότερο όσο η ερημοποίηση της περιοχής θα εντείνεται. Και όλα αυτά ανακοινώνονται και γίνονται κατόπιν ενεργειών των στελεχών της Νέας Δημοκρατίας. Είναι άλλη μια επιστροφή στον παλαιοκομματισμό.

Αυτό που χρειάζεται η περιοχή είναι η δημιουργία σταθερών θέσεων εργασίας -εισόδημα για τους κατοίκους, εισόδημα έκτακτης ανάγκης ή εγγυημένο εισόδημα για όσο διάστημα χρειαστεί- και προοπτικές για να μπορέσουν να παραμείνουν και να ζήσουν στην περιοχή οι νέοι άνθρωποι. Απαιτείται χρόνος, ούτως ώστε να καταρτιστεί ένα ειδικό σχέδιο ανάπτυξης της Μεγαλόπολης και της ευρύτερης περιοχής κατά τη μεταλιγνιτική περίοδο με την ενεργό συμμετοχή της τοπικής κοινωνίας, η οποία, βέβαια, πρέπει να ενεργοποιηθεί και να κινητοποιηθεί προς αυτή την κατεύθυνση.

Πάντως δεν αρκεί η σκέψη μας, χρειάζονται πράξεις και κινήσεις και αυτό μπορεί να γίνει μόνο, όπως είπα, με την κινητοποίηση της τοπικής κοινωνίας.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ, κύριε Παπαηλιού.

Ο Υπουργός Εργασίας και Κοινωνικών Υποθέσεων κ. Παναγιώτης Τσακλόγλου έχει τον λόγο για να υποστηρίξει τη με αριθμό 1164/8-12-2021 τροπολογία.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Ευχαριστώ πολύ, κύριε Πρόεδρε.

Κυρίες και κύριοι Βουλευτές, η συγκεκριμένη τροπολογία του Υπουργείου Εργασίας και Κοινωνικών Υποθέσεων αφορά ρύθμιση θεμάτων του ΟΑΕΔ. Πιο συγκεκριμένα, με τη ρύθμιση του άρθρου 1 της τροπολογίας προβλέπεται ρητά η δυνατότητα του Διοικητικού Συμβουλίου του ΟΑΕΔ να προβαίνει με απόφασή του στην εξειδίκευση του τρόπου διαχείρισης, διανομής και χρήσης των ποσών που διατίθενται στον οργανισμό ή μέσω αυτού για την υλοποίηση επιδοτούμενων προγραμμάτων συνεχιζόμενης επαγγελματικής κατάρτισης ανεξάρτητα από την πηγή προέλευσης των ποσών αυτών, των ενωσιακών πόρων και ιδίως των πόρων του Ταμείου Ανάκαμψης συμπεριλαμβανομένων.

Η ρύθμιση καταλαμβάνει και τα προγράμματα επαγγελματικής κατάρτισης που υλοποιούνται με τη μέθοδο των επιταγών κατάρτισης, τα λεγόμενα voucher, και εισάγεται προκειμένου να καλύψει το υπάρχον ρυθμιστικό κενό αναφορικά με τη γενική αρμοδιότητα του διοικητικού συμβουλίου του φορέα να διαχειρίζεται κονδύλια κάθε πηγής αναφορικά με την επαγγελματική κατάρτιση και εκπαίδευση.

Επίσης, με την προτεινόμενη ρύθμιση προβλέπεται ότι με την ανωτέρω απόφαση του διοικητικού συμβουλίου μπορεί να δίνεται η δυνατότητα να εγγράφονται με διακριτό τρόπο τα κέντρα διά βίου μάθησης, τα λεγόμενα ΚΕΔΙΒΙΜ, που έχουν συσταθεί από τα ανώτατα εκπαιδευτικά ιδρύματα σε ειδικά μητρώα παροχών υλοποίησης προγραμμάτων επαγγελματικής κατάρτισης, ούτως ώστε να διευκολύνεται η διασύνδεση των σπουδών με την αγορά εργασίας.

Με τις ρυθμίσεις των άρθρων 2 έως 4 επέρχονται οι αναγκαίες οργανωτικές αλλαγές στον ΟΑΕΔ, προκειμένου να καταστεί δυνατή υπηρεσιακά και επιχειρησιακά η βέλτιστη αξιοποίηση των κονδυλίων που θα διατεθούν έως το 2025 πρωτίστως από το Ταμείο Ανάκαμψης, αλλά και από το ΕΣΠΑ, για προγράμματα κατάρτισης και επαγγελματικής εκπαίδευσης.

Ειδικότερα, αναδιαρθρώνονται οι οικονομικές του υπηρεσίες κατά τρόπο που υπηρετεί αποδοτικότερα τις αρχές χρηστής δημοσιονομικής διαχείρισης και της αποτελεσματικής αξιοποίησης των πόρων.

Προς τον σκοπό αυτό συστήνονται, πρώτον, η Γενική Διεύθυνση Οικονομικών Υπηρεσιών στον φορέα και, δεύτερον, αντίστοιχες Υποδιευθύνσεις Οικονομικών Υπηρεσιών της Περιφερειακής Διευθύνσεως του ΟΑΕΔ με ταυτόχρονη κατάργηση των υφιστάμενων δομών, δηλαδή της απλής διεύθυνσης και των τμημάτων αντιστοίχως, και μεταφορά του υπηρετούντος προσωπικού στις νέες δομές.

Τέλος, με την προτεινόμενη διάταξη του άρθρου 5 επεκτείνεται η ευνοϊκή ρύθμιση για τη μείωση του απαιτούμενου αριθμού ημερών για την καταβολή του επιδόματος ανεργίας και σε άλλους εποχικά απασχολούμενους πέραν των κλάδων του τουρισμού και του επισιτισμού.

Ειδικότερα προβλέπεται ότι για το 2021 αρκούν κατ’ εξαίρεση και κατ’ ελάχιστον πενήντα και όχι εκατό ημέρες ασφάλισης για τη χορήγηση τακτικού επιδόματος ανεργίας και για άλλα εποχικά επαγγέλματα, ιδίως στην κονσερβοποιία, σε διαλογητήρια και στα λοιπά επαγγέλματα που συνδέονται με τη γεωργία και με τη μεταποίηση αγροτικών προϊόντων, για πολλούς εργαζόμενους που κινδύνευαν να μη συμπληρώσουν τον απαιτούμενο αριθμό ημερών ασφάλισης, λαμβανομένων υπ’ όψιν των δυσμενών συνεπειών από τη λήψη των έκτακτων μέτρων για την αντιμετώπιση της πανδημίας του κορωνοϊού.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Και εγώ ευχαριστώ και για την τήρηση του χρόνου.

**ΣΩΚΡΑΤΗΣ ΦΑΜΕΛΛΟΣ:** Κύριε Πρόεδρε, θέλω να ρωτήσω κάτι τον Υπουργό.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Υπουργέ, μη φύγετε μήπως έχουν οι εισηγητές κάποια ερώτηση για διευκρίνιση για την τροπολογία.

Τον λόγο έχει ο κ. Φάμελλος.

**ΣΩΚΡΑΤΗΣ ΦΑΜΕΛΛΟΣ:** Είναι γεγονός ότι περιμέναμε μήπως έρθει ο κ. Χατζηδάκης, κύριε Υπουργέ, γιατί θα θέλαμε να τον ρωτήσουμε και κάποια θέματα που έχουν και με το νομοσχέδιο μεγάλη σχέση.

Το πρώτο ερώτημα που θέλουμε να καταθέσουμε είναι το εξής: Πόσο θεωρείτε ότι είναι επιτελικό να έρχονται σε ένα νομοσχέδιο για την απολιγνιτοποίηση τροπολογίες και μάλιστα του Υπουργείου Εργασίας για τόσο σημαντικά θέματα;

Μάλιστα απ’ ό,τι διαπιστώνουμε από τη γρήγορη ανάγνωση -γιατί την καταθέσατε χθες το βράδυ την τροπολογία- βλέπουμε ότι μέσα σε αυτή την τροπολογία αλλάζετε το οργανόγραμμα του ΟΑΕΔ. Το ερώτημα, λοιπόν, είναι πάρα πολύ απλό: Για ποιον λόγο το οργανόγραμμα του ΟΑΕΔ δεν συζητήθηκε στις επιτροπές της Βουλής, δεν έχει βγει σε διαβούλευση, και το φέρνετε με τροπολογία σε ένα άσχετο νομοσχέδιο για να συζητηθεί; Πέρα από το ότι προφανώς αυτό είναι πρόχειρο και δεν έχει καμμία σχέση με επιτελικότητα, που διατείνεται η Κυβέρνηση ότι έχει, δεν είναι και ένα ουσιαστικό πρόβλημα και δημοκρατικό και τεχνικό; Για ποιον λόγο, λοιπόν, από την πίσω πόρτα να περάσει σήμερα η τροποποίηση του οργανογράμματος του ΟΑΕΔ;

Δεύτερο ζήτημα το οποίο μας ανησυχεί: Μέσα στο πρώτο άρθρο, αν δεν κάνω λάθος, ακούγοντας και την τοποθέτησή σας και διαβάζοντας γρήγορα την τροπολογία, περιλαμβάνετε την αλλαγή των αρμοδιοτήτων του διοικητικού συμβουλίου.

Και μάλιστα, κύριε Πρόεδρε, λέει ότι υπάρχουν μέσα εργαλεία για την κατανομή και αξιοποίηση πόρων για τη συνεχιζόμενη κατάρτιση. Το πρώτο απλό ερώτημα είναι, δηλαδή, μέχρι τώρα το Διοικητικό Συμβούλιο του ΟΑΕΔ δεν είχε αρμοδιότητες και εργαλεία για να κατανείμει τους πόρους για τη συνεχιζόμενη κατάρτιση; Μου φαίνεται απίθανο και προφανώς αστείο, αλλά το ρωτώ για να καταλάβετε τη μεγάλη αντίθεση. Ένα διοικητικό συμβούλιο που λειτουργεί σε αυτή την κατεύθυνση, με αυτό το αντικείμενο τώρα ήρθε και τροποποιείται βάζοντας, κύριε Πρόεδρε, μέσα τον όρο «για τη διαχείριση πόρων του Ταμείου Ανάκαμψης».

Με ασάφεια, λοιπόν, ανοίγετε ένα παράθυρο για ένα ποσό το οποίο, αν δεν κάνω λάθος, ανέρχεται σε ένα δισεκατομμύριο ευρώ. Προκύπτει, λοιπόν, αυτό το ερώτημα: Για ποιον λόγο τροποποιείτε κάτι το οποίο λειτουργούσε σε έναν βαθμό; Πείτε μας ποια είναι τα λάθη του. Εισάγετε αδιαφάνεια και ασάφεια για τους πόρους του Ταμείου Ανάκαμψης, που η χώρα μας έχει και σοβαρά προβλήματα απορρόφησης.

Και τρίτο ερώτημα: Αλλάζετε τη διαδικασία προσθέτοντας, αν θέλετε, στη διαδικασία στοιχεία που αφορούν τους όρους επιλεξιμότητας για την αποζημίωση και την ενίσχυση εργαζομένων που βρίσκονται εκτός εργασίας και αυτό αφορά τα εποχικά επαγγέλματα. Θέλουμε κάτι πολύ πιο συγκεκριμένο, κύριε Υπουργέ. Θέλουμε να μας πείτε, γιατί είναι απολύτως ασαφές, νομίζω είναι το πέμπτο άρθρο της τροπολογίας, για ποια επαγγέλματα συγκεκριμένα αναφέρεται αυτή η τροπολογία.

Διότι εμείς σας καταθέσαμε τροπολογία που περιλαμβάνει τους εργαζόμενους της εστίασης και του τουρισμού και μάλιστα μιλάμε για διακόσιες χιλιάδες εργαζόμενους την οποία η Κυβέρνησή σας πριν από είκοσι μέρες δεν δέχτηκε.

Άρα, κύριε Πρόεδρε, εφόσον μιλάμε και για τη δική σας την περιοχή για διακόσιες χιλιάδες εργαζόμενους θέλουμε να μας πείτε ρητά και ξεκάθαρα ποιοι περιλαμβάνονται, για ποιον λόγο δεν περιλαμβάνονται οι εργαζόμενοι στον τουρισμό, στην αναψυχή και στην εστίαση και για ποιον λόγο κάνετε τέτοια μεροληπτική αντεργατική πολιτική εκ μέρους της Κυβέρνησης.

Εμείς κάναμε τροπολογία για να περιληφθούν οι εργαζόμενοι αυτοί. Προφανώς αυτό αφορά την επέκταση του μέτρου των πενήντα ενσήμων, αλλά δεν περιλαμβάνεται στην τροπολογία και αυτό είναι σοβαρό πρόβλημα αντεργατικής πολιτικής εκ μέρους της Κυβέρνησης σε έναν ευαίσθητο κλάδο που πλήττεται από την πανδημία. Οφείλετε να απαντήσετε εν όψει μάλιστα και των χριστουγεννιάτικων εορτών.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Υπουργέ, θέλετε να απαντήσετε;

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Πρώτα-πρώτα θα διαφωνήσω εντελώς με τον κ. Φάμελλο γι’ αυτά που είπε ότι ήταν από την πίσω πόρτα, εν κρυπτώ και παραβύστω, κολοσσιαίων διαστάσεων και ούτω καθεξής. Να είμαστε τελείως σαφείς.

Τρία πράγματα είναι. Για τις αρμοδιότητες του διοικητικού συμβουλίου είναι λεκτική μόνο η αναφορά. Η αναφορά η οποία υπάρχει στο υφιστάμενο πλαίσιο είναι μόνο για το ΕΣΠΑ. Αποτέλεσμα είναι ότι διάφοροι άλλοι ενωσιακοί πόροι απλά δεν μπορούν να εκμεταλλευτούν. Το επεκτείνουμε κάνοντάς το γενικά ενωσιακό ώστε ρητά να μπορέσει να μπει μέσα και το Ταμείο Ανάκαμψης.

Δεύτερον, η αναδιοργάνωση του οργανογράμματος προφανώς δεν είναι κολοσσιαίας σημασίας. Η Διεύθυνση Οικονομικών γίνεται Γενική Διεύθυνση Οικονομικών Υπηρεσιών, όπως έχει γίνει σε πάρα πολλά τμήματα του δημοσίου τομέα. Ήταν κάτι το οποίο ήταν ιδιαίτερα επιτυχημένο, κάτι που νομίζω ότι το δέχονται οι πάντες.

Το τρίτο: Για τον τουρισμό έχει ήδη γίνει αυτό. Ήταν την 1η Δεκεμβρίου απ’ ό,τι πληροφορήθηκα

**ΣΩΚΡΑΤΗΣ ΦΑΜΕΛΛΟΣ:** Δεν αναφέρομαι στα πενήντα ένσημα.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Σε αυτά αναφέρομαι εγώ όμως.

**ΣΩΚΡΑΤΗΣ ΦΑΜΕΛΛΟΣ:** Μιλάμε για διακόσιες χιλιάδες εργαζόμενους.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Λοιπόν, σε αυτά αναφέρομαι εγώ και αυτό που έγινε ήταν η επέκταση σε συγκεκριμένους κλάδους στους οποίους αναφέρθηκα. Μίλησα, δηλαδή, για κονσερβοποιία, διαλογητήρια, κομμάτια του αγροτικού τομέα και της μεταποίησης αγροτικών προϊόντων. Νομίζω ότι ήμουν αρκετά σαφής.

Σας ευχαριστώ πολύ.

**ΣΩΚΡΑΤΗΣ ΦΑΜΕΛΛΟΣ:** Αφήνετε έξω διακόσιες χιλιάδες εργαζόμενους που δεν συμπλήρωσαν τα πενήντα ένσημα λόγω πανδημίας;

**ΠΡΟΕΔΡΕΥΩΝ (Χαράλαμπος Αθανασίου):** Κύριε Φάμελλε, σας παρακαλώ. Κάνατε μία ερώτηση για διευκρινίσεις. Τις έδωσε ο Υπουργός και τελείωσε, κρίνεται.

Τον λόγο έχει ο κ. Χαρίτσης.

**ΑΛΕΞΗΣ ΧΑΡΙΤΣΗΣ:** Ευχαριστώ, κύριε Πρόεδρε.

Κατ’ αρχάς επιτρέψτε μου να ευχαριστήσω τη συναδέλφισσα Κατερίνα Νοτοπούλου και τον συνάδελφο Κοινοβουλευτικό Εκπρόσωπο της Ελληνικής Λύσης κ. Χήτα, γιατί είχαν την ευγενή καλοσύνη να μου παραχωρήσουν τη θέση τους λόγω μιας οικογενειακής υποχρέωσης.

Κύριε Πρόεδρε, κυρίες και κύριοι συνάδελφοι, ένα από τα πιο σύνθετα και επίκαιρα ζητήματα της εποχής μας και σίγουρα το πιο κρίσιμο είναι η πράσινη μετάβαση. Μια συζήτηση η οποία για πολλά χρόνια αφορούσε μια μικρή μειοψηφία γραφικών κατά τους υπόλοιπους σήμερα αποτελεί βασικό πεδίο χάραξης πολιτικής, αναπτυξιακής στρατηγικής, αλλά και βασικό πεδίο ιδεολογικής και πολιτικής αντιπαράθεσης.

Η Ευρωπαϊκή Ένωση τα τελευταία χρόνια έχει κατανοήσει ότι δεν μπορεί να συνεχίσει να παραβλέπει αυτό το πολύ κρίσιμο ζήτημα με αποτέλεσμα να αποτελεί βασικό πυλώνα της στρατηγικής της και της κατεύθυνσης μεγάλης μερίδας των χρηματοδοτικών εργαλείων. Γι’ αυτό άλλωστε και οι επίσημες τοποθετήσεις από την Ευρωπαϊκή Ένωση μιλούν για κλιματική ουδετερότητα μέχρι το 2050.

Πρέπει να αντιληφθούμε ότι οι συνέπειες θα είναι εφιαλτικές, αν δεν αντιμετωπίσουμε την κλιματική κρίση. Ένα από τα βασικά ερωτήματα όμως τα οποία τίθενται είναι κατά πόσο η πράσινη μετάβαση θα αφορά το σύνολο της κοινωνίας, πώς δεν θα αποτελέσει ξανά μία αφορμή, μια ευκαιρία για εκμετάλλευση από ολιγοπωλιακά συμφέροντα και για όξυνση των ανισοτήτων. Το βασικό ζήτημα εν ολίγοις είναι ποιοι θα επωφεληθούν και ποιοι θα πληρώσουν το κόστος από αυτή τη μετάβαση.

Στην κατεύθυνση αυτή απαιτούνται συγκεκριμένα και σταθερά βήματα που θα εξασφαλίζουν ενεργειακή επάρκεια, κόστος ενέργειας προσιτό από τους πολίτες και την οικονομία και στοχευμένες πολιτικές για τη στήριξη ευάλωτων ομάδων και παραγωγικών στρωμάτων, μεγάλες δημόσιες επενδύσεις για δίκτυα διανομής, αλλά και αποθήκευσης ενέργειας, δημόσιο έλεγχο στα δίκτυα και στη χωροθέτηση των ΑΠΕ και φυσικά έλεγχος και ρύθμιση της αγοράς για την αντιμετώπιση φαινομένων κερδοσκοπίας, φαινόμενα κερδοσκοπίας τα οποία δυστυχώς σήμερα που μιλάμε τα πληρώνει πάρα πολύ ακριβά η ελληνική κοινωνία.

Μέσα ακριβώς σε αυτό το πλαίσιο εντάσσεται, κατά τη γνώμη μου, και η συζήτηση που κάνουμε για το νομοσχέδιο για την απολιγνιτοποίηση. Δεν είναι, δηλαδή, μια συζήτηση η οποία γίνεται εν κενώ, αν θέλετε. Και εδώ το πρώτο ζήτημα που έχει σημασία να αναδείξουμε -το έχει πει και εισηγήτριά μας και ο Κοινοβουλευτικός μας Εκπρόσωπος- είναι ότι, επειδή και οι λέξεις έχουν τη σημασία τους, δεν πρέπει να μιλάμε για απολιγνιτοποίηση.

Εδώ και χρόνια -και η Ευρωπαϊκή Αριστερά το λέει εδώ και πάνω από δέκα χρόνια αυτό το ζήτημα- εμείς συζητάμε για απανθρακοποίηση. Και σε αυτό δυστυχώς φαίνεται ότι και η Ευρώπη και η Ευρωπαϊκή Ένωση είναι πολύ μπροστά από τη σημερινή Κυβέρνηση. Ανακοίνωσε πρόσφατα ότι δεν θα χρηματοδοτηθούν στη νέα περίοδο έργα και προγράμματα ορυκτών καυσίμων.

Το γνωρίζει αυτό η Κυβέρνηση; Κάνει κάτι πάνω σε αυτό; Αντιμετωπίζει αυτόν τον ευρωπαϊκό σχεδιασμό ως πλέον μία ορατή πραγματικότητα και μάλιστα μέσα σε αυτή την ενεργειακή κρίση, που βλέπουμε πού έχει φτάσει η τιμή του φυσικού αερίου και με τη χώρα μας να καταγράφει τον Νοέμβριο την υψηλότερη χονδρεμπορική τιμή ηλεκτρικού ρεύματος σε όλη την Ευρώπη για πρώτη φορά στην ιστορία της; Αυτή είναι η κατάσταση την οποία αντιμετωπίζουμε σήμερα σε σχέση με τον ενεργειακό κλάδο στη χώρα μας.

Εμείς, λοιπόν, λέμε ότι η ανάγκη για απολιγνιτοποίηση των περιοχών με πρώτες την Κοζάνη, τη Φλώρινα, τη Μεγαλόπολη είναι προφανώς επιτακτική και αδήριτη. Είναι όμως, δυστυχώς, δυόμισι χρόνια μετά τις εξαγγελίες του Πρωθυπουργού που έχουν περάσει και ακόμα η Κυβέρνηση δεν έχει καταφέρει να συγκροτήσει ολιστικό σχέδιο για την αντιμετώπιση αυτής της μεγάλης πρόκλησης, για το πώς θα υπάρξει ένα σχέδιο αναπτυξιακό με το οποίο θα προχωρήσει ομαλά η ενεργειακή μετάβαση με τη δημιουργία θέσεων εργασίας και κινήτρων για επενδύσεις στις περιοχές, για τη διαμόρφωση ενός νέου παραγωγικού μοντέλου για την περιοχή.

Τι είδαμε να γίνεται; Είδαμε κάποιες εξαγγελίες-τουφεκιές στον αέρα. Είδαμε στη συνέχεια ένα απότομο κλείσιμο των λιγνιτικών μονάδων. Και, τελικά, τις επιπτώσεις τις πληρώνει η τοπική κοινωνία. Και, βεβαίως, αυτή η προχειρότητα οδήγησε και στο γεγονός ότι κάποιες από τις μονάδες αναγκάστηκαν να ξανανοίξουν πέρυσι το καλοκαίρι. Μάλλον αυτό θα γίνει και τον χειμώνα που έχουμε μπροστά μας, ακριβώς γιατί δεν υπάρχει σοβαρή ουσιαστική στρατηγική και ακριβώς βεβαίως γιατί δεν αξιοποιούνται τα βασικά δημόσια εργαλεία της ενεργειακής πολιτικής. Ίσα-ίσα, το αντίθετο συμβαίνει. Εκχωρούνται αυτή τη στιγμή σε ιδιωτικά συμφέροντα. Μιλώ για τη ΔΕΗ, μιλώ για τον ΔΕΔΔΗΕ, μιλάω για τη ΔΕΠΑ.

Δημιουργήσατε ένα σχέδιο νόμου, όμως, το οποίο δημιουργήσατε μόνοι σας, αποκλείοντας την τοπική κοινωνία, αποκλείοντας τοπικούς φορείς. Τα ακούσαμε και στην ακρόαση των φορέων μόλις προχθές. Έβαλαν μια σειρά από ζητήματα οι φορείς, ολόκληρες κοινωνίες των οποίων η ζωή εξαρτάται από αυτή τη διαδικασία της μετάβασης, από αυτή τη διαδικασία της απολιγνιτοποίησης, από αυτή τη διαδικασία η οποία διεξάγεται ερήμην τους. Υποβάλατε στην Ευρωπαϊκή Ένωση προτάσεις για τα εδαφικά σχέδια δίκαιης μετάβασης, για το επιχειρησιακό σχέδιο για τη δίκαιη μετάβαση, χωρίς τοπική διαβούλευση, χωρίς ενημέρωση καν της Βουλής. Δημιουργούνται νέες υπηρεσίες στην Αθήνα, διαμορφώνεται ένα δαιδαλώδες, ένα δυσκίνητο σύστημα και εδώ χωρίς καμμία διαβούλευση με την τοπική κοινωνία, με τους εργαζόμενους, αλλά και με το σύνολο -θα έλεγα- της τοπικής οικονομίας, της επιχειρηματικότητας της περιοχής, η οποία πλήττεται αυτή τη στιγμή από αυτή την έλλειψη σχεδίου για την απολιγνιτοποίηση.

Τι θα γίνει, λοιπόν, με όλους αυτούς τους ανθρώπους; Τι θα γίνει με μια ολόκληρη κοινωνία η οποία αυτή τη στιγμή αγωνία για το μέλλον της; Δυστυχώς, πολύ φοβούμαι ότι αυτό το οποίο διαμορφώνεται είναι και πάλι και σε αυτό το πεδίο ένα πλαίσιο διαμόρφωσης μιας αναπτυξιακής προοπτικής η οποία προωθεί την όξυνση των κοινωνικών, των περιφερειακών αλλά και των ενδοπεριφερειακών ανισοτήτων.

Εμείς, από τη μεριά μας, έχουμε καταθέσει μια σειρά από προτάσεις. Οι ζώνες απολιγνιτοποίησης πρέπει να αποτελέσουν πρότυπα «πράσινης» και δίκαιης ανάπτυξης για όλους. Εμείς μιλάμε με όρους ενεργειακής δημοκρατίας που διασφαλίζει την κλιματική δικαιοσύνη και τη συμμετοχή των πολλών στην παραγωγή ενέργειας από ΑΠΕ. Ξέρετε, δεν είναι απλώς αλλαγή τεχνολογίας το να πάμε σε ανανεώσιμες πηγές ενέργειας. Είναι αλλαγή συνολικά του μοντέλου παραγωγής και κατανάλωσης ενέργειας, του μοντέλου βάσει του οποίου λειτουργεί το σύνολο του παραγωγικού συστήματος της χώρας. Έχουμε δεσμευτεί και επαναλαμβάνουμε τη δέσμευσή μας για ρήτρα μηδενικού αναπτυξιακού ελλείμματος στην Περιφέρεια Δυτικής Μακεδονίας, ενώ βεβαίως πολύ κρίσιμο είναι και το ζήτημα του χωρικού σχεδιασμού, ένα ζήτημα το οποίο δεν είναι δυνατόν να απουσιάζει από ένα νομοσχέδιο το οποίο έχει να κάνει με την απολιγνιτοποίηση. Μιλάμε για παροχή κινήτρων. Μιλάμε για την ανάγκη στήριξης της τοπικής οικονομίας. Μιλάμε για την ειδική πρόβλεψη στον αναπτυξιακό νόμο, για κάλυψη μέρους του ασφαλιστικού και εργατικού κόστους. Μιλάμε για φορολογικά κίνητρα και αξιοποίηση όλων των διαθέσιμων χρηματοδοτικών εργαλείων. Εν ολίγοις μιλάμε για ένα ειδικό αναπτυξιακό πρόγραμμα δημοσίων επενδύσεων για τη δυτική Μακεδονία, με δημόσια χρηματοδότηση έργων τοπικών υποδομών, σιδηροδρομικές διασυνδέσεις ηλεκτροκίνηση, υποδομές εξωστρέφειας σε παιδεία, υγεία, πολιτισμό, που θα δώσουν άμεσα θέσεις εργασίας.

Είναι πολλά αυτά τα οποία μπορούν να γίνουν, κύριε Υπουργέ. Δυστυχώς δεν βλέπουμε ένα τέτοιο σχέδιο από τη μεριά της Κυβέρνησης. Δεν βλέπουμε μία πολιτική η οποία θα έρχεται και να μετασχηματίσει και ταυτόχρονα να στηρίξει αυτούς που σήμερα -πάνω από τρεισήμισι χιλιάδες άνθρωποι- είναι άνεργοι και οι οποίοι χρειάζονται τη στήριξη της πολιτείας.

Κύριε Πρόεδρε, δεν έχω τον χρόνο για να επεκταθώ περισσότερο. Θα μου επιτρέψετε, όμως, να κλείσω με ένα σχόλιο για ένα ζήτημα το οποίο προέκυψε τις τελευταίες μέρες και χθες είχαμε και μια επίκαιρη ερώτησή μου προς τον Υπουργό Ανάπτυξης για το ζήτημα του παγώματος των πληρωμών στο ΕΣΠΑ. Ο Υπουργός μάς είπε ότι όλα βαίνουν καλώς, ότι δεν υπάρχει κανένα πρόβλημα, ότι οι πληρωμές προχωράνε κανονικά, παρ’ όλες τις διαμαρτυρίες που υπάρχουν από τους φορείς της αγοράς, από την τοπική αυτοδιοίκηση. Αυτό έγινε χθες το πρωί. Λίγες μόλις ώρες μετά, εσείς οι ίδιοι στην τροπολογία που καταθέσατε στο παρόν νομοσχέδιο για την απολιγνιτοποίηση λέτε στην αιτιολογική έκθεση της τροπολογίας το εξής. Και για να μην υπάρξουν παρερμηνείες, διαβάζω από την ίδια την αιτιολογική έκθεση: «Λόγω της απρόβλεπτης διάρκειας πανδημίας και των μεταλλάξεων αυτής και των συνεπειών της, καθώς και της πρωτοφανούς έκτασης των φυσικών καταστροφών απαιτήθηκε η χρηματοδότηση από το Πρόγραμμα Δημοσίων Επενδύσεων του 2021 έργων απαραίτητων για την αντιμετώπιση των ανωτέρω για την ανακούφιση των πληγέντων. Αποτέλεσμα της απρόβλεπτης ανάγκης άμεσης χρηματοδότησης των σχετικών με τις ως άνω περιστάσεις έργων είναι η μη επάρκεια πόρων κατά την παρούσα χρονική στιγμή για την πληρωμή άλλων έργων ενταγμένων στο Πρόγραμμα Δημοσίων Επενδύσεων, παρ’ ότι αυτά έχουν παραληφθεί, παρ’ ότι έχουν υλοποιηθεί τα έργα και έχουν υποβληθεί από τους δικαιούχους τα απαιτούμενα δικαιολογητικά.». Αυτό λέτε εσείς οι ίδιοι στην αιτιολογική σας έκθεση.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Χαρίτση, έχετε πάει στα δέκα λεπτά. Σας παρακαλώ πολύ.

**ΑΛΕΞΗΣ ΧΑΡΙΤΣΗΣ:** Επιβεβαιώνεται πλήρως, λοιπόν, αυτό το οποίο καταθέσαμε με την επίκαιρη ερώτηση, ότι υπάρχει παύση πληρωμών αυτή τη στιγμή στα προγράμματα του ΕΣΠΑ. Χθες το πρωί διαψεύδατε, χθες το βράδυ το επιβεβαιώσατε.

Ευχαριστώ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ ευχαριστώ.

Το λόγο τώρα θα πάρει ο Κοινοβουλευτικός Εκπρόσωπος της Ελληνικής Λύσης κ. Χήτας, στη συνέχεια ο κ. Σκουρλέτης, μετά ο Γιάννης Αντωνιάδης από τη Νέα Δημοκρατία -δεν ξέρω αν θα κάνετε την αλλαγή- και αμέσως μετά ο Υφυπουργός Μεταφορών κ. Παπαδόπουλος.

Ορίστε, κύριε Χήτα, έχετε τον λόγο.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ πολύ, κύριε Πρόεδρε.

Κύριε Υπουργέ, μου διαφεύγει, αλλά είμαι σχεδόν βέβαιος: Είστε αιρετός; Όχι.

Λοιπόν, προτείνω στις επόμενες εκλογές, κύριε Παπαθανάση, μιας και τα πάτε τόσο καλά στο Υπουργείο και όλοι αυτό λένε, να κατεβείτε στις εκλογές ως αιρετός, να διεκδικήσετε την ψήφο του κόσμου. Γιατί αλλιώς είναι να αποφασίζεις, όταν έχεις βγει στην κοινωνία και πας πόρτα-πόρτα και βλέπεις τον κόσμο στα μάτια και αλλιώς είναι να αποφασίζεις, όταν δεν είσαι αιρετός. Και προτείνω, κύριε Παπαθανάση, να κατεβείτε στην Πτολεμαΐδα, στη Φλώρινα, στην Κοζάνη ως υποψήφιος, σε εκείνες τις περιοχές. Νομίζω ότι είναι μια πολύ καλή ιδέα να κατεβείτε ως υποψήφιος Βουλευτής στις περιοχές τις οποίες εκτελείτε σήμερα!

**ΙΩΑΝΝΗΣ ΑΝΤΩΝΙΑΔΗΣ:** Μην του βάζεις ιδέες!

**ΚΩΝΣΤΑΝΤΙΝΟΣ ΧΗΤΑΣ:** Πάρα πολύ καλή ιδέα. Έχω την αίσθηση ότι, αν κατεβείτε σε εκείνες τις περιοχές, δεν θα βρείτε ούτε την ψήφο σας!

**ΠΡΟΕΔΡΕΥΩΝ (Χαράλαμπος Αθανασίου):** Κύριε Χήτα, δεν προβλέπεται στους Βουλευτές να κατεβαίνουν σε δύο περιφέρειες. Μόνο οι Αρχηγοί των κομμάτων μπορούν.

**ΚΩΝΣΤΑΝΤΙΝΟΣ ΧΗΤΑΣ:** Σε μία είπα, όποια θέλει. Σε μία από όλες αυτές.

**ΠΡΟΕΔΡΕΥΩΝ (Χαράλαμπος Αθανασίου):** Δεν αφήνει την περιφέρειά του.

**ΚΩΝΣΤΑΝΤΙΝΟΣ ΧΗΤΑΣ:** Σε μία από όλες αυτές που σήμερα εκτελεί η Κυβέρνηση της Νέας Δημοκρατίας να πάει να κατέβει υποψήφιος ο κ. Παπαθανάσης, αφού το νομοσχέδιο είναι τόσο καλό, που ήρθατε από το πρωί να μας πείτε ότι είναι πάρα πολύ καλό, ότι είμαστε η ατμομηχανή της ανάπτυξης και της πρωτοπορίας στην Ευρώπη. Ούρλιαζε πριν από λίγο ο Υπουργός Ανάπτυξης με στόμφο.

Καλά τώρα, είμαστε σοβαροί; Είμαστε σοβαροί, κύριε Υπουργέ; Είστε σοβαρός άνθρωπος και μετριοπαθής. Τι είναι αυτά τα πράγματα που λέτε στον κόσμο; Είναι δυνατόν να λέγεται εδώ μέσα ότι η Ελλάδα είναι η ατμομηχανή της Ευρώπης στην απολιγνιτοποίηση, ότι είμαστε οι πρωτοπόροι και να χαιρόμαστε κιόλας και να χειροκροτούμε κιόλας που πυροβολούμε τα πόδια μας; Απίστευτο! Απεμπολούμε 300 δισεκατομμύρια λιγνίτες σε αξία κι εμείς χαιρόμαστε; Είμαστε οι πρώτοι στην Ευρώπη! Μην πω τι είμαστε στην Ευρώπη.

Και τι δεν ακούσαμε σήμερα εδώ, ότι ο κ. Γεωργιάδης είναι οικολόγος. Πραγματικά, αυτές είναι κυβιστήσεις. Να μου πεις, άμα τα βρίσκεις με τον Καρανίκα για την κάνναβη, γίνεσαι και οικολόγος σιγά-σιγά. Εντάξει, είναι σε έναν δρόμο τέτοιο ο άνθρωπος. Είπε ότι σε αυτή την Αίθουσα κυριαρχεί ο λαϊκισμός. Ποιος το είπε αυτό; Ο Υπουργός Ανάπτυξης! Είπε ότι στην Αίθουσα αυτή κυριαρχεί ο λαϊκισμός. Να πέσει φωτιά να μας κάψει!

Κύριε Παπαθανάση, θα σας πω εγώ πού είναι η Ελλάδα ατμομηχανή της Ευρώπης. Η Ελλάδα όντως πρωτοπορεί και είναι η ατμομηχανή της Ευρώπης στα 43,3 δισεκατομμύρια που δανειστήκαμε τον τελευταίο ενάμιση χρόνο. Είμαστε πρώτοι με διαφορά, κύριε Παπαθανάση, στις εταιρείες που κινδυνεύουν με κλείσιμο, με λουκέτα. Είμαστε πρώτοι με διαφορά που δίνουμε 12 δισεκατομμύρια από αυτά που παίρνουμε για ανεμογεννήτριες και μόλις 130 εκατομμύρια -όχι δισεκατομμύρια- για την πρωτογενή παραγωγή, για την αγροτική παραγωγή. Είμαστε πρωτοπόροι στο ότι καταργούμε και «αυτοκτονούμε» τους λιγνίτες μας. Είμαστε πρωτοπόροι και η ατμομηχανή της Ευρώπης, κύριε Παπαθανάση -και δώστε χαιρετίσματα και στον Υπουργό σας- που έχουμε την πιο ακριβή βενζίνη, το πιο ακριβό πετρέλαιο, το πιο ακριβό ρεύμα στην Ευρώπη. Ναι, είμαστε πρωτοπόροι! Έχουμε τις πιο ακριβές τιμές στα είδη πρώτης ανάγκης. Είμαστε πρωτοπόροι. Είμαστε η ατμομηχανή της Ευρώπης κι αυτή η ατμομηχανή ταξιδεύει τα επτακόσιες χιλιάδες Ελληνόπουλα στο εξωτερικό και γύρισαν την πλάτη την Ελλάδα, την πατρίδα μας, γιατί υπάρχει αναξιοκρατία και δεν υπάρχει τίποτα όρθιο μέσα. Ναι, είμαστε πρωτοπόροι. Είμαστε πρωτοπόροι στο να παίρνουν τα σπίτια των πολιτών, των Ελλήνων, με τους πλειστηριασμούς. Είμαστε πρωτοπόροι στο να δίνουμε 1 δισ. τον χρόνο μόνο για τους παράνομους μετανάστες.

Αυτά να πείτε στον Υπουργό σας και να τα ακούσετε και εσείς, κι άμα σκοπεύετε να κατεβείτε στην πολιτική ως αιρετός, να τα έχετε αυτά τα πράγματα στο μυαλό σας. Είμαστε πρωτοπόροι. Δεν θα βιάζετε εδώ μέσα τη λογική μας. Δεν θα βιάζετε τη λογική μας, είστε εκατόν πενήντα οκτώ. Κάντε ότι θέλετε. Θα κριθείτε από τον λαό, τους Έλληνες πολίτες. Αλλά δεν θα μας πείσετε κιόλας ότι αυτό που κάνετε είναι θαυμαστό και υπέροχο και συμφέρον. Μην τρελαθούμε τώρα! Για μια Ελλάδα που έχει το πιο ακριβό καύσιμο στην Ευρώπη.

Ξέρετε τι λέει ο κόσμος εκεί έξω, κύριε Παπαθανάση; Αν πηγαίνατε ψήφο-ψήφο έξω όπως πάμε εμείς, θα σας έλεγα έλεγαν «παιδί μου» -έτσι λένε σε εμένα γιατί είμαι νέος, είμαι σαράντα οκτώ, δεν είμαι στην ηλικία σας- «ή που θα φάμε ή που θα ζεσταθούμε». Αυτό μας λένε, κύριε Παπαθανάση. Ή που θα φάμε φέτος ή που θα ζεσταθούμε. Και τα δύο δεν γίνεται. Δεν γίνεται.

Και επειδή σας είδα πάρα πολύ ενθουσιώδη προηγουμένως και αναρωτηθήκαμε, διότι ξαναλέω ότι είστε μετριοπαθής άνθρωπος, σήμερα ξεπεράσατε τα όριά σας σε ένταση και δείχνατε φωτογραφίες, εμάς μας αρέσουν οι φωτογραφίες. Δεν μας λέτε, κύριε Υπουργέ, αυτά εδώ δεν είναι υποσαχάρια ή οτιδήποτε άλλο. Σας θυμίζουν κάτι; Ωραίες, έγχρωμες φωτογραφίες. Είναι οι Σκουριές, δείτε εδώ. Δείξτε μας και αυτές τις φωτογραφίες. Εσείς οι πράσινοι οικολόγοι, που σκέφτεστε το περιβάλλον και έχετε καταστρέψει τη Χαλκιδική ολόκληρη. Εδώ αυτά που βλέπετε ήταν δάση. Τώρα είναι αυτά. Τα βλέπετε; Αυτά είναι. Γι’ αυτά θα πείτε τίποτα ή το εκτυπωτικό μηχάνημα τυπώνει μόνο ό,τι φωτογραφίες θέλετε εσείς; Αυτές οι φωτογραφίες δεν τις τυπώνει το μηχάνημα σας;

Οι «Οικολόγοι Πράσινοι», εσείς που προχωράτε σήμερα στον ενταφιασμό του λιγνίτη στην Ελλάδα; Θα σας πω, κύριε Υπουργέ, εσείς απαντάτε σε όλα. Πραγματικά αυτό πρέπει να το ομολογήσουμε. Πείτε μας λίγο η Γερμανία, που είναι μια χώρα που έχετε ως πρότυπο σε πολλά, στο πρώτο εξάμηνο του 2021 αύξησε κατά 35% την παραγωγή ρεύματος με λιγνίτη σε σχέση με το πρώτο εξάμηνο. «Statista», θα το καταθέσω στα Πρακτικά.

Στο πρώτο εξάμηνο του 2021 η πρώτη πηγή, κύριε Πρόεδρε, παραγωγής ρεύματος στη Γερμανία ήταν ο λιγνίτης με 27%, το καταλαβαίνετε; Από την επίσημη Στατιστική Υπηρεσία της Γερμανίας είναι τα στοιχεία αυτά. Η Γερμανία παρήγαγε το πρώτο εξάμηνο του 2021, περίπου εβδομήντα δισεκατομμύρια κιλοβατώρες σε λιγνίτη, ποσότητα που έφτανε να υπερκαλύψει τις ανάγκες της Ελλάδας. Η Γερμανία είναι μια χώρα που καλύπτει τις ανάγκες της και εξάγει και ρεύμα με λιγνίτες. Η Γερμανία συνεχίζει να επενδύει στον λιγνίτη, κύριε Παπαπαθανάση, για τα επόμενα δεκαπέντε χρόνια. Κορόιδα είναι οι Γερμανοί και εμείς είμαστε εδώ οι έξυπνοι; Πείτε μας, λοιπόν, θέλει η Γερμανία να καταστρέψει το περιβάλλον; Ή μήπως καταστρέφει η Ελλάδα το περιβάλλον;

Έχετε πει στον κόσμο -ακούστε, κύριε Πρόεδρε, στοιχείο πάρα πολύ σημαντικό- ότι η Ελλάδα αν θα σταματήσει να παράγει αέρια θερμοκηπίου -γιατί το παραμύθι φτάνει εδώ μέσα με τους λιγνίτες που λέτε- επιβαρύνει σε ποσοστό 0,3 η Ελλάδα. Πόσο να παράγει η Ελλάδα; 0,3. Η Ευρωπαϊκή Ένωση παράγει το 27% σε αέρια θερμοκηπίου, η Κίνα και οι Ηνωμένες Πολιτείες το 52% και το υπόλοιπο είναι η Ρωσία. Η Ελλάδα το 0,3. Θα σώσουμε τον πλανήτη εμείς οι φτωχευμένοι με το 0,2 που παράγουμε σε αέριο;

**ΠΡΟΕΔΡΕΥΩΝ (Χαράλαμπος Αθανασίου):** Ολοκληρώστε, κύριε συνάδελφε.

**ΚΩΝΣΤΑΝΤΙΝΟΣ ΧΗΤΑΣ:** Τελειώνω, κύριε Πρόεδρε.

Δεν σκέφτεστε τίποτα. Μοιράζετε την περιουσία της Ελλάδας λες και είναι το χωράφι του παππού σας. Θα λογοδοτήσετε αργότερα. Πολιτικά πάντα. Γιατί θα φάτε πολύ μαύρο από τον κόσμο, σας το λέω, με αυτά που κάνετε.

Δεν σας απασχολεί, όμως, κύριε Παπαθανάση, ούτε καν τι θα γίνουν οι περιοχές αυτές; Η δυτική Μακεδονία, η Αρκαδία, η Πτολεμαΐδα, η Φλώρινα, η Μεγαλόπολη;

Κύριε Πρόεδρε, θα μου δώσετε ένα λεπτό να τελειώσω, είναι πολύ ενδιαφέροντα τα στοιχεία αυτά.

Στην απογραφή του 2011 στους Νομούς Κοζάνης, Φλώρινας ζούσαν διακόσιες χιλιάδες άνθρωποι. Εκατόν πενήντα στην Κοζάνη, πενήντα χιλιάδες στη Φλώρινα. Το 2001 ζούσαν εκατόν εξήντα οκτώ χιλιάδες άνθρωποι στην Κοζάνη και πενήντα εννέα στην Φλώρινα. Σε μια δεκαετία μειώθηκε ο πληθυσμός είκοσι επτά χιλιάδες, κατά 12%. Θα δούμε τώρα πόσοι θα μείνουν εκεί. Τι θα μείνει να κάνει ο κόσμος στη Φλώρινα και στην Κοζάνη και στη Πτολεμαΐδα; Να φυσάει τις ανεμογεννήτριες; Καταστρέψατε τον κόσμο, ολόκληρες περιοχές.

Όλα αυτά τα χρόνια σάς απασχολεί το brain drain και πώς θα επιστρέψουν οι νέοι μας πίσω. Έφυγαν εξακόσιες χιλιάδες Ελληνόπουλα στο εξωτερικό και διώχνετε πάλι κόσμο έξω, τους διώχνετε. Δεν σας ενδιαφέρει τίποτα. Και τι κάνετε; Τελείως υποκριτικά -και κλείνω με αυτό, κύριε Πρόεδρε- «να σε κάψω Γιάννη, να σε αλείψω λάδι». Σε καταστρέφω, σε φτωχοποιώ, σε αφήνω άνεργο, σε ρημάζω, αλλά δες τι καλός που είμαι. Θα σου δώσω τηλεθέρμανση, ε; Θα σου δώσω τηλεθέρμανση, φοβερό; «Να σε κάψω Γιάννη, να σε αλείψω λάδι»!

Κύριε Υπουργέ, πραγματικά αν τα υπόλοιπα τα ακούτε βερεσέ, θα ήθελα πραγματικά να μας απαντήσετε για να ακούσουν οι Ελληνίδες και οι Έλληνες τι έχετε να μας πείτε για τα στατιστικά στοιχεία που σας παρουσιάσαμε σήμερα εδώ και αφορούν τη Γερμανία και τον λιγνίτη και πώς χρησιμοποιεί η Γερμανία τον λιγνίτη.

**ΠΡΟΕΔΡΕΥΩΝ (Χαράλαμπος Αθανασίου):** Ολοκληρώστε, κύριε συνάδελφε, έχετε πάει στα δέκα λεπτά.

**ΚΩΝΣΤΑΝΤΙΝΟΣ ΧΗΤΑΣ:** Απαντήστε μας.

Σας ευχαριστώ πολύ.

(Στο σημείο αυτό ο Βουλευτής κ. Κωνσταντίνος Χήτας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ.

Κύριε Υπουργέ, ορίστε έχετε τον λόγο.

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Ανάπτυξης και Επενδύσεων):** Άκουσα με προσοχή τον κ. Χήτα και νομίζω ότι στην πρώτη συνεδρίαση της Βουλής ορκιστήκατε, κύριε Χήτα, πίστη στο Σύνταγμα της πατρίδας.

**ΚΩΝΣΤΑΝΤΙΝΟΣ ΧΗΤΑΣ:** Μάλιστα.

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Ανάπτυξης και Επενδύσεων):** Που μέσα από το Σύνταγμα της πατρίδας δίδεται η δυνατότητα να ορίζονται και εξωκοινοβουλευτικοί Υπουργοί σε αυτή την Κυβέρνηση. Δεν είναι μόνο ότι δεν σέβεστε το Σύνταγμα της πατρίδας μας, αλλά είστε και ένας ρατσιστής, κύριε Χήτα, είστε ένας ηλικιακός ρατσιστής και μέσα σε μια μικρή ομιλία καταφέρατε να τα συμπεριλάβετε όλα.

**ΚΩΝΣΤΑΝΤΙΝΟΣ ΧΗΤΑΣ:** Τι λέει, κύριε Πρόεδρε; Δεν είπα αυτό, κύριε Πρόεδρε.

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Ανάπτυξης και Επενδύσεων):** Ούτε πίστη στο Σύνταγμα της πατρίδας έχετε, σχετικά με το αν έχει τη δυνατότητα μια κυβέρνηση να έχει εξωκοινοβουλευτικούς Υπουργούς, αλλά και ο ηλικιακός ρατσισμός σας δεν σας τιμά. Αυτό θέλω να σας πω.

**ΚΩΝΣΤΑΝΤΙΝΟΣ ΧΗΤΑΣ:**  Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Χαράλαμπος Αθανασίου):** Μισό λεπτό, κατά το σημείο που θέλετε να πείτε πόσο σέβεστε το Σύνταγμα, έχετε δικαίωμα να το πείτε.

Ορίστε, έχετε τον λόγο.

**ΚΩΝΣΤΑΝΤΙΝΟΣ ΧΗΤΑΣ:** Σας ευχαριστώ πολύ.

Κύριε Υπουργέ, με παρεξηγήσατε. Εγώ δεν είπα ότι απαγορεύεται ή κακώς έκανε η Κυβέρνηση. Ίσα-ίσα που σας εκτιμούμε παραγωγικά ως Υπουργό και σας το έχουμε πει πολλές φορές στις επιτροπές. Νομίζω πως παρεξηγηθήκατε χωρίς λόγο.

Είπα ότι εννοείται πως είναι δικαίωμα της Κυβέρνησης να βάλει κάποιους Υπουργούς οι οποίοι δεν είναι αιρετοί. Εννοείται αυτό. Δεν είπαμε κάτι διαφορετικό. Ανακαλέστε λίγο. Αλλά είπα το εξής: Ξέρετε πως είναι να κατέβει ο Παπαθανάσης, ο Χήτας, ο οποιοσδήποτε υποψήφιος Βουλευτής στις περιοχές αυτές, τις οποίες σήμερα τις πληγώνετε πάρα πολύ; Αυτό σας είπα και θα ήθελα, επειδή είστε ευγενής άνθρωπος, και νομίζω με παρεξηγήσατε να ανακαλέσετε. Δεν υπάρχει λόγος, ούτε το ύφος μου είναι τέτοιο.

**ΠΡΟΕΔΡΕΥΩΝ (Χαράλαμπος Αθανασίου):** Σας ευχαριστώ πολύ.

Κύριε Σκουρλέτη, ελάτε σας παρακαλώ πολύ, γιατί σας ταλαιπωρήσαμε αρκετά σήμερα.

Κύριε Υπουργέ, θέλετε τον λόγο; Συγγνώμη, κύριε Σκουρλέτη.

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Ανάπτυξης και Επενδύσεων):** Να ενημερώσω τον κ. Χήτα ότι για δώδεκα χρόνια ήμουν αιρετός στην τοπική αυτοδιοίκηση, προφανώς δεν έχετε διαβάσει το βιογραφικό μου και επίσης θέλω να σας πω, ότι με τον σεβασμό με τον οποίο αντιμετωπίζω τη Βουλή των Ελλήνων, αναμένω τον ίδιο σεβασμό και από εσάς, κύριε Χήτα. Νομίζω ότι αυτό είναι το στοιχείο αυτής της Βουλής. Ο σεβασμός του ενός απέναντι στον άλλον. Αυτό τιμά τη δημοκρατία, δεν την τιμά ο λόγος σας.

**ΠΡΟΕΔΡΕΥΩΝ (Χαράλαμπος Αθανασίου):** Τον λόγο έχει ο κ. Σκουρλέτης και αμέσως μετά ο κ. Αντωνιάδης.

Ελάτε, κύριε Σκουρλέτη.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Ευχαριστώ πολύ, κύριε Πρόεδρε.

Κύριε Παπαθανάση, άκουσα πως θυμίσατε στο Σώμα ότι ήσασταν αιρετός. Θα έπρεπε να τιμούσατε αυτή την προηγούμενη ιδιότητά σας. Διότι στο σχέδιο που μας παρουσιάσατε η τοπική αυτοδιοίκηση είναι απούσα. Δεν υπήρξε καμμία διαβούλευση επί της ουσίας, τα ακούσατε από τους φορείς. Και επειδή πράγματι η υπόθεση της απολιγνιτοποίησης δεν είναι καινούργια, πάνω από μια εικοσαετία αναφέρεται και στην τοπική κοινωνία και μας απασχολεί.

Θα ήθελα να σας πω ότι εκείνο το οποίο χαρακτήρισε τη σημερινή σας παρέμβαση την πρωινή και τη δική σας και του κυρίου Υπουργού, του κ. Γεωργιάδη, είναι μια πολύ μεγάλη υποκρισία. Αν σήμερα δίναμε ένα χρώμα στην υποκρισία θα βάζαμε το χρώμα γαλάζιο. Γιατί; Διότι ενώ υποτίθεται ότι συμφωνείτε με βάσει τα ζητήματα της κλιματικής κρίσης στην υπόθεση και στην κατεύθυνση της απολιγνιτοποίησης, δηλαδή της απεξάρτησης από τα ορυκτά καύσιμα, διότι περί αυτού πρόκειται, φαντάζομαι ότι δεν το περιορίζετε μόνο στον λιγνίτη, την ίδια ώρα κάνετε τα πάντα για να αυξήσετε το ειδικό βάρος του φυσικού αερίου. Όχι μόνο με τις συγκεκριμένες επιλογές που αφορούν τα ζητήματα της παραγωγής ηλεκτρικής ενέργειας μέσα από εισαγόμενο φυσικό αέριο, αλλά δίνοντας άδειες ακόμα για επιπλέον έρευνες υδρογονανθράκων στις θάλασσές μας.

Αν, λοιπόν, είστε και πιστεύετε στρατηγικά με την ιστορία της απεξάρτησης από τα ορυκτά καύσιμα, γνωρίζετε ότι μια έρευνα έχει τρεις φάσεις. Μέχρι που να φτάσει στη φάση της παραγωγής μπορεί να περάσουν δεκαπέντε και είκοσι χρόνια και τεράστια κεφάλαια. Μήπως τότε το μεταβατικό καύσιμο που λέγεται φυσικό αέριο δεν θα το έχουμε ανάγκη; Άρα, λοιπόν, είστε υποκριτές. Στα λόγια εμφανίζεστε υπερασπιστές μιας φιλοπεριβαλλοντικής πολιτικής, αλλά στην πράξη τα υπονομεύετε. Σας είπε πριν από λίγο ο συνάδελφος για την περίπτωση των Σκουριών. Θα σας έλεγα, λοιπόν, για την περίπτωση της Επιθεώρησης Περιβάλλοντος, την οποία την έχετε βάλει στον γύψο, όπως όλους τους ελεγκτικούς μηχανισμούς του κράτους που τους αποψιλώνετε, τους αδυνατίζετε, τους κάνετε διακοσμητικούς. Παίρνετε τις ευθύνες τους, τις αρμοδιότητές τους και τους δίνετε σε ιδιωτικούς φορείς. Σταματήστε, λοιπόν, αυτή την υποκρισία γύρω από το περιβάλλον. Άλλωστε η δική σας παράταξη, ενώ λοιπόν εδώ και είκοσι χρόνια μιλάμε για την απολιγνιτοποίηση ήταν αυτή που έκανε την επένδυση της Πτολεμαΐδας 5. Έτσι δεν είναι; Τώρα, λοιπόν, ερχόσαστε και προσπαθείτε να δείτε τι θα κάνετε. Εμείς τον κάναμε αυτόν τον σχεδιασμό; Τον βρήκαμε. Εγώ, όμως, όταν ήμουν το 2016 Υπουργός Ενέργειας και Περιβάλλοντος -ρωτήστε τον κ. Αντωνιάδη και τον κ. Αμανατίδη- το πρώτο που έκανα ήταν να συστήσω επιτροπή με όλους τους φορείς και τους Βουλευτές της αντιπολίτευσης και της συμπολίτευσης στο γραφείο μου και να βάλουμε κάτω κάποια ζητήματα που είχαν να κάνουν με το πώς θα περάσουμε στη μεταλιγνιτική εποχή. Ρωτήστε τους αν λέω ψέματα. Θα βγει μετά από λίγο ο Βουλευτής Φλώρινας και θα μας τα πει εδώ. Εσείς, λοιπόν, πέρα από υποκρισία χαρακτηρίζεστε και από προχειρότητα. Παρουσιάζετε ένα σχέδιο με γενικές αναφορές αλλά στο πεδίο εφαρμογής είτε στη Μεγαλόπολη είτε στην Κοζάνη είτε στη Φλώρινα είτε στην Πτολεμαΐδα, στη δυτική Μακεδονία, δεν έχετε προβλέψει τίποτα.

Υπάρχει το θέμα της αποκατάστασης των εδαφών; Υπάρχει. Mega project. Μπορεί να δημιουργήσει άμεσα χιλιάδες θέσεις εργασίας; Ήδη έχουν χαθεί τρεις χιλιάδες θέσεις εργασίας λόγω της πολιτικής σας. Επιπλέον, έχουν προστεθεί στους ανέργους στην περιοχή πάνω. Ήμουν την προηγούμενη εβδομάδα. Υπάρχει αυτό το σχέδιο; Δεν θα έπρεπε να έχει ξεκινήσει; Δυόμισι χρόνια είναι αυτά τι κάνετε; Και ποια αποκατάσταση, έτσι ώστε αυτή η αποκατάσταση να συνδυάζεται με εκείνες τις χρήσεις που θα δημιουργήσουν νέες θέσεις εργασίας και θα κρατήσουν τον κόσμο στον νομό. Ποιος ξέρει σήμερα πού μπορεί να επενδύσει τι; Πού μπορεί να βάλει φωτοβολταϊκά, πού μπορεί να χρησιμοποιηθεί ένα κομμάτι γης για τον πρωτογενή τομέα. Δεν το ξέρει κανείς. Αυτό λένε οι κάτοικοι. Ρωτήστε τους δικούς σας Βουλευτές που εκλέγονται εκεί.

Μιλάτε για επενδύσεις στις ανανεώσιμες πηγές ενέργειας. Έλα ντε που στην περιοχή δεν υπάρχει χώρος στα δίκτυα και υπάρχουν πολίτες οι οποίοι έχουν βάλει φωτοβολταϊκά στις στέγες τους και δεν μπορούν να κάνουν αυτοπαραγωγή, διότι δεν έχετε προνοήσει να υπάρχει χώρος στα δίκτυα. Γι’ αυτό είστε και πρόχειροι συν όλα τα άλλα.

Θα μπορούσε το Πανεπιστήμιο Δυτικής Μακεδονίας να συμβάλει στα προβλήματα που γεννιούνται μέσα σε αυτή τη μετάβαση στη μεταλιγνιτική εποχή; Θα μπορούσε. Εσείς, όμως, κάνετε τα πάντα για να κλείσουν τμήματα και με την ειδική βάση εισαγωγής το οδηγείτε στον μαρασμό. Δεν τα λέμε εμείς, οι πανεπιστημιακοί εκεί τα λένε. Δεν είναι προβλήματα αυτά πολύ συγκεκριμένα, τα οποία τα αγνοείτε κυριολεκτικά;

Η περιοχή πάνω της δυτικής Μακεδονίας έχει μεγάλες βροχοπτώσεις. Το ξέρετε ότι δεν έχει αρδευτικά έργα;

(Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής κ. **ΑΠΟΣΤΟΛΟΣ ΑΒΔΕΛΑΣ**)

Άρα για εκείνες οι περιοχές που θα περάσουν στον πρωτογενή τομέα δεν έχετε δημιουργήσει και δεν υπάρχουν στον σχεδιασμό σας εκείνα τα έργα υποδομής ώστε να είναι γόνιμες, παραγωγικές. Πώς θα μείνει, λοιπόν, ο κόσμος εκεί; Τα έχετε συζητήσει αυτά; Προφανώς δεν τα γέννησα μόνος από το κεφάλι μου, οι φορείς τα έλεγαν. Διαβούλευση κάναμε, ακούσαμε τον κόσμο. Είναι αυτό που δεν κάνετε εσείς σε όλα τα πεδία της κυβερνητικής πολιτικής, διότι έχετε μια αντίληψη ενός επιτελικού, συγκεντρωτικού κράτους του Μαξίμου που θέλει να αποφασίζει ερήμην των τοπικών κοινωνιών. Αυτό κάνετε, συγκεντρωτική πολιτική. Προφανώς θα έχετε τους λόγους σας. Ίσως διευκολύνει τις υπόλοιπες δουλειές σας ένας τέτοιος τρόπος λειτουργίας.

Άκουσα τον κύριο Υπουργό να αναφέρεται στα ζητήματα της ΔΕΗ και της ακρίβειας. Κατ’ αρχάς διαπίστωσα -για τον κ. Γεωργιάδη λέω- ότι δεν είναι γνώστης τού πώς διαμορφώνεται η ποινή στη χονδρική αγορά ηλεκτρικής ενέργειας. Διότι εάν ήταν γνώστης, θα ήξερε ότι στις αρχές του περασμένου καλοκαιριού η ακριβότερη μορφή ηλεκτρικής ενέργειας ήταν τότε ο λιγνίτης. Σήμερα, όμως, είναι το φυσικό αέριο και επειδή ακριβώς υπάρχει μία στρέβλωση και στη χονδρική αγορά, η τιμή δεν διαμορφώνεται με βάση την ενδιάμεση τιμή αλλά την ανώτερη οριακή, η ακριβότερη μορφή ηλεκτρικής ενέργειας συμπαρασύρει όλες τις άλλες. Και τα υδροηλεκτρικά που είναι φθηνότερα και τις ΑΠΕ που είναι φθηνότερες αυτή τη στιγμή.

Άρα, αν πρέπει να κάνετε κάτι, είναι να παρέμβετε σε αυτό το πεδίο και να ζητήσετε μια αλλαγή της στρατηγικής συνολικά στην Ευρώπη. Σε αυτά, αφωνία. Και αν πρέπει να κάνετε κάτι στη σημερινή συγκυρία, όπου η ακρίβεια καλπάζει και κλυδωνίζει νοικοκυριά και επιχειρήσεις, είναι να παρέμβετε ακριβώς στον πυρήνα αυτού του νέου κύματος ακρίβειας που είναι το ενεργειακό κόστος. Άρα να παρέμβετε στο σκέλος των ειδικών φόρων κατανάλωσης. Στο πετρέλαιο, στη βενζίνη που επηρεάζουν τα μεταφορικά, που ενσωματώνεται αυτό το κόστος στις τιμές στα ράφια και έχουμε έναν πληθωρισμό ο οποίος μπορεί να είναι πιο κάτω από τον μέσο ευρωπαϊκό όρο αυτή τη στιγμή, αλλά η αύξησή του είναι ποσοστιαία η μεγαλύτερη που εμφανίζεται στην Ευρώπη.

Αυτά, λοιπόν, δείχνουν μια ανεπάρκεια, μια ανικανότητα να καταλάβετε ποια είναι τα προβλήματα της μεγάλης πλειοψηφίας της ελληνικής κοινωνίας και νομίζω ότι με τους όρους που πάτε να υλοποιήσετε αυτό το σχέδιο, έχοντας απεμπολήσει ένα βασικό εργαλείο παρέμβασης στα ζητήματα της ενεργειακής αγοράς, όπως είναι η δημόσια ΔΕΗ που παύει πια να είναι δημόσια, ουσιαστικά θα ζήσουμε στιγμές μεγάλης ενεργειακής φτώχειας. Και ενώ υπάρχει μια πολύ συγκεκριμένη πρόταση, είχαμε φροντίσει να δημιουργήσουμε ένα συγκεκριμένο πλαίσιο αυτοπαραγωγής, είτε μέσω των ενεργειακών κοινοτήτων να μπουν μέσα οι τοπικές κοινωνίες, εκεί κάνετε screen, δημιουργείτε εμπόδια. Γιατί; Γιατί προφανώς έχετε άλλες προτεραιότητες. Η προτεραιότητά σας είναι να ενισχύσετε τη μεγάλη επιχειρηματική δράση και σ’ αυτόν τον τομέα αδιαφορώντας για τις επιπτώσεις.

Νομίζω ότι πλέον είναι ορατός ο σχεδιασμός σας. Τα αποτελέσματά του τα είδαμε στην πρόσφατη επίσκεψη του Πρωθυπουργού στη δυτική Μακεδονία. Νομίζω ότι είναι μόνο η αρχή. Οι επόμενοι μήνες θα έχουν πάρα πολύ μεγάλο ενδιαφέρον. Περιμένετε και θα δείτε.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Και εμείς σας ευχαριστούμε, κύριε Σκουρλέτη.

Καλησπέρα σας και από μένα, χρόνια πολλά σε όσους γιορτάζουν σήμερα.

Καλείται στο Βήμα ο κ. Ιωάννης Αντωνιάδης από τη Νέα Δημοκρατία.

**ΙΩΑΝΝΗΣ ΑΝΤΩΝΙΑΔΗΣ:** Ευχαριστώ, κύριε Πρόεδρε.

Κατ’ αρχάς οφείλω να επιβεβαιώσω αυτό που είπε ο συνάδελφος ο κ. Σκουρλέτης. Όντως, στα τεσσεράμισι χρόνια κάνανε την επιτροπή και μάλιστα επαυξάνω. Και επιτροπές κάνατε, κύριε συνάδελφε, και συζητήσεις κάνατε και φιλοσοφικές αναζητήσεις και περιπάτους. Ένα δεν κάνατε: Δεν κάνατε ούτε ένα έργο στον Νομό Φλώρινας και το λέω με συμπάθεια και με πόνο ψυχής. Προσπαθώ να βρω ένα έργο, μία μαρμαρένια στήλη που να λέει «εγκαινιάστηκε επί ΣΥΡΙΖΑ». Δεν υπάρχει ούτε ένα! Αν το βρείτε, θα το κορνιζώσω στη Βουλή. Βρείτε το, εγώ δεν μπόρεσα να το βρω.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Ρωτήστε την τοπική αυτοδιοίκηση. Μην είστε τόσο…

**ΠΡΟΕΔΡΕΥΩΝ (Απόστολος Αβδελάς):** Κύριε Σκουρλέτη, δεν σας διέκοψε, σας επιβεβαίωσε. Σας παρακαλώ.

**ΙΩΑΝΝΗΣ ΑΝΤΩΝΙΑΔΗΣ:** Σας επιβεβαιώνω και χαίρομαι γιατί ήσασταν πολύ προσγειωμένος σε σχέση με άλλους συναδέλφους σας, οι οποίοι είπαν πάρα πολλά.

Κυρίες και κύριοι συνάδελφοι, με την ολοκλήρωση της συζήτησης, η οποία είχε επαρκέστατο χρόνο, ένα μήνυμα φεύγει σήμερα από τη Βουλή των Ελλήνων. Η Κυβέρνηση αυτή και σχέδιο έχει και πόρους και πολιτική βούληση να πραγματοποιήσει τη δίκαιη μετάβαση. Εχθροί μας ο χρόνος και η γραφειοκρατία. Έρχεται, λοιπόν, το νομοσχέδιο με τη διοικητική διάρθρωση που προβλέπει, με τα όργανα που δημιουργούνται, με τις εταιρείες που δημιουργούνται, για να συντομεύσει κατά πολύ τους χρόνους υλοποίησης.

Λύνονται όλα τα προβλήματα; Όχι, βέβαια. Φέρνει, όμως, πιο κοντά τα έργα στους πολίτες. Είναι εύκολο το εγχείρημα; Όχι, βέβαια, όπως πολύ απλοϊκά το παρουσιάζει η Αντιπολίτευση. Πενήντα χρόνια λιγνίτη, μισός αιώνας λιγνίτη! Μιλάμε για μετάβαση από τη μια εποχή στην άλλη, από την εποχή του λιγνίτη στην «πράσινη» εποχή. Όλο αυτό το εγχείρημα θέλει τον χρόνο του, να ωριμάσει η ιδέα, να υλοποιηθούν οι επενδύσεις. Το λέμε, όμως, ξεκάθαρα στους πολίτες. Δεν έχει να κάνει άμεσα με το κλείσιμο των μονάδων της ΔΕΗ, γιατί μέχρι στιγμής έκλεισαν και κλείνουν μόνον οι παλαιές μονάδες, οι οποίες ούτως η άλλως δεν μπορούσαν να συνεχίσουν. Το διακύβευμα είναι η Πτολεμαΐδα 5 και η Μελίτη, οι οποίες είναι καινούργιες.

Κλείνω, λοιπόν, αυτή την παρένθεση και λέω ότι η Κυβέρνηση, για να καλύψει το μεταβατικό στάδιο, έβαλε τη ρήτρα της δίκαιης μετάβασης με μια σειρά από άμεσα μέτρα που αφορούν στην απασχόληση των πολιτών και στην ανακούφιση όσων είχαν σχέση με δραστηριότητες γύρω από το λιγνίτη ώσπου να ξεδιπλωθεί όλο το πρόγραμμα της δίκαιης μετάβασης.

Η μετάβαση, λοιπόν, από την εποχή του λιγνίτη στην «πράσινη» εποχή είναι ένα θέμα που απασχολεί όλο τον πλανήτη. Είναι, όμως, πρωτίστως ευρωπαϊκό στοίχημα, αφού η Ευρώπη πρωτοστατεί έναντι άλλων διεθνών ρυπαντών, όπως η Κίνα, η Ινδία, η Ρωσία, η Τουρκία, οι ΗΠΑ, οι οποίοι σφυρίζουν αδιάφορα. Είναι και εθνικό στοίχημα και βλέπουμε ότι η Ελλάδα πρωτοπορεί μέσα στην Ευρώπη και βλέπουμε και μια Ευρώπη που παρακολουθεί την Ελλάδα και είναι έτοιμη να ακολουθήσει το μοντέλο που αυτή εφαρμόζει, με την προϋπόθεση πως αυτό θα πετύχει. Το ευχόμαστε, το ελπίζουμε, το πιστεύουμε και γι’ αυτό είμαστε σήμερα εδώ.

Να επισημάνω για άλλη μια φορά ότι μετά την άνοδο του κ. Τσίπρα στην Κοζάνη έπεσε η αυλαία για κάθε λογής μικροεπαναστάτες του ΣΥΡΙΖΑ οι οποίοι έταζαν στους πάντες τα πάντα. Ο κ. Τσίπρας, χωρίς να υποσχεθεί τίποτα συγκεκριμένο, ουσιαστικά συμφωνεί με την πολιτική της Κυβέρνησης, αφού δεν έχει εναλλακτική λύση. Ας αφήσουμε, λοιπόν, τα κροκοδείλια δάκρυα περί μη δημοκρατίας για τον μη επαρκή χρόνο. Εγώ θα έλεγα ότι σήμερα ο ΣΥΡΙΖΑ έπρεπε να ψηφίσει για δύο λόγους το νομοσχέδιο. Ο πρώτος λόγος είναι οι λόγοι ουσίας για τη μετάβαση στην «πράσινη» εποχή, που τόσο πολύ υποστηρίζει. Υπάρχει, όμως, και ένας ακόμα σοβαρός λόγος, για λόγους τύψεων. Τεσσεράμισι χρόνια εγκαταλείψατε τους πολίτες στην τύχη τους, οφείλατε σήμερα να ψηφίσετε τουλάχιστον το νομοσχέδιο για να καλύψετε αυτό το κενό.

Ακούσαμε -και κλείνω την παρένθεση ΣΥΡΙΖΑ- από όλους σχεδόν τους ομιλητές να μιλούν για τα 30 εκατομμύρια και τα 60 εκατομμύρια του Χατζηδάκη που έγιναν 30 και που ξανάγιναν 45. Εγώ τα πιστώνω όλα στον ΣΥΡΙΖΑ. Μα, συγκρίνονται τα 60 εκατομμύρια του ΣΥΡΙΖΑ με τα 370 εκατομμύρια που έχουμε μόνο για τη μετάβαση; Και εμείς λέμε ότι είναι λίγα. Συγκρίνονται τα 60 εκατομμύρια του ΣΥΡΙΖΑ με τα 6 ή τα 7 δισεκατομμύρια που είναι όλο το πρόγραμμα της μεταλιγνιτικής και κάθεστε και το υποστηρίζετε, ουσιαστικά χαντακώνοντας την ίδια σας τη θέση; Είναι χαώδης η διαφορά! Δηλαδή, με αυτό το επιχείρημα ουσιαστικά μάς στηρίζετε όλους εμάς και γι’ αυτό και μόνο τον λόγο έπρεπε να ψηφίσετε τα 370 εκατομμύρια και τα 6 δισεκατομμύρια.

Αντιπαρέρχομαι αυτά τα οποία προβλέπει το νομοσχέδιο για τη Διαχειριστική Αρχή, τη Διεύθυνση Στρατηγικού Σχεδιασμού, τη Διεύθυνση Παρατηρητηρίου και το Τμήμα Νομικής Υποστήριξης, τη «Μετάβαση Α.Ε.» και τη διαδημοτική επιχείρηση, που όλα αυτά γίνονται για να συντομεύσουν τους χρόνους. Να πω, λοιπόν, ότι στο μεταβατικό πρόγραμμα, που είναι πολύ σημαντικό και απευθύνομαι κυρίως στους πολίτες της δυτικής Μακεδονίας, είναι τα 107 εκατομμύρια, τα μισά εκ των οποίων άρχισαν να τρέχουν για τις πεντέμισι χιλιάδες θέσεις εργασίας. Είναι τα 150 εκατομμύρια για τις τρεις τηλεθερμάνσεις Αμυνταίου, Πτολεμαΐδας και Κοζάνης. Είναι για το 100% τα 40 εκατομμύρια του φυσικού αερίου στη Φλώρινα, για την αναστολή χρέωσης των ΥΚΩ στο ηλεκτρικό ρεύμα που πρόσφατα ψηφίστηκε, για τα 8 εκατομμύρια επιπλέον στους νέους αγρότες. Βεβαίως, κατ’ εμέ, το κορυφαίο των κορυφαίων είναι το 70% plus χρηματοδότηση, οι επιδοτήσεις στις νέες επιχειρήσεις, οι οποίες θα δώσουν άμεσα θέσεις δουλειάς από το τέλος του 2022 και πάμε στις αρχές του 2023.

Υπάρχει και κάτι πολύ σημαντικό για την περιοχή μας. Είναι η ένταξη για χρηματοδότηση των μελετών των δύο αρδευτικών δικτύων Βεγορίτιδας και Χειμαδίτιδας, που επί δεκαετίες ζητούσαν οι κάτοικοι του Αμυνταίου και τις παίρνουν τώρα. Επί δεκαετίες υπήρχαν δύο σκιάχτρα, το ορυχείο της Βεγόρας, που δεν γινόταν αποκατάσταση, και το ορυχείο της Βεύης. Σήμερα και τα δύο χρηματοδοτούνται και μάλιστα γίνονται πνεύμονες πράσινοι, αγροτικοί, γιατί δίνονται στους αγρότες.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Είναι και άλλα πολλά, τα οποία δυστυχώς λόγω χρόνου δεν μπορώ να αναφέρω.

Φτάνω στον επίλογο. Κυρίες και κύριοι συνάδελφοι, στη Φλώρινα και στη δυτική Μακεδονία προετοιμάζονται κοσμογονικές αλλαγές. Για να τα αντιληφθούν καλύτερα οι πολίτες όλης της χώρας, όταν λες στον Φλωρινιώτη ό,τι και στον Κοζανίτη, πως εφεξής δεν θα ασχοληθείς με τον λιγνίτη, είναι σαν να λες στον κάτοικο της Κέρκυρας, της Ρόδου και της Μυκόνου πως δεν θα ξανασχοληθείς με τον τουρισμό αλλά με κάτι άλλο. Κάνουμε, λοιπόν, μία πρόταση προς την Κυβέρνηση, λόγω της μεγάλης κρίσης η οποία υπάρχει αυτή τη στιγμή και λέμε ότι ο σταθμός της Μελίτης οφείλει να λειτουργήσει και πέραν του 2023 με τρεις προτάσεις: πρώτον, με λιγνίτη όσο κρατάει αυτή η ενεργειακή κρίση. Μόλις σταματήσει, με βιομάζα και αν δεν μπορεί να γίνει ούτε και αυτό, τότε να συνεχίσει να λειτουργεί με φυσικό αέριο. Γιατί το λέμε αυτό; Γιατί όσοι ασχολούνται με τη ΔΕΗ και είναι τεχνοκράτες γνωρίζουν ότι εκεί καταλήγουν τα δίκτυα υψηλής τάσης τα οποία κόστισαν στον ελληνικό λαό εκατοντάδες εκατομμύρια. Αντί να κάνουμε, λοιπόν, αλλού και αλλού νέα εργοστάσια με φυσικό αέριο έστω, ας γίνει αυτό της Μελίτης με φυσικό αέριο γιατί είναι έτοιμες οι εγκαταστάσεις. Είναι κρίμα, λοιπόν, να φύγει από την περιοχή, αλλά να παραμείνει και να δώσει εκατό με εκατόν πενήντα θέσεις εργασίας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κυρίες και κύριοι συνάδελφοι, κλείνω, λέγοντας ότι η Κυβέρνηση εν τέλει έχει και σχέδιο και πόρους και πολιτική βούληση να υλοποιήσει τη δίκαιη μετάβαση. Το συγκεκριμένο νομοσχέδιο αποτελεί ένα μικρό άλμα στη διευκόλυνση και στην επιτάχυνση προς τη δίκαιη μετάβαση και γι’ αυτό σας καλώ όλους να το ψηφίσετε.

Ευχαριστώ πολύ.

Χρόνια πολλά σε όσους γιορτάζουν!

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε, κύριε Αντωνιάδη.

Καλείται στο Βήμα ο κ. Μανούσος Βολουδάκης της Νέας Δημοκρατίας και στη συνέχεια θα πάρει τον λόγο ο Υφυπουργός Υποδομών και Μεταφορών κ. Μιχάλης Παπαδόπουλος.

**ΜΑΝΟΥΣΟΣ - ΚΩΝΣΤΑΝΤΙΝΟΣ ΒΟΛΟΥΔΑΚΗΣ:** Ευχαριστώ, κύριε Πρόεδρε.

Ευχαριστώ και τον Υφυπουργό κ. Παπαδόπουλο για την κατανόηση ως προς τη σειρά και τον χρόνο που μου δίνει.

Να ξεκινήσουμε με τα βασικά. Έχουμε μπροστά μας μια διαδικασία απολιγνιτοποίησης η οποία σύμφωνα τόσο με την κυβερνητική Πλειοψηφία όσο και με την Αξιωματική Αντιπολίτευση επιβάλλεται για περιβαλλοντικούς και οικονομικούς λόγους. Αυτή η διαδικασία έχει, προφανώς, κάποιο κόστος για τις περιοχές στις οποίες λειτουργούν σήμερα λιγνιτικές μονάδες της ΔΕΗ. Για αυτές τις περιοχές, για πρώτη φορά υπάρχει ένα συνεκτικό σχέδιο μετάβασης στη μετά τον λιγνίτη εποχή, στο μετά τον λιγνίτη παραγωγικό μοντέλο, το οποίο χρηματοδοτείται με 7 δισεκατομμύρια ευρώ. Μάλιστα, το σχέδιο της μετάβασης δεν αφορά μόνο τις λιγνιτοπαραγωγικές περιοχές. Αφορά και την Κρήτη και τα νησιά. Γιατί η Κυβέρνηση ενέταξε και τις περιοχές αυτές στο Ταμείο της Δίκαιης Μετάβασης της Ευρωπαϊκής Ένωσης με το ορθό επιχείρημα ότι στα νησιά το ηλεκτρικό ρεύμα παράγεται από πετρέλαιο.

Τι σημαίνει αυτό στην πράξη; Σημαίνει ότι και για τα νησιά και την Κρήτη θα υπάρξουν ειδικές χρηματοδοτήσεις για τη μετάβαση σε ένα νέο παραγωγικό μοντέλο. Για παράδειγμα, οι κρατικές ενισχύσεις, όπως αυτές του αναπτυξιακού νόμου, μπορεί να αυξηθούν έως το 70% από το 45% που είναι σήμερα υπό την αίρεση βέβαια της τελικής εγκρίσεως από την Ευρωπαϊκή Επιτροπή. Τα αναγκαία βήματα όμως έχουν γίνει και περιμένουμε, κύριε Υπουργέ, να μας πείτε τα καλά νέα σύντομα, βάσει της δουλειά που έχετε ήδη κάνει.

Η Ελλάδα αναδείχθηκε πρώτο κράτος-μέλος με διαφορά στην Ευρωπαϊκή Ένωση ως προς την κατά κεφαλήν ενίσχυση από το Ταμείο της Δίκαιης Μετάβασης ανά κάτοικο κάθε εξορυκτικής περιφέρειας.

Εμείς έχουμε 877 ευρώ ανά κάτοικο, όταν ο μέσος όρος όλης της Ευρώπης είναι 465 ευρώ ανά κάτοικο. Για την επιτυχία αυτή σημαντικό ρόλο έπαιξε η άρτια προετοιμασία των σχετικών φακέλων από τη συντονιστική επιτροπή της μετάβασης, η οποία θεσμοθετήθηκε με πρόεδρο τον πρώην Υπουργό και πρώην συνάδελφό μας κ. Κωνσταντίνο Μουσουρούλη.

Καταθέτω στα Πρακτικά το έγγραφο «Κατάσταση Προόδου Έργου» της συντονιστικής επιτροπής, το οποίο είναι αναρτημένο στο site του ΣΔΑΜ , γιατί αξίζει, πραγματικά, και να αναφερθεί εδώ και να μελετηθεί το κείμενο, για να συγκρίνουμε τι γίνονταν πριν στην Ελλάδα και τι γίνεται σήμερα.

(Στο σημείο αυτό ο Βουλευτής κ. Μανούσος - Κωνσταντίνος Βολουδάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Η απολιγνιτοποίηση, όπως ακούστηκε ήδη σε αυτή την Αίθουσα σήμερα, δεν ξεκίνησε τώρα. Η απολιγνιτοποίηση στην πράξη, με την έννοια της μείωσης της παραγωγής ενέργειας από λιγνίτη, ξεκίνησε παλιότερα. Στις ημέρες του ΣΥΡΙΖΑ είχαμε 54% μείωση της παραγωγής αυτής. Στις μέρες, λοιπόν, του ΣΥΡΙΖΑ δόθηκαν στις περιοχές που πλήττονται από τη μείωση της λιγνιτοπαραγωγής 60 εκατομμύρια ευρώ από το Πράσινο Ταμείο. Τότε 60 εκατομμύρια ευρώ, 7 δισεκατομμύρια σήμερα, δηλαδή 7 χιλιάδες εκατομμύρια, για να γίνει απολύτως σαφής η διαφορά. Παρ’ όλα αυτά σήμερα η Αξιωματική Αντιπολίτευση μας κουνά το δάχτυλο.

Το νομοσχέδιο που συζητάμε σήμερα καθορίζει τον τρόπο με τον οποίο η πολιτεία θα διαχειριστεί τη μετάβαση με δύο δομές βασικά: μια ειδική υπηρεσία στο Υπουργείο Ανάπτυξης και μια εταιρεία του δημοσίου, τη «ΜΕΤΑΒΑΣΗ Α.Ε.».

Επί της ουσίας, είναι γεγονός ότι υπό άλλες συνθήκες σχεδιάστηκε και στην Ευρώπη και στην Ελλάδα η μετάβαση στη νέα εποχή, η απολιγντιτοποίηση, και υπό άλλες υλοποιείται. Η εν εξελίξει ενεργειακή κρίση μάς θυμίζει ότι ακόμη και σήμερα η ανθρώπινη ικανότητα για μακροπρόθεσμη πρόβλεψη είναι περιορισμένη. Ποιος θα μπορούσε να φανταστεί μέχρι πριν από λίγους μήνες ότι θα φτάναμε σήμερα στο σημείο το κόστος παραγωγής ηλεκτρικής ενέργειας από λιγνίτη να είναι χαμηλότερο από το κόστος παραγωγής από το φυσικό αέριο, παρά, μάλιστα, την έκρηξη στο κόστος της εκπομπής των αερίων; Αυτό συμβαίνει σήμερα. Έτσι σε όλη την Ευρώπη αυξήθηκε η παραγωγή ενέργειας από λιγνίτη και λιθάνθρακα, παρά τα εν εξελίξει προγράμματα απολιγνιτοποίησης.

Συμβαίνει, βέβαια, αυτό λόγω της έκρηξης στην τιμή του φυσικού αερίου. Θα διατηρηθούν αυτές οι συνθήκες στην τιμή του φυσικού αερίου; Ελπίζουμε όλοι πως όχι. Το ελπίζει και η Ευρωπαϊκή Επιτροπή και το δηλώνει ρητώς. Δυστυχώς, όμως, η Επιτροπή αντιμετωπίζει τα ζητήματα που συνδέονται με το περίφημο green deal με μια δογματική ακαμψία. Φαίνεται αυτό και στην εργαλειοθήκη την οποία πρότεινε στα κράτη-μέλη για την αντιμετώπιση της ενεργειακής κρίσης, στην οποία εργαλειοθήκη δεν υπάρχει κανένα μέτρο το οποίο να διευκολύνει μια θεμελιώδη παρέμβαση στη χειμαζόμενη αγορά της ενέργειας για τους κρίσιμους επόμενους μήνες και αυτό, απ’ ό,τι φαίνεται, στη βάση της ελπίδας της μείωσης των τιμών του φυσικού αερίου την άνοιξη.

Όταν όμως σχεδιάζει κανείς πολιτικές, οι ελπίδες δεν μπορούν να αποτελούν καθοριστικό παράγοντα. Οι αγορές είναι σε ακραίο βαθμό απρόβλεπτες. Θα πρέπει, λοιπόν, και οι πολιτικές να σχεδιάζονται με έναν βαθμό ευελιξίας τέτοιο που να επιτρέπει προσαρμογές στα τελευταία κάθε στιγμή δεδομένα. Το σχέδιο όμως του ενεργειακού χρειάζεται μια τέτοια ευελιξία και δυνατότητα προσαρμογής.

Πολλή συζήτηση έχει γίνει αυτές τις μέρες για το αν η απολιγνιτοποίηση έπρεπε να επιδιώκεται με τους ρυθμούς που επιδιώκεται στη χώρα μας ή όχι. Η αλήθεια είναι ότι μια σειρά από επιλογές του παρελθόντος των τελευταίων είκοσι και πλέον ετών μάς δέσμευσαν σταδιακά στην απολιγνιτοποίηση με τρόπο που, πράγματι, πριν από δύο χρόνια να είναι μονόδρομος, όχι μόνο για περιβαλλοντικούς, αλλά και για οικονομικούς λόγους η απολιγνιτοποίηση. Και αυτό, γιατί στα λιγνιτικά εργοστάσια για δεκαετίες δεν είχαν γίνει ουσιαστικές επενδύσεις εκσυγχρονισμού και περιβαλλοντικής αναβάθμισης. Αυτό είναι ένα γεγονός και αυτό μάς οδήγησε στα μέχρι τώρα.

Το εργοστάσιο όμως της ΔΕΗ, το ονομαζόμενο Πτολεμαΐδα 5, είναι μια διαφορετική περίπτωση -υπάρχει και ένα εργοστάσιο που είναι διαφορετική περίπτωση-, καθώς δεν έχει ακόμα χτιστεί. Χτίζεται τώρα και ενσωματώνει την τελευταία λέξη της τεχνολογίας του κλάδου. Θα έπρεπε, πιστεύω, να επανεξεταστεί η μετατροπή του εργοστασίου αυτού σε φυσικό αέριο το 2028, όπως προβλέπεται, με βάση τα δεδομένα που θα επικρατούν τα λίγα επόμενα χρόνια.

Θυμίζω ότι όσο κι αν θέλουμε τις ανανεώσιμες πηγές ενέργειας, όσο και αν τις προωθούμε -και ορθώς-, οι ΑΠΕ έχουν μια μεγάλη μεταβλητότητα. Χρειάζεται τις ώρες που δεν φυσάει αέρας, που δεν λάμπει ο ήλιος να υπάρχει μια παραγωγή βάσης, που είναι κατά κανόνα από θερμικά εργοστάσια -αυτά είναι είτε φυσικό αέριο είτε λιγνίτης-, μέχρι τουλάχιστον να έχουμε τη δυνατότητα της αποθήκευσης με οικονομικούς όρους που προβλέπεται σε μια δεκαετία από σήμερα. Μέχρι τότε χρειαζόμαστε, λοιπόν, παραγωγή βάσης.

Κατέθεσα μια άποψη σε σχέση με το ζήτημα αυτό και θα ήθελα κλείνοντας να πω ότι η άποψη αυτή βασίζεται στην ανάγκη της δυνατότητας διαφοροποίησης του μείγματος της ενέργειας στη χώρα, στην κάθε στιγμή και βασίζεται και σε μια άλλη απλή ιδέα, ότι τα προβλήματα αυτά πρέπει να τα αντιμετωπίζουμε με ρεαλισμό, κοινό νου και ορθό λόγο και όχι με δογματισμό και με τις κατά καιρούς τάσεις του συρμού, οι οποίες έρχονται και παρέρχονται.

Σας ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κύριε Βολουδάκη.

Καλείται στο Βήμα ο Υφυπουργός Υποδομών και Μεταφορών κ. Παπαδόπουλος και να ετοιμάζεται η κ. Νοτοπούλου από τον ΣΥΡΙΖΑ - Προοδευτική Συμμαχία.

**ΜΙΧΑΗΛ (ΜΙΧΑΛΗΣ) ΠΑΠΑΔΟΠΟΥΛΟΣ (Υφυπουργός Υποδομών και Μεταφορών):** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, σήμερα κουβεντιάζουμε ένα νομοσχέδιο εξαιρετικής σημασίας. Όχι μόνο για μένα, για τους συναδέλφους Βουλευτές που αντιπροσωπεύουν τη δυτική Μακεδονία ή το λιγνιτικό λεκανοπέδιο, που μου αρέσει να λέω, τα Σέρβια, την Κοζάνη, την Πτολεμαΐδα, το Αμύνταιο και τη Φλώρινα, αλλά και τη Μεγαλόπολη, αλλά είναι ένα σημαντικό νομοσχέδιο, που αφορά όλη τη χώρα.

Το σηματοδότησε, άλλωστε αυτό, η επίσκεψη του Πρωθυπουργού Κυριάκου Μητσοτάκη στην Κοζάνη, πριν από λίγες ημέρες, ο οποίος, αγαπητέ κατά τα άλλα, κύριε Σκουρλέτη, όχι απλώς συζήτησε ή είδε τους φορείς, σε αντίθεση με τον Αρχηγό της Αξιωματικής Αντιπολίτευσης κ. Τσίπρα, για μιάμιση ώρα, αλλά για τέσσερις ώρες. Συνομίλησε μαζί τους και δεν ήταν η πρώτη φορά. Πραγματικά με εντυπωσιάζει όταν ακούω από σοβαρούς πολιτικούς να λένε πράγματα τα οποία δεν ισχύουν. Οι συζητήσεις, πέρα από τη διαβούλευση, που έχουν γίνει με φορείς της περιοχής, την περιφέρεια, τους δήμους, τους δημάρχους και τα επιμελητήρια, είναι πάνω από είκοσι φορές, ξεκινώντας από τον κ. Χατζηδάκη, λιγότερο στον κ. Σκρέκα, πολύ περισσότερο στον κ. Παπαθανάση και, βέβαια, πάρα πολύ από την αρχή όλης της προσπάθειας αυτής του Κώστα Μουσουρούλη.

Και το λέω αυτό γιατί αυτό το νέο ολιστικό μοντέλο διακυβέρνησης για τη δίκαιη μετάβαση πραγματικά γίνεται μετά από μεγάλο διάλογο, μετά από πολλές συζητήσεις. Και θέλω να πω συγχαρητήρια στον αγαπητό Νίκο Παπαθανάση, γιατί μόλις τον Αύγουστο ανέλαβε όλο αυτό το πρόγραμμα και μέσα σε λίγους μήνες ετοίμασε ένα νομοσχέδιο που πραγματικά μπορεί να σταθεί με αξιοπρέπεια απέναντι στους πολίτες.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Υπουργού)

Κύριε Πρόεδρε, θέλω λίγο την ανοχή σας.

**ΠΡΟΕΔΡΕΥΩΝ (Απόστολος Αβδελάς):** Την ανοχή μου, αλλά δεν είστε στο αρμόδιο Υπουργείο. Πέντε λεπτά δικαιούστε, πέντε λεπτά σάς έδωσα. Καλά, άμα πάτε και παραπάνω, δεν θα σας κάνουμε και μήνυση!

**ΜΙΧΑΗΛ (ΜΙΧΑΛΗΣ) ΠΑΠΑΔΟΠΟΥΛΟΣ (Υφυπουργός Υποδομών και Μεταφορών):** Θα προσπεράσω κάποια σημεία της λογικής μου, γιατί ο Πρόεδρος με πιέζει απ’ ό,τι βλέπω.

Συνεχίζοντας, λοιπόν, για τη διαβούλευση η οποία έγινε, ήταν σε επίπεδο περιφερειών, σε επίπεδο Περιφερειών Δυτικής Μακεδονίας - Πελοποννήσου, σε επίπεδο δήμων όλη αυτή η λογική μαζί με την κερδοφόρα συμφωνία με τη ΔΕΗ, τις ρυθμίσεις που έγιναν για την τηλεθέρμανση, προβλέποντας και την ίδρυση Διαδημοτικής Επιχείρησης Τηλεθέρμανσης, συνοπτικά στον δημόσιο χαρακτήρα του σχεδίου της δίκαιης μετάβασης, αλλά και στην άντληση και εύρεση των αναγκαίου χρηματοδοτικού πλαισίου.

Κυρίες και κύριοι συνάδελφοι, παρά ταύτα, ενώ ο τόπος είναι κοινός για όλους, τόσο για την κλιματική αλλαγή όσο και για την «πράσινη» συμφωνία στην Ευρώπη το 2050, το νομοσχέδιο εισάγεται στην Ολομέλεια με ψήφο των Βουλευτών του κυβερνώντος κόμματος, δηλαδή της Νέας Δημοκρατίας, μόνο. Η Αντιπολίτευση σύσσωμη καταψηφίζει, αρνείται να συμπορευτεί και αυτή είναι μία άδικη αντιμετώπιση των περιοχών μας και μόνον για ψηφοθηρικούς λόγους. Γιατί η άρνηση, ο λαϊκισμός την ώρα μιας εθνικής πολιτικής επιλογής είναι μια ώρα ευθύνης και παιχνίδι, αν θέλετε, από την πλευρά της Αντιπολίτευσης για την αγωνία των συμπολιτών μας και το μέλλον τους, το μέλλον της δικής τους περιοχής, την ώρα που το σχέδιο δίκαιης μετάβασης και το νομοσχέδιο που σήμερα κουβεντιάζουμε, που αφορά όλη τη χώρα κατ’ ομολογία και των εταίρων Ευρωπαίων, αν θέλετε, όχι μόνο λύνει προβλήματα, αλλά κυρίως ξανασυστήνει τη χώρα στον ευρωπαϊκό και παγκόσμιο χώρο ως πρωτοπόρο και πρωταγωνιστή.

Θέλω να σας πω ότι πραγματικά με εντυπωσιασμό άκουσα τους συναδέλφους του ΣΥΡΙΖΑ μιλώντας για το τι έγινε χθες. Θέλετε να θυμηθούμε τι έγινε χθες; Όλοι καταλήγουμε και ξέρουμε ότι η απολιγνιτοποίηση δεν ξεκινά σήμερα. Το είπατε σχεδόν οι περισσότεροι. Εμείς τι κάναμε σε δεκαοκτώ μήνες; Ετοιμάστηκε το ΣΔΑΠ, τα εδαφικά, όλη αυτή η υποδομή που έγινε. Υπήρχε παραδοτέο έργο. Αλλά, κυρίες και κύριοι του ΣΥΡΙΖΑ, εσείς έχετε πάρει διαζύγιο με ό,τι έχει να κάνει με παραδοτέο. Το ακούμε συχνά στη Βουλή ότι «το είχαμε ετοιμάσει, αλλά δεν παραδώσαμε», ότι «δεν προλάβαμε». Άλλη μια φορά το λέτε και σήμερα αυτό.

Δεύτερον, κλείσατε τη μονάδα της Καρδιάς, την 1 και τη 2. Ποιος την έκλεισε; Ο ΣΥΡΙΖΑ τις έκλεισε τις μονάδες αυτές. Η Νέα Δημοκρατία τις έκλεισε; Πότε κλείσανε; Κάνατε έναν διαγωνισμό να ξεπουλήσετε τις μονάδες. Ενδιαφέρθηκε κανείς; Κανένας. Τι θέλετε να μας πείτε; Τι δεν καταλαβαίνετε; Τι θέλετε; Να παραπλανήσετε τον λαό της περιοχής μας αλλά και τον λαό όλης της χώρας, ο οποίος δεν μπορεί να γνωρίζει τι συμβαίνει στην Κοζάνη, στη Φλώρινα, στη Μεγαλόπολη;

Το 2015 έως το 2019 ήταν συνεχής η μείωση του λιγνίτη στη χρήση για παραγωγή ενέργειας. Τι κάνατε για αυτό; Ανεργία υπήρχε, έμμεση ή άμεση. Τι κάνατε; Εμείς τι κάνουμε; Σχεδιάζουμε και δημιουργούμε πρόγραμμα προσλήψεως ανέργων από τον ΟΑΕΔ. Λύσαμε τα προβλήματα των τηλεθερμάνσεων και συνεχίζουμε. Υπάρχει σχεδιασμός. Δεν είχατε κάνει τίποτα από όλα αυτά και ήσασταν τεσσεράμισι χρόνια κυβέρνηση και σήμερα έρχεστε να μας κουνήσετε το χέρι; Δεν γίνονται αυτά τα πράγματα. Και οι πολίτες, ανεξάρτητα αν συμφωνούν ή όχι, ανεξάρτητα αν έχουν πειστεί γι’ αυτό που θέλουμε να κάνουμε ή όχι, γιατί εδώ είναι θέμα δικό μας, δηλαδή της Κυβέρνησης, ότι πρέπει να αρχίσουν να φαίνονται στους απλούς πολίτες, δεν χρειάζεται να φαίνονται μόνο τα σχέδια, να φαίνονται και οι πράξεις οι οποίες ετοιμάζονται και προετοιμάζονται, παρ’ όλα αυτά όμως δεν μπορείτε να τους πείσετε. Ό,τι και να κάνετε, δεν μπορείτε να τους πείσετε.

Κλείνοντας, κύριε Πρόεδρε, για να μη σας ταλαιπωρήσω άλλο, θα ήθελα να αναφερθώ στην αρχική, κατατεθειμένη εξαρχής, άποψή μου για την ψυχρή εφεδρεία. Κανείς μας από την Κυβέρνηση σήμερα δεν λέει ότι ο λιγνίτης σήμερα που μιλάμε δεν είναι αυτός που δίνει την ενεργειακή ασφάλεια στη χώρα. Γι’ αυτό ορθώς ειπώθηκε ότι ο λιγνίτης, όλες οι μονάδες λειτούργησαν τον Μάρτιο, όλες οι μονάδες λειτούργησαν τον Αύγουστο. Το ξέρουμε. Αυτό ισχύει σήμερα και γι’ αυτό και η Κυβέρνηση και η ΔΕΗ πρότειναν για την ψυχρή εφεδρεία, που σημαίνει ότι η μονάδα που δουλεύει σε ψυχρή εφεδρεία πριμοδοτεί την Ευρωπαϊκή Επιτροπή, την Επιτροπή Ανταγωνιστικότητας και όποτε χρειαστεί, για εθνικούς λόγους, μπορεί να δουλέψει. Αυτό ακόμα ισχύει, ότι ο λιγνίτης αποτελεί την ασφάλεια της χώρας. Μα, αυτό θέλουμε να σταματήσουμε. Γι’ αυτό αναπτύσσονται όλες οι άλλες πηγές ενέργειας, για να φύγουμε από τη λογική αυτή.

Κλείνοντας, θέλω να πω ότι μαζί με όλα αυτά δεν θα μπορούσα να μην αναφέρω όλο τον σχεδιασμό που ολοκληρώνουμε για την εφοδιαστική αλυσίδα, στον οποίο συμμετέχω ως αρμόδιος Υφυπουργός στη Διυπουργική Επιτροπή με την Προεδρία του Νίκου Παπαθανάση. Γιατί κι αυτό παίζει έναν πάρα πολύ σημαντικό ρόλο. Σχεδιάζουμε την εκπόνηση ειδικών πολεοδομικών σχεδίων που καθορίζουν τις χρήσεις γης, αποκατάσταση εδαφών και απόδοση στην τοπική κοινωνία.

Κυρίες και κύριοι συνάδελφοι, ευκαιρίες υπάρχουν, εργαλεία υπάρχουν. Οι επιπτώσεις θα αμβλυνθούν. Ο λιγνίτης, όπως μας έθρεψε εβδομήντα χρόνια, και πάλι θα είναι αυτός που η απόσυρσή του θα είναι ο λόγος που θα δρέψουμε καρπούς για τις επόμενες γενιές. Και αυτό οφείλεται στον Κυριάκο Μητσοτάκη, στην πρωτοπορία που είχε ο Πρωθυπουργός της χώρας και η Νέα Δημοκρατία και η Κυβέρνησή της να είναι η πρώτη χώρα στην Ευρώπη που μιλά για απανθρακοποίηση.

Εσείς κρατάτε στα χαρακώματα. Παίζετε με τις ψυχές του κόσμου, το συναίσθημά τους σε μια μερίδα λαού και αυτό είναι επιεικώς απαράδεκτο. Εμείς τεκμηριώνουμε τις ευκαιρίες, θέλουμε τη συμμετοχή και τη δική σας, τη συμμετοχή όλων σε αυτό το έργο το οποίο γίνεται, γιατί αυτό το έργο δεν έχει χρώμα ούτε θέλουμε να έχει χρώμα. Εσείς αναγκάζεστε και δείχνετε ότι το χρώμα είναι ένα. Εμείς θέλουμε τη συμμετοχή όλων μας.

**ΠΡΟΕΔΡΕΥΩΝ (Απόστολος Αβδελάς):** Κλείστε με αυτό, σας παρακαλώ, κύριε Υπουργέ.

**ΜΙΧΑΗΛ (ΜΙΧΑΛΗΣ) ΠΑΠΑΔΟΠΟΥΛΟΣ (Υφυπουργός Υποδομών και Μεταφορών):** Και κλείνω, κύριε Πρόεδρε, με ένα ερώτημα. Όλοι οι αγαπητοί συνάδελφοι εκτός των λιγνιτικών περιοχών που μιλήσατε σήμερα πιστεύετε ότι έχετε μεγαλύτερο ενδιαφέρον από εμάς που ζούμε στην περιοχή αυτή; Ότι έχετε μεγαλύτερη ευθιξία από εμάς που συναναστρεφόμαστε τους ανθρώπους της περιοχής, που έχουμε τους συγγενείς μας, τους φίλους μας, τους συμπολίτες μας; Όχι βέβαια. Πιστέψτε με πως όχι βέβαια.

Εμείς πιστεύουμε την άσκηση αυτή, θέλουμε να έχει θετικό αποτέλεσμα και θα έχει θετικό αποτέλεσμα. Και προσπαθούμε επίσης να μειώσουμε τον χρόνο της εποχής του λιγνίτη και της εποχής μετά τον λιγνίτη. Αυτό είναι η ουσία που θα αναδείξει και θα φέρει το αποτέλεσμα, δημιουργώντας πάλι θέσεις εργασίας από αυτές που χάνονται -γιατί χάνονται και δεν το κρύψαμε ποτέ-, δημιουργώντας μια καλύτερη μέρα για τις επόμενες γενιές που έρχονται, μια καλύτερη μέρα από αυτή που έχει σήμερα η Κοζάνη, η Φλώρινα και η Μεγαλόπολη.

Ευχαριστώ, κύριε Πρόεδρε, για την ανοχή σας.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε κι εμείς.

Τον λόγο έχει ο Υπουργός κ. Παπαθανάσης για κάποιες νομοτεχνικές βελτιώσεις.

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Ανάπτυξης και Επενδύσεων):** Ευχαριστώ, κύριε Πρόεδρε.

Για τα Πρακτικά, να αναφερθώ στις τροπολογίες που γίνονται αποδεκτές. Είναι η με γενικό αριθμό 1163 και με ειδικό αριθμό 97 του Υπουργείου Ανάπτυξης και Επενδύσεων, η με γενικό αριθμό 1164 και με ειδικό 98 του Υπουργείου Εργασίας, η με γενικό αριθμό 1165 και ειδικό 99 του Υπουργείου Υγείας, η με γενικό αριθμό 1166 και ειδικό 100 του Υπουργείου Περιβάλλοντος και Ενέργειας, η με γενικό αριθμό 1167 και ειδικό 101 του Υπουργείου Ανάπτυξης.

Επίσης, καταθέτω τις νομοτεχνικές βελτιώσεις, κύριε Πρόεδρε.

(Στο σημείο αυτό ο Αναπληρωτής Υπουργός Ανάπτυξης και Επενδύσεων κ. Νικόλαος Παπαθανάσης καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελίδες 390-393)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Απόστολος Αβδελάς):** Πολύ ωραία. Ευχαριστούμε πολύ, κύριε Υπουργέ.

Καλείται στο Βήμα η κ. Νοτοπούλου από τον ΣΥΡΙΖΑ - Προοδευτική Συμμαχία.

**ΑΙΚΑΤΕΡΙΝΗ (ΚΑΤΕΡΙΝΑ) ΝΟΤΟΠΟΥΛΟΥ:** Ευχαριστώ πολύ, κύριε Πρόεδρε.

Σήμερα, ακόμη μία φορά, νομοθετείτε με διαδικασίες fast track για ένα τόσο κρίσιμο ζήτημα. Δυόμιση χρόνια μετά τις εξαγγελίες, τις πάρα πολλές υποσχέσεις, τα πολύ μεγάλα λόγια δεν βλέπουμε κανένα απολύτως σχέδιο, ούτε στρατηγικό ούτε αναπτυξιακό, ούτε για βιωσιμότητα ούτε για την τοπική κοινωνία ούτε για ενεργειακή επάρκεια ούτε για πράσινη μετάβαση ούτε και για ανάπτυξη.

Τόσες μέρες η εισηγήτριά μας, ο Κοινοβουλευτικός Εκπρόσωπος, οι συνάδελφοι Βουλευτές της Αντιπολίτευσης αποδόμησαν πλήρως το υποκριτικό δήθεν πράσινο, δήθεν αναπτυξιακό αφήγημά σας. Οι προθέσεις σας είναι ήδη έκδηλες. Αποκαλύπτονται μέρα με τη μέρα. Έχετε ήδη καταφέρει να εκτινάξετε την ανεργία, προσθέτοντας τρεισήμισι χιλιάδες ανέργους, ενώ αφήνετε την κοινωνία απολύτως απροστάτευτη μπροστά στην αισχροκέρδεια, στο ράλι ακρίβειας.

Η μόνη σας αγωνία στην πραγματικότητα είναι η ιδιωτικοποίηση της ηλεκτροπαραγωγής. Δεν ακολουθείτε καν τον Ευρωπαϊκό Κανονισμό για δίκαιη μετάβαση, αλλά μιλάτε για καλό παράδειγμα. Υποτιμήσατε τη διαβούλευση και τη συμμετοχή, έχετε αφήσει εκτός όλους τους τοπικούς φορείς και όσους εμπλέκονται, δεν είστε ούτε με την τοπική κοινωνία ούτε με τη δημοκρατία. Υποτιμάτε διαρκώς και την κοινοβουλευτική διαδικασία, βέβαια, μαζί με τη νοημοσύνη των πολιτών και αυτό αποδεικνύουν και οι τροπολογίες σας. Θα αναφερθώ σε αυτές γιατί, όπως είπαν νωρίτερα η εισηγήτριά μας και ο Κοινοβουλευτικός μας Εκπρόσωπος, έχουν θίξει όλα τα ζητήματα του νομοσχεδίου με ιδιαίτερη έμφαση.

Σε σχέση με την τροπολογία που αφορά την καταβολή έκτακτης οικονομικής ενίσχυσης προς τους υγειονομικούς της πρώτης γραμμής, ζητούμε να συμπεριληφθούν οι επόπτες δημόσιας υγείας, που υπηρετούν και στην κεντρική υπηρεσία του Υπουργείου Υγείας, αλλά και στα νοσοκομεία, περιφέρειες, δήμους, αεροϋγειονομείο.

Θα περάσω στην τροπολογία του Υπουργείου Εργασίας και Κοινωνικών Υποθέσεων, άρθρο 5, που καταθέσατε σε αυτό το νομοσχέδιο, με την οποία επεκτείνετε τη διάταξη των πενήντα ενσήμων για το τακτικό επίδομα εργασίας που ισχύει στον επισιτισμό, τουρισμό και σε άλλα εποχικά επαγγέλματα. Δεν αποσαφηνίζετε τίποτα, δεν λύνετε τίποτα, για άλλη μια φορά. Μέχρι και το ποια είναι αυτά τα «άλλα εποχικά επαγγέλματα» το πληροφορηθήκαμε από τον Υφυπουργό λίγο νωρίτερα και χθες από διαρροές και ανακοινώσεις στον Τύπο. Σίγουρα πάντως δεν περιλαμβάνονται στην τροπολογία. Μία καλή πρόθεση, καλά κάνατε. Πολύ αργά, όμως, το κάνατε και επεκτείνετε την τακτική επιδότηση. Εδώ, όμως, έχουμε μια ρύθμιση που πάσχει και προσθέτετε και άλλους κλάδους και άλλες εργασιακές κατηγορίες σε αυτή τη ρύθμιση, χωρίς να λύσετε τα προβλήματα που επιχειρήσαμε εμείς να λύσουμε με τις τροπολογίες μας.

Και να φρεσκάρω, λοιπόν, λίγο τη μνήμη σας, διότι αυτό που παίζεται είναι το ψωμί διακοσίων χιλιάδων ανθρώπων. Μάλλον δεν το έχετε συνειδητοποιήσει. Ούτε είκοσι μέρες δεν πάνε, σε νομοσχέδιο του Υπουργείου Αγροτικής Ανάπτυξης, που καταθέσαμε δύο τροπολογίες, επιχειρώντας να λύσουμε τα βασικά προβλήματα, ακούγοντας τα αιτήματα των εργαζόμενων ανθρώπων στον τουρισμό και τον επισιτισμό, οι οποίοι δεν μπορούνε να πάρουνε το τακτικό επίδομα ανεργίας. Τι κάνατε; Τις απορρίψατε. Πώς τις απορρίψατε; Χωρίς καμμία εξήγηση. Τι είπε σήμερα ο Υφυπουργός; Δεν συμπεριλαμβάνονται. Διακόσιες χιλιάδες εργαζόμενοι στον τουρισμό και τον επισιτισμό δεν έχουν εισόδημα, εξαιτίας της Κυβέρνησης και της ανικανότητάς της.

Η πρώτη μας τροπολογία αφορούσε τους απασχολούμενους σε τουριστικά και επισιτιστικά επαγγέλματα, που για πρώτη φορά ζητούν οι άνθρωποι να λάβουνε τακτική επιδότηση ανεργίας, την οποία δικαιούνται. Η συμπλήρωση του απαραίτητου αριθμού ενσήμων προφανώς είναι ανέφικτη. Ζητούμε να ισχύσει ό,τι και για τους υπόλοιπους που βγαίνουν σε επίδομα ανεργίας. Δηλαδή, να μειωθούν τα ένσημα από εκατό σε πενήντα για το 2021 και σε πενήντα από ογδόντα, για τα δύο προηγούμενα έτη. Την απορρίψατε.

Δεύτερη τροπολογία. Προτείναμε να προσμετρηθούν τα ένσημα των μονομερών αναστολών των ετών ’20 και ’21 για τη χορήγηση της τακτικής επιδότησης ανεργίας, τα οποία δεν έχουν εμφανιστεί, καθυστερούν να εμφανιστούν στο σύστημα του ΕΦΚΑ, με απόλυτη ευθύνη και υπαιτιότητα της Κυβέρνησής σας, του Υπουργείου Εργασίας. Οι εργαζόμενοι στον τουρισμό, επισιτισμό είναι θύματα αυτής της ανικανότητας και είναι και θύματα της εμμονής σας να απαξιώνετε διαρκώς και συστηματικά τις υπηρεσίες του ΕΦΚΑ. Δύο χρόνια, λοιπόν, οι εποχιακά εργαζόμενοι, κυρίως, περιμένουν να φανούν αυτά τα ένσημα. Δεν συζητώ για το 2021, αλλά ούτε του 2020.

Σήμερα, λοιπόν, δεν παίρνουν επίδομα ανεργίας. Έχουν δημιουργηθεί τεράστια προβλήματα, ούτε παροχές του ΕΦΚΑ, ούτε επιδόματα, δεν μπορούν να γράψουν τα παιδιά τους σε παιδικούς σταθμούς, δεν μπορούν να βγουν στη σύνταξη. Επιτέλους! Εσείς δεν προτρέψατε αυτούς τους εργαζόμενους να μπουν σε μονομερή αναστολή; Το κράτος έγινε εργοδότης και έγινε κακός εργοδότης. Και συνεχίζετε σήμερα να τους τιμωρείτε;

Με την απόρριψη των τροπολογιών μας, για να συνεννοηθούμε, η Κυβέρνηση αυτό που έκανε ήταν να αποκαλύψει για άλλη μια φορά το σκληρό, το ανάλγητο πρόσωπο που έχει απέναντι στον κόσμο της εργασίας.

Ξέρετε πραγματικά τι θα πει απόγνωση, κυρίες και κύριοι της Κυβέρνησης; Γνωρίζετε τι θα πει να μην μπορούν να βγάλουν τον μήνα αυτοί οι άνθρωποι; Και όχι μόνο αυτοί, όλη η ελληνική κοινωνία, μένουν ανάμεσα στις συμπληγάδες τους ρεύματος και του σουπερμάρκετ; Να μην εμφανίζονται ένσημα εξαιτίας της ανικανότητας της Κυβέρνησής σας, να μην παίρνει το επίδομα ανεργίας και να μην μπορούνε να φέρουνε εισόδημα στο σπίτι τους και να πλησιάζουν και Χριστούγεννα;

Λοιπόν, εμπαίζετε χωρίς όριο, με κυνισμό, τους εποχικά εργαζόμενους στον τουρισμό, επισιτισμό με τη στάση σας. Και σήμερα αποδεικνύετε αυτό που όλοι ήδη ξέρουμε, ότι είναι πάρα πολύ συνειδητά που τους γυρνάτε την πλάτη. Πολύ συνειδητά αφήνετε το πρόβλημα να διαιωνίζεται. Αυτό είναι το ευχαριστώ της Κυβέρνησής σας στους ανθρώπους που έβαλαν πλάτη στον τουρισμό, για να επαίρεστε εσείς για τα τουριστικά έσοδα. Συνειδητά αφήνετε διακόσιες χιλιάδες ανθρώπους, όχι Χριστούγεννα να μην μπορούν να κάνουνε, να μην μπορούν να επιβιώσουν στην καθημερινότητά τους.

Σας ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Εμείς ευχαριστούμε, κυρία Νοτοπούλου, και για την τήρηση του χρόνου.

Καλείται στο Βήμα ο κ. Γιώργος Αμανατίδης από τη Νέα Δημοκρατία και να ετοιμάζεται και ο κ. Χαράλαμπος Παπαδημητρίου από τη Νέα Δημοκρατία.

**ΓΕΩΡΓΙΟΣ ΑΜΑΝΑΤΙΔΗΣ:** Ευχαριστώ, κύριε Πρόεδρε.

Κύριε Πρόεδρε, αγαπητοί Υπουργοί, κύριε Παπαθανάση, με την ευκαιρία αυτή επιτρέψτε μου και μένα να προσθέσω στα όσα ακούστηκαν για το σχέδιο νόμου και την πολύ σημαντική δουλειά την οποία έχετε κάνει και γι’ αυτούς που γνωρίζουν ότι είναι μια ολοκληρωμένη, μια ολιστική προσέγγιση στα θέματα της διοίκησης έργων. Να προσθέσω, επίσης, ότι χαιρετίζω και τους αγαπητούς συναδέλφους που παρευρίσκονται εδώ.

Ξεκινώντας, θα ήθελα να πω ότι η ενεργειακή μετάβαση εξυπηρετεί, όπως είναι γνωστό, τον στόχο για μία κλιματική ουδετερότητα το 2050. Η χώρα μας αποτελεί βέβαια τμήμα μιας παγκόσμιας προσπάθειας. Βρίσκεται δε στην πρωτοπορία με άλλα κράτη, αφού στο εθνικό σχέδιο για το κλίμα και την ενέργεια προβλέπεται πλήρης απολιγνιτοποίηση μέχρι το 2028 και επομένως η μείωση των εκπομπών διοξειδίου κατά 55% σε σχέση με το 1990.

Για να γίνει αυτό εφικτό, τι χρειάζεται; Ισχυρή πολιτική βούληση και μάλιστα στο ανώτατο επίπεδο. Αυτή η ισχυρή πολιτική βούληση διατυπώθηκε από τον Πρωθυπουργό της χώρας, τον κ. Κυριάκο Μητσοτάκη, το 2019 από το βήμα της Γενικής Συνέλευσης του ΟΗΕ. Λίγο νωρίτερα είχε προηγηθεί και η Συμφωνία των Παρισίων, το 2015, η οποία υπογράφηκε το 2016. Είχε ανοίξει, δηλαδή, ο δρόμος στα ζητήματα αυτά και γι’ αυτό κάνουν λάθος αυτοί που λένε ότι δεν γνώριζαν.

Από το 2019 όμως και μετά, άρχισε να ξεδιπλώνεται η υλοποίηση όλων των πρόδρομων ενεργειών, έτσι ώστε η μετάβαση στο νέο καθεστώς να είναι επιταχυνόμενη. Επιπρόσθετα ο στόχος ήταν και είναι να έχει στο επίκεντρο τις τοπικές κοινωνίες, που επί πολλά χρόνια στήριξαν, αλλά και στηρίχθηκαν, από τη ΔΕΗ. Παράλληλα, θα πρέπει αυτή η μετάβαση να είναι δίκαιη προς τις περιοχές που καλούνται να μετεξελίξουν το παραγωγικό τους μοντέλο σε ένα νέο μοντέλο, που θα προσφέρει θέσεις εργασίας και εισόδημα, σε ένα φυσικό περιβάλλον εντελώς διαφορετικό, με καλύτερες, δηλαδή, συνθήκες διαβίωσης και με διαφοροποιημένη οικονομική βάση, ικανή να συγκρατήσει τους ανθρώπους στον τόπο τους. Επομένως αυτές οι περιοχές θα πρέπει να τεθούν στο επίκεντρο των πολιτικών. Συνεπώς η προσπάθεια αυτή πρέπει και είναι εθνική προσπάθεια.

Ποιες είναι τώρα οι προϋποθέσεις για αυτή την εθνική προσπάθεια; Κατ’ αρχάς η ύπαρξη κεντρικού στόχου, του οράματος. Διατυπώθηκε από τον Πρωθυπουργό. Τα προγράμματά μας και η στρατηγική μας εμφανίζονται στο master plan, το οποίο ήδη έχει εγκριθεί και αποτελεί προϊόν μιας συνεχούς διαβούλευσης. Και επιτρέψτε μου στο σημείο αυτό να πω ότι συνήθως αυτοί που δεν συμμετέχουν στη διαβούλευση λένε ότι δεν έγινε.

Σχετικά με τις πηγές χρηματοδότησης, η χώρα μας, ακριβώς λόγω της απόφασης για εμπροσθοβαρή υλοποίηση του προγράμματος της μετάβασης, δέσμευσε αναλογικά πολύ περισσότερους πόρους. Είπε ο κ. Βολουδάκης νωρίτερα, 877 ευρώ ανά κάτοικο της περιοχής, όταν σε επίπεδο Ευρωπαϊκής Ένωσης είναι 450 ευρώ. Επίσης, ενέταξε τη στρατηγική για τη μετάβαση, ως εθνική στρατηγική -που είπα νωρίτερα- και αυτό αποτυπώθηκε στην διαμόρφωση του ΕΣΠΑ 2021 - 2027, όπου αυτή η στρατηγική εμφανίζεται ως διακριτός άξονας.

Και βέβαια θα πρέπει να υπάρχουν τα κίνητρα για αυτή τη μετάβαση. Ο πρόσφατος νόμος, ο ν.4864 που ψηφίσαμε, ο αναπτυξιακός νόμος που επίκειται η ψήφισή του, ο νόμος για τα δημόσια έργα στις περιοχές σε απολιγνιτοποίηση και το παρόν σχέδιο νόμου, που θα γίνει νόμος, αποτυπώνουν πραγματικά ότι η Κυβέρνηση όχι μόνο σχεδιάζει, αλλά δίνει και όλα τα αναγκαία εργαλεία, προκειμένου αυτή η μετάβαση να είναι ομαλή και κατά το δυνατόν συντομότερη.

Και, βέβαια, μαζί με όλα αυτά απαιτείται κι ένα σύστημα διοίκησης το οποίο να είναι αποτελεσματικό και να οδηγεί στην επίτευξη του στόχου. Ποιος είναι ο στόχος; Όπως είπα νωρίτερα, είναι η ομαλή αναπτυξιακή μετάβαση. Αυτό το σύστημα διοίκησης περιλαμβάνει όλες τις φάσεις από τον σχεδιασμό, τον προγραμματισμό, την υλοποίηση των διαδικασιών, τις διεπαφές και την υλοποίηση του Εθνικού Σχεδίου για τη Δίκαιη Αναπτυξιακή Μετάβαση.

Τώρα, πιο συγκεκριμένα, να σταχυολογήσω μερικά ζητήματα του σχεδίου νόμου. Στα θέματα οργάνωσης και διοίκησης συστήνεται η Ειδική Υπηρεσία Δίκαιης Αναπτυξιακής Μετάβασης. Είναι μία αυτοτελής υπηρεσία με λήξη στις 31-12-2032. Αυτή η υπηρεσία θα μεριμνά για τον σχεδιασμό, την υλοποίηση, την παρακολούθηση του προγράμματος ΕΣΠΑ Δίκαιης Αναπτυξιακής Μετάβασης 2021 - 2027.

Η υπηρεσία αυτή αποτελείται από επιμέρους τμήματα και με πολλή ικανοποίηση άκουσα ότι διατυπώθηκε από τον κύριο Υπουργό η άποψη ότι οι υπηρεσίες αυτές και ειδικά σε ό,τι έχει σχέση με το Παρατηρητήριο θα έχει τοπική παρουσία στις περιοχές της απολιγνιτοποίησης. Να τονίσω, επίσης, ότι ο διοικητής αυτής της ειδικής υπηρεσίας θα προκύπτει ύστερα από απόφαση του Πρωθυπουργού και του αρμόδιου Υπουργού. Να, λοιπόν, ένα ακόμα δείγμα ότι το θέμα της απολιγνιτοποίησης έχει φτάσει στο ανώτατο επίπεδο και έχει γίνει πραγματικά εθνική στρατηγική και προτεραιότητα, βέβαια, υψίστης σημασίας.

Προβλέπεται η στελέχωση αυτής της υπηρεσίας με είκοσι άτομα και περιγράφεται και ο τρόπος με τον οποίο αυτή η στελέχωση θα γίνει. Συστήνονται επιτροπές αξιολόγησης των έργων. Προβλέπεται κινητροδότηση για την υλοποίηση των έργων που υλοποιούνται σε περιοχές μετάβασης.

Συστήνεται η Ελληνική Εταιρεία Δίκαιης Αναπτυξιακής Μετάβασης, η «ΜΕΤΑΒΑΣΗ Α.Ε.». Είναι ένας οργανισμός δημοσίου δικαίου, με ό,τι σημαίνει αυτό στον τρόπο λειτουργίας, στελέχωσης, κ.λπ.. Κι εδώ επίσης είναι πολύ θετική η δυνατότητα που δίνει πλέον ο Υπουργός να μπορεί να συμβάλλεται, πέραν των άλλων φορέων, και με αναθέτοντες φορείς.

Σε σχέση με τις ρυθμίσεις για τα ειδικά πολεοδομικά σχέδια, δίνονται πραγματικά δυνατότητες χρήσεων γης που ανήκουν στη ΔΕΗ. Προβλέπεται, επίσης, η υλοποίηση κατά προτεραιότητα έργων ΑΠΕ στις περιοχές σε απολιγνιτοποίηση, προκειμένου πραγματικά να προχωρήσει ο στόχος της απολιγνιτοποίησης.

Δίνεται η δυνατότητα σύστασης της Διαδημοτικής Εταιρείας Τηλεθέρμανσης των οικισμών.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Με συγχωρείτε, κύριε Πρόεδρε. Δεν θα αργήσω.

**ΠΡΟΕΔΡΕΥΩΝ (Απόστολος Αβδελάς):** Συνεχίστε. Είστε και από την περιοχή.

**ΓΕΩΡΓΙΟΣ ΑΜΑΝΑΤΙΔΗΣ:** Ευχαριστώ.

Με τη σύσταση αυτής της εταιρείας γίνεται πράξη αυτό που και τα προηγούμενα χρόνια και εγώ πίστευα με τους συνεργάτες μου, ότι η θερμική ενέργεια ως δημόσιο αγαθό πρέπει να μπορεί να μεταφέρεται και να παρέχεται στους καταναλωτές όταν το έχουν ανάγκη. Αυτή, λοιπόν, η διαδημοτική επιχείρηση που προβλέπεται στο παρόν σχέδιο νόμου καλύπτει αυτή την προϋπόθεση. Οι υπόλοιπες εταιρείες διαχείρισης τηλεθέρμανσης θα κάνουν αυτό που έκαναν μέχρι τώρα.

Να πω και κάτι ακόμα πολύ σημαντικό, το οποίο έγινε αντικείμενο συζήτησης και στην περιοχή μου, στον Νομό Κοζάνης. Προβλέπεται ρύθμιση σύμφωνα με την οποία οι περιοχές οι οποίες απαλλοτριώθηκαν για δημόσιο όφελος, που είναι η παραγωγή του δημόσιου αγαθού της ηλεκτρικής ενέργειας, θα μπορούν πλέον να χρησιμοποιούνται και για άλλες παραγωγικές, επιχειρηματικές δηλαδή δραστηριότητες.

Αγαπητοί συνάδελφοι, γίνεται κατανοητό ότι η απόφαση του Πρωθυπουργού το 2019 κινητοποίησε μια σειρά διαδικασιών και μια σειρά εργαλείων. Σεβόμαστε τις ανάγκες των τοπικών κοινωνιών που επηρεάζονται. Έχουμε προτεραιότητα την αλλαγή του παραγωγικού μοντέλου. Θέλουμε και προστατεύουμε το περιβάλλον. Ζητούμε και δίνουμε λόγο στις τοπικές κοινωνίες, προκειμένου να συμμετέχουν ενεργά. Έτσι θέλουμε να δημιουργήσουμε ένα μέλλον πιο αισιόδοξο και πιο φιλικό για κατοικία και για εργασία.

Τονίζω -ακούστηκε και νωρίτερα- ότι η διαδικασία της απολιγνιτοποίησης δεν είναι καινούργια. Ξεκίνησε εδώ και δέκα χρόνια. Αν δει κανείς τις δραστηριότητες, τις προσλήψεις, τον τζίρο που έχει η ΔΕΗ στην περιοχή, φαίνεται πολύ ξεκάθαρα αυτό το ζήτημα. Επίσης να σας πω ότι την προηγούμενη πενταετία είχαμε μείωση 55%, όπως αναφέρθηκε και νωρίτερα, και απώλεια θέσεων εργασίας, χωρίς να γίνει απολύτως τίποτε. Καμμία πρωτοβουλία. Αναφέρθηκε, επίσης, ότι μιλούμε για 1,7 δισεκατομμύριο ευρώ από τον Ευρωπαϊκό Μηχανισμό Στήριξης, που μπορεί με τη μόχλευση να φτάσει τα 7 δισεκατομμύρια, και ασφαλώς τα συγκρίνουμε με τα 60 εκατομμύρια της δίκαιης μετάβασης.

Επιτρέψτε μου επίσης να προσθέσω ότι όσοι πίστευαν ότι η απολιγνιτοποίηση αφορά άλλους, τώρα αντιλαμβάνονται ότι τους αφορά. Όσοι γνώριζαν τα προηγούμενα χρόνια και έχουν την ευθύνη, γιατί δεν προετοίμασαν την περιοχή σε αυτά που θα ακολουθήσουν. Η Κυβέρνηση και ο Πρωθυπουργός απέδειξαν ότι είναι για τα δύσκολα. Κοίταξαν κατάματα την πραγματικότητα. Αποφάσισαν για κάτι που θα έπρεπε να είναι ήδη σε εξέλιξη από τα προηγούμενα χρόνια. Με όραμα, λοιπόν, με σχέδιο, στοχεύουμε να κάνουμε πράξη το εγχείρημα της μετάβασης στην απολιγνιτοποίηση και παράλληλα, όμως, φέρνουμε στο επίκεντρο τις πολιτικές για την ανάπτυξη σε όλες εκείνες τις περιοχές οι οποίες επηρεάζονται από την απολιγνιτοποίηση.

Με τις σκέψεις αυτές υπερψηφίζω το παρόν σχέδιο νόμου, όπως είναι φυσιολογικό, γιατί πραγματικά αποτυπώνει την πραγματικότητα και απαντάει στις πραγματικές ανάγκες των περιοχών και των πολιτών.

Επιτρέψτε μου κλείνοντας να προσθέσω -αξιοποιώντας και την ανοχή σας, κύριε Πρόεδρε- ότι έγινε αναφορά από προηγούμενη ομιλήτρια στο ότι «οι τηλεθερμάνσεις στην περιοχή δεν προχώρησαν καν». Αυτή ήταν η έκφραση. Αυτή τη στιγμή η Πτολεμαΐδα θερμαίνεται με τη νέα επένδυση των ηλεκτρολεβήτων που λειτουργεί. Το έργο της σύνδεσης της τηλεθέρμανσης Πτολεμαΐδας με τη μονάδα Πτολεμαΐδα 5 είναι σε εξέλιξη. Η ΔΕΗ δημοπράτησε το έργο 100 εκατομμυρίων ευρώ για τη μονάδα συμπαραγωγής ηλεκτρισμού θερμότητας που θα διασυνδέσει όλες τις τηλεθερμάνσεις μεταξύ τους. Επομένως καλό θα είναι στην Αίθουσα αυτή να ακούμε αλήθειες και πραγματικά γεγονότα.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κύριε Αμανατίδη.

Όπως παρατηρήσατε, στους συναδέλφους από την περιοχή είμαι λιγάκι ελαστικός. Βέβαια, γενικά εγώ είμαι ελαστικός, αλλά νομίζω ότι το δικαιούνται.

Καλείται στο βήμα ο κ. Χαράλαμπος Παπαδημητρίου από τη Νέα Δημοκρατία και να ετοιμάζεται ο κ. Κωνσταντίνος Μπλούχος από τη Νέα Δημοκρατία.

**ΧΑΡΑΛΑΜΠΟΣ (ΜΠΑΜΠΗΣ) ΠΑΠΑΔΗΜΗΤΡΙΟΥ:** Ευχαριστώ πολύ, κύριε Πρόεδρε.

Πρέπει κάποια στιγμή να συμφωνούμε στα αυτονόητα. Μου επιτρέπεται να μιλώ και ως κάτοικος της πρωτεύουσας κι έχουμε έναν λόγο να μιλήσουμε εμείς, γιατί εμείς κυριολεκτικά είναι που καταναλώνουμε το τι συμβαίνει εκεί πάνω.

Πρέπει, όμως, να πω στην Αξιωματική Αντιπολίτευση ότι όταν αντιλαμβάνεστε ότι χάσατε, αντί να λέτε «όχι», να προσπαθείτε να γίνετε πιο θετικοί. Γιατί να ξεφύγουμε από αυτό που η ανθρωπότητα έχει βάλει μπροστά, να απαλλαγεί από το κάρβουνο, αποκλείεται.

Είχατε την ευκαιρία. Δεν είχατε κανένα εμπόδιο. Το μνημόνιο δεν σας έβαζε κανένα εμπόδιο σε αυτό. Σας έλεγαν όλοι κάντε το, ακολουθήστε αυτό που κάνουν όλα τα έθνη. Το είπε ο συνάδελφος, ήδη η Συμφωνία του Παρισιού ήταν εξαιρετικά σαφής. Η μικροπολιτική και ο λαϊκισμός σάς εμπόδισαν. Αλλά και πιο πρόσφατα, σε αυτό τουλάχιστον, είχατε τον χρόνο να προσαρμοστείτε. Διότι είδατε ότι όταν ο Πρωθυπουργός πήγε στον ΟΗΕ και το είπε, ήταν μια δέσμευση πλέον της χώρας. Τι έννοια έχει να πηγαίνετε κόντρα σε κάτι το οποίο η χώρα έχει πλέον δεσμευθεί και το οποίο, υποθέτω, ότι δεν μπορείτε και εσείς να πείτε ότι δεν το θέλετε.

Άρα πρόκειται περί μιας σχιζοφρενούς κατάστασης στην οποία πέφτει η Αξιωματική Αντιπολίτευση, χωρίς μάλιστα να βλέπει την ευκαιρία. Ποια είναι η ευκαιρία; Όλα τα άλλα τα είπαν οι συνάδελφοι της Νέας Δημοκρατίας πολύ καλά, τα είπαν και οι Υπουργοί. Δεν έχω πολλά να προσθέσω. Δεν έχω τίποτε να προσθέσω. Έχω μόνο να υπογραμμίσω ένα πράγμα. Εδώ έχουμε μία ευκαιρία να πούμε ότι η Ελλάδα είναι ικανή να αποκαταστήσει το όνομα ως χώρα που έχει ιδέες, έχει τόλμη και τα καταφέρνει.

Άρα έχουμε ένα πρόβλημα, το οποίο εδώ και πολλά χρόνια φαινόταν ότι κάποια στιγμή θα φτάσει σε ένα σημείο που δεν θα μπορούμε να πάμε παρακάτω. Θα τελείωνε το κάρβουνο. Δεν είναι μόνο ότι δεν συμφέρει ο λιγνίτης, είναι ότι τελειώνει.

Το ξέρουν καλύτερα οι συνάδελφοι που είναι στην περιοχή και εκλέγονται στην περιοχή -πού θα πάει θα το «μάθει» και ο Υπουργός, όπως τον παροτρύνουν άλλοι συνάδελφοι- ότι ήδη η ποιότητα του λιγνίτη, του κάρβουνου δηλαδή, γιατί κάρβουνο είναι, δεν είναι επαρκής. Οι ποσότητες δεν είναι επαρκείς.

Αυτό έπρεπε να το έχετε λύσει. Έπρεπε να το έχετε κάνει ως εκ πεποιθήσεως πολιτικής και ιδεολογικής. Και, όμως, δεν κάνατε τίποτα. Απόδειξη ότι σας πήρε σβάρνα ο Άδωνις Γεωργιάδης και σας τα είπε κανονικά. Και όχι τίποτα άλλο, αλλά είπε και πράγματα που ήθελα να πω εγώ και με πρόλαβε.

Έχουμε πρώτοι ένα σχέδιο και έχουμε για πρώτη φορά ένα σχέδιο. Θέλετε αλλαγές; Εδώ είστε, παντού είστε. Πείτε τες. Έχουμε μια εταιρεία και έναν ικανότατο άνθρωπο επικεφαλής να το πάρει και να το πάει παρακάτω. Και έχουμε -και αυτό είναι πολύ σπουδαίο και δεν πρέπει να το παραλείπουμε- μια ΔΕΗ που έχει καθαρίσει, που έχει επανέλθει σε θετικά αποτελέσματα, έχει λεφτά στα ταμεία της, έχει ένα σχέδιο συμβατό με το σχέδιο της πολιτείας για το τι πρέπει να γίνει στις περιοχές του λιγνίτη, διότι η ΔΕΗ δεν εγκαταλείπει τον ηλεκτρισμό και πιστεύω και εγώ ότι πολύ καλά κάνει. Ο ηλεκτρισμός είναι το καύσιμο του μέλλοντος. Το πώς θα τον εξασφαλίζουμε είναι το ζητούμενο.

Όμως, είναι άλλο το θέμα του ηλεκτρισμού, άλλο το θέμα της παραγωγής. Δώσαμε -καλώς έδωσε η πατρίδα- δωρεάν το κάρβουνο, για να μπορέσει να αναπτυχθεί η χώρα. Σωστό. Δώσαμε και πήραμε τις εκτάσεις εκείνες. Καταδικάσαμε, όμως, μια τεράστια περιοχή -όχι απλώς να εξαρτάται από τον λιγνίτη, δεν είναι εκεί το θέμα-, μια περιοχή που έχει τρομακτικές δυνατότητες και ήταν τόσες δεκαετίες σαν ξεχασμένη. Δεν πέρναγε κανείς από την περιοχή. Αν δεν γινόταν η Εγνατία Οδός, δεν θα πέρναγε ο κόσμος να βλέπει πώς είναι αυτή η περιοχή. Δεν θα έφτανε ποτέ να τη δει πόσο σπουδαία είναι, πόσο όμορφη είναι, πόσο φορτωμένη είναι με ικανότητες, ευκαιρίες και ιστορία βαριά. Απλώς συνεχίσατε στη γραμμή «άσ’ το καλύτερα, εκεί είναι όλα μαύρα».

Νομίζω, άρα, ότι το σημαντικό που έχουμε να κάνουμε τώρα και για αυτό είναι σημαντική αυτή η προσπάθεια της λεγόμενης «απολιγνιτοποίησης» -πρέπει να βρούμε ένα άλλο όνομα- είναι να αναδείξουμε την περιοχή της δυτικής Μακεδονίας, την περιοχή της Μεγαλόπολης, που είχε παρόμοια μοίρα, αλλά και τις περιοχές στα νησιά, όπου ήταν ο βρώμικος πετρελαϊκός σταθμός, στην Κρήτη, που έμεινε σε αυτή την εξάρτηση και επιβάρυνε τον εαυτό της, αλλά και εμάς τους υπόλοιπους. Αυτή η προσπάθεια θα αναδείξει την ικανότητα να κάνουμε την Ελλάδα ένα trademark, ένα φωτεινό παράδειγμα του τι μπορείς να πετύχεις όταν παίρνεις μια περιοχή παρατημένη από τους ανθρώπους, από λάθη, δυστυχώς, κομματικής τακτικής και την κάνεις και την αναδεικνύεις σε κάτι άλλο.

Αρκεί να πάτε στους αμπελώνες της περιοχής για να δείτε πώς η προσπάθεια των ανθρώπων, της ιδιωτικής πρωτοβουλίας, κατάφερε να αναδείξει αυτή την περιοχή, γιατί για αυτούς τους λόγους την επισκεφτήκαμε, πέραν κάποιων άλλων ιστορικών, που είναι πολύ σημαντικοί επίσης.

Άρα έχουμε το δεδομένο ότι το φυσικό αέριο θα είναι το καύσιμο της μετάβασης, με όλες περιπέτειες που θα τραβήξουμε και τις ζούμε, ήδη, τώρα. Νομίζω και ελπίζω ότι οι συνομιλίες του Πρωθυπουργού με τον Πρόεδρο της Ρωσίας θα είναι ωφέλιμες και θα επαναληφθεί αυτό που είχε γίνει το 1980, που και τότε επικρίθηκε η προσπάθεια, δηλαδή να συνδεθούμε με το αέριο. Το αέριο είναι ρωσικό στην Ευρώπη. Τι να κάνουμε;

Νομίζω ότι και αυτό θα μας επιτρέψει να επιτύχουμε στο σχέδιο το οποίο έχετε βάλει μπροστά και εξυπηρετείτε, κύριε Υπουργέ, με την πρότασή σας, εδώ, την οποία προφανώς υπερψηφίζουμε.

Άρα ας το δούμε θετικά και ας βάλουμε την επόμενη γενιά να συμμετάσχει. Δεν φαντάζομαι, άλλωστε, τα παιδιά των ανθρώπων που δούλεψαν τον λιγνίτη να θέλουν να ξαναμπούν στα ορυχεία. Ας τους δώσουμε μια άλλη ευκαιρία. Αυτό είναι το καθήκον μας και αυτό θα κάνουμε.

Ευχαριστώ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Εμείς ευχαριστούμε και για την τήρηση του χρόνου, κύριε Παπαδημητρίου.

Καλείται στο Βήμα ο κ. Κωνσταντίνος Μπλούχος από τη Νέα Δημοκρατία, ο Δραμινός, και να ετοιμάζεται ο κ. Ευστάθιος Κωνσταντινίδης, ο έτερος Κοζανίτης από τη Νέα Δημοκρατία.

**ΚΩΝΣΤΑΝΤΙΝΟΣ ΜΠΛΟΥΧΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, ο Πρωθυπουργός μιλά προεκλογικά και αμέσως μετά τις εκλογές για απολιγνιτοτοποίηση και για ανόρθωση της διαλυμένης ΔΕΗ, διαλυμένης από την κυβέρνηση ΣΥΡΙΖΑ, με μηδαμινή αξία επί των ημερών σας, μηδαμινή η μεγαλύτερη εταιρεία της Ελλάδος, μηδαμινή η ίδια η Ελλάδα.

Αναλογιζόμουν την πολιτική εντιμότητα ανθρώπων σαν τον κ. Γεωργιάδη και σαν τον κ. Παπαθανάση, που τους λοιδορείτε, οι οποίοι με τα απλούστερα ελληνικά, με αφοπλιστική επιχειρηματολογία, χωρίς βαριές φιλοσοφίες, κάνοντας χρήση του ορθολογισμού, χωρίς ακατανόητα οικονομικά νούμερα μας εξηγούν τι είναι η απολιγνιτοποίηση, τι είναι η επένδυση στις ανανεώσιμες πηγές ενέργειας στον σχεδιασμό της μετάβασης, κοιτώντας στα μάτια όλους αυτούς που δικαίως αγωνιούν και νιώθουν αβέβαιο το μέλλον τους.

Μιλήσατε για βίαιη προσαρμογή, κυρίες και κύριοι. Όταν τα προβλήματα αμελούνται, όταν δεν επιδεικνύονται κατάλληλα και έγκαιρα αντανακλαστικά, όταν δεν καλλιεργούμε χρόνια τώρα γόνιμη προδιάθεση, όταν δεν επιδιώκουμε χρόνια τώρα τη δέουσα προπαρασκευή, όταν επιλέγουμε αναβλητικότητα και απώθηση στη λήψη αποφάσεων ή την έλλειψη εθνικού στρατηγικού σχεδιασμού, τότε, ναι, για κάποιους σαν εσάς είναι βίαιη. Ποια; Η αναγκαιότητα να έρθετε πλέον αντιμέτωποι με τον προβληματισμό που προκαλεί το μέγεθος ενός τέτοιου εγχειρήματος. Αυτό είναι κλασικός δείκτης της μόνιμης πλέον αριστερίζουσας εκκρεμότητας.

Και θα δανειστώ μια φράση του Κωνσταντίνου Καραμανλή λακωνική, αλλά με απόλυτη απόδοση της αντιπολιτευτικής σας πρακτικής: «Στον τόπο μας έχουμε τη συνήθεια να συζητούμε πολύ, για να μην παίρνουμε αποφάσεις που συνεπάγονται ευθύνες.».

Η Κυβέρνηση του Κυριάκου Μητσοτάκη, προσηλωμένη στην εθνική στόχευση, με συνέπεια στις επιλογές της, προχωρά στην τροχοδρόμηση τη νομοθετική με θάρρος και γενναιότητα και αναλαμβάνει τις ευθύνες της, το χρέος της στον τόπο. Εσείς κρυφτείτε.

«Όχι στις ανεμογεννήτριες», ειπώθηκε από ειδικό αγορητή «σε περιοχές “NATURA”, που τσιμεντώνουν το φυσικό περιβάλλον.». Ο ίδιος εν προκειμένω τάσσεται υπέρ της απολιγνιτοποίησης με ενεργή διατήρηση της χρήσης λιγνίτη, έως ότου υπάρξει αρεστό στον ίδιο πρόγραμμα κλιματικής αποκατάστασης και μη ιδιωτικοποίησης της ΔΕΗ και των εγκαταστάσεών της στη δυτική Μακεδονία.

Σύγχυση. Τελικά πώς παράγεται το ρεύμα; Όχι στην ανεμογεννήτρια, όχι στον λιγνίτη, όχι στον υδρογονάνθρακα. Τρία όχι, τρεις αρνήσεις, άγονο συμπέρασμα.

Και ο κατά τα άλλα απολαυστικός κ. Βαρουφάκης, πάντα, μίλησε περί «νεοκακοποίησης» και «πράσινα» πλυντήρια, μιλώντας για «νεοκολίγους» και «νεοασάφεια» -θα έλεγα εγώ- στη μετάβαση και «νεορήξεις» με τους Ευρωπαίους.

Και ανασύρω από το πρόσφατο παρελθόν ενστάσεις επί ενστάσεων εναντίον συγκεκριμένης επένδυσης που καταστρέφει το περιβάλλον, λυσσαλέα πολεμική, παρά την κερδοφόρα επένδυση που προσφέρει δουλειά σε εκατοντάδες ανθρώπους στη συγκεκριμένη περιοχή, ενώ στο παρόν ερωτηματικά εναντίον της απολιγνιτοποίησης, η οποία, όμως, έχει προχωρήσει σε ποσοστό 54% στην πενταετία ΣΥΡΙΖΑ.

Όμως, κύριε Καιρίδη, μπορεί να επικαλεστήκατε την επαπειλούμενη κλιματολογική κατάρρευση και να χλευαστήκατε από τους παρόντες. Εδώ πλέον έχουμε να κάνουμε με τον καταρρέοντα δημαγωγό ΣΥΡΙΖΑ, γιατί μάλλον έχουν εξαντληθεί τα ιδεολογικά ενεργειακά του αποθέματα.

Στην κυβερνητική θητεία της Αξιωματικής Αντιπολίτευσης προσπαθώ να ξεδιαλύνω και να διακρίνω τις φάσεις στις οποίες η τότε Κυβέρνηση μοίρασε το έργο της. Η πρώτη ήταν η φάση της καταστροφικής διαπραγμάτευσης, με την απίστευτη επίδειξη ερασιτεχνισμού και ελαφρότητας με άποψη. Η τρίτη φάση ήταν η περίοδος των τελευταίων μηνών, όπου διακρίθηκε για τη βιαστική υπερνομοθέτηση. Καλή ή κακή, έγινε πολύ γρήγορα, υπό συνθήκες ψυχολογικού πανικού. Αλλά μεσολάβησε η καθαυτή τετραετία σας, που διακρίθηκε από τον αυτόματο πιλότο τού «όπως να ’ναι ότι να ’ναι». Και η ΔΕΗ βρέθηκε διαλυμένη. Και, βέβαια, οι μνημονιακές σας υποχρεώσεις δεν έβγαιναν με καμμία πραγματική αναπτυξιακή προσπάθεια, μόνο η υπερφορολόγηση και η ΔΕΗ στα δεκανίκια που την καταδικάσατε.

Και τώρα; Τώρα αντιστρέφετε την πραγματικότητα. Σας λέει ο Υπουργός τρία αντικειμενικά δεδομένα:

Οι λιγνιτικές μονάδες και η απόφαση της Κυβέρνησης να κλείσουν δεν επηρεάζουν τις σημερινές αυξήσεις τιμών ενέργειας γιατί δουλεύουν.

Οι λιγνιτικές μονάδες είναι οικονομικά ασύμφορες, άρα η οικονομική λογική του κλεισίματός τους είναι απολύτως αυτονόητη και επιβεβλημένη.

Η μισή και παραπάνω απολιγνιτοποίηση ήδη έγινε επί ΣΥΡΙΖΑ, χωρίς να ληφθεί όμως κανένα απολύτως μέτρο, καμμία οργανωμένη προσπάθεια με στόχο την προάσπιση των κοινωνικοοικονομικών επιπτώσεων στην τοπική κοινωνία.

Όμως, κυρίες και κύριοι της Αντιπολίτευσης, και ιδίως δε της Μείζονος, για πολλοστή φορά διαπιστώνει και ο πλέον σκεπτικιστής απέναντι στον Κυριάκο Μητσοτάκη ότι με τέτοια συνέπεια λόγων και έργων των αντιπολιτευόμενων, με τέτοια υιοθέτηση του ανορθολογισμού και απόκρυψη της αλήθειας η Κυβέρνηση του Κυριάκου Μητσοτάκη καλύπτει ξεκάθαρα μια αδήριτη ανάγκη: και το προνόμιο της πρωτοβουλίας, και το πλεονέκτημα της αποτελεσματικής και αξιόπιστης πολιτικής δύναμης. Είναι οι βάσεις και η υλοποίηση ενός εθνικού οράματος, γιατί περί τέτοιου πρόκειται, κοινού οράματος χιλιάδων πολιτών, που, ναι, αισθάνονται προβληματισμένοι, αλλά με μία βεβαιότητα πλέον ότι παίρνουμε μεγάλες αποφάσεις, δύσκολες, χρήσιμες όμως για τον τόπο και τους συμπολίτες μας. Και αυτό έχει μια μεγάλη υπογραφή, κύριε Φάμελλε: Κυριάκος Μητσοτάκης.

Πρέπει να σταματήσετε να κάνετε και τους αποστόλους και τους προφήτες, τους κινδυνολογούντες καταστροφολόγους ή τις αριστερολογούσες μοιρολογίστρες. Και φυσικά και η χώρα, κύριοι της Ελάσσονος, και τα προβλήματα δεν μπορούν να περιμένουν τις διαδικασίες του ΚΙΝΑΛ - ΠΑΣΟΚ.

Κυρίες και κύριοι συνάδελφοι των Αντιπολιτεύσεων -μια παρένθεση τώρα, κύριε Πρόεδρε-, κρίνονται ανεκτά τα οποιαδήποτε μέχρι τώρα άλογα ή παράλογα ή ακόμα και γόνιμα, αν το επιθυμείτε, για τη διαχείριση της πανδημίας. Αλλά και, επειδή συμμερίζομαι την αγανάκτηση του Υπουργού Υγείας σήμερα, έχουμε καταφύγει σε μια απίστευτη «ΜΕΘολογία» -συγχωρήστε μου τον αδόκιμο όρο ή τον νεολογισμό-, που έχει κατακλύσει τον δημόσιο διάλογο. Με απογοητεύει το γεγονός, ανεξαρτήτως των κινήτρων του οποιουδήποτε. Ειλικρινά δεν αντιλαμβανόμαστε πόσο κακό κάνει αυτό και πόσο επιτείνει τη δεδομένη αγωνία των συμπολιτών μας. Και μου είναι αδιανόητα αυτά που ειπώθηκαν περί κλειστών ΜΕΘ και VIP. Μου είναι αδιανόητο να δεχθώ ότι μπορεί να συμπεριφερθούν έτσι συνάδελφοι υγειονομικοί. Κάποια στιγμή πρέπει να μπουν κάποια όρια σε κάποια πράγματα.

Ας επανέλθω όμως προς το παρόν. Κύριε Πρόεδρε, ζητώ την ανοχή σας.

Η πράσινη ενέργεια είναι μονόδρομος και σίγουρα δεν είναι κάτι που προκύπτει από το μηδέν ούτε και γίνεται γρήγορα. Είναι μια διαδικασία η οποία στόχο έχει τη στρατηγική επένδυση σε κύριους ανά χώρα τομείς, έτσι ώστε συνολικά να υπάρξει μείωση του ενεργειακού αποτυπώματος. Σαφώς και δεν είναι δίχως προβλήματα, αλλά γι’ αυτό υπάρχει η συντεταγμένη πολιτεία, για να δώσει λύσεις εκεί που πρέπει.

Το πρόβλημα είναι σε εσάς, οι οποίοι δεν είστε μία φωνή, μία λογική, τουλάχιστον μία συνισταμένη απόψεων. Και με βάση όλα όσα άκουσα διερωτώμαι: Το όποιο μοντέλο διαχείρισης μπορεί a priori και προκαταβολικά να καταγγελθεί ως αναποτελεσματικό; Οι στρεβλώσεις της διοίκησης, που παρά τις μεταρρυθμίσεις υφίστανται ακόμα, δεν πρέπει να παρακαμφθούν; Η αοριστολογία, η γενικολογία, η μόνιμη καταγγελία τι άλλο σημαίνει εκτός από αποποίηση ευθυνών;

Μια δίκαιη μετάβαση από τον λιγνίτη σε πράσινες μορφές ενέργειας συνιστά αποκλειστικά και μόνο συνθήκες και όρους υπεραναπλήρωσης; Και αν υποτεθούν ανακολουθίες σε έναν μακρόπνοο σχεδιασμό, το στοίχημα δεν είναι πάντα η ευελιξία και η προσαρμοστικότητα; Και αν μας προβληματίζει το μοντέλο της καταγγελλόμενης από εσάς πολυαρχίας, γιατί να μη μας προβληματίζει η πολυσυμμετοχικότητα στη διαμόρφωση όρων και συνθηκών σε ένα πολύπλοκο και τόσο εξειδικευμένο ζήτημα; Παραδοξότητες, κύριοι συνάδελφοι.

Με όρους απώθησης δεν αναγνωρίζονται και η κατάδηλη σημαντικότητα και η επιτακτική αναγκαιότητα και η επαπειλούμενη ενεργειακή ολισθηρότητα, αν δεν επιλέγουν γόνιμες στρατηγικές. Η κλιματική κρίση είναι μια τεράστια πληγή για τον πλανήτη και δεν υπάρχει χρόνος να μείνουμε πελαγωμένοι. Δεν πρόκειται για μια φυσική βιολογική διαδικασία και δεν υπάρχει η πολυτέλεια του άπειρου χρόνου, που είναι ταυτοτικό χαρακτηριστικό των διαδικασιών σας.

Το δυσανάλογο μέγεθος του προβλήματος απαιτεί ακόμη μεγαλύτερες και καλύτερες ιδέες, στρατηγικές και τακτικές και τέτοιες έχουμε εξαγγείλει, με την απαγόρευση των κινητήρων πετρελαίου στα καινούργια αυτοκίνητα, πολύ νωρίτερα από άλλες χώρες, με την επιδότηση ηλεκτρικών αυτοκινήτων και άλλων.

Το επιχείρημα συναδέλφου για τις τιμές της ενέργειας σήμερα είναι αυτό το οποίο στην οικονομία λέγεται «σφάλμα σύνθεσης», δηλαδή διακρίνοντας την παροδική αύξηση της ενέργειας σήμερα σε μικροοικονομική κλίμακα θεωρείτε εσείς ότι και στο μέλλον θα παραμείνει η ίδια, άρα και σε μακροοικονομικό επίπεδο θα παραμείνει σε εφιαλτικά σήμερα επίπεδα.

Πρώτον, κυρίες και κύριοι, η κρίση αυτή είναι παροδική. Δεύτερον, δεν είναι μόνο ελληνική, είναι παγκόσμια. Και τρίτον, η κλιματική αλλαγή είναι από μόνη της μια μακροοικονομική απειλή που απαιτεί την κατάλληλη προετοιμασία μας, ειδικά επειδή σήμερα έχουμε αυτή την κρίση. Αυτή που έρχεται είναι τεραστίων διαστάσεων και δεν σηκώνει μικροπολιτικές τακτικές. Είναι αδύνατο να μιλάμε για ένα τόσο σοβαρό θέμα με τόσα ασόβαρα επιχειρήματα.

Και μη βασίζεστε στην πολυπλοκότητα και πολυπλευρότητα του θέματος για να επωφεληθείτε, όπως η αντικατάσταση με το φυσικό αέριο. Ναι, είναι μια κίνηση που αυτή τη στιγμή είναι καλύτερη, με βάση τις υφιστάμενες συνθήκες. Και όλες οι ΑΠΕ είναι προς τη σωστή κατεύθυνση. Αυτό όμως απαιτεί νέες υποδομές και βελτίωση των υφισταμένων, κάτι που έχει να γίνει πολλές δεκάδες χρόνια σε τούτη εδώ τη χώρα. Είναι ο Κυριάκος Μητσοτάκης και η Κυβέρνησή μας που με ενεργό τρόπο έχει ξεκινήσει αυτές τις δομικές αλλαγές. Αν θέλετε να είστε με το σωστό μέρος της ιστορίας, η ευκαιρία είναι εδώ.

Ευχαριστώ, κύριε Πρόεδρε, για την ανοχή σας.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Να είστε καλά, κύριε Μπλούχο.

Καλείται στο Βήμα ο κ. Ευστάθιος Κωνσταντινίδης από τη Νέα Δημοκρατία και να ετοιμάζεται ο κ. Εμμανουήλ Κόνσολας, επίσης από τη Νέα Δημοκρατία.

**ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, μας εγκαλεί η Αξιωματική Αντιπολίτευση. Μας εγκαλούσε μέχρι χθες γιατί δήθεν δεν είχαμε σχέδιο. Μας εγκαλεί σήμερα ότι δεν της αρέσει το σχέδιο που έχουμε καταθέσει. Μας εγκαλεί, επίσης, μας κατηγορεί ότι δήθεν έχουμε καθυστερήσει σε αυτά τα δύο χρόνια και έναν μήνα από τότε που ο Πρωθυπουργός της χώρας από το βήμα του ΟΗΕ έθεσε το χρονοδιάγραμμα για τη μετάβαση και όχι για την απολιγνιτοποίηση, η οποία πράγματι τρέχει εδώ και δεκαπέντε χρόνια.

Αλλά, κύριε Φάμελλε, έχετε μήπως καταθέσει κάποιο σχέδιο διακυβέρνησης; Έχετε καταθέσει κάποιο master plan; Έχετε καταθέσει εδαφικά σχέδια καλύτερα από αυτά που έχουμε καταθέσει εμείς; Έχετε καταθέσει ειδικά επενδυτικά κίνητρα για την περιοχή καλύτερα από αυτά που έχει καταθέσει ο παριστάμενος Αναπληρωτής Υπουργός, για να επιλέξουμε εκείνα; Από αυτό και μόνο το γεγονός φαίνεται ότι επενδύετε σε μία στείρα αντιπολίτευση, η οποία τελικά σάς γυρνάει μπούμερανγκ. Άνθρακας, λοιπόν, ο θησαυρός.

Πράγματι, κυρίες και κύριοι συνάδελφοι, ο λιγνίτης αποτέλεσε για εμάς ευχή και κατάρα. Έδωσε δουλειές, έζησε γενιές, σπούδασε παιδιά, έφερε στην περιοχή τεχνογνωσία, συνέβαλε στην αναβάθμιση, στη βελτίωση του βιοτικού μας επιπέδου. Από την άλλη προκάλεσε περιβαλλοντική υποβάθμιση, δημιούργησε εφησυχασμό στην τοπική κοινωνία, ευνούχισε τον ανήσυχο και δημιουργικό πολίτη του τόπου, τον ντόπιο και τον πρόσφυγα, με ισχυρό επιχειρηματικό και εμπορικό ένστικτο, με εργατικότητα και νοικοκυροσύνη.

Κυρίες και κύριοι συνάδελφοι, ο λιγνίτης δεν άλλαξε μόνο το παραγωγικό μοντέλο της δυτικής Μακεδονίας, αλλά και την κουλτούρα, μέχρι και το ανάγλυφο του τόπου. Κύριε Υπουργέ, δείξατε κάποιες φωτογραφίες στην τοποθέτησή σας. Λίμνες, εύφορα χωράφια, χωριά καταστράφηκαν. Μέχρι πριν από τριάντα χρόνια στη φωτογραφία που δείξατε, εκεί βρισκόταν το χωριό μου, ο Κλείτος Κοζάνης, και μετεγκαταστάθηκε. Μέχρι σήμερα από την ανεπάρκεια τη διαχρονική των κυβερνήσεων, από την κωλυσιεργία και τη γραφειοκρατία, αυτό το χωριό ακόμα δεν έχει κοιμητήριο, όπως και άλλα χωριά έχουν βασικές, βασικότατες ελλείψεις στις υποδομές τους. Ζωντανές κοινωνίες ξεριζώθηκαν και στη θέση τους δημιουργήθηκαν τεράστια ορυχεία.

Επειδή όμως σήμερα πρέπει να λέμε τα πράγματα με το όνομά τους, να μιλάμε τη γλώσσα της αλήθειας, ο τόπος ήταν εδώ και χρόνια -και όχι σήμερα- πρώτος σε ανεργία και τελευταίος σε ανταγωνιστικότητα και εξωστρέφεια. Έχω τα στοιχεία από την ΕΛΣΤΑΤ. Το 2019, το πρώτο τρίμηνο δεν κυβερνούσε η Νέα Δημοκρατία, κύριε Φάμελλε. Το πρώτο τρίμηνο του 2019 είναι πρώτη ήδη η δυτική Μακεδονία σε ανεργία τότε. ΓΕΝΟΠ - ΔΕΗ καταγγελία στις 8-4-2019, δεν κυβερνούσε η Νέα Δημοκρατία τότε: «Στον αέρα χίλιες πεντακόσιες θέσεις εργασίας», κυρίες και κύριοι της Αξιωματικής Αντιπολίτευσης.

Θα πει κάποιος: Μα, καλά, δεν βλέπατε το τέλος; Όχι. Αλλά σε αυτό ευθύνονται και οι κυβερνήσεις. Όταν πριν από λίγα χρόνια αποφασιζόταν η κατασκευή μιας λιγνιτικής μονάδας αξίας 1,2 δισεκατομμυρίου ευρώ, όταν πουλιόταν σε ιδιώτες η «μικρή» ΔΕΗ, η οποία στο portfolio της είχε μέσα και λιγνιτικές μονάδες, όταν ο ΣΥΡΙΖΑ υποσχόταν μια απολιγνιτοποίηση σε ορίζοντα δεκαπέντε και είκοσι χρόνων και συζητούσε με Κινέζους για την κατασκευή και νέας λιγνιτικής μονάδας κι έπεσαν οι υπογραφές της ΔΕΗ με την κινεζική CMEC το 2016, αυτή ήταν η απολιγνιτοποίησή σας. Η απολιγνιτοποίησή σας ξέρετε ποια ήταν; Όταν το 2019 ψηφίζατε για την πώληση τεσσάρων λιγνιτικών σταθμών σε ιδιώτες. Γιατί τα δίνατε σε ιδιώτες; Για να τα κλείσετε; Όχι, γιατί δεν ξέρατε. Πατούσατε σε δύο βάρκες. Θέλατε να κλείνετε το μάτι στις τοπικές κοινωνίες. Γιατί, λοιπόν, με αυτές τις συνθήκες, με αυτά τα δεδομένα, ο κάτοικος της περιοχής να πίστευε ότι πλησίαζε με ταχύτητα το τέλος του άνθρακα;

Δεν είναι, λοιπόν, μόνο που δώσαμε τα σωθικά μας για τον εξηλεκτρισμό και την εκβιομηχάνιση της χώρας. Δεν υπήρξε και μία έντιμη στάση της πολιτείας και μία έγκαιρη προειδοποίηση, μια ενημέρωση, ένα πρόγραμμα προετοιμασίας των ανθρώπων για το τσουνάμι που θα προκαλούσε η κλιματική κρίση. Και ας είναι η μοναδική περιφέρεια που δεν βρέχεται από θάλασσα.

Και τη μεγαλύτερη ευθύνη γι’ αυτό την έχει, πράγματι, η κυβέρνηση Τσίπρα, γιατί στην περίοδό της, κυρία Πέρκα, έγινε απολύτως εμφανής η μη ανταγωνιστικότητα του εγχώριου λιγνίτη, αλλά ο κ. Τσίπρας προτιμούσε να γεμίζει με ελλείμματα τη ΔΕΗ, αντί να πάρει υπεύθυνες αποφάσεις.

Και μπορεί να θέλουν κάποιοι σήμερα να κρύψουν την αλήθεια. Είπε ο καλός συνάδελφος προηγουμένως ότι μετά την εκλογή της η νέα Κυβέρνηση με παρρησία παρουσίασε το πρόγραμμά της. Όχι, το ακριβές είναι ότι το έκανε πριν από τις εκλογές.

Τόλμησε η εισηγήτρια του ΣΥΡΙΖΑ να αναφερθεί στην παρουσία του σημερινού Πρωθυπουργού στη Φλώρινα τον Μάιο του 2019. Διαβάζω, λοιπόν, τι έλεγε τότε ο κ. Μητσοτάκης. Θα τα ακούσετε όλα, λέξη-λέξη. «Θα στηρίξουμε τη ΔΕΗ. Συμφωνούμε στην ανάγκη να σωθεί η μεγαλύτερη επιχείρηση της χώρας, η οποία οδηγείται σε απαξίωση.». Αυτά έλεγε. «Η μεταλιγνιτική εποχή δεν θα έρθει από τη μία στιγμή στην άλλη, γιατί ο λιγνίτης παραμένει το καύσιμο το οποίο στηρίζει την ενεργειακή παραγωγή της χώρας,…».

**ΘΕΟΠΙΣΤΗ (ΠΕΤΗ) ΠΕΡΚΑ:** Κύριε συνάδελφε,… (δεν ακούστηκε)

**ΠΡΟΕΔΡΕΥΩΝ (Απόστολος Αβδελάς):** Κυρία Πέρκα, σας παρακαλώ.

**ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ:** «…αλλά θα είναι αμαρτία, πραγματικά, να μην μπορέσουμε να διεκδικήσουμε, όπως το κάνουν πολλές ευρωπαϊκές χώρες, πόρους που θα βοηθήσουν τη μετάβαση μιας ολόκληρης περιοχής σε ένα καινούργιο ενεργειακό μοντέλο.». Για μετάβαση μιλούσε ο Πρωθυπουργός έναν μήνα πριν από τις εκλογές. «Εδώ έχουμε τα δίκτυα, εδώ έχουμε το τεχνικό προσωπικό.». Ακούστε έντιμη στάση. «Όνειρό μου θα ήταν η μεγαλύτερη εγκατάσταση φωτοβολταϊκού στην Ελλάδα να γίνει στις εκτάσεις της ΔΕΗ. Εκεί που παλιά βγάζαμε λιγνίτη, τώρα να πάρουμε καθαρή ενέργεια και να δώσουμε με αυτόν τον τρόπο νέες δουλειές στους ανθρώπους που μπορεί να αισθάνονται ότι απειλείται το μέλλον τους. Είμαστε, λοιπόν, εδώ για να στηρίξουμε τις κοινωνίες σε αυτή τη μετάβαση.». Αυτά έλεγε. Πού και πότε τα έλεγε; Έναν μήνα, μέσα στη δυτική Μακεδονία, πριν από τις εκλογές. Έδωσε ορίζοντα δεκαετίας το 2019 για το 2028 και εφάρμοσε αυτά που είπε.

Συνεπώς ποιος έλεγε αλήθεια και ποιος ψέματα; Ο Μητσοτάκης ή ο Τσίπρας, όταν το 2018 αποεπένδυε, χάριζε τέσσερις λιγνιτικές μονάδες ή όταν στην πρόσφατη επίσκεψή του στην Κοζάνη δήλωνε ότι η Κυβέρνηση οδήγησε σε ξαφνικό θάνατο τις λιγνιτικές μονάδες;

Αλήθεια, κυρίες και κύριοι του ΣΥΡΙΖΑ, έκλεισε μέχρι σήμερα κάποια μονάδα της ΔΕΗ ο κ. Μητσοτάκης; Κύριε Φάμελλε, κυρία Πέρκα, έκλεισε ο Μητσοτάκης κάποια μονάδα της ΔΕΗ;

**ΘΕΟΠΙΣΤΗ (ΠΕΤΗ) ΠΕΡΚΑ:** Το Αμύνταιο.

**ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ:** Όχι, το Αμύνταιο το κλείσατε εσείς. Κυρία Πέρκα, με στοιχεία μιλάω. «Η Ευρωπαϊκή Ένωση κλείνει οριστικά το Αμύνταιο», 15 Φεβρουαρίου 2018. Με μονομερή παράταση λειτουργούσε από εσάς.

(Θόρυβος από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Μην κάνετε διάλογο, σας παρακαλώ. Κι εσείς μην προκαλείτε, κύριε Κωνσταντινίδη, σας παρακαλώ.

**ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ:** Απρίλιος του 2019. «Τίτλοι τέλους για το Αμύνταιο από τη ΔΕΗ». Δεν κυβερνούσαμε εμείς, κύριε Φάμελλε και κυρία Πέρκα.

Είχατε κάποια πρόβλεψη, όμως, μήπως για εκείνους που δούλευαν σε αυτές τις μονάδες, είτε ήταν εργαζόμενοι της ΔΕΗ είτε ήταν εργολαβικοί είτε οκταμηνίτες, για την απομείωση που είχε υποστεί η λιγνιτική παραγωγή κατά τη θητεία σας; Να θυμίσω: 55% επί των ημερών σας. Παραλάβατε τη λιγνιτική δραστηριότητα το 2014 στις 22.000 GWh. Την παραδώσατε το 2019 στις 10.400. Κάνατε τίποτε γι’ αυτή την απώλεια;

Αλλά θέλετε τελικά να μας πείτε κάτι; Πότε πρέπει κατά τη γνώμη σας να κλείσουν οι λιγνιτικές μονάδες;

**ΘΕΟΠΙΣΤΗ (ΠΕΤΗ) ΠΕΡΚΑ:** Χθες!

**ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ:** Μπράβο, κυρία Πέρκα. Είναι έντιμο αυτό που κάνετε. Αυτή είναι η θέση σας, ότι θέλετε να κλείσουν χθες.

**ΘΕΟΠΙΣΤΗ (ΠΕΤΗ) ΠΕΡΚΑ:** Με σχέδιο. Εσείς;

**ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ:** Η Κυβέρνηση, λοιπόν, λέει το 2023. Εσείς λέτε «χθες». Ξέρετε γιατί το κάνετε αυτό; Αυτό έκανε και ο πρώην Πρωθυπουργός, ο Αρχηγός σας, στην επίσκεψή του. Γιατί γνωρίζετε ότι οι μονάδες είναι ζημιογόνες. Γιατί γνωρίζετε ότι μένουν εκτός συστήματος λόγω του κόστους. Γιατί γνωρίζετε ότι η ΔΕΗ…

(Γέλωτες από την πτέρυγα του ΣΥΡΙΖΑ)

Μη γελάτε. Είναι σοβαρά θέματα.

**ΘΕΟΠΙΣΤΗ (ΠΕΤΗ) ΠΕΡΚΑ:** Εσείς δεν είστε σοβαρός.

**ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ:** Γιατί γνωρίζετε ότι η ΔΕΗ, το ομολογήσατε στην επιτροπή, κυρία Πέρκα, είναι υποχρεωμένη από τον ανταγωνισμό να πουλάει στους ανταγωνιστές της κάτω του κόστους. Είναι αλήθεια ή ψέματα, κυρία Πέρκα, αυτό;

**ΠΡΟΕΔΡΕΥΩΝ (Απόστολος Αβδελάς):** Σας παρακαλώ, κύριε Κωνσταντινίδη, μην κάνετε διάλογο, μην προκαλείτε. Πείτε αυτά που θέλετε να πείτε.

**ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ:** Ξέρετε τι δήλωνε, κυρίες και κύριοι συνάδελφοι, στις 29 Ιουλίου του 2020 από το έδρανο της Αντιπολίτευσης ο κ. Τσίπρας; «Μακάρι να μπορούσαμε να τελειώσουμε άμεσα.».

Αλλά, όμως, εάν συμφωνούμε στον χρόνο απεξάρτησης από τον λιγνίτη, τότε σε τι διαφωνούμε; Στον χρόνο που έπρεπε να έχει ξεκινήσει η προετοιμασία. Αυτό σάς λέμε, ότι έπρεπε να είχατε προετοιμάσει τη χώρα και τις περιοχές γι’ αυτό που θα συμβεί, αλλά δεν το κάνατε.

Ξέρετε, κυρίες και κύριοι του ΣΥΡΙΖΑ, κυρίως της δυτικής Μακεδονίας, τι ψήφισαν οι Ευρωβουλευτές του κόμματός σας στον πρόσφατο κλιματικό νόμο; Ψήφισαν την επιτάχυνση της απεξάρτησης από τον άνθρακα, από τον λιγνίτη. Αυτό ψήφισαν. Άλλα πράγματα λέτε στην Ευρώπη και άλλα λέτε στη χώρα.

**ΣΩΚΡΑΤΗΣ ΦΑΜΕΛΛΟΣ:** Συμφωνεί ο Υπουργός με αυτά που λέτε;

**ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ:** Εσείς διαφωνείτε, κύριε Φάμελλε;

**ΠΡΟΕΔΡΕΥΩΝ (Απόστολος Αβδελάς):** Κλείστε, κύριε Κωνσταντινίδη.

**ΣΩΚΡΑΤΗΣ ΦΑΜΕΛΛΟΣ:** Το θέατρο του παραλόγου θα συνεχίζεται πολύ εδώ μέσα;

**ΠΡΟΕΔΡΕΥΩΝ (Απόστολος Αβδελάς):** Κύριε Φάμελλε, σας παρακαλώ.

**ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ:** Καταψήφισαν τον κλιματικό νόμο, γιατί θέλανε υψηλότερους στόχους; Ναι ή όχι; Απαντήστε, κύριε Φάμελλε.

**ΠΡΟΕΔΡΕΥΩΝ (Απόστολος Αβδελάς):** Κλείστε, κύριε Κωνσταντινίδη, και μην κάνετε διάλογο.

**ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ:** Αλλά κοντά σε όλα τα άλλα, κυρίες και κύριοι, ιδίως οι προερχόμενοι από την περιοχή, μπλέκετε σε όλη αυτή την υπόθεση και την Ακρινή, στην οποία επί τεσσεράμισι χρόνια είναι ένας οικισμός, που, ενώ είχε δεσμευθεί η πολιτεία για τη μετεγκατάστασή του, δεν το έκανε μέχρι σήμερα. Στην Ακρινή επί τεσσεράμισι χρόνια δεν βάλατε ένα λιθαράκι πάνω σε αυτό το ζήτημα κι όμως έχετε σήμερα το θράσος να έρχεστε και να εγκαλείτε τη σημερινή Κυβέρνηση, ενώ επί της θητείας σας η ΔΕΗ ανακάλεσε μία απαλλοτρίωση η οποία ήταν στοιχείο αναγκαίο για την εξέλιξη της μετεγκατάστασης.

**ΠΡΟΕΔΡΕΥΩΝ (Απόστολος Αβδελάς):** Και κλείστε, σας παρακαλώ.

**ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ:** Τελευταίο αυτό.

Είπε η κ. Πέρκα ότι η Νέα Δημοκρατία δήθεν μείωσε τους πόρους από το Πράσινο Ταμείο για την περιοχή. «Είχαμε», λέει, «εμείς εγκρίνει 6%, ήρθε ο Χατζηδάκης το έκανε 1% και ήρθε ο Σκρέκας και το έκανε 4,5%.».

Κυρία Πέρκα,…

**ΠΡΟΕΔΡΕΥΩΝ (Απόστολος Αβδελάς):** Μην προκαλείτε. Αφήστε τη ήσυχη.

**ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ:** Το 6% το δικό σας ήταν περισσότερο ή λιγότερο σε απόλυτα νούμερα από το 4,5% του κ. Σκρέκα; Ήταν πολύ λιγότερο, κυρία Πέρκα. Το 4,5% του κ. Σκρέκα σήμερα αντιστοιχεί σε 50 εκατομμύρια.

Μιλάτε, τέλος, για συμφέροντα.

**ΠΡΟΕΔΡΕΥΩΝ (Απόστολος Αβδελάς):** Κύριε Κωνσταντινίδη, σας παρακαλώ.

**ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ:** Υπάρχει μεγαλύτερο συμφέρον για τον ανταγωνιστή από το να αγοράζει χαμηλότερα του κόστους παραγωγής ρεύμα από τη ΔΕΗ και να το μεταπωλεί σε πολίτες, στους ιδιώτες, στους καταναλωτές;

Κυρίες και κύριοι συνάδελφοι, σας τα λέω όλα αυτά, για να καταλάβετε ότι κάνετε πολύ μεγάλο λάθος και ότι αυτή σας η πολιτική στρέφεται κατά των συμφερόντων της χώρας και του τόπου μας.

Εγκαταλείψτε, λοιπόν, οριστικά αυτή τη στάση, συνταχθείτε στην προσπάθεια της Κυβέρνησης να ανατάξει, να κερδίσει τον χαμένο χρόνο όλων των προηγούμενων ετών και καταθέστε θετικές προτάσεις. Είμαστε εδώ για να διεκδικήσουμε την εκπλήρωσή τους από μια υπεύθυνη Κυβέρνηση.

Σας ευχαριστώ πολύ.

(Στο σημείο αυτό ο Βουλευτής κ. Ευστάθιος Κωνσταντινίδης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Κωνσταντινίδη. Διπλάσιο χρόνο μιλήσατε, κάνατε κατάχρηση. Είστε από την περιοχή, το καταλαβαίνω βέβαια.

Ο Κοινοβουλευτικός Εκπρόσωπος του ΣΥΡΙΖΑ - Προοδευτική Συμμαχία κ Σωκράτης Φάμελλος έχει τον λόγο.

Ορίστε, κύριε Φάμελλε.

**ΣΩΚΡΑΤΗΣ ΦΑΜΕΛΛΟΣ:** Κύριε Πρόεδρε, παίρνω αναγκαστικά την τριτομιλία μου ως Κοινοβουλευτικός Εκπρόσωπος, παρ’ ότι αναφέρθηκε επανειλημμένα και στον Πρόεδρο της Κοινοβουλευτικής Ομάδας του ΣΥΡΙΖΑ, τον Αλέξη Τσίπρα, και σε εμάς προσωπικά -εννοώ και στην εισηγήτρια αλλά και σε μένα-, αλλά θα χρησιμοποιήσω την τοποθέτησή μου ως Κοινοβουλευτικός Εκπρόσωπος, γιατί πρέπει και ο Υπουργός να ξεκαθαρίσει, αν μιλήσει στο τέλος, κάτι το οποίο κυριολεκτικά μάς έχει μπερδέψει.

Καταλαβαίνουμε την αγωνία των Βουλευτών της Νέας Δημοκρατίας στις λιγνιτικές περιοχές. Δεν τους συμπονούμε όμως, διότι έχουν δημιουργήσει τα αδιέξοδα απέναντι στην κοινωνία, στην οποία οφείλουν να απολογηθούν και να κριθούν. Για αυτό και έχουν αυτή την ένταση και αυτόν τον παραλογισμό πολλές φορές σε αυτά που λένε. Όμως, από τις τοποθετήσεις τους, επειδή προσπαθούν να τα ρίξουν όλα στον ΣΥΡΙΖΑ, προκύπτει ένα ερώτημα. Μας κατηγορούν γιατί κλείνουν οι μονάδες λιγνίτη εξαιτίας του ΣΥΡΙΖΑ ή γιατί δεν κλείνουν οι μονάδες του λιγνίτη; Γιατί ακούμε περίεργα πράγματα. Και για το ένα μάς κατηγορούν και για το άλλο μάς κατηγορούν. Δηλαδή, συμφωνεί τελικά με την απολιγνιτοποίηση η Κοινοβουλευτική Ομάδα της Νέας Δημοκρατίας ή όχι; Γιατί βλέπουμε τους Βουλευτές να τοποθετούνται κατά, λέει, του ΣΥΡΙΖΑ, γιατί έκλεινε τις λιγνιτικές μονάδες και ζητούν παρατάσεις και με τροπολογίες που έχουμε στα χέρια μας. Εμείς δεν κάνουμε αυτό το παιχνίδι εντυπώσεων που έκανε ο κ. Γεωργιάδης, θέλουμε να βοηθήσουμε σοβαρά τη χώρα μας. Δεν είναι σοβαρή η Κυβέρνηση, αλλά εμείς πρέπει να μείνουμε σοβαροί.

Μας κατηγορεί στη συνέχεια γιατί η Ευρωκοινοβουλευτική μας Ομάδα θέλει πιο απαιτητικούς στόχους στην Ευρώπη. Ας το ξεκαθαρίσουμε, λοιπόν, για να ξέρετε ποια είναι η θέση μας. Η κυβέρνηση του ΣΥΡΙΖΑ -σας τα κατέθεσα, δεν ήσασταν εδώ, δεν διαβάζετε, εντάξει τέτοιοι είστε, αλλά εν πάση περιπτώσει- έχει κάνει και ερώτηση στη Βουλή γραπτή, την έχουμε υπογράψει με την κ. Πέρκα και άλλους Βουλευτές, που σας την κάναμε πολύ νωρίς το 2019 και σας γράφαμε τι κάναμε σε συμβούλια Υπουργών, ποιες οδηγίες δημιουργήσαμε ή πιέσαμε να γίνουν το 2017 και το 2018, πώς ήρθε η Παγκόσμια Τράπεζα εδώ, τι ακριβώς κάναμε με το Εθνικό Σχέδιο για την Ενέργεια και το Κλίμα, με το Ταμείο Δίκαιης Μετάβασης και με τη δέσμευση του Αλέξη Τσίπρα στο Συμβούλιο Κορυφής τον Ιούνιο του 2019 για την κλιματική ουδετερότητα.

Να σας θυμίσω ότι η Νέα Δημοκρατία, ως τότε αντιπολίτευση, δεν είχε τοποθετηθεί για την κλιματική ουδετερότητα και ο Κυριάκος Μητσοτάκης, νομίζω, έφτασε στις Έκθεση, μετά τις εκλογές, για να το πει, δεν το είχε πει. Άλλα έλεγε στη Φλώρινα για τη ΔΕΗ και τα έχουμε γραμμένα στα δελτία Τύπου.

Όμως, τώρα πρέπει να πούμε κάτι πολύ συγκεκριμένο. Στην Έκθεση του 2019 ο Αλέξης Τσίπρας ρωτήθηκε για την απολιγνιτοποίηση και είπε: Ακόμα και αύριο συμφωνούμε με την απολιγνιτοποίηση, με τρεις όρους. Ο πρώτος όρος είναι η ενεργειακή ασφάλεια της χώρας. Την έχετε κατά κάποιον τρόπο, ας πούμε, αποδείξει; Όχι. Το αντίθετο. Μας δεσμεύετε σε εισαγόμενο καύσιμο. Δεύτερον, το κόστος ενέργειας για την παραγωγή, για τα νοικοκυριά, για την ενεργειακή φτώχεια. Το έχετε κάνει; Όχι. Και τρίτον, η δίκαιη μετάβαση των λιγνιτικών περιοχών. Το έχετε πετύχει; Όχι. Τρεισήμισι χιλιάδες θέσεις ανεργίας είναι στην περιοχή. Άρα δεν μπορείτε να κατηγορείτε τον ΣΥΡΙΖΑ γιατί άνοιξε σε μια δύσκολη μνημονιακή περίοδο τη χρεοκοπία της χώρας, που εσείς δημιουργήσατε, τον δρόμο για το θέμα της κλιματικής πολιτικής. Το 2016 ήρθε η Συμφωνία των Παρισίων σε αυτή την Ολομέλεια και εγκρίθηκε με κυβέρνηση του ΣΥΡΙΖΑ.

Αλλά πρέπει να δείτε λίγο τις δικές σας ευθύνες. Εμείς είμαστε ξεκάθαροι για το περιβαλλοντικό κλιματικό ίχνος. Και ναι, εμείς στο Ευρωκοινοβούλιο ζητήσαμε πολύ πιο απαιτητικό πρόγραμμα για το 2030 και το «Fit for 55». Και ζητούσαμε και 60% και 65%.

Δεν έχουμε εμείς πρόβλημα για την πράσινη ταυτότητά μας. Το θέμα είναι πώς μπορεί η Νέα Δημοκρατία να χρησιμοποιεί την απολιγνιτοποίηση ως σύνθημα, για να γράψει κάποια επικοινωνιακά οφέλη ο κ. Μητσοτάκης, να καταστρέφει τις λιγνιτικές περιοχές και να τις αφήνει τελείως απροστάτευτες και τους πολίτες και ταυτόχρονα δυστυχώς, κύριε Πρόεδρε, κύριε Υπουργέ και κυρίες και κύριοι Βουλευτές, να κάνει συμφωνίες με ιδιωτικές εταιρείες ηλεκτροπαραγωγής φυσικού αερίου και να δεσμεύει την ηλεκτροπαραγωγή για δεκαετίες σε ένα ορυκτό, εισαγόμενο και ακριβό καύσιμο. Γι’ αυτό σάς κατηγορούμε. Παιχνίδι κάνετε με την απολιγνιτοποίηση επικοινωνιακό, υποκριτικό και στερείτε από την Ελλάδα το δικαίωμα να είναι και ανταγωνιστική και πράσινη. Γιατί δεν θα το βγάλετε πέρα το χρονοδιάγραμμα. Ο ΑΔΜΗΕ από τώρα σας ζητά να βάλετε απολιγνιτικές μονάδες για να έχετε επάρκεια.

Αυτό είναι το πραγματικό πρόβλημα της Ελλάδας. Εμείς γι’ αυτό λέμε ότι εσείς είστε το πρόβλημα της χώρας. Γιατί οι Βουλευτές σας, για να υπερασπιστούν κάτι το οποίο δεν βγαίνει στην περιοχή -και φταίτε εσείς που δεν βγαίνει, θα μπορούσαμε όλοι να βάλουμε πλάτη να γίνει γρήγορα απολιγνιτοποίηση, άρα το δυναμιτίσατε μόνοι σας-, βγαίνουν και μας κατηγορούν και γιατί είμαστε απαιτητικοί και γιατί έχουμε τον λιγνίτη. Τελικά τι είμαστε; Στο τέλος θα μας πείτε ότι φταίμε γιατί πήγε ο κ. Μητσοτάκης χωρίς να το ξέρουν οι Υπουργοί του στον ΟΗΕ και είπε κάτι το οποίο δεν είχε κανένα σχέδιο. Γιατί η εξαγγελία για απολιγνιτοποίηση του 2019 ήταν μια πρωτοβουλία επικοινωνιακή, για την οποία δεν φταίει ο ΣΥΡΙΖΑ.

Ξέρετε δεν είναι το πρόβλημα ο ΣΥΡΙΖΑ στην Ελλάδα. Το πρόβλημα είναι οι κάτοικοι των λιγνιτικών περιοχών. Αυτοί δεν φταίνε, κύριε Παπαθανάση. Και αυτοί έχουν το πρόβλημα σήμερα. Και γ’ αυτούς εμείς έχουμε αυτή την αγωνία. Αφήστε, λοιπόν, αυτόν τον παραλογισμό, να κατηγορείτε για όλα τον ΣΥΡΙΖΑ. Ο ΣΥΡΙΖΑ είναι στην Αντιπολίτευση δύο χρόνια και κάποιους μήνες. Εσείς είστε Κυβέρνηση. Εσείς μπορείτε να αποδείξετε μία νέα θέση εργασίας; Μπορείτε να αποδείξετε μια νέα επένδυση; Φτάσατε στο σημείο με πόρους που σας αφήσαμε στο Ταμείο και έτοιμο ΦΕΚ με την υπουργική απόφαση των κλάδων επιχορήγησης να το προκηρύξετε μετά από δύο χρόνια; Είναι δυνατόν να έχετε παγωμένα στο Ταμείο 60 εκατομμύρια για δύο χρόνια και να λέτε ότι φταίει ο ΣΥΡΙΖΑ; Ούτε αυτό δεν μπορέσατε να κάνετε. Δεν καταλαβαίνετε την αγωνία μας; Εδώ, λοιπόν, εγώ θεωρώ ότι προκύπτει ένα ζήτημα. Τελικά η Νέα Δημοκρατία τι πιστεύει; Να δουλεύουν ή να μη δουλεύουν οι λιγνιτικές; Μας έχετε μπερδέψει. Δεν θα βγει κανένα χρονοδιάγραμμα. Το κακό, όμως, είναι ότι δεν θα βγει η χώρα με εσάς που έχουμε μπλέξει. Αυτό είναι το πρόβλημα.

**ΠΡΟΕΔΡΕΥΩΝ (Απόστολος Αβδελάς):** Κλείστε, σας παρακαλώ.

**ΣΩΚΡΑΤΗΣ ΦΑΜΕΛΛΟΣ:** Γι’ αυτό και βάζουμε όλα τα ζητήματα ξεκάθαρα και έντονα. Μπορείτε να κάνουμε απολιγνιτοποίηση ακόμα και αύριο; Εμείς είμαστε εδώ. Έχετε τα κότσια; Δεν τα έχετε, γιατί είστε υποκριτές, παίζετε θέατρο στη Βουλή. Αυτό είναι το πρόβλημα της περιοχής. Πληρώνουν το θέατρο που παίζετε. Ξυπνήστε επιτέλους.

Σας ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Σας ευχαριστώ πολύ, κύριε Φάμελλε.

Ορίστε, κύριε Υπουργέ.

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Ανάπτυξης και Επενδύσεων):** Ευχαριστώ, κύριε Πρόεδρε.

Υποκριτής είναι αυτός ο οποίος μιλά και δεν εννοεί αυτά που λέει. Εμείς καθ’ όλη τη διάρκεια και των επιτροπών και στη σημερινή συζήτηση αποδείξαμε με στοιχεία αυτά τα οποία έχουμε κάνει για δύο χρόνια σήμερα, έτσι ώστε να μπορέσουμε με συνεκτικό σχέδιο να μεταβούμε στη νέα εποχή.

Να θυμίσω στον κ. Φάμελλο ότι και κατά τη σημερινή συζήτηση και κατά τη διάρκεια των επιτροπών καταθέσαμε και μπορεί πολύ εύκολα μπαίνοντας στην ιστοσελίδα του sdam.gr να δει όλα όσα λέμε σήμερα. Υποκριτής, λοιπόν, είναι αυτός ο οποίος δεν έχει να δείξει τίποτα. Δείξτε μας, λοιπόν, τι έχετε κάνει, παρουσιάστε μας τα σχέδια του προγράμματος δίκαιης αναπτυξιακής μετάβασης, αυτή που τεσσεράμισι χρόνια κατά τη διάρκεια της διακυβέρνησής σας ούτε καν είδατε καθόλου. Δείξτε μας τα εδαφικά σχέδια, το ενδιάμεσο πρόγραμμα το οποίο αναπτύξατε έτσι ώστε να στηρίξετε εν τη πράξει τις περιοχές αυτές και το νέο πρόγραμμα το οποίο εσείς οραματιζόσασταν.

Επιστρέφω, λοιπόν, τον χαρακτηρισμό. Υποκριτές είστε εσείς. Γιατί αυτά που λέτε δεν τα εννοείτε. Προφανώς είστε στριμωγμένοι από την Κυβέρνηση της Νέας Δημοκρατίας, γιατί η Κυβέρνηση της Νέας Δημοκρατίας αυτά που λέει τα κάνει πράξη. Το αποδείξαμε και σήμερα, με το νομοσχέδιο αυτό, θέτουμε τον μηχανισμό υλοποίησης όλων όσα έχουμε σχεδιάσει. Τρέχει, λοιπόν, το ενδιάμεσο πρόγραμμα. Υπάρχει σχέδιο για το επόμενο πρόγραμμα 7 δισεκατομμυρίων που παρουσιάσαμε και το αναλύσαμε και σας είπα να κρατήσετε σημειώσεις. Κι εδώ θα είμαστε, για να μας πείτε την επόμενη μέρα αν έχουμε πετύχει αυτό το οποίο έχουμε στοχεύσει. Σας διαβεβαιώ, λοιπόν, ότι δεν είμαστε εμείς υποκριτές, εσείς είστε.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Σας ευχαριστώ πολύ, κύριε Υπουργέ.

Καλείτε στο Βήμα ο κ. Εμμανουήλ Κόνσολας από τη Νέα Δημοκρατία. Βάσει του Κανονισμού απευθυνόμαστε στο Προεδρείο, ούτε σε συναδέλφους ούτε σε Υπουργούς, για να μην υπάρχει διάλογος.

Να ετοιμάζεται η κ. Πούλου από τον ΣΥΡΙΖΑ - Προοδευτική Συμμαχία.

**ΕΜΜΑΝΟΥΗΛ ΚΟΝΣΟΛΑΣ:** Κύριε Πρόεδρε, κύριε Υπουργέ, κυρίες και κύριοι Βουλευτές, χρόνια πολλά στις εορτάζουσες, χρόνια πολλά, κύριε Υπουργέ, για τη γιορτή σας. Σε όλους όσοι γιόρταζαν στην Ελλάδα μας.

Κύριε Υπουργέ, να εκφράσω την ικανοποίησή μου για έναν πρόσθετο λόγο. Γιατί σήμερα με το νομοσχέδιο αυτό δώσατε την ευκαιρία στην ελληνική κοινωνία να κινηθεί η σκέψη της στην περιβαλλοντική συνείδηση που στοχεύουμε όλοι να έχουμε. Και αυτό το έχετε καταφέρει. Και το λέω με πολύ μεγάλη παρρησία και με σεβασμό και σε σας και στους συναδέλφους μου, γιατί όλοι μιλάμε για βιώσιμη ανάπτυξη, όλοι συζητάμε εντός και εκτός Κοινοβουλίου για τη δυνατότητα μετεξέλιξης των ενεργειακών αποθεμάτων σε βιώσιμα αποθέματα και από αυτή, λοιπόν, τη σκοπιά και μόνο σάς διαβεβαιώ ότι, ναι, αυτό το νομοσχέδιο συζητείται σήμερα σε όλη την επικράτεια. Και για έναν ακόμη πρόσθετο λόγο. Εάν έχουμε βάλει ως κεντρικό στόχο την υιοθέτηση περιβαλλοντικής συνείδησης μέσα από περιβαλλοντικές πολιτικές, αυτό το έχετε καταφέρει.

Διότι επιτρέψτε μου να πω -και απευθύνομαι με πολλή εκτίμηση και στον κ. Φάμελλο και στην Αξιωματική Αντιπολίτευση- ότι, αναζητώντας πληροφορίες από τα Πρακτικά της Βουλής των προηγούμενων χρόνων για θεματικές συζητήσεις που αφορούν αυτή ακριβώς τη στόχευση του νομοσχεδίου, δεν έχω διαπιστώσει να έχει συζητηθεί ποτέ άλλοτε στην Εθνική Αντιπροσωπεία ένα σχέδιο νόμου, μια πρόταση κυβερνητική που να έχει αρχή, μέση και τέλος, που να έχει στόχευση, να υπάρχει περιεχόμενο για την υλοποίηση αυτών των σκοπών και των επιδιώξεων και, κυρίως, να υπάρχει ένα στρατηγικό σχέδιο υλοποίησής τους με συγκεκριμένες και μετρήσιμες πολιτικές. Άρα θέλω να πω ότι από την αρχή κατανοούμε όλοι ότι αυτή η συζήτηση είναι εξαιρετικά επίκαιρη στην ελληνική κοινωνία.

Να εκφράσω την ικανοποίησή μου και στον κ. Καιρίδη, διότι νομίζω ότι αυτά τα θέματα που έθεσαν πάρα πολλοί συνάδελφοι από την Αντιπολίτευση, έχουν εύστοχα απαντηθεί και έχουν αναλυθεί και στην επιτροπή και στην Ολομέλεια.

(Χειροκροτήματα από την πτέρυγα της Νέας Δημοκρατίας)

Ένα είναι γεγονός, κυρίες και κύριοι συνάδελφοι. Θέλουμε να απεξαρτηθούμε από τη χρήση του λιγνίτη και του πετρελαίου; Αυτό μού ψιθύρισε ο κύριος Υπουργός ανεβαίνοντας στο Βήμα. Δεν είναι μόνο ο λιγνίτης που συζητάμε σήμερα. Ξέρετε τι γίνεται στα μικρά νησιά; Πόσο κοστίζει, πόσο ενεργειακό κόστος έχει αυτή η μεταφορά του πετρελαίου και η χρήση πετρελαίου για την ενεργειακή επάρκεια που χρειάζονται τα νησιά, ιδιαίτερα για την τουριστική περίοδο; Φαντάζομαι ότι το γνωρίζετε και πρέπει σήμερα να το αναδείξουμε και αυτό στη συζήτησή μας.

Άρα είναι αλήθεια ότι υπάρχει ένας φιλόδοξος στόχος όλα αυτά τα χρόνια για την απεξάρτηση, αλλά δυστυχώς δεν απολογείστε, αγαπητοί συνάδελφοι. Έχουμε υποχρέωση της δημόσιας λογοδοσίας μας στους πολίτες, να πούμε πραγματικά πώς μπορεί αυτός ο εμβληματικός στόχος που έχει τώρα αυτό το σχέδιο που ο κ. Παπαθανάσης και οι συνεργάτες του, το Εθνικό Σχέδιο Ενέργειας και Κλίματος, έχει θέσει ως βασικό στόχο, την απεξάρτηση αυτής της παραγωγής ενέργειας από τον λιγνίτη και το πετρέλαιο. Και το νομοσχέδιο που καλείται σήμερα να ψηφίσει το ελληνικό Κοινοβούλιο, εμείς δηλαδή, περιλαμβάνει τον σχεδιασμό, περιλαμβάνει και τα μέτρα για δίκαιη αναπτυξιακή μετάβαση.

Κυρίες και κύριοι Βουλευτές, το νομοσχέδιο ουσιαστικά -επιτρέψτε μου να το πω- είναι ένα master plan. Ένα στρατηγικό σχέδιο βιώσιμης ανάπτυξης για τις λιγνιτικές περιοχές, αλλά και για τις περιοχές που η παραγωγή ενέργειας εξαρτάται από τη χρήση του πετρελαίου στην κατεύθυνση της δημιουργίας και ενίσχυσης ενός νέου βιώσιμου αναπτυξιακού προτύπου. Και αφορά στις περιοχές, όπως -το είπαν οι προηγούμενοι συνάδελφοι- για την Περιφέρεια Δυτικής Μακεδονίας, οι δήμοι Μεγαλόπολης, Τρίπολης, Γορτυνίας, Περιφέρεια Δυτικής Μακεδονίας αλλά και τους Δήμους Οιχαλίας, Μεσσηνίας, που εξαρτώνται από την εξόρυξη για χρήση λιγνίτη. Ακούστε, όμως, να το τονίσω για άλλη μια φορά: Αφορά και την Περιφέρεια Νοτίου Αιγαίου και όλους τους δήμους του νότιου, ανατολικού και βόρειου Αιγαίου, κυρίες και κύριοι Βουλευτές. Γιατί το Αιγαίο εξαρτάται από τη χρήση πετρελαίου για την παραγωγή ηλεκτρικής ενέργειας και γνωρίζετε τα προβλήματα που έχουν υποστεί τα νησιά και οι δήμοι τους από αυτή τη χρήση.

Η δίκαιη, λοιπόν, αναπτυξιακή μετάβαση συνδέεται παράλληλα και με σημαντικούς στόχους και επιτρέψτε μου να τους επισημάνω και εγώ, δίνοντας απαντήσεις έτσι και σε συγκεκριμένους συναδέλφους της Αξιωματικής Αντιπολίτευσης.

Πρώτος στόχος. Το νομοσχέδιο διασφαλίζει την απασχόληση και τη δημιουργία νέων θέσεων εργασίας στις συγκεκριμένες περιοχές.

Δεύτερος στόχος. Αντισταθμίζει και την αντιμετώπιση επίσης επιπτώσεων από την απολιγνιτοποίηση στις συγκεκριμένες περιοχές στον οικονομικό αλλά και στον κοινωνικό ιστό.

Τρίτος στόχος. Διασφαλίζει την ενεργειακή αυτάρκεια της χώρας και των συγκεκριμένων περιοχών. Έχει, δηλαδή, τοπικό, υπερτοπικό, αλλά και εθνικό στόχο.

Η Ειδική Υπηρεσία Δίκαιης Αναπτυξιακής Μετάβασης θα αναλάβει αυτόν τον κεντρικό σχεδιασμό και προγραμματισμό των πολιτικών για τις λιγνιτικές περιοχές, άρα δεν θα είναι αποσπασματικές πολιτικές. Θέλω να σας καλέσω να δείτε αυτές τις πολιτικές, που στο παρελθόν πολλές κυβερνήσεις στη χώρα έχουν καταθέσει εδώ, στην Εθνική Αντιπροσωπεία. Για πρώτη φορά, κυρίες και κύριοι συνάδελφοι, αντιμετωπίζεται ολιστικά αυτό το πρόβλημα. Και αυτό είναι το απαραίτητο και σημαντικό στοιχείο, προκειμένου να υπάρχει συντονιστικό εργαλείο και μηχανισμός στο σύνολο των εμπλεκομένων φορέων, αλλά και να υπάρχει ταχύτητα στην υλοποίηση πολιτικών και δράσεων.

Η σύσταση της εταιρείας «ΜΕΤΑΒΑΣΗ Α.Ε.» αναλαμβάνει το έργο αφ’ ενός της αποκατάστασης των περιοχών που ήταν δεσμευμένες για την εξόρυξη λιγνίτη, αφ’ ετέρου της προσέλκυσης επενδυτικών σχεδίων, αλλά και της υποστήριξης της αυτοδιοίκησης για την υλοποίηση αναπτυξιακών έργων.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Έχουν υποβληθεί στην Ευρωπαϊκή Επιτροπή τρία εδαφικά σχέδια μετάβασης. Σχέδια για την Περιφέρεια Δυτικής Μακεδονίας, σχέδια στην περιοχή της Μεγαλόπολης και σχέδια για τα νησιά του Αιγαίου και της Κρήτης και επιτρέψτε μου, κύριε Πρόεδρε, και λόγω της εκπροσώπησης των νησιωτών, να μου δώσετε δύο λεπτά ακόμα.

Στα σχέδια αυτά περιγράφονται η διαδικασία μετάβασης, η αιτιολόγηση της επιλογής των επιλέξιμων εδαφών, η τεκμηρίωση των αναγκών οικονομικής διαφοροποίησης, η απόκτηση νέων δεξιοτήτων και η περιβαλλοντική αποκατάσταση που χρειάζονται αυτά τα σχέδια για τα οποία μιλάμε.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τί διαπιστώνουμε, λοιπόν, όλοι από αυτή τη συζήτηση; Είναι μια αναγκαία διαδικασία, προκειμένου να μπορούν να χρηματοδοτηθούν πολιτικές, δράσεις και επενδύσεις σ’ αυτές τις περιοχές.

Κύριε Υπουργέ, θέλω να εκφράσω για έναν λόγο την ικανοποίησή μου στο πρόσωπό σας, αλλά και στην πολιτική του Υπουργείου σας. Γιατί ήσασταν η κινητήρια δύναμη, ώστε η Ευρωπαϊκή Επιτροπή να εντάξει τα νησιά του Αιγαίου στις περιφέρειες που θα υποστηριχθούν από τα Ευρωπαϊκά Ταμεία Δίκαιης Μετάβασης. Αν για κάποιους συναδέλφους δεν λέει κάτι σημαντικό αυτή η παράμετρος, σας ομολογώ ως νησιώτης ότι είναι μέγιστος στόχος, όχι πολιτικός μόνο, αλλά και κοινωνικός για την ανάπτυξη των περιοχών.

Στα Δωδεκάνησα, σύμφωνα με τις μελέτες για τη σύνταξη του εδαφικού σχεδίου, υπάρχουν εκτιμήσεις ότι το δυνητικό όφελος από τη στροφή στον βιώσιμο τουρισμό και την πράσινη ενέργεια θα ανέλθει σε 43,8 εκατομμύρια ευρώ προστιθέμενη αξία, καθώς και στη δημιουργία χιλίων εκατόν εξήντα θέσεων εργασίας σε ετήσια βάση.

Η ένταξη της πρωτοβουλίας “GReco Island” του Υπουργείου Περιβάλλοντος στο εδαφικό σχέδιο δίνουν τη δυνατότητα σε μικρά νησιά να αναπτύξουν τον οικολογικό τουρισμό και την κυκλική οικονομία. Να δημιουργηθούν υβριδικοί σταθμοί παραγωγής ενέργειας, να στηριχθεί η κυκλική γεωργία. Να αναπτυχθούν νέες ψηφιακές υποδομές, να μπορούν να δημιουργηθούν υποδομές ηλεκτροκίνησης, ποδηλατόδρομοι, να χρηματοδοτηθούν έργα αφαλάτωσης και διαχείρισης αποβλήτων και επίσης μπορούν να χρηματοδοτηθούν επιχειρησιακές προτάσεις και σχέδια σε αυτά τα νησιά, με σημείο αναφοράς την καινοτομία, τον ψηφιακό μετασχηματισμό, τη μείωση του ενεργειακού κόστους στις εγκαταστάσεις σε νέες, πράσινες μορφές ενέργειας, αλλά και στην ενίσχυση του αγροδιατροφικού τομέα. Για τις λιγνιτικές περιοχές προβλέπονται, επίσης, αυξημένα επενδυτικά κίνητρα.

Κύριε Υπουργέ, εκτιμώ ότι το νέο αναπτυξιακό σχέδιό σας στον νόμο που συμπεριλαμβάνετε και προτάσεις που έχουμε ακούσει εδώ και από εσάς και από άλλους συναδέλφους, φαντάζομαι ότι θα μπείτε στον κόπο να εξετάσετε και τις προτάσεις που είχαμε από κοινού συζητήσει στο Υπουργείο και έχω καταθέσει και σχετίζεται πρώτον, με την αύξηση των ποσοστών ενίσχυσης και επιχορήγησης για τα νησιά της Περιφέρειας του Νοτίου Αιγαίου, μέσω της αναθεώρησης του χάρτη των περιφερειακών ενισχύσεων είτε μέσω της απαλοιφής της έντασης ενίσχυσης, δεύτερον, με την αύξηση του ορίου ενίσχυσης για τις μικρές επιχειρήσεις που απασχολούν μέχρι πενήντα άτομα σε δέκα εκατομμύρια ευρώ ανά επενδυτικό σχέδιο και τέλος, με την ένταξη των τουριστικών επιχειρήσεων στο πλαίσιο που προβλέπεται επιχορήγηση μέχρι και του ποσοστού του 100% των επενδυτικών σχεδίων ως καθεστώς ενίσχυσης.

Κύριε Πρόεδρε, θέλω να σας ευχαριστήσω για την ανοχή σας, αλλά παράλληλα θέλω, κλείνοντας, να πω ότι ο ψηφιακός μετασχηματισμός, η ενεργειακή μετάβαση, αλλά και η πράσινη οικονομία έχουν ως σημείο αναφοράς το μέλλον και θέλω παρά τις καλές προθέσεις της Αξιωματικής Αντιπολίτευσης και της Αντιπολίτευσης να τους καλέσω σε μια πανστρατιά αυτής της επόμενης μέρας που είναι η ψήφιση αυτού του νομοσχεδίου.

Και πάλι σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Σας ευχαριστώ.

Καλείται στο Βήμα η κ. Παναγιού Πούλου από τον ΣΥΡΙΖΑ - Προοδευτική Συμμαχία.

Να ετοιμάζεται η κ. Τελιγιορίδου από τον ΣΥΡΙΖΑ - Προοδευτική Συμμαχία και θα κλείσουμε με τον κ. Μπουρνού.

Κυρία Πούλου, έχετε τον λόγο.

**ΠΑΝΑΓΙΟΥ (ΓΙΩΤΑ) ΠΟΥΛΟΥ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, για την Κυβέρνηση του Κυριάκου Μητσοτάκη το πεδίο της ενέργειας αποτελεί ακόμη ένα ιδανικό πεδίο απορρύθμισης και εκποίησης, ένα πραγματικό «ελντοράντο» για τα ιδιωτικά συμφέροντα που η ίδια εξυπηρετεί με συγκινητική αφοσίωση.

Σηκώσατε τα μανίκια, κύριοι της Κυβέρνησης, και μέσα σε λιγότερο από δυόμισι χρόνια προλάβετε να ιδιωτικοποιήσετε, δηλαδή να ξεπουλήσετε τους σημαντικότερους δημόσιους φορείς ενέργειας της χώρας, από τη ΔΕΠΑ Υποδομών και το Διοικητικό Συμβούλιο των ΕΛΠΕ μέχρι τα δίκτυα του ΔΕΔΔΗΕ και φυσικά την ίδια τη ΔΕΗ. Και, βέβαια, μετά από τόση δουλειά ήρθαν τα βραβεία και οι πρωτιές. Πρώτη σε όλη την Ευρώπη η Κυβέρνηση της Νέας Δημοκρατίας, αλλά μόνο εκεί που για το καλό της χώρας θα έπρεπε να είναι τελευταία. Τον Δεκέμβριο η Ελλάδα βρίσκεται και πάλι στην κορυφή της Ευρώπης ως προς τη χονδρική τιμή της ηλεκτρικής ενέργειας, όπως ήταν και τον Αύγουστο.

Αυτή η πρωτιά σας, όμως, κύριοι Υπουργοί, έχει ως συνέπεια να βυθίζει την ελληνική κοινωνία στην ανέχεια. Τα νοικοκυριά, οι μικρομεσαίες επιχειρήσεις, ακόμα και οι βιομηχανίες στενάζουν κάτω από το αυξανόμενο κόστος της ενέργειας. Οι αριθμοί είναι αμείλικτοι. Οι μικρομεσαίες επιχειρήσεις, η εστίαση, τα ξενοδοχεία, οι φούρνοι, οι αγρότες επιβαρύνονται με 1.000 έως 1.500 ευρώ επιπλέον για το ηλεκτρικό κάθε μήνα, ενώ η βιομηχανία επιβαρύνεται με αύξηση 150 εκατομμυρίων ευρώ στο ρεύμα χαμηλής και μέσης τάσης το μήνα, αλλά και με αύξηση του κόστους παραγωγής από 20% έως και 40%.

Με τέτοια εκτόξευση στα κόστη παραγωγής δεν απορεί κανείς που τα νοικοκυριά αντιμετωπίζουν πρωτοφανές κύμα ανατιμήσεων σε όλα τα βασικά καταναλωτικά προϊόντα, που μια απλή επίσκεψη στο σουπερμάρκετ της γειτονιάς έχει μετατραπεί σε εφιάλτη για τους πολίτες. Εδώ, όμως, οι συνάδελφοι της Νέας Δημοκρατίας αλληλοσυγχαίρονται για το σπουδαίο έργο τους.

Ούτε βέβαια απορεί κανείς που οι προμηθευτές βρήκαν ευκαιρία να αισχροκερδήσουν μέσα στο 2020, εν μέσω πανδημίας, πωλώντας τέσσερις φορές πάνω από τη χονδρική τιμή του ρεύματος, αφού κανείς δεν τους ελέγχει, ενώ η ιδιωτική πλέον ΔΕΗ στέλνει τον έναν μετά τον άλλον τους «φουσκωμένους» λογαριασμούς στα νοικοκυριά.

Μέσα σε αυτό, λοιπόν, το ασφυκτικό πλαίσιο που εσείς δημιουργήσατε, κύριοι Υπουργοί, έρχεστε τώρα να μας παρουσιάσετε ένα σχέδιο για την δήθεν πράσινη μετάβαση στην ενέργεια.

Ας το εξετάσουμε προσεκτικά, κυρίες και κύριοι συνάδελφοι. Με το νομοσχέδιο που συζητούμε σήμερα η Κυβέρνηση Μητσοτάκη στήνει και πάλι ένα φανταχτερό επικοινωνιακό σκηνικό πάνω στο οποίο τοποθετεί τις φωτεινές επιγραφές της απολιγνιτοποίησης και της δίκαιης αναπτυξιακής μετάβασης. Τι βρίσκουμε, όμως, πίσω από αυτό το σκηνικό της παραπλάνησης; Βρίσκουμε το πρώτο και μεγαλύτερο ψέμα της, που αφορά φυσικά στην ίδια την απολιγνιτοποίηση, που υποτίθεται πως θα οδηγήσει την Ελλάδα στην εποχή της πράσινης ενέργειας.

Ισχύει, όμως, αυτό που λέει; Όχι, βέβαια. Κύριοι Υπουργοί, η απολιγνιτοποίηση, όπως την σχεδιάζετε, δεν σημαίνει απανθρακοποίηση, δεν σημαίνει σταδιακή απεξάρτηση της χώρας από τα ορυκτά καύσιμα. Εσείς θέλετε να εγκαταλείψουμε ένα εγχώριο ορυκτό καύσιμο, τον λιγνίτη, όχι για να υιοθετήσουμε ένα βιώσιμο μείγμα από ανανεώσιμες πηγές ενέργειας όπως θα έπρεπε, αλλά ένα εισαγόμενο ορυκτό καύσιμο, το φυσικό αέριο, που θα τροφοδοτεί τις ιδιωτικές μονάδες παραγωγής, που θα επιβαρύνει την οικονομία με μεγάλο κόστος και θα δεσμεύσει τη χώρα για πολλά χρόνια. Με δική σας ευθύνη η χώρα απομακρύνεται από τον πράσινο δρόμο που άνοιξε η κυβέρνηση ΣΥΡΙΖΑ -και όσο κι αν δεν θέλετε να το ακούτε, θα το επαναλάβω-, ήδη από το 2015, με τη δέσμευση του Αλέξη Τσίπρα για την κλιματική ουδετερότητα στη Σύνοδο Κορυφής της Ευρωπαϊκής Ένωσης και βέβαια από το 2016 με τον πρώτο νόμο για το κλίμα που ενσωμάτωσε στο εγχώριο Δίκαιο τη Συμφωνία των Παρισίων για την κλιματική αλλαγή.

Ας έρθουμε τώρα στα άρθρα 2 έως 15 του παρόντος, στο προτεινόμενο μοντέλο δηλαδή διακυβέρνησης απολιγνιτοποίησης που περιλαμβάνει την Ειδική Υπηρεσία Δίκαιης Αναπτυξιακής Μετάβασης στο Υπουργείο Ανάπτυξης και τη «ΜΕΤΑΒΑΣΗ Α.Ε.», για τη σύσταση των οποίων μάλιστα χρειαστήκατε δυόμισι χρόνια προετοιμασίας. Λογικό όμως φαίνεται αυτό, αφού ούτε για το χρονικό ορίζοντα της απολιγνιτοποίησης είχατε καταλήξει. Ξεκινήσατε με όριο της μετάβασης στο 2028, περάσετε στο 2023, μετά πάλι στο 2025 και πάλι πίσω στο 2028. Χρειαστήκατε, λοιπόν, δυόμισι χρόνια για ένα σχήμα που τελικά δεν πληροί καμμία ευρωπαϊκή και διεθνή προδιαγραφή. Δεν πληροί ούτε τον κανονισμό για το Ταμείο Δίκαιης Μετάβασης, ούτε τον κανονισμό για τις κοινές διατάξεις των ταμείων, ούτε την εργαλειοθήκη της Ευρωπαϊκής Επιτροπής για τη διακυβέρνηση της μετάβασης, ούτε τις οδηγίες της Παγκόσμιας Τράπεζας. Δυόμισι χρόνια για ένα μοντέλο εξαιρετικά περίπλοκο, με γκρίζες ζώνες, κατά την προσφιλή σας μέθοδο, με πλήρη παραγκωνισμό του Υπουργείου Περιβάλλοντος, με πολλές επικαλύψεις αρμοδιοτήτων, με παράλληλες δομές στο Υπουργείο Ανάπτυξης και τη «ΜΕΤΑΒΑΣΗ Α.Ε.», με υπερεξουσίες χωρίς έλεγχο, με μια αλλοπρόσαλλη πολυαρχία ανάμεσα στον Υπουργό, στον συντονιστή, στον διοικητή, στον διευθύνοντα σύμβουλο, στον εντεταλμένο σύμβουλο. Δυόμισι χρόνια για μια δομή που αποκλείει την κοινωνία των πολιτών, που αγνοεί και πάλι προκλητικά τους φορείς της αυτοδιοίκησης και τις ενεργειακές κοινότητες φυσικά, που εξαφανίζει συνολικά την περιφερειακή διάσταση της μετάδοσης.

Με το άριστο μοντέλο σας δημιουργείτε τρεισήμισι χιλιάδες θέσεις ανέργων στις λιγνιτικές περιοχές, στη δυτική Μακεδονία και τη Μεγαλόπολη, χωρίς σχέδιο για την εργασιακή αποκατάστασή τους. Και όμως, δεν τους δίνετε καν εκπροσώπηση στη νέα δομή, ακριβώς γιατί δεν θέλετε να ακουστεί η φωνή τους και να υπάρχει κοινωνικός έλεγχος.

Ταυτόχρονα, φυσικά, δεν παραλείψατε να προβλέψετε τουλάχιστον εβδομήντα οκτώ θέσεις στην ειδική υπηρεσία και απροσδιόριστο αριθμό διευθυντών στην εταιρεία, χωρίς σαφή κριτήρια πρόσληψης, αλλά με διατάξεις για χρυσοφόρα μπόνους και ειδικά μισθολόγια όπως κάνατε και στη ΔΕΗ. Είμαστε σίγουροι ότι θα βρεθούν πολύ σύντομα τα γαλάζια golden boys που θα καλύψουν αυτές τις θέσεις.

Αυτά δεν τα ξεχάσετε, λοιπόν, αλλά ξεχάσατε τη δημιουργία των κατάλληλων μηχανισμών θεσμικού και κοινωνικού ελέγχου της όλης δομής. Δεν θεσπίζετε αυτόνομο Παρατηρητήριο Δίκαιης Μετάβασης, ούτε σαφείς διαδικασίες ελέγχου στη «ΜΕΤΑΒΑΣΗ Α.Ε.» από την Εθνική Αρχή Διαφάνειας, τη συντονιστική και την κυβερνητική επιτροπή, ούτε καν από τη Βουλή. Όλοι σχεδόν οι φορείς σάς επεσήμαναν στην ακρόαση αυτές τις ελλείψεις και τις στρεβλώσεις, όπως και το ότι εκκρεμεί η διευθέτηση του ζητήματος της αποκατάστασης και αξιοποίησης των εδαφών στις λιγνιτικές περιοχές, ενώ οι συνεχιζόμενες εκκρεμότητες στο χωροταξικό σχεδιασμό παρατείνουν την αγωνία των τοπικών κοινωνιών.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Κύριε Πρόεδρε, θα χρειαστώ ένα λεπτό. Ζητώ την ανοχή σας, παρακαλώ.

Κυρίες και κύριοι συνάδελφοι, η ενεργειακή μετάβαση που σχεδιάζει η Κυβέρνηση Μητσοτάκη ούτε πράσινη είναι ούτε αναπτυξιακή. Εγκλωβίζει την ελληνική κοινωνία και την οικονομία σε ένα στρεβλό μοντέλο αφ’ ενός με την εντελώς άναρχη και αναποτελεσματική ανάπτυξη των ανανεώσιμων πηγών ενέργειας και αφ’ ετέρου με την απολιγνιτοποίηση, που δεν μας απαλλάσσει όμως από τα ορυκτά καύσιμα. Κατάφερε να δημιουργήσει σε όλη τη χώρα τοπικά κινήματα κατά των ΑΠΕ, αφού αντί να ολοκληρώσει τον ειδικό χωροταξικό σχεδιασμό και να θέσει προδιαγραφές και κριτήρια, επιχειρεί τις ανεξέλεγκτες και καταστροφικές για το περιβάλλον εγκαταστάσεις τους σε περιοχές «NATURA», σε παρθένα δάση, σε αρχαιολογικούς χώρους, σε περιοχές φυσικού κάλλους, σε περιοχές ήπιου τουριστικού εναλλακτικού τουρισμού, παντού, ανεξέλεγκτα, όπου και όπως εξυπηρετούνται τα ιδιωτικά συμφέροντα που εκπροσωπεί.

Σε αυτό το πλαίσιο χαρακτηριστικό είναι και το παράδειγμα της καταστροφής που έχει προκαλέσει και συνεχίζει να προκαλεί στη Βοιωτία όσον αφορά τις ΑΠΕ, μην έχοντας κανένα καθεστώς προστασίας αλλά και την εξάρτηση από το φυσικό αέριο, αφού η Βοιωτία καλύπτει με έξι μονάδες φυσικού αερίου και την έβδομη, που ετοιμάζεται τώρα, το 32% της εγχώριας συνολικής παραγωγής, δηλαδή περίπου δυόμισι χιλιάδες μεγαβάτ. Για ποιο ενεργειακό βιώσιμο μείγμα μιλάμε; Για ποια αρχή της αναλογικότητας;

Κυρίες και κύριοι συνάδελφοι, μία πραγματική και δίκαιη πράσινη μετάβαση, με επάρκεια στον ενεργειακό εφοδιασμό, με διαφάνεια, με συμμετοχή της κοινωνίας και με την προστασία των ευάλωτων καταναλωτών διαφεύγει της πολιτικής επιλογής της Κυβέρνησης Μητσοτάκη. Αποτελεί, όμως, στρατηγικό στόχο της επόμενης προοδευτικής κυβέρνησης, που θα κληθεί για δεύτερη φορά να συμμαζέψει τα καταστροφικά αποτελέσματα της νεοφιλελεύθερης λαίλαπας.

Σας ευχαριστώ πολύ, κύριε Πρόεδρε, και για την ανοχή.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Να είστε καλά. Δεν το έχετε ζητήσει και πολλές φορές.

Τον λόγο έχει ο Υπουργός κ. Παπαθανάσης.

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Ανάπτυξης και Επενδύσεων):** Κύριε Πρόεδρε, ακούγοντας την κ. Πούλου επιστρέφω στην υπόθεση της υποκρισίας και της διγλωσσίας. Μα είναι δυνατόν σε αυτό το κόμμα να μην συνεννοείστε; Όταν πουλήθηκε ο ΑΔΜΗΕ, κυρία Πούλου μπροστά σας ήταν ο Αναπληρωτής Υπουργός που έβαλε την υπογραφή.

(Θόρυβος από την πτέρυγα του ΣΥΡΙΖΑ)

**ΣΩΚΡΑΤΗΣ ΦΑΜΕΛΛΟΣ:** Τη διακόψαμε την πώληση του ΑΔΜΗΕ…

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Ανάπτυξης και Επενδύσεων):** Εμείς, λοιπόν, ξεκινήσαμε…

**ΠΡΟΕΔΡΕΥΩΝ (Απόστολος Αβδελάς):** Σας παρακαλώ, δεν διέκοψε κανέναν.

**ΣΩΚΡΑΤΗΣ ΦΑΜΕΛΛΟΣ:** Σας πειράζει πολύ που διακόψαμε την πώληση της πλειοψηφίας, γιατί εσείς είστε ψεύτες!

**ΠΡΟΕΔΡΕΥΩΝ (Απόστολος Αβδελάς):** Κύριε Φάμελλε, σας παρακαλώ!

**ΣΩΚΡΑΤΗΣ ΦΑΜΕΛΛΟΣ:** Γιατί εμείς σταματήσαμε την πώληση της πλειοψηφίας του ΑΔΜΗΕ. Σας στενοχωρεί πάρα πολύ αυτό! Πάρα πολύ σας πειράζει! Σας πειράζει, γιατί η Ελλάδα έχει την πλειοψηφία του ΑΔΜΗΕ.

**ΠΡΟΕΔΡΕΥΩΝ (Απόστολος Αβδελάς):** Κύριε Φάμελλε, σας παρακαλώ, μην τα χαλάσουμε τώρα στο τέλος. Σταματήστε, σας παρακαλώ.

**ΣΩΚΡΑΤΗΣ ΦΑΜΕΛΛΟΣ:** Όχι, δεν θα σταματήσω! Δεν ντρέπονται να λένε ψέματα!

**ΠΡΟΕΔΡΕΥΩΝ (Απόστολος Αβδελάς):** Σας παρακαλώ! Δεν διέκοψε κανέναν ο άνθρωπος.

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Ανάπτυξης και Επενδύσεων):** Να μην έχετε πολυφωνία σε αυτό το κόμμα…

**ΘΕΟΠΙΣΤΗ (ΠΕΤΗ) ΠΕΡΚΑ:** Εμείς; Εσάς οι Βουλευτές σας ζητάνε παράταση…

**ΠΡΟΕΔΡΕΥΩΝ (Απόστολος Αβδελάς):** Δεν έχετε τον λόγο, κυρία Πέρκα. Σας παρακαλώ.

**ΘΕΟΠΙΣΤΗ (ΠΕΤΗ) ΠΕΡΚΑ:** Ζητούν παράταση της λιγνιτομονάδας οι Βουλευτές σας.

**ΠΡΟΕΔΡΕΥΩΝ (Απόστολος Αβδελάς):** Σας παρακαλώ!

**ΘΕΟΠΙΣΤΗ (ΠΕΤΗ) ΠΕΡΚΑ:** Εδώ μας κατηγορεί ότι κλείσαμε τις μονάδες.

(Θόρυβος από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Παρακαλώ**!**

Τον λόγο έχει η κ. Ολυμπία Τελιγιορίδου από τον ΣΥΡΙΖΑ - Προοδευτική Συμμαχία.

**ΟΛΥΜΠΙΑ ΤΕΛΙΓΙΟΡΙΔΟΥ:** Ευχαριστώ, κύριε Πρόεδρε.

Κύριε Υπουργέ, η υποκρισία, η παραπληροφόρηση και η συκοφαντία είναι χαρακτηριστικά του δημόσιου λόγου της Νέας Δημοκρατίας και σας επιστρέφουμε τον χαρακτηρισμό. Κουραστήκαμε από το πρωί να ακούμε από τους συναδέλφους της Νέας Δημοκρατίας ότι ο ΣΥΡΙΖΑ σε αυτή τη συζήτηση, σε αυτή την κρίσιμη στιγμή, δεν έχει καταθέσει καμμία πρόταση, δεν ακούσατε τίποτα από εμάς, δεν συμμετείχαμε σε καμμία διαβούλευση. Όταν αυτό ακούγεται από κάποιους που δεν γνωρίζουν μπορούμε να πούμε ότι οφείλεται σε άγνοια. Όταν, όμως ακούγεται από Βουλευτές της Νέας Δημοκρατίας στη δυτική Μακεδονία με τους οποίους συμμετείχαμε από κοινού, τότε πρόκειται για συκοφαντία και για παραπληροφόρηση. Όποτε κληθήκαμε, συμμετείχαμε, αλλά δεν ήρθαμε ως άκριτοι χειροκροτητές σας. Επισημάναμε τα λάθη, τις ανεπάρκειες και καταθέσαμε συγκεκριμένες προτάσεις. Αν δεν είμαστε ευχάριστοι σε εσάς, αυτό είναι κάτι που δεν αφορά ούτε εμάς ούτε την τοπική κοινωνία.

Εξηγούμαι. Ιούνιος 2020. Πρώτη σύσκεψη, με τον κ. Μουσουρούλη στο Εκθεσιακό Κέντρο Γούνας στην Καστοριά. Από αυτά που ακούστηκαν επεσήμανα ότι οδηγούμαστε σε άδικη μετάβαση και κατέθεσα συγκεκριμένες παρατηρήσεις και προτάσεις.

Ζήτησα, για παράδειγμα, σε αυτή τη μεταβατική περίοδο να μη συνεχιστεί η οπισθοδρόμηση στην περιοχή και να μη σταματήσει ο σχεδιασμός του ΣΥΡΙΖΑ για την επόμενη μέρα, τουλάχιστον αναφερόμενη στην δική μου περιφερειακή ενότητα της Καστοριάς, όπου ξεκινήσαμε ένα άλλο μοντέλο ανάπτυξης, όχι στα χαρτιά, αλλά στην πράξη.

Ενδεικτικά ζήτησα να μην καταργηθεί ο Φορέας Διαχείρισης Προστατευόμενων Περιοχών Δυτικής Μακεδονίας με έδρα την Καστοριά που αποτελούσε ένα σημαντικό εργαλείο για την ανάδειξη της περιοχής, για την ανάδειξη των τοπικών προϊόντων, για την ανάδειξή της ως τουριστικό πόλο έλξης σε ένα διαφορετικό παραγωγικό και αναπτυξιακό μοντέλο. Το καταργήσατε.

Νέα πανεπιστημιακά τμήματα, ώστε να μπορέσουν να συνδεθούν με την παραγωγή και να δώσουν μια άλλη προοπτική. Τα καταργήσατε.

Ένταξη αρδευτικών έργων στο Πρόγραμμα Αγροτικής Ανάπτυξης από την κυβέρνηση του ΣΥΡΙΖΑ. Τα παγώσατε.

Εικοσιτετράωρη λειτουργία του Κέντρου Φυσικής Αποκατάστασης στο Άργος Ορεστικό. Ειπώθηκε σε αυτή την σύσκεψη ότι αυτό δεν σχετίζεται με την μεταλιγνιτική εποχή. Μετά από τρεις, μόλις, μήνες παρουσιάσατε στο master plan ως εμβληματικό έργο τη Δημιουργία Κέντρου Φυσικής Αποκατάστασης στη δυτική Μακεδονία με ΣΔΙΤ, γιατί για εσάς η υγεία είναι εμπόρευμα.

Σιδηροδρομική σύνδεση Αεροδρομίου Καστοριάς με το Πόγραδετς που έδινε μία εξωστρέφεια στην Περιφέρεια Δυτικής Μακεδονίας που συνορεύει με βαλκανικές χώρες για την ανάπτυξη του εμπορίου, των μεταφορών, της έρευνας και της εκπαίδευσης. Το σταματήσατε και αρχίσατε μία συζήτηση από μηδενική βάση. Από τη μία θα το πάτε σύνδεση σιδηροδρομική με την Πτολεμαΐδα, την άλλη με την Βέροια, την τρίτη με την Καλαμπάκα, την τέταρτη θα το περάσετε από το τούνελ της Κλεισούρας -όταν τελειώσει- και την πέμπτη από τα τούνελ της Καλαμπάκας που ονειρεύεστε.

Τοπικά στελέχη της Νέας Δημοκρατίας, μπροστά στον κ. Μουσουρούλη μου έλεγαν και ανοίγω εισαγωγικά: «Το σχέδιο θα το κάνουμε εμείς. Εμείς είμαστε Κυβέρνηση και δεν θα μας πείτε εσείς τι θα κάνουμε».

Ποιος υποκρίνεται, λοιπόν, σήμερα; Τα διαλύσατε όλα και εδώ έρχονται οι Βουλευτές με πολιτικό θράσος σήμερα, να πουν ότι αρνηθήκαμε να συμβάλουμε στη διαμόρφωση.

Κατέθεσα συγκεκριμένη πρόταση σε όλους τους φορείς στις 19 Οκτωβρίου 2020 και με δελτίο Τύπου. Αδιαφορήσατε. Συμμετείχα μαζί με τις άλλες συναδέλφους της δυτικής Μακεδονίας, την κ. Πέρκα και την κ. Βέττα σε όλα τα περιφερειακά συμβούλια που κληθήκαμε. Τραγελαφικές καταστάσεις.

Στις 26 Νοεμβρίου 2020 κληθήκαμε στην πρώτη συνεδρίαση του περιφερειακού συμβουλίου για να γίνει η πρώτη συζήτηση, ώστε να καταθέσουμε προτάσεις για το master plan. Την ώρα της συνεδρίασης διαπιστώνουμε ότι βγαίνει δελτίο από το Υπουργείο Ενέργειας που λέει ότι η κυβερνητική επιτροπή ενέκρινε ήδη το master plan την προηγούμενη, μόλις, ημέρα. Σε ερώτησή μου στον κ. Μουσουρούλη γι’ αυτόν τον εμπαιγμό δεν πήρα απάντηση. Υπάρχει, κύριε Υπουργέ, το σχετικό βίντεο που μπορείτε να το αναζητήσετε στο ίντερνετ και να το αναζητήσει ο καθένας.

Να τονίσω ότι το σχέδιο που ενέκρινε η κυβερνητική επιτροπή στις 25 Νοεμβρίου, έγινε με έγκριση και του Περιφερειάρχη Δυτικής Μακεδονίας ο οποίος ήταν μέλος της συντονιστικής επιτροπής του ΣΔΑΤ και μας καλούσε, υποκριτικά, με τον κ. Μουσουρούλη μία ημέρα μετά, για να συνδιαμορφώσουμε το master plan που ήδη η Κυβέρνηση είχε εγκρίνει. Κοροϊδεύατε εμάς, τα μέλη του περιφερειακού συμβουλίου και το σύνολο του λαού της δυτικής Μακεδονίας.

Στις συνεχείς παρεμβάσεις μας, ως Βουλευτές, αλλά και ο αντίστοιχος τομέας του κόμματός μας, για τις αδικίες που υπήρχαν, δεν πήραμε απάντηση. Ειδικά για τον αποκλεισμό της Καστοριάς και των Γρεβενών που όλα τα προηγούμενα χρόνια είχαν δυσμενείς επιπτώσεις από την λιγνιτική δραστηριότητα και τα είπαμε και στην επιτροπή, μας έλεγε και ο κ. Μουσουρούλης ότι δεν ισχύει κανένας αποκλεισμός. Και μετά από λίγες μέρες είπε ότι: «ναι, αποκλείονται, αλλά θα δούμε πώς θα αντισταθμιστεί αυτό από το ΠΕΚ της περιφέρειας.

Στις 26 Νοεμβρίου 2020, σε δελτίο Τύπου από το Υπουργείο Ενέργειας ανακοινώνεται πως προχωράτε σε σχεδιασμό προγράμματος 107 εκατομμυρίων για τη στήριξη της απασχόλησης. Πρώτον, δεν περιλαμβάνει όλη τη δυτική Μακεδονία. Δεύτερον, δεν υπήρχε ούτε για την Κοζάνη και τη Φλώρινα πως θα αφορά ανέργους δυτικής Μακεδονίας. Και τρίτον, σχεδίαζε επιχείρηση εταιρειών που θα μπορούσαν να κάνουν υποκατάστημα ή ΕΠΕ στη δυτική Μακεδονία και να προσλαμβάνουν και να επιχορηγούνται για τη διαμονή και μετεγκατάσταση ανέργων από οπουδήποτε στον κόσμο και από τις γερμανικές, ακόμη, εταιρείες όπως έλεγε ο κ. Μητσοτάκης στην εφημερίδα «BILD» ότι θα ωφεληθούν από την απολιγνιτοποίηση.

Πρόσφατο πρόγραμμα του ΟΑΕΔ αφορά όλες τις επιχειρήσεις της δυτικής Μακεδονίας αλλά όχι όλους τους ανέργους της περιοχής. Αναγκάζει επιχειρήσεις από την Καστοριά και τα Γρεβενά να απολύουν κόσμο για να παίρνουν ανέργους από Φλώρινα και Κοζάνη που εντάσσονται σε αυτό το πρόγραμμα. Μετακυλίετε το πρόβλημα που δημιουργείται σε δύο περιφερειακές ενότητες, Καστοριά και Γρεβενά, που έχουν το μεγαλύτερο ποσοστό ανεργίας στην Ευρωπαϊκή Ένωση, αντί να δημιουργήσετε νέες θέσεις εργασίας.

Και έρχεστε σήμερα εδώ, η Κυβέρνηση με περισσό πολιτικό θράσος να μας κουνάτε και το δάχτυλο και να τάζετε αόριστα και για το μέλλον ότι θα μας βοηθήσετε. Σας ενημερώνουμε ότι οι πολίτες της δυτικής Μακεδονίας δεν είμαστε ιθαγενείς για να μας τάζετε καθρεφτάκια. Δημιουργείτε δυνητικά από τον ευρύτερο κύκλο εργασιών της ΔΕΗ είκοσι πέντε με τριάντα χιλιάδες θέσεις ανέργους. Μιλάτε για πέντε με οκτώ χιλιάδες δυνητικά θέσεις εργασίας, οι οποίες όμως θα τελειώσουν μετά την εγκατάσταση των φαραωνικών φωτοβολταϊκών πάρκων. Δεν λέτε τίποτε για τον πρωτογενή τομέα.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κυρία Τελιγιορίδου.

**ΟΛΥΜΠΙΑ ΤΕΛΙΓΙΟΡΙΔΟΥ:** Τελειώνω, σας παρακαλώ, κύριε Πρόεδρε, γιατί εκπροσωπώ μια περιοχή που θίγεται πολύ από αυτή την πολιτική της Κυβέρνησης.

**ΠΡΟΕΔΡΕΥΩΝ (Απόστολος Αβδελάς):** Κατανοητό.

**ΟΛΥΜΠΙΑ ΤΕΛΙΓΙΟΡΙΔΟΥ:** Δεν λέτε τίποτε για το πού θα αποδοθούν τα ορυχεία μετά την αποκατάστασή τους, πώς θα αναδείξετε τα ΠΟΠ και ποια προϊόντα, πώς θα αξιοποιήσετε τον υδροφόρο ορίζοντα, πώς θα μειώσετε το κόστος ενέργειας στις αγροτικές εκμεταλλεύσεις, πώς θα οδηγήσετε σε νέες τεχνικές και πώς βέβαια θα συνδέσετε όλα αυτά με το Πανεπιστήμιο Δυτικής Μακεδονίας που απαξιώσατε από την πρώτη στιγμή.

Δεν έχετε πολιτική γης. Δεν έχετε πολιτική δημογραφικής ανανέωσης. Δεν έχετε πολιτική εκσυγχρονισμού. Δεν έχετε σοβαρή πολιτική. Αδιαφορείτε για την κοινωνία. Είστε «κεκλεισμένων των θυρών» και νομοθετείτε σήμερα μια διοικητική δομή για να βρουν εργασία τεχνοκράτες και golden boys. Και μας κουνάτε και το δάχτυλο, όταν δεν ακούτε ούτε τους Βουλευτές της περιοχής ούτε τους φορείς ούτε την τοπική αυτοδιοίκηση ούτε τον λαό της δυτικής Μακεδονίας. Συζητήσατε μόνο με εκατό οικογένειες που θα πάρουν τη μερίδα του λέοντος από τα κονδύλια της απολιγνιτοποίησης. Αυτό έχει καταγραφεί στη συνείδηση του λαού της δυτικής Μακεδονίας και γνωρίζουν τον υπεύθυνο. Ο υπεύθυνος έχει όνομα και είναι η δική σας Κυβέρνηση. Είναι η δική σας παράταξη, είναι το κόμμα σας.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κυρία Τελιγιορίδου.

Τον λόγο έχει ο κ. Ιωάννης Μπουρνούς από τον ΣΥΡΙΖΑ - Προοδευτική Συμμαχία.

**ΙΩΑΝΝΗΣ ΜΠΟΥΡΝΟΥΣ:** Ευχαριστώ, κύριε Πρόεδρε.

Παρ’ ότι προερχόμενος από νησιωτική περιοχή που δεν διασυνδέθηκε ποτέ μέχρι σήμερα με το δίκτυο της ηπειρωτικής Ελλάδας, στη δική μου γενιά από τότε που θυμόμαστε τον εαυτό μας ξέρουμε ότι η ενέργεια, το φως έρχεται στην πλειοψηφία της χώρας από τα μεγάλα λιγνιτικά εργοστάσια της ΔΕΗ στη δυτική Μακεδονία και τη Μεγαλόπολη. Ολόκληρες περιοχές της χώρας ταυτίστηκαν με αυτή τη βιομηχανία. Οι κάτοικοι έδωσαν τη ζωή τους γι’ αυτήν κυριολεκτικά πολλές φορές και πλήρωσαν τις συνέπειες του λιγνίτη στην υγεία τους και στο περιβάλλον τους. Για να έχουν εργασία και να μην ακολουθήσουν τη μοίρα της ελληνικής επαρχίας, δηλαδή τη μετανάστευση, δέχτηκαν να ζήσουν και να κάνουν οικογένειες σε περιβάλλον πολύ σοβαρής περιβαλλοντικής υποβάθμισης. Τώρα κινδυνεύουν να μείνουν μόνο με τη ρύπανση και τα εγκαταλελειμμένα ορυχεία. Αξίζουν περισσότερα από εμάς. Αξίζουν σεβασμό και σοβαρή δουλειά, χωρίς αιφνιδιασμούς και ιδιοτελείς σχεδιασμούς σαν αυτούς που περιέγραψε πριν από εμένα η Ολυμπία Τελιγιορίδου. Αξίζανε περισσότερη διαβούλευση από μία εβδομάδα κατ’ αρχάς. Αξίζανε ένα μοντέλο διοίκησης και διαχείρισης της πράσινης μετάβασης και της απολιγνιτοποίησης που θα τους περιλαμβάνουν.

Προφανώς συντασσόμαστε με τους ευρωπαϊκούς στόχους της κλιματικής ουδετερότητας. Η κυβέρνησή μας άλλωστε ήταν αυτή που ίδρυσε το πρώτο Εθνικό Ταμείο Δίκαιης Μετάβασης το 2018. Η απολιγνιτοποίηση, όμως, δεν είναι παιχνίδι δημοσίων σχέσεων. Εμπλέκονται δεκάδες χιλιάδες άνθρωποι και κοινότητες που κινδυνεύουν με μαρασμό. Δεν μπορούμε να πηγαίνουμε μπρος πίσω τις ημερομηνίες τελικής απολιγνιτοποίησης ανάλογα με τις επικοινωνιακές προτεραιότητες του κ. Μητσοτάκη. Σήμερα θέλει να εμφανιστεί με πράσινες ευαισθησίες, αύριο ότι νοιάζεται για τις θέσεις εργασίας, μεθαύριο για τη φτηνή ενέργεια, οπότε μπορεί να βάλει μπρος τις λιγνιτικές μονάδες, πάντα βέβαια ταυτισμένος με τα συμφέροντα του φυσικού αερίου που θα αντικαταστήσει το λιγνίτη και για την πραγματικά πράσινη μετάβαση με ΑΠΕ το βλέπουμε. Διότι ασφαλώς η αντικατάσταση ενός ορυκτού καυσίμου με ένα άλλο δεν είναι πράσινη και δεν είναι απανθρακοποίηση. Το αποτέλεσμα φυσικά είναι η ακριβότερη ενέργεια στην Ευρώπη, σε μία χώρα που τα νοικοκυριά και οι επιχειρήσεις έχουν ήδη ρημαχτεί από τη λιτότητα και τη χρεοκοπία που η παράταξή σας έφερε.

Η συνάδελφός μου η Πέτη Πέρκα στην εισήγησή της σας επεσήμανε ότι η Ελλάδα βρέθηκε στην ένατη θέση στην κατανομή πόρων του Ευρωπαϊκού Ταμείου Δίκαιης Μετάβασης πίσω από Βουλγαρία ή Ρουμανία, παρ’ ότι η Ελλάδα έχει περιφέρειες απολύτως εξαρτημένες από τον λιγνίτη και ήδη με πρόβλημα υψηλής ανεργίας.

Και δεν μπορείτε να κρύβετε την ανεπαρκή χρηματοδότηση προσθέτοντας τα κονδύλια του ΕΣΠΑ και του Περιφερειακού Επιχειρησιακού Προγράμματος που έτσι και αλλιώς θα πήγαιναν στην περιοχή στη λογική «μη μιλάτε, τόσα σας δίνουμε». Μόλις 300 εκατομμύρια προβλέπονται για απολιγνιτοποίηση από τα δισεκατομμύρια πόρων του Ταμείου Ανάκαμψης και Ανθεκτικότητας.

Με το σχέδιό σας θα απολιγνιτοποιείτε από την Αθήνα, μακριά από την περιοχή, με αποφάσεις δεκάδων διευθυντών, διοικητών και διευθυνόντων που θα καθορίζουν τις τύχες των περιοχών του λιγνίτη. Παντελής απουσία εμπλοκής τοπικών φορέων στο μοντέλο διακυβέρνησης, αλλά πολλές αλληλοεπικαλύψεις αρμοδιοτήτων γιατί ο στόχος σας είναι η συναλλαγή για θέσεις, για golden boys και όχι η συγκέντρωση της ευθύνης και της λογοδοσίας, με συνέπειες φυσικά και για την απορροφητικότητα, γιατί η επικάλυψη αρμοδιοτήτων και οι σχετικές ίντριγκες προκαλούν καθυστερήσεις.

Για ποιο λόγο δεν συμμετέχει η τοπική κοινωνία στο συμβούλιο και τη γενική συνέλευση της «ΜΕΤΑΒΑΣΗΣ Α.Ε.»; Δεν θα έπρεπε να είναι στην Πτολεμαΐδα η έδρα της «ΜΕΤΑΒΑΣΗΣ Α.Ε.», για να διασφαλίζεται και ο τυπικός και ο άτυπος κοινωνικός έλεγχος στην εταιρεία αλλά και η πραγματική συμμετοχή των τοπικών φορέων, για παράδειγμα, με μόνιμες περιφερειακές επιτροπές, δομές που ενσωματώνουν τοπικές αρχές και φορείς της τοπικής κοινωνίας;

Και η μελέτη της Παγκόσμιας Τράπεζας προέβλεπε συμμετοχή τοπικών φορέων και αυτές είναι οι υποδείξεις της επιτροπής και των διεθνών οργανισμών. Είναι πάγια διεθνής πρακτική λογοδοσίας και αποτελεσματικότητας. Διασφαλίζει ότι δεν θα χειραγωγηθεί η προσπάθεια από συμφέροντα και από συστήματα εξουσίας που αντλούν τη νομιμοποίησή τους μακριά από τον τόπο που αφορά η μετάβαση. Δεν προβλέπεται καν να εργαστούν στον νέο φορέα άνθρωποι από την περιοχή που τη γνωρίζουν και θα ζήσουν με τις συνέπειες. Για εσάς καμμία ευκαιρία δεν πάει χαμένη για πελατειακή συναλλαγή και ευνοιοκρατία «ημετέρων».

Με την ίδια λογική αποκλείονται οι ενεργειακοί δήμοι και οι περιφέρειες να είναι συμβαλλόμενα μέρη στις προγραμματικές συμβάσεις του άρθρου 17 μεταξύ Υπουργείων, «ΜΕΤΑΒΑΣΗΣ Α.Ε.» και ΔΕΗ, να έχει λόγο δηλαδή η τοπική κοινωνία στις συμβάσεις για τα ειδικά πολεοδομικά σχέδια στις περιοχές επέμβασης. Και δεν φαίνεται καθόλου αθώος ο αποκλεισμός που επιχειρείται. Ούτε διασφαλίζεται η κλιματική βιωσιμότητα και το βιώσιμο κόστος της τηλεθέρμανσης για τους κατοίκους της δυτικής Μακεδονίας την ώρα που μπαίνουμε σε εποχές ενεργειακής επισφάλειας.

Με δυο λόγια, αφήνετε την Εύβοια να καεί, εγκαταλείπετε την Ήπειρο, το ανατολικό Αιγαίο, τη Θράκη, αλλά θα κάνετε ταχεία απολιγνιτοποίηση. Προβλέπονται είκοσι πέντε χιλιάδες άνεργοι στη δυτική Μακεδονία, χίλιοι εξακόσιοι στη Μεγαλόπολη και εσείς βάζετε ως στόχο τις οκτώ χιλιάδες θέσεις εργασίες. Κανένα στρατηγικό και αναπτυξιακό σχέδιο δεν είδαμε για τις λιγνιτικές περιοχές, ούτε καν ένα γενναίο «ΕΞΟΙΚΟΝΟΜΩ» ή χρηματοδότηση ενεργειακών κοινοτήτων που είναι όντως ευρωπαϊκή καλή πρακτική. Η τοπική κοινωνία αγνοείται. Τους προορίζετε για ωφελούμενους των ταμείων που θα πειθαρχήσουν σε κάθε συναλλαγή που θα τους έρχεται έτοιμη από την Αθήνα.

Πρέπει να δεσμευτούμε για κάθε θέση εργασίας που χάνεται από την απολιγνιτοποίηση. Και όχι να επαίρεστε πως θα ανακηρυχθούμε πρωταθλητές σε όλα. Στις ιδιωτικοποιήσεις της ενεργειακής βιομηχανίας, στην ανεργία των ακριτικών περιοχών και ταυτόχρονα στην ακριβή ενέργεια.

Ούτε δίκαιη ούτε αναπτυξιακή είναι η μετάβαση που κάνετε. Μετάβαση στην ανεργία κάνετε, άδικη και αυθαίρετη.

Σας ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κύριε Μπουρνούς και για την τήρηση του χρόνου.

Και πάμε τώρα στους εισηγητές. Θα ξεκινήσω πρώτα από τον κ. Κρίτωνα - Ηλία Αρσένη, από το ΜέΡΑ25.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε. Θα προσπαθήσω να είμαι πάρα πολύ σύντομος και να σεβαστώ τον χρόνο.

Η Κυβέρνηση με αυτό το νομοσχέδιο δημιουργεί μια κοινωνική τρύπα στη δυτική Μακεδονία και στην ευρύτερη περιοχή της Μεγαλόπολης. Θέλει την απολιγνιτοποίηση, η οποία είναι αυτονόητη στο πλαίσιο της αντιμετώπισης της κλιματικής κατάρρευσης, όμως δεν είναι αυτονόητη η ερημοποίηση που φέρνει. Είναι, όμως, βολική για την Κυβέρνηση, για να εξυπηρετήσει συγκεκριμένες επιχειρήσεις και επιχειρηματίες.

Θα είμαι σαφής. Τρία πράγματα που πρέπει να γίνουν. Ένα: Αποκατάσταση των εδαφών. Αυτό σημαίνει ότι όλοι οι εργαζόμενοι που δουλεύουν σε λιγνιτωρυχεία θα έχουν δουλειά. Δεν θα μείνουν άνεργοι, δεν θα μείνουν χωρίς εισοδήματα, δεν θα μείνουν με τα δάνεια να τρέχουν. Δύο: Τι κάνει με τους εργαζόμενους στις λιγνιτικές μονάδες; Πρέπει να γίνει μετατροπή των μονάδων σε μονάδες θερμικής αποθήκευσης. Αυτό επιτρέπει να διατηρηθούν αυτές οι θέσεις απασχόλησης. Τρία: Με ένα πρόγραμμα απ’ το Ταμείο Ανάκαμψης, «Εξοικονομώ Κατ’ Οίκον» για όλα τα νοικοκυριά στη δυτική Μακεδονία και την ευρύτερη περιοχή της Μεγαλόπολης. Με παράλληλη εγκατάσταση φωτοβολταϊκών στις στέγες, θα μπορούσαμε τα νοικοκυριά να γίνονται αυτοπαραγωγοί, να ενισχύονται τα εισοδήματα τους αντί να μειωθούν. Θα μπορούσαμε να έχουμε την κινητοποίηση υδραυλικών, μπογιατζήδων, ηλεκτρολόγων, αλουμινάδων και όλα τα επαγγέλματα, για την ενεργειακή εξοικονόμηση και την ανακαίνιση αυτών των σπιτιών. Ένα οικονομικό boom στην περιοχή, μία ανάπτυξη που θα πάει στις μικρές επιχειρήσεις και στους αυτοαπασχολούμενους.

Η Κυβέρνηση δεν προχωράει με αυτό. Δεν δίνει χρόνο, αυτή τη δεκαετία που θα μας έπαιρνε η αποκατάσταση των εδαφών, για να σχεδιαστεί το νέο μοντέλο ανάπτυξης της περιοχής και δεν έρχεται με κανένα σχέδιο.

Τώρα, το ΜέΡΑ25 καταθέτει δύο τροπολογίες. Είμαι μάρτυρας υπεράσπισης αύριο στη δίκη της ONEX εναντίον των πολιτών που υπερασπίζονται το περιβάλλον εκεί πέρα. Καταθέτουμε ξανά την τροπολογία για τα slap, για τις στρατηγικές αγωγές και μηνύσεις εναντίον πολιτών που υπερασπίζονται το περιβάλλον. Καταθέτουμε τροπολογία ξανά για τη μείωση του ΦΠΑ στα νησιά, στα προ μνημονίου επίπεδα.

Και θέλω να κάνω και μια αναφορά στην προσωπική επίθεση που έκανε ο κ. Γεωργιάδης. Είπε ότι σηκώθηκα κι έφυγα από την Αίθουσα όταν ανέφερε ότι είμαι εναντίον στο φυσικό αέριο, επειδή υπερασπίζομαι, λέει, τα πυρηνικά. Θέλω να πω ότι όχι μόνο δεν έφυγα από την Αίθουσα, ήταν εντελώς ψευδές. Είναι ψεύτης, ψεύτης, ψεύτης! Δεν έφυγα από την Αίθουσα. Παρενέβηκα κατά τη διάρκεια της ομιλίας του, του είπα ότι είναι ψευδές αυτό που λέει, ζήτησα τον λόγο από το Προεδρείο αμέσως με την ομιλία του και στη συνέχεια από το Βήμα της Βουλής του απάντησα, με την πρώτη ευκαιρία που είχα. Εγώ είμαι εναντίον των πυρηνικών και παλεύω -το ξέρει και ο κύριος Πρόεδρος και οι συνάδελφοι- εναντίον και του πυρηνικού σταθμού στο Ακουγιού.

Ο κ. Γεωργιάδης, η Κυβέρνηση Μητσοτάκη, εάν του έρθει ένας επιχειρηματίας και του πει, θέλω να κάνω πυρηνικά, τούμπα θα κάνει και θα πει ναι. Αυτοί είστε.

**ΠΡΟΕΔΡΕΥΩΝ (Απόστολος Αβδελάς):** Ο κ. Δελής, από το Κομμουνιστικό Κόμμα Ελλάδας, έχει τον λόγο.

**ΙΩΑΝΝΗΣ ΔΕΛΗΣ:** Ευχαριστώ, κύριε Πρόεδρε.

Να ξεκινήσω με τις τροπολογίες κατ’ αρχάς. Για την τροπολογία 1164 που αφορά τον ΟΑΕΔ, θέλουμε να δηλώσουμε από εδώ, ότι με την ψήφο μας δεν θα σταθούμε φυσικά εμπόδιο να στηριχθούν και άλλοι εποχικά εργαζόμενοι. Όμως δεν μπορούμε να μη σημειώσουμε ότι η συντριπτική πλειονότητα των ανέργων μένουν εκτός του επιδόματος. Αν σκεφτούμε ότι με βάση τα επίσημα στοιχεία του ΟΑΕΔ, μονάχα ένας στους έντεκα ανέργους επιδοτείται από το ελληνικό κράτος για το διάστημα της ανεργίας του. Η θέση μας φυσικά είναι γνωστή, είναι με βάση τον κατώτερο μισθό τα 751 ευρώ -και την επαναφορά των συλλογικών συμβάσεων βεβαίως- το 80% αυτού, που είναι 600 ευρώ, να είναι το επίδομα για κάθε άνεργο.

Προχωρώ στην τροπολογία του Υπουργείου Υγείας, με γενικό αριθμό 1165. Φυσικά και στηρίζουμε και είμαστε υπέρ της καταβολής του ποσού που προβλέπει η τροπολογία για τους εργαζόμενους στους χώρους της υγείας, παρά το ότι πρόκειται για μια ελάχιστη ανταπόδοση της μεγάλης τους προσφοράς απέναντι στην πανδημία. Δεν μπορούμε, όμως, να μη σημειώσουμε ότι μας προξενεί κατάπληξη το γεγονός ότι αυτό το επίδομα δεν προβλέπεται για τους εργαζόμενους στους χώρους της πρόνοιας, που και αυτοί δουλεύουν σε ιδιαίτερα δύσκολες συνθήκες, όπως και στους εργαζόμενους των ιδιωτικών συνεργείων, γύρω από το ζήτημα της πανδημίας.

Σε σχέση τώρα με τα πιστοποιητικά, είναι γνωστή και δημοσιοποιημένη η άποψη του ΚΚΕ. Έχουμε αρνητική θέση για τα πιστοποιητικά αυτά, τα οποία αξιοποιούνται βεβαίως και για άλλες χρήσεις, σε ό,τι αφορά το εργασιακό μέλλον των εργαζομένων και μιλάμε για τις απολύσεις και ούτω καθεξής.

Σε σχέση με την τροπολογία του Υπουργείου Περιβάλλοντος, την οποία και καταψηφίζουμε, είναι χαρακτηριστικό ότι σε ένα τέτοιο νομοσχέδιο που περίσσεψαν τα λόγια από την Κυβέρνηση για την προστασία του περιβάλλοντος, υπάρχει διάταξη σε αυτήν ακριβώς την τροπολογία, με την οποία διευκολύνεται ακόμη περισσότερο η εγκατάσταση των φωτοβολταϊκών, διευρύνοντας τον χώρο στον οποίο μπορούν αυτές να εγκατασταθούν, μέσα στις δασικές εκτάσεις.

Σε σχέση με το νομοσχέδιο, νομίζω ότι προκύπτουν ορισμένα βασικά συμπεράσματα. Το πρώτο είναι ότι επιβεβαιώνεται η εκτίμησή μας και με τη συζήτηση που προηγήθηκε, ότι αυτό το αφήγημα της λεγόμενης δίκαιης μετάβασης δεν αφορά τα συμφέροντα των εργαζομένων ούτε του λαού. Αφορά πιθανότατα τη μοιρασιά της πίτας ανάμεσα στους επιχειρηματικούς ομίλους. Και από αυτή την πίτα φυσικά η «ΔΕΗ Α.Ε.» παίρνει τη μερίδα του λέοντος, εξασφαλίζει τα εδάφη και τους πόρους για τις δικές της επενδύσεις στις ΑΠΕ, με τα απέραντα πάρκα φωτοβολταϊκών σταθμών και βεβαίως με την απαλλαγή της όχι μόνο ως προς την ακρινή, όπου το μόνο που υποχρεώνεται πια να κάνει με βάση αυτά που ακούμε τελευταία, είναι να «χαρίσει» στους κατοίκους αυτού του χωριού ενός φωτοβολταϊκού πάρκου και να γλυτώσει αρκετά εκατομμύρια ευρώ. Τα υπόλοιπα εδάφη τώρα που θα μείνουν, αυτά που δεν θα πάρει η ΔΕΗ, με ευθύνη του κράτους και όλων των επιτροπών που προβλέπονται μέσα στο νομοσχέδιο, θα μοιραστούν στους υπόλοιπους επιχειρηματικούς ομίλους για να επενδύσουν, όπως λένε και να ανοίξουν νέες θέσεις εργασίας. Μάλιστα. Μονάχα που αυτές οι νέες θέσεις εργασίας όταν θα ανοίξουν, όσες θα είναι -που δεν θα είναι και πολλές, με βάση αυτό που βλέπουμε, μέχρι στιγμής δεν έγινε απολύτως τίποτα- οι εργαζόμενοι και ο λαός θα δουν άθλιες εργασιακές σχέσεις, χαμηλούς μισθούς. Θα δουν φτώχεια. Θα δουν εξαθλίωση και ανεργία. Και εν πάση περιπτώσει και η ποιότητα ζωής συνολικά για την περιοχή θα υποβαθμιστεί, με τα σχέδια που προωθούνται -ολοταχώς μάλιστα, για την καύση των απορριμμάτων- με τις λύσεις που προτείνονται για την τηλεθέρμανση -που είναι βέβαιο ότι θα εκτοξεύσουν το κόστος αυτής της τηλεθέρμανσης για τα εργατικά, τα λαϊκά νοικοκυριά- και βεβαίως για την ανεργία που, όπως είπαμε, απλώνει για τα καλά τα φτερά της πάνω από την περιοχή.

Με βάση όλα τα παραπάνω, επαναλαμβάνουμε και τώρα στο κλείσιμο της συζήτησης ότι καταψηφίζουμε το νομοσχέδιο, οριζοντίως και καθέτως.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε, κύριε Δελή.

Τον λόγο τώρα έχει ο κ. Αρβανιτίδης, από το Κίνημα Αλλαγής.

**ΓΕΩΡΓΙΟΣ ΑΡΒΑΝΙΤΙΔΗΣ:** Ευχαριστώ πολύ, κύριε Πρόεδρε.

Προφανώς, σήμερα σε όλη τη συζήτηση πρέπει να καταλάβουμε και να καταλάβουν όσοι τοποθετήθηκαν από τους συναδέλφους της Νέας Δημοκρατίας ότι δεν συζητάμε για την απολιγνιτοποίηση. Αυτά τα έχουμε λύσει από τις προγραμματικές δηλώσεις της Κυβέρνησης, τα έχουμε συζητήσει στο ΕΣΕΚ, τα έχουμε συζητήσει απεριόριστες φορές στα δύο χρόνια σε αυτή τη διαδικασία. Και δεν συζητάμε, βέβαια, ούτε για την κλιματική κρίση ούτε για την «κλιματική κατάρρευση», κατά την προσφιλή σας διατύπωση, κύριε Καιρίδη. Αυτά θα τα συζητήσουμε στον κλιματικό νόμο.

Συζητάμε ένα νομοσχέδιο για το πώς θα διαχειριστούμε, με ποιες δομές, την προσπάθεια ανάταξης της περιοχής και συζητάμε τι θα γίνει με τη γη. Αυτές είναι οι ρυθμίσεις και τίποτα παραπάνω.

Ξεκίνησε ο Πρωθυπουργός, λοιπόν, στην αρχή της θητείας βάζοντας έναν αυθαίρετο στόχο. Φτιάχνει ένα πράσινο περίβλημα σε μια πολιτική που ποια είναι τα επόμενα βήματα; Δουλειές για φυσικό αέριο, επιλογή που θεωρήσαμε ότι αυτό θα λύσει τη μετάβαση στη χώρα. Δύο χρόνια μετά, κατάρρευση. Και το δεύτερο το οποίο αποφάσισε το ΥΠΕΝ είναι με διαρκείς κωλυσιεργίες στους επενδυτές ΑΠΕ και δη τους πολλούς, τους μικρούς επενδυτές ΑΠΕ -όταν εδώ λέγαμε ότι και η εθνική οικονομία έχει ανάγκη από πάρα πολλά μικρά έργα και ήταν έτοιμα- διαρκείς αλλαγές στις αδειοδοτήσεις, έστελναν τις προσπάθειες των ανθρώπων αυτών για επενδύσεις στις καλένδες. Αυτή η φιλοαναπτυξιακή πολιτική της Νέας Δημοκρατίας. Για ποιον λόγο; Ηλεκτρικός χώρος που δεν έφτανε γιατί δεν έχουμε δίκτυα για τους πολλούς για να χωρέσουν οι μεγάλες επενδύσεις. Αυτή είναι η πραγματική αλήθεια και όποιος θέλει να το συζητήσουμε.

Τι κάναμε τόσον καιρό; Ήταν ασυντήρητες οι λιγνιτικές μονάδες, τις κλείνουμε, αλλά άρον άρον το καλοκαίρι με την κατάρρευση την ενεργειακή οδηγούμαστε να τις ξανανοίξουμε, κανείς δεν μπορεί να πει πότε και ποιες θα δουλέψουν. Και στην Πτολεμαΐδα 5, διαρκώς εγκαλούμε ή ζητάμε -συγγνώμη που κάνουμε κι αυτό- από την Κυβέρνηση να μας πει τι σχεδιάζει να κάνει. Φυσικό αέριο; Απορρίμματα; Τι; Ευλόγως, λοιπόν, καθόμαστε κι αναρωτιόμαστε τι είναι αυτό που θέλετε να κάνετε.

Έρχεται το ενεργειακό κόστος, λοιπόν, τα τινάζει όλα στον αέρα. Είμαι από αυτούς που προβλέπουν ότι για πολλά χρόνια ακόμα θα βλέπουμε να καίμε λιγνίτη, παρ’ όλες τις διαβεβαιώσεις ή τους στόχους που έχει η Κυβέρνηση.

Στο νομοσχέδιο, λοιπόν, διαχειριζόμαστε πόρους χωρίς την τοπική κοινωνία. Κάποιος πρέπει να απαντήσει το γιατί. Δεν απαντήθηκε. Το δεύτερο που κάνουμε είναι διευθετούμε τη γη, τα καθαρά κομμάτια στη ΔΕΗ. Σε ποια ΔΕΗ; Το 34% πλέον στο δημόσιο. Γιατί δεν το κάνατε πέντε μήνες πριν; Δεν είναι δώρο αυτό στους ανθρώπους που μπήκαν στο μετοχικό κεφάλαιο με άλλους όρους και τώρα παίρνουν κι ένα μπόνους; Πόσα μπόνους έχετε δώσει στη ΔΕΗ για να μας λέτε εδώ ότι τη σώσατε; Τι να θυμηθώ! Βεβαίως, καλά κάνατε και τη στηρίξατε, αλλά μην εγκαλείτε κιόλας. Είναι εύκολο όταν δίνεις με τον γνωστό κρατικοκαπιταλιστικό τρόπο, διασώζω κάτι πληρώνοντας πολύ. Τι ωραία πράγματα. Αθωωμένη η επιχειρηματικότητα και ό,τι υποχρέωση έχει η ΔΕΗ, που την απαλλάσσουμε, στους πολλούς. Για να δούμε, λοιπόν, ποιος θα πληρώσει;

Αυτά, λοιπόν, τα ζητήματα τα οποία εύλογα προκύπτουν ως ερωτήματα σε κάποιον που θέλει να κάνει καλόπιστη κριτική, πρέπει να τα απαντήσει κάποιος. Γιατί αυτές οι επιλογές; Και σας καταγγέλλουμε ή τουλάχιστον λέμε εδώ δημόσια ότι αντιλαμβανόμαστε ότι κάνετε δουλειές για τους λίγους και υποσχέσεις και ψίχουλα στους πολλούς. Μπορείτε να έρθετε να μας πείτε: Αυτά θα πάνε στους πολλούς, σε αυτά τα μέτρα. Ξεκάθαρα πράγματα. Αυτοί θα συνεργασθούν με τη ΔΕΗ -για να δούμε και ποιοι θα συνεργαστούν κιόλας στα μεγάλα φωτοβολταϊκά- και να δούμε τι συμμετοχή θα έχει το δημόσιο. Είναι ανοικτά ζητήματα. Εκεί, όμως, θα επικαλεστείτε τους κανόνες της αγοράς, στρατηγικούς επενδυτές, υπεραξία στη ΔΕΗ. Πόσες φορές τα έχουμε ακούσει όλα αυτά; Ας σοβαρευτούμε, λοιπόν, ή τουλάχιστον πέστε αυτό θα κάνουμε, πάρτε την ευθύνη και μην έρχεστε εδώ να μας εγκαλείτε ότι δεν καταλαβαίνουμε κιόλας.

(Στο σημείο αυτό κτυπάει το κουδούνι λήξης του χρόνου ομιλίας του κυρίου Βουλευτή)

Θα ήθελα, κύριε Πρόεδρε, λίγο χρόνο -είμαι από αυτούς, ούτως ή άλλως, που δεν τον καταχρώνται- να μιλήσω λίγο για τις τροπολογίες.

Τροπολογία με γενικό αριθμό 1163. Είναι εύλογες οι διατάξεις, τελευταία στιγμή όπως πάντα, τέλος του χρόνου, ερχόμαστε να ρυθμίσουμε θέματα που κατά τα άλλα το επιτελικό κράτος δεν πρόλαβε να ρυθμίσει.

Η τροπολογία με γενικό αριθμό 1164 είναι αρμοδιότητα του Υπουργείου Εργασίας και Κοινωνικών Υποθέσεων. Αντί, λοιπόν, να τροποποιείτε τον οργανισμό του ΟΑΕΔ, υποτίθεται ότι αυτό θα γινόταν συνολικά και όχι με την μέθοδο φασόν, πάλι η ίδια διαδικασία, κοπτοραπτική. Τελευταία στιγμή ρυθμίζουμε ζητήματα.

Και τα δύο αυτά τα θέματα θα τα ψηφίσουμε, αλλά οφείλουμε να πούμε δυο λόγια.

Τροπολογία με γενικό αριθμό 1165. Με το πρώτο άρθρο καταβάλλεται στο νοσηλευτικό, διοικητικό και λοιπό προσωπικό που υπηρετεί στα νοσοκομεία του ΕΣΥ κ.λπ. επίδομα, οικονομική ενίσχυση. Εξαιρείτε τους ανεμβολίαστους. Πρέπει να σταματήσει η επιδοματική πολιτική, κύριε Υπουργέ, και να εισακουστούν τα αιτήματα των υγειονομικών. Χρειάζεται πλήρης αναθεώρηση της μισθολογικής πολιτικής στον τομέα υγείας. Κάντε το.

Ως προς την εξαίρεση των ανεμβολίαστων, θεωρούμε ότι είναι ένα άδικο και δυσανάλογο μέτρο. Διχάζει, τιμωρεί ανθρώπους και δεν φέρνει και αποτελέσματα. Επίσης, σύμφωνα με την ΠΟΕΔΗΝ πρέπει να ενταχθούν στο επίδομα και το προσωπικό που υπηρετεί στα ΕΚΕΨΥΕ και επίσης θα ήταν εύλογο να συμμετέχουν και να συμπεριληφθεί το προσωπικό των ΤΟΜΥ, των υγειονομικών περιφερειών.

Στο άρθρο 4 βέβαια μειώνετε στο μισό την ισχύ του πιστοποιητικού. Με ποια εισήγηση; Την επιστημονική; Και γιατί ίσχυε για έξι μήνες και τώρα ισχύει για τρεις; Το λέω αυτό διότι αυτές οι παλινωδίες είναι που διαμορφώνουν αίσθημα έλλειψης εμπιστοσύνης. Εξαντλείστε τα όρια της πειθούς στον κόσμο. Μεταβάλλετε διαρκώς αυτά που εσείς λέτε. Αν κάποιος ψάξει τις δηλώσεις των τελευταίων δύο χρόνων σχετικά με την πανδημία, νομίζω ότι θα κατανοήσει ότι όλο αυτό δεν αντέχει σε καμμία κριτική.

**ΠΡΟΕΔΡΕΥΩΝ (Απόστολος Αβδελάς):** Κλείστε σας παρακαλώ.

**ΓΕΩΡΓΙΟΣ ΑΡΒΑΝΙΤΙΔΗΣ:** Δύο τροπολογίες. Ούτε ένα λεπτό, κύριε Πρόεδρε.

Την τροπολογία με γενικό αριθμό 1166 για τα ενεργειακά θα την ψηφίσουμε.

Για την τροπολογία με γενικό αριθμό 1167 για τον Μητροπολιτικό Πόλο του Ελληνικού και του Αγίου Κοσμά τι να πω. Πόσες φορές αλλάζουμε πόσα πράγματα. Πότε θα ξεκινήσουμε κανείς δεν μας λέει. Πόσες ειδικές διατάξεις χρειάζεστε; Ο Υφυπουργός παρά τω Πρωθυπουργώ, ο κ. Σκέρτσος, με αφορμή τη φιέστα του Ελληνικού από τον κ. Μητσοτάκη υπολόγισε ότι ως τότε χρειάστηκαν δεκαοκτώ ειδικοί νόμοι, είκοσι τρεις υπουργικές αποφάσεις, πενήντα δύο διοικητικές πράξεις για να ξεκινήσει το έργο. Πέστε μας, πόσες ειδικές διατάξεις έχετε θεσπίσει εσείς που λέγατε ότι σε μια βδομάδα θα ξεκινήσει το έργο και οι μπουλντόζες στο Ελληνικό.

Ας σοβαρευτούμε, κύριε Υπουργέ. Αντιλαμβάνομαι ότι κάνετε τα πάντα και προσπαθείτε, αλλά όχι κάθε φορά στα αδιέξοδα που έρχεστε να εγκαλείτε εμάς. Βελτιωθείτε, προσπαθήστε, ανεβάστε τους ρυθμούς και πετύχετε αποτελέσματα.

Από προθέσεις σε αυτή τη χώρα οι πολίτες έχουν χορτάσει.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Τον λόγο έχει η κ. Πέρκα.

**ΘΕΟΠΙΣΤΗ (ΠΕΤΗ) ΠΕΡΚΑ:** Κύριε Πρόεδρε, νομίζω ότι δικαιούμαι να μιλήσω λίγο παραπάνω και γιατί είμαι εισηγήτρια του νομοσχεδίου και πολλές μέρες σύντομα κιόλας, πολύ συνεπτυγμένα, συμμετείχα στις επιτροπές, αλλά και γιατί κατάγομαι και εκπροσωπώ τον κόσμο της Φλώρινας που με τίμησε.

Ξεκινώ, λοιπόν, γιατί σήμερα πραγματικά -θα το πω με μια λαϊκή έκφραση- μας τρελάνατε. Πραγματικά όμως. Και αρχίζω. Πρώτον, είπε ο κ. Καιρίδης: «Είναι ταξική η κλιματική κρίση» ή «δεν πρέπει όλοι μαζί να συμφωνήσουμε για την κλιματική κρίση»;

Ακούστε λίγο τώρα. Είναι η πρόκληση του 21ου αιώνα. Αν τη βάλουμε εκτός πολιτικής, θα πρέπει να πούμε ότι δεν έχει σημασία πώς μετακινούμαστε, ποιο είναι το επιχειρηματικό μοντέλο, ποια είναι η προτεραιότητα στις φυσικές καταστροφές, τι γίνεται με τους κλιματικούς πρόσφυγες. Είναι πολιτικότατο. Είναι πολιτική η διαφοροποίηση και σας το είπα και στις επιτροπές.

Υπάρχει πολιτική διαφοροποίησης στην παγκόσμια πολιτική σκηνή στο πώς αντιλαμβανόμαστε και πώς αντιμετωπίζουμε την κλιματική κρίση. Δεν την καταργούμε την ταξική πάλη, δυστυχώς.

Θα παρομοιάσω αυτόν τον μετασχηματισμό που λέγεται «πράσινη μετάβαση» με τη Βιομηχανική Επανάσταση. Αν πούμε ότι η Βιομηχανική Επανάσταση ήταν εκτός πολιτικής, κάνουμε τεράστιο λάθος. Τότε διαμορφώθηκαν οι πολιτικοί πόλοι στην παγκόσμια πολιτική σκέψη: Μαρξ, Άνταμ Σμιθ, Ρικάρντο από τη Βιομηχανική Επανάσταση. Τώρα θα πούμε ότι η πράσινη μετάβαση απλώς θα γίνει και είμαστε όλοι μαζί; Δεν είμαστε όλοι μαζί.

Για αυτό επί της αρχής, κύριε Υπουργέ, δεν ψηφίζουμε το νομοσχέδιο, γιατί πάει ακριβώς σε αυτό το μοντέλο που μας έφερε εδώ, γιατί η αποπολιτικοποίηση της κλιματικής καταστροφής και του τρόπου που γινόταν η παραγωγή, το μοντέλο, ο νεοφιλελευθερισμός μας έφερε σε αυτή την κατάσταση.

Η αποπολιτικοποίηση, λοιπόν, της κλιματικής καταστροφής ευθύνεται για το σημείο που είμαστε σήμερα. Νομίζω ότι αυτό είναι καθαρό, για να μην πω παραδείγματα άλλα. Φτάνει. Πολιτικό το θέμα είναι, λοιπόν.

Άρα το ερώτημα το σωστό δεν είναι αν έχουμε κλιματική κρίση και αν θέλουμε απολιγνιτοποίηση.

Και χθες, κύριε Κωνσταντινίδη, θέλαμε. Αυτό είπε και ο Αλέξης Τσίπρας. Είναι πώς, με ποιον τρόπο, ποιος θα μείνει πίσω, πώς θα γίνει το νέο παραγωγικό μοντέλο, αν θα είναι δυο-τρεις μεγάλες επενδύσεις ή αν θα είναι οι τοπικές κοινωνίες και όλα αυτά που αναλύσαμε όλες αυτές τις μέρες στις επιτροπές. Αυτό είναι το διακύβευμα.

Πάμε, λοιπόν, σε αυτό το νομοσχέδιο και πριν από όλα να κάνω και μια παρατήρηση. Απογοητεύτηκα για δεύτερη φορά σήμερα. Τόσο ανενημέρωτοι είστε και δεν μας ακούτε; Τι συγκρίνετε; Μας είπε ο κύριος Υπουργός ότι δεν έγινε κουβέντα, δεν είχαμε πλάνο κ.λπ.. Η κουβέντα για την απολιγνιτοποίηση με το Ταμείο της Δίκαιης Μετάβασης ξεκίνησε το 2019 στην Ευρωπαϊκή Ένωση. Το 2021 έγινε το Ταμείο Δίκαιης Μετάβασης. Έπρεπε ο ΣΥΡΙΖΑ το 2016, 2017, 2018 να σκεφτεί; Θέλετε να μας πείτε ότι εσείς κάνατε το ταμείο;

Θα σας απαντήσω τι έκανε παρ’ όλα αυτά. Τα έχουμε πει, αλλά θα τα επαναλάβω μήπως τα εμπεδώσετε. Συγκρίνετε το ταμείο, το πρώτο εθνικό Ταμείο Δίκαιης Μετάβασης -και αυτό έχει σημασία και συμβολική- που είχε 60 εκατομμύρια, που απευθυνόταν σε συγκεκριμένες περιοχές, που το έκανε η κυβέρνηση του ΣΥΡΙΖΑ, όταν είχε ορίζοντα απολιγνιτοποίησης δεκαπενταετίας. Αυτοί ήταν οι στόχοι τότε. Αυτούς ακολουθούσαμε. Τώρα, βεβαίως, συμφωνούμε με πιο φιλόδοξους. Εμείς στην Ευρώπη παλεύουμε το 65% αντί για το 55% και εσείς στην Ευρώπη παλεύετε να μπει και η αποθήκευση του άνθρακα και του φυσικού αερίου. Αυτό παλεύετε. Τα μαθαίνουμε. Αυτά γίνονται. Και έρχεστε στη χώρα και κάνετε μονάδες φυσικού αερίου.

Και με απογοήτευσαν ιδιαιτέρως οι Βουλευτές της Νέας Δημοκρατίας στη δυτική Μακεδονία. Πολύ χαμηλές φιλοδοξίες έχουν. Εγώ λέω ότι θέλω κέντρο καινοτομίας. Εγώ θέλω όταν κόβεται η τηλεθέρμανση στη Φλώρινα, να βγουν όλοι επάνω, έξω και να πουν είναι state of the art αυτό. Γελάει η Ευρώπη. Φυσικό αέριο στα σπίτια το οποίο δεν χρηματοδοτείται από τα ευρωπαϊκά ταμεία, άρα από τους εθνικούς πόρους που λείπουν από αλλού. Σοβαρά;

Ένας Βουλευτής μας είπε: «Συνέχεια λειτουργίας του λιγνίτη», ο άλλος μας κατηγόρησε ότι κλείσαμε τον λιγνίτη. Θα μας τρελάνετε. Αλήθεια μας τρελάνατε. Αποφασίστε. Ξεκάθαρα. Πόσες φορές πρέπει να το πούμε; Είμαστε με την πράσινη μετάβαση. Αναγνωρίσαμε την κλιματική κρίση και, μάλιστα, τη χρεώνουμε στο νεοφιλελεύθερο μοντέλο παραγωγής, διακίνησης, διανομής κ.λπ.. Αυτή η αποπολιτικοποίηση μας έφερε εδώ.

Και πάμε τώρα στην επόμενη μέρα: Είναι πολύ βαρύς ανασχηματισμός και, κύριε Υπουργέ, πραγματικά έχετε πάρει καυτή πατάτα και την έχετε πάρει και πολύ αργά. Δυόμιση χρόνια έκανε μια εξαγγελία ο Πρωθυπουργός, δεν διαπραγματεύτηκε ούτε καν. Για τους σπόρους δεν θέλω να μιλήσω ξανά. Τα είπαμε και τα ξαναείπαμε. Πείτε 15 δισεκατομμύρια. Αν έχετε τόσα λεφτά, δώστε λίγα στους ανέργους. Πεθαίνει ο κόσμος. Είναι ξαφνικός θάνατος για την περιοχή. Πότε θα το καταλάβετε; Θα παγώσετε τουλάχιστον τα χρέη των ανθρώπων που δεν μπορούν να πληρώσουν και θα τους πάρουν το σπίτι; Είναι ξαφνικός θάνατος.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

**ΠΡΟΕΔΡΕΥΩΝ (Απόστολος Αβδελάς):** Ολοκληρώστε, παρακαλώ.

**ΘΕΟΠΙΣΤΗ (ΠΕΤΗ) ΠΕΡΚΑ:** Όχι, δεν ολοκληρώνω, κύριε Πρόεδρε,. Με συγχωρείτε. Είπαμε. Έχω πάρα πολλούς λόγους.

Αναφέρθηκαν, δηλαδή, και τόσοι αδιάβαστοι: «Πουλήστε τις μονάδες» και «γιατί τις πουλήσατε, αφού εσείς δεν είστε..» Καλά, δεν ξέρετε την υπόθεση anti- trust. Την ξέρετε την υπόθεση anti- trust από το 2003 που έγινε καταγγελία; Αυτό δεν έγινε ούτε με μνημόνιο ούτε με τίποτα, γιατί η ΔΕΗ είχε την προνομιακή σχέση με τους λιγνίτες και έπρεπε να ισορροπήσει η αγορά και το 2008 έγινε καταγγελία και επιδικάστηκε το 2018. Δεν ντρέπεστε; Είναι χειρότερο.

**ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ:** Σήμερα δεν ισχύει αυτό;

**ΘΕΟΠΙΣΤΗ (ΠΕΤΗ) ΠΕΡΚΑ:** Το βολέψατε εσείς σε προηγούμενο νομοσχέδιο. Αν είστε αδιάβαστος. Το δικαιολογώ.

**ΠΡΟΕΔΡΕΥΩΝ (Απόστολος Αβδελάς):** Όχι διάλογο, κύριε Κωνσταντινίδη. Σας παρακαλώ.

**ΘΕΟΠΙΣΤΗ (ΠΕΤΗ) ΠΕΡΚΑ:** Κύριε Πρόεδρε, με συγχωρείτε. Δώδεκα λεπτά μίλησε ο κ. Κωνσταντινίδης, επειδή είναι από την Κοζάνη. Να μιλήσω και εγώ.

**ΠΡΟΕΔΡΕΥΩΝ (Απόστολος Αβδελάς):** Έχετε δίκιο.

**ΘΕΟΠΙΣΤΗ (ΠΕΤΗ) ΠΕΡΚΑ:** Τη «μικρή» ΔΕΗ εσείς την κάνατε.

Όμως, εγώ κατάλαβα -και αυτό είναι τραγικό για τη χώρα, όχι για εμάς, εμείς γελάμε- ότι για όλα φταίει ο ΣΥΡΙΖΑ στη χώρα, ότι ήρθαν τα μνημόνια που επέβαλαν το ένα, ότι καταστράφηκε η οικονομία κ.λπ.. Δεν πάμε έτσι μπροστά. Δεν εξυπηρετούμε τον τόπο. Μπορείτε να το καταλάβετε αυτό;

Υπήρξε ένας Φουκουγιάμα, ο οποίος ξέρετε τι είπε; Έκανε ένα βιβλίο κάποια στιγμή που είπε ότι η ιστορία τελείωσε το 1992 και δεν υπάρχει και ταξική πάλη και δεν υπάρχει και πρόβλημα ούτε πόλεμοι, τελειώσαμε. Ωραία. Και μετά έγινε μια σύνοδος και αποφασίσαμε ότι έχουμε κλιματική κρίση και πάει και το βιβλίο του και πάνε όλα.

Κύριε Υπουργέ, οι συνεδριάσεις της συντονιστικής επιτροπής δεν είναι διαβούλευση. Τις παρακολουθώ όλες. Και όταν αργούσαν να αναρτήσουν κάτι, κάναμε παρέμβαση.

Για τα ΕΣΔΙΜ, λοιπόν, από τον Ιούνιο έχει τελειώσει η διαβούλευση. Κάναμε ερώτηση και τώρα πριν από λίγες μέρες τον Νοέμβρη αναρτήθηκαν. Δεν είναι διαβούλευση. Ζητούσαμε να παρουσιαστούν στην Επιτροπή Παραγωγής και Εμπορίου. Συζητάμε σήμερα την απολιγνιτοποίηση, που ουσιαστικά συζητάμε το μοντέλο απολιγνιτοποίησης, και δεν ήρθε στη Βουλή. Μας το είχε πει ο πρόεδρος της επιτροπής μια βεβαίωση να έρθουν. Να βοηθήσουμε θέλουμε. Θέλουμε να βοηθήσουμε τον τόπο. Θέλουμε να βοηθήσουμε τις περιοχές.

Διαβούλευση, επίσης, δεν είναι ένα ερωτηματολόγιο που δίνουν οι περιφερειακές αρχές σε όποιον θέλουν και συμπληρώνεται. Είδα τις ημερομηνίες. Τα έχω παρακολουθήσει όλα. Ούτε είναι διαβούλευση να μπαίνει ο πολίτης σε ένα site που είναι αναρτημένα όλα αυτά -εγώ μπαίνω- για να λέει την άποψή του. Δεν είναι αυτό διαβούλευση ούτε εμπλοκή της κοινωνίας.

Είπατε ότι θα συμμετέχουμε στις επιτροπές παρακολούθησης. Αυτό είναι υποχρεωτικό από τον κανονισμό κοινών διατάξεων των ταμείων. Τι μας λέτε; Είναι υποχρεωτικό. Είπατε ότι ενισχύεται η συμμετοχή της τοπικής αυτοδιοίκησης επειδή ένας υπάλληλος του ΠΕΠ θα ασχολείται με το ΚΔΑΜ. Αλήθεια; Δεν συμμετέχουν καν οι ενεργειακοί δήμοι ούτε στη συντονιστική επιτροπή. Οι αντιδράσεις της τοπικής κοινωνίας, βεβαίως, αντιμετωπίζονται με ΜΑΤ.

Να πω, όμως, λίγο για το Παρατηρητήριο. Το κάνατε αυτοτελές τμήμα, το πήγατε από εδώ, το πήγατε από εκεί στη δημόσια διοίκηση. Ο ΙΟΒΕ είχε κάνει ολόκληρη παρουσίαση με οργανόγραμμα, αρμοδιότητες κ.λπ.. Δεν τις έχετε δει; Στις ημερίδες συμμετείχε ο κ. Μουσουρούλης. Είχαν συμφωνήσει όλοι. Οι τοπικοί φορείς μιλούσαν για ανεξάρτητο όργανο κ.λπ.. Ούτε αυτό είναι ελάχιστο. Μου κάνει εντύπωση ένα Παρατηρητήριο να παρακολουθεί και έχουν γίνει ημερίδες, συμφώνησαν όλοι.

Είπατε ότι θα ενισχυθεί το προσωπικό των ΟΤΑ, επειδή προσλαμβάνετε στη «Μετάβαση Α.Ε.» να βοηθήσει τους ΟΤΑ. Πάρτε υπαλλήλους στους ΟΤΑ. Έχει διευθύνσεις.

Για τα εδάφη μας είπατε ότι υπάρχει έκθεση αποτίμησης. Προς το παρόν δεν υπάρχει. Δηλαδή, νομοθετούμε και δεν ξέρουμε τι υπάρχει; Ποια είναι η αξία των εδαφών; Ποια είναι το κόστος των αποκαταστάσεων; Λευκό χαρτί. Δηλαδή, μας ζητάτε σήμερα -πείτε ότι θέλουμε να το ψηφίσουμε, εσείς που θα το ψηφίσετε- λευκή επιταγή. Η έδρα της «ΜΕΤΑΒΑΣΗΣ Α.Ε.» πού θα είναι; Στην Αθήνα. Εδώ γίνονται τα κονέ.

Και κάτι θέλω να πω τελευταίο για τις κρατικές ενισχύσεις. Τα είπαμε αναλυτικά, αλλά θέλω να το πω και αυτό. Μας λέτε ότι δίνονται πολλές κρατικές ενισχύσεις στη δυτική Μακεδονία, στις επιχειρήσεις κ.λπ..

Ποια είναι η αλήθεια, κύριε Υπουργέ; Ότι αυτό οφείλεται στο γεγονός ότι λόγω της δεκαετούς οικονομικής κρίσης, για την οποία προφανώς έφταιγε ο ΣΥΡΙΖΑ, κύριε Κωνσταντινίδη, που μπήκαμε στα μνημόνια;

**ΠΡΟΕΔΡΕΥΩΝ (Απόστολος Αβδελάς):** Μην κάνετε διάλογο σας παρακαλώ.

**ΘΕΟΠΙΣΤΗ (ΠΕΤΗ) ΠΕΡΚΑ:** Σε αυτή τη χώρα την πλούσια καταφέρατε να φέρετε τη χώρα στα μνημόνια; Το κατά κεφαλήν ΑΕΠ στην περιφέρεια της χώρας μειώθηκε κάτω από τον μέσο όρο της ΕΕ.

Επομένως όλες οι περιφέρειες της χώρας θα έχουν κρατικές ενισχύσεις αρκετά ψηλές. Άλλαξε η Ευρώπη για όλες τις περιφέρειές της.

Ποιο είναι το αποτέλεσμα; Οι λιγνιτικές περιοχές έχουν 10% επάνω σε ενίσχυση. Αυτό είναι, τέλος!

**ΠΡΟΕΔΡΕΥΩΝ (Απόστολος Αβδελάς):** Και κλείστε, σας παρακαλώ, κυρία Πέρκα.

**ΘΕΟΠΙΣΤΗ (ΠΕΤΗ) ΠΕΡΚΑ:** Παρακαλώ, κύριε Πρόεδρε!

**ΠΡΟΕΔΡΕΥΩΝ (Απόστολος Αβδελάς):** Εγώ σας παρακαλώ!

**ΘΕΟΠΙΣΤΗ (ΠΕΤΗ) ΠΕΡΚΑ:** Ο κ. Γεωργιάδης παραδέχτηκε ότι είμαστε χαμηλά στην κατανομή των πόρων, άλλα, λέει, κοιτάμε τη συνολική εικόνα δηλαδή για χρήματα που θα πήγαιναν έτσι και αλλιώς στην περιφέρεια, ΠΕΠ, τομεακά. Αυτά τα μετράμε, ωραία. Παραδέχτηκε ότι χάθηκε χρόνος, αλλά έφταιγε ο ΣΥΡΙΖΑ. Έκανε το λάθος ο ΣΥΡΙΖΑ αυτή τη χώρα να την κυβερνήσει τεσσεράμισι χρόνια. Αυτό ήταν το λάθος. Έτσι καταστράφηκε η χώρα. Έτσι έγιναν όλα τα κακά.

Σήμερα, αγαπητοί συνάδελφοι, σας έχω στείλει κάτι βιντεάκια, γιατί μας έδειξε ο Υπουργός κάτι φωτογραφίες, με τα λιγνιτορυχεία της Βεύης και της Αχλάδας. Έχει ενδιαφέρον να τα δείτε. Τη μονοκαλλιέργεια του λιγνίτη, που πλήρωσε πολύ ακριβά η δυτική Μακεδονία και η Μεγαλόπολη, δεν την υποστηρίζουμε. Όχι, δεν την υποστηρίζουμε διότι η καταστροφή είναι ορατή πια. Αλλά θέλει ένα άλλο μοντέλο παραγωγικό. Θέλει εμπλοκή της κοινωνίας. Θέλει συνδιαμόρφωση, μια άλλη πολιτική, την οποία δυστυχώς δεν μπορείτε να την κάνετε και φαίνεται από αυτό το νομοσχέδιο.

Δεν είχατε το θάρρος να βάλετε σε αυτά τα όργανα που θα διοικήσουν τη μετάβαση εκπροσώπους των δήμων και των περιφερειών που είναι της δικής σας πολιτικής παράταξης. Πού να ήταν και του ΣΥΡΙΖΑ, δηλαδή! Είναι τρομερό!

**ΠΡΟΕΔΡΕΥΩΝ (Απόστολος Αβδελάς):** Κυρία Πέρκα, μην κάνετε κατάχρηση της καλοσύνης μου. Είκοσι λεπτά μιλήσατε στην πρωτολογία σας.

**ΘΕΟΠΙΣΤΗ (ΠΕΤΗ) ΠΕΡΚΑ:** Τελειώνω, κύριε Πρόεδρε, λέγοντας κάνετε τουλάχιστον σωστά τις κινήσεις. Στείλατε τα εδαφικά σχέδια στην Ευρωπαϊκή Ένωση, στην επιτροπή, τα οποία δεν συνάδουν με αυτό το νομοσχέδιο που φέρνετε. Το έχετε δει αυτό; Δεν συνάδουν, δεν έχουν καμμία σχέση, έχουν διαφορές. Και έτσι έχουμε χάσει και πόρους για τα αδρανή κεφάλαια. Πήγαινε η χώρα για το Ταμείο Ανάκαμψης και έβαζε νέα έργα φυσικού αερίου και έλεγε η Ευρώπη αδρανή κεφάλαια. Και πείτε στις λιγνιτικές περιοχές ότι σε λίγα χρόνια θα ξαναπεράσουν το ίδιο σοκ, πάλι μετασχηματισμό γιατί προωθείτε έργα φυσικού αερίου.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε. Αν δεν θέλετε να σεβαστείτε εμένα, σεβαστείτε τον θεσμό, σεβαστείτε τους κανονισμούς.

**ΘΕΟΠΙΣΤΗ (ΠΕΤΗ) ΠΕΡΚΑ:** Κύριε Πρόεδρε, ο κ. Κωνσταντινίδης μίλησε δεκαπέντε λεπτά.

**ΠΡΟΕΔΡΕΥΩΝ (Απόστολος Αβδελάς):** Ο κ. Κωνσταντινίδης όμως μίλησε μία φορά. Εσείς μιλήσατε και είκοσι λεπτά στην πρωτολογία σας.

**ΘΕΟΠΙΣΤΗ (ΠΕΤΗ) ΠΕΡΚΑ:** Ναι, αλλά είμαι εισηγήτρια.

**ΠΡΟΕΔΡΕΥΩΝ (Απόστολος Αβδελάς):** Ναι, είστε εισηγήτρια, αλλά υπάρχουν και χρόνοι.

Τον λόγο έχει ο κ. Δημήτριος Καιρίδης ειδικός αγορητής από τη Νέα Δημοκρατία.

**ΔΗΜΗΤΡΙΟΣ ΚΑΙΡΙΔΗΣ:** Κύριε Πρόεδρε, θα σας είμαι ειλικρινής. Εμένα δεν με πειράζει η υπέρβαση του χρόνου όταν έχει να ειπωθεί κάτι ουσιαστικό. Αυτό που με ενοχλεί είναι η επανάληψη των ίδιων και των ίδιων και η αφασία που επέδειξαν κάποιοι συνομιλητές μας σε αυτές τις τέσσερις μέρες που συζητάμε το νομοσχέδιο, θα επανέλθω σε αυτό.

Επιτρέψτε μου να απαντήσω σε δύο-τρία σημεία πολύ γρήγορα στην εισηγήτρια της μείζονος Αντιπολίτευσης. Ως προς τα μνημόνια μία φράση μόνο. Είναι μια δύσκολη συζήτηση αυτή. Εγώ θα αντιπαρέλθω το γεγονός ότι τα μισά στελέχη του ΣΥΡΙΖΑ προέρχονται από την παράταξη που το 2010 υπέγραψε το μνημόνιο. Θα αντιπαρέλθω και το γεγονός ότι ο ΣΥΡΙΖΑ υπέγραψε ένα τρίτο μνημόνιο που συμπεριελάμβανε και το πρώτο και το δεύτερο.

Θα πω τούτο: Πού ήταν ο ΣΥΡΙΖΑ στον δημοσιονομικό εκτροχιασμό που προηγήθηκε του 2010; Ήταν η δύναμη ανάσχεσης του εκτροχιασμού ή επιτάχυνσής του; Όταν οι παλιοί έδιναν ένα ο ΣΥΡΙΖΑ έλεγε να μην το δώσουμε ή να δώσουμε πέντε; Ο ΣΥΡΙΖΑ ήθελε τη χρεοκοπία της χώρας όχι το 2010, αλλά το 2005, το 2000 πιο πριν αν γινόταν. Άρα δεν είναι αθώος του αίματος μόνο και μόνο επειδή κάποιοι από αυτούς δεν είχαν κυβερνήσει. Πολλοί από αυτούς είχαν κυβερνήσει και έχουν ευθύνες. Αλλά και αυτοί που δεν είχαν κυβερνήσει μέχρι το 2015 δεν έχουν ευθύνες με αυτά που λέγανε; Είναι μόνο στις κυβερνήσεις; Δεν ανήκει συνολικά στο πολιτικό σύστημα, στους δημοσιογράφους, στους εκτός πολιτικής, σε όλους αυτούς που μας οδήγησαν στο 2010; Αν είναι λοιπόν να την κάνουμε αυτή την κουβέντα, να την κάνουμε ουσιαστικά, να την κάνουμε σε βάθος χωρίς απλουστεύσεις και ευκολίες.

**ΙΩΑΝΝΗΣ ΔΕΛΗΣ:** Όλοι μαζί τα φάγαμε!

**ΔΗΜΗΤΡΙΟΣ ΚΑΙΡΙΔΗΣ:** Από κει και πέρα ως προς τη μετάβαση προφανώς είναι ζήτημα πολιτικής. Προφανώς κανείς δεν αρνείται την πολιτική και εγώ πρώτος. Αλλά άλλο αυτό κι άλλο η αμφισβήτηση των επιστημονικών δεδομένων για την κλιματική κατάρρευση. Διότι εδώ ακούσαμε τρέλες από διάφορες πολιτικές πλευρές.

Και να συμφωνήσουμε για τον νεοφιλελευθερισμό. Πού τον είδε τον νεοφιλελευθερισμό, αυτή την καραμέλα τη διαρκή; Στην Ευρώπη να θυμίσουμε το μισό ΑΕΠ των ευρωπαϊκών χωρών αναδιανέμεται από το κράτος. Περίπου το 50% είναι η συμμετοχή του κράτους μέσω του κρατικού προϋπολογισμού και των ασφαλιστικών ταμείων, το ίδιο και στη χώρα μας, το μισό. Η Ευρώπη έχει τη μεγαλύτερη κοινωνική δαπάνη στον κόσμο, τόση όσο όλος ο υπόλοιπος κόσμος μαζί. Τα πεντακόσια εκατομμύρια των ευρωπαίων ξοδεύουν για κοινωνική προστασία και αλληλεγγύη όσο η υπόλοιπη ανθρωπότητα μαζί. Είναι δυνατόν να συζητάμε σε αυτή την Ευρώπη για νεοφιλελευθερισμό με μια κρατική παρέμβαση τεράστια, η οποία αυξήθηκε ακόμη περισσότερο επί πανδημίας και με τη δική μας Κυβέρνηση με τα 43 δισεκατομμύρια; Έλεος πια με αυτή την τεμπελιά! Τεμπελιά και οκνηρία πνευματική, έλλειψη επιχειρημάτων, διαρκές αναμάσημα λιωμένης καραμέλας.

Και να συμφωνήσουμε και σε κάτι άλλο. Κακός, κάκιστος ο νεοφιλελευθερισμός, όπως μας λέει η Αντιπολίτευση, αλλά ακόμη χειρότερος ο κρατικός σχεδιασμός, για να μην μπερδευόμαστε εδώ, και στο ζήτημα του περιβάλλοντος. Διότι κατάφερε το ανήκουστο ο κρατικός σχεδιασμός να μην έχουμε ούτε προστασία του περιβάλλοντος ούτε ευημερία. Δηλαδή και φτωχοποίηση και κακό περιβάλλον. Τα εγκλήματα τα περιβαλλοντολογικά της Σοβιετικής Ένωσης είναι πασίγνωστα. Λίμνες αποξηράθηκαν ολόκληρες, εξαφανίστηκαν, όπως η Αράλη στο μέσον της Σιβηρίας. Είναι γνωστά αυτά. Για να μην πω για ολόκληρες περιοχές, οι οποίες είναι μέχρι σήμερα μολυσμένες και δεν κατοικούνται, για να μην πω για το Τσερνομπίλ. Δηλαδή εδώ είναι γνωστά όλα αυτά.

Το θέμα δεν είναι αυτό. Το θέμα το πολιτικό, το μείζον, στο οποίο πρέπει να τοποθετηθούν όλες οι πολιτικές δυνάμεις -και σήμερα αυτά καταγράφονται για τον ιστορικό του μέλλοντος και είναι σημαντικό- είναι αν μπορούμε να συνδυάσουμε την ευημερία με τη μετάβαση. Σκέτη η μετάβαση δεν αρκεί. Το να γίνουμε όλοι φτωχοί και να ζούμε με κεριά αυτό είναι το εύκολο. Το θέμα είναι να διατηρήσουμε το βιοτικό μας επίπεδο και να το αυξήσουμε ει δυνατόν, προστατεύοντας παράλληλα το περιβάλλον. Να έχουμε μια φιλική προς το περιβάλλον καπιταλιστική ευημερία.

Εμείς πιστεύουμε ως Νέα Δημοκρατία ότι αυτό είναι εφικτό με τη χρήση των αγορών, με τη χρήση της έξυπνης κρατικής παρέμβασης και με τη χρήση της τεχνολογίας. Υπάρχουν κάποιοι φονταμενταλιστές που θεωρούν ότι είναι αδύνατον. Υπάρχουν αυτοί. Υπάρχουν κάποιοι οι οποίοι αρνούνται τα γεγονότα και τα επιστημονικά δεδομένα.

Εμείς δεχόμαστε τα επιστημονικά δεδομένα, τα θεωρούμε δεδομένα, δεν αμφισβητούμε την επιστήμη, που μας λέει ότι η θερμοκρασία ανεβαίνει και είναι πάρα πολύ επικίνδυνο και η Ελλάδα θα πληγεί περισσότερο από τις υπόλοιπες ευρωπαϊκές χώρες. Αλλά πιστεύουμε ότι με έναν έξυπνο συνδυασμό αγορών, τεχνολογίας και κρατικής παρέμβασης μπορούμε να προχωρήσουμε μπροστά και να εξασφαλίσουμε και ευημερία, καλύτερη ευημερία. Και βεβαίως αυτό είναι η πολιτική, η πολιτική μας πρόταση, την οποία έχουμε καταθέσει ξεκάθαρα και για την οποία θα κριθούμε.

Δεν σας κρύβω ότι εκπλήσσομαι με τον διάλογο ο οποίος προηγήθηκε σε μεγάλο βαθμό. Δεν αφορά όλους τους συναδέλφους, αλλά πολλούς από αυτούς, οι οποίοι πώς τον εννοούν αυτόν το διάλογο; Να έρχονται εδώ επί τέσσερις μέρες, στην πρώτη συνεδρίαση, στην τρίτη συνεδρίαση, στην τέταρτη συνεδρίαση της Επιτροπής και εδώ στην Ολομέλεια και να λένε τα ίδια πράγματα; Τα ίδια πράγματα; Παράλληλοι μονόλογοι χωρίς να ακούω τις απαντήσεις;

Εγώ έκανα μια προσπάθεια, και δείτε το και από τα Πρακτικά, έκανα διαφορετικές ομιλίες. Προσάρμοσα ανάλογα σε αυτά που ειπώθηκαν για να απαντήσω. Εσείς πήρατε το ίδιο τσιτάτο και μου το επαναλάβατε τρεις φορές. Κι όχι μόνον αυτό. Πήρατε τα ενημερωτικά σημειώματα, για να είμαστε ειλικρινείς τώρα -τέτοια τεμπελιά και οκνηρία- των εισηγητών σας και τα επαναλάβατε όλοι εις δεκαπλούν! Τα ίδια και τα ίδια χωρίς καμμία συμβολή στον διάλογο. Διότι έρχεστε εδώ και επαίρεστε και γκρινιάζετε γιατί δεν γίνεται διαβούλευση, γιατί δεν γίνεται διάλογος, διαρρηγνύετε τα ιμάτιά σας και πώς τον εννοείτε αυτόν το διάλογο; Να ακούσουμε τα ίδια και τα ίδια χωρίς να ακούτε τον συνομιλητή; Με ποιον συνομιλείτε; Με το υπερπέραν ή με την ιστορία, έχετε την ψευδαίσθηση κάποιοι από εσάς;

**ΠΡΟΕΔΡΕΥΩΝ (Απόστολος Αβδελάς):** Ωραία, κλείστε σιγά-σιγά, σας παρακαλώ.

**ΔΗΜΗΤΡΙΟΣ ΚΑΙΡΙΔΗΣ:** Κύριε Πρόεδρε, δεν θα κλείσω. Έχω να πω, με συγχωρείτε.

Δεν θεωρώ ότι είναι ψυχιατρική διαταραχή. Θεωρώ ότι είναι τεμπελιά, ότι δεν έχετε επιχειρήματα και αντί να έρθετε να κάνετε εδώ μια εμπλοκή με τον συνομιλητή και να απαντήσετε, να καταλάβετε τι σας λέει ο άλλος επαναλαμβάνετε μονότονα το ίδιο πράγμα.

Και μας λέτε ότι δεν υπήρξε διαβούλευση. Με συγχωρείτε, αλλά η κ. Τελιγιορίδου από την Καστοριά, που μας είπε ότι είχε πόσες συνομιλίες με τον κ. Μουσουρούλη, πόση διαβούλευση έκανε η ίδια; Το ομολογεί. Δεν της άρεσαν οι απαντήσεις, αλλά συνομιλίες υπήρξαν, αποκαλύπτεται, λανθάνουσα γλώσσα λέγει την αλήθεια. Λοιπόν αυτά προς την κ. Τελιγιορίδου.

Ακούσαμε ότι ο λιγνίτης είναι καθαρός; Μα, σοβαρά στην ελληνική Βουλή το 2021 λέγονται αυτά για το πιο ρυπογόνο από τα ορυκτά καύσιμα; Κοροϊδεύουμε τις τοπικές κοινωνίες στα μούτρα τους; Ούτε το φυσικό αέριο είναι καθαρό, ακόμα περισσότερο το πετρέλαιο, ακόμα περισσότερο το μαζούτ, ακόμα περισσότερο ο άνθρακας, ακόμα περισσότερο ο λιγνίτης, ακόμα περισσότερο ο ελληνικός λιγνίτης. Αυτά είναι τα δεδομένα τα επιστημονικά, για να μην κοροϊδευόμαστε.

Είναι πλούτος; Τριακόσια δισεκατομμύρια μας είπαν. Και ήρθε μετά και ο αρχηγός του κόμματός σας να μας το επαναλάβει, τη στιγμή που η χρήση του λιγνίτη προκαλεί ζημιά στη ΔΕΗ κάθε χρόνο μισό δισεκατομμύριο και που όταν πήγαμε να δώσουμε αυτόν τον πλούτο δεν βρέθηκε κανένας αγοραστής να το πάρει; Μα, δεν ακούτε; Σας τα είπαμε στην πρώτη συνεδρίαση, τα επαναλάβατε και πάλι στην τρίτη. Σας τα είπαμε στην τρίτη, τα επαναλάβατε και πάλι στην τέταρτη. Σας τα είπαμε στην τέταρτη και ήρθατε εδώ και μας τα είπατε στην Ολομέλεια. Και μας τα είπε μετά και ο αρχηγός σας. Έλεος!

Υπάρχει, λέει, τεχνολογία δέσμευσης του άνθρακα; Μα δεν ακούτε τι σας είπα; Ότι σε αυτές τις μεγάλες κλίμακες δεν υπάρχει τέτοια τεχνολογία σήμερα συμφέρουσα, που να μπορεί να δεσμεύσει τον άνθρακα που εκλύει η καύση του λιγνίτη στην Πτολεμαΐδα, στην Καρδιά, στη Μεγαλόπολη. Δεν υπάρχει. Και όταν βρίσκεται σε αδιέξοδο, έρχεται ο αρχηγός σας -άλλου κόμματος αυτός- να μας θυμίσει το παρελθόν του. Πάμε να το ξεχάσουμε και δεν μας αφήνει. Να κάνουμε ρήξη, λέει, με την Ευρωπαϊκή Ένωση. Αυτή είναι η λύση. Μας θύμισε το 2015. Η ρήξη. Να το ξαναθυμηθούμε, αντί να μιλήσουμε σοβαρά, να πάμε ένα βήμα παραπάνω στην κουβέντα μας, να πούμε ότι το σύστημα τιμολόγησης των δικαιωμάτων ρύπων είναι προβληματικό.

Να πάμε τώρα την κουβέντα λίγο σε βάθος, για να μη λέμε ευκολίες. Διότι, αντί, κύριε Πρόεδρε, να τιμολογούμε την κατανάλωση, τιμολογούμε μόνο την παραγωγή, με αποτέλεσμα να πληρώνει ο Έλληνας, να πληρώνει η ΔΕΗ τα δικαιώματα ρύπων, αλλά όταν εισάγουμε ένα προϊόν από την Τουρκία ή από χώρες εκτός Ευρωπαϊκής Ένωσης που παράγεται ρυπογόνα, μέσα από μια ενέργεια που είναι ρυπογόνα, δεν ενσωματώνεται στην τιμή, όταν εισάγεται στην Ευρωπαϊκή Ένωση. Άρα υπάρχει αθέμιτος ανταγωνισμός μεταξύ των ευρωπαϊκών προϊόντων που παράγονται έχοντας ενσωματώσει στην τιμή της ενέργειας που έχουν χρησιμοποιήσει τους ρύπους, ενώ εκτός Ευρώπης τα προϊόντα που έρχονται είναι φθηνότερα και υπάρχει πρόβλημα. Αυτό είναι το ουσιαστικό πρόβλημα το οποίο πρέπει να συζητήσουμε εδώ σοβαρά, αν ξέρουμε τι μας γίνεται.

Θα αυξηθεί, λέει, φέτος η παραγωγή λιγνίτη. Το είπε και ο Υπουργός. Βεβαίως, δεν το καταλάβατε αυτό, ότι υπάρχει πρόβλημα στην αγορά φυσικού αερίου και έχει ξαφνικά γίνει πιο οικονομικός για κάποιες εβδομάδες, για κάποιους μήνες; Θα το δούμε πόσο, αλλά δεν είναι αυτό το μακροπρόθεσμο. Γιατί; Μα, όταν έχεις 16% ανάπτυξη στο δεύτερο τρίμηνο και 13% ανάπτυξη το τρίτο τρίμηνο, έχεις αύξηση της ζήτησης ενέργειας και αυτό συμβαίνει στην υπόλοιπη Ευρώπη. Και δεν αρκεί το φυσικό αέριο. Και έχουν γίνει και μια σειρά από άλλα πράγματα. Προφανώς, όταν έχεις αυτή την εκρηκτική ανάπτυξη, έχεις και ενεργειακή κρίση. Είναι τα παρεπόμενα, τα οποία πρέπει να λύσουμε, αλλά αυτό δεν σημαίνει ότι ξαφνικά ο λιγνίτης έγινε συμφέρων.

Και θα βασιστούμε, λέει, στο φυσικό αέριο. Μα, δεν διαβάσατε το στρατηγικό σχέδιο, το οποίο προβλέπει 4,5 GWh επιπλέον από ΑΠΕ μέχρι το 2030 και από 30% της παραγωγής ηλεκτρικής ενέργειας να φτάσει στο 70%;

Είσαστε υπέρ των ΑΠΕ. Αλήθεια; Και τότε γιατί είσαστε πάντα πίσω από κάθε διαμαρτυρία για τις ΑΠΕ; Δεν υπάρχει μαρτυρία στην οποία να μην υπάρχει από πίσω ο τοπικός ΣΥΡΙΖΑ.

Κύριε Αρσένη, εσείς αναφερθήκατε στον Υπουργό, αλλά δεν είναι εδώ παρών να σας απαντήσει και δεν θα επιχειρήσω να σας απαντήσω για εκείνον. Θα σας πω μόνο τούτο, επειδή ήμουν παρών. Μιλήσατε για τη βρετανική λύση, να ακολουθήσουμε τους Βρετανούς.

**ΚΡΙΤΩΝ - ΗΛΙΑΣ ΑΡΣΕΝΗΣ:** Δεν είπα μόνο για τη Βρετανία. Είπα όλα τα παραδείγματα παγκοσμίως.

**ΔΗΜΗΤΡΙΟΣ ΚΑΙΡΙΔΗΣ:** Εγώ σας άκουσα και κατάλαβα να ακολουθήσουμε τη Βρετανία και πώς το κάνει η Βρετανία. Εν πάση περιπτώσει, η Βρετανία να πούμε ότι έχει φυσικό αέριο και μάλιστα σε διπλή τιμή από την Ελλάδα, διότι είναι νησί και έχει πρόβλημα προμήθειας, έχει καταργήσει τον άνθρακα και μάλιστα πολύ πιο γρήγορα από εμάς και ξαναφέρνει πίσω τα πυρηνικά. Αυτή είναι η Βρετανία. Εκεί αναφέρονταν τα πυρηνικά, για να ξέρουμε τι μας γίνεται.

**ΚΡΙΤΩΝ - ΗΛΙΑΣ ΑΡΣΕΝΗΣ:** Η Ευρωπαϊκή Ένωση…

**ΔΗΜΗΤΡΙΟΣ ΚΑΙΡΙΔΗΣ:** Βεβαίως, και κάποιες χώρες στην Ευρωπαϊκή Ένωση, όπως η Γαλλία -το ξέρετε αυτό-, ξαναφέρνουν τα πυρηνικά και ανοίγουν πυρηνικά.

**ΚΡΙΤΩΝ - ΗΛΙΑΣ ΑΡΣΕΝΗΣ:** Και η Γερμανία…

**ΔΗΜΗΤΡΙΟΣ ΚΑΙΡΙΔΗΣ:** Οι Γερμανοί όχι. Οι Γερμανοί γι’ αυτό ρουφάνε το φυσικό αέριο και δεν φτάνει μέχρι εδώ και έχει ανέβει η τιμή του.

Δεν υπάρχουν εύκολες λύσεις και δεν υπάρχουν παραμύθια εδώ. Εδώ υπάρχουν δυσκολίες εξισώσεις και εξισορροπήσεις.

Και μας λέτε για το ξαφνικό και τώρα αλλάζουμε. Μα, δεν ακούσατε ότι το καλοκαίρι του 2021 το 40% που ήταν στόχος μέχρι το 2030 μείωσης των εκπομπών αερίων του θερμοκηπίου σε σχέση με το 1990 πήγε στο 55%; Εν μία νυκτί. Αποφάσισε η Ευρωπαϊκή Ένωση μέσα στο καλοκαίρι να αυξήσει το στόχο από 40% μείωση σε 55% μείωση. Αυτό το 15% δεν είναι μια τρομακτική αλλαγή στην οποία πρέπει και εμείς φυσικά να αντιδράσουμε; Κι αν ο στόχος για απολιγνιτοποίηση το 2028 ήταν φιλόδοξος, πρέπει να γίνει ακόμη πιο φιλόδοξος, αν από 40% πρέπει να πάμε στο 55%; Διότι ο λιγνίτης -τα είπαμε και να ξαναπάμε- είναι το 1/3 των εκπομπών του θερμοκηπίου στην πατρίδα μας. Χωρίς αυτόν, χωρίς απολιγνιτοποίηση, δεν υπάρχει περίπτωση να πιάσουμε το στόχο.

**ΠΡΟΕΔΡΕΥΩΝ (Απόστολος Αβδελάς):** Κλείστε κάποια στιγμή, σας παρακαλώ.

**ΔΗΜΗΤΡΙΟΣ ΚΑΙΡΙΔΗΣ:** Μας λέει η κ. Πέρκα: «Είμαστε υπέρ των ΑΠΕ». Και υπάρχουν, πράγματι, στα χαρτιά στην επιφάνεια κάποιοι εδώ που είναι υπέρ των ΑΠΕ, αλλά σας είπα ξανά ότι δεν υπάρχει διαμαρτυρία σε οποιαδήποτε τοπική κοινωνία ενάντια σε ανεμογεννήτριες, φωτοβολταϊκά, οποιεσδήποτε ΑΠΕ, που να μην κρύβεται από πίσω και να μη βρίσκεται από πίσω ο τοπικός ΣΥΡΙΖΑ. Και το ξέρετε και εσείς, διότι έχετε υποστεί την κριτική και διότι αυτό που είπατε, ότι αυτές οι διαμαρτυρίες δεν είναι πάντοτε δικαιολογημένες το ξέρετε ότι θα το πληρώσετε εσωκομματικά και ότι είναι μεγάλη υπέρβαση. Και σας το υπογράμμισα ότι είναι υπέρβαση και σας συνεχάρη για την υπέρβαση. Αλλά από εκεί και πέρα, να είμαστε ειλικρινείς ότι εδώ έχουμε δύο και τρεις και τέσσερις διαφορετικούς ΣΥΡΙΖΑ, όπως έχουμε στα εμβόλια, όπως έχουμε στην πανδημία τον ΣΥΡΙΖΑ Ξανθού και τον ΣΥΡΙΖΑ τον αψύ από τα Σφακιά.

Σας ρώτησα κάτι και έπρεπε να απαντήσετε. Γιατί δεν υπογράψατε και δεν εκδώσατε εσείς τα γενικά περιφερειακά χωροταξικά σχέδια της δυτικής Μακεδονίας και της Πελοποννήσου; Εγώ σας έφερα στοιχεία ότι τα είχε έτοιμα ο κ. Σταθάκης. Ο κ. Σταθάκης υπέγραψε των υπολοίπων περιφερειών. Δεν υπέγραψε των δύο συγκεκριμένων περιφερειών, παρ’ όλο που του τα έφερε η γενική γραμματέας, η Ειρήνη Κλαμπατσέα, η δικιά σας γενική γραμματέας, χωροτάξης η ίδια. Και δεν το έκανε, γιατί υπήρξαν αντιδράσεις στην απολιγνιτοποίηση και δεν την προχωρήσατε. Και έρχεστε τώρα και μας εγκαλείτε γιατί δεν τα προχωρήσαμε.

Μην κοροϊδευόμαστε και σε κάθε περίπτωση να απαντάτε στα ερωτήματα, όπως έχω προσπαθήσει εγώ να κάνω. Κάθομαι, κρατάω τις σημειώσεις μου και απάντησα και την πρώτη φορά και τη δεύτερη φορά και την τέταρτη φορά και δεν έρχομαι εδώ να επαναλαμβάνω το ίδιο παραμύθι τεμπέλικα και νωχελικά.

Κλείνω. Θα ήθελα να ευχαριστήσω και να συγχαρώ τον κ. Παπαθανάση για την πολύ δύσκολη δουλειά που έκανε όλο αυτό το προηγούμενο διάστημα, και αυτόν και τους συνεργάτες του, και για τη συνεργασία που είχαμε την προσωπική. Αισθάνομαι ότι απέκτησα έναν καινούργιο φίλο, πραγματικά, σε όλη αυτή τη διαδρομή. Και βεβαίως, να ευχαριστήσω τον Υπουργό κ. Γεωργιάδη, που δεν είναι σήμερα μαζί μας, αλλά ήταν πάντοτε η στήριξη του πολύτιμη, και βεβαίως τον κ. Μουσουρούλη -το είπα και στην επιτροπή- ο οποίος είναι ένας τεχνοκράτης των Βρυξελλών που ξέρει από ευρωπαϊκά. Αυτό να του το δώσουμε τουλάχιστον, γιατί εδώ έχουν αμφισβητήσει τα πάντα. Δούλεψε πάρα πολύ. Να ευχαριστήσω τον κ. Τζώρτζη και όλους τους υπόλοιπους συνεργάτες. Αδικώ πολλούς.

Να πω ότι θα είμαστε δίπλα στους κατοίκους. Η δυτική Μακεδονία πρόσφερε πάρα πολλά στην εκβιομηχάνιση και στη μεγάλη οικονομική ανάπτυξη, σε αυτά που εσείς λέτε στην Αριστερά «πέτρινα χρόνια», τα πέτρινα χρόνια της τεράστιας ανάπτυξης, που πήραμε την Ελλάδα το 1950 Ψωροκώσταινα και την κάναμε ισότιμο μέλος της Ευρώπης το 1980, μέσα σε τριάντα χρόνια. Μακάρι να είχαμε κι άλλα τέτοια πέτρινα χρόνια.

Θα είμαστε δίπλα τους, απολύτως δίπλα τους και στη Μεγαλόπολη και στην δυτική Μακεδονία. Και έχουμε πει τούτο, ότι για μας είναι εμβληματική στρατηγική, καθοριστική επιλογή, όπως ήταν η ένταξη στην Ευρώπη, όπως ήταν οι δυο-τρεις μεγάλες στρατηγικές επιλογές που κάναμε και μας δικαίωσαν. Έτσι κι αυτή. Είναι ταυτοτικό ζήτημα για τη Νέα Δημοκρατία η προστασία του περιβάλλοντος, η απολιγνιτοποίηση με έξυπνο τρόπο και με εκμετάλλευση όλων των δυνατοτήτων που μας δίνει και η αγορά και η τεχνολογία κι η Ευρωπαϊκή Ένωση, αλλά χωρίς αντιφάσεις, πίσω-μπρος, ήξεις-αφήξεις και με τον χωροφύλακα και με τον αστυφύλακα, όπως επιμένετε εσείς στην Αντιπολίτευση.

Και όταν έρχεστε να κουνήσετε το δάχτυλο για οικολογία, να έχετε κάνει τη δουλειά στο σπίτι, το homework που λέμε στα ελληνικά, να έχετε μάθει πέντε πραγματάκια και να έρχεστε πιο καλά διαβασμένοι, για να κάνουμε αυτόν το διάλογο για τον οποίο κόπτεστε τόσο πολύ.

**ΘΕΟΠΙΣΤΗ (ΠΕΤΗ) ΠΕΡΚΑ:** Ε, όχι!

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ. Καλά τα πηγαίνατε μέχρι τώρα.

**ΔΗΜΗΤΡΙΟΣ ΚΑΙΡΙΔΗΣ:** Εξαιρώ εσάς. Δεν μπορώ παραπάνω να πω. Θα σας εκθέσω εσωκομματικά.

**ΠΡΟΕΔΡΕΥΩΝ (Απόστολος Αβδελάς):** Κυρία Πέρκα, και στην επιτροπή και εδώ τα καλύτερα ακούσατε.

**ΔΗΜΗΤΡΙΟΣ ΚΑΙΡΙΔΗΣ:** Να είστε καλά. Σας ευχαριστώ, κύριε Πρόεδρε.

Και φυσικά υπερψηφίζουμε την όλη προσπάθεια και θα είμαστε εδώ ξανά και ξανά -το ζήτημα δεν τελειώνει εδώ σήμερα- για να το συζητήσουμε προς όφελος και των κατοίκων και συνολικά της εθνικής μας οικονομίας και κοινωνίας.

Να είστε καλά.

**ΠΡΟΕΔΡΕΥΩΝ (Απόστολος Αβδελάς):** Θα εισηγηθώ να μπαίνει τελευταίος ο κ. Κακλαμάνης.

Κηρύσσεται περαιωμένη η συζήτηση επί της αρχής, των άρθρων και των τροπολογιών του σχεδίου νόμου του Υπουργείου Ανάπτυξης και Επενδύσεων «Δίκαιη Αναπτυξιακή Μετάβαση, ρύθμιση ειδικότερων ζητημάτων απολιγνιτοποίησης και άλλες επείγουσες διατάξεις».

Εισερχόμαστε στην ψήφιση επί της αρχής, των άρθρων και τροπολογιών και του συνόλου και η ψήφισή τους θα γίνει χωριστά.

Θέλω να επισημάνω ότι η ψηφοφορία περιλαμβάνει την αρχή του νομοσχεδίου, τριάντα ένα άρθρα, πέντε τροπολογίες, το ακροτελεύτιο άρθρο, καθώς και το σύνολο του νομοσχεδίου.

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Απόστολος Αβδελάς):** Παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Απόστολος Αβδελάς):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Δίκαιη Αναπτυξιακή Μετάβαση και ρύθμιση ειδικότερων ζητημάτων απολιγνιτοποίησης |
| Επί της αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 1 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 2 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 3 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 4 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 5 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 6 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 7 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 8 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 9 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 10 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 11 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 12 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 13 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 14 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 15 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 16 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 17 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 18 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 19 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 20 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 21 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 22 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 23 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 24 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 25 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 26 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 27 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 28 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 29 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 30 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 31 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Υπ. τροπ. 1166/100 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Υπ. τροπ. 1167/101 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Υπ. τροπ. 1163/97 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Υπ. τροπ. 1164/98 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Υπ. τροπ. 1165/99 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Ακροτελεύτιο άρθρο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Επί του συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Απόστολος Αβδελάς):** Συνεπώς το σχέδιο νόμου του Υπουργείου Ανάπτυξης και Επενδύσεων: «Δίκαιη Αναπτυξιακή Μετάβαση, ρύθμιση ειδικότερων ζητημάτων απολιγνιτοποίησης και άλλες επείγουσες διατάξεις» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου 512.α.)

**ΠΡΟΕΔΡΕΥΩΝ (Απόστολος Αβδελάς):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Απόστολος Αβδελάς):** Το Σώμα παρέσχε τη ζητηθείσαεξουσιοδότηση.

Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Απόστολος Αβδελάς):** Με τη συναίνεση του Σώματος και ώρα 21.55΄ λύεται η συνεδρίαση για αύριο, ημέρα Παρασκευή 10 Δεκεμβρίου 2021 και ώρα 9.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**