(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΝΑ΄

Τετάρτη, 22 Δεκεμβρίου 2021

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Ειδική Ημερήσια Διάταξη:Αίτηση άρσης ασυλίας Βουλευτή: Συζήτηση και λήψη απόφασης, σύμφωνα με το άρθρο 62 του Συντάγματος και το άρθρο 43Α και 83 του Κανονισμού της Βουλής, για την αίτηση άρσης της ασυλίας του συναδέλφου Βουλευτή κ. Νικολάου Παππά, σελ.   
3. Ηλεκτρονική ονομαστική ψηφοφορία επί της αιτήσεως άρσης ασυλίας , σελ.   
4. Επιστολικές ψήφοι επί της ονομαστικής ψηφοφορίας, σελ.   
5. Επιστολή διευκρίνησης ψήφου του ΕΞ„ Αντιπρόεδρου της Βουλής κ. Οδυσσέα Κωνσταντινόπουλου που αφορά την άρση ασυλίας του Βουλευτή κ. Νικολάου Παππά, σελ.   
6. Επί διαδικαστικού θέματος, σελ.   
   
Β. ΝΟΜΟΘΕΤΙΚΗ ΕΡΓΑΣΙΑ   
1. Κατάθεση Εκθέσεως Διαρκούς Επιτροπής: Η Διαρκής Επιτροπή Κοινωνικών Υποθέσεων καταθέτει την Έκθεσή της στο σχέδιο νόμου του Υπουργείου Υγείας «Ρυθμίσεις για την αντιμετώπιση της πανδημίας του κορωνοϊού COVID-19 και την προστασία της δημόσιας υγείας και άλλες επείγουσες διατάξεις», σελ.   
2. Μόνη συζήτηση και ψήφιση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Υγείας: «Ρυθμίσεις για την αντιμετώπιση της πανδημίας του κορωνοϊού COVID-19 και την προστασία της δημόσιας υγείας και άλλες επείγουσες διατάξεις», σελ.

ΠΡΟΕΔΡΕΥΟΝΤΕΣ

ΑΒΔΕΛΑΣ Α., σελ.

ΑΘΑΝΑΣΙΟΥ Χ., σελ.

ΚΑΚΛΑΜΑΝΗΣ Α., σελ.

ΛΑΜΠΡΟΥΛΗΣ Γ., σελ.

ΜΠΟΥΡΑΣ Α., σελ.

ΣΑΚΟΡΑΦΑ Σ., σελ.

ΟΜΙΛΗΤΕΣ

Α. Επί της Ειδικής Ημερήσιας Διάταξης:  
 ΠΑΠΠΑΣ Ν. , σελ.   
  
Β. Επί διαδικαστικού θέματος:  
 ΑΒΔΕΛΑΣ Α. , σελ.   
 ΑΘΑΝΑΣΙΟΥ Χ. , σελ.   
 ΒΙΛΙΑΡΔΟΣ Β. , σελ.   
 ΓΡΗΓΟΡΙΑΔΗΣ Κ. , σελ.   
 ΛΑΜΠΡΟΥΛΗΣ Γ. , σελ.   
 ΜΠΑΡΚΑΣ Κ. , σελ.   
 ΜΠΟΥΡΑΣ Α. , σελ.   
 ΠΟΥΛΑΣ Α. , σελ.   
 ΣΑΚΟΡΑΦΑ Σ. , σελ.   
  
Γ. Επί του σχεδίου νόμου του Υπ. Υγείας:  
 ΑΔΑΜΟΠΟΥΛΟΥ Α. , σελ.   
 ΑΘΑΝΑΣΙΟΥ Μ. , σελ.   
 ΑΛΕΞΟΠΟΥΛΟΥ Χ. , σελ.   
 ΑΝΑΓΝΩΣΤΟΠΟΥΛΟΥ Α. , σελ.   
 ΑΠΑΤΖΙΔΗ Μ. , σελ.   
 ΑΥΓΕΡΙΝΟΠΟΥΛΟΥ Δ. , σελ.   
 ΒΕΣΥΡΟΠΟΥΛΟΣ Α. , σελ.   
 ΒΙΛΙΑΡΔΟΣ Β. , σελ.   
 ΒΟΡΙΔΗΣ Μ. , σελ.   
 ΒΡΟΥΤΣΗΣ Ι. , σελ.   
 ΒΡΥΖΙΔΟΥ Π. , σελ.   
 ΓΕΩΡΓΙΑΔΗΣ Σ. , σελ.   
 ΓΙΑΝΝΑΚΟΠΟΥΛΟΥ Κ. , σελ.   
 ΓΚΟΚΑΣ Χ. , σελ.   
 ΓΡΗΓΟΡΙΑΔΗΣ Κ. , σελ.   
 ΖΑΧΑΡΙΑΔΗΣ Κ. , σελ.   
 ΗΓΟΥΜΕΝΙΔΗΣ Ν. , σελ.   
 ΚΑΡΑΘΑΝΑΣΟΠΟΥΛΟΣ Ν. , σελ.   
 ΚΑΡΑΜΑΝΛΗΣ Κ. του Αχ., σελ.   
 ΚΑΤΡΙΝΗΣ Μ. , σελ.   
 ΚΑΦΑΝΤΑΡΗ Χ. , σελ.   
 ΚΟΥΒΕΛΑΣ Δ. , σελ.   
 ΚΩΝΣΤΑΝΤΙΝΟΠΟΥΛΟΣ Ο. , σελ.   
 ΚΩΤΣΟΣ Γ. , σελ.   
 ΛΑΜΠΡΟΥΛΗΣ Γ. , σελ.   
 ΛΙΑΚΟΥΛΗ Ε. , σελ.   
 ΛΙΒΑΝΙΟΣ Θ. , σελ.   
 ΛΙΟΥΤΑΣ Α. , σελ.   
 ΛΟΒΕΡΔΟΣ Α. , σελ.   
 ΛΟΒΕΡΔΟΣ Ι. , σελ.   
 ΜΑΝΤΑΣ Π. , σελ.   
 ΜΑΝΩΛΑΚΟΣ Ν. , σελ.   
 ΜΑΡΑΒΕΓΙΑΣ Κ. , σελ.   
 ΜΟΥΛΚΙΩΤΗΣ Γ. , σελ.   
 ΜΠΑΡΑΝ Μ. , σελ.   
 ΜΠΑΡΚΑΣ Κ. , σελ.   
 ΜΠΛΟΥΧΟΣ Κ. , σελ.   
 ΜΠΟΥΡΝΟΥΣ Ι. , σελ.   
 ΝΙΚΟΛΑΚΟΠΟΥΛΟΣ Α. , σελ.   
 ΞΑΝΘΟΠΟΥΛΟΣ Θ. , σελ.   
 ΞΑΝΘΟΣ Α. , σελ.   
 ΟΙΚΟΝΟΜΟΥ Ε. , σελ.   
 ΠΑΝΑΓΙΩΤΟΠΟΥΛΟΣ Ν. , σελ.   
 ΠΑΠΑΔΟΠΟΥΛΟΣ Μ. , σελ.   
 ΠΕΤΣΑΣ Σ. , σελ.   
 ΠΛΑΚΙΩΤΑΚΗΣ Ι. , σελ.   
 ΠΛΕΥΡΗΣ Α. , σελ.   
 ΠΟΛΑΚΗΣ Π. , σελ.   
 ΠΟΥΛΑΣ Α. , σελ.   
 ΣΚΡΕΚΑΣ Κ. , σελ.   
 ΣΠΑΝΑΚΗΣ Β. , σελ.   
 ΣΠΙΡΤΖΗΣ Χ. , σελ.   
 ΣΥΝΤΥΧΑΚΗΣ Ε. , σελ.   
 ΦΑΜΕΛΛΟΣ Σ. , σελ.   
 ΦΩΤΙΟΥ Θ. , σελ.   
  
Δ. ΠΑΡΕΜΒΑΣΕΙΣ:

ΚΑΚΛΑΜΑΝΗΣ Ν. , σελ.   
 ΠΟΛΑΚΗΣ Π. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΝΑ΄

Τετάρτη 22 Δεκεμβρίου 2021

Αθήνα, σήμερα στις 22 Δεκεμβρίου 2021, ημέρα Τετάρτη και ώρα 10.05΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Β΄ Αντιπροέδρου αυτής κ. **ΧΑΡΑΛΑΜΠΟΥ ΑΘΑΝΑΣΙΟΥ**.

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 20-12-2021 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά της Ν΄ συνεδριάσεώς του, της 20 -12-2021, σε ό,τι αφορά την ψήφιση στο σύνολο του σχεδίου νόμου: «Πρότυποι Τουριστικοί Προορισμοί Ολοκληρωμένης Διαχείρισης, Οργανισμοί Διαχείρισης και Προώθησης Προορισμού, Ιαματικές Πηγές Ελλάδας και άλλες ρυθμίσεις για την ενίσχυση της τουριστικής ανάπτυξης».)

Πριν εισέλθουμε στην ημερήσια διάταξη έχω την τιμή να ανακοινώσω στο Σώμα ότι η Διαρκής Επιτροπή Κοινωνικών Υποθέσεων καταθέτει την έκθεσή της στο σχέδιο νόμου του Υπουργείου Υγείας: «Ρυθμίσεις για την αντιμετώπιση της πανδημίας του κορωνοϊού COVID-19 και την προστασία της δημόσιας υγείας και άλλες επείγουσες διατάξεις».

Κυρίες και κύριοι συνάδελφοι, εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Υγείας: «Ρυθμίσεις για την αντιμετώπιση της πανδημίας του κορωνοϊού COVID-19 και την προστασία της δημόσιας υγείας και άλλες επείγουσες διατάξεις».

Η Διάσκεψη των Προέδρων αποφάσισε στη συνεδρίασή της στις 16 Δεκεμβρίου του τρέχοντος έτους τη συζήτηση του νομοσχεδίου σε μία συνεδρίαση ενιαία επί της αρχής, επί των άρθρων και των τροπολογιών.

Η εγγραφή των ομιλητών θα γίνει ηλεκτρονικά και μέχρι το τέλος της ομιλίας του δεύτερου εισηγητή.

Συμφωνεί το Σώμα;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Χαράλαμπος Αθανασίου):** Το Σώμα συνεφώνησε.

Πριν δώσω τον λόγο στην εισηγήτρια της Νέας Δημοκρατίας, την κ. Παρασκευή Βρυζίδου, θα δώσω τον λόγο στον κύριο Υπουργό που θέλει να ενημερώσει το Σώμα για κάποια τροπολογία.

Ορίστε, κύριε Υπουργέ, έχετε τον λόγο.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Κύριε Πρόεδρε, ήθελα να πάρω τον λόγο στην αρχή μόνο για ένα λεπτό, επειδή έχει κατατεθεί βέβαια η τροπολογία, αλλά ενδεχομένως δεν έχει γίνει ακόμα γνωστή για να ξέρουν οι συνάδελφοι που θα τοποθετηθούν.

Η τροπολογία που καταθέτει το Υπουργείο Υγείας έχει μια σημαντική ρύθμιση για την οποία είχαμε δεσμευτεί και είναι το σκέλος της ευθύνης των ιατρών κατά τη διάρκεια της διαχείρισης περιστατικών COVID-19. Επειδή έχει παρατηρηθεί το γεγονός γιατροί και νοσηλευτικό προσωπικό να στοχοποιούνται με προδήλως αβάσιμες αγωγές και μηνύσεις και επειδή αυτοί οι άνθρωποι που είναι στην πρώτη γραμμή της μάχης και πολλές φορές όλοι έχουμε πει εδώ πέρα ότι είναι ευάλωτοι απέναντι σε αυτές τις μηνύσεις, αποφασίσαμε και πλέον προσδιορίζουμε -χωρίς να υπάρχει κανένα ακαταλόγιστο, η ευθύνη παραμένει εάν έχει υπάρξει ιατρικό λάθος- με το άρθρο 3 της τροπολογίας την αμέλεια του ιατρικού και νοσηλευτικού προσωπικού κατά την περίθαλψη ασθενών πασχόντων από κορωνοϊό COVID-19 αποκλειστικά και μόνο σε πράξεις και παραλείψεις που προδήλως αντιτίθενται στους γενικούς κανόνες της ιατρικής επιστήμης ή στο ιατρικό πρωτόκολλο για τη διαχείριση περιστατικών COVID ή στα υγειονομικού χαρακτήρα μέτρα που εφαρμόζονται στην ελληνική επικράτεια για την αντιμετώπιση του COVID-19.

Με αυτόν τον τρόπο, λοιπόν, εάν και εφόσον έχουν υπάρξει λάθη στη διαχείριση περιστατικών μένει ακέραια η ευθύνη, αλλά είναι μια διατύπωση που προστατεύει τους γιατρούς και τους νοσηλευτές από μηνύσεις και αγωγές κατάφωρες και προδήλως αντίθετες στο νομικό πλαίσιο. Στην πραγματικότητα αποτυπώνεται στον νόμο η διαμορφωμένη νομολογία που υπάρχει για την ιατρική ευθύνη, ώστε να προστατευθούν γιατροί και νοσηλευτές από αβάσιμες μηνύσεις, εάν διασωληνώνουν άτομα και πότε τα διασωληνώνουν, εάν και εφόσον υπάρχουν αρνητές οι οποίοι βρίσκονται απ’ έξω και τους απειλούν.

Είναι μια διάταξη, λοιπόν, που θα αποδείξει εντός της Εθνικής Αντιπροσωπείας, αναλόγως πώς θα ψηφίσει ο καθένας μας, εάν, πραγματικά, σεβόμαστε τους ανθρώπους που είναι στην πρώτη γραμμή της μάχης και θέλουμε να τους προστατεύσουμε από αυτές τις αβάσιμες μηνύσεις και αγωγές. Περιλαμβάνει και την ποινική και την αστική ευθύνη.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κύριε Υπουργέ.

Κύριοι συνάδελφοι, εννοείται ότι θα μελετήσετε όλες τις τροπολογίες και βεβαίως κάθε φορά που θα τις αναπτύσσει ο εκάστοτε Υπουργός –ο κύριος Υπουργός θα είναι εδώ συνέχεια- θα έχετε τον λόγο για να ζητήσετε διευκρινίσεις.

Η κ. Βρυζίδου, εισηγήτρια της Νέας Δημοκρατίας, έχει τον λόγο.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Κύριε Πρόεδρε, θα μπορούσα να έχω τον λόγο για κάποια διαδικαστικά θέματα;

**ΠΡΟΕΔΡΕΥΩΝ (Χαράλαμπος Αθανασίου):** Βεβαίως, κύριε Πρόεδρε.

Ορίστε, έχετε τον λόγο.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Χίλια συγγνώμη ζητώ από την κ. Βρυζίδου, αλλά θα ήθελα τον λόγο για λίγα δευτερόλεπτα.

Ήδη από τα ξημερώματα έχουμε ένα μπαράζ υπουργικών τροπολογιών. Στην ουσία, αυτή τη στιγμή μιλάμε για τέσσερις υπουργικές τροπολογίες, ένα νέο νομοσχέδιο. Δεν μπορεί να συνεχιστεί αυτή η κατάσταση. Βάλτε ένα φρένο. Δεν πιστεύω ως το βράδυ -γιατί η συζήτηση του νομοσχεδίου σίγουρα θα μας φτάσει ως τα μεσάνυχτα- να έχουμε άλλον έναν κύκλο νέων τροπολογιών! Θερμή παράκληση, λοιπόν, να μπει ένα φρένο!

Ευχαριστώ, κύριε Πρόεδρε.

Ευχαριστώ και την κ. Βρυζίδου.

**ΠΡΟΕΔΡΕΥΩΝ (Χαράλαμπος Αθανασίου):** Έχει δίκιο ο κύριος Αντιπρόεδρος. Μάλιστα, στη Διάσκεψη των Προέδρων ετέθη αυτό το θέμα και είχε αναλάβει ο κύριος Πρόεδρος της Βουλής να έρθει σε επαφή με τα κόμματα, για να περιοριστούν τόσο οι υπουργικές, όσο και βουλευτικές τροπολογίες.

Οπότε, κύριε Αντιπρόεδρε, θα επανέλθουμε.

**ΑΝΔΡΕΑΣ ΠΟΥΛΑΣ:** Κύριε Πρόεδρε, θα ήθελα κι εγώ τον λόγο.

**ΠΡΟΕΔΡΕΥΩΝ (Χαράλαμπος Αθανασίου):** Ορίστε, κύριε Πουλά, έχετε κι εσείς τον λόγο.

**ΑΝΔΡΕΑΣ ΠΟΥΛΑΣ:** Ευχαριστώ, κύριε Πρόεδρε.

Κύριε Υπουργέ, είχαμε πει ότι στο τελευταίο νομοσχέδιο θα φέρετε τις διατάξεις του Υπουργείου Υγείας και θα βάλετε και τις υπόλοιπες τροπολογίες των άλλων Υπουργείων. Συγκεντρώθηκαν εκατόν σαράντα επτά άρθρα. Και τώρα, μέσα στη νύχτα, βλέπω εδώ άλλα πενήντα άρθρα. Αυτή η κατάσταση είναι απαράδεκτη. Δεν μπορεί να συνεχιστεί. Κατ’ αρχάς δεν προλαβαίνουμε να δούμε τι περιλαμβάνουν μέσα αυτές οι διατάξεις.

Είπατε κάποια πράγματα για το θέμα των γιατρών, αλλά αυτό έπρεπε να το είχαμε δει και στις επιτροπές.

**ΠΡΟΕΔΡΕΥΩΝ (Χαράλαμπος Αθανασίου):** Είναι γνωστό το θέμα, κύριε Πουλά.

**ΑΝΔΡΕΑΣ ΠΟΥΛΑΣ:** Όχι, κύριε Πρόεδρε, δεν μπορεί να συνεχίζεται αυτή η κατάσταση. Για μας είναι απαράδεκτη. Κάθε χρόνο έχουμε τα ίδια θέματα.

**ΠΡΟΕΔΡΕΥΩΝ (Χαράλαμπος Αθανασίου):** Θα το επαναφέρουμε στη Διάσκεψη των Προέδρων.

**ΒΑΣΙΛΕΙΟΣ ΒΙΛΙΑΡΔΟΣ:** Κύριε Πρόεδρε, θα ήθελα κι εγώ τον λόγο.

**ΠΡΟΕΔΡΕΥΩΝ (Χαράλαμπος Αθανασίου):** Ορίστε, κύριε Βιλιάρδο, έχετε κι εσείς τον λόγο.

**ΒΑΣΙΛΕΙΟΣ ΒΙΛΙΑΡΔΟΣ:** Ευχαριστώ πολύ, κύριε Πρόεδρε.

Φυσικά, συμφωνώ με τους συναδέλφους όσον αφορά τις τροπολογίες που ήρθαν τελευταία στιγμή μετά από ένα τεράστιο νομοσχέδιο, το οποίο βέβαια συζητείται με τη διαδικασία του κατεπείγοντος.

Σε αυτά που είπε προηγουμένως ο κύριος Υπουργός, ήθελα να πω ότι είναι απαράδεκτα όλα αυτά τα πράγματα. Αντί να εκπαιδεύουν τους γιατρούς, διευρύνουν το ακαταδίωκτο σε όλες τις βαθμίδες πλέον. Φαίνεται ότι το σύστημα είναι ανεπαρκές, δημιουργεί μεγάλα προβλήματα και το κάνει ακόμα χειρότερο.

Ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Θα το επαναφέρουμε το θέμα. Υπάρχουν κάποιες τροπολογίες, όπως για παράδειγμα αυτή που μελέτησα του Υπουργείου Εσωτερικών, που έχει παρατάσεις των συμβάσεων ορισμένου χρόνου που λόγω κορωνοϊού πρέπει να παραταθούν, γιατί λήγουν στις 31 Δεκεμβρίου. Αυτή είναι μια επείγουσα τροπολογία. Το καταλαβαίνω κι εγώ.

Όσον αφορά τις άλλες, όπως είπε και ο Αντιπρόεδρος, ο κ. Λαμπρούλης, θα το θέσουμε πάλι στη Διάσκεψη των Προέδρων.

Παρακαλώ να ανοίξει το ηλεκτρονικό σύστημα εγγραφής των ομιλητών, οι οποίοι μπορούν να εγγράφονται μέχρι το τέλος της ομιλίας του δεύτερου εισηγητή.

Ορίστε, κυρία Βρυζίδου, έχετε τον λόγο.

**ΠΑΡΑΣΚΕΥΗ ΒΡΥΖΙΔΟΥ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, σήμερα έρχεται προς συζήτηση ένα νομοσχέδιο του Υπουργείου Υγείας και συγκεκριμένα τα πρώτα σαράντα τέσσερα αναφέρονται στο Υπουργείο Υγείας και σε μία σειρά νόμων, στους οποίους ζητείται παράταση. Είναι νόμοι βάσει των οποίων έγινε η διαχείριση την προηγούμενη περίοδο της πανδημίας.

Εδώ θέλω να αναφερθώ στο φαινόμενο της πανδημίας, ένα παγκόσμιο φαινόμενο το οποίο έφερε σε δύσκολη θέση ισχυρές οικονομίες άλλων κρατών και πιο οργανωμένα συστήματα υγείας από τα δικά μας. Ωστόσο η χώρα μας με πρόγραμμα μεθοδικότητα και σοβαρότητα διαχειρίστηκε αυτή την κατάσταση, και όπως προκύπτει εκ του αποτελέσματος υπήρξε θετικό πρόσημο.

Κατ’ αρχάς αυξήθηκαν οι κλίνες ΜΕΘ σε μεγάλο ποσοστό, σχεδόν τριπλασιάστηκαν. Υπήρχε ανάγκη να γίνει αυτό, αλλά ανάγκη υπήρχε και στα προηγούμενα χρόνια και στην προηγούμενη κυβέρνηση, όπου έχουμε καταγραφή περιστατικών που δεν μπορούσαν να νοσηλευτούν στις ΜΕΘ ελλείψει κρεβατιών.

Αυτό, λοιπόν, το δύσκολο εγχείρημα σε γρήγορο χρονικό διάστημα οργανώθηκε έτσι ώστε να μπορούμε να αντιμετωπίσουμε τους ασθενείς που είχαν ανάγκη λόγω COVID-19 να βρεθούν σε αυτές τις κλίνες, καθώς επίσης και συνολικά όλους τους ασθενείς που βρίσκονταν σ’ αυτή την κατάσταση.

Παράλληλα υπήρξε η πρόβλεψη και η πρόσληψη του ανάλογου προσωπικού για να οργανωθούν και να στελεχωθούν οι ΜΕΘ, καθώς επίσης και όλες οι υγειονομικές μονάδες. Έτσι είχαμε την πρόσληψη συνολικά δεκαέξι χιλιάδων ατόμων μέσα σε αυτό το διάστημα που προηγήθηκε, εκ των οποίων οι δώδεκα χιλιάδες ήταν νοσηλευτικό προσωπικό και επικουρικό προσωπικό και από τις άλλες τέσσερις χιλιάδες, οι δύο χιλιάδες ήταν μόνιμοι γιατροί και οι άλλες δύο χιλιάδες επικουρικοί.

Αυτός ο αριθμός είναι ένας αριθμός σημαντικός για να μπορέσουμε να δουλέψουμε και να λειτουργήσουμε. Σίγουρα, η κατάσταση είναι πολύ πιο δύσκολη απ’ ό,τι ήταν στο παρελθόν. Παρ’ όλα αυτά, όμως, τα αποτελέσματα ήταν ευνοϊκά, ήταν θετικά.

Παράλληλα υπήρξε ενημέρωση για τον εμβολιασμό και μια οργάνωση μέσα από ηλεκτρονική πλατφόρμα, έτσι ώστε με μεθοδικότητα και χωρίς να δημιουργείται δυσκολία, σύγχυση ή πανικός, να μπορεί το σύνολο των πολιτών ανάλογα με τα διαθέσιμα ραντεβού να δηλώνει την ημέρα που επιθυμεί να εμβολιαστεί και μάλιστα να του γίνεται και του ιδίου ενημέρωση ηλεκτρονικά μέσα από το κινητό του για το ποια μέρα και ποια ώρα είναι το ραντεβού του.

Αυτά τα βήματα είναι πάρα πολύ σημαντικά για τη χώρα μας και πρέπει να νιώθουμε περήφανοι, γιατί σ’ αυτόν τον τομέα μπορέσαμε και συναγωνιστήκαμε πολλές οργανωμένες χώρες και μάλιστα κάποιες από αυτές τις ξεπεράσαμε και όλη αυτή η κατάσταση οδήγησε σε ένα θετικό αποτέλεσμα.

Αυτές, λοιπόν, οι ευνοϊκές και οργανωμένες ρυθμίσεις δεν σταμάτησαν μόνο σε αυτά που ανέφερα αλλά παράλληλα υπήρξε πρόβλεψη ενός δικτύου νοσηλευτών, οι οποίοι κατ’ οίκον μπορούσαν να πάρουν δείγματα για έλεγχο για κορωνοϊό από ανθρώπους που δεν μπορούσαν να επισκεφτούν τα διαγνωστικά κέντρα. Υπήρξε δίκτυο γιατρών οι οποίοι στήριζαν τους ασθενείς οι οποίοι ήταν στα σπίτια τους. Υπήρξε πρόβλεψη για εμβολιασμό κατ’ οίκον στους ανθρώπους που είναι κατάκοιτοι ή ασθενείς και δεν μπορούν να πάνε σε εμβολιαστικά κέντρα και παράλληλα έγινε μία σειρά προσλήψεων νοσηλευτών και γιατρών.

Σε αυτές, λοιπόν, τις ρυθμίσεις δίνεται παράταση. Δίνεται παράταση στο σύνολο των συμβάσεων των γιατρών οι οποίοι δουλεύουν με σύμβαση ορισμένου χρόνου και γίνονται γρήγορες οι διαδικασίες, έτσι ώστε αυτοί που βρίσκονται σε διαγωνιστική διαδικασία να μπορούν άμεσα να προσληφθούν. Επίσης, δίνεται παράταση της δυνατότητας πρόσληψης επικουρικού προσωπικού, νοσηλευτών, διοικητικών και γενικότερα όλων των ειδικοτήτων στήριξης των μονάδων υγείας, προκειμένου απρόσκοπτα να συνεχιστεί αυτή η λειτουργία και το έργο. Επίσης, δίνεται παράταση στο δίκτυο των νοσηλευτών, μπαίνει το όριο όσον αφορά αυτά που πρέπει να πληρώνει ο καθένας που θα πάει σε ιατρείο και επιλέγει να εμβολιαστεί σε αυτό, που είναι για το κάθε εμβόλιο 10 ευρώ και αν ο γιατρός κληθεί στο σπίτι είναι 50 ευρώ στο μονοδοσικό εμβόλιο και 30 ευρώ στις περισσότερες δόσεις και αυτά καλύπτονται από το Υπουργείο Υγείας. Όλες αυτές οι ρυθμίσεις είναι αναγκαίο να γίνουν.

Αναρωτήθηκαν συνάδελφοι της Αντιπολίτευσης γιατί να δίνονται αυτές οι παρατάσεις και να μη γίνει πρόσληψη μόνιμου προσωπικού συνολικά. Η απάντηση είναι για τους ίδιους λόγους που δεν έγινε το προηγούμενο διάστημα, όταν υπήρξαν κυβέρνηση, γιατί παρ’ ότι υπήρχαν οι μνημονιακές δεσμεύσεις και οι οικονομικές υπήρξαν και άγονες προκηρύξεις και γενικότερα διαχρονικά είχαμε ελλείψεις προσωπικού κυρίως στην περιφέρεια. Στο γιατί δίνονται τρεις μήνες και όχι περισσότερο και πάλι η απάντηση είναι ότι σε κάθε νούμερο μηνών παράτασης μπορεί κάποιος να αντιπαραβάλει ένα άλλο νούμερο και να πει έξι μήνες ή οκτώ μήνες. Αυτό το οργανωμένο σχέδιο το οποίο λειτούργησε μέχρι τώρα με ακρίβεια και διασφαλίστηκαν όχι μόνον οι γιατροί και οι νοσηλευτές και διοικητικοί υπάλληλοι αλλά και η φύλαξη και η καθαριότητα και η σίτιση και ο εμβολιασμός και ο έλεγχος και η παρακολούθηση ασθενών στα σπίτια και ο εμβολιασμός στα σπίτια, κρίνει ότι στην παρούσα χρονική στιγμή απαιτούνται τρεις μήνες, διότι η κατάσταση είναι δυναμική, επαναξιολογείται και βέβαια αν χρειαστεί μερικώς ή ολικώς μπορεί να δοθεί παράταση. Παράλληλα, δίνεται παράταση της υποχρέωσης να επιδεικνύουν το πιστοποιητικό του εμβολίου ή της νόσησης για τους ιδιωτικούς και δημοσίους υπαλλήλους.

Παράλληλα, στο νομοσχέδιο έχουμε και μια σειρά άλλων ρυθμίσεων οι οποίες είναι καθοριστικές για την ελάφρυνση πολιτών και επιχειρήσεων.

Θα αναφερθώ στις φορολογικές ελαφρύνσεις οι οποίες αφορούν τους πολίτες στην Κρήτη οι οποίοι έχουν πληγεί από τον σεισμό, τα ακίνητά τους έχουν βρεθεί σε κατάσταση είτε κατάρρευσης είτε μερικών ζημιών. Απαλλάσσονται από τον ΕΝΦΙΑ για τα τρία επόμενα χρόνια. Είναι μια πολύ ευνοϊκή ρύθμιση. Βέβαια ακούστηκε από συναδέλφους ότι θα πρέπει να υπάρξουν και άλλες ρυθμίσεις. Θεωρώ ότι πρέπει να ακουμπήσουμε στους πολίτες που το έχουν ανάγκη, όπως είναι οι σεισμόπληκτοι, αλλά αυτό δεν σημαίνει ότι αυτή την πρώτη και πολύ σημαντική ευνοϊκή ρύθμιση δεν θα πρέπει να την ψηφίσουμε προκειμένου να ωφεληθούν από αυτό το εγχείρημα. Επίσης, δίνεται η δυνατότητα μειωμένων τελών στα τουριστικά λεωφορεία τα οποία έχουν πληγεί αυτό το διάστημα. Είναι μία επίσης ευνοϊκή ρύθμιση και γι’ αυτούς. Ακόμα διατηρείται το ποσοστό του υπερμειωμένου ΦΠΑ μέχρι το καλοκαίρι προκειμένου και πάλι να στηριχτούν οικονομικά συγκεκριμένες μερίδες πολιτών και συγκεκριμένα επαγγέλματα.

Έχουμε επίσης ρυθμίσεις του Υπουργείου Οικονομικών και του Υπουργείου Ανάπτυξης. Εδώ θα ήθελα να αναφερθώ στην παράταση που δίνεται στους εργαζόμενους στην καθαριότητα και στη φύλαξη. Θεωρούμε ότι είναι μια σημαντική παρέμβαση, διότι υπάρχουν εργαζόμενοι που περιμένουν την επόμενη μέρα να δουν από εμάς ότι θα συνεχίσουν να εργάζονται και παράλληλα θα εξυπηρετούνται και τα Υπουργεία.

Εδώ, βέβαια, θέλω να επισημάνω το γεγονός ότι υπήρξε εκπρόσωπος κόμματος ο οποίος δεν στηρίζει το νομοσχέδιο επί της αρχής και επί των άρθρων, αλλά εισηγείται με τροπολογία να συνεχίσουν να εργάζονται οι συμβασιούχοι. Εμείς σαφέστατα είμαστε υπέρ της διασφάλισης της εργασίας και ήδη με τους νόμους αυτούς που φέρνουμε, το αποδεικνύουμε και οπωσδήποτε κάθε άλλη περίπτωση εξετάζεται, βέβαια στο πλαίσιο των δυνατοτήτων που υπάρχουν, γιατί ξέρετε ότι αυτό δεν είναι μόνο θέμα βούλησης αλλά είναι και θέμα μιας γενικότερης οργάνωσης, συνεργασίας των συναρμόδιων Υπουργείων, έτσι ώστε να προκύψει το ενθαρρυντικό βήμα για να μπορέσουμε να προχωρήσουμε στο επόμενο βήμα.

Επιπρόσθετα, θέλω να αναφερθώ στα πολύ σημαντικά άρθρα του Υπουργείου Περιβάλλοντος που αναφέρονται κατ’ αρχάς στα δάση και στις διαχειριστικές μελέτες που απαιτείται να γίνουν, έτσι ώστε οργανωμένα να μπορέσουν να προστατευτούν, να καθαριστούν και να μην κινδυνεύουν από τις πυρκαγιές και από όλες τις άλλες αρνητικές διαδικασίες, οι οποίες κατά καιρούς έχουν προκύψει.

Η περιοχή μας και ο τόπος μας, στο πλαίσιο του τουρισμού, της ανάπτυξης και της προστασίας του περιβάλλοντος, επενδύει στα δάση μας. Έχουμε υποστεί τεράστιες ζημιές κατά την περίοδο των πυρκαγιών. Όμως δεν αρκεί ένα οργανωμένο σχέδιο όταν προκύψουν οι πυρκαγιές. Χρειάζεται πρόβλεψη, έτσι ώστε να είμαστε έτοιμοι και να μη βρεθούμε σε τέτοιες δύσκολες καταστάσεις.

Επίσης σημαντικές είναι οι ρυθμίσεις που γίνονται σχετικά με τη ΔΕΗ που δίνουν παράταση λειτουργίας των σταθμών που έχουν προσωρινή άδεια μέχρι το τέλος του 2023. Δίνεται η δυνατότητα για έναν χρόνο ακόμη να μπορεί να συνεργάζεται η ΔΕΗ με τον ΔΕΔΔΗΕ έναντι αμοιβής, προκειμένου να παρέχει υπηρεσίες που δεν είναι δυνατόν αυτή τη στιγμή να τις έχει με άλλο τρόπο από εξειδικευμένο και έμπειρο προσωπικό ο ΔΕΔΔΗΕ, έτσι ώστε απρόσκοπτα να προχωρήσει τη λειτουργία του.

Επίσης πρέπει να αναφερθούμε και στις ενεργειακές κοινότητες οι οποίες παίρνουν παράταση μέχρι το τέλος του Ιουνίου για τις διαγωνιστικές διαδικασίες. Να επισημάνω για την περιοχή του Νομού Κοζάνης και της δυτικής Μακεδονίας την ευνοϊκή ρύθμιση με την οποία δίνεται παράταση για την καταβολή προτάσεων στον ΔΕΔΔΗΕ και στον ΑΔΜΗΕ μέχρι τέλος Ιουνίου, για τις ενεργειακές κοινότητες αλλά και γενικότερα για όσους επιθυμούν να μπουν σε αυτήν τη διαδικασία και παίρνουν παράταση μέχρι το τέλος του χρόνου της απαλλαγής από την ανταγωνιστική διαδικασία των 18 MW η οποία, βέβαια, δεν ισχύει για τις άλλες περιπτώσεις όπου η καταληκτική ημερομηνία είναι τέλος Ιουνίου.

Πολύ σημαντικές ρυθμίσεις έχουμε και όσον αφορά σε θέματα του Υπουργείου Παιδείας. Δίνεται για πρώτη φορά η δυνατότητα στους εκπαιδευτικούς να επιλέξουν από μία ψηφιακή τράπεζα βιβλία τα οποία θα προεπιλεγούν μετά από εξέταση από ειδική επιτροπή. Έτσι δίνεται η δυνατότητα στον εκπαιδευτικό να επιλέξει το βιβλίο που θα διδάξει και παράλληλα να επιλέξει και τμήματα που θα χρειαστεί από τα υπόλοιπα βιβλία της συγκεκριμένης τράπεζας.

Για μας η μεγάλη επένδυση είναι η εκπαίδευση. Έχουμε πάρα πολλές δυνατότητες και πρέπει να απελευθερώσουμε τα στεγανά και να δώσουμε τη δυνατότητα στα παιδιά μας να έχουν σφαιρική ενημέρωση, να δώσουμε πρωτοβουλία στους εκπαιδευτικούς αυτά που γνωρίζουν και αυτά που θέλουν, να μπορούν να τα προσφέρουν γιατί η αναβαθμισμένη παιδεία είναι η εγγύηση για το παρόν και το μέλλον της περιοχής μας.

Επίσης έχουμε σημαντικές ρυθμίσεις για θέματα του Υπουργείου Πολιτισμού. Λαμβάνεται μέριμνα για τις συναυλίες οι οποίες έχουν ακυρωθεί κατά την περίοδο του κορωνοϊού. Καταλαβαίνετε ότι αυτό είναι ένα ζήτημα που προέκυψε και δίνεται η δυνατότητα βάσει του νόμου να μπορούν να δώσουν πιστωτικά εισιτήρια για ένα επόμενο διάστημα, έτσι ώστε να μπορούν και οι ίδιοι να λειτουργήσουν, αλλά και να μην υπάρχει ζημία για τους ανθρώπους λόγω της ακύρωσης του θεάματος το οποίο έχουν αποφασίσει να παρακολουθήσουν.

Και παράλληλα μεταφέρονται τα συμβόλαια της ενοικίασης μέχρι το τέλος του 2023 χωρίς μεταβολή, έτσι ώστε να μπορέσουν να ισορροπήσουν στο νέο περιβάλλον και στις νέες δυνατότητες που δίνονται στο διάστημα αυτό.

Επίσης, δίνεται η δυνατότητα σε προϊόντα τα οποία έχουν κατασχεθεί να προσφερθούν στο Υπουργείο Προστασίας του Πολίτη και να αξιοποιηθούν, διότι κάποια από αυτά πραγματικά τα έχουμε ανάγκη και είναι σημαντικό να τα κάνουμε χρήση και να μην τα στερηθούμε.

Κυρίες και κύριοι συνάδελφοι, το νομοσχέδιο του Υπουργείου Υγείας, μαζί με όλους τους νόμους τους οποίους φέρνει προς ψήφιση, είναι ένα πολύ οργανωμένο νομοσχέδιο, δεν έχει να κάνει με προχειρότητα ή με οτιδήποτε άλλο έχει ακουστεί, διότι είναι παρατάσεις νόμων οι οποίοι δουλεύτηκαν με πάρα πολλή προσοχή και ο ένας δίπλα στον άλλον συνέβαλαν σε ένα συνολικό και οργανωμένο σχέδιο για την αντιμετώπιση της πανδημίας, για την αντιμετώπιση δυσμενών συνθηκών, για τη βοήθεια στον τομέα της οικονομίας και για να μπορέσουμε να κάνουμε βήματα μπροστά.

Όλα αυτά τα οποία μέχρι τώρα οργανώθηκαν και η φροντίδα που γίνεται για την ελάφρυνση των πολιτών, τη συνέχιση των εργαζομένων και την καλύτερη οργάνωση των υγειονομικών δομών μαρτυρούν ότι πρέπει να συστρατευτούμε όλοι σε αυτή την προσπάθεια.

Σε δύσκολες καταστάσεις και δύσκολες συνθήκες η συστράτευση παίζει πολλαπλούς ρόλους. Κατ’ αρχάς εμπνέει εμπιστοσύνη στους πολίτες και εφόσον νοιαζόμαστε γι’ αυτούς και θέλουμε να προστατεύσουμε την υγεία τους και τη ζωή τους αυτή τη δύσκολη περίοδο, θα πρέπει να υπάρχει εμπιστοσύνη σε κοινές αποφάσεις σε κάποιους τομείς, έτσι ώστε και αυτοί να μπορούν να τους ακολουθήσουν για να έχουμε το καλύτερο δυνατό αποτέλεσμα.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ, κυρία Βρυζίδου.

Τον λόγο έχει τώρα ο εισηγητής του ΣΥΡΙΖΑ κ. Νίκος Ηγουμενίδης.

**ΝΙΚΟΛΑΟΣ ΗΓΟΥΜΕΝΙΔΗΣ:** Ευχαριστώ, κύριε Πρόεδρε.

Συζητάμε ρυθμίσεις για την αντιμετώπιση της πανδημίας του κορωνοϊού, την προστασία της δημόσιας υγείας και άλλες επείγουσες διατάξεις. Η Κυβέρνηση, κατά τη γνώμη μας, εργαλειοποιεί για άλλη μια φορά την πανδημία για να κρύψει κάτω από το χαλί των απαραίτητων παρατάσεων την πλημμελή ενασχόλησή της με πολλά χρόνια και χρονίζοντα προβλήματα, τα οποία έπρεπε να είχε αντιμετωπίσει ήδη.

Χρησιμοποιεί την πανδημία για να προωθήσει κρυμμένα πίσω από τις κουρτίνες των επειγόντων θεμάτων, αντιμετωπίζοντας σαν αναγκαίο κακό την έλλειψη εκτενούς διαβούλευσης, για να προωθήσει φωτογραφικές διατάξεις για τα δικά της παιδιά, για να υπηρετήσει συγκεκριμένες σκοπιμότητες. Από την εμπλοκή δεκαπέντε υπουργείων φτάσαμε σε αυτό το αποτέλεσμα κάκιστης νομοθέτησης το οποίο και καταψηφίζουμε.

Μερικές παρατηρήσεις. Στις αιτιάσεις και στη συζήτηση που προηγήθηκε στην Επιτροπή Κοινωνικών Υποθέσεων, ο Υπουργός Υγείας είπε ότι η Κυβέρνηση έφερε το πολυνομοσχέδιο αυτό για να αποφύγουμε τη «βροχή» των τροπολογιών που συνήθως έρχονται με το τελευταίο νομοσχέδιο του χρόνου.

Κύριε Υπουργέ, μπορείτε να δείτε τις σημειώσεις μου. Εδώ σημειώνω το εξής και το διαβάζω όπως το έχω σημειώσει: Θετικό αν αυτή η τοποθέτηση εκφράζει την άποψη ότι οι τροπολογίες είναι δείγμα καλής νομοθέτησης. Συμφωνούμε. Και να θέλουμε να πούμε μια καλή κουβέντα δεν μας αφήνετε. Ο ίδιος ζητήσατε τον λόγο στην αρχή της διαδικασίας, γιατί μπορεί το Σώμα να μην έχει ενημερωθεί, για να εξηγήσετε και να ανακοινώσετε την τροπολογία. Και ήρθανε τέσσερις τροπολογίες.

Τον όγκο των τροπολογιών τον βλέπετε, κύριοι συνάδελφοι. Είναι ούτως ή άλλως στη διάθεση όλων. Μιλήσατε ένα λεπτό για τη νομική προστασία των γιατρών από σκοταδιστικές πρακτικές, τις οποίες ενδεχομένως δέχονται οι γιατροί. Σαράντα τρεις σελίδες χρειάζεστε γι’ αυτό; Τροπολογία του Υπουργείου Οικονομικών τριάντα έξι σελίδες, αγορά δεκαεπτά ασθενοφόρων και διάφορα, τροπολογία του Υπουργείου Ενέργειας πενήντα δύο σελίδες, του Υπουργείου Εσωτερικών εξήντα επτά σελίδες, για τα οποία, όπως παραδέχτηκε ο ίδιος ο Υπουργός, δεν έχει ενημερωθεί η αντιπροσωπεία.

Θα ήθελα να ξέρω πόσοι από τους Βουλευτές της Νέας Δημοκρατίας γνωρίζουν σε όλη τους την έκταση αυτά τα κείμενα.

«Κοιτάξτε, μα, συνήθως έτσι γίνεται, ή πολυνομοσχέδιο στο τέλος του χρόνου ή τροπολογίες». Εδώ εμπλέκονται τα μισά υπουργεία, υπάρχει μια ελλιπέστατη διαβούλευση και ελλιπέστατη συμμετοχή της κοινωνίας, υπάρχει μια ανεπαρκής συμμετοχή των Βουλευτών. Δεν αντιμετωπίζεται η «βροχή» των τροπολογιών με «βροχή» άρθρων και η «βροχή» υπουργείων ή πολύ περισσότερο, με αυτό που γίνεται σήμερα και «βροχή» άρθρων και «βροχή» υπουργείων και «βροχή» τροπολογιών. Πρέπει να τελειώνουμε επιτέλους με όλα τούτα. Πρέπει να τελειώνουμε και να ξεμπερδεύουμε επιτέλους με πρακτικές κακής νομοθέτησης.

Ένα θέμα που μας απασχόλησε, κυρίες και κύριοι συνάδελφοι, ήταν το θέμα των παρατάσεων που έρχεται και σήμερα από πολλούς δρόμους. Είτε πρόκειται για νέες παρατάσεις είτε για παρατάσεις στις παρατάσεις είναι ουσιαστικά ο εύκολος δρόμος και τρόπος αποφυγής επίλυσης των προβλημάτων. Ωστόσο, τα προβλήματα υπάρχουν και η λύση τους απαιτεί υπεύθυνη αντιμετώπιση, μακροπρόθεσμο σχεδιασμό και πολιτική βούληση. Φαίνεται ότι η Κυβέρνηση της Νέας Δημοκρατίας δεν διαθέτει αυτά τα στοιχεία. Γι’ αυτόν ακριβώς τον λόγο βρίσκει και διέξοδο στις παρατάσεις.

Αρκετά απασχόλησαν τη συζήτηση στις επιτροπές τα θέματα της κοινωνικής πρόνοιας. Και μάλιστα ο κ. Μητσοτάκης πολλές φορές, με τελευταία -και σε αυτή θα σταθώ- τη συζήτηση για τον προϋπολογισμό την προηγούμενη βδομάδα, ισχυρίστηκε ότι η Νέα Δημοκρατία διαθέτει πλεόνασμα κοινωνικής ευαισθησίας και δεν μπορούμε να την εγκαλούμε για θέματα της κοινωνικής πρόνοιας.

Κοιτάξτε, κύριοι, η κοινωνική αλληλεγγύη δεν είναι ελεημοσύνη. Ανεξάρτητα από λόγια και διακηρύξεις, δεν μπορείς να εφαρμόσεις πολιτική ενίσχυσης της κοινωνικής συνοχής, πολιτική άμβλυνσης των ανισοτήτων, αν δεν έχεις στις ιδεολογικές σου αφετηρίες τις αρχές της ισότητας, τις αρχές κατάργησης της εκμετάλλευσης του ανθρώπου.

Αυτό εξηγεί, αν το θέλετε, γιατί και στην πρόσφατη -να μην πάρουμε όλη την ιστορία- εμπειρία η κυβέρνηση Σαμαρά - Βενιζέλου ήταν αυτή που δημιούργησε μια στρατιά ενάμισι εκατομμυρίου συμπολιτών μας αποκλεισμένους από την πρόσβαση στο δημόσιο σύστημα υγείας. Να γιατί η κυβέρνηση της Αριστεράς πρώτη φορά έλυσε αυτό το πρόβλημα. Και να γιατί σήμερα η Δεξιά του κ. Μητσοτάκη αποκλείει τους ανασφάλιστους από πρόσβαση στους γιατρούς του ΕΟΠΥΥ και μάλιστα όχι μόνο αυτό, αλλά με το συγκεκριμένο άρθρο στο παρόν νομοσχέδιο δίνει τη δυνατότητα στον Υπουργό μόνο να αποφασίζει για αποκλεισμό από εξετάσεις, φάρμακα και θεραπείες.

Κυρίες και κύριοι συνάδελφοι, υπήρξαν αρκετά θέματα, άρθρα στο παρόν σχέδιο νόμου, που αφορούν ζητήματα της αυτοδιοίκησης.

Κατά τη γνώμη μας, πίσω από τις παρατάσεις που προτείνει σε κάποια από αυτά η Κυβέρνηση –είπαμε εξάλλου και πιο πριν την αντίληψή μας για τις παρατάσεις- όχι μόνο δεν επιλύει τα προβλήματα αλλά ίσα-ίσα δεν εκκινεί καν τις διαδικασίες επίλυσης των προβλημάτων που αντιμετωπίζουν οι Οργανισμοί Τοπικής Αυτοδιοίκησης, οι οποίοι βρίσκονται σε έναν φαύλο κύκλο διαρκούς επιδείνωσης των προβλημάτων τους, των προβλημάτων που καλούνται να επιλύσουν, πρώτα απ’ όλα και, κυρίως, λόγω της υποστελέχωσης. Υπήρχε και θέμα χρηματοδότησης, το οποίο λύθηκε, όπως παραδέχονται οι ίδιοι οι εκπρόσωποι των ΟΤΑ, οι δήμαρχοι και όλοι οι εκπρόσωποι, με το «ΦΙΛΟΔΗΜΟΣ», στο οποίο αλλάξατε απλά όνομα και ελέγξατε την πορεία της χρηματοδότησής του. Πρόβλημα, λοιπόν, υποστελέχωσης. Η Κυβέρνηση αγνοεί επιδεικτικά, θα έλεγα, αυτή την κατάσταση και έτσι οι ΟΤΑ επιβαρύνονται ακόμα περισσότερο και μετατρέπονται σε ένα όχημα επιτάχυνσης των ιδιωτικοποιήσεων και ανάθεσης αρμοδιοτήτων καθαρά δημόσιου χαρακτήρα σε επιχειρηματικούς ομίλους.

Ένα άλλο θέμα που απασχόλησε τη συζήτηση στις επιτροπές, και προφανώς θα απασχολήσει και σήμερα, είναι το θέμα των απευθείας αναθέσεων. Όπως τόνισε στη συζήτηση για τον προϋπολογισμό την προηγούμενη εβδομάδα ο Πρόεδρος του κόμματός μας, ο Αλέξης Τσίπρας, οι απευθείας αναθέσεις και τα χρήματα που δόθηκαν σε κλειστούς διαγωνισμούς είναι 4,9 δισεκατομμύρια, αγαπητοί συνάδελφοι, σε εταιρείες φίλων, που φτιάχνονταν μέχρι και τρεις ημέρες πριν πάρουν τη δουλειά.

Πρόκειται για άλλο ένα στοιχείο, που δείχνει ότι η Κυβέρνηση εργαλειοποιεί την πανδημία, εργαλειοποιεί τα έκτακτα μέτρα αντιμετώπισης του κορωνοϊού –θα έρθουμε και σε αυτά λίγο παρακάτω- και η πανδημία γίνεται το πρόσχημα για, πραγματικά, μια ανεξέλεγκτη διαφθορά, με την εμπλοκή μάλιστα σε αυτή της ίδιας της ανώτατης εξουσίας.

Όλη αυτή η κατάσταση με τις απευθείας αναθέσεις αναδεικνύει από έναν άλλον δρόμο το έλλειμμα δημοκρατίας που υπάρχει σήμερα. Αναδεικνύει, κατά τη γνώμη μας, την υποταγή της Κυβέρνησης της Νέας Δημοκρατίας στην εξυπηρέτηση συμφερόντων των λίγων, των «ημετέρων», των δικών της παιδιών. Αναδεικνύει τον σχεδιασμό της Κυβέρνησης της Νέας Δημοκρατίας για τη δημιουργία πελατειακού κράτους και ελέγχου των αρμών της εξουσίας, που κατά τα άλλα δεν γνωρίζουν τι αναφέρουν όποτε αναφέρονται σε αυτούς τα στελέχη της Αριστεράς. Όλα αυτά τα στοιχεία είναι κατά τη γνώμη μας, συστατικά, οργανικά τμήματα του κόμματος της Δεξιάς, του κόμματος της συντηρητικής παράταξης, και αυτό εξηγεί, αν θέλετε, γιατί επιμένετε, γιατί επανέρχεστε με κάθε ευκαιρία μαζί και με το παρόν νομοσχέδιο.

Κυρίες και κύριοι συνάδελφοι, η παγκόσμια κοινότητα βρίσκεται αντιμέτωπη με ένα νέο επιδημικό κύμα. Ο Παγκόσμιος Οργανισμός Υγείας, το Ευρωπαϊκό Κέντρο Ελέγχου Λοιμώξεων, η επιστημονική κοινότητα της χώρας μας, όλοι εκφράζουν την ανησυχία τους ότι οι νέες μεταλλάξεις του κορωνοϊού θα δοκιμάσουν την ανθεκτικότητα των συστημάτων υγείας. Το γεγονός απασχόλησε και την Ευρωπαϊκή Επιτροπή. Η ανησυχία αυτή της παγκόσμιας κοινότητας εκφράζεται, όπως βλέπουμε από την ειδησεογραφία, καθημερινά με περιοριστικά και οριζόντια μέτρα, αυτού ή του άλλου βαθμού, που παίρνουν μια σειρά από χώρες, οι οποίες σημειωτέον έχουν και υψηλότερα ποσοστά εμβολιαστικής κάλυψης, αλλά και πιο ισχυρά συστήματα.

Στην Ελλάδα για άλλη μια φορά η Κυβέρνηση της Νέας Δημοκρατίας εργαλειοποιεί την πανδημία. Τα περιβόητα μέτρα που ανακοίνωσε χθες στο Υπουργικό Συμβούλιο ο κ. Μητσοτάκης, δεν ήταν τίποτε άλλο παρά μια επίθεση στον Αλέξη Τσίπρα και τον ΣΥΡΙΖΑ. Για όλα τα κακά ως προς τη διαχείριση της πανδημίας φταίει ο Τσίπρας και ο ΣΥΡΙΖΑ που δεν βάζουν πλάτη.

Κι ενώ «τελειώσαμε με την πανδημία και είμαστε ελεύθεροι», «είμαστε στο τελευταίο μίλι, ξεμπερδέψαμε», «πια είναι μόνο πανδημία ανεμβολίαστων», ενώ όλα το ένα μετά το άλλο καταρρίπτονται τα αφηγήματα της Νέας Δημοκρατίας, δυστυχώς η πανδημία είναι παρούσα, ο κορωνοϊός με τις μεταλλάξεις του είναι εδώ, η υγειονομική κρίση είναι παρούσα και απαιτεί σοβαρά μέτρα, σοβαρή αντιμετώπιση με σχεδιασμό και προοπτική.

Με το παρόν σχέδιο νόμου η Κυβέρνηση βλέπει την πανδημία μέχρι τις 31 του Μάρτη. Είτε πιστεύτε ότι ξεμπερδέψαμε με την πανδημία και η ουρά έμεινε είτε γιατί πιστεύετε ότι ούτως ή άλλως, ακόμα και με το νέο πανδημικό κύμα, τον Μάρτη φτιάχνει ο καιρός και άρα μέχρι τότε θα ζοριστούμε, η ουσία είναι ότι η Κυβέρνηση με την πρακτική της δεν συμμερίζεται την ανησυχία της παγκόσμιας κοινότητας.

Η αντιμετώπιση της πανδημίας, κατά τη γνώμη μας -το αναπτύξαμε αρκετά στη συζήτηση στην επιτροπή- απαιτεί πρώτα απ’ όλα μέτρα ενίσχυσης του δημόσιου συστήματος υγείας, και χρηματοδότηση, και τόνωση και ενίσχυση με μόνιμο προσωπικό, και ενίσχυση της πρωτοβάθμιας φροντίδας υγείας. Έτσι θα δημιουργήσουμε τις καλύτερες προϋποθέσεις για τον έλεγχο της διασποράς του κορωνοϊού, για την επιδημιολογική επιτήρηση, για να αντιμετωπίσουμε το ερχόμενο ή όποιο ερχόμενο επιδημικό κύμα.

Δύο παρατηρήσεις μόνο, δεν θα σταθώ ούτε θα επαναλάβω θέματα που θέσαμε στη συζήτηση στην επιτροπή. Πιστεύουμε ότι αυτή τη στιγμή δεν έχουμε την πολυτέλεια να έχουμε επτάμισι χιλιάδες εργαζόμενους εκτός συστήματος. Υπάρχουν αυστηρά υγειονομικά πρωτόκολλα, που τα καθορίζει η επιστημονική κοινότητα, για τους εργαζόμενους στο σύστημα υγείας που έχουν αντένδειξη εμβολιασμού. Ας εφαρμοστούν αυτά τα πρωτόκολλα ή αν θέλετε και αυστηρότερα υγειονομικά πρωτόκολλα, αλλά να γυρίσουν αυτοί οι υγειονομικοί στη δουλειά τους. Όταν χρειαζόμαστε προσωπικό, δεν έχουμε την πολυτέλεια να στέλνουμε στο σπίτι τους, τους επτά χιλιάδες.

Και δεύτερον, νομίζω ότι πέρα από τα επιδόματα που παίρνουν οι εργαζόμενοι του συστήματος, σε αυτά τα επιδόματα πρέπει να συμπεριληφθούν και οι εργαζόμενοι, το νοσηλευτικό και υπόλοιπο προσωπικό των προνοιακών ιδρυμάτων οι οποίοι μέχρι στιγμής εξαιρούνται.

Έγινε πολλή συζήτηση το τελευταίο διάστημα, κυρίες και κύριοι συνάδελφοι, για τα θέματα της σχέσης της Νέας Δημοκρατίας με το δημόσιο σύστημα υγείας. Πρόσφατα -και δεν έχω σκοπό να επαναλάβω όλη τη συζήτηση που παρακολουθήσαμε το τελευταίο διάστημα- ο κ. Μητσοτάκης με δήλωσή του απαξίωσε τις ΜΕΘ και την προσφορά τους στην καλύτερη περίθαλψη και αντιμετώπιση των ασθενών με COVID.

Ωστόσο, δεν ήταν μόνο ο κ. Μητσοτάκης ούτε ο πρώτος ούτε το μοναδικό στέλεχος της Νέας Δημοκρατίας που απαξιώνει τις ΜΕΘ. Έναν μήνα πριν ο κ. Σκέρτσος –δεν ξέρω ακριβώς τη συνεργασία και τις σχέσεις των κυβερνητικών στελεχών, αλλά πρέπει να είναι στενός συνεργάτης του κ. Μητσοτάκη ως Υπουργός Επικρατείας- λέει σε συνέντευξη στον ραδιοφωνικό σταθμό «ΣΚΑΪ»: «Το σύστημα πάντα ζοριζόταν. Εντάξει, ρε παιδιά, θα ζοριστεί και φέτος με την πανδημία. Δεν υπάρχει λόγος να δημιουργήσουμε ένα πολυτελές σύστημα υγείας». Έτσι απάντησε στο αίτημα για να δημιουργηθούν παραπάνω ΜΕΘ.

Κι έναν χρόνο πίσω –δεν θα σας απασχολήσω με άλλους- τη στιγμή που ο κ. Πέτσας τότε ήταν κυβερνητικός εκπρόσωπος, τότε που μοίραζε τα χρήματα στα μέσα δήθεν για να προπαγανδίσουν τον εμβολιασμό και την αντιμετώπιση της πανδημίας, τότε είπε ότι «Δεν θα δώσουμε χρήματα στις ΜΕΘ, είναι πεταμένα λεφτά. Η πανδημία τελειώνει και είναι πεταμένα λεφτά».

Γίναμε μάρτυρες και μιας ολόκληρης προσπάθειας, κυρίες και κύριοι συνάδελφοι. Όλο το σύστημα έκανε μια τεράστια προσπάθεια για να βγει από το κάδρο αυτών των ευθυνών ο κ. Μητσοτάκης. Αυτή την προσπάθεια την ολοκλήρωσε ο ίδιος στη συζήτηση για τον προϋπολογισμό. Στις 18 Δεκεμβρίου 2021 από αυτό το Βήμα λέει ο κ. Μητσοτάκης: «Δεν περίμενα καμμιά μελέτη κανενός καθηγητή για να ενισχύσω το σύστημα υγείας και να αυξήσω τον αριθμό των ΜΕΘ. Χειροκροτήματα από την πλευρά της Νέας Δημοκρατίας.» Κρατήστε το παρακαλώ για τα Πρακτικά.

(Στο σημείο αυτό ο Βουλευτής κ. Νικόλαος Ηγουμενίδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ας αφήσουμε, λοιπόν, τα λόγια και τις δηλώσεις και να έρθουμε στις πράξεις. Από τον Ιούλιο του 2019, που παρέλαβε η Κυβέρνηση της Νέας Δημοκρατίας, μέχρι τον Μάρτιο του 2020, που ξεκινήσαμε το θέμα της αντιμετώπισης της πανδημίας, ο κ. Μητσοτάκης και η Κυβέρνηση της Νέας Δημοκρατίας για την ενίσχυση του δημόσιου συστήματος υγείας, που το παρέλαβε σε τραγική κατάσταση από τον ΣΥΡΙΖΑ, πόσα κρεβάτια ΜΕΘ έφτιαξε; Είναι ένα νούμερο που δεν ξεχνιέται, μηδέν. Σε αυτό το μηδέν εμείς πλάτη δεν βάζουμε! Κι ας μας κατηγορεί ο κ. Μητσοτάκης στο Υπουργικό Συμβούλιο ότι για την πανδημία φταίει ο ΣΥΡΙΖΑ που δεν βάζει πλάτη. Δεν βάζουμε πλάτη σ’ αυτό το μηδέν!

Να συνεχίσουμε με τις πράξεις. Το μόνιμο προσωπικό του ΕΣΥ σήμερα, μετά από δύο χρόνια πανδημίας, είναι λιγότερο από το μόνιμο προσωπικό του ΕΣΥ, που υπηρετούσε τον Ιούλιο του 2019, που παρέλαβε την «τραγική κατάσταση» από τον ΣΥΡΙΖΑ. Σε αυτή τη μείωση του προσωπικού, σε αυτή την, με τέτοιο τρόπο, απαξίωση του δημόσιου συστήματος υγείας, ναι, κύριοι της Νέας Δημοκρατίας, πλάτη δεν βάζουμε.

Για να έρθω και στο τελευταίο ερώτημα, που επαναλαμβάνουμε από την πρώτη μέρα της συζήτησης στην επιτροπή και ο Υπουργός, εκθέσεις ιδεών: Πόσα κρεβάτια ΜΕΘ ανά νοσοκομείο και ανά ΥΠΕ φτιάχτηκαν το διάστημα της διακυβέρνησης της Νέας Δημοκρατίας; Οι πεντακόσιες εξήντα κλίνες ΜΕΘ λέτε ότι έγιναν χίλιες τριακόσιες πενήντα, δηλαδή συν οκτακόσιες. Δώστε μας τα στοιχεία ανά νοσοκομείο, όχι το συνολικό νούμερο, αλλά ανά νοσοκομείο και πόσο προσωπικό προσλάβατε γι’ αυτά τα κρεβάτια που φτιάξατε. Και όσο εξακολουθείτε να μην ανακοινώνετε, σας το λέω με απόλυτη επίγνωση αυτού που λέω, ότι κοροϊδεύετε και την Αντιπροσωπεία και μέσω αυτής τον ελληνικό λαό. Δώστε τα αληθινά στοιχεία! Αν είναι αυτά δεν έχετε να φοβηθεί τίποτα, δώστε τα!

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Δεν τα έχουμε δώσει;

(Θόρυβος από την πτέρυγα της Νέας Δημοκρατίας)

**ΝΙΚΟΛΑΟΣ ΗΓΟΥΜΕΝΙΔΗΣ:** Δεν τα έχετε δώσει. Δεν τα έχετε δώσει, φέρτε τα!

Εν πάση περιπτώσει, άμα έχεις τέτοιους φίλους τι τους θέλεις τους εχθρούς; Αλλά δεν είναι λάθος κάποιων στελεχών της Νέας Δημοκρατίας ούτε είναι ότι ο κ. Μητσοτάκης, που απαξίωσε τις ΜΕΘ, δεν ξέρει τη γραμμή. Διότι η γραμμή και το πρόγραμμα της Νέας Δημοκρατίας θεοποιεί την εμπορευματοποίηση της υγείας και αντί την ενίσχυση του δημόσιου συστήματος υγείας, θέλει την εκχώρηση δραστηριοτήτων του, φυσικά με το αζημίωτο, στον ιδιωτικό τομέα.

Ξέρετε, κυρίες και κύριοι συνάδελφοι, για να ολοκληρώσω -και ευχαριστώ για την ανοχή σας, κύριε Πρόεδρε- το σύνολο όλης αυτής της αντιμετώπισης του δημόσιου συστήματος υγείας και μάλιστα σε συνθήκες πανδημίας μάς πεισμώνει. Εμείς ξέρουμε πολύ καλά την απάντηση, που πραγματικά αντιπολιτεύεται τη νεοφιλελεύθερη πολιτική πρόταση της Νέας Δημοκρατίας. Είναι η ενίσχυση του δημόσιου συστήματος υγείας στο πλαίσιο ενός ισχυρού κοινωνικού κράτους που θα εξασφαλίζει τη συνοχή και την αξιοπρέπεια. Είναι ο δρόμος της αποκατάστασης των εργασιακών δικαιωμάτων, που τόσο βάναυσα προσβάλλει η πολιτική της Νέας Δημοκρατίας, μέσα σε μια συνολικότερη πολιτική ανάκτησης της εργασίας. Και βεβαίως είναι ο δρόμος της εμβάθυνσης της δημοκρατίας σε όλες τις πλευρές της ζωής του τόπου.

Αυτή η πολιτική πρόταση αποτελεί, και αν το θέλετε είναι όντως, και τη βάση για να κρίνουμε και το σημερινό νομοσχέδιο, που όπως είπα καταψηφίζουμε, αυτή η πρότασή μας συγκρούεται με την καρδιά της νεοφιλελεύθερης πολιτικής πρότασης της Νέας Δημοκρατίας, η οποία πρόταση και λογική διαπνέει και το σημερινό σχέδιο νόμου. Η πρότασή μας δίνει λύση στα προβλήματα που αντιμετωπίζουν ευρύτερες δυνάμεις της κοινωνίας και άρα αποτελεί τη βάση για μια ακόμα πιο ισχυρή συσπείρωσή τους. Η πρότασή μας ανοίγει τον δρόμο για την Ελλάδα της νέας εποχής, την απαλλαγμένη από τα βαρίδια του παρελθόντος. Είναι η πρόταση της Αριστεράς, η πρόταση της προοδευτικής παράταξης, είναι η πρόταση της νίκης.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ ευχαριστώ, κύριε Ηγουμενίδη. Να σας θυμίσω όμως ότι εξαντλήσατε και τη δευτερολογία σας, όπως ζητήσατε.

Υπάρχει συνάδελφος που δεν έχει εγγραφεί ως ομιλητής;

**ΟΛΟΙ ΟΙ ΒΟΥΛΕΥΤΕΣ:** Όχι.

**ΠΡΟΕΔΡΕΥΩΝ (Χαράλαμπος Αθανασίου):** Ωραία. Παρακαλώ να κλείσει το σύστημα της ηλεκτρονικής εγγραφής.

Τον λόγο έχει τώρα ο ειδικός αγορητής του Κινήματος Αλλαγής κ. Ανδρέας Πουλάς.

**ΑΝΔΡΕΑΣ ΠΟΥΛΑΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, ο τίτλος του σχεδίου νόμου που φέρνετε προς ψήφιση στη Βουλή, «Ρυθμίσεις για την αντιμετώπιση της πανδημίας και την προστασία της δημόσιας υγείας», μπορεί να αναφέρεται σε θέματα που ρυθμίζονται από το Υπουργείο Υγείας, όμως στην πραγματικότητα αφορά σε ένα πολυνομοσχέδιο, που περιλαμβάνει εκατόν σαράντα έξι άρθρα αρμοδιότητας διαφόρων Υπουργείων και ελάχιστα από αυτά αφορούν επί της ουσίας την αντιμετώπιση της πανδημίας. Το φέρνετε δε με τη διαδικασία του επείγοντος, χωρίς προηγούμενη διαβούλευση και χωρίς ανάληψη επιπτώσεων, και συνεχίζετε να φέρνετε τροπολογίες νύχτα, για να δούμε τελικά πού θα σταματήσετε.

Όμως, κύριοι της Κυβέρνησης, βρισκόμαστε σε πανδημία τα τελευταία δύο χρόνια και εσείς νομοθετείτε χωρίς αρχή, μέση και τέλος και χωρίς καμμία συνοχή και συνέχεια. Οι ρυθμίσεις που φέρνετε είναι αποσπασματικές και σε καμμία περίπτωση μέρος ενός ολοκληρωμένου σχεδίου. Συμπεριφέρεστε σαν η πανδημία να βρίσκεται στο τέλος της, ενώ στην πραγματικότητα κανείς δεν μπορεί να πει με βεβαιότητα πότε θα λήξει αυτή η υγειονομική περιπέτεια. Δεν είναι στο χέρι σας το πότε θα λήξει αλλά αφορά ένα παγκόσμιο φαινόμενο η αποδρομή του οποίου εξαρτάται σε πολύ μεγάλο βαθμό από την ευρεία διάδοση του εμβολιασμού σε όλον τον πλανήτη, γεγονός που καθυστερεί, με ευθύνη όλων των ισχυρών κρατών παγκοσμίως, και συγκρούεται με τα συμφέροντα φαρμακευτικών πολυεθνικών.

Εάν το εμβόλιο δεν γίνει παγκόσμιο κτήμα, το τέλος της πανδημίας θα αργήσει πάρα πολύ να έρθει. Μέσα σ’ αυτή την κατάσταση όμως συζητούμε για το τι μπορεί να κάνει η Κυβέρνηση μιας χώρας όπως η Ελλάδα. Αρχικά το πρώτο που θα έπρεπε να κάνετε μέσα σε αυτή την κατάσταση είναι να χτίσετε σχέσεις εμπιστοσύνης με τους πολίτες, με πολιτικές που θα καλλιεργούσαν την ασφάλεια και θα καταπολεμούσαν την αβεβαιότητα. Μόνο με αυτόν τον τρόπο θα αμβλύνατε τις αντιδράσεις των πολιτών απέναντι στον εμβολιασμό και δεν θα καθυστερούσε χαρακτηριστικά η εμβολιαστική κάλυψη της χώρας. Αντί, λοιπόν, να χρησιμοποιήσετε την οδό της πειθούς και της πλήρους ενημέρωσης, επιλέξατε μέτρα κοινωνικού περιορισμού, τα οποία ναι μεν αύξησαν τον ρυθμό των εμβολιασμών αλλά απομάκρυναν περισσότερο την κοινωνία.

Δημιουργήσατε καχυποψία και ανασφάλεια στους πολίτες και συνεχίζετε να το κάνετε, με το πιο πρόσφατο παράδειγμα τις διαρροές της Δευτέρας, ότι σκοπεύατε να επιβάλλετε υποχρεωτικά rapid test κατά τη διάρκεια των γιορτών στους εμβολιασμένους πολίτες, τα οποία μάλιστα θα πλήρωναν από την τσέπη τους, για να έρθει την επόμενη μέρα ο Πρωθυπουργός και να το πάρει πάνω του και με δική του πρωτοβουλία να ανακοινώσει τελικά τη διανομή δωρεάν self test. Τι ακριβώς ήταν αυτό; Ένα επικοινωνιακό τρικ για να φανεί και πάλι ο Πρωθυπουργός ότι σώζει την κατάσταση την τελευταία στιγμή; Η ενέργειά σας αυτή ξέρετε ότι ενίσχυσε τον κοινωνικό διαχωρισμό των πολιτών σε εμβολιασμένους και ανεμβολίαστους και μάλιστα λειτούργησε εις βάρος του εμβολιαστικού εγχειρήματος, δίνοντας επιπλέον επιχειρήματα σε όσους είναι ενάντια στον εμβολιασμό.

Μήπως να αποφασίζατε να σταματήσετε να διαχειρίζεστε την πανδημία εν κρυπτώ; Μήπως να δώσετε όλα τα στοιχεία στο φως; Τόσο τα επιστημονικά στοιχεία όσο και τα δεδομένα από τις υγειονομικές περιφέρειες, καθώς και τα πρακτικά της επιτροπής εμπειρογνωμόνων του ΕΟΔΥ.

Ενώ πολλές ευρωπαϊκές χώρες προχωρούν σε μέτρα για την αντιμετώπιση της υπερμεταδοτικής μετάλλαξης «Όμικρον», εσείς αρνείστε πεισματικά να πάρετε το οποιοδήποτε μέτρο εδώ και καιρό. Το μόνο μέτρο που παίρνετε είναι η διανομή δωρεάν self test στους πολίτες, με αμφίβολη την αξιοπιστία των αποτελεσμάτων τους.

Πού είναι τα μέτρα για την αποσυμφόρηση των μέσων μαζικής μεταφοράς;

Μήπως επίσης θα έπρεπε να εξετάσετε την εκ νέου επέκταση της τηλεργασίας, καθώς και την υποχρεωτική χρήση μάσκας στους εξωτερικούς χώρους;

Να μειώσετε τον αριθμό των μαθητών στις τάξεις;

Μιλάτε διαρκώς για προσλήψεις στο ΕΣΥ, παρουσιάζοντας αριθμούς οι οποίοι εάν ανταποκρίνονταν στην πραγματικότητα, σήμερα το Εθνικό Σύστημα Υγείας θα βρισκόταν σε ιδανική κατάσταση και όχι σε κατάσταση αποσύνθεσης και οι εργαζόμενοι θα βίωναν πιο ανθρώπινες συνθήκες εργασίας.

Μιλάτε διαρκώς για προσλήψεις στο ΕΣΥ, παρουσιάζοντας αριθμούς οι οποίοι εάν ανταποκρίνονταν στην πραγματικότητα, σήμερα το Εθνικό Σύστημα Υγείας θα βρισκόταν σε ιδανική κατάσταση και όχι σε κατάσταση αποσύνθεσης και οι εργαζόμενοι θα βίωναν πιο ανθρώπινες συνθήκες εργασίας.

Μιλάτε διαρκώς για την αύξηση των κλινών ΜΕΘ, παρουσιάζοντας και πάλι αριθμούς που αν ανταποκρίνονταν στην πραγματικότητα, κανένας ασθενής δεν θα χρειαζόταν να διασωληνωθεί εκτός ΜΕΘ. Για να μη μιλήσουμε για την υγειονομική ανισότητα που υπάρχει στο θέμα των ΜΕΘ στην περιφέρεια σε σχέση με το κέντρο. Εξάλλου, αυτό ανέδειξε και η μελέτη των Τσιόδρα και Λύτρα, η οποία δεν μας είπε και κάτι που δεν ξέραμε, αλλά μας είπε κάτι που εσείς δεν το έχετε λάβει καθόλου υπ’ όψιν σας: Το σύστημα αντέχει μέχρι τετρακόσιους διασωληνωμένος. Πάνω από αυτό τον αριθμό η θνητότητα ανεβαίνει κατακόρυφα.

Παρ’ όλο, λοιπόν, που προσπαθείτε να παρουσιάσετε στους πολίτες μια ωραιοποιημένη εικόνα, η αλήθεια είναι μία και δεν χωράει αμφισβήτηση: Το Εθνικό Σύστημα Υγείας, το δημόσιο σύστημα υγείας, στο οποίο εσείς δεν πιστεύετε, μόνο του, όλο αυτό το διάστημα, σήκωσε το βάρος της διαχείρισης της πανδημίας, ενώ εκκωφαντική ήταν η απουσία του ιδιωτικού τομέα. Το Εθνικό Σύστημα Υγείας το κάνατε μονοθεματικό, ωθώντας τους ασθενείς με άλλες παθήσεις στην αγκαλιά του ιδιωτικού τομέα, ο οποίος έχει αυξήσει κατά πολύ την κερδοφορία του.

Γνωρίζετε ότι οι ειδικευόμενοι γιατροί άλλων ειδικοτήτων, που δεν εμπλέκονται στην πανδημία, δεν έχουν αντικείμενο εκπαίδευσης στα νοσοκομεία αυτή τη στιγμή; Τι σκοπεύετε να κάνετε γι’ αυτό; Ακούω πολλούς συναδέλφους Βουλευτές της Κυβέρνησης σε συνεντεύξεις τους να μιλούν για μεγάλες ελλείψεις στην ειδικότητα της εντατικολογίας. Και ορθώς το λένε. Δεν είναι, όμως, μόνο οι εντατικολόγοι που λείπουν αυτή τη στιγμή από τα νοσοκομεία. Αυτή την έλλειψη εντατικολόγων την έφερε στο προσκήνιο η πανδημία. Λείπουν, όμως, και άλλες, πολλές ειδικότητες, πολύ σημαντικές για την ισόρροπη λειτουργία του υγειονομικού συστήματος.

Οι περισσότεροι νέοι γιατροί γνωρίζουμε πολύ καλά ότι επιλέγουν να φύγουν στο εξωτερικό, αναζητώντας καλύτερες επαγγελματικές συνθήκες. Τι κάνατε, λοιπόν, για την αναστροφή του brain drain; Πώς θα φέρετε πίσω τους επιστήμονες που στελεχώνουν τα νοσοκομεία σε όλη την Ευρώπη; Πώς θα δώσετε κίνητρα και απολαβές στους επιστήμονες αυτούς για να στελεχώσουν το νέο ΕΣΥ; Πώς θα ενισχύσετε το σύστημα με νοσηλευτές, τομέα στον οποίο η χώρα μας πάσχει τραγικά σε σχέση με το μέσο όρο των χωρών του ΟΟΣΑ; Με μόλις 3,3 νοσηλευτές αντί 8,8 ανά χίλια άτομα είναι φανερό ότι ο αριθμός των νοσηλευτών είναι η αχίλλειος πτέρνα του συστήματος. Όμως, αντί να αντιμετωπίσετε το ζήτημα σοβαρά και μακροπρόθεσμα, επιλέγετε και εδώ την αποσπασματική και πρόχειρη νομοθέτηση.

Πότε, επιτέλους, θα εντάξετε το υγειονομικό προσωπικό στα βαρέα και ανθυγιεινά; Το πόρισμα της επιτροπής Μπεχράκη το έχετε στα χέρια σας εδώ και έναν χρόνο. Το κρατάτε αναξιοποίητο, παρ’ όλο που εμείς έχουμε καταθέσει επανειλημμένα σχετική τροπολογία. Πώς αξιοποιήθηκαν οι δωρεές που έγιναν για την αντιμετώπιση της πανδημίας; Ποια συγκεκριμένα νοσοκομεία ενίσχυσαν; Πού κατευθύνθηκαν τα εκατομμύρια ευρώ που δαπανήθηκαν για την πανδημία;

Το Κίνημα Αλλαγής θα καταθέσει γραπτά αιτήματα για τη σύγκληση της Επιτροπής Κοινωνικών Υποθέσεων για να εξετάσουμε δύο ζητήματα: το ζήτημα των δωρεών αλλά και το ζήτημα του πορίσματος Μπεχράκη. Και αυτό θα γίνει άμεσα, με τον νέο χρόνο.

Κυρίες και κύριοι συνάδελφοι, στο θέατρο του παραλόγου, της προχειρότητας, των φωτογραφικών διευθετήσεων και των μπαλωμάτων κινούνται και οι διατάξεις που αφορούν στα άλλα Υπουργεία. Δεν βρήκατε ούτε ένα μέτρο να λάβετε για την αντιμετώπιση της ενεργειακής λαίλαπας που μαστίζει τα νοικοκυριά. Πώς θα βοηθήσετε τους πολίτες στα ορεινά της χώρας, τους αγρότες που βλέπουν το κόστος παραγωγής τους να εκτοξεύεται, τα προϊόντα τους να μένουν αδιάθετα ή με το ιστορικό χαμηλό τιμής διάθεσης, όπως οι παραγωγοί των εσπεριδοειδών στην Αργολίδα; Και πάλι, όμως, νομοθετείτε για τους κατέχοντες και αφήνετε τους μη έχοντες στην τύχη τους, αυξάνοντας τις κοινωνικές ανισότητες και την κοινωνική αδικία.

Σε μία περίοδο που οι πολίτες νιώθουν τον κλοιό της ακρίβειας και του πληθωρισμού να σφίγγει γύρω τους, ο δικός σας καημός είναι με τις ρυθμίσεις του Υπουργείου Οικονομικών που περιλαμβάνονται στο νομοσχέδιο, να κάνετε φωτογραφικές και ρουσφετολογικές εξυπηρετήσεις.

Νομοθετείτε φορολογία μόλις 15% στις αμοιβές όσων συμμετέχουν στα τμήματα της Επιτροπής Εξώδικης επίλυσης Φορολογικών Διαφορών. Επίσης, δίνετε αναδρομικά τη δυνατότητα απαλλαγής από φόρους υπεραξίας τίτλων συμμετοχής εταιρειών σε συνδεδεμένες επιχειρήσεις. Σας ζητάμε εδώ και πάρα πολύ καιρό να νομοθετήσετε το αφορολόγητο των εφημεριών των γιατρών που σε πολλές περιπτώσεις φτάνουν να φορολογούνται με 40%. Δεν κάνετε, όμως, τίποτα, δεν ακούμε τίποτα.

Θα σταθώ στο ζήτημα της ενεργειακής κρίσης που πυροδοτεί ένα εξωφρενικό κύμα ακρίβειας. Αυτή τη στιγμή η τιμή χονδρικής της κιλοβατώρας έχει ξεπεράσει τα 400 ευρώ για τη χώρα μας, που έτσι κι αλλιώς αγοράζει την ενέργεια 85% ακριβότερα από το μέσο όρο των είκοσι επτά χωρών της Ευρωπαϊκής Ένωσης και εσείς νομοθετείτε για την καταβολή τόκων για χρηματικές οφειλές παρελθόντων ετών συμμετεχόντων στην αγορά ηλεκτρικής ενέργειας, για τις ανταγωνιστικές διαδικασίες υποβολής προσφορών για σταθμούς παραγωγής ενέργειας, για την ανάκτηση ανταλλαγμάτων υπηρεσιών κοινής ωφέλειας, για εργασίες κλαδέματος και υλοτομίας δασικών δέντρων από τη ΔΕΔΔΗΕ.

Για το θέμα της γρήγορης απονομής των συντάξεων τι κάνετε; Καμμία ουσιαστική ενέργεια. Εισάγετε τροποποιήσεις στην οργανωτική διάρθρωση του ΕΦΚΑ μεταφέροντας αρμοδιότητες σχετικές με την απονομή των συντάξεων και καταργώντας οργανικές μονάδες. Εντούτοις, οι εκκρεμότητες των συντάξεων συνεχίζουν και αυξάνονται με αποτέλεσμα να έχουμε φτάσει στις εκατόν πενήντα δύο χιλιάδες εκκρεμείς κύριες συντάξεις μέχρι τον Σεπτέμβριο του 2021. Επιτέλους οι πολίτες περιμένουν να βρείτε τον τρόπο να απονέμονται γρήγορα και χωρίς ταλαιπωρία οι συντάξεις.

Παρατείνετε μέχρι την 31η Μαρτίου του 2022 τις απευθείας αναθέσεις από το Υπουργείο Ψηφιακής Διακυβέρνησης και τους εποπτευόμενους φορείς του, οι οποίοι έχουν γίνει κανονικότητα με τη δικαιολογία της πανδημίας.

Σύμφωνα με στοιχεία του ΚΗΜΔΗΣ τον Ιανουάριο του 2020 έως τον Ιούνιο του 2021 συνήφθησαν εκατόν τριάντα τέσσερις χιλιάδες συμβάσεις με απευθείας αναθέσεις. Σε τι αφορούσαν και σε ποιες τσέπες πήγαν τα σχεδόν 3 εκατομμύρια που μοιράστηκαν με αυτές;

Για τους σεισμόπληκτους, που είναι άλλη μια ευάλωτη κοινωνική ομάδα, μόλις τώρα φέρνετε ρύθμιση για την απαλλαγή τους από τον ΕΝΦΙΑ, με απαλλαγή που θεωρούμε ότι θα πρέπει να περιλαμβάνει και όσα κτήρια έχουν χαρακτηριστεί «πράσινα», αλλά έχουν τόσο μεγάλες ζημιές που δεν μπορούν να κατοικηθούν. Τουλάχιστον δώστε τους ένα χρόνο απαλλαγή από τον ΕΝΦΙΑ. Και μην ισχυρίζεστε ότι η κατάσταση στις σεισμόπληκτες περιοχές βελτιώνεται. Τους έχετε αφήσει στο έλεος του καιρού και καθυστερείτε να δώσετε λύσεις στα προβλήματά τους.

Ανανεώνετε τις συμβάσεις εργασίας ορισμένου χρόνου και συμβάσεων έργου στην εταιρεία «Ελληνικό Φεστιβάλ Α.Ε.» για τριάντα υπαλλήλους, αφήνοντας, όμως, στην ανεργία τους υπόλοιπους δεκατρείς. Παρατείνετε τη θητεία των μετακλητών του Υπουργείου Μετανάστευσης, για τους οποίους είχαν προκληθεί έντονες αντιδράσεις και για τις οποίες είχατε δεσμευθεί ότι θα λήξει η θητεία τους στο τέλος του 2021. Αντί να ασχολείστε με τις ροές και με την εύρυθμη λειτουργία των δομών, εσείς τακτοποιείτε τα δικά σας παιδιά.

Επιπλέον, το άρθρο 140 θα δημιουργήσει πολλά προβλήματα, τα οποία δεν θα μπορούν να θεραπευτούν εκ των υστέρων. Το μοντέλο ανάπτυξης που προτείνεται για τις υδατοκαλλιέργειες είναι προβληματικό, διότι δεν υπάρχει η ορθολογική ανάπτυξή του σε συνδυασμό με άλλες αναπτυξιακές δράσεις, όπως με τον τουρισμό και τις πολιτικές «ανοιχτής θαλάσσης», από τις οποίες θα μπορούσαν να ωφεληθούν ευρύτερα οι τοπικές κοινωνίες.

Οι διατάξεις που αφορούν στο Υπουργείο Εσωτερικών όχι μόνο δεν συνδέονται με την πανδημία αλλά ούτε και διαθέτουν επείγοντα χαρακτήρα. Σας θυμίζω ότι στις 14 Δεκεμβρίου ψηφίστηκε το τελευταίο νομοσχέδιο του Υπουργείου Εσωτερικών. Θα μπορούσατε να είχατε συμπεριλάβει εκεί τις σχετικές διατάξεις, γεγονός που δείχνει την πρόχειρη νομοθέτησή σας. Αντί αυτού, επιλέγετε να εισάγετε στο παρόν σχέδιο νόμου διατάξεις για τα αιρετά συλλογικά όργανα διακυβέρνησης των ΟΤΑ, για τη Δημοτική Αστυνομία, για τους Αναπτυξιακούς Οργανισμούς Τοπικής Αυτοδιοίκησης, για τους οποίους έχουμε ασκήσει σκληρή κριτική λόγω των θολών όρων λειτουργίας που προβλέπονται γι’ αυτούς και της μεταχείρισης ως όχημα παράκαμψης του ν.4412/2016 για τις δημόσιες συμβάσεις και προμήθειες.

Τέλος, αναφορικά με την υλοποίηση του δρόμου Πάτρα - Τσακώνα, επανέρχεστε με διακόσιες και πάνω τροποποιήσεις της σύμβασης για να υλοποιήσετε το κομμάτι από την Πάτρα μέχρι τον Πύργο, χωρίς όμως να δίνετε λύση στο θέμα της υλοποίησης του υπόλοιπου κομματιού μέχρι την Τσακώνα, παρ’ όλο που ο Πρωθυπουργός είχε ο ίδιος ανακοινώσει την ολοκλήρωση του έργου.

Κύριε Υπουργέ, ενώ η πανδημία ανέδειξε την ανάγκη επένδυσης στη δημόσια υγεία, εσείς το αποφεύγετε για λόγους προφανώς ιδεολογικούς και για τον λόγο αυτό αντιμετωπίζετε την κρίση ως μια έκτακτη συνθήκη και δεν λαμβάνετε μέτρα μόνιμου και σταθερού χαρακτήρα, παρ’ ότι το Κίνημα Αλλαγής σας έχει απευθύνει επανειλημμένως έκκληση να εκπονήσετε έναν συνολικό σχεδιασμό που θα θωρακίσει τις δομές της δημόσιας υγείας απέναντι σε κάθε πιθανή μελλοντική πανδημία.

Η πολιτική του φόβου, της αυστηρότητας, των περιορισμών και του κοινωνικού αιφνιδιασμού πρέπει επιτέλους να τελειώσει. Δεν πρόκειται να ανεχθούμε τη συνέχιση της σοβαρής αντικοινοβουλευτικής πρακτικής της Κυβέρνησης. Ζητούμε την άμεση απόσυρση των μεταμεσονύκτιων τροπολογιών, των φωτογραφικών διευθετήσεων της τελευταίας στιγμής. Εφόσον αυτό δεν συμβεί, είμαστε υποχρεωμένοι να καταψηφίσουμε επί της αρχής το νομοσχέδιο, ζητώντας και τη διεξαγωγή ονομαστικής ψηφοφορίας σε επιμέρους άρθρα.

Ευχαριστώ πολύ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κύριε Πουλά.

Τον λόγο έχει τώρα ο Αντιπρόεδρος κ. Γεώργιος Λαμπρούλης, ειδικός αγορητής του Κομμουνιστικού Κόμματος Ελλάδος.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Ευχαριστώ, κύριε Πρόεδρε.

Όπως τοποθετηθήκαμε και στις συνεδριάσεις της επιτροπής, σε ό,τι αφορά το κεφάλαιο που αφορά το Υπουργείο Υγείας οι βασικές ρυθμίσεις αφορούν τη συνέχιση των ανεπαρκών μέτρων, των μπαλωμάτων σχετικά με την αντιμετώπιση των ελλείψεων σε ιατρικό-νοσηλευτικό προσωπικό των δημόσιων δομών, μέτρα φυσικά που αντιστοιχούν με την εκτίμηση της Κυβέρνησης ότι δεν πρέπει να «φορτωθούν» οι δημόσιες μονάδες υγείας με προσωπικό που μετά την πανδημία δεν θα χρειάζεται. Οι ελλείψεις που υπήρχαν ήταν εμφανείς και προ πανδημίας, ενώ τώρα έχουν πάρει εκρηκτικές διαστάσεις.

Επιπλέον, η Κυβέρνηση αξιοποιεί την άθλια κατάσταση των δημόσιων μονάδων υγείας που έχει συνδιαμορφώσει μαζί με όλες τις προηγούμενες κυβερνήσεις έως τώρα με το βλέμμα στο μέλλον του ακόμα περισσότερο εμπορευματοποιημένου και με επιχειρηματικά κριτήρια λειτουργίας, του λεγόμενου νέου ΕΣΥ. Αντί, λοιπόν, των μόνιμων αναγκαίων προσλήψεων, αντί να μονιμοποιηθούν άμεσα όλοι όσοι εργάζονται στο δημόσιο σύστημα υγείας με όλου του τύπου τις ελαστικές μορφές εργασίας η Κυβέρνηση συνεχίζει την πολιτική της προσωρινής εργασίας, των μετακινήσεων μέσω των τρίμηνων παρατάσεων που προβλέπουν οι ρυθμίσεις του νομοσχεδίου, προσωπικό δηλαδή που ούτως ή άλλως είναι αναγκαίο και σε μη έκτακτες καταστάσεις.

Αφαιρείτε υγειονομικές υποδομές -μετατροπή κλινών- για τις ανάγκες των ασθενών COVID, δηλαδή κλινικές και νοσοκομεία μιας νόσου, πολλαπλασιάζοντας τις ανικανοποίητες ανάγκες των ασθενών με άλλες νόσους. Και φυσικά δεν επαναλειτουργείτε τα νοσοκομεία που κλείσατε και διατήρησαν και οι επόμενοι κυβερνώντες, ενώ συνεχίζετε τη γνωστή υποχρεωτική αξιοποίηση χώρων, υλικών, μεταφορικών μέσων, κλινών του ιδιωτικού τομέα έναντι αμοιβής των επιχειρηματιών αντί της πραγματικής χωρίς αποζημίωση επίταξης. Μάλιστα, φτάνετε και στο σημείο απέναντι στην ανάγκη που υπάρχει για ανάπτυξη τακτικών, όχι εκτάκτων κλινών ΜΕΘ και ΜΑΦ, με πλήρη εξοπλισμό και ουσιαστική στελέχωση, με τη σχετική διάταξη του νομοσχεδίου πρακτικά να βαπτίζετε ΜΕΘ και ΜΑΦ χώρους που δεν πληρούν τις αναγκαίες προδιαγραφές σε χώρους, εξοπλισμό και, κυρίως, σε προσωπικό που ενιαία πρέπει να αντιμετωπίζονται.

Μπαίνουμε στον τρίτο χρόνο πανδημίας και εν όψει του πέμπτου κύματος με το χάλι του δημόσιου συστήματος υγείας -πρωτοβάθμια φροντίδα υγείας, νοσοκομεία- να φέρει την ίδια υπογραφή με αυτή των πρωτοκόλλων-λάστιχο, κομμένων και ραμμένων στα μέτρα της εργοδοσίας, των σχολείων που λειτουργούν με ακόμα χειρότερους όρους, των χώρων εργασίας και των μέσων μεταφοράς που αποτελούν εστίες υπερμετάδοσης. Είναι η ίδια η υπογραφή με αυτή του ακόμα πιο μειωμένου προϋπολογισμού για νοσοκομεία και πρωτοβάθμια φροντίδα υγείας που προβλέπεται στον προϋπολογισμό για το 2022 σε συνέχεια όλων των περικοπών από κάθε κυβέρνηση των προηγούμενων ετών, αλλά και συνέχισης της αναστολής εργασίας χιλιάδων υγειονομικών με κριτήριο τα πιστοποιητικά εμβολιασμού που άνοιξαν και ανοίγουν τον δρόμο για επέκταση της αξιοποίησής τους για περαιτέρω αντιλαϊκά μέτρα μέχρι απολύσεων στον ιδιωτικό τομέα, απαράδεκτων ελέγχων και περιορισμών. Μάλιστα φτάνετε ως το σημείο προϊστάμενοι, διευθυντές να υποκαθιστούν τους γιατρούς εργασίας σχετικά με τα ζητήματα του εμβολιασμού των εργαζομένων. Αυτό κι αν είναι σύγχρονο.

Συνεχίζετε την ίδια αδιέξοδη πολιτική που μας έφερε ως εδώ. Συνεχίζετε να επενδύετε στο δόγμα «υγεία - ατομική ευθύνη» και στον κοινωνικό αυτοματισμό αξιοποιώντας και το όπλο του εμβολίου σ’ αυτή την κατεύθυνση επιβάλλοντας αντιδραστικά μέτρα και καλλιεργώντας στην ουσία τον ανορθολογισμό. Εξακολουθείτε να ισχυρίζεστε πως η κατάσταση είναι διαχειρίσιμη. Και, αλήθεια, στα πόσα ράντζα ή στους πόσους διασωληνωμένος εκτός ΜΕΘ δεν θα είναι η κατάσταση διαχειρίσιμη;

Εξακολουθείτε να απορρίπτετε κάθε πρόταση των νοσοκομειακών γιατρών, του εργατικού λαϊκού κινήματος για ουσιαστική ενίσχυση του δημόσιου συστήματος υγείας και συνεχίζετε να εφαρμόζετε την ίδια πολιτική της ανακύκλωσης και των μετακινήσεων του προσωπικού, του στυψίματος κυριολεκτικά του αποδεκατισμένου προσωπικού της απογυμνωμένης πρωτοβάθμιας φροντίδας υγείας. Την ίδια ώρα που καταγγέλλετε τον ανορθολογισμό, γίνεστε οι ίδιοι –η Κυβέρνηση- εκφραστές του, προκειμένου να κρύψετε τις βαριές κυβερνητικές ευθύνες σας για την εξέλιξη της πανδημίας, αφού φτάσατε μέχρι το σημείο να αρνείστε την εντατική θεραπεία, τη σύγχρονη ιατρική, την ίδια την επιστήμη για να δικαιολογηθείτε.

Αλήθεια, για τους θανάτους που δεν δόθηκε η δυνατότητα στους ασθενείς να παλέψουν για τη ζωή τους ποιος φταίει; Γιατί προφανώς αν κάτι πιέζει το σύστημα υγείας, δεν είναι ο ιός μετά δύο χρόνια πανδημίας ούτε η έλλειψη ατομικής ευθύνης αλλά η πολιτική της υποστελέχωσης και της εμπορευματοποίησης που διαχρονικά η μία μετά την άλλη όλες οι κυβερνήσεις εφαρμόζετε. Και ακριβώς αυτή η διαπίστωση έχει ιδιαίτερη σημασία με αφορμή την αντιπαράθεση που ξέσπασε γύρω από τη γνωστή μελέτη των καθηγητών, η οποία επιβεβαίωσε αυτό που οι χιλιάδες εξουθενωμένοι υγειονομικοί φωνάζουν από την πρώτη στιγμή, δηλαδή ότι για την αντιμετώπιση της πανδημίας, προκειμένου να σωθούν ανθρώπινες ζωές, χρειάζονται εκατοντάδες νέες πλήρως στελεχωμένες κλίνες ΜΕΘ, προσλήψεις μόνιμου προσωπικού, άνοιγμα των δημόσιων νοσοκομείων στα οποία έβαλαν λουκέτο και κράτησαν κλειστά όλες οι κυβερνήσεις των τελευταίων δέκα ετών, επίταξη του ιδιωτικού τομέα, ένα γενικευμένο εμβολιαστικό πρόγραμμα που δεν θα αφήνει τίποτα στην τύχη του μέσα από την φαρμακοεπαγρύπνηση, την ενίσχυση της πρωτοβάθμιας φροντίδας υγείας, την παρακολούθηση των εμβολιασμένων, τις δωρεάν προληπτικές εξετάσεις, την εξατομικευμένη ενημέρωση, τη διάθεση όλων των εγκεκριμένων εμβολίων και φαρμάκων αντίστοιχα και ούτω καθεξής.

Όμως την ίδια ώρα που πέφτει νέο τσεκούρι στα κονδύλια μέσω του προϋπολογισμού για το 2022, τη στιγμή που η πανδημία θερίζει ζωές, η φορολογία σε βάρος του λαού εκτινάσσεται, ενώ τα προνόμια και ο πακτωλός δισεκατομμυρίων για τους λίγους παίρνουν τρελές διαστάσεις, τι εισπράττουν ως απάντηση από Υπουργούς, από την Κυβέρνηση οι υγειονομικοί, οι εργαζόμενοι, τα λαϊκά στρώματα στα δίκαια αιτήματα, για παράδειγμα, επίταξης του ιδιωτικού τομέα ή του ανοίγματος και λειτουργίας των νοσοκομείων που έκλεισαν οι προηγούμενες κυβερνήσεις και άλλα; Το ότι δεν έχουμε κομμουνισμό στην Ελλάδα για να ζητάει κάποιος επίταξη του ιδιωτικού τομέα, προσλήψεις προσωπικού και άνοιγμα των νοσοκομείων που έκλεισαν. Τι είπαν δηλαδή; Για να μην έχουμε νεκρούς, για να ανοίξουν νοσοκομεία πρέπει να γίνει κομμουνισμός. Ε, προφανώς κάτι θα ξέρουν για να το λένε!

Όπως επίσης πολύ καλά ξέρουν πως το σύστημα που υπηρετείτε οι ίδιοι και οι κυβερνήσεις διαχρονικά, ο καπιταλισμός δηλαδή, δεν θεωρεί απαραίτητο ένα πολυτελές σύστημα υγείας που θα μας μείνει αμανάτι, όπως λέτε, μετά την πανδημία. Έτσι λέει επανειλημμένως η Κυβέρνηση, παλεύοντας να στριμώξει και τη διαχείριση της πανδημίας στο κριτήριο του κόστους-οφέλους.

Είναι ένα σύστημα που προτάσσει τα παζάρια με τους κλινικάρχες αντί για την άνευ όρων επίταξη των υποδομών τους. Ένα σύστημα που βλέπει την πανδημία ως ευκαιρία για την προώθηση των αντιδραστικών αναδιαρθρώσεων στην υγεία μέσα από το λεγόμενο «νέο ΕΣΥ» της επιχειρηματικής δράσης με πρόβα τζενεράλε τις γενικευμένες εργολαβίες λόγω των ελλείψεων σε προσωπικό, τις μετακινήσεις υγειονομικών, τα κλεισίματα, τις συγχωνεύσεις, τις μετατροπές κλινικών και ούτω καθεξής. Ένα σύστημα, που και οι πολιτικές όλων των κυβερνήσεων το στηρίζουν, που βλέπει την υγεία ως πεδίο επιχειρηματικής δράσης, με τους ιδιώτες να τρέφονται από κάθε έλλειψη στα νοσοκομεία και την πρωτοβάθμια φροντίδα υγείας, να αυγαταίνουν τα κέρδη τους από κάθε μέρα αναμονής για μία στοιχειώδη εξέταση.

Είναι η πολιτική των νοσοκομείων-ανωνύμων εταιρειών, των ΣΔΙΤ όπως αυτά που εγκαινίασε ο ΣΥΡΙΖΑ στο Νοσοκομείο Σαντορίνης, μία πολιτική που μοιράζει την πίτα της υγείας στους ομίλους, αφήνοντας, όμως, τον λαό εκτεθειμένο με μίνιμουμ παροχές. Πρόκειται ακριβώς για την ίδια εγκληματική αντιλαϊκή πολιτική που μετατρέπει το εμβόλιο από πολύτιμο όπλο για την αντιμετώπιση της πανδημίας, σε βολικό άλλοθι για το κράτος και την εργοδοσία για να ξεμπερδεύουν με όσα μέτρα κοστίζουν, για να εμπεδώνεται παράλληλα η ατομική ευθύνη.

Αυτό το σύστημα υπηρετείτε διαχρονικά όλες οι κυβερνήσεις -Νέα Δημοκρατία, ΣΥΡΙΖΑ, ΠΑΣΟΚ- με τις πολιτικές σας ανεξάρτητα από τις όποιες διαχειριστικές διαφορές, προκειμένου να αποπροσανατολίσετε τον λαό, να συγκαλύψετε τη στρατηγική σύμπλευσή σας σε μία πολιτική εγκληματική για την υγεία του λαού.

Πιστοί στις κατευθύνσεις της Ευρωπαϊκής Ένωσης που υπονομεύει το δημόσιο σύστημα υγείας, που το εμπορευματοποιεί και εκτινάζει στον αέρα την πρωτοβάθμια φροντίδα υγείας, που ενισχύει τους επιχειρηματικούς ομίλους που αλωνίζουν, αξιοποιείτε τη γνωστή μελέτη ανταλλάσσοντας βαριές κουβέντες, κόντρες και πάει λέγοντας.

Ακριβώς με αυτή την πολιτική και το εκμεταλλευτικό σύστημα που υπηρετείτε έχει να αναμετρηθεί ο εργαζόμενος λαός σε μία περίοδο που επιβεβαιώνεται περίτρανα ότι δεν υπάρχει δίκαιο αίτημα για την προστασία του που να μη σκοντάφτει στη στρατηγική της υγείας-εμπόρευμα, που να μη συγκρούεται με την επιχειρηματική δράση.

Εκεί πρέπει να στοχεύει το εργατικό λαϊκό κίνημα διεκδικώντας κάθε μέτρο που μπορεί να σώσει ζωές, ενισχύοντας συγχρόνως τον αγώνα για αποκλειστικά δημόσιο και δωρεάν σύστημα υγείας που θα υπηρετεί τις λαϊκές ανάγκες. Γιατί αν κάτι αποκαλύφθηκε με τον πιο δραματικό τρόπο σε συνθήκες πανδημίας είναι πως η πολιτική της υποχρηματοδότησης και της εμπορευματοποίησης των συστημάτων υγείας, με τις μεγάλες ελλείψεις στα νοσοκομεία, την αθλιότητα που επικρατεί στην πρωτοβάθμια φροντίδα υγείας σε όλα τα καπιταλιστικά κράτη και στην Ευρωπαϊκή Ένωση ακόμα, την επιλογή για στήριξη του ιδιωτικού τομέα, πολιτική που υλοποίησαν και υλοποιούν η μία μετά την άλλη όλες οι αστικές κυβερνήσεις και τη στηρίζουν όλα τα αστικά κόμματα που αποδέχονται, όμως, την επιχειρηματική δράση στην υγεία, είναι πραγματικά ασυμβίβαστη με την υπεράσπιση της υγείας του λαού. Και αυτή η πολιτική, αυτό το σύστημα δεν φτιασιδώνεται, παρά μόνο ανατρέπεται.

Την ίδια ώρα που αρνείστε να ικανοποιήσετε τα δίκαια αιτήματα για την υγεία του λαού γιατί αποτελούν κόστος για το κράτος και το κεφάλαιο, προωθείτε μία ακόμα ρύθμιση-δωράκι ανάμεσα στις πολλές έως τώρα που έχετε κάνει όλες οι κυβερνήσεις κατ’ απαίτηση των φαρμακοβιομηχανιών και άλλων επιχειρηματιών προκειμένου να μειωθούν τα ποσά που υποχρεωτικά πρέπει να επιστρέψουν στον ΕΟΠΥΥ ως υπέρβαση δαπάνης. Κάνετε δωράκι, δηλαδή, μερικών εκατομμυρίων την ίδια ώρα που για τις δαπάνες στα νοσοκομεία και στην πρωτοβάθμια φροντίδα υγείας πέφτει τσεκούρι.

Αντίστοιχα, την ίδια ώρα που αρνείστε να ικανοποιήσετε τα δίκαια αιτήματα σε ό,τι αφορά το σύστημα υγείας, αφού αποτελούν κόστος για το κράτος όπως λέτε, έρχεστε με το άρθρο 82, για παράδειγμα, μέσω της τροποποίησης διατάξεων της σύμβασης παραχώρησης του αυτοκινητοδρόμου Ελευσίνα – Πύργος - Τσακώνα και προσφέρετε πλουσιοπάροχα προνόμια και λεφτά αρκετών εκατομμυρίων συμβάλλοντας στο μεγάλο φαγοπότι που έχει στηθεί χρόνια τώρα για τους ευρωενωσιακούς μονοπωλιακούς ομίλους του κατασκευαστικού τομέα και όχι μόνο μέσω των δημοσίων συμβάσεων και των συμβάσεων παραχώρησης που όλες οι κυβερνήσεις στηρίξατε και στηρίζετε -Νέα Δημοκρατία, ΠΑΣΟΚ και ΣΥΡΙΖΑ- αφού συμπλέετε στρατηγικά εφαρμόζοντας στο ακέραιο τις στρατηγικές επιλογές της Ευρωπαϊκής Ένωσης και του κεφαλαίου και των οδηγιών τους για απελευθέρωση του καθεστώτος των μεγάλων κατασκευαστικών έργων. Αυτό οδηγεί και τη μονοπώληση της αγοράς από μερικούς μεγάλους ομίλους, αλλά κυρίως στις επιπτώσεις που έχει για τα εργατικά λαϊκά νοικοκυριά, τους αυτοαπασχολούμενους, συνολικά τις λαϊκές ανάγκες που πλέον έχουν την εμπειρία από τα μεγάλα έργα των οδικών αξόνων. Ο λαός μας τα πληρώνει για να κατασκευαστούν μέσω των αντιλαϊκών μέτρων και τη φορολεηλασία και ο ίδιος πληρώνει και θα πληρώνει για τη χρήση τους.

Αντίστοιχη κατεύθυνση υπηρετούν και οι ρυθμίσεις του Υπουργείου Μεταφορών. Έρχεται η Κυβέρνηση να διασφαλίσει στην ουσία τη συνέχεια της κρατικής χρηματοδότησης και κερδοφορίας της ΤΡΑΙΝΟΣΕ, θυγατρικής του ιταλικού κρατικού μονοπωλίου στις σιδηροδρομικές μεταφορές, με τη σχετική προίκα των πάμπολλων εκατομμυρίων και με αιτιολογία την κάλυψη των άγονων σιδηροδρομικών επιβατικών μεταφορών, όπως γίνεται στις ακτοπλοϊκές ή στις αεροπορικές μεταφορές.

Η συγκεκριμένη διάταξη δεν αφορά τεχνικά θέματα και φυσικά πρόκειται για μία νομοθετική παρέμβαση σε συνέχεια προηγούμενων. Το 2013, η κυβέρνηση Νέας Δημοκρατίας - ΠΑΣΟΚ έφερε το ΤΑΙΠΕΔ και στη συνέχεια η κυβέρνηση ΣΥΡΙΖΑ - ΑΝΕΛ την ιδιωτικοποίηση της ΤΡΑΙΝΟΣΕ και των υποδομών.

Υπηρετούν όλα αυτά την κατεύθυνση ιδιωτικοποίησης των σιδηροδρομικών μεταφορών και τη διασφάλιση της κερδοφορίας των επιχειρηματικών ομίλων στον τομέα αυτό μέσα όχι μόνο από το ζεστό χρήμα, όπως προβλέπεται, που τους παρέχετε ούτως η άλλως αλλά και μέσα από την ένταση της εκμετάλλευσης των εργαζομένων του κλάδου και σε βάρος των αναγκών του λαού. Και όλα αυτά μέσω επαναλαμβανόμενων εκβιασμών και απειλών προς τους εργαζόμενους του κλάδου και τον λαό για να στηρίξουν τις αντιλαϊκές επιλογές της Κυβέρνησης, των προηγούμενων κυβερνήσεων και των μονοπωλίων, είτε κρατικό μονοπώλιο ήταν αυτό είτε ιδιωτικό όπως εξάλλου αναφέρεται και στην αιτιολογική έκθεση.

Κι ερχόμαστε στα του Υπουργείου Ναυτιλίας. Εδώ φυσικά δεν μπορούσατε να χαλάσετε το χατίρι καθ’ υπόδειξη της υλοποίησης των απαιτήσεων των εφοπλιστών. Έτσι, λοιπόν, η Κυβέρνηση της Νέας Δημοκρατίας κατ’ απαίτηση των εφοπλιστών, όπως εξάλλου και οι προηγούμενες κυβερνήσεις ΣΥΡΙΖΑ και ΠΑΣΟΚ, συνεχίζει την παραπέρα υποβάθμιση και τη μετατροπή της ναυτικής εκπαίδευσης σε κατάρτιση για την απόκτηση δεξιοτήτων μέσα από την τηλεκπαίδευση για τη δημιουργία εργατικού δυναμικού φθηνού, με αναλώσιμες γνώσεις, αξιοποιώντας την πανδημία.

Φέρνετε ρύθμιση μέσω της οποίας τα αντιεκπαιδευτικά αντιδραστικά μέτρα που προωθείτε και στο σύνολο φυσικά, αλλά και ειδικότερα στον τομέα αυτό, με απύθμενο θράσος τα παρουσιάζετε ως μέτρα που θα καταστήσουν ομαλή τη λειτουργία των δομών ναυτικής εκπαίδευσης και την εξυπηρέτηση των ναυτικών. Και το κάνατε αυτό την ίδια ώρα που η εξ αποστάσεως διδασκαλία και η τηλεκπαίδευση συνεχίζεται με τεράστιες ελλείψεις σε εκπαιδευτικούς και υποδομές και κατά τη διάρκεια του τρέχοντος ακαδημαϊκού έτους 2021 - 2022, δημιουργώντας επιπρόσθετα προβλήματα που αναγκάζουν σπουδαστές να αποχωρούν από τις ναυτικές σχολές.

Συνεπώς, η Κυβέρνηση και οι εφοπλιστές δεν έχουν ως ορίζοντα την εφαρμογή της τηλεκπαίδευσης για το τρέχον ακαδημαϊκό έτος, αλλά τείνουν να παγιώσουν ένα σύστημα για τη ναυτική εκπαίδευση και τη μετεκπαίδευση των ναυτεργατών στις ακαδημίες Εμπορικού Ναυτικού, στο ΚΕΣΕΝ και στις άλλες δημόσιες ναυτικές σχολές.

Παράλληλα, Κυβέρνηση και εφοπλιστές αξιοποιείτε τα πιστοποιητικά ναυτικής ικανότητας εκπαίδευσης ως τυπικά στοιχεία κατ’ εφαρμογή των εγχώριων και διεθνών νόμων της καπιταλιστικής οικονομίας με τις εμπορευματικές σχέσεις των εφοπλιστών, με τα μονοπώλια και τις ασφαλιστικές εταιρείες, για να δικαιολογείτε την καταστροφή, τις απώλειες εμπορευμάτων, τα εργατικά ατυχήματα, ασθένειες και άλλα και όλα για τη διασφάλιση της κερδοφορίας.

Ρωτάμε, λοιπόν, όπως ρωτήσαμε και στην επιτροπή: Τι μέτρα λαμβάνει η Κυβέρνηση ώστε τα πιστοποιητικά των ναυτεργατών να μην είναι τυπική διαδικασία σε ναυτικές σχολές με ενδιάμεσους τα δουλεμπορικά γραφεία για την προστασία της υγείας και της ζωής των ναυτεργατών και γενικότερα της ανθρώπινης ζωής στη θάλασσα;

Παράλληλα, καταθέσαμε μία σειρά προτάσεων που αφορούν τη ναυτική εκπαίδευση, τη μετεκπαίδευση όλων των μελών των ειδικοτήτων σε συνδυασμό με την αναγκαιότητα αύξησης της οργανικής σύνθεσης των ναυτεργατών στα καράβια, μεταφέροντας ακριβώς την κραυγή αγωνίας των χιλιάδων έγκλειστων ναυτεργατών στα καράβια, αλλά και των ανέργων που είναι σε πολύχρονο παροπλισμό στη στεριά γιατί δεν μπορούν να συγκαλυφθούν μέσα από τις δημαγωγικές δηλώσεις εφοπλιστών της Κυβέρνησης ή του Υπουργού Ναυτιλίας.

Πρώτον, να παρθούν μέτρα όσοι επιθυμούν να επαναπατριστούν στη χώρα τους και αντίστοιχα να καταβληθεί το επίδομα των 600 ευρώ σε όλους τους άνεργους ναυτεργάτες χωρίς αποκλεισμούς μπροστά στις γιορτές.

Να παρθούν μέτρα, έτσι ώστε τα πιστοποιητικά των ναυτεργατών να συμβάλλουν στην αναβάθμιση της επαγγελματικής γνώσης και την προστασία της υγείας της ανθρώπινης ζωής στη θάλασσα και γενικότερα της ναυσιπλοΐας.

Να καταργηθεί η σχετική νομοθετική διάταξη, ώστε να σταματήσει η αθλιότητα χρηματοδότησης των εφοπλιστικών ενώσεων -από πού;- από το κεφάλαιο ναυτικής εκπαίδευσης.

Να εξασφαλιστούν οι οικονομικοί πόροι για να καλυφθούν οι ανάγκες των σπουδαστών και των ναυτεργατών στις ναυτικές σχολές.

Να καλύπτεται το μηνιαίο εκπαιδευτικό επίδομα και ασφάλισης στο ΝΑΤ - ΕΦΚΑ πρακτικής άσκησης των σπουδαστών στα καράβια μέσα από τις συλλογικές συμβάσεις εργασίας των ναυτεργατών.

Περιμένουμε απαντήσεις από τον Υπουργό, την Κυβέρνηση.

Για δε τα άρθρα 86 και 87, μέσω αυτών των ρυθμίσεων διευρύνουν τη δυνατότητα της Κυβέρνησης να παρέχει νέα προνόμια -στα τόσα εξάλλου που έχουν- στους εφοπλιστές και στα μονοπώλια που δραστηριοποιούνται στα λιμάνια, στα λιμάνια «Οργανισμός Λιμένων Ανώνυμες Εταιρείες», στις μεταφορές αντίστοιχα και στον τουρισμό κατά μήκος της ακτογραμμής της χώρας και σε βάρος του λαού και του περιβάλλοντος.

Κλείνω με τούτο, κύριε Πρόεδρε: Σε ό,τι αφορά το άρθρο 88, που δίνει τη δυνατότητα της ασφαλιστικής ενημερότητας στους αγρότες προκειμένου να δανειοδοτηθούν από τις τράπεζες, μα το πρόβλημα είναι ο υπερδανεισμός των αγροτών και η ανάγκη να γίνει διαγραφή τόκων, πανωτοκίων και «κούρεμα» κεφαλαίου. Αυτό πρέπει να λύσει η Κυβέρνηση με γενναίο «κούρεμα». Η χορήγηση νέων δανείων ποιον ευνοεί; Ευνοεί τις τράπεζες που είναι εξασφαλισμένες αρμέγοντας την επιδότηση του αγρότη και έχουν φυσικά σίγουρη κερδοφορία.

Και κλείνω με τα άρθρα που αναφέρετε, του Υπουργείου Παιδείας. Πρόκειται όντως για ένα ακόμα βήμα σε συνέχεια και σύνδεση με το εκπαιδευτικό έκτρωμα που ψήφισε η Κυβέρνηση το καλοκαίρι, δηλαδή αναβάθμιση της παραπέρα υποβάθμισης του μορφωτικού επιπέδου του σχολείου, των μαθητών μέσω των δεξιοτήτων και της έντασης των μορφωτικών ανισοτήτων. Έτσι τι κάνετε; Διαμορφώνετε μέσω αυτών των ρυθμίσεων των άρθρων το έδαφος για ένα εμπορευματοποιημένο περιβάλλον στο σχολικό βιβλίο, το οποίο έρχεται να κουμπώσει με την πρόβλεψη για το πολλαπλό και διαφοροποιημένο βιβλίο με επέκταση των δεξιοτήτων -άρθρο 123-, που σε καμμία περίπτωση δεν ανταποκρίνεται στην ανάγκη της ολόπλευρης κατάκτησης της γνώσης των νέων παιδιών, των μαθητών.

Αναφορικά με τις ρυθμίσεις του Υπουργείου Εργασίας, άρθρα 89 με 98, οι επείγουσες διατάξεις για τη ρύθμιση των εργασιακών σχέσεων και για την κοινωνική ασφάλιση αναλώνονται σε οργανογράμματα, σύσταση ομάδων για τη διαχείριση προγραμμάτων μισοανεργίας και μισοδουλειάς. Φυσικά δεν φταίνε τα οργανογράμματα ή οτιδήποτε άλλο βγάζει από το κάδρο τις κυβερνητικές ευθύνες. Η υποστελέχωση και ο ανενεργός ρόλος του ΣΕΠΕ δεν λύνεται με τις παρατάσεις θητείας των προϊσταμένων. Την ίδια στιγμή ο ΕΦΚΑ απαξιώνεται και χρεώνονται οι εργαζόμενοι του οργανισμού την τραγική κατάσταση από τις συνέπειες που ζουν χιλιάδες συνταξιούχοι λόγω των διαχρονικών ευθυνών που έχουν συνολικά όλες οι κυβερνήσεις στην απονομή των συντάξεων.

Οι εργολαβίες δε είναι έργο δικό σας και όχι μόνο δικό σας. Είναι αποτέλεσμα μιας πολιτικής που αντιμετώπιζε τους εργαζόμενους ως κόστος. Για αυτό και εκατοντάδες εργολαβίες φυσικά κατακλύζουν αντίστοιχα εκατοντάδες φορές. Διαιωνίζετε μία κατάσταση που δημιουργεί ανισότητες όσον αφορά τους μισθούς, τις εργασιακές σχέσεις, το ωράριο ανάμεσα σε εργαζόμενους που κάνουν ακριβώς την ίδια δουλειά.

Και τελειώνω, κύριε Πρόεδρε, με τα ερωτήματα προς τον Υπουργό ή Υφυπουργό Αθλητισμού και Υπουργείου Πολιτισμού σε ό,τι αφορά τη μεταβατική διάταξη που εμπεριέχεται στο νομοσχέδιο και αφορά το Εθνικό Αθλητικό Κέντρο στο Ολυμπιακό Χωριό. Ρωτήσαμε και στις επιτροπές, αλλά και όλο το προηγούμενο διάστημα η αυτονομία του κέντρου πώς θα επιτευχθεί. Δεν καθορίζει τίποτα η συγκεκριμένη διάταξη. Θα λειτουργεί ανταποδοτικά; Θα πουλάει υπηρεσίες; Αν δεν χρηματοδοτείται από το κράτος, πώς θα λειτουργεί; Τι σημαίνει αυτονομία; Θα πάμε στη λογική της αυτοχρηματοδότησης που σημαίνει εξεύρεση πόρων, άρα ανταποδοτικά τέλη, άρα νέα χαράτσια στον λαό για τη χρήση υποδομών που θα έπρεπε να τις έχει ούτως ή άλλως δωρεάν; Περιμένουμε διευκρινίσεις.

Και ένα τελευταίο που θέλω να πω: Περιμένουμε από τον Υπουργό, απ’ ό,τι μου είπε χθες και η Υπουργός που ήταν στην επιτροπή, στη σημερινή του τοποθέτηση - παρέμβαση να τοποθετηθεί για το ερώτημα που κάναμε σε σχέση με τους εργαζόμενους που λήγουν οι συμβάσεις τους 31-12 μέσω του ΕΟΔΥ. Θα περιμένω μία απάντηση για αυτούς τους εργαζόμενους. Διαφορετικά απολύονται στις 31-12 και φυσικά, μονάδες, νοσοκομεία ή πρωτοβάθμιας φροντίδας υγείας όπου εργάζονται είτε αντίστοιχα κέντρα υποδοχής των μεταναστών…

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Το «PHILOS» λέτε;

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Bουλής):** Ναι, μέσω του «PHILOS» από το 2017 ακόμα. Θα μείνουν, λοιπόν, χωρίς αυτούς τους εργαζόμενους, που είναι και αναγκαίοι φυσικά και φυσικά και οι ίδιοι θέλουν να συνεχίσουν να εργάζονται, αλλά και φυσικά οι αντίστοιχες μονάδες που εργάζονται θα μείνουν χωρίς στελέχωση με ό,τι αυτό συνεπάγεται για τη λειτουργία τους.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ πολύ, κύριε Πρόεδρε.

Η κ. Μαρία Αθανασίου, ειδική αγορήτρια, από την Ελληνική Λύση έχει τον λόγο.

**ΜΑΡΙΑ ΑΘΑΝΑΣΙΟΥ:** Ευχαριστώ, κύριε Πρόεδρε.

Οι σημερινές ανακοινώσεις του Πρωθυπουργού ακύρωσαν τις χθεσινές ανακοινώσεις κυβερνητικών αξιωματούχων τεκμηριώνοντας ότι έχουμε Κυβέρνηση του «ένα βήμα μπρος - ένα βήμα πίσω» και του «κάνω, δεν κάνω». Σε μία κρίσιμη στιγμή η Ελλάδα διαθέτει μία Κυβέρνηση φοβική και επικίνδυνη, μία Κυβέρνηση της υπαναχώρησης έως την οριστική της αναχώρηση.

Σήμερα αποδείχτηκε για ακόμη μία φορά ότι τις κρίσιμες αποφάσεις για την αντιμετώπιση της πανδημίας δεν τις λαμβάνουν οι ειδικοί και οι επιτροπές, αλλά ο ίδιος ο Πρωθυπουργός. Οπότε η ως τώρα οποιαδήποτε αποτυχία στη διαχείριση της πανδημίας έχει ονοματεπώνυμο: Κυριάκος Μητσοτάκης.

Σε κάθε περίπτωση τα self test, που προαναγγείλατε, κύριε Υπουργέ, γνωρίζετε ότι τα αποτελέσματά τους είναι υπό αμφισβήτηση. Τα δε υποχρεωτικά rapid που σκεφτόσαστε θα επιβάρυναν τις τσέπες των πολιτών. Έρχονται γιορτές. Έχουμε πανδημία. Δώστε, λοιπόν, δωρεάν rapid test και όχι self test για όλους ανεξαιρέτως, εμβολιασμένους ή ανεμβολίαστους, άνω των εξήντα, κάτω των εξήντα, υγειονομικούς σε αναστολή. Δώστε στον κόσμο τη δυνατότητα να γιορτάσει με ασφάλεια χωρίς τιμωρητικά και εμμονικά μέτρα.

Ολοκληρώνεται σήμερα στη Βουλή των Ελλήνων η συζήτηση ενός ακόμη ετερόκλητου πολυνομοσχεδίου. Ως προς το πρώτο σκέλος τού υπό ψήφιση νομοσχεδίου, που αφορά στο Υπουργείο Υγείας, ως Ελληνική Λύση έχουμε καταθέσει τις απόψεις μας για την αντιμετώπιση της πανδημίας, η οποία δύο χρόνια μετά την έναρξή της αντιμετωπίζεται από την Κυβέρνηση με ανεξήγητο τρόπο. Νομοθετείτε στον αέρα με παρατάσεις επί παρατάσεων και δεν επιλύετε ούτε στο ελάχιστο τις βασικές χρόνιες παθογένειες του Εθνικού Συστήματος Υγείας που είναι κατά κοινή ομολογία των φορέων που ακροαστήκαμε, αλλά και κατά την κοινή γνώμη σύσσωμης της Αντιπολίτευσης, η εξακολουθούμενη υποστελέχωσή του σε υποδομές, σε προσωπικό και φυσικά η ελλιπέστατη χρηματοδότησή του.

Είκοσι χιλιάδες νεκροί, το εγκαταλελειμμένο και ανυπεράσπιστο ΕΣΥ, τα επαναλαμβανόμενα ατοπήματα της Κυβέρνησης της Νέας Δημοκρατίας είναι μείζονα προβλήματα.

Οι θλιβερές πρωτιές θανάτων που ζούμε, ειδικά τους τελευταίους μήνες, είναι η ισχυρότερη απόδειξη της αναποτελεσματικής και αποτυχημένης πολιτικής της Κυβέρνησης, σε ό,τι αφορά τη διαχείριση της πανδημίας. Εκατοντάδες ασθενείς πεθαίνουν εκτός ΜΕΘ, την ώρα που η Κυβέρνηση έχει επιλέξει να μη στηρίξει το ΕΣΥ. Είναι ο Πρωθυπουργός που πρέπει να εξηγήσει αν γνώριζε τη μελέτη Τσιόδρα - Λύτρα για τον βαθμό θνητότητας, ειδικά εκτός ΜΕΘ. Είναι ακόμα και οι παρατυπίες σε ό,τι αφορά την εισαγωγή επωνύμων ασθενών σε ΜΕΘ που αναδεικνύουν την τραγική κατάσταση, στην οποία βρισκόμαστε.

Ειδικότερα, με βάση τα στοιχεία της δημοσιευμένης μελέτης, η διαχείριση της πανδημίας σε όλα τα επίπεδα από την πλευρά της Κυβέρνησης ήταν η αιτία του πλήθους των θανάτων που χαρακτηρίζουν πλέον τη χώρα μας και τούτο διότι απουσιάζει πλήρως η πρωτοβάθμια φροντίδα υγείας και επομένως υφίσταται αδυναμία κατ’ οίκον φροντίδας των νοσούντων και όχι μόνο από τον κορωνοϊό.

Η Κυβέρνηση απαξιοί και παρακάμπτει τους θεσμούς για την υγεία, ΕΟΦ, ΕΣΥ και επιτροπή αξιολόγησης. Αδυνατεί να εκδώσει σοβαρά διαγνωστικά και κυρίως θεραπευτικά πρωτόκολλα για κάθε στάδιο νοσηλείας. Αδιαφορεί στο να εισαγάγει τα ελπιδοφόρα μέσα αντιμετώπισης της πανδημίας -θεραπευτικά αντισώματα, όπως έλεγε και πριν καιρό ο Πρόεδρός μας- ενώ παράλληλα παρουσιάζεται προσηλωμένη εμμονικά στα εγκεκριμένα με άδεια έκτακτης ανάγκης εμβόλια. Η Ιταλία έχει ήδη χορηγήσει σε είκοσι πέντε χιλιάδες ασθενείς τα μονοκλωνικά αντισώματα. Εμείς πήραμε μόλις δύο χιλιάδες.

Η Κυβέρνηση αδυνατεί να παράσχει αξιοπρεπή δευτεροβάθμια αντιμετώπιση των νοσούντων, αδυνατεί να αντιμετωπίσει τους αθρόα προσερχόμενους ασθενείς στα νοσοκομεία, ώστε να αντιμετωπιστούν σωστά, χωρίς ΜΕΘ, χωρίς φαρμακευτικές αγωγές και προσωπικό. Ακολουθεί τη μέθοδο της άκριτης, αδικαιολόγητης, αντιεπιστημονικής, τιμωρητικής και εκδικητικής δίωξης και του εκτοπισμού των ανεμβολίαστων υγειονομικών από τις θέσεις ευθύνης τους, που οδηγεί σε απόλυτη κατάρρευση το ήδη ετοιμόρροπο σύστημα υγείας, με επακόλουθο την υπερβολικά μεγάλη αύξηση της θνησιμότητας πέραν ίσως του 20% με ή από COVID και άσχετων με τη μείωση ή τον εμβολιασμό συνανθρώπων μας.

Οι υγειονομικοί μας είναι έξω σήμερα και διαμαρτύρονται για την κατάφωρη αδικία και για την οικονομική δυσχέρεια που ζουν, που εσείς τους φέρατε, πρωτάκουστο στα χρονικά της ιστορίας τέτοιος εκβιασμός, τέτοια διάκριση, τέτοια τιμωρία.

Η Κυβέρνηση παραπληροφορεί, αποκρύπτει πληροφορίες και κατατρομοκρατεί τον πληθυσμό μέσω των μέσων μαζικής ενημέρωσης. Επιβάλλει άστοχα και άνευ σχεδιασμού και νοήματος εγκλεισμούς, με επακόλουθο την καταστροφή της οικονομίας.

Η Κυβέρνηση παρουσιάζει αδυναμία φαρμακοεπαγρύπνησης του αδικαιολόγητου, μαζικού, υποχρεωτικού, απρογραμμάτιστου και ανεύθυνου εμβολιασμού. Έχει οδηγήσει τους πολίτες στο να χάσουν την εμπιστοσύνη τους στην επιστήμη, με τη φίμωση, την περιθωριοποίηση και τη δίωξη των αντικειμενικών γιατρών και επιστημόνων, αλλά έχει παράλληλα οδηγήσει και σε απαξίωση του πολιτικού και νομικού συστήματος. Έχει καταφέρει πλήγματα στην ελευθερία, στη δημοκρατία, στη διαφάνεια και στον πολιτισμό μας. Επενδύει στον διχασμό και οδηγεί στην κατάρρευση του κοινωνικού ιστού.

Η Κυβέρνηση επιμένει ότι το πρόβλημα είναι μόνο η ισχυρή άρνηση μεγάλου ποσοστού του πληθυσμού να εμβολιαστεί. Ο αυξανόμενος αριθμός των θανόντων, μεταξύ αυτών και εμβολιασμένων, όπως και οι μεταλλάξεις του ιού, τη διαψεύδουν κατηγορηματικά.

Ο Παγκόσμιος Οργανισμός Υγείας επισημαίνει ότι το εμβόλιο από μόνο του δεν επιλύει το πρόβλημα. Χρειάζεται ενδυνάμωση των συστημάτων υγείας και εξ ολοκλήρου επανασχεδιασμός της πρωτοβάθμιας υγείας, κάτι που η ελληνική Κυβέρνηση αρνείται να κάνει.

Η Κυβέρνηση αρνείται επί σειρά μηνών να εξηγήσει γιατί η χώρα μας είναι η πρώτη στους θανάτους ανά εκατομμύριο στους τελευταίους μήνες μεταξύ όλων των δυτικών χωρών. Αρνείται να σκύψει πάνω από το πρόβλημα, να αναγνωρίσει τις αιτίες και τις αδυναμίες.

Αποδείχτηκε ότι ο όρος «πανδημία των ανεμβολίαστων» δεν ήταν μόνο ψευδής και διχαστικός, αλλά άκρως επικίνδυνος και ενδεχομένως καταστροφικός για τη δημόσια υγεία, διότι η έκρηξη των κρουσμάτων ακολούθησε την ασυδοσία την οποία διέσπειρε η Κυβέρνηση δίνοντας την απόλυτη ελευθερία στους πλήρως εμβολιασμένους και μαζί την ψευδαίσθηση ότι δεν κινδυνεύουν από την πανδημία. Και επαναλαμβάνω: Έδωσε ψευδαισθήσεις.

Εν κατακλείδι, η Κυβέρνηση έχει αποτύχει να διαχειριστεί την πανδημία σε όλα σχεδόν τα επίπεδα. Αντί να στηρίζεται σε ψέματα, είναι προτιμότερο να αλλάξει πολιτική και να ακούσει τις προτάσεις της Ελληνικής Λύσης.

Στο παρόν νομοσχέδιο η κυρίαρχη λέξη στις περισσότερες διατάξεις είναι η λέξη «παράταση» και μάλιστα τριμήνου.

Όσον αφορά τα άρθρα 2 έως 5, η Κυβέρνηση με παρατάσεις συμβάσεων των επικουρικών και μετακινήσεις προσωπικού προσπαθεί να καλύψει τα κενά σε προσωπικό, ιδίως στα νοσοκομεία της περιφέρειας. Πού είναι οι περίφημες μονιμοποιήσεις επικουρικών; Κίβδηλες υποσχέσεις. Εάν συνυπολογίσουμε και τους επτά χιλιάδες ανεμβολίαστους υγειονομικούς που εξακολουθείτε να τους έχετε σε αναστολή εργασίας, καταλαβαίνουμε πόσο λίγης αποτελεσματικότητας είναι αυτές οι παρατάσεις και σε πόσο τρομερά δύσκολη θέση έρχεται το Εθνικό Σύστημα Υγείας.

Με το άρθρο 6, προβλέπεται η δυνατότητα των ειδικευμένων γιατρών του κλάδου ΕΣΥ να μετατεθούν σε οργανική θέση ΜΕΘ, ΜΑΦ ή ΜΕΛ. Είναι δυνατόν να μετακινείτε ειδικευμένους, χωρίς κάποια στοιχειώδη εκπαίδευση, σε ΜΕΘ, σε μονάδες υψηλών απαιτήσεων, απλά και μόνο για να λειτουργούν επιφανειακά οι εντατικές χωρίς εντατικολόγους και εκπαιδευμένο προσωπικό και να φέρνετε τροπολογία για το ακαταδίωκτο;

Στις διατάξεις των άρθρων 7 έως 9, φαίνεται η υποβάθμιση της πρωτοβάθμιας φροντίδας υγείας. Ασχοληθείτε επιτέλους με την πρωτοβάθμια φροντίδα υγείας! Πολλοί Έλληνες κατέληξαν στα σπίτια τους αβοήθητοι λόγω του ανύπαρκτου οικογενειακού γιατρού.

Κύριοι, γνωρίζετε καλά ότι λύση θα ήταν να είχαμε φέρει με έκτακτη εισαγωγή τα εγκεκριμένα με τελική κιόλας άδεια από τον FDA φάρμακα, εγκεκριμένα ήδη από τα τέλη του 2020. Το φάρμακο δεσμεύει τον ιό, οπότε χάνεται το φορτίο και σταματά τη μετάδοση. Το εμβόλιο όμως κανείς δεν γνώριζε αν θα σταματούσε τον ιό, όπως και έγινε. Ακόμα και ο κ. Μπουρλά το είχε παραδεχτεί τότε, «ήταν ένα ανάχωμα».

Όμως, κάτι το τόσο σημαντικό, τα κανάλια και η Κυβέρνησή σας το αποσιώπησαν. Ωστόσο, προχωρήσατε στις παραγγελίες εμβολίων, πριν ακόμα πάρουν άδεια. Προπαραγγέλνατε, κύριοι της Κυβέρνησης.

Τα φάρμακα αυτά είχαν λάβει τελική άδεια -τελική!- για χρήση εκτός νοσοκομείων στο αρχικό στάδιο νόσησης και είχε φανεί ότι μείωναν τις νοσηλείες. Βέβαια, η χορήγησή τους κατ’ οίκον γίνεται ενδοφλέβια, γεγονός που είχε ως προϋπόθεση τη σωστή λειτουργία της πρωτοβάθμιας φροντίδας υγείας, που όλοι σας, όλα τα κόμματα που κυβέρνησαν είχαν αφήσει στο έλεος του θεού.

Γνωρίζοντας, λοιπόν, ότι όλοι σας έχετε μερίδιο ευθύνης για την κατάντια της, ήταν μονόδρομος να στηρίξετε εμβόλια με άδεια έκτακτης ανάγκης και να στηρίζεται η υποχρεωτικότητα των εμβολιασμών, παρά το ότι -σύμφωνα με το EMA- δεν έχουν καταγραφεί όλες οι παρενέργειες και δεν γνωρίζει ακόμα κανείς ποιες μπορεί να είναι ή να μην είναι. Όμως, γι’ αυτό χρειάζεται χρόνος, γιατί πρέπει να παρατηρηθούν σε βάθος χρόνου. Η ιατρική, ξέρετε, στηρίζεται στην υπευθυνότητα και στην παρατήρηση.

Και δεν είναι μόνο ότι αφήσατε στο έλεος του θεού την πρωτοβάθμια φροντίδα υγείας, αλλά απαξιώσατε κοινωνικά και οικονομικά τους υγειονομικούς της τριτοβάθμιας φροντίδας υγείας, δηλαδή των νοσοκομείων μας, οι οποίοι απασχολούνται στις εφημερίες τους από το πιο ασήμαντο περιστατικό ως το πιο κρίσιμο. Έχετε εγκαταλείψει το Εθνικό Σύστημα Υγείας να λειτουργεί χάρη στη φιλοτιμία των υποαμειβόμενων υγειονομικών.

Είναι χαρακτηριστικό το στοιχείο ότι οι αμοιβές τους βρίσκονται στη δεύτερη χαμηλότερη θέση της Ευρώπης με τελευταία τη Βουλγαρία, πολύ χαμηλότερα από τους Ρουμάνους, τους Σλοβάκους και τους Τσέχους συναδέλφους τους, τρεις φορές κάτω από τους Κύπριους και τέσσερις φορές κάτω από τους Μαλτέζους. Ναι, οι γιατροί στη Μάλτα αμείβονται με τετραπλάσιους μισθούς από τους Έλληνες γιατρούς μας στο ΕΣΥ. Ας μην αναφερθούμε στους Γερμανούς, στους Βέλγους ή στους Σκανδιναβούς γιατρούς.

Στο άρθρο 16 «Παράταση ανάθεσης υπηρεσιών από τον Εθνικό Οργανισμό Δημόσιας Υγείας ΕΟΔΥ για την εξέταση δειγμάτων σε ιδιωτικούς παρόχους» επισημαίνουμε τα εξής: Η Κυβέρνηση εξακολουθεί να αναθέτει απευθείας σε ιδιωτικούς φορείς υγείας εκ μέρους του ΕΟΔΥ την εξέταση δειγμάτων κρουσμάτων COVID 19. Οι ιδιωτικές διαγνωστικές κλινικές και τα αντίστοιχα διαγνωστικά κέντρα εργάζονται πυρετωδώς αποκομίζοντας κέρδη, τα οποία θα μπορούσε να εξοικονομήσει το δημόσιο σε όφελος του Έλληνα φορολογούμενου.

Η ανάθεση αυτή δηλώνει τη σαφή πρόθεσή σας να συμπράξετε με ιδιώτες, ακόμη και εκεί που δεν υφίσταται ανάγκη, και προφανώς να υπηρετήσει τα κερδοσκοπικά συμφέροντά τους, μια και τους αφήνει κάθε περιθώριο αποκόμισης υπέρογκου κέρδους, σε ιλιγγιώδη μεγέθη τετραψήφιων ποσοστών μεταξύ κόστους προμήθειας και δαπανών. Οι ιδιώτες χρεώνουν από 7 έως 10 ευρώ τη διενέργεια διαγνωστικών εξετάσεων, εκμεταλλευόμενοι τις περιστάσεις.

Το ίδιο συμβαίνει και στο άρθρο 19. Τους Έλληνες δεν τους καλύπτουν επαρκώς και αξιοπρεπώς τα ασφαλιστικά τους ταμεία, με αποτέλεσμα να αναγκάζονται να καταφύγουν στον ιδιωτικό τομέα. Επί παραδείγματι, οι νεφροπαθείς που υπόκεινται σε αιμοκάθαρση, δεν μπορούν να συνταγογραφήσουν φάρμακα σε γιατρούς της γειτονιάς που έχουν σύμβαση και πρέπει να πάνε σε νοσοκομείο, ενώ την ίδια στιγμή το κράτος προστατεύει και καλύπτει πλήρως τους μετανάστες και τους εντάσσει στις ευάλωτες κοινωνικές ομάδες. Αυτή είναι η πικρή αλήθεια.

Στο άρθρο 22, παρατείνεται η διενέργεια δοκιμασιών ταχέων μοριακών ελέγχων, rapid test -επικερδής ασχολία- από τους ΟΤΑ πρώτου βαθμού. Οι ΟΤΑ έχουν την ευχέρεια ανάθεσης με δημόσιες συμβάσεις την πώληση των διαγνωστικών αυτών εξετάσεων. Αυτό έχει ως αποτέλεσμα την πλήρη απουσία δυνατότητας ελέγχου των όρων των συμβάσεων και οδηγούμαστε κατόπιν τούτου σε πλήρη αδιαφάνεια των διμερών συμφωνιών. Έτσι, εξυπηρετούνται θαυμάσια τα συμφέροντα ιδιωτών εις βάρος του δημόσιου πλούτου.

Στην αντίπερα όχθη με το άρθρο 29, καθορίζετε την αποζημίωση των ιδιωτικών κλινικών και θεραπευτηρίων που δεσμεύτηκαν, αναγκαστικά, για την κάλυψη των αναγκών της πανδημίας. Φυσικά, προστατεύετε τους «ημετέρους» σας και τις ιδιωτικές κλινικές με αφορολόγητη και ακατάσχετη αποζημίωση.

Για τους ιδιώτες υπάρχει το ακατάσχετο και το αφορολόγητο. Για τις εφημερίες των γιατρών; Και μετά απορείτε που δεν ανταποκρίνεται στις προκηρύξεις;

Το άρθρο 33, χρησιμοποιείται ως πρόσχημα για την καταπολέμηση της πανδημίας, για να παρατείνετε απευθείας αναθέσεις -κατά παρέκκλιση των κείμενων διατάξεων- για την προμήθεια υγειονομικού και υλικοτεχνικού υλικού. Είχατε όλο τον χρόνο να ανασυγκροτήσετε, σύμφωνα με τις κείμενες διατάξεις, τις διαδικασίες προμηθειών, υλικού με γνώμονα το δημόσιο συμφέρον και την εξοικονόμηση πόρων, κάτι το οποίο αποφύγατε, επιμελώς, για άλλη μια φορά.

Άρθρο 39. Ο Υπουργός Υγείας μπορεί με απλή απόφασή του να αναλάβει την έναρξη του νόμου και να εξαιρεί εξετάσεις, φάρμακα και θεραπείες από αυτή την υποχρεωτική δημόσια συνταγογράφηση. Είναι απαράδεκτο ο Υπουργός να έχει τόσες υπερεξουσίες, χωρίζονται διχαστικά οι πολίτες σε αξιόπιστους και αναξιόπιστους. Ο νόμος δεν στρέφεται μόνο κατά των φτωχών και ευάλωτων, αλλά και κατά των μεσαίων στρωμάτων, κατά της μεσαίας τάξης, που είναι ο στυλοβάτης της οικονομίας. Φυσικά, δεν πρέπει να λησμονούμε ότι εξισώνετε τους παράνομους μετανάστες με τους Έλληνες.

Στο άρθρο 44, γίνεται λόγος πάλι στο clawback, το οποίο αποτελεί μια μνημονιακή υποχρέωση που ξεκίνησε το 2012 με προοπτική να διαρκέσει ως το 2018, εσείς το παρατείνετε έως το 2025. Για ποιον λόγο; Είναι κάτι το οποίο πρέπει να καταργηθεί άμεσα.

Άρθρο 49. Οι νέες αντικειμενικές αξίες εμφανίζονται αυξημένες έως 250% σε ένα μεγάλο αριθμό περιοχών που αγγίζουν, περίπου, τις επτά χιλιάδες σε όλη τη χώρα. Αποσαφηνίστε, παρακαλώ, ποιοι ακριβώς ανακουφίζονται με αυτό τον τρόπο, γιατί όλοι καταλαβαίνουμε ότι σε αυτές τις περιοχές αυξάνονται τα διόδια.

Στο άρθρο 50, για τις ηλεκτρονικές συναλλαγές δεν πρέπει να παραλείψουμε να αναφέρουμε ότι το ασφυκτικό φορολογικό και ασφαλιστικό πλαίσιο, δυστυχώς, αναγκάζει πολλούς -κακώς βέβαια- να φοροδιαφεύγουν προκειμένου να επιβιώσουν οι οικογένειές τους. Για ποιον λόγο δεν ισχύει το μέτρο των ηλεκτρονικών συναλλαγών και για τις ιατρικές δαπάνες, όταν πολλοί πολίτες έχουν αναγκαστεί να στραφούν σε ιδιωτικές κλινικές και γιατρούς για σοβαρά θέματα υγείας πέραν του κορωνοϊού;

Αναφορικά με το άρθρο 82, το τμήμα αυτό απεντάχτηκε από τη σύμβαση παραχώρησης της Ολυμπίας Οδού το 2013 και προκηρύχθηκε ως δημόσιο έργο το 2014. Μετά από δυόμισι χρόνια με Κυβέρνηση τη Νέα Δημοκρατία ο δρόμος βρίσκεται ακόμη στο στάδιο μηδέν. Δυστυχώς, όμως, μαζί με τα χρόνια χάνονται και ανθρώπινες ζωές. Υπηρετούν την κατεύθυνση ιδιωτικοποίησης, αφ’ ενός των συνδρομητικών μεταφορών και, κυρίως, τη συνέχιση της διασφάλισης της κερδοφορίας των επιχειρηματικών ομίλων στον τομέα των συνδρομητικών μεταφορών, μέσα από τις ευκολίες που παρέχει η Κυβέρνηση.

Κύριε Υπουργέ, είχαμε κάνει ερώτημα και στις δύο επιτροπές, εάν αυτό το έργο θα χρηματοδοτηθεί κατά 85% από την Ευρωπαϊκή Ένωση, όπως είχε λεχθεί στην αρμόδια επιτροπή από τον κ. Καραμανλή. Πρέπει να το γνωρίζουμε για να ξέρουμε και τι θα ψηφίσουμε. Δεν μας έχετε δώσει απάντηση.

Με τα άρθρα 95 και 96, συνεχίζεται το ράβε - ξήλωνε στον ΕΦΚΑ για τα μάτια του κόσμου και συνεχίζεται ο εμπαιγμός των Ελλήνων πολιτών, καθώς οι εκκρεμότητες των συντάξεων συνεχίζονται και αυξάνονται. Είναι εκκρεμείς εκατόν πενήντα δύο χιλιάδες κύριες συντάξεις από τον Σεπτέμβριο του 2021.

Το άρθρο 111, δίνει τη δυνατότητα σε απλούς διοικητικούς υπαλλήλους του δήμου να ασκούν αρμοδιότητες της Δημοτικής Αστυνομίας. Αυτό ενέχει σοβαρούς κινδύνους προβληματικής άσκησής τους, που μπορεί να αποβεί εις βάρος των πολιτών, αφού συνήθως δεν έχουν τα απαραίτητα εφόδια και προσόντα οι συγκεκριμένοι υπάλληλοι.

Ως προς τις διατάξεις του Υπουργείου Μετανάστευσης οι ρυθμίσεις δεν αφορούν την αντιμετώπιση της πανδημίας. Πρόκειται για ρυθμίσεις που αφορούν παρατάσεις, κατά παρέκκλιση, προσλήψεων και συμβάσεων. Είναι φανερό ότι στον τομέα της μετανάστευσης υπάρχει ένα άλυτο κουβάρι που περιέχει προσλήψεις, κατά παρέκκλιση, των κειμένων διατάξεων, μισθώσεις ακινήτων και γεωτεμαχίων, δομών και υπηρεσιών -και για αιτούντες άσυλο- και αφορά σε χρήμα που ρέει άφθονο. Φυσικά δεν εκπλησσόμεθα, πλέον είναι αυταπόδεικτο ότι προωθείτε τα συμφέροντα των μεταναστών.

Κυρίες και κύριοι, εάν λειτουργούσε η πρωτοβάθμια φροντίδα υγείας, θα θρηνούσαμε πολύ λιγότερα θύματα. Εάν δεν είχατε εγκαταλείψει το ΕΣΥ, ο φόρτος των νοσοκομείων θα ήταν σημαντικά μικρότερος, ο αριθμός των βαρέως πασχόντων, επίσης, γιατί η φροντίδα τους θα ήταν πιο εξατομικευμένη, πιο αποτελεσματική και πιο ανθρώπινη. Έχουν την ανάγκη ανθρώπων οι οποίοι θα είναι σε θέση να τους συνδράμουν ιατρικώς, αλλά και ανθρωπίνως και όχι ανθρώπων οι οποίοι λιποθυμούν από την κούραση και την απαξίωση.

Η καθημερινή εκατόμβη που βιώνουμε κάθε ημέρα θα ήταν μακρινό και αδιανόητο σενάριο, όχι κανονικότητα με την οποία έχουμε, δυστυχώς, συμβιβαστεί και το δεχόμαστε ψύχραιμα και μοιρολατρικά.

Γιατί; Γιατί, δυστυχώς, εσείς με την πολιτική σας έχετε στερήσει τις επιλογές από τον λαό. Επιλέγετε εσείς για λογαριασμό του! Τον έχετε διχάσει, τον έχετε τρομοκρατήσει, τον έχετε εγκαταλείψει, τον έχετε γελάσει! Κρίμα, κύριοι! Οι Έλληνες αξίζουν πολύ καλύτερης τύχης από αυτή την οποία έχετε επιλέξει να τους επιφυλάξετε.

Ελπίζω να ακούσετε την φωνή της Αντιπολίτευσης, πριν να είναι πολύ αργά, για το μέλλον της πατρίδας μας!

Η Ελληνική Λύση καταψηφίζει αυτό το νομοσχέδιο!

Σας ευχαριστώ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ πολύ, κυρία Αθανασίου.

Τον λόγο τώρα έχει η ειδική αγορήτρια του ΜέΡΑ25, κ. Απατζίδη και αμέσως μετά θα διακόψουμε τη συνεδρίαση του νομοσχεδίου αυτού και θα εισέλθουμε στην ειδική ημερήσια διάταξη, που αφορά άρση ασυλίας συναδέλφου.

Όσοι συνάδελφοι είναι στο εντευκτήριο ή στις επιτροπές, παρακαλώ, στις 12.00΄, να είναι στην Αίθουσα.

Κυρία Απατζίδη, έχετε τον λόγο.

**ΜΑΡΙΑ ΑΠΑΤΖΙΔΗ:** Σας ευχαριστώ πάρα πολύ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, στην τελευταία συνεδρίαση του χρόνου, συζητάμε σήμερα ένα νομοσχέδιο που είναι προσχηματικά για το Υπουργείο Υγείας, για την αντιμετώπιση του κορωνοϊού, ενώ στην ουσία περιέχει διατάξεις δεκαπέντε συνολικά Υπουργείων που κάνουν δωράκια κάθε λογής στους ολιγάρχες. Η Κυβέρνηση, σαν καλός Άη Βασίλης, θυμάται τους φίλους της τους ολιγάρχες, λίγο πριν τα Χριστούγεννα και προβαίνει σε κάθε είδους διευθετήσεις και προσφορές. Το επαίσχυντο, αυτό νομοσχέδιο, ψηφίζεται μία ημέρα που στην Καβάλα ζούμε στιγμές πρωτοφανούς αστυνομικής βίας και καταστολής κατά των εργαζομένων. Θυμίζουμε ότι πριν από μερικούς μήνες η «Μητσοτάκης Α.Ε.» είχε χαρίσει στην «ENERGEAN OIL» κρατικές εγγυήσεις, αξίας 100 εκατομμυρίων ευρώ -άκουσον-άκουσον!- με πρόσχημα την ενίσχυση της βιωσιμότητας της εταιρείας για τη διαφύλαξη των θέσεων εργασίας. Όμως, η εταιρεία ήδη από την επόμενη του δώρου της «Μητσοτάκης Α.Ε.», ξεκίνησε απολύσεις και μειώσεις μισθών. Χθες, με εντολή της Κυβέρνησης, δυνάμεις των ΜΑΤ εισέβαλαν στο εργοστάσιο πετρελαίου Καβάλας, με σκοπό να καταστείλουν την περιφρούρηση των εργαζομένων για ασφαλή λειτουργία, δημιουργώντας με αυτόν τον τρόπο άκρως επικίνδυνες συνθήκες. Σύμφωνα με τις καταγγελίες των εργαζομένων, κατά τη διάρκεια της επέμβασης, τα ΜΑΤ χρησιμοποίησαν χειροβομβίδες κρότου - λάμψης, με αποτέλεσμα την εκδήλωση φωτιάς σε μετασχηματιστή. Εκατοντάδες εργαζόμενοι βρέθηκαν περικυκλωμένοι από δυνάμεις καταστολής εντός του εργοστασίου σε πύργο υψηλής επικινδυνότητας. Αυτή είναι εγκληματική ενέργεια, η επέμβαση που κάνετε. Βάζει σε κίνδυνο την ασφάλεια των εγκαταστάσεων και από θαύμα δεν έχουμε θρηνήσει θύματα.

Απαιτούμε από την Κυβέρνηση της «Μητσοτάκης Α.Ε.» να σταματήσει αυτή την προσπάθεια καταστολής του αγώνα των εργαζομένων και να μην επεμβαίνουν τα ΜΑΤ.

Ως προς το νομοσχέδιο, όμως, είναι εξαιρετικά υποκριτικός ο τίτλος «Ρυθμίσεις…» -λέτε- «…για την αντιμετώπιση της πανδημίας του κορωνοϊού COVID-19 και την προστασία της δημόσιας υγείας και άλλες επείγουσες διατάξεις», καθώς μόνο τα σαράντα τέσσερα από τα εκατόν σαράντα έξι άρθρα αφορούν τη δημόσια υγεία και γενικότερα την COVID. Όλα τα υπόλοιπα, τα οποία ανήκουν στην αρμοδιότητα των υπόλοιπων δεκατεσσάρων Υπουργείων, περιέχουν δωράκια κάθε λογής και φυσικά η μερίδα του λέοντος κατευθύνεται προς τους παρασιτικούς ολιγάρχες.

Το πλέον εντυπωσιακό παράδειγμα είναι τα 262 εκατομμύρια ευρώ στην «Ολυμπία Οδό Α.Ε.» ως πρόσθετη χρηματοδοτική συμβολή για την κατασκευή του τμήματος Πάτρα - Πύργος της σύμβασης παραχώρησης έργου του αυτοκινητόδρομου Ελευσίνα - Κόρινθος - Πάτρα - Πύργος - Τσακώνα.

Το εν λόγω άρθρο 82 είναι εξαιρετικά πολυσέλιδο. Πρόκειται, δηλαδή, για μία σύμβαση, η οποία υπεγράφη στις 15 Δεκεμβρίου του 2021 και κατετέθη αυθημερόν στη Βουλή για κύρωση. Και φέρνει η Κυβέρνηση αυτό το νομοσχέδιο προς ψήφιση, ακριβώς, τα Χριστούγεννα. Βλέπετε, η «Μητσοτάκης Α.Ε.» είναι πράγματι ο Άη Βασίλης, που φέρνει δώρα στους ολιγάρχες και έχει νόημα λίγο πριν τα Χριστούγεννα να έχουμε ένα παρόμοιο μοίρασμα των δώρων.

Κύριοι της Κυβέρνησης, δυσανασχετείτε που στο ΜέΡΑ25 πολλές φορές αποκαλούμε την Κυβέρνηση «Ανώνυμη Εταιρεία Μητσοτάκης Α.Ε.». Τώρα, καθίσταται σαφές και γιατί το κάνουμε. Γιατί πρόκειται για μία Κυβέρνηση που εκτελεί συμβόλαια υπέρ της ολιγαρχίας. Οι διατάξεις, δηλαδή, των νομοσχεδίων έρχονται έτοιμες, από πού αλλού; Από τα νομικά γραφεία των επιχειρηματικών ομίλων των ολιγαρχών! Και η «Μητσοτάκης Α.Ε.» αναλαμβάνει να τα περνάει όλα μαζί νύχτα, πακεταρισμένα και με όρους fast track!

Στα δε «Πετσοταϊσμένα» media φυσικά δεν θα ακούσουμε τίποτα γι’ αυτά, γιατί τα «μέσα μαζικής εξαπάτησης» ανήκουν, βλέπετε, στους ολιγάρχες και οι ολιγάρχες δεν πρόκειται να ξεμπροστιάσουν ποτέ τον εαυτό τους. Όταν εσείς ευτελίζετε με αυτόν τον τρόπο τις κοινοβουλευτικές αρχές ορθής νομοθέτησης, πείτε μας ποιες ακριβώς διαδικασίες πρέπει να ακολουθήσουμε εμείς; Ποιους φορείς να καλούμε στο Κοινοβούλιο; Αν θέλετε, πείτε μας καλύτερα εσείς, τα νομικά γραφεία που είναι πίσω από το νομοσχέδιο, ώστε να τους καλέσουμε και ως φορείς και να ξέρουμε ποιοι είναι οι πραγματικοί εντολείς σας, γιατί προφανώς εντολέας σας δεν είναι ο ελληνικός λαός, αλλά οι ολιγάρχες και τα νομικά γραφεία των ολιγαρχών που συντάσσουν τα άρθρα των νομοσχεδίων σας, πολλά από τα οποία έχουν περισσότερο τον χαρακτήρα των συμβάσεων. Χρησιμοποιείτε, δηλαδή, ως πρόσχημα για τα δωράκια στους ολιγάρχες τον πολύπαθο χώρο της υγείας τη στιγμή που έχουμε κάθε μέρα εκατόμβες νεκρών.

Και επανέρχομαι στις διατάξεις για την υγεία. Προβλέπετε παρατάσεις. Δεν εξηγείται αλλιώς, αυτή είναι η αγαπημένη σας λέξη. Αναγκάζεστε να φέρνετε διατάξεις που παρατείνουν καταστάσεις έκτακτης ανάγκης, επειδή δεν κάνετε καμμία ουσιαστική σκέψη να δώσετε μόνιμες λύσεις με μόνιμες προσλήψεις υγειονομικών, με μόνιμες δημιουργίες ΜΕΘ, οι οποίες θα μείνουν προίκα, παρακαταθήκη στο ΕΣΥ. Και όλα αυτά, ξέρετε γιατί; Διότι στην πραγματικότητα θέλετε να ιδιωτικοποιήσετε το ΕΣΥ. Γι’ αυτό, άλλωστε, δεν θέλετε καμμία μόνιμη λύση, αλλά απλώς παρατάσεις και με αυτό το νομοσχέδιο.

Είναι ειρωνικό το ότι εσείς της Νέας Δημοκρατίας είχατε ως προεκλογικό σας σύνθημα την κανονικότητα, εσείς που τα νομοσχέδιά σας, όπως αυτό, απλώς παρατείνουν για πάντα, τουλάχιστον μέχρι να σας διώξει ο ελληνικός λαός, ένα καθεστώς διαρκούς έκτακτης ανάγκης, μη λύσης των προβλημάτων και απόλυτης έλλειψης κανονικότητας. Και αυτό πλέον δεν είναι τυχαίο, αλλά είναι δομικό χαρακτηριστικό της Κυβέρνησής σας, διότι στην πραγματικότητα δεν θέλετε μόνιμες λύσεις στον χώρο της υγείας, επειδή ο στόχος σας είναι η στρατηγική διάλυση με ορίζοντα την ιδιωτικοποίηση.

Στα άρθρα 1 έως 44, λοιπόν, η πανταχού παρούσα λέξη είναι οι «παρατάσεις». Πολλές από αυτές τις παρατάσεις είναι πράξεις νομοθετικού περιεχομένου του 2020, παρατάσεις συνήθως για ένα τρίμηνο. Και σας ρωτώ ευθέως, κύριε Πλεύρη, το εξής: Μετά τον Μάρτη δεν θα υπάρχει πανδημία, όταν μάλιστα έχουμε τη μετάλλαξη «Όμικρον» και τη μετάλλαξη «Δέλτα»; Φαίνεται, δηλαδή, ότι αυτό το «τελευταίο μίλι» της πανδημίας θα το διανύουμε για πολύ καιρό ακόμα, αυτή την «ουρά του γαϊδάρου» θα την τρώμε για πολύ καιρό ακόμη, καθώς οι μεταλλάξεις συμβαίνουν διαρκώς και η Κυβέρνηση θεσπίζει απλώς διατάξεις εντελώς εμβαλωματικές προσωρινού χαρακτήρα, όπως τα άρθρα 1 έως 37.

Ως προς το άρθρο αυτό και όσον αφορά στο εμβολιαστικό πρόγραμμα, η Κυβέρνηση έχει ποντάρει μόνο στον εμβολιασμό στοχοποιώντας τους ανεμβολίαστους. Διχάζετε τον λαό σε «ψεκασμένους» και «αρνητές». Όμως, η αλήθεια είναι ότι ο χειρότερος σκοταδιστής είναι ο Πρωθυπουργός της Κυβέρνησης που είναι ο μεγαλύτερος αρνητής. Είναι αρνητής της χρησιμότητας των ΜΕΘ, αρνητής των επιστημονικών μελετών, αρνητής της αλήθειας.

Ο κ. Θεόδωρος Λύτρας έχει ξεκαθαρίσει πως η Κυβέρνηση ήταν ενήμερη για τα σχετικά επιστημονικά πορίσματα και κατήγγειλε εμμέσως πλην σαφώς το ψεύδος σας. Έχουμε, δηλαδή, έναν Πρωθυπουργό ο οποίος ήταν αρνητής της αλήθειας και της επιστήμης, όταν μιλούσε για τη θνητότητα στο ελληνικό Κοινοβούλιο. Είναι θλιβερό ότι η εργαλειοποίηση των ειδικών από την Κυβέρνηση μάς κόστισε το ότι ο λαός δεν εμπιστεύεται πια την Κυβέρνηση, το κράτος και ενίοτε εξαιτίας σας ούτε και την επιστήμη. Και γι’ αυτό με ευθύνη σας δεν πάει καλά ούτε το εμβολιαστικό πρόγραμμα.

Ως ΜέΡΑ25 προτείνουμε συνδυασμό και των εμβολιασμών, αλλά και της δημιουργίας δημόσιου δικτύου μαζικών δωρεάν τεστ, στο πλαίσιο του οποίου θα αναπτυχθεί ανώνυμη εφαρμογή στην οποία θα καταγράφονται για περίοδο όχι μεγαλύτερη της μίας εβδομάδας τα αρνητικά τεστ, με σκοπό τη χρησιμοποίησή τους για πρόσβαση σε συγκεκριμένους πολυσύχναστους χώρους. Αντίθετα, το δικό σας εμβολιαστικό πιστοποιητικό επιτρέπει σε εμβολιασμένους φορείς του COVID-19 να μην ελεγχθούν ποτέ ξανά, αλλά να κυκλοφορούν ελεύθερα χωρίς να γνωρίζουν καν ότι είναι φορείς.

Όμως, στα πρώτα σαράντα τέσσερα άρθρα για την υγεία είναι το πρόσχημα για να περάσουν ένα σωρό άλλα άρθρα με κάθε είδους εξυπηρέτηση, «δωράκια» και φωτογραφική διευθέτηση. Σταχυολογώ ορισμένες από αυτές, γιατί ο χρόνος δεν θα φτάσει για όλες, αφού έχουμε περίπου εκατόν σαράντα άρθρα.

Έχουμε το φωτογραφικό άρθρο 62 για την αδειοδότηση παραχώρησης χρήσης υφιστάμενων άνευ άδειας ή καθ’ υπέρβαση αυτής κατασκευών και την προσθήκη της παραγράφου 8 στο άρθρο 14Α του ν.2971/2001 που προφανώς είναι φωτογραφική υπέρ συγκεκριμένων συμφερόντων.

Κατ’ αρχάς ο ΣΥΡΙΖΑ με τον ν.4607/2019 προέβη σε ριζική αναθεώρηση του ν.2971/2001 που αφορούσε τον αιγιαλό, τα παράλια και άλλες διατάξεις, ανοίγοντας τον δρόμο για την αδειοδότηση παραχώρησης χρήσης, προκειμένου για έργα που έχουν εκτελεστεί μέχρι τις 28 Ιουλίου του 2011 σε αιγιαλό, παράλια κ.λπ. χωρίς άδεια, ανεξαρτήτως της έκδοσης πρωτοκόλλου κατεδάφισης από ιδιώτες, ώστε να εξυπηρετηθούν μεταξύ άλλων σκοποί βιομηχανικοί, εξορυκτικοί, ενεργειακοί, ναυπηγοεπισκευαστικοί και ούτω καθεξής.

Με τη νομοθετική αυτή παρέμβαση, δηλαδή με την προσθήκη του άρθρου 14Α στον ν.2971/2001, μπορούσε πλέον ο ιδιώτης που είχε εκτελέσει παρανόμως έργα στον αιγιαλό μέχρι την παραπάνω ημερομηνία να τα νομιμοποιήσει με απόφαση του Υπουργείου Οικονομικών καταθέτοντας σχετικό αίτημα στην αρμόδια κτηματική υπηρεσία.

Με τη ρύθμιση, όμως, που εισάγει η Νέα Δημοκρατία η αδειοδότηση παραχώρησης χρήσης επεκτείνεται στην περίπτωση που στα παραπάνω έργα υφίστανται προεκτάσεις και βελτιώσεις που συνδέονται λειτουργικά και αποτελούν οργανικό σύνολό τους, ανεξαρτήτως του χρόνου κατασκευής τους, υπό την προϋπόθεση ότι για το συνολικό έργο έχει εκδοθεί απόφαση έγκρισης περιβαλλοντικών όρων. Πρόκειται για μία σημαντική εκτράχυνση και χειροτέρευση σε βάρος του περιβάλλοντος από την ήδη κακή περιβαλλοντικώς ρύθμιση που είχε κάνει ο ΣΥΡΙΖΑ.

Είμαστε, επίσης, αντίθετοι στο άρθρο 71, το οποίο αποτελεί ένα ακόμη δείγμα του πώς αντιμετωπίζει η Κυβέρνηση τη δασοπροστασία. Για τη διαδικασία διεξαγωγής εργασιών, κλαδεμάτων και υλοτομίας δασικών δέντρων σε δημόσιες και ιδιωτικές δασικές εκτάσεις, καθώς και σε πάρκα και άλση καθίσταται αρμόδια η «ΔΕΔΔΗΕ Α.Ε.». Πρόκειται για μια απαράδεκτη ρύθμιση που είναι απολύτως υβριστική, όταν το προηγούμενο καλοκαίρι έχει προηγηθεί μια παρόμοια οικολογική καταστροφή στα δάση μας με ευθύνη της Κυβέρνησης.

Το άρθρο 73, παρατείνει για έναν χρόνο τις βιομηχανικές ζώνες ιχθυοκαλλιέργειας. Ως ΜέΡΑ25 θεωρούμε ότι δεν πρέπει να δοθεί καμμία τέτοια παρόμοια παράταση. Η παράνομη χωροθέτηση των ιχθυοτροφείων έχει νομιμοποιηθεί από το 2011 με πρόβλεψη να δημιουργηθούν περιοχές οργανωμένης ανάπτυξης υδατοκαλλιεργειών, δηλαδή τεράστιες θαλάσσιες και χερσαίες βιομηχανικές ζώνες εντατικής παραγωγής που θα διοικούνται από τις εταιρείες ιχθυοκαλλιέργειας. Όμως, δεν υπήρξε ποτέ το γενικό χωροταξικό πλαίσιο για τον θαλάσσιο χώρο. Έτσι, παραβιάστηκαν οι στοιχειώδεις κανόνες της λογικής και της χωροταξίας, αλλά και οι υποχρεώσεις της χώρας μας προς την Ευρωπαϊκή Ένωση. Σημειωτέον ότι οι εταιρείες ιχθυοκαλλιέργειας, παρά τα εκατοντάδες εκατομμύρια ευρωπαϊκής χρηματοδότησης που έχουν λάβει διαχρονικά, επιβάρυναν κατά την περίοδο των μνημονίων το τραπεζικό σύστημα με χρέη της τάξης του 1 δισεκατομμυρίου ευρώ. Σήμερα ελέγχονται στην πλειοψηφία τους από δύο μόλις πολυεθνικά funds.

Θεωρούμε ότι η διαδικασία αδειοδότησης περιοχών οργανωμένης ανάπτυξης υδατοκαλλιεργειών χρειάζεται να ανασταλεί μέχρι να θεσμοθετηθεί γενικό χωροταξικό πλαίσιο για τη θάλασσα και να προβλεφθεί ως αναγκαία η σύμφωνη γνώμη της τοπικής αυτοδιοίκησης σε κάθε διαδικασία αδειοδότησης. Είναι ένα ζήτημα οικολογικής σωτηρίας των περιοχών, καθώς μετά την ίδρυση των ΠΟΑΥ η Αιτωλοακαρνανία και τα γύρω νησιά, ο βόρειος και νότιος Ευβοϊκός, ο Σαρωνικός και πολλές άλλες παράκτιες περιοχές παραδίδονται στην ιχθυοκαλλιέργεια παραβιάζοντας τη βούληση των τοπικών κοινωνιών και παραδίδοντας τον περιβαλλοντικό πλούτο της χώρας σε έναν προσφάτως χρεωκοπημένο κλάδο, ο οποίος χρεωκόπησε, παρά τα εκατομμύρια ευρωπαϊκών επιδοτήσεων που έλαβε τα προηγούμενα χρόνια και προκάλεσε ζημιά άνω του 1 δισεκατομμυρίου ευρώ στο τραπεζικό σύστημα. Από τη σχεδιαζόμενη αύξηση των ΠΟΑΥ θα απορρίπτονται καθημερινά στη θάλασσα λύματα ιχθύων, φαρμάκων, τροφών κ.λπ.. Πρόκειται για μια οικολογική υποβάθμιση που πρέπει να αποφευχθεί.

Με το άρθρο 138, οι αθλητικές εγκαταστάσεις του προπονητικού κέντρου του Ολυμπιακού Χωριού στις Αχαρνές αποσπώνται από τη Γενική Γραμματεία Αθλητισμού και γίνονται αυτοτελές νομικό πρόσωπο δημοσίου δικαίου. Από τη μία μπορεί να φαίνεται θετικό πως κινείται κάτι προς την κατεύθυνση της αναζωογόνησης των επί χρόνια αφημένων στη μοίρα τους ολυμπιακών εγκαταστάσεων, αλλά από την άλλη δεν μπορούμε να μην είμαστε επιφυλακτικοί με τη «Μητσοτάκης Α.Ε.», την οποία κινεί μόνο η ολιγαρχία και όχι το συμφέρον του λαού, των πολιτών.

Προειδοποιούμε ότι οι ολυμπιακές εγκαταστάσεις είναι περιουσία του ελληνικού λαού και όχι εμπόρευμα προς εκποίηση ή πεδίο κερδοφορίας για τους ολιγάρχες. Ξέρουμε όλοι οι Έλληνες ότι η μετατροπή δημόσιας περιουσίας σε νομικό πρόσωπο από κομμάτι στενού φορέα του δημοσίου, όπως είναι η Γενική Γραμματεία Αθλητισμού, είναι το πρώτο βήμα για ένταξη προς εκποίηση ή ενενήντα εννέα χρόνια μίσθωση σε κάποιον διεθνή ή ντόπιο ολιγάρχη μέσω του ΤΑΙΠΕΔ και του Υπερταμείου αντίστοιχα. Επαναλαμβάνω για άλλη μία φορά ότι δεν εμπιστευόμαστε τη «Μητσοτάκης Α.Ε.».

Κυρίες και κύριοι συνάδελφοι, δεν υπάρχει χρόνος -κάνετε και φασαρία- για να εντοπίσει και να αναδείξει κανείς όλες τις προβληματικές φωτογραφικές διατάξεις που έχουν κρυφτεί πίσω από αυτό το νομοσχέδιο, καθώς έχετε βάλει ως πρόσχημα το νομοσχέδιο για το Υπουργείο Υγείας. Στη δευτερολογία θα έχουμε την ευκαιρία να εξετάσουμε ορισμένες ακόμη.

Το μόνο σίγουρο είναι ότι πρόκειται για ένα νομοσχέδιο το οποίο πρέπει να καταγγείλουμε για το περιεχόμενό του και για την ύπουλη αντιδημοκρατική μεθοδολογία του. Ζητάμε, επίσης, την απόσυρση των τροπολογιών που τις έφεραν, στην κυριολεξία, το πρωί και καταψηφίζουμε επί της αρχής.

Σας ευχαριστώ πολύ.

(Χειροκροτήματα από την πτέρυγα του ΜέΡΑ25)

**ΠΡΟΕΔΡΕΥΩΝ (Χαράλαμπος Αθανασίου):** Εγώ ευχαριστώ, κυρία Απατζίδη.

Κυρίες και κύριοι συνάδελφοι στο σημείο αυτό, θα διακόψουμε για λίγο τη συζήτηση του σχεδίου νόμου του Υπουργείου Υγείας, ώστε να συζητηθεί η αίτηση άρσης ασυλίας.

ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι εισερχόμαστε στην

**ΕΙΔΙΚΗ ΗΜΕΡΗΣΙΑ ΔΙΑΤΑΞΗ**

Αίτηση άρσης ασυλίας Βουλευτή: συζήτηση και λήψη απόφασης, σύμφωνα με το άρθρο 62 του Συντάγματος και το άρθρο 83 του Κανονισμού της Βουλής, για την αίτηση άρσης της ασυλίας του συναδέλφου Βουλευτή κ. Νικολάου Παππά.

Από την αρμόδια Ειδική Μόνιμη Επιτροπή Κοινοβουλευτικής Δεοντολογίας ανακοινώθηκε η έκθεσή της στις 14 Δεκεμβρίου του τρέχοντος έτους, σύμφωνα με την οποία τα μέλη της επιτροπής πρότειναν κατά πλειοψηφία την άρση της ασυλίας του κ. Νικολάου Παππά.

Επίσης, σύμφωνα με το άρθρο 83 παράγραφος 7 του Κανονισμού της Βουλής, η Βουλή αποφασίζει με ανάταση του χεριού ή έγερση επί της αιτήσεως της εισαγγελικής αρχής κατά τη διαδικασία του άρθρου 108, παράγραφος 1, εδάφιο β΄. Ο λόγος δίνεται πάντοτε, εφόσον ζητηθεί, στον Βουλευτή, στον οποίο αφορά η αίτηση και στους Προέδρους των Κοινοβουλευτικών Ομάδων ή στους αναπληρωτές τους.

Σας υπενθυμίζω ότι σύμφωνα με απόφαση της Διάσκεψης των Προέδρων της 7ης Μαρτίου 2018 για τη διαδικασία αυτή έχει ενεργοποιηθεί το νέο σύστημα ηλεκτρονικής ονομαστικής ψηφοφορίας.

Υπενθυμίζω, επίσης, ότι η ψήφος σας αφορά το αίτημα του εισαγγελέα, δηλαδή όσοι επιθυμούν ψηφίζουν υπέρ ή κατά της άρσης ασυλίας. Για όποιον το επιθυμεί, μπορεί να ψηφίσει παρών.

Αφού, λοιπόν, ολοκληρωθεί η συζήτηση επί της περίπτωσης της σημερινής ειδικής ημερήσιας διάταξης, θα προχωρήσουμε σε ονομαστική ηλεκτρονική ψηφοφορία, όπως σας προανέφερα.

Η υπόθεση, λοιπόν, αφορά τον κ. Νικόλαο Παππά -μόλις εισήλθε στην Αίθουσα και ο κύριος συνάδελφος- και η αίτηση του εισαγγελέα στηρίζεται σε μία έγκληση, μήνυση δηλαδή, ενός δημοσιογράφου ονόματι Θάνος Δημάδης κατά του κ. Παππά για συκοφαντική δυσφήμιση. Είναι ένα περιστατικό που έχει -για να το συνδέσουμε- τη συνέχειά του, καθώς τον Σεπτέμβριο του 2016 ο κ. Παππάς ως Υπουργός έχει πάει στις Ηνωμένες Πολιτείες και εκεί κατηγόρησε τον κ. Δημάδη ότι τον παρακολουθούσε μεταμφιεσμένος. Αυτό ισχύει, κατά τη μήνυση, σύμφωνα με ό,τι προέκυψε και με το ότι συνελήφθη μάλιστα ο Δημάδης.

Στη συνέχεια προέκυψε ότι δεν είχε συλληφθεί ποτέ, όπως προκύπτει και από τα έγγραφα της διπλωματικής υπηρεσίας του Υπουργείου Εξωτερικών των Ηνωμένων Πολιτειών. Ο κ. Δημάδης τότε είχε υποβάλει μία αίτηση κατά του κ. Παππά. Η τότε Επιτροπή Κοινοβουλευτικής Δεοντολογίας έκρινε κατά πλειοψηφία ότι λόγω του ότι ήταν Υπουργός έπρεπε να εφαρμοστεί η διαδικασία του νόμου περί ευθύνης Υπουργών.

Ερχόμαστε τώρα στην επίμαχη περίπτωση που έχουμε, δηλαδή, τη μήνυση που υποβάλλει ξανά ο κ. Δημάδης. Αφορά μία ανάρτηση την οποία έκανε στις 12 Ιουλίου για το ίδιο θέμα ο κ. Παππάς, η οποία βεβαίως φωτογράφιζε τον κ. Δημάδη. Αυτή την αίτηση έχουμε, λοιπόν. Η επιτροπή κατά πλειοψηφία ψήφισε άρση της ασυλίας του κ. Παππά.

Στο σημείο αυτό θα δώσουμε τον λόγο στον κ. Παππά.

Ορίστε, κύριε Παππά, έχετε τον λόγο.

**ΝΙΚΟΛΑΟΣ ΠΑΠΠΑΣ:** Ευχαριστώ, κύριε Πρόεδρε. Θα ήθελα λίγο την ανοχή σας.

Κυρίες και κύριοι Βουλευτές, ειδικά της Πλειοψηφίας, θα ήθελα ειλικρινώς να δώσετε λίγο περισσότερη προσοχή απ’ όση δίνατε την ώρα που ο κ. Αθανασίου περιέγραφε την υπόθεση, για να καταλάβετε τι καλείστε να ψηφίσετε και τι καλείστε να υποστηρίξετε.

Όταν ξεκινήσαμε επί της δικής μας διακυβέρνησης την προσπάθεια για νομοθέτηση και τήρηση του Συντάγματος στον χώρο του τηλεοπτικού τοπίου, είχαμε απολύτως υπολογίσει ότι οικονομικοί, πολιτικοί και μιντιακοί παράγοντες θα εξαπέλυαν μια λυσσαλέα επίθεση εναντίον μας. Ήμασταν έτοιμοι και υπολογίζαμε και τον βαθμό, το είδος και το ύφος της επίθεσης που θα δεχόμασταν ως μέλη μίας εκλεγμένης κυβέρνησης, ως εκπρόσωποι του λαού, που επιτέλους μετά από τριάντα χρόνια αποπειρώνται και καταφέρνουν στο τέλος να τηρήσουν τη συνταγματική επιταγή περί αδειοδότησης των τηλεοπτικών σταθμών.

Δεχθήκαμε επιθέσεις. Το βασικό και το κύριο δεν είναι η κριτική που εξαπέλυσαν τα μέσα μαζικής ενημέρωσης επί δικαίων και αδίκων. Νομίζω ότι ο λαός έχει βγάλει τα συμπεράσματά του. Και επιθέσεις δεχθήκαμε και απόπειρες εκβιασμού δεχθήκαμε και λοιδορίες και συκοφαντίες. Αυτό, βέβαια, δεν αφορά μόνο το πρόσωπό μου, αλλά συνολικά την Κυβέρνηση την οποία είχα την τιμή να υπηρετήσω.

Γνωρίζαμε, επίσης, ότι θα έρθουν και στιγμές που θα πρέπει να υπερασπιστούμε το αυτονόητο δικαίωμα απάντησης και τεκμηριωμένου αντιλόγου σε πρακτικές που δεν αρμόζουν σε μία δημοκρατική χώρα, για να φτάσουμε στην πρώτη αδειοδότηση των τηλεοπτικών σταθμών μετά από τριάντα χρόνια και στην αξίωση του δημοσίου, επικυρωμένη και από απόφαση του Εθνικού Συμβουλίου Ραδιοτηλεόρασης και από απόφαση του Συμβουλίου της Επικρατείας, για αξίωση του δημοσίου 250 εκατομμυρίων ευρώ.

Δυστυχώς, η παράταξή σας παραβίαζε το Σύνταγμα επί τριάντα χρόνια. Επί τριάντα χρόνια, αλλεπάλληλες αποφάσεις του Συμβουλίου της Επικρατείας δεν εφαρμόζονταν. Τώρα, το Σύνταγμα τηρείται.

Επιχειρήσατε, δυστυχώς για σας, να στήσετε και μία προανακριτική η οποία κατέληξε σε φαρσοκωμωδία. Κατέληξε στο πρωτοφανές οι ίδιοι οι κατήγοροι να αποσύρουν τον πυρήνα του κατηγορητηρίου. Και αυτό νομίζω ότι θα έπρεπε να είναι διδακτικό για το πώς επιλέγετε εν προκειμένω να σφιχταγκαλιάζετε και καταστάσεις οι οποίες θα έπρεπε να προκαλούν θυμηδία και όχι να αποτελούν πρώτη ύλη για πολιτική αντιπαράθεση.

Όπως αντιλαμβάνεστε, κυρίες και κύριοι της Πλειοψηφίας, καμμία επιχείρηση σπίλωσης, καμμία άθλια μεθόδευση δεν θα μας έκανε να υποχωρήσουμε. Είμαστε περήφανοι για την προσπάθεια που κάναμε και απέδωσε καρπούς. Είμαστε περήφανοι γιατί δικαιώνεται η επιλογή μας κάθε φορά που προτείνετε τη δίωξή μας, με δεδομένα και τα έργα και τις ημέρες σας.

Μέσα στα τέσσερα χρόνια της διακυβέρνησης του ΣΥΡΙΖΑ βρέθηκα κι εγώ προσωπικά στο μικροσκόπιο ενός συστήματος που επιχειρούσε να κατασκευάσει αρνητικά γεγονότα και να δημιουργήσει αρνητικά συναισθήματα εις βάρος μου. Προφανώς δεν βρήκαν τίποτα το μεμπτό ούτε στον τρόπο ζωής μου ούτε σε δήθεν ύποπτες συναντήσεις μου. Χρησιμοποίησαν τα πάντα, κοριούς, τηλεφακούς, ακόμα και δημοσίευση φωτογραφιών από την προσωπική μου ζωή.

Υπήρξε, λοιπόν, για μία περίοδο ένα μπαράζ δημοσιευμάτων εναντίον μου. Η συχνότητα των δημοσιευμάτων και η έντασή τους δεν αφήνουν κανένα περιθώριο παρερμηνείας. Υπάρχουν δημοσιεύματα τα οποία βασίστηκαν σε μία διαρκή και συνεχή παρακολούθησή μου. Δεν ξέρω και δεν γνωρίζω εάν οι κύκλοι οι οποίοι εμπνεύστηκαν και υλοποίησαν αυτό το σχέδιο, παρακολουθούσαν και άλλους συναδέλφους. Δεν ξέρω και δεν γνωρίζω -θα έπρεπε να ανησυχεί εσάς- αν οι ίδιοι κύκλοι συνεχίζουν τις ίδιες τακτικές και μετά την κυβερνητική αλλαγή.

Προσέξτε για την κερκόπορτα την οποία επιχειρείτε να ανοίξετε. Τότε, το καλοκαίρι του 2020 έθεσα ένα κρίσιμο ερώτημα: Τελικά για ποιον δουλεύουν αυτοί οι μηχανισμοί; Και ρωτούσα: Ήταν για λογαριασμό κάποιας υπηρεσίας ή του κ. Μητσοτάκη; Θα ήλεγχε η ελληνική πολιτεία ποια κέντρα είχαν οργανώσει και εκτελούσαν τις εν λόγω παρακολουθήσεις και με ποιον στόχο; Μπορούσε η δημοκρατία μας να ανεχθεί, πόσω μάλλον να σφιχταγκαλιάσει, ανοιχτή παρακολούθηση εν ενεργεία μέλους της ελληνικής κυβέρνησης; Επί αυτών βεβαίως δυστυχώς δεν πήραμε καμμία απολύτως απάντηση.

Αντί αυτού, φτάνουμε σήμερα στην πρόθεση νομιμοποίησης των παρακολουθήσεων Υπουργών της Ελληνικής Δημοκρατίας, με εισήγηση της ίδιας της Πλειοψηφίας. Με ποια δικαιολογία; Με τη δικαιολογία ότι η Νέα Δημοκρατία δεν αναγνωρίζει ότι ως δημόσιο πρόσωπο και πρώην Υπουργός έχω την αυτονόητη υποχρέωση να αναφέρομαι σε γεγονότα που αποτέλεσαν την αφορμή για μπαράζ δημοσιευμάτων σε βάρος μου, τα οποία εύκολα κάποιος παρατηρητής τα χαρακτηρίζει «δημοσιεύματα λάσπης».

Αμφισβητείται η υποχρέωσή μου να αντικρούω συκοφαντίες εις βάρος μου και να απαντώ σε λασπολογικά δημοσιεύματα εναντίον μου, δηλαδή να αμύνομαι σε άθλιες επιθέσεις με επιχειρήματα που ανταποκρίνονται στην αλήθεια.

Αμφισβητείται το δικαίωμά μου να στηλιτεύω μία «πρακτική» -εντός εισαγωγικών-, η οποία δηλητηριάζει τον δημόσιο βίο και λόγο, υπονομεύει τη λειτουργία του δημοκρατικού πολιτεύματος και παραβιάζει θεμελιώδεις κανόνες του Συντάγματος.

Είμαι, όμως, υποχρεωμένος και να κάνω αμιγώς πολιτικές τοποθετήσεις και αξιολογήσεις επί πραγματικών και απολύτως αληθών γεγονότων και να εκφράζω δημοσίως τη γνώμη μου, όπως προβλέπουν τα άρθρα 60 και 61 του Συντάγματος.

Στα γεγονότα της Νέας Υόρκης τώρα. Κατ’ αρχάς γι’ αυτά τα γεγονότα θα σας καλούσα να δείτε λίγο και τα ρεπορτάζ, διότι οι ίδιοι οι συμμετέχοντες έχουν αποδεχτεί τις πράξεις τους. Είχαν μεταμφιεστεί οι άνθρωποι και παρακολουθούσαν μέλη της ελληνικής κυβέρνησης. Αυτός είναι ο σκληρός πυρήνας των γεγονότων.

Επιχείρησαν, βεβαίως, αυτοί οι συμμετέχοντες να ντύσουν τις παραδημοσιογραφικές τους τακτικές με αναφορές σε κάποιου είδους δημοσιογραφία, την οποία όπως προέκυψε από τα γεγονότα εκείνης της περιόδου δεν είχαν αποδεχθεί ούτε οι ίδιοι οι εργοδότες τους και ούτε βεβαίως ανταποκριτές των ελληνικών μέσων στις Ηνωμένες Πολιτείες.

Μιλάμε, λοιπόν, για μία ιστορία που τα ίδια τα μέσα ενημέρωσης, που δεν θα έλεγα ότι ήταν τόσο εγκάρδια και φιλικά προς την κυβέρνησή μας, χαρακτηρίζουν ακόμα και σήμερα «Περούκα Gate», κυρίες και κύριοι Βουλευτές της Νέας Δημοκρατίας. Και περούκα δεν φορούσα εγώ. Εμείς δεν μεταμφιεζόμαστε. Εμείς την πολιτική αντιπαράθεση την κάνουμε ανοιχτά και με το πρόσωπό μας, παραδοσιακά, από πάντα, ακόμα και στις πιο δύσκολες εποχές που έχει περάσει αυτή η χώρα.

Πρόσφατα υπήρξε απόφαση του εισαγγελέα εφετών Αθηνών -προσέξτε- που απορρίπτει την προσφυγή του ανθρώπου που με εγκαλεί κατά δύο μαρτύρων, ενός αστυνομικού της συνοδείας του τότε Υπουργού Εξωτερικών κ. Νίκου Κοτζιά και ενός δημοσιογράφου οι οποίοι κατέθεσαν ενώπιον των ελληνικών δικαστικών αρχών ότι υπήρξε -ακούστε λίγο- πλαστοπροσωπία και υπογραφή απόδειξης με το όνομα του συνεργάτη μου. Και βεβαίως αποδέχονται τα ελληνικά δικαστήρια ότι κατά τους δύο μάρτυρες υπήρξε και συγκεκριμένη κατάσταση μέχρι τη διευθέτηση του περιστατικού.

Κάτι τελευταίο επί των γεγονότων. Ουδείς από εσάς θυμάται ή δεν θέλει να θυμάται ότι ακριβώς θύμα της ίδιας πρακτικής και με φορείς ακριβώς τα ίδια πρόσωπα έπεσε ξέρετε ποιος; Θυμάστε καθόλου; Η κ. Άννα Διαμαντοπούλου. Πριν ψηφίσετε, λοιπόν, ανατρέξτε με τα κινητά σας στο διαδίκτυο για να καταλάβετε περί τίνος πρόκειται και να αντιληφθείτε το μέγεθος του ολισθήματος που θα διαπράξετε σήμερα με την ψήφο σας, εάν ολοκληρωθεί η κατεύθυνση που έχετε χαράξει.

Εγκαλούμαι, λοιπόν, για ένα κείμενο το οποίο είχε αναφορές, αξιολογήσεις και κρίσεις επί αληθών γεγονότων. Και αυτό δεν αφορούσε -προσέξτε- μόνο τα γεγονότα στη Νέα Υόρκη. Εγκαλούμαι επειδή υπερασπίστηκα την προσωπικότητά μου και κατήγγειλα μία απαράδεκτη πρακτική που μολύνει τη δημόσια ζωή και δυναμιτίζει τη δημοκρατική ομαλότητα.

Αν θεωρείτε, κυρίες και κύριοι της Πλειοψηφίας, ότι με τη νομιμοποίηση που δίνετε σήμερα στην παρακολούθηση Υπουργών της προηγούμενης Κυβέρνησης προσβάλλετε ή επιτυγχάνετε πλήγμα εναντίον ενός πολιτικού σας αντιπάλου, πρέπει να σας πω ότι πλανιέστε, διότι ανοίγετε κερκόπορτα σε όσους μετέρχονται άθλια μέσα, ακόμα και αν η κατάσταση αγγίζει ή ξεπερνά τη γελοιότητα. Μετέρχονται άθλια μέσα για να προσπαθούν να κρατούν ομήρους εκλεγμένους αντιπροσώπους του ελληνικού λαού, να καθοδηγούν πολιτικές αποφάσεις και να ισοπεδώνουν το δημοκρατικό κράτος δικαίου προς όφελος συμφερόντων. Και θα πρέπει βεβαίως -και σας το λέμε ευθαρσώς- να προσέχετε για το προηγούμενο που διαμορφώνετε με την ψήφο σας. Δεν είναι σταθερές και αέναες οι πλειοψηφίες. Αυτό πρέπει να το έχουμε στο νου μας.

(Θόρυβος στην Αίθουσα)

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Μιλάει!

**ΝΙΚΟΛΑΟΣ ΠΑΠΠΑΣ:** Δεν πειράζει. Θα κληθούν να αποφασίσουν και ο καθένας επιλέγει το κατά πόσον θέλει να ακούσει.

**ΠΡΟΕΔΡΕΥΩΝ (Χαράλαμπος Αθανασίου):** Παρακαλώ, κύριοι συνάδελφοι, μη διακόπτετε.

**ΝΙΚΟΛΑΟΣ ΠΑΠΠΑΣ:** Θα σας έλεγα όμως ότι οι εμπνευστές και οι αυτουργοί αυτών των πρακτικών, όταν παίρνουν σήμα από ένα κομμάτι του πολιτικού συστήματος ότι τέτοιου τύπου πρακτικές μπορεί να γίνουν ανεκτές, θα τις συνεχίσουν. Και αυτό να γνωρίζετε ότι δεν αφορά μόνο τη δική μας παράταξη, αφορά και τη δική σας. Και επειδή με κάποιους από αυτούς πολλά δικά σας στελέχη έχουν τις στενότερες των σχέσεων, θα έλεγα να το ξανασκεφτείτε. Και δεν σας καλώ να το ξανασκεφτείτε διότι σε λίγους μήνες θα έχουμε εκλογές και η Νέα Δημοκρατία στην καλύτερη των περιπτώσεων θα απολέσει σαράντα βουλευτικές έδρες, όχι γι’ αυτό, αλλά για να επιλέξετε ποιο είναι το επίπεδο της αντιπαράθεσης και της πόλωσης που θέλετε να έχετε με την άλλη παράταξη.

(Θόρυβος από την πτέρυγα της Νέας Δημοκρατίας)

Μη γελάτε. Και στα καλύτερά σας όνειρα θα χάσετε σαράντα έδρες. Αυτό λέει η απλή αναλογική.

Προσέξτε, όμως, τι προηγούμενο διαμορφώνετε. Δεν έχει καμμία σχέση αυτή η υπόθεση, η οποία αγγίζει και τα όρια της φαιδρότητας και σε αυτό το επίπεδο έπρεπε να αντιμετωπίζεται από όλες τις πολιτικές δυνάμεις, με άλλες καταστάσεις και υποθέσεις οι οποίες προκάλεσαν την πολιτική αντιπαράθεση.

Με αυτά τα δεδομένα, λοιπόν, θεωρώ ότι δεν είναι ούτε επιτρεπτή ούτε συμβατή με την πάγια κοινοβουλευτική πρακτική η χορήγηση άδειας για την άσκηση ποινικής δίωξης εναντίον μου. Έκανα το καθήκον μου. Ήμουν συνεπής προς τις υποχρεώσεις μου. Θεωρώ ότι ο Βουλευτής πρέπει να έχει το ελεύθερο της γνώμης, πόσω μάλλον όταν στηλιτεύει πρακτικές και επιλογές οι οποίες υπονομεύουν τη δημοκρατία και τη δημοκρατική ομαλότητα.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Και εγώ ευχαριστώ, κύριε Παππά.

Επί της αιτήσεως άρσης ασυλίας υπάρχει συνάδελφος που θέλει τον λόγο; Απ’ ό,τι βλέπω ουδείς.

Προχωρούμε στην ψηφοφορία. Όπως σας είπα και στην αρχή, η ψηφοφορία περιλαμβάνει μόνο μία υπόθεση, αυτή του κ. Παππά. Αφού καταχωρίσετε την ψήφο σας έχετε τη δυνατότητα να την ελέγξετε ή και να την αναθεωρήσετε ως τη λήξη της ψηφοφορίας. Για οποιαδήποτε απορία μπορείτε να απευθυνθείτε στο Προεδρείο ή τους αρμόδιους υπαλλήλους της Βουλής.

Παρακαλώ να ανοίξει το σύστημα ηλεκτρονικής ψηφοφορίας και οι Βουλευτές να ψηφίσουν επί της αιτήσεως άρσης ασυλίας. Το σύστημα θα παραμείνει ανοικτό μέχρι τις 12.45΄.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Χαράλαμπος Αθανασίου):** Θα ήθελα να σας ενημερώσω ότι έχουν έρθει στο Προεδρείο επιστολές ή τηλεομοιοτυπίες (φαξ) συναδέλφων, σύμφωνα με το άρθρο 70Α του Κανονισμού της Βουλής, με τις οποίες γνωστοποιούν την ψήφο τους. Οι ψήφοι αυτές θα ανακοινωθούν και θα συνυπολογιστούν στην καταμέτρηση, η οποία θα ακολουθήσει.

Οι επιστολές, οι οποίες απεστάλησαν στο Προεδρείο από τους συναδέλφους, σύμφωνα με το άρθρο 70Α του Κανονισμού της Βουλής, θα καταχωριστούν στα Πρακτικά της σημερινής συνεδρίασης.

(Οι προαναφερθείσες επιστολές καταχωρίζονται στα Πρακτικά και έχουν ως εξής:

ΑΛΛΑΓΗ ΣΕΛΙΔΑΣ

(Να μπει η σελίδα 97α )

ΑΛΛΑΓΗ ΣΕΛΙΔΑΣ

(Στο σημείο αυτό την Προεδρική Έδρα καταλαμβάνει ο Α΄ Αντιπρόεδρος της Βουλής κ. **ΝΙΚΗΤΑΣ ΚΑΚΛΑΜΑΝΗΣ)**

**ΠΡΟΕΔΡΕΥΩΝ (Νικήτας Κακλαμάνης):** Παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, για να μη χάνουμε περαιτέρω χρόνο θα συνεχίσουμε επί του νομοσχεδίου Υγείας και όταν βγει το αποτέλεσμα, θα το ανακοινώσει το Προεδρείο.

Πριν ξεκινήσουμε με τον κατάλογο των συναδέλφων και επειδή είναι η πρώτη φορά, μετά τον προϋπολογισμό, που ανεβαίνω στην Έδρα, θα ήθελα να πω το εξής: Άκουγα κατά τη διάρκεια του προϋπολογισμού τους κυρίους Υπουργούς να ευχαριστούν το προσωπικό των Υπουργείων τους. Εγώ ως Προεδρεύων -και πιστεύω ότι εκπροσωπώ όλες τις πτέρυγες της Βουλής- οφείλω να ευχαριστήσω το προσωπικό της Βουλής, γιατί την πολλή δουλειά μέσα στο Κοινοβούλιο για τον Προϋπολογισμό δεν την έκαναν ούτε οι Υπουργοί, ούτε το προσωπικό τους. Την έκανε το προσωπικό της Βουλής.

Τους ευχόμαστε, λοιπόν, καλές γιορτές και τους ευχαριστούμε, όπως κάθε χρόνο, για την «πλάτη που βάζουν».

(Χειροκροτήματα)

Ξεκινάμε τον κατάλογο των ομιλητών. Αναγιγνώσκω τους έξι πρώτους συναδέλφους, ώστε αν δεν είναι όλοι στην Αίθουσα, να ειδοποιηθούν και να έρθουν. Είναι ο κ. Κωτσός, ο κ. Φάμελλος, ο κ. Μουλκιώτης, η κ. Αδαμοπούλου, η κ. Καφαντάρη και η κ. Φωτίου.

Τον λόγο έχει ο κ. Κωτσός.

**ΓΕΩΡΓΙΟΣ ΚΩΤΣΟΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, συζητούμε σήμερα ένα νομοσχέδιο του Υπουργείου Υγείας, του Υπουργείου που βρέθηκε στην πρώτη γραμμή στην αντιμετώπιση της μεγαλύτερης υγειονομικής κρίσης που γνωρίζει όχι η χώρα μας, όχι η Ευρώπη, αλλά ο πλανήτης την τελευταία εκατονταετία, του Υπουργείου που κλήθηκε και καλείται -γιατί η πανδημία βρίσκεται σε εξέλιξη- να δίνει τη μάχη των πρόσω, τη μάχη της πρώτης γραμμής προκειμένου αυτή η πανδημία να έχει τις μικρότερες, τις ελάχιστες δυνατές επιπτώσεις τόσο στην κοινωνία, όσο στην οικονομία, αλλά και στο σύνολο της δραστηριότητάς μας.

Βεβαίως, δεν είναι η μοναδική κρίση που κλήθηκε να αντιμετωπίσει η Κυβέρνησή μας σε αυτούς τους τριάντα μήνες που βρισκόμαστε στο τιμόνι της χώρας. Το Μάρτιο του 2020 είχαμε μία εθνική κρίση, μια προσφυγική κρίση, όπου κλήθηκε η χώρα μας, κλήθηκε η Κυβέρνησή μας να την αντιμετωπίσει. Και την αντιμετώπισε με τους καλύτερους δυνατούς όρους. Επίσης, η κλιματική κρίση επέδρασε δραματικά στην Ελλάδα, δημιουργώντας τεράστια προβλήματα μέσα από ακραία καιρικά φαινόμενα -τον «Ιανό», πυρκαγιές- όπου και εκεί η Κυβέρνησή μας αντέδρασε με τον καλύτερο δυνατό τρόπο, αντέδρασε αποτελεσματικά, γρήγορα και στάθηκε στο πλευρό όλων εκείνων που επλήγησαν και, μάλιστα, ανακούφισε με ισχυρά και γενναία μέτρα τις πληγές τις οποίες υπέστησαν από την επίδραση αυτών των ακραίων καιρικών φαινομένων.

Αντιμετωπίζουμε, βεβαίως, και την ενεργειακή κρίση, που έχει δημιουργήσει τεράστιες ανατιμήσεις, τεράστιες αυξήσεις τιμών όχι μόνο στο ρεύμα, όχι μόνο στο φυσικό αέριο, αλλά στο σύνολο του νοικοκυριού, όπου και εκεί ξανά η Κυβέρνηση του Κυριάκου Μητσοτάκη βρίσκεται στο πλευρό, βρίσκεται δίπλα στις Ελληνίδες και στους Έλληνες.

Να έρθουμε λίγο και στην υγειονομική κρίση, στην πανδημία, τον κορωνοϊό που εδώ και δύο χρόνια ταλαιπωρεί και την ελληνική κοινωνία, αλλά και την Ευρώπη και τον κόσμο ολόκληρο. Και είναι αλήθεια ότι αυτή η κρίση πυροδότησε έντονο πολιτικό διάλογο, αντιπαραθέσεις, εργαλειοποιήθηκε κυρίως από την πλευρά της Αξιωματικής Αντιπολίτευσης, η οποία, στερούμενη πολιτικού αφηγήματος, προσπάθησε όλο αυτό το διάστημα να αξιοποιήσει την πανδημία προκειμένου να ασκήσει, κατά την άποψή της, αποτελεσματικό αντιπολιτευτικό λόγο.

Εκείνο που θα ήθελα να επισημάνω είναι πως η αντιπολίτευση δεν γίνεται επί αρνητικών θεμάτων, δεν γίνεται πειστική, δεν γίνεται αποτελεσματική, αλλά μέσα από προτάσεις, από θετική αντιμετώπιση, από θετική αντίληψη μπορεί να πείσει την κοινωνία.

Για να δούμε, λοιπόν, αυτό το διάστημα την Κυβέρνησή μας πώς χειρίστηκε αυτό το θέμα. Κατ’ αρχάς, υπακούοντας στη ρήση που λέει ότι κάλλιον το προλαμβάνειν παρά το θεραπεύειν, η Κυβέρνησή μας από την πρώτη στιγμή έδωσε μια μεγάλη μάχη και μεγάλη προσοχή στον τομέα της ενημέρωσης ούτως ώστε κανείς Έλληνας, καμμία Ελληνίδα να μην αγνοεί τι ακριβώς έρχεται, ποια είναι η μορφή της πανδημίας, πώς θα την αντιμετωπίσουμε και ποια μέσα έχουμε. Έκανε μία μεγάλη καμπάνια ενημέρωσης η οποία βρέθηκε και στο μάτι του κυκλώνα από την πλευρά της Αντιπολίτευσης και μάλιστα έχουμε γι’ αυτόν τον λόγο και εξεταστική επιτροπή, αλλά φανταστείτε να μην είχε επενδύσει η Κυβέρνησή μας στην ενημέρωση ούτως ώστε όλοι οι συμπολίτες μας, όλες οι συμπολίτισσές μας να είναι πλήρως ενημερωμένες αναφορικά με τον κορωνοϊό.

Το δεύτερο επίπεδο είναι το επίπεδο της πρόληψης ούτως ώστε να μην δώσουμε τη δυνατότητα της υπερφόρτωσης του συστήματος υγείας αλλά και της επιβάρυνσης της κατάστασης του καθενός και της καθεμιάς από τους συμπολίτες μας. Φρόντισε έγκαιρα η Κυβέρνησή μας να προμηθευτεί ικανό και απαραίτητο αριθμό εμβολίων που είναι στη διάθεση όλων των συμπολιτών μας προκειμένου να αξιοποιήσουμε αυτό το μεγάλο όπλο απέναντι στην πανδημία, το εμβόλιο, που απ’ ό,τι λένε οι επιστήμονες είναι αξιόπιστο και προφυλάσσει στον μέγιστο δυνατό βαθμό όλες και όλους.

Για να δούμε η Αντιπολίτευση απέναντι σε αυτό το θέμα του εμβολίου τι έπραξε; Αρχικά, θυμάστε, αμφισβήτησε το αν υπάρχει και αν είναι αποτελεσματικό. Στη συνέχεια μίλησε για ξεστοκάρισμα. Σε κάποιες στιγμές αφέθηκε να εννοηθεί ότι δεν είναι τόσο αποτελεσματικό όσο θα έπρεπε. Φανταστείτε, λοιπόν, τι θα συνέβαινε αν η Κυβέρνησή μας δεν είχε την πρόνοια και μάλιστα σε πανευρωπαϊκή συνεργασία, σε επίπεδο Ευρώπης, να αξιοποιήσουμε την προμήθεια του συνόλου των εμβολίων που χρειάζεται η κοινωνία μας προκειμένου να μη λείψει από τον καθένα και από την καθεμία. Έφτανε μόνον η προμήθεια για να είμαστε αποτελεσματικοί και ουσιαστικοί;

Έπρεπε να στήσουμε και διαδρόμους ενημέρωσης αλλά και στοίχισης των πολιτών μας που θα ήθελαν να εμβολιαστούν ούτως ώστε με τον καλύτερο δυνατό τρόπο να τρέξει η διαδικασία του εμβολιασμού. Και εδώ θέλω να πιστεύω ότι όλοι σας συμφωνείτε πως από την Κυβέρνηση έγινε η καλύτερη δυνατή προσπάθεια προς αυτή την κατεύθυνση. Οργανώθηκε με τον καλύτερο δυνατό τρόπο η εμβολιαστική αλυσίδα ούτως ώστε ούτε να ταλαιπωρηθεί κανείς αλλά και ταυτόχρονα με εύκολο, αποτελεσματικό και εύληπτο τρόπο να αξιοποιήσει αυτό το όπλο.

Είναι αλήθεια ότι στην κοινωνία μας υπάρχει και ένα τμήμα που στέκεται με άρνηση, με προβληματισμό, με φοβία απέναντι σε αυτή τη διαδικασία. Η Κυβέρνησή μας τι κάνει; Με πειθώ, κατ’ αρχάς, προσπαθεί να πείσει και τον τελευταίο συμπολίτη μας για το όπλο του εμβολιασμού και μάλιστα σε κάποιες περιπτώσεις θέσπισε και την υποχρεωτικότητα στους υγειονομικούς, γιατί δεν νομίζω να αμφισβητεί κανείς ότι θα έπρεπε, αν μη τι άλλο, οι άνθρωποι που αναλαμβάνουν να προασπίσουν την υγεία όλων εκείνων που κινδυνεύει η υγεία τους να μην είναι εμβολιασμένοι. Η Αντιπολίτευση τι έκανε σε αυτό; Ναι μεν στην υποχρεωτικότητα, αλλά με πάρα πολλούς αστερίσκους και κυρίως χωρίς να μας εξηγεί πώς θα θεσπιστεί αυτή η υποχρεωτικότητα.

Και πάμε τώρα και στη θεραπεία, όπου έγινε η μεγάλη συζήτηση αναφορικά και, αν θέλετε, εστίασε η Αντιπολίτευση όλη της την αντιπολιτευτική τακτική κυρίως λέγοντας ότι βρέθηκαν εκτός μονάδων εντατικής θεραπείας πολλοί συμπολίτες μας. Έχω εδώ τη μελέτη της ΠΟΕΔΗΝ που δείχνει τα στοιχεία που υπήρχαν και πριν την πανδημία. Η μελέτη της ΠΟΕΔΗΝ λέει ότι πραγματικά υπήρχαν και τότε πολλές ελλείψεις σε αυτόν τον ακήρυχτο πόλεμο…

**ΠΡΟΕΔΡΕΥΩΝ (Νικήτας Κακλαμάνης):** Κλείστε με αυτό.

**ΓΕΩΡΓΙΟΣ ΚΩΤΣΟΣ:** Τελειώνω σε ένα δευτερόλεπτο, κύριε Πρόεδρε.

… να έχουμε αυτόν τον ακήρυχτο πόλεμο, χωρίς ρεύμα, αυτή την τεράστια πίεση στο σύστημα υγείας. Και μάλιστα, από τις πεντακόσιες σαράντα μονάδες εντατικής θεραπείας τότε, οι εκατόν πενήντα ήταν χωρίς στελεχιακό δυναμικό.

Κυρίες και κύριοι, έχω την αίσθηση ότι όταν η χώρα μας αντιμετωπίζει τέτοιες προκλήσεις, αντιμετωπίζει τέτοιου είδους ζητήματα, αν μη τι άλλο, όλοι μας θα πρέπει να στεκόμαστε με υπευθυνότητα, με σοβαρότητα και με αξιοπιστία απέναντι στην κοινωνία. Να την κοιτάμε στα μάτια. Να της μιλούμε με ειλικρίνεια. Και δεν προσφέρεται ούτε για κορωνολαγνεία ούτε για μικροπολιτική αξιοποίηση.

Είμαι βέβαιος ότι και εσείς θα συμφωνήσετε ότι μέσα από την ενότητα, μέσα από τον καθαρό και ενιαίο πολιτικό λόγο μπορούμε να φέρουμε το καλύτερο δυνατό αποτέλεσμα.

Ευχαριστώ πολύ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Κύριοι συνάδελφοι, έχετε εγγραφεί τριάντα πέντε. Σας παρακαλώ να τηρείται ο χρόνος για να μη μας πιάσουν μεσάνυχτα τελευταία συνεδρίαση πριν το εορταστικό δεκαπενθήμερο.

Να ετοιμαστεί ο συνάδελφος κ. Φάμελλος Σωκράτης από τον ΣΥΡΙΖΑ.

Ορίστε, έχετε τον λόγο.

**ΣΩΚΡΑΤΗΣ ΦΑΜΕΛΛΟΣ:** Ευχαριστώ, κύριε Πρόεδρε.

Ακούγοντας τον προλαλήσαντα Βουλευτή αλλά και βλέποντας αρκετά κυβερνητικά στελέχη στην τηλεόραση, ειλικρινά αναρωτιόμαστε αν ζείτε στη χώρα μας, αν ζούμε στην ίδια χώρα. Γιατί στην πιο δύσκολη περίοδο, σε μία περίοδο που η κοινωνία πλήττεται και από την πανδημία και από την οικονομική κρίση αλλά και από τα αδιέξοδα που δημιουργούνται συνεχώς, έχουμε την πιο ανεπαρκή Κυβέρνηση που θα μπορούσαμε να έχουμε. Μία Κυβέρνηση η οποία δεν είναι ούτε σοβαρή ούτε κατάλληλη. Μία Κυβέρνηση η οποία είναι χαμένη στις αντιφάσεις της πρώτα απ’ όλα στα θέματα της υγείας που περιλαμβάνει το νομοσχέδιο αυτό. Προχωράει από λάθος σε λάθος, διαχειρίζεται την πανδημία με όρους πολιτικούς. Βγαίνουν οι επιστήμονες και λένε ότι δεν έχουν συνεδριάσει οι επιτροπές, δεν έχουν εισηγηθεί τα τελευταία μέτρα στην Κυβέρνηση και έρχεται η Κυβέρνηση και τα εισηγείται αγνοώντας και τους επιστημονικούς αλλά και τους κοινωνικούς όρους, γιατί είναι και άδικα και δημιουργούν αντιφάσεις στην κοινωνία.

Από τη μια μεριά κηρύσσετε τη λήξη της πανδημίας, ότι είμαστε στο «τελευταίο μίλι», ότι θα έχουμε δύο πετυχημένα καλοκαίρια, ότι κερδίσαμε και από την άλλη προωθούνται μέτρα ισχυροποίησης της προστασίας που αποδεικνύουν -και το καταλαβαίνουμε όλοι- ότι τα πράγματα δεν πάνε καλά. Και η Κυβέρνηση δεν θέλει να βγει και να πει ότι τα πράγματα δεν πάνε καλά και έρχεται σε αντίφαση με τον εαυτό της και έτσι κάθε μέρα ο κόσμος μπερδεύεται περισσότερο. Τα μέσα ενημέρωσης και οι επιστήμονες πολλαπλασιάζουν, ξέρετε, αυτές τις αντιφάσεις και εσείς είστε χαμένοι στην ανεπάρκεια, στον πολιτικαντισμό και στην αυτοαναφορικότητα, όπου ο Πρωθυπουργός αναιρεί, μιλώντας μόνος του στον καθρέφτη, τα μέτρα τα δικά του. Αλλά η κοινωνία αγωνιά και μπερδεύεται και εξαιτίας των δικών σας πολιτικών.

Οφείλετε να μιλήσετε ξεκάθαρα. Δεν είναι το πρόβλημα μόνο ότι είστε ψεύτες και διατυπώνετε ψευδείς ειδήσεις και εδώ από το Βήμα της Βουλής, είναι ότι είστε και ανήθικοι πολιτικά, δηλώνοντας προς την Αντιπολίτευση ότι πρέπει να έχει μελέτες για την αναγκαιότητα των ΜΕΘ. Λες και δεν ξέρει όλη η κοινωνία ότι οι μονάδες εντατικής θεραπείας είναι αναγκαίες. Και μάλιστα ενώ έχετε στα χέρια σας μελέτη, που αποδεικνύει κάτι τέτοιο και τις επιπτώσεις μάλιστα στη δημόσια υγεία, επειδή δεν ενισχύετε εσείς με επιλογή σας το Εθνικό Σύστημα Υγείας.

Δεν αναλαμβάνετε όμως την ευθύνη και έτσι αφήνετε τις αντιφάσεις στην κοινωνία και τα αδιέξοδα και από την άλλη μεριά έρχεστε εδώ και προσβάλλετε τη Βουλή. Διότι αυτό το νομοσχέδιο, κύριε Πρόεδρε, που έχουμε σήμερα είναι προσβολή της κοινοβουλευτικής διαδικασίας. Έγινε μια συζήτηση στη Διάσκεψη των Προέδρων να υπάρχει ένα νομοσχέδιο -δυστυχώς λέω εγώ- «σκούπα», για να μην μπουν τροπολογίες. Και ενώ έχετε μέσα δύο κεφάλαια του Υπουργείου Περιβάλλοντος και Ενέργειας, φέρνετε και άλλη μία τροπολογία, δηλαδή ακόμα ένα νομοσχέδιο του Υπουργείου Περιβάλλοντος και Ενέργειας και αντίστοιχα και στα άλλα. Και βρίσκουμε, ας πούμε, τροπολογίες του Κτηματολογίου που είναι τώρα στην ύλη του κ. Πιερρακάκη στο Υπουργείο Εσωτερικών ως τροπολογία, ενώ θεματικά είναι στο Υπουργείο Περιβάλλοντος.

Μα είστε μια Κυβέρνηση «αλαλούμ». Έχετε καταλάβει ακριβώς τι κάνετε και στο Κοινοβούλιο και στην ελληνική κοινωνία; Και μάλιστα σε αυτή την τροπολογία –και θα πούμε όταν θα έρθουν οι Υπουργοί- αλλάζετε νόμους, εσείς οι άριστοι, του τελευταίου μήνα. Και για τις στρατηγικές επενδύσεις και για τη δίκαιη μετάβαση έχετε τροπολογίες, νόμοι του τελευταίου μήνα. Από αυτό αποδεικνύεται η ανεπάρκειά σας.

Θα πω ορισμένα πράγματα πολύ γρήγορα, κύριε Πρόεδρε, για τα άρθρα που αντιστοιχούν στο Υπουργείο Περιβάλλοντος και Ενέργειας.

Στο άρθρο 66 παρατείνεται το θέμα της αναστολής αδειών για την αποθήκευση ενέργειας. Και ξέρετε τι σημαίνει αυτό; Ότι επί δυόμισι χρόνια δεν έχετε κάνει νομοθεσία για την αποθήκευση ενέργειας που είναι το πιο απαραίτητο συμπλήρωμα στην ανανεώσιμη ενέργεια, στην «πράσινη» ενέργεια. Και δεν μπορούμε να έχουμε λοιπόν τη λεγόμενη επάρκεια και το νομοθετείτε. Και χαίρεστε. Χαίρεστε για τις παρατάσεις; Για την ανεπάρκειά σας; Γιατί άκουσα και την εισήγηση.

Πάμε στο άρθρο 68. Στο άρθρο 68 είναι η πέμπτη κατά σειρά παράταση της μειωμένης, αν θέλετε, ανταγωνιστικότητας των ενεργειακών κοινοτήτων. Δηλαδή έχετε νομοθετήσει με τον κ. Χατζηδάκη ότι οι ενεργειακές κοινότητες πάνε πίσω πολιτικά, δηλαδή δεν έχουν προτεραιότητα σύνδεσης, δεν έχουν τα προνόμια, που είχε ο νόμος του ΣΥΡΙΖΑ και τώρα έρχεστε για πέμπτη φορά και αναστέλλετε ρυθμίσεις οι οποίες μάλιστα -προσέξτε το- υποβαθμίζουν τα δικαιώματα της δυτικής Μακεδονίας, τα δικά σας. Δηλαδή μπλέκετε και τους νόμους. Έχετε κάνει μια τόσο δύσχρηστη και αναποτελεσματική ρύθμιση που εγώ αμφισβητώ αν θα μπορέσετε να την υλοποιήσετε.

Στο άρθρο 69 μιλάτε για τις ΥΚΩ, τις Υπηρεσίες Κοινής Ωφέλειας που περιλαμβάνονται στους λογαριασμούς και κρύβετε ότι η Κυβέρνησή σας, παρ’ ότι έχουν προχωρήσει οι διασυνδέσεις των νησιών με την πολιτική του ΣΥΡΙΖΑ, δεν ελαφρύνει τους καταναλωτές από τις επιβαρύνσεις των ΥΚΩ, δηλαδή εξακολουθούν καταναλώσεις και λογαριασμοί να βαρύνονται με έναν συντελεστή που εξαιτίας της πολιτικής του ΣΥΡΙΖΑ θα έπρεπε τώρα να έχει ελαφρυνθεί. Κι εσείς δεν το κάνετε αυτό ενώ προχωρούν τα έργα. Δηλαδή βαρύνετε και από αλλού τους λογαριασμούς.

Στο άρθρο 70 τακτοποιείτε αυθαιρεσίες και μάλιστα σβήνετε πρόστιμα. Γιατί; Δεν μπορούμε να το καταλάβουμε. Γιατί να σβηστούν τα πρόστιμα;

Στο άρθρο 71 ακόμη μια αριστεία. Προσέξτε, πριν από έναν χρόνο δεν βγήκε ο κ. Μητσοτάκης μετά τη «Μήδεια» και είπε: «Θα νομοθετήσουμε ώστε να λυθούν τα προβλήματα συνεννόησης των υπηρεσιών»; Έρχεται έναν χρόνο μετά και λέει ότι αν δεν γνωμοδοτεί δασική υπηρεσία, μπορεί ο ΔΕΔΔΗΕ να προχωράει στο έργο του. Έναν χρόνο για να βγάλουν αυτή τη ρύθμιση! Και τι λέει η Επιστημονική Υπηρεσία; Η Επιστημονική Υπηρεσία της Βουλής λέει ότι έχει πρόβλημα η ρύθμιση, ότι δεν ξεκαθαρίζετε τα κριτήρια με τα οποία γνωμοδοτούν οι δασικές υπηρεσίες. Προσέξτε, ένα χρόνο κάνατε να νομοθετήσετε κάτι που είπε ο κ. Μητσοτάκης μετά τη «Μήδεια» και ακόμα αυτό δεν είναι ολοκληρωμένο.

Πάμε παρακάτω. Άρθρο 72, πράσινο τέλος. Τι είναι το πράσινο τέλος; Το πράσινο τέλος είναι το χαράτσι που η Κυβέρνηση της Νέας Δημοκρατίας έβαλε σε όλους τους καταναλωτές, σε όλους τους χρήστες αυτοκινήτων, λεωφορείων φορτηγών, τρακτέρ, γιατί χρεοκοπήσατε τον λογαριασμό των ΑΠΕ. Και τώρα κάνετε λιγότερο διαφανή τη διαχείριση του πόρου, γιατί ούτε το δικό σας χαράτσι δεν καταφέρατε να διαχειριστείτε.

Πάμε στο άρθρο 73. Παρατείνετε -γιατί είστε ανεπαρκείς- και τις περιοχές οργανωμένης ανάπτυξης υδατοκαλλιεργειών. Εκεί δεν ξέρουμε τι κρύβεται από πίσω για την επιβάρυνση περιοχών, αλλά ακόμα και την εξαίρεση από τον νόμο των αυθαιρέτων, των κατασχεμένων, των leasing, της ΕΕΤΑΑ και των περιοχών πολιτικής προστασίας που συμφωνούμε.

Στις ρυθμίσεις για το Θέατρο Πέτρας, προσέξτε, μια καλή ρύθμιση έχει πρόβλημα από την Επιστημονική Υπηρεσία της Βουλής.

Και πάμε στα τελευταία, κύριε Πρόεδρε. Αναθέσεις συμβάσεων δασοπροστασίας. Με την επίκληση του επείγοντος έρχεστε να εξαιρέσετε από τις διαδικασίες διαγωνισμών τα έργα πρόληψης καθαρισμού δασών. Αυτό είναι σοβαρότατη παράβαση των κανόνων και της διαφάνειας και το κάνετε γιατί έχετε στόχο τη διασπάθιση δημοσίου χρήματος με τη βούλα. Νομοθετείτε παραθυράκια, εξαιρέσεις και αναθέσεις.

Και -προσέξτε- στο άρθρο 146 εισάγετε μία μείζονος αδιαφάνειας ρύθμιση, που λέει ότι εκ των υστέρων νομιμοποιείτε τις συμβάσεις ανάθεσης έργων που έκανε η Πολιτική Προστασία, ο κ. Χαρδαλιάς και ο γενικός γραμματέας, για να καθαριστούν πιθανόν τα δάση πριν από τις πυρκαγιές, τα οποία κάηκαν μετά. Και αυτό παρ’ ότι έχουμε καταθέσει τρεις φορές ερώτηση και ΑΚΕ, την οποία καταθέτω και σήμερα εδώ, που ζητάμε να κατατεθούν αυτές οι συμβάσεις διότι ποσά άνω των 10 εκατομμυρίων έχουν δοθεί με αδιαφανή τρόπο.

(Στο σημείο αυτό ο Βουλευτής κ. Σωκράτης Φάμελλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και παρ’ ότι η Επιστημονική Υπηρεσία βάζει ζητήματα, έρχεστε σήμερα και επεκτείνετε τη ρύθμιση αυτή και νομιμοποιείτε συμβάσεις εκ των υστέρων. Άρα ανοίγετε παράθυρο στο άρθρο 76 και στο 146 νομιμοποιείτε συμβάσεις.

Ταυτόχρονα πρέπει να πω ότι στο άρθρο 77 με μια άνευ προηγουμένου προχειρότητα η Κυβέρνηση έρχεται επτά ημέρες πριν εφαρμοστεί το τέλος στα πλαστικά μίας χρήσης και αλλάζετε τα προϊόντα στα οποία μπαίνει το τέλος πλαστικών μίας χρήσης, βγάζετε τη σήμανση από πάνω που είναι η πληροφορία για τον καταναλωτή -σας επισημαίνει η Επιστημονική Υπηρεσία της Βουλής ότι είναι λάθος να βγαίνει η σήμανση των ειδών- και αλλάζετε ακόμα και τα προϊόντα στα οποία αναφέρεται η ρύθμιση λέγοντάς μας πριν ενάμιση χρόνο ότι νομοθετείτε για τα πλαστικά -το έλεγε ο κ. Μητσοτάκης στις ομιλίες του- για να είναι έτοιμη η αγορά και το αλλάζετε επτά μέρες πριν εφαρμοστεί.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, θα μπορούσα να πω και πάρα πολλά ακόμα, όπως παραδείγματος χάριν ότι κάνετε για μια ακόμη φορά το Τεχνικό Επιμελητήριο μηχανισμό ανάθεσης έργων και μελετών, ακόμη και για έργα αστικού χώρου, όμως θα κλείσω με μια αναφορά πολύ μικρή στην τροπολογία. Στην τροπολογία η οποία έχει έρθει από το ΥΠΕΝ υπάρχει μια ρύθμιση για το Ταμείο Ενεργειακής Μετάβασης, δηλαδή για την επιδότηση λογαριασμών.

Θα σας πω τι δεν έχει μέχρι τώρα, γιατί πρέπει να κλείσω γρήγορα. Πρώτον, δεν έχει καμμία ρύθμιση και έλεγχο της αγοράς, οπότε υπάρχει αισχροκέρδεια. Δεύτερον, δεν κάνετε διμερή συμβόλαια προθεσμιακά για να υπάρχει σταθερότητα και ασφάλεια στην αγορά ενέργειας. Τρίτον, δεν έχετε τίποτα για τους επαγγελματίες, για τις επιχειρήσεις, για τους παραγωγούς, για τους ΟΤΑ και για της ΔΕΥΑ. Για το νερό δεν έχετε τίποτα.

Δεν έχετε τίποτα να πείτε γιατί από τον Ιανουάριο η Ευρωπαϊκή Ένωση κόβει και αυτή την οριζόντια επιδότηση και δεν έχετε καμμία λύση για τους καταναλωτές, ενώ τον Ιανουάριο και τον Φεβρουάριο οι λογαριασμοί θα είναι πάνω από το τριπλάσιο. Σας έχουμε καταθέσει λογαριασμό που τα 56 ευρώ ρεύματος είχαν 161 ευρώ ρήτρα ήδη και αυτό θα αυξηθεί τον Ιανουάριο και τον Φεβρουάριο και η Ευρωπαϊκή Ένωση έχει κόψει την οριζόντια επιδότηση.

Επίσης, δεν έχετε τίποτα για τον ειδικό φόρο κατανάλωσης, που πιάνει το 30% του κόστους του πετρελαίου. Δεν έχετε τίποτα για τα ευάλωτα και της ρευματοκοπές. Δεν έχετε τίποτα για την ψευτοαναστολή των ΥΚΩ στους αγρότες και με απίστευτη προχειρότητα βγαίνει ο Πρωθυπουργός και αναγγέλλει μέτρα. Ο Υπουργός Ενέργειας το βράδυ του Σαββάτου μάς περιέγραψε ότι δεν αφορούν όλους τους αγρότες, αλλά απ’ ότι φαίνεται μόνο όσους είναι στη ΔΕΗ.

Κυρίες και κύριοι Βουλευτές της Νέας Δημοκρατίας, κύριοι Υπουργοί, είστε μία ακατάλληλη και επικίνδυνη Κυβέρνηση γι’ αυτό και έχει πια φτάσει ο χρόνος να μην μπορεί να είναι ανεκτό το πρόβλημα, που δημιουργείτε στην ελληνική κοινωνία. Γι’ αυτό έχει φτάσει πια ο χρόνος της κατάθεσης του αιτήματος των εκλογών, γιατί αυτή η Κυβέρνηση είναι επικίνδυνη και για την υγεία και για την οικονομία.

Καλές γιορτές, για όσους δεν ξαναμιλήσουμε. Υγεία πάνω απ’ όλα, όσο κι αν δεν την προστατεύει η Κυβέρνησή σας. Θα την προστατέψει η κοινωνία την υγεία και τη δημόσια πολιτική.

Ευχαριστώ πολύ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει ο κ. Μουλκιώτης. Αμέσως μετά και για πέντε λεπτά θα δώσω τον λόγο στον κ. Βορίδη να υπερασπιστεί την τροπολογία του και θα συνεχίσουμε με την κ. Αδαμοπούλου, την κ. Καφαντάρη και την κ. Φωτίου.

Ορίστε, κύριε Μουλκιώτη.

**ΓΕΩΡΓΙΟΣ ΜΟΥΛΚΙΩΤΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, για άλλη μια φορά η Κυβέρνηση φέρνει νομοσχέδιο χωρίς αρχή, μέση και τέλος, ένα κράμα άσχετων και αποσπασματικών ρυθμίσεων με έντονο άρωμα διευθετήσεων, αλλά και τακτοποιήσεων.

Επί του νομοσχεδίου αυτού καθαυτού, η νέα αβεβαιότητα, κυρίες και κύριοι συνάδελφοι, ανατρέπει τα πάντα. Η επέλαση της μετάλλαξης «Όμικρον» δεν αφήνει πλέον καμμία αμφιβολία. Η πανδημία μοιάζει με πόρτα που έχουμε διαβεί και κανένας δεν ξέρει τι γίνεται από κει πέρα. Δυστυχώς, όμως, οι ιδεοληψίες της Κυβέρνησης που αποδεικνύονται και αναδεικνύονται και με το παρόν νομοσχέδιο, δεν της επιτρέπουν να ενισχύσει γενναία τα νοσοκομεία και την πρωτοβάθμια περίθαλψη.

Είναι οι ίδιες ιδεοληψίες που δεν της επιτρέπουν να ξεφεύγει από τον στόχο της, να αλλάξει την αγορά εργασίας στην κατεύθυνση της απόλυτης ευελιξίας, της μείωσης των αποδοχών, της αποδυνάμωσης των συλλογικών διαπραγματεύσεων και της απόλυτης απορρύθμισής της. Είναι οι ιδεοληψίες που την ωθούν να απαντήσει στα προβλήματα που αντιμετωπίζουν οι εργαζόμενοι στη μοναδική επιχείρηση εξόρυξης και εκμετάλλευσης υδρογονανθράκων στην «ΚΑΒΑΛΑ OIL», με προπηλακισμό από τις δυνάμεις των ΜΑΤ που εισήλθαν προχθές στον χώρο του εργοστασίου και είχαν αποκλείσει εκατόν πενήντα εργαζόμενους σε έναν πύργο, ενώ μια κροτίδα της αστυνομίας χτύπησε μετασχηματιστή, με αποτέλεσμα να υπάρξει έκρηξη.

Έκρηξη. Και η Κυβέρνηση σιωπά! Αυτή είναι η επιλογή της Κυβέρνησης όσον αφορά τον αγροτικό τομέα σε ένα θολό τοπίο. Προγραμματίζει και θέλει το θολό τοπίο. Θολό τοπίο για την ενέργεια η οποία εξαφανίζει το εισόδημα των εργαζομένων και των αγροτών. Θολό τοπίο στις εξισωτικές αποζημιώσεις, στις επιδοτήσεις και στην καθυστέρηση λήψης των αποζημιώσεων λόγω παγετού. Θολό τοπίο στην αύξηση των ζωοτροφών, των λιπασμάτων και φυτοφαρμάκων. Κανένα μήνυμα δε όσον αφορά τις προχθεσινές απαντήσεις από τον Πρωθυπουργό. Ούτε σταγόνα στον ωκεανό δεν είναι. Ρωτήστε τους αγρότες να σας πουν. Δεν θα σπείρουν φέτος οι αγρότες, με τα χειρότερα αποτελέσματα που θα υπάρξουν ποτέ. Δεν θα σπείρουν!

Κυρίες και κύριοι συνάδελφοι, στο παρόν νομοσχέδιο συνεχίζεται η κακή νομοθέτηση με παραστάσεις του «ράβε-ξήλωνε» στον ΕΦΚΑ. Την ώρα που οι εκκρεμότητες συντάξεων συνεχίζονται και αυξάνονται, εκατόν πενήντα δύο χιλιάδες εκκρεμείς συντάξεις τον Σεπτέμβριο του 2021. Το φιλόδοξο σύστημα «ΑΤΛΑΣ» πριν ξεκινήσει, δυστυχώς σταμάτησε.

Με τα άρθρα 95 και 96 αλλάζει το οργανόγραμμα ο κύριος Υπουργός, ενώ έχει προαναγγείλει νέο οργανόγραμμα σε επόμενο νομοσχέδιο, που θα κατατεθεί τον Ιανουάριο του 2022 και έχει ήδη εγκριθεί από το προηγούμενο Υπουργικό Συμβούλιο. Είναι απαράδεκτη και η παράταση του οργανογράμματος του ΟΑΕΔ, γιατί είναι μια παράταση η οποία μπαίνει συνεχώς επί τρία χρόνια. Τρία χρόνια συνέχεια έχουμε παρατάσεις, χωρίς όμως να ενισχύεται ο ΟΑΕΔ. Είναι μία παράταση που γίνεται, ενώ το Υπουργείο -ακούσατε- πρόσφατα άλλαξε επιλεκτικά ένα μέρος από το ισχύον οργανόγραμμα του ΟΑΕΔ.

Η αλήθεια είναι ότι οι ιδεοληψίες της Κυβέρνησης την ωθούν συνεχώς στην υιοθέτηση του κοινωνικού αυτοματισμού, προκειμένου να μεταθέτει τις ευθύνες της για την αδυναμία διαχείρισης των εκκρεμών συντάξεων στους υπαλλήλους. Και εδώ οφείλω να ομολογήσω ότι ο κ. Χατζηδάκης είναι ο καλύτερος μαθητής του κ. Μητσοτάκη.

Όπως ο Πρωθυπουργός, θυμάστε, επιχείρησε να στρέψει την κοινωνία κατά των συνταξιούχων, όταν του ζητούσαν τα κομμένα δώρα του 2015 - 2016 που το Σ.τ.Ε. τους επιδίκασε, έτσι και ο Χατζηδάκης για ακόμη μια φορά επιθυμεί να αναγορεύσει τον εαυτό του «θεματοφύλακα των συνταξιούχων». Με ποια έννοια; Με την έννοια ότι οι υπάλληλοι του οργανισμού φταίνε που δεν βγαίνουν οι συντάξεις και όχι ο ίδιος και το σύστημά του και η αβελτηρία της Κυβέρνησης όσον αφορά την έκδοση των συντάξεων.

Αυτά, λοιπόν, βασανίζουν τους πολίτες και όχι οι εργαζόμενοι, οι οποίοι θέλουν να πάρουνε άδειες στις γιορτές. Αμάρτημα μεγάλο! Γι’ αυτό, λοιπόν, και το δημόσιο κάλεσμα μέσω καναλιών με το οποίο ο Υπουργός Εργασίας προτρέπει τους υποψήφιους συνταξιούχους να απευθυνθούν -ακούσατε επίσης- στους ιδιώτες και τους λογιστές και όχι στο δημόσιο, όχι στις υπηρεσίες του ΕΦΚΑ! Τέτοια εμπιστοσύνη έχει! Αυτός είναι ο Υπουργός κ. Χατζηδάκης. Τέτοια ζητήματα βάζει.

Αγνοεί επίσης ο κύριος Υπουργός ότι οι εργαζόμενοι στον ιδιωτικό και τον δημόσιο τομέα εκτός από υποχρεώσεις έχουν και δικαιώματα. Είναι άλλο πράγμα, πολύ διαφορετικό, να ζητήσει από τους εργαζόμενους να βάλουν «πλάτη» και ας πάρουν μικρότερη άδεια στις γιορτές και άλλο πράγμα να πει «δεν θα πάρετε άδειες στις γιορτές». Το έχετε ακούσει εσείς αυτό ποτέ ξανά; Αυτό λέγεται δυστυχώς εργασιακή «ζούγκλα», αλλά μάλλον αυτό είναι και το όραμα αυτής της Κυβέρνησης.

Κυρίες και κύριοι συνάδελφοι, οι επικρατούσες υγειονομικές συνθήκες επιβάλλουν τώρα, παρά ποτέ, την ενίσχυση του εθνικού συστήματος υγείας. Οι συνεχείς παλινωδίες της Κυβέρνησης κλονίζουν την εμπιστοσύνη των πολιτών στα νέα μέτρα της υγειονομικής προστασίας, βάζοντας την κοινωνία τελείως σε κίνδυνο. Δεν πρόκειται για ζήτημα κομματικών ανταγωνισμών ή ιδεολογικών αντιπαραθέσεων. Είναι πλέον ζήτημα εθνικό κι αυτό πρέπει να γίνει κατανοητό από όλους, ζήτημα εθνικό, όχι μείζονος, μεγίστης σπουδαιότητας. Δεν έχει άλλο.

Χωρίς επαρκές σύστημα υγείας, ικανό να προσφέρει αξιόπιστες υπηρεσίες σε όλους πολίτες, τίποτα δεν πρόκειται να πάει καλά. Ο κ. Πουλάς ο εισηγητής μας, το είπε ξεκάθαρα, το είπε αναλυτικά, το είπε με πλήρη αιτιολογία, με πλήρη τεκμηρίωση και οφείλει η Κυβέρνηση να το ακούσει, που δεν το ακούει δυστυχώς.

Η υγεία του ελληνικού λαού θα παραμείνει επισφαλής με δεδομένη την υπονόμευση της όποιας ευκαιρίας ανάπτυξης της ελληνικής οικονομίας. Η υγεία του ελληνικού λαού θα υπονομευθεί με αυτόν τον τρόπο και γι’ αυτό χρειάζεται ξεκάθαρα άμεσο σχέδιο και μέτρα, που θα εφαρμόζονται και έλεγχοι.

Και επαναλαμβάνουμε εμείς το αυτονόητο. Η προστασία της ανθρώπινης ζωής υπερβαίνει το οποιοδήποτε πολιτικό κόστος που για εσάς και για την Κυβέρνηση το μείζον δεν είναι η υγεία δυστυχώς, αλλά πολιτεύεστε με το μείζον ζήτημα του πολιτικού κόστους.

Μεριμνήστε επιτέλους, κυρίες και κύριοι συνάδελφοι, για ένα ισχυρό και αναγεννημένο Εθνικό Σύστημα Υγείας και δώστε έμφαση στην πρωτοβάθμια περίθαλψη, αλλά και την πρόληψη. Καταλάβετε επιτέλους ότι η Ελλάδα έχει ανάγκη από συγκροτημένη προοδευτική πολιτική για να μπει στην τροχιά ενός ισχυρού κοινωνικού κράτους.

Σας καλούμε, τέλος, κύριε Υπουργέ, να υιοθετήσετε, αν δεν υιοθετήσετε, τουλάχιστον να τοποθετηθείτε για πρώτη φορά στην ιστορία της παρούσης περιόδου της Βουλής σε αίτημα τροπολογίας της Αντιπολίτευσης. Για πρώτη φορά να πείτε ότι δέχεστε ή δεν δέχεστε τις τροπολογίες, την τροπολογία την οποία εμείς τώρα και σήμερα καταθέτουμε. Τι αφορά αυτή;

Πρώτον, αφορά την έμπρακτη αναγνώριση του έργου και της κοινωνικής προσφοράς του προσωπικού του Εθνικού Συστήματος Υγείας και του εθνικού συστήματος κοινωνικής φροντίδας. Δεκατέσσερις φορές έχει κατατεθεί. Σιωπή από την άλλη πλευρά. Ας απαντήσετε μια φορά. Τολμήστε και απαντήστε. Πάρτε το θάρρος και πάρτε την πολιτική ευθύνη. Απαντήστε επ’ αυτού.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Δεύτερον, για την υπαγωγή των εργαζομένων στον πίνακα των βαρέων και ανθυγιεινών επαγγελμάτων. Τρίτον, για την ένταξη της COVID-19 στον εθνικό κατάλογο επαγγελματικών ασθενειών. Τέταρτον, για την απονομή σύνταξης λόγω αναπηρίας και θανάτου από νόσο COVID-19. Πέμπτον, για την αυτοτελή φορολόγηση του ιατρικού προσωπικού του Εθνικού Συστήματος Υγείας και τέλος, με τη φορολόγηση των αναδρομικών του ενδεκαμήνου 2015 - 2016, βάσει των διατάξεων της παραγράφου 4 του άρθρου 60 του ν.4172/2013.

Σας ευχαριστώ πολύ, κύριε Πρόεδρε.

Εύχομαι καλές γιορτές σε όλους.

(Χειροκροτήματα από την πτέρυγα του Κινήματος Αλλαγής)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, έχω την τιμή να σας ανακοινώσω το αποτέλεσμα της διεξαχθείσης ηλεκτρονικής ονομαστικής ψηφοφορίας επί της αιτήσεως άρσης ασυλίας του συναδέλφου Βουλευτή κ. Νικολάου Παππά.

Εψήφισαν συνολικά 277 Βουλευτές.

Υπέρ της άρσεως ασυλίας, δηλαδή «ΝΑΙ», εψήφισαν 175 Βουλευτές.

Κατά της άρσεως ασυλίας, δηλαδή «ΟΧΙ», εψήφισαν 101 Βουλευτές.

«ΠΑΡΩΝ» εψήφισε 1 Βουλευτής.

Συνεπώς η αίτηση της εισαγγελικής αρχής έγινε δεκτή κατά πλειοψηφία.

Οι θέσεις των Βουλευτών, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |  |  |  |  |
| --- | --- | --- | --- | --- |
| Ονοματεπώνυμο |  | Κ.Ο | Εκλ. Περιφέρεια | Ψήφος |
| **Πράξη: Για το αδίκημα της συκοφαντικής δυσφήμησης μέσω διαδικτύου (α. 363 εδ. β΄- 362 του Π.Κ.) (ΣΥΝΟΛΙΚΑ ΨΗΦΟΙ: NAI:175, OXI:101, ΠΡΝ:1)** |  |  |  |  |
| ΑΒΔΕΛΑΣ ΑΠΟΣΤΟΛΟΣ |  | ΕΛΛΗΝΙΚΗ ΛΥΣΗ | Α΄ ΘΕΣΣΑΛΟΝΙΚΗΣ | ΟΧΙ |
| ΑΒΡΑΜΑΚΗΣ ΕΛΕΥΘΕΡΙΟΣ |  | ΣΥΡΙΖΑ | ΣΕΡΡΩΝ | ΟΧΙ |
| ΑΓΑΘΟΠΟΥΛΟΥ ΕΙΡΗΝΗ-ΕΛΕΝΗ |  | ΣΥΡΙΖΑ | ΚΙΛΚΙΣ | ΟΧΙ |
| ΑΔΑΜΟΠΟΥΛΟΥ ΑΓΓΕΛΙΚΗ |  | ΜέΡΑ25 | Α΄ ΑΘΗΝΩΝ | ΟΧΙ |
| ΑΔΑΜΟΥ ΚΩΝΣΤΑΝΤΙΝΑ |  | ΑΝΕΞ. | Β΄ ΘΕΣΣΑΛΟΝΙΚΗΣ | ΠΡΝ |
| ΑΘΑΝΑΣΙΟΥ ΑΘΑΝΑΣΙΟΣ(ΝΑΣΟΣ) |  | ΣΥΡΙΖΑ | Α΄ ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΑΘΑΝΑΣΙΟΥ ΜΑΡΙΑ |  | ΕΛΛΗΝΙΚΗ ΛΥΣΗ | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΑΘΑΝΑΣΙΟΥ ΧΑΡΑΛΑΜΠΟΣ |  | Νέα Δημοκρατία | ΛΕΣΒΟΥ | ΝΑΙ |
| ΑΚΤΥΠΗΣ ΔΙΟΝΥΣΙΟΣ |  | Νέα Δημοκρατία | ΖΑΚΥΝΘΟΥ | ΝΑΙ |
| ΑΛΕΞΙΑΔΗΣ ΤΡΥΦΩΝ |  | ΣΥΡΙΖΑ | Β΄ ΠΕΙΡΑΙΩΣ | ΟΧΙ |
| ΑΛΕΞΟΠΟΥΛΟΥ ΑΝΑΣΤΑΣΙΑ-ΑΙΚΑΤΕΡΙΝΗ |  | ΕΛΛΗΝΙΚΗ ΛΥΣΗ | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΑΛΕΞΟΠΟΥΛΟΥ ΧΡΙΣΤΙΝΑ |  | Νέα Δημοκρατία | ΑΧΑΪΑΣ | ΝΑΙ |
| ΑΜΑΝΑΤΙΔΗΣ ΓΙΩΡΓΟΣ |  | Νέα Δημοκρατία | ΚΟΖΑΝΗΣ | ΝΑΙ |
| ΑΜΑΝΑΤΙΔΗΣ ΙΩΑΝΝΗΣ |  | ΣΥΡΙΖΑ | Α΄ ΘΕΣΣΑΛΟΝΙΚΗΣ | ΟΧΙ |
| ΑΜΥΡΑΣ ΓΙΩΡΓΟΣ |  | Νέα Δημοκρατία | ΙΩΑΝΝΙΝΩΝ | ΝΑΙ |
| ΑΝΑΓΝΩΣΤΟΠΟΥΛΟΥ ΑΘΑΝΑΣΙΑ(ΣΙΑ) |  | ΣΥΡΙΖΑ | ΑΧΑΪΑΣ | ΟΧΙ |
| ΑΝΑΣΤΑΣΙΑΔΗΣ ΣΑΒΒΑΣ |  | Νέα Δημοκρατία | Β΄ΘΕΣΣΑΛΟΝΙΚΗΣ | ΝΑΙ |
| ΑΝΔΡΙΑΝΟΣ ΙΩΑΝΝΗΣ |  | Νέα Δημοκρατία | ΑΡΓΟΛΙΔΟΣ | ΝΑΙ |
| ΑΝΤΩΝΙΑΔΗΣ ΙΩΑΝΝΗΣ |  | Νέα Δημοκρατία | ΦΛΩΡΙΝΗΣ | ΝΑΙ |
| ΑΝΤΩΝΙΟΥ ΑΝΤΩΝΙΑ(ΤΟΝΙΑ) |  | Κίνημα Αλλαγής | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΑΠΑΤΖΙΔΗ ΜΑΡΙΑ |  | ΜέΡΑ25 | Α΄ ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΑΠΟΣΤΟΛΟΥ ΕΥΑΓΓΕΛΟΣ |  | ΣΥΡΙΖΑ | ΕΥΒΟΙΑΣ | ΟΧΙ |
| ΑΡΑΜΠΑΤΖΗ ΦΩΤΕΙΝΗ |  | Νέα Δημοκρατία | ΣΕΡΡΩΝ | ΝΑΙ |
| ΑΡΑΧΩΒΙΤΗΣ ΣΤΑΥΡΟΣ |  | ΣΥΡΙΖΑ | ΛΑΚΩΝΙΑΣ | ΟΧΙ |
| ΑΡΒΑΝΙΤΙΔΗΣ ΓΕΩΡΓΙΟΣ |  | Κίνημα Αλλαγής | Β΄ ΘΕΣΣΑΛΟΝΙΚΗΣ | ΝΑΙ |
| ΑΣΗΜΑΚΟΠΟΥΛΟΥ ΣΟΦΙΑ-ΧΑΪΔΩ |  | ΕΛΛΗΝΙΚΗ ΛΥΣΗ | Β΄ ΠΕΙΡΑΙΩΣ | ΟΧΙ |
| ΑΥΓΕΝΑΚΗΣ ΕΛΕΥΘΕΡΙΟΣ |  | Νέα Δημοκρατία | ΗΡΑΚΛΕΙΟΥ | ΝΑΙ |
| ΑΥΓΕΡΗ ΘΕΟΔΩΡΑ(ΔΩΡΑ) |  | ΣΥΡΙΖΑ | Β΄ θΕΣΣΑΛΟΝΙΚΗΣ | ΟΧΙ |
| ΑΥΓΕΡΙΝΟΠΟΥΛΟΥ ΔΙΟΝΥΣΙΑ-ΘΕΟΔΩΡΑ |  | Νέα Δημοκρατία | ΗΛΕΙΑΣ | ΝΑΙ |
| ΑΥΛΩΝΙΤΗΣ ΑΛΕΞΑΝΔΡΟΣ-ΧΡΗΣΤΟΣ |  | ΣΥΡΙΖΑ | ΚΕΡΚΥΡΑ | ΟΧΙ |
| ΑΧΜΕΤ ΙΛΧΑΝ |  | Κίνημα Αλλαγής | ΡΟΔΟΠΗΣ | ΝΑΙ |
| ΑΧΤΣΙΟΓΛΟΥ ΕΥΤΥΧΙΑ |  | ΣΥΡΙΖΑ | ΕΠΙΚΡΑΤΕΙΑΣ | ΟΧΙ |
| ΒΑΓΕΝΑ-ΚΗΛΑΗΔΟΝΗ ΑΝΝΑ |  | ΣΥΡΙΖΑ | ΛΑΡΙΣΗΣ | ΟΧΙ |
| ΒΑΓΕΝΑΣ ΔΗΜΗΤΡΙΟΣ |  | ΕΛΛΗΝΙΚΗ ΛΥΣΗ | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΒΑΓΙΩΝΑΣ ΓΙΩΡΓΟΣ |  | Νέα Δημοκρατία | ΧΑΛΚΙΔΙΚΗΣ | ΝΑΙ |
| ΒΑΡΒΙΤΣΙΩΤΗΣ ΜΙΛΤΙΑΔΗΣ |  | Νέα Δημοκρατία | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΒΑΡΔΑΚΗΣ ΣΩΚΡΑΤΗΣ |  | ΣΥΡΙΖΑ | ΗΡΑΚΛΕΙΟΥ | ΟΧΙ |
| ΒΑΡΕΜΕΝΟΣ ΓΕΩΡΓΙΟΣ |  | ΣΥΡΙΖΑ | ΑΙΤΩΛΟΑΚΑΡΝΑΝΙΑΣ | ΟΧΙ |
| ΒΑΡΤΖΟΠΟΥΛΟΣ ΔΗΜΗΤΡΙΟΣ |  | Νέα Δημοκρατία | Β΄ ΘΕΣΣΑΛΟΝΙΚΗΣ | ΝΑΙ |
| ΒΑΣΙΛΕΙΑΔΗΣ ΒΑΣΙΛΕΙΟΣ(ΛΑΚΗΣ) |  | Νέα Δημοκρατία | ΠΕΛΛΗΣ | ΝΑΙ |
| ΒΑΣΙΛΙΚΟΣ ΒΑΣΙΛΕΙΟΣ(ΒΑΣΙΛΗΣ) |  | ΣΥΡΙΖΑ | ΕΠΙΚΡΑΤΕΙΑΣ | ΟΧΙ |
| ΒΕΡΝΑΡΔΑΚΗΣ ΧΡΙΣΤΟΦΟΡΟΣ |  | ΣΥΡΙΖΑ | Α΄ ΑΘΗΝΩΝ | ΟΧΙ |
| ΒΕΣΥΡΟΠΟΥΛΟΣ ΑΠΟΣΤΟΛΟΣ |  | Νέα Δημοκρατία | ΗΜΑΘΙΑΣ | ΝΑΙ |
| ΒΕΤΤΑ ΚΑΛΛΙΟΠΗ |  | ΣΥΡΙΖΑ | ΚΟΖΑΝΗΣ | ΟΧΙ |
| ΒΙΛΙΑΡΔΟΣ ΒΑΣΙΛΕΙΟΣ |  | ΕΛΛΗΝΙΚΗ ΛΥΣΗ | ΕΠΚΡΑΤΕΙΑΣ | ΟΧΙ |
| ΒΙΤΣΑΣ ΔΗΜΗΤΡΙΟΣ |  | ΣΥΡΙΖΑ | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΒΛΑΣΗΣ ΚΩΝΣΤΑΝΤΙΝΟΣ |  | Νέα Δημοκρατία | ΑΡΚΑΔΙΑΣ | ΝΑΙ |
| ΒΛΑΧΟΣ ΓΕΩΡΓΙΟΣ |  | Νέα Δημοκρατία | Α΄ ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΒΟΛΟΥΔΑΚΗΣ ΜΑΝΟΥΣΟΣ-ΚΩΝΣΤΑΝΤΙΝΟΣ |  | Νέα Δημοκρατία | ΧΑΝΙΩΝ | ΝΑΙ |
| ΒΟΡΙΔΗΣ ΜΑΥΡΟΥΔΗΣ(ΜΑΚΗΣ) |  | Νέα Δημοκρατία | Α΄ ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΒΟΥΛΤΕΨΗ ΣΟΦΙΑ |  | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΒΟΥΤΣΗΣ ΝΙΚΟΛΑΟΣ |  | ΣΥΡΙΖΑ | Α΄ ΑΘΗΝΩΝ | ΟΧΙ |
| ΒΡΟΥΤΣΗΣ ΙΩΑΝΝΗΣ |  | Νέα Δημοκρατία | ΚΥΚΛΑΔΩΝ | ΝΑΙ |
| ΒΡΥΖΙΔΟΥ ΠΑΡΑΣΚΕΥΗ |  | Νέα Δημοκρατία | ΚΟΖΑΝΗΣ | ΝΑΙ |
| ΓΕΡΑΠΕΤΡΙΤΗΣ ΓΕΩΡΓΙΟΣ |  | Νέα Δημοκρατία | ΕΠΙΚΡΑΤΕΙΑΣ | ΝΑΙ |
| ΓΕΡΟΒΑΣΙΛΗ ΟΛΓΑ |  | ΣΥΡΙΖΑ | ΑΡΤΗΣ | ΟΧΙ |
| ΓΕΩΡΓΑΝΤΑΣ ΓΕΩΡΓΙΟΣ |  | Νέα Δημοκρατία | ΚΙΛΙΚΙΣ | ΝΑΙ |
| ΓΕΩΡΓΙΑΔΗΣ ΣΠΥΡΙΔΩΝ-ΑΔΩΝΙΣ |  | Νέα Δημοκρατία | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΓΙΑΝΝΑΚΗΣ ΣΤΕΡΓΙΟΣ |  | Νέα Δημοκρατία | ΠΡΕΒΕΖΗΣ | ΝΑΙ |
| ΓΙΑΝΝΑΚΟΠΟΥΛΟΥ ΚΩΝΣΤΑΝΤΙΝΑ(ΝΑΝΤΙΑ) |  | Κίνημα Αλλαγής | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΓΙΑΝΝΑΚΟΥ ΜΑΡΙΟΡΗ(ΜΑΡΙΕΤΤΑ) |  | Νέα Δημοκρατία | ΕΠΙΚΡΑΤΕΙΑΣ | ΝΑΙ |
| ΓΙΑΝΝΟΥΛΗΣ ΧΡΗΣΤΟΣ |  | ΣΥΡΙΖΑ | Α΄ ΘΕΣΣΑΛΟΝΙΚΗΣ | ΟΧΙ |
| ΓΙΟΓΙΑΚΑΣ ΒΑΣΙΛΕΙΟΣ |  | Νέα Δημοκρατία | ΘΕΣΠΡΩΤΙΑΣ | ΝΑΙ |
| ΓΚΑΡΑ ΑΝΑΣΤΑΣΙΑ(ΝΑΤΑΣΑ) |  | ΣΥΡΙΖΑ | ΕΒΡΟΥ | ΟΧΙ |
| ΓΚΙΚΑΣ ΣΤΕΦΑΝΟΣ |  | Νέα Δημοκρατία | ΚΕΡΚΥΡΑΣ | ΝΑΙ |
| ΓΚΙΟΛΑΣ ΙΩΑΝΝΗΣ |  | ΣΥΡΙΖΑ | ΑΡΓΟΛΙΔΟΣ | ΟΧΙ |
| ΓΚΙΟΥΛΕΚΑΣ ΚΩΝΣΤΑΝΤΙΝΟΣ |  | Νέα Δημοκρατία | Α΄ ΘΕΣΣΑΛΟΝΙΚΗΣ | ΝΑΙ |
| ΓΚΟΚΑΣ ΧΡΗΣΤΟΣ |  | Κίνημα Αλλαγής | ΑΡΤΗΣ | ΝΑΙ |
| ΔΑΒΑΚΗΣ ΑΘΑΝΑΣΙΟΣ |  | Νέα Δημοκρατία | ΛΑΚΩΝΙΑΣ | ΝΑΙ |
| ΔΕΝΔΙΑΣ ΝΙΚΟΛΑΟΣ-ΓΕΩΡΓΙΟΣ |  | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΔΕΡΜΕΝΤΖΟΠΟΥΛΟΣ ΧΡΗΣΤΟΣ |  | Νέα Δημοκρατία | ΕΒΡΟΥ | ΝΑΙ |
| ΔΗΜΑΣ ΧΡΙΣΤΟΣ |  | Νέα Δημοκρατία | ΚΟΡΙΝΘΙΑΣ | ΝΑΙ |
| ΔΗΜΟΣΧΑΚΗΣ ΑΝΑΣΤΑΣΙΟΣ |  | Νέα Δημοκρατία | ΕΒΡΟΥ | ΝΑΙ |
| ΔΙΓΑΛΑΚΗΣ ΒΑΣΙΛΕΙΟΣ |  | Νέα Δημοκρατία | ΧΑΝΙΩΝ | ΝΑΙ |
| ΔΟΥΝΙΑ ΠΑΝΑΓΙΩΤΑ(ΝΟΝΗ) |  | Νέα Δημοκρατία | Α΄ ΠΕΙΡΑΙΩΣ | ΝΑΙ |
| ΔΡΑΓΑΣΑΚΗΣ ΙΩΑΝΝΗΣ |  | ΣΥΡΙΖΑ | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΔΡΙΤΣΑΣ ΘΕΟΔΩΡΟΣ |  | ΣΥΡΙΖΑ | Α΄ ΠΕΙΡΑΙΩΣ | ΟΧΙ |
| ΕΛΕΥΘΕΡΙΑΔΟΥ ΣΟΥΛΤΑΝΑ |  | ΣΥΡΙΖΑ | ΚΑΒΑΛΑΣ | ΟΧΙ |
| ΕΥΘΥΜΙΟΥ ΑΝΝΑ |  | Νέα Δημοκρατία | Α΄ ΘΕΣΣΑΛΟΝΙΚΗΣ | ΝΑΙ |
| ΖΑΧΑΡΙΑΔΗΣ ΚΩΝΣΤΑΝΤΙΝΟΣ |  | ΣΥΡΙΖΑ | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΖΕΪΜΠΕΚ ΧΟΥΣΕΪΝ |  | ΣΥΡΙΖΑ | ΞΑΝΘΗΣ | ΟΧΙ |
| ΖΕΜΠΙΛΗΣ ΑΘΑΝΑΣΙΟΣ |  | Νέα Δημοκρατία | ΕΥΒΟΙΑΣ | ΝΑΙ |
| ΖΟΥΡΑΡΗΣ ΚΩΝΣΤΑΝΤΙΝΟΣ |  | ΣΥΡΙΖΑ | Α΄ ΘΕΣΣΑΛΟΝΙΚΗΣ | ΟΧΙ |
| ΗΓΟΥΜΕΝΙΔΗΣ ΝΙΚΟΛΑΟΣ |  | ΣΥΡΙΖΑ | ΗΡΑΚΛΕΙΟΥ | ΟΧΙ |
| ΘΕΟΔΩΡΙΚΑΚΟΣ ΠΑΝΑΓΙΩΤΗΣ(ΤΑΚΗΣ) |  | Νέα Δημοκρατία | ΕΠΙΚΡΑΤΕΙΑΣ | ΝΑΙ |
| ΘΕΟΧΑΡΗΣ ΘΕΟΧΑΡΗΣ(ΧΑΡΗΣ) |  | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΘΡΑΨΑΝΙΩΤΗΣ ΕΜΜΑΝΟΥΗΛ |  | ΣΥΡΙΖΑ | ΛΑΣΙΘΙΟΥ | ΟΧΙ |
| ΙΑΤΡΙΔΗ ΤΣΑΜΠΙΚΑ(ΜΙΚΑ) |  | Νέα Δημοκρατία | ΔΩΔΕΚΑΝΗΣΟΥ | ΝΑΙ |
| ΚΑΒΒΑΔΑΣ ΑΘΑΝΑΣΙΟΣ |  | Νέα Δημοκρατία | ΛΕΥΚΑΔΟΣ | ΝΑΙ |
| ΚΑΙΡΙΔΗΣ ΔΗΜΗΤΡΙΟΣ |  | Νέα Δημοκρατία | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΚΑΚΛΑΜΑΝΗΣ ΝΙΚΗΤΑΣ |  | Νέα Δημοκρατία | Α΄ ΑΘΗΝΩΝ | ΝΑΙ |
| ΚΑΛΑΜΑΤΙΑΝΟΣ ΔΙΟΝΥΣΙΟΣ-ΧΑΡΑΛΑΜΠΟΣ |  | ΣΥΡΙΖΑ | ΗΛΕΙΑΣ | ΟΧΙ |
| ΚΑΛΑΦΑΤΗΣ ΣΤΑΥΡΟΣ |  | Νέα Δημοκρατία | Α΄ ΘΕΣΣΑΛΟΝΙΚΗΣ | ΝΑΙ |
| ΚΑΛΛΙΑΝΟΣ ΙΩΑΝΝΗΣ |  | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΚΑΛΟΓΙΑΝΝΗΣ ΣΤΑΥΡΟΣ |  | Νέα Δημοκρατία | ΙΩΑΝΝΙΝΩΝ | ΝΑΙ |
| ΚΑΜΙΝΗΣ ΓΕΩΡΓΙΟΣ |  | Κίνημα Αλλαγής | ΕΠΙΚΡΑΤΕΙΑΣ | ΝΑΙ |
| ΚΑΠΠΑΤΟΣ ΠΑΝΑΓΗΣ |  | Νέα Δημοκρατία | ΚΕΦΑΛΛΗΝΙΑΣ | ΝΑΙ |
| ΚΑΡΑΓΚΟΥΝΗΣ ΚΩΝΣΤΑΝΤΙΝΟΣ |  | Νέα Δημοκρατία | ΑΙΤΩΛΟΑΚΑΡΝΑΝΙΑΣ | ΝΑΙ |
| ΚΑΡΑΘΑΝΑΣΟΠΟΥΛΟΣ ΝΙΚΟΛΑΟΣ |  | Κ.Κ.Ε. | ΑΧΑΪΑΣ | ΟΧΙ |
| ΚΑΡΑΜΑΝΛΗ ΑΝΝΑ |  | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΚΑΡΑΜΑΝΛΗΣ ΚΩΝΣΤΑΝΤΙΝΟΣ τ ΑΛΕΞ. |  | Νέα Δημοκρατία | Α΄ ΘΕΣΣΑΛΟΝΙΚΗΣ | ΝΑΙ |
| ΚΑΡΑΜΑΝΛΗΣ ΚΩΝΣΤΑΝΤΙΝΟΣ τ ΑΧΙΛ. |  | Νέα Δημοκρατία | ΣΕΡΡΩΝ | ΝΑΙ |
| ΚΑΡΑΟΓΛΟΥ ΘΕΟΔΩΡΟΣ |  | Νέα Δημοκρατία | Β΄ ΘΕΣΣΑΛΟΝΙΚΗΣ | ΝΑΙ |
| ΚΑΡΑΣΜΑΝΗΣ ΓΕΩΡΓΙΟΣ |  | Νέα Δημοκρατία | ΠΕΛΛΗΣ | ΝΑΙ |
| ΚΑΣΙΜΑΤΗ ΕΙΡΗΝΗ(ΝΙΝΑ) |  | ΣΥΡΙΖΑ | Β΄ ΠΕΙΡΑΙΩΣ | ΟΧΙ |
| ΚΑΤΡΙΝΗΣ ΜΙΧΑΗΛ |  | Κίνημα Αλλαγής | ΗΛΕΙΑΣ | ΝΑΙ |
| ΚΑΤΡΟΥΓΚΑΛΟΣ ΓΕΩΡΓΙΟΣ |  | ΣΥΡΙΖΑ | Β1΄ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΚΑΤΣΑΝΙΩΤΗΣ ΑΝΔΡΕΑΣ |  | Νέα Δημοκρατία | ΑΧΑΪΑΣ | ΝΑΙ |
| ΚΑΤΣΑΦΑΔΟΣ ΚΩΝΣΤΑΝΤΙΝΟΣ |  | Νέα Δημοκρατία | Α΄ ΠΕΙΡΑΙΩΣ | ΝΑΙ |
| ΚΑΤΣΗΣ ΜΑΡΙΟΣ |  | ΣΥΡΙΖΑ | ΘΕΣΠΡΩΤΙΑΣ | ΟΧΙ |
| ΚΑΦΑΝΤΑΡΗ ΧΑΡΟΥΛΑ(ΧΑΡΑ) |  | ΣΥΡΙΖΑ | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΚΕΓΚΕΡΟΓΛΟΥ ΒΑΣΙΛΕΙΟΣ |  | Κίνημα Αλλαγής | ΗΡΑΚΛΕΙΟΥ | ΝΑΙ |
| ΚΕΔΙΚΟΓΛΟΥ ΣΥΜΕΩΝ(ΣΙΜΟΣ) |  | Νέα Δημοκρατία | ΕΥΒΟΙΑΣ | ΝΑΙ |
| ΚΕΛΕΤΣΗΣ ΣΤΑΥΡΟΣ |  | Νέα Δημοκρατία | ΕΒΡΟΥ | ΝΑΙ |
| ΚΕΛΛΑΣ ΧΡΗΣΤΟΣ |  | Νέα Δημοκρατία | ΛΑΡΙΣΗΣ | ΝΑΙ |
| ΚΕΡΑΜΕΩΣ ΝΙΚΗ |  | Νέα Δημοκρατία | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΚΕΦΑΛΑ ΜΑΡΙΑ-ΑΛΕΞΑΝΔΡΑ |  | Νέα Δημοκρατία | ΙΩΑΝΝΙΝΩΝ | ΝΑΙ |
| ΚΕΦΑΛΙΔΟΥ ΧΑΡΟΥΛΑ(ΧΑΡΑ) |  | Κίνημα Αλλαγής | ΔΡΑΜΑΣ | ΝΑΙ |
| ΚΕΦΑΛΟΓΙΑΝΝΗ ΟΛΓΑ |  | Νέα Δημοκρατία | Α΄ ΑΘΗΝΩΝ | ΝΑΙ |
| ΚΕΦΑΛΟΓΙΑΝΝΗΣ ΙΩΑΝΝΗΣ |  | Νέα Δημοκρατία | ΡΕΘΥΜΝΗΣ | ΝΑΙ |
| ΚΙΚΙΛΙΑΣ ΒΑΣΙΛΕΙΟΣ |  | Νέα Δημοκρατία | Α΄ ΑΘΗΝΩΝ | ΝΑΙ |
| ΚΟΚΚΑΛΗΣ ΒΑΣΙΛΕΙΟΣ |  | ΣΥΡΙΖΑ | ΛΑΡΙΣΗΣ | ΟΧΙ |
| ΚΟΛΛΙΑΣ ΚΩΝΣΤΑΝΤΙΝΟΣ |  | Νέα Δημοκρατία | ΚΟΡΙΝΘΙΑΣ | ΝΑΙ |
| ΚΟΝΣΟΛΑΣ ΕΜΜΑΝΟΥΗΛ(ΜΑΝΟΣ) |  | Νέα Δημοκρατία | ΔΩΔΕΚΑΝΗΣΟΥ | ΝΑΙ |
| ΚΟΝΤΟΓΕΩΡΓΟΣ ΚΩΝΣΤΑΝΤΙΝΟΣ |  | Νέα Δημοκρατία | ΕΥΡΥΤΑΝΙΑΣ | ΝΑΙ |
| ΚΟΤΡΩΝΙΑΣ ΓΕΩΡΓΙΟΣ |  | Νέα Δημοκρατία | ΦΘΙΩΤΙΔΟΣ | ΝΑΙ |
| ΚΟΥΒΕΛΑΣ ΔΗΜΗΤΡΙΟΣ |  | Νέα Δημοκρατία | Α΄ ΘΕΣΣΑΛΟΝΙΚΗΣ | ΝΑΙ |
| ΚΟΥΜΟΥΤΣΑΚΟΣ ΓΕΩΡΓΙΟΣ |  | Νέα Δημοκρατία | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΚΟΥΡΟΥΜΠΛΗΣ ΠΑΝΑΓΙΩΤΗΣ |  | ΑΝΕΞ. | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΚΟΥΤΣΟΥΜΠΑΣ ΑΝΔΡΕΑΣ |  | Νέα Δημοκρατία | ΒΟΙΩΤΙΑΣ | ΝΑΙ |
| ΚΡΗΤΙΚΟΣ ΝΕΟΚΛΗΣ |  | Νέα Δημοκρατία | ΛΑΚΩΝΙΑΣ | ΝΑΙ |
| ΚΥΡΑΝΑΚΗΣ ΚΩΝΣΤΑΝΤΙΝΟΣ |  | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΚΩΝΣΤΑΝΤΙΝΙΔΗΣ ΕΥΣΤΑΘΙΟΣ |  | Νέα Δημοκρατία | ΚΟΖΑΝΗΣ | ΝΑΙ |
| ΚΩΝΣΤΑΝΤΟΠΟΥΛΟΣ ΔΗΜΗΤΡΙΟΣ |  | Κίνημα Αλλαγής | ΑΙΤΩΛΟΑΚΑΡΝΑΝΙΑΣ | ΟΧΙ |
| ΚΩΤΣΗΡΑΣ ΓΕΩΡΓΙΟΣ |  | Νέα Δημοκρατία | Β΄ ΔΥΤΙΚΗΣ ΑΤΤΙΚΗΣ | ΝΑΙ |
| ΚΩΤΣΟΣ ΓΕΩΡΓΙΟΣ |  | Νέα Δημοκρατία | ΚΑΡΔΙΤΣΗΣ | ΝΑΙ |
| ΛΑΖΑΡΙΔΗΣ ΜΑΚΑΡΙΟΣ |  | Νέα Δημοκρατία | ΚΑΒΑΛΑΣ | ΝΑΙ |
| ΛΑΜΠΡΟΠΟΥΛΟΣ ΙΩΑΝΝΗΣ |  | Νέα Δημοκρατία | ΜΕΣΣΗΝΙΑΣ | ΝΑΙ |
| ΛΑΜΠΡΟΥΛΗΣ ΓΕΩΡΓΙΟΣ |  | Κ.Κ.Ε. | ΛΑΡΙΣΗΣ | ΟΧΙ |
| ΛΑΠΠΑΣ ΣΠΥΡΙΔΩΝΑΣ |  | ΣΥΡΙΖΑ | ΚΑΡΔΙΤΣΗΣ | ΟΧΙ |
| ΛΕΟΝΤΑΡΙΔΗΣ ΘΕΟΦΙΛΟΣ |  | Νέα Δημοκρατία | ΣΕΡΡΩΝ | ΝΑΙ |
| ΛΙΑΚΟΣ ΕΥΑΓΓΕΛΟΣ |  | Νέα Δημοκρατία | Β΄ ΔΥΤΙΚΗΣ ΑΤΤΙΚΗΣ | ΝΑΙ |
| ΛΙΑΚΟΥΛΗ ΕΥΑΓΓΕΛΙΑ |  | Κίνημα Αλλαγής | ΛΑΡΙΣΗΣ | ΝΑΙ |
| ΛΙΒΑΝΟΣ ΣΠΥΡΙΔΩΝ-ΠΑΝΑΓΙΩΤΗΣ(ΣΠΗΛΙΟΣ) |  | Νέα Δημοκρατία | ΑΙΤΩΛΟΑΚΑΡΝΑΝΙΑΣ | ΝΑΙ |
| ΛΙΟΥΠΗΣ ΑΘΑΝΑΣΙΟΣ |  | Νέα Δημοκρατία | ΜΑΓΝΗΣΙΑΣ | ΝΑΙ |
| ΛΙΟΥΤΑΣ ΑΘΑΝΑΣΙΟΣ |  | Νέα Δημοκρατία | ΤΡΙΚΑΛΩΝ | ΝΑΙ |
| ΛΟΒΕΡΔΟΣ ΑΝΔΡΕΑΣ |  | Κίνημα Αλλαγής | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΛΟΒΕΡΔΟΣ ΙΩΑΝΝΗΣ-ΜΙΧΑΗΛ(ΓΙΑΝΝΗΣ) |  | Νέα Δημοκρατία | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΜΑΚΡΗ ΖΩΗ(ΖΕΤΤΑ) |  | Νέα Δημοκρατία | ΜΑΓΝΗΣΙΑΣ | ΝΑΙ |
| ΜΑΛΑΜΑ ΚΥΡΙΑΚΗ |  | ΣΥΡΙΖΑ | ΧΑΛΚΙΔΙΚΗΣ | ΟΧΙ |
| ΜΑΜΟΥΛΑΚΗΣ ΧΑΡΑΛΑΜΠΟΣ(ΧΑΡΗΣ) |  | ΣΥΡΙΖΑ | ΗΡΑΚΛΕΙΟΥ | ΟΧΙ |
| ΜΑΝΗ-ΠΑΠΑΔΗΜΗΤΡΙΟΥ ΑΝΝΑ |  | Νέα Δημοκρατία | ΠΙΕΡΙΑΣ | ΝΑΙ |
| ΜΑΝΤΑΣ ΠΕΡΙΚΛΗΣ |  | Νέα Δημοκρατία | ΜΕΣΣΗΝΙΑΣ | ΝΑΙ |
| ΜΑΝΩΛΑΚΟΣ ΝΙΚΟΛΑΟΣ |  | Νέα Δημοκρατία | Α΄ ΠΕΙΡΑΙΩΣ | ΝΑΙ |
| ΜΑΝΩΛΑΚΟΥ ΔΙΑΜΑΝΤΩ |  | Κ.Κ.Ε. | Β΄ ΠΕΙΡΑΙΩΣ | ΟΧΙ |
| ΜΑΡΑΒΕΓΙΑΣ ΚΩΝΣΤΑΝΤΙΝΟΣ |  | Νέα Δημοκρατία | ΜΑΓΝΗΣΙΑΣ | ΝΑΙ |
| ΜΑΡΚΟΠΟΥΛΟΣ ΔΗΜΗΤΡΙΟΣ |  | Νέα Δημοκρατία | Β΄ ΠΕΙΡΑΙΩΣ | ΝΑΙ |
| ΜΑΡΚΟΥ ΚΩΝΣΤΑΝΤΙΝΟΣ |  | ΣΥΡΙΖΑ | ΑΧΑΪΑΣ | ΟΧΙ |
| ΜΑΡΤΙΝΟΥ ΓΕΩΡΓΙΑ |  | Νέα Δημοκρατία | Α΄ ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΜΕΪΚΟΠΟΥΛΟΣ ΑΛΕΞΑΝΔΡΟΣ |  | ΣΥΡΙΖΑ | ΜΑΓΝΗΣΙΑΣ | ΟΧΙ |
| ΜΕΛΑΣ ΙΩΑΝΝΗΣ |  | Νέα Δημοκρατία | Α΄ ΠΕΙΡΑΙΩΣ | ΝΑΙ |
| ΜΗΤΑΡΑΚΗΣ ΠΑΝΑΓΙΩΤΗΣ(ΝΟΤΗΣ) |  | Νέα Δημοκρατία | ΧΙΟΥ | ΝΑΙ |
| ΜΗΤΣΟΤΑΚΗΣ ΚΥΡΙΑΚΟΣ |  | Νέα Δημοκρατία | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΜΙΧΑΗΛΙΔΗΣ ΑΝΔΡΕΑΣ |  | ΣΥΡΙΖΑ | ΧΙΟΥ | ΟΧΙ |
| ΜΟΝΟΓΥΙΟΥ ΑΙΚΑΤΕΡΙΝΗ |  | Νέα Δημοκρατία | ΚΥΚΛΑΔΩΝ | ΝΑΙ |
| ΜΟΥΖΑΛΑΣ ΙΩΑΝΝΗΣ |  | ΣΥΡΙΖΑ | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΜΠΑΚΟΓΙΑΝΝΗ ΘΕΟΔΩΡΑ(ΝΤΟΡΑ) |  | Νέα Δημοκρατία | ΧΑΝΙΩΝ | ΝΑΙ |
| ΜΠΑΛΑΦΑΣ ΙΩΑΝΝΗΣ |  | ΣΥΡΙΖΑ | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΜΠΑΡΑΛΙΑΚΟΣ ΞΕΝΟΦΩΝ(ΦΩΝΤΑΣ) |  | Νέα Δημοκρατία | ΠΙΕΡΙΑΣ | ΝΑΙ |
| ΜΠΑΡΑΝ ΜΠΟΥΡΧΑΝ |  | Κίνημα Αλλαγής | ΞΑΝΘΗΣ | ΝΑΙ |
| ΜΠΑΡΚΑΣ ΚΩΝΣΤΑΝΤΙΝΟΣ |  | ΣΥΡΙΖΑ | ΠΡΕΒΕΖΗΣ | ΟΧΙ |
| ΜΠΑΡΤΖΩΚΑΣ ΑΝΑΣΤΑΣΙΟΣ |  | Νέα Δημοκρατία | ΗΜΑΘΙΑΣ | ΝΑΙ |
| ΜΠΙΑΓΚΗΣ ΔΗΜΗΤΡΙΟΣ |  | Κίνημα Αλλαγής | ΚΕΡΚΥΡΑΣ | ΝΑΙ |
| ΜΠΙΖΙΟΥ ΣΤΕΡΓΙΑΝΗ(ΣΤΕΛΛΑ) |  | Νέα Δημοκρατία | ΛΑΡΙΣΗΣ | ΝΑΙ |
| ΜΠΛΟΥΧΟΣ ΚΩΝΣΤΑΝΤΙΝΟΣ |  | Νέα Δημοκρατία | ΔΡΑΜΑΣ | ΝΑΙ |
| ΜΠΟΓΔΑΝΟΣ ΚΩΝΣΤΑΝΤΙΝΟΣ |  | ΑΝΕΞ. | Α΄ ΑΘΗΝΩΝ | ΝΑΙ |
| ΜΠΟΥΓΑΣ ΙΩΑΝΝΗΣ |  | Νέα Δημοκρατία | ΦΩΚΙΔΟΣ | ΝΑΙ |
| ΜΠΟΥΚΩΡΟΣ ΧΡΗΣΤΟΣ |  | Νέα Δημοκρατία | ΜΑΓΝΗΣΙΑΣ | ΝΑΙ |
| ΜΠΟΥΜΠΑΣ ΚΩΝΣΤΑΝΤΙΝΟΣ |  | ΕΛΛΗΝΙΚΗ ΛΥΣΗ | ΣΕΡΡΩΝ | ΟΧΙ |
| ΜΠΟΥΡΑΣ ΑΘΑΝΑΣΙΟΣ |  | Νέα Δημοκρατία | Β΄ΔΥΤΙΚΗΣ ΑΤΤΙΚΗΣ | ΝΑΙ |
| ΜΠΟΥΡΝΟΥΣ ΙΩΑΝΝΗΣ |  | ΣΥΡΙΖΑ | ΛΕΣΒΟΥ | ΟΧΙ |
| ΜΠΟΥΤΣΙΚΑΚΗΣ ΧΡΙΣΤΟΦΟΡΟΣ-ΕΜΜΑΝΟΥΗΛ |  | Νέα Δημοκρατία | Α΄ ΠΕΙΡΑΙΩΣ | ΝΑΙ |
| ΜΥΛΩΝΑΚΗΣ ΑΝΤΩΝΙΟΣ |  | ΕΛΛΗΝΙΚΗ ΛΥΣΗ | Α΄ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΜΩΡΑΪΤΗΣ ΑΘΑΝΑΣΙΟΣ(ΘΑΝΟΣ) |  | ΣΥΡΙΖΑ | ΑΙΤΩΛΟΑΚΑΡΝΑΝΙΑΣ | ΟΧΙ |
| ΝΙΚΟΛΑΚΟΠΟΥΛΟΣ ΑΝΔΡΕΑΣ |  | Νέα Δημοκρατία | ΗΛΕΙΑΣ | ΝΑΙ |
| ΝΟΤΟΠΟΥΛΟΥ ΑΙΚΑΤΕΡΙΝΗ(ΚΑΤΕΡΙΝΑ) |  | ΣΥΡΙΖΑ | Α΄ ΘΕΣΣΑΛΟΝΙΚΗΣ | ΟΧΙ |
| ΞΑΝΘΟΠΟΥΛΟΣ ΘΕΟΦΙΛΟΣ |  | ΣΥΡΙΖΑ | ΔΡΑΜΑΣ | ΟΧΙ |
| ΞΑΝΘΟΣ ΑΝΔΡΕΑΣ |  | ΣΥΡΙΖΑ | ΡΕΘΥΜΝΗΣ | ΟΧΙ |
| ΞΕΝΟΓΙΑΝΝΑΚΟΠΟΥΛΟΥ ΜΑΡΙΑ-ΕΛΙΖΑ(ΜΑΡΙΛΙΖΑ) |  | ΣΥΡΙΖΑ | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΟΙΚΟΝΟΜΟΥ ΒΑΣΙΛΕΙΟΣ |  | Νέα Δημοκρατία | Α΄ ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΟΙΚΟΝΟΜΟΥ ΙΩΑΝΝΗΣ |  | Νέα Δημοκρατία | ΦΘΙΩΤΙΔΟΣ | ΝΑΙ |
| ΠΑΝΑΓΙΩΤΟΠΟΥΛΟΣ ΝΙΚΟΛΑΟΣ |  | Νέα Δημοκρατία | ΚΑΒΑΛΑΣ | ΝΑΙ |
| ΠΑΠΑΔΗΜΗΤΡΙΟΥ ΧΑΡΑΛΑΜΠΟΣ(ΜΠΑΜΠΗΣ) |  | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΠΑΠΑΔΟΠΟΥΛΟΣ ΑΘΑΝΑΣΙΟΣ |  | ΣΥΡΙΖΑ | ΤΡΙΚΑΛΩΝ | ΟΧΙ |
| ΠΑΠΑΔΟΠΟΥΛΟΣ ΜΙΧΑΗΛ(ΜΙΧΑΛΗΣ) |  | Νέα Δημοκρατία | ΚΟΖΑΝΗΣ | ΝΑΙ |
| ΠΑΠΑΗΛΙΟΥ ΓΕΩΡΓΙΟΣ |  | ΣΥΡΙΖΑ | ΑΡΚΑΔΙΑΣ | ΟΧΙ |
| ΠΑΠΑΚΩΣΤΑ-ΠΑΛΙΟΥΡΑ ΑΙΚΑΤΕΡΙΝΗ(ΚΑΤΕΡΙΝΑ) |  | Νέα Δημοκρατία | ΤΡΙΚΑΛΩΝ | ΝΑΙ |
| ΠΑΠΑΝΑΤΣΙΟΥ ΑΙΚΑΤΕΡΙΝΗ |  | ΣΥΡΙΖΑ | ΜΑΓΝΗΣΙΑΣ | ΟΧΙ |
| ΠΑΠΑΝΔΡΕΟΥ ΓΕΩΡΓΙΟΣ |  | Κίνημα Αλλαγής | ΑΧΑΪΑΣ | ΝΑΙ |
| ΠΑΠΠΑΣ ΙΩΑΝΝΗΣ |  | Νέα Δημοκρατία | ΔΩΔΕΚΑΝΗΣΟΥ | ΝΑΙ |
| ΠΑΠΠΑΣ ΝΙΚΟΛΑΟΣ |  | ΣΥΡΙΖΑ | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΠΑΣΧΑΛΙΔΗΣ ΙΩΑΝΝΗΣ |  | Νέα Δημοκρατία | ΚΑΒΑΛΑΣ | ΝΑΙ |
| ΠΑΤΣΗΣ ΑΝΔΡΕΑΣ |  | Νέα Δημοκρατία | ΓΡΕΒΕΝΩΝ | ΝΑΙ |
| ΠΕΡΚΑ ΘΕΟΠΙΣΤΗ(ΠΕΤΗ) |  | ΣΥΡΙΖΑ | ΦΛΩΡΙΝΗΣ | ΟΧΙ |
| ΠΙΚΡΑΜΜΕΝΟΣ ΠΑΝΑΓΙΩΤΗΣ |  | Νέα Δημοκρατία | ΕΠΙΚΡΑΤΕΙΑΣ | ΝΑΙ |
| ΠΙΠΙΛΗ ΦΩΤΕΙΝΗ |  | Νέα Δημοκρατία | Α΄ ΑΘΗΝΩΝ | ΝΑΙ |
| ΠΛΑΚΙΩΤΑΚΗΣ ΙΩΑΝΝΗΣ |  | Νέα Δημοκρατία | ΛΑΣΙΘΙΟΥ | ΝΑΙ |
| ΠΛΕΥΡΗΣ ΑΘΑΝΑΣΙΟΣ(ΘΑΝΟΣ) |  | Νέα Δημοκρατία | Α΄ ΑΘΗΝΩΝ | ΝΑΙ |
| ΠΝΕΥΜΑΤΙΚΟΣ ΣΠΥΡΙΔΩΝΑΣ |  | Νέα Δημοκρατία | ΕΥΒΟΙΑΣ | ΝΑΙ |
| ΠΟΛΑΚΗΣ ΠΑΥΛΟΣ |  | ΣΥΡΙΖΑ | ΧΑΝΙΩΝ | ΟΧΙ |
| ΠΟΥΛΑΣ ΑΝΔΡΕΑΣ |  | Κίνημα Αλλαγής | ΑΡΓΟΛΙΔΟΣ | ΝΑΙ |
| ΠΟΥΛΟΥ ΠΑΝΑΓΙΟΥ(ΓΙΩΤΑ) |  | ΣΥΡΙΖΑ | ΒΟΙΩΤΙΑΣ | ΟΧΙ |
| ΡΑΓΚΟΥΣΗΣ ΙΩΑΝΝΗΣ |  | ΣΥΡΙΖΑ | Β΄ ΠΕΙΡΑΙΩΣ | ΟΧΙ |
| ΡΑΠΤΗ ΕΛΕΝΗ |  | Νέα Δημοκρατία | Α' ΘΕΣΣΑΛΟΝΙΚΗΣ | ΝΑΙ |
| ΡΑΠΤΗ ΖΩΗ |  | Νέα Δημοκρατία | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΡΟΥΣΟΠΟΥΛΟΣ ΘΕΟΔΩΡΟΣ(ΘΟΔΩΡΟΣ) |  | Νέα Δημοκρατία | Β1΄ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΣΑΛΜΑΣ ΜΑΡΙΟΣ |  | Νέα Δημοκρατία | ΑΙΤΩΛΟΑΚΑΡΝΑΝΙΑΣ | ΝΑΙ |
| ΣΑΜΑΡΑΣ ΑΝΤΩΝΙΟΣ |  | Νέα Δημοκρατία | ΜΕΣΣΗΝΙΑΣ | ΝΑΙ |
| ΣΑΝΤΟΡΙΝΙΟΣ ΝΕΚΤΑΡΙΟΣ |  | ΣΥΡΙΖΑ | ΔΩΔΕΚΑΝΗΣΟΥ | ΟΧΙ |
| ΣΑΡΑΚΙΩΤΗΣ ΙΩΑΝΝΗΣ |  | ΣΥΡΙΖΑ | ΦΘΙΩΤΙΔΟΣ | ΟΧΙ |
| ΣΕΝΕΤΑΚΗΣ ΜΑΞΙΜΟΣ |  | Νέα Δημοκρατία | ΗΡΑΚΛΕΙΟΥ | ΝΑΙ |
| ΣΙΜΟΠΟΥΛΟΣ ΕΥΣΤΡΑΤΙΟΣ(ΣΤΡΑΤΟΣ) |  | Νέα Δημοκρατία | Α' ΘΕΣΣΑΛΟΝΙΚΗΣ | ΝΑΙ |
| ΣΚΑΝΔΑΛΙΔΗΣ ΚΩΝΣΤΑΝΤΙΝΟΣ |  | Κίνημα Αλλαγής | Α΄ ΑΘΗΝΩΝ | ΝΑΙ |
| ΣΚΟΝΔΡΑ ΑΣΗΜΙΝΑ |  | Νέα Δημοκρατία | ΚΑΡΔΙΤΣΗΣ | ΝΑΙ |
| ΣΚΟΥΡΛΕΤΗΣ ΠΑΝΑΓΙΩΤΗΣ(ΠΑΝΟΣ) |  | ΣΥΡΙΖΑ | ΕΠΙΚΡΑΤΕΙΑΣ | ΟΧΙ |
| ΣΚΟΥΡΟΛΙΑΚΟΣ ΠΑΝΑΓΙΩΤΗΣ(ΠΑΝΟΣ) |  | ΣΥΡΙΖΑ | Α΄ ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΣΚΟΥΦΑ ΕΛΙΣΣΑΒΕΤ(ΜΠΕΤΤΥ) |  | ΣΥΡΙΖΑ | ΠΙΕΡΙΑΣ | ΟΧΙ |
| ΣΚΡΕΚΑΣ ΚΩΝΣΤΑΝΤΙΝΟΣ |  | Νέα Δημοκρατία | ΤΡΙΚΑΛΩΝ | ΝΑΙ |
| ΣΠΑΝΑΚΗΣ ΒΑΣΙΛΕΙΟΣ-ΠΕΤΡΟΣ |  | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΣΠΙΡΤΖΗΣ ΧΡΗΣΤΟΣ |  | ΣΥΡΙΖΑ | Α΄ ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΣΤΑΪΚΟΥΡΑΣ ΧΡΗΣΤΟΣ |  | Νέα Δημοκρατία | ΦΘΙΩΤΙΔΟΣ | ΝΑΙ |
| ΣΤΑΜΕΝΙΤΗΣ ΔΙΟΝΥΣΙΟΣ |  | Νέα Δημοκρατία | ΠΕΛΛΗΣ | ΝΑΙ |
| ΣΤΕΦΑΝΑΔΗΣ ΧΡΙΣΤΟΔΟΥΛΟΣ |  | Νέα Δημοκρατία | ΣΑΜΟΥ | ΝΑΙ |
| ΣΤΥΛΙΑΝΙΔΗΣ ΕΥΡΙΠΙΔΗΣ |  | Νέα Δημοκρατία | ΡΟΔΟΠΗΣ | ΝΑΙ |
| ΣΤΥΛΙΟΣ ΓΕΩΡΓΙΟΣ |  | Νέα Δημοκρατία | ΑΡΤΗΣ | ΝΑΙ |
| ΣΥΡΙΓΟΣ ΕΥΑΓΓΕΛΟΣ(ΑΓΓΕΛΟΣ) |  | Νέα Δημοκρατία | Α΄ ΑΘΗΝΩΝ | ΝΑΙ |
| ΣΥΡΜΑΛΕΝΙΟΣ ΝΙΚΟΛΑΟΣ |  | ΣΥΡΙΖΑ | ΚΥΚΛΑΔΩΝ | ΟΧΙ |
| ΤΑΓΑΡΑΣ ΝΙΚΟΛΑΟΣ |  | Νέα Δημοκρατία | ΚΟΡΙΝΘΙΑΣ | ΝΑΙ |
| ΤΑΡΑΝΤΙΛΗΣ ΧΡΗΣΤΟΣ |  | Νέα Δημοκρατία | ΕΠΙΚΡΑΤΕΙΑΣ | ΝΑΙ |
| ΤΑΣΟΥΛΑΣ ΚΩΝΣΤΑΝΤΙΝΟΣ |  | Νέα Δημοκρατία | ΙΩΑΝΝΙΝΩΝ | ΝΑΙ |
| ΤΕΛΙΓΙΟΡΙΔΟΥ ΟΛΥΜΠΙΑ |  | ΣΥΡΙΖΑ | ΚΑΣΤΟΡΙΑΣ | ΟΧΙ |
| ΤΖΑΒΑΡΑΣ ΚΩΝΣΤΑΝΤΙΝΟΣ |  | Νέα Δημοκρατία | ΗΛΕΙΑΣ | ΝΑΙ |
| ΤΖΑΚΡΗ ΘΕΟΔΩΡΑ |  | ΣΥΡΙΖΑ | ΠΕΛΛΗΣ | ΟΧΙ |
| ΤΖΑΝΑΚΟΠΟΥΛΟΣ ΔΗΜΗΤΡΙΟΣ |  | ΣΥΡΙΖΑ | Α΄ ΑΘΗΝΩΝ | ΟΧΙ |
| ΤΖΗΚΑΛΑΓΙΑΣ ΖΗΣΗΣ |  | Νέα Δημοκρατία | ΚΑΣΤΟΡΙΑΣ | ΝΑΙ |
| ΤΖΟΥΦΗ ΜΕΡΟΠΗ |  | ΣΥΡΙΖΑ | ΙΩΑΝΝΙΝΩΝ | ΟΧΙ |
| ΤΟΛΚΑΣ ΑΓΓΕΛΟΣ |  | ΣΥΡΙΖΑ | ΗΜΑΘΙΑΣ | ΟΧΙ |
| ΤΡΑΓΑΚΗΣ ΙΩΑΝΝΗΣ |  | Νέα Δημοκρατία | Β΄ ΠΕΙΡΑΙΩΣ | ΝΑΙ |
| ΤΡΙΑΝΤΑΦΥΛΛΙΔΗΣ ΑΛΕΞΑΝΔΡΟΣ(ΑΛΕΚΟΣ) |  | ΣΥΡΙΖΑ | Α΄ ΘΕΣΣΑΛΟΝΙΚΗΣ | ΟΧΙ |
| ΤΣΑΒΔΑΡΙΔΗΣ ΛΑΖΑΡΟΣ |  | Νέα Δημοκρατία | ΗΜΑΘΙΑΣ | ΝΑΙ |
| ΤΣΑΚΑΛΩΤΟΣ ΕΥΚΛΕΙΔΗΣ |  | ΣΥΡΙΖΑ | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΤΣΙΑΡΑΣ ΚΩΝΣΤΑΝΤΙΝΟΣ |  | Νέα Δημοκρατία | ΚΑΡΔΙΤΣΗΣ | ΝΑΙ |
| ΤΣΙΓΚΡΗΣ ΑΓΓΕΛΟΣ |  | Νέα Δημοκρατία | ΑΧΑΪΑΣ | ΝΑΙ |
| ΤΣΙΛΙΓΓΙΡΗΣ ΣΠΥΡΙΔΩΝ(ΣΠΥΡΟΣ) |  | Νέα Δημοκρατία | ΞΑΝΘΗΣ | ΝΑΙ |
| ΤΣΙΠΡΑΣ ΑΛΕΞΙΟΣ |  | ΣΥΡΙΖΑ | ΑΧΑΪΑΣ | ΟΧΙ |
| ΤΣΙΠΡΑΣ ΓΕΩΡΓΙΟΣ |  | ΣΥΡΙΖΑ | Β΄ ΔΥΤΙΚΗΣ ΑΤΤΙΚΗΣ | ΟΧΙ |
| ΥΨΗΛΑΝΤΗΣ ΒΑΣΙΛΕΙΟΣ-ΝΙΚΟΛΑΟΣ |  | Νέα Δημοκρατία | ΔΩΔΕΚΑΝΗΣΟΥ | ΝΑΙ |
| ΦΑΜΕΛΛΟΣ ΣΩΚΡΑΤΗΣ |  | ΣΥΡΙΖΑ | Β΄ ΘΕΣΣΑΛΟΝΙΚΗΣ | ΟΧΙ |
| ΦΙΛΗΣ ΝΙΚΟΛΑΟΣ |  | ΣΥΡΙΖΑ | Α΄ ΑΘΗΝΩΝ | ΟΧΙ |
| ΦΛΑΜΠΟΥΡΑΡΗΣ ΑΛΕΞΑΝΔΡΟΣ |  | ΣΥΡΙΖΑ | ΕΠΙΚΡΑΤΕΙΑΣ | ΟΧΙ |
| ΦΟΡΤΩΜΑΣ ΦΙΛΙΠΠΟΣ |  | Νέα Δημοκρατία | ΚΥΚΛΑΔΩΝ | ΝΑΙ |
| ΦΡΑΓΓΙΔΗΣ ΓΕΩΡΓΙΟΣ |  | Κίνημα Αλλαγής | ΚΙΛΚΙΣ | ΝΑΙ |
| ΦΩΤΗΛΑΣ ΙΑΣΩΝ |  | Νέα Δημοκρατία | ΑΧΑΪΑΣ | ΝΑΙ |
| ΦΩΤΙΟΥ ΘΕΑΝΩ |  | ΣΥΡΙΖΑ | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΧΑΡΑΚΟΠΟΥΛΟΣ ΜΑΞΙΜΟΣ |  | Νέα Δημοκρατία | ΛΑΡΙΣΗΣ | ΝΑΙ |
| ΧΑΡΙΤΟΥ ΔΗΜΗΤΡΙΟΣ(ΤΑΚΗΣ) |  | ΣΥΡΙΖΑ | ΡΟΔΟΠΗΣ | ΟΧΙ |
| ΧΑΡΙΤΣΗΣ ΑΛΕΞΑΝΔΡΟΣ(ΑΛΕΞΗΣ) |  | ΣΥΡΙΖΑ | ΜΕΣΣΗΝΙΑΣ | ΟΧΙ |
| ΧΑΤΖΗΒΑΣΙΛΕΙΟΥ ΑΝΑΣΤΑΣΙΟΣ(ΤΑΣΟΣ) |  | Νέα Δημοκρατία | ΣΕΡΡΩΝ | ΝΑΙ |
| ΧΑΤΖΗΓΙΑΝΝΑΚΗΣ ΜΙΛΤΙΑΔΗΣ |  | ΣΥΡΙΖΑ | ΕΥΒΟΙΑΣ | ΟΧΙ |
| ΧΑΤΖΗΔΑΚΗΣ ΔΙΟΝΥΣΙΟΣ |  | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΧΑΤΖΗΔΑΚΗΣ ΚΩΝΣΤΑΝΤΙΝΟΣ(ΚΩΣΤΗΣ) |  | Νέα Δημοκρατία | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΧΕΙΜΑΡΑΣ ΘΕΜΙΣΤΟΚΛΗΣ(ΘΕΜΗΣ) |  | Νέα Δημοκρατία | ΦΘΙΩΤΙΔΟΣ | ΝΑΙ |
| ΧΗΤΑΣ ΚΩΝΣΤΑΝΤΙΝΟΣ |  | ΕΛΛΗΝΙΚΗ ΛΥΣΗ | Β΄ ΘΕΣΣΑΛΟΝΙΚΗΣ | ΟΧΙ |
| ΧΙΟΝΙΔΗΣ ΣΑΒΒΑΣ |  | Νέα Δημοκρατία | ΠΙΕΡΙΑΣ | ΝΑΙ |
| ΧΡΗΣΤΙΔΟΥ ΡΑΛΛΙΑ |  | ΣΥΡΙΖΑ | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΧΡΥΣΟΜΑΛΛΗΣ ΜΙΛΤΙΑΔΗΣ(ΜΙΛΤΟΣ) |  | Νέα Δημοκρατία | ΜΕΣΣΗΝΙΑΣ | ΝΑΙ |
| ΨΥΧΟΓΙΟΣ ΓΕΩΡΓΙΟΣ |  | ΣΥΡΙΖΑ | ΚΟΡΙΝΘΙΑΣ | ΟΧΙ |
|  |  |  |  |  |

|  |  |  |  |
| --- | --- | --- | --- |
|  |  |  |  |
|  |  |  |  |
|  |  |  |  |
|  | Άρσεις Ασυλίας |  |  |
|  |  |  |  |
| Ονοματεπώνυμο - Εμπλεκόμενοι | Πράξη για την οποία ζητείται η άρση της ασυλίας | Αποτελέσματα | |
| ΠΑΠΠΑΣ ΝΙΚΟΛΑΟΣ | Για το αδίκημα της συκοφαντικής δυσφήμησης μέσω διαδικτύου (α. 363 εδ. β΄- 362 του Π.Κ.) | ΝΑΙ | 175 |
| OXI | 101 |
| ΠΡΝ | 1 |
| ΣΥΝ | 277 |
|  |  |  |  |
|  | Ο Πρόεδρος |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |

ΑΛΛΑΓΗ ΣΕΛΙΔΑΣ

(Στο σημείο αυτό καταχωρίζεται έγγραφο του Βουλευτή Αρκαδίας του Κινήματος Αλλαγής και Ε΄ Αντιπροέδρου της Βουλής κ. Οδυσσέα Κωνσταντινόπουλου, το οποίο αφορά επιστολική ψήφο, σύμφωνα με το άρθρο 70Α του Κανονισμού της Βουλής, για την αίτηση άρσης ασυλίας του Βουλευτή κ. Νικολάου Παππά, το οποίο έχει ως εξής:

ΑΛΛΑΓΗ ΣΕΛΙΔΑΣ

(Να μπει η σελίδα 134)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, συνεχίζουμε επί του νομοσχεδίου και τον λόγο έχει η συνάδελφος κ. Αδαμοπούλου Αγγελική από το ΜέΡΑ25.

**ΑΓΓΕΛΙΚΗ ΑΔΑΜΟΠΟΥΛΟΥ**: Σας ευχαριστώ πολύ, κύριε Πρόεδρε.

Συζητάμε σήμερα ένα νομοσχέδιο του Υπουργείου Υγείας υπό το φως πρόσφατων ερευνών, οι οποίες μιλούν για την εξαιρετική επικινδυνότητα της μετάλλαξης «Όμικρον», μία μετάλλαξη η οποία θα τρυπήσει ακόμη και το τείχος ανοσίας που υποτίθεται ότι έχουν προσφέρει οι εμβολιασμοί και η νόσηση. Πρόκειται για μια επικείμενη πραγματική απειλή για τη δημόσια υγεία. Θα κολλήσουν ακόμη και αυτοί οι οποίοι είχαν αρρωστήσει στο παρελθόν από κορωνοϊό, καθώς ο κίνδυνος επαναμόλυνσης είναι τεσσερισήμισι φορές μεγαλύτερος από αυτόν της μετάλλαξης «Δέλτα».

Παρ’ όλα αυτά, τα δεδομένα αυτά φαίνεται ότι τα αγνοείτε ή δεν θέλετε να τα λάβετε υπ’ όψιν σας. Να πάρουμε λίγο τα άρθρα.

Στα άρθρα 2, 3, 4 και 5 βλέπουμε ότι προσπαθείτε να καλύψετε τα οργανικά κενά με πρόχειρα «μπαλώματα». Ειδικότερα, προβλέπετε ότι τα κενά αυτά θα καλυφθούν είτε με παρατάσεις συμβάσεων των επικουρικών είτε με μετακινήσεις προσωπικού, ιδιαίτερα στα νοσοκομεία της περιφέρειας, με τις οποίες μετακινήσεις τι κάνετε ουσιαστικά; Καλύπτετε τα όποια κενά ανά τρίμηνο στην Ελλάδα. Κουβέντα για τη μονιμοποίηση του επικουρικού προσωπικού δεν κάνετε, ώστε να ενισχύσετε και να αιμοδοτήσετε το Εθνικό Σύστημα Υγείας με ένα έμπειρο προσωπικό.

Τις δε εξαγγελίες, που έχετε κάνει για τις προσλήψεις τεσσάρων χιλιάδων νοσηλευτών ούτε καν τις υλοποιείτε. Και αν συνυπολογίσουμε σε αυτό και τα κενά των επτά χιλιάδων ανεμβολίαστων υγειονομικών, που έχουν τεθεί σε αναστολή σύμβασης της εργασίας τους, βλέπουμε ότι προσπαθείτε, όπως είπαμε με πρόχειρα «μπαλώματα», με έναν πολύ πρόχειρο και ανεπίκαιρο σχεδιασμό, να καλύψετε όλα αυτά τα οργανικά κενά και οπωσδήποτε η αποτελεσματικότητα των μετακινήσεων και των παρατάσεων θα είναι μηδαμινή.

Τι άλλο προβλέπετε; Στο άρθρο ,7 προβλέπετε ότι τις μονάδες εντατικής θεραπείας ή αυξημένης φροντίδας θα τις στελεχώσετε με μετάθεση ειδικευόμενων γιατρών που βρίσκονται ακόμη στο στάδιο της εκπαίδευσης. Δηλαδή, απαιτείτε από ειδικευόμενους που βρίσκονται, όπως είπα, σε ένα στάδιο ακόμη εκπαίδευσης και δεν έχουν την απαιτούμενη εμπειρία ούτε την απαιτούμενη εξειδίκευση να στελεχώσουν μονάδες υψηλών απαιτήσεων μέσα σε συνθήκες εξαιρετικά επικίνδυνες, σε συνθήκες εξαιρετικά κρίσιμες, χωρίς να οργανώσετε ένα ισχυρό δίκτυο υποδομών με έμπειρο προσωπικό, ιδιαίτερα στα νοσοκομεία της περιφέρειας που πάσχουν από υποστελέχωση, από υποχρηματοδότηση και από πεπαλαιωμένες δομές.

Εκεί που πρέπει να εστιάσετε, λοιπόν, είναι η ειδικότητα της εντατικολογίας. Θα πρέπει να στελεχώσετε τις χίλιες τριακόσιες ΜΕΘ, που λέτε ότι υπάρχουν αυτή τη στιγμή, για τις οποίες δεν έχουν κατατεθεί καν στοιχεία ούτε στα Πρακτικά ούτε έχουν δημοσιευθεί παρ’ όλο που σας έχουμε καλέσει. Μόνο οι τετρακόσιες από αυτές είναι στελεχωμένες από εντατικολόγους και για αυτό είναι και σε θέση να λειτουργήσουν. Οι υπόλοιπες, αν υπάρχουν, δεν είναι καν στελεχωμένες.

Στα άρθρα 7, 8, 9 διαφαίνεται η κυβερνητική αδιαφορία, θα έλεγα σχεδόν εγκληματική αμέλεια σε σχέση με την ενίσχυση της πρωτοβάθμιας φροντίδας υγείας. Και εδώ αντί να οργανώσετε ένα δίκτυο δομών κατά τόπους αρμοδίων, ώστε να υπάρχει ένας γιατρός του ΕΟΠΥΥ και να παρακολουθεί εντατικά τα περιστατικά, έχετε αφήσει αποδυναμωμένη την πρωτοβάθμια φροντίδα υγείας, με αποτέλεσμα, σύμφωνα πάντα με τις έρευνες και τα στοιχεία, τα πορίσματα που υπάρχουν, να έχουν επέλθει πολλοί θάνατοι, -γιατί;- γιατί δεν υπήρχε προνοσοκομειακή φροντίδα. Πέθαναν άνθρωποι αβοήθητοι στα σπίτια τους γιατί δεν είχαν γιατρό να τους παρακολουθεί εντατικά ή παραπέμφθηκαν στο νοσοκομείο την τελευταία στιγμή, στο τελευταίο στάδιο πριν την διασωλήνωση.

Επειδή τυχαίνει να έχω δικό μου πρόσωπο οικείο, που ακριβώς λόγω αυτής της ελλιπούς προνοσοκομειακής φροντίδας καθυστέρησε πάρα πολύ η παραπομπή του στο νοσοκομείο, μια μέρα πριν τη διασωλήνωση ο κορωνοϊός έγινε ανακοπή και η ανακοπή εξελίχθηκε σε εγκεφαλικό οίδημα. Γιατί; Γιατί αφήνετε τους ανθρώπους αβοήθητους στις διάφορες περιοχές.

Με το άρθρο 29 προβλέπεται η αποζημίωση των ιδιωτικών κλινικών και, μάλιστα, ακατάσχετη και αφορολόγητη αυτών που δεσμεύτηκαν και επιτάχθηκαν να καλύψουν τις ανάγκες και τα κενά. Εδώ βλέπουμε ότι παρέχετε προνόμια σε αυτούς, που δεν τέθηκαν ούτε καν στην πρώτη γραμμή του πυρός. Τους δίνετε ακατάσχετη και αφορολόγητη αποζημίωση. Για τις εφημερίες αντίστοιχα των γιατρών του ΕΣΥ παρέχετε τέτοια προνόμια; Επαναφέρετε τους μισθούς και τα δώρα στα προ του 2012 επίπεδα; Όχι, βέβαια. Τους έχετε αφήσει εκεί χωρίς ούτε μισθολογικά κίνητρα να λιποθυμούν κυριολεκτικά από την κούραση.

Σκανδαλώδης διάταξη είναι το άρθρο 42, το οποίο προβλέπει ότι κάθε υποεπιτροπή των εμπειρογνωμόνων υγείας θα υποβάλλουν απ’ ευθείας –λέει- στον γενικό γραμματέα της δημόσιας υγείας τα πορίσματά τους. Και το ερώτημα είναι: Τι προσπαθείτε να κάνετε; Να κλείσετε το οποιοδήποτε στεγανό υπάρχει στη διαρροή πληροφοριών; Τι φοβάστε και πάτε να περιορίσετε την όποια πληροφόρηση;

Δύο χρόνια, λοιπόν, βλέπουμε ότι δεν έχετε μάθει από τα λάθη σας. Βγήκατε μετά το πρώτο lockdown, όπως κάνουν οι φανατικοί οπαδοί μιας ποδοσφαιρικής ομάδας οι οποίοι πανηγυρίζουν και νομίζουν ότι ο αγώνας τελείωσε στο πρώτο δεκάλεπτο, και πανηγυρίζατε ότι κερδίσατε τον πόλεμο. Όταν έχει ξεσπάσει ένα δεύτερο, ένα τρίτο, ένα τέταρτο κύμα πανδημίας με τόσους νεκρούς, αρνείστε εμμονικά να προβείτε στην κάλυψη των πάγιων και διαρκών αναγκών του Εθνικού Συστήματος Υγείας και εφαρμόζετε μια τακτική του κακοραμμένου μπαλώματος, το οποίο ξηλώνεται με την παραμικρή πίεση στο Εθνικό Σύστημα Υγείας.

Ξεχειλώσατε, βέβαια, τα όρια του τραγέλαφου με τη μελέτη Τσιόδρα-Λύτρα, όπου στήσατε ένα θέατρο του παραλόγου που θα το ζήλευε και ο Μπέκετ και ο Ιονέσκο, διότι βγήκε ο Πρωθυπουργός και είπε ότι δεν γνώριζε, δεν είχε παραδοθεί στο Μέγαρο Μαξίμου, αλλά είχε παραδοθεί στην Κυβέρνηση αυτή η μελέτη διαφοροποιώντας τον εαυτό του από την Κυβέρνηση. Δεν είναι υπεύθυνη στάση αυτή ενός Πρωθυπουργού, όταν έχουμε υπερπολλαπλάσιους θανάτους, όταν είμαστε παγκοσμίως στην πρώτη δεκάδα στον δείκτη θνητότητας και πανευρωπαϊκά στις επτά πρώτες χώρες στον δείκτη θνητότητας. Και, εν πάση περιπτώσει, όταν ο ίδιος ο Πρωθυπουργός δήλωνε ότι «με κάθε ειλικρίνεια τρεις φορές την εβδομάδα ο κ. Τσιόδρας μού παρουσιάζει όλα τα δεδομένα», είναι δυνατόν να λέει ότι είχε άγνοια;

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Τελειώνω, κύριε Πρόεδρε, σε λίγο.

Σε όλη αυτή, λοιπόν, τη πολυμέτωπη κρίση τόσο στο πεδίο της υγείας, της κοινωνίας, της οικονομίας, έρχεστε να προσθέσετε τη βαθύτατη θεσμική και επιτελική κρίση της ανικανότητάς σας.

Έχουμε καταθέσει πάρα πολλές προτάσεις. Ακόμη και αν δεν γνωρίζατε ούτε το Μέγαρο Μαξίμου ούτε η Κυβέρνηση για αυτή τη μελέτη, εκατόν πενήντα επτά Βουλευτές της Νέας Δημοκρατίας δεν επισκέπτεστε τα νοσοκομεία, δεν έχετε επαφή με την πραγματικότητα; Τόσοι υγειονομικοί βγαίνουν στα πάνελ και καταγγέλλουν τα κενά. Έχουμε καταθέσει προτάσεις, έχουμε καταθέσει κοινοβουλευτικό έλεγχο, ερωτήσεις. Δεν γνωρίζατε;

Σας καλούμε, λοιπόν, έστω και αυτή τη στιγμή να συνέλθετε, να πράξετε τα δέοντα, γιατί διακυβεύονται ανθρώπινες ζωές.

Σας ευχαριστώ πολύ.

(Χειροκροτήματα από την πτέρυγα του ΜέΡΑ25)

**ΠΡΟΕΔΡΕΥΩΝ (Νικήτας Κακλαμάνης):** Θα μιλήσει τώρα η συνάδελφος κ. Καφαντάρη Χαρούλα από τον ΣΥΡΙΖΑ, μετά η κ. Θεανώ Φωτίου και μετά ο κ. Βορίδης για πέντε λεπτά για την τροπολογία και ύστερα έχει ζητήσει τον λόγο ο Κοινοβουλευτικός Εκπρόσωπος από το ΜέΡΑ25, ο κ. Κλέων Γρηγοριάδης.

Ορίστε, κυρία Καφαντάρη, έχετε τον λόγο.

**ΧΑΡΟΥΛΑ (ΧΑΡΑ) ΚΑΦΑΝΤΑΡΗ:** Ευχαριστώ, κύριε Πρόεδρε.

Πραγματικά, κυρίες και κύριοι Βουλευτές, κύριοι Υπουργοί, είναι έκθετος ο Πρωθυπουργός, ο κ. Μητσοτάκης. Είναι έκθετος, πρώτα απ’ όλα, στην ελληνική κοινωνία και δευτερευόντως στην Ολομέλεια, διότι δεν απάντησε το Σάββατο στη συζήτηση για τον προϋπολογισμό στις προκλήσεις και στα ερωτήματα που με σαφήνεια έθεσε ο Αλέξης Τσίπρας σχετικά θα έλεγα και με τη μελέτη που έχει γίνει πολύς θόρυβος, τη μελέτη Τσιόδρα-Λύτρα σχετικά με τη θνησιμότητα στις ΜΕΘ. Δεν θα επαναλάβω τι περιλαμβάνει. Το γνωρίζουμε.

Πραγματικά, βλέπουμε σε ευρεία κλίμακα μια αλληλομετάθεση ευθυνών και, μάλιστα, ποιος πήρε τη μελέτη, ήταν ενήμερο το Υπουργείο, ψάχνουμε να βρούμε εξιλαστήρια θύματα που την πήραν και δεν ενημέρωσαν κ.λπ.. Όλα αυτά, όμως, δεν μπορούν να χαρακτηρίζουν έναν πολιτικό άνδρα, πολύ περισσότερο τον Πρωθυπουργό της χώρας.

Κυρίες και κύριοι Βουλευτές, απέτυχε η Κυβέρνηση Μητσοτάκη στη διαχείριση της πανδημίας. Και δεν το λέω αντιπολιτευτικά, τα ίδια τα στοιχεία το δείχνουν και από τη θέση της χώρας σε θανάτους σε πανευρωπαϊκό επίπεδο, αλλά και από τον ίδιο τον πολύ μεγάλο αριθμό θανάτων.

Όμως, μέσα στην πανδημία το ενδιαφέρον το έχετε στραμμένο πραγματικά –και εκφράστηκε και από τον Πρωθυπουργό το καλοκαίρι- στον ιδιωτικό τομέα υγείας και πώς θα τον προφυλάξετε και θα τον εξυπηρετήσετε. Πράγματι και στο εν λόγω σχέδιο νόμου που συζητάμε, υπάρχουν σχετικές διατάξεις. Σε οποιαδήποτε άλλη ευρωπαϊκή χώρα, σε οποιαδήποτε χώρα της Ευρωπαϊκής Ένωσης, αν ο Πρωθυπουργός εψεύδετο στη Βουλή για ένα τόσο σοβαρό ζήτημα, όπως ανέφερα πριν, που αφορά και ανθρώπινες ζωές, πολλές ανθρώπινες ζωές, είτε θα είχε ζητήσει δημόσια συγνώμη είτε θα είχε παραιτηθεί.

Ξέρουμε τι έχει γίνει στην Ευρώπη. Γνωρίζουμε τι έγινε στην Αυστρία, που ακόμα και παραίτηση Καγκελαρίου υπήρξε. Στη χώρα μας τι γίνεται; Όλα αυτά δείχνουν ένα μεγάλο έλλειμμα δημοκρατίας, το οποίο ισχύει σήμερα στην πατρίδα μας: διαρκείς αναιρέσεις, εξαγγελίες, έλλειψη σχεδιασμού.

Όμως, αποτέλεσμα όλων αυτών ποιο είναι, δυστυχώς εν μέσω πανδημίας; Η έλλειψη εμπιστοσύνης, η έλλειψη εμπιστοσύνης του ελληνικού λαού, των πολιτών και αυτό, αν θέλετε, φάνηκε και στην πορεία των εμβολιασμών. Η πολιτική σας στην υγεία και στην πανδημία κατάφερε δυστυχώς το συγκεκριμένο. Ακόμα και αυτά που ακούγαμε μέχρι το Σάββατο, Κυριακή, Δευτέρα για τα τεστ που θα γίνουν για τις νύχτες στο ρεβεγιόν, στις γιορτές και λοιπά –ο Κυβερνητικός Εκπρόσωπος βγήκε και τα εξήγγειλε- τα πήρατε πίσω.

Επίσης, φέρνετε ένα πολυνομοσχέδιο που συζητάμε σήμερα, το οποίο δεν θα έλεγα ότι είναι κακή νομοθέτηση, ένα νομοσχέδιο-«σκούπα» όπως λέμε. Θα έλεγα ότι είναι μία σκόπιμη νομοθέτηση και πραγματικά εκτιμώ ότι έτσι ακριβώς είναι. Μόνο παρατάσεις. Τίποτα καινούργιο. Κανένα μέτρο για τη διαχείριση της πανδημίας, πραγματικά!

Ενδεικτικά θα αναφέρω το πρώτο και το κύριο, το χτύπημα που, ουσιαστικά, γίνεται στους ανασφάλιστους συμπολίτες μας με τη μη δυνατότητα συνταγογράφησης από ιδιώτες γιατρούς. Αποδομείτε αυτή την κορυφαία πολιτική πράξη του ΣΥΡΙΖΑ επί μνημονίων, την πρόσβαση στην υγεία των δύο εκατομμυρίων περίπου συμπολιτών μας. Σταδιακά αφαιρείτε τον τρόπο ή τους τρόπους υλοποίησης. Και βέβαια για τις ΜΕΘ είπε πολλά ο εισηγητής μας.

Φέρνετε πολλά άρθρα, που αφορούν διάφορα Υπουργεία. Πόσες φορές έχουμε ψηφίσει και πέρυσι με τροπολογία, για παράδειγμα, την παράταση εργασίας των συμβασιούχων εργαζομένων καθαριστριών στην Ελληνική Αστυνομία; Λέγατε ότι θα το λύσετε, ότι θα γίνουν προσλήψεις. Τίποτα!

Ο κ. Πέτσας, μετά τη «Μήδεια» και τη μεγάλη καταστροφή πέρυσι το Φλεβάρη, είχε δεσμευτεί για νομοσχέδιο το Σεπτέμβρη που θα έλυνε ζητήματα εμπλοκής και αλληλοσυμπλήρωσης και συνεργασίας φορέων και Υπουργείων. Τίποτα!

Φέρνετε εδώ πέρα ένα άρθρο σχετικά με το ΔΕΔΔΗΕ και τη δυνατότητα να κόβονται δέντρα μετά από φυσικές καταστροφές και λοιπά.

Για το Θέατρο Πέτρας και για την παραχώρηση στο δήμο θα πω ότι υπάρχει βέβαια ένα ασαφές πλαίσιο υλοποίησης δεσμεύσεων από την πλευρά τους.

Επίσης, θα αναφερθώ ιδιαίτερα στο Υπουργείο Κλιματικής Κρίσης και Πολιτικής Προστασίας. Δημιουργήσατε ένα Υπουργείο-κέλυφος για επικοινωνιακούς λόγους, για να καλύψετε την ανεπάρκειά σας το καλοκαίρι με τη διαχείριση των δασικών πυρκαγιών, με έναν νόμο, ο οποίος δεν λειτουργεί, και επιλεκτικά χρησιμοποιείτε κάποια άρθρα του κατά το δοκούν.

Για το Υπουργείο το συγκεκριμένο είχαμε κάνει και επίκαιρη ερώτηση, αλλά απαντήσεις δεν πήραμε. Πρόκειται για ένα Υπουργείο, πρώτα απ’ όλα, χωρίς οργανόγραμμα, πέντε-έξι μήνες από τη δημιουργία του. Επαναλαμβάνω, δεν πήραμε απαντήσεις. Έχουμε καταθέσει ερωτήσεις για την πολιτική σας που ασκήθηκε εν μέσω αντιπυρικής περιόδου για δεκαοκτώ περιοχές της χώρας, ΚΕΑΚΕ και τις απευθείας αναθέσεις, ερωτήματα συγκεκριμένα για εκθέσεις-μελέτες που βασίστηκαν οι αναθέσεις αυτές. Ζητήσαμε συμβάσεις, υπογεγραμμένα συμφωνητικά και όλα αυτά και απαντήσεις φυσικά δεν έχουμε πάρει.

Έρχεστε λοιπόν, σήμερα και φέρνετε ρυθμίσεις, εκ των οποίων για το άρθρο 146 –που είναι και το πολύ σημαντικό- η αιτιολογική λέει ότι με αυτό επιχειρείται η επίλυση δημοσιονομικών δυσλειτουργιών προγενέστερου χρόνου, οι οποίες είχαν σαν συνέπεια την αδυναμία ενταλματοποίησης, εκκαθάρισης και πληρωμής μεγάλου αριθμού δαπανών από αρμόδιους φορείς του Υπουργείου Κλιματικής Κρίσης.

Η δε Επιστημονική Επιτροπή της Βουλής αναφέρεται στο συγκεκριμένο και βάζει συγκεκριμένες ενστάσεις λέγοντας ότι στη ρυθμιστική εξουσία του κοινού νομοθέτη εμπίπτει η θέσπιση διατάξεων για τη νομιμοποίηση δαπανών, εφόσον όμως οι σχετικές ρυθμίσεις δεν είναι τέτοιου είδους και τέτοιας έκτασης, ώστε να καταλύεται ουσιαστικά η άνω ελεγκτική αρμοδιότητα του Ελεγκτικού Συνεδρίου και να αναιρείται συνακόλουθα η δυνατότητα αναζήτησης μέσω αντίστοιχου καταλογισμού χρηματικών ποσών που δαπανήθηκαν παρανόμως.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Εκ των υστέρων λοιπόν και ενώ δεν έχουν παραληφθεί από το Υπουργείο Κλιματικής Κρίσης και τις αρμόδιες υπηρεσίες του, για να πληρωθούν οι εργολάβοι στις περιοχές όπου έγιναν τα έργα αποψίλωσης, καθαρισμού και όλα αυτά, έρχεστε και εκ των υστέρων νομιμοποιείτε όποια έξοδα και ό,τι έγινε μέσα στην αντιπυρική με απευθείας αναθέσεις. Αυτά είναι πάρα πολύ σοβαρά ζητήματα.

Βέβαια επειδή ο χρόνος τελειώνει, κύριε Πρόεδρε,…

**ΠΡΟΕΔΡΕΥΩΝ (Νικήτας Κακλαμάνης):**  Έχει τελειώσει.

**ΧΑΡΟΥΛΑ (ΧΑΡΑ) ΚΑΦΑΝΤΑΡΗ:** …θα ήθελα να πω –και ευχαριστώ, κύριε Πρόεδρε, μισό λεπτό θα ήθελα- ότι –το είπαμε και στο νομοσχέδιο του Τουρισμού, το βλέπουμε παντού- είστε μια Κυβέρνηση των απευθείας αναθέσεων σε όλους τους τομείς.

Το πολυνομοσχέδιο-«σκούπα», το οποίο φέρνετε σήμερα, πραγματικά δείχνει ότι βιάζεστε. Δείχνει ένα άγχος, ένα άγχος που έδειξε και ο κ. Μητσοτάκης το Σάββατο εδώ στη βουλή. Βλέπετε ότι η κοινωνία δυσανασχετεί με τις πολιτικές σας σταδιακά. Πραγματικά αρχίζει να φαίνεται ότι δεν πείθετε τον κόσμο, πολύ περισσότερο στο κρίσιμο ζήτημα της πανδημίας.

**ΠΡΟΕΔΡΕΥΩΝ (Νικήτας Κακλαμάνης):** Ελάτε, κυρία Καφαντάρη, ολοκληρώστε.

**ΧΑΡΟΥΛΑ (ΧΑΡΑ) ΚΑΦΑΝΤΑΡΗ:** Και βέβαια η εξαγγελία και το αίτημα του Αλέξη Τσίπρα για διενέργεια εκλογών, κάτι που αρχίζει να ανταποκρίνεται και στην κοινωνία, φαίνεται ότι πραγματικά σας φοβίζει. Γι’ αυτό νομοθετείτε με αυτόν τον τρόπο.

Ευχαριστώ πολύ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Η πρώτη εξάδα κλείνει με την κ. Θεανώ Φωτίου από το ΣΥΡΙΖΑ.

Αμέσως μετά για πέντε λεπτά, από τη θέση του, θα τοποθετηθεί ο κ. Βορίδης για την τροπολογία του.

Κυρία Φωτίου, έχετε το λόγο.

**ΘΕΑΝΩ ΦΩΤΙΟΥ:** Ευχαριστώ, κύριε Πρόεδρε.

Κυρίες και κύριοι Βουλευτές, το σημερινό νομοσχέδιο-«σκούπα» κατατέθηκε μία μέρα πριν ψηφιστεί ο προϋπολογισμός του 2022, δηλαδή την περασμένη Παρασκευή, πολύ κοντά. Και τότε οι Βουλευτές της Νέας Δημοκρατίας το ξέρατε. Δηλαδή, συνειδητά ψηφίσατε έναν προϋπολογισμό, ο οποίος είναι ανεφάρμοστος και ψευδής, διότι στηριζόταν, κατά την παραδοχή και δήλωση του κ. Σκυλακάκη, στο γεγονός ότι η πανδημία τελειώνει το 2021.

Σήμερα, με τριάντα επτά άρθρα, μας δηλώνετε -και θα τα ψηφίσετε και όλα- ότι το τέλος της πανδημίας μετατίθεται για τις 31 Μαρτίου.

Ωστόσο, αυτή η νέα ημερομηνία λήξης που ψηφίζετε, δίνει πάλι λάθος σήμα στην κοινωνία και στους εργαζόμενους. Είναι εκτός ευρωπαϊκής και εγχώριας πραγματικότητας. Τόσο οι διεθνείς όσο και οι ελληνικοί επιστημονικοί φορείς προειδοποιούν ότι οι συνεχείς μεταλλάξεις επεκτείνουν τη διάρκεια της πανδημίας, δοκιμάζουν τα συστήματα υγείας και απαιτούν άμεση ενίσχυση των συστημάτων υγείας των χωρών και λήψη οριζόντιων μέτρων κατά την περίοδο των εορτών. Τίποτε από αυτά δεν γίνεται με το παρόν νομοσχέδιο.

Αντίθετα, ο Υπουργός Υγείας διαβεβαιώνει επί λέξει ότι βρισκόμαστε σε ύφεση του τέταρτου επιδημιολογικού κύματος –εκτός από τον επιδημιολόγο Πρωθυπουργό, αποκτήσαμε και επιδημιολόγο Υπουργό- και δεν χρειάζεται να παρθούν πρόσθετα μέτρα για την προστασία της δημόσιας υγείας.

Με είκοσι χιλιάδες νεκρούς, διπλάσια θνητότητα από τον ευρωπαϊκό μέσο όρο ανά εκατομμύριο κατοίκων, με το ΕΣΥ και τους ανθρώπους του σε διαρκή κατάρρευση, Πρωθυπουργός και Υπουργός ανέλαβαν τον ρόλο των επιστημόνων, για να μην ενισχύσουν το σύστημα υγείας το δημόσιο, που είναι το μόνο που όλοι γνωρίζουν ότι σώζει ζωές. Γι’ αυτό εξαφάνισαν την έρευνα Τσιόδρα - Λύτρα.

Δεν βλέπουν τους εργαζόμενους, οι οποίοι καταρρέουν και δεν τους ενισχύουν όλους. Διότι, πριν από δώδεκα ημέρες ψηφίσατε, για πρώτη φορά εδώ και δύο χρόνια, ένα ελάχιστο επίδομα για το προσωπικό που δίνει αυτή την ύστατη μάχη καθημερινά, για να αναχαιτίσει τον COVID μέσα στα νοσοκομεία, στις δημόσιες δομές υγείας. Όμως, δεν περιλάβατε –εξαιρέσατε, δηλαδή- τους εργαζόμενους στις δημόσιες και δημοτικές δομές της πρόνοιας και τις δομές κοινωνικής προστασίας, όπως, παραδείγματος χάριν, το «Βοήθεια στο Σπίτι» και τα ΚΗΦΗ. Είναι εκείνοι που παρότι εμβολιάστηκαν, τους είδατε και τους βλέπετε καθημερινά στην πρώτη γραμμή του αγώνα. Σας παρακαλούμε, σας λέμε να τους περιλάβετε, έστω και την τελευταία στιγμή.

Επίσης, θέλουμε να μας πείτε στο άρθρο 59 περιλαμβάνετε τις δεκατρείς καθαρίστριες του Υπουργείου Οικονομικών ή έχετε βεντέτα; Αυτή η εγκληματική στάση της Κυβέρνησης, μάς έχει ήδη στοιχίσει οκτώ χιλιάδες νεκρούς που μπορούσαν να είχαν σωθεί. Είναι η ιδεολογία σας και τα συμφέροντα των κλινικαρχών που μας έχουν οδηγήσει σε αυτή την εθνική τραγωδία.

Γι’ αυτό ζητάμε εκλογές τώρα, για να φύγετε. Για να σωθούν ανθρώπινες ζωές, για να σταματήσει μια προοδευτική κυβέρνηση τη ραγδαία φτωχοποίηση του ελληνικού λαού από την κρίση ακρίβειας και την ενεργειακή κρίση.

Από το νομοσχέδιο των εκατόν πενήντα άρθρων και των πρωινών πενήντα λείπουν οι κατεπείγουσες ρυθμίσεις ανάσχεσης της ενεργειακής φτώχειας, που απειλεί το ένα στα τρία νοικοκυριά. Κατά τη EUROSTAT είμαστε στην τρίτη χειρότερη θέση σε αυτόν τον τομέα στην Ευρώπη.

Είναι ανησυχητικό στοιχείο, κατά την τελευταία εβδομάδα, οι θάνατοι δώδεκα συμπολιτών μας στα σπίτια τους από πυρκαγιές.

Ψηφίστε τώρα τουλάχιστον, έστω και σήμερα, την τροπολογία του ΣΥΡΙΖΑ - Προοδευτική Συμμαχία, για σύνδεση κομμένων παροχών, ρύθμιση οφειλών, για το 2022 και παροχή δωρεάν 300 KWh ανά νοικοκυριό, που επανειλημμένα σας έχουμε καταθέσει και απορρίπτετε, καθώς και τη μείωση του ειδικού φόρου κατανάλωσης στα καύσιμα και την αύξηση του κατώτατου μισθού στα 800 ευρώ. Είναι κρίσιμες οι ώρες, η ακρίβεια κτυπάει όλες τις πόρτες, αλλά εξοντώνει, κυρίως, την κοινωνική πλειοψηφία και τα μεσαία στρώματα, που βλέπουν τον οικογενειακό προϋπολογισμό να εξαντλείται τη δεύτερη και την τρίτη εβδομάδα κάθε μήνα.

Την τελευταία στιγμή κάνατε δεκτή τροπολογία μας για παράταση δωρεάν παροχών φαρμάκων και θεραπειών σε πρώην δικαιούχους του ΕΚΑΣ μέχρι τέλους του 2022. Καλώς.

Τρίτον, στις υπόλοιπες διατάξεις του νομοσχεδίου τροποποιείτε νόμους, που ψηφίστηκαν από εσάς το τελευταίο εξάμηνο. Αυτό γίνεται επειδή είσαστε άριστοι, επιτελικοί κ.λπ.; Πώς, όμως, το τροπολογείτε; Αυτό είναι το πιο ωραίο. Δίνοντας στους Υπουργούς το δικαίωμα να τους αναστέλλουν ή να τους εφαρμόζουν αυθαίρετα για ορισμένες κατηγορίες πολιτών. Αυτό και αν είναι η επιτομή της διαπλοκής και των πελατειακών σχέσεων που παραλάβαμε το 2015! Πίσω, λοιπόν, στο λαμπρό 2012 - 2015 που κυβερνούσατε.

Παράδειγμα το άρθρο 39. Αυτό τροποποιεί νόμο, που ψηφίσατε πριν δεκαέξι μόλις ημέρες. Τον τροποποιεί για να μην εφαρμοσθεί άμεσα ή τουλάχιστον μέχρι τις εκλογές –αυτό υπολογίζετε να κάνετε, να τις προκηρύξετε στο τέλος Μαρτίου- γιατί γνωρίζετε την αγανάκτηση και την κατακραυγή που έχετε ξεσηκώσει.

Αντί να πείτε, μας συγχωρείτε, κάναμε λάθος, δεν τον εφαρμόζουμε, βάζετε τη Βουλή να δώσει εντολή στον Υπουργό να τον ρυθμίζει όποτε θέλει αυτός. Διότι πριν δεκαέξι ημέρες, παρά τις καταγγελίες όλης της Αντιπολίτευσης, καταργήσατε διάταξη του εμβληματικού ν.4368/2016 του ΣΥΡΙΖΑ, που επέτρεπε στους ανασφάλιστους και τις ευάλωτες ομάδες να συνταγογραφούν, όπως και οι ασφαλισμένοι, εξετάσεις, φάρμακα και θεραπείες σε ιδιώτες γιατρούς.

Την καταργήσατε, θεωρώντας τους ανασφάλιστους αναξιόπιστους και τους υποχρεώνετε να πάνε στις δημόσιες δομές υγείας, που είναι αποκλεισμένες από τον COVID. Καταδικάσατε έτσι, πριν από δεκαέξι μέρες τους αναπήρους, αλλά και τους μικρομεσαίους επιχειρηματίες και τους ελεύθερους επαγγελματίες, που δεν έχουν ρυθμίσει τις ασφαλιστικές τους εισφορές, να μην μπορούν να πάρουν, όχι μόνο τα φάρμακα και τις θεραπείες τους, αλλά και τις διαγνώσεις, για να πάνε στα ΚΕΠΑ. Και σήμερα, αντί να το καταργήσετε και να επαναφέρετε το νόμο του ΣΥΡΙΖΑ, δίνετε αυτό το δικαίωμα για να «ντιλάρει» ο Υπουργός.

Τέταρτον και τελευταίο. Με πρόσχημα την πανδημία, περνάτε παρατάσεις άσχετες προς αυτήν. Παράδειγμα, η παράταση για ένα ακόμη εξάμηνο της υποχρέωσης των δημοτικών βρεφονηπιακών σταθμών να συμμορφωθούν με τον καινούργιο κανονισμό πυρασφάλειας και προσβασιμότητας, καινούργιο, δηλαδή, του ’17, που το κάναμε εμείς. Δώσαμε τότε, επί ΣΥΡΙΖΑ, μία παράταση συμμόρφωσης, αλλά και 95 εκατομμύρια στους δήμους για να τον εφαρμόσουν. Τα «παγώσατε» όταν εκλεγήκατε. Τότε, είχαμε δώσει αυτή την παράταση μέχρι το ’19.

Ακούστε. Είναι ζήτημα ζωής και θανάτου αυτό, για βρέφη και νήπια. Προσέξτε καλά, γιατί αυτό που κάνετε, να καπηλεύεστε την παιδική προστασία, μπορεί να έχει ένα φοβερό αποτέλεσμα, μέσα από αυτή τη διάταξη.

Σας καλώ να την αποσύρετε. Καταψηφίζουμε προφανώς το νομοσχέδιο.

Ευχαριστώ πολύ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Ευχαριστούμε κι εμείς.

Τον λόγο τώρα θα πάρει ο Υπουργός Εσωτερικών, κ. Μάκης Βορίδης για πέντε λεπτά, προκειμένου να παρουσιάσει την τροπολογία του.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Ευχαριστώ πολύ, κύριε Πρόεδρε.

Πολύ σύντομα, περιλαμβάνονται σε ένα κεφάλαιο του «ερανιστικού» νομοσχεδίου, του υπό συζήτηση «ερανιστικού» νομοσχεδίου, κάποιες διατάξεις του Υπουργείου Εσωτερικών, στις οποίες θα αναφερθεί ο συνάδελφός μου, ο κ. Πέτσας, εν συνεχεία.

Επιτρέψτε μου εμένα να περιοριστώ μόνο σε τρεις διατάξεις, οι οποίες περιλαμβάνονται εν μέρει στο corpus του νομοσχεδίου του συζητούμενου και εν μέρει στην κατατεθείσα τροπολογία. Η πρώτη διάταξη, η οποία βρίσκεται στην τροπολογία, αφορά στην παράταση των συμβάσεων COVID των απασχολουμένων εργαζομένων με συμβάσεις ορισμένου χρόνου, για την αντιμετώπιση των αναγκών του COVID. Είναι στους ΟΤΑ Α΄ και Β΄ βαθμού και παρατείνουμε αυτές τις συμβάσεις μέχρι 31 Μαρτίου 2022. Έχουμε δώσει μία παράταση –την έχω δώσει εγώ, την προηγούμενη φορά- και είχα πει ότι θα είναι η τελευταία παράταση. Προφανώς, η εξέλιξη της πανδημίας, δεν μας επιτρέπει να σταματήσουμε τώρα τις συμβάσεις. Παρά ταύτα, θέλω ξανά να τονίσω ότι αυτές είναι συμβάσεις ορισμένου χρόνου, υπάγονται στις διατάξεις του σχετικού προεδρικού διατάγματος και τις προβλέψεις της οδηγίας. Ήδη, γίνεται μνεία στη διάταξη ότι δεν μπορεί να ξεπεράσουν τους είκοσι τέσσερις μήνες οι συμβάσεις αυτές και επίσης, θέλω να τονίσω για μία ακόμη φορά, επειδή το ακούω από ορισμένες πλευρές, ότι αυτές οι συμβάσεις εξυπηρετούν τις ανάγκες αντιμετώπισης του COVID. Δεν καλύπτουν πάγιες και διαρκείς ανάγκες, είναι για την αντιμετώπιση του COVID.

Το τονίζω -καλά κάποιοι συνδικαλιστές, από πλευράς των εργαζομένων, λένε αυτά τα οποία λένε, καταλαβαίνω την οπτική τους, η οποία είναι, εν πάση περιπτώσει, μία συνδικαλιστική οπτική- διότι αυτά δεν μπορεί να ακούγονται από όργανα διοικήσεως, διότι αν τα όργανα διοικήσεως ισχυρίζονται ότι αυτοί οι εργαζόμενοι καλύπτουν πάγιες και διαρκείς ανάγκες, τότε έχουμε εκφύγει του νομοθετικού πλαισίου. Δεν έχουν προσληφθεί οι εργαζόμενοι αυτοί γι’ αυτόν τον λόγο και επομένως, εκθέτουν τον εαυτό τους σε καταλογισμούς, γιατί έχουν παραβιάσει τον σκοπό της προσλήψεως και της διατάξεως. Άρα, εγώ θέλω να είμαι ξεκάθαρος στο πλαίσιο στο οποίο λειτουργούμε.

Παράταση, λοιπόν, για τρεις μήνες και ευελπιστώ -αν και έτσι όπως εξελίσσονται τα πανδημικά πράγματα, αυτό πρέπει πάντα να το λέει κανείς με επιφύλαξη- ότι αυτή θα είναι και η τελευταία.

Και έρχομαι στην παράταση για τους βρεφονηπιακούς, στην οποία αναφέρθηκε η κ. Φωτίου. Η αλήθεια είναι ότι εντοπίζετε σωστά την κρισιμότητα του θέματος. Αυτή είναι η αλήθεια. Η παράταση αυτή δίδεται εκ λόγων απολύτου αναγκαιότητος, διότι είμαστε στο μέσο μιας χρονιάς και προφανώς η μη παράταση θα οδηγούσε σε ένα τεράστιο ζήτημα για σταθμούς που ήδη έχουν βρέφη. Επομένως, αν εφαρμόζαμε αύριο τις διατάξεις, θα έπρεπε ενδεχομένως να κλείσουν. Άρα, λοιπόν, η παράταση αυτού του εξαμήνου είναι εκ των ων ουκ άνευ. Όμως, έχουμε συνεννοηθεί με τον συνάδελφό μου κ. Πέτσα ότι αυτό αποτελεί ένα ζήτημα απολύτου προτεραιότητας για εμάς.

Επίσης, εδώ θέλω να τονίσω ότι δεν πρόκειται να υπάρξει άλλη παράταση από αυτή που δίνουμε. Στις 30 Ιουλίου οι Οργανισμοί Τοπικής Αυτοδιοίκησης θα πρέπει ή να έχουν συμμορφωθεί και επομένως να εκπληρώνουν τις διατάξεις της νομοθεσίας ή να σταματήσουν να λειτουργούν τους συγκεκριμένους βρεφονηπιακούς σταθμούς. Ένα από τα δύο. Άρα, λοιπόν, είναι ένα εξάμηνο και πρέπει να γίνει, γιατί είμαστε στο μέσο μιας χρονιάς. Διαφορετικά, θα δημιουργούσαμε πολύ μεγάλη αναταραχή σε γονείς. Αυτούς σκεπτόμαστε. Δεν σκεφτόμαστε τους Οργανισμούς Τοπικής Αυτοδιοίκησης. Σκεφτόμαστε τους γονείς! Άρα, λοιπόν, αυτό είναι κάτι που πρέπει να γίνει οπωσδήποτε.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Κύριε Πρόεδρε, τελειώνω σε δέκα δευτερόλεπτα.

Επίσης, δίνουμε μία ακόμα παράταση για ένα τρίμηνο. Νομίζω ότι πλησιάζουμε και είμαστε αρκετά κοντά στο να δώσουμε μία οριστική λύση σε ένα ζήτημα που χρονίζει επί δέκα χρόνια, στο ζήτημα των υπηρεσιών δόμησης στους δήμους. Έχουμε ήδη προχωρήσει αρκετά και νομίζω ότι ωριμάζει ο τρόπος με τον οποίο θα σας παρουσιάσουμε τη λύση αυτού του χρονίζοντος ζητήματος. Για τον λόγο αυτό, ζητάμε από το Κοινοβούλιο να εγκρίνει μία ακόμα τρίμηνη παράταση του καθεστώτος που υπάρχει τώρα, για να ολοκληρώσουμε την πρότασή μας και να σας την παρουσιάσουμε μέσα στο επόμενο τρίμηνο.

Ευχαριστώ πολύ, κύριε Πρόεδρε. Η υπέρβασή μου ήταν…

**ΠΡΟΕΔΡΕΥΩΝ (Νικήτας Κακλαμάνης):** Κάτι ήξερα εγώ και έβαλα πέντε αντί για τρία λεπτά!

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Ναι, αλλά μιλάμε για σαράντα δύο δευτερόλεπτα. Με εγκαλείτε τώρα για σαράντα δύο δευτερόλεπτα, κύριε Πρόεδρε!

**ΠΡΟΕΔΡΕΥΩΝ (Νικήτας Κακλαμάνης):** Μια και είναι εδώ και ο κ. Παπαδόπουλος, θα μιλήσει από τη θέση του για τρία λεπτά για να αναπτύξει την τροπολογία του. Μετά θα πάρει τον λόγο, γιατί τον έχει ζητήσει, ο Κοινοβουλευτικός Εκπρόσωπος του ΜέΡΑ25 κ. Κλέων Γρηγοριάδης. Μετά τον κ. Γρηγοριάδη, θα δώσω τον λόγο στον κ. Πέτσα για κάποια άρθρα που είναι μέσα στο νομοσχέδιο και θα συνεχίσουμε με τον κατάλογο.

Ορίστε, κύριε Παπαδόπουλε, έχετε τον λόγο για τρία λεπτά.

**ΜΙΧΑΗΛ (ΜΙΧΑΛΗΣ) ΠΑΠΑΔΟΠΟΥΛΟΣ (Υφυπουργός Υποδομών και Μεταφορών):** Ευχαριστώ, κύριε Πρόεδρε.

Θα αναφερθώ στην τροπολογία με γενικό αριθμό 1183 και ειδικό 179. Είναι μία τροπολογία που έχει τέσσερα άρθρα και αφορά την Αστυπάλαια, τον τρόπο που ρυθμίζουμε τον φορέα στην Αστυπάλαια, για να γίνει το πρώτο πράσινο νησί στη χώρα.

Αναφέρομαι μόνο στον τομέα των μεταφορών και σε ό,τι αφορά στις μεταφορές, όπως είναι ο σκοπός και ο πάροχος υπηρεσίας των επιβατικών μεταφορών κατά παραγγελία στα όρια μόνο της νήσου Αστυπάλαιας, στις αρμοδιότητες, που δημιουργούνται από τον φορέα κατά παραγγελία και στον εσωτερικό κανονισμό λειτουργίας του παρόχου, ο οποίος θα εγκριθεί, βέβαια, από το Υπουργείο Εσωτερικών και στη συμμετοχή των επιβατικών μεταφορών κατά παραγγελία. Είναι τροπολογίες οι οποίες προχωράνε γρήγορα το «πράσινο» νησί, την Αστυπάλαια, που φαίνεται ότι θα γίνει κάτι ξεχωριστό και κάτι μοναδικό.

Ευχαριστώ πολύ, κύριε Πρόεδρε, για την προσοχή σας.

Εύχομαι καλές γιορτές και καλά Χριστούγεννα σε όλους σας!

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Γρηγοριάδη, έχετε τον λόγο.

**ΚΛΕΩΝ ΓΡΗΓΟΡΙΑΔΗΣ**:Σπεύδω βραδέως, κύριε Πρόεδρε.

Σας ευχαριστώ πολύ, κύριε Πρόεδρε, που μου δίνετε τον λόγο.

Κύριε Πρόεδρε, κυρίες και κύριοι Βουλευτές, την προηγούμενη εβδομάδα, την προηγούμενη Τετάρτη, αν θυμάμαι καλά, στη Διάσκεψη των Προέδρων μάς ανακοίνωσε ο αγαπητός κ. Τασούλας, ο Πρόεδρος της Βουλής μας, ότι στις 22 του μηνός, σήμερα δηλαδή, θα έχουμε ένα νομοσχέδιο. Αναρωτηθήκαμε κι εμείς γιατί τέτοια πρεμούρα. Στις 22 του μηνός νομοσχέδιο, 20 του μηνός άλλο νομοσχέδιο, γιατί τέτοια πρεμούρα; Γιατί; «Έπηξαν τα γάλατα», κατά το κοινώς λεγόμενο; Έτσι είπαμε στον κύριο Πρόεδρο. Και εκείνος μας είπε ότι βρε παιδιά, δεν καταλαβαίνετε; Έχουμε πανδημία, έχουμε τόσους νεκρούς την ημέρα. Επομένως, μην απορείτε. Αυτό γίνεται για λόγους άμεσης εθνικής ανάγκης, για κατεπείγοντες λόγους. Σκέφτηκα, λοιπόν, αμέσως: «Επιτέλους η Κυβέρνησή μας ήρθη στο ύψος των περιστάσεων, αναλογίστηκε την ευθύνη της και το τι δεν έχει πράξει μέχρι σήμερα και αποφάσισε επιτέλους, έστω και αργά -κάλλιο αργά παρά ποτέ, κύριε Πρόεδρε- να επιτάξει όλες τις ΜΕΘ των τεραστίων ιδιωτικών μονάδων, των γνωστών παρασιτικών ολιγαρχών, μην πω τα ονόματά τους, φίλων της. Μπροστά στη γενική λαϊκή κατακραυγή, σκέφτηκα, ήρθε η ώρα να επιτάξει. Εις μάτην, κύριε Πρόεδρε! Ήταν φρούδες οι ελπίδες μου, ήμουν σε μια δική μου προσωπική ουτοπία.

Βεβαίως, τα πρώτα σαράντα τέσσερα άρθρα του σχεδίου νόμου που συζητάμε σήμερα είναι όντως του Υπουργείου Υγείας. Και τι γίνεται σε αυτά τα πρώτα σαράντα τέσσερα άρθρα, κυρίες και κύριοι Βουλευτές; Επαναλαμβάνεται με εξωφρενική μονοτονία μία λέξη: παράταση, παράταση, παράταση, παράταση, παράταση! Όλες αυτές οι παρατάσεις παρατείνουν πράξεις νομοθετικού περιεχομένου τις οποίες έφερνε εδώ η Κυβέρνηση «Μητσοτάκης Κυριάκος Α.Ε.» στην αρχή της πανδημίας πριν δύο χρόνια, λέγοντάς μας ότι φέρνω αυτές τις ΠΝΠ, τις πράξεις νομοθετικού περιεχομένου, ούτως ώστε να πορευθώ με αυτές μέχρις ότου καταφέρω να θωρακίσω το Εθνικό Σύστημα Υγείας για να προλάβω την πανδημία, ώστε να μην έχουμε πάρα πολλούς νεκρούς.

Όπως γνωρίζουμε, πολύ καλά, όσοι παροικούμε εδώ την Ιερουσαλήμ, τίποτα από αυτά, το παραμικρό δεν έγινε. Δεν προέβη σε καμμία μόνιμη ενίσχυση του δημόσιου συστήματος υγείας μας, δεν προέβη σε καμμία πρόσληψη κανενός μόνιμου γιατρού, παρά στη δημιουργία ελάχιστων πραγματικών αληθινών ΜΕΘ και όχι ΜΕΘ, που είναι κοινά κρεβάτια τα οποία παριστάνουν, υποκρίνονται τις ΜΕΘ και πεθαίνουν άνθρωποι. Ξέρετε ποια εννοώ! Αυτά που δεν ήξερε ο Πρωθυπουργός στη συζήτηση που ο ίδιος προκάλεσε πριν δύο εβδομάδες για το αν έχουν διαφορά θνησιμότητας. Το ήξερε ο κ. Καπραβέλος, το είχε δηλώσει δημόσια, ο διευθυντής της πιο μάχιμης μονάδας της Θεσσαλονίκης του «Παπανικολάου» που έχει όλες τις ΜΕΘ, το ήξερε ο κ. Τσιόδρας από τον Μάιο, βασικά το ξέραμε όλοι, αλλά ο κ. Μητσοτάκης δεν το ήξερε.

Αυτές ακριβώς τις ΠΝΠ παρατείνετε. Και τι κάνετε με αυτό, αφού δεν έχετε πάρει κανέναν γιατρό και αφού έχετε προωθήσει όλη την υπόλοιπη νοσηρότητα, δηλαδή τους καρκίνους, τα καρδιαγγειακά και ό,τι έχει η κοινωνία στους παρασιτικούς φίλους σας που αρνείστε να επιτάξετε τις ΜΕΘ τους με το αζημίωτο; Τους πληρώνετε, δηλαδή, αδρά για να κάνουν το στοιχειώδες καθήκον τους. Δεν τους παίρνετε τις ΜΕΘ μπας και τις χρειαστούν και τις χρυσοπληρώσουν, αλλά τους δίνετε πάρα πολύ πελατεία, την οποία δεν θα είχαν αν το Εθνικό Σύστημα Υγείας μπορούσε να αντιμετωπίσει αυτούς που οφείλει να μπορεί να αντιμετωπίσει.

Έτσι, λοιπόν, όλα καλά, όλα τέλεια φτιαγμένα! Τους καναλιζάρετε, τους στέλνετε εκεί πέρα και πληρώνουν στον ιδιωτικό τομέα. Με έναν σμπάρο επτά, δεκαεπτά, είκοσι επτά, τετρακόσια ογδόντα επτά τρυγόνια; Μόνο εσείς ξέρετε πόσα τρυγόνια μπορείτε να βγάλετε για την παρασιτική ολιγαρχία!

Το συμπέρασμα είναι ένα και είναι αναντίρρητο, κύριε Πέτσα. Είστε ο μόνος Υπουργός και γι’ αυτό απευθύνομαι σε εσάς. Μάλιστα, ανησυχώ όταν σας βλέπω. Ελπίζω να μην έχετε φέρει καμμία καινούργια λίστα για να την περάσετε από τη Βουλή με τροπολογία! Φαντάζομαι όχι, έτσι; Αρκετά πληρώθηκαν τα κανάλια τα οποία μας ενημερώνουν ακριβοδίκαια και ειλικρινά!

Μία είναι, λοιπόν, η αλήθεια που δεν μπορεί να αμφισβητήσει κανείς. Μετά από είκοσι χιλιάδες νεκρούς, μετά από όλο αυτό το αίσχος που αναφύεται, μετά από το γεγονός -όπως ρώτησε η δημοσιογράφος τον Πρωθυπουργό και κατάπιε τη γλώσσα του- ότι είμαστε οι ουραγοί από τις πολιτισμένες χώρες της Ευρωπαϊκής Ένωσης σε θανάτους -δεν είμαστε ουραγοί, είμαστε οι πρώτοι, είμαστε οι ουραγοί στην αποτελεσματικότητα, στο να αντιμετωπίσουμε ενδεχόμενους θανάτους-, μετά από όλα αυτά λοιπόν ένα είναι το αναμφισβήτητο γεγονός, κύριε Πρόεδρε, κυρίες και κύριοι Βουλευτές: Η ελληνική Κυβέρνηση «Κυριάκος Μητσοτάκης Α.Ε.» αντιμετωπίζει αυτή την κατάσταση δύο χρόνια μετά, σήμερα, τέλος του 2021, αρχές του 2022, με παρατάσεις πράξεων νομοθετικού περιεχομένου τις οποίες είχε φέρει πριν από δύο χρόνια. Θερμά συγχαρητήρια γι’ αυτό!

Από την άλλη πλευρά, για να μην κλαίτε ότι δεν σας βοηθάει η Αντιπολίτευση και για να μη λέτε ότι η Αντιπολίτευση κλείνει το μάτι και διάφορες τέτοιες αηδίες, το ΜέΡΑ25 σας ζητάει από τον προ-προηγούμενο Μάρτιο -μάλιστα έχει πάρει και νομοθετικές πρωτοβουλίες, καταθέτουμε δηλαδή συνέχεια τροπολογίες- συστηματικά δημόσιο πανελλαδικό δίκτυο εντελώς δωρεάν τεστ, μαζικών τεστ, εκατομμυρίων τεστ και άμεση ενίσχυση του Εθνικού Συστήματος Υγείας με τουλάχιστον δέκα χιλιάδες γιατρούς.

Θυμίζω ότι ο προηγούμενος Πρωθυπουργός, ο αγαπητός κ. Αντώνης Σαμαράς, έλεγε το 2012 ότι το σύστημα χρειάζεται δεκαοκτώ χιλιάδες –το οργανόγραμμα της κυβέρνησής του το έλεγε αυτό- για να επιβιώσει. Εμείς λέμε τώρα, μια και ψοφάει ο κόσμος στην άκρη του δρόμου σαν να είναι άλογο ή σκυλί συγγνώμη για την έκφραση, επίτηδες τη χρησιμοποιώ- να προσλάβετε δέκα χιλιάδες, όχι τους δεκαοκτώ χιλιάδες που ήθελε ο Σαμαράς πριν από δέκα χρόνια. Δεν θα το κάνετε.

Ζητάμε, λοιπόν, την άμεση επίταξη εδώ και ένα χρόνο του ιδιωτικού τομέα -των φίλων σας που δεν θα τους επιτάξετε ποτέ- και, φυσικά, δωρεάν προεμβολιαστικό έλεγχο σε όλους ώστε να μη φοβούνται, να τους λέει ο γιατρός: «Έχω δει ειδικά την περίπτωσή σου και μπορείς να εμβολιαστείς. Δεν έχεις κανέναν κίνδυνο, δηλαδή να πάθεις αλλεργία ή θρόμβωση». Η «Μητσοτάκης Α.Ε.» που κάπου τα ακούει όλα αυτά, έχει επιλέξει συνειδητότατα να μην ενισχύσει το ΕΣΥ, καθώς όλοι ξέρουμε ότι σκοπεύει να το ιδιωτικοποιήσει και ενισχυμένο δεν ιδιωτικοποιείται και τόσο εύκολα.

Επίσης, κύριε Πρόεδρε, έχει κι έναν πρόσθετο λόγο, τους ιδιώτες κλινικάρχες, φίλους και εντολείς τής κατά τη γνώμη μας –συγγνώμη που θα σας το πω- κατάπτυστης Κυβέρνησής σας.

Ακούστε τώρα τι έχει το μενού στις λοιπές από τις συνολικά εκατόν εξήντα –και παραπάνω- διατάξεις του νομοσχεδίου. Μόνο οι σαράντα τέσσερις ήταν τα άρθρα που επικαλέστηκε ο κ. Τασούλας ότι γι’ αυτό είναι τόσο επείγον. Τα περισσότερα από τα υπόλοιπα εκατόν δύο είναι φωτογραφικά δωράκια σε πάλι παρασιτικούς ολιγάρχες φίλους σας.

Έχω τρία παραδείγματα τα οποία δε θα γλιτώσετε να τα ακούσετε από εδώ πέρα. Το πρώτο –που βοά κιόλας, ουρλιάζει, δηλαδή μας κράζει όλους εδώ μέσα που παριστάνουμε τους Βουλευτές- είναι το δωράκι 262 ολόκληρων ζεστών εκατομμυρίων ευρώ στους παραχωρησιούχους που εκμεταλλεύονται την Ολυμπία Οδό.

Ξέρετε ποιο το σκάνδαλο, κυρίες και κύριοι Βουλευτές; Ξέρετε ποιο είναι το σκάνδαλο, αγαπητέ κύριε Πρόεδρε; Αυτοί οι ιδιοκτήτες, οι παραχωρησιούχοι, αν δεν κάνω λάθος, είναι γερμανική εταιρεία συνεπικουρούμενη από τον περίφημο κ. Μπόμπολα. Τον ξέρετε τον κ. Μπόμπολα. Όποια πέτρα κι αν σηκώσεις με κλοπές, ο κ. Μπόμπολας ή κάποιο μέλος της οικογένειάς του θα είναι από κάτω. Προσωπικά εμένα μου χρωστάει από την «ΑΝΩΣΗ» κάπου 30.000 ευρώ από ένα σίριαλ που έκανα το 2014, τη «Δικαίωση». Έχω κερδίσει όλες τις δίκες κι έχει τελεσιδικήσει. Έχει κάνει μια πτώχευση «μαϊμού» σε μια από τις δεκαοκτώ εταιρείες του ομίλου του ο κ. Μπόμπολας και δηλώνει «Ουκ αν λάβοις παρά του μη έχοντος»! Άρθρο 99, αθάνατο, προμαχώνα των καπιταλιστών αυτής της χώρας!

Ακούστε, κύριε Πρόεδρε, τώρα τα ωραία! Τα ωραία έχουν ως εξής: Μιλάμε για τα 262 ζεστά εκατομμυριάκια στους παραχωρησιούχους που εκμεταλλεύονται την Ολυμπία Οδό. Αυτό είναι το άρθρο 82 του παρόντος νομοσχεδίου. Μιλάμε για 262 εκατομμύρια! Τι κάνει η «Ολυμπία Οδός» μόλις έμαθε ότι θα αρπάξει αυτά τα 262 εκατομμύρια από το υστέρημα του ελληνικού λαού; Αυξάνει τα διόδια! Δεν είναι καταπληκτικό! Να χαίρεστε τον Πρωθυπουργό σας! Τα αυξάνει –σήμερα το διάβασα- από 0,10 ευρώ έως 0,20 ευρώ σε όλο το μήκος της, ανάλογα με το τι όχημα έχεις. Αυτό είναι αποθράσυνση! Του δίνεις από πίσω και αυτός «Α, θα αρπάξω και με τα σαγόνια! Θα αρπάξω και με τα νύχια! Θα αρπάξω από παντού!». Αυτό είναι, λοιπόν, το πρώτο φωτογραφικό δωράκι.

Θέλετε να ακούσετε το δεύτερο φωτογραφικό δωράκι; Το δεύτερο φωτογραφικό δωράκι –βέβαια, επειδή το ταγκό θέλει δύο, ήθελε και τον ΣΥΡΙΖΑ να έχει προετοιμάσει το έδαφος- είναι φυσικά το δωράκι για την περαιτέρω υποβάθμιση προστασίας των αιγιαλών, της αιγιαλίτιδας ζώνης. Γιατί λέω: «Θέλει δύο»; Τι είχε κάνει ο υπέροχος ΣΥΡΙΖΑ; Το 2019, με τον ν.4607 που ψήφισε ο ΣΥΡΙΖΑ, είχε νομιμοποιήσει ό,τι χυδαιότητα είχε συμβεί μέχρι τότε στις παραλίες μας μέχρι το 2011. Είχε πει δηλαδή: «Μέχρι το 2011, εντάξει, τα νομιμοποιώ, αλλά ως εδώ και μη παρέκει».

Τι κάνετε εσείς; Συγχαρητήρια! Πραγματικά, είναι καταπληκτικό το πώς το σκεφτήκατε! Με τη ρύθμιση που εισάγετε σήμερα εσείς, κυρίες και κύριοι Βουλευτές –και δεν ντρέπεται κανείς απ’ ό,τι βλέπω- η αδειοδότηση παραχώρησης χρήσης επεκτείνεται στην περίπτωση που στα παραπάνω παράνομα έργα υφίστανται προεκτάσεις και βελτιώσεις που συνδέονται λειτουργικά και αποτελούν οργανικό σύνολο αυτών, ανεξαρτήτως του χρόνου κατασκευής τους. Δηλαδή, αν κάποιος είχε βάλει ένα επιπλέον μπαρ όχι μέσα στην άμμο αλλά μέσα στη θάλασσα και είχε μπει αυτό, τώρα εσείς το νομιμοποιείτε, αν αποδείξει ότι με κάποιον τρόπο συνδέεται με τη «μοναδίτσα» που επίσης χαριστικά έκανε πάλι στην παραλία όλων μας.

Επίσης, λέει: «Υπό την προϋπόθεση ότι για το συνολικό έργο έχει εκδοθεί απόφαση έγκρισης περιβαλλοντικών όρων». Και προσέξτε –το πιο σημαντικό- όλα αυτά ανεξαρτήτως πλέον και εφεξής της ημερομηνίας κατασκευής του αυθαιρέτου, της ημερομηνίας κατασκευής της καταπάτησης του χώρου του δημόσιου συμφέροντος, δηλαδή για πάντα! Από πάντα, μέχρι για πάντα! Από όποτε, μέχρι για πάντα, κύριε Πρόεδρε!

Και φυσικά, το τρίτο ωραίο δωράκι το οποίο είναι και αυτό καταπληκτικό, φωτογραφικό, είναι στο άρθρο 73, στην παράγραφο β, στο κεφάλαιο Δ΄, για την επιβολή αιτήσεων υπαγωγής, κύριε Πρόεδρε, αυθαιρέτων κατασκευών σε ακίνητα κάποιων περιπτώσεων. Να μη σας πω τα εδάφια και τα άρθρα. Προβλέπει αναστολή κυρώσεων. Οι προθεσμίες παρατείνονται από τη λήξη τους για ένα έτος.

Όλοι χαρήκαμε, γιατί, ξέρετε, σκεφτήκαμε ότι είναι για διάφορα αυθαίρετα κτίσματα του ελληνικού λαού που τα παρατείνουν όλες οι κυβερνήσεις, μπας και τους ψηφίσουν κάθε φορά οι δύσμοιροι Έλληνες! Όμως, εδώ πέρα, μόλις γυρίσει κανείς στην άλλη σελίδα, προκύπτει ότι η ρύθμιση αφορά, κατά κύριο λόγο, τα ακίνητα τα οποία αποκτώνται μέσω αναγκαστικού πλειστηριασμού. Τι είναι αυτό; Είναι τα αρπακτικά ταμεία. Μη σας πω ξανά ποια οικογένεια ποιανού είναι μέλος στη σύνθεση του μετοχικού κεφαλαίου των αρπακτικών ταμείων του σχεδίου «ΗΡΑΚΛΗΣ»! Την ξέρουμε όλοι εδώ μέσα, έτσι; Μην κοροϊδευόμαστε!

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τα αρπακτικά ταμεία, λοιπόν, όταν θα αρπάξουν το σπίτι του λαουτζίκου, του πάμφτωχου συμπολίτη μου, θα πρέπει να είναι καθαρό αυτό, μην τυχόν τον κυνηγά κανένα κράτος για τίποτα αυθαιρεσίες! Ό,τι αυθαιρεσία καταλήγει με πλειστηριασμό στο 4% της αξίας του ακινήτου με μόνο μη έχοντα δικαίωμα να το διεκδικήσει αυτόν που το έχασε -που του το κλέψατε, δηλαδή, γιατί δεν φταίει αυτός για τα μνημόνιά σας που του κόψατε τον μισθό στο μισό και δεν μπορεί να πληρώσει τα δάνειά του- όταν πάει στα αρπακτικά ταμεία, αυτομάτως φέρνετε εδώ πέρα αυτό που σας διάβασα μόλις τώρα ούτως ώστε να μην έχουν κανένα πρόβλημα, απολύτως κανένα πρόβλημα.

Κοιτάξτε να δείτε πώς αποθρασύνετε τώρα την όλη ιστορία. Πριν από μερικούς μήνες, εσείς, η «Μητσοτάκης Α.Ε.», στην «ENERGEAN OIL», μία αμερικανική πολυεθνική η οποία νομίζω ότι συνεπικουρείται και αυτή από τον κ. Μπόμπολα ή τη «ΓΕΚ ΤΕΡΝΑ» –δεν ξέρω, τα έχω χαμένα- δώσατε 100 εκατομμύρια ευρώ, κύριε Πρόεδρε, με πρόσχημα την ενίσχυση της βιωσιμότητας…

(Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Βουλευτή)

Μου είπατε κάτι, κύριε Πρόεδρε;

**ΠΡΟΕΔΡΕΥΩΝ (Νικήτας Κακλαμάνης):** Όχι, κύριε Γρηγοριάδη.

**ΚΛΕΩΝ ΓΡΗΓΟΡΙΑΔΗΣ:** Έχω να σας πω ότι επειδή θα χρειαστώ ακόμα περίπου πέντε λεπτά, αν χρειαστεί –εγώ δεν θα ξαναμιλήσω έτσι και αλλιώς- επιτρέψτε μου να κάνω χρήση της δευτερολογίας μου, παρακαλώ…

**ΠΡΟΕΔΡΕΥΩΝ (Νικήτας Κακλαμάνης):** Αυτό τώρα, προσέξτε, το έχετε καθιερώσει από μόνοι σας οι συνάδελφοι.

**ΚΛΕΩΝ ΓΡΗΓΟΡΙΑΔΗΣ:** Όχι εγώ πάντως.

**ΠΡΟΕΔΡΕΥΩΝ (Νικήτας Κακλαμάνης):** Δεν είπα «εσείς». Είπα «από μόνοι σας οι συνάδελφοι», σε πρώτο πληθυντικό. Δεν αθροίζεται με βάση τον Κανονισμό πρωτολογία και δευτερολογία. Σε τρία λεπτά να τελειώσετε.

**ΚΛΕΩΝ ΓΡΗΓΟΡΙΑΔΗΣ:** Εγώ δεν θα έχω τελειώσει, κύριε Πρόεδρε, γιατί θα είμαι ο πρώτος Βουλευτής που θα έχει τελειώσει σε τρία λεπτά.

**ΠΡΟΕΔΡΕΥΩΝ (Νικήτας Κακλαμάνης):** Τι να κάνουμε όμως;

**ΚΛΕΩΝ ΓΡΗΓΟΡΙΑΔΗΣ:** Δεν έχω δει κανέναν Κοινοβουλευτικό Εκπρόσωπο να μη μιλάει κάτω από δεκαοκτώ. Εσείς θέλετε να μιλήσω εγώ δεκαπέντε; Το θεωρώ άδικο.

**ΠΡΟΕΔΡΕΥΩΝ (Νικήτας Κακλαμάνης):** Ποιος έχει μιλήσει δεκαοκτώ;

**ΚΛΕΩΝ ΓΡΗΓΟΡΙΑΔΗΣ:** Όλοι! Είμαι δυόμισι χρόνια Κοινοβουλευτικός Εκπρόσωπος και θα πρέπει να είμαι ο μόνος που τηρεί τον χρόνο. Έχουμε χάσει ένα λεπτό…

**ΠΡΟΕΔΡΕΥΩΝ (Νικήτας Κακλαμάνης):** Με εμένα στην Έδρα δεν έχει μιλήσει κανένας Κοινοβουλευτικός δεκαοκτώ λεπτά.

**ΚΛΕΩΝ ΓΡΗΓΟΡΙΑΔΗΣ:** Τότε, κύριε Πρόεδρε, θα πρέπει να συζητήσετε με τον Πρόεδρο της Βουλής των Ελλήνων αν είστε ο μόνος Πρόεδρος που τηρεί τον Κανονισμό, να δούμε τι θα κάνουμε με τους υπόλοιπους πέντε Αντιπροέδρους.

**ΠΡΟΕΔΡΕΥΩΝ (Νικήτας Κακλαμάνης):** Τώρα, αφήστε στο επίπεδο…

**ΚΛΕΩΝ ΓΡΗΓΟΡΙΑΔΗΣ:** Δεν θα το αφήσω, κύριε Πρόεδρε. Τα δικαιώματά μου δυστυχώς θα τα διεκδικήσω μέχρι τέλους. Επιτρέψτε μου να το πω.

**ΠΡΟΕΔΡΕΥΩΝ (Νικήτας Κακλαμάνης):** Κύριε Γρηγοριάδη, δεν τα δικαιούστε. Αν τα δικαιούστε, τελειώνετε και σε δευτερολογία δικαιούστε άλλα έξι.

**ΚΛΕΩΝ ΓΡΗΓΟΡΙΑΔΗΣ:** Κύριε Πρόεδρε, μου πατήσατε τον κάλο. Σας λέω ότι υπάρχει μια παγιωμένη κατάσταση σε αυτό το Κοινοβούλιο. Αυτή η παγιωμένη κατάσταση…

**ΠΡΟΕΔΡΕΥΩΝ (Νικήτας Κακλαμάνης):** Εγώ δεν τη δέχομαι ως Προεδρεύων την παγιωμένη κατάσταση.

**ΚΛΕΩΝ ΓΡΗΓΟΡΙΑΔΗΣ:** Όταν αναστέλλεται για έναν …

**ΠΡΟΕΔΡΕΥΩΝ (Νικήτας Κακλαμάνης):** Μη χάνουμε, λοιπόν, περαιτέρω χρόνο.

**ΚΛΕΩΝ ΓΡΗΓΟΡΙΑΔΗΣ:** ... αποτελεί ανισότητα, κύριε Πρόεδρε. Και είναι βάρβαρο να υπάρχει ανισότητα μέσα στον χώρο, στον ναό της δημοκρατίας.

**ΠΡΟΕΔΡΕΥΩΝ (Νικήτας Κακλαμάνης):** Τη δημοκρατία και τον ναό της δημοκρατίας επειδή τυχαίνει, κύριε Γρηγοριάδη, να τον υπηρετώ τριάντα πέντε χρόνια και όχι δύο όπως εσείς, αφήστε να τον ξέρω καλύτερα και να τον σέβομαι κιόλας καλύτερα.

**ΚΛΕΩΝ ΓΡΗΓΟΡΙΑΔΗΣ:** Και είδαμε πού τη φθάσατε με τριάντα πέντε χρόνια υπηρεσίας! Είδαμε πού την καταντήσατε! Να σέρνεται στα λασπόνερα, στα πραγματικά λασπόνερα! Είδαμε πού τη φθάσατε!

**ΠΡΟΕΔΡΕΥΩΝ (Νικήτας Κακλαμάνης):** Ποιοι στέλνουν σε παρακρατικά λασπόνερα; Για σταματήστε! Για εξηγήστε!

**ΚΛΕΩΝ ΓΡΗΓΟΡΙΑΔΗΣ:** Τελικά, θα καταφέρω να μιλήσω, να ασκήσω το δικαίωμά μου να είμαι Κοινοβουλευτικός Εκπρόσωπος, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Κατ’ αρχάς, μη…

**ΚΛΕΩΝ ΓΡΗΓΟΡΙΑΔΗΣ:** Θέλετε, δεν θέλετε, θα το υποστείτε! Το καταλάβατε; Είμαι αιρετός εδώ πέρα! Δεν με φυτέψανε!

**ΠΡΟΕΔΡΕΥΩΝ (Νικήτας Κακλαμάνης):** Κατ’ αρχάς, μην υψώνετε τη φωνή σας…

**ΚΛΕΩΝ ΓΡΗΓΟΡΙΑΔΗΣ:** Με εμποδίζετε να μιλήσω! Και δεν έχετε κανένα δικαίωμα!

**ΠΡΟΕΔΡΕΥΩΝ (Νικήτας Κακλαμάνης):** Κατ’ αρχάς, μην υψώνετε τη φωνή σας!

**ΚΛΕΩΝ ΓΡΗΓΟΡΙΑΔΗΣ:** Δεν έχετε κανένα δικαίωμα τόση ώρα να με διακόπτετε!

**ΠΡΟΕΔΡΕΥΩΝ (Νικήτας Κακλαμάνης):** Ακούστε τι σας λέω.

**ΚΛΕΩΝ ΓΡΗΓΟΡΙΑΔΗΣ:** Σας απαγορεύω να με διακόπτετε!

**ΠΡΟΕΔΡΕΥΩΝ (Νικήτας Κακλαμάνης):** Μην υψώνετε τη φωνή σας.

**ΚΛΕΩΝ ΓΡΗΓΟΡΙΑΔΗΣ:** Θα το κάνω όσο καταπατάτε τα δικαιώματά μου.

**ΠΡΟΕΔΡΕΥΩΝ (Νικήτας Κακλαμάνης):** Διαγράφονται από τα Πρακτικά αυτά που είπε ο κ. Γρηγοριάδης περί «λασπόνερων».

Τη φωνή σας να την υψώνετε εκεί που σας παίρνει.

**ΚΛΕΩΝ ΓΡΗΓΟΡΙΑΔΗΣ:** Να μην υπερασπίζεστε, λοιπόν, την κοινοβουλευτική σας διαδρομή που περιέχει πέντε μνημόνια, αν δεν θέλετε να μιλάω για λασπόνερα.

**ΠΡΟΕΔΡΕΥΩΝ (Νικήτας Κακλαμάνης):** Ακούστε τι σας λέω εγώ!

**ΚΛΕΩΝ ΓΡΗΓΟΡΙΑΔΗΣ:** Εγώ να σας πω τι λέει ο ελληνικός λαός. Αυτόν εκπροσωπώ, όχι εσάς.

**ΠΡΟΕΔΡΕΥΩΝ (Νικήτας Κακλαμάνης):** Ο ελληνικός λαός έδειξε τα ποσοστά των κομμάτων. Απήντησε ο ελληνικός λαός πριν δύο χρόνια. Τι τον επικαλείστε;

**ΚΛΕΩΝ ΓΡΗΓΟΡΙΑΔΗΣ:** Πριν από δύο χρόνια; Αν τολμάτε, κάντε εκλογές σήμερα, να δείτε τι θα σας πει ο ελληνικός λαός.

**ΠΡΟΕΔΡΕΥΩΝ (Νικήτας Κακλαμάνης):** Μηδενίζω τον χρόνο σας και σε πέντε λεπτά να έχετε τελειώσει, έχοντας εξαντλήσει και τη δευτερολογία σας.

**ΚΛΕΩΝ ΓΡΗΓΟΡΙΑΔΗΣ:** Ευχαριστώ πολύ, κύριε Πρόεδρε. Γνωριστήκαμε και καλύτερα.

Πριν από μερικούς μήνες η «Μητσοτάκης Α.Ε.» έδωσε στην «ENERGEAN OIL» -πάνω στον Πρίνο είναι αυτή, κάπου εκεί- ένα «δωράκι» της τάξεως των 100 εκατομμυρίων ευρώ επειδή δεν πήγαιναν καλά οι δουλειές, για ενίσχυση της βιωσιμότητας της εταιρείας και για διαφύλαξη θέσεων εργασίας. Η εταιρεία ήδη από την επομένη του «δώρου» Μητσοτάκη, του δώρου που της κάνατε -και είστε όλοι υπεύθυνοι- τι έκανε; Ξεκίνησε απολύσεις και μειώσεις μισθών, γιατί είπε: «Εδώ μας χαρίζουν 100 εκατομμύρια. Ας βγάλουμε άλλα 100 εκατομμύρια εις βάρος των πάμπτωχων εργατών μας».

Οι εργαζόμενοι φυσικά δεν το «έφαγαν» αυτό. Έκαναν κατάληψη και διεκδικούν τα δικαιώματά τους. Έγινε κάτι πρωτοφανές, κύριε Πρόεδρε, κυρίες και κύριοι Βουλευτές: Εστάλησαν τα ΜΑΤ έναντι συνδικαλιστών, έναντι εργατών. Είναι πρωτοφανές. Είναι σαν να στέλνει τα ΜΑΤ η Κυβέρνηση για να υπερασπιστούν χούλιγκαν του Ολυμπιακού οι οποίοι μάχονται με χούλιγκαν της ΑΕΚ ή με χούλιγκαν του ΠΑΟΚ. Είναι τέτοιου είδους διαστρέβλωση οποιασδήποτε έννοιας λογικής. Ως θεραπαινίδα λειτούργησε η Κυβέρνησή σας απέναντι στην «ENERGEAN OIL», σε μια αμερικάνικη εταιρεία.

Απαιτούμε, λοιπόν, να σταματήσετε την προσπάθεια να καταστείλετε τον αγώνα των εργαζομένων εκθέτοντας σε κίνδυνο τους εργαζόμενους, καθώς τα ΜΑΤ έριξαν μια κρότου λάμψης σε ένα σύστημα υψηλής τάσης και κόντεψε να γίνουν όλα παρανάλωμα, να μη μείνει κολυμπηθρόξυλο εκεί μέσα. Απαιτούμε να αποσύρετε τώρα τα ΜΑΤ από εκεί.

Βεβαίως και έχουμε καταθέσει μία τροπολογία, κύριε Πρόεδρε, για τα εργασιακά. Έχουμε καταθέσει πολλές για τα εργασιακά, αλλά από εχθές σοβεί και ένα άλλο φοβερό σκάνδαλο στην Ελλάδα.

Σήμερα με το παρόν σχέδιο νόμου αποφασίζετε ότι το Φεστιβάλ Επιδαύρου και το Φεστιβάλ Αθηνών θα χάσει δεκατρείς από τους σαράντα τρεις υπαλλήλους του. Πολλοί από αυτούς να δηλώσω εδώ ότι είναι δεκαεννέα χρόνια υπάλληλοι. Και τι κάνετε για να τους έχετε όμηρους και εσείς και οι προηγούμενοι και οι προπροηγούμενοι; Τους ανανεώνετε τη σύμβαση με τροπολογία κάθε χρόνο. Έτσι έχουμε φτάσει στο ύψιστο σημείο του εξευτελισμού, κύριε Πρόεδρε, τα δύο διεθνή φεστιβάλ μας, τα πιο σημαντικά προϊόντα πολιτισμού που παράγει η χώρα ίσως, να υποστηρίζονται από ένα προσωπικό το οποίο είναι όμηρο των εκάστοτε κυβερνήσεων. Κανείς δεν μονιμοποιεί αυτούς τους έρμους σαράντα τρεις ανθρώπους που βγάζουν πέρα τα φεστιβάλ. Και ξέρετε πώς τα βγάζουν; Σχεδόν μόνοι τους βγάζουν. Απ’ ό,τι έμαθα χθες είναι πέντε ή δέκα οι μόνιμοι υπάλληλοι. Αυτοί οι σαράντα οκτώ έως πενήντα άνθρωποι βγάζουν αυτό το φεστιβάλ για το οποίο όλοι μας καμαρώνουμε.

Η κ. Ευαγγελάτου, η διευθύντρια του Φεστιβάλ Αθηνών, δήλωσε προς τιμήν της προχθές -εσείς την έχετε διορίσει και όχι εμείς- ότι δεν μπορεί να γίνει το φεστιβάλ του χρόνου αν διώξετε αυτούς από τους δεκατρείς.

Ο πρόεδρος του ΔΣ του φεστιβάλ, τον οποίο επίσης εσείς έχετε διορίσει, δήλωσε ότι σκέφτεται σοβαρά ο ίδιος μαζί με όλο το ΔΣ να σηκωθεί να πάρει των ομματιών του και να φύγει γιατί δεν θα μπορεί να γίνει το φεστιβάλ.

Το κριτήριο είναι καταπληκτικό. Λέτε τόσο καιρό ότι το πρόβλημα είναι ότι αυτό είναι μια παρανομία που πρέπει να λήξει -τώρα σας έπιασε η κάψα για να νομιμοποιήσετε τα πάντα!- και ότι πρέπει να πάει μέσω ΑΣΕΠ. Και λέτε: «Τι να κάνω; Αν τους βάλω μέσω ΑΣΕΠ θα μπουν και άλλοι από αυτούς τους σαράντα τρεις που θα φύγουν».

Εγώ σας λέω, λοιπόν, ότι αν μοριοδοτήσετε την καταραμένη την προϋπηρεσία τους δεκαεννέα, δεκαεπτά και δεκαπέντε χρόνων, κανείς να τους πάρει θέση. Και τα υπόλοιπα είναι προφάσεις εν αμαρτίαις. Αν θέλετε, μπορούν να μείνουν όλοι. Σας το λέει η διευθύντρια του Φεστιβάλ, σας το λέει ο πρόεδρος του ΔΣ του Φεστιβάλ. Δεν θέλετε να παραμείνουν όλοι. Πρέπει, όμως, όλοι να θέλουμε να παραμείνουν όλοι, γιατί αυτοί οι άνθρωποι που η σύμβασή τους έληξε στις 31 Οκτωβρίου του τρέχοντος έτους είναι ήδη απλήρωτοι έναν χρόνο.

Όσον αφορά την τροπολογία μας σας καλώ να το δείτε ανθρώπινα και να το πραγματοποιήσετε γι’ αυτούς τους δεκατρείς ανθρώπους. Δεκατρείς περίσσεψαν γιατί με ένα «φοβερό» κριτήριο τρομακτικής αυθαιρεσίας και σουρεαλιστικού παραλογισμού αποφασίσατε. Στην αρχή είπατε είκοσι επτά. Ο Πρωθυπουργός ξεσηκώθηκε και είπε: «Είκοσι επτά; Δεν θα υπάρχει τίποτα από το Φεστιβάλ. Δεν θα μείνει κολυμπηθρόξυλο». Είπατε: «Εντάξει, να μείνουν δεκατρείς». Και σας ρωτάω: «Με ποιο κριτήριο; Οι δεκατέσσερις που γλίτωσαν τι χειρότερο είχαν από τους δεκατρείς;». Όταν τους ρώτησα εγώ χτες στο Υπουργείο Πολιτισμού που ήμουν αγκαλιά τους, γιατί σε αυτούς ανήκω κι όχι εδώ μέσα, κύριε Πρόεδρε, μου είπαν: «Δεν ξέρουμε ποιοι θα απολυθούν. Είναι λοταρία. Μπορεί εγώ, μπορεί ο διπλανός μου». Για ελάτε στη θέση τους. Για σκεφτείτε να μπορούσε να χάσεις την έδρα σου εσύ ή ο διπλανός σου και να μην ξέρεις σε είκοσι τέσσερις ώρες ποιος θα την χάσει.

Το θέμα είναι ότι αν κάνετε δεκτή αυτή την έρμη την τροπολογία του ΜέΡΑ25 -νομίζω ότι ο ΣΥΡΙΖΑ έχει ήδη πει ότι θα την υποστηρίξει- και πραγματικά ανανεωθούν κατ’ αρχάς οι συμβάσεις και των σαράντα τριών, όπως γίνεται κάθε χρόνο με τροπολογία, και μετά στη μέση του χρόνου φέρετε ένα σχέδιο νόμου για να πάνε με ΑΣΕΠ στη θέση τους οι ίδιοι, αφού θα έχετε μοριοδοτήσει και πριμοδοτήσει την προϋπηρεσία τους, τέλος καλό, όλα καλά. Μην ξεχάσετε όταν δεχθείτε την τροπολογία μας να κάνετε δεκτό και το να αρχίσει να ισχύει από τις 31 Οκτωβρίου γιατί έτσι και μόνο έτσι οι άνθρωποι αυτοί δεν θα μείνουν χωρίς φαγητό τις γιορτές.

Δεν θα σας πω χρόνια πολλά, όχι γιατί δεν θέλω να ζήσετε χρόνια πολλά -να ζήσετε, να χαίρεστε τους εαυτούς και τις οικογένειές σας- αλλά, ξέρετε, ο τρόπος που νομοθετούμε, ο τρόπος που εδώ και δυόμισι χρόνια φερόμαστε στον ελληνικό λαό δεν είναι για χρόνια πολλά.

Σας ευχαριστώ πολύ κύριε Πρόεδρε, να είστε καλά και ελπίζω να συμφιλιωθούμε στο μέλλον.

(Χειροκροτήματα από την πτέρυγα του ΜέΡΑ25)

**ΠΡΟΕΔΡΕΥΩΝ (Νικήτας Κακλαμάνης):** Όπως είπα, θα πάρει τον λόγο τώρα ο Αναπληρωτής Υπουργός Εσωτερικών κ. Πέτσας.

Πόσο χρόνο θέλετε, κύριε Υπουργέ;

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Πέντε, έξι λεπτά, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Έχετε τον λόγο για πέντε λεπτά, με μία μικρή ανοχή.

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Ευχαριστώ πολύ, κύριε Πρόεδρε.

Στο κεφάλαιο Θ΄ του νομοσχεδίου ρυθμίζονται ζητήματα αρμοδιότητας του Υπουργείου Εσωτερικών. Δεν πρόκειται για μεγαλεπήβολες παρεμβάσεις, αλλά για θέματα που χρόνιζαν. Μετά από συζητήσεις με την ΚΕΔΕ και την ΕΝΠΕ όμως δρομολογούνται λύσεις πρακτικές και αίρονται δυσλειτουργίες. Δίνονται λύσεις με διατάξεις για τη λειτουργία των δημοτικών συμβουλίων και των επιτροπών ΟΤΑ Α΄ βαθμού και αίρονται δυσλειτουργίες που αφορούν την καθημερινή λειτουργία των επιτροπών των ΟΤΑ Β΄ βαθμού και τους αναπτυξιακούς οργανισμούς.

Επιπλέον, καθώς η πανδημία του κορωνοϊού εξακολουθεί να αποτελεί απειλή περιλαμβάνονται ρυθμίσεις που αφορούν τη μείωση του κινδύνου διασποράς και την αντιμετώπιση των συνεπειών του για την περιουσία των δήμων και τη λειτουργία των ΟΤΑ.

Κι εδώ, κύριε Γρηγοριάδη, οι παρατάσεις είναι απαραίτητες γιατί η εξέλιξη της πανδημίας το επέβαλε, όχι γιατί η Κυβέρνηση επιθυμεί να δίνει παρατάσεις και να φέρνει συνεχώς τέτοιες είδους παρατάσεις στη Βουλή.

Συγκεκριμένα, όσον αφορά το άρθρο 99, με την προτεινόμενη ρύθμιση ρυθμίζεται η περίπτωση παραίτησης από το αξίωμα του προέδρου, αντιπροέδρου ή γραμματέα του δημοτικού συμβουλίου. Ειδικότερα προβλέπεται ότι στην περίπτωση αυτή το μέλος του προεδρείου συνεχίζει να ασκεί τα καθήκοντά του μέχρι να πληρωθεί η αντίστοιχη θέση, προκειμένου να εξασφαλίζεται η αδιάλειπτη λειτουργία του δημοτικού συμβουλίου.

Επίσης, ρυθμίζονται θέματα εκλογής νέου μέλους προεδρείου σε περίπτωση εκκένωσης θέσης λόγω θανάτου, παραίτησης, ανεξαρτητοποίησης, διαγραφής ή για οποιονδήποτε άλλο λόγο.

Με το άρθρο 100 συμπληρώνεται και αναδιαμορφώνεται το άρθρο 73 του ν.3852/2010 που αφορά τις αρμοδιότητες της Επιτροπής Ποιότητας Ζωής. Ειδικότερα με την προτεινόμενη διάταξη προστίθεται στις αρμοδιότητες της Επιτροπής Ποιότητας Ζωής η αρμοδιότητα κατάρτισης κανονισμού λειτουργίας της κατ’ αντιστοιχία με την αρμοδιότητα της Οικονομικής Επιτροπής.

Με τα άρθρα 101 και 104 αποσαφηνίζεται η έννοια του συνδυασμού, δεδομένης της ύπαρξης συμπράξεων παρατάξεων σύμφωνα με το ειδικό νομοθετικό πλαίσιο που διέπει τη συγκρότησή τους. Διευκρινίζεται ο τρόπος υπολογισμού των ψήφων των συμπράξεων και θεσπίζεται η απώλεια αξιώματος ανεξάρτητου συμβούλου, ο οποίος κατέχει θέση στις επιτροπές και μετά την εκλογή του επανεντάσσεται στην παράταξη από την οποία ανεξαρτητοποιήθηκε ή διαγράφηκε. Τα άρθρα αυτά αναφέρονται στην Οικονομική Επιτροπή και την Επιτροπή Ποιότητας Ζωής του κάθε δήμου, το άρθρο 101, και την οικονομική επιτροπή της εκάστης περιφέρειας αντίστοιχα, δηλαδή το άρθρο 104.

Με το άρθρο 102 συμπληρώνεται το άρθρο 75 του ν.3852/2010 που αφορά ζητήματα του τρόπου λειτουργίας της Οικονομικής Επιτροπής και της Επιτροπής Ποιότητας Ζωής. Ειδικότερα, με τις διατάξεις του δεύτερου εδαφίου της παραγράφου 2α αποσαφηνίζεται ότι σε περίπτωση απουσίας ή κωλύματος του προέδρου της επιτροπής δεν υπερισχύει η ψήφος του αντιπροέδρου ή του μέλους της επιτροπής που προεδρεύει αντ’ αυτού. Τέλος, ρυθμίζεται ο τρόπος τήρησης πρακτικών των συνεδριάσεων των επιτροπών σε μία προσπάθεια συστηματοποίησης των εργασιών τους και διευκόλυνσης της άσκησης του δικαιώματος πρόσβασης στα έγγραφα από τους πολίτες.

Για το άρθρο 103 που αφορά τις ΥΔΟΜ μίλησε προηγουμένως ο κ. Βορίδης. Δεν χρειάζεται να επαναλάβω ότι είναι η τελευταία παράταση και είμαστε σε μια καλή συνεννόηση με το Υπουργείο Περιβάλλοντος και Ενέργειας προκειμένου να δοθεί μια οριστική λύση σε ένα θέμα που χρονίζει για μια υπερδεκαετή περίοδο.

Με το άρθρο 105 δεδομένου ότι εξακολουθούν να υφίστανται οι συνέπειες της πανδημίας του κορωνοϊού παρατείνεται μέχρι την 31η Μαρτίου του 2022 η δυνατότητα ατελούς παραχώρησης πρόσθετου κοινόχρηστου χώρου στα καταστήματα υγειονομικού ενδιαφέροντος για ανάπτυξη τραπεζοκαθισμάτων πέραν του αναλογούντος και προβλεπόμενου στην άδεια χρήσης κοινόχρηστου χώρου, ώστε η λειτουργία των καταστημάτων να καταστεί βιώσιμη και να τηρηθούν οι προβλεπόμενες αποστάσεις μεταξύ των τραπεζοκαθισμάτων.

Με το άρθρο 106 και συνεπεία της ανάγκης συνεχούς επιδημιολογικής επιτήρησης και αντιμετώπισης των κρουσμάτων του κορωνοϊού και των μεταλλάξεών του παρατείνεται έως την 31η Μαρτίου 2022 η δυνατότητα ανάθεσης από ΟΤΑ Α΄ και Β΄ βαθμού δημοσίων συμβάσεων για την προμήθεια υλικών για την αντιμετώπιση της υγειονομικής κρίσης που προκλήθηκε από τον κορωνοϊό με τη διαδικασία της διαπραγμάτευσης χωρίς προηγούμενη δημοσίευση.

Για το άρθρο 107 που αφορά τους βρεφονηπιακούς σταθμούς μίλησε επίσης ο κ. Βορίδης. Φυσικά η βούλησή μας είναι να μη δοθεί περαιτέρω καμμία παράταση γι’ αυτό.

Με το άρθρο 108 και συνεπεία της ανάγκης για την αντιμετώπιση του κορωνοϊού παρατείνεται έως την 1η Μαρτίου 2022 η προθεσμία για την παροχή διοικητικής υποστήριξης που προβλέφθηκε με το άρθρο 95 του ν.3852/2010 σε δήμους της ίδιας περιφερειακής ενότητας από τον δήμο της έδρας της περιφερειακής ενότητας ή από άλλο εγγύτερο δήμο με επάρκεια υλικοτεχνικής υποδομής και προσωπικού προκειμένου να ασκηθούν οι πρόσθετες αρμοδιότητες που αποδόθηκαν στους δήμους με το άρθρο 94 του ν.3852/2010.

Με το άρθρο 109 έχουμε τη δυνατότητα της δωρεάν παραχώρησης δημοτικού ακινήτου κατά κυριότητα στο δημόσιο, για την υλοποίηση προγραμμάτων στεγαστικής αποκατάστασης πυρόπληκτων. Η παραχώρηση συντελείται υπό τη διαλυτική αίρεση ότι επί μία εικοσαετία το παραχωρούμενο ακίνητο δεν θα πουληθεί ή δεν θα εκμισθωθεί από τον δικαιούχο της στεγαστικής αποκατάστασης με εξαίρεση τη γονική παροχή.

Για την εν λόγω παραχώρηση, η σχετική απόφαση του δημοτικού συμβουλίου αποτελεί τίτλο για τη μετεγγραφή στα βιβλία του οικείου υποθηκοφυλακείου ή την καταχώριση στα κτηματολογικά φύλλα του οικείου κτηματολογικού γραφείου. Η εν λόγω διάταξη είναι γενικού περιεχομένου, αλλά ως αφετηρία της έχει την τραγική εμπειρία στο Μάτι και αναμένεται η πρώτη της εφαρμογή να αφορά την κάλυψη αναγκών πυρόπληκτων συμπολιτών μας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Την ανοχή σας για ακόμη ένα λεπτό, κύριε Πρόεδρε.

Με το άρθρο 110, προβλέπεται η επιβολή προσωρινών κυκλοφοριακών μέτρων και ρυθμίσεων αύξησης χώρου για την εξυπηρέτηση των πεζών και των μετακινούμενων με ήπιες μορφές μετακίνησης έως τις 31-3-2022, ξανά για την αντιμετώπιση της πανδημίας.

Με το άρθρο 112, παρατείνεται μέχρι τις 30-6-2022 η προθεσμία λήψης απόφασης των δήμων, των περιφερειακών ενώσεών τους και των περιφερειών περί σύστασης αναπτυξιακού οργανισμού, προσαρμογής υφιστάμενων αναπτυξιακών ανωνύμων εταιρειών και των δικτύων δήμων ή περιφερειών ή συμμετοχής σε αναπτυξιακούς οργανισμούς, οι οποίες στο εξής θα μπορούν να λειτουργούν και ως οργανισμοί προώθησης και διαχείρισης προορισμού.

Με το άρθρο 113, παρατείνουμε επίσης τη ρύθμιση των χρεών που δημιουργήθηκαν προς τους δήμους για το χρονικό διάστημα μέχρι και 30-11-2021, όπως και οφειλών προς τους δήμους και τα νομικά τους πρόσωπα που κατέστησαν ληξιπρόθεσμες, συμπεριλαμβανομένων των απωλειών ρυθμίσεων από 15-2-2020 έως 30-11-2021.

Με το άρθρο 114, παρατείνεται επίσης για λόγους κορωνοϊού το χρονικό διάστημα υποβολής των αιτήσεων των οφειλετών για την υπαγωγή στη ρύθμιση του άρθρου 165 του ν.4764/2020 μέχρι και τις 28-2-2022.

Και κλείνω, κύριε Πρόεδρε, λέγοντας μόνο για το άρθρο 4 της τροπολογίας 1184/180 από 21-12-2021, που αφορά τα ληξιπρόθεσμα των ΟΤΑ. Όπως ξέρετε, έχει γίνει μια τιτάνια προσπάθεια μείωσης των ληξιπρόθεσμων οφειλών των ΟΤΑ οι οποίες περιορίστηκαν κάτω από το επίπεδο των 100 εκατομμυρίων ευρώ το προηγούμενο έτος. Όμως φέτος θα υπήρχε ένας μηχανισμός ο οποίος είχε να κάνει με την αποτροπή συσσώρευσης νέων ληξιπρόθεσμων οφειλών που θα μπορούσε να παρακρατά κατά την πρώτη φάση εφαρμογής του μέχρι και το 100% των ποσών αυτών.

Για να διευκολύνουμε τους δήμους σε μία κατάσταση όπου συνεχίζεται η πανδημία και ταυτόχρονα έχουν να αντιμετωπίσουν άλλα κόστη, όπως το ενεργειακό κόστος και το τέλος ταφής, ορίζουμε με το άρθρο 4 της τροπολογίας 1184/180 ότι για την πρώτη εφαρμογή της παραγράφου 3 του άρθρου 107 του ν.4714/2020, το ποσό που παρακρατείται δεν μπορεί να υπερβαίνει το 25% του ενός δωδεκάτου της ετήσιας τακτικής επιχορήγησης που δικαιούται ο ΟΤΑ για λειτουργικές και λοιπές γενικές δαπάνες μέσω των κεντρικών αυτοτελών πόρων.

Σας ευχαριστώ πολύ, κύριε Πρόεδρε, και για την ανοχή σας.

**ΠΡΟΕΔΡΕΥΩΝ (Νικήτας Κακλαμάνης):** Τώρα θα προχωρήσουμε ως εξής. Θα μιλήσουν τρεις συνάδελφοι: ο κ. Κούβελας, ο κ. Μαντάς και η κ. Αλεξοπούλου και μου έχει ζητήσει να πάρει τον λόγο μετά για την ομιλία του ο Υπουργός κ. Πλεύρης.

Τον λόγο τώρα έχει ο κ. Κούβελας Δημήτριος.

**ΔΗΜΗΤΡΙΟΣ ΚΟΥΒΕΛΑΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι Βουλευτές, φτάσαμε στη συζήτηση του τελευταίου νομοσχεδίου για το 2021. Το εισηγείται μεν το Υπουργείο Υγείας, αλλά αφορά, όπως σωστά παρατηρήθηκε, ένα πλέγμα διατάξεων, είναι ένα πολυνομοσχέδιο κρίσιμων διατάξεων από περισσότερα υπουργεία. Ιδανικό φυσικά θα ήταν να μην έρθουν προς ψήφιση σήμερα οι τροπολογίες που αφορούν παρατάσεις και άλλες ρυθμίσεις. Αυτό θα ήταν το ιδανικό, το πλέον κοινοβουλευτικό, το έχουμε παραδεχθεί και ζητήσει πρώτα από όλα εμείς οι Βουλευτές της πλειοψηφίας.

Όμως το φαινόμενο της πανδημίας είναι δυναμικό και απαιτεί ευελιξία και εγρήγορση. Αυτός είναι ο λόγος που επιβάλλει την ανάγκη να συζητήσουμε σήμερα περισσότερες ρυθμίσεις περισσότερων Υπουργείων, για να διατηρήσουμε το αίσθημα ασφάλειας για τους πολίτες, για τους υγειονομικούς μας που βρίσκονται στην πρώτη γραμμή, δεδομένου ότι πάρα πολλά ζητήματα και προθεσμίες λήγουν υπό άλλες συνθήκες στο τέλος της χρονιάς αυτής, σε μερικές μέρες.

Είναι σίγουρο ότι το 2021 είναι μια χρονιά που αφήνει έντονα σημάδια σε όλους μας, αλλά μέσα από τις δυσκολίες που όλοι βιώνουμε μπορούμε να βγούμε στην επιφάνεια -αυτό δείχνει η προοπτική- και έτσι ως πολίτες αλλά και ως χώρα να αντιμετωπίζουμε με αισιοδοξία το μέλλον και την επόμενη χρονιά.

Ψηφίσαμε, θυμίζω, πριν από μερικές μέρες τον πιο αναπτυξιακό προϋπολογισμό των τελευταίων ετών. Είναι δεδομένο -καταγράφεται αυτό από τα όργανα που παρακολουθούν τις οικονομίες του πλανήτη τόσο σε ευρωπαϊκό πλαίσιο και επίπεδο όσο και σε παγκόσμιο- ότι η χώρα μας ορθώνει πάλι δημοσιονομικό ανάστημα, δυναμώνει το σύστημα υγείας μέσα σε αυτή την πανδημία που ζούμε και βέβαια, αποκτά ισχυρό λόγο στους διεθνείς οργανισμούς, τα διεθνή φόρα και θα έλεγα τελικά το σημαντικότερο απ’ όλα είναι ότι γίνεται και πάλι πόλος έλξης διεθνών επενδύσεων, πράγμα το οποίο είναι ζητούμενο για την οικονομία μας, ζητούμενο για την κοινωνία μας.

Μέσα σε αυτό το κλίμα γενικότερης ανασφάλειας που υπάρχει λόγω της πανδημίας, εμείς πετύχαμε να φέρουμε και να αναδείξουμε ένα διαφορετικό μίγμα πολιτικής το οποίο έχει μέσα συστατικά κρίσιμα για την επόμενη μέρα.

Έτσι έχουμε να επιδείξουμε και να προσμένουμε λιγότερη στασιμότητα μέσω των περισσότερων μεταρρυθμίσεων, λιγότερες επιβαρύνσεις και περισσότερες επενδύσεις, λιγότερους φόρους και περισσότερες καλές δουλειές, λιγότερες εξαγγελίες ακούσαμε το προηγούμενο διάστημα και είδαμε να υλοποιούνται, να τίθενται στη διάθεση των πολιτών περισσότερα έργα υποδομής. Είχαμε και προσβλέπουμε σε λιγότερη επιβάρυνση του περιβάλλοντος με περισσότερη και πιο δίκαιη ενεργειακή μετάβαση και φυσικά, συνολικά λιγότερη αβεβαιότητα μέσα από περισσότερη αναπτυξιακή προοπτική.

Οι διατάξεις του Υπουργείου Υγείας οι οποίες έρχονται προς ψήφιση είναι προφανώς κρίσιμες, είναι καθοριστικές. Έχουμε την μετάλλαξη «Όμικρον» για την οποία ακόμη δεν υπάρχει βεβαιότητα πώς θα συνεχίσει και αν θα είναι η αιτία ενός πέμπτου κύματος, πόσο ισχυρό άραγε θα αποδειχθεί αυτό.

Έτσι, λοιπόν, είναι αναγκαίο να έχουμε συνέχεια στην αδιάλειπτη λειτουργία του ΕΟΠΥΥ και του ΕΟΔΥ. Ήταν αυτονόητη η παράταση των συμβάσεων διαφόρων ειδικοτήτων προσωπικού που απασχολείται εκεί. Έχουμε παράταση υγειονομικών, γιατρών, νοσηλευτικού, βοηθητικού προσωπικού, μετακίνηση προσωπικού σε διάφορες τοπικές μονάδες υγείας. Και βέβαια είναι πολύ κρίσιμη η δυνατότητα να έχουμε επιπλέον όσο γίνεται περισσότερη δωρεά ιατρικού και παραϊατρικού και νοσηλευτικού εξοπλισμού και υλικού, το οποίο έχει ανάγκη πάντα το σύστημα υγείας.

Και φυσικά ό,τι αφορά το εθνικό σύστημα εμβολιασμού, την εκστρατεία «Ελευθερία» και αυτό το οποίο λειτούργησε και συνεχίζει να λειτουργεί με υποδειγματικό τρόπο, ακρίβεια και ταχύτητα, είναι αναγκαίο να δοθεί χρόνος και χώρος, για να μπορέσει να συνεχίσει τη λειτουργία του, αυξάνοντας μάλιστα -είναι ένα αισιόδοξο μήνυμα- τους ρυθμούς και τους αριθμούς των συμπολιτών μας οι οποίοι εμβολιάζονται. Πιστεύω, για να μην πω καλύτερα είμαι βέβαιος, ότι στο τέλος όλοι μαζί θα βγούμε νικητές.

Δεν κρύβω την έκπληξη που ένιωσα αρχικά, όταν άκουσα τον εισηγητή της Αξιωματικής Αντιπολίτευσης, του ΣΥΡΙΖΑ, τον κ. Ηγουμενίδη, να λέει ότι «είστε μια ανεύθυνη κυβέρνηση, μια κυβέρνηση η οποία απέτυχε σε όλα» κι εσείς από την πλευρά σας ως ΣΥΡΙΖΑ ζητάτε εκλογές, ζητάτε να αναλάβετε τη διακυβέρνηση της χώρας. Αλλά την έκπληξη που ένιωσα αρχικά διαδέχθηκε στη συνέχεια αγανάκτηση, κυρίες και κύριοι συνάδελφοι, δεδομένου ότι επικαλέστηκε ο συνάδελφος πως από την πλευρά τους βάζουν «πλάτη» σε όλα.

Αναρωτιέμαι στα αλήθεια πού βάζετε πλάτη στους εμβολιασμούς; Αρχικά, θυμίζω, αμφισβήτησαν την ύπαρξη του εμβολίου, τη δυνατότητα δηλαδή να έχουμε ένα εμβόλιο.

Στη συνέχεια δυσκολέψατε με κάθε τρόπο, λοιδορώντας το μεγάλο και πετυχημένο σύστημα και την εκστρατεία «Ελευθερία», τη δυνατότητα να εμβολιαστούν οι συμπατριώτες μας πολύ γρήγορα. Στη συνέχεια είχαμε την αμφισβήτηση της αναγκαιότητας των self-tests.

Εν πάση περιπτώσει, ομολογώ ότι δεν μπορώ να ξεπεράσω την ενόχλησή μου για την κατηγορηματική δήλωση ότι δεν βάζετε πλάτη στο σύστημα υγείας σήμερα, δεν βάζετε πλάτη στην ανάγκη για περισσότερες ΜΕΘ, δεν βάζετε πλάτη στις ΜΕΘ οι οποίες δεν αναπτύχθηκαν από την ανάληψη της διακυβέρνησης το καλοκαίρι του 2019 και πέρα.

Μα, τώρα μας τα λέτε αυτά στα σοβαρά;

Δεν θα επαναλάβω τους γνωστούς αριθμούς. Οι ΜΕΘ είναι σήμερα πλέον χίλιες τριακόσιες πέντε. Για την κεντρική Μακεδονία, όμως, και ειδικότερα για την πόλη μου τη Θεσσαλονίκη αξίζει τον κόπο να θυμίσω ότι παραλάβαμε μόλις ογδόντα ΜΕΘ και σήμερα έχουμε φτάσει τις διακόσιες πενήντα. Οι προσλήψεις των υγειονομικών, στις οποίες δεν βάζετε πλάτη, έχουν αυξηθεί κατά περισσότερο από δέκα χιλιάδες και αναμένονται άλλες πέντε.

Είναι εκπληκτικό να επιμένετε σε αυτή την αντιπολιτευτική άρνηση την ώρα που μπορείτε, με προτάσεις, να εισφέρετε στην εθνική αυτή προσπάθεια.

Θα κλείσω, λέγοντας πως οι καίριες παρεμβάσεις της Κυβέρνησης, η οποία έχει σχέδιο, έχει προγραμματισμό -και αυτό αποδεικνύεται από τα περισσότερα από διακόσια πενήντα νομοσχέδια τα οποία ψηφίστηκαν αυτά τα δύο και κάτι χρόνια- θα έχουν συνέχεια είτε είστε μαζί μας οι συνάδελφοι της αντιπολίτευσης στην εθνική αυτή προσπάθεια, είτε όχι, είτε μείνετε μόνοι σας απέναντι.

Εύχομαι καλά Χριστούγεννα, χρόνια πολλά, με υγεία σε όλους και να έχουμε μία καλύτερη χρονιά με αισιοδοξία για το μέλλον.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

(Στο σημείο αυτό την Προεδρική Έδρα καταλαμβάνει η Η΄ Αντιπρόεδρος της Βουλής κ. **ΣΟΦΙΑ ΣΑΚΟΡΑΦΑ)**

**ΠΡΟΕΔΡΕΥΟΥΣΑ (Σοφία Σακοράφα):** Τον λόγο τώρα έχει ο κ. Μαντάς από τη Νέα Δημοκρατία.

**ΠΕΡΙΚΛΗΣ ΜΑΝΤΑΣ:** Ευχαριστώ πολύ, κυρία Πρόεδρε.

Κυρίες και κύριοι συνάδελφοι, βρισκόμαστε για άλλη μια φορά στη θέση να πρέπει να νομοθετήσουμε άμεσα και έκτακτα μέτρα λόγω της πανδημίας, βρισκόμαστε για άλλη μια φορά στη θέση να πρέπει να λάβουμε μέτρα και ειδικές ρυθμίσεις μέσα σε ένα δύσκολο και απρόβλεπτο περιβάλλον. Και, δυστυχώς, τα μέτρα αυτά είναι και πάλι απαραίτητα, αλλά και αναγκαία, διότι, προφανώς, η πανδημία δεν έχει ακόμα τελειώσει, αλλά και διότι η χώρα μας, δυστυχώς, δεν έχει καταφέρει ακόμα να κτίσει το επίπεδο της υγειονομικής άμυνας που απαιτείται ώστε να αφήσουμε οριστικά πίσω μας την περιπέτεια αυτή.

Είναι αλήθεια ότι σε αυτή την εθνική προσπάθεια δεν σταθήκαμε όλοι στο επίπεδο που έπρεπε, δεν εκπέμψαμε όλοι το ίδιο μήνυμα και δεν συνταχθήκαμε όλοι στην κοινή προσπάθεια.

Άκουσα πολλές φορές τον Αρχηγό της Αξιωματικής Αντιπολίτευσης, τον κ. Τσίπρα, αλλά και πολλά στελέχη του ΣΥΡΙΖΑ να ισχυρίζονται και να λένε, χωρίς δεύτερη σκέψη, ότι έβαλαν πλάτη επανειλημμένως, καθώς και ότι στήριξαν την εμβολιαστική προσπάθεια. Μας αποκάλεσαν θρασείς και ψεύτες, ότι δήθεν δεν αναγνωρίζουμε τη δική τους συμβολή, ότι διχάζουμε τους Έλληνες και ότι χρηματίζουμε τα κανάλια, ότι τους αδικούμε διότι αυτοί προσπάθησαν και ότι θα έπρεπε να είμαστε περισσότερο συναινετικοί και διαλλακτικοί απέναντί τους.

Και, βέβαια, αναρωτιέμαι κι εγώ όπως και όλοι: Είναι δυνατόν να ισχυρίζεστε όλα αυτά τα πράγματα; Είναι δυνατόν να λέτε αυτά τα πράγματα με τόσο κυνικό τρόπο δημόσια; Σε άλλη χώρα ζούμε εμείς, σε άλλη εσείς ή μήπως, τελικά, έχουν βαλθεί να διαβάλουν και να διαστρεβλώσουν κάθε έννοια λογικής και κάθε διάσταση της κανονικότητας;

Διότι, κυρίες και κύριοι συνάδελφοι, αυτοί δεν ήταν που όταν ξεσπούσε η πανδημία τότε, το Φεβρουάριο του 2020, και αρχίσαμε να παίρνουμε τα πρώτα μέτρα και ακυρώναμε τις εκδηλώσεις, τις αποκριάτικες τότε, αν θυμάστε καλά, ο Αρχηγός τους κρυβόταν επί τρεις μέρες -κατά το τριήμερο της Καθαράς Δευτέρας- μέχρι να δει τι θα πει η κοινή γνώμη, για να δει αν θα συνταχθεί ή όχι με αυτές τις αποφάσεις; Αυτοί δεν ήταν που όταν είχαμε τους πρώτους νεκρούς, επιτέθηκαν κατευθείαν στην Κυβέρνηση, λες και η Κυβέρνηση έφερε την πανδημία και έλεγαν όπου σταθούν και όπου βρεθούν ότι «μετά θα λογαριαστούμε»; Αλήθεια, τι έγινε εκείνο το καταπληκτικό σύνθημα; Πότε ακριβώς θα έρθει εκείνη ώρα, η ώρα για να λογαριαστούμε; Μήπως τα ξεχάσατε όλα αυτά μόλις καταλάβατε ότι ο κόσμος δεν «τσιμπάει» πια και ότι σας γυρίζει ταχύτατα την πλάτη;

Και, βέβαια, μόλις αντιληφθήκατε από τις τότε δημοσκοπήσεις ότι η Κυβέρνηση είχε λάβει ορθές αποφάσεις και ότι τεράστια συμβολή σε αυτές είχε ο Σωτήρης Τσιόδρας, αρχίσατε μια άνευ προηγουμένου επίθεση και μια πρωτοφανή δολοφονία χαρακτήρα.

Νομίζετε ότι ξεχάσαμε, κυρίες και κύριοι του ΣΥΡΙΖΑ, τις ειρωνείες για τον ιεροψάλτη, την υπονόμευση και την αμφισβήτηση επειδή ήταν πολύτεκνος και θρήσκος και επειδή του άρεσε να ψέλνει. Μόνο «πουλημένο» δεν τον είπατε, επειδή είχε καλή σχέση με τον Πρωθυπουργό και επειδή ενέπνεε με τον λόγο του τους πολίτες. Και λίγο μετά, όταν βγαίναμε από το πρώτο lockdown, εσείς πάλι φωνάζατε, γιατί λέγατε ότι πρέπει να κάνουμε πιο γρήγορα διότι γινόταν μεγάλη ζημιά στην οικονομία. Όταν ανοίγαμε τον τουρισμό πάλι φωνάζατε, γιατί, όπως λέγατε, δεν είχαμε σχέδιο και γιατί θα είχαμε πολλά εισαγόμενα κρούσματα και αναζωπύρωση της πανδημίας. Όταν κάναμε τηλεκπαίδευση πάλι φωνάζατε και λέγατε ότι κάνουμε φακέλωμα των μαθητών, των δασκάλων και των καθηγητών. Μέχρι και με τη «CISCO» τα βάλατε, προσπαθώντας να βρείτε σκάνδαλα εκεί, βέβαια, που δεν υπάρχουν.

Αντίδραση σε όλα. Αυτή ήταν η στάση σας και τότε, αλλά και τώρα.

Πιστεύετε ότι ξεχάσαμε τον κ. Τσίπρα τον Νοέμβριο του 2020 να αμφισβητεί τα εμβόλια. «Κύριε Μητσοτάκη, τα εμβόλια είναι ανύπαρκτα και κάνετε εμπόριο ελπίδας.» Αυτά έλεγε ο Αρχηγός σας.

Πιστεύετε ότι ξεχάσαμε τον Ιανουάριο του 2021 όταν έλεγε ότι είκοσι πέντε χιλιάδες εμβολιασμοί την ημέρα είναι άπιαστο όνειρο. Και, βέβαια, όταν φτάσαμε τους εκατό χιλιάδες δεν είχε ούτε μια λέξη να πει.

Πιστεύετε ότι ξεχάσαμε την υπονόμευση που κάνατε στα self -tests όταν διακινούσατε fake news για δήθεν συμμετοχή της «SIEMENS» στο διαγωνισμό και αφήνατε υπόνοιες ότι όλα γίνονται για να δοθούν δωράκια στην εταιρεία.

Τις πορείες για τον Κουφοντίνα τις ξεχάσατε; Εμείς δεν τις ξεχάσαμε, όταν μέχρι και ο Πρόεδρός σας ζητούσε από την πολιτεία να υποκύψει στους εκβιασμούς του για να μην έχουμε, δήθεν, νεκρό απεργό πείνας. Εξακόσιες τριάντα δύο πορείες και αντιδράσεις διοργανώσατε.

Πιστεύετε ότι δεν τα θυμόμαστε όλα αυτά;

Το «ξεστοκάρισμα των εμβολίων» ήταν και αυτό στήριξη στο εμβολιαστικό πρόγραμμα; Τη στήριξη στους νέους με τα 150 ευρώ για να εμβολιαστούν, το διαβάλατε και αυτό. Όσον αφορά στον υποχρεωτικό εμβολιασμό των υγειονομικών, εκεί ανακαλύψατε το πρωτόγνωρο: προαιρετική υποχρεωτικότητα. Και, βέβαια, καταψηφίσατε τα πρόστιμα για τους αντιεμβολιαστές γονείς, καταψηφίσατε τον υποχρεωτικό εμβολιασμό των εξήντα και άνω, καταψηφίσατε τις ποινές για τα πλαστά πιστοποιητικά εμβολιασμού.

Νομίζετε, λοιπόν, ότι όλα αυτά δεν τα ξέρει ο κόσμος;

Κυρίες και κύριοι συνάδελφοι, η λίστα κυριολεκτικά δεν έχει τέλος, γιατί κυρίες και κύριοι του ΣΥΡΙΖΑ, η αλήθεια είναι μία: Ουδέποτε «βάλατε την πλάτη» που έπρεπε, ουδέποτε στηρίξατε όσο έπρεπε τη χώρα και το εμβολιαστικό πρόγραμμα, ουδέποτε βάλατε την πανδημία πάνω από το κομματικό σας συμφέρον και ουδέποτε σκεφτήκατε την πατρίδα και το έθνος όταν είχε ανάγκη από πατριωτική και υπεύθυνη αντιπολίτευση. Έτσι, στερήσατε τη χώρα από το ενιαίο μέτωπο για την κοινή στάση που οφείλουμε όλοι να έχουμε απέναντι σε πανδημία. Ό,τι δεν τόλμησε να κάνει καμμία αντιπολίτευση σε ολόκληρη την Ευρώπη, το έκανε στην Ελλάδα ο ΣΥΡΙΖΑ κάνοντας αντιπολίτευση στην ίδια την πανδημία. Και όσο η αντιπολίτευση στη χώρα γίνεται τόσο ακραία και τοξική, τόσο κοντόθωρη και αντιδραστική, τόσο δεν πρόκειται να βρούμε ποτέ τις απαραίτητες ισορροπίες και συναινέσεις που χρειάζονται για τη συνεννόηση ολόκληρου του πολιτικού μας συστήματος.

Εύχομαι, αγαπητοί συνάδελφοι, η νέα χρονιά να αποτελέσει το έναυσμα για να αλλάξετε στάση και πορεία και να συνταχθείτε μαζί με τη συντριπτική πλειοψηφία των πολιτών στην εθνική προσπάθεια για να πολεμήσουμε την πανδημία όλοι μαζί και να ξεφύγουμε απ’ αυτή όσο πιο γρήγορα γίνεται.

Καλές γιορτές.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Σας ευχαριστώ πολύ, κύριε συνάδελφε.

Τον λόγο τώρα έχει η κ. Αλεξοπούλου από τη Νέα Δημοκρατία.

**ΧΡΙΣΤΙΝΑ ΑΛΕΞΟΠΟΥΛΟΥ:** Ευχαριστώ πολύ, κυρία Πρόεδρε.

Κύριε Υπουργέ, κυρίες και κύριοι Βουλευτές, το παρόν σχέδιο νόμου του Υπουργείου Υγείας δεν αποτελεί τίποτε άλλο από μία σειρά μέτρων και διατάξεων που χρειάζεται να λαμβάνονται εν μέσω του τέταρτου κύματος της πανδημίας στη χώρα μας και μιας εξαιρετικά δύσκολης και σύνθετης κατάστασης που έχει προκαλέσει η παγκόσμια υγειονομική κρίση.

Σήμερα καλούμαστε να ψηφίσουμε ένα νομοσχέδιο όπου, μεταξύ άλλων διασφαλίζεται, η αδιάλειπτη προσφορά του ΕΟΠΥΥ και του ΕΟΠΥΥ μέσω της παράτασης των συμβάσεων πάσης φύσεως απασχολούμενου προσωπικού καθώς και η παράταση λειτουργίας των εμβολιαστικών κέντρων. Παρατείνεται επίσης η δυνατότητα άμεσης πρόσληψης γιατρών όλων των ειδικοτήτων οι οποίοι βρίσκονται υπό διορισμό, η δυνατότητα πρόσληψης επικουρικού, νοσηλευτικού και λοιπού προσωπικού, ενώ εξίσου σημαντικό είναι ότι υπάρχει μέριμνα για την ιατροφαρμακευτική περίθαλψη τόσο των ασφαλισμένων ασθενών όσο και των απόρων. Και εν μέσω αυτής της έξαρσης της πανδημίας είναι αδήριτη ανάγκη η απρόσκοπτη και συνεχής προσφορά του Εθνικού Συστήματος Υγείας και όλων των εποπτευόμενων φορέων του Υπουργείου Υγείας. Οι εν λόγω παρατάσεις συνεισφέρουν έτσι ώστε να μην προκληθούν επιπτώσεις σε κοινωνικό, οικονομικό και υγειονομικό επίπεδο με επίκεντρο τον γενικό πληθυσμό.

Κυρίες και κύριοι συνάδελφοι, η ελληνική κοινωνία αναγνωρίζει ότι αυτή τη δύσκολη και απαιτητική διετία η Κυβέρνηση έχει προβεί σε μια σειρά ουσιαστικών ενεργειών για να στηρίξει και να ενδυναμώσει το ΕΣΥ με προσλήψεις υγειονομικών και υπερδιπλασιασμό των κλινών ΜΕΘ, την ίδια στιγμή που ακόμα και σήμερα κανένα σύστημα υγείας σε κανένα κράτος του πλανήτη δεν είναι σε πλήρη ετοιμότητα για να αντιμετωπίσει αυτή την πρωτοφανή υγειονομική κατάσταση.

Ένα εξίσου σημαντικό θέμα, κύριε Υπουργέ, κυρίες και κύριοι συνάδελφοι, στο οποίο έχει σταθεί τόσο ο Πρωθυπουργός όσο και εσείς, κύριε Πλεύρη, ιδιαιτέρως τις τελευταίες ημέρες, είναι αυτό του testing. Είναι σημαντικό ότι στο παρόν νομοσχέδιο υπάρχει σχετική πρόβλεψη για τα διαγνωστικά test τα οποία συμβάλλουν καθοριστικά στην ανίχνευση του ιού και των μεταλλάξεων του. Τα διαγνωστικά test για τον κορωνοϊό είναι ουσιαστικά, γιατί μαζί με τα εμβόλια είναι τα όπλα μας απέναντι σ’ αυτή την έξαρση του πανδημικού κύματος.

Κυρίες και κύριοι Βουλευτές, η σημερινή Κυβέρνηση κάνει όλες τις απαραίτητες ενέργειες προκειμένου να θωρακίσει το Εθνικό Σύστημα Υγείας, να διασφαλίσει την εύρυθμη λειτουργία των δημοσίων νοσοκομείων και να προστατεύσει τη δημόσια υγεία. Απέναντι σ’ αυτή την προσπάθεια, απέναντι σ’ αυτή την άοκνη μάχη που δίνουμε όλοι μας κόντρα στην κοινή απειλή, η Αξιωματική Αντιπολίτευση, όχι μόνο απουσιάζει, αλλά επιχειρεί να υπονομεύσει και να διχάσει με κάθε τρόπο. Και αυτό αποδεικνύεται από το γεγονός ότι ο ΣΥΡΙΖΑ καταψήφισε σχεδόν όλες τις πολιτικές κατά της πανδημίας.

Είπατε όχι στην υποχρεωτικότητα του εμβολιασμού των υγειονομικών. Είπατε όχι στα αυστηρά πρόστιμα για τα πλαστά πιστοποιητικά εμβολιασμού. Καταψηφίσατε τον υποχρεωτικό εμβολιασμό των άνω των εξήντα. Καταψηφίσατε τις αυστηρές ποινές στους αντιεμβολιαστές γονείς που δεν στέλνουν τα παιδιά τους στο σχολείο. Με αυτά που καταθέτετε στον δημόσιο διάλογο δίνετε την εντύπωση ότι δεν ξέρετε ούτε τι λέτε ούτε τι θέλετε. Πατάτε σε δύο βάρκες. Άλλα λέει ο κ. Τσίπρας, άλλα ο κ. Ξανθός και άλλα ο κ. Πολάκης. Δυστυχώς αυτή είναι η τακτική του ΣΥΡΙΖΑ απέναντι στην πανδημία, δείγμα και απόδειξη και ανωριμότητας και έλλειψης σεβασμού και επιπολαιότητας.

Κυρίες και κύριοι συνάδελφοι, επιτρέψτε μου να κάνω μια ειδική μνεία και στο άρθρο 82 του παρόντος σχεδίου νόμου που αφορά στην κύρωση της σύμβασης για την κατασκευή του οδικού άξονα Πάτρα - Πύργος, ένα μεγάλο έργο το οποίο προ ημερών έλαβε την τελική έγκριση χρηματοδότησης από την Ευρωπαϊκή Επιτροπή. Το εμβληματικό αυτό έργο θα ξεκινήσει επιτέλους στις αρχές του 2022, προκειμένου η Αχαΐα, η δυτική Ελλάδα, ολόκληρη η χώρα και η Πελοπόννησος να αποκτήσουν επιτέλους έναν σύγχρονο και ασφαλή αυτοκινητόδρομο. Δεν θέλουμε άλλους νεκρούς.

Αδιαμφισβήτητα η θετική έκβαση της υπόθεσης αποτελεί δικαίωση της πολιτικής που ακολούθησε η σημερινή Κυβέρνηση και μια ακόμα δέσμευση προς τους Έλληνες πολίτες που υλοποιείται. Το είπαμε, το κάναμε και ήδη η αχαϊκή κοινωνία έχει υποδεχθεί αυτή την είδηση με μεγάλο ενθουσιασμό και ανακούφιση, καθώς τέτοιου είδους έργα υποδομής, εκτός όλων των άλλων, ενισχύουν τη διεθνή θέση της χώρας μας, συμβάλλουν καθοριστικά στην τοπική ανάπτυξη, στη βελτίωση της καθημερινότητας και ποιότητας ζωής των πολιτών και παράλληλα λειτουργούν ως οικονομικός πολλαπλασιαστής για την τόνωση της αγοράς και τη δημιουργία πολλών νέων θέσεων εργασίας. Η περιοχή μας τις χρειάζεται αυτές τις θέσεις εργασίας.

Καταλήγοντας, τα νομοσχέδια που ψηφίσαμε μέχρι σήμερα αντιμετώπισαν την υγειονομική και οικονομική κρίση, έλυσαν προβλήματα, ξεπέρασαν αδιέξοδα και στο τέλος του χρόνου μάς δίνεται η δυνατότητα να ψηφίσουμε νόμους για να ξεπεραστούν οι δυσλειτουργίες με βάση τις ανάγκες και τις επισημάνσεις της κοινωνίας, των φορέων και των Υπουργείων. Είναι απαραίτητες ρυθμίσεις για να υπηρετήσουμε όσο το δυνατόν καλύτερα τους πολίτες, να αποδείξουμε ότι η υγεία των Ελλήνων είναι πάνω από κόμματα, είναι πάνω από χρώματα. Με αυτές τις σκέψεις, σας καλώ να υπερψηφίσουμε το παρόν σχέδιο νόμου του Υπουργείου Υγείας.

Σας εύχομαι καλές γιορτές.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ πολύ, κυρία συνάδελφε.

Τον λόγο τώρα έχει ο Υπουργός Υγείας κ. Πλεύρης.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Κυρίες και κύριοι Βουλευτές, θα ξεκινήσω να αναφερθώ για το νομοσχέδιο γιατί άκουσα μία κριτική η οποία έγινε για το νομοσχέδιο το οποίο έρχεται και έρχεται με πολλές διατάξεις από διαφορετικά Υπουργεία. Να ξεκαθαρίσουμε κάτι. Αυτό ακριβώς είχαμε πει ότι θα κάνουμε και γι’ αυτόν τον λόγο είχαμε πει και το ήξερε και η Διάσκεψη των Προέδρων ότι θα υπάρξει ένα νομοσχέδιο στο οποίο θα γίνει συζήτηση για όλες τις εκκρεμότητες του κάθε Υπουργείου. Και επειδή γίνεται και μια αναφορά πάλι για τις τροπολογίες, ναι βέβαια, άμα σηκώνεται κάποιος εδώ για τις τροπολογίες και δείχνει και τις εκθέσεις που ακολουθούν, βγάζει έναν όγκο. Κατά βάση, οι περισσότερες τροπολογίες έχουν να κάνουν με παρατάσεις οι οποίες ισχύουν.

Πάμε, λοιπόν, να πούμε δυο - τρία πράγματα για την πανδημία. Αυτή τη στιγμή από τον Σεπτέμβριο και μετά ακολουθήθηκε μια διαδικασία που σχετίζεται και με το νομοσχέδιο της υποχρεωτικότητας σε διάφορες κατηγορίες προκειμένου να εμβολιαστούν, ρυθμίσεις οι οποίες καταψηφίστηκαν από την Αξιωματική Αντιπολίτευση. Αυτό είχε να κάνει, πρώτα απ’ όλα, με το υγειονομικό προσωπικό, όπου υπήρξε υποχρεωτικότητα να εμβολιαστούν προκειμένου να συνεχίσουν να βρίσκονται στην εργασία τους και να μην μπουν σε αναστολή εργασίας. Η πανδημία μάς δείχνει -και σε αυτό το πράγμα πρέπει να είμαστε ξεκάθαροι- ότι το μέτρο αυτό πρέπει να συνεχιστεί και γι’ αυτό στο νομοσχέδιο που βλέπετε το πρώτο του άρθρο κιόλας είναι η παράταση της επανεξέτασης του μέτρου. Και άρα, ναι, μέχρι τις 30 Μαρτίου που θα ισχύει δεν θα μπορέσουν να επιστρέψουν στην εργασία όσοι γιατροί, νοσηλευτές και λοιπό υγειονομικό προσωπικό δεν έχει εμβολιαστεί.

Και εδώ θέλω να είμαστε ξεκάθαροι σε κάτι και το λέμε από τώρα. Προφανέστατα η πανδημία δείχνει ότι μπορεί αυτό το μέτρο να καταστεί συνολικά υποχρεωτικό, όχι μόνο για την περίοδο που είμαστε τώρα. Η πανδημία δείχνει ότι ο εμβολιασμός ο συγκεκριμένος είναι απαραίτητος και επομένως εξετάζεται με σαφή τρόπο πλέον εάν αυτοί που θα παρέχουν τις υπηρεσίες ως γιατροί και νοσηλευτές και λοιπό υγειονομικό προσωπικό στο Εθνικό Σύστημα Υγείας θα πρέπει να είναι εμβολιασμένοι. Άρα όσοι βρίσκονται τώρα σε αναστολή να γνωρίζουν ότι όσο διαρκεί πανδημία θα βρίσκονται σε αναστολή, αλλά επιπλέον εξετάζεται -και μέσα σ’ αυτό το πλαίσιο θα ολοκληρωθεί- ότι μπορεί να μην υπάρξει άλλη τέτοια δυνατότητα παράτασης και αναμονής του κράτους, αλλά θα πρέπει να εμβολιαστούν, διαφορετικά δεν θα μπορούν να παρέχουν τις υπηρεσίες τους στο Εθνικό Σύστημα Υγείας.

Είναι ξεκάθαρο πλέον ότι ο εμβολιασμός είναι για την προστασία και της κοινωνίας και των ασθενών και όποιος θέλει να παρέχει υπηρεσίες στο Εθνικό Σύστημα Υγείας θα πρέπει να είναι εμβολιασμένος. Με τα δεδομένα, λοιπόν, που έχουμε της πορείας της πανδημίας είναι προφανές ότι αυτό το μέτρο θα παραμείνει. Και δεν θα παραμείνει μόνο γι’ αυτό το τρίμηνο που υπάρχει. Είναι ένα μέτρο το οποίο θα παραμείνει και συνεπώς όσοι θέλουν να βρίσκονται στο Εθνικό Σύστημα Υγείας καλούνται αυτό το τρίμηνο που έρχεται να πάρουν μια απόφαση αν θα εμβολιαστούν ή δεν θα εμβολιαστούν και θα θέσουν οι ίδιοι τον εαυτό τους εκτός του Εθνικού Συστήματος Υγείας.

Ένα δεύτερο σκέλος πάρα πολύ σημαντικό που ήρθε με τροπολογία είναι -και το είπα στην αρχή για να καταστεί σαφές- ότι υπάρχουν γιατροί και νοσηλευτές οι οποίοι δέχονται καθημερινά αβάσιμες αγωγές και μηνύσεις. Σε συνθήκες πανδημίας στοχοποιούνται και δυστυχώς στοχοποιούνται και από κάποιους ανθρώπους που άκριτα βγαίνουν και λένε αν είναι εκπαιδευμένοι και μπορούν να παράσχουν υπηρεσίες οι άνθρωποι αυτοί της πρώτης γραμμής, οι γιατροί και νοσηλευτές που βρίσκονται στις ΜΕΘ, που βρίσκονται μέσα στα επείγοντα, που βρίσκονται στις νοσηλείες COVID. Και παράλληλα να τους έρχονται φάκελοι δικογραφίας και να πρέπει να πηγαίνουν να οργανώνουν μία υπεράσπιση.

Ερχόμαστε, λοιπόν, εδώ πέρα ξεκάθαρα -και δεν άκουσα τοποθέτηση ακόμα από τα κόμματα για να μας ακούσουν οι γιατροί και οι νοσηλευτές- να δούμε πόσο τους σέβονται ή δεν τους σέβονται κάποιοι και καθορίζουμε την αμέλεια, τόσο στο ποινικό όσο και στο ηθικό δίκαιο, με τους όρους ακριβώς που πρέπει στη διάρκεια της πανδημίας, ώστε να μην είναι έρμαια αβάσιμων αγωγών και μηνύσεων, που δυστυχώς, συνάδελφοί μου υπογράφουν. Συνάδελφοι εννοώ στο επάγγελμά μου, στη δικηγορία.

Συνεπώς με το άρθρο 3 της τροπολογίας προσδιορίζουμε την αμέλεια για το χειρισμό COVID περιστατικών. Η αμέλεια του ιατρικού ή νοσηλευτικού προσωπικού κατά την περίθαλψη νοσηλευόμενων ασθενών πασχόντων από τον κορωνοϊό COVID-19 περιορίζεται αποκλειστικά και μόνο σε πράξεις και παραλείψεις που προδήλως αντιτίθενται στους γενικούς κανόνες της ιατρικής επιστήμης ή στο ιατρικό πρωτόκολλο για τη διαχείριση περιστατικών COVID-19 ή στα υγειονομικού χαρακτήρα μέτρα που εφαρμόζονται στην ελληνική επικράτεια για την αντιμετώπιση της πανδημίας COVID-19.

Άρα έχουμε έναν περιορισμό της αμέλειας χωρίς να κινδυνεύουν οι συμπολίτες μας που πραγματικά θα έχουν υποπέσει σε ένα ιατρικό λάθος και προφανώς θα έχουν το δικαίωμα της πρόσβασης. Ο περιορισμός της αμέλειας είναι ακριβώς στο να προστατευτούν όσοι θέλουν να κινηθούν δικαστικώς, γιατί ακριβώς υπάρχει μία βάση ενός ιατρικού λάθους, όχι όμως όλοι οι άλλοι οι οποίοι προσπαθούν με διάφορες θεωρίες που διαβάζουμε και βλέπουμε καθημερινά να στοχοποιήσουν γιατρούς που μπορεί να παίρνουν απόφαση να διασωληνώσουν έναν άνθρωπο και να του παράξουν θεραπεία.

Άρα θεωρώ ότι είναι μία ρύθμιση η οποία βοηθά τους ανθρώπους της πρώτης γραμμής, γιατρούς και νοσηλευτές, να κάνουν τη δουλειά τους και να μπορέσουν να συνεχίσουν να στηρίζουν το Εθνικό Σύστημα Υγείας.

Αντιστοίχως υπάρχει μια σειρά από σοβαρές ρυθμίσεις. Είναι η παράταση του ΕΚΑΣ για τους ανθρώπους οι οποίοι έχασαν το ΕΚΑΣ και το έχασαν -γιατί βλέπω και τη διαμαρτυρία που ειπώθηκε εδώ πέρα- από την κυβέρνηση του ΣΥΡΙΖΑ. Και τώρα βλέπουμε τις ρυθμίσεις οι οποίες γίνονται. Και ναι, είναι η ρύθμιση ότι για τον επόμενο χρόνο δεν θα έχουν τη συμμετοχή στα φάρμακα.

Άκουσα προηγουμένως την κ. Φωτίου να αναφέρει τους ανασφάλιστους. Προφανώς αυτό που ρυθμίζουμε είναι να μπορεί να υπάρξει, αν χρειάζεται, μεταβατική περίοδος και όχι προφανώς, όπως λέει η κ. Φωτίου, ως τις εκλογές. Είναι μια συνειδητή μας θέση. Και είδατε και το σκάνδαλο στη Θεσσαλονίκη. Αν είδατε αυτό που ερχόταν και ζημίωνε τον ΕΟΠΥΥ σε ΑΜΚΑ ανασφάλιστων έμπαιναν, γιατί είναι προνομιακά ΑΜΚΑ. Άρα συνεχίζουμε το μέτρο το οποίο υπάρχει ότι θα πηγαίνουν στις δημόσιες δομές για τη συνταγογράφηση και θα έχουν μετά δωρεάν την περίθαλψή τους, αλλά χρειάζεται η φυσική παρουσία ακριβώς γιατί πολλά ΑΜΚΑ χρησιμοποιούνται που δεν είναι ΑΜΚΑ ατόμων που κατοικούν στην Ελλάδα, αλλά και επειδή είναι προνομιακά ΑΜΚΑ γιατί δεν έχουμε συμμετοχή σε μια σειρά από κατηγορίες δυστυχώς γράφονται. Έτσι έχουμε φτάσει σε μια δαπάνη 310 εκατομμυρίων, ενώ η πραγματική δαπάνη υπολογίζεται σε 130 με 140 εκατομμύρια, που σημαίνει εξοικονόμηση 180 εκατομμυρίων ευρώ, χωρίς να στερεί καθόλου την πρόσβαση.

Η εξαίρεση η οποία δίνεται είναι -στη συζήτηση που είχαμε αν θυμάστε και την προηγούμενη φορά- να μπορούμε να παρακολουθούμε τα δεδομένα της πανδημίας, αν και εφόσον χρειάζεται να υπάρξει μία παράταση, ή για κατηγορίες όπως είναι τα εμβόλια, να μπορέσουν να εξαιρεθούν.

Και το εποχικό επίδομα είναι πάρα πολύ σημαντική ρύθμιση μέσα στην τροπολογία που έρχεται από το Υπουργείο Εργασίας και Κοινωνικών Υποθέσεων που αφορά τους ανθρώπους που είναι στον τουρισμό και τον πολιτισμό και δεν μπορούσαν να πάρουνε το επίδομα ειδικού σκοπού.

Αντιστοίχως ρυθμίζονται μια σειρά από θέματα και ένα από αυτά είναι το θέμα των ιδιωτικών κλινικών που αναφέρατε. Πάλι έρχεστε εδώ και κάνετε μια κριτική και θα αναφερθώ σε ένα-ένα τα θέματα. Όπως θα δείτε, αυτή τη στιγμή θεσμοθετούμε στην τροπολογία για τις ιδιωτικές κλινικές τη δυνατότητα να μπορούν στις ιδιωτικές κλινικές, οι οποίες με απόφαση του γενικού γραμματέα έχουν μπει στο πλαίσιο της διαχείρισης πανδημίας -δηλαδή οι ιδιωτικές κλινικές οι οποίες έχουν περιστατικά που τους στέλνουν τα δημόσια νοσοκομεία, όχι COVID τα περιστατικά- να γίνονται χειρουργεία έξω και να μπορεί αυτά τα χειρουργεία να τα κάνει γιατρός του ΕΣΥ, δηλαδή να χρησιμοποιεί τις εγκαταστάσεις της ιδιωτικής κλινικής.

Εκεί πέρα αν θυμόσαστε ήταν μια κριτική δική σας ότι στέλνουμε τα χειρουργεία στις ιδιωτικές κλινικές. Τώρα ερχόμαστε και σας λέμε ότι θα χρησιμοποιείται ο χώρος γιατί ενδεχομένως σε μια κλινική του δημοσίου μπορεί να είναι κατειλημμένες όλες οι κλίνες ΜΕΘ ή όλες οι κλίνες ΜΕΘ να είναι κλίνες ΜΕΘ COVID και να χρειάζεται κλίνη για να γίνει το χειρουργείο. Οπότε το χειρουργείο θα μπορεί να γίνει στην ιδιωτική κλινική από τον ιατρό του ΕΣΥ. Και σε αυτή την περίπτωση αυτό που θα πληρωθεί η ιδιωτική κλινική είναι μόνο το ΚΕΝ χωρίς καμμία άλλη προσαύξηση.

Αντιστοίχως συνεχίζεται το μέτρο που έχουμε, ότι για αποσυμφόρηση η δημόσια δομή μπορεί να στέλνει και χειρουργεία να γίνονται σε ιδιωτικές κλινικές.

Εδώ, λοιπόν, θέλω να δω τι κριτική θα κάνετε. Γιατί προφανώς θα ξεκινήσουν από τώρα να λένε ότι: «Πάτε να δημιουργήσετε τη σχέση ότι οι γιατροί του ΕΣΥ θα πηγαίνουν να χειρουργούν σε ιδιωτικές κλινικές». Αυτό αν το ανοίξουμε γενικότερα, θα το ανοίξουμε με νομοσχέδιο το οποίο θα έρθει, αν κρίνουμε ότι πρέπει να γίνει, και το έχουμε πει πολλές φορές ότι θέλουμε τις συμπράξεις δημόσιου και ιδιωτικού τομέα. Εδώ, όμως, είναι για την αντιμετώπιση της πανδημίας.

**ΠΑΥΛΟΣ ΠΟΛΑΚΗΣ:** Δεν θα προλάβετε.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Κύριε Πολάκη, δεν σας πήγε καλά η τελευταία φορά που με διακόψατε, οπότε καλύτερα μη με διακόπτετε.

Αυτή τη στιγμή ρυθμίζουμε αυτή τη δυνατότητα ώστε να μπορούν στις κλινικές, λόγου χάρη της Θεσσαλονίκης που μας λέγατε ότι κάνουμε δώρο, να πηγαίνει ο γιατρός του ΕΣΥ να χειρουργεί. Άρα αυτομάτως γίνεται το περιστατικό ως περιστατικό δημοσίου και προφανώς την ευθύνη σε αυτή την περίπτωση ως προς την αστική κάλυψη, συνεχίζει να την έχει το δημόσιο.

Είναι πολύ σημαντική η τροπολογία του Υπουργείου Οικονομικών. Από τον λογαριασμό που άνοιξε για τις δωρεές, μέρος αυτών θα δοθεί στο Υπουργείο Υγείας και στο ΕΚΑΒ προκειμένου τα δεκαεπτά ασθενοφόρα να μπορέσουν να ενισχυθούν με δεκαεπτά ασθενοφόρα του ΕΚΑΒ.

Αντιστοίχως, σε όλο το νομοσχέδιο ό,τι αφορά το σκέλος υγείας -υπάρχουν και άλλα Υπουργεία- έχετε δει ότι είναι παρατάσεις προθεσμιών που λήγουν στις 31 Δεκεμβρίου. Άκουσα μια κριτική στην επιτροπή που έλεγε το εξής: Για ποιον λόγο έρχεστε κάθε τρεις μήνες και νομοθετείτε και δεν λέτε με μία γενική διάταξη ότι για όσο διαρκεί πανδημία θα μπορούν να υπάρχουν αυτές οι ρυθμίσεις; Με συγχωρείτε, αλλά αυτό θα ήταν τρομακτικό πλεονέκτημα της Κυβέρνησης να το κάνει.

Ουσιαστικά ξέρετε τι ζητάτε από την Κυβέρνηση αν πιστεύετε ότι αυτό πρέπει να εφαρμοστεί; Να φέρουμε ένα άρθρο και να λέμε ότι όλες αυτές οι διατάξεις παρατείνονται και όποτε θέλουμε θα τις καταργήσουμε. Το γεγονός ότι ερχόμαστε εδώ ανά τρεις μήνες και τα συζητάμε, δείχνει ακριβώς τον σεβασμό της Κυβέρνησης απέναντι στο Κοινοβούλιο. Διότι τις διατάξεις που ενδεχομένως κάποιος μπορεί να θεωρήσει ότι είναι προβληματικές, μπαίνουμε στη διαδικασία να τις συζητάμε ανά τρίμηνο, όπως ήρθαμε και ξανασυζητάμε την υποχρεωτικότητα εμβολιασμού του προσωπικού του υγειονομικού που είναι στο Εθνικό Σύστημα Υγείας. Και μάλιστα έρχομαι και σας λέω ότι είναι σαφής η βούληση της Κυβέρνησης και ότι είναι ένα μέτρο το οποίο θα παραμείνει, διότι η πανδημία δείχνει αυτά τα διδάγματα.

Ερχόμαστε, λοιπόν, τώρα στη φάση της πανδημίας στην οποία είμαστε και θα απαντήσω και στα ερωτήματα που τέθηκαν για τις κλίνες ΜΕΘ, για το προσωπικό. Άκουσα χθες τον κ. Τσίπρα -αν είναι δυνατόν!- να λέει ότι «Πέντε χιλιάδες άνθρωποι λέει η περίφημη μελέτη Τσιόδρα - Λύτρα ότι πέθαναν εκτός νοσοκομείων». Αν είναι δυνατόν! Είναι μία ψευδέστατη είδηση ότι υπάρχουν πέντε χιλιάδες συνάνθρωποί μας που πέθαναν εκτός νοσοκομείων!

Θα έρθουμε, όμως, στα νούμερα για να δούμε τι έχει γίνει και τι γίνεται με την πανδημία. Αυτή τη στιγμή η χώρα μας ενώ είχε περάσει την κορύφωση του τέταρτου κύματος, βρισκόταν σε κάμψη.

Υπάρχει πάρα πολλή μεγάλη ανησυχία λόγω της μετάλλαξης «Όμικρον» και από τα στοιχεία που παίρνουμε κυρίως από τις άλλες χώρες, αλλά παρακολουθούμε και εμείς καθημερινά τα δικά μας στοιχεία, διότι η «Όμικρον» δείχνει ότι έχει μια πολύ μεγαλύτερη μεταδοτικότητα, χωρίς αυτή τη στιγμή να μπορούμε να πούμε με ασφάλεια ότι έχει και λιγότερη νοσηρότητα. Υπάρχουν κάποιες μελέτες προς αυτή την κατεύθυνση, αλλά το μόνο σίγουρο και ασφαλές στοιχείο που έχουμε είναι ότι είναι πολύ μεγάλη η μεταδοτικότητα.

Συνεπώς υπάρχει μια ξεκάθαρη θέση της Κυβέρνησης και συνεδριάζει και τώρα η επιτροπή λοιμωξιολόγων και το έχουμε ζητήσει ως εισήγηση να μας κάνουν ότι για μετά τις γιορτές οπωσδήποτε θα υπάρχει ένα πλαίσιο περιοριστικών μέτρων, διότι θα συζητηθούν αυτά τα μέτρα, θα μας τα εισηγηθεί η επιτροπή και θα πάρει τις αποφάσεις η Κυβέρνηση. Όμως, θα υπάρξουν περιοριστικά μέτρα, προκειμένου να μπορέσουμε να παρακολουθήσουμε και να ελέγξουμε την πανδημία.

Για αυτό το διάστημα των εορτών καλούμε τους συμπολίτες μας να πάνε να κάνουν το self-test. Είναι πάρα πολύ σημαντικό να έχουμε την ιχνηλάτηση σε πραγματικό χρόνο για αυτό το οποίο συμβαίνει. Και ενώ δεν είχε λειτουργήσει το αρχικό μέτρο των self-test, το τελευταίο διάστημα απ’ αυτά που ήταν να διατεθούν δωρεάν ένα μεγάλο μέρος τελικά διατέθηκε, αλλά όχι αυτό το οποίο θα θέλαμε. Είναι πάρα πολύ κρίσιμο να γίνει το test.

Όμως, από εκεί και πέρα παρακολουθούμε κάθε μέρα τα δεδομένα. Η βούληση της Κυβέρνησης, όπως αποτυπώθηκε και χθες από τον Πρωθυπουργό, είναι τα μέτρα να ισχύσουν μετά τις γιορτές. Αμέσως μετά τις γιορτές θα εξετάσουμε τι μέτρα θα υπάρχουν και να δούμε ποια θα ισχύσουν, ποια θα αποδεχθούμε, δηλαδή, από αυτά τα οποία θα μας εισηγηθεί η επιτροπή.

Όμως, και για τις επόμενες μέρες υπάρχει μια στενή παρακολούθηση και αναλόγως των στοιχείων τα οποία έχουμε θα προσδιορίσουμε τις αποφάσεις μας με βούληση, όμως, να γίνει κανονικά το διάστημα αυτό των εορταστικών εκδηλώσεων με τα ισχύοντα μέτρα τα οποία υπάρχουν, που είναι μέτρα μόνο για εμβολιασμένους στους κλειστούς χώρους, που είναι μέτρα που έχουν να κάνουν με μια σειρά από θέματα, προκειμένου να μην υπάρχει διασπορά της πανδημίας.

Και γι’ αυτόν το λόγο -το λέω ξεκάθαρα- ότι οι έλεγχοι που θα γίνονται το επόμενο δεκαήμερο θα είναι σχεδόν όσοι έλεγχοι έγιναν όλο τον χρόνο που πέρασε. Οπότε δεν θα πρέπει να διανοηθεί κανένας σε όποιο χώρο εργάζεται ότι δεν θα κάνει τον έλεγχο, προκειμένου μέσα να βρίσκονται μόνο άτομα τα οποία είναι εμβολιασμένα.

Είναι πάρα πολύ σημαντικό το ότι η χώρα μας άνοιξε νωρίς την τρίτη δόση και αυτήν τη στιγμή έχω να σας πω τα εξής στοιχεία που υπάρχουν, που δείχνουν ότι πλέον η χώρα μας βρίσκεται στον ευρωπαϊκό μέσο όρο όσον αφορά στον εμβολιασμό και πρώτη όσον αφορά στον εμβολιασμό της αναμνηστικής δόσης.

Με τα χθεσινά στοιχεία που έχουμε από τον εμβολιασμό στον γενικό πληθυσμό όσοι έχουν προγραμματίσει τον εμβολιασμό είναι στο 70%, όσοι τον έχουν ολοκληρώσει είναι στο 66%, ενώ στον ενήλικο πληθυσμό είναι στο 80% όσοι έχουν προγραμματίσει -όταν λέω προγραμματίσει, εννοώ ότι έχουν κάνει οπωσδήποτε την πρώτη δόση και περιμένουν τη δεύτερη- και 75% σε ολοκληρωμένο εμβολιασμό.

Είναι πολύ σημαντικό ότι υπήρξε μια άνοδος σοβαρή στους συμπολίτες μας άνω των εξήντα, όπου πλέον είμαστε στο 88%, όταν πριν την εφαρμογή του μέτρου της υποχρεωτικότητας ήταν στο 81%, για να βλέπουμε, λοιπόν, αν λειτουργούν ή δεν λειτουργούν τα μέτρα.

Στη δε αναμνηστική δόση στα πέντε εκατομμύρια επτακόσιες χιλιάδες δικαιούχους περίπου που έχουμε τα τέσσερα εκατομμύρια εκατόν πενήντα εννιά, το 72%, είτε το έχει κάνει είτε έχει κλείσει ραντεβού να το κάνει.

Θεωρούμε, λοιπόν, ότι ο εμβολιασμός θα είναι μια σημαντική παράμετρος, διότι, κυρίες και κύριοι συνάδελφοι, όλες οι έρευνες δείχνουν ότι η αναμνηστική δόση είναι σημαντική απέναντι και στη μετάλλαξη «Όμικρον».

Ευελπιστούμε, λοιπόν, ότι η ταχύτητα αυτών των εμβολιασμών και η κάλυψη στην τρίτη δόση με το άνοιγμα του τριμήνου και στον βαθμό που θα μπορέσουμε τη διασπορά της «Όμικρον» να τη μεταφέρουμε όσο πιο αργά γίνεται είναι μια εξίσωση, η οποία μας δείχνει και μας λένε οι ειδικοί ότι η εξάπλωση είναι πάρα πολύ γρήγορη, αλλά ευελπιστούμε ότι έχουμε ένα χρονικό πλαίσιο, όπως το έχουμε προσδιορίσει ακριβώς μετά τις γιορτές, ώστε να έχουμε και αυτή την κάλυψη.

Γίνεται, λοιπόν, και μια μεγάλη κουβέντα -το άκουγα συνέχεια- για το προσωπικό και για τις κλίνες ΜΕΘ.

Πρώτα από όλα, τα στοιχεία τα οποία σας λέω είναι από το BI του Υπουργείου. Είναι συγκρίσιμα περιόδου της διακυβέρνησης ΣΥΡΙΖΑ και της περιόδου της σημερινής. Είναι τα σημερινά στοιχεία τα οποία υπάρχουν.

Αναφερόμαστε σε χίλιες τριακόσιες τριάντα κλίνες ΜΕΘ, όταν παραλάβαμε πεντακόσια πενήντα επτά κλίνες ΜΕΘ. Και επειδή γίνεται μια κουβέντα πώς αποτυπώνονται αυτές οι κλίνες ΜΕΘ, θα ήθελα να σας πω ότι πάντοτε, επειδή να ξέρετε οι κλίνες ΜΕΘ είναι ένα δυναμικό πλαίσιο ειδικά τώρα, που σχετίζεται και με τη μεταφορά προσωπικού και να κλείνουν και να ανοίγουν κλίνες ΜΕΘ -κλίνες που υπάρχουν, λέμε για τις λειτουργικές κλίνες ΜΕΘ- τα σημερινά στοιχεία είναι ότι η 1η ΥΠΕ έχει τριακόσιες εξήντα έξι, το 2019 επί ΣΥΡΙΖΑ είχε εκατόν πενήντα έξι, η 2η ΥΠΕ εκατόν σαράντα έξι, το 2019 επί ΣΥΡΙΖΑ ογδόντα οκτώ, η 3η ΥΠΕ εκατόν τριάντα επτά, το 2019 επί ΣΥΡΙΖΑ εβδομήντα ένα, η 4η ΥΠΕ εκατόν τριάντα οκτώ, το 2019 επί ΣΥΡΙΖΑ εβδομήντα δύο, η 5η ΥΠΕ εκατόν επτά, το 2019 επί ΣΥΡΙΖΑ πενήντα τέσσερις, η 6η ΥΠΕ εκατόν τριάντα επτά, το 2019 επί ΣΥΡΙΖΑ εβδομήντα οκτώ, η 7η ΥΠΕ εξήντα εννιά, το 2019 επί ΣΥΡΙΖΑ τριάντα οκτώ και, επιπλέον, υπάρχουν τριάντα πέντε κλίνες από στρατιωτικά νοσοκομεία και αυτή τη στιγμή εκατόν ενενήντα πέντε κλίνες από τις ιδιωτικές κλινικές.

Ποιο είναι, όμως, και το ενδιαφέρον, επειδή άκουσα ερωτήματα; Τον Ιούλιο του 2019 ήταν πεντακόσιες πενήντα επτά οι κλίνες, τον χειμώνα του 2019 ήταν πεντακόσιες ενενήντα δύο οι κλίνες. Σας λέω τα στοιχεία του ΒΙ του Υπουργείου. Εσείς τα είχατε και τα χρησιμοποιούσαμε. Άρα σημαίνει στο ερώτημα: «Τι έγινε μέχρι τον Μάρτιο;» ότι τον χειμώνα του 2019 χωρίς πανδημία είχαν προστεθεί τριάντα επτά κλίνες στο σύστημα.

Επιπλέον πεντακόσιες πενήντα επτά κλίνες εσείς είχατε μόνο για non COVID περιστατικά, δεδομένου ότι δεν υπήρχε COVID. Αυτή τη στιγμή τις κλίνες τις έχουμε μοιρασμένες με μια δυναμική εξίσωση. Και σήμερα που μιλάμε υπάρχουν πάνω από εκατό κλίνες στα non COVID περιστατικά από αυτά που παραλάβαμε. Δηλαδή, ακόμα και αν συγκρίνουμε τις κλίνες σε απόλυτους αριθμούς, τι εξυπηρετούν non COVID περιστατικά, εξυπηρετούν πολύ περισσότερα.

Ζητήσατε τα στοιχεία να τα έχετε, αλλά μου κάνει εντύπωση γιατί αυτά τα στοιχεία τα λέμε και αυτά τα στοιχεία προφανώς αύριο - μεθαύριο μπορεί να αλλάξουν, αλλά αυτά είναι τα νούμερα τα οποία υπάρχουν. Και τι εννοώ ότι μπορεί να αλλάξουν, γιατί πάλι γίνονται όλες αυτές τις παρερμηνείες που υπάρχουν; Μπορεί σε ένα νοσοκομείο, λόγου χάρη, αυτή τη στιγμή που θα βγει ένας αναισθησιολόγος και θα φύγει, μέχρι να αντικατασταθεί να υπάρξει κλειστή η κλίνη ΜΕΘ. Έγινε αυτό σε διάφορα νοσοκομεία. Μπορεί αύριο το πρωί να υπάρχει μια ηρεμία σε μια υγειονομική περιφέρεια και να μην είναι κλίνες μέσα στο σύστημα.

Αυτή, λοιπόν, είναι μια δυναμική εξίσωση, αλλά είναι κλίνες οι οποίες έχουν αναπτυχθεί. Το ΒΙ δείχνει τις λειτουργικές κλίνες και συγκρίνω ΒΙ με ΒΙ, γιατί μπορεί κάποιος άλλος να γυρίσει και να πει: «Πάμε να δούμε τι γίνεται». Και ανά νοσοκομείο βγαίνουν και αυτά δηλώνονται.

Και εκεί, λοιπόν, τι γίνεται, για να το ξεκαθαρίσουμε αυτό το θέμα; Αυτή τη στιγμή που μιλάμε είναι δεκαπέντε κλίνες λόγου χάρη κενές στην 7η ΥΠΕ. Φαίνονται κενές. Ναι, είναι κενές αυτές οι κλίνες ΜΕΘ. Προφανώς, λοιπόν, κάποιος αυτή τη στιγμή αν είναι διασωληνωμένος εκτός ΜΕΘ στη Δράμα, μπορεί να μεταφερθεί στο Ηράκλειο; Γιατί γίνεται κουβέντα. Έχω ακούσει διάφορα πράγματα και απορώ αυτά να ακούγονται από γιατρούς. Να ακούγονται από άλλο κόσμο να ακούγονται ότι «πού είναι αυτές οι κλίνες». Μα, εξαρτάται πού είναι το περιστατικό πού είναι η κλίνη και αν είναι κενή εκείνη τη στιγμή η κλίνη και αν εκείνη τη στιγμή είχε περιστατικό και πότε εκκενώθηκε η κλίνη και πότε μπορεί να ξαναλειτουργήσει η κλίνη ή ενδεχομένως προσωρινά για δυο-τρεις μέρες να είναι δέκα κλίνες κλειστές για κάποιο λόγο, γιατί λόγου χάρη από την Αθήνα, όταν μεταφέραμε προσωπικό προκειμένου να πάει στη Θεσσαλονίκη, όταν υπήρχε η μεγάλη πίεση, μπορεί στην αναδιάταξη που έγινε για κάποιες μέρες, ενώ υπήρχαν κλίνες να μη φαίνονται.

Και θέλετε και προσωπικό; Με προσωπικό είναι στελεχωμένες όλες αυτές οι κλίνες και έχουμε τα στοιχεία. Το λέω επειδή το είπατε, το ξαναείπατε. Σας τα ξαναλέω και κάθε φορά που θα ζητάτε, εγώ θα έρχομαι να σας τα λέω. Και καθημερινά μπορείτε να παρακολουθείτε το ΒΙ, να βλέπετε πώς είναι η κατάσταση των κλινών ΜΕΘ.

Και εδώ πέρα έχουμε πει ότι επειδή γίνεται αυτό -και το ξαναλέω- για τις διακομιδές του ΕΚΑΒ κ.λπ., οφείλω να πω ότι με την προηγούμενη πολιτική ηγεσία επί ΣΥΡΙΖΑ ήταν που ολοκληρώθηκε η διαδικασία της ηλεκτρονικής πλατφόρμας με το ΕΚΑΒ και γνωρίζετε πώς λειτουργεί η ηλεκτρονική πλατφόρμα και ότι εκεί πέρα η όποια συμμετοχή είναι μόνο γιατρών, αναισθησιολόγων γιατρών στις ΜΕΘ και των ατόμων που χειρίζονται την πλατφόρμα και δεν υπάρχει καμμία άλλη παρεμβολή για να είναι ξεκάθαρο όλο το θέμα των ΜΕΘ.

Ερχόμαστε, λοιπόν, εδώ πέρα και λέμε ότι στο προσωπικό πάλι από εβδομήντα έξι χιλιάδες εξακόσια έντεκα άτομα που ήταν τον Ιούλιο του 2019, αυτή τη στιγμή είναι ογδόντα επτά χιλιάδες οχτακόσια ογδόντα έξι. Αυτά είναι τα στοιχεία, τα οποία μου δίνονται.

**ΠΑΥΛΟΣ ΠΟΛΑΚΗΣ:** Πάλι ψέματα λέτε.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Σας λέω τα στοιχεία τα οποία δίνονται από το ΒΙ. Το ΒΙ είναι συγκεκριμένο.

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, σας παρακαλώ.

Κύριε Υπουργέ, συνεχίστε.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Πάμε, λοιπόν, να δούμε ποια είναι η κριτική που κάνετε. Λέτε «μόνιμους ή επικουρικούς».

**ΠΑΥΛΟΣ ΠΟΛΑΚΗΣ:** Συνολικό προσωπικό!

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Πάμε λοιπόν, να το ξεκαθαρίσουμε.

Πρώτα απ’ όλα, είτε είναι επικουρικό είτε είναι μόνιμο το προσωπικό να συμφωνήσουμε ότι εργάζεται και παρέχει υπηρεσίες; Υπάρχει κανένας εδώ πέρα που λέει ότι ο επικουρικός θα παράξει λιγότερη υπηρεσία; Το αν και πώς και ποιοι θα είναι μόνιμοι είναι μια κριτική που φυσικά μπορείτε να την κάνετε. Όμως το ότι είναι επικουρικοί, εμποδίζει τη στελέχωση του Εθνικού Συστήματος Υγείας για την αντιμετώπιση θεμάτων;

Προφανώς, βγαίνουν προκηρύξεις και θα γίνει και μόνιμο προσωπικό, αλλά για το αν λειτουργεί ή δεν λειτουργεί το νοσοκομείο, είναι κριτική ότι επειδή είναι ο άλλος επικουρικός δεν θα τον προσμετρώ ότι τον έχετε βάλει στο σύστημα;

Και ο κόσμος αυτός είναι ακόμα περισσότερος. Γιατί εδώ πέρα τι δεν υπολογίζεται; Οι συνεργασίες που έχουμε με τον ιδιωτικό τομέα και έχουμε πάρει ολόκληρες κλινικές και είναι όλο το προσωπικό. Οι τριακόσιες πενήντα κλίνες COVID και non COVID της Θεσσαλίας και οι τετρακόσιες COVID και non COVID της Θεσσαλονίκης έχουν και όλο το προσωπικό, που στην πραγματικότητα παρέχει υπηρεσίες του ΕΣΥ. Οι ιδιώτες γιατροί οι οποίοι έχουν μπει μέσα στο σύστημα και αυτοί είναι μέσα στο σύστημα και εργάζονται.

Άρα είναι πολύ περισσότερο προσωπικό. Το ποια είναι η εργασιακή τους σχέση εάν θα είναι μόνιμος ή επικουρικός, είναι μια άλλη κουβέντα, αλλά προφανώς δεν μπορεί να είναι κουβέντα κριτικής στο αν έχει στελεχωθεί ή δεν έχει στελεχωθεί.

Εμείς λοιπόν έχουμε κάνει όλες αυτές τις προσπάθειες και συνεχίζουμε να τις κάνουμε. Είμαστε έτοιμοι σε ένα ΕΣΥ, που πραγματικά έχει δώσει πάρα πολύ μεγάλη μάχη. Έχει δώσει πάρα πολύ μεγάλη μάχη! Και ενώ τώρα βρισκόταν σε μια ύφεση και υπήρχε και η μείωση των εισαγωγών και ευελπιστούσαμε ότι θα ισορροπήσει για να είναι έτοιμο για την αντιμετώπιση της «Όμικρον», παίρνουμε τα μέτρα για να είμαστε έτοιμοι από τώρα. Γιατί η «Όμικρον» δεν ξέρουμε σε τι κλιμάκωση θα χτυπήσει τη χώρα μας, κυρίως αναφέρομαι ως προς το τι νοσηλείες θα οδηγήσει.

Όμως, εμείς είμαστε έτοιμοι με τις κλίνες ΜΕΘ, με συζήτηση που γίνεται και έχει κλείσει με τον ιδιωτικό τομέα και για την Αθήνα, συγκεκριμένες κλινικές οι οποίες θα μπούνε στη μάχη για COVID και για non COVID περιστατικά, με το προσωπικό το οποίο υπάρχει, το οποίο το θωρακίζουμε από τις αβάσιμες μηνύσεις και αγωγές που γίνονται, με την ενίσχυση από τον κόσμο τον οποίο έχουμε πάρει, με νέα πράξη επίταξης που έχει ολοκληρωθεί για τις συγκεκριμένες περιφέρειες, αλλά αυτή η επίταξη υπηρεσιών θα είναι ως προς ιδιώτες ιατρούς, προκειμένου να θωρακίσουμε το σύστημα.

Συνεπώς, η κάθε κριτική θα πρέπει να είναι μια κριτική που θα κρατάει απέξω τους ανθρώπους του συστήματος και η κουβέντα που γίνεται για τις ΜΕΘ, τους μόνους που προσβάλλει τελικά είναι αυτούς που υπηρετούν στο Εθνικό Σύστημα Υγείας.

Όλες οι διατάξεις του Υπουργείου Υγείας είναι απαραίτητες διατάξεις, οι οποίες πρέπει να υπερψηφιστούν, γιατί είναι διατάξεις που δίνουν τη δυνατότητα της περαιτέρω θωράκισης της χώρας μας.

Και ανέλυσε το σύνολο του νομοσχεδίου η εισηγήτρια μας, η οποία οφείλω να πω -και να το πω από Βήματος Βουλής- με εντυπωσίασε. Είδα πρώτη φορά εισηγητή σε νομοσχέδιο να μην έχει κανένα χαρτί μπροστά του και να μιλάει από στήθους! Οπότε θα ήθελα να το αναφέρω.

Καλά Χριστούγεννα να έχουμε! Θα είμαστε σε συνεχή επιφυλακή με την Επιτροπή Λοιμωξιολόγων. Θα έχουμε συνεχώς συζητήσεις όλο αυτό το διάστημα. Να έχουμε καλά Χριστούγεννα και θα είμαστε έτοιμοι και στην όποια πίεση του Εθνικού Συστήματος υπάρχει από την «Όμικρον».

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε Υπουργέ.

**ΠΑΥΛΟΣ ΠΟΛΑΚΗΣ:** Κυρία Πρόεδρε, παρακαλώ τον λόγο.

**ΠΡΟΕΔΡΕΥΟΥΣΑ (Σοφία Σακοράφα):** Κύριε Πολάκη, έχει ζητήσει ήδη τον λόγο ο Κοινοβουλευτικός Εκπρόσωπος του ΣΥΡΙΖΑ, οπότε νομίζω ότι θα σας καλύψει.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Κυρία Πρόεδρε, μόνο για ένα λεπτό τον λόγο για μία ερώτηση στον Υπουργό.

**ΠΡΟΕΔΡΕΥΟΥΣΑ (Σοφία Σακοράφα):** Ελάτε, κύριε συνάδελφε, για ένα λεπτό.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Ευχαριστώ, κυρία Πρόεδρε.

Ζήτησα τον λόγο διότι, όταν ανέβηκα στο Βήμα για την ομιλία μου, είχα καταθέσει μια ερώτηση και από την επιτροπή και…

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Ναι, θα σας απαντήσω!

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Το ένα είναι αυτό, σε ό,τι αφορά τους εργαζόμενους μέσω ΕΟΔΥ, το «PHILOS» και τα λοιπά.

Το δεύτερο είναι η διευκρίνιση, αυτό που περίπου στην αρχή ανέφερε ο Υπουργός, σε ό,τι αφορά τους εργαζομένους στο ΕΣΥ, που τελούν υπό αναστολή, η οποία παρατάθηκε μέχρι 31-3-2022 και από εκεί και πέρα –απ’ ό,τι είπε ο Υπουργός- υπάρχει ισχυρό –δεν ξέρω, ας μας το διευκρινίσει- το ενδεχόμενο απόλυσης. Αυτό προανήγγειλε ο Υπουργός.

Άρα, κύριε Υπουργέ, θα θέλαμε μία διευκρίνιση επ’ αυτού και, σε ό,τι αφορά το ερώτημα, μια απάντηση.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ.

Κύριε Υπουργέ, έχετε τον λόγο.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Για το ερώτημά σας, συγγνώμη γιατί –το είχα σημειώσει- δεν το απάντησα.

Υπεγράφη ΚΥΑ και υπάρχει μια παράταση του προγράμματος «ΓΕΦΥΡΑ» -αυτό ήταν πρόγραμμα που στηριζόταν- μέχρι τον Φεβρουάριο, οπότε θα επεκταθεί. Όμως, θα συνεχιστεί το πρόγραμμα, θα μπει σε νέο πρόγραμμα…

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Για άλλους δύο μήνες δηλαδή;

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Όχι, προσέξτε.

Τον Φεβρουάριο θα μπει σε νέο πρόγραμμα. Τώρα έληγε το πρόγραμμα. Γίνεται η παράταση για δύο μήνες, προκειμένου να βγει το νέο πρόγραμμα και να συνεχιστεί κανονικά.

Άρα, στην ΚΥΑ η οποία έχει υπογραφεί –βγήκε ΦΕΚ τώρα- δόθηκε η παράταση αυτή του διμήνου, είναι «ΓΕΦΥΡΑ». Το Υπουργείο Μεταρρύθμισης θα κάνει την ανανέωση για δίμηνο, αλλά σας το λέω από τώρα ότι δεν είναι μόνο για δύο μήνες. Θα ενταχθεί σε νέο πρόγραμμα το «PHILOS», προκειμένου να παραμείνει ο κόσμος και να συνεχίσει να παρέχει. Όμως, επειδή έληξε, δώσαμε την παράταση με ΚΥΑ –δεν ήταν νομοθετικό εδώ να έρθει- για το δίμηνο και μέσα σε αυτό το δίμηνο θα ετοιμαστεί νέο πρόγραμμα που θα ενταχθεί, για να συνεχίσει γιατί είναι απαραίτητη η υπηρεσία που υπάρχει.

Θέλω να είμαι σαφής. Η Κυβέρνηση επανεξετάζει πλέον ότι αν χρειάζεται για να παρέχεις την υπηρεσία στο ΕΣΥ να είσαι εμβολιασμένος, να μην μπορούν να υπάρξουν παραπάνω παρατάσεις και να παρθούν οι αποφάσεις αν θα πρέπει να εμβολιαστείς ή όχι. Η πανδημία, λοιπόν, μας δείχνει ότι δεν ήταν προσωρινή η διαδικασία, μια προσωρινή κατάσταση, όπως σκεφτόμασταν, που σε μια φάση θα μπορούσε κάποιος να επιστρέψει χωρίς να εμβολιαστεί.

Αυτή τη στιγμή, λοιπόν, μέσα σε αυτό το τρίμηνο που υπάρχει και έχει δοθεί παράταση, θα ξεκαθαρίσουμε εάν για να παρέχεις την υπηρεσία θα πρέπει να είσαι εμβολιασμένος από εδώ και πέρα συνεχώς. Σε περίπτωση που αποφασιστεί ότι πρέπει να είσαι εμβολιασμένος για να παρέχεις υπηρεσίες στο Εθνικό Σύστημα Υγείας, προφανώς σε αυτή την απόφαση θα κληθούν αυτοί που δεν έχουν εμβολιαστεί ή να εμβολιαστούν ή να μην παραμείνουν στο Εθνικό Σύστημα Υγείας.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε Υπουργέ.

Τον λόγο τώρα έχει ο Κοινοβουλευτικός Εκπρόσωπος του ΣΥΡΙΖΑ κ. Ξανθός.

**ΑΝΔΡΕΑΣ ΞΑΝΘΟΣ:** Κύριε Υπουργέ, αγαπητοί συνάδελφοι, ακούσαμε μια τοποθέτηση πριν από λίγο από τον αρμόδιο Υπουργό Υγείας, η οποία αντί να ενισχύσει το κλίμα ασφάλειας στην κοινωνία, ότι η υπεύθυνη Κυβέρνηση παρακολουθεί τις εξελίξεις, παρακολουθεί τις κατευθύνσεις τις επιστημονικές, τις ευρωπαϊκές και τις παγκόσμιες, και προετοιμάζεται κατάλληλα για μια επερχόμενη αναζωπύρωση με πολύ σφοδρό τρόπο της πανδημίας εξαιτίας της μετάλλαξης «Όμικρον», έρχεται εδώ ο Υπουργός, αφιερώνει το ένα τρίτο της ομιλίας του για να επιτεθεί στην Αντιπολίτευση και μας λέει ότι προχωράμε όπως έχουμε πει και μετά τις γιορτές θα επανεξετάσουμε τη στάση μας.

Είστε εκτός υγειονομικής πραγματικότητας παγκόσμιας, ευρωπαϊκής και εγχώριας! Πραγματικά, δείχνετε εγκληματικά αντανακλαστικά αυτή την περίοδο.

Όλες οι χώρες της Ευρώπης είναι σε συναγερμό, ο Παγκόσμιος Οργανισμός Υγείας, το ECDC, οι πάντες. Χώρες με τεράστια ποσοστά εμβολιαστικής κάλυψης και εννοείται με πολύ πιο ισχυρά συστήματα υγείας λαμβάνουν περιοριστικά μέτρα ειδικά για την περίοδο των γιορτών.

Και εσείς μας λέτε ότι θα συνεχίσουμε ως έχει, δηλαδή με τη λάθος γραμμή ότι έχουμε πανδημία ανεμβολίαστων! Πραγματικά διαχείριση τραγική. Τραγική! Ούτε καν τη δυνατότητα σε χώρους μαζικής συνάθροισης, εστίασης, διασκέδασης κοινωνικών εκδηλώσεων, αυτή την περίοδο, δεν υπάρχει μια πρόνοια να μειωθεί το ποσοστό κάλυψης, η πληρότητα! Δεν μπορούν να υπάρχουν κοινωνικές συναθροίσεις αυτή την περίοδο με 100% χωρητικότητα.

Δεν γίνεται να μην υπάρξει αυστηροποίηση των υγειονομικών πρωτοκόλλων. Δίνετε λάθος μήνυμα στην κοινωνία και αυτό είναι το πρόβλημα συνολικά στην διαχείρισή σας. Είναι δομικό πρόβλημα αυτό. Είχατε εξαρχής μια αίσθηση προσωρινότητας και σύντομης παρένθεσης η οποία θα κλείσει, κυρίως, με την έλευση των εμβολίων. Αυτό έχει διαψευστεί τραγικά. Έρχεται η «Όμικρον» και συντρίβει όλη την επιχειρηματολογία ότι η ιστορία των επιδημικών εξάρσεων αφορά μόνο τους ανεμβολίαστους κι επιμένετε στην ίδια γραμμή και δεν ακούτε τους επιστήμονες της χώρας. Ο Πρωθυπουργός έχει γίνει ένα περίεργο υβρίδιο επιδημιολόγου και εσχάτως και εντατικολόγου. Βγαίνει κάθε τόσο προσβλητικά για την επιστημονική κοινότητα και εξαγγέλλει υγειονομικά μέτρα, κάνει επιδημιολογικές προβλέψεις και λέει πότε πρέπει να γίνεται η τρίτη δόση, λέει ποια διάρκεια πρέπει να έχει το εμβολιαστικό πιστοποιητικό πριν να τεθούν στα επιστημονικά όργανα. Μεγαλύτερη απαξίωση, μεγαλύτερη προσβολή για τον επιστημονικό κόσμο της χώρας δεν έχει ξανασυμβεί τα τελευταία χρόνια.

Δεν περιμένω εγώ κανέναν επιστήμονα να μου πει αν θα θωρακίσω το σύστημα υγείας. «Ακούμε τους επιστήμονες …» έχει πει ο τωρινός Υπουργός «…αλλά ως εκεί. Εμείς αποφασίζουμε». Ε, λοιπόν, οι αποφάσεις σας, δημιουργούν συνθήκες ευνοϊκές για να ζήσουμε ακόμη μεγαλύτερη υγειονομική τραγωδία από αυτή που ζούμε τώρα. Και προφανώς εμείς δεν επενδύουμε στην καταστροφή, αλλά οφείλουμε να προειδοποιήσουμε και να ληφθούν τα αναγκαία μέτρα, τα οποία δεν τα έχετε λάβει, επειδή η βασική σας πολιτική επιλογή ήταν να μην επενδύσετε στο δημόσιο σύστημα υγείας, αλλά να περάσει γρήγορα η μπόρα και να επαναφέρετε αυτή τη γραμμή του ανοίγματος του ΕΣΥ στην ιδιωτική αγορά, των συμπράξεων δημόσιου ιδιωτικού τομέα, της δημιουργίας ευνοϊκών ευκαιριών για ιδιωτικές επενδύσεις εντός του ΕΣΥ, στον σκληρό πυρήνα του ΕΣΥ. Αυτό είναι το πολιτικό σας σχέδιο και προφανώς από τον Ιούλιο του 2019 που αναλάβατε, δεν κάνατε τίποτα ενισχυτικό στο δημόσιο σύστημα υγείας. Είναι ψευδέστατο αυτό το οποίο λέτε, ότι προστέθηκαν από τους πρώτους μήνες της διακυβέρνησής σας πριν από την πανδημία σαράντα κρεβάτια.

Όμως, τι να περιμένεις από μια Κυβέρνηση που ο επικεφαλής της, ο Πρωθυπουργός, έχει το θράσος να έρχεται εδώ και να λέει ότι ο Τσίπρας μας έβαλε στα μνημόνια. Όλα μπορούμε να τα ακούσουμε πια από εσάς. Όλα! Και πραγματικά προσβάλλετε τη νοημοσύνη και των εργαζομένων στο σύστημα υγείας, που ξέρουν πολύ καλά ότι δίνουν αυτή τη μάχη του τέταρτου επιδημικού κύματος με λιγότερες δυνάμεις. Αυτό μας έρχεται από παντού. Όπου πάμε αυτή την περίοδο, σε δημόσιες δομές, στα νοσοκομεία, στα κέντρα υγείας, παντού, η εικόνα είναι ότι η μάχη δίνεται με λιγότερες δυνάμεις. Και εννοείται με πιο κουρασμένο κι εξουθενωμένο προσωπικό, με χαμηλό ηθικό και, βεβαίως, με αποδιοργάνωση συνολικά του συστήματος.

Υπάρχουν δύο, τρεις διατάξεις πολύ προβληματικές. Έχουμε αναφερθεί συνολικά, έχουμε κάνει την κριτική για όλο αυτό το συνονθύλευμα ρυθμίσεων και παρατάσεων, το θέμα της ρύθμισης για τους ανασφάλιστους είναι πραγματικά επικίνδυνο σε αυτή τη φάση. Η εγγυημένη πρόσβαση και η διευκόλυνσή της, ακόμα περισσότερο, με τη ρύθμιση του να μπορούν να πηγαίνουν σε ελευθεροεπαγγελματίες γιατρούς, για να συνταγογραφούνται για τα φάρμακα και τις εξετάσεις τους, ήταν στη γραμμή της καθολικής κάλυψης υγείας, σύμφωνα και με το πρόταγμα του ΠΟΥ, για να μην υπάρχουν εμπόδια πρόσβασης. Και έρχεστε εσείς και αναιρείτε αυτό το δικαίωμα, στο όνομα του ότι ανέβηκε η φαρμακευτική δαπάνη και αυξήθηκε το clawback των φαρμακευτικών. Αυτό είναι το επιχείρημά σας και μας λέτε τώρα για κάτι προνομιακά ΑΜΚΑ;

Ποιος θα το λύσει αυτό το θέμα; Δηλαδή, τα προνομιακά ΑΜΚΑ θα πάψουν να υπάρχουν, αν δεν πηγαίνει ένας ανασφάλιστος σε ιδιώτη γιατρό και πηγαίνει στο δημόσιο σύστημα, στις δημόσιες δομές; Λύστε το, αν υπάρχει θέμα, και εννοείται, μην υιοθετείτε αυτές τις αστήρικτες εκτιμήσεις, ότι η μισή φαρμακευτική δαπάνη είναι fake, ότι είναι προκλητή ζήτηση. Από πού προκύπτει αυτό; Ποιος σας το έδωσε αυτό το στοιχείο ότι είναι 150 εκατομμύρια και 160 εκατομμύρια η πραγματική φαρμακευτική δαπάνη των ανασφάλιστων και όχι 300, 310 εκατομμύρια;

Είναι πρόκληση αυτό που κάνετε. Επειδή σας έκραξαν και οι σύλλογοι των ασθενών αναγκαστήκατε να κάνετε ένα μικρό βήμα υποχώρησης και το αφήνετε στον Υπουργό -το είπα και προχθές στην επιτροπή- χωρίς κριτήρια επιστημονικά, χωρίς να του εισηγείται κάποιος. Ποιος θα σας εισηγηθεί, κύριε Υπουργέ; Μοναχός σας θα αποφασίζετε ποια φάρμακα, ποιες εξετάσεις και ποιες θεραπείες θα εμπίπτουν στη ρύθμιση ή όχι; Θα σας το εισηγείται ο ΕΟΠΥΥ; Θα σας το εισηγείται το ΚΕΣΥ; Ποιος θα σας το εισηγείται; Προστατεύστε τον εαυτό σας, πρωτίστως, κύριε Υπουργέ, αν θέλετε πραγματικά να αντιμετωπίσετε αυτό το θέμα, να παρθεί πίσω η ρύθμιση.

Εννοείται ότι σε περίοδο, ειδικά υγειονομικής κρίσης, πρέπει η γραμμή της καθολικής κάλυψης να είναι εγγυημένη και να μην τίθεται, επ’ ουδενί, σε αμφισβήτηση. Είναι σωστή η ρύθμιση και σπεύδω να απαντήσω και μην προσπαθείτε τώρα να προϊδεάσετε, να δούμε τι θα πει Αντιπολίτευση, δεν έχω ακούσει ακόμα κανέναν να λέει. Προφανώς κάθε ρύθμιση, η οποία θωρακίζει νομικά την παροχή ιατρικών υπηρεσιών από κακόβουλες επιθέσεις από μια βιομηχανία αγωγών, είναι θετική. Προφανέστατα, είναι θετική και θα τη στηρίξουμε. Και το έχει θέσει με αγωνία και ο Πανελλήνιος Ιατρικός Σύλλογος και οι νοσοκομειακοί γιατροί και οι πάντες.

Προσέξτε, όμως, πρώτον, έρχεται με καθυστέρηση, όταν έχει ήδη ενεργοποιηθεί αυτή η βιομηχανία και ο κόσμος αισθάνεται ανασφάλεια και ήδη έχουν κληθεί οι συνάδελφοί μας να καταθέσουν για περιστατικά συγκεκριμένα, τα οποία συγγενείς, προφανώς, σε συνεννόηση με νομικά γραφεία, έχουν αρχίσει να ενεργοποιούν αγωγές κ.λπ.. Πρώτον, λοιπόν, είναι καθυστερημένη. Ήταν πρόβλημα που σπεύσατε να δώσετε νομική προστασία και ακαταδίωκτο στα μέλη των επιτροπών και εξαιρέσατε τους ανθρώπους της πρώτης γραμμής.

Πέραν, όμως, του ότι είναι καθυστερημένη, υπάρχει κι ένα άλλο θέμα ουσίας. Το θέμα είναι οι συνθήκες παροχής υπηρεσιών στο σύστημα υγείας να γίνουν πιο ασφαλείς. Να βελτιωθεί η στελέχωση των κρίσιμων τμημάτων και ειδικά των τμημάτων επειγόντων περιστατικών των κλινικών COVID, των ΜΕΘ COVID και με ιατρικό και νοσηλευτικό προσωπικό, να αισθανθούν οι συνάδελφοι μας ότι η πολιτεία τους στηρίζει, ότι παίρνει μέτρα για να βελτιώσει τις εργασιακές τους συνθήκες και κυρίως ότι παίρνει μέτρα για να βελτιώσει τις μισθολογικές τους αποδοχές.

Αυτή, λοιπόν, η ρύθμιση η οποία έστω και έτσι θα ψηφιστεί προφανώς, έπρεπε να είναι μέσα σε ένα νέο πλέγμα κινήτρων και μισθολογικών και εργασιακών και εκπαιδευτικών, συνεχιζόμενης εκπαίδευσης, για να βελτιώνονται τα στάνταρντς φροντίδας, για να μην αισθάνονται οι συνάδελφοί μας ότι είναι ευάλωτοι στη διαχείριση περιστατικών, για τα οποία ενδεχομένως δεν έχουν και την απαιτούμενη εξειδίκευση και εμπειρία.

Αυτό είναι το κρίσιμο θέμα και όσο αυτό δεν αντιμετωπίζεται ριζικά, τόσο θα ενισχύεται η τάση φυγής και παραίτησης από το σύστημα υγείας. Από όλες αυτές τις προσλήψεις που λέτε ότι τους έχουν γίνει στο BI, θα μας πείτε αυτή τη στιγμή, στη φωτογραφία της στιγμής –τώρα- πόσοι ακριβώς υπηρετούν ανά νοσοκομείο; Να τα προσθέσουμε να δούμε πόσα βγαίνουν, μόνιμοι και συμβασιούχοι; Θα εκπλαγείτε, ειδικά στο κομμάτι των γιατρών.

Αν δεν υπάρξει, λοιπόν, μια τέτοια ολοκληρωμένη παρέμβαση, θα συνεχίζεται η διαρροή ιατρικού δυναμικού, το brain drain, η παραίτηση και η φυγή είτε προς τον ιδιωτικό τομέα είτε προς το εξωτερικό.

Μας λέτε ότι νομοθετείτε. Είστε ειδικοί στη στρεψοδικία, κι εσείς ως δικηγόρος ακόμα περισσότερο. Μας λέτε τώρα ότι από σεβασμό στη Βουλή και στις κοινοβουλευτικές διαδικασίες μας φέρνετε εδώ πέρα και νομοθετούμε κάθε τόσο τρίμηνες παρατάσεις. Το βασικό πρόβλημα αυτής της λογικής είναι ότι θέλετε να δώσετε ένα σήμα ότι τελειώνουμε με την πανδημία, χωρίς να συνειδητοποιείτε αυτό που λέει όλος ο κόσμος, ότι εδώ έχουμε πλέον μια νέα φάση η οποία θα έχει μεγάλη χρονική διάρκεια και απαιτεί άλλου τύπου οργάνωση των συστημάτων υγείας. Αυτή είναι η ουσία του θέματος και απαιτεί πολυεπίπεδες παρεμβάσεις και όχι μόνο εμμονή στον εμβολιασμό, που βεβαίως ο εμβολιασμός είναι η καίρια παρέμβαση, το κύριο και σημαντικό και δραστικό όπλο πρωτογενούς πρόληψης και αναχαίτησης της πανδημίας.

Όμως, ο εμβολιασμός πρέπει να πάει συνδυαστικά με τον έλεγχο της διασποράς στον γενικό πληθυσμό και στην κοινότητα με καλή προνοσοκομειακή διαχείριση, με κατ' οίκον παρακολούθηση και φροντίδα ανθρώπων που είναι διαγνωσμένοι και είναι σε καραντίνα, για να εκτιμάται η κατάσταση της υγείας τους και να κινούνται έγκαιρα προς το νοσοκομείο, κάτι το οποίο δεν συμβαίνει σήμερα. Αυτό το ανέφερε και μια συνάδελφος προηγουμένως, η κ. Αδαμοπούλου, αν θυμάμαι καλά, από το ΜέΡΑ25. Αυτή είναι η πραγματικότητα της καθυστερημένης αναζήτησης ιατρικών υπηρεσιών και σχετίζεται με την υψηλή θνητότητα της χώρας.

Αυτή την περίοδο έχουμε τους χειρότερους δείκτες στην Ευρώπη! Είμαστε πρώτοι στην Ευρώπη στην εβδομαδιαία τάση θανάτων σε καθημερινή βάση ανά εκατομμύριο πληθυσμού. Είμαστε πρώτοι στον δείκτη CFR, θάνατοι ανά κρούσματα, πρώτοι στον δείκτη εισαγωγών στα νοσοκομεία και στις ΜΕΘ ανά εκατομμύριο πληθυσμού. Εδώ είναι τα στοιχεία και τα καταθέτω και στα Πρακτικά.

(Στο σημείο αυτό ο Βουλευτής κ. Ανδρέας Ξανθός καταθέτει για τα Πρακτικά τα προαναφερθέντα στοιχεία, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Από εκεί που στο πρώτο κύμα ήμασταν όντως στις καλύτερες θέσεις της Ευρώπης, εδώ και πάρα πολύ καιρό είμαστε στη χειρότερη θέση. Μάλιστα, φοβάμαι ότι αυτή την περίοδο με την έξαρση της μετάλλαξης «Όμικρον» θα είμαστε το κακό παράδειγμα στην Ευρώπη όσον αφορά τη διαχείρισή της με όλη αυτή τη γραμμή που έχετε.

Και ενώ όλα είναι σε προβληματική πορεία, εσείς έρχεστε εδώ και μας λέτε ανερυθρίαστα και προκλητικά ότι τα κάνετε όλα καλά. Ακριβώς γι’ αυτό, λοιπόν, και επειδή δεν έχει νόημα να σας λέμε να σοβαρευτείτε, κάναμε τεράστιες προσπάθειες και εκκλήσεις συνεννόησης και προτάσεις για κοινή αντιμετώπιση, για την ελάχιστη δυνατή, για μια μίνιμουμ συμφωνημένη στρατηγική ενίσχυσης του συστήματος υγείας. Εδώ βγαίνουν τώρα φιλοκυβερνητικά ΜΜΕ, όπως το «ΒΗΜΑ ΤΗΣ ΚΥΡΙΑΚΗΣ», editorial του «ΒΗΜΑΤΟΣ» που λέει «Ενισχύστε το ΕΣΥ». Οι πάντες αυτό λένε. Και η μελέτη Τσιόδρα σε αυτό καταλήγει, αυτό είναι το διά ταύτα της και γι’ αυτό την απαξιώνετε.

Έρχεστε, λοιπόν, και λέτε ότι τα κάνετε όλα καλά. Πραγματικά δεν έχει πλέον νόημα αυτή η συζήτηση. Γι’ αυτό και, κατά την άποψή μας, ωριμάζει πλέον σαφέστατα στην κοινωνία ένα αίτημα αλλαγής πορείας στα πολιτικά πράγματα και ενός νέου εναλλακτικού πολιτικού σχεδίου με προοδευτικό πρόσημο, το οποίο θα θέσει άλλες προτεραιότητες, θα κάνει άλλη ιεράρχηση αναγκών, θα στηρίξει το σύστημα υγείας, θα στηρίξει την κοινωνική συνοχή, θα στηρίξει τη δημόσια υγεία στη χώρα. Αυτό είναι το μεγάλο πολιτικό διακύβευμα αυτής της περιόδου. Πάνω σε αυτό θα κληθούν να τοποθετηθούν οι πάντες.

Αυτή η Κυβέρνηση μεταθέτει συνεχώς ευθύνες στην κοινωνία και βεβαίως στην Αντιπολίτευση. Είναι πρόκληση να έρχονται εδώ Βουλευτές σας με σκονάκια και να λένε ότι αμφισβητήσαμε τα εμβόλια, ότι υπονομεύουμε την εθνική προσπάθεια και ότι κάνουμε υγειονομικά σαμποτάζ. Αυτά λέτε! Όμως, ο κόσμος του συστήματος υγείας, αλλά και οι πολίτες ξέρουν πολύ καλά ότι εδώ και δύο χρόνια δίνουμε μια μάχη περιφρούρησης του πολυτιμότερου πράγματος που υπάρχει, και το οποίο αποδείχθηκε από την πανδημία, της δημόσιας υγείας, το οποίο εσείς ποτέ δεν είχατε περί πολλού. Ίσα, ίσα λέγατε ότι ο ιδιωτικός τομέας υπερέχει και ότι πρέπει να ενσωματώσουμε τη δική του κουλτούρα στο σύστημα υγείας, την κουλτούρα δηλαδή, για να συνεννοούμαστε, της αποφυγής εμπλοκής στην πανδημία και την κουλτούρα της κερδοσκοπίας εν μέσω πανδημίας.

Αυτή την κουλτούρα θέλετε να μπολιάσουμε στο σύστημα υγείας; Την απαίτηση, δηλαδή, οι ιδιωτικές κλινικές να μην αναλάβουν μέρος της ευθύνης περιστατικών COVID, σε αντίθεση με ό,τι έχει γίνει σε όλον τον κόσμο και σε όλη την Ευρώπη; Για παράδειγμα, ο κεντροδεξιός Μακρόν τις έχει επιτάξει και το 30% των νοσηλειών COVID γίνεται σε ιδιωτικές κλινικές. Ο κρατικοδίαιτος εν πολλοίς ιδιωτικός τομέας στην Ελλάδα απαίτησε, με δική σας συμφωνία, να μη συμβεί αυτό το πράγμα. Μάλιστα, δεν έχετε αξιοποιήσει ούτε τα στρατιωτικά νοσοκομεία. Μόνο έτσι μπορεί να προκύψει αποσυμπίεση και να μειωθούν οι λίστες αναμονής διασωληνωμένων ανθρώπων, που βεβαίως τώρα πια και με επιστημονική βούλα χάνουν τη ζωή τους κατά 90%. Θεωρώ, λοιπόν, ότι αυτά είναι κρίσιμα θέματα.

Πιστεύω -επανέρχομαι σε αυτό και κλείνω- ότι χρειαζόμαστε ένα κοινωνικό και πολιτικό μέτωπο το οποίο θα διεκδικήσει, θα απαιτήσει και θα δώσει πολιτική διέξοδο στο αίτημα της κοινωνίας για περισσότερη εμπιστοσύνη, περισσότερη ασφάλεια, περισσότερη κοινωνική προστασία, περισσότερη ενίσχυση του δημόσιου συστήματος υγείας και εγγυημένη φροντίδα σε όσους πραγματικά έχουν ανάγκη αυτή την περίοδο.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε συνάδελφε.

Τον λόγο έχει τώρα η Κοινοβουλευτική Εκπρόσωπος του Κινήματος Αλλαγής κ. Γιαννακοπούλου.

Ορίστε, κυρία συνάδελφε, έχετε τον λόγο.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Κύριε Υπουργέ, κυρίες και κύριοι συνάδελφοι, συμπληρώνουμε τον δεύτερο χρόνο από την εμφάνιση της πανδημίας του κορωνοϊού. Δύο ολόκληρα χρόνια ζούμε στην Ελλάδα, αλλά και σε ολόκληρο τον πλανήτη μια σκληρή δοκιμασία. Η πανδημία είναι ασφαλώς ένα παγκόσμιο φαινόμενο, ένας εχθρός όλης της ανθρωπότητας που προσπαθεί να αντιμετωπίσει αυτόν τον αόρατο εχθρό. Αυτό, όμως, το οποίο διαφοροποιεί την κατάσταση στη μία χώρα από την άλλη είναι οι κυβερνητικές πολιτικές που ακολουθούνται, είναι τα μέτρα πρόληψης που λαμβάνονται, όπως βέβαια και το διαφορετικό επίπεδο εμβολιασμού από χώρα σε χώρα.

Η χώρα μας, κυρίες και κύριοι συνάδελφοι, παρουσιάζει μια καταπληκτική πρωτοτυπία που στις συνθήκες που ζούμε είναι, δυστυχώς, επικίνδυνη. Ενώ στο πρώτο κύμα υπήρξαν έγκαιρες αποφάσεις, μετά από την πρόταση των επιστημόνων, και είχαμε πολύ καλά αποτελέσματα, στη συνέχεια η εικόνα άλλαξε. Οι δείκτες δείχνουν ότι από εκεί και πέρα και μέχρι και σήμερα από κύμα σε κύμα τα μεγέθη που δείχνουν τα κρούσματα χειροτερεύουν. Οι διασωληνώσεις και οι ανθρώπινες απώλειες γίνονται όλο και περισσότερες, ενώ υπάρχει μια διαρκής, μια συνεχής πίεση στο Εθνικό Σύστημα Υγείας που έχει φτάσει στα όριά τους τόσο τους γιατρούς όσο και τους νοσηλευτές μας, οι οποίοι δίνουν έναν ηρωικό αγώνα εδώ και δύο χρόνια.

Κυρίες και κύριοι συνάδελφοι, πριν από λίγες ημέρες συζητήσαμε για τον προϋπολογισμό που εγκρίθηκε από την Πλειοψηφία και κατά τη διάρκεια της συζήτησης έγιναν πολλές αναφορές για την πορεία της πανδημίας και για τις καθυστερήσεις, για τις ευθύνες της Κυβέρνησης, κύριε Υπουργέ.

Ωστόσο, κάθε μέρα που περνάει αυξάνει την ανησυχία μας. Αυξάνει την ανησυχία και την αβεβαιότητα για το μέλλον. Αυξάνει την ανησυχία και την αβεβαιότητα των Ελλήνων πολιτών.

Ακόμη και για το τι ακριβώς τεστ θα έπρεπε να κάνουν πριν από τις γιορτές, κύριε Υπουργέ, υπήρχαν διαρροές από την Κυβέρνησή σας. Υπήρχαν επαμφοτερίζοντα μηνύματα. Υπήρχε γενικότερα ένα μπέρδεμα.

Ξέρετε, δεν το λέω με ικανοποίηση, γιατί ποτέ το Κίνημα Αλλαγής δεν θεώρησε ότι η πανδημία μπορεί και πρέπει να είναι στο επίκεντρο της πολιτικής αντιπαράθεσης, στο επίκεντρο του κομματικού ανταγωνισμού πάνω στην πολιτική αντιπαράθεση. Γι’ αυτό και από την πρώτη στιγμή εμείς ασκήσαμε υπεύθυνη αντιπολίτευση με κριτική, αλλά κυρίως με προτάσεις για τις οποίες δεν φοβηθήκαμε ποτέ το πολιτικό κόστος. Στηρίξαμε δε δύσκολα μέτρα, όταν άλλες δυνάμεις της Αντιπολίτευσης ισοπέδωναν τα πάντα ή, αν θέλετε, ακόμα και έκλειναν το μάτι στους ανεμβολίαστους.

Δεν μπορούμε, όμως, να σιωπήσουμε όταν κάθε μέρα που περνάει η Κυβέρνηση φαίνεται άτολμη, ταλαντεύεται διαρκώς και καθυστερεί.

Ας το πούμε ακόμα πιο καθαρά, κυρίες και κύριοι συνάδελφοι. Η αβελτηρία της Κυβέρνησης στη διαχείριση της πανδημίας την έχει κάνει να χάσει τον έλεγχο. Κάνετε λιγότερα από όσα πρέπει και αυτά τα οποία κάνετε, τα κάνετε με μεγάλη καθυστέρηση. Οι εμβολιασμοί καθυστέρησαν. Οι έλεγχοι καταργήθηκαν στην πράξη. Τα μέτρα κοινωνικής απόστασης στις δημόσιες μεταφορές ουσιαστικά δεν εφαρμόστηκαν ποτέ. Δεν κάνατε ποτέ μια ουσιαστική εκστρατεία ενημέρωσης σε τοπικό επίπεδο σε συνεργασία και με την αυτοδιοίκηση. Δεν ενισχύσατε το ΕΣΥ και την πρωτοβάθμια υγεία όσο και όπως το επιβάλλουν οι συνθήκες. Δεν προσπαθήσατε καν να αντιμετωπίσετε τις περιφερειακές ανισότητες που εμφανίζει το Εθνικό Σύστημα Υγείας με μοιραία αποτελέσματα για χιλιάδες Έλληνες πολίτες.

Δεν τολμήσατε, για να λέμε τα πράγματα με το όνομά τους, κύριε Υπουργέ, να κάνετε καμμία απολύτως δομική μεταρρύθμιση στο Εθνικό Σύστημα Υγείας. Αυτή είναι η αλήθεια.

Όσο δε για τον υποχρεωτικό εμβολιασμό στους υγειονομικούς και στους δημοσίους υπαλλήλους που έρχονται σε επαφή με πολύ κόσμο, εμείς επιμένουμε από πέρυσι την άνοιξη, κύριε Πλεύρη. Δυστυχώς, στην προσπάθεια αυτή πρέπει να ομολογήσουμε ότι δεν βοήθησε ούτε ο ΣΥΡΙΖΑ που δεν λέει να κόψει τον ομφάλιο λώρο που τον συνδέει με τη δημαγωγία.

Κυρίες και κύριοι συνάδελφοι, το σημερινό κλίμα διχασμού και όξυνσης υπονομεύει κάθε προσπάθεια να πέσουν οι τόνοι και να επικρατήσουν οι φωνές της λογικής και οι φωνές της επιστήμης. Αυτό, λοιπόν, που δεν μπορεί να κάνει ούτε η Κυβέρνηση ούτε η Αξιωματική Αντιπολίτευση θα το κάνουμε εμείς, το Κίνημα Αλλαγής. Όπως άλλωστε ενημέρωσε την Πρόεδρο της Δημοκρατίας ο νέος Πρόεδρός μας, ο Νίκος Ανδρουλάκης, ξεκινάμε ως Κίνημα Αλλαγής ενημερωτική εκστρατεία για την ενίσχυση του εμβολιαστικού προγράμματος.

Άλλωστε, κυρίες και κύριοι συνάδελφοι, κύριε Υπουργέ, νομίζω ότι τα στοιχεία μιλάνε από μόνα τους και είναι απολύτως ενδεικτικά. Όπου τα ποσοστά εμβολιασμού είναι αυξημένα, οι θάνατοι περιορίζονται. Χαρακτηριστικό παράδειγμα είναι η Πορτογαλία, όπως ανέφερε και ο νέος πρόεδρός μας στη συζήτηση πιο πριν στην Γερουσία. Υπάρχει, λοιπόν, στην Πορτογαλία κατά δεκαεννέα μονάδες μεγαλύτερη κάλυψη κι ενώ έχουν περισσότερα κρούσματα από εμάς, έχουν μόλις δεκαπέντε θανάτους και εκατόν σαράντα τρεις διασωληνωμένους κατά μέσο όρο, όταν εμείς έχουμε ενενήντα έξι θανάτους και επτακόσιους διασωληνωμένους στη χώρα μας.

Άρα, είναι απολύτως εθνική ανάγκη να σπάσουμε τον φόβο και την παραπληροφόρηση η οποία υπάρχει. Σ’ αυτή την προσπάθεια εμείς θα είμαστε στην πρώτη γραμμή. Ως Κίνημα Αλλαγής θα συμβάλουμε με κριτική, με προτάσεις και με δικές μας πρωτοβουλίες για την αντιμετώπιση της πανδημίας. Είμαστε εδώ για να βοηθήσουμε τη χώρα. Είμαστε εδώ για να βοηθήσουμε την κοινωνία, για να βοηθήσουμε τους πολίτες. Δεν θα κάτσουμε να παρακολουθούμε την Κυβέρνηση, η οποία δείχνει να βρίσκεται σε κατάσταση μακαριότητας. Αυτή είναι η λέξη.

Είναι σαν να βρίσκεστε σε κατάσταση μακαριότητας, κύριε Υπουργέ και ως αποτέλεσμα σπάει, δυστυχώς, το ένα αρνητικό ρεκόρ μετά το άλλο. Χθες ξεπεράσαμε τα είκοσι χιλιάδες θύματα. Η «Όμικρον» έρχεται και η Κυβέρνηση δίνει την εικόνα ενός παρατηρητή –αυτό είναι το λιγότερο που θα μπορούσαμε να πούμε- που περιμένει μια πιθανή έκρηξη μετά τις γιορτές.

Οι δε επιστήμονες είναι παροπλισμένοι, κύριε Υπουργέ. Μάλιστα, χθες ζήσαμε και την απόλυτη επιβεβαίωση αυτού του γεγονότος. Αναβλήθηκε η προγραμματισμένη συνεδρίαση της επιτροπής, πριν τη συνεδρίαση του Υπουργικού Συμβουλίου, αντί να συνεδριάσει πρώτα η επιτροπή και μετά το Υπουργικό Συμβούλιο να πάρει τις αποφάσεις που θα πάρει, αλλά με βάση τις προτάσεις των επιστημόνων.

Η Κυβέρνηση φαίνεται να βολοδέρνει λοιπόν. Άλλα δηλώνουν οι Υπουργοί τη μία μέρα, άλλα αποφασίζονται την άλλη. Επιστρατεύονται έωλα επιχειρήματα για να στηριχθούν τα αστήρικτα, κυριολεκτικά, όταν έχουμε Υπουργούς της Κυβέρνησής σας οι οποίοι μας λένε ότι οι αστυνομικοί δεν κολλάνε.

Ο κ. Σκέρτσος δεν το είπε αυτό, κύριε Πλεύρη; Το θυμάστε;

Εκφράζονται πολύ σοβαρές αντιφάσεις και αυτό είναι πάρα πολύ επικίνδυνο. Υπάρχει ο κίνδυνος λόγω αυτών να φτάσουμε σε ένα σημείο και πιθανά σε κρίσιμες στιγμές από τη μία οι εμβολιασμένοι να μην πείθονται για τα όποια αναγκαία μέτρα στο επόμενο διάστημα και από την άλλη, κύριε Υπουργέ, οι ανεμβολίαστοι και ιδιαίτερα ο σκληρός πυρήνας των αντιεμβολιαστών να τα επικαλούνται ως απόδειξη κατά του εμβολιασμού.

Τα σκέφτεστε αυτά; Σας απασχολούν, κύριε Υπουργέ;

Άρα, στήριξη στους επιστήμονες και πάλι λοιπόν, έγκαιρες αποφάσεις, παραπέρα επέκταση της υποχρεωτικότητας, γρήγορα βήματα για την ολοκλήρωση της τρίτης δόσης, αυστηρά μέτρα πρόληψης και έλεγχος.

Αυτά χρειάζονται, κύριε Υπουργέ. Αυτά χρειάζονται, κυρίες και κύριοι της Κυβέρνησης! Χάνουμε χρόνο και αυτό είναι ανεπίτρεπτο. Αυτό κοστίζει. Εδώ και τόσες μέρες ασχολούμαστε με το αν έλαβε το Γραφείο του Πρωθυπουργού την επιστημονική έκθεση των κ.κ. Τσιόδρα - Λύτρα. Η θνησιμότητα εκτός ΜΕΘ αυξάνεται και ένα ποσοστό της τάξης του 38,5% από τους νεκρούς του δεύτερου και του τρίτου κύματος θα μπορούσε να έχει γλιτώσει, εάν υπήρχαν περισσότερες ΜΕΘ και περισσότερο προσωπικό. Έτσι καταλήγει αυτή η έρευνα.

Αυτονόητα και απολύτως λογικά πράγματα επιβεβαιώνει, δηλαδή, κύριε Υπουργέ, κυρίες και κύριοι συνάδελφοι, η παραπάνω έκθεση. Χρειαζόμαστε περισσότερες ΜΕΘ και περισσότερο προσωπικό, περισσότερους γιατρούς και νοσηλευτές. Δεν περιμένουμε καμμία μελέτη να μας επιβεβαιώσει το αυτονόητο. Δεν περιμένουμε καμμία μελέτη να μας επιβεβαιώσει αυτό το οποίο εν τέλει όλοι γνωρίζουμε.

Το θέμα δεν είναι, λοιπόν, κυρίες και κύριοι συνάδελφοι, να συζητούμε σε αυτήν την Αίθουσα απλά για τα αυτονόητα. Το θέμα είναι το τι κάνουμε.

Αυτό είναι το μεγάλο ζήτημα, κύριε Υπουργέ. Το θέμα είναι τι κάνουμε συνολικά για την αντιμετώπιση της πανδημίας.

Και ερχόμαστε τώρα στο σημερινό φερόμενο προς ψήφιση νομοσχέδιο, ένα ακόμα νομοσχέδιο «σκούπα» που κατατίθεται με πρόσχημα την αντιμετώπιση της πανδημίας και τρέχει να προλάβει τις γιορτές. Είναι ένα νομοσχέδιο που έρχεται να επιβεβαιώσει την πεποίθηση του ελληνικού λαού ότι πλέον βαδίζουμε στην πανδημία χωρίς κανένα πραγματικό σχέδιο, χωρίς κανένα πραγματικό πλάνο, εντελώς ευκαιριακά και εντελώς πρόχειρα. Η δε παγιωμένη πλέον ανησυχία αυτή, οι αμφιβολίες και η δυσπιστία της κοινωνίας εδραιώνονται κάθε μέρα όλο και περισσότερο.

Είναι ξεκάθαρο ότι αυτό το νομοσχέδιο περιλαμβάνει διατάξεις στις οποίες εμείς ως Κίνημα Αλλαγής είμαστε κάθετα αντίθετοι και έχουμε εκφράσει έντονα πολλές φορές τη διαφωνία μας.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Θα πάρω και τον χρόνο της δευτερομιλίας μου, κυρία Πρόεδρε.

Οι κατά παρέκκλιση διατάξεις για προμήθειες υγειονομικού και λοιπού υλικού που συνεχίζουν το πάρτι στις δαπάνες υγείας, οι απαλλαγές από φόρους υπεραξίας τίτλων συμμετοχής εταιρειών σε συνδεδεμένες επιχειρήσεις, οι εκτεταμένες τροποποιήσεις στο χρονοδιάγραμμα υλοποίησης της Εθνικής Οδού Πατρών - Πύργου χωρίς σοβαρή επεξεργασία, οι αλλαγές στην εκλογική διαδικασία των αιρετών συλλογικών οργάνων των ΟΤΑ λίγες μόλις μέρες πριν από τις εκλογές, στις 9 Ιανουαρίου, είναι μερικές μόνο από αυτές.

Εργαλειοποιούνται οι επιτροπές των ΟΤΑ με αλλαγές στις συνθέσεις, με τεχνητές πλειοψηφίες σε βάρος της λειτουργίας των συλλογικών οργάνων. Απλοί διοικητικοί υπάλληλοι του δήμου θα ασκούν καθήκοντα δημοτικής αστυνομίας χωρίς ειδική εκπαίδευση. Αδιανόητα πράγματα!

Δίνονται παρατάσεις με κατά παρέκκλιση διαδικασία συμβάσεων προμηθειών και παροχή υπηρεσιών στις τεχνολογίες πληροφορικής και επικοινωνιών χωρίς λογοδοσία, χωρίς διαφάνεια.

Γίνονται κατά παρέκκλιση προσλήψεις και συμβάσεις μετακλητών υπαλλήλων του Υπουργείου Μετανάστευσης και Ασύλου, κάτι το οποίο το έχουμε δει και πολλές φορές στο παρελθόν.

Χορηγείται golden visa χωρίς έλεγχο προϋποθέσεων όπως φαίνεται να προκύπτει από το άρθρο 140 του νομοσχεδίου.

«Ράβε - ξήλωνε» στον ΕΦΚΑ για τα μάτια του κόσμου, με τις εκκρεμείς συντάξεις ουσιαστικά να έχουν πνίξει τον οργανισμό.

Κύριε Υπουργέ, ζητούμε την άμεση απόσυρση όλων αυτών των «φωτογραφικών» και απολύτως απαράδεκτων διευθετήσεων της τελευταίας κυριολεκτικά στιγμής.

Σε πρόσφατη δημοσκόπηση καταγράφεται για άλλη μια φορά η δυσαρέσκεια των πολιτών για τη διαχείριση της πανδημίας του κορωνοϊού από την Κυβέρνηση με το 63% να δηλώνει δυσαρεστημένο, το 41% να θεωρεί ότι το 2022 θα είναι χειρότερο από το 2021 και το 75,4% να κρίνει τα μέχρι στιγμής κυβερνητικά μέτρα ως μη επαρκή.

Και τι κάνετε τώρα εσείς γι’ αυτό; Τι κάνει η Κυβέρνησή σας γι’ αυτό; Η απάντηση είναι μία: Σχεδόν τίποτα. Όλη η Ευρώπη είναι στο πόδι και εσείς δίνετε την εντύπωση ακόμα εδώ πέρα, στη χώρα μας, ότι η πανδημία σχεδόν τελείωσε. Θυμάστε το «τελευταίο μίλι» που μας λέγατε; Το θυμάστε αυτό, κύριε Πλεύρη; Μεταδώσατε ένα μήνυμα εφησυχασμού χωρίς όμως αποδέκτες.

Καμμία εκστρατεία υπέρ του εμβολιασμού δεν έχει εκπονηθεί, καμμία επέκταση της υποχρεωτικότητας δεν προωθείται. Ξέρετε δε ότι εμείς δεν είμαστε υπέρ της παγκόσμιας πρωτοτυπίας του ΣΥΡΙΖΑ που προτείνει εθελοντική υποχρεωτικότητα. Αναρωτιέμαι, όμως, τι αλήθεια φοβάστε; Γιατί δεν προχωράτε; Γιατί δεν το τολμάτε;

Για τη δε γνωστή σε όλους μας υποστελέχωση του ΕΣΥ ουδεμία πρόβλεψη, μπαλώματα και προχειρότητες, με εκ νέου παρατάσεις των επικουρικών και μετακινήσεις προσωπικού προκειμένου να καλυφθούν τα κενά. Οι υποσχέσεις για μονιμοποίηση επικουρικών γιατρών που θα έδιναν ανάσα έμπειρου προσωπικού στα νοσοκομεία μας, γρήγορα ξεχάστηκαν. Οι προσλήψεις τεσσάρων χιλιάδων νοσηλευτών που είχατε εξαγγείλει, κρίνοντας ορθά τότε ότι είναι απαραίτητες, ποτέ δεν προχώρησαν. Αν συνυπολογίσουμε και το γεγονός ότι περίπου επτά χιλιάδες ανεμβολίαστοι υγειονομικοί παραμένουν -και ορθώς- εκτός συστήματος αναδεικνύεται τότε με εμφατικότητα το πόσο φτωχός και το πόσο ανεπίκαιρος υπήρξε ο σχεδιασμός σας για την αντιμετώπιση της πανδημίας.

Αλήθεια, κύριε Υπουργέ, με τη στελέχωση των ΜΕΘ τι κάνατε; Τι έχετε κάνει; Τραγική είναι και εκεί η κατάσταση, όπου όπως επανειλημμένως έχουμε τονίσει ως παράταξη, τα ομολογουμένως πολλά κενά καλύπτονται από ειδικευόμενους γιατρούς οι οποίοι εν μια νυκτί αναγκάζονται να μετακινηθούν σε μονάδες πολύ υψηλών απαιτήσεων και να εργαστούν σε συνθήκες εξαιρετικά επικίνδυνες, εξαιρετικά επίπονες.

Το ζήτημα όμως, ξέρετε, δεν είναι απλά να φαίνεται, να ακούγεται, να λέτε επικοινωνιακά ότι διαθέτουμε ΜΕΘ, αλλά κυρίως να λειτουργούν αυτές, να στελεχωθούν όπως πρέπει. Αυτό είναι το μεγάλο ζητούμενο. Σύμφωνα με τον ΟΟΣΑ η Ελλάδα διαθέτει 6,1 γιατρούς και 3,3 νοσηλευτές ανά χίλια άτομα, όταν ο αντίστοιχος μέσος όρος είναι 3,5 και 8,8. Δεν διαθέτουμε ούτε νοσηλευτικό προσωπικό και τα νοσοκομεία μας πασχίζουν καθημερινά να αντεπεξέλθουν υπό απάνθρωπες συνθήκες.

Σε έτερο φερόμενο άρθρο παρατείνονται οι κατά παρέκκλιση των κειμένων διατάξεων προμήθειες. Πακτωλός εκατομμυρίων διατίθενται στο όνομα της αντιμετώπισης της πανδημίας, χωρίς όμως κανέναν έλεγχο. Το ίδιο γίνεται και με τις δωρεές, όπου συνεχίζεται το καθεστώς της συσκότισης.

Κυρίες και κύριοι συνάδελφοι, φοβόμαστε δυστυχώς ότι τα χειρότερα έπονται. Η μετάλλαξη «Όμικρον» σύντομα θα κυριαρχήσει και στη δική μας χώρα. Οι χώρες της Ευρώπης η μία μετά την άλλη λαμβάνουν μέτρα. Εμείς πάλι διατηρούμε αυτό το κλίμα ανοχής. Κανένα μέτρο δεν τηρείται στην πράξη, συνωστισμός υπάρχει παντού, στους δρόμους, στα μπαρ, στις εκκλησίες, ανύπαρκτα μέτρα κοινωνικής απόστασης στα μέσα μαζικής μεταφοράς.

Εμείς, το ΠΑΣΟΚ, έχουμε μάθει να βλέπουμε τους ανθρώπους ως ξεχωριστές οντότητες, ως προσωπικότητες και όχι ως απλή στατιστική. Για τον λόγο αυτόν λάβετε όχι σήμερα, κύριε Υπουργέ, χθες, τα απαραίτητα μέτρα για την αντιμετώπιση και να κάνετε όλα όσα κατά καιρούς σάς λέμε να κάνετε, όλα αυτά για τα οποία φωνάζουμε να κάνετε. Ενισχύστε το ΕΣΥ, λοιπόν, επιτέλους και την πρωτοβάθμια υγεία. Εφαρμόστε τα μέτρα ελέγχου και κοινωνικής αποστασιοποίησης σε όλους τους χώρους, χωρίς αστερίσκους, χωρίς εξαιρέσεις. Διορθώστε το ζήτημα με τα μέσα μαζικής μεταφοράς. Επενδύστε στην τηλεργασία, κάτι για το οποίο ξανά σας βλέπουμε διστακτικούς. Προωθήστε περισσότερο το εμβολιαστικό κίνημα. Όλα αυτά είναι μερικά μόνο από αυτά τα οποία σας λέμε και σας προτείνουμε, απλά πράγματα τα οποία χρειαζόμαστε δηλαδή. Αυτό, όμως, που χρειάζεται, κυρίως, για να γίνουν όλα αυτά ξέρετε τι είναι; Πολιτική βούληση. Δεν δείχνετε να έχετε πολιτική βούληση.

Όσον αφορά άλλα άρθρα του νομοσχεδίου πολύ σύντομα έναν τίτλο θα πω μόνο: «Ο νομοθετικός αχταρμάς συνεχίζεται». Δεν μπορώ να καταλάβω και αναρωτιέμαι σε τι συνάδει αυτή η κατάσταση με τη διακηρυγμένη θέση σας -ήταν το πρώτο πράγμα που είχατε πει, όταν αναλάβατε ως Κυβέρνηση- για βέλτιστους τρόπους νομοθέτησης. Αυτό είναι νομίζω ένα πολύ καλό ερώτημα στο οποίο κάποια στιγμή πρέπει να απαντήσετε.

Στις διατάξεις του Υπουργείου Περιβάλλοντος και Ενέργειας, που αφορούν στην αγορά ενέργειας, επικρατεί ξανά ο πρόχειρος, αλλά «επιτελικός» κατά τα άλλα όπως είπαμε ενεργειακός σχεδιασμός σας. Η Ελλάδα παραμένει και είναι η πιο ακριβή ενεργειακή χώρα της Ευρώπης, καθώς αγοράζουμε την ηλεκτρική ενέργεια 85% πιο ακριβά από τον μέσο όρο. Νομοθετείτε όμως γι’ αυτό; Όχι. Αφήνετε τον μέσο πολίτη, το μέσο νοικοκυριό, τη μικρομεσαία επιχείρηση να αγωνιούν καθημερινά για το κόστος της ενέργειας και για τους λογαριασμούς της ΔΕΗ.

Στο ίδιο έργο θεατές για τον αυτοκινητόδρομο Πάτρα - Πύργος όσον αφορά το Υπουργείο Μεταφορών. Μετά από δυόμισι χρόνια της διακυβέρνησής σας το έργο ακόμα δεν έχει ξεκινήσει, μάλιστα την ίδια ώρα που το προβλεπόμενο κόστος αυξάνεται. Έχετε προχωρήσει επίσης σε διακόσιες αλλαγές και βεβαίως από τα πολύ σημαντικά ζητήματα είναι ότι δεν δίνετε λύση στο θέμα της υλοποίησης και του υπόλοιπου κομματιού μέχρι και την Τσακώνα, παρ’ όλο που θέλω να σας υπενθυμίσω -είμαι σίγουρη ότι δεν το έχετε ξεχάσει, κύριε Υπουργέ- ότι ο ίδιος ο Πρωθυπουργός είχε ανακοινώσει την ολοκλήρωση του έργου. Γιατί δεν το ολοκληρώνετε;

**ΠΡΟΕΔΡΕΥΟΥΣΑ (Σοφία Σακοράφα):** Κυρία συνάδελφε, πρέπει να κλείσετε σιγά σιγά, σας παρακαλώ.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Τέλος, με τα άρθρα 95 εισάγονται νέες τροποποιήσεις στην οργανωτική δομή του πολύπαθου και ταλαιπωρημένου ΕΦΚΑ. Καταργείτε οργανικές μονάδες, μεταφέρετε αρμοδιότητες, άδειες ανακαλούνται για το θεαθήναι. Ράβε - ξήλωνε, την ώρα που οι εκκρεμείς συντάξεις παραμένουν και εκατόν πενήντα χιλιάδες υπολογίζονται αυτές μέχρι τον Σεπτέμβρη του 2021.

Κλείνω, κυρία Πρόεδρε -σας ευχαριστώ και για την ανοχή σας- λέγοντας ότι δεν μπορώ παρά να εκφράσω τη συνολική διαφωνία μου, τη συνολική διαφωνία του Κινήματος Αλλαγής και να σας εκφράσω και τη θλίψη μου, συνολικά, τόσο για τον τρόπο που συνεχίζετε να αντιμετωπίζετε την πανδημία όσο και για τα έμπρακτα δείγματα πρόχειρης και ευκαιριακής νομοθέτησης της Κυβέρνησής σας.

Για όλους αυτούς τους λόγους, καταψηφίζουμε αυτό το νομοσχέδιο.

Χρόνια πολλά, καλά Χριστούγεννα να έχουμε όλοι, να έχει όλος ο κόσμος, κυρίες και κύριοι συνάδελφοι. Με προσοχή!

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΟΥΣΑ (Σοφία Σακοράφα):** Σας ευχαριστώ πολύ, κυρία συνάδελφε.

Τον λόγο τώρα έχει η κ. Λιακούλη, από το Κίνημα Αλλαγής, για επτά λεπτά.

**ΕΥΑΓΓΕΛΙΑ ΛΙΑΚΟΥΛΗ:** Ευχαριστώ, κυρία Πρόεδρε.

Κύριε Υπουργέ, κυρίες και κύριοι συνάδελφοι, τι να πούμε τώρα σε εσάς της Κυβέρνησης. Τα λέμε και τα ξαναλέμε. Αν τα άκουγε κανείς, με χαρά θα σας τα λέγαμε, αλλά είσαστε αδιόρθωτοι. Δεν βάζετε μυαλό. Τα ίδια κάνατε και πέρυσι, τα ίδια κάνετε και φέτος. Λες και η συνταγή σας είναι τόσο πετυχημένη που δεν θέλετε να παρεκκλίνετε καθόλου από αυτή.

Πέρυσι -σας θυμίζω- μας κάνατε σε ένα τέτοιο, πάλι, νομοσχέδιο – σκούπα, όπως συνηθίζετε να το λέτε, να αποχωρήσουμε εμφαντικά και διαμαρτυρόμενοι, λέγοντας ότι δεν είναι δυνατόν να φέρνετε τέτοια πράγματα. Και εσείς απλά το προσπεράσατε και φέρνετε ρουσφετολογικές και φωτογραφικές διατάξεις ανερυθρίαστα και μάλιστα μεταμεσονύκτια, για να μην πω ως νομικός ότι αναζητούσα τις σφραγίδες για να δω τι ώρα τις καταθέσατε. Αυτό το θέμα δεν θέλω να το ανοίξω από το Βήμα της Βουλής, αλλά είναι κάτι που θα το δούμε και αυτό, γιατί πολλές φορές ο τύπος και η διαδικασία διαφυλάσσει την ουσία.

Εν πάση περιπτώσει, στο νομοσχέδιο - μίξερ, λοιπόν, βάλατε όλα τα υλικά, με τα ρουσφέτια σας, τις εξυπηρετήσεις -για τα δικά σας παιδιά- λίγες ώρες πριν τη διακοπή της Βουλής για τα Χριστούγεννα. Το όνομα της διαχείρισης όλης αυτής της κατάστασης ακούει στην πανδημία. Όλα αυτά λέτε στον ελληνικό λαό ότι τα κάνετε για την πανδημία, αποσπασματικά, χωρίς κανέναν ειρμό, χωρίς αρχή, μέση και τέλος.

Σας καλούμε να σταματήσετε. Ανερυθρίαστα έχετε καταφέρει να μετατρέψετε μέχρι και τους θανάτους σε απώλειες. Έτσι τους λένε όλους «απώλεια». Λες και είναι παράπλευρη, λες και έπεσε κάπου μια βόμβα και χάθηκε ένας άνθρωπος. Όχι. Χάθηκαν άνθρωποι και ξέρετε την αιτία. Η αιτία είναι η πανδημία, για την οποία ελέγχεται η Κυβέρνησή σας αν έκανε όλα όσα έπρεπε.

Και ο Πρόεδρός μας, ο Νίκος Ανδρουλάκης, είπε προχθές κάτι πάρα πολύ απλό, αλλά τόσο ουσιαστικό, ότι «οι παλινωδίες σας δημιούργησαν κίνδυνο για τον ελληνικό λαό». Και αυτό δεν είναι μια πολιτική άποψη αλλά είναι μία θέση ευθύνης που σας καταλογίζεται και θα πρέπει να την απαντήσετε, διότι σίγουρα περιμένουμε ότι δεν θα την αναλάβετε.

Κυρίες και κύριοι της Κυβέρνησης, η εμπιστοσύνη των πολιτών στο πρόσωπό σας εξανεμίζεται σιγά σιγά. Η άμμος στην κλεψύδρα τελειώνει. Οι πολίτες αντιλαμβάνονται αυτό που αντιλαμβάνεστε, όμως κι εσείς οι ίδιοι, ότι βρίσκεστε πια σε δεινή θέση. Καταλαβαίνετε ότι η περίοδος ανοχής έχει παρέλθει οριστικά, συνεχίζετε, όμως, με πείσμα να μαδάτε τη μαργαρίτα: Να το κάνω, να μην το κάνω. Να το πω, να μην το πω. Να προχωρήσω, να μην προχωρήσω σε αυτά τα μέτρα. Να κάνω ένα βήμα μπρος και να κάνω δύο βήματα πίσω. Έντιμα και καθαρά δεν μιλήσατε ποτέ, με το κύρος που θα έπρεπε να διακρίνει μία κυβέρνηση αποφασιστική, αποτελεσματική, μεταρρυθμιστική. Τίποτα από αυτά δεν πράξατε.

Αντίθετα, προσπαθήσατε να στρίψετε δια του αρραβώνος από το πολιτικό κόστος, φτάνοντας μέχρι του σημείου να διαχωρίσετε επαγγελματικές κατηγορίες. Και άκουσον - άκουσον είπατε στον ελληνικό λαό ότι οι ένστολοι, για παράδειγμα, δεν μεταδίδουν στους άλλους τον κορωνοϊό τόσο εύκολα όσο οι δικηγόροι οι γιατροί, οι δημοσιογράφοι, οι δάσκαλοι. Τι ωραία! Και μετά αναρωτιέστε, «μα, γιατί δεν μπορούμε να πείσουμε τον ελληνικό λαό να εμβολιαστεί»; Αλήθεια αναρωτιέστε; Θέλει και ερώτημα γιατί; Μα, γιατί δεν σας εμπιστεύεται. Δεν εμπιστεύεται μία κυβέρνηση να πάει να του πει ότι έχει αυτό το μέσο για να πολεμήσει τον κορωνοϊό και την πανδημία και μόνο με αυτόν τον τρόπο μπορεί να ξεφύγει.

Οι δοξασίες σάς έχουν κερδίσει, οι ιδεοληψίες σάς έχουν κερδίσει, οι κομπογιαννίτες σάς έχουνε κερδίσει. Σας το έχω ξαναπεί από αυτό το Βήμα, ξανά και ξανά. Άρα, λοιπόν, θέλει και ερώτημα γιατί δεν πέτυχε η καμπάνια; Ποια καμπάνια; Αυτά που λέτε εσείς εδώ, μεταξύ μας, «γιατί κάνουμε μια καμπάνια στοχευμένη και σοβαρή, με δείκτες που μετριούνται και αποτελεσματικότητα», δεν υπάρχει κανένας λόγος απολύτως να συζητηθεί.

Τώρα, η παράταξή μας από την πρώτη στιγμή, με ευθύνη και συνέπεια στήριξε την πολιτική για τη διαχείριση της πανδημίας, με συγκεκριμένα μέτρα για την υποστήριξη του δημόσιου συστήματος υγείας, με την ενίσχυση των εμβολιασμών. Προφανώς εμείς θα ψηφίσουμε όλες εκείνες τις διατάξεις που βοηθούν τον κόσμο, τον λαό, τα νοσοκομεία, αλλά το θέμα είναι εσείς τι θα κάνετε. Διότι, σύνολο στα εκατόν πενήντα, σχεδόν, άρθρα εμείς ψηφίζουμε τα τριάντα.

Τα άλλα τι είναι, κυρίες και κύριοι της Κυβερνήσεως; Γονατογραφήματα ολκής όλα στο πόδι, με διατάξεις, οι οποίες μερικές από αυτές τρομάζουν. Όπως για παράδειγμα οι διατάξεις του Υπουργείου Εσωτερικών, για τις οποίες άκουγα πριν και τους κυρίους Υπουργούς. Σας υπενθυμίζω ότι την προηγούμενη, μόλις, εβδομάδα ψηφίστηκε το νομοσχέδιο του Υπουργείου, γιατί δεν ενσωματώσατε τα συγκεκριμένα άρθρα στο νομοσχέδιο αυτό, αφού κανένα από αυτά δεν συνδέεται άμεσα με την πανδημία ώστε να έχουμε χρόνο να τα συζητήσουμε αναλυτικά; Να ένα ερώτημα. Γιατί δεν μας τα είπατε τότε και μας τα λέτε τώρα; Για ποιον λόγο αλλάζετε μέχρι τις διατάξεις για τα συλλογικά όργανα; Μισό λεπτό. Στις 9 του Γενάρη -για να μας καταλαβαίνει ο κόσμος- έχουμε αρχαιρεσίες στα όργανα των δημοτικών και περιφερειακών συμβουλίων. Και εσείς αλλάζετε το πλαίσιο στις δημαιρεσίες και βάζετε διαφορετικό πλαίσιο. Μεταφέρετε αρμοδιότητα από το δημοτικό συμβούλιο, στην επιτροπή ποιότητας ζωής. Και το κάνετε τώρα, ενώ συζητάγαμε την προηγούμενη εβδομάδα νομοσχέδιο του Υπουργείου Εσωτερικών. Αυτά κάνετε. Αυτά κάνετε και λέτε γιατί δεν τα ψηφίζουμε. Αλλάζετε την εκλογική διαδικασία και λέτε, γιατί, για ποιον λόγο φωνάζετε; Και παρατείνετε αναδρομικά τη δυνατότητα αναθέσεων από τους δήμους. Αναδρομικά παρακαλώ! Πλήρες σκότος, χωρίς να ξέρουμε σε τι ακριβώς λέμε «ναι» και σε τι ακριβώς λέμε «όχι».

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Τελειώνω, κυρία Πρόεδρε, τονίζοντας τα εξής: Εμείς καταλαβαίνουμε τη χρεία που υπάρχει, όπου αυτή υπάρχει. Δεν μπορούμε να κατανοήσουμε πράγματα τα οποία κάνετε, πρωτοφανή, όπως το να βγάλετε τους υπαλλήλους τους δημοτικούς από το ληξιαρχείο και να τους βάλετε να γίνουν δημοτικοί αστυνόμοι, χωρίς να έχουν ειδική εκπαίδευση. Ο θεός και η ψυχή του. Τι θέλετε να κάνετε, πού το πάτε, τι έχετε οραματιστεί, δεν μπορούμε να κατανοήσουμε.

Εμείς ένα πράγμα θα σας πούμε: Οι μεταμεσονύχτιες τροπολογίες είναι αυτές που έσπασαν τη μπάνκα σας. Πραγματική εκτροπή. Παραβίαση του δημοκρατικού διαλόγου, του δημοκρατικού προγραμματισμού, των αρχών του ελέγχου και της λογοδοσίας της διοίκησης.

Και για να μας καταλαβαίνει ο κόσμος, τι κάνατε, λοιπόν, κυρίες και κύριοι της Κυβέρνησης, φέρατε νομοσχέδια σε αυτό το νομοσχέδιο καινούργια, ολόκληρα νομοσχέδια, με μεταμεσονύχτιες τροπολογίες.

Λοιπόν, ακούστε λίγο. Αυτό είναι θέμα πλειοψηφίας σας και όχι της δημοκρατίας μας. Κι αυτό σημαίνει ότι θα κριθείτε και δεν αργεί η ώρα που όλα αυτά θα κριθούν. Και φοβάμαι ότι η κρίση του ελληνικού λαού θα μετατρέψει την πλειοψηφία σας σε μεγάλη μειοψηφία. Και αυτό για εσάς θα είναι το μεγαλύτερο πρόβλημα που θα έχετε να αντιμετωπίσετε και, δυστυχώς, έχω την άποψη ότι η βλάβη η οποία θα προκληθεί στη δική σας παράταξη θα είναι ανεπανόρθωτη.

Καλά Χριστούγεννα, με υγεία και δύναμη σε όλον τον κόσμο. Και εύχομαι την επόμενη χρονιά να μην κάνετε όλες τις παρατάξεις πάλι σ’ αυτό το νομοσχέδιο να αποχωρήσουν διαμαρτυρόμενες ή να καταψηφίσουν για τα μεταμεσονύχτια τα οποία εσείς φέρνετε.

Ευχαριστώ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ πολύ, κυρία συνάδελφε.

Τον λόγο τώρα έχει ο κ. Κατρίνης, Επικεφαλής της Κοινοβουλευτικής Ομάδας του Κινήματος Αλλαγής.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Κυρία Πρόεδρε....

**ΠΡΟΕΔΡΕΥΟΥΣΑ (Σοφία Σακοράφα):** Τι να κάνω, κυρία συνάδελφε; Είναι επικεφαλής Κοινοβουλευτικής Ομάδας. Δεν πρέπει να του δώσω τον λόγο; Τι να κάνω;

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** …(δεν ακούστηκε).

**ΠΡΟΕΔΡΕΥΟΥΣΑ (Σοφία Σακοράφα):** Τι να κάνουμε; Όταν μιλάει ο Υπουργός και ζητάνε οι Κοινοβουλευτικοί δεν μπορούμε να κάνουμε διαφορετικά, το ξέρετε. Κατά τα άλλα, κρατάμε τον κατάλογο έτσι όπως πρέπει.

Κύριε Κατρίνη, έχετε τον λόγο.

**ΜΙΧΑΗΛ ΚΑΤΡΙΝΗΣ (Επικεφαλής της Κοινοβουλευτικής Ομάδας του Κινήματος Αλλαγής):** Ευχαριστώ πολύ, κυρία Πρόεδρε.

Κυρίες και κύριοι συνάδελφοι, παίρνω τον λόγο προκειμένου να αναφερθώ στο μείζον θέμα της πανδημίας που απασχολεί την ελληνική κοινωνία, μια και συζητούμε νομοσχέδιο του Υπουργείου Υγείας. Οφείλω να εκφράσω τη βαθιά ανησυχία όλων μας και κυρίως την αγωνία των Ελλήνων πολιτών για τη δραματική εξέλιξη που λαμβάνει πλέον η πανδημία, με τη μετάλλαξη «Όμικρον» να επελαύνει στην πραγματικότητα. Ήδη, εντοπίστηκαν τα πρώτα λήμματα του ιού στη Θεσσαλονίκη. Άρα, ο κίνδυνος δεν είναι προ των πυλών, είναι ήδη ανάμεσά μας.

Είναι ένα θέμα που δεν προσφέρεται ούτε για εργαλειοποίηση ούτε για λαϊκισμό ούτε για πολιτική εκμετάλλευση. Γιατί απέναντί σας δεν έχετε μία ανεύθυνη αντιπολίτευση, όπως σας αρέσει να λέτε με πολύ μεγάλη ευκολία απλά για να υπεκφεύγετε. Απέναντί σας έχετε το Κίνημα Αλλαγής, που μιλά με επιχειρήματα, μιλάει με τεκμήρια, μιλάει με προτάσεις.

Κύριοι της Κυβέρνησης, η πίεση που σας δημιουργεί η αποτυχία σας στη διαχείριση της πανδημίας σας οδηγεί σε νέα λάθη και σε νέες παλινωδίες. Και, φυσικά, αναφέρομαι στις διαρροές που έγιναν τη Δευτέρα προς τα μέσα ενημέρωσης και, μάλιστα, με τη συμμετοχή του Υπουργού Επικρατείας και του Κυβερνητικού Εκπροσώπου, περί υποχρεωτικού rapid test, με έξοδα των πολιτών βέβαια, για το ρεβεγιόν της Πρωτοχρονιάς. Λες και το μοναδικό πρόβλημα που υπάρχει είναι το ρεβεγιόν της Πρωτοχρονιάς, λες και απ’ αυτό θα κριθεί η διαχείριση της πανδημίας που έχει ξεφύγει προ πολλού στη χώρα μας, παρά τις έγκαιρες προειδοποιήσεις των επιστημόνων ήδη από τις αρχές του φθινοπώρου.

Μιλήσατε, λοιπόν, για υποχρεωτικό rapid test, για να έρθει την επόμενη μέρα ο Πρωθυπουργός ο ίδιος και να προχωρήσει σε ολική αναδίπλωση -και χρησιμοποιώ μια πολύ επιεική έκφραση- λέγοντας ότι εμπιστεύεται την ωριμότητα των πολιτών. Για να εμπιστεύονται, όμως, και οι πολίτες την Κυβέρνηση πρέπει και αυτή να δώσει κάποια στιγμή έμπρακτα δείγματα ωριμότητας και υπευθυνότητας. Και λυπάμαι που το λέω, αυτό είναι κάτι που δεν γίνεται εδώ και πάρα πολύ καιρό.

Ταυτόχρονα, χθες και σήμερα υπάρχει έντονη παραφιλολογία για μέτρα που θα ανακοινωθούν μετά τις γιορτές. Τις επόμενες μέρες ή ώρες, βέβαια, είμαι σίγουρος ότι θα δούμε και Υπουργούς που παριστάνουν εδώ και πάρα πολύ καιρό τους λοιμωξιολόγους, έχοντας παραμερίσει, εκτοπίσει στην κυριολεξία τους ειδικούς επιστήμονες. Θα τους δούμε να συμμετέχουν πρωταγωνιστώντας σε αυτή την παραφιλολογία, να εντείνουν τη σύγχυση και τον διχασμό και, κυρίως, να καλλιεργούν ακόμα περισσότερο τη δυσπιστία στους πολίτες.

Αυτό που προκύπτει ξεκάθαρα είναι ότι η Κυβέρνηση είτε δεν ακούει τους επιστήμονες είτε τους έχει περιθωριοποιήσει ή πολύ απλά συμβαίνουν και τα δύο. Και αυτοσχεδιάζει με τραγικά αποτελέσματα. Και για να μην μιλάμε γενικά, ενδεικτικά αναφέρω ότι ο Πρόεδρος του Πανελλήνιου Ιατρικού Συλλόγου και μέλος της επιστημονικής επιτροπής του Υπουργείου Υγείας ξεκάθαρα είπε χτες ότι δεν υπήρχε καμμία εισήγηση της επιτροπής για τη διενέργεια rapid test σε εμβολιασμένους και ανεμβολίαστους.

Και ρωτώ ευθέως την Κυβέρνηση: Η διαρροή για το υποχρεωτικό rapid test έγινε κατόπιν εισήγησης της αρμόδιας επιτροπής; Ναι ή όχι; Η διαρροή ήταν προϊόν επιστημονικής τεκμηρίωσης ή απλά ήταν ιδέα μελών της Κυβέρνησης; Συνεδρίασε η αρμόδια επιτροπή πριν από τη συζήτηση για το rapid test ή ακόμα και πριν από την ανακοίνωση των μέτρων από τον ίδιο τον Πρωθυπουργό;

Τα ερωτήματα, βεβαίως, κυρίες και κύριοι συνάδελφοι, είναι ρητορικά, γιατί για μία ακόμα φορά η Κυβέρνηση αποφάσισε χωρίς να ρωτήσει, παρακάμπτοντας με πρωτοφανή τρόπο τους επιστήμονες και την αρμόδια επιτροπή. Και η απαξίωση της μελέτης Τσιόδρα, αλλά και του ίδιου του κ. Τσιόδρα έγινε από την ίδια την Κυβέρνηση και από αρκετά κυβερνητικά στελέχη.

Ο ένας εκ των δύο Υπουργών Επικρατείας μάλιστα, που έχει πρωταγωνιστήσει στο πρόσφατο παρελθόν με πρωτοφανείς δηλώσεις περί πολυτελούς συστήματος υγείας που δεν χρειάζεται να στελεχωθεί περαιτέρω, με τον ίδιο προκλητικό τρόπο ισχυρίστηκε ότι είναι ήσσονος σημασίας και αδιάφορο -έτσι ακριβώς είπε- το αν ο Πρωθυπουργός γνώριζε τη μελέτη Τσιόδρα.

Όταν, λοιπόν, η ίδια η Κυβέρνηση εργαλειοποιεί, υποβαθμίζει και περιθωριοποιεί τους επιστήμονες, ποιον περιμένετε να πιστέψουν οι πολίτες; Δεν αντιλαμβάνεστε, έστω και τώρα, έστω και υπό το βάρος αυτών των δεδομένων, το μέγεθος της ζημιάς που έχετε προκαλέσει; Δεν συνειδητοποιείτε, με πάνω από είκοσι χιλιάδες νεκρούς και με τα δύσκολα να είναι μπροστά μας και όχι πίσω μας, ότι θα πρέπει, έστω και τώρα, να αλλάξετε τακτική;

Κύριοι της κυβερνητικής πλειοψηφίας, είναι καιρός να συνέλθετε, είναι καιρός να σοβαρευτείτε, είναι καιρός επιτέλους να αναλάβετε τις ευθύνες σας. Η προφανής αμηχανία σας βλάπτει εμφανώς τη χώρα. Είναι απόλυτα αναγκαίο να αποφύγουμε ένα καταστροφικό lockdown τόσο για την κοινωνία όσο και για την οικονομία.

Σας το είπα και στην αρχή της ομιλίας μου. Απέναντί σας δεν έχετε μία ανεύθυνη Αντιπολίτευση. Εμείς είμαστε έτοιμοι να συζητήσουμε ανοιχτά, καθαρά αναγκαίες αποφάσεις όσο δύσκολες και αυστηρές και αν είναι, με μία, όμως, μόνο προϋπόθεση: Να αποτελούν εισήγηση και πρόταση της ειδικής επιτροπής των επιστημόνων και όχι προϊόν δικό σας, τακτικισμών ή στρατηγικών οι οποίες στο τέλος αναιρούνται και αποτυγχάνουν.

Ξεκάθαρα, λοιπόν, και επειδή όλες αυτές οι προχειρότητες, όλα αυτά τα μπρος-πίσω έχουν κουράσει και δεν έχουν φέρει αποτέλεσμα μέχρι στιγμής, να μιλήσουμε, έστω και τώρα, καθαρά για μια σειρά παρεμβάσεων που πρέπει να γίνουν.

Να επεκταθεί ο υποχρεωτικώς εμβολιασμός σε συγκεκριμένες κατηγορίες επαγγελμάτων. Το έχουμε πει εδώ και πάρα πολύ καιρό, το είχαμε πει από την αρχή της πανδημίας. Αυτή η συζήτηση έχει παγώσει με δική σας ευθύνη.

Να επανέλθει και να διευρυνθεί η υποχρεωτική τηλεργασία στον δημόσιο και ιδιωτικό τομέα μέχρι τουλάχιστον να καταστεί διαχειρίσιμη η πανδημία.

Να εφαρμοστεί το μέτρο της χρήσης μάσκας υψηλής προστασίας σε κλειστούς χώρους όπως, παραδείγματος χάριν, στα μέσα μαζικής μεταφοράς ή ακόμα και τα σουπερμάρκετ. Και σε πολλούς άλλους κλειστούς χώρους. Ενδεικτικά αναφέρω αυτούς τους δύο.

Να προχωρήσετε έστω και τώρα -αναφέρθηκε από όλους τους συναδέλφους του Κινήματος Αλλαγής- στην πραγματική, την ουσιαστική ενίσχυση του δημόσιου συστήματος υγείας, τόσο σε υποδομές όσο και σε εξειδικευμένο προσωπικό.

Και επιτέλους, κύριοι της Κυβέρνησης, εντάξτε τους υγειονομικούς, εντάξτε τους εργαζόμενους στο δημόσιο σύστημα υγείας στα βαρέα και ανθυγιεινά επαγγέλματα και ξεκινήστε μία σοβαρή συζήτηση για την αναπροσαρμογή μισθολογίου.

Η Κοινοβουλευτική Ομάδα του Κινήματος Αλλαγής για δέκατη τρίτη φορά σήμερα καταθέτει νομοθετική ρύθμιση για την ένταξη των εργαζομένων στο Εθνικό Σύστημα Υγείας στα βαρέα και ανθυγιεινά επαγγέλματα και εσείς για δέκατη τρίτη φορά σήμερα αρνείστε να κάνετε αυτή τη συζήτηση.

Κλείστε τις «τρύπες» που υπάρχουν και διευκολύνουν τη διασπορά του ιού. Και μιλώ για χώρους όπου παρατηρείται συγχρωτισμός πολιτών. Δείτε τουλάχιστον τι γίνεται στις υπόλοιπες ευρωπαϊκές χώρες σε ανάλογες περιπτώσεις. Εδώ τι περιμένετε; Το μοιραίο;

Και ίσως το πιο σημαντικό. Μαζέψτε τους Υπουργούς σας που παριστάνουν τους λοιμωξιολόγους και οι οποίοι προκαλούν σύγχυση στην κοινή γνώμη και προβλήματα στην όλη προσπάθεια των επιστημόνων, τόσο στην εμβολιαστική εκστρατεία όσο και στα μέτρα κατά της πανδημίας.

Πρέπει να βγουν επιτέλους μπροστά οι επιστήμονες. Αυτοί πρέπει να μιλούν στους πολίτες και όχι οι Υπουργοί. Αυτούς πρέπει να ακούμε και αυτούς θα πρέπει επιτέλους να ακούσετε κι εσείς.

Κυρίες και κύριοι της Κυβέρνησης, δεν διαχειρίζεστε απλά ένα πολιτικό κόστος, αλλά τη ζωή και την ασφάλεια των πολιτών. Και η διαχείριση της πανδημίας δεν αποτελεί μόνο ένα μέρος του εκλογικού σας σχεδιασμού, αλλά μια οδυνηρή πραγματικότητα για τη χώρα, μια οδυνηρή πραγματικότητα που τη βιώνουν χιλιάδες συμπολίτες μας. Είσαστε και είμαστε όλοι υπεύθυνοι για κάθε ζωή που χάνεται, για κάθε ζωή που μπαίνει σε κίνδυνο όσο δεν προχωρούμε σε άμεσες λύσεις.

Εμείς είμαστε εδώ με συγκεκριμένες προτάσεις. Εμείς δεν σας ζητάμε εκλογές με εκατό νεκρούς την ημέρα και την πανδημία να κινείται ανεξέλεγκτα. Εμείς σας ζητάμε να σκεφτείτε επιτέλους υπεύθυνα και σοβαρά τους πολίτες. Σας ζητάμε να πάρετε αποφάσεις που προστατεύουν την ανθρώπινη ζωή και να εγγυηθείτε την εφαρμογή αυτών των αποφάσεων. Ειδάλλως, θα φέρετε αποκλειστικά την ευθύνη αν συνεχίσετε την ίδια τακτική της αδιαφορίας, των αντιφάσεων, της υποτίμησης του κινδύνου, αλλά δυστυχώς και της ανευθυνότητας.

Σας ευχαριστώ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστούμε.

Τον λόγο τώρα έχει για τρία λεπτά ο Υπουργός Περιβάλλοντος κ. Σκρέκας για να τοποθετηθεί επί μιας τροπολογίας.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Ευχαριστώ, κυρία Πρόεδρε.

Θα ήθελα να αναφέρω πολύ γρήγορα στους παριστάμενους συναδέλφους Βουλευτές ότι καταθέτουμε τροπολογία με γενικό αριθμό 1183 και ειδικό 199, η οποία αφορά τα εξής.

Στο άρθρο 2 την παράταση προθεσμίας για την υποβολή αίτησης χορήγησης άδειας λειτουργίας τουριστικών λιμένων. Με την προτεινόμενη ρύθμιση παρατείνεται μέχρι τις 31-12-2022 η προθεσμία υποβολής αιτήσεων αδειοδότησης των τουριστικών λιμένων, προκειμένου όσοι φορείς δεν κατόρθωσαν να υποβάλλουν τις σχετικές αιτήσεις, λαμβανομένης υπ’ όψιν και της πανδημίας του κορωνοϊού, να προλάβουν να αιτηθούν τη χορήγηση σχετικής άδειας εντός του 2022.

Στο άρθρο 7 αναφέρεται η διεύρυνση πεδίου εφαρμογής του Ταμείου Ενεργειακής Μετάβασης. Ξέρετε ότι από τον Σεπτέμβριο έχουμε συστήσει το Ταμείο Ενεργειακής Μετάβασης, όπου διαθέτουμε πόρους από τις δημοπρασίες των εκπομπών αερίων του θερμοκηπίου. Οι πόροι αυτοί κατευθύνονται για να στηρίξουμε αυτούς οι οποίοι βάλλονται περισσότερο από τις εκρηκτικές αυξήσεις στις τιμές της ηλεκτρικής ενέργειας. Επεκτείνουμε το πεδίο εφαρμογής για να μπορέσουμε να στηρίξουμε και το αγροτικό τιμολόγιο που ανακοίνωσε ο Πρωθυπουργός πριν από λίγες μέρες.

Το άρθρο 8 αναφέρεται στη διαδικασία έγκρισης ρυμοτομικού σχεδίου εφαρμογής. Προβλέπει ότι μπορεί να εκκινήσει και από το Υπουργείο Περιβάλλοντος και Ενέργειας αυτή η διαδικασία, αλλά και από τον οικείο δήμο για να μπορέσουν να έχουν πρόσβαση οι δημότες πολύ πιο γρήγορα. Αφορά βέβαια τις πυρόπληκτες περιοχές της Νέας Μάκρης, της Ραφήνας, του Μαραθώνα και του Πικερμίου, με στόχο τη διευκόλυνση τόσο του σχεδιασμού, αλλά και των πολιτών ιδιοκτητών για την υποβολή δηλώσεων ιδιοκτησίας.

Το άρθρο 9 αφορά την εγκατάσταση ηλεκτρικών συσκευών και επέκταση ηλεκτρικής εγκατάστασης σε κοινόχρηστους χώρους. Αφορά ένα πρόβλημα το οποίο ξεκίνησε από τη Θεσσαλονίκη όπου πολλά καταστήματα εστίασης υγειονομικού ενδιαφέροντος έχουν εγκαταστήσει ηλεκτρικές θερμάστρες σε εξωτερικό χώρο. Δίνουμε λοιπόν τη δυνατότητα, με διαδικασία που διασφαλίζει την ασφάλεια των εγκαταστάσεων, να μπορούν να λειτουργούν αυτές τις εγκαταστάσεις σε χώρο εξωτερικά από το κατάστημα, γιατί δεν προβλεπόταν μέχρι τώρα.

Στο άρθρο 10 συστήνουμε Κεντρική Υπηρεσία Δόμησης. Πρόκειται για ένα αυτοτελές τμήμα στο Υπουργείο Περιβάλλοντος και Ενέργειας, ΚΥΔΟΜ, το οποίο θα ασχολείται με οικοδομικές εργασίες που γίνονται στο πλαίσιο στρατηγικών επενδύσεων, ώστε να μπορέσουμε να επιταχύνουμε αυτές τις επενδύσεις.

Τέλος, στο άρθρο 11 ορίζουμε σαράντα οργανικές θέσεις στο γραφείο Ελληνικού, το οποίο είναι αρμόδιο για την αδειοδότηση του Ελληνικού, προκειμένου να επιταχυνθεί η αδειοδότηση των έργων που πρέπει να γίνουν.

Επίσης, να αναφέρω μια νομοτεχνική προσθήκη στην παράγραφο 4 στο άρθρο 73 του σχεδίου νόμου. Συγκεκριμένα, στο τελευταίο εδάφιο του μεταβατικού άρθρου 62 του ν.4495 η προθεσμία, η βεβαίωση δηλαδή των μηχανικών η οποία δίνεται για την έκδοση της ηλεκτρονικής ταυτότητας κτηρίου, παρατείνεται για έναν μήνα μέχρι τέλος Ιανουαρίου. Έτσι, θα ευθυγραμμιστούμε με την παράταση που έχει δώσει το Υπουργείο Οικονομικών, ώστε να προλάβουν να γίνουν οι μεταβιβάσεις με τις πρόνοιες του Υπουργείου Οικονομικών σε ό,τι αφορά τις αντικειμενικές αξίες.

Σας ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Κι εμείς ευχαριστούμε, κύριε Υπουργέ.

Τον λόγο έχει τώρα ο Κοινοβουλευτικός Εκπρόσωπος της Νέας Δημοκρατίας κ. Βρούτσης και αμέσως μετά η κ. Αναγνωστοπούλου.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Κυρία Πρόεδρε, δυο ώρες περιμένουμε για να μιλήσουμε.

**ΠΡΟΕΔΡΕΥΟΥΣΑ (Σοφία Σακοράφα):** Έχετε δίκιο για σήμερα. Προσπαθούμε όμως να διευθετήσουμε τον κατάλογο και με τις αλλαγές που γίνονται και με τους Υπουργούς που έρχονται και τους Κοινοβουλευτικούς Εκπροσώπους που ζητούν τον λόγο ενδιάμεσα.

Έχετε απόλυτο δίκαιο. Σήμερα, βλέπετε, δεν κρατάμε αυτό που κρατάμε πάντα, το δυο-τρεις Βουλευτές και αμέσως μετά ένας Υπουργός ή Κοινοβουλευτικός Εκπρόσωπος. Όμως, σήμερα δεν μπορούμε, γιατί βλέπετε τι γίνεται. Πρέπει να τελειώσουμε τον ένα μετά τον άλλο για να φύγουν και οι Υπουργοί.

Κύριε Βρούτση, έχετε τον λόγο.

**ΙΩΑΝΝΗΣ ΒΡΟΥΤΣΗΣ:** Ευχαριστώ, κυρία Πρόεδρε.

Κυρίες και κύριοι συνάδελφοι, αποχώρησε ο κ. Κατρίνης, ο επικεφαλής του Κινήματος Αλλαγής. Συνεχίζω με τις τέσσερις λέξεις με τις οποίες έκλεισε την ομιλία του, προσέξτε, απευθυνόμενος προς την Κυβέρνηση για αυτό το νομοσχέδιο, το τελευταίο νομοσχέδιο της χρονιάς. Και πιστεύω πως ο κ. Κατρίνης εκφράζει και τον νέο Αρχηγό του Κινήματος Αλλαγής και την Κοινοβουλευτική Ομάδα.

Είπε, λοιπόν, ο κ. Κατρίνης για την Κυβέρνηση: «Μια Κυβέρνηση πλήρους αδιαφορίας, μια Κυβέρνηση ανικανότητας, αντιφατικότητας και ανευθυνότητας». Κατά τα άλλα, θέλει να «βάλει πλάτη» το Κίνημα Αλλαγής. Σε τι; Με τέτοιες παραδοχές για τη λειτουργία της Κυβέρνησης αυτή τη δύσκολη καθομολογουμένως περίοδο, την πρωτοφανή περίοδο, με αυτήν τη διπλή κρίση, την ενεργειακή και την υγειονομική, ποια πλάτη θα βάλει το Κίνημα Αλλαγής και με ποιον τρόπον;

Αυτό το νομοσχέδιο περιλαμβάνει κρίσιμες και σημαντικές διατάξεις, όπως εξήγησε ο Υπουργός Υγείας κ. Πλεύρης και όλοι οι Υπουργοί που ήρθαν. Και θα εξηγήσω γιατί έχει αυτή τη μορφή το νομοσχέδιο. Και πολύ σωστά η κ. Βρυζίδου, η εισηγήτριά μας, τεκμηρίωσε πλήρως τις διατάξεις του νομοσχεδίου. Πώς θα βάλει πλάτη το Κίνημα Αλλαγής -δεν κατάλαβα- όταν δεν ψηφίζει αυτό το νομοσχέδιο;

Θεωρητικά αν δεν ψηφιστεί αυτό το νομοσχέδιο, αν πάμε σ’ αυτή την υπόθεση δηλαδή ότι δεν ψηφίζεται το νομοσχέδιο, από 1η Ιανουαρίου και μετά θα έχουμε τεράστια προβλήματα κατ’ εξοχήν στον τομέα της υγείας για τον οποίον κοπτόμαστε όλοι και πιστεύω ότι θέλουμε καλοπροαίρετα τα θετικά της υγείας. Δεν θα λειτουργεί τίποτα. Αυτή είναι η υπεύθυνη στάση του Κινήματος Αλλαγής με τέτοιες εκφράσεις απέναντι στην Κυβέρνηση;

Διαδέχομαι όμως και τον Κοινοβουλευτικό Εκπρόσωπο του ΣΥΡΙΖΑ κ. Ξανθό, ο οποίος απουσιάζει και θέλω να είμαι ειλικρινής γιατί προσπαθώ να σταχυολογήσω τις τοποθετήσεις κυρίως αυτών που έχουν και την κεντρική ευθύνη των εισηγήσεων. Ο κ. Ξανθός μίλησε για ένα εθνικό μέτωπο αντιμετώπισης της πανδημίας με ένα μειλίχιο, ποιοτικό, συγκροτημένο και ευγενή τρόπο από Βήματος Βουλής. Έτσι ήταν η τοποθέτησή του και έτσι την εκτίμησα.

Προσέξτε, όμως, την ίδια στιγμή που λέει αυτό ο κ. Ξανθός, ο κ. Ηγουμενίδης, εισηγητής του ΣΥΡΙΖΑ, από την άλλη λέει: «Στη μηδέν προσπάθεια που έχει κάνει η Κυβέρνηση αυτή όλο αυτό το διάστημα…». Είπατε τη λέξη μηδέν, κύριε Ηγουμενίδη, τρεις φορές. Και συνεχίζετε: «...δεν βάζουμε πλάτη».

Πού είναι, λοιπόν, η πρότασή σας; Προσέξτε να δείτε, καλοπροαίρετα δέχομαι ότι θέλετε να συμβάλλετε και να βοηθήσετε με καλοδεχούμενες προτάσεις, αλλά κάντε τις, να τις ακούσουμε.

Την ίδια στιγμή, όμως, τίποτα καλό δεν έχει γίνει από αυτή την Κυβέρνηση; Μα τίποτα; «Μηδέν», όπως είπατε; Τρεις φορές είπατε τη λέξη μηδέν. «Μηδέν, μηδέν, μηδέν». Δηλαδή, αυτά τα δυόμισι χρόνια που κυβερνάει η Νέα Δημοκρατία μηδέν έργο; Τίποτα δεν έχει κάνει;

Δεν βάζετε πλάτη στο μηδέν έργο, είπατε και είστε ο εισηγητής. Άρα, εκλαμβάνω ότι η τοποθέτησή σας είναι η κεντρική εισήγηση του ΣΥΡΙΖΑ απέναντι στην Κυβέρνηση. Δεν χτίζονται έτσι οι συνεννοήσεις που λέτε. Δεν χτίζονται έτσι οι πρωτοβουλίες οι θετικές που πρέπει να αναπτύξουμε απέναντι σε αυτή την κρίσιμη χρονική στιγμή της πανδημίας. Εγώ συμφωνώ μαζί σας, ανησυχώ το ίδιο με εσάς, όπως όλοι ανησυχούμε, πρώτα και κύρια ως Βουλευτές του ελληνικού Κοινοβουλίου, αλλά και ως πολίτες γι’ αυτό το οποίο έρχεται και με την «Όμικρον» και γι’ αυτά τα οποία περάσαμε.

Ο Υπουργός Υγείας, ο κ. Πλεύρης, αντίστοιχα έκανε μία πολύ συγκροτημένη και καλή ομιλία που περιλαμβάνει το πλαίσιο των αναγκών, των διατάξεων του Υπουργείου Υγείας σ’ αυτό το νομοσχέδιο. Ανέπτυξε με την ομιλία του δύο περιοχές που ήταν αναγκαίες για τον δημόσιο διάλογο που κάνουμε.

Το πρώτο κομμάτι αφορά το τι κάναμε ως Κυβέρνηση και με τις ΜΕΘ και με τις προσλήψεις των γιατρών και των νοσοκομειακών υπηρεσιακών παραγόντων, τι έγινε αυτό το διάστημα της πανδημίας με την Κυβέρνηση και το Υπουργείο Υγείας. Απέδειξε με στοιχεία ότι πράγματι η Κυβέρνηση -που δεν διεκδικεί το τέλειο, γιατί ο εχθρός του καλού είναι πάντα το καλύτερο- έκανε πολύ σημαντικά βήματα στην κοινωνική υγεία, στη δημόσια υγεία και ειδικά την περίοδο της πανδημίας.

Και από την άλλη μεριά, παρουσίασε στο νομοσχέδιο τις κρίσιμες διατάξεις που υπάρχουν και είναι αναγκαίο να ψηφιστούν. Παραδείγματος χάριν, δεν είναι αναγκαία η διάταξη που φέρνει ο Υπουργός Υγείας, ο κ. Πλεύρης, -και χαίρομαι που η πλευρά του ΣΥΡΙΖΑ, ο κ. Ξανθός αν δεν κάνω λάθος, είπε ότι συμφωνεί, αλλά ότι καθυστερήσαμε, εντάξει, πρέπει να κάνει μια κριτική- που αφορά τη νομική θωράκιση των υγειονομικών και των ιατρών του συστήματος υγείας; Συμφωνούμε όλοι. Θα το ψηφίσετε ή δεν θα το ψηφίσετε;

Δεν είναι κρίσιμη και σημαντική η διάταξη για την ιατροφαρμακευτική περίθαλψη όλων των χαμηλοσυνταξιούχων που έχασαν το ΕΚΑΣ και θα παίρνουν δωρεάν τα φάρμακά τους; Είναι ή δεν είναι σημαντική; Αυτή θα την ψηφίσετε ή δεν θα την ψηφίσετε;

Δεν είναι σημαντική η διάταξη η οποία αφορά τη στήριξη του κόσμου του τουρισμού και του πολιτισμού, κυρία Αναγνωστοπούλου, με τις υπεύθυνες δηλώσεις του μονομερούς χαρακτήρα για να πάρουν και ασφάλιση και χρήματα αυτός ο κόσμος που τα έχει ανάγκη; Θα το ψηφίσετε ή δεν θα το ψηφίσετε;

Σε κάθε περίπτωση, κυρίες και κύριοι συνάδελφοι, επανέρχομαι στη βασική κριτική που ακούστηκε για το νομοσχέδιο, ένα νομοσχέδιο «κουρελού», ένα νομοσχέδιο «γονατογράφημα». Δεν είναι έτσι. Για να συνεννοηθούμε, δεν είναι έτσι. Γνωρίζετε πάρα πολύ καλά, και πολλοί και από τον ΣΥΡΙΖΑ και από το ΚΙΝΑΛ με προηγούμενη κοινοβουλευτική εμπειρία, ότι το τελευταίο νομοσχέδιο της χρονιάς, όπως είναι αυτό το συγκεκριμένο, είναι υποχρεωτικό να περιλαμβάνει μέσα και τροπολογίες αρκετές από όλα τα υπουργεία, διότι το νομοθετικό περιβάλλον της χώρας μας έχει την ανάγκη μεταβολών σε ημερομηνίες και η διατήρησή τους για να μην έχουμε από την 1η Ιανουαρίου που αλλάζει ο χρόνος κάθε φορά προβλήματα στη διοικητική λειτουργία του κράτους. Γι’ αυτό, λοιπόν, βλέπετε όλα τα υπουργεία να είναι εδώ με παρατάσεις, κατ’ εξοχήν, σε ζητήματα που αφορούν τη διοικητική λειτουργία του κράτους.

Άρα, δεν είναι κάτι το οποίο βλέπουμε για πρώτη φορά και είναι υποκριτικό από την πλευρά σας να ασκείτε κριτική στο τελευταίο νομοσχέδιο της χρονιάς, το οποίο πάντα, διαχρονικά, είχε και θα έχει τον χαρακτήρα των συμπληρωματικών διατάξεων, με τροπολογίες αυτής της μορφής.

Το επιπλέον στοιχείο το οποίο έχω να καταθέσω είναι το εξής, γιατί αξίζει να φρεσκάρουμε και στη μνήμη μας ορισμένα πράγματα. Η κριτική που ακούστηκε σήμερα από τις τοποθετήσεις των Βουλευτών, κυρίως της Αντιπολίτευσης, ήταν μια κριτική επί παντός επιστητού. Μου θύμισε τη συζήτηση που κάναμε για τον προϋπολογισμό. Κριτική για το περιβάλλον, κριτική για τη ναυτιλία, κριτική για την υγεία, κριτική για την οικονομία, κριτική για την κοινωνική συνοχή. Παντού κριτική, παντού ένας καταγγελτικός λόγος διαπιστωτικού χαρακτήρα, χωρίς προτάσεις για ακόμη μία φορά.

Πριν από λίγο δόθηκε στη δημοσιότητα η ενδιάμεση έκθεση νομισματικής πολιτικής της Τράπεζας της Ελλάδος -έτσι για να δούμε και τη θετική πλευρά των πραγμάτων- η οποία διαψεύδει τον προϋπολογισμό που συζητήσαμε μόλις πριν δύο μέρες. Τον διαψεύδει υπό την έννοια ότι προβλέπει πιο βελτιωμένο στοιχεία. Παραδείγματος χάριν, η ανάπτυξη για την οποία στον προϋπολογισμό για το 2021 κάναμε εκτίμηση και ψηφίσαμε με 6,9% του ΑΕΠ, θα είναι στο 8% του ΑΕΠ. Δηλαδή, πάνω από μία μονάδα περισσότερο ανάπτυξη στο ΑΕΠ της χώρας για το 2021. Για το 2022 το 4,5% που ψηφίσαμε για ανάπτυξη θα είναι 5% σύμφωνα με την Τράπεζα της Ελλάδος και το 3% για το 2023 θα είναι 3,9%. Να, λοιπόν, ποια είναι η θετική πλευρά την οποία πρέπει να αναδεικνύουμε για να εκπέμπουμε κι ένα αισιόδοξο μήνυμα.

Δεν αναφέρομαι αναλυτικά στα στοιχεία αυτά, κυρίες και κύριοι συνάδελφοι, τα είπα και στην ομιλία μου στον προϋπολογισμό. Μίλησα για την κοινωνική συνοχή, για το ελάχιστο εγγυημένο εισόδημα που αποτελεί την ηλεκτρονική θωράκιση των αδύναμων της χώρας μας που δημιουργήθηκε το 2013, για την «ΕΡΓΑΝΗ 1», «2» και «3», για την προοπτική που θα ανοιχθεί για την «ΕΡΓΑΝΗ» η οποία έρχεται να θωρακίσει την αγορά εργασίας και να προστατεύσει τους εργαζόμενους, που χτύπησε στη ρίζα την αδήλωτη εργασία. Η «ΕΡΓΑΝΗ 2», που είναι το ηλεκτρονικό ωράριο, θα χτυπήσει στη ρίζα την υποδηλωμένη εργασία και οι ασφαλιστικές εισφορές θα διασφαλιστούν με την «ΕΡΓΑΝΗ» 3 που θα έρθει ως επόμενο στάδιο.

Όλα αυτά, μαζί με την αποκλιμάκωση της ανεργίας, δείχνουν κάτι. Δείχνουν ότι δεν είναι όλα μαύρα όπως το περιγράφετε. Δείχνουν ότι αυτή η Κυβέρνηση έκανε έργο. Γιατί αυτά τα στοιχεία και τα νούμερα τα οποία παραθέτω δεν είναι στοιχεία αυθαίρετα. Είναι στοιχεία από επίσημες αρχές του κράτους. Είναι τα στοιχεία τα οποία δείχνει το Λογιστήριο του Κράτους, η Ελληνική Στατιστική Αρχή και στο τέλος της διαδικασίας με αυτά τα στοιχεία βγάζεις αβίαστα ένα συμπέρασμα, ότι παρήχθη έργο, κοινωνικό, υγειονομικό, οικονομικό, αναπτυξιακό, μέσα από το όποιο ήρθαν αυτά τα θετικά στοιχεία για την οικονομία.

Είναι στοιχεία τα οποία αμφισβητείτε; Αμφισβητείτε την ανάπτυξη και την κοινωνική σύγκλιση που υπάρχει με τη βελτίωση των δεικτών που παρουσιάζονται και από την ΕΛΣΤΑΤ και από το Υπουργείο Εργασίας και από το Υπουργείο Οικονομικών; Είναι αδιαμφισβήτητα στοιχεία που δείχνουν τη θετική πορεία της χώρας.

Ένα ερώτημα τίθεται, εσωτερικό καμμιά φορά, ρητορικό όπως το λέμε: Σκεφτείτε με αυτή τη δυναμική της εθνικής μας οικονομίας, την αναπτυξιακή δυναμική που έχει δημιουργηθεί, να μην είχαμε να αντιμετωπίσουμε αφ’ ενός την υγειονομική κρίση και αφ’ ετέρου την ενεργειακή κρίση, πώς θα είχε προχωρήσει, με τι ταχύτητα θα είχε φύγει μπροστά η πατρίδα μας.

Σε κάθε περίπτωση, όμως, η Νέα Δημοκρατία έχει αποδείξει ότι όταν και όποτε αναλαμβάνει δύσκολες εθνικά αποστολές είναι έτοιμη να τις αντιμετωπίσει, όπως κάνει και τώρα. Και το αντιμετωπίζει με εθνικό χαρακτήρα, με αποφασιστικότητα, με γενναιότητα, χωρίς να υπολογίζει το πολιτικό κόστος. Το κάνουμε πράξη για άλλη μια φορά, σε μία δύσκολη χρονική στιγμή για την πατρίδα μας, για τη χώρα μας.

Γιατί αυτή η διπλή απειλή της υγειονομικής και της ενεργειακής κρίσης, που είναι πρωτόγνωρη και σε παγκόσμια κλίμακα εκτεταμένη, είναι ένα στοιχείο το οποίο δεν αντιμετωπίζεται με νομοθετικό περιβάλλον το οποίο έχουμε προκαθορίσει, είναι αχαρτογράφητο πέλαγος και είμαστε υποχρεωμένοι να νομοθετούμε κατά διαστήματα έτσι ώστε, αξιολογώντας την πανδημία ή την κρίση την ενεργειακή, να επανερχόμαστε και να παίρνουμε μέτρα υπέρ της κοινωνίας και υπέρ των πολιτών.

Συμπέρασμα: Το νομοσχέδιο το οποίο σήμερα συζητάμε είναι το τελευταίο νομοσχέδιο του 2021 για την Κυβέρνηση. Είναι ένα νομοσχέδιο γεμάτο τροπολογίες, όχι από κακή νομοθέτηση, από την αναγκαιότητα, όμως, για τη διοικητική συνέχιση του κράτους να έρθουν τα Υπουργεία να συμπληρώσουν και να προσθέσουν διατάξεις κατ’ αρχάς παρατάσεων.

Δεύτερον, στο υγειονομικό πλαίσιο, ο Υπουργός Υγείας ανέφερε τα συγκριτικά στοιχεία του παρελθόντος, έδειξε συναινετικό πνεύμα. Εγώ τον άκουσα με προσοχή να λέω ότι «είμαι εδώ να ακούσω προτάσεις», προτάσεις οι οποίες μπορούν να υιοθετηθούν. Η Νέα Δημοκρατία ήταν, είναι και θα είναι πάντα στο πνεύμα της εθνικής συνεννόησης. Αυτός είναι ο χαρακτήρας και ο αξιακός πυρήνας της Νέας Δημοκρατίας, εθνική συνεννόηση σε όλα τα επίπεδα. Κι επειδή έχουμε υγειονομικό πρόβλημα και σε αυτό το επίπεδο. Αυτό είπε και ο Υπουργός Υγείας. «Φέρτε προτάσεις». Δεν είναι, όμως, όλα μαύρα. Δεν είναι «μηδέν», όπως είπε ο εισηγητής του ΣΥΡΙΖΑ. Δεν είναι «μηδέν, μηδέν, μηδέν και δεν βάζω πλάτη». Δεν χτίζεις έτσι τις συνεννοήσεις.

Αυτή, λοιπόν, τη δύσκολη στιγμή, με αυτό το νομοσχέδιο ερχόμαστε να κλείσουμε τη χρονιά, κύριε Κόνσολα, μια χρονιά πραγματικά δύσκολη.

Ξέρω ότι και εσείς, από την Περιφέρειά σας, τα Δωδεκάνησα, δίνετε έναν αγώνα δύσκολο σε μια νησιωτική περιοχή. Έχουμε μπροστά μας προκλήσεις, όπως είναι ο μειωμένος ΦΠΑ, που η Κυβέρνηση κατάφερε διαπραγματευτικά να το επαναφέρει και είναι στόχος μας να το επαναφέρουμε και στην πράξη τον μειωμένο χαμένο ΦΠΑ, που χάθηκε το 2015, δυστυχώς. Αυτές οι προκλήσεις είναι ανοιχτές μπροστά μας.

Είναι το τελευταίο νομοσχέδιο από μια σειρά πολλών-πολλών νομοσχεδίων. Τα είχα ονοματίσει στην ομιλία μου στον προϋπολογισμό «πλημμυρίδα μεταρρυθμίσεων», από το Υπουργείο Περιβάλλοντος, το Υπουργείο Οικονομικών, το Υπουργείο Εργασίας, το Υπουργείο Ναυτιλίας, το Υπουργείο Άμυνας, το Υπουργείο Εξωτερικών. Παντού μεταρρυθμίσεις. Χτίσαμε εθνικές συμφωνίες, θωρακίσαμε τη χώρα μας με γενναιότητα με τα Ραφάλ και έρχονται και οι νέες φρεγάτες. Όλα αυτά έχουν έναν και μόνο στόχο, την καλύτερη μέρα για τη χώρα μας, την Ελλάδα και τους Έλληνες.

Εύχομαι και πιστεύω και η επόμενη χρονιά, η οποία φαίνεται δύσκολη υπό την έννοια της μετάλλαξης «Όμικρον», να είναι μια χρονιά που θα είναι η τελευταία που θα αντιμετωπίσουμε υγειονομική κρίση, να είναι μια χρονιά θετική για τη χώρα μας, με θετικό πρόσημο για όλη την Ελλάδα, για όλους τους Έλληνες.

Να είστε καλά! Χρόνια πολλά!

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ πολύ, κύριε συνάδελφε.

Τον λόγο τώρα έχει η κ. Αναγνωστοπούλου από τον ΣΥΡΙΖΑ.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Ευχαριστώ, κυρία Πρόεδρε.

Επιτέλους μετά από άπειρες ώρες, να πάρουμε λίγο τον λόγο και οι Βουλευτές.

Δεν έχει αυτό να κάνει με εσάς, κύριε Βρούτση. Διαμαρτυρήθηκα και σε όλους τους άλλους και στον κ. Ξανθό, ακόμα και στον κ. Κατρίνη.

Είπε ο Κοινοβουλευτικός Εκπρόσωπος της Νέας Δημοκρατίας, ο κ. Βρούτσης, ότι η Νέα Δημοκρατία -και είναι αυτό στην κουλτούρα της- θέλει εθνική συνεννόηση. Μόνο που για τη Νέα Δημοκρατία -και είναι και αυτό στην κουλτούρα της, θα μου επιτρέψετε να πω- η εθνική συνεννόηση είναι «ακολουθήστε ό,τι κάνω εγώ, γιατί, αν δεν το ακολουθήσετε, δεν θέλετε εθνική συναίνεση και διχάζετε».

Πάρα πολλές φορές, από την αρχή της πανδημίας και από τον ΣΥΡΙΖΑ, την Αξιωματική Αντιπολίτευση και από τα άλλα κόμματα της Αντιπολίτευσης κατατέθηκαν συγκεκριμένες προτάσεις. Δεν έχω χρόνο να τις απαριθμήσω. Να πω μόνο για τη συστηματική ιχνηλάτηση, για τα δωρεάν τεστ, για τους εμβολιασμούς στη συνέχεια. Ο κ. Τσίπρας ήταν από αυτό το Βήμα που πρώτος μίλησε για την άρση των πατεντών, θέλοντας να δείξει και την τεράστια σημασία των εμβολιασμών.

Ποια ήταν η απάντηση του Πρωθυπουργού; Καγχασμός. Ακόμα και πριν από λίγες μέρες είχε προτείνει ο κ. Τσίπρας στον κ. Μητσοτάκη από αυτό πάλι εδώ, το Βήμα της Βουλής, να βγουν μαζί -και εννοούσε τα κόμματα- να πείσουν τους συμπολίτες μας να εμβολιαστούν. Καγχασμός και πάλι από τη μεριά του κ. Μητσοτάκη.

Και φτάνουμε στο τελευταίο επεισόδιο, το μεγάλο επεισόδιο της 1ης Δεκεμβρίου. Ενώ φωνάζουν οι γιατροί του ΕΣΥ, φωνάζουν οι πάντες, ο Πρωθυπουργός, ξέροντας, έχοντας επίγνωση μιας σοβαρής μελέτης, της οποίας ο ένας από τους δύο ερευνητές-μελετητές είναι και στενός συνεργάτης του, ο κ. Τσιόδρας, όχι μόνο αποποιείται τη γνώση της μελέτης, αλλά και καγχάζει στο πρόσωπο και πάλι του Αρχηγού της Αξιωματικής Αντιπολίτευσης, λέγοντας: «Έχετε εσείς μελέτη να μας δείξετε;». Και εκ των υστέρων έρχεται στη Βουλή, στον προϋπολογισμό και δεν ζητάει ούτε μια συγγνώμη, όχι από την Αντιπολίτευση, αλλά από τον ελληνικό λαό. Και τι μας είπε; Είπε: «Δεν μου χρειαζόταν καμμία επιστημονική μελέτη για να μπορέσω να ενισχύσω τις ΜΕΘ».

Υπάρχει ένα πρόβλημα αλαζονείας και κυνισμού και το είδα και σήμερα, όχι από τον κ. Βρούτση αλλά από τους Βουλευτές της Νέας Δημοκρατίας που έπαιρναν τον λόγο και από τον Υπουργό Υγείας. Ένα ολόκληρο κατεβατό εναντίον της Αξιωματικής Αντιπολίτευσης και δεν υπάρχει μια στοιχειώδης αυτοκριτική ότι κάτι δεν πήγε καλά. Όταν μια χώρα έχει είκοσι χιλιάδες πενήντα πέντε νεκρούς αυτή τη στιγμή που μιλάμε, κάτι δεν έχει πάει καλά.

Εάν θέλουμε η Κυβέρνηση, αλλά και όλο το πολιτικό σύστημα να έχει την εμπιστοσύνη της κοινωνίας, πρέπει να εξηγήσει τι δεν έχει πάει καλά. Τα λένε οι γιατροί συνέχεια, οι επιστήμονες. Αφήστε την Αντιπολίτευση. Δεν το ακούτε; Και έρχεστε εδώ με περισσό κυνισμό και αλαζονεία και βγαίνει ο κ. Γεραπετρίτης, το οποίο θεωρώ μείζον πολιτικό θράσος, στη συζήτηση για τον προϋπολογισμό για να απαντήσει στον κ. Τσίπρα, στον Αρχηγό της Αξιωματικής Αντιπολίτευσης, με ένα ύφος που δεν συνάδει σε Υπουργό, δεν συνάδει στην κρισιμότητα των στιγμών, για να ταυτίσει την Αξιωματική Αντιπολίτευση με τους «θεματοφύλακες του Συντάγματος»;

Συμφωνείτε εσείς; Συμφωνείτε; Το θεωρώ ύψιστη ύβρη αυτό που έκανε ο κ. Γεραπετρίτης και θα έπρεπε να κληθεί να ανακαλέσει.

Αυτό που βλέπουμε και σε αυτό το νομοσχέδιο και έχει πολύ μεγάλη σημασία είναι αυτή η ιδεοληπτική προσήλωση της Κυβέρνησης σε ορισμένα πράγματα, σε ορισμένες γραμμές από τις οποίες -δεν πάει να καίγεται ο κόσμος- δεν περνάει ούτε εκατοστό από δίπλα. Γι’ αυτό δεν μπορεί να ακούσει τη φωνή της Αντιπολίτευσης ούτε της Αξιωματικής ούτε της Ελάσσονος Αντιπολίτευσης, κανενός τη φωνή.

Και τι εννοώ με αυτό; Θέλετε συνεννόηση; Εδώ είμαστε. Αποδεχτείτε την τροπολογία που κατέθεσε ο ΣΥΡΙΖΑ για τους ανασφάλιστους. Είναι δυνατόν εν μέσω πανδημίας να αλλάζετε το πλαίσιο, αυτόν τον εμβληματικό νόμο, τη διάταξη του ΣΥΡΙΖΑ για τα δυόμισι εκατομμύρια ανασφάλιστους και τώρα να την αλλάζετε ξανά, αναλαμβάνοντας ο Υπουργός την ευθύνη για ποια φάρμακα και ποιες εξετάσεις; Θέλετε συνεννόηση; Όλη η Αντιπολίτευση σας το είπε: Κάντε αποδεκτή τη διάταξη, την τροπολογία του ΣΥΡΙΖΑ.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Κυρία Πρόεδρε, δύο λεπτά θα ήθελα.

Δεύτερο θέμα: Συνέχεια ιδεοληψία, γιατί δεν θέλετε να ενισχύσετε το ΕΣΥ. Τρίμηνες συμβάσεις στα πάντα, σαν η πανδημία να τελειώνει αύριο. Δεν λαμβάνετε υπ’ όψιν τι λέει ο Παγκόσμιος Οργανισμός Υγείας. Αφήστε ακόμα και τους δικούς μας γιατρούς, τους οποίους δεν υπολογίζετε, αλλά τι λέει ο Παγκόσμιος Οργανισμός Υγείας;

Και να κάνω μια ερώτηση για το πλέον καταπιεσμένο σώμα και λιγότερο αμειβόμενο: Σε αυτά τα νοσοκομεία, εκτός από τους γιατρούς, τους νοσηλευτές, είναι το προσωπικό καθαριότητας. Δεν καλύπτει πάγιες και διαρκείς ανάγκες; Γιατί πάλι τρίμηνη σύμβαση; Γιατί μήπως ο κύριος Υπουργός έχει δώσει εντολή κρυφά στους διοικητές των νοσοκομείων ότι αμέσως μετά θα έρθουν εργολαβίες; Διότι περί αυτού πρόκειται. Και εδώ είναι η ιδεοληψία: Τώρα που τους έχουμε ανάγκη, δεν μπορούμε να τους διώξουμε και κάθονται οι άνθρωποι σε ομηρία.

Ενδεικτικά θα σας πω, επειδή ο κ. Βρούτσης με προκάλεσε και για τον πολιτισμό, έχουμε μια Υπουργό Πολιτισμού η οποία μισεί τον πολιτισμό. Έχουμε άπειρες πια αποδείξεις.

Όμως, έρχεται διάταξη, το άρθρο 133, που στο δεύτερο μέρος του τι κάνει; Πετάει εν μέσω πανδημίας, ενεργειακής κρίσης και μεγάλης κρίσης ακρίβειας δεκατέσσερις ανθρώπους στον δρόμο, ενώ καλύπτουν πάγιες και διαρκείς ανάγκες. Ενώ αυτοί οι άνθρωποι δουλεύουν δεκαοκτώ χρόνια στον Οργανισμό του Φεστιβάλ Αθηνών και Επιδαύρου, τους πετάει στον δρόμο.

Θέλετε συνεννόηση; Έχει καταθέσει το ΜέΡΑ25 τροπολογία για αυτό το θέμα. Εμείς τη στηρίζουμε. Αποδεχτείτε τη και εσείς. Έτσι είναι η συνεννόηση έμπρακτα. Δεν είναι θεωρητική και στον αέρα εθνική συνεννόηση ό,τι πει ο εθνικός ηγέτης και ακολουθεί από πίσω όλος κόσμος.

Δεν θα πω για τη συνδικαλιστική φίμωση και στον πολιτισμό. Δεν θα τα αναφέρω όλα αυτά. Μία κουβέντα μόνο θα μου επιτρέψετε, επειδή άκουσα και Βουλευτή της Πλειοψηφίας να επιχαίρει. Και εκεί φαίνεται η ιδεοληψία.

Πατρών-Πύργου: Είναι ένας δρόμος που έχει στοιχίσει εκατοντάδες νεκρούς, ένας δρόμος που από το 2019 σταμάτησε και τώρα θα αρχίσει πάλι με απευθείας ανάθεση και πάλι. Και πόσο στοιχίζει αυτό στο δημόσιο επιπλέον; 114 εκατομμύρια ευρώ! Δίνει 8 εκατομμύρια σε αποζημιώσεις εργολάβων, αυξάνει το κέρδος των παραχωρησιούχων υπέρογκα δίνοντας τα διόδια από Κόρινθο μέχρι Πύργο στον ίδιο. Αυτό είναι συνεννόηση; Μπορούμε να συναινέσουμε σε τέτοια πράγματα; Τα όρια ανάμεσα σε προοδευτικό και συντηρητικό μέτωπο έχουν ήδη μπει και αυτό πρέπει να το έχετε υπ’ όψιν σας.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κυρία συνάδελφε.

Θα δώσω τώρα τον λόγο για πέντε λεπτά στον Υφυπουργό Προστασίας του Πολίτη κ. Οικονόμου να τοποθετηθεί επί μιας τροπολογίας και αμέσως μετά τον λόγο θα πάρει ο Κοινοβουλευτικός Εκπρόσωπος της Ελληνικής Λύσης κ. Βιλιάρδος.

**ΕΛΕΥΘΕΡΙΟΣ ΟΙΚΟΝΟΜΟΥ (Υφυπουργός Προστασίας του Πολίτη):** Ευχαριστώ πολύ, κυρία Πρόεδρε.

Κυρίες και κύριοι Βουλευτές, βρισκόμαστε σήμερα ενώπιον του Σώματος της Βουλής των Ελλήνων στο πλαίσιο συζήτησης της τελευταίας νομοθετικής πρωτοβουλίας της Κυβέρνησης για τη φετινή χρονιά που αφορά αναγκαίες δράσεις για την αντιμετώπιση της πανδημίας του COVID-19 και για την προστασία της δημόσιας υγείας, καθώς και τη ρύθμιση μιας σειράς άλλων ζητημάτων που στόχο έχουν την εύρυθμη λειτουργία φορέων και γενικής κυβέρνησης εν μέσω της πρωτοφανούς αυτής υγειονομικής κρίσης.

Στο πλαίσιο, λοιπόν, του υπό συζήτηση σχέδιο νόμου του Υπουργείου Υγείας ρυθμίζεται μία σειρά σημαντικών ζητημάτων, με στόχο την αποτελεσματικότερη υλοποίηση της αποστολής των υπηρεσιών του Υπουργείου Προστασίας του Πολίτη. Η συγκεκριμένη νομοθετική πρωτοβουλία αφορά τα άρθρα 142 και 143 στο σώμα του σχεδίου νόμου, καθώς και τα άρθρα 2 και 3 που περιέχονται στην υπ’ αριθμ. 1184/180 υπουργική τροπολογία, το σκεπτικό των οποίων θα αναπτύξω συνοπτικά στη συνέχεια.

Με το άρθρο 142 επιχειρούμε ουσιαστικές βελτιωτικές κινήσεις στις ήδη υφιστάμενες διατάξεις του άρθρου 44 της από 13-4-2020 πράξης νομοθετικού περιεχομένου, όπως αυτή κυρώθηκε και ισχύει σήμερα, ώστε η εν λόγω πρόβλεψη του νομοθέτη να καταστεί περισσότερο ευέλικτη και λειτουργική βάσει των ιδιαίτερα αυξημένων υπηρεσιακών αναγκών ανανέωσης των μέσων που έχουν στη διάθεσή τους τα Σώματα Ασφαλείας για την εκπλήρωση της αποστολής τους. Η ισχύς του επίμαχου άρθρου λήγει στις 31-12-2021, οπότε δίδεται μέσω της σημερινής κυβερνητικής πρωτοβουλίας παράταση ισχύος έως τις 31-12-2022. Ακόμη διευρύνεται το πεδίο εφαρμογής των αρχικών προβλέψεων, γίνεται σύντμηση προθεσμιών και απλοποιείται ο τρόπος συγκρότησης των προβλεπόμενων επιτροπών, ώστε αυτές να καταστούν πιο ευέλικτες και λειτουργικές. Προβλέπεται πλέον ένα ευρύτερο φάσμα δυνατοτήτων ένταξης και αξιοποίησης μέσων και υλικών, τα οποία φυλάσσονται από τις αρχές των Σωμάτων Ασφαλείας λόγω μη προσέλευσης των κυρίων τους να τα παραλάβουν. Τα μέσα και υλικά αυτά, αφού κριθούν κατάλληλα για υπηρεσιακή χρήση, θα μπορούν εφεξής μέσα από τις κατάλληλα θεσμοθετημένες διαδικασίες να ενταχθούν προς χρήση από τα Σώματα Ασφαλείας.

Με το άρθρο 143 παρέχεται η δυνατότητα παράτασης των συμβάσεων καθαριότητας που συνήφθησαν από τις υπηρεσίες της Ελληνικής Αστυνομίας, ώστε να καλύψουν ανάγκες καθαριότητας μέχρι την περάτωση των σχετικών διαγωνιστικών διαδικασιών οι οποίες λόγω της πανδημίας δεν έχουν ακόμη ολοκληρωθεί. Πρόκειται για ρύθμιση απόλυτης αναγκαιότητας που εξασφαλίζει την απρόσκοπτη παροχή υπηρεσιών καθαριότητας σε μια ιδιαίτερα χρονική συγκυρία με την υγειονομική απειλή ακόμη παρούσα και την αναγκαιότητα τήρησης των αναγκαίων μέτρων υγιεινής στις αστυνομικές υπηρεσίες απολύτως επιβεβλημένη όπου συνυπάρχει καθημερινά αστυνομικό προσωπικό και πολίτες.

Σε ό,τι αφορά τα άρθρα 2 και 3 της προαναφερθείσας υπουργικής τροπολογίας, θα ήθελα να κάνω τις εξής επισημάνσεις:

Αναφορικά με το άρθρο 2 και την ανανέωση των συμβάσεων εργασίας ιδιωτικού δικαίου ορισμένου χρόνου υπαλλήλων του κλάδου ΔΕ Φύλαξης που υπηρετούν στα σωφρονιστικά καταστήματα, αυτή αποτελεί την τελευταία πράξη μιας ομολογουμένως μακράς περιόδου δοκιμασίας των υποψηφίων της 6Κ/2018, η οποία με συντονισμένες ενέργειες μεταξύ του Υπουργείου Προστασίας του Πολίτη και του Υπουργείου Εσωτερικών βαίνει αισίως πολύ σύντομα σε ολοκλήρωση. Η έκδοση των οριστικών πινάκων και συνακόλουθα οι εναπομείναντες λοιπές διοικητικές διαδικασίες θα ολοκληρωθούν τους πρώτους μήνες του 2022, οπότε και θα ενταχθούν οριστικά οι εν λόγω συμβασιούχοι εργαζόμενοι στο μόνιμο δυναμικό των υπηρετούντων στα καταστήματα κράτησης της χώρας. Η σημερινή, λοιπόν, πρωτοβουλία κινείται ακριβώς μέσα στο πλαίσιο αυτού του κυβερνητικού σχεδιασμού εξασφαλίζοντας την παρουσία των εν λόγω εργαζομένων στις θέσεις εργασίας τους έως την έκδοση οριστικών πινάκων και συνακόλουθα την εύρυθμη και ασφαλή λειτουργία των δομών σωφρονισμού της χώρας μας.

Θα ολοκληρώσω τις επισημάνσεις μου επί των υπό συζήτηση άρθρων αρμοδιότητας του Υπουργείου Προστασίας του Πολίτη με το άρθρο 3 της προαναφερθείσας υπουργικής τροπολογίας, που αφ’ ενός στοχεύει στην εξασφάλιση της εύρυθμης λειτουργίας και επιχειρησιακής επάρκειας των υπηρεσιών της Ελληνικής Αστυνομίας, αφ’ ετέρου διαφυλάσσει το κύρος των υπηρεσιών του Υπουργείου και του ελληνικού δημοσίου συνολικότερα έναντι παρόχων του ιδιωτικού τομέα αλλά και διεθνών οργανισμών. Για τον σκοπό αυτόν δίνεται η δυνατότητα παράτασης των χρηματικών ενταλμάτων προπληρωμής που εκδόθηκαν φέτος και τα οποία λόγω υπαρκτών και ουσιαστικών δυσχερειών εξαιτίας της επέλασης του κορωνοϊού καθυστέρησαν να υλοποιηθούν και τούτο διότι οι υγειονομικές συνθήκες κατέστησαν δυσχερή την ανταπόκριση των προμηθευτών στις υποχρεώσεις τους εντός των προβλεπόμενων προθεσμιών. Εκπέμπεται κατ’ αυτόν τον τρόπο ένα ηχηρό μήνυμα έναντι ιδιωτικών φορέων και διεθνών οργανισμών, αμφοτέρων παρόχων αγαθών και υπηρεσιών, ότι η ελληνική πολιτεία διασφαλίζει το κύρος και την αξιοπιστία αυτών των διαδικασιών και προς τούτο προβαίνει στοχευμένα σε ότι κρίνεται αναγκαίο, ώστε να εγγυηθεί την ομαλή εκτέλεση του κρατικού προϋπολογισμού.

Κυρίες και κύριοι, ολοκληρώνοντας την παρέμβασή μου στο πλαίσιο της συζήτησης του υπό εξέταση σχέδιο νόμου του Υπουργείου Υγείας, θέλω να υπογραμμίσω τα εξής. Καθώς πέφτει η αυλαία του 2021, το Υπουργείο Προστασίας του Πολίτη ανέδειξε στη διάρκεια μιας δύσκολης ομολογουμένως χρονιάς για όλους ότι οι καλά σχεδιασμένες, στοχευμένες νομοθετικές πρωτοβουλίες αποτελούν δομικό χαρακτηριστικό της σημερινής Κυβέρνησης. Ο προγραμματισμός μας δεν διαθέτει τίποτε το εφήμερο, αλλά συνιστά το αποτέλεσμα μιας ολοκληρωμένης πολιτικής που στόχο έχει τη θεραπεία και την επίλυση αδυναμιών και δυσλειτουργιών που έχουν εξεταστεί με τη δέουσα προσοχή. Με κυβερνητική συνέπεια επιχειρούμε, λοιπόν, και σήμερα μια αλυσίδα θετικών επιλογών, που στόχο έχουν να προσδώσουν την αναγκαία λειτουργική επάρκεια στις δομές και υπηρεσίες του Υπουργείου Προστασίας του Πολίτη. Η συστράτευση, λοιπόν, όλων είναι σημαντική. Στη βάση αυτή ζητάμε ως Υπουργείο Προστασίας του Πολίτη την εμπιστοσύνη και τη στήριξη του Κοινοβουλίου στις προαναφερθείσες διατάξεις.

Εύχομαι καλά Χριστούγεννα, να είναι ευτυχισμένος ο νέος χρόνος και να υπάρχει πρόοδος και ευημερία στην πατρίδα μας.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ πολύ, κύριε Υπουργέ.

Το λόγο τώρα έχει ο Κοινοβουλευτικός Εκπρόσωπος της Ελληνικής Λύσης κ. Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ:** Ευχαριστώ πολύ, κυρία Πρόεδρε.

Κυρίες και κύριοι συνάδελφοι, κύριοι Υπουργοί, αυτό που διακρίνει το σημερινό σχέδιο νόμου είναι ο συρφετός τροπολογιών που τον συνοδεύουν στην τελευταία συνεδρίαση του έτους, αρκετές από τις οποίες είναι είτε ύποπτες είτε προβληματικές, χωρίς να δίνεται ο απαραίτητος χρόνος εξέτασής τους.

Για παράδειγμα η σύμβαση της κατασκευής του δρόμου Πάτρα-Πύργος που θα μπορούσε και θα έπρεπε να είναι μέρος ενός ξεχωριστού νομοσχεδίου του Υπουργείου Οικονομικών, όπως άλλωστε συνέβη με το βόρειο τμήμα του Ε65 της «ΤΕΡΝΑ» στη συζήτηση του οποίου ήταν παρών και ο Πρωθυπουργός, πόσω μάλλον όταν καταλαμβάνει περί τις εξήντα σελίδες, από την εξήντα εννέα έως την εκατόν τριάντα, χωρίς να έχει καν ολόκληρη την πληροφόρηση που απαιτείται με διαφορετικές παραμέτρους από αυτές που είχαν συζητηθεί στην περυσινή επιτροπή και τους οποίους θα καταθέσουμε για τα Πρακτικά.

Δεν είναι σκανδαλώδες; Δεν είναι λογικό να υποθέσουμε πως γίνεται κάποια προσπάθεια συγκάλυψης, ενδεχομένως, της αθέτησης της περυσινής υπόσχεσης του Υπουργού Υποδομών σύμφωνα με την οποία η Ευρωπαϊκή Ένωση θα αναλάμβανε το 85% του κόστους; Ρωτήσαμε βέβαια στις επιτροπές, αλλά δεν πήραμε καμμία απολύτως απάντηση.

Σε κάθε περίπτωση μόνο τα 44 άρθρα από τα συνολικά 147 αφορούν το Υπουργείο Υγείας. Οπότε πρόκειται για μια απαράδεκτη μεθόδευση που τείνει να μετατραπεί σε μία νοσηρή κανονικότητα εκ μέρους μιας πραγματικά αποτυχημένης και επικίνδυνης Κυβέρνησης.

Αν μας αντέκρουε εδώ ο Υπουργός ισχυριζόμενος πως αυτό γινόταν και από τις προηγούμενες κυβερνήσεις των μνημονίων -που συνεχίζονται όπως επιβεβαίωσε ο Αναπληρωτής Υπουργός Οικονομικών, πέρυσι επίσης στην τελευταία συνεδρίαση της Βουλής είχαμε διαμαρτυρηθεί ξανά όλοι- θα του απαντούσαμε πως δεν πρόκειται ποτέ να αποδεχτούμε την υποβάθμιση της δημοκρατίας και του Κοινοβουλίου, ενώ ασφαλώς δεν πείθει κανέναν η επίκληση ανωτέρας βίας λόγω της πανδημίας, τα πάντα λόγω της πανδημίας!

Επίσης είναι απαράδεκτο να συνεχίζεται η τακτική των μνημονίων με πρόσχημα την πανδημία, ενώ εμείς δεν έχουμε καμμία διάθεση να συμβιβαστούμε με την ακροδεξιά -σε πολλές περιπτώσεις- πολιτική του αποφασίζομεν και διατάσσομεν της Κυβέρνησης ενός κυριολεκτικά μονάρχη Πρωθυπουργού.

Εκτός αυτού δεν θα επιτρέψουμε να αποπροσανατολίζονται οι Έλληνες από την πρωτοφανή κακοδιαχείριση τόσο της οικονομίας, όπου σπαταλήθηκαν 43 δισεκατομμύρια ευρώ μέσα σε δύο μόλις χρόνια με δανεικά, κάτι που δεν έχει συμβεί ποτέ μέχρι σήμερα, όπως βέβαια και της υγείας όπως αποδεικνύεται από τη μελέτη Τσιόδρα που ενοχοποιεί την πολιτεία για χιλιάδες θανάτους πολιτών.

Συνεχίζοντας στο νομοσχέδιο τα σχετικά με την υγεία καλύφθηκαν από την εισηγήτριά μας, σημειώνοντας πως περιλαμβάνει κυρίως προτάσεις, παρατάσεις στα μέτρα της πανδημίας -όπως είχαμε προβλέψει ότι θα συμβεί- αφού μόνο η Κυβέρνηση πίστευε πως θα τελειώσει σε ενενήντα ημέρες με κριτήριο τις τρίμηνες προθεσμίες της που συνεχίζονται και σήμερα, ενδεχομένως, επίσης, για να διατηρεί τον πληθυσμό σε μία κατάσταση φόβου και παρατεταμένου σοκ, έτσι ώστε να τον χειραγωγεί ευκολότερα, να του στερεί τις ελευθερίες καθώς επίσης να νομιμοποιεί τις κατά παρέκκλιση νομοθετικές ρυθμίσεις.

Αν ισχύει βέβαια μια πρόσφατη δημοσκόπηση που δίνει 33% στη Νέα Δημοκρατία και 15% στο ΠΑΣΟΚ, στο δίδυμο της καταστροφής, του PSI και των μνημονίων με συνολικά χρέη περί τα 650 εκατομμύρια ευρώ και τα δύο μαζί κόμματα, τότε πραγματικά «καληνύχτα Ελλάδα»! Αυτό θα σήμαινε πως οι Έλληνες αφ’ ενός μεν χειραγωγούνται πλήρως, αφ’ ετέρου ότι δεν έχουν διδαχθεί τίποτα από την κατάρρευση και κυριολεκτικά τον αφελληνισμό της χώρας τους.

Ειδικά όσον αφορά τώρα το άρθρο 30 που αναφέρεται σε επίταξη ειδικού νοσοκομειακού εξοπλισμού, το βασικό πρόβλημα των νοσοκομείων δεν είναι η έλλειψη μηχανημάτων αλλά η έλλειψη προσωπικού, όπως ήταν άλλωστε αναμενόμενο μετά από τη φυγή εξακοσίων πενήντα χιλιάδων Ελλήνων στο εξωτερικό για να επιβιώσουν από τα μνημόνια μεταξύ των οποίων χιλιάδες γιατροί και νοσηλευτές. Είναι ένας ακόμη λόγος για τον οποίο αδυνατούμε να καταλάβουμε ότι υπάρχουν ακόμη Έλληνες που υποστηρίζουν την καταδίκη της χώρας μας στα μνημόνια χωρίς λόγο και με γεμάτα ταμεία -μεταξύ 25 δισεκατομμυρίων ευρώ και 40 δισεκατομμυρίων ευρώ είχαμε στα ταμεία μας, όπως αποδείχθηκε από το ΔΝΤ- αφού δεν είναι δυνατόν να μη συνειδητοποιούν την τεράστια καταστροφή που μας προκάλεσαν τα μνημόνια παντού.

Το δημόσιο χρέος εκτοξεύτηκε στο 234% του ΑΕΠ μας από 127% τότε παρά το ξεπούλημα. Το κόκκινο ιδιωτικό χρέος έχει υπερβεί τα 250 δισεκατομμύρια από αμελητέο προηγουμένως. Έχουν υποθηκευτεί τα πάντα. Το αγγλικό δίκαιο μας επιβλήθηκε στα ομόλογα μας κ. ο. κ.. Και μόνο με το brain drain έφυγαν Έλληνες κόστους εκπαίδευσης άνω των 100 δισεκατομμυρίων ευρώ και ετήσιου ΑΕΠ πάνω από 30 δισεκατομμύρια ευρώ, που δεν θα επιστρέψουν ποτέ όσο συνεχίζεται το κυβερνητικό χάος.

Η έλλειψη προσωπικού, λοιπόν, που επιδεινώθηκε με τις αναστολές των επτά χιλιάδων ανεμβολίαστων υγειονομικών και όχι η έλλειψη μηχανημάτων είναι το πρόβλημα, γεγονός που τεκμηριώνεται από το ότι κάποιες ΜΕΘ δεν λειτουργούσαν όπως της κ. Αγγελοπούλου, ενώ άλλες λειτουργούν προβληματικά σύμφωνα με τη μελέτη του κ. Τσιόδρα, που δεν είδε καν ο Πρωθυπουργός και δεν κατατέθηκε καν στο Μέγαρο Μαξίμου! Αν είναι δυνατόν!

Παρά τις παρατάσεις, βέβαια, για τον εξοπλισμό ή το προσωπικό στα άρθρα 3 έως 5 και 12 έως 15 η Κυβέρνηση κάνει ελάχιστα για την ενίσχυση του ΕΣΥ. Όπως φαίνεται από τα στοιχεία ενός ακόμη ζημιογόνου προϋπολογισμού που είναι ήδη για τα σκουπίδια. Είναι ο τρίτος ζημιογόνος κατά σειρά προϋπολογισμός. Οι περισσότερες παρατάσεις άλλωστε δεν έχουν καν κοστολογηθεί από το Γενικό Λογιστήριο του Κράτους. Το συνηθίζει, δεν κοστολογεί τίποτε. Αναφέρει μόνο πως θα καλυφθούν από τις πιστώσεις του ήδη ζημιογόνου -τονίζουμε ζημιογόνου!- προϋπολογισμού του 2022.

Με τα προβλεπόμενα κονδύλια πάντως και με κριτήριο το 2021 παρά το ότι ήταν ανεπαρκή για τις ΜΕΘ και το ΕΣΥ, θα καλυφθεί το πολύ το πρώτο εξάμηνο -εδώ θα είμαστε και θα το δούμε- ενώ φαίνεται πως η Κυβέρνηση προεξοφλεί το τέλος της πανδημίας τον Μάρτιο, κρίνοντας μεταξύ άλλων από τη συμφωνία πώλησης τουριστικών πακέτων από την γερμανική «TUI».

Όσον αφορά τώρα την αποδοχή δωρεών, με το άρθρο 35 για την υγεία και το 145 για την πολιτική προστασία οφείλουμε να υπενθυμίσουμε πως μέσω δήθεν δωρεών έγιναν οι σκανδαλώδεις συμβάσεις με την «PALANTIR» και την «CISCO», οι οποίες πήραν προσωπικά δεδομένα έναντι δήθεν δωρεάν υπηρεσιών τηλεκπαίδευσης και παρακολούθησης της πανδημίας. Κάτι ανάλογο συνέβη με την περίφημη δωρεά των 10 εκατομμυρίων της Σαουδικής Αραβίας προς τον γενικό διευθυντή του εμβολιαστικού προγράμματος, όπως θα καταθέσουμε στα Πρακτικά αργότερα όλα μαζί.

Ελπίζουμε δε να μην αφορούν οι δωρεές στην Πολιτική Προστασία, την υλοτομία των καμένων στη βόρεια Εύβοια με στόχο την προώθηση των γερμανικών ανεμογεννητριών, δήθεν για να βρουν εργασία οι πυρόπληκτοι στον εθνικό μας κατασκευαστή. Από μία Κυβέρνηση βέβαια που λειτουργεί ως μεσάζοντας της εγχώριας ολιγαρχίας και των Γερμανών κυρίως, όλα μπορεί να τα περιμένει κανείς. Θυμίζουμε την απίστευτη ανοησία -πραγματικά απίστευτη ανοησία!- της παραχώρησης των δεκατεσσάρων αεροδρομίων μας στη γερμανική «FRAPORT» μόλις 1,2 δισεκατομμύρια ευρώ και για σαράντα έτη, όταν μόνο για το αεροδρόμιο της Αττάλειας η εταιρεία έδωσε 7,25 δισεκατομμύρια ευρώ, δηλαδή, πάνω από τα εξαπλάσια για εικοσιπέντε χρόνια και όχι για σαράντα. Αν είναι δυνατόν να θεωρούμαστε τόσο ανόητοι ακόμη και σε σύγκριση με τους Τούρκους. Είναι ντροπή μας!

Το ίδιο ισχύει επίσης για την πώληση του ΟΤΕ στους Γερμανούς, που δήθεν θα απολαμβάναμε φθηνότερες υπηρεσίες, με αποτέλεσμα σήμερα η πρόσβαση των Ελλήνων στο διαδίκτυο να είναι 73% ακριβότερη από το μέσον όρο της Ευρωπαϊκής Ένωσης το 2020, που αυξήθηκε ακόμα και σε σχέση με το 2019.

Περαιτέρω στο άρθρο 62 για μία ακόμη φορά προωθείται η παραχώρηση αιγιαλού, εδώ για κοινόχρηστους χώρους, με τη δικαιολογία πως συνδέονται λειτουργικά με έργο.

Με τα άρθρα 66 έως 71 δε, έχουμε νέες ρυθμίσεις για την ενέργεια. Ειδικά στο άρθρο 70 θεσμοθετείται η σκανδαλώδης προώθηση φωτοβολταϊκών στη Μεγαλόπολη και στην Κοζάνη, παρά το ότι είχαν απορριφθεί, ενώ πρόκειται για μια περιοχή με χαμηλά χαρακτηριστικά ηλιοφάνειας.

Με την ευκαιρία τώρα του άρθρου 72 η απαίτηση των αγροτών μας -πραγματικά απαίτηση των αγροτών μας- είναι να καταργηθεί το πράσινο τέλος για το ντίζελ, που τους επέβαλε ο κ. Χατζηδάκης, αφού είναι απαράδεκτο όταν οι τιμές της ενέργειας έχουν εκτοξευθεί στα ύψη, στο ρεκόρ των 416 ευρώ σήμερα ανά κιλοβατώρα. Είναι τεράστια αύξηση. Επίσης οι τιμές των λιπασμάτων, των ζωοτροφών, των αρδευτικών υπηρεσιών από τις ΤΟΕΒ και ΓΟΕΒ με αποτέλεσμα να κινδυνεύει η ύδρευση, όπως θα καταθέσουμε στα Πρακτικά, κ.λπ..

Συνεχίζοντας με τα άρθρα 79 έως 81, γιατί επεκτείνονται οι υπηρεσίες ΥΔΥ της ιταλικής «ΤΡΑΙΝΟΣΕ» για δύο μήνες το 2022 με κόστος 10,4 εκατομμύρια ευρώ, σύμφωνα με το Γενικό Λογιστήριο του Κράτους; Ακόμη χειρότερα γιατί να πληρώνουμε ΥΔΥ στους Ιταλούς ύψους 50 εκατομμυρίων ευρώ ετήσια για δεκαπέντε χρόνια θυμίζω -συνολικά 750 εκατομμύρια ευρώ όταν πουλήσαμε τα τρένα μόλις με 45 εκατομμύρια ευρώ- όταν υπάρχει πρόβλημα στην εκτέλεση δρομολογίων ΥΔΥ ενώ το σιδηροδρομικό μας δίκτυο είναι κυριολεκτικά σε συνθήκες εγκατάλειψης;

Σχετικά με το άρθρο 82, που αφορά τον δρόμο Πάτρα-Πύργος, μια ιστορία που χρονολογείται από το 2007, με τη σύμβαση που είχε κατατεθεί στη Βουλή πέρυσι ο συνολικός προϋπολογισμός ήταν 310 εκατομμύρια ευρώ συνολικά με ΦΠΑ, ενώ θα ήταν κατασκευαστικά έτοιμο το έργο το 2023. Η περίοδος παραχώρησης ήταν αρχικά για τριάντα έτη ενώ με το σημερινό εμβόλιμο άρθρο επεκτείνεται για τρία ακόμη χρόνια με όφελος για τον κατασκευαστή προφανώς και με ζημία του δημοσίου. Αφιλοκερδώς αλήθεια;

Γιατί να συμφωνήσει η Κυβέρνηση να παρέχει εγγυημένη απόδοση 10,25% -σήμερα, με μηδενικά επιτόκια, εγγυάται απόδοση 10,25%- στον παραχωρησιούχο, κάτι που φαίνεται στη σελίδα 79 στο 221; Δεν είναι απαράδεκτο; Με το παρόν πάντως ο προϋπολογισμός ανέρχεται στα 333 εκατομμύρια ευρώ με τη συμμετοχή του δημοσίου να διαμορφώνεται στα 216,6 δισεκατομμύρια, ενώ τα υπόλοιπα αφορούν την Ολυμπία Οδό, στην οποία βέβαια συμμετέχει και η «ΤΕΡΝΑ».

Θα αναλάβει το 85% της συμμετοχής του δημοσίου η Ευρωπαϊκή Ένωση, όπως μας είχε διαβεβαιώσει πέρυσι ο Υπουργός ή μήπως θα επιβαρυνθεί με ολόκληρο το ποσόν το δημόσιο; Εδώ είναι και πρέπει να απαντήσει. Εάν, ναι, είναι ή δεν είναι σφάλμα που χρεώνεται η Κυβέρνηση; Εάν δεχτούμε πως υπήρχε πρόβλημα με τους εργολάβους, γιατί δεν έγινε αντικατάσταση του αναδόχου, όπως αλλού, αλλά νέα ανάθεση με ΣΔΙΤ; Δεν είναι ύποπτο; Λογικά δεν σκεφτόμαστε έτσι;

Υπάρχουν, βέβαια, πολλά άλλα ερωτηματικά, αλλά θα έπρεπε να μεσολαβήσει μία επιτροπή με τον αρμόδιο Υπουργό έτσι ώστε να μπορέσουμε να αναφερθούμε αναλυτικά και να πάρουμε τις σωστές απαντήσεις αφού διαφορετικά θα επρόκειτο για μια σκόπιμη μεθόδευση. Θα φανεί.

Δεν θα καταψηφίσουμε, βέβαια, το άρθρο αφού πρόκειται για έναν επικίνδυνο δρόμο που πρέπει να κατασκευαστεί άμεσα -έχουν πεθάνει δεκάδες άνθρωποι- αλλά καταγγέλλουμε την όλη διαδικασία, η οποία είναι κυριολεκτικά απαράδεκτη.

Περαιτέρω, σε διάφορα άλλα άρθρα, με το 46 δίνεται εύλογα μια παράταση του μειωμένου συντελεστή ΦΠΑ σε είδη ατομικής υγιεινής και προστασίας. Δεν είναι όμως καθόλου εύλογο, αλλά ύποπτο, εάν όχι προκλητικό, το ότι η μείωση παρατείνεται και για την εισαγωγή αντικειμένων τέχνης, συλλογών και αρχαιοτήτων για τα οποία ασφαλώς δεν υπάρχει λόγος. Δεν οφείλονται στην πανδημία.

Αντίθετα δεν μειώνεται ο ΦΠΑ στα είδη πρώτης ανάγκης και στην ενέργεια παρά την αλματώδη άνοδο των τιμών τους, όπως έχουμε ζητήσει επανειλημμένα, χωρίς κόστος για το δημόσιο -ποτέ δεν κάνουμε προτάσεις που έχουν κόστος για το δημόσιο- αφού στις υψηλότερες τιμές εισπράττει περισσότερα χρήματα από τον ΦΠΑ που δεν του ανήκουν, δεν τα δικαιούται ενώ τροφοδοτείται παράλληλα ο πληθωρισμός, ο οποίος βέβαια δεν είναι καθόλου παροδικός, όπως ήδη έχει φανεί.

Στο άρθρο 50 τώρα δεν συμφωνούμε με τη σύνδεση των ηλεκτρονικών συναλλαγών με τις φοροελαφρύνσεις και με το αφορολόγητο ειδικά των χαμηλών εισοδημάτων, πόσω μάλλον εν μέσω της πανδημίας, που έχουν εκτιναχθεί οι ηλεκτρονικές συναλλαγές και δεν χρειάζονται στήριξη, κυρίως όμως λόγω του ότι εξαιρούνται απαράδεκτα από τα φορολογικά κίνητρα βασικές δαπάνες, όπως το ενοίκιο. Το έχουμε πει δεκάδες φορές.

Από την άλλη πλευρά πρόκειται ξεκάθαρα για ένα δώρο προς τις αφελληνισμένες τράπεζες που μας κόστισαν δεκάδες δισεκατομμύρια ευρώ, ενώ χρεώνουν τις υψηλότερες προμήθειες στην Ευρώπη και δεν δίνουν σχεδόν καθόλου δάνεια στις ελληνικές μικρομεσαίες επιχειρήσεις, στραγγαλίζοντας κυριολεκτικά την οικονομία μας. Συνολικά στο εννιάμηνο τα καθαρά έσοδα των τραπεζών από προμήθειες πρέπει να έχουν υπερβεί το ένα δισεκατομμύριο ευρώ, όπως θα καταθέσουμε στα Πρακτικά -ένα δισεκατομμύριο ευρώ μόνο από προμήθειες- έχοντας διπλασιαστεί σε σχέση με πριν την πανδημία αφού το 2019 εκτιμώνταν στα 400 εκατομμύρια ευρώ. 400 εκατομμύρια το 2019, ένα δισεκατομμύριο σήμερα στο εννιάμηνο. Με τέτοια υπέρογκα έσοδα οι τράπεζες γιατί να αναλάβουν το ρίσκο των δανείων; Πόσω μάλλον όταν για τα δάνεια της πανδημίας και για τα δύο «ΗΡΑΚΛΗΣ» έχουν εγγυήσεις από το δημόσιο. Έχουν κανέναν λόγο;

Είναι παράλογο, λοιπόν, να θέλει να τις στηρίξει ακόμη η Κυβέρνηση εκτός εάν την εκβιάζουν με τα 350 εκατομμύρια που χρωστάει το κόμμα, η Νέα Δημοκρατία. Κανείς δεν ξέρει.

Περαιτέρω στα άρθρα 118 και 119 υιοθετούνται ρυθμίσεις για τις περίφημες επενδύσεις των πολυεθνικών, όπως της «MICROSOFT» ή της «AMAZON», οι οποίες είναι όμως μικρής σημασίας από την πλευρά της απασχόλησης και της φορολογίας. Οι εταιρείες αυτές πάντως προσβλέπουν σε επικερδείς συμβάσεις μέσω του Ταμείου Ανάκαμψης και των νέων ΕΣΠΑ -δεν ήρθαν τυχαία- τα οποία επιβάλλουν μεγάλα πακέτα ψηφιοποίησης λόγω των απαιτήσεων της Ευρωπαϊκής Ένωσης. Ο κ. Πιερρακάκης στη Διεθνή Έκθεση Θεσσαλονίκης τα τοποθέτησε στα 6 δισεκατομμύρια ευρώ, όπως θα καταθέσουμε στα Πρακτικά. Πώς να μην τον υμνούν;

(Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής κ. **ΑΠΟΣΤΟΛΟΣ ΑΒΔΕΛΑΣ**)

Όσον αφορά το άρθρο 142 εμείς είχαμε προτείνει πρώτοι τη χρησιμοποίηση των υλικών που σαπίζουν στις αποθήκες του δημοσίου και των τελωνείων, θεωρώντας όμως πως οι τρεις μήνες που δίνονται ως προθεσμία μετά την ειδοποίηση του ιδιοκτήτη για την κατάσχεσή τους είναι λίγοι.

Τέλος, με τα άρθρα 139 και 141 θεσμοθετείται η κατά παρέκκλιση μίσθωση αγροτεμαχίων για hot spot παράνομων μεταναστών, ελπίζοντας να μην πρόκειται για το όνειδος της «ΤΕΡΝΑ» στην ευαίσθητη περιοχή του Έβρου.

Κλείνοντας, είναι προφανές πως ενώ δρομολογείται η αλλαγή του ιδιοκτησιακού καθεστώτος της χώρας μας με το ξεπούλημα της δημόσιας περιουσίας και με τους πλειστηριασμούς της ιδιωτικής, η Κυβέρνηση συνεχίζει την ίδια αποτυχημένη πολιτική με την προώθηση δημοσίων έργων που συνήθως εκτρέφουν τη διαφθορά -όλοι το γνωρίζουμε- με τη σπατάλη χρημάτων για μη παραγωγικούς σκοπούς -41 δισεκατομμύρια ευρώ- και ούτω καθεξής.

Δυστυχώς φαίνεται καθαρά πως δεν ενδιαφέρεται καθόλου για την παραγωγή πλούτου με στόχο την ευημερία των Ελλήνων, αλλά μόνο για τη νομή της εξουσίας, όπως άλλωστε όλες οι κυβερνήσεις των τελευταίων δεκαετιών, με αποτέλεσμα τη μετατροπή της πάμπλουτης πατρίδας μας σε αποικία χρέους των Γερμανών, καθώς επίσης την απομύζησή της από την εγχώρια ολιγαρχία. Δεν πρέπει να την ξεχνάμε. Δεν πρόκειται, λοιπόν, μόνο για μια ανεπαρκή κυβέρνηση αλλά επιπλέον για μια επικίνδυνη κυβέρνηση, η οποία όσο πιο γρήγορα φύγει τόσο καλύτερα για την Ελλάδα.

Σας ευχαριστώ πολύ, ευχόμενος σε όλους καλά Χριστούγεννα με υγεία και ευτυχία.

(Χειροκροτήματα από την πτέρυγα της Ελληνικής Λύσης)

(Στο σημείο αυτό ο Βουλευτής κ. Βασίλειος Βιλιάρδος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κύριε Βιλιάρδο. Καλά Χριστούγεννα!

Καλησπέρα σας! Μισό λεπτό να σας πω τη σειρά την οποία βρήκα από την κ. Σακοράφα. Τώρα θα δώσω τον λόγο για πέντε λεπτά στον Υπουργό Εθνικής Άμυνας κ. Νικόλαο Παναγιωτόπουλο.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας):** Και λιγότερο, για ένα λεπτό, κύριε Πρόεδρε!

**ΠΡΟΕΔΡΕΥΩΝ (Απόστολος Αβδελάς):** Και λιγότερο, ακόμη καλύτερα.

Μετά θα μιλήσει ο κ. Ξανθόπουλος, μετά ο Υπουργός Ναυτιλίας και Νησιωτικής Πολιτικής, μετά ο κ. Μαραβέγιας. Θα ακολουθήσει ο Υπουργός Αγροτικής Ανάπτυξης, μετά ο κ. Ιώαννης Λοβέρδος, ο Υπουργός Υποδομών κ. Καραμανλής, ο Κοινοβουλευτικός Εκπρόσωπος του Κομμουνιστικού Κόμματος Ελλάδας, ο οποίος και αυτός ζήτησε όλο τον χρόνο του και μετά ο κ. Ανδρέας Λοβέρδος.

**ΝΙΚΟΛΑΟΣ ΗΓΟΥΜΕΝΙΔΗΣ:** Κύριε Πρόεδρε, υπάρχει κάποια πρόβλεψη για το τι ώρα περίπου θα τελειώσουμε;

**ΠΡΟΕΔΡΕΥΩΝ (Απόστολος Αβδελάς):** Περίπου στις 22.00΄.

Ορίστε, κύριε Υπουργέ, έχετε τον λόγο.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας):** Θα είμαι πολύ πιο σύντομος από τα πέντε λεπτά που μου δίνετε, κύριε Πρόεδρε, θα χρειαστώ ούτε δύο.

Λαμβάνω, λοιπόν, τον λόγο, κυρίες και κύριοι συνάδελφοι, για να υποστηρίξω την τροπολογία με γενικό αριθμό 1184 και ειδικό αριθμό 180 και, βέβαια, να εισηγηθώ στο Σώμα την υπερψήφισή της. Η τροπολογία αφορά διάταξη με τίτλο «Παράταση εποπτείας του Οικοδομικού Συνεταιρισμού Μονίμων Αξιωματικών Ελληνικού Στρατού (ΟΣΜΑΕΣ) από το Υπουργείο Εθνικής Άμυνας».

Όπως υποθέτω ότι έχετε ήδη αντιληφθεί, με τη διάταξη επιδιώκεται η παράταση εποπτείας του ΟΣΜΑΕΣ από το Υπουργείο Εθνικής Άμυνας για ένα ακόμα ημερολογιακό έτος, ήτοι μέχρι τις 31-12-2022, προκειμένου στο διάστημα αυτό να επιλυθούν κάποια ζητήματα διαχειριστικής και οικονομικής φύσεως, πριν επανέλθει ο οργανισμός ως προς την εποπτεία του στο Υπουργείο Οικονομικών.

Με την προτεινόμενη ρύθμιση, λοιπόν, εκτιμάται ότι εξασφαλίζουμε κατάλληλο χρονικό διάστημα, προκειμένου να τακτοποιηθούν και να εκκινήσουν οι διαδικασίες για την τακτοποίηση όσο το δυνατόν περισσοτέρων εκκρεμοτήτων, η σημαντικότερη από τις οποίες έχει να κάνει με την ολοκλήρωση από τους δήμους των δικτύων ύδρευσης, κάτι που αναμένεται να συμβεί εντός του επομένου έτους, του 2022.

Επιπρόσθετα, κατά την ήδη εκκινηθείσα διαδικασία αντιπαραβολής των κωδικών αριθμών Εθνικού Κτηματολογίου για τα ακίνητα που θα περιέλθουν στον οικείο Δήμο Λοκρών προέκυψε ότι ορισμένα από αυτά ανήκουν στο δημόσιο και κάποια άλλα σε ιδιώτες.

Επομένως για την ολοκλήρωση της διαδικασίας πρέπει πρώτα να επιλυθούν αυτές οι υποθέσεις για όλους τους χώρους. Οι χώροι έχουν να κάνουν με αδιάθετα οικόπεδα, κοινωφελείς χώρους, εκτάσεις εκτός σχεδίου, δρόμους, συνδιεκδικούμενα ακίνητα και τα λοιπά.

Το χρονικό διάστημα για την ολοκλήρωση της τακτοποίησης του συνόλου των παραπάνω εκκρεμοτήτων δεν μπορεί να προσδιοριστεί με ευκολία. Είναι εξαιρετικά πιθανό κάποιες από αυτές τις υποθέσεις να οδηγηθούν και στη δικαιοσύνη προς επίλυση. Θα διεξαχθούν δίκες. Επομένως θα χρειαστεί χρονική παράταση.

Με την προτεινόμενη ρύθμιση εξασφαλίζεται αυτή η χρονική παράταση κατά ένα έτος. Εκτιμούμε ότι αυτό μάλλον θα είναι αρκετό και δεδομένων όλων αυτών ζητώ από το Σώμα την υπερψήφιση αυτής της διεκπεραιωτικής φύσεως τροπολογίας.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κύριε Παναγιωτόπουλε. Καλά Χριστούγεννα!

Και τον λόγο έχει τώρα ο κ. Θεόφιλος Ξανθόπουλος από τον ΣΥΡΙΖΑ - Προοδευτική Συμμαχία και να διορθώσω ότι ο κ. Λιβάνιος, ο Υπουργός Ψηφιακής Διακυβέρνησης, θα μιλήσει μετά τον κ. Μαραβέγια.

Ορίστε, κύριε Ξανθόπουλε, έχετε τον λόγο.

**ΘΕΟΦΙΛΟΣ ΞΑΝΘΟΠΟΥΛΟΣ:** Σας ευχαριστώ, κύριε Πρόεδρε.

Είναι το τελευταίο νομοσχέδιο που συζητάει η Εθνική Αντιπροσωπεία και ενδεχομένως να είναι ένας οιωνός αυτή η συζήτηση, γιατί το νομοσχέδιο αφορά τον τομέα της υγείας.

Σε μια στιγμή, όπου οι νεκροί, δυστυχώς, έχουν ξεπεράσει τις είκοσι χιλιάδες, το εμβολιαστικό πρόγραμμα δεν πηγαίνει όσο καλά θα θέλαμε, οι παλινωδίες της Κυβέρνησης με το rapid test σε όλους και η ανάκληση αυτής της αρχικής επιλογής θολώνουν το στίγμα των απαραίτητων εμβολιασμών. Η μελέτη Τσιόδρα - Λύτρα δείχνει τα όρια της κυβερνητικής και πρωθυπουργικής ανεπάρκειας και η Κυβέρνηση προσπαθεί στη λήξη του έτους με ένα νομοσχέδιο, που επεκτείνεται σε πάρα πολλούς τομείς, να θεραπεύσει τα επιμέρους ζητήματα της υγείας.

Να κάνω κατ’ αρχάς μια γενική παρατήρηση, αντλώντας το κείμενο από την Επιστημονική Υπηρεσία της Βουλής. Λέει, λοιπόν, η Υπηρεσία της Βουλής ότι πρέπει να λαμβάνονται υπ’ όψιν ακόμη και στις έκτακτες συνθήκες οι προϋποθέσεις του ν.4412/2006 περί δημοσίων συμβάσεων, ακόμη και αν στο πλαίσιο εξαιρετικών περιστάσεων αφίστανται των γενικών αρχών που διέπουν τις συνάψεις των δημοσίων συμβάσεων και ιδίως των αρχών της διαφάνειας, της ίσης μεταχείρισης και της απαγόρευσης των διακρίσεων. Και αυτό είναι ένα καμπανάκι με όσο πιο διακριτικό τρόπο μπορεί η επιτροπή της Βουλής να υπομνήσει στην Κυβέρνηση ότι το νομοσχέδιο που φέρνετε βρίθει τέτοιων παρατυπιών και παρανομιών.

Θέλω να κάνω μια κομβική επισήμανση και να ζητήσω από την Κυβέρνηση να απαντήσει ρητά. Η παράταση του καθεστώτος διαθεσιμότητας των υγειονομικών για άλλους τρεις μήνες με συνακόλουθο την αναστολή πληρωμών, τον μη υπολογισμό στα συντάξιμα χρόνια, στο βάθος τι υπέχει, την απόλυση; Δηλαδή, θα ζήσουμε και αυτό, πολίτες, δημόσιοι υπάλληλοι θα απολυθούν μετά από διαδοχικές περιόδους διαθεσιμότητας;

Είναι ένα μείζον θέμα, στο οποίο οφείλετε μία καθαρή απάντηση, γιατί ακριβώς καταστρατηγούνται βασικά δικαιώματα των εργαζομένων υπό το πρόσχημα της πανδημίας.

Μου κάνει εντύπωση, κυρίες και κύριοι συνάδελφοι της Πλειοψηφίας, ο τρόπος με τον οποίο συζητάει η Εθνική Αντιπροσωπεία το παρόν νομοσχέδιο. Έχει γύρω στα εκατόν πενήντα άρθρα, ενώ χωρίς υπερβολή περί τα σαράντα άρθρα είναι άρθρα τροπολογιών. Αντιλαμβάνεστε ότι αυτό πάρα πολύ απέχει από αυτό που λέμε «αρχή της καλής νομοθέτησης».

Έρχομαι, λοιπόν, στις επιμέρους διατάξεις, θα κάνω ακροθιγώς μερικές αναφορές γιατί νομίζω ότι αναλύθηκε επαρκέστατα και από τον εισηγητή μας, βεβαίως και από τον Κοινοβουλευτικό Εκπρόσωπο, τον οποίο έχω την τύχη να αντικαθιστώ, αλλά και τους υπόλοιπους Βουλευτές του ΣΥΡΙΖΑ. Θέλω, λοιπόν, να επισημάνω ορισμένες αντιφάσεις και αδυναμίες του συζητούμενου νομοσχεδίου.

Εν μέσω του φονικού τετάρτου κύματος της πανδημίας, με την παραλλαγή «Όμικρον» προ των πυλών και με την πτωτική τάση, όπως προανέφερα, στους εμβολιασμούς, σε σχέση με μια αρχική αύξηση στις αρχές Δεκέμβρη, όταν επιβλήθηκε η υποχρεωτικότητα στους άνω των εξήντα, η Κυβέρνηση δεν φέρνει κανένα μέτρο για την αντιμετώπισή της, παρά μόνο προτείνει τα παλαιά και μάλιστα για τρεις μήνες μόνο. Για άλλη μια φορά αυτή η πρωτοβουλία της Κυβέρνησης δείχνει ότι εικάζει πως αυτή η ιστορία της πανδημίας θα τελειώσει στο τρίμηνο, αλλά ο ιός δεν φαίνεται να της κάνει τη χάρη.

Με προηγούμενη διάταξη η Κυβέρνηση πέρασε ρύθμιση που εξαιρεί τους ιδιώτες γιατρούς από τη συνταγογράφηση των ανασφαλίστων. Με την παρούσα διάταξη τροποποιεί η Κυβέρνηση το άρθρο που μόλις προ δύο εβδομάδων ψήφισε, για να πει ότι σε κάποιες περιπτώσεις φαρμάκων ή θεραπειών που θα οριστούν με υπουργική απόφαση οι ιδιώτες θα συνεχίσουν να συνταγογραφούν σε ανασφάλιστους.

Σε κάθε περίπτωση, δεν διορθώνεται «το λάθος» της πρώτης διάταξης, στην οποία ασκήσαμε δριμεία κριτική, καθώς περιορίζει την πρόσβαση των ανασφαλίστων στα φάρμακα, παραδείγματος χάριν, δεν θα μπορούν πλέον να συνταγογραφούν τα φάρμακά τους στα κοινωνικά ιατρεία οι ανασφάλιστοι, καθώς πολλοί γιατροί εκεί είναι ιδιώτες και ίσα-ίσα δημιουργείται χώρος για διαφθορά -όποιος ξέρει καλά τον Υπουργό εξαιρεί και το φάρμακο- δεδομένου μάλιστα ότι η υπουργική απόφαση που θα εξαιρεί τα φάρμακα είναι άνευ εταίρου, δηλαδή χωρίς εισήγηση από κάποιον, παραδείγματος χάριν, τον ΕΟΠΥΥ, ή χωρίς κάποιο στοιχείο.

Εκτός αυτού, θα συνωθούνται οι άνθρωποι σε καιρούς έξαρσης της πανδημίας στα νοσοκομεία, τα οποία εξ ορισμού είναι κοιτίδες υπερμετάδοσης και καταλαβαίνετε ότι το πρόβλημα είναι πάρα πολύ σοβαρό.

Επίσης, οι διατάξεις φαίνεται να δίνουν περισσότερο χώρο για αποφάσεις από τους διοικητές των ΥΠΕ και των νοσοκομείων σε ό,τι αφορά τις νοσηλευτικές ειδικότητες και τις διαδικασίες επιλογής των Συντονιστών Εκπαίδευσης στις νοσηλευτικές ειδικότητες. Χωρίς κριτήριο, λοιπόν, αυτή η επιλογή, πράγμα που θα δημιουργήσει έδαφος για αδιαφάνεια και διαφθορά.

Επίσης, αγνοούνται οι προτάσεις του Εθνικού Συμβουλίου Ανάπτυξης Νοσηλευτικής, δηλαδή του επίσημου οργάνου που ασχολείται με αυτά τα θέματα.

Επίσης, γίνονται κάποιες επουσιώδεις αλλαγές στη δομή και τη λειτουργία της Εθνικής Επιτροπής Υποβοηθούμενης Αναπαραγωγής. Το θεσμικό πλαίσιο τροποποιήθηκε μόλις το καλοκαίρι και είναι εντυπωσιακό τι προέκυψε από τότε.

Αυξάνεται ο προϋπολογισμός του ΕΟΠΥΥ για τις διαγνωστικές εξετάσεις και το οξυγόνο λόγω της πανδημίας. Να, επιτέλους, μία διάταξη σε θετική κατεύθυνση την οποία θα στηρίξουμε, κυρίως γιατί αφορά αίτημα των μικρών διαγνωστικών κέντρων.

Θέλω να αφιερώσω το υπόλοιπο του χρόνου μου, πρώτον, για να επαναφέρω την τροπολογία του ΣΥΡΙΖΑ για παράταση για ένα έτος της πλήρους απαλλαγής από τη συμμετοχή στη φαρμακευτική δαπάνη για όλους όσοι στερήθηκαν οριστικά την παροχή του ΕΚΑΣ. Θεωρώ ότι δεν χρειάζεται καθόλου να επιχειρηματολογήσω επ’ αυτού. Είναι αυτονόητο ότι σε αυτές τις συνθήκες αυτοί που επλήγησαν πάρα πολύ πρέπει να τύχουν μιας ευνοϊκής αντιμετώπισης.

Κλείνω με ένα αίτημα το οποίο είναι αίτημα πανδραμινό. Είναι αίτημα όλης της δραμινής κοινωνίας. Σε αυτές τις συνθήκες, τις εξαιρετικά δύσκολες, που ως κοινωνία πληρώσαμε ένα πολύ βαρύ φόρο αίματος, μπορούν να αντιμετωπιστούν οι λειτουργίες στελέχωσης του Νοσοκομείου της Δράμας, εφόσον αυτό κηρυχθεί άγονο.

Έχετε, λοιπόν, τη δυνατότητα θεσμικά να πάρετε πρωτοβουλία να κηρύξετε άγονο το Νοσοκομείο της Δράμας, έτσι ώστε να επισπευσθούν οι διαδικασίες πλήρωσης των θέσεων, γεγονός το οποίο θα εξυπηρετήσει την τοπική κοινωνία αλλά, κυρίως, να αποτελέσει ανάσχεση στην πανδημία η οποία έρχεται πλησίστια και θα κινδυνέψουν ζωές και το επόμενο διάστημα.

Τέλος, ένα παράπονο σχετικά με το άρθρο 82 που αφορά την εθνική οδό Πατρών - Πύργου. Ο δρόμος Δράμα - Αμφίπολη, αυτό το σύγχρονο γιοφύρι της Άρτας, το οποίο ο κύριος Πρωθυπουργός ανακοίνωσε ότι ολοκληρώνεται, πήρε για ακόμη μια φορά παράταση. Άραγε θα βρούμε μια ανάλογη μέριμνα με τον δρόμο Πάτρας - Πύργου, που να αφορά και τη σύνδεση της Δράμας με την Εγνατία Οδό; Μετά τη ρύθμιση για την Έδεσσα, η Δράμα είναι η μοναδική πρωτεύουσα της Μακεδονίας η οποία δεν συνδέεται με την Εγνατία Οδό με προφανείς συνέπειες.

Με αυτά, λοιπόν, τελειώνω την τελευταία μου τοποθέτηση για το 2021. Εύχομαι σε όλους υγεία, προσωπική και οικογενειακή και το 2022 να είναι μια καλύτερη χρονιά για όλους μας.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Κι εμείς, ευχαριστούμε κύριε Ξανθόπουλε, για τις ευχές και για την τήρηση του χρόνου.

Καλείται στο Βήμα ο Υπουργός Ναυτιλίας και Νησιωτικής Πολιτικής κ. Ιωάννης Πλακιωτάκης.

**ΙΩΑΝΝΗΣ ΠΛΑΚΙΩΤΑΚΗΣ (Υπουργός Ναυτιλίας και Νησιωτικής Πολιτικής):** Ευχαριστώ πολύ, κύριε Πρόεδρε.

Οι διατάξεις, οι οποίες εισάγουμε, συμπεριλαμβάνονται στα άρθρα 83 ως 87 του παρόντος νομοσχεδίου. Στην ουσία αντιμετωπίζουν προβλήματα που προκύπτουν εξαιτίας των συνεπειών και των εξελίξεων της πανδημίας.

Συγκεκριμένα, στο άρθρο 83 δίνεται εκ νέου η δυνατότητα για την παροχή επαγγελματικής εκπαίδευσης, επιμόρφωσης και κατάρτισης από το σύνολο των δημοσίων σχολών Εμπορικού Ναυτικού στο τομέα της εξ αποστάσεως διδασκαλίας. Με αυτόν τον τρόπο αποκαθίσταται η ομαλή λειτουργία των δομών ναυτικής εκπαίδευσης και η απρόσκοπτη επαγγελματική εξέλιξη και εργασία των ναυτικών.

Στο άρθρο 84 παρατείνεται η χορήγηση του μηνιαίου εκπαιδευτικού επιδόματος πρακτικής άσκησης στους σπουδαστές των Ακαδημιών Εμπορικού Ναυτικού. Με τον τρόπο αυτό καταλαμβάνεται και το πρώτο εκπαιδευτικό ταξίδι των σπουδαστών των ΑΕΝ για το 2022. Η παράταση ισχύει μέχρι τις 30-6-2022, ενώ με νομοσχέδιο που θα καταθέσει το Υπουργείο Ναυτιλίας και Νησιωτικής Πολιτικής στις αρχές του έτους θα προωθηθεί η περαιτέρω παράταση της συγκεκριμένης κάλυψης, ενώ για πρώτη φορά θα υλοποιηθεί η επέκταση της συγκεκριμένης καλύψεως και για το δεύτερο εκπαιδευτικό ταξίδι των δοκίμων. Με αυτόν τον τρόπο δίνουμε περαιτέρω κίνητρα για την προσέλκυση νέων στο ναυτικό επάγγελμα.

Στο άρθρο 85 παρατείνεται η ισχύς των αποδεικτικών ναυτικής ικανότητας για τους Έλληνες ναυτικούς μέχρι 30-6-2022. Με αυτό τον τρόπο εξασφαλίζεται ότι οι ναυτικοί μας και τα ελληνικά πλοία, όπου κι αν βρίσκονται, δεν θα αντιμετωπίζουν κανένα πρόβλημα από τις αλλοδαπές αρχές στην ομαλή άσκηση του επαγγέλματός τους.

Επίσης, με το άρθρο 86 παρατείνεται η υποχρέωση ολοκλήρωσης της σύνταξης του master plan για δύο επιπλέον χρόνια, προκειμένου να αποφευχθεί κάθε ανεπιθύμητη εμπλοκή, τόσο στην υλοποίηση λιμενικών έργων όσο και στη νομιμοποίηση λιμενικών εγκαταστάσεων.

Τέλος, με το άρθρο 87 δίνεται η δυνατότητα στους εργαζόμενους του Οργανισμού Λιμένος Πειραιώς και του Οργανισμού Λιμένος Θεσσαλονίκης που επιθυμούν, να μεταταχθούν σε φορείς του ελληνικού δημοσίου και των ΟΤΑ Α΄ και Β΄ Βαθμού που έχουν υποβάλει αιτήσεις μέχρι 26-11-2021, τη χορήγηση παρατάσεως μέχρι 31-3-2022, μέχρι να ολοκληρωθούν οι διαδικασίες έκδοσης των ατομικών πράξεων που απαιτούνται για αυτές τις μετατάξεις.

Θα ήθελα να ευχηθώ σε όλους τους συναδέλφους καλά Χριστούγεννα και καλές γιορτές.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

**ΘΕΟΦΙΛΟΣ ΞΑΝΘΟΠΟΥΛΟΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Απόστολος Αβδελάς):** Ορίστε, κύριε Ξανθόπουλε.

**ΘΕΟΦΙΛΟΣ ΞΑΝΘΟΠΟΥΛΟΣ:** Υπάρχει το εξής θέμα. Ο κ. Σκρέκας έκανε ανακοίνωση μιας τροπολογίας την οποία δεν έχουμε πάρει ακόμα. Δεν ξέρω αν είναι νομοτεχνική βελτίωση ή τροπολογία. Γι’ αυτό θα παρακαλέσω πάρα πολύ για τη διανομή της. Είναι νομοτεχνική βελτίωση; Σε νομοσχέδιο που δεν έχει κατατεθεί; Τι νομοτεχνική είναι αυτή; Έχει κατατεθεί το νομοσχέδιο; Έχει καταθέσει τροπολογία και επί της τροπολογίας κάνει τη νομοτεχνική;

**ΠΡΟΕΔΡΕΥΩΝ (Απόστολος Αβδελάς):** Έχει κατατεθεί τροπολογία με γενικό αριθμό 1183 και ειδικό 199.

**ΘΕΟΦΙΛΟΣ ΞΑΝΘΟΠΟΥΛΟΣ:** Είναι τροπολογία τελικά. Και είναι στη διάθεσή μας.

Σας ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Καλείται στο Βήμα ο κ. Κωνσταντίνος Μαραβέγιας από τη Νέα Δημοκρατία.

**ΚΩΝΣΤΑΝΤΙΝΟΣ ΜΑΡΑΒΕΓΙΑΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, πριν λίγες μέρες ο κ. Τσίπρας κατά τη συζήτηση για τον κρατικό προϋπολογισμό έκανε τελικά το απονενοημένο άλμα στο κενό και ζήτησε την παραίτηση του Πρωθυπουργού Κυριάκου Μητσοτάκη για να έρθει η λεγόμενη προοδευτική διακυβέρνηση. Αφορμή για αυτό το αίτημα ήταν τα μέτρα που έχει λάβει η Κυβέρνηση για την αντιμετώπιση της πανδημίας, πολλά από τα οποία διαλαμβάνει και το παρόν νομοσχέδιο.

Προφανώς για να ζητά ο κ. Τσίπρας εκλογές λόγω κορωνοϊού, τα μέτρα αυτά πρέπει λογικά για τον ΣΥΡΙΖΑ να είναι κακά, ανεπαρκή και ούτω καθεξής. Όταν, όμως, ρωτήθηκε χθες το βράδυ ο κ. Τσίπρας, σε τηλεοπτική του συνέντευξη, για το ποια συγκεκριμένα μέτρα θα πρότεινε ο ίδιος για την προστασία της δημόσιας υγείας, δεν είχε να αναφέρει ούτε ένα. Επαναλαμβάνω, ούτε ένα συγκεκριμένο μέτρο αντί των κακών μέτρων που έχει λάβει μέχρι τώρα η Κυβέρνηση της Νέας Δημοκρατίας. Το μόνο που είχε να πει ήταν για την κακή λίστα Πέτσα και τα κακά μέσα ενημέρωσης.

Ο καθένας, λοιπόν, με τα προβλήματά του, είναι το συμπέρασμα. Για την Κυβέρνηση όμως ευθύνης της Νέας Δημοκρατίας το ζητούμενο είναι η προστασία της δημόσιας υγείας, ενώ για τον κ. Τσίπρα το πρόβλημα είναι τα κανάλια και οι εφημερίδες. Ας είναι.

Ας μπούμε, όμως, λίγο σε αυτόν τον φανταστικό κόσμο του ΣΥΡΙΖΑ που ξαφνικά φεύγει ο κακός Πρωθυπουργός και έρχεται ο καλός. Το ερώτημα, λοιπόν, είναι τι θα έκανε αυτή η ικανή, προοδευτική διακυβέρνηση με την πανδημία. Το πρώτο πράγμα που μας είπε χθες ο Αρχηγός της Αξιωματικής Αντιπολίτευσης ήταν ότι θα αντικαθιστούσε, λοιπόν, τη λίστα Πέτσα με μια άλλη λίστα. Αν και δεν μου ακούγεται πολύ ιατρικό, δεχόμαστε ότι η πρώτη προτεραιότητα της προοδευτικής διακυβέρνησης είναι η αντικατάσταση των μέσων μαζικής ενημέρωσης.

Από εκεί και πέρα θα ρωτήσετε, σε αυτόν τον φανταστικό κόσμο, όμως, ποια θα ήταν τα μέτρα που όντως θα προστάτευαν τους πολίτες από την πανδημία την επόμενη μέρα; Υπάρχουν; Όπως προανέφερα, δεν μπόρεσε χθες ο Αρχηγός του ΣΥΡΙΖΑ να κατονομάσει ούτε ένα από αυτά τα μέτρα. Θα καλύψω, όμως, εγώ αυτό το κενό που αφήνει η απάντηση του Αρχηγού της Αξιωματικής Αντιπολίτευσης, απαριθμώντας μέτρα-προτάσεις που κατέθεσε ο ΣΥΡΙΖΑ από τον Μάρτιο του 2020 μέχρι τον Νοέμβριο που μας πέρασε και δίνουν μία ιδέα για το τι θα ήταν αυτή η προοδευτική διακυβέρνηση.

Την άνοιξη του 2020 ο ΣΥΡΙΖΑ ζητούσε να ανοίξει ο τουρισμός και η εστίαση, αλλά το καλοκαίρι του 2020 κατήγγειλε το άνοιγμά τους. Το 2018 εξήγγειλε τους υποχρεωτικούς εμβολιασμούς για μολυσματικές ασθένειες και το 2021 τους απορρίπτει αρνούμενος την υποχρεωτικότητα ακόμα και για τους υγειονομικούς. Γιατί, πείτε μου, αν μπορεί να υφίσταται υποχρεωτικότητα χωρίς και κάποιο διοικητικό μέτρο για όποιον δεν τηρεί αυτή την υποχρεωτικότητα.

Πριν λίγες εβδομάδες το ίδιο κόμμα δεχόταν την αδήριτη αναγκαιότητα των εμβολιασμών όλων των συμπολιτών μας άνω των εξήντα ετών, αλλά απέρριπτε την υποχρεωτικότητα ως αντισυνταγματική. Και την ίδια στιγμή, στο Υπουργείο Υγείας της προοδευτικής αυτής διακυβέρνησης μπορεί και να βρισκόταν και ο κ. Παύλος Πολάκης, ο οποίος χαρακτήριζε πριν λίγους μήνες τα εμβόλια κατά του κορωνοϊού πειραματικά και τα, όντως υπό δοκιμή, μονοκλωνικά αντισώματα συγκεκριμένης πολυεθνικής τα αποκαλούσε τη μόνη άμεση και σωτήρια λύση, μέχρις ότου και η ίδια η φαρμακοβιομηχανία τα απέσυρε από την αξιολόγηση του EMA.

Παράλληλα, ο Πρόεδρος της προοδευτικής αυτής διακυβέρνησης θα δήλωνε ότι προτίθεται να κάνει καμπάνια υπέρ του εμβολιασμού, έχοντας όμως καταθέσει ταυτόχρονα στη Βουλή έγγραφο με την υπογραφή, μάλιστα, του ίδιου του κ. Τσίπρα που διακηρύττει ότι «ο εμβολιασμός δεν αποτελεί» -επί λέξει- «διαβατήριο επιστροφής στην κανονικότητα για κανέναν».

Προφανώς, λοιπόν, οι πολίτες θέλουν πάση θυσία την αποφυγή αυτού του τραγέλαφου, γι’ αυτό φέρνουν στις δημοσκοπήσεις τη Νέα Δημοκρατία μπροστά πάνω από δέκα μονάδες σε σχέση με το κόμμα της Αξιωματικής Αντιπολίτευσης. Δεν θέλουν, λοιπόν, οι Έλληνες να ζήσουν αυτόν τον εφιάλτη της προοδευτικής διακυβέρνησης Τσίπρα, όπου η Αριστερά δεν θα ξέρει τι ποιεί η Αριστερά της! Γι’ αυτό και η κοινωνία συνεχίζει να εμπιστεύεται την Κυβέρνηση Μητσοτάκη ως τη μόνη επιλογή ευθύνης και σοβαρής αντιμετώπισης των προβλημάτων, συμπεριλαμβανομένης και της πανδημίας.

Κύριε Πρόεδρε, το υπό συζήτηση νομοσχέδιο περιλαμβάνει σειρά αναγκαίων μέτρων διαφόρων Υπουργείων κατά του κορωνοϊού, μέτρων υγειονομικών αλλά και οικονομικών, διοικητικών, των οποίων η παράταση της ισχύος είναι απαραίτητη για την αντιμετώπιση του νέου κύματος της πανδημίας.

Επομένως προφανώς και δεν μπορεί να πρόκειται για διατάξεις αποκλειστικής αρμοδιότητας του Υπουργείου Υγείας αλλά και πολλών άλλων Υπουργείων υπεύθυνων για τομείς πέραν του ΕΣΥ, οι οποίοι πλήττονται από τις επιπτώσεις του κορωνοϊού.

Σε ό,τι αφορά ειδικά τον τομέα υγείας, θέλω να υπογραμμίσω την παράταση κάθε ισχύουσας διάταξης που επιτρέπει εκτάκτως να διορίζονται ή να προσλαμβάνονται όλοι οι ειδικευμένοι γιατροί, νοσηλευτές και ούτω καθεξής που υπάρχουν στη χώρα και θέλουν να υπηρετήσουν στο Εθνικό Σύστημα Υγείας. Ακυρώνεται, έτσι, κύριε Υπουργέ, για ακόμη μια φορά το επιχείρημα περί μη ενίσχυσης των νοσοκομείων με όλο το διαθέσιμο προσωπικό. Και θεωρώ ότι πρόκειται για ένα επιχείρημα λαϊκίστικο και κακόβουλο, το οποίο ελπίζω, τουλάχιστον, να μην ακουστεί ξανά σε αυτή την Αίθουσα.

Κλείνοντας, θα ήθελα να αναγνωρίσω και την ανταπόκριση του Υπουργείου Υγείας σε ένα πάγιο αίτημα του Πανελλήνιου Ιατρικού Συλλόγου και ειδικά των γιατρών του Εθνικού Συστήματος Υγείας. Με το άρθρο 3 της σχετικής υπουργικής τροπολογίας οριοθετείται η ευθύνη των θεραπόντων γιατρών κατά τη νοσηλεία των ασθενών με κορωνοϊό. Το ζητούμενο, φυσικά, είναι η νομική προστασία των γιατρών της πρώτης γραμμής και όχι η ατιμωρησία. Πολλοί συνάδελφοι, ιδιαίτερα νοσοκομειακοί γιατροί, έρχονται ως γνωστόν αντιμέτωποι με κακόβουλες ενέργειες ανθρώπων που επηρεάζουν συγγενείς νοσηλευόμενων και, δυστυχώς, πολύ συχνά χειραγωγούν ακόμα και τους ίδιους τους ασθενείς. Είναι, λοιπόν, μια ζοφερή πραγματικότητα που ζουν καθημερινά οι υγειονομικοί, την ώρα που πασχίζουν να σώσουν ζωές.

Μάλιστα, το τελευταίο χρονικό διάστημα έχουμε και μια αύξηση τέτοιων φαινομένων, σε βάρος γιατρών και νοσηλευτών, είτε με άσκηση βίας είτε με καταχρηστική άσκηση ένδικων μέσων από κάποιους αυτόκλητους αντιεμβολιαστές, πέρα από κάθε λογική και πολύ συχνά με αλλότριους σκοπούς. Είμαι βέβαιος ότι η προτεινόμενη διάταξη θα βάλει ένα φρένο στους παραλογισμούς εκείνων που στοχοποιούν υγειονομικούς, την ώρα που δίνουν την πρώτη γραμμή της μάχης κατά του κορωνοϊού και θα σώσει νοσηλευόμενους, τους οποίους κάποιοι, με νομικά τερτίπια, έχουν επιχειρήσει να βγάλουν από τα νοσοκομεία.

Είναι, λοιπόν, η ώρα, πέραν της υπεύθυνης Κυβέρνησης που φέρνει τα μέτρα αυτά στη Βουλή και η Αντιπολίτευση να αναλάβει τις ευθύνες της. Γι’ αυτό θέλω να πιστεύω ότι, τουλάχιστον, οι διατάξεις του νομοσχεδίου που αφορούν την αντιμετώπιση της πανδημίας, θα τύχουν ομόθυμης και καθολικής αποδοχής, χωρίς αμφισβητήσεις, χωρίς μισόλογα από κανένα κόμμα.

Καλές γιορτές σε όλους, με υγεία!

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, επίσης.

Τον λόγο έχει ο Υφυπουργός Ψηφιακής Διακυβέρνησης κ. Θεόδωρος Λιβάνιος.

**ΘΕΟΔΩΡΟΣ ΛΙΒΑΝΙΟΣ (Υφυπουργός Ψηφιακής Διακυβέρνησης):** Ευχαριστώ, κύριε Πρόεδρε.

Κυρίες και κύριοι Βουλευτές, θα ήθελα να σας παρουσιάσω ορισμένες διατάξεις, οι οποίες βρίσκονται στην τροπολογία που κατατέθηκε χθες, αργά το βράδυ και αφορά δύο άξονες. Ο ένας είναι ορισμένα κατεπείγοντα θέματα του Κτηματολογίου και το δεύτερο είναι μία διάταξη η οποία θα διευκολύνει τους πολίτες κατά τον έλεγχο των πιστοποιητικών εμβολιασμού για τον COVID.

Για το πρώτο κομμάτι, δύο είναι τα κυριότερα ζητήματα. Το πρώτο ζήτημα είναι ότι δίνεται η δυνατότητα παράτασης των συμβάσεων, οι οποίες λήγουν μέχρι τον Απρίλιο του 2022, έως το τέλος του 2022, με απόφαση του Διοικητικού Συμβουλίου του Κτηματολογίου, προκειμένου να αντιμετωπιστεί το πρόβλημα υποστελέχωσης που υπάρχει. Και η δεύτερη σημαντική διάταξη είναι ότι το προσωπικό του Κτηματολογίου, των έμμισθων υποθηκοφυλακείων, το οποίο θα μεταφερθεί στο Υπουργείο Δικαιοσύνης, θα μεταφερθεί μετά από δύο έτη, προκειμένου να μπορέσει να ολοκληρωθεί η στελέχωση των κτηματολογικών γραφείων και να ολοκληρωθεί η κτηματογράφηση. Είμαστε στην τελευταία φάση, πλέον, της κτηματογράφησης και όλα προχωρούν με γρήγορο ρυθμό. Η νομοθετική αυτή πρωτοβουλία που ξεκίνησε το 2018 για τη μετατροπή των κτηματολογίων σε κτηματολογικά γραφεία, προχωράει, συνεχίζεται κανονικά και γι’ αυτόν τον λόγο χρειάζεται να υπάρξει ένα μικρό «πάγωμα» των μετατάξεων προς το Υπουργείο Δικαιοσύνης, των υπαλλήλων των έμμισθων υποθηκοφυλακείων, προκειμένου να μη μείνουν χωρίς κόσμο και να έρθουν οι εκατόν ογδόντα νέες προσλήψεις -οι οποίες έχουν εγκριθεί και θα γίνουν μέσω του ΑΣΕΠ- μόνιμου προσωπικού.

Το δεύτερο ζήτημα, κύριε Πρόεδρε, στην τροπολογία είναι το άρθρο 11, το οποίο εισάγει μία χρήσιμη, για τους πολίτες κυρίως, δυνατότητα. Έχουμε παρατηρήσει όλοι ότι όταν πάμε σε ένα κατάστημα, για παράδειγμα, σύμφωνα με τα μέτρα που υπάρχουν για τον περιορισμό της διάδοσης του κορωνοϊού, μαζί με το πιστοποιητικό εμβολιασμού -το οποίο έχουμε στο κινητό μας ή σε έντυπη μορφή- μας ζητάνε και την ταυτότητα, προκειμένου να διαπιστώσουν ότι συμπίπτει το όνομα με το πρόσωπο το οποίο θέλει να εισέλθει σε μία εγκατάσταση, σε ένα εστιατόριο για παράδειγμα.

Τώρα, πλέον, σε λίγες μέρες, θα είναι διαθέσιμη η αποθήκευση, ουσιαστικά, ορισμένων στοιχείων της ταυτότητας μαζί με τη φωτογραφία στο κινητό, στο wallet, ώστε να μη χρειάζεται να αναζητείται η ταυτότητα σε φυσική μορφή. Θα υπάρχει η ταυτότητα σε ψηφιακή μορφή, μαζί με το ονοματεπώνυμο και την ημερομηνία γέννησης, ώστε να μπορεί κάποιος να κουβαλάει λιγότερα χαρτιά μαζί του και να τα έχει ψηφιοποιημένα. Είναι μόνο για εξακρίβωση της ταυτότητας. Είναι μόνο για επίδειξη. Και ο μαγαζάτορας δεν έχει πρόσβαση στην επαλήθευση, ουσιαστικά ή στα προσωπικά δεδομένα, της ταυτότητας. Αυτό είναι το άρθρο 11 της τροπολογίας.

Ευχαριστώ πάρα πολύ.

Καλές γιορτές και από μένα, με υγεία πάνω από όλα!

**ΠΡΟΕΔΡΕΥΩΝ (Απόστολος Αβδελάς):** Επίσης.

Καλείται στο Βήμα ο κ. Ιωάννης Λοβέρδος από τη Νέα Δημοκρατία.

**ΙΩΑΝΝΗΣ - ΜΙΧΑΗΛ (ΓΙΑΝΝΗΣ) ΛΟΒΕΡΔΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, δεν είχα σκοπό να μιλήσω σε αυτό το νομοσχέδιο, γιατί τόσο η εισηγήτρια μας και ο Κοινοβουλευτικός μας Εκπρόσωπος όσο και ο Υπουργός Υγείας με την ομιλία του -στην οποία έδωσε αποστομωτικές απαντήσεις σε όλα- κάλυψαν αρκετά το περιεχόμενό του.

Ωστόσο, με προκάλεσε μια φράση που είπε ο αγαπητός καθ’ όλα εισηγητής της Αξιωματικής Αντιπολίτευσης κ. Ηγουμενίδης, ο οποίος είπε ότι για μας, τη Νέα Δημοκρατία, για όλα φταίει ο ΣΥΡΙΖΑ και ο Τσίπρας. Όχι, φυσικά. Δεν φταίει ο ΣΥΡΙΖΑ και ο Τσίπρας για την πανδημία. Δεν φταίει ο Μητσοτάκης για την πανδημία. Δεν φταίμε εμείς για την πανδημία. Δεν φταίει κανείς για την πανδημία. Η πανδημία ήρθε και εχθρός μας δεν είναι ούτε o Τσίπρας ούτε το ΚΙΝΑΛ ούτε η Ελληνική Λύση ούτε κανείς. Εχθρός μας είναι ο COVID-19. Εχθρός μας είναι ο ιός αυτός, ο όποιος καταστρέφει την ανθρωπότητα ολόκληρη.

Μέχρι στιγμής πεντέμισι εκατομμύρια άνθρωποι έχουν χάσει τη ζωή τους από τον COVID-19 σε ολόκληρο τον κόσμο. Δυστυχώς πάνω από είκοσι χιλιάδες συμπολίτες μας έχουν χάσει τη ζωή τους. Είναι φοβερό αυτό το οποίο συμβαίνει. Είναι τρομερό, είναι τραγικό, είναι μια δοκιμασία πρωτοφανής στην ανθρώπινη ιστορία, τουλάχιστον τα τελευταία εκατό χρόνια και μια τραγωδία στην οποία έπρεπε όλοι μαζί ενωμένοι να προσπαθούμε να την αντιμετωπίσουμε.

Δυστυχώς αν για κάτι φταίτε, κύριε Ηγουμενίδη και κύριε Ξανθόπουλε, στον ΣΥΡΙΖΑ είναι ότι έχω την εντύπωση ότι προσπαθείτε να εκμεταλλευτείτε αυτή την κρίση, αυτή τη δοκιμασία, αυτή την τραγωδία, για να αποκομίσετε μικροκομματικά οφέλη. Αυτή την εντύπωση μου δημιουργείτε. Μακάρι να πέφτω έξω, αλλά πολύ φοβάμαι ότι δεν πέφτω. Μου δημιουργείτε την εντύπωση ότι δεν θέλετε να ξεπεραστεί αυτή η δοκιμασία, σαν να νομίζετε ότι μέσα από αυτή θα κερδίσετε ψήφους. Μα, δεν έχει σημασία…

Από την πρώτη στιγμή που ήρθε αυτή η πρωτοφανής δοκιμασία στη χώρα μας και στον κόσμο ολόκληρο, είχα πει ότι δεν προσφέρεται για αντιπολιτευτική δράση. Υπάρχουν τόσα πολλά θέματα για τα οποία μπορούμε να διαφωνήσουμε, τόσα πολλά και ιδεολογικά και πολιτικά και οικονομικά και κοινωνικά. Δόξα τω Θεώ, η Κυβέρνηση αυτή έχει ένα πολύ παραγωγικό νομοθετικό έργο και μπορούμε εκεί να διαφωνήσουμε σε όλα. Στην πανδημία, όχι. Στην πανδημία η οποία πλήττει το ίδιο και τους νεοδημοκράτες και τους πασόκους και τους κομμουνιστές και τους αριστερούς και τους συριζαίους και όλους, δεν έχουμε δικαίωμα να παίζουμε με τις ζωές των ανθρώπων, έστω στα λόγια.

Δυστυχώς, κατάλαβα ότι μέσα σε αυτό το παιχνίδι και το ΚΙΝΑΛ, με τη νέα του ηγεσία, σαν να προσπαθεί να ανεβάσει τους τόνους. Άκουσα τον κ. Κατρίνη και την κ. Γιαννακοπούλου. Άκουσα τον κ. Κατρίνη να λέει προς τη Νέα Δημοκρατία και την Κυβέρνηση «σοβαρευτείτε».

Αγαπητοί συνάδελφοι του ΚΙΝΑΛ, η Κυβέρνηση είναι πολύ σοβαρή και πολύ υπεύθυνη. Προσπαθεί να λύσει αυτή την πρωτοφανή κρίση, η οποία κανείς δεν ξέρει πώς θα εξελιχθεί. Όποιος πει ότι ξέρει, λέει ψέματα. Ούτε καν ο Παγκόσμιος Οργανισμός Υγείας ξέρει, ο οποίος προειδοποιεί όμως παρ’ όλα αυτά ότι μπορεί να έρχεται θύελλα τις επόμενες εβδομάδες και σε αυτή τη θύελλα εμείς μπορούμε να τσακωνόμαστε εδώ για το ποιος θα πάρει περισσότερες ψήφους και ποιος θα έχει καλύτερο αποτέλεσμα στις δημοσκοπήσεις; Έλεος! Ας είμαστε υπεύθυνοι και σοβαροί. Η Κυβέρνηση είναι. Ο Κυριάκος Μητσοτάκης έβαλε πάνω από όλα την προστασία της δημόσιας υγείας και τις ζωές των συνανθρώπων μας. Πάνω από όλα. Και αυτό κάνει, προσπαθώντας βέβαια να κρατήσει τις ισορροπίες με την οικονομία. Δεν αντέχουν, δεν είναι απεριόριστα τα δημοσιονομικά μέσα που διαθέτει η χώρα μας. Πρέπει να μπορέσουμε να κρατήσουμε και ανοιχτή την οικονομία και την κοινωνία από τη μια και να σώσουμε ζωές από την άλλη. Είναι ένας πολύ δύσκολος γρίφος.

Τώρα εάν βρίσκετε αφορμή την πανδημία για να ζητήσει ο κ. Τσίπρας εκλογές, τι να πω. Από ό,τι κατάλαβα μέχρι και η Ελληνική Λύση -ο κ. Βιλιάρδος ζήτησε να φύγει η Κυβέρνηση αυτή- ζήτησε εμμέσως εκλογές προηγουμένως και μας αποκάλεσε και επικίνδυνους.

Επικίνδυνοι! Είναι χαρακτηρισμοί αυτοί τώρα εν μέσω πανδημίας; Επικίνδυνοι, εγκληματικές πράξεις; Δεν θα αναφερθώ στις φράσεις του κ. Κουρουμπλή. Αυτό το ξεπέρασα. Αλλά «εγκληματικές πράξεις», το λέει ο ΣΥΡΙΖΑ. Ψεύτες, επικίνδυνοι. Δεν υπάρχει λόγος να προσπαθούμε να εκμεταλλευτούμε μια κατάσταση για μικροκομματικά οφέλη. Δεν υπάρχει κανένας λόγος. Και δεν τα έχετε και τα μικροκομματικά οφέλη, όπως καταδεικνύουν και οι δημοσκοπήσεις. Δεν θα κερδίσετε τίποτα. Χάνετε. Γιατί; Διότι ο κόσμος φοβάμαι ότι είναι πολύ πιο υπεύθυνος και πολύ πιο μπροστά από τα κόμματα της Αντιπολίτευσης. Γι’ αυτό και βλέπει την αλήθεια και γι’ αυτό διευρύνεται και στις δημοσκοπήσεις ακόμα η διαφορά με τη Νέα Δημοκρατία. Γιατί; Διότι βλέπουν μια υπεύθυνη Κυβέρνηση, μια σοβαρή Κυβέρνηση, η οποία προσπαθεί να κρατήσει τη χώρα όρθια και μέχρι στιγμής τα καταφέρνει, παρά την τραγωδία, επαναλαμβάνω, των είκοσι χιλιάδων νεκρών που δεν είναι νούμερο, δεν είναι στατιστική, είναι πραγματικές ιστορίες ανθρώπων, οι οποίοι έχασαν τη ζωή τους, πολλοί από αυτούς δυστυχώς ανεμβολίαστοι. Γι’ αυτό πρέπει όλοι να εμβολιαστούμε.

Ζητάτε εκλογές. Ήρθε την προηγούμενη βδομάδα ο κ. Τσίπρας και ζήτησε εκλογές και επιμένει στο σενάριο των εκλογών. Τριάντα πέντε χρόνια δημοσιογράφος έχω διαπιστώσει ότι αυτοί που ζητάνε εκλογές είναι αυτοί που δεν τις θέλουν. Ζητάνε εκλογές για να μη γίνουν. Δεν θα γίνουν εκλογές, όχι γιατί τις φοβόμαστε…

**ΘΕΟΦΙΛΟΣ ΞΑΝΘΟΠΟΥΛΟΣ:** Και ο κ. Μητσοτάκης ζήταγε εκλογές. Δεν τις ήθελε;

**ΠΡΟΕΔΡΕΥΩΝ (Απόστολος Αβδελάς):** Μη διακόπτετε, παρακαλώ.

**ΙΩΑΝΝΗΣ - ΜΙΧΑΗΛ (ΓΙΑΝΝΗΣ) ΛΟΒΕΡΔΟΣ:** Δεν ξέρω τι ήθελε ο κ. Μητσοτάκης τότε. Τώρα τι ζητάτε; Ζητάτε εκλογές. Αν ήμασταν ανεύθυνοι, θα τις κάναμε και θα τις κερδίζαμε φυσικά διά περιπάτου. Αλλά δεν είμαστε ανεύθυνοι. Εν μέσω πανδημίας εκλογές δεν γίνονται. Και γι’ αυτό τις ζητάτε, μπας και μεγαλώσετε τη διαφορά σας από το Κίνημα Αλλαγής. Αυτά όμως είναι δικά σας, βρείτε τα μεταξύ σας. Όχι όμως να παίζετε με την κοινωνία, με τη δημόσια υγεία και με τους ανθρώπους που υποφέρουν.

Σας εύχομαι από τα βάθη της καρδιάς μου καλά Χριστούγεννα, καλή Πρωτοχρονιά και το επόμενο έτος να μας βρει όλους πιο υπεύθυνους, πιο σοβαρούς και πιο αποφασιστικούς στην αντιμετώπιση μιας πανδημίας που, ομολογώ ότι, ούτε εγώ ούτε κανείς από εμάς γνωρίζει πώς θα εξελιχθεί. Εύχομαι τα καλύτερα.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε και για την τήρηση του χρόνου.

Καλείται στο Βήμα ο Υπουργός Υποδομών και Μεταφορών κ. Κωνσταντίνος Καραμανλής.

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Σας ευχαριστώ πολύ, κύριε Πρόεδρε.

Κυρίες και κύριοι συνάδελφοι, λαμβάνω τον λόγο προκειμένου να παρουσιάσω στην Ολομέλεια τις τέσσερις διατάξεις του Υπουργείου μας που έχουν εισαχθεί στο υπό συζήτηση νομοσχέδιο.

Να ξεκινήσω πολύ γρήγορα με τα των μεταφορών.

Στο άρθρο 79 προβλέπουμε την παράταση της διάρκειας για την ισχύουσα σύμβαση «Υποχρέωσης Δημόσιας Υπηρεσίας», τις γνωστές ΥΔΥ της «ΤΡΑΙΝΟΣΕ». Σήμερα οι υποχρεώσεις αυτές, δηλαδή τα αποκαλούμενα «άγονα δρομολόγια» καθορίζονται από συμφωνία που έχει υπογραφεί στις 17 Δεκεμβρίου 2015. Η σύμβαση είχε συναφθεί μεταξύ του ελληνικού δημοσίου και της «ΤΡΑΙΝΟΣΕ» πριν από την προβληματική ιδιωτικοποίηση του 2017. Εμείς ως Υπουργείο Υποδομών και Μεταφορών τι έχουμε κάνει; Έχουμε ξεκινήσει διαπραγματεύσεις για την υπογραφή μιας νέας σύμβασης, σύμφωνα με τα όσα προβλέπει ο ευρωπαϊκός κανονισμός 1370. Αυτή, λοιπόν, η σύμβαση την οποία συζητάμε και διαπραγματευόμαστε με την «ΤΡΑΙΝΟΣΕ» είναι ένα εργαλείο για να εξισορροπήσουμε την πολύ προβληματική από όλες τις απόψεις συμφωνία ιδιωτικοποίησης του 2017, η οποία -εκτός από το εξωφρενικά, θα έλεγα, χαμηλό τίμημα- δεν είχε και κανένα ανταποδοτικό όφελος, τόσο για το ελληνικό δημόσιο όσο και για τους επιβάτες.

Η νέα σύμβαση, την οποία είμαστε έτοιμοι στους επόμενους δύο μήνες να φέρουμε στη Βουλή, εξασφαλίζει συγκεκριμένα πράγματα, εξασφαλίζει ασφαλέστερες, καλύτερης ποιότητας και λιγότερο δαπανηρές υπηρεσίες από εκείνες που έχουμε αυτή τη στιγμή.

Αυτή, λοιπόν, η νέα σύμβαση θα εισαγάγει για πρώτη φορά πρόβλεψη και υποχρέωση της «TRENITALIA» να κάνει ουσιαστικές και συγκεκριμένες επενδύσεις, οι οποίες επενδύσεις θα αγγίξουν το ένα δισεκατομμύριο ευρώ. Με λίγα λόγια, τι έχουμε συμφωνήσει να κάνουμε: Το ελληνικό δημόσιο κάθε χρόνο ούτως ή άλλως δίνει στην «ΤΡΑΙΝΟΣΕ» αυτές τις επιδοτήσεις. Πρέπει, λοιπόν, η «ΤΡΑΙΝΟΣΕ» να μπορέσει να κάνει αυτά που η σύμβαση και η ιδιωτικοποίηση που κάνατε εσείς, κύριοι συνάδελφοι του ΣΥΡΙΖΑ, δεν τα προέβλεπε.

Πάμε τώρα, κύριε Πρόεδρε, στο άρθρο 80, όπου έχουμε την παράταση της διάρκειας ισχύος του ακατάσχετου της κρατικής χρηματοδότησης του ΟΣΕ. Με αυτόν τον τρόπο εξασφαλίζουμε την οικονομική βιωσιμότητα του οργανισμού. Παρατείνουμε τη διάρκεια ισχύος του ακατάσχετου των τραπεζικών λογαριασμών, της απαγόρευσης συμψηφισμού των χρηματοδοτήσεων αυτών για οφειλές του ΟΣΕ προς το δημόσιο, προς ασφαλιστικά ταμεία κ.λπ., καθώς και της απαλλαγής του από την υποχρέωση έκδοσης και προσκόμισης ασφαλιστικής και φορολογικής ενημερότητας.

Με το άρθρο 81, και υπό την ίδια λογική, δηλαδή για την αντιμετώπιση της έλλειψης ρευστότητας του ΟΣΕ, παρατείνεται ως 30-6-22 και η διάρκεια ισχύος της διάταξης περί αναστολής πληρωμής συμψηφισμού και η διαδικασία είσπραξης χρεών του ΟΣΕ. Έτσι ο ΟΣΕ θα μπορεί να εισπράττει τη μηνιαία κρατική χρηματοδότηση, ώστε να καλύπτει τις ανελαστικές του δαπάνες και να καλύπτει τη μισθοδοσία του προσωπικού.

Έρχομαι τώρα στο σημαντικότερο, αν θέλετε, άρθρο που έχουμε ως Υπουργείο Υποδομών και Μεταφορών και έχει να κάνει με την κύρωση της συμφωνίας τροποποίησης της σύμβασης παραχώρησης που υπογράψαμε την περασμένη εβδομάδα για το πολύπαθο έργο Πάτρα - Πύργος.

Με αυτόν τον τρόπο, κύριοι συνάδελφοι, κλείνουμε μια εκκρεμότητα ετών. Με την εν λόγω τροποποίηση της σύμβασης ενεργοποιείται το δικαίωμα επαναφοράς του Πάτρα - Πύργος στην παραχώρηση της Ολυμπίας Οδού. Πρόκειται για μια επιλογή για την οποία είμαστε υπερήφανοι, αφού αποτέλεσε τη μόνη λογική λύση που διαθέταμε. Βέβαια είναι καλό να ακούγονται και μερικές σκληρές αλήθειες για το συγκεκριμένο αυτό έργο.

Μιλάμε, κυρίες και κύριοι συνάδελφοι, για ένα έργο το οποίο είχε εξασφαλισμένη χρηματοδότηση και είχε δημοπρατηθεί από την κυβέρνηση Σαμαρά - Βενιζέλου το 2014, το οποίο θα είχε ολοκληρωθεί εάν δεν είχε κάνει κάτι ακατανόητο ο ΣΥΡΙΖΑ, να σπάσει αυτό το έργο σε οκτώ κομμάτια. Όλοι γνωρίζουμε για ποιον λόγο κατατμήθηκε αυτό το έργο. Έχει γίνει, μάλιστα, και εξεταστική επιτροπή της Βουλής, η οποία έχει συζητήσει αυτό το θέμα.

Με την επιμονή, λοιπόν, του ίδιου του Πρωθυπουργού Κυριάκου Μητσοτάκη και με εργώδεις προσπάθειες που κάναμε στο Υπουργείο Μεταφορών καταφέραμε να αναστήσουμε το έργο Πάτρα - Πύργος. Τελικά τι κάναμε; Κάναμε κυβερνητική πράξη τις προεκλογικές μας δεσμεύσεις, διότι από όταν ήταν η Νέα Δημοκρατία στην αντιπολίτευση είχε ξεκαθαρίσει ότι η μόνη λύση για να γίνει αυτό το έργο είναι να ενταχθεί πίσω στην παραχώρηση. Όπερ και εγένετο. Παρά τα εμπόδια, εσωτερικά και εξωτερικά, πείσαμε τις Βρυξέλλες, τρεις γενικές διευθύνσεις των Βρυξελλών, και την περασμένη βδομάδα πήραμε, αν θέλετε, το πράσινο φως με τον πιο επίσημο τρόπο από την Αντιπρόεδρο της Ευρωπαϊκής Επιτροπής κ. Βεστάγκερ. Διανύσαμε, λοιπόν, έναν πολύ μακρύ δρόμο και τελικά, όπως είπα και πριν, ολοκληρώνεται αυτή η εκκρεμότητα.

Κλείνοντας, κύριε Πρόεδρε, πρέπει να απαντήσω σε μερικά πράγματα που ακούστηκαν από συναδέλφους του ΣΥΡΙΖΑ, τα οποία δεν έχουν καμμία σχέση με την πραγματικότητα. Μίλησαν περί απευθείας ανάθεσης. Αυτό δεν έχει καμμία σχέση με την πραγματικότητα, διότι και το νότιο κομμάτι του Ε65, το οποίο σωστά υπεγράφη τότε από τον ΣΥΡΙΖΑ, έγινε με την ίδια διαδικασία. Επομένως αυτό είναι απευθείας ανάθεση και αυτό που κάνατε εσείς το 2018 στον Ε65 δεν ήταν; Να σοβαρευτούμε, λοιπόν, σε αυτή την Αίθουσα και να δούμε τα πραγματικά στοιχεία.

Το ελληνικό δημόσιο θα κληθεί να πληρώσει 216 εκατομμύρια ευρώ. Αυτή είναι η χρηματοδοτική συμβολή του ελληνικού δημοσίου από τα χρήματα που παίρνουμε από το ΕΣΠΑ. Με τις οκτώ εργολαβίες πόσα θα πληρώσουμε; Θα πληρώσουμε 290 εκατομμύρια ευρώ. Δηλαδή και λιγότερα χρήματα θα καταβάλει το ελληνικό δημόσιο και θα γίνει τελικά αυτό το έργο, διότι όλοι γνωρίζουμε ότι οι κατατμήσεις οδηγούν τελικά σε αδιέξοδο, διότι τα έργα δεν γίνονται, τα χρονοδιαγράμματα βγαίνουν εκτός και τελικά καταλήγουμε σε ένα γαϊτανάκι έργων και εργοταξίων που μένουν στον αέρα.

Αυτή είναι, λοιπόν, η πραγματικότητα για το έργο Πάτρα - Πύργος. Και, όπως σημείωσα και κατά την υπογραφή της σύμβασης, θα επαναλάβω τα ίδια λόγια και σήμερα, τα δικά σας λόγια, του ΣΥΡΙΖΑ: Η ευθύνη, μας είχατε πει, έχει ονοματεπώνυμο. Όντως, έχει το δικό του ονοματεπώνυμο, όπως και η επιτυχία έχει ονοματεπώνυμο, της Κυβέρνησης της Νέας Δημοκρατίας.

Σας ευχαριστώ πολύ και σας εύχομαι καλές γιορτές.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε, επίσης.

Ο κ. Καραθανασόπουλος, Κοινοβουλευτικός Εκπρόσωπος του Κομμουνιστικού Κόμματος Ελλάδας, έχει τον λόγο για μια ερώτηση προς τον Υπουργό και μετά ο κ. Βιλιάρδος.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Κύριε Υπουργέ, έχω τα εξής ερωτηματικά.

Πρώτο ερώτημα: Το έργο που επανεντάχθηκε είναι το Πατρών - Πύργου. Με το έργο Πύργου - Τσακώνας τι γίνεται;

Δεύτερο ερώτημα: Ο δρόμος δεν φτάνει μέχρι τον Πύργο, αλλά σταματάει στα Χανάκια. Γιατί έγινε αυτή η επιλογή;

Τρίτο ερώτημα και πιο βασικό στην προκειμένη περίπτωση, για το συγκεκριμένο έργο που μιλάμε: Γιατί επιμένετε, κύριε Υπουργέ, στο να μη γίνει η νότια χάραξη στην έξοδο από την Πάτρα; Καταδικάζεται έτσι μια σειρά από οικισμούς σε οικιστική καταστροφή και όχι μόνο. Μη μου πείτε λόγω καθυστέρησης, γιατί θα μπορούσε να έχει έρθει ανάποδα το έργο. Στα δεκατέσσερα χρόνια θα μπορούσε να έχει γίνει αυτή η διέξοδος. Όμως, η επιμονή, και η δικιά σας αλλά και των προηγούμενων κυβερνήσεων, γεννά πολλά και μεγάλα ερωτηματικά.

**ΠΡΟΕΔΡΕΥΩΝ (Απόστολος Αβδελάς):** Τον λόγο έχει τώρα ο κ. Βιλιάρδος.

Κύριε Υπουργέ, θα απαντήσετε και στους δύο.

**ΒΑΣΙΛΕΙΟΣ ΒΙΛΙΑΡΔΟΣ:** Κύριε Υπουργέ, αν κατάλαβα, σχετικά με τις ΥΔΥ είπατε ότι θα φέρετε τη συμφωνία τον επόμενο χρόνο, οπότε θα τη δούμε αναλυτικά.

Όσον αφορά το έργο Πάτρα - Πύργος, είχατε πει πέρυσι ότι θα χρηματοδοτηθεί κατά 85% από την Ευρώπη και εμείς θα βάζαμε μόνο το 15%. Θα ήθελα να ξέρω αν πραγματικά ισχύει και τι ακριβώς ισχύει.

**ΠΡΟΕΔΡΕΥΩΝ (Απόστολος Αβδελάς):** Κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Ευχαριστώ, κύριε Πρόεδρε.

Να απαντήσω στον αγαπητό συνάδελφο του Κομμουνιστικού Κόμματος Ελλάδας, κάνοντας όμως μια μικρή παραδοχή. Νομίζω, αγαπητέ συνάδελφε, ότι το γεγονός ότι κλείνει αυτή η εκκρεμότητα είναι κάτι το οποίο πρέπει να αναγνωρίσουμε σ’ αυτό το Κοινοβούλιο ότι είναι θετικό, διότι ο συγκεκριμένος οδικός άξονας, πέρα από τις αναπτυξιακές προοπτικές που έχει, είχε κι ένα άλλο πολύ σοβαρό πρόβλημα. Είχε πρόβλημα οδικής ασφάλειας, διότι κάθε χρόνο θρηνούσαμε σ’ αυτούς τους δρόμους πολλά θανατηφόρα ατυχήματα. Επομένως αυτό είναι μια κατάκτηση και νομίζω ότι δεν έχει κανένα νόημα να μπούμε σ’ αυτή την αντιπαράθεση.

Είπατε για το έργο Καλό Νερό - Τσακώνα. Πριν από λίγους μήνες εγώ ο ίδιος είχα έρθει στη Βουλή και είχα πει ότι αυτό είναι ένα έργο το οποίο είναι και αυτό προτεραιότητα της Κυβέρνησης. Και αυτό το έργο και η διαπραγμάτευση για το πώς θα μπορέσουμε να το ολοκληρώσουμε και πώς θα βρούμε χρηματοδότηση θα το δούμε άμεσα, αφού κλείσαμε την εκκρεμότητα του έργου Πάτρα - Πύργος. Αυτή ήταν η βασική μας εκκρεμότητα.

Όσον αφορά τη νότια χάραξη και τα ζητήματα αυτά, θα ήθελα να πω πως αυτό το έργο και ο σχεδιασμός δεν είχε ενταχθεί εδώ και χρόνια στον συγκεκριμένο οδικό άξονα για τον οποίο μιλάμε. Εδώ είμαστε και σας καλώ να μου κάνετε όποτε θέλετε κοινοβουλευτική ερώτηση, για να έχουμε τον χρόνο να συζητήσουμε κι αυτά τα ζητήματα.

Πάμε τώρα στο θέμα της χρηματοδοτικής συμβολής.

Κύριε Βιλιάρδο, αυτό το οποίο είχα πει είναι ότι σε όλα τα συγχρηματοδοτούμενα έργα, δηλαδή έργα τα οποία έχουν τη χρηματοδότηση από την Ευρωπαϊκή Ένωση, η κρατική συμμετοχή είναι συγκεκριμένη. Σε άλλες περιπτώσεις είναι και 5%, σε άλλες περιπτώσεις φτάνει μέχρι το 15%.

Αυτό, όμως, το οποίο νομίζω ότι πρέπει να κρατήσουμε είναι το εξής. Με τις οκτώ εργολαβίες που είχαμε και τους συγκεκριμένους εργολάβους που είχαν αναλάβει το έργο είναι πασιφανές ότι το έργο δεν θα γινόταν ποτέ. Για ποιον λόγο; Διότι είχαν δώσει τεράστιες εκπτώσεις και συνήθως σ’ αυτά τα έργα, όταν δίνεις εκπτώσεις 50% και 60%, δεν ολοκληρώνονται. Εξ ου και στις τέσσερις εργολαβίες που θεωρητικά είχαν ξεκινήσει οι εργασίες υπήρξε πολύ μικρή πρόοδος των εργασιών.

Τα έχω καταθέσει στα Πρακτικά της Βουλής, διότι γι’ αυτή την ιστορία με το Πάτρα - Πύργος -το γνωρίζετε πολύ καλά- ερχόμασταν εδώ ως μέλη της Κυβέρνησης, ως Υπουργείο Υποδομών, και απαντούσαμε στις ερωτήσεις των συναδέλφων, του κ. Νικολακόπουλου, της κ. Αυγερινοπούλου, του κ. Κατρίνη, και δίναμε συγκεκριμένα χρονοδιαγράμματα.

Εμείς, λοιπόν, τα χρονοδιαγράμματα αυτά τα πιάσαμε. Και τελικά τι λέμε; Ότι το έργο θα γίνει πιο φτηνά, το έργο θα γίνει στην ώρα του, το έργο όταν θα ολοκληρωθεί θα συντηρείται, διότι θα είναι στην παραχώρηση. Και το πιο σημαντικό νομίζω από όλα, το οποίο δεν πρέπει να ξεχνάμε, είναι ότι θα κριθούμε και από το χρονοδιάγραμμα υλοποίησης. Και το έργο αυτό θα είναι έτοιμο τέλη του ’23 - αρχές του ’24.

Ένα έργο, λοιπόν, το οποίο συζητιόταν πάνω από δεκαπέντε χρόνια και είχε περάσει από χίλια κύματα, βρίσκει επιτέλους αυτή τη λύση. Και νομίζω ότι αυτό είναι κάτι το οποίο πρέπει να αναγνωρίσουν όλες οι πλευρές αυτού του Κοινοβουλίου.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

Τον λόγο έχει ο κ. Ανδρέας Λοβέρδος από το Κίνημα Αλλαγής.

**ΑΝΔΡΕΑΣ ΛΟΒΕΡΔΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, χρόνια πολλά, καλές γιορτές. Να είμαστε καλά, να συναντηθούμε εδώ μετά από αυτές με υγεία.

Δεν θα μιλήσω ως Βουλευτής ή ως θεωρητικός της υγείας ή ως δημοσιολόγος που μιλάει και για τα θέματα της υγείας. Έχω διατελέσει Υπουργός Υγείας σε μια πάρα πολύ δύσκολη περίοδο, στην πιο δύσκολη μεταπολιτευτική περίοδο που πέρασε η χώρα μας, όταν προσπαθούσαμε να διασώσουμε το Εθνικό Σύστημα Υγείας και να το κρατήσουμε όρθιο, σε συνθήκες που δεν είχαν προηγούμενο στην Ελλάδα, στην αρχή μιας δυνατής κρίσης, που έφτανε στα όρια της χρεοκοπίας. Και τα καταφέραμε. Το ΠΑΣΟΚ δημιούργησε το ΕΣΥ, το ΠΑΣΟΚ το κράτησε όρθιο και στα πιο δύσκολα χρόνια.

Κυρίες και κύριοι, υπάρχει ακόμη άγνοια και αγωνία για τη διασπορά της «Όμικρον» στην Ευρώπη και ειδικά στην Ελλάδα. Τα πανεπιστημιακά μας εργαστήρια στην Κρήτη, την Αθήνα, τη Θεσσαλονίκη δίνουν τη μάχη. Η μάχη δίνεται στα καλύτερα πανεπιστημιακά εργαστήρια του πλανήτη, στην παγκόσμια επιστημονική κοινότητα, για να ανιχνεύσουν τη βαρύτητα της παραλλαγής «Όμικρον» της πανδημίας COVID-19.

Είναι «τσουνάμι». Πόσο μεγάλο, όμως, είναι αυτό το «τσουνάμι» ακόμα δεν το ξέρουμε. Οι μελέτες εκπονούνται, αλλά ακόμη δεν έχουν ολοκληρωθεί. Επίσης, αναμένεται η ολοκλήρωση των μελετών για τις συνέπειες αυτής της παραλλαγής «Όμικρον» στους εμβολιασμένους.

Εκείνο, βέβαια, που ως επιχείρημα έχει απολύτως καταρρεύσει είναι πως η πανδημία αποτελεί μία πανδημία των ανεμβολίαστων. Αυτό έχει καταρριφθεί και όσοι το είπαν δεν έχουν δικαιωθεί. Κινδυνεύουμε όλοι. Βέβαια, η μεγάλη διαφορά είναι σε ό,τι αφορά στις συνέπειες, στον κίνδυνο δηλαδή της διασωλήνωσης και του θανάτου. Αυτό αποτελεί τη μεγάλη διαφορά. Γι’ αυτό ανήκω σε εκείνους που από την πρώτη στιγμή, παρ’ ότι δεν είμαι γιατρός, μίλησαν υπέρ του εμβολιασμού και συνεχίζουν να μιλούν φανατικά υπέρ του εμβολιασμού.

Ας δούμε, όμως, την πανδημία όχι ως πολιτικό θέμα. Οι εντάσεις δεν είναι καθημερινό φαινόμενο στη Βουλή. Ας τη δούμε ως ένα θέμα που πρέπει πρακτικά να βρει τους περισσότερους από εμάς σύμφωνους.

Ξαναλέω ότι δεν μιλάω εγώ παρά ως πρώην Υπουργός Υγείας. Δεν χρησιμοποιώ καμμία άλλη μου ιδιότητα και δεν αποσκοπώ πουθενά αλλού. Έχω σημειώσει πολλές φορές τους γιατρούς να μιλούν σαν πολιτικοί και τους πολιτικούς να μιλούν σαν γιατροί, ενώ οι περισσότεροι δεν είμαστε. Δεν πάει πουθενά το πράγμα έτσι.

Θα χωρίσω την παρέμβασή μου σε δύο τομείς. Σε αυτούς που σχετίζονται με την πρόληψη και σε αυτούς που σχετίζονται με την αντιμετώπιση της ασθένειας αυτής καθ’ αυτή όταν προκύψει κάθε φορά σε κάποιον συγκεκριμένο άνθρωπο.

Πρώτον. Σωστά, συμφωνώ απολύτως, δεν έχουμε καθολικό lockdown. Αλλά πρέπει να πάρει η Κυβέρνηση επιτέλους την απόφαση. Κανένας ανεμβολίαστος δεν πρέπει να μπαίνει σε κλειστούς χώρους. Και η απόφαση αυτή είναι αυστηρή και δύσκολη, αλλά είναι αναγκαία. Και μια Κυβέρνηση που φοβάται το πρόβλημα και πάει πάντα πίσω απ’ αυτό και από τις ανάγκες του δεν στέκεται σωστά. Όταν ένα πρόβλημα είναι εκτός ορίων, δεν μπορεί τα μέτρα αντιμετώπισής του να είναι εντός ορίων. Το έχω πει αυτό στη Βουλή πάρα πολλές φορές.

Δεύτερον. Και οι εμβολιασμένοι, εμείς δηλαδή, δεν μπορούμε να μπαίνουμε σε κλειστούς χώρους χωρίς rapid test. Αυτό έπρεπε να είναι απόφαση της Κυβέρνησης παραμονές των εορτών και, δυστυχώς, δεν είναι.

Τρίτον. Σε ό,τι αφορά τα rapid test, το έχω πει δεκάδες φορές και στη Βουλή. Πρέπει να αποσυρθούν όλα τα αναξιόπιστα. Προ δύο ή τριών ημερών αποσύρθηκαν δύο από αυτά, το κόστος των οποίων είναι 10 σεντς -10 σεντς!- και τα οποία ήταν σε χρήση. Έκανες το αναξιόπιστο τεστ, που δεν ανιχνεύει τον ιό, έβγαινες καθαρός και είχες δυνατότητα εισόδου παντού. Και, όμως, δεν ήταν μέσο πρόληψης. Και διστάζατε ως Κυβέρνηση να τα αποσύρετε. Αποσύρθηκαν δύο, που δεν είχαν και πιστοποιητικά εγκρίσεως. Και, όμως, διακινούνταν στα φαρμακεία. Όλα τα αναξιόπιστα τεστ, αυτά που κατά τεκμήριο είναι φτηνά, τα χρησιμοποιούν οι επιχειρήσεις και τα προσφέρουν στους εργαζόμενούς τους πολλές φορές. Όχι όλες. Όλα αυτά πρέπει να φύγουν από την αγορά, ούτως ώστε να έχουμε αξιόπιστα rapid test ως προληπτικό μέτρο, που να ανιχνεύουν τον ιό σε ποσοστό πάνω του 70%.

Τέταρτον. Η τρίτη δόση πρέπει να καταστεί υποχρεωτική τώρα. Η τρίτη δόση πρέπει να γίνει υποχρεωτική τώρα. Γιατί φοβάστε; Είναι οι άνθρωποι που έκαναν τις δύο δόσεις. Είναι κρίμα να περνάει ο καιρός και να έρχονται τα μέτρα όλα μετά, αφού έχουν προκύψει τα προβλήματα και η μεγέθυνσή τους.

Ακόμη, ως πέμπτο μέτρο να σκεφτείτε αν μετά από κάποια ηλικία -όχι στα όρια που τα έχετε σήμερα, πιο κάτω- πρέπει να καταστεί υποχρεωτικός ο εμβολιασμός.

Σε ό,τι αφορά τώρα την καταστολή, τη λεγόμενη «θεραπεία», εάν και εφόσον αυτή υπάρχει, διαβάζω ότι οι Γάλλοι και οι Γερμανοί έσπασαν το λεγόμενο «εμπάργκο» στην Ευρωπαϊκή Ένωση αναφορικά με την προμήθεια των αντιιικών φαρμάκων. Οι Γάλλοι και οι Γερμανοί. Εμείς γιατί παρακολουθούμε το αργοκίνητο «καράβι», όταν οι δύο κύριοι μοχλοί της ευρωπαϊκής ενοποίησης έχουν σπάσει αυτό το λεγόμενο «εμπάργκο»; Τι περιμένουμε; Πότε θα πάρουμε εμείς σειρά, όταν αυτό το μέτρο θεραπείας, που λέγεται ότι θα είναι αποτελεσματικό, γίνει πια καθημερινότητα; Θα είμαστε πίσω, θα αργούμε, ενώ ο κόσμος θα το έχει ανάγκη.

Δεύτερον, γιατί δεν χαλαρώνει το πρωτόκολλο για τη χρήση των μονοκλωνικών αντισωμάτων; Γιατί είναι τόσο δύσκολο; Επειδή είναι ακριβό ως θεραπεία; Μα, σε χρήματα, σε ό,τι αφορά τον τομέα της υγείας και ειδικά για την αντιμετώπιση του COVID-19, δεν υπάρχει κανένας περιορισμός από δημοσιονομικής πλευράς. Γιατί διστάζετε να χαλαρώσετε το πρωτόκολλο στο θέμα αυτό; Διαβάζουμε ότι ενδεχομένως να μην αντιμετωπίζεται η «Όμικρον» με τα μονοκλωνικά. Δεν το ξέρω, ούτε η διεθνής επιστημονική κοινότητα ή η δική μας έχει καταλήξει. Ωστόσο, αυτό είναι ένα ανάγνωσμα. Εν πάση περιπτώσει, όμως, υπάρχει και η «Δέλτα» η οποία είναι σε εξέλιξη. Κύριοι Υπουργοί, σας ευχαριστώ πολύ που με ακούτε.

Τρίτον. Ρώτησα προ καιρού να μας δώσει το Υπουργείο Υγείας μία μακάβρια λίστα -κύριε Πλεύρη, ρώτησα εσάς- των θανάτων, πού στατιστικά είναι οι περισσότεροι από τους πολλούς, από τις είκοσι χιλιάδες μέχρι στιγμής. Κι επειδή το θέμα των θανάτων έχει χρησιμοποιηθεί με τον πιο άθλιο πολιτικά τρόπο στη Βουλή των Ελλήνων, εγώ προσπάθησα να είμαι σοβαρός. Την 1η Νοεμβρίου ρώτησα καταλήγοντας ως εξής: «Αυτή η στατιστική δεν είναι απαραίτητη για λόγους εντυπώσεων, αλλά για να αποτυπωθεί με ακρίβεια ποιες παρεμβάσεις πρέπει να γίνουν το συντομότερο δυνατόν», σας έλεγα. Δεν απαντήσατε.

Όμως, ήρθε η έκθεση Τσιόδρα - Λύτρα. Εγώ δεν θα τη χρησιμοποιήσω πολιτικά, ούτε θέλω να την εκμεταλλευτώ. Τον κ. Τσιόδρα τον ξέραμε κι όταν αντιμετωπίζαμε τη γρίπη Η1Ν1. Τον καταστήσατε περίπου Θεό. Τώρα φαίνεται να μην τον ακούτε. Άρα το πάτε το θέμα της επιστημονικής εγκυρότητας ανάλογα με την άποψη του επιστήμονα και τη συγκυρία, όπως κάνει και ο ΣΥΡΙΖΑ, με την αμίμητη πρότασή του να κάνουμε μία διακομματική επιστημονική επιτροπή. Άραγε, κύριε Πρόεδρε, πώς θα την εξετάζαμε, αν είναι καλός ο επιστήμονας, αν είναι σοσιαλιστής κομμουνιστής ή νεοφιλελεύθερος; Αυτά είναι τρελά πράγματα. Εγώ δεν λέω έτσι. Εγώ λέω ότι ένας άνθρωπος, άμα έχει εγκυρότητα, έχει την εγκυρότητά του ό,τι κι αν λέει.

Εδώ μας είπαν τρία ενδιαφέροντα πράγματα. Η θνησιμότητα είναι περισσότερη εκτός ΜΕΘ. Το ξέραμε. Η θνησιμότητα περισσότερη εκτός Αττικής. Το σκεφτόμασταν, δεν το ξέραμε. Και δεν ξέραμε καθόλου ότι παρατηρείται μεγαλύτερη θνησιμότητα σε νεότερες ηλικίες στη βόρεια Ελλάδα, στη Θεσσαλονίκη. Αυτό δεν το ξέραμε, ούτε το φανταζόμασταν. Η μακάβρια στατιστική, όμως, έχει νόημα για να ληφθούν μέτρα.

**ΠΡΟΕΔΡΕΥΩΝ (Απόστολος Αβδελάς):** Ολοκληρώστε, σας παρακαλώ.

**ΑΝΔΡΕΑΣ ΛΟΒΕΡΔΟΣ:** Ολοκληρώνω, κύριε Πρόεδρε.

Και μήπως -είναι μια τέταρτη σκέψη αυτή- είναι ένα μέτρο η συγκέντρωση του προβλήματος σε ορισμένα νοσοκομεία της χώρας, όπου η καταλληλότητα της αντιμετώπισης θα είναι όσο το δυνατόν υψηλότερη;

Ετοιμάζονται, κύριε Πλεύρη, δεκάδες αγωγές. Κι αυτές δεν είναι οι αγωγές ή οι μηνύσεις από τις οποίες θέλετε να προστατεύσετε σήμερα το προσωπικό εσείς. Θα στραφούν εναντίον του ελληνικού δημοσίου για ελλιπή προστασία. Τέτοιες αγωγές ετοιμάζονται εκεί που έχουμε θανάτους. Όταν σου λέει ο άλλος ότι πεθαίνει επειδή είναι σε περιφερειακό νοσοκομείο και θα είχε μεγαλύτερη τύχη αν ήταν στην Αθήνα, οι δικηγόροι τώρα ξύνουν τα μολύβια τους και καλά θα κάνουν, δεν μπορεί να τους πει κανείς όχι.

Πέμπτον. Μήπως η συνεργασία με τον ιδιωτικό τομέα, για την οποία σάς μιλάω εδώ και έναν χρόνο, δεν έχει υπάρξει και έπρεπε να έχει υπάρξει; Θα είχαν δοθεί πολύ περισσότερες ευκαιρίες να αντιμετωπιστούν και στα μεγάλα κέντρα της χώρας ορισμένα προβλήματα ασθενών που κατέληξαν έξω από ΜΕΘ ή που, εν πάση περιπτώσει, ταλαιπωρούνται, ενώ υπάρχει η δυνατότητα να αντιμετωπιστούν καλύτερα;

Και τέλος, αν δεν θέλετε να κάνετε τίποτα από όλα αυτά τα δραστικά μέτρα και θέλετε να παραμείνετε κινούμενοι εντός ορίων, στα περιφερειακά νοσοκομεία -γιατί αυτό η μελέτη Τσιόδρα - Λύτρα δεν το δείχνει- με τη μεγαλύτερη θνησιμότητα μήπως υπάρχουν περιθώρια μιας κάποιας ενίσχυσης σε προσωπικό εξειδικευμένο; Υπάρχει τέτοιο; Το έχετε ανιχνεύσει; Έχετε κάνει μια άκαρπη έρευνα; Δεν φτάνουν οι εντατικολόγοι; Δεν φτάνουν οι λοιμωξιολόγοι; Έχετε προσπαθήσει και δεν τα έχετε καταφέρει ή το κοιτάτε το θέμα αυτό χωρίς να το αντιμετωπίζετε;

Η τελευταία μου φράση είναι η εξής. Εν όψει των εορτών, που είναι λογικό να σκεφτόμαστε, όπως το σκεφτόμασταν και πέρσι, ότι το πρόβλημα ενδεχομένως να μεγεθυνθεί, περιμέναμε να πάρετε κάποια μέτρα. Το ότι δεν πήρατε κάποια μέτρα δεν αποτελεί μια λάθος επιλογή. Αποτελεί μια επικίνδυνη επιλογή και εύχομαι να έχω άδικο.

Ευχαριστώ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Κύριε Γεωργιάδη, έχετε τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Έχω έρθει, κύριε Πρόεδρε, γιατί μέσα στην τροπολογία-προσθήκη στο σχέδιο νόμου του Υπουργείου Υγείας με τίτλο «Ρυθμίσεις για την αντιμετώπιση της πανδημίας του κορωνοϊού COVID-19 και την προστασία της δημόσιας υγείας και άλλες επείγουσες διατάξεις», έχουμε και δύο άρθρα του Υπουργείου Ανάπτυξης και Επενδύσεων.

Είναι το άρθρο 1, μεταβατική διάταξη για τις στρατηγικές επενδύσεις. Τι λέμε σε αυτή την τροπολογία; Λέμε ότι όσες επενδύσεις, όσα επενδυτικά σχέδια έχουν υποβάλει αίτημα στο «ENTERPRISE GREECE», στην ελληνική εταιρεία για την προώθηση του εξαγωγικού εμπορίου, κρίνονται με βάση τον νόμο που ίσχυε κατά τη στιγμή της υποβολής της αίτησής τους και άρα με τα κριτήρια εκείνα.

Εμείς θεωρούσαμε ότι δεν χρειαζόταν αυτή η διάταξη, ότι ήταν αυτονόητο ότι ο καθένας κρίνεται με βάση τον χρόνο που κατέθεσε, οπότε οι όποιες αλλαγές του νόμου που έχουν γίνει μετά την κατάθεσή του αφορούν τους μετά και όχι τους πριν. Οι νομικές υπηρεσίες, όμως, του «ENTERPRISE GREECE» κατέληξαν ότι χρειάζεται διασαφήνιση αυτού του άρθρου, για να μην υπάρχουν νομικά θέματα στην πορεία.

Άρα το άρθρο 1 λέει αυτό το πράγμα. Το κάθε επενδυτικό σχέδιο κρίνεται με βάση τον νόμο, τα κίνητρα, τις επιδοτήσεις και ό,τι άλλο προέβλεπε ο νόμος τη μέρα που κατετέθη αυτή η αίτηση.

Το άρθρο 12 είναι μια ανακατανομή του προσωπικού στο ΣΔΑΜ, που έχει να κάνει με την προκήρυξη θέσεων πανεπιστημιακής εκπαίδευσης στον κλάδο των Μηχανικών, Γεωτεχνικών, Πληροφορικής, Περιβάλλοντος, Διοικητικού - Οικονομικού, Πληροφορικής και Μηχανικών. Μιλάμε για είκοσι θέσεις οι οποίες ανακατανέμονται στο ΣΔΑΜ, για να μπορεί να λειτουργήσει όσο το δυνατόν γρηγορότερα με την έναρξη της νέας χρονιάς το σχέδιο για τη μετάβαση του λιγνίτη.

Να πω ένα τελευταίο. Δεν είναι του Υπουργείου Ανάπτυξης, αλλά αφορά κι εμάς, το έχουμε συνυπογράψει άλλωστε. Στο άρθρο 11 υπάρχει το Γραφείο Ελληνικού. Φαντάζομαι ότι αυτό το είπε ο Υπουργός Περιβάλλοντος και Ενέργειας. Δεν πρόλαβα να παρακολουθήσω, γιατί η μέρα ήταν δύσκολη σήμερα. Φτιάχνουμε, όμως, στο Υπουργείο Περιβάλλοντος Αυτοτελές Γραφείο Ελληνικού, στελεχωμένο με επάρκεια, για να μπορέσει να εκδίδει τις προβλεπόμενες οικοδομικές άδειες που χρειάζονται. Έχουμε να εκδώσουμε περίπου τρεισήμισι χιλιάδες διαφορετικές άδειες για τα διάφορα κτήρια που βάσει του master plan πρόκειται να κατασκευαστούν. Άρα, για να μπορεί αυτή η διαδικασία να γίνεται γρήγορα και να ολοκληρωθεί μέσα στον προβλεπόμενο χρόνο η επένδυση αυτή, συστήνεται αυτό το Αυτοτελές Γραφείο.

Είμαι στη διάθεσή σας για οποιαδήποτε ερώτηση.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

Ο κ. Πλεύρης έχει τον λόγο, για να καταθέσει κάποιες νομοτεχνικές βελτιώσεις.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Καταθέτω κάποιες νομοτεχνικές βελτιώσεις.

Αναφορικώς με το Υπουργείο Υγείας, θέλω να διευκρινίσω ότι από τις τρεις νομοτεχνικές βελτιώσεις οι δύο αφορούν την Εθνική Αρχή Ιατρικώς Υποβοηθούμενης Αναπαραγωγής. Είναι θέματα τα οποία συνδέονται με τον χρόνο που θα ξεκινήσουν να ισχύουν και με την παρουσία της Αναπληρώτριας Προέδρου στα συμβούλια.

Επιπλέον, στην παράταση που είχαμε κάνει για όσους είχαν ξεκινήσει την ειδικότητα μέχρι τις 31 Μαρτίου δεν θα συμπεριλαμβανόταν στον χρόνο στην ειδικότητα το επιπλέον τρίμηνο. Απαλείφεται αυτό. Άρα συμπεριλαμβάνεται και το επιπλέον τρίμηνο που θα μείνουν COVID για τον χρόνο της ειδικότητας για τον οποίο έχουν προσληφθεί.

Θέλω να αναφερθώ ειδικά στη νομοτεχνική βελτίωση υπ’ αριθμόν 20, όπως θα δείτε, επειδή πληροφορήθηκα ότι έγινε μία συζήτηση προηγουμένως. Είναι του νομοσχεδίου του κ. Σκρέκα και αφορά νομοτεχνική βελτίωση όπου δίνεται η δυνατότητα της παράτασης του ενός μηνός και για την έκδοση ηλεκτρονικής ταυτότητας κτηρίων.

Αυτό, λοιπόν, γιατί γίνεται και έρχεται ως νομοτεχνική προσθήκη; Γίνεται διότι στο νομοσχέδιο του Υπουργείου Οικονομικών δόθηκε ο αντίστοιχος χρόνος παράτασης, προκειμένου να μπορούν να ολοκληρωθούν και να συνταχθούν τα συμβόλαια μεταβίβασης ακινήτων από δωρεά και γονική παροχή και, αυτονοήτως, πρέπει να δοθεί αντιστοίχως ο αντίστοιχος χρόνος για την έκδοση της ηλεκτρονικής ταυτότητας κτηρίων, επειδή ακριβώς υπάρχει ταυτότητα νομικού λόγου.

Άρα αυτή είναι η νομοτεχνική βελτίωση για την οποία προηγουμένως τέθηκε ένα θέμα. Έρχεται ως νομοτεχνική βελτίωση ακριβώς γιατί έχει ταυτότητα λόγου με το θέμα του Υπουργείου Οικονομικών, που είναι η επέκταση του μήνα για τα συμβόλαια μεταβίβασης ακινήτων.

Τις καταθέτω, κύριε Πρόεδρε.

(Στο σημείο αυτό ο Υπουργός Υγείας κ. Αθανάσιος Πλεύρης καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελίδες 350 έως 353)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Απόστολος Αβδελάς):** Ευχαριστώ πολύ, κύριε Υπουργέ.

Καλείται στο Βήμα ο Κοινοβουλευτικός Εκπρόσωπος του Κομμουνιστικού Κόμματος Ελλάδας, ο κ. Νικόλαος Καραθανασόπουλος.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ, κύριε Πρόεδρε.

Θα ξεκινήσω την ομιλία μου με το ζήτημα του Πατρών - Πύργου, μιας και είναι εδώ ο Υπουργός Υποδομών και Μεταφορών. Μάλιστα, στην ερώτηση που έκανα και στην απάντηση την οποία έδωσε, κάπως μας κούνησε το χέρι, ότι θα έπρεπε και το ΚΚΕ να θεωρεί ότι είναι πολύ θετική η συγκεκριμένη εξέλιξη, όχι μόνο γιατί γίνεται ο δρόμος, που έχει αναπτυξιακά κριτήρια, αλλά και γιατί είναι ένας δρόμος-καρμανιόλα, όπου θρηνούμε πάρα πολλούς νεκρούς.

Αλήθεια, ποιος φταίει, κύριε Υπουργέ, για αυτό; Ποιος φταίει, δηλαδή, για παράδειγμα -δεν θα πάρουμε διαχρονικά- από το 2007; Ακόμη και αν υποθέσουμε ότι θα γίνει ο δρόμος σε δύο χρόνια, χρειάστηκαν δεκαεπτά χρόνια επί της ουσίας για να γίνει ένας δρόμος ογδόντα πέντε χιλιομέτρων, ένας δρόμος-καρμανιόλα, ο οποίος δεν έχει τεχνικές δυσκολίες, καμμία τεχνική δυσκολία. Πεδιάδα είναι, κάμπος.

Ποιος φταίει για αυτό, για τα δεκαεπτά χρόνια που χάθηκαν, από το 2007 που υπογράφηκε η αρχική σύμβαση, ενώ πέρασαν πέντε κυβερνήσεις, όλα τα κόμματα, Νέα Δημοκρατία, ΠΑΣΟΚ, συγκυβέρνηση Νέας Δημοκρατίας - ΠΑΣΟΚ, ΣΥΡΙΖΑ - Ανεξάρτητοι Έλληνες και τώρα Νέα Δημοκρατία; Ποιος φταίει για όλα αυτά; Φταίει κανείς; Δεν φταίνε οι κυβερνήσεις και τα παιγνίδια που έκαναν με τους εργολάβους και τις κοινοπραξίες πάνω στις πλάτες του ελληνικού λαού και στα θύματα που υπήρχαν στον οδικό άξονα; Βεβαίως. Άρα εσείς φταίτε.

Και το λέμε αυτό, γιατί προσέξτε: Αν θέλαμε να βάλουμε έναν τίτλο στην πολιτική σας, είναι «ό,τι εξυπηρετεί την κοινοπραξία». Αυτή είναι η πολιτική σας, «ό,τι εξυπηρετεί την κοινοπραξία», θυμίζοντας ότι αρχικά, από το 2007, το ΚΚΕ είχε καταψηφίσει τις συμβάσεις και για την Ολυμπία Οδό, όπως και για τους υπόλοιπους οδικούς άξονες. Γιατί; Διότι ήταν λεόντειες συμβάσεις, γιατί θα γίνονταν με χρήματα του ελληνικού λαού επί της ουσίας. Η κοινοπραξία θα έβαζε μόνο το 10%. Τα υπόλοιπα ήταν ευρωπαϊκή χρηματοδότηση, χρηματοδότηση του δημοσίου και τα διόδια, δηλαδή χρήματα του λαού. Ένα το κρατούμενο.

Δεύτερον, προβλέπονται και άλλα μέτρα, όπως η ετήσια αναπροσαρμογή των διοδίων. Ήδη χθες όλες οι κοινοπραξίες ανακοίνωσαν αυξήσεις στα διόδια από 1η -1-2023, περίπου 30 λεπτά για όλους τους οδικούς άξονες για τα ΙΧ αύξηση, αυτή την εποχή.

Τρίτο ζήτημα που προέβλεπαν οι συμβάσεις αυτές: Αποζημίωση από το κράτος για μειωμένα έσοδα που μπορεί να έχουν οι κοινοπραξίες. Κάθε χρόνο δίνεται αποζημίωση στις κοινοπραξίες αρκετών δεκάδων εκατομμυρίων ευρώ σε όσες δεν έχουν πιάσει τους στόχους με βάση τους οποίους έχει υπογραφεί η σύμβαση μεταφορικού έργου, άρα και τα αντίστοιχα έσοδα από τα διόδια.

Τέταρτον, γιατί βεβαίως αποζημιώνει το κράτος τις κοινοπραξίες που διαχειρίζονται τους οδικούς άξονες για λόγους ανωτέρας βίας.

Επόμενο ζήτημα: Εσείς δεν είστε η Κυβέρνηση που μειώσατε το αντικείμενο αυτό μέχρι την Πάτρα; Και το μειώσατε χωρίς να μειωθεί η κρατική χρηματοδότηση και η ευρωπαϊκή. Αντίθετα, όταν έγινε το έργο, το κόστος δημιουργίας του δρόμου Κορίνθου - Πατρών ήταν μεγαλύτερο από το αρχικό κόστος που προέβλεπε η αρχική συμφωνία του δρόμου Κορίνθου - Τσακώνας. Μεγαλύτερο κόστος! Πώς εξηγείται αυτό; Είναι ένα ζήτημα, για να δούμε ποιος κερδίζει από αυτή τη διαδικασία.

Και βεβαίως, δεν μειώσατε τυχαία το αντικείμενο. Υπήρχαν συγκεκριμένοι λόγοι. Βεβαίως, ήταν οι δυσκολίες των κοινοπραξιών, γιατί ζητούσαν πολύ περισσότερα, επί της ουσίας, για να κατασκευάσουν τους δρόμους, αλλά ήταν και η υποχρέωση που είχατε στην Ευρωπαϊκή Ένωση να ολοκληρωθούν τα διευρωπαϊκά δίκτυα, δηλαδή ο οδικός άξονας ΠΑΘΕ, Πάτρα - Αθήνα - Θεσσαλονίκη. Αυτή ήταν η άμεσης προτεραιότητας υποχρέωση για την Ευρωπαϊκή Ένωση και γιατί, βεβαίως, συνέφερε πολύ την κοινοπραξία από τη στιγμή που έχει μεγάλους συγκεκριμένους δρόμους, μεγάλο μεταφορικό έργο και άρα αυξημένα διόδια.

Βεβαίως, ο ΣΥΡΙΖΑ έφερε αυτό το πρωτότυπο σχέδιο των οκτώ εργολαβιών, που, επί της ουσίας, μετέθετε το έργο στις καλένδες, δεν θα γινόταν. Με την επανεκλογή της, η Νέα Δημοκρατία προχώρησε στην επανένταξη του κομματιού μόνο μέχρι τον Πύργο, μέχρι στιγμής. Δεν έχουμε δει το υπόλοιπο κομμάτι. Λέτε ότι θα γίνει σε επόμενη φάση, χωρίς να υπάρχει συγκεκριμένο χρονοδιάγραμμα, όταν υπάρχουν σημαντικά ζητήματα για τον δρόμο από τον Πύργο μέχρι την Τσακώνα και τα ξέρετε πολύ καλά. Το πρώτο και βασικό είναι η λίμνη Καϊάφα.

Είναι το πρώτο και βασικό εμπόδιο και το γνωρίζετε πάρα πολύ καλά, κύριε Υπουργέ. Άρα, λοιπόν, είναι ένα ζήτημα που θα δείτε στην πορεία. Αυτή τη στιγμή είναι μόνο μέχρι τον Πύργο. Γιατί μέχρι τον Πύργο; Διότι, βεβαίως, άμεσα μπορεί να λειτουργήσει αυτό. Θα έχει διόδια ο δρόμος ο οποίος θα γίνει, είναι ένα εύκολο κατασκευαστικό έργο για να γίνει και, ενδεχομένως, θα οδηγήσει και σε μια αλλαγή της χάραξης μέχρι την Αρχαία Ολυμπία, που πιέζουν κάποιοι τοπικοί παράγοντες, Και θα γίνει αλλαγή της χάραξης μέχρι την Αρχαία Ολυμπία, γιατί βεβαίως, το κομμάτι Πύργος - Αρχαία Ολυμπία είναι «φιλέτο», λόγω των διοδίων και της κίνησης την οποία έχει.

Να, λοιπόν, πώς διαμορφώνεται η κατάσταση. Αυτό το έργο θα γίνει με δημόσια δαπάνη συνολικά 217 εκατομμύρια ευρώ και η κοινοπραξία τι υποχρέωση έχει; Να αυξήσει το μετοχικό της κεφάλαιο κατά 10 εκατομμύρια ευρώ. Αυτή είναι η υποχρέωση της κοινοπραξίας, 217 εκατομμύρια, λοιπόν, και διόδια, εφόσον ολοκληρωθεί και κατασκευαστεί το έργο για την εκμετάλλευση από την κοινοπραξία.

Σας θέσαμε ένα σημαντικό ερώτημα και δεν είναι η πρώτη φορά που το θέτουμε. Είχαμε θέσει από το 2007 το συγκεκριμένο ερώτημα -για να πείτε ότι το ΚΚΕ τώρα είδε το ζήτημα αυτό- και σχετίζεται με τη νότια χάραξη. Από το 2007 φωνάζαμε. Έχουν περάσει δεκατέσσερα χρόνια. Γνωρίζετε ότι είναι ένα έγκλημα και όμως εσείς επιμένετε σε αυτή την εγκληματική χάραξη. Και γιατί είναι έγκλημα; Για δύο πολύ συγκεκριμένους λόγους. Πρώτον, γιατί θα οδηγεί στην οικιστική καταστροφή όλων των κοινοτήτων που υπάρχουν μετά την Πάτρα και μέχρι σχεδόν την Κάτω Αχαγιά, από τα Βραχνέικα μέχρι τα Καμίνια. Θα τα καταστρέψει οικιστικά.

Και, δεύτερον, θα δημιουργήσει πολύ μεγαλύτερα προβλήματα, ακόμη και ατυχήματα, στον μικρό δρόμο ο οποίος θα απομείνει ως εναλλακτική δίοδος που ενώνει τα χωριά, ο παραλιακός δρόμος, ο οποίος ξέρετε πολύ καλά ότι έχει σημαντικά προβλήματα λόγω αποσάθρωσής του από τη θάλασσα.

Γιατί, λοιπόν, δεν προχωράτε στην αλλαγή της χάραξης, που θα διευκόλυνε και βεβαίως θα εξυπηρετούσε και τη βιομηχανική περιοχή; Και δεν θα υπήρχαν αυτά τα σημαντικά προβλήματα; Διότι τα βάζετε όλα στην «προκρούστεια κλίνη» του κόστους-οφέλους. Θα αύξανε το κόστος. Και σοβαρά, τζογάρετε την όποια αύξηση του κόστους με την κατάσταση που βιώνουν τα λαϊκά στρώματα στις περιοχές αυτές, με τους κινδύνους που δημιουργούνται για την ασφάλεια των κατοίκων της περιοχής; Μήπως θα καθυστερήσει το έργο της, λες και δεν θα μπορούσε να γίνει μελέτη για να αλλάξει η χάραξη. Ούτε ο ΣΥΡΙΖΑ το ήθελε αυτό.

Και τώρα μπορεί να αλλάξει η χάραξη και να ξεκινήσει το έργο από κάτω προς τα πάνω, μέχρι να γίνουν οι μελέτες και να ολοκληρωθεί αυτή η διαδικασία. Όμως, η επιμονή είναι ακριβώς ότι δημιουργείται ένα έργο το οποίο εξυπηρετεί τα συμφέροντα της κοινοπραξίας για να έχει πολύ μεγαλύτερα κέρδη και σε αυτή τη λογική τζογάρετε κυριολεκτικά τις ανάγκες των κατοίκων της περιοχής, αλλά και συνολικά του λαού που θα χρησιμοποιεί τον δρόμο και θα είναι ένας ακόμη ακριβός οδικός άξονας, που τον έχει πληρώσει ήδη για την κατασκευή και θα τον ξαναπληρώσει πάλι.

Θα ήθελα να έρθω στα ζητήματα της υγείας, που αφορά κατά κύριο λόγο το συγκεκριμένο νομοσχέδιο.

Ένας προηγούμενος ομιλητής λέει ότι στα θέματα της πανδημίας πρέπει να είμαστε όλοι ενωμένοι, γιατί η πανδημία το ίδιο πλήττει όλους. Δεν πλήττει το ίδιο όλους η πανδημία. Κάνει πολύ μεγάλο λάθος ο Βουλευτής της Νέας Δημοκρατίας. Δεν έχει τις ίδιες επιπτώσεις. Κάποιοι έχασαν τη δουλειά τους, κάποιοι βγήκαν στην ανεργία, κάποιοι έκλεισαν τα μαγαζιά τους και κάποιοι κέρδισαν, μεγάλοι επιχειρηματικοί όμιλοι, δεκάδες και εκατοντάδες εκατομμύρια ευρώ εξαιτίας της πανδημίας. Άρα δεν έχουμε τις ίδιες οικονομικές επιπτώσεις ούτε τις ίδιες κοινωνικές επιπτώσεις. Ακόμη δεν υπάρχουν και οι ίδιες οι υγειονομικές επιπτώσεις, από τη στιγμή που τα νοσοκομεία μεταβλήθηκαν σε νοσοκομεία μίας νόσου. Οι ασθενείς των λαϊκών στρωμάτων, που αναβλήθηκαν τα χειρουργεία τους τα τακτικά, οι χρόνιοι πάσχοντες; Ή θα έπρεπε να πάνε στον ιδιωτικό τομέα και να χρυσοπληρώσουν τα ιδιωτικά νοσοκομεία ή διαφορετικά να περιμένουν πότε θα μπορέσουν να εξεταστούν. Το πότε; Ποτέ! Άρα, λοιπόν, δεν υπάρχουν ίδιες επιπτώσεις.

Για αυτό εμείς λέμε ότι η κυβερνητική πολιτική για τη διαχείριση της πανδημίας έχει οδηγήσει σε επικίνδυνες συνέπειες για τον λαό, τις ανάγκες και την υγεία του. Γιατί επιμένει στο ζήτημα της ατομικής ευθύνης, συγκαλύπτοντας την τεράστια κρατική ευθύνη που υπάρχει για τη διαχείριση της πανδημίας. Επιμένει στο ζήτημα του εμβολίου, αφήνοντας αθωράκιστο την ίδια στιγμή το σύστημα της υγείας. Και βεβαίως καταφεύγει και σε επικοινωνιακά τρικ. Αντί για rapid test την περίοδο των εορτών που τα πληρώνει ο λαός, δωρεάν δύο self-test. Αυτό ήταν το ζήτημα, λοιπόν! Έτσι θα αντιμετωπίσουμε την πανδημία, με βάση τις τελευταίες εξαγγελίες του κυρίου Πρωθυπουργού, ενώ την ίδια στιγμή παραμένουν τα τεράστια κενά και οι ελλείψεις σε νοσηλευτικό προσωπικό και ιατρικό προσωπικό.

Τι κάνει με το νομοσχέδιο η Κυβέρνηση; Αντί να κάνει προσλήψεις μόνιμου προσωπικού, αντί να μονιμοποιήσει τους επικουρικούς γιατρούς και τους γιατρούς και νοσηλευτές με συμβάσεις ορισμένου χρόνου, επεκτείνει αυτές τις συμβάσεις για ορισμένους, προχωρεί σε μετακινήσεις για να καλύψει μπαλώματα και επιμένει στην απαράδεκτη και βαθιά αντεργατική λογική της αναστολής εργασίας για χιλιάδες υγειονομικούς που δεν έχουν κάνει το εμβόλιο. Αντί να προχωρήσει και να δημιουργήσει ακόμη περισσότερα κρεβάτια ΜΕΘ, να δημιουργήσει νέες κλίνες νοσηλείας, που είναι απαραίτητες για να μη μετατρέπονται σε νοσοκομεία μίας νόσου, αντί να ανοίξει τα κλειστά νοσοκομεία, όχι μόνο δεν κάνει αυτά, αλλά δεν επιτάσσει ούτε τον ιδιωτικό τομέα χωρίς αποζημίωση, για να μπορεί να κάνει χρυσές δουλειές. Έτσι η μετατροπή των νοσοκομείων σε νοσοκομεία μιας νόσου επί της ουσίας στέλνει τους ασθενείς στα ιδιωτικά νοσοκομεία, που κάνουν χρυσές δουλειές.

Διατηρεί την πρωτοβάθμια φροντίδα υγείας ουσιαστικά στα όρια ύπαρξης, μεταξύ ύπαρξης και ανυπαρξίας, ενώ η στελέχωσή της και η λειτουργία της σε εικοσιτετράωρη βάση θα μπορούσε να αποσυμφορήσει τα νοσοκομεία, αλλά και να παίξει καθοριστικό ρόλο στην επιτυχία του εμβολιαστικού προγράμματος, με την εξατομικευμένη ενημέρωση, με τις προεμβολιαστικές εξετάσεις που χρειάζονται για όλους δωρεάν, με την παρακολούθηση των εμβολιασμένων και με τη φαρμακο-επαγρύπνηση.

Γιατί δεν τα κάνετε όλα αυτά; Γιατί βεβαίως λέτε ότι είναι επιπλέον κόστος και είναι πολυτέλεια να δαπανήσουμε τόσα, όταν θα τελειώσει η πανδημία. Πριν από την πανδημία λειτουργούσαν ορθά τα νοσοκομεία και η πρωτοβάθμια φροντίδα υγείας; Δεν το κάνετε. Δεν το κάνετε, γιατί έχετε συγκεκριμένους λόγους -ούτε γιατί θεωρείτε ότι η πανδημία θα τελειώσει γρήγορα και άρα δίνουμε δύο μήνες, τρεις μήνες ή τέσσερις μήνες παράταση ούτε στη λογική τού βλέποντας και κάνοντας-, γιατί δεν θέλετε να ακυρώσετε τα σχέδια τα οποία είναι δρομολογημένα εδώ και χρόνια. Ποια είναι τα δρομολογημένα σχέδια; Η ακόμη μεγαλύτερη εμβάθυνση της εμπορευματοποίησης της υγείας, η ιδιωτικοποίηση ακόμη περισσότερο του δημόσιου τομέα της υγείας. Στην ίδια λογική που έχουν προχωρήσει όλες οι κυβερνήσεις, οι προηγούμενες, σε αυτή τη λογική βαδίζετε και εσείς, δηλαδή ο ιδιωτικός επιχειρηματικός τομέας να επεκταθεί στα δημόσια νοσοκομεία, να προχωρήσουμε σε συρρίκνωση, σε κλείσιμο νοσοκομείων και σε συγχωνεύσεις κλινικών, για να μπορέσει ακριβώς να υπάρχει μεγαλύτερη κερδοφορία για τους επιχειρηματίες της υγείας. Αυτό είναι το σχέδιο. Για αυτό ακριβώς και δεν προχωράτε στα μέτρα τα οποία θα θωράκιζαν το δημόσιο σύστημα υγείας. Και ταυτόχρονα διατηρείτε τα πρωτόκολλα τα οποία επί της ουσίας διασπείρουν και δεν αντιμετωπίζουν τη διασπορά του ιού στις επιχειρήσεις, στα μέσα μαζικής μεταφοράς και στα σχολεία.

Επίσης το νομοσχέδιο περιλαμβάνει και μια σειρά άλλα ζητήματα τα οποία εξυπηρετούν τις ανάγκες των επιχειρηματικών ομίλων. Κορυφαίο παράδειγμα είναι οι ρυθμίσεις που έχει για τα ζητήματα της ενέργειας. Τι είναι αυτές οι ρυθμίσεις επί της ουσίας; Διευκολύνουν οι ρυθμίσεις που υπάρχουν μέσα σε αυτό το πολυνομοσχέδιο τους επενδυτικούς σχεδιασμούς των ιδιωτικών επιχειρηματικών ομίλων οι οποίοι δραστηριοποιούνται στον τομέα των ανανεώσιμων πηγών ενέργειας, τη στιγμή που ο λαός στην κυριολεξία πληρώνει πανάκριβα τις επιλογές που έκαναν στον τομέα της ενέργειας και η Νέα Δημοκρατία και ο ΣΥΡΙΖΑ και το Κίνημα Αλλαγής. Αυτές τις επιλογές πληρώνουν πανάκριβα αυτών όλων των κυβερνήσεων.

Γιατί; Γιατί βεβαίως στοιχήθηκαν όλες οι κυβερνήσεις στη λογική της απελευθέρωσης αγοράς ηλεκτρικής ενέργειας, στοιχήθηκαν και συμφώνησαν με την πράσινη μετάβαση στις ανανεώσιμες πηγές ενέργειας, επέβαλαν τα τέλη ρύπων, τα οποία έχουν φτάσει σε πολύ υψηλά επίπεδα και χαρατσώνουν τα λαϊκά στρώματα, για να μπορέσει να απεγκλωβιστεί από τον λιγνίτη. Επίσης προχωρήσατε στην ενοποίηση της ενεργειακής αγοράς μέσα από το χρηματιστήριο ενέργειας και τον καθορισμό της χονδρεμπορικής τιμής του ηλεκτρικού ρεύματος, η οποία εκτοξεύθηκε χθες στα 416 ευρώ περίπου η τιμή της μεγαβατώρας.

Και βεβαίως όλοι σας δεχτήκατε ως μεταβατικό καύσιμο το φυσικό αέριο, ένα εισαγόμενο καύσιμο του οποίου η τιμή εκτοξεύεται. Γιατί εκτοξεύεται; Λόγω γεωστρατηγικών ανταγωνισμών Ηνωμένων Πολιτειών με Ρωσία, Ευρωπαϊκής Ένωσης με Ρωσία. Και ποιος πληρώνει αυτούς τους ανταγωνισμούς; Τους πληρώνουν οι λαοί για ακόμη μια φορά και μέσα από την εκτόξευση της ακρίβειας, διαμορφώνοντας ένα πραγματικά τρομακτικό ενεργειακό μείγμα. Ποιο είναι αυτό; Το 53% της παραγωγής ηλεκτρικής ενέργειας να εξαρτάται από το εισαγόμενο φυσικό αέριο, το 15% από τα υδροηλεκτρικά, τα οποία δεν τα θεωρείτε ΑΠΕ, το 11% μόνο από ΑΠΕ αυτή την περίοδο της χειμωνιάς και το υπόλοιπο είναι λιγνίτης και εισαγωγές. Δηλαδή ξεπερνούν το 60% οι ανάγκες σε εισαγόμενο είτε καύσιμο είτε ηλεκτρική ενέργεια και λέτε μετά «πώς ξέφυγαν και ανέβηκαν οι τιμές»! Για αυτούς ακριβώς τους λόγους.

Και αν πέρυσι με φθηνές τιμές το 22% των νοικοκυριών δεν μπορούσε να καλύψει τις ανάγκες θέρμανσης των σπιτιών, φανταστείτε σε ποιο σημείο θα εκτοξευθεί τώρα. Ή πιστεύετε ότι με τα μέτρα «ασπιρίνη» της Κυβέρνησης θα αντιμετωπιστεί το πρόβλημα της θέρμανσης των σπιτιών; Και το 32% πέρυσι σε αυτές τις προηγούμενες τιμές δεν μπορούσε, δυσκολευόταν να πληρώσει τους λογαριασμούς της ενέργειας. Φανταστείτε σε τι κατάσταση θα οδηγηθεί τώρα!

Και απ’ αυτή την άποψη, λοιπόν, εμείς λέμε καθαρά ότι εδώ πρέπει η λαϊκή παρέμβαση να διαμορφώσει τέτοιους στόχους πάλης, που επί της ουσίας να οδηγήσουν στη μείωση του κόστους ενέργειας για τα λαϊκά στρώματα μέσα από την κατάργηση των ειδικών φόρων κατανάλωσης, του ΦΠΑ, των τελών ρύπων και μια σειρά άλλων παραγόντων που εκτοξεύουν την τιμή της ηλεκτρικής ενέργειας.

Γιατί κοιτάξτε να δείτε, αν κάτι βοά σε αυτό εδώ πέρα το σημείο είναι ακριβώς οι τεράστιες παραγωγικές δυνατότητες που έχει η χώρα μας για την παραγωγή ηλεκτρικής ενέργειας, αξιοποιώντας όλες τις πηγές, τις τεράστιες επενδύσεις οι οποίες γίνονται, ύψους πολλών δεκάδων δισεκατομμυρίων ευρώ, για τα ζητήματα της ενέργειας και την ίδια στιγμή το 1/3 του πληθυσμού να ζει σε συνθήκες ενεργειακής φτώχειας. Αυτή είναι η μεγάλη αντίφαση η οποία τσακίζει κόκκαλα και δείχνει τη χρεοκοπία της πολιτικής της Κυβέρνησης, αλλά και των προηγούμενων κυβερνήσεων, όσον αφορά την ικανοποίηση των λαϊκών αναγκών, επιβεβαιώνοντας ότι η ανάπτυξη του καπιταλισμού όχι μόνο δεν ικανοποιεί τις λαϊκές ανάγκες, αλλά αντίθετα γίνεται αφορμή για να εκτοξεύσει την κερδοφορία των επιχειρηματικών ομίλων και να θυσιάσει στο όνομα αυτό την ικανοποίηση των λαϊκών αναγκών.

Κύριε Πρόεδρε, θα ολοκληρώσω σε ένα-δυο λεπτά.

Και βεβαίως υπάρχουν και άλλα φορολογικά δωράκια στις επιχειρήσεις, όπως η αναστολή της αυτοτελούς φορολόγησης των κτήσεων στα νομικά πρόσωπα, όπως η αναστολή καταβολής στο ελληνικό δημόσιο του ποσοστού 5% για τα νοσήλια που εισπράττουν οι ιδιωτικές μονάδες χρόνιας αιμοκάθαρσης. Φτάνετε στο σημείο να απαγορεύετε στους ανασφάλιστους να πηγαίνουν στους ιδιώτες γιατρούς για να συνταγογραφούν φάρμακα για εξετάσεις, γιατί, λέτε, γίνεται σπατάλη. Αλήθεια, γιατί δεν την πιάνετε αυτή τη σπατάλη με μαϊμού ΑΜΚΑ μέσα από την ηλεκτρονική συνταγογράφηση; Γιατί δεν την πιάνετε; Δηλαδή πονάει κεφάλι-κόβει κεφάλι. Και γιατί δεν πιάνετε όλο αυτό το κύκλωμα το οποίο εκμεταλλεύεται τους ΑΜΚΑ των ανασφάλιστων, αλλά απλά απαγορεύετε στους ανασφάλιστους;

Και την ίδια στιγμή δίνετε και άλλο δώρο στις φαρμακευτικές εταιρείες, μέσα από τη μείωση της επιστροφής που πρέπει να κάνουν οι φαρμακευτικές εταιρείες για την υπέρβαση δαπανών, το λεγόμενο «clawback».

Και άλλα δώρα υπάρχουν, όπως η χρονική επέκταση της εφαρμογής των διατάξεων για απαλλαγή από τον φόρο εισοδήματος που προκύπτει από τη μεταβίβαση μετοχών για τους επιχειρηματικούς ομίλους ή η παράταση ενίσχυσης της «ΤΡΑΙΝΟΣΕ» κατά 10 εκατομμύρια που θα κοστίσει και για το 2022, για μια επιχείρηση η οποία έχει ιδιωτικοποιηθεί στο όνομα του δημόσιου έργου το οποίο παράγει, εφόσον και αν κάνει τις επενδύσεις τις οποίες έχει υποσχεθεί.

Αυτά κάνετε για το μεγάλο κεφάλαιο, ενώ αντίθετα τους εργαζόμενους τους αντιμετωπίζετε με τα ΜΑΤ, όπως αντιμετωπίσατε τους εργαζόμενους στα «Πετρέλαια Καβάλας», οι οποίοι διεκδικούν να μην απολυθούν, διεκδικούν να παραμείνουν στις θέσεις εργασίας και να μη μετατραπεί το νέο επενδυτικό σχέδιο της εταιρείας, το οποίο χρηματοδοτεί το ελληνικό κράτος, σε εργολαβική επιχείρηση, μετατρέποντας δηλαδή τις σχέσεις εργασίας σε εργολαβικές σχέσεις εργασίας. Αυτούς τους εργαζόμενους τους αντιμετωπίσατε με τη βία, με την καταστολή, με τη χρήση χειροβομβίδων κρότου - λάμψης σε έναν χώρο ο οποίος είναι επικίνδυνος, όπου απαγορεύονται τα εκρηκτικά, που θα μπορούσε να γίνει μεγάλο ατύχημα. Απαγορεύσατε στον Βουλευτή του ΚΚΕ χθες να πλησιάσει στον χώρο αυτόν και όχι μόνο προχωρήσατε σε προσαγωγές, αλλά και σε συλλήψεις και ταυτόχρονα στην κράτησή τους εχθές, για να ακολουθηθεί σήμερα η διαδικασία.

Αν πιστεύετε ότι με αυτόν τον τρόπο οι εργαζόμενοι θα σκύψουν το κεφάλι και δεν θα διεκδικήσουν την υπεράσπιση των δικαιωμάτων τους, την υπεράσπιση της δημόσιας υγείας, αλλά και την ικανοποίηση των αναγκών τους, είστε βαθιά γελασμένοι. Από αυτή την άποψη η ελπίδα δεν βρίσκεται στις εκλογές. Ζητάνε εκλογές αυτοί οι οποίοι θέλουν ουσιαστικά να κάνουν εναλλαγή στην κυβέρνηση, για να συνεχίσουν με την ίδια κυβερνητική πολιτική επί της ουσίας, γιατί από κυβερνητικές αλλαγές έχει χορτάσει ο λαός πάρα πολλές. Το αποτέλεσμα ήταν κάθε χρόνο να ζει χειρότερα από τον προηγούμενο χρόνο.

Εμείς έχουμε εμπιστοσύνη στη λαϊκή δύναμη, στη δύναμη της εργατικής τάξης και του λαϊκού οργανωμένου παράγοντα. Δεν θέλουμε τον λαό απλά και μόνο να είναι θεατής των εξελίξεων και να ψηφίζει κάθε τέσσερα χρόνια. Εμείς θέλουμε να οργανώσει την πάλη του, για να έχει και μέσα από τις εκλογές καλύτερες δυνατότητες να ανατρέψει τη συγκεκριμένη κατάσταση που έχει διαμορφωθεί.

Ευχαριστώ πολύ, κύριε Πρόεδρε, και για την ανοχή.

**ΠΡΟΕΔΡΕΥΩΝ (Απόστολος Αβδελάς):** Να είστε καλά.

Τον λόγο τώρα έχει ο κ. Ανδρέας Νικολακόπουλος από τη Νέα Δημοκρατία και να ετοιμάζεται η κ. Αυγερινοπούλου από τη Νέα Δημοκρατία.

**ΑΝΔΡΕΑΣ ΝΙΚΟΛΑΚΟΠΟΥΛΟΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, το νομοθετικό έργο της Κυβέρνησης συνεχίζεται με αδιάκοπο ρυθμό και με προσήλωση στους στόχους μας, για να αντιμετωπίσουμε την πανδημία, να στηρίξουμε την κοινωνία, να διαμορφώσουμε ένα καλύτερο οικονομικό περιβάλλον για την επόμενη μέρα.

Και πράγματι είναι πολλές οι σημαντικές διατάξεις του παρόντος πολυνομοσχεδίου. Ιδιαίτερη σημασία έχουν οι διατάξεις του Υπουργείου Υγείας, που συμβάλλουν στην αντιμετώπιση πανδημίας. Θα μου επιτρέψετε όμως, κυρίες και κύριοι συνάδελφοι, να αναφερθώ στο μεγαλύτερο θέμα, στο πιο κρίσιμο για τον Νομό Ηλείας, που έχω την τιμή να εκπροσωπώ, αφού με το παρόν νομοσχέδιο τροποποιείται η σύμβαση παραχώρησης και επανέρχεται το τμήμα Πάτρα - Πύργος στον αυτοκινητόδρομο Ελευσίνα - Κόρινθος - Πάτρα - Πύργος, καθιστώντας δυνατή την έναρξη των εργασιών και την εκτέλεση του έργου. Είναι ένα έργο για το οποίο οι πολίτες της Ηλείας έχουν ακούσει πολλές κυβερνήσεις, πολλά κόμματα, πολλούς πολιτικούς να υπόσχονται και να μην πραγματοποιούν. Κάποιες κυβερνήσεις, κάποιοι πολιτικοί έκαναν βήματα μπροστά, κάποιοι άλλοι έκαναν βήματα πίσω και κάποιοι δεν έκαναν καθόλου βήματα.

Οι πολίτες της Ηλείας ήθελαν πάντα το έργο αυτό, όχι μόνο για την ανάπτυξη της περιοχής, μα, πάνω απ’ όλα, για την ασφάλειά τους. Σε όποια γωνιά της Ηλείας και να γύριζα, οποιαδήποτε άλλη δράση και να ανέπτυσσα, οποιοδήποτε άλλο έργο και να ανακοινωνόταν, οι πολίτες ζητούσαν πάντοτε εξελίξεις για το Πάτρα - Πύργος, ζητούσαν την πραγματοποίηση του έργου.

Και πάντοτε αυτή την αγωνία, αυτή την απογοήτευση και την αγανάκτηση των πολιτών σπεύδουν να εκμεταλλευτούν φωνές λαϊκισμού, φωνές που έχουν μάθει να κάνουν μόνο κριτική. Για τον λόγο αυτόν πρέπει να κάνω μια μικρή αναδρομή για το πώς φτάσαμε σήμερα στην υλοποίηση του έργου. Γιατί σήμερα, που το έργο ξεκινά και με τρόπο που εγγυάται όχι μόνο την ολοκλήρωσή του, αλλά και την γρήγορη εκτέλεσή του, οι ίδιες φωνές διασπείρουν αναλήθειες για την ευθύνη καθυστέρησής του, αλλά και για το κόστος του έργου. Κάποιοι άλλοι στον ΣΥΡΙΖΑ, βρισκόμενοι σε σύγχυση και πανικό, προχωράνε ακόμα πιο πέρα, διασπείροντας συκοφαντίες για δήθεν εύνοια σε συγκεκριμένους εργολάβους. Είναι τέτοιος ο πανικός τους τώρα, που από την πολιτική εκμετάλλευση κάθε θανάτου στον δρόμο αυτόν -μόνο όμως για τον χρόνο διακυβέρνησης Νέας Δημοκρατίας- έχουν περάσει σε συκοφαντικές επιθέσεις. Επενδύουν στην καταστροφή.

Η συζήτηση για την κατασκευή ενός σύγχρονου αυτοκινητόδρομου που να συνδέει την Πάτρα με τον Πύργο και την Αρχαία Ολυμπία ξεκινά από παλιά, τουλάχιστον από τη δεκαετία του 1990. Πολλοί μίλησαν για το έργο, πολλοί υποσχέθηκαν. Πότε και ποιος όμως δρομολόγησε σοβαρά την υλοποίησή του;

Το έργο, λοιπόν, για πρώτη φορά δρομολογείται σοβαρά στις 20-12-2007 με τον ν.3621/2007, που κύρωσε τη σύμβαση παραχώρησης για την κατασκευή του αυτοκινητόδρομου από την Ελευσίνα μέχρι την Τσακώνα. Για πρώτη φορά μπαίνει η βάση για την έναρξη εργασιών στο έργο αυτό από κυβέρνηση Νέας Δημοκρατίας.

Ποιος ήταν αντίθετος τότε; Ο Συνασπισμός της Αριστεράς. Προσκομίζω στα Πρακτικά το σχετικό έγγραφο.

(Στο σημείο αυτό ο Βουλευτής κ. Ανδρέας Νικολακόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Το έργο ξεκινά, λοιπόν, από την Κόρινθο, με προοπτική να φτάσει στην Πάτρα και στη συνέχεια στον Πύργο.

Είναι γνωστό ότι η οικονομική κρίση που προέκυψε οδήγησε σε σοβαρά οικονομικά προβλήματα και στον παραχωρησιούχο και οδήγησε τελικά στις 11-12-2013 με τον ν.4219 στην απένταξη του τμήματος αυτού. Και έρχεται σήμερα ο ΣΥΡΙΖΑ και λέει ότι τότε το απεντάξατε και σήμερα το επανεντάσσετε.

Τι δεν λέει και παραπλανά τους πολίτες που περιμένουν το έργο; Πρώτον, ότι ήταν τελείως διαφορετική η περίοδος εκείνη από οικονομικής απόψεως και αυτό το κατάλαβε όταν ήρθε στη διακυβέρνηση της χώρας και γκρεμίστηκαν οι αυταπάτες του. Δεύτερον, ότι το έργο ουσιαστικά τότε δεν ματαιώθηκε, αλλά με τον ίδιο νόμο μετατράπηκε σε δημόσιο έργο. Και, τρίτον, δεν λέτε τι έκανε ο ΣΥΡΙΖΑ σε αυτόν τον νόμο στη Βουλή. Ψήφισε την απένταξη του έργου. Το καταθέτω και στα Πρακτικά.

(Στο σημείο αυτό ο Βουλευτής κ. Ανδρέας Νικολακόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Η υποκρισία όμως και το ψέμα του ΣΥΡΙΖΑ δεν σταματά εδώ και δεν μπορεί να σταματάει. Η πρόβλεψη του νόμου για μετατροπή σε δημόσιο έργο δεν έμεινε κενό γράμμα, διότι στις 7-10-14 εγκρίνεται η διενέργεια διαγωνισμού για το έργο Πάτρα - Πύργος με την υπ’ αριθμόν 7261 απόφαση του τότε Υπουργού Μιχάλη Χρυσοχοΐδη και πλέον προχωράμε στη διενέργεια διαγωνισμού. Η απάντηση πλέον είναι απλή: Αν είχε προχωρήσει ο διαγωνισμός, αν δεν είχε ματαιώσει τον διαγωνισμό η κυβέρνηση του ΣΥΡΙΖΑ, που κέρδισε τις εκλογές τον Γενάρη του 2015, το έργο θα είχε ήδη ολοκληρωθεί. Αυτή είναι η αλήθεια.

Και προκειμένου να δικαιολογήσουν αυτό το τεράστιο πολιτικό λάθος, επινόησαν ακόμα ένα ψέμα. Λένε, τάχα, ότι δεν είχε εξασφαλισμένη χρηματοδότηση. Το έργο λοιπόν στις 22-9-14 εντάχθηκε στο Πρόγραμμα Δημοσίων Επενδύσεων του 2014 με ΣΑΕ 071, με την υπ’ αριθμόν 46516 απόφαση του τότε Υπουργού Ανάπτυξης και Ανταγωνιστικότητας κ. Δένδια. Προσκομίζω την απόφαση αυτή και για τα Πρακτικά.

(Στο σημείο αυτό ο Βουλευτής κ. Ανδρέας Νικολακόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Oι λόγοι για τους οποίους ματαιώθηκε η διενέργεια του διαγωνισμού στις 26 Μαρτίου 2015 με απόφαση των κ. Σπίρτζη και Σταθάκη είναι πλέον γνωστοί και χιλιοειπωμένοι.

Προσκομίζω και αυτή την απόφαση.

(Στο σημείο αυτό ο Βουλευτής κ. Ανδρέας Νικολακόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Έπρεπε να μπει στο έργο ο αποκαλούμενος κόκκινος εργολάβος, ο κ. Καλογρίτσας. Αν αναφερόμουν, πραγματικά, στο τι έλεγαν όλο αυτό το χρονικό διάστημα κυβερνητικά στελέχη και Βουλευτές του ΣΥΡΙΖΑ μέχρι την άνοιξη του 2019 που είδαμε μπουλντόζες σε ένα τμήμα μόνο, δηλαδή επί τέσσερα χρόνια, θα έπρεπε να μιλάω τουλάχιστον είκοσι λεπτά για τον εμπαιγμό και την κοροϊδία των πολιτών. Είναι γνωστό, όμως, ότι στο μεταξύ έσπασε το έργο σε οκτώ τμήματα, μειώθηκαν οι απαιτήσεις ως προς τη δυνατότητα να χτυπήσει το έργο η εταιρεία «ΤΟΞΟΤΗΣ» συμφερόντων του κ. Καλογρίτσα και τελικά, η εταιρεία αυτή πλειοδότησε στον διαγωνισμό αυτό για τέσσερα τμήματα που αφορούσαν τα τμήματα Πύργος – Δουναίικα – Αμαλιάδα – Κυλλήνη - Βάρδα. Ο κ. Καλογρίτσας παίρνει, λοιπόν, τέσσερα και όχι λιγότερα τμήματα, όπως ισχυρίζονται πολλοί, και μάλιστα τμήματα που παίρνει, προηγούνται των υπολοίπων τμημάτων και δίνει και εντυπωσιακές εκπτώσεις πάνω από 50%.

Και εδώ μας λένε άλλο ένα μεγάλο ψέμα, ότι τελικά κηρύχθηκε έκπτωτος ο Καλογρίτσας. Τις καλύτερες απαντήσεις τις έχει δώσει γι’ αυτό η προανακριτική επιτροπή της Βουλής. Αυτό έγινε, γιατί στο μεταξύ δεν κατάφερε να πάρει την άδεια του τηλεοπτικού καναλιού, γιατί διαφωνήσατε με αυτόν. Όλα αυτά έγιναν γνωστά. Έφτασε το Πάτρα - Πύργος να απασχολεί τη λιβανέζικη εταιρεία που πήγε να συνεργαστεί με τον κ. Καλογρίτσα, για να πάρουν τηλεοπτική άδεια. Παρ’ όλα αυτά, με μεγάλο θράσος τα στελέχη σας και ο κ. Παππάς, που επισκέφτηκε μάλιστα και την Ηλεία, συνεχίζουν να λένε ψέματα στους πολίτες της Ηλείας.

Τι άλλο ψέμα λέτε τώρα, αφού καθυστέρησαν το έργο για τέσσερα χρόνια; Ότι είχε ξεκινήσει και θα ολοκληρωνόταν με τις οκτώ εργολαβίες. Μάλιστα, οι μπουλντόζες είχαν μπει λίγες μέρες πριν από τις εκλογές του 2019 για να στηθεί το σκηνικό, αποχώρησαν και ξαναμπήκαν λίγο μετά σε ένα τμήμα του έργου.

Τι έχει γίνει, όμως, πραγματικά και πόσο έχει προχωρήσει το έργο; Στο πρώτο τμήμα δεν έχει γίνει καμμία απολύτως εργασία και ο ανάδοχος κηρύχθηκε έκπτωτος, γιατί δεν είχε εγγυητική. Στο δεύτερο, αντί για 33%, είχαμε πρόοδο εργασιών στο 14% και αυτό ήταν το καλύτερο. Στο τρίτο τμήμα δεν είχε γίνει καμμία εργασία, γιατί εκκρεμούσε στο Συμβούλιο της Επικρατείας. Στο τέταρτο δεν είχε γίνει καμμία εργασία, γιατί ο ανάδοχος κηρύχθηκε έκπτωτος, επειδή δεν είχε εγγυητική. Στο πέμπτο είχαμε υλοποίηση εργασιών στο 0,12% και με σκουπιδότοπο μέσα. Στο έκτο τμήμα υλοποίηση εργασιών στο 2%, στο έβδομο στο 0,62% και στο όγδοο 0,1% με έκπτωτο τον ανάδοχο. Δηλαδή από οκτώ τμήματα τα τέσσερα δεν είχαν ανάδοχο και τα υπόλοιπα τέσσερα λίγο πάνω από το μηδέν. Αυτό το έργο ξεκινήσατε, ένα έργο που δεν θα τελείωνε ποτέ.

Κυρίες και κύριοι συνάδελφοι, τα ψέματα τελείωσαν. Με προσωπική παρέμβαση του Πρωθυπουργού Κυριάκου Μητσοτάκη και σειρά ενεργειών του Υπουργού Κώστα Καραμανλή το έργο ξεμπλοκαρίστηκε. Πήραμε όλες τις απαραίτητες εγκρίσεις και το έργο ξεκινά. Απαντάμε με έργα και όχι με λόγια. Το έργο δρομολογήθηκε από κυβέρνηση Νέας Δημοκρατίας, ξεκινά με κυβέρνηση Νέας Δημοκρατίας και ολοκληρώνεται με κυβέρνηση Νέας Δημοκρατίας. Είναι ένα έργο για όλους τους πολίτες που γίνεται πραγματικότητα.

Σας ευχαριστώ και εύχομαι καλές γιορτές.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Κι εμείς σας ευχαριστούμε.

Και καλείται στο Βήμα η κ. Διονυσία Αυγερινοπούλου από τη Νέα Δημοκρατία και να ετοιμάζεται ο κ. Μπουρνούς από τον ΣΥΡΙΖΑ - Προοδευτική Συμμαχία.

**ΔΙΟΝΥΣΙΑ - ΘΕΟΔΩΡΑ ΑΥΓΕΡΙΝΟΠΟΥΛΟΥ:** Σας ευχαριστώ πολύ, κύριε Πρόεδρε.

Κυρίες και κύριοι συνάδελφοι, η Κυβέρνηση ενισχύει συνεχώς και συστηματικά το Εθνικό Σύστημα Υγείας. Αύξησε, σχεδόν τριπλασίασε τις κλίνες ΜΕΘ, ενώ ενίσχυσε τα δημόσια νοσοκομεία με υλικοτεχνική υποδομή ως προς την οποία κατά τα προηγούμενα χρόνια παρουσιαζόταν ακόμα και ένδεια. Προχώρησε σε σειρά προσλήψεων ιατρικού, νοσηλευτικού και διοικητικού προσωπικού, τόσο προκηρύσσοντας μόνιμες θέσεις εργασίας, όσο και μέσω του θεσμού του επικουρικού προσωπικού. Με το παρόν νομοσχέδιο δίνεται παράταση στις συμβάσεις του επικουρικού προσωπικού, όπως επιτάσσουν οι έκτακτες συνθήκες που δημιουργεί η πανδημία στη χώρα μας.

Πολλές, όμως, από τις προκηρυχθείσες νέες θέσεις μόνιμου προσωπικού παραμένουν άγονες. Στον Νομό Ηλείας, στον οποίο έχουν προκηρυχθεί από την Κυβέρνηση της Νέας Δημοκρατίας επανειλημμένως θέσεις μόνιμων ιατρών, δεν εκδηλώνεται σχετικό ενδιαφέρον από ιατρούς, ώστε να ενταχθούν και αυτοί στο δυναμικό των νοσοκομείων μας.

Καθώς το πρόβλημα της έλλειψης ιατρικού δυναμικού δεν παρουσιάζεται μόνο στην Ηλεία αλλά και σε άλλες περιοχές της χώρας και καθώς αυτό αποτελεί ένα οξύμωρο κατά την άποψή μου φαινόμενο, λαμβάνοντας υπ’ όψιν ότι από τα ελληνικά πανεπιστήμια αποφοιτά ικανός αριθμός ιατρών, θα ήθελα να καταθέσω την ακόλουθη πρόταση: Προτείνω να θεσμοθετήσουμε ένα πρόγραμμα επιστροφής στην Ελλάδα Ελλήνων και ελληνικής καταγωγής ιατρών, νοσηλευτών και εν γένει βιοεπιστημόνων που διαμένουν στο εξωτερικό. Να δομήσουμε ένα πρόγραμμα για το brain drain στην υγεία με κίνητρα, αμοιβές μέσω ευρωπαϊκών πόρων και άλλων προγραμμάτων, με ειδικούς όρους συνεργασίας για όσους Έλληνες και ελληνικής καταγωγής επιστήμονες εργάζονται στο χώρο της υγείας στο εξωτερικό και επιθυμούν για μικρότερο ή μεγαλύτερο χρονικό διάστημα να εργαστούν στη χώρα μας.

Δίνω ως παράδειγμα ένα αντίστοιχο πρόγραμμα που είχε θεσμοθετηθεί για την επιστροφή εξειδικευμένου προσωπικού στο χώρο της υψηλής τεχνολογίας και της ψηφιοποίησης. Ήδη σήμερα εγκαινιάστηκε από τον Πρωθυπουργό η νέα ερευνητική μονάδα «ΑΡΧΙΜΗΔΗΣ», ένα κέντρο τεχνητής νοημοσύνης το οποίο θα προσελκύσει στην Ελλάδα σημαντικούς Έλληνες επιστήμονες της διασποράς. Με αντίστοιχα ακόμα πιο ενισχυμένα προγράμματα, το Υπουργείο Υγείας, ίσως και επικουρικά και με τη συνεργασία του Υπουργείου Ανάπτυξης και του Υπουργείου Παιδείας και των πανεπιστημιακών νοσοκομείων, μπορεί να προσελκύσει ικανό αριθμό Ελλήνων επιστημόνων στο χώρο της ιατρικής και σε παρεμφερείς επιστήμες, οι οποίοι όχι μόνο θα θελήσουν, αλλά πλέον και θα μπορέσουν και θεσμοθετημένα να εργαστούν στην πατρίδα τους.

Κύριε Υπουργέ, γνωρίζοντας το μεγάλο ενδιαφέρον το οποίο έχετε για το θέμα, παραμένω στη διάθεσή σας να επεξεργαστούμε τη σχετική πρόταση.

Κυρίες και κύριοι συνάδελφοι, σήμερα για όλους στην Ηλεία είναι μια μέρα γιορτής. Με το άρθρο 82 του νομοσχεδίου κυρώνεται και αποκτά ισχύ νόμου η συμφωνία της 15ης Δεκεμβρίου του 2021 για την τροποποίηση διατάξεων της σύμβασης παραχώρησης του 2007 για τον αυτοκινητόδρομο Ελευσίνα – Κόρινθος – Πάτρα – Πύργος - Τσακώνα και σημαίνει την επανέναρξη της κατασκευής του τμήματος Πάτρας - Πύργου με την επανένταξή του στη σύμβαση παραχώρησης της Ολυμπίας Οδού. Με το άρθρο 82 μπαίνει τέλος στις παλινωδίες, τέλος στην απόπειρα εκμετάλλευσης για ίδιον όφελος από την κυβέρνηση ΣΥΡΙΖΑ ενός μεγάλου εθνικού έργου. Σήμερα λαμβάνει και πάλι νομική υπόσταση ένα έργο ζωτικής σημασίας για την Ηλεία, που όμως ο ΣΥΡΙΖΑ παραλίγο να καταδικάσει σε αποτυχία, ένα μεγάλο έργο που το είχε ξεκινήσει για τη χώρα η κυβέρνηση του Κώστα Καραμανλή, που το συνέχισε δυναμικά η κυβέρνηση του Αντώνη Σαμαρά και το οποίο ολοκληρώνει με επιτυχία η Κυβέρνηση του Κυριάκου Μητσοτάκη.

Σήμερα ξαναξεκινάμε το Πάτρα - Πύργος για τον νομό μας, για τους τρεις άλλους νομούς, την Αχαΐα, τη Ζάκυνθο και την Κεφαλονιά, δημιουργώντας συνθήκες ασφαλούς οδικής κυκλοφορίας για τους συμπολίτες μας αλλά και για τους χιλιάδες επισκέπτες που επιλέγουν κάθε χρόνο τον τόπο μας ως τουριστικό προορισμό και κινδυνεύουν. Στις αρχές του 2022, λοιπόν, ξεκινούν οι εργασίες για την Ολυμπία Οδό και στην Ηλεία. Το έργο θα ολοκληρωθεί εντός τριών ετών και θα γίνει με ευνοϊκότερους οικονομικούς όρους για τη χώρα μας από ό,τι είχε υπολογιστεί πριν. Θα κατασκευαστούν 87,5 χιλιόμετρα νέου διευρωπαϊκού οδικού δικτύου, η Ολυμπία Οδός, δρόμος ανάπτυξης, ασφάλειας, ζωής.

Νιώθω την ανάγκη να ευχαριστήσω από το Βήμα της Βουλής για άλλη μια φορά από καρδιάς τον Πρωθυπουργό μας κ. Κυριάκο Μητσοτάκη, που έθεσε ως πολιτική του προτεραιότητα και σε εθνικό επίπεδο την υλοποίηση αυτού του δρόμου και το επέτυχε, τον Υπουργό Υποδομών και Μεταφορών κ. Κώστα Καραμανλή για την αποφασιστικότητά του να γίνει ο δρόμος και την ανάληψη εξαιρετικής πολιτικής ηγεσίας από μέρους του προς τούτο, καθώς και όλους τους συνεργάτες του που εργάστηκαν άοκνα όλον αυτό τον καιρό, για να επιτύχουν την επανέναρξη του έργου, και τους τοπικούς φορείς αλλά και τους συναδέλφους μας Βουλευτές που κράτησαν ζωντανό το αίτημα όλα αυτά τα χρόνια που το έργο ετίθετο σε κίνδυνο.

Θα ήθελα, επίσης, από καρδιάς και από Βήματος Βουλής να ευχαριστήσω και την εκτελεστική Αντιπρόεδρο της Ευρωπαϊκής Επιτροπής και Επίτροπο Ανταγωνισμού και την αναπληρώτρια προϊσταμένη της Γενικής Διεύθυνσης Ανταγωνισμού της Κομισιόν, τους χειριστές της υπόθεσης στη Γενική Διεύθυνση Ανταγωνισμού και τη Γενική Διεύθυνση Περιφερειακής Ανάπτυξης, τους Έλληνες Ευρωβουλευτές μας, τη Μόνιμη Ελληνική Αντιπροσωπεία στις Βρυξέλλες, καθώς και όλους όσοι συνέβαλαν καθοριστικά, ώστε αυτό το ζωτικής σημασίας έργο να μην χαθεί.

Τα στελέχη της Κομισιόν, μετά από αποτελεσματικές και συστηματικές επικοινωνίες της ελληνικής Κυβέρνησης, προτεραιοποίησαν αυτό το έργο παρά τον μεγάλο φόρτο εργασίας που τους δημιούργησαν οι έκτακτες συνθήκες της πανδημίας και μας έκαναν για άλλη μια φορά να αισθανθούμε ότι είμαστε και εμείς ισότιμο μέλος της μεγάλης ευρωπαϊκής οικογένειας.

Με την ενίσχυση του Εθνικού Συστήματος Υγείας και την ολοκλήρωση των βασικών οδικών αρτηριών μας η ευχή μας για ένα 2022 με υγεία, ασφάλεια και ευημερία θα μπορέσει να γίνει πραγματικότητα. Χρόνια πολλά! Καλά Χριστούγεννα σε όλους!

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε και για την τήρηση του χρόνου.

Καλείται στο Βήμα ο κ. Ιωάννης Μπουρνούς από τον ΣΥΡΙΖΑ -Προοδευτική Συμμαχία. Θα ακολουθήσει ο κ. Λιούτας από τη Νέα Δημοκρατία, ο κ. Μπλούχος από τη Νέα Δημοκρατία, ο κ. Σπανάκης από τη Νέα Δημοκρατία.

Τώρα, αν βρεθεί κανένας που πετάει πάλι νωρίς, τον βλέπω τον κ. Σπανάκη να πηγαίνει αργότερα. Ο κ. Ζαχαριάδης θα περιμένει να τον ακούσει, δεν υπάρχει περίπτωση.

Ορίστε, κύριε Μπουρνούς, έχετε τον λόγο.

**ΙΩΑΝΝΗΣ ΜΠΟΥΡΝΟΥΣ:** Ευχαριστώ πολύ, κύριε Πρόεδρε.

Συζητάμε σήμερα ένα ακόμη νομοσχέδιο της Κυβέρνησης Μητσοτάκη - μνημείο καλής νομοθέτησης και σεβασμού των κοινοβουλευτικών διαδικασιών, ένα κατ’ επίφαση νομοσχέδιο του Υπουργείου Υγείας, που περιλαμβάνει σαράντα τέσσερα άρθρα αρμοδιότητάς του και εκατόν τρία άρθρα αρμοδιότητας άλλων Υπουργείων.

Είναι ένα νομοθέτημα-γονατογράφημα που το καταθέσατε πριν έξι μέρες, προκειμένου να ελαχιστοποιήσετε τον χρόνο επεξεργασίας του και να αποκλείσετε κάθε ενδεχόμενο εποικοδομητικού διαλόγου.

Πρόκειται, λοιπόν, για ένα νομοσχέδιο - σκούπα, που σκοπό έχει όχι να καθαρίσει, αλλά να κρύψει προηγούμενες αστοχίες της Κυβέρνησης κάτω από το χαλί.

Όσον αφορά στις διατάξεις που αφορούν στην υγεία, θα σταθώ στο άρθρο 39 του νομοσχεδίου. Η συγκεκριμένη διάταξη τροποποιεί τη μόλις πριν από δύο εβδομάδες ψηφισθείσα διάταξη του άρθρου 38 του ν.4865/2021, σύμφωνα με την οποία καταργήσατε το δικαίωμα συνταγογράφησης φαρμάκων, θεραπευτικών πράξεων και διαγνωστικών εξετάσεων στους ανασφάλιστους ασθενείς και τις ευάλωτες κοινωνικές ομάδες από ιδιώτες γιατρούς. Αυτή η κατάπτυστη και ενδεικτική της ιδεοληπτικής σας εμμονής διάταξη κατάργησε την πρόνοια του ν.4368/2016 του ΣΥΡΙΖΑ, όπου οι ανασφάλιστοι συμπολίτες μας είχαν τη δυνατότητα να επισκέπτονται πιστοποιημένους στον ΕΟΠΥΥ ιδιώτες γιατρούς και να τους συνταγογραφούνται εξετάσεις, φάρμακα και θεραπείες.

Πριν λίγες μέρες, λοιπόν, ψηφίσατε η συνταγογράφηση να γίνεται μόνο μέσω των νοσοκομείων και των δημόσιων δομών υγείας, αρχής γενομένης την 1η Γενάρη του 2022.

Στις 10 Δεκεμβρίου, κύριε Πλεύρη, σας κατέθεσα στο πλαίσιο του κοινοβουλευτικού ελέγχου αναφορά σχετικά με το απαράδεκτο της σχετικής διάταξης του ν.4865/2021 και τα προβλήματα που δημιουργεί σε ανασφάλιστους συμπολίτες μας πάσχοντες από θαλασσαιμία και δρεπανοκυτταρική νόσο. Τα άτομα με θαλασσαιμία και δρεπανοκυτταρική νόσο, κύριε Πλεύρη, παρακολουθούνται από ιατρούς διαφόρων ειδικοτήτων για τις επιπλοκές των νοσημάτων τους, ενώ πολλοί εκ των ιατρών που εμπλέκονται στην παρακολούθησή τους είναι ιδιώτες με χρόνια εμπειρία και εξειδίκευση στα νοσήματα αυτά και σε άμεση συνεργασία με τους ιατρούς των δημόσιων μονάδων μεσογειακής αναιμίας και δρεπανοκυτταρικής νόσου των νοσοκομείων, προκειμένου να αντιμετωπίζονται ολιστικά οι ασθενείς.

Σας το επεσήμανα τότε και σας το επισημαίνω και τώρα ότι είναι επιβεβλημένη η παρακολούθηση των πασχόντων από θαλασσαιμία και δρεπανοκυτταρική νόσο και από ιδιώτες γιατρούς εξαιτίας της μεγάλης έλλειψης προσωπικού στις δημόσιες δομές υγείας, αλλά και του εξαιρετικά μικρού αριθμού εξειδικευμένων στα νοσήματα αυτά γιατρών που υπηρετούν σε αυτές.

Σας υπενθυμίζω ότι στα άτομα με αναπηρία και χρόνιες παθήσεις παρατηρείται ραγδαία αύξηση των ανασφάλιστων εξαιτίας της ανεργίας. Αυτούς τους ανθρώπους παντελώς ανάλγητα στέλνετε σε καιρό πανδημίας να εξυπηρετηθούν στις επιβαρυμένες δημόσιες δομές υγείας.

Αντί, λοιπόν, να φέρετε μία διάταξη που να καταργεί την επαίσχυντη διάταξη του ν.4865/2021, απλά την τροποποιείτε λέγοντας ότι σε κάποιες περιπτώσεις φαρμάκων ή θεραπειών που θα ορίζονται με υπουργική απόφαση οι ιδιώτες γιατροί θα συνεχίσουν να συνταγογραφούν σε ανασφάλιστους πολίτες.

Αφήνω στην άκρη την απαράδεκτη τακτική να εισάγονται με μία απλή υπουργική απόφαση εξαιρέσεις στον νόμο. Με ποια κριτήρια θα αποφασίζεται η εξαίρεση του τάδε φαρμάκου ή της δείνα θεραπείας; Με τη σοβαρότητα της πάθησης; Με το κόστος της θεραπείας ή του φαρμάκου; Ή μήπως με το κριτήριο εξυπηρέτησης ιδιωτικών συμφερόντων; Τι θα γίνει με τους ανασφάλιστους που δεν θα μπορούν να συνταγογραφούν τα φάρμακά τους στα κοινωνικά ιατρεία, εφ’ όσον αρκετοί γιατροί που προσφέρουν εκεί τις υπηρεσίες τους είναι ιδιώτες;

Καταργήστε αυτή την κατάπτυστη και ιδεοληπτική διάταξη! Σταματήστε να φέρεστε σαδιστικά στα άτομα με αναπηρίες, στους φτωχούς και τους ευάλωτους!

Εν συνεχεία, στο άρθρο 48 παρατείνετε για ένα εξάμηνο την αναστολή καταβολής στο δημόσιο του ποσοστού 5% από τις μονάδες χρόνιας αιμοκάθαρσης επί των νοσηλίων που εισπράττουν. Για αυτή την έμμεση χρηματοδότηση των ιδιωτικών μονάδων χρόνιας αιμοκάθαρσης επικαλείστε τις έκτακτες ανάγκες που έχουν ανακύψει από την υγειονομική κρίση που έφερε ο COVID-19. Είναι οι ιδιωτικές μονάδες αιμοκάθαρσης στην πρώτη γραμμή της πανδημίας; Έχετε μήπως παραλάβει κάποια σχετική μελέτη; Αν και δεν τα πάτε καλά τώρα τελευταία με τις παραλαβές μελετών.

Σας φέρνω το παράδειγμα της Μυτιλήνης, αφού συζητάμε για τις μονάδες αιμοκαθαιρόμενων. Επί ΣΥΡΙΖΑ στη μονάδα αιμοκάθαρσης υπηρετούσαν τρεις γιατροί. Επί Νέας Δημοκρατίας με πανδημία έχει απομείνει μία γιατρός, όλως τυχαίως από τότε που άνοιξε στην πόλη μας ιδιωτική μονάδα αιμοκάθαρσης.

Είναι τουλάχιστον προκλητικό, την ώρα που πετσοκόψατε τις δαπάνες για τη δημόσια υγεία το 2022 και ενώ δεν έχετε προσφέρει καμμία ουσιαστική στήριξη στο ιατρικό και νοσηλευτικό προσωπικό των δημόσιων νοσοκομείων που βρίσκονται από την αρχή της πανδημίας στην πρώτη γραμμή, να χρηματοδοτείτε πλαγίως τις ιδιωτικές κλινικές που καμμία σχέση δεν έχουν με την πανδημική κρίση.

Η παράταση με το παρόν άρθρο της υφαρπαγής εσόδων μέσω της απαλλαγής από τα δημόσια νοσοκομεία προς όφελος του ιδιωτικού τομέα της υγείας μπορεί να αποτελεί ξεκάθαρη επιλογή της Κυβέρνησης Μητσοτάκη, είναι, όμως, εγκληματική.

Κλείνοντας, θα ήθελα να σχολιάσω το άρθρο 141 του υπό συζήτηση νομοσχεδίου περί μίσθωσης γεωτεμαχίων και ακινήτων από το Υπουργείο Μετανάστευσης και Ασύλου. Με την προσφιλή του τακτική ο κ. Μηταράκης κατά παρέκκλιση θα μπορεί να ανανεώνει υφιστάμενες συμβάσεις μίσθωσης γεωτεμαχίων και ακινήτων που χρησιμοποιούνται για τη φιλοξενία αιτούντων άσυλο και για τη διενέργεια των διαδικασιών εξέτασης αιτημάτων ασύλου, καθώς και να μισθώνει όμορα προς αυτά γεωτεμάχια και ακίνητα.

Διαβάζοντας αυτή τη διάταξη και συγκεκριμένα το σημείο που αναφέρεται στη μίσθωση γειτονικών, είναι σαφές ότι η καμπάνα χτυπά για τη Λέσβο και για τα υπόλοιπα νησιά του Ανατολικού Αιγαίου. Παράλληλα, όμως, η συγκεκριμένη διάταξη προκαλεί εύλογα μια σύγχυση, με δεδομένο ότι για τις περιοχές αυτές ο Υπουργός Μετανάστευσης επαίρεται ότι έχει τελειώσει το προσφυγικό - μεταναστευτικό ζήτημα εξαιτίας της άριστης διαχείρισης αυτού και της Κυβέρνησής του. Ποιος ο σκοπός, λοιπόν, μίας ρύθμισης που δίνει το δικαίωμα στον κ. Μηταράκη να ενεργεί κατά παρέκκλιση; Ρητορικό είναι το ερώτημα.

Κυρίες και κύριοι της Κυβέρνησης, φέρνετε άλλο ένα νομοσχέδιο - σκούπα την τελευταία μέρα λειτουργίας της Βουλής πριν τις γιορτές. Όμως, ξέρετε κάτι; Ψηφίστε όσα και ό,τι θέλετε μόνοι σας ή με δεκανίκια! Λίγη σημασία έχει πια, γιατί πλησιάζει η ώρα που θα σας «σκουπίσει» ο ελληνικός λαός και η χώρα θα ξαναμπεί στον δρόμο της κοινωνικής δικαιοσύνης και της αξιοπρέπειας.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Μπουρνούς.

Καλείται στο Βήμα ο κ. Αθανάσιος Λιούτας από τη Νέα Δημοκρατία εκ Τρικάλων και να ετοιμάζεται ο κ. Κωνσταντίνος Μπλούχος.

Ορίστε, κύριε Λιούτα, έχετε τον λόγο.

**ΑΘΑΝΑΣΙΟΣ ΛΙΟΥΤΑΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, η Κυβέρνηση της Νέας Δημοκρατίας σε όλη τη διάρκεια της πανδημίας στάθηκε στο ύψος της μεγάλης της ευθύνης λαμβάνοντας αποφασιστικές και ουσιώδεις λύσεις. Η Κυβέρνησή μας υπηρέτησε, υπηρετεί και συνεχίζει να υπηρετεί τον ύψιστο στόχο της σωτηρίας της ανθρώπινης ζωής. Ειδικότερα ελήφθησαν μέτρα και ρυθμίσεις που επέτρεψαν την εφαρμογή και την υλοποίηση της στρατηγικής μας για να αναχαιτίσουμε και να αντιμετωπίσουμε την πανδημία του κορωνοϊού για να προστατευθεί η ελληνική κοινωνία, για να προστατευθεί πρωτίστως ο άνθρωπος.

Σήμερα, με το παρόν νομοσχέδιο, στο πλαίσιο της υγειονομικής στρατηγικής που έχουμε σχεδιάσει και εφαρμόζουμε, προβλέπεται η παράταση σε πλήθος σχετικών διατάξεων έως και την 31η Μαρτίου 2022, με σκοπό την απρόσκοπτη συνέχιση της εφαρμογής της πολιτικής μας.

Ειδικότερα και ενδεικτικά παρατείνονται έως την 31η Μαρτίου 2022 η υποχρέωση επίδειξης πιστοποιητικού ή βεβαίωσης εμβολιασμού ή νόσησης από τους εργαζόμενους στον ιδιωτικό και δημόσιο τομέα, η διάρκεια λειτουργίας συμβουλευτικών κέντρων, η ισχύς της διαδικασίας ως προς τη διενέργεια εμβολιασμών κατά του κορωνοϊού από τον ΕΟΔΥ, η εθνική στρατηγική εκστρατεία εμβολιασμού κατά του κορωνοϊού, η δυνατότητα άμεσης πρόσληψης των ιατρών όλων των ειδικοτήτων οι οποίοι βρίσκονται υπό διορισμό, η διάρκεια των συμβάσεων εργασίας ορισμένου χρόνου των ιατρών οι οποίοι έχουν τοποθετηθεί κατά την εφαρμογή του τεσσαρακοστού έκτου άρθρου τής από 23 Μαρτίου 2020 πράξης νομοθετικού περιεχομένου, η δυνατότητα πρόσληψης επικουρικού ιατρικού νοσηλευτικού και λοιπού προσωπικού και μετακίνησης προσωπικού των τοπικών μονάδων υγείας, η μετακίνηση προσωπικού φορέων παροχής υπηρεσιών υγείας, η κατ’ οίκον ή εξ αποστάσεως παροχή ιατρικών υπηρεσιών των συμβεβλημένων ιατρών του ΕΟΠΥΥ και της πρωτοβάθμιας φροντίδας υγείας προς τους ασφαλισμένους και ανασφάλιστους ασθενείς με κορωνοϊό, η διαδικασία αποδοχής δωρεών πάσης φύσεως ιατρικού, παραϊατρικού και νοσηλευτικού προσωπικού. Η ισχύς της παραγράφου 8 του άρθρου 206 του ν.4820/2021 περί επαναξιολόγησης της υποχρεωτικότητας εμβολιασμού για υγειονομικούς και λοιπές συγκεκριμένες κατηγορίες εργαζομένων και επαγγελματιών υγείας.

Στο σύνολό του το νομοσχέδιο αυτό που έχουμε στα χέρια μας και συζητούμε σήμερα είναι ένα νομοσχέδιο συνέχεια της στρατηγικής μας στον υγειονομικό τομέα. Η πανδημία του κορωνοϊού συνεχίζει να αποτελεί μια παγκόσμια βάσανο και να θέτει την υποχρέωση της συνέχισης στρατηγικής πρόληψης και αντιμετώπισης σκληρών και επώδυνων συνεπειών της υγειονομικής αυτής κρίσης. Η προστασία της ελληνικής κοινωνίας, όλων των ανθρώπων, όλων των συμπολιτών μας, αποτέλεσε και αποτελεί βασικό και ύψιστο στόχο της Κυβέρνησης μας. Στον στόχο αυτόν κινηθήκαμε, προς τον στόχο αυτόν κινούμαστε και θα συνεχίσουμε να κινούμαστε.

Κυρίες και κύριοι συνάδελφοι, συνθήκη πρόληψης αποτελεί το εμβόλιο. Η παγκόσμια ιατρική κοινότητα εργάστηκε σκληρά και παρέδωσε στην ανθρωπότητα το εμβόλιο. Από τη δική μας πλευρά, η Κυβέρνησή μας σχεδίασε, εφάρμοσε και συνεχίζει να εφαρμόζει μια εκστρατεία εμβολιασμού- πρότυπο διεθνώς: την επιχείρηση «ΕΛΕΥΘΕΡΙΑ». Η αύξηση του ρυθμού των εμβολιασμών τις τελευταίες εβδομάδες μετά τις κυβερνητικές παρεμβάσεις χαρίζει και μοιράζει σε όλους μας αισιοδοξία. Μας κάνει να αναλογιζόμαστε ότι συλλογικά και ενωμένοι μπορούμε να χτίζουμε μαζί ένα τείχος ανοσίας, ένα τείχος ανοσίας που μπορεί να αποτρέψει τις σκληρές και επώδυνες συνέπειες της νόσησης.

Επιπλέον, θα ήθελα να σημειώσω ότι με το παρόν νομοσχέδιο συνεχίζουν να προβλέπονται μέτρα στήριξης για την αγορά. Ειδικότερα μια σειρά από συγκεκριμένα αγαθά υγειονομικού χαρακτήρα συνεχίζουν να έχουν τον υπερμειωμένο συντελεστή ΦΠΑ 6%.

Επιπρόσθετα, ανάμεσα στα άλλα, εισέρχονται και δύο πάρα πολύ σημαντικές διατάξεις για τους ιδιοκτήτες των τουριστικών λεωφορείων και για τους αγρότες και τους κτηνοτρόφους μας. Ειδικότερα για τους ιδιοκτήτες των τουριστικών λεωφορείων, των οποίων η οικονομική δραστηριότητα έχει πληγεί από την πανδημία, δίνεται η δυνατότητα να καταβάλουν μειωμένα τέλη κυκλοφορίας και για το έτος 2022, αντίστοιχα με εκείνα που καταβάλλουν για τα υπεραστικά λεωφορεία.

Επιπλέον, για τους αγρότες και τους κτηνοτρόφους μας προβλέπεται η παράταση μέχρι την 31η Δεκεμβρίου 2022, η δυνατότητα σύναψης και ανανέωσης συμβάσεων δανείων, πιστώσεων και χρηματοδοτήσεων από πιστωτικά και λοιπά χρηματοδοτικά ιδρύματα χωρίς προσκόμιση του απαιτούμενου αποδεικτικού ασφαλιστικής ενημερότητας.

Τόσο για τους ιδιοκτήτες τουριστικών λεωφορείων, όσο και για τους αγρότες και τους κτηνοτρόφους μας οι δύο αυτές προβλεπόμενες διατάξεις αποτελούν μέτρα διευκόλυνσης και στήριξης. Είναι μέτρα που εντάσσονται στο γενικότερο και ευρύτερο πλαίσιο στήριξης, το οποίο έχουμε σχεδιάσει και το οποίο εφαρμόζεται από την αρχή της πανδημίας.

Τόσο ο κλάδος του τουρισμού συνολικά, όσο και ο κλάδος της πρωτογενούς μας παραγωγής μαζί με όλους τους επαγγελματικούς κλάδους, με όλους τους επαγγελματίες και εργαζόμενους με τους οποίους συνδέονται, υπέστησαν πλήγμα από την πανδημία. Δίπλα όμως σε όλο τον κόσμο της οικονομίας που επλήγη, η Κυβέρνηση του Κυριάκου Μητσοτάκη στάθηκε εξαρχής ουσιαστικά και στην πράξη δίπλα του. Η Κυβέρνησή μας στήριξε και θωράκισε την αξία και την προοπτική των μεγάλων και ανταγωνιστικών συγκριτικών πλεονεκτημάτων της πατρίδας μας ανάμεσα στα οποία ασφαλώς βρίσκεται και το τουριστικό μας προϊόν και ο πρωτογενής μας τομέας.

Εμείς στον Νομό Τρικάλων, σε ένα νομό όπου η τοπική οικονομία στηρίζεται καθοριστικά από τον τουρισμό και την πρωτογενή παραγωγή, το γνωρίζουμε πάρα πολύ καλά αυτό. Οι συμπολίτες μου και ολόκληρη η ελληνική κοινωνία αναγνωρίζουν τον αγώνα που καταβάλλουμε καθημερινά. Η προσπάθεια και ο αγώνας μας όμως δεν σταματούν εδώ. Συνεχίζονται αδιάκοπα αντιμετωπίζοντας τις συνέπειες της πανδημίας, θέτοντας γερές βάσεις για την ανάπτυξη της οικονομίας και της κοινωνίας μας.

Κυρίες και κύριοι συνάδελφοι, κλείνοντας από το Βήμα της Βουλής θα ήθελα για μία ακόμα φορά να απευθυνθώ στους συμπολίτες μας και να τους υπογραμμίσω ότι πρέπει όλοι μαζί να βάλουμε τα δυνατά μας στην προσπάθεια του εμβολιασμού της κοινωνίας της πατρίδας μας. Ενωμένοι και συλλογικά όλοι μαζί μπορούμε να πετύχουμε πολλά, εργαζόμενοι για το κοινό καλό, για την υγεία και την προστασία του συνανθρώπου μας και διαδοχικά ολόκληρης της κοινωνίας μας. Όλοι, λοιπόν, για το κοινό καλό της πατρίδας μας.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κύριε Λιούτα.

Στο Βήμα καλείται ο κ. Κωνσταντίνος Μπλούχος από τη Νέα Δημοκρατία. Να ετοιμάζεται ο κ. Σπανάκης από τη Νέα Δημοκρατία.

**ΚΩΝΣΤΑΝΤΙΝΟΣ ΜΠΛΟΥΧΟΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, οι συνάδελφοι της Μείζονος Αντιπολίτευσης συνεπείς στην ιδεολογική σας μακαριότητα και στον πολιτικό ιδιοπρακτικό μονισμό σας κατηγορείτε την Κυβέρνηση για εγκληματικά αντανακλαστικά, ότι απαξιώνει το ΕΣΥ και ευθύνεται για την αποδιοργάνωση του και όχι μόνο. Τελευταίως επιδίδεστε σε μια ακατάληπτη μεθοδολογία με παραληρηματικό χαρακτήρα, με εμπρηστικές δηλώσεις και ρητορικά πυροτεχνήματα για να βλάψετε τι και ποιους άραγε; Διερωτώμαι.

Επειδή στο επίκεντρο βρίσκεται ο χώρος της υγείας να επισημάνω ότι αν υποθέσουμε ότι όλα και όλοι βρίσκονται σε ομόκεντρους και επάλληλους κύκλους, σκέφτομαι αν αναρωτηθήκατε αν μπορεί να απομονωθεί και να διασφαλισθεί το γόητρο και η αξιοπρέπεια, η αξιοπιστία και η εγκυρότητα, η ηθική και η ανθρωπιά όλων αυτών που αγωνιούν και πασχίζουν σήμερα για τη διασφάλιση της ζωής. Και κατά πώς φαίνεται μάλλον αναλαμβάνετε αυτό το κόστος, όσο και αν φαντάζει ανήθικο, γιατί δεν υπολογίζετε τίποτα και κανέναν μπροστά στη βασική σας επιλογή, αυτήν της στοχοποίησης της Κυβέρνησης.

Και γι’ αυτό ας μου επιτραπεί, ως λειτουργό υγείας, η υπερβολή ότι μιλάμε για ιδεολογικοποίηση της ανηθικότητας και κακοήθη λαϊκισμό.

Βάλαμε, λοιπόν, στον δημόσιο διάλογο εξειδικευμένους όρους, όπως οι ιατρικοί δείκτες. Αποκρύψαμε, όμως, εντέχνως ότι όλοι αυτοί οι δείκτες αποτελούν αντικείμενα ανάγνωσης και συνεχούς μελέτης από τους εξειδικευμένους επαγγελματίες του χώρου και –πληροφοριακά- ενίοτε προκαλούν σύγχυση και σε αυτούς. Και θελήσαμε με απλό και άκομψο τρόπο να τους χρησιμοποιήσουμε εκεί που δεν πρέπει. Κατά κύριο λόγο γιατί δεν μπορούν να είναι κατανοητοί απόλυτα και είναι παντελώς άστοχο να λειτουργούν ως αδροί και πόσω μάλλον πολιτικοί δείκτες. Ποτέ οι αδροί ποσοτικοί δείκτες υγείας δεν προσφέρονται αυτοί και μόνοι για εξαγωγή συμπερασμάτων και πολύ περισσότερο όταν συγκρίνουν ανόμοιους πληθυσμούς ή διαφορετικής ανθεκτικότητας συστήματα.

Αλλά εδώ εσείς πολιτικοποιείτε και τον ίδιο τον φονικό ιό. Λες και δεν πρόκειται για φονική πανδημία, αλλά για εγχώρια πολιτική ενδημία. Και εκείνο που επισταμένα αποκρύπτετε ή αγνοείτε είναι, ότι τέτοιοι δείκτες είναι δύσκολα συγκρίσιμοι. Γιατί; Γιατί είναι θέμα ορισμών, «πολυγλωσσία» το χαρακτήρισε η κ. Κοτανίδου, ανά την υφήλιο, όσον αφορά τους θανάτους που καταγράφονται ως COVID. Είναι θέμα κριτηρίων διαλογής και όχι επιλογής περιστατικών σε ΜΕΘ.

Να σας δώσω ένα απλό παράδειγμα: Περιστατικά σε χώρες της Ευρώπης εισάγονται σε ΜΕΘ με βάσιμους λόγους προοπτικής τους, κάτι τέτοιο όμως δεν είναι ανεκτό στην Ελλάδα. Είναι θέμα αντικειμενικών δυνατοτήτων του συστήματος. Σαφέστατα. Αλλά, ποιες ήταν οι δυνατότητες αυτές προ κρίσης;

Και θα σας ρωτούσα τι εννοείτε εσείς ότι το σύστημα μας δεν ήταν ανθεκτικό ή δυναμικό; Γιατί τον χρησιμοποιείτε κι εσείς αυτόν τον προσδιορισμό. Αλλά ας επιλέξουμε έναν εκ των δεικτών, αυτόν της θνησιμότητας, που τον εργαλειοποιείτε περισσότερο για τον πολιτικό λιθοβολισμό σας και να πούμε ξεκάθαρα ότι, διαφέρει μεταξύ των πληθυσμών και μεταβάλλεται με τον χρόνο, κυρίως λόγω της αλληλεπίδρασης μεταξύ του αιτιολογικού παράγοντα -του ιού αυτού και καθ’ αυτού και των μεταλλάξεων του- του ξενιστή-των πασχόντων ασθενών δηλαδή, των ηλικιακών ομάδων και της συννοσηρότητάς τους- αλλά και του περιβάλλοντος, όπως επίσης και των διαθέσιμων θεραπειών. Έχουμε; Δεν έχουμε; Ποιες; Αλλά, ναι και της εγκυρότητας και της αξιοπιστίας και επάρκειας του ανθρώπινου δυναμικού και φυσικά της σύνολης ποιότητας της ιατρικής φροντίδας και των μέσων που εξασφαλίζονται.

Τι καταλαβαίνουμε από όλα αυτά; Ότι οι δείκτες υγείας αποτελούν μονοσήμαντους και δη πολιτικούς δείκτες; Ας ξεκαθαρίσουμε, λοιπόν, ότι αυτοί οι δείκτες ήταν και είναι αντικείμενα μελετών από τους επαγγελματίες υγείας και όχι αντικείμενα πολιτικής αντιπαράθεσης. Γιατί προδίδει, για αυτούς που το επιλέγουν, επιχειρηματολογική γύμνια και πολιτικό καιροσκοπισμό.

Αλλά οφείλουμε να απαντήσουμε για τις «δυνατότητες» του συστήματος. Είχαμε εμείς ως χώρα ποτέ επαρκείς δυνατότητες σε κάλυψη κλινών μονάδων εντατικής θεραπείας, με βάση τα οριζόμενα;

Πεντακόσιες τόσες κλίνες ΜΕΘ δεν κάλυπταν κανένα κριτήριο, κυρίες και κύριοι συνάδελφοι.

Υπήρξε ποτέ αντικειμενικό σύστημα διαχείρισης ασθενών που χρειάζονταν ΜΕΘ; Διατηρούσαμε ασθενείς με παρακλίνιους φορητούς αναπνευστήρες σε κοινές κλίνες; Εννοείται πως ναι. Έμειναν ποτέ χωρίς φροντίδα; Όχι. Διασφαλιζόταν στο ακέραιο η προοπτική τους; Δύσκολο να εξαχθεί. Ήταν, όμως, μια αναγκαιότητα. Και σ’ αυτό το προηγούμενο, που εντέχνως παροράται, σήμερα μιλάμε για υπερδιπλασιασμό των κλινών ΜΕΘ με την καταλληλότερη υλικοτεχνική υποδομή, γεγονός που δεν πρέπει να αμφισβητείται και από τους πιο κακόπιστους.

Και ξέρετε τι εντυπωσιάζει; Η κατηγορία σας για το πέπλο αδιαφάνειας, όσον αφορά τις μονάδες εντατικής θεραπείας. Λες και μπορούν να κρυφτούν όλα αυτά. Και οι εξοπλισμοί και ο ιατροτεχνολογικός εξοπλισμός, κύριε Πολάκη, και φυσικά τα κρεβάτια ΜΕΘ που υπάρχουν στην επικράτεια.

Και εφόσον εξασφαλίσαμε έναν μεγαλύτερο αριθμό τέτοιων κλινών, θα μπορούσαμε μεγαλύτερο; Εξασφαλίσαμε την επάρκεια; Και εδώ φαίνεται ξεκάθαρα πόσο παρελκυστικά και πόσο απρεπέστατα χρησιμοποιούνται τέτοια ερωτήματα. Μιλάμε για ΜΕΘ, κυρίες και κύριοι συνάδελφοι, ιδιαίτερα ευαίσθητο περιβάλλον και οι λειτουργούντες σε αυτό με όρους απόλυτης εξειδίκευσης. Οι δυνατότητες του συστήματος ταβανώνουν όταν οι καλύψεις με ιατρικό προσωπικό, εντατικολόγοι εν προκειμένω, εξαντλούνται, γιατί απλά δεν υπάρχουν εντατικολόγοι αντικειμενικά και ούτε και βαφτίζονται.

Πώς θα καλυφθούν -θα ρωτούσα τον πρώην Υπουργό τον κ. Ξανθό, αλλά είναι και ο κ. Πολάκης εδώ- τα κρίσιμα τμήματα, όταν οι ανθρώπινοι εξειδικευμένοι πόροι δεν υφίστανται; Αναρωτιέμαι πώς. Και το υπόλοιπο προσωπικό απαιτεί εξειδίκευση, αλλά και προσαρμογή. Δεν υφίστανται τέτοιοι όροι από μακρού για την ελληνική πραγματικότητα. Και μήπως δεν γνωρίζετε ότι σε μεγάλο ποσοστό οι καλύψεις του νοσηλευτικού προσωπικού αφορούν ΔΕ και όχι ΤΕ ή ΠΕ; Και υπεραπλουστεύετε αυτό το οποίο στην κλινική πρακτική αποτελεί την πλέον πολύπλοκη διαδικασία και αφορά στην αναγκαιότητα της διασωλήνωσης και τη διαχείριση των βαρέως πασχόντων. Οι ασθενείς αυτοί δεν διακτινίζονται αυτομάτως σε μια κλίνη ΜΕΘ. Και πολλές φορές δυσχεραίνεται το έργο της διακομιδής όταν τα γειτνιάζοντα νοσοκομεία έχουν πλήρη κάλυψη και όταν η διακομιδή σε πιο απομακρυσμένη μονάδα εντατικής θεραπείας κρίνεται επισφαλής. Και φυσικά οι διασωληνωμένοι εκτός ΜΕΘ καθίστανται μια αναγκαστική επιλογή, λόγω της μαζικότητας των περιστατικών.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Και δεν χρειάζονται σκονάκια, αγαπητοί κύριοι συνάδελφοι, οι Βουλευτές μας για να αντιληφθούν ότι αναδιοργανώσαμε ένα αδύνατο σύστημα. Αλλά αυτό που σας προκαλεί μικροκομματικό πόνο, πολιτική πλευροδυνία, κύριε Πολάκη, κυρίες και κύριοι συνάδελφοι, και κόβεται η αναπνοή σας, είναι ότι ναι, αυτή η Κυβέρνηση δεν πρόκειται να στηρίξει τις χρόνιες και δομικές παθογένειες του συστήματος που εσάς σας βολεύουν, γιατί εμείς είμαστε αποφασισμένοι -όταν και όπως πρέπει- να δώσουμε νέα προοπτική στο εθνικό, το δημόσιο, σύστημα υγείας που θα αντανακλά σε πραγματική και ουσιαστική ποιοτική διάθεση υπηρεσιών σε όλους τους πολίτες.

Πριν κλείσω τούτη την παρέμβαση, κύριε Πρόεδρε, επιτρέψτε μου -και ευχαριστώ για την ανοχή- ακροθιγώς μια υπόμνηση περί επιστημονικών μελετών. Προσπαθήσατε να ανοίξετε πολιτικό λάκκο με μια μελέτη και πέσατε μέσα οι ίδιοι, γιατί επιστημονικά οι μελέτες διαβαθμίζονται, κυρίες και κύριοι συνάδελφοι και η δύναμή τους αξιολογείται πάντα. Και οι μελέτες παρατήρησης έχουν τη χαμηλότερη ισχύ αποδείξεων και αυτό γιατί είναι πολλά τα εγγενή μεθοδολογικά τους σφάλματα.

Μιλήσατε για αναπάντητα θεμελιώδη ερωτήματα και για τα σκληρά στοιχεία που ναι, αμείλικτα είναι, δεν είναι όμως μονοσήμαντα. Και τα ερωτήματα που θέτετε και η θεματολογία που επιλέγετε καταδεικνύουν και τον βαθμό της υποκρισίας και τον ανορθολογισμό σας. Το να εγκαλείτε τον Πρωθυπουργό να γνωρίζει επιστημονικές μελέτες υπέρ εξειδικευμένου τομέα, τι λέτε; Ότι ο κ. Τσιόδρας επειδή είναι συνομιλητής του, του μετακενώνει και το επιστημονικό του φορτίο; Και από την άλλη, να τον χαρακτηρίζετε, όπως ο κ. Ξανθός σήμερα, «υβρίδιο» τον Πρωθυπουργό της χώρας; Αναρωτηθήκατε ποτέ εσείς με τους σκληρούς δείκτες της νοσηρότητας και θνησιμότητας στο ΕΣΥ, τις καλές του εποχές; Προσπαθείτε να πείσετε ότι όλα συμβαίνουν τώρα;

**ΠΡΟΕΔΡΕΥΩΝ (Απόστολος Αβδελάς):** Και κλείστε, με αυτό, κύριε συνάδελφε.

**ΚΩΝΣΤΑΝΤΙΝΟΣ ΜΠΛΟΥΧΟΣ:** Τελειώνω, κύριε Πρόεδρε.

Οι ανισότητες του ΕΣΥ τώρα προέκυψαν; Η ανισοκατανομή κέντρου και περιφέρειας τώρα και αυτή; Η οποία, ναι, σαφέστατα και επηρεάζει την ποιότητα υπηρεσιών υγείας.

Και επειδή είστε επιστημονικοτραφείς, είναι πλήθος η διεθνής βιβλιογραφία που θα σας διαφωτίσει για το πώς η επιστημονική κοινότητα λειτουργεί και ποια η διεθνής εμπειρία.

Κυρίες και κύριοι συνάδελφοι, είναι απολύτως ξεκάθαρο πλέον ότι οι συζήτηση στο Κοινοβούλιο περί υγειονομικής διαχείρισης κινείται σε δύο ομόκεντρους κύκλους, αυτόν της πλήρους αγνωσίας του πεδίου, από τη μια και αυτόν της κακοήθους υποκρισίας.

Ειπώθηκε: «αντί να εκπαιδεύουν τους ιατρούς, διευρύνουν το ακαταδίωκτο». Μιλήσατε για τη συνεχιζόμενη εκπαίδευση που δεν υφίσταται. Αφού, λοιπόν, προσβάλλετε κατάμουτρα τον ιατρικό κόσμο της χώρας, σας ενημερώνουμε ότι είναι σαφέστατη υποχρέωση των ιατρών η συνεχής ενημέρωση και η διαρκής εκπαίδευσή τους. Και μόνο έτσι διασώζουν αξιοπιστία και εγκυρότητα. Και όσοι σέβονται τον εαυτό τους, αυτό κάνουν.

Αλλά ας υποθέσουμε ότι δεν το κάνουν, θα σας αναφέρω τις προσπάθειες στο επίπεδο μιας ΥΠΕ: Εκπαιδεύσεις στα high flow από εξειδικευμένους πνευμονολόγους σε όλα τα νοσοκομεία. Πάνω από είκοσι τηλεδιασκέψεις στην COVID διαχείριση τόσο στα νοσοκομεία όσο και στην πρωτοβάθμια. Επιτροπές λοιμώξεων της ΥΠΕ που οργανωμένα καθοδήγησαν και καθοδηγούν, διενεργώντας εποπτεία και ελέγχους. Όλα τα νοσοκομεία σε δίκτυα με νοσοκομείο αναφοράς για ανταλλαγή πληροφοριών και καθοδήγηση. Διαρκής διαδικασία.

Κυρίες και κύριοι συνάδελφοι, τουλάχιστον στον τομέα της υγείας είτε συμφωνούμε είτε όχι, ας μην είναι από την πλήξη της μεταξύ μας σκηνοθετημένης αντιπαράθεσης, αλλά ας είναι από ειλικρίνεια.

Καλές γιορτές, καλή υγεία σε όλους.

Ευχαριστώ για την ανοχή, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΑΥΛΟΣ ΠΟΛΑΚΗΣ:** Κύριε Πρόεδρε, να κάνω μια παρέμβαση τριάντα δευτερολέπτων;

**ΠΡΟΕΔΡΕΥΩΝ (Απόστολος Αβδελάς):** Όχι, ούτε ένα. Είστε στο 31. Θα μιλήσετε, κύριε Πολάκη. Τους ξέρετε τους κανονισμούς. Μην με φέρνετε σε δύσκολη θέση. Να προλάβει και κανένας άλλος το αεροπλάνο.

**ΠΑΥΛΟΣ ΠΟΛΑΚΗΣ:** Επειδή έκανε έναν ιατρικό χαρακτηρισμό…

**ΠΡΟΕΔΡΕΥΩΝ (Απόστολος Αβδελάς):** Τον λόγο έχει ο κ. Βασίλειος Σπανάκης από τη Νέα Δημοκρατία και να ετοιμάζεται ο κ. Ζαχαριάδης από τον ΣΥΡΙΖΑ - Προοδευτική Συμμαχία.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, πολλές φορές σε αυτήν την Αίθουσα έχω την εντύπωση ότι ο ΣΥΡΙΖΑ είναι ένα ακυβέρνητο καράβι. Λέει ένα στεγνό «όχι» σε όλα. Δεν θα ήθελα να πω ότι δεν διαβάζετε τα νομοσχέδια, διότι και ο εισηγητής σας είναι ένας άνθρωπος που διαβάζει, αλλά και όσοι μίλησαν, μίλησαν συγκεκριμένα. Αλλά η τελική σας στάση δείχνει τελικά ότι είστε ένα ακυβέρνητο καράβι, ότι τελικά δεν ξέρετε τι φέρνουμε στο Κοινοβούλιο προς ψήφιση.

Φέρνουμε λοιπόν, εδώ ένα νομοσχέδιο που επιλύει διαδικαστικά ζητήματα. Θα αναφερθώ συγκεκριμένα, για να γινόμαστε και κατανοητοί στον ελληνικό λαό που μας παρακολουθεί. Έρχεται όμως, και ένα νομοσχέδιο που πέρα από τα θέματα της υγείας, φέρνει και θέματα άλλων Υπουργείων. Λύνονται ζητήματα ετών και ανοίγουν δρόμοι.

Αυτό το νομοσχέδιο, κυρίες και κύριοι συνάδελφοι, ανοίγει δρόμους όχι μόνο στην υγεία, αλλά και στις τοπικές κοινωνίες.

Και επιτρέψτε μου να ξεκινήσω με την αναφορά μου στο άρθρο 61. Στο άρθρο 61 αυτού του νομοσχεδίου, κυρίες και κύριοι συνάδελφοι, μιλάμε για παραχώρηση κοινωφελών χώρων του μητροπολιτικού πόλου Ελληνικού - Αγίου Κοσμά στον δήμο Ελληνικού - Αργυρούπολης, στον δήμο Γλυφάδας, στον δήμο Αλίμου. Και έρχεται το ερώτημα: Θα καταψηφίσει η Αντιπολίτευση ένα τέτοιο άρθρο; Δηλαδή, εγώ απορώ οι συνάδελφοι της Αντιπολίτευσης τι θα πούνε στους κατοίκους του Ελληνικού, της Αργυρούπολης, του Αλίμου, της Γλυφάδας; Δίνονται δυνατότητες στην τοπική αυτοδιοίκηση, όπως για παράδειγμα να γίνει το δημαρχείο Ελληνικού – Αργυρούπολης, το μέγαρο που θα στεγάσει την ιστορία του ποντιακού ελληνισμού, της Ένωσης Ποντίων Σουρμένων, δίνεται η δυνατότητα να γίνει ένα μουσικό σχολείο που υπάρχει σήμερα στον Άλιμο και θέλουμε να δούμε κάτι διαφορετικό στα νότια προάστια. Αυτές λοιπόν, τις δυνατότητες τις δίνει ένα νομοσχέδιο που μπορεί να έρχεται στην τελευταία συνεδρίαση του Κοινοβουλίου -γιατί το Κοινοβούλιο στην ουσία σήμερα σταματά τις εργασίες όσον αφορά το νομοθετικό έργο-, αλλά δίνονται και σημαντικές λύσεις. Και έρχεστε σήμερα να πείτε ότι «δεν προλάβαμε να διαβάσουμε εκατόν σαράντα επτά άρθρα»; Αν είναι δυνατόν!

Έρχονται εδώ και συγκεκριμένες τροπολογίες για τις οποίες ειλικρινά περιμένω τη στάση σας. Δηλαδή θα διαφωνήσετε στην αγορά ασθενοφόρων, στην ενίσχυση του ΕΚΑΒ; Και μετά βγαίνετε στις τηλεοράσεις και στα μέσα ενημέρωσης και λέτε ότι εμείς δεν ενισχύουμε το σύστημα υγείας! Και έρχεστε λοιπόν εσείς εδώ και καταψηφίζετε την αγορά ασθενοφόρων;

Λοιπόν αποφασίστε ποιο κοστούμι θα φοράτε μέσα στη Βουλή και ποιο κοστούμι θα φοράτε έξω από τη Βουλή. Δικαίωμα σας αν θα φοράτε ή όχι γραβάτα, αλλά αποφασίστε αν θα φοράτε το ίδιο κοστούμι ή θα αλλάζετε κοστούμι όταν φεύγετε από εδώ μέσα!

Εν πάση περιπτώσει, υπάρχουν σημαντικές διατάξεις σε αυτό το νομοσχέδιο και αξίζει να τις αναφέρουμε. Όπως για παράδειγμα για τις αποδείξεις, όσον αφορά τα έτη 2022, 2023, 2024 και 2025. Θα τα αναφέρει και ο αρμόδιος Υφυπουργός κ. Βεσυρόπουλος που βρίσκεται στην Αίθουσα.

Άρα λοιπόν, εμείς δίνουμε και κίνητρα για τις αποδείξεις και για να μπορέσουμε να καταπολεμήσουμε τη φοροδιαφυγή. Διότι εμείς επαναφέραμε και διατάξεις που δεν υπήρχαν, όπως η έκπτωση στον φόρο του 3%, όταν δώσεις εφάπαξ καταβολή. Αλλά δεν σας κρύβω ότι το 2022 πρέπει να πάρουμε και άλλες πρωτοβουλίες, και θα τις πάρουμε, για την επιβράβευση της συνέπειας, διότι μας παρακολουθούν και συνεπείς φορολογούμενοι στους οποίους πρέπει να δώσουμε πρόσθετα κίνητρα και να τους επιβραβεύσουμε.

Όμως, κυρίες και κύριοι συνάδελφοι, σε αυτό το νομοσχέδιο έρχονται και διατάξεις όπως για παράδειγμα το άρθρο 54 για την επιτροπή εξώδικης επίλυσης φορολογικών διαφορών. Διότι αυτή η Κυβέρνηση δίνει ευκαιρίες και λύνει θέματα και βλέπει καλόπιστα τον Έλληνα φορολογούμενο.

Επιτρέψτε μου να πάμε και σε άλλα ζητήματα, όπως των οικονομικών ελαφρύνσεων τόσο των πολιτών όσο και των επιχειρήσεων.

Τι φέρνει λοιπόν αυτό το νομοσχέδιο; Απαλλαγή από τον ΕΝΦΙΑ για τρία χρόνια για τους πληγέντες από τους σεισμούς στην Κρήτη. Τι θα πείτε λοιπόν, κύριε εισηγητή; Ότι εμείς καταψηφίσαμε στη Βουλή την απαλλαγή του ΕΝΦΙΑ για όσους έχουν πληγεί από σεισμούς στην Κρήτη; Επίσης, φέρνουμε διατάξεις όπως την παράταση της εφαρμογής των μειωμένων και υπερμειωμένων συντελεστών ΦΠΑ για ορισμένα αγαθά και υπηρεσίες έως και 30 Ιουνίου του 2022. Παράταση της αναστολής επιβολής φόρου δωρεάς σε κοινωφελή νομικά πρόσωπα. Δίνεται η δυνατότητα για μεταβιβάσεις ακινήτων, δωρεές ή γονικές παροχές που γίνονται από 1η Ιανουαρίου του 2022 και ο φόρος να υπολογίζεται βάσει αντικειμενικών αξιών που ισχύουν 31 Δεκεμβρίου του 2021. Και φυσικά, έχουμε επέκταση της δυνατότητας καταβολής μειωμένων τελών κυκλοφορίας στους ιδιοκτήτες τουριστικών λεωφορείων και για το 2022. Έχουμε, όμως, και άλλες ρυθμίσεις, όπως τη διευκόλυνση των εξαγωγικών επιχειρήσεων μέσω της δυνατότητας να αποσβένουν τις δαπάνες για την απόκτηση δικαιώματος εισόδου και τοποθέτησης προϊόντων σε καταστήματα του εξωτερικού, καθώς και τις δαπάνες προώθησης προβολής και διαφήμισης. Παράταση των συμβάσεων καθαριότητας και απολύμανσης του Υπουργείου Οικονομικών και της ΑΑΔΕ για τρεις μήνες.

Αυτές τις διατάξεις θα τις καταψηφίσετε;

Επίσης, λέμε ότι ο ΔΕΔΔΗΕ είναι υπεύθυνος να πραγματοποιεί εργασίες κλαδεμάτων και υλοτομίας δασικών δέντρων σε εκτάσεις στις οποίες διέρχονται δίκτυα ηλεκτρικής ενέργειας, με σκοπό την πρόληψη έναντι ακραίων καιρικών φαινομένων.

Αυτά λοιπόν, θα τα καταψηφίσετε; Ή μήπως μπαλώνουμε; Δεν μπαλώνουμε τίποτα. Απλά προσπαθούμε να φέρουμε ένα πλαίσιο και με ευελιξία να αντιμετωπίζουμε τα θέματα που απασχολούν τους πολίτες, την τοπική αυτοδιοίκηση, τις τοπικές κοινωνίες, την πρωτοβάθμια φροντίδα υγείας, τα νοσοκομεία μας, που αυτήν τη στιγμή εμείς τα ενισχύουμε. Και δεν θα σταματήσουμε ποτέ να λέμε ότι μέσα σε σύντομο χρονικό διάστημα υπερδιπλασιάσαμε τις μονάδες εντατικής θεραπείας, τις μονάδες αυξημένης φροντίδας. Είδατε το έγγραφο που σας κατέθεσε από αυτό το Βήμα ο Πρωθυπουργός πριν από λίγες μέρες στη συζήτηση του προϋπολογισμού, πως το 2018 η κατάσταση στην υγεία ήταν πολύ χειρότερη. Και τι έρχεστε να πείτε στον ελληνικό λαό;

(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ. **ΑΘΑΝΑΣΙΟΣ ΜΠΟΥΡΑΣ**)

Ειλικρινά από αυτό το Βήμα εγώ θέλω να συγχαρώ τον Θάνο Πλεύρη, τον νέο Υπουργό Υγείας που κάνει μια πολύ σημαντική προσπάθεια, για να αντιμετωπίσει και τα μικρά και τα μεγάλα προβλήματα. Οφείλω να τον συγχαρώ, διότι ασχολείται και με τα μικρά ζητήματα και με τα αιτήματα των Βουλευτών, όλων των κομμάτων, όλων των περιφερειών. Δεν πρέπει να μηδενίζουμε τέτοιες προσπάθειες που γίνονται προσωπικά από τον Υπουργό Υγείας. Αντιθέτως, πρέπει εδώ να είμαστε αρωγοί σε αυτό το δύσκολο έργο, όταν αυτήν τη στιγμή, κάθε μέρα, αγωνιούμε να υπάρχουν λιγότεροι διασωληνωμένοι. Τι κάνετε, όμως εσείς; Έρχεστε και ρίχνετε λάδι στη φωτιά. Αυτό κάνετε, κύριε Πολάκη, και εσείς προσωπικά. Με αυτές τις λογικές θα κριθείτε και πάτε τη χώρα πολλά χρόνια πίσω. Δεν θα σας το επιτρέψουμε, όμως. Διότι απέναντί σας έχετε την Κυβέρνηση της Νέας Δημοκρατίας, την Κυβέρνηση του Κυριάκου Μητσοτάκη που με υπευθυνότητα κοιτάζει στα μάτια τον ελληνικό λαό. Διότι εσείς κριθήκατε για την πολιτική σας. Εμείς θα κριθούμε στο τέλος της τετραετίας. Και εκεί θα κάνουμε τη σούμα και θα τα πούμε για τα καλά.

Καλές γιορτές.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Υπουργέ.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Θέλω να καταθέσω απλώς, κύριε Πρόεδρε, επιπλέον νομοτεχνικές βελτιώσεις στα άρθρα των άλλων Υπουργείων. Θέλω επίσης να πω ότι γίνονται δεκτές οι υπουργικές τροπολογίες 1181, 1182, 1183 και 1184. Είναι τέσσερις υπουργικές τροπολογίες.

(Στο σημείο αυτό ο Υπουργός Υγείας κ. Αθανάσιος Πλεύρης καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελίδες 408 και 409)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε, κύριε Υπουργέ.

Παρακαλώ να δοθούν για φωτοτύπηση προκειμένου να μοιραστούν εγκαίρως στους συναδέλφους εισηγητές, ειδικούς αγορητές και όλους τους Βουλευτές.

Τώρα τον λόγο έχει ο κ. Ζαχαριάδης από τον ΣΥΡΙΖΑ.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Ευχαριστώ, κύριε Πρόεδρε.

Ξέρετε ότι από Βουλευτές της Νέας Δημοκρατίας ο κ. Σπανάκης είναι ο αγαπημένος μου. Δεν το έχω κρύψει, άλλωστε. Όμως δεν θέλω μια ομιλία εννέα λεπτών. Μέσα σε δέκα δευτερόλεπτα μπορώ να πω ότι σε πολλά σημεία ήταν φάουλ. Διότι, ξέρετε, κύριε Σπανάκη, ότι υπάρχει η κατ’ άρθρον ψηφοφορία. Προφανώς πολλά από αυτά τα οποία είπατε είναι μια χαρά και θα τα ψηφίσουμε. Δεν χρειάζεται να ανεβαίνετε στο Βήμα και να ωρύεστε ότι είμαστε ενάντια στο να πάρουμε ασθενοφόρα κ.λπ..

Το δεύτερο που θέλω να πω είναι το εξής. Είτε είσαι δύο χρόνια Βουλευτής, είτε είσαι σαράντα χρόνια που είναι κάποιοι, ιδίως από τη δική σας πτέρυγα, εδώ έχουμε μια διαδικασία αχαρακτήριστη, πανάθλιας νομοθέτησης. Έχουν πιαστεί οι ώμοι του κ. Πλεύρη να φέρνει συνέχεια νομοτεχνικές. Έχουμε νομοθετήσει σήμερα όσα δεν έχουμε νομοθετήσει δυόμιση μήνες. Υπάρχει ένα όριο, μια ντροπή. Και μη θεωρείτε ότι ο κόσμος ο οποίος μας παρακολουθεί από το κανάλι της Βουλής δεν καταλαβαίνει τη διαδικασία της νομοθέτησης. Πέρασαν δέκα Υπουργοί. Ήταν πιο σύνθετη κοινοβουλευτική διαδικασία από τον προϋπολογισμό. Φέρνανε και ξαναφέρνανε.

Δεν θεωρείτε ότι κάποια στιγμή αυτή η ιστορία πρέπει να τελειώνει; Να βάλουμε μια τριήμερη συζήτηση να συζητήσουμε σαν άνθρωποι, να μιλήσουμε εφ’ όλης της ύλης. Σήμερα είμαστε από το πρωί στο και δέκα. Κι άλλα κι άλλα κι άλλα. Τέλος πάντων.

Θα μπω τώρα στην ύλη του νομοσχεδίου. Πάμε σε γιορτές. Χρειάζεται αυτές οι γιορτές να είναι γιορτές ασφαλείς και με υγεία. Είπε ο κ. Πλεύρης προηγουμένως -διορθώστε με, κύριε Υπουργέ- ότι φτάσαμε στον μέσο όρο εμβολιασμού της Ευρωπαϊκής Ένωσης. Έτσι δεν είπατε; Δεν είπατε ότι τον ξεπεράσαμε;

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Όταν ολοκληρωθούν οι εμβολιασμοί της πρώτης δόσης.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Αυτό είναι πάρα πολύ καλό. Εγώ θέλω να σας πω μπράβο. Όμως, θέλω να ρωτήσω: Γιατί αφού συγκλίνουμε στον ρυθμό εμβολιασμού της Ευρώπης, και μακάρι να τους ξεπεράσουμε, έχουμε διπλάσιους θανάτους; Γιατί συμβαίνει αυτό;

Πριν έρθω να μιλήσω πήγα να κάνω την τρίτη δόση. Και την έκανα γιατί πρώτα απ’ όλα αγαπάω τον εαυτό μου, αγαπάω τους φίλους μου, την οικογένειά μου και αισθάνομαι αίσθημα ευθύνης για κοινωνική αλληλεγγύη. Και το εμβόλιο είναι ένα σπουδαίο όπλο που μας έδωσε η επιστήμη μπροστά σ’ αυτήν τη δυσκολία και θα πρέπει όλοι να το κάνουμε. Και το λέω από το Βήμα της Βουλής: Πηγαίνετε τώρα και κλείστε ραντεβού για πρώτη ή τρίτη δόση.

Όμως, δεν είναι μόνο αυτό, κύριε Πλεύρη. Είναι και το ΕΣΥ. Τι ΕΣΥ έχουμε; Η μελέτη του κ. Τσιόδρα και του κ. Λύτρα λέει ακριβώς τι ΕΣΥ έχουμε. Κι εδώ απαντιέται το γιατί έχουμε διπλάσιους θανάτους στην Ελλάδα σε σχέση με τις άλλες χώρες της Δυτικής Ευρώπης. Διότι είμαστε στην ταχύτητα της ανατολικής Ευρώπης και από αυτές τις χώρες είμαστε κάπως καλύτερα. Δεν νομίζω ότι πρέπει να πανηγυρίζουμε. Εδώ αποδεικνύεται ότι η μάχη που δίνουμε με την πανδημία είναι μαραθώνιος.

Έχω φάει τα αυτιά του κ. Βορίδη σε τηλεοράσεις, σε ραδιόφωνα, με ανακοινώσεις, με ήρεμο τρόπο στη Βουλή, φωνάζοντας στη Βουλή εδώ και ενάμιση μήνα και λέγοντας: Τηλεργασία, τηλεργασία, τηλεργασία. Είπε χθες ο κ. Μητσοτάκης ότι σκεφτόσαστε την τηλεργασία. Εντάξει, σκεφτείτε την ένα εξάμηνο ακόμα, έχει περάσει ενάμιση μήνας, να δούμε τι θα βγει. Την εφαρμόζουν σε όλη την Ευρώπη.

Ακούω, όμως, και ένα επιχείρημα που λέει: «Πώς βγαίνει ο ΣΥΡΙΖΑ και μιλάει για τηλεργασία εφόσον στο Κοινοβούλιο καταψήφισε το νομοσχέδιο για την τηλεργασία»; Και αναρωτιέμαι, πραγματικά αυτοί οι άνθρωποι που τα λένε αυτά τα πράγματα -κορυφαίοι Υπουργοί, Αντιπρόεδροι κομμάτων, Βουλευτές, νομίζω και Κοινοβουλευτικοί Εκπρόσωποι- δεν κατανοούν την ανάγκη αυτήν τη στιγμή να μην κάνουμε μικροκομματική, μικροπολιτική αντιπαράθεση, αλλά να σταθούμε στην ουσία; Προφανώς καταψηφίσαμε το νομοσχέδιο για την τηλεργασία του κ. Βορίδη και επιβεβαιωθήκαμε γιατί ήταν προχειρογραμμένο, γραμμένο στο γόνατο και ανεφάρμοστο.

Δηλαδή, αντί να ρωτάνε οι συνάδελφοι της συμπολίτευσης τον Υπουργό και τον Πρωθυπουργό γιατί δεν εφαρμόζει κάτι το οποίο ο ίδιος νομοθέτησε και καμάρωνε στο Κοινοβούλιο, ρωτάνε την Αξιωματική Αντιπολίτευση γιατί ζητάει από τον Υπουργό να εφαρμόσει κάτι το οποίο ψήφισε και δεν το εφαρμόζει. Δεν είναι τρέλα όλο αυτό; Δεν είναι παραλογισμός; Για να πουν κάτι, ενώ εφαρμόζουν τηλεργασία στο Βέλγιο κατά 100%, στην Τσεχία, στην Πορτογαλία, στην Αυστρία, στην Ολλανδία.

Κρατήστε τη Βουλή και αύριο ανοιχτή και φέρτε τη ρύθμιση για την τηλεργασία τώρα, όχι στις 5 Γενάρη. Γιατί θα το κάνετε, δεν μπορεί να μην το κάνετε. Κι εκεί θα το αλλάξετε και στα σχολεία θα το αλλάξετε. Και ακούστε μας γιατί με τον τρόπο με τον οποίο χειρίζεστε τα πράγματα μάς πηγαίνετε εσείς στο lockdown, ενώ λέτε ότι δεν θέλετε να γίνει lockdown. Πώς δεν θα γίνει lockdown; Έχουμε διπλάσιους θανάτους από τον μέσο όρο της Ευρωπαϊκής Ένωσης. Έχουμε τρομερή διασπορά στην κοινότητα. Έχουμε τη μελέτη Τσιόδρα - Λύτρα η οποία λέει ότι ως τετρακόσια κρεβάτια πάμε καλά, αλλά από εκεί και πάνω ζοριζόμαστε. Έχουμε επτακόσιους διασωληνωμένους. Δηλαδή αν έχουμε πενταπλάσιους από τον μέσο όρο δεν θα κάνουμε; Τι θα κάνουμε; Θα βλέπουμε τους ανθρώπους να πεθαίνουν στους διαδρόμους, στους χώρους αναμονής, στο σπίτι τους κι εμείς θα λέμε ότι δεν κάνουμε και θα καταγγείλουμε τον ΣΥΡΙΖΑ;

Μπορείτε να μου εξηγήσετε, κύριε Υπουργέ, πώς παίρνει τις αποφάσεις ο Πρωθυπουργός; Λέει: «Δέχτηκα εισηγήσεις». Για την ιχνηλάτηση λέω, για τα self test, για το αν θα κάνουν rapid test οι άνθρωποι ή αν θα κάνουν self test. Και βγαίνει μετά ο κ. Βατόπουλος και λέει ότι δεν έχουν συνεδριάσει εδώ και δεκαπέντε μέρες. Ποιοι εισηγούνται στον Πρωθυπουργό; Και με ποια κριτήρια αποφασίζει ο Πρωθυπουργός; Και πώς γίνεται η επιδημιολογική επιτήρηση στην Ελλάδα; Είναι τα πρώτα πράγματα που σας είπαμε. Διότι βγαίνει ο Πρωθυπουργός και λέει ότι δεν βάζουμε πλάτη και ότι είμαστε απόντες κ.λπ..

Εγώ σας είπα πως και εμβολιάζομαι και το ΕΣΥ θέλω να ενισχυθεί, και συγκεκριμένες προτάσεις κάνω, αλλά εσείς θέλετε μια καρικατούρα. Θέλετε να μας βάζετε απέναντι να μας πυροβολείτε, γιατί είστε επιταχυντές όλων των κρίσεων που διαχειρίζεστε.

Διότι άμα δείτε, κύριε Πλεύρη, και τις δηλώσεις του Πρωθυπουργού και τις δικές σας δηλώσεις και τις δηλώσεις του κ. Κικίλια εδώ και έναν χρόνο -εσείς όχι ένα χρόνο, πολύ λιγότερο βεβαίως- θα δείτε ότι μονίμως προβλέπετε καλύτερες μέρες και μονίμως τα πράγματα πάνε χειρότερα. Ποιος φταίει λοιπόν; Εμείς που κάνουμε μια κριτική με αντιπροτάσεις για να διορθώσουμε πέντε πράγματα ή εσείς που μονίμως λέτε ότι τα πράγματα θα πάνε καλύτερα και στο τέλος πάνε χειρότερα; Ή εσείς που κάνετε μια στατιστική με μαθηματικά και δεν βλέπετε πού πάει η χώρα; Ή εσείς που δεν αξιοποιείτε τον χρόνο όταν η πανδημία βρίσκεται σε ύφεση για το επόμενο κύμα της πανδημίας; Ή εσείς που τώρα δεν σχεδιάζετε για τη μετάλλαξη «Όμικρον»; Ποια είναι τα μέτρα τα οποία ετοιμάζεστε να πάρετε για τη μετάλλαξη «Όμικρον» όταν παίρνουν όλα αυτά τα μέτρα στις υπόλοιπες ευρωπαϊκές χώρες; Αφήστε τι λέει ο ΣΥΡΙΖΑ, αφήστε τι λέει το Κίνημα Αλλαγής, αφήστε τι λένε τα άλλα κόμματα. Λοιπόν εδώ υπάρχει πάρα πολύ σοβαρό πρόβλημα. Και αντί να πανηγυρίζετε, αντί να κομπάζετε δείτε το πρόβλημα και ακούστε καμιά πρόταση.

Κλείνω, λοιπόν, την ομιλία μου. Είστε απολύτως αναντίστοιχοι της περιόδου. Είστε απολύτως αναντίστοιχοι των ημερών. Δεν μπορείτε να δώσετε διέξοδο στις μεγάλες κρίσεις που αντιμετωπίζει η χώρα κι αυτό οδηγεί τη χώρα σε μεγαλύτερη υγειονομική κρίση, στο πέμπτο κύμα και την Κυβέρνηση σε αδιέξοδο. Η Κυβέρνηση μπορεί να είναι σε αδιέξοδο, η χώρα όμως δεν έχει αδιέξοδα. Η χώρα πρέπει να αναζητήσει άλλη λύση πολιτική για να διαχειριστεί τις κρίσεις.

Όσο θα διαχειρίζεστε εσείς τις κρίσεις τόσο χειρότερα θα πηγαίνουν τα πράγματα. Διδαχτήκαμε από το δεύτερο, το τρίτο και το τέταρτο κύμα. Ας μην ζήσουμε και το πέμπτο κύμα με εσάς. Θα είναι καταστροφικό.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Τον λόγο θα πάρει ο Υφυπουργός Οικονομικών, ο κ. Βεσυρόπουλος, προκειμένου να τοποθετηθεί επί της τροπολογίας με γενικό αριθμό 1181 και ειδικό 77, αλλά και επί των άρθρων του νομοσχεδίου που αναφέρονται στο Υπουργείο Οικονομικών.

Κύριε Υπουργέ, έχετε τον λόγο.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Ευχαριστώ, κύριε Πρόεδρε.

Κυρίες και κύριοι συνάδελφοι, στο σχέδιο νόμου του Υπουργείου Υγείας περιλαμβάνονται, μεταξύ άλλων, διατάξεις του Υπουργείου Οικονομικών, διατάξεις που έχουν αναμφισβήτητο θετικό πρόσημο και αποτυπώνουν την ισχυρή βούληση της Κυβέρνησης να μειώνει φορολογικές επιβαρύνσεις, να στηρίζει και να διευκολύνει τους πολίτες, παρέχοντας ταυτόχρονα και φορολογικά κίνητρα.

Συγκεκριμένα, με το άρθρο 45 συνεχίζουμε να στηρίζουμε τους σεισμοπαθείς της Κρήτης και ειδικά τους ιδιοκτήτες ακινήτων που υπέστησαν ζημιές. Εισάγουμε νομοθετική ρύθμιση με την οποία απαλλάσσονται από τον ΕΝΦΙΑ συνολικά για μία τριετία, δηλαδή για τα έτη 2021, 2022 και 2023.

Με το άρθρο 46, στο πλαίσιο της αντιμετώπισης των συνεπειών της πανδημίας, προβλέπεται η παράταση της ισχύος μέχρι το τέλος Ιουνίου του 2022: Πρώτον, του υπερμειωμένου συντελεστή ΦΠΑ 6% για ορισμένα ιατρικά υλικά αναγκαίων για τη διενέργεια αιμοκάθαρσης, όπως φίλτρα και γραμμές αιμοκάθαρσης και αιμοδιήθησης, αλλά και για μέσα ατομικής προστασίας και υγιεινής για την προστασία από ιούς. Δεύτερον, του μειωμένου συντελεστή ΦΠΑ 13% για τα εισιτήρια εισόδου σε ζωολογικούς κήπους και τρίτον, του μειωμένου συντελεστή ΦΠΑ 13% για την εισαγωγή αντικειμένων τέχνης.

Μέτρο με αναμφισβήτητα θετική στόχευση είναι και η παράταση έως τον Ιούνιο του 2022 της αναστολής επιβολής φόρου δωρεάς σε νομικά πρόσωπα μη κερδοσκοπικού χαρακτήρα μέσω του άρθρου 47. Ένα μέτρο που στοχεύει στο να ενισχυθεί το φιλανθρωπικό και ανθρωπιστικό έργο που επιτελούν αυτοί οι φορείς.

Στην ίδια κατεύθυνση κινείται και το άρθρο 48 όπου προβλέπεται η αναστολή της υποχρέωσης των ιδιωτικών μονάδων χρόνιας αιμοκάθαρσης να καταβάλλουν στο δημόσιο το 5% των νοσηλειών που εισπράττουν.

Στο άρθρο 49 προβλέπεται ένα ακόμη ουσιαστικό μέτρο διευκόλυνσης των πολιτών. Η παράταση μέχρι τις 31 Ιανουαρίου του 2022 της προθεσμίας για τη σύνταξη συμβολαίων για μεταβιβάσεις ακινήτων, με την προϋπόθεση να έχουν υποβληθεί οι σχετικές δηλώσεις στην εφορία έως τις 31 Δεκεμβρίου 2021.

Η Κυβέρνηση συνεχίζει να αφουγκράζεται τις ανάγκες της κοινωνίας. Γνωρίζουμε ότι τον τελευταίο καιρό υπήρξε αυξημένη κίνηση και φόρτος εργασίας σε υποθηκοφυλακεία και συμβολαιογραφεία από πολίτες που έσπευδαν να προλάβουν τη σχετική προθεσμία. Με την παράταση αυτή διευκολύνεται η σχετική διαδικασία.

Εξαιρετικά σημαντική στην κατεύθυνση του περιορισμού της φοροδιαφυγής, αλλά και της φοροελάφρυνσης των πολιτών είναι η διάταξη που περιλαμβάνεται στο άρθρο 50 σχετικά με την παροχή κινήτρων για την πραγματοποίηση συναλλαγών με ηλεκτρονικά μέσα. Θέλουμε, όχι μόνο να ενισχύσουμε την κουλτούρα ηλεκτρονικών συναλλαγών στην αγορά, αλλά και να συνδέσουμε με ουσιαστικά κίνητρα για τους πολίτες. Αυτή άλλωστε ήταν και η προεκλογική δέσμευση της Κυβέρνησής μας.

Ειδικότερα, στο άρθρο 50 προβλέπονται τα εξής.

Πρώτον, για τα φορολογικά έτη 2022 έως και 2025 θα μπορεί να αφαιρείται από το φορολογητέο εισόδημα κάθε φυσικού προσώπου από μισθωτή εργασία και συντάξεις, επιχειρηματική δραστηριότητα και ακίνητη περιουσία ποσό ίσο με το 30% των δαπανών με ηλεκτρονικά μέσα πληρωμής σε συγκεκριμένους επαγγελματικούς κλάδους.

Δεύτερον, για τα φορολογικά έτη 2022 έως 2025 οι δαπάνες που γίνονται με ηλεκτρονικά μέσα και αφορούν τον κλάδο της υγείας θα προσμετρώνται στο διπλάσιο της αξίας τους για το όριο του 30% των δαπανών.

Με το άρθρο 51 αντιμετωπίζεται η ανάγκη παράτασης της προθεσμίας εξέτασης των αιτήσεων για την υπαγωγή στο άρθρο 5γ του Κώδικα Φορολογίας Εισοδήματος μέχρι και την 17η Ιανουαρίου 2022. Το άρθρο αυτό συμπεριλαμβάνεται στα φορολογικά κίνητρα που θέσπισε η Κυβέρνησή μας για την προσέλκυση νέων φορολογικών κατοίκων και επενδύσεων στην Ελλάδα.

Με το άρθρο 52 ρυθμίζεται το ζήτημα του χρόνου έναρξης ισχύος του άρθρου 48α του Κώδικα Φορολογίας Εισοδήματος σχετικά με την απαλλαγή υπό όρους των νομικών προσώπων που είναι φορολογικοί κάτοικοι Ελλάδας από τον φόρο υπεραξίας μεταβίβασης τίτλων συμμετοχής. Αυτό γίνεται προκειμένου ο χρόνος έναρξης ισχύος της μεταβατικής διάταξης του άρθρου 48α του Κώδικα Φορολογίας Εισοδήματος να συμπίπτει με τον χρόνο έναρξης ισχύος για την αναγνώριση των ζημιών.

Έμπρακτα αποτυπώνεται και στο άρθρο 53 η πρόθεση της Κυβέρνησης να στηρίξει επαγγελματικές ομάδες και δραστηριότητες που έχουν πληγεί ιδιαιτέρως από τις συνέπειες της πανδημίας. Με τη ρύθμιση αυτή γίνεται εξομοίωση των τελών κυκλοφορίας των τουριστικών λεωφορείων για το έτος 2022 ώστε να είναι σε αντιστοιχία με τα τέλη κυκλοφορίας των υπεραστικών λεωφορείων. Αντίστοιχη εξομοίωση έγινε στις αρχές του χρόνου και για το 2021.

Πρόκειται για μια σημαντική μείωση, αφού για την κατηγορία των τουριστικών λεωφορείων έως σαράντα θέσεων τα τέλη κυκλοφορίας μειώνονται από 430 ευρώ σε 215 ευρώ. Ενώ για την κατηγορία τουριστικών λεωφορείων σαράντα ενός θέσεων και άνω τα τέλη κυκλοφορίας μειώνονται από 595 ευρώ σε 300 ευρώ.

Το άρθρο 54 αφορά την Επιτροπή Εξώδικης Επίλυσης Φορολογικών Διαφορών, μία επιτροπή με ιδιαιτέρως σημαντικό έως σήμερα έργο. Ειδικότερα, ρυθμίζονται ζητήματα βεβαίωσης είσπραξης και ρύθμισης των ποσών που θα προκύψουν από την εξώδικη επίλυση φορολογικών διαφορών, προκειμένου να διευκολυνθεί τόσο το έργο της επιτροπής όσο και της φορολογικής διοίκησης.

Με το άρθρο 55 επιδιώκουμε την απόλυτη προστασία της οικονομικής παροχής των εξόδων κηδείας στο πλαίσιο της κοινής ή διοικητικής εκτέλεσης έναντι οποιουδήποτε δανειστή. Με τη συγκεκριμένη νομοθετική ρύθμιση θεσπίζεται το ανεκχώρητο και το ακατάσχετο των εξόδων κηδείας που καταβάλλονται από δημόσιους φορείς. Προβλέπεται ρητά ότι το συγκεκριμένο ποσό δεν μπορεί να δεσμευθεί, να κατασχεθεί ή να συμψηφιστεί με βεβαιωμένα χρέη προς τη φορολογική διοίκηση, το δημόσιο, τους δήμους, τις περιφέρειες, τα ασφαλιστικά ταμεία ή τα πιστωτικά ιδρύματα.

Με το άρθρο 56 παρατείνεται έως την 1η Ιανουαρίου 2023 η αναστολή αύξησης των μισθωμάτων κτιρίων που καταβάλλονται από το ελληνικό δημόσιο και τους φορείς του δημοσίου τομέα για τη μίσθωση ακινήτων, προκειμένου να διατηρηθεί σταθερό το κόστος στέγασης των υπηρεσιών του δημοσίου.

Με το άρθρο 57 προβλέπεται η δυνατότητα μεταβίβασης μέσω ανταλλαγής μεταξύ του ελληνικού δημοσίου και της Περιφέρειας Στερεάς Ελλάδας ακινήτων που ανήκουν στην ιδιοκτησία τους για την υλοποίηση του έργου της ανέγερσης του Δικαστικού Μεγάρου Λαμίας.

Ουσιαστικό μέτρο στήριξης και διευκόλυνσης των εξαγωγικών επιχειρήσεων της χώρας είναι η δυνατότητα που τους παρέχεται με το άρθρο 58 να προχωρούν σε απόσβεση των δαπανών προώθησης και των δικαιωμάτων εισόδου σε καταστήματα λιανικής στο εξωτερικό, είτε εφάπαξ το έτος πραγματοποίησής τους είτε τμηματικά και ισόποσα σε μια πενταετία.

Με το άρθρο 59 προβλέπεται η παράταση μέχρι την 31η Μαΐου 2022 των υφιστάμενων συμβάσεων καθαριότητας και φύλαξης οι οποίες έχουν συναφθεί από το Υπουργείο Οικονομικών και την ΑΑΔΕ, ενώ με το άρθρο 60 παρέχεται η δυνατότητα σύναψης συμβάσεων παροχής υπηρεσιών απολύμανσης του Υπουργείου Οικονομικών και της ΑΑΔΕ με τη διαδικασία της απευθείας ανάθεσης μέχρι την 31η Μαρτίου 2022 στα πλαίσια της αποτροπής της περαιτέρω εξάπλωσης της πανδημίας και της προστασίας της δημόσιας υγείας.

Επίσης, με διατάξεις του σχεδίου νόμου ρυθμίζονται ζητήματα δημόσιας περιουσίας. Με το άρθρο 61 προβλέπεται η δυνατότητα του ελληνικού δημοσίου με απόφαση του αρμοδίου οργάνου του Υπουργείου Οικονομικών να προχωρήσει κατά κυριότητα στον Δήμο Ελληνικού - Αργυρούπολης συγκεκριμένης έκτασης κοινωφελείς χώρους εντός του μητροπολιτικού πόλου Ελληνικού - Αγίου Κοσμά. Η εν λόγω διάταξη αφορά τον Δήμο Ελληνικού - Αργυρούπολης και τους δημότες του, που επωφελούνται από τη λειτουργία υπηρεσιών και δραστηριοτήτων κοινωφελούς χαρακτήρα.

Με το άρθρο 62 προβλέπεται η δυνατότητα παραχώρησης του δικαιώματος χρήσης αιγιαλού, παραλίας, θαλασσίου χώρου και πυθμένα στην περίπτωση που στους ανωτέρω χώρους υφίστανται προεκτάσεις ή βελτιώσεις που συνδέονται λειτουργικά και αποτελούν οργανικό σύνολο με ήδη υφιστάμενα έργα, υπό την προϋπόθεση ότι έχει εκδοθεί απόφαση έγκρισης περιβαλλοντικών όρων ΑΕΠΟ για το σύνολο του υπό κρίση έργου.

Με το άρθρο 63 τροποποιείται το άρθρο 10 του ν.4831/2021 περί οργανισμού του Νομικού Συμβουλίου του Κράτους, το οποίο αφορά τον χρόνο διενέργειας της κύρωσης για τα μέλη των υπηρεσιακών και πειθαρχικών συμβουλίων του σώματος.

Με το άρθρο 64 παρατείνεται για τρεις ακόμη μήνες μέχρι τις 31 Μαρτίου 2022 η δυνατότητα των ελεγκτικών μηχανισμών του Υπουργείου Ανάπτυξης και Επενδύσεων και των περιφερειών της χώρας να ελέγχουν τα περιστατικά αδικαιολόγητων ανατιμήσεων σε προϊόντα πρώτης ανάγκης για τη διαβίωση των πολιτών ή σε προϊόντα που αφορούν την υγειονομική προστασία από τη νόσο COVID-19.

Τέλος, με το άρθρο 65 τροποποιείται ο ν.3959/2011 με στόχο την ενίσχυση της ανεξαρτησίας της Επιτροπής Ανταγωνισμού. Η τροποποίηση βασίζεται στην οδηγία 2019/1, σύμφωνα με την οποία οι εθνικές αρχές ανταγωνισμού θα πρέπει να διαθέτουν επαρκές ειδικευμένο προσωπικό, ικανό να διενεργεί εμπεριστατωμένες νομικές και οικονομικές αξιολογήσεις, προκειμένου να μπορούν να ασκούν αποτελεσματικά τα καθήκοντά τους κατά την εφαρμογή των κανόνων περί ανταγωνισμού.

Κυρίες και κύριοι συνάδελφοι, θα μου επιτρέψετε στο τέλος της ομιλίας μου να αναφερθώ στην τροπολογία με γενικό αριθμό 1181 και ειδικό 177 που κατατέθηκε από το Υπουργείο Οικονομικών.

Με το άρθρο 1 της τροπολογίας προβλέπεται ότι τα χρηματικά ποσά που έχουν συγκεντρωθεί στον ειδικό λογαριασμό στην Τράπεζα της Ελλάδος από δωρεές φυσικών και νομικών προσώπων για την αντιμετώπιση έκτακτων δαπανών λόγω του κορωνοϊού, θα διατεθούν για την προμήθεια δεκαεπτά ασθενοφόρων για την κάλυψη των αναγκών του ΕΚΑΒ.

Με το άρθρο 2 της τροπολογίας προβλέπεται η αυτοδίκαιη και άνευ ανταλλάγματος μεταβίβαση του συνόλου των μετοχών της ΔΕΗ Α.Ε. που ανήκαν στο ΤΑΙΠΕΔ, στην Ελληνική Εταιρεία Συμμετοχών και Περιουσίας Α.Ε.- ΕΕΣΥΠ- δηλαδή στο Υπερταμείο. Αυτό γίνεται προκειμένου στο ποσοστό του 34,12% του μετοχικού κεφαλαίου της ΔΕΗ να περιέλθει στην κατοχή ενός και μόνου νομικού προσώπου με μέτοχο το ελληνικό δημόσιο, δηλαδή την ΕΕΣΥΠ.

Με το άρθρο 3 δίνεται η δυνατότητα η διαφημιστική δαπάνη να εκπίπτει προσαυξημένη από τα ακαθάριστα έσοδα των επιχειρήσεων σε ποσοστό 30% για το έτος 2022. Το πεδίο αυτών που ωφελούνται από αυτήν τη ρύθμιση είναι διευρυμένο. Δεν αφορά μόνο τις εταιρείες που θα δουν τη σχετική δαπάνη να εκπίπτει. Αφορά τις διαφημιστικές εταιρείες, τα ψηφιακά μέσα, τις εταιρείες παραγωγής, τα μέσα μαζικής ενημέρωσης, τον τομέα της ψυχαγωγίας. Προϋπόθεση είναι η διαφημιστική δαπάνη για το 2022 να ανέρχεται τουλάχιστον στο 105% του ποσού του τζίρου της διαφημιστικής δαπάνης του έτους 2019. Υπενθυμίζεται ότι με τη διάταξη του ν.4728/2020 προβλέφθηκε η διαφημιστική δαπάνη να εκπίπτει προσαυξημένη από τα ακαθάριστα έσοδα των επιχειρήσεων σε ποσοστό 100% για το φορολογικό έτος 2020 και σε ποσοστό 60% για το φορολογικό έτος 2021.

Με το άρθρο 4 της τροπολογίας προβλέπεται η διαγραφή των απαιτήσεων του ελληνικού δημοσίου από την ΟΣΕ ΑΕ σε ό,τι αφορά υποχρεώσεις τόκων και χρεολυσίων δεδουλευμένων ή μελλοντικών που προκύπτουν από το ομολογιακό δάνειο με ημερομηνία λήξης στις 12 Ιουνίου 2037. Ουσιαστικά, με αυτή τη ρύθμιση εξυπηρετείται το δημόσιο συμφέρον, η οικονομική επιβίωση του ΟΣΕ και η αποτελεσματικότερη διαχείριση της σιδηροδρομικής υποδομής που οδηγεί στη βελτίωση της ποιότητας των παρεχόμενων υπηρεσιών.

Τέλος, με το άρθρο 5 της τροπολογίας επιλύονται ζητήματα λογιστικής αποτύπωσης στον προϋπολογισμό του «Μπενακείου Φυτοπαθολογικού Ινστιτούτου» για το οικονομικό έτος 2022.

Κυρίες και κύριοι συνάδελφοι, μέσα από αυτό το σχέδιο νόμου η Κυβέρνηση του Κυριάκου Μητσοτάκη αντιμετωπίζει έκτακτες ανάγκες, προχωρά σε ουσιαστικές παρεμβάσεις, μέτρα στήριξης, διευκολύνει τους πολίτες. Η διαχείριση των επιπτώσεων της πανδημίας δεν έχει στατικό χαρακτήρα. Απαιτεί διαρκείς παρεμβάσεις. Συνεχίζουμε με έργα, στεκόμαστε δίπλα στην κοινωνία.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κύριο Υπουργό.

Τον λόγο έχει ο Βουλευτής του Κινήματος Αλλαγής ο κ. Χρήστος Γκόκας.

**ΧΡΗΣΤΟΣ ΓΚΟΚΑΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, στο πρόβλημα που δημιουργήθηκε, αλλά και συνεχίζεται, για την αντιμετώπιση της πανδημίας, δυστυχώς με την απώλεια δεκάδων συνανθρώπων μας καθημερινά, η Κυβέρνηση συνεχίζει με πολλά αντιφατικά μηνύματα. Τελευταίο αντιφατικό μήνυμα τα rapid test για εμβολιασμένους, που ενίσχυσε τις αμφιβολίες.

Η Κυβέρνηση αρνείται προτάσεις, όπως αυτές που συνεχώς καταθέτουμε, για την ενδυνάμωση του Εθνικού Συστήματος Υγείας, την οργάνωση της πρωτοβάθμιας φροντίδας υγείας, τη σοβαρή ενημέρωση για τους εμβολιασμούς, για μέτρα, αλλά και την τήρηση των μέτρων που λαμβάνονται ή τις προτάσεις μας για τον συνωστισμό τόσο στα μέσα μαζικής μεταφοράς, που εξακολουθούν να αποτελούν εστία διασποράς, είτε στις μικρές σχολικές τάξεις με είκοσι επτά και είκοσι οκτώ μαθητές.

Κύριε Υπουργέ, το Εθνικό Σύστημα Υγείας υποφέρει. Σήμερα κατέθεσα αναφορά με τη δραματική κατάσταση στο Νοσοκομείο Άρτας όπως περιγράφεται από τους εργαζόμενους που έχουν εξαντλήσει κάθε όριο αντοχής τους. Σας παρακαλώ να τη δείτε και να ενεργήσετε άμεσα. Βέβαια, τα ίδια συμβαίνουν και σε άλλα νοσοκομεία.

Ο εισηγητής μας, ο συνάδελφος κ. Πουλάς, αναφέρθηκε αναλυτικά στις ρυθμίσεις του νομοσχεδίου για την πανδημία. Από την πλευρά μου θα αναφερθώ στα άρθρα του τομέα μεταφορών και υποδομών.

Για το θέμα της «ΤΡΑΙΝΟΣΕ», στο άρθρο 79. Η «ΤΡΑΙΝΟΣΕ» εξαγοράστηκε από την ιταλική «TRENITALIA» επί ΣΥΡΙΖΑ το 2017 με 45 εκατομμύρια, όταν η προσφορά των 300 εκατομμυρίων που είχε στα χέρια της η προηγούμενη κυβέρνηση είχε θεωρηθεί από τον ΣΥΡΙΖΑ ξεπούλημα. Συνεχίζει, όμως, να έχει ευνοϊκή και προνομιακή μεταχείριση και από την Κυβέρνηση της Νέας Δημοκρατίας, που έχει ετοιμάσει τη νέα συμφωνία για τις ΥΓΟΣ, δηλαδή τις άγονες γραμμές, για δεκαπέντε χρόνια με επίσης 50 εκατομμύρια τον χρόνο, δηλαδή 750 εκατομμύρια συνολικά.

Θα την ψηφίσουμε τη διάταξη για τους δύο μήνες παράτασης αυτής της συμφωνίας, όμως περιμένουμε να δούμε τη νέα συμφωνία και το περιεχόμενό της και να τοποθετηθούμε εκεί αναλυτικά για όλα τα θέματα.

Πάω στο επόμενο θέμα που αφορά στον δρόμο Πάτρα - Πύργος. Στο άρθρο 82 έχουμε την κύρωση της από 15 Δεκεμβρίου 2021 συμφωνίας-τροποποίησης, μιας ακόμα τροποποίησης διατάξεων της σύμβασης παραχώρησης, για τον αυτοκινητόδρομο Ελευσίνα – Κόρινθος – Πάτρα – Πύργος - Τσακώνα.

Αποτελεί αντικοινοβουλευτική πρακτική, κατ’ αρχάς, η συζήτηση αυτής της συμφωνίας σαν ένα άρθρο σε ένα πολυνομοσχέδιο χριστουγεννιάτικο, που κατά τα άλλα εισάγεται σαν νομοσχέδιο του Υπουργείου Υγείας. Θα έπρεπε να προγραμματιστεί ξεχωριστή συζήτηση στην Επιτροπή Παραγωγής και Εμπορίου και κύρωση στη Βουλή.

Παρακολουθήσαμε, επίσης, την αντιπαράθεση μεταξύ ΣΥΡΙΖΑ και Νέας Δημοκρατίας για ευθύνες και ολιγωρία, για επιβάρυνση του δημοσίου στο κόστος του έργου, αλλά χωρίς αυτοκριτική για τις ευθύνες που ο καθένας έχει στη μη υλοποίηση του έργου μέχρι σήμερα. Η έναρξη κατασκευής του τμήματος Πάτρα - Πύργος να θυμίσω είχε καθυστερήσει επί οκτώ χρόνια μετά την ψήφιση του ν.4219/2013 που αφορούσε στις αναθεωρήσεις των συμβάσεων για τους αυτοκινητόδρομους.

Εμείς είχαμε ψηφίσει και τις συμβάσεις του 2007. Παρά τις ισχυρές επιφυλάξεις μας, είχαμε χαρακτηρίσει τότε ως λεόντειες εκείνες τις συμβάσεις λόγω της μεγάλης εθνικής σημασίας των έργων των αυτοκινητοδρόμων.

Οι συμβάσεις του 2013 άφησαν εκτός παραχώρησης στην εταιρεία «Ολυμπία Οδός Α.Ε.», το τμήμα αυτό που, μετά από πιέσεις των τοπικών Βουλευτών και δικές μας, ως ΠΑΣΟΚ, αποφασίσθηκε από την τότε κυβέρνηση να κατασκευαστεί ως δημόσιο έργο και η προκήρυξη του διαγωνισμού έγινε το 2014.

Στη συνέχεια, με κυβέρνηση ΣΥΡΙΖΑ είχαμε τη γνωστή για τους γνωστούς λόγους κατάτμηση του έργου σε οκτώ εργολαβίες. Χάθηκαν τεσσεράμισι χρόνια χωρίς έργο μέχρι το 2019, αλλά και μετά από δυόμισι χρόνια Κυβέρνησης της Νέας Δημοκρατίας, ο δρόμος βρίσκεται στο σημείο μηδέν. Δυστυχώς, όμως, μαζί με τα χρόνια χάνονται συνέχεια και ανθρώπινες ζωές σε έναν δρόμο - καρμανιόλα.

Θέλω να τονίσω ότι σε κάθε θετική εξέλιξη δεν λέμε «όχι». Αυτό που μας ενδιαφέρει και αυτό που αποτελεί αγωνία όλων μας είναι οι συμπολίτες μας στον Πύργο και στην Πάτρα, στην Ηλεία και στην Αχαΐα, στη δυτική Ελλάδα να αποκτήσουν επιτέλους τον αυτοκινητόδρομο που δικαιούνται, τον αυτοκινητόδρομο που θα εξασφαλίζει την οδική ασφάλεια, αλλά και τον αυτοκινητόδρομο που είναι έργο αναπτυξιακό, που στηρίζει τις μεταφορές, τις συγκοινωνίες, την παραγωγή και το εμπόριο, τον τουρισμό.

Ως προς τα επιμέρους θέματα, πρώτον, φαίνεται, κατ’ αρχάς, ότι ήταν λάθος τελικά η απένταξη από τη σύμβαση παραχώρησης του 2013, αφού σήμερα και μετά από οκτώ χρόνια, ο παραχωρησιούχος παίρνει τουλάχιστον όσα απαιτούσε τότε και μένει να δούμε τι παραπάνω παίρνει σήμερα, να δούμε, δηλαδή, όσα κρύβονται στις λεπτομέρειες των διακοσίων και πλέον τροποποιήσεων της σύμβασης.

Εξετάστηκε η κατασκευή του έργου σύμφωνα με τον ν.4219/2013, δηλαδή ως δημόσιο έργο, το οποίο θα μπορούσε να έχει ήδη δημοπρατηθεί από τη σημερινή Κυβέρνηση;

Αντί για δημόσιο έργο, έχουμε κατασκευή με σύμβαση παραχώρησης και αυτό σημαίνει διόδια, σημαίνει επιβάρυνση για τους πολίτες, επιβάρυνση με μια τριετία επιπλέον εκμετάλλευσης των διοδίων, που ανέρχεται στα 126 εκατομμύρια ευρώ. Εδώ, βέβαια, πρέπει να ισχύσει και να προβλεφθεί για τους χρήστες των τοπικών διαδρομών μειωμένη τουλάχιστον χρέωση.

Τρίτον, ποιο είναι το ποσό με το οποίο θα συμβάλουν οι μέτοχοι, πέραν των 10 εκατομμυρίων ευρώ της δεσμευτικής επένδυσης, και πόσα θα είναι τελικά τα έσοδά τους και ποια είναι η διαφορά της συμμετοχής για τον παραχωρησιούχο μεταξύ 2013 και 2021; Αυτά τα ερωτήματα δεν μπορεί να απαντηθούν σήμερα. Κάποια στιγμή πρέπει να απαντηθούν και θα είχαν απαντηθεί, αν η διαδικασία πήγαινε όπως έπρεπε να πάει για την κύρωση αυτής της σύμβασης.

Το έργο προβλέπεται να ολοκληρωθεί σε σαράντα μήνες, δηλαδή πάμε για το τέλος του 2025 στην καλύτερη περίπτωση, ίσως και στο 2026 και όχι στο τέλος του 2023 ή αρχές του 2024, που και σήμερα δήλωσε ο κύριος Υπουργός. Είναι απλά μαθηματικά. Δεν βγαίνει. Είναι σχεδόν τριάμισι χρόνια σύμβαση. Προβλέπει την προθεσμία αυτή η σύμβαση.

Επίσης, ορίζεται προτεραιότητα στο τμήμα Κάτω Αχαΐα - Πύργος. Για το πρώτο τμήμα, Πάτρα - Κάτω Αχαΐα, υπάρχει κάποιο πρόβλημα και ποιο είναι αυτό; Είναι τεχνικό ή άλλης φύσης;

Σε κάθε περίπτωση, το σημαντικό ζήτημα είναι η αυστηρή τήρηση του χρονοδιαγράμματος, γιατί η δυτική Ελλάδα δεν αντέχει άλλο με τη σημερινή κατάσταση.

Το τελευταίο: Με τις τροποποιήσεις στην αρχική σύμβαση προβλέπεται η κατασκευή του τμήματος Πάτρα - Πύργος, εβδομήντα τέσσερα χιλιόμετρα και πεντακόσια μέτρα, αντί του Πάτρα – Πύργος - Αλφειός, ογδόντα επτά χιλιόμετρα και τετρακόσια μέτρα της αρχικής σύμβασης. Το Πύργος - Αλφειός, δεκατρία χιλιόμετρα, παραπέμπεται να κατασκευαστεί στο μέλλον μετά από τις κτηματογραφήσεις της περιοχής, αλλά χωρίς συγκεκριμένο χρονικό ορίζοντα, ενώ το τμήμα Αλφειός - Καλό Νερό - Τσακώνα, εβδομήντα έξι χιλιόμετρα και διακόσια μέτρα, μένει έξω από κάθε σχεδιασμό.

Κλείνοντας, τα θέματα και τα ερωτήματα που προκύπτουν είναι: Πρώτον, υπάρχει το αίτημα του Δήμου Πύργου για κατασκευή τεσσάρων χιλιομέτρων ακόμη, ώστε ο αυτοκινητόδρομος να φθάνει στην είσοδο του Πύργου και όχι στο σημείο που προβλέπεται, στη σύνδεση θέση Χανάκια, και αυτό θα πρέπει να αντιμετωπιστεί θετικά, εάν πράγματι δεν φτάνουμε στην είσοδο του Πύργου.

Επίσης, ποιο είναι το χρονοδιάγραμμα και ποιος ο προγραμματισμός για την κατασκευή του τμήματος Πύργος - Αλφειός και σύνδεση με την Αρχαία Ολυμπία, χωρίς την οποία για ποια Ολυμπία Οδό συζητάμε; Ποιος είναι πλέον ο σχεδιασμός της Κυβέρνησης, αν υπάρχει, για την ολοκλήρωση του αυτοκινητοδρόμου με την κατασκευή του τμήματος από Αλφειό μέχρι Τσακώνα; Ποια είναι τελικά η πολιτική και ποια η νομική δέσμευση για την ολοκλήρωση του έργου;

Κυρίες και κύριοι συνάδελφοι, είμαστε υπέρ της κατασκευής του έργου. Αυτή είναι η βασική μας επιλογή. Να μη γίνει, όμως, αντικείμενο μικροκομματικής αντιπαράθεσης, αλλά ούτε ευκαιρία για οικονομική εκμετάλλευση, ιδιαίτερα σε βάρος των πολιτών. Είμαστε θετικοί, με την προοπτική, όμως, για την ολοκλήρωση τόσο του τμήματος Πύργος - Αλφειός όσο και του τμήματος Αλφειός - Καλό Νερό - Τσακώνα και οπωσδήποτε επιβάλλεται να δοθεί η δέσμευση και ο προγραμματισμός και γι’ αυτά τα τμήματα.

Ευχαριστώ πολύ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κ. Γκόκα.

Τον λόγο τώρα έχει ο Βουλευτής του ΣΥΡΙΖΑ - Προοδευτική Συμμαχία, ο κ. Κωνσταντίνος Μπάρκας.

**ΚΩΝΣΤΑΝΤΙΝΟΣ ΜΠΑΡΚΑΣ:** Κυρίες και κύριοι Βουλευτές, κακός τρόπος νομοθέτησης από μια κακή Κυβέρνηση, της οποίας προΐσταται ένας Πρωθυπουργός, ο οποίος ανερυθρίαστα έρχεται στην Εθνική Αντιπροσωπεία και λέει ψέματα. Χωρίς να έχει καμμία αίσθηση της ευθύνης για τη διαχείριση μιας μεγάλης δυσκολίας την οποία περνάει η χώρα, ο κύριος Πρωθυπουργός έρχεται χωρίς ενσυναίσθηση και λέει ψέματα στον ελληνικό λαό, λέει ψέματα στην Εθνική Αντιπροσωπεία.

Αυτός ο Πρωθυπουργός έχει όνομα, τον επικαλείται σύσσωμη η Κοινοβουλευτική Ομάδα της Νέας Δημοκρατίας, ο κ. Κυριάκος Μητσοτάκης, ο οποίος προΐσταται της Κυβέρνησης έρχεται και λέει ψέματα στον ελληνικό λαό. Την 1η Δεκεμβρίου, πριν από περίπου είκοσι δύο ημέρες, από αυτό εδώ το Βήμα έλεγε, κουνώντας το δάχτυλο στην Αντιπολίτευση, ότι δεν υπάρχει καμμία μελέτη που να αποδεικνύει ότι η θνητότητα εκτός μονάδων εντατικής θεραπείας είναι μεγαλύτερη σε σχέση με τη θνητότητα στις μονάδες εντατικής θεραπείας. Και μάλιστα, έλεγε ότι αυτή η μελέτη δεν υπάρχει πουθενά και τη ζητούσε από την Αξιωματική Αντιπολίτευση.

Λίγες μέρες μετά, ο κ. Τσιόδρας, ο «αγαπητός Λευτέρης», κατά την Κυβέρνηση -όπως κακώς τον αποκαλούσε ο κ. Μητσοτάκης- και ο κ. Λύτρας, δύο στελέχη, δύο μέλη της επιτροπής λοιμωξιολόγων έλεγαν ότι έχουν παραδώσει μια μελέτη που δείχνει το ακριβώς αντίθετο.

Ο κ. Μητσοτάκης, όμως, δεν σταμάτησε εκεί τα ψέματά του, αλλά ήρθε πριν από λίγες μέρες, κατά τη διάρκεια της συζήτησης του προϋπολογισμού, το Σάββατο, στο κλείσιμο και είπε ο ίδιος ότι αυτή η μελέτη δεν παραδόθηκε στο Μαξίμου.

Εδώ αρχίζει ένα γαϊτανάκι. Βγαίνει ο κ. Πλεύρης και λέει ότι το Υπουργείο Υγείας δεν παρέλαβε καμμία μελέτη. Το Μαξίμου δεν παρέλαβε καμμία μελέτη.

Και ρωτώ, κύριε Πλεύρη, μια και είστε νομικός: Ο κ. Μητσοτάκης δεν προΐσταται της Κυβέρνησης; Είναι υπεύθυνος μόνο για το Μαξίμου των φίλων του, τεσσάρων ανθρώπων οι οποίοι διοικούν τη χώρα, πέρα και έξω από τις επιθυμίες και από τα πιστεύω των Βουλευτών της Νέας Δημοκρατίας; Δεν προΐσταται της Κυβέρνησης; Δεν ανήκει στον στενό πυρήνα της Κυβέρνησης κάποιος γενικός γραμματέας ο οποίος έχει επιλεγεί είτε από εσάς είτε από τον κ. Μητσοτάκη και άρα, θα έπρεπε να παραδοθεί η μελέτη σε αυτόν;

Άρα, ο κ. Μητσοτάκης όχι μόνο λέει ψέματα, αλλά έχει μια μελέτη που αποδεικνύει πράγματα πέρα και έξω από τα πράγματα που κάνετε εσείς για τη διαχείριση της πανδημίας και δεν κάνει απολύτως τίποτα.

Και έρχεται σήμερα ο μεγάλος μποναμάς, μιας και είναι μέρες Χριστουγέννων. Κι όσοι γνωρίζουν από δημοσιογραφία, όπως εσείς κυρία πρώην δήμαρχε, γνωρίζουν ότι έχουμε τον μποναμά. Ποιος είναι ο σημερινός μποναμάς; Ο κ. Πλεύρης ανακοίνωσε σήμερα ότι δίνει παράταση, δικαίωμα στους μη εμβολιασμένους υγειονομικούς μέχρι –αν θυμάμαι, κύριε Πλεύρη- τον Μάρτη να εμβολιαστούν για να μπουν πάλι στο σύστημα υγείας, αλλιώς, όπως περιέγραψε, κατά πάσα πιθανότητα θα υπάρξει απόλυση.

Είναι το σχέδιο το οποίο από την αρχή είχατε, ο κ. Μητσοτάκης και οι φίλοι του, δηλαδή, στο Μαξίμου, στο νου σας -όχι εσείς κυρία Βουλευτή- το οποίο υλοποιούν βήμα-βήμα. Είναι η κατάρρευση του δημόσιου συστήματος υγείας. Θέλουν ένα δημόσιο σύστημα υγείας των φίλων τους, τους κλινικάρχες, οι οποίοι αυτή τη στιγμή βγάζουν χρήματα από την απόφαση του Υπουργείου Υγείας να κάνει το δημόσιο σύστημα υγείας με μόνο COVID περιστατικά και να ακυρωθούν προγραμματισμένα χειρουργεία και να τα στείλουν όλα στους ιδιώτες κλινικάρχες. Όλοι αυτοί θέλουν να ιδιωτικοποιηθεί το δημόσιο σύστημα υγείας για να βγάλουν οι φίλοι τους περισσότερα λεφτά. Αυτό είναι βήμα-βήμα το σχέδιο το οποίο υλοποιείτε όλο αυτό το χρονικό διάστημα.

Πότε; Όταν έχουμε ξεπεράσει πλέον τους είκοσι χιλιάδες θανάτους συνανθρώπων μας και δεν κάνετε τίποτα, μα τίποτα απολύτως, για να μπορέσετε να βοηθήσετε τους ίδιους τους ασθενείς αλλά και τις οικογένειές τους και να αποφύγουμε ως κοινωνία τις περαιτέρω απώλειες συνανθρώπων μας.

Η μετάλλαξη «Όμικρον» είναι παρούσα. Είναι εδώ. Ο κ. Σαρηγιάννης, αν δεν κάνω λάθος, βγήκε και είπε σήμερα ότι είμαστε πάρα πολύ κοντά -αν δεν έχει ήδη αποφασιστεί- από τον Γενάρη να πάμε σε lockdown. Εσείς παίρνετε αποφάσεις, κύριε Πλεύρη, και οι συν αυτώ και οι φίλοι σας στου Μαξίμου, χωρίς να συνεδριάζει η επιτροπή λοιμωξιολόγων, που κατά τα άλλα τους ακούτε! Τι ανακοινώσατε; Rapid test για τους εμβολιασμένους και τους ανεμβολίαστους. Και εδώ έχουμε την πλήρη κατάρρευση όλου του αφηγήματος που εσείς είχατε το τελευταίο διάστημα υποστηρίξει μέσω του κ. Μητσοτάκη και αυτά που λέγατε εσείς εδώ πέρα.

Δεν έχουμε, λοιπόν, μια πανδημία ανεμβολίαστων. Έχουμε μια πανδημία στην οποία, δυστυχώς, η χώρα μας είναι ανοχύρωτη, γιατί έχει Κυβέρνηση την Κυβέρνηση της Νέας Δημοκρατίας και Πρωθυπουργό τον κ. Μητσοτάκη οι οποίοι δεν κάνουν απολύτως τίποτα.

Η μετάλλαξη «Όμικρον», λοιπόν, είναι εδώ. Εσείς κάνετε πράγματα πέρα και έξω από τις προτάσεις της Αντιπολίτευσης, του ΣΥΡΙΖΑ, του Κινήματος Αλλαγής και σύσσωμης της Αντιπολίτευσης στη χώρα. Δεν ακούτε κανέναν, θεωρώντας ότι μόνοι σας μπορείτε να διαχειριστείτε την πανδημία. Και έχουμε φτάσει σε αυτό το κραυγαλέο σημείο. Και γι’ αυτό είναι η ώρα να φύγετε από τη διακυβέρνηση της χώρας, έτσι ώστε μια προοδευτική κυβέρνηση να αναλάβει τις τύχες της χώρας και να σώσει τουλάχιστον τώρα όσους συνανθρώπους μας μπορούμε να σώσουμε. Γιατί, δυστυχώς, εσείς δεν κάνετε τίποτα.

Κύριε Πρόεδρε, δώστε μου δέκα δευτερόλεπτα.

Έχω καταθέσει, κύριε Υπουργέ, μια τροπολογία την οποία φαντάζομαι την έχετε διαβάσει ή εάν δεν την έχετε διαβάσει, να σας ενημερώσω. Αφορά στο άρθρο 35 -εάν δεν κάνω λάθος, αν δεν έχει αλλάξει η αρίθμηση του νομοσχεδίου- για την απαλλαγή για δύο επιπλέον έτη από τον ΕΝΦΙΑ της Κρήτης λόγω του γεγονότος ότι έχει χαρακτηριστεί ως σεισμόπληκτη περιοχή.

Να σας ενημερώσω, κύριε Πρόεδρε, ότι και στην Πρέβεζα, προφανώς και σε άλλες περιοχές στη χώρα, από τον Φλεβάρη του 2020 έχει συμβεί ένας μεγάλος σεισμός όπου είχαμε πολλές καταστροφές σε καταστήματα, σπίτια, σχολεία, υποδομές γενικώς. Είχε γίνει η απαλλαγή για ένα χρόνο από τον ν.4223/2013 λόγω σεισμού και για την Πρέβεζα.

Όμως, ζητάω με την τροπολογία αυτή, κύριε Υπουργέ, -θα μπορούσαν κι άλλες περιοχές, βεβαίως, να ενταχθούν σε αυτό το καθεστώς- με γενικό αριθμό 1180 και ειδικό 176 να κάνετε δεκτό το αίτημα, έτσι ώστε να υπάρξει απαλλαγή για τον Νομό της Πρέβεζας, για τη δική μου περιοχή.

Δεν έχετε, που δεν έχετε, βοηθήσει στην πρώτη διαδικασία τις επιχειρήσεις και τους ανθρώπους να ξαναφτιάξουν με αποζημιώσεις την περιουσία τους, αλλά τουλάχιστον μπορείτε να απαλλάξετε για δύο παραπάνω χρόνια και την Πρέβεζα από τον ΕΝΦΙΑ. Νομίζω ότι είναι μια λογική απαίτηση.

Το ξαναλέω, δεν αφορά μόνο στην Πρέβεζα, αλλά επειδή εγώ εκεί εκλέγομαι, είναι η εκλογική μου περιφέρεια και με αφορά, κατέθεσα την τροπολογία αυτή και θα ήθελα, κύριε Υπουργέ, αν σας είναι εύκολο, πριν το πέρας της διαδικασίας να απαντήσετε στο αν κάνετε δεκτή ή όχι την τροπολογία αυτή.

Ευχαριστώ πολύ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Τον λόγο έχει ο Βουλευτής του Κινήματος Αλλαγής και Αντιπρόεδρος της Βουλής κ. Οδυσσέας Κωνσταντινόπουλος.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Ευχαριστώ, κύριε Πρόεδρε.

Κυρίες και κύριοι συνάδελφοι, κύριε Υπουργέ, πριν από λίγο διάβασα στο διαδίκτυο ότι υπάρχει σύσκεψη στην Κυβέρνηση για να πάρει μέτρα.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Η επιτροπή λοιμωξιολόγων…

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Δεν θέλω να πω το site το οποίο λέει ότι ήδη στο Μαξίμου γίνεται σύσκεψη τώρα για να αποφασίσετε τα μέτρα για την επόμενη. Και λέει πάλι τα ίδια. Δηλαδή, αν διάβαζε κάποιος την ομιλία του κ. Κατρίνη πριν από δύο ώρες, είναι περίπου τα μέτρα που χρειάζεται εκατό συσκέψεις, εκατό παλινωδίες για να πάρουμε μία απόφαση η οποία έχει πολιτικό κόστος, αλλά θα σώζει ζωές και θα μας οδηγήσει στο lockdown.

Το μεγάλο ζήτημα ξεκίνησε -και εδώ υπάρχουν ευθύνες σε πολλά επίπεδα- με το εμβολιαστικό πρόγραμμα, γιατί αυτό είναι το επιστημονικό όπλο. Η Κυβέρνηση καθυστέρησε. Είναι απίστευτο ένα κόμμα το οποίο έχει πάρει στις εκλογές 8,1%, το οποίο είναι εν μέσω προεκλογικής εκστρατείας να λέει για υποχρεωτικότητα στους ανθρώπους που έρχονται σε επαφή με το δημόσιο και δύο κόμματα τα οποία έχουν πάρει μεγάλο ποσοστό –τα τίμησε ο κόσμος- να μην σκέφτονται τον γενικό πληθυσμό, αλλά να σκέφτονται πώς θα «κλείσουμε το μάτι» στους ανεμβολίαστους, που όποιος και εάν τους «το κλείνει» -ή η Κυβέρνηση λόγω της μεγάλης ευθύνης ή μέρος της Αντιπολίτευσης λέγοντάς τους διάφορα ότι δεν πιάνουνε, καθυστερούμε, το ένα το άλλο- έχουν το ίδιο αποτέλεσμα.

Και εδώ υπάρχει και ένα θέμα, ποιος μπορεί να συμπεριφερθεί και ποιος συμπεριφέρεται απέναντι στους πολίτες με ευθύνη. Και αυτό αποδείχτηκε και με την αείμνηστη Πρόεδρό μας τη Φώφη Γεννηματά πριν οκτώ μήνες και με τον νέο Πρόεδρό μας, οι οποίοι μίλησαν πολύ καθαρά σε αυτό το ζήτημα. Και να ξέρετε ότι οι πολίτες ό,τι και αν ψηφίζουν, κατανοούν ότι πραγματικά έχουμε άποψη που έχει να κάνει με το θέμα της ίδιας της ζωής, κύριε Υπουργέ.

Ο επικεφαλής της Κοινοβουλευτικής Ομάδας Μιχάλης Κατρίνης, ο κ. Πουλάς, η Νάντια Γιαννακοπούλου και όλοι οι συνάδελφοι μίλησαν πολύ αναλυτικά γι’ αυτά τα θέματα, για τις προτάσεις μας. Νομίζω το καταλαβαίνουν όλοι.

Γι’ αυτό θέλω να πω για δύο θέματα πολύ σημαντικά που έχουν να κάνουν με τη νομοθετική λειτουργία, τη διαφάνεια, τη δημοκρατία και ένα ζήτημα το οποίο έχει προκύψει και δεν κατάλαβα γιατί δεν έχει αναδειχθεί και πόσο εύκολα κύριε Υπουργέ, το προχωράτε σε όλη αυτή τη διαδικασία.

Χορήγηση golden visa χωρίς έλεγχο προϋποθέσεων. Τι φέρνετε, κύριε Υπουργέ; Φέρνετε ένα άρθρο του Υπουργείου Μεταναστευτικής Πολιτικής που λέει ότι όσοι κατέθεσαν από το 2015 αίτηση για να πάρουν golden visa χωρίς να δούμε τα χαρτιά τους, τους τη δίνουμε σε ένα βράδυ.

Η Αξιωματική Αντιπολίτευση τι λέει γι’ αυτό;

Θέλω να σας θυμίσω τι έγινε στην Κύπρο με αυτό, κύριε Υπουργέ. Το πώς έφτασε το θέμα μέχρι το δικηγορικό γραφείο του σημερινού Προέδρου της Δημοκρατίας της Κύπρου. Εγώ δεν ξέρω, το δημοσίευμα. Μπορεί σήμερα να δώσουμε βίζα σε όλους χωρίς κανέναν έλεγχο; Πώς γίνεται αυτό; Εγώ δεν έχω ακούσει, όμως, και την Αξιωματική Αντιπολίτευση γι’ αυτό. Να ακούσω αν αυτό το καταγγέλλουν.

Άρα, ουσιαστικά, εδώ πέρα έρχεται αυτό που λέγαμε για την καλή νομοθέτηση, κύριε Υπουργέ. Σήμερα δεν φέρατε τέσσερις τροπολογίες. Φέρατε σαράντα άρθρα. Μπορεί να ψηφίζουμε τέσσερις τροπολογίες, αλλά οι τέσσερις τροπολογίες έχουν σαράντα άρθρα, δηλαδή δεκαεννιά, εννιά και δώδεκα. Δηλαδή, δεν υπάρχει καμμία περίπτωση, στη μία η ώρα το βράδυ που καταθέσατε τροπολογία, να υπάρχει αυτό.

Και λέω, γιατί να γίνεται αυτό; Ωραία, μια συντηρητική κυβέρνηση έκανε αυτό. Γιατί; Υπάρχει και στο παρελθόν αυτό; Βεβαίως υπάρχει και στο παρελθόν. Η προηγούμενη κυβέρνηση έφερε το 2018 σε νομοσχέδιο δεκαεπτά τροπολογίες. Δηλαδή, εδώ τι κάνουμε; Γι’ αυτό δεν έχετε Αξιωματική Αντιπολίτευση, γιατί έχουν κάνει τα ίδια. Δεν μπορούν να σας πουν, γιατί τους απαντάτε παιδιά, το 2000 ως κυβέρνηση σε σύνολο διακοσίων πενήντα δύο νομοσχεδίων έχουν κατατεθεί οκτακόσιες πενήντα τέσσερις τροπολογίες από τις οποίες οι άσχετες ήταν πεντακόσιες εξήντα επτά και οι εκπρόθεσμες πεντακόσιες. Για τη Νέα Δημοκρατία θα περιμένουμε λίγο να τα μάθουμε τα στοιχεία. Είναι σαν τους μετακλητούς, που ο ΣΥΡΙΖΑ έλεγε ότι μας βγάζει λέει το ΠΑΣΟΚ τους μετακλητούς, οι οποίοι είχαν φτάσει ταβάνι, και ήρθε η Νέα Δημοκρατία και συμψήφισε όλη αυτή τη διαδικασία.

Καταθέτω τις τροπολογίες και θα έχουμε κατά το επόμενο χρονικό διάστημα και για τη Νέα Δημοκρατία.

(Στο σημείο αυτό ο Ε΄ Αντιπρόεδρος της Βουλής κ. Οδυσσέας Κωνσταντινόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τι σημαίνουν όλα αυτά; Ότι τα δύο κόμματα, ΣΥΡΙΖΑ και Νέα Δημοκρατία, δεν θέλουν να λειτουργεί σωστά η Βουλή. Θέλουν να υπάρχει αδιαφάνεια με τον τρόπο που οι ίδιοι κυβέρνησαν, πρώτα ο ΣΥΡΙΖΑ και μετά είναι η Νέα Δημοκρατία, με τον ακριβώς ίδιο τρόπο, δηλαδή τροπολογίες άσχετες, τροπολογίες ρουσφετολογικές. Όπως φέρνει τώρα ο κ. Μηταράκης έφερνε τότε το Υπουργείο Μεταναστευτικής Πολιτικής. Ακριβώς τα ίδια είναι. Είναι μια διαφορά που πρέπει να επισημάνουμε και θέλουμε, γιατί μας έδωσαν την εντολή διακόσιες εβδομήντα χιλιάδες άνθρωποι και ο νέος Πρόεδρος του ΠΑΣΟΚ.

Κύριε Πλεύρη, πείτε στον κ. Μητσοτάκη ότι το όνομα είναι ΠΑΣΟΚ, μην έχει ανησυχία. Δεν θα το είδε την προηγούμενη φορά. Υπάρχει πάντα ΠΑΣΟΚ στο ψηφοδέλτιο πάνω, μην ανησυχείτε, επειδή ρώτησε ποιο κόμμα, ποιο όνομα. Σας καταλαβαίνω, σας λέω ότι είναι ΠΑΣΟΚ.

Άρα, το νέο που φέρνουμε σε όλη αυτή τη διαδικασία είναι ότι θέλουμε έναν διαφορετικό τρόπο διαφάνειας, λογοδοσίας και στο τέλος, της ίδιας της δημοκρατίας. Το ΠΑΣΟΚ, το Κίνημα Αλλαγής, με την εντολή που έχει πάρει δεν θα ξαναφέρει και δεν θα επιτρέψει ποτέ να υπάρχει αυτή η αδιαφάνεια στην κοινοβουλευτική διαδικασία με τροπολογίες ρουσφετολογικές είτε του ΣΥΡΙΖΑ είτε της Νέας Δημοκρατίας.

Σας ευχαριστώ πολύ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε τον κ. Κωνσταντινόπουλο και για τη συνέπεια στον χρόνο.

Τον λόγο έχει ο Βουλευτής του ΣΥΡΙΖΑ - Προοδευτική Συμμαχία κ. Χρήστος Σπίρτζης.

**ΧΡΗΣΤΟΣ ΣΠΙΡΤΖΗΣ:** Ευχαριστώ, κύριε Πρόεδρε.

Κύριε Υπουργέ, συνήθως όταν έχουμε έναν νόμο που περιλαμβάνει τόσες πολλές διατάξεις ξεπλύματος, επί της ουσίας, παράνομων πράξεων, ρουσφετιών αυτό γίνεται όταν καταρρέουν τα καθεστώτα, όταν ζουν τις τελευταίες μέρες τους και υπάρχει τέτοια αγωνία διευθετήσεις συμφερόντων. Ετοιμάζεστε για την αποχώρηση.

Αλλά, επειδή είναι μέρες Χριστουγέννων και Πρωτοχρονιάς, εγώ δεν θα χαλάσω το εορταστικό κλίμα της Κυβέρνησης Μητσοτάκη, γιατί όλος ο υπόλοιπος λαούς υποφέρει, και θα συγχαρώ και εσάς και την Κυβέρνηση Μητσοτάκη και τον ίδιο τον Πρωθυπουργό για την ευρηματικότητά του. Για το πώς ακυρώνει την ευρωπαϊκή νομοθεσία μέσα από το νομοσχέδιο αντιμετώπισης της πανδημίας του κορωνοϊού. Πώς έχετε βρει, δηλαδή, να κάνετε το Πάτρα - Πύργος για την αντιμετώπιση του κορωνοϊού. Πώς πληρώνετε παράνομες πληρωμές και συμβάσεις για να αντιμετωπίσετε, να σκοτώσετε τον κορωνοϊό. Πώς τσακίζετε τις καθυστερήσεις, καταργώντας τους διαγωνισμούς, για να αντιμετωπίσετε τον κορωνοϊό. Δηλαδή, αυτές οι καινοτομίες για την αντιμετώπιση της πανδημίας δεν έχουν προηγούμενο σε καμμία άλλη χώρα.

Και, βέβαια, πώς εσείς, ένα ευρωπαϊκό κόμμα, το οποίο όλα αυτά τα χρόνια «έχει δώσει τα ρέστα του» για τις δήθεν ανεξάρτητες αρχές και ρυθμιστικές αρχές, τις ξεπερνά όλες, και τις ανεξάρτητες αρχές και τους ελεγκτικούς μηχανισμούς και το Ελεγκτικό Συνέδριο, για να σκοτώσει τον κορωνοϊό.

Εσείς, κύριε Υπουργέ, αγαπητοί συνάδελφοι της Νέας Δημοκρατίας, δεν είστε Κυβέρνηση. Οι τρεις μάγοι με τα δώρα είσαστε στους δικούς σας ανθρώπους και στις δικές σας εταιρείες! Και γι’ αυτόν τον πρότυπο τρόπο διαχείρισης του δημόσιου χρήματος, τις βέλτιστες πρακτικές για τις δημόσιες συμβάσεις να μην τηρείται η ευρωπαϊκή νομοθεσία, νομίζω ότι –γιατί θέλουμε να σας κάνουμε εποικοδομητική αντιπολίτευση- πρέπει να κάνετε δύο πράγματα. Το πρώτο είναι να φέρετε την Επίτροπο Βεστάγκερ στη χώρα μας και τα στελέχη της Ευρωπαϊκής Επιτροπής για να τους εκπαιδεύσετε. Για να τους δείξετε πώς μπορεί μία Κυβέρνηση να διαλύσει κάθε έννοια ευρωπαϊκής νομοθεσίας και πως μία Κυβέρνηση μέσω του επιτελικού κράτους Μητσοτάκη μετεξελίσσεται σε Κυβέρνηση τζάκποτ. Ό,τι είναι παράνομο και αντιτίθεται στην ευρωπαϊκή και στην εθνική νομοθεσία πληρώνεται με νόμο.

Εγώ, όμως, θα σας πρότεινα να βάλετε και έναν γκισέ έξω, στο περιστύλιο, για να έχετε άμεση ανταπόκριση. Δηλαδή, είναι παράνομη η πληρωμή και δεν μπορεί να γίνει; Φέρνετε έναν νόμο για να μην τρέχουν οι άνθρωποι στα Υπουργεία και στους οργανισμούς. Να έρχονται εδώ, απ’ έξω να πληρώνονται.

Έχετε κάνει παράνομες προσλήψεις; Μην τρέχουν και κάνουν τα χαρτιά τους στους διάφορους φορείς. Να βάλετε έναν γκισέ εδώ πέρα, κατευθείαν να μονιμοποιηθούν οι άνθρωποι.

Και στην ίδια λογική, έτσι για να το αναλύσουμε, στο άρθρο 143 κάνετε επέκταση των συμβάσεων καθαριότητας, παράνομες, με νόμο για το Υπουργείο Προστασίας του Πολίτη και την Ελληνική Αστυνομία. Κανείς δεν καταλαβαίνει γιατί και πού σχετίζεται με τον κορωνοϊό. Δεν αναφέρεται στο Κοινοβούλιο -σιγά μην το αναφέρετε τώρα, να μας δώσετε και λογαριασμό- το κόστος αυτών των συμβάσεων, πόση παράταση παίρνουν, πότε θα έχετε έτοιμους διαγωνισμούς και ολοκληρωμένους.

Στο άρθρο 144 κατά παράβαση του Δημοσιοϋπαλληλικού Κώδικα επεκτείνετε τις συμβάσεις και κατά παράβαση και των αποφάσεων του Συμβουλίου της Επικρατείας και κατά παράβαση και του δικού σας νόμου. Για να αντιμετωπίσετε τον κορωνοϊό, δηλαδή, τι κάνετε; Δίνετε άλλοθι σε αυτούς που διορίσατε με ρουσφέτια να έχουν το δικαίωμα να προσφύγουν και να μονιμοποιηθούν. Φοβεροί είσαστε! Εσείς είστε καλλιτέχνες, δεν είσαστε Κυβέρνηση. Είσαστε καλλιτέχνες του ρουσφετιού! Συγχαρητήρια!

Και αμέσως μετά, κάνετε επέκταση -Πολάκη, είναι το θέμα σου- για την κ. Νικολάου εδώ πέρα. Πάλι τα ίδια. Παρακάμπτετε το Ελεγκτικό Συνέδριο. Μέχρι 2 εκατομμύρια ευρώ. Είστε φοβεροί τύποι. Πραγματικά, συγχαρητήρια! Δεν υπάρχετε. Και στο άρθρο…

**ΠΑΥΛΟΣ ΠΟΛΑΚΗΣ:** Δεν έχει πάρει…

**ΧΡΗΣΤΟΣ ΣΠΙΡΤΖΗΣ:** Μα, εδώ είναι. Παράταση. Και άλλη παράταση, μέχρι 2 εκατομμύρια ευρώ.

Και στο άρθρο 145 βγάζετε τα μάτια των δωρεών και στο δικό σας νόμο. Δηλαδή, μέχρι τώρα, όταν ήθελε να κάνει κάποιος μια δωρεά, μια μελέτη, έναν δρόμο, έβαζε το δημόσιο προδιαγραφές, μην πάει να σκοτωθεί κάποιος μετά. Και στις συσκευές και στα υλικά υπήρχε μια δημοσιότητα. Εσείς τον περάσατε αυτόν τον νόμο, όχι εμείς. Του βγάζετε τα μάτια και αυτού.

Και βέβαια, όσον αφορά στο άρθρο 146, αδικείτε το άρθρο. Βάλτε του έναν τίτλο «Καλόμαθε η γριά στα σύκα», ας πούμε, έναν τέτοιο τίτλο. Δηλαδή, εδώ πέρα τι έχετε κάνει; Σε προηγούμενο νόμο φέρατε μία διάταξη όπου παράνομες πληρωμές στην ΕΛ.ΑΣ. πληρώνονται με νόμο, όπου παράνομη πληρωμή της πρώην εταιρείας του διοικητή της ΕΥΠ πληρώνεται με νόμο, όπου παράνομοι λογαριασμοί στην υπηρεσία εγκληματικής πολιτικής –όχι αντεγκληματικής- πληρώνονται με νόμο. Τώρα φέρνετε για την πολιτική προστασία. Θεοί είστε! Εσείς είστε οι θεάνθρωποι που γεννιέστε, όχι ο Χριστός τα Χριστούγεννα! Θεοί!

Κύριε Πρόεδρε, θα μου επιτρέψετε μια ελαστικότητα, γιατί ακούστηκαν πολλά για τον Πάτρα - Πύργος.

Πριν, όμως, έρθω σε αυτό, να πω το εξής. Φέρνετε μια τροπολογία -ακούστε τώρα- για δύο χρόνια για τα ΧΕΠ, τις δαπάνες, να τις αιτιολογήσετε για την Πυροσβεστική, για το Λιμενικό, για την Αστυνομία, για την ΕΥΠ. Μετά από δύο χρόνια θα είστε ακόμα Κυβέρνηση; Θα κατεβάσετε τα μπλε τανκς στους δρόμους; Δηλαδή, δίνετε παράταση, για να αιτιολογήσετε τις απόρρητες δαπάνες αυτών των φορέων μετά που θα είστε Κυβέρνηση; Σοβαρά μιλάτε;

Και πάμε και στον Πάτρα - Πύργος. Πώς να μη συγχαρείς μια Κυβέρνηση η οποία μας καταγγέλλει -και ως αντιπολίτευση όταν ήσασταν και ως Κυβέρνηση τώρα- ότι καταργήσαμε ένα διαγωνισμό που εσείς είχατε κάνει και δεν κάνετε έναν διαγωνισμό δυόμισι χρόνια; Κάνετε απευθείας ανάθεση. Συγχαρητήρια! Δηλαδή, μας καταγγέλλετε τόσα χρόνια ότι καταργήσαμε τον διαγωνισμό που εσείς κάνατε δήθεν και κάνετε απευθείας αναθέσεις; Δεν το κάνατε τον πρώτο μήνα, την απευθείας ανάθεση; Έπρεπε να περάσουν δυόμισι χρόνια;

Μας καταγγέλλατε ότι κάναμε οκτώ διαγωνισμούς, για να χρηματοδοτήσουμε μέσω γνωστού εργολάβου το «ΣΥΡΙΖΑ-channel». Εσείς, με 114 εκατομμύρια καπέλο, ημίψηλο καπέλο και με ένα σομπρέρο, που δίνετε στους παραχωρησιούχους με απευθείας ανάθεση τρία χρόνια τα έσοδα των διοδίων, σήμερα που είναι τα επιτόκια εκεί που είναι, με IIR πάνω από 10%, ποιον θα χρηματοδοτήσετε, κύριε Υπουργέ;

Διότι εδώ πέρα άκουσα και τον κ. Καραμανλή, πως θα γίνει φθηνότερο το έργο με το καπέλο των 114 εκατομμυρίων ευρώ και με τρία χρόνια παράταση της σύμβασης παραχώρησης, όχι για τον Πάτρα - Πύργος, αλλά για τον Κόρινθος – Πάτρα - Πύργος;

Και βέβαια, πώς να μη σας δώσουμε συγχαρητήρια, όταν έχετε ρίξει τόνους λάσπης και δεν έχετε φέρει δυόμισι χρόνια ένα έγγραφο που σας ζητάμε από όλα αυτά που κάνετε; Συγχαρητήρια!

Πώς να μη σας δώσουμε συγχαρητήρια, όταν περνάτε διακόσιες είκοσι τέσσερις σελίδες σύμβαση ως μεθόδευση, για να μην μπορούν να βγάλουν οι Βουλευτές άκρη σε ένα άρθρο στο νομοσχέδιο για τον κορωνοϊό;

Πώς να μη σας δώσουμε συγχαρητήρια, όταν έχετε κρύψει από τους πολίτες τις αυξήσεις στα διόδια από την πρώτη του μηνός;

Πώς να μη σας δώσουμε συγχαρητήρια, όταν ένας δεν έχει πει κάτι για το ψέμα που είπε ο ίδιος ο Πρωθυπουργός, εκτός από τον Υπουργό σας, ότι το 2014 είχατε εγκεκριμένη χρηματοδότηση, όταν δεν είχατε καταθέσει ούτε φάκελο μεγάλου έργου;

Πώς να μη σας δώσουμε συγχαρητήρια, όταν δεν ακούστηκε τίποτα για το ότι ο ένας διαγωνισμός που είχατε προγραμματίσει όχι μόνο δεν είχε έγκριση χρηματοδότησης αλλά ήταν και στημένος για τους ίδιους που κάνετε τώρα απευθείας ανάθεση; Αλλά δεν είχατε ούτε την τσίπα να κάνετε διαγωνισμό, στημένο έστω, όπως είχατε προγραμματίσει το 2014, με άλλες ποσότητες, ψεύτικες!

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, κύριε συνάδελφε. Έχετε πάει στα δέκα λεπτά.

**ΧΡΗΣΤΟΣ ΣΠΙΡΤΖΗΣ:** Ολοκληρώνω, κύριε Πρόεδρε.

Πώς να μη σας δώσουμε συγχαρητήρια, που καταργήσατε τη δική σας υπουργική απόφαση με νόμο παράνομα, που όποιος προσφύγει δεν θα γίνει ποτέ το έργο με αυτά που έχετε κάνει;

Και κρατάω ένα «συγχαρητήρια» για να σας δώσω, όταν κάνετε αυτό που κάναμε και εμείς, δηλαδή όταν πάτε εσείς τις καταγγελίες που κάνουμε εμείς σήμερα στον εισαγγελέα, όπως κάναμε και εμείς, όταν κάνατε εσείς καταγγελίες. Εμείς τις πήγαμε στον εισαγγελέα -το έχετε κρύψει από τον ελληνικό λαό-, αρχειοθετήθηκε, γιατί φάνηκαν τα ψέματα που συνεχίζετε να λέτε, και περιμένουμε να δείξετε κι εσείς αυτή την ευαισθησία, αυτές τις καταγγελίες που κάνουμε σήμερα στο Κοινοβούλιο, να τις πάτε στον εισαγγελέα, όπως τις πήγαμε κι εμείς.

Κλείνω, κύριε Πρόεδρε, λέγοντας ότι μετά από τις γιορτινές μέρες των Χριστουγέννων και της Πρωτοχρονιάς, με τη νέα χρονιά, ακολουθεί η εβδομάδα των Παθών την άνοιξη και η Ανάσταση. Και αυτή η Ανάσταση θα συνοδεύεται με την ανάσταση του ελληνικού λαού, γιατί θα φύγετε με μεγάλη ταχύτητα με αυτά που κάνετε και το αποδεικνύετε με το νομοσχέδιο-πλυντήριο των συμφερόντων και των παράνομων πληρωμών και αναθέσεων που κάνετε σήμερα.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει ο Βουλευτής της Νέας Δημοκρατίας κ. Νικόλαος Μανωλάκος.

**ΝΙΚΟΛΑΟΣ ΜΑΝΩΛΑΚΟΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι Βουλευτές, εύχομαι χρόνια πολλά με υγεία για τις άγιες μέρες που έρχονται και για την πατρίδα μας καλύτερες μέρες.

Δεν υπάρχει αμφιβολία ότι η χρονιά που πέρασε άφησε ανεξίτηλα σημάδια πάνω μας. Σήμερα, ένα χρόνο μετά, καλούμαστε να ψηφίσουμε και πάλι μια σειρά διατάξεων ευρισκόμενοι μπροστά σε ένα νέο κύμα της πανδημίας, αυτό της μετάλλαξης «Όμικρον», που εξαπλώνεται ταχύτατα και μας πλησιάζει απειλητικά. Αυτή τη φορά, όμως, τα πράγματα είναι διαφορετικά, γιατί ξέρουμε ότι πλέον μπορούμε να νικήσουμε οριστικά χάρις στο υπερόπλο που διαθέτουμε, που μας χάρισε η επιστήμη, το εμβόλιο.

Με γνώμονα, λοιπόν, το εμβολιαστικό πρόγραμμα «ΕΛΕΥΘΕΡΙΑ», που βρίσκεται σε πλήρη εξέλιξη, φρονώ ότι οι διατάξεις που φέρνει σήμερα για ψήφιση το Υπουργείο Υγείας είναι προς την ορθή κατεύθυνση. Δεν θέλω να αναφερθώ σε περισσότερες λεπτομέρειες. Ομιλητές διακεκριμένοι της παράταξής μας τα ανέλυσαν και τα υποστήριξαν διεξοδικά.

Στο σημείο αυτό θέλω να χαιρετίσω θερμά την πρωτοβουλία του Πρωθυπουργού μας Κυριάκου Μητσοτάκη αναφορικά με τη διάθεση σε ολόκληρο τον πληθυσμό δυο δωρεάν self tests, με τη σύσταση όλοι, εμβολιασμένοι και μη, να συμβάλλουν με σύνεση και υπευθυνότητα στην ανάσχεση του νέου κύματος της πανδημίας.

Όμως, κυρίες και κύριοι συνάδελφοι, στο νομοσχέδιο αυτό υπάρχει και μια διάταξη που δεν με βρίσκει σύμφωνο. Είναι η διάταξη 73, η οποία δεν έχει σχέση, βέβαια, με το θέμα της πανδημίας και παρατείνει κατά ένα έτος την προθεσμία για την ολοκλήρωση της διαδικασίας θεσμοθέτησης περιοχών οργανωμένης ανάπτυξης υδατοκαλλιεργειών.

Αναρωτιέται κάποιος τι είναι αυτή η προθεσμία. Είναι η παράταση της παράτασης, είναι η τρίτη στη σειρά, δηλαδή τρία χρόνια το 2016 επί ΣΥΡΙΖΑ, δύο χρόνια από την Κυβέρνησή μας το 2019 και έναν χρόνο τώρα και όλες αυτές οι παρατάσεις στα πέντε χρόνια προθεσμία που είχαν δοθεί το 2011 επί κυβερνήσεως Παπαδήμου.

Επί της ουσίας, κύριε Υπουργέ, δεν συμφωνώ με τη διάταξη 73 και προτείνω την απόσυρσή της, γιατί θα έπρεπε να είχαν προηγηθεί δύο άλλες ενέργειες, πρώτον, να έχει θεσμοθετηθεί το εθνικό θαλάσσιο χωροταξικό πλαίσιο, όπου η πολιτεία θα καθορίζει τι και πού σε θέματα ανάπτυξης και, δεύτερον, να έχει προβλεφθεί ως αναγκαία η σύμφωνη γνώμη σε κάθε περίπτωση της τοπικής αυτοδιοίκησης στις διαδικασίες αδειοδότησης των περιοχών οργανωμένης ανάπτυξης υδατοκαλλιεργειών για έναν απλό λόγο, ότι κάποιες τοπικές κοινωνίες δεν επιθυμούν αυτού του είδους την ανάπτυξη. Άλλες την επιθυμούν και κάποιες άλλες τη θέλουν σε ήπια και σε ελεγχόμενη μορφή.

(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. **ΓΕΩΡΓΙΟΣ ΛΑΜΠΡΟΥΛΗΣ**)

Για παράδειγμα, στην εκλογική μου περιφέρεια, την Α΄ Πειραιώς και Νήσων, αλλάζει την ανάπτυξη των νησιών του Σαρωνικού. Με τις υπάρχουσες προβλέψεις ο Σαρωνικός θα γίνει μια μεγάλη βιομηχανική περιοχή υδατοκαλλιεργειών. Και όλα αυτά, χωρίς να ρωτηθεί η τοπική αυτοδιοίκηση και οι κάτοικοι των νήσων.

Τελειώνοντας, κύριε Πρόεδρε, δηλώνω ότι συμφωνώ με το νομοσχέδιο για την πανδημία πλην της διάταξης 73, που ήδη πρότεινα να αποσυρθεί και αν υπήρχε ακόμα και ονομαστική ψηφοφορία κατ’ άρθρο, θα την καταψήφιζα.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Μανωλάκο.

**ΚΩΝΣΤΑΝΤΙΝΟΣ ΜΠΑΡΚΑΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Μπάρκα, θέλετε τον λόγο για λίγα δευτερόλεπτα, για να κάνετε μία διόρθωση, για να καταγραφεί στα Πρακτικά, σωστά;

Ορίστε, έχετε τον λόγο.

**ΚΩΝΣΤΑΝΤΙΝΟΣ ΜΠΑΡΚΑΣ:** Κύριε Πρόεδρε, ναι, για τα Πρακτικά και ευχαριστώ πολύ.

Κατά τη διάρκεια της ομιλίας μου τον κ. Τσιόδρα τον ανέφερα ως Λευτέρη. Είναι η δεύτερη φορά που το κάνω λάθος, ζητώ συγγνώμη από τον κ. Τσιόδρα για την αλλαγή του ονόματός του, από τον κ. Σωτήρη Τσιόδρα.

**ΠΡΟΕΔΡΕΥΩΝ (Γεώργιος Λαμπρούλης):** Καλώς, θα διορθωθεί στα Πρακτικά, θα μπει το σωστό.

Θα δώσουμε τον λόγο τώρα –είναι έτοιμο το Βήμα- στον Παύλο Πολάκη από τον ΣΥΡΙΖΑ, ο οποίος είναι ο τελευταίος ομιλητής και μετά ακολουθούν άλλοι τρεις ομιλητές μέσω Webex.

Ορίστε, κύριε Πολάκη, έχετε τον λόγο.

**ΠΑΥΛΟΣ ΠΟΛΑΚΗΣ:** Ευχαριστώ πολύ, κύριε Πρόεδρε.

Κατ’ αρχάς, επειδή θα πω πολλά και μπορεί στο τέλος να το ξεχάσω, απευθυνόμενος στον ελληνικό λαό που μας ακούει θέλω να πω χρόνια πολλά και με την καινούργια χρονιά να έχουμε καλή λευτεριά και από την πανδημία, αλλά και από τη «Μαξίμου Α.Ε.» που τυραννά τη χώρα εδώ και δύο χρόνια!

Κύριε Πλεύρη, θα ξεκινήσω την ομιλία μου με το εξής: Μπορείτε να μου απαντήσετε γιατί σήμερα –σήμερα!- στο Γενικό Νοσοκομείο Τρικάλων πάρθηκε η απόφαση να προκηρυχθούν τρεις διαγωνισμοί για την καθαριότητα, τη σίτιση και τη φύλαξη, για να επανέλθει εργολάβος στο νοσοκομείο;

Μας κατηγόρησε προηγουμένως ο κ. Μπλούχος ότι εμείς ως ΣΥΡΙΖΑ έχουμε πολιτική πλευροδυνία, πόνους στα πλευρά δηλαδή. Εγώ, λοιπόν, σας καταγγέλλω ευθέως ότι εσείς οδηγείτε τη χώρα σε νεοφιλελεύθερη πολιτική υπό τάση πνευμοθώρακα. Ξέρετε τι είναι αυτό, υποθέτω, είναι να τρυπήσει ο πνεύμονας και να μαζεύεται ο αέρας ανάμεσα στον πνεύμονα και στο θωρακικό τοίχωμα, κατάσταση ασφυξίας όπου πεθαίνεις.

Μπορείτε να μου πείτε, κύριε Πλεύρη, το εξής; Εσείς ως κλασικός ακροδεξιός και νεοφιλελεύθερος. Εμείς, στις τρεις αυτές υπηρεσίες στο Γενικό Νοσοκομείο Τρικάλων με τις ατομικές συμβάσεις, δίναμε 570.000 ευρώ τον χρόνο. Στην καθαριότητα δούλευαν σαράντα οκτώ καθαρίστριες που έβαζαν στην τσέπη 700 με 800 ευρώ. Εσείς με τον διαγωνισμό που σήμερα προκηρύξατε θα δώσετε συνολικά από 573.000 ευρώ 880.000 ευρώ, σχεδόν το διπλάσιο και στην καθαριότητα θα δουλεύουν τριάντα δύο άτομα. Αυτά είναι τα στοιχεία που σήμερα παρουσιάστηκαν, χωρίς ντροπή, στο Γενικό Νοσοκομείο Τρικάλων. Αυτό τι είναι; Διαφύλαξη του δημοσίου χρήματος ή αισχρή προσπάθεια να επανέλθουν οι ιδιώτες εργολάβοι και μάλιστα με χοντρές μίζες; Το λέω ευθέως: Γιατί ένα έργο που γίνεται με 573.000 ευρώ θα το κάνετε με 900.000 ευρώ; Να μου απαντήσετε!

(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ. **ΑΘΑΝΑΣΙΟΣ ΜΠΟΥΡΑΣ**)

Πάμε παρακάτω. Δεν είχα σκοπό να μιλήσω σήμερα. Σας άκουσα, εκνευρίστηκα και γι’ αυτό μιλάω.

Κύριε Πλεύρη, για τις ΜΕΘ, λοιπόν, επειδή είναι ένα ζήτημα που το ξέρω όπως την τσέπη του παντελονιού μου, δεν θα έρχεστε εδώ και θα πουλάτε φύκια για μεταξωτές κορδέλες και θα τα πούμε με νούμερα. Παραλάβατε, λοιπόν, είπατε, από εμάς πεντακόσια πενήντα επτά κρεβάτια. Δεν ήταν πεντακόσια πενήντα επτά κρεβάτια, ήταν πεντακόσια εξήντα οκτώ κρεβάτια, γιατί παρακολουθώ και εγώ το ΒΙ συχνά και βλέπω και ξέρω τι γίνεται, πεντακόσια εξήντα οκτώ κρεβάτια. Δεν λέτε, βέβαια, ποτέ ότι εσείς μας παραδώσατε τετρακόσια τριάντα οκτώ κρεβάτια, τόσα. Από τον Ιούλη του 2019 μέχρι τον Μάρτη του 2020 δεν προσθέσατε κανένα κρεβάτι! Κανένα κρεβάτι σε όλη τη χώρα! Μάλιστα –από εκεί ξέρετε το νούμερο- ήταν πεντακόσια πενήντα πέντε κρεβάτια, όταν ξεκίνησε η πανδημία, γιατί είχατε κλείσει και δεκατρία κρεβάτια, επειδή κάνατε ρουσφετάκια μετακίνησης νοσηλευτριών σε διάφορα νοσοκομεία της χώρας.

Από εκεί και μετά και μετά από δύο χρόνια πανδημίας –γιατί τώρα δεν είμαστε στον πρώτο, δεύτερο μήνα, έχουν περάσει δύο χρόνια- η πραγματική αύξηση που έχετε κάνει δεν είναι πάνω από εκατόν ογδόντα, άντε να πω διακόσια κρεβάτια.

Γιατί τι κάνετε εσείς; Κύριε Πλεύρη, τα διακόσια κρεβάτια των ΜΕΘ του ιδιωτικού τομέα δεν υπήρχαν και πριν; Στα πεντακόσια εξήντα οκτώ κρεβάτια που ανακοινώναμε εμείς αυτά δεν τα συμπεριλαμβάναμε, γιατί τα πεντακόσια εξήντα οκτώ ήταν τα κρεβάτια του δημόσιου συστήματος υγείας που έμπαιναν στην εφημερία του ΕΚΑΒ. Αυτά υπήρχαν και πριν τα διακόσια. Υπήρχαν πριν ή δεν υπήρχαν τριακόσια πενήντα κρεβάτια που ήταν ειδικές μονάδες εγκαυμάτων, τραύματος, καρδιοχειρουργικές, πλαστικής χειρουργικής, ΜΑΦ, μετεγχειρητικές, μετα-αισθητικές; Δεν υπήρχαν και πριν; Συν πενήντα κρεβάτια στρατιωτικών νοσοκομείων; Δεν υπήρχαν και πριν; Τα βάζετε και αυτά στον λογαριασμό. Πόσα έχουμε τώρα μέχρι στιγμής; Πεντακόσια εξήντα οκτώ κρεβάτια που σας παραδώσαμε, διακόσια του ιδιωτικού τομέα που υπήρχαν -που δεν σας τα έχουν δώσει και όλα- τριακόσια πενήντα κρεβάτια ειδικών μονάδων και στρατιωτικών, φτάνουμε σχεδόν στα χίλια εκατό κρεβάτια και λέτε για χίλια τριακόσια κρεβάτια.

Κύριε Πλεύρη, τα διακόσια κρεβάτια που λέτε ότι φτιάξατε -τα εκατόν ογδόντα- είναι τα εξής: Σαράντα πέντε κρεβάτια με έτοιμο εξοπλισμό σε διάφορα νοσοκομεία που δεν είχαμε προλάβει να ανοίξουμε, ναι, βεβαίως. Είναι πενήντα κρεβάτια από τη δωρεά της Βουλής στο «Σωτηρία» και ογδόντα πέντε κρεβάτια διάφορων δωρητών -Ίδρυμα «Νιάρχος», «Ελλάδα 2021»- σε διάφορα νοσοκομεία της χώρας, τα οποία και αυτά ανοίξατε, συνήθως, με μετακίνηση προσωπικού. Αυτά είναι τα κρεβάτια που προσθέσατε. Αυτή είναι η αλήθεια. Όσο και να τη στρίβετε από εδώ, να τη γυρίζετε από εκεί, αυτή είναι η πραγματικότητα

(Στο σημείο αυτό κτυπάει το προειδοποιητικό κουδούνι λήξεως του χρόνου ομιλίας του κυρίου Βουλευτή)

Και αυτό φαίνεται τελικά, κύριε Πλεύρη μου -θέλω λίγο την ανοχή σας- από το ότι κάνατε μία ομιλία σαν να μην έχουμε φτάσει σήμερα, στις 22 Δεκεμβρίου του 2021, στους είκοσι χιλιάδες εκατόν είκοσι έξι θανάτους. Είκοσι χιλιάδες εκατόν είκοσι έξι! Φαντάζεστε να ήμουν εγώ στη θέση σας πώς θα μας είχατε γδάρει και εσείς και τα «πετσομένα σας» με ένα τέτοιο νούμερο; Όταν οδηγήσατε τη χώρα να έχει σήμερα ως νούμερο θανάτων ανά εκατομμύριο πληθυσμού χίλια εννιακόσια τριάντα οκτώ; Πόσο έχει η Σουηδία, που δεν θέλατε να γίνουμε Σουηδία; Χίλια τετρακόσια ενενήντα!

Πόσους θανάτους είχε η Σουηδία τον Νοέμβριο; Εκατόν έξι, εκατόν εφτά. Πόσους είχαμε εμείς; Δυο χιλιάδες οκτακόσιους. Αυτό είναι επιτυχία;

Δεν θα πω πολλά για τη μελέτη Τσιόδρα. Αλλά δεν μπορούμε να τα ξεχνάμε. Ποιος πήρε τελικά τη μελέτη, ρε παιδιά; Ποιος την πήρε; Ο Πίνατ στο Μαξίμου την έφαγε; Ποιος πήρε τη μελέτη και ήρθε εδώ και κουνούσε το δάκτυλο ότι δεν υπάρχει μελέτη που να αποδεικνύει ότι εντός ΜΕΘ ή εκτός ΜΕΘ είναι διαφορετικά. Λες και θέλει διανοητικό πηλίκο μεγαλύτερο του ογδόντα για να καταλάβεις αυτό το πράγμα. Σας το αποδείξαμε προχτές. Κι εσείς λέτε για ΜΕΘ και ΜΕΘ.

Δεν μου λέτε, κύριε Πλεύρη, εφόσον έχετε κάνει όλα αυτά τα κρεβάτια γιατί κολλάει το νούμερο και στο δεύτερο κύμα της πανδημίας τον Νοέμβρη πέρυσι και τώρα εκεί γύρω στο επτακόσια;

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Υπάρχουν…

**ΠΑΥΛΟΣ ΠΟΛΑΚΗΣ:** Το ξέρω ότι υπάρχουν. Το ξέρω. Γιατί κολλάει στο επτακόσια; Πείτε μου τώρα εσείς. Με βάση τα στοιχεία της μελέτης Τσιόδρα - Λύτρα, φαίνεται ότι από 1ης Σεπτεμβρίου 2020 μέχρι 6 Μαΐου του 2021 πέθαναν τρεις χιλιάδες εννιακόσιοι ογδόντα οκτώ από τους έξι χιλιάδες διακόσιους διασωληνωμένους. Και λένε ότι οι χίλοι πεντακόσιοι τριάντα πέντε θα μπορούσαν να είχαν σωθεί.

Το θέμα είναι, κύριε Πλεύρη μου, ότι εκείνο το διάστημα πέθαναν δέκα χιλιάδες πεντακόσιοι εβδομήντα έξι συνολικά. Το ξέρετε, αλλά κλείνετε τα μάτια. Βάζετε την κεφαλή σαν τη στρουθοκάμηλο. Οι υπόλοιποι εξίμισι χιλιάδες ή δώδεκα χιλιάδες, αν πάρουμε τους είκοσι χιλιάδες τωρινούς θανάτους, πού έχουν πεθάνει; Στα σπίτια τους, στο ΤΕΠ, σε κλινικές COVID. Πού είναι τα άφθονα, διαθέσιμα κρεβάτια για να διασωληνωθούν και να προσπαθήσουμε να γλιτώσουμε αυτούς τους ανθρώπους; Πόσα ψέματα θα πείτε ακόμα; Βγαίνετε και κορδίζετε και λέτε «φτιάξαμε κρεβάτια». Κολοκύθια με τη ρίγανη φτιάξατε.

Κι ένα τελευταίο.

Κύριε Πλεύρη, στο «Κρατικό» της Νίκαιας και επί των ημερών μας υπήρχαν οκτώ κρεβάτια ΜΕΘ έμπαιναν και στην εφημερία του ΕΚΑΒ. Υπήρχαν άλλα έξι που ήταν η μονάδα τραύματος. Φτιάχτηκαν άλλα έξι τώρα από δωρεά. Πόσα είχαμε πριν, πόσα είχαμε μετά; Εσείς λέτε «οκτώ είχαμε επί ΣΥΡΙΖΑ» ενώ υπήρχαν δεκατέσσερα και τώρα έχουμε είκοσι γιατί προσθέσαμε και τα έξι της δωρεάς. Αυτή είναι η εικόνα πανελλαδικά.

Θα πω δυο κουβέντες κι αν θέλετε ακούστε με. Είναι τεράστιο το τίμημα των είκοσι χιλιάδων νεκρών. Είπατε ένα κάρο πράγματα. Είπατε και στην ομιλία σας ότι φτάσαμε στο 88% των άνω των εξήντα πέντε με την υποχρεωτικότητα. Και δεν ντρέπεστε να λέτε ότι θα απολύσετε τους εξίμισι χιλιάδες υγειονομικούς. Να τους επαναφέρετε γιατί έχει ανάγκη το σύστημα και με δυο, τρία, τέσσερα rapid test την εβδομάδα. Δεν έχει την πολυτέλεια το σύστημα να τους έχετε απέξω για να καλύψετε την εμμονή σας, τη νεοφιλελεύθερη από τη μια μεριά να νομιμοποιήσετε τις απολύσεις και από την άλλη να το έχετε σαν φόβητρο για να εμβολιαστούν.

Ακούστε, κύριε Πλεύρη. Φτάσαμε το 88%. Γιατί συνεχίζουν να πεθαίνουν; Έχουμε βρει τώρα το αφήγημα ότι η τρίτη δόση αυξάνει. Τότε γιατί ετοιμάζει ο Μπουρλά και η «PFIZER» νέο εμβόλιο τον Μάρτιο; Αφού πιάνει το τωρινό γιατί το ετοιμάζει; Όταν σας έλεγα από τον Νοέμβρη του 2020 «δεν τις πιάνουν, ρε παιδιά, τις μεταλλάξεις τα εμβόλια πλήρως» λέγατε «όχι, είσαι αντιεμβολιαστής». Τότε γιατί ετοιμάζουν άλλο εμβόλιο; Αφού το πιάνει γιατί ετοιμάζουν άλλο εμβόλιο; Το ανακοίνωσαν. Γιατί;

Ακούστε με. Μαζικοποιείστε την χρήση των μονοκλωνικών αντισωμάτων. Έχετε φέρει…

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** …(Δεν ακούστηκε)

**ΠΑΥΛΟΣ ΠΟΛΑΚΗΣ:** Τη «Δέλτα» την πιάνουν, κύριε Πλεύρη; Την «Δέλτα» την πιάνουν. Τώρα «Δέλτα» έχουμε. Από «Δέλτα» πεθαίνουν. Δεν έχει εμφανιστεί θάνατος με «Όμικρον» ακόμα. Έχετε χάσει τόσο διάστημα. Είκοσι χιλιάδες νεκρούς.

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε.

**ΠΑΥΛΟΣ ΠΟΛΑΚΗΣ:** Ολοκληρώνω.

Γιατί δεν είναι ακριβό. Καλά, δεν ντρέπεστε; Δεν μου λέτε, κύριε Πλεύρη. Σήμερα νοσηλεύονται τρεις χιλιάδες εξακόσιοι στις κλινικές COVID. Από αυτούς τους τρεις χιλιάδες εξακόσιους σήμερα, οι τρεις χιλιάδες κάτι έχουν πάρει Remdesivir. Είναι ένα αντιϊκό φάρμακο. Καλώς το παίρνουν. Είναι πενθήμερη θεραπεία. Πόσο κάνει η πενθήμερη θεραπεία, κύριε Πλεύρη; Ξέρετε πόσο κάνει;

**ΠΡΟΕΔΡΕΥΩΝ (Αθανάσιος Μπούρας):** Κύριε Πολάκη, κλείστε.

**ΠΑΥΛΟΣ ΠΟΛΑΚΗΣ:** Κάνει 2.100 ευρώ. Τα δίνετε για κάθε ασθενή απ’ αυτούς με μια δραστικότητα που δεν ξεπερνάει το 20%-30%. Κι αυτό αν έρθει τις πρώτες μέρες. Και λέτε ότι είναι πανάκριβο το άλλο που οι Σλοβάκοι το πήραν 800. Και δεν το μαζικοποιείτε. Έχει πεθάνει ένας από τους εκατόν πενήντα, εκατόν ογδόντα περίπου που έχουν πάρει μονοκλωνικά αντισώματα; Ουδείς. Γιατί δεν μαζικοποιείτε τη χρήση κι έχετε βάλει μόνο μεταμοσχευμένους και καρκινοπαθείς; Μαζικοποιείστε αυτό γιατί για τον επόμενο ένα-ενάμιση μήνα δεν υπάρχει άλλος τρόπος να μειώσετε τους θανάτους.

Επίσης, κύριε Πλεύρη, επειδή τολμήσατε να πείτε κάτι για να μπαλώσετε το…

**ΠΡΟΕΔΡΕΥΩΝ (Αθανάσιος Μπούρας):** Μην ανοίγετε άλλο θέμα, κύριε Πολάκη. Σας παρακαλώ.

**ΠΑΥΛΟΣ ΠΟΛΑΚΗΣ:** Είναι μια παράγραφος.

Για το θέμα των φαρμάκων και ότι είστε συμπονετικοί, να σας πω ότι την προηγούμενη βδομάδα βγάλατε τους ιδιώτες από τη συνταγογράφηση των ανασφάλιστων και σήμερα λέτε «για κάποιες νόσους και για κάποια φάρμακα θα τους το επιτρέψω».

Κύριε Πλεύρη, σας καταγγέλλω ευθέως. Αυτό το κάνατε γιατί σε σύσκεψη που είχατε με τους φαρμακοβιομήχανους ξέρετε ότι η φαρμακευτική δαπάνη των ανασφάλιστων είναι 300 εκατομμύρια ευρώ. Με αυτό το πράγμα, με τη δυσκολία της πρόσβασης του ανασφάλιστου να συνταγογραφήσει θα γλιτώσετε τα μισά, τα 150 εκατομμύρια ευρώ δηλαδή, και τα άλλα 150 εκατομμύρια ευρώ που θα περισσέψουν θα είναι η μείωση του clawback των ακριβών φαρμάκων. Γι’ αυτό το κάνατε. Για κανέναν άλλο λόγο. Θα έπρεπε να ντρέπεστε γι’ αυτό.

**ΠΡΟΕΔΡΕΥΩΝ (Αθανάσιος Μπούρας):** Κλείστε, κύριε Πολάκη.

**ΠΑΥΛΟΣ ΠΟΛΑΚΗΣ:** Αλλά έρχεται η ανάσταση όπως είπε ο Σπίρτζης. Κυριακή κοντή γιορτή.

Καλή χρονιά σε όλους.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Πάμε στους τρεις συναδέλφους με το Webex. Ξεκινάμε με τον κ. Μπουρχάν Μπαράν.

Κύριε Μπαράν, έχετε τον λόγο, αλλά θα σας παρακαλέσω δίπλα να βάλετε το ρολόι να βλέπετε τα επτά λεπτά.

**ΜΠΟΥΡΧΑΝ ΜΠΑΡΑΝ:** Σύντομος θα είμαι.

Κυρίες και κύριοι συνάδελφοι, η ραγδαία αλλαγή των καθημερινών συνηθειών που επέφερε ο φόβος νόσησης από τον ιό, ο επιβεβλημένος ή εκούσιος εγκλεισμός, η οικονομική πίεση και η ανασφάλεια για το μέλλον έχουν οδηγήσει στην επιδείνωση της φυσικής υγείας των Ελλήνων η οποία καλπάζει στη χώρα μας. Το φωνάζω καθημερινά. Ήδη το έχω πει πολλές φορές και από το Βήμα της Βουλής ότι θα πρέπει να υπάρξει από πλευράς της Κυβέρνησης ουσιαστική ευαισθητοποίηση και δράση για μεγαλύτερη επένδυση στον συγκεκριμένο τομέα. Για άλλη μια φορά, όμως, φανερώνεται ότι η Κυβέρνηση δεν έχει αίσθηση του σφυγμού του μέσου Έλληνα, της μέσης Ελληνίδας.

Οι δυο λέξεις που κυριαρχούν στο παρόν νομοσχέδιο και ειδικά στα άρθρα 1 έως 44 που αφορούν στον τομέα της υγείας είναι η παράταση και η διευθέτηση. Δεν εισφέρει τίποτα καινούργιο στη διαχείριση της υγειονομικής κρίσης. Με παρατάσεις συμβάσεων των επικουρικών και με μετακινήσεις προσωπικού δεν καλύπτονται κάποια από τα κενά σε προσωπικό, ιδίως σε νοσοκομεία της περιφέρειας που υποφέρουν ακόμα περισσότερο από υποστελέχωση, υποχρηματοδότηση και πεπαλαιωμένες υποδομές. Αυτή η τακτική έχει στοιχίσει ακριβά. Το ζήτημα αυτών των διαρκών παρατάσεων πρέπει να λάβει ένα τέλος.

Δεν αρκούν μόνο τα σύγχρονα, φαινομενικά, νοσοκομεία τα οποία βρίσκονται σε αγρανάπαυση. Για να πάρουν μπρος οι μηχανές απαιτείται ο βασικός τους πυρήνας. Κι αυτός είναι ο έμψυχος. Είναι το υγειονομικό προσωπικό το οποίο έχει επιτελέσει το καθήκον του με αυταπάρνηση και αυτοθυσία και το οποίο γεμίζετε με ψεύτικες ελπίδες και υποσχέσεις. Ακόμα και τώρα, μετά από τον άνισο αγώνα των υγειονομικών στις δημόσιες δομές υγείας ενάντια στον ιό, εξακολουθείτε να μένετε πιστοί στις εμμονές σας και επιχειρείτε με ημίμετρα και προχειρότητες να καλύψετε τα κενά των νοσοκομείων με προσωρινή απασχόληση ιδιωτών ιατρών αντί για μόνιμο προσωπικό.

Υποσχεθήκατε μονιμοποίηση των επικουρικών ιατρών που θα έδιναν πνοή και ανάσα στα καταπονημένα νοσοκομεία. Αλλά μείνατε μόνο στα λόγια. Κι απ’ αυτά έχουμε ήδη χορτάσει. Αντί μιας υπεύθυνης στάσης είτε ρίχνετε την ευθύνη στους πολίτες είτε προσπαθείτε να κρύψετε την ανικανότητα και την αδράνειά σας πίσω από πρόχειρες δικαιολογίες. Δυστυχώς, έχουμε μεγάλο δρόμο ακόμα μπροστά μας. Και πολλές θα είναι οι δυσκολίες που θα προκύψουν στην κοινωνία, αλλά και την οικονομία.

Έχω ξανατονίσει από το Βήμα της Βουλής -και θα συνεχίσω να το λέω μέχρι να εισακουστώ- ότι είναι άμεση η ανάγκη για χρηματοδότηση των τομέων ψυχικής υγείας, καθώς σύμφωνα με τον Παγκόσμιο Οργανισμό Υγείας διαφαίνεται ο καταστροφικός αντίκτυπος των κορωνοϊού στην ψυχική υγεία των πολιτών, όταν μάλιστα λόγω της κατάστασης οι ανάγκες αυξάνονται.

Έχοντας ζήσει από κοντά τα προβλήματα του ψυχιατρικού κλάδου, σας δηλώνω απερίφραστα ότι αυξάνονται δραματικά τα ψυχιατρικά περιστατικά τα οποία χρήζουν νοσηλείας, με αποτέλεσμα την ατέρμονη ταλαιπωρία των ασθενών εκτός του νομού τους για νοσηλεία. Και όλα αυτά εδώ, σύμφωνα με την αρχή ότι ένας υγιής πληθυσμός πρέπει να εξυπηρετείται από ένα καλά οργανωμένο σύστημα υγείας, καθώς αποτελεί ζωτικής σημασίας ζήτημα για την ανάπτυξη της χώρας.

Κυρίες και κύριοι συνάδελφοι, βιώνουμε πρωτόγνωρες καταστάσεις με σωρεία διασωληνωμένων ανθρώπων και τραγικές αριθμητικά απώλειες, καθώς η κατάσταση έχει βγει εκτός ορίων και υγειονομικών αντοχών. Σε μια στιγμή που οι τριγμοί στην ελληνική κοινωνία είναι εμφανείς, η χώρα μας σήμερα όσο ποτέ έχει την ανάγκη ενός στρατηγικού σχεδίου πρόληψης και προστασίας των πολιτών για την αντιμετώπιση των προβλημάτων που μας προκάλεσε ο ιός, με τη συλλογική προσπάθεια όλων των πολιτικών κομμάτων, της επιστημονικής κοινότητας και όλων των εμπλεκόμενων φορέων.

Επιτέλους κάντε κάτι. Ασχοληθείτε με την πρωτοβάθμια φροντίδα της υγείας. Δεν υπάρχει άλλος χρόνος για χάσιμο ούτε πολυτέλειες για μεγάλα λόγια χωρίς αντίκρισμα. Απαιτείται ένα εθνικό σχέδιο δράσης. Και είναι η ώρα για γενναίες πρωτοβουλίες.

Σας ευχαριστώ και εύχομαι καλές γιορτές.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κ. Μπαράν Μπουρχάν, Βουλευτή του Κινήματος Αλλαγής, γιατί ήταν συγκεκριμένος και ολιγόλογος.

Και για τις ευχές, αντευχόμεθα, εκ μέρους όλων των συναδέλφων, τις καλύτερες ευχές για τις γιορτές που έρχονται, πάντα με υγεία.

Και συνεχίζουμε με τον Βουλευτή του Κομμουνιστικού Κόμματος Ελλάδας κ. Συντυχάκη.

Κύριε Συντυχάκη, εφόσον μας ακούτε και μας βλέπετε έχετε τον λόγο.

**ΕΜΜΑΝΟΥΗΛ ΣΥΝΤΥΧΑΚΗΣ:** Και σας ακούω και σας βλέπω. Καλησπέρα κι ευχαριστώ πολύ.

Η Κυβέρνηση με τον ίδιο τρόπο προκλητικής αδιαφορίας στην αντιμετώπιση της πανδημίας αντιμετωπίζει και κάθε λαϊκό πρόβλημα που προκαλείται από την αντιλαϊκή πολιτική της.

Επιτρέψτε μου να τοποθετηθώ για τη διάταξη του άρθρου 45, αναφορικά με την απαλλαγή από τον ΕΝΦΙΑ για τα έτη 2021, 2022, 2023 των κτισμάτων σε περιοχές που επλήγησαν από τους ισχυρότατους σεισμούς της 24ης Ιουλίου και της 27ης Σεπτεμβρίου του 2021, της χρονιάς δηλαδή που διανύουμε, στην Κρήτη.

Το ΚΚΕ θα ψηφίσει «παρών». Κι αυτό γιατί η Κυβέρνηση κοροϊδεύει και μάλιστα κατά σύστημα. Ο κ. Βεσυρόπουλος πριν από λίγο είπε τη μισή αλήθεια. Η μισή αλήθεια είναι χειρότερη και από το ψέμα.

Πρώτον, αν ήθελε να πάρει ουσιαστικά μέτρα ανακούφισης η Κυβέρνηση, δεν θα απέφευγε ούτε ο ίδιος ούτε ο κ. Σταϊκούρας, αναβάλλοντας τρεις φορές, την επίκαιρη ερώτηση του ΚΚΕ για το σχετικό θέμα. Και το κάνει διότι δεν έχει να πει τίποτα για την επιδείνωση της κατάστασης. Αντί να προχωρήσει σε ουσιαστικά μέτρα εξασφάλισης στέγης, σίτισης, αποζημιώσεων των πληγέντων από τον σεισμό στους δύο δήμους που επλήγησαν ιδιαίτερα, στον Δήμο Μινώα - Πεδιάδας και στον Δήμο Αρχανών - Αστερουσίων.

Δεύτερον, δεν είναι μόνο η καθυστέρηση νομοθέτησης της παρούσας διάταξης, η οποία έρχεται ως αποτέλεσμα αγωνιστικών διεκδικήσεων των πληγέντων και αλλεπάλληλων κοινοβουλευτικών παρεμβάσεων του ΚΚΕ, το κύριο με τη διάταξη του ΕΝΦΙΑ είναι ότι η απαλλαγή δεν καλύπτει το σύνολο των πληγέντων. Για μεγάλο ποσοστό πληγέντων, ενώ χαρακτηρίστηκε η κατοικία ή η επαγγελματική του στέγη ακατάλληλη στον πρώτο έλεγχο, στον δευτεροβάθμιο, ως διά μαγείας, τα κτίσματα χαρακτηρίστηκαν πράσινα, δηλαδή κατοικήσιμα, άρα τέθηκαν όχι μόνο εκτός απαλλαγής του ΕΝΦΙΑ, αλλά στην πραγματικότητα εξαιρέθηκαν και από την περιβόητη κρατική αρωγή για την ανακατασκευή τους. Οι ιδιοκτήτες αυτοί εξαναγκάζονται να καταφεύγουν σε επισκευές με δικά τους χρήματα, αν το κόστος ζημιάς είναι μικρότερο, ίσο ή και λίγο πάνω από τα χρήματα που πρέπει να πληρώσουν για τον φάκελο.

Τρίτον -και πιο σημαντικό- είναι το γεγονός ότι ο ΕΝΦΙΑ είναι ένα επιπλέον χαράτσι, ένα πανάκριβο ενοίκιο, που έχει επιβληθεί στα λαϊκά νοικοκυριά για το δικό τους σπίτι, που έχτισαν με ιδρώτα και αίμα. Η Κυβέρνηση, λοιπόν, δεν κάνει χάρη που απαλλάσσει -όσους και όσες απαλλάσσει.

Η πρόταση του ΚΚΕ, η οποία έχει κατατεθεί ως τροπολογία, απορρίπτεται συστηματικά από όλους και προκαλούμε άλλη μια φορά την Κυβέρνηση και όλα τα κόμματα να τοποθετηθούν επ’ αυτού αντί να στρουθοκαμηλίζουν. Εδώ και τώρα καταργείστε τον ΕΝΦΙΑ στην πρώτη και στη δεύτερη κατοικία.

Σε αντιστάθμισμα της κατάργησης, η σταθερή θέση του ΚΚΕ είναι η αύξηση της φορολογίας των μεγάλων επιχειρήσεων και της μεγάλης ακίνητης περιουσίας. Ιδού η Ρόδος ιδού και το πήδημα. Οι πληγέντες διεκδικούν σε κάθε περίπτωση η επιδοτούμενη δαπάνη να καλύπτει το σύνολο των ζημιών που έχουν υποστεί οι περιουσίες τους, στο 100%, χωρίς καμμία άλλη επιβάρυνση για τα παράβολα, τον μηχανικό, την επίβλεψη, την προεργασία, τις βοηθητικές εργασίες και ούτω καθ’ εξής.

Παρ’ όλα αυτά η Κυβέρνηση, αντί να λύνει ζητήματα, τους στέλνει στις τράπεζες για ενυπόθηκα δάνεια και αυτό αν πληρούν τα κριτήρια που θέτουν αυτές. Και όχι μόνο αυτό, αλλά η περιβόητη κρατική αποζημίωση που δίνει η Κυβέρνηση αφορά μόνο στα εκατόν πενήντα τετραγωνικά της ιδιοκτησίας που έχει υποστεί ζημιά και όχι το σύνολο αυτής. Επιπλέον, η έκδοση άδειας επισκευής κτηρίου δεν αποζημιώνεται ως ξεχωριστή δαπάνη αλλά περιλαμβάνεται στα ήδη χαμηλά και εκτός πραγματικότητας τιμολόγια της διεύθυνσης αποκατάστασης επιπτώσεων φυσικών καταστροφών, της γνωστής ΔΑΕΦΚ, με κατασκευαστικές τιμές του 2011 –παρακαλώ- και με μια προσαύξηση 20%. Όμως, μόνο για το τελευταίο έτος έχουν καταγραφεί ανατιμήσεις από 20% ως 60% στα οικοδομικά υλικά.

Με αυτά τα μέτρα της Κυβέρνησης, οι οικονομικά ασθενέστεροι ιδιοκτήτες κόκκινων κτηρίων κινδυνεύουν να μείνουν εκτός διαδικασίας και εν τέλει άστεγοι, όταν για παράδειγμα η επιδότηση είναι 500 ευρώ ανά τετραγωνικό μέτρο για το γκρέμισμα, την άδεια και την κατασκευή, τη στιγμή που το κτήριο από οπλισμένο σκυρόδεμα έχει ξεπεράσει σε κόστος τα 1.300 ευρώ ανά τετραγωνικό μέτρο ή αν ο ιδιοκτήτης δεν έχει την οικονομική δυνατότητα υποβολής φακέλου, τα έξοδα κατεδάφισης βαρύνουν τον ίδιο, χωρίς καμμία κρατική συνδρομή. Ή μήπως θα αναλάβουν οι δήμοι το κόστος για τα ετοιμόρροπα, όταν για τις έκτακτες ανάγκες, μεταξύ αυτών και τις κατεδαφίσεις επικινδύνων κτηρίων, τους χορήγησε η Κυβέρνηση, εκτάκτως, το αστείο ποσό, συνολικά του 1.000.000 ευρώ. Μόνο για την κατεδάφιση ενός κτηρίου το κόστος από ιδιώτες που κάνουν τις κατεδαφίσεις κοστίζει 70.000 ευρώ έως και 120.000 ευρώ, μόνο για ένα κτίσμα.

Η κατάσταση επιδεινώνεται ακόμα και στα πιο απλά και αυτονόητα πράγματα.

Πρώτον δεν έχουν καλυφθεί οι ανάγκες προσωρινής στέγασης με ανθρώπινες συνθήκες διαβίωσης. Από τους τετρακόσιους είκοσι οικίσκους που ζήτησε ο Δήμος Μινώα – Πεδιάδας, η Κυβέρνηση τους υποσχέθηκε εκατόν είκοσι τέσσερις, πριν από λίγο καιρό τους κατέβασε στους ενενήντα εννέα -δηλαδή μείον είκοσι πέντε- κι έχουν παραλάβει εβδομήντα. Ο Δήμος Αρχανών - Αστερουσίων ζήτησε από το Υπουργείο Υποδομών σαράντα οικίσκους κι έχουν έρθει είκοσι δύο.

Μετά από τρεις μήνες δεν έλυσε η Κυβέρνηση το στοιχειώδες, που είναι η προσωρινή στέγαση.

Δεύτερον, δεν έχει ανοίξει ακόμη η πλατφόρμα για το επίδομα ενοικίου.

Τρίτον, δεν έχουν δοθεί οι αποζημιώσεις οικοσυσκευής.

Τέταρτον, ο κόσμος δεν έχει εύκολη πρόσβαση στα τρόφιμα.

Πέμπτον, υπάρχουν ελλείψεις για τον εξοπλισμό των οικίσκων. Υπάρχουν οικίσκοι που μπάζουν νερά και πλημμυρίζουν τα πάντα, ακόμα και τα κρεβάτια που κοιμούνται τα παιδιά. Ακόμα και το ρεύμα στους οικίσκους ήρθε μόλις προχθές, κάτω από τις διαμαρτυρίες των πληγέντων. Τρεις μήνες μετά, ενώ υπάρχουν ακόμα και κάποιοι οικίσκοι που δεν έχουν ρεύμα.

Έκτον, δεν έχει δοθεί η έκτακτη πρώτη οικονομική ενίσχυση των 600 ευρώ σε κανέναν πληγέντα. Ενώ τα 534 ευρώ για την αναστολή συμβάσεων εργασίας, με ανώτατο διάστημα τους τρεις μήνες, είναι ψίχουλα. Τελείωσαν. Και έχουν μπροστά τους τα Χριστούγεννα οι άνθρωποι. Πώς θα περάσουν;

Για τα αυτονόητα ούτε κουβέντα. Δηλαδή τι; Ότι πρέπει να δοθεί έκτακτη επιχορήγηση, οικονομική ενίσχυση, για την εξασφάλιση εισοδήματος σε όλους τους πληγέντες εργαζόμενους, στο ύψος των αναγκών τους και αυξημένο επίδομα ανεργίας σε όλους τους ανέργους, χωρίς προϋποθέσεις.

Πρέπει να γίνει αναστολή πληρωμών σε ΔΕΗ, ύδρευση, στο τηλέφωνο για όλους όσοι έχουν υποστεί ζημιές μέχρι να αποκατασταθούν. Να υπάρξει διαγραφή χρεών σε τράπεζες και εφορία όλων των πληγέντων για όσο χρονικό διάστημα απαιτηθεί. Να υπάρξει κατάργηση του τέλους επιτηδεύματος, απαλλαγή από την καταβολή εισφορών ατομικής ασφάλισης και επιδότησής τους από το κράτος. Για τον εξοπλισμό ή τα προϊόντα που καταστράφηκαν οι αυτοαπασχολούμενοι ελεύθεροι επαγγελματίες πρέπει να λάβουν εφάπαξ αποζημίωση. Οι επιστρεπτέες προκαταβολές που είχαν πάρει να μετατραπούν σε μη επιστρεπτέες. Το ίδιο για τους αγροτοκτηνοτρόφους που έχουν υποστεί ζημιά, πρέπει να αποζημιωθούν από τον ΕΛΓΑ, χωρίς όρους και προϋποθέσεις, όπως και οι παραγωγοί κρασιού και λαδιού. Και επίσης, πρέπει να στελεχωθεί επαρκώς αυτή η υπηρεσία, η ΔΑΕΦΚ, οι υπηρεσίες των δήμων, οι δημόσιες δομές υγείας με επιπλέον μόνιμο προσωπικό, για να μπορούν να ανταποκριθούν στις ολοένα και αυξανόμενες ανάγκες.

Αυτή η πραγματικότητα δεν εξωραΐζεται με πλειοδοσία επιτυχιών από την πλευρά της Κυβέρνησης και με προτάσεις από την πλευρά όλων των άλλων κομμάτων για μέτρα που δεν εξυπηρετούν τους πληγέντες, αλλά «κλείνουν το μάτι», στην κυριολεξία, σε κατασκευαστικούς ομίλους, ομίλους ενέργειας για την ανασυγκρότηση της περιοχής του Αρκαλοχωρίου που εξυπηρετεί το κεφάλαιο. Και δεν λέμε λόγια του αέρα.

Ας αφήσει, λοιπόν, η Κυβέρνηση τα κόλπα με διατάξεις κόκκου στην άμμο, διότι και στην περίπτωση των σεισμών, όπως και για την πανδημία, τις πυρκαγιές και τις πλημμύρες, έχει δείξει το ανάλγητο ταξικό της πρόσωπο. Στην πραγματικότητα το πάει αλλού.

Και θα κλείσω με αυτό, κύριε Πρόεδρε. Στην πράξη και μέσα από τα σχέδια ανασυγκρότησης του Αρκαλοχωρίου, όπως κάνει αντίστοιχα στη βόρεια Εύβοια για τα οποία συνηγορούν ως βασιλικότεροι του βασιλέως και ο ΣΥΡΙΖΑ και το Κίνημα Αλλαγής και το ΜέΡΑ25 και η Ελληνική Λύση, επιδιώκει να μετατρέψει μια ολόκληρη περιοχή υψηλής παραγωγικότητας, εκεί δηλαδή που έγινε ο σεισμός, σε προέκταση του νέου αεροδρομίου του Καστελίου, πουλώντας στους πληγέντες φύκια για μεταξωτές κορδέλες για δήθεν ανάπτυξη και άλλες αερολογίες.

Σήμερα, όμως, υπάρχουν όλες οι δυνατότητες για να προστατευθεί ο λαός από φονικούς ιούς, από σεισμούς, από πλημμύρες, από πυρκαγιές, να ζήσει καλύτερα και με ασφάλεια, αρκεί η οικονομία της χώρας να σχεδιάζεται με τέτοιον τρόπο, ώστε ο παραγόμενος πλούτος να επιστρέφει στον ίδιο τον λαό και τα σύγχρονα τεχνολογικά μέσα, οι επιστημονικές ανακαλύψεις και τα ερευνητικά επιτεύγματα να προστατέψουν τον άνθρωπο και το περιβάλλον.

Ο καπιταλισμός είναι βάρβαρος. Δεν εξανθρωπίζεται, γιατί δεν θέλει ούτε μπορεί. Υπηρετεί τους λίγους σε βάρος των πολλών. Ο λαός αν θέλει, μπορεί να τον ακυρώσει, οικοδομώντας τη δική του εξουσία. Μόνο ο λαός τελικά μπορεί να σώσει τον λαό.

Χρόνια πολλά.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε και αντεύχομαι και εγώ και όλοι οι συνάδελφοι που είμαστε εδώ, παρόντες. Τις καλύτερες ευχές μας για καλές γιορτές και πάντα με υγεία.

Ολοκληρώθηκε ο κατάλογος των συναδέλφων ομιλητών είτε με φυσική παρουσία είτε μέσω Webex.

Και τώρα θέλω να ενημερώσω τις κυρίες και τους κυρίους ειδικούς αγορητές ότι οι περισσότεροι έχετε ήδη εξαντλήσει τον χρόνο. Θα σας προτείνω να πάρετε δύο λεπτά από τη θέση σας, προκειμένου να εκφράσετε τις τελευταίες παρατηρήσεις σας.

Κυρία Απατζίδη, έχετε τον λόγο. Βλέπω ότι έχετε μιλήσει δεκαοκτώ λεπτά.

**ΜΑΡΙΑ ΑΠΑΤΖΙΔΗ:** Κύριε Πρόεδρε, κάνετε λάθος. Έχω μιλήσει δεκαπέντε λεπτά. Δεν ξέρω σε ποιον ειδικό αγορητή αναφέρεστε.

Από τη στιγμή που μου δίνετε μόνο δύο λεπτά, θα μιλήσω για την τροπολογία η οποία κατατέθηκε από το Υπουργείο Οικονομικών και θεωρώ ότι περιέχει κι αυτή ετερόκλητα άρθρα, μεταξύ των οποίων και ορισμένα με πλούσια χριστουγεννιάτικα δωράκια της «Μητσοτάκης Α.Ε.».

Συγκεκριμένα, με το άρθρο 2 προβλέπεται η μεταβίβαση του συνόλου των μετοχών «ΔΕΗ Α.Ε.», κυριότητας του Ταμείου Αξιοποίησης Ιδιωτικής Περιουσίας του Δημοσίου ΤΑΙΠΕΔ στην «Ελληνική Εταιρεία Συμμετοχών και Περιουσίας Α.Ε.», αλλά και την επέκταση της προσαυξημένης έκπτωσης 30% της διαφημιστικής δαπάνης επιχειρήσεων για το φορολογικό έτος 2022 που εκπίπτει από τα ακαθάριστα έσοδά τους στο άρθρο 3 ενώ στο άρθρο 4 τα δωράκια συνεχίζονται με τη θέσπιση διαγραφής των απαιτήσεων του δημοσίου έναντι της «ΟΣΕ Α.Ε.» από υποχρεώσεις τόκων και χρεολυσίων δεδουλευμένων ή μελλοντικών.

Και το πάρτι συνεχίζεται με την τροπολογία του Υπουργείου Περιβάλλοντος. Με το άρθρο 1 τροποποιεί τις μεταβατικές διατάξεις του νόμου για τις στρατηγικές επενδύσεις και ψηφίστηκε πριν από τρεις εβδομάδες, γεγονός που οδηγεί στο εύλογο συμπέρασμα ότι πρόκειται για φωτογραφική ρύθμιση. Αφορά στην υπαγωγή στον αναπτυξιακό νόμο, με ειδικές διατάξεις αξιολόγησης ετήσιων ΑΠΕ και μη διασυνδεδεμένα νησιά, τα οποία δεν θα προτεραιοποιούνται πλέον.

Το άρθρο 10 αλλάζει το περσινό πολυνομοσχέδιο χωροταξίας και πολεοδομίας, σχετικά με την κεντρική υπηρεσία δόμησης, η οποία μετατρέπεται σε αυτοτελή υπηρεσία υπαγόμενη στον γενικό γραμματέα, γεγονός που ανοίγει πεδίο συγκεντρωτισμού και πολιτικών παρεμβάσεων. Στην ουσία από ένα εποπτικό όργανο υπηρεσιών δόμησης γίνεται γραφείο συντονισμού των στρατηγικών επενδύσεων του Υπουργείου Ενέργειας, ενώ πλήρη έλλειψη σοβαρότητας φανερώνει το άρθρο 12, όπου έχουμε αλλαγή οργανογράμματος και ανακατανομή ειδικοτήτων, υπηρεσίας ενεργειακής μετάβασης, η οποία ψηφίστηκε πριν από μόλις δύο εβδομάδες.

Αυτά ήθελα να πω, κύριε Πρόεδρε.

Καλές γιορτές σε όλους, καλά Χριστούγεννα.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ θερμά. Καλές γιορτές.

Τον λόγο έχει η κ. Αθανασίου από την Ελληνική Λύση.

**ΜΑΡΙΑ ΑΘΑΝΑΣΙΟΥ:** Ευχαριστώ, κύριε Πρόεδρε.

Όσον αφορά στο ακαταδίωκτο των γιατρών δεν είναι δυνατόν να φέρνετε προς ψήφιση μια τέτοια τροπολογία. Θεσμοθετείτε ακαταδίωκτο για να καλύψετε τις ελλείψεις και τις ανεπάρκειες σας, τις ελλείψεις εξειδικευμένου προσωπικού με την αστοχία σας να αντιληφθείτε το πρόβλημα έγκαιρα και την ολιγωρία σας να το επιλύσετε στη συνέχεια. Θέλετε να καλύψετε τις διατάξεις που περάσατε και δίνουν τη δυνατότητα σε ειδικευόμενους, με μόλις εξάμηνη εμπειρία, να πραγματοποιούν διανοσοκομειακές διακομιδές διασωληνωμένων και βαρέως πασχόντων.

Είχατε φέρει μια ανάλογη τροπολογία τον περασμένο Απρίλιο για τα μέλη της επιτροπής. Πείτε μας, έτσι μπορεί να σας εμπιστευτεί ο κόσμος;

Θεσμοθετείτε και επιβάλλετε υποχρεωτικότητα εμβολιασμών γιατί αποτύχατε να πείσετε τους πολίτες και αρνείστε να αποδεχτείτε την αποτυχία σας, που οφείλεται στον πρόχειρο σχεδιασμό σας για το σύνολο του πιο σημαντικού ζητήματος δημόσιας υγείας.

Ως Ελληνική Λύση είμαστε ενάντια σε κάθε υποχρεωτικότητα, διότι πρόκειται για εμβόλια έκτακτης ανάγκης και δεν έχουν ακόμα συλλεχθεί τα ιατρικά στοιχεία που δείχνουν ότι πρόκειται περί ασφαλών εμβολίων. Θα χρειαστεί τουλάχιστον τριετία ή πενταετία για να εξαχθούν ασφαλή συμπεράσματα, αφού γίνει η καταγραφή και η παρατήρηση όλων των παρενεργειών. Αντί να μας εξηγήσετε τι συμβαίνει με την περιβόητη μελέτη Τσιόδρα - Λύτρα, αποπροσανατολίζετε τη συζήτηση και επαναφέρετε πάλι το ακαταδίωκτο για μια μερίδα πολιτών. Τότε να μην υπάρχει δικαιοσύνη για όλους παρά μόνο για λίγους και εκλεκτούς. Αποδεχτείτε ότι κατέπεσε το αφήγημά σας περί επιδημίας ανεμβολίαστων και ότι είναι ένα τεράστιο λάθος.

Η αναστολή εργασίας που έχετε επιβάλλει στους υγειονομικούς είναι ανυπόστατη και αυθαίρετη. Και σήμερα νομοθετείτε παράταση της αναστολής έως τις 31 Μαρτίου του 2022, δηλαδή θα συμπληρωθούν επτά μήνες που αυτοί οι συμπολίτες μας θα είναι χωρίς μισθό και χωρίς ασφάλεια. Εξοντώνετε τους ίδιους και τις οικογένειές τους. Η χρηματική τιμωρία που επιβάλλετε στους άνω των εξήντα ετών είναι απαράδεκτη και ανθελληνική, καθώς δεν προηγήθηκαν αποτελεσματικά μέτρα πειθούς.

Επιπλέον, θα θέλαμε να μας πείτε για ποιον λόγο διαγράφονται οι απαιτήσεις του ελληνικού δημοσίου από τον ΟΣΕ στο άρθρο 4 της τροπολογίας 1181. Δηλαδή πουλήσατε σε τιμή ευκαιρίας στους Ιταλούς τον ΟΣΕ και πρέπει να τον παραδώσετε τώρα και καθαρό από τα χρέη. Μένουμε άφωνοι με τη διαπραγματευτική σας ικανότητα. Τόσο καλά πάει το ελληνικό κράτος και χαρίζει χρήματα που του ανήκουν, σε ιδιώτες; Αυτή η διάταξη είναι η αρχή να την εκμεταλλευτούν διάφοροι ιδιώτες και να απαιτήσουν τη διαγραφή των δικών τους χρεών. Απίστευτα πράγματα!

Σας ευχαριστώ και σας εύχομαι καλά Χριστούγεννα, κύριε Πρόεδρε και σε όλους τους συναδέλφους.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε κι εμείς. Αντευχόμαστε τα καλύτερα.

Τον λόγο έχει ο Βουλευτής και Αντιπρόεδρος της Βουλής κ. Λαμπρούλης εκ μέρους του Κομμουνιστικού Κόμματος Ελλάδας.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Ευχαριστώ, κύριε Πρόεδρε.

Ζήτησα τον λόγο για να δευτερολογήσω. Θα προσπαθήσω να είμαι συνεπής.

Θα αναφερθώ στα άρθρα και στις τροπολογίες που είναι αρμοδιότητας κυρίως του Υπουργείου Υγείας και ειδικά στην τροπολογία με γενικό αριθμό 1182 και ειδικό 178.

Στο άρθρο 3, όπου γίνεται η ρύθμιση για να προστατεύεται το ιατρικό προσωπικό σε έναν βαθμό από μηνύσεις ασθενών, συγγενών κ.λπ., δεν έχουμε αντίρρηση. Θα ήμασταν θετικοί.

Όπως επίσης, θετικοί είμαστε και στη ρύθμιση που προβλέπει το άρθρο 6. Εξάλλου, είχαμε συμφωνήσει και στις αντίστοιχες προηγούμενες ρυθμίσεις των προηγούμενων ετών που αφορούν στην απαλλαγή συμμετοχής των συνταξιούχων στη φαρμακευτική δαπάνη, των συνταξιούχων που έπαιρναν το ΕΚΑΣ. Όμως, επειδή ψηφίζεται συνολικά η τροπολογία, βαραίνουν στην ψήφο μας τα άλλα άρθρα για τα οποία είμαστε αντίθετοι. Και, φυσικά, θα ψηφίσουμε «κατά». Αλλά, το τονίζουμε ότι γι’ αυτά τα δύο άρθρα θα ήμασταν θετικοί, αν ήταν ξεχωριστά. Θα μπορούσε νομίζω ο Υπουργός –εδώ μας έφερε ολόκληρο πολυνομοσχέδιο- αυτά τα δύο άρθρα και τα υπόλοιπα της συγκεκριμένης τροπολογίας να τα έχει ενταγμένα στο νομοσχέδιο στα σαράντα τέσσερα συν άλλα οκτώ, εννιά, δέκα άρθρα, για να μπορούμε να τα ψηφίσουμε ξεχωριστά.

Σε ό,τι αφορά στο άρθρο 1 της ίδιας τροπολογίας, εμείς λέμε ότι αντί να προσλάβετε μόνιμο προσωπικό, τι κάνετε, απ’ ό,τι φαίνεται και στο άρθρο; Υλοποιείτε την πρόσληψη επικουρικού προσωπικού, ένταξη ιδιωτών, ακόμη και συνταξιούχων γιατρών στις δημόσιες μονάδες υγείας.

Εμείς λέμε ότι πρόκειται για μέτρα που έχουν αποδειχθεί ανεπαρκή στην ουσία. Είναι «μπαλώματα», όπως είπαμε, και ταυτόχρονα αποτελούν μέρος της στρατηγικής για το λεγόμενο «νέο ΕΣΥ», όπου επιχειρείτε να μειωθεί παραπέρα το λεγόμενο «κόστος εργασίας» στις δημόσιες μονάδες, που είναι υποχρηματοδοτούμενες και φυσικά λειτουργούν και θα λειτουργούν ακόμα πιο έντονα το επόμενο διάστημα με επιχειρηματικά κριτήρια.

Επίσης, είμαστε αντίθετοι στο άρθρο 2. Είναι απαράδεκτη και προκλητική η ρύθμιση όπου χειρουργοί γιατροί δημόσιων νοσοκομείων θα χειρουργούν στις ιδιωτικές κλινικές τους ασθενείς που θα διακομίζονται σε αυτές κατά τη διάρκεια της εφημερίας. Ουσιαστικά πρόκειται για διάθεση τζάμπα γιατρών στον ιδιωτικό τομέα, ο οποίος θα απολαμβάνει και τα προκλητικά κέρδη από τη διάθεση της πελατείας ασθενών, με χορηγό το ίδιο το κράτος.

Επιπλέον, αντίθετοι είμαστε και στο άρθρο 4 και στο άρθρο 5 που αφορούν ζητήματα αναφορικά με την Ελληνική Οδοντιατρική Ομοσπονδία. Εμείς λέμε η σύνθεση της γενικής συνέλευσης -το έχουμε τονίσει στο παρελθόν στο κάτω - κάτω όταν συζητούσαμε την αντίστοιχη ρύθμιση- να προκύπτει από τους εκλεγμένους των οδοντιατρικών συλλόγων και, φυσικά, να εκλέγεται με ένα μέτρο ένας αντιπρόσωπος ανά πενήντα ψηφίσαντες.

Επίσης, η αντίθεσή μας είναι στις προβλέψεις του άρθρου 7. Εμείς προβάλλουμε την ανάγκη πρόσληψης του αναγκαίου προσωπικού και όχι οι ελλείψεις να υποκαθίστανται από υπερωρίες. Όπως, επίσης διαφωνούμε και με την παράταση της θητείας των οργάνων του Πανελλήνιου Συλλόγου Τυφλών.

Συνεπώς, επειδή βαραίνει η ψήφος του «κατά» σε αυτή την τροπολογία -θα ψηφίσουμε φυσικά «κατά» το σύνολο της τροπολογίας, επαναλαμβάνω- εάν ήταν χώρια, το άρθρο 3 και το άρθρο 6 θα τα ψηφίζαμε.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε τον κ. Λαμπρούλη.

Συνεχίζουμε με τον ειδικό αγορητή του Κινήματος Αλλαγής, τον συνάδελφο κ. Ανδρέα Πουλά.

**ΑΝΔΡΕΑΣ ΠΟΥΛΑΣ:** Κύριε Πρόεδρε, δεν θα δευτερολογήσω. Απλά, θαήθελα να πω τις ευχές μου. Χρόνια πολλά σε όλους. Εύχομαι το 2022 να επιστρέψει το χαμόγελο σε όλους τους Έλληνες. Να είστε καλά.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε και θα αντευχηθούμε τα καλύτερα.

Εκ μέρους του ΣΥΡΙΖΑ - Προοδευτική Συμμαχία, ο συνάδελφος Βουλευτής κ. Ζαχαριάδης έχει τον λόγο.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Και εμείς, κύριε Πρόεδρε, έχουμε ολοκληρώσει.

Καλή χρονιά, με υγεία και με προσοχή.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε. Αντευχόμεθα τα καλύτερα.

Ολοκληρώνουμε τις παρεμβάσεις των εισηγητών και ειδικών αγορητών με την εισηγήτρια της Νέας Δημοκρατίας, την κ. Παρασκευή Βρυζίδου.

**ΠΑΡΑΣΚΕΥΗ ΒΡΥΖΙΔΟΥ:** Ευχαριστώ, κύριε Πρόεδρε.

Και εγώ έχω ολοκληρώσει την τοποθέτησή μου. Νομίζω ότι έχει συζητηθεί εκτενώς το κάθε επιμέρους ζήτημα, ιδίως τα θέματα της υγείας, τα οποία απασχολούν τα άρθρα του Υπουργείου Υγείας. Τα υπόλοιπα, που ήταν διάφορες ρυθμίσεις, προσφορά, στήριξη και οργάνωση των διαφόρων κοινωνικών ομάδων, νομίζω ότι και αυτά έχουν αναλυθεί από όλους μας.

Θα ήθελα να ευχηθώ σε όλους καλές γιορτές, με το καλό να έρθει ο καινούργιος χρόνος, να υπάρχει υγεία και να είμαστε σωστοί και οργανωμένοι, για να προσφέρουμε όσο το δυνατόν καλύτερα στους συνανθρώπους μας.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Σας ευχαριστούμε και εμείς. Αντευχόμεθα τα καλύτερα.

Κύριε Υπουργέ, νομίζω ότι θα πάρετε το μικρόφωνο μόνο για τις ευχές σας.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Καλά Χριστούγεννα να έχουμε και καλή Πρωτοχρονιά, κύριε Πρόεδρε, σε όλους τους συναδέλφους και σε όλους τους ανθρώπους. Και πραγματικά, ελπίζουμε το 2022 να είναι το τέλος της πανδημίας, που έχει ταλαιπωρήσει τον πλανήτη.

**ΠΡΟΕΔΡΕΥΩΝ (Αθανάσιος Μπούρας):** Σας ευχαριστούμε, κύριε Υπουργέ.

Κηρύσσεται περαιωμένη η συζήτηση επί της αρχής, των άρθρων και των τροπολογιών του σχεδίου νόμου του Υπουργείου Υγείας: «Ρυθμίσεις για την αντιμετώπιση της πανδημίας του κορωνοϊού COVID-19 και την προστασία της δημόσιας υγείας και άλλες επείγουσες διατάξεις».

Εισερχόμαστε στην ψήφιση επί της αρχής, των άρθρων, των τροπολογιών και του συνόλου και η ψήφισή τους θα γίνει χωριστά.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Αθανάσιος Μπούρας):** Παρακαλούνται οι εισηγητές και οι ειδικοί αγορητές να καταθέσουν στο Προεδρείο τα έγγραφα με τις ψήφους τους, προκειμένου να συμπεριληφθούν στα επίσημα Πρακτικά της Βουλής.

(Τα προαναφερθέντα έγγραφα με τις ψήφους καταχωρίζονται στα Πρακτικά και έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελίδες 490 έως 514)

ΑΛΛΑΓΗ ΣΕΛΙΔΑΣ

(Στο σημείο αυτό καταχωρίζεται έγγραφο του Βουλευτή Ηρακλείου του ΣΥΡΙΖΑ κ. Νικολάου Ηγουμενίδη, το οποίο αφορά διευκρίνιση ψήφου, σύμφωνα με το άρθρο 72Α του Κανονισμού της Βουλής, επί του άρθρου 133 του νομοσχεδίου και έχει ως εξής:

ΑΛΛΑΓΗ ΣΕΛΙΔΑΣ

(Να μπει η σελίδα 515)

ΑΛΛΑΓΗ ΣΕΛΙΔΑΣ

(ΚΑΤΑΜΕΤΡΗΣΗ)

(ΜΕΤΑ ΤΗΝ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Αθανάσιος Μπούρας):** Μετά την ολοκλήρωση της ψηφοφορίας, το σχέδιο νόμου του Υπουργείου Υγείας: «Ρυθμίσεις για την αντιμετώπιση της πανδημίας του κορωνοϊού COVID-19 και την προστασία της δημόσιας υγείας και άλλες επείγουσες διατάξεις», έγινε δεκτό κατά πλειοψηφία, σε μόνη συζήτηση, επί της αρχής, των άρθρων και στο σύνολο και έχει ως εξής:

(Να καταχωριστεί το κείμενο του νομοσχεδίου σελίδα 488α)

**ΠΡΟΕΔΡΕΥΩΝ (Αθανάσιος Μπούρας):** Παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Hεξουσιοδότηση παρεσχέθη.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Με τη συναίνεση του Σώματος και ώρα 21.46΄ λύεται η συνεδρίαση.

Καλά Χριστούγεννα!

Πάντα με υγεία!

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**