(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΝΓ΄

Πέμπτη, 13 Ιανουαρίου 2022

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Άδεια απουσίας των Βουλευτών κ. Γ. Παπανδρέου και κ. Χ. Αλεξοπούλου, σελ.   
3. Επί διαδικαστικού θέματος, σελ.   
   
Β. ΝΟΜΟΘΕΤΙΚΗ ΕΡΓΑΣΙΑ   
1. Συζήτηση και ψήφιση ενιαία επί της αρχής, των άρθρων και του συνόλου των σχεδίων νόμου του Υπουργείου Πολιτισμού και Αθλητισμού:   
 i. «Κύρωση της Σύμβασης του Συμβουλίου της Ευρώπης για τις Κινηματογραφικές Συμπαραγωγές (Αναθεωρημένη)», σελ.   
 ii. «Κύρωση του Μνημονίου Συνεργασίας μεταξύ του Υπουργείου Πολιτισμού και Αθλητισμού της Ελληνικής Δημοκρατίας και της Κρατικής Διοίκησης Τύπου, Εκδόσεων, Ραδιοφώνου, Κινηματογράφου και Τηλεόρασης της Λαϊκής Δημοκρατίας της Κίνας σχετικά με το « Έργο μετάφρασης και έκδοσης έργων του λόγου της κλασικής και σύγχρονης βιβλιοπαραγωγής της Κίνας και της Ελλάδας»», σελ.   
2. Συζήτηση και ψήφιση ενιαία επί της αρχής, των άρθρων και του συνόλου του σχεδίου νόμου του Υπουργείου Οικονομικών: «Κύρωση της Σύμβασης μεταξύ της Ελληνικής Δημοκρατίας και της Δημοκρατίας της Σιγκαπούρης για την εξάλειψη της διπλής φορολογίας και την αποφυγή της φοροδιαφυγής αναφορικά με φόρους εισοδήματος και κεφαλαίου και του συνημμένου σε αυτήν Πρωτοκόλλου», σελ.

ΠΡΟΕΔΡΕΥΩΝ

ΑΘΑΝΑΣΙΟΥ Χ., σελ.

ΟΜΙΛΗΤΕΣ

Α. Επί διαδικαστικού θέματος:  
 ΑΘΑΝΑΣΙΟΥ Χ. , σελ.   
 ΑΝΑΓΝΩΣΤΟΠΟΥΛΟΥ Α. , σελ.   
 ΔΕΛΗΣ Ι. , σελ.   
 ΣΚΟΥΡΟΛΙΑΚΟΣ Π. , σελ.   
  
Β. Επί των σχεδίου νόμου του Υπουργείου Πολιτισμού και Αθλητισμού:  
 ΑΣΗΜΑΚΟΠΟΥΛΟΥ Σ. , σελ.   
 ΓΡΗΓΟΡΙΑΔΗΣ Κ. , σελ.   
 ΔΕΛΗΣ Ι. , σελ.   
 ΚΩΝΣΤΑΝΤΟΠΟΥΛΟΣ Δ. , σελ.   
 ΚΩΤΣΟΣ Γ. , σελ.   
 ΜΕΝΔΩΝΗ Σ. , σελ.   
 ΣΚΟΥΡΟΛΙΑΚΟΣ Π. , σελ.   
  
Γ. Επί του σχεδίου νόμου του Υπουργείου Οικονομικών:

ΑΛΕΞΙΑΔΗΣ Τ. , σελ.   
 ΒΕΣΥΡΟΠΟΥΛΟΣ Α. , σελ.   
 ΒΙΛΙΑΡΔΟΣ Β. , σελ.   
 ΒΡΟΥΤΣΗΣ Ι. , σελ.   
 ΓΙΑΝΝΑΚΟΠΟΥΛΟΥ Κ. , σελ.   
 ΓΡΗΓΟΡΙΑΔΗΣ Κ. , σελ.   
 ΔΕΛΗΣ Ι. , σελ.   
 ΕΛΕΥΘΕΡΙΑΔΟΥ Σ. , σελ.   
 ΛΟΓΙΑΔΗΣ Γ. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΝΓ΄

Πέμπτη 13 Ιανουαρίου 2022

Αθήνα, σήμερα 13 Ιανουαρίου 2022, ημέρα Πέμπτη και ώρα 10:10΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Β΄ Αντιπροέδρου αυτής κ. **ΧΑΡΑΛΑΜΠΟΥ ΑΘΑΝΑΣΙΟΥ**.

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 12-1-2022 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της NΒ΄ συνεδριάσεώς του, της Τετάρτης 12 Ιανουαρίου 2022, σε ό,τι αφορά την ψήφιση στο σύνολο των σχεδίων νόμου:

1. «Κύρωση του Μνημονίου Κατανόησης μεταξύ της Κυβέρνησης της Ελληνικής Δημοκρατίας και της Κυβέρνησης των Ηνωμένων Αραβικών Εμιράτων για τη θεσμική συνεργασία στις θαλάσσιες μεταφορές».

2. «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Τυνησίας για τις θαλάσσιες μεταφορές».

3. «Κύρωση της Συμφωνίας Εφαρμογής μεταξύ της Κυβέρνησης της Ελληνικής Δημοκρατίας, της Κυβέρνησης της Κυπριακής Δημοκρατίας και της Κυβέρνησης του Κράτους του Ισραήλ για το Υποπεριφερειακό Σχέδιο Έκτακτης Ανάγκης για τη θαλάσσια ρύπανση από πετρέλαιο σύμφωνα με το Πρωτόκολλο περί συνεργασίας για την πρόληψη της ρύπανσης από πλοία και, σε περιπτώσεις επείγουσας ανάγκης, για την καταπολέμηση της ρύπανσης της Μεσογείου Θάλασσας της Σύμβασης της Βαρκελώνης»)

Θα ήθελα να κάνω γνωστό στο Σώμα ότι υπάρχουν δύο αιτήσεις συναδέλφων που ζητούν ολιγοήμερη άδεια απουσία στο εξωτερικό. Η πρώτη αίτηση είναι του πρώην Προέδρου και νυν Βουλευτή του ΚΙΝΑΛ κ. Παπανδρέου, ο οποίος ζητεί άδεια ολιγοήμερης απουσίας στο εξωτερικό από 13 Ιανουαρίου έως 14 Ιανουαρίου. Η δεύτερη αίτηση είναι της κ. Αλεξοπούλου Χριστίνας, η οποία ζητεί άδεια ολιγοήμερης απουσίας στο εξωτερικό από 25 Φεβρουαρίου μέχρι 28 Φεβρουαρίου.

Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Χαράλαμπος Αθανασίου):** Συνεπώς η Βουλή ενέκρινε τις ζητηθείσες άδειες.

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι, εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Συζήτηση και ψήφιση ενιαία επί της αρχής, των άρθρων και του συνόλου των σχεδίων νόμου του Υπουργείου Πολιτισμού και Αθλητισμού:

1. «Κύρωση της Σύμβασης του Συμβουλίου της Ευρώπης για τις Κινηματογραφικές Συμπαραγωγές (Αναθεωρημένη)».

2. «Κύρωση του Μνημονίου Συνεργασίας μεταξύ του Υπουργείου Πολιτισμού και Αθλητισμού της Ελληνικής Δημοκρατίας και της Κρατικής Διοίκησης Τύπου, Εκδόσεων, Ραδιοφώνου, Κινηματογράφου και Τηλεόρασης της Λαϊκής Δημοκρατίας της Κίνας σχετικά με το «Έργο μετάφρασης και έκδοσης έργων του λόγου της κλασικής και σύγχρονης βιβλιοπαραγωγής της Κίνας και της Ελλάδας»».

Και συζήτηση και ψήφιση ενιαία επί της αρχής, των άρθρων και του συνόλου του σχεδίου νόμου του Υπουργείου Οικονομικών: «Κύρωση της Σύμβασης μεταξύ της Ελληνικής Δημοκρατίας και της Δημοκρατίας της Σιγκαπούρης για την εξάλειψη της διπλής φορολογίας και την αποφυγή της φοροδιαφυγής αναφορικά με φόρους εισοδήματος και κεφαλαίου και του συνημμένου σε αυτήν Πρωτοκόλλου».

Η διαδικασία θα αρχίσει με τη συζήτηση και ψήφιση των σχεδίων νόμου του Υπουργείου Πολιτισμού και θα ακολουθήσει η συζήτηση και ψήφιση του σχεδίου νόμου του Υπουργείου Οικονομικών, σύμφωνα με την ημερήσια διάταξη.

Τα νομοσχέδια του Υπουργείου Πολιτισμού και Αθλητισμού ψηφίστηκαν στη Διαρκή Επιτροπή κατά πλειοψηφία. Εισάγονται προς συζήτηση στη Βουλή με τη διαδικασία του άρθρου 108 του Κανονισμού της Βουλής, δηλαδή μπορούν να λάβουν τον λόγο όσοι έχουν αντίρρηση επί της κυρώσεως των συμβάσεων για πέντε λεπτά και οι Κοινοβουλευτικοί Εκπρόσωποι, εφόσον το επιθυμούν, για πέντε λεπτά, με την προϋπόθεση ότι δεν θα μιλήσουν οι Πρόεδροι των Κοινοβουλευτικών Ομάδων.

Η ψηφοφορία και των δύο συμβάσεων θα γίνει μετά το τέλος της συζήτησή τους χωριστά και με τη σειρά που συζητήθηκαν.

Συμφωνεί το Σώμα;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Χαράλαμπος Αθανασίου):** Το Σώμα συνεφώνησε.

Για την κύρωση της Σύμβασης του Συμβουλίου της Ευρώπης για τις Κινηματογραφικές Συμπαραγωγές το Κίνημα Αλλαγής έχει εκφράσει επιφύλαξη, το Κομμουνιστικό Κόμμα Ελλάδας είναι κατά, η Ελληνική Λύση έχει εκφράσει επιφύλαξη και το ΜέΡΑ25 ψήφισε «παρών».

Συνεπώς τον λόγο έχει ο εισηγητής του Κινήματος Αλλαγής κ. Κωνσταντόπουλος.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Κύριε Πρόεδρε, εμείς δεν θα μιλήσουμε;

**ΠΡΟΕΔΡΕΥΩΝ (Χαράλαμπος Αθανασίου):** Ο ΣΥΡΙΖΑ είναι υπέρ. Μόνο ο Κοινοβουλευτικός Εκπρόσωπος μπορεί να μιλήσει, όπως λέει ο Κανονισμός.

**ΙΩΑΝΝΗΣ ΔΕΛΗΣ:** Κύριε Πρόεδρε, η συζήτηση θα αφορά στην πρώτη σύμβαση ή και στις δύο του Υπουργείου Πολιτισμού;

**ΠΡΟΕΔΡΕΥΩΝ (Χαράλαμπος Αθανασίου):** Εάν θέλετε, μπορείτε να κάνετε ενιαία τοποθέτηση και για τις δύο, οπότε και ο χρόνος θα είναι ανάλογος. Μόνο όσοι έχουν αντίρρηση ομιλούν.

Ορίστε, κύριε Κωνσταντόπουλε, έχετε τον λόγο. Μπορείτε να μιλήσετε και για τις δύο συμβάσεις ενιαία με ανοχή.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, κυρία Υπουργέ, η σημερινή συζήτηση πραγματοποιείται δύο μέρες μετά το άρθρο της βρετανικής εφημερίδας «THE TIMES», σύμφωνα με το οποίο τα Γλυπτά του Παρθενώνα ανήκουν στην Αθήνα και τώρα πρέπει να επιστραφούν. Αυτή η παραδοχή της εφημερίδας «THE TIMES», είναι από μόνη της θα έλεγα μια μικρή νίκη, ιδιαίτερα όταν αλλάζει στάση μετά από πενήντα χρόνια.

Σήμερα, αγαπητοί συνάδελφοι, μετά το Brexit έχει διαμορφωθεί η συγκυρία για το όραμα της Μελίνας Μερκούρη. Είναι ένα αίτημα που εκείνη έθεσε και να σας θυμίσουμε τα λόγια της: «Πρέπει να καταλάβετε τι σημαίνουν τα Μάρμαρα του Παρθενώνα για εμάς. Είναι το καμάρι μας. Είναι οι θυσίες μας. Είναι το υπέρτατο σύμβολο ευγένειας. Είναι ο φόρος τιμής στη δημοκρατική φιλοσοφία. Είναι η φιλοδοξία και το όνομά μας. Είναι η ουσία της ελληνικότητάς μας». Έτσι, αγαπητοί συνάδελφοι, έμενε κενός χώρος στο Μουσείο της Ακρόπολης για τη μεγάλη επιστροφή των Μαρμάρων του Παρθενώνα.

Σήμερα υπάρχει η συγκυρία, υπάρχει η εθνική ομόψυχη προσπάθεια, υπάρχει αναμεσά μας η πίστη της Μελίνας Μερκούρη, που μάλιστα να θυμίσω και πάλι έλεγε ότι όταν έρθει αυτή η μέρα της επιστροφής των Μαρμάρων του Παρθενώνα θα ξαναγεννηθεί.

Τώρα συζητάμε σήμερα δύο συμβάσεις στον χώρο του πολιτισμού, ένας χώρος που έχει πληγεί πολύ από την πανδημία. Πριν λίγες μέρες πραγματοποιήθηκε ένα συλλαλητήριο των καλλιτεχνών, το ύστατο μέσο πίεσης ενός κλάδου για την απόδοση της κοινωνικής δικαιοσύνης. Για τον κλάδο αυτόν κοινωνική δικαιοσύνη σημαίνει μέτρα για τη στήριξη του εισοδήματός τους που έχει καταρρεύσει λόγω της πανδημίας, κοινωνική δικαιοσύνη σημαίνει ότι η κρατική στήριξη διανέμεται δίκαια και όχι λίγοι και μεγάλοι να λαμβάνουν το μεγάλο μέρος της στήριξης, ενώ οι πολλοί και οι μικροί τα ελάχιστα.

Αγαπητοί συνάδελφοι, αν θέλουμε η μετάβαση στην εποχή της πανδημίας να είναι δίκαιη, η Κυβέρνηση θα πρέπει να στραφεί σε στοχευμένη στήριξη, κυρία Υπουργέ, όλων όσοι πλήττονται και να αφήσει πίσω τα οριζόντια μέτρα. Σαφώς και υπάρχουν οικονομικοί περιορισμοί για το δημόσιο συμφέρον, δεν υπάρχουν άπλετοι πόροι. Οι πόροι μας, που υπάρχουν, χρειάζεται να κατανεμηθούν με δικαιοσύνη, με ορθολογισμό, με αξιοκρατία.

Μάλιστα θα έλεγα στην περίπτωση του δημιουργικού και πολιτιστικού κλάδου της χώρας η κατάσταση είναι πολύ δύσκολη και περίπλοκη, πρόκειται για επαγγέλματα και δραστηριότητες ευάλωτες εκ φύσεως στην ευελιξία, καθώς και στην εποχικότητα. Έχουμε πολλές μικρές επιχειρήσεις, πολλές μικρές παραγωγές, πολλούς αυτοαπασχολούμενους.

Το Μητρώο Καλλιτεχνών, κυρία Υπουργέ, στήθηκε βιαστικά, ώστε να σχεδιαστεί η κρατική πολιτική στήριξη. Δεν μας έχει δώσει ακόμα τις απαντήσεις που περιμέναμε. Ένα μικρό τμήμα των καλλιτεχνών κατάφερε να λάβει στήριξη. Ωστόσο, υπάρχουν πολλοί πληττόμενοι που αισθάνονται περιθωριοποιημένοι από το Υπουργείο και το κράτος.

Τίθενται από πολλούς δύο κρίσιμα ερωτήματα. Πρώτον, είναι το μητρώο λειτουργικό και συμπεριληπτικό; Δεύτερον, αντιστοιχεί, κυρία Υπουργέ, στα πραγματικά δεδομένα του κλάδου; Είναι δύο ερωτήματα που αξίζουν τις απαντήσεις σας. Γιατί, αγαπητοί συνάδελφοι, αν δεν γνωρίζουμε όλοι τα στοιχεία του κλάδου, ποιους υποκλάδους εντάσσουμε στον ευρύτερο τομέα της πολιτιστικής και δημιουργικής βιομηχανίας, ποια είναι η συνεισφορά της στο ΑΕΠ, πόσοι είναι οι καλλιτέχνες και οι λοιποί εργαζόμενοι, πράγματι δεν είναι δυνατόν να υπάρξει μια στρατηγική στήριξης.

Σήμερα, όμως, δεν υπάρχει η πολυτέλεια του χρόνου. Καθημερινά τόσο τα κρούσματα όσο και η χαμηλή προσέλευση των πολιτών, πλήττουν παραγωγές, παραστάσεις, συναυλίες, αλλά και την ίδια τη λειτουργία των επιχειρήσεων. Μιλάμε, δηλαδή, για έναν κλάδο που εφάρμοσε αυτό που λέμε «αυστηρό COVID pass». Είχαν πρόσβαση στα έργα εδώ μόνο εμβολιασμένοι και νοσούντες.

Είναι κλάδος τελικά που από το ξέσπασμα της πανδημίας, αγαπητοί συνάδελφοι, έχει τις πιο μεγάλες απώλειες και αυτό ας κρατηθεί. Τα πρόσθετα μέτρα για τον περιορισμό της μουσικής, αλλά και την ακύρωση των πολιτιστικών εκδηλώσεων, δημιούργησαν αναστάτωση. Έφεραν ξανά αβεβαιότητα και όλα αυτά σχετίζονται εμμέσως με το σημερινό νομοσχέδιο, γιατί κάθε μέτρο, που λαμβάνεται για την αντιμετώπιση της πανδημίας, έχει αντίκτυπο στον χώρο του πολιτισμού. Ιδιαίτερα σε πολιτιστικούς χώρους όπου κυριαρχεί η ανθρώπινη επαφή, εκεί είναι ξεκάθαρη η ανάγκη για μαζικά, δωρεάν και επαναλαμβανόμενα self-test, ώστε να περιορίζεται όσο είναι δυνατόν ο κίνδυνος διασποράς του ιού.

Κυρίες και κύριοι συνάδελφοι, η σημασία που δίνει το κράτος στον πολιτισμό μάς αποκαλύπτει και την αντίληψη που έχει η Κυβέρνηση για τον κλάδο. Για μας πολιτισμός, όπως το αντιλαμβανόταν η Μελίνα Μερκούρη, είναι μια αστείρευτη πηγή διάδοσης του Ελληνισμού, αλλά και μια αστείρευτη πηγή εγχώριου πλούτου. Η ανάπτυξη, η πηγή αυτή δυστυχώς σήμερα δεν αξιοποιείται επαρκώς.

Θα έλεγα εδώ ότι η κύρωση της Σύμβασης του Συμβουλίου της Ευρώπης για τις κινηματογραφικές συμπαραγωγές είναι κάτι που η Ελληνική Ακαδημία Κινηματογράφου και όλη η κοινότητα κινηματογραφικών παραγωγών περιμένουν εναγωνίως. Η ανάπτυξη της διεθνούς κινηματογραφικής παραγωγής είναι, θα έλεγα, εδώ κύριος στόχος.

Η παραγωγή κινηματογραφικών τηλεοπτικών σειρών στην Ελλάδα παραμένει ένα πολύ μικρό μέρος της εγχώριας οικονομίας. Βάσει των διαθέσιμων στοιχείων, το 2018 αντιστοιχούσε σε 433 εκατομμύρια ευρώ, δηλαδή σε μόλις 0,26% του ΑΕΠ. Στη μελέτη αυτή αναφέρεται ότι ενώ το ποσοστό είναι μικρό, η αθροιστική πολλαπλασιαστική επίδραση στο σύνολο της κοινωνίας είναι πολύ μεγαλύτερη.

Κάτι αντίστοιχο είχατε αναφέρει και εσείς, κυρία Μενδώνη, κυρία Υπουργέ. Να θυμίσω τι είχατε πει: ότι μια επένδυση 1 εκατομμυρίου ευρώ μόνο κατά τη φάση της εκτέλεσης ενός αθροιστικού έργου, αποδίδει 2,36 εκατομμύρια ευρώ και δημιουργεί σαράντα πέντε νέες θέσεις εργασίας.

Τεράστια η πρόκληση και γι’ αυτό θα έλεγα ότι η κύρωση της εν λόγω σύμβασης είναι ένα θετικό βήμα, ένα βήμα που ήρθε να προστεθεί σε αυτά που έχουν γίνει τα τελευταία δέκα χρόνια για να ενισχυθούν οι παραγωγές στη χώρα. Κι εδώ υπάρχει, αγαπητοί συνάδελφοι, το μεγάλο στοίχημα, ώστε οι περιφέρειες να καταφέρουν να έχουν ισότιμη πρόσβαση στην ευκαιρία να φιλοξενήσουν παραγωγές.

Πιο αναλυτικά επί της σύμβασης, προβλέπεται η εφαρμογή της σε πολυμερείς κινηματογραφικές συμπαραγωγές από τα συμβαλλόμενα μέρη. Στον ΕΚΟΜΕ θεσπίστηκαν κίνητρα για τις κινηματογραφικές παραγωγές. Η επιδότηση του 25% των επιλέξιμων δαπανών το 2017 αυξήθηκε σε 35% και εν τέλει στα 40% το 2020. Διαβάζοντας, λοιπόν, το άρθρο 2 της σύμβασης για το κόστος των παραγωγών, να σημειώσω εδώ ότι θα μπορούσε να είχε προβλεφθεί, κυρία Υπουργέ, αλλαγή του ανώτατου ορίου του 30%, ώστε να διευκολύνεται η ανεύρεση πόρων. Αυτό, κυρία Υπουργέ, θα θέλαμε να το δείτε.

Οι κινηματογραφικές συμπαραγωγές ωστόσο, με βάση τη σύμβαση, εξομοιώνονται με τις εθνικές κινηματογραφικές ταινίες. Για την ένταξη στο πεδίο εφαρμογής της σύμβασης, οι συμπαραγωγοί του κινηματογραφικού έργου θα πρέπει να υποβάλουν σχετική αίτηση για έγκριση. Και εδώ να σημειώσουμε, αγαπητοί συνάδελφοι, ότι αναμένουμε αυτή η έγκριση των παραγωγών να γίνεται με όρους ισότητας και φυσικά διαφάνειας.

Στο άρθρο 6 τίθενται όρια για τη συμμετοχή του κάθε μέρους στις συμπαραγωγές. Αν μάλιστα η συμμετοχή -αυτό πρέπει να τονιστεί εδώ- ενός μέρους είναι πολύ μικρή, μπορεί να επηρεαστεί η πρόσβαση της παραγωγής στους τεχνικούς μηχανισμούς ενίσχυσης του μέρους αυτού.

Κυρίες και κύριοι συνάδελφοι, με βάση τα πρόσφατα στοιχεία του ΕΚΟΜΕ, τα τελευταία τέσσερα χρόνια έχουν χρηματοδοτηθεί συνολικά εκατόν εβδομήντα έξι έργα, ενενήντα τέσσερα εγχώρια και ογδόντα δύο διασυνοριακά ή ξένα, με συνολικό προϋπολογισμό 252.000.000 ευρώ. Ωστόσο, υπάρχουν διάφορα ζητήματα να αντιμετωπισθούν. Θα πρέπει να είμαστε ξεκάθαροι.

Πρώτον, οι διεθνείς εταιρείες παραγωγής χρειάζεται να μάθουν, εκτός από την Ακρόπολη, τη Σαντορίνη, τη Μύκονο και όλες τις υπόλοιπες περιοχές της χώρας. Δηλαδή με λίγα λόγια πρέπει να μάθουμε και λίγο την ύπαιθρο και την περιφέρεια, να γνωρίζει κάθε εταιρεία ότι η ελληνική επαρχία μπορεί να φιλοξενήσει σπουδαίες σκηνές λόγω του τοπίου.

Αυτό χρειάζεται να γίνει, κυρία Υπουργέ, στόχευση από εσάς, από το Υπουργείο Πολιτισμού, όσο και από το Υπουργείο Τουρισμού. Εδώ θα πρέπει να υπάρξει μια συνέργεια μεταξύ σας προς την κατεύθυνση αυτή.

Δεύτερον, χρειάζονται προγράμματα εκπαίδευσης, προγράμματα επιμόρφωσης, προγράμματα ενίσχυσης δεξιοτήτων, διότι υπάρχει έλλειψη εξειδικευμένων εργαζομένων, ελλείψεις που επηρεάζουν σημαντικά ιδιαίτερα τις μικρές παραγωγές. Υπάρχει ανάγκη για δημιουργία δομών που θα εκπαιδεύουν επαγγελματίες αποκλειστικά για τον κινηματογράφο.

Στη σύμβαση τίθεται επίσης ως προτεραιότητα η διατήρηση ισορροπίας στις κινηματογραφικές σχέσεις, γιατί εδώ προωθείται συνεχώς η ενεργή συνεργασία μεταξύ των μερών.

Τέλος, προβλέπονται οι όροι για τη διεξαγωγή των έργων και η προβολή τους σε αντίστοιχα φεστιβάλ, καθώς φυσικά η σύμβαση αντικαθιστά την Ευρωπαϊκή Σύμβαση για τις κινηματογραφικές συμπαραγωγές του 1992.

Έρχομαι στο Μνημόνιο Συνεργασίας και Συναντίληψης Ελλάδας - Κίνας για τη μετάφραση και έκδοση έργων κλασικής, σύγχρονης βιβλιοπαραγωγής της Κίνας και της Ελλάδας. Είναι μια σύμβαση, αγαπητοί συνάδελφοι, που θα επιτρέψει στους πολίτες της Ελλάδας αλλά και της Κίνας, να έχουν πρόσβαση σε κλασικά και σύγχρονα έργα των δύο χωρών. Στόχος είναι να μεταφραστούν και να δημοσιευθούν τουλάχιστον είκοσι πέντε τίτλοι από κάθε συμβαλλόμενο μέρος ή τουλάχιστον πενήντα τίτλοι, συνολικά δηλαδή, εντός πέντε ετών.

Για την υλοποίηση της σύμβασης αυτής θα πρέπει να τονιστεί ότι για την επιλογή των έργων προς μετάφραση και έκδοση προβλέπεται η συγκρότηση μιας κοινής συντονιστικής ομάδας. Εδώ θα ήθελα να σημειώσω ότι νομοτεχνικά θα έπρεπε να τεθεί το άρθρο 1, το οποίο θα εμπεριέχει την εξουσιοδοτική διάταξη με τον τρόπο ορισμού των μελών της επιτροπής. Και τούτο φυσικά προβλέπεται στο άρθρο 2 του μνημονίου. Έχουν σημαντικές αρμοδιότητες και συνεπώς πρέπει να ξέρουμε πώς θα οριστούν και ποιοι θα είναι. Κυρία Υπουργέ, εδώ θα θέλαμε την απάντησή σας.

Στο άρθρο 4, επίσης, ορίζεται ότι κάθε συμβαλλόμενο μέρος θα παραδώσει έναν ενδεικτικό κατάλογο τουλάχιστον εκατό έργων προς μετάφραση. Υπεύθυνος φυσικά για τη συνεργασία και την επικοινωνία με το άλλο μέρος της σύμβασης θα είναι…

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ένα λεπτό, κύριε Πρόεδρε.

Υπεύθυνος για τη συνεργασία αυτή και την επικοινωνία με το άλλο μέρος της σύμβασης θα είναι ένας οργανισμός που θα επιλέξει το κάθε κράτος.

Κυρία Υπουργέ, εδώ θα ήθελα την προσοχή σας. Θέλουμε, λοιπόν, να μας πείτε ποιος θα είναι αυτός ο οργανισμός, πώς θα επιλεγούν τα πρόσωπα και φυσικά πότε θα οριστεί αυτός ο οργανισμός εκ μέρους της Ελλάδας.

Ολοκληρώνοντας, αγαπητοί συνάδελφοι, αναφέρω τα εξής. Οι δύο διεθνείς συμβάσεις που τίθενται σήμερα προς κύρωση θα λειτουργήσουν θετικά για τη χώρα μας, γιατί έτσι θα αναπτυχθεί και μια κουλτούρα μεταξύ Ελλάδας και Κίνας. Πιστεύω βαθιά ότι η ανάπτυξη των κινηματογραφικών συμπαραγωγών θα έχει πολλαπλασιαστικά οφέλη στο σύνολο της εθνικής μας οικονομίας, στον τουρισμό, στο εμπόριο, στις υπηρεσίες.

Ταυτόχρονα η συνεργασία με την Κίνα για τη μετάφραση και την έκδοση των κλασικών έργων, θα φέρει τους δύο λαούς κοντά και θα βοηθήσει στην αμοιβαία κατανόηση της πολιτιστικής μας κληρονομιάς και ιδιαίτερα της πολιτιστικής κληρονομιάς και των δύο χωρών. Γι’ αυτό και επί της αρχής, αλλά και επί των άρθρων, είμαστε θετικοί και ψηφίζουμε τις δύο κυρώσεις.

Σας ευχαριστώ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ ευχαριστώ, κύριε Κωνσταντόπουλε.

Τον λόγο έχει τώρα ο ειδικός αγορητής του Κομμουνιστικού Κόμματος Ελλάδας κ. Ιωάννης Δελής.

**ΙΩΑΝΝΗΣ ΔΕΛΗΣ:** Ευχαριστώ πολύ, κύριε Πρόεδρε.

Κυρία Υπουργέ, πριν λίγες ημέρες οι άνθρωποι του πολιτισμού, οι καλλιτέχνες, οι δημιουργοί, οι εργαζόμενοι στο θέαμα-ακρόαμα βγήκαν στον δρόμο του αγώνα σε όλη τη χώρα και απαίτησαν -δεν επαίτησαν, γιατί ακούστηκε κι αυτό το απαράδεκτο προχθές στην επιτροπή- από την Κυβέρνηση να λάβει άμεσα μέτρα για την υγεία τους και για την ίδια την επιβίωσή τους.

Απαίτησαν τη δυνατότητα σε όλους τους χώρους να μπαίνουν για όσο διάστημα απαιτείται σε καθεστώς αναστολής ως πληττόμενες επιχειρήσεις σε περίπτωση κρούσματος ή συρροής κρουσμάτων. Απαίτησαν αποζημιώσεις μέσω του μητρώου καλλιτεχνών, από τον Αύγουστο όμως και έπειτα, καθώς ποτέ μέχρι τώρα ο πολιτισμός δεν λειτούργησε στην ουσία ως μη πληττόμενος κλάδος. Απαίτησαν την αποκατάσταση του εντελώς παράλογου και ανεξήγητου αποκλεισμού όσων εγγράφηκαν στο μητρώο καλλιτεχνών μετά τις 10 Ιανουαρίου του 2020. Απαίτησαν να υπολογιστούν τα ένσημα από την επιδότηση του 2021, έτσι ώστε να υπάρξει δυνατότητα υπαγωγής τους στο ταμείο ανεργίας. Απαίτησαν να αλλάξουν τα υγειονομικά πρωτόκολλα για τις ζωντανές παραστάσεις και τις πρόβες, για να διασφαλιστεί η υγεία των εργαζομένων. Πρόκειται ασφαλώς για αιτήματα πέρα μα πέρα δίκαια, τα οποία η Κυβέρνηση ασφαλώς οφείλει να ικανοποιήσει.

Έρχομαι τώρα στη σύμβαση για την οποία συζητάμε σήμερα, του Συμβουλίου της Ευρώπης για τις συμπαραγωγές των κινηματογραφικών ταινιών. Πρόκειται, βέβαια, για μια αναθεώρηση μιας προηγούμενης σύμβασης που είχε υπογραφεί το 1992. Στόχος ασφαλώς και της παρούσας, όπως και της προηγούμενης, η προσέλκυση κεφαλαίων για την παραγωγή κινηματογραφικών έργων.

Πριν, όμως, τοποθετηθούμε για τη σύμβαση αυτή καθαυτή, θέλουμε να σταθούμε λιγάκι σε αυτό το Συμβούλιο της Ευρώπης. Όπως είναι γνωστό, το Συμβούλιο της Ευρώπης εμφανίζεται συνήθως ως ένας ανεξάρτητος από την Ευρωπαϊκή Ένωση οργανισμός και πράγματι δεν αποτελεί ένα από τα τυπικά καταστατικά όργανα της Ευρωπαϊκής Ένωσης.

Ξέρετε, όμως, πολλές φορές η ουσία δεν βρίσκεται στους τύπους. Γιατί αν εξετάσει κάποιος τα πολιτικά πεπραγμένα αυτού του Συμβουλίου της Ευρώπης, τότε πολύ εύκολα θα διαπιστώσει ότι το όργανο αυτό, είτε ως προπομπός είτε ως ακόλουθος, πάντοτε όμως σταθερά και αδιάλειπτα, στηρίζει απόλυτα και ανεπιφύλακτα όλες τις επιλογές, όπως και τη συνολική στρατηγική της Ευρωπαϊκής Ένωσης και στον οικονομικό αλλά και στον ιδεολογικό τομέα.

Αυτός, λοιπόν, ο οργανισμός, δηλαδή το Συμβούλιο της Ευρώπης, μπορεί να παριστάνει τον αμνό της αθωότητας και το προπύργιο του ουμανισμού, στην πραγματικότητα, όμως, δεν είναι παρά ένας ακόμα «λύκος», πιστός φύλακας της καπιταλιστικής βαρβαρότητας και αυτός.

Αυτό, λοιπόν, το Συμβούλιο της Ευρώπης έρχεται και επικαιροποιεί μια σύμβαση του 1992 για την ενίσχυση, όπως λέει, του κινηματογράφου. Μέχρι τώρα, με την προηγούμενη σύμβαση κάθε κινηματογραφική συμπαραγωγή που πληρούσε, βεβαίως, τις προϋποθέσεις της σύμβασης χρηματοδοτούνταν από την κάθε χώρα ως εθνική παραγωγή κατά το ποσοστό που συμμετείχε η τοπική εταιρεία σε αυτή τη συμπαραγωγή.

Για να προσελκύσει τώρα κεφάλαια και από τους πιο αδύναμους οικονομικά εταίρους έρχεται και χαμηλώνει τα ελάχιστα ποσοστά συμμετοχής. Με αυτόν τον τρόπο φυσικά τι επιδιώκει; Επιδιώκει να επεκταθούν τα ευρωπαϊκά οπτικοακουστικά μονοπώλια και σε άλλες αγορές, όπου εκεί κυριαρχούν προς το παρόν οι ανταγωνιστές τους, κυρίως τα οπτικοακουστικά μονοπώλια των Ηνωμένων Πολιτειών.

Βασικός στόχος είναι η μεγιστοποίηση του κοινού, άρα και του κέρδους και όχι μόνο των κινηματογραφικών επιχειρήσεων, αλλά και εκείνων σε άλλους κλάδους της οικονομίας, καθώς μέσα από τις ταινίες αυτές και τα κινηματογραφικά έργα θα ευνοούνται, παραδείγματος χάριν, ο τουρισμός, οι μεταφορές και ούτω καθεξής. Γι’ αυτό και η ελληνική Κυβέρνηση, καθόλου τυχαία, το συνδέει όλο αυτό με τη λεγόμενη «εξωστρέφεια της χώρας».

Πέρα, όμως, από τους καθαρά οικονομικούς στόχους, τίθενται και ιδεολογικοί στόχοι. Πρώτα-πρώτα, η ενίσχυση της λεγόμενης ευρωπαϊκής ταυτότητας, δηλαδή η προβολή ενός οράματος μιας ελκυστικής καπιταλιστικής πραγματικότητας σε πείσμα ασφαλώς και σε αντίθεση της σκληρής πραγματικότητας, στην οποία τάχα οι λαοί της Ευρώπης αντιμετωπίζονται ισότιμα. Και εδώ οι ταξικές αντιθέσεις μέσα από τους παραμορφωτικούς επικοινωνιακούς φακούς έρχονται και παρουσιάζονται ως εθνικές αντιθέσεις ανάμεσα σε αδύναμους και ισχυρούς, οι οποίοι, όμως, αντιμετωπίζονται τάχα ισότιμα από το Συμβούλιο της Ευρώπης και την Ευρωπαϊκή Ένωση.

Δεύτερος ιδεολογικός στόχος, η καλλιέργεια εκείνου του κοσμοπολίτικου πνεύματος του κεφαλαίου, το οποίο συνυπάρχει εννοείται με το εθνικιστικό, σε βάρος φυσικά των ιδιαίτερων εμπειριών που έχει ο κάθε λαός στην ιστορική του διαδρομή, ιστορικών εμπειριών, κοινωνικών, πολιτιστικών, μέσα από τις οποίες βεβαίως ο κάθε λαός προσεγγίζει την πραγματικότητα.

Το ερώτημα, όμως, εδώ είναι το εξής. Τα όποια κοινά ιστορικά, πολιτιστικά, αισθητικά γνωρίσματα, όταν και όπου υπάρχουν αυτά τα κοινά γνωρίσματα, ανάμεσα σε κράτη με διαφορετική γλώσσα, διαφορετική πολιτιστική φυσιογνωμία, μπορούν άραγε να οδηγήσουν σε μια υπέρβαση των εθνών και των πολιτισμών; Κατά τη γνώμη μας, όχι, πολύ περισσότερο μέσα στις συνθήκες του καπιταλισμού.

Να γιατί ούτε η Ευρωπαϊκή Ένωση ούτε το Συμβούλιο της Ευρώπης ως συμμαχίες καπιταλιστικών κρατών αδυνατούν, δεν μπορούν να υπερβούν ούτε τα εθνικά κράτη ούτε τις διαιρέσεις τους. Ούτε βεβαίως και μπορεί να δημιουργηθεί μια οποιαδήποτε κοινή ταυτότητα και ένας κοινός πολιτισμός. Διατρέχεται άλλωστε και η ίδια η Ευρωπαϊκή Ένωση -και αυτό το βλέπουμε κάθε μέρα- όπως και το κάθε έθνος κράτος, να μη το λησμονούμε, ξεχωριστά από αυτή την αέναη σύγκρουση, την ταξική σύγκρουση, ανάμεσα στις αξίες και τον πολιτισμό των κυρίαρχων τάξεων με αυτές των κυριαρχούμενων, με λίγα λόγια των εκμεταλλευτών και των εκμεταλλευόμενων.

Τέλος, μεγέθυνση του κοινού στον καπιταλισμό σημαίνει συνήθως έργα για όλα τα γούστα. Εξίσωση, δηλαδή, των αισθητικών προτιμήσεων, προς τα κάτω όμως. Σημαίνει, με λίγα λόγια, την ανάπτυξη μιας αγοραίας ομοιομορφίας.

Εν προκειμένω, λοιπόν, για χάρη της εμπορικότητας που επιδιώκεται με αυτή τη σύμβαση είναι εντελώς άμεσος και ορατός ο κίνδυνος να διακοπεί μία εξαιρετική ευρωπαϊκή κινηματογραφική παράδοση και να τεθούν στο περιθώριο τόσο εκείνα τα λαμπρά έργα του ευρωπαϊκού κινηματογράφου, και τα παλιά, αλλά και τα σύγχρονα, όσο ακόμα και αυτές οι ίδιες οι σχολές, οι ξεχωριστές ιδιαίτερες σχολές που υπάρχουν στον ευρωπαϊκό κινηματογράφο.

Με βάση τα παραπάνω, καταψηφίζουμε φυσικά τη σύμβαση αυτή του Συμβουλίου της Ευρώπης για τις κινηματογραφικές παραγωγές.

Προχωρώ τώρα στη σύμβαση με την Κίνα για τις μεταφράσεις των βιβλίων. Κατ’ αρχάς, θα μπορούσαμε να πούμε ότι γενικά είμαστε σύμφωνοι με μια τέτοια σύμβαση. Υπάρχουν, όμως, δυστυχώς ορισμένα ζητήματα για τα οποία διατηρούμε ισχυρότατες επιφυλάξεις σχετικά με το κατά πόσο τελικά και αυτή η συμφωνία θα συμβάλει σ’ αυτό που λέμε, στην αλληλοκατανόηση και τη φιλία ανάμεσα στους λαούς.

Πρώτα, γιατί τόσο στη συμφωνία όσο και στο νομοσχέδιο το οποίο την κυρώνει δεν αναφέρεται καθόλου με ποια διαδικασία θα διαμορφώνει και θα υποβάλλει η ελληνική πλευρά αυτόν τον κατάλογο των εκατό τίτλων βιβλίων. Αυτό το θεωρούμε ως ένα εξαιρετικά σοβαρό έλλειμμα αυτής της συμφωνίας.

Δεύτερον, δεν αναφέρεται ούτε με ποια κριτήρια η ελληνική πλευρά θα επιλεγεί, από τον αντίστοιχο κατάλογο που θα της υποβάλουν οι Κινέζοι, τα έργα εκείνα τα οποία πρόκειται να μεταφραστούν στη χώρα μας.

Ξέρετε, με δεδομένο το τεράστιο μέγεθος της κινεζικής αγοράς πρέπει, κατά τη γνώμη μας, να είναι εντελώς σαφείς οι όροι και τα κριτήρια με βάση τα οποία θα επιλεγούν και οι εκδοτικοί οίκοι και οι συγγραφείς, τα έργα των οποίων θα απαρτίσουν αυτόν τον κατάλογο των εκατό βιβλίων, ώστε να μη λειτουργήσει η συμφωνία, τελικά, είτε υπέρ είτε σε βάρος κάποιων, ώστε να μην υπάρχει, με λίγα λόγια, η παραμικρή σκιά στην υπόθεση αυτή.

Δεν αναφέρονται, επίσης, πουθενά ούτε τα κριτήρια ούτε η διαδικασία για την επιλογή των προσώπων που θα αποτελούν την επιτροπή, αλλά ούτε και ο εκδοτικός, ο οποίος θα υλοποιήσει εν τέλει αυτό το πρόγραμμα όταν ξεκινήσει.

Δεν ισχυριζόμαστε, φυσικά, ότι όλα αυτά θα μπορούσαν να υπάρχουν απαραίτητα και στο κυρίως σώμα αυτής της συμφωνίας. Δεν το ισχυριζόμαστε αυτό. Όμως, στο νομοσχέδιο το οποίο έρχεται να κυρώσει τη σύμβαση αυτή και θα έπρεπε να υπάρχουν αυτά και θα μπορούσαν να υπάρχουν, ώστε να περιγράφονται πολύ καθαρά οι κυβερνητικές προθέσεις και να μη μένει η παραμικρή σκιά, πολύ περισσότερο που λόγω της τεράστιας, ξέρετε, αγοράς της Κίνας, αλλά και της ίδιας της φύσης της συμφωνίας, έχουμε μία κρατική παρέμβαση, η οποία ασφαλώς θα επηρεάσει ακόμα και το περιεχόμενο του έργου. Του έργου, εννοείται, της συμφωνίας.

Κοντολογίς, έχουμε μία κατευθείαν κρατική παρέμβαση στην παραγωγή και την αγορά του βιβλίου, με συνέπειες το βάθος των οποίων, ιδιαίτερα σε ό,τι αφορά το περιεχόμενο των βιβλίων, δεν μπορούμε από τώρα να το προβλέψουμε σε όλη του την έκταση. Πολύ φοβόμαστε -και μακάρι να διαψευστούν αυτοί μας οι φόβοι- πως μέσα στις συνθήκες της εμπορευματοποίησης της τέχνης και της λογοτεχνίας τα περιθώρια ώστε να υπάρξουν μεταφράσεις προοδευτικών έργων είναι πολύ μικρά. Μακάρι, επαναλαμβάνω, οι φόβοι μας να διαψευστούν.

Εκφράζουμε, λοιπόν, πάρα πολλές επιφυλάξεις. Και απευθυνόμενοι πρωτίστως στους δημιουργούς, αναγνωρίζοντας, ασφαλώς, το δικαίωμά τους να μπορούν να δημιουργούν απαλλαγμένοι από αυτόν τον διαρκή βρόγχο της οικονομικής ασφυξίας, ο οποίος διαχρονικά πιέζει τους λογοτέχνες στη χώρα μας, οφείλουμε, όμως, ταυτόχρονα να επισημάνουμε ότι το άνοιγμα γενικά μιας αγοράς και ειδικά, βέβαια, με αυτούς τους όρους, όπως αυτής της σύμβασης, κρύβει πολλούς, μα πάρα πολλούς, κινδύνους για την ίδια τη δική τους ελεύθερη δημιουργία.

Με βάση όλα τα παραπάνω, λοιπόν, καταλήγουμε να ψηφίσουμε «παρών» στη συμφωνία με την Κίνα.

Σας ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ ευχαριστώ, κύριε Δελή.

Τον λόγο τώρα θα πάρει η κ. Ασημακοπούλου από την Ελληνική Λύση. Και η Ελληνική Λύση έχει επιφυλάξεις και για τις δύο κυρώσεις.

Ορίστε, κυρία Ασημακοπούλου, έχετε τον λόγο.

**ΣΟΦΙΑ - ΧΑΪΔΩ ΑΣΗΜΑΚΟΠΟΥΛΟΥ:** Σας ευχαριστώ, κύριε Πρόεδρε.

Κυρία Υπουργέ, κύριε Υπουργέ, κυρίες και κύριοι συνάδελφοι, πάντοτε όταν μιλάμε για τον πολιτισμό και ιδιαίτερα για τον πολιτισμό της χώρας μας, μιλάμε για ένα πολύτιμο αγαθό που χρειάζεται συνεχή αξιοποίηση και αναβάθμιση, χρειάζεται να διαφυλαχθεί, να αναδειχθεί και να κληροδοτηθεί στις επόμενες γενιές.

Η Ελλάδα για όλο τον κόσμο αποτελεί την κοιτίδα του πολιτισμού, καθώς σε αυτή γεννήθηκαν και αναπτύχθηκαν οι πρώτες μορφές του. Δεν είναι, όμως, μόνο η αρχαία πολιτιστική κληρονομιά που διαθέτουμε. Η πατρίδα μας χαρακτηρίζεται από πλήθος στοιχείων σύγχρονου πολιτισμού. Η κινηματογραφική τεχνική με την πάροδο των ετών μετασχηματίστηκε σε κινηματογραφική επικοινωνία και διαδραματίζει σπουδαίο ρόλο στην κοινωνική και πολιτιστική μας ζωή.

Ιδιαίτερα στη σημερινή εποχή του θεάματος και των διευρυμένων κωδίκων επικοινωνίας μέσα από τις νέες ψηφιακές μορφές έκφρασης ο ρόλος του κινηματογράφου επαναπροσδιορίζεται, αποκτώντας μία νέα διάσταση, η οποία, αν και εφόσον χρησιμοποιηθεί σωστά από τους πολιτιστικούς διαχειριστές του, μπορεί να προσφέρει απεριόριστες δυνατότητες κοινωνικής μάθησης και αισθητικής καλλιέργειας στους θεατές.

Η κινηματογραφική παιδεία προσφέρει τη δυνατότητα στους θεατές να διαβάζουν πίσω από τις γραμμές, να αποκωδικοποιούν τα στοιχεία από τα οποία πηγάζει και το πραγματικό νόημα.

Η σύμβαση του Συμβουλίου της Ευρώπης για τις κινηματογραφικές συμπαραγωγές έρχεται προς κύρωση πέντε χρόνια μετά την υπογραφή της. Θεωρούμε, κατ’ αρχάς, τρομακτικά ελαστική τη διάταξη που αναφέρεται στο ότι τα κινηματογραφικά έργα που παράγονται ως πολυμερείς συμπαραγωγές απολαμβάνουν τα πλεονεκτήματα που παρέχονται στις εθνικές ταινίες. Θα πρέπει αυτού του είδους οι αυξομειώσεις αν μη τι άλλο να προσδιορίζονται επαρκέστερα.

Σε ό,τι έχει να κάνει τώρα με τις αναλογίες των συμμετοχών των συμπαραγωγών πιστεύουμε ότι με τον τρόπο με τον οποίο διατυπώνονται, δεν προστατεύουν στον βαθμό που θα έπρεπε τις μικρές συμμετοχές. Είναι γνωστά τα υψηλά κόστη παραγωγής. Και όταν μιλάμε για μικρότερα κράτη, όπως η χώρα μας, ή δεν θα έχουν τη δυνατότητα συμμετοχής απέναντι σε μεγαθήρια ή η συμμετοχή τους θα γίνεται με ένα πολύ μικρό ποσοστό. Αυτή είναι, όμως, η ουσιαστική στόχευση;

Σαφέστατες, επίσης, είναι και οι επιφυλάξεις μας για το γεγονός ότι η συμμετοχή των συμπαραγωγών για το δημιουργικό, τεχνικό και καλλιτεχνικό προσωπικό, τους ερμηνευτές και τις εγκαταστάσεις πρέπει να είναι ανάλογη της επένδυσής τους. Επομένως τα κράτη με μικρότερη οικονομική δυνατότητα θα παραγκωνίζονται πλήρως. Είναι επισφαλής επιλογή τα κριτήρια συμμετοχής να είναι μόνο οικονομικά. Δεν προσδιορίζονται επαρκώς παρακάτω τα σχετικά με τις χρηματοοικονομικές συμπαραγωγές. Πρόκειται για μία γενικόλογη διάταξη. Φαίνεται να δίνεται η δυνατότητα εισόδου παραγωγών με υποκειμενικά κριτήρια.

Αναφέρεται, επίσης, ότι πρέπει να υπάρχει γενική ισορροπία στις κινηματογραφικές σχέσεις των μερών. Αυτή η γενική ισορροπία σε τι ακριβώς αναλύεται; Πιστεύουμε ότι είναι εξαιρετικά ελλιπής έτσι όπως αναφέρεται.

Ατελής, όμως, επειδή ακριβώς δεν αναφέρει τι θα γίνει σε περίπτωση διαφωνίας των μερών, είναι και η διάταξη για τις γλώσσες, κατά την οποία η αρμόδια αρχή ενός μέρους μπορεί κατά τη χορήγηση του καθεστώτος συμπαραγωγής να απαιτήσει από τον συμπαραγωγό, που είναι εγκατεστημένος στο έδαφός του, μία τελική εκδοχή του κινηματογραφικού έργου σε μία από τις γλώσσες αυτού του μέρους.

Συνεχίζοντας, θεωρούμε πως είναι εξαιρετικά άδικο το κριτήριο για την προβολή σε διεθνή φεστιβάλ να είναι μόνο οικονομικό και να γίνεται από το μέρος όπου είναι εγκατεστημένος ο μεγαλύτερος συμπαραγωγός.

Δίνεται, επιπλέον, η δυνατότητα στην Επιτροπή Υπουργών του Συμβουλίου της Ευρώπης μετά από διαβούλευση με τα μέρη να προσκαλούν οποιοδήποτε κράτος που δεν είναι μέλος του Συμβουλίου της Ευρώπης. Με ποιο ακριβώς σκεπτικό; Ο κινηματογράφος, ως ένας άλλος πάροχος περιεχομένου, μπορεί να συμβάλει σε μία ρεαλιστικότερη πρόσληψη της πραγματικότητας, σε μία κοινωνική νοημοσύνη, γεφυρώνοντας τις γνώσεις με τις εμπειρίες του εξωκινηματογραφικού κόσμου. Δυστυχώς, όμως, ο σύγχρονος πολιτισμός κατρακυλάει. Έχει χτυπηθεί βαθιά και βαριά από τις διαδοχικές κρίσεις.

Σχετικά με την κύρωση του Μνημονίου Συνεργασίας μεταξύ της Ελλάδος και της Κρατικής Διοίκησης Τύπου, Εκδόσεων, Ραδιοφώνου, Κινηματογράφου και Τηλεόρασης της Λαϊκής Δημοκρατίας της Κίνας, σχετικά με το «Έργο μετάφρασης και έκδοσης έργων του λόγου της κλασικής και σύγχρονης βιβλιοπαραγωγής της Κίνας και της Ελλάδας» πιστεύουμε ότι η Ελλάδα και η Κίνα έχουν έναν εξίσου ιστορικό πολιτισμό. Είναι κοινώς παραδεκτό ότι διαχρονικά υπήρχε μία άρρηκτα συνδεδεμένη σχέση μεταξύ ανθρώπου και βιβλίου. Το βιβλίο ήταν και είναι αστείρευτη πηγή γνώσης, εργαλείο της δουλειάς, πυξίδα της κριτικής σκέψης. Αρχικά, όμως, μας προκαλεί πολλά ερωτηματικά το γεγονός ότι ήταν και αυτό στο συρτάρι για τόσα χρόνια και συγκεκριμένα από τον Απρίλιο του 2017.

Στο μνημόνιο κάνετε λόγο, επίσης, για τη μετάφραση, δημοσίευση και έκδοση τουλάχιστον είκοσι πέντε τίτλων από κάθε συμβαλλόμενο μέρος ή τουλάχιστον πενήντα τίτλων συνολικά εντός πέντε ετών. Ρωτήσαμε και ρωτούμε σε τι ποσοστό θα αφορούν οι πενήντα τίτλοι συνολικά για την Ελλάδα και για την Κίνα.

Ρωτήσαμε και ρωτάμε για το πόσο θα επιβαρύνεται ο κρατικός προϋπολογισμός του κάθε μέρους. Θα συγκροτηθεί σύμφωνα με το μνημόνιο κοινή συντονιστική ομάδα του έργου. Αφήνετε αόριστο, όμως, το ποιος θα την συγκροτεί και προφανέστατα σε αοριστίες δεν ψηφίζουμε εν λευκώ. Εκτός από τους εκπροσώπους των ενδιαφερόμενων υπηρεσιών των Υπουργείων και τους επιστήμονες, ποιοι άλλοι θα συγκροτούν την κοινή συντονιστική ομάδα του έργου; Δεν μας ξεκαθαρίζετε ταυτόχρονα με ποια κριτήρια θα επιλέγονται οι εκδοτικοί οργανισμοί. Σε περιπτώσεις αδιαφάνειας και ανακρίβειας εμείς στην Ελληνική Λύση είμαστε αντίθετοι.

Το μνημόνιο λέει επίσης ότι τα συμβαλλόμενα μέρη υποχρεούνται να συντάξουν ενδεικτικό κατάλογο με δείγματα των βιβλίων, εκατό τουλάχιστον τίτλων διαφόρων κατηγοριών. Δεν μας διευκρινίσατε όμως το κόστος επιβάρυνσης του κρατικού προϋπολογισμού όχι μόνο από τη σύνταξη του ενδεικτικού καταλόγου των δειγμάτων των βιβλίων, αλλά και από την αποστολή του στο άλλο συμβαλλόμενο μέρος.

Τα ίδια ισχύουν και για τον οργανισμό που θα οριστεί ως υπεύθυνος για τη συνεργασία και την επικοινωνία με το άλλο συμβαλλόμενο μέρος. Ποιος θα είναι αυτός; Γιατί δεν μας το λέτε; Ή μήπως να ρωτήσουμε, πιο σωστά, γιατί μας τον κρύβετε; Ως προς το ζήτημα της διευκόλυνσης όπου αυτό είναι απαραίτητο από το ένα συμβαλλόμενο μέρος στο άλλο για την απόκτηση της πνευματικής ιδιοκτησίας, θεωρούμε ότι η φράση αυτή, το «όπου είναι απαραίτητο» δηλαδή, πρέπει να διαγραφεί. Και αυτό γιατί αφήνει παραθυράκια και δημιουργεί ξεκάθαρη ανασφάλεια δικαίου.

Αναφερθήκαμε και στην ιδιαίτερη αοριστία της διάταξης που αναφέρεται στην υποχρέωση αμοιβαίας παροχής πληροφοριών σχετικά με τον σύνδεσμο του έργου, διότι δεν γνωρίζουμε ούτε το εύρος τους ούτε το ποιος θα οριστεί από την πλευρά της Ελλάδας ως υπεύθυνος για την παροχή τους. Το διάβασμα είναι για το πνεύμα ό,τι η άσκηση για το σώμα. Η μελέτη και η ανάγνωση ενός βιβλίου μπορεί κάλλιστα να συμβάλλει τόσο στη μόρφωση όσο και στην ψυχοκοινωνική αξιοποίηση του ελεύθερου χρόνου.

Οι πολιτιστικές σχέσεις μεταξύ Ελλάδας και Κίνας εδράζονται στον αμοιβαίο σεβασμό που υφίσταται μεταξύ δύο παλιών και σημαντικών πολιτισμών που αντιπροσωπεύουν οι δύο χώρες. Τα τελευταία χρόνια έχει αναληφθεί σειρά πρωτοβουλιών, όπως, παραδείγματος χάριν, κινηματογράφηση ντοκιμαντέρ με θέμα την Ελλάδα ως τουριστικό προορισμό, περιήγηση ομάδων κινέζων δημοσιογράφων σε επιλεγμένα θέρετρα που αρχίζουν να αποδίδουν καρπούς. Όπως φαίνεται με το υπό ψήφιση μνημόνιο η προσέλκυση του κινεζικού βιβλίου προς τη χώρα, αλλά και το αντίστροφο, αποτελεί στόχο της ελληνικής πλευράς και αντίστοιχα της Κίνας. Όμως η ακόμα πιο ουσιαστική στόχευση θα πρέπει να είναι η καλύτερη γνωριμία των δύο πολιτισμών μέσω των βιβλίων, χωρίς να ελλοχεύει ο κίνδυνος τα μέσα, οι οίκοι και οι οργανισμοί που θα χρησιμοποιηθούν για τον σκοπό αυτό να αλλοιώσουν το πνεύμα αυτό.

Για μας στην Ελληνική Λύση η ακεραιότητα της πατρίδας μας, της ιστορίας μας, ο οικουμενικός πολιτισμός μας καθώς και η οικονομική ανάπτυξη μέσω αυτού αποτελούν όπλα ισχυρά. Αυτά τα σπουδαία στοιχεία οφείλουμε να τα προστατεύουμε αλλά και να τα αξιοποιούμε με γνώμονα την προστασία της βαλλόμενης εθνικής κοινωνίας.

Τέλος, δώστε κίνητρα, ευκαιρίες και τη δυνατότητα να επιστρέψουν πίσω στη χώρα μας, στη χώρα της καρδιάς τους, στους νέους, περίπου επτακόσιες πενήντα χιλιάδες, οι οποίοι έφυγαν στο εξωτερικό κατά τα χρόνια των μνημονίων.

Σας ευχαριστώ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ, κυρία Ασημακόπουλου. Και το ΜέΡΑ25 έχει δηλώσει «παρών».

Κύριε Γρηγοριάδη, θα μιλήσετε μετά ως κοινοβουλευτικός;

**ΚΛΕΩΝ ΓΡΗΓΟΡΙΑΔΗΣ:** Ναι, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Ποιοι από τους Κοινοβουλευτικούς Εκπροσώπους θέλουν να μιλήσουν; Όλοι εκτός από τον κ. Χήτα, ο οποίος δεν θα μιλήσει.

Τον λόγο έχει ο κ. Σκουρολιάκος. Μετά θα δώσω τον λόγο στον κ. Γρηγοριάδη.

Ορίστε, κύριε Σκουρολιάκο, έχετε τον λόγο.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Ευχαριστώ, κύριε Πρόεδρε.

Όσον αφορά τις δύο συμβάσεις παρ’ όλες τις αντιρρήσεις και τις ενστάσεις που θα μπορούσαμε να έχουμε με σεβασμό στους δημιουργούς και για το συμφέρον τους, είναι σαφές ότι είμαστε θετικοί.

Θέλω, όμως, κύριε Πρόεδρε, να πω δυο κουβέντες για όσα η πολιτική ηγεσία του Υπουργείου Πολιτισμού προχθές κατέθεσε εδώ στην Αίθουσα. Ο κ. Γιατρομανωλάκης, λοιπόν, στην τοποθέτησή του στην Επιτροπή Μορφωτικών Υποθέσεων έβαλε ένα ζήτημα των εργασιακών του χώρου του πολιτισμού και μας είπε πως η κυβέρνηση του ΣΥΡΙΖΑ ευθυνόταν για το χάος στο οποίο βρισκόταν ο σύγχρονος πολιτισμός και πως επί τεσσεράμισι χρόνια διακυβέρνησης δεν έκανε τίποτα.

Πρέπει να θυμίσω πως η πολιτική ζωή του χώρου μας δεν ξεκινάει τον Γενάρη 2015 που ανέλαβε την εξουσία η κυβέρνηση ο ΣΥΡΙΖΑ. Η Νέα Δημοκρατία με Πρωθυπουργό τον κ. Σαμαρά και με Γενική Γραμματέα τη σημερινή Υπουργό Πολιτισμού κ. Μενδώνη κατήργησε τις συλλογικές συμβάσεις στον χώρο του πολιτισμού και συγκεκριμένα στο ΣΕΗ, αν θέλετε να μιλήσουμε γι’ αυτό. Η κυβέρνηση του ΣΥΡΙΖΑ επανέφερε τις συλλογικές συμβάσεις στα κρατικά θέατρα και θα τις είχε επαναφέρει και στον ιδιωτικό τομέα, αν δεν είχε ανακοπεί το έργο της το καλοκαίρι του 2019.

Πρέπει να θυμίσω ότι όταν καταργήθηκαν οι συλλογικές συμβάσεις των ηθοποιών, η Πανελλήνια Ένωση Ελεύθερου Θεάτρου, το εργοδοτικό σωματείο ας πούμε, αυτοδιαλύθηκε και δεν είχαν οι εργαζόμενοι να μιλήσουν με κανέναν. Είχε γίνει μια προσπάθεια να συνδεθεί η ιστορία αυτή με την αναβίωση των εργατικών εισιτηρίων, αλλά -είπαμε- ήρθαν οι εκλογές.

Είπε ακόμα ο κύριος Υφυπουργός πως ο ΣΥΡΙΖΑ πολέμησε τη δημιουργία του Μητρώου Καλλιτεχνών. Εδώ και εάν έχουμε πλήρη διαστρέβλωση της πραγματικότητας! Δεν υπάρχει πουθενά έστω και μία ανακοίνωση κατά της δημιουργίας του μητρώου που να τον επιβεβαιώνει. Οι τοποθετήσεις μας ήταν πάντα στο πλαίσιο της βελτίωσής του και τα υπόλοιπα -όπως καταλαβαίνετε- είναι πολιτική σπέκουλα του Υπουργείου μόνο και μόνο για να βγάλει από πάνω του την αποτυχία.

Είπε ο κύριος Υφυπουργός ακόμα πως η Κυβέρνηση έλυσε το πρόβλημα στη διαχείριση των πνευματικών και συγγενικών δικαιωμάτων στη χώρα μας! Εδώ κάπου σταματά η λογική και αρχίζει το παράλογο. Ο ΣΥΡΙΖΑ ψήφισε τον νόμο για τα συγγενικά και πνευματικά δικαιώματα. Έφερε στην Βουλή και ψήφισε αυτή τη συλλογική διαχείριση. Και μην ακούω τώρα διάφορες δικαιολογίες ότι ήταν ενσωμάτωση κοινοτικής οδηγίας, γιατί για δύο χρόνια η κυβέρνηση της Νέας Δημοκρατίας δεν είχε κάνει τίποτα.

Όταν η κυβέρνηση του ΣΥΡΙΖΑ, λοιπόν, έλαβε γνώση των καταγγελιών από τους δημιουργούς για την εγκληματική λειτουργία της πάλαι ποτέ ΑΕΠΙ, που οι κυβερνήσεις σας έκρυβαν για πολλά χρόνια, αμέσως διέταξε διαχειριστικό έλεγχο. Και μόλις βγήκαν τα αποτελέσματα, τα έστειλε αμέσως στον εισαγγελέα. Μόλις η κυβέρνηση μάλιστα αντιλήφθηκε ότι η ΑΕΠΙ ήταν έτοιμη να κηρύξει πτώχευση, επέβαλε επίτροπο εξυγίανσης και έκανε το μεταβατικό σχήμα, την ΕΥΕΔ, αφού δεν λειτουργούσε η ΑΕΠΙ, έστω όσα λεφτά μπορούσαν να συγκεντρωθούν, να συγκεντρωθούν και να δοθούν στους δημιουργούς.

Όταν ήρθε η ώρα, λοιπόν, να δώσετε -γιατί ήταν πια Κυβέρνηση της Νέας Δημοκρατίας- την άδεια για τον νέο οργανισμό, γιατί με κυβέρνηση ΣΥΡΙΖΑ δημιουργήθηκε ένας νέος οργανισμός συλλογής των δικαιωμάτων από τους ίδιους τους δημιουργούς, ώστε να είναι νοικοκύρηδες στην τσέπη τους πραγματικά, εσείς καθυστερήσατε.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, καταλαβαίνετε ότι δέκα με δώδεκα λεπτά μίλησαν οι προλαλήσαντες. Σας παρακαλώ για μία σχετική ανοχή και για μένα και σας ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Θα υπάρχει.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Όταν ήρθε, λοιπόν, η ώρα να δώσετε άδεια γι’ αυτόν τον νέο οργανισμό, καθυστερήσατε. Πίεζαν συνεχώς οι δημιουργοί. Αναγκαστήκαμε ως ΣΥΡΙΖΑ να κάνουμε τρεις επίκαιρες ερωτήσεις. Και κατόπιν των πολιτικών και κοινωνικών πιέσεων επιτέλους δώσατε κάποια στιγμή την άδεια.

Αυτός που έδωσε λύση στο αδιέξοδο, λοιπόν, είναι ο ΣΥΡΙΖΑ. Το παραδέχονται μάλιστα και κορυφαίοι δημιουργοί του δικού σας πολιτικού χώρου με δημόσιες δηλώσεις τους. Θα μιλήσουμε για το ΕΚΟΜΕ. Ο ΣΥΡΙΖΑ δημιούργησε το cash rebate, δηλαδή, την επιστροφή φόρου. Είναι μια ιστορία που την περίμεναν δεκαετίες οι συνάδελφοί μας στον κινηματογραφικό και τον τηλεοπτικό χώρο. Δημιουργήθηκε ένα διαφανές σύστημα χρηματοδότησης, δόθηκε εργασία στους Έλληνες τεχνικούς, ηθοποιούς και λοιπά και ενισχύθηκε -γιατί περιλάμβανε και την τηλεόραση- η ελληνική μυθοπλασία.

Έρχεται η Νέα Δημοκρατία και τι κάνει; Αλλοιώνει το αναπτυξιακό αυτό εργαλείο της επιστροφής φόρου. Πώς; Συμπεριλαμβάνει ξένα τιμολόγια στα δικαιολογητικά μέχρι 40%, πράγμα που σημαίνει ότι οι ξένοι δουλεύουν, πληρώνονται στον τόπο τους, δηλώνουν τα χρήματα στον τόπο τους και δεν δουλεύουν Έλληνες. Έχουμε καταγγελίες από τα σωματεία των Ελλήνων τεχνικών ότι σε αυτές τις παραγωγές δουλεύουν τεχνικοί από γειτονικές χώρες.

Τι κάνατε, λοιπόν; Με την τροπολογία Πιερρακάκη αλλάξατε τον νόμο Κρέτσου, τον ν.4487, για την χρηματοδότηση στις τηλεοπτικές σειρές από 30.000 το επεισόδιο στα 10.000. Κοιτάξτε, και με 10.000 ευρώ μπορεί να γίνει ένα αριστούργημα, αλλά αυτό είναι ένα στο εκατομμύριο. Η τηλεόραση, ο κινηματογράφος είναι βιομηχανία. Δεν φτάνουν 10.000 για ένα επεισόδιο. Οι 10.000 βολεύουν εκείνους τους παραγωγούς και ίσως εκείνα τα κανάλια που δεν τους ενδιαφέρει να έχουν χαμηλό επίπεδο. Όμως υπάρχουν και παραγωγοί και κανάλια που θέλουν να έχουν ένα σοβαρό επίπεδο και αυτούς πρέπει να ενισχύσουμε. Οι 10.000 ευρώ ανά επεισόδιο είναι κοροϊδία.

Ο ΣΥΡΙΖΑ όσον αφορά το ΕΚΟΜΕ έφερε κονδύλια από το Πρόγραμμα Δημοσίων Επενδύσεων και υπήρχε ένα ποσό 4 εκατομμυρίων ευρώ. Η Νέα Δημοκρατία απένταξε αυτό το ποσό.

Δεν είναι η πρώτη φορά που στοχοποιείται ο πολιτισμός και οι χώροι ψυχαγωγίας ως εστίες υπερμετάδοσης της πανδημίας, για να έρθουμε στην καθημερινότητα μας. Από την αρχή αυτής της περιπέτειας τα μόνα μέτρα που λαμβάνει η Κυβέρνηση είναι ο περιορισμός των πολιτιστικών εκδηλώσεων. Ενώ η διάδοση του COVID είναι τεράστια, το μόνο μέτρο που παίρνει η Κυβέρνηση είναι να απαγορεύσει τη μουσική. Ο COVID διαδίδεται μέσω της μουσικής, ούτε στα σχολεία, όπως είπαμε και άλλες φορές, με είκοσι πέντε και είκοσι οκτώ παιδιά σε μια μικρή αίθουσα ούτε στα μέσα μαζικής μεταφοράς, που ο ένας πάνω στον άλλον κυκλοφορούμε σαν σαρδέλες.

Έχουμε ακυρώσεις προγραμματισμένων εκδηλώσεων και καμμία αποζημίωση. Έγινε ένα συλλαλητήριο παν-καλλιτεχνικό. Είχαμε την ευκαιρία να μεταφέρουμε τα αιτήματα των καλλιτεχνών και εμείς από τον ΣΥΡΙΖΑ και άλλα κόμματα. Με τον συνάδελφό μου και στις δύο ιδιότητες Κλέωνα Γρηγοριάδη αναφέραμε με λεπτομέρεια τα μέτρα. Θεωρώ ότι δεν πρέπει να κάνουμε το ίδιο και τώρα, θυμίζω όμως επιγραμματικά ότι αναζητείται η δυνατότητα για όλους τους χώρους να θεωρούνται για όσο διάστημα απαιτείται από την ιστορία ως πληττόμενες επιχειρήσεις σε περίπτωση κρούσματος και να υπάρχει αποζημίωση.

Ζητάμε αποζημίωση μέσα από το Μητρώο Καλλιτεχνών από τον Αύγουστο του 2021, επιδότηση ενοικίου, άμεσα μέτρα στήριξης των δημιουργών και ερμηνευτών του ελληνικού τραγουδιού με στήριξη των οργανισμών συλλογικής διαχείρισης, να υπολογιστούν τα ένσημα από την επιδότηση του 2021 μέσω του «ΕΡΓΑΝΗ» για να μπορέσει να υπάρξει δυνατότητα υπαγωγής στο ταμείο ανεργίας.

**ΠΡΟΕΔΡΕΥΩΝ (Χαράλαμπος Αθανασίου):** Ολοκληρώστε, παρακαλώ, κύριε Σκουρολιάκο.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Τελειώνω, κύριε Πρόεδρε.

Είναι πολύ πιεστικός ο χρόνος, τα προβλήματα είναι μεγάλα, αλλά δυστυχώς αυτή την Έδρα δεν την ενδιαφέρουν τα προβλήματα, την ενδιαφέρει ο χρόνος. Προχωράμε, λοιπόν.

**ΠΡΟΕΔΡΕΥΩΝ (Χαράλαμπος Αθανασίου):** Τον Κανονισμό εφαρμόζουμε και υπάρχει μια ανοχή.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Ναι, κύριε Πρόεδρε, αυτό λέω. Μας ενδιαφέρει ο Κανονισμός και ο χρόνος και όχι η ουσία. Δεν μας ενδιαφέρει δηλαδή το ότι δεν υπάρχει φροντίδα υγειονομική…

**ΠΡΟΕΔΡΕΥΩΝ (Χαράλαμπος Αθανασίου):** Πώς το βγάζετε αυτό το συμπέρασμα;

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Βγαίνει η Κυβέρνηση και μας λέει ότι 47 ευρώ είναι το πλαφόν…

**ΠΡΟΕΔΡΕΥΩΝ (Χαράλαμπος Αθανασίου):** Είστε εκτός θέματος, αλλά δεν σας λέω ότι είστε εκτός θέματος. Σας λέω ότι ο διπλός χρόνος είναι μόνο για τους εισηγητές.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Θα μου δώσετε λίγο χρόνο, κύριε Πρόεδρε;

**ΠΡΟΕΔΡΕΥΩΝ (Χαράλαμπος Αθανασίου):** Θα σας δώσω, αλλά θέλω να είστε ικανοποιημένος…

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Ο διπλός χρόνος, επειδή είναι δύο νομοθετήματα, είναι για τους εισηγητές και όχι για τους Κοινοβουλευτικούς Εκπροσώπους.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Ο χώρος του πολιτισμού πλήττεται και έχουμε μεγάλες ανησυχίες για μικρά και μεγάλα θέματα. Τι θέλετε; Να πιάσουμε τώρα την ιστορία των γλυπτών του Παρθενώνα, που ζητά ο κύριος Πρωθυπουργός να τα δανειστούμε, δηλαδή να αναγνωρίσουμε την κυριότητα στους Βρετανούς τη στιγμή που οι ίδιοι οι Βρετανοί, όπως οι «TIMES» του Λονδίνου, αλλάζουν τη θέση τους και λένε: «δώστε τα πίσω τα μάρμαρα, τα Γλυπτά του Παρθενώνα»; Όχι, ο κύριος Πρωθυπουργός επιμένει να τα δανειστούμε.

Ήρθε ένα θραύσμα από το Μουσείο της Σικελίας, πολύ σωστά και το επικροτούμε. Μεταφέρθηκε και άλλο ένα από το Αρχαιολογικό Μουσείο, αλλά ο Μπόρις Τζόνσον είναι ξεκάθαρος. Μας είπε ότι αγοράστηκαν από τον Έλγιν σύμφωνα με τους νόμους της εποχής και ότι το Ηνωμένο Βασίλειο έχει μακροχρόνια θέση για τα γλυπτά.

Και τα μικρά, και τα καθημερινά, και τα μεγάλα, όπως αυτό της επιστροφής των μαρμάρων του Παρθενώνα χωρίς υποσημειώσεις, της επιστροφής ως κλεμμένα από τον Έλγιν, είναι πάρα πολύ σημαντικά και καλούμε την Κυβέρνηση να ακούσει τους σαράντα εννιά φορείς των καλλιτεχνών που διοργάνωσαν το συλλαλητήριο προχθές και να ασχοληθεί επιτέλους σοβαρά με το μεγάλο πρόβλημα που έχει αυτό το ζοφερό χρονικό διάστημα που ζούμε.

Σας ευχαριστώ.

(Στο σημείο αυτό ο Βουλευτής κ. Παναγιώτης (Πάνος) Σκουρολιάκος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ.

Ο κ. Γρηγοριάδης από το ΜέΡΑ25 έχει τον λόγο.

Ορίστε, κύριε Γρηγοριάδη.

**ΚΛΕΩΝ ΓΡΗΓΟΡΙΑΔΗΣ:** Σας ευχαριστώ πολύ που μου δίνετε τον λόγο, κύριε Πρόεδρε.

Ευχαριστώ και τον κύριο που καθάρισε το Βήμα για να μην κινδυνεύω και θα μου φέρει νερό.

Κυρίες και κύριοι Βουλευτές, κυρία και κύριοι Υπουργοί, καθώς μόλις ξεκίνησε η νέα χρονιά, το 2022, αισθάνομαι την ανάγκη να ευχηθώ να υπερασπιστούμε αποτελεσματικότερα αυτή τη χρονιά που μόλις ξεκινάει τον ελληνικό λαό από αυτήν εδώ τη θέση, από τη θέση της Βουλής των Ελλήνων. Μάλιστα θα έλεγα ότι υπάρχει μια άμεση ανάγκη να υπερασπιστούμε αποτελεσματικότερα -αν υπερασπιστήκαμε καθόλου- ένα υποσύνολο του ελληνικού λαού, μικρό αλλά θαυματουργό μέσα στα χρόνια της ιστορίας μας, αυτό των καλλιτεχνών και όσων εργάζονται στις τέχνες, υποστηρίζοντας τεχνικά εμάς τους καλλιτέχνες.

Κυρία Μενδώνη, εσείς ως αρμόδια Υπουργός φαντάζομαι -και το έχετε πει και σε όλους τους τόνους- ότι είστε ικανοποιημένη από τον τρόπο που στηρίζετε και βοηθάτε τον πολιτισμό και τους εργαζόμενους σε αυτόν. Εμείς πάλι ως καλλιτέχνες αλλά και ως Αντιπολίτευση δεν είμαστε καθόλου.

Τα έθεσα αυτά στον Υφυπουργό σας τον κ. Γιατρομανωλάκη προχθές στην επιτροπή και μου είπε ότι έχετε σχέδιο από την πρώτη στιγμή της πανδημίας συγκεκριμένα για τον πολιτισμό και ότι αυτό το σχέδιο το εκσυγχρονίζετε και το προσαρμόζετε συνέχεια και ότι είναι αποτελεσματικό, δηλαδή λειτουργεί και στηρίζει πολύ καλά τον πολιτισμό και αυτό το ξέρουν, τόλμησε να πει –συγγνώμη για την έκφραση, αλλά το θεωρώ τόλμημα- οι ίδιοι οι καλλιτέχνες και όσοι εργάζονται στον πολιτισμό.

Εγώ πάλι έχω μια τελείως άλλη αίσθηση αυτά τα δύο χρόνια. Είμαι μέρος ενεργό του πολιτισμού, οποιουδήποτε επιπέδου, δεν λέω ότι είμαι κανένας σοβαρός καλλιτέχνης, λέω όμως ότι είμαι μέρος καθώς δουλεύω τριάντα επτά χρόνια ως ηθοποιός, έχω ένσημα από το 1984 ή το 1983, επομένως κάτι ξέρω και εγώ. Αλλά βέβαια είναι πάντα, όπως μου αρέσει να λέω από αυτό το Βήμα, ο λόγος μου εναντίον του λόγου σας, ο λόγος του κ. Βαρουφάκη εναντίον του λόγου του κ. Μητσοτάκη.

Ας δούμε, κυρία Μενδώνη, τι λένε οι ίδιοι οι καλλιτέχνες, οι οποίοι όπως είπε ο προλαλήσας συνάδελφός μου, ο αγαπητός κ. Σκουρολιάκος από τον ΣΥΡΙΖΑ πριν, δεν είναι τυχαίο ότι σαράντα οκτώ σωματεία, δηλαδή όλοι, ούτε ένας φορέας συνδικαλιστικός των καλλιτεχνών δεν έλειψε προχθές από το παν-καλλιτεχνικό συλλαλητήριο.

Καθώς δεν πρόλαβε ο αγαπητός φίλος και συνάδελφος να πει τα αιτήματα, εγώ θα τα πω και θα τα διανθίσω με μερικά πράγματα που έχουν σημασία για τον τηλεθεατή, για τον ελληνικό λαό που μας ακούει από εκεί.

Μια ανοικτή επιστολή που περιγράφει ακριβώς γιατί έγινε αυτό το παν-καλλιτεχνικό συλλαλητήριο εστάλη στον Πρωθυπουργό τις προηγούμενες μέρες. Την έχει πάρει ο Πρωθυπουργός και καθώς είναι και ανοικτή, έχει δημοσιοποιηθεί. Λέει: «Προς τον Πρωθυπουργό, τον κ. Κυριάκο Μητσοτάκη» και θα συμπληρώσω εγώ χαριτολογώντας όπως πάντα, αλλά και πολύ σοβαρά λέγοντάς, ο οποίος έχει το μοναδικό προνόμιο να είναι ο μοναδικός Πρωθυπουργός στον κόσμο που τυγχάνει ταυτοχρόνως, την ίδια στιγμή να είναι και ανώνυμη εταιρεία για τους περαστικούς ολιγάρχες που νέμονται την πατρίδα μας.

Του λένε οι συνάδελφοι μας: «Κύριε Πρωθυπουργέ, με την άνοδο των κρουσμάτων του κορωνοϊού λόγω της μετάλλαξης «Όμικρον» ανακοινώθηκαν νέα μέτρα, που για μία ακόμη φορά περιορίζονται στην απαγόρευση της μουσικής και το κλείσιμο της εστίασης και των μπαρ στις δώδεκα το βράδυ. Δεν είναι η πρώτη φορά, κύριε Πρωθυπουργέ, που στοχοποιείται ο πολιτισμός και οι χώροι ψυχαγωγίας ως εστίες υπερμετάδοσης της πανδημίας.

Από την αρχή αυτής της περιπέτειας, τα μόνα ουσιαστικά μέτρα που λαμβάνει αυτή η Κυβέρνηση είναι ο περιορισμός των πολιτιστικών εκδηλώσεων και της κοινωνικής ζωής της χώρας μας.

Εξηγήστε μας, λοιπόν, λένε οι συνάδελφοί μου καλλιτέχνες -που φαίνεται να ταυτίζονται περισσότερο με τη δική μου άποψη ότι δεν τους έχετε στηρίξει επαρκώς και όχι με τη δική σας, κυρία Υπουργέ- του Πρωθυπουργού σας, γιατί ενώ η διάδοση του COVID είναι τεράστια αυτή τη στιγμή στην πατρίδα μας, το μόνο μέτρο που παίρνει η Κυβέρνησή σας είναι η απαγόρευση της μουσικής και όχι για παράδειγμα η πύκνωση των δρομολογίων στα μέσα μαζικής μεταφοράς. Ξέρετε, ό,τι και αν λέτε εσείς, ό,τι και αν λέω εγώ, ο κόσμος κάθε πρωί μπαίνει κατά ένα εκατομμύριο-ενάμισι στα μέσα μαζικής μεταφοράς και ξέρει τι υπάρχει εκεί.

Επίσης, η μείωση του αριθμού των μαθητών στις σχολικές αίθουσες, τις οποίες η κ. Κεραμέως αύξησε φέτος και από είκοσι τους πήγε στους είκοσι πέντε. Είπε και το καταπληκτικό επιχείρημα η κ. Κεραμέως, κύριε Πρόεδρε, ότι καλώς άνοιξε τα σχολεία και βρέθηκαν είκοσι πέντε χιλιάδες παιδιά να είναι άρρωστα τις δύο πρώτες μέρες, γιατί δεν θα το ξέραμε και θα διασπείραν στην κοινότητα την πανδημία περαιτέρω. Μα, καλά, τι επιχείρημα είναι αυτό; Μας περνά για ηλίθιους και συγγνώμη για την έκφραση. Τί σας εμπόδιζε, αγαπητή Κυβέρνηση, να κάνετε τα ίδια ακριβώς τεστ, στέλνοντας τα παιδιά μας μία βδομάδα μετά στα δημοτικά σχολεία και στα γυμνάσια; Τί σας εμπόδιζε να ξέρετε ακριβώς αυτά τα είκοσι πέντε χιλιάδες παιδιά; Θα τα ξέρατε και θα ήταν σπίτι τους. Τα δέκα χιλιάδες παιδιά που διαγνώστηκαν τη δεύτερη μέρα, κύριε Πρόεδρε, ήταν και την πρώτη μέρα στο σχολείο. Κόλλησαν και άλλα παιδιά επομένως. Άρα δεν κερδίσαμε τίποτα που τα στείλατε σχολείο. Έπρεπε να μείνουν για μία ακόμη εβδομάδα ακόμη σπίτι και αυτή την εβδομάδα να κάνουν τεστ για να ξέρουμε ποια πρέπει να πάνε την επόμενη εβδομάδα στο σχολείο. Δεν το κάνατε.

Υπάρχει και το εξής θέμα. Ενώ ζητάει η Κυβέρνησή σας στον πολιτισμό από τους εργαζόμενους να αναστείλουμε όλες τις δραστηριότητές μας, σηκώνοντας το βάρος της πανδημίας εσείς από την άλλη μεριά δεν κάνετε τίποτα για να ενισχύσετε το δημόσιο σύστημα υγείας μας. Αντίθετα, δύο ολόκληρα χρόνια τώρα η Κυβέρνηση συνεχίζει την ίδια αδιέξοδη εγκληματική διαχείριση της πανδημίας. Δεν τα λέω εγώ, τα λένε σαράντα οκτώ σύλλογοι όλων των ειδών καλλιτεχνών της πατρίδας μας, από την ΠΟΘΑ και το Σωματείο Ελλήνων Ηθοποιών μέχρι όλους. Αν και οι ακυρώσεις των προγραμματισμένων εκδηλώσεων, κύριε Πρόεδρε, γίνονται με ευθύνη της Κυβέρνησής σας λένε οι καλλιτέχνες και όχι δική μας, οι εργαζόμενοι δεν έχουν αποζημιωθεί ποτέ γι’ αυτές είτε πρόκειται για φεστιβάλ είτε για εορταστικές εκδηλώσεις είτε για μεμονωμένες εκδηλώσεις τοπικής αυτοδιοίκησης είτε για ιδιωτικές.

Τα μέτρα στήριξης στους εργαζόμενους και στους καλλιτέχνες είναι πάντα ελλιπέστατα, αν όχι ανύπαρκτα. Αυτά λένε οι καλλιτέχνες. Η Κυβέρνηση επιδοτεί αναδρομικά τις θεατρικές και μουσικές σκηνές για την περίοδο του Ιανουαρίου - Νοεμβρίου 2021, ενώ την ίδια στιγμή δεν αναγνωρίζετε την ανάγκη να επιδοτηθούν και οι εργαζόμενοι αυτών των επιχειρήσεων -μόνο τις επιχειρήσεις, όχι τους εργαζόμενους σε αυτές- σταματώντας, παρά τις επίμονες διεκδικήσεις τους, τις αποζημιώσεις του Μητρώου Καλλιτεχνών τον Ιούλιο του 2021, κύριε Πρόεδρε. Συγχρόνως, τα οριζόντια κριτήρια επιδότησης, με βάση τις θέσεις δίνουν τα πολλά στους μεγάλους και ψίχουλα στους μικρούς, σπρώχνοντάς τους πιο γρήγορα στο κλείσιμο. Από την αρχή του καλοκαιριού επιβάλλονται συνεχόμενα τοπικά lockdown για τους χώρους μουσικής, φθάνοντας στο σημείο να απαγορεύσουν ακόμα και την ηχογραφημένη μουσική από τον περασμένο Σεπτέμβριο. Παρ’ όλα αυτά το Υπουργείο Εργασίας έχει αρνηθεί οποιαδήποτε αποζημίωση για τους μήνες Αύγουστο μέχρι Δεκέμβριο.

Σήμερα πια έχουμε καθολική απαγόρευση της μουσικής με εκατοντάδες ακυρωμένες πολιτιστικές εκδηλώσεις και με την πενιχρή αποζημίωση που εξαγγέλθηκε να ισχύει μόνο για τον Ιανουάριο και για συγκεκριμένους κωδικούς, αφήνοντας εκτός χιλιάδες συναδέλφους μας! Και φυσικά, δεν πλήττεται μόνο η μουσική, αλλά και όλος ο πολιτισμός, αφού ακόμη και οι μουσικές, οι θεατρικές παραστάσεις που δεν έχουν απαγορευθεί, όπως όλοι ξέρουμε, αναγκάζονται καθημερινά να σταματούν είτε λόγω κρουσμάτων στους εργαζόμενους είτε λόγω χαμηλής προσέλευσης του κοινού, το οποίο φοβάται φυσικά. Η γεωμετρική άνοδος των κρουσμάτων τις τελευταίες εβδομάδες μας έφερε επιπροσθέτως αντιμέτωπους με ένα καινούργιο ζήτημα. Οι εργαζόμενοι στη λογική της ατομικής ευθύνης από την Κυβέρνησή σας υποχρεώνονται να επιβαρυνθούν οικονομικά με το κόστος των τεστ, όταν υπάρχει κρούσμα στον χώρο εργασίας, οι δημόσιες δομές έχουν αφεθεί στην τύχη τους, δεν επαρκούν για να αντιμετωπίσουν τέτοιο όγκο εργασίας, επομένως δεν έχουν άλλη επιλογή από το να πληρώσουν ακόμα περισσότερα στις ιδιωτικές επιχειρήσεις υγείας, οι οποίες βεβαίως αφέθηκαν ανεξέλεγκτες να μετατρέψουν την ανάγκη σε ευκαιρία πλουτισμού.

Σε αυτό το ζοφερό τοπίο και με το κύμα ακρίβειας να μεγαλώνει καθημερινά δεν πρόκειται να σωπάσουμε. Έτσι είπαν οι καλλιτέχνες προχθές και ήμασταν πλάι τους και ο κ. Σκουρολιάκος και η κ. Αναγνωστοπούλου και εγώ. Συνεχίζουμε, αντιστεκόμαστε, υπερασπιζόμαστε την υγεία και την αξιοπρέπειά μας και απαιτούμε! Ακούστε τι απαιτούν, κυρία Υπουργέ, για να βάλετε πλάτη και να πάτε στον Πρωθυπουργό σας να του πείτε ότι δεν κάνει να είναι ανώνυμη εταιρεία, πρέπει να είναι Πρωθυπουργός. Πρέπει να μην αφήσετε τον πολιτισμό να λιμοκτονεί στη χώρα. Τι απαιτούν λοιπόν; Τα είπε ο κ. Σκουρολιάκος, δεν θα έπρεπε να αναλάβουν και τη δυνατότητα να μπαίνουν όλοι οι χώροι σε αναστολή μόλις κλείνουν ούτε για τις αποζημιώσεις μέσω του Μητρώου Καλλιτεχνών από τον Αύγουστο του 2021 και μετά. Αυτά πρόλαβε και τα είπε. Θα πω αυτά που δεν πρόλαβε να πει.

Απαιτούν, λοιπόν, επιδότηση του ενοικίου τους, μαζί με τις μονομερείς δηλώσεις μέσω του μητρώου, ένα προστατευτικό πλαίσιο αντιμετώπισης του κύματος ακρίβειας και επιδότηση για τις ενεργειακές ανάγκες των νοικοκυριών τους.

Αντικατάσταση, του παράλογου αποκλεισμού, όσων εγγράφηκαν στο Μητρώο Καλλιτεχνών μετά τις 10 Ιανουαρίου. Ξέρετε το παράλογο: Μέχρι τις 9 Ιανουαρίου καλώς καμωμένο, 11 Ιανουαρίου να πεθάνεις από την πείνα.

Άμεσα μέτρα στήριξης των δημιουργών και ερμηνευτών του ελληνικού τραγουδιού. Από τον Μάρτιο του 2020 έως τώρα, οι οργανισμοί συλλογικής διαχείρισης αντιμετωπίστηκαν σχεδόν με εχθρότητα από το κράτος.

Να υπολογιστούν τα ένσημα από την επιδότηση του 2021, μέσω του «ΕΡΓΑΝΗ», για να μπορέσει να υπάρξει δυνατότητα υπαγωγής στο ταμείο ανεργίας, καθώς και η καταβολή δώρων και των ενσήμων του 2021 σε όλους ανεξαιρέτως τους δικαιούχους.

Να αποζημιώνονται όλοι οι εργαζόμενοι συνάδελφοι σε περίπτωση ακύρωσης ή αναβολής παράστασης.

Αποζημίωση τώρα στους καθηγητές και καθηγήτριες καλλιτεχνικών σχολών, που είναι ανώτερες επαγγελματικές σχολές χορού, γραμματικές ερασιτεχνικές σχολές, σχολές χορού και ωδείου, ωδεία, πολιτιστικοί φορείς και σύλλογοι δημοτικών χορών, για όσο διάστημα χρειάζεται, για να βρίσκονται σε καραντίνα λόγω ασθενείας ή έχει κλείσει η σχολή ή ο φορέας, λόγω κρουσμάτων.

Αποζημίωση από τον ΟΑΕΔ σε περίπτωση νόσησης για όλο το διάστημα της καραντίνας, χωρίς να ζητείται από τον εργαζόμενο η αναπλήρωση των ημερών ασθενείας και καραντίνας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Επίλυση όλων των ζητημάτων -τελειώνω τώρα, κύριε Πρόεδρε- και λαθών σε κάρτες ενσήμων για το εποχικό επίδομα του ΟΑΕΔ.

Να ανοίξουν και να μας κοινοποιηθούν άμεσα -και αυτό είναι το πιο σημαντικό, και με αυτό θα κλείσω- ζητούν οι καλλιτέχνες, κυρία Υπουργέ -και είναι στο χέρι σας- όλα τα στοιχεία του «ΕΡΓΑΝΗ» σε βάθος τετραετίας, που αφορούν τους κλάδους μας, ούτως ώστε να έχουμε, επιτέλους, συγκριτικά μεγέθη, σε σχέση με τις εισροές και εκροές, όλων των συμβάσεων εργασίας ορισμένου και αορίστου χρόνου. Αυτό θα καταδείξει κατά τη γνώμη τους, κυρία Υπουργέ, την κατακόρυφη πτώση στην αγορά εργασίας τους, ιδιαίτερα στον κλάδο των μουσικών και των τεχνικών, αλλά και σε όλο το θέαμα-ακρόαμα.

Απαιτούν να αλλάξουν τα υγειονομικά πρωτόκολλα για όλες τις ζωντανές παραστάσεις. Να δώσει, επιτέλους, το κράτος δωρεάν rapid test πριν από κάθε παράσταση. Απαιτούν ενίσχυση του ΕΣΥ και των πρωτοβάθμιων δομών υγείας με επιτάξεις, επιτέλους, ιδιωτικών δομών και μόνιμες προσλήψεις νοσηλευτικού και ιατρικού προσωπικού και μέτρα αποσυμφόρησης για τα μέσα μαζικής μεταφοράς.

Δεν θα σας κουράσω άλλο. Κυρία Μενδώνη, θα σας πω ότι είστε Υπουργός του πολιτισμού μας και έχετε ηθική υποχρέωση να μην αφήσετε τους φορείς του, τους υπόλοιπους, να πεθάνουν από την πείνα.

Ευχαριστώ πολύ για την ανοχή, κύριε Πρόεδρε. Ήταν άγιος ο λόγος!

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ, να είστε καλά!

Τον λόγο τώρα έχει ο κ. Κωτσός, από τη Νέα Δημοκρατία.

**ΓΕΩΡΓΙΟΣ ΚΩΤΣΟΣ:** Ευχαριστώ πολύ, κύριε Πρόεδρε.

Κυρία Υπουργέ, κυρίες και κύριοι συνάδελφοι, για μία ακόμη φορά παρακολουθήσαμε την αποτυχημένη –θα έλεγα- προσπάθεια του συναδέλφου της Αξιωματικής Αντιπολίτευσης, να απαξιώσει την πολύ μεγάλη επιτυχία του έθνους μας κατ’ αρχάς, της Ελλάδος, της Κυβέρνησης διά του Πρωθυπουργού της Κυβέρνησης και της Υπουργού Πολιτισμού, της επιστροφής θραυσμάτων του Παρθενώνα στον φυσικό τους χώρο. Κι ως επιστέγασμα όλης αυτής της εθνικής προσπάθειας που διαχρονικά γίνεται από τη χώρα μας και που θα έπρεπε να είμαστε ενωμένοι μια γροθιά να επιστρέψουν όλα τα μάρμαρα του Παρθενώνα και όλα εκείνα που ανήκουν στον ελληνικό πολιτισμό, έρχεται και το δημοσίευμα των «TIMES», μετ’ επιτάσεως κιόλας, με επίφαση, «τα Γλυπτά ανήκουν στην Αθήνα, τώρα πρέπει να επιστρέψουν».

Είναι μια πολύ καλή ευκαιρία, λοιπόν, ένα πολύ καλό τάιμινγκ για όλους μας σε μια πανελλήνια προσπάθεια, εθνική προσπάθεια, συντασσόμενοι όλοι πίσω από τον Πρωθυπουργό, αλλά και την Υπουργό Πολιτισμού, να πετύχουμε αυτό που ξεκίνησε η Μελίνα Μερκούρη και να δούμε πραγματικά τα μάρμαρα του Παρθενώνα να έρχονται πίσω στο φυσικό τους χώρο.

Να σταθώ και σε ένα άλλο σημείο, γιατί πολλή συζήτηση έχει γίνει αναφορικά με την επίδραση της πανδημίας πάνω στο πολιτιστικό κίνημα.

Αναμφίβολα η πανδημία, όπως σε όλους τους τομείς της οικονομίας, επέδρασε και εδώ αρνητικά. Τι έχει κάνει η Κυβέρνησή μας όμως; Μέχρι στιγμής 448 εκατομμύρια ευρώ για τη στήριξη του πολιτιστικού κινήματος και άλλα 300 εκατομμύρια προβλέπονται στο Ταμείο Ανάκαμψης προς αυτή την κατεύθυνση. Αν μη τι άλλο, δείχνει και το τεράστιο ενδιαφέρον αλλά και την ευαισθησία με την οποία η Κυβέρνηση του Κυριάκου Μητσοτάκη, η Κυβέρνηση της Νέας Δημοκρατίας, προσεγγίζει τον συγκεκριμένο τομέα και τον στηρίζει αποφασιστικά.

Να έρθω λίγο και στο νομοσχέδιο που συζητούμε, ένα νομοσχέδιο του Υπουργείου Πολιτισμού και Αθλητισμού που αφορά την κύρωση δύο διεθνών συμφωνιών της χώρας μας. Η πρώτη αφορά την αναθεωρημένη κύρωση της σύμβασης του Συμβουλίου της Ευρώπης σχετικά με τις κινηματογραφικές συμπαραγωγές και η δεύτερη μια συμφωνία μεταξύ Ελλάδος και Κίνας αναφορικά με τη μετάφραση-έκδοση έργων λόγου κλασικής και σύγχρονης βιβλιοπαραγωγής μεταξύ των δύο χωρών.

Ο πολιτισμός, συναδέλφισσες και συνάδελφοι, είναι μια έννοια πολυδιάστατη, καθώς αναφέρεται αφ’ ενός μεν στην πολιτισμική μας κληρονομιά, στις καλές τέχνες, στην αισθητική της τεχνολογίας, του καθημερινού βίου, αλλά και αφ’ ετέρου στη νοοτροπία, στην πρόσληψη της ιστορίας και στην αυτοσυνειδησία της κοινωνίας μας. Για τη χώρα μας ο πολιτισμός αποτελεί έναν τομέα που μπορεί να είναι με όρους οικονομίας βιώσιμος, στηρίζοντας την απασχόληση, συμβάλλοντας στον διεθνή ανταγωνισμό ως προϊόν που συμμετέχει δυναμικά στη διαμόρφωση του Ακαθάριστου Εθνικού μας Προϊόντος. Οφείλουμε, λοιπόν, όλοι μας να αναγνωρίσουμε ότι προς αυτή την κατεύθυνση κινούνται και οι δύο κυρώσεις τις οποίες καλούμαστε να ψηφίσουμε σήμερα. Έτσι θα μπορούσαμε να συμφωνήσουμε αφήνοντας στην άκρη -και αυτό επιτάσσει ο πολιτισμός- τις όποιες διαφορές μας, καθώς από την κύρωση των δύο συμφωνιών μόνο θετικές επιπτώσεις θα έχει η χώρα μας.

Ο κινηματογράφος, κυρίες και κύριοι συνάδελφοι, αποτελεί μία από τις πιο δημοφιλείς εκφάνσεις του πολιτισμού. Συνεισφέρει σημαντικά στον τομέα της ψυχαγωγίας. Συνεισφέρει ουσιαστικά στον τομέα της οικονομίας και αποφασιστικά στην προώθηση και προβολή της πολιτιστικής κληρονομιάς της χώρας μας. Μέσα από τη συγκεκριμένη συμφωνία προάγεται η ανάπτυξη του ελληνικού κινηματογράφου; Βεβαίως, γιατί του δίνεται η δυνατότητα μέσα από τη συμμετοχή με μικρά ποσοστά σε πολύ μεγάλες παραγωγές να τις προσεγγίσει και κατ’ αυτή την έννοια να προωθήσει την χώρα μας, τις φυσικές της ομορφιές, τον πολιτισμό μας, την κουλτούρα μας σε μεγάλες χώρες, μέσα από μεγάλες συμπαραγωγές, αλλά και ταυτόχρονα να αξιοποιήσει κεφάλαια από τη διεθνή αγορά προκειμένου να γίνουν εθνικές παραγωγές οι οποίες θα προβάλλονται σε όλο τον κόσμο.

Κυρίες και κύριοι συνάδελφοι, τα συγκριτικά πλεονεκτήματα της χώρας μας είναι αναμφίβολα πολλά και θα μπορούσαμε να αναφέρουμε ότι μέσα σε αυτά συγκαταλέγεται και η πολιτιστική μας κληρονομιά. Η πολιτιστική μας κληρονομιά, το φυσικό μας περιβάλλον, η ιδιαίτερη κουλτούρα μας, όλα αυτά μπορούν να προωθηθούν μέσα από τις κινηματογραφικές συμπράξεις στις οποίες μπορεί να συμμετάσχει η χώρα μας.

Να έρθω και στη δεύτερη σύμβαση που αφορά τη μετάφραση-έκδοση βιβλίων της Ελλάδος στην Κίνα αλλά και βιβλίων της Κίνας στην Ελλάδα, όπου κατ’ ελάχιστον είκοσι πέντε από τη μία χώρα και κατ’ ελάχιστον πενήντα συνολικά από τις δύο χώρες μπορούν να μεταφραστούν και να προωθηθούν και έτσι θα έρθει κοντά για μία ακόμη φορά η εθνική μας λογοτεχνία, οι εθνικοί μας συγγραφείς με το κινεζικό κοινό, αλλά ταυτόχρονα και εμείς θα γίνουμε κοινωνοί της κινεζικής κουλτούρας. Νομίζω ότι και προς αυτή την κατεύθυνση το Υπουργείο αλλά και η σύμβαση αυτή κινείται σωστά και θα έχει να συνεισφέρει πάρα πολλά και στον πολιτισμό και στη λογοτεχνία και στην εθνική μας οικονομία.

Κατ’ αυτή την έννοια, αγαπητέ Πρόεδρε, θα ήθελα να καλέσω όλο το Σώμα να υπερψηφίσει τις δύο συμφωνίες, γιατί, όπως προείπα, μόνο θετικές επιδράσεις θα έχουν και στο πολιτιστικό κίνημα της χώρας μας αλλά και στην οικονομία μας.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ, κύριε συνάδελφε.

Τον λόγο τώρα έχει η Υπουργός Πολιτισμού και Αθλητισμού κ. Μενδώνη.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού και Αθλητισμού):** Ευχαριστώ πολύ, κύριε Πρόεδρε.

Κύριε Υπουργέ, κύριοι Βουλευτές, κατ’ αρχάς καλή χρονιά, με υγεία.

Πριν πω δυο λόγια για τις δύο υπό κύρωση συμβάσεις, να σχολιάσω αυτά τα οποία ακούστηκαν εκτός του περιεχομένου της σημερινής συνεδρίασης και των κειμένων των συμβάσεων. Να πάμε λίγο στα μέτρα στήριξης που έχει λάβει η Κυβέρνηση. Η Κυβέρνηση αυτή έχει λάβει μέτρα για τον κλάδο του πολιτισμού ήδη από τον Μάρτιο του 2020. Με την αρχή της πανδημίας η Κυβέρνηση αυτή έλαβε μέτρα, τα οποία σε διάφορες κατηγορίες συνοψίζονται από τις επιστρεπτέες προκαταβολές, αποζημίωση ειδικού σκοπού εργαζομένων σε αναστολή, ασφαλιστικές εισφορές εργαζομένων σε αναστολή, επιπλέον αποζημιώσεις ειδικού σκοπού, αποζημίωση ενοικίων, αποζημίωση μέσω Μητρώου Καλλιτεχνών, επιδότηση κενών θέσεων το ’20 και το ’21, έκτακτες επιχορηγήσεις του Υπουργείου Πολιτισμού όχι στους φορείς του, αλλά και στους φορείς του, τα οποία αθροίζουν αυτή τη στιγμή τα 448 και μισό περίπου εκατομμύρια, τα οποία ανέφερε και ο εισηγητής μας, συν 300 εκατομμύρια από το RRF για τα επόμενα χρόνια, συν 170 περίπου εκατομμύρια έκτακτες ενισχύσεις στους πολιτιστικούς φορείς τους εποπτευόμενους από το Υπουργείο Πολιτισμού. Στην πραγματικότητα δηλαδή μιλάμε για 800 περίπου εκατομμύρια. Εάν αυτό δεν λέγεται μέριμνα και μέτρα, τότε να δούμε η δική σας συγκεκριμένη πρόταση τι θα ήταν, όχι με λόγια, αλλά με αριθμούς, οι οποίοι είναι ενοχλητικοί βεβαίως να τους ακούτε, καθώς συνεχώς αυτό μας επισημαίνετε, ότι μιλάμε με αριθμούς, αλλά μόνον οι αριθμοί είναι αυτοί οι οποίοι αποδεικνύουν την πραγματικότητα.

Δεν θα σχολιάσω όλα όσα ακούστηκαν. Θα πω μόνο τα του Μητρώου Καλλιτεχνών. Ξεκινήσαμε με την έναρξη της πανδημίας από το μηδέν. Διότι, όπως είπε και ο Υφυπουργός με απόλυτη επάρκεια και πληρότητα στην επιτροπή, η πανδημία αυτή δεν δημιούργησε τα προβλήματα, η πανδημία αυτή ανέδειξε συσσωρευμένα προβλήματα δεκαετιών. Ξεκινήσαμε, λοιπόν, με το Μητρώο Καλλιτεχνών και αυτό το οποίο ακούγαμε από την Αντιπολίτευση είναι ότι πρόκειται για απάτη, για φακέλωμα και προέτρεπε τους καλλιτέχνες να μην εγγραφούν. Αυτά καταγράφονται. Και αν θέλουμε να πάμε σε μια αποθησαύριση ή αποδελτίωση, για να είμαι πιο σαφής, αυτών των οποίων έλεγε τότε η Αντιπολίτευση και οι προσκείμενοι σε αυτήν, θα βρούμε πάρα πάρα πολλά τεκμήρια.

Για να χρησιμοποιήσω τώρα τη λέξη σπέκουλα, την οποία χρησιμοποίησε ο κ. Σκουρολιάκος, σπέκουλα δεν κάνει το Υπουργείο Πολιτισμού, σπέκουλα κάνει συστηματικά ο ΣΥΡΙΖΑ, διαστρεβλώνοντας συστηματικά την αλήθεια σε όλα τα θέματα. Τα πνευματικά δικαιώματα για παράδειγμα, ο νόμος του 2017 δημιούργησε ένα χαοτικό πλαίσιο. Αν ανατρέξουμε στα τότε Πρακτικά της Βουλής, θα δούμε ότι άλλο ήταν το κείμενο του νομοσχεδίου και άλλη η αιτιολογική έκθεση που τον συνόδευε. Ας μην πάμε μόνο σε αυτά.

Δημιούργησε, λοιπόν, μια χαοτική κατάσταση με ανεφάρμοστες διατάξεις και φτάσαμε στο σημείο να αδειοδοτήσουμε την ΕΔΕΜ τον Φεβρουάριο του 2020, ναι, μετά από διάφορες πιέσεις. Γιατί; Γιατί το Υπουργείο Πολιτισμού αξίωνε και απαιτούσε την εφαρμογή όσων προέβλεπε το δικό σας νομοσχέδιο. Και ακριβώς επειδή απαιτούσαμε την εφαρμογή του νόμου, εντός τριών ημερών αδειοδοτήσαμε την ΕΔΕΜ από τη στιγμή που κατατέθηκαν οι προϋποθέσεις του νόμου. Γι’ αυτό και η υπουργική απόφαση του Φεβρουαρίου του 2020 δεν ακυρώθηκε από το Συμβούλιο της Επικρατείας, γιατί απαιτήσαμε την εφαρμογή του νόμου. Διαφορετικά η αδειοδότηση θα είχε ήδη καταργηθεί.

Για να δούμε λίγο το θέμα των Γλυπτών του Παρθενώνα, γιατί ακούω και εκεί ότι ο Πρωθυπουργός κάνει σπέκουλα. Ε, λοιπόν, η Κυβέρνηση αυτή από τον Ιούλιο του 2019 με πάρα πολύ συστηματικό τρόπο εργάστηκε και συνεχίζει να εργάζεται γι’ αυτό το θέμα, για να γίνει το όραμα της Μελίνας πραγματικότητα.

Δεν φθάσαμε τυχαία στην απόφαση της UNESCO τον Σεπτέμβρη του 2021. Φθάσαμε μέσα από μία συστηματική δουλειά δυόμισι χρόνων και έρχεται η UNESCO τον Σεπτέμβρη και λέει για πρώτη φορά από τη δεκαετία του 1980 ότι εδώ έχουμε ένα διακυβερνητικό θέμα και οφείλει το Ηνωμένο Βασίλειο να συζητήσει ειλικρινά με την Ελλάδα, επισημαίνοντας όλα τα προβλήματα τα οποία δημιουργεί στα ίδια τα Γλυπτά η παραμονή στο Βρετανικό Μουσείο.

Η ελληνική Κυβέρνηση είχε και συνεχίζει να έχει τη μόνιμη στάση ότι τα Γλυπτά στο Βρετανικό Μουσείο είναι προϊόν κλοπής και δεν αναγνωρίζει νομή και κυριότητα και κατοχή. Όλα τα άλλα που λέτε είναι σπέκουλα.

Γύρισε το θραύσμα από το Παλέρμο, γύρισε για να μείνει. Πώς έγινε αυτό; Μετά από δεκατέσσερις μήνες συστηματικής δουλειάς και δεν το είπαμε εμείς το δεκατετράμηνο, το είπε ο ίδιος ο Πάρεδρος της Περιφερειακής Κυβέρνησης της Σικελίας.

Να μη ρωτήσω τι έκανε ο ΣΥΡΙΖΑ για το θέμα των Γλυπτών του Παρθενώνα τα χρόνια της διακυβέρνησής του. Δεν έκανε απολύτως τίποτα, εκτός από κάποιες συμμετοχές σε συνέδρια και αυτό το αποδεικνύει το ίδιο το αρχείο του Υπουργείου Πολιτισμού, διότι ό,τι και να κάνεις, η επίσημη αλληλογραφία, οι διπλωματικές σχέσεις με τις άλλες χώρες καταγράφονται, δεν μένουν στον «αέρα».

Ας πάμε τώρα να πούμε δύο λόγια για το νομοσχέδιο και για τις δύο κυρώσεις.

Η πρώτη σύμβαση αφορά την αναθεωρημένη σύμβαση του Συμβουλίου της Ευρώπης για την κινηματογραφική συμπαραγωγή και η δεύτερη είναι το συναφθέν μνημόνιο συνεργασίας με την Κίνα. Θεωρώ ότι ο Υφυπουργός Πολιτισμού, αρμόδιος για τα θέματα σύγχρονου πολιτισμού, ανέπτυξε το θέμα με επάρκεια. Επομένως εγώ δεν θα μπω σε λεπτομέρειες, απλώς θα συνοψίσω επιτελικά και θα δώσω απαντήσεις στα ερωτήματα τα οποία τέθηκαν.

Η σύμβαση του Συμβουλίου της Ευρώπης υπεγράφη στο Ρότερνταμ της Ολλανδίας τον Ιανουάριο του 2017, ενώ η πρώτη σύμβαση είχε υπογραφεί τον Οκτώβριο του 1992 και τέθηκε σε εφαρμογή την 1η Απριλίου του 1994 και έχει κυρωθεί από σαράντα τρία κράτη-μέλη του Συμβουλίου της Ευρώπης.

Ωστόσο, η τροποποίηση του Κανονισμού Σύστασης του Ευρωπαϊκού Ταμείου Ενίσχυσης των Κινηματογραφικών και Οπτικοακουστικών Συμπαραγωγών –EURIMAGES- το οποίο παρακολουθεί την τήρηση της σύμβασης προς την κατεύθυνση της διεύρυνσης με κράτη-μη μέλη του Συμβουλίου της Ευρώπης, η τεχνολογική, οικονομική και χρηματοοικονομική πρόοδος που έχει συντελεστεί στον τομέα της κινηματογραφικής δημιουργίας, καθώς και το έντονο ενδιαφέρον που εκδηλώνεται παγκοσμίως για πολυμερείς διεθνείς κινηματογραφικές συμπαραγωγές είχαν καταστήσει αναγκαία την αναθεώρηση της προϋφιστάμενης σύμβασης και την αντικατάστασή της από την προς κύρωση σύμβαση. Με την αναθεώρηση παρέχεται η δυνατότητα διεύρυνσης του πεδίου ισχύος της τελευταίας σε χώρες εκτός του Συμβουλίου της Ευρώπης.

Επιπρόσθετα, η σύμβαση επικαιροποιείται βάσει των τεχνολογικών και χρηματοοικονομικών εξελίξεων και απλουστεύονται οι διαδικασίες εφαρμογής της.

Τι σημαίνει στην πραγματικότητα αυτή η αναθεώρηση για τους παραγωγούς; Διότι αυτοί είναι που μας ενδιαφέρουν. Όπως προκύπτει σαφώς τόσο από το προοίμιο όσο και από το περιεχόμενο των άρθρων της σύμβασης, έχει ιδιαίτερη σημασία για τους Έλληνες παραγωγούς, δεδομένου ότι με την αναθεώρηση διευκολύνεται περαιτέρω η συμμετοχή τους σε ταινίες διεθνούς συμπαραγωγής και ενισχύεται η εξωστρέφειά τους.

Ειδικότερα, οι αναλογίες συμμετοχής σε συμπαραγωγές διαφοροποιούνται προς το ευνοϊκότερο σε σχέση με τη Σύμβαση του 1992, καθώς μειώνεται το ελάχιστο και αυξάνεται το μέγιστο ποσοστό συνεισφοράς. Με τον τρόπο αυτό οι Έλληνες παραγωγοί μπορούν πλέον να συμμετέχουν με μικρότερο ποσοστό σε μία διεθνή συμπαραγωγή υψηλού προϋπολογισμού και να καταστούν αποκλειστικοί ιδιοκτήτες εκμετάλλευσης του έργου στην Ελλάδα και την Κύπρο, καθώς και ιδιοκτήτες εκμετάλλευσης κατά το αναλογούν ποσοστό τους στον υπόλοιπο κόσμο.

Θα ήθελα επίσης να τονίσω ότι το όφελος των Ελλήνων παραγωγών επεκτείνεται και στις ταινίες διεθνούς συμπαραγωγής ελληνικής πρωτοβουλίας, που ο εκάστοτε ελληνικός όμιλος μπορεί να εξασφαλίσει το μέγιστο ποσοστό σε ταινίες μεσαίου ή χαμηλού προϋπολογισμού με ελάχιστη συμμετοχή άλλων χωρών, οι οποίες, όμως, υποχρεούνται να αναγνωρίσουν την ταινία ως εθνική και να της εξασφαλίσουν εμπορική καριέρα στη χώρα τους ως εθνική ταινία.

Τέλος, η σύμβαση έχει ιδιαίτερη σημασία για τους Έλληνες παραγωγούς ταινιών, καθώς μπορεί να εφαρμοστεί και ως διακρατική σύμβαση με όσες χώρες την υπογράφουν, ακόμα και με τις χώρες με τις οποίες η Ελλάδα δεν έχει υπογράψει διακρατική συμφωνία για τις κινηματογραφικές παραγωγές.

Το δεύτερο προς κύρωση νομοσχέδιο αφορά το Μνημόνιο Συνεργασίας μεταξύ του Υπουργείου Πολιτισμού της Ελληνικής Δημοκρατίας και της Κρατικής Διοίκησης Τύπου, Εκδόσεων, Ραδιοφώνου και λοιπά της Λαϊκής Δημοκρατίας της Κίνας, σχετικά με το έργο μετάφρασης και έκδοσης έργων του λόγου της κλασικής και σύγχρονης βιβλιοπαραγωγής της Ελλάδας και της Κίνας.

Για να μην μπω σε επιμέρους λεπτομέρειες, γιατί όλα αυτά τα έχει αναπτύξει ο Υφυπουργός, θα πω μόνο δύο λόγια. Για την υλοποίηση των όρων του εν λόγω μνημονίου με απόφασή μου και λαμβάνοντας υπ’ όψιν τα εισηγητικά σημειώματα των αρμοδίων υπηρεσιών του Υπουργείου, έχει ήδη συγκροτηθεί από τις 4 Μαρτίου του 2020 ομάδα εργασίας συντονισμού -αυτό που προβλέπεται δηλαδή στο άρθρο 5- η οποία αντικαθιστούσε την προηγούμενη επιτροπή, που αν και είχε συσταθεί από τις 2 Αυγούστου του 2017, δεν είχε ολοκληρώσει το έργο της και πολλά από τα μέλη της εν τω μεταξύ παραιτήθηκαν.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Υπουργού)

Δύο λεπτά θα ήθελα ακόμα, κύριε Πρόεδρε.

Η νέα συγκροτηθείσα συντονιστική ομάδα έχει ήδη καταλήξει σε κατάλογο τουλάχιστον εκατό έργων, ο οποίος θα προταθεί στην κινεζική πλευρά. Από τα εκατό έργα τα οποία θα προταθούν προβλέπεται η μετάφραση, δημοσίευση και έκδοση τουλάχιστον είκοσι πέντε τίτλων από κάθε μέρος.

Από τις διατάξεις του προτεινόμενου σχεδίου νόμου θα προκληθεί δαπάνη η οποία σχετίζεται με το κόστος μετάφρασης, έκδοσης και διανομής στην Ελλάδα έργων του λόγου της κλασικής και σύγχρονης βιβλιοπαραγωγής της Κίνας. Το ύψος της εν λόγω δαπάνης, η οποία θα καλυφθεί από τον τακτικό προϋπολογισμό του Υπουργείου Πολιτισμού, εκτιμάται στο ποσόν των 200.000 ευρώ για το χρονικό διάστημα της πενταετίας.

Κλείνοντας, θα ήθελα να επισημάνω ότι η υιοθέτηση των δύο συμφωνιών είναι δεδομένο πως θα ενισχύσει τη συνεργασία της Ελλάδας με τους καθ’ ύλην αρμοδίους φορείς άλλων κρατών προς ενίσχυση και στήριξη του πολιτισμού και έρχεται να συμπληρώσει τις δράσεις που ήδη έχουμε αναλάβει για τη στήριξη του κινηματογράφου, ενός τομέα που διαρκώς αναπτύσσεται και έχει τεράστιο οικονομικό εκτόπισμα σε κάθε χώρα, επομένως και στη χώρα μας.

Σε κάθε περίπτωση, η ενίσχυση των κινηματογραφικών συμπαραγωγών ως μέσον έκφρασης πολιτιστικής πολυμορφίας και η θέσπιση κοινών κανόνων που μειώνουν τους περιορισμούς ή ενθαρρύνουν τη συνεργασία διευκολύνει τις κινηματογραφικές συμπαραγωγές και αποτελεί ένα ακόμα βήμα προς την υπεράσπιση της πολιτιστικής πολυμορφίας των συμβαλλομένων μερών, η οποία συνιστά καθοριστικό χαρακτηριστικό της ανθρωπότητας, σύμφωνα με τη Σύμβαση της UNESCO το 2005 για την προστασία και την προώθηση της πολυμορφίας των πολιτιστικών εκφράσεων.

Επί των κατατεθέντων βουλευτικών τροπολογιών του ΣΥΡΙΖΑ: κατετέθησαν οι δύο τροπολογίες, να μην τις επαναλαμβάνω. Για τη μεν πρώτη θα συνεννοηθούμε και θα αξιολογήσει το καθ’ ύλην αρμόδιο Υπουργείο Οικονομικών το τι πρέπει να γίνει. Για τη δεύτερη που αφορά στον δημόσιο δανεισμό, σας είπε και ο Υφυπουργός ότι ήδη επεξεργαζόμαστε ένα ολοκληρωμένο θεσμικό πλαίσιο το οποίο θα κατατεθεί σε ένα από τα προσεχή νομοσχέδια του Υπουργείου, αφού γίνει η αναγκαία διαβούλευση με τους ενδιαφερομένους φορείς και φυσικά, με τον αρμόδιο εποπτευόμενο φορέα για θέματα πνευματικής ιδιοκτησίας που είναι ο ΟΠΙ. Ως εκ τούτου, οι τροπολογίες δεν γίνονται δεκτές.

Συμπερασματικά, υπό το πρίσμα των αναλυτικά ως άνω εκτεθέντων θεμάτων και ως προς το αντικείμενο, τους σκοπούς και το περιεχόμενο των δύο συμφωνιών, σας ζητώ την ψήφιση των σχεδίων νόμου, προκειμένου να κυρωθούν με τυπικό νόμο, συμβάλλοντας με αυτόν τον τρόπο στη διάχυση του ελληνικού πολιτισμού και στην εδραίωση των Ελλήνων παραγωγών στο διεθνές προσκήνιο.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Και εγώ ευχαριστώ, κυρία Υπουργέ.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Κύριε Πρόεδρε, θα ήθελα τον λόγο επί προσωπικού. Αναφέρθηκε η κυρία Υπουργός στο όνομά μου.

**ΠΡΟΕΔΡΕΥΩΝ (Χαράλαμπος Αθανασίου):** Όχι, έχουμε τελειώσει τώρα.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Οφείλω μία εξαιρετικά σύντομη απάντηση.

**ΠΡΟΕΔΡΕΥΩΝ (Χαράλαμπος Αθανασίου):** Όχι, σας παρακαλώ, δεν γίνεται.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Γιατί δεν γίνεται, κύριε Πρόεδρε;

**ΠΡΟΕΔΡΕΥΩΝ (Χαράλαμπος Αθανασίου):** Γιατί δεν υπάρχει προσωπικό θέμα!

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Υπάρχει προσωπικό θέμα! Αναφέρθηκε στο όνομά μου και οφείλω να δώσω μία εξήγηση!

**ΠΡΟΕΔΡΕΥΩΝ (Χαράλαμπος Αθανασίου):** Δεν αναφέρθηκε ούτε σε αλλοίωση περιεχομένου…

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Θα είχα τελειώσει τώρα.

**ΠΡΟΕΔΡΕΥΩΝ (Χαράλαμπος Αθανασίου):** Τώρα, τι να σας πω; Παρακαλώ!

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Παρακαλώ να μου δοθεί ο λόγος.

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι, κηρύσσεται περαιωμένη η συζήτηση ενιαία επί της αρχής, των άρθρων και του συνόλου των σχεδίων νόμου του Υπουργείου Πολιτισμού και Αθλητισμού και η ψήφισή τους θα γίνει χωριστά.

Προχωρούμε στην ψήφιση επί της αρχής, των άρθρων και του συνόλου του σχεδίου νόμου του Υπουργείου Πολιτισμού και Αθλητισμού: «Κύρωση της Σύμβασης του Συμβουλίου της Ευρώπης για τις Κινηματογραφικές Συμπαραγωγές (Αναθεωρημένη)».

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι, εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Χαράλαμπος Αθανασίου):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗΣ ΣΕΛΙΔΑΣ

|  |
| --- |
| Κύρωση της Σύμβασης του Συμβουλίου της Ευρώπης για τις Κινηματογραφικές Συμπαραγωγές (Αναθεωρημένη) |
| Επί της αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο πρώτο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Ακροτελεύτιο άρθρο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Επί του συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Χαράλαμπος Αθανασίου):** Συνεπώς το σχέδιο νόμου του Υπουργείου Πολιτισμού και Αθλητισμού: «Κύρωση της Σύμβασης του Συμβουλίου της Ευρώπης για τις Κινηματογραφικές Συμπαραγωγές (Αναθεωρημένη)»έγινε δεκτό κατά πλειοψηφία ενιαία επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελ. 67α)

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι, προχωρούμε τώρα στην ψήφιση επί της αρχής, των άρθρων και του συνόλου του σχεδίου νόμου του Υπουργείου Πολιτισμού και Αθλητισμού: «Κύρωση του Μνημονίου Συνεργασίας μεταξύ του Υπουργείου Πολιτισμού και Αθλητισμού της Ελληνικής Δημοκρατίας και της Κρατικής Διοίκησης Τύπου, Εκδόσεων, Ραδιοφώνου, Κινηματογράφου και Τηλεόρασης της Λαϊκής Δημοκρατίας της Κίνας σχετικά με το «Έργο μετάφρασης και έκδοσης έργων του λόγου της κλασικής και σύγχρονης βιβλιοπαραγωγής της Κίνας και της Ελλάδας»».

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Χαράλαμπος Αθανασίου):** Εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Χαράλαμπος Αθανασίου):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Κύρωση του Μνημονίου Συνεργασίας μεταξύ του Υπουργείου Πολιτισμού και Αθλητισμού της Ελληνικής Δημοκρατίας και της Κρατικής Διοίκησης Τύπου, Εκδόσεων, Ραδιοφώνου, Κινηματογράφου και Τηλεόρασης της Λαϊκής Δημοκρατίας της Κίνας σχετικά με το «Έργο μετάφρασης και έκδοσης έργων του λόγου της κλασικής και σύγχρονης βιβλιοπαραγωγής της Κίνας και της Ελλάδας» |
| Επί της αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο πρώτο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Ακροτελεύτιο άρθρο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Επί του συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Χαράλαμπος Αθανασίου):** Συνεπώς το σχέδιο νόμου του Υπουργείου Πολιτισμού και Αθλητισμού: «Κύρωση του Μνημονίου Συνεργασίας μεταξύ του Υπουργείου Πολιτισμού και Αθλητισμού της Ελληνικής Δημοκρατίας και της Κρατικής Διοίκησης Τύπου, Εκδόσεων, Ραδιοφώνου, Κινηματογράφου και Τηλεόρασης της Λαϊκής Δημοκρατίας της Κίνας σχετικά με το «Έργο μετάφρασης και έκδοσης έργων του λόγου της κλασικής και σύγχρονης βιβλιοπαραγωγής της Κίνας και της Ελλάδας»» έγινε δεκτό κατά πλειοψηφία ενιαία επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελίδα 72α)

**ΠΡΟΕΔΡΕΥΩΝ (Χαράλαμπος Αθανασίου):** Εισερχόμαστε τώρα στο νομοσχέδιο του Υπουργείου Οικονομικών.

Συζήτηση και ψήφιση ενιαία επί της αρχής, των άρθρων και του συνόλου του σχεδίου νόμου του Υπουργείου Οικονομικών: «Κύρωση της Σύμβασης μεταξύ της Ελληνικής Δημοκρατίας και της Δημοκρατίας της Σιγκαπούρης για την εξάλειψη της διπλής φορολογίας και την αποφυγή της φοροδιαφυγής αναφορικά με φόρους εισοδήματος και κεφαλαίου και του συνημμένου σε αυτήν Πρωτοκόλλου».

Το νομοσχέδιο στη Διαρκή Επιτροπή ψηφίστηκε κατά πλειοψηφία. Εισάγεται προς συζήτηση στη Βουλή με τη διαδικασία του άρθρου 108 του Κανονισμού της Βουλής, δηλαδή μπορούν να λάβουν τον λόγο όσοι έχουν αντίρρηση επί της κύρωσης της σύμβασης αυτής για πέντε λεπτά και οι Κοινοβουλευτικοί Εκπρόσωποι, εφόσον το επιθυμούν, για πέντε λεπτά και βεβαίως, με την προϋπόθεση ότι δεν θα μιλήσουν οι Πρόεδροι των Κοινοβουλευτικών Ομάδων.

Η ψηφοφορία της σύμβασης θα γίνει μετά το τέλος της συζήτησης.

Συμφωνεί το Σώμα;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Χαράλαμπος Αθανασίου):** Το Σώμα συνεφώνησε.

Πάμε, λοιπόν, να δούμε ποιοι έχουν επιφυλάξεις ή είναι κατά. Έχουμε επιφυλάξεις. Μόνο το Κίνημα Αλλαγής και η Νέα Δημοκρατία είναι υπέρ. Τα άλλα κόμματα θα πάρουν τον λόγο.

Ξεκινάμε με την εισηγήτρια του ΣΥΡΙΖΑ, την κ. Σουλτάνα Ελευθεριάδου.

**ΣΟΥΛΤΑΝΑ ΕΛΕΥΘΕΡΙΑΔΟΥ:** Ευχαριστώ, κύριε Πρόεδρε.

Καλή χρονιά σε όλους και από το Βήμα της Ολομέλειας της Βουλής.

Η κ. Μενδώνη έφυγε, δυστυχώς. Να της κάνω μια παρατήρηση, ότι άλλο είναι να γυρίσουν τα Γλυπτά του Παρθενώνα στην Ελλάδα και οι Άγγλοι να αναγνωρίσουν ότι την κυριότητα την έχει η Ελλάδα και άλλο να γυρίσουν ως χρησιδάνειο, γιατί ο κ. Μητσοτάκης ζητάει να έρθουν τα Γλυπτά ως δάνειο, να παραχωρήσουμε κάτι άλλο και να έρθουν τα Γλυπτά. Έχει πολύ μεγάλη διαφορά και αυτό η Υπουργός Πολιτισμού θα έπρεπε να το γνωρίζει.

Όσον αφορά τη σύμβαση που συζητάμε σήμερα, είπαμε και στην επιτροπή ότι η σύμβαση αυτή είναι θετική, προβλέπει ένα δίκαιο και σταθερό φορολογικό σύστημα ανάμεσα στις δύο χώρες, την Ελλάδα και τη Σιγκαπούρη, με σκοπό να αποφευχθεί η διπλή φορολογία, αλλά και η φοροδιαφυγή.

Η σύμβαση αυτή υπογράφηκε όταν στη διακυβέρνηση της χώρας ήταν ο ΣΥΡΙΖΑ και ο κ Κατρούγκαλος επίσης ήταν ο πρώτος και μοναδικός Υπουργός που έχει επισκεφθεί τη Σιγκαπούρη, όπως επίσης επί διακυβέρνησης του ΣΥΡΙΖΑ δημιουργήθηκε και η πρεσβεία στη Σιγκαπούρη, βοηθώντας πάρα πολύ στις οικονομικές σχέσεις, ιδίως την εμπορική ναυτιλία, μεταξύ των δύο χωρών.

Είπαμε όμως ότι η φοροδιαφυγή την οποία προσπαθούμε να αντιμετωπίσουμε και με αυτή τη σύμβαση είναι μια πληγή για τη χώρα μας, μια πληγή που, όπως είπαμε και στην αρμόδια επιτροπή, όπως επεσήμανα, δεν οφείλεται σίγουρα στην κουλτούρα των Ελλήνων, δεν οφείλεται, δηλαδή, σε αυτό που είπε ο κ. Μαραβέγιας ότι οι Έλληνες συνήθως έχουν την κουλτούρα να «κλέβουν» το κράτος και να κάνουν κατάχρηση των δικαιωμάτων που τους δίδονται από το κράτος. Ο κ Μαραβέγιας αναφερόταν στα δωρεάν PCR test.

Αυτό, λοιπόν, είπαμε ότι δεν ισχύει σε καμμία περίπτωση. Αντιθέτως, τόνισα ότι το κράτος πολλές φορές κλέβει τους πολίτες και κάνει κατάχρηση της εξουσίας του και είπαμε ότι ένας λόγος που υπάρχει φοροδιαφυγή είναι και το ότι πολλά οικονομικά σκάνδαλα στα χρόνια διακυβέρνησης της Νέας Δημοκρατίας και του ΚΙΝΑΛ έμειναν ατιμώρητα και σε αντίθεση με αυτό που έπρεπε να γίνει, πολλές φορές, αυτοί που αποκάλυπταν τα οικονομικά σκάνδαλα διώκονταν.

Πολλές φορές, λοιπόν, αντί να τιμωρούνται οι αυτουργοί των οικονομικών σκανδάλων, τιμωρούνται αυτοί που τα αποκαλύπτουν τα οικονομικά σκάνδαλα και κυρίως δημοσιογράφοι. Επιβεβαιώθηκα, λοιπόν, είκοσι τέσσερις ώρες μετά, με την άσκηση ποινικής δίωξης του κ. Βαξεβάνη και την κλήση του σε απολογία ως κατηγορούμενου για το σκάνδαλο «NOVARTIS».

Είναι πλέον γεγονός, λοιπόν, ότι η Ελλάδα είναι μια χώρα στην οποία η άσκηση της μαχητικής, της ερευνητικής δημοσιογραφίας είναι επικίνδυνη, κάτι το οποίο σημείωσε η Αντιπρόεδρος της Κομισιόν πριν λίγο καιρό. Είναι γεγονός ότι στην Ελλάδα πλέον διώκεται όχι η δημοσιογραφία γνώμης -σε αυτή δεν δίνετε σημασία και εξάλλου κανένας δημοσιογράφος δεν τολμάει πλέον να πει αυτό που πραγματικά πιστεύει-, αλλά η ερευνητική δημοσιογραφία. Είναι γεγονός ότι η υπόθεση «NOVARTIS» έχει περάσει στο επόμενο στάδιο. Η διαστρέβλωση του σκανδάλου αυτού από την Κυβέρνηση της Νέας Δημοκρατίας και τον κ. Μητσοτάκη έχει πραγματικά γιγαντωθεί. Αφού τρομοκρατήσατε τους μάρτυρες, αφού καρατομήσατε εν ενεργεία εισαγγελέα, αφού αγνοήσατε τη γνωμοδότηση του Νομικού Συμβουλίου του Κράτους, προχωράτε τώρα σε ξεκαθάρισμα των λογαριασμών σας με τους δημοσιογράφους που αποκάλυψαν αυτό το σκάνδαλο και με τους πολιτικούς σας αντιπάλους.

Είναι γεγονός ότι η Ελλάδα βρίσκεται στην τέταρτη θέση στην Ευρώπη όσον αφορά τη χειραγώγηση των μέσων μαζικής ενημέρωσης από την Κυβέρνηση και από τον κ. Μητσοτάκη και είναι γεγονός ότι αυτό πλήττει τη δημοκρατία μας. Χειρότερα από μας είναι μόνο η Ρουμανία, η Μάλτα και η Ουγγαρία του Όρμπαν.

Δεν θα σχολιάσω την απόφαση των εισαγγελέων να καλέσουν τον κ. Βαξεβάνη ως κατηγορούμενο. Θεωρώ, βέβαια, ότι οι εισαγγελικές αρχές και οι δικαστικές αρχές έχουν επηρεαστεί, ως ένα σημείο, από την τοξική κατάσταση που έχει δημιουργήσει η Κυβέρνηση της Νέας Δημοκρατίας, αλλά προφανώς δεν γνωρίζω τη δικογραφία. Θα κριθεί το αν έπρεπε να γίνει έτσι ή όχι.

Θα σχολιάσω όμως, για να κλείσω, μιας και την υπό συζήτηση σύμβαση την ψηφίζουμε, ότι δεν έχει γίνει τίποτα όλα αυτά τα χρόνια για τα σκάνδαλα που έχει αποκαλύψει ο κ. Βαξεβάνης και η εφημερίδα «DOCUMENTO». Θα αναφέρω ενδεικτικά, λοιπόν -και νομίζω ότι η Νέα Δημοκρατία και οι συνάδελφοί μου στη Νέα Δημοκρατία θα ήθελαν να γίνει κάποια έρευνα και να τιμωρηθούν οι υπαίτιοι, εφόσον προκύψει κάτι- τα βασικά, τα οποία έχουν ειπωθεί βέβαια τόσες πολλές φορές και κάθε φορά που τα ρωτάμε μας λέτε «πάλι τα ίδια λέτε» ή «είστε γραφικοί» ή «αυτά έχουν απαντηθεί». Αλλά εγώ δεν βρίσκω πουθενά απαντήσεις.

Τι γίνεται, λοιπόν, με τα δάνεια του κ. Μητσοτάκη; Με τον «Κήρυκα Χανίων», την εφημερίδα Χανίων, την εφημερίδα που είχε ο κ. Μητσοτάκης και σταμάτησε κάθε εκδοτική δραστηριότητα; Τι γίνεται με τα δάνεια; Έχουν διαγραφεί; Θα πληρωθούν; Τι γίνεται;

Τι γίνεται με τα δάνεια της Νέας Δημοκρατίας; Θα πληρωθούν; Δεν θα πληρωθούν; Αυξάνονται; Μειώνονται; Πληρώνονται οι τόκοι; Θα πτωχεύσει η Νέα Δημοκρατία; Τι γίνεται με τις τράπεζες; Οι τράπεζες τι κάνουν για αυτά τα δάνεια;

Τι γίνεται με την υπόθεση του «πόθεν έσχες» του κ. Μητσοτάκη, του ανακριβούς «πόθεν έσχες»; Θα δοθούν απαντήσεις; Η σύζυγος του κ. Μητσοτάκη είναι όντως διαχειρίστρια αυτής της εταιρείας που παρέλειψε ο κ. Μητσοτάκης να συμπεριλάβει στο «πόθεν έσχες»;

Απαντήστε μας. Ας έρθετε εδώ να απαντήσετε. Συγγνώμη, κύριε Πρόεδρε, αλλά αυτά τα σκάνδαλα αποκαλύφθηκαν κυρίως από έναν δημοσιογράφο ο οποίος εχθές έλαβε κλήση ως κατηγορούμενος στην υπόθεση «NOVARTIS».

**ΠΡΟΕΔΡΕΥΩΝ (Χαράλαμπος Αθανασίου):** Ολοκληρώστε, όλα αυτά είναι εκτός θέματος. Αυτή η υπόθεση εκκρεμεί στα δικαστήρια τώρα.

**ΣΟΥΛΤΑΝΑ ΕΛΕΥΘΕΡΙΑΔΟΥ:** Τι γίνεται με τη λίστα Πέτσα; Δεν βγήκε κανένα συμπέρασμα από την εξεταστική που έγινε.

Τι γίνεται για τα δάνεια των πλούσιων εφοπλιστών, τα οποία διαγράψετε;

Τι γίνεται με τα δάνεια και το χρέος του κ. Πηλαδάκη, τα οποία του χαρίσατε;

Τι γίνεται με τις απευθείας αναθέσεις 5 δισ. κατά τη διάρκεια της πανδημίας;

**ΠΡΟΕΔΡΕΥΩΝ (Χαράλαμπος Αθανασίου):** Κυρία Ελευθεριάδου, ολοκληρώστε παρακαλώ. Κάντε ερωτήσεις στους αρμόδιους Υπουργούς.

**ΣΟΥΛΤΑΝΑ ΕΛΕΥΘΕΡΙΑΔΟΥ:** Ολοκληρώνω, κύριε Πρόεδρε. Ενοχλούν αυτά που λέω προφανώς, αλλά δυστυχώς εχθές άνοιξε μια μαύρη σελίδα για τη χώρα μας.

**ΠΡΟΕΔΡΕΥΩΝ (Χαράλαμπος Αθανασίου):** Ακούστε, κυρία Ελευθεριάδου, δεν ενοχλούν αυτά που λέτε. Απλώς η υπόθεση «NOVARTIS» έχει κριθεί από τη Βουλή. Είναι στη δικαιοσύνη τώρα.

Είστε εκτός θέματος και έχετε περάσει και τον χρόνο κατά πολύ. Σας παρακαλώ, ολοκληρώστε.

**ΣΟΥΛΤΑΝΑ ΕΛΕΥΘΕΡΙΑΔΟΥ:** Δεν είμαι εκτός θέματος.

Η σύμβαση η συγκεκριμένη αφορά τη φοροδιαφυγή και εγώ θεωρώ ότι η φοροδιαφυγή των Ελλήνων οφείλεται σε ένα μεγάλο ποσοστό στο ότι μένουν ατιμώρητα σκάνδαλα τα οποία αποκαλύπτονται.

**ΠΡΟΕΔΡΕΥΩΝ (Χαράλαμπος Αθανασίου):** Για τη φοροδιαφυγή που είπατε δεν σας διέκοψα. Σας διέκοψα για τις άλλες υποθέσεις.

**ΣΟΥΛΤΑΝΑ ΕΛΕΥΘΕΡΙΑΔΟΥ:** Αυτό γίνεται συνέχεια όποτε κάνουμε αυτές τις ερωτήσεις.

Θα τελειώσω, λοιπόν, με μια υπενθύμιση στους Έλληνες πολίτες, με κάτι που είπε ο Αβραάμ Λίνκολν: «Η ψήφος είναι πιο δυνατή από τη σφαίρα, συμπολίτες μου. Με τη σφαίρα μπορείς να σκοτώσεις τον εχθρό σου, αλλά με την ψήφο μπορείς να σκοτώσεις το μέλλον των παιδιών σου».

Απαιτούμε άμεσα να γίνουν εκλογές, διότι όλα αυτά τα σκάνδαλα που ανέφερα πιο πριν πρέπει να απαντηθούν και πρέπει να απαντηθούν άμεσα. Η Κυβέρνηση της Νέας Δημοκρατίας είναι επικίνδυνη. Η Κυβέρνηση της Νέας Δημοκρατίας διώκει πλέον και όποιους αποκαλύπτουν τα σκάνδαλα και πρέπει σύντομα ο ελληνικός λαός να την τιμωρήσει.

Ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ.

Τον λόγο έχει τώρα ο κ. Δελής από το Κομμουνιστικό Κόμμα Ελλάδος.

**ΙΩΑΝΝΗΣ ΔΕΛΗΣ:** Ευχαριστώ πολύ, κύριε Πρόεδρε.

Κυρίες και κύριοι, η σημερινή σύμβαση με τη Σιγκαπούρη, την οποία φέρνει προς κύρωση η Κυβέρνηση, πρέπει να θυμίσουμε εδώ ότι ετοιμάστηκε και υπογράφηκε τον Μάιο του 2019, όταν ήταν κυβέρνηση ο ΣΥΡΙΖΑ. Πρόκειται βέβαια για μια πολύ συνηθισμένη κοινοβουλευτική πρακτική και ειδικά στον τομέα των διακρατικών συμβάσεων, με την οποία πρακτική μια κυβέρνηση ολοκληρώνει μια δουλειά την οποία είχε αρχίσει η προηγούμενη κυβέρνηση. Διότι περί αυτού ακριβώς πρόκειται. Και δεν είναι η πρώτη φορά που συμβαίνει αυτό.

Αυτό τώρα, είτε κάποιος το πει συνέχεια του κράτους είτε το πει θεσμική μνήμη του κράτους, πάντως δεν είναι τίποτε άλλο παρά η συνέχεια της ίδιας πολιτικής και, βεβαίως, μια ακόμα τρανή επιβεβαίωση της στρατηγικής πολιτικής συμπόρευσης των αστικών κομμάτων, της Νέας Δημοκρατίας, του ΣΥΡΙΖΑ και του ΚΙΝΑΛ κατ’ αρχάς.

Η συμφωνία, λοιπόν, αυτή την οποία υποστηρίζουν τα βασικά αστικά κόμματα, ετοιμάστηκε, όπως είπαμε, από την προηγούμενη κυβέρνηση του ΣΥΡΙΖΑ, με βάση, όπως λέει κι η ίδια η έκθεση που τη συνοδεύει, πενήντα επτά παρεμφερείς ισχύουσες διεθνείς συμβάσεις, καθώς και με βάση μια πρότυπη σύμβαση από τη γνωστή, «δηλητηριώδη» για τα εργατικά συμφέροντα, εργαλειοθήκη ενός καραμπινάτου ιμπεριαλιστικού οργανισμού όπως είναι ο ΟΟΣΑ, ο Οργανισμός Οικονομικής Συνεργασίας και Ανάπτυξης.

Σύμφωνα, λοιπόν, με το κείμενο της σύμβασης αυτής επιδιώκεται η εξάλειψη της διπλής φορολογίας και η αποφυγή της φοροδιαφυγής αναφορικά με φόρους εισοδήματος και κεφαλαίου, αφού, πάλι σύμφωνα με το κείμενο, η διπλή φορολογία συνιστά εμπόδιο στις διεθνείς οικονομικές σχέσεις, ειδικότερα δε, όπως λέει το κείμενο, στην ανταλλαγή των αγαθών και των υπηρεσιών και στην κίνηση των κεφαλαίων. Εδώ, ακριβώς εδώ, σε αυτή τη φράση, βρίσκεται και όλο το ζουμί αυτής της σύμβασης, στην κίνηση των κεφαλαίων και των προσώπων. Μάλιστα.

Εδώ όμως προκύπτει το εξής ερώτημα: Τελικά ποιους άραγε αφορά αυτή η φορολογική σύμβαση με τη μακρινή Σιγκαπούρη;

Ποιους αφορά αυτή η σύμβαση που ενώνει τη Νέα Δημοκρατία, τον ΣΥΡΙΖΑ και το ΚΙΝΑΛ; Το απαντά η ίδια η αιτιολογική έκθεση αναφέροντας επί λέξει τα εξής: Όσον αφορά στην Ελλάδα, αφορά στα φυσικά και νομικά πρόσωπα, τους φορολογικούς κατοίκους της Ελλάδας που δραστηριοποιούνται ή αποκτούν εισόδημα στη Σιγκαπούρη. Εγώ δεν ξέρω και πάρα πολλούς. Αφορά, δηλαδή, σε μεγάλες επιχειρήσεις και στα μεγαλοστελέχη τους οι οποίες έχουν επιχειρηματικές δραστηριότητες στη Σιγκαπούρη, αλλά και το αντίστροφο με επιχειρήσεις της Σιγκαπούρης στη χώρα μας.

Μαζί, όμως, με αυτή την ειλικρινή όσο και κυνική παραδοχή, στη σύμβαση υπάρχουν και αρκετές μεγαλοστομίες για φορολογική δικαιοσύνη, για καταπολέμηση της φοροδιαφυγής. Μέχρι και ότι εισάγει ένα σταθερό και δίκαιο φορολογικό σύστημα, αναφώνησε η πλευρά του ΣΥΡΙΖΑ. Τώρα τι σόι φορολογική δικαιοσύνη είναι αυτή η παραπέρα μείωση των φορολογικών συντελεστών των κερδών των μεγάλων ανώνυμων εταιρειών που υπάγονται σε αυτή τη σύμβαση, αυτό δεν μπαίνουν στον κόπο να μας το πουν.

Όσο για τη μονότονη επίκληση της καταπολέμησης της φοροδιαφυγής, ξέρετε αυτό ακούγεται κυριολεκτικά ως ανέκδοτο σε ένα διεθνές κατοχυρωμένο οικονομικό περιβάλλον με offshore εταιρείες και με χώρες ολόκληρες, ανάμεσά τους και ευρωπαϊκές, να λειτουργούν ως φορολογικοί παράδεισοι των καπιταλιστών.

Πρόκειται, λοιπόν, για μία τυπικότατη περίπτωση σύμβασης με την οποία νομοθετούνται και θεσπίζονται φορολογικές διευκολύνσεις, με χαμηλότερους μάλιστα φορολογικούς συντελεστές των επιχειρηματικών ομίλων της χώρας μας αλλά και της Σιγκαπούρης, ώστε να δημιουργείται εκείνο το γνωστό, «φιλικό» όπως λέτε, επενδυτικό περιβάλλον σε συνδυασμό πάντα, φυσικά, και με το τσάκισμα των εργασιακών και μισθολογικών δικαιωμάτων των εργαζομένων, όλα αυτά δηλαδή που αποτελούν την πρώτη ύλη της καπιταλιστικής ανάπτυξης.

Είναι χαρακτηριστικό και αποκαλυπτικό τόσο το άρθρο 8 όσο και το άρθρο 10 αυτής της σύμβασης. Στο άρθρο 8, καθορίζονται τα κριτήρια με βάση τα οποία φορολογούνται τα κέρδη από την εκμετάλλευση πλοίων και αεροσκαφών στις διεθνείς μεταφορές. Στη φορολογία των κερδών από την εκμετάλλευση πλοίων καθιερώνεται το κριτήριο του κράτους του νηολογίου του πλοίου, της σημαίας, δηλαδή, που έχει το πλοίο σύμφωνα με την πάγια ελληνική θέση, όπως διευκρινίζει το νομοσχέδιο και συνεχίζει πως με το κριτήριο αυτό εξασφαλίζει πλήρως τα ελληνικά συμφέροντα. Εννοείτε τα συμφέροντα των Ελλήνων εφοπλιστών, έτσι, κυρίες και κύριοι της Νέας Δημοκρατίας και του ΣΥΡΙΖΑ; Γι’ αυτά μιλάμε, αυτά εννοείτε, για να μην κοροϊδευόμαστε και μεταξύ μας, δηλαδή.

Εδώ, όμως, βλέπουμε και κάτι επιπλέον, βλέπουμε το ελληνικό εφοπλιστικό κεφάλαιο, εκτός από τη συνταγματική κατοχύρωση των δικών του προκλητικών φοροαπαλλαγών και προνομίων στη χώρα μας -στο Σύνταγμα είναι αυτά νομοθετημένα- να καταφέρνει αυτά τα προνόμιά του να προστατεύονται ακόμα και από διακρατικές συμβάσεις, όπως είναι η σημερινή.

Παρόμοια λογική βλέπουμε και στο άρθρο 10 για τη φορολογία των μερισμάτων των μετοχών ανωνύμων εταιρειών. Πρόκειται γι’ αυτή τη φορολογία των μερισμάτων την οποία ο ΣΥΡΙΖΑ την πήγε από το 15% στο 10% και ήρθε μετά η Κυβέρνηση της Νέας Δημοκρατίας να την πάει από το 10% στο 5%, όπου και βρίσκεται σήμερα. Βλέπουμε, δηλαδή, και πάλι μια αγαστή συνεργασία και στο ζήτημα της μείωσης της φορολόγησης των μερισμάτων. Και, βέβαια, μερίσματα από ανώνυμες εταιρείες δεν έχουν ούτε τα μεροκαματιάρηδες ούτε οι βιοπαλαιστές.

Αυτό, λοιπόν, το συμβολικό 5% επί των μετοχικών μερισμάτων που ισχύει στη χώρα μας σήμερα τίθεται ως όριο και για τη φορολόγηση των μερισμάτων και για τη σημερινή σύμβαση. Και πότε τίθεται αυτό, παρακαλώ; Όταν μισθωτοί, αυτοαπασχολούμενοι, συνταξιούχοι φορολογούνται με 23%.

Όσο για τον ισχυρισμό που διατυπώνει το Γενικό Λογιστήριο του Κράτους ότι με τη σύμβαση αυτή αναμένεται να διευρυνθεί η φορολογική βάση και η απόδοση συνολικά περισσότερων εσόδων στον κρατικό προϋπολογισμό, παρά τους χαμηλότερους φορολογικούς συντελεστές, αυτός ο ισχυρισμός δεν ανταποκρίνεται στην πραγματικότητα.

Για όλους αυτούς τους λόγους, φυσικά, καταψηφίζουμε αυτή τη σύμβαση.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ ευχαριστώ, κύριε Δελή.

Ο κ. Βιλιάρδος Βασίλης από την Ελληνική Λύση έχει τον λόγο.

**ΒΑΣΙΛΕΙΟΣ ΒΙΛΙΑΡΔΟΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, κύριε Υπουργέ, όπως αναφέραμε στην επιτροπή, η παρούσα σύμβαση υπεγράφη στις 30 Μαΐου 2019 από την κυβέρνηση –τότε- ΣΥΡΙΖΑ, ενώ κατατίθεται για να ψηφιστεί σήμερα, με τη γνωστή καθυστέρηση όλων των συμβάσεων. Αφορά την εξάλειψη της διπλής φορολογίας και την αποφυγή της φοροδιαφυγής.

Παραδόξως, παρά το ότι πρόκειται για μία χώρα που θεωρείται φορολογικός παράδεισος, με ένα πολύ φιλικό περιβάλλον, όπως τουλάχιστον διαφημίζεται από τις εταιρείες που ιδρύουν εκεί offshore, πάρα πολλές εταιρείες ιδρύουν στη Σιγκαπούρη offshore.

Συνεχίσαμε στην επιτροπή λέγοντας πως έχει χαμηλή φορολογία και ένα αδιαφανές τραπεζικό σύστημα, σημειώνοντας πως η τεχνολογική ανάπτυξη που έχει, βέβαια, η Σιγκαπούρη και η ψηφιοποίηση δεν συνεπάγονται έντιμη φορολόγηση, όταν υπάρχουν έμπειροι σύμβουλοι και πολύπλοκη νομοθεσία.

Δύσκολα δε, η πάταξη της νόμιμης φοροδιαφυγής, της φοροαποφυγής, όπως αποκαλείται των μεγάλων εταιρειών, θα επιτευχθεί σε μία χώρα, όπως η Ελλάδα. Πόσω μάλλον, όταν δεν έχει εξιχνιαστεί ακόμη καμμία λίστα Λαγκάρντ ή Μπόργιανς, τα Panama Papers, τα Paradise Papers και τώρα τα Pandora Papers της Κύπρου, ούτε φυσικά το λαθρεμπόριο καυσίμων το πιο σημαντικό.

Αφού αναλύσαμε τώρα την πολιτική της κατάσταση, τονίζοντας πως εμφανίζεται μεν ως δημοκρατία αλλά διοικείται από ένα μόνο κόμμα, αναφερθήκαμε στην οικονομία της, λέγοντας, μεταξύ άλλων, πως με μόλις πεντέμισι εκατομμύρια κατοίκους έχει σχεδόν διπλάσιο ΑΕΠ σήμερα από την Ελλάδα, στα 340 δισεκατομμύρια δολάρια το 2020, όταν εμείς είχαμε 189 δισεκατομμύρια δολάρια.

Οφείλουμε, όμως, να θυμίσουμε πως όταν το ΑΕΠ της Ελλάδας ήταν στα 356 δισεκατομμύρια δολάρια το 2008, της Σιγκαπούρης ήταν κάτω από 200 δισεκατομμύρια δολάρια, όπως θα καταθέσουμε στα Πρακτικά, τεκμηριώνοντας την τεράστια καταστροφή που έχουμε υποστεί από τα μνημόνια -μόνο ένας τυφλός δεν την βλέπει σήμερα- με ευθύνη της Νέας Δημοκρατίας, του ΠΑΣΟΚ που δεν τολμάει να ανακτήσει το όνομά του λόγω βέβαια των χρεών του, και σε κάποιο βαθμό βέβαια και του ΣΥΡΙΖΑ, της «τρόικας εσωτερικού», όπως αποκαλούνται και τα τρία αυτά κόμματα μαζί.

Σημαντικό είναι τώρα το ότι η Σιγκαπούρη κατέχει την πρώτη θέση στον πίνακα της διεθνούς ανταγωνιστικότητας το 2020, όπως και το 2019, όταν η Ελλάδα κατέχει την πεντηκοστή ένατη. Η ανταγωνιστικότητα, βέβαια, μιας χώρας από τις πολυεθνικές -οι πολυεθνικές κρίνουν το πόσο ανταγωνιστική είναι μια χώρα ή όχι- σημαίνει επιγραμματικά τα εξής: Πρώτον, ότι οι επενδύσεις τους θα έχουν σημαντικές αποδόσεις δηλαδή μεγάλα κέρδη. Δεύτερον, πως δεν θα οδηγείται μεγάλο μέρος αυτών των αποδόσεων, των κερδών στους εργαζόμενους μέσω των μισθών ή και στο δημόσιο μέσω των φόρων. Τρίτον, ότι δεν θα είναι αντιμέτωπες με ενοχλητικούς -όπως λένε- νόμους και με κανονισμούς, όπως, για παράδειγμα, με περιβαλλοντικούς.

Όσο πιο ψηλά, πάντως, στο δείκτη ανταγωνιστικότητας βρίσκεται κάθε χώρα, τόσο πιο άδικη είναι φορολογικά ως προς τους απλούς πολίτες της, ενώ οι χώρες-«φορολογικές οάσεις»- ευρίσκονται σταθερά στις πρώτες θέσεις.

Συνεχίσαμε αναφέροντας πως η Σιγκαπούρη είναι ένα μεγάλο διαμετακομιστικό και ναυτιλιακό κέντρο, ενώ ο εμπορικός της στόλος με δική της σημαία αριθμεί περίπου τρεις χιλιάδες τριακόσια ογδόντα επτά πλοία όταν ο ελληνικός αριθμεί συνολικά πάνω από πεντέμισι χιλιάδες, αλλά σε πολύ μεγάλο βαθμό με ξένη σημαία.

Αναφερθήκαμε στη ναυτιλία επειδή η παρούσα σύμβαση εξυπηρετεί τις ναυτιλιακές εταιρείες και υπάρχει σχετική αναφορά, ενώ το σημαντικότερο είναι το εμπόριο υπηρεσιών που έχουμε με τη Σιγκαπούρη λόγω των εμβασμάτων από τη ναυτιλία που εισπράττει η Ελλάδα από τη Σιγκαπούρη και που το 2020 έφτασαν στο ένα δισεκατομμύριο ευρώ.

Τέλος είπαμε πως το 2019 που υπεγράφη η σύμβαση, το Υπουργείο Εξωτερικών της Σιγκαπούρης διόρισε Επίτιμο Γενικό Πρόξενο τον κ. Θεόδωρο Κυριακού του Ομίλου «K Group» και της τηλεόρασης του «ANT1» για να υποστηρίξει το έργο του Πρέσβη της Σιγκαπούρης στην Ελλάδα. Σύμπτωση; Μπορεί.

Θα αναφερθώ επί των άρθρων τώρα. Τα άρθρα 1 έως 5 αφορούν ορισμούς για το πεδίο εφαρμογής και τη φορολογική βάση. Με τα άρθρα 6 έως 20 καλύπτεται ο τρόπος φορολόγησης των διαφόρων εισοδημάτων, με τα άρθρα 21 και 22 ο φόρος του κεφαλαίου, ενώ τα υπόλοιπα είναι διαδικαστικά.

Ενδιαφέρουσα είναι η αναφορά στο εισόδημα από εξερεύνηση υδρογονανθράκων στο άρθρο 22, όπου ρωτήσαμε, χωρίς να πάρουμε απάντηση, εάν υπάρχει ενδιαφέρον από τη Σιγκαπούρη γνωρίζοντας πως το κρατικό επενδυτικό χαρτοφυλάκιο της χώρας, η «TEMASEK» με 215 δισεκατομμύρια δολάρια διαθέτει μια εταιρεία εξόρυξης τη «DOLPHIN DRILLING».

Το άρθρο 23, είναι ναι μεν εύλογο, αλλά με δεδομένο τους χαμηλότερους φόρους στη Σιγκαπούρη οι σύμβουλοι θα προσπαθούν να εμφανίζονται χαμηλότερα κέρδη στην Ελλάδα. Είναι εύκολο.

Ενώ στο άρθρο 27, όπου προβλέπεται η ανταλλαγή πληροφοριών για φορολογικούς λόγους με δεδομένη την αδιαφάνεια του χρηματοπιστωτικού τομέα της Σιγκαπούρης, είναι εντελώς αδιαφανής, η ανταλλαγή θα είναι μάλλον ετεροβαρής εις βάρος της Ελλάδας.

Τέλος, σύμφωνα με το Γενικό Λογιστήριο του Κράτους θα υπάρξει επίδραση από τη σύμβαση, αλλά ως συνήθως δεν ποσοτικοποιείται. Δεν ποσοτικοποιεί το Γενικό Λογιστήριο σχεδόν ποτέ και τίποτα. Ενώ ήδη το Γενικό Λογιστήριο αναφέρει επιγραμματικά πως η Σιγκαπούρη έχει χαμηλότερους φορολογικούς συντελεστές.

Κλείνοντας, η Σιγκαπούρη είναι μεν μια χώρα που έχουμε επαφές και προσφέρει ευκαιρίες, αλλά δεν βλέπουμε πώς θα ωφελήσει την Ελλάδα επενδυτικά ή φορολογικά. Αντίθετα υπάρχουν κίνδυνοι μείωσης των φορολογικών εσόδων μας, όπως αναφέραμε, οπότε είμαστε επιφυλακτικοί ειδικά με αυτή την Κυβέρνηση και ψηφίζουμε «παρών».

(Στο σημείο αυτό ο Βουλευτής κ. Βασίλειος Βιλιάρδος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Χαράλαμπος Αθανασίου):** Και εγώ ευχαριστώ πολύ, κύριε Βιλιάρδο.

Ο τελευταίος ομιλητής ειδικός αγορητής είναι ο κ. Γεώργιος Λογιάδης από το ΜέΡΑ25, με τον οποίο θα συνδεθούμε μέσω Webex.

Ορίστε, κύριε συνάδελφε, έχετε τον λόγο.

**ΓΕΩΡΓΙΟΣ ΛΟΓΙΑΔΗΣ:** Ευχαριστώ πάρα πολύ.

Θα προτιμούσα να είμαι κοντά σας, κύριε Πρόεδρε, αλλά δυστυχώς νόσησα με COVID, οπότε πρέπει να είμαι εδώ. Θα σας παρακαλούσα και για την ανοχή σας στον χρόνο, γιατί δεν μπορώ να μιλάω εύκολα σήμερα.

Η καλή μέρα από το πρωί φαίνεται, κύριε Πρόεδρε. Και με το καλημέρα της νέας χρονιάς το πρώτο σχέδιο νόμου που έφερε η Κυβέρνηση της Νέας Δημοκρατίας την Τρίτη το πρωί στην Επιτροπή Οικονομικών Υποθέσεων είναι αυτό του Υπουργείου Οικονομικών για την κύρωση της Σύβασης μεταξύ Ελλάδας και Σιγκαπούρης για την εξάλειψη της διπλής φορολογίας και την αποφυγή της φοροδιαφυγής. Σαν να είναι αυτή η πρώτη προτεραιότητα για τον κατατρεγμένο ελληνικό λαό για τον νέο ελληνικό χρόνο.

Άνθρωποι πεθαίνουν από την πανδημία, από την ακρίβεια. Αποφασίζετε για το άνοιγμα ή το κλείσιμο των σχολείων εάν το κρούσματα είναι 50% +1 ως μια ιδιωτική Α.Ε. και δεν ακούτε τους λοιμωξιολόγους. Για την εστίαση άλλα μέτρα, άλλα σταθμά. Αλαλούμ, αλαλούμ!

Ο δε ΣΥΡΙΖΑ το τερμάτισε με τις Α.Ε., το 62% το έκανε 0% τότε. Είστε δύο πλευρές του ίδιου νομίσματος.

Το σημερινό σχέδιο νόμου σας δεν αφορά όλους αυτούς που δουλεύουν εκατόν ογδόντα μέρες τον χρόνο αποκλειστικά για να πληρώνουν τους φόρους στο κράτος, δεν αφορά όλους αυτούς που η αγοραστική τους δύναμη είναι στον πάτο της Ευρωζώνης και δεν μπορούν να ζήσουν και έτσι η Ελλάδα καταγράφει μια πρωτοφανή μείωση πληθυσμού που αντίστοιχη δεν έχει παρατηρηθεί σε καιρό ειρήνης, διότι μέσα στο 2020 συρρικνώθηκε ο ελληνικός πληθυσμός κατά πενήντα χιλιάδες τετρακόσια άτομα. Είναι ένα μαύρο ιστορικό ρεκόρ ολέθρου, πράγμα το οποίο η Κυβέρνηση θέλει να αποκρύψει τρέμοντας το πολιτικό κόστος.

Το σχέδιο νόμου δεν αφορά τη νέα γενιά μικροοφειλετών σε εφορίες και ασφαλιστικά ταμεία που προέρχονται από τα χαμηλότερα εισοδήματα με οφειλές μεταξύ 50 και 500 ευρώ. Η πάταξη της φοροδιαφυγής γίνεται πολύ καλά. Γνωρίζετε πολύ καλά πώς μπορεί να γίνει, αλλά δεν έχετε ούτε τη δυνατότητα να το κάνετε έχοντας εκχωρήσει τη διοίκηση της χώρας στην ενισχυμένη επιτήρηση, όπως κομψά την ονομάζετε και δεν έχετε ούτε την πολιτική βούληση να το κάνετε υπακούοντας τους μνημονιακούς νόμους, όπως είναι και ο σημερινός.

Ποιους, λοιπόν, λίγους αφορά αυτό το σχέδιο νόμου; Άρθρο 6 - εισόδημα από ακίνητη περιουσία, άρθρο 7 - κέρδη επιχειρήσεων, άρθρο 8 - ναυτιλιακές και αεροπορικές μεταφορές, άρθρο 9 - συνδεδεμένες επιχειρήσεις, άρθρο 10 - μερίσματα, άρθρο 11 - τόκοι, άρθρο 22 - εισόδημα από υδρογονάνθρακες και φυσικούς πόρους.

Διαβάζω από τη χθεσινή «ΝΑΥΤΕΡΜΠΟΡΙΚΗ» 12-1-22: «Ευρώπη, ΗΠΑ και πετρελαϊκές εταιρείες αλλάζουν πολιτική σε σχέση με τα ορυκτά καύσιμα. Η αυξανόμενη πίεση παγκοσμίως από επενδυτές, ακτιβιστές αλλά και κάποιες κυβερνήσεις για την αντιμετώπιση της κλιματικής κρίσης αναγκάζουν τους πετρελαϊκούς κολοσσούς να κλείσουν τις στρόφιγγες των δαπανών για νέα κοιτάσματα και κατ’ επέκταση για αγωγούς φυσικού αερίου και πετρελαίου. Ειδικά οι ευρωπαϊκές εταιρείες, όπως η «SHELL» και η «BP» έχουν θέσει στόχο να απομακρυνθούν σιγά σιγά από την παραγωγή αργού, ενώ επενδύουν στις ανανεώσιμες πηγές ενέργειας.

Εσείς, όμως, μόλις χθες υπερψηφίσατε το σχέδιο νόμου του Υπουργείου Ναυτιλίας για τη συνεργασία Ελλάδας - Κύπρου - Ισραήλ σχετικά με τις εξορύξεις. Εμείς στο ΜέΡΑ25 ανέκαθεν αντίπαλοι με τις εξορύξεις των υδρογονανθράκων και σε διμερείς ή τριμερείς συμφωνίες ορθώς το καταψηφίσαμε, όπως αποδεικνύεται. Τόσο γρήγορα ξεπερνιέστε και απαξιώνεστε από τα γεγονότα.

Όλα αυτά του σημερινού σχεδίου νόμου αφορούν τους πάρα πολύ λίγους, τους πάρα πολύ μεγάλους. Προκαλείτε το κοινό περί δικαίου αίσθημα. Αναφέρει η έκθεση του Γενικού Λογιστηρίου του Κράτους ότι αναμένεται να διευρυνθεί η φορολογική βάση, γεγονός που θα έχει αποτέλεσμα την απόδοση συλλογικά περισσότερων εσόδων στον κρατικό προϋπολογισμό παρά τους τιθέμενους με τη σύμβαση χαμηλότερους φορολογικούς συντελεστές.

Ο σοφός λαός μας λέει ότι το δίχτυ των νόμων είναι μόνο για να πιάνει τα πολύ μικρά ψάρια, τα πολύ μεγάλα ξεφεύγουν, έχουν τις γνώσεις και τις δυνατότητες της φοροδιαφυγής που αναφέρει το σχέδιο νόμου σας. Αυτοί οι πολύ μεγάλοι, τους οποίους στηρίζετε, έχουν πάρα πολλές δυνατότητες να φοροδιαφεύγουν, offshore, υπεράκτιες, διασυνδεδεμένες εταιρείες, φορολογικούς παραδείσους, λογιστικοί λαβύρινθοι φοροδιαφυγής και φοροαποφυγής.

Συγκρίνονται αυτοί οι κολοσσοί τους οποίους στηρίζετε, με τους πολίτες, με τους μικρούς επιχειρηματίες, με αυτούς που παλεύουν, έχοντας τους κάνει ως πρωτοχρονιάτικό δώρο φέτος η Κυβέρνησή σας το ψαλίδισμα των συντάξεων χηρείας και αναπηρίας έως και 268 ευρώ; Το Ενιαίο Δίκτυο Συνταξιούχων την ονομάζει επαίσχυντη εγκύκλιο παραμονές της αλλαγής του έτους. Πόσες χιλιάδες συμπολίτες μας περιμένουν χρόνια για να πάρουν την σύνταξη που δικαιούνται για την οποία έχουν πληρώσει τις εισφορές τους; Και εάν έχουν εργαστεί σε διαφορετικούς κλάδους τότε «ζήσε Μάη μου να φας τριφύλλι» που λέει ο λαός μέχρι να πάρουν σύνταξη.

Να δούμε την καταγγελία Φινλανδού πολίτη που ζει και επενδύει και εργάζεται στην Κρήτη από το 2011, ο οποίος έγραψε μια επιστολή στην οποία αναφέρει προς το Υπουργείο Εργασίας: «Αγαπητέ Υπουργέ, επικοινωνώ μαζί σας διότι ντρέπομαι και είμαι απογοητευμένος από τις συγκεκριμένες πρακτικές του Υπουργείου σας. Υπουργέ, φοβάμαι πως μέχρι να βγει η σύνταξή μου θα έχω πεθάνει».

Αυτά δεν τα γράφει η εφημερίδα του ΜέΡΑ25, αλλά ολόκληρο το άρθρο είναι στην «ΚΑΘΗΜΕΡΙΝΗ» στις 5 Δεκεμβρίου του 2021. Επειδή λέτε ότι θέλετε ξένες επενδύσεις. Ο απλός ο ευρωπαίος πολίτης, ο κάθε Φινλανδός δεν θα έρθει, θα έρθουν οι κολοσσοί αυτούς τους οποίους κατ’ εντολή άνωθεν και έξωθεν στηρίζετε.

Ο βήχας και ο έρωτας, κύριε Υπουργέ, δεν κρύβονται, έτσι λέει ο σοφός λαός. Και ο έρωτας σας για τους πολύ λίγους, τους πολύ μεγάλους ασφαλώς δεν κρύβεται, γιατί στους πολύ λίγους και στους πολύ μεγάλους στοχεύει και σε αυτούς είχε απευθύνει χαιρετισμό ο Υπουργός Εξωτερικών του ΣΥΡΙΖΑ στις 30 Μαΐου του 2019, που υπέγραψε την παρούσα σύμβαση με το συνημμένο πρωτόκολλο στο Ελληνο-Σιγκαπουριανό Επιχειρηματικό Φόρουμ.

Αναφέρει το site του Υπουργείου Εξωτερικών στις 12-1-2022, χθες, ότι οι μόνιμοι κάτοικοι Σιγκαπούρης αριθμούν περί τα πεντακόσια άτομα, οι περισσότεροι των οποίων είναι στελέχη ναυτιλιακών εταιρειών ελληνικών συμφερόντων που διατηρούν γραφεία εντοπίως. Σε αυτό στηρίζετε τις τεράστιες ναυτιλιακές εταιρείες, τις εξορύξεις και τους υδρογονάνθρακες. Οι εταιρείες αυτές, όπως όλοι γνωρίζουμε, απολαμβάνουν διαχρονικά, από το σύνολο των ελληνικών κυβερνήσεων, ιδιαίτερης μεταχείρισης και προνομίων, αλλά δεν ανταποδίδουν το παραμικρό και η ευμάρειά τους ουσιαστικά παραμένει εκτός Ελλάδος.

Καλή χρονιά, λοιπόν, όχι για όλους αλλά για τους ελάχιστους.

Σας ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Λογιάδη, κι εγώ σας ευχαριστώ. Χρόνια πολλά και σε εσάς.

Τώρα μπαίνουμε στον κύκλο των Κοινοβουλευτικών Εκπροσώπων, όσους εξ αυτών επιθυμούν να μιλήσουν.

**ΙΩΑΝΝΗΣ ΔΕΛΗΣ:** Κύριε Πρόεδρε, πόσοι Κοινοβουλευτικοί θα μιλήσουν;

**ΠΡΟΕΔΡΕΥΩΝ (Χαράλαμπος Αθανασίου):** Πέντε, κύριε συνάδελφε.

Τον λόγο έχει ο κ. Γρηγοριάδης, που αντικαθιστά την κ. Μπακαδήμα.

**ΚΛΕΩΝ ΓΡΗΓΟΡΙΑΔΗΣ:** Δεν θα μακρηγορήσω, κύριε Πρόεδρε. Σωστά το μαντέψατε.

Η αγαπητή Υπουργός έφυγε και δεν πρόλαβα να τη ρωτήσω, αλήθεια, έχετε δώσει 800 ολόκληρα εκατομμύρια για τη στήριξη του πολιτισμού; Και πού πήγαν, βρε παιδιά, αυτά τα χρήματα; Και γιατί το λέω αυτό;

**ΠΡΟΕΔΡΕΥΩΝ (Χαράλαμπος Αθανασίου):** Τώρα έχουμε άλλο νομοσχέδιο.

**ΚΛΕΩΝ ΓΡΗΓΟΡΙΑΔΗΣ:** Δεν πειράζει, κύριε Πρόεδρε. Ως Κοινοβουλευτικός μιλάω και δεν θα μιλήσω και πολύ, γι’ αυτό θα πω για την επικαιρότητα μερικά πράγματα. Τα είπε ο κ. Λογιάδης, που μίλησε μόλις πριν από εμένα. Είπε θαυμάσια το τι αποκαλύπτει για την Κυβέρνηση η συγκεκριμένη σύμβαση που θα ψηφίσουμε, θα ψηφίσετε μάλλον σε λίγο.

Εγώ θα πω μόνο στην κυρία Υπουργό το εξής. Αν έχετε δώσει 800 εκατομμύρια και έχετε καταφέρει σαράντα οκτώ συνδικαλιστικοί φορείς, οι πάντες δηλαδή -κανείς δεν εξαιρείται- να είναι εναντίον σας, τότε συγχαρητήρια, μπράβο σας!

Κοιτάξτε! Πανελλήνια Ομοσπονδία Θεάματος -Ακροάματος, μας εκφράζει όλους. Πανελλήνια Ομοσπονδία Καλλιτεχνικού Προσωπικού ΟΤΑ, Πανελλήνια Ομοσπονδία Επαγγελματιών Μουσικών, Σωματείο Ελλήνων Ηθοποιών -το σωματείο μου- Σωματείο Ελλήνων Τεχνικών Θεάτρου, Ένωση Τεχνικών Ελληνικού Κινηματογράφου, Ένωση Τραγουδιστών Ελλάδας, Πανελλήνιος Μουσικός Σύλλογος, Σωματείο Μουσικών Νομού Σερρών, Ένωση Λυρικών Πρωταγωνιστών Ελλάδας, Σωματείο Επαγγελματιών Μουσικών Δυτικής Ελλάδας, Σωματείο Εργαζομένων της Εθνικής Λυρικής Σκηνής, Σωματείο Εργαζομένων του Εθνικού Θεάτρου κ.λπ..

Δεν έχει νόημα και δεν θα σας κουράσω. Είναι τέσσερις και μισή σελίδες τα σαράντα οκτώ σωματεία. Είναι άπαντες, δεν λείπει κανείς από το προσκλητήριο, το οποίο τι λέει; Ότι εδώ και δύο χρόνια δεν έχετε κάνει τίποτα για τους εργαζόμενους στις τέχνες.

Έχω και απάντηση, κύριε Πρόεδρε. Ξέρω γιατί δεν έχουν κάνει τίποτα. Δεν έχετε κάνει τίποτα, όχι εσείς προσωπικά, η Κυβέρνηση που εκπροσωπείτε, γιατί δυστυχώς έχουμε την ατυχία να είμαστε εκατόν πενήντα, το πολύ εκατόν εβδομήντα χιλιάδες όλοι οι καλλιτέχνες και οι εργαζόμενοι στις τέχνες μαζί.

Είναι κάτω από διακόσιες χιλιάδες. Αυτό είναι το πρόβλημα. Γιατί αν ήμασταν δημόσιοι υπάλληλοι κι ήμασταν εκατομμύρια, αν ήμασταν οι άνθρωποι που εργάζονται στα Σώματα Ασφαλείας και ήμασταν εκατομμύρια, αν ήμασταν οποιοσδήποτε καθορίζει ποιος θα ανέβει στην κυβέρνηση και χαρίζει αυτοδυναμίες, δηλαδή μια πολύ μεγάλη μάζα ανθρώπων, να είστε σίγουροι ότι η «Κυριάκος Μητσοτάκης Α.Ε.», κάτι θα είχε «στάξει» και σε εμάς τους κακομοίρηδες. Επειδή είμαστε λίγοι, ακολουθούμε τη μοίρα των λίγων.

Έχουμε όμως έναν ισχυρό σύμμαχο. Είναι ο ελληνικός λαός. Το έχω ξαναπεί από αυτό το Βήμα, κύριε Πρόεδρε. Ο πολιτισμός είναι όπως το νερό και η τροφή. Δεν μπορεί να ζήσει ο άνθρωπος χωρίς αυτό. Κι όσο δημοσιοποιείται το πρόβλημά μας και όσο οι συνάνθρωποί μας καταλαβαίνουν, στην πόλη και στις άλλες πόλεις, ότι θα είμαστε ρακένδυτοι σε λίγο -οι υπόλοιποι γιατί εγώ είμαι Βουλευτής και έχω σωσμένη προς στιγμή την τροφή, αλλά μιλάω για τους υπόλοιπους συναδέλφους μου- και πεινασμένοι, τόσο κινητοποιείται ο ελληνικός λαός. Να ξέρετε ότι θα πληρώσετε την αναλγησία σας στον πολιτισμό στην ψήφο του υπόλοιπου ελληνικού λαού, ο οποίος συμπάσχει, συνδράμει και στηρίζει τις τέχνες και τους ανθρώπους που εργάζονται στον πολιτισμό.

Επίσης, θα αναφερθώ στο «Νοσοκομείο Παίδων» Πεντέλης, κύριε Πρόεδρε. Μετά τη δημοσιότητα που πήρε το θέμα με την επικείμενη κατάργησή του ουσιαστικά -που υποκρύπτεται πίσω από τη μετατροπή του δήθεν σε όψιμο μεγάλο εμβολιαστικό κέντρο- και τη στήριξη στους εργαζόμενους από ένα τεράστιο μέρος της κοινωνίας, η ηγεσία του Υπουργείου Υγείας ενημέρωσε χθες τους εργαζόμενους ότι το νοσοκομείο δεν θα κλείσει τελικά, αλλά θα λειτουργεί 8 έως 2 το μεσημέρι και θα έχει έξι, από τις τέσσερις που είχε κανονικά μέχρι πρόσφατα, εμβολιαστικές γραμμές.

Ασφαλώς αυτές οι παραπάνω δύο εμβολιαστικές γραμμές, που είναι ποσοστό 30%-35%, θα υπάρχουν χωρίς καμμία απολύτως πρόσληψη προσωπικού για να κάνουν τους εμβολιασμούς, γιατρούς, νοσηλευτές. Οι ίδιοι απλά θα δουλεύουν σκυλίσια. Έτσι, λοιπόν, μετά από αυτό τον εμπαιγμό, κύριε Πρόεδρε, οι εργαζόμενοι αποφάσισαν σήμερα -δηλαδή χθες- στις 13 Ιανουαρίου να κηρύξουν εικοσιτετράωρη απεργία, η οποία είναι σε εξέλιξη αυτή τη στιγμή.

Και θα κλείσω βέβαια με την ΑΣΟΕΕ. Ένταση επικράτησε χθες, Τετάρτη, όταν αστυνομικές δυνάμεις και συγκεκριμένα δέκα αστυνομικοί της ομάδας ΟΠΚΕ και τρεις της ασφάλειας εισέβαλαν στο χώρο του πανεπιστημίου και συνέλαβαν έξι φοιτητές, οι οποίοι διαμαρτύρονταν για την ενδεχόμενη συγκάλυψη από την πρυτανεία του καθηγητή ο οποίος κατηγορείται για παιδεραστία -να τα πούμε αυτά εδώ μέσα- και υπεξαίρεση χρημάτων.

Στο βίντεο που είδαμε όλοι φαίνονται οι αστυνομικοί να συλλαμβάνουν έξι φοιτητές, οι οποίοι σύμφωνα με την Αστυνομία -για να τα λέω και εγώ όλα- είχαν αποπειραθεί να γκρεμίσουν έναν τοίχο προκειμένου - διαβάζω από την ανακοίνωση της Αστυνομίας- «να στήσουν το δικό τους αντιεξουσιαστικό στέκι».

Από την άλλη πλευρά όμως δυστυχώς το πεπρωμένο φυγείν αδύνατο. Οι φοιτητές ανέφεραν ότι ο χώρος αυτός που δήθεν θα καταλάμβαναν για το στέκι τους ήταν ήδη σφραγισμένος από την πρυτανεία, επομένως δεν είχαν τη δυνατότητα να το καταλάβουν με κανέναν τρόπο.

Η φοιτητική παράταξη ΑΡΕΝΑ εξέδωσε ανακοίνωση η οποία λέει: «Μετά τα περιστατικά συγκάλυψης παιδεραστών και τοκογλύφων, η πρυτανεία βάζει τώρα τους Έλληνες αστυνομικούς μέσα στη σχολή για να συλλαμβάνουν φοιτητές».

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Η τελευταία μου λέξη και θα σας αφήσω στην ησυχία σας, αγαπητοί συνάδελφοι, είναι η εξής. Προηγουμένως διάβασα την επιστολή των εκπροσώπων όλων των εργαζομένων στον πολιτισμό προς τον Πρωθυπουργό μας.

Ο Πρωθυπουργός, κυρίες και κύριοι Βουλευτές, αγαπητοί συνάδελφοι, ξέρετε τι έκανε, όταν πήρε και διάβασε την επιστολή; Τι φαντάζεστε ότι έκανε; Αποφάσισε να μη τους δεχθεί, αποφάσισε να μη συναντήσει κανέναν από τους σαράντα οκτώ προέδρους ή αντιπροέδρους ή Δ.Σ. όλων των συνδικαλιστικών φορέων, όλων ανεξαιρέτως όσων δημιουργούν πολιτισμό στην Ελλάδα.

Και για να είμαστε πιο ακριβείς, ουσιαστικά με αυτή του την άρνηση, συνέχισε την άρνηση, την πεισματώδη, θα έλεγε κανείς γαϊδουρινή -με συγχωρείτε για την έκφραση- άρνηση που επιδεικνύει να τους συναντήσει εδώ και δύο συναπτά έτη. Θυμίζω, ειρήσθω εν παρόδω, ότι το πρώτο πράγμα που έκανε ο κ. Μητσοτάκης ήταν να κλείσει τα θέατρα. Το Φλεβάρη του 2020 το πρώτο πράγμα, που έκλεισε στην Ελλάδα ήταν τα σχολειά και τα θέατρα, χωρίς καμμιά απόδειξη ότι τα θέατρα μολύνουν. Τα θέατρα «την πλήρωσαν».

Ο κ. Μητσοτάκης λοιπόν συνεχίζει δυο χρόνια τώρα να μην συναντάει τους εκπροσώπους των ανθρώπων του πολιτισμού και αυτό, κατά τη γνώμη μας στο ΜέΡΑ25, αποτελεί κυβερνητικό όνειδος, κατά το κοινώς λεγόμενο ντροπή.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ ευχαριστώ, κύριε Γρηγοριάδη.

Τον λόγο έχει ο Κοινοβουλευτικός Εκπρόσωπος του ΣΥΡΙΖΑ κ. Τρύφων Αλεξιάδης.

**ΤΡΥΦΩΝ ΑΛΕΞΙΑΔΗΣ:** Θα μιλήσω από εδώ για να είμαστε και πιο συνοπτικοί και να μην χάσουμε καθόλου χρόνο.

Ως προς το σχέδιο νόμου που συζητάμε σήμερα, πρώτα απ’ όλα ξεκινώ από μια παρατήρηση για την κριτική που δεχόμαστε από το ΚΚΕ και την Ελληνική Λύση. Πραγματικά έχω την εξής απορία. Η κριτική αυτή βασίζεται στο ότι, αν δεν είχαμε κάνει αυτή τη συμφωνία, θα ήταν καλύτερα τα πράγματα στον τομέα της φορολογίας και της φοροδιαφυγής; Ή είναι μια κριτική για το ότι δεν έπρεπε να κάνουμε τίποτα;

Καλό είναι κάποια στιγμή να ξεκαθαριστεί αυτό, διότι ακούμε μια κριτική για τη «διαχείριση του συστήματος», αλλά μέχρι να έρθει η κυβέρνηση των ονείρων μας, πρέπει κάποιος να είναι στην κυβέρνηση και να χειρίζεται τα ζητήματα. Από άποψη λοιπόν διαχείρισης, αυτή η συμφωνία η οποία έγινε για πρώτη φορά το 2019 -ΠΑΣΟΚ και Νέα Δημοκρατία, Νέα Δημοκρατία και ΠΑΣΟΚ δεν το έκαναν τα προηγούμενα χρόνια- καλυτερεύει τα πράγματα ή τα χειροτερεύει για το φορολογικό σύστημα της χώρας μας;

Έρχομαι τώρα στην ουσία της σύμβασης. Θέλω να συγχαρώ για άλλη μια φορά τον Γιώργο Κατρούγκαλο για την πολύ καλή δουλειά που έκανε και τα στελέχη του Υπουργείου Οικονομικών και την τότε πολιτική ηγεσία του Υπουργείου Οικονομικών για αυτή τη συμφωνία. Είναι εδώ και η Κατερίνα Παπανάτσιου, που είχε τότε τη σχετική ευθύνη.

Στο άρθρο 27 λοιπόν υπάρχει η πρόβλεψη, η πολύ σωστή πρόβλεψη για την ανταλλαγή πληροφοριών μεταξύ των δύο χωρών. Είναι μια πολύ σωστή πρόβλεψη, διότι με βάση αυτή τη διαδικασία μπορεί το ένα κράτος να πληροφορεί το άλλο και να συνεργάζεται στον τομέα της φοροδιαφυγής, του λαθρεμπορίου, της καταπολέμησης της διαφθοράς και σε μια σειρά από άλλα ζητήματα. Πολύ σωστή λοιπόν αυτή η ρύθμιση.

Προσέξτε όμως τώρα την τρομερή πολιτική αντίφαση. Στην Ελλάδα είχαμε πληροφορίες για το θέμα της λίστας Λαγκάρντ σε ανεπίσημο επίπεδο και μετά σε επίσημο επίπεδο, είχαμε πληροφορίες για τη λίστα Μπόργιανς, για τη λίστα «NOVARTIS» και άλλες λίστες. Οι δύο τελευταίες περιπτώσεις ήταν σε επίσημο επίπεδο.

Και ποια είναι η πραγματικότητα που βλέπει ο ξένος τύπος σήμερα στην Ελλάδα; Η Γιάννα Παπαδάκου και ο Κώστας Βαξεβάνης, που είναι από τα εμβληματικά πρόσωπα στην αποκάλυψη αυτών των πληροφοριών, όταν τότε κάποιοι ξεχνούσαν τις λίστες σε συρτάρια ή σφύριζαν αδιάφορα, αντί να είναι υποψήφιοι αυτή τη στιγμή για βράβευση για τη δουλειά που έκαναν, είναι κατηγορούμενοι! Και σκεφτείτε τι μήνυμα στέλνουμε σαν χώρα. Αυτοί που συνέβαλλαν, που βοήθησαν, που πρωτοστάτησαν -και μπράβο τους- σε αυτή τη διαδικασία ερευνητικής δημοσιογραφίας είναι σήμερα κατηγορούμενοι.

Το μόνο βέβαιο είναι –και είναι ένα σαφές πολιτικό μήνυμα- ότι η Γιάννα Παπαδάκου και ο Κώστας Βαξεβάνης δεν είναι μόνοι τους σε αυτόν τον αγώνα, είναι όλη η ελληνική κοινωνία, είναι οι προοδευτικοί πολίτες μαζί τους στην αποκάλυψη αυτών των φαινομένων.

Με την ευκαιρία αυτού του νομοσχεδίου, δεν θέλω να ξαναρωτήσω αυτό που ρώτησα στην επιτροπή και δεν πήρα απάντηση, ότι «γιατί τα προηγούμενα χρόνια τα δύο κόμματα εξουσίας δεν προχώρησαν σε αυτή τη σύμβαση», αλλά θέλω να θέσω καινούργια ερωτήματα που δημιουργήθηκαν από την επιτροπή μέχρι τώρα στον παριστάμενο Υπουργό και γενικά στην πολιτική ηγεσία του Υπουργείου Οικονομικών.

Καταλαβαίνω το άγχος των Υπουργών της Κυβέρνησης. Έρχεται ανασχηματισμός. Απ’ ό,τι καταλαβαίνω, ήδη κάποιος Υπουργός έχει πάρει αρμοδιότητες άλλων Υπουργείων και βγαίνει και εξαγγέλλει, για παράδειγμα, τι θα γίνει στο Υπουργείο Οικονομικών, ενώ είναι αρμοδιότητα άλλου Υπουργείου. Έρχεται ανασχηματισμός, λοιπόν. Υπάρχει μια αγωνία στους Υπουργούς, μια υπερδραστηριότητα. Το καταλαβαίνω. Όμως, πρέπει να δοθεί μία απάντηση.

Στο θέμα, για παράδειγμα, του ΦΠΑ θα έχουμε μείωση του ΦΠΑ; Ναι ή όχι; Να ξεκαθαριστεί αυτό το πράγμα. Καταλαβαίνουμε ότι δύο Υπουργοί λένε κάτι και σε λίγη ώρα άλλος Υπουργός στο ίδιο κανάλι λέει κάτι άλλο, αλλά αυτό είναι το χειρότερο μήνυμα προς την αγορά και τους πολίτες, διότι στέλνει το μήνυμα ότι η Κυβέρνησή δεν μπορεί να συνεννοηθεί μεταξύ της.

Επίσης, κύριε Υπουργέ, σε λίγες μέρες ξεκινάει η διαδικασία επιβολής προστίμων μέσω ΑΑΔΕ 100 ευρώ τον μήνα στους πολίτες που επέλεξαν για διάφορους λόγους -κακώς, κατά τη γνώμη μου- να μην εμβολιαστούν. Είναι η μεγαλύτερη φοροεπιδρομή που έχει μπει από το 2010 και μετά. Γιατί κατηγορούσατε τον ΣΥΡΙΖΑ για «φορομπηχτική πολιτική», κ.λπ.. Θέλω να μου θυμίσετε μία φορολογική πρωτοβουλία του ΣΥΡΙΖΑ 2015 - 2019 που να επιβάρυνε τους πολίτες με 100 ευρώ τον μήνα.

Παράκληση. Επειδή ήδη δύο Υπουργοί είπαν ένα πράγμα και άλλος Υπουργός είπε άλλο πράγμα, ξεκαθαρίστε: Θα ισχύσει το πρόστιμο των 100 ευρώ τον μήνα ή θα ανασταλεί; Καθαρά λόγια, καθαρές κουβέντες. Και παράκληση, συνεννοηθείτε εκεί στην Κυβέρνηση. Καταλαβαίνω τα προβλήματα, θα δείξουμε κατανόηση, αλλά πρέπει να αντιμετωπίσουμε και τα θέματα της οικονομίας και της πανδημίας.

Ευχαριστώ για τον χρόνο, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ, κύριε Αλεξιάδη.

Τον λόγο έχει τώρα ο κ. Γιάννης Βρούτσης από τη Νέα Δημοκρατία.

**ΙΩΑΝΝΗΣ ΒΡΟΥΤΣΗΣ:** Κύριε Πρόεδρε, κυρίες και κύριοι συνάδελφοι, κατ’ αρχάς θα ξεκινήσω με ευχές. Είναι η πρώτη μου παρουσία από Βήματος Βουλής τον καινούργιο χρόνο. Να έχουμε μια καλή και ευλογημένη χρονιά, μια παραγωγική χρονιά για το Κοινοβούλιο, για τη δημοκρατία, για την Ελλάδα γενικότερα.

Εγώ, κύριε Αλεξιάδη, καθώς σας διαδέχομαι στο Βήμα, αναρωτιέμαι γιατί τόσα μεμψιμοιρία σε ένα ζήτημα το οποίο καλοπροαίρετα δεχόμαστε ότι ξεκίνησε επί ΣΥΡΙΖΑ. Όσον αφορά τη συγκεκριμένη σύμβαση που ξεκίνησε επί ΣΥΡΙΖΑ -και δεν ασκήθηκε κριτική ούτε από την κυβέρνησή του από κανέναν- έρχεστε σήμερα και μεμψιμοιρείτε για κάτι το οποίο είναι θετικό και δείχνει και τη διοικητική συνέχεια του κράτους. Δεν είναι η πρώτη σύμβαση.

Και μην αναρωτιέστε γιατί δεν το έκαναν οι προηγούμενες κυβερνήσεις. Διότι ήταν μία χρονική συγκυρία το 2019 που η οικονομική συγκυρία η γενικότερη επέβαλλε να γίνει για το συμφέρον της χώρας. Έγινε τότε, όπως έχουν γίνει και πενήντα επτά συνολικά μέχρι σήμερα διμερείς συμβάσεις αποφυγής διπλής φορολογίας.

Έτσι λειτουργούν τα κράτη. Έχουν μία συνέχεια διοικητική και σήμερα, πολύ σωστά, έρχεται η πολιτική ηγεσία του Υπουργείου Οικονομικών και φέρνει τον συγκεκριμένο νόμο, βάσει του οποίου ερχόμαστε να φτιάξουμε αυτό το σύμφωνο με μία χώρα η οποία πραγματικά έχει εκπλήξει παγκόσμια για τις οικονομικές της επιδόσεις και καθορίζουμε το πλαίσιο και τους όρους για την αποφυγή της διπλής φορολογίας.

Επιτρέψτε μου μόνο μία-δύο απαντήσεις σε ζητήματα τα οποία ετέθησαν πέρα από το συγκεκριμένο πλαίσιο του νόμου, που αφορά τη σύμβαση αποφυγής διπλής φορολογίας Ελλάδος - Σιγκαπούρης.

Πρώτον, κριτική για το θέμα του πολιτισμού. Είχα την τιμή να διατελέσω Υπουργός Εργασίας. Δεν γνώριζα τα ζητήματα του πολιτισμού, δεν ήμουν άνθρωπος που προέρχομαι από τον πολιτισμό, όμως, ως Υπουργός Εργασίας την περίοδο εκείνη διαπίστωσα, όπως πολύ σωστά είπε λίγο πριν και η Υπουργός Πολιτισμού που βρέθηκε για μια αντίστοιχη συμφωνία με την Κίνα εδώ στο Κοινοβούλιο, ότι η πανδημία δεν δημιούργησε το πρόβλημα, ανέδειξε το πρόβλημα, που είχαμε κατ’ εξοχήν στον χώρο του πολιτισμού, καθότι ήταν ένα αχαρτογράφητο πέλαγος. Και διαπιστώσαμε τότε -ενώ το ξέραμε όλοι, δεν το συζητήσαμε ποτέ- όταν ήρθε η ώρα να επιδοτήσουμε αυτόν τον κόσμο ότι δεν τα γνωρίζαμε.

Το ίδιο έγινε με τους καταγεγραμμένους εργαζόμενους στον ιδιωτικό τομέα, που με τις αναστολές συμβάσεων εργασίας που κάναμε και την καταγραφή στην «ΕΡΓΑΝΗ» δεν υπήρχε αυτό ο κόσμος έτοιμος να τον πληρώσουμε, ενώ το Υπουργείο Εργασίας και η Κυβέρνηση ήθελε να τον στηρίξει.

Γι’ αυτό ξεκινήσαμε το συγκεκριμένο μητρώο για πρώτη φορά στην ιστορία της χώρας μας και ευτυχώς που υπήρχε η «ΕΡΓΑΝΗ», αυτό το πολύτιμο καινοτόμο εργαλείο, το οποίο αποτέλεσε τον πυλώνα σωτηρίας για τους εργαζόμενους και όλον αυτόν τον κόσμο, που στηρίχθηκε την περίοδο της πανδημίας, και έγινε η καταγραφή. Και μέχρι στιγμής έχει πάρει αυτός ο κόσμος του πολιτισμού 107 εκατομμύρια.

Άλλο να λέτε ότι λειτουργήσαμε ισοπεδωτικά, αλλά να λέτε ότι δεν έφτασαν τα λεφτά και θέλανε κι άλλα και άλλο να λέτε ότι δεν κάναμε τίποτα. Κάναμε αυτό που έπρεπε. Δυστυχώς, είδαμε ότι το περιβάλλον ήταν αχαρτογράφητο και τώρα για πρώτη φορά το Υπουργείο Πολιτισμού και το Υπουργείο Εργασίας συμπληρωματικά μπορούν να γνωρίζουν το συγκεκριμένο περιβάλλον του χώρου του πολιτισμού και όποτε χρειάζεται να παρεμβαίνει ενισχυτικά στον κόσμο τον συγκεκριμένο.

Δεύτερο, σκάνδαλα. Και η εισηγήτρια εκ μέρους του ΣΥΡΙΖΑ και ο Κοινοβουλευτικός Εκπρόσωπος του ΣΥΡΙΖΑ άνοιξαν το θέμα περί σκανδάλων, περί λιστών Μπόργιανς, Λαγκάρντ και τα υπόλοιπα.

Εγώ απευθυνόμενος προς τον φίλο μου τον κ. Αλεξιάδη, που έχει αρκετή σχετικότητα με το θέμα της φοροδιαφυγής και φοροαποφυγής λόγω προηγούμενης ιδιότητας, θα πω το εξής.

Τεσσεράμισι χρόνια που ήσασταν εδώ, κύριοι συνάδελφοι του ΣΥΡΙΖΑ, τι κάνατε γι’ αυτές τις λίστες; Δεν μπορέσετε να βρείτε την άκρη του νήματος έτσι ώστε να φορολογηθεί αυτός που είπατε; Αλλά, ξέρετε, μετά την απομάκρυνση από το ταμείο δεν γίνεται κανείς πιστευτός. Τεσσεράμισι χρόνια είχατε τη δυνατότητα όλα αυτά που σήμερα επαναφέρετε ως μασημένη τροφή στη Βουλή ότι είναι εκκρεμότητα σήμερα της Κυβέρνησης να τα κάνετε εσείς πράξη. Όμως, δεν κάνατε τίποτα.

Τρίτο, όσον αφορά το ζήτημα που τέθηκε για τη δικαιοσύνη, εγώ προς την εισηγήτρια του ΣΥΡΙΖΑ θέτω ένα ερώτημα, όπως έθεσε και εκείνη ερωτήματα, το οποίο πρέπει να απαντηθεί.

Θεωρείτε ότι η ανώτατη δικαστική εξουσία στη χώρα μας, ο Άρειος Πάγος δηλαδή, ενεργεί κατόπιν πολιτικών εντολών; Πρώτο ερώτημα. Δεύτερο ερώτημα. Έχετε εμπιστοσύνη, ναι ή όχι, στη δικαιοσύνη; Δύο τα ερωτήματα. Απαντήστε αυτά και μετά μπορούμε να συζητήσουμε ό,τι θέλετε. Όχι γενικά πετάμε «φωτοβολίδες» στον αέρα.

Για το ζήτημα της αποφυγής διπλής φορολογίας, πρέπει να σας πω ότι ουσιαστικά, εάν δεν κάνουμε αυτή τη σύμβαση όταν και εφόσον βλέπουμε ότι τα συμφέροντα της χώρας διακυβεύονται, η διπλή φορολογία, εκτός του ότι παράγει αδικία, υπονομεύει και τις οικονομικές σχέσεις και τον υγιή ανταγωνισμό και την ανταλλαγή αγαθών και υπηρεσιών και την κίνηση κεφαλαίων και προσώπων, ουσιαστικά υπονομεύει την ίδια την οικονομία.

Τι επιδιώκουμε εμείς; Επιδιώκουμε, με βάση αυτή τη σύμβαση για την αποφυγή της διπλής φορολογίας με πενήντα επτά στο σύνολό τους τέτοιες συμβάσεις, πρώτον, το κράτος να μπορέσει να πιάσει εκείνη τη φορολογική ύλη που αντιστοιχεί στο κομμάτι που δεν έχει ξαναφορολογηθεί στο άλλο κράτος. Με λίγα λόγια, ο στόχος είναι διπλός. Η έννοια της διπλής φορολογίας να αποτυπώνεται σε περιπτώσεις δύο ή και περισσότερα κράτη που επιβάλλουν φόρο στον ίδιο φορολογούμενο για το ίδιο εισόδημα την ίδια χρονική περίοδο.

Οι στόχοι ποιοι είναι; Να βελτιώσουμε το υγιές οικονομικό κλίμα και την οικονομική ανάπτυξη, να λειτουργήσει απρόσκοπτα το εμπόριο και να υπάρχει σταθερό φορολογικό περιβάλλον, που δεν θα δημιουργεί αδικίες. Και η φορολογική εξουσία να εκδηλώνεται στα εισοδήματα που αποκτούν φυσικά ή νομικά πρόσωπα εντός της επικράτειας. Αυτό υπηρετεί αυτή η συγκεκριμένη σύμβαση.

Στα άρθρα στα οποία αναφέρεται η σύμβαση, καθορίζεται μία σειρά από λόγους και περιπτώσεις -στα ειδικά άρθρα- μέσα από τα οποία πετυχαίνεται αυτός ο σκοπός. Και τον πετυχαίνουμε με μία χώρα η οποία είναι αποδεδειγμένα ένας οικονομικός γίγαντας.

Οι θετικές επιπτώσεις για την οικονομία μας και τη φορολογία είναι ήδη ορατές στα ζητήματα τα συγκεκριμένα που εισάγει η συγκεκριμένη σύμβαση. Και εγώ είμαι από αυτούς που κάνουν έκκληση αυτή τη στιγμή στην Αντιπολίτευση και σε όλα τα κόμματα να ψηφίσουν θετικά. Είναι θετικό, όμως, ότι η πλευρά της Αντιπολίτευσης, αναγνωρίζοντας τις θετικές επιπτώσεις που θα έχει η σύμβαση της αποφυγής διπλής φορολογίας με τη Σιγκαπούρη, θα την ψηφίσει. Είναι στη σωστή κατεύθυνση. Εύχομαι να το κάνουν και τα άλλα κόμματα τα οποία κρατάνε επιφύλαξη μέχρι στιγμής, γιατί αυτή η σύμβαση αποφυγής διπλής φορολογίας που εισηγείται σήμερα ο Υπουργός, ο κ. Βεσυρόπουλος, είναι μόνο προς τη θετική κατεύθυνση της οικονομίας μας.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ, κύριε Βρούτση.

Η Κοινοβουλευτική Εκπρόσωπος του Κινήματος Αλλαγής κυρία Κωνσταντίνα Γιαννακοπούλου έχει τον λόγο.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Σας ευχαριστώ πολύ, κύριε Πρόεδρε.

Κυρίες και κύριοι συνάδελφοι, συζητάμε το συγκεκριμένο νομοσχέδιο, τη συγκεκριμένη κύρωση σύμβασης ενώ η πανδημία και τα φαινόμενα ακρίβειας ταλαιπωρούν τη χώρα, ταλαιπωρούν την κοινωνία, ταλαιπωρούν όλους τους Έλληνες. Η σημερινή, μάλιστα, ανακοίνωση της ΕΛΣΤΑΤ για πληθωρισμό στη χώρα μας 5,1% με ανοδικές τάσεις μέσα στο Νοέμβριο, κύριε Υπουργέ, καταρρίπτει, τουλάχιστον, το αφήγημα εφησυχασμού της Κυβέρνησής σας ότι είμαστε δήθεν στον μέσο όρο της Ευρωπαϊκής Ένωσης, όταν, μάλιστα, επίκεινται ακόμη μεγαλύτερες αυξήσεις στα είδη βασικής ανάγκης, στο λαϊκό καλάθι, το καλάθι της νοικοκυράς και όταν αναμένουμε ακόμη μεγαλύτερη εκτόξευση των λογαριασμών ρεύματος μέσα στον μήνα.

Είναι, λοιπόν, νομίζω απολύτως ενδεικτική η σημερινή ανακοίνωση της ΕΛΣΤΑΤ και για τον τρόπο που γενικότερα εσείς διαχειρίζεστε τα ζητήματα, με έναν εφησυχασμό που, δυστυχώς, τον έχουμε πληρώσει πολλές φορές και στη διαχείριση της πανδημίας.

Η κατάσταση, λοιπόν, δεν είναι καθόλου εύκολη με μία διπλή κρίση σε εξέλιξη και ενώ, μάλιστα, «τρέχουν» σημαντικές εξελίξεις, συνδεδεμένες και με την εντεινόμενη προκλητικότητα -επιθετικότητα ουσιαστικά- της Τουρκίας.

Το σύνολο, λοιπόν, αυτών των εξελίξεων δημιουργεί ανησυχία, φόβο, ενώ υπάρχει μία κοινωνική κόπωση που δεν μπορούμε σε καμμία απολύτως περίπτωση να παραβλέπουμε.

Αυτήν ακριβώς τη στιγμή, λοιπόν, κυρίες και κύριοι συνάδελφοι, αναδεικνύεται η ανάγκη ενός συνολικού σχεδιασμού, μιας σταθερής γραμμής πλεύσης. Οι παλινωδίες, τα διαφορετικά μηνύματα από διαφορετικούς Υπουργούς της ίδιας της Κυβέρνησής σας για σημαντικά θέματα της ζωής των πολιτών επιδεινώνουν την κατάσταση και δημιουργούν μία ακόμα μεγαλύτερη σύγχυση, κύριε Υπουργέ.

Επιτρέψτε μου να αναφερθώ σύντομα, κύριε Πρόεδρε, σε ορισμένα κρίσιμα θέματα αυτής της περιόδου.

Για την πανδημία: Δεν πρέπει και δεν μπορούμε να εφησυχάζουμε. Η πανδημία είναι εδώ. Έχουμε υποχρέωση να συνεχίσουμε την προσπάθεια εμβολιασμού, να διευρύνουμε ηλικιακά, αλλά και σε επαγγελματικές κατηγορίες, τον υποχρεωτικό εμβολιασμό και να μην αρχίσουμε πάλι, όπως συχνά γίνεται από μέλη της Κυβέρνησής σας, τα μπρος-πίσω στην τήρηση των μέτρων. Έχουμε δρόμο μπροστά μας, γι’ αυτό και χρειάζεται οχύρωση της κοινωνίας, ενίσχυση του ΕΣΥ, στήριξη των νοσοκομειακών, που κάνουν μία υπεράνθρωπη προσπάθεια, μία κοπιαστική προσπάθεια εδώ και δύο χρόνια.

Ένας παράγοντας, που μπορεί να αποβεί καθοριστικός για την αύξηση των κρουσμάτων -και σας το έχουμε θέσει πολλές φορές- είναι τα σχολεία. Αυτό, άλλωστε, θα το δούμε και τις επόμενες ημέρες. Το ΠΑΣΟΚ-Κίνημα Αλλαγής θέλει τα σχολεία ανοιχτά. Η θέση μας ήταν σαφής από την πρώτη στιγμή. Μακριά από εμάς τα θολά μηνύματα. Τα θέλουμε ανοιχτά, αλλά με ασφαλείς όρους για την υγεία των μαθητών, των εκπαιδευτικών και των οικογενειών τους. Γι’ αυτό και ζητήσαμε αυστηρότερα πρωτόκολλα, όπως ακριβώς συμβαίνει στις περισσότερες ευρωπαϊκές χώρες, όπου δεν χρειάζεται το 50% συν 1 για να κλείνει ένα τμήμα.

Είναι, λοιπόν, αναγκαίο, όπως, επίσης, είναι αναγκαίο να υπάρξει πρόβλεψη για τηλεκπαίδευση και για εκ περιτροπής εκπαίδευση, όπως συμβαίνει σε όλα τα άλλα ευρωπαϊκά κράτη.

Σε αυτή την προσπάθεια, κυρίες και κύριοι συνάδελφοι, πρέπει, επιτέλους, να μπορέσουμε να συνεννοηθούμε. Πώς, όμως, να γίνει αυτό, κύριε Υπουργέ, όταν το Κίνημα Αλλαγής καταθέτει προτάσεις και από τη μεριά της Κυβέρνησης δεν ακούει κανείς; Πώς να συμβεί αυτό όταν την ώρα που εμείς, ως χώρος, ως ΚΙΝΑΛ, για να βοηθήσουμε την προσπάθεια εμβολιασμού προχωρήσαμε σε ειδική καμπάνια και αυτό το οποίο βρήκε να πει ο εκπρόσωπος της Νέας Δημοκρατίας είναι ότι δήθεν κλέψαμε τις ιδέες της καμπάνιας στη Γαλλία; Πώς, λοιπόν, να συνεννοηθούμε; Πώς να γίνει αυτό τη στιγμή που όταν εμείς καταθέσαμε συγκεκριμένη πρόταση για τα τεστ, κάποια κόμματα -ξεκινώντας, βέβαια, και από τον ΣΥΡΙΖΑ-, προσπαθώντας να εμφανιστούν πιο φιλολαϊκά, μας άσκησαν κριτική ότι λέμε περίπου τα ίδια με την Κυβέρνηση, ενώ οι ίδιοι προτείνουν το «όλα τζάμπα», που στην ουσία, βέβαια, δεν είναι τζάμπα, αλλά το πληρώνει πάλι ο λαός μέσω της φορολόγησης;

Ας κάνουμε, όμως, και σήμερα καθαρή την πρότασή μας, δεδομένου ότι η μετάλλαξη «Όμικρον» έχει πάρα πολύ μεγάλη εξάπλωση και, άρα, πρέπει να πολλαπλασιαστούν οι διαγνωστικοί έλεγχοι. Εμείς καταθέσαμε συγκεκριμένη πρόταση, προκειμένου να μπορέσουν να διευκολυνθούν ιδιαίτερα οι πιο αδύναμοι συνάνθρωποί μας, λέγοντας ότι πρέπει να αυξηθούν τα δημόσια σημεία και, μάλιστα, με διευρυμένο ωράριο, όπου να γίνονται δωρεάν έλεγχοι PCR και rapid test, για να μην υπάρχει κόστος για τους συμπολίτες μας που δεν έχουν τη δυνατότητα, αλλά και για να μην ταλαιπωρείται ο κόσμος στις ουρές, όπου εκεί υπάρχει ακόμα μεγαλύτερη μετάδοση.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Θα χρειαστώ λίγο ακόμη χρόνο, κύριε Πρόεδρε.

Βεβαίως, όσοι πολίτες έχουν τη δυνατότητα να πάνε σε ιδιωτικά ιατρεία, να μπορούν να πάνε, αλλά να επιβληθεί ανώτατη τιμή στη διενέργεια του PCR test στα 40 ευρώ. Νομίζω, άλλωστε, ότι το παράδειγμα της Κύπρου, όπου έθεσε ως πλαφόν τα 50 ευρώ, αλλά το κόστος μέσα από την ελεύθερη αγορά ήταν από 25 έως 40 ευρώ, αποδεικνύει με τον πιο ξεκάθαρο τρόπο, ότι τους τελευταίους μήνες η Κυβέρνηση, κύριε Υπουργέ, δεν θέλησε να χαλιναγωγήσει την αισχροκέρδεια. Αυτή είναι η πραγματικότητα.

Φαντάζομαι, λοιπόν, να έγινε και σήμερα -γιατί πολλές φορές το έχει πει και ο Πρόεδρός μας, ο Νίκος Ανδρουλάκης, το έχουν πει και τα στελέχη μας- μέσα από αυτή την Αίθουσα καθαρή η πρόταση του Κινήματος Αλλαγής προς όσους έχουν θέσει καλοπροαίρετα ερωτήματα. Κάποιοι, έτσι κι αλλιώς, ακούνε, δεν ακούνε, τα ίδια λένε. Τους ενοχλεί, φαίνεται, η δυναμική και δημιουργική παρουσία του ΚΙΝΑΛ και αυτό είναι το πρόβλημά τους, όχι η συγκεκριμένη μας θέση.

Παράλληλα, έχουμε χρέος -και κλείνω, κύριε Πρόεδρε- να δούμε τις οικονομικές παρενέργειες τόσο της πανδημίας, όσο και του κύματος ακρίβειας και ενεργειακής κρίσης. Υπάρχει μία διαρκώς επιδεινούμενη κατάσταση, που μειώνει την αγοραστική αξία του εισοδήματος των πολιτών και εντείνει μέρα με τη μέρα τις πληθωριστικές πιέσεις και η Κυβέρνηση έχει υιοθετήσει μία, τουλάχιστον, παθητική στάση. Σίγουρα, δε, η Βαβέλ της Κυβέρνησης με τον Υπουργό Οικονομίας να βγαίνει και να διαψεύδει τόσο τον Κυβερνητικό Εκπρόσωπο, όσο και τον Υπουργό Ανάπτυξης εντός λίγων ωρών, δεν δείχνει καμμία σοβαρότητα από τη μεριά σας, καμμία υπευθυνότητα στο πρόβλημα του πληθωρισμού και της επιβάρυνσης καταναλωτών και επιχειρήσεων.

Τι μέτρα χρειάζονται, γιατί εμείς κάνουμε προγραμματική αντιπολίτευση; Χρειάζεται άμεσα η γενναία αύξηση του κατώτατου μισθού και η μείωση του ΦΠΑ στα βασικά προϊόντα. Η αύξηση στον κατώτατο μισθό πρέπει να γίνει αύριο κιόλας, κύριε Υπουργέ. Πρέπει, λοιπόν, να δούμε άμεσα τη μείωση του ΦΠΑ ειδικά σε βασικά είδη διατροφής, τη μείωση του ειδικού φόρου κατανάλωσης στα καύσιμα, τη γενναία αύξηση του κατώτατου μισθού και εντατικούς ελέγχους στην αγορά.

Μία ακόμα παρατήρηση, που θεωρώ κρίσιμη για τη στήριξη των επιχειρήσεων και των εργαζομένων, είναι ότι ο προγραμματισμός των μέτρων δεν μπορεί άλλο να γίνεται με ορίζοντα τον έναν μήνα, όπως κάνετε διαρκώς και σε όλα.

Κύριε Υπουργέ, πρέπει να καταλάβετε το εξής: Πρέπει να υπάρξει ένας σχεδιασμός από τη μεριά της πολιτείας που θα μπορέσει να έχει έναν ορίζοντα αρκετών μηνών, ειδικά αν αναλογιστούμε ότι αυτές οι υπέρογκες αυξήσεις εξαιτίας των διεθνών ανατιμήσεων έρχονται σε μία χρονική στιγμή που τα μέτρα για την προστασία από τον κορωνοϊό συνεχίζουν να περιορίζουν την επιχειρηματική δραστηριότητα σε πολύ κρίσιμους κλάδους. Άρα χρειάζεται να το δούμε αυτό, γιατί υπάρχουν πολλές μικρομεσαίες επιχειρήσεις οι οποίες εκπέμπουν SOS, κινδυνεύουν να συνθλιβούν. Δείτε, παραδείγματος χάριν, την άμεση αύξηση των δόσεων για την αποπληρωμή των υποχρεώσεων του επιχειρηματικού κόσμου στις εκατόν είκοσι από τις εβδομήντα δύο δόσεις, που θα ήταν μια ουσιαστική ανάσα. Είναι κάτι που σας το ζητούμε και ζητούμε να το λάβετε σοβαρά υπόψιν σας.

Κλείνω. Θα χρειαστώ μισό λεπτό, κύριε Πρόεδρε.

Όσον αφορά το σημερινό θέμα συζήτησης ο εισηγητής μας, ο Κώστας Σκανδαλίδης, ανέπτυξε αναλυτικότατα και ενδελεχώς το ζήτημα στη συζήτηση στην επιτροπή, αναλυτικά και ολοκληρωμένα τις παρατηρήσεις και τη στάση του κόμματός μας. Είναι αλήθεια ότι το οικονομικό περιβάλλον υπήρξε ασταθές στην Ευρώπη και στην Ελλάδα την τελευταία δεκαετία και η φοροδιαφυγή αποτελεί ένα μείζον ζήτημα, ένα πολύ σοβαρό ζήτημα που πρέπει να πατάξουμε.

Έχουν παρθεί μια σειρά μέτρα από τη φορολογική διοίκηση με σκοπό την δημοσιονομική εξυγίανση. Το 2017 η αυτόματη ανταλλαγή πληροφοριών εφαρμόζεται για πρώτη φορά μεταξύ των κρατών, που έχουν συνυπογράψει στην πολυμερή συμφωνία αρμόδιων αρχών για την αυτόματη ανταλλαγή πληροφοριών σε διμερή βάση. Αυτή η ανταλλαγή πληροφοριών αποτελεί βασική αρχή ανάμεσα στα κράτη προκειμένου να αποφευχθεί η φοροδιαφυγή.

Εμείς για όλους τους λόγους που ανέπτυξε ο Κώστας Σκανδαλίδης θα κυρώσουμε τη σύμβαση. Δεν πρέπει άλλωστε να ξεχνάμε πως η Σιγκαπούρη σε γενικότερο ευρωπαϊκό πλαίσιο και με επίσημα στοιχεία είναι μακράν ο σημαντικότερος εμπορικός εταίρος της Ευρωπαϊκής Ένωσης με συνολικές διμερείς εμπορευματικές συναλλαγές ύψους 53,3 δισεκατομμυρίων ευρώ το 2017 και συναλλαγές στον τομέα των υπηρεσιών ύψους 44 δισεκατομμύρια ευρώ το 2016.

**ΠΡΟΕΔΡΕΥΩΝ (Χαράλαμπος Αθανασίου):** Ολοκληρώστε παρακαλώ. Έχετε φτάσει τα δέκα λεπτά.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Κλείνω, κύριε Πρόεδρε, λέγοντας ότι για όλους αυτούς τους λόγους, και με τους προβληματισμούς που κατέθεσε ο εισηγητής μας, εμείς θα κυρώσουμε τη σύμβαση με την ελπίδα ότι όλες οι παρόμοιες συζητήσεις οι οποίες γίνονται στο ελληνικό Κοινοβούλιο θα συνοδεύονται από ουσιώδη στοιχεία που θα κάνουν εμφανή οποιαδήποτε κενά ή αστοχίες και θα συμβάλουν στην εξάλειψή τους για την καλύτερη δυνατή νομοθέτηση.

Σας ευχαριστώ θερμά.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ πολύ, κυρία Γιαννακοπούλου.

Θα κλείσει τη συζήτηση ο Υφυπουργός Οικονομικών κ. Απόστολος Βεσυρόπουλος.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Ευχαριστώ, κύριε Πρόεδρε.

Θέλω να ευχηθώ σε όλους χρόνια πολλά και καλή χρονιά με υγεία.

Κύριε Πρόεδρε, κυρίες και κύριοι συνάδελφοι, οι συμβάσεις αποφυγής διπλής φορολογίας που συνάπτει η χώρα μας εμπίπτουν σε ένα κανονιστικό πλαίσιο, που φέρει τη σφραγίδα του Οργανισμού Οικονομικής Συνεργασίας και Ανάπτυξης. Σε διακρατικό επίπεδο οι συμβάσεις αποφυγής διπλής φορολογίας, που έχει συνυπογράψει και κυρώσει η χώρα μας αφορούν Έλληνες αλλά και ξένους υπηκόους σε ό,τι σχετίζεται με το πεδίο εφαρμογής τους.

Σε αυτού του είδους τις συμβάσεις τα συμβαλλόμενα μέρη είναι δύο. Πρώτον, το κράτος πηγή, δηλαδή το κράτος στο οποίο δημιουργείται και παράγεται το εισόδημα. Δεύτερον, το άλλο κράτος κατοικίας ή έδρας, δηλαδή το κράτος στο οποίο έχει τη φορολογική του κατοικία ο φορολογούμενος. Ο στόχος είναι τα δύο συμβαλλόμενα κράτη να μην επιβάλλουν φόρο στον ίδιο φορολογούμενο για το ίδιο εισόδημα της ίδιας χρονικής περιόδου. Η πρόβλεψη αποφυγής διπλής φορολογίας αφορά και στην περίπτωση κατά την οποία οι φορολογικές αρχές περισσοτέρων του ενός κρατών συμπεριλαμβάνουν στη φορολογητέα ύλη το ίδιο εισόδημα της ίδιας χρονικής περιόδου, το οποίο καταλήγει να φορολογείται στα χέρια διαφορετικών φορολογούμενων.

Σήμερα στην Ολομέλεια της Βουλής έρχεται προς κύρωση μία ακόμη σύμβαση αποφυγής διπλής φορολογίας ανάμεσα στην Ελλάδα και στη Σιγκαπούρη. Όπως τόνισα και στη συζήτηση στη Διαρκή Επιτροπή Οικονομικών Υποθέσεων και η σύμβαση αυτή στοχεύει στην εξάλειψη της διπλής φορολογίας του εισοδήματος ή του κεφαλαίου και καλύπτει πλήρως τα συμφέροντα της χώρας μας.

Τα κυριότερα σημεία της περιλαμβάνουν: Πρώτον, τον πλήρη καθορισμό της έννοιας της «μόνιμης εγκατάσταση» και την καταγραφή των προϋποθέσεων βάσει των οποίων στοιχειοθετείται «μόνιμη εγκατάσταση». Με αυτό τον τρόπο δίνεται σε ένα συμβαλλόμενο κράτος το δικαίωμα φορολόγησης του εισοδήματος των επιχειρήσεων του άλλου συμβαλλόμενου κράτους, που ασκούν όμως επιχειρηματική δραστηριότητα στο έδαφός του.

Δεύτερον, τον ακριβή καθορισμό της φορολογικής μεταχείρισης διαφόρων κατηγοριών εισοδήματος, όπως ακίνητη περιουσία, κέρδη επιχειρήσεων, ναυτιλιακές και αεροπορικές μεταφορές, συνδεδεμένες επιχειρήσεις, μερίσματα, τόκοι, δικαιώματα, ωφέλεια από κεφάλαιο, εισόδημα από απασχόληση, καλλιτέχνες και αθλητές, συντάξεις, σπουδαστές, άλλα εισοδήματα, κυβερνητικές υπηρεσίες.

Τρίτον, την ξεκάθαρη διατύπωση ότι το εισόδημα, που αποκτά κάτοικος ενός συμβαλλόμενου κράτος από ακίνητη περιουσία που βρίσκεται στο άλλο συμβαλλόμενο κράτος -λόγω ιδιόχρησης, εκμίσθωσης ή οποιασδήποτε άλλη χρήσης αυτής- μπορεί να φορολογηθεί και στο κράτος που βρίσκεται η ακίνητη περιουσία. Ειδικότερα, προσδιορίζεται η έννοια της ακίνητης περιουσίας και ορίζεται ότι οι διατάξεις αυτές θα εφαρμόζονται επίσης στο εισόδημα από ακίνητη περιουσία επιχείρησης.

Τέταρτον, την γενική αρχή σύμφωνα με την οποία κάθε κράτος έχει αποκλειστικό δικαίωμα να φορολογεί τα κέρδη μιας επιχείρησής του, εκτός αν η επιχείρηση αυτή ασκεί εργασίες στο άλλο συμβαλλόμενο κράτος μέσω μόνιμης εγκατάστασης.

Πέμπτον, την κατοχύρωση της πάγιας ελληνικής θέσης για την φορολογία των κερδών από την εκμετάλλευση πλοίων στις διεθνείς μεταφορές, με την καθιέρωση του κριτηρίου του κράτους νηολογίου του πλοίου. Παράλληλα για τη φορολογία των κερδών μιας επιχείρησης ενός συμβαλλόμενου κράτους από την εκμετάλλευση αεροσκαφών στις διεθνείς μεταφορές, προβλέπεται ότι αυτά θα φορολογούνται μόνο σε αυτό το κράτος.

Έκτον, την πρόβλεψη δικαιώματος αναμόρφωσης και περαιτέρω προσδιορισμού των φορολογητέων κερδών της επιχείρησης ενός συμβαλλόμενου κράτους εάν διαπιστωθεί ότι στις συναλλαγές αυτής της επιχείρησης με συνδεδεμένη επιχείρηση του άλλου συμβαλλόμενου κράτους δεν έχει τηρηθεί η αρχή των ίσων αποστάσεων.

Έβδομον, τη διαμόρφωση πλαισίου για τη φορολογία του εισοδήματος από τα μερίσματα, που καταβάλλονται από εταιρεία του ενός συμβαλλόμενου κράτους σε κάτοικο του άλλου συμβαλλόμενου κράτους. Πρακτικά τα μερίσματα μπορούν να φορολογηθούν στο κράτος κατοικίας του δικαιούχου, καθώς δεν προβλέπεται αποκλειστική φορολόγηση ως γενικός κανόνας, ούτε μόνο στο κράτος της πηγής, ούτε μόνο στο κράτος κατοικίας του δικαιούχου.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Θα χρειαστώ ένα με δύο λεπτά ακόμη, κύριε Πρόεδρε.

Όγδοον, το ρυθμιστικό πλαίσιο για τη φορολογία των δικαιωμάτων, σύμφωνα με το οποίο το δικαίωμα φορολόγησης των δικαιωμάτων διατηρείται στο κράτος της κατοικίας του δικαιούχου. Την ίδια στιγμή, αναγνωρίζεται και στο κράτος πηγής το δικαίωμα φορολόγησης σύμφωνα με την εσωτερική του νομοθεσία, αλλά ο φόρος που επιβάλλεται, εφόσον ο πραγματικός δικαιούχος είναι κάτοικος του άλλου συμβαλλόμενου κράτους, δεν θα υπερβαίνει το 7,5% του ακαθάριστου ποσού των δικαιωμάτων.

Ένατον, το ζήτημα της φορολογικής αντιμετώπισης της ωφέλειας που προκύπτει από την εκποίηση ακίνητης περιουσίας. Παραχωρείται το δικαίωμα φορολόγησης του εισοδήματος αυτού στο κράτος που βρίσκεται η ακίνητη περιουσία, παράλληλα όμως η χώρα κατοικίας του δικαιούχου διατηρεί το δικαίωμα φορολόγησης του εισοδήματος αυτού. Ταυτόχρονα προσδιορίζεται η φορολογική μεταχείριση της ωφέλειας, που προκύπτει από την εκποίηση κινητής περιουσίας μιας μόνιμης εγκατάστασης, την οποία μια επιχείρηση ενός συμβαλλόμενου κράτους διατηρεί στο άλλο συμβαλλόμενο κράτος όπου δικαίωμα φορολογίας παρέχεται στο άλλο αυτό κράτος διατηρούμενου του δικαιώματος φορολογίας του πρώτου συμβαλλόμενου κράτους. Η ωφέλεια από την εκποίηση πλοίων με ελληνική σημαία ή αεροσκαφών, που ανήκουν σε ελληνικές αεροπορικές εταιρείες, φορολογείται μόνο στο συμβαλλόμενο κράτος στο οποίο φορολογούνται τα κέρδη των εν λόγω πλοίων ή αεροσκαφών.

Δέκατον, τη ρητή πρόβλεψη ότι το εισόδημα από την απασχόληση ενός κατοίκου συμβαλλόμενου κράτους για υπηρεσίες, που παρασχέθηκαν σε άλλο κράτος μπορεί να φορολογηθεί σε αυτό το άλλο κράτος υπό συγκεκριμένες προϋποθέσεις. Ταυτόχρονα, συντάξεις και άλλες παρόμοιες αμοιβές που καταβάλλονται σε κάτοικο ενός συμβαλλόμενου κράτους έναντι προηγούμενης εξαρτημένης απασχόλησης στο άλλο συμβαλλόμενο κράτος, φορολογούνται μόνο στο πρώτο κράτος, αυτό της κατοικίας.

Τέλος, στη σύμβαση αποφυγής διπλής φορολογίας μεταξύ της Ελλάδας και της Σιγκαπούρης προβλέπεται η ανταλλαγή πληροφοριών μεταξύ των φορολογικών αρχών των συμβαλλόμενων κρατών, με σκοπό τον ορθό προσδιορισμό της φορολογητέας ύλης, την αντιμετώπιση της φοροδιαφυγής και της φοροαποφυγής.

Κυρίες και κύριοι συνάδελφοι, η χώρα μας έχει συνυπογράψει άλλες πενήντα επτά συμβάσεις αποφυγής διπλής φορολογίας. Είναι μια διαχρονική και διακομματική επιλογή, που υπηρετεί τον στόχο δημιουργίας ενός ελκυστικού και σταθερού φορολογικού πλαισίου για την ενίσχυση της οικονομικής δραστηριότητας. Θεωρώντας ότι ο στόχος αυτός είναι κοινός, πιστεύω ότι η κύρωση αυτής της σύμβασης που κατατέθηκε από την Κυβέρνηση του Κυριάκου Μητσοτάκη θα τύχει ευρείας διακομματικής αποδοχής και στήριξης.

Σας ευχαριστώ!

**ΠΡΟΕΔΡΕΥΩΝ (Χαράλαμπος Αθανασίου):** Κύριε Υπουργέ, και εγώ σας ευχαριστώ.

Κηρύσσεται περαιωμένη η συζήτηση ενιαία επί της αρχής, των άρθρων και του συνόλου του σχεδίου νόμου του Υπουργείου Οικονομικών και η ψήφισή τους θα γίνει χωριστά.

Προχωρούμε στην ψήφιση επί της αρχής, των άρθρων και του συνόλου του σχεδίου νόμου: «Κύρωση της Σύμβασης μεταξύ της Ελληνικής Δημοκρατίας και της Δημοκρατίας της Σιγκαπούρης για την εξάλειψη της διπλής φορολογίας και την αποφυγή της φοροδιαφυγής αναφορικά με φόρους εισοδήματος και κεφαλαίου και του συνημμένου σε αυτήν Πρωτοκόλλου».

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Χαράλαμπος Αθανασίου):** Εφόσον έχει ολοκληρωθεί η ψηφοφορία, παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Χαράλαμπος Αθανασίου):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

Κύρωση της Σύμβασης μεταξύ της Ελληνικής Δημοκρατίας και της Δημοκρατίας της Σιγκαπούρης για την εξάλειψη της διπλής φορολογίας...και του συνημμένου σε αυτή Πρωτοκόλλου

|  |
| --- |
| Επί της Αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο πρώτο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Ακροτελεύτιο άρθρο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Επί του Συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Χαράλαμπος Αθανασίου):** Συνεπώς το σχέδιο νόμου του Οικονομικών: «Κύρωση της Σύμβασης μεταξύ της Ελληνικής Δημοκρατίας και της Δημοκρατίας της Σιγκαπούρης για την εξάλειψη της διπλής φορολογίας και την αποφυγή της φοροδιαφυγής αναφορικά με φόρους εισοδήματος και κεφαλαίου και του συνημμένου σε αυτήν Πρωτοκόλλου» έγινε δεκτό κατά πλειοψηφία ενιαία επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελ. 131α)

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο των παραπάνω νομοσχεδίων.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Χαράλαμπος Αθανασίου):** Το Σώμα παρέσχε τη ζητηθείσαεξουσιοδότηση.

Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Χαράλαμπος Αθανασίου):** Με τη συναίνεση του Σώματος και ώρα 13.05΄ λύεται η συνεδρίαση για αύριο, ημέρα Παρασκευή 14 Ιανουαρίου 2022 και ώρα 9.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**