(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΞΑ΄

Σάββατο, 29 Ιανουαρίου 2022

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επί διαδικαστικού θέματος, σελ.   
2. Επί προσωπικού θέματος, σελ.   
3. Ειδική Ημερήσια Διάταξη:

Συνέχιση της συζήτησης επί της προτάσεως δυσπιστίας κατά της Κυβέρνησης που υπέβαλαν ο Αρχηγός της Αξιωματικής Αντιπολίτευσης και Πρόεδρος της Κοινοβουλευτικής Ομάδας του Συνασπισμού Ριζοσπαστικής Αριστεράς κ. Αλέξης Τσίπρας και ογδόντα τέσσερις Βουλευτές της Κοινοβουλευτικής του Ομάδος, σύμφωνα με τα προβλεπόμενα στο άρθρο 84 του Συντάγματος και 142 του Κανονισμού της Βουλής, σελ.

ΠΡΟΕΔΡΕΥΟΝΤΕΣ

ΑΒΔΕΛΑΣ Α., σελ.

ΑΘΑΝΑΣΙΟΥ Χ., σελ.

ΒΙΤΣΑΣ Δ., σελ.

ΚΑΚΛΑΜΑΝΗΣ Ν., σελ.

ΚΩΝΣΤΑΝΤΙΝΟΠΟΥΛΟΣ Ο., σελ.  
ΛΑΜΠΡΟΥΛΗΣ Γ., σελ.

ΜΠΟΥΡΑΣ Α., σελ.

ΣΑΚΟΡΑΦΑ Σ., σελ.

ΟΜΙΛΗΤΕΣ

Α. Επί διαδικαστικού θέματος:  
 ΑΒΔΕΛΑΣ Α. , σελ.   
 ΑΘΑΝΑΣΙΟΥ Χ. , σελ.   
 ΑΡΑΜΠΑΤΖΗ Φ. , σελ.   
 ΑΡΑΧΩΒΙΤΗΣ Σ. , σελ.   
 ΒΙΤΣΑΣ Δ. , σελ.   
 ΓΕΩΡΓΑΝΤΑΣ Γ. , σελ.   
 ΓΕΩΡΓΙΑΔΗΣ Σ. , σελ.   
 ΓΙΑΝΝΑΚΟΠΟΥΛΟΥ Κ. , σελ.   
 ΚΑΚΛΑΜΑΝΗΣ Ν. , σελ.   
 ΚΑΛΑΜΑΤΙΑΝΟΣ Δ. , σελ.   
 ΚΑΝΕΛΛΗ Γ. , σελ.   
 ΚΟΥΒΕΛΑΣ Δ. , σελ.   
 ΚΟΥΜΟΥΤΣΑΚΟΣ Γ. , σελ.   
 ΚΟΥΡΟΥΜΠΛΗΣ Π. , σελ.   
 ΚΩΝΣΤΑΝΤΙΝΟΠΟΥΛΟΣ Ο. , σελ.   
 ΛΑΜΠΡΟΥΛΗΣ Γ. , σελ.   
 ΛΙΒΑΝΟΣ Σ. , σελ.   
 ΜΠΑΡΚΑΣ Κ. , σελ.   
 ΜΠΟΥΡΑΣ Α. , σελ.   
 ΜΠΟΥΤΣΙΚΑΚΗΣ Χ. , σελ.   
 ΠΟΥΛΑΣ Α. , σελ.   
 ΡΑΓΚΟΥΣΗΣ Ι. , σελ.   
 ΣΑΚΟΡΑΦΑ Σ. , σελ.   
 ΣΚΟΥΡΛΕΤΗΣ Π. , σελ.   
 ΣΠΙΡΤΖΗΣ Χ. , σελ.   
 ΤΣΑΚΑΛΩΤΟΣ Ε. , σελ.   
 ΦΟΡΤΩΜΑΣ Φ. , σελ.   
 ΧΑΤΖΗΔΑΚΗΣ Δ. , σελ.   
 ΧΡΥΣΟΜΑΛΛΗΣ Μ. , σελ.   
  
Β. Επί προσωπικού θέματος:  
 ΚΑΝΕΛΛΗ Γ. , σελ.   
 ΚΟΥΡΟΥΜΠΛΗΣ Π. , σελ.   
 ΜΠΑΚΟΓΙΑΝΝΗ Θ. , σελ.   
 ΣΚΟΥΡΛΕΤΗΣ Π. , σελ.   
 ΣΤΥΛΙΑΝΙΔΗΣ Χ. , σελ.   
  
Γ. Επί της Ειδικής Ημερήσιας Διάταξης:  
 ΑΔΑΜΟΠΟΥΛΟΥ Α. , σελ.   
 ΑΚΤΥΠΗΣ Δ. , σελ.   
 ΑΛΕΞΟΠΟΥΛΟΥ Χ. , σελ.   
 ΑΝΑΓΝΩΣΤΟΠΟΥΛΟΥ Α. , σελ.   
 ΑΠΟΣΤΟΛΟΥ Ε. , σελ.   
 ΑΡΑΜΠΑΤΖΗ Φ. , σελ.   
 ΑΡΑΧΩΒΙΤΗΣ Σ. , σελ.   
 ΑΡΒΑΝΙΤΙΔΗΣ Γ. , σελ.   
 ΑΡΣΕΝΗΣ Κ. , σελ.   
 ΑΥΓΕΡΗ Θ. , σελ.   
 ΑΥΓΕΡΙΝΟΠΟΥΛΟΥ Δ. , σελ.   
 ΑΧΜΕΤ Ι. , σελ.   
 ΒΑΣΙΛΕΙΑΔΗΣ Β. , σελ.   
 ΒΕΣΥΡΟΠΟΥΛΟΣ Α. , σελ.   
 ΒΙΛΙΑΡΔΟΣ Β. , σελ.   
 ΒΙΤΣΑΣ Δ. , σελ.   
 ΒΟΥΤΣΗΣ Ν. , σελ.   
 ΓΕΡΟΒΑΣΙΛΗ Ό. , σελ.   
 ΓΕΩΡΓΑΝΤΑΣ Γ. , σελ.   
 ΓΕΩΡΓΙΑΔΗΣ Σ. , σελ.   
 ΓΙΑΝΝΑΚΟΠΟΥΛΟΥ Κ. , σελ.   
 ΓΙΟΓΙΑΚΑΣ Β. , σελ.   
 ΓΚΙΚΑΣ Σ. , σελ.   
 ΓΚΙΟΚΑΣ Ι. , σελ.   
 ΓΡΗΓΟΡΙΑΔΗΣ Κ. , σελ.   
 ΔΑΒΑΚΗΣ Α. , σελ.   
 ΔΗΜΟΣΧΑΚΗΣ Α. , σελ.   
 ΔΙΓΑΛΑΚΗΣ Β. , σελ.   
 ΖΑΧΑΡΙΑΔΗΣ Κ. , σελ.   
 ΘΕΟΧΑΡΗΣ Θ. , σελ.   
 ΚΑΙΡΙΔΗΣ Δ. , σελ.   
 ΚΑΜΙΝΗΣ Γ. , σελ.   
 ΚΑΝΕΛΛΗ Γ. , σελ.   
 ΚΑΡΑΜΑΝΛΗΣ Κ. , σελ.   
 ΚΑΡΑΟΓΛΟΥ Θ. , σελ.   
 ΚΑΤΡΟΥΓΚΑΛΟΣ Γ. , σελ.   
 ΚΕΓΚΕΡΟΓΛΟΥ Β. , σελ.   
 ΚΕΛΕΤΣΗΣ Σ. , σελ.   
 ΚΕΛΛΑΣ Χ. , σελ.   
 ΚΕΡΑΜΕΩΣ Ν. , σελ.   
 ΚΕΦΑΛΑ Μ. , σελ.   
 ΚΕΦΑΛΟΓΙΑΝΝΗΣ Ι. , σελ.   
 ΚΙΚΙΛΙΑΣ Β. , σελ.   
 ΚΟΚΚΑΛΗΣ Β. , σελ.   
 ΚΟΥΜΟΥΤΣΑΚΟΣ Γ. , σελ.   
 ΚΟΥΡΟΥΜΠΛΗΣ Π. , σελ.   
 ΚΩΝΣΤΑΝΤΙΝΟΠΟΥΛΟΣ Ο. , σελ.   
 ΚΩΤΣΟΣ Γ. , σελ.   
 ΛΑΜΠΡΟΠΟΥΛΟΣ Ι. , σελ.   
 ΛΑΜΠΡΟΥΛΗΣ Γ. , σελ.   
 ΛΙΑΚΟΥΛΗ Ε. , σελ.   
 ΛΙΒΑΝΟΣ Σ. , σελ.   
 ΛΙΟΥΠΗΣ Α. , σελ.   
 ΛΟΒΕΡΔΟΣ Ι. , σελ.   
 ΛΟΓΙΑΔΗΣ Γ. , σελ.   
 ΜΑΜΟΥΛΑΚΗΣ Χ. , σελ.   
 ΜΑΝΩΛΑΚΟΥ Δ. , σελ.   
 ΜΑΡΙΝΟΣ Γ. , σελ.   
 ΜΕΝΔΩΝΗ Σ. , σελ.   
 ΜΗΤΑΡΑΚΗΣ Π. , σελ.   
 ΜΗΤΣΟΤΑΚΗΣ Κ. , σελ.   
 ΜΟΥΛΚΙΩΤΗΣ Γ. , σελ.   
 ΜΠΑΚΟΓΙΑΝΝΗ Θ. , σελ.   
 ΜΠΑΡΑΛΙΑΚΟΣ Ξ. , σελ.   
 ΜΠΑΡΚΑΣ Κ. , σελ.   
 ΜΠΟΓΔΑΝΟΣ Κ. , σελ.   
 ΜΠΟΥΜΠΑΣ Κ. , σελ.   
 ΜΠΟΥΤΣΙΚΑΚΗΣ Χ. , σελ.   
 ΜΩΡΑΐΤΗΣ Α. , σελ.   
 ΝΟΤΟΠΟΥΛΟΥ Α. , σελ.   
 ΞΑΝΘΟΣ Α. , σελ.   
 ΟΙΚΟΝΟΜΟΥ Ι. , σελ.   
 ΠΑΠΑΔΗΜΗΤΡΙΟΥ Χ. , σελ.   
 ΠΑΠΑΘΑΝΑΣΗΣ Ν. , σελ.   
 ΠΑΠΑΝΑΣΤΑΣΗΣ Ν. , σελ.   
 ΠΑΠΑΡΗΓΑ Α. , σελ.   
 ΠΑΠΠΑΣ Ν. , σελ.   
 ΠΑΦΙΛΗΣ Α. , σελ.   
 ΠΙΕΡΡΑΚΑΚΗΣ Κ. , σελ.   
 ΠΙΚΡΑΜΜΕΝΟΣ Π. , σελ.   
 ΠΙΠΙΛΗ Φ. , σελ.   
 ΠΛΑΚΙΩΤΑΚΗΣ Ι. , σελ.   
 ΠΟΥΛΑΣ Α. , σελ.   
 ΡΑΓΚΟΥΣΗΣ Ι. , σελ.   
 ΡΟΥΣΟΠΟΥΛΟΣ Θ. , σελ.   
 ΣΚΕΡΤΣΟΣ Χ. , σελ.   
 ΣΚΡΕΚΑΣ Κ. , σελ.   
 ΣΚΥΛΑΚΑΚΗΣ Θ. , σελ.   
 ΣΠΙΡΤΖΗΣ Χ. , σελ.   
 ΣΤΑΜΕΝΙΤΗΣ Δ. , σελ.   
 ΣΤΕΦΑΝΑΔΗΣ Χ. , σελ.   
 ΣΤΟΛΤΙΔΗΣ Λ. , σελ.   
 ΣΤΥΛΙΑΝΙΔΗΣ Ε. , σελ.   
 ΤΖΑΚΡΗ Θ. , σελ.   
 ΤΣΑΒΔΑΡΙΔΗΣ Λ. , σελ.   
 ΤΣΑΚΑΛΩΤΟΣ Ε. , σελ.   
 ΤΣΙΠΡΑΣ Α. , σελ.   
 ΦΛΑΜΠΟΥΡΑΡΗΣ Α. , σελ.   
 ΦΩΤΗΛΑΣ Ι. , σελ.   
 ΧΑΡΑΚΟΠΟΥΛΟΣ Μ. , σελ.   
 ΧΑΤΖΗΒΑΣΙΛΕΙΟΥ Α. , σελ.   
 ΧΗΤΑΣ Κ. , σελ.   
 ΧΡΥΣΟΜΑΛΛΗΣ Μ. , σελ.   
 ΨΥΧΟΓΙΟΣ Γ. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΞΑ΄

Σάββατο 29 Ιανουαρίου 2022

Αθήνα, σήμερα στις 29 Ιανουαρίου 2022, ημέρα Σάββατο και ώρα 9.10΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. **ΝΙΚΗΤΑ ΚΑΚΛΑΜΑΝΗ**.

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, αρχίζει η συνεδρίαση.

Εισερχόμαστε στην

**ΕΙΔΙΚΗ ΗΜΕΡΗΣΙΑ ΔΙΑΤΑΞΗ**

Συνέχιση της συζήτησης επί της προτάσεως δυσπιστίας κατά της Κυβέρνησης που υπέβαλαν ο Αρχηγός της Αξιωματικής Αντιπολίτευσης και Πρόεδρος της Κοινοβουλευτικής Ομάδας του Συνασπισμού Ριζοσπαστικής Αριστεράς κ. Αλέξης Τσίπρας και ογδόντα τέσσερις Βουλευτές της Κοινοβουλευτικής του Ομάδος, σύμφωνα με τα άρθρα 84 του Συντάγματος και 142 του Κανονισμού της Βουλής.

Να πω την πρώτη πεντάδα των συναδέλφων που θα λάβουν τον λόγο. Είναι από χθες ο κ. Λογιάδης, βλέπω μετά είναι ο κ. Κεγκέρογλου, ο κ. Χαρακόπουλος, η κ. Αυγέρη, ο κ. Κέλλας, ο κ. Μουλκιώτης και ο κ. Χατζηβασιλείου. Λέω αυτούς τους συναδέλφους διότι περιμένω και τον κατάλογο των Υπουργών. Πιθανότατα μετά τους πέντε-έξι συναδέλφους θα μιλήσει ένας Υπουργός και θα συνεχίσουμε με την κ. Τζάκρη, την κ. Πιπιλή, τον κ. Μαρίνο, τον κ. Θεοχάρη και τον κ. Μαμουλάκη.

Κύριε Λογιάδη, έχετε τον λόγο.

**ΓΕΩΡΓΙΟΣ ΛΟΓΙΑΔΗΣ:** Ευχαριστώ πολύ, κύριε Πρόεδρε.

Χαίρομαι που ξεκινάμε εμείς, ως ΜέΡΑ25, τη συζήτηση, διότι πραγματικά είμαστε το μόνο διαφορετικό κόμμα εδώ μέσα απ’ όλους τους άλλους.

Είμαστε αυτοί που τον Δεκέμβριο πέρυσι στη συζήτηση για τον προϋπολογισμό είπαμε ότι έπρεπε τότε να γίνει αυτή η πρόταση μομφής για να κάνουμε μια ουσιαστική συζήτηση γι’ αυτό που κάνουμε σήμερα, για τα αίτια τα οποία μας έφεραν εδώ πέρα, για να αναδείξουμε αυτά τα θέματα για τις μνημονιακές πολιτικές και των τριών κυβερνήσεων των προηγούμενων ετών.

Εμείς, ως ΜέΡΑ25, θα υπερψηφίσουμε την πρόταση δυσπιστίας, αλλά αυτή η πρόταση μομφής θα αφορά και τα τρία μνημονιακά κόμματα, τη Νέα Δημοκρατία, το ΠΑΣΟΚ και τον ΣΥΡΙΖΑ. Διότι θέλουμε να φύγει η Κυβέρνηση που συνεχίζει τον ίδιο ακριβώς δρόμο που ξεκίνησε το ΠΑΣΟΚ, μετά η Νέα Δημοκρατία με το ΠΑΣΟΚ, κατόπιν ο ΣΥΡΙΖΑ και σήμερα η Νέα Δημοκρατία, ορίτζιναλ, μόνη της, τον δρόμο των μνημονίων, τον δρόμο της καταστροφής, τον δρόμο της εκχώρησης της εθνικής μας κυριαρχίας.

Την ιδιωτική του περιουσία μπορεί ο καθένας να την κάνει ό,τι θέλει. Τη δημόσια περιουσία δεν έχει κανείς δικαίωμα να την εκχωρεί, ένα παραπάνω όταν οι πρόγονοί μας έχουν χύσει το αίμα τους γι’ αυτή τη δημόσια περιουσία, για να έχουμε μια Ελλάδα ελεύθερη.

Εάν θα συνεργαστούμε μετά τις όποιες εκλογές, όποτε γίνουν; Με ποιους; Δεν θα συνεργαστούμε με κανέναν που δεν είναι διατεθειμένος να μην προχωρήσει σε ρήξη με τα μνημόνια, με την τρόικα, με την αυτοκαταστροφή της Ελλάδος και της Ευρώπης. Εμείς αντιπροσωπεύουμε το 62% του ελληνικού λαού που τότε είπε «όχι», «όχι» στα μνημόνια, «όχι» στην απαξίωση, «όχι» στην αναξιοπρέπεια. Όποτε κι αν γίνουν εκλογές, η επόμενη κυβέρνηση η οποία θα συνεχίσει τις μνημονιακές δεσμεύσεις και πολιτικές, τις έξωθεν και άνωθεν εντολές, θα είναι ακόμη χειρότερη από όλες τις προηγούμενες, διότι η καταστροφή θα γίνεται όλο και μεγαλύτερη, όλο και βαθύτερη, όλο και χειρότερη.

Τι θα κάνετε τώρα με τον «ΗΡΑΚΛΗ», με τα κόκκινα δάνεια, με την υπερφορολόγηση, με τα μνημόνια που καταστρέφουν την υγιή οικονομία, με την εκχώρηση δημόσιας περιουσίας; Δεν είναι κανείς απ’ όλους σας εδώ μέσα έτοιμος να συγκρουστεί. Δεν θέλει τη ρήξη. Φοβάται να αλλάξει την καταστροφική αυτή πορεία. Εκεί ακριβώς επενδύετε, στον φόβο. Ό,τι δεν λύνεται, κόβεται. Κι εδώ που έχουμε φτάσει σήμερα είναι ένας σύγχρονος ευρωπαϊκός γόρδιος δεσμός. Με τον τρόπο που λειτουργεί και πώς παίρνει αποφάσεις η Ευρωπαϊκή Ένωση ή καλύτερα τα λόμπι των Βρυξελλών, οι πολύ μεγάλες εταιρείες που πραγματικά κάνουν κουμάντο την Ευρωπαϊκή Ένωση και όχι οι λαοί και οι εκλεγμένες κυβερνήσεις της Ευρώπης.

Για τη διαχείριση πανδημίας είμαστε οι μοναδικοί που από την αρχή είπαμε σε παγκόσμιο επίπεδο ότι πρέπει, παραδείγματος χάριν, η Ευρωπαϊκή Ένωση να αγοράσει εμβόλια και να τα χαρίσει σε φτωχές χώρες που δεν μπορούν να εμβολιαστούν, όπως στη Αφρική, αλλιώς θα έχουμε μεταλλάξεις και αυτό βλέπουμε σήμερα.

Σε πανευρωπαϊκό επίπεδο αναδείξαμε το μπάχαλο με τα εμβόλια μεταξύ Γερμανίας, Γαλλίας, Αγγλίας, τη διαφθορά, το «business as usual» στην Ελλάδα, την καταστροφική πορεία. Τα νοσοκομεία τα κάνατε COVID και οι κλινικάρχες, οι ιδιωτικές κλινικές τρίβουν τα χέρια τους. Το μεγαλύτερο πρόβλημα στη διαχείριση της πανδημίας ήταν ότι διχάστηκε η κοινωνία με τα αλλοπρόσαλλα και αντιφατικά σας μέτρα.

Προέρχομαι από τον τουρισμό. Το καλοκαίρι θέλαμε τουρίστες από όλο τον κόσμο και από τις Ανατολικές Χώρες που είχαν εμβολιαστεί με εμβόλια κινέζικα ή ρώσικα, αλλά όχι να πάρει ρωσικά εμβόλια ή κινέζικα η Ευρωπαϊκή Ένωση. Κι εκεί δεν θέσατε κανένα βέτο στην Ευρωπαϊκή Ένωση. Διχάσατε την κοινωνία με τα φιλοδωρήματα στους νέους, με τα πρόστιμα, με την υποχρεωτικότητα. Η χαρά του κλινικάρχη είναι να μην υπάρχει πρόληψη, έχοντας απαξιώσει πλήρως το Εθνικό Σύστημα Υγείας.

Όσον αφορά τη διαχείριση των κρίσεων, πυρκαγιές, πλημμύρες, σεισμούς, χιόνια τώρα. Ο ένας χειρότερος του άλλου στη διαχείριση των κρίσεων. Η ΕΜΥ πρόσφατα τα είχε προβλέψει πολύ καλά όλα. Προσπαθήσατε να απαξιώσετε τους μετεωρολόγους. Ο αρμόδιος Υπουργός είχε πει ότι τα πάντα ήταν έτοιμα, αλλά τίποτε δεν ήταν έτοιμο. Προσωπικά, τον είχα προειδοποιήσει που τον είχα γνωρίσει στους σεισμούς του Αρκαλοχωρίου ότι κάθεται επάνω σε μία ηλεκτρική καρέκλα.

Ο ένας Κυβερνητικός Εκπρόσωπος έλεγε άλλα, οι Υπουργοί έλεγαν άλλα. Ένα τεράστιο αλαλούμ. Εγώ προσωπικά εγκλωβίστηκα όχι στην Αττική Οδό, εγκλωβίστηκα απ’ έξω από το Πεντάγωνο, στη Λεωφόρο Δημοκρατίας που ενώνει την Κηφισίας με την Μεσογείων. Εκεί εγκλωβίστηκα. Μήπως πάρω και εγώ κανένα χαρτζιλίκι; Χιλιάδες σπίτια έμειναν χωρίς ρεύμα για πολλές ημέρες. Πού; Στην Αθήνα. Θα δώσετε και εκεί κάποιο φιλοδώρημα;

Έχετε απαξιώσει όλους τους δήμους και όλες τις περιφέρειες, όπως και στην Κρήτη, τον Δήμο Μίνωα - Πεδιάδος που γίνεται το αεροδρόμιο, που έγιναν οι σεισμοί. Ένας μόνο πολιτικός μηχανικός υπάρχει εκεί για όλα αυτά τα έργα.

Όσον αφορά την ακρίβεια, το Χρηματιστήριο Ενέργειας που ξεκίνησε ο ΣΥΡΙΖΑ και συνεχίζετε εσείς σήμερα, εκτίναξε τις τιμές ρεύματος και ο Πρωθυπουργός μιλάει και λέει ότι στόχος της Κυβέρνησης είναι να μεγιστοποιήσει την τιμή της ΔΕΗ. Μα, η μεγιστοποίηση της τιμής σημαίνει κέρδος για την εταιρεία, πράγμα αντίθετο με τον δημόσιο χαρακτήρα της εταιρείας. Κάθε δίκτυο, υπηρεσία ή αγαθό κοινωνικής ωφέλειας που ιδιωτικοποιείται, καταστρέφεται. Το μοντέλο αυτό είναι εκ κατασκευής συνειδητά αντικοινωνικό.

Πρόκειται για μία προσχεδιασμένη, επικερδή για τους λίγους πολιτική των τριών μνημονιακών κυβερνήσεων που παραδίδει όλη τη δημόσια περιουσία, δρόμους όπως την Αττική Οδό, αεροδρόμια, «Ελευθέριος Βενιζέλος» και δεκατέσσερα άλλα περιφερειακά, τα λιμάνια, τα τραίνα, την παιδεία, την υγεία στους ιδιώτες. Γι’ αυτό είμαστε κατά των διοδίων και στον ΒΟΑΚ.

Η μόνη λύση είναι να τεθεί υπό δημόσιο έλεγχο όλη η δημόσια περιουσία και οι στρατηγικοί τομείς που έχουν εκχωρηθεί τώρα στους ολιγάρχες. Εάν μία ανώνυμη εταιρεία, όπως εσείς είστε, είχε την ίδια αναποτελεσματικότητα όπως εσείς με την κακοκαιρία «Ελπίς», δεν θα είχε καμμία ελπίδα αυτή η επιχείρηση. Θα είχε κλείσει, θα είχε πτωχεύσει. Κι εσείς έχετε πτωχεύσει τον ελληνικό λαό και στα μάτια του ελληνικού λαού πτωχεύσατε.

Σας ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Κι εγώ ευχαριστώ, κύριε Λογιάδη, για την τήρηση του χρόνου.

Τον λόγο έχει ο κ. Βασίλειος Κεγκέρογλου.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, το ΠΑΣΟΚ - Κίνημα Αλλαγής προσέρχεται στη συζήτηση για την πρόταση δυσπιστίας με δύο πολιτικά πλεονεκτήματα: Το πρώτο είναι η διαδρομή μας τα τελευταία χρόνια ως υπεύθυνης Αντιπολίτευσης, που μας δίνει το δικαίωμα να εγκαλούμε αλλά και να μεμφόμαστε την Κυβέρνηση, με πατριωτική στάση στα εθνικά και αμυντικά θέματα και επιμονή στην εθνική συνεννόηση και την ανάπτυξη της αμυντικής μας βιομηχανίας, με έλεγχο και κριτική στην Κυβέρνηση αλλά και προτάσεις που εκπορεύονται από την προοδευτική, σοσιαλδημοκρατική μας ταυτότητα και τη διαβούλευση με την κοινωνία, για λύσεις, δίκαιες λύσεις, στα προβλήματα της οικονομίας και της κοινωνίας.

Τον Ιούλιο του 2019 οι πολίτες, απογοητευμένοι από τον ΣΥΡΙΖΑ, έδωσαν την εντολή στον κ. Μητσοτάκη για πράγματα που θα έφερναν σε καλύτερη κατάσταση την Ελλάδα και τους Έλληνες. Αντί, όμως, να αξιοποιηθούν με μια ολοκληρωμένη στρατηγική οι πλουτοπαραγωγικές πηγές της χώρας, οι άνθρωποί της, οι ευρωπαϊκοί πόροι, αναλώνονται με αδιαφάνεια και χωρίς σχέδιο με λίστες κονδυλίων και έργων υπό τον τίτλο «Ελλάδα 2.0». Διατέθηκαν 44 δισεκατομμύρια για την πανδημία, αλλά χωρίς δικαιοσύνη, προτεραιότητες και στόχους και γι’ αυτό δεν έπιασαν τον ανάλογο τόπο. Αντί για αλλαγές και μεταρρυθμίσεις, γίνονται διευθετήσεις. Έτσι χάνονται πόροι και ευκαιρίες για την Ελλάδα αλλά και τους Έλληνες.

Σήμερα, τριάντα μήνες μετά τη διακυβέρνηση Νέας Δημοκρατίας, την εγκαλούμε για τα απογοητευτικά στοιχεία στους οικονομικούς και κοινωνικούς δείκτες. Τα ελλείμματα αυξάνονται, το δημόσιο χρέος, το ιδιωτικό χρέος, οι υποχρεώσεις του δημοσίου προς τους πολίτες. Τα εισοδήματα μειώνονται. Η φτώχεια αυξάνεται και διευρύνονται οι κοινωνικές ανισότητες. Τα μερίδια της αγοράς συγκεντρώνονται όλο και σε λιγότερα χέρια και οι μικρομεσαίοι συρρικνώνονται. Εντείνεται η αδικία στη φορολόγηση, που μεταφέρεται σταδιακά από τους έχοντες στα νοικοκυριά και την κατανάλωση. Η σχέση έμμεσων και άμεσων φόρων από 1,15 το 2014 πήγε επί ΣΥΡΙΖΑ στο 1,45 και τώρα στο 1,52.

Σε όλα αυτά ήρθε να προστεθεί το κύμα ακρίβειας, που καλπάζει, από την ενέργεια και τις μεταφορές και μετακυλίεται με ένταση σε όλα τα προϊόντα και στα βασικά αγαθά, στις υπηρεσίες, σε όλους τους τομείς. Για τον πρωτογενή τομέα ιδιαίτερα είναι δραματική αύξηση του κόστους παραγωγής, που σε συνδυασμό με τις αδικίες από τις περικοπές των επιδοτήσεων φέρνει σε δύσκολη θέση τους αγρότες παραγωγούς.

Εγκαλούμε την Κυβέρνηση για την έλλειψη βούλησης να αντιμετωπίσει την ακρίβεια. Δεν αξιοποίησε κανένα από τα θεσμικά εργαλεία για τον έλεγχο και τη διασφάλιση του υγιούς ανταγωνισμού στην αγορά. Δεν μείωσε τους έμμεσους φόρους, δεν στήριξε ουσιαστικά νοικοκυριά, επιχειρήσεις και εργαζομένους.

Εγκαλούμε την Κυβέρνηση για τη διαχείριση της πανδημίας. Απέρριψε τις προτάσεις μας για τη στήριξη του ΕΣΥ και ιδιαίτερα της πρωτοβάθμιας φροντίδας υγείας. Μαζικά τεστ, ιχνηλάτηση, κανόνες στα μέσα μαζικής μεταφοράς και στα σχολεία, το σχέδιο για γρήγορο εμβολιασμό απορρίφθηκαν. Αρκέστηκε στην ανακύκλωση συμβασιούχων και επικουρικών και δεν αποδέχτηκε ούτε καν την τροπολογία που καταθέσαμε δεκατέσσερις φορές για τα βαρέα και ανθυγιεινά στο υγειονομικό προσωπικό.

Το τελευταίο μίλι του κ. Μητσοτάκη ήταν αλήθεια. Δεν ήταν όμως σε ευθεία, αλλά η περίμετρος ενός φαύλου κύκλου, που ο ίδιος δημιούργησε και μας ξαναφέρνει στο ίδιο σημείο.

Εγκαλούμε την Κυβέρνηση για τις συνεχείς αποτυχίες στη διαχείριση φυσικών φαινομένων και καταστροφών, για τον πολλαπλασιασμό των επιπτώσεων που προκαλεί η ανεπάρκειά της. «Ιανός», «Μήδεια», πυρκαγιές, πλημμύρες, σεισμοί, «Ελπίς».

Δύο χρόνια μετά την ψήφιση του νόμου για την πολιτική προστασία –είναι εδώ ο κ. Χαρδαλιάς- αυτός δεν έχει εφαρμοστεί ακόμα. Μετά την αποτυχία στην αντιμετώπιση των πυρκαγιών του καλοκαιριού, αποφασίστηκε η ίδρυση χωριστού Υπουργείου, την οποία επικροτήσαμε. Σήμερα έχουμε Υπουργό, αλλά δεν έχουμε πολιτική, δεν έχουμε συγκροτημένο και αποτελεσματικό μηχανισμό πολιτικής προστασίας, με επαρκές προσωπικό και σύγχρονο εξοπλισμό. Οι περιφερειακοί συντονιστές διορίστηκαν με ασαφείς αρμοδιότητες και τα συντονιστικά περιφερειακά συμβούλια δεν έχουν ακόμη συγκροτηθεί. Τα σχέδια πολιτικής προστασίας συγκροτήθηκαν στον κλειστό κύκλο γραφείων, χωρίς να υποστούν τη βάσανο της δοκιμής τους στην άσκηση.

Η έλλειψη σοβαρότητας φαίνεται και από το γεγονός ότι ο Οργανισμός Αντισεισμικής Προστασίας, ο ΟΑΣΠ, δεν έχει ακόμη μεταφερθεί στο νέο Υπουργείο και επιπλέον έχει μείνει χωρίς διοίκηση μετά τη λήξη της θητείας της, με ό,τι αυτό συνεπάγεται για την έκθεση της χώρας.

Στην Κρήτη οι πλημμυροπαθείς του 2020 περιμένουν ακόμα τις αποζημιώσεις και οι σεισμόπληκτοι του 2021 τις υποσχέσεις σας και το οργανωμένο σχέδιο οικονομικής και κοινωνικής ανασυγκρότησης της περιοχής, που μάλλον είναι ανύπαρκτο.

Οι δήμοι, ο σύλλογος «Ελπίδα» για την αντιμετώπιση των προβλημάτων των σεισμοπαθών και οι ερωτήσεις μας προς τους Υπουργούς, τους αρμόδιους υπουργούς, περιμένουν απαντήσεις που δεν έρχονται. Και τα προβλήματα βέβαια την ίδια ώρα πολλαπλασιάζονται.

Όλα τα παραπάνω, εκτός από την έλλειψη πολιτικής βούλησης, έχουν μια κοινή βάση και αφετηρία: την αποτυχία του λεγόμενου επιτελικού κράτους.

Εγκαλούμε αλλά και μεμφόμαστε την Κυβέρνηση σήμερα και τον Πρωθυπουργό προσωπικά και ψηφίζουμε την πρόταση δυσπιστίας για την ανεπάρκεια πολιτικών της χειρισμών, για τις αντικοινωνικές και επιλεκτικές πολιτικές, για την επιμονή στο επιτελικό κράτος, στο αδιαφανές σύστημα διακυβέρνησης, που αποτυγχάνει για τη διασφάλιση του δημοσίου συμφέροντος και τη φροντίδα για τους πολλούς, αλλά πετυχαίνει τους «ημέτερους» και ισχυρούς.

Είναι προφανές ότι η κατάσταση αυτή πρέπει να αλλάξει και οι πολίτες που βιώνουν σήμερα τη διακυβέρνηση της Νέας Δημοκρατίας αλλά έχουν και τις αρνητικές εμπειρίες από τον ΣΥΡΙΖΑ στρέφουν τις ελπίδες τους ξανά στην παράταξή μας. Το δεύτερο πλεονέκτημά μας, λοιπόν, είναι ότι αυτή η προσδοκία των πολιτών έρχεται να συναντηθεί, σε μια κρίσιμη συγκυρία, με τη δυναμική πορεία που αναπτύσσουμε με την κοινωνία μαζί μας και την καταλυτική ενίσχυση των διακοσίων εβδομήντα χιλιάδων πολιτών που συμμετείχαν στην εκλογή του νέου προέδρου. Η προοπτική είναι όχι μόνο ορατή αλλά και βάσιμη.

Ευχαριστώ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Νικήτας Κακλαμάνης):** Κι εμείς, κύριε Κεγκέρογλου.

Καλείται στο Βήμα ο κ. Μάξιμος Χαρακόπουλος, Βουλευτής της Νέας Δημοκρατίας από τον Νομό Λαρίσης.

**ΜΑΞΙΜΟΣ ΧΑΡΑΚΟΠΟΥΛΟΣ:** Σας ευχαριστώ πολύ, κύριε Πρόεδρε.

Κυρίες και κύριοι συνάδελφοι, χθες μια εφημερίδα που πρόσκειται στον χώρο της Αξιωματικής Αντιπολίτευσης είχε ως τίτλο ότι ο Αρχηγός της ξεκινά «ανένδοτο» διαρκείας κατά της Κυβέρνησης. Όπως φαίνεται, ο κ. Τσίπρας, αφού επιδόθηκε στη μίμηση του Ανδρέα Παπανδρέου, τώρα, μάλλον σε απόγνωση, αποφάσισε να μιμηθεί και τον Γεώργιο Παπανδρέου.

Η πολιτική όμως δεν γίνεται με απομιμήσεις. Καθένας αποδεικνύει στην πράξη αυτό που είναι. Ο κ. Τσίπρας και το κόμμα του το απέδειξαν επί τεσσερισήμισι χρόνια. Είχαν την ευκαιρία να κυβερνήσουν με τις κούφιες υποσχέσεις που αφειδώς έδωσαν και τις φρούδες ελπίδες που καλλιέργησαν. Οι ευκαιρίες τους όμως κατασπαταλήθηκαν. Ο βίος και η πολιτεία της κυβέρνησης ΣΥΡΙΖΑ - ΑΝΕΛ κρίθηκαν το 2019 σε αλλεπάλληλες εκλογικές αναμετρήσεις.

Οι πολίτες ζήτησαν μια διαφορετική διακυβέρνηση, μια νέα αρχή, ένα νέο καινούργιο όραμα. Ζήτησαν μεταρρυθμίσεις στην οικονομία, στην εκπαίδευση, στη δικαιοσύνη. Ζήτησαν σταθερότητα, θέσεις εργασίας και προοπτική. Και ζήτησαν από τη Νέα Δημοκρατία του Κυριάκου Μητσοτάκη να γίνουν όλα αυτά πράξη.

Σε αυτά τα δυόμισι χρόνια, ωστόσο, η υλοποίηση του έργου της Κυβέρνησης ήλθε αντιμέτωπη με μια σειρά δύσκολων και ενίοτε απρόβλεπτων προκλήσεων, όπως είναι η παρατεταμένη πανδημία του κορωνοϊού, μια πληγή του Φαραώ που ταλανίζει όλον τον πλανήτη, αφαιρεί ζωές, υπονομεύει οικονομίες, περιορίζει ελευθερίες και αναστατώνει την κανονικότητα των κοινωνιών.

Σε αυτό το περιβάλλον η Κυβέρνηση Μητσοτάκη επεδίωξε να ισορροπήσει μεταξύ της προστασίας της υγείας, των πολιτών και τη λειτουργία της οικονομίας και γι’ αυτό χρησιμοποίησε όλα τα διαθέσιμα εργαλεία, τα lockdown -ιδίως την εποχή προ των εμβολίων- τα εμβόλια -όταν αυτά κυκλοφόρησαν- και την οικονομική στήριξη εργαζομένων και επιχειρήσεων ύψους 42.000.000.000 ευρώ, ώστε να μη χαθούν θέσεις εργασίας.

Και η Αξιωματική Αντιπολίτευση, που σήμερα κουνά το δάχτυλο για τους, πράγματι, πολλούς νεκρούς της πανδημίας που θλίβουν όλους μας, ποια στάση κράτησε όταν γινόταν η προσπάθεια να πειστούν όλοι για την ανάγκη εμβολιασμού, όταν προβεβλημένα στελέχη της έκλειναν το μάτι στο κίνημα των αντιεμβολιαστών;

Ναι, οι νεκροί θα ήταν πολύ λιγότεροι αν είχαν εμβολιαστεί περισσότεροι, αν τόσοι συνάνθρωποί μας δεν είχαν πέσει θύματα κάθε προέλευσης fake news, που η Κυβέρνηση αναγκάστηκε να πολεμήσει ακόμη και με σκληρά μέτρα, όπως η διαθεσιμότητα νοσηλευτών και η επιβολή προστίμων, στα οποία επίσης αντέδρασε ο ΣΥΡΙΖΑ.

Την ώρα, όμως, που η βελόνα είχε κολλήσει στον δήθεν ανάλγητο νεοφιλελευθερισμό της Κυβέρνησης, το ΕΣΥ ενισχύθηκε με δεκατέσσερις χιλιάδες προσλήψεις γιατρών, νοσηλευτών και λοιπού προσωπικού, ενώ οι κλίνες στις μονάδες εντατικής θεραπείας υπερδιπλασιάστηκαν.

Κυρίες και κύριοι συνάδελφοι, η Αξιωματική Αντιπολίτευση εγκαλεί, επίσης, την Κυβέρνηση για την ακρίβεια. Το βάζει και αυτό μέσα στον ντορβά, ελπίζοντας, κατά την πάγια τακτική της, στη δημιουργία εντυπώσεων, άσχετα αν το φαινόμενο είναι παγκόσμιο, αν ο πληθωρισμός πλήττει τους πάντες και οφείλεται σε εξωγενείς παράγοντες, όπως η αύξηση των τιμών στην ενέργεια, που και αυτές με τη σειρά τους καλπάζουν λόγω της όξυνσης των ανταγωνισμών μεταξύ των κρίσιμων παικτών του διεθνούς συστήματος. Αλλά αυτά φαίνεται είναι ψιλά γράμματα για τον ΣΥΡΙΖΑ. Σημασία έχει η δημαγωγία κι ας τρέχει η ελληνική οικονομία με ρυθμούς 7%, ας στάθηκαν όρθιες οι επιχειρήσεις, ας υποχωρεί η ανεργία, ας αυξάνονται οι επενδύσεις, ας έρχονται οι οικονομικοί κολοσσοί να επενδύσουν στη χώρα μας.

Κυρίες και κύριοι συνάδελφοι, αφορμή, βεβαίως, της πρότασης δυσπιστίας στάθηκε η πρόσφατη κακοκαιρία και οι συνέπειές της σε πολλούς συμπολίτες μας που εγκλωβίστηκαν σε οδικούς άξονες και κυρίως στην Αττική Οδό. Αναμφίβολα η ταλαιπωρία που υπέστησαν ήταν οδυνηρή, ευτυχώς, χωρίς θύματα. Βεβαίως υπάρχουν ευθύνες σε πολλά επίπεδα συντονισμού και έγκαιρων αποφάσεων. Δυστυχώς απέχουμε πολύ από τον μηχανισμό διαχείρισης κρίσεων που θα επιθυμούσαμε. Χρειάζεται ακόμη πολλή δουλειά προκειμένου ο κρατικός μηχανισμός να ανταποκρίνεται αποτελεσματικά σε κάθε πρόκληση.

Το να ζητά, όμως, ο ΣΥΡΙΖΑ να φύγει η Κυβέρνηση λόγω των επιδόσεών της στην πρόσφατη χιονόπτωση για να έρθει αυτός στην εξουσία που θα τα κάνει όλα στην εντέλεια, με συγχωρείτε, αλλά συνιστά θράσος, γιατί ακόμη είναι νωπές οι οδυνηρές μνήμες από τη Μάνδρα ή την τραγωδία στο Μάτι όταν, αντί συγγνώμης παρακολουθήσαμε όλοι ένα θλιβερό θέατρο με πρωταγωνιστή τον ίδιο τον κ. Τσίπρα.

Κυρίες και κύριοι συνάδελφοι, η ελπίδα ότι η θητεία του ΣΥΡΙΖΑ στην Αντιπολίτευση θα λειτουργούσε ως χρόνος ωρίμανσης, διαψεύστηκε. Δυστυχώς δεν μπόρεσε να ξεπεράσει τις παιδικές του ασθένειες, τον λαϊκισμό, την ανευθυνότητα, τη ροπή στη δημαγωγία. Μόνο που τώρα δεν είναι 2015, τώρα οι πολίτες σάς γνωρίζουν, τώρα δεν γίνεστε πιστευτοί και γι’ αυτό τα νούμερα των δημοσκοπήσεων υποχωρούν και η δεύτερη θέση, ήδη, αμφισβητείται. Γι’ αυτό και γιγαντώνεται η εσωκομματική γκρίνια και η αμφισβήτηση.

Αλλά η λύση δεν είναι ούτε τα ηρωικά ξεσπάσματα ούτε οι ρητορικές πομφόλυγες. Η Ελλάδα χρειάζεται κάτι καλύτερο και αυτό θα έρθει με σχέδιο, με εργασία, με μεταρρυθμίσεις. Ήδη σε πολλούς τομείς καταγράφονται αδιαμφισβήτητες επιτυχίες: Στην άμυνα, στη διπλωματία, στον ψηφιακό μετασχηματισμό. Και έτσι θα πρέπει να συνεχίσουμε, γιατί η χώρα χρειάζεται πολιτική σταθερότητα και δημιουργικό όραμα, όχι τυχοδιωκτισμούς και αποτυχημένες συνταγές του παρελθόντος.

Καταθέτω στα Πρακτικά, κύριε Πρόεδρε, το σχετικό πρωτοσέλιδο της εφημερίδας «KONTRA NEWS» που προανέφερα.

Σας ευχαριστώ.

(Στο σημείο αυτό ο Βουλευτής κ. Μάξιμος Χαρακόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Ωραία, τώρα καλείται στο Βήμα η κ. Θεοδώρα Αυγέρη, Βουλευτής του ΣΥΡΙΖΑ.

**ΘΕΟΔΩΡΑ (ΔΩΡΑ) ΑΥΓΕΡΗ:** Σας ευχαριστώ, κύριε Πρόεδρε.

Κύριοι Βουλευτές, κυρίες και κύριοι συνάδελφοι, με την πρόταση δυσπιστίας που κατέθεσε ο Πρόεδρος του ΣΥΡΙΖΑ - Προοδευτική Συμμαχία, ο Αλέξης Τσίπρας και η Κοινοβουλευτική Ομάδα του ΣΥΡΙΖΑ - Προοδευτική Συμμαχία, καλούμε το Σώμα να άρει την εμπιστοσύνη προς την Κυβέρνηση Μητσοτάκη, ώστε η χώρα να οδηγηθεί το συντομότερο δυνατό σε εκλογές.

Και αυτό γιατί η πλειονότητα της ελληνικής κοινωνίας είναι αυτή που προ πολλού ήρε την εμπιστοσύνη της στο παρασιτικό σύστημα Μητσοτάκη, που μόνο δεινά και δυστυχία επιφυλάσσει στους πολλούς, προς όφελος των λίγων και της διαπλοκής.

Κυρίες και κύριοι της κυβερνητικής πλειοψηφίας, αναρωτιέστε γιατί ο κόσμος δεν σας αντέχει, δεν αντέχει άλλο και θέλει να φύγετε. Μα, για να απεγκλωβιστεί από αυτή την εγκληματική πολιτική, όπως για παράδειγμα την εγκληματική διαχείριση στην πανδημία που κάθε μέρα κοστίζει δεκάδες εκατοντάδες ανθρώπινες ζωές. Κάθε μέρα χάνουμε ένα Μάτι και έχετε το θράσος και να μιλάτε κιόλας.

Και χθες είχαμε πάνω από εκατό απώλειες ανθρώπινων ζωών. Είκοσι τρεις χιλιάδες διακόσιοι άνθρωποι έχουν χάσει μέχρι σήμερα τη ζωή τους, αλλά ούτε δακρύζει το μάτι σας ούτε ιδρώνει το αυτί σας. Όπως δεν ίδρωσε το αυτί σας, κύριοι που κάνετε ότι δεν ακούτε, στις φωνές των γιατρών και των γονιών που σας καλούσαν να μην κλείσετε το νοσοκομείο «Παίδων Πεντέλης», με πρόσχημα τη μετατροπή του σε εμβολιαστικό κέντρο. Και εσείς αντί να τους ακούσετε, τους απαντούσατε με τα ΜΑΤ. Και τελικά το παιδιατρικό νοσοκομείο τις μέρες της κακοκαιρίας από, δήθεν, εμβολιαστικό, μετατράπηκε σε χιονοδρομικό κέντρο.

Δεν ίδρωσε το αυτί της Κυβέρνησής σας και του Υπουργού Υγείας ούτε με τις φωνές των ασθενών του Νοσοκομείου «Σωτηρία», που έμειναν νηστικοί το βράδυ της Δευτέρας, καθώς λόγω πτώσης δέντρων είχε κοπεί η πρόσβαση στο μαγειρείο. Ψιλά γράμματα για τον κ. Πλεύρη, που έλεγε με υπερηφάνεια ότι όλα ήταν υπό έλεγχο, ενώ ήταν αδύνατη η πρόσβαση σε είκοσι νοσοκομεία της πρωτεύουσας. Όπως δεν ήταν δυνατή η διακομιδή σε νοσοκομεία με διαθέσιμες κλίνες ΜΕΘ ασθενών που ήταν διασωληνωμένοι εκτός ΜΕΘ, όπως ήταν εκτός νεκροθαλάμων δεκάδες νεκροί γιατί τα γραφεία τελετών δεν μπορούσαν να προσεγγίσουν τα αποκλεισμένα νοσοκομεία.

Βέβαια, αν σε κάτι ιδρώνει το αυτί σας είναι να μη χαλάσει η εικόνα σας, αλλά και αυτή τη φορά, όπως και με τις πυρκαγιές την περίοδο του καλοκαιριού, δεν καταφέρατε να κρυφτείτε. Με έγγραφό του το ΕΚΑΒ ζητούσε την προσοχή για τις περιπτώσεις που μπορούν να απασχολήσουν τη δημοσιότητα.

Ιδού και το σχετικό έγγραφο -και παρακαλώ το καταθέτω στα Πρακτικά- που επιβεβαιώνει και το μπάχαλο και την πρεμούρα σας, κυρίες και κύριοι της Κυβέρνησης, να μη μάθει ο κόσμος τα χάλια σας, για να μην τα δει.

(Στο σημείο αυτό η Βουλευτής κ. Θεοδώρα (Δώρα) Αυγέρη καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Η χώρα παλεύει και παραλύει από την ανυπαρξία της Κυβέρνησης και η Κυβέρνηση ασχολείται με τους όρους προβολής της και απεργάζεται σχέδια, όπως αυτό για τη συρρίκνωση και το κλείσιμο δημόσιων νοσοκομείων στην περιφέρεια. Ανευθυνότητα, αναλγησία, υποκρισία, κρίση μεγαλείου.

Σε άλλη μία κακοσκηνοθετημένη παράσταση, λίγο πριν εξαφανιστεί, ο Πρωθυπουργός επισκέφθηκε αστέγους, ενώ λίγες μέρες νωρίτερα διευθύντρια οφθαλμολογικής κλινικής, συγκεκριμένα του «Αγία Όλγα», ελεγχόταν πειθαρχικά γιατί χειρούργησε άστεγο, παρακάμπτοντας γραφειοκρατικά προσκόμματα που της έθετε ο γαλάζιος σας διοικητής.

Είχε –βλέπετε- δώσει τον όρκο του Ιπποκράτη και όχι τον όρκο στο επιτελικό κράτος.

Με όρους θεσμικής εκτροπής η Κυβέρνησή σας, η Κυβέρνηση Μητσοτάκη, προσπαθεί να συγκαλύψει και να θάψει εγκλήματα σε βάρος του δημοσίου, όπως για παράδειγμα το σκάνδαλο «NOVARTIS», καθιστώντας έγκλημα την ερευνητική δημοσιογραφία, διώκοντας δημοσιογράφους, όπως τη Γιάννα Παπαδάκου και τον Κώστα Βαξεβάνη, διώκοντας δικαστές και όλους όσοι ερευνούν και αποκαλύπτουν οικονομικά σκάνδαλα και τις ευθύνες επίορκων Υπουργών και πολιτικών.

Η Κυβέρνηση Μητσοτάκη πρέπει να φύγει, επιβάλλεται να φύγει, ώστε ο ελληνικός λαός να απεγκλωβιστεί από αυτή την παρακρατική συνθήκη, που ο υπόκοσμος έχει το θράσος να μπουκάρει σε υπουργικό γραφείο, να εκβιάζει Υπουργό και να απειλεί με μπράβους, όπως απειλήθηκε ο πρώην Υπουργός Εργασίας και νυν Κοινοβουλευτικός σας Εκπρόσωπος, ο κ. Βρούτσης –είναι απών τώρα, αλλά δεν πειράζει, είναι η συνάδελφός του εδώ- από τους μπράβους του υπόδικου Φουρθιώτη, αυτού του άλλοτε αρεστού παιδιού σας, κυρίες και κύριοι της Κυβέρνησης, που το προστάτευαν δεκατέσσερις αστυνομικοί και μπόλικα περιπολικά της αστυνομίας και ακόμη δεν μας έχετε απαντήσει γιατί.

Εκτός και αν τις απαντήσεις θα τις πάρουμε από τα sms που κομμάτι-κομμάτι αποκαλύπτει ο Φουρθιώτης, όπως και τις σχέσεις του με το Μαξίμου και δη με τον Υπουργό Επικρατείας, τον κ. Γεραπετρίτη. «Με το σεις και με το σας» τα μηνύματα, αγιογραφίες τα τηλεοπτικά αφιερώματα στον Υπουργό από τον Φουρθιώτη, που τώρα τον απαξιώνετε και κάνετε ότι δεν τον γνωρίζετε.

Απαιτούμε από την Κυβέρνηση και δη από τον Υπουργό Επικρατείας να δώσει απαντήσεις. Όσο και αν απέφυγε να τις δώσει κατά το προηγούμενο διάστημα, να είναι σίγουρος ότι δεν θα τις αποφύγει κατά τη συζήτηση της πρότασης μομφής που αφορά στο σύνολο της Κυβέρνησης και φυσικά και στο πρόσωπό του.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Κύριε Πρόεδρε, ζητώ την ανοχή σας.

**ΠΡΟΕΔΡΕΥΩΝ (Νικήτας Κακλαμάνης):** Ανοχή ενός λεπτού.

**ΘΕΟΔΩΡΑ (ΔΩΡΑ) ΑΥΓΕΡΗ:** Αυτό το κράτος της παρακμής και σήψης έστησε ο Πρωθυπουργός. Έβαλε εξαρχής τη φράση «επιτελικό κράτος». Ο «νονός» μάλιστα που έδωσε το όνομα είναι ο κ. Γεραπετρίτης. Αυτό το όνομα έβαλε ως ταμπέλα σε κάθε οργανωμένη απόπειρα εκποίησης της δημόσιας περιουσίας, σε κάθε τρόπο κατασπατάλησης δημοσίων πόρων, σε κάθε σχέδιο δίωξης πολιτικών αντιπάλων, σε κάθε κίνηση αμφισβήτησης του δημοκρατικού κεκτημένου, σε κάθε προσπάθεια να ξαναγραφτεί η νεότερη ιστορία μας όπως θα την ήθελαν όσοι τη χρεοκόπησαν.

Κυρίες και κύριοι συνάδελφοι, και κλείνω με αυτό, ο ελληνικός λαός απαιτεί να φύγετε. Αυτός στην ουσία αίρει την εμπιστοσύνη στο πρόσωπό σας. Αυτός απαιτεί να προσφύγετε σε εκλογές, γιατί στη δημοκρατία δεν υπάρχουν αδιέξοδα. Ο ελληνικός λαός θα ξαναγράψει μια νέα αρχή για τη δημοκρατία και την πρόοδο.

Σας ευχαριστώ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Σας ενημερώνω ότι έχουν γραφτεί διακόσιοι είκοσι συνάδελφοι. Ακόμη και αν φτάσουμε αύριο βράδυ στις δώδεκα, εάν δεν τηρηθούν οι χρόνοι, δεν θα έχουν μιλήσει όλοι οι συνάδελφοι. Και μην αρχίσετε τις φωνές -κυρίως οι συνάδελφοι της Αντιπολίτευσης- ότι φιμώνεται η φωνή των Βουλευτών, εάν όσοι μιλάτε σήμερα δεν σέβεστε τους χρόνους.

Μετά τον κ. Κέλλα τον λόγο θα πάρει ο κ. Μηταράκης. Θα ακολουθήσουν τέσσερις συνάδελφοι και μετά τον λόγο θα πάρει ο κ. Σκέρτσος. Είναι εκ μέρους της Κυβέρνησης και οι δύο. Μετά τον κ. Μηταράκη είναι ο κ. Μουλκιώτης, ο κ. Χατζηβασιλείου, η κ. Τζάκρη και η κ. Πιπιλή.

Τον λόγο έχει ο κ. Κέλλας.

**ΧΡΗΣΤΟΣ ΚΕΛΛΑΣ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, την πρόταση δυσπιστίας την οποία σήμερα συζητούμε τη χρησιμοποιείτε ως βάλσαμο, αγαπητοί συνάδελφοι του ΣΥΡΙΖΑ, για τη δημοσκοπική σας κατρακύλα. Και αυτό βεβαίως το επιβεβαιώνετε εσείς οι ίδιοι με το γεγονός ότι καταφύγατε στην Επιτροπή Θεσμών και Διαφάνειας για το κύρος της τελευταίας δημοσκόπησης.

Απογοητεύσατε τον κόσμο, αγαπητοί μου συνάδελφοι του ΣΥΡΙΖΑ, ως Κυβέρνηση, αλλά φαίνεται ότι εξακολουθείτε να τον απογοητεύετε και ως Αντιπολίτευση. Οι πολίτες έχουν και μνήμη και κρίση, και κρίνουν και συγκρίνουν.

Στην πρόταση δυσπιστίας μέμφεστε την Κυβέρνηση για τη διαχείριση της πανδημίας. Σοβαρά μιλάτε τώρα; Εσείς που εναγκαλίζετε τους αντιεμβολιαστές εγκαλείτε την Κυβέρνηση για τη διαχείριση της πανδημίας;

Να σας θυμίσω, αγαπητοί συνάδελφοι, ότι όταν ξεκίνησε η πανδημία διαμαρτυρόσασταν για την ακύρωση των καρναβαλικών εκδηλώσεων που αποφάσισε η Κυβέρνηση; Εσείς δεν ήσασταν που όταν έκλειναν τα σχολεία λέγατε να ανοίξουν και όταν άνοιγαν τα σχολεία λέγατε να κλείσουν; Εσείς δεν λέγατε, απευθυνόμενοι στην Κυβέρνηση όταν είπε ότι έρχεται το εμβόλιο, ότι η Κυβέρνηση κάνει εμπόριο ελπίδας; Και όταν η Κυβέρνηση μιλούσε για εμβολιασμό, εσείς τι λέγατε; «Ξεστοκάρισμα εμβολίων». Προφανώς τα έχετε ξεχάσει όλα αυτά.

Εμείς ωστόσο όχι μόνο πετύχαμε να φέρουμε εις πέρας την επιχείρηση «ΕΛΕΥΘΕΡΙΑ» μέσω του εμβληματικού έργου της ενιαίας ψηφιακής πύλης, προσεγγίζοντας τον ευρωπαϊκό μέσο όρο εμβολιασμών, που είναι από τους υψηλότερους στον κόσμο, αλλά κάναμε για τη στήριξη του ΕΣΥ όσα δεν έγιναν τα προηγούμενα δέκα χρόνια.

Αυτό δεν το λέω ως πολίτης, δεν το λέω ως Βουλευτής, το λέω σαν γιατρός ο οποίος υπηρέτησε εθελοντικά στο ΕΣΥ στο περσινό μεγάλο κύμα της πανδημίας. Υπερδιπλασιάσαμε τον αριθμό κλινών στις εντατικές θεραπείες, υλοποιήσαμε δώδεκα χιλιάδες προσλήψεις υγειονομικού προσωπικού και τις επόμενες εβδομάδες έρχεται η προκήρυξη για πρόσληψη μόνιμου προσωπικού τεσσάρων χιλιάδων νοσηλευτών, επτακοσίων ιατρών και χιλίων διακοσίων ατόμων παραϊατρικού και διοικητικού προσωπικού.

Το 30% των διορισμών το 2022 είναι υγειονομικοί, ενώ οι συνολικές δαπάνες για την υγεία αγγίζουν τα 11,7 δισεκατομμύρια, δηλαδή το 6,3% του ΑΕΠ. Επί ΣΥΡΙΖΑ ξέρετε πόσες ήταν οι δαπάνες; Ήταν 3,8 δισεκατομμύρια, έτσι για απλή σύγκριση. Αυτή είναι η πραγματικότητα.

Είμαι βέβαιος ότι τελειώνοντας η πανδημία η Κυβέρνησή μας θα προχωρήσει στη διαμόρφωση ενός νέου ΕΣΥ, εκσυγχρονίζοντας οργάνωση, κτηριακές υποδομές, εξοπλισμό και προσελκύοντας το απαραίτητο έμψυχο δυναμικό.

Υπάρχουν ειδικότητες, αγαπητοί συνάδελφοι, που είναι σε έλλειψη και όλοι οι συνάδελφοι στα νοσοκομεία υπερβάλλουν εαυτούς τα τελευταία δύο χρόνια, γι’ αυτό και τους ευχαριστώ ακόμη μία φορά από το Βήμα αυτό της Βουλής.

Πέρα από τη σφαίρα της υγείας, η Κυβέρνηση παρενέβη αποφασιστικά για την ανάσχεση των επιπτώσεων της υγειονομικής κρίσης στην οικονομία διαθέτοντας 44 δισεκατομμύρια για την περίοδο 2020 - 2022. Πρόκειται για το τρίτο μεγαλύτερο πακέτο στήριξης ως ποσοστό του ΑΕΠ στην Ευρωζώνη και το τέταρτο παγκοσμίως. Στον τομέα της οικονομίας οι αριθμοί είναι αμείλικτοι, κύριοι συνάδελφοι της Αξιωματικής Αντιπολίτευσης.

Η Κυβέρνηση Μητσοτάκη είναι η κυβέρνηση που στάθηκε στο πλευρό της μεσαίας τάξης με συνέπεια, κάνοντας μάλιστα περισσότερα απ’ όσα είχε υποσχεθεί. Μειώσαμε τον εισαγωγικό φορολογικό συντελεστή φυσικών προσώπων από το 22% στο 9%, τον φόρο εισοδήματος των επιχειρήσεων από το 29% στο 22%. Μειώσαμε την προκαταβολή φόρου για φυσικά πρόσωπα που ασκούν επιχειρηματική δραστηριότητα από το 100% στο 55% και για τα νομικά πρόσωπα στο 80%. Ο φορολογικός συντελεστής για τα αγροτικά σχήματα πήγε στο 10%. Μειώσαμε τον ΕΝΦΙΑ μεσοσταθμικά κατά 22% και τις ασφαλιστικές εισφορές κατά τρεις μονάδες. Μειώσαμε την ανεργία στα χαμηλότερα επίπεδα από το 2010. Συγχρόνως αυξήσαμε το διαθέσιμο εισόδημα των νοικοκυριών κατά 3,5 δισεκατομμύρια σε σχέση με το 2019, αμβλύνοντας τις πληθωριστικές πιέσεις, που οφείλονται βεβαίως στην παγκόσμια ύφεση και στην ενεργειακή κρίση που προκάλεσε η πανδημία.

Γι’ αυτό άλλωστε ο Πρωθυπουργός αποφάσισε την επιδότηση των λογαριασμών ηλεκτρικής ενέργειας και η Κυβέρνηση ανέλαβε κατά 80% τη ρήτρα αναπροσαρμογής στο αγροτικό ρεύμα και για τον μήνα Ιανουάριο επιδοτεί κατά 50% όλους τους λογαριασμούς ρεύματος, πετρελαίου, φυσικού αερίου για όλους τους καταναλωτές και θα σταθεί στο πλευρό των πολιτών για όσο διάστημα θα διαρκέσει αυτή η κρίση.

Η Κυβέρνηση Μητσοτάκη στέκεται και έμπρακτα βεβαίως στο πλευρό των αγροτών. Η ηγεσία του Υπουργείου Αγροτικής Ανάπτυξης κατάφερε με σκληρές διαπραγματεύσεις να διατηρήσει τα 19,3 δισεκατομμύρια ευρώ για τη νέα ΚΑΠ, τη στιγμή που σε όλα τα υπόλοιπα ευρωπαϊκά κράτη μειώθηκε κατά μέσο όρο κατά 15%. Κάναμε πράξη τις υποσχέσεις μας ελέγχοντας τις παράνομες ελληνοποιήσεις και τις νοθείες των προϊόντων. Ειδικά για τη φέτα επιβλήθηκαν τα μεγαλύτερα πρόστιμα που έχουν επιβληθεί ποτέ και οι κτηνοτρόφοι είδαν την τιμή του πρόβειου γάλακτος να ανεβαίνει κατά 50%.

Παράλληλα μειώσαμε τον ΦΠΑ στις ζωοτροφές από το 13% στο 6% και ανακοινώθηκε η επιστροφή του ειδικού φόρου κατανάλωσης πετρελαίου για τους αγροτικούς συνεταιρισμούς και τους νέους αγρότες για το 2022. Ειδικότερα δε στη Θεσσαλία με τον «Ιανό» και τους σεισμούς είχαμε άμεση κινητοποίηση του κρατικού μηχανισμού, δρομολογώντας ταχεία αποζημίωση των πληγέντων.

Συγκρίνετε, λοιπόν, αγαπητοί συνάδελφοι του ΣΥΡΙΖΑ τη συμπεριφορά αυτή του Πρωθυπουργού και της Κυβέρνησης με αυτή τη συμπεριφορά που επέδειξε ο κ. Τσίπρας στη Μάνδρα και στο Μάτι. Δεν θέλετε να σας θυμίσω ασφαλώς τι λέγατε τότε.

Υποβάλλετε, λοιπόν, πρόταση μομφής για την πολιτική μας στους τομείς μετανάστευσης και εθνικής ασφαλείας; Μεταξύ 2015 - 2016 προκαλέσατε τη μεγαλύτερη ανθρωπιστική κρίση στη σύγχρονη ιστορία του τόπου. Οι ανθρωποροές έχουν μειωθεί κατά 90% σε σχέση με το 2019, αλλά κανείς δεν θα ξεχάσει τις απαράδεκτες εικόνες στη Μόρια, όπως και το σύνθημά σας ότι η θάλασσα δεν έχει σύνορα. Και βέβαια και η θάλασσα έχει σύνορα και τα φυλάσσουμε, προστατεύοντας τα εθνικά μας δικαιώματα.

Η Κυβέρνηση έθεσε από την πρώτη στιγμή ως στόχο την ενίσχυση της εθνικής μας ασφάλειας διά της αύξησης της αποτρεπτικής μας ισχύος. Τα είκοσι τέσσερα Ραφάλ σε συνδυασμό με τις φρεγάτες Μπελαρά θωρακίζουν την άμυνά μας και προσφέρουν στα άξια στελέχη των Ενόπλων Δυνάμεών μας υπερσύγχρονα μέσα με τα οποία μπορούν να προκαλέσουν συντριπτικά πλήγματα σε όποιον τολμήσει να απειλήσει την πατρίδα μας. Με αποφασιστικότητα απαντήσαμε στις προκλήσεις της Τουρκίας. Η θέση της χώρας μας έχει αναβαθμιστεί σημαντικά στο περιφερειακό και διεθνές σύστημα.

Το ψηφιακό κράτος πλέον είναι πιο ανταγωνιστικό. Διαδραματίζει πρωταγωνιστικό ρόλο στον πυρήνα της ενωμένης Ευρώπης, με τον Κυριάκο Μητσοτάκη να συνδιαμορφώνει το μέλλον της ευρωπαϊκής ολοκλήρωσης, διανοίγοντας μια νέα και πιο φωτεινή εποχή με περισσότερες ευκαιρίες για όλους και πολλές προκλήσεις για τη νέα γενιά. Για όλους αυτούς τους λόγους η Κυβέρνηση εξέρχεται ισχυρότερη από την πρόταση δυσπιστίας.

Αγαπητοί συνάδελφοι, ο Κυριάκος Μητσοτάκης κυβερνά με το βλέμμα στραμμένο στο μέλλον και όχι στην εκλογολογία και στο τέλος της τετραετίας οι πολίτες θα δώσουν στη Νέα Δημοκρατία νέα ισχυρή εντολή διακυβέρνησης.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Καλείται στο Βήμα ο Υπουργός κ. Μηταράκης.

Έχετε τον λόγο για δέκα λεπτά.

**ΝΟΤΗΣ ΜΗΤΑΡΑΚΗΣ (Υπουργός Μετανάστευσης και Ασύλου):** Κύριε Πρόεδρε, κυρίες και κύριοι συνάδελφοι, εμφανώς ο ΣΥΡΙΖΑ χαρακτηρίζεται από πολιτική απόγνωση, καθώς η κοινωνία δεν ανταποκρίνεται στην προσπάθεια όξυνσης του πολιτικού κλίματος που επιχειρείται, ενώ η πρόταση δυσπιστίας δίνει στην Κυβέρνηση τη δυνατότητα να παρουσιάσει τη συνολική της δράση, να επικεντρωθεί στις μεγάλες προκλήσεις της περιόδου, στις προσπάθειες αντιμετώπισης που καταβάλαμε και φυσικά στα απτά αποτελέσματα.

Αυτονόητα η συζήτηση θα υπενθυμίσει στον ελληνικό λαό τις ολέθριες ημέρες της διακυβέρνησης ΣΥΡΙΖΑ - ΑΝΕΛ, θα καταδείξει τα αδιέξοδα της στρατηγικής του ΚΙΝΑΛ, ενώ η Κυβέρνηση θα παρουσιάζει τα πεπραγμένα της και το σχέδιό μας για την Ελλάδα του μέλλοντος.

Κυρίες και κύριοι συνάδελφοι, στο μεταναστευτικό η κρίση παραμένει έντονη για την Ευρωπαϊκή Ένωση. Σύμφωνα με τα πρόσφατα στοιχεία της FRONTEX, η Ευρώπη βίωσε πέρυσι τη χειρότερη χρονιά παράνομων αφίξεων από το 2017 με αύξηση κατά 57% των ροών, ενώ την ίδια στιγμή η χώρα μας έχει ανακτήσει τον έλεγχο και δεν αποτελεί πλέον κύρια πύλη εισόδου. Καταφέραμε να μειώσουμε τις συνολικές ροές από εβδομήντα δύο χιλιάδες το 2019 σε οκτώ χιλιάδες επτακόσιες σαράντα πέντε το 2021, δηλαδή μια μείωση 88%, οι χαμηλότερες ροές της δεκαετίας.

Η μείωση των ροών, η επιτάχυνση της διαδικασίας ασύλου και η ανάληψη του ελέγχου των δομών από την Κυβέρνηση έφερε αποτελέσματα στις επιπτώσεις της κρίσης στις τοπικές κοινωνίες. Πρώτο αποτέλεσμα, η αποσυμφόρηση των νησιών μας. Από δεκαεπτά χιλιάδες διαμένοντες, ένας στους πέντε την ημέρα των εκλογών του Ιουλίου του 2019, σήμερα βρίσκονται στα νησιά τρεις χιλιάδες, δηλαδή ένας στους δέκα διαμένουν σε δομή φιλοξενίας.

Το δεύτερο αποτέλεσμα ήταν η αποσυμφόρηση της ενδοχώρας, καθώς σε σχέση με το 2020 οι διαμένοντες στην ενδοχώρα έχουν μειωθεί κατά 49%. Κλείσαμε την τελευταία διετία ογδόντα οκτώ δομές από τις εκατόν είκοσι μία που παραλάβαμε. Αποσυνδέσαμε αρκετές περιοχές της χώρας από το μεταναστευτικό. Σήμερα φιλοξενούμε συνολικά στην ενδοχώρα είκοσι οκτώ χιλιάδες αιτούντες άσυλο από σαράντα οκτώ χιλιάδες την ημέρα των εκλογών.

Το τρίτο αποτέλεσμα είναι ότι προχωράμε και συνεχίζουμε στη μείωση των θέσεων φιλοξενίας στις μεγάλες πόλεις, την Αθήνα και τη Θεσσαλονίκη. Η Αθήνα δέχτηκε πρωτόγνωρη πίεση την περίοδο 2015 - 2019 επί ημερών ΣΥΡΙΖΑ και επί δημαρχίας Γιώργου Καμίνη. Έμφαση δίνουμε πλέον στην αποσυμφόρηση των κραδασμών που προκαλεί το μεταναστευτικό εδώ και δεκαετίες στις μεγάλες πόλεις, με ολοκληρωμένο σχέδιο σε συνεργασία με τα συναρμόδια Υπουργεία και φορείς, μειώνοντας τις θέσεις φιλοξενίας στην Αθήνα και στη Θεσσαλονίκη, παραχωρώντας στον Δήμο Αθηναίων το υπνωτήριο αστέγων το οποίο είχαμε δημιουργήσει για να το χρησιμοποιήσει πλέον για τις ανάγκες των πολιτών αυτής της πόλης.

Επιπρόσθετα, υλοποιήσαμε τις δεσμεύσεις μας προς τις τοπικές κοινωνίες με τη μονιμοποίηση του μειωμένου ΦΠΑ στα νησιά μας που κατήργησε ο ΣΥΡΙΖΑ με το μνημόνιο του 2015, με την ενίσχυση της τοπικής αυτοδιοίκησης με ανταποδοτικά τέλη και από το Ταμείο Αλληλεγγύης και τη δημιουργία -όπως είχαμε δεσμευθεί- ενός μόνιμου μηχανισμού αποζημιώσεων για τους κατοίκους που πλήττονται από τις δομές φιλοξενίας.

Κυρίες και κύριοι συνάδελφοι, πλέον η χώρα μας έχει θετικό ισοζύγιο αφίξεων-αναχωρήσεων στον τομέα του μεταναστευτικού. Από τη στιγμή που ανέλαβε τη διακυβέρνηση της χώρας η Νέα Δημοκρατία τον Ιούλιο του 2019 έχουν έρθει συνολικά στη χώρα μας εβδομήντα οκτώ χιλιάδες μετανάστες παρανόμως, ενώ έχουν φύγει εκατόν είκοσι με εκατόν τριάντα χιλιάδες. Βρεθήκαμε αντιμέτωποι με προσπάθειες εργαλειοποίησης του μεταναστευτικού και η Ευρώπη αντέδρασε ακαριαία στηρίζοντας την Ελλάδα.

Με στρατηγική επτά σημείων καταφέραμε να προστατεύσουμε με αποφασιστικότητα τα θαλάσσια και τα χερσαία σύνορα της χώρας μας και κατ’ επέκταση τα σύνορα της Ευρωπαϊκής Ένωσης. Η Κυβέρνηση λειτουργεί ως η ασπίδα της Ελλάδας και αυτή είναι η αποτελεσματικότητα στη διαχείριση του μεταναστευτικού που διαγράφει οριστικά τη μνήμη των ανοικτών συνόρων του 2015. Αυτά στο εσωτερικό.

Παράλληλα, η χώρα μας μέσα σε αυτά τα χρόνια κατάφερε να γίνει ισχυρός συνομιλητής στα ευρωπαϊκά fora. Η χώρα μας βρίσκεται στην πρώτη γραμμή της διαπραγμάτευσης για το νέο σύμφωνο, αλλά αποτελεί ταυτόχρονα κινητήριο μοχλό για σημαντικές ευρωπαϊκές πρωτοβουλίες.

Την προηγούμενη βδομάδα στο Βίλνιους σε διάσκεψη με συμπροεδρία της Ελλάδος δεκαέξι κράτη-μέλη, η πλειονότητα των κρατών-μελών της Ευρωπαϊκής Ένωσης, υπογράψαμε κοινή δήλωση για την ανάγκη ενίσχυσης της προστασίας των κοινών εξωτερικών συνόρων της Ευρωπαϊκής Ένωσης.

Έχουμε, λοιπόν, σφυρηλατήσει δύο ισχυρές συμμαχίες, αφ’ ενός τη συμμαχία των χωρών του Νότου, των «MED5», με στόχο την επίτευξη αλληλεγγύης στο νέο σύμφωνο, αφ’ ετέρου τη συμμαχία δεκαέξι χωρών για την ανάγκη προστασίας των εξωτερικών συνόρων της Ευρωπαϊκής Ένωσης. Στο εσωτερικό προχωράμε στην ολοκλήρωση του εθνικού συστήματος υποδοχής, προσφέροντας αξιοπρεπείς συνθήκες διαβίωσης, αλλά και ένα πολύ υψηλό αίσθημα ασφάλειας και για τους ωφελούμενους και για τους εργαζόμενους και για τις τοπικές κοινωνίες. Ήδη λειτουργούν οι νέες δομές στη Σάμο, στην Κω και στη Λέρο, ετοιμάζονται οι νέες δομές στη Λέσβο, στη Χίο και η αναβάθμιση του φυλακίου. Αυτές οι νέες δομές λειτουργούν αποτρεπτικά για νέες ροές και αναδεικνύουν την ιδεολογική άβυσσο που μας χωρίζει από τον ΣΥΡΙΖΑ.

Επί των ημερών σας οι δομές ήταν μια ανοχύρωτη πολιτεία με απαράδεκτες συνθήκες διαβίωσης και εργασίας, ενώ σήμερα έχουμε ανακτήσει τον έλεγχο και εμφυσήσει ένα αίσθημα ασφάλειας και σιγουριάς και μέσα στις δομές και στις τοπικές κοινωνίες. Και επιπλέον με γνώμονα τις ανάγκες της ελληνικής οικονομίας δημιουργούμε διόδους νόμιμης μετανάστευσης ειδικά για εποχικούς εργάτες και προχωράμε στην αναθεώρηση του Κώδικα Μετανάστευσης για όσους δικαιούνται και όσους εμείς χρειαζόμαστε να έρθουν και να εργαστούν στη χώρα μας με κανόνες και νομιμότητα.

Ταυτόχρονα αναδομήσαμε το Υπουργείο μας με τη συγκέντρωση όλων των υπηρεσιών στον «Κεράνη» με το νέο οργανόγραμμα, με τις πεντακόσιες πενήντα μόνιμες προσλήψεις που έχουν εγκριθεί. Πήραμε πίσω τα κλειδιά των δομών από τις ΜΚΟ, οριοθετήσαμε τη δράση τους, θεσπίσαμε κανονισμούς λειτουργίας. Και ταυτόχρονα -πολύ σημαντικό- απεμπλέξαμε τις Ένοπλες Δυνάμεις από τη διαχείριση των μεταναστευτικών δομών.

Προχωρήσαμε για όλες τις προμήθειες με ανοικτούς διαγωνισμούς, με συμφωνίες πλαίσιο, τις βέλτιστες, δηλαδή, ευρωπαϊκές πρακτικές, προτάσσοντας έναν ορθολογικό μακροχρόνιο σχεδιασμό και καταστήσαμε τη διαφάνεια κεκτημένο και όχι ζητούμενο, καταργώντας τις διατάξεις που ο ΣΥΡΙΖΑ ψήφισε το 2016 επιτρέποντας κατά παρέκκλιση αναθέσεις για τις ανάγκες του μεταναστευτικού. Και βέβαια όλες αυτές οι συμβάσεις έρχονται στη Βουλή στην αρμόδια Διαρκή Επιτροπή, κάτι που δεν έγινε ποτέ επί ημερών ΣΥΡΙΖΑ.

Επειδή άκουσα συναδέλφους του ΣΥΡΙΖΑ να τοποθετούνται για το θέμα της κακοκαιρίας ως προς το μεταναστευτικό, να θυμίσω ότι επί ΣΥΡΙΖΑ το καλοκαίρι λιάζονταν και τον χειμώνα πάγωναν. Όλοι θυμόμαστε τις φωτογραφίες της Μόριας. Είχαμε απώλεια ανθρώπινων ζωών από την κακοκαιρία στις δομές φιλοξενίας και φέτος, το 2022, δεν αντιμετωπίζουμε πρόβλημα στις δομές ούτε από την πανδημία ούτε από την κακοκαιρία. Η Ελλάδα πλέον αποτελεί ευρωπαϊκό παράδειγμα στη διαχείριση του ζητήματος, όπως φαίνεται στα δημοσιεύματα του διεθνούς Τύπου.

Κυρίες και κύριοι συνάδελφοι, η πρόταση δυσπιστίας του ΣΥΡΙΖΑ κατά αυτού που λένε, της χειρότερης, δηλαδή, κυβέρνησης της Μεταπολίτευσης καταρρίπτεται από την ίδια την πραγματικότητα, γιατί είναι η Κυβέρνηση της Νέας Δημοκρατίας που όχι μόνο κράτησε όρθια τη χώρα μέσα σε συνθήκες παγκόσμιας αβεβαιότητας ελέω κορωνοϊού, αλλά την έβαλε πλέον σε έναν ενάρετο κύκλο ανάπτυξης. Πλέον η Ελλάδα εκπέμπει την εικόνα μιας υγιούς οικονομίας που συγκεντρώνει διεθνές επενδυτικό ενδιαφέρον με παρεμβάσεις που ανυψώνουν το βιοτικό επίπεδο των πολιτών και μειώνουν το φορολογικό βάρος και σε φυσικά και σε νομικά πρόσωπα, με παράλληλη ενίσχυση της αποτρεπτικής ικανότητας της χώρας, υψώνοντας το ανάστημά μας σε μια γειτονιά συνεχών προκλήσεων. Και αυτό θα συνεχίσουμε να κάνουμε και σε αυτή και στην επόμενη τετραετία με γνώμονα το εθνικό συμφέρον.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Κακλαμάνης):** Στο Βήμα καλείται ο συνάδελφος, κ. Γεώργιος Μουλκιώτης από το Κίνημα Αλλαγής.

**ΓΕΩΡΓΙΟΣ ΜΟΥΛΚΙΩΤΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, κύριοι Υπουργοί, ο ελληνικός λαός τίμησε την Κυβέρνηση με αυτοδυναμία, καθώς είχε υποσχεθεί μεταξύ άλλων τις μεγάλες μεταρρυθμίσεις, το επιτελικό κράτος, την καλή νομοθέτηση, την επίλυση του προσφυγικού, την αποτελεσματική διαχείριση των εθνικών ζητημάτων, την ανάκαμψη της οικονομίας.

Τριάντα μήνες όμως μετά τις εκλογές, κύριοι Υπουργοί, αντί να δώσετε λύσεις στα φλέγοντα προβλήματα της οικονομίας, της αγοράς εργασίας, της κοινωνίας, έχετε αποτύχει σε όλα τα επίπεδα. Το επιτελικό κράτος δεν λειτουργεί. Η καλή νομοθέτηση πάει περίπατο. Στη διαχείριση της πανδημίας έχετε αποτύχει. Η οικονομία παραπαίει, οι επιχειρήσεις και οι εργαζόμενοι είναι απελπισμένοι, οι συνταξιούχοι δυσκολεύονται να επιβιώσουν. Βεβαίως δεν έχετε κανένα σχέδιο για τον τρόπο, ούτε όμως και για τον μηχανισμό πρόληψης και αντιμετώπισης κρίσεων, όπως αποκαλύπτεται, κι εσείς εκ των υστέρων το αναγνωρίζετε.

Ο προτείνων τη μομφή ΣΥΡΙΖΑ απ’ την άλλη, βλέποντας στην ηγεσία του την πρωτοφανή κοινωνική και πολιτική αποδοκιμασία, σκαρφίζεται τα πάντα προκειμένου να περισώσει ό,τι μπορεί. Οι κύριοι Μητσοτάκης και Τσίπρας αποπειρώνται να συντηρήσουν το δίπολο για την ασφάλεια της επιβίωσής τους, αλλά και την εξυπηρέτηση του ακροατηρίου τους. Ο ένας στηρίζει τον άλλον μέσα από την πόλωση και τον διχασμό, αφού είναι και οι δύο όψεις του αυτού νομίσματος. Το επιβεβαιώνουν μάλιστα με κάθε τρόπο, με ιδιαίτερη επιμονή και σε κάθε ευκαιρία. Το απέδειξαν και προχθές με τις έντονα αποκαλυπτικές εκνευρισμού και αμηχανίας πανομοιότυπες ανακοινώσεις της Νέας Δημοκρατίας και του ΣΥΡΙΖΑ ως προς τις πολιτικές θέσεις που εξέφρασε ο Πρόεδρος του Κινήματος Αλλαγής - ΠΑΣΟΚ, Νίκος Ανδρουλάκης. Ποιες θέσεις; Τις θέσεις που αναφέρονται σαφέστατα στην πολιτική αυτονομία.

Η πολιτική αυτονομία του Κινήματος Αλλαγής - ΠΑΣΟΚ σημαίνει να έχεις στρατηγική, στην υπηρεσία των δικών σου στόχων και όχι των άλλων. Όταν έχεις στρατηγική ανάκτησης της πολιτικής ηγεμονίας, τότε εντάσσεις και τον πολιτικό λόγο σε αυτή. Γιατί; Για να επιτύχεις την πολιτική αλλαγή.

Οι αντιδράσεις, λοιπόν, Νέας Δημοκρατίας και ΣΥΡΙΖΑ επιβεβαιώνουν ότι η υπεύθυνη στάση της παράταξής μας ενοχλεί και τους δύο. Η Κυβέρνηση, ενώ βρίσκεται απολογούμενη σε κάθε ελληνικό σπίτι σήμερα, για το φιάσκο της πολιτικής διαχείρισης των προαναγγελθέντων με μεγάλη ακρίβεια χρονικού προσδιορισμού έντονων καιρικών φαινομένων χιονόπτωσης, αίφνης ως από μηχανής θεός, όπως φαίνεται στα έργα της τραγωδίας του Θηβαϊκού κύκλου, εμφανίζεται ο ΣΥΡΙΖΑ και αλλάζει την πολιτική ατζέντα. Πόση ακόμα χείρα βοηθείας από το ΣΥΡΙΖΑ προς την Κυβέρνηση;

Εμείς δεν απορούμε καθόλου με την ταύτιση των δύο φερόμενων μονομάχων που διεξάγουν αγώνα δρόμου για τη διατήρηση και αλληλοτροφοδότηση του άγονου και άχρηστου διπολισμού. Μαζί άλλωστε ξεκίνησαν το 2010 στις πλατείες των «Αγανακτισμένων».

Κύριε Μητσοτάκη, στις φωτιές ζητήσατε συγγνώμη. Στις πλημμύρες ζητήσατε συγγνώμη. Στον χιονιά προχτές επίσης συγγνώμη. Ανακαλύψετε, δηλαδή, τι; Την κατά συνήθεια και κατά συρροή συγγνώμη. Φαίνεται, όμως, ότι είναι αναγκαίο εμείς να σας υπενθυμίσουμε ότι υπάρχει και η έννοια της πολιτικής ευθύνης, η οποία ενίοτε αναλαμβάνεται, η οποία δεν εξαγοράζεται ούτε με 2.000 ευρώ ούτε όμως και με απόπειρα υποκατάστασης της δικαιοδοτικής κρίσης. Αποδεικνύεται, όμως, ότι για την Κυβέρνηση η έννοια της πολιτικής ευθύνης είναι αγαθό σε ανεπάρκεια. Να υπενθυμίσουμε ότι όπου υπάρχει ευθύνη, υπάρχουν και συνέπειες. Συνέπειες για την Κυβέρνηση, αλλά δυστυχώς συνέπειες και για το ελληνικό δημόσιο σύμφωνα με το άρθρο 105 του εισαγωγικού νόμου του Αστικού Κώδικα.

Δυστυχώς για τον ελληνικό λαό, λοιπόν, η Κυβέρνηση αποδεικνύει ότι δεν είναι μόνο δεξιά Κυβέρνηση, αλλά είναι και αδέξια, διότι το αφήγημα, μια σύγχρονη αποτελεσματική διακυβέρνηση, υπερπροβλήθηκε αλλά καταχρεοκόπησε και αυτοκατεδαφίστηκε.

Αλήθεια, γιατί δεν έχουν εκδοθεί ακόμα οι κανονιστικές αποφάσεις του ν.4662/2020 με τον οποίον συνεστήθη ο περίφημος εθνικός μηχανισμός διαχείρισης κρίσεων και αντιμετώπισης κινδύνων, που παραμένει ανενεργός σε μεγάλο βαθμό; Πότε θα υπάρξει επιτέλους ένα ενιαίο κέντρο σχεδιασμού, συντονισμού και διαχείρισης κάθε φυσικής καταστροφής πλήρως λειτουργικό, με αναβαθμισμένα και επικαιροποιημένα σχέδια πολιτικής προστασίας, ώστε να σβηστούν από τη μνήμη όλων μας, οι ντροπιαστικές εικόνες των προηγούμενων ημερών; Πού ήταν τις προηγούμενες μέρες του χιονιά το συντονιστικό όργανο πολιτικής προστασίας που προβλέπεται και προϋπήρχε; Υπήρχε άραγε;

Επιτέλους η χώρα δεν μπορεί να είναι στον αέρα και μόνο στα σχέδια. Πρέπει να γυρίσει πραγματικά σελίδα και να επιβεβαιώσει τη θέση της στον χάρτη των υγειών, ευημερών και προηγμένων χωρών του κόσμου.

Κύριοι Υπουργοί, αντιλαμβάνομαι ότι η συνοχή και ανθεκτικότητα της Κυβέρνησης παραμένει σταθερή. Η δυσαρμονία, όμως, με την κοινωνία και τους πολίτες έχει κτυπήσει κόκκινο, είτε θέλετε να το καταλάβετε, είτε όχι. Χρησιμοποιείτε την πανδημία για να αναπτύξετε το πελατειακό κράτος και την αδιαφάνεια. Εργαλειοποιήσατε την πανδημία με σκοπό την ελαστικοποίηση των εργασιακών σχέσεων αλλά και την εξυπηρέτηση συγκεκριμένων συμφερόντων. Ούτε άδεια ειδικού σκοπού δεν προβλέψατε έγκαιρα για τους γονείς παιδιών που νοσούν από COVID-19. Το κάνατε κατόπιν εορτής, μετά από σχετική ερώτηση μας στις αρχές Γενάρη, μόλις άνοιξαν τα σχολεία και μάλιστα στερώντας από τους εργαζόμενους μέρος του μισθού τους. Αυτή είναι η ευαισθησία σας, αυτή είναι η αντίληψή σας για το κράτος πρόνοιας.

Κάνατε βεβαίως και πολλά άλλα. Αναφέρω ενδεικτικά δέκα σημεία.

Πρώτον, επιβάλλατε την de facto κατάργηση του οκτάωρου και την ρευστοποίηση του χρόνου έναρξης και λήξης της εργασίας.

Δεύτερον, θεσμοθετήσατε τη μερική ή ολική κατάργηση της πληρωμής υπερωριών.

Τρίτον, φαλκιδεύσατε τον ν.1264/1982, υλοποιώντας με ευλάβεια τις εντολές και επιταγές του ΣΕΒ.

Τέταρτον, καταργήσατε τη λειψή δέκατη τρίτη σύνταξη.

Πέμπτον, αγνοείτε την πρότασή μας για θεσμοθέτηση ελάχιστου εγγυημένου μηνιαίου εισοδήματος για τους συνταξιούχους του e-ΕΦΚΑ και για την ενεργοποίηση νέου ΕΚΑΣ.

Έκτον, ο ψηφιακός μετασχηματισμός και ο δήθεν επαναστατικός e-ΕΦΚΑ είναι στον αέρα.

Έβδομον, αδυνατείτε να αντιμετωπίσετε το πρόβλημα των έγκαιρων και των εκκρεμών αιτήσεων των κύριων και επικουρικών συντάξεων εκατοντάδων χιλιάδων πολιτών.

Όγδοον, εκδίδετε εγκυκλίους για να μειώσετε μέχρι 268 ευρώ την εθνική σύνταξη όλων αυτών που παίρνουν μία σύνταξη από ίδιο δικαίωμα και μία σύνταξη λόγω θανάτου.

Ένατον, τα στοιχεία για την ανεργία προβληματίζουν έντονα και αναβιώνουν μνήμες περί αφερεγγυότητας των στατιστικών στοιχείων λόγω προφανούς απόκλισης της Εθνικής Στατιστικής Υπηρεσίας και του ΟΑΕΔ.

Δέκατον, η ελαχιστότατη αύξηση στους μισθούς έχει πολλαπλώς εξατμιστεί από τις αυξήσεις των τιμών σε όλα σχεδόν τα προϊόντα. Πρόχειροι υπολογισμοί δείχνουν ότι κάθε εργαζόμενος χάνει το 1/6, τουλάχιστον, του μισθού για να καλύψει τα αυξημένα κόστη διαβίωσης. Αποτελεί κοινωνική και οικονομική πρόκληση η τεράστια απόκλιση στα ημερομίσθια των Ελλήνων εργαζομένων σε σχέση με εκείνα των εργαζομένων σε άλλα ευρωπαϊκά κράτη. Και ερωτώ: Από πότε, κύριοι της Κυβέρνησης, η φτωχοποίηση των πολιτών και η επικράτηση κλίματος επισφάλειας και αβεβαιότητας στην αγορά εργασίας είναι ένδειξη οικονομικής και κοινωνικής προόδου;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Καταλήγω, κύριε Πρόεδρε, με το εξής: Το Κίνημα Αλλαγής δηλώνει καθαρά πως δεν εμπιστεύεται την Κυβέρνηση και καταδικάζει την αποτυχία διαχείρισης της πανδημίας, των οικονομικών και κοινωνικών συνεπειών της: της ακρίβειας, της ενεργειακής κρίσης και της ανεπάρκειας του επιτελικού κράτους, του υπερσυγκεντρωτισμού.

Η πρόταση δυσπιστίας, που κατέθεσε ο ΣΥΡΙΖΑ, έχει αναφορά και στην περιχαράκωση του κόμματός του, επαναλαμβάνοντας μία άσφαιρη πολιτικά κίνηση.

Το αποτέλεσμα της πρότασης δυσπιστίας δεν δίνει στην Κυβέρνησή σας την παραμικρή πολιτική ανάσα, διότι το πολιτικό κράτος-φούσκα του κ. Μητσοτάκη έσπασε σαν μία παιδική τσιχλόφουσκα…

**ΠΡΟΕΔΡΕΥΩΝ (Νικήτας Κακλαμάνης):** Κλείστε σας παρακαλώ.

**ΓΕΩΡΓΙΟΣ ΜΟΥΛΚΙΩΤΗΣ:** Με διαρκείς απόπειρες απόκρυψης της πραγματικότητας δεν μπορεί να γλιτώσει.

Απέναντι, κύριε Πρόεδρε, στην τεχνητή πόλωση και στον αντιδραστικό λόγο Νέας Δημοκρατίας - ΣΥΡΙΖΑ, το ΠΑΣΟΚ - Κίνημα Αλλαγής συνεχίζει τη μοναδική ισχυρή, ουσιαστική και…

**ΠΡΟΕΔΡΕΥΩΝ (Νικήτας Κακλαμάνης):** Ολοκληρώστε, κύριε Μουλκιώτη.

**ΓΕΩΡΓΙΟΣ ΜΟΥΛΚΙΩΤΗΣ:** …με τεκμηριωμένο προοδευτικό προγραμματικό λόγο Αντιπολίτευση που έχει ανάγκη η χώρα, για να δώσουμε λύσεις στα προβλήματα των Ελλήνων, για να τους δώσουμε ξανά ελπίδα και προοπτική, διότι η αντίστροφη έχει αρχίσει.

Σας ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει ο Βουλευτής της Νέας Δημοκρατίας κ. Αναστάσιος Χατζηβασιλείου, Νομού Σερρών.

Ορίστε, κύριε Χατζηβασιλείου, έχετε τον λόγο.

**ΑΝΑΣΤΑΣΙΟΣ (ΤΑΣΟΣ) ΧΑΤΖΗΒΑΣΙΛΕΙΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, κύριοι Υπουργοί, ο κ. Τσίπρας οδηγήθηκε στην απόφαση να καταθέσει πρόταση μομφής απευθυνόμενος κυρίως στο εσωτερικό του κόμματός του και καθαρά για επικοινωνιακούς λόγους.

Είναι ξεκάθαρο ότι η κοινωνία δεν σας ακούει, γιατί δεν έχετε καταφέρει εδώ και δυόμισι χρόνια να αρθρώσετε έναν πειστικό πολιτικό λόγο. Βλέπετε ότι καθημερινά χάνετε σε απήχηση και ότι οι πολίτες σας γυρίζουν την πλάτη. Σήμερα ψάχνετε για μια σανίδα σωτηρίας, αλλά μάλλον πηγαίνετε για άλμα στο κενό. Έχετε πάψει να μιλάτε με την κοινωνία προ πολλού και κατηγορείτε εμάς για αυταρέσκεια. Εσείς, όμως, αρνείστε να δείτε την αλήθεια κατάματα. Δυόμισι χρόνια τώρα δεν έχετε παρουσιάσει μία συνολική πολιτική πρόταση και λόγω ένδειας επιχειρημάτων περιορίζεστε απλά σε κραυγές, συνθήματα και καταστροφολογία.

Σήμερα, σε μια στιγμή δύσκολη για τους πολίτες με την κακοκαιρία που πέρασε, αντί να ασκήσετε μία κριτική εποικοδομητική, προτιμάτε επικοινωνιακά τρικ.

Έτσι, λοιπόν, με μία κίνηση πανικού ο ΣΥΡΙΖΑ προσπαθεί να θυμίσει στους ψηφοφόρους του ότι ακόμα είναι Αξιωματική Αντιπολίτευση.

Ναι, λοιπόν, τα καιρικά φαινόμενα της Δευτέρας ήταν πρωτοφανή και το Υπουργείο Κλιματικής Κρίσης ενεργοποίησε τον μηχανισμό του από νωρίς. Το πρώτο μήνυμα από το «112», αυτό το οποίο εσείς δεν ενεργοποιήσατε όταν ήσασταν στην κυβέρνηση, εστάλη στα κινητά στις 10.28΄ το πρωί από μία Πολιτική Προστασία που πριν από δύο χρόνια δεν είχε ούτε κτηριακές υποδομές ούτε και ικανό αριθμό στελεχών.

Ναι, σημειώθηκαν αστοχίες, ναι έγιναν λάθη και το δήλωσε και ο Πρωθυπουργός ο ίδιος, δίνοντας το στίγμα μιας κυβέρνησης που αναλαμβάνει τις ευθύνες της και αποδεικνύει πόσο διαφορετική είναι από εκείνη του ΣΥΡΙΖΑ. Εμείς δεν λέμε «Όλα τα έκανα σωστά», δεν λέμε «Ψάχνω να βρω μεγάλα λάθη, αλλά δεν μπορώ να βρω, δεν τα βρίσκω», ούτε σκηνοθετούμε συσκέψεις για το θεαθήναι το βράδυ μετά από μία ανείπωτη τραγωδία. Η Κυβέρνηση της Νέας Δημοκρατίας δεν κοροϊδεύει τους πολίτες, ούτε διστάζει να παραδεχθεί λάθη και να τα διορθώσει. Αντιλαμβάνεται τις συστημικές αδυναμίες των δεκαετιών και παλεύει να τις ανατρέψει.

Δεν θα αναφερθώ στα έργα και τις ημέρες του ΣΥΡΙΖΑ. Άλλωστε, οι πολίτες γνωρίζουν. Όμως, καθημερινά ο κόσμος σιγοψιθυρίζει μία φράση: «Τι θα γινόταν εάν…;». Και εσείς αντί αυτοκριτικής, ζητάτε να φύγει η, όπως την αποκαλείτε, χειρότερη κυβέρνηση που γνώρισε ο τόπος, αυτή η Κυβέρνηση που από την πρώτη στιγμή της πανδημίας κράτησε την κοινωνία όρθια. Το ΕΣΥ ενισχύθηκε με δεκατέσσερις χιλιάδες στελέχη, οι δαπάνες υγείας έφτασαν τα 5,3 δισεκατομμύρια και οι κλίνες ΜΕΘ τις χίλιες τριακόσιες. Ο ιδιωτικός τομέας επιστρατεύθηκε όταν και όπου χρειάστηκε και η επιχείρηση των εμβολιασμών οργανώθηκε υποδειγματικά. Και ο ΣΥΡΙΖΑ υπερασπίζεται τη μία μέρα μία θέση και στη συνέχεια την αντίθετή της.

Το Νοέμβριο του 2020 ο κ. Τσίπρας κατηγόρησε τον Κυριάκο Μητσοτάκη για εμπόριο ελπίδας, για ένα ανύπαρκτο εμβόλιο, αυτό το εμβόλιο με το οποίο εμβολιάστηκε μετά από λίγο καιρό ο ίδιος και εκατομμύρια Έλληνες πολίτες και τον Φεβρουάριο του 2021 δήλωνε ότι δέχεται το ρίσκο εξάπλωσης του κορωνοϊού από τις διαδηλώσεις. Για να μη θυμηθούμε, βέβαια, και δηλώσεις κορυφαίων στελεχών σας, που έκλειναν καθημερινά το μάτι στους αντιεμβολιαστές, αλλά και την καταψήφιση εκ μέρους σας κρίσιμων για την πανδημία διατάξεων, γιατί εσείς καταψηφίσατε την υποχρεωτικότητα για τους υγειονομικούς, για τους άνω των εξήντα, καταψηφίσατε τα αυστηρά πρόστιμα για όσους έχουν πλαστά πιστοποιητικά εμβολιασμού, αλλά και για τους γονείς - αρνητές που δεν στέλνουν τα μικρά παιδιά στο σχολείο. Εσείς!

Στην οικονομία κατηγορείτε μια Κυβέρνηση που στήριξε εργαζόμενους και επιχειρήσεις με 43 δισεκατομμύρια ευρώ, που έλαβε μέτρα ύψους 1,75 δισεκατομμυρίων για την ενεργειακή κρίση και που θα συνεχίσει να λαμβάνει και άλλα για όσο καιρό χρειαστεί, που στηρίζει τη μεσαία τάξη, την οποία εσείς εξοντώσατε, και τους αδυνάμους, την Κυβέρνηση που πέτυχε μέσα στην κρίση ανάπτυξη 7%, που μείωσε φόρους, ανεργία και έφερε επενδύσεις, αυτήν ακριβώς την Κυβέρνηση που θα αυξήσει γενναία τον κατώτατο μισθό ξανά το Μάιο, την Κυβέρνηση που ξεμπλόκαρε όλα τα μεγάλα έργα υποδομής στη χώρα και έφερε σε χρόνο ρεκόρ την ψηφιακή επανάσταση.

Μιλάτε για καθεστώς Μητσοτάκη. Ε, είναι, λοιπόν, θράσος να παρουσιάζεται ο ΣΥΡΙΖΑ ως υπερασπιστής του κράτους δικαίου! Από τη «NOVARTIS» και τους αρμούς της εξουσίας, μέχρι τη μείωση των ποινών για ειδεχθή εγκλήματα η διαφορά μας είναι πασιφανής στον τρόπο με τον οποίο αντιλαμβανόμαστε την ποιότητα της δημοκρατίας. Εσείς που προσπαθήσατε να ελέγξετε την ενημέρωση με διάφορες αλχημείες, μιλάτε σήμερα για αυταρχισμό και για έλεγχο των μέσων ενημέρωσης.

Το ίδιο κάνατε και στην εξωτερική πολιτική της χώρας. Η Ελλάδα τα τελευταία δυόμισι χρόνια έχει καταστεί ένας αξιόπιστος συνομιλητής διεθνώς. Διαχειριστήκαμε με μεγάλη επιτυχία το μεταναστευτικό, αλλά και την πρωτοφανή κρίση που προκλήθηκε στον Έβρο. Συμφωνήσαμε σε θαλάσσιες ζώνες με την Ιταλία και με την Αίγυπτο. Είμαστε μέρος της λύσης των προβλημάτων, αποδεικνύοντας καθημερινά ότι η πατρίδα μας είναι πάροχος ασφαλείας στη γειτονιά μας. Επίσης, συνάψαμε σημαντικές αμυντικές συμφωνίες ως ανάχωμα στον τουρκικό αναθεωρητισμό, με κορυφαία, βέβαια, την ελληνογαλλική συμφωνία, εκείνη που άνοιξε τον δρόμο για την απόκτηση σύγχρονων αεροπλάνων και πολεμικών πλοίων για τη χώρα μας. Και εσείς τι κάνατε; Βρεθήκατε πάλι απέναντι, οχυρωμένοι πίσω από εμμονές και ιδεοληψίες. Κρίμα για την πατρίδα, κρίμα για τον ελληνικό λαό που στέκεται παραδοσιακά πάντα ενωμένος απέναντι σε όποιον αμφισβητεί την εθνική του κυριαρχία!

Όσο για το ΚΙΝΑΛ, είναι σε μια φάση αναζήτησης. Σας καλούμε, λοιπόν, να αποφασίσετε και εσείς προς τα πού θέλετε να πάτε πρώτα εσείς και κυρίως η χώρα μας.

Κυρίες και κύριοι συνάδελφοι, η Κυβέρνηση Μητσοτάκη εφαρμόζει το πρόγραμμά της παρά τις διαρκείς κρίσεις που έχουν προκύψει, επενδύει στην εμπειρία, αξιοποιεί τις ευκαιρίες και μεγιστοποιεί πάντα το όφελος, γιατί αντίθετα με εσάς, συνομιλεί καθημερινά με την κοινωνία, την αφουγκράζεται και δίνει λύσεις, κάνει καλύτερο το σήμερα και δουλεύει σκληρά για το αύριο με σχέδιο, με ευθύνη, με μέριμνα για όλες και για όλους, συνεχίζει στον δρόμο των τολμηρών τομών, της ευημερίας και της ανάπτυξης, με τη στήριξη της κοινωνίας και των παραγωγικών δυνάμεων του τόπου.

Για όλους αυτούς τους λόγους καταψηφίζουμε την πρότασή σας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Εύγε!

Καλείται στο Βήμα η κ. Θεοδώρα Τζάκρη, Βουλευτής ΣΥΡΙΖΑ.

Στη συνέχεια τον λόγο θα λάβει η κ. Πιπιλή και αμέσως μετά ο Υπουργός Επικρατείας, ο κ. Σκέρτσος.

Ορίστε, κυρία Τζάκρη, έχετε τον λόγο.

**ΘΕΟΔΩΡΑ ΤΖΑΚΡΗ:** Ευχαριστώ, κύριε Πρόεδρε.

Κύριε Μητσοτάκη, κυρίες και κύριοι της Κυβέρνησης, για άλλη μια φορά αποτύχατε παταγωδώς στην πραγματική ζωή, τα καταφέρατε, όμως, περίφημα στη δημαγωγική χειραγώγηση. Κάθε φορά που καίτε, πνίγετε ή βυθίζετε στο χάος ολόκληρη τη χώρα πιστεύετε ότι τα καθαρίσετε με μια νέα ντροπιαστική δημοσκόπηση. Βέβαια, έχετε καταλάβει κι εσείς ότι σας έχει πάρει χαμπάρι ο ελληνικός λαός και ότι πλέον μετράτε μέρες. Δεν εξηγείται αλλιώς η σπουδή σας να εμφανίζετε τον Πρωθυπουργό και ολόκληρη την Κυβέρνηση ως το μεγάλο εθνικό κεφάλαιο της χώρας παρά το γεγονός ότι έχει αποτύχει παταγωδώς. Προβάλλετε βέβαια και το γελοίο επιχείρημα, επιτρέψτε μου να πω, ότι παρά τις μεγάλες καταστροφές και το χάος που προκλήθηκε από την κυβερνητική σας ανεπάρκεια δεν είχαμε νεκρούς. Και οι εκατόν δέκα νεκροί της πανδημίας από την κυβερνητική σας ανικανότητα τι ακριβώς είναι; Κάθε μέρα χάνεται το ισοδύναμο ενός χωριού και εσείς διατείνεστε ότι όλα βαίνουν καλώς και ότι η χώρα προοδεύει και καμώνεστε ότι είστε μια επιτυχημένη Κυβέρνηση.

Αλήθεια, κυρίες και κύριοι της Κυβέρνησης, πώς περιμένετε να είναι μια αποτυχημένη κυβέρνηση; Τι περιμένετε δηλαδή να γίνει ακόμα για να ομολογήσετε ενώπιον του ελληνικού λαού ευθαρσώς ότι υποκλέψατε την ψήφο του με ψεύτικα και παχιά λόγια και ότι είστε μια κυβέρνηση σκορποχώρι που δεν μπορεί να αντεπεξέλθει στον κυβερνητικό ρόλο του συντονιστή των Υπουργείων; Βέβαια, κατακάψατε τη χώρα απ’ άκρη σ’ άκρη σε συνθήκες άπνοιας, βυθίσατε στο σκοτάδι εκατοντάδες χιλιάδες νοικοκυριά από μια απλή χιονόπτωση, την οποία βεβαίως γνωρίζατε εδώ και μέρες. Και βεβαίως, οι απευθείας αναθέσεις καλά κρατούν, αλλά πιάνουν τόπο από όσο φαίνεται μόνο στις τσέπες των πολιτικών σας φίλων.

Χθες ο Πρωθυπουργός επισκέφτηκε την Πρόεδρο της Δημοκρατίας κ. Σακελλαροπούλου και μας είπε ότι οφείλουμε να μαθαίνουμε από τη διαχείριση των κρίσεων. Αλήθεια; Τι ακριβώς μάθατε από τη διαχείριση αυτής της παρούσας κρίσεως και από τις προηγούμενες; Τι ακριβώς δεν γνωρίζατε μέχρι την Κυριακή που παρήλαυναν οι αλατιέρες στο κέντρο της Αθήνας και αποκλείσατε ολόκληρη τη χώρα για μια ολόκληρη εβδομάδα για την αντιμετώπιση μιας απλής χιονόπτωσης; Τι είναι αυτό που δεν γνωρίζατε και έπρεπε να συμβεί αυτή η τεράστια καταστροφή για να το μάθετε;

Κυρίες και κύριοι της Κυβέρνησης, γνωρίζω ότι δεν μπορείτε να σταθείτε πουθενά, βρίσκεστε σε πανικό και προσπαθείτε επικοινωνιακά μόνο να διαχειριστείτε αυτές τις ζοφερές μέρες που περνάει ο ελληνικός λαός.

Σας καλώ εδώ και τώρα να σταθείτε ενώπιον του ελληνικού λαού και να του πείτε πόσο στοιχίζουν αυτές οι δημοσκοπήσεις με τις οποίες παρουσιάζετε δήθεν το Κίνημα Αλλαγής ίσα με το κόμμα της Αξιωματικής Αντιπολίτευσης. Πόσο ακριβώς στοιχίζουν; Στοιχίζουν 5.000 ή 10.000, κύριοι Υπουργοί της Κυβέρνησης; Να φέρουμε εδώ τον κ. Γεράκη που διαχειρίζεται όλα αυτά τα θέματα από το Μέγαρο Μαξίμου για να μας πείτε κι εμάς πού ακριβώς βρίσκει αυτές τις καταπληκτικές δημοσκοπικές εταιρείες, για να βρούμε κι εμείς μια για να δείξει το κόμμα του κ. Βελόπουλου δέκα μονάδες πάνω από τη Νέα Δημοκρατία.

Δεν ντρέπεστε, κυρίες και κύριοι της Συμπολίτευσης; Αυτό είναι το δημοκρατικό πνεύμα; Αυτοί είναι οι δημοκρατικοί θεσμοί μιας σύγχρονης δημοκρατικής χώρας; Ακόμα και οι ίδιοι του Κινήματος Αλλαγής δεν σχολίασαν καν την επαίσχυντη αυτή δημοσκοπική χειραγώγηση, γιατί αν το πίστευαν θα ζητούσαν κι αυτοί εκλογές, όμως, δεν το κάνουν. Ακόμα και οι ίδιοι γελούν μέσα τους από αυτές τις δημοσκοπήσεις με τις οποίες προσπαθείτε να παρουσιάσετε ένα μικρό κόμμα της Αντιπολίτευσης ίσα με την Αξιωματική Αντιπολίτευση για λόγους βεβαίως οι οποίοι είναι προφανείς και γνωρίζετε πολύ καλά.

Αυτή η καταπληκτική κυβερνητική θητεία των δυόμισι ετών επιφυλάσσει ακόμα μια «κατραπακιά» στους Έλληνες πολίτες, σε αυτούς που κάηκαν και σε αυτούς που πνίγηκαν και σε όλους τους Έλληνες πολίτες. Καταφέρατε να κάνετε είδος πολυτελείας το ηλεκτρικό ρεύμα, κατατάσσοντας τη χώρα μας στην πρώτη τριάδα των χωρών με τις ακριβότερες τιμές του ρεύματος στην Ευρώπη.

Όμως, το μαγικό χέρι του κ. Μητσοτάκη δεν ακούμπησε μόνο αυτή την οικονομική πτυχή. Ήδη είχαμε αρχίσει να πάμε το ρεκόρ της ακρίβειας στα τρόφιμα και γενικά σε οτιδήποτε χρειάζεται ένα λαϊκό νοικοκυριό για να βγάλει τον μήνα. Και όταν, αγαπητές φίλες και φίλοι, σας εγκαταλείψουν οι αγαπημένοι σας φίλοι, δηλαδή οι καναλάρχες, οι δημοσκόποι και τα μεγάλα οικονομικά συμφέροντα, τότε θα ανοίξει το καπάκι του υπονόμου και θα εμφανιστεί όλη αυτή η δυσωδία της Κυβέρνησής σας, από τα οικονομικά σκάνδαλα και τη χειραγώγηση της δικαιοσύνης, μέχρι την κυβερνητική ανεπάρκεια και την επιστροφή της χώρας σε συνθήκες πραγματικά έκτακτης ανάγκης.

Κυρίες και κύριοι Βουλευτές, ας εξετάσουμε και το θέμα της πανδημίας το οποίο περισσότερο από όλα σας έφτασε μέχρι εδώ. Η Κυβέρνηση κατηγορείται για πολλά: Ατελής προετοιμασία, αμεριμνησία, απευθείας αναθέσεις ακόμα και για τον «Μεγάλο Περίπατο», ψεύδη για τις ΜΕΘ, αυταρχικές ρυθμίσεις μέσα στην καραντίνα, πολιτική ιδιοτέλεια και στοχοποίηση των πολιτικών αντιπάλων στο θεωρητικώς υποτίθεται εθνικό θέμα της πανδημίας με πιο χαρακτηριστική περίπτωση την όχι απλώς απόρριψη της πρότασης για κοινή πολιτική υγείας και για Υπουργό κοινής εμπιστοσύνης, αλλά για την αντιμετώπιση του κ. Τσίπρα με προβοκάτσιες.

Μέχρις εκεί κρυβόσασταν πίσω από την ελπίδα του εμβολίου που θα έδινε λύση και πίσω από τις συγκρίσεις με χώρες που είχαν κτυπηθεί άσχημα στον αρχικό αιφνιδιασμό της πανδημίας και πίσω βέβαια από την προπαγάνδα με τις δυο καραντίνες που έλεγε: «Ευτυχώς που δεν ήταν ο ΣΥΡΙΖΑ γιατί θα ήμασταν ακόμα χειρότερα».

Τι άλλαξε, όμως, τώρα; Άλλαξαν φυσικά τα αντικειμενικά στοιχεία. Η θνητότητα τρέχει με εκατόν επτά νεκρούς την ημέρα και σε εβδομαδιαία βάση με επτακόσιους πενήντα νεκρούς την εβδομάδα -είναι απολύτως πρωτοφανές- με προηγούμενο ρεκόρ επταημέρου τους επτακόσιους επτά νεκρούς μέχρι τις 2 Δεκέμβρη του 2020.

Να σας θυμίσω ότι το πανελλήνιο ρεκόρ της πανδημίας καταγράφηκε ακριβώς τον μήνα που πανηγυρίζατε για μια ακόμη φορά το τέλος αυτής. Είναι προφανές ότι ο τρέχον μήνας θα είναι ο χειρότερος της διετούς πανδημίας, αφήνοντας δεύτερο χειρότερο τον προηγούμενο μήνα, τον Δεκέμβριο, με δύο χιλιάδες εξακόσιες τριάντα τρεις απώλειες.

Βλέπετε απαθείς ότι το δίμηνο Δεκέμβρη - Γενάρη η θνητότητα θα αγγίξει τους πεντέμισι χιλιάδες νεκρούς. Μάλιστα, ο Υπουργός Εργασίας ισχυρίστηκε ότι είμαστε στον ευρωπαϊκό μέσο όρο, προσθέτοντας στο πλήγμα του αρχικού αιφνιδιασμού σε Ιταλία, Ισπανία και Γαλλία.

Η τεράστια θνητότητα, όμως, στη χώρα μας σημειώνεται μετά την απόλυτη επάρκεια των εμβολίων που σημειώθηκε τον Ιούνιο του 2021. Έχουμε δηλαδή ακόμη εντεκάμισι χιλιάδες νεκρούς από τότε, δηλαδή μετά από το εμβόλιο. Οπότε τον Νοέμβρη δεν φτάσαμε απλώς τον μέσο όρο της Ευρωπαϊκής Ένωσης, αλλά τον έχουμε υπερβεί κατά πολύ.

Συγκεκριμένα, κύριε Χατζηδάκη, η Ευρωζώνη των τριακοσίων σαράντα ενός εκατομμυρίων έχει εξακόσιες σαράντα δύο χιλιάδες νεκρούς, άλλως χίλιους οκτακόσιους ογδόντα δύο νεκρούς ανά εκατομμύριο. Ξέρετε, λοιπόν, κύριοι του «Μένουμε Ευρώπη», πόσους έχουμε εμείς, η Ελλάδα; Έχουμε δυο χιλιάδες διακόσιους τριάντα δυο νεκρούς ανά εκατομμύριο, δηλαδή 20% περισσότερο από τις χώρες που κτυπήθηκαν σκληρά, όχι δύο χρόνια μετά από την επάρκεια του εμβολίου, αλλά από την αρχή, όταν ο κ. Μητσοτάκης έλεγε για τους Ιταλούς ότι δεν έχουν φέρετρα να θάψουν τους νεκρούς τους.

Και δεν άκουσα καμμία απολογία για το πώς εφαρμόζετε από την άνοιξη την πολιτική της ανοσίας της αγέλης, παρ’ ότι σας είχε προειδοποιήσει από το βήμα της Ακαδημίας Αθηνών με τον πιο επίσημο τρόπο ο κ. Τσιόδρας. Δεν αγνοήσατε μόνο την αγνοηθείσα μελέτη του, αλλά και την προειδοποίησή του για κίνδυνο συνδρόμου Χιλής.

Παραδώσατε τη χώρα στους «μη σώσουν» οι οποίοι κατέλαβαν στον ανασχηματισμό ακόμα και το Υπουργείο Υγείας, έστω και ως «αυτοφοράκηδες» του Μαξίμου. Τους είδατε να μην παίρνουν κανένα σοβαρό μέτρο από τα Χριστούγεννα προκαλώντας παγκόσμιο ρεκόρ διασποράς με οκτακόσιες πενήντα χιλιάδες κρούσματα μέσα σε ένα μήνα από την παραμονή των Χριστουγέννων. Και όταν το κύμα πήγε να σβήσει, το αναζωπύρωσε η εμμονική κ. Κεραμέως μην αναβάλλοντας το άνοιγμα των σχολείων για μία εβδομάδα.

Σήμερα η βραδυπορία της αποκλιμάκωσης των κρουσμάτων είναι αποκλειστικά έργο της κ. Κεραμέως. Σήμερα οι επιστήμονες εύχονται να είχε το κλείσιμο λόγω κακοκαιρίας την ευεργετική επίδραση που η κ. Κεραμέως απέτρεψε.

Κύριοι Βουλευτές, με την υιοθέτηση της πολιτικής της ανοσίας της αγέλης το παιχνίδι άλλαξε πίστα…

**ΠΡΟΕΔΡΕΥΩΝ (Νικήτας Κακλαμάνης):** Κυρία Τζάκρη, ολοκληρώστε τώρα.

**ΘΕΟΔΩΡΑ ΤΖΑΚΡΗ:** Κύριε Πρόεδρε, μισό λεπτό να ολοκληρώσω.

**ΠΡΟΕΔΡΕΥΩΝ (Νικήτας Κακλαμάνης):** Όχι, κυρία Τζάκρη, δεν έχει άλλο.

**ΘΕΟΔΩΡΑ ΤΖΑΚΡΗ:** Ολοκληρώνω.

Το ότι δεν σας κατηγορούν πλέον οι ψηφοφόροι σας μόνο για μικρότητα και ιδιοτέλεια, αλλά και για συνειδητές…

**ΠΡΟΕΔΡΕΥΩΝ (Νικήτας Κακλαμάνης):** Σας άφησα ένα λεπτό, τελειώστε.

**ΘΕΟΔΩΡΑ ΤΖΑΚΡΗ:** … που οδηγούν στον χαμό τους. Θα φύγετε μέσα στην αρρώστια και τον θάνατο, όπως ακριβώς έφυγε και ο Τραμπ στην Αμερική. Όπως καταλαβαίνετε, θα συμπαρασύρετε στη φυγή πρώτα από όλα αυτούς που χειροκροτούν τον κ. Βορίδη μέσα σε αυτή την Αίθουσα να ισχυρίζεται ότι καμμία αξία δεν έχει να συζητάμε πλέον για τα θύματα της πανδημίας.

**ΠΡΟΕΔΡΕΥΩΝ (Νικήτας Κακλαμάνης):** Κυρία Τζάκρη, σεβαστείτε και τους δικούς σας συναδέλφους.

Τον λόγο έχει τώρα η κ. Πιπιλή και αμέσως μετά ο Υπουργός κ. Σκέρτσος.

**ΦΩΤΕΙΝΗ ΠΙΠΙΛΗ:** Ευχαριστώ, κύριε Πρόεδρε.

Η συγγνώμη του Έλληνα Πρωθυπουργού Κυριάκου Μητσοτάκη και η παραδοχή για τα προβλήματα που δημιουργήθηκαν, η δική μας συγγνώμη και η παραδοχή για τα προβλήματα που κακώς δημιουργήθηκαν, δεν σημαίνει ότι δεν οφείλουμε ευχαριστίες στο προσωπικό της Πυροσβεστικής Υπηρεσίας και την καίρια επέμβασή τους σε επτακόσιες σαράντα πέντε μεταφορές ατόμων σε ασφαλές σημείο και εκατόν σαράντα μεταφορές ατόμων για αιμοκάθαρση ή παροχή ιατρικής φροντίδας.

Οφείλουμε ευχαριστίες και στην ΕΛΑΣ και στους τέσσερις χιλιάδες αστυνομικούς για τη συνδρομή τους, αλλά και στα στελέχη των Ενόπλων Δυνάμεων, τους εθελοντές, τους εργάτες, τους τεχνικούς των δήμων και του ΔΕΔΔΗΕ, γιατί αυτοί, επίσης, είναι κομμάτι του κράτους και δεν πρέπει να το ξεχνάμε.

Ευχαριστίες, όμως, οφείλουμε πάνω από όλα στον Πρόεδρο του ΣΥΡΙΖΑ, τον κύριο Αλέξη Τσίπρα για το μεγάλο δώρο που μας έκανε να καταθέσει πρόταση δυσπιστίας στην Κυβέρνηση, γιατί μας δίνει τη λαμπρή ευκαιρία να ξεδιπλώσουμε τις δικές μας επιτυχίες και να θυμίσουμε στον ελληνικό λαό, για παράδειγμα, τι έλεγε ο ίδιος αγανακτισμένος και εξοργισμένος σήμερα Πρόεδρος του ΣΥΡΙΖΑ. Ο κ. Τσίπρας στις 17-2-2021, μια μόλις μέρα μετά τη «Μήδεια», έλεγε: «Φτάσατε στο σημείο να κλείσετε από μόνοι σας, προληπτικά την εθνική οδό. Μα, τι ευφυής κίνηση ήταν αυτή;» Σε εσάς αναφερόταν, κύριε Χαρδαλιά και στον κ. Χρυσοχοΐδη που θυμάστε ότι προληπτικά έκλεισε η εθνική οδός.

Ακόμα δεν έχετε αποφασίσει τι ακριβώς θέλετε. Κλείνουμε τα σχολεία. Γιατί κλείνουμε τα σχολεία; Δεν κλείνουμε τα σχολεία. Γιατί δεν κλείνουμε τα σχολεία;

Ο Πρόεδρος, λοιπόν, της Αξιωματικής Αντιπολίτευσης κατέθεσε πρόταση δυσπιστίας με το αιτιολογικό ότι είναι η χειρότερη κυβέρνηση που γνώρισε ο τόπος από τη Μεταπολίτευση και μετά. Γελάει ο κόσμος φυσικά. Δεν είχε χρόνο να διαβάσει τη μετάφραση από τα αγγλικά από τη συνάντηση μόλις την ίδια μέρα του Πρωθυπουργού στο Μέγαρο Μαξίμου με τον εκπρόσωπο του κολοσσού της «JP MORGAN» που ανακοίνωσε την τεράστια εξαγορά από ελληνική επιχείρηση κατά 49% έναντι 1,7 δισεκατομμυρίων ευρώ.

Απόδειξη, επίσης, για τον κ. Τσίπρα πως είμαστε η χειρότερη κυβέρνηση είναι το γεγονός ότι μόλις σε δυόμισι χρόνια έχει καταστήσει η κυβερνητική πολιτική του Κυριάκου Μητσοτάκη την ελληνική οικονομία παγκοσμίως σταθερή και αξιόπιστη.

«Να φύγετε», λέει ο κ. Τσίπρας, «γιατί έχετε κοστίσει και συνεχίζετε να κοστίζετε πολύ στον ελληνικό λαό όχι μόνο σε χρήμα». Πρέπει να ντρέπεστε που λέτε αυτό το πράγμα, κύριοι του ΣΥΡΙΖΑ, εσείς που χρεώσατε με το αχρείαστο μνημόνιο σας 100 δισεκατομμύρια την Ελλάδα σε μόλις μία ημέρα. Λέτε ότι κοστίζει αυτή η Κυβέρνηση, ενώ έχουν έρθει μεταξύ άλλων οι επενδύσεις της «MICROSOFT», της «PFIZER», της «AMAZON», το Ταμείο Ανάκαμψης με 30,5 δισεκατομμύρια. Και θα θυμίσω ότι η ελληνική Κυβέρνηση ήταν η πρώτη που κατέθεσε ένα άρτιο πρόγραμμα στην Κομισιόν και έγινε από τα πρώτα αποδεκτό.

Να θυμηθούμε, μιας και είναι και ο κ. Πιερρακάκης εδώ, ότι εξοικονομήσαμε από την κυβερνητική πολιτική του και των άλλων Υπουργείων που συνεργάστηκαν εβδομήντα πέντε χιλιάδες ώρες μετακίνησης που συνεπάγονται ταλαιπωρία και αναμονή σε ουρές και αυτά προς όφελος των Ελλήνων πολιτών, γιατί εξασφαλίστηκε το ψηφιακό ραντεβού με χιλιάδες συναλλαγές με δημόσιες υπηρεσίες και άλλους φορείς.

Πάμε τώρα στην αθλιότητα του «να φύγετε, γιατί έχετε κοστίσει και συνεχίζετε να κοστίζετε πολύ στον ελληνικό λαό όχι μόνο σε χρήμα, αλλά και σε ανθρώπινες ζωές». Μα, τολμάτε να μιλάτε για νεκρούς εσείς από το Μάτι και τη Μάνδρα; Οι νεκροί από τις φυσικές καταστροφές και οι εκατόμβες είναι μοναδικό σας, δικό σας αποτέλεσμα και μη μας προκαλείτε να σας το θυμίζουμε συνέχεια.

Νεκροί από την πανδημία, λοιπόν. Όντως θρηνούμε πολλούς νεκρούς για τη μικρή μας χώρα, αλλά το έχουν εξηγήσει από την αρχή οι επιδημιολόγοι, οι παγκόσμιοι επιστήμονες, οι δικοί μας επιστήμονες ότι πρώτον παρά την ενίσχυση σε προσωπικό, κλίνες και συνεργασία με ιδιώτες του ΕΣΥ για τους γνωστούς λόγους έχει γίνει πραγματική εισβολή χιλιάδων ανεμβολίαστων που επιμένουν έως σήμερα πεισματικά αν και ανήκουν σε ευαίσθητες και ευάλωτες ομάδες να μην εμβολιάζονται.

Και δεύτερον εσείς, κυρίες και κύριοι του ΣΥΡΙΖΑ, πρέπει να αναγνωρίσετε ότι πολλοί από αυτούς άκουσαν σαν τον δικό σας πρώην Υπουργό Αναπληρωτή Υγείας, ο οποίος τους πρόσφερε εναλλακτική λύση πουλώντας γιατροσόφια και φάρμακα για αγελάδες. Για να μην πω ότι συλλήβδην το κόμμα του ΣΥΡΙΖΑ ως νέοι αγανακτισμένοι πήγατε με πανό και στηρίξατε τους επίορκους νοσηλευτές και ιατρούς, οι οποίοι καταπάτησαν την επιστημονική τους λογική και την παγκόσμια λογική.

Ο Κυριάκος Μητσοτάκης έκλεισε ένα ανύπαρκτο παραμάγαζο, τη Γενική Γραμματεία Πολιτικής Προστασίας. Μόλις τον Σεπτέμβρη έκανε το Υπουργείο. Σε τρεις μήνες ήταν λογικό να υπάρξουν δυσλειτουργίες. Είμαι σίγουρη ότι θα καταλήξει στην ενός ανδρός ή γυναικός αρχή για να γλιτώσουμε επιπλέον από τις πολυαρμοδιότητες.

Δεν σας άκουσα εσείς -και ειδικά του ΚΙΝΑΛ που πάλι αρχίσατε τα ΠΑΣΟΚικά- για την τοπική αυτοδιοίκηση να την ενισχύσετε. Ο κ. Πέτσας τους ενίσχυσε για τις φωτιές του καλοκαιριού δεν ξέρω και εγώ πόσα και είδαμε τα αποτελέσματα. Κάποια στιγμή η κοινωνία θέλει και κυρώσεις για αυτούς που έφταιξαν, αλλά κυρώσεις και για τους εκλεγμένους της τοπικής και της άλλης αυτοδιοίκησης.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Κύριε Πρόεδρε, η σειρά ποια είναι;

**ΠΡΟΕΔΡΕΥΩΝ (Νικήτας Κακλαμάνης):** Την έχω εκφωνήσει, κύριε Μαμουλάκη. Θα πάρει τον λόγο ο κ. Σκέρτσος και μετά είναι ο κ. Μαρίνος, ο κ. Θεοχάρης, εσείς, ο κ. Μπούμπας, η κ. Αδαμοπούλου. Κλείνει ο πέμπτος κύκλος και θα πάρει τον λόγο ο κ. Πιερρακάκης.

Ο κ. Σκέρτσος έχει τον λόγο για δέκα λεπτά.

**ΧΡΗΣΤΟΣ - ΓΕΩΡΓΙΟΣ ΣΚΕΡΤΣΟΣ (Υπουργός Επικρατείας):** Ευχαριστώ,κύριε Πρόεδρε.

Κυρίες και κύριοι Βουλευτές, ξεκινώ με μια έκκληση. Η εικόνα της Βουλής που τα μέλη της αλληλοσπαράσσονται εξαπολύοντας ισοπεδωτικές και απαξιωτικές κατηγορίες ωσάν η αντίπαλη παράταξη να είναι εχθροί της ίδιας μας της χώρας μού είναι προσωπικά και πιστεύω στην πλειονότητα των πολιτών αφόρητα ενοχλητική. Είναι ενοχλητική διότι παράγει διαβρωτική οξύτητα, τοξικότητα και καχυποψία, δηλαδή φαινόμενα από τα οποία έχουμε υποφέρει ιστορικά ως κοινωνία και τα οποία πρέπει να πάψουν να αποτελούν το κυρίαρχο υπόδειγμα του πολιτικού μας λόγου πολύ απλά διότι αποτελούν de facto συνθήκη μη διαλόγου και μη συνεννόησης στα απολύτως βασικά και στοιχειώδη. Το μόνο που καταφέρνουν είναι να αναπαράγονται ως αρνητικές συμπεριφορές και εκτός Βουλής και εν τέλει να διχάζουν, να συσκοτίζουν και να μας πηγαίνουν όλους πιο πίσω και πιο κάτω.

Ας ξεκινήσουμε, λοιπόν, από αυτά που μας ενώνουν και είναι ικανά να μας πάνε πιο μπροστά και πιο ψηλά. Είμαι βέβαιος ότι όλοι και όλες εδώ μέσα αγαπάμε την Ελλάδα, όλοι και όλες μοιραζόμαστε την ίδια αγωνία για να πάει η χώρα μας καλύτερα, όλοι και όλες πιστεύουμε στη δημοκρατία και είμαστε δημοκράτες. Αυτές οι παραδοχές πρέπει να είναι αδιαπραγμάτευτες, ώστε να μπορούμε να μπούμε σε έναν καλόπιστο διάλογο για να διαμορφώσουμε και ένα κοινωνικό κλίμα σύμπνοιας και εμπιστοσύνης προς το πολιτικό σύστημα συνολικά.

Με αυτές τις αρχικές σκέψεις, λοιπόν, έρχομαι και στο θέμα της διεξαγόμενης συζήτησης. Η πρόταση δυσπιστίας κατά της Κυβέρνησης δεν είναι μια στιγμή αδυναμίας ή άμυνας για την κυβερνητική πλειοψηφία, είναι αντιθέτως μια στιγμή αδυναμίας και εξωτερίκευσης μιας εσωτερικής κρίσης του ΣΥΡΙΖΑ που αισθάνεται να απειλείται δημοσκοπικά από το ΚΙΝΑΛ. Σε κάθε περίπτωση εμείς την βλέπουμε σαν ένα αναφαίρετο συνταγματικό δικαίωμα της Αντιπολίτευσης και γι’ αυτό σαν μια στιγμή δημοκρατικής λογοδοσίας.

Αυτή η πρόταση δυσπιστίας είναι μια ευκαιρία να αξιολογήσουμε αν υπάρχει, όντως, στη δεδομένη χρονική συγκυρία μια κοινοβουλευτική ή μια κοινωνική δυσαρμονία με το εκλογικό αποτέλεσμα του 2019. Πιστεύουμε πως δεν υπάρχει. Είναι ταυτόχρονα μια ευκαιρία για να παρουσιάσουμε με επιχειρήματα, με στοιχεία, με ήπιο λόγο τα αποτελέσματα της δουλειάς μας τα τελευταία δυόμισι χρόνια και αφ’ ετέρου να αναδείξουμε τις αντιφάσεις και τα κενά στην πρόταση και την κριτική της Αντιπολίτευσης.

Ξεκινώ, λοιπόν, από μία οφειλόμενη, ειλικρινή ομολογία που δεν είναι προσχηματική και δεν βλάπτει να επαναλαμβάνεται διότι παράγει ένα νέο αναγκαίο πολιτικό ήθος που έλειπε τα προηγούμενα χρόνια. Όσα ζήσαμε την τελευταία εβδομάδα στο επίπεδο της πολιτικής προστασίας μας πλήγωσαν και αδικούν την προσπάθεια που έχουμε κάνει σε αυτό το πεδίο, γι’ αυτό και οφείλουμε μια συγγνώμη στους συμπολίτες μας που ταλαιπωρήθηκαν, αλλά και ένα ευχαριστώ σε όλους τους κρατικούς λειτουργούς από τις Ένοπλες Δυνάμεις, από την Αστυνομία, από την Πυροσβεστική, την Πολιτική Προστασία, τους ΟΤΑ, το ΔΕΔΔΗΕ, όλους τους υπαλλήλους που αγωνίστηκαν επί πέντε μέρες για να αποτρέψουν τα χειρότερα και το κατάφεραν.

Η συγγνώμη δεν είναι εργαλείο αποφυγής ή συγκάλυψης ευθυνών. Είναι μια έντιμη αναγνώριση όσων δεν έγιναν καλά. Όπως δεν πρέπει να αποζητούμε το μπράβο για όσα κάνουμε καλά, όταν κάνουμε καλά τη δουλειά μας, έτσι και δεν πρέπει να κρυβόμαστε πίσω από το δάχτυλό μας ή πίσω από άλλους όταν δεν την κάνουμε καλά.

Λέμε συγγνώμη, διότι αναγνωρίζουμε και γνωρίζουμε ταυτόχρονα ότι στον πυρήνα της αποστολής του κράτους βρίσκεται η ασφάλεια των πολιτών και αυτό το αίσθημα ασφάλειας κλονίστηκε λόγω της πρωτοφανούς κακοκαιρίας, αλλά δεν γκρεμίστηκε.

Ευτυχώς, δεν είχαμε βαρείς τραυματισμούς. Ευτυχώς, δεν είχαμε απώλειες ανθρώπινων ζωών και αυτό χάρη στη συντονισμένη παρέμβαση του κράτους και δεν μπορώ να καταλάβω την αντίφαση στην κριτική της Αντιπολίτευσης που οδύρεται για τους νεκρούς της πανδημίας, αλλά θεωρεί ως μη σημαντικό γεγονός το ότι δεν έχουμε απώλειες στις φυσικές καταστροφές. Αποτελεί υποκρισία και απαξία στην ανθρώπινη ζωή. Αυτή η κακοκαιρία δεν αφήνει πίσω της παρά μόνο την ταλαιπωρία και ευτυχώς όχι μόνιμες ζημιές στο φυσικό ή στο αστικό περιβάλλον.

Λέμε συγγνώμη, διότι αναδείχθηκε πόση δουλειά πρέπει να γίνει ακόμη στο πεδίο της συνεργασίας και της προετοιμασίας των συναρμόδιων φορέων. Η συνεργατικότητα και η πρόληψη δεν είναι από τα πιο δυνατά μας στοιχεία. Λείπει δυστυχώς από την κουλτούρα μας. Δεν την μάθαμε στα σχολεία. Είναι αυτή η Κυβέρνηση που έχει εισαγάγει τέτοια μαθήματα στην πρωτοβάθμια και στη δευτεροβάθμια εκπαίδευση και γι’ αυτό απαιτείται χρόνος, εκπαίδευση, επιμονή, για να την αποκτήσουμε. Πρέπει να πατάει πάνω σε σαφείς και αυστηρές διαδικασίες, σε διαρκείς ασκήσεις με προσομοιώσεις στο πεδίο μεταξύ όλων των εμπλεκομένων φορέων, έγκαιρο προγραμματισμό, καλό εξοπλισμό, ικανά στελέχη.

Λέμε συγγνώμη, διότι, ναι, η κακοκαιρία που αντιμετωπίσαμε δεν ήταν καθόλου συνηθισμένη για τα ιστορικά κλιματικά δεδομένα του Λεκανοπεδίου. Είναι και αυτή άλλη μία απόδειξη δηλαδή των ακραίων φαινομένων που προκαλεί η κλιματική κρίση. Αυτό το καταλαβαίνει κάθε πολίτης.

Όμως, αυτό δεν μπορεί να αποτελεί –και δεν είναι- δικαιολογία. Παραλάβαμε την Πολιτική Προστασία ως ένα υποστελεχωμένο γραφείο, μια απαξιωμένη Γενική Γραμματεία σε ένα ακατάλληλο κτήριο στην οδό Ευαγγελιστρίας και στη θέση της, γι’ αυτούς ακριβώς τους λόγους, έχουμε δημιουργήσει ένα Υπουργείο, το Υπουργείο Κλιματικής Κρίσης και Πολιτικής Προστασίας. Έχουμε εξασφαλίσει 1,7 δισεκατομμύρια ευρώ από το Ταμείο Ανάκαμψης για την αναβάθμιση υποδομών, εξοπλισμού, εκπαίδευσης μέσα από το ταμείο.

Ωστόσο, είναι ουτοπικό να πιστεύουμε ότι μπορούμε να χτίσουμε νέες δομές, διαδικασίες, στελέχη, στην ουσία να δημιουργήσουμε ένα νέο κράτος μέσα σε μόλις δύο χρόνια και μάλιστα ενώ ταυτόχρονα βρισκόμαστε εν μέσω πρωτοφανών κρίσεων, χωρίς πρόσφατο ιστορικό προηγούμενο. Οι αλλαγές αυτές απαιτούν δουλειά και ορίζοντα οκταετίας τουλάχιστον, για να ριζώσουν.

Λέμε συγγνώμη, τέλος, διότι πρέπει όλοι μηδενός εξαιρουμένου –κεντρική κυβέρνηση, ΟΤΑ, εταιρείες που παρέχουν υπηρεσίες, αλλά και οι ίδιοι οι πολίτες- να γίνουμε καλύτεροι στο πεδίο της πολιτικής προστασίας, δηλαδή της αντιμετώπισης των απειλών που θέτουν σε κίνδυνο την ανθρώπινη ζωή, πιο υπεύθυνοι, πιο ακριβείς, πιο συνεργατικοί όλοι. Να κατανοήσουμε ότι ζούμε σε ένα περιβάλλον με νέες αναδυόμενες υβριδικές απειλές και ότι οφείλουμε τελικά, αν θέλουμε να είμαστε ασφαλείς, να υιοθετούμε ως σενάριο βάσης στην καθημερινότητά μας το χειρότερο προβλεπτικό σενάριο, ακόμη και αν τελικά αυτό δεν επιβεβαιώνεται, χωρίς να χάνουμε την εμπιστοσύνη μας στο κράτος, αν μας ζητήσει να μείνουμε στο σπίτι για την ασφάλειά μας, αλλά τελικά η κακοκαιρία δεν έρθει ή είναι πιο ελαφριά από το αναμενόμενο.

Η συγγνώμη είναι, λοιπόν, εφαλτήριο αυτογνωσίας και διόρθωσης. Χωρίς αυτή δεν μπορούμε να πάμε παρακάτω. Και όταν είναι ειλικρινής και συγκεκριμένη, όχι προσχηματική και ασαφής, είναι σημαντικότερη και από την παραίτηση ή την αντικατάσταση. Διότι αναγνωρίζει την ατέλεια της ανθρώπινης φύσης, αναγνωρίζει ότι το λάθος και η αποτυχία είναι μέρος της ανθρώπινης εξέλιξης και προσφέρει έτσι, πέρα από τον οδικό χάρτη για τη βελτίωση όσων έγιναν λάθος, την ευκαιρία για αλλαγή. Γι’ αυτό και αποτελεί ένα χρήσιμο παιδαγωγικό υπόδειγμα για όλους.

Κυρίες και κύριοι Βουλευτές, σε αυτό το νέο περιβάλλον απειλών απαιτείται μία ριζική αναδιοργάνωση του κράτους για την αντιμετώπισή τους. Το κράτος ως μηχανισμός ασφαλείας, ως μηχανισμός πρόνοιας, ως μηχανισμός αναδιανομής έρχεται ξανά στο προσκήνιο για να υποστηρίξει, αφ’ ενός, την αναγκαία και καθυστερημένη ένταξη της χώρας μας στην παγκόσμια οικονομία και τις διεθνείς παραγωγικές αλυσίδες και, αφ’ ετέρου, την αντιμετώπιση των απειλών της κλιματικής κρίσης.

Ο ιδρυτικός νόμος της Κυβέρνησης, ο νόμος για το επιτελικό κράτος, απαντά σε αυτές ακριβώς τις ανάγκες, αλλά και τις παθογένειες της δημόσιας διοίκησης. Όσοι βρίσκουν λοιπόν την ευκαιρία να επιτεθούν ή να υπονομεύσουν το επιτελικό κράτος με χαρακτηρισμούς, όπως «επιτελικό μπάχαλο», είτε δεν έχουν κατανοήσει τη λειτουργία του επιτελικού κράτους είτε, ακόμη χειρότερα, επιθυμούν να μας γυρίσουν πολλά χρόνια πίσω, στο κράτος δηλαδή που μας οδήγησε στη μεγάλη κρίση χρέους το 2010, ένα κράτος όπου κάθε Υπουργείο έκανε ό,τι ήθελε, χωρίς διαδικασίες ελέγχου και λογοδοσίας, χωρίς ετήσιο προγραμματισμό και απολογισμό, χωρίς καμμία διαφάνεια.

Υπάρχει λοιπόν μια βαθιά παρανόηση ή και διαστρέβλωση για τον ρόλο του επιτελικού κράτους που πρέπει να διορθωθεί. Επιτελικό κράτος δεν σημαίνει υπερσυγκέντρωση αρμοδιοτήτων στο πρόσωπο του Πρωθυπουργού και του επιτελείου. Επιτελικό κράτος σημαίνει το ακριβώς αντίθετο, ότι φεύγουμε δηλαδή από το υδροκέφαλο κράτος του παρελθόντος, που δεν ήξερε η δεξιά τι ποιεί η αριστερά, από το συγκεντρωτικό κράτος που είχε ευνουχίσει τη δημόσια διοίκηση και τους κρατικούς λειτουργούς, και περνάμε σε ένα νέο υπόδειγμα, όπου η Κυβέρνηση στο ανώτατο επίπεδο θέτει ετήσιους και μακροπρόθεσμους στρατηγικούς στόχους, τους οποίους αναθέτει στους αρμόδιους φορείς υλοποίησης και στη συνέχεια τους ελέγχει για τα αποτελέσματα που φέρνουν.

Και για να μη μιλάμε θεωρητικά, να σας δώσω μερικά παραδείγματα.

Επιτελικό κράτος είναι το μηνιαίο Υπουργικό Συμβούλιο που γίνεται απαρέγκλιτα, όταν υπήρχαν κυβερνήσεις που τα Υπουργικά τους Συμβούλια είχαν συνεδριάσει μόνο δυο-τρεις φορές.

Επιτελικό κράτος είναι το ετήσιο κυβερνητικό σχέδιο δράσης κάθε Υπουργείου που αναρτάται δημόσια, εγκρίνεται από το Υπουργικό Συμβούλιο και ελέγχεται από τους πολίτες και από την κοινή γνώμη, τα μέσα μαζικής ενημέρωσης ως προς την υλοποίησή του.

Επιτελικό κράτος είναι η ευρεία κωδικοποίηση και απλοποίηση της νομοθεσίας, για να έχουμε καλύτερη δημόσια διοίκηση και καλύτερη δικαιοσύνη.

Επιτελικό κράτος είναι ο κεντρικός ετήσιος προγραμματισμός προσλήψεων από το Υπουργείο Εσωτερικών ανά Υπουργείο, βάσει πραγματικών, αντικειμενικών και όχι πλασματικών αναγκών στελέχωσης.

Επιτελικό κράτος είναι η αποκομματικοποίηση της δημόσιας διοίκησης με υπηρεσιακούς γραμματείς επί θητεία, που επιλέγονται από το ΑΣΕΠ, αλλά και αποκέντρωση υπογραφών και αρμοδιοτήτων από τα υπουργικά γραφεία στους γενικούς διευθυντές της δημόσιας διοίκησης.

Επιτελικό κράτος είναι το μακροπρόθεσμο στρατηγικό αναπτυξιακό σχέδιο «Ελλάδα 2.0», που πήρε τα εύσημα από την Ευρωπαϊκή Επιτροπή για το Ταμείο Ανάκαμψης, το νέο ΕΣΠΑ, που εξασφάλισαν όλοι μαζί δημόσιες επενδύσεις της τάξης των 80 δισεκατομμυρίων ευρώ για τα επόμενα έξι χρόνια.

Επιτελικό κράτος είναι ο αναγκαίος νέος χάρτης για τα νοσοκομεία, για τα πανεπιστήμια, για τα δικαστήρια, με κριτήρια δημοσίου συμφέροντος, αποτελεσματικότητας και ορθής διαχείρισης και αξιοποίησης των διαθέσιμων πόρων, ώστε να πάψουμε να σχεδιάζουμε δημόσιες πολιτικές με πελατειακά ή στενά τοπικιστικά κριτήρια.

Επιτελικό κράτος είναι η εμβολιαστική μας εκστρατεία, χάρη στην οποία πετύχαμε να εμβολιαστεί το 84% των ενηλίκων πολιτών της χώρας, παρά την υπονόμευση της Αντιπολίτευσης, και να επανασυστήσαμε το δημόσιο στους πολίτες.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Επιτελικό κράτος είναι η μέριμνα για την άρση κάθε είδους ανισοτήτων στη χώρα μας και η υλοποίηση οριζόντιων σχεδίων δράσης για την ισότητα, για τη στήριξη της οικογένειας, την αντιμετώπιση του δημογραφικού, για τα άτομα με αναπηρία, για τους νέους, για τους ΛΟΑΤΚΙ, για όλους τους πολίτες.

Επιτελικό κράτος, τέλος, είναι η εμπέδωση της πολιτικής σταθερότητας, των σταθερών εκλογικών κύκλων και της θεσμικής κανονικότητας σε μια χώρα, όπου οι θεσμοί ήταν κουρελόχαρτο στο παρελθόν και η πολιτική προβλεψιμότητα άγνωστη έννοια.

Ο πιο αξιόπιστος δείκτης για να αξιολογούμε τον εαυτό μας είναι να προσπαθούμε κατά καιρούς να μας βλέπουμε και με τα μάτια των άλλων. Ποια είναι η άποψη που έχουν για την Ελλάδα αυτά τα δύο χρόνια οι Ευρωπαίοι εταίροι μας; Ποια είναι η άποψη που έχουν οι διεθνείς επενδυτές, συγκριτικά με τα προηγούμενα χρόνια;

Την ίδια εβδομάδα, λοιπόν, που ζήσαμε όλη αυτή τη μεγάλη ταλαιπωρία της κακοκαιρίας, η οποία μας υπενθύμισε όσα πρέπει να διορθωθούν στο κράτος, μία από τις μεγαλύτερες τράπεζες παγκοσμίως, η «JP MORGAN», ανακοίνωσε την απόφασή της να επενδύσει περισσότερα από 1 δισεκατομμύριο ευρώ στην ελληνική οικονομία, στα ελληνικά μυαλά, σε μια καινοτόμα ελληνική επιχείρηση, την «VIVA», που ξεκίνησε ως μία μικρή start up και μέσα σε λίγα χρόνια έχει κατακτήσει την Ευρώπη και τον κόσμο στο πεδίο των ψηφιακών συναλλαγών, μια εταιρεία που κατάφερε χάρη στο όραμα, την εργατικότητα, τη συνεργατικότητα των δημιουργών της να μεγαλώσει και να γίνει μία διεθνής εταιρεία.

Αυτός ο διεθνής τραπεζικός κολοσσός βλέπει κάτι στη χώρα μας, βλέπει κάτι σε αυτή την Κυβέρνηση και στην οικονομική πολιτική που ακολουθεί.

**ΠΡΟΕΔΡΕΥΩΝ (Νικήτας Κακλαμάνης):** Σιγά σιγά να κλείνετε, κύριε Υπουργέ.

**ΧΡΗΣΤΟΣ - ΓΕΩΡΓΙΟΣ ΣΚΕΡΤΣΟΣ (Υπουργός Επικρατείας):** Βεβαίως, κύριε Πρόεδρε.

Βλέπει κάτι στους ανθρώπους, στους πολίτες μας. Αυτό το κάτι την οδήγησε σε αυτή τη σημαντική επιχειρηματική απόφαση. Βλέπει ίσως τα ίδια πράγματα που είδαν πριν από αυτήν και άλλοι επιχειρηματικοί κολοσσοί που πήραν την ίδια απόφαση –η «MICROSOFT», η «AMAZON», η «PFIZER», η «DEUTSCHE TELEKOM»- και κάνουν την ίδια επενδυτική απόβαση στη χώρα μας.

Αυτό που βλέπουν είναι μία Κυβέρνηση που προσπαθεί να αλλάξει το κράτος και την οικονομία, που προσπαθεί να δημιουργήσει ένα ελκυστικό επιχειρηματικό περιβάλλον, με λιγότερα εμπόδια, μεγαλύτερη ασφάλεια δικαίου, που δημιουργεί καλύτερα αμειβόμενες δουλειές, που ψηφιοποιεί ταχύτατα το δημόσιο και μειώνει τη γραφειοκρατία, που εφαρμόζει μία από τις πιο προωθημένες πολιτικές για τη μετάβαση σε μια οικονομία χαμηλών ή μηδενικών εκπομπών ρύπων και το κάνει με γοργά βήματα, παρά τις τεράστιες αντιξοότητες. Βλέπουν μία Κυβέρνηση που δεν την κάμπτουν οι δυσκολίες, που δεν ακινητοποιείται, αλλά, αντιθέτως, μαθαίνει από αυτές. Και έτσι θα συνεχίσουμε.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Μέχρι να ανέβει στο Βήμα ο κ. Μαρίνος, έχει ζητήσει να κάνει χρήση του ενός εκ των τριών τριλέπτων που έχει δικαίωμα ο κ. Ραγκούσης σήμερα.

Ορίστε, κύριε Ραγκούση, έχετε τον λόγο –από τη θέση σας- για τρία λεπτά.

**ΙΩΑΝΝΗΣ ΡΑΓΚΟΥΣΗΣ:** Ευχαριστώ, κύριε Πρόεδρε.

Κύριε Σκέρτσο, επιτελικό κράτος για τον ελληνικό λαό και όχι για την κυβερνητική προπαγάνδα είναι η προχθεσινή Κατεχάκη. Επιτελικό κράτος είναι η προχθεσινή Λεωφόρος Μαραθώνος. Επιτελικό κράτος είναι η Αττική Οδός και οι χιλιάδες άνθρωποι που εγκλωβίστηκαν σε αυτή.

Δεν θα έπαιρνα τον λόγο για να απαντήσω. Άλλωστε, στην πραγματικότητα όλα όσα είπατε, κύριε Σκέρτσο, είναι ο πυρήνας της πρότασης μομφής που έχουμε κάνει προς την Κυβέρνησή σας. Είναι η ουσία της πρότασης μομφής που υπερψηφίζεται από όλα τα κόμματα της Αντιπολίτευσης. Αλλά, είναι πράγματι μία ευκαιρία περισσότερο για σας, κύριε Σκέρτσο, για να δει το ελληνικό Κοινοβούλιο αν εννοείτε έστω και λίγο μερικά πράγματα από αυτά που είπατε προηγουμένως.

Θα σας υποβάλλω -και σας παρακαλώ σημειώστε- τρεις πολύ συγκεκριμένες ερωτήσεις, για να σας δώσουμε την ευκαιρία να απαντήσετε και να δούμε τι από όλα αυτά που είπατε προηγουμένως εννοείτε.

Πρώτη ερώτηση. Σύμφωνα με αυτό που αναφέρει σήμερα η ειδησεογραφική ιστοσελίδα ieidiseis.gr, είναι αλήθεια ότι εσείς προσωπικά ως Υπουργός στον Πρωθυπουργό, ως Υπουργός Επικρατείας, και ο κ. Τριαντόπουλος, Υφυπουργός στον Πρωθυπουργό, συμμετείχατε στις προπαρασκευαστικές συσκέψεις που έγιναν για την προετοιμασία του κρατικού μηχανισμού εν όψει της επερχόμενης κακοκαιρίας του χιονιά; Και άρα, είναι αλήθεια ότι, εκτός από τον κ. Στυλιανίδη, δύο από τα επίλεκτα στελέχη του κ. Μητσοτάκη μέσα στο Μέγαρο Μαξίμου, άρα το ίδιο το Μέγαρο Μαξίμου, άρα ουσιαστικά κατ’ επέκταση ο κ. Μητσοτάκης ήταν παρών στις συσκέψεις αυτές;

Δεύτερη ερώτηση. Είναι αλήθεια, κύριε Σκέρτσο, ή όχι ότι σε αυτές τις συσκέψεις η εταιρεία «ΑΤΤΙΚΗ ΟΔΟΣ» σας ζήτησε να απαγορεύσετε προληπτικά τη διέλευση των φορτηγών από την Αττική Οδό και συνολικά και καθολικά των βαρέων οχημάτων; Είναι αλήθεια αυτό, ναι ή όχι;

Τρίτη ερώτηση. Κρατήθηκαν πρακτικά σε αυτές τις συσκέψεις; Και θα τα δώσετε, κύριε Σκέρτσο, αυτά τα πρακτικά άμεσα στη δημοσιότητα; Ή θα μας αναγκάσετε και γι’ αυτά τα πρακτικά, όπως και για τα πρακτικά που ζητήσαμε στο πλαίσιο λειτουργίας εξεταστικής επιτροπής για τη λίστα Πέτσα, να καταφύγουμε στη δικαιοσύνη για να τα πάρουμε; Και θα τα πάρουμε, κύριε Σκέρτσο.

Ευχαριστώ, κύριε Πρόεδρε.

**ΦΩΤΕΙΝΗ ΑΡΑΜΠΑΤΖΗ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Νικήτας Κακλαμάνης):** Κυρία Αραμπατζή, κι εσείς κάνετε χρήση του τριλέπτου σας. Σωστά;

**ΦΩΤΕΙΝΗ ΑΡΑΜΠΑΤΖΗ:** Μάλιστα.

**ΠΡΟΕΔΡΕΥΩΝ (Νικήτας Κακλαμάνης):** Έχετε τον λόγο για τρία λεπτά.

**ΦΩΤΕΙΝΗ ΑΡΑΜΠΑΤΖΗ:** Θα είμαι πολύ πιο σύντομη από το τρίλεπτο.

**ΠΡΟΕΔΡΕΥΩΝ (Νικήτας Κακλαμάνης):** Άσχετα από αυτό, κάνετε χρήση.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής, κ. **ΧΑΡΑΛΑΜΠΟΣ ΑΘΑΝΑΣΙΟΥ**)

**ΦΩΤΕΙΝΗ ΑΡΑΜΠΑΤΖΗ:** Σας ευχαριστώ πολύ.

Κύριε Κοινοβουλευτικέ Εκπρόσωπε του ΣΥΡΙΖΑ - Προοδευτική Συμμαχία, επιτελικό κράτος είναι «όχι άλλη Μάνδρα». Επιτελικό κράτος είναι «όχι άλλο Μάτι». Και πάει πολύ όταν κατά τη διακυβέρνησή σας είχαμε θύματα και τη γνωστή τραγική κατάσταση που βιώσαμε όλοι από τις φονικές πυρκαγιές να ζητάτε ανερυθρίαστα πρακτικά συνεδριάσεων, που βεβαίως μια κυβέρνηση σοβαρή, συνεπής, συνετή, προγραμματισμένη είναι το λιγότερο το οποίο έχει και καταγράφει. Όχι, λοιπόν, μαθήματα για επιτελικό κράτος από τους ανθρώπους που με τα έργα και τις ημέρες τους κατέστρεψαν και ό,τι υφίστατο θεσμικά σε αυτή τη χώρα.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστούμε.

Κύριε Υπουργέ, έχετε τον λόγο.

**ΧΡΗΣΤΟΣ - ΓΕΩΡΓΙΟΣ ΣΚΕΡΤΣΟΣ (Υπουργός Επικρατείας):** Ευχαριστώ, κύριε Πρόεδρε.

Κύριε Ραγκούση, δεν ανακαλύπτετε την πυρίτιδα. Έχει βγει δελτίο Τύπου που αναφέρει ποια στελέχη της Κυβέρνησης συμμετείχαν στη σύσκεψη. Προφανώς συμμετείχα, όπως συμμετέχω σε πάρα πολλές συσκέψεις εκ του ρόλου μου.

Από κει και πέρα, η εταιρεία όχι, δεν ζήτησε. Και αυτό το οποίο συμφωνήθηκε μεταξύ της τροχαίας, της Πολιτικής Προστασίας και όλων των παραχωρησιούχων ήταν αυτό το οποίο και εφαρμόστηκε. Και εφαρμόστηκε ορθά στην εθνική οδό, όπου κινητοποιήθηκε εγκαίρως η εταιρεία εκεί και έκλεισε όπως έπρεπε ο δρόμος, αλλά δεν εφαρμόστηκε με ευθύνη της εταιρείας στην Αττική Οδό.

Όσον αφορά τα πρακτικά, δεν γνωρίζω αν υπάρχουν. Έχει βγει, όμως, αναλυτική ενημέρωση την οποία μπορείτε να δείτε. Δεν έχει κρυφτεί απολύτως τίποτα σε σχέση με το τι έχει διαμειφθεί στη σύσκεψη αυτή.

Ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ ευχαριστώ, κύριε Υπουργέ.

Συνεχίζουμε με τον κ. Γεώργο Μαρίνο από το Κομμουνιστικό Κόμμα Ελλάδας.

**ΓΕΩΡΓΙΟΣ ΜΑΡΙΝΟΣ:** Ευχαριστώ, κύριε Πρόεδρε.

Η απόβαση των μεγάλων οικονομικών ομίλων στους οποίους αναφέρθηκε ο κ. Σκέρτσος έχει στόχο αυτοί να αυξήσουν την κερδοφορία τους πατώντας πάνω σε αυτό το άθλιο καθεστώς της ανατροπής των εργασιακών δικαιωμάτων, της μείωσης των μισθών, της έντασης της εκμετάλλευσης που έχουν ανοίξει όλες οι κυβερνήσεις και ενίσχυσε η Κυβέρνηση της Νέας Δημοκρατίας, κύριε Σκέρτσο.

Αυτό είναι το βασικό ζήτημα, αυτό το καθεστώς της εκμετάλλευσης, η βάση της αναπτυσσόμενης ταξικής πάλης που προσπαθείτε να επικαλύψετε, να κρύψετε, να εμφανίσετε μία κοινωνία με χίλια δυο προβλήματα, με τους πλούσιους και με τους φτωχούς, με αυτούς που θησαυρίζουν και με αυτούς που έχουν καταδικαστεί στην ανεργία, ότι είναι μια οικογένεια. Αλλά αυτή την εξαπάτηση την έχουν αντιμετωπίσει αποφασιστικά, κύριε Σκέρτσο, οι εργαζόμενοι όλα αυτά τα χρόνια.

Τα τραγικά γεγονότα που έζησε ο λαός στην Αττική, την Εύβοια και σε άλλες περιοχές από μια αναμενόμενη κακοκαιρία καθίζουν στο σκαμνί του κατηγορουμένου την Κυβέρνηση της Νέας Δημοκρατίας και την αντιλαϊκή της πολιτική, αλλά και την πολιτική των προηγούμενων κυβερνήσεων, που έχουν μεγάλο μερίδιο ευθύνης για τα χάλια, τις ελλείψεις και την υποβάθμιση των αναγκαίων κρατικών υποδομών.

Το αστικό κράτος, που κρύβεται πίσω από το όνομα «επιτελικό», είναι ταξικό εργαλείο, αντιλαϊκό εργαλείο, αφήνει αθωράκιστο τον λαό, γιατί υπηρετεί τα συμφέροντα του κεφαλαίου, υλοποιεί τη στρατηγική της Ευρωπαϊκής Ένωσης, που αντιμετωπίζει τις λαϊκές ανάγκες ως κόστος.

Αυτό μαρτυρά η πείρα της Εύβοιας που κατακάηκε το καλοκαίρι, πλημμύρισε στη συνέχεια, αποκλείστηκε και πάγωσε με το χιόνι, με το κλείσιμο των δρόμων και τη διακοπή της ηλεκτροδότησης. Οι πληγέντες της βόρειας Εύβοιας δεν έχουν πάρει ούτε αυτές τις χαμηλές αποζημιώσεις για προηγούμενες καταστροφές. Και η Κυβέρνηση διαφημίζει την αποκαλούμενη «ανασυγκρότηση», που πριμοδοτεί με δισεκατομμύρια ευρώ το μεγάλο κεφάλαιο.

Η ανεργία, η ακρίβεια θερίζουν και στη Στερεά Ελλάδα. Οι δομές της δημόσιας υγείας πάσχουν από μεγάλες χρόνιες ελλείψεις. Οι εργαζόμενοι στις βιομηχανικές ζώνες αντιμετωπίζουν διαχρονικά εργασιακό μεσαίωνα. Οι εργάτες της «ΛΑΡΚΟ» αντιπαλεύουν τον σχεδιασμό της Νέας Δημοκρατίας για το ξεπούλημα ή το κλείσιμο, την απαξίωση μιας στρατηγικής σημασίας επιχείρησης που σημαδεύει όλες τις κυβερνήσεις.

Συνολικά ο δικομματικός καυγάς που ζούμε στη Βουλή δεν μπορεί να κρύψει τις διαχρονικές ευθύνες της Νέας Δημοκρατίας, του ΠΑΣΟΚ και του ΣΥΡΙΖΑ, τη στρατηγική τους σύμπλευση. Υπέγραψαν μαζί τα μνημόνια που έπληξαν τον λαό. Υπερψήφισαν το Ταμείο Ανάκαμψης και τον πακτωλό δισεκατομμυρίων στα μονοπώλια της πράσινης και ψηφιακής οικονομίας. Παραχώρησαν τους οδικούς άξονες και άλλες υποδομές στους οικονομικούς ομίλους. Ευθύνονται για την εμπορευματοποίηση και την υποχρηματοδότηση της υγείας, της πρόνοιας, της παιδείας, για την ανατροπή των ασφαλιστικών και εργασιακών δικαιωμάτων, τη μείωση των μισθών και των συντάξεων. Στηρίζουν τα επικίνδυνα σχέδια των Ηνωμένων Πολιτειών, του ΝΑΤΟ και της Ευρωπαϊκής Ένωσης.

Είναι επιτακτική ανάγκη ο λαός να ξεφύγει από την οδυνηρή αναμονή του «σωτήρα» μέσα από την εναλλαγή των κυβερνήσεων του κεφαλαίου, να μετατρέψει την οργή του σε μαζική δράση, να συμπορευτεί με το ΚΚΕ, να δυναμώσει τον διεκδικητικό του αγώνα για κάθε πρόβλημα, να οικοδομήσει τη συμμαχία του και να περάσει στην αντεπίθεση για την ανατροπή της καπιταλιστικής βαρβαρότητας, για να ζήσει σε μια κοινωνία χωρίς εκμετάλλευση, φτώχεια και ανεργία, με σταθερή δουλειά, αξιοπρεπή μισθό και σύνταξη, δωρεάν κοινωνικές υπηρεσίες, σύγχρονες υποδομές, να ζήσει ειρηνικά με τους γειτονικούς λαούς.

Αυτή την αναγκαιότητα αναδεικνύουν και τα ζητήματα της εξωτερικής πολιτικής που στην πράξη έχει διαμορφωθεί από όλες τις κυβερνήσεις, για τη στρατηγική αναβάθμιση και τους επιθετικούς στόχους της αστικής τάξης, εμπλέκοντας τη χώρα σε μεγάλες περιπέτειες και τον λαό σε μεγάλους κινδύνους.

Η κατάσταση βράζει. Οξύνεται η αντιπαράθεση των Αμερικανών, του ΝΑΤΟ και της Ευρωπαϊκής Ένωσης με τη Ρωσία στο πεδίο της Ουκρανίας. Η Κυβέρνηση έχει χωθεί μέχρι το λαιμό στους επικίνδυνους ανταγωνισμούς, στη σύγκρουση που μπορεί να πάρει απρόβλεπτες διαστάσεις. Διαθέτει τις αμερικάνικες βάσεις στη Σούδα, την Αλεξανδρούπολη, τη Λάρισα, το Στεφανοβίκειο, που πρωτοστατούν στις στρατιωτικές ασκήσεις για την περικύκλωση της Ρωσίας.

Ο ΣΥΡΙΖΑ δεν μπορεί να κρυφτεί πίσω από το δάχτυλό του. Προετοίμασε τις συμφωνίες για τις αμερικάνικες βάσεις μέσα από τον στρατηγικό διάλογο με τους Αμερικανούς και είναι υπόλογος.

Η Κυβέρνηση, από κοινού με τα άλλα κόμματα, αποθέωσε τις συνεργασίες με την Αίγυπτο και το Ισραήλ που δολοφονεί στην Παλαιστίνη. Προσπαθήσατε να εξαπατήσετε τον λαό για τον ενεργειακό αγωγό EastΜed, υμνώντας τον ρόλο των Αμερικανών και οι Ηνωμένες Πολιτείες απέσυραν τη στήριξή τους, ενοχοποίησαν τον αγωγό ως πηγή έντασης στην περιοχή και προσάρμοσαν τις ενεργειακές τους επιλογές, ανοίγοντας τον δρόμο για την βελτίωση των αμερικανοτουρκικών σχέσεων. Γιατί χρειάζονται την Τουρκία στο ΝΑΤΟ και στο ουκρανικό μέτωπο.

Η Κυβέρνηση υπέγραψε την επιθετική ελληνογαλλική συμφωνία για τις νατοϊκές ανάγκες και όχι για την άμυνα της χώρας. Ετοιμάζεται να στείλει στρατιωτικά ελληνικά τμήματα στο Σαχέλ της Αφρικής, με δραματικές συνέπειες. Έστειλε στρατιωτικούς και πυραύλους Patriot στη Σαουδική Αραβία, εμπλέκοντας τη χώρα σε πολεμικά μέτωπα.

Στην πράξη, έχει καταρριφθεί ο μύθος ότι οι ΗΠΑ, το ΝΑΤΟ και η Ευρωπαϊκή Ένωση είναι ασπίδα προστασίας της χώρας. Αυτό αποδεικνύεται με την αμφισβήτηση των συνόρων, τις αυξανόμενες διεκδικήσεις μέσα από τη συναλλαγή της τουρκικής αστικής τάξης με τους Αμερικανούς και Ευρωπαίους συμμάχους σας, που αντιμετωπίζουν την Τουρκία ως ισχυρό στρατηγικό εταίρο. Οι σύμμαχοί σας είναι συνένοχοι για την τραγωδία της Κύπρου, τη διατήρηση της κατοχής και τη διχοτόμηση του νησιού. Όλες οι κυβερνήσεις έχουν πάρει μέρος στα παζάρια που στήνουν οι αστικές τάξεις και οι Ευρωατλαντικοί προξενητές για τη συνεκμετάλλευση στο Αιγαίο, την Ανατολική Μεσόγειο, προς όφελος των ενεργειακών ομίλων.

**ΠΡΟΕΔΡΕΥΩΝ (Χαράλαμπος Αθανασίου):** Παρακαλώ, κύριε συνάδελφε, ολοκληρώστε. Έχετε φτάσει στα εννιά λεπτά.

**ΓΕΩΡΓΙΟΣ ΜΑΡΙΝΟΣ:** Τελειώνω, κύριε Πρόεδρε.

Η πολιτική πρόταση, οι θέσεις του ΚΚΕ, αποτελούν δύναμη ελπίδας για τον λαό στην πάλη, για την απεμπλοκή από τους ιμπεριαλιστικούς σχεδιασμούς, το ξήλωμα των αμερικάνικων βάσεων, την αποδέσμευση από το ΝΑΤΟ και την Ευρωπαϊκή Ένωση, για να ζήσουν οι λαοί μέσα σε περιβάλλον αμοιβαίας εμπιστοσύνης και οφέλους.

Σας ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ ευχαριστώ, κύριε συνάδελφε.

Τον λόγο έχει τώρα ο κ. Θεοχάρης Θεοχάρης από τη Νέα Δημοκρατία και αμέσως μετά ο κ. Μαμουλάκης Χαράλαμπος από τον ΣΥΡΙΖΑ.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Ευχαριστώ πολύ.

Κυρίες και κύριοι συνάδελφοι, εάν ξεκινούσα την τοποθέτησή μου στη συζήτηση επί της πρότασης δυσπιστίας επισημαίνοντας ότι αδυνατώ να διακρίνω λογική στην πρωτοβουλία του ΣΥΡΙΖΑ -αφού πρώτος απεύχεται τις εκλογές, είναι δεδομένο αυτό- φοβάμαι ότι θα ακουγόμουν απελπιστικά κοινότοπος. Διότι όλοι πλέον γνωρίζουμε ότι η μόνη μορφή συνέπειας που εκδηλώνει ο κ. Τσίπρας και οι Βουλευτές του είναι ως προς το παράλογο.

Δεν είναι, όμως, μόνο το παράλογο. Χρειάζεται απύθμενο θράσος το να μέμφεται ο κ. Τσίπρας την Κυβέρνηση της Νέας Δημοκρατίας για πλημμελή διαχείριση μιας κρίσης, όπως η πρωτοφανούς σφοδρότητας χιονόπτωση πριν από λίγες ημέρες. Χρειάζεται απύθμενο θράσος το να καταθέτει πρόταση μομφής ο Πρωθυπουργός ο οποίος, ενώ καίγονταν ζωντανοί οι συμπολίτες μας στο Μάτι, έδινε παράσταση για τις κάμερες, ρωτώντας πότε πετούν τα αεροπλάνα.

Χρειάζεται απύθμενο θράσος και αχαλίνωτος αριβισμός το να απαιτεί ο ΣΥΡΙΖΑ να του παραχωρηθεί ξανά η εξουσία, ύστερα από τις ολέθριες συνέπειες της διακυβέρνησης υπό τον κ. Τσίπρα, ύστερα από τη Μάνδρα, το Μάτι, ύστερα από τους εγκληματικούς πειραματισμούς του 2015 που κόστισαν δισεκατομμύρια στον ελληνικό λαό, τα ψέματα και τη συστηματική παραπλάνηση του ελληνικού λαού.

Χρειάζεται απύθμενο θράσος για να μας κουνούν το δάκτυλο αυτοί που ευθύνονται για τον διεθνή διασυρμό της χώρας στο εξωτερικό, για την φορολογική εξόντωση των μικρομεσαίων, για την ηττοπαθή εξωτερική πολιτική και τόσα άλλα.

Και τελικά τι κρύβεται πίσω από αυτό το θράσος; Κρύβεται, φυσικά, η απελπισία του κ. Τσίπρα. Πιέζεται εσωκομματικά, πιέζεται δημοσκοπικά. Ο λαός του υπενθυμίζει με κάθε ευκαιρία ότι τον θεωρεί ανίκανο να κυβερνήσει, με ποσοστά κοντά στο 60%. Οπότε, είναι εν μέρει κατανοητή η καταφυγή στην πρόταση δυσπιστίας. Είναι μία από τις τελευταίες ευκαιρίες που θα έχει ο κ. Τσίπρας να παραστήσει ότι θα διαθέτει τη δύναμη να προκαλέσει πολιτικές εξελίξεις.

Το πρόβλημά του, όμως, δεν είναι η εσωκομματική γκρίνια. Το πρόβλημα του κ. Τσίπρα δεν είναι καν ότι ο ελληνικός λαός κατάλαβε από το 2019 ότι ο ΣΥΡΙΖΑ δεν ήταν ποτέ άξιος να κυβερνήσει. Το πρόβλημα είναι πως ο λαός καταλαβαίνει πως δεν είναι άξιος ούτε καν να ασκήσει αντιπολίτευση.

Η διαχείριση της πανδημίας από την Κυβέρνηση του Κυριάκου Μητσοτάκη έχει αποσπάσει επαίνους από την διεθνή κοινότητα και είναι αποδεδειγμένα άνω του μέσου όρου και μάλιστα καλύτερη από πολύ πιο ισχυρά κράτη από εμάς. Ο ΣΥΡΙΖΑ μας κατηγορεί τη μία ότι κλείνουμε την εστίαση, την άλλη ότι ανοίγουμε τα σχολεία κ.λπ..

Για τη διαχείριση του χιονιά ο Πρωθυπουργός είχε τη δύναμη και το σθένος να ζητήσει συγγνώμη από τους Έλληνες. Τα σχολεία άνοιξαν και τα κρούσματα έπεσαν. Πού είναι η συγγνώμη που οφείλετε εσείς εδώ; Αντί γι’ αυτό, ακούμε ακόμη τα ίδια ψέματα για το άνοιγμα των σχολείων, τα ακούσαμε και από την κ. Τζάκρη και από άλλους εδώ. Δεν έχετε ηθικό δικαίωμα να κρίνετε τη συγγνώμη του Πρωθυπουργού όταν εσείς δεν έχετε ζητήσει εσείς ποτέ ούτε μία συγγνώμη.

Προφανώς, είναι τόσοι πολλοί οι τομείς που ο ΣΥΡΙΖΑ προκάλεσε τεράστια ηθική ζημιά επί των ημερών του ως Κυβέρνηση, ώστε δεν έχει νόημα να είμαι εξαντλητικός.

Παρ’ όλα αυτά, επιτρέψτε μου, κυρίες και κύριοι συνάδελφοι, να υπενθυμίσω ως δείγμα ήθους του ΣΥΡΙΖΑ τον συστηματικό πόλεμο που διεξήγαγε απέναντι στον ελληνικό τουρισμό εν μέσω πανδημίας, δηλαδή απέναντι στη χώρα. Επ’ αυτού έχω φυσικά προσωπική εμπειρία. Ούτε κι εγώ θυμάμαι πια πόσες φορές άλλαξε θέσεις και άποψη ο ΣΥΡΙΖΑ σε σχέση με το άνοιγμα του ελληνικού τουρισμού, για το αν ήταν σωστό ή λάθος να δεχόμαστε επισκέπτες από το εξωτερικό εν μέσω πανδημίας.

Προτιμώ να υπενθυμίσω ότι η Ελλάδα απέσπασε παγκόσμια βραβεία ως υπόδειγμα διαχείρισης της υγειονομικής κρίσης στον τομέα του τουρισμού και με πρωτοβουλία του Πρωθυπουργού Κυριάκου Μητσοτάκη η Ευρωπαϊκή Ένωση υιοθέτησε το πράσινο ψηφιακό πιστοποιητικό, το οποίο πιστοποιητικό εσείς παλέψατε λυσσαλέα.

Όμως όση κι αν ήταν η μικροψυχία του ΣΥΡΙΖΑ, εγώ νιώθω υπερήφανος για την εκπληκτική πορεία του ελληνικού τουρισμού το 2021. Παρά τις εξαιρετικά αντίξοες συνθήκες, με συστηματική δουλειά και του Υπουργείου και του ΕΟΤ αλλά και του ιδιωτικού τομέα, αποδείξαμε ότι ο ελληνικός τουρισμός ξέρει να κερδίζει μάχες και να τις δίνει με ενότητα, συντονισμό και επιτυχία.

Αναδείξαμε την Ελλάδα σε νούμερο ένα ταξιδιωτικό προορισμό στην περιοχή της Μεσογείου και της Νότιας Ευρώπης αλλά και ακόμη πιο πέρα. Οι αριθμοί μιλούν πια μόνοι τους. Το 2021 η Ελλάδα υποδέχτηκε δεκατέσσερα εκατομμύρια τουρίστες, που άφησαν στη χώρα μας εισερχόμενο συνάλλαγμα που ξεπερνάει τα 10,5 δισεκατομμύρια ευρώ. Μέσα στην πιο δύσκολη ώρα δηλαδή η Ελλάδα της προσπάθειας, της σοβαρότητας, της υπευθυνότητας μεγαλούργησε.

Αλλά και από την πρόσφατη κακοκαιρία, που ναι, έγιναν λάθη και είχαμε το θάρρος να αναγνωρίσουμε, να παραδεχτούμε, να ζητήσουμε συγγνώμη, αλλά κυρίως να διδαχθούμε, να προχωρήσουμε, να γίνουμε καλύτεροι, η διαφορά ήθους είναι φανερή.

Αυτή την Ελλάδα, κυρίες και κύριοι συνάδελφοι, υπηρετεί και αυτήν οραματίζεται η Κυβέρνηση της Νέας Δημοκρατίας και του Κυριάκου Μητσοτάκη. Είναι αυτή η Ελλάδα που αξίζει στον ελληνικό λαό, ο οποίος ξέρει πολύ καλά να εκτιμά τη μεταρρυθμιστική προσπάθεια, τους ορίζοντες ευημερίας που ανοίγει η πολιτική μας για τις επενδύσεις, αυτές που αντιμαχόσασταν πέντε χρόνια, για τη μεσαία τάξη, αυτήν που καταληστέψατε πέντε χρόνια, ακόμη και για την αξιοποίηση των έκτακτων πόρων από το Ταμείο Ανάκαμψης, αυτό που συνδιαμορφώσαμε στην Ευρωπαϊκή Ένωση και που εσείς λέγατε είτε πως δεν υπάρχει ή δεν θα υπάρξει είτε πως δεν είναι αρκετό.

Κυρίες και κύριοι συνάδελφοι, το ότι η πρόταση δυσπιστίας είναι φιάσκο και οπερέτα αποδεικνύεται από το γεγονός πως στις εκλογές που ζητάτε να γίνουν δεν έχετε εναλλακτική πρόταση διακυβέρνησης. Επί τρία χρόνια λέτε «όχι» σε όλα το πρωί και «όχι» στα αντίθετά τους το απόγευμα. Έτσι θα πάτε σε εκλογές; Το πρωί να μας κατηγορείτε γιατί κλείνουν τα σχολεία και το απόγευμα να μας λέτε γιατί δεν κλείσατε όλο το δημόσιο; Είναι αυτή σοβαρή και ουσιαστική αντιπολιτευτική λογική;

Οι πολίτες θέλουν μια Ελλάδα που κοιτάει ψηλά, που αλλάζει, που γίνεται καλύτερη, μια Ελλάδα που μόνο η Κυβέρνηση της Νέας Δημοκρατίας και του Κυριάκου Μητσοτάκη μπορεί να κάνει πραγματικότητα, μια Ελλάδα ψηφιακή, πράσινη και φιλοαναπτυξιακή, αυτήν που χτίζουμε από τον Ιούλιο του 2019, που θα συνεχίσουμε να χτίζουμε μέχρι τις εκλογές του 2023 και που είμαι σίγουρος πως με την επιλογή του ελληνικού λαού θα συνεχίσουμε να χτίζουμε και μετά από τις επόμενες εκλογές.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ ευχαριστώ, κύριε Θεοχάρη, και για την τήρηση του χρόνου.

Τον λόγο έχει ο κ. Χαράλαμπος Μαμουλάκης από τον ΣΥΡΙΖΑ και αμέσως μετά ακολουθεί ο κ. Κωνσταντίνος Μπούμπας από την Ελληνική Λύση.

Κύριε Μαμουλάκη, έχετε τον λόγο.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, το 2019 η Νέα Δημοκρατία αξιοποίησε με τον πλέον αθέμιτο τρόπο τις φυσικές καταστροφές. Η στήριξη των μέσων ενημέρωσης, και εκείνη την εποχή, αλλά και η βαθιά ανήθικη πολιτική στάση της ηγεσίας της Νέας Δημοκρατίας στην τραγωδία στο Μάτι την οδήγησε στη νίκη στις εκλογές του 2019.

Πρώτο νομοσχέδιο της τότε Κυβέρνησης της Νέας Δημοκρατίας ήταν το λεγόμενο «σχέδιο νόμου περί επιτελικού κράτους». Μάλιστα ακούσαμε προηγουμένως τον κ. Σκέρτσο να υπεραμύνεται αυτής της νομοθετικής τους πρωτοβουλίας. Αυτό το επιτελικό κράτος πλέον, σε όλο το πανελλήνιο, συνιστά ένα ανέκδοτο, ένα επιτελικό μπάχαλο, το οποίο σε κάθε του έκφανση, σε κάθε πολιτική του δράση αποτυγχάνει. Μάλιστα πριν από λίγο τι ακούσαμε από τον αρμόδιο Υπουργό παρά τω Πρωθυπουργώ; Ακούσαμε ότι δεν γνωρίζει αν υπάρχουν πρακτικά στην περίφημη σύσκεψη που έλαβε χώρα -απεδείχθη αυτό- μεταξύ των κυβερνητικών στελεχών, του κ. Τριαντόπουλου, του κ. Σκέρτσου και λοιπών, και των στελεχών της Αττικής Οδού για το απίστευτο φιάσκο που έλαβε χώρα στην Αττική Οδό και όχι μόνο, και σε άλλες αρτηρίες του λεκανοπεδίου το προηγούμενο διάστημα.

Λοιπόν ξεκάθαρες και καθαρές κουβέντες: Τα πρακτικά τώρα στη Βουλή, αλλιώς είναι ξεκάθαρο ότι προσφεύγουμε στην ελληνική δικαιοσύνη για άλλη μια φορά, για να ζητήσουμε το αυτονόητο. Είναι αδιανόητο να μην γνωρίζει ο επιτελικός Υπουργός του επιτελικού σχεδίου και κράτους του κ. Μητσοτάκη αν υπάρχουν ή όχι πρακτικά στη σύσκεψη που και ο ίδιος έλαβε μέρος.

Αυτό το μοντέλο λοιπόν της επιτελικότητας πλέον το ζούμε σήμερα σε κάθε μηχανισμό και στην καθημερινότητά του, δυστυχώς με πολύ δυσμενή αποτελέσματα. Η Κυβέρνηση αυτά τα δυόμισι χρόνια χρησιμοποίησε, εργαλειοποίησε το σοκ που είχε υποστεί η ελληνική κοινωνία κατά τη διάρκεια της πανδημίας. Γιατί; Για να περάσει κάποια αντιδραστική και νεοφιλελεύθερη μεταρρύθμιση που δεν κατάφερε να περάσει ούτε η ίδια η τρόικα και τα είκοσι χρόνια νεοφιλελεύθερης διακυβέρνησης που είχαν προηγηθεί στη χώρα μας. Κατάφερε κάθε ταμπού της δημόσιας διοίκησης, κάθε ΔΕΚΟ που παρέμεινε υπό δημόσιο έλεγχο, κάθε κεκτημένο της Μεταπολίτευσης και κάθε όψη του κράτους πρόνοιας, που ενισχύθηκε κατά τη διακυβέρνηση του ΣΥΡΙΖΑ, πλέον να μπει στο στόχαστρο.

Το εφιαλτικό αυτό μοντέλο διαχείρισης του κράτους ήταν αποτελεσματικότατο στην προώθηση νομοσχεδίων από τους πολυπληθείς μετακλητούς του Μαξίμου και εν απουσία της γνώσης και της απόφασης των Υπουργών, όπως όφειλε στην ελληνική δημοκρατία να συμβαίνει. Εδώ ζούμε παράδοξα πράγματα. Ζούμε μετακλητούς υπαλλήλους να συντάσσουν νομοσχέδια και απλά οι Υπουργοί ως μπάτλερ να μεταφέρουν στο ελληνικό Κοινοβούλιο προς ψήφιση, χωρίς να έχουν γνώση πολλές φορές -το ζήσαμε αυτά τα δυόμισι χρόνια εδώ- του πυρήνα του νομοσχεδίου που οι ίδιοι παρουσιάζουν. Είναι εντελώς ακατάλληλη λοιπόν. Είναι πολύ καλή, καταλληλότατη και ταχύτατη στο να νομοθετεί υπέρ συγκεκριμένων συμφερόντων.

Όμως αυτό το επιτελικό κράτος ήταν εντελώς ακατάλληλο, όταν η πολιτεία έπρεπε να δημιουργήσει, εντελώς ακατάλληλο όταν η Κυβέρνηση έπρεπε επιτέλους να ενισχύσει και να θωρακίσει το Εθνικό Σύστημα Υγείας, εντελώς ακατάλληλο όταν η Κυβέρνηση κλήθηκε να υλοποιήσει την προεκλογική της, υποτίθεται, δέσμευση περί ενίσχυσης της πολιτικής προστασίας της χώρας, εντελώς ακατάλληλο όταν ο ΕΟΔΥ κλήθηκε να παίξει κεντρικό ρόλο στη διαχείριση της πανδημίας, εντελώς ακατάλληλο όταν η Κυβέρνηση –ακούσαμε τον κ. Θεοχάρη προηγουμένως- έπρεπε να στήσει μηχανισμό υγειονομικού ελέγχου των τουριστικών ροών εν μέσω πανδημίας, εντελώς ακατάλληλο όταν η χώρα έπρεπε να δημιουργήσει μια ψηφιακή υποδομή που να υποστηρίξει το δημόσιο σύστημα παιδείας. Η λίστα με τα παραδείγματα είναι πραγματικά χωρίς τέλος.

Όντας σίγουρη λοιπόν η Κυβέρνηση ότι κάθε κοινωνικό πρόβλημα μπορεί να λυθεί μέσα από την συγκάλυψη και τον έλεγχο του μηνύματος των μέσων ενημέρωσης, η Κυβέρνηση ξεκίνησε τη θητεία της πιστεύοντας σε ένα δόγμα: Αρκεί ένα δελτίο τύπου και μια διαρροή για να κατευνάσουμε και να αποκρύψουμε τα πάντα.

Θυμάστε, κύριοι συνάδελφοι, τα χειροκροτήματα στα μπαλκόνια όταν το ΕΣΥ δεν ενισχυόταν στην αρχή της πανδημίας;

Θυμάστε τα κροκοδείλια δάκρυα για τις αυξήσεις στα τιμολόγια του ρεύματος, ένα μήνα μετά, αμέσως μετά την ιδιωτικοποίηση της ΔΕΗ;

Θυμάστε τις στημένες κάμερες σε περιοχές που υπέστησαν φυσικές καταστροφές και μάλιστα εν είδει επικοινωνιακού ταρατατζούμ προσπαθήσατε να καπηλευτείτε και αυτήν τη διάταξη; Χαρακτηριστικό παράδειγμα το Αρκαλοχώρι, το οποίο ακόμα και τώρα αυτοί που θα εκκένωναν το Μάτι σε είκοσι πέντε λεπτά τους πήρε εξήντα οκτώ ημέρες να ηλεκτροδοτήσουν οικίσκους όπου οι συμπολίτες μας ταλαιπωρούνται τόσους μήνες.

Σήμερα η αξιοπιστία της Κυβέρνησης κατακρημνίζεται, καταβαραθρώνεται από μια αλυσίδα φυσικών καταστροφών. Από τον αγώνα αυτόν για την αντιμετώπιση αυτών των συνεπειών ο κ. Μητσοτάκης για άλλη μια φορά απουσιάζει.

Κύριοι, η Κυβέρνηση εζυγίσθη, εμετρήθη και εβρέθη ελλιποβαρής. Το στρατηγικό σχέδιο της Κυβέρνησης, σε κάθε περίπτωση της φυσικής καταστροφής, είναι πάντοτε, by the book, το ίδιο. Πυρκαγιές, πλημμύρες, χιονιάδες, σεισμοί; Η καταστροφή λαμβάνει χώρα και απλά αφήνουμε το φαινόμενο να ξεθυμάνει, μια επικοινωνιακή διαχείριση του ανθρώπινου πόνου και της καταστροφής. Ο κυνισμός του κ. Μητσοτάκη αγγίζει τα όρια της συνταγματικής νομιμότητας, όταν εξαιτίας των επιλογών του το κράτος συνειδητά αποσύρεται από την υποχρέωση να κάνει ό,τι μπορεί για να προστατεύσει την ανθρώπινη ζωή αλλά και την περιουσία των πολιτών.

Η Κυβέρνησή σας πάσχει από συστηματική άρνηση της πραγματικότητας, στον βαθμό βέβαια που η πραγματικότητα αυτή δεν αφορά εσάς και τους πλούσιους φίλους σας. Μόνιμη επίσης είναι και η επωδός ότι οι συμφορές που μας βρίσκουν οφείλονται σε εξωγενή γεγονότα, που υπερβαίνουν τα όρια της χώρας μας: Η πανδημία παγκόσμια. Το κύμα ανατιμήσεων διεθνές. Η κλιματική κρίση, φαινόμενο της εποχής. Πράγματι. Αλλά το ερώτημα που κάθε εκλεγμένη ηγεσία του τόπου μας από τούδε και εφεξής θα πρέπει να αντιμετωπίσει, ποιο είναι; «Τι έπραξα εγώ για να μπορούμε στο μέλλον να διαχειριστούμε αυτές τις ασύμμετρες υγειονομικές απειλές; Τι έπραξα για τη δημιουργία ενός μόνιμου, ανθεκτικού μηχανισμού διαχείρισης των ολοένα και συχνότερων, αλήθεια είναι, φυσικών καταστροφών; Τι έπραξα για να μην καταρρεύσουν, για δεύτερη φορά σε μια δεκαετία, τα εισοδήματα των συμπολιτών μας»;

Βλέπετε, οι εποχές αλλάζουν. Δεν είμαστε πλέον στο 2019. Δεν είναι πλέον εφικτό μέσω της επικοινωνίας η Κυβέρνηση να διαγράψει το αποτύπωμα της εφιαλτικής της διακυβέρνησης από τη συλλογική πλέον μνήμη του ελληνικού λαού.

Η Ελλάδα αυτά τα δυόμισι χρόνια έμεινε με έναν νομό λιγότερο, με είκοσι τρεις χιλιάδες συμπολίτες μας λιγότερους, με ένα ΑΕΠ –το τονίζω αυτό- να επιστρέφει στα επίπεδα του 2015, με έξι - επτά ΔΕΚΟ λιγότερες, με τα εισοδήματά μας συρρικνωμένα πάνω από 10% για όσους τυχερούς διατήρησαν τις θέσεις εργασίας τους.

Στους Έλληνες δεν τους αξίζει να αισθάνονται διαρκώς σαν ήρωες σε μετακαταστροφική ταινία του Χόλυγουντ, μόνοι τους απέναντι στην πανδημία, μόνοι τους απέναντι στα ακραία φαινόμενα, μόνοι τους απέναντι στην ακρίβεια. Και στην Ελλάδα δεν της αξίζει μια κυβέρνηση που θα αγνοεί τις μεγάλες προκλήσεις της εποχής μας και την ανάγκη δημιουργίας ανθεκτικών θεσμών και υποδομών.

Κυρίες και κύριοι της Κυβέρνησης, διαλύσατε τα πάντα, θεωρήσατε το κράτος ιδιοκτησία σας. Κυβερνάτε με αλαζονεία, έπαρση, οίηση, καταστρατηγώντας ελευθερίες και δικαιώματα. Έχετε πράγματι κοστίσει πολύ ακριβά στον ελληνικό λαό, που σας έχει απονέμει δικαίως πλέον τον τίτλο της χειρότερης κυβέρνησης από τη Μεταπολίτευση. Γι’ αυτό και η σημερινή πρόταση δυσπιστίας δεν είναι μόνο επίκαιρη, αλλά και απόλυτα επιβεβλημένη.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Σας ευχαριστώ πολύ, κύριε συνάδελφε.

Να σας γνωρίσω, κυρίες και κύριοι συνάδελφοι, ότι με πρωτοβουλία του Προέδρου της Βουλής έχουν κατασκευαστεί νέες μάσκες ασφαλείας κατά της πανδημίας και έχουν σταλεί στα κόμματα. Είναι περίπου, νομίζω, τουλάχιστον δέκα για κάθε συνάδελφο.

Τον λόγο έχει ο κ. Κωνσταντίνος Μπούμπας από την Ελληνική Λύση και αμέσως μετά η κ. Αγγελική Αδαμοπούλου από τον ΜέΡΑ25.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Σας ευχαριστώ πολύ, κύριε Πρόεδρε.

Καλές οι μάσκες, αλλά κάποια στιγμή θα πρέπει να πέσουν οι μάσκες, να πούμε κάποιες αλήθειες που πονάνε. Πρέπει να δούμε κατάματα την ελληνική κοινωνία.

**ΠΡΟΕΔΡΕΥΩΝ (Χαράλαμπος Αθανασίου):** Πάντοτε στο Κοινοβούλιο αυτό αλήθειες λέμε.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Κύριε Πρόεδρε, με την ψήφο εμπιστοσύνης που ζητάει πλέον η Κυβέρνηση μετά την κατάθεση της ψήφου δυσπιστίας από πλευράς της Αντιπολίτευσης Αξιωματικής -κάτι που φώναζε και η Ελληνική Λύση και ο επικεφαλής μας εδώ και πάρα πολλούς μήνες, αλλά δεν είχαμε την απαιτούμενη πλειοψηφία για να το κάνουμε- το μόνο θετικό είναι ότι κάποια στιγμή στο τέλος τουλάχιστον αυτής της τριήμερης συνεδρίασης, όπως προβλέπεται εκ του Κανονισμού, θα δούμε, ενδεχομένως, τη Βουλή λίγο ψιλογεμάτη. Γιατί είναι άδεια τα Έδρανα εδώ και πάρα πολλούς μήνες και δυσανασχετεί ο κόσμος απέναντι στους εκπροσώπους και όχι αντιπροσώπους της ελληνικής κοινωνίας, που πρέπει να είναι οι Βουλευτές.

Αδικεί πολλάκις ο μη ποιών τι, ου μόνον ο ποιών τι, έλεγε ο Μάρκος Αυρήλιος. Αυτό είναι πολύ σημαντικό. Αδικεί κάποιος όχι μόνο όταν κάνει κάτι, αλλά αδικεί και όταν δεν κάνει τίποτα. Η Κυβέρνηση σήμερα δεν έχει κάνει πολλά για αυτό που λέγεται κοινωνία, για αυτό που λέγεται κοινωνικός ιστός.

Δεν έχει προχωρήσει πραγματικά σε ουσιαστικές αλλαγές για τον πρωτογενή τομέα. Πού είναι οι αγρότες να πάρουν χαμηλότοκα δάνεια; Πού είναι να αλλάξει ο νόμος για τη γεωθερμία, που κόπτεται για το περιβάλλον η Κυβέρνηση, να γίνει επιτέλους ανανεώσιμη πηγή ενέργειας και όχι μεταλλευτική δραστηριότητα, για να πάμε σε οργάνωση θερμοκηπίων; Εμείς δίνουμε βαρύτητα στην Ελληνική Λύση στο πρόγραμμα για τον αγροτικό και κτηνοτροφικό τομέα.

Πού είναι να αλλάξει το νομικό πλαίσιο για τους μικρούς, ευέλικτους συνεταιρισμούς να μπορούν να ορθοποδήσουν; Πού είναι να μπει ειδικός κωδικός στο αγροτικό πετρέλαιο, όχι μόνο για αυτό που λέει ο Πρωθυπουργός και η Κυβέρνηση για τα συνεταιριζόμενα μέλη, τα σαράντα πέντε εκατομμύρια, αλλά και για τα μη συνεταιριζόμενα μέλη; Διότι δεν μπορεί να γίνεται διαχωρισμός στους αγρότες σε συνεταιριζόμενους και μη συνεταιριζόμενους. Είναι πάρα πολλά.

Πού είναι ο κ. Γεωργιάδης, που σε λίγο καιρό στις λαϊκές αγορές δεν θα υπάρχει παραγωγός παρά μόνο πωλητής και μετατρέψαμε τις λαϊκές αγορές, έναν θεσμό επί Ελευθερίου Βενιζέλου, πλέον σε υπαίθρια εμπορικά κέντρα και όχι στη λαϊκή αγορά που θα προστατεύσει το μη στεγασμένο εμπόριο, τον μικρό παραγωγό, που να συνδέεται βέβαια με την παραγωγή, αλλά να μην το εκλαμβάνεις ως απευθείας πωλήσεις άνω του 50% που δεν μπορεί ο άνθρωπος σήμερα να ορθοποδήσει; Με μοριοδότηση πού; Στους πτυχιούχους. Και πού; Το χρηματιστήριο της λαϊκής με laptop. Αυτά βλέπει ο κόσμος και πραγματικά έχει πελαγώσει.

Πού είναι ο κ. Τσακλόγλου να δώσει μια ερμηνεία στις συντάξεις χηρείας, που λέει δεν θα έχουν αναδρομική ισχύ; Διότι είναι μια πρεμούρα της γαλάζιας πτέρυγας να έχει αναδρομική ισχύ σε πάρα πολλά νομοσχέδια και τροπολογίες που καταθέτει. Με πλαφόν τα 384 ευρώ στην εθνική σύνταξη.

Και δεν είναι κυβερνητική πολιτική αυτή με τα πρόστιμα των 100 ευρώ για αυτούς που δεν κάνουν το εμβόλιο. Σήμερα ένας συνταξιούχος της τάξης των 387 ευρώ της σύνταξης του ΟΓΑ, αν πληρώσει πρόστιμο για το εμβόλιο, δώδεκα ημέρες από τη σύνταξη πρέπει να καταβληθούν για το εμβόλιο. Και πόσα ημερομίσθια πρέπει να πληρωθούν για τα περιβόητα τεστ των 47 ευρώ; Θα μπορούσε να γίνει προσφορά –λογοπαίγνιο κάνω- στα τρία τεστ το ένα δώρο.

Πάμε λοιπόν στο μεγάλο πάρτι. Εσείς δεν ξέρατε τόσα χρόνια τι συμβαίνει στην Αττική Οδό; Δεν ξέρατε το πάρτι της εργολαβίας; Μπήκα να δω κάποια στοιχεία για τις απευθείας αναθέσεις έργων. Ιανουάριος 2020 - Ιούνιος 2021 η Αττικό Μετρό έχει πάρει απευθείας αναθέσεις 1,4 δισεκατομμύρια ευρώ. Έχει ξεπεράσει ακόμα και Υπουργεία, όπως το Υπουργείο Πληροφορικών, το Υπουργείο Τουρισμού και άλλα τόσα. Έχουμε είκοσι επτά χιλιάδες τριακόσιες πενήντα δύο συμβάσεις του δημοσίου, δεκαεννέα χιλιάδες οκτακόσιες τριάντα έξι απευθείας. Ο ν.4782/2021 -στις 9 Μαρτίου 2021 ψηφίστηκε- ανεβάζει το πλαφόν από 20.000 σε 30.000 ευρώ και πάει για τις απευθείας αναθέσεις έργων από 20.000 σε 60.000 ευρώ. Αυτό δεν πρέπει να μας απασχολήσει για τις απευθείας αναθέσεις; Δεν είναι μια συγκεκριμένη ολιγαρχική ομάδα που τα καρπώνεται όλα αυτά; Δεν συνεχίζουν οι πέντε νταβατζίδες να λειτουργούν και να διοικούν στην Ελλάδα, που έλεγε ο προκάτοχός σας και ο πρώην Πρωθυπουργός στον Μπαϊρακτάρη, Κώστας Καραμανλής;

Πού είναι λοιπόν όλα αυτά για να αποκτήσει εμπιστοσύνη ο κόσμος ότι μεσολαβείτε; Γιατί ο απώτερος σκοπός μιας κυβέρνησης ποιος είναι; Να κάνει τα λιγότερα λάθη και να βελτιώσει την ποιότητα ζωής των πολιτών.

Εμείς στην Ελληνική Λύση σας κάναμε αρκετές προτάσεις εμπεριστατωμένα και τεκμηριωμένα. Κάποιες τις αντιγράψατε. Αλλά ξέρετε τα μεγαλύτερα λάθη, λένε οι καθηγητές πανεπιστημίου, γίνονται στην αντιγραφή, οπότε να είστε αρκετά προσεκτικοί.

Αττική Οδός, το μεγάλο πάρτι σε όλες αυτές τις κοινοπραξίες που ο κ. Χρυσοχοΐδης ως Υπουργός Μεταφορών έλεγε για τα 53 δισεκατομμύρια ευρώ που θα βάλουν στα ταμεία τους. Το μεγάλο σκάνδαλο της Αττικής Οδού: Εσείς δεν το ξέρατε ότι δικαιολογεί για συντήρηση στο οδόστρωμα 1 εκατομμύριο ευρώ, όταν οι άλλες κοινοπραξίες δικαιολογούν μέχρι 70.000 ευρώ; Και σήμερα δίνει αυτά τα δύο χιλιάρικα, κατά τον Πρωθυπουργό, ψίχουλα και κοροϊδία όταν αυτή η εταιρεία έχει πάνω από 1 εκατομμύριο ευρώ κάθε ημέρα έσοδα από τα διακόσιες ογδόντα οκτώ χιλιάδες αυτοκίνητα που διέρχονται στον πιο μοντέρνο αυτοκινητόδρομο της χώρας, που αυτή η άσπρη μέρα μεταβλήθηκε σε μαύρη ημέρα;

Αποδυναμώνετε τους δορυφόρους με μία ετεροδιοίκηση που κάνετε -και όχι αυτοδιοίκηση- και δεν μπορεί να λειτουργήσει, όπως αποδείχθηκε, και ο ίδιος ο πυρήνας, δηλαδή το Αθηνοκεντρικό μοντέλο στον πιο σύγχρονο αυτοκινητόδρομο κατά τα άλλα στην Ελλάδα. Με μία λεωφόρο Μεσογείων που έγινε εκεί της Μεσογείου. Η Λεωφόρος Μεσογείων ξαφνικά έπιασε τρικυμία, γιατί είναι Μεσογείων και έκλεισε. Αυτό δεν έχει ξαναγίνει.

Να πάμε στα εθνικά θέματα; Να πάμε στο θέμα των Σκοπίων; Εμείς ζητάμε ως Ελληνική Λύση και για το Μάτι και για τα Σκόπια, φέρτε, κύριε Πρόεδρε της Βουλής, το θέμα αυτό να συζητηθεί.

Πριν από λίγες ημέρες, εσείς δεν το ξέρετε ότι ο Ράντεφ της Βουλγαρίας μαζί με τη Γιότοβα Ιλιάνα έστειλαν ένα χαρτί στον νέο Πρωθυπουργό των Σκοπίων που αντικατέστησε τον Ζάεφ, τον Ντίμιταρ Κοβάτσεφσκι και του λέει: «Θα σεβαστείς τους Σκοπιανούς Βούλγαρους μακεδονικής καταγωγής στη Μεγάλη Μακεδονία του Ίλιντεν και του Πιρίν γιατί αλλιώς δεν θα βοηθήσουμε την ενταξιακή σου διαδικασία για να μπεις στην Ευρωπαϊκή Ένωση.»; Και το αποδέχθηκε ο Κοβάτσεφσκι και τώρα θα κάνουν απευθείας σιδηρόδρομο οι Βούλγαροι με τους Σκοπιανούς. Αυτοί τους τραβάνε το αυτί και εμείς τους χαϊδεύουμε το αυτί. Είναι και άλλα πολλά πλείστα θέματα σε ό,τι αφορά τα εθνικά μας θέματα, που δεν είναι της παρούσης.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ακούστε, κύριοι της Κυβέρνησης, ανασκουμπωθείτε. Ο κόσμος έχει πάθει νευρικό κλονισμό. Με υποχρεωτικότητες, με πρόστιμα, με μία αναδουλειά που υπάρχει, με όλο αυτό το πέπλο που έχετε διασπείρει στην ελληνική κοινωνία δεν μπορούμε να είμαστε οι εκπρόσωποι μιας κοινωνίας όπου αυτήν τη στιγμή το μεροκάματο εκλείπει. Ο κόσμος ανησυχεί για τη δουλειά. Βγαίνουν σήμερα στην αγορά εργασίας και λένε «μη μας κολλάς ένσημα, δεν θα προλάβουμε να πάρουμε σύνταξη, για να πάρουμε περισσότερα χρήματα». Και με την ηλεκτρονική κάρτα εργασίας οι απολύσεις γίνονται εύκολες. Και μάλιστα ένα μικρό ποσοστό δεν θα το καταβάλλει ο εργοδότης. Και σιγά μην τρέχει ο εργαζόμενος να το διεκδικεί στα δικαστήρια.

Αυτά τα ψηφίσατε με νόμους. Από την πρώτη στιγμή αντιδρούσαμε.

Δεν μπορώ να μιλήσω για το σχέδιο «ΗΡΑΚΛΗΣ», γιατί δεν έχω τον χρόνο, με την πρώτη κατοικία, που η Ελληνική Λύση κατήγγειλε το τι συνέβαινε στις περισσότερες σχολές δικαστών και οι εντολές που δίδονταν. Και μιλάτε μετά για αναβάθμιση της Σχολής Δικαστών;

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ πολύ, ολοκληρώνετε παρακαλώ.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Ολοκληρώνω, κύριε Πρόεδρε.

Είναι πάρα πολλά τα ζητήματα που πρέπει να τα δείτε, γιατί ο χρόνος σας θα είναι πάρα πολύ περιορισμένος, απέναντι σε ένα δομημένο Αθηνοκεντρικό μοντέλο και ένα κοινοβουλευτικό σύστημα το οποίο δεν είναι κοντά στον κόσμο, όπως και να το κάνουμε.

Ο κόσμος έχει πικραθεί διότι το μη αδικείν είναι το ύψιστο αγαθόν, αγαθόν ού το μη αδικείν αλλά μηδέν θέλειν. Το θέμα είναι και να μην θέλεις να αδικήσεις.

Σας ευχαριστώ που με ακούσατε.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ.

Παρακαλώ να τηρείται ο χρόνος, γιατί με τον χρόνο να μην περιορίζεται, θα υπάρξουν συνάδελφοι αύριο που δεν θα μιλήσουν.

Η κ. Αγγελική Αδαμοπούλου από το ΜέΡΑ25 έχει τον λόγο και μετά θα πάρει τον λόγο ο Υπουργός Ψηφιακής Διακυβέρνησης, ο κ. Πιερρακάκης.

Ορίστε, κυρία Αδαμοπούλου, έχετε τον λόγο.

**ΑΓΓΕΛΙΚΗ ΑΔΑΜΟΠΟΥΛΟΥ:** Σας ευχαριστώ, κύριε Πρόεδρε.

Κυρίες και κύριοι συνάδελφοι, κατ’ αρχάς να πούμε ότι η πρόταση δυσπιστίας δεν είναι μια διαδικασία παίξε - γέλασε, ούτε σκοινί κορδόνι να το τραβάμε όποτε θέλουμε και να βρίσκουμε ευκαιρία να παίζουμε μπρα ντε φερ και κοκορομαχίες. Η πρόταση δυσπιστίας είναι μια συνταγματική, δημοκρατική επιλογή του πολιτεύματος μας, η οποία θα πρέπει γι’ αυτόν τον λόγο να ενεργοποιείται με φειδώ, με περίσκεψη και υπό πολύ σοβαρές και αυστηρές προϋποθέσεις. Αυτό δεν το λέει ρητά το Σύνταγμα, το λέει όμως το πνεύμα του Συντάγματος και η αυτονόητη υποχρέωση των εκπροσώπων του λαού να πολιτεύονται με αίσθημα ευθύνης και με άγρυπνο μάτι για τα όσα συμβαίνουν στην πατρίδα μας.

Και για να γίνω πιο σαφής να πούμε ότι είναι αδιανόητη η κατάσταση στην οποία έχει οδηγήσει η Κυβέρνηση της Νέας Δημοκρατίας ΑΕ τη χώρα και τους συμπολίτες μας, μέσα στη χειρότερη δίνη που βιώνει η πατρίδα μας μεταπολιτευτικά, μέσα στα βάθη ενός σκληρού και απάνθρωπου πραγματικά συνδυασμού -του πιο σκληρού και απάνθρωπου συνδυασμού- υγειονομικής, κοινωνικής και οικονομικής κρίσης. Τι βλέπουμε; Βλέπουμε ότι τα ηνία της δοκιμαζόμενης πατρίδας μας τα έχει η πιο ακατάλληλη, η πιο απερίσκεπτη, η πιο αναποτελεσματική και ταυτόχρονα η πιο αλαζονική Κυβέρνηση που θα μπορούσε να υπάρξει. Είναι πραγματικά αδιανόητο το πόσο έχει αποτύχει το επιτελικό κράτος του κ. Μητσοτάκη σε διάφορα κρίσιμα ζητήματα, αλλά και η Κυβέρνηση γενικότερα και εγκαλώ συλλογικά την Κυβέρνηση, διότι το λέει το ίδιο το Σύνταγμα ότι ευθύνεστε από κοινού και συλλογικά για τον τραγικό αυτόν απολογισμό.

Να αναφερθώ στην επικαιρότητα και εγώ, στην κακοκαιρία, για την οποία είχατε ενημερωθεί με βάση τα προγνωστικά του καιρού τουλάχιστον δέκα μέρες πριν. Τα σφοδρά καιρικά φαινόμενα διήρκεσαν περίπου δώδεκα ώρες και είχαμε ανθρώπους οδηγούς στην Αττική Οδό εγκλωβισμένους, ταλαιπωρημένους πόσες ώρες χωρίς τροφή και νερό, στο τρένο η ίδια ταλαιπωρία με γυναίκες εγκυμονούσες, με παιδιά, με ηλικιωμένους χωρίς ανεφοδιασμό, χωρίς εφόδια, χωρίς ενημέρωση. Και τι παίχτηκε; Ένα γαϊτανάκι απόδοσης ευθυνών ανάμεσα στην Κυβέρνηση και στην Αττική Οδό. Η Αττική Οδός μάλιστα έριξε το μπαλάκι και στους οδηγούς οι οποίοι δεν είχαν αλυσίδες και είχε το θράσος Βουλευτής σας να βγει και να πει ότι πρέπει να πληρώσουν πρόστιμα οι οδηγοί οι οποίοι δεν είχαν αλυσίδες, οι οδηγοί οι οποίοι δεν ενημερώθηκαν εκείνη τη μέρα για το κλείσιμο της Αττικής Οδού και πλήρωσαν και τα διόδια, τα γνωστά ακριβοπληρωμένα διόδια της Αττικής Οδού.

Δώσατε, λοιπόν, εξετάσεις σε ένα μάθημα για το οποίο είχατε τα θέματα, σε ένα μάθημα με ανοιχτά βιβλία και ο βαθμός που πήρατε είναι υπό του μηδενός. Είναι πραγματικά αδιανόητη η αποτυχία σας, όχι μόνο βέβαια στα εύκολα, γιατί εδώ βλέπουμε ότι στα εύκολα αποτυγχάνετε, στα στοιχειώδη και εύκολα, δεν θα αποτύχετε στα δύσκολα; Ποιος να το πιστέψει αυτό. Προφανώς το πιστεύουν μόνο οι γελοίες και στημένες δημοσκοπήσεις που έχουν στήσει τα πετσωμένα κανάλια σας και οι κομματικοί σας δάκτυλοι, όπου έχετε δείξει μία πραγματικά εξοργιστικά αδιανόητη, εξωραϊσμένη και ωραιοποιημένη εικόνα του Πρωθυπουργού. Είναι πραγματικά εξοργιστικό το πώς πάτε να προσβάλλετε τη νοημοσύνη του λαού με τα κανάλια τα οποία τα έχετε κάνει κυριολεκτικά Υπουργείο Προπαγάνδας. Πόσο υποτιμάτε τη νοημοσύνη των πολιτών οι οποίοι υποφέρουν τα πάνδεινα από εσάς.

Τι να πρωτοαναφέρουμε και τι να πρωτοαφήσουμε. Να μιλήσουμε για τους τριψήφιους αριθμούς νεκρών καθημερινά από τον COVID; Να μιλήσουμε για το ότι σκαρφαλώνετε όλο και περισσότερο στη λίστα της ντροπής σε σχέση με τον αριθμό των νεκρών αναλογικά με τον πληθυσμό; Να μιλήσουμε για τα άκρως επικίνδυνα υγειονομικά πρωτόκολλα στα σχολεία, τα οποία έχουν γίνει εστίες υπερμετάδοσης, όπου είναι πανευρωπαϊκή πρωτοτυπία το «50% συν 1», όταν στην υπόλοιπη Ευρώπη με το που νοσεί ένας μαθητής κλείνει το τμήμα; Έχετε κάνει τα παιδάκια ωρολογιακές βόμβες να γυρίζουν στα σπίτια τους και να μεταδίδουν τον ιό σε ήδη επιβαρυμένους ανθρώπους, γιατί δεν θέλετε, ήσασταν απροετοίμαστοι για την τηλεκπαίδευση μετά το φιάσκο του πρώτου lockdown με το «σκόιλ ελικίκου» και με τη διαρροή των προσωπικών δεδομένων. Δεν θέλετε επίσης να καταβάλετε αποζημίωση ειδικού σκοπού στους εκπαιδευτικούς ταυτόχρονα με την τηλεργασία που θα εφαρμοζόταν. Δεν θέλετε να προσλάβετε εκπαιδευτικό προσωπικό και στοιβάζετε τα παιδιά μέσα σε τάξεις των είκοσι πέντε μαθητών να γίνονται -όπως είπα και πριν- εστίες υπερμετάδοσης οι τάξεις, γιατί δεν θέλετε ούτε καν να επιτάξετε άλλες αίθουσες, άλλους χώρους για να γίνουν σχολικές αίθουσες.

Μπάχαλο με τα PCR τεστ, μπάχαλο με τα rapid test, έχετε βάλει το πλαφόν των 47 ευρώ για το οποίο πανηγυρίζατε για να μην χάσουν τα ιδιωτικά διαγνωστικά κέντρα, όταν δήμαρχοι κατάφεραν να μειώσουν την τιμή με διαγωνισμούς και δημοπρασίες κι αυτούς τους Δημάρχους του Χαλανδρίου και στις Συκιές της Θεσσαλονίκης τους στοχοποιήσατε. Αποδομήσατε και τα τεστ στην Κύπρο ότι τάχα μου είναι κινέζικα και ότι είναι ψεύτικα, τάχα μου ότι εσείς έχετε εξασφαλίσει τα πλήρως αξιόπιστα τεστ. Μπάχαλο και με τα μονοκλωνικά αντισώματα. Σας λέγαμε εδώ και τόσους μήνες να τα φέρετε από τον Φλεβάρη όπως έκανε η Γερμανία και μας λέγατε ότι είναι ακόμη σε πειραματικό στάδιο. Ακόμη βγαίνει ο κ. Πλεύρης -βγήκε τον Οκτώβρη- και είπε ότι είναι σε πειραματικό στάδιο τα μονοκλωνικά.

Να μιλήσουμε για τις ΜΕΘ, οι οποίες είναι σε κατάρρευση; Να μιλήσουμε για τους γιατρούς, οι οποίοι είναι ανειδίκευτοι στις μονάδες εντατικής θεραπείας και βρίσκονται και αυτοί σε εξαθλίωση; Εφαρμόζετε επικίνδυνα υγειονομικά πρωτόκολλα στα νοσοκομεία που τους αναγκάζετε να επιστρέψουν μετά από μια πενθήμερη καραντίνα χωρίς καν να κάνουν τεστ. Θα έπρεπε να ντρέπεστε για όλα αυτά, γιατί βγαίνετε και δημόσια και λέτε ότι μαθαίνετε από τα λάθη σας και ότι προχωράτε. Βγήκε Βουλευτής σας χθες και το είπε.

Να σας πω εγώ πόσο προχωράτε από τα λάθη σας. Από τι προχωράτε; Πώς φαίνεται αυτό από τις εκατόμβες των νεκρών από τον COVID; Φαίνεται από την οικονομία που έχει φτάσει στον πάτο, με αποτέλεσμα οι επιχειρήσεις και τα νοικοκυριά να βογκούν από τον πληθωρισμό, ο οποίος το Γενάρη θα φτάσει στο 5,5% με 6%; Προχωράτε με τα τιμολόγια καρμανιόλα ηλεκτροδότησης και θέρμανσης που βλέπουμε ότι σε δύο μήνες θα βγουν οι εκκαθαριστικοί λογαριασμοί και οι άνθρωποι θα πάθουν εγκεφαλικά και εμφράγματα από τους λογαριασμούς; Προχωράτε με τις απευθείας αναθέσεις που κάνετε στους δικούς σας κομματικούς και επιτελικούς και πετσωμένους βαστάζους; Προχωράτε όταν τα παιδιά είναι σε κοντέινερς - σχολεία, όταν είναι κουκουλωμένα με κουβέρτες μέσα στις τάξεις γιατί δεν υπάρχει θέρμανση, δεν υπάρχει ούτε καν χαρτί υγείας στα σχολεία; Αυτό βέβαια είναι πάγιο κενό από όλες τις κυβερνήσεις. Σε σχολείο του Κολωνού να μου λένε ότι οι μαθητές σκουπίζονται με τις μπλούζες τους γιατί δεν υπάρχει χαρτί υγείας. Αυτά είναι τα μέτρα που λαμβάνει το Υπουργείο Παιδείας.

Αυτός είναι, λοιπόν, ο δικός σας -όπως λέτε- οδικός χάρτης, για να χρησιμοποιήσω και μια δική σας ορολογία.

**ΠΡΟΕΔΡΕΥΩΝ (Χαράλαμπος Αθανασίου):** Ολοκληρώστε, παρακαλώ, κυρία συνάδελφε.

**ΑΓΓΕΛΙΚΗ ΑΔΑΜΟΠΟΥΛΟΥ:** Τελειώνω, κύριε Πρόεδρε.

Για να μην μιλήσω και για τις ανατιμήσεις στα σουπερμάρκετ όπου κάθε τρεις και λίγο αλλάζουν τα προϊόντα καρτελάκια από τις διαρκείς αυξήσεις.

Τελειώνοντας, λοιπόν, θα πω ότι είστε μια επικίνδυνη Κυβέρνηση. Κάθε μέρα που προχωράει οδηγείτε τους πολίτες σε ένα όλο και μεγαλύτερο τέλμα απόγνωσης. Σας έχουν γυρίσει την πλάτη βέβαια. Έχουν καταλάβει ποιοι είστε και είναι διάχυτο το κοινωνικό αίτημα πλέον να φύγετε όσο το δυνατόν συντομότερα, να πάτε αλλού. Σε άλλη χώρα, σε άλλον πλανήτη; Εποικίστε άλλον πλανήτη. Παραιτηθείτε, λοιπόν. Κάντε το γιατί το χρωστάτε στους πολίτες και στην Ελλάδα και γιατί είστε η χειρότερη κυβέρνηση της Μεταπολίτευσης.

Ευχαριστώ πολύ.

(Θόρυβος στην Αίθουσα)

**ΠΡΟΕΔΡΕΥΩΝ (Χαράλαμπος Αθανασίου):** Σας παρακαλώ.

Μια χαρά πήγαινε η συζήτηση. Γιατί να μιλάτε τώρα; Και εν πάση περιπτώσει, θέσεις πολιτικές διατύπωσε και η κ. Αδαμοπούλου. Μπορείτε να τις αντικρούσετε.

Ο Υπουργός Ψηφιακής Διακυβέρνησης, κ. Πιερρακάκης έχει τον λόγο.

**ΚΥΡΙΑΚΟΣ ΠΙΕΡΡΑΚΑΚΗΣ (Υπουργός Επικρατείας και Ψηφιακής Διακυβέρνησης):** Κύριε Πρόεδρε, κυρίες και κύριοι Υπουρ**γ**οί, κυρίες και κύριοι Βουλευτές, είμαστε σε μια εποχή αναδυόμενων κρίσεων, συνεχών κρίσεων, νέων φαινομένων. Οι κρίσεις κάθε είδους αυξάνονται σταθερά και τα κράτη τα ίδια μετατρέπονται διαρκώς σε όργανα διαχείρισής τους, είτε μιλάμε γι’ αυτό που ζούμε τα τελευταία χρόνια, την πανδημία, το πανδημικό επεισόδιο, είτε μιλάμε για τις οικονομικές και ενεργειακές συνεπαγωγές της, είτε μιλάμε για υβριδικές απειλές στα σύνορά μας, κυβερνοεπιθέσεις ή ζητήματα όπως αυτά που άπτονται της κλιματικής αλλαγής.

Τα κράτη μετατρέπονται διεθνώς, όχι μόνο στη χώρα μας -απλώς εμείς το ζούμε και εδώ στην εθνική μας περίσταση- σε οργανισμούς διαχείρισης τέτοιου τύπου κρίσεων. Και βέβαια ταυτόχρονα στην Ελλάδα το αίτημα, για παράδειγμα, των εκλογών του 2019 ποιο ήταν σε εμάς; «Φτιάξτε κράτος». Δηλαδή, οι παραδοσιακές δομές και υποδομές του κράτους, οι οποίες έλειπαν εδώ και πάρα πολλές δεκαετίες στη χώρα μας, η παραδοσιακή εξυπηρέτηση του πολίτη δεν ήταν εκεί στον βαθμό που έπρεπε και έτσι υπήρχε ένα πρωταρχικό αίτημα σε εμάς ως Κυβέρνηση το κράτος να πάψει να είναι ένα κράτος ουραγός στην Ευρώπη και να γίνει ένα κράτος αρωγός στον πολίτη. Συνεπώς, ο άθλος ήταν και είναι διπλός, να ανταποκρινόμαστε στις πιο παραδοσιακές ανάγκες που έχει ένα κράτος, αλλά ταυτόχρονα να ανταποκριθούμε σε έναν κόσμο που διαρκώς αλλάζει με πολύ μεγάλες ταχύτητες.

Άλλα κράτη, πιο παραδοσιακά προβλήματα τα είχαν λύσει. Υπό αυτήν την έννοια δεν αρκεί να λύνουμε τα προβλήματα που χρονίζουν, αλλά πρέπει να εστιάζουμε, όπως είπα, ολοένα και περισσότερο σε όλα αυτά τα οποία θα έρθουν.

Το 2019, πριν προκύψει η πανδημία, οι στόχοι είχαν να κάνουν με την ανάκαμψη της οικονομίας, να βγούμε μετά από μια δεκαετία μεγάλων οικονομικών αλλά και πολιτικών κρίσεων και να μπούμε σε μία κανονικότητα. Πώς; Χτίζοντας θεσμούς, κάνοντας μεγάλες αλλαγές στο επίπεδο της καθημερινότητας του πολίτη. Όλη αυτή η προσπάθεια χτίστηκε, όπως είπε και ο Πρωθυπουργός από όταν ήταν αρχηγός της Αξιωματικής Αντιπολίτευσης, σε μια συμφωνία αλήθειας με τους πολίτες.

Επειδή πλέον τα γεγονότα έχουν τη δική μας σφραγίδα, η αλήθεια απαιτεί σκληρές αποτυπώσεις. Υπήρξαν αυτά τα δυόμισι χρόνια -ακριβώς επειδή λέμε την αλήθεια και μπορούμε να τα καταγράψουμε με ειλικρίνεια- επιτυχίες αυτής της Κυβέρνησης, μεγάλες παρεμβάσεις σε έκτακτα ζητήματα τα οποία ανέκυψαν, πέρα από τις μεταρρυθμίσεις οι οποίες υπήρξαν. Υβριδικές απειλές τα σύνορά μας, στον Έβρο, στο Αιγαίο. Η πανδημία και η διαχείρισή της σε πάρα πολλές εκφάνσεις της, ο εθνικός εμβολιασμός. Πάρα πολλά ζητήματα της καθημερινότητας ήταν ζητήματα που είχαν τον χαρακτήρα της κρίσης και ζητήματα στα οποία η Κυβέρνηση ανταποκρίθηκε πάρα πολύ καλά.

Ο ψηφιακός μετασχηματισμός του κράτους είναι ένα παράδειγμα από μόνο του. Από τις συνολικά οκτώ εκατομμύρια οκτακόσιες χιλιάδες ψηφιακές συναλλαγές των πολιτών το 2018, είμαστε σήμερα στα πεντακόσια εξήντα επτά εκατομμύρια ψηφιακές συναλλαγές. Δηλαδή, γλιτώνουμε εξήντα ουρές σε κάθε Έλληνα πολίτη. Αυτή η στρατηγική που αρχικά σχεδιάστηκε υπό την εποπτεία του Πρωθυπουργού ως μία στρατηγική που αφορούσε αυτό που είπα πριν, την παραδοσιακή λειτουργία του κράτους, ένα κράτος μη γραφειοκρατικό, έγινε κι ένας μηχανισμός διαχείρισης κρίσεων. Δηλαδή, ταυτόχρονα σε μια φάση πανδημίας μετατρέψαμε μία στρατηγική σε άλλη στρατηγική. σε μια στρατηγική για να μπορέσουμε να διευκολύνουμε τους πολίτες να αλληλεπιδράσουν με το κράτος από το σπίτι τους, για να μπορέσουμε να κάνουμε κράτος και οι επιχειρήσεις να συνεχίσουν να λειτουργούν μέσα σε ένα πρωτόγνωρο καθεστώς. Και αυτό επετεύχθη μέσα από τις χίλιες τριακόσιες δεκαπέντε διαδικασίες του gov.gr που έχουμε σήμερα, μέσα από αυτά τα εκατομμύρια συναλλαγές. Και σας καλώ να κάνετε την διανοητική άσκηση, το διανοητικό άλμα πώς θα είχαμε διαχειριστεί την πανδημία συνολικά αν δεν υπήρχε αυτό το εργαλείο στα χέρια μας. Αυτή είναι μια κρίση που αποφύγαμε και είναι μία από τις πολλές, γιατί στις κρίσεις πρέπει να είσαι προνοητικός.

Φυσικά, επειδή η συμφωνία αλήθειας είναι συμφωνία αλήθειας, αυτή απαιτεί να μπορείς να κάνεις τις σκληρές καταγραφές εκεί που τα πράγματα δεν πηγαίνουν τόσο καλά. Αυτό ακριβώς συνέβη, μια κίνηση η οποία είναι έξω από την παραδοσιακή πολιτική μας κουλτούρα. Υπάρχει η λέξη συγγνώμη στο πολιτικό σύστημα πλέον. Υπάρχει από πρωθυπουργικά χείλη. Υπάρχει στο ανώτατο επίπεδο. Αυτό απαιτεί η εκ νέου θεμελίωση του κράτους. Και όχι μόνο αυτό. Εκ των πραγμάτων σε όλα αυτά τα ζητήματα, σε όλες αυτές τις τεράστιες προκλήσεις θα υπάρξουν αστοχίες, θα υπάρξουν προβλήματα. Να μπορείς, όμως, να λες ευθέως: «Διδάσκομαι απ’ αυτά, μεταβολίζω την αστοχία σε μάθημα, το μάθημα σε πράξη και την πράξη σε ένα καλύτερο σημείο ισορροπίας για την πατρίδα μου». Αυτό είναι που καλούμαστε να κάνουμε όλοι. Αυτό είναι που κάνει αυτή η Κυβέρνηση και έτσι η Κυβέρνηση έχει αντιμετωπίσει κρίσεις, έχει αποκρούσει κρίσεις, έχει αποφύγει κρίσεις και θα γίνεται διαρκώς καλύτερη απέναντι σε κάθε κρίση.

Όμως αλήθεια σημαίνει και κάτι άλλο. Ετυμολογικά σημαίνει την πάλη της μνήμης ενάντια στη λήθη. Μη λήθη. Κι αυτό ακριβώς το οποίο επιδιώκει η σημερινή πρόταση μομφής, είναι μια μάταιη επιδίωξη λήθης. Ξεκινά ως μια προσπάθεια η χιονοθύελλα να μετατραπεί σε πετροπόλεμο, καταλήγει προς μια άστοχη επιδίωξη συμψηφισμού με λάθη και αστοχίες του παρελθόντος. Και εδώ υπ’ αυτήν την έννοια και λόγω πολλών επιθέτων που έχουν ακουστεί, τους χαρακτηρισμούς και τη βιαιότητα των χαρακτηρισμών αυτών σε αυτή την Αίθουσα, θυμόμαστε λίγο αυτήν τη φράση που είχε πει ο Ταλλεϋράνδος για τους Βουρβόνους όταν έγινε η Παλινόρθωση: «Δεν έμαθαν τίποτα, δεν ξέχασαν τίποτα», εννοώντας ότι δεν είχαν πάρει τις εμπειρίες της δικιάς τους πορείας και δεν είχαν ξεχάσει τότε το μένος για τους αντιπάλους τους. Είναι κρίμα η φράση αυτή να αντηχεί σε αυτή την Αίθουσα τόσα χρόνια μετά.

Οι διαδικασίες όμως αυτές, όσα έχουν συμβεί στο πλαίσιο της πολιτικής προστασίας και των κρίσεων που διαχειριζόμαστε, παράγουν μαθήματα για όλους μας. Το πρώτο μάθημα είναι ότι δεν υπάρχει «στραβή» στη βάρδια. Υπάρχει ευθύνη στη βάρδια, η ευθύνη να αντιμετωπίζουμε τα γεγονότα και η ευθύνη, όπως είπαμε πριν, να μεταβολίζουμε την εμπειρία σε γνώση και σε πράξη. Δεύτερον, ότι οι θεσμοί του κράτους μάς αφορούν όλους. Κρινόμαστε όχι από τους χαρακτηρισμούς μας, αλλά από το τι κομίζουμε για να βελτιώσουμε αυτούς τους θεσμούς, από την εναλλακτική πρόταση στο πεδίο, από το πρόγραμμα που είπε πριν ο κ. Σκέρτσος, το 1,7 δισεκατομμύριο που υπάρχει για την Πολιτική Προστασία, γιατί εκεί θα φανούν, αν υπάρχουν για να φανούν, οι εναλλακτικές προσεγγίσεις και οι εναλλακτικές προτάσεις.

Αυτά είναι τα δικά μας προγράμματα. Ποια είναι τα δικά τους προγράμματα; Αν υπάρχει κάποιο καλύτερο, θα το εφαρμόσουμε και θα πιστωθεί και σε αυτόν που το πρότεινε. Αλλά ποια είναι η εναλλακτική πρόταση; Ποια είναι η εναλλακτική πρόταση στην οργανωσιακή λειτουργία που πρέπει να έχει η Πολιτική Προστασία και στην πορεία η οποία έχει επισυμβεί τα τελευταία χρόνια; Ξεκινήσαμε από ένα γραφείο, όπως έχει αναφερθεί, και αυτήν τη στιγμή έχουμε ένα κτήριο - διαμάντι στην Κηφισίας, το κτήριο της Πολιτικής Προστασίας, με τον ρόλο που έχει παίξει η Πολιτική Προστασία όλο αυτό το διάστημα στην πανδημική διαχείριση, από τα mega centers του εμβολιασμού μέχρι τις εκατοντάδες χιλιάδες φωτιές που έχουν υπάρξει και το πώς τις έχουμε διαχειριστεί.

Η ολοκλήρωση του 112 δεν ήταν αυτονόητη συνθήκη. Αφ’ ενός φτιάξαμε μια ενδιάμεση λύση αφ’ ετέρου το 2019 χρειάστηκε να μιλήσουμε με όλους τους κατασκευαστές κινητών τηλεφώνων για να θεμελιώσουμε τη συμβατότητα του συστήματος με τα κινητά τηλέφωνα. Θα φτιαχνόταν το σύστημα, αλλά κάπου έπρεπε να παίζει και έπρεπε να έχουμε μιλήσει σε όλους τους κατασκευαστές για να γίνει αυτό. Αυτή είναι μια προεργασία η οποία έλαβε χώρα το τελευταίο εξάμηνο του 2019. Υπάρχει και σχετική αλληλογραφία.

Υπ’ αυτήν την έννοια η κριτική είναι αναγκαία. Είναι επιθυμητή. Πρέπει να υπάρχει, γιατί κανείς δεν είναι τέλειος εκ των πραγμάτων. Αλλά η κριτική δεν είναι η στείρα άρνηση, γιατί η στείρα άρνηση είναι σαν αυτόν τον στίχο του Μιχάλη Γκανά που λέει: «Αυτοί παιδί μου δεν, όλο δεν και δεν και δεν δεντροφύτεψαν τα χέρια τους». Πρέπει, λοιπόν, τα δέντρα του μέλλοντος να τα φυτέψουμε μαζί, γιατί σε τελική ανάλυση με τις αποχρώσεις μας ανήκουμε στο ίδιο όλον, ανήκουμε στην ίδια συνθήκη. Έχουμε κοινή μοίρα.

Το τρίτο μάθημα είναι θεσμοί και δομές. Όχι μόνο πρόσωπα. Ένας μεγάλος πολιτικός του παρελθόντος στην Ελλάδα είχε κάνει τον εικοστό αιώνα την εξής παρατήρηση: «Όταν αλλάζουν οι Υπουργοί σε χώρες όπως στην Αγγλία, οι επιδόσεις δεν αλλάζουν πολύ στα Υπουργεία. Σε χώρες όπως η Ελλάδα αλλάζουν».

Εδώ μπορείς να πάρεις το λάθος μάθημα και να αναζητάς υπερανθρώπους και μάγους, οι οποίοι, όπως έλεγε ο Ναπολέοντας, πρέπει να είναι και τυχεροί. Υπάρχει, όμως, και το σωστό μάθημα: Να πας να φτιάξεις δομές οι οποίες αντέχουν στον χρόνο όταν αλλάζει το πολιτικό προσωπικό και όταν αλλάζουν οι κυβερνήσεις.

Αυτές τις δομές προσπαθήσαμε να φτιάξουμε στην Ψηφιακή Διακυβέρνηση, αυτές τις δομές προσπαθούμε να φτιάξουμε στην Πολιτική Προστασία, αυτές τις δομές προσπαθούμε να φτιάξουμε παντού. Και ακριβώς γι’ αυτό χρειάζονται οι ιδέες, ακριβώς γι’ αυτό χρειάζονται οι πρόσθετες και οι άλλες απόψεις. Διότι σε τελική ανάλυση, την ιστορία λέει ο στίχος ότι τη γράφουν οι παρέες, αλλά στην πολιτική τη γράφουν οι ομάδες. Και οι ομάδες είναι αυτές που έχουν κάνει τη διαφορά στον εθνικό εμβολιασμό, οι ομάδες είναι αυτές που έχουν κάνει τη διαφορά σε όλα τα ψηφιακά συστήματα, οι ομάδες είναι αυτές που έχουν κάνει τη διαφορά σε κάθε πτυχή της κρατικής λειτουργίας.

Κύριε Πρόεδρε, κλείνοντας, αισθάνομαι την ανάγκη να πω δύο λόγια για τους ανθρώπους της Πολιτικής Προστασίας, γιατί ναι μεν δεν πρέπει να προσωποποιείται η συζήτηση, αλλά εκ των πραγμάτων σε μία πρόταση μομφής προσωποποιείται. Αφ’ ενός, λοιπόν, θέλω να πω δύο λόγια για τον άνθρωπο που κάθεται σε εκείνα τα έδρανα, τον Νίκο Χαρδαλιά, τον οποίον είδα πολλά βράδια και μέρες να παλεύει σαν άλλος Κυναίγειρος πάνω από κάθε κρίση, να ξενυχτάει τις λίγες φορές που εμείς χρειάστηκε να ξενυχτήσουμε ως Ψηφιακή Διακυβέρνηση -γιατί αυτός ξενυχτούσε διαρκώς- για να μπορέσει να λύσει προβλήματα πάνω από το πεδίο και αφ’ ετέρου βέβαια για τον Χρήστο Στυλιανίδη, ο οποίος προσπαθεί να κομίσει μια μεγάλη ευρωπαϊκή εμπειρία -που είναι αδιαμφισβήτητη- ακριβώς σε αυτήν την προσπάθεια να μπορέσουμε να χτίσουμε όλες αυτές τις νέες δομές. Και θα το κάνουμε.

Ξέρετε, βρήκαμε πολύ ενδιαφέρουσα την καταγραφή του Γερμανού Υπουργού Δικαιοσύνης την περασμένη εβδομάδα, ο οποίος έλεγε το εξής: «Χλευάζαμε την Ελλάδα στο παρελθόν, αλλά η Ελλάδα έχει καταφέρει να ψηφιοποιήσει το σύστημα υγείας της μέσα σε ένα με δύο χρόνια. Καλό θα είναι να το κάνουμε κι εμείς». Είναι υπερβολή η αποτύπωσή του. Δεν έχουμε ακόμη ψηφιοποιήσει το σύστημα υγείας μας. Έχουμε ψηφιοποιήσει ένα πολύ μεγάλο κομμάτι του, την άυλη συνταγογράφηση, τα παραπεμπτικά. Έχουμε το Ταμείο Ανάκαμψης. Θα γίνει όλο μέσα στα επόμενα ένα, δύο, τρία χρόνια. Όμως και μόνο που γίνεται αυτή η καταγραφή σε επίπεδο χωρών του εξωτερικού που μέχρι πριν από λίγα χρόνια μας χλεύαζαν, αυτό λέει κάτι πάρα πολύ μεγάλο. Και αυτό είναι κάτι στο οποίο πρέπει να επενδύσουμε όλοι μας, πρέπει να επιμείνουμε όλοι μας. Ακριβώς γι’ αυτό έχουμε δείγμα γραφής, έχουμε τη θέληση. Θα επιμείνουμε, θα επενδύσουμε, θα πετύχουμε!

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Και εγώ ευχαριστώ, κύριε Υπουργέ.

Εισερχόμαστε τώρα στον έκτο κύκλο των ομιλητών με πρώτο τον κ. Θεόδωρο Καράογλου από τη Νέα Δημοκρατία.

Για να κάνουμε έναν προγραμματισμό, μετά τον κ. Καράογλου θα μιλήσουν η κ. Αναγνωστοπούλου από το ΣΥΡΙΖΑ, ο κ. Δημοσχάκης από τη Νέα Δημοκρατία, ο κ. Καμίνης από το Κίνημα Αλλαγής και αμέσως μετά ο Υπουργός Ναυτιλίας και Νησιωτικής Πολιτικής, ο κ. Πλακιωτάκης.

Κύριε Καράογλου, έχετε τον λόγο.

**ΘΕΟΔΩΡΟΣ ΚΑΡΑΟΓΛΟΥ:** Κύριε Πρόεδρε, κύρια και κύριοι Υπουργοί, κυρίες και κύριοι συνάδελφοι, ξεκινώ την τοποθέτησή μου δίνοντας μια συμβουλή ειδικά στους συναδέλφους της Αξιωματικής Αντιπολίτευσης. Στη ζωή είναι καλό να μην περιστρέφουμε τη συζήτηση γύρω από θέματα που δεν μας συμφέρουν. Πρόκειται για ένα θεώρημα που σαφέστατα ισχύει στον ιδιωτικό βίο του καθενός και της καθεμιάς, όμως βρίσκει απόλυτη εφαρμογή και στην πολιτική ζωή της πατρίδας μας. Ειλικρινά, λοιπόν, αδυνατώ να κατανοήσω το σκεπτικό βάσει του οποίου ο ΣΥΡΙΖΑ κατέθεσε την πρόταση μομφής, διότι πολύ απλά πρόκειται για μια κυνική ομολογία αδυναμίας κατανόησης της πραγματικότητας.

Είναι προφανές ότι η πρόταση μομφής δηλώνει την πολιτική σας απελπισία, κύριοι του ΣΥΡΙΖΑ, μια απελπισία που σας οδηγεί σε υπαρξιακά λάθη. Για να την περιγράψω πιο σωστά, είναι η απέλπιδα προσπάθεια για την πολιτική σας επιβίωση. Ταυτόχρονα, όμως, είναι και μια υπενθύμιση του άκρατου πολιτικού καιροσκοπισμού που σας διακρίνει. Την ώρα που η χώρα δίνει μια σκληρή μάχη με την πανδημία και επουλώνει τις πληγές της κακοκαιρίας, εσείς αναζητείτε αφορμές για να προκαλέσετε ένταση και αναταραχή. Άλλωστε, το έχετε παραδεχθεί δημόσια ότι η κανονικότητα σάς ενοχλεί. Την απεχθάνεστε, διότι δεν εξυπηρετεί τις κομματικές σας σκοπιμότητες.

Επιχειρείτε, λοιπόν, να μετατρέψετε τα εσωκομματικά σας αδιέξοδα σε αδιέξοδα της χώρας, καθώς είναι προφανές ότι τα λέτε στην Κυβέρνηση της Νέας Δημοκρατίας για να τα ακούσουν στο Κίνημα Αλλαγής, τα λέτε στον Κυριάκο Μητσοτάκη για να τα ακούσει ο Νίκος Ανδρουλάκης.

Επίσης, είναι ηλίου φαεινότερο ότι το βλέμμα σας είναι στραμμένο στα δημοσκοπικά ευρήματα που σας φέρνουν όλο και πιο κοντά στη θέση της Ελάσσονος Αντιπολίτευσης, του τρίτου, δηλαδή, κόμματος στο ελληνικό Κοινοβούλιο.

Γι’ αυτό αναζητάτε για πολλοστή φορά έναν εξωτερικό εχθρό, προκειμένου να λειτουργήσει ως το «ανάχωμα» στην επίλυση των όποιων δικών σας εντόνων εσωκομματικών διαφορών, οι οποίες όλοι αντιλαμβανόμαστε ότι πλέον είναι αδύνατον να κρυφτούν.

Να είστε, όμως, απόλυτα σίγουροι, αγαπητοί συνάδελφοι του ΣΥΡΙΖΑ, ότι η πρόταση μομφής που καταθέσατε θα μετατραπεί σε μια ισχυρή ψήφο εμπιστοσύνης στην Κυβέρνηση, τη δεύτερη σε διάστημα λίγων εβδομάδων μετά από εκείνη της υπερψήφισης του προϋπολογισμού. Όσο εσείς ονειρεύεστε επιστροφή στο αποτυχημένο χθες που εκπροσωπείτε, εμείς οδηγούμε τη χώρα μπροστά. Κάνουμε την αυτοκριτική μας, μαθαίνουμε από τα λάθη μας και προσέχουμε να μην τα ξανακάνουμε. Έχουμε την παρρησία να ζητήσουμε ειλικρινή συγγνώμη από τους συμπατριώτες μας για αστοχίες και παραλείψεις. Δεν θυμάμαι να πράξατε το ίδιο στο Μάτι, όπου αναζητούσατε λάθη αλλά δεν τα βρίσκατε, παρά τους εκατοντάδες νεκρούς. Δεν το πράξατε ούτε όταν κλείσατε τις τράπεζες και επιβάλατε capital controls, ούτε στην τραγωδία στη Μάνδρα, ούτε όταν κρεμάσατε στα μανταλάκια πολιτικούς σας αντιπάλους για δήθεν σκάνδαλα και υποθέσεις που η δικαιοσύνη, τελικά, όλους τους αθώωσε. Αυτός, άλλωστε, είναι ο κυρίαρχος τρόπος σκέψης στην Αριστερά: Πάντα για όλα φταίνε οι άλλοι κι ας έχετε βεβαρημένο παρελθόν επιχειρησιακής ανικανότητας.

Μόνο που τώρα, κυρίες και κύριοι συνάδελφοι του ΣΥΡΙΖΑ, δίνετε τη μάχη της πολιτικής επιβίωσης, γνωρίζοντας ότι η ελληνική κοινωνία σας έχει προσπεράσει. Και αυτό σας αγχώνει, καθώς έπαψε να υφίσταται ως δικαιολογία η άγουρη πολιτική σας νιότη.

Να είστε, όμως, σίγουροι πως η χώρα δεν θα επιστρέψει στα χρόνια της παράνοιας. Η Ελλάδα γύρισε σελίδα και αυτό είναι εμφανές στην οικονομία, στην ασκούμενη εξωτερική πολιτική, στην επαναφορά της λογικής στην καθημερινότητα.

Στο πεδίο της οικονομίας η θέση της πατρίδας μας στην παγκόσμια κατάταξη ανταγωνιστικότητας βελτιώνεται διαρκώς, κερδίζοντας συνολικά δώδεκα θέσεις την τελευταία διετία. Η προσαρμοστικότητα της κυβερνητικής πολιτικής στις έκτακτες ανάγκες που προκάλεσε η πανδημία, οι μεταρρυθμίσεις αλλά και η ανθεκτικότητα των επιχειρήσεων συνέβαλαν τα μέγιστα ώστε η εθνική μας οικονομία να κάνει πρωταθλητισμό ανάπτυξης σε επίπεδο Ευρωπαϊκής Ένωσης.

Στο μέτωπο των διεθνών συσχετισμών η υπογραφή αμοιβαίας αμυντικής συμφωνίας με τη Γαλλία και τις Ηνωμένες Πολιτείες της Αμερικής σε συνδυασμό με την αμυντική θωράκιση της χώρας χάρη στην αγορά των μαχητικών Ραφάλ και των πολεμικών φρεγατών από τη Γαλλία, ισχυροποιούν τον γεωπολιτικό και γεωστρατηγικό ρόλο της Ελλάδας στην ευρύτερη περιοχή της Νοτιοανατολικής Ευρώπης.

Η Ελλάδα, κυρίες και κύριοι συνάδελφοι, έχει πλέον ισχυρή φωνή, η οποία λαμβάνεται σοβαρά υπ’ όψιν στα κέντρα των αποφάσεων.

Τέλος, θέλω να κάνω ειδική αναφορά στην κυβερνητική απόφαση να βάλουμε επιτέλους τέλος στη μακροχρόνια υποδούλωση της πανεπιστημιακής πλειοψηφίας στα συμφέροντα και τις σκοπιμότητες των γνωστών αναρχοαυτόνομων αριστεριστών μπαχαλάκηδων. Τα πανεπιστήμιά μας ανήκουν στους φοιτητές και τους καθηγητές τους και όχι σε οργανωμένες μειοψηφίες που εκδηλώνουν παραβατικές συμπεριφορές. Το «σπάσιμο» των αντιδημοκρατικών και παράνομων καταλήψεων στα πανεπιστήμια βάζει τέλος στον φόβο και στην ανοχή που υπήρχε για δεκαετίες, με αποτέλεσμα τα πανεπιστήμιά μας να γίνονται ξανά χώροι μόρφωσης, γνώσης, ελευθερίας και ασφάλειας, με το πανεπιστημιακό άσυλο να προστατεύει μόνο την ακαδημαϊκή κοινότητα και όχι εκείνους που το καταργούσαν, που το καταπατούσαν μέχρι πρότινος.

Κυρίες και κύριοι συνάδελφοι, η πρόταση μομφής που κατέθεσε ο ΣΥΡΙΖΑ επιβεβαιώνει ότι η Αριστερά στην Ελλάδα δεν είναι τίποτα περισσότερο από έναν φορέα λαϊκισμού, ενός λαϊκισμού που σκοπό έχει να περιορίσει τη λογική, ούτως ώστε να διευκολύνει την αριστερή ιδεοληψία και να πετύχει την κομματική χειραγώγηση της κοινωνίας.

Οι Έλληνες, όμως, δεν έχουν κοντή μνήμη, δεν ξεχνούν τι σημαίνει αριστερή διακυβέρνηση. Τα αφηγήματά σας τελείωσαν και μαζί τους τελείωσε και ο πολιτικός σας χρόνος. Το μόνο που σας απέμεινε είναι το γνωστό θράσος να κουνάτε το δάχτυλο επί παντός επιστητού. Άλλωστε, σας θυμίζω αυτό που είχε πει και ο μέγας Ναπολέων, ότι δηλαδή με το θράσος μπορεί κανείς να κυριεύσει τα πάντα. Ωστόσο, μη ξεχνάτε ότι ξεστόμισε την παραπάνω φράση λίγο πριν το Βατερλό.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Σας ευχαριστώ κι εγώ, κύριε Καράογλου και ειδικά για την τήρηση του χρόνου.

Τον λόγο έχει η κυρία Αναγνωστοπούλου από τον ΣΥΡΙΖΑ.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Ευχαριστώ, κύριε Πρόεδρε.

Το ήθος, το ύφος, η κουλτούρα αυτής της Κυβέρνησης και της νέας δεξιάς ξεδιπλώνονται από χθες σε αυτήν τη Βουλή, μέσα στην Ολομέλεια από τους Υπουργούς και τους Βουλευτές που έρχονται εδώ και μιλάνε, ένα ήθος και ένα ύφος που επιβεβαιώνει ότι αυτή η συγγνώμη του Πρωθυπουργού δεν είχε κανένα βάθος, κανένα αντίκρισμα, ότι ήταν προσχηματική, λειψή και επικοινωνιακή. Το λέω αυτό γιατί έχουμε ακόμα μια φορά μικροκομματισμό και τυμβωρυχία για στιγμές κρίσιμες, απρόβλεπτες, για φυσικές καταστροφές απρόβλεπτες που έχουν ξανασυμβεί στη χώρα, που συνέβησαν και το 2007, αλλά κανένας δεν προβαίνει σε τέτοιες τυμβωρυχίες, εκτός απ’ αυτήν τη νέα δεξιά που βλέπουμε εδώ.

Γιατί, όμως, το κάνει αυτό συστηματικά απέναντι σε φαινόμενα, σε αστοχίες –λένε- τα οποία όχι μόνο είχαν προβλεφθεί με μαθηματική ακρίβεια, το καλοκαίρι οι πυρκαγιές και τώρα ο χιονιάς; Γιατί το κάνουν αυτό, με κράχτη πρώτο και κύριο τον κ. Γεωργιάδη, τα πετσοταϊσμένα κανάλια και εδώ Βουλευτές και Υπουργοί; Γιατί αυτή η τυμβωρυχία; Για έναν λόγο. Εδώ είναι τα πιο παλιά εργαλεία της δεξιάς: Eνοχοποίηση της Αριστεράς και του προοδευτικού κόσμου. Δεν θα ξαναμιλήσετε. Το έχετε ξανακάνει, το έχουμε ζήσει στην ιστορία μας. Δεν θα σας το επιτρέψουμε ξανά. Εδώ πρέπει να λογοδοτήσετε γιατί κατέρρευσε το επιτελικό κράτος, γιατί κατέρρευσε το καλοκαίρι, γιατί κατέρρευσε τώρα για απολύτως προβλεπτά φαινόμενα.

Η πρόταση δυσπιστίας δεν είναι μόνο γι’ αυτό, όμως. Είναι εφ’ όλης της ύλης, γιατί έχουμε μια νέα Δεξιά η οποία απέναντι στην υγειονομική, κλιματική, οικονομική και ενεργειακή κρίση δεν βάζει στο επίκεντρο δημόσιες πολιτικές, δημόσιους θεσμούς, δεν είναι στην ιδεολογία της να βάλει στο επίκεντρο δημόσιες πολιτικές, δημόσιους θεσμούς, δημόσιες υποδομές που θα δώσουν ασφάλεια στην κοινωνία, που θα πολεμήσουν τις ανισότητες στην κοινωνία, που θα δώσουν ανθεκτικότητα για το μέλλον. Αυτή η νέα Δεξιά, η σκληρά νεοφιλελεύθερη, έχει άλλο πρόγραμμα και βάσει αυτού του προγράμματος θέλει να επιβάλει ηγεμονία για να νομιμοποιεί ακριβώς αυτό το πρόγραμμα εναντίον των δημόσιων πολιτικών, των δημόσιων θεσμών.

Τι είδους ηγεμονία είναι αυτή; Εδώ απευθύνομαι και στον ΣΥΡΙΖΑ και σε όλα τα προοδευτικά κόμματα και τον προοδευτικό κόσμο. Πριν από τρία χρόνια εδώ μέσα, σε αυτήν τη Βουλή, ζήσαμε την έξαρση του πατριωτισμού της Νέας Δημοκρατίας με αφορμή τη Συμφωνία των Πρεσπών, μια πατριδοκαπηλεία, όπως έχει μάθει η Δεξιά από τα παλιά χρόνια και από εκεί παίρνει τα εργαλεία της, από τα πολύ παλιά χρόνια, μια πατριδοκαπηλεία άνευ προηγουμένου.

Για εμάς πατριωτισμός –και εκεί είναι οι διαφορετικές ιδεολογίες- είναι αυτό που γίνεται σε ένα δημόσιο σύστημα υγείας, το οποίο εσείς δεν θέλετε συστηματικά και το απαξιώνετε συστηματικά. Πατριωτισμός είναι αυτό που έγινε, αυτή η αλυσίδα αλληλεγγύης ανάμεσα στο σύστημα υγείας και στην κοινωνία. Πατριωτισμός είναι να κινητοποιείς και τον ιδιωτικό τομέα να βάλει πλάτη, όχι να τον προστατεύεις, όχι να τον αφήνεις απέξω και όχι να προσπαθείς να κάνεις κρυφές διαβουλεύσεις για το πώς θα ιδιωτικοποιήσεις και πώς θα συγχωνεύσεις αυτό το δημόσιο σύστημα υγείας.

Το ΕΣΥ είναι το μεγάλο «ανάχωμα» της δημοκρατικής κουλτούρας αυτού του τόπου και δεν πρόκειται εσείς να το ξηλώσετε, γι’ αυτό σας θεωρούμε επικίνδυνους. Είμαστε η πρώτη χώρα -και θα έπρεπε να λογοδοτείτε γι’ αυτό- όσον αφορά στους νεκρούς της πανδημίας, γιατί πεθαίνει ο κόσμος εκτός ΜΕΘ, γιατί ο κόσμος δεν προλαβαίνει να φτάσει στα νοσοκομεία, γιατί δεν υπάρχει πρωτοβάθμια φροντίδα υγείας, γιατί δεν προλαβαίνει να έχει τη στοιχειώδη φροντίδα.

Απέναντι σε αυτό ξέρετε τι ακούσαμε; Εδώ είναι το μέτρο και ο κανόνας αυτού που σας έλεγα, το τι θέλετε να επιβάλετε σε αυτήν την κοινωνία. Ακούσαμε τον Πρωθυπουργό να λέει: «Ναι, είχαμε νεκρούς, αλλά ο τουρισμός πήγε καλά». Αυτό είναι το μέτρο.

Δημόσιο σύστημα παιδείας, εκπαιδευτικό σύστημα, το άλλο «ανάχωμα» της δημοκρατικής κουλτούρας αυτού του τόπου. Τι κάνατε; Το απαξιώσατε. Απαξιώσατε τον πανεπιστημιακό κόσμο, προσβάλατε τη νεολαία μας λέγοντας ότι τα πανεπιστήμια είναι άντρα παρανομίας, χωρίς καμμία ντροπή. Βάλατε αστυνομία μέσα στα πανεπιστήμια. Προσπαθείτε να ξεθεμελιώσετε τις μεγάλες αντιστάσεις αυτής της κοινωνίας, ένα σύστημα παιδείας το οποίο έχει προσφέρει πολλά σε αυτόν τον τόπο. Χρειάζονται αλλαγές, αλλά όχι ξεθεμελίωμα.

Γιατί τα κάνετε, όμως, αυτά; Γιατί το επιτελικό κράτος αποτυγχάνει; Δεν αποτυγχάνει. Αυτή είναι η δουλειά του. Λογοδοτεί σε ολιγάρχες, στους χρηματοδότες του και σε ένα σκληρό πελατειακό σύστημα που θέλει να επιβάλει πάλι η Δεξιά. Το κάνατε σε όλους τους τομείς.

Δημοκρατική κουλτούρα είναι οι συλλογικές συμβάσεις, είναι οι αγώνες αυτού του λαού που προσπαθείτε να ξεθεμελιώσετε. Δημοκρατική κουλτούρα είναι οι απεργίες. Δημοκρατική κουλτούρα είναι οι διαδηλώσεις. Αυτά προσπαθείτε να ξεθεμελιώσετε. Δημοκρατική κουλτούρα είναι η αλληλεγγύη, είναι η συμπερίληψη του διαφορετικού και του ξένου. Αυτά προσπαθείτε να ξεθεμελιώσετε, γιατί δεν θα μπορείτε να φτιάξετε αυτό το στενό ολιγαρχικό σύστημα που προσπαθείτε να κάνετε.

Γι’ αυτό κατατέθηκε η πρόταση δυσπιστίας, γι’ αυτό που συμβολικά και υλικά έγινε στον πολιτισμό. Τσιμεντώσατε μια Ακρόπολη χωρίς καμμία διαβούλευση με κανέναν. Ταπεινώσατε το Εθνικό Θέατρο στο όνομα ενός «άριστου», κάτι που προσπαθήσατε να συγκαλύψετε. Ταπεινώσατε τους ηθοποιούς. Και όμως αυτός ο πολιτισμός, αυτή η κουλτούρα δημοκρατίας αντιστέκεται. Οι επιζήσαντες του πολιτισμού βγήκαν στον δρόμο, οι νέοι και οι νέες στα πανεπιστήμια αντιστέκονται. Παντού αντιστέκονται.

Καλώ, λοιπόν, αυτήν τη Βουλή και όλον τον κόσμο που μας ακούει να αντισταθεί απέναντι σε αυτήν την ηγεμονία που θέλει να φτιάξει η Νέα Δημοκρατία –και εδώ είναι το σοβαρό- όπου θα δικαιώνονται οι μιντιάρχες, θα χαρίζονται τα δάνεια κομμάτων και μιντιαρχών, τραπεζιτών οι οποίοι θα έχουν ασυλία, δημοσιογράφων που κάνουν ενημερωτική δημοσιογραφία και που διώκονται.

Απέναντι, λοιπόν, σε όλη αυτήν την προσπάθεια ξεθεμελιώματος μιας κουλτούρας δημοκρατίας ο Αριστερός προοδευτικός κόσμος αυτής της χώρας είναι η στιγμή να αντισταθεί. Αυτό παίζεται, κυρίες και κύριοι, σήμερα στη Βουλή και όχι τυμβωρυχίες και μικροκομματισμοί.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Κι εμείς ευχαριστούμε.

**ΦΩΤΕΙΝΗ ΑΡΑΜΠΑΤΖΗ:** Κύριε Πρόεδρε, θα ήθελα τον λόγο για την τρίλεπτη παρέμβασή μου, αλλά θα μιλήσω λιγότερο.

**ΠΡΟΕΔΡΕΥΩΝ (Χαράλαμπος Αθανασίου):** Ορίστε, κυρία Αραμπατζή.

**ΦΩΤΕΙΝΗ ΑΡΑΜΠΑΤΖΗ:** Ευχαριστώ, κύριε Πρόεδρε.

Παίρνω τον λόγο εξ αφορμής της ομιλίας της συμπαθέστατης κατά τα άλλα κ. Αναγνωστοπούλου η οποία μας έκανε μαθήματα δημοκρατικής κουλτούρας και είπε ότι υπάρχει διαφορά ήθους και ύφους, προφανώς υπέρ του ΣΥΡΙΖΑ, έτσι ισχυρίστηκε, σε σχέση με τη Νέα Δημοκρατία. Επειδή ανατρέχω στα Πρακτικά από την πρωινή ομιλία της κ. Τζάκρη η οποία είπε συγκεκριμένα από Βήματος της Βουλής: «Πόσο στοιχίζουν οι δημοσκοπήσεις που βγάζουν τον ΣΥΡΙΖΑ ίσο με το Κίνημα Αλλαγής». Η κ. Τζάκρη προφανώς ζήλεψε τη δόξα του κ. Πολάκη, είπε αυτά τα χυδαία και συκοφαντικά, ότι ούτε λίγο ούτε πολύ το Μέγαρο Μαξίμου πλήρωσε τον συγκεκριμένο τηλεοπτικό σταθμό και τη συγκεκριμένη εταιρεία δημοσκοπήσεων προκειμένου να βγάλουν μια φαλκιδευμένη δημοσκόπηση.

Καλώ την κ. Τζάκρη να ανακαλέσει όσα συκοφαντικά και χυδαία ανέφερε πριν από λίγο στην ομιλία της. Βεβαίως, αν δεν ανακαλέσει η κ. Τζάκρη ως οφείλει, ο επίσημος ΣΥΡΙΖΑ να τοποθετηθεί επί αυτής της συκοφαντικής δηλώσεως η οποία κάθε άλλο παρά δημοκρατική κουλτούρα επιδεικνύει.

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Κι εμείς ευχαριστούμε.

Τον λόγο έχει τώρα ο κ. Δημοσχάκης από τη Νέα Δημοκρατία και αμέσως μετά ο κ. Καμίνης από το Κίνημα Αλλαγής.

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, χθες βράδυ η Ολομέλεια θα ψήφιζε τον κορυφαίο αναπτυξιακό νόμο της χώρας επιδιώκοντας τη βελτίωση του επενδυτικού κλίματος. Ωστόσο η Αξιωματική Αντιπολίτευση επέλεξε να αλλάξει την ατζέντα. Επιδιώκοντας να αντιμετωπίσει τα πολιτικά της αδιέξοδα προβαίνει σε σπασμωδική ενέργεια ανευθυνότητας και δημοσκοπικού άγχους.

Την ίδια στιγμή που ο Πρωθυπουργός υποδεχόταν τον μεγαλύτερο τραπεζίτη της υφηλίου, επισφραγίζοντας μια συμφωνία για τη χώρα μας, ο Πρόεδρος της Αξιωματικής Αντιπολίτευσης αναζητούσε σανίδα πολιτικής σωτηρίας. Είναι φανερό ότι μας χωρίζει απόσταση ως προς την πολιτική ευθύνη για την πορεία της χώρας.

Κυρίες και κύριοι συνάδελφοι της Αξιωματικής Αντιπολίτευσης, εμείς κοιτάμε μπροστά και εσείς κοιτάτε την πλάτη σας. Εγκαλείτε μια Κυβέρνηση από την πρώτη ημέρα ανάληψης της διακυβέρνησης της χώρας η οποία έδωσε ένα σαφές στίγμα, όχι μόνο σε επίπεδο προθέσεων, αλλά με συγκεκριμένο και μετρήσιμο κυβερνητικό έργο.

Με ολύμπια ψυχραιμία και μεθοδικότητα αντιμετώπισε επιτυχώς από την πρώτη στιγμή την πρωτοφανή πανδημία. Σώθηκαν ζωές και ενισχύθηκε το σύστημα υγείας, αντιμετωπίζοντας χρόνιες αδυναμίες, καθιστώντας τη χώρα διεθνώς πρότυπο διαχείρισης και παράδειγμα υπευθυνότητας. Σε αυτήν την τιτάνια προσπάθεια της Κυβέρνησης, του υγειονομικού προσωπικού και των πολιτών -και με πόνο βέβαια- ήσασταν και παραμένετε απόντες.

Κυρίες και κύριοι της Αξιωματικής Αντιπολίτευσης, καταψηφίζετε όλα τα μέτρα της Κυβέρνησης κλείνοντας το μάτι στους αντιεμβολιαστές, κάνοντας αντιπολίτευση με βάση τον αριθμό των νεκρών, ισχυριζόμενοι ότι η Ελλάδα είναι η χειρότερη στην Ευρώπη στον αριθμό των θανόντων. Ωστόσο οι επίσημοι αριθμοί καταρρίπτουν τους αβάσιμους ισχυρισμούς σας. Έτσι μας γνωστοποιούν, μάλιστα, Εβρίτες οι οποίοι μετρούν με τον δικό τους τρόπο και μάλιστα τον ορθόδοξο, ενώ ταυτόχρονα εγκαλείτε την Κυβέρνηση η οποία αναγνωρίζει τα λάθη της. Ο Πρωθυπουργός διαθέτει γενναιότητα και ζητά συγγνώμη από τους πολίτες, διασφαλίζοντας για πρώτη φορά αποζημίωση στους πολίτες. Αυτό λέγεται πολιτική ευαισθησία.

Στο μέτωπο της οικονομίας και της ενεργειακής κρίσης απαντούμε με μέτρα στήριξης και ανακούφισης των πολιτών. Στη διάρκεια της πανδημίας θεσπίστηκαν μέτρα ύψους 43 δισεκατομμυρίων ευρώ, καθώς και σε αναστολές καταβολής φορολογικών υποχρεώσεων. Η θετική αποτίμηση της κυβερνητικής πολιτικής αποτυπώνεται στα ποσοστά μείωσης της ανεργίας, όπως επίσης στην ενίσχυση του διαθέσιμου εισοδήματος των πολιτών και στη μείωση των κόκκινων δανείων. Η χώρα έχει ανακτήσει την αξιοπιστία της στη διεθνή σκηνή, αποτελώντας πλέον έναν φιλο-επενδυτικό προορισμό. Ασκώντας μια ενεργητική εξωτερική πολιτική, η Κυβέρνηση καταφέρνει να ενισχύσει τις συμμαχίες της πετυχαίνοντας σπουδαίες συμφωνίες και διπλωματικές νίκες, θωρακίζοντας ταυτόχρονα τα χερσαία θαλάσσια και ποτάμια σύνορά της και επιδιώκοντας διαρκώς την επαύξηση της μαχητικής ισχύος και της αποτρεπτικής ικανότητας των Ενόπλων Δυνάμεων μέσα από εξοπλιστικά προγράμματα. Μάλιστα, ο γείτονας έχασε την ψυχραιμία του και αυτό είναι το καλύτερο δείγμα. Στον Έβρο για πρώτη φορά εφαρμόστηκε το ενιαίο δόγμα ασφάλειας και άμυνας σε ό,τι αφορά τη φρούρηση των συνόρων, το οποίο λειτούργησε υποδειγματικά, αλλά και αποτελεσματικά, πετυχαίνοντας την πρώτη μεταπολεμική νίκη της χώρας έναντι της Τουρκίας τον Μάρτιο του 2020.

Εσείς αφήσατε τη χώρα ξέφραγο αμπέλι και γι’ αυτό δέχθηκε ειρηνική εισβολή ταυτισμένων οικονομικών μεταναστών με χρυσόσκονη προσφύγων. Εφαρμόσατε την πολιτική των ανοιχτών συνόρων. Και αν κρατήθηκαν όρθια τα σύνορα, οφείλεται στη φιλοτιμία και στη φιλοπατρία των αστυνομικών που φρουρούν τα σύνορα του Έβρου, καθώς επίσης και στην τοπική κοινωνία.

Εμείς, όμως, επιλέγουμε την αμυντική θωράκιση της χώρας με μέτρα φυσικής, τεχνικής, ηλεκτρονικής και ηλεκτρικής προστασίας σε ό,τι αφορά τον φωτισμό, εφαρμόζοντας συγκροτημένα και συντεταγμένα το ενιαίο δόγμα ασφάλειας και άμυνας, ενώ ταυτόχρονα ο Έβρος εξελίσσεται σε συγκοινωνιακό, μεταφορικό, πολιτιστικό, ενεργειακό και γεωστρατηγικό κόμβο μέσα από εύστοχες πολιτικές.

Ο λιμένας της πρωτεύουσας αναβαθμίζεται πολλαπλά και μετατρέπεται σε νέα Σούδα, με τη σφραγίδα της υπερατλαντικής συμμάχου δίνοντας σημαντικό ρόλο σε μια ακριτική περιοχή. Ενισχύεται η διασυνοριακή σιδηροδρομική σύνδεση του τοπικού λιμένα με την υπόλοιπη Νοτιοανατολική Ευρώπη. Πάνω από όλα εκσυγχρονίζεται και αναβαθμίζεται η διπλή σιδηροδρομική γραμμή, η ηλεκτροκίνηση αλλά και η ευθυγράμμιση από την Αλεξανδρούπολη μέχρι το Ορμένιο.

Η ολοκλήρωση της ανατολικής περιφερειακής οδού και η κατασκευή εγκάρσιας σιδηροδρομικής γραμμής στον προβλήτα του τοπικού λιμένα, δίνουν προσθετική αξία στην πρωτεύουσά μας. Την ίδια στιγμή στον Έβρο και στη Θράκη συντελείται μια ενεργειακή κοσμογονία με ενεργειακούς αγωγούς που διασταυρώνονται στην περιοχή μας και διακλαδώνονται προς τη Δύση.

Κυρίες και κύριοι συνάδελφοι, η πρόταση μομφής αποτελεί μια ευκαιρία να μιλήσουμε για το έργο της Κυβέρνησης. Η αλήθεια είναι ότι οι τρεις μέρες που διαρκεί η συζήτηση στη Βουλή δεν αρκούν για να αναπτυχθεί το πλούσιο και πολυσχιδές κυβερνητικό έργο. Είμαστε μάρτυρες όλοι. Πρέπει, όμως, να είμαστε ειλικρινείς έναντι των πολιτών. Δεν απευθυνόμαστε σήμερα μόνο στην Αξιωματική Αντιπολίτευση. Σήμερα απευθυνόμαστε στους Έλληνες πολίτες όλοι μας από το ίδιο μετερίζι, με ειλικρίνεια και ευθύνη, με την υπόσχεση ότι η Κυβέρνηση θα ασκεί πάντα αυστηρή αυτοκριτική με μετρήσιμα αποτελέσματα προκειμένου οι Έλληνες πολίτες να νιώθουν ασφαλείς.

Σας ευχαριστώ για την προσοχή σας.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σαςευχαριστώ και για την τήρηση του χρόνου, κύριε Δημοσχάκη.

Τον λόγο έχει τώρα ο κ. Καμίνης από το Κίνημα Αλλαγής.

**ΓΕΩΡΓΙΟΣ ΚΑΜΙΝΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, είναι γνωστό ότι κατά τη διάρκεια της Μεταπολίτευσης έχουν κατά καιρούς κατατεθεί πλείστες όσες προτάσεις δυσπιστίας, καμμία δεν ευδοκίμησε. Ο λόγος είναι απλός. Η πρόταση δυσπιστίας ως το έσχατο μέσο κοινοβουλευτικού ελέγχου που διαθέτει η Αντιπολίτευση έχει ως φυσικό αποτέλεσμα να συσπειρώνει την κοινοβουλευτική Πλειοψηφία γύρω από τη φυσική της ηγεσία, που είναι η κυβέρνηση. Αντίστοιχα το ίδιο συμβαίνει και στην Αντιπολίτευση που καταθέτει την πρόταση. Και αυτοί οι συμβουλευτές εκ των πραγμάτων από τη στιγμή που δίνεται η αποφασιστική αυτή μάχη συσπειρώνονται γύρω από τον αρχηγό τους, τον επικεφαλής.

Είναι, λοιπόν, ευδιάκριτοι οι λόγοι για τους οποίους ο κ. Τσίπρας έσπευσε αυτές τις ημέρες να καταθέσει πρόταση δυσπιστίας αφ’ ενός για να αφοπλίσει την εσωτερική αντιπολίτευση, η οποία αμφισβητεί τους προσυνεδριακούς σχεδιασμούς του και αφ’ ετέρου γιατί με τον τρόπο αυτό υποχρεώνει τον κύριο Μητσοτάκη να αναβάλει τον πιθανό δικό του σχεδιασμό για διεξαγωγή πρόωρων εκλογών την άνοιξη. Πράγματι θα είναι πάρα πολύ δύσκολο στην Κυβέρνηση να ζητήσει τη διάλυση της Βουλής όταν μόλις προσφάτως το Σώμα θα έχει εκδηλώσει την ανανέωση της εμπιστοσύνης του προς την ίδια. Άρα ο ΣΥΡΙΖΑ από τη μία ζητά προσφυγή στις κάλπες και από την άλλη κάνει ό,τι μπορεί για να το αποφύγει.

Υπάρχει και ένας τρίτος λόγος. Ο κ. Τσίπρας θέλει να επωφεληθεί της απουσίας του επικεφαλής του Κινήματος Αλλαγής από τη Βουλή, του κυρίου Ανδρουλάκη, προκειμένου να προβάλλει ο ίδιος ως ο κύριος αντίπαλος της Κυβέρνησης. Και σπεύδει να το κάνει αυτό, γιατί όλα τα δεδομένα δημοσκοπικά και μη υποδηλώνουν ότι αυτή ακριβώς η εικόνα έχει αρχίσει να ξεφτίζει στα μάτια της κοινής γνώμης. Και αυτή η μακρόσυρτη αγωνία του κόμματος της Αξιωματικής Αντιπολίτευσης θα συνεχιστεί όσο το Κίνημα Αλλαγής θα εξακολουθήσει να πορεύεται στον δρόμο της ευθύνης.

Κυρίες και κύριοι συνάδελφοι, αν υπάρχει κάποιος που άφοβα θα μπορούσε αυτήν τη στιγμή να ζητήσει εκλογές αυτός είμαστε εμείς. Και όμως δεν το κάνουμε. Δεν το κάνουμε, γιατί είναι ηθικά απαράδεκτο να ζητάμε εκλογές όταν καθημερινά πεθαίνουν πάνω από εκατό συμπολίτες μας. Και επειδή όλα δείχνουν ότι οι επόμενες εκλογές θα είναι διπλές δεν είναι τώρα η στιγμή να υποστούμε ένα δίμηνο ακυβερνησίας, διότι όλοι γνωρίζουμε ότι κατά τη διάρκεια της προεκλογικής περιόδου η δημόσια διοίκηση παραλύει.

Και μιλώντας για παράλυση της δημόσιας διοίκησης μου δίνεται η ευκαιρία να αναφερθώ σε κάποια συμπεράσματα από την πρόσφατη τραγική εμπειρία που βιώσαμε στο λεκανοπέδιο. Αυτή ήταν η σταγόνα πιστεύω που ξεχείλισε το ποτήρι. Μιλάμε για πλήρη χρεοκοπία του συστήματος δημόσιας διοίκησης της χώρας.

Η πρόταση δυσπιστίας μας δίνει την ευκαιρία μέσα από μια έντονη ίσως, αλλά πάντως γόνιμη συζήτηση να εντοπίσουμε τις κυβερνητικές ευθύνες. Και αυτό θα το πράξουμε. Σας καλώ όλους για λίγο να υπερβούμε τα κομματικά χαρακώματα, να σταθούμε στη μεγάλη εικόνα, να συνειδητοποιήσουμε δηλαδή ότι τα τελευταία τέσσερα χρόνια η χώρα βιώνει τις εξής τραγωδίες. Βλέπει δύο διαδοχικές κυβερνήσεις να αδυνατούν να ανταποκριθούν με στοιχειώδη επάρκεια σε ακραίες καταστάσεις φυσικών φαινομένων. Το είδε στις φονικές πλημμύρες στη Μάνδρα. Το είδε στην εκατόμβη της πυρκαγιάς στο Μάτι. Είδε την πλήρη παράλυση των πάντων στην Μήδεια. Είδε την παράδοση στις φλόγες εκατοντάδων χιλιάδων στρεμμάτων το περασμένο καλοκαίρι. Και σήμερα ένα χρόνο μετά τη Μήδεια ο απελπισμένος πολίτης βλέπει και πάλι το σύνολο του κρατικού μηχανισμού να έχει παραδοθεί στον χιονιά. Ζούμε ξανά τον ίδιο εφιάλτη στην πρωτεύουσα της χώρας να κόβεται για μέρες ολόκληρες η παροχή ηλεκτρικού ρεύματος σε ολόκληρες περιοχές και άνθρωποι να ξεπαγιάζουν επί ώρες μέσα σε οχήματα ακινητοποιημένα σε κεντρικές οδικές αρτηρίες.

Κυρίως, όμως, παριστάμεθα και πάλι μάρτυρες μιας προσβλητικής για την αξιοπρέπεια του πολίτη μετάθεσης ευθυνών εκ μέρους της κατά τα άλλα υπεύθυνης Κυβέρνησης της χώρας. Τι φταίει άραγε και βιώνουμε συνεχώς την ίδια τραγωδία; Ανεξαρτήτως εποχής, ανεξαρτήτως κυβέρνησης, ανεξαρτήτως του είδους της φυσικής καταστροφής είμαστε παντελώς ανίκανοι; Αυτή είναι η μοίρα μας;

Η απάντηση είναι ότι αυτή θα είναι η μοίρα μας όσο θα συνεχίσουμε να συντηρούμε ένα υδροκέφαλο και δυσκίνητο κράτος, μια διοίκηση περιορισμένων δυνατοτήτων. Η παράλυση της κρατικής μηχανής στις φάσεις που εκδηλώνονται τα ακραία φυσικά φαινόμενα δεν είναι απλώς μία αδυναμία ενώπιον έκτακτων καταστάσεων, μια αδυναμία απλώς επιχειρησιακού χαρακτήρα. Στις κρίσεις αυτές συμπυκνώνεται η χρόνια παθογένεια της δημόσιας διοίκησης, η αδυναμία της να δράσει διαλειτουργικά και συγχρόνως με σαφή κατανομή αρμοδιοτήτων, να μην εξαρτάται από ορισμένους ήρωες υπαλλήλους ή Υπουργούς που μοιραία κάποια στιγμή εξαντλούνται, «καίγονται», όπως λέμε, αλλά να δρα με αποτελεσματικότητα ένας απρόσωπος μηχανισμός που κατέχει τεχνικές γνώσεις και έχει αναπτύξει αυτοματισμούς.

Με λίγα λόγια, κυρίες και κύριοι συνάδελφοι, δεν έχουμε ακόμη καταφέρει να δημιουργήσουμε μια δημόσια διοίκηση που να υπακούει στις στοιχειώδεις αρχές που περιέγραψε πριν από πάνω από ένα αιώνα ο Μαξ Βέμπερ. Αυτές τις δομές στις οποίες μας αναφέρθηκε προηγουμένως ο κ. Πιερρακάκης. Οι δομές, όμως, δεν φτιάχνονται με στρατιές μετακλητών, γιατί το κράτος έχει ανάγκη από τη θεσμική μνήμη, από τη συνέχεια στην λειτουργία των δημοσίων υπηρεσιών. Κάντε τον κόπο να διαβάσετε το άρθρο ενός έγκριτου δημοσιογράφου, ενός σοφού ανθρώπου, του Δημήτρη Ψυχογιού στα «ΝΕΑ» προχτές.

Κατά τα λοιπά στην κρίση των τελευταίων ημερών φάνηκε σε όλους η γύμνια πια μιας Κυβέρνησης που όλο και ταχύτερα ξεφτίζει το αφήγημα της. Ντρέπομαι ως πολίτης που η Κυβέρνηση μου φέρθηκε σαν να ήταν ο τελευταίος παλιάνθρωπος φορτώνοντας ανενδοίαστα στους ώμους μιας ιδιωτικής επιχείρησης ευθύνες που ανήκουν εξολοκλήρου στην ίδια. Και αναρωτιέμαι αυτή η Κυβέρνηση πώς θα μπορέσει να προσελκύσει επενδύσεις από το εξωτερικό όταν ο κάθε επενδυτής βλέπει ότι ανά πάσα στιγμή θα είναι έτοιμοι να του φορτώσουν τις δικές τους ευθύνες;

Να μην λησμονούμε, κυρίες και κύριοι συνάδελφοι, πως η Κυβέρνηση αυτή ήρθε στην εξουσία μετά τις τραγωδίες στη Μάνδρα και στο Μάτι, αλλά και με τις διαβεβαιώσεις ότι θα αντιμετώπιζε αποτελεσματικά τις δύο μεγάλες κρίσεις της προηγούμενης δεκαετίας, την οικονομική και τη μεταναστευτική και εδώ τη βλέπουμε να φορτώνει σε άλλους τις ευθύνες της. Βλέπουμε στην οικονομική κρίση να φορτώνονται οι ευθύνες στους πιο αδύναμους με την ακρίβεια που κατατρέχει την χώρα και τον πληθωρισμό.

Και βλέπουμε η μεταναστευτική κρίση να έρχεται ουσιαστικά και να χωρίζει τους Έλληνες σε δύο κατηγορίες: στους Έλληνες της ενδοχώρας, τους προνομιούχους, και στους νησιώτες, τους οποίους καλεί εφεξής, οψέποτε –αλλά που με βεβαιότητα- ξεσπάσει η επόμενη μεταναστευτική κρίση, να γίνουν οι δεσμοφύλακες της Ευρώπης.

Σας ευχαριστώ, κύριε Πρόεδρε.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ.

Ο Υπουργός Ναυτιλίας και Νησιωτικής Πολιτικής κ. Πλακιωτάκης έχει το λόγο.

**ΙΩΑΝΝΗΣ ΠΛΑΚΙΩΤΑΚΗΣ (Υπουργός Ναυτιλίας και Νησιωτικής Πολιτικής):** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, επιτρέψτε μου να παρατηρήσω ότι το πολιτικό αδιέξοδο του κ. Τσίπρα τον οδήγησε σε μία από τις ελάχιστες χρήσιμες πολιτικές παρεμβάσεις του, αφού η κατάθεση της πρότασης δυσπιστίας επιτρέπει την παράθεση του συνολικού έργου της Κυβέρνησης, αλλά και τις αναπόφευκτες και αναγκαίες συγκρίσεις με την κυβέρνηση του ΣΥΡΙΖΑ. Οι πολίτες έχουν την ευκαιρία για μία ακόμα φορά όχι μόνο να διαπιστώσουν τις τεράστιες διαφορές μεταξύ των δύο κυβερνήσεων, όχι μόνο να θυμηθούν τις μεγάλες θετικές αλλαγές που έχουν συντελεστεί και συντελούνται με την Κυβέρνηση του Κυριάκου Μητσοτάκη, αλλά και να διαπιστώσουν ότι η Κυβέρνησή μας υλοποιεί ακριβώς το πρόγραμμα, για το οποίο μας έχουν εμπιστευθεί οι πολίτες, όχι για να είναι καλύτερη από την αποτυχημένη διακυβέρνηση του ΣΥΡΙΖΑ –αυτό είναι εύκολο-, αλλά για να ανταποκριθεί με επιτυχία στις ανάγκες του σήμερα, κυρίως όμως να ανταποκριθεί στις προκλήσεις του αύριο.

Τα αποτελέσματα της προσπάθειάς μας είναι ήδη ορατά όχι μόνο στους οικονομικούς δείκτες, όχι μόνο στις διεθνείς αξιολογήσεις, όχι μόνο στη θέση της χώρας μας στην Ευρώπη και στον κόσμο, αλλά και στην καθημερινότητα των πολιτών, με σημαντική μείωση της ανεργίας, ψηφιακές υπηρεσίες, φορολογικές ελαφρύνσεις, προσέλκυση ξένων επενδύσεων, στήριξη του ΕΣΥ, αποκατάσταση της μεσαίας τάξης, που τόσο πολύ ταλαιπωρήθηκε από τη διακυβέρνηση του ΣΥΡΙΖΑ, και βέβαια καλύτερο βιοτικό επίπεδο και βελτιωμένη ποιότητα ζωής για τις Ελληνίδες και τους Έλληνες.

Προφανώς και δεν έγιναν όλα τέλεια. Στην πρόσφατη πρωτοφανή κακοκαιρία υπήρξαν και αστοχίες και λάθη. Τα αναγνωρίσαμε. Ζητήσαμε συγγνώμη από τους πολίτες που ταλαιπωρήθηκαν. Κινηθήκαμε άμεσα για την αποζημίωση όσων αποκλείστηκαν στην Αττική Οδό. Και επίσης, προχωράμε στις αλλαγές που απαιτούνται, για να διασφαλιστεί καλύτερος συντονισμός και πιο αποτελεσματική δράση σε περιπτώσεις ακραίων φαινομένων.

Όμως ο συνολικός απολογισμός αυτής της Κυβέρνησης είναι, χωρίς αμφιβολία, ιδιαίτερα θετικός κάτι που αναγνωρίζει η κοινωνία και αποτυπώνεται σχεδόν στο σύνολο των δημοσκοπήσεων και γι’ αυτό εμπιστεύεται τον Κυριάκο Μητσοτάκη και τη Νέα Δημοκρατία και όχι τον κ. Τσίπρα και τον ΣΥΡΙΖΑ.

Και πώς θα μπορούσαν άλλωστε οι πολίτες να εμπιστευτούν τον κ. Τσίπρα και τον ΣΥΡΙΖΑ, όταν το κόμμα της Αξιωματικής Αντιπολίτευσης επιμένει στις ίδιες ακριβώς πολιτικές που ακολούθησε στη διάρκεια της διακυβέρνησής του, πολιτικές αποτυχημένες, που έχουν κοστίσει πολύ στα νοικοκυριά, τις επιχειρήσεις, την οικονομία, την αξιοπιστία και τη θέση της χώρας;

Πώς θα μπορούσαν οι πολίτες να εμπιστευτούν τον κ. Τσίπρα και τον ΣΥΡΙΖΑ, όταν δεν διδάχτηκαν τίποτα από τα λάθη τους, όταν παραμένουν προσκολλημένοι σε ιδεοληψίες που ανήκουν στο παρελθόν;

Πώς θα μπορούσαν οι πολίτες να εμπιστευτούν τον ΣΥΡΙΖΑ και τον κ. Τσίπρα, όταν υιοθετούν ουσιαστικά μία πολιτική μηδενισμού, άρνησης των πάντων, χωρίς ρεαλιστικές προτάσεις, με λαϊκισμό και ανευθυνότητα;

Οι πολίτες, κυρίες και κύριοι συνάδελφοι, δεν επιθυμούν την επιστροφή στο αποτυχημένο κυβερνητικό παρελθόν του ΣΥΡΙΖΑ. Δεν επιθυμούν να ρισκάρουν όσα θετικά έχουν γίνει τα τελευταία δυόμισι χρόνια. Δεν επιθυμούν να ανακοπεί η θετική πορεία της χώρας μας. Οι πολίτες ζητούν ειλικρίνεια, υπευθυνότητα, αποτελεσματικότητα, προκοπή και ποιότητα ζωής, αυτά που διασφαλίζει η Κυβέρνηση της Νέας Δημοκρατίας και του Κυριάκου Μητσοτάκη.

Το Υπουργείο Ναυτιλίας και Νησιωτικής Πολιτικής συμμετέχει στη μεγάλη κυβερνητική προσπάθεια υπηρετώντας αποτελεσματικά πολλούς παράλληλους στόχους: την προστασία των θαλασσίων συνόρων μας, την ασφάλεια στις θάλασσες, τη στήριξη των ναυτικών και της ακτοπλοΐας, ώστε να ξεπεραστούν οι αρνητικές επιπτώσεις της πανδημίας, τη διασφάλιση και τη διεύρυνση της ακτοπλοϊκής σύνδεσης μεταξύ των νησιών και της ηπειρωτικής χώρας, αλλά και μεταξύ τους, την αξιοποίηση των λιμανιών της πατρίδας μας, την προστασία της υγείας επιβατών και πληρωμάτων, την ανάπτυξη των νησιών με τη διαμόρφωση εθνικής στρατηγικής για ολοκληρωμένη πολιτική στο νησιωτικό χώρο, με συγκεκριμένα χρηματοδοτικά εργαλεία για έργα υποδομής και ενίσχυσης της επιχειρηματικότητας.

Με ολοκληρωμένο, λοιπόν, σχεδιασμό αλλά και συστηματική προσπάθεια προχωράμε στην υλοποίηση του συνολικού σχεδιασμού μας για τη ναυτιλία και τη νησιωτικότητα.

Κυρίες και κύριοι συνάδελφοι, για τον Κυριάκο Μητσοτάκη και την Κυβέρνηση της Νέας Δημοκρατίας η Ελλάδα έχει θαλάσσια σύνορα και τα στελέχη του Λιμενικού Σώματος προστατεύουν αποτελεσματικά, με εντυπωσιακά αποτελέσματα, τα θαλάσσια σύνορα της πατρίδας μας, μειώνοντας τις μεταναστευτικές ροές το 2021 κατά 85%, σε σχέση με το 2019. Και τα στελέχη μας επιχειρούν με απόλυτο σεβασμό στο Διεθνές Δίκαιο και την προστασία της ανθρώπινης ζωής.

Σώζουμε, κυρίες και κύριοι συνάδελφοι, ζωές στο Αιγαίο. Στηρίζουμε τους ναυτικούς και τη ναυτιλία. Εφαρμόζουμε μεταρρυθμίσεις σε όλα τα επίπεδα, κίνητρα για την ενίσχυση της ανταγωνιστικότητας στην ποντοπόρο ναυτιλία: 570 εκατομμύρια ευρώ από ευρωπαϊκούς πόρους για τον εκσυγχρονισμό των λιμενικών μας υποδομών και για ακόμα πιο ποιοτικές θαλάσσιες συγκοινωνίες. Σαράντα ψηφιακές παρεμβάσεις που θα απλουστεύσουν τις διαδικασίες και θα ενισχύσουν την ανταγωνιστικότητα της ελληνικής σημαίας. Δεκαέξι νέες άγονες γραμμές. Αναμόρφωση του θεσμικού πλαισίου λειτουργίας του yachting στην Ελλάδα.

Δίνουμε ουσία και νόημα στη νησιωτικότητα. Προχωράμε στην αξιοποίηση των λιμανιών της πατρίδας μας. Ήδη εδώ υπάρχει τεράστιο επενδυτικό ενδιαφέρον.

Ενισχύουμε το Λιμενικό Σώμα και τα στελέχη του με νέα μέτρα και βεβαίως με σύγχρονο εξοπλισμό, δρομολογώντας 340 εκατομμύρια ευρώ, πόρους από το Ταμείο Ολοκληρωμένης Διαχείρισης Συνόρων και το Ταμείο Εσωτερικής Ασφάλειας της περιόδου 2021-2027.

Και, τέλος, δημιουργούμε σύγχρονο λειτουργικό πλαίσιο, μέσα στο οποίο θα αναπτυχθεί ακόμα περισσότερο το σύνολο της ναυτιλιακής βιομηχανίας στα χρόνια που έρχονται.

Κύριε Πρόεδρε, κυρίες και κύριοι συνάδελφοι, η Κυβέρνηση του Κυριάκου Μητσοτάκη μιλά με ειλικρίνεια στους πολίτες. Δεν συγκρίνουμε το χθες με το σήμερα. Αυτό έχει κριθεί, το έχει κρίνει ο λαός με την ψήφο του. Εργαζόμαστε για να ανταποκριθούμε στις προκλήσεις του σήμερα και κυρίως να ανταποκριθούμε στις προκλήσεις του αύριο για μία σταθερή αναπτυξιακή προοπτική, που μοιράζει τα οφέλη σε όλες και όλους.

Οι πολίτες γνωρίζουν καλά τι έχει πετύχει αυτή η Κυβέρνηση, αλλά κυρίως γνωρίζουν τι μπορεί ακόμα να καταφέρει αυτή η Κυβέρνηση. Αντιλαμβάνονται πλήρως ότι η πρόθεση του κ. Τσίπρα είναι να μας γυρίσει πίσω, να μας γυρίσει πίσω στο αποτυχημένο παρελθόν. Γι’ αυτό απορρίπτουν την πρόταση δυσπιστίας του ΣΥΡΙΖΑ και συνεχίζουν να εμπιστεύονται τον Κυριάκο Μητσοτάκη και την Κυβέρνηση της Νέας Δημοκρατίας.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ ευχαριστώ, κύριε Υπουργέ, και ειδικά για τον συμπυκνωμένο λόγο σας και για την τήρηση του χρόνου.

Οι επόμενοι ομιλητές είναι: Ο κ. Θεόδωρος Ρουσόπουλος από τη Νέα Δημοκρατία, ο κ. Σταύρος Αραχωβίτης από τον ΣΥΡΙΖΑ, ο κ. Ιωάννης Λοβέρδος από τη Νέα Δημοκρατία, η κ. Διαμάντω Μανωλάκου από το ΚΚΕ και στη συνέχεια, ο Υπουργός Αγροτικής Ανάπτυξης κ. Λιβανός.

Κύριε Ρουσόπουλε, έχετε τον λόγο.

**ΘΕΟΔΩΡΟΣ ΡΟΥΣΟΠΟΥΛΟΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, υπάρχουν ατυχείς και ευτυχείς στιγμές στην πολιτική. Οι έχοντες εμπειρία γνωρίζουν ότι οι ευτυχείς είναι πολύ λιγότερες από τις ατυχείς. Αλλά, το να υπάρχουν διαρκώς ατυχείς στιγμές είναι μια πρωτοτυπία. Και αναφέρομαι στις πολιτικές πρωτοβουλίες των τελευταίων τριών ετών του Αρχηγού της Αξιωματικής Αντιπολίτευσης, οι οποίος φαίνεται ότι στη θέση που βρίσκεται αποφασίζει ατυχώς τη μία απόφαση μετά την άλλη.

Στις 20 Σεπτεμβρίου του 2020 μας είχε πει ότι θα ήταν ανεύθυνο να ζητήσει εκλογές ενόσω διαρκεί η πανδημία και τα ελληνοτουρκικά. Αργότερα, τον Δεκέμβριο, πριν από έναν μήνα, ήρθε εδώ και μας είπε ότι θα ζητήσει εκλογές. Και τώρα το επαναλαμβάνει ουσιαστικά ζητώντας με την πρόταση δυσπιστίας να πέσει η Κυβέρνηση. Φυσικά και δεν θα το επιτύχει, αλλά νομίζω ότι είναι διαρκώς ατυχείς αυτές τις στιγμές του Προέδρου της Αξιωματικής Αντιπολίτευσης, οι οποίες μπορούν να ερμηνευθούν με κάποιους τρόπους που ήδη προλαλήσαντες συνάδελφοι ανέφεραν.

Συζητώντας με ορισμένους συναδέλφους, νωρίτερα, σκεφτόμασταν ότι προβλέψαμε στην πρόσφατη συνταγματική αναθεώρηση να μπορούν κόμματα της αντιπολίτευσης, δηλαδή με πλειοψηφία εκατόν είκοσι ψήφων, να οδηγήσουν σε συζήτηση την Ολομέλεια της Βουλής και σε απόφαση για την σύσταση μιας εξεταστικής ή προανακριτικής επιτροπής.

Δεν υπήρξαμε αρκούντως ευφάνταστοι ώστε να προβλέψουμε στο Σύνταγμα αντίστοιχη διαδικασία για πρόταση μομφής από κόμμα αντιπολίτευσης σε κόμμα αντιπολίτευσης. Γιατί τι άλλο από αυτό είναι ό,τι συμβαίνει αυτές τις μέρες εδώ; Τι ουσιαστικά είναι η φαινομενική άνοδος στις δημοσκοπήσεις; Ό,τι και να λένε για τις δημοσκοπήσεις, εγώ έχω πάρει πολλές φορές θέση δημοσίως και έχω και τεράστια εμπειρία, είχα την τιμή να είμαι ο Υπουργός που εισηγήθηκε τον νόμο πριν από μερικά χρόνια για τις δημοσκοπήσεις, που ισχύει ακόμα. Τι άλλο, λοιπόν, απ’ αυτό ισχύει; Μια κίνηση απελπισίας από τον Αρχηγό της Αξιωματικής Αντιπολίτευσης επειδή σε κάποιες δημοσκοπήσεις φάνηκε ότι το τρίτο κόμμα, μετά από την αλλαγή αρχηγού, δείχνει να είναι πιο αναπτερωμένο, τουλάχιστον το ηθικό του. Εν πάση περιπτώσει, αυτά θα τα λύσουν μεταξύ τους.

Δείτε, όμως, τώρα μερικές αντιφάσεις. Πρώτη ατυχής πρόταση του Αρχηγού της Αντιπολίτευσης -γιατί δεν είναι η πρώτη πρόταση μομφής που γίνεται τώρα- ήταν εναντίον του Υπουργού Οικονομικών. Η δεύτερη είναι τώρα εναντίον της Κυβέρνησης.

Γιατί λέω «ατυχής»; Διότι, αγαπητοί συνάδελφοι της Αντιπολίτευσης, βάλατε στόχο την οικονομία, όταν οι επιδόσεις του ΣΥΡΙΖΑ ήταν είκοσι εννέα νέοι φόροι, αύξηση φορολογικών συντελεστών, αύξηση ΦΠΑ, αύξηση ΕΝΦΙΑ, κατάργηση μειωμένου ΦΠΑ στα νησιά, κατάργηση φοροαπαλλαγών για ιατρικές δαπάνες και γενικώς φοροεπιδρομή. Και από την άλλη, ήρθατε να κατηγορήσετε –τότε- την Κυβέρνηση διά του Υπουργού Οικονομικών, η οποία Κυβέρνηση, η Κυβέρνηση Κυριάκου Μητσοτάκη, προχώρησε αμέσως σε πολλές φορολογικές ελαφρύνσεις.

Αυξήσαμε το Ακαθάριστο Εγχώριο Προϊόν, το διαθέσιμο εισόδημα των νοικοκυριών, μειώσαμε τον φόρο εισοδήματος, ενισχύσαμε τις επιχειρήσεις και δη στη διάρκεια της πανδημίας πολύ περισσότερο από κάθε άλλη χώρα, αυξήσαμε την αξιοπιστία της χώρας στο εξωτερικό σε τέτοιο βαθμό. Αναφέρθηκε ο προλαλήσας Υπουργός, ο κ. Πιερρακάκης, στη Γερμανία. Θα αναφέρω πάλι το παράδειγμα της Γερμανίας και τον καινούργιο Υπουργό Οικονομικών που είπε: «Μακάρι να μπορέσουμε να κινηθούμε όπως κινήθηκε η Ελλάδα στην οικονομία».

Δεύτερη, λοιπόν, πρόταση μομφής σήμερα για ένα θέμα το οποίο προέκυψε αίφνης, ο χιονιάς. Δεν κάνατε πρόταση μομφής για την πανδημία. Επί δύο χρόνια τώρα μας κατηγορείτε, πρώτον, ότι νομοθετούμε στη διάρκεια της πανδημίας. Λέτε ότι δεν έπρεπε να φέρουμε κανένα νόμο, άρα να κλείσει η Βουλή. Δεύτερον, για τις μονάδες εντατικής θεραπείας. Επαναλαμβάνω ότι πήραμε πεντακόσιες πενήντα επτά μονάδες, έχουμε πάνω από χίλιες τριακόσιες. Τρίτον, μας κατηγορείτε για τους ανθρώπους οι οποίοι λέτε ότι πεθαίνουν εξαιτίας της Κυβέρνησης, αγνοώντας ότι οι άνω των εξήντα ετών, που αποτελούν τους οκτώ στους δέκα οι οποίοι καταλήγουν δυστυχώς, είναι άνθρωποι που έχουν αρνηθεί να εμβολιαστούν. Ούτε για την πανδημία, όμως, θεωρήσατε ότι είναι σημαντικό το θέμα για να μας κάνετε πρόταση μομφής.

Δεν μας κάνατε πρόταση μομφής ούτε για το δεκάωρο, το οποίο δήθεν εμείς εφαρμόσαμε, καταργώντας δήθεν το οκτάωρο. Θυμίζω ότι το δεκάωρο είναι κατ’ επιλογήν εργαζομένων για να εργαστούν τέσσερις ημέρες την εβδομάδα αντί για πέντε, σε συνεννόηση με την υπηρεσία στην οποία εργάζονται, με την επιχείρηση στην οποία εργάζονται. Ούτε γι’ αυτό θεωρήσατε ότι έπρεπε να μας κάνετε πρόταση μομφής.

Ούτε, όμως, και για την αστυνομία των πανεπιστημίων. Μας έχετε κατηγορήσει ότι είμαστε η ανάλγητη, η ακραία Δεξιά, εκείνη η οποία δεν σέβεται τους φοιτητές και το φοιτητικό κίνημα.

Για τίποτα απ’ όλα αυτά, που αποτέλεσαν και αποτελούν αιχμή του δόρατος της δικής σας πολιτικής ως Αξιωματική Αντιπολίτευση, τα τελευταία δύο χρόνια δεν μας κάνατε πρόταση μομφής. Και έρχεται ο χιονιάς.

Πού είχαμε προβλήματα; Τα είπε ο ίδιος ο Πρωθυπουργός, τα είπαν και οι αρμόδιοι Υπουργοί. Είχαμε βεβαίως στην Αττική Οδό, είχαμε σε κεντρικούς δρόμους της Αθήνας, άρα είχαμε προβλήματα κυρίως στην Αττική. Είχαμε προβλήματα στην ηλεκτροδότηση, όπως τουλάχιστον είχαμε την προηγούμενη φορά; Δεν είχαμε, γιατί για να μιλήσουμε για την ηλεκτροδότηση θα πρέπει να μιλήσουμε για τη ΔΕΗ και το πώς την παραλάβαμε και το πού την πήγαμε. Γιατί τα προβλήματα δεν γεννιόνται αίφνης, τα προβλήματα έρχονται από σειρά ετών, αβελτηρίες, λάθη, προβλήματα.

Κυρίες και κύριοι συνάδελφοι, ποιες κρίσεις εκλήθη να διαχειριστεί ο ΣΥΡΙΖΑ; Δύο μεγάλες κρίσεις, τα δύο μεγάλα «Μ», τη Μάνδρα με τις πλημμύρες, το Μάτι. Το αποτέλεσμα ήταν ένα τρίτο «Μ». Πώς τα έκανε; Μαντάρα.

Εγώ δεν λέω ότι δεν έχει το δικαίωμα να έρθει να μας κρίνει. Και να μας κρίνει και να μας κάνει πρόταση δυσπιστίας και ό,τι θέλει. Αλλά δεν μπορεί να ξεχνάμε την ιστορία, η οποία είναι και πάρα πολύ πρόσφατη.

Κατηγορηθήκαμε για τις αποζημιώσεις. Μα, η αποζημίωση δείχνει πρώτον ότι η συγγνώμη την οποία ζητήσαμε έχει αξία, έχει νόημα και, δεύτερον, ότι σεβόμαστε τον πολίτη. Ξεχάσαμε ότι ο τότε Πρωθυπουργός έλεγε ότι «τι τα θέλετε τα δύο χιλιάρικα; Θα τα ξοδέψετε γρήγορα». Άρα, λοιπόν, δεν δίνουμε αποζημίωση, θα μας κατηγορούσατε. Δίνουμε αποζημίωση, μας κατηγορείτε και πάλι.

Κλείνω, μια και τελειώνει ο χρόνος μου και μια και μπήκε η αγαπητή κ. Κανέλλη στην Αίθουσα.

Μου στείλανε, αγαπητή κυρία Κανέλλη, χθες ένα βίντεο - πάνε πολλά-πολλά χρόνια από τότε- στο οποίο παρουσιάζατε ένα δελτίο ειδήσεων σε κάποιον τηλεοπτικό σταθμό. Είναι ο πρώτος χιονιάς του 2001. Ο τότε Αρχηγός του ΠΑΣΟΚ και Πρωθυπουργός κ. Κώστας Σημίτης βγήκε και μας είπε: «Δεν πειράζει. Γέμισαν οι ταμιευτήρες νερό από το χιόνι», όταν στην Αθήνα είχε γίνει χαμός. Εγώ είχα ζητήσει τότε ως εκπρόσωπος της αντιπολίτευσης τουλάχιστον μία συγγνώμη από την κυβέρνηση. Σταθερά, λοιπόν, θεωρούμε ότι η ηθική αντιμετώπιση των προβλημάτων έχει μία αξία. Δεν αρκεί αυτό. Δεν αρκεί μια συγγνώμη, αλλά έχει μία αξία.

Αυτά, κυρίες και κύριοι συνάδελφοι, ως δείγματα γραφής του καθενός κρίνονται και αποτυπώνονται. Εάν ο ΣΥΡΙΖΑ πιστεύει ότι με τέτοιες πολιτικές θα κερδίσει τις επόμενες εκλογές, τον διαβεβαιώ πως όσοι το επεδίωξαν στο παρελθόν απέτυχαν οικτρά.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Κύριε Ρουσόπουλε, σας ευχαριστώ και για την τήρηση του χρόνου.

**ΛΙΑΝΑ ΚΑΝΕΛΛΗ:** Θα ήθελα τον λόγο επί προσωπικού, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Είστε η Κοινοβουλευτική Εκπρόσωπος σήμερα; Αντικαθιστάτε τον κ. Παφίλη;

**ΛΙΑΝΑ ΚΑΝΕΛΛΗ:** Επί προσωπικού, κύριε Πρόεδρε. Αναφέρθηκε στο όνομά μου. Και αναφέρθηκε στο όνομά μου για παρόμοια περίπτωση πριν από πολλά χρόνια με την επαγγελματική μου ιδιότητα. Είναι συνάδελφος, τον ξέρω και δεν το είπε ενδεχομένως για κακό.

Σε αυτήν την εποχή όπου ο πλουραλισμός ισοδυναμεί, ειδικά στα μίντια, με ισοπέδωση και επειδή τρέχουν αυτή τη στιγμή που μιλάμε εκλογές στην ένωση συντακτών πενθήμερης διάρκειας κάτω από δυσκολίες, με ψηφοδέλτια στα οποία κατεβαίνουν μαζί συριζαίοι και νεοδημοκράτες, η κάθε αναφορά στη δημοσιογραφική μου υπόσταση πριν από πολλά χρόνια εξ ορισμού μπορεί να οδηγήσει σε παρεξηγήσεις.

Αυτά και ευχαριστώ.

**ΘΕΟΔΩΡΟΣ ΡΟΥΣΟΠΟΥΛΟΣ:** Δεν είχε καμμία τέτοια διάσταση η αναφορά μου.

**ΛΙΑΝΑ ΚΑΝΕΛΛΗ:** Το ξέρω, αλλά…

**ΠΡΟΕΔΡΕΥΩΝ (Χαράλαμπος Αθανασίου):** Δεν ήταν εν τη έννοια του άρθρου 68 προσωπικό ζήτημα, αλλά, εν πάση περιπτώσει, ήταν μία διευκρίνιση.

Τον λόγο έχει τώρα ο κ. Σταύρος Αραχωβίτης.

**ΣΤΑΥΡΟΣ ΑΡΑΧΩΒΙΤΗΣ:** Ευχαριστώ πολύ, κύριε Πρόεδρε.

Αξιότιμοι κυρίες και κύριοι συνάδελφοι, συζητάμε σήμερα την πρόταση δυσπιστίας που κατέθεσε ο Πρόεδρος του ΣΥΡΙΖΑ κ. Αλέξης Τσίπρας μαζί με το σύνολο της Κοινοβουλευτικής Ομάδας, για να καταδείξουμε την αποτυχία της Κυβέρνησης σε όλους τους τομείς διακυβέρνησης.

Με την πρόταση δυσπιστίας και τη συζήτηση εδώ στην Ολομέλεια μεταφέρουμε το μήνυμα απογοήτευσης και αγανάκτησης που υπάρχει σε ολόκληρη την κοινωνία, που υπάρχει στους νέους ανθρώπους, που υπάρχει στους ανθρώπους της εργασίας, στους επαγγελματίες, στους αγρότες.

Ταυτόχρονα, αναδεικνύουμε την ελπίδα και την προοπτική που θα φέρει στον τόπο μια προοδευτική αλλαγή που έχει ανάγκη αυτός ο τόπος. Γιατί οι ιδέες και οι προτάσεις που τόσο καιρό καταθέτουμε κι εσείς κωφεύετε, είναι πλέον πλειοψηφικές στην κοινωνία κι όποιος μιλάει με τους ανθρώπους της κοινωνίας το βλέπει.

Η συζήτηση, λοιπόν, γίνεται εν μέσω πανδημίας που έχει αφήσει μέχρι στιγμής είκοσι τρεις χιλιάδες νεκρούς. Πολλοί εξ αυτών πέθαναν χωρίς οι θεράποντες ιατροί και οι νοσηλευτές να μπορέσουν να τους στηρίξουν στο δικαίωμα της ύστατης μάχης για τη ζωή τους. Οι ήρωες υγειονομικοί, που υποκριτικά τους χειροκροτούσατε, έγιναν τα θύματα της ανεπάρκειά σας, αβοήθητοι, λιγότεροι οι μόνιμοι, κακοπληρωμένοι, ενοχοποιημένοι και στο τέλος, για ανταμοιβή παίρνουν διαθεσιμότητα.

Η συζήτηση αυτή διεξάγεται μέσα στις συνέπειες της ανεπάρκειάς σας να αντιμετωπίσετε οργανωμένα και αποτελεσματικά μια κακοκαιρία που είχε προβλεφθεί πολλές ημέρες νωρίτερα από τους αρμόδιους επιστήμονες και τις τελευταίες ώρες είχε προβλεφθεί και προσδιοριστεί απόλυτα χρονικά. Αυτή η κακοκαιρία έθαψε το επιτελικό κράτος στα χιόνια.

Η συζήτηση γίνεται την ώρα που υψηλά στελέχη της Κυβέρνησης εμφανίζονται εμπλεκόμενα και εκβιαζόμενα από θλιβερές τηλεπερσόνες.

Η συζήτηση γίνεται εν μέσω μιας κρίσης ακρίβειας, τόσο στο ηλεκτρικό ρεύμα όσο και στα καύσιμα, στα τρόφιμα, στα εφόδια, που έχει γονατίσει τους καταναλωτές και ταυτόχρονα απειλεί τη συνέχιση της παραγωγής στη χώρα, στον πρωτογενή τομέα και στη μεταποίηση.

Η αποτυχία της Κυβέρνησης δεν μπορεί να κρυφτεί άλλο πια πίσω από επικοινωνιακού τύπου τεχνάσματα, πίσω από την τακτική στοχοποίησης των εργαζομένων, τόσο για το ναυάγιο στις συντάξεις στον ΕΦΚΑ, στον ΕΛΓΑ, στην υγεία, στην παιδεία στον πολιτισμό. Η στοχοποίηση είναι η στρατηγική σας. Οι γεωργοί και οι κτηνοτρόφοι, οι αλιείς, δεν βρέθηκαν ποτέ σε χειρότερη κατάσταση από ό,τι με τη σημερινή Κυβέρνηση. Κούφιες περιεχομένου εξαγγελίες, ανεπαρκή μέτρα και πελατειακές εξυπηρετήσεις. Εκτινάσσεται το κόστος παραγωγής κι εσείς υπόσχεστε θεραπεία με ασπιρίνες. Γιατί ασπιρίνες είναι τα μέτρα τα οποία έχουν εξαγγελθεί μέχρι τώρα και δεν αγγίζουν την ουσία και τη βάση του προβλήματος.

Η χώρα μας είναι εδώ και μήνες πρωταθλήτρια ακρίβειας στην τιμή του ρεύματος. Μόνο την τελευταία βδομάδα η αύξηση είναι 42%! Πώς, λοιπόν, να μην γονατίσουν οι αγρότες, να μην γονατίσουν οι ΤΟΕΒ, πώς μπορούν να ποτίσουν, πώς θα ξεκινήσει η επόμενη παραγωγή. Και τι κάνει η Κυβέρνηση; Εν μέσω όλης αυτής της κατάστασης ξεπουλάει τον δημόσιο φορέα, ξεπουλάει τη ΔΕΗ και μάλιστα με προίκα.

Η ετήσια μεσοσταθμική αύξηση της τιμής των λιπασμάτων είναι 164%, ενώ για συγκεκριμένα λιπάσματα η αύξηση αυτή περνάει το 260%. Χωρίς νερό και χωρίς λιπάσματα, λοιπόν, κινδυνεύει η εγχώρια παραγωγή και το αγροτικό εισόδημα. Είναι ζητήματα που συζητήθηκαν στην τελευταία Σύνοδο Υπουργών στις Βρυξέλλες τον Δεκέμβριο του 2021, κύριε Υπουργέ.

Στις ζωοτροφές η αύξηση για το 2021 έχει περάσει το 70%, ενώ αναμένεται ότι με τη νέα χρονιά, με τις νέες καλλιέργειες, λόγω του ότι θα περάσει η αύξηση των λιπασμάτων και του νερού στη νέα παραγωγή, η αύξηση αυτή θα συνεχιστεί. Οπότε, τίθεται πραγματικά ζήτημα και πολύ περισσότερο στους νησιώτες όταν επιβαρύνονται και το κόστος μεταφοράς. Ποια είναι τα μέτρα στήριξης;

Τον Δεκέμβρη, λοιπόν, καταφέρατε και το εξής. Καταφέρατε να κάνετε τη χειρότερη πληρωμή επιδοτήσεων όλων των εποχών. Δύο χρόνια ήταν αρκετά για να διαλύσετε ό,τι είχε φτιαχτεί μέσα στην περίοδο της διακυβέρνησης του ΣΥΡΙΖΑ, να αποπληρωθούν παλιές επιδοτήσεις και να δημιουργηθεί ένα διαφανές, έγκαιρο και έγκυρο σύστημα πληρωμής των επιδοτήσεων. Οι αγρότες ήξεραν τι παίρνουν και πότε.

Αφότου ξεπουλήθηκε το 2012 η Αγροτική Τράπεζα οι αγρότες δεν έχουν πια πρόσβαση σε χρηματοδότηση. Ούτε απ’ έξω από τις τράπεζες δεν μπορούν να περάσουν οι αγρότες. Και τι έγινε;. Σας παραδώσαμε ένα χρηματοδοτικό εργαλείο το οποίο θα μπορούσε να δώσει δάνεια με εγγυήσεις.

Καταθέτω για τα Πρακτικά ποια είναι τα αποτελέσματα του ταμείου σήμερα, δυόμιση χρόνια μετά από την ανάληψη της διακυβέρνησης από εσάς. Από τα 126 εκατομμύρια ευρώ αιτούμενα δάνεια, οι εγκρίσεις είναι 4 εκατομμύρια ευρώ, ποσοστό 3%, σε ένα εργαλείο έτοιμο, που μπορεί να δουλέψει.

(Στο σημείο αυτό ο Βουλευτής κ. Σταύρος Αραχωβίτης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Δεν έφταναν, λοιπόν, οι πυρκαγιές στη Μάνη, στην Εύβοια, παντού, το προηγούμενο διάστημα, οι πλημμύρες, οι παγετοί το 2021, ήρθε και η κακοκαιρία «Ελπίδα» που με τους παγετούς που προκάλεσε στη συνέχεια έχει βάλει σε κίνδυνο για έναν ακόμα λόγο την αγροτική παραγωγή.

Κι εδώ είστε υπόλογοι, όχι για την κακοκαιρία προφανώς, αλλά για τη διαχείρισή της. Έχουμε έναν κανονισμό ασφάλισης του ΕΛΓΑ που δεν έχει αλλάξει. Κι όχι μόνο δεν έχει αλλάξει, τις αλλαγές που ξεκινήσαμε κατά την περίοδο του ΣΥΡΙΖΑ τις παγώσατε και είστε υπόλογοι γι’ αυτό.

Αποφύγατε μια ουσιαστική διαβούλευση για την ΚΑΠ με τους παραγωγικούς φορείς και το αποτέλεσμα ποιο είναι; Πώς αποδεικνύεται ότι ήταν μόνο φιέστες οι συζητήσεις; Στις πρώτες μέρες του 2022, στις είκοσι πρώτες μέρες, ήδη προτείνετε αλλαγές στο σχέδιο που καταθέσατε πριν είκοσι μέρες.

Οι ιδεοληψίες εδώ συνεχίζονται. Συνεχίζονται και με το αρδευτικό νερό.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα χρειαστώ μισό λεπτό ακόμα, κύριε πρόεδρε.

Επιχειρείτε να δώσετε σε ημέτερους ιδιώτες είκοσι ένα αρδευτικά έργα με τη διαδικασία των ΣΔΙΤ, με κόστος κατασκευής και λειτουργίας 4 δισεκατομμύρια ευρώ, το οποίο, όπως έχετε ομολογήσει, θα χρεωθεί στους Έλληνες φορολογούμενους. Τι σας παραδώσαμε; Σας παραδώσαμε τριάντα μεγάλα αρδευτικά έργα, όπως το φράγμα της Κελεφίνας, όπως η Τάκα, όπως μια σειρά από άλλα έργα, με συνολικό κόστος 0,5 δισεκατομμύριο ευρώ, πλήρως ενταγμένα στο Πρόγραμμα Αγροτικής Ανάπτυξης, άρα με μηδέν επιβάρυνση για τον Έλληνα φορολογούμενο. Είκοσι ένα έργα εσείς με 4 δισεκατομμύρια ευρώ, τριάντα ένα εμείς με 0,5 δισεκατομμύριο ευρώ, με μηδέν κόστος για τον Έλληνα φορολογούμενο. Αυτές είναι οι διαφορές.

Κυρίες και κύριοι συνάδελφοι, καταθέτουμε διαρκώς προτάσεις. Γιατί; Γιατί αξιοποιούμε τον πλούτο των στελεχών μας και αξιοποιούμε και την επαφή με την κοινωνία.

**ΠΡΟΕΔΡΕΥΩΝ (Χαράλαμπος Αθανασίου):** Ολοκληρώστε, παρακαλώ.

**ΣΤΑΥΡΟΣ ΑΡΑΧΩΒΙΤΗΣ:** Ολοκληρώνω, κύριε Πρόεδρε.

Καταθέτουμε προτάσεις για τις συνέπειες της πανδημίας με το πρόγραμμα «ΜΕΝΟΥΜΕ ΟΡΘΙΟΙ», καταθέτουμε προτάσεις για την ακρίβεια, για τον ΕΛΓΑ, για τη νέα ΚΑΠ, για το δημόσιο σύστημα υγείας. Καταθέτουμε προτάσεις που γίνονται πλειοψηφικές στην κοινωνία. Όποιος συζητά με την κοινωνία αυτά συζητάει, τις προτάσεις που εμείς έχουμε καταθέσει.

Και μια κουβέντα για το πως ήταν η κατάσταση. Γιατί εδώ γίνεται μια μεγάλη παρελθοντολογική κουβέντα, που δεν μ’ αρέσει, αλλά πρέπει να την ξεκινήσουμε. Παραλάβαμε μια χώρα χρεοκοπημένη. Παραδώσαμε μια χώρα με 37 δισεκατομμύρια ευρώ. Παραλάβαμε μια χώρα με ένα διαλυμένο Εθνικό Σύστημα Υγείας και παραδώσαμε ένα σύστημα υγείας με περισσότερους υγειονομικούς, με περισσότερες κλίνες ΜΕΘ, με νοσοκομεία, με πρωτοβάθμια φροντίδα υγείας.

**ΠΡΟΕΔΡΕΥΩΝ (Χαράλαμπος Αθανασίου):** Ολοκληρώστε. Έχετε πάει στα εννιά λεπτά.

**ΣΤΑΥΡΟΣ ΑΡΑΧΩΒΙΤΗΣ:** Τελειώνω, κύριε Πρόεδρε, με αυτό.

Παραλάβαμε ανεργία 27%. Παραδώσαμε 17%. Εσείς τι θα παραδώσετε;

Κυρίες και κύριοι, οι πολίτες έχουν πλέον μέτρο σύγκρισης. Γι’ αυτό, καθαρές κουβέντες, προσφυγή στις κάλπες τώρα.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ ευχαριστώ.

Ο κ. Γιάννης Λοβέρδος από τη Νέα Δημοκρατία έχει τον λόγο και αμέσως μετά η κ. Μανωλάκου.

**ΙΩΑΝΝΗΣ - ΜΙΧΑΗΛ (ΓΙΑΝΝΗΣ) ΛΟΒΕΡΔΟΣ:** Ευχαριστώ, κύριε Πρόεδρε.

Καλημέρα σας, κυρίες και κύριοι Βουλευτές. Θέλω κι εγώ με τη σειρά μου να ενώσω στη συγγνώμη του Πρωθυπουργού, στη γενναία αυτή πράξη του Πρωθυπουργού, τη δική μας συγγνώμη, την προσωπική μου, αλλά σας βεβαιώ και του συνόλου της Κοινοβουλευτικής Ομάδας της Νέας Δημοκρατίας, για την ταλαιπωρία χιλιάδων συμπολιτών μας τις τελευταίες ημέρες εξαιτίας της κακοκαιρίας.

Είναι μια συγγνώμη που βγαίνει από μέσα μας και είναι μια γενναία πολιτική πράξη, διότι αυτό πρέπει να γίνεται. Σας διαβεβαιώ ότι στα τριάντα πέντε χρόνια που είμαι επαγγελματίας δημοσιογράφος σπάνια έχω ακούσει πρωθυπουργό να αναγνωρίζει τα όποια λάθη έχουν γίνει και όχι μόνο να τα αναγνωρίσει και να ζητάει συγγνώμη, αλλά και να μαθαίνει από τα λάθη.

Αυτό το θεωρώ πάρα πολύ σημαντικό και γι’ αυτόν ακριβώς τον λόγο θα αρκούσε για να στηρίξουμε ολόψυχα, ολόθερμα, όπως και θα κάνουμε, οι εκατόν πενήντα επτά Βουλευτές της Νέας Δημοκρατίας την Κυβέρνηση του Κυριάκου Μητσοτάκη. Και το λέω αυτό για ένα κόμμα όπως ο ΣΥΡΙΖΑ, που κατέθεσε την πρόταση δυσπιστίας, ένα κόμμα που όπως και ο Αρχηγός του έχουν πολύ μεγάλη δυσκολία να ζητήσουν συγγνώμη. Θυμάστε πόσες μέρες πέρασαν μετά από το Μάτι για να αναλάβει στα λόγια την πολιτική ευθύνη ο κ. Τσίπρας. Θυμάστε ότι θεωρούσαν ότι η Μάνδρα και το Μάτι ήταν «στραβές» που «έκατσαν» στη βάρδιά τους. Και, βέβαια, δεν έχει ζητήσει ακόμα συγγνώμη ο ΣΥΡΙΖΑ για το μεγάλο πολιτικό φιάσκο, την υπόθεση «NOVARTIS», η οποία αποτελεί πραγματικά ένα πολιτικό σκάνδαλο, αλλά από την πλευρά της σημερινής Αντιπολίτευσης, από την πλευρά του ΣΥΡΙΖΑ, που κατηγόρησε και κατασυκοφάντησε πολιτικούς του αντιπάλους.

Επί της ουσίας, όταν κατέβηκε ο Αλέξης Τσίπρας προχθές, την Τρίτη -ήμουν εδώ στη Βουλή- για να μπει στην Αίθουσα της Βουλής κατάλαβα αμέσως ότι σκοπός του ήταν να ζητήσει πρόταση δυσπιστίας, γιατί πολλοί λένε ότι αιφνιδίασε. Δεν αιφνιδίασε καθόλου ούτε εμένα προσωπικά ούτε πάρα πολλούς συναδέλφους. Το συζητούσαμε προηγουμένως και είχαμε καταλάβει, ήταν νομοτέλεια για τον ΣΥΡΙΖΑ, και το κατανοώ απολύτως, να καταθέσει την πρόταση δυσπιστίας. Δεν μπορούσε να κάνει διαφορετικά. Έχει στριμωχτεί τόσο πολύ, και εσωκομματικά και στο συνολικό πολιτικό σκηνικό, που δεν έχει άλλη επιλογή από το να ζητήσει πρόταση δυσπιστίας, γνωρίζοντας εκ των προτέρων ότι θα πέσει στο κενό. Ήταν μια προσπάθεια να ξεφύγει από τα δικά του προβλήματα. Το έχουν αναλύσει πολλοί συνάδελφοι στις προηγούμενες τοποθετήσεις τους. Είναι ξεκάθαρο, όταν οι δημοσκοπήσεις -και δεν αναφέρομαι στην τελευταία δημοσκόπηση της «ABACUS», που κι εμένα δεν με ικανοποιεί ιδιαίτερα, αναφέρομαι όμως στις πολύ έγκυρες δημοσκοπήσεις των έγκυρων εταιρειών, όπως είναι η «METRON ANALYSIS», η «MRB» και ούτω καθεξής- δείχνουν ότι η διαφορά του ΣΥΡΙΖΑ από τη Νέα Δημοκρατία παραμένει σε πολύ υψηλά επίπεδα, παρά τις τεράστιες δοκιμασίες που αντιμετωπίζει η Κυβέρνησή μας και ότι υπάρχει ο εφιάλτης του Κινήματος Αλλαγής, που αρχίζει να προκαλεί τεράστια προβλήματα για τη θέση του ΣΥΡΙΖΑ στο πολιτικό σκηνικό.

Αυτά είναι δικά σας προβλήματα, να τα λύσετε εσωκομματικά, να τα λύσετε με το Κίνημα Αλλαγής, να τα λύσετε με την κοινωνία, η οποία δεν πείθεται από σας. Αυτό, όμως, δεν έχει να κάνει σε τίποτα με την κυβερνητική πολιτική. Η κυβερνητική πολιτική, αντίθετα, πρέπει να σας πω ότι είναι προς τη σωστή κατεύθυνση και αυτό το αναγνωρίζει το μεγαλύτερο μέρος της κοινής γνώμης.

Ακούω την κριτική του ΣΥΡΙΖΑ για τα μεγάλα θέματα της επικαιρότητας, που είναι τρία αυτή τη στιγμή, κακοκαιρία, πανδημία και ακρίβεια. Αυτά είναι τα θέματα στα οποία επικεντρώνετε την κριτική σας. Ας έρθουμε, λοιπόν, να τα εξετάσουμε και τα τρία.

Πρώτον, στην κακοκαιρία: Ασφαλώς και έγιναν λάθη. Το παραδεχθήκαμε. Ασφαλώς και υπήρξαν ευθύνες. Θα αποδοθούν όταν χρειάζεται και σ’ αυτούς που πραγματικά έφταιγαν. Είναι αλήθεια ότι διαχρονικά το πολιτικό σύστημα και το ελληνικό κράτος δεν έκαναν ό,τι ενδεχομένως θα έπρεπε για να μπορούμε να αντιμετωπίσουμε τόσο μεγάλες δοκιμασίες και θεομηνίες. Και είναι απαράδεκτο, και αναφέρομαι σε όλο το επίπεδο, από την τοπική αυτοδιοίκηση, στην περιφερειακή αυτοδιοίκηση, μέχρι και το κεντρικό κράτος. Όλοι έχουν μερίδιο ευθύνης, αναμφίβολα, όπως έχουν και οι ιδιώτες και στη συγκεκριμένη περίπτωση η εταιρεία που ανέλαβε τη διαχείριση της Αττικής Οδού. Όλοι, λοιπόν, έχουν ευθύνες και αυτές θα αποδοθούν.

Αλλά υπάρχει πλέον μια νέα πραγματικότητα: Η κλιματική αλλαγή επιβαρύνει αυτά τα φαινόμενα. Θα ‘ναι ακόμα πιο έντονα και πιο συχνά στα επόμενα χρόνια. Γι’ αυτό και ο Κυριάκος Μητσοτάκης ίδρυσε το Υπουργείο Κλιματικής Αλλαγής και Πολιτικής Προστασίας, το οποίο ακριβώς αυτόν τον σκοπό έχει και γι’ αυτό τον σκοπό χρειάζεται και θα έχει τον χρόνο να αντιμετωπίσει με μεγαλύτερη αποτελεσματικότητα τα προβλήματα που θα έρθουν. Δεν συμβαίνουν, δυστυχώς, πρώτη φορά. Ο Θόδωρος Ρουσόπουλος είπε για το 2001, που είχαμε μεγάλες ταλαιπωρίες από τέτοιου είδους βαρυχειμωνιά. Να θυμίσω ότι το 2017 υπήρξε, επί ΣΥΡΙΖΑ, μεγάλη ταλαιπωρία συμπολιτών μας οι οποίοι εγκλωβίστηκαν για πάνω από είκοσι τέσσερις ώρες στην εθνική οδό. Το έχουμε ξεχάσει. Εγώ δεν ξεχνάω τόσο εύκολα, ίσως λόγω επαγγελματικής ιδιότητας. Συμβαίνουν αυτά. Δεν πρέπει να συμβαίνουν. Είναι απαράδεκτο. Ζητάμε εμείς, αντίθετα από άλλους, συγγνώμη από αυτούς που ταλαιπωρήθηκαν και τους δίνουμε αποζημίωση ακριβώς γι’ αυτόν τον λόγο.

Το δεύτερο είναι η πανδημία. Στην πανδημία πράγματι έχουμε πάρα πολλούς νεκρούς κι είναι τραγωδία το ότι έχουμε τόσους νεκρούς. Δεν θα έπρεπε να έχουμε τόσους νεκρούς. Αλλά οι νεκροί δεν προκαλούνται από τα μέτρα της Κυβέρνησης, σας βεβαιώνω. Προκαλούνται από τον ιό, τον κορωνοϊό. Ο κορωνοϊός σκοτώνει. Δεν σκοτώνουν, όπως κάποιοι από τον ΣΥΡΙΖΑ έμμεσα ή και άμεσα λένε, τα μέτρα της Κυβέρνησης. Μπορεί κάποια μέτρα να είναι καλά, μπορεί κάποια μέτρα να μην είναι τόσο καλά, όπως υπάρχει κριτική, δεκτό. Υπάρχουν μέτρα που είναι καλά, υπάρχουν μέτρα που δεν είναι τόσο καλά, αλλά η πραγματικότητα είναι μία: Αυτό συμβαίνει επειδή στην Ελλάδα αφ’ ενός έχουμε πολύ υψηλό αριθμό ανεμβολίαστων άνω των εξήντα ετών, επειδή έχουμε ένα μεγάλο πρόβλημα με τον γερασμένο πληθυσμό που έχουμε στη χώρα μας. Είναι ο πιο γερασμένος πληθυσμός στην Ευρώπη. Και συμβαίνει και εξαιτίας του τρόπου που υπολογίζονται στατιστικά οι θανόντες από τον κορωνοϊό. Επί της ουσίας οι νεκροί είναι νεκροί και αυτό είναι μια τραγωδία.

Τέλος, για την ακρίβεια και τελειώνω, κύριε Πρόεδρε. Η ακρίβεια ήταν βέβαιον ότι θα έρθει. Μιλάτε για 5,1% πληθωρισμό. Μα φυσικά, 5% είναι σε ολόκληρη την Ευρώπη. Στις Ηνωμένες Πολιτείες είναι 7%. Δεν είναι φαινόμενο ελληνικό η ακρίβεια. Είναι αποτέλεσμα, που το ξέρει όποιος ξέρει στοιχειωδώς οικονομικά, του ότι από τη στιγμή που τυπώθηκε τόσο πολύ χρήμα για να στηρίξει τις κοινωνίες μας και τις οικονομίες κατά τη διάρκεια της πανδημίας και του lockdown δεν θα μπορούσε να γίνει διαφορετικά. Μειώθηκε η παραγωγικότητα, αυξήθηκε το κόστος της ενέργειας και των μεταφορών. Πώς αλλιώς θα συνέβαινε διαφορετικά; Και αυτό είναι ένα ζήτημα το οποίο πραγματικά πλήττει την Κυβέρνηση και τη χώρα και την κοινωνία και τον απλό πολίτη, αλλά κάνουμε ό,τι είναι δυνατόν στο πλαίσιο το λογικό και των δυνατοτήτων που έχουμε. Άπλετους διορισμούς, όπως ζητάτε εσείς, δεν γίνεται να κάνουμε. Από τη μια ζητάτε φοροαπαλλαγές και από την άλλη ζητάτε να γίνονται αυξήσεις, διορισμοί. Είναι το μόνο μέτρο που έχετε, αυξήσεις, διορισμούς και φοροαπαλλαγές. Όλα στο μέτρο του δυνατού θα γίνουν στο πλαίσιο των δημοσιονομικών δυνατοτήτων της χώρας.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ.

Τον λόγο έχει τώρα η κ. Διαμάντω Μανωλάκου του Κομμουνιστικού Κόμματος Ελλάδας και αμέσως μετά τον λόγο θα πάρει ο Υπουργός Αγροτικής Ανάπτυξης κ. Λιβανός.

Κυρία Μανωλάκου, έχετε τον λόγο.

**ΔΙΑΜΑΝΤΩ ΜΑΝΩΛΑΚΟΥ:** Χαιρετίζουμε τους διαδηλωτές που τώρα είναι έξω στην πλατεία Συντάγματος, διεκδικώντας σύγχρονες υποδομές και προστασία της ανθρώπινης ζωής, της ζωής του λαού. Έχουν δίκιο. Είμαστε μαζί τους. Και πώς να μην διαδηλώνουν, όταν Κυβέρνηση και περιφέρεια μάς βομβάρδιζαν με τα μεγαλεπήβολα σχέδιά τους για τον χιονιά, που βούλιαξαν στην ανυποληψία. Γολγοθά προβλημάτων δημιούργησε η εγκληματική έλλειψη μέτρων για τον χιονιά, που ήξεραν την έναρξη, διάρκεια, ένταξη και ποιες περιοχές θα πλήξει, βάζοντας σε κίνδυνο τη ζωή χιλιάδων ανθρώπων.

Υπάρχει αιτία. Έχει την ίδια αφετηρία με τις φονικές πλημμύρες και πυρκαγιές σε Μάνδρα, Μάτι επί ΣΥΡΙΖΑ ή με τις καταστροφικές πλημμύρες και τους νεκρούς του «Ιανού» ή της «Μήδειας» ή τις μεγάλες φωτιές σε Εύβοια, Λακωνία και αλλού ή με τον χιονιά «Ελπίδα» με Κυβέρνηση τη Νέα Δημοκρατία. Δηλαδή, η ιστορία επαναλαμβάνεται και όσο και αν μας εξοργίζει, δεν μας εκπλήσσει.

Γιατί αιτία είναι η αντιλαϊκή στρατηγική της σημερινής και των προηγούμενων κυβερνήσεων, που υπηρετούν το αστικό κράτος, δηλαδή της διασφάλισης του καπιταλιστικού κέρδους για τους επιχειρηματικούς ομίλους. Αυτό το αστικό, επιτελικό όπως το λέτε, κράτος αποτελεί τον εμπρηστή και οδοστρωτήρα των λαϊκών αναγκών.

Και, μάλιστα, όταν συμβαίνουν καταστροφές η αντιπαράθεση μεταξύ σας είναι ο αριθμός των νεκρών, για να κρύψετε την ίδια στρατηγική, ότι από κοινού εξυπηρετείτε τις ανάγκες των επιχειρηματιών και όχι των λαϊκών αναγκών σε υγεία, πολιτική προστασία, φτηνή ενέργεια και ούτω καθ΄ εξής.

Μήπως όλες αυτές οι καταστροφές της τελευταίας πενταετίας δεν εξαφάνισαν λαϊκές περιουσίες και κόπους μιας ζωής; Και τι διορθώσεις κάνατε; Και τι αποζημιώσεις δώσατε; Κοροϊδίας, όπως και τώρα με το διχίλιαρο της Αττικής Οδού. Θα αποζημιώσετε τους αγρότες από την επέλαση του χιονιά;

Την απάντηση δίνουν οι αγρότες στα συλλαλητήριά τους με τα τρακτέρ, τώρα, αυτήν την περίοδο. Απαιτούν να σχεδιαστούν και να ολοκληρωθούν τα αντιπλημμυρικά έργα και να αφήσουν τα μπαλώματα μετά από τις ζημιές του «Ιανού», να αποζημιώνει ο ΕΛΓΑ 100% και να μην εξαιρεί μηχανολογικό εξοπλισμό και εργαλεία που καταστράφηκαν και τον καθαρισμό εκτάσεων, καλλιεργήσιμης γης που μπαζώθηκε από λάσπη και φερτά υλικά ή υπέστησαν διάβρωση και αποχωμάτωση. Δηλαδή, να μην υπάρχουν κόφτες στις αποζημιώσεις, που όλοι διατηρείτε. Όπως υπάρχουν εκκρεμότητες απληρωσιάς από παλιές αποζημιώσεις σε πλημμυροπαθείς. Κυρίως, απαιτούν άμεσα μέτρα ανακούφισης για την αναπλήρωση του χαμένου εισοδήματος αφού το κόστος παραγωγής τούς ξεκληρίζει με το πανάκριβο ρεύμα και πετρέλαιο.

Αυτά είναι τα αποτελέσματα της απολιγνιτοποίησης, των ΑΠΕ και της ιδιωτικοποίησης της ΔΕΗ και του ΔΕΔΔΗΕ που τμηματικά, σημερινή και προηγούμενη κυβέρνηση, προωθήσατε μέσα από την ευρωκοινοτική κατεύθυνση απελευθέρωσης της ενέργειας. Δεν είναι, λοιπόν, μόνο οι χιλιάδες βλάβες του χιονιά που άφησαν «στην ψύχρα» τα νοικοκυριά να ξεπαγιάσουν.

Τι να περιμένουν, λοιπόν, οι πληγέντες αγρότες σε Μαραθώνα, Βοιωτία, Εύβοια, Πελοπόννησο και άλλες περιοχές από τον χιονιά και την παγωνιά της «Ελπίδας»; Μία από τα ίδια με τις πλημμύρες του «Ιανού».

Και για να μην ξεχνιόμαστε, το καθεστώς του χαμηλού συντελεστή του ειδικού φόρου κατανάλωσης στο αγροτικό πετρέλαιο καταργήθηκε στο τρίτο μνημόνιο του ΣΥΡΙΖΑ που όμως ψηφίσατε και Νέα Δημοκρατία και Κίνημα Αλλαγής. Αυτή είναι η αλήθεια.

Αλλά και στους μικροεπαγγελματίες, αυτοαπασχολούμενους ο τζίρος μειώθηκε. Δεν έχουν καθόλου ρευστότητα. Πάνω από το ένα τρίτο βλέπει λουκέτο στο επόμενο διάστημα. Μήπως με τον νέο αναπτυξιακό νόμο που προωθείτε θα φτιαχτούν αναγκαίες υποδομές για τον λαό ή θα ενταχθούν μικροεπιχειρήσεις;

Όχι βέβαια. Αυτός είναι αποκλειστικά κομμένος και ραμμένος για τις ανάγκες μεγάλων επιχειρήσεων, επιχειρηματικότητα μας είπε πριν ο Υπουργός Ναυτιλίας. Το ίδιο θα μας πει και ο Υπουργός Γεωργίας, που θα ακολουθήσει, και συνολικά η Κυβέρνηση.

Όμως, και στον προηγούμενο αναπτυξιακό του ΣΥΡΙΖΑ ελάχιστες μικρές εντάχθηκαν, μόλις επτακόσιες σαράντα τέσσερις μικρές επιχειρήσεις σε ένα σύνολο οκτακοσίων χιλιάδων! Ούτε το 0,01%! Αυτό είναι το αστικό, επιτελικό σας κράτος.

Μάλιστα, προκλητικά σε τομείς, όπως αγροτοδιατροφή, μεταποίηση, τουρισμός, εναλλακτικός τουρισμός, μεγάλες επενδύσεις και ευρωπαϊκές αλυσίδες αξίας θα χορηγούνται από τον αναπτυξιακό αυξημένα στο 100% για επενδύσεις σε περιοχές που πλήγηκαν από φυσικές καταστροφές. Είναι προκλητικό, γιατί στις πληγείσες περιοχές καθυστερούν πολύ οι κρατικές αποζημιώσεις σε μικροεπαγγελματίες, αγρότες και άλλους, που υπέστησαν σημαντικές ζημιές. Όμως, διοχετεύονται χρήματα και παροχές σε μια χούφτα μεγαλύτερων επιχειρήσεων. Αυτός είναι ο καθρέφτης της ανάπτυξής σας. Εξάλλου, ανάπτυξη υπέρ του λαού με καπιταλιστικές κυβερνήσεις δεν μπορεί να πραγματοποιηθεί γιατί το κέρδος του καπιταλιστή εξυπηρετούν.

Γι’ αυτό τα βάσανα του λαού δεν είναι τα τελευταία. Θα είναι εκτεθειμένος σε συνεχείς κινδύνους για τη ζωή, τα δικαιώματα και το μέλλον του. Όσο οι δυνάστες του λαού ενισχύονται τόσο πιο αδίστακτοι θα γίνονται. Τέτοιοι εγκλωβισμοί σε λεωφόρους, ακρίβεια σε ενέργεια και βασικά ήδη, κόστος αγροτικής παραγωγής, δημόσια υγεία κ.λπ. θα επιδεινώνονται. Τα οικονομικά συμφέροντα δεν αλλάζουν, δεν παραιτούνται.

Όμως οι εργαζόμενοι, ο λαός πρέπει να αλλάξει, να εμπιστευτεί το ΚΚΕ και να απαλλάξει τον τόπο από τους άρπαγες και ληστές του πλούτου που παράγει. Χρειάζεται, λοιπόν, συντονισμένος αγώνας από ένα κίνημα με αντιμονοπωλιακή, αντικαπιταλιστική κατεύθυνση, ενάντια στην Ευρωπαϊκή Ένωση και το ΝΑΤΟ, που να μαζικοποιεί τη δράση του και να αποσπά κατακτήσεις για τον λαό.

Καθημερινά αυξάνει η ψαλίδα ανάμεσα στις σύγχρονες τεχνολογικές και επιστημονικές δυνατότητες -και το απέδειξε και ο χιονιάς και η πανδημία- για τη διασφάλιση της κοινωνικής ευημερίας στη σημερινή κατάσταση της σχετικής και απόλυτης εξαθλίωσης, της ανασφάλειας που βιώνουν μισθωτοί, αυτοαπασχολούμενοι, άνεργοι και συνταξιούχοι.

Απάντηση, λοιπόν, για τα οξυμένα λαϊκά προβλήματα στον 21ο αιώνα της ψηφιοποίησης είναι ο σοσιαλιστικός τρόπος παραγωγής και όχι η καπιταλιστική βαρβαρότητα και σαπίλα.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κυρία Μανωλάκου.

Ο έκτος κύκλος θα κλείσει στη συνέχεια με την παρέμβαση της κ. Μαρίας Κεφάλα από τη Νέα Δημοκρατία, της κ. Αικατερίνης Νοτοπούλου από τον ΣΥΡΙΖΑ, του κ. Κωνσταντίνου Μπογδάνου από τους ανεξάρτητους Βουλευτές και την παρέμβαση του Υπουργού Υποδομών κ. Κωνσταντίνου Καραμανλή.

Τον λόγο έχει ο τώρα ο Υπουργός Αγροτικής Ανάπτυξης και Τροφίμων κ. Λιβανός.

**ΣΠΥΡΙΔΩΝ - ΠΑΝΑΓΙΩΤΗΣ (ΣΠΗΛΙΟΣ) ΛΙΒΑΝΟΣ (Υπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Κυρίες και κύριοι συνάδελφοι, είμαστε εδώ σήμερα, αυτό είναι σαφές, γιατί ο κ. Τσίπρας, πρώην φέρελπις και ταλαντούχος ηγέτης, προσπαθεί ουσιαστικά να ξεφύγει από το αδιέξοδό του, βλέποντας την προσωπική και κομματική δημοφιλία του να καταρρέει.

Η κατάθεση της πρότασης δυσπιστίας κατά της Κυβέρνησης σε συνέχεια όλων των υπολοίπων αποτυχημένων πολιτικών πρωτοβουλιών αναδεικνύει απλά την πολιτική του και την πολιτική σας απελπισία. Μέχρι τώρα τι καταφέρνετε; Από τη μια να σύρεται ο κ. Τσίπρας σε αλλεπάλληλες ήττες από τον Κυριάκο Μητσοτάκη και να χάνει με τουλάχιστον διπλό αποτέλεσμα –double score- στις δημοσκοπήσεις για την καταλληλότητα για Πρωθυπουργός. Από την άλλη να δέχεται ουσιαστικά εσωκομματικά πυρά, μέσα από το κόμμα σας, μέσα από τους παλαιότερους Βουλευτές σας για την αποκαθήλωση των παραδόσεων του ιερατείου της Αριστεράς.

Δυστυχώς, όμως, για τον ίδιο τον κ. Τσίπρα, αλλά και για τον ΣΥΡΙΖΑ εσχάτως προστέθηκε και μία τρίτη πλευρά πίεσης, την οποία απ’ ό,τι φαίνεται δεν μπορεί να την αντέξει. Η ευρύτερη πολιτική πραγματικότητα δείχνει ότι ο ΣΥΡΙΖΑ αποσυντίθεται κοινωνικά και περιθωριοποιείται πολιτικά. Και πλέον ο μόνος του στόχος, όπως έχουμε ξαναπεί μέσα στο εθνικό Κοινοβούλιο, καταλήγει να είναι να υπερισχύσει του ΠΑΣΟΚ, για να μην έρθει τρίτο κόμμα στις επερχόμενες εκλογές.

Κατηγορείτε τις δημοσκοπήσεις, κύριε Τσίπρα, όμως όλο τρέχετε από πίσω τους. Ξεχνάτε, όμως, ότι είστε Αξιωματική Αντιπολίτευση με έναν θεσμικό ρόλο και έχετε θεσμικές ευθύνες. Βέβαια, δεν ξαφνιάζετε κανέναν, ούτε εμάς ούτε την υπόλοιπη αντιπολίτευση, αλλά ούτε και τον ελληνικό λαό. Είναι γνωστό άλλωστε ότι το μόνο που σας ενδιαφέρει είναι οι αρμοί της εξουσίας, είναι το τι θα κάνετε τη «δεύτερη φορά Αριστερά», που θα είναι αλλιώς, που έλεγε ο κ. Πολάκης, που λίγο πριν έφυγε από την Αίθουσα. Θρέφεστε από την άρνηση και από την ταραχή. Είστε το κόμμα του «αντί», το κόμμα του «όχι» σε όλα.

Επειδή, όμως, ο λαός έχει και μνήμη, έχει και κρίση, έχει και πραγματική αγωνία για την εθνική μας πορεία, σας έστειλε -για να θυμηθούμε πολιτικούς που μιλάνε στην ψυχή σας- στο χρονοντούλαπο της ιστορίας. Σας αποκαθήλωσε για πάντα. Αλλά ελάτε να θυμηθούμε γιατί.

Διότι ήσασταν εσείς η κυβέρνηση που έκλεισε τις τράπεζες, που ρήμαξε τη μεσαία τάξη, που έκλεισε το μάτι στη βία του «Ρουβίκωνα», όταν την ίδια στιγμή συγκυβερνούσε με την ακραία Δεξιά, τη εθνικολαϊκιστική Δεξιά που επιχείρησε να χειραγωγήσει τη δικαιοσύνη και να στήσει διώξεις σε βάρος πολιτικών αντιπάλων χωρίς να υπολογίσει τίποτα, που καταρρακώνατε συνέχεια στη διάρκεια της τετραετίας σας -των τεσσεράμισι χρόνων που κυβερνήσατε- την εθνική αξιοπιστία στο εξωτερικό. Αυτή ήταν η κυβέρνησή σας και γι’ αυτά τα κατορθώματά σας θα σας θυμόμαστε, για όσο σας θυμόμαστε, αν βέβαια σας θυμόμαστε.

Θα περίμενε κάποιος δυόμισι χρόνια στην Αντιπολίτευση κάτι να έχει αλλάξει στον ΣΥΡΙΖΑ, να κάτσετε να δουλέψετε, να προτείνετε λύσεις στα μεγάλα προβλήματα. Όμως δεν βάζετε μυαλό. Με παλιά και φθαρμένα υλικά εξαγγέλλετε πάλι τα ίδια και κάνετε τα ίδια λάθη, προσθέτοντας βέβαια και καινούργια. Οι καιροί, όμως, έχουν αλλάξει. Η πανδημία, τα ακραία καιρικά φαινόμενα, η ενεργειακή κρίση, όλα αυτά τα παγκόσμια φαινόμενα που εσείς θέλετε να τα επιρρίπτετε ως ευθύνες στη Νέα Δημοκρατία δημιουργούν νέες συνθήκες και ο λαός βλέπει.

Ο λαός από τη μια βλέπει μια Αντιπολίτευση της στείρας άρνησης, που παραπέμπει απολύτως στο χθες, ένα κόμμα που υποτάσσει το κοινωνικό καλό στο μικροκομματικό συμφέρον, μια Αντιπολίτευση που έχει μόνο έναν σκοπό, την επανακατάληψη της εξουσίας, την άλωση του κράτους. Από την άλλη, βλέπει την Κυβέρνηση του Κυριάκου Μητσοτάκη που προσπαθεί, δίνει μάχες, κάποιες τις χάνει, αλλά αγωνίζεται. Και όταν πάει κάτι στραβά, όπως την προηγούμενη βδομάδα, δεν διστάζει να αναλάβει την πολιτική ευθύνη. Ανασχεδιάζει, διορθώνει και κοιτάει μπροστά. Επίσης, κάνει κάτι που εσείς δεν ξέρετε, δεν το έχετε στο πολιτικό σας DNA, ξέρει να ζητάει συγγνώμη όποτε χρειάζεται, όπως έκανε και με ειλικρίνεια την προηγούμενη εβδομάδα ο Πρωθυπουργός.

Βλέπει μια Κυβέρνηση που επί δυόμισι χρόνια προσπαθεί, τρέχει και παράγει έργο, ανατάσσει τη χώρα που εσείς στα τεσσεράμισι χρόνια γκρεμίσατε, μειώνει τους φόρους που εσείς εκτοξεύσατε, προσελκύει επενδύσεις τις οποίες εσείς με πάθος διώχνατε, προστατεύει τα εθνικά σύνορα όπως έπραξε στον Έβρο όταν εσείς δηλώνατε ότι η θάλασσα η ελληνική δεν έχει σύνορα. Περιορίζει τις μεταναστευτικές ροές που εσείς αποκαλούσατε «καλοδεχούμενους λιαζόμενους».

Κυρίες και κύριοι συνάδελφοι, η Κυβέρνησή μας κλήθηκε να διαχειριστεί πρωτοφανείς κρίσεις σε ένα πολύ σύντομο χρονικό διάστημα. Αυτό δεν είναι ούτε δικαιολογία ούτε πολιτικό άλλοθι. Ο λαός δεν μας ψηφίζει για τα εύκολα, αλλά κυρίως για τα δύσκολα. Και αυτή η Κυβέρνηση έχει αποδείξει και αποδεικνύει συνεχώς ότι ξέρει να παλεύει για τα δύσκολα.

Στις πρωτόγνωρες κρίσεις που βιώνουμε από την πρώτη στιγμή σταθήκαμε και στεκόμαστε ακόμη στο πλευρό των δοκιμαζόμενων συμπολιτών μας. Και για να έρθω ειδικότερα στο αντικείμενο του Υπουργείου μου, η στήριξη των παραγωγών μας στις πρωτοφανείς συνθήκες των επάλληλων διεθνών κρίσεων, κύριε Αραχωβίτη, -δεν είναι εγχώριες αυτές οι κρίσεις μόνο- και η ανάταξη του πρωτογενούς τομέα είναι κεντρικός πυλώνας της πολιτικής αυτής της Κυβέρνησης.

Ενισχύουμε την κοινωνική συνοχή, βάζοντας τα θεμέλια ανάπτυξης της υπαίθρου. Στηρίζουμε τους παραγωγούς μας που βάλλονται με όλες μας τις δυνάμεις και με όσα μέσα πραγματικά έχουμε, από την πανδημία, τις φυσικές καταστροφές και την ενεργειακή κρίση. Ξέρω πως ό,τι και να κάνουμε πάντα θα υπάρχουν προβλήματα και δεν θα μπορέσουμε να λύσουμε όλα τα προβλήματα. Κάνουμε, όμως, ό,τι μπορούμε. Είπε η κ. Μανωλάκου μερικά πριν και πιθανόν να έχει δίκιο. Δεν μπορούμε να διορθώσουμε μονομιάς όλα τα προβλήματα, όμως, προσπαθούμε και προσπαθούμε με ειλικρίνεια και μέσα στο συγκεκριμένο ασφυκτικό δημοσιονομικό πλαίσιο στο οποίο ζούμε.

Καταβάλαμε, λοιπόν, μέσα στο 2021 ένα ποσό που φτάνει το 1 δισεκατομμύριο ευρώ και στην πρόσφατη κακοκαιρία, όπως κάναμε και στον «Ιανό», στη «Μήδεια», στον πρωτοφανή παγετό της προηγούμενης άνοιξης, στις φωτιές και τον καύσωνα του καλοκαιριού, στεκόμαστε δίπλα τους με ειλικρίνεια.

Εμείς, η Κυβέρνηση της Νέας Δημοκρατίας, κύριε Αραχωβίτη, κρατήσαμε όρθιο τον ΕΛΓΑ που εσείς μας παραδώσατε στο χείλος του γκρεμού. Εάν μένατε λίγους μήνες ακόμα ΕΛΓΑ δεν θα υπήρχε. Είναι ο Κυριάκος Μητσοτάκης, ο Πρωθυπουργός, που ενίσχυσε τον ΕΛΓΑ, δίνοντάς του τα ταμειακά διαθέσιμα που τον κράτησαν όρθιο. Δεν ήταν ο κ. Τσίπρας, ο Πρωθυπουργός, που το έκανε πέντε χρόνια. Μόνο πέρσι ο νοικοκυρεμένος πλέον ΕΛΓΑ κατέβαλε 330 εκατομμύρια ευρώ για αποζημιώσεις άμεσα και αποτελεσματικά μέσα σε λίγους μήνες, όταν εσείς, κύριε Αραχωβίτη, που έχετε το θράσος να γελάτε αυτήν τη στιγμή, πληρώνατε σε τρία και τέσσερα χρόνια τις αποζημιώσεις και ταλαιπωρούσατε τους αγρότες μας και αυτό το ξέρει όλος ο ελληνικός λαός.

**ΣΤΑΥΡΟΣ ΑΡΑΧΩΒΙΤΗΣ:** Θα ήθελα τον λόγο, κύριε Πρόεδρε.

**ΣΠΥΡΙΔΩΝ - ΠΑΝΑΓΙΩΤΗΣ (ΣΠΗΛΙΟΣ) ΛΙΒΑΝΟΣ (Υπουργός Αγροτικής Ανάπτυξης και Τροφίμων):** Ήσασταν εσείς που όταν φύγατε το 2019 δεν είχατε καν πληρώσει τις ζημιές του 2017, τις οποίες πληρώσαμε πέρυσι τον Δεκέμβριο για να μην χαθούν τα χρήματά τους, του 2017, κύριε Αραχωβίτη. Είμαστε η Κυβέρνηση που νομοθέτησε ξανά -σωστά σας τα είπε η κ. Μανωλάκου- την επιστροφή του ειδικού φόρου κατανάλωσης στο πετρέλαιο, την κάλυψη του 80% της ρήτρας αναπροσαρμογής, την επιδότηση από εδώ και μπρος με 50% του αγροτικού τιμολογίου.

Εδώ είμαστε και θα στηρίξουμε με όσες δυνάμεις έχουμε, αλλά και με τα μέσα που έχουμε με βάση τα δημοσιονομικά δεδομένα, όλους τους αγρότες, όλους τους παραγωγούς.

Εσείς είστε η κυβέρνηση που κατήργησε την επιστροφή του ειδικού φόρου κατανάλωσης, που διέλυσε τη ΔΕΗ και ακόμα τώρα έρχεστε και ζητάτε τα ρέστα για τη ΔΕΗ συσσωρεύοντας ουσιαστικά χρέη. Είναι η Κυβέρνηση της Νέας Δημοκρατίας που έκανε το 2020-2021 ρεκόρ στην απορρόφηση των ευρωπαϊκών κονδυλίων από το Πρόγραμμα Αγροτικής Ανάπτυξης και από το ΕΠΑΛΘ. Εμείς πληρώσαμε φέτος 740 εκατομμύρια ευρώ από το ΠΑΑ, με 94% νέες συντάξεις εν μέσω COVID, όταν εσείς, κύριε Αραχωβίτη -και μακάρι οι Βουλευτές σας να απαντήσουν- την καλύτερή σας χρονιά από τα πέντε χρόνια που κυβερνήσατε είχατε ένα πενιχρό 47%. Εσείς είχατε 47% στην καλύτερη περίπτωση, εμείς φέτος 94%. Ήμασταν εμείς, αυτή η Κυβέρνηση, που τρέξαμε το ΕΠΑΛΘ, πληρώνοντας 158 εκατομμύρια ευρώ με ογδόντα πέντε εκατομμύρια νέες εντάξεις στο 2021, όταν η δική σας κυβέρνηση κόντεψε να ρίξει το πρόγραμμα στα βράχια με τη σχεδόν μηδενική απορρόφηση.

Είναι η Κυβέρνηση της Νέας Δημοκρατίας -για να έρθω και σε αυτά που είπατε πριν- που υλοποιεί τα μεγαλύτερα έργα υποδομών από την περίοδο του 1950 με το εμβληματικό πρόγραμμα «Ύδωρ 2.0» και τα ΣΔΙΤ που δεν θέλετε να τα καταλάβετε, διότι κολλάτε στο παρελθόν, ύψους 4,6 δισεκατομμυρίων ευρώ σε βάθος είκοσι πενταετίας, για να αλλάξουμε αυτά τα οποία σωστά έλεγε πριν η κ. Μανωλάκου, τα έργα υποδομής. Όταν εσείς καταϊδρωμένοι, μόνο και μόνο για τα μάτια των αγροτών, εντάξατε στο Πρόγραμμα Αγροτικής Ανάπτυξης, μόλις μια εβδομάδα πριν από τις εκλογές -στις 2 Ιουλίου του 2019 το κάνατε, κύριε Αραχωβίτη- 445 εκατομμύρια ευρώ έργα, τα οποία όμως δεν είχαν καμμία ωρίμανση. Επί τεσσεράμισι χρόνια δεν ωριμάσατε και δεν υλοποιήσατε ούτε ένα σοβαρό αρδευτικό έργο, ενώ -αφού θέλετε να ξανακούσει ο ελληνικός λαός την πραγματικότητα και την ιστορία σας- παραλάβατε εβδομήντα έργα τον Ιανουάριο του 2015 από το πρόγραμμα «ΑΛΕΞΑΝΔΡΟΣ ΜΠΑΛΤΑΤΖΗΣ». Αυτοί είστε. Λόγια, λόγια, προσπάθεια μικροκομματικής εκμετάλλευσης και από έργα τίποτα.

Είμαστε η Κυβέρνηση που βάζει το μαχαίρι στο κόκκαλο στις νοθείες και στις παράνομες ελληνοποιήσεις, προβαίνοντας σε ουσιαστικούς και αποτελεσματικούς ελέγχους για τη διαφύλαξη των προϊόντων μας, προς όφελος τελικά των παραγωγών. Ενεργοποιήσαμε τις επιτροπές του Υπουργείου ανοίγοντας φακέλους που επί των ημερών σας ήταν μέσα στα συρτάρια. Επιβάλαμε δεκάδες πρόστιμα, όταν εσείς δεν είχατε επιβάλλει ούτε ένα, πρόστιμα 250.000 ευρώ, 150.000 ευρώ, 160.000 ευρώ, όταν εσείς δεν είχατε βάλει πρόστιμο ούτε ένα ευρώ. Το αποτέλεσμα απτό. Η τιμή στο πρόβειο γάλα από το 0,80 ευρώ πήγε στο 1,30 ευρώ. Ο παραγωγός κερδίζει. Έρχεται αυτό να τον βοηθήσει στις δύσκολες στιγμές που περνάει σήμερα με τις ζωοτροφές, που πράγματι είναι ένα μεγάλο θέμα και προσπαθούμε να βρούμε τρόπους να το καλύψουμε και νιώθει, όμως, κυρίως ασφάλεια, βλέποντας ότι το κράτος επιτέλους ελέγχει και αποδίδει δικαιοσύνη.

Είμαστε η Κυβέρνηση που επενδύει στην αγροτική εκπαίδευση και κατάρτιση ιδρύοντας έξι καινούρια ΙΕΚ. Σχεδιάζουμε πολλά σε όλη την Ελλάδα την ερχόμενη χρονιά με στόχο τη σύνδεση της κατάρτισης της τοπικής παραγωγής και τη μείωση της ανεργίας. Είμαστε η Κυβέρνηση που υπερδιπλασιάσαμε το ποσό για τους νέους αγρότες. Η Κυβέρνηση που έκανε το πρόγραμμα των γεωργικών συμβούλων. Καταρτίσεις σήμερα γίνονται σε όλη τη χώρα. Εσείς ήσασταν η παράταξη που επί τετραετία αδιαφόρησε για όλα τα θέματα εκπαίδευσης και κατάρτισης στον αγροτικό τομέα. Δεν προκηρύξατε καν το πρόγραμμα γεωργικών συμβούλων και πήγατε να πετάξετε στη θάλασσα 80 εκατομμύρια ευρώ. Το σώσαμε τελευταία στιγμή για να το βγάλουμε μέσα στη χρονιά.

Είμαστε η Κυβέρνηση που για πρώτη φορά δημιούργησε θετικό ισοζύγιο εξαγωγών-εισαγωγών για τα αγροτικά μας προϊόντα, επί δυο συναπτά έτη. Και το 2020 και το 2021, όταν εσείς δεν είχατε καν μια στρατηγική για την αύξηση των πωλήσεων των προϊόντων μας για το branding, για τις εξωτερικές αγροτικές μας σχέσεις. Αν την έχετε καταθέστε την στα Πρακτικά.

Είμαστε η Κυβέρνηση που πέτυχε τη μεγάλη επιτυχία της νέας ΚΑΠ όπου διατηρήσαμε 19,6 δισεκατομμύρια ευρώ όταν όλη η παλιά Ευρώπη έχασε περίπου 15%. Και όλο αυτό έγινε με την προσωπική συμβολή του Πρωθυπουργού στη διαπραγμάτευση αυτή. Ενώ εσείς ήσασταν η κυβέρνηση των ζουρνάδων, του go back, των ονείρων του κ. Βαρουφάκη, της αυταπάτης του κ. Τσίπρα και τελικά της άστατης ευρωπαϊκής πολιτικής. Η κυβέρνηση που ρίσκαρε, που έπαιξε στα ζάρια τις τύχες της χώρας, που αποδέχθηκε σαν εναλλακτική, προκειμένου να σταθεί, να χάσουμε πολύτιμους ευρωπαϊκούς πόρους.

Κυρίες και κύριοι συνάδελφοι, ο λαός μάς κρίνει όλους και η κρίση του είναι σαφής. Εμπιστεύεται -κι αυτό το βλέπουμε σε κάθε γωνιά της Ελλάδας- για Πρωθυπουργό του τον Κυριάκο Μητσοτάκη. Εμπιστεύεται την Κυβέρνησή του γιατί παρά τα προβλήματα, παρά τα λάθη τα οποία κάνουμε, βλέπει ότι υπάρχει ένα σχέδιο, υπάρχει ένα όραμα για να κρατήσουμε τη χώρα όρθια στις μεγαλύτερες προκλήσεις στη σύγχρονη ιστορία μας. Προχωράμε μπροστά, λοιπόν, με τον λαό στο πλευρό μας.

Επιτρέψτε μου, κυρίες και κύριοι του ΣΥΡΙΖΑ, να πω κλείνοντας ότι εσείς, την ίδια στιγμή που αυτό κάνει η δική μας Κυβέρνηση, επιλέγετε να μένετε πίσω. Είστε μόνοι σας και το χειρότερο, αυτό που σας πονάει πιο πολύ, είναι ότι η κοινωνία πια δεν σας ακολουθεί καθόλου και νομίζω ότι πια δεν σας παρακολουθεί. Οδεύετε ολοταχώς σε μονοψήφια ποσοστά και αυτό είναι που πραγματικά σας αναλογεί.

Μας προκαλέσατε άσκοπα αυτό το τριήμερο και σταματήσατε την κοινοβουλευτική διαδικασία, τον αναπτυξιακό νόμο -που βέβαια δεν σας ενδιαφέρει- με την αφελή ουσιαστικά πρόταση δυσπιστίας. Αλλά δώσατε στον ελληνικό λαό την ευκαιρία για μία ακόμα φορά να πιστοποιήσει αυτή την άβυσσο που μας χωρίζει σε όλα τα επίπεδα πολιτικής.

Γνωρίζετε καλά και γνωρίζουμε και εμείς ότι η ντουφεκιά σας ήταν άσφαιρη. Την απάντηση θα τη λάβετε την Κυριακή το βράδυ όταν σύσσωμη η Κοινοβουλευτική Ομάδα της Νέας Δημοκρατίας θα καταψηφίσει την καιροσκοπική πρόταση δυσπιστίας την οποία κάνετε. Έχετε, όμως, και νομίζω ότι εκφράζω και την Κοινοβουλευτική μας Ομάδα, ειλικρινά την κατανόησή μας για την αγωνία σας να παραμείνετε στο τέλος Αξιωματική Αντιπολίτευση μέχρι τις εκλογές.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

(Στο σημείο αυτό την Προεδρική Έδρα καταλαμβάνει η Η΄ Αντιπρόεδρος της Βουλής, κ. **ΣΟΦΙΑ ΣΑΚΟΡΑΦΑ**)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ, σας ευχαριστώ, κύριε Υπουργέ.

**ΣΤΑΥΡΟΣ ΑΡΑΧΩΒΙΤΗΣ:** Κυρία Πρόεδρε, θα ήθελα τον λόγο.

**ΠΡΟΕΔΡΕΥΟΥΣΑ (Σοφία Σακοράφα):** Παρακαλώ, κύριε συνάδελφε, τι λόγος υπάρχει;

**ΣΤΑΥΡΟΣ ΑΡΑΧΩΒΙΤΗΣ:** Ο Υπουργός αναφέρθηκε προσωπικά σε μένα περισσότερο από επτά ή οκτώ φορές. Δεν πρόλαβα να μετρήσω. Θα το δούμε στα Πρακτικά, κύριε Υπουργέ.

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, δεν συζητάτε με τον Υπουργό αυτήν τη στιγμή. Μιλάτε με το Προεδρείο.

**ΣΠΥΡΙΔΩΝ - ΠΑΝΑΓΙΩΤΗΣ (ΣΠΗΛΙΟΣ) ΛΙΒΑΝΟΣ (Υπουργός Αγροτικής Ανάπτυξης και Τροφίμων):** Στην πολιτική σας αναφέρθηκα, όχι σε εσάς προσωπικά.

**ΠΡΟΕΔΡΕΥΟΥΣΑ (Σοφία Σακοράφα):** Κύριε Υπουργέ, παρακαλώ.

Κύριε συνάδελφε, παρακαλώ πολύ, αν είναι επί προσωπικού θα σας δώσω τον λόγο. Αν δεν είναι επί προσωπικού το γεγονός ότι αναφέρθηκε σε εσάς ο κύριος Υπουργός, δεν νομίζω ότι είναι επί προσωπικού και δεν μπορώ να σας δώσω τον λόγο. Υπάρχει κάτι επί προσωπικού; Πείτε μου σας παρακαλώ με δυο λόγια ποιο είναι το προσωπικό σας για να δω αν είναι προσωπικό. Με δυο λόγια μόνο.

**ΣΤΑΥΡΟΣ ΑΡΑΧΩΒΙΤΗΣ:** Βεβαίως. Με δυο λόγια. Η προσωπική επίθεση από Υπουργό προς Βουλευτή, η αναφορά επανειλημμένα, δείχνει τον πανικό που υπάρχει στην Κυβέρνηση.

**ΠΡΟΕΔΡΕΥΟΥΣΑ (Σοφία Σακοράφα):** Αυτό δεν είναι επί προσωπικού, κύριε συνάδελφε. Σας παρακαλώ. Ξέρετε τη διαδικασία.

**ΣΤΑΥΡΟΣ ΑΡΑΧΩΒΙΤΗΣ:** Κυρία Πρόεδρε, σας παρακαλώ. Έχετε μια πολύ μεγάλη εμπειρία. Η προσωπική αναφορά από Υπουργό προς Βουλευτή επανειλημμένα δείχνει έναν πανικό.

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, ακούστε με λίγο.

**ΣΤΑΥΡΟΣ ΑΡΑΧΩΒΙΤΗΣ:** Αν έχετε την καλοσύνη…

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, μόλις ανέβηκα στο Βήμα. Σας παρακαλώ. Το να γίνεται μια κριτική από τον ομιλούντα από το Βήμα στον οποιονδήποτε μέσα στην Αίθουσα δεν νομίζω ότι είναι μια πρακτική την οποία δεν τη γνωρίζουμε όλοι. Όλοι το κάνουμε αυτό.

**ΣΤΑΥΡΟΣ ΑΡΑΧΩΒΙΤΗΣ:** Βεβαίως. Θα ήθελα για ένα λεπτό να απαντήσω.

**ΠΡΟΕΔΡΕΥΟΥΣΑ (Σοφία Σακοράφα):** Σας παρακαλώ, δεν μπορείτε να απαντήσετε. Το ξέρετε. Δεν γίνεται να απαντήσετε. Ξέρετε γιατί δεν μπορείτε να απαντήσετε;

**ΣΤΑΥΡΟΣ ΑΡΑΧΩΒΙΤΗΣ:** Εγώ στην τοποθέτησή μου δεν αναφέρθηκα…

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε.

Σας παρακαλώ, κλείστε το μικρόφωνο στον συνάδελφο.

(Θόρυβος στην Αίθουσα)

Κύριε συνάδελφε, οποτεδήποτε ομιλητής απευθύνεται προς την Αίθουσα και απευθύνεται προσωπικά σε κάποιον, αν δεν τον προσβάλει, δεν σημαίνει αυτό ότι πρέπει να παίρνει τον λόγο για να μιλάει. Αλίμονό μας τότε. Θα γινόταν ένα χάος. Ο κύριος Υπουργός είπε κάποια πράγματα τα οποία αν δεν είναι προσβλητικά απέναντί σας, νομίζω ότι ήταν μια πολιτική κριτική την οποία είχε κάθε δικαίωμα να κάνει, όπως την κάνετε κι εσείς κι εγώ όταν ανεβαίνουμε στο Βήμα. Δεν υπάρχει κάτι προσωπικό. Σας παρακαλώ. Πρέπει να συνεχίσει η διαδικασία.

**ΣΤΑΥΡΟΣ ΑΡΑΧΩΒΙΤΗΣ:** … (Δεν ακούστηκε)

**ΠΡΟΕΔΡΕΥΟΥΣΑ (Σοφία Σακοράφα):** Ξέρετε πόσες φορές έχετε ανέβει όλοι στο Βήμα και αναφέρεστε προσωπικά σε συναδέλφους; Να σας πω αυτή τη στιγμή ο κύριος Υπουργός…

**ΣΤΑΥΡΟΣ ΑΡΑΧΩΒΙΤΗΣ:** Όταν αναφέρεται προσωπικά ο κύριος Υπουργός…

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, μη με φέρνετε σε δύσκολη θέση.

Κύριε συνάδελφε, ο κύριος Υπουργός αναφέρθηκε σε δεκαπέντε ονόματα και όχι μόνο στο δικό σας. Σας παρακαλώ πάρα πολύ.

**ΣΤΑΥΡΟΣ ΑΡΑΧΩΒΙΤΗΣ:** Εγώ ποτέ δεν έχω αναφερθεί προσωπικά…

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, ξέρετε πόσες φορές αναφερόμαστε όλοι προσωπικά εδώ μέσα;

**ΣΤΑΥΡΟΣ ΑΡΑΧΩΒΙΤΗΣ:** Κάντε ό,τι θέλετε…

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, δεν κάνω ό,τι θέλω. Το ξέρετε. Κρατάω έναν Κανονισμό κι αυτόν εφαρμόζω. Σας παρακαλώ πάρα πολύ. Σας παρακαλώ. Εφαρμόζω έναν Κανονισμό τον οποίον έχουμε αποδεχθεί όλοι.

**ΣΤΑΥΡΟΣ ΑΡΑΧΩΒΙΤΗΣ:** Ερμηνεύετε τον Κανονισμό.

**ΠΡΟΕΔΡΕΥΟΥΣΑ (Σοφία Σακοράφα):** Δεν ερμηνεύω τον Κανονισμό. Υπάρχει Κανονισμός και αυτόν εφαρμόζω.

Να σας διαβάσω το άρθρο για να μην αφήνουμε εντυπώσεις. Αυτή τη στιγμή μας παρακολουθεί όλη η Ελλάδα στην πιο σοβαρή συζήτηση του Κοινοβουλίου.

**ΣΤΑΥΡΟΣ ΑΡΑΧΩΒΙΤΗΣ:** Να κάνετε ό,τι θέλετε…

**ΠΡΟΕΔΡΕΥΟΥΣΑ (Σοφία Σακοράφα):** Ακούστε, κύριε συνάδελφε. Το άρθρο 68, παράγραφος 1 λέει επί λέξει: «Προσωπικό ζήτημα θεωρείται η μομφή που περιέχει υβριστική εκδήλωση ατομικά εναντίον Βουλευτή ή μέλους της Κυβέρνησης καθώς και η απόδοση σε ομιλητή διαφορετικής γνώμης από εκείνη που εξέφρασε». Είμαι σαφής;

Σας ευχαριστώ.

**ΣΤΑΥΡΟΣ ΑΡΑΧΩΒΙΤΗΣ:** Ερμηνεία δική σας.

**ΠΡΟΕΔΡΕΥΟΥΣΑ (Σοφία Σακοράφα):** Ο Κανονισμός το λέει. Δεν είναι δική μου ερμηνεία. Σας διαβάζω τον Κανονισμό.

Τον λόγο έχει τώρα η κ. Κεφάλα από τη Νέα Δημοκρατία.

**ΜΑΡΙΑ - ΑΛΕΞΑΝΔΡΑ ΚΕΦΑΛΑ:** Ευχαριστώ πολύ κυρία Πρόεδρε.

Κυρίες και κύριοι Υπουργοί, κυρίες και κύριοι συνάδελφοι, τρόμος, φόβος, πανικός. Έτσι μόνο μπορούμε να περιγράψουμε γλαφυρά την ατμόσφαιρα που επικρατεί στον ΣΥΡΙΖΑ. Τρόμος με τα ευρήματα των τάσεων της κοινής γνώμης, που δυόμισι χρόνια μετά από τις εκλογές σας παρουσιάζουν, κύριοι του ΣΥΡΙΖΑ, να ακολουθείτε μια σταθερά πτωτική πορεία και ταυτόχρονα την Κυβέρνηση να απολαμβάνει της εμπιστοσύνης της πλειοψηφίας του ελληνικού λαού. Φόβος, γιατί νιώθετε την καυτή ανάσα του Κινήματος Αλλαγής, με το οποίο θα δώσετε σκληρή μάχη όπως φαίνεται για τη θέση της αξιωματικής αντιπολίτευσης στις επόμενες εκλογές. Πανικός, γιατί βλέπετε το πολιτικό σας μέλλον δυσοίωνο, σε σταθερή τροχιά προς το 3% -όπου και ανήκετε βέβαια-, ανήμποροι να ξεφύγετε από τα πολιτικά σας αδιέξοδα. Γι’ αυτό και προσπαθώντας να αντιμετωπίσετε την πολιτική σας κατάθλιψη καταφύγατε σε αυτήν την κορυφαία κοινοβουλευτική διαδικασία, σε μια άκρως προβλέψιμη κίνηση που απευθύνεται κυρίως στο εσωτερικό σας και στους πρώην ψηφοφόρους σας που «σας κουνούν μαντήλι».

Πιστέψατε πως μία τέτοια κίνηση θα σας βγάλει από τη δυσχερή θέση στην οποία βρίσκεστε, θα σας βοηθήσει να ανακάμψετε δημοσκοπικά και θα σας βάλει ξανά στο επίκεντρο των εξελίξεων. Ματαιοπονείτε, κύριοι συνάδελφοι του ΣΥΡΙΖΑ, αν έχετε έστω και την παραμικρή σκέψη πως μπορείτε να παραπλανήσετε πάλι τους πολίτες. Αυτά συμβαίνουν μία φορά!

Η πρόταση μομφής κατά της Κυβέρνησης, που καταθέσατε ως μία ύστατη, απέλπιδα προσπάθεια πολιτικής επιβίωσης, θα σας γυρίσει μπούμερανγκ. Είναι μία πολύ καλή ευκαιρία να δείξουμε, να αναδείξουμε για άλλη μία φορά τις μεγάλες μας διαφορές: ιδεολογικές, πολιτικές, κοσμοθεωρίας.

Αυτές τις τρεις ημέρες συγκρούονται εντός του Κοινοβουλίου δύο διαφορετικοί κόσμοι. Ο ένας αντιπροσωπεύει τον ρεαλισμό, την πρόοδο και τη σιγουριά, ο άλλος τις κραυγές, το μπάχαλο, την αβεβαιότητα. Τεσσεράμισι χρόνια ήταν υπεραρκετά για να καταλάβει και ο πλέον δύσπιστος πολίτης το πόσο ακατάλληλοι είστε να κυβερνάτε τη χώρα. Νομίζετε πως ξέχασαν οι Έλληνες ποιος έκλεισε τις τράπεζες, ποιος υποθήκευσε για εκατό χρόνια τη δημόσια περιουσία, ποιος μας χρέωσε αχρείαστα 100 δισεκατομμύρια ευρώ;

Σε τι κατάσταση θα βρισκόταν, αλήθεια, η χώρα αν τα τελευταία δυόμισι χρόνια ήταν ο ΣΥΡΙΖΑ στην κυβέρνηση; Ας αναλογιστούμε τι θα ζούσαμε εάν την παγκόσμια υγειονομική κρίση που βιώνουμε τη διαχειριζόσασταν εσείς. Δεν χρειάζεται πολλή φαντασία. Σκεφτείτε τι θα γινόταν αν ακολουθούσαμε τις προτροπές σας όσον αφορά στη διαχείριση της πανδημίας. Ανοίγουμε τα σχολεία, φωνάζετε γιατί τα ανοίγουμε. Μένουν κλειστά τα σχολεία, φωνάζετε γιατί τα κλείνουμε. Είστε αρνητές των πάντων και κυρίως είστε αρνητές της πραγματικότητας. Θυμηθείτε μόνο στελέχη σας με τι μένος μάχονται τα εμβόλια, τα βασικά μας όπλα, δηλαδή, απέναντι σε αυτόν τον υγειονομικό πόλεμο. Μόνο μια λέξη αρμόζει στην περίπτωση: «ευτυχώς». Ευτυχώς που σε αυτή τη δύσκολη συγκυρία Πρωθυπουργός της χώρας μας είναι ο Κυριάκος Μητσοτάκης.

Κυρίες και κύριοι συνάδελφοι, βρεθήκαμε μπροστά σε πρωτόγνωρες καταστάσεις και κληθήκαμε να πάρουμε σημαντικές, κρίσιμες αποφάσεις, έχοντας να ζυγίσουμε πολλές φορές αντικρουόμενα δεδομένα. Εξαρχής θέσαμε ως κύριο στόχο την προστασία της ανθρώπινης ζωής. Από την αρχή αυτού του πολέμου η Κυβέρνηση ανέλαβε το βάρος της πολιτικής απόφασης να περιορίσει σε μεγάλο βαθμό την οικονομική δραστηριότητα και την ελευθερία των μετακινήσεων, θέλοντας να ελαχιστοποιήσει τις ανθρώπινες απώλειες. Παράλληλα, απλώσαμε δίχτυ προστασίας σε επιχειρήσεις και εργαζόμενους, παρέχοντας ασφάλεια και προστασία στον μέγιστο βαθμό. Θέσεις εργασίας δεν χάθηκαν. Δημιουργήσαμε εργαλεία μέσα από τα οποία κρατήσαμε ζωντανές τις επιχειρήσεις εκείνες που επλήγησαν από την πανδημία και το κυριότερο, κρατήσαμε όρθιο το Εθνικό Σύστημα Υγείας. Το ενισχύσαμε με χιλιάδες προσλήψεις υγειονομικών, ώστε να μπορεί να παρέχει υψηλού επιπέδου υπηρεσίες προς τους πολίτες που το είχαν και το έχουν ανάγκη. Αντιμετωπίσαμε και συνεχίζουμε να αντιμετωπίζουμε μια δύσκολη πραγματικότητα, μια κατάσταση δυναμική που εξελίσσεται αδιάκοπα και απαιτεί συνεχή επαγρύπνηση, γρήγορα αντανακλαστικά και αποφάσεις που θα προσαρμόζονται στα νέα κάθε φορά δεδομένα.

Από ’κει και πέρα, όμως, αυτά τα δύο χρόνια παρατηρούμε την ψηφιακή επανάσταση του κράτους. Το gov.gr αποτελεί μέρος της καθημερινότητας εκατομμυρίων συμπολιτών μας και ένα εργαλείο που μας γλιτώνει από χιλιάδες ώρες αναμονής και ταλαιπωρίας στις ουρές, μειώνοντας δραστικά τη γραφειοκρατία.

Η χώρα μπήκε σε νέα εποχή. Το τρένο της ανάπτυξης κινείται πάνω σε στέρεες βάσεις και το αποδεικνύουν όλοι οι ξένοι οίκοι αξιολόγησης που αντιμετωπίζουν πλέον την Ελλάδα ως μια αξιόπιστη χώρα με μια πολλά υποσχόμενη οικονομία και σταθερή αναπτυξιακή προοπτική.

Ενισχύουμε την αμυντική θωράκιση της χώρας μας έναντι κάθε απειλής με σύγχρονα οπλικά συστήματα τελευταίας τεχνολογίας. Προστατεύουμε τα χερσαία και θαλάσσια σύνορά μας -γιατί υπάρχουν και αυτά- και τα προστατεύουμε επαρκώς από τον Έβρο μέχρι το Καστελόριζο με την άκρως αποτελεσματική αντίδραση των ελληνικών Ενόπλων Δυνάμεων κάθε φορά που το απαιτούν οι περιστάσεις. Κρατάμε ψηλά την Ελλάδα και δίνουμε τις απαντήσεις που πρέπει.

Σε αυτήν την πορεία η Κυβέρνηση και η Κοινοβουλευτική μας Ομάδα σαν μια γροθιά μαχόμαστε καθημερινά για τα μεγάλα και τα μικρά, με πρώτο τον ίδιο τον Πρωθυπουργό, έναν Πρωθυπουργό που δεν κρύβεται στα δύσκολα και έχει το θάρρος και το μεγαλείο να αναγνωρίζει τυχόν λάθη, αστοχίες και αδυναμίες και να τα θεραπεύει. Άλλωστε, εμείς μόνοι μας έχουμε θέσει ψηλά τον πήχη των προσδοκιών. Έχουμε, βέβαια, ακόμη δουλειά. Όμως, ακόμα και μέσα από τις όποιες αδυναμίες εξελισσόμαστε και μεταμορφώνουμε την Ελλάδα σε μια σύγχρονη ευρωπαϊκή χώρα.

Κυρίες και κύριοι, η διακυβέρνηση της χώρας είναι υπόθεση σοβαρή, όπως σοβαρή είναι και η κοινοβουλευτική διαδικασία στην οποία βρισκόμαστε. Σε αυτή τη διαδικασία δεν χωράνε ούτε μισόλογα ούτε υπεκφυγές ούτε ήξεις-αφήξεις, σαν αυτά του Κινήματος Αλλαγής: ναι, στην πρόταση δυσπιστίας του ΣΥΡΙΖΑ κατά της Κυβέρνησης, όχι, όμως, σε πρόωρες εκλογές. Δεν γίνεται και την πίτα ολόκληρη και τον σκύλο χορτάτο. Η πολιτική απαιτεί καθαρές θέσεις, ξεκάθαρες προτάσεις και δυνατότητα να μετατραπεί το σύνθημα σε πράξη.

Είμαστε εδώ να διαβεβαιώσουμε τον ελληνικό λαό πως η Κυβέρνηση είναι δυνατή, ενωμένη και αποφασισμένη και η πρόταση δυσπιστίας του ΣΥΡΙΖΑ θα καταψηφιστεί.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κυρία συνάδελφε.

Τον λόγο τώρα έχει η κ. Νοτοπούλου από τον ΣΥΡΙΖΑ για επτά λεπτά.

**ΑΙΚΑΤΕΡΙΝΗ (ΚΑΤΕΡΙΝΑ) ΝΟΤΟΠΟΥΛΟΥ:** Σας ευχαριστώ, κυρία Πρόεδρε.

Η πρόταση δυσπιστίας που κατέθεσε ο Πρόεδρος του ΣΥΡΙΖΑ - Προοδευτική Συμμαχία Αλέξης Τσίπρας, έρχεται στην πιο κρίσιμη ώρα. Δεν πάει άλλο! Η κοινωνία απαιτεί ουσιαστική διέξοδο, η κοινωνία απαιτεί αξιοπρέπεια, ευθύνη, προοπτική.

Η πρόταση δυσπιστίας, κυρίες και κύριοι συνάδελφοι, είναι μία κορυφαία πολιτική πράξη, κοινοβουλευτική πρωτίστως, όμως, είναι πράξη ενσυναίσθησης απέναντι στον ελληνικό λαό που τόσο βασανίζεται.

Αποδείξατε πως δεν μπορείτε να ανταποκριθείτε ούτε στοιχειωδώς στις απαιτήσεις των καιρών. Η Κυβέρνησή σας έχει ρίξει λευκή πετσέτα σε όλα τα μέτωπα. Είστε απολύτως άπραγοι και αναποτελεσματικοί. Η Κυβέρνησή σας είναι ανίκανη να αντιδράσει στα μείζονα, να προστατέψει τους πολίτες από την κακοκαιρία μέχρι την πανδημία, από την ακρίβεια, από τη μείωση του εισοδήματος.

Είστε, βέβαια, πάρα πολύ αποτελεσματικοί στην εξυπηρέτηση συγκεκριμένων, μεγάλων συμφερόντων των λίγων. Έχετε μοιράσει πάνω από 5,5 δισεκατομμύρια ευρώ απευθείας αναθέσεις και δεν χορταίνετε. Κάνατε την κρίση, ευκαιρία στη μεγαλύτερη τραγωδία που ζει η χώρα μας. Η ζημιά για τη χώρα, για τη δημοκρατία, για τους πολίτες, για την κοινωνία είναι πραγματικά ανυπολόγιστη.

Σήμερα, την ώρα που μιλάμε, η χώρα μας καταγράφει μακάβριο ρεκόρ θανάτων από τον κορωνοϊό σε όλη την Ευρώπη, ζωές που θα είχαν σωθεί εάν είχατε ενισχύσει το Εθνικό Σύστημα Υγείας.

Σήμερα το επιτελικό σας κράτος θάφτηκε κάτω από τα χιόνια, ένα «επιτελικό» κράτος που δηλώνατε, που διαφημίζατε πως είναι πανέτοιμο να αντιμετωπίσει την κακοκαιρία, αλλά παρέλυσε από τις πρώτες κιόλας ώρες. Η επιτελική ανεπάρκειά σας αποδείχθηκε ισχυρότερη από όλες τις προβλέψεις.

Φτάσατε, όμως, να πείτε πως φταίνε οι ανεύθυνοι πολίτες που πήραν τα οχήματά τους, φτάσατε να πείτε πως φταίνε οι μετεωρολόγοι που τάχα δεν είχαν προβλέψει έγκαιρα, δεν σας είχαν ειδοποιήσει για τα φαινόμενα, κάτι απολύτως αναληθές, ψέμα. Κατηγορήσατε την Αττική Οδό, η οποία επιμένει πάντως, πως ο Υπουργός Πολιτικής Προστασίας τοποθετήθηκε σαφώς κατά της προληπτικής απαγόρευσης κυκλοφορίας. Ταυτόχρονα, αποκαλύπτεται η συμμετοχή του επιτελικού κράτους του Μεγάρου Μαξίμου στον συντονισμό. Τα ψέματα σας καταρρέουν ένα-ένα.

Ποιο είναι το επιτελικό κράτος του κυρίου Μητσοτάκη; Πολίτες εγκλωβισμένοι για ώρες ατελείωτες στα οχήματά τους, άλλοι εγκλωβισμένοι στα τρένα, μάνες και παιδιά χωρίς νερό και γάλα, εκατοντάδες σπίτια και νοικοκυριά χωρίς θέρμανση, χωρίς ρεύμα για πάρα πολλές ημέρες, ηλικιωμένοι, ασθενείς να εκλιπαρούν για βοήθεια εγκλωβισμένοι και αποκλεισμένοι, νοσοκομεία αποκλεισμένα. Αυτό είναι το επιτελικό σας κράτος. Και αντί να βγει ο πλέον υπεύθυνος, ο Πρωθυπουργός της Κυβέρνησης των αρίστων, να αναλάβει την ευθύνη, βγήκε να ψελλίσει μια δήθεν συγγνώμη και να μεταθέσει ευθύνες χωρίς ντροπή, χωρίς συναίσθηση ευθύνης. Η λέξη αυτοκριτική, βέβαια, έχει χαθεί στις επικοινωνιακές φιέστες, στις «φούσκες» τις επικοινωνιακές.

Πραγματικά, όμως, τι επιχειρείτε να κάνετε; Για ποιο πράγμα προσπαθείτε να πείσετε τους πολίτες με τις λίστες Πέτσα ή με τα μηνύματα σε τηλεπερσόνες εσχάτως; Επιχειρείτε να πείσετε ότι ζούμε στη γη των αρίστων που όλα βαίνουν καλώς και έχουμε ανάπτυξη, όπου οι πολίτες είναι ασφαλείς και δεν υπάρχει κανένα πρόβλημα; Σε αυτήν τη χώρα ζούμε! Σε αυτήν τη χώρα με την τραγωδία, σε αυτή τη χώρα που η καθημερινότητα έχει γίνει πραγματικά αβίωτη εξαιτίας της δικής σας διακυβέρνησης.

Τι έχετε καταφέρει δυόμιση χρόνια; Ρεκόρ θανάτων από τον κορωνοϊό, ζωές που θα μπορούσαν να έχουν σωθεί. Ρεκόρ ακρίβειας, ρεκόρ στη μείωση των εισοδημάτων, ρεκόρ καταστροφών. Ανίκανοι στη διαχείριση των καιρικών φαινομένων, εσείς που λέγατε ότι θα εκκενώσετε το Μάτι σε τριάντα λεπτά, αλλά αφήσατε τις φωτιές στην Εύβοια να φτάσουν στη θάλασσα για να σβήσουν.

Πού είναι το επιτελικό σας κράτος; Άφαντο στις πλημμύρες, άφαντο στις φωτιές στην Εύβοια και σε όλη τη χώρα, άφαντο στη «Μήδεια». Τίποτα δεν διδαχτήκατε. Άφαντος ο Πρωθυπουργός όταν παρέλυσε ολόκληρη η Αττική για μέρες. Αποδείξατε ότι όσο είστε στην εξουσία δεν έχει καμμία ελπίδα να προσμένει κάτι ο ελληνικός λαός.

Είστε η Κυβέρνηση, κι αυτό είναι ακόμα χειρότερο, που την ώρα της αγωνίας, την ώρα της ανασφάλειας, την ώρα της τραγωδίας δεν μπορείτε να νιώσετε και να συναισθανθείτε την αγωνία του πολίτη. Ο Πρωθυπουργός υπερηφανεύεται ότι τα κατάφερε το 2021, γιατί μπορεί ως προς τους νεκρούς να χάθηκαν είκοσι τρεις χιλιάδες άνθρωποι, αλλά δήθεν σώσατε την οικονομία, δήθεν την κρατήσατε ανοιχτή, δήθεν σώσατε τον τουρισμό, δήθεν έχουμε ανάπτυξη. Προσβάλλετε όλους τους πολίτες με αυτά, πρωτίστως, όμως, προσβάλλετε τις οικογένειες που θρηνούν τα θύματά τους από τον κορωνοϊό. Πραγματικά, μεγαλύτερο κυνισμό δεν έχουμε ζήσει και δεν έχουμε δει στην πολιτική ιστορία.

Μην ψάχνετε, λοιπόν, άλλοθι ούτε στον τουρισμό. Εσείς και η ανίκανη Κυβέρνησή σας φταίτε, διότι κινηθήκατε και εκεί με τη λογική του αυτόματου πιλότου. Τον αφήσατε χωρίς σχέδιο, χωρίς επιχειρησιακή ετοιμότητα. Δεν ενισχύσατε το Εθνικό Σύστημα Υγείας. ΤΟΜΥ δεν υπάρχουν ούτε για δείγμα, πουθενά ιχνηλάτηση, πουθενά testing, πουθενά ασφάλεια. Αφήσατε ανοχύρωτα τα νησιά. Γίναμε ρεζίλι στο εξωτερικό. Και όσο για τα προγράμματα για την ενίσχυση των μικρομεσαίων επιχειρήσεων, η πλειοψηφία τους έχει μείνει εκτός οποιουδήποτε μέτρου στήριξης. Βάζουν λουκέτα. Σας φωνάζουμε ότι δυόμισι χρόνια τώρα οι ζημιές που μετράνε είναι ατελείωτες.

Όσον αφορά στους εργαζόμενους, απορρίψατε τις τροπολογίες μας που θα έδιναν λύσεις στο πρόβλημα επιβίωσης διακοσίων χιλιάδων εποχικά εργαζόμενων στον τουρισμό. Αυτοί είστε. Αναλγησία λέγεται αυτό. Δεν έχουν να ζήσουν οι άνθρωποι. Όμως, δεν σας ενδιαφέρει το πως θα ζήσουν. Σας ενδιαφέρει το πως οι πλούσιοι θα γίνουν πλουσιότεροι, το πως θα κλείσετε deals, το πως θα πετύχετε τις συμφωνίες που θέλετε, το πως θα κερδίσει παραπάνω η ιδιωτική εκπαίδευση και οι μεγαλοκλινικάρχες.

Έφτασε ο ίδιος ο Πρωθυπουργός να αναλάβει, στις πλάτες των Ελλήνων πολιτών, ρόλο διαμεσολαβητή στην Αττική Οδό και να μοιράσει διχίλιαρα για να κρύψει το μπάχαλο του επιτελικού σας κράτους. Όσα χρήματα και αν ρίξει η λίστα Πέτσα για να εμφανίζουν τα μέσα μαζικής ενημέρωσης καλή την Κυβέρνηση, ο πολίτης αυτό που νιώθει είναι ανασφάλεια, κυρίες και κύριοι συνάδελφοι.

Αντιλαμβάνεται την πραγματικότητα στο πορτοφόλι του, στην τσέπη του, στους λογαριασμούς των ΔΕΚΟ και του σουπερμάρκετ. Πείτε μας πώς θα ζήσει ο κόσμος με 20% αυξήσεις στις τιμές; Με 2% αύξηση του κατώτατου; Με 5% πληθωρισμό; Πώς θα πληρώσει το ηλεκτρικό; Πώς θα πληρώσει τη θέρμανση; Πώς θα ζήσει τα παιδιά του; Έχετε καταντήσει τα νοσοκομεία, νοσοκομεία μιας νόσου. Στη Θεσσαλονίκη για μήνες έχουν αναβληθεί τα χειρουργεία. Αλίμονο αν χρειαστεί κάποιος νοσηλεία ή γιατρό. Στην κεντρική Μακεδονία θρηνούμε περισσότερους θανάτους από ό,τι στην Αττική.

Ήρθε η μελέτη Τσιόδρα-Λύτρα να αναδείξει το χάλι στη Θεσσαλονίκη και την καταδικάσατε. Είναι πολύ βαρύς ο φόρος αίματος. Μαύροι Νοέμβρηδες, μαύροι Δεκέμβρηδες για την πόλη μας ξανά και ξανά. Χάνονται συμπολίτες μας. Και σε αυτή τη Θεσσαλονίκη εσείς στερείτε κρίσιμες υποδομές, από μονάδες υγείας, μέχρι το μετρό και τα αρχαία που ξηλώνετε, μέχρι λεωφορεία, μέχρι τη σιδηροδρομική Εγνατία, μέχρι το κέντρο logistics στο στρατόπεδο «Γκόνου».

Κυρίες και κύριοι συνάδελφοι, ζούμε μια τραγωδία δίχως τέλος. Χάθηκαν πάνω από είκοσι τρεις χιλιάδες συνάνθρωποί μας. Πεθαίνουν καθημερινά εκατό άνθρωποι. Αφήσατε την κοινωνία απροστάτευτη. Σε κάθε σπίτι έχει φωλιάσει ο φόβος και η ανασφάλεια σε όλα τα επίπεδα.

Γι’ αυτό, κυρίες και κύριοι συνάδελφοι, το να φύγει αυτή η Κυβέρνηση είναι ζήτημα ζωής, είναι ζήτημα δημοκρατίας. Η Ελλάδα δεν μπορεί να ανεχτεί άλλο αυτό το αυταρχικό, αποτυχημένο, σάπιο στην πραγματικότητα καθεστώς. Τίποτα άλλο δεν σας μένει παρά να φύγετε, γιατί έχετε χάσει ήδη το πιο σημαντικό, την εμπιστοσύνη του ελληνικού λαού.

Και ξέρετε κάτι;

**ΠΡΟΕΔΡΕΥΟΥΣΑ (Σοφία Σακοράφα):** Πρέπει να κλείσετε, κυρία συνάδελφε.

**ΑΙΚΑΤΕΡΙΝΗ (ΚΑΤΕΡΙΝΑ) ΝΟΤΟΠΟΥΛΟΥ:** Τελειώνω, κυρία Πρόεδρε, σε δέκα δευτερόλεπτα.

Την παραμικρή ελπίδα δεν νιώθει ο ελληνικός λαός με την παραμονή σας στην Κυβέρνηση. Η απογοήτευση και η έλλειψη προοπτικής γίνονται βατήρας για την αλλαγή. Δεν θα αφήσουμε τη χώρα στο σκοτάδι. Η πρόταση μομφής είναι ο δρόμος για να επιστρέψει η ελπίδα.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Σοφία Σακοράφα):** Κι εμείς ευχαριστούμε, κυρία συνάδελφε.

Τον λόγο έχει τώρα εκ μέρους των ανεξάρτητων Βουλευτών ο κ. Μπογδάνος.

**ΚΩΝΣΤΑΝΤΙΝΟΣ ΜΠΟΓΔΑΝΟΣ:** Ευχαριστώ, κυρία Πρόεδρε.

Κυρίες και κύριοι συνάδελφοι, μπορεί κάποιοι στο κόμμα να βάζουν προσωπικές ατζέντες πάνω από τον Πρωθυπουργό και την ακεραιότητα της Κοινοβουλευτικής Ομάδας και να μεθοδεύουν εξελίξεις με κοινοβουλευτικούς θεατρινισμούς, όμως δεν είμαστε όλοι ίδιοι. Ορισμένοι έχουμε ιδεολογία και ηθική ραχοκοκαλιά. Και μπορεί ως φιλελεύθερος, συντηρητικός, δεξιός Βουλευτής, πιστός στις αντικομμουνιστικές αρχές μου να μην χωράω σήμερα στην Κοινοβουλευτική Ομάδα της Νέας Δημοκρατίας, όμως, δεν είμαι οπορτουνιστής ούτε Ανεξάρτητος Έλληνας, ώστε να συμμαχήσω με τον ΣΥΡΙΖΑ εναντίον της.

Από την άλλη, όμως, έχουμε μπροστά μας ακόμα νωπό τον διασυρμό ενός κράτους που δυστυχώς αποδείχθηκε περισσότερο «ετσιθελικό», παρά επιτελικό. Ναι, η προηγούμενη κυβέρνηση δεν θα τα πήγαινε καλύτερα. Μάλλον, θα τα πήγαινε πολύ χειρότερα. Και ναι, η προκείμενη πρόταση μομφής είναι ένα πολιτικό πυροτέχνημα με προϋποθέσεις αυτογκόλ. Ναι, είναι πρόκληση αυτή η Αξιωματική Αντιπολίτευση να μιλάει για πολιτική προστασία.

Όμως, και από αυτή την Κυβέρνηση σε πολλά επίπεδα περιμέναμε τελείως άλλα. Μια μέρα χιόνισε και καταρρεύσαμε. Όλα δούλεψαν λάθος. Πρώτα αγνοήθηκαν προβλέψεις, προειδοποιήσεις, εισηγήσεις αρμόδιων υπηρεσιών και προσώπων. Μετά, όταν έγινε κατανοητό τι συμβαίνει, η αντίδραση ήταν απογοητευτική. Και αφού όλα απέτυχαν, με χιλιάδες εγκλωβισμένους στους δρόμους και με διακόσιες χιλιάδες νοικοκυριά χωρίς ρεύμα να μας αποδεικνύουν ότι ίσως δεν αξίζει να κλείνουμε τους λιγνίτες για να εισάγουμε το 11% του ηλεκτρικού μας ρεύματος από Ιταλία, Αλβανία, Σκόπια, Βουλγαρία, Τουρκία και αφού καθάρισε κυριολεκτικά ο Ελληνικός Στρατός και τα Σώματα Ασφαλείας –κι ευχαριστούμε θερμά για ακόμα μια φορά-, τότε κάποιοι -και μάλιστα κόντρα στο πνεύμα και της πρωθυπουργικής συγγνώμης- προσπάθησαν να μετακυλήσουν τις ευθύνες στην ΕΜΥ, στην Αττική Οδό, ακόμα και στους πολίτες, που ήταν και το χειρότερο από όλα, πολύ κακό.

Και όλο αυτό δεν είναι μόνο ευθύνη μιας μεταγραφής αεροδρομίου, που απέδειξε στην πρώτη μεγάλη κρίση ότι δεν κάνει για μια θέση που πρέπει να ξέρεις από πειθαρχία, να ξέρεις την Ελλάδα και να είσαι πάντα στο 100%, αλλιώς πεθαίνει κόσμος. Όχι, όλο αυτό δεν ήταν ευθύνη μόνο του κ. Στυλιανίδη, που προφανώς όφειλε να έχει υποβάλει την παραίτησή του. Όλο αυτό είναι πρωτίστως θέμα νοοτροπίας. Είναι δείγμα του κλίματος μιας Κυβέρνησης που μέρα με τη μέρα απομακρύνεται από τον λαό. Είναι αποτυχία ενός διευθυντηρίου που μετά των δημοσκόπων δεν τολμά να δυσαρεστήσει με αλήθειες τον Αρχηγό. Είναι αναποτελεσματικότητα αξιωματούχων που, δυστυχώς, πολλές φορές βάζουν τις προσωπικές τους επιδιώξεις πάνω από το κοινό καλό. Και ούτε όλο αυτό ήταν μια μεμονωμένη αναποδιά. Αντίθετα, έρχεται ως συνέχεια σειράς επώδυνων επιλογών και παραλείψεων.

Η Νέα Δημοκρατία έχει στενοχωρήσει πολύ κόσμο που μέχρι πρότινος την πίστευε πολύ. Ειδικά η Αθήνα, η περιφέρειά μου, η οποία την περασμένη εβδομάδα παρέλυσε, πλέον σφαδάζει. Εκρήξεις σε παράνομα τζαμιά, όπως προ ημερών, επιχορηγούμενη αντικατάσταση πληθυσμού στο κέντρο της πρωτεύουσας, συνεχείς επιθέσεις σε εκκλησίες, επεισόδια έξω από δομές και πλατείες από δήθεν ανήλικους ασυνόδευτους, Υπουργοί που μας λένε ότι η κατάληψη στα ΑΕΙ είναι δικαίωμα, καθημερινή και συστηματική υποβάθμιση των δικαιωμάτων και των ελευθεριών των Ελλήνων πολιτών και όλα αυτά σε μια πόλη πανάκριβη, βρώμικη και επικίνδυνη.

Αν κάποιος είπε ότι το να αγοράζεις τα απολύτως αναγκαία όπλα αρκεί για να τσιμεντώνεις τα δεξιά κοινά, κακώς έγινε πιστευτός. Μπορείς να αγοράσεις και έναν στόλο F-35, όμως όσο αφήνεις τους εκπροσώπους της χώρας να υβρίζουν την Παναγία παραμονή Χριστουγέννων, όσο απαγορεύεις τη λιτάνευση των εικόνων ενώ επιτρέπεις το pride και τις πορείες των μεταναστών, όσο κλείνεις την Πρωτοχρονιά την Αθήνα, την κλείνεις κανονικά ως πόλη για να την παραδώσεις στους Πακιστανούς, όσο οι συνδικαλιστές, οι κομμουνιστές, οι αριστεριστές, αλλά και κάτι αλητήριοι νεαροί των αλαζονικών ελίτ έχουν περισσότερα δικαιώματα από τον φορολογούμενο Έλληνα πολίτη, ο οποίος στο τέλος πάντα «πληρώνει το μάρμαρο», όσο η ΕΡΤ προσλαμβάνει και προβάλλει κάθε ποταμίσιο, κάθε αριστερό, αλλά δεν τολμάει ένα βράδυ να παίξει την «Ελένη» του Γκατζογιάννη, τόσο η αδικία προχωρά και τόσο η δυσφορία για την υποτίμηση συσσωρεύεται και τόσο όλο πιο πολλοί νοικοκυραίοι, προκομμένοι, πατριώτες Έλληνες και τα παιδιά τους γυρίζουν την πλάτη στη Νέα Δημοκρατία, ειδικά όταν η εγκατάλειψη ιδανικών και αρχών του λαού και του έθνους πηγαίνει χέρι-χέρι με τη φτώχεια.

Πού είναι οι πολλές και καλά αμειβόμενες δουλειές; Ναι, ήρθε ο κορωνοϊός, απολύτως δεκτό. Πού είναι, όμως, οι γενναίες, φιλελεύθερες μεταρρυθμίσεις μας; Είναι σαφές ότι η Νέα Δημοκρατία δεν είναι δεξιό κόμμα, όμως είναι σήμερα πιο οικονομικά φιλελεύθερη από τους σοσιαλδημοκράτες;

Όταν ο Νίκος Χατζηνικολάου ρωτά «πώς αντιμετωπίζετε την καλπάζουσα ανεργία;» και παίρνει ως απάντηση «με επενδύσεις» σκέτο, όχι με μείωση του μισθολογικού κόστους, όχι με άρση της υποχρεωτικότητας της κρατικής ασφάλισης, όταν δεν τολμάμε να αγγίξουμε -ας το παραδεχτούμε- το δημόσιο και τα προνόμιά του, τότε κάποιος δικαιούται μέχρι και γι’ αυτό να αμφιβάλλει. Διότι φιλελευθερισμός, αγαπητοί συνάδελφοι, δεν σημαίνει Me too και ΜΚΟ. Σημαίνει πριν και πάνω απ’ όλα χαμηλοί φόροι, λίγο κράτος, νομοκρατία και ισονομία.

Κυρίες και κύριοι συνάδελφοι, η Ελλάδα χρειάζεται κυβέρνηση που θα μεριμνά μόνο για τον λαό, ποτέ για τις ελίτ, κυβέρνηση που θα οργανώσει εσωτερικά τη χώρα με δικαιοσύνη και με πειθαρχία για να διεκδικήσει μέχρι και την τελευταία σπιθαμή ΑΟΖ της πατρίδας μας, για να μην διστάζει να καταρρίψει τουρκικά drones πάνω από τα νησιά μας, για να δημιουργήσει πραγματικές συνθήκες παραγωγής πλούτου από τους πολίτες για τους πολίτες, όχι για τις μεγάλες πολυεθνικές των ολίγων και για να μην «χαρίζεται» σε κάθε φωνακλάδικη μειονότητα σε βάρος του συνόλου.

Και κλείνοντας, οφείλω να σας πω ότι και η Νέα Δημοκρατία χρειάζεται έναν ηχηρό κώδωνα κινδύνου. Αν ισχύει, λοιπόν, η δέσμευση να εξαντληθεί η τετραετία, υπάρχει χρόνος. Και εύχομαι με τη στάση μου στη συζήτηση και στην ψηφοφορία επί της προτάσεως δυσπιστίας να ωφελήσω τη Νέα Δημοκρατία ως φωνή αφύπνισης.

Εύχομαι το μήνυμα να φτάσει δυνατό και καθαρό από έναν άνθρωπο που μεγάλωσε και ανδρώθηκε μέσα στη Νέα Δημοκρατία και σήμερα -πιστέψτε με- εκπροσωπεί ως ανεξάρτητος Βουλευτής μεταξύ άλλων και πολλές χιλιάδες απογοητευμένους νεοδημοκράτες. Αν όχι, καθαρή συνείδηση.

Η δημοκρατία, είπε ο Παύλος Μπακογιάννης, δεν έχει αδιέξοδα και δεν έχει αδιέξοδα ακριβώς επειδή στη δημοκρατία όλες και όλοι έχουν δικαίωμα να εκπροσωπούνται.

Ευχαριστώ θερμά για την προσοχή.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε συνάδελφε.

Τονλόγο τώρα έχει ο Υπουργός Υποδομών και Μεταφορών, ο κ. Καραμανλής.

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Ευχαριστώ,κυρία Πρόεδρε.

Κυρίες και κύριοι συνάδελφοι, η πρόταση μομφής του κυρίου Τσίπρα, ένα συνταγματικό του δικαίωμα, αλλά και ένα πολιτικό όπλο που έχουν οι αντιπολιτεύσεις εδώ και χρόνια, δίνει σ’ αυτήν την Αίθουσα και σε όλους μας την ευκαιρία να τα βάλουμε όλα κάτω ψύχραιμα, νηφάλια και να συγκριθούμε, κυρίες και κύριοι του ΣΥΡΙΖΑ, μαζί σας, να δούμε τι κάνατε εσείς και να δούμε τι κάναμε εμείς.

Νομίζω ότι το τελευταίο που απασχολεί όλους μας σ’ αυτήν την Αίθουσα και νομίζω ότι το τελευταίο πράγμα που απασχολεί τους πολίτες είναι για ποιον λόγο έκανε ο Αρχηγός της Αξιωματικής Αντιπολίτευσης αυτήν την απέλπιδα απόπειρα εντυπωσιασμού. Άλλοι συνάδελφοι έχουν αναφερθεί σε αυτά τα γεγονότα, έχουν δώσει τις δικές τους ερμηνείες. Θα μου επιτρέψετε να μην επανέλθω.

Αυτό, όμως, που νομίζω ότι πρέπει να τονίσουμε έχει μια πολιτική, αν θέλετε, ερμηνεία την οποία δεν πρέπει να κρύψουμε κάτω από το χαλί, διότι αυτό που πρέπει να σημειωθεί είναι ότι σήμερα στη χώρα έχουμε μια Αξιωματική Αντιπολίτευση που συστηματικά επιχειρεί να μετατρέψει κάθε κρίση που πέφτει στη χώρα σε ευκαιρία για την ίδια. Δεν το κάνει μόνο τώρα, το κάνει εδώ και δυόμισι χρόνια. Το έκανε και το 2015 στην εποχή της αντιμνημονιακής τρέλας.

Η λεγόμενη, λοιπόν, «δομική» αντιπολίτευση που ασκείτε, αγαπητοί συνάδελφοι του ΣΥΡΙΖΑ, και που είναι στο πολιτικό σας DNA τελικά δεν βοηθάει ούτε τον τόπο, δεν βοηθάει όμως ούτε τον πολιτικό διάλογο, διότι θα μου επιτρέψετε να πω ότι πρέπει να συνοδεύεται και από ένα «διά ταύτα». Λύσεις έχετε να προτείνετε; Προτάσεις έχετε να κάνετε; Δυστυχώς όχι, μόνο κραυγές.

Και αν κρίνω, αγαπητοί συνάδελφοι, από το γεγονός ότι σ’ αυτή την Αίθουσα σήμερα έχουμε μόνο τρεις Βουλευτές παρόντες της Αξιωματικής Αντιπολίτευσης, που μάλιστα ο Αρχηγός τους έκανε την πρόταση μομφής, νομίζω ότι αυτό από μόνο του τα λέει όλα, άλλωστε μια εικόνα χίλιες λέξεις.

Τι κάναμε εμείς σε αυτήν την κρίση; Να ξεκινήσω από το απλό. Δεν κρυφτήκαμε πίσω από το δάχτυλό μας. Αναγνωρίσαμε τις ανεπάρκειες της κρατικής μηχανής, τα προβλήματα στον συντονισμό, τις αστοχίες πολλών φορέων και επιρρίψαμε για πρώτη φορά ευθύνες στον ιδιώτη, στην Αττική Οδό, στον παραχωρησιούχο.

Κυρίες και κύριοι συνάδελφοι, νομίζω ότι όλοι καταλαβαίνουμε και τον θυμό και την απογοήτευση και την οργή των πολιτών, γι’ αυτό και ζητήσαμε συγγνώμη, όχι προσχηματική. Ο Πρωθυπουργός ζήτησε να δοθεί άμεσα αποζημίωση σε όσες και όσους ταλαιπωρήθηκαν, κάτι που έγινε για πρώτη φορά.

Κοιτάξτε. Υπάρχουν δύο διαφορετικοί τρόποι αντιμετώπισης μιας τέτοιας κρίσης. Ο ένας είναι να παλέψεις όσο μπορείς, να αναγνωρίσεις τα λάθη που έκανες, τις αστοχίες, να ζητήσεις γενναία συγγνώμη, να ψάξεις να βρεις τι έφταιξε σε δομές ή ακόμα και σε πρόσωπα και να δουλέψεις σκληρά ώστε να μην επαναλάβεις αυτά τα λάθη. Αυτός είναι ο τρόπος διακυβέρνησης του Κυριάκου Μητσοτάκη.

Υπάρχει και ένας άλλος τρόπος, όμως, τον οποίον ας μην τον ξεχνάμε γιατί τον ακολουθήσατε δυστυχώς εσείς, να παίξεις θέατρο την ώρα της τραγωδίας μπροστά στις τηλεοπτικές κάμερες και ημέρες μετά, χωρίς να έχετε καταλάβει τι έχει γίνει, πλήρως αποκομμένοι από την πραγματικότητα, κορυφαίοι Υπουργοί να λένε ότι όσο κι αν ψάχνουν δεν βρίσκουν να έγινε κάποιο σοβαρό λάθος. Όλοι ξέρουμε ποιας κυβέρνησης ήταν αυτός ο τρόπος. Οι πολίτες έχουν ζήσει και τα δύο και έτσι μπορούν να συγκρίνουν και να κρίνουν.

Πάμε, λοιπόν, στην περίπτωση της Αττικής Οδού. Χωρίς, σε καμμία περίπτωση να αποτελεί δικαιολογία, δεν είναι δυστυχώς η πρώτη φορά που κλείνει ένας μεγάλος αυτοκινητόδρομος. Ακούστε, όμως. Είναι η πρώτη φορά που μπορούμε να αποδώσουμε ευθύνες. Γιατί; Διότι από τη δική μας Κυβέρνηση και από το Υπουργείο Υποδομών και Μεταφορών θεσπίσθηκε το 2020 το νομικό πλαίσιο για απόδοση ευθυνών στους παραχωρησιούχους όταν κλείνουν οι αυτοκινητόδρομοι. Θεσπίσαμε έτσι το άρθρο 65 του ν.4663, ώστε να μπει ένα τέλος επιτέλους στο φαινόμενο να δημιουργούνται προβλήματα στο οδικό δίκτυο και μετά να μην έχει κανένας την ευθύνη. Πρέπει, λοιπόν, να αποδοθούν ευθύνες, θα επιβληθούν κυρώσεις και έτσι θα γίνει.

Τι κάναμε, λοιπόν, εμείς; Έχουμε ήδη συγκροτήσει την Επιτροπή Διερεύνησης και σε είκοσι ημέρες από σήμερα -όχι σε έξι μήνες, σε είκοσι ημέρες από σήμερα- θα περιμένουμε το πόρισμά της και θα αποδοθούν ευθύνες. Τόσα χρόνια αυτό δεν γινόταν.

Εσείς, αγαπητοί συνάδελφοι του ΣΥΡΙΖΑ, δεν το κάνατε. Εμείς το κάναμε, γιατί εμείς είμαστε η πατριωτική παράταξη που δεν χαϊδεύει ιδιωτικά συμφέροντα και όπου υπάρχουν ευθύνες ερχόμαστε και τις αποδίδουμε. Η Αττική Οδός, λοιπόν, έχει ευθύνες τόσο στο κομμάτι της πρόληψης όσο και στο κομμάτι της διαχείρισης της κρίσης.

Και όχι μόνο αυτό. Είναι, επίσης, η πρώτη φορά που παρεμβαίνει προσωπικά ο Πρωθυπουργός και ζητάει, απαιτεί από την ιδιωτική εταιρεία να καταβάλει χρήματα σε αυτούς που ταλαιπωρήθηκαν. Τόσα χρόνια δεν έχει ξαναγίνει αυτό.

Εσείς, κύριοι του ΣΥΡΙΖΑ, δεν το κάνατε. Εμείς το κάναμε.

Και, αλήθεια, απορώ πώς είναι δυνατόν μετά από όλα αυτά που έχουν γίνει να είστε, στην ουσία, βουβοί και να μην μας απαντάτε εάν συμφωνείτε ή όχι με αυτή την πρόταση του Πρωθυπουργού και με αυτή την επιβολή της αποζημίωσης.

Και για να μην μείνει τίποτα χωρίς απάντηση, πάμε να δούμε, αγαπητοί συνάδελφοι, ένα προς ένα και τα υπόλοιπα θέματα της χιονόπτωσης που σχετίζονται με το Υπουργείο Υποδομών και Μεταφορών.

Πάμε στα δρομολόγια της «ΤΡΑΙΝΟΣΕ», που –όπως επίσης γνωρίζετε, αγαπητοί συνάδελφοι του ΣΥΡΙΖΑ- είναι ιδιωτική εταιρεία, διότι εσείς την ιδιωτικοποιήσατε με τον τρόπο που την ιδιωτικοποιήσατε. Υπήρξαν προβλήματα στον άξονα Αθηνών-Θεσσαλονίκης; Βεβαίως και υπήρξαν. Υπήρξαν πέντε αμαξοστοιχίες με εξακόσιους ανθρώπους, συμπολίτες μας, που εγκλωβίστηκαν. Διερευνάται λεπτομερώς η κάθε περίπτωση. Και πάλι ήρθαμε εδώ και ζητήσαμε και απαιτήσαμε από την «ΤΡΑΙΝΟΣΕ» να καταβάλει ως αποζημίωση 1.000 ευρώ στους συμπολίτες μας που ταλαιπωρήθηκαν, ενώ η Ρυθμιστική Αρχή Σιδηροδρόμων, μία ανεξάρτητη αρχή, επέβαλε και το πρόστιμο των 100.0000 ευρώ.

Πάμε στο αεροδρόμιο «Ελευθέριος Βενιζέλος». Πρακτικά, το αεροδρόμιο δεν έκλεισε. Οι πτήσεις που δεν έγιναν, ακυρώθηκαν είτε λόγω προβλημάτων προσέλευσης επιβατών και προσωπικού είτε λόγω των καιρικών συνθηκών. Για να μείνει το αεροδρόμιο ανοιχτό, η Υπηρεσία Πολιτικής Αεροπορίας κατάφερε –διότι υπήρχε σχέδιο- να μετακινήσει με ασφάλεια το προσωπικό και ιδίως τους ελεγκτές εναέριας κυκλοφορίας, αλλά και να εξασφαλίσει ερπυστριοφόρα για την τροφοδοσία με καύσιμα στις γεννήτριες των ραντάρ.

Επίσης –κι εδώ είναι και μία αντιδιαστολή, αν θέλετε- ο ΑΙΑ λειτούργησε. Και όχι απλά λειτούργησε και κατάφερε ως ένας σοβαρός ιδιωτικός φορέας να έχει το αεροδρόμιο ανοικτό, αλλά και την ώρα της κρίσης, στις δέκα το βράδυ, όταν έμπαινε ο προαστιακός της «ΤΡΑΙΝΟΣΕ» για να μπορέσει να πάρει από την Αττική Οδό τους εγκλωβισμένους που ήταν σε ευπαθείς ομάδες, άνοιξε τις αίθουσες του, για να μπορέσει να τους εξυπηρετήσει. Εδώ, λοιπόν, υπάρχουν ιδιώτες που κάνουν καλά τη δουλειά τους και υπάρχουν ιδιώτες που δεν κάνουν καλά τη δουλειά τους.

Πάμε στις αστικές συγκοινωνίες. Θέλω να ευχαριστήσω τις εργαζόμενες και τους εργαζόμενους στις αστικές συγκοινωνίες γιατί σε μια τόσο δύσκολη κατάσταση έδωσαν τον καλύτερό τους εαυτό. Για να το καταφέρουμε αυτό, έγινε μία πολύ συστηματική δουλειά μεταξύ του Υπουργείου, του ΟΑΣΑ, της ΟΣΥ και της ΣΤΑΣΥ και είχαμε εκπονήσει ένα πλήρες σχέδιο δράσης, ένα σχέδιο δράσης που περιλάμβανε από αποχιονισμό στα μέσα σταθερής τροχιάς, ώστε να μην πιάνουν πάγο οι γραμμές, έως και την ενοικίαση των ξενοδοχείων κοντά στον τόπο εργασίας.

Έτσι, οι γραμμές 2 και 3 του μετρό λειτούργησαν αδιαλείπτως και για κάποιους ανθρώπους αποτέλεσαν τη μόνη δυνατότητα μεταφοράς. Η γραμμή 1, δηλαδή ο ηλεκτρικός που είναι επίγειος, λειτούργησε και αυτός με αρκετά προβλήματα –η αλήθεια είναι-, αλλά με εξαίρεση ένα τμήμα, δηλαδή τους σταθμούς «Ειρήνη» και «Κηφισιά», όπου υπήρχαν πολλά έντονα προβλήματα, την επόμενη μέρα δόθηκε κι αυτός στη λειτουργία.

Παρόμοια κατάσταση υπήρχε και στο τραμ και τελικά στα λεωφορεία και τα τρόλεϊ η κυκλοφορία, όπως όλοι φαντάζεστε, εξαρτήθηκε προφανώς από την κατάσταση του οδοστρώματος.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Την ανοχή σας για δυο-τρία λεπτά, κυρία Πρόεδρε.

Τη Δευτέρα, λοιπόν, το πρωί τι κάναμε; Σε όποιες περιπτώσεις, ιδίως στα βόρεια προάστια που ήταν επικίνδυνος ο δρόμος, τα οχήματα αποσύρθηκαν. Από το μεσημέρι και μετά για λόγους ασφαλείας σταμάτησε εντελώς η κυκλοφορία τους.

Τι μας προτείνατε εσείς τότε, αγαπητοί συνάδελφοι του ΣΥΡΙΖΑ, με τις ανακοινώσεις που κάνατε; Μας ρωτήσατε για ποιο λόγο αποσύρουμε τα λεωφορεία. Μα, είναι δυνατόν να μην καταλαβαίνετε ότι η προτεραιότητα μας ήταν να μην κινδυνεύσει κανείς;

Επίσης, την επόμενη ακριβώς μέρα, την Τετάρτη, που ήταν ημέρα αργίας, καταφέραμε και ομαλοποιήσαμε την κατάσταση στις αστικές συγκοινωνίες.

Δεν έχω χρόνο να αναφερθώ αναλυτικά και να κάνω, όπως άλλοι συνάδελφοι Υπουργοί, απολογισμό στα θέματα του Υπουργείου. Στα ένα-δύο λεπτά που μου μένουν για να κλείσω, απλά θα ήθελα να σας επισημάνω ότι γίνεται μια πολύ μεγάλη προσπάθεια στο Υπουργείο Υποδομών και Μεταφορών να μπει ένα σχέδιο και να αρχίσουν σιγά σιγά να ξεμπλοκάρουν εμβληματικά έργα.

Και αυτό το έχουμε καταφέρει, διότι ήδη έχουμε συμβασιοποιήσει έργα 3,2 δισεκατομμυρίων ευρώ μέσα σε δυόμισι χρόνια, όταν η κυβέρνηση η δική σας είχε συμβασιοποιήσει μέσα σε τεσσεράμισι χρόνια 800 εκατομμύρια ευρώ. Νομίζω ότι τα νούμερα αυτά λένε την πραγματικότητα.

Στις μεταφορές και στις αστικές συγκοινωνίες, δυστυχώς, παραλάβαμε λίγα λεωφορεία. Παραλάβαμε μια κατάσταση εξόχως προβληματική κι εμείς και αυξήσεις κάναμε και λεωφορεία αγοράσαμε και συνεργαστήκαμε με τον ιδιωτικό τομέα.

Όμως, η πρόταση μομφής που κατατίθεται εδώ, κατατίθεται διότι προσπαθείτε να πείσετε όλους μας και τον ελληνικό λαό ότι μπορείτε να διαχειριστείτε τέτοιες κρίσεις καλύτερα. Νομίζω ότι αυτό απέχει πολύ από την πραγματικότητα και αυτό πλέον το γνωρίζουμε όλοι.

Κάντε προτάσεις, ελάτε στο Κοινοβούλιο και πείτε μας, μετά από την κριτική σας, τι μπορούμε και εμείς να κάνουμε, για να διορθώσουμε τις αστοχίες. Όμως, αυτό είναι κάτι το οποίο δεν μπορείτε να κάνετε, διότι δεν είναι ούτε στην πολιτική σας κουλτούρα ούτε στο DNA σας και γι’ αυτό τελικά αυτή η πρόταση μομφής θα είναι μια πρόταση μομφής που θα καταπέσει.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ πολύ, κύριε Υπουργέ.

Έχει ζητήσει το λόγο, για να κάνει μία ερώτηση, η Κοινοβουλευτική Εκπρόσωπος του Κινήματος Αλλαγής κ. Γιαννακοπούλου.

Ορίστε, κυρία συνάδελφε, έχετε το λόγο για ένα λεπτό.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Κύριε Υπουργέ, σας άκουσα με πάρα πολύ μεγάλη προσοχή στην τοποθέτησή σας και για το ζήτημα της κακοκαιρίας. Σας ακούσαμε ουσιαστικά –αυτό έγινε αντιληπτό- να επιρρίπτετε όλες τις ευθύνες στους άλλους, στην Αττική Οδό, στους ιδιώτες, σαν να λέτε ότι όλα εσείς τα κάνατε καλά και στον τομέα της πρόληψης και μετά στον τομέα της αποκατάστασης των ευθυνών και βεβαίως είπατε ότι βγήκε ο Πρωθυπουργός και ζήτησε συγγνώμη.

Θα ήθελα να σας θυμίσω ότι κ. Μητσοτάκης ως Αρχηγός της αξιωματικής αντιπολίτευσης, όταν αντίστοιχα φαινόμενα υπήρχαν με την κυβέρνηση του ΣΥΡΙΖΑ, όταν έβγαινε και μιλούσε, ζητούσε έμπρακτη ανάληψη ευθυνών, που σημαίνει παραιτήσεις, που σημαίνει πραγματικά απόδοση ευθυνών-ανάληψη πρωτοβουλιών. Αυτό είναι το άλφα και το ωμέγα.

Και επειδή, λοιπόν, μας λέτε ότι θέλετε να απαντάτε ξεκάθαρα και να μην υπάρχει καμμία σκιά –αυτό είναι που μας είπατε-, θέλω να σας θέσω ένα πάρα πολύ κρίσιμο ερώτημα. Συμμετείχατε στην κρίσιμη σύσκεψη της Κυριακής ως Υπουργός που έχετε να κάνετε με τα μέσα μαζικής μεταφοράς; Συμμετείχατε, λοιπόν, σε αυτή την κρίσιμη συνάντηση για τον συντονισμό, όσον αφορά στα μέσα;

Και από εκεί και πέρα, επιτρέψτε μου να σας πω, κύριε Υπουργέ, ότι δεν είναι τόσο ρόδινη η εικόνα στα μέσα μαζικής μεταφοράς, όπως μας είπατε, ότι τα κάνετε όλα πραγματικά πάρα πολύ καλά. Τρία ΚΤΕΛ και τα αμαξοστάσια των Λιοσίων και της Ανθούσας, που εξυπηρετούσαν τις πληγείσες από τη χιονόπτωση περιοχές, βγήκαν εκτός λειτουργίας! Κρίσιμες διαδρομές μέσων σταθερής τροχιάς διακόπηκαν και βεβαίως σημειώθηκε και το ατύχημα στο σιδηροδρομικό δίκτυο και υπήρξε ακινητοποίηση αμαξοστοιχιών.

Ένα δεύτερο και επίσης σοβαρό ερώτημα είναι συγκεκριμένα τι σχέδιο είχατε, προκειμένου να μην είναι στο έλεος, κυριολεκτικά, ο ελληνικός λαός, όχι απλά από την κακοκαιρία, αλλά και από την έλλειψη σχεδίου –γιατί αυτό διεφάνη- από τη μεριά της Κυβέρνησης. Ποιο ήταν, λοιπόν, το συνολικό σας σχέδιο; Το είπατε στην κρίσιμη σύσκεψη της Κυριακής; Και αν δεν λειτούργησε, γιατί δεν λειτούργησε, κύριε Καραμανλή;

Αυτά είναι τα μεγάλα ερωτήματα, προκειμένου να δοθούν κρίσιμες απαντήσεις.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κυρία συνάδελφε.

Κύριε Υπουργέ, θα απαντήσετε φαντάζομαι. Ορίστε, έχετε το λόγο.

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Ευχαριστώ, κυρία Πρόεδρε.

Πάμε να απαντήσουμε ξεκάθαρα στις ερωτήσεις που μου θέσατε.

Ξεκινάμε, λοιπόν, με το ζήτημα των λεωφορείων και των τρόλεϊ. Ειλικρινά απορώ. Τι θέλατε, κυρία Γιαννακοπούλου, να κάνει ένας Υπουργός εκείνη τη στιγμή;

Είστε και εσείς μήπως της άποψης ότι έπρεπε να κάνουμε αυτό που μας έλεγε ο ΣΥΡΙΖΑ, δηλαδή να αφήσουμε τα λεωφορεία, τα τραμ και τα τρόλεϊ να κυκλοφορούν στους δρόμους; Τι είναι αυτά που λέτε για την Ανθούσα; Δεν έχουν καμμία σχέση με την πραγματικότητα. Την Ανθούσα την κλείσαμε λόγω της σφοδρής χιονόπτωσης, βάσει σχεδίου που είχαμε. Και μάλιστα τη Δευτέρα και την Τρίτη το πρωί στις 5.30΄ είχε γίνει σύσκεψη και είχαν βγει επόπτες για να δούνε και να αξιολογήσουν ποιες είναι οι συνθήκες του οδοστρώματος και ανάλογα να βγουν κάποια λεωφορεία.

Επομένως, δεν καταλαβαίνω την ερώτηση σας. Θέλατε να αφήσουμε λεωφορεία και τρόλεϊ στους δρόμους της Αθήνας με αυτές τις συνθήκες; Νομίζω ότι αυτό δεν είναι σοβαρή ερώτηση, διότι η απάντηση είναι πασιφανής ότι κάτι τέτοιο δεν γίνεται πουθενά.

Πάμε τώρα στα περί συντονισμού και συσκέψεων. Το ποιος συμμετείχε και όχι στη σύσκεψη αυτή είναι κάτι το οποίο είναι γνωστό. Έχουν βγει δύο δελτία Τύπου. Το πρόβλημά μας είναι το ποιος συμμετείχε ή το αν τελικά μπορέσαμε να αντιμετωπίσουμε με επάρκεια αυτή την κρίση; Είναι προφανές ότι δεν την αντιμετωπίσαμε με επάρκεια. Είναι προφανές πως γι’ αυτόν τον λόγο είμαστε η μόνη πολιτική παράταξη στον τόπο που ζήτησε συγγνώμη. Πείτε μου πότε έχει γίνει αυτό; Η συγγνώμη αυτή δεν ήταν προσχηματική, διότι η συγγνώμη αυτή ακολουθήθηκε από συγκεκριμένες πράξεις. Ήρθαμε και είπαμε ότι θα δώσουμε αποζημίωση σ’ αυτούς που ταλαιπωρήθηκαν. Πραγματικά πότε έχει γίνει αυτό; Συμφωνούν τα κόμματα της Αντιπολίτευσης με αυτό το μέτρο; Εδώ είμαστε, εδώ είναι ο ναός της δημοκρατίας που γίνεται ο διάλογος και πείτε μας αν έπρεπε να το κάνει αυτό ο Πρωθυπουργός ή όχι. Δίνει αυτό αν θέλετε και ένα παράδειγμα για το μέλλον ότι «κύριοι ιδιώτες όταν δεν κάνετε καλά τη δουλειά σας, θα πέσει ο πέλεκυς»;

Νομίζω ότι αυτά είναι ζητήματα που πρέπει να συζητήσουμε. Όπως και το γεγονός ότι το Υπουργείο είχε προνοήσει, διότι από το 2020 είχε κάνει ένα θεσμικό πλαίσιο το οποίο θα δώσει και διοικητικές κυρώσεις σε όποιον παραχωρησιούχο δεν κάνει καλά τη δουλειά του.

Κλείνοντας, λοιπόν, να πω πως παραλείψεις υπήρξαν, λάθη έγιναν. Αλλά μέσα σ’ αυτή την κρίση νομίζω ότι βγήκαν πολύ σημαντικά συμπεράσματα για το τι πρέπει να κάνουν όλοι οι φορείς που εμπλέκονται σε μία κρίση.

Αλήθεια, υπήρχε αρμόδιο Υπουργείο για την κλιματική κρίση και για όλα αυτά τα προβλήματα που αντιμετωπίζουμε όλα αυτά τα χρόνια; Όχι. Είστε υπέρ του να δώσουμε σε αυτή τη δομή, όπως κάνουμε από το Ταμείο Ανάκαμψης, χρήματα για να μπορέσει να σταθεί όρθια; Ωραία η κοκορομαχία, ωραίο το να πετροβολάμε εδώ ο ένας τον άλλον. Όμως, εδώ πρέπει να έρθουμε και να συζητήσουμε σοβαρά πώς μπορούμε από μια τόσο μεγάλη κρίση, να βγάλουμε συμπεράσματα για να γίνει το κράτος καλύτερο.

Σας ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε Υπουργέ.

Κυρίες και κύριοι συνάδελφοι, θα ήθελα να σας ενημερώσω ότι ολοκληρώθηκε ο έλεγχος των rapid tests και είναι όλα αρνητικά. Ο έλεγχος θα επαναληφθεί αύριο από τις 14.00΄ έως τις 19.00΄ και θα παρακαλέσω όσοι συνάδελφοι δεν έχουν κάνει, να προσέλθουν.

Τον λόγο έχει η κ. Παπαρήγα εκ μέρους του ΚΚΕ.

**ΑΛΕΞΑΝΔΡΑ ΠΑΠΑΡΗΓΑ:** Οπωσδήποτε υπάρχει μια σύμπτωση σήμερα. Την ώρα που συζητείται η πρόταση μομφής του ΣΥΡΙΖΑ κατά της Κυβέρνησης, υπάρχει μεγάλη συγκέντρωση, μεγάλη πορεία που ξεκίνησε από τον Δήμο της Πάτρας, από το εργατικό κέντρο και από δεκάδες, εκατοντάδες μαζικούς φορείς, καθώς επίσης και η συνάντησή τους με δεκάδες εργατικά συνδικάτα στην Αθήνα.

Αυτό είναι το πραγματικό περιεχόμενο της μομφής που τέθηκε σήμερα έξω από το Κοινοβούλιο. Εμείς, αυτή τη μομφή αντιπροσωπεύουμε και δεν έχει καμμία σχέση η μομφή, την οποία, βεβαίως, θα ψηφίσουμε κατά της Κυβέρνησης, με τον σκοπό για τον οποίο έφερε αυτό το ζήτημα ο ΣΥΡΙΖΑ στη Βουλή. Φυσικά του έδινε δικαιοδοσία ο Κανονισμός της Βουλής και συνήθως τη δικαιοδοσία και την ελευθερία αυτή την έχει βασικά το κόμμα της Αξιωματικής Αντιπολίτευσης.

Καταγγέλλουμε, καταδικάζουμε την πολιτική της Κυβέρνησης, ψηφίζοντας τη μομφή όχι μόνο για το φοβερό ζήτημα της πανδημίας, της χιονοθύελλας, έτσι όπως εξελίχθηκε και τη διαχείρισή της, αλλά για το σύνολο της κυβερνητικής πολιτικής.

Ενδεικτικά αναφέρω τα μέτρα της Κυβέρνησης, πάνω στα μέτρα που είχε πάρει ο ΣΥΡΙΖΑ, πάνω στα μέτρα που είχε πάρει πριν τον ΣΥΡΙΖΑ η Νέα Δημοκρατία και το ΠΑΣΟΚ, που οδηγούν καθημερινά κυριολεκτικά στην αύξηση της έντασης του βαθμού εκμετάλλευσης των εργαζομένων, της εργατικής τάξης. Για την ανεργία, για το πλήρες σμπαράλιασμα των εργασιακών σχέσεων, για το κύμα της ακρίβειας, για τη βία, την καταστολή και τους απεργοκτόνους νόμους. Και να προσθέσω εδώ την προτεραιότητα που δίνεται στη νεολαία, όσον αφορά την ένταση της εκμετάλλευσης.

Η μομφή μας αφορά την εμπλοκή της χώρας στους ενδοϊμπεριαστικούς ανταγωνισμούς. Στην ουσία δηλαδή, στις ιμπεριαλιστικές πολύμορφες πολιτικές, στρατιωτικές επεμβάσεις ή απειλές κήρυξης πολέμου, τη μετατροπή της Ελλάδας σε ένα ακόμα ευρύτερο μεγαλύτερο ορμητήριο επιθετικών στρατιωτικών αμερικανονατοϊκών βάσεων.

Βεβαίως για να μην το ξεχνάμε και αυτό δεν τα ξεκίνησε αυτά η Νέα Δημοκρατία. Πάτησε στο καθεστώς των στρατιωτικών βάσεων και των συμφωνιών του ΝΑΤΟ και των Ηνωμένων Πολιτειών από τη δεκαετία ακόμα του ΄50. Και δεν υπήρχε μία κυβέρνηση στην Ελλάδα -είτε αυτή λεγόταν κυβέρνηση του «Τρίτου Δρόμου» του Σοσιαλισμού, του ΠΑΣΟΚ είτε λεγόταν κυβέρνηση «Πρώτη Φορά Αριστερά» είτε οτιδήποτε άλλο είτε ήταν μονοκομματική συνεργασία- που αυτή την πολιτική δεν τη θεωρούσε αναπόσπαστα δεμένη με τα συμφέροντα της αστικής τάξης της Ελλάδας και τα συμφέροντα της ιμπεριαλιστικής επιθετικότητας.

Αναμφισβήτητα όχι μόνο από τον ΣΥΡΙΖΑ αλλά και από τα άλλα κόμματα, τα μάτια είναι στραμμένα στην κάλπη των εκλογών. Κακά τα ψέματα. Και σήμερα αποκαλύπτεται -και είμαι σίγουρη ότι έτσι θα γίνει και αύριο- ότι μόνη αντιπολίτευση που μπορεί να ασκηθεί από τον ΣΥΡΙΖΑ και τα άλλα κόμματα της Αντιπολίτευσης απέναντι στην πολιτική της Νέας Δημοκρατίας ή η καταγγελία της Νέας Δημοκρατίας προς τον ΣΥΡΙΖΑ, είναι κυριολεκτικά μια αντιπολίτευση δωματίου, κλειδαρότρυπας, ηθικολογίας και του star system.

Έχετε στριμωχτεί πολλά κόμματα στο ίδιο δωμάτιο που διεκδικείτε είτε την παραμονή στην Κυβέρνηση είτε την εναλλαγή είτε με τη μορφή νέας μονοκομματικής κυβέρνησης ή κυβέρνησης συνεργασίας. Και αυτό φάνηκε γιατί όλη η επίκριση που έγινε απέναντι όντως στην εγκληματική πολιτική, στην εγκληματική διαχείριση που έκανε η Νέα Δημοκρατία στη χιονοθύελλα, στην πανδημία και όχι μόνο βέβαια, ήταν κυρίως το ζήτημα «διαχείριση», «συντονισμός», «μη συντονισμός», «ασυνεννοησία», «αλαζονεία», «αδιαφορία» κ.λπ., λέτε και η πολιτική διαχείρισης έχει πολύ μεγάλη ελαστικότητα.

Αν θέλετε να δεχθούμε την κατάντια της πολιτικής της Νέας Δημοκρατίας, μπορούσε να υπάρχει μια καλύτερη διαχείριση σε αυτά τα θέματα, του συντονισμού, στην πρόγνωση κ.λπ., βεβαίως. Αλλά η διαχείριση γενικά όλων των προβλημάτων και αυτών που συζητάμε σήμερα, έχει πάρα πολύ περιορισμένα όρια. Και τα περιορισμένα όρια είναι: Πρώτον, η στήριξη και η εξασφάλιση της καπιταλιστικής κερδοφορίας, της σταθερότητας του πολιτικού συστήματος για να μην απειλείται από έλλειψη σταθερότητας η απρόσκοπτη καπιταλιστική κερδοφορία, η πολιτική που λέει ότι ο βασικότερος παράγοντας για την καπιταλιστική ανάπτυξη ή την αντιμετώπιση της καπιταλιστικής κρίσης είναι να την πληρώσει η εργατική τάξη, οι βιοπαλαιστές αγρότες, οι φτωχοί αυτοαπασχολούμενοι.

Και με την ευκαιρία θέλω να φέρω ένα παράδειγμα. Τα προβλήματα που εμφανίστηκαν στην Αττική και σε άλλες περιπτώσεις όταν το κύμα της κακοκαιρίας ήταν σε άλλα μεγάλα αστικά κέντρα και στην ύπαιθρο, είναι προβλήματα της τρέχουσας διαχείρισης της εκάστοτε κυβέρνησης; Ναι, υπάρχουν και τέτοιες πλευρές.

Αλλά εδώ υπάρχει κυριολεκτικά μια διαμορφωμένη τσιμενταρισμένη κατάσταση.

Και για να μην πάω τώρα σε όλο τον 20ο αιώνα, ας μιλήσουμε από τη δεκαετία του ‘50 και μετά. Ήταν προδιαγεγραμμένη η κατάσταση στην Αττική. Εγώ θυμάμαι πριν τριάντα και σαράντα χρόνια ως κόμμα, παρά το γεγονός που το επίπεδο της αντίστοιχης επιστήμης δεν είχε φτάσει πάρα πολύ ψηλά -σήμερα υπάρχουν και καινούργιοι τρόποι και καινούργια μέσα- υπήρχε πρόβλεψη ότι θα φθάσουμε σε μια στιγμή που στο πολεοδομικό συγκρότημα της Αθήνας αλλά και γενικότερα στην Αττική δεν θα μπορεί να αντιμετωπίσουμε, όχι αυτό που εσείς λέτε κλιματική αλλαγή, αλλά την όξυνση των προβλημάτων του περιβάλλοντος. Δεν αντιμετωπίζεται.

Και πού οφείλεται το πρόβλημα; Μήπως στο ότι δεν υπήρχαν καλοί αρχιτέκτονες, πολιτικοί μηχανικοί, πολεοδόμοι κ.λπ.; Πριν απ’ όλα, στην εμπορευματοποίηση της γης, που είναι βέβαια γενικευμένη είναι ένα από τα χαρακτηριστικά -όχι συμπτώματα- σύμφητα με το καπιταλιστικό κέρδος και με τον ίδιο τον καπιταλισμό.

Σας θυμίζω το εξής πράγμα. Στη δεκαετία του ‘50 γιγαντώθηκε το ζήτημα. Όποιος είχε ένα κομμάτι γης στην Αθήνα, ένα μικρό σπιτάκι, ένα οικοπεδάκι με τη μορφή της αντιπαροχής το έδινε και χτιζόντουσαν αυτές οι τεράστιες πολυκατοικίες και δημιουργήθηκαν αυτοί οι δήμοι γεμάτοι τσιμέντο. Και φυσικά αυτή η εμπορευματοποίηση της γης βασίζεται πάνω στο ότι το υπ' αριθμόν ένα εμπόρευμα του καπιταλισμού είναι η ικανότητα του ανθρώπου για εργασία, η εργατική δύναμη, γιατί αυτή παράγει τη νέα αξία, την υπεραξία που λέμε εμείς, που ενσωματώνεται μετά και πάλι στη γη, την οικοδομή και σε όλες τις ανάγκες, υγεία, παιδεία κ.λπ..

Πώς διαμορφώθηκε η Αττική σήμερα και οι πυκνοκατοικημένες περιοχές; Με αυτή τη λογική. Και, βεβαίως, ας αναγνωρίσουμε ότι αφού ο καπιταλισμός δεν μπορεί να εξασφαλίσει δωρεάν λαϊκή κατοικία -αυτά μόνο ο σοσιαλισμός τα έδειξε και σε περιόδους που ήταν πολύ πιο πίσω η επιστήμη και η τεχνική κ.λπ.,- αφού δεν μπορεί να εξασφαλίσει τις πιο φτηνές παροχές, ρεύμα, νερό, θέρμανση, μία λύση υπήρχε, η αντιπαροχή. Και όταν η αντιπαροχή, βέβαια, έδωσε στέγη σε χιλιάδες λαϊκές οικογένειες, πούλησαν και οι εκτοπισμένοι αγρότες από τη γη τα χωράφια τους για να έρθουν στην Αθήνα και ήταν πολύ φυσιολογικό μέσα στον καπιταλισμό να μην μπορείς να ζήσεις αν δεν έχεις τουλάχιστον το δικό σου σπιτάκι και αν βρεθείς άνεργος, αν βρεθείς με τον πιο χαμηλό μισθό, τουλάχιστον να μη χρωστάς στον ιδιοκτήτη.

Ανέβηκε το κόστος στις κατοικίες στην Ελλάδα, όχι μόνο στην Αττική, και παντού. Και επομένως, όλοι οι υπόλοιποι που δεν είχαμε οικοπεδάκια για την αντιπαροχή στην Αττική έπρεπε να πέσουμε στα δάνεια. Αυτό ήταν. Και μετά να ακούμε κιόλας ότι «γιατί καταναλώνετε περισσότερα από ό,τι έχετε στην τσέπη σας; Γιατί παίρνετε δάνεια;». Και φτάσαμε εκεί που φτάσαμε.

Πραγματικά, είναι κάτι το εξαιρετικά επικίνδυνο, στον βαθμό που έχουμε κλιματική αλλαγή, που οφείλεται, βεβαίως, και πάλι στην εμπορευματοποίηση της γης, που οφείλεται και πάλι στον χαρακτήρα της και στον σκοπό της καπιταλιστικής ανάπτυξης, ότι ακόμα και μικρότερα καιρικά φαινόμενα δεν θα αντιμετωπίζονται στους στενούς δρόμους, τους δρόμους που δεξιά και αριστερά παρκάρουν χιλιάδες και εκατοντάδες αυτοκίνητα. Πού να περάσουν τα σύγχρονα μηχανήματα; Δεν γίνεται. Όχι μόνο στα αστικά κέντρα αλλά και στην ύπαιθρο. Έχουμε υποδομές της δεκαετίας του ’40 -ας κάνω τον πόλεμο- του ’50, του ’60, του ‘70 και μιλάμε για το 2022.

Πραγματικά είναι και αυτός ένας πρόσθετος λόγος γι’ αυτό που λέμε, όχι για εναλλαγή κυβερνήσεων, αλλά για συνολική ανατροπή αυτού του εκμεταλλευτικού, του σάπιου συστήματος, που είναι ασυμβίβαστο με τις ανθρώπινες ανάγκες. Όσο κι αν λένε τα στελέχη του όλων των κομμάτων ότι ο κόσμος αλλάζει, ότι αλλάζουμε κι εμείς, ανανέωση, εκσυγχρονισμός, μεταρρυθμίσεις κ.λπ..

Με την ευκαιρία, λοιπόν, αυτή να υπογραμμίσω το εξής πράγμα. Έκανα μια επιλογή. Είκοσι νομοσχέδια που έγιναν νόμοι, βέβαια, ανάμεσα στα πολλά -όντως, η Νέα Δημοκρατία είναι παραγωγός πολλών νομοσχεδίων που γίνονται νόμοι- που ψηφίστηκαν στη Βουλή και που είναι καίρια. Η «καρδιά» τους αφορά κυριολεκτικά το βιοτικό επίπεδο και τα δικαιώματα του λαού.

Αυτά τα είκοσι νομοσχέδια ψηφίστηκαν από Νέα Δημοκρατία, ΠΑΣΟΚ, ΣΥΡΙΖΑ. Και αναφέρομαι στα τρία κόμματα, όχι γιατί δεν στηρίχθηκαν και από άλλα, αλλά γιατί αυτά τα κόμματα είναι στο star system της επόμενης εκλογικής μάχης, με την προσωποποίηση ποιος είναι καλύτερος: Μητσοτάκης, Τσίπρας ή Ανδρουλάκης. Γιατί και η προσωποποίηση είναι εντελώς απαραίτητη. Όχι μόνο ο περιορισμός σε ένα κόμμα αλλά και η μάχη των προσώπων αυτό το πραγματικά αηδιαστικό star system που ζούμε τους τελευταίους μήνες. Πάντα υπήρχε αλλά το έχει φτάσει στο απόγειο.

Πρόκειται, λοιπόν, για είκοσι νομοσχέδια. Ο ΣΥΡΙΖΑ, για να διατηρήσει ότι έχει και μία αντίθεση με τη Νέα Δημοκρατία, σε ορισμένα ψήφισε «παρών», παραδείγματος χάριν, στο Ταμείο Ανάκαμψης λέει: «Συμφωνούμε με το Ταμείο Ανάκαμψης της Ευρωπαϊκής Ένωσης…» -το χαιρέτησε- «…αλλά διαφωνούμε στο ποιοι επιχειρηματίες θα πάρουν το άλφα ή το βήτα ποσό». Και ψήφισε «παρών». Είναι ψηφισμένα. Καταθέτω αναλυτικά αυτά τα είκοσι νομοσχέδια.

(Στο σημείο αυτό η Βουλευτής κ. Αλεξάνδρα Παπαρήγα καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Υπάρχουν περιπτώσεις που κι εμείς έχουμε ψηφίσει «παρών» σε κάποια πιο «μικρά» –ας βάλω εισαγωγικά- ζητήματα, που αν θέλετε, δεν άπτονται τόσο καθαρά του πυρήνα της γενικής πολιτικής, είναι επιμέρους ζητήματα και μπορεί να ψηφίσεις «παρών». Δεν θέλεις να ψηφίσεις υπέρ αλλά δεν υπάρχει και το επιχείρημα του «κατά». Όμως να ψηφίσεις «παρών» στο Ταμείο Ανάκαμψης ή στην ελληνοαμερικάνικη συμφωνία;

Πού διαφώνησε; «Γιατί…» –λέει- «…δεν τη θέλω πενταετή και με προοπτική αοριστίας, τη θέλω χρονιάτικη». Δηλαδή, μετά τον χρόνο ο ΣΥΡΙΖΑ θα έκλεινε τις βάσεις και ήθελε έναν χρόνο μόνο συμφωνία για να διώξει τις αμερικανονατοϊκές βάσεις; Ό,τι έκανε και το ΠΑΣΟΚ του Ανδρέα Παπανδρέου κ.λπ..

Είναι ό,τι ψήφισαν και τα τρία κόμματα στη Βουλή. Από αυτά τα δεκαέξι-δεκαεπτά τα έχουν ψηφίσει και τα τρία κόμματα. Είναι κυριολεκτικά «μπούκωμα» δισεκατομμυρίων στους επιχειρηματικούς ομίλους. Είναι ασυλία, είναι προνόμια, είναι μέχρι επιστροφή χρημάτων, αν δεν έχουν την απαραίτητη κερδοφορία. Τα καταθέτω. Θέλω, δυστυχώς, μισή ώρα για να αναλύσω τι είναι το κάθε νομοσχέδιο και τι ψηφίστηκε.

Μα, ακόμα, κύριοι του ΣΥΡΙΖΑ, και πενήντα άρθρα του νόμου Χατζηδάκη τα ψηφίσατε. Αλήθεια; Δηλαδή, είμαι ολίγον αντίθετος ή είμαι ολίγον υπέρ. Υπάρχουν νομοσχέδια τα οποία απαιτούν μόνο ένα καθαρό και κάθετο «όχι». Όχι, δεν μπορείτε να το κάνετε.

Και τέλος, ξέρετε τα κόμματα κρίνονται από τα προγράμματά τους και από την πρακτική τους, βεβαίως, όχι από τα προεκλογικά τους συνθήματα. Ο ΣΥΡΙΖΑ είπε ότι «εγώ θα ακολουθήσω μια πολιτική, θα σκίσω τα μνημόνια και ο άνθρωπος θα πάει πάνω από τα κέρδη». Εδώ απαντήστε μου. Ή αδαείς είσαστε ή υποκριτές και κοροϊδεύετε τον κόσμο. Εγώ δεν σας κατηγορώ ότι είσαστε αδαείς. Υποκριτές είσαστε.

Και από αυτή την άποψη, δίνετε τροφή στη Νέα Δημοκρατία –παρακολούθησα τις περισσότερες ομιλίες- να βρίσκει επιχειρήματα να σας απαντήσει, ενώ κανείς δεν ασχολείται με το ΚΚΕ από τη Νέα Δημοκρατία, γιατί δεν υπάρχει κανένα σημείο επαφής να μας κρίνετε. Δεν υπάρχει καμμία ταλάντευση από την πλευρά μας, καμμία υπαναχώρηση από θέσεις, για να μας κατηγορήσετε. Και επομένως, «το ένα χέρι νίβει το άλλο» και τα δυο το σύστημα. Όχι μόνο οι δύο, βέβαια, αλλά στην προκειμένη περίπτωση.

**ΠΡΟΕΔΡΕΥΟΥΣΑ (Σοφία Σακοράφα):** Σας ευχαριστώ πολύ.

Τον λόγο έχει τώρα εκ μέρους του ΣΥΡΙΖΑ ο πρώην Πρόεδρος της Βουλής κ. Βούτσης.

**ΝΙΚΟΛΑΟΣ ΒΟΥΤΣΗΣ:** Κυρίες και κύριοι συνάδελφοι, οι άνθρωποι είναι, πράγματι, πάνω από τα κέρδη και γι’ αυτό είμαστε υπερήφανοι ότι ο ΣΥΡΙΖΑ με τη διακυβέρνησή του, με τις ευθύνες που ανέλαβε ενώπιον του ελληνικού λαού, με τα ρίσκα που ανέλαβε, με τις υποχωρήσεις και τους συμβιβασμούς που ήταν υποχρεωμένος να κάνει έβγαλε τη χώρα από τη χρεοκοπία και έμεινε η κοινωνία όρθια, με τους ανθρώπους όρθιους, με το υγειονομικό σύστημα όρθιο, με λιγότερη ανεργία και με πολλά υπόλοιπα στα οικονομικά της χώρας, για να μπορεί και η όποια επόμενη κυβέρνηση να πορευτεί πλέον εκτός μνημονίων.

Αυτό για μια κατάθεση για τα Πρακτικά, προφανώς με διαφορετικές απόψεις.

Κυρίες και κύριοι συνάδελφοι της Κυβέρνησης, απορώ -δεν απορώ, ρητορικά το λέω- που έρχεστε στο Βήμα και αισθάνεστε την ανάγκη να πείτε ότι δεν αντιλαμβάνεστε γιατί κατετέθη αυτή η πρόταση δυσπιστίας και προσπαθείτε να βρείτε διάφορους άλλους λόγους οι οποίοι οδήγησαν τον Αρχηγό της Αξιωματικής Αντιπολίτευσης, τον Αλέξη Τσίπρα, και ομόφωνα, βεβαίως, την Κοινοβουλευτική Ομάδα του ΣΥΡΙΖΑ, να υποβάλει αυτή την πρόταση δυσπιστίας. Σοβαρά;

Και μάλιστα, αναλώνεστε σε επιχειρήματα που καθιστούν απολύτως υποκριτική και προσχηματική τη «συγγνώμη» του Πρωθυπουργού, με ένδεια επιχειρημάτων, με αμηχανία, που οδηγεί ευθέως στο συμπέρασμα για όσους μας παρακολουθούν ότι αναγνωρίζετε την ενοχή σας, τη χρεοκοπία της πολιτικής σας και άρα, όχι το δικαίωμα, την υποχρέωση της Αξιωματικής Αντιπολίτευσης αλλά και όλων των άλλων κομμάτων, εξ όσων έχω αντιληφθεί, να ψηφίσουν την πρόταση δυσπιστίας.

Κυρίες και κύριοι συνάδελφοι, είστε επικίνδυνοι! Η πολιτική σας είναι επικίνδυνη! Και κάτι χειρότερο. Είστε αδιόρθωτοι. Δεν παίρνετε από λόγια, δεν παίρνετε από προειδοποιήσεις. Αυτό είναι το φοβερό κι αυτό καθιστά εξαιρετικά επείγον την ανάγκη προσφυγής στις κάλπες και, βεβαίως, στην πρόταση δυσπιστίας στο ελληνικό Κοινοβούλιο. Ακούτε μόνο τους οικονομικούς ολιγάρχες, τους σχολάρχες, τους μιντιάρχες, τους κλινικάρχες. Δεν έχουμε δει κανένα ρήγμα σ’ αυτό. Ακούτε, συναλλάσσεστε, βλέπετε τις προτάσεις τους, τα συμφέροντά τους, προσπαθείτε να τα ικανοποιείτε και μάλλον το κάνετε.

Δεν ακούτε, όμως. Μέσα σε αυτόν τον ορυμαγδό, μέσα σε αυτή την απίστευτη, ιστορικών διαστάσεων κρίση που περνά η χώρα, λόγω της πανδημίας κυριότατα αλλά και λόγω των άλλων καταστάσεων, δεν ακούτε τις προτάσεις της Αντιπολίτευσης, από όλες τις πλευρές, που επί δύο χρόνια κατατίθενται με αγωνία ενώπιον του ελληνικού λαού μέσα από το Κοινοβούλιο. Δεν ακούτε τους υγειονομικούς, τους επιστήμονες, ακόμα και την έκθεση των κυρίων Τσιόδρα και Λύτρα. Δεν ακούτε τα όσα είχε προτείνει ο καθηγητής Γκολντάμερ στη συγκεκριμένη αποτίμηση μετά την τραγωδία στο Μάτι και που είχανε μορφοποιηθεί σε νομοσχέδιο έτοιμο για την Πολιτική Προστασία, το οποίο θα έπρεπε όλοι μαζί να το προωθήσουμε εδώ και δύο χρόνια. Δεν ακούτε την ΕΜΥ ούτε καν τον Βουλευτή σας τον κ. Καλλιάνο. Δεν ακούτε τα ινστιτούτα που μιλάνε για την ακρίβεια, για τα εργασιακά δικαιώματα, για την καταστροφή των μικρομεσαίων. Αυτά δεν τα ακούτε. Με αυτά δεν επικοινωνείτε. Είστε αδιόρθωτοι. Γι’ αυτό το λέω. Επιχειρηματολογώ γιατί είστε αδιόρθωτοι και γιατί καθίσταται επιτακτική από την πλευρά μας η προσφυγή στο ζήτημα της δυσπιστίας και στην ανάγκη προσφυγής στην κάλπη. Δεν είστε διατεθειμένοι, διότι είστε λάτρεις και όμηροι των ιδιωτικών συμφερόντων, των ιδιωτικοποιήσεων, των ιδιωτικών συμφερόντων. Είστε εμμονικοί και σε έναν βαθμό είστε κυνικοί και αλαζόνες -η πολιτική σας, δηλαδή, είναι τέτοια- και έχετε και μια ισχυρή καθεστωτική νοοτροπία.

Να έρθω λίγο, επειδή μας βλέπουν οι πολίτες που υπέστησαν ό,τι υπέστησαν πριν από λίγες μέρες, και να μιλήσουμε με επιχειρήματα. Όταν το πρωί ο κ. Ραγκούσης εγκάλεσε τον κ. Σκέρτσο εδώ τον ρώτησε: «Ήσασταν παρών στη σύσκεψη που έγινε σε σχέση με την Αττική Οδό εσείς και όχι μόνο εσείς με τον κ. Τραντόπουλο; Έχετε τα πρακτικά; Πείτε μας τι προτείνατε και πού ο ιδιώτης αρνήθηκε να προχωρήσει σε αυτά τα μέτρα;». Ο κ. Σκέρτσος δεν απάντησε. Αποχώρησε. Και σηκώθηκε η Κοινοβουλευτική Εκπρόσωπος και ξέρετε τι είπε; «Το Μάτι!». Δηλαδή, πολιτική τυμβωρυχία, η οποία δείχνει όχι ένδεια επιχειρημάτων αλλά χρεοκοπία πολιτικής.

Επιτρέψτε μου. Είναι δυνατόν μέσα σε τόσο λίγο χρονικό διάστημα να είμαστε πρωταγωνιστές ως χώρα σε κλίμακα Ευρώπης σε πάρα πολλά ζητήματα με αρνητικό πρόσημο για τη χώρα; Στην Εύβοια -και όχι μόνο- υπήρξε η καταστροφή ιστορικά αλλά και ποσοστιαία -γι’ αυτό μιλάω σε κλίμακα Ευρώπης- του μεγαλύτερου ποσοστού φυσικού κεφαλαίου που υπήρξε, ενώ είχατε προειδοποιηθεί και είχαν γίνει συσκέψεις κι ενώ γνωρίζατε τι θα συμβεί.

Στην πανδημία -είναι σαφέστατο, έχει αναλυθεί- είμαστε δυστυχώς αρνητικοί πρωταθλητές στις απώλειες στο ανθρώπινο κεφάλαιο. Θα μπορούσαν να είχαν προληφθεί ένα μεγάλο μέρος -όχι όλα, εξωγενής είναι η πανδημία, δεν την έφερε η Κυβέρνηση- και ένας αριθμός συμπολιτών μας, συνανθρώπων μας θα μπορούσαν να ζουν τώρα. Πέρασαν δύο χρόνια όπου ως αυτοεκπληρούμενη προφητεία, λέτε για τα μίλια που τελειώνουν, «πάμε στο τελευταίο μίλι», «το καλοκαίρι θα έχουμε έτσι», «τον Σεπτέμβριο θα έχουμε αλλιώς». Η κ. Κεραμέως από δίπλα αφήνει τα σχολειά ανοικτά και όσοι ασχολούνται με τους εργασιακούς χώρους και τα μέσα μαζικής μεταφοράς δεν παίρνουν κανένα μέτρο.

Μέσω, λοιπόν, της δικής σας εμμονής να μην πάρετε επιπλέον μέτρα, έχουμε φτάσει σε αυτή την κατάσταση να έχει τσακίσει σε μεγάλο βαθμό το σύστημα και να έχουμε κατ’ εξακολούθηση συρροή επιπλέον απωλειών στο ανθρώπινο δυναμικό στους συμπολίτες μας, μέσα από την πανδημία.

Για την κακοκαιρία που υπήρξε εδώ, η χιονόπτωση δεν ήταν πρωτοφανής. Δείτε όλα τα στοιχεία από τον προηγούμενο αιώνα μέχρι τώρα που έχουν δοθεί από τις αρμόδιες υπηρεσίες. Γίναμε, επίσης, θέατρο για όλη την Ευρώπη, πρωτοφανών εικόνων οι οποίες έδειχναν το τι συνέβη.

Ακούστε να σας πω. Εγώ έφυγα από τη Βουλή στις 11.30΄, πήρα τη σύζυγό μου στις 12.00΄ για να πάμε από την Κηφισίας, όχι από την Αττική Οδό. Έφτασα μετά από δυόμισι ώρες, δύσκολα, επάνω. Τα μέσα μαζικής μεταφοράς είχαν αποσυρθεί, δεν υπήρχαν.

Η εγκύκλιος του κ. Βορίδη για το δημόσιο –ο οποίος χθες έβγαλε έναν μεγαλοπρεπή λόγο, σαν να ήταν συνδικαλιστής στη Νομική- βγήκε στις 12.30΄ και γέμισαν οι δρόμοι και τα επικίνδυνα πεζοδρόμια, χωρίς να έχουν οι άνθρωποι να πάρουν μέσα μαζικής μεταφοράς μετά τις 13.00΄-14.00΄, πόσω μάλλον οι εργαζόμενοι στον ιδιωτικό τομέα οι οποίοι ήταν υποχρεωμένοι στις 14.00΄, στις 15.00΄, στις 16.00΄, στις 17.00΄ να βγαίνουν από τις δουλειές τους και να κάθονται στη μέση του δρόμου με απόγνωση μέχρι να πάνε στις δουλειές τους.

Είναι αλήθειες αυτές; Μήπως λέω κανένα ψέμα; Υπήρχε Τροχαία κάπου; Υπήρχε Τροχαία; Θέλω να με διαψεύσετε. Σε όλη την Κηφισίας αυτές τις δυόμισι- τρεις ώρες δεν υπήρχε ούτε ένας από την Τροχαία. Γιατί άκουσα και τον κ. Θεοδωρικάκο χθες –επίσης, σαν να ήταν σε ένα αμφιθέατρο εδώ- να κάνει την πολιτική του τυμβωρυχία και να βγάζει ύμνο προς όσους έσωσαν τη χώρα.

Δεν σας λέω τίποτα άλλο. Για όλα τα θέματα των κρίσεων για τις οποίες συζητάμε δείτε τον φιλικό Τύπο προς τη Νέα Δημοκρατία. Σήμερα η «ΚΑΘΗΜΕΡΙΝΗ» έχει πρώτο τίτλο την πρωτοφανή ακρίβεια η οποία έρχεται, η οποία, κατά τη γνώμη σας, ήταν συγκυριακό φαινόμενο και που κάπου τον Φεβρουάριο θα έσπαγε.

Δείτε επίσης και για όλα τα άλλα θέματα τι σας λένε, για όλες τις άλλες κρίσεις και την αντιμετώπισή τους, και για την πανδημία και για όλα τα άλλα ζητήματα. Δείτε τις τιμές ενέργειας την ακρίβεια. Τα εργασιακά δικαιώματα, σε κλίμακα Ευρώπης, μέσα σε αυτά τα δύο χρόνια έχουν υποχωρήσει κι αυτό έχει καταγραφεί παντού από τις διεθνείς οργανώσεις. Έχουμε πλήθος καταγγελιών, παραβιάσεων διεθνών συνθηκών για τους πρόσφυγες και την ελευθερία του Τύπου. Πηγαίνουμε σε μία «ορμπανοποίηση». Κι αυτά είναι, επίσης, κατατεθειμένα από διεθνείς ευρωπαϊκούς οργανισμούς.

Αυτά όλα δεν σας δημιουργούν ένα πρόβλημα ενός ενδεχόμενου αναστοχασμού, από την πλευρά σας, μιας ριζικής άλλης ενόρασης για το τι πρέπει να συμβεί μέσα σε μια χώρα η οποία υφίσταται, μετά την οικονομική κρίση, αυτές τις επάλληλες κρίσεις, με βαρύτατες συνέπειες, κλιματική κρίση, πανδημία και όλα τα φαινόμενα που υπάρχουν; Δεν αντιλαμβάνεστε ότι πρέπει να στραφεί η χώρα στην ενίσχυση των δημόσιων υποδομών, στην ενίσχυση του ανθρώπινου δυναμικού, στην ενίσχυση του κοινωνικού κράτους; Δεν το αντιλαμβάνεστε; Δεν θέλετε να το αντιληφθείτε. Διότι είστε όμηροι αυτών των συγκεκριμένων πολιτικών στις οποίες αναφέρθηκα προηγούμενα.

Επίσης, ποιοι χρησιμοποίησαν την κρίση; Ποια κυβέρνηση χρησιμοποίησε την κρίση, με τους πολίτες κλεισμένους στα σπίτια τους, για σωρεία καταγεγραμμένων κατευθείαν αναθέσεων, για αποτροπές ελέγχων, για τη διάλυση και υπονόμευση των ελεγκτικών μηχανισμών στη χώρα, για στυγνή προσπάθεια χειραγώγησης της επικοινωνίας και ορισμένων δημοσκοπικών εταιρειών, για προσπάθειες παρέμβασης στη δικαιοσύνη, αλλά και για απειλές ποινικοποίησης και διώξεων προς τους δημοσιογράφους;

(Στο σημείο αυτό κττυπάει το κουδούνι λήξεως του χρόνου ομιλίας του κυρίου Βουλευτή)

Κυρίες και κύριοι συνάδελφοι, οι πολιτικοί συσχετισμοί αλλάζουν μέσα στην κοινωνία. Δεν αλλάζουν με κόλπα. Δεν αλλάζουν με τη χειραγώγηση την οποία προσπαθείτε να κάνετε και να δημιουργήσετε φαινόμενα πλαστά για αλλαγές συσχετισμών. Εσείς έχετε διανύσει το τελευταίο σας μίλι ως Κυβέρνηση. Αυτό είναι σαφές. Από εκεί και πέρα η κοινωνία, την οποία θα ενθαρρύνουμε και ενθαρρύνουμε κάθε μέρα για να κινητοποιείται, θα δώσει τη δικιά της σφραγίδα, θα δώσει το δικό της αποτύπωμα.

Και επειδή γράφτηκε κάπου σήμερα πάλι ότι ο ΣΥΡΙΖΑ έχει δύο ψυχές, όχι, κάνετε λάθος. Ο ΣΥΡΙΖΑ έχει πολλές ψυχές. Έχει πολλές ψυχές, που είναι ψυχές που αρδεύονται μέσα από την κοινωνία, από τις παραδόσεις του εργατικού κινήματος, από τους δημοκρατικούς αγώνες, από τις ιδιαίτερες απόψεις που υπάρχουν. Είναι το πιο δημοκρατικό, σύγχρονο, ανοικτό κόμμα της πολιτικής ζωής του τόπου. Πάρτε το είδηση. Περί αυτού πρόκειται.

(Χειροκροτήματα από την πτέρυγα του ΣΥΡΙΖΑ)

Και γι’ αυτό η πρόσκλησή μας και προς όλες τις άλλες δυνάμεις της Αριστεράς, της δημοκρατικής Αντιπολίτευσης, τις προοδευτικές δυνάμεις, για να αλλάξει η Κυβέρνηση, για να υπάρξει μια προοδευτική διακυβέρνηση στον τόπο εννοιολογείται, νομιμοποιείται με όρους κοινωνίας, με όρους ιστορικής ενόρασης για το τι έρχεται για το μέλλον. Όλοι θα πάρουμε τις ευθύνες μας, όλες και όλοι, όλα τα κόμματα θα πάρουν την ευθύνη τους για το αν θα συνδράμουν, αν θα συγκλίνουν, για να υπάρξει μια τέτοια προοδευτική πολιτική για τη χώρα.

Το λέω και προς τους συναδέλφους του ΚΙΝΑΛ. Τώρα λείπουν. Η σιωπή ή οι ίσες αποστάσεις δεν παράγουν πολιτικό αποτέλεσμα. Το ΚΙΝΑΛ είχε τη δικιά του πολιτική διαδρομή και περιπέτεια για δύο λόγους: Πρώτον, διότι είχε πολύ σημαντική συμμετοχή, αρνητική, στο να φτάσει η χώρα στην κρίση που έφτασε. Και δεύτερον, διότι συγκυβέρνησε με τη Δεξιά. Αυτοί είναι οι πραγματικοί λόγοι. Η αναζήτηση μαγισσών για κάποιους ΣΥΡΙΖΑ, για άλλες δυνάμεις, που του παίρνανε με περίεργο τρόπο δυνάμεις, και τώρα ήρθε ο τρόπος, πάλι με κάποιους άλλους περίεργους τρόπους, να ξανανέβει την ιστορική του διαδρομή είναι εντελώς ατελέσφορη.

Είμαι σίγουρος πως όλοι και όλες θα αναλογιστούμε την ευθύνη μας. Εμείς ως ΣΥΡΙΖΑ - Προοδευτική Συμμαχία, ο Αλέξης Τσίπρας που υπέβαλε τη συγκεκριμένη πρόταση, είμαστε παρόντες. Είμαστε παρόντες και σε κλίμακα Ευρώπης ως το μεγαλύτερο κόμμα όλης αυτής της ευρύτερης οικογένειας. Έχουμε αφήσει το αποτύπωμά μας σε επίπεδο διακυβέρνησης και είμαστε υπερήφανοι για αυτό το αποτύπωμα. Θα καλέσουμε τον ελληνικό λαό και καλούμε τον ελληνικό λαό να βάλει το δικό του αποτύπωμα, έτσι ώστε όσο πιο γρήγορα μπορούμε να φύγει αυτή η Κυβέρνηση και να ανοίξει ο δρόμος για την προοδευτική διακυβέρνηση του τόπου.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ πολύ, κύριε Πρόεδρε.

Τον λόγο τώρα έχει εκ μέρους της Νέας Δημοκρατίας η κ. Μπακογιάννη.

**ΘΕΟΔΩΡΑ ΜΠΑΚΟΓΙΑΝΝΗ:** Κυρίες και κύριοι συνάδελφοι, ένα από τα προνόμια των παλαιών Βουλευτών είναι ότι έχουν ζήσει στη Βουλή πολλά χρόνια και έχουν δει και πολλές προτάσεις μομφής. Ομολογώ ότι είναι η πρώτη πρόταση μομφής την οποία βλέπω, της οποίας αφορμή είναι ο χιονιάς και αιτία είναι οι δημοσκοπήσεις και ένα συνέδριο ενός κόμματος.

Και όσο, κύριε Πρόεδρε -με όλο τον σεβασμό- και να προσπαθείτε να το κρύψετε, σας είπε ο κ. Ρουσόπουλος, με πολύ χαρακτηριστικό τρόπο, πόσες ευκαιρίες είχατε, πολιτικές αν θέλετε, να κάνετε πρόταση μομφής και δεν την κάνατε. Και την κάνατε όταν ήρθε ο χιονιάς, αλλά ταυτόχρονα είχατε τα δημοσκοπικά στοιχεία τα οποία σας οδήγησαν στο να θέλετε αύριο το βράδυ να υπάρξει ο διάλογος Μητσοτάκη – Τσίπρα. Αυτή είναι η πραγματικότητα. Και γιατί να το κρύψωμεν άλλωστε;

Κυρίες και κύριοι συνάδελφοι, ένα από τα βασικά προβλήματα τα οποία πιστεύω ότι έχετε εσείς στην Αντιπολίτευση είναι ότι επί χρόνια επαναλαμβάνετε την ίδια στρατηγική και την ίδια τακτική, αυτή την τακτική που σας έφερε στην κυβέρνηση το 2015, δηλαδή την απόλυτη καταστροφολογία, τον απόλυτο λαϊκισμό, το «όχι σε όλα», το λεξιλόγιο του νεοφιλελευθερισμού και ό,τι άλλο έχετε χρησιμοποιήσει, αυτή τη στρατηγική ακολουθείτε και τώρα.

Μόνο που το 2015 δεν είναι 2022. Το 2022 ο ελληνικός λαός έχει βγάλει τα συμπεράσματά του. Έμαθε. Έπαθε και έμαθε. Έζησε τα τεσσεράμισι χρόνια που κυβερνήσατε, κυρίες και κύριοι συνάδελφοι. Και αυτά τα τεσσεράμισι χρόνια τα θυμάται πάρα πολύ καλά. Θυμάται πάρα πολύ καλά πώς κινδυνεύσαμε να βγούμε έξω από την Ευρώπη. Θυμάται πάρα πολύ καλά τα 100 δισεκατομμύρια που χρεωθήκαμε τσάμπα. Θυμάται πάρα πολύ καλά τους τρόπους με τους οποίους προσπαθούσατε να παρέμβετε στην ελευθερία του Τύπου. Θυμάται πάρα πολύ καλά τις διάφορες αποφάσεις του Συμβουλίου Επικρατείας. Αυτή είναι η πραγματικότητα και συνεχίζετε και σήμερα με ακριβώς τον ίδιο τρόπο.

Εχθές κάθισα και έψαχνα για να βεβαιωθώ ότι δεν θα πω κάτι στη Βουλή που δεν είναι σωστό. Θα σας κάνω μια πρόταση, κυρίες και κύριοι του ΣΥΡΙΖΑ, στο συνέδριό σας να κάνετε ένα εσωτερικό γκάλοπ και να ρωτήσετε ποια ήταν η χειρότερη κυβέρνηση της Μεταπολίτευσης. Διότι εσείς οι ίδιοι είχατε πει ότι η χειρότερη κυβέρνηση της Μεταπολίτευσης ήταν η κυβέρνηση του Γεωργίου Παπανδρέου, αμέσως μετά, η χειρότερη κυβέρνηση της Μεταπολίτευσης ήταν η κυβέρνηση του Αντώνη Σαμαρά και μετά η χειρότερη κυβέρνηση της Μεταπολίτευσης είναι η Κυβέρνηση του Κυριάκου Μητσοτάκη.

(Χειροκροτήματα από την πτέρυγα της Νέας Δημοκρατίας)

(Θόρυβος – Γέλωτες από την πτέρυγα του ΣΥΡΙΖΑ)

Μήπως, κυρίες και κύριοι συνάδελφοι, πρέπει να βάλετε και την κυβέρνηση ΣΥΡΙΖΑ μέσα, όπως πιστεύει η ελληνική κοινωνία τελικά; Διότι η ελληνική κοινωνία, όπως αποδεικνύεται καθημερινά, χειρότερη κυβέρνηση θεωρεί τη δική σας και αυτό κατά την άποψή μου είναι και το πρόβλημά σας. Είσαστε κολλημένοι στο χθες. Δεν έχετε καταλάβει τι έχει συμβεί πραγματικά στον κόσμο σήμερα, πού πάει αυτός ο κόσμος.

Άκουσα τον κ. Σκουρλέτη και πρέπει να σας πω ότι απογοητεύτηκα. Διότι όταν μας είπε όσα μας είπε, ωραία, αντιπολίτευση, κάποια στιγμή του ξεφεύγει και μιλάει για τον ρυθμό ανάπτυξης και άρχισε να λέει «Ακόμα κι αυτός ο ρυθμός ανάπτυξης δεν είναι..». Μάσαγε τα λόγια του εκείνη την ώρα.

Γιατί, κυρίες και κύριοι συνάδελφοι; Η ανάπτυξη για την οποία είμαστε όλοι περήφανοι θα πάει με μέρισμα στον ελληνικό λαό. Ούτε αυτό το θέλετε; Ούτε την ανάπτυξη θέλετε; Ούτε τη μείωση της ανεργίας θέλετε; Ούτε τις συμφωνίες θέλετε; Ούτε την αναβαθμισμένη Ελλάδα θέλετε; Δεν τα βλέπετε αυτά, κυρίες και κύριοι συνάδελφοι; Δεν βλέπετε πού πάει ο τόπος;

Και επειδή δεν θέλω να αποφύγω τα δύσκολα, θέλω να πω ξεκάθαρα: Ναι, στο χιονιά, οι αδυναμίες ήταν τεράστιες. Τεράστιες! Και η συγγνώμη, κυρίες και κύριοι συνάδελφοι, ήταν ειλικρινής και ήταν ειλικρινής από όλους. Πρώτα από τον Πρωθυπουργό και από εκεί και πέρα από όλα τα στελέχη της Νέας Δημοκρατίας. Ναι, δεν πετύχαμε και δεν υπάρχει κανένας από εμάς ο οποίος να ένιωθε ωραία εκείνη την ώρα με όλες τις αδυναμίες του συντονισμού και των αποφάσεων που παρουσιάστηκαν. Παρουσιάστηκαν, όμως για πρώτη φορά; Ήταν η πρώτη φορά που ο ΣΥΡΙΖΑ ανακάλυψε ότι ο κρατικός μηχανισμός έχει ελλείψεις; Ήταν η πρώτη φορά που ο ΣΥΡΙΖΑ ανακάλυψε ότι με την κλιματική αλλαγή υπάρχουν τεράστια προβλήματα και πρέπει να τα αντιμετωπίσουμε διαφορετικά;

Εμείς εν πάση περιπτώσει αναγνωρίσαμε τα λάθη μας, ζητήσαμε συγγνώμη και είμαστε αποφασισμένοι να φτιάξουμε όσο είναι δυνατόν την πολιτική προστασία, έτσι ώστε αυτά τα προβλήματα να ελαχιστοποιηθούν και θα ελαχιστοποιηθούν διότι εμείς δεν λέμε ότι ψάξαμε να βρούμε κάποιο λάθος αλλά δεν το βρήκαμε. Την αλαζονεία δεν την έχουμε εμείς, κυρίες και κύριοι συνάδελφοι, εσείς την είχατε. Εμείς με ταπεινότητα λέμε ότι υπήρξαν λάθη και ότι από εδώ και πέρα θα κάνουμε ό,τι μπορούμε για να τα διορθώσουμε για την όποια επόμενη φορά.

(Χειροκροτήματα από την πτέρυγα της Νέας Δημοκρατίας)

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Πρέπει να ολοκληρώσω. Κλείνω, λέγοντας, μια απλή κουβέντα.

Κυρίες και κύριοι συνάδελφοι του ΣΥΡΙΖΑ, όσο είσαστε κολλημένοι στη λογική του 2015, τόσο πιο μακριά θα είσαστε από την κοινωνία. Τόσο πιο πολύ η κοινωνία θα σας γυρίζει την πλάτη και όσο και να προσπαθείτε να ωραιοποιήσετε καταστάσεις, δυστυχώς για σας, η ελληνική κοινωνία δεν επικοινωνεί πλέον μαζί σας και αυτή είναι η μεγάλη σας αγωνία. Έχετε καιρό να προσέλθετε και στη Βουλή και στο ελληνικό πολιτικό σκηνικό με ουσιαστικές προτάσεις, με αντιπολίτευση σκληρή, αλλά εν πάση περιπτώσει στοιχειωδώς σοβαρή και να φύγετε από τον δρόμο αυτόν του άκρατου λαϊκισμού και της καταστροφολογίας, ο οποίος όχι μόνο δεν σας βοηθάει αλλά κινδυνεύει πραγματικά να σας στείλει στο περιθώριο της ιστορίας.

Κυρίες και κύριοι συνάδελφοι, εμείς στη Νέα Δημοκρατία είμαστε υπερήφανοι για την Κυβέρνησή μας. Είμαστε περήφανοι για τον Κυριάκο Μητσοτάκη και είμαστε περήφανοι για τα αποτελέσματα των δυόμισι χρόνων. Είμαστε απολύτως βέβαιοι ότι σε δεκαπέντε μήνες από σήμερα ο ελληνικός λαός συγκρίνοντας τις διάφορες κυβερνήσεις που πέρασαν –της δικής σας, κυρίως, συμπεριλαμβανομένης αλλά και της δικής μας- είμαστε απολύτως βέβαιοι ότι θα ξαναεμπιστευτεί τη Νέα Δημοκρατία και τον Κυριάκο Μητσοτάκη.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Σας ευχαριστώ πολύ.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Κυρία Πρόεδρε, τον λόγο παρακαλώ επί προσωπικού.

**ΠΡΟΕΔΡΕΥΟΥΣΑ (Σοφία Σακοράφα):** Για ποιον λόγο, κύριε συνάδελφε; Σας πρόσβαλε σε κάτι; Είπε κάτι προσωπικό; Δεν νομίζω, κύριε συνάδελφε, εν τη ρύμη του λόγου…

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Όχι, κυρία Πρόεδρε, θέλω τον λόγο επί προσωπικού.

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, μη μου το κάνετε αυτό σήμερα, σας παρακαλώ πολύ, γιατί έγινε και με άλλον συνάδελφο. Ακούστε με λίγο. Εάν δεν υπάρχει κάτι προσωπικό εκ μέρους του ομιλητή, δεν νομίζω ότι έχετε τη δυνατότητα να πάρετε τον λόγο εκτός από τον Κοινοβουλευτικό σας Εκπρόσωπο και το ξέρετε πολύ καλά αυτό. Καλύτερα από ποτέ!

**ΙΩΑΝΝΗΣ ΡΑΓΚΟΥΣΗΣ:** Δεν είναι έτσι, κυρία Πρόεδρε, δεν είναι μόνο η ύβρις λόγος, είναι και η αποκατάσταση της ακρίβειας. Για το προσωπικό είναι δύο οι λόγοι.

**ΠΡΟΕΔΡΕΥΟΥΣΑ (Σοφία Σακοράφα):** Σας ρωτώ και πάλι. Υπάρχει κάτι προσβλητικό; Σε τί σας προσέβαλε; Εγώ δεν άκουσα κάτι προσβλητικό, κύριε συνάδελφε.

**ΙΩΑΝΝΗΣ ΡΑΓΚΟΥΣΗΣ:** Δεν είναι μόνο η προσβολή, κυρία Πρόεδρε, είναι και η αποκατάσταση της ακρίβειας…

**ΔΙΟΝΥΣΙΟΣ ΧΑΤΖΗΔΑΚΗΣ:** Ποτέ μια γυναίκα δεν προσβάλλει έναν άνδρα και ειδικά η κ. Μπακογιάννη.

**ΠΡΟΕΔΡΕΥΟΥΣΑ (Σοφία Σακοράφα):** Δεν καταλαβαίνω. Παραποίησε κάτι από αυτά που είπατε, κύριε συνάδελφε;

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Βεβαίως, αυτό ισχυρίζομαι.

**ΠΡΟΕΔΡΕΥΟΥΣΑ (Σοφία Σακοράφα):** Ωραία, αν έχει παραποιήσει, παρακαλώ πολύ έχετε για ένα λεπτό τον λόγο. Αλλά να ακούσουμε ότι έχει παραποιήσει η κυρία συνάδελφος αυτά που είπατε και νομίζω ότι είναι εδώ ακόμη για να σας απαντήσει.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Βεβαίως. Και θα είχαμε τελειώσει, εάν μου είχατε δώσει τη δυνατότητα.

Είπε η κ. Μπακογιάννη αναφερόμενη στην χθεσινή μου παρέμβαση και σε σχέση με τα ζητήματα της οικονομικής ανάπτυξης λέγοντας πράγματα τα οποία φαίνεται ότι δεν κατανόησε και τους απέδωσε εντελώς διαφορετικό νόημα.

Εγώ είπα επί λέξει ότι ο σημερινός ρυθμός ανάπτυξης είναι ένα σχετικό μέγεθος, διότι συγκρίνεται κάθε φορά –έτσι γίνεται στην οικονομία- με τι έτυχε στην προηγούμενη περίοδο. Ήμασταν πρωταθλητές στην ύφεση, άρα το να έχουμε τώρα συγκρινόμενη με το -8 και -9 μια ανάπτυξη δεν είναι σε σχέση με το πρόπερσι καλύτερα, ίσως είναι τα ίδια και λίγο χειρότερα από πέρυσι.

Αυτό, όμως, το οποίο εσείς δεν έχετε συνειδητοποιήσει είναι ότι σε αυτό το μερίδιο της ανάπτυξης οι αμοιβές της εξαρτημένης εργασίας έχουν μειωθεί. Άρα, λοιπόν, το περίσσευμα της ανάπτυξης που είπατε ότι επιστρέφει ως κοινωνικό μέρισμα στους πιο αδύνατους δεν συμβαίνει. Συμβαίνει ακριβώς το αντίθετο.

Ειλικρινά, λοιπόν, εάν θέλετε όπως είπατε να έχετε μια πολιτική συγγνώμης –κατά τη γνώμη μου υποκριτική υπήρξε τις τελευταίες μέρες- ουσιαστικής, η μοναδική συγγνώμη που είναι αποδεκτή είναι να προκηρύξετε εκλογές, διότι οδηγείτε σε διεύρυνση των ανισοτήτων.

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, εδώ δεν υπάρχει παραποίηση των όσων είπατε εσείς. Η κ. Μπακογιάννη εξέφρασε τη δική της άποψη και δεν καταλαβαίνω γιατί ζητήσατε τον λόγο τελικά.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Κυρία Πρόεδρε…

**ΠΡΟΕΔΡΕΥΟΥΣΑ (Σοφία Σακοράφα):** Σας παρακαλώ πολύ! Το να παίρνετε το μικρόφωνο και να δημιουργείτε εντυπώσεις είναι τελείως διαφορετικό από το να υπάρχει παραποίηση λόγων. Σας παρακαλώ πολύ. Είστε παλαιός κοινοβουλευτικός και είναι απαράδεκτο αυτό που κάνετε αυτή τη στιγμή.

(Χειροκροτήματα από την πτέρυγα της Νέας Δημοκρατίας)

**ΘΕΟΔΩΡΑ ΜΠΑΚΟΓΙΑΝΝΗ:** Κυρία Πρόεδρε, τον λόγο παρακαλώ.

**ΠΡΟΕΔΡΕΥΟΥΣΑ (Σοφία Σακοράφα):** Ορίστε, κυρία συνάδελφε, έχετε τον λόγο ακριβώς γιατί δημιουργήθηκε αυτό το θέμα.

**ΘΕΟΔΩΡΑ ΜΠΑΚΟΓΙΑΝΝΗ:** Κύριε Σκουρλέτη, μην ξύνεστε στη γκλίτσα του τσοπάνη.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Ποιος είναι ο τσοπάνης;

**ΘΕΟΔΩΡΑ ΜΠΑΚΟΓΙΑΝΝΗ:** Γιατί καμμιά φορά τα αιτήματα γίνονται αποδεκτά, ποτέ μην έχετε απόλυτη βεβαιότητα.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Τον λόγο έχει τώρα ο εκπρόσωπος του ΜέΡΑ25, ο κ. Γρηγοριάδης.

**ΚΛΕΩΝ ΓΡΗΓΟΡΙΑΔΗΣ:** Σας ευχαριστώ πολύ, κυρία Πρόεδρε, που μου δίνετε τον λόγο.

Κυρίες και κύριοι Βουλευτές, κυρίως βέβαια αγαπητοί κυρίες και κύριοι Υπουργοί, και φυσικά βεβαιότατα, κύριε Μητσοτάκη, δεν συμφέρει το παιχνίδι και παρακαλούμε όλοι απ’ εδώ να σηκωθείτε και να πάτε σε άλλη πόλη.

Τάδε έφη ο αείμνηστος και αθάνατος βεβαίως για όλους εμάς Μέντης Μποσταντζόγλου, όταν ζούσε ακόμα κατά το τέλος της επτάχρονης τυραννίας της δικτατορίας, όπου και πάλι είχαμε απωλέσει την εθνική κυριαρχία, όπως ακριβώς συμβαίνει και σήμερα σε αυτή την μαύρη χώρα. Το είπε, λοιπόν, για να δώσει έναν χιουμοριστικό τόνο στο ότι πια ήταν ηλίου φαεινότερο ότι αυτή η Κυβέρνηση κλέβει τη δημοκρατία, την ελευθερία και τη δικαιοσύνη, κλέβει και το βιος όπως αποδείχθηκε αργότερα, διότι γι’ αυτό είμαστε στα μνημόνια. Η αρχή στη χούντα έγινε για να φτάσουμε στα μνημόνια με τα θαλασσοδάνεια τα χουντικά.

Εμέμφετο, λοιπόν, τότε αυτό το γεγονός ο αείμνηστος Μέντης Μποσταντζόγλου, ο οποίος να θυμίσω για την ιστορία -γιατί για τέτοια πρόσωπα πολύ σημαντικά και αξιαγάπητα για πάντα από τον ελληνικό λαό, πρέπει να θυμίζουμε και τις ιδιότητές τους- ότι όσο ζούσε αυτό το θηρίο το ανθρώπινο και το καλλιτεχνικό ήταν και θεατρικός συγγραφέας και σκιτσογράφος και γελοιογράφος και στιχουργός. Ήταν ακόμη και ζωγράφος. Κάτι, δηλαδή, πολύ μακρινό για πολλούς από εμάς που είμαστε απλώς πολιτικοί ή το πολύ-πολύ ηθοποιοί και πολιτικοί.

Κοιτάξτε, ας ξεκινήσουμε από τα βασικά. Πρέπει να τσακιστεί και να φύγει αυτή η Κυβέρνηση από τον τόπο μας. Για μας στο ΜέΡΑ25 η Κυβέρνηση πρέπει να σηκωθεί και να φύγει –όχι εσείς, μια χαρά είστε εσείς, η Κυβέρνηση που σας εκπροσωπεί- αλλά πριν το κάνει αυτό πρέπει να ζητήσει ασφαλώς ένα μεγάλο συγγνώμη από τον ελληνικό λαό και πρέπει τα μέλη της όλα μηδενός εξαιρουμένου να δεσμευθούν ότι δεν θα ξαναδεχθούν ποτέ να επιστρέψουν σε θέσεις εθνικής ευθύνης.

Θέλετε να μάθετε γιατί; Ας ξεκινήσουμε από αυτό που είπε η κ. Μπακογιάννη. Η κ. Μπακογιάννη έφυγε τώρα, ήταν αναγκασμένη να φύγει και δεν θα μπορεί να μου απαντήσει. Τόλμησε να πει «γιατί είμαστε μίζεροι, γιατί μεμψιμοιρούμε για την ανάπτυξη»! Ποια ανάπτυξη; Τολμάτε να κοροϊδεύετε ακόμα την κοινωνία;

Κάνω μία ερώτηση και ας μου απαντήσει όποιος θέλει από εσάς όταν μιλήσει, κοινοβουλευτικός, Υπουργός, Πρωθυπουργός, ο ίδιος ο Θεός ας έρθει να μου απαντήσει. Το πρωτογενές πλεόνασμα της πατρίδας μας θα είναι φέτος μικρότερο από το 2019, ναι ή όχι; Θα είναι και το ξέρουμε όλοι εδώ μέσα. Καμμία ανάπτυξη! Είμαστε υποαναπτυσσόμενοι από το 2019 που κυβερνάτε,και εντεύθεν.

Γιατί πρέπει να φύγετε; Πρέπει να φύγετε για χιλιάδες λόγους, αλλά ας επικαλεστώ τους βασικούς. Πρέπει να φύγετε γιατί έχετε μπει μέσα στο σπίτι του ελληνικού λαού και τον κλέβετε εδώ και δυόμισι χρόνια. Αυτό το κάνετε όταν δεν του κλέβετε το ίδιο το σπίτι, ώστε να μην έχει σπίτι για να μπείτε μέσα να τον κλέψετε. Ξέρετε τι εννοώ, «κόκκινα» δάνεια, το θαυμάσιο σχέδιο «Ηρακλής» κ.λπ.. Πρέπει να φύγετε, λοιπόν, γιατί κλέβετε τον λαό μας.

Πρέπει να φύγετε γιατί τα έχετε κάνει τόσο χάλια στην οικονομία που δανειστήκατε 40 δισεκατομμύρια ευρώ από το Ταμείο Χρηματοπιστωτικής Σταθερότητας των Βρυξελλών, το οποίο είναι και απάτη γιατί είναι έντοκο το δάνειό σας αυτό, και τι κάνετε, ξέρετε; Δώσατε λιγότερα από 900 εκατομμύρια ευρώ υπό μορφή ψίχουλων επιδομάτων στους επαίτες, τον ελληνικό λαό, και τα υπόλοιπα 49,5 σε δέκα παρασιτικούς φίλους σας ντόπιους και ξένους. Γι’ αυτό πρέπει να τσακιστείτε και να φύγετε από εδώ μέσα.

Πρέπει επίσης να φύγετε για τον Πτωχευτικό σας Κώδικα, ο οποίος επιτρέπει στον κ. Μητσοτάκη ή σε εμένα να πάω να πάρω στο 4% της αξίας, δηλαδή με 4.000, το σπίτι κάποιου που το έχει πληρώσει 100.000 ευρώ, αλλά δεν αφήνει τον ίδιο να το διεκδικήσει. Τον τιμωρεί ενώ, όπως σας έχω ξαναπεί, τα μνημόνιά σας φταίνε που τον έβγαλαν εκτός προγράμματος και δεν είναι συνεπής στα δάνειά του.

Πρέπει να φύγετε για όλες τις ιδιωτικοποιήσεις που έχετε κάνει, για την τελική αποσάθρωση –εσείς δεν την κάνατε ολόκληρη αλλά την ολοκληρώσατε- όλων των εργασιακών σχέσεων.

Πρέπει να φύγετε για την ολική απώλεια της εθνικής κυριαρχίας που ζει αυτή την στιγμή η πατρίδα μας.

Πρέπει να φύγετε για την αιχμαλωσία της χώρας, για τον τρομακτικό -είχαμε να τον δούμε ίσως από τη δικτατορία- αυταρχισμό που φέρατε στη χώρα, για το ότι βαράγατε, χτυπάγατε τα παιδιά στην αρχή στις πλατείες, μετά τους φοιτητές, τα παιδιά σας, μετά τους καθηγητές που πήγαν να τα υπερασπιστούν, μετά τους ανθρώπους που έπιναν καφέ στην πλατεία της Νέας Σμύρνης.

Πρέπει να φύγετε για την καταστροφή του περιβάλλοντος, την οποία σερβίρετε τόσον καιρό σαν σωτηρία του περιβάλλοντος. Αλλά όμως δεν μπορείτε να κρυφτείτε, γιατί οι ενέργειές σας είναι απολύτως καταστρεπτικές για το περιβάλλον.

Πρέπει να φύγετε για τις καθαρίστριες που απολύσατε. Πρέπει να φύγετε για τις φρεγάτες που πήρατε, τις οποίες τις πήρατε δήθεν για την εθνική άμυνα της χώρας μας, αλλά όλοι ξέρουμε ότι αν σας προστάξει η Ουάσιγκτον να μείνουν στο λιμάνι στη Σαλαμίνα, στον Ναύσταθμο, εκεί θα μείνουν. Και αν σας προστάξει η Ουάσιγκτον να μείνουν τα Ραφάλ στην Τανάγρα, εκεί θα μείνουν καθηλωμένα. Ξέρετε που το ξέρω; Εκεί έμειναν στην Κύπρο, όταν χάσαμε τη μισή Κύπρο μας, όταν έχασε η Κύπρος τη μισή της χώρα. Εκεί έμειναν και υπήρχαν. Τότε δεν υπήρχαν Ραφάλ. Υπήρχαν το ολοκαίνουρια Μιράζ F1 πριν τα 2000, γιατί ξέρω και από αυτά, και υπήρχαν επίσης τα θαυμάσια Φάντομ, τα οποία έμειναν επίσης όλα καθηλωμένα.

Ξέρετε τι άλλο υπήρχε, γιατί υπηρέτησα στο Πολεμικό Ναυτικό επτακόσιες πενήντα εννέα ημέρες; Υπήρχαν εβδομήντα δύο καράβια, τα οποία στείλατε στα Ίμια και έκαναν βόλτες γύρω-γύρω μέχρι που οι Τούρκοι μπήκαν και σηκώσαν σε δικό μας ξερονήσι την τούρκικη σημαία.

Πρέπει, λοιπόν, να φύγετε γιατί χρεώσατε τον ελληνικό λαό με 10 δισεκατομμύρια για όπλα που δεν έχετε τα άντερα να τα χρησιμοποιήσετε, και δεν είχατε ποτέ το ήθος και δεν είχατε ποτέ το κουράγιο, δεν είχατε ποτέ τη λεβεντιά, και τον ηρωισμό, και το θάρρος να τα χρησιμοποιήσετε. Πρέπει να φύγετε για όλους αυτούς τους λόγους!

Πρέπει να φύγετε για τη δαιμονοποίηση των πάντων όποιων διαφωνούν με τις απόψεις σας. Πρέπει να φύγετε –και θα σας σοκάρω τώρα με αυτό που θα πω, αλλά θα το πω- για έναν ακόμα λόγο. Και πρέπει να φύγετε για αυτόν τον λόγο και εσείς, και θα πρέπει να μην έρθουν ούτε αυτοί πίσω, και θα πρέπει να μην έρθουν ούτε αυτοί. Πρέπει να φύγετε όλοι. Ξέρετε για ποιον λόγο; Γιατί είσαστε άσχημοι. Ξέρετε τι εννοώ με αυτό; Ότι δεν είσαστε καθόλου όμορφοι. Ξέρετε τι θα πει αυτό; Ότι δεν έχετε ευμορφία. Ξέρετε τι θα πει αυτό; Ότι δεν έχετε καθόλου καλή μορφή. Ξέρετε γιατί δεν έχετε καμμία καλή μορφή και τα τρία μνημονιακά κόμματα; Γιατί δεν είχατε και δεν έχετε καμμία μορφή. Έχετε απωλέσει το σχήμα και τη μορφή σας, γι’ αυτό είσαστε άσχημοι και δεν είσαστε όμορφοι, και παίρνετε κάθε φορά το σχήμα και τη μορφή του δοχείου που σας βάζουν οι Βρυξέλλες, του δοχείου που σας βάζουν οι δεσμοφύλακές σας. Πρέπει να φύγετε γιατί δεν έχετε την παρρησία μετά από δώδεκα χρόνια, που η χώρα μας νεκροζώντανη στο κύτταρο ψυχορραγεί, να πάρετε τα κουράγια σας, να τα ενώσουμε όλοι μαζί και να απελευθερώσουμε τους ανθρώπους που πεινάνε και κρυώνουν εκεί έξω.

Για την κακοκαιρία, αλήθεια, η διαχείριση και ο συντονισμός των υπηρεσιών του κρατικού μηχανισμού μας ήταν το πρόβλημα; Αμ δεν ήταν αυτό! Η απουσία, η εξαφάνιση του κρατικού μηχανισμού ήταν το πρόβλημα. Ξέρετε ποιο είναι το πρόβλημα; Ότι εδώ και πάρα πολλά χρόνια, αλλά τα δύο τελευταία πια το έχετε τερματίσει το κοντέρ, δεν υπάρχει κρατικός μηχανισμός, δεν υπάρχει καμμία δημόσια υπηρεσία, δεν υπάρχουν περιφερειακές υπηρεσίες, δεν υπάρχουν δημοτικές υπηρεσίες που να έχουν μόνιμο προσωπικό αορίστου χρόνου.

Και ξέρετε πώς αποδεικνύεται αυτό; Να σας το πω και αυτό να το καταλάβετε. Γιατί ό,τι δεν έχετε ιδιωτικοποιήσει, όπως είναι η τροφοδοσία των νοσοκομείων μας, τα φαγητά που τρώνε οι γιατροί και οι ασθενείς μας, όπως είναι η καθαριότητα των νοσοκομείων μας, όπως είναι η μισή υγεία μας, όπως είναι ό,τι μπορέσατε και δεν μπορέσατε να ιδιωτικοποιήσετε, όπως είναι η ΤΡΑΙΝΟΣΕ, τι το έχετε κάνει;

Αυτοί πρέπει να φύγουν, αλλά είναι άλλο ερώτημα αν τα μνημονιακά κόμματα, για να θυμηθούμε μια ρήση ενός άλλους αείμνηστου, του Ανδρέα Παπανδρέου, δικαιούνται διά να τους μέμφονται. Αφήστε να τους μεμφόμαστε εμείς, το Κομμουνιστικό Κόμμα και η Ελληνική Λύση, που δεν ασκήσαμε μνημονιακή διοίκηση. Εσείς θα συζητήσουμε στο τέλος της ομιλίας μου για το εάν και κατά πόσον έχετε το δικαίωμα, δικαιούστε διά να ομιλείτε, όπως έλεγε και ο αείμνηστος Ανδρέας. Κατά τη γνώμη μας, δεν δικαιούστε καθόλου.

Έχουμε, λοιπόν, έναν κρατικό μηχανισμό που ό,τι δεν έχετε ιδιωτικοποιήσει το έχετε κάνει ΣΔΙΤ. Ξέρετε τι σημαίνει ΣΔΙΤ; Να μάθει ο ελληνικός λαός που μας ακούει από εκεί ψηλά: ΣΔΙΤ, αγαπητέ ελληνικέ λαέ, σημαίνει σύμπραξη δημόσιου και ιδιωτικού τομέα. Ξέρετε τι σημαίνει με άλλα λόγια αυτό; Με άλλα λόγια σημαίνει ότι κράτος ή περιφέρεια ή δήμος, δηλαδή όλοι εμείς οι ψηφοφόροι, οι πολίτες, αναλαμβάνουμε το κόστος και εσείς χαρίζετε στον ιδιώτη εργολάβο που έρχεται και καρπώνεται το κέρδος του κόστους που εμείς αναλάβαμε σε ένα υπερκοστολογημένο έργο, του οποίου έργου τη συνδρομή σε μία κατάσταση ανάγκης αδυνατεί να παρέχει λόγω κατ’ αποκοπής της σχετικής σύμβασης.

Ξέρετε τι λέω; Λέω ότι αφού χρεώνετε εμάς και χαρίζετε τα κέρδη σε αυτόν μετά υπογράφετε και μία σύμβαση που του δίνει το δικαίωμα να βγάζει την ουρά του απ’ έξω και να σας κάνει ξεφτίλα πάλι σήμερα, που δήλωσε η «ΑΤΤΙΚΗ ΟΔΟΣ» μετά το Δ Σ της ότι «εμείς, δυστυχώς, δεν έχουμε καμμία αρμοδιότητα να κλείσουμε την Αττική Οδό. Εσείς μας το απαγορεύετε». Πάλι γυμνός ο βασιλιάς, πάλι γυμνός ο Κυριάκος Μητσοτάκης.

Μέσα στα δώδεκα πλέον χρόνια στα οποία η Ελλάδα, η χώρα μας, τελεί υπό καθεστώς της de facto και de jure αποικίας με όχημα το χρέος μας το κράτος αποσύρεται από πάροχος κοινής ωφέλειας και μετατρέπεται σε μία δήθεν ρυθμιστική αρχή και μάλιστα ανεξάρτητη.

Τι είναι το κράτος, κυρίες και κύριοι Βουλευτές της Νέας Δημοκρατίας; Είναι διαιτητής; Το βάζουμε ανάμεσα στους κακούς καπιταλιστές και στον καλό λαό να πει ποιος έχει δίκιο; Όχι, το κράτος είναι ο προστάτης του καλού λαού, που είναι το πρόβατο, και τον φυλάει από τον λύκο, που είναι ο κακός καπιταλιστής, ο κ. Μπόμπολας στη συγκεκριμένη περίπτωση. Δεν ξεχνάω, ξέρετε, τα ονόματα. Έχω ένα πάθος να τα λέω. Όποια πέτρα και αν σηκώσεις ένας Μπόμπολας θα βγει από κάτω. Ποιος έχει την Αττική Οδό και τη νέμεται; Ο κ. Μπόμπολας έχει την Αττική Οδό και τη νέμεται.

Μιλάμε για τους δρόμους, μιλάμε για τα λιμάνια, τα αεροδρόμια, την παιδεία. Έχουμε ξελαρυγγιαστεί για την υγεία να μιλάμε από την αρχή της πανδημίας και να απαιτούμε την άμεση ενίσχυση με υλικοτεχνική υποδομή, με τομογράφους, με ΜΕΘ και φυσικά με μόνιμο, επαρκές, βάσει οργανογράμματος κάθε νοσοκομείου ξεχωριστά και δομής υγείας, ιατρικό και νοσηλευτικό προσωπικό.

Έχετε όμως χαράξει τη ρότα του ξεπουλήματος, της ιδιωτικοποίησης, της εμπορευματοποίησης άσχετα με το τι θέλει ο λαός. Το αποδείξατε την επαύριον του δημοψηφίσματος. «όχι» ήθελε ο λαός με 62%, «ναι» τρώει από τότε επτά χρόνια μέχρι σήμερα.

Και τώρα ας περάσουμε στο εάν δικαιούται διά να ομιλεί ο ΣΥΡΙΖΑ και το ΚΙΝΑΛ, απλώς ο ΣΥΡΙΖΑ κατέθεσε την πρόταση μομφής. Δικαιούστε να τους μέμφεστε; Δικαιούμαστε να τους μεμφόμαστε, αν έχουμε τέτοια πολιτεία όπως εσείς;

Ένα απλό πράγμα θα σας ρωτήσω και μου λέτε, αν θέλετε. Την ΤΡΑΙΝΟΣΕ ποιος την ιδιωτικοποίησε, ποιος την πούλησε έναντι πινακίου φακής, λιγότερο απ’ όσο κοστίζουν οι ράγες του στους Ιταλούς, σε μια χρεωκοπημένη εταιρεία –η ιταλική- η οποία το μόνο που έχει κάνει από τότε που την πήρε είναι ότι αγόρασε δύο τρένα τριάντα πέντε ετών το καθένα;

Ποιος χάρισε στη «FRAPORT» τα δώδεκα φιλέτα αεροδρόμια της Ελλάδας; Το κυριότερο όμως απ’ όλα, ποιος έκανε το Υπερταμείο, αγαπημένοι πρώην σύντροφοι; Δεν το έκανα εγώ, δεν το έκανε ο Γιάνης Βαρουφάκης και δεν το έκανε πολύ φοβάμαι ούτε καν η Νέα Δημοκρατία. Το κάνατε εσείς.

Ποιος έκοψε το ΕΚΑΣ σαν πρώτο βήμα-μέτρο που πήρε μόλις κυβέρνησε; Δεν το έκανα εγώ. Δεν το έκανε ο Γιάνης Βαρουφάκης. Και πολύ φοβάμαι ότι δεν το έκανε ούτε καν η Νέα Δημοκρατία. Το κάνατε εσείς.

Δεν το λέω αυτό τόση ώρα για να σας πω ότι είστε τα ίδια με τη Νέα Δημοκρατία. Δεν το πιστεύουμε. Είμαστε κατά των ίσων αποστάσεων με φανατισμό. Έχετε ενστάσεις;

(Θόρυβος από την πτέρυγα του ΣΥΡΙΖΑ)

Εγώ, κύριε Σκουρλέτη, δέσμευσα τη χώρα μας μέχρι το 2060 με πρωτογενή πλεονάσματα, που σημαίνει μαθηματική λιτότητα για τις επόμενες τέσσερις δεκαετίες; Εγώ το έκανα; Δεν το έκανα εγώ. Το έκανε ο ΣΥΡΙΖΑ. Και λέω δεν θέλουμε ίσες αποστάσεις, δεν λέμε ότι είστε το ίδιο. Ξέρετε γιατί σας κατηγορούμε κυρίως; Και θα τελειώσω γρήγορα, κυρία Πρόεδρε. Θα πάρω ακόμα ένα έως δύο λεπτά το πολύ. Σας κατηγορούμε, κυρίως, και με φανατισμό σας κατηγορούμε για ένα πράγμα, γιατί συντρίψατε την ελπίδα. Η ελπίδα του ελληνικού λαού εναποτέθηκε απάνω στις δικές σας πλάτες. Τότε ήταν και ο κ. Βαρουφάκης παρέα σας. Και όταν εσείς δηλώσατε διά στόματος του Αρχηγού σας «συγνώμη, αυταπάτες» ξέρετε τι κάνατε; Θυμίσατε στον ελληνικό λαό ότι δέκα χρόνια τώρα αυτοί που λέγανε αυταπάτη τη μόνη προσπάθεια αντίστασης και απελευθέρωσης απ’ τη σκλαβιά μας ήταν ο κ. Σαμαράς, ο κ. Μητσοτάκης, ο κ. Παπανδρέου, ότι ήταν όλοι αυτοί που είχαν ήδη γίνει υποδειγματικοί κρατούμενοι. Και τότε ξέρετε τι είπε ο ελληνικός λαός, που είχε φύγει με κόπο από το ιδεολογικό του περιθώριο για να φτάσει σε εσάς; Σκέφτηκε: «Α, είχαν δίκιο οι Δεξιοί που εδώ και δέκα χρόνια μας λένε δεν υπάρχει άλλος τρόπος».

Εμείς είμαστε εδώ για να πούμε σε όλους τους τόνους -όχι σε εσάς, σ’ αυτούς απευθυνόμαστε και θα απευθύνομαι μέχρι να πεθάνω- ότι είμαστε εδώ γιατί δεν είναι αυταπάτη. Είναι υποχρέωση εθνική και ηθική, κυρία Πρόεδρε. Είναι η βασική μας υποχρέωση να αντισταθούμε μέχρι την τελευταία ρανίδα του σώματός μας και του αίματός μας σ’ αυτή την κλοπή της χώρας.

Κλείνω με τη φράση. Θέλει αρετή και τόλμη η ελευθερία. Ας μη ζήσουμε ούτε μια μέρα ακόμη ως σκλάβοι. Δεν έχουμε αυτό το δικαίωμα, γιατί είμαστε Έλληνες και αυτό που μας καθορίζει και μας προσδιορίζει -και την ύπαρξη και την ψυχή μας- από αρχαιοτάτων χρόνων είναι η ανυποχώρητη σταθερή αγάπη μας, λυσσαλέα αγάπη μας, για την ελευθερία και τη δικαιοσύνη.

Στις επόμενες εκλογές, όποτε κι αν αυτές γίνουν, το δίλημμα θα είναι ένα και μόνο, κυρίες και κύριοι Βουλευτές. Μέρα ή νύχτα;

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ πολύ, κύριε συνάδελφε.

Τον λόγο τώρα έχει ο Αντιπρόεδρος της Κυβέρνησης, κ. Πικραμμένος.

**ΠΑΝΑΓΙΩΤΗΣ ΠΙΚΡΑΜΜΕΝΟΣ (Αντιπρόεδρος της Κυβέρνησης):** Ευχαριστώ, κυρία Πρόεδρε.

Κυρίες και κύριοι συνάδελφοι, με μια κίνηση εντυπωσιασμού και θέλοντας να εκμεταλλευτεί τα έντονα προβλήματα των πολιτών από την κακοκαιρία «Ελπίδα» η Αξιωματική Αντιπολίτευση και ο Πρόεδρός της υπέβαλαν πρόταση δυσπιστίας στην Κυβέρνηση, επιδιώκοντας έτσι να αποκομίσουν πρόσκαιρα πολιτικά οφέλη. Πιστεύω, όμως, ότι θα συμβεί ακριβώς το αντίθετο. Πιστεύω ότι αυτή η πρόταση δυσπιστίας συνιστά μια μεγάλη ευκαιρία για τη Νέα Δημοκρατία και την Κυβέρνηση του Κυριάκου Μητσοτάκη, γιατί μέσα από αυτή τη διαδικασία προσφέρεται η δυνατότητα να ανανεώσουμε την εμπιστοσύνη του ελληνικού λαού στο πρόγραμμα που υλοποιούμε και να συνεχίσουμε έτσι το μεταρρυθμιστικό έργο αυτής της Κυβέρνησης και να το κάνουμε κτήμα όλου του ελληνικού λαού. Άλλωστε απέναντι σε αυτό το έργο η Αντιπολίτευση δεν έχει να προτάξει ούτε θέσεις ούτε πρόγραμμα ούτε εναλλακτική πρόταση. Γι’ αυτόν τον λόγο εξακολουθεί να υστερεί συντριπτικά στα μάτια των πολιτών.

Κυρίες και κύριοι συνάδελφοι, παρά το γεγονός ότι ως Κυβέρνηση κληθήκαμε να αντιμετωπίσουμε πρωτόγνωρες καταστάσεις και απρόβλεπτες συγκυρίες, η στρατηγική μας προσέγγιση και ο στόχος της Κυβέρνησης παραμένει σταθερά ο ίδιος, που είναι να τεθούν γερά θεμέλια για ένα καλύτερο αύριο στην Ελλάδα. Και οι μεγάλες προκλήσεις που αντιμετωπίζει αυτή τη στιγμή η χώρα μας αφορούν, κυρίως, την οικονομία και το εισόδημα του πολίτη, την άμυνα και την ασφάλεια, τη διαχείριση της πανδημίας και την αντιμετώπιση της κλιματικής αλλαγής, τα φαινόμενα της οποίας κάνουν όλο και πιο συχνά την εμφάνισή τους.

Στην καθημερινή μας ζωή βιώνουμε, πλέον, ακραία καιρικά φαινόμενα τα οποία επιζητούν εγρήγορση, κεντρικό σχεδιασμό και άμεσες κυβερνητικές αποφάσεις.

Η Κυβέρνηση της Νέας Δημοκρατίας είναι η πρώτη ελληνική κυβέρνηση που φέρνει στο τραπέζι την επελαύνουσα κλιματική κρίση. Ενεργούμε και λαμβάνουμε μέτρα, ενώ συγχρόνως προσπαθούμε να καθορίζουμε πολιτικές, χωρίς πολλές φορές να έχουμε την απαιτούμενη χρονική άνεση για να τις μελετήσουμε, κυρίως, λόγω της πανδημίας. Το φαινόμενο της κλιματικής αλλαγής απαιτεί μελέτη, σύγχρονη προσέγγιση, ολιστική αντιμετώπιση και όχι αποσπασματικά μέτρα.

Η αναβάθμιση της πολιτικής προστασίας με τη δημιουργία ενός νέου Υπουργείου έθεσε τις βάσεις για έναν εθνικό πυλώνα ασφαλείας και τη δημιουργία ενός εθνικού μηχανισμού διαχείρισης. Αυτή η πρωτοβουλία στη σύντομη πορεία της έχει αναμφισβήτητα θετικό πρόσημο, το οποίο, όμως, μας δίνει το έναυσμα για να προχωρήσουμε στα επόμενα σημαντικά βήματα. Και ποια είναι αυτά;

Πρέπει να αναδιοργανωθεί η πολιτική προστασία και να δοθούν στον Υπουργό πλήρεις και αποκλειστικές αρμοδιότητες -και προς θεού όχι συναρμοδιότητες- δεδομένου ότι θα έχει και την πλήρη πολιτική ευθύνη. Η πολιτική προστασία πρέπει να έχει κεντρικά ανά πάσα στιγμή την πλήρη εικόνα της κατάστασης, ώστε αφ’ ενός να μπορεί να συντονίζει αποτελεσματικά τις ενέργειες των λοιπών φορέων, κυρίως, όμως, πρέπει να παίρνει κυριαρχικά τις αποφάσεις για δράση. Είναι καιρός, πλέον, να προσδιοριστούν και οι σχέσεις της κεντρικής εξουσίας με την τοπική αυτοδιοίκηση, κυρίως σε στιγμές μεγάλων κρίσεων, διότι δεν γίνεται αυτοί να ασκούν πλημμελώς τα καθήκοντά τους και να επιφέρουν έτσι ζημία στην αποτελεσματικότητα των κεντρικών δράσεων και να επιβαρύνουν τη γενική εικόνα, την οποία συνολικά και τελικά επωμίζεται η Κυβέρνηση.

Συμπερασματικά, απαιτείται μακρόχρονος, σταθερός σχεδιασμός, αλλαγή νοοτροπίας στις δημόσιες υπηρεσίες, ανάληψη ευθύνης από την αυτοδιοίκηση, πρόληψη στην κρίση και μεγάλες νέου τύπου επενδύσεις και υποδομές. Τα γεγονότα που ζήσαμε πρόσφατα μας δείχνουν καθαρά ότι αυτή είναι πλέον η ενδεδειγμένη λύση και να είστε βέβαιοι, αγαπητοί συνάδελφοι, ότι η Κυβέρνηση θα προχωρήσει σύντομα προς αυτή την κατεύθυνση.

Η ως σήμερα κυβερνητική πολιτική έχει εξάλλου οδηγήσει τη χώρα μας να λογίζεται ως ισότιμος εταίρος στην Ευρωπαϊκή Ένωση και παράλληλα οι κινήσεις μας στην εξωτερική πολιτική έχουν εμπεδώσει την Ελλάδα στη διεθνή κοινότητα ως παράγοντα σταθερότητας στην περιοχή των Βαλκανίων και της Μεσογείου. Η Ελλάδα είναι πλέον σαφώς πιο ισοδύναμος και πιο αναμεμειγμένος εταίρος στο ευρωπαϊκό παιχνίδι και στις διεθνείς συμμαχίες. Ο λόγος του Πρωθυπουργού στα διεθνή φόρα έχει ουσιαστική και βαρύνουσα σημασία με τον λόγο των υπολοίπων εταίρων.

Παράλληλα η Κυβέρνηση έχει εστιάσει και στον τομέα της οικονομικής ανάπτυξης. Χαρακτηριστικό παράδειγμα αποτελεί η ενεργοποίηση σε ευρωπαϊκό επίπεδο του Ταμείου Ανάκαμψης.

Το Εθνικό Σχέδιο Ανάκαμψης και Ανθεκτικότητας έχει τύχει ενθουσιώδους αποδοχής από τα όργανα της Ευρωπαϊκής Ένωσης και αποτελεί ένα καθοριστικό στοίχημα. Η απορρόφηση των χρημάτων έχει σχεδιαστεί σε συνδυασμό με μεταρρυθμίσεις, οι οποίες αποτελούν βασική προτεραιότητα. Μέσα σε αυτή τη συγκυρία μάς δίνεται η ευκαιρία να ορίσουμε εξ υπαρχής τις δυνατότητες της χώρας και να αλλάξουμε συνολικά την εικόνα της. Η προσπάθεια αυτή συνδυάζεται με έναν ευρύτερο σχεδιασμό της Κυβέρνησης που αφορά στην αναβάθμιση της ποιότητας των θεσμών της χώρας και ειδικότερα στον εξορθολογισμό της κατάστασης που επικρατεί στις ανεξάρτητες αρχές με στόχο να καταστήσουμε τη λειτουργία τους πιο αποτελεσματική.

Στο τέλος θέλω να αναφερθώ και στον τομέα της δικαιοσύνης, η οποία αποτελεί έναν από τους πιο κρίσιμους παράγοντες, όχι μόνο για τη διατήρηση της κοινωνικής συνοχής αλλά και για την καλλιέργεια κλίματος θεσμικής σταθερότητας επενδυτικής εμπιστοσύνης και εν τέλει οικονομικής ανάπτυξης. Είναι πλέον κοινά αποδεκτό ότι η απονομή της δικαιοσύνης επιδρά αποφασιστικά στην οικονομία. Γι’ αυτό και η σημερινή Κυβέρνηση έχει θέσει ως στόχο τη δημιουργία ενός πλαισίου εύρυθμης λειτουργίας και μεταρρυθμίσεων κομβικής σημασίας για την απονομή ταχείας και αποτελεσματικής δικαιοσύνης.

Κυρίες και κύριοι συνάδελφοι, κλείνοντας θα ήθελα να πω ότι σε λίγες ώρες από τώρα αυτό που θα αποδειχθεί είναι ότι η πρόταση δυσπιστίας ήταν ένα ανώφελο παιχνίδι πολιτικών εντυπώσεων. Η απόρριψη της πρότασης δυσπιστίας θα δώσει πανηγυρικά νέα ψήφο εμπιστοσύνης στην Κυβέρνηση της Νέας Δημοκρατίας και θα ολοκληρώσει το έργο της για να συνεχίσει τις μεγάλες τομές που χρειάζεται η χώρα. Θα αποδειχθεί και θα αναδειχθεί ακόμη μία φορά η συντριπτική διαφορά που χωρίζει την Κυβέρνηση του Κυριάκου Μητσοτάκη από τις προηγούμενες. Γιατί είναι συντριπτική η διαφορά στην μέθοδο και τη νοοτροπία. Γιατί η Κυβέρνηση αυτή θα εξακολουθήσει να δείχνει στους πολίτες ότι πέρα από τη σταθερή υλοποίηση του έργου της έχει και τη δυνατότητα, συνάμα, να αναγνωρίζει, να διορθώνει και τελικά να τραβά μπροστά χωρίς να αναλώνεται σε στείρες αντιπαραθέσεις.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΟΥΣΑ (Σοφία Σακοράφα):** Σας ευχαριστώ κι εγώ, κύριε Υπουργέ.

Τον λόγο τώρα έχει ο κ. Ιάσωνας Φωτήλας εκ μέρους της Νέας Δημοκρατίας.

**ΙΑΣΩΝΑΣ ΦΩΤΗΛΑΣ:** Σας ευχαριστώ, κυρία Πρόεδρε.

Δεν μπορώ να μη θίξω κάτι που δεν ξέρω κατά πόσο έχει θίξει κάποιος συνάδελφος. Δεν έχω παρακολουθήσει όλες τις τοποθετήσεις. Από το πρωί μέχρι και πριν από λίγο, πριν έρθει ο κ. Βούτσης να μιλήσει, δεν υπήρχαν σε όλη τη διαδικασία σήμερα πάνω από τρεις έως τέσσερις Βουλευτές του ΣΥΡΙΖΑ. Σε μία κορυφαία κοινοβουλευτική διαδικασία, ο ΣΥΡΙΖΑ τόσο πιστεύει σε αυτή την πρόταση που κάνει και βέβαια τόσο σέβεται κιόλας τις πιο υψηλές κοινοβουλευτικές διαδικασίες. Αυτά απλά για να δούμε την υποκριτική του θέματος.

Σε κάθε περίπτωση εμείς σας ευχαριστούμε. Σας ευχαριστούμε που μας δίνετε τη δυνατότητα και την ευκαιρία να μιλήσουμε σήμερα σε αυτή την Αίθουσα για όσα κάναμε αυτά τα δυόμισι χρόνια, προκειμένου όχι μόνο να στηρίξουμε αλλά, κυρίως, να ενισχύσουμε την ελληνική ανάπτυξη, όχι με λόγια όπως κάνατε εσείς αλλά με ουσιαστικές πράξεις και μεταρρυθμιστικά έργα, δίνοντας συγκεκριμένες λύσεις στα καθημερινά προβλήματα των πολιτών. Και όλα αυτά παρά τις τεράστιες προκλήσεις που καλούμεθα καθημερινά να διαχειριστούμε. Προκλήσεις εθνικές υγειονομικές, οικονομικές, ενεργειακές με πιο πρόσφατες τις καιρικές, κλιματικές. Ας τις δούμε εν συντομία μία προς μία.

Στο κομμάτι των εθνικών ζητημάτων δεν χρειάζεται να πω πολλά. Δεν υπάρχει νομίζω ούτε ένας Έλληνας που να μην αισθάνεται εθνικά υπερήφανος από το πώς αυτή η Κυβέρνηση χειρίστηκε και χειρίζεται τα εθνικά μας ζητήματα. Να θυμηθούμε την κρίση στον Έβρο; Την πίεση που έχουμε καταφέρει να ασκούν σήμερα όλοι οι Ευρωπαίοι εταίροι, αλλά και η Αμερική, στους γείτονές μας, τις αμυντικές συμφωνίες που θωρακίζουν τη χώρα μας σε επιχειρησιακό, αλλά και σε διπλωματικό επίπεδο; Και εσείς, κυρίες και κύριοι συνάδελφοι της Αξιωματικής Αντιπολίτευσης, πώς συμπεριφερθήκατε σε όλο αυτό; Με έναν τρόπο μοναδικό, πρωτόγνωρο για ένα κόμμα Αξιωματικής Αντιπολίτευσης. Καταψηφίσατε την αμυντική θωράκιση της χώρας βάζοντας τις μικροκομματικές σας ανάγκες πάνω από τις ανάγκες της χώρας και την ασφάλεια των πολιτών.

Στο μεταναστευτικό από το «δεν έχει σύνορα η Ελλάδα», από το «λιάζονται και εξαφανίζονται» σήμερα έχουμε σχεδόν μηδενικές ροές και βέβαια ανθρώπινες συνθήκες διαβίωσης για όλους τους πρόσφυγες και τους μετανάστες. Βέβαια, ταυτόχρονα έλεγχο όλων των φορέων, όλων των δομών και όλων των κονδυλίων που καλούνται να διαχειριστούν.

Το κομμάτι της πανδημίας είναι ένα μέτωπο που παραμένει ανοιχτό όχι μόνο στην Ελλάδα αλλά σε ολόκληρο τον πλανήτη. Δυστυχώς μέσα σε πολύ σύντομο χρονικό διάστημα από τότε που αναλάβαμε τα ηνία της χώρας ήρθαμε αντιμέτωποι με το κύμα της πανδημίας. Κληθήκαμε να πολεμήσουμε χωρίς όπλα, αφού παραλάβαμε ένα Εθνικό Σύστημα Υγείας τελείως αποδυναμωμένο και υποστελεχωμένο. Ωστόσο κατορθώσαμε όχι μόνο να αντέξει το ΕΣΥ αλλά πολύ περισσότερο να ενισχυθεί με πάνω από χίλιες τριακόσιες κλίνες ΜΕΘ και δεκατέσσερις χιλιάδες επιπλέον γιατρούς νοσηλευτές και λοιπό προσωπικό. Βασικός μας στόχος τώρα είναι ο ανασχεδιασμός και η ανασυγκρότησή του με έμφαση στην πρωτοβάθμια φροντίδα υγείας. Για τον σκοπό αυτό θα επιστρατεύσουμε τόσο τον κρατικό προϋπολογισμό όσο και το Ταμείο Ανάκαμψης προκειμένου να αντιμετωπίσουμε τις ανισότητες μεταξύ περιφέρειας και κέντρου αλλά και τις χρόνιες αδυναμίες στον τομέα της υγείας, κληρονομιά της κυβέρνησης του ΣΥΡΙΖΑ.

Οι ισχυρισμοί σας, κυρίες και κύριοι της Αξιωματικής Αντιπολίτευσης, ότι μειώνονται οι δαπάνες για την υγεία αποδεικνύονται για άλλη μία φορά ψευδείς. Σας διαψεύδουν οι ίδιοι οι αριθμοί, όταν το 2019 οι δαπάνες του Υπουργείου Υγείας αυξήθηκαν κατά περίπου 200 εκατομμύρια σε σχέση με το 2018 και έφτασαν στο ύψος των περίπου 4 δισεκατομμυρίων. Το 2020, έτος που εκδηλώθηκε η πανδημία, αυξήθηκαν σημαντικά στα 4,8 δισεκατομμύρια. Το 2021 διαμορφώθηκαν στα 5,2 δισεκατομμύρια και για το τρέχον έτος προσεγγίζουν τα 5,3 δισεκατομμύρια.

Το έχω πει πολλάκις στο παρελθόν το λέω ξανά. Η αριθμητική δεν είναι άποψη, να έχει ο καθένας τη δική του. Στον τομέα της οικονομίας, τα είπαμε στον προϋπολογισμό, θα τα πούμε και σήμερα να τα εμπεδώσετε: Κατ’ αρχάς, μειώσαμε σημαντικά φόρους και ασφαλιστικές εισφορές, βελτιώνοντας έτσι το διαθέσιμο εισόδημα του συνόλου των πολιτών. Συγχρόνως απορροφήσαμε τους οικονομικούς κραδασμούς που επέφερε η πανδημία με μια δέσμη μέτρων άνω των 43 δισεκατομμυρίων ευρώ. Έτσι κρατήσαμε όρθια την κοινωνία και την οικονομία. Μάλιστα δημιουργήσαμε δημοσιονομικό χώρο για περαιτέρω παρεμβάσεις στήριξης του κοινωνικού συνόλου μέσω της αύξησης του κατώτατου μισθού και θα ακολουθήσει και άλλη αύξηση μέσα στον Μάιο.

Βάλαμε πλάτη και στην ενεργειακή κρίση και ακρίβεια, στα πλαίσια των δημοσιονομικών δυνατοτήτων, με την πρόσθετη αύξηση της κρατικής ενίσχυσης στα τιμολόγια ρεύματος και στα κοινωνικά τιμολόγια για τα ευάλωτα νοικοκυριά, με την αύξηση της έκπτωσης στους λογαριασμούς φυσικού αερίου κατά 40%, αλλά και με την κάλυψη του μεγαλύτερου μέρους της επιβάρυνσης από τη ρήτρα αναπροσαρμογής στα αγροτικά τιμολόγια ενέργειας. Πώς το καταφέραμε; Απλά φέρνοντας σημαντικά ζωτικά κεφάλαια από Έλληνες και ξένους επενδυτές που πίστεψαν στην επένδυση και διέσωσαν την εταιρεία από τη βέβαιη κατάρρευση στην οποία εσείς την είχατε οδηγήσει.

Πάμε τώρα στα πιο πρόσφατα, την επέλαση της κακοκαιρίας της «Ελπίδας» και τη διαχείρισή της. Στο σημείο αυτό θα ήθελα να τονίσω ότι από αυτό το Βήμα θα λογοδοτήσουμε σήμερα, αλλά απέναντι στους πολίτες όχι βέβαια απέναντι στους Βουλευτές του ΣΥΡΙΖΑ. Αναγνωρίζουμε ότι υπήρξαν αστοχίες και ανεπάρκειες αλλά, δυστυχώς, μέσα σε τριάντα μήνες δύσκολα λύνονται προβλήματα δεκαετιών. Ο κρατικός μηχανισμός δεν είναι ακόμα στο σημείο ετοιμότητας που απαιτούν φαινόμενα τόσο μεγάλης έντασης τα οποία μάλιστα σπανίως σημειώνονται σε μεσογειακές χώρες όπως η Ελλάδα. Αναγνωρίζουμε τα λάθη μας. Μαθαίνουμε από αυτά. Γινόμαστε καλύτεροι. Τα επισημαίνουμε ανοιχτά. Δεν κρυβόμαστε πίσω από το δάχτυλό μας και το κυριότερο δεν επαναλαμβάνουμε δηλώσεις, όπως του κ. Τόσκα και της τότε κυβέρνησης ΣΥΡΙΖΑ ότι όσο κι αν ψάχνουν λάθη δεν μπορούν να βρουν.

Απ’ ό,τι φαίνεται λησμονάτε, κυρίες και κύριοι συνάδελφοι, τα δικά σας εγκληματικά λάθη και τις παραλείψεις του παρελθόντος.

Να σας υπενθυμίσω, όμως, τους δικούς μας χειρισμούς σε αντίστοιχες περιπτώσεις, όπως για παράδειγμα τη λειτουργία του «112», με το οποίο σώθηκαν ζωές αυτό το καλοκαίρι. Και θα μπορούσαν να έχουν σωθεί και άλλες και να έχει αποδειχθεί το ίδιο σωτήριο και πιο παλιά.

Να υπενθυμίσω, επίσης, τον τρόπο αποζημιώσεως των πολιτών από το κράτος για φυσικές καταστροφές. Πηγαίνετε και ρωτήστε τους πολίτες αν θεωρούν ότι ανταποκριθήκαμε γρήγορα. Για πρώτη φορά μπήκαν τόσα λεφτά και τόσο γρήγορα, όχι τόσο γιατί τα λεφτά είναι περισσότερα αλλά γιατί ενοποιήσαμε τις πλατφόρμες σε μία, ενοποιήσαμε την οικοσκευή μαζί με την επιδότηση που δίνουμε για την ανακατασκευή του σπιτιού.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα ήθελα για ελάχιστο την ανοχή σας.

Δυστυχώς, ο χρόνος δεν είναι αρκετός για να απαριθμήσω και να αναδείξω το σύνολο των πολιτικών της Κυβέρνησης του Κυριάκου Μητσοτάκη, τους στόχους που επιτεύχθηκαν και τα πολλαπλά οφέλη για όλους, μεταρρυθμίσεις όπως αυτή της ψηφιακής αλλαγής του κράτους, όπου σε δυόμισι χρόνια έχουν γίνει όσα δεν έγιναν σε δεκαετίες, όπως στο κομμάτι των επενδύσεων, όπου σε πείσμα των συνθηκών ύστερα από πολλά χρόνια βλέπουμε τεράστιες επενδύσεις να παίρνουν σάρκα και οστά, εταιρείες-κολοσσούς να εμπιστεύονται την οικονομική πολιτική της Κυβέρνησης και να επενδύουν στην Ελλάδα. Για πρώτη φορά η χώρα δανείστηκε με μηδενικά επιτόκια και δανείζεται με ιστορικά χαμηλά επιτόκια, γιατί αυτή η Κυβέρνηση με την πολιτική της έχει κερδίσει την εμπιστοσύνη των αγορών.

Κλείνοντας, στα δυόμισι χρόνια διακυβέρνησης συναντήσαμε αρκετές αντιξοότητες, στις οποίες όμως ανταποκριθήκαμε επαρκώς, αντλώντας μάλιστα την απαραίτητη γνώση αλλά και τη δύναμη για το μέλλον. Εξακολουθούμε να βαδίζουμε σε ένα δύσκολο δρόμο. Όμως, όπως έχουμε αποδείξει μέχρι σήμερα, τα δύσκολα είναι για τους ικανούς.

Από την άλλη, εσείς είστε η Αντιπολίτευση της ασυνέπειας, του παραλογισμού, της αδράνειας και το μόνο σίγουρο είναι ότι αν μιλάγαμε για θεατρική παράσταση, ο τίτλος δεν θα μπορούσε να είναι άλλος παρά το «όχι σε όλα».

Με μεγάλο αίσθημα ευθύνης και με υπερηφάνεια καταψηφίζω αυτή την πρόταση, στηρίζω την Κυβέρνηση του Κυριάκου Μητσοτάκη.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ πολύ.

Τον λόγο τώρα έχει ο κ. Κωνσταντινόπουλος, ο Ε΄ Αντιπρόεδρος της Βουλής, εκ μέρους του Κινήματος Αλλαγής.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Ευχαριστώ, κυρία Πρόεδρε.

Κυρίες και κύριοι συνάδελφοι, αν σήμερα μιλούσα για αυτά που όλοι μιλάτε, για τη μεγάλη επιτυχία του Κινήματος Αλλαγής, του ΠΑΣΟΚ τον τελευταίο μήνα, δεν θα μιλούσα για τις δημοσκοπήσεις αλλά θα έλεγα ότι για πρώτη φορά μετά από πολλά χρόνια έχει μετατοπιστεί ο άξονας της πολιτικής αντιπαράθεσης ανάμεσα στο ΠΑΣΟΚ, το ΣΥΡΙΖΑ και τη Νέα Δημοκρατία. Δηλαδή, ποια είναι η αντιπαράθεση των τελευταίων ημερών; Αφού ανακοινώσαμε την άποψή μας, η Κυβέρνηση και ο ΣΥΡΙΖΑ με δύο πανομοιότυπες ανακοινώσεις έβαλαν ακριβώς τα ίδια θέματα για μια αντίφαση μεταξύ της ψήφισης της πρότασης μομφής και τις εκλογές.

Αυτό -και είναι πολύ σημαντικό- έγινε σε επίπεδο -δεν λέω σε καμμία περίπτωση ότι συνεννοηθήκατε, ήταν πηγαίο- μέσων κοινωνικής δικτύωσης -μπορώ να σας δείξω ότι για πρώτη φορά γράφουν τα ίδια οι νεοδημοκράτες και οι συριζαίοι- από τα γνωστά κέντρα ενημέρωσης, ενώ θα μπορούσατε να ξέρετε ότι πριν λίγα χρόνια, στην πρόταση μομφής με τον κ. Σταϊκούρα πάλι ψηφίσαμε υπέρ της πρότασης μομφής. Τι άλλαξε σήμερα; Έχουν αλλάξει πραγματάκια. Και εσείς το ξέρετε. Το καταλαβαίνετε όλοι.

Ας πάμε, όμως, τώρα στις εκλογές και στη μεγάλη αντίφαση που σας πείραξε, γιατί το άλλο το κατανοείτε. Ούτε η Κυβέρνηση θα «πέσει» την Κυριακή. Το ξέρετε. Και ο κ. Τσίπρας το ξέρει. Δεκατέσσερις προτάσεις μομφής ποτέ δεν έγιναν πράξη.

Πάμε, λοιπόν, στις εκλογές. Τι έλεγε ο κ. Τσίπρας για τις εκλογές; «Δεν τις φοβάμαι…» -είναι δήλωση αυτολεξεί του κ. Τσίπρα- «...όμως αυτός είναι ο λόγος που δεν τις ζητάω. Φρονώ ότι οι εκλογές εν μέσω πανδημίας…» -τότε που έκανε τη δήλωση αυτή ο κ. Τσίπρας είχαμε πενήντα θανάτους, χθες είχαμε εκατόν δέκα- «…θα ήταν μια τυχοδιωκτική κίνηση του κ. Μητσοτάκη.» Θα το καταθέσω για τα Πρακτικά. Σήμερα με εκατόν δέκα νεκρούς οι εκλογές είναι τυχοδιωκτικές ή όχι; Τις ευθύνες για την πανδημία τις έχει ο κ. Μητσοτάκης, η Κυβέρνησή του, ok.

(Θόρυβος από την πτέρυγα του ΣΥΡΙΖΑ)

Η δεύτερη αντίφαση είναι με ποιους όρους πάμε στην επόμενη μέρα. Με τους ίδιους, τους παλαιοκομματικούς; Τι έκανε ο κ. Μητσοτάκης τρεις μήνες μετά την ανάληψη των καθηκόντων του; Ζητούσε εκλογές. Οι εκλογές έγιναν μετά από τέσσερα χρόνια. Τρεις μήνες! Τι λέει ο Τσίπρας τώρα;

(Θόρυβος από την πτέρυγα του ΣΥΡΙΖΑ)

Δυόμισι χρόνια. Μετά από δυόμισι χρόνια ζητούσε εκλογές και έγιναν μετά από δυόμισι χρόνια. Ο κ. Μητσοτάκης ζητούσε εκλογές τρεις μήνες μετά τη θητεία του και έγιναν οι εκλογές μετά από δυόμισι χρόνια.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** …(Δεν ακούστηκε)

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Αφήστε με λίγο. Σας κατανοώ, κύριε Σκουρλέτη.

Ο κ. Μητσοτάκης έκανε αυτό. Και εσείς τώρα τι κάνετε; Ζητάτε πάλι εκλογές, ενώ ξέρετε ότι δεν είναι κάτι το οποίο θα το αποφασίσετε εσείς ή εμείς. Γιατί το κάνετε, όμως, αυτό; Γιατί είναι προτιμότερο να λες εκλογές απ’ ό,τι να λες προτάσεις, να λες απόψεις, να κρύβεσαι πίσω από τις εκλογές, να κρύβεσαι πίσω από θέματα όπως είναι, παραδείγματος χάριν, η υποχρεωτικότητα για την πανδημία. Είναι πολύ δύσκολο να το πεις αυτό. Ούτε ο ΣΥΡΙΖΑ ούτε η Νέα Δημοκρατία μπορούν να το πουν. Άρα, το εύκολο είναι οι εκλογές.

Εμείς δεν έχουμε αυτή την αντίληψη. Εμείς έχουμε την αντίληψη ότι ο κόσμος θέλουμε να ακούσει την σοσιαλδημοκρατική μας πρόταση. Και να γνωρίζετε ότι αυτή την πρόταση την ακούει και την αγκαλιάζει καθημερινά. Δεν θα πάω στις δημοσκοπήσεις. Δεν με ενδιαφέρει αυτό. Την αγκαλιάζει καθημερινά, γιατί απαντά στα προβλήματα του. Αυτή είναι η μόνη απάντηση γι’ αυτό που συνέβη, να έχουν, δηλαδή, την ίδια αντιμετώπιση Νέα Δημοκρατία και ΣΥΡΙΖΑ.

Θέλω, όμως, να σας πω και κάτι, επειδή μιλάτε για τις εσωκομματικές εκλογές μας. Θέλω να είμαι ειλικρινής μαζί σας και νομίζω ότι πρέπει να το σκεφτείτε λίγο παραπάνω. Οι εσωκομματικές εκλογές μας αποφασίστηκαν τον Σεπτέμβριο για να γίνουν ενάμιση μήνα μετά. Θα θυμάστε ότι χάθηκε η Φώφη Γεννηματά. Μη χάνετε την αίσθηση του μέτρου και του ήθους. Το αναφέρω για όσους το λένε, για όσους λένε «γιατί κάνατε εσωκομματικές εκλογές και δεν γίνονται εκλογές» και τις βάζετε στο ίδιο επίπεδο. Νομίζω ότι δεν αξίζει αυτό. Το καταλαβαίνετε.

Τώρα πάμε λίγο στο χθεσινό μήνυμα του κ. Τασούλα για τη συνεδρίαση της Κοινοβουλευτικής Ομάδας. Έχω εδώ να σας καταθέσω πόσες φορές συνεδρίασε η Κοινοβουλευτική Ομάδα του ΣΥΡΙΖΑ εν μέσω νομοσχεδίων. Το 2015 εν μέσω προϋπολογισμού συνεδρίασε η Κοινοβουλευτική Ομάδα της Νέας Δημοκρατίας. Θα τα καταθέσω όλα. Νομίζω ότι το λάβαμε το μήνυμα. Το είπε και η κ. Μπακογιάννη. Το έλαβε το μήνυμα και ο κόσμος της δημοκρατικής παράταξης, όμως, σε όσους σιωπηρά συναίνεσαν σε αυτό. Μη νομίζετε ότι δεν κατάλαβαν τι έγινε με την Κυβέρνηση. Να είστε σίγουροι ότι το έλαβαν.

Ας πάμε, όμως, τώρα λίγο στα συγκεκριμένα -γιατί εσείς ζητάτε πράγματα και νομίζετε ότι ο κόσμος τα έχει ξεχάσει όλα-, στα ακραία καιρικά φαινόμενα. Πολύ σωστά κάνει κριτική ο ΣΥΡΙΖΑ -την κάνουμε και εμείς και όλα τα κόμματα, οι φορείς- για το τι έγινε στην Αττική Οδό. Υπάρχει, όμως, εναλλακτική πρόταση από τον ΣΥΡΙΖΑ; Μα, ο ΣΥΡΙΖΑ πριν από λίγα χρόνια, το 2017, έκανε ακριβώς το ίδιο που έκανε ο κ. Μητσοτάκης. Οκτώ ώρες έμειναν και εκεί. Αναζητείτε ποιος είναι ο χειρότερος διαχειριστής απέναντι στις καταστροφές; Όχι, κύριοι. Τα όσα δημιουργήθηκαν με αυτά τα καιρικά φαινόμενα θέλουν απάντηση. Και ο Πρόεδρός μας, ο Νίκος Ανδρουλάκης, έδωσε απάντηση -όχι στο συγκεκριμένο- γιατί ήταν ο μόνος που στην Ευρωπαϊκή Επιτροπή έφτιαξε τον μηχανισμό για τις φυσικές καταστροφές -ήταν ο εισηγητής- για να βοηθήσουμε με τις φυσικές καταστροφές το καλοκαίρι, στις φωτιές, σε οτιδήποτε -η σοσιαλδημοκρατία έχει απάντηση για όλα αυτά- πριν συμβούν όλα.

Άρα, δεν είμαστε όλοι το ίδιο. Δεν αντιμετωπίζουμε τα θέματα με τον ίδιο τρόπο. Υπάρχουν διαφορετικές προτάσεις και η σοσιαλδημοκρατική πρόταση είναι το εργαλείο για να αντιμετωπιστούν οι πολλαπλές κρίσεις.

Και τελειώνω με αυτό. Υπάρχουν δυο ερωτήματα: Αν σε επόμενη διαδικασία το επόμενο διάστημα υπάρχει πρόταση -και σας είπα ότι υπάρχει- και αν μπορέσει κάποιος να κερδίσει την Κυβέρνηση της Νέας Δημοκρατίας. Σ’ αυτή υπάρχει απάντηση. Και αυτή που θα κερδίσει την Κυβέρνηση της Νέας Δημοκρατίας θα είναι η σοσιαλδημοκρατική πρόταση και το ΠΑΣΟΚ.

Σας ευχαριστώ πάρα πολύ.

(Στο σημείο αυτό ο Ε΄ Αντιπρόεδρος της Βουλής κ. Οδυσσέας Κωνσταντινόπουλος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής).

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστούμε, κύριε συνάδελφε.

Τον λόγο έχει τώρα εκ μέρους του ΣΥΡΙΖΑ ο κ. Παππάς, μετά ο Κοινοβουλευτικός Εκπρόσωπος της Ελληνικής Λύσης κ. Βιλιάρδος και αμέσως μετά ο Υπουργός Τουρισμού κ. Κικίλιας.

Ορίστε, κύριε Παππά.

**ΝΙΚΟΛΑΟΣ ΠΑΠΠΑΣ:** Ευχαριστώ, κυρία Πρόεδρε.

Ανεβαίνω στο Βήμα μετά από τον κ. Κωνσταντινόπουλο, ο οποίος μας εξέπληξε ομολογώ, διότι περιέγραψε μια σοσιαλδημοκρατική πρόταση η οποία κατά 90% αντιπολιτεύεται τον ΣΥΡΙΖΑ και κατά 10% αντιπολιτεύεται τη Νέα Δημοκρατία η οποία κυβερνά. Εν πάση περιπτώσει, νομίζω ότι αξιολογείται ο καθένας. Είμαι βέβαιος ότι δεν είναι αυτό το γενικευμένο κλίμα και μέσα στο Κίνημα Αλλαγής. Υπάρχει εκεί μια «βεντάλια» απόψεων. Όμως, εν πάση περιπτώσει, ο καθένας κρίνεται.

Κύριοι της Πλειοψηφίας, πρέπει να συνειδητοποιήσετε ότι είστε αντιμέτωποι με τη μομφή της κοινωνίας. Αυτή φέραμε εμείς στο Κοινοβούλιο και επ’ αυτής σας καλούμε να απολογηθείτε. Είστε αντιμέτωποι με τη μομφή γιατί αποτύχατε να διαχειριστείτε την πανδημία, γιατί δεν ενισχύσατε το ΕΣΥ και δεν στηρίξατε τους υγειονομικούς, γιατί κάνατε εσείς την Ελλάδα πρωταθλήτρια στον οδυνηρό δείκτη θανάτων ανά εκατομμύριο.

Και αναρωτιέμαι προσωπικώς: Σας ήρθε ένα σημείωμα και σας είπαν: «Αναμοχλεύετε το Μάτι και τη Μάνδρα». Τόση απερισκεψία; Με ένα Μάτι την ημέρα να χάνεται, κομίζετε ως επιχείρημα αυτό; Τόσα χρόνια μετά αυτό έχετε να πείτε για το γεγονός ότι η χώρα καλπάζει σ’ αυτούς τους οδυνηρούς δείκτες; Καμμία εξήγηση, καμμία απάντηση στον Τσιόδρα και στον Λύτρα. οι οποίοι είπαν ότι με πάνω από τετρακόσιους στις εντατικές δεν αποδίδει το σύστημα υγείας;

Μομφή, λοιπόν, γιατί πήρατε και αλλοπρόσαλλα μέτρα για τα σχολεία, για τους χώρους εργασίας και για την εστίαση, γιατί αφήσατε τους συνωστισμούς να γίνουν η κανονικότητα στα μέσα μαζικής μεταφοράς. Μομφή γιατί αδρανείτε στην αντιμετώπιση της ακρίβειας που πνίγει νοικοκυριά και επιχειρήσεις, γιατί βγάλατε το δημόσιο από τη ΔΕΗ και δεν μαζεύονται οι λογαριασμοί πια, γιατί θέλετε να ιδιωτικοποιήσετε και το νερό, γιατί πίσω από την αδράνειά σας κρύβεται μια πολιτική σκόπιμης ασφυξίας των μικρών και μεσαίων επιχειρήσεων. Μομφή γιατί τα κάνατε επιτελικώς μπάχαλο τις ημέρες της κακοκαιρίας. Δυσκολεύεστε κι εσείς να μας πείτε τι λειτούργησε σωστά. Είναι αυτονόητο.

Η συγγνώμη σας ήταν και μίση και υποκριτική διότι επικεντρώθηκε ο κ. Μητσοτάκης στο θέμα της Αττικής Οδού. Και σας ρωτάμε: Η Κατεχάκη σε ποια επικράτεια είναι; Η Μεσογείων και η Μαραθώνος σε ποια επικράτεια είναι; Η Λαυρίου σε ποια επικράτεια είναι; Δικαιούνται αποζημίωση οι άνθρωποι οι οποίοι ταλαιπωρήθηκαν εκεί; Ή μήπως φτάνουν τα 2.000 ευρώ στη γυναίκα της οποίας έσπασαν τα νερά μέσα στο μισοθαμμένο στο χιόνι αμάξι ή στον άνθρωπο που περπάτησε χιλιόμετρα μέσα στο χιόνι για να έχει πρόσβαση στη φαρμακευτική περίθαλψή του; Αυτό έχετε να πείτε; Προετοιμάζετε το έδαφος για να μη διεκδικήσει ο κόσμος μεγαλύτερες αποζημιώσεις;

Αυτή είναι η υποκρισία σας. Καμμία συγγνώμη και για τα μέσα σταθερής τροχιάς. Έμειναν πέντε τρένα έξω από την Αθήνα, παραλίγο να έχουμε και πιο δυσάρεστες εξελίξεις διότι υπήρξε ατύχημα, αλλά ούτε εκεί θεωρήθηκε ότι πρέπει να ζητηθεί συγγνώμη ούτε για το γεγονός ότι δεν έπεσαν όλες οι δυνάμεις για να μείνει ανοιχτός ο προαστιακός και για να γίνει ο απεγκλωβισμός ακόμα πιο νωρίς.

Βεβαίως ήταν θετική η πρωτοβουλία της Ρυθμιστικής Αρχής Σιδηροδρόμων να επιβάλει πρόστιμο αλλά δεν το κάνατε εσείς. Το έκανε μια ρυθμιστική αρχή, της οποίας τις αρμοδιότητες αποψιλώνετε σκοπίμως. Μην κομίζετε, λοιπόν, αυτό το πρόστιμο ως αποτέλεσμα της δικής σας αποφασιστικότητας σε αυτή την Αίθουσα.

Τα πράγματα, όμως, είναι πάρα πολύ απλά. Δεν μπορεί μια να φταίνε οι πολίτες, μια οι μετεωρολόγοι, μια ο Πατούλης, μια οι παραχωρησιούχοι κι εσείς να μη φταίτε σε τίποτα.

Ο Κοινοβουλευτικός μας Εκπρόσωπος το πρωί σάς έκανε μια πάρα πολύ απλή ερώτηση: Τι συνέβη σε αυτή τη σύσκεψη; Η δική σας Κοινοβουλευτική Εκπρόσωπος μάς διαβεβαίωσε ότι υπάρχουν Πρακτικά και δεν έχει καμμία σημασία που ο κ. Σκέρτσος έκανε ότι δεν θυμάται. Φανταζόμαστε ότι ήταν τηλεδιάσκεψη. Ήταν εκ του σύνεγγυς; Έγινε κανονική συνεδρίαση; Έγινε τηλεδιάσκεψη; Λοιπόν, τα Πρακτικά οφείλετε να τα φέρετε. Μη μας κάνετε να πάμε στη δικαιοσύνη και για αυτά. Είναι πάρα πολύ απλά τα πράγματα.

Να σας πω και κάτι; Καλές οι δικαιολογίες και το «γαϊτανάκι», αλλά την αρμοδιότητα για περιορισμό ή απαγόρευση της κυκλοφορίας την έχει η Τροχαία, δεν την έχει κανένας παραχωρησιούχος. Ο παραχωρησιούχος, σύμφωνα με τη συγκεκριμένη σύμβαση οφείλει να συνεργάζεται και να ακούει τις οδηγίες της συντεταγμένης πολιτείας. Αλίμονο αν ήταν αλλιώς, αν ο παραχωρησιούχος δηλαδή είχε εξουσία απαγόρευσης κυκλοφορίας πάνω στους κεντρικούς αυτοκινητόδρομους της χώρας. Περιμένουμε, λοιπόν, να μάθουμε αν τα πράγματα έγιναν όπως μας τα λέτε εσείς ή αν δεν έγιναν έτσι.

Η κοινωνία, κυρίες και κύριοι της Κυβέρνησης, απαιτεί να φύγει αυτή η Κυβέρνηση και να φύγει με εκλογές. Αυτή είναι η λύση. Δεν ξέρω ποια είναι η πρόταση του Κινήματος Αλλαγής. Και αυτό θα πρέπει να διασαφηνιστεί. Νομίζω ότι ο κ. Ανδρουλάκης θα έχει αύριο μια ευκαιρία να μας εξηγήσει τι εννοεί, και αν μπορεί να προκύψει μια σοσιαλδημοκρατική κυβέρνηση, όπως λέει ότι ζητάει από αυτή τη Βουλή. Διότι όταν υπερψηφίζεις μια πρόταση δυσπιστίας, ζητάς να φύγει μια κυβέρνηση, εν προκειμένω η Κυβέρνηση Μητσοτάκη. Καλωσορίζουμε το γεγονός ότι θέλετε κι εσείς να φύγει η Κυβέρνηση Μητσοτάκη. Πώς θα προκύψει σοσιαλδημοκρατικού τύπου ή προοδευτικού τύπου ή άλλου τύπου κυβέρνηση; Από αυτή τη σύνθεση; Πώς βλέπετε τον δικό σας ρόλο σε μια ενδεχόμενη άλλη κυβέρνηση;

(Στο σημείο αυτό την Προεδρική Έδρα καταλαμβάνει ο Δ΄ Αντιπρόεδρος της Βουλής κ. **ΔΗΜΗΤΡΙΟΣ ΒΙΤΣΑΣ**)

Αυτά είναι ερωτήματα που κανένας στην Εθνική Αντιπροσωπεία δεν νομίζω ότι μπορεί ή ότι πρέπει να υπεκφεύγει. Σε κάθε περίπτωση πρέπει να γνωρίζουν όλοι όσοι -και ελπίζουμε να είναι λίγοι- τους περνάει από το μυαλό ότι μπορεί αυτή η Βουλή να παράξει παρένθετες λύσεις με τεχνοκράτες πρωθυπουργούς. Θα μας βρουν απέναντι, διότι αυτές είναι λύσεις οι οποίες έχουν ένα θεμέλιο, το οποίο είναι ακριβώς η συνέχιση της πολιτικής που υλοποιεί η Κυβέρνηση Μητσοτάκη.

Η χώρα χρειάζεται μια προοδευτική διακυβέρνηση με θεμέλια προοδευτικής πολιτικής, έξω από το δημοσιονομικό πλαίσιο το οποίο εσείς έχετε συμφωνήσει με τους εταίρους -και κάνατε την Ελλάδα πρωταθλήτρια της λιτότητας, ενώ ήταν πρωταθλήτρια της ύφεσης όλα τα προηγούμενα χρόνια- με ισχυρή παρέμβαση του δημόσιου τομέα και επανάκτηση δημόσιων υποδομών ειδικά στην κοινή ωφέλεια -δείτε τι γίνεται στην Ευρώπη, πάνω από τριακόσιες περιπτώσεις επαναφοράς στο δημόσιο των υποδομών παροχής ρεύματος και ηλεκτρισμού και πλειάδα άλλων παραδειγμάτων- με δημόσια τράπεζα η οποία πρέπει να βάλει ένα τέλος στον αποκλεισμό νοικοκυριών και, κυρίως, μικρομεσαίων επιχειρήσεων και, βεβαίως, με διαχείριση του ιδιωτικού χρέους.

Έχουμε κάνει πάρα πολύ εμπεριστατωμένη πρόταση. Δεν έχει νόημα να «παπαγαλίζετε» ότι εμείς δεν έχουμε προτάσεις, γιατί έχουμε προτάσεις. Εσείς δεν θέλετε να τις ακούσετε, γιατί έχετε άλλη στρατηγική.

**ΠΡΟΕΔΡΕΥΩΝ (Δημήτριος Βίτσας):** Κύριε Παππά, σας παρακαλώ να ολοκληρώσετε.

**ΝΙΚΟΛΑΟΣ ΠΑΠΠΑΣ:** Ολοκληρώνω σε δέκα δευτερόλεπτα, κύριε Πρόεδρε.

Έχει αρχίσει η αντίστροφη μέτρηση. Ο κ. Μητσοτάκης στην περασμένη Διεθνή Έκθεση Θεσσαλονίκης παραδέχθηκε ότι από την απλή αναλογική δεν μπορεί να σχηματίσει κυβέρνηση, δεν θα είναι αυτός ο Πρωθυπουργός. Κυβέρνηση θα σχηματίσουν ισχυροποιημένες από την ψήφο του λαού προοδευτικές δυνάμεις και θα δώσουν στη χώρα μία κυβέρνηση μακράς διάρκειας με προοδευτικό πρόσημο.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Δημήτριος Βίτσας):** Ευχαριστώ πολύ.

Τον λόγο έχει ο Κοινοβουλευτικός Εκπρόσωπος της Ελληνικής Λύσης κ. Βιλιάρδος για δώδεκα λεπτά.

**ΒΑΣΙΛΕΙΟΣ ΒΙΛΙΑΡΔΟΣ:** Κυρίες και κύριοι συνάδελφοι, θα ξεκινήσουμε από το ότι, δεν περιμέναμε ποτέ, πως θα μπορούσε να υπάρξει μία κυβέρνηση χειρότερη από τον ΣΥΡΙΖΑ, από το ΠΑΣΟΚ και από τη συγκυβέρνηση Νέας Δημοκρατίας – ΠΑΣΟΚ, με κάθε ειλικρίνεια, καμμία κυβέρνηση, δηλαδή, χειρότερη από όλες τις προηγούμενες των μνημονίων που κατάφεραν να χρεοκοπήσουν, να υποθηκεύσουν και να εξαθλιώσουν μία πάμπλουτη χώρα, όπως είναι η Ελλάδα.

Η Ελληνική Λύση είναι το πρώτο κόμμα που ζήτησε εκλογές φέτος, επειδή και αυτή η Κυβέρνηση απέτυχε παταγωδώς στην οικονομία, στην υγεία, στην ασφάλεια του πολίτη, στο μεταναστευτικό, στην ακρίβεια, στην ενέργεια, παντού.

Επιγραμματικά τώρα, στο παρελθόν, αφού όποιος ξεχνάει την ιστορία του συνεχίζει να κάνει τα ίδια λάθη, ο μεγάλος κατήφορος της Ελλάδας ξεκίνησε με την τεχνητή άνοδο του ΑΕΠ, το 2007, κατά 9,6% με αποτέλεσμα, τότε, να προσληφθούν επιπλέον στο δημόσιο εκατόν ογδόντα έξι χιλιάδες πεντακόσια άτομα, να αυξηθούν οι δημόσιες δαπάνες, να κλιμακωθούν τα δίδυμα ελλείμματα μας και να διογκωθεί το δημόσιο χρέος, κατά 70 δισεκατομμύρια ευρώ περίπου.

Στη συνέχεια, εν μέσω της παγκόσμιας χρηματοπιστωτικής κρίσης, η τότε κυβέρνηση της Νέας Δημοκρατίας οδήγησε τη χώρα σε πρόωρες εκλογές, θυμίζοντας το κορυφαίο ελληνικό λάθος της Μικρασιατικής Καταστροφής, όπου σε περίοδο πολέμου, διενεργήθηκαν, ανάλογα, εκλογές. Αμέσως μετά, η κυβέρνηση του ΠΑΣΟΚ, που πολιτεύεται, σήμερα, ως ΚΙΝΑΛ, για να μην πληρώσει τα πάνω από 250 εκατομμύρια που χρωστάει, διέσυρε τη χώρα διεθνώς, ενώ δεν φρόντισε να προσφύγει στις αγορές, όταν μπορούσε και τελικά, καταδίκασε την Ελλάδα χωρίς λόγο στο ΔΝΤ.

Τονίζουμε, δε ξανά, πως είμαστε η μοναδική χώρα, που χρεοκόπησε με γεμάτα ταμεία, με πάνω από 25 δισεκατομμύρια καταθέσεις των οργανισμών του δημοσίου, σύμφωνα με αναφορά του ΔΝΤ το 2013.

Αμέσως μετά η συγκυβέρνηση Νέας Δημοκρατίας - ΠΑΣΟΚ προέβη στο έγκλημα του PSI, μοναδικό στα ιστορικά χρονικά, παρά το ότι είχε όλα τα πλεονεκτήματα στη διάθεσή της και μπορούσε, τότε φυσικά, να σώσει την Ελλάδα. Υποθήκευσε, όμως, την Ελλάδα για ενενήντα εννέα χρόνια, επιβάλλοντας το Αγγλικό Δίκαιο στα ομόλογα της, απλά και μόνο για να μειωθεί το δημόσιο χρέος μας μόλις κατά 51,3 δισεκατομμύρια ευρώ, σύμφωνα με διεθνή μελέτη, που έχουμε καταθέσει πολλές φορές στα Πρακτικά.

Παράλληλα, συνεχίστηκε η εξαθλίωση των Ελλήνων με την εγκληματική ονομαστική μείωση μισθών και συντάξεων, που για πρώτη φορά στην παγκόσμια ιστορία, αποδέχτηκαν οι εργαζόμενοι, ενώ, χάθηκε πάνω από ένα τρισεκατομμύριο ευρώ, όσον αφορά στην αξία των δημοσίων και ιδιωτικών μας περιουσιακών στοιχείων.

Ακολούθησε ο ΣΥΡΙΖΑ, ο οποίος πρόδωσε την εμπιστοσύνη των πολιτών, έκλεισε τις τράπεζες, αντέστρεψε το δημοψήφισμα και τελικά, δρομολόγησε το τρίτο μνημόνιο, κάτι που είναι, επίσης, μοναδικό στην παγκόσμια ιστορία. Τρίτο μνημόνιο έχει υπογράψει μόνο μία χώρα στην παγκόσμια ιστορία, η Ελλάδα, καμμία άλλη. Με το μνημόνιο αυτό μας επιβλήθηκαν η ΑΑΔΕ και το Υπερταμείο, όπου μεταφέρθηκαν σχεδόν όλα τα περιουσιακά στοιχεία της Ελλάδας, όπως το εναπομείναν 34% της ΔΕΗ. Η ΔΕΗ δεν είναι ελληνική. Ψηφίστηκε αυτό και από τα τρία κόμματα της τρόικα εσωτερικού, από τη Νέα Δημοκρατία, το ΠΑΣΟΚ - ΚΙΝΑΛ και τον ΣΥΡΙΖΑ.

Ακολούθησαν τα επόμενα εγκλήματα του ΣΥΡΙΖΑ, όπως η συνέχιση του ξεπουλήματος των επιχειρήσεων του δημοσίου και όχι μόνο. Θυμίζω, τη σκανδαλώδη σύμβαση της «Fraport», τον ΑΔΜΗΕ, τη ΔΕΣΦΑ, την παράδοση του ονόματος της Μακεδονίας με αντάλλαγμα την επιμήκυνση των 95 δισεκατομμυρίων, το άνοιγμα των συνόρων μας στα μεταναστευτικά κύματα το 2015 κ.ο.κ..

Είναι ανόητη, δε ακόμη, και η αναφορά στο ότι μας έβγαλε ο ΣΥΡΙΖΑ από τα μνημόνια, όταν είναι ξεκάθαρο, πως συνεχίζονται με άλλο όνομα, ως ενισχυμένη εποπτεία, με τους ελεγκτές να επισκέπτονται κάθε τρεις μήνες την Ελλάδα -η Ελλάδα είναι η μοναδική χώρα που έχει ενισχυμένη εποπτεία- δίνοντας, κυριολεκτικά, εντολές για τον τρόπο διακυβέρνησής της.

Το ίδιο ισχύει και για το δήθεν «μαξιλάρι», το οποίο αποτελείται από τα 15,8 δισεκατομμύρια του ESM που δεν μπορούμε να τα αγγίξουμε, καθώς επίσης και από τις περίπου 20 δισεκατομμύρια καταθέσεις oργανισμών του δημοσίου που όμως χρησιμοποιούνται στα repos.

Όσον αφορά, τώρα στην υγεία και στην πολιτική προστασία, που σήμερα καταγγέλλει ο ΣΥΡΙΖΑ, όλοι μας θυμόμαστε τη δική του καταστροφική διαχείριση ανάλογων γεγονότων, όπως τα ράντζα στα νοσοκομεία με τη γρίπη του 2017, τις πλημμύρες στη Μάνδρα, το αποτρόπαιο έγκλημα στο Μάτι κ.ο.κ..

Περαιτέρω, δεν πιστεύουμε πως έχει βιώσει μεγαλύτερη τραγωδία κάποιος άλλος λαός στον πλανήτη. Δεν υπάρχει τέτοια τραγωδία, ενδεχομένως, λόγω του ελαττώματός του να ξεχνάει το παρελθόν του και να κάνει τα ίδια λάθη, περιμένοντας διαφορετικά αποτελέσματα. Διαφορετικά, μάς είναι αδύνατον να καταλάβουμε πώς είναι δυνατόν να στηρίζουν ακόμη οι Έλληνες τα τρία αυτά κόμματα στις δημοσκοπήσεις, τη Νέα Δημοκρατία, το ΠΑΣΟΚ και τον ΣΥΡΙΖΑ.

Γιατί, δηλαδή, τα θύματα στηρίζουν τους θύτες τους, ακόμη, ξεχνώντας, πόσο έχουν υποφέρει από αυτούς και μην καταλαβαίνοντας, πόσο ακόμη θα υποφέρουν; Πόσω μάλλον όταν λύσεις υπήρχαν, υπάρχουν και θα υπάρχουν, αρκεί να εκλεγεί μία κυβέρνηση, που να ενδιαφέρεται πραγματικά για τους Έλληνες και όχι για κομματικά παιχνίδια, όπως το παράδειγμα της Ισλανδίας ή καλύτερα της Ουγγαρίας, που έχει μεν ανάλογο πληθυσμό με την Ελλάδα, αλλά σε καμμία περίπτωση τα γεωπολιτικά και λοιπά πλεονεκτήματα τα δικά μας.

Εν προκειμένω, έχουμε αναφέρει ότι, η Ουγγαρία έχει σήμερα ΑΕΠ 180 δισεκατομμυρίων δολαρίων, όσο περίπου το δικό μας. Εντούτοις το 2008, όταν το δικό μας ΑΕΠ ήταν στα 356 δισεκατομμύρια δολάρια, της Ουγγαρίας ήταν μόλις 158 δισεκατομμύρια, λιγότερο, δηλαδή, από το μισό, έχοντας πάει στα 130 δισεκατομμύρια με την κρίση. Ειδικότερα, βίωσε μία μεγάλη κρίση το 2008, με τη σοσιαλιστική κυβέρνηση της, τότε, να την οδηγεί στο ΔΝΤ που εφάρμοσε την καταστροφική πολιτική του. Οι πολίτες της, όμως, σε αντίθεση με τους Έλληνες, δεν έσκυψαν το κεφάλι στα μνημόνια και αντέδρασαν το 2010 εκλέγοντας μία πατριωτική, φιλελεύθερη κυβέρνηση, η οποία σταμάτησε τις συζητήσεις με το ΔΝΤ και βίωσε, βέβαια, μία δεύτερη κρίση, καταφέρνοντας όμως να το εξοφλήσει, τρία χρόνια αργότερα, να το εκδιώξει από την πρωτεύουσα της και να πετύχει, κυριολεκτικά, ένα οικονομικό θαύμα. Αποτελεί, λοιπόν, ένα καλό παράδειγμα για την προδοσία των μνημονίων και ειδικά γι’ αυτούς που ακόμη ισχυρίζονται πως δεν είχε άλλη λύση η Ελλάδα, παρά την απίστευτη καταστροφή που έχουμε υποστεί και θα υποστούμε, ακόμη, και τα επόμενα χρόνια.

Σε κάθε περίπτωση, είναι ντροπή να μας έχουν ξεπεράσει χώρες όπως η Ουγγαρία, η Πολωνία ή η Ρουμανία, ενώ, όποιος τις έχει επισκεφθεί, βλέπει καθαρά την πρόοδό τους.

Τώρα, στη σημερινή μομφή που θα στηρίξουμε, αφού ήμασταν οι πρώτοι που ζήτησαν εκλογές, είναι ξεκάθαρη η συνέχιση της κακοδιαχείρισης της χώρας από τη Νέα Δημοκρατία, ειδικά, όσον αφορά στην οικονομία, όπου σπαταλήθηκαν πάνω από 43 δισεκατομμύρια με δανεικά, περισσότερα ως προς το ΑΕΠ μας -17,5%- από κάθε άλλη χώρα της Ευρώπης, αυξάνοντας το δημόσιο χρέος μας, κατά 26%.

Χρησιμοποιήσαμε σκόπιμα τη λέξη «σπαταλήσαμε», επειδή, το ποσό αυτό δόθηκε με δανεικά για καταναλωτικούς και όχι για παραγωγικούς σκοπούς, ενώ, ασφαλώς, δεν είναι επίτευγμα -αν όχι ανοησία- να διαθέσει δανειζόμενη μια επιχείρηση, για παράδειγμα, 43 δισεκατομμύρια με μεγάλες ζημίες, απλά και μόνο για να διατηρήσει τον ίδιο τζίρο, όπως η Ελλάδα το 2021, σε σχέση με το 2019.

Αν προσθέσει κανείς εδώ το ότι, από το 2011 έως το 2024, με βάση τον προϋπολογισμό, βέβαια, θα έχουν ξεπουληθεί όλες οι δημόσιες επιχειρήσεις μας έναντι μόλις 11 δισεκατομμυρίων ευρώ, στην καλύτερη των περιπτώσεων, καλύπτοντας λίγο παραπάνω από το έλλειμμα ενός μόνο έτους, του 2020, θα καταλάβει σε πόσο δυσχερή θέση βρίσκεται η ελληνική οικονομία: το μισό έλλειμμα του 2020, όλες τις επιχειρήσεις που ξεπουλήσαμε.

Για όλα αυτά, θα καταθέσω στο τέλος διαγράμματα στα Πρακτικά.

Όσον αφορά στον ιδιωτικό τομέα, συμβαίνει κάτι ανάλογο, αφού εισρέουν λιγότερα χρήματα από το εξωτερικό απ’ όσα εκρέουν, όπως φαίνεται από το έλλειμμα του ισοζυγίου τρεχουσών συναλλαγών μας, που αυξήθηκε, ξανά, στο μείον 6,7% του ΑΕΠ.

Πώς καλύπτεται χρηματοδοτικά η διαφορά; Δηλαδή, πού βρίσκουμε τα χρήματα, για να εισάγουμε περισσότερα απ’ όσα εξάγουμε; Δυστυχώς, με το ξεπούλημα και με τη στήριξη των τραπεζών από την Ευρωπαϊκή Κεντρική Τράπεζα, ύψους λίγο παραπάνω από 30 δισεκατομμύρια ευρώ, η οποία, αν σταματήσει, θα αντιμετωπίσουμε, ξανά, τεράστια προβλήματα, όπως αυτά που μας οδήγησαν στα μνημόνια, σημειώνοντας, πως ήδη, τα επιτόκια δανεισμού μας διπλασιάστηκαν.

Το γεγονός αυτό φαίνεται από τη συνεχιζόμενη άνοδο του εξωτερικού μας χρέους, το οποίο, από 526,4 δισεκατομμύρια, το δεύτερο τρίμηνο του 2021 αυξήθηκε στα 538,2 δισεκατομμύρια, το τρίτο τρίμηνο -από 400 δισεκατομμύρια περίπου στο τέλος του 2018. Σε τρία μόλις χρόνια, δηλαδή, αυξήθηκε κατά 140 δισεκατομμύρια ευρώ. Σε τρία χρόνια, το εξωτερικό μας χρέος αυξήθηκε κατά 140 δισεκατομμύρια ευρώ! Αν είναι δυνατόν να θεωρεί κανείς μία τέτοια χώρα ως βιώσιμη, όσον αφορά στην οικονομία της!

Ένα επόμενο πρόβλημα είναι ο πληθωρισμός, η άνοδος των τιμών, δηλαδή, στο 5,1% το Δεκέμβρη από αποπληθωρισμό μείον 2% τον Ιανουάριο του 2021. Οπότε, η άνοδος των τιμών είναι στην ουσία 7,1%, γεγονός που σημαίνει, πως τόσο μειώθηκαν οι πραγματικοί μισθοί και οι συντάξεις των εργαζομένων.

Το ίδιο ισχύει και για την ενέργεια, όπου έχουμε τις δεύτερες ακριβότερες τιμές, μετά την άλλη υπερχρεωμένη χώρα, την Ιταλία, κάτι που όμως οφείλεται στο θηριώδες λάθος της Κυβέρνησης να επιταχύνει την απολιγνιτοποίηση. Το λέγαμε από την πρώτη μέρα, ότι δεν πρέπει να συμβεί κάτι τέτοιο.

Το αποτέλεσμα ήταν, όχι μόνο η άνοδος των τιμών, λόγω της αύξησης των εισαγωγών φυσικού αερίου, όπου είμαστε από τις ελάχιστες χώρες που το προμηθευόμαστε, χωρίς μελλοντικά συμβόλαια και με τιμές ημέρας spot, αλλά επιπλέον, η μεγαλύτερη ενεργειακή μας εξάρτηση, κάτι που είναι θανατηφόρο για την όποια βιομηχανία μας απέμεινε, ενώ, τα λάθη συνεχίζονται με το πάγωμα των ερευνών στην Κρήτη, όπως επίσης με τις αμφιβολίες για τον EastMed.

Όσον αφορά τώρα στο πετρέλαιο θέρμανσης, με την τιμή του πρόσφατα στο 1,20 ευρώ, μία μέση οικογένεια στη Φλώρινα, για παράδειγμα, χρειάζεται το λιγότερο τέσσερις χιλιάδες λίτρα, άρα, περί τα 5.000 ευρώ ετησίως, μόνο και μόνο για να θερμανθεί το σπίτι της, κάτι που προφανώς, είναι αδύνατο να διαθέσει.

Η λύση, πάντως, που έχουμε προτείνει -πάντα προτείνουμε λύσεις, για όλα- είναι η μείωση του ΦΠΑ στα βασικά τρόφιμα και στα καύσιμα, όπως έκανε η Πολωνία, ανάλογη με την άνοδο των τιμών τους, κάτι που δεν θα μείωνε τα έσοδα του δημοσίου, αφού έχει υπολογιστεί πληθωρισμός 0,8% στον προϋπολογισμό του 2022, οπότε θα εισέπραττε το δημόσιο τα ίδια ποσά στις αυξημένες τιμές.

Όσον αφορά στις τραπεζικές καταθέσεις που αυξήθηκαν, οφείλουμε να γνωρίζουμε ότι, όπως και τα ακίνητα, λογίζονται στις αποταμιεύσεις των νοικοκυριών, γεγονός που σημαίνει, πως όταν μας ενημερώνει η Κυβέρνηση για το ύψος των καταθέσεων, θα πρέπει, παράλληλα, να αναφέρει και την εξέλιξή της ιδιοκτησίας των ακινήτων. Εν προκειμένω, η ιδιοκατοίκηση στην Ελλάδα μειώθηκε στο 74,6%, το 2020, ενώ πριν τα μνημόνια ήταν στο 84,6%. Μειώθηκε δηλαδή κατά 10%. Είναι λογικό, λοιπόν, να αυξάνονται οι καταθέσεις, όταν πουλούν τα σπίτια τους οι Έλληνες, όπως επίσης από τα δάνεια της πανδημίας που καταχωρούνται ως καταθέσεις.

Από την άλλη πλευρά, η άνοδος των καταθέσεων σημαίνει πως δεν διενεργούνται επενδύσεις, ούτε από τα νοικοκυριά, ούτε από τις επιχειρήσεις. Οπότε, προφανώς, δεν πρόκειται για καμμία θετική εξέλιξη.

Όσον αφορά δε στη δήθεν μείωση της ανεργίας, κατά την ΕΛΣΤΑΤ, τα στατιστικά της οποίας δείχνουν χαμηλότερη ανεργία, σχεδόν, τριακοσίων πενήντα χιλιάδων ατόμων από αυτά του ΟΑΕΔ, η όποια μείωση της ανεργίας δεν οφείλεται στη δημιουργία νέων θέσεων εργασίας, αλλά στο ότι η Κυβέρνηση επιδοτούσε τους εργαζόμενους, χωρίς να εργάζονται. Τους πλήρωνε δηλαδή για να κάθονται, οι επιχειρήσεις δεν είχαν δουλειά, λόγω του καταστροφικού λάθους των lockdown. Είναι, όμως, βιώσιμο κάτι τέτοιο; Προφανώς όχι, δρομολογώντας, αργότερα, το πέμπτο, ακόμη πιο αυστηρό μνημόνιο.

Ο κατήφορος της Ελλάδας φαίνεται και στην υγεία, αφού έχουμε από τους περισσότερους νεκρούς στην Ευρωπαϊκή Ένωση από την πανδημία, σε σχέση με τον πληθυσμό μας -όπως θα καταθέσουμε στα Πρακτικά-, ενώ, είναι απαράδεκτο να μην παραιτείται κανένας, όταν πεθαίνουν, καθημερινά, περί τα εκατό άτομα και να το θεωρούμε πλέον κανονικότητα. Είναι ντροπή μας! Πού οφείλονται αυτοί οι θάνατοι; Στο μεγαλύτερο ποσοστό τους, στο διαλυμένο από τα μνημόνια σύστημα υγείας μας.

Επιγραμματικά τώρα, στη δημόσια τάξη και στο μεταναστευτικό, όλοι είδαμε τι συνέβη την παραμονή της Πρωτοχρονιάς, στο Σύνταγμα. Εδώ, δεν πρέπει να ξεχάσουμε τα 215.000 ευρώ, που έδωσε ο δήμαρχος για τα δεκαεπτά λεπτά της συναυλίας που δεν έγινε στο Σύνταγμα, αλλά στον Λυκαβηττό, απουσία θεατών. Γιατί δεν έγινε στο Σύνταγμα και γιατί «απουσία θεατών»; Για να είναι κλεισμένοι στα σπίτια τους οι Έλληνες πολίτες, σε αντίθεση με τους Πακιστανούς, για τους οποίους δεν υπήρχε κανένα απαγορευτικό; Ήταν λογικό να παραχωρηθεί η πλατεία μπροστά από τη Βουλή σε μετανάστες; Δεν είναι ρατσισμός εις βάρος των Ελλήνων;

Όμως, το σημαντικότερο είναι αυτό που συμβαίνει στα παραμεθόρια νησιά μας και στον Έβρο, με τις κατασκευές δομών, παρά τις αντιρρήσεις των πολιτών και ενώ υπάρχουν δεκάδες Έλληνες άστεγοι, με την Κυβέρνηση να αδιαφορεί για την πέμπτη φάλαγγα που δημιουργεί εντός της επικρατείας μας, ειδικά σε σχέση με τις προθέσεις της Τουρκίας, που έχει ξεκινήσει προ πολλού τον εποικισμό της χώρας μας.

Σε σχέση με το χάος της χιονόπτωσης, η Κυβέρνηση, όχι μόνο δεν έμαθε τίποτα από τα διαχειριστικά λάθη της «Μήδειας», αλλά έκανε πολύ περισσότερα εφέτος, ενώ, η προσπάθεια μετακύλισης των ευθυνών στην Αττική Οδό είναι τουλάχιστον ανόητη, πόσω μάλλον, όταν η διοίκησή της έχει μαγνητοφωνημένες συνομιλίες, που ενοχοποιούν την Πολιτική Προστασία.

Εάν πράγματι, τώρα, έκλεισαν για φορτηγά η Νέα Οδός και η Εθνική Οδός με εντολή της Κυβέρνησης, ενώ εκτράπηκαν στην Αττική Οδό, παρά το ότι είχε ζητήσει την απαγόρευσή τους, που της δόθηκε πολύ αργά κατά την ίδια στις δύο το μεσημέρι, εξηγείται εύκολα το χάος που προέκυψε, προφανώς, με ευθύνη της Κυβέρνησης.

Εάν δεν ισχύει, τότε θα πρέπει να επιβάλει αυστηρές κυρώσεις στην εταιρεία, όχι να εμπαίζει τους πολίτες με αποζημιώσεις της τάξης των 2.000 ευρώ, που δεν θα υπερβούν, συνολικά, τα 10.000.000 ευρώ. Βέβαια, όταν δεν το έκανε πέρυσι, με τη Νέα Οδό, της «ΤΕΡΝΑ», πώς θα το επιβάλει φέτος;

**ΠΡΟΕΔΡΕΥΩΝ (Δημήτριος Βίτσας):** Κύριε Βιλιάρδο, μία φράση ακόμα.

**ΒΑΣΙΛΕΙΟΣ ΒΙΛΙΑΡΔΟΣ:** Τελειώνω, κύριε Πρόεδρε.

Από την άλλη πλευρά, όταν εγκλωβίζονται οδηγοί μέσα στην Αθήνα, όπως στην Κατεχάκη ή στη Μεσογείων, οι κυβερνητικές ευθύνες είναι ξεκάθαρες, ενώ, το λιγότερο που θα έπρεπε να συμβεί, είναι η παραίτηση των υπευθύνων Υπουργών.

Ευχαριστώ πολύ.

(Στο σημείο αυτό ο Βουλευτής κ. Βασίλειος Βιλιάρδος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Δημήτριος Βίτσας):**  Ευχαριστώ κι εγώ.

Ο Υπουργός Τουρισμού κ. Κικίλιας έχει τον λόγο για δέκα λεπτά.

**ΒΑΣΙΛΕΙΟΣ ΚΙΚΙΛΙΑΣ (Υπουργός Τουρισμού):** Σας ευχαριστώ, κύριε Πρόεδρε.

Κυρίες και κύριοι συνάδελφοι, πριν από μισό αιώνα ο Κωνσταντίνος Καραμανλής, ιδρύοντας τη Νέα Δημοκρατία, φρόντισε να εξηγήσει τι χωρίζει τη Νέα Δημοκρατία από τις πολιτικές δυνάμεις της Αριστεράς. Είπε ότι η Νέα Δημοκρατία είναι η πολιτική παράταξη που ταυτίζει το έθνος με τον λαό, την πατρίδα με τους ανθρώπους, την πολιτεία με τους πολίτες, την εθνική ανεξαρτησία με τη λαϊκή κυριαρχία, την πρόοδο με το κοινό αγαθό, την πολιτική ελευθερία με την έννομη τάξη και την κοινωνική δικαιοσύνη.

Πιστεύω ότι σήμερα, με αφορμή την πρόταση δυσπιστίας του ΣΥΡΙΖΑ προς την Κυβέρνησή μας, φαίνεται πόσο επίκαιρος παραμένει ο λόγος του ιδρυτή μας. Και απόδειξη αυτού που λέω είναι ότι μετά τις ομιλίες και των συναδέλφων του ΚΙΝΑΛ - ΠΑΣΟΚ βλέπω την παρούσα σύμπλευση του ΠΑΣΟΚ του κ. Ανδρουλάκη με τον ΣΥΡΙΖΑ του κ. Τσίπρα ενάντια στην Κυβέρνησή μας σε ό,τι έχει να κάνει με τη συγκεκριμένη πρόταση μομφής.

Η μεταπολιτευτική μας ιστορία έχει δείξει ότι, παρά τις όποιες πρόσκαιρες μετατοπίσεις και ευκαιριακούς ελιγμούς, δύο μεγάλες παρατάξεις διέπουν τον πολιτικό βίο της χώρας και καθορίζουν την ιστορική πορεία της πατρίδας και του λαού μας, ανάλογα με τη δύναμη που τους δίνουν οι πολίτες στις εκλογές.

Η παράταξη της Νέας Δημοκρατίας βγαίνει πάντα νικήτρια από τέτοιες διαδικασίες και πάντα ιστορικά δικαιώνεται. Τόσο η πολιτική μας ιστορία όσο και το πολιτικό μας παρόν δείχνουν ανάγλυφα ότι η Νέα Δημοκρατία εγκαθίδρυσε στη χώρα τη δημοκρατία, εγγυήθηκε την ασφάλεια και οδήγησε σε ευημερία.

Πριν από δυόμισι χρόνια ο ελληνικός λαός, απογοητευμένος οικτρά από τη διακυβέρνηση του ΣΥΡΙΖΑ, υπερψήφισε τη Νέα Δημοκρατία και ανέθεσε την πρωθυπουργία στον Κυριάκο Μητσοτάκη. Η Κυβέρνησή μας λίγους μήνες μετά βρέθηκε να αντιμετωπίζει μία σειρά από εισαγόμενες κρίσεις. Να τις θυμηθούμε: Οργανωμένη εισβολή μεταναστών στον Έβρο, τουρκικές προκλήσεις στα ανατολικά και νότια σύνορά μας, πανδημία, συνέπειες κλιματικής αλλαγής, ενεργειακή κρίση. Και κατόπιν αυτής, κρίση ακρίβειας.

Το πρόσημο είναι αδιαμφισβήτητα θετικό και το πιστώνεται προσωπικά ο Πρωθυπουργός, ο Κυριάκος Μητσοτάκης. Παρά το γεγονός του μεγέθους και της έντασης των προβλημάτων, η Κυβέρνησή μας ανταποκρίθηκε και εξακολουθεί να ανταποκρίνεται με επάρκεια που θα ζήλευαν ισχυρότερα και καλύτερα οργανωμένα κράτη.

Αποτρέψαμε σθεναρά την εισβολή στον Έβρο, ανακουφίσαμε τις παραμεθόριες περιοχές της πατρίδας μας με τη μέριμνα που επιδείξαμε στον χειρισμό του μεταναστευτικού ζητήματος, ενισχύσαμε τις Ένοπλες Δυνάμεις με διεθνείς συμφωνίες και συμμαχίες που συνάψαμε με αποφασιστικότητα, ενισχύσαμε τη διεθνή μας θέση και κατοχυρώσαμε έμπρακτα τα εθνικά συμφέροντα.

Στο κοσμοϊστορικό ζήτημα της πανδημίας δράσαμε ακαριαία στο ξεκίνημά της και καταφέραμε σχεδόν να αποφύγουμε το πρώτο και πιο δύσκολο κύμα της, όταν και τα όπλα αντιμετώπισης του κορωνοϊού ήταν ελάχιστα. Η επιφανειακή και ερασιτεχνική διαχείριση των ζητημάτων υγείας από την κυβέρνηση του ΣΥΡΙΖΑ είχε φέρει τότε το ΕΣΥ σε μία τραγική κατάσταση.

Με αποφασιστικότητα και ταχύτατους ρυθμούς συντελέστηκε μία κοσμογονία στο ΕΣΥ. Αντισταθήκαμε και σαν σύνολο και σαν ομάδα βάλαμε πλάτη με το σύνολο του ηρωικού προσωπικού στα επόμενα κύματα του κορωνοϊού. Η ενίσχυση του ΕΣΥ τόσο σε ανθρώπινο δυναμικό όσο και σε υλικοτεχνική υποδομή δεν έχει προηγούμενο στη νεοελληνική ιστορία.

Παράλληλα, αναπτύξαμε ένα άψογο πρόγραμμα εμβολιασμού, το οποίο αποδίδει καρπούς μέχρι και σήμερα, αν και υπονομεύτηκε από μερικούς συναδέλφους, δυστυχώς.

Καμμία χώρα στον πλανήτη, κυρίες και κύριοι, δεν απέφυγε τον βαρύ φόρο ζωής στην πανδημία, αλλά είναι βέβαιο ότι με τη σκληρή μας προσπάθεια αποφύγαμε τα πολύ χειρότερα, τα οποία βιώνουν και βίωσαν σε διάφορες φάσεις της πανδημίας οι υπόλοιπες χώρες του πλανήτη.

Παράλληλα, η διαχείριση της πανδημίας επέτρεψε στην ελληνική οικονομία να σταθεί όρθια και να μην καταρρεύσει από τη διάλυση του παραγωγικού ιστού και φροντίσαμε παράλληλα με σχέδιο και μεθοδικότητα να έχουμε το 2022 -και θα έχουμε- μία πολύ ισχυρή τουριστική περίοδο.

Άρα, αντιμετωπίσαμε και αντιμετωπίζουμε μία σειρά από κλιματικές βόμβες, όπως συμβαίνει σε όλη την υφήλιο. Με γενναιότητα και ειλικρίνεια -νομίζω ότι το παραδέχθηκαν όλοι εδώ- αναγνωρίσαμε τα όποια λάθη και αδυναμίες εμφανίστηκαν στη διαχείρισή τους και δουλεύουμε για να τα ξεπεράσουμε και να μην επαναληφθούν. Και να είναι σίγουροι οι πολίτες ότι αξιοποιούμε αυτές τις δυσάρεστες εμπειρίες για να γίνουμε καλύτεροι, για να επανορθώσουμε έμπρακτα όλες τις ζημιές που έγιναν, να αποζημιώσουμε όλους τους πληγέντες.

Τέλος, έχουμε αναπτύξει επί μήνες ένα πρωτοφανές σε μέγεθος για ευρωπαϊκή χώρα πρόγραμμα στήριξης των επιχειρήσεων, των νοικοκυριών, των εργαζομένων, έτσι ώστε να απαλύνουμε τις συνέπειες της ακρίβειας στην ενέργεια και τα καταναλωτικά αγαθά.

Παρά το μέγεθος του προβλήματος, πρέπει η κοινωνία και ο λαός μας να ξέρει ότι θα σταθούμε δίπλα τους, δίπλα σε όλους. Περισσότερο, όμως, δίπλα στη μεσαία τάξη και δίπλα στους μη προνομιούχους, δίπλα στους ανθρώπους που δεν έχουν ή δεν μπορούν. Γιατί ανέκαθεν η Νέα Δημοκρατία είναι ένα λαϊκό κόμμα, γιατί υπάρχουμε για να υπηρετούμε τον λαό, να υπηρετούμε την πατρίδα, να προστατεύουμε τη ζωή και την περιουσία των πολιτών. Και η ενδυνάμωση του κράτους και η οικονομική πρόοδος πρέπει να μεταφράζονται σε όφελος προς την καθημερινότητα του πολίτη.

Από όλες αυτές τις μεγάλες κρίσεις και προκλήσεις κατάλαβαν όλοι πόσο δικαιώνεται η βασική μας ιδεολογική παρακαταθήκη, ότι στην υγεία, την εκπαίδευση και την ασφάλεια το κράτος πρέπει να έχει πρωταγωνιστικό ρόλο και έντονη παρουσία.

Απέναντί μας έχουμε μία Αντιπολίτευση που σε διάφορες φάσεις στην πρόσφατη ιστορία μας απέδειξε ότι δεν μπορεί να ανταποκριθεί στις προσδοκίες και τις ανάγκες του ελληνικού λαού, ότι είναι πλήρως ανέτοιμη να προσφέρει στο παρόν περιβάλλον των μεγάλων κρίσεων και προκλήσεων και ότι δεν διαθέτει το πολιτικό βάρος να οδηγήσει τη χώρα με ασφάλεια στο μέλλον, ότι διέπεται από ασυγχώρητο ερασιτεχνισμό.

Κυρίες και κύριοι, όπως είχε πει ο Κωνσταντίνος Καραμανλής στο πρώτο Υπουργικό του Συμβούλιο το 1974, δεν υπάρχουν μαγικές λύσεις των προβλημάτων. Το μυστικό της επιτυχίας είναι ο μόχθος. Και ο λαός μας έχει πια την εμπειρία να μην ξαναεμπιστευτεί μαθητευόμενους μάγους.

Φυσικά, η πρόταση μομφής δεν πρόκειται να υπερψηφιστεί. Φυσικά, στηρίζουμε όλοι αμέριστα τον Πρωθυπουργό μας, τον Κυριάκο Μητσοτάκη, την Κυβέρνησή μας και σύσσωμοι ο Πρωθυπουργός, η Κυβέρνηση, οι συνάδελφοι Βουλευτές και η ελληνική κοινωνία θα προχωρήσουμε για να συνεχίσουμε να λύνουμε προβλήματα, να στηρίζουμε την κοινωνία, να στηρίζουμε τον κόσμο, να δίνουμε λύσεις.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Δημήτριος Βίτσας):** Ευχαριστούμε κι εμείς, κύριε Υπουργέ.

Οι υπόλοιποι ομιλητές Βουλευτές του έβδομου κύκλου είναι κατά σειρά: ο κ. Γκίκας και η κ. Αυγερινοπούλου από τη Νέα Δημοκρατία, ο κ. Ζαχαριάδης από τον ΣΥΡΙΖΑ, η κ. Κανέλλη από το Κομμουνιστικό Κόμμα Ελλάδας, ο κ. Κεφαλογιάννης από τη Νέα Δημοκρατία, η κ. Γεροβασίλη από τον ΣΥΡΙΖΑ, ο κ. Καιρίδης από τη Νέα Δημοκρατία, ο κ. Φλαμπουράρης από τον ΣΥΡΙΖΑ και η Ανεξάρτητη Βουλευτής κ. Κωνσταντίνα Αδάμου.

Τον λόγο έχει ο κ. Γκίκας για επτά λεπτά.

**ΣΤΕΦΑΝΟΣ ΓΚΙΚΑΣ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, πραγματικά η πρόταση δυσπιστίας που υπέβαλε η Αξιωματική Αντιπολίτευση δεν θεωρώ ότι εδράζεται σε λογική βάση. Ίσως είναι η πρώτη φορά Αξιωματική Αντιπολίτευση να έπεται δέκα και πλέον μονάδων στις δημοσκοπήσεις και να ζητά πρόωρη προσφυγή στις κάλπες. Παρ’ όλα αυτά, κατανοώ ότι νιώθει την καυτή «ανάσα» του ΠΑΣΟΚ - ΚΙΝΑΛ και ίσως με αυτό τον τρόπο θέλει να συσπειρώσει τον κόσμο της.

Μας δίνεται, όμως, η ευκαιρία με την πρόταση αυτή να κάνουμε έναν μικρό απολογισμό του τι ακριβώς έχουμε πετύχει τους τριάντα μήνες που η Κυβέρνηση του Κυριάκου Μητσοτάκη κυβερνά τη χώρα.

Ο κ. Τσίπρας χαρακτήρισε την Κυβέρνησή μας ως τη χειρότερη από τη Μεταπολίτευση και μετά, επιλέγοντας όμως έναν ακραίο πολιτικό, διχαστικό λόγο, που, κατά την άποψή μου, δεν υπηρετεί το εθνικό συμφέρον και ιδιαίτερα την παρούσα εθνική συγκυρία. Και ο νοών νοείτω.

Βεβαίως, ο μύθος καταρρίπτεται πολύ εύκολα, διότι ισχυρίζομαι πως ακριβώς αυτή η Κυβέρνηση είναι μία Κυβέρνηση που υλοποιεί μεταρρυθμίσεις και που κάνει πραγματικά έργα στην περιφέρεια. Διεκδίκησε και πέτυχε μία πολύ μεγάλη χρηματοδότηση στο πλαίσιο του Ταμείου Ανάκαμψης και με τα έργα τα οποία θα γίνουν θα αλλάξει η εικόνα και η μορφή της χώρας. Διαχειρίζεται με σοβαρότητα και αποτελεσματικότητα το προσφυγικό - μεταναστευτικό ζήτημα. Άνοιξε με ασφάλεια την χώρα στον τουρισμό και μάλιστα το Υπουργείο Τουρισμού, ο ΕΟΤ, βγήκε ο καλύτερος οργανισμός τουρισμού στον κόσμο. Έκανε ένα τεράστιο άλμα στο μέλλον με την ψηφιακή μετάβαση. Βελτίωσε, αυστηροποίησε, εκσυγχρόνισε αν θέλετε τον Ποινικό Κώδικα και τις δικαστικές λειτουργίες. Εκπόνησε και υλοποιεί μία ολοκληρωμένη νησιωτική πολιτική και στρατηγική για το νησιωτικό σύμπλεγμα που θα δώσει πνοή στα νησιά μας με εργαλεία για ανάπτυξη κ.λπ..

Πρόκειται, επίσης, για μία Κυβέρνηση που κάνει πράξη την προεκλογική της δέσμευση για μείωση των φόρων. Ενδεικτικά, εγώ θα πω ότι μείωσε τις ασφαλιστικές εισφορές, μείωσε τον ΕΝΦΙΑ, για τα νομικά πρόσωπα την προκαταβολή φόρου και βεβαίως, μείωσε τον φορολογικό συντελεστή στο 22%, τον φόρο για τα μερίσματα, τον συντελεστή ΦΠΑ για το τουριστικό πακέτο και βεβαίως, τον εισαγωγικό συντελεστή φορολόγησης από το 22% στο 9% για τα εισοδήματα έως 10 χιλιάδες. Είναι και πάρα πολλά άλλα, αλλά δεν θέλω να φάω χρόνο επ’ αυτών.

Αυτή, όμως, η πολιτική, κυρίες και κύριοι συνάδελφοι, συνέβαλε στην αύξηση του διαθέσιμου εισοδήματος των Ελλήνων πολιτών. Ξέρετε, αυτό φαίνεται από την αύξηση των καταθέσεων που στα δύο προηγούμενα χρόνια αυξήθηκαν κατά 35 δισεκατομμύρια ευρώ.

Παράλληλα, η Κυβέρνηση στηρίζει τα νοικοκυριά και τις επιχειρήσεις που πλήττονται αυτή τη στιγμή από την ενεργειακή κρίση, διαθέτοντας ήδη το ποσό του 1.75 δισεκατομμυρίου ευρώ.

Επίσης, για την προστασία των νοικοκυριών και των επιχειρήσεων από τις οικονομικές επιπτώσεις της πανδημίας έχει διαθέσει τα δύο προηγούμενα χρόνια 43 δισεκατομμύρια ευρώ, που είναι το τέταρτο υψηλότερο πακέτο στήριξης στον κόσμο.

Μπήκαμε, λοιπόν, σε ρυθμούς ανάκαμψης, όταν μεγαλύτερες οικονομίες της Ευρωζώνης ήταν ακόμα σε ύφεση. Εν μέσω πανδημίας, η οικονομία μας αξιολογείται θετικά από τους θεσμούς, αναβαθμίζεται από τους οίκους αξιολόγησης, αντλεί χρήματα με ιστορικά χαμηλά επιτόκια και βεβαίως, αποπληρώνει τα δάνεια προς το Διεθνές Νομισματικό Ταμείο.

Παράλληλα, η ανεργία τα δύο τελευταία χρόνια έχει μειωθεί πάνω από 3%. Τον προηγούμενο χρόνο το 2020 - 2021 άνοιξαν περισσότερες επιχειρήσεις απ’ ό,τι έκλεισαν και βεβαίως τα μη εξυπηρετούμενα δάνεια έχουν σημαντικά μειωθεί.

Όμως, κυρίες και κύριοι συνάδελφοι, και τίποτε από όλα αυτά να μην είχε κάνει αυτή η Κυβέρνηση, μόνο και μόνο για την αποτελεσματική διαχείριση των κρίσεων του 2020 στον Έβρο και στο Αιγαίο και στην Ανατολική Μεσόγειο, αλλά και διότι με ένα μεγαλεπήβολο εξοπλιστικό πρόγραμμα έδωσε τη δυνατότητα στις Ένοπλες Δυνάμεις να αυξήσουν δραστικά την αποτρεπτική τους ικανότητα, ένα πρόγραμμα το οποίο το βλέπουμε να υλοποιείται, δεν είναι στα χαρτιά, έχει θετικό πρόσημο.

Επίσης, τούτο, σε συνδυασμό με την πολυδιάστατη εξωτερική πολιτική που ακολουθεί η Κυβέρνηση του Κυριάκου Μητσοτάκη, με τα πολλά θέματα που επέλυσε το διάστημα αυτό, ανοιχτά διπλωματικά θέματα εδώ και δεκαετίες, αλλά και με αυτό το πλέγμα των συμφωνιών, συμμαχιών, εταιρικών στρατηγικών σχέσεων που έχει συνάψει, έχει ισχυροποιήσει τη χώρα πάρα πολύ και στο διπλωματικό πεδίο. Αυτό είναι πολύ σημαντικό, διότι αυτά τα δύο, η αύξηση της αποτρεπτικής ικανότητος και η ισχυροποίηση στο διπλωματικό πεδίο, διασφαλίζουν την ειρήνη και τη σταθερότητα,.

Κυρίες και κύριοι Βουλευτές, όταν ο κ. Τσίπρας προχθές είπε ότι «ο φόβος και η ανασφάλεια έχουν γίνει καθημερινότητα του Έλληνα πολίτη» νομίζω ότι μάλλον ζούσε σε μία άλλη χώρα. Διότι, κυρίες και κύριοι του ΣΥΡΙΖΑ, πραγματικά φόβο και ανασφάλεια βίωσαν οι Έλληνες πολίτες το καλοκαίρι του 2015 όταν ήμασταν εδώ σε αυτή την Αίθουσα και ο κ. Τσίπρας έλεγε ότι δεν πρόκειται να ψηφίσει άλλα μνημόνια, αλλά και διότι και τις τράπεζες έκλεισε και ο κόσμος απέσυρε έντρομος τις καταθέσεις του, αλλά και όλοι στήνονταν στις ατέλειωτες ουρές για να πάρουν τα 60 ευρώ.

Αυτό σημαίνει φόβος και ανασφάλεια, όχι τώρα που έχουμε μία Κυβέρνηση με μετρήσιμο έργο, με αναπτυξιακή προοπτική, με μία οικονομία που επιτέλους στέκεται στα πόδια της και έχει μέλλον.

Η Κυβέρνηση θα ολοκληρώσει το έργο της και είμαι απόλυτα σίγουρος ότι οι Έλληνες πολίτες όποτε και αν έρθουν εκλογές, θα δώσουν και νέα τετραετία στην Κυβέρνηση της Νέας Δημοκρατίας.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Δημήτριος Βίτσας):** Τον λόγο έχει η κ. Αυγερινοπούλου από τη Νέα Δημοκρατία και στη συνέχει ο κ. Ζαχαριάδης από τον ΣΥΡΙΖΑ.

**ΔΙΟΝΥΣΙΑ - ΘΕΟΔΩΡΑ ΑΥΓΕΡΙΝΟΠΟΥΛΟΥ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, η Κυβέρνηση της Νέας Δημοκρατίας απολάβει της εμπιστοσύνης της πλειοψηφίας του Κοινοβουλίου, απολάβει της εμπιστοσύνης της πλειοψηφίας της ελληνικής κοινωνίας. Δυόμισι χρόνια μετά την ανάληψη της εξουσίας, η λαϊκή εντολή που έλαβε η Νέα Δημοκρατία για τη διακυβέρνηση της χώρας παραμένει ισχυρή.

Οι Έλληνες έχουμε την πεποίθηση ότι αυτή η Κυβέρνηση οδηγεί τη χώρα μας στην ανάπτυξη με σταθερότητα και ασφάλεια. Ήρθε αντιμέτωπη με προκλήσεις που ταλανίζουν τον παγκόσμιο γίγνεσθαι και κατάφερε να ανταποκριθεί με τον καλύτερο δυνατό τρόπο σε περιπτώσεις όπως το μεταναστευτικό, η πανδημία, η κλιματική αλλαγή.

Δεν παρέμεινε μιμητής λύσεων από άλλες χώρες, αλλά αντίθετα άσκησε η ίδια ηγεσία και επέδειξε πρωτοπορία ως προς την αντιμετώπιση αυτών των ζητημάτων. Η χώρα μας θεωρείται πλέον ως σοβαρός εταίρος και συνομιλητής διεθνώς.

Στο εσωτερικό οι δείκτες ανάπτυξης αυξάνονται και οι επενδύσεις υλοποιούνται, δίνοντας νέα ώθηση στην αγορά. Η ανεργία μειώνεται, το κράτος ψηφιοποιείται και αυξάνεται παράλληλα και η ποιότητα ζωής του πολίτη. Η μεγάλη πλειοψηφία του ελληνικού λαού το αναγνωρίζει αυτό.

Κανένας ουσιαστικός λόγος δεν συντρέχει σήμερα που να δικαιολογεί την άσκηση από την Αξιωματική Αντιπολίτευση του σημαντικού αυτού δικαιώματος της δημοκρατίας και του κοινοβουλευτισμού, του δικαιώματος της πρότασης δυσπιστίας.

Αγαπητοί συνάδελφοι του ΣΥΡΙΖΑ, εδώ έχετε καταθέσει μία πρόταση μομφής - σκούπα, με αιτιολογία ό,τι μπορείτε να φανταστείτε, για τη διαχείριση της πανδημίας, την παγκόσμια αύξηση των τιμών ενέργειας, της πρόσφατης χιονόπτωσης, για την ένταση της οποίας ευθύνεται η κλιματική αλλαγή, δηλαδή για τρία φαινόμενα τα οποία είναι κατ’ εξοχήν παγκόσμια και των οποίων οι αιτίες τους, αλλά και οι διαστάσεις που λαμβάνουν βρίσκονται έξω από τη σφαίρα επιρροής και διαχείρισης της ελληνικής Κυβέρνησης.

Παρ’ όλα αυτά και εντός αυτού του πλαισίου, η ελληνική Κυβέρνηση έχει κάνει ό,τι καλύτερο γίνεται. Για την αντιμετώπιση της πανδημίας η Κυβέρνηση στήριξε το Εθνικό Σύστημα Υγείας και τώρα είμαστε πια εξοπλισμένοι όσο ποτέ με πολλές ΜΕΘ και προσωπικό.

Διατηρήσαμε το σύνολο των θέσεων εργασίας κατά τη διάρκεια των lockdown και δόθηκαν αρκετά κονδύλια και για τη στήριξη της οικονομίας κατά τη διάρκεια της πανδημίας, αλλά και τώρα κατά τη διάρκεια της αντιμετώπιση της παγκόσμιας ενεργειακής κρίσης, ενώ θα διατεθούν και ακόμα περισσότερα χρήματα από το Ταμείο Ανάκαμψης για να ξαναφτιάξουμε την Ελλάδα μας καλύτερη. Ομοίως και από τα Ταμεία της Δίκαιης Αναπτυξιακής Μετάβασης.

Η Κυβέρνηση της Νέας Δημοκρατίας ασκεί πραγματική περιβαλλοντική και κλιματική πολιτική. Προχωρά στην απολιγνιτοποίηση και παράλληλα, στηρίζει τις θέσεις εργασίας των εργαζομένων σε λιγνιτικές περιοχές.

Ο ΣΥΡΙΖΑ τι κάνει; Αντιτίθεται στις δράσεις της απολιγνιποίησης και μάλιστα εναντιώνεται και δημιουργεί πανικό στους ανθρώπους που μένουν στις λιγνιτικές περιοχές.

Ο μόνος τρόπος για να προχωρήσουμε στην αναχαίτιση της έλευσης αυτών των ακραίων καιρικών φαινομένων, όπως ήταν και η χιονοκαταιγίδα, αλλά και άλλων φυσικών φαινομένων είναι πραγματικά να λάβουμε γενναίες αποφάσεις και να προβούμε σε άμεση δράση τώρα κατά της κλιματικής αλλαγής. Έτσι πράττει η Νέα Δημοκρατία.

Αντιθέτως, ο ΣΥΡΙΖΑ αποδεικνύει μέρα με τη μέρα ότι παραμένει μία παράταξη οπισθοδρομική, χωρίς αφήγημα για το μέλλον. Πραγματικά πιστεύω, κύριοι συνάδελφοι, ότι το μεγαλύτερο πρόβλημα που αντιμετωπίζει ο ΣΥΡΙΖΑ είναι το ότι έχει εγκλωβιστεί μέσα στους δικούς του πεπερασμένους άξονες των ιδεολογιών, των διαφόρων ιδεολογιών της Αριστεράς, τις οποίες έχει μαζέψει και δεν του επιτρέπουν να ασκήσει αντιπολίτευση πλέον με σύγχρονα επιχειρήματα. Δεν μπορεί να καταθέσει σύγχρονες, βιώσιμες προτάσεις με προοπτική και δεν μπορεί να αποκτήσει και κανένα πλέον σημαντικό ακροατήριο. Πρέπει να μετακινηθείτε κάπως ιδεολογικά -να έρθετε ίσως προς εμάς;- για να μπορέσετε να δημιουργήσετε ένα νέο αφήγημα που να ενδιαφέρει πλέον τους νέους ανθρώπους. Αυτό είναι πολύ σημαντικό.

Επί του προκειμένου, είναι σημαντικό ότι η κακοδιαχείριση που έλαβε χώρα κατά τη διάρκεια της διακυβέρνησης του ΣΥΡΙΖΑ στις προηγούμενες ανθρωπογενείς και φυσικές καταστροφές -αναφέρω δυστυχώς το Μάτι και τη Μάνδρα- δεν επαναλήφθηκε ευτυχώς στις ημέρες της διακυβέρνησης της Νέας Δημοκρατίας. Από την πρόσφατη έντονη χιονόπτωση οι συμπολίτες μας επέστρεψαν στο σπίτι τους σώοι και ασφαλείς. Αναμφισβήτητα υπήρξαν προβλήματα. Κάποιοι συμπολίτες μας ταλαιπωρήθηκαν και διακινδύνευσαν και την υγεία τους και γι’ αυτόν τον λόγο θα αποζημιωθούν άμεσα από αυτούς που ήταν πραγματικά υπεύθυνοι.

Είναι επίσης σαφές ότι το σύστημα πολιτικής προστασίας και πρόληψης και αντιμετώπισης των ανθρωπογενών και φυσικών καταστροφών και επιβάλλει και επιδέχεται βελτιώσεων. Για αυτόν τον λόγο ο ίδιος ο Πρωθυπουργός συνέστησε πριν από λίγους μήνες ένα νέο Υπουργείο για την Πολιτική Προστασία και την Κλιματική Αλλαγή, με σκοπό σταδιακά να δημιουργήσει στη χώρα την κατάλληλη τεχνογνωσία, τις απαραίτητες θεσμικές και υλικοτεχνικές υποδομές και την ανθεκτικότητα και την προσαρμογή που χρειάζεται η χώρα για την κλιματική κρίση. Ταυτόχρονα, θεσπίσαμε και ένα αποτελεσματικό και άμεσο ζήτημα κρατικής αρωγής και άμεσα θα θεσπιστεί κι ένα νέο συντονιστικό όργανο επ’ αυτού.

Η αντιμετώπιση της κλιματικής κρίσης, του μεγαλύτερου περιβαλλοντικού ζητήματος, που απειλεί παγκόσμια την ίδια την ύπαρξη της ζωής στον πλανήτη, δεν προσφέρεται ως πεδίο αντιπαράθεσης. Είναι πεδίο συνεργασίας. Όλα μαζί τα κόμματα, η Κυβέρνηση, η τοπική αυτοδιοίκηση, ο ιδιωτικός τομέας, οι πολίτες θα πρέπει να συνεργαστούμε, τόσο κατά το στάδιο της πρόληψης και της προετοιμασίας όσο και κατά το στάδιο της αντιμετώπισης αυτού του μεγάλου ζητήματος, για να οδηγηθούμε, όλοι μαζί, σε ένα ασφαλέστερο και περιβαλλοντικά και κλιματικά ισόρροπο μέλλον.

Προς αυτή την κατεύθυνση εργάζεται και η Κυβέρνηση και γι’ αυτό τον λόγο της παρέχω κι εγώ την ψήφο εμπιστοσύνης μου.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Δημήτριος Βίτσας):** Ευχαριστούμε και εμείς.

Τον λόγο έχει ο κ. Ζαχαριάδης από τον ΣΥΡΙΖΑ και ακολουθεί η Κοινοβουλευτική Εκπρόσωπος του Κινήματος Αλλαγής κ. Γιαννακοπούλου.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Αναρωτήθηκαν πολλοί από τους Βουλευτές και τις Βουλεύτριες της Νέας Δημοκρατίας από αυτό το Βήμα γιατί κάναμε πρόταση δυσπιστίας. Και το αναρωτήθηκε κι ο κ. Βορίδης, ο οποίος είναι καθ’ ύλην αρμόδιος Υπουργός. Πραγματικά αναρωτιέμαι, δεν βλέπετε τηλεόραση; Δεν ακούτε ραδιόφωνο; Δεν διαβάζετε εφημερίδες; Δεν απαντάτε στα τηλέφωνά σας; Ο κ. Βορίδης στο Υπουργείο δεν μαθαίνει τι γίνεται στην εκλογική του περιφέρεια; Είναι καθ’ ύλην αρμόδιος Υπουργός για αυτό το επιτελικό μπάχαλο και ρωτάει γιατί. Θα σας το πω απλά: Διότι αποτύχατε. Διότι είναι όλα ασυντόνιστα. Διότι παραμένετε αδιόρθωτοι και αλαζόνες.

Εσείς, κύριε Βορίδη, στη Νέα Δημοκρατία κάνατε πρόταση μομφής για τη Συμφωνία των Πρεσπών, που προχθές ο κ. Μητσοτάκης στη συνέντευξη με τον κ. Χατζηνικολάου μάς είπε ότι συμφωνούσε με το όνομα, κύριε Βορίδη, υπεύθυνε Μακεδονομάχε. Και βγαίνει τώρα ο Πρωθυπουργός και ζητάει, λέει, συγγνώμη. Άντε, να το δεχτούμε. Είναι η τέταρτη συγγνώμη, η τέταρτη αποτυχία. Μία με την κακοκαιρία «Ελπίδα», μία με φωτιές το καλοκαίρι του 2021, μία με τη «Μήδεια» και μία με τον «Ιανό». Πόσες συγγνώμες αντέχουμε να ακούσουμε μέχρι να φύγετε; Πέρασαν τριάντα μήνες. Αν αυτός δεν είναι ορισμός ότι από τότε που βγήκε η συγγνώμη χάθηκε το φιλότιμο, τότε ποιος είναι;

Μίλησε δεκατέσσερα λεπτά χθες στο Βήμα ο κ. Βορίδης και δεν είπε ούτε μία λέξη για την αρμοδιότητά του ως Υπουργού Εσωτερικών για αυτό το οποίο συνέβη στη χώρα τις προηγούμενες μέρες. Δεν είπε λέξη στη Βουλή και ήταν άφαντος στα μίντια. Ο παλιός προσπαθεί να μην γρατζουνιστεί.

Αλλά μιας κι είστε εδώ, κύριε Οικονόμου, για πείτε, γιατί αποκρύψατε ποιοι ήταν σε αυτές τις δύο κρίσιμες συσκέψεις; Συμμετείχε ο κ. Σκέρτσος και ο κ. Τριαντόπουλος; Γιατί κρύψατε ότι τον συντονισμό τον έκανε το Μαξίμου; Κατηγορήσατε την ΕΜΥ. Σας απάντησε ο κ. Κολυδάς και ο κ. Καλλιάνος. Κατηγορήσατε τον γαλάζιο περιφερειάρχη, τον πολιτικό μας αντίπαλο, τον κ. Πατούλη. Κατηγορήσατε τους πάντες. Εσείς δεν έχετε ευθύνη; Θα δώσετε τα πρακτικά αυτής της συνεδρίασης να μάθουμε ποιος είπε τι;

Και έρχεται ο κ. Βορίδης την επόμενη μέρα, πάλι κρυπτόμενος, και βάζει τον κ. Πέτσα να στείλει αυτή την απαράδεκτη επιστολή, αυτή τη ντροπιαστική επιστολή στον κόσμο της αυτοδιοίκησης, ο οποίος, ειρήσθω εν παρόδω, προέρχεται και από τη συντηρητική παράταξη. Νομίζετε δηλαδή ότι τα προβλήματα των πολιτών λύνονται με επιστολές; Νομίζετε ότι τα προβλήματα της τοπικής αυτοδιοίκησης λύνονται με επιστολές; Εσείς δεν είστε επιτελικό κράτος. Εσείς είστε επιστολογράφοι.

Δείτε την απάντηση που έβαλε ο πρόεδρος της ΚΕΔΕ. Δεν είναι ΣΥΡΙΖΑ ο άνθρωπος. Είστε τριάντα μήνες Κυβέρνηση. Εξαγγείλατε τη μεταφορά πόρων και αρμοδιοτήτων από αυτό το Βήμα τον Ιούλιο του 2019 και έχουμε Γενάρη προς Φλεβάρη του 2022. Ποια είναι η κατάσταση στους ΟΤΑ; Υποχρηματοδότηση, έλλειψη προσωπικού, διάλυση. Σε όλη την Ευρώπη ενισχύουν την αυτοδιοίκηση, τον ρόλο της στην αντιμετώπιση της πανδημίας, τον ρόλο της στην περιφερειακή ανάπτυξη, τον ρόλο της στο Ταμείο Ανάπτυξης. Εδώ τίποτα.

Έρχεται ο κ. Βορίδης χθες, εδώ, και με εγκαλεί για την τηλεργασία. Πραγματικά, δεν ντρέπεται; Ψήφισε έναν νόμο που του έλεγα τότε ότι είναι πρόχειρος και ανεφάρμοστος. Τον καλούμε σαν ΣΥΡΙΖΑ - Προοδευτική Συμμαχία από τις 2 Νοεμβρίου να εφαρμόσει τον νόμο που αυτός ψήφισε. Έρχεται χθες στο Κοινοβούλιο και λέει «Τελειώνουμε με το προεδρικό διάταγμα αρχές Φλεβάρη». Δεν μπορεί, λοιπόν, να εφαρμόσει κάτι το οποίο ο ίδιος ψήφισε, εμείς του το λέγαμε από τότε ότι είναι ανεφάρμοστο και τώρα μας εγκαλεί. Δεν μπορεί να εφαρμόσει έναν νόμο και να γράψει ένα προεδρικό διάταγμα, και του φταίμε εμείς που του τα λέγαμε!

Και πιάνει την επόμενη ενότητα νομοθέτησης του Υπουργείου Εσωτερικών για να μας πει για το lobbying, ο κ. Βορίδης! Θα σας πω ποιος κάνει το καλύτερο lobbying. Ο Φουρθιώτης. Πού είναι ο κ. Γεραπετρίτης; Σε άλλες συνεδριάσεις εδώ πέρα ήταν σχεδόν πρωθυπουργός. Ποιος έδινε αστυνομική φρουρά στον Φουρθιώτη; Ποιος έλεγε ψέματα ότι δεν έχει αστυνομική φρουρά; Ποιος του επέτρεπε να απειλεί Υπουργούς; Ποιος έδωσε χρήματα στα site του από αυτή την περίφημη λίστα Πέτσα; Πώς κατέβηκε από τα υπουργικά έδρανα ο κ. Βρούτσης, που το προανήγγειλε ο Φουρθιώτης μπροστά σε κομματικούς παράγοντες της Νέας Δημοκρατίας; Αυτός είναι ο ορισμός της διαφθοράς. Και έρχεται εδώ ο κ. Βορίδης και λέει «Νομοθετήσαμε κάτι και με βάση τα κουτάκια της Ευρωπαϊκής Επιτροπής ανεβήκαμε επτά θέσεις». Γελάνε στις Βρυξέλλες με αυτά που λέτε, όταν ασχολούνται με την κατάσταση της χώρας. Ήσασταν πάντα ένα ανέκδοτο για τη διαφθορά στις Βρυξέλλες, από το 2008 και το 2012 - 2015 και τώρα δυστυχώς και το πληρώνει η χώρα.

Και πάμε στα ιδεολογικά. Είπατε «επιτελικό κράτος». Πιστεύετε εσείς στο κράτος; Όχι, βέβαια. Το κράτος το βρίσκετε μόνο ως κομματικό λάφυρο για ιδιωτικοποιήσεις αγαθών και υποδομών, κομματική άλωση σε ό,τι παραμένει κρατικό. Και να πώς λειτουργεί ο ιδιωτικός τομέας, και στις υποδομές και στα δίκτυα και στις υπηρεσίες!

Δεν πιστεύετε στο κράτος. Γι’ αυτό το διαλύετε, γι’ αυτό το υπονομεύετε, γι’ αυτό το ξεπουλάτε. Δεν πιστεύετε στον δημόσιο χαρακτήρα, δεν πιστεύτε στον δημόσιο έλεγχο. Γι’ αυτό έχετε τους διπλάσιους μετακλητούς από την περίοδο 2015 - 2019. Γι’ αυτό θέλετε να τοποθετήσετε διευθυντές στον ΕΦΚΑ με μισθό 8.000 ευρώ από τον ιδιωτικό τομέα, γκρεμίζοντας κάθε έννοια αξιοκρατίας, αριστείας και εξέλιξης στο δημόσιο.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, μισό λεπτό ανοχή ζητώ.

Ανέχεστε τις ιδεοληψίες του κ. Χατζηδάκη, κύριε Βορίδη, αυτό το κομματικό ρουσφέτι της Νέας Δημοκρατίας, και μετά έρχεστε εδώ και λέτε για το ΑΣΕΠ. Τι λέει το ΑΣΕΠ για αυτό; Θα μπαίνει ο δημόσιος υπάλληλος με διαγωνισμό και θα του έρχεται μετά ο φερτός της Νέας Δημοκρατίας, για να μπούνε οι φίλοι της οικογένειας Μητσοτάκη και τα βύσματα. Κύριε Βορίδη, μην το αφήσετε να γίνει αυτό. Είστε Υπουργός Εσωτερικών της Ελληνικής Δημοκρατίας.

Και είπατε τι κάναμε εμείς. Ξεχνάτε το βασικό, ότι ξηλώσαμε την άθλια νομοθεσία του Υπουργού Διοικητικής Μεταρρύθμισης κ. Μητσοτάκη για τις απολύσεις, για τη διαθεσιμότητα, για την τιμωρητική αξιολόγηση. Να σας θυμίσω ότι με Υπουργό τον κ. Μητσοτάκη απολύατε καθηγητές τεχνικής εκπαίδευσης και βάζατε το προσωπικό του ΕΣΥ σε διαθεσιμότητα πριν το 2015.

**ΠΡΟΕΔΡΕΥΩΝ (Δημήτριος Βίτσας):** Ολοκληρώστε, παρακαλώ.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Τελειώνω, κύριε Πρόεδρε.

Εμείς φέραμε κοινωνική ειρήνη. Σταματήσαμε τον κοινωνικό κατήφορο. Φύγαμε από το ένα προς πέντε και χάρη σε εμάς υπάρχει σήμερα κοινωνικό κράτος.

Είναι, λοιπόν, η ώρα να φύγετε. Είναι η ώρα να τα μαζεύετε γιατί τα αδιέξοδα του κ. Μητσοτάκη και της Κυβέρνησής του δεν μπορεί να γίνουν αδιέξοδα της χώρας. Διότι αποτύχατε σε όλα. Η χώρα χρειάζεται εκλογές, η χώρα χρειάζεται νέα πλειοψηφία. Η χώρα χρειάζεται άλλο πολιτικό πρόσημο, προοδευτικό. Η χώρα χρειάζεται άλλον Πρωθυπουργό, τον Αλέξη Τσίπρα.

Ευχαριστώ, κύριε Πρόεδρε, για την ανοχή σας.

(Χειροκροτήματα από την πτέρυγα του ΣΥΡΙΖΑ)

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Κύριε Πρόεδρε, ζητώ τον λόγο.

**ΠΡΟΕΔΡΕΥΩΝ (Δημήτριος Βίτσας):** Ζήτησε τον λόγο ο κ. Θεοχάρης φαντάζομαι για να απαντήσει για τα περί του κ. Βορίδη κ.λπ..

Έχετε τον λόγο για τρία λεπτά.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Ευχαριστώ, κύριε Πρόεδρε.

Κύριε Ζαχαριάδη, κατηγορήσατε την Κυβέρνηση για αλαζονεία και πραγματικά δεν έχει περάσει πιο αλαζονικός λόγος από τον δικό σας σήμερα στο ελληνικό Κοινοβούλιο. Κατηγορείτε ή μέμφεστε την Κυβέρνηση για το μεταρρυθμιστικό της έργο. Αυτό είναι μια πολιτική αντιπαράθεση. Στην πραγματικότητα ο πραγματικός σας αντίπαλος είναι η αποτελεσματικότητα του δημοσίου και η αξιοκρατία στο δημόσιο και αυτό είναι που δεν θέλετε να συμβεί. Διότι τότε ισχυροποιείται το δημόσιο πραγματικά.

Μάλιστα μας κατηγορείτε για αλαζονεία και συγχρόνως ότι ζητάμε και πολλές συγγνώμες. Αυτά τα δύο θεωρείτε ότι πηγαίνουν μαζί; Αν ζητούσατε έστω και μία συγγνώμη για πεπραγμένα σας, για ό,τι έχετε κάνει, για το Μάτι, για τη Μάνδρα και για οτιδήποτε άλλο, τότε ίσως να ήσασταν πειστικοί προς τον ελληνικό λαό.

Κύριε Ζαχαριάδη, υπάρχουν σήμερα δύο προτάσεις μομφής. Μία περήφανη και μία συγκεκαλυμμένη. Μία παραπειστική και μία αληθινή. Στην παραπειστική μέμφεστε την Κυβέρνηση γιατί απέτυχε στον χιονιά. Στην αληθινή μέμφεστε τον ελληνικό λαό γιατί ακόμα επιλέγει και προτιμάει τη Νέα Δημοκρατία.

Στην παραπειστική μέμφεστε την Κυβέρνηση γιατί απέτυχε στην πανδημία. Στην αληθινή μέμφεστε τον ελληνικό λαό γιατί προτιμάει ακόμα για Πρωθυπουργό τον Κυριάκο Μητσοτάκη.

Στην παραπειστική μέμφεστε την Κυβέρνηση γιατί αποτυγχάνει στην ακρίβεια. Στην αληθινή μέμφεστε τον ελληνικό λαό γιατί ετοιμάζεται να σας βάλει στην τρίτη θέση. Αν όμως δεν σας κάνει μία φορά ο ελληνικός λαός, δεν του κάνετε δέκα. Να είστε σίγουροι ότι θα το πει αυτό.

Τα δεδομένα δεν είναι δεδομένα του 2015. Και αν εσείς δεν θέλετε να αλλάξατε τη ρητορική σας και να την κρατήσετε όπως το 2015, ίσως καλύτερα να πάτε στην Τουρκία. Τα οικονομικά σύννεφα μαζεύονται, μπορεί να έχει και κανένα μνημόνιο και εκεί να κάνετε μία καλύτερη πολιτική καριέρα. Εδώ όμως θα έχετε απαντήσεις στα πραγματικά προβλήματα του ελληνικού λαού αλλιώς τα αυτιά του θα τα κλείνει ο ελληνικός λαός σε αυτά που λέτε.

(Θόρυβος στην Αίθουσα από την πτέρυγα του ΣΥΡΙΖΑ)

**ΙΩΑΝΝΗΣ ΡΑΓΚΟΥΣΗΣ:** Κύριε Πρόεδρε, ζητώ τον λόγο.

**ΠΡΟΕΔΡΕΥΩΝ (Δημήτριος Βίτσας):** Ωραία, ας ηρεμήσουμε όλοι.

Κύριε Ραγκούση, θέλετε να απαντήσετε τώρα στον κ. Θεοχάρη;

Έχετε τον λόγο για δύο λεπτά.

**ΙΩΑΝΝΗΣ ΡΑΓΚΟΥΣΗΣ:** Κύριε Θεοχάρη, ειλικρινά τι να πει κανείς; Λέτε στην Αξιωματική Αντιπολίτευση να πάει στην Τουρκία; Λέτε στην Αξιωματική Αντιπολίτευση της Γ΄ Ελληνικής Δημοκρατίας το 2022, εκπροσωπώντας τη Νέα Δημοκρατία, ότι η Αξιωματική Αντιπολίτευση της χώρας πρέπει να πάει στην Τουρκία; Διορθώστε το, διαγράψτε το από τα Πρακτικά.

Και επειδή είπατε, κάνατε και ένα σχήμα λόγου για την πρόταση μομφής που έχουμε υποβάλλει προς την Κυβέρνηση, εμείς έχουμε υποβάλει αυτή την πρόταση μομφής προς την Κυβέρνηση, κύριε Θεοχάρη. Αυτό που η Κυβέρνηση φαίνεται ότι δεν θέλει με τίποτα να καταλάβει, αλλά όσο περνάει ο καιρός θα το καταλαβαίνει, δεν γίνεται αλλιώς, είναι ότι η διακυβέρνηση της Νέας Δημοκρατίας, του Κυριάκου Μητσοτάκη, είναι η ίδια μομφή.

Είσαστε μομφή για τις αρχές και τις αξίες της ελληνικής πολιτείας. Είσαστε μομφή για την αξιοκρατία στη χώρα. Είσαστε μομφή για τη διαφάνεια στη χώρα. Τελικά είσαστε μομφή για την ίδια τη δημοκρατία. Είναι ο τρόπος που κυβερνάτε, ο τρόπος που πολιτεύεστε, ο τρόπος με τον οποίο αντιμετωπίζετε τα προβλήματα του ελληνικού λαού. Και καταλήγετε να είσαστε τελικά και μομφή για τον ίδιο τον ελληνικό λαό, η παρουσία σας αυτή καθ’ αυτή.

**ΠΡΟΕΔΡΕΥΩΝ (Δημήτριος Βίτσας):** Τον λόγο έχει η Κοινοβουλευτική Εκπρόσωπος του Κινήματος Αλλαγής, η κ. Γιαννακοπούλου για δώδεκα λεπτά και μετά θα ακολουθήσει η κ. Κανέλλη.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, συζητούμε σήμερα την πρόταση μομφής κατά της Κυβέρνησης που κατέθεσε ο ΣΥΡΙΖΑ. Ας είμαστε από την αρχή σαφείς και ξεκάθαροι: Πρώτον, θα υπερψηφίσουμε την πρόταση μομφής, γιατί η Κυβέρνηση έχει δείξει από μεγάλη έως πλήρη αδυναμία να διαχειριστεί σημαντικές κρίσεις που έχουμε αντιμετωπίσει ως χώρα. Μιλάω για το απόλυτο φιάσκο στη διαχείριση του πρόσφατου κύματος κακοκαιρίας, αλλά και για τα μεγάλα προβλήματα στη διαχείριση της πανδημίας, στη διαχείριση του κύματος ακρίβειας που πλήττει τους Έλληνες πολίτες, αλλά και σε άλλες δυσκολίες.

Θα την υπερψηφίσουμε γιατί έχουμε πλήρη, κάθετη διαφωνία με τη συνολική κυβερνητική πολιτική με ορατή μάλιστα την αδυναμία της Κυβέρνησης να προωθήσει μεγάλες και σοβαρές μεταρρυθμίσεις που έχει ανάγκη η χώρα και κάποιες από αυτές, κυρίες και κύριοι της Συμπολίτευσης, τις είχατε απλόχερα υποσχεθεί προεκλογικά. Μετεκλογικά τις ξεχάσατε βέβαια.

Δεύτερον, θεωρούμε ότι η πρωτοβουλία αυτή του ΣΥΡΙΖΑ, που μέχρι πριν από λίγο καιρό παρ’ ότι έκρινε την Κυβέρνηση καταστροφική δεν ζητούσε εκλογές λόγω του COVID, αλλά τώρα και με διπλάσια θύματα έχει αλλάξει γνώμη, έχει τη σφραγίδα των εσωκομματικών του προβλημάτων που αντιμετωπίζει και της πτώσης των δημοσκοπικών ποσοστών του, που οδηγούν τον κ. Τσίπρα σε αποσπασματικές κινήσεις και σε αναζήτηση σωσίβιου, που στην ουσία αποτελεί προσφορά σωσίβιου στη Νέα Δημοκρατία.

Στην προσπάθειά του να συσπειρώσει τον χώρο του και να δείξει ότι αποτελεί τη βασική δύναμη της Αντιπολίτευσης και όχι το ΠΑΣΟΚ, το Κίνημα Αλλαγής, που είναι η ανερχόμενη δύναμη με τη νέα ηγεσία του Νίκου Ανδρουλάκη και τη συνολική πολιτική του παρουσία που αγκαλιάζεται από ευρύτερες δυνάμεις, ουσιαστικά ο κ. Τσίπας και ο ΣΥΡΙΖΑ με αυτόν τον τρόπο βοηθάει τη Νέα Δημοκρατία να συσπειρωθεί.

Γιατί; Μα, ακριβώς γιατί η καταψήφιση της πρότασης μομφής, όπως είναι αναμενόμενο να γίνει το βράδυ της Κυριακής, δίνει παράταση ζωής στην Κυβέρνηση, αν θεωρήσουμε ότι αυτή κλυδωνιζόταν, που έτσι είναι.

Για άλλη μία φορά, λοιπόν, ο ΣΥΡΙΖΑ παίζει τον ρόλο του χορηγού της Κυβέρνησης με στόχο και με σκοπό την απέλπιδα προσπάθειά του να παραμείνει ο σημερινός βολικός και για τους δύο -και για τη Νέα Δημοκρατία και για τον ΣΥΡΙΖΑ- δικομματισμός και βεβαίως ο κ. Τσίπρας να παραμείνει ο Αρχηγός της Αξιωματικής Αντιπολίτευσης.

Τρίτον, η Νέα Δημοκρατία καλά θα κάνει, κυρίες και κύριοι της Συμπολίτευσης, να ψάχνει αλλού για εύκολους στόχους και όχι στο ΠΑΣΟΚ. Είναι αδιανόητο να ασκεί κριτική σε εμάς για την ψήφιση της πρότασης μομφής εκ μέρους μας και ταυτόχρονα να αναζητά ρωγμή στην επίσης σαφή θέση μας για όχι σε πρόωρες εκλογές κάτω από αυτές τις συνθήκες της πανδημίας που στο κάτω-κάτω της γραφής, κυρίες και κύριοι της Νέας Δημοκρατίας, αν έναν συμφέρουν οι πρόωρες εκλογές αυτή τη στιγμή αυτοί είμαστε εμείς.

Ας μας πείτε, κυρίες και κύριοι Υπουργοί, τι ακριβώς θέλετε; Τι θέλει η Κυβέρνηση; Θέλετε μία δημοκρατία χωρίς αντίθετη άποψη, χωρίς ουσιαστική αντιπολίτευση; Ψάχνετε για χρήσιμους ηλίθιους; Αυτό ψάχνετε; Μιλάτε σοβαρά, όταν λέτε ότι η θέση μας, όπως εκφράστηκε από τον Πρόεδρό μας, τον Νίκο Ανδρουλάκη, φλερτάρει με τη θέση του ΣΥΡΙΖΑ; Έχει καταψηφίσει ποτέ κόμμα της αντιπολίτευσης πρόταση μομφής, όποιος και να την έχει καταθέσει και σας φαίνεται τόσο περίεργη η θέση του Κινήματος Αλλαγής; Ή έχει πότε αλήθεια πέσει κυβέρνηση από πρόταση μομφής και μας θέτετε θεωρητικά ψευτοδιλήμματα για τους δικούς σας πάντα λόγους;

Μα, στο κάτω-κάτω της γραφής ξέρετε κάτι; Αν φοβάστε κάτι τέτοιο, ότι δηλαδή θα περάσει η πρόταση μομφής, αυτό θα συμβεί πολύ απλά μόνο και μόνο με την ψήφο των δικών σας Βουλευτών. Σοφόν το σαφές, λοιπόν, νομίζω.

Τέταρτον, ας το πάρουν πλέον απόφαση, οι μέχρι χθες πρωταγωνιστές ενός κακέκτυπου δικομματισμού που σε αυτή την κοινοβουλευτική διαδικασία διαγκωνίζονται μεταξύ τους με την τοξικότητα που ακούσαμε και πιο πριν για το ποιος είναι ο χειρότερος διαχειριστής σε περιπτώσεις κακοκαιρίας, σε περιπτώσεις τέτοιες, ας το πάρουν, λοιπόν, απόφαση ότι τίποτα δεν είναι πια όπως χθες. Δηλαδή η Κυβέρνηση να δείχνει ότι προηγείται δημοσκοπικά σε μεγάλο βαθμό λόγω της μη ύπαρξης μιας σοβαρής Αξιωματικής Αντιπολίτευσης και της αδυναμίας του ΣΥΡΙΖΑ να την ασκήσει αποτελεσματικά για πολλούς λόγους, τους έχουμε πει πολλές φορές.

Το ΠΑΣΟΚ, το Κίνημα Αλλαγής έρχεται με τη νέα ηγεσία του στο πολιτικό σκηνικό δυνατό, σοβαρό, με αυστηρή κριτική, αλλά και εποικοδομητικές προτάσεις και αυτό είναι αυτό που μας κάνει να διαφέρουμε, που στο σύνολό τους συνιστούν και αποτελούν ένα άλλο αφήγημα για την πορεία της χώρας. Φαίνεται νομίζω πιο καθαρά από ποτέ ότι οι ενεργοί προοδευτικοί πολίτες έχουν πλέον μία ξεκάθαρη λύση πολιτικής εκπροσώπησης. Από εδώ και πέρα γίνεται καθαρά νομίζω αντιληπτό τόσο στη Νέα Δημοκρατία όσο και στον ΣΥΡΙΖΑ ότι οι δυνάμεις τους συρρικνώνονται και ότι το ΠΑΣΟΚ θα ανεβαίνει καθημερινά.

Ας περάσουμε, όμως, σε κάποιες βασικές επισημάνσεις για το τι συμβαίνει στη χώρα όλη την τελευταία περίοδο και ας δούμε τι συνέβη με την αντιμετώπιση της πρόσφατης κακοκαιρίας. Δυστυχώς για άλλη μία φορά η διαχείριση αυτού του όντως ισχυρού κύματος κακοκαιρίας αποτέλεσε μια παταγώδη αποτυχία της Κυβέρνησης. Ξέρετε ειλικρινά δεν μας ικανοποιεί καθόλου αυτή η εικόνα, ούτε θεωρούμε την απίστευτη, τη βάναυση ταλαιπωρία για χιλιάδες πολίτες στην καρδιά του κράτους και όλης της χώρας σαν μία ευκαιρία για να κάνουμε εύκολη, ανέξοδη αντιπολίτευση. Αυτό δεν μας αφορά. Ωστόσο μετά τη «Μήδεια» πέρσι, μετά τις καλοκαιρινές πυρκαγιές, μετά τη θέσπιση του δικού σας νόμου για την πολιτική προστασία και μετά από την ίδρυση του Υπουργείου Πολιτικής Προστασίας -αυτό ήταν το μόνο θέμα του ανασχηματισμού, αν θυμάστε καλά-, αλλά και μετά τις εξαγγελίες του περασμένου Σεπτεμβρίου θεωρήσαμε ότι πράγματι βρε αδερφέ θα είχαν βγει κάποια χρήσιμα συμπεράσματα, κάποια απαραίτητα διδάγματα ότι θα έχουν διορθωθεί οι δομές, ότι θα έχουν συμπληρωθεί οι ελλείψεις και ότι θα υπάρχουν στο τέλος έστω τα ελάχιστα αντανακλαστικά. Αυτό περιμέναμε, όχι μόνο εμείς, το σύνολο του ελληνικού λαού. Αντίθετα τι είδαμε; Δυστυχώς είδαμε μία πλήρη επιχειρησιακή αποτυχία, έναν ευτελισμό της ανθρώπινης αξιοπρέπειας και της προστασίας της, έλλειψη στοιχειώδους συντονισμού και την πρωτεύουσα μιας χώρας της Ευρωπαϊκής Ένωσης να παραλύει κυριολεκτικά -και αυτό δεν είναι υπερβολή- από μία ισχυρή χιονόπτωση για την οποία είχε προειδοποιήσει η ΕΜΥ εδώ και πολλές μέρες.

Κυρίες και κύριοι συνάδελφοι, δεν είναι μόνο οι εικόνες στην Αττική Οδό, έργο ΠΑΣΟΚ να θυμίσω. Δεν είναι μόνο οι ευθύνες της εταιρείας διαχείρισης, αλλά είναι και οι συγκεκριμένες ευθύνες του κράτους σε κεντρικές οδούς, όπως είναι η Κατεχάκη, όπως είναι η Μεσογείων, η Μαραθώνος, η Κηφισίας και σε πολλούς άλλους δρόμους που οι πολίτες υπέστησαν ανείπωτη ταλαιπωρία. Τα αντανακλαστικά αντίδρασης του κράτους ήταν ανύπαρκτα ή στην καλύτερη περίπτωση ήταν καθυστερημένα. Υπήρχε η αίσθηση ότι δεν υπάρχει ένα κέντρο το οποίο θα συντονίζει τις κρατικές υπηρεσίες, τους φορείς, τα Υπουργεία, την περιφέρεια, την αυτοδιοίκηση. Δυστυχώς όχι μόνο δεν φάνηκε αυτό το περίφημο επιτελικό κράτος, δεν φάνηκε καν κράτος. Και μπροστά σ’ αυτή την πρωτοφανή αμηχανία και την ανυπαρξία της κρατικής μηχανής και υπό το βάρος της λαϊκής οργής ο Πρωθυπουργός ζήτησε για μία ακόμη φορά συγγνώμη και μίλησε για λάθη.

Εγώ θέλω να σας ρωτήσω συγκεκριμένα, κυρίες και κύριοι Υπουργοί, κυρίες και κύριοι της Συμπολίτευσης: Ποια λάθη ακριβώς εννοούσε; Ποιες συγκεκριμένες ευθύνες αποδόθηκαν ή ποιες θα αποδοθούν και σε ποιους; Τίποτα το συγκεκριμένο. Αντίθετα μάθαμε ότι δεν υπήρχε το αυτονόητο, το στοιχειώδες, δηλαδή το να είναι όλοι κατ’ αρχάς στο ίδιο δωμάτιο. Δηλαδή στην Ελλάδα του 2022 δεν υπάρχει ακόμα ένα κέντρο επιχειρήσεων του επιτελικού κράτους. Αλήθεια πόσο χρόνο άραγε χρειάζεται ακόμα για να λυθεί το αυτονόητο;

(Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής κ. **ΑΠΟΣΤΟΛΟΣ ΑΒΔΕΛΑΣ)**

Έχουμε μπει στη φάση της κλιματικής κρίσης και όλοι πια γνωρίζουμε ότι τέτοια φαινόμενα θα είναι ολοένα και πιο συχνά. Δεν μπορούμε, λοιπόν, να πορευόμαστε άλλο με δομές περασμένων δεκαετιών, με απουσία συντονισμού, χωρίς ανάληψη συγκεκριμένης ευθύνης από κανέναν και χωρίς άμεση διασύνδεση των ειδικών, των επιστημόνων με τα επιχειρησιακά κέντρα, αλλά να λέμε απλά και μόνο πριν από την καταιγίδα ότι «α, ωραία, είμαστε εντάξει». Αποτελεί λαϊκή απαίτηση να συγκεκριμενοποιηθούν όλα τα λάθη, όλες οι παραλείψεις, που η ίδια η Κυβέρνηση παραδέχεται ότι έγιναν. Να αποδοθούν συγκεκριμένες ευθύνες.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Θα πάρω και τον χρόνο της δευτερολογίας μου, παρακαλώ, κύριε Πρόεδρε.

Άλλωστε, λοιπόν, νομίζω ότι θυμόμαστε όλοι ότι ο ίδιος ο κ. Μητσοτάκης όταν ήταν αρχηγός της αξιωματικής αντιπολίτευσης σε ανάλογα αντίστοιχα καιρικά φαινόμενα και αντίστοιχες συνθήκες ακριβώς απαιτούσε να υπάρχουν παραιτήσεις. Προφανώς, το ξέχασε μετά τις εκλογές, τώρα που είναι Κυβέρνηση.

Κυρίες και κύριοι συνάδελφοι, βρισκόμαστε μπροστά σε μία πολύ δύσκολη κατάσταση για τη χώρα και για την κοινωνία.

Παράλληλα με την πανδημία του κορωνοϊού που δείχνει να μπαίνει σε μία φάση σχετικής ύφεσης όσον αφορά στα κρούσματα, όχι όσον αφορά στα θύματα για τα οποία έχουμε συζητήσει κατ’ επανάληψη και σ’ αυτή την Αίθουσα, ανεβαίνει το τσουνάμι των ανατιμήσεων που πιέζει αφόρητα το λαϊκό εισόδημα. Το πρόβλημα παίρνει μεγάλες πια διαστάσεις και δεν μπορούμε να δεχθούμε μια ωραιοποίηση της κατάστασης, όπως συνήθως κάνει η Κυβέρνηση. Έχουμε χρέος να δούμε όλη αυτή την κατάσταση κατάματα. Πριν απ’ όλα, αυτό οφείλει να το δει η ίδια η Κυβέρνηση.

Υπάρχει πια μία διαρκής ανησυχία στο σύνολο των νοικοκυριών, του καταναλωτικού κοινού αλλά και του εμπορικού κόσμου. Τι θα γίνει με την ακρίβεια; Πού θα φτάσουν οι τιμές; Αγωνιά ο πολίτης βλέποντας το τσουνάμι των ανατιμήσεων σε βασικά προϊόντα και αγαθά για την εκτόξευση των τιμών ενέργειας. Η αγοραστική δύναμη του μέσου Έλληνα διαρκώς μειώνεται με το κόστος διαβίωσης αντίθετα συνεχώς να αυξάνεται. Τα μέσα και τα χαμηλά εισοδήματα πλήττονται διαρκώς απ’ αυτό το φαινόμενο, το οποίο οδηγεί σε διαρκή φτωχοποίηση τα πιο ευάλωτα τμήματα της κοινωνίας.

Στη συζήτηση για τον προϋπολογισμό σημειώναμε ότι ο προϋπολογισμός του 2022 πλήττει ευθέως τους οικονομικά αδύναμους, μεταξύ αυτών και τις επιχειρήσεις που έμειναν κλειστές ή υπολειτουργούσαν, τους εκατοντάδες χιλιάδες εργαζόμενους που ζούσαν για μήνες με 534 ευρώ, τους αγρότες και τους κτηνοτρόφους που βιώνουν τις αυξήσεις στα εφόδια, στα καύσιμα, στο κόστος παραγωγής, τους τριακόσιους πενήντα χιλιάδες μακροχρονίους ανέργους που η Κυβέρνησή σας άφησε εκτός ενισχύσεων, τους δεκάδες χιλιάδες συμπολίτες μας που περιμένουν μήνες, που περιμένουν χρόνια για να πάρουν τις συντάξεις τους. Μαζί με αυτά ο πληθωρισμός είναι βέβαιο ότι θα εντείνει αυτή τη δυσαναλογία. Θα επιβαρυνθούν ακόμα περισσότερο τα νοικοκυριά, οι οικονομικά ασθενέστεροι, οι άνεργοι, οι μικροεπαγγελματίες.

Έναν μήνα μετά δυστυχώς επιβεβαιώνονται αυτές οι εκτιμήσεις μας και μάλιστα δημιουργείται ένα πιο δύσκολο, ένα ακόμα πιο ζοφερό τοπίο. Άκουγα τις προάλλες τον κ. Γεωργιάδη να σημειώνει τα στοιχεία της ΕΛΣΤΑΤ, σύμφωνα με τα οποία ο πληθωρισμός στην Ευρώπη συνολικά για το 2021 ήταν 3% ενώ για την Ελλάδα ήταν στο 1,1%. Σωστό, αλλά δεν είναι ώρα να παίζουμε με τα ποσοστά, γιατί τον Δεκέμβρη σύμφωνα με τα ίδια ακριβώς στοιχεία σημειώθηκε ένα άλμα στον πληθωρισμό και η Ελλάδα από το 1,1% πήγε στο 5,1%, όταν ο μέσος όρος πληθωρισμού στην Ευρώπη ήταν στο 5%. Ουσιαστικά, δηλαδή, συγκλίναμε με γοργούς ρυθμούς, αλλά συγκλίναμε αρνητικά.

Και βέβαια αυτή η πορεία συνεχίζεται και στο χρονικό διάστημα που μεσολάβησε, ενώ οι προοπτικές δεν είναι καθόλου ευοίωνες. Το ξέρετε όλοι. Το ξέρουμε όλοι πάρα πολύ καλά και από την έρευνα του Ινστιτούτου Εργασίας της ΓΣΕΕ για τους αμειβόμενους με τον κατώτατο μισθό ότι οι απώλειες στα εισοδήματά τους φτάνουν στο 10,4% με την ακρίβεια, ενώ για τους εργαζόμενους μερικής απασχόλησης στο 13,7%. Και αυτό ακριβώς είναι το πρόβλημα.

Στην επόμενη περίοδο αναμένεται επιδείνωση της ενεργειακής κρίσης και αυτό ναι, μπορεί να είναι ένα παγκόσμιο φαινόμενο, αλλά η Ελλάδα θα πληγεί πολύ περισσότερο από αυτή, αφού είμαστε μία πλήρως εξαρτημένη χώρα από εισαγωγές ενέργειας. Τα τιμολόγια της ενέργειας αναμένεται να εκτοξευτούν το επόμενο διάστημα, η τιμή μεγαβατώρας του φυσικού αερίου από τα 15 ευρώ έχει πάει στα 180 ευρώ, οι τιμές των καταναλωτικών αγαθών σημειώνουν σοβαρές αυξήσεις, ενώ καθημερινά συμβαίνουν διαρκή φαινόμενα αισχροκέρδειας.

Απέναντι, λοιπόν, σε αυτή την κατάσταση το ζητούμενο δεν είναι μόνο να μιλάμε και να λέμε για το τι έκανε η Κυβέρνηση, αλλά κυρίως για το τι δεν έκανε. Το θέμα δεν είναι να συζητάμε για ένα φαινόμενο αν είναι παγκόσμιο, αν είναι πανευρωπαϊκό. Ναι, είναι. Σας το είπαμε. Το ζητούμενο είναι τι μέτρα χρειάζονται εδώ και τώρα στη χώρα μας, πολύ περισσότερο που το κατά κεφαλήν εισόδημα των Ελλήνων είναι κάτω από το 60% των πολιτών στην Ευρωζώνης, την ίδια ώρα που ο Έλληνας πολίτης καλείται να πληρώσει την υψηλότερη μέση τιμή ρεύματος σε ευρωπαϊκό επίπεδο. Χρειάζονται, λοιπόν, μέτρα εδώ και τώρα.

Ως Κίνημα Αλλαγής έχουμε προτείνει μία δέσμη μέτρων. Εν συντομία, μιλάμε για μείωση του ΦΠΑ σε βασικά είδη διατροφής, για μείωση του ειδικού φόρου κατανάλωσης στα καύσιμα, γενναία αύξηση του κατώτατου μισθού τώρα, όχι μετά από τέσσερις μήνες, γιατί μέχρι να δοθεί αυτή η αύξηση θα έχει εξανεμιστεί ουσιαστικά από τις αυξήσεις και την ακρίβεια του επόμενου τριμήνου. Αυτή είναι η πραγματικότητα. Γιατί δεν τη βλέπετε; Εντατικούς ελέγχους στην αγορά για να αντιμετωπιστούν τα φαινόμενα της αισχροκέρδειας και αύξηση από εβδομήντα δύο σε εκατόν είκοσι των δόσεων αποπληρωμής χρεών.

Κυρίες και κύριοι της Κυβέρνησης, αφουγκραστείτε την κοινωνία και τις ανάγκες της. Προσαρμοστείτε στις εξελίξεις και υιοθετείστε τις ρεαλιστικές και εφαρμόσιμες προτάσεις μας.

Κλείνω, κύριε Πρόεδρε, με ένα σύντομο σχόλιο για την εξέλιξη της πανδημίας. Συμπληρώνουμε πλέον δύο ολόκληρα χρόνια. Μπορεί να διαφαίνεται ότι υπάρχει μία αποκλιμάκωση των κρουσμάτων, όμως καθημερινά θρηνούμε εκατό με εκατόν δέκα συμπολίτες μας και είναι φανερό ότι έχουν υπάρξει λάθη ολιγωρίας. Είναι φανερό ότι η Κυβέρνηση έχει κωφεύσει σε όλες τις προτάσεις μας. Συνήθως έπαιρνε μέτρα με καθυστέρηση ενός ή δύο μηνών από τότε που εντόπιζαν τα μέτρα οι επιστήμονες. Δεν τολμούσε από τον φόβο του πολιτικού κόστους να πάρει μέτρα για την επέκταση του υποχρεωτικού εμβολιασμού. Είμαστε η μόνη πολιτική δύναμη που έχουμε πάρει σαφή θέση υπέρ αυτού. Αλλά τόσο εσείς που είστε η Κυβέρνηση αρνείστε, φοβάστε το πολιτικό κόστος, ο δε ΣΥΡΙΖΑ μιλά για μία προαιρετική υποχρεωτικότητα.

Σε κάθε περίπτωση, δεν έχετε πάρει τα απαραίτητα μέτρα στήριξης του ΕΣΥ, το οποίο σε μεγάλο βαθμό ανταποκρίθηκε, όσο ανταποκρίθηκε λόγω των ηρωικών προσπαθειών των νοσοκομειακών, που όμως έχουν πλέον εξουθενωθεί. Ας μη γελιόμαστε, λοιπόν. Ας μην χαλαρώνουμε. Η πανδημία είναι ακόμη εδώ. Δεν πρέπει να εφησυχάζουμε στιγμή, ούτε να εκπέμπουμε ένα μήνυμα ότι τελειώνουμε.

**ΠΡΟΕΔΡΕΥΩΝ (Απόστολος Αβδελάς):** Κλείστε, παρακαλώ.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Κυρίες και κύριοι συνάδελφοι, αυτές είναι κάποιες από τις πλευρές των προβλημάτων που αντιμετωπίζει η ελληνική κοινωνία. Η Κυβέρνηση φαίνεται να τα διαχειρίζεται αναποτελεσματικά και να περνάει διαρκώς κάτω από τον πήχη. Γι’ αυτό, όπως ανέφερα, θα υπερψηφίσουμε την πρόταση μομφής. Είναι μία πολιτική στάση αρχών συμβατή με τη συνολική μας άποψη για την κυβερνητική πολιτική. Ό,τι και να πουν κάποιοι, εμάς δεν μας αφορά ούτε η ωραιοποίηση των πάντων από την Κυβέρνηση που δείχνει να αισθάνεται ότι τα κάνει όλα τέλεια, ούτε ο ισοπεδωτικός λαϊκίστικος λόγος του ΣΥΡΙΖΑ. Εμάς μας αφορά ένα και μόνο: να εκφράσουμε την αγωνία των Ελλήνων πολιτών για την πορεία της χώρας με αυστηρή κριτική και κατάθεση εποικοδομητικών προτάσεων. Αυτό κάνουμε και αυτό θα συνεχίσουμε να κάνουμε ανυποχώρητα.

Σας ευχαριστώ θερμά.

(Χειροκροτήματα από την πτέρυγα του ΚΙΝΑΛ)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Σας παρακαλώ πολύ, τους χρόνους σας προσέξτε. Σας παρακαλώ πάρα πολύ! Εμένα δεν με πειράζει. Έτσι κι αλλιώς δυόμισι ώρες θα είμαι εδώ. Σκεφτείτε τους συναδέλφους που δεν θα μιλήσουν. Να μη φτάσουμε σε σημείο να αναγκαστούμε αύριο να κάνουμε πεντάλεπτα. Είναι κρίμα για τους συναδέλφους.

Καλείται στο Βήμα η κ. Λιάνα Κανέλλη από το Κομμουνιστικό Κόμμα Ελλάδας.

**ΛΙΑΝΑ ΚΑΝΕΛΛΗ:** Ευχαριστώ, κύριε Πρόεδρε.

Μια και λέτε τώρα να κρατήσουμε τους χρόνους, θα ήθελα να δοκιμάσω να τους κρατήσω αν και εκ των πραγμάτων, de facto, κάποιος εδώ μπορεί να διατηρήσει το δικαίωμα να αθροίζει τους χρόνους και να…

**ΠΡΟΕΔΡΕΥΩΝ (Απόστολος Αβδελάς):** Έχετε την ικανότητα.

**ΛΙΑΝΑ ΚΑΝΕΛΛΗ:** Την έχω την ικανότητα. Όπως έχω και την ικανότητα να μην υποτιμώ και τη νοημοσύνη των άλλων. Είμαι εδώ τόση ώρα και άκουσα να αναφέρετε την Τουρκία. Ξαφνικά απευθυνθήκατε στην Τουρκία. Τι είπε η Νέα Δημοκρατία στον ΣΥΡΙΖΑ για την Τουρκία; Οι μάσκες που μας μοιράσατε στη Βουλή τούρκικες είναι. Είναι τούρκικες. Δεν είναι κακό. Τούρκικες είναι. Αλλά μετανάστες από τον Έβρο δεν περνάνε γιατί είναι από την Τουρκία. Οι μάσκες περνάνε. Τα συμφέροντα περνάνε, τα όπλα περνάνε και δώθε και κείθε. Επομένως -και με την ευκαιρία αυτής της συζήτησης- εδώ έχουν χάσει τη σημασία τους οι λέξεις. Είναι οργουελικό, είναι προσχηματικό.

Μιλάτε για προγραμματισμό, για προβλεπτική ικανότητα, για το ένα, για το άλλο, για το αν είναι καλύτερη η διαχείριση ή δεν είναι, για το αν υπάρχει επιτελικό ή μη επιτελικό, λιγότερο επιτελικό, ή περισσότερο επιτελικό κράτος. Υπάρχει ένα πρόσχημα στις λέξεις. Θα το παραδεχτούμε επιτέλους; Χθες αποφασίσατε να γίνει συζήτηση περί μομφής. Δεν ξέρετε στην Ελλάδα πόσοι γράφονται γι’ αυτό το πράγμα; Εγώ έχω είκοσι χρόνια Βουλευτής και το ξέρω. Καλούσαμε προηγούμενους που λέγανε γιατί πηγαίνουμε μέχρι τις τέσσερις και τις πέντε. Είχατε χτες κλείσιμο κύκλων για μια συζήτηση προγραμματισμένη όπως ήταν κι όχι όπως λέει ο Κανονισμός ότι ξεκινάει αμέσως μετά την κατάθεση στη μια ώρα πάνω. Άρα, είχε γίνει αυτό που έπρεπε να γίνει και προγραμματίστηκε. Και τι ώρα ξεκίνησε η συζήτηση; Στις 18.00΄. Και τι ώρα μίλαγαν οι Βουλευτές; Στις 3.10΄. Και τελείωσε στις 4.30΄το πρωί.

Τη συζήτηση στη Βουλή για τη μομφή και για τα μεγάλα ζητήματα την κάνατε για ποιον; Για τους βρικόλακες την κάνατε; Για αυτούς που δεν είχαν ρεύμα; Για αυτούς που δεν πήγαν στα μπουζούκια και θα καθόντουσαν να βλέπουν Βουλή; Πώς την κάνατε; Τα προηγούμενα τα έκανε άλλη κυβέρνηση. Εδώ ήταν, κυβέρνηση με υπερψηφισμένη πλειοψηφιάρα τότε στη Βουλή και έκανε ακριβώς τα ίδια πράγματα τα ξημερώματα.

Και αρχίσατε πάνω σε αυτή τη συζήτηση να στήνετε ένα χολιγουντιανό στυλ μονομαχίας, να μην εμφανιστεί τρίτος μονομάχος, γιατί τώρα είναι η δουλειά τους στο Κοινοβούλιο. Ούτως ή άλλως, όμως, για την τελευταία λακκούβα, για το τελευταίο πρόγραμμα, για το τελευταίο χιόνι αρμόδιες είναι οι Βρυξέλλες, είναι τα ΕΣΠΑ, είναι αυτό για το οποίο είστε λάτρεις όλοι εδώ μέσα, πλην Λακεδαιμονίων, ΚΚΕ, ευτυχώς! Δεν είστε λάτρεις; Από εκεί δεν έρχονται τα προγράμματα; Τα καινούργια τα πράγματα είναι καταπληκτικά όλα! Βεβαίως! Βεβαίως εκεί θα πάμε για τη λακκούβα, γιατί δεν θα έχει γίνει η κατάλληλη κατανομή του ΕΣΠΑ και χίλια δυο.

Κοινός νους δεν υπήρξε ποτέ, γιατί ο κοινός νους είναι απαραίτητος συνδετικός κρίκος με τον ελληνικό λαό. Το αστικό κράτος δεν μπορεί να έχει κοινό νου. Έχει ανώτερο νου. Και τον στηρίζουν όλα τα κόμματα του Κοινοβουλίου αυτή τη στιγμή πλην του ΚΚΕ. Επιτελικό, ξεεπιτελικό, λιγότερο ή περισσότερο ικανό, το καθεστώς είναι αστικό και στην οικονομία του και στη δομή του και στην πολιτική του φιλοσοφία, με λίγες δόσεις αλατιού. Μπορεί να υπάρχει και να ανοίξουν οι δρόμοι. Μπορεί να μην υπάρχει αλάτι και να μην έχουν ανοίξει οι δρόμοι. Φτάνει να είναι διαφανής o διαγωνισμός για το αλάτι. Μπορείς να σκοτωθείς άνετα! Είναι προσχηματικό. Οι άνθρωποι πάνω από τα κέρδη. Θαυμάσια! Στο αστικό καθεστώς οι άνθρωποι, κεφαλαιοκράτες και πλουτοκράτες, θα ανεβαίνουν με πύραυλο, στη χειροτέρα των περιπτώσεων με ασανσέρ. Ο λαός σε αυτό το καθεστώς ανεβαίνει μπουσουλώντας, σερνάμενος, στα γόνατα, με σπασμένα ποδάρια και με χιονισμένα σκαλιά να γλιστράει.

Αυτή είναι η φιλοσοφία. Σε τι άλλο διαφέρετε επί της ουσίας, στο βάθος, βάθος, βάθος των πραγμάτων; Πόσο βάθος να πας όταν το πηγάδι των συμφερόντων δεν έχει πάτο;

Αναφέρθηκε η λέξη «εκατόμβη» εδώ μέσα; Ελληνική λέξη είναι. Η εκατόμβη είναι η πεμπτουσία των πολλών αδίκως εμφανιζόμενων νεκρών. Εκατόμβη. Έχουμε εκατόμβη στον κορωνοϊό, μπορεί να είχαμε εκατόμβη στο Μάτι και τώρα θα πανηγυρίσουμε που δεν έχουμε εκατόμβη σε αυτόν τον χιονιά. Και πού το ξέρετε ότι δεν έχουμε; Πού ξέρετε πόσοι άνθρωποι δεν μπόρεσαν να φύγουν να πάνε την ώρα που έπρεπε εκεί που έπρεπε; Και ποιοι θα πληρώσουν αυτά που θα πληρώσουν;

Κάθεστε και μιλάτε για την παιδεία και την αναβάθμιση της παιδείας, την τηλεκπαίδευση, το 5G, εκείνο, το άλλο. Ωραία πράγματα της επιστήμης είναι αυτά. Εγώ έμεινα στην Οινόη σε χιονιά το 1976, 1977, με το τρένο, κατεβαίνοντας από ρεπορτάζ που ερχόμουν, σε μεγάλη κακοκαιρία. Και μένει και το 2022 στο Λειανοκλάδι και στα Οινόφυτα το τρένο από τον χιονιά! Τι έχει αλλάξει, δηλαδή, από το 1977 μέχρι σήμερα με όλες τις αστικές κυβερνήσεις, πάσης σύνθεσης και μορφής; ΣΥΡΙΖΑ - ΑΝΕΛ, ΠΑΣΟΚ - Νέα Δημοκρατία, Νέα Δημοκρατία - ΛΑΟΣ -ΠΑΣΟΚ. Να τα θυμίσω όλα μαζί; Γιατί έχετε κάνει και συνδυασμούς τράπουλας -καζινοειδής- στη μορφή της λειτουργίας του Κοινοβουλίου και της πολιτικής ζωής του τόπου. Και για την ουσία δεν άλλαξε τίποτε απολύτως. Ποιος θα βγει να διεκδικήσει;

Και κάνατε και κάτι εσείς της Κυβέρνησης, το οποίο είναι εγκληματικό. Στην προσπάθειά σας να υπερασπιστείτε τη μονομαχία στο Ελ Πάσο της κακοκαιρίας, εκμεταλλευόμενοι όλοι σας τη φυσική αγανάκτηση και την τσίτα που υπάρχει από τα αφόρητα προβλήματα που αντιμετώπισε ο κόσμος, θέλετε να το μετατρέψετε να είναι ο ένας με τα πιστόλια του -ο Τσίπρας- από εδώ και ο άλλος -ο Μητσοτάκης- από εκεί. Ο ένας θα μιλάει για καθεστώς και ο άλλος θα μιλάει για αρχηγία εκεί. Φτάνει να μην είναι και ο Ανδρουλάκης πουθενά εκεί και το παίξει διαιτητής και μετρήσει τις σφαίρες. Και αυτό το κάνατε για να παίξει ο κόσμος και να δει τη μονομαχία στο Ελ Πάσο.

Την ίδια ώρα τα βάλατε με τους μετεωρολόγους, οι οποίοι πέσανε μέσα και δεν μπορούσαν και δεν όφειλαν να πέσουν μέσα στο δευτερόλεπτο. Τα βάλατε, δηλαδή, με επιστήμονες μετεωρολόγους της Εθνικής Μετεωρολογικής Υπηρεσίας.

Με τον ίδιο τρόπο τα βάλατε με γιατρούς κατά καιρούς, όπως συνέβη στον καιρό της πανδημίας.

Κλονίζετε την εμπιστοσύνη των ανθρώπων στην επιστήμη, γιατί πρέπει να τους εξηγήσετε ότι η επιστήμη δεν πρέπει να χρησιμοποιείται υπέρ τους, να μην το απαιτήσουν. Πρέπει να φταίει η επιστήμη, αν δεν την έχετε εσείς στα χέρια σας να τη χρησιμοποιήσετε μαζί με όλα τα μέσα παραγωγής για το συμφέρον σας.

Δεν μπορούσατε να κάνετε πρόβλεψη για μια κοινοβουλευτική διαδικασία, για να μην ξεχειλώσει και για να μην αχρηστεύσει δυνάμεις, απόψεις, θέσεις και το κοινό που την ακούει. Έχετε σκεφτεί ποτέ τι πάει να πει Περιφέρεια Αττικής, Λεκανοπέδιο, με το μισό πληθυσμό της χώρας εδώ;

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Έχετε σκεφτεί αν αυτή η χώρα ήταν ή δεν ήταν ικανή -όλοι που κυβερνήσατε από τη Μεταπολίτευση ως σήμερα- να φτιάξει τις δικές της μικρές μπουλντόζες; Έχετε συναίσθηση που κάνατε πρώτο, δεύτερο, τρίτο, εικοστό πέμπτο βαθμό αυτοδιοίκησης; Συνενώσατε δήμους, διαλύσατε δήμους, ανοίξατε δήμους, κλείσατε δήμους και υπάρχουν άνθρωποι που περιμένουν στο νεκροτομείο έναν μήνα να πάει ιατροδικαστής -έναν μήνα για να πάει ιατροδικαστής, Αύγουστο μήνα- για να υπερασπιστούν τα συμφέροντα ενός ανθρώπου που είχε σφαγείο. Ποιος πήγε στο σφαγείο; Τα ζώα που βρώμισαν την περιοχή ή αυτός που περίμενε έναν μήνα -πεθαμένος από τη δυσοσμία, εργάτης στην περιοχή, με χήρα γυναίκα με δύο παιδιά- να πάει νεκροτόμος;

Πώς γίνεται ξαφνικά. να πλουτίζουν όλοι στη διάρκεια της πανδημίας και να πλουτίζουν και όλοι στη διάρκεια της κακοκαιρίας; Θα σας πω εγώ πώς.

**ΠΡΟΕΔΡΕΥΩΝ (Απόστολος Αβδελάς):** Και με αυτό κλείστε, σας παρακαλώ.

**ΛΙΑΝΑ ΚΑΝΕΛΛΗ:** Γιατί μαζί με την ατομική ευθύνη και την αποδοχή της κατάργησης κάθε μορφής συλλογικής δραστηριότητας και αντικατάστασής της με μία θολή, βολική αλληλεγγύη και συλλογικότητα -γιατί σε αυτό μοιάζετε και οι δύο- καταλήξατε να πείσετε σε συνθήκες τέτοιες, με μομφή και χωρίς μομφή, με πρόσχημα και χωρίς πρόσχημα, ότι ο πολίτης όταν θέλει να είναι υπεύθυνος, θα πληρώνει δημοτικά τέλη, θα πληρώνει φόρους, θα πληρώνει τα πάντα, θα πληρώνει ΕΝΦΙΑ, θα πληρώνει για να έχει λεωφορεία, συγκοινωνίες, τα πάντα και την ίδια ώρα, την κρίσιμη στιγμή, αν είναι έξυπνος και μάγκας και καραμπουζουκλής, θα κάνει έρανο στη γειτονιά, θα μαζεύει λεφτά, θα νοικιάζει μια μπουλντόζα και με την πάρτη του θα καθαρίζει.

**ΠΡΟΕΔΡΕΥΩΝ (Απόστολος Αβδελάς):** Και κλείστε με αυτό, σας παρακαλώ.

**ΛΙΑΝΑ ΚΑΝΕΛΛΗ:** Κλείνω, κύριε Πρόεδρε, με ένα παράδειγμα.

Σας το λέω, για να μην καμώνεστε ότι όλα πήγαν καλά. Αυτή τη στιγμή στην Αθήνα, έξι μέρες μετά την κακοκαιρία, δεκατρείς λεωφορειακές γραμμές δεν λειτουργούν και τριάντα δύο υπολειτουργούν. Έξι μέρες μετά η γραμμή λεωφορείων «608», που πηγαίνει Γαλάτσι, Ακαδημία, Νεκροταφείο, Ζωγράφου, φτάνει μέχρι τον Ευαγγελισμό και γυρίζει πίσω και μετά τον Ευαγγελισμό όσοι μπορούν, περπατάνε στα χιονισμένα πεζοδρόμια και ψάχνουν θέση στο ΚΑΤ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

**ΛΙΑΝΑ ΚΑΝΕΛΛΗ:** Εγώ δεν σας εύχομαι, πάντως, να απευθύνεστε σε επιστήμονες και να σας ακούνε και να σας ανέχονται, ακόμα και αν υποχρεωθούν να μείνουν τρεις μέρες. Γιατί εκεί δεν υπάρχει catering, όπως έχετε πάει το catering στα μισά νοσοκομεία και εσείς και οι προηγούμενοι και οι επόμενοι. Σκεφτείτε να είστε γιατρός, να υποχρεωθείτε να μείνετε μέσα για να φροντίσετε ασθενείς τέσσερις μέρες και να μην έχετε πού να κοιμηθείτε.

Ελπίζω όλα αυτά που συμβαίνουν, να σας κυνηγήσουν σε τέτοιο βαθμό -όχι σε επίπεδο ηθικής, ούτε σε επίπεδο ονείρων, ούτε σε επίπεδο σχεδίων…

**ΔΗΜΗΤΡΙΟΣ ΚΟΥΒΕΛΑΣ:** Κύριε Πρόεδρε…

**ΛΙΑΝΑ ΚΑΝΕΛΛΗ:** Ξέρω, αγανακτήσατε. Οι προηγούμενοι και άλλοι προηγούμενοι και ήρθαν και άλλοι. Περιμένετε τη σειρά σας. Και εγώ την περιμένω από τις 12.00΄. Ηρεμήστε και μην κάνετε νοήματα στο Προεδρείο.

**ΔΗΜΗΤΡΙΟΣ ΚΟΥΒΕΛΑΣ:** Είχατε επτά λεπτά και έχετε ξεπεράσει τον χρόνο σας κατά τέσσερα λεπτά.

**ΠΡΟΕΔΡΕΥΩΝ (Απόστολος Αβδελάς):** Σας παρακαλώ, μην κάνετε διάλογο.

**ΛΙΑΝΑ ΚΑΝΕΛΛΗ:** Κλείνω, λέγοντάς σας: Έχετε την ατομική ευθύνη να υποτιμάτε τη νοημοσύνη του ελληνικού λαού. Και εφόσον την έχετε αυτή την ατομική ευθύνη, με ένα συγγνώμη δεν καθαρίζει, είτε το συγγνώμη είναι συριζαίικο, είτε είναι νεοδημοκρατικό, είτε είναι πασοκικό. Ένας δρόμος υπάρχει και αυτός είναι κατακόκκινος.

**ΠΡΟΕΔΡΕΥΩΝ (Απόστολος Αβδελάς):** Σας ευχαριστώ.

Την άλλη φορά μετά το επτάλεπτο θα φωνάζω «διαφημίσεις», όπως στο ραδιόφωνο.

Τον λόγο τώρα έχει ο κ. Ιωάννης Κεφαλογιάννης από τη Νέα Δημοκρατία και να ετοιμάζεται η κ. Γεροβασίλη από το ΣΥΡΙΖΑ - Προοδευτική Συμμαχία.

Ορίστε, κύριε Κεφαλογιάννη, έχετε τον λόγο.

**ΙΩΑΝΝΗΣ ΚΕΦΑΛΟΓΙΑΝΝΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, θα μου ήταν εύκολο, ίσως και αυτονόητο να αφιερώσω το σύνολο της παρέμβασής μου κάνοντας συγκρίσεις μεταξύ των δύο διακυβερνήσεων, δηλαδή της συγκυβέρνησης ΣΥΡΙΖΑ και Ανεξαρτήτων Ελλήνων και Νέας Δημοκρατίας, ώστε να καταδείξω στην ουσία το αβάσιμο της παρούσας πρότασης μομφής.

Στην οικονομία όταν οι αποφάσεις του κ. Τσίπρα και του κ. Βαρουφάκη κόστιζαν 100 δισεκατομμύρια ευρώ με τις δημιουργικές τους ασάφειες, η Κυβέρνηση του Κυριάκου Μητσοτάκη προχώρησε σε δεκάδες μειώσεις φόρων τόσο στα φυσικά πρόσωπα όσο και στα νομικά, με αποτέλεσμα να ανακουφιστούν τα μικρομεσαία και τα μεσαία στρώματα. Πέτυχε μία ισχυρή ανάπτυξη, η οποία βασίζεται σε στέρεες βάσεις. Αύξησε κατ’ επανάληψη τον κατώτατο μισθό και μείωσε τις εργατικές εισφορές, αυξάνοντας το πραγματικό εισόδημα του μέσου Έλληνα.

Στη διαχείριση των κρίσεων, όταν η κυβέρνηση του ΣΥΡΙΖΑ εξαντλούσε την πολιτική της στο προσφυγικό, στην παροχή ηλιοθεραπείας στην Ομόνοια, η Κυβέρνηση της Νέας Δημοκρατίας αντιμετώπιζε με επιτυχία μία συντονισμένη από πλευράς Τουρκίας υβριδική επίθεση στον Έβρο και στα νησιά μας.

Αντί θεάτρου και αποποίησης οποιασδήποτε ευθύνης από τον κ. Τσίπρα και τους Υπουργούς του μετά τις τραγωδίες στο Μάτι και στη Μάνδρα με τις δεκάδες απώλειες συνανθρώπων μας, η παρούσα Κυβέρνηση, παρά τα δημοσίως παραδεκτά λάθη και ανεπάρκειες, έθεσε ως πρώτο στόχο και κόπιασε για να μη θρηνήσουμε θύματα από τις φυσικές καταστροφές.

Στην εξωτερική πολιτική, κυρίες και κύριοι συνάδελφοι της Αντιπολίτευσης, όταν εσείς υπογράφατε και ψηφίζατε τη Συμφωνία των Πρεσπών και ισχυριζόσασταν ότι η θάλασσα δεν έχει σύνορα, η παράταξη της Νέας Δημοκρατίας υπέγραφε τις αμυντικές συμφωνίες με τη Γαλλία, με τις Ηνωμένες Πολιτείες και θωράκιζε την άμυνά της με την απόκτηση υπερσύγχρονων μαχητικών αεροσκαφών και φρεγατών, κάτι το οποίο εσείς βεβαίως καταψηφίσατε.

Δεν θα συνεχίσω, όμως, τη σύγκριση για δύο βασικούς λόγους. Πρώτον, έγινε λεπτομερής και εκτενής αναφορά τόσο από τους συναδέλφους της Συμπολίτευσης αλλά και τα μέλη της Κυβέρνησης και θεωρώ ότι εξαντλήθηκε από το πεδίο και δεύτερον, για όλα τα παραπάνω είναι αυταπόδεικτο να ανατρέξει κανείς τόσο στα αποτελέσματα των απανωτών εκλογικών αναμετρήσεων του 2019 όσο και στα αποτελέσματα όλων ανεξαρτήτως των δημοσκοπήσεων τα τελευταία δυόμισι χρόνια.

Αυτό όμως που θέλω κυρίως να αναδείξω είναι ότι ο κ. Τσίπρας, εγκλωβισμένος στα εσωκομματικά και γενικότερα πολιτικά του προβλήματα και αδιέξοδα, αποφάσισε για άλλη μία φορά να εργαλειοποιήσει μία από τις κορυφαίες συνταγματικές προβλέψεις, αυτή του άρθρου 84 του Συντάγματος περί προτάσεως δυσπιστίας. Και βεβαίως δεν το κάνει για πρώτη φορά. Το 2013 κατέθεσε αντίστοιχη πρόταση για το κλείσιμο της ΕΡΤ. Το 2014 προχώρησε στην -πρωτόγνωρη τουλάχιστον για τα κοινοβουλευτικά χρονικά- πρόταση δυσπιστίας κατά του τότε Προέδρου της Βουλής. Το 2020 επανήλθε στη γνωστή του τακτική με την πρόταση δυσπιστίας κατά του κ. Σταϊκούρα, Υπουργού Οικονομικών. Είναι μάλιστα εντυπωσιακό ότι, αν μετρήσει κανείς συνολικά δέκα προτάσεις δυσπιστίας από τη Μεταπολίτευση μέχρι και σήμερα, στις τρεις εμπνευστής ήταν ο κ. Τσίπρας. Αν μάλιστα προσθέσει σε αυτές τη μία κατά μεμονωμένου μέλους της Κυβέρνησης, αντιλαμβάνεστε ότι πλέον ο Αρχηγός της Αξιωματικής Αντιπολίτευσης αυτή την κορυφαία συνταγματική πρόβλεψη την έχει κάνει modus operandi.

Κυρίες και κύριοι συνάδελφοι, θα ήταν θεσμικό λάθος να αγνοούμε για ποιους δύο βασικούς λόγους υποβάλλεται μία πρόταση δυσπιστίας σύμφωνα με τη συνταγματική τάξη. Πρώτον, όταν η Αντιπολίτευση έχει εδραία πεποίθηση ότι η Κυβέρνηση δεν απολαμβάνει της εμπιστοσύνης της Βουλής. Και ερωτώ: Συμβαίνει αυτό στη δική μας περίπτωση; Προφανώς και όχι. Μόλις πριν από έναν μήνα ψηφίσαμε τον προϋπολογισμό του 2022. Ξέρετε πολύ καλά ότι, σύμφωνα με τα κοινοβουλευτικά ειωθότα, αυτό αποτελεί μία οιονεί ψήφο εμπιστοσύνης προς την Κυβέρνηση.

Ένας δεύτερος λόγος για να κάνει κάποιος πρόταση δυσπιστίας είναι όταν δεν διαπιστώνεται αντιστοίχιση μεταξύ κοινωνικών και κοινοβουλευτικών συσχετισμών. Συμβαίνει μήπως πάλι αυτό στη δική μας περίπτωση; Η απάντηση είναι πάλι πως όχι. Δεν υπάρχει νομίζω κανείς σε αυτή την Αίθουσα, συμπεριλαμβανομένου και του κ. Τσίπρα, δεν υπάρχει κανένα εύρημα σε καμμία δημοσκόπηση τα τελευταία δυόμισι χρόνια που να βλέπει ότι υπάρχει μία ανατροπή των πολιτικών συσχετισμών, τουλάχιστον όσον αφορά την κατάληψη της πρώτης θέσης από τη Νέα Δημοκρατία. Επομένως, ξέρετε πολύ καλά και εσείς ότι όποτε και αν γίνουν εκλογές, η Νέα Δημοκρατία θα είναι πάλι πρώτο κόμμα.

Ερχόμαστε, λοιπόν, στο ερώτημα τι ώθησε τον κ. Τσίπρα να κάνει αυτή την κίνηση πολιτικής απελπισίας. Και εδώ πέρα βεβαίως είναι δύο βασικοί λόγοι. Πρώτον, ο πανικός που τον έχει καταβάλει για την απώλεια της δεύτερης θέσης από τη φαινόμενη άνοδο του Κινήματος Αλλαγής μετά την εκλογή του νέου του Αρχηγού και δεύτερον, η προσπάθεια διαφυγής από τα εσωτερικά προβλήματα του ΣΥΡΙΖΑ και την αποσυσπείρωση που παρατηρείται τις τελευταίες εβδομάδες από τις αλληλοσπαρασσόμενες συνιστώσες του. Για να το πούμε πολύ απλά, στην ουσία ο κ. Τσίπρας δεν κατέθεσε πρόταση δυσπιστίας κατά της Κυβέρνησης, ψήφο εμπιστοσύνης ζητά από τους Βουλευτές του για να παραμείνει Πρόεδρος του ΣΥΡΙΖΑ.

Και δεν μπορούσα να μην αναφερθώ στη στάση των υπόλοιπων κομμάτων της Αντιπολίτευσης σε αυτή την κορυφαία κοινοβουλευτική διαδικασία. Και αν η στάση του Κομμουνιστικού Κόμματος Ελλάδος, της Ελληνικής Λύσης ή ακόμα και του ΜέΡΑ25 είναι αναμενόμενη, η στάση που υιοθέτησε ο νέος Αρχηγός του ΠΑΣΟΚ - ΚΙΝΑΛ, ο κ. Ανδρουλάκης, προκαλεί τουλάχιστον αρνητική έκπληξη και απογοήτευση, το κοινοβουλευτικό και συνταγματικό οξύμωρο δηλαδή «ναι στην πρόταση δυσπιστίας, όχι σε εκλογές».

Αυτό το οξύμωρο, κυρίες και κύριοι συνάδελφοι, μπορεί να ερμηνευθεί είτε αν κάποιος έχει πλήρη άγνοια των συνταγματικών προβλέψεων και της κοινοβουλευτικής δημοκρατικής διαδικασίας, κάτι το οποίο βεβαίως δεν μπορώ να πιστέψω για τον Αρχηγό του ΠΑΣΟΚ, γιατί ακόμα και αν αυτό συνέβαινε, σίγουρα θα ήταν κάποιοι έγκριτοι νομικοί δίπλα του να τον συμβουλέψουν, ή αν κάποιος προσπαθεί να ακροβατήσει πολιτικά και θεσμικά υιοθετώντας μια τελείως διφορούμενη στάση για να ικανοποιήσει όλες τις πλευρές, κοινώς το να μην παίρνει καθαρές πολιτικές θέσεις, προσπαθώντας κρυπτόμενος να δοξαστεί πολιτικά, περιμένοντας να κερδίσει από τη φθορά των άλλων.

Δεν πρέπει όμως, κυρίες και κύριοι συνάδελφοι, να μας διαφεύγει ότι αυτή η πολιτική ασάφεια και η απολιτίκ στάση που συνεπάγεται αυτή είναι το δίδυμο αδερφάκι του λαϊκισμού και αποτελεί έναν ισοδύναμο κίνδυνο για την εύρυθμη λειτουργία την κοινοβουλευτική και τη δημοκρατική διαδικασία. Και νομίζω ότι είναι ξεκάθαρο πλέον ότι αντί να πασοκοποιηθεί ο ΣΥΡΙΖΑ, δυστυχώς συριζοποιείται το ΠΑΣΟΚ. Δηλαδή αντί ο ΣΥΡΙΖΑ να μετατραπεί σε ένα σύγχρονο κεντροαριστερό κόμμα, όπως ήταν μέχρι πρόσφατα το ΠΑΣΟΚ, το ΠΑΣΟΚ αντιγράφει σε μία πιο λάιτ μορφή του τους τακτικισμούς και την έλλειψη αξιόπιστης πολιτικής πρότασης του ΣΥΡΙΖΑ. Και αυτό βεβαίως είναι λυπηρό και είναι επικίνδυνο για τη λειτουργία της δημοκρατίας και του πολιτικού μας συστήματος, γιατί δείχνει ότι δεν υπάρχει μία αξιόπιστη πρόταση από την πλευρά της Αντιπολίτευσης.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κύριε Κεφαλογιάννη, και για την τήρηση του χρόνου, όπως πάντα βέβαια.

Καλείται στο Βήμα η κ. Όλγα Γεροβασίλη από τον ΣΥΡΙΖΑ - Προοδευτική Συμμαχία και να ετοιμάζεται ο κ. Καιρίδης από τη Νέα Δημοκρατία.

**ΟΛΓΑ ΓΕΡΟΒΑΣΙΛΗ:** Κυρίες και κύριοι συνάδελφοι, έχουμε δει κυβερνήσεις προβληματικές και της Νέας Δημοκρατίας και του ΠΑΣΟΚ. Εδώ όμως η Κυβέρνηση αυτή της Νέας Δημοκρατίας του Κυριάκου Μητσοτάκη έχει περάσει σε άλλο επίπεδο. Με το προκάλυμμα, που το βάφτισε επιτελικό κράτος, έφτιαξε την αρχή ενός ανδρός στο Μαξίμου και ευνούχισε όλα τα επίπεδα της διοίκησης. Από το χαμηλότερο στο ανώτερο επίπεδο διοίκησης το κράτος εδώ και δυόμισι χρόνια έχει παραλύσει, από την υγειονομική κρίση μέχρι την ενεργειακή κρίση, από την πανδημία μέχρι τις φυσικές καταστροφές. Η χώρα θρηνεί κάθε μέρα εκατό νεκρούς. Πάνω από σαράντα νεκροί από φυσικές καταστροφές στη θητεία της Νέας Δημοκρατίας μέχρι σήμερα.

Ζητάμε εκλογές. Ζητήσαμε εκλογές, γιατί η ανοχή είναι συνενοχή και συνένοχοι με την Κυβέρνηση δεν θα γίνουμε στο καθημερινό έγκλημα. Η πρόταση μομφής είναι πράξη υπευθυνότητας της Αξιωματικής Αντιπολίτευσης απέναντι σε μία Κυβέρνηση που διεκδικεί το ανεύθυνο. Έκανε η Νέα Δημοκρατία και οι Υπουργοί της ό,τι καλύτερο μπορούσαν; Έκαναν ό,τι περνούσε από το χέρι τους για να ενισχύσουν το δημόσιο σύστημα υγείας;

Κοιτάξτε, κυρίες και κύριοι συνάδελφοι, δεν έχουμε την πολυτέλεια για σύγκρουση απόψεων πια. Αυτή η Κυβέρνηση αντί να δίνει λύσεις, δημιουργεί νέα προβλήματα. Για την Κυβέρνηση λύση είναι η διάλυση. Η φωτιά σβήνει στη θάλασσα, το χιόνι το απομάκρυνε ο ήλιος και πάει λέγοντας. Η Κυβέρνηση αυτή αποδείχθηκε ανάλγητη για τον ανθρώπινο πόνο. Αδιάφορη για τα προβλήματα της κοινωνίας. Ανίκανη να διοικήσει και να κάνει όσα προβλέπονται σε ένα κράτος δικαίου, με επιστροφή στα παλιά καλά: απευθείας αναθέσεις, δουλειές, τις γνωστές «δουλίτσες» με κολλητούς, κουμπάρους και λοιπά, σχέσεις διαπλοκής, διώξεις στην ερευνητική δημοσιογραφία, αρχειοθέτηση σκανδάλων.

Οι μικρομεσαίες επιχειρήσεις στενάζουν, οι παραγωγοί είναι στους δρόμους και τα όνειρα των νέων ανθρώπων συνθλίβονται στις κομματικές λίστες των μετακλητών υπαλλήλων της Κυβέρνησης.

Τις τελευταίες μέρες κοιτάξτε. Από όλες τις φυσικές καταστροφές -φωτιές, πλημμύρες, σεισμούς κ.λπ.- η χιονόπτωση είναι η πιο διαχειρίσιμη φυσική καταστροφή, όχι μόνο γιατί μετεωρολογικά μπορεί να προβλεφθεί, αλλά υπάρχει και περιθώριο για προληπτικές ενέργειες.

Εν προκειμένω, έγιναν συσκέψεις -λέει- σε ανώτερο επίπεδο κ.λπ.. Τι αποφασίστηκε εκεί; Προφανώς δεν αποφασίστηκε τίποτα. Δεν έγινε καμμία ενέργεια. Για τα πρακτικά περιμένουμε να αποφασίσουν ποιος έχει δίκιο, η κυρία Κοινοβουλευτική Εκπρόσωπος πριν, η κ. Αραμπατζή, ή ο κ. Σκέρτσος. Η κ. Αραμπατζή είπε ότι υπάρχουν πρακτικά, ο κ. Σκέρτσος είπε δεν ξέρει. Ποιος ήταν; Παρών ήταν ο κ. Σκέρτσος; Δεν ξέρουμε. Όμως, τα πρακτικά αυτά θα πρέπει να έρθουν στην επιφάνεια και όχι για εμάς αλλά για τους χιλιάδες ανθρώπους που ταλαιπωρήθηκαν και κινδύνεψε η ζωή τους. Δεν αρκούν οι συγγνώμες. Πρέπει να δοθούν εξηγήσεις.

Έγιναν ασκήσεις ετοιμότητας σε ένα ακραίο καιρικό φαινόμενο; Προφανώς όχι. Έγιναν προληπτικές δράσεις; Προφανώς όχι. Η Εθνική Μετεωρολογική Υπηρεσία είχε προειδοποιήσει έγκαιρα. Γιατί δεν προστατεύτηκαν κρίσιμες δομές, όπως νοσοκομεία, παραδείγματος χάριν;

Από την προηγούμενή μου εμπειρία στο Υπουργείο Προστασίας του Πολίτη, είμαι σε θέση να γνωρίζω ότι υπάρχουν εξαιρετικά έμπειροι επιχειρησιακοί παράγοντες στην Πυροσβεστική, στην Αστυνομία, στον Στρατό, που διαθέτουν και τη γνώση και την εμπειρία. Γιατί παροπλίστηκαν;

Η απάντηση της Κυβέρνησης σε όλο αυτό και σε όλες τις φυσικές καταστροφές και τις κρίσεις μέχρι τώρα που έχει περάσει η χώρα, ήταν ότι συνέστησε Υπουργείο Πολιτικής Προστασίας. Μάλιστα. Τοποθετήθηκε Υπουργός. Μάλιστα. Από κάτω; Υπάρχει τίποτα από κάτω, κάτι καινούργιο που προστέθηκε; Η απάντηση είναι όχι. Το Υπουργείο είναι πρόσχημα. Οι επιχειρησιακοί έχουν παροπλιστεί από μια Κυβέρνηση που κινείται με πολιτικό γνώμονα υπερτιμώντας τον εαυτό της, αλλά και υποτιμώντας το επιχειρησιακό σκέλος.

Και επειδή άκουσα πολλά εδώ από χθες, όπως ότι η Κυβέρνηση εξασφάλισε πόρους για την πολιτική προστασία, για τα εναέρια μέσα κ.λπ., να ενημερώσω και τους Βουλευτές της Νέας Δημοκρατίας ότι τα εναέρια μέσα που διαθέτει και σήμερα η χώρα, έχουν τη δική μου υπογραφή. Ήταν για τρία χρόνια. Δεν είναι της Νέας Δημοκρατίας έργο τα αυξημένα εναέρια μέσα. Το «112» επί Νέας Δημοκρατίας απεντάχθηκε, έμεινε χωρίς χρηματοδότηση. Επί ημερών ΣΥΡΙΖΑ επανεντάχθηκε το «112» και μπήκε σε πιλοτική λειτουργία και το βρήκε σε αυτό το σημείο η Νέα Δημοκρατία το 2019.

Βλέπουμε ψεύδη, υποκριτική μεταμέλεια. Θυμίζω και τις Πρέσπες σε παρένθεση εδώ. Ακούμε συγνώμη για τις φωτιές, για τις πλημμύρες, για το χιόνι, συγνώμη που ήταν απόντες την ώρα της κρίσης.

Μάθαμε δε εκ των υστέρων από δημοσιεύματα ότι η Περιφέρεια Αττικής δεν είχε ενεργή εργολαβία αποχιονισμού. Μάθαμε ότι δεν είχε σύμβαση προμήθειας αντιπαγετικού αλατιού που έπρεπε να δώσει και στους δήμους. Είδαμε τον Πρωθυπουργό σε ρόλο μεσάζοντα να ντιλάρει, να κοστολογεί με μια εταιρεία για την έκθεση σε κίνδυνο της ζωής των συμπολιτών μας στην Αττική Οδό. Άρρωστοι, ηλικιωμένοι, παιδιά ήταν εγκλωβισμένοι στο χιόνι για ώρες, νοικοκυριά έμειναν χωρίς ρεύμα μέχρι και σήμερα. Δεν έφτασε ο χρόνος.

Εκτός των άλλων, η Κυβέρνησή σας, κύριοι συνάδελφοι της Νέας Δημοκρατίας, είχε την πολυτέλεια να βρει ένα έτοιμο νομοσχέδιο από τον ΣΥΡΙΖΑ που ήταν κατατεθειμένο στη Βουλή για την πολιτική προστασία, για την ίδρυση του Εθνικού Φορέα Πολιτικής Προστασίας. Προβλέπαμε αναμόρφωση μονάδων συντονισμού σε όλα τα επίπεδα διοίκησης. Προβλέπαμε προτυποποίηση των διαδικασιών, πρωτόκολλα συντονισμού μεταξύ εμπλεκόμενων φορέων. Αυτή τη λέξη την έβαλε στο στόμα του χθες ο Πρωθυπουργός για πρώτη φορά μετά από δυόμισι χρόνια και σήμερα το λένε και κάποιοι στις τοποθετήσεις τους. Αυτός ο νόμος είναι δυόμισι χρόνια κατατεθειμένος στη Βουλή. Προβλέπαμε μηχανισμό σπονδυλωτών με αυτοτελή τμήματα πολιτικής προστασίας σε περιφέρειες και δήμους. Οι συντονιστές έκτακτης ανάγκης να μην ορίζονται ούτε αιρετοί ούτε μετακλητοί, αλλά αυτοί που έχουν θεσμική μνήμη και είναι στο πεδίο, δηλαδή οι επικεφαλής των τμημάτων και αυτοτελών διευθύνσεων πολιτικής προστασίας.

Η φιλοσοφία της πρότασης είναι η οργάνωση αυτοτελών συντονιστικών κέντρων σε τοπικό και περιφερειακό επίπεδο με διαρκή λειτουργία, οκτάμηνη διαβούλευση με όλους τους εμπλεκόμενους φορείς. Πήραμε τα θετικά σχόλια και από την ΚΕΔ και από το Συμβούλιο της Ευρώπης. Όλα αυτά είναι μια δουλειά της χώρας. Δεν ήταν του ΣΥΡΙΖΑ προσωπική υπόθεση.

Τι έκανε η Νέα Δημοκρατία; Έφερε τον Φεβρουάριο νόμο δικό της του 2020, τον Μάρτιο -στις 13 νομίζω Μαρτίου- ως ανεφάρμοστο τον έβαλε σε αναστολή. Αυτά έκανε. Δεν πήρε εναέρια. Δεν έστησε το Υπουργείο. Δεν νομοθέτησε. Δηλαδή, τι έκανε; Τίποτα.

Αυτή είναι η αλήθεια, κυρίες και κύριοι συνάδελφοι. Και το άλλο που ακούσαμε είναι ότι η Κυβέρνηση –λέει- αποζημιώνει άμεσα. Ο λαός ξέρετε πως το λέει αυτό; Με ξένα κόλλυβα. Βεβαίως και θα ήταν ευθύνη του κράτους και είναι ευθύνη του κράτους να αποζημιώσει.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

**ΠΡΟΕΔΡΕΥΩΝ (Απόστολος Αβδελάς):** Ολοκληρώστε, σας παρακαλώ, κυρία Γεροβασίλη.

**ΟΛΓΑ ΓΕΡΟΒΑΣΙΛΗ:** Και δεν θα νομοθετήσει η Νέα Δημοκρατία, διότι αυτό ισχύει στη χώρα από το 1946 με το άρθρο 105 του εισαγωγικού νόμου του Αστικού Κώδικα για την ευθύνη του κράτους.

**ΠΡΟΕΔΡΕΥΩΝ (Απόστολος Αβδελάς):** Και κλείστε με αυτό.

**ΟΛΓΑ ΓΕΡΟΒΑΣΙΛΗ:** Το πρόβλημα στην Κυβέρνηση είναι δομικό. Έχει ονοματεπώνυμο: Κυριάκος Μητσοτάκης. Η χώρα χρειάζεται αλλαγή πλεύσης.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε.

Καλείται στο Βήμα ο κ. Δημήτρης Καιρίδης από τη Νέα Δημοκρατία και να ετοιμάζεται ο κ. Φλαμπουράρης από τον ΣΥΡΙΖΑ - Προοδευτική Συμμαχία.

**ΔΗΜΗΤΡΙΟΣ ΚΑΙΡΙΔΗΣ:** Ευχαριστώ, κύριε Πρόεδρε.

Θα περίμενα να δείξουν οι Βουλευτές της Αντιπολίτευσης, ιδίως της Αξιωματικής Αντιπολίτευσης, περισσότερο ενδιαφέρον για την πρόταση μομφής που οι ίδιοι υπέβαλαν. Ευτυχώς κάποιοι ήρθαν τώρα το απόγευμα και συμπλήρωσαν κάποια έδρανα. Όμως, εντυπωσιάστηκα πραγματικά -είμαι εδώ από το πρωί, από την έναρξη της συνεδρίασης- βλέποντας τα άδεια έδρανα της Αξιωματικής Αντιπολίτευσης. Ήσασταν απόντες στη συζήτηση, την οποία εσείς οι ίδιοι προκαλέσατε. Υπογράψατε την πρόταση. Περίμενε κανείς να είσαστε όλοι, να έρθετε.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Πιο πολλοί είμαστε εμείς.

**ΚΩΝΣΤΑΝΤΙΝΟΣ ΜΠΑΡΚΑΣ:** Μέχρι εκατό επιτρέπεται. Ρωτήστε τον Πρόεδρο.

**ΠΡΟΕΔΡΕΥΩΝ (Απόστολος Αβδελάς):** Μη φωνάζετε, σας παρακαλώ. Αφήστε με να το πω.

Έχουν δίκιο. Μέχρι εκατό άτομα επιτρέπεται λόγω του COVID.

**ΔΗΜΗΤΡΙΟΣ ΚΑΙΡΙΔΗΣ:** Κύριε Πρόεδρε, μέχρι πριν από δύο ώρες ήταν τρεις. Λοιπόν, για να μην κοροϊδευόμαστε εδώ πέρα. Ξέρω ότι δεν είσαστε πρωινοί. Δεν σας αρέσει. Καλό είναι, όμως, αυτά που υπογράφετε να τα υποστηρίζετε. Ήμουν το πρωί σε μια τηλεοπτική εκπομπή. Ένας συνάδελφός σας έλεγε: «Μαζικά στον αγώνα να πέσει ο Μητσοτάκης». Αυτό το «μαζικά» ποιος θα το κάνει; Εσείς απόντες; Έχει το ενδιαφέρον του.

Η κοινωνία δεν ενδιαφέρεται και έχει καταλάβει γιατί γίνεται όλο αυτό και το είπαμε ξανά: Έχει μια ιδιαιτερότητα αυτή η συζήτηση. Για πρώτη φορά την καταθέτει ο δεύτερος όχι για να γίνει πρώτος, αλλά για να μη γίνει τρίτος. Είναι προφανές.

Όμως, εγώ είμαι εδώ για να είμαι γαλαντόμος και γενναιόδωρος και να σας πω να μην ανησυχείτε. Θα είστε δεύτεροι. Είδατε ότι ο τρίτος με το που πιέστηκε λίγο, έβαλε το αυτογκόλ. Γιατί είναι καλά τα εύκολα τα λόγια τα μεγάλα περί σοσιαλδημοκρατικής διακυβέρνησης και άλλες γενικολογίες, αλλά όταν τίθενται τα διλήμματα βλέπουμε ήξεις αφήξεις. Και με τον αστυνόμο και με τον χωροφύλακα είναι ο τρίτος. Θα είστε δεύτεροι. Μην ανησυχείτε. Μη σας πιάνει πανικός και, εν πάση περιπτώσει, ο κυρίαρχος λαός θα αποφασίσει όταν έρθει η ώρα.

Δεν θα ασχοληθώ με την κεντροαριστερή αριστερή πολυκατοικία, με το τι γίνεται στα διάφορα διαμερίσματα, με τους πενήντα τρεις, με τα εσωκομματικά σας ή με την αντιπαλότητά σας τώρα με τον τρίτο ένοικο, συγκάτοικο και γείτονα που διεκδικεί να ανέβει στο ρετιρέ.

Θα μιλήσω επί της ουσίας. Μας δώσατε την ευκαιρία και θα ρωτήσω ευθέως: Πρόταση μομφής ενάντια σε τι κάνετε; Στις δεκαέξι μειώσεις φόρων; Στις μειώσεις των ασφαλιστικών εισφορών; Στη μεγάλη αύξηση του διαθέσιμου εισοδήματος; Στη μείωση της ανεργίας; Στην εξυγίανση του τραπεζικού συστήματος, που παραδώσατε στο ίδιο χάλι και χειρότερα από ό,τι το παραλάβατε -τεσσεράμισι χρόνια δεν κάνατε τίποτα- και στη μεγάλη αύξηση των καταθέσεων; Στην αύξηση κατά 25% των εξαγωγών; Στην αύξηση κατά 25% των επενδύσεων; Στην αλλαγή του παραγωγικού μοντέλου;

Πρόταση μομφής σε τι; Στο 9% ανάπτυξη το 2021 και 6% το 2022; Για τί, για το γεγονός ότι το 2021 είναι τριπλάσια από την πρόβλεψη του προϋπολογισμού του 2021;

Ναι, στις οικονομικές επιδόσεις τώρα –και αυτό είναι σημαντικό να το πούμε- είμαστε καλύτερα από τη Γερμανία και στο επίπεδο του πληθωρισμού. Γυρνάμε πολύ πιο γρήγορα στα προ πανδημίας επίπεδα σε σχέση με τους Γερμανούς. Και δεν το λέω εγώ αυτό –αφήστε με εμένα, εγώ είμαι προπαγανδιστής της Κυβέρνησης Μητσοτάκη-, το λένε οι ίδιοι οι Γερμανοί. Ανοίξτε τον γερμανικό Τύπο, δείτε τις τηλεοπτικές εκπομπές και τη μεγάλη κριτική που γίνεται στη Γερμανία, γιατί ο Νότος της Ιταλίας του Ντράγκι και της Ελλάδας του Μητσοτάκη τα πήγε τόσο καλύτερα στη διαχείριση της πανδημίας, ενώ τα είχαμε πάει τόσο χάλια, βεβαίως, την προηγούμενη δεκαετία. Δεν το λέω αυτό για να πάρουν τα μυαλά μας αέρα, έχουμε πάρα πολύ μεγάλο δρόμο μπροστά μας και μεγάλα τραύματα να επουλώσουμε μετά τη δεκαετή κρίση, αλλά είναι σημαντικό να λέγεται.

Όσον αφορά τον τουρισμό, δείτε τι γίνεται. Μπορεί να πάμε το 2022 και πάνω από το 2019 και συγκεκριμένα στο 120% του 2019, ενώ το 2021 ήμασταν στο 60% του 2019. Αυτό και μόνο θα φέρει αυτή την πολύ μεγάλη ανάπτυξη.

Ακόμη και στα δημοσιονομικά είδατε ότι τα τελευταία στοιχεία είναι καλύτερα απ’ αυτά που συζητήσαμε εδώ τον Δεκέμβριο πριν από έναν μήνα. Έχουμε συν 3 δισεκατομμύρια έσοδα, μείον 3 δισεκατομμύρια στο πρωτογενές έλλειμμα. Όχι, βεβαίως, ότι δεν είναι μεγάλο το έλλειμμα, όχι ότι δεν πρέπει να κάνουμε προσπάθεια μέσα στο 2022, εννοείται ότι πρέπει να κάνουμε, είμαστε σοβαροί, δεν λαϊκίζουμε, αλλά τα τελευταία στοιχεία του Ιανουαρίου, χωρίς τα τέλη κυκλοφορίας των αυτοκινήτων, δείχνουν ότι το πράγμα πάει πολύ καλύτερα απ’ ό,τι νομίζαμε.

Βεβαίως, είναι και τα 43 δισεκατομμύρια που δώσαμε στην πανδημία, μεγάλες αλλαγές, που σε αντίθεση με τους Γερμανούς δεν σκορπάμε τα 43 δισεκατομμύρια έτσι, αλλά κάνουμε και τις αλλαγές που χρειάζονται. Παραδείγματος χάριν; Η ψηφιοποίηση του κράτους. Η πανδημία έδωσε εδώ την ευκαιρία, όχι μόνο να την αντιμετωπίσουμε, αλλά να είναι επιταχυντής των μεγάλων μεταρρυθμίσεων που χρειαζόμαστε σε μία Ελλάδα της αυτοπεποίθησης –επιτέλους!- της αισιοδοξίας, που ξέρει και δίνει απαντήσεις στον Έβρο. Ναι στα Ραφάλ, ναι στις γεωστρατηγικές συμμαχίες στην Ευρώπη, στη Μέση Ανατολή, με τους Αμερικάνους. Αμερικάνοι που δεν είναι μόνο η Αλεξανδρούπολη και η Σούδα, είναι και η «JP MORGAN», είναι και οι μεγάλες ξένες επενδύσεις που τις είδατε χθες.

Θέλετε να κάνουμε σύγκριση στην αντιμετώπιση κρίσεων πολιτικής προστασίας; Έ, θα με κατηγορήσετε για τυμβωρύχο -η γνωστή επωδός- θα με κατηγορήσετε για παρελθοντολόγο, αν έρθω να συγκρίνω την ταλαιπωρία, τη μεγάλη, την ανήκουστη, την απαράδεκτη ταλαιπωρία μερικών συμπολιτών μας στην Αττική Οδό με τον τραγικό θάνατο -είναι άλλης τάξης μέγεθος το ένα από το άλλο-που βρήκαν στο Μάτι, στη Μάντρα και αλλού.

Είμαστε ικανοποιημένοι; Όχι. Τα θέλουμε καλύτερα; Φυσικά. Βάζουμε τον πήχη ψηλά; Ναι. Είμαστε φιλόδοξοι; Προφανώς. Και έχουμε πολλά μπροστά μας να κάνουμε. Την επενδυτική βαθμίδα μέσα στο 2022. Να βγούμε από την ενισχυμένη εποπτεία, να ξαναπάρουμε εκατό τοις εκατό τις τύχες της χώρας στα χέρια μας και να μην εξαρτόμαστε από την γενναιοδωρία μιας Ευρωπαϊκής Κεντρικής Τράπεζας. Αυτά για να τα κάνουμε, χρειαζόμαστε κυβερνητική σταθερότητα την οποία μόνο ο Κυριάκος Μητσοτάκης μπορεί να επιτύχει. Εσείς είσαστε η δύναμη μπαχαλοποίησης και τουλάχιστον, αν κρίνω και από την υπόλοιπη Αντιπολίτευση, για να μη σας αδικώ, της απόλυτης μπαχαλοποίησης.

Η κυβερνητική σταθερότητα είναι, λοιπόν, η απόλυτη πρώτη προϋπόθεση.

Κοιτάξτε να δείτε, για να γίνει η Κυβέρνηση καλύτερη, καλύτερη απ’ αυτή που είναι, χρειάζεται –έτσι λειτουργεί το δημοκρατικό παιχνίδι- και καλή αντιπολίτευση. Και σε αυτό το σημείο έχουμε πρόβλημα, δεν υπάρχει αμφιβολία.

Ξεφύγετε από τη ραθυμία και την ευκολία. Λέτε συνεχώς δύο επιχειρήματα τα οποία δεν στέκουν. Τα λέτε συνεχώς και στα κανάλια και εδώ μέσα στη Βουλή.

Το ένα είναι το εξής: Νεοφιλελευθερισμός. Έχουμε τη μεγαλύτερη κεϋνσιανική παρέμβαση στην οικονομία στην ιστορία του ελληνικού κράτους. Δηλαδή, 43 δισεκατομμύρια σε δύο χρόνια δεν έχει ξαναγίνει ποτέ και εσείς επιμένετε να αναμασάτε μία καραμέλα που δεν έχει καμμία σχέση με την πραγματικότητα. Αφήστε αυτή την καραμέλα, επεξεργαστείτε θέσεις, ιδέες και προτάσεις και πάτε πιο πέρα από τα εύκολα. Μην τεμπελιάζετε!

Δεύτερον, μας μιλάτε για τη Συμφωνία των Πρεσπών. Δεν θα μπω στην ουσία της συμφωνίας, την έχουμε κάνει αυτή τη συζήτηση, ξέρετε ότι για εμένα είναι πάρα πολύ εύκολο να σας την αποδομήσω ανά πάσα στιγμή. Δεν θα το κάνω, θα είμαι γενναιόδωρος.

Μιλάτε εσείς για πατριδοκαπηλία; Καταγγέλλετε εσείς την πατριδοκαπηλία που συνεργαστήκατε επί τεσσεράμισι χρόνια με τους ΑΝΕΛ, που το τερμάτισαν; Και αφού συνεργαστήκατε, στη συνέχεια στεγάσατε στελέχη των ΑΝΕΛ είτε στο ευρωψηφοδέλτιο είτε στις εθνικές σας λίστες και τους έχετε σήμερα στην Κοινοβουλευτική Ομάδα και στην Ευρω-ομάδα σας; Και έρχεστε εδώ εσείς, οι συνεργάτες των πατριδοκάπηλων –για να μην πω κάποιους από εσάς-, να καταγγείλετε τον οποιοδήποτε; Αφήστε τη Νέα Δημοκρατία, δεν μπορείτε να το κάνετε, εάν δεν κάνετε αυτή την αυτοκριτική και αν δεν κοιταχτείτε, επιτέλους, με ειλικρίνεια στον καθρέφτη για το τι κάνατε τα προηγούμενα τεσσεράμισι χρόνια που σας ακολουθούν.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή.

**ΠΡΟΕΔΡΕΥΩΝ (Απόστολος Αβδελάς):** Κλείστε με αυτό, σας παρακαλώ.

**ΔΗΜΗΤΡΙΟΣ ΚΑΙΡΙΔΗΣ:** Έχουμε πολλά μπροστά μας, κύριε Πρόεδρε. Προφανώς θα γίνουν και λάθη, προφανώς υπάρχουν παραλείψεις, προφανώς θα πρέπει να γίνονται πάντοτε διορθώσεις, αλλά η Ελλάδα του Κυριάκου Μητσοτάκη, της Νέας Δημοκρατίας, τώρα, το 2022, μπορεί με αισιοδοξία και με πολύ αυξημένες προσδοκίες, τέτοιες που δεν μπορούσαμε να φανταστούμε στο έρεβος και στον ζόφο του ’15, του ’16, του ’17 και του ’18, να αντικρύζει το μέλλον τα επόμενα χρόνια.

Να είστε καλά και σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Και εμείς σας ευχαριστούμε.

Να σας ενημερώσω και εσάς που είστε εδώ και όσους μας ακούν από τα γραφεία τους ότι σήμερα θα πάμε μέχρι το πέρας και του δέκατου κύκλου, ο τελευταίος, δηλαδή, που θα μιλήσει θα είναι ο κ. Νικόλαος Παπαναστάσης.

Καλείται στο Βήμα ο κ. Αλέξανδρος Φλαμπουράρης από τον ΣΥΡΙΖΑ - Προοδευτική Συμμαχία.

**ΑΛΕΞΑΝΔΡΟΣ ΦΛΑΜΠΟΥΡΑΡΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, η σημερινή πρόταση μομφής, που κατά τη γνώμη μου θα απορριφθεί από την κυβερνητική πλειοψηφία, δεν αφορά, όπως είπατε, τον χιονιά ή κάποια στοιχεία μόνο τα οποία είναι δυσλειτουργικά. Αφορά τη συνολική πολιτική της Νέας Δημοκρατίας και το καταστροφικό αποτύπωμά της τριάντα μήνες τώρα που κυβερνά τον τόπο. Είναι η κραυγή αγωνίας απέναντι στην αδιαφορία, το θράσος, την ιδιοτέλεια και τον παραλογισμό.

Υποστηρίζω ότι και εμείς, που προσπαθούμε να κατακτήσουμε την εμπιστοσύνη της κοινωνίας, εμείς που αφουγκραζόμαστε τις αγωνίες, τους πόνους και τους φόβους της κοινωνίας, εμείς που βρισκόμαστε σε συνεχή επικοινωνία και ανταλλαγή εμπειριών μαζί της οφείλουμε, πραγματικά, σήμερα να μιλήσουμε για λογαριασμό της. Γιατί η πλειοψηφία των Ελλήνων και των Ελληνίδων, αφού αναλογιστούμε τι έχουμε υποστεί τους τριάντα μήνες που κυβερνούν η Νέα Δημοκρατία και ο κ. Μητσοτάκης, θα πούμε όλοι μαζί, τέρμα πια, φτάνει, πρέπει να φύγετε!

Από πού να αρχίσω και πού να τελειώσω απαριθμώντας όλα όσα έχουμε υποστεί αυτούς τους τριάντα μήνες; Από την πανδημία, την ακρίβεια, τις φυσικές καταστροφές, την ανεργία, τις δημοσκοπήσεις των κουμπάρων, τις απευθείας αναθέσεις, τα επιτελεία της διαπλοκής από Βουλευτές και Υπουργούς σε deals και εξυπηρετήσεις εποχής παλιάς του Μαυρογιαλούρου;

Να θυμίσω ότι θα είχαν σωθεί ζωές, εάν υπήρχε στοιχειώδης ενίσχυση του συστήματος υγείας, όπως επανειλημμένα εμείς είχαμε προτείνει, σε προσωπικό, σε τεχνολογικό εξοπλισμό, σε πρωτοβάθμια φροντίδα υγείας, με οικογενειακό γιατρό που είναι απαραίτητος στις πανδημίες;

Να θυμίσω ότι θα αντιμετωπίζονταν διαφορετικά οι φυσικές καταστροφές, εάν υπήρχε σχέδιο. Είναι δυνατόν να είναι αποδεκτό το να είναι αποκλεισμένη επί πέντε-έξι ημέρες η μισή χώρα; Δεν θα είχαν ρεύμα τα σπίτια, εάν είχαν ληφθεί μέτρα;

Επίσης, η ακρίβεια δεν θα είχε μετριαστεί, εάν οι ευάλωτοι είχαν κάποια φροντίδα, εάν ο κατώτατος μισθός γινόταν 800 ευρώ;

Αυτοί είναι λόγοι και άλλοι που θα πούμε παρακάτω, για τους οποίους ήταν αναγκαία πραγματικά να γίνει η πρόταση δυσπιστίας, για να μπορέσουμε να διαμορφώσουμε διαφορετικές προϋποθέσεις για την κοινωνία και για τους αδύναμους.

Ποια είναι η μεγάλη εικόνα; Γιατί η μεγάλη εικόνα, αν υπήρχε η στοιχειώδης φροντίδα για το κράτος, για τους πολίτες, για τα δημόσια αγαθά, όλα θα ήταν καλύτερα. Γιατί, όμως, δεν υπήρξε και δεν υπάρχει φροντίδα; Πρόκειται μόνο περί ανικανότητας; Σίγουρα όχι.

Κυρίες και κύριοι συνάδελφοι, ξέρετε κανέναν να ξοδεύει χρήματα για να φροντίζει ένα σπίτι που έχει αποφασίσει -προαποφασίσει μάλλον- και συμφωνήσει την τιμή για να το πουλήσει; Όχι, βέβαια. Μην ψάχνουμε λοιπόν για τους ανίκανους. Πρόκειται περί απόφασης και μάλιστα επιχειρηματικής. Περί αυτού πρόκειται και μόνο. Τώρα, αν στο μεταξύ χαθούν και κάποιοι ή ταλαιπωρηθούν άλλοι, μας λέτε «έτσι είναι, ας πρόσεχαν». Αυτό το «ας πρόσεχαν» είναι το μόνιμο επιχείρημά σας και το ονομάζετε κομψά «ατομική ευθύνη».

Αυθόρμητα λοιπόν προκύπτει ένα λογικό ερώτημα: Αν ο κ. Μητσοτάκης και η Νέα Δημοκρατία δεν εξελέγη για να φροντίσει τη χώρα και τους κατοίκους της, είτε γιατί δεν μπορεί είτε γιατί δεν θέλει, τότε ποια ακριβώς είναι η δουλειά του; Τον παρακαλώ να μας πει, αν και κάτι έχουμε πια υπ’ όψιν μας. Μέχρι και το νερό βγάζετε στο σφυρί!

Έχουμε, βεβαίως, Ραφάλ και εμβόλια. Κατά τον κ. Μητσοτάκη πρέπει να είμαστε πολύ ευχαριστημένοι, γιατί όλα βαίνουν καλώς. Στις αστοχίες πετάει μια ψευτοσυγγνώμη και τίποτα δεν αλλάζει, αφού υποτίθεται ότι ο ίδιος και η Κυβέρνησή του έχει να αντιμετωπίσει -όπως λέει- παθογένειες από το παρελθόν, λες και κυβερνούσαν άλλοι τα τελευταία πενήντα χρόνια τη χώρα μας, λες και η χρεοκοπία ήρθε μόνη της, λες και η ζωή στην Ελλάδα και όλα τα κακώς κείμενα ξεκίνησαν το 2015, όταν ανέλαβε την κυβέρνηση ο ΣΥΡΙΖΑ, όπως θέλετε να πείσετε τον κόσμο.

Ο κόσμος όμως και βλέπει τι γίνεται και γνωρίζει και θυμάται. Το καθεστώς του επιτελικού κράτους συνεχίζει την πολιτική του. Στην καθημερινότητα την κριτική της Αντιπολίτευσης την ονομάζει «μιζέρια», ειδικά όταν αφορά διασπάθιση δημόσιου χρήματος. Η παιδεία πορεύεται μεταξύ ιδιωτικών κολεγίων και κατηχητικών, στα δε πανεπιστήμια μπαίνει η αστυνομία. Οι πλειστηριασμοί χιλιάδες, ακόμα και πρώτης κατοικίας. Οι συσσωρευμένες συντάξεις άφαντες και η επικουρική ασφάλιση δόθηκε σε ξένα funds.

Τα δημόσια δίκτυα έχουν βγει για πώληση. Τα νοσοκομεία, επίσης. Λουκέτο μπαίνει σιγά-σιγά στην πρωτοβάθμια φροντίδα υγείας. Οι μικρομεσαίοι και οι μεσαίοι προς εξαφάνιση. Η πολιτισμική δημιουργία μηδενίζεται. Η πολιτιστική κληρονομιά ξεπουλιέται. Το Ταμείο Ανάκαμψης παραδίδεται στις τράπεζες για τους μεγάλους ομίλους και τίποτα για τη μικρή και μεσαία επιχειρηματικότητα. Μακρύς ο κατάλογος και με το τέλος της πανδημίας τα ελλείμματα καιροφυλακτούν. Αναλογίζεται κανείς ποιος θα πληρώσει πάλι το μάρμαρο.

Κυρίες και κύριοι συνάδελφοι, τελειώνοντας θέλω να απευθυνθώ στην κοινωνική πλειοψηφία, σε όλους αυτούς τους νέους και τις νέες, τους εργαζόμενους και ανέργους, στους ανθρώπους της επιστήμης, της τέχνης και του πολιτισμού, σε όλους αυτούς που υφίστανται τις καταστρεπτικές επιπτώσεις της πολιτικής του καθεστώτος του επιτελικού κράτους που περιέγραψα και να υποσχεθώ ότι θα είμαστε στο πλευρό τους σε κάθε διεκδίκηση που θα βελτιώνει τη ζωή τους, γιατί είναι θέμα δημοκρατίας, αξιοπρέπειας, υποχρέωσης απέναντι στην ίδια τη ζωή.

Να απευθυνθώ, ταυτόχρονα, σε όλες τις προοδευτικές δυνάμεις, τη μεγάλη κοινωνική πλειοψηφία εντός και εκτός Βουλής και να πω ότι είναι τόσο κρίσιμη ώρα για τη μεγάλη κοινωνική πλειοψηφία που οφείλουμε να υπερβούμε όποιες διαφορές και να ανταποκριθούμε στην αγωνία και το αίτημα του λαού να απαλλαγεί από αυτές τις πολιτικές και την Κυβέρνηση της Νέας Δημοκρατίας του κ. Μητσοτάκη, που με κάθε μέσο επιβάλλει αυτή την πολιτική.

Κυρίες και κύριοι συνάδελφοι, ο ΣΥΡΙΖΑ - Προοδευτική Συμμαχία, ως φορέας της σύγχρονης Αριστεράς μαζί με τις προοδευτικές δυνάμεις, εντός και εκτός Κοινοβουλίου, θα σταματήσουν αυτή την καταστροφική πορεία και μια νέα προοδευτική κυβέρνηση, με κορμό το ΣΥΡΙΖΑ - Προοδευτική Συμμαχία και πρωθυπουργό τον Αλέξη Τσίπρα θα αναλάβει την ανόρθωση της χώρας μας και μάλιστα πολύ γρήγορα.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε.

Καλείται στο Βήμα ο Κυβερνητικός Εκπρόσωπος κ. Ιωάννης Οικονόμου. Μετά θα δώσω τον λόγο στον κ. Κωτσό της Νέας Δημοκρατίας, στην κ. Λιακούλη από το Κίνημα Αλλαγής και μετά πάμε πάλι σε Υπουργό και συγκεκριμένα στον κ. Σκρέκα.

Κύριε Οικονόμου, έχετε τον λόγο.

**ΙΩΑΝΝΗΣ ΟΙΚΟΝΟΜΟΥ (Υφυπουργός στον Πρωθυπουργό):** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, ο κ. Τσίπρας βλέποντας την πολιτική του απήχηση να φθίνει και το εκλογικό μέλλον του χώρου που ηγείται να είναι αμφίβολο, εξαιτίας της εξαγριωμένης και ξεπερασμένης αντιπολίτευσης που ασκεί, επιχείρησε μια απεγνωσμένη κίνηση εντυπωσιασμού, καταθέτοντας πρόταση δυσπιστίας εναντίον της Κυβέρνησης. Η πρόταση αυτή προφανώς και δεν εξυπηρετεί το συμφέρον της πατρίδας και της κοινωνίας, αλλά υποτάσσεται στην προσπάθεια του κ. Τσίπρα να βρει σανίδα σωτηρίας ενόσω ο ΣΥΡΙΖΑ βυθίζεται.

Όμως, είναι από τις περιπτώσεις που μια άστοχη επιλογή μάς δίνει μια εξαιρετική δυνατότητα. Προσφέρει στις Ελληνίδες και τους Έλληνες τη δυνατότητα να κατανοήσουν το βαθύ ρήγμα που τέμνει το πολιτικό φάσμα στην πατρίδα μας. Από τη μία πλευρά, μία εργατική, σύγχρονη, συμπαγής και υπεύθυνη Κυβέρνηση και από την άλλη ένα ανερμάτιστο, ανεύθυνο, παρωχημένο και κυρίως επιδερμικό μέτωπο, που επ’ ουδενί δεν μπορεί να αρθρώσει μια αξιόπιστη εναλλακτική για τη διακυβέρνηση στην πατρίδα μας, στην πραγματικότητα του 21ου αιώνα.

Με άξονα, λοιπόν, αυτό το ρήγμα και με όλα του τα πολιτικά χαρακτηριστικά -κοινωνικά, ηθικά, πολιτισμικά, πολιτικά- θα επιχειρήσω να αναδείξω στην Εθνική Αντιπροσωπεία και προς τους Έλληνες πολίτες ποια ακριβώς είναι τα ζητήματα που θέτετε με την πρόταση μομφής σας, ποια ακριβώς κυβέρνηση θέλετε να φύγει και ακόμα χειρότερα ποια είναι η εναλλακτική, που προσδοκάτε να φέρετε.

Σε επίπεδο πολιτικό, έχουμε μια υπεύθυνη και γενναία Κυβέρνηση που δεν κρύβεται πίσω από το δάκτυλό της, που δεν αποποιείται τις ευθύνες της, όπως δεν το έκανε και με την τελευταία χιονοθύελλα, την κακοκαιρία και τις συνέπειές της. Όμως έχουμε μια Κυβέρνηση που διαθέτει το ειδικό, ηθικό και πολιτικό βάρος, έτσι ώστε να διαχειριστεί τις δυσχέρειες, με τρόπο ώστε στο τέλος να ωφεληθούν η πατρίδα και οι πολίτες, μια Κυβέρνηση που σέβεται και υπερασπίζεται τους θεσμούς, σέβεται και υπερασπίζεται το πολίτευμα, στηρίζει τη δικαιοσύνη ως ένα βασικό πυλώνα της δημοκρατίας μας.

Είναι μια Κυβέρνηση που ενισχύει την εθνική άμυνα με τα εξοπλιστικά προγράμματα που έχει δρομολογήσει, που αναβαθμίζει τη γεωπολιτική και γεωστρατηγική θέση της χώρας μέσω διεθνών συμμαχιών, πρωτοβουλιών και συνεργασιών, μια Κυβέρνηση που θωρακίζει τα εθνικά μας σύνορα και χειρίζεται με μεγάλη επιτυχία την πρόκληση του μεταναστευτικού.

Αυτή την Κυβέρνηση ζητάτε να αντικαταστήσετε. Ποιος; Μια Αντιπολίτευση που ζητά να φύγει η Κυβέρνηση για λόγους δημοκρατίας, λέει, την ίδια στιγμή που μέχρι σήμερα ο Αρχηγός και τα στελέχη της δεν έχουν συμφωνήσει μεταξύ τους, εν όψει του συνεδρίου τους, τι ακριβώς σημαίνει δημοκρατία. Είναι μια Αντιπολίτευση που μεμψιμοιρεί για την άφιξη των Ραφάλ και για την ενίσχυση των Ενόπλων Δυνάμεων, που θέλει τη χώρα ξέφραγο αμπέλι, που δεν ψηφίζει σωτήριες για την πατρίδα μας συμφωνίες και συμμαχίες με παγκόσμιες υπερδυνάμεις.

Είναι μια Αντιπολίτευση που αμφισβητεί έργω και λόγω τους θεσμούς της δημοκρατίας, που υπονομεύει και υποσκάπτει τη δικαιοσύνη, αμφισβητώντας την ανεξαρτησία της και τη διάκριση των εξουσιών. Αυτή η Αντιπολίτευση θέλει να αντικαταστήσει την Κυβέρνηση.

Σε επίπεδο κοινωνικό έχουμε μια συνεπή και εργατική Κυβέρνηση που μέσα σε ένα ιδιαίτερα δύσκολο περιβάλλον, σε ένα περιβάλλον επάλληλων εισαγόμενων κρίσεων μειώνει δραστικά την ανεργία ως αποτέλεσμα της προσέλκυσης των επενδύσεων. Αυξάνει και μάλιστα δύο φορές, τον κατώτατο μισθό. Αυξάνει όλα τα κοινωνικά επιδόματα. Έχουμε μια Κυβέρνηση που συνάπτει συμφωνίες με κορυφαίες τουριστικές εταιρείες, έτσι ώστε να υπερδιπλασιάσουμε τον αριθμό τουριστών που θα έρθουν φέτος στη χώρα, μια Κυβέρνηση που μέσα σε συνθήκες κρίσης ενισχύει σε πρωτοφανές επίπεδο το Εθνικό Σύστημα Υγείας.

Έχουμε μια Κυβέρνηση που μάχεται με πράξεις και αποτελέσματα, δεν κάθεται με σταυρωμένα τα χέρια και δεν λέει ψέματα. Μάχεται με πράξεις και αποτελέσματα το κύμα ακρίβειας σε αγαθά και ενέργεια. Είναι μια Κυβέρνηση που υπερασπίζεται και αναβαθμίζει το ελληνικό δημόσιο πανεπιστήμιο, που διασφαλίζει τη διά ζώσης εκπαίδευση για τα νιάτα, που εκσυγχρονίζει και ψηφιοποιεί το κράτος.

Αυτή την Κυβέρνηση θέλετε να αντικαταστήσετε. Ποιος; Μια Αντιπολίτευση που υποθάλπει τον αντιεμβολιασμό, που επανειλημμένα διασπά το εθνικό μέτωπο στη μάχη υπέρ της δημόσιας υγείας, καλύπτοντας νοοτροπίες και επιλογές, όλες σχεδόν τις αντιδραστικές νοοτροπίες και επιλογές μειοψηφικών ομάδων στα θέματα της πανδημίας. Μια Αντιπολίτευση που καταψήφισε την υποχρεωτικότητα, που καταψήφισε τις συνέπειες σε εκείνους που δεν στέλνουν τα παιδιά τους σχολείο και τους στερούν τη μάθηση, που καταψήφισε ακόμα και τις κυρώσεις σε εκείνους που εκδίδουν πλαστά πιστοποιητικά. Μια Αντιπολίτευση, η οποία θέλει τα ελληνικά πανεπιστήμια άντρα ανομίας, μια τεχνοφοβική Αντιπολίτευση απέναντι στην ψηφιοποίηση και στον εκσυγχρονισμό του ελληνικού δημοσίου, μια Αντιπολίτευση που προσπαθεί να τραβήξει τη χώρα και τους ανθρώπους της στα δικά της μέτρα, γιατί ξέρει ότι στον κόσμο της τεχνολογίας και της προόδου δεν υπάρχει θέση για αυτή. Αυτή η Αντιπολίτευση θέλετε να αντικαταστήσει την Κυβέρνηση.

Σε επίπεδο ηθικό και πολιτισμικό, από τη μια πλευρά η Κυβέρνηση που έχει θέσει ως κορυφαία της προτεραιότητα τα ανθρώπινα δικαιώματα, που έσπασε το απόστημα του σεξισμού και των έμφυλων διακρίσεων, η Κυβέρνηση που έσπασε τη σιωπή για την ενδοοικογενειακή βία, που δημιουργεί χώρο, έτσι ώστε οι άνθρωποι να εκφραστούν και να ζήσουν ελεύθεροι, που είναι ανοιχτή σε νέα πολιτισμικά ρεύματα, στον σύγχρονο πολιτισμό, που ακούει τις ανάγκες της νεολαίας, που διευρύνει και διευκολύνει την εύρεση νέων ποιοτικών θέσεων εργασίας, που συνομιλεί με την κοινωνία με σοβαρότητα και ευπρέπεια και από την άλλη, μια Αντιπολίτευση που θεωρητικολογεί αφόρητα περί δικαιωμάτων χωρίς, όμως, να δίνει έμπρακτο περιεχόμενο, που στη νεολαία δείχνει τον δρόμο της παραίτησης και της τεχνητής ομοιομορφίας προς τα κάτω. Αυτό τον δρόμο δείχνετε στη νέα γενιά.

Είναι μια Αντιπολίτευση που είναι αφόρητα αντιδραστική και παρωχημένη ως προς τις διεθνείς τάσεις, την επιστήμη, τα γράμματα. Χειρότερα, μια Αντιπολίτευση που ηθικό της μέτρο είναι το κουτσομπολιό, είναι οι μικρότητες, είναι οι μύθοι, είναι η υποκρισία. Αυτή η Αντιπολίτευση θέλετε να αντικαταστήσει την Κυβέρνηση.

Συμπερασματικά, κυρίες και κύριοι Βουλευτές, έχουμε μια Κυβέρνηση που προσπαθεί να διασφαλίσει για την Ελλάδα την προκοπή των πολιτών της, έχουμε μια Κυβέρνηση, που προσπαθεί να δημιουργήσει ευκαιρίες, να απελευθερώσει τις παραγωγικές δυνατότητες της πατρίδας και των ανθρώπων της και μια Αντιπολίτευση που είναι σήμερα ίδια και απαράλλαχτη με την αποτυχημένη κυβέρνηση του χθες, ίδια και απαράλλαχτη με την κυβέρνηση της περιόδου 2015-2019, που επενδύει στα μηδαμινά, πνίγεται στη μετριότητά της, που δεν μπορεί να αλλάξει την Ελλάδα γιατί αδυνατεί να αλλάξει η ίδια.

Κυρίες και κύριοι συνάδελφοι, έχουμε διανύσει μια πορεία τριάντα ενός μηνών. Από το καλοκαίρι του 2019 μέχρι σήμερα υπάρχουν αποτυχίες, υπάρχουν και αδυναμίες. Είναι σαφώς σπουδαιότερο να διαχειριζόμαστε τις δεύτερες και να επουλώνουμε όσες πληγές δημιουργήθηκαν.

Έχουμε σχέδιο για την Ελλάδα του 21ου αιώνα και με πρώτο ορίζοντα τις εκλογές του 2023 θα παρουσιάσουμε ενώπιον του ελληνικού λαού ένα ικανό σώμα πολιτικών που υλοποιήσαμε και που άλλαξε την πατρίδα μας. Ούτε οι αδυναμίες και τα προβλήματα μάς λυγίζουν ούτε και οι επιτυχίες μάς κάνουν να κομπάζουμε. Και αυτό, γιατί γνωρίζουμε ότι ο πήχης είναι ψηλά. Συνεχίζουμε τον αγώνα μας με αφοσίωση, με σεβασμό, με υπευθυνότητα απέναντι στους πολίτες. Διορθώνουμε τις αδυναμίες μας και τα λάθη μας, γιατί τα λάθη και οι αδυναμίες είναι αναπόφευκτα για όποιον δρα και επιχειρεί να αλλάξει τα πράγματα.

Οι Ελληνίδες και οι Έλληνες έχουν πλήρη γνώση, έχουν άποψη, έχουν κρίση και μέσα από αυτή τη συζήτηση ενισχύεται η γνώση και η άποψή τους. Και την ώρα που ΣΥΡΙΖΑ και ΠΑΣΟΚ-Κίνημα Αλλαγής στριμώχνονται για το ποιος θα προκαταλάβει τη δική του αριστερή όχθη, οι πολίτες γνωρίζουν καλά σε ποια πλευρά του πολιτικού φάσματος πρέπει να σταθούν, για να αντιμετωπίσουμε με σοβαρότητα και με σταθερότητα τις εποχές πολλαπλών κρίσεων που διανύουμε. Είναι η πλευρά που στέκεται η Κυβέρνηση της Νέας Δημοκρατίας. Είναι η πλευρά που στέκεται ο Πρωθυπουργός Κυριάκος Μητσοτάκης. Είναι η πλευρά που θα σταθεί η Κοινοβουλευτική Ομάδα της Νέας Δημοκρατίας αύριο, καταψηφίζοντας την πρόταση δυσπιστίας.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κύριε Οικονόμου.

Θυμίζω, επειδή μου έρχονται και κάτι μηνύματα, ότι έως τον αριθμό εκατόν δέκα θα πάμε σήμερα.

Και καλείται στο Βήμα ο κ. Γεώργιος Κωτσός από τη Νέα Δημοκρατία.

**ΓΕΩΡΓΙΟΣ ΚΩΤΣΟΣ:** Ευχαριστώ πολύ, κύριε Πρόεδρε.

Κύριοι Υπουργοί, αγαπητές και αγαπητοί συνάδελφοι, παρακολουθώ από το πρωί τη διαδικασία και πραγματικά ο ΣΥΡΙΖΑ μού δίνει την αίσθηση ότι δεν πολυπιστεύει στην πρόταση μομφής που έχει καταθέσει. Γι’ αυτό εξάλλου χρειάστηκαν μάλλον παροτρύνσεις για να έρθετε στην Αίθουσα, μιας και κατά τις πρωινές ώρες μέχρι το μεσημέρι τρεις, το πολύ τέσσερις Βουλευτές ήταν παρόντες.

Προφανώς και εσείς παραδέχεστε ότι επί της ουσίας η πρόταση μομφής, που καταθέσατε δεν είναι τίποτα άλλο παρά μια τουφεκιά στον αέρα. Και μάλιστα, δίνετε την αίσθηση ότι περισσότερο σας ενδιαφέρει η τουφεκιά, ο θόρυβος δηλαδή γύρω από τον εαυτό σας, παρά ο στόχος, γιατί πυροβολείτε την Κυβέρνηση, αλλά μάλλον στοχεύετε στο Κίνημα Αλλαγής. Ή, να το πω διαφορετικά, πρώτα πυροβολείτε και μετά σημαδεύετε. Γι’ αυτό βλέπω και μια αδυναμία επί της ουσίας να στηρίξετε όλη αυτή την πρόταση που έχει κατατεθεί, η οποία, από ό,τι φαίνεται, υπαγορεύεται από τις δημοσκοπήσεις τις οποίες καταγγέλλετε, τις οποίες λοιδορείτε, τις οποίες οικτίρετε, αλλά μάλλον τα δημοσκοπικά ευρήματα που σας φέρνουν σε δεινή πολιτική θέση –το Κίνημα Αλλαγής μια ανάσα πλέον από εσάς- τα εσωτερικά σας ζητήματα σάς ώθησαν στο να κάνετε αυτή την κίνηση εντυπωσιασμού, ούτως ώστε να δημιουργήσετε έναν θόρυβο, να προσπαθήσετε κατ’ αυτή την έννοια να περιχαρακώσετε το εκλογικό σας κοινό και πιθανότατα και την Κοινοβουλευτική Ομάδα, αλλά και ταυτόχρονα κάνετε μια προσπάθεια να κατοχυρώσετε τη θέση της Αξιωματικής Αντιπολίτευσης, που μάλλον αντιλαμβάνεστε ότι κινδυνεύει.

Άκουσα, μάλιστα, αρκετούς από τους συναδέλφους του ΣΥΡΙΖΑ να λένε μετ’ επιτάσεως «να φύγετε, είστε ανίκανοι!». Ωραία, να κάνω μια υπόθεση εργασίας. Φεύγει η Κυβέρνηση. Έχετε πρόταση κυβέρνησης; Με ποιον; Έχετε συνεννοηθεί με κάποιο από τα υπόλοιπα κόμματα για να συγκυβερνήσετε, για να δημιουργήσετε αυτή την περιβόητη «δημοκρατική συμπαράταξη»; Αποδέχεται να συνεργαστεί μαζί σας το Κίνημα Αλλαγής; Εγώ δεν έχω καταλάβει κάτι τέτοιο μέχρι στιγμής. Ίσα ίσα, από ό,τι βλέπω, έχει εκ διαμέτρου αντίθετες θέσεις σε πάρα πολλά ζητήματα και σας κατηγορεί πολύ περισσότερο από ό,τι κατηγορεί την Κυβέρνηση. Μήπως θα συνεργαστείτε με το ΚΚΕ; Μήπως με την Ελληνική Λύση; Ή μήπως με το ΜέΡΑ25;

Είστε μόνοι σας, αγαπητοί συνάδελφοι! Το έχετε καταλάβει; Είστε απελπιστικά μόνοι σας! Και είστε απελπιστικά μόνοι σας, γιατί δεν σας εμπιστεύονται ούτε τα κόμματα, αλλά ούτε και οι πολίτες. Και ξέρετε γιατί δεν σας εμπιστεύονται; Γιατί κυβερνήσατε, γιατί κατά τη διάρκεια της διακυβέρνησής σας καταρρίψατε τον μύθο του αριστερού αφηγήματος. Επιδείξατε αναξιοπιστία, επιδείξατε αλαζονεία κατά τη διάρκεια της διακυβέρνησής σας, επιπολαιότητα, θεσμική ανευθυνότητα και κυρίως πολιτική ανεπάρκεια.

Αυτό σας κατατρέχει και σας απαξιώνει διαρκώς και γι’ αυτό δεν μπορείτε να σταθείτε αξιοπρεπώς μπροστά στην κοινωνία, μπροστά στους πολίτες, γι’ αυτό τα ποσοστά σας βυθίζονται διαρκώς, γι’ αυτό νιώθετε την ανάγκη να τραβήξετε τα φώτα της δημοσιότητας πάνω σας μέσα από την πρόταση μομφής, μία πρόταση μομφής απέναντι σε μία Κυβέρνηση που τριάντα μήνες τώρα έχει αντιμετωπίσει τέσσερις εξαιρετικά σοβαρές κρίσεις ομολογουμένως με επιτυχία, κάτι που δεν λέμε μόνο εμείς, αλλά οι πολίτες που την εμπιστεύονται και την κατατάσσουν πρώτη.

Είτε, λοιπόν, λέγεται «εθνική κρίση», είτε λέγεται «υγειονομική κρίση», είτε λέγεται «κλιματική κρίση», είτε λέγεται τώρα τελευταία «ενεργειακή κρίση», ας δούμε αν η Κυβέρνηση τα πήγε άσχημα σε αυτές τις κρίσεις, με αποτέλεσμα να ωθεί εσάς να ζητάτε εκλογές μέσω πρότασης μομφής εκλογές, χωρίς, επαναλαμβάνω, να έχετε πρόταση για το τι θα συμβεί εάν η Νέα Δημοκρατία αποδεχόταν το αίτημα, γιατί, όπως είπε και η κ. Μπακογιάννη, καμμιά φορά τα αιτήματα γίνονται αποδεκτά.

Και έρχομαι στην εθνική κρίση στον Έβρο τον Μάρτιο του 2020. Δεν είμαστε όλοι υπερήφανοι για τον τρόπο που την αντιμετώπισε η Κυβέρνησή μας; Δεν είμαστε υπερήφανοι που ο Κυριάκος Μητσοτάκης ανέδειξε ότι τα σύνορα της Ελλάδας είναι σύνορα της Ευρώπης φέρνοντας στον Έβρο τότε το σύνολο της ηγεσίας της Ευρωπαϊκής Ένωσης; Δεν είμαστε υπερήφανοι για το πώς έχει λειτουργήσει στην εξωτερική πολιτική η Κυβέρνησή μας μέχρι στιγμής; Υπογραφή ΑΟΖ με την Αίγυπτο, υπογραφή ΑΟΖ με την Ιταλία, συμφωνίες με Ισραήλ, με Ηνωμένα Αραβικά Εμιράτα, ελληνογαλλική συμφωνία, συμφωνία με τις Ηνωμένες Πολιτείες της Αμερικής, αναβάθμιση της Αλεξανδρούπολης που έχει βάλει στη γωνία τον Ερντογάν και τον έχει καταστήσει και νευρικό.

Όσον αφορά στην πανδημία, προμηθευτήκαμε από νωρίς τα εμβόλια τα οποία είναι στη διάθεση όλων των συμπολιτών μας, ενώ η εμβολιαστική αλυσίδα λειτούργησε άψογα και δόθηκαν 43 δισεκατομμύρια από την Κυβέρνησή μας ενισχύοντας ανέργους, επιχειρήσεις και εργαζόμενους.

Το ίδιο και στην κλιματική κρίση που είχαμε να αντιμετωπίσουμε πλημμύρες, σεισμούς, χιόνια, χωρίς να σημαίνει ότι δεν υπήρξαν και λάθη. Ίσα, ίσα προσπαθούμε να αναδείξουμε την Πολιτική Προστασία σαν έναν μηχανισμό που θα διατρέχει το κράτος σε εθνικό, περιφερειακό και τοπικό επίπεδο, θα εμπλέκει τους ιδιώτες παραχωρησιούχους και κυρίως θα ευαισθητοποιεί και θα εκπαιδεύσει και τους πολίτες μας για το πώς πρέπει να αντιμετωπίζουν αυτά τα έντονα καιρικά φαινόμενα που από ό,τι διαφαίνεται, θα μας επισκέπτονται από τούδε και στο εξής όλο και πιο συχνά. Και βέβαια, μέσα από αυτή τη διαδικασία προωθούνται σημαντικότατα έργα, όπως η υπογειοποίηση των δικτύων της ΔΕΗ και βέβαια για την πατρίδα μου, για την Καρδίτσα που καταστράφηκαν αρδευτικά δίκτυα, θα έχουμε πάνω από 200 εκατομμύρια ευρώ για την ενίσχυση των δικτύων αυτών.

Το «112» είναι μεγάλη, επίσης, κατάκτηση για την Ελλάδα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε.

Έρχομαι λίγο στην ενεργειακή κρίση ,που χτυπά την πόρτα όχι μόνο της χώρας μας, αλλά και της Ευρώπης. Δεν έχει πάρει μέτρα η Κυβέρνηση για να σταθεί στο πλευρό του συνόλου της κοινωνίας, είτε των αγροτών με τη μείωση 80% της ρήτρας προσαρμογής είτε των επιχειρηματιών με την επιδότηση του 50% του ενεργειακού κόστους; Πάνω από 1 δισεκατομμύριο 350 εκατομμύρια έχουν ξοδευτεί προς αυτή την κατεύθυνση από την Κυβέρνησή μας μέχρι στιγμής, ενώ έρχονται να προστεθούν και άλλα 400 εκατομμύρια ευρώ. Και βέβαια, αναδεικνύουμε και την Αλεξανδρούπολη ως έναν ενεργειακό κόμβο μέσα από τις αποθήκες LNG του αερίου. Δεν είναι αυτές σημαντικές κατακτήσεις;

Αυτή είναι η Νέα Δημοκρατία, αγαπητοί συνάδελφοι. Το κόμμα που στηρίζει την κοινωνία, το κόμμα που είναι δίπλα στην κοινωνία, η Κυβέρνηση που οδηγεί την Ελλάδα στο αύριο. Ελάτε μαζί μας! Εάν δεν μπορείτε να μας ακολουθήσετε, τουλάχιστον μη μας τραβάτε πίσω!

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Και εμείς σας ευχαριστούμε, κύριε Κωτσέ.

Καλείται στο Βήμα τώρα η κ. Ευαγγελία Λιακούλη από το Κίνημα Αλλαγής, η οποία, όπως βλέπω από το βλέμμα της, δεν έχει σκοπό να με στενοχωρήσει. Στη συνέχεια, θα δώσω τον λόγο στον Υπουργό κ. Σκρέκα.

Ορίστε, κυρία Λιακούλη, έχετε τον λόγο.

**ΕΥΑΓΓΕΛΙΑ ΛΙΑΚΟΥΛΗ:** Ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, θέλω να μου επιτρέψτε μου κατ’ αρχάς να εκφράσω από αυτό το Βήμα με την ιδιότητα της Γραμματέως της Κοινοβουλευτικής Ομάδας του Κινήματος Αλλαγής τη βαθιά μου λύπη και πικρία για όσα έγιναν χθες και την απόφαση του Προέδρου της Βουλής να ανακαλέσει την παραχώρηση της Αίθουσας για τη συνεδρίαση της Κοινοβουλευτικής μας Ομάδας έξι ώρες αφότου την παραχώρησε. Και ήμουν αυτήκοος και αυτόπτης μάρτυρας σε αυτό.

Άλλαξε, λοιπόν, γνώμη ο Πρόεδρος της Βουλής έξι ώρες μετά. Δεν μπορώ να γνωρίζω τι και ποιος τον έκανε να αλλάξει γνώμη, καθώς το ίδιος δεν μας έχει συνηθίσει σε τέτοιες συμπεριφορές. Γνωρίζω, όμως, ότι πρόκειται για μία πρωτοφανή αντιθεσμική, αντικοινοβουλευτική και αντιδημοκρατική απόφαση και μάλιστα με την επίφαση ότι δήθεν συνεδριάζει η Ολομέλεια και δεν επιτρέπεται παράλληλη συνεδρίαση των Κοινοβουλευτικών Ομάδων, την ίδια ώρα που ο κ. Μητσοτάκης βρισκόταν με εσάς, με τους Βουλευτές συναδέλφους της Νέας Δημοκρατίας, στο εντευκτήριο και συζητούσατε για την πρόταση μομφής. Δύο μέτρα και δύο σταθμά στο Κοινοβούλιο, με φανερή όμως την προσπάθεια φίμωσης της παράταξής μας, με φανερά και ταπεινά τα ελατήρια της απρέπειας που μας επιφυλάχθηκε.

Κατανοούμε την ενόχλησή σας από τη δική μας εντυπωσιακή και σταθερή επίδοση. Μην έχετε τόσο άγχος, όμως, ένθεν και ένθεν. Εμείς έχουμε αυτοσυγκράτηση και σύνεση. Καταλαβαίνουμε τη λογική σας, κύριοι της Κυβέρνησης. Όποιος δεν είναι στο τραπέζι σας, είναι στο μενού σας. Καταλάβατε, όμως, ότι εμείς δεν είμαστε στο τραπέζι σας, αλλά να είστε βέβαιοι ότι είμαστε και πολύ σκληροί για να είμαστε στο μενού σας! Ούτε να μας μασήσετε μπορείτε ούτε να μας καταπιείτε.

Και ενώ περιμένανε τουλάχιστον από τον κ. Τσίπρα και την παράταξή του μία ευθεία καταδίκη των χθεσινών κοινοβουλευτικών μεθοδεύσεων, εισπράξαμε αφωνία! Είδα τον κ. Τσακαλώτο να σηκώνετε κάποια στιγμή, αλλά δεν είπατε τίποτα. Τίποτα δεν είπατε!

**ΕΥΚΛΕΙΔΗΣ ΤΣΑΚΑΛΩΤΟΣ:** Δεν με άφησε. Τι να κάνω;

**ΕΥΑΓΓΕΛΙΑ ΛΙΑΚΟΥΛΗ:** Δεν σας άφησε και δεν μπορέσατε να το πείτε ούτε εκτός μικροφώνου. Σιγή ασυρμάτου, λοιπόν! Είναι όταν δεν μιλάνε τα στόματα, μιλάνε τα μάτια, κύριε Τσακαλώτο. Έτσι γίνεται!

Το ΠΑΣΟΚ, λοιπόν, επέστρεψε εδώ που τα λέμε και αυτό είναι σαφές και αυτό είναι που ενοχλεί. Σ’ αυτό οφείλεται, άλλωστε, και η πρόταση μομφής. Τι πάθατε τώρα εσείς; Μία σανίδα σωτηρίας προσπαθήσατε να βρείτε και αντί γι’ αυτό πετάξατε σωσίβιο στη Νέα Δημοκρατία να συσπειρώσει τον κόσμο της, να συσπειρώσει την Κοινοβουλευτική της Ομάδα. Μια χαρά τα φτιάξατε πάλι τα πράγματα!

Και οι δύο «κοκορομάχοι», λοιπόν, με τα αυτά και με τα εκείνα μας μέμφονται λέγοντας ότι εμείς είμαστε οι αντιφατικοί. Γιατί; Διότι καταψηφίζουμε την Κυβέρνηση αλλά δεν θέλουμε εκλογές. Αλήθεια, πόσο παράλογοι είστε; Πόσος ακόμη πολιτικός τυχοδιωκτισμός;

Εμείς, κύριοι, δεν είπαμε ότι δεν θέλουμε εκλογές. Εμείς είπαμε ότι δεν ζητάμε εκλογές. Και δεν ζητάμε εκλογές με εκατόμβη νεκρών κάθε μέρα, με θρήνο και αγωνία χιλιάδων οικογενειών, με πόνο, με θλίψη και με οδύνη! Αυτά κατατάσσουμε ως προτεραιότητα. Εσείς τι κάνετε με τα νοσοκομεία να καταρρέουν και τους ανθρώπους μας να προσπαθούν να σωθούν; Εσείς δεν τα ξέρετε αυτά; Πού ζείτε; Σε παράλληλο σύμπαν ζείτε;

Συγκεκριμένα, εσείς του ΣΥΡΙΖΑ, εσείς που κατεβάζετε τη μάσκα, δεν ζητούσατε, όπως μας είπατε, εκλογές, επειδή τότε είχαμε πενήντα θανάτους τη μέρα. Τώρα που έχουμε εκατό; Διπλασιάστηκαν και ζητάτε! Τώρα έχετε επιχείρημα! Πόσο αντιφατικοί είστε και πόση υποκρισία, αλήθεια!

**ΕΛΕΥΘΕΡΙΟΣ ΑΒΡΑΜΑΚΗΣ:** Για να αποτρέψουμε…

**ΕΥΑΓΓΕΛΙΑ ΛΙΑΚΟΥΛΗ:** Σήμερα από το πρωί, όπως και χθες, ακούω να μιλάτε, της αυτής πτέρυγας, για την περιβόητη συγγνώμη του κυρίου Πρωθυπουργού, για το πόσο μεγαλειώδης ήταν, το πόσο μεγαλόψυχος ήταν και για το πόση γενναιότητα είχε η συγγνώμη.

Ο Πρόεδρός μας, ο Νίκος Ανδρουλάκης, τον οποίο επιχειρείτε να φιμώσετε μέσα στο Κοινοβούλιο, στον ναό της δημοκρατίας, χαρακτήρισε μισή τη συγγνώμη του Πρωθυπουργού για τα τελευταία γεγονότα της διαχείρισης της κακοκαιρίας. Η συγγνώμη ήταν πράγματι μισή, αλλά ήταν κυρίως προσχηματική, καθώς δεν υπήρχε καμμία ενσυναίσθηση, καμμία ενοχή, καμμία αίσθηση της ασυνέπειάς σας. Ο Πρωθυπουργός της μισής συγγνώμης δεν έκανε καμμία αλλαγή, κύριοι, καμμία διόρθωση! Το μόνο που είπε ήταν ότι οι συναρμόδιοι δεν συνεννοούνται σωστά, γιατί δεν είναι στο ίδιο μέρος, δεν είναι κοντά. Άρα, το τραπέζι έφταιγε, το τραπέζι που δεν ήταν μεγάλο και το δωμάτιο που δεν ήταν το ίδιο! Άρα, αυτό θα κάνετε τώρα. Θα τους βάλετε όλους τους φορείς από την Κρήτη μέχρι τη Θράκη μέσα σε ένα δωμάτιο και σε ένα τραπέζι και θα λύσετε το πρόβλημα.

Εμείς σας καταψηφίζουμε σήμερα και αύριο. Σας καταψηφίζουμε για τη «συγγνώμη» που δεν είπατε στους χιλιάδες συνανθρώπους μας, που με χιόνι τριών ωρών έγιναν μέρος της αποκάλυψης, για τη «συγγνώμη» που δεν είπατε στους χιλιάδες εγκλωβισμένους της Αττικής Οδού, μανάδες, πατεράδες, νεφροπαθείς, καρδιοπαθείς, καρκινοπαθείς που απεγκλωβίστηκαν από τον στρατό, όχι από εσάς, για τη «συγγνώμη» που δεν είπατε για το ψέμα σας διότι δεν δώσατε ποτέ εντολή να κλείσει το οδικό δίκτυο, ενώ είναι δική σας αρμοδιότητα.

Σας καταψηφίζουμε για τη «συγγνώμη» που δεν είπατε στον λαό μας γιατί η πολιτική διαχείριση της πανδημίας έστειλε στον τάφο χιλιάδες ανθρώπους, υποβίβασε το ΕΣΥ, θέριεψε τον ιδιωτικό τομέα της υγείας, για τη «συγγνώμη» που δεν είπατε στον λαό μας που στην πλειοψηφία του ζει στα όρια της φτώχειας με μισθούς πείνας, με την ακρίβεια να τον σφυροκοπά και την ανεργία να τον ισοπεδώνει, για τη «συγγνώμη» που δεν είπατε στους νέους που φεύγουν, που τους θέλετε εσείς οικονομικούς μετανάστες γιατί δεν έχουν ελπίδα ούτε προσδοκία ούτε πίστη στο δικό σας αφήγημα.

Σας καταψηφίζουμε για τη «συγγνώμη» που δεν είπατε στις γυναίκες που κακοποιούνται, που αφανίζονται, που είναι στο περιθώριο και τίποτα οργανωμένο και θεσμικό δεν έχετε κάνει, παρά μόνο παλαμάκια και σε αυτές, όπως στους υγειονομικούς, για το θάρρος που έχουν να αποκαλύπτουν τους βιαστές.

Σας καταψηφίζουμε για τη «συγγνώμη» που δεν είπατε στην αυτοδιοίκηση που τη στραγγαλίζετε, τη χρησιμοποιείτε, την αφαιμάζετε, την κάνετε μακρύ σας χέρι, υποτελή, μοιραία και άβουλη, για τη «συγγνώμη» που δεν είπατε στους αιρετούς που τους έχετε καταντήσει περιοδεύοντα θίασο με διά περιφοράς συνεδριάσεις.

Σας καταψηφίζουμε για τη «συγγνώμη» που δεν είπατε στον λαό που σας εμπιστεύθηκε να κάνετε μεταρρυθμίσεις και του παρουσιάζετε ένα αφήγημα για τη λεγόμενη «πολυεπίπεδη διακυβέρνηση».

Αυτές τις «συγγνώμες», λοιπόν, τις οφείλετε, κύριοι και δεν τις είπατε. Δεν ήταν μόνο μισή η «συγγνώμη» σας. Ήταν και ανείπωτη. Η κακή σας νομοθέτηση κρύβει ακριβώς τα ρουσφέτια σας.

Εμείς, λοιπόν, ώριμοι ερχόμαστε τώρα πια διαφορετικοί και φέρνουμε την αυθεντική πρόταση στο προσκήνιο, τη σοσιαλδημοκρατία με τους ανθρώπους. Οι άνθρωποι είναι η δύναμή μας. Είμαστε αποφασισμένοι να παλέψουμε με νέα δύναμη για την αξιοκρατία και τη δημοκρατία που δεν την έχετε μέσα σας, δεν την πιστεύετε, δεν τη χαρίζετε στους ανθρώπους, γι’ αυτό και δεν μπορείτε να την εφαρμόσετε στις πολιτικές σας.

Στο σύνολο του κράτους εμείς βλέπουμε τους άξιους και μόνο αυτούς μπροστά. Οραματιζόμαστε μία Ελλάδα που δικαιούμαστε και μία Ελλάδα που μας αξίζει, την Ελλάδα της περηφάνιας χωρίς «συγγνώμες», καθόλου «συγγνώμες», ούτε μισές ούτε ολόκληρες.

Ευχαριστώ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε. Είδατε; Δεν με στενοχώρησε, το είπε και το έκανε, δεν μακρηγόρησε.

Καλείται τώρα στο Βήμα ο κ. Κωνσταντίνος Σκρέκας, Υπουργός Περιβάλλοντος και Ενέργειας και να ετοιμάζεται από το τελευταίο έδρανο ο κ. Μπουτσικάκης.

Ορίστε, κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Ευχαριστώ, κύριε Πρόεδρε.

Θεωρώ ότι η χθεσινή πρόταση μομφής που κατέθεσε ο ΣΥΡΙΖΑ αποτελεί μια εξαιρετική ευκαιρία, κυρίες και κύριοι συνάδελφοι, να συζητήσουμε αυτά τα οποία έχουν επιτευχθεί στη χώρα τα τελευταία δύο χρόνια, αλλά και αυτά τα οποία πρόκειται να κάνουμε το επόμενο διάστημα.

Είναι αλήθεια, είναι πραγματικότητα ότι η εξαιρετικής σφοδρότητας χιονόπτωση η οποία έπληξε τη χώρα μας τις προηγούμενες μέρες έφτασε στα όριά της την επιχειρησιακή δυνατότητα του ΔΕΔΔΗΕ, δηλαδή του διαχειριστή του δικτύου μέσης και χαμηλής τάσης. Συγκεκριμένα, επιτρέψτε μου να σας πω ότι στην κακοκαιρία «Ελπίδα» οι χιονοκαταιγίδες που έπληξαν τη χώρα μας την προηγούμενη Δευτέρα προκάλεσαν ζημιές-βλάβες σε εβδομήντα εννέα γραμμές μέσης τάσης, ενώ στην κορύφωση του φαινομένου είχαμε διακόσιες χιλιάδες παροχές εκτός ηλεκτροδότησης σε σαράντα δήμους της Αττικής. Σε λίγες ώρες και έως το πρωί της Τρίτης είχε αποκατασταθεί περίπου το 50% των βλαβών, ενώ με τις προσπάθειες των εργαζομένων του ΔΕΔΔΗΕ το βράδυ της ίδιας μέρας και εντός είκοσι τεσσάρων ωρών από την έναρξη του φαινομένου, επανήλθε το ρεύμα στο 97,5% των περιπτώσεων. Κι όλα αυτά, οφείλω να πω, με μεγάλη δυσκολία στην πρόσβαση εξαιτίας βέβαια της σφοδρής χιονόπτωσης.

Θα ήθελα να σας πω ότι για να αντιμετωπιστούν αυτές οι βλάβες κινητοποιήθηκαν πάνω από εννιακόσια άτομα προσωπικό και συνεργεία, εκτός από τη δύναμη της Αττικής. Μιλάμε γι’ αυτά τα οποία ήρθαν από Πάτρα, Ναύπλιο, Άργος, Εύβοια, Θήβα, Χαλκίδα, Τρίκαλα, Θεσσαλονίκη και από άλλες περιοχές της Ελλάδας, ενώ παράλληλα υπήρχαν άλλα δύο μέτωπα, που είχε προκαλέσει το εξαιρετικής αυτής σφοδρότητας φαινόμενο στην κεντρική Ελλάδα και την Εύβοια, αλλά και στα νησιά. Συγκεκριμένα, τα νησιά των Σποράδων, όπως επίσης η Άνδρος, η Τήνος και η Τζια είχαν ενισχυθεί με επιπλέον δυνάμεις για να αντιμετωπιστούν πιθανά προβλήματα και να διασφαλιστεί επάρκεια δυνάμεων, ώστε να μην εξαρτόμαστε από το απαγορευτικό απόπλου. Ενδεικτικά να σας πω ότι το 2021 οι Σποράδες είχαν μείνει πάνω από είκοσι τέσσερις ώρες εκτός ηλεκτροδότησης, ενώ το 2020 η Άνδρος και η Τήνος είχαν μείνει πάνω από οκτώ και δώδεκα ώρες αντίστοιχα. Πρέπει να σας πω, επίσης, ότι φέτος μόλις ένα ολιγόωρο συμβάν υπήρξε στην Άνδρο, το οποίο αποκαταστάθηκε.

Στην Εύβοια και στην κεντρική Ελλάδα υπήρξαν εκτεταμένες βλάβες σε μεγάλο πλήθος οικισμών που άφησαν χωρίς ηλεκτροδότηση, παράλληλα με την Αττική, επιπλέον τριάντα χιλιάδες νοικοκυριά. Όμως, μέχρι αργά το βράδυ της Τρίτης, ξημερώματα Τετάρτης, είχε αποκατασταθεί το 99,5% των περιπτώσεων και τα συνεργεία είχαν έρθει να συνδράμουν στην Αττική.

Όμως, ποιος μπορεί πράγματι, κυρίες και κύριοι συνάδελφοι της Αντιπολίτευσης, να αξιολογήσει αν ήταν αποτελεσματική η επέμβαση των δυνάμεων του ΔΕΔΔΗΕ στην αποκατάσταση, όταν υπήρχαν σποραδικά σημεία και σπίτια τα οποία έμειναν χωρίς ηλεκτρικό τρία -και τέσσερα σε εξαιρετικές περιπτώσεις- εικοσιτετράωρα; Επιτρέψτε μου να σας πω ότι πέρυσι στη «Μήδεια» αντιμετώπισαν προβλήματα ηλεκτροδότησης εβδομήντα χιλιάδες νοικοκυριά στην Αττική σε δεκαπέντε δήμους. Μέσα σε τέσσερις μέρες είχε αποκατασταθεί η παροχή στο 95% των νοικοκυριών, ενώ την πέμπτη μέρα η αποκατάσταση είχε φτάσει στο 99%. Δηλαδή, φέτος είχαμε δυόμισι φορές περισσότερα σπίτια χωρίς ηλεκτροδότηση και η ηλεκτροδότηση αποκαταστάθηκε στον μισό χρόνο σε σχέση με πέρυσι και με διπλάσιο όγκο χιονόπτωσης.

Υπήρξαν αστοχίες στην αποκατάσταση και στη διαχείριση των βλαβών; Προφανώς και θα υπήρξαν. Είμαστε ικανοποιημένοι με τον τρόπο που ο ΔΕΔΔΗΕ αποκατέστησε τις βλάβες; Κανένας δεν μπορεί να είναι ικανοποιημένος όταν υπάρχει έστω και ένα σπίτι το οποίο έχει μείνει τρεις και τέσσερις μέρες χωρίς ηλεκτρικό, αλλά πρέπει να λάβουμε υπ’ όψιν αυτό το οποίο παραλάβαμε πριν δύο χρόνια σε ό,τι αφορά την κατάσταση στην οποία βρισκόταν ο ΔΕΔΔΗΕ. Θα σας πω για παράδειγμα ότι σε ένα αντίστοιχης εξαιρετικής κατάστασης φαινόμενο, στην πυρκαγιά στο Μάτι, όπου έχουμε επτάμισι χιλιάδες παροχές, υπήρξαν ζημιές σε μόλις τρεις γραμμές μέσης τάσης και χρειάστηκαν επτά ολόκληρα εικοσιτετράωρα για να μπορέσει να πάρει ηλεκτρικό ρεύμα και ο τελευταίος. Αυτά τα αναφέρω για τις συγκρίσεις.

Συνεχίζουμε, όμως, να προσπαθούμε να βελτιώσουμε ακόμη περισσότερο αυτό το οποίο έχουμε παραλάβει και σε ό,τι αφορά την κρατική μηχανή και σε ό,τι αφορά τους εποπτευόμενους οργανισμούς που έχουμε. Τι κάνουμε για να αναβαθμίσουμε τον ΔΕΔΔΗΕ, για να στηρίξουμε το ικανότατο έμψυχο δυναμικό που έχει και να το ενισχύσουμε και με νέους που θα πάρουν τη σκυτάλη από τους παλιούς; Έχουμε προκηρύξει προσλήψεις επτακοσίων εξήντα τεσσάρων ατόμων το 2021 και επιπλέον τριακόσιες εβδομήντα θέσεις θα προκηρυχθούν το πρώτο τρίμηνο του 2022. Έχουμε προχωρήσει σε έργα υπογειώσεων του εναέριου δικτύου.

Αυτό το οποίο πρέπει να μας μείνει από τη φετινή και από την περσινή καιρική καταστροφή, απ’ αυτά τα καιρικά φαινόμενα, είναι ότι εξαιτίας της κλιματικής κρίσης τέτοιας σφοδρότητας φαινόμενα θα επαναλαμβάνονται κάθε χρόνο. Τα είχαμε με τον «Ιανό», πέρυσι με τη «Μήδεια» και φέτος με την «Ελπίδα». Κι όλα αυτά, δυστυχώς, επαναλαμβάνονται και σε όλον τον πλανήτη. Έχουν αυξηθεί πάνω από πενήντα φορές τα εξαιρετικής σφοδρότητας καιρικά φαινόμενα σε όλον τον πλανήτη.

Πρέπει να πούμε, επίσης, σε ό,τι αφορά τις υπογειώσεις ότι μέσα στο 2021 ξεκίνησαν –δεν είναι ευσεβής πόθος, ξεκίνησαν- εβδομήντα έργα ύψους 18,5 εκατομμυρίων ευρώ προϋπολογισμού για υπογείωση διακοσίων χιλιομέτρων εναέριου δικτύου. Πολλά έχουν ήδη ολοκληρωθεί, ενώ σε εξέλιξη είναι έργα στη δυτική Ελλάδα και σε νησιά, με προϋπολογισμό 16,5 εκατομμύρια και εκατόν είκοσι χιλιόμετρα. Για το 2022 έχουν προγραμματιστεί να επενδυθούν 100 εκατομμύρια ευρώ για την υπογείωση χιλίων χιλιομέτρων εναέριου δικτύου και το 2023 150 εκατομμύρια για την υπογείωση χιλίων πεντακοσίων χιλιομέτρων εναέριου δικτύου.

Να σας πω ένα παράδειγμα, που δείχνει σε ποια κατάσταση βρισκόταν ο ΔΕΔΔΗΕ όταν τον παραλάβαμε. Δεν είχε στύλους. Το 2018 αγόρασε ο ΔΕΔΔΗΕ δεκαοκτώ χιλιάδες επτακόσιους στύλους, το 2020 εβδομήντα πέντε χιλιάδες τριακόσιους στύλους και το 2021 ογδόντα εννέα χιλιάδες εξακόσιους. Τι σημαίνει αυτό; Σημαίνει ότι έχουν αυξηθεί πολύ οι επενδύσεις σε ό,τι αφορά στην αντικατάσταση του εναέριου δικτύου, στον εκσυγχρονισμό του, στις νέες διασυνδέσεις που γίνονται, στην αναβάθμισή του.

Επίσης, με νομοθετική ρύθμιση έχουμε βάλει τέλος στο αλαλούμ το οποίο υπήρχε για το ποιος έχει την αρμοδιότητα της κλάδευσης των δέντρων. Περάσαμε παραμονές Χριστουγέννων νομοθετική διάταξη με την οποία δίνουμε τη δυνατότητα στον ΔΕΔΔΗΕ να προχωρήσει σε βαθιά κλάδευση σε επικίνδυνους ιστάμενους κορμούς εκατέρωθεν του δικτύου διανομής ηλεκτρικής ενέργειας μόνο με γνωστοποίηση δεκαπέντε ημερών στη δασική υπηρεσία, στο οικείο δασαρχείο. Είδαμε, για παράδειγμα, ότι στη βόρεια Αττική όπου είχε γίνει βαθιά κλάδευση το προηγούμενο διάστημα υπήρξαν σχεδόν μηδενικά προβλήματα, ενώ πέρσι εκεί είχε εντοπιστεί ο κύριος όγκος των προβλημάτων.

Και βέβαια θα πρέπει να πω ότι έχουμε προχωρήσει σε διαγωνισμό προμήθειας 7,7 εκατομμυρίων έξυπνων μετρητών, ώστε να μπορούμε να διαπιστώνουμε τελικά ποιος έχει ηλεκτρικό και ποιος δεν έχει. Αυτή τη στιγμή για να διαπιστώσει κάποιος αν ένα σπίτι ηλεκτροδοτείται πρέπει να το επισκεφθεί. Το 2022! Αυτά παραλάβαμε μετά από πέντε χρόνια που ήταν ο ΣΥΡΙΖΑ στην κυβέρνηση, αυτά προσπαθούμε να διορθώσουμε πολύ γρήγορα και αυτό κάνουμε.

Θα φύγω όμως από αυτό το οποίο μας ταλαιπώρησε αυτό το διάστημα και θα πάω σε κάτι άλλο για το οποίο μας κατηγορεί ο ΣΥΡΙΖΑ, στην αύξηση του κόστους ενέργειας. Όλοι έχουν καταλάβει -τουλάχιστον αυτοί που διαβάζουν και ενημερώνονται- ότι μαίνεται μια τεράστια διεθνής ενεργειακή κρίση. Δεν είναι ελληνικό φαινόμενο. Έχουν πενταπλασιαστεί οι τιμές φυσικού αερίου και αυτό έχει τραβήξει προς τα πάνω, έχει εκτινάξει τις τιμές ηλεκτρικής ενέργειας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Θα χρειαστώ πέντε λεπτά, κύριε Πρόεδρε.

Η Αξιωματική Αντιπολίτευση, λοιπόν, μας κατηγορεί ότι αντιμετωπίζουμε, λέει, τη διεθνή ενεργειακή κρίση δήθεν με επικοινωνιακούς όρους. Και σας ρωτάω: Τα 1,7 δισεκατομμύριο ευρώ τα οποία έχουμε διαθέσει μόλις σε πέντε μήνες, από τον Σεπτέμβριο μέχρι και τέλος Ιανουαρίου, για τη στήριξη των νοικοκυριών και των επιχειρήσεων, εσείς θεωρείτε ότι είναι επικοινωνιακό τέχνασμα; Είναι τα περισσότερα χρήματα αναλογικά με τον πληθυσμό και τα οικονομικά μεγέθη της ελληνικής οικονομίας μεταξύ των είκοσι επτά χωρών - μελών της Ευρωπαϊκής Ένωσης. Η Ελλάδα ήταν και είναι μεταξύ των δύο πρώτων χωρών που προχώρησαν τον Σεπτέμβριο σε μέτρα στήριξης οριζόντια όλων των νοικοκυριών.

Να θυμίσω ότι ξεκινήσαμε με επιδότηση μόλις 9 ευρώ τον μήνα τον Σεπτέμβριο για τις 300 πρώτες KWh για όλα τα νοικοκυριά και φτάσαμε να επιδοτούμε με 49,5,με 50 ευρώ δηλαδή τον μήνα, όλους τους λογαριασμούς των νοικοκυριών για κάθε μήνα τον Δεκέμβριο. Τον Ιανουάριο, μετά από μια πολύ μικρή αποκλιμάκωση που υπήρξε στις διεθνείς τιμές ενέργειας, συνεχίζουμε να επιδοτούμε όλες τις κύριες κατοικίες οριζόντια, ανεξαρτήτως εισοδήματος, ανεξαρτήτως μεγέθους, με 42 ευρώ το μήνα. Πρόκειται για 4.200.000 παροχές. Οριζόντια, όχι μόνο τους ευάλωτους.

Επιπλέον, για τους ευάλωτους έχουμε το κοινωνικό τιμολόγιο και βέβαια εκεί τους επιδοτούμε με 54 ευρώ τον μήνα. Έχουμε υπερδιπλασιάσει το επίδομα θέρμανσης από 74 εκατομμύρια σε 184 εκατομμύρια ευρώ για να στηρίξουμε τα νοικοκυριά και αυτούς, που είναι δικαιούχοι επιδόματος θέρμανσης απέναντι στις αυξήσεις στο πετρέλαιο και το φυσικό αέριο και επιπλέον της αύξησης του επιδόματος θέρμανσης επιδοτούμε με 20 ευρώ ανά θερμική MWh όλη την κατανάλωση στο φυσικό αέριο τον Ιανουάριο και επιπλέον 20 ευρώ δίνει έκπτωση η ΔΕΠΑ Εμπορίας.

Αυτά θεωρείτε εσείς ότι είναι επικοινωνιακά τεχνάσματα προφανώς.

Τέλος, έχουμε ενεργοποιήσει βέβαια και την έκτακτη γραμμή ενεργειακής αλληλεγγύης, το «15902», ώστε να επαναηλεκτροδοτήσουμε νοικοκυριά σε απόλυτη πραγματικά δυσχέρεια οικονομική και μάλιστα αποπληρώνουμε το 100% των ληξιπρόθεσμων οφειλών μέχρι 6.000 ευρώ και από κει και πέρα ποσοστό των ληξιπρόθεσμων οφειλών.

Η Ελλάδα είναι μετά είναι η πρώτη μεταξύ των είκοσι επτά κρατών-μελών που πήρε έγκριση από την Ευρωπαϊκή Επιτροπή Ανταγωνισμού για να στηρίξει τις επιχειρήσεις. Από 1η Ιανουαρίου επιδοτούμε με 65 ευρώ τη MWh όλες τις επιχειρήσεις από την πιο μικρή, από τον πιο μικρό επαγγελματία, από τον αγρότη μέχρι την πιο μεγάλη επιχείρηση και επίσης επιδοτούμε με 30 ευρώ τη θερμική MWh στο φυσικό αέριο που καταναλώνουν. Και να πούμε βέβαια ότι έχουμε ανακοινώσει ότι για το διάστημα Σεπτέμβριος έως Δεκέμβριος του 2021 θα διαθέσουμε 50 εκατομμύρια ευρώ για να απορροφήσουμε το 80% της αύξησης, δηλαδή το 80% της ρήτρας αναπροσαρμογής στους αγρότες. Αυτά έχουμε κάνει, κυρίες και κύριοι συνάδελφοι του ΣΥΡΙΖΑ. Εκτός αν αυτά δεν τα καταλαβαίνετε και νομίζετε ότι είναι απλά επικοινωνιακά τερτίπια.

Επίσης έχουμε προχωρήσει σε αναστολή των υπηρεσιών κοινής ωφελείας για ενεργοβόρες επιχειρήσεις στη μέση τάση και για όλες τις αγροτικές επιχειρήσεις από τον Νοέμβριο του 2021 έως τον Μάρτιο του 2022 και εφόσον δεν χρειαστεί -έχει πλεόνασμα αυτός ο ειδικός λογαριασμός- θα συμψηφιστεί αυτή η αναβολή της χρέωσης, δεν θα χρεωθούν δηλαδή στο τέλος. Φαίνεται ότι έχει πλεόνασμα ο λογαριασμός. Γι’ αυτό το λέμε.

Αυτά είναι βραχυπρόθεσμα μέτρα για να μπορέσουμε να στηρίξουμε και να απορροφήσουμε άμεσα τις ανατιμήσεις στην ενέργεια απέναντι σε αυτές τις ξαφνικές και παροδικές, θέλουμε να πιστεύουμε, -βέβαια μπορεί να κρατήσουν αρκετούς μήνες- συνθήκες που επικρατούν στη διεθνή τιμή ενέργειας. Κανείς δεν ξέρει πόσο θα διαρκέσει αυτό. Εμείς όμως έχουμε πει ότι θα συνεχίσουμε να στηρίζουμε και νοικοκυριά και επιχειρήσεις όσο διάστημα διαρκεί η διεθνής ενεργειακή κρίση.

Όμως αυτό δεν είναι αρκετό. Πρέπει να προχωρήσουμε -και προχωράμε- σε μόνιμες λύσεις για να μπορέσουμε να στηρίξουμε και νοικοκυριά και επιχειρήσεις.

Ποιος είναι ο καλύτερος τρόπος να μειώσεις το κόστος ηλεκτρικής ενέργειας; Μα φυσικά να καταναλώνεις λιγότερη ενέργεια. Πώς το πετυχαίνουμε αυτό; Με την εξοικονόμηση στην κατανάλωση ηλεκτρικής ενέργειας. Προχωρήσαμε στο νέο «ΕΞΟΙΚΟΝΟΜΩ», ώστε πενήντα χιλιάδες συμπολίτες μας να μπορέσουν να αναβαθμίσουν τις κατοικίες τους. Τα αλλάξαμε όλα σε σχέση με όλα αυτά που υπήρχαν και όλα αυτά που παραλάβαμε από εσάς. Δεν είχατε ειδική κατηγορία για τα ευάλωτα νοικοκυριά. Εμείς συστήσαμε 100 εκατομμύρια ευρώ ειδική κατηγορία για τα ευάλωτα νοικοκυριά. Δεν είχατε βάλει κριτήρια κοινωνικά. Εμείς θέσαμε κοινωνικά κριτήρια. Όποια οικογένεια έχει μέλος με αναπηρία, όποια είναι πολύτεκνη οικογένεια, όποια είναι μονογονεϊκή οικογένεια έχει περισσότερα μόρια και είναι πιο ψηλά στη λίστα αυτών, που θα μπορέσουν να αναβαθμίσουν το σπίτι τους. Επίσης, αυτοί που έχουν χαμηλότερο εισόδημα έχουν μεγαλύτερη επιδότηση που φτάνει και το 75%. Αυτά κάνουμε εμείς. Εσείς είχατε κάνει κάποια άλλα. Είναι το τεράστιο το ενδιαφέρον των πολιτών. Έχει αυξηθεί πολύ. Οι αιτήσεις των ευάλωτων νοικοκυριών στα δικά σας προγράμματα ήταν κάτω από 5%. Σήμερα αυτό έχει τριπλασιαστεί. Τριπλάσια ευάλωτα νοικοκυριά καταθέτουν αιτήσεις για το «ΕΞΟΙΚΟΝΟΜΩ» που εμείς, η Νέα Δημοκρατία, ο Πρωθυπουργός ο Κυριάκος Μητσοτάκης έχει δημιουργήσει και έχει ανακοινώσει. Στις 15 Φεβρουαρίου δώσαμε παράταση για την υποβολή αιτήσεων.

Και δεν σταματάμε μόνο στα νοικοκυριά και στα σπίτια των πολιτών. Προχωρούμε και στο δημόσιο με το πρόγραμμα «ΗΛΕΚΤΡΑ» ύψους 650 εκατομμυρίων ευρώ για την ενεργειακή αναβάθμιση δημόσιων κτηρίων, ένα επιπλέον «ΕΞΟΙΚΟΝΟΜΩ» 450 εκατομμυρίων ευρώ δημόσια δαπάνη, θα μοχλεύσει σχεδόν 1 δισεκατομμύριο ευρώ για τις επιχειρήσεις και θα ξεκινήσει στις αρχές του καλοκαιριού, ενώ την επόμενη πενταετία θα κινητοποιήσουμε συνολικά τελικά πάνω από 4 δισεκατομμύρια ευρώ για την ενεργειακή αναβάθμιση και την ενεργειακή εξοικονόμηση στη χώρα μας.

Ο Πρωθυπουργός…

(Θόρυβος - διαμαρτυρίες από την πτέρυγα του ΣΥΡΙΖΑ)

Ακούστε, είναι αρκετά ενδιαφέροντα για να ενημερωθείτε γιατί λέτε ότι όλα αυτά είναι επικοινωνιακά τερτίπια και πρέπει να σας αποδείξουμε για ποιον λόγο δεν είναι επικοινωνιακά τερτίπια.

**ΠΡΟΕΔΡΕΥΩΝ (Απόστολος Αβδελάς):** Σας δίνει «τροφή» τώρα και ιδιαίτερα για τον κ. Σπίρτζη που ακολουθεί!

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):**

Θα ολοκληρώσω σε δύο λεπτά, κύριε Πρόεδρε.

(Θόρυβος - διαμαρτυρίες από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Τελειώνει. «Τροφή» σας δίνει!

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):**

Ανακοίνωσε ο Πρωθυπουργός, ο Κυριάκος Μητσοτάκης, ένα πρόγραμμα επιδότησης για την αντικατάσταση ηλεκτρικών συσκευών ενεργοβόρων και παλιών. Πάνω από διακόσιες χιλιάδες νοικοκυριά σχεδιάζουμε να αντικαταστήσουν κλιματιστικά και ψυγεία με ένα πρόγραμμα το οποίο εντός του εξαμήνου θα λειτουργήσει για να μπορέσουν να μειώσουν την κατανάλωση ενέργειας και βέβαια να αποκτήσουν και μια καλύτερη συσκευή. Θα μπορέσουν διακόσιες χιλιάδες νοικοκυριά να αντικαταστήσουν κλιματιστικά παλιά και ενεργοβόρα και ψυγεία παλιά και ενεργοβόρα και μέχρι το καλοκαίρι προχωρούμε και ανοίγουμε το πρόγραμμα των 100 εκατομμυρίων ευρώ για την εγκατάσταση φωτοβολταϊκών από τους δήμους και παροχή ηλεκτρικής ενέργειας με σχεδόν μηδενικό κόστος σε απόλυτα ευάλωτα νοικοκυριά.

**ΠΡΟΕΔΡΕΥΩΝ (Απόστολος Αβδελάς):** Και κλείστε με αυτό, κύριε Σκρέκα, σας παρακαλώ.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Δημιουργούμε ενεργειακά αυτόνομα νοικοκυριά με φωτοβολταϊκά στη στέγη και μάλιστα, ανοίγουμε καινούργια…

**ΕΥΚΛΕΙΔΗΣ ΤΣΑΚΑΛΩΤΟΣ:** Κύριε Πρόεδρε, έλεος! Οι Υπουργοί δεν πρέπει να υπακούουν σε κάποιους κανόνες;

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Ακούστε, κύριε Τσακαλώτε.

**ΕΥΚΛΕΙΔΗΣ ΤΣΑΚΑΛΩΤΟΣ:** Έχετε κι εσείς κανόνες, κύριε Υπουργέ, που πρέπει να υπακούτε.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Και μάλιστα θα ανοίξει ηλεκτρονική πλατφόρμα ο ΔΕΔΔΗΕ ειδικά για τα νοικοκυριά, για να κάνουν αιτήσεις και να κατασκευάσουν ένα φωτοβολταϊκό στο σπίτι τους, να αυτοκαταναλώνουν την ενέργεια που παράγουν με πολύ χαμηλό κόστος και έτσι να πετύχουμε εθνική ενεργειακή αυτονομία στα σπίτια, ενώ το ίδιο κάνουμε και για τις επιχειρήσεις όπου διαθέτουμε 160 εκατομμύρια ευρώ.

**ΠΡΟΕΔΡΕΥΩΝ (Απόστολος Αβδελάς):** Και με αυτό κλείστε, κύριε Υπουργέ, σας παρακαλώ. Έχουμε ξεφύγει πολύ.

**ΕΥΚΛΕΙΔΗΣ ΤΣΑΚΑΛΩΤΟΣ:** Κύριε Σκρέκα, έχετε κι εσείς κανόνες. Δεν είναι μόνο για τους Βουλευτές οι κανόνες. Δεν πρέπει να μιλήσουν κάποτε και οι Βουλευτές;

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Ακούστε λίγο. Αν δε με διακόπτατε, θα είχα ολοκληρώσει.

**ΠΡΟΕΔΡΕΥΩΝ (Απόστολος Αβδελάς):** Τελειώνει, κύριε Τσακαλώτε.

**ΧΡΙΣΤΟΦΟΡΟΣ - ΕΜΜΑΝΟΥΗΛ ΜΠΟΥΤΣΙΚΑΚΗΣ:** Τώρα μιλάτε εκτός κανόνων εσείς.

**ΠΡΟΕΔΡΕΥΩΝ (Απόστολος Αβδελάς):** Σας παρακαλώ, κύριε Μπουτσικάκη!

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Τέλος ενισχύουμε το πρόγραμμα «Κινούμαι ηλεκτρικά», αυξάνουμε κατά 30% την επιδότηση αγοράς καινούργιου ηλεκτρικού αυτοκινήτου, προωθούμε την αγορά ηλεκτρικών δικύκλων και βέβαια προχωρούμε, όπως ξέρετε, στην απολιγνιτοποίηση, αλλά και στη διασύνδεση της Ελλάδας με Κύπρο, Ισραήλ και Αίγυπτο, όπως ήδη έχει ανακοινωθεί.

Και με όλα τα προηγούμενα, καταλαβαίνετε, κυρίες και κύριοι συνάδελφοι, που θέλατε πολύ βιαστικά να τελειώσουμε και να μην ακούσετε όλα αυτά που είχα να σας πω…

(Θόρυβος στην Αίθουσα)

**ΠΡΟΕΔΡΕΥΩΝ (Απόστολος Αβδελάς):** Σας άφησα ήδη επτά λεπτά παραπάνω, κύριε Υπουργέ.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Καταλαβαίνετε ότι αυτή τη στιγμή στην Ελλάδα συντελείται μια ενεργειακή επανάσταση, η οποία διασφαλίζει σταθερές και προσιτές τιμές ενέργειας στα ελληνικά νοικοκυριά και στις επιχειρήσεις, διασφαλίζει χιλιάδες νέες θέσεις εργασίας, μειώνουμε τις εκπομπές αερίων του θερμοκηπίου που προκαλούν την κλιματική κρίση και με αυτόν τον τρόπο προστατεύουμε και το περιβάλλον αλλά και πετυχαίνουμε την κλιματική ουδετερότητα.

Γι’ αυτό τον λόγο, νομίζω ότι η απόφαση για το τι πρέπει να ψηφίσει ένας Βουλευτής με όλα αυτά που έχω πει, στην ερώτησή σας για την πρόταση μομφής, είναι πολύ εύκολη.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κύριε Υπουργέ.

**ΕΥΚΛΕΙΔΗΣ ΤΣΑΚΑΛΩΤΟΣ:** Κύριε Πρόεδρε, τον λόγο παρακαλώ.

**ΠΡΟΕΔΡΕΥΩΝ (Απόστολος Αβδελάς):** Ορίστε, κύριε Τσακαλώτε.

**ΕΥΚΛΕΙΔΗΣ ΤΣΑΚΑΛΩΤΟΣ:** Επί της διαδικασίας, εγώ δεν είχα σκοπό να απαντήσω στον κ. Σκρέκα. Όπως βλέπετε, για να μιλήσουν περισσότεροι Βουλευτές, είμαστε πάρα πολύ φειδωλοί σε σχέση με…

**ΠΡΟΕΔΡΕΥΩΝ (Απόστολος Αβδελάς):** Ό,τι και να πείτε έχετε δίκιο. Η ευθύνη είναι δική μου…

**ΕΥΚΛΕΙΔΗΣ ΤΣΑΚΑΛΩΤΟΣ:** Αφήστε με να τελειώσω, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Αλλά δεν θέλω να κλείσω το μικρόφωνο.

**ΕΥΚΛΕΙΔΗΣ ΤΣΑΚΑΛΩΤΟΣ:** Μου δώσατε τον λόγο, αφήστε με να τελειώσω σας παρακαλώ. Δεν κάνουμε διάλογο. Μου δώσατε τον λόγο επί της διαδικασίας.

**ΠΡΟΕΔΡΕΥΩΝ (Απόστολος Αβδελάς):** Ωραία.

**ΕΥΚΛΕΙΔΗΣ ΤΣΑΚΑΛΩΤΟΣ:** Είμαστε αρκετά φειδωλοί. Δεν είναι σαν τον προϋπολογισμό. Εχθές ο κύριος Πρόεδρος, ο κ. Τασούλας είπε ότι οι υπουργοί θα κρατήσουν τους χρόνους. Ο κ. Σκρέκας ήρθε εδώ, τρεις-τέσσερις φορές τον παρακαλέσατε να σταματήσει, είχε είκοσι λεπτά ομιλία και είπε «θα μιλήσω για είκοσι λεπτά». Αυτό είναι προσβολή και σε εσάς στο Προεδρείο και σε εμάς.

Άρα, να ξέρουμε από δω και πέρα, ισχύει η οδηγία του Προέδρου;

**ΠΡΟΕΔΡΕΥΩΝ (Απόστολος Αβδελάς):** Φυσικά και ισχύει.

**ΕΥΚΛΕΙΔΗΣ ΤΣΑΚΑΛΩΤΟΣ:** Όχι φυσικά.

**ΠΡΟΕΔΡΕΥΩΝ (Απόστολος Αβδελάς):** Ισχύει.

**ΕΥΚΛΕΙΔΗΣ ΤΣΑΚΑΛΩΤΟΣ:** Και μάλιστα ο κ. Σκρέκας είχε κι ένα υφάκι, ότι «δεν θέλουμε να ακούσουμε». Τι είναι αυτά τα πράγματα; Το Κοινοβούλιο είναι εδώ. Δεν είναι το fan club του κ. Σκρέκα για να πηγαίνει στην περιφέρειά του και να τον χειροκροτάνε. Άλλη δουλειά έχουμε εδώ στη Βουλή. Και σας παρακαλώ να του πείτε ότι δεν ήταν σωστό. Κάτι να πείτε.

**ΠΡΟΕΔΡΕΥΩΝ (Απόστολος Αβδελάς):** Του το είπα την ώρα που μιλούσατε. Βέβαια φταίω εγώ, αλλά δεν είμαι από τους ανθρώπους που θα κλείσουν το μικρόφωνο. Για να είμαστε ειλικρινείς, φταίω κι εγώ.

Τον λόγο έχει ο κ. Χριστόφορος Μπουτσικάκης από τη Νέα Δημοκρατία. Να του ευχηθούμε χρόνια πολλά για τη γιορτή του. Και παρακαλώ ψυχραιμία από αριστερά.

**ΧΡΙΣΤΟΦΟΡΟΣ - ΕΜΜΑΝΟΥΗΛ ΜΠΟΥΤΣΙΚΑΚΗΣ:** Ευχαριστώ, κύριε Πρόεδρε. Δεν γιόρταζα, στις 9 Μαΐου γιορτάζω, αλλά καλοδεχούμενες οι ευχές.

Επίσης θέλω να πω ότι ωραία ο κ. Τσακαλώτος εδώ κόπτεται για το θέμα της διαδικασίας και όλα αυτά τα οποία λέει, αλλά ο ίδιος παρεμβαίνει και διακόπτει τον Υπουργό εκτός διαδικασίας.

**ΠΡΟΕΔΡΕΥΩΝ (Απόστολος Αβδελάς):** Προχωρήστε, προχωρήστε, τα είπαμε αυτά.

**ΕΥΚΛΕΙΔΗΣ ΤΣΑΚΑΛΩΤΟΣ:** Μετά το δωδεκάλεπτο.

**ΧΡΙΣΤΟΦΟΡΟΣ - ΕΜΜΑΝΟΥΗΛ ΜΠΟΥΤΣΙΚΑΚΗΣ:** Τι σημασία έχει; Εγώ έχω δει…

**ΠΡΟΕΔΡΕΥΩΝ (Απόστολος Αβδελάς):** Δεκαπεντάλεπτο ήταν. Δεν θα λύσουμε αυτό τώρα, σας παρακαλώ.

**ΧΡΙΣΤΟΦΟΡΟΣ - ΕΜΜΑΝΟΥΗΛ ΜΠΟΥΤΣΙΚΑΚΗΣ:** Έχω δει Βουλευτές σας να μιλάνε δεκαπέντε λεπτά από αυτό το Βήμα, σε αυτή τη διαδικασία!

**ΠΡΟΕΔΡΕΥΩΝ (Απόστολος Αβδελάς):** Κύριε Μπουτσικάκη, σας παρακαλώ, στην ομιλία σας.

**ΕΥΚΛΕΙΔΗΣ ΤΣΑΚΑΛΩΤΟΣ:** Ήταν ο πρώτος Υπουργός που φέρθηκε με τέτοια αλαζονεία.

**ΠΡΟΕΔΡΕΥΩΝ (Απόστολος Αβδελάς):** Στην ομιλία σας, σας παρακαλώ.

**ΧΡΙΣΤΟΦΟΡΟΣ - ΕΜΜΑΝΟΥΗΛ ΜΠΟΥΤΣΙΚΑΚΗΣ:** Kυρίες και κύριοι συνάδελφοι, η παράταξη της Νέας Δημοκρατίας, η μεγάλη αυτή εθνική παράταξη, η παράταξη που ίδρυσε ο Κωνσταντίνος Καραμανλής, η παράταξη που με θάρρος και τόλμη στάθηκε στα δύσκολα και ένωσε τους Έλληνες είναι αυτή που κάποτε ο εθνάρχης μάς δίδαξε ότι η αρετή της δημοκρατίας είναι η αλήθεια. Έλεγε πως εκεί που δεν υπάρχει ηγεσία να έχει το θάρρος να πει την αλήθεια και ο λαός να έχει θάρρος να ακούει την αλήθεια, η δημοκρατία δεν ευδοκιμεί.

Αυτή τη συμφωνία αλήθειας λοιπόν υπέγραψε με τον ελληνικό λαό ο Κυριάκος Μητσοτάκης. Τη συμφωνία αυτή τιμά ακόμα και τώρα. Γι’ αυτό και με υπευθυνότητα και σθένος ζήτησε συγγνώμη -και απολογήθηκε- από τον ελληνικό λαό.

Εμείς, κυρίες και κύριοι συνάδελφοι, δεν αποκρύπτουμε τίποτα, δεν προσπαθούμε να είμαστε ευχάριστοι, δεν παίζουμε θέατρο στον ελληνικό λαό. Λάθη γίνονται και θα γίνονται, ειδικά όταν είσαι στο πεδίο και δίνεις μάχη, μπορεί να κάνεις λάθη, αδυναμίες που αναγνωρίζουμε, συζητάμε και διορθώνουμε.

Πράγματι συγκεκριμένες δομές δεν λειτούργησαν, ειδικά αυτές οι δομές τις οποίες τα προηγούμενα χρόνια είχε παραμελήσει και είχε διαλύσει και είχε οδηγήσει στην αποσύνθεση η προηγούμενη κυβέρνηση, με τραγικά αποτελέσματα, όπως έχουμε δει στο παρελθόν.

Στην πολιτική προστασία θα μετατρέψουμε την αστοχία σε μάθημα και δράση. Επιτέλους μεταρρυθμίζουμε δομές, που θα λειτουργούν και αύριο και θα το κάνουμε εύστοχα, όπως το κάναμε με τον εθνικό εμβολιασμό, όπως τα καταφέραμε με τον ψηφιακό μετασχηματισμό, όπως κάνουμε και με τις τόσο αναγκαίες μεταρρυθμίσεις στην παιδεία, όπως το καταφέραμε στην οικονομία και φέραμε την ελληνική οικονομία σε τροχιά ισχυρής ανάπτυξης, όπως κατορθώσαμε και κρατήσαμε όρθιο τον τουρισμό, ξεπερνώντας κάθε προσδοκία, όπως πετύχαμε στο πεδίο των εξωτερικών και άμυνας, μεγαλώνοντας την Ελλάδα, θωρακίζοντας τη χώρα μας διπλωματικά, στρατιωτικά, με ισχυρές συμμαχίες και με αμυντική ενίσχυση.

Ας πούμε όμως και άλλη μια αλήθεια, την αλήθεια που κρύβεται πίσω από την πρόταση δυσπιστίας του ΣΥΡΙΖΑ. Είναι σαφές πως την ημέρα που ψηφίζαμε τον αναπτυξιακό νόμο, ένα εργαλείο που θα πήγαινε και θα πάει όταν ψηφιστεί τη χώρα μας ακόμη πιο μπροστά, ο ΣΥΡΙΖΑ επένδυσε για άλλη μια φορά στην καταστροφή, στον πόνο και στον διχασμό. Και ναι, την ώρα που όλος ο κρατικός μηχανισμός σε όλα τα επίπεδα έδινε τη μάχη με τις ακραίες συνθήκες, ο ΣΥΡΙΖΑ επέλεξε να κάνει αντιπολίτευση στο χιόνι. Ένα πολιτικό πυροτέχνημα, αφ’ ενός για να ξεφύγει από τη δημοσκοπική κατάρρευση, αφ’ ετέρου του Αρχηγού του για να κάμψει την εσωκομματική αμφισβήτηση.

Ας μην αναφερθώ σε όλα αυτά τα οποία είναι τα προφανή, την αγωνία της έλλειψης πολιτικών προτάσεων και τον φόβο για το πού θα καταλήξει μετά τις επόμενες εκλογές. Δεύτερος, τρίτος ή στο 3%; Επιδιώκει να ηγηθεί της κεντροαριστεράς εκμεταλλευόμενος την απουσία του Αρχηγού του ΚΙΝΑΛ.

Όμως, κυρίες και κύριοι συνάδελφοι του ΣΥΡΙΖΑ, αυτός ο πολιτικός τυχοδιωκτισμός αφορά εσάς και το ΚΙΝΑΛ μόνο. Εμείς με τη σειρά μας δεν μπορούμε παρά να σας ευχαριστήσουμε για την ευκαιρία που μας δώσατε να μιλήσουμε για το μεγάλο έργο της Κυβέρνησης του Κυριάκου Μητσοτάκη τα τελευταία δυόμισι χρόνια.

Μας χωρίζει άβυσσος πολιτική, πολιτισμική, αισθητική και αξιακή. Θέλετε πράγματι να συγκριθούμε; Ελάτε λοιπόν να το κάνουμε. Είναι ξεκάθαρη η υποκρισία και η αδιαφορία σας για τα κρίσιμα, τα μείζονα ζητήματα τα οποία ταλαιπωρούν και βασανίζουν τον ελληνικό λαό. Είναι ξεκάθαρη η έλλειψη προτάσεων και ουσιαστικής αντιπολιτευτικής κριτικής.

Να σας υπενθυμίσω πόσες φορές μας είχατε δώσει αφορμές στη δική σας διακυβέρνηση να καταθέσουμε πρόταση μομφής, πρόταση δυσπιστίας, στην κυβέρνησή σας; Να σας φρεσκάρω λίγο τη μνήμη;

Έχουμε το φιάσκο της «NOVARTIS», έχουμε το Μάτι, την καταστροφή στη Μάνδρα, τη Συμφωνία των Πρεσπών, τη χειραγώγηση των μέσων μαζικής ενημέρωσης, τα «βοσκοτόπια», τα capital control, τις επικίνδυνες και ιδεοληπτικές αλλαγές στον Ποινικό Κώδικα, το συνειδητό πάγωμα των επενδύσεων, τις παρεμβάσεις και τις προσπάθειες ποδηγέτησης της δικαιοσύνης.

Δεν θα έπρεπε να κάνουμε, όμως, σύγκριση με το χθες. Η σύγκριση γίνεται με το σήμερα των μεταρρυθμίσεων και το αύριο των προκλήσεων. Εμείς δεν πλαστογραφούμε το παρόν και δεν θα πλαστογραφήσουμε το μέλλον. Σε αντίθεση με τον ΣΥΡΙΖΑ, κυρίες και κύριοι, πάντα μιλάμε την γλώσσα της αλήθειας. Και εσείς με τη σειρά σας ήρθε η ώρα να πείτε στον ελληνικό λαό έστω για μια φορά την αλήθεια, ότι ούτε και θέλετε, αλλά ούτε και μπορείτε να κυβερνήσετε, και το ξέρετε πολύ καλά. Η ανεδαφική πρόταση δυσπιστίας είναι το τελευταίο και ήδη καμένο χαρτί από τον κ. Τσίπρα και το πολιτικό κεφάλαιο του ΣΥΡΙΖΑ το οποίο φθίνει σιγά, σιγά.

Ο προσωρινός εντυπωσιασμός που προκαλεί η πρόταση αυτή αφήνει παντελώς αδιάφορους τους Έλληνες πολίτες. Όσο αφορά τον κ. Τσίπρα έχει ήδη επανειλημμένα ηττηθεί εκλογικά. Η καθημερινή ετυμηγορία του ελληνικού λαού είναι σαφής. Κάποια στιγμή και μάλλον σύντομα θα το χωνέψει και ο ίδιος αλλά και εσείς.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Και εμείς σας ευχαριστούμε.

Θα δώσω τον λόγο στον κ. Χρήστο Σπίρτζη από τον ΣΥΡΙΖΑ - Προοδευτική Συμμαχία. Στη συνέχεια στον κ. Λάζαρο Τσαβδαρίδη από τη Νέα Δημοκρατία και μετά θα μιλήσει ο Κοινοβουλευτικός Εκπρόσωπος του ΣΥΡΙΖΑ - Προοδευτική Συμμαχία, κ. Τσακαλώτος.

Ορίστε, κύριε Σπίρτζη, έχετε τον λόγο και δεν θα με στεναχωρήσετε, γιατί το συνηθίζετε.

**ΧΡΗΣΤΟΣ ΣΠΙΡΤΖΗΣ:** Σαν τον κ. Σκρέκα;

**ΠΡΟΕΔΡΕΥΩΝ (Απόστολος Αβδελάς):** Όχι, σαν τον κ. Σκρέκα. Θέλετε να γίνετε ίδιος σαν και αυτόν; Όχι.

**ΧΡΗΣΤΟΣ ΣΠΙΡΤΖΗΣ:** Πρέπει να έχουμε ισότιμη μεταχείριση, κύριε Πρόεδρε.

Αξιότιμοι κυρίες και κύριοι συνάδελφοι, κυρίες και κύριοι Υπουργοί, ποιος να συγκριθεί μαζί σας με αυτά που ακούμε δύο μέρες τώρα; Κανείς! Να σας ενημερώσουμε ότι έξω βρέχει. Εκλείπουν οι λόγοι του εκχιονισμού. Θα γίνει από τη φύση, αυτό που έπρεπε να έχετε κάνει. Και εάν πλημμυρίσουμε, κανένα πρόβλημα, λίγη υπομονή θα κάνει ο ελληνικός λαός, θα βγει ο ήλιος κάποτε και θα στεγνώσει.

Σήμερα όμως και αυτές τις μέρες αναδείχτηκε η αλαζονεία σας, η έπαρση που έχετε, το ψέμα, η προπαγάνδα τύπου Γκέμπελς που λέτε όλο αυτόν τον καιρό, κυρίως όμως η απομάκρυνσή σας από την κοινωνία. Εξαφανίστηκαν οι Υπουργοί της Κυβέρνησης για μία ακόμα φορά, όπως είχαν εξαφανιστεί και στις φωτιές, όπως είχαν εξαφανιστεί στη «Μήδεια» πέρυσι, όπως είχαν εξαφανιστεί και στην Καρδίτσα. Ήταν εξαφανισμένοι. Δεν είχατε την ευαισθησία, ένας από εσάς, να πάει στους εγκλωβισμένους.

Και έρχεστε εδώ να μας πείτε για το Μάτι, όταν δεν λείψαμε μία μέρα από εκεί! Τους ξεχάσατε δυόμισι χρόνια, τους έχετε πέντε μέρες χωρίς ρεύμα μαζί με όλη την ανατολική Αττική και έχετε τα μούτρα να μιλάτε για το Μάτι. Δεν ντρέπεστε λίγο; Συνεχίζετε την τυμβωρυχία, που έχετε ένα Μάτι κάθε μέρα!

Αλλά αγαπητοί συνάδελφοι, είτε το επιτελικό γραφείο του κ. Μητσοτάκη, είτε οι Υπουργοί –οι ανύπαρκτοι Υπουργοί, γιατί δεν υπάρχουν, το ξέρετε- της Κυβέρνησης, είτε οι τηλεοπτικοί αστέρες περιφερειάρχες, είτε η πλειοψηφία των δημάρχων σας, είτε η «ΑΤΤΙΚΗ ΟΔΟΣ», είτε οι υπόλοιποι, είτε οι δημοσκοπήσεις που γίνονται μέσα στον χιονιά τη μέρα που είναι εγκλωβισμένη όλη η Αθήνα, όποιος και να φταίει, είστε όλοι μέλη της κοινοπραξίας που πολέμησαν τον Αλέξη Τσίπρα και τον ΣΥΡΙΖΑ - Προοδευτική Συμμαχία για να χαθεί η κυβέρνηση.

Και επειδή εμείς δεν λέμε λόγια του αέρα θα αρχίσω συγκεκριμένες ερωτήσεις-αποκαλύψεις για να φανεί αυτό το πράγμα και περιμένουμε απαντήσεις είτε από τον Κυβερνητική Εκπρόσωπο που είναι στην Αίθουσα, γιατί οι υπόλοιποι Υπουργοί έφυγαν, είτε από τον Υπουργό Πολιτικής Προστασίας.

Στην αρχή λοιπόν η προπαγάνδα τύπου Γκέμπελς βγήκε και είπε ότι φταίει η ΕΜΥ. Και φαντάζομαι ότι έπεισε τον κ. Οικονόμου ο κ. Καλλιάνος ότι το είχε πει η μετεωρολογική υπηρεσία. Μετά είπατε ότι φταίει ο κ. Πατούλης, ο Περιφερειάρχης σας. Και πραγματικά αναρωτιόμαστε: Σε αυτές τις συσκέψεις που λέτε, ήταν ο κ. Πατούλης; Δώστε τα πρακτικά της σύσκεψης εδώ και τώρα, κύριε Υπουργέ, για να δούμε ποιος φταίει και ποιοι είστε! Είναι δυνατόν να έχετε κάνει τέτοια σύσκεψη και να μην ξέρετε ότι δεν υπήρχε σύμβαση για τον εκχιονισμό και για το αλάτι; Είναι δυνατόν; Τι συντονισμό κάνατε;

Μας λέτε τώρα για την Αττική Οδό. Για τους υπόλοιπους δρόμους τι λέτε; Μιλήσατε –λέει- με την «ΑΤΤΙΚΗ ΟΔΟ». Και μετά είπατε ότι οι πολίτες δεν ξέρουν να οδηγούν. Για να δούμε. Στην αρχή έφταιγε η «ΑΤΤΙΚΗ ΟΔΟΣ» γιατί δεν έκλεισε. Εδώ θα καταθέσω τις αποφάσεις της Τροχαίας που όχι μόνο απαγορεύει –γιατί μόνο η Τροχαία μπορεί και το Υπουργείο Προστασίας του Πολίτη- αλλά και κάνει την άρση της απαγόρευσης, δεν μπορούν οι παραχωρησιούχοι. Το ξέρετε πολύ καλά και λέγατε ψέματα.

Πάμε στον κ. Πατούλη. Δείχνατε τρεις μέρες πριν ότι ήσαστε έτοιμοι. Ελέγξατε καμμία σύμβαση; Η εταιρεία που δείχνατε τα μηχανήματα ποιανού είναι; Έχει σύμβαση αυτός που έχει πάει εκεί τα μηχανήματα για τα κανάλια; Τι σύμβαση έχει πάει; Πάλι οι ημέτεροι;

Πάμε παρακάτω και στον Τάκη Θεοδωρικάκο, Υπουργός Προστασίας του Πολίτη. Έκανε και tweet ο άνθρωπος και θα το καταθέσω. Είπε για εννιακόσια οχήματα της ΕΛ.ΑΣ. Εμείς δεν είδαμε ούτε οχήματα, ούτε τροχαίους, ούτε αστυνομικούς. Κάναμε εξίμισι ώρες να φτάσουμε στο κέντρο. Είδατε εσείς κανέναν περιπολικό να έχει αλυσίδες; Είδατε πουθενά την Τροχαία; Ποια εννιακόσια οχήματα αγαπητοί συνάδελφοι; Τριάντα με τριάντα πέντε ανά βάρδια οχήματα, αυτοκίνητα δηλαδή, έχει η Άμεση Δράση και άλλα τόσα έχει η Τροχαία. Να τα πήρατε όλα μαζί και να τα ρίξετε μέσα είναι περίπου εκατόν εβδομήντα με εκατόν ογδόντα χώρια αυτά που έμειναν εκτός λειτουργίας. Τα εννιακόσια που λέτε ήταν τα δίκυκλα της ΔΙΑΣ, της ΟΠΚΕ, των ΕΚΑΜ! Δεν ντρέπεστε να τα λέτε στον κόσμο αυτά; Που τα βρήκατε εννιακόσια οχήματα; Υπάρχει καταγγελία από την ΔΙΑΣ ότι τους είχατε με τα δίτροχα μέσα στα χιόνια.

Και στην ίδια συνέντευξη τι λέει ο κ. Θεοδωρικάκος; Λέει ότι οι αστυνομικοί των ΕΚΑΜ, διμοιρίες των ΜΑΤ και της ΟΠΚΕ μαζί με τους συναδέλφους τους στρατιώτες έτρεξαν να συνδράμουν! Αυτή είναι αντίληψη που έχετε για τους αστυνομικούς και να τα ακούν οι αστυνομικοί. Και βέβαια η ανασφάλεια πλέρια!

Και πάμε να πούμε για την ταμπακιέρα που δεν έχετε μιλήσει ποτέ και καθόλου. Ποιος είναι διοικητής Τροχαίας Αττικής Οδού; Είναι στη θέση του; Πόσα χρόνια λείπει; Γιατί υπηρετεί αλλού ο διοικητής της Τροχαίας Αττικής Οδού; Πείτε μας!

Πάμε και στο εκπληκτικό ζήτημα των μεταφορών, δηλαδή, την κατάρρευση στα αεροδρόμια, στην ιδιωτική «ΤΡΑΙΝΟΣΕ», που είναι το όραμά σας, κόβατε και τούρτες για την ιδιωτικοποίηση της ΟΣΕ, της ΔΕΗ και όλων των υπολοίπων. Εδώ είναι τα χάλια σας, εδώ στο αεροδρόμιο. Κοιτάξτε εικόνα εδώ στο αεροδρόμιο, στον προαστιακό, στο τρένο, στην «ΤΡΑΙΝΟΣΕ».

Μας ρωτάτε κιόλας εάν συμφωνούμε για τα 2000 ευρώ αποζημίωση. Γιατί δεν έχει πει ο Πρωθυπουργός για αποζημίωση 2000 ευρώ για την Κατεχάκη, την Κηφισίας, στη Μαραθώνος σε όλα τα υπόλοιπα που είναι δημόσιοι δρόμοι της περιφέρειας; Γιατί ξέρετε πάρα πολύ καλά, όπως συνηθίζατε σε όλα τα έργα και στο μετρό της Θεσσαλονίκης, ότι τα 2000 ευρώ αφού δίνονται με εντολή του Πρωθυπουργού, της Κυβέρνησης, είναι ποσά που μπορεί ο παραχωρησιούχος να πάρει από το ελληνικό δημόσιο! Ντροπή!

Και έρχεται και ο κ. Καραμανλής και συμπληρώνει αυτό, με 1.000 ευρώ για όσους εγκλωβίστηκαν στην «ΤΡΑΙΝΟΣΕ», όταν η ίδια η Κυβέρνηση -τα καταθέτω αυτά, είναι οι αποφάσεις εξαίρεσης των δικαιωμάτων των επιβατών στον σιδηρόδρομο- εξαιρεί την «ΤΡΑΙΝΟΣΕ». Δεν ντρέπεστε; Κανονισμός της Ευρωπαϊκής Ένωσης. Με δική σας απόφαση την εξαιρείτε και έρχεστε να πουλήσετε φούμαρα στον ελληνικό λαό για 1.000 ευρώ, που δεν εφαρμόζετε τον κανονισμό και εξαιρέσατε την «ΤΡΑΙΝΟΣΕ»;

Πάμε παρακάτω, γιατί τόλμησε ο κ. Θεοδωρικάκος να πει για την «ΑΤΤΙΚΗ ΟΔΟ». Γιατί ο Υπουργός, ο κ. Καραμανλής, δεν ήρθε να ψηφίσει την ΠΝΠ που είχαμε βάλει για να μην αυξηθούν τα διόδια και να δούμε πότε λήγει η σύμβαση της «ΑΤΤΙΚΗΣ ΟΔΟΥ»;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Πότε λήγει, κύριοι της Κυβέρνησης; Έχει λήξει ή δεν έχει λήξει; Γιατί δεν έχετε βάλει την Αττική Οδό -εκατοντάδες εκατομμύρια- να ξεκινήσουν τα έργα συντήρησης; Γιατί δεν έχουν αυξηθεί τα διόδια που ήθελαν δεκαπέντε μέρες πριν τις εκλογές; Γιατί δεν επιχείρησαν να τα αυξήσουν εδώ και δυόμισι χρόνια; Ποιο είναι το αντάλλαγμα που τους δώσατε;

**ΠΡΟΕΔΡΕΥΩΝ (Απόστολος Αβδελάς):** Ολοκληρώστε, κύριε Σπίρτζη, σας παρακαλώ.

**ΧΡΗΣΤΟΣ ΣΠΙΡΤΖΗΣ:** Ολοκληρώνω.

Έχω και άλλα, κύριε Πρόεδρε, να αποκαλύψω. Έχω και άλλα πολλά, αλλά θα κλείσω με ένα μεγάλο «ευχαριστώ» στον Κυριάκο Μητσοτάκη και στη Νέα Δημοκρατία, στην Κυβέρνηση, όχι για τίποτα άλλο, αλλά γιατί κατέρρευσε το σχέδιό σας για την ιδεολογική και πολιτική κυριαρχία της Δεξιάς. Και καταρρέετε και εσείς μαζί και το ξέρετε. Το ξέρετε, γιατί είστε ήδη δεύτεροι!

(Γέλωτες από την πτέρυγα της Νέας Δημοκρατίας)

Είστε ήδη δεύτεροι και το ξέρετε και βάλτε ό,τι εταιρείες στημένες θέλετε να κάνουν δημοσκοπήσεις.

Τελειώνω, λοιπόν, την τοποθέτησή μου με ένα από αυτά τα ποιηματάκια, που μου το έστειλε ένας φίλος…

**ΠΡΟΕΔΡΕΥΩΝ (Απόστολος Αβδελάς):** Σας παρακαλώ, ολοκληρώστε.

**ΧΡΗΣΤΟΣ ΣΠΙΡΤΖΗΣ:** Είναι από όλα αυτά τα ποιηματάκια που θα ζήλευε και ο Σουρής, για την Κυβέρνησή σας, που λέει: «Σου δίνεται η αφορμή, αν αγαπάς τη χώρα, να προκηρύξεις τις εκλογές, Κυριάκο, εδώ και τώρα»!

Εδώ και τώρα εκλογές! Σηκωθείτε, φύγετε. Χρειάζεται ο τόπος δημοκρατική διακυβέρνηση και πρωθυπουργό τον Αλέξη Τσίπρα.

(Στο σημείο αυτό ο Βουλευτής κ. Χρήστος Σπίρτζης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

Μέχρι να καθαριστεί το Βήμα, ο Κοινοβουλευτικός Εκπρόσωπος της Νέα Δημοκρατία κ. Θεοχάρης έχει τον λόγο.

Σας παρακαλώ, ησυχία στη γαλαρία! Και έχετε μαζευτεί όλοι οι φωνακλάδες μαζί εκεί πίσω.

Ορίστε, κύριε Θεοχάρη, έχετε τον λόγο.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Ευχαριστώ, κύριε Πρόεδρε. Κάνω χρήση του Κανονισμού που μας έχει επιτραπεί.

Δυο λόγια, κύριε Σπίρτζη: Είναι κρίμα για την αντιπολιτευτική σας τακτική αυτού του είδους ο λόγος. Μας κατηγορείτε για αλαζονεία και ακούσαμε ύβρεις, μέχρι και καταγγελίες, για ποιον λόγο δεν αυξήθηκαν τα διόδια! Πραγματικά, για ποιον λόγο δεν αυξήθηκαν τα διόδια στην Αττική Οδό!

(Θόρυβος από την πτέρυγα του ΣΥΡΙΖΑ)

Κύριε Σπίρτζη, τα πράγματα είναι πάρα πολύ απλά: Όσο ανεβαίνετε πάνω και εκτοξεύετε τέτοιου είδους ύβρεις τόσο θα πηγαίνετε προς την τρίτη θέση. Και μην ανησυχείτε, δεν είναι η Νέα Δημοκρατία στη δεύτερη θέση. Αυτή η δημοσκόπηση, που τόσο πολύ σας έχει εξοργίσει και σας έφερε σε απελπισία και σας ανάγκασε να ζητήσετε αυτή την πρόταση μομφής, δεν έχει τη διαφορά με τη Νέα Δημοκρατία διαφορετική από άλλες προηγούμενες. Το μόνο που έχει είναι το κλείσιμο της ψαλίδας με το ΚΙΝΑΛ-ΠΑΣΟΚ και αυτό είναι που σας πονάει.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Εάν θέλατε, ας κάνετε και εσείς Υπουργείο Κλιματικής Αλλαγής.

**ΠΡΟΕΔΡΕΥΩΝ (Απόστολος Αβδελάς):** Κλείστε, κύριε Θεοχάρη.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Εάν θέλατε, ας δίνατε και εσείς αποζημιώσεις σε θύματα. Δεν κάνατε, όμως, τίποτα από όλα αυτά και γι’ αυτό ο ελληνικός λαός…

(Χειροκροτήματα από την πτέρυγα της Νέας Δημοκρατίας)

**ΧΡΗΣΤΟΣ ΣΠΙΡΤΖΗΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Απόστολος Αβδελάς):** Όχι, κύριε Σπίρτζη. Για ποιον λόγο; Είναι ο κ. Τσακαλώτος, άμα θέλει.

Κύριε Σπίρτζη, σας παρακαλώ! Δεν θέλω να χαλάσουμε τις καρδιές μας!

**ΧΡΗΣΤΟΣ ΣΠΙΡΤΖΗΣ:** Κύριε Πρόεδρε, επί προσωπικού!

**ΠΡΟΕΔΡΕΥΩΝ (Απόστολος Αβδελάς):** Δεν είπε κάτι, δεν σας έβρισε. Δεν είπε κάτι επί προσωπικού. Τελείωσε. Άκουγα μια χαρά και τον παρατήρησα.

Τον λόγο έχει ο κ. Λάζαρος Τσαβδαρίδης από τη Νέα Δημοκρατία.

**ΛΑΖΑΡΟΣ ΤΣΑΒΔΑΡΙΔΗΣ:** Κύριε Πρόεδρε, κύριοι Υπουργοί, κυρίες και κύριοι συνάδελφοι, όταν τον Οκτώβριο του 2020 ο ΣΥΡΙΖΑ κατέθετε πρόταση δυσπιστίας στο πρόσωπο του Υπουργού Οικονομικών κ. Σταϊκούρα, η δημοσκοπική του διαφορά από τη Νέα Δημοκρατία ήταν δεκάξι μονάδες και το ποσοστό της Αξιωματικής Αντιπολίτευσης στην πρόθεση ψήφου έφτανε στο 19%.

Δεκαπέντε μήνες μετά, κατά τη διάρκεια των οποίων στο τιμόνι της χώρας συνεχίζει να βρίσκεται η δήθεν χειρότερη Κυβέρνηση που γνώρισε ποτέ αυτή η χώρα, σύμφωνα με τα cult πλέον επιχειρήματα του ΣΥΡΙΖΑ, η διαφορά στην πρόθεση ψήφου σε όλες σχεδόν τις δημοσκοπήσεις παραμένει πάνω από δεκατέσσερις μονάδες, ενώ το ποσοστό του ΣΥΡΙΖΑ παραμένει καθηλωμένο από το 17% έως το 20%.

Επειδή, λοιπόν, έφτασε να ξεπερνάει τον κ. Τσίπρα στις δημοσκοπήσεις ο κανένας, αλλά και επειδή νιώθετε ξαφνικά τη δημοσκοπική ανάσα του ΚΙΝΑΛ, που απειλεί να σας εκπαραθυρώσει ακόμα και από τη θέση της Αξιωματικής Αντιπολίτευσης, αποφασίσατε μέσα στον πανικό σας να επενδύσετε ξανά στις κραυγές, καθώς και στη σκόπιμη διόγκωση υπαρκτών, ασφαλώς, προβλημάτων για μικροκομματική εκμετάλλευση, μήπως και έτσι έρθετε ξανά στην πολιτική επικαιρότητα.

Διότι, αλήθεια, κύριε Τσίπρα και κυρίες και κύριοι συνάδελφοι του ΣΥΡΙΖΑ, είναι ότι με την πρόταση δυσπιστίας που καταθέσατε δεν έχετε στόχο ούτε την Κυβέρνηση της Νέας Δημοκρατίας ούτε και τον κ. Μητσοτάκη προσωπικά, αλλά να απεγκλωβιστείτε από την παρατεταμένη εσωκομματική σας εσωστρέφεια, να συσπειρώσετε ό,τι μπορείτε από τις φυγόκεντρες τάσεις των υποστηρικτών σας, που πολλαπλασιάζονται και κυρίως, να αποπειραθείτε να αρθρώσετε έναν πειστικό πολιτικό λόγο, ο οποίος δυστυχώς για σας έχει χαθεί μέσα στα καθημερινά fake news που αναπαράγετε και στην εικονική πραγματικότητα στην οποία ζείτε.

Αποφασίσατε, κυρίες και κύριοι του ΣΥΡΙΖΑ, να καταθέσετε πρόταση μομφής με αφορμή τον πρόσφατο χιονιά, με ολίγη από πανδημία και ακρίβεια, ως την απαραίτητη γαρνιτούρα για να δέσει το γλυκό. Βάλατε, δηλαδή, την ελλιπή διαχείριση μιας φυσικής καταστροφής -για την οποία, βέβαια, ήδη ο Πρωθυπουργός Κυριάκος Μητσοτάκης ζήτησε αμέσως ειλικρινή συγνώμη, απαίτησε να υπάρξουν αποζημιώσεις όσων ταλαιπωρήθηκαν από λάθη και παραλείψεις και προέβη σε ταχύτατες θεσμικές διορθωτικές κινήσεις, προκειμένου να συντονίζεται καλύτερα στο μέλλον η κρατική μηχανή- σε ένα τσουβάλι με τα αποτελέσματα δύο παγκόσμιων κρίσεων, της υγειονομικής και της ενεργειακής, για την αντιμετώπιση των οποίων η Κυβέρνηση της Νέας Δημοκρατίας έχει αγωνιστεί με νύχια και με δόντια και με τη βοήθεια των πολιτών έχει καταφέρει να ορθώσει τείχος προστασίας για την κοινωνία, αλλά και την οικονομία μας, την ώρα που εσείς πνίγεστε στον βάλτο της μικροκομματικής σας εμπάθειας και της τυφλής άρνησης να βάλετε πλάτη και να καταθέσετε γόνιμες προτάσεις.

Διότι εσείς, που τώρα επιλέγετε να θέσετε τη χώρα σε άτυπη προεκλογική περίοδο, επιρρίπτοντας ευθύνη στην Κυβέρνηση για τη διαχείριση φυσικών καταστροφών, είστε οι ίδιοι που επί δικής σας διακυβέρνησης είχατε υποβαθμίσει τόσο πολύ την έννοια της πολιτικής προστασίας, ώστε απλώς αυτή να είναι ένα γραφείο στο Υπουργείο, ενώ τώρα είναι ένα ολόκληρο Υπουργείο. Και εσείς οι ίδιοι, που καταθέτετε πρόταση μομφής στο όνομα δήθεν των εγκλωβισμένων στους δρόμους από τον χιονιά, δεν είχατε καν την ευθιξία να παραιτηθείτε από τη διακυβέρνηση με εκατόν είκοσι επτά νεκρούς στο Μάτι και στη Μάνδρα.

Και εσείς, που κλαίτε υποκριτικά για τους νεκρούς από την πανδημία, είστε οι ίδιοι που χαϊδεύετε τον κ. Πολάκη, που έχει καταντήσει σημείο αναφοράς των αντιεμβολιαστών και είστε οι ίδιοι που ακούγατε άλαλοι τον Αρχηγό σας να αναλαμβάνει αυτός το ρίσκο της νόσησης των πολιτών από κορωνοϊό, αρκεί να γίνονται πορείες στους δρόμους.

Είστε οι ίδιοι που, ανάμεσα σε άλλα, καταψηφίσατε την υποχρεωτικότητα εμβολιασμού των υγειονομικών, που φέραμε, ως Κυβέρνηση, τον υποχρεωτικό εμβολιασμό των άνω των εξήντα, τα αυστηρά πρόστιμα για τα πλαστά πιστοποιητικά εμβολιασμού, τις αυστηρές ποινές στους αντιεμβολιαστές γονείς, που δεν στέλνουν τα παιδιά τους στο σχολείο.

Και εν τέλει, κυρίες και κύριοι του ΣΥΡΙΖΑ, ποια Κυβέρνηση ζητάτε να φύγει, επειδή φαντασιώνεστε μια ανύπαρκτη λαϊκή οργή;

Αυτή που έφερε την Ελλάδα πρωταθλήτρια στην Ευρωπαϊκή Ένωση σε απορρόφηση ΕΣΠΑ; Αυτή που εκτόξευσε τις ψηφιακές υπηρεσίες του δημοσίου προς όφελος του πολίτη; Αυτή που ενίσχυσε την εθνική άμυνα σε αέρα, θάλασσα και ξηρά; Αυτή που έφερε ξανά στη χώρα επενδύσεις από διεθνείς επιχειρηματικούς κολοσσούς, όπως η «MICROSOFT», η «AMAZON» και η «PFIZER»; Αυτή που έφερε 13,5% ανάπτυξη στο τρίτο τρίμηνο του 2021; Αυτή που μόλις σε δύο χρόνια και κάτι διακυβέρνησης υιοθέτησε πολιτικές που μείωσαν τα μη εξυπηρετούμενα δάνεια κατά περίπου 54 δισεκατομμύρια ευρώ; Αυτή που αποκατέστησε την εικόνα της χώρας ως σημαντικού παράγοντα σταθερότητας και πυλώνα διπλωματικών συνεργασιών και πρωτοβουλιών σε διεθνές επίπεδο; Αυτή που επιτάχυνε εντυπωσιακά την απονομή συντάξεων, επαναφέροντας την αξιοπρέπεια σε χιλιάδες συμπολίτες μας που παρέμεναν όμηροι της γραφειοκρατίας; Αυτή που στα δύο χρόνια στο τιμόνι της χώρας αυξήθηκαν οι καταθέσεις των πολιτών κατά 35 δισεκατομμύρια ευρώ; Αυτή που μείωσε τους φόρους και τις ασφαλιστικές εισφορές όταν επί των ημερών σας φορολογήσατε ακόμη και τις πέτρες; Αυτή που μείωσε την ανεργία στο 13%, που είναι το χαμηλότερο ποσοστό της τελευταίας δεκαετίας; Αυτοί που εφάρμοσε άμεσα μέτρα ύψους 1,75 δισεκατομμυρίου ευρώ για την αντιμετώπιση των επιπτώσεων της ενεργειακής κρίσης και της συνεπακόλουθης ακρίβειας; Επίσης, αυτή που αποπλήρωσε -και μάλιστα πρόωρα- το υπόλοιπο των δανείων προς το ΔΝΤ; Ξέρετε, αυτό που ο Αρχηγός σας κ. Τσίπρας δήθεν θα το έδιωχνε με νταούλια, αλλά τελικά ήταν ο Κυριάκος Μητσοτάκης αυτός που έδειξε στο ΔΝΤ την πόρτα της εξόδου αθόρυβα και ταπεινά.

Κυρίες και κύριοι συνάδελφοι, η πρόταση μομφής που κατέθεσε ο ΣΥΡΙΖΑ θα γυρίσει μπούμερανγκ στον ίδιο. Ο ελληνικός λαός κουράστηκε με τον στείρο καταγγελτικό λόγο, τις προσβολές και τις ειρωνείες όσων επί των ημερών τους διέπρεψαν στο τίποτα και στο καθόλου. Ο ελληνικός λαός θέλει νοικοκύρεμα και ασφάλεια, θέλει προοπτική και σταθερό έδαφος για να αναπτυχθεί και να ανθίσει, να καινοτομήσει και να προκόψει. Και σε αυτήν την πορεία εμπιστεύεται την Κυβέρνηση της Νέας Δημοκρατίας γιατί ξέρει ότι, παρά τα λάθη της, έχει το θάρρος να ζητάει συγγνώμη, να σκύβει το κεφάλι, να κάνει αυτοκριτική, να διδάσκεται από τα λάθη και να γίνεται καλύτερη επ’ ωφελεία των Ελλήνων πολιτών.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Καλείται στο Βήμα ο κ. Γκιόκας Ιωάννης από το Κομμουνιστικό Κόμμα Ελλάδας.

Στη συνέχεια θα πάρει τον λόγο ο Κοινοβουλευτικός Εκπρόσωπος του ΣΥΡΙΖΑ-Προοδευτική Συμμαχία κ. Τσακαλώτος, ο οποίος έχει κάνει δύο παραχωρήσεις, και μετά θα ξανασυνεννοηθούμε, κύριε Παφίλη, γιατί ήρθε και η κ. Κεραμέως που έπρεπε να μιλήσει στις 19.00΄. Θα τα βρούμε όμως, μη στενοχωριέστε. Ένα-ένα με τη σειρά.

Ας δώσουμε τώρα τον λόγο στον κ. Γκιόκα.

**ΙΩΑΝΝΗΣ ΓΚΙΟΚΑΣ:** Θέλουμε με αφορμή τη σημερινή συζήτηση να μεταφέρουμε ξανά την οργή και την απόγνωση των κατοίκων της ανατολικής Αττικής. Μια περιοχή που σε μόνιμη βάση πλέον με οποιαδήποτε κυβέρνηση και με οποιαδήποτε περιφερειακή διοίκηση το καλοκαίρι καίγεται, το φθινόπωρο πνίγεται και το χειμώνα θάβεται. Μια περιοχή όπου ένα μεγάλο μέρος των εργαζομένων της χρησιμοποιούν καθημερινά τους οδικούς άξονες όπως την Αττική Οδό και τη λεωφόρο Μαραθώνος που κυριολεκτικά θάφτηκαν κάτω από το χιόνι αυτές τις μέρες. Μια περιοχή στην οποία ακόμη και σήμερα, έξι μέρες μετά, υπάρχουν σημεία αποκλεισμένα. Υπάρχουν σημεία που δεν έχει αποκατασταθεί ακόμα η ηλεκτροδότηση, κύριε Σκρέκα, στην ανατολική Αττική. Υπάρχουν εκτεταμένες καταστροφές στην αγροτική παραγωγή, όπως είναι για παράδειγμα στους αγρότες του Μαραθώνα, που πρέπει τώρα να στηριχθούν και να αποζημιωθούν για να μπορέσουν να σταθούν στα πόδια τους, αλλά και για να μην υπάρχουν ελλείψεις σε βασικά είδη διατροφής.

Είναι η μόνη περιοχή; Προφανώς και δεν είναι η μόνη. Είναι όμως μια περιοχή η ανατολική Αττική καθρέφτης του βαθιά αντιλαϊκού χαρακτήρα της ανάπτυξής σας, της ανάπτυξης που όλοι επαγγέλλεστε και των τεράστιων αντιθέσεων αυτού του συστήματος. Μια περιοχή στην οποία την τελευταία εικοσαετία έγιναν τεράστιες επενδύσεις. Διεθνές αεροδρόμιο, βιομηχανικές ζώνες, οικιστική και τουριστική ανάπτυξη άνευ προηγουμένου, αυτοκινητόδρομοι και λιμάνια υπαρκτά τα σχέδια για περαιτέρω επέκτασή τους. Και την ίδια ακριβώς στιγμή είναι η ίδια περιοχή που εν έτει 2022 δεν έχει δίκτυο αποχέτευσης. Καμαρώνετε για τα date center της «MICROSOFT» στο Λαύριο και κρύβετε ότι λίγα μέτρα παραδίπλα στις περιοχές της ανατολικής Αττικής ο κόσμος πνίγεται ακόμη στα βοθρολύματα και είναι με τον «αχόρταγο».

Είναι η ίδια περιοχή που το δημόσιο συγκοινωνιακό δίκτυο είναι από υποβαθμισμένο έως ανύπαρκτο. Η σχολική στέγη, κυρία Κεραμέως, στην ανατολική Αττική υπολείπεται κατά πολύ των πραγματικών αναγκών και όχι μόνο σε συνθήκες πανδημίας. Είναι η ίδια περιοχή που μετά από φυσικά φαινόμενα και καταστροφές οι κάτοικοί της βιώνουν τις δέκα πληγές του Φαραώ, που δεν έχει δικό της νοσοκομείο, που τα κέντρα υγείας υπολειτουργούν. Και ήρθατε από πάνω να κλείσετε και το Παίδων της Πεντέλης που εξυπηρετούσε αυτούς τους δήμους και αυτές τις περιοχές.

Αυτή είναι η ανάπτυξή σας. Και επειδή ο λαός ζει στο πετσί του τις συνέπειες αυτής της ανάπτυξης, γι’ αυτόν τον λόγο και δεν πιάνουν ούτε οι υποκριτικές συγγνώμες της Νέας Δημοκρατίας ούτε η υποκριτική κριτική των άλλων κομμάτων που κυβέρνησαν. Γιατί εδώ κανένας από όσους κυβέρνησαν δεν μπορεί να το παίζει αθώα περιστερά και να κρύβεται πίσω από τη μετάθεση ευθυνών στην τοπική διοίκηση ή πίσω από μακάβριους συμψηφισμούς και συγκρίσεις όπως αυτούς που ακούμε εδώ και τρεις μέρες. Να κρύβεται δηλαδή, η Νέα Δημοκρατία πίσω από τις ευθύνες του ΣΥΡΙΖΑ για το Μάτι και τη Μάνδρα ή να κρύβεται ο ΣΥΡΙΖΑ πίσω από τις τωρινές τεράστιες ευθύνες της Κυβέρνησης της Νέας Δημοκρατίας, γιατί στα κρίσιμα αυτά ζητήματα της πολιτικής προστασίας, της αντιπλημμυρικής, της αντισεισμικής, της αντιπυρικής θωράκισης, των σημαντικών έργων και υποδομών για τις λαϊκές ανάγκες είσαστε όλοι υπόλογοι.

Και να τα πάρουμε και πιο συγκεκριμένα. Ψηφίσατε, ναι ή όχι, διαδοχικά νόμους για την τοπική διοίκηση που μετέτρεψαν δήμους και περιφέρειες στο «μακρύ χέρι» του κράτους, σε έναν φορομπηχτικό μηχανισμό, σε έναν μάνατζερ που μοιράζει δεξιά και αριστερά σε ιδιώτες υπηρεσίες που έχουν οδηγήσει σήμερα μεγάλους δήμους και μεγάλες περιφέρειες να μην έχουν δικά τους εκχιονιστικά ή υδροφόρες ή να τα νοικιάζουν από επιχειρηματίες με το αζημίωτο και να είναι και άφαντα την ώρα της μάχης σαν και αυτά με τα οποία φωτογραφιζόταν ο κ. Πατούλης;

Είναι άμοιρες ευθυνών οι δημοτικές και περιφερειακές αρχές; Κάθε άλλο. Είναι συνυπεύθυνες, γιατί έχουν αποδεχτεί και έχουν εφαρμόσει αυτήν την πολιτική και τώρα τη λούζονται ως «αυτοφωράκηδες» του κεντρικού κράτους, σε αντίθεση με τον Δήμαρχο της Πάτρας που ήταν σήμερα έξω με τα σωματεία και τους μαζικούς φορείς, με τον λαό της Πάτρας και της Αττικής διεκδικώντας μέτρα προστασίας.

Παρακάτω. Ιδιωτικοποιήσατε, ναι η όχι, ο ένας μετά τον άλλον κρίσιμες υποδομές της χώρας, αεροδρόμια, λιμάνια, σιδηροδρόμους, με αποτέλεσμα να έχουμε φαινόμενα σαν και αυτά που ζήσαμε με την αμαξοστοιχία της ιδιωτικοποιημένης από τον ΣΥΡΙΖΑ ΤΡΑΙΝΟΣΕ;

Εφαρμόσατε, ναι ή όχι, από κοινού την πολιτική της απελευθέρωσης της ενέργειας, της απολιγνιτοποίησης, του τεμαχισμού της ΔΕΗ και της γιγάντωσης των κερδών των επενδυτών, οδηγώντας και στην ενεργειακή φτώχεια αλλά και σε απαρχαιωμένα και κακοσυντηρημένα δίκτυα, στη γενικευμένη εργολαβοποίηση του ΕΔΗΕ, στην κατάργηση της σταθερής δουλειάς, που είναι βασική αιτία για τις εκτεταμένες και παρατεταμένες διακοπές ρεύματος;

Παραχωρήσατε, ναι ή όχι, όλοι με τις συμβάσεις παραχώρησης τους οδικούς άξονες της χώρας στα μεγάλα επιχειρηματικά συμφέροντα, που ο ελληνικός λαός τους έχει χρυσοπληρώσει δύο και τρεις φορές;

Το κάνατε. Γι’ αυτό και η Κυβέρνηση και της Νέας Δημοκρατίας και όλες οι προηγούμενες αποδείχτηκαν ανίκανες να προστατεύσουν τον λαό, όχι γιατί έχουν να αντιμετωπίσουν αφύσικες φυσικές καταστροφές, αλλά γιατί υπηρετούν ένα κράτος και μια πολιτική, το αστικό κράτος, που δεν συναντιέται πουθενά με τις λαϊκές ανάγκες, γιατί αυτή ήταν η επιλογή τους.

Γιατί, για παράδειγμα, ήταν επιλογή σας όλων των κυβερνήσεων η χώρα να φιγουράρει στην πρώτη θέση των χωρών του ΝΑΤΟ στις στρατιωτικές δαπάνες και την ίδια ώρα να μην έχει να δώσει χρήματα για να διευθετήσει τα τρία-τέσσερα βασικά ρέματα της Αττικής.

Τελειώνω, κύριε Πρόεδρε, με το εξής: Ακούγαμε σήμερα τον Υπουργό Επικρατείας της Κυβέρνησης, τον κ. Σκέρτσο, να λέει το εξής εξοργιστικό –προσέξτε- επί λέξει: «Τα προβλήματα που παρουσιάζονται μετά από φυσικές καταστροφές είναι αποτέλεσμα…» -λέει- «…της ατέλειας της ανθρώπινης ύπαρξης». Μα, είναι δυνατόν; Είναι δυνατόν να προκαλείτε με τέτοια λόγια και να κρύβεστε πίσω από τέτοιες αμπελοφιλοσοφίες ότι τα αποτελέσματα των φυσικών καταστροφών είναι αποτέλεσμα της ατέλειας της ανθρώπινης ύπαρξης;

Και μας θύμισε και κάτι άλλο παρόμοιο, αυτό το επίσης εξοργιστικό που είχε ως πρωτοσέλιδο η «ΑΥΓΗ» μια μέρα μετά την τραγωδία στη Μάνδρα. Τι έγραφε; «Ανθρώπων έργα». Δηλαδή, δεν υπάρχουν κυβερνήσεις, δεν υπάρχουν πολιτικές επιλογές, συμφέροντα, τάξεις, δεν υπάρχει ένα σάπιο κοινωνικό σύστημα, υπάρχει η ατέλεια της ανθρώπινης φύσης για εσάς και τα έργα των ανθρώπων γενικά για εσάς. Οπότε όλα είναι μάταια. Δεν έχει και πολύ νόημα να παλεύεις, πολύ περισσότερο για ριζικές ανατροπές. Το μόνο που σου απομένει είναι να επιλέγεις τον λιγότερο κακό διαχειριστή αυτής της βαρβαρότητας.

Εμείς, λοιπόν, λέμε όχι, όχι στην Κυβέρνηση, όχι στο κράτος σας, όχι στο σύστημά σας, όχι στα κόμματα που κινούνται στον ίδιο δρόμο. Και αυτή η δική μας μομφή δεν εκφράζεται τόσο εδώ, αλλά κυρίως έξω στον αγώνα, στο κίνημα, σε μια πλατιά κοινωνική συμμαχία όπου η συσσωρευμένη οργή μπορεί να πιάσει τόπο και να γίνει πραγματικά δύναμη πάλης και δύναμη ανατροπής.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε.

Καλείται στο Βήμα ο Κοινοβουλευτικός Εκπρόσωπος του ΣΥΡΙΖΑ - Προοδευτική Συμμαχία κ. Ευκλείδης Τσακαλώτος. Ακολουθεί ο κ. Αρσένης από το ΜέΡΑ25 και στη συνέχεια η Υπουργός Παιδείας, η κ. Κεραμέως.

Ορίστε, κύριε Τσακαλώτο, έχετε τον λόγο.

**ΕΥΚΛΕΙΔΗΣ ΤΣΑΚΑΛΩΤΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, αν ήταν να δώσω έναν τίτλο τι θέλω να πω σήμερα, θα ήταν: «Ό,τι θέλατε να μάθετε για τον νεοφιλελευθερισμό και πώς να τον αντιμετωπίσεις, αλλά φοβόσασταν να ρωτήσετε».

Αρχίζω έτσι, γιατί άκουσα χθες τον κ. Θεοδωρικάκο και σήμερα τον κ. Καιρίδη, παλαιότερα και τον κ. Σταϊκούρα, να λένε: Μα, πώς μπορεί να είμαστε νεοφιλελεύθεροι; Έχουμε δαπανήσει 30-40 δισεκατομμύρια.

Για τον κ. Θεοδωρικάκο θα φτιάξω μια σύγχρονη βιβλιογραφία που μπορεί να με βοηθήσει και ο καλός συνάδελφος, ο κ. Τσακλόγλου, γιατί έχουν γραφτεί πολλά -όταν λέω σύγχρονη, εννοώ τα τελευταία τριάντα χρόνια- για τον νεοφιλελευθερισμό, αλλά καμμία σοβαρή μελέτη για τον νεοφιλελευθερισμό δεν λέει ότι οι νεοφιλελεύθεροι είναι για το μικρό κράτος, μα καμμία. Τι είναι αυτός ο νεοφιλελευθερισμός που θέλει μικρό κράτος; Μπορεί να θέλει μεγάλο κράτος για δαπάνες, για πολέμους. Μπορεί να θέλει μεγάλες δαπάνες για καταστολή. Μπορεί να θέλει μεγάλες δαπάνες όταν είναι σε μια κρίση και θέλει να στηρίξει τις επιχειρήσεις. Δεν είναι αυτό ο νεοφιλελευθερισμός, αυτός ο αχυράνθρωπος που προσπαθήσατε να δημιουργήσετε. Άλλα πράγματα κάνει ο νεοφιλελευθερισμός.

Ήθελα να σας το δείξω αυτό. Τι κάνει ο νεοφιλελευθερισμός; Είναι το σύστημα αυτό που παράγει όλους τους μηχανισμούς, όλες τις πολιτικές αυτές που αποτρέπουν να συρρικνωθεί το κέρδος και ο χώρος για κερδοσκοπικές δραστηριότητες στην υγεία, στην παιδεία και είναι ο μηχανισμός αυτός που νομοθετεί, επιβάλλει μέτρα για να μην μπορούν οι κοινωνίες, τα κινήματα, τα συνδικάτα, οι πολίτες να ανατρέψουν τα αποτελέσματα της αγοράς, ότι οι ανισότητες είναι αυτές που βγάζει η αγορά και καμμία πολιτική δεν πρέπει να επιτρέψουμε αναδιανομής. Δεν μπορούμε να έχουμε πολιτικές που είναι πάνω από την οικονομία. Αυτός είναι ο νεοφιλελευθερισμός.

Όμως, δεν είχε μια σχέση ότι ξοδέψατε 30-40 δισεκατομμύρια ούτε σχέση έχει με τον κεϋνσιανισμό της δεκαετίας του 1960 και του 1970, που ήταν κεϋνσιανισμός με κοινωνικό κράτος.

Άρα, ο νεοφιλελευθερισμός δεν έχει καμμία σχέση με το μεγάλο ή με το μικρό κράτος, δεν έχει καμμία σχέση με τη στήριξη, την ασφάλεια των πολιτών, δεν έχει καμμία σχέση με καλές θέσεις εργασίας, δεν έχει καμμία σχέση με τη στήριξη των μεσαίων στρωμάτων. Και λέω ότι δεν έχει καμμία σχέση με αυτά τα τρία τελευταία, γιατί αυτές ήταν οι προεκλογικές σας υποσχέσεις, οι οποίες αυτές υποσχέσεις όλες έχουν πάει περίπατο. Και για αυτό κάνουμε πρόταση μομφή;. Για αυτό ζητάμε εκλογές.

Μήπως στηρίξατε την ασφάλεια; Καμμία σχέση με τον νεοφιλελευθερισμό. Ίσα-ίσα ο νεοφιλελευθερισμός θέλει να μεταφέρει το ρίσκο πάνω στους πολίτες και, άρα, δεν κάνουμε δημόσιο σύστημα υγείας ούτε το θεωρούμε αυτό ότι θα δημιουργήσει ασφάλεια για τους πολίτες. Και, μάλιστα, στις περιφέρειες συρρικνώνουμε τα κέντρα υγείας δημιουργώντας σε αυτούς τους ανθρώπους που είναι στην περιφέρεια μεγαλύτερη ανασφάλεια. Τους πάμε, όμως, στους γιατρούς στα νοσοκομεία. Δημιουργούμε μεγαλύτερη ανασφάλεια, γιατί πηγαίνει όλος ο κόσμος στα νοσοκομεία και αυτό είναι μια γενικευμένη ανασφάλεια, που δεν μπορούμε να την αντιμετωπίσουμε γιατί δεν θέλουμε τα κέντρα υγείας και την πρωτοβάθμια υγεία. Γιατί δεν τη θέλουμε; Γιατί οι δικοί μας άνθρωποι, οι δικοί μας γιατροί, δεν βγάζουν λεφτά από την πρωτοβάθμια υγεία και από τα κέντρα υγείας. Από αλλού βγάζουν λεφτά.

Άρα, δεν είναι τελείως κακά νέα αυτά που κάνετε για την υγεία ή για την ενέργεια που δεν στηρίζετε τον κόσμο που έχει ανάγκη, γιατί ο δικός σας ο κόσμος, αυτοί που πραγματικά στηρίζετε και όχι από αυτούς που απευθύνεστε, δεν χρειάζεται να έχουν κανένα καημό για την αύξηση της τιμής της ενέργειας.

Και, μάλιστα, έχουμε τον κ. Σταϊκούρα που μας λέει: Μα, εμείς δίνουμε οριζόντια υποστήριξη και σε κάποιον που έχει 1.000 ευρώ τον μήνα θα μπορεί να έχει 11 ευρώ μείωση φόρου και κάποιος που παίρνει 5.000 θα έχει 275 ευρώ. Τα 275, όμως, θα καλύψουν την αύξηση του ενεργειακού κόστους, ενώ τα 11 ευρώ όχι.

Ακόμα και άμα ήταν αλλιώς και γινόταν η ίδια ποσοστιαία μείωση και ήταν 40 ευρώ, όχι 11 ευρώ αυτό που κέρδιζε κάποιος με 1.000 ευρώ, πάλι αυτό δεν θα κάλυπτε την αύξηση της ακρίβειας από την ενέργεια.

Είχατε υποσχεθεί πολλές και ποιοτικές θέσεις εργασίας και καταργήσατε το οκτάωρο, τον βάσιμο λόγο απόλυσης, τα εργασιακά δικαιώματα, το ΣΕΠΕ και έτσι ακόμα και αν υπάρχουν θέσεις εργασίας, δεν θα είναι θέσεις εργασίας με προοπτική, γιατί αυτά τα τέσσερα πράγματα που σας είπα αυτόν τον στόχο έχουν, να μην είναι θέσεις εργασίας με ασφάλεια, με προοπτική, αλλά θέσεις εργασίας που θα υποστηρίξουν το πολιτικό σύστημα.

Βέβαια για εκείνους που πραγματικά στηρίζετε και όχι αυτούς που απευθύνεστε είναι μικρό το κακό, όπως με το φοβερό παράδειγμα για το πώς αντιμετωπίζουμε το brain-drain όταν έρχεται πίσω ένας γιος βιομήχανου. Είναι φοβερή επιτυχία της Κυβέρνησης.

Είχατε υποσχεθεί ενίσχυση των μεσαίων στρωμάτων. Τι παραδείγματα να δώσω για το πόσο αυτό διαψεύστηκε; Το 1 δισεκατομμύριο που δεν πληρώσατε από το ΕΣΠΑ και είπατε ότι θα πληρωθούν στο μέλλον από παιδιά σε γραφεία μελέτης που είχαν ήδη κάνει τη δουλειά και δεν θα πληρωθούν; Αυτή είναι η στήριξη των μεσαίων στρωμάτων; Μήπως τα μεσαία στρώματα έχουν παιδιά που κοιμούνται ακόμα στο παιδικό δωμάτιο γιατί με δύο μισθούς ή ένας σίγουρος μισθός δεν φτάνει για να βρεις ένα διαμέρισμα της προκοπής είτε από δάνειο είτε να το αγοράσεις;

Βέβαια, για εκείνους που πραγματικά στηρίζετε και όχι για εκείνους στους οποίους απευθύνεστε, μικρό το κακό. Θα βρουν σπίτι τα παιδιά τους, προφανώς θα τους βοηθήσετε και με τις άλλες αλλαγές, όπως αυτό που κάνατε με τις γονικές παροχές.

Είχατε υποσχεθεί λογοδοσία του επιτελικού κράτους. Εδώ τώρα φτάνουμε στη σφαίρα του σουρεαλισμού, πραγματικά, με όλα αυτά που έγιναν και πώς τα αντιμετωπίσατε. Τι είναι το επιτελικό κράτος; Το επιτελικό κράτος το δικό σας είναι εισαγωγή στη μεταδημοκρατία. Τι είναι η μεταδημοκρατία; Είναι το ότι χαλάει όλο το σύστημα των τελευταίων σαράντα ετών, όπου όλες οι κυβερνήσεις λίγο-πολύ, κεντροδεξιές και κεντροαριστερές, προσπαθούσαν να διαμεσολαβήσουν συμφέροντα.

Τώρα δεν έχουμε αυτό. Έχουμε ένα επιτελικό κράτος με συμβούλους, παρασυμβούλους που παραπλευρίζουν και Υπουργούς που δεν τους λένε ούτε τι ώρα της ημέρας είναι και κάνουν πολιτική. Και επειδή αυτό δημιουργεί μία απόσταση ανάμεσα στο τι κάνει το επιτελικό κράτος και στο τι θέλουν και ποιες αγωνίες έχουν οι πολίτες, πώς γεμίζετε εσείς αυτό το κενό; Μα, με την επικοινωνία. Η επικοινωνία έχει αναβαθμιστεί στο επιτελικό κράτος, γιατί είναι ο μόνος τρόπος να συρρικνωθεί η απόσταση ανάμεσα στο τι θέλετε να κάνετε και ποιες είναι οι αγωνίες των πολιτών.

Και γιατί δεν μπορείτε να δημιουργήσετε καλές θέσεις εργασίας, να μειώσετε την ανασφάλεια, να βοηθήσετε τα μεσαία στρώματα; Γιατί οι δικές σας πολιτικές είναι αυτές που δημιουργούν ανασφάλεια. Οι δικές σας πολιτικές είναι αυτές που δημιουργούν ανισότητες. Γιατί οι δικές σας πολιτικές είναι αυτές που δημιουργούν προβλήματα για την ίδια τη δημοκρατία.

Έχετε διπλό πρόβλημα. Λέτε στον κόσμο σας ότι σε λίγο θα γυρίσουμε στην κανονικότητα. Μόνο που αυτή η κανονικότητα, η περίοδος της μεγάλης μετριοπάθειας, η περίοδος με τη μεγάλη ανάπτυξη, δεν υπάρχει πια. Είναι λίγο χειρότερο. Δεν υπάρχει γιατί είμαστε σε άλλη περίοδο, με αυτές τις τρομερές ανισότητες, με αυτά τα προβλήματα της κλιματικής αλλαγής. Είμαστε σε έναν άλλο κόσμο.

Όμως, ξέρετε κάτι; Είναι ακόμη χειρότερο, γιατί δεν είναι ούτε επιθυμητή αυτή η κανονικότητα. Γιατί η κανονικότητα που έχετε στο πίσω μέρος του μυαλού σας, αυτή που πουλάτε στους υποστηρικτές σας, ήταν μία κανονικότητα με μη βιώσιμη ανάπτυξη –φαντάζομαι εδώ σε αυτό συμφωνούμε, γιατί εάν ήταν βιώσιμη ανάπτυξη φαντάζομαι δεν θα χρεωκοπούσαμε, δεν θα μας χρεωκοπούσατε μάλλον- με μία ανάπτυξη η οποία ήταν σε ένα στρεβλό παραγωγικό μοντέλο, με μία ανάπτυξη με πρωτόλειο κοινωνικό κράτος, με ανισότητες το 2009, πριν τη δεκαετία της κρίσης.

Άρα, έχουμε μία κανονικότητα, όπως λέτε εσείς, που δεν είναι ούτε εφικτή, για το ότι αυτή η κρίση δεν είναι παροδική -ούτε η υγειονομική ούτε η κλιματική ούτε η οικονομική- και δεν είναι καν επιθυμητή.

Εμείς δεν θέλουμε να πάμε πίσω, θέλουμε να πάμε μπροστά. Για εμάς η κανονικότητα σημαίνει να μπορείς να έχεις αξιοπρεπή μισθό, να μην τελειώνει στις 20 του μηνός για τα βασικά. Γι’ αυτό εμείς λέμε: Αύξηση του κατώτατου μισθού στα 800 ευρώ.

(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ. **ΑΘΑΝΑΣΙΟΣ ΜΠΟΥΡΑΣ**)

Για εμάς κανονικότητα σημαίνει να μην φοβάσαι να ανοίξεις τους λογαριασμούς. Γι’ αυτό εμείς λέμε: Μείωση του ειδικού φόρου κατανάλωσης με βάση τους ελάχιστους συντελεστές της Ευρωπαϊκής Ένωσης για όσο υπάρχει η ενεργειακή κρίση.

Για εμάς κανονικότητα σημαίνει να μην μένουν οι τριαντάρηδες στο παιδικό δωμάτιο. Γι’ αυτό λέμε ότι χρειάζεται μια συνεκτική στεγαστική πολιτική, με αύξηση του στεγαστικού επιδόματος και μία στεγαστική πολιτική δημιουργίας κοινωνικής στέγασης. Για εμάς κανονικότητα σημαίνει ασφάλεια στην εργασία. Γι’ αυτό λέμε: Ενίσχυση του ΣΕΠΕ, κατοχύρωση των συλλογικών διαπραγματεύσεων και θωράκιση των εργασιακών δικαιωμάτων.

Για εμάς κανονικότητα είναι να έχουμε αρκετές θέσεις ΜΕΘ, να έχουμε ιατρικό και νοσηλευτικό προσωπικό. Γι’ αυτό λέμε: Επένδυση στο δημόσιο σύστημα υγείας, σύγκλιση με τον μέσο όρο δημόσιων δαπανών της Ευρωπαϊκής Ένωσης, για την αντιμετώπιση των υγειονομικών ανισοτήτων, με προτεραιότητα στην πρωτοβάθμια κοινοτική φροντίδα υγείας.

Αυτές οι προτάσεις και άλλες πολλές που θα μπορούσα να σας πω, δείχνουν μία διαφορετική κατεύθυνση. Τις λέμε στην κοινωνία, τις λέμε και στα άλλα κόμματα και θέλουμε να γίνουν η αρχή μίας άλλης κυβέρνησης.

Άκουσα από την Κοινοβουλευτική Εκπρόσωπο του ΚΙΝΑΛ ότι αυτό που κάνουμε στην ουσία είναι μια συσπείρωση της Νέας Δημοκρατίας. Το σκέφτηκα. Το είπαν και άλλοι αυτό, ότι θέλουμε να συσπειρώσουμε τη Νέα Δημοκρατία. Σκέφτηκα, είναι αλήθεια; Δεν είναι στο χέρι μας αυτό;

Αν οι πολιτικοί του ΚΙΝΑΛ και του ΚΚΕ και του ΜέΡΑ25 θεωρούν ότι ο κόσμος που τους υποστηρίζει, υποφέρει, ότι οι διαχωριστικές γραμμές είναι λίγο πολύ αυτές που λέμε για τις ανισότητες, για το ιδιωτικό κέρδος, για την ακρίβεια -πραγματικά στοιχεία που επηρεάζουν τον κόσμο- αν αυτές οι προτάσεις είναι προς τη σωστή κατεύθυνση ή άλλες που θα μπορούσαμε να συζητήσουμε, εναλλακτικές, συμπληρωματικές ή προτάσεις για τη δημοκρατία και τα δικαιώματα, τότε δεν είναι στο χέρι μας να μην είναι θέμα συσπείρωσης της Νέας Δημοκρατίας;

(Στο σημείο αυτό κτυπάει το κουδούνι λήξεως του χρόνου ομιλίας του κ. Βουλευτή)

Δεν είναι θέμα δικό μας, των αριστερών, των προοδευτικών ανθρώπων να συζητήσουμε, αν αισθανόμαστε ότι δεν πάει άλλο, αν αισθανόμαστε ότι η κοινωνία υποφέρει και όλο και περισσότερο δεν βλέπει προοπτική; Δεν είναι δικό μας θέμα; Θα κάτσουμε και θα πούμε «αυτό συσπειρώνει τη Νέα Δημοκρατία»; Δεν «παίζουμε μπάλα» εμείς, μόνο η Νέα Δημοκρατία «παίζει μπάλα»; Δεν έχουμε εμείς ευθύνη; Δεν έχουμε εμείς τρόπο να απευθυνθούμε στην κοινωνία, να οργανώσουμε την κοινωνία, να ακούσουμε την κοινωνία και μαζί με αυτή την κοινωνία να δείξουμε ότι υπάρχει ένας άλλος δρόμος; Αυτό είναι το ζήτημα.

**ΠΡΟΕΔΡΕΥΩΝ (Αθανάσιος Μπούρας):** Θα πάρετε όλο τον χρόνο;

**ΕΥΚΛΕΙΔΗΣ ΤΣΑΚΑΛΩΤΟΣ:** Τελευταία πρόταση, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Μπορείτε, αν θέλετε, να πάρετε και τη δευτερολογία σας.

**ΕΥΚΛΕΙΔΗΣ ΤΣΑΚΑΛΩΤΟΣ:** Ναι, ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Συνεχίστε, κύριε Τσακαλώτο.

**ΕΥΚΛΕΙΔΗΣ ΤΣΑΚΑΛΩΤΟΣ:** Ευχαριστώ.

Αυτό είναι το ζήτημα. Μπορεί να έχει δίκιο η Κοινοβουλευτική Εκπρόσωπος, ότι αυτό θα συσπειρώσει τη Νέα Δημοκρατία. Μπορεί να έχει δίκιο, αλλά αν έχει δίκιο, θα φταίτε και εσείς και εσείς και εσείς και εμείς, όλοι, γιατί δεν παίρνουμε την ευθύνη, αν πιστεύουμε αυτά που λέμε για αυτή την Κυβέρνηση, να οργανωθούμε, να πολιτικοποιήσουμε τη συζήτηση, να βρούμε εναλλακτικές, να φύγει αυτή η Κυβέρνηση και να έρθει μια άλλη κυβέρνηση που θα βάλει τα θεμέλια μιας άλλης πολιτικής. Αυτές οι προτάσεις που σας είπα δεν μπορεί να είναι μακριά από αυτό που χρειάζεται ο τόπος.

Σας ευχαριστώ πάρα πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε τον κ. Τσακαλώτο.

Πριν πάρει τον λόγο ο επόμενος ομιλητής, ο κ. Αρσένης από το ΜέΡΑ25, μέχρι να ετοιμαστεί υγειονομικά το Βήμα, θα δώσω τον λόγο στον κ. Σπίρτζη να κάνει μια διευκρινιστική δήλωση για κάποιο θέμα που προέκυψε, για ένα λεπτό.

**ΧΡΗΣΤΟΣ ΣΠΙΡΤΖΗΣ:** Ευχαριστώ, κύριε Πρόεδρε.

Στην τοποθέτησή μου απηύθυνα προς την Κυβέρνηση δεκαπέντε ερωτήματα. Το ένα αφορούσε τον διοικητή της Τροχαίας της Αττικής Οδού. Αυτό το ερώτημα αποσύρεται. Υπήρχε ένα ανθρώπινο πρόβλημα. Μας ενημέρωσαν επίσημα, οπότε αποσύρεται. Ισχύουν όλα τα υπόλοιπα και περιμένουμε απαντήσεις.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Κύριε Αρσένη, θα με συγχωρήσετε, επειδή έλαβα τώρα την Προεδρία. Τον λόγο τώρα θα πάρει, αν δεν διαμαρτυρηθείτε, ο κ. Παφίλης ως Κοινοβουλευτικός Εκπρόσωπος του Κομμουνιστικού Κόμματος Ελλάδας. Δεν είχα καλή ενημέρωση και γι’ αυτό ζητώ συγγνώμη.

Κύριε Παφίλη, έχετε τον λόγο.

**ΑΘΑΝΑΣΙΟΣ ΠΑΦΙΛΗΣ:** Έγινε ένα μπέρδεμα σε ό,τι αφορά τους ομιλητές, αλλά διευθετήθηκε.

Αυτή η πρόταση μομφής του ΣΥΡΙΖΑ, για να είμαστε ειλικρινείς, το μόνο που προσφέρει είναι να γίνει μια συζήτηση στη Βουλή. Η Κυβέρνηση δεν πρόκειται να «πέσει». Χιόνισε, κύριε Τσίπρα, και σας βγήκε, γιατί αλλιώς δεν ξέρω τι αφορμή θα βρίσκατε.

Φυσικά, εμείς δεν έχουμε διλήμματα στις προτάσεις μομφής. Το Κομμουνιστικό Κόμμα Ελλάδας καταψηφίζει την Κυβέρνηση της Νέας Δημοκρατίας, την πολιτική που ακολουθεί η Νέα Δημοκρατία, που ακολούθησαν απαρέγκλιτα με παραλλαγές και όλες οι προηγούμενες κυβερνήσεις και επομένως και του ΠΑΣΟΚ και του ΣΥΡΙΖΑ. Και θα πω παρακάτω γιατί ορισμένοι εμφανίζονται με παρθενογένεση σήμερα.

Εμείς, όμως, κυρίως την πρόταση μομφής, για παράδειγμα, την κάναμε στο Σύνταγμα, όλες οι στρατιές του ΣΥΡΙΖΑ ήταν σήμερα εκεί -αμφιβάλλω αν υπήρχε κανένας εκπρόσωπος- γιατί η πραγματική μομφή μπορεί και πρέπει να γίνει από τον ίδιο τον ελληνικό λαό, γιατί, όπως γνωρίζουν άπαντες, το παιχνίδι είναι στημένο μέσα στη Βουλή.

Εμείς, λοιπόν, καλούμε τον λαό τη δικαιολογημένη αγανάκτηση που νιώθει -όχι μόνο για τα τελευταία γεγονότα, αλλά συνολικά από την πολιτική που ακολούθησαν οι κυβερνήσεις- να τη μετατρέψει σε οργάνωση, αγώνα, δράση, διεκδίκηση, για να αποσπάσει και να βάλει δρόμο για μια συνολική ανατροπή.

Θέλουμε να απευθυνθούμε στον κόσμο κυρίως, γιατί εδώ είναι τα πράγματα οριοθετημένα και να τον καλέσουμε να σκεφτεί και να αξιοποιήσει την εμπειρία του, ιδιαίτερα των τελευταίων δέκα, δώδεκα χρόνων, αλλά όχι μόνο, κυρίως, όμως. Τι δείχνει αυτή η εμπειρία; Θα το πούμε, οι κυβερνήσεις φεύγουν -λέει το τραγούδι- και οι αγάπες μένουν, αλλά οι κυβερνήσεις αλλάζουν και η ίδια πολιτική παραμένει και παραμένει μάλιστα και χειροτερεύει από κυβέρνηση σε κυβέρνηση. Γιατί, αλήθεια, όσες κυβερνήσεις πέρασαν –μην πάω παλαιότερα, να πάμε τα τελευταία χρόνια- είτε λέγονταν δεξιές, είτε κεντροδεξιές, είτε αριστερές, είτε μείγμα -πολύ ενδιαφέρον μείγμα!- όλα αυτά τα σχήματα ουσιαστικά κινήθηκαν στην ίδια πολιτική κατεύθυνση.

Και αν θέλετε να το πούμε και πιο απλά, πρώτο μνημόνιο ΠΑΣΟΚ-Κίνημα Αλλαγής, δεύτερο μνημόνιο Νέα Δημοκρατία-ΠΑΣΟΚ-ΛΑΟΣ –και δεν ξέρω ποιοι άλλοι ήταν- τρίτο μνημόνιο ΣΥΡΙΖΑ-ΑΝΕΛ -προοδευτική κυβέρνηση ΣΥΡΙΖΑ-ΑΝΕΛ!- και με τη συναίνεση όλων των υπολοίπων πλην ΚΚΕ. Γιατί; Γιατί είναι ένα ερώτημα που καλούμε τον λαό να το απαντήσει κυρίως.

Εμείς θα πούμε τη γνώμη μας. Γιατί αυτός ο μεγάλος και σκληρός καυγάς -ψεύτικος κατά τη γνώμη μας, ψευτοκαβγάς, όχι ότι δεν έχει βάση- γιατί όλος αυτός και σε τελευταία ανάλυση, η ίδια πολιτική συνεχίζεται και –λέω- χειροτερεύει για τα λαϊκά στρώματα; Στο χωριό μου λένε «γιατί όλοι πίνουν νερό από την ίδια βρύση» και ακριβώς ισχύει. Ποια είναι η ίδια βρύση; Είναι το καπιταλιστικό σύστημα. Ποιος από όλους εδώ που κυβέρνησε αμφισβήτησε το καπιταλιστικό σύστημα; Κανένας! Έχει νόμους το καπιταλιστικό σύστημα;

Έχει και ο νεοφιλελευθερισμός, καπιταλισμός είναι, κύριε Τσακαλώτο και το ξέρετε πολύ καλά, δεν είναι κάτι άλλο ούτε υπάρχουν άλλες μορφές καλύτερες εκμετάλλευσης των εργαζομένων, θυσίας των λαϊκών αναγκών, για να αβγαταίνουν τα κέρδη του κεφαλαίου, να το πω έτσι, με τέτοια γλώσσα.

Και εδώ πρέπει κάποτε να λογαριαστούμε και ειλικρινά, επιτέλους! Όλοι σας είστε με την Ευρωπαϊκή Ένωση. Πίνετε νερό στο όνομά της, τη δοξάζετε, πρωταγωνιστείτε μάλλον στο ποιος θα εφαρμόσει πιο γρήγορα τις οδηγίες, που είναι αντιλαϊκές, που είναι βάρβαρες, που καθορίζουν την κυρίαρχη πολιτική, που διασφαλίζουν τα συμφέροντα των ευρωπαϊκών μονοπωλίων και των ελληνικών επιχειρηματικών ομίλων και μετά κάνετε και τον καμπόσο ότι έχετε μεγάλες διαφορές. Και αυτό φαίνεται πιο κραυγαλέα σε ό,τι αφορά το θέμα της Ευρωπαϊκής Ένωσης.

Ποια είναι η αντιπαράθεση, λοιπόν; Η αντιπαράθεση είναι ποιος θα υπηρετήσει καλύτερα αυτά τα συμφέροντα, γιατί μην μας πείτε τώρα όλοι ότι τα συμφέροντα του ελληνικού λαού, του εργάτη, του αυτοαπασχολούμενου, του νέου επιστήμονα και λοιπά είναι ίδια με τα συμφέροντα των μονοπωλίων, με τα συμφέροντα των επιχειρηματικών ομίλων, του κεφαλαίου, να το πούμε έτσι. Γράμματα ξέρετε, είναι αντιτιθέμενα τα συμφέροντα και αυτό το γνωρίζει ο κόσμος από την εμπειρία, ότι δεν μπορεί και η πίτα ολόκληρη και ο σκύλος χορτάτος. Ο σκύλος θα είναι μόνιμα χορτάτος και η πίτα θα είναι υπέρ του και οι άλλοι το πολύ-πολύ να πάρουν κανένα ψίχουλο.

Έτσι είναι τα πράγματα και μην κάνετε ότι δεν το καταλαβαίνετε, εκτός αν έχουμε περάσει, κύριε Υπουργέ, σε μια αταξική κοινωνία, όπου όλος ο κοινωνικός πλούτος μοιράζεται σύμφωνα με τις ανάγκες του πληθυσμού.

Τώρα, έχουμε άδικο εμείς που λέμε ότι όλες οι πολιτικές, ακόμα και στον χιονιά και αλλού και λοιπά, έχουν σχέση με την ίδια τη λειτουργία του καπιταλιστικού συστήματος; Εμείς καλούμε τον κόσμο να σκεφτεί.

Ας ξεκινήσουμε με τη χιονόπτωση. Ξέρετε, στο τέλος θα φταρνίζεται ένας και θα λέτε ότι φταίει η κλιματική αλλαγή. Μα, καλά, είστε σοβαροί; Πρώτη φορά ρίχνει χιόνι στην Αθήνα; Πρώτη φορά ρίχνει χιόνι στην Ελλάδα; Πού ζείτε; Αφού τα ξέρετε, ποια κλιματική αλλαγή; Αυτή φταίει που παρέλυσε όλος ο κρατικός μηχανισμός, που δημιουργήθηκαν τεράστια προβλήματα, που παραλίγο να πεθάνει κόσμος, που κόπηκε το ρεύμα και λοιπά; Αυτό φταίει; Όχι, βέβαια και η κριτική του ΣΥΡΙΖΑ που γίνεται εδώ είναι να μην θίξουμε τα ιερά και τα όσια, ότι αυτό που φταίει είναι η διαχείριση που κάνει η Κυβέρνηση της Νέας Δημοκρατίας με όλα τα κουσούρια που της φορτώνει και φυσικά, πρώτη την ευθύνη και τεράστια ευθύνη έχει και η Νέα Δημοκρατία.

Όμως, γιατί; Τι έγινε αλήθεια με το μοντέλο σας όλων των αυτοκινητόδρομων που παραχωρήθηκαν σε ιδιώτες; Σας πούλησαν οι ιδιώτες; Άκουσα εδώ διάφορες δικαιολογίες, «τους βάλαμε πρόστιμο».

Σιγά τα ωά, κύριε Θεοχάρη! Σιγά τα ωά! Πόσα δισεκατομμύρια είχαν κέρδη; Τα τελευταία δύο χρόνια είχαν 3 δισεκατομμύρια ευρώ, θα δώσουν και 300 εκατομμύρια ευρώ, σαν να δίνουμε εμείς ένα τάλιρο, ένας εργαζόμενος. Σιγά την τιμωρία! Εκτός και αν υπάρχουν και άλλα παιχνίδια, γράφονται, αλλά δεν είμαστε σίγουροι και για αυτό εμείς μιλάμε υπεύθυνα.

Τι έγινε, αλήθεια, ο αποτελεσματικός ιδιωτικός τομέας; Ή τι έγινε, αλήθεια, το κράτος το αποτελεσματικό; Γιατί ευθύνη έχουν και οι δύο! Γιατί, όμως;

Καθώς μιλάμε για το κράτος, κύριε Τσακαλώτο –και απευθύνομαι κυρίως σε εσάς- το κράτος δεν είναι επιτελικό κράτος της Νέας Δημοκρατίας, το κράτος είναι σκληρό και ταξικό και δεν άλλαξε ποτέ μέσα στον καπιταλισμό. Το κράτος είναι η οργανωμένη ταξική κυριαρχία, τρεις λέξεις είναι. Και η κυριαρχία είναι της αστικής τάξης, αυτήν υπηρετήσατε όλοι.

Γιατί, λοιπόν, τα λέμε αυτά; Γιατί ενώ το κράτος είναι ικανό να παραδίδει τους αυτοκινητόδρομους, να φέρνει νόμους σε χρόνο μηδέν, να λύνει προβλήματα υπέρ των μονοπωλίων, όμως, δεν είναι ικανό να διασφαλίσει –τι;- τις λαϊκές ανάγκες, να διασφαλίσει αυτό που λέγεται «Πολιτική Προστασία». Γιατί δεν μπορεί να το κάνει αυτό; Δεν είναι στον προσανατολισμό του, γιατί απαιτούνται κονδύλια, απαιτείται σχεδιασμός, γιατί απαιτείται ιεράρχηση και ιεράρχηση όλων όσων υπηρετούν το σύστημα και λένε ότι η κινητήρια δύναμη του συστήματος είναι το κεφάλαιο. Ας σταματήσουν οι εργαζόμενοι, να δούμε ποιος είναι η κινητήρια δύναμη. Δεν κουνιέται τίποτα. Λένε, λοιπόν, επομένως, ότι προτεραιότητα είναι αυτά και όχι αυτά που μας λέτε εσείς, δηλαδή η διασφάλιση της ζωής των εργαζομένων.

Ηλεκτρικό ρεύμα: Θα πω παραδείγματα. Γιατί κάθε φορά και ιδιαίτερα τώρα -όχι μόνο στην Αθήνα και στην ανατολική Αττική- γιατί κόβεται το ρεύμα από κόσμο ακόμα και τέσσερις και πέντε και έξι μέρες; Τι κάνει ο κρατικός σε πορεία ιδιωτικοποίησης ΔΕΔΔΗΕ; Για να εξυπηρετήσει τους επιχειρηματικούς ομίλους που θησαυρίζουν, είναι ταχύτατος, για τα δίκτυα που αφορούν τις ανανεώσιμες πηγές ενέργειας. Έτσι δεν είναι; Όμως, για να αντικαταστήσει και να αποκαταστήσει αρχαία δίκτυα που σχετίζονται με τις ανάγκες του λαού είναι αναποτελεσματικός, δεν μπορεί εκεί και έχει προβλήματα και σε όλους τους τομείς της Πολιτικής Προστασίας, όπως ονομάζεται, που αφορούν τη ζωή του λαού και εννοούμε του εργαζόμενου λαού, γιατί οι άλλοι έχουν πολλές εναλλακτικές με δεκαέξι και είκοσι σπίτια και αμύθητο πλούτο.

Και έρχομαι στους σεισμούς, στις πυρκαγιές, στις πλημμύρες που καταστρέφουν τους κόπους της ζωής του λαού και αφήνουν και πολλούς νεκρούς. Υπάρχει η ίδια κατάσταση εδώ και πάρα πολλά χρόνια. Γιατί; Αλήθεια, γιατί; Δώστε μία εξήγηση! Γιατί κάθε φορά που συμβαίνουν τέτοια φυσικά φαινόμενα -και δεν θα πάω στη δεκαετία του ’60, αλλά στα τελευταία είκοσι, τριάντα χρόνια-, υπάρχει η ίδια ακριβώς κατάσταση; Διότι, επαναλαμβάνουμε, οι λαϊκές ανάγκες δεν ιεραρχούνται σαν πρώτο θέμα, αλλά ιεραρχούνται από το σύστημα -και ας λένε διάφορα άλλοι-, από τα συμφέροντα των μεγάλων επιχειρηματικών ομίλων.

Τι έχουμε, λοιπόν; Θα σας πω τώρα. Για το Μάτι και τη Μάνδρα φταίει ο Τσίπρας και ο ΣΥΡΙΖΑ. Για τα χιόνια και τις πυρκαγιές φταίει ο Μητσοτάκης και η Νέα Δημοκρατία. Ποιος είναι στο απυρόβλητο; Και μιλώ κυρίως για αυτούς που παριστάνουν τους προοδευτικούς. Δεν είναι το ίδιο το καπιταλιστικό σύστημα; Δεν είναι οι νόμοι του; Δεν είναι αυτή η πολιτική; Κουβέντα δεν ακούγεται γι’ αυτό! Το πολύ, πολύ και το πιο -εντός οκτώ εισαγωγικών- «ριζοσπαστικό» είναι οι ιδεοληψίες της Νέας Δημοκρατίας. Τα ίδια λέει και η Νέα Δημοκρατία.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, θα πάρω όλο τον χρόνο μου.

**ΠΡΟΕΔΡΕΥΩΝ (Αθανάσιος Μπούρας):** Εντάξει, κύριε Παφίλη, θα σας δώσω όλο τον χρόνο που σας αναλογεί.

(Στο σημείο αυτό εισέρχεται στην Αίθουσα ο Πρόεδρος της Κυβέρνησης κ. Κυριάκος Μητσοτάκης)

**ΑΘΑΝΑΣΙΟΣ ΠΑΦΙΛΗΣ:** Καλωσορίζουμε και τον κύριο Πρωθυπουργό!

Τι συμβαίνει, λοιπόν, τώρα για να πω και κάτι επίκαιρο; Ο ΣΥΡΙΖΑ κάνει πρόταση δυσπιστίας και μομφή στην Κυβέρνηση της Νέας Δημοκρατίας και ταυτόχρονα κάνει πρόταση υποταγής και στήριξης της Ευρωπαϊκής Ένωσης που δεν θεωρεί επιλέξιμα τα αντιπλημμυρικά και όλα τα υπόλοιπα που σχετίζονται με τον απλό λαό, ενώ ταυτόχρονα δεν βγάζει κουβέντα για το σύστημα και πάει να τα φορτώσει στη Νέα Δημοκρατία, λέγοντας ότι σε όλον τον κόσμο είναι όλα καλά και ότι μόνο στην Ελλάδα φταίει η Νέα Δημοκρατία. Φυσικά και φταίει η Νέα Δημοκρατία, φυσικά και επιτάχυνε την αντιλαϊκή πολιτική, αλλά αυτό δεν είναι για το παρελθόν και για το σήμερα, είναι και για το μέλλον, για το τι πρόκειται να κάνει.

Έρχομαι στην πανδημία, όπου υπάρχει εγκληματική διαχείριση. Για όποιον δεν το βλέπει, νομίζουμε ότι δεν έχει αίσθηση της πραγματικότητας. Ένα και ένα κάνουν δύο για το τι συνέβη με την κατάρρευση του δημόσιου συστήματος υγείας, που τόσα χρόνια το έχετε εγκαταλείψει όλες οι κυβερνήσεις, αλλά και για το τι συνέβη με τα εμβόλια και με μια σειρά άλλων πραγμάτων.

Εδώ, όμως, βγαίνει και κάτι μεγαλύτερο που πρέπει να το σκεφτεί ο κόσμος. Τι αποδείχθηκε, πλέον, για ολόκληρη την ανθρωπότητα και για όλες τις καπιταλιστικές χώρες; Αποδείχτηκε η βαρβαρότητα και η απανθρωπιά του ίδιου του συστήματος. Και από όσα γράφονται, θα μου πει κάποιος για τα εμβόλια και τι θα πω και για αυτά. Ναι, τα εμβόλια βγήκαν γρήγορα. Βέβαια, ήταν από πριν, αλλά πριν δεν είχαν κέρδη, γιατί δεν υπήρχε η πανδημία. Έτσι γράφεται! Όμως, πώς βγήκαν τα εμβόλια; Αλήθεια, ποιος τα πλήρωσε; Δόθηκαν δισεκατομμύρια επιδοτήσεων στα μεγάλα μονοπώλια και στις φαρμακευτικές εταιρείες. Δισεκατομμύρια! Από πού βγήκαν αυτά; Από τη φορολόγηση του κεφαλαίου; Όχι! Από τον προϋπολογισμό, δηλαδή από τη φορολογία των λαών. Και ο ανταγωνισμός έφτασε στα ύψη.

Γιατί συμβαίνουν όλα αυτά στην υγεία; Δεν θέλω να τα πω, τα έχουμε πει εκατό φορές. Γιατί υπάρχει εμπορευματοποίηση και γιατί η υγεία του ανθρώπου δεν θεωρείται κοινωνικό αγαθό, αλλά προϊόν κέρδους. Έτσι είναι! Και γιατί η υγεία, όπως και η παιδεία, αλλά και άλλοι κοινωνικοί τομείς ζυγιάζονται από την Ευρωπαϊκή Ένωση, αλλά και από όλες τις κυβερνήσεις στη λογική του κόστους και του οφέλους. Μάλιστα! Κόστος και όφελος εν μέσω πανδημίας! Δεν μιλάω δε για τα εκατομμύρια νεκρών κ.λπ.. Για το κόστος, λοιπόν, είπα προηγούμενα.

Έρχομαι τώρα στο όφελος. Οι φαρμακευτικοί κολοσσοί έχουν καθαρό κέρδος 65.000 δολάρια το λεπτό, παρακαλώ! Έχουν ξεφύγει από κάθε όριο! Έχουν περάσει τα τρισεκατομμύρια, δεν ξέρω αν θα φτάσουν και στα τετράκις. Το λέω λίγο υπερβολικά! Ποιος πληρώνει, λοιπόν, το κόστος; Ο λαός! Ποιος έχει το όφελος; Οι μεγάλοι κολοσσοί! Τα ίδια συμβαίνουν και στη χώρα μας. Ο λαός γονάτισε.

Και αφήστε τώρα -ανοίγω μία μικρή παρένθεση- ότι τα δώσαμε 41 δισεκατομμύρια ευρώ κ.λπ.. Τίνος είναι αυτά; Δικά σας είναι; Από πού τα πήρατε; Από τους εφοπλιστές; Από τους βιομήχανους; Από τους μεγαλέμπορους; Από πού; Και τα δικά σας τα αποθέματα, τα «μαξιλάρια», κύριε Τσίπρα, από πού τα πήρατε; Από αυτούς; Αφού τους μειώσατε τη φορολογία! Μάλιστα, οι πρώτοι νόμοι ήταν όταν βγήκαμε από τα μνημόνια. Τα ίδια και η Νέα Δημοκρατία. Μην κοκορεύεστε, λοιπόν, «μνημόσυνο με ξένα κόλλυβα…»! Έτσι είναι! Από τους ίδιους τους εργαζόμενους !

Μιλήσατε για πόλεμο. Όμως, τι έκανε στον πόλεμο ο ιδιωτικός τομέας; Ο ιδιωτικός τομέας ζάμπλουτος! Από πού αύξησε τόσο πολύ τα κέρδη του; Απευθείας από τον εργαζόμενο -που δεν μπορεί να περιμένει, γιατί μπορεί να πεθάνει κιόλας στον δημόσιο τομέα, όπως τον καταντήσατε- και εμμέσως από τα ασφαλιστικά ταμεία. Ναι ή όχι; Ποιος πληρώνει τα ασφαλιστικά ταμεία; Κυρίως ο εργαζόμενος.

Και έρχομαι στην ακρίβεια, στο βιοτικό επίπεδο κ.λπ., γιατί αυτά είναι και τα κεντρικά θέματα. Θα σας πω κάτι. Καλά, δεν υπάρχει λίγο φιλότιμο, εννοώ πολιτικό; Ποιοι μιλάτε; Μιλάτε όλοι σας για το βιοτικό επίπεδο του ελληνικού λαού; Εσείς δεν ήσασταν που τσακίσατε, κατεβάσατε 40% τους μισθούς; Εσείς δεν είστε που τσακίσατε την κοινωνική ασφάλιση; Εσείς δεν είστε που στείλατε τον κόσμο στην ανεργία μαζικά; Εσείς όλοι δεν είστε αυτοί που δημιουργήσατε, όχι κάνατε φτωχοποίηση, ανθρώπους με 300 ευρώ, με 200 ευρώ, με 150 ευρώ, με ελαστικές σχέσεις εργασίας και με συνθήκες γαλέρας; Και τώρα σας έπιασε ο μόνος και μιλάτε γι’ αυτό; Η ακρίβεια ροκανίζει ακόμα περισσότερο τους μισθούς και η ακρίβεια είναι συστατικό στοιχείο του ίδιου του συστήματος και δεν μπορεί να αποφευχθεί.

Τα ίδια και με την ενέργεια. Όλοι σας δεν είστε υπέρ της απελευθέρωσης της ενέργειας; Όλοι, πλην του ΚΚΕ! Όλοι εσείς δεν είστε με την ονομαζόμενη «πράσινη» ανάπτυξη; Όλοι εσείς δεν είστε κατά της απολιγνιτοποίησης; Εδώ πανηγυρίζετε όλοι μαζί, λες και το πρόβλημα του πλανήτη είναι οι λιγνίτες της Δράμας, για παράδειγμα. Εσείς δεν είστε υπέρ της πληρωμής των ρύπων και λέτε ότι γίνεται πανάκριβος ο λιγνίτης και κοροϊδεύετε τον κόσμο; Γιατί γίνεται πανάκριβος; Διότι υπάρχουν αυτά τα πρόστιμα.

Τελειώνω, λοιπόν, με το συμπέρασμα. Το συμπέρασμα είναι ότι, όπως είπα και στην αρχή, ο ένας διαδέχεται τον άλλον και ανάποδα, για να διαιωνίζεται η καπιταλιστική κυριαρχία.

Μάλιστα, θα πάω πάλι στον ΣΥΡΙΖΑ, γιατί η Νέα Δημοκρατία είναι καθαρή. Ξέρουμε ότι έχει τέτοια πολιτική την οποία καταδικάζουμε κ.λπ., αλλά το λέει. Τώρα, βέβαια, όσον αφορά το τι φέρνει αυτή η πολιτική, θα πρέπει να προσέχετε λίγο στις ομιλίες σας, γιατί σας ακούει και ο κόσμος. Μην παρουσιάζετε κόσμους αγγελικούς. Ο κόσμος δυστυχεί και έχει μεγάλο, πάρα πολύ μεγάλο ζόρι. Και αυτά που λέτε για τις μεγάλες επιτυχίες τα ακούει και λίγο βερεσέ, γιατί κοιτάει το σπίτι του, τη δουλειά του, το φαγητό του, την υγεία, την παιδεία και όλα αυτά που είναι εμπορευματοποιημένα.

Εμείς, λοιπόν, λέμε ότι μόνο ο λαός μπορεί να τα αλλάξει αυτά, μπορεί να πετύχει ορισμένες κατακτήσεις αυτή τη στιγμή και να ανοίξει δρόμο για τη συνολική ανατροπή. Η «COSCO» και η «e-FOOD» άνοιξαν τον δρόμο ως προς το πώς οι εργαζόμενοι της «COSCO» γονάτισαν έναν παγκόσμιο γίγαντα και τον υποχρέωσαν να κάνει υποχωρήσεις.

Τέλος, έρχομαι στην πρόταση για προοδευτική κυβέρνηση όλων των προοδευτικών δυνάμεων. Αυτή είναι η πρόταση του ΣΥΡΙΖΑ. Μάλιστα! Τι πρόταση, δηλαδή; Να συνεργαστούμε για να κάνουμε τι; Πρώτον, να εφαρμόσουμε όλη αυτή την πολιτική που προέρχεται από την Ευρωπαϊκή Ένωση και υπηρετεί και τα συμφέροντα του κεφαλαίου στην Ελλάδα.

Αυτή είναι, γιατί αυτή δεν την αρνείστε. Ίσα-ίσα, μάλιστα, που για να πολεμήσετε περισσότερο τη Νέα Δημοκρατία, λέτε ότι οι άλλοι είναι καλοί και προσπαθείτε να επαναλάβετε το 2015. Το θυμάστε; Τι λέγατε; Λέγατε ότι η Ευρώπη αλλάζει. Τα ίδια λέτε και τώρα, δηλαδή «ο Νότος», «η Ισπανία», «η Πορτογαλία», κ.λπ., «Η ελπίδα έρχεται». Όμως, η ελπίδα δεν έρχεται με τις ίδιες πολιτικές. Δεν πρόκειται να αλλάξουν, διαχειριστές είναι και αυτοί.

Τι να κάνουμε αλήθεια; Να γίνουμε τσιράκια των Αμερικανών; Να πάμε σε μια κυβέρνηση που έχει την Ελλάδα σε προκεχωρημένη επιθετική αμερικανονατοϊκή βάση; Γέμισε ο τόπος σε όλη την Ελλάδα! Εσείς ξεκινήσατε αυτή τη συζήτηση. Άμα ήταν, πηγαίναμε και μόνοι μας, αν θέλαμε τέτοια πολιτική, να συνταχθούμε δηλαδή με τον ιμπεριαλισμό και με τις πιο βάρβαρες πρακτικές του. Τι να κάνουμε; Να δώσουμε αύξηση για 800 ευρώ που είναι αξιοπρεπής μισθός; Μας δουλεύετε τώρα;

Τέλος πάντων, να θέσουμε κι ένα ερώτημα! Δεν άκουσα καμμία δέσμευση που να λέει «Θα καταργήσουμε τον νόμο Βρούτση-Αχτσιόγλου»! Δεν το άκουσα. Θα τον καταργήσετε;

**ΟΛΓΑ ΓΕΡΟΒΑΣΙΛΗ:** Το είπαμε…

**ΑΘΑΝΑΣΙΟΣ ΠΑΦΙΛΗΣ:** Όχι, δεν θα τον καταργήσετε. Είναι ο νόμος που καθορίζει ότι η αύξηση του κατώτατου μισθού γίνεται από την πλευρά της Κυβέρνησης. Δηλαδή, ακόμα και αυτό το ρεφορμιστικό –ας το πούμε με άλλους όρους- δηλαδή τη συλλογική διαπραγμάτευση μέσα από την ταξική πάλη, κ.λπ., θέλετε να την εμποδίσετε. Εσείς δεν είστε με τις ελεύθερες διαπραγματεύσεις; Μιλάω και για τη Νέα Δημοκρατία και για τους υπόλοιπους. Γιατί τον έχετε αυτόν τον νόμο; Θα τον καθορίζει και, μάλιστα, με κριτήρια που έλεγε ο κ. Τσακαλώτος όταν ήταν Αντιπολίτευση ότι είναι τερατώδη. Αν το αμφισβητείτε εσείς τώρα…

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, κύριε Παφίλη. Έχετε πάρει και δευτερολογία και τριτολογία.

**ΑΘΑΝΑΣΙΟΣ ΠΑΦΙΛΗΣ:** Τελείωσα, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Μη διαμαρτύρεστε. Αυτός είναι ο χρόνος. Έχει δώδεκα, έξι και τρία λεπτά, σύνολο δηλαδή είκοσι ένα λεπτά.

Ολοκληρώστε, κύριε Παφίλη.

**ΑΘΑΝΑΣΙΟΣ ΠΑΦΙΛΗΣ:** Μια φορά μιλάω και δεν παίρνω και τον λόγο όλη την ώρα.

Τελειώνω, λοιπόν, κάνοντάς σας μία ενδιαφέρουσα πρόταση. Πηγαίνετε με τη Νέα Δημοκρατία, πιάστε το ΚΙΝΑΛ, πιάστε τους άλλους που έχετε κοινή στρατηγική επιλογή –με διαφορές μεν, αλλά είναι επιμέρους- καθίστε και βρείτε μία κοινή λύση. Κάντε τον μεγάλο συνασπισμό…

Γελάτε, ε; Όταν λέγαμε, όμως, κυρία Γιαννακοπούλου, ότι θα συνεργαστεί το ΠΑΣΟΚ με τη Νέα Δημοκρατία, μας βρίζατε από πάνω μέχρι κάτω. Έγινε και αυτό; Έγινε! Έγινε στη Γερμανία; Έγινε! Όταν το απαιτήσει το σύστημα, γίνεται αυτό. Όμως, δεν το βολεύει. Θέλει να έχει και αυτούς που του δημιουργούν αυταπάτες.

Εμείς, λοιπόν, κύριοι του ΣΥΡΙΖΑ, συνεχίζουμε μέχρι ο λαός να σπάσει τις αλυσίδες και όχι να τις χρυσώσουμε για να τον κοροϊδέψουμε, όπως εσείς.

**ΠΡΟΕΔΡΕΥΩΝ (Αθανάσιος Μπούρας):** Παρακαλώ, να τακτοποιηθεί υγειονομικά το Βήμα, προκειμένου να πάρει τον λόγο ο Υπουργός Κλιματικής Κρίσης και Πολιτικής Προστασίας κ. Στυλιανίδης.

Ορίστε, κύριε Υπουργέ, έχετε τον λόγο.

**ΧΡΗΣΤΟΣ ΣΤΥΛΙΑΝΙΔΗΣ (Υπουργός Κλιματικής Κρίσης και Πολιτικής Προστασίας):** Ευχαριστώ, κύριε Πρόεδρε.

Κύριε Πρόεδρε της Κυβερνήσεως, Αρχηγέ της Αξιωματικής Αντιπολίτευσης, κυρίες και κύριοι Βουλευτές, στο πλαίσιο της συζήτησης της πρότασης δυσπιστίας που κατέθεσε η Αξιωματική Αντιπολίτευση έχω την ευθύνη να ενημερώσω εν συντομία εσάς και βεβαίως τον ελληνικό λαό για όσα συνέβησαν τις προηγούμενες μέρες και βεβαίως, να εστιάσω στα θέματα αρμοδιότητας του νεοσύστατου Υπουργείου Κλιματικής Κρίσης και Πολιτικής Προστασίας.

Θα μιλήσω με ειλικρίνεια, όπως είμαι συνηθισμένος πάντα. Οι συμπατριώτες μου το ξέρουν. Δεν θα εξωραΐσω όσα έγιναν ούτε θα ισχυριστώ ότι δεν υπήρξαν αστοχίες και σφάλματα που, βέβαια, θα μπορούσαν να έχουν αποφευχθεί.

Από την πρώτη στιγμή είπαμε και αναλάβαμε τη θεσμική μας ευθύνη. Απευθύναμε από το πρώτο βράδυ μια ειλικρινή και διόλου προσχηματική «συγγνώμη» προς τον ελληνικό λαό και ειδικά σε όσους ταλαιπωρήθηκαν. Πρέπει, όμως, για να πάμε μπροστά, να αποτιμήσουμε ακριβοδίκαια την κατάσταση και να μη μείνουμε στις εντυπώσεις. Πρέπει να επικεντρωθούμε στις αιτίες και την ουσία. Μόνο έτσι θα μπορέσουμε να κατανοήσουμε επακριβώς τι έγινε, τι δεν έγινε και γιατί. Έτσι θα βγουν τα συμπεράσματα, τα διδάγματα και θα μας δώσουν κατεύθυνση. Δεν είμαι ενώπιόν σας για να υπερασπιστώ τον εαυτό μου. Είμαι εδώ για να εξηγήσω -κι έτσι αρχίζω- τη σημασία του έργου και την εθνική αποστολή αυτού του Υπουργείου που μου ανέθεσε δυνητικά ο Πρωθυπουργός, ο οποίος και πρώτος ήδη έχει με σαφήνεια οριοθετήσει αυτήν την εθνική αποστολή.

Κυρίες και κύριοι Βουλευτές, το έργο που ανέλαβα είναι δύσκολο. Έχω πλήρη συναίσθηση αυτού. Δεν είμαι αφελής. Ξέρω ότι λειτουργώ ανά πάσα στιγμή σε ναρκοπέδιο. Έχω πολλή εμπειρία από κρίσεις σε όλον τον κόσμο, από την Αφρική, τη Λατινική Αμερική, την Ασία και την Ευρώπη. Ξέρω πολύ καλά τι σημαίνει «κρίση-διαχείριση φυσικών καταστροφών». Ανέλαβα, όμως, για συγκεκριμένους λόγους και με συγκεκριμένους στόχους, για να μπορέσω πρώτα αξιοποιώντας την ευρωπαϊκή μου εμπειρία στο ίδιο αντικείμενο, να συμβάλω στη δημιουργία ενός σύγχρονου και αποτελεσματικού μηχανισμού πολιτικής προστασίας για την Ελλάδα που κυρίως θα ανταποκρίνεται στις προκλήσεις της κλιματικής κρίσης, δεύτερον για να βοηθήσω στην ταχύτερη και πιο αποτελεσματική απορρόφηση της ευρωπαϊκής χρηματοδότησης στο μεγάλο πρόγραμμα αναβάθμισης της ανθεκτικότητας που λέγεται «Αιγίς», σε στενή συνεργασία βέβαια με πολλούς από τους συναδέλφους μου και, τρίτον, για να μπορέσουμε να υπερβούμε χρόνια προβλήματα που συνδέονται με νομικίστικες διαδικασίες και ιδιαιτερότητες του ελληνικού κράτους. Τα άκουγα. Τώρα που τα βιώνω, αντιλαμβάνομαι πόσο μεγάλα είναι.

Κυρίες και κύριοι, είναι γνωστό ότι ένα ισχυρό και αποτελεσματικό σύστημα πολιτικής προστασίας πρέπει να χαρακτηρίζεται από το τρίπτυχο «πρόληψη-προετοιμασία, ετοιμότητα και ανθεκτικότητα». Για να φτάσουμε εκεί, χρειαζόμαστε σύγχρονα εργαλεία, τεχνολογική αναβάθμιση. Δεν μπορούμε να είμαστε παλαιομοδίτες με παραδοσιακό τρόπο. Χρειαζόμαστε νέα σύγχρονα ραντάρ, νέα σύγχρονα συστήματα έγκαιρης προειδοποίησης -ας μην αναπτύξω εδώ τι χρειαζόμαστε- που αν τα είχαμε και αν τα είχαν οι μετεωρολόγοι μας, θα μπορούσαμε να ξέραμε και τον όγκο του χιονιού! Θα ξέραμε πόσος όγκος χιονιού θα έπεφτε στην Αττική, στην Αθήνα, στο Χαλάνδρι, στην Κατεχάκη. Τα χρειαζόμαστε. Δεν το λέω για υπεκφυγή ούτε για δικαιολογία. Σας ενημερώνω, όμως, τι συμβαίνει στις άλλες χώρες. Οι μετεωρολόγοι -με όσους έχω μιλήσει- τα ζητούν αυτά τα ραντάρ.

Ας είμαστε, όμως, ειλικρινείς. Όλα αυτά που αποτυπώνουν ένα σύγχρονο τεχνολογικά αναβαθμισμένο σύστημα πολιτικής προστασίας, λείπει, κύριοι Βουλευτές. Και λείπει σε πολλές χώρες, για να πω την αλήθεια, ακόμα και σε μεσαίες ευρωπαϊκές χώρες, διότι η κλιματική κρίση μάς βρήκε όλους απροετοίμαστους.

Τη Δευτέρα αυτές τις ελλείψεις τις βιώσαμε πολύ έντονα. Προσωπικά -εσείς μπορεί να μην το αντιληφθήκατε, γιατί δεν είχαμε τόσα πολλά προβλήματα- το βίωσα και στον «Μπάλλο» και στον «Διομήδη». Θυμάμαι, όταν πήραμε την απόφαση να κλείσουμε τον Κηφισό -η ειρωνεία ήταν μεγάλη-, εκεί οι μετεωρολογικές ενδείξεις απέτυχαν. Όμως, πήραμε την απόφαση, γιατί έτσι μας οδηγούσαν. Τώρα είχαμε το αντίθετο.

Επιμένω, αγαπητοί συνάδελφοι, ότι την ώρα της μάχης χρειάζεται κυρίως αυτό το οργανωμένο και άρτια εξοπλισμένο συντονιστικό κέντρο διαχείρισης κρίσεων, μια πλήρης και ενημερωμένη λειτουργική εθνική βάση δεδομένων. Είναι εκ των ων ουκ άνευ. Δεν υπάρχει στη χώρα. Ψάχνουμε να βρούμε στοιχεία. Υπάρχει και ένας ανταγωνισμός, που δεν δίνει ο ένας στον άλλον στοιχεία. Δεν υπάρχει οριζόντια διασύνδεση αυτών των πραγμάτων.

Δεν είναι δυνατόν -και θα σας πω τι έγινε- να μην έχει η Πολιτική Προστασία στο μικρό κέντρο διαχείρισης κρίσεων τη δυνατότητα να παρακολουθεί όλα τα αυτοκίνητα σε όλους τους αυτοκινητόδρομους στις εθνικές οδούς της χώρας. Δεν έχουμε αυτήν τη δυνατότητα. Οι συμβάσεις πρέπει να αλλάξουν.

Χρειάζεται, λοιπόν, ένα κέντρο, όπως το όρισε και ο Πρωθυπουργός προχθές, με πυραμιδική οργάνωση, όπου με ταχύτητα και απόλυτο συντονισμό θα λαμβάνονται όλες οι αποφάσεις, γνωστή σε όλες τις χώρες «αίθουσα πολέμου» -«war room»- με αρμοδιότητες απολύτως προσδιορισμένες, όπου θα είναι ξεκάθαρο ποιος παίρνει την απόφαση, σε ποια στιγμή και με ποια κριτήρια.

Ας το ομολογήσουμε. Δεν είμαστε ακόμη εκεί. Και προσωπικά σάς λέω ότι δεν μπορούσα να φτάσω στους τρεις-τέσσερις μήνες που είμαι εδώ. Ούτε, όμως, και η Κυβέρνηση μπορούσε στα δύο χρόνια. Αυτό είναι έργο χρόνων. Πάντως, σε ό,τι αφορά την πολιτική βούληση του Πρωθυπουργού και τη δική μου και της Κυβέρνησης δουλεύουμε προς αυτήν την κατεύθυνση, για να αποκτήσουμε δομές, επιστημονικό προσωπικό που θα μπορεί στη διαχείριση της κρίσης να είναι δίπλα στους ανθρώπους της επιχείρησης, δίπλα στον πυροσβέστη, δίπλα στον αστυνομικό, δίπλα στον Στρατό. Έχουμε εξαιρετική επιστημονική κοινότητα. Έκανα βόλτα σε όλα τα πανεπιστήμια της χώρας και σας λέω ότι έχω μείνει έκπληκτος από τη δυνατότητα που υπάρχει. Πρέπει, όμως, να τη συστηματοποιήσουμε. Είναι όλα σκόρπια.

Κυρίες και κύριοι, ο στόχος που έχουμε θέσει μαζί με τους συνεργάτες μου -αναφέρομαι στον Υφυπουργό κ. Τουρνά, τον Γενικό Γραμματέα Πολιτικής Προστασίας, τον κ. Παπαγεωργίου, και όλους τους άλλους- πιστεύω ακράδαντα ότι είναι στόχος εθνικός. Δεν έχει πολιτικά χαρακτηριστικά. Το χιόνι, η φωτιά, οι πλημμύρες, ο σεισμός, δεν έχουν πολιτικό χρώμα. Χωρίς τη συμβολή όλων, θα μείνουμε στα μισά του δρόμου.

Ο στόχος αυτός, στη δίνη ειδικά της κλιματικής κρίσης, πιστεύω ακράδαντα -και αυτή είναι η συμβουλή μου- οφείλει να αναδειχθεί σε πρότυπο συνεννόησης, συναίνεσης, συνεργασίας του πολιτικού δυναμικού της χώρας. Δεν υπάρχει άλλος δρόμος για να είμαστε αποτελεσματικοί. Αυτό το Υπουργείο που σύστησε ο Πρωθυπουργός πρωτοποριακά δεν είναι ούτε του Μητσοτάκη, ούτε του Τσίπρα, ούτε του Ανδρουλάκη και πολύ περισσότερο δεν είναι του Στυλιανίδη. Είναι το Υπουργείο Κλιματικής Κρίσης και Πολιτικής Προστασίας της Ελλάδας. Αποστολή του είναι να κάνει τη χώρα ανθεκτική στην κλιματική κρίση, να ενισχύσει την ανθεκτικότητα και να σώσει ανθρώπινες ζωές.

Είναι προφανές ότι αυτή η προσπάθεια δεν ξεκινάει από το μηδέν ούτε την ξεκινώ εγώ. Το 2019 ο προκάτοχός του, ο Νίκος Χαρδαλιάς, αναβάθμισε ουσιαστικά τον ρόλο της πολιτικής προστασίας. Το 2019 ήταν στα σπάργανα το «112», που είχε την αρχή του στην κ. Γεροβασίλη. Θέλω να είμαι αντικειμενικός, για να είμαστε όλοι μαζί.

Τον περασμένο Σεπτέμβρη ήρθε, όμως, η μεγάλη θεσμική τομή, η πρωτοβουλία του Πρωθυπουργού, ιστορική απόφαση, η σύσταση αυτού του αυτόνομου Υπουργείου με επίκεντρο την κλιματική κρίση, αναγνωρίζοντας την απόλυτη διασύνδεση και αλληλεπίδραση με την παραδοσιακή κατασταλτική έννοια της πολιτικής προστασίας. Σημαντική καινοτομία. Στη Γλασκόβη, όπου ήμασταν με τον Πρωθυπουργό εγώ και ο κ. Σκρέκας, όλα τα φώτα της δημοσιότητας των διεθνών μέσων ενημέρωσης ήταν γι’ αυτό, όλες οι ερωτήσεις ήταν για την πρωτοπορία της Ελλάδας σε αυτό το σημείο.

Κυρίες και κύριοι, η κλιματική αλλαγή και οι επιπτώσεις της μας ξεπέρασαν. Για να προλάβουμε, πρέπει να τρέξουμε με ιλιγγιώδεις ταχύτητες. Η πρόληψη, η προετοιμασία, η ετοιμότητα πρέπει να είναι ο βασικός μας μπούσουλας. Αλλιώς -το λέω με απόλυτη επίγνωση- θα παραμείνουμε απροετοίμαστοι και θα θρηνήσουμε θύματα.

Βασικό μας εργαλείο είναι σχέδιο «Αιγίς», 1,7 δισεκατομμυρίου ευρώ. Μας επιτρέπει να οικοδομήσουμε τη σύγχρονη πολιτική προστασία στη χώρα μας. Θα σας το πω ξεκάθαρα: Αντιμετωπίζουμε μεγάλες δυσκολίες στην υλοποίησή του, ως αποτέλεσμα χρόνιων αγκυλώσεων και παθογενειών ενός κρατικού συστήματος που χαρακτηρίζεται από πολυνομία, αλληλοεπικαλύψεις και ασαφείς συναρμοδιότητες. Φανταστείτε ότι πήραμε εγκρίσεις επιτάχυνσης από τη γραφειοκρατία των Βρυξελλών και δυσκολευόμαστε στη γραφειοκρατία των Αθηνών. Είναι παθογένειες δεκαετιών, το ξέρω. Πρέπει, όμως, να τις πούμε, να τις αναγνωρίσουμε, για να τις λύσουμε.

Με τη στήριξη του κυρίου Πρωθυπουργού ήδη λύσαμε ένα πολύ σοβαρό θέμα. Σταματήσαμε μια εκκρεμότητα που όσοι πέρασαν από το Υπουργείο Προστασίας του Πολίτη το ξέρουν. Η κ. Γεροβασίλη το ξέρει πολύ καλά, ο κ. Χαρδαλιάς και ο κ. Χρυσοχοΐδης επίσης, ακόμα και πιο παλιά από το 2011. Απαλλάξαμε τη χώρα με τη δική σας συμβολή και συναίνεση από την οικονομική εκκρεμότητα της υπηρεσίας του ΝΑΤΟ για τη μίσθωση αναγκαίων πτητικών πυροσβεστικών μέσων για την επόμενη αντιπυρική περίοδο, για να ακολουθήσουμε το επιχειρησιακό πλάνο της Πυροσβεστικής. Μετά από έντεκα χρόνια, αυτή η οικονομική οφειλή επιτέλους επιλύθηκε. Επιτέλους, μπορούμε τώρα να κάνουμε έναν σχεδιασμό για να μισθώσουμε τα εναέρια μέσα του καλοκαιριού πριν έρθουν τα δικά μας μέσω του «Αιγίς».

Επανέρχομαι στο θέμα των ημερών. Αντιμετωπίσαμε ένα πολύ δύσκολο φαινόμενο. Υπήρξαν αστοχίες, υπήρξαν προβλήματα και αδυναμίες στον συντονισμό. Το είπαμε από την πρώτη στιγμή. Γι’ αυτό και η συγγνώμη του Πρωθυπουργού. Στόχος είναι τα λάθη να γίνουν μαθήματα και να μην επαναληφθούν, να αντλήσουμε διδάγματα από τις αστοχίες και τις παραλείψεις.

Σε αυτό το σημείο, όμως, θέλω δύο λεπτά από τον χρόνο σας για να αναδείξω μια στιγμή των δύσκολων ωρών, στην οποία δεν έχει δοθεί η πρέπουσα σημασία. Εκείνο το βράδυ της Δευτέρας τα παιδιά της Αστυνομίας, οι άνδρες της Πυροσβεστικής και του Στρατού κατάφεραν κάτι ακατόρθωτο. Έχω εμπειρία και από αξιολόγηση τέτοιων κρίσεων σε τέτοιες συνθήκες. Θεωρώ ότι εκείνο το βράδυ επιβεβαιώθηκε αυτό που είδα εδώ και καιρό: Η Ελλάδα έχει δυνατότητες να διαχειριστεί κρίσεις, γιατί έχει εξαιρετικό ανθρώπινο δυναμικό. Σύστημα θέλουμε, δομές θέλουμε. Αυτά τα παιδιά ήταν οι ήρωες της βραδιάς, γιατί κατάφεραν μέσα σε αυτές τις συνθήκες να απεγκλωβίσουν τρεις χιλιάδες πεντακόσιους ανθρώπους, απομακρύνοντας χίλια οκτακόσια αυτοκίνητα και κατάφεραν να λύσουν προβλήματα σε χίλια επείγοντα ιατρικά περιστατικά.

Αγαπητοί συνάδελφοι, δεν είχαμε νεκρούς, διότι ήταν σωστή η επιχείρηση εκείνη τη στιγμή. Αυτό οφείλεται σε αυτά τα παιδιά. Δεν το λέω ούτε για εμένα ούτε για κανέναν άλλο. Αυτοί ήταν οι ήρωες της βραδιάς.

Ρωτάτε αν υπήρχε σχεδιασμός. Υπήρχε σχεδιασμός. Υπήρχε συνεχής αξιολόγηση της κατάστασης στη βάση της εξέλιξης και της σφοδρότητας της κακοκαιρίας. Πώς υλοποιήθηκε; Δυστυχώς, δεν μπόρεσε να υλοποιηθεί σε βαθμό που να περιορίσει τα μεγάλα προβλήματα. Οι λόγοι πολλοί: Η έλλειψη αποκλειστικών αρμοδιοτήτων και η σωρεία συναρμοδιοτήτων, η απουσία δυνατότητας η Πολιτική Προστασία να παίρνει κυριαρχικά αποφάσεις για δράση -το χρειαζόμαστε, το είπε αυτό και από το Βήμα, προηγουμένως, ο Αντιπρόεδρος της Κυβέρνησης-, η ασάφεια και η απουσία προσδιορισμένων σχέσεων της κεντρικής εξουσίας με την τοπική αυτοδιοίκηση, κυρίως την ώρα της κρίσης και η απουσία ελεγκτικών μηχανισμών στην προληπτική περίοδο.

Ωστόσο, πρέπει να είμαστε ειλικρινείς. Δεν έχω καμμία διάθεση να συγκρουστώ με μια ιδιωτική εταιρεία. Εκ των υστέρων, όμως, και τα συμπεράσματα θα αποδείξουν ότι ο πιο αδύναμος κρίκος σε αυτή την αλυσίδα ήταν η «ΑΤΤΙΚΗ ΟΔΟΣ».

Υπογραμμίζω ότι όλες οι εταιρείες διαχείρισης, μεταξύ των οποίων και οι «ΑΤΤΙΚΕΣ ΔΙΑΔΡΟΜΕΣ», στη σύσκεψη εγγυήθηκαν ότι μπορούν να διαχειριστούν το φαινόμενο και να μείνουν οι δρόμοι ανοιχτοί. Ειδικά οι «ΑΤΤΙΚΕΣ ΔΙΑΔΡΟΜΕΣ» διαβεβαίωσαν ότι ήταν σε πλήρη ετοιμότητα και ότι διαθέτουν περισσότερα οχήματα εκχιονισμού από τη συμβατική τους υποχρέωση.

Δυστυχώς, τίποτε από αυτά που η εταιρεία διαβεβαίωνε δεν επιβεβαιώθηκε. Ενώ στην περίπτωση της «ΝΕΑΣ ΟΔΟΥ», που εθεωρείτο ιστορικά η προβληματική εταιρεία, τα πράγματα εξελίχθηκαν όπως σχεδιάστηκαν, σε πλήρη συνεργασία με την Τροχαία και είχαμε μια επιτυχημένη διαχείριση της δύσκολης κατάστασης.

Και το ερώτημα είναι: γιατί λοιπόν στην περίπτωση της «ΝΕΑΣ ΟΔΟΥ» είχαμε την επιτυχημένη διαχείριση, ενώ στην περίπτωση της «ΑΤΤΙΚΗΣ ΟΔΟΥ» είχαμε τη χείριστη διαχείριση; Θα το απαντήσει αυτός που θα μας βοηθήσει να βρούμε τα διδάγματα και τα νέα δεδομένα, για να κάνουμε την αρχή.

Ρωτάτε πολλοί για τα πρακτικά και κάποιοι με μια συνωμοσιολογική αντίληψη των πραγμάτων. Δεν ξέρω γιατί. Αγαπητοί συνάδελφοι, οι συντονιστικές συναντήσεις πραγματοποιήθηκαν στο πλαίσιο της προετοιμασίας για το επερχόμενο καιρικό φαινόμενο, δεν επρόκειτο για συνεδρίαση ούτε διοικητικού οργάνου ούτε για τυπική διαδικασία. Σε αυτές τις συναντήσεις -έχω συμμετάσχει σε τόσες στην Ευρώπη, παντού- δεν τηρούνται πρακτικά και με βάση την ενωσιακή πρακτική, αλλά, όπως με είχαν ενημερώσει οι νομικοί μας σύμβουλοι, ούτε με βάση την εθνική πρακτική. Και αυτό το ρώτησα όχι τώρα, αλλά σε όλες τις συνεδρίες που έχουμε κάνει εδώ από τον Σεπτέμβριο και μετά. Είναι ad hoc συνεδρίες στις οποίες δεν τηρούνται πρακτικά.

Αγαπητοί συνάδελφοι, κύριε Πρόεδρε, πριν κλείσω, επιτρέψτε μου δύο λόγια σε έναν τόνο πιο προσωπικό, μιας και αυτές τις μέρες ακούστηκαν και γράφτηκαν διάφορα. Εξάλλου είναι στοιχειώδες δικαίωμα η αυτοάμυνα. Κάποιος ψάχνει τον Στυλιανίδη. Πού ήταν, λέει, ο Στυλιανίδης και μάλιστα κάποιος έβγαλε ότι ο Στυλιανίδης, λέει, υπέγραφε κάτι θέματα της Πυροσβεστικής την ώρα της κρίσης, κάτι που το υπογράφει ο τελευταίος, ένας αντιπύραρχος σε κάθε Πυροσβεστική υπηρεσία, εν πάση περιπτώσει. Και αυτά τα ακούσαμε.

Αγαπητοί συνάδελφοι, η διαχείριση κρίσεων δεν γίνεται ούτε με γιουρούσια και ο αυτοσχεδιασμός πάντα αποτυγχάνει. Γίνεται μόνο με σύστημα, οργάνωση και αφού προλάβεις τα πράγματα, που σημαίνει ότι ο Στυλιανίδης δεν θα κυκλοφορεί να βγάζει φωτογραφίες για τα σόσιαλ μίντια πού βρίσκεται, διότι η αξιοπρέπειά μου και η ακεραιότητά μου δεν μου το επιτρέπουν. Προτιμώ να χάνω στην επικοινωνία, αλλά να επικεντρωθώ στην ουσία.

Αποδέχτηκα την τιμητική πρόσκληση του Πρωθυπουργού να αναλάβω αυτό το δύσκολο έργο και τον ευχαριστώ για την τιμή και την εμπιστοσύνη. Το αποδέχτηκα, όπως είπα και πριν, γνωρίζοντας τις δυσκολίες και τις παθογένειες του συστήματος και αναγνωρίζοντας ασφαλώς ταυτόχρονα και δικές μου πιθανές αδυναμίες, σχετικές με τη μη βιωματική γνώση του ελληνικού κρατικού μηχανισμού.

Αποδέχτηκα την πρόταση όχι γιατί ήμουν ανεπάγγελτος, όχι γιατί έψαχνα δουλειά, ούτε για να γίνω Υπουργός. Αποδέχθηκα γιατί έκρινα ότι αυτό μου όριζε το εθνικό καθήκον. Μεγάλωσα στην πράσινη γραμμή της παλιάς Λευκωσίας. Ξέρω τι σημαίνει συμπαράσταση εθνική. Όταν με κάλεσε ο Πρωθυπουργός, για εμένα ήταν ηθικό καθήκον, ειδικά ένας Πρωθυπουργός που ξέρω πολύ καλά από την ευρωπαϊκή μου εμπειρία ότι έχει αναβαθμίσει το κύρος της χώρας. Δεν μπορούσα να πω όχι.

Δεν ήρθα εδώ, λοιπόν, με στόχο να εξαργυρώσω οτιδήποτε ούτε για να εγκαινιάσω μια νέα πολιτική σταδιοδρομία, ούτε ήρθα στην Ελλάδα ως μεσσίας και ούτε είμαι αλάνθαστος. Και όπως θα έλεγε και ο Πρόεδρος της Βουλής, ο Κώστας Τασούλας, ο ευφυολόγος, ήρθα απλώς ως καλοπροαίρετος φιλότιμος. Το αποδέχομαι.

Όμως είμαι ένας άνθρωπος που έχω ζήσει στην Ελλάδα, τα πρώτα μου πτυχία είναι στην Ελλάδα και ήρθα εδώ με την τεχνογνωσία που απέκτησα ως Ευρωπαίος Επίτροπος και ως Ευρωπαίος Συντονιστής για την αντιμετώπιση της επιδημίας του Έμπολα και νομίζω ότι εκεί πήγα καλά.

Αντιλαμβάνομαι λοιπόν τη συμμετοχή μου στην Κυβέρνηση ως προσφορά, ως υπηρεσία στον Έλληνα πολίτη και ζητώ να κριθώ από αυτά τώρα, αύριο, αλλά και στο τέλος αυτής της διαδρομής. Με αυτή λοιπόν, την αντίληψη συνεχίζω και στην πορεία αυτή θα αξιοποιήσουμε ως Υπουργείο κάθε δημιουργική πρόταση, κάθε συνεισφορά.

Κυρίες και κύριοι Βουλευτές. ποτέ δεν θα μας δείτε να κρυβόμαστε ούτε από την πραγματικότητα ούτε ακόμα περισσότερο από τις θεσμικές μας ευθύνες.

Τελειώνω με μία πρόταση προς το εθνικό Κοινοβούλιο. Η πρόκληση μπροστά μας είναι το «Αιγίς». Μπορούμε γι’ αυτό το πρόγραμμα να επιταχύνουμε τις διαδικασίες και να έχουμε το συντομότερο δυνατό όλα τα εργαλεία που χρειαζόμαστε για να στήσουμε όντως μια αξιόπιστη πολιτική προστασία. Θεωρώ ότι αυτό πρέπει να γίνει ο εθνικός μας στόχος.

Από την πρώτη στιγμή που ήρθα, άνοιξα τον εθνικό διάλογο. Θεωρώ και ελπίζω ότι θα βρούμε τον νομικό τρόπο να επιταχύνουμε τις διαδικασίες, γιατί πολιτική προστασία σημαίνει κατεπείγον, δεν σημαίνει τίποτε άλλο.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κι εμείς σας ευχαριστούμε, κύριε Υπουργέ.

Έχει ζητήσει τον λόγο ο Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία και Αρχηγός της Αξιωματικής Αντιπολίτευσης κ. Τσίπρας.

Κύριε Πρόεδρε, έχετε τον λόγο.

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Ευχαριστώ, κύριε Πρόεδρε.

Δεν είχα προσχεδιάσει να ζητήσω τον λόγο. Ακούγοντας τον Υπουργό Κλιματικής Κρίσης, μου δημιουργήθηκαν ερωτήματα. Κι επειδή εδώ αυτή η διαδικασία δεν είναι μόνο μια διαδικασία παράλληλων μονολόγων, θα έχουμε τη δυνατότητα αύριο να τοποθετηθούμε και εγώ και ο Πρωθυπουργός, φαντάζομαι όμως -γνωρίζουμε τη διαδικασία- χωρίς τη δυνατότητα ερωταπαντήσεων, είναι και ο Πρωθυπουργός εδώ, μπορεί να απαντήσει κι ο ίδιος στα ερωτήματα που θα θέσω.

Σας άκουσα, κύριε Υπουργέ, και γνωρίζετε ότι δεν έχω καμμία διάθεση προσωπικής αντιδικίας. Ωστόσο δεν είστε οικουμενικός Υπουργός, είστε Υπουργός της Κυβερνήσεως της Νέας Δημοκρατίας και οφείλετε στο ελληνικό Κοινοβούλιο να δώσετε εξηγήσεις.

Ζητήσατε συγγνώμη και εσείς και ο κύριος Πρωθυπουργός και είπατε ότι είναι ειλικρινής αυτή η συγγνώμη. Σας άκουσα επί είκοσι λεπτά, δεν κατάλαβα να μας υποδείξατε κάπου που να κάνατε λάθος. Πού κάνατε λάθος λοιπόν; Γιατί ζητήσατε συγγνώμη; Μας είπατε ότι δεν έχουμε ραντάρ και ότι δεν έχουμε War Room, δεν είχαμε ραντάρ για να προβλέψουμε επακριβώς πού θα πέσει το χιόνι, πόσα εκατοστά θα έχουμε στην Αττική Οδό, πόσα στη Νέα Οδό, πόσα στη Μεσογείων, πόσα στη Μαραθώνος, πόσα στην Κατεχάκη. Αυτό είναι το ζήτημα;

Η Εθνική Μετεωρολογική Υπηρεσία και οι επιστήμονες της χώρας μας, που δεν είναι ούτε γαλάζιοι ούτε κόκκινοι ούτε πράσινοι, σας διαψεύδουν, λένε ότι είχαμε αυτή τη φορά ένα μοντέλο το οποίο έδωσε επακριβώς το μέγεθος της κακοκαιρίας, το μέγεθος της χιονόπτωσης, την περιοχή που θα καλύψει και τον χρόνο που θα έρθει. Ακόμα και οι μετεωρολόγοι που ανήκουν στην Κοινοβουλευτική Ομάδα της Νέας Δημοκρατίας διέψευσαν τον Κοινοβουλευτικό Εκπρόσωπο, ο οποίος μας είπε ότι δήθεν το πρόβλημα είναι ότι η Εθνική Μετεωρολογική Υπηρεσία έπεσε έξω. Δηλαδή αυτό τι είναι τώρα;

Ήρθατε εδώ να πείτε πάλι συγγνώμη, αλλά φταίει το ότι δεν είχαμε ραντάρ; Βεβαίως να έχουμε και ραντάρ. Είπε κανείς να μην έχουμε και καλύτερα ραντάρ και War Room και καλύτερες υπηρεσίες; Η ΕΜΥ όμως μας λέει ότι αυτή η κακοκαιρία που είχαμε τη Δευτέρα δεν ήταν από τις χειρότερες που έχουμε αντιμετωπίσει στην Αττική. Το 2008 είχαμε μια πολύ μεγαλύτερη σε ύψος χιονοπτώσεως κακοκαιρία. Δεν ήταν κυβέρνηση ο ΣΥΡΙΖΑ, αλλά το αντιμετώπισαν τότε. Σήμερα πού έγινε το λάθος λοιπόν;

Και δεν έκλεισε μόνο η Αττική Οδός. Έκλεισε και η Κατεχάκη, έκλεισε και η Μαραθώνος και η Μεσογείων που έχουμε τόσα νοσοκομεία εκεί. Τι έφταιξε λοιπόν; Γιατί τότε και άλλες φορές μπορέσαν και σήμερα εσείς δεν μπορέσατε;

Θα μας πείτε πού κάνατε το λάθος ή θα πετάμε την μπάλα στην εξέδρα; Ή μήπως θα μας πείτε και εσείς όπως ο Κυβερνητικός Εκπρόσωπος –δικός σας Εκπρόσωπος, κύριε Μητσοτάκη- ότι η Κατεχάκη, η Μαραθώνος, δεν ανήκουν στη σφαίρα επιρροής του ελληνικού κράτους, διότι θέλετε να ρίξετε τις ευθύνες στον δικό σας, τον «γαλάζιο», τον νεοδημοκράτη περιφερειάρχη; Μια ζωή πετάτε την μπάλα αλλού. Θα αναλάβετε ποτέ έστω μία ευθύνη, να μας πείτε πού κάνατε το λάθος;

Και θέλω να σας ρωτήσω, κύριε Πρωθυπουργέ και κύριε Υπουργέ της Κλιματικής Κρίσης, για το κρίσιμο ζήτημα της ταλαιπωρίας χιλιάδων συμπολιτών μας το βράδυ της Δευτέρας στην Αττική Οδό. Ζητήσατε από τον παραχωρησιούχο να διακόψει την κυκλοφορία των βαρέων οχημάτων; Διότι η εταιρεία, που έχει βαρύτατες ευθύνες βεβαίως, άλλα λέει. Λέει ότι σας ζήτησε σε συσκέψεις να σταματήσει η κυκλοφορία των βαρέων οχημάτων και εσείς αρνηθήκατε. Και έρχεστε εσείς τώρα να μας πείτε ότι δεν είχατε πρακτικά. Κάνατε δύο συσκέψεις, και σας ζητάμε από το πρωί να δώσετε τα πρακτικά στη δημοσιότητα, ώστε να ενημερωθεί ο ελληνικός λαός, οι πολίτες που ταλαιπωρηθήκανε.

Και ο Πρωθυπουργός έκανε τον μεσάζοντα με την εταιρεία, λες και δεν έχει νόμους αυτό το κράτος για να θεσπιστούν και να τηρηθούν συμβάσεις και να πληρώσει η εταιρεία αυτά που πρέπει να πληρώσει. Αξιολόγησε μόνος του το κόστος, ώστε να δώσει την ευκαιρία ενδεχομένως στην εταιρεία ή στην όποια εταιρεία να ζητάει από τους πολίτες να μην έχουν άλλες απαιτήσεις και να μην μπορούν να κάνουν άλλες διαδικασίες αγωγών. Δεν είναι ρόλος μεσίτη, διαμεσολαβητή ο ρόλος του Πρωθυπουργού.

Αλλά το αφήνω αυτό και επανέρχομαι στο κρίσιμο ερώτημά μου. Είναι δυνατόν να μας λέτε ότι το πρόβλημά μας είναι ότι δεν έχουμε σύγχρονα ραντάρ, ενώ στις πιο κρίσιμες συσκέψεις δεν είχατε την πρόνοια να πατήσετε το record αφού τις κάνατε με zoom, και να καταγράψετε τι είπε ο καθένας, τι ζήτησε ο καθένας και θέλετε εμείς σήμερα να σας πιστέψουμε; Ή λοιπόν είσαστε κατσαπλιάδες στις διαδικασίες σας ή μας λέτε ψέματα. Μας λέτε ψέματα για να αποφύγετε την ευθύνη και αυτό δεν αξίζει στον ελληνικό λαό. Δεν αξίζει στους Έλληνες πολίτες.

(Χειροκροτήματα από την πτέρυγα του ΣΥΡΙΖΑ)

Όταν ζητάτε συγγνώμη, θα εξηγείτε τον λόγο που κάνατε λάθος. Εάν ζητάτε συγγνώμη και μας λέτε ότι όλα τα κάνατε καλά και έφταιξε το ότι δεν έχουμε σύγχρονα ραντάρ και ότι δεν έχουμε war room και φταίει η Μετεωρολογική Υπηρεσία και κάποιος περιφερειάρχης και κάποιος άλλος και κάποιος τρίτος, τότε η συγγνώμη αυτή, κύριε Μητσοτάκη, είναι προσχηματική, είναι υποκριτική και θα σας κρίνει ο ελληνικός λαός.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κύριο Πρόεδρο.

Θα με αφήσετε να διευθύνω εγώ την συζήτηση. Έχω δει τα πάντα.

Τον λόγο έχει ο Υπουργός Κλιματικής Κρίσης και Πολιτικής Προστασίας, κ. Στυλιανίδης προκειμένου να απαντήσει στον Αρχηγό της Αξιωματικής Αντιπολίτευσης.

**ΧΡΗΣΤΟΣ ΣΤΥΛΙΑΝΙΔΗΣ (Υπουργός Κλιματικής Κρίσης και Πολιτικής Προστασίας):** Κύριε Αρχηγέ της Αξιωματικής Αντιπολίτευσης, απάντησα στο ελληνικό Κοινοβούλιο με απόλυτη ειλικρίνεια.

Ας τα πάρουμε ένα-ένα. Η ευρωπαϊκή μου εμπειρία, αλλά ρωτώντας και τους νομικούς συμβούλους του Υπουργείου, μου επέβαλαν ότι σε τέτοιες ad hoc συναντήσεις δεν κρατιούνται πρακτικά. Μάλιστα ο Ζαν Κλοντ Γιούνκερ, ένας άνθρωπος φίλος της Ελλάδας, Πρόεδρος της Ευρωπαϊκής Επιτροπής, λέει ότι εάν σε τέτοιες συναντήσεις κρατιούνται πρακτικά, που είναι σε επίπεδο συνεννόησης και συνεργασίας και γι’ αυτό δεν κρατιούνται και στην Ευρώπη, σημαίνει ότι δημιουργείς συνθήκες ευθυνοφοβίας.

Εγώ πιστεύω ακράδαντα σε αυτή τη διαδικασία, γιατί ο καθένας εκεί δεν θα μπορούσε να μιλήσει. Έπρεπε να συντονιστούμε. Εάν βρείτε ευρωπαϊκή χώρα που σε αυτές τις συναντήσεις κρατιούνται πρακτικά, να το συζητήσουμε. Δεν είναι τυπικές διαδικασίες, δεν είναι διοικητικό όργανο. Δεν είμαι νομικός, το έψαξα πάρα πολύ από την πρώτη μου φορά που ήρθα και τήρησα τις ίδιες διαδικασίες και στον «Μπάλλο» και στον «Διομήδη» και τώρα. Έτσι είναι η σωστή διαδικασία κατά την άποψή μου. Εάν έχουμε διαφωνία, είναι σεβαστή.

Δεύτερον, σε ότι αφορά τα ραντάρ, τον όγκο χιονιού και γιατί τα είπα. Οι ίδιοι οι μετεωρολόγοι θα ήθελαν να ξέρουν τι όγκο χιονιού –όπως ξέρουν για την βροχή- θα έχει. Για ποιο λόγο; Διότι εάν ξέραμε το βράδυ της Κυριακής –και δεν φταίνε οι μετεωρολόγοι, ίσα-ίσα τους εκθειάζω γιατί είναι εξαιρετικοί και βρίσκουν τόσο σωστές ενδείξεις παρ’ όλο που δεν έχουν τα μέσα που πρέπει- ότι θα πέσουν τριάντα ή σαράντα ή πενήντα εκατοστά στον αστικό ιστό της Αθήνας, σίγουρα θα κλείναμε από το βράδυ την Αθήνα. Θα κάναμε αργία. Το έκανα στον «Μπάλλο» και δεν φοβήθηκα το πολιτικό κόστος. Δεν θα το έκανα τώρα; Αλλά καταλήξαμε –και εδώ είναι η ανακοίνωση που βγάλαμε το βράδυ- στο ότι πάμε μαζί, παρακολουθούμε το φαινόμενο από τις 5.00΄ με την εξέλιξη και την σφοδρότητα αποφασίζουμε.

Και επαναλαμβάνω, το θέμα της σύγκρισης μεταξύ του τι έγινε στη «ΝΕΑ ΟΔΟ» και στην «ΑΤΤΙΚΗ ΟΔΟ», νομίζω αποδεικνύει ότι η σύσκεψη πήρε σωστές αποφάσεις. Αφού πέτυχε στη «ΝΕΑ ΟΔΟ», που ήταν το πιο ευάλωτο κομμάτι, γιατί δεν πέτυχε στις «ΑΤΤΙΚΕΣ ΔΙΑΔΡΟΜΕΣ»; Τι συμβαίνει με αυτή την εταιρεία που ήταν όντως για πάρα πολλά χρόνια η πιο αξιόπιστη; Δεν μπορώ να το ψάξω εγώ, δεν ξέρω. Αλλά ήμουν παρών όταν ο κ. Λευτέρης Οικονόμου στο Κέντρο Διαχείρισης Κρίσεων προσπάθησε και πήρε διακόσια λίτρα πετρέλαιο για να βάλει στα εκχιονιστικά στις 17.00΄-18.00΄ -δεν θυμάμαι ακριβώς- το απόγευμα. Δείχνει κάτι.

Κύριε Αρχηγέ της Αντιπολίτευσης, είμαι έντιμος άνθρωπος πάνω απ’ όλα. Σε μία τέτοια κρίση, το μόνο που δεν θα πω είναι ψέματα. Είναι η απόλυτη αλήθεια με τα γεγονότα. Σας τα είπα, αυτά είναι. Δέχομαι οποιαδήποτε κριτική. Την δέχτηκα. Αυτά είναι τα γεγονότα και σε αυτά θα μείνω.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει ο Πρωθυπουργός της χώρας, κ. Κυριάκος Μητσοτάκης.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Κυρίες και κύριοι Βουλευτές, δεν είχα πρόθεση και εγώ να πάρω τον λόγο, αλλά οφείλω να δώσω κάποιες απαντήσεις σε αυτά τα οποία άκουσα από τον Αρχηγό της Αξιωματικής Αντιπολίτευσης.

Κατ’ αρχάς θέλω να επισημάνω ότι ο Υπουργός Πολιτικής Προστασίας και Κλιματικής Κρίσης τοποθετήθηκε στο Κοινοβούλιο με ασυνήθιστη ειλικρίνεια και πολιτική εντιμότητα, αναγνωρίζοντας απόλυτα το γεγονός ότι του έχει ανατεθεί μία δύσκολη αποστολή ερχόμενος από το εξωτερικό, αναλαμβάνοντας έναν ρόλο τον οποίο δεν είχε ανάγκη. Δεν έψαχνε καριέρα. Ήρθε όμως στην Ελλάδα για να προσφέρει αξιοποιώντας τη σημαντική του ευρωπαϊκή εμπειρία. Και έχει απόλυτα δίκιο να ισχυρίζεται ότι η αποστολή της Πολιτικής Προστασίας είναι μια αποστολή εθνική. Τα χιόνια, οι σεισμοί, οι κακοκαιρίες, οι πλημμύρες, δεν έχουν χρώμα. Και νομίζω ότι εσείς γνωρίζετε πολύ καλύτερα από εμένα πόσο τραυματικές μπορεί να είναι οι εμπειρίες των φυσικών καταστροφών. Τις βιώσατε καλά στο πετσί σας και εσείς και τα στελέχη τα οποία κρίθηκαν να διαχειριστούν κρίσεις επί δικών σας ημερών.

Αναγνώρισε λοιπόν, ο Υπουργός ότι πράγματι έγιναν λάθη ως προς τη διαχείριση της Αττικής Οδού. Θα σας το πω ευθέως. Η Αττική Οδός θα έπρεπε να είχε κλείσει νωρίτερα απ’ ό,τι έκλεισε, προφανώς. Αυτό αποδεικνύεται από το αποτέλεσμα του εγκλωβισμού. Όμως το μεγαλύτερο μερίδιο ευθύνης δεν το έχει το ελληνικό κράτος. Το έχει η ίδια η «ΑΤΤΙΚΗ ΟΔΟΣ», ο παραχωρησιούχος ο οποίος ισχυριζόταν ότι μπορούσε να κρατήσει έναν δρόμο ανοιχτό και δεν κατάφερε τελικά να το κάνει. Στην πορεία, δε, φάνηκαν και χτυπητές αδυναμίες ως προς την προετοιμασία της «ΑΤΤΙΚΗΣ ΟΔΟΥ» για ένα τέτοιο φαινόμενο.

Ως προς το ζήτημα του χιονιού θέλω να σας πω και εγώ ότι κανείς μετεωρολόγος δεν προέβλεψε τον όγκο του χιονιού που έπεσε στο κέντρο της Αθήνας και σε αντίθεση με άλλες χιονοθύελλες, το χιόνι έπεσε μέρα μεσημέρι -συνήθως πέφτει βράδυ- και κανείς–κανείς!- μετεωρολόγος δεν είχε προβλέψει ότι θα ρίξει μισό μέτρο στο κέντρο της Αθήνας και στα βόρεια προάστια. Αν είχαμε τη δυνατότητα να έχουμε αυτή την πρόβλεψη -δεν την έχουμε, δυστυχώς, γιατί είμαστε μια χώρα όχι πολύ εξοικειωμένη στα χιόνια, θα πρέπει να αποκτήσουμε κι αυτήν την τεχνογνωσία- προφανώς και θα είχαμε κλείσει την πόλη από την Κυριακή το βράδυ, όπως το κάναμε εξάλλου και σε άλλες περιπτώσεις που δεν επιβεβαιώθηκαν οι προβλέψεις των μετεωρολόγων.

Δεν ήταν, λοιπόν, ζήτημα πολιτικού θάρρους. Ήταν ζήτημα αξιοποίησης και ανάλυσης των δεδομένων που είχαμε στη διάθεσή μας. Αυτά τα δεδομένα είχαμε και αυτές τις κινήσεις κάναμε.

Έχω όμως, για να καταλήξω και επί του ύφους του οργισμένου το οποίο πάντα υιοθετείτε στις τοποθετήσεις σας, δύο παρατηρήσεις.

Η πρώτη είναι η εξής. Έχω εντοπίσει μία εντυπωσιακή αφωνία της Αξιωματικής Αντιπολίτευσης ως προς τις ευθύνες της «ΑΤΤΙΚΗΣ ΟΔΟΥ». Αναφέρατε ότι δεν πρέπει να κάνω τον μεσάζοντα. Εγώ εξασφάλισα 2.000 ευρώ για κάθε εγκλωβισμένο. Εσείς δεν το κάνατε ποτέ, επί δικών σας ημερών!

(Χειροκροτήματα από την πτέρυγα της Νέας Δημοκρατίας)

Ο δε δικός σας νόμος δεν προέβλεπε καν τη δυνατότητα αποζημίωσης σε περίπτωση που ο παραχωρησιούχος δεν εκπλήρωνε τις υποχρεώσεις του. Μεσάζων λοιπόν, ή Πρωθυπουργός ο οποίος είχε κάθε διάθεση να συγκρουστεί με μια μεγάλη εταιρεία αναγκάζοντάς την να αναλάβει τις ευθύνες της; Εσείς, λοιπόν, κύριε Τσίπρα, γιατί τέτοια αγάπη ξαφνικά για την «ΑΤΤΙΚΗ ΟΔΟ», γιατί καμμία διάθεση να αναγνωρίσετε τις μεγάλες της ευθύνες; Είναι ένα ερώτημα στο οποίο πρέπει να απαντήσετε.

Τέλος, επειδή για ακόμα μία φορά αναφερθήκατε σε δήθεν προσχηματική συγγνώμη, προτιμώ τη συγγνώμη την ειλικρινή με διάθεση αυτοκριτικής, έστω και αν κινδυνεύει να χαρακτηριστεί προσχηματική, από την καμμία συγγνώμη που δεν ακούσαμε ποτέ από το δικό σας στόμα όταν είχατε εκατόν είκοσι νεκρούς στο Μάτι και στην Μάνδρα!

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Έχει ζητήσει τον λόγο η Κοινοβουλευτική Εκπρόσωπος του Κινήματος Αλλαγής…

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Κύριε Πρόεδρε, θέλω τον λόγο.

**ΠΡΟΕΔΡΕΥΩΝ (Αθανάσιος Μπούρας):** Κύριε Πρόεδρε, θέλετε να πάρετε τον λόγο;

Ορίστε, έχετε τον λόγο, κύριε Τσίπρα.

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Κύριε Μητσοτάκη, καλό θα ήταν σήμερα να ήσαστε λιγότερο προκλητικός, όχι στο ύφος, στα λόγια σας. Και θα εξηγήσω πολύ σύντομα τι εννοώ.

Την προηγούμενη Δευτέρα χιλιάδες συμπολίτες μας έμειναν εγκλωβισμένοι για ώρες στα αυτοκίνητά τους, όχι μόνο στην Αττική Οδό, αλλά και στη Μεσογείων –επαναλαμβάνω- στην Κατεχάκη, στη λεωφόρο Μαραθώνος, για ώρες, για εικοσιτετράωρο. Αυτοί οι άνθρωποι από ποιον θα αποζημιωθούν, κύριε Μητσοτάκη; Από ποιον θα αποζημιωθούν;

Δεύτερο και ίσως κρισιμότερο: Είναι γνωστό ότι θέλετε διαρκώς κάποιος άλλος να φταίει εκτός από εσάς. Ο τρόπος με τον οποίον μιλήσατε αναδεικνύει και τεκμηριώνει και ενισχύει το επιχείρημά μου ότι η συγγνώμη σας ήταν απολύτως προσχηματική. Διότι όταν λέτε συγγνώμη πρέπει να μας εξηγήσετε πού κάνατε λάθος και να μας πείτε τι θα κάνετε για να το διορθώσετε αυτό το λάθος. Για άλλη μια φορά, λοιπόν, σήμερα αυτό που μας είπατε είναι ότι φταίει η εταιρεία η ιδιωτική -αλήθεια, εσείς δεν είσαστε της άποψης ότι οι βασικές υποδομές καλό είναι να περνάνε σε ιδιώτες και να μην είναι δημόσιες και προχωράτε διαρκώς σε ιδιωτικοποιήσεις; Τώρα αλλάξατε άποψη γι’ αυτό;- φταίει η Εθνική Μετεωρολογική Υπηρεσία που δεν προέβλεψε τον ακριβή όγκο της χιονόπτωσης, φταίνε κάποιοι άλλοι, κάποιοι τρίτοι, αλλά εσείς δεν φταίτε πουθενά. Εσείς τα έχετε κάνει πάλι όλα τέλεια! Είναι ακριβώς η ίδια φιλοσοφία με την οποία αντιμετωπίζετε την κριτική μας για την πανδημία και τη διαχείρισή σας, που μας έχει οδηγήσει στις χειρότερες θέσεις στην Ευρώπη, η βασική φιλοσοφία που ακολουθείτε δυόμισι χρόνια τώρα. Θα κρίνει ο ελληνικός λαός.

Εγώ όμως δεν θέλω να αφήσω τίποτα αναπάντητο. Σε ό,τι αφορά τις προκλητικές αιχμές που αφήνετε ότι δήθεν εμείς υπερασπιζόμαστε μία ιδιωτική εταιρεία, θέλω να σας πω πάρα πολύ συγκεκριμένα, κύριε Μητσοτάκη, το εξής. Η κάθε ιδιωτική εταιρεία λειτουργεί σε ένα συγκεκριμένο πλαίσιο, έχει συμβατικές υποχρεώσεις απέναντι στον νόμο και δεν μπορεί ιδίως ο Πρωθυπουργός και η Κυβέρνηση να διαμεσολαβεί προκειμένου να διαμορφώνει το πλαίσιο μέσα στο οποίο η ιδιωτική εταιρεία θα ανταποκριθεί στις απαιτήσεις που οι ίδιες οι συμβατικές υποχρεώσεις ορίζουν.

Κύριε Μητσοτάκη, αντί να τηλεφωνείτε στον πρόεδρο της συγκεκριμένης εταιρείας -κι είναι και ντροπή σας να αφήνετε αιχμές για εμένα-, ο οποίος τυγχάνει να είναι και νομικός σας σύμβουλος, για να βρείτε φόρμουλα για την αποζημίωση, οφείλατε λοιπόν να μιλήσετε ευθέως για τις ευθύνες της και για τις δικές σας ευθύνες και να αφήσετε τη νομική διαδικασία ανοιχτή σε κάθε πολίτη, έτσι όπως ο νόμος ορίζει. Διότι η Ελλάδα είναι κράτος δικαίου. Η Ελλάδα έχει νόμους, δεν είμαστε τριτοκοσμική χώρα.

Και τέλος, από τη σύντομη αυτή σημερινή συζήτηση διαπιστώνω για άλλη μια φορά ότι επιχειρείτε να υπεκφύγετε των ευθυνών σας με λαθροχειρίες. Είναι αδιανόητο να μας λέτε σήμερα εδώ, στον ελληνικό λαό, στο ελληνικό Κοινοβούλιο, ότι δεν είχατε καταγεγραμμένα πρακτικά ή έστω καταγεγραμμένη μια διάσκεψη κρίσιμη, που έγινε και την Παρασκευή και την Κυριακή, με την παρουσία και περιφερειαρχών αλλά και με την παρουσία και άλλων Υπουργών, που αρχικά αυτό απεκρύβη. Κι ο κ. Σκέρτσος ήταν παρών, δεν ήταν μόνο ο Υπουργός Κλιματικής Κρίσης, και το δεξί σας χέρι, ο Υπουργός Επικρατείας. Άρα το Μαξίμου συντόνιζε στην ουσία. Κι η παραχωρησιούχος εταιρεία σήμερα ισχυρίζεται κάτι άλλο. Πώς θα αποδείξετε ότι ψεύδεται και ότι έχει τη βασική και την κύρια ευθύνη; Πώς θα το αποδείξετε όταν μας λέτε ότι δεν τηρήθηκαν πρακτικά;

Το να λέτε ψέματα για να αποφύγετε ευθύνες είναι ίσως μεγαλύτερο ατόπημα από το ατόπημα της κακής διαχείρισης, από το ατόπημα κάποιων λάθος επιλογών που μπορεί να κάνατε προκειμένου να μην πάρετε τις σωστές αποφάσεις για να αποφευχθεί αυτό το φιάσκο της «ΑΤΤΙΚΗΣ ΟΔΟΥ».

Και επαναλαμβάνω και κλείνω με αυτό: Δεν είναι μόνο η Αττική Οδός. Είναι κρίσιμες, κεντρικές αρτηρίες στο κέντρο της Αθήνας. Ποτέ δεν έκλεισαν αυτές! Πότε έκλεισε η Μεσογείων, με περισσότερο χιόνι; Πότε έκλεισε η Κατεχάκη, πότε έκλεισε η λεωφόρος Μαραθώνος; Είναι εκτός κρατικής ευθύνης αυτοί οι δρόμοι, όπως είπε ο ανεκδιήγητος Κυβερνητικός σας Εκπρόσωπος; Ή μήπως είναι της ευθύνης του κ. Πατούλη και αποφασίσατε, προκειμένου να γλιτώσουν όλοι οι άλλοι Υπουργοί, να βάλετε στην πυρά τον δικό σας «εκλεκτό» για την Περιφέρεια της Αττικής;

Και κλείνω με το εξής, κύριε Μητσοτάκη. Σε πολύ δύσκολες στιγμές για τη δική μου Κυβέρνηση ανέλαβα την πολιτική ευθύνη -όχι μόνο την συγγνώμη- και παραιτήθηκαν Υπουργοί. Όταν ζήτησα από τον τότε Υπουργό Πολιτικής Προστασίας, που είχε την ευθύνη, να καθίσει κάποιες μέρες στη θέση του προκειμένου να είμαστε ασφαλείς ότι δεν θα αντιμετωπίσουμε κάποιο έκτακτο γεγονός και μετά να φύγει από τη θέση του -γιατί μου υπέβαλε την παραίτησή του το ίδιο βράδυ-, εσείς την άλλη μέρα τι είπατε; Υπάρχει και tweet καταγεγραμμένο. «Δεν υπάρχει πολιτική ευθύνη δίχως παραιτήσεις». Θα πληρώσετε τώρα με το ίδιο νόμισμα τα δικά σας καμώματα, τη δική σας κριτική, τη δική σας στάση όλες εκείνες τις μέρες που ήσασταν στην Αντιπολίτευση. Διότι εδώ είμαστε όλοι και κρινόμαστε και για το τι λέγαμε και για το τι λέμε και κυρίως για το τι πράττουμε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Κύριε Πρωθυπουργέ, έχετε τον λόγο.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Κύριε Τσίπρα, νομίζω ότι έχετε αντιληφθεί ότι η συμφωνία της «ΑΤΤΙΚΗΣ ΟΔΟΥ», των «ΑΤΤΙΚΩΝ ΔΙΑΔΡΟΜΩΝ», να αποζημιώσουν με 2.000 ευρώ κάθε όχημα το οποίο εγκλωβίστηκε εντός του αυτοκινητοδρόμου δεν αναιρεί το δικαίωμα του κάθε πολίτη να προσφύγει στη δικαιοσύνη και να διεκδικήσει οτιδήποτε παραπάνω κρίνει ότι πρέπει να διεκδικήσει.

(Χειροκροτήματα από την πτέρυγα της Νέας Δημοκρατίας)

Προφανώς, ούτε αναιρεί τη δυνατότητα του κράτους να διερευνήσει τις ευθύνες του παραχωρησιούχου και να προβεί και αυτό σε όλες τις απαραίτητες κινήσεις, προκειμένου να προστατέψει το δημόσιο συμφέρον.

Επαναλαμβάνω: Νόμος της Νέας Δημοκρατίας είναι η δυνατότητα του κράτους να διεκδικήσει από τον παραχωρησιούχο αποζημίωση σε περίπτωση που ο δρόμος μείνει κλειστός.

(Χειροκροτήματα από την πτέρυγα της Νέας Δημοκρατίας)

Εν πάση περιπτώσει, αναφερθήκατε επιμόνως στις δύο συσκέψεις οι οποίες έγιναν και στη μη τήρηση πρακτικών, όταν ξέρετε ότι ποτέ δεν τηρούνται πρακτικά σε αυτή τη σύσκεψη και έρχεστε και λέτε: Ποιος έχει δίκιο εδώ πέρα, έχει η «ΑΤΤΙΚΗ ΟΔΟΣ» μήπως -παίρνοντας, φυσικά, το μέρος της «ΑΤΤΙΚΗΣ ΟΔΟΥ»- ή το Υπουργείο και όλοι οι υπόλοιποι οι οποίοι συμμετείχαν σε αυτή την σύσκεψη;

Πείτε μου, κύριε Τσίπρα, το εξής: Εάν οι «ΑΤΤΙΚΕΣ ΔΙΑΔΡΟΜΕΣ» τα είχαν κάνει όλα σωστά, γιατί παραιτήθηκε το ίδιο βράδυ ο διευθύνων σύμβουλός τους; Ρωτώ: Γιατί παραιτήθηκε; Εάν οι «ΑΤΤΙΚΕΣ ΔΙΑΔΡΟΜΕΣ» τα είχαν κάνει όλα σωστά, γιατί συμφώνησαν να δώσουν 2.000 ευρώ σε κάθε εγκλωβισμένο;

(Χειροκροτήματα από την πτέρυγα της Νέας Δημοκρατίας)

Δεν είναι αυτή η πιο απτή αναγνώριση της ευθύνης του δρόμου για την απίστευτη ταλαιπωρία στην οποία υπεβλήθησαν χιλιάδες συμπολίτες μας οι οποίοι εγκλωβίστηκαν εντός του αυτοκινητοδρόμου;

Επαναλαμβάνω: Μου προκαλεί μεγάλα ερωτήματα η στήριξη την οποία παρέχετε σε μια ιδιωτική εταιρεία, όταν αυτή είναι σαφές ότι έχει το μεγαλύτερο μερίδιο ευθύνης για αυτό το οποίο συνέβη.

(Θόρυβος από την πτέρυγα του ΣΥΡΙΖΑ)

Τέλος, δεν ζητήσατε, κύριε Τσίπρα, ποτέ συγγνώμη ούτε για το Μάτι ούτε για τη Μάνδρα. Αναλάβατε κάποιους μήνες μετά, σε μια ερώτηση που σας έγινε στη Διεθνή Έκθεση Θεσσαλονίκης, την πολιτική ευθύνη. Συγγνώμη δεν ζητήσατε ποτέ.

Και δεν είχα καμμία πρόθεση να επαναφέρω τη συζήτηση σε μια τραγική στιγμή για τη χώρα, σε ένα συμβάν το οποίο στιγμάτισε τη συλλογική συνείδηση και θα τη στιγματίσει για πολλά χρόνια ακόμα. Θέλω να επαναλάβω, όμως, επειδή μιλάτε εδώ πέρα για το ήθος και το ύφος της εξουσίας, ότι η κριτική την οποία σας ασκήσαμε δεν ήταν πρωτίστως για το γεγονός ότι μια φωτιά στέρησε τη ζωή σε παραπάνω από εκατό συμπολίτες μας, για το γεγονός ότι δεν είχατε το «112», ότι δεν προφτάσατε να κάνετε την εκκένωση. Ήταν πράγματι μια τραγωδία. Σίγουρα μπορούσατε να είχατε κάνει καλύτερα τα πράγματα.

Δεν ήταν για αυτό η κριτική, κύριε Τσίπρα. Τα έχετε ξεχάσει. Ήταν για αυτό το άθλιο σόου το οποίο στήσατε εκείνο το βράδυ, όταν γνωρίζατε ότι υπήρχαν νεκροί και βγαίνατε σε ζωντανή σύνδεση και λέγατε πως δεν θα πετάξουν τα αεροπλάνα, σε μια προσπάθεια να απεμπολήσετε τη δική σας ευθύνη τις επόμενες μέρες, που μας δείχνατε τις ψηφιακές φωτογραφίες από τους δήθεν δορυφόρους του κ. Παππά για το πώς υποτίθεται ότι ήταν αυτό αποτέλεσμα εμπρησμού.

(Παρατεταμένα χειροκροτήματα από την πτέρυγα της Νέας Δημοκρατίας)

Ήταν η συγκάλυψη, κύριε Τσίπρα! Ήταν η συγκάλυψη και το ήθος και το ύφος της δικής σας εξουσίας το οποίο στιγματίστηκε και ενεγράφη τελικά στη συνείδηση του ελληνικού λαού.

Εμείς έχουμε μια άλλη αντίληψη για το πώς πρέπει να αναλαμβάνουμε την ευθύνη. Η συγγνώμη είναι η αναγνώριση του ότι κάτι δεν έγινε καλά από πλευράς Κυβέρνησης. Έγινε από τον Πρωθυπουργό, έγινε από τον Υπουργό. Σας είπα ξεκάθαρα τι θα μπορούσε να είχε γίνει καλύτερα και πώς θα μπορούσαμε να είχαμε παρέμβει πιο γρήγορα για να κλείσουμε την Αττική Οδό.

Πράγματι, πιστεύω ότι και σήμερα ότι ο Υπουργός Πολιτικής Προστασίας την επόμενη φορά που θα χρειαστεί να διαχειριστεί μια τέτοια κρίση δεν θα λάβει τοις μετρητοίς τις διαβεβαιώσεις που μπορεί κάποιοι να του παρέχουν, ότι δήθεν υπάρχουν τόσα εκχιονιστικά, τα εκχιονιστικά έχουν πετρέλαιο, το αλάτι είναι εκεί που πρέπει να βρίσκεται. Θα το ψάξει περισσότερο και οφείλει να το ψάξει περισσότερο, διότι αυτός είναι ο ρόλος του και αυτή είναι η δουλειά του.

Όμως, θέλω να σας θυμίσω επίσης, κύριε Τσίπρα, ότι, όταν ήρθαμε στα πράγματα, Πολιτική Προστασία δεν υπήρχε στη χώρα. Η Πολιτική Προστασία -ίσως το γνωρίζετε- στεγαζόταν σε ένα κτήριο το οποίο μάλλον θα ήταν το πρώτο το οποίο θα κατέρρεε σε περίπτωση που είχαμε έναν μεγάλο σεισμό. Αυτή ήταν η πολιτική προστασία την οποία μας παραδώσατε.

Κάναμε μια μεγάλη προσπάθεια και με τον Νίκο Χαρδαλιά, ο οποίος έκανε ένα σπουδαίο έργο και στο πεδίο, αλλά και προετοιμάζοντας το πρόγραμμα «Αιγίς» και έχουμε σήμερα τη δυνατότητα να έχουμε στη διάθεσή μας 1,7 δισεκατομμύριο ευρώ για να αποκτήσουμε επιτέλους τις υποδομές, αλλά και την τεχνογνωσία και τις διαδικασίες, για να μπορέσουμε να είμαστε πιο προετοιμασμένοι σε περίπτωση που βρεθούμε -που είμαστε περίπου βέβαιοι- αντιμέτωποι όχι μόνο με ακραία φαινόμενα τα οποία προέρχονται από τις επιπτώσεις της κλιματικής αλλαγής, αλλά και από το γεγονός ότι είμαστε μια σεισμογενής χώρα και εκ των πραγμάτων, θα κληθούμε μετά βεβαιότητας κάποια στιγμή στο μέλλον να αντιμετωπίσουμε κάποιους μεγάλους σεισμούς.

Αυτή είναι η υποχρέωση την οποία έχουμε απέναντι στον ελληνικό λαό. Θα μαθαίνουμε από τα λάθη μας, όπως το κάνουμε πάντα. Θα εξακολουθούμε να αγωνιζόμαστε για να αποκτήσει ο ελληνικός λαός μια Πολιτική Προστασία η οποία να είναι αντάξια των προκλήσεων που αντιμετωπίζουμε και από αυτή την πολύ ενδιαφέρουσα πρώτη συζήτηση την οποία είχαμε νομίζω ότι οι πολίτες για ακόμα μια φορά μπορεί να έβγαλαν κάποια χρήσιμα συμπεράσματα για το πώς αντιλαμβάνεστε εσείς και το πώς αντιλαμβάνομαι εγώ το ήθος και το ύφος της εξουσίας.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κύριο Πρωθυπουργό.

**ΧΡΗΣΤΟΣ ΣΤΥΛΙΑΝΙΔΗΣ (Υπουργός Κλιματικής Κρίσης και Πολιτικής Προστασίας):** Κύριε Πρόεδρε, θα ήθελα τον λόγο επί προσωπικού.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, ορίστε, έχετε τον λόγο.

**ΧΡΗΣΤΟΣ ΣΤΥΛΙΑΝΙΔΗΣ (Υπουργός Κλιματικής Κρίσης και Πολιτικής Προστασίας):** Κύριε Πρόεδρε, ζήτησα τον λόγο επί προσωπικού, γιατί ο Αρχηγός της Αξιωματικής Αντιπολίτευσης άφησε μια αιχμή σε ό,τι αφορά τις παραιτήσεις.

Εγώ θέλω να δηλώσω μπροστά στο ελληνικό Κοινοβούλιο ένα βασικό πράγμα. Κατ’ αρχάς, έχω παραιτηθεί για λόγους αρχών από Υπουργός στην Κύπρο μια, ίσως και δεύτερη φορά εμμέσως.

Εγώ δηλώνω μπροστά στο ελληνικό Κοινοβούλιο, γιατί ο κ. Τουρνάς είναι εδώ, ότι είναι ένας έντιμος άνθρωπος, Αρχηγός της Αεροπορίας και είναι τιμή μου που τον έχω συνεργάτη. Είπα ότι, εάν έχουμε νεκρό, εγώ αύριο το πρωί θα παραιτηθώ. Έτσι νιώθω, αυτή είναι η ηθική μου.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Κυρία Γιαννακοπούλου, έχετε τον λόγο για μια παρέμβαση προς τον Υπουργό, τον κ. Στυλιανίδη -φαντάζομαι- και μετά ο κ. Χήτας, ως Κοινοβουλευτικοί Εκπρόσωποι.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Κυρίες και κύριοι συνάδελφοι, αυτό το οποίο μέχρι στιγμής καταλαβαίνει ο ελληνικός λαός από τη συζήτηση η οποία έχει διαμειφθεί στην Ολομέλεια, είναι ότι υπάρχει ένας διαγωνισμός ανάμεσα στη Νέα Δημοκρατία και τον ΣΥΡΙΖΑ για το ποιος έχει κάνει τη χειρότερη διαχείριση κρίσης καιρικών φαινομένων και κακοκαιρίας.

Άρα υπάρχει από τη μεριά σας τόσο της Νέας Δημοκρατίας όσο και του ΣΥΡΙΖΑ, μια παραδοχή, ότι ναι και οι δύο σε αντίστοιχες περιπτώσεις κάνατε μια κάκιστη και αναποτελεσματική διαχείριση αυτών των σοβαρών κρίσεων.

Βεβαίως, αυτό το οποίο απασχολεί τον ελληνικό λαό δεν είναι απλώς το αν είπε ο ένας συγγνώμη, αν δεν είπε ο άλλος συγγνώμη, μια προσπάθεια να κρυφτούν ευθύνες -η κοινωνική συνείδηση τις έχει αποδώσει- και συμψηφισμοί που προσπαθούν να γίνουν είτε από τη μια μεριά είτε από την άλλη, από το Μάτι μέχρι το φιάσκο της «ΑΤΤΙΚΗΣ ΟΔΟΥ», μέχρι το κλείσιμο των δρόμων το 2017 για οκτώ ώρες, να μην ξεχνιόμαστε.

Όλα αυτά δεν αφορούν τον ελληνικό λαό. Αυτό που τους αφορά είναι το πώς επιτέλους θα κάνουμε ένα πραγματικό κράτος στρατηγείο και όχι πλέον αυτό το οποίο κατέληξε τραγέλαφος, το επιτελικό κράτος όπως το λέτε και δυστυχώς αποδεικνύεται μέσα από κρίσεις ότι δεν καταφέρνετε.

Αν λοιπόν θέλουμε να είμαστε χρήσιμοι και σοβαροί, κύριε Υπουργέ, τότε πρέπει να μιλάμε συγκεκριμένα. Πρέπει να μιλάμε απολύτως συγκεκριμένα, όχι απλά με μια γενική ανάληψη ευθύνης ή απλά με μια γενική συγγνώμη και όταν πάμε στα συγκεκριμένα να μην έχουμε απαντήσεις. Γι’ αυτό λοιπόν εγώ θέλω να σας κάνω ερωτήσεις και θέλω να σας ζητήσω να μας δώσετε απαντήσεις πάνω σε αυτές τις ερωτήσεις.

Τελικά ποιο ήταν το σχέδιο, κύριε Υπουργέ; Δεν έχουμε καταλάβει ποιο ήταν το σχέδιο. Ποια ήταν η συνεννόηση την οποία είχατε με την «ΑΤΤΙΚΗ ΟΔΟ», αλλά και ποια ήταν η συνεννόηση που είχατε με την Περιφέρεια Αττικής όταν είχαν παραλύσει τα πάντα σε όλες τις κεντρικές οδικές αρτηρίες. Πότε δόθηκε η εντολή να μπει στη μάχη ο Στρατός, όταν υπάρχουν καταγγελίες εγκλωβισμένων για ώρες στην Αττική Οδό ότι έφτασε στους αποκλεισμένους στις 5.00΄ τα ξημερώματα, μετά από τις 12.00΄ το μεσημέρι όπου είχε δημιουργηθεί το πρόβλημα.

Ξέρετε, κύριε Υπουργέ, εμείς, το Κίνημα Αλλαγής, έχουμε καταθέσει μία ερώτηση και αίτηση κατάθεσης εγγράφων προς εσάς για όλη αυτή την ασυνεννοησία η οποία υπήρξε και έχει δημιουργήσει πολύ εύλογα ερωτήματα και «γκρίζες ζώνες». Σας ρωτάμε συγκεκριμένα πράγματα και ζητούμε να καταθέσετε και έγγραφα όπου υπάρχουν, εάν υπάρχουν. Σήμερα μας είπατε ότι δεν υπάρχουν.

Λέμε λοιπόν και ρωτούμε. Πότε έγιναν οι συσκέψεις πριν την εκδήλωση της χιονόπτωσης της 24ης Ιανουαρίου, ποιοι κλήθηκαν, τι προτάσεις κατατέθηκαν από τις υπηρεσίες. Συγκεκριμένα τι προτάσεις έκανε η υπηρεσία και τι προτάσεις έκανε η «ΑΤΤΙΚΗ ΟΔΟΣ». Πότε δόθηκε η πρώτη εντολή για διακοπή της κυκλοφορίας των βαρέων οχημάτων στην Αττική Οδό και πότε ανταποκρίθηκε η «ΑΤΤΙΚΗ ΟΔΟΣ». Και πότε τελικά έγιναν όλα αυτά. Εδώ πέρα είναι τα κρίσιμα σημεία τα οποία θα φωτίσουν τις «γκρίζες ζώνες» που σας είπα και θα δώσουν απαντήσεις. Και τέλος, πότε έγινε έλεγχος ετοιμότητας λειτουργίας και επάρκειας των εκχιονιστικών μηχανημάτων της «ΑΤΤΙΚΗΣ ΟΔΟΥ» και αν ναι, ποια ήταν η αξιολόγηση του ελέγχου.

Σας ευχαριστώ θερμά.

**ΠΡΟΕΔΡΕΥΩΝ (Αθανάσιος Μπούρας):** Πριν πάρετε τον λόγο, κύριε Χήτα, δεν τον είχα δει νωρίτερα, επί προσωπικού ο κ. Οικονόμου θέλει να κάνει μία διευκρίνιση. Αμέσως μετά θα πάρετε τον λόγο.

Ορίστε, κύριε Οικονόμου.

**ΙΩΑΝΝΗΣ ΟΙΚΟΝΟΜΟΥ (Υφυπουργός στον Πρωθυπουργό):** Ο κύριος Αρχηγός της Αξιωματικής Αντιπολίτευσης με απεκάλεσε ανεκδιήγητο, κάνοντας αποσπασματική χρήση κάποιων εκφράσεων από μία από τις πολλές συνεντεύξεις που έδωσα τις μέρες εκείνες της διαχείρισης πανδημίας, λέγοντας «εάν η Κατεχάκη και η Μαραθώνος και η Μεσογείων ανήκουν στο ελληνικό κράτος ή όχι», κάτι που αναπαράγεται από αρκετούς και στο διαδίκτυο. Άλλο πράγμα το διαδίκτυο και η πλάκα, άλλο το ελληνικό Κοινοβούλιο.

Κύριε Πρόεδρε, κυρίες και κύριοι συνάδελφοι, ο καθένας γνωρίζει ή οφείλει να γνωρίζει ότι κάθε δρόμος στον τόπο μας έχει υπεύθυνο και αρμοδιότητες, από το εθνικό δίκτυο, το εσωτερικό, το βασικό δίκτυο, μέχρι και τα στενά δρομάκια. Αυτό είπα στη συνέντευξή μου, αυτή είναι η πραγματικότητα. Αυτό το πινγκ - πονγκ ευθυνών προφανώς και είναι άχαρο και δεν αφορά την ελληνική κοινωνία, ούτε ενδιαφέρει τον κόσμο ποιος είναι αρμόδιος για να καθαρίζει κάθε δρόμο, δεν σημαίνει όμως ότι οι αρμοδιότητες δεν υπάρχουν. Η Κυβέρνηση αναγνώρισε τις ευθύνες της σε ό,τι αφορά τον συντονισμό του κεντρικού κράτους με την αυτοδιοίκηση. Όμως, αν θέλουμε μετά από κάθε κρίση να μαθαίνουμε, να γινόμαστε καλύτεροι και να διαχειριζόμαστε τα πράγματα με τέτοιο τρόπο έτσι ώστε να φτιάξουμε μια αποτελεσματική ασπίδα θωράκισης, πρέπει να είμαστε ειλικρινείς και να μην καιροφυλακτούμε μετά από κάθε κλιματική κρίση, μετά από κάθε καιρικό φαινόμενο που δημιουργεί προβλήματα για να αποκομίσουμε πολιτικά οφέλη, δείχνοντας ότι το μοναδικό που δεν μας ενδιαφέρει είναι πώς ουσιαστικά θα φτάσουμε σε αυτό που περιέγραψε και ο κύριος Υπουργός νωρίτερα, στο να έχουμε μια αποτελεσματική θωράκιση απέναντι στα καιρικά φαινόμενα. Το αν αυτή η προσέγγιση είναι ανεκδιήγητη ή όχι αφήνεται στην κρίση του Σώματος.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Ωραία, κύριε Οικονόμου, καταγράφηκαν τα όσα είπατε, προκειμένου να μην υπάρξουν παρεξηγήσεις.

Κύριε Χήτα, έχετε τον λόγο.

**ΚΩΝΣΤΑΝΤΙΝΟΣ ΧΗΤΑΣ:** Κύριε Πρόεδρε, σας ευχαριστώ πολύ.

Κύριε Στυλιανίδη, θα κάνετε ένα λεπτό υπομονή γιατί ως Ελληνική Λύση θέλουμε να καταγγείλουμε τη διαδικασία συζήτησης της πρότασης μομφής. Μπορεί τα ραντάρ για τα χιόνια να μην δουλεύουν ή να μην έχουμε καν ραντάρ, εδώ όμως αποδεικνύεται, κύριε Πρόεδρε, ότι τα ραντάρ του κ. Μητσοτάκη και του κ. Τσίπρα δουλεύουν μια χαρά και συνεννοούνται μια χαρά. Απορώ τι απέμεινε να πούνε αύριο, τα είπαν όλα σήμερα! Αν ήταν έτσι, έπρεπε να μας ειδοποιήσετε και εμάς να έρθουν και οι υπόλοιποι πολιτικοί Αρχηγοί να το κάνουμε σήμερα. Τι καθόμαστε εδώ και κάνουμε; Να καταλάβω. Για όνομα του θεού! Πολιτικοί Αρχηγοί οι οποίοι τις καθημερινές είναι χαμένοι και εξαφανισμένοι, ραντεβού τα Σάββατα για τα σόου, για τα δελτία ειδήσεων! Πολύ ωραία! Και προσβάλλουν την όλη διαδικασία.

Πάμε παρακάτω. Κύριε Στυλιανίδη, πραγματικά ως Ελληνική Λύση έχουμε μια απορία, ακούγοντάς σας να μιλάτε στην πρωτολογία σας, γιατί έχω χάσει και το μέτρημα πόσες φορές μιλήσατε σήμερα. Τι ήρθατε να κάνετε ακριβώς; Δεν κατάλαβα πραγματικά. Γιατί αναλάβατε, κύριε Στυλιανίδη; Γιατί αναλάβατε, αφού το κράτος είναι διαλυμένο όπως μας είπατε; Τι ήρθατε να κάνετε εσείς στην Ελλάδα; Λέτε αυτά τα οποία με γλαφυρό τρόπο μας περιγράψατε να μη τα γνωρίζαμε; Δεν ξέραμε εμείς εδώ ότι το κράτος μας είναι διαλυμένο; Περιμέναμε τον Στυλιανίδη να μας τα πει σήμερα; Πραγματικά!

Κύριε Στυλιανίδη, να σας πω κάτι; Πριν αναλάβετε, τα εισηγηθήκατε αυτά; Είπατε ότι «εγώ για να αναλάβω, θέλω ένα, δύο, τρία, τέσσερα»; Έτσι αναλαμβάνει κάποιος, ένα στέλεχος όταν πάει σε μία επιχείρηση. Δεν είμαστε συνάδελφοι, εμείς είμαστε αιρετοί εδώ, μας έχει ψηφίσει ο κόσμος. Γιατί είπατε «συνάδελφοι». Δεν είμαστε συνάδελφοι. Όταν λοιπόν ένας προσλαμβάνει ένα στέλεχος σε μια επιχείρηση, το στέλεχος το σοβαρό λέει: «Εγώ με την εταιρεία αυτή δεν μπορώ να δουλέψω. Δεν έχετε τίποτα. Δεν αναλαμβάνω γιατί θα αποτύχω». Άρα δεχτήκατε και αναλάβατε με το χάλι αυτό που έχει ο κρατικός μηχανισμός και το διαλυμένο αυτό κράτος, το οποίο, κύριε Στυλιανίδη, το διαλυμένο αυτό κράτος ξέρετε, δεν έγινε σήμερα το πρωί. Οι περισσότεροι στους οποίους απευθύνεστε εδώ μέσα έχουν ευθύνη. Ο άνθρωπος ο οποίος σας επέλεξε, ο κ. Μητσοτάκης, τον Μάρτιο τώρα κλείνει δεκαοκτώ χρόνια Βουλευτής, κύριε Στυλιανίδη. Έχει ευθύνη για τη διάλυση του κράτους και ο κ. Μητσοτάκης, εάν το ξεχνάτε αυτό.

Πάμε παρακάτω. Άρα λοιπόν από τη στιγμή που αναλάβατε, ήσασταν υποχρεωμένος να επιτύχετε. Από τη στιγμή όμως που αποτύχατε στην πρώτη κιόλας, ήσασταν υποχρεωμένος να παραιτηθείτε. Κάνατε λόγο για αστοχίες, για προβλήματα και ζητήσατε συγγνώμη. Θα σας θυμίσω, επειδή συνεργάζεστε κοντά - κοντά με τον κ. Μητσοτάκη, ότι το 2017 το tweet του κ. Μητσοτάκη -εδώ το έχουμε- έλεγε ότι «συγγνώμη χωρίς παραίτηση είναι επικοινωνιακό σόου». Αυτό ακριβώς κάνετε και εσείς σήμερα εδώ, ένα επικοινωνιακό σόου.

Πάμε παρακάτω. Είπατε επίσης ότι ο πιο αδύναμος κρίκος ήταν η Αττική Οδός. Ναι. Θα σας πω ότι: «Ο πιο αδύναμος κρίκος» είναι ένα ωραίο τηλεπαιχνίδι και μάλιστα το παρουσιάζει και Κύπριος, σωστά; Σωστά. Κύριε Στυλιανίδη, ο αδύναμος κρίκος είστε εσείς. Εσείς και η Κυβέρνηση την οποία υπηρετείτε. Είστε ο πιο αδύναμος κρίκος και όσο πιο γρήγορα φύγετε, τόσο πιο γρήγορα θα απαλλάξετε τη χώρα από την παρουσία σας.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Κύριε Κουμουτσάκο, μετά τον κύριο Υπουργό θα σας δώσω τον λόγο να πείτε αυτό που θέλετε.

Κύριε Υπουργέ, κύριε Στυλιανίδη, έχετε τον λόγο να απαντήσετε στην κ. Γιαννακοπούλου και στον κ. Χήτα.

**ΧΡΗΣΤΟΣ ΣΤΥΛΙΑΝΙΔΗΣ (Υπουργός Κλιματικής Κρίσης και Πολιτικής Προστασίας):** Ξεκινώ από την Κοινοβουλευτική Εκπρόσωπο του ΚΙΝΑΛ.

Θα συμφωνήσω απολύτως μαζί σας για τα θέματα του επιτελικού στρατηγείου που χρειάζεται την Πολιτική Προστασία. Νομίζω ότι συμφωνούμε, δεν πρέπει να βρίσκουμε απλώς διαφορές εκεί που υπάρχει τόσο απόλυτη συμφωνία.

Σε ό,τι αφορά συγκεκριμένες πληροφορίες, θα καταθέσω εδώ, γιατί μου τις ζητάνε, αν κάποιος διαβάσει την ανακοίνωση, που μετά τη σύσκεψη μπροστά στα μέσα μαζικής ενημέρωσης είπα, θα βρει όλες τις απαντήσεις εδώ. Και έχω και την ανακοίνωση της Παρασκευής και της Κυριακής.

Επανέρχομαι στο θέμα των πρακτικών, κυρία Κοινοβουλευτικέ Εκπρόσωπε. Δεν είναι προσωπική μου άποψη μόνο ότι σε τέτοιες ad hoc συναντήσεις τα πρακτικά δεν έχουν καμμία σημασία. Τα πρακτικά θα βαρύνουν το κλίμα και εκεί οι άνθρωποι, που θα πρέπει να υπηρετήσουν για να βρουν τον κοινό βηματισμό για μια σκληρή φυσική καταστροφή, θα προσπαθήσουν ο καθένας να υπεκφεύγει. Σας το λέω με μια εμπειρία μεγάλου χρόνου. Είμαι ήδη στα εξήντα και. Λοιπόν δεν θα είναι σωστό για τον τόπο μας, εάν μπούμε σε αυτή τη λογική. Δεν θα προσφέρουμε. Εγώ δεν έχω τίποτα να χάσω. Ίσα-ίσα, αν κρατούσα πρακτικά, θα ήταν προς όφελός μου. Όμως, δεν θα το κάνω ούτε την επόμενη φορά. Δεν με ενδιαφέρει να βγάζω τα πρακτικά και να λέω ότι ο τάδε μου είπε έτσι, ο άλλος μου είπε έτσι. Δεν έχει νόημα για μένα. Νόημα έχει εκείνοι όλοι που συμμετέχουν εκείνη τη στιγμή να πάνε μαζί και να αντιμετωπίσουν την κρίση. Αυτή είναι η άποψη μου και επιμένω σ’ αυτό.

Εντωμεταξύ, όπως είπα και πριν, από τη στιγμή που είναι άτυπη η συνάντηση και δεν είναι διοικητική δεν έχει νόημα. Και νομικά είναι καλυμμένη αυτή η συνάντηση να μην κρατιούνται πρακτικά.

Βάλατε κάποιες ερωτήσεις σε ό,τι αφορά το πότε ήρθε ο Στρατός να βοηθήσει και τη σχέση με την περιφέρεια.

Εις την ομιλία μου έχω ήδη τονίσει τα προβλήματα που υπάρχουν στον συντονισμό. Τα είπα. Είπα ότι, ναι, υπάρχει θέμα. Είπα ακόμη και για τους ελεγκτικούς μηχανισμούς που πρέπει να δούμε ξανά τις συμβάσεις. Τα είπα αυτά. Δεν λέω ότι αυτά υπάρχουν και δεν έγιναν. Δεν υπάρχουν. Γι’ αυτό ζήτησα τη στήριξη και την υποστήριξη του Κοινοβουλίου για να τα κάνουμε μαζί. Χρειάζεται να δουλέψουμε μαζί.

Θα πω και κάτι που ίσως να μην το ξέρετε. Όταν ο Αρχηγός σας, ο κ. Ανδρουλάκης ήταν Ευρωβουλευτής και είναι ακόμη Ευρωβουλευτής και ήταν ο εκπρόσωπος εκ μέρους των σοσιαλιστών εις το RescEU, ένα νέο όργανο της Ευρωπαϊκής Ένωσης για την πολιτική προστασία και την κλιματική κρίση, ακριβώς δουλέψαμε με αυτόν τον τρόπο και το ξέρει καλά ο κ. Ανδρουλάκης.

Αυτό λέω να κάνουμε και τώρα. Εγώ προερχόμουν, ήμουν επίτροπος του Ευρωπαϊκού Λαϊκού Κόμματος, αλλά βρήκαμε τη λύση και καταφέραμε και ιδρύσαμε το RescEU, που είναι μεγάλη επιτυχία και είμαστε και οι δύο περήφανοι από ό,τι καταλαβαίνω. Το έχει πει και εκείνος πολλές φορές. Και τώρα αυτό πρέπει να κάνουμε.

Δεν θέλω να φάω άλλο χρόνο και θα καταθέσω, κύριε Πρόεδρε, τις δύο ανακοινώσεις, της Παρασκευής και της Κυριακής, για πλήρη ενημέρωση του Κοινοβουλίου.

Ευχαριστώ πολύ.

(Στο σημείο αυτό ο Υπουργός Κλιματικής Κρίσης και Πολιτικής Προστασίας κ. Χρήστος Στυλιανίδης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε, κύριε Υπουργέ.

**ΓΕΩΡΓΙΟΣ ΚΟΥΜΟΥΤΣΑΚΟΣ:** Κύριε Πρόεδρε, παρακαλώ θα ήθελα τον λόγο.

**ΠΡΟΕΔΡΕΥΩΝ (Αθανάσιος Μπούρας):** Κύριε Κουμουτσάκο, έχετε τον λόγο για ένα λεπτό. Γιατί; Τι ακριβώς θέλετε; Διαδικαστικά θέλετε να παρέμβετε; Γιατί αλλιώς δεν έχετε τον λόγο.

**ΓΕΩΡΓΙΟΣ ΚΟΥΜΟΥΤΣΑΚΟΣ:** Ευχαριστώ, κύριε Πρόεδρε.

Είναι ζήτημα επί της διαδικασίας, κύριε Πρόεδρε. Η συζήτηση για την πρόταση δυσπιστίας κατά της Κυβέρνησης είναι ύψιστη κοινοβουλευτική διαδικασία, η οποία οριστικοποιείται, απαιτείται να οριστικοποιηθεί με την ψήφο των Βουλευτών. Οι Βουλευτές, λοιπόν, στο πλαίσιο της κοινοβουλευτικής αυτής διαδικασίας έχουν και υποχρέωση και δικαίωμα να τοποθετηθούν εξηγώντας την ψήφο τους.

Ακούσαμε όλοι με προσοχή μια πολύ σοβαρή συζήτηση με σεβασμό σε όλους τους ομιλητές, η οποία, όμως, εκ των πραγμάτων επιμήκυνε την όλη διαδικασία σχεδόν κατά δύο ώρες. Είμαστε ήδη στις 21.30΄ το βράδυ. Πολλοί συνάδελφοι όλων των κομμάτων έχουν εγγραφεί να μιλήσουν. Εάν ακολουθηθεί η πρόταση την οποία έκανε το Προεδρείο πριν λίγο υπάρχουν πολλοί συνάδελφοι που θα μιλάνε βαθιά ξημερώματα.

Η πρόταση, λοιπόν, είναι σαφής, κύριε Πρόεδρε: Είμαστε στο μισό του όγδοου κύκλου. Να πάμε μέχρι τον ένατο αν θέλετε ή δεν ξέρω σε ποιον κύκλο. Πάντως με σεβασμό στους συναδέλφους που πρόκειται να μιλήσουν να μετατεθούν για αύριο το πρωί οι ομιλίες και να παραταθεί ο χρόνος της αυριανής διαδικασίας.

Αφού υπάρχει, λοιπόν, αυτό το ζήτημα το οποίο προέκυψε και όλοι σεβόμαστε και ακούσαμε με προσοχή το τι ελέχθη, το Προεδρείο πρέπει να δείξει την κατάλληλη ευελιξία, κατανόηση, συμπαράσταση και σεβασμό στους Βουλευτές που αύριο καλούνται να ψηφίσουν. Αυτό ήθελα να πω.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε, κύριε Κουμουτσάκο. Θα σας απαντήσω. Δεν ξέρω αν ήσασταν εδώ την πρώτη μέρα που τέθηκε η διαδικασία, η οποία ψηφίστηκε ομόφωνα και είπαμε ότι οι συνεδριάσεις θα πηγαίνουν μέχρι τις 2.00΄ το πρωί. Εγώ, επειδή ήξερα τι θα πείτε, έχω και πρακτικό, που μάλιστα το κόμμα της Νέας Δημοκρατίας το 2018 έκανε αντίστοιχη διαδικασία, η οποία τελείωνε -το έχω μπροστά μου- 2.17΄. Καταλαβαίνετε. Το έχουμε προαποφασίσει αυτό. Το έχουμε πει ήδη. Αν είστε ενήμερος, έχει βγει Προεδρείο κάθε μέρα για μέχρι και τις 2.00΄ περίπου η ώρα, προκειμένου να μιλήσουν οι περισσότεροι συνάδελφοι. Εξάλλου οι Βουλευτές πρέπει να δείξουν ότι είναι ακαταπόνητοι και δεν φοβούνται τη νύχτα και δεν φοβούνται τα παράωρα.

Συνεχίζουμε τη διαδικασία και δίνω τον λόγο στον κ. Αρσένη.

**ΓΕΩΡΓΙΟΣ ΚΟΥΜΟΥΤΣΑΚΟΣ:** Μπορώ να σας πω, κύριε Πρόεδρε; **ΠΡΟΕΔΡΕΥΩΝ (Αθανάσιος Μπούρας):** Όχι, δεν έχετε άλλο τον λόγο. Εξηγήθηκε.

**ΓΕΩΡΓΙΟΣ ΚΟΥΜΟΥΤΣΑΚΟΣ:** Δεν κατανοώ τον υπαινιγμό σας περί ακαταπόνητων Βουλευτών, κύριε Πρόεδρε..

**ΠΡΟΕΔΡΕΥΩΝ (Αθανάσιος Μπούρας):** Δεν το είπα με υπαινιγμό.

**ΓΕΩΡΓΙΟΣ ΚΟΥΜΟΥΤΣΑΚΟΣ:** Όταν αναφέρεστε στους Βουλευτές…

**ΠΡΟΕΔΡΕΥΩΝ (Αθανάσιος Μπούρας):** Κύριε Κουμουτσάκο, πρέπει να με αφήσετε. Όσο μιλάτε παίρνετε χρόνο από τον χρόνο που θέλετε να συντομεύσετε.

**ΓΕΩΡΓΙΟΣ ΚΟΥΜΟΥΤΣΑΚΟΣ:** Μην κάνετε τέτοιους υπαινιγμούς, πρώτα απ’ όλα περί κούρασης κ.λπ.. Εγώ έκανα μια συγκεκριμένη πρόταση.

**ΠΡΟΕΔΡΕΥΩΝ (Αθανάσιος Μπούρας):** Την κάνατε. Το Προεδρείο απάντησε.

**ΓΕΩΡΓΙΟΣ ΚΟΥΜΟΥΤΣΑΚΟΣ:** Το Προεδρείο οφείλει να είναι ευέλικτο.

**ΠΡΟΕΔΡΕΥΩΝ (Αθανάσιος Μπούρας):** Η απόφαση ήταν και ομόφωνη στη Διάσκεψη των Προέδρων. Εδώ με ακούνε οι συνάδελφοι που ήταν, αλλά και ομόφωνη κατά την πρώτη μέρα έναρξης της συζήτησης.

**ΓΕΩΡΓΙΟΣ ΚΟΥΜΟΥΤΣΑΚΟΣ:** Μπορούμε να σας διευκολύνουμε διαγραφόμενοι και να μη μιλήσει κανένας;

**ΠΡΟΕΔΡΕΥΩΝ (Αθανάσιος Μπούρας):** Όχι, αυτά είναι δικά σας λόγια. Όποιος θέλει να διαγραφεί είναι στην ευχέρειά του. Όποιος θέλει να ομιλήσει πάλι είναι στη δική του ευχέρεια. Το Προεδρείο εφαρμόζει αυτά που ομόφωνα αποφάσισε η Διάσκεψη των Προέδρων και ομόφωνα αποδέχθηκε η Ολομέλεια της Βουλής, όλες οι πτέρυγες.

Κύριε Αρσένη, έχετε τον λόγο, αλλά παράκληση θερμή για επτά λεπτά.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Βουλεύτριες, Βουλευτές, ο κ. Μητσοτάκης μας είπε το πώς μεσολάβησε για να αποζημιωθούν οι εγκλωβισμένοι με 2.000 ευρώ. Αυτό που απέκρυψε ο κ. Μητσοτάκης είναι ότι την ίδια ημέρα είχε και μια άλλη απόφαση, η παράταση, ο διακανονισμός για τη νέα παράταση της συμβάσης για είκοσι πέντε χρόνια. Ξέπλυνε το ένα έγκλημα για να μπορέσουν να προχωρήσουν στο επόμενο, που ήταν και το ουσιαστικότερο, για να μπορέσουν εν μέσω όλου αυτού του εγκλήματος της Αττικής Οδού να ξεκινήσουν τον διαγωνισμό της νέας παραχώρησης για είκοσι πέντε χρόνια.

Και προφανώς είναι εύλογο να ρωτάμε όλοι τι κράτος είμαστε όταν ο Πρωθυπουργός μιλάει με την «ΑΤΤΙΚΗ ΟΔΟ» για να λύσει, όπως μας λέει ο ίδιος, να σώσει τους εγκλωβισμένους. Αυτή είναι η διαδικασία.

Σε ποια άλλη χώρα της Ευρωπαϊκής Ένωσης ο Πρωθυπουργός έχει τέτοιες επαφές με μια ιδιωτική εταιρεία που τα βρίσκει μεταξύ τους για το πώς θα αποζημιωθούν οι άνθρωποι, αντί να πάνε οι νομικοί του κράτους και να εφαρμόσουν τη σύμβαση; Σε ποια χώρα του κόσμου γίνεται κάτι αντίστοιχο; Σε ποια χώρα του κόσμου;

Πρέπει να μας απαντήσετε σε αυτό που ακούστηκε προηγουμένως. Ισχύει; Είναι νομικός σύμβουλος του κ. Μητσοτάκη ο άνθρωπος που σήμερα πλέον είναι πρόεδρος αυτής της εταιρείας;

Ακούστηκε στην Αίθουσα. Δεν απαντήθηκε. Πρέπει να απαντηθεί. Χρειάζεται εδώ πέρα να είμαστε ξεκάθαροι. Δεν μπορούμε να μιλάμε για τις ευθύνες της «ΑΤΤΙΚΗΣ ΟΔΟΥ» και να συμφωνούν τα κόμματα ή να μη μιλάνε για την παραχώρησή της εκ νέου. Λήγει η σύμβαση. Είναι η ευκαιρία να έρθει ξανά στα χέρια του δημοσίου. Ποιο κόμμα εδώ είναι υπέρ της παράτασης της σύμβασης για είκοσι πέντε χρόνια; Να τοποθετηθούν τα κόμματα δημόσια.

Παρατηρούμε στην πρόταση δυσπιστίας του ΣΥΡΙΖΑ ότι το θέμα των ιδιωτικοποιήσεων απουσιάζει. Είδαμε το έγκλημα που έγινε στην Αττική Οδό και αυτό που έγινε στο τραίνο, όπου το τραίνο που πήγε να σώσει τους εγκλωβισμένους έπεσε επάνω στο τραίνο τους και δημιούργησε ατύχημα και οι άνθρωποι για τόσον καιρό έμειναν χτυπημένοι στο τραίνο χωρίς βοήθεια. Και όταν, τελικά, απεγκλωβίστηκαν, τους είπαν: «πηγαίνετε όπου θέλετε, ελεύθεροι είστε», λες και μπορούσαν να πάνε στον προορισμό τους.

Τόσον καιρό δεν ήταν κανόνας ότι σε οποιοδήποτε πρόβλημα τα τραίνα και τα λεωφορεία της «ΤΡΑΙΝΟΣΕ» έπαιρναν τους επιβάτες και τους πήγαιναν στον προορισμό τους; Τι έγινε αυτή τη φορά; Ιδιωτικοποίηση έγινε. Αυτό που βιώσαμε έχει όνομα, «ιδιωτικοποίηση».

Την ίδια στιγμή που βιώνουμε τις επιπτώσεις της ιδιωτικοποίησης, η Κυβέρνηση φέρνει ιδιωτικοποιήσεις και για τα νοσοκομεία, στην κορύφωση του COVID και της πανδημίας, ξεκινώντας από το Παίδων Πεντέλης, το οποίο έμεινε αποκλεισμένο από τα χιόνια για πρώτη φορά εν μέσω εφημερίας. Το πετρέλαιο τελείωνε. Του έβαλαν πετρέλαιο λίγες ώρες πριν τελειώσει και έχουν σταματήσει τις ολοήμερες εφημερίες για να το βγάλουν από το σύστημα και να το ιδιωτικοποιήσουν, με την κ. Γκάγκα να συναντιέται με τους δώδεκα Βουλευτές γιατρούς της Νέας Δημοκρατίας για το σχέδιο για την ιδιωτικοποίηση των νοσοκομείων.

Αυτά σχεδιάζετε να επεκτείνετε, όταν βλέπετε τον όλεθρο των ιδιωτικοποιήσεων. Και είναι όλεθρος οι ιδιωτικοποιήσεις, γιατί ιδιωτικοποιείτε τα μονοπώλια από τα οποία εξαρτάται η ζωή των ανθρώπων, των δικών μας ανθρώπων, όλων των ανθρώπων. Γιατί όταν δεν μπορείς να πας στην κρίση στο νοσοκομείο, επειδή έχει κλείσει ο δρόμος και χάσεις τη ζωή σου, τότε είναι υποδομή ζωής;

Όταν δεν έχεις ρεύμα και έχεις διασωληνωμένους στο σπίτι, στο οξυγόνο, είναι υποδομή ζωής η ΔΕΗ και το δίκτυο. Όταν στο ιδιωτικό νοσοκομείο κοστίζει 600 ευρώ μία εξέταση αίματος για ένα παιδί και μία ακτινογραφία θώρακος για ένα παιδί, αυτός που έχει χρήματα σώζεται και ο άλλος πεθαίνει. Είναι υποδομές ζωής όλες αυτές.

Προφανώς και είμαστε υπέρ της δυσπιστίας. Αυτή η Κυβέρνηση έπρεπε να φύγει χθες, πριν διαλύσει την έννοια του δημοσίου. Θα επανέλθω όμως και στον ΣΥΡΙΖΑ, γιατί στην πρόταση δυσπιστίας απουσιάζει το θέμα των ιδιωτικοποιήσεων.

Από τα τέλη του 2015 δώσατε το 67% -στον ΣΥΡΙΖΑ αναφέρομαι- του Οργανισμού Λιμένος Πειραιώς, το λιμάνι του Πειραιά, το 68% του Λιμένα της Θεσσαλονίκης, το 66% της «ΔΕΣΦΑ - Φυσικό Αέριο», την «ΤΡΑΙΝΟΣΕ» έναντι 45 εκατομμυρίων, το Αεροδρόμιο του Ελληνικού έναντι 92 ευρώ το τετραγωνικό, δεκατέσσερα περιφερειακά αεροδρόμια χωρίς να βάλετε στη σύμβαση να έχουν υποχρέωση να ασφαλίζονται, αλλά αναλαμβάνοντας το δημόσιο να τους αποζημιώνει οποτεδήποτε έχουν διαφυγόντα κέρδη, που οι ίδιοι τα υπολογίζουν με δική τους και μόνο εκτίμηση.

Χάνουμε ήδη σε αυτά τα αεροδρόμια 100 εκατομμύρια ευρώ τον χρόνο συν τα χρήματα που δίναμε για τις άγονες γραμμές και τους έχουμε αποζημιώσει με 178 εκατομμύρια ευρώ και εννοώ τη Νέα Δημοκρατία. Να θυμίσω ότι οι νομικοί σύμβουλοι, παρά τη σύμβαση του ΣΥΡΙΖΑ, μας έλεγαν ότι μπορούν να προσφύγουν και προσέφυγαν στη διαιτησία και η Νέα Δημοκρατία το σταμάτησε και ο ΣΥΡΙΖΑ ψήφισε «παρών» για την αποζημίωση η οποία θα έρθει και για τη φετινή χρονιά.

Μαζί με τα 300 εκατομμύρια που τους δώσαμε με κρατικές εγγυήσεις, όπως καταλαβαίνετε, ήδη είμαστε «μέσα».

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, κύριε Αρσένη.

**ΚΡΙΤΩΝ - ΗΛΙΑΣ ΑΡΣΕΝΗΣ:** Κύριε Πρόεδρε, ζητώ μικρή ανοχή όπως όλοι οι προηγούμενοι ομιλητές…

**ΠΡΟΕΔΡΕΥΩΝ (Αθανάσιος Μπούρας):** Όχι, καθόλου δεν θα δοθεί.

**ΚΡΙΤΩΝ - ΗΛΙΑΣ ΑΡΣΕΝΗΣ:** Όπως δόθηκε από τα προηγούμενα Προεδρεία, ζητώ δίλεπτη ανοχή.

**ΠΡΟΕΔΡΕΥΩΝ (Αθανάσιος Μπούρας):** Όχι, θα τηρήσουμε τον χρόνο. Κλείστε με την τελευταία σας πρόταση.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ολοκληρώνω, κύριε Πρόεδρε.

Το πρόβλημα αυτή τη στιγμή έχει ονοματεπώνυμο. Είναι οι ιδιωτικοποιήσεις. Καλούμε την Κυβέρνηση να σταματήσει τις ιδιωτικοποιήσεις και ιδίως τα σχέδιά της για την υγεία, τις παραχωρήσεις της Αττικής και όλα τα άλλα σχέδιά της και επιτέλους ο ΣΥΡΙΖΑ να πάρει θέση εναντίον των ιδιωτικοποιήσεων.

Μας λέτε ότι σώσατε τη χώρα γιατί φέρατε τα μνημόνια. Μας λέτε ότι ήσασταν υποχρεωμένοι. Τώρα λοιπόν γιατί δεν αλλάζετε στάση; Σας το λέμε με πόνο καρδιάς πραγματικά!

Σταματήστε να εξυπηρετείτε συμφέροντα. Ελάτε ξανά στην πλευρά της Αριστεράς και των αγώνων. Ξέρω καλά ότι οι Βουλευτές σας δεν συμφωνούν με αυτή τη στάση του κόμματος, όμως πρέπει να μετουσιωθεί σε πολιτική. Σταματήστε να εξυπηρετείτε τα συμφέροντα!

Για εσάς δεν έχω τίποτα να πω. Είστε η «Μητσοτάκης Α.Ε.».

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε, κύριε Αρσένη.

Θα ανακοινώσω τους συναδέλφους που ακολουθούν για να προγραμματίζονται και στον χρόνο.

Τον λόγο θα πάρει τώρα ο Βουλευτής της Νέας Δημοκρατίας, ο κ. Χρυσομάλλης. Στη συνέχεια θα μιλήσει ο κ. Ψυχογιός από το ΣΥΡΙΖΑ, μετά ο κ. Ακτύπης από τη Νέα Δημοκρατία, στη συνέχεια ο κ. Κατρούγκαλος από το ΣΥΡΙΖΑ, ο κ. Δαβάκης από τη Νέα Δημοκρατία και αμέσως μετά τον λόγο θα πάρει η Υπουργός Παιδείας κ. Κεραμέως και θα συνεχίσουμε έτσι, ώστε να υπάρχει εναλλαγή κάποιων Βουλευτών με κάποιους Υπουργούς, που είναι πολλοί ακόμα, γιατί η ώρα ξέφυγε από τον προγραμματισμό.

Παράκληση θερμή, θα έχετε την προειδοποίηση στα έξι λεπτά και θα φροντίζετε να πηγαίνετε στην τελευταία σας σελίδα για να κλείσετε στα επτά λεπτά.

Κύριε Χρυσομάλλη, έχετε τον λόγο.

**ΜΙΛΤΙΑΔΗΣ (ΜΙΛΤΟΣ) ΧΡΥΣΟΜΑΛΛΗΣ:** Ευχαριστώ, κύριε Πρόεδρε.

Θα έπρεπε να γίνει νωρίτερα αυτό και να μεσολαβούν Βουλευτές μεταξύ τους…

**ΑΝΔΡΕΑΣ ΠΟΥΛΑΣ:** Μας ρίξατε, κύριε Πρόεδρε, στο ΚΙΝΑΛ. Μιλούν συνέχεια Νέα Δημοκρατία και ΣΥΡΙΖΑ.

**ΠΡΟΕΔΡΕΥΩΝ (Αθανάσιος Μπούρας):** Αμέσως μετά, κύριε συνάδελφε.

Δεν πάμε με τα κόμματα. Πάμε με αριθμό. Έβαλα πέντε συναδέλφους, έτυχε να είναι έτσι η εναλλαγή. Ξέρετε ότι από τα μικρότερα σε κοινοβουλευτική δύναμη κόμματα αντιστοιχεί ένας ομιλητής στη δωδεκάδα.

Κύριε Χρυσομάλλη, έχετε τον λόγο για επτά λεπτά, σας παρακαλώ θερμά.

**ΜΙΛΤΙΑΔΗΣ (ΜΙΛΤΟΣ) ΧΡΥΣΟΜΑΛΛΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, κυρίες και κύριοι Βουλευτές, το πρώτο που αναρωτιέται κανείς είναι γιατί επέλεξε ο ΣΥΡΙΖΑ να ασκήσει αυτό το δικαίωμα, που του δίνει ο κοινοβουλευτισμός, της πρότασης δυσπιστίας. Αυτό γίνεται σε συγκεκριμένες περιπτώσεις. Είναι δύο κυρίως οι λόγοι για τους οποίους ασκείται αυτό το δικαίωμα.

Ο ένας είναι εάν θεωρεί, όπως λέει ο Κανονισμός, ότι έχουν αλλάξει οι κοινοβουλευτικές ισορροπίες εντός Κοινοβουλίου. Πιστεύω δεν έχει καμμία τέτοια εκτίμηση. Πριν ένα μήνα ψηφίσαμε τον προϋπολογισμό, που δείχνει ότι η Κοινοβουλευτική Ομάδα της Νέας Δημοκρατίας σταθερά στηρίζει την Κυβέρνηση.

Ο δεύτερος λόγος, βάσει του Κανονισμού, είναι εάν θεωρεί ότι έχουν αλλάξει οι ισορροπίες στην κοινωνία ως προς τη δύναμη των κοινοβουλευτικών κομμάτων. Ως προς την Κυβέρνηση δεν φαίνεται κάτι τέτοιο, φαίνεται όμως ως προς την Αξιωματική Αντιπολίτευση και ίσως τελικά αυτός να είναι ο λόγος, ο πραγματικός λόγος για τον οποίο γίνεται η πρόταση δυσπιστίας, θέλοντας να προλάβει ο κ. Τσίπρας τη δημοσκοπική του κατάρρευση και πιθανόν τη δημοσκοπική τρίτη θέση στην οποία φαίνεται ότι πηγαίνει ολοταχώς.

Κυρίες και κύριοι συνάδελφοι, η ευκαιρία που δίνεται είναι για να ακούσουμε και να πούμε εμείς οι Βουλευτές ορισμένα πεπραγμένα αυτής της Κυβέρνησης για να τα μάθει η ελληνική κοινωνία.

Κύριοι συνάδελφοι, εμείς είμαστε μια Κυβέρνηση που ίσως για πρώτη φορά αντιμετώπισε έκτακτες συνθήκες, οι οποίες ήταν εκτός του προεκλογικού της προγράμματος. Πρέπει να είναι ίσως η μοναδική Κυβέρνηση που βρέθηκε σε μια σειρά έκτακτων γεγονότων, που για την ώρα έχουν διαρκέσει σχεδόν όσο και ο χρόνος διακυβέρνησής της.

Αντιμετωπίσαμε άμεσα την ασύμμετρη εισβολή του λαθρομεταναστευτικού στον Έβρο, την πανδημία που αντιμετωπίζουμε δύο χρόνια και φυσικά τις πολύμηνες τουρκικές προκλήσεις.

Θα μπορούσαμε πάρα πολύ εύκολα να ακολουθήσουμε τη δική σας τακτική, να πούμε ότι μας έτυχε στραβή στη βάρδιά μας, να πούμε ότι αυτά δεν ήταν μέσα στην προεκλογική μας ατζέντα. Θα μπορούσαμε κάλλιστα -το τρέματε τότε- να ζητήσουμε ανανέωση της λαϊκής εντολής τον Ιούνιο του 2020, μετά το πρώτο lockdown, πολύ εύκολα. Το κάνατε και εσείς το πρώτο εξάμηνο, γιατί γνωρίζατε ότι μέσα σε ένα εξάμηνο εύκολα ο ελληνικός λαός όχι απλά δίνει στην Κυβέρνηση τα προηγούμενά του ποσοστά και πολύ περισσότερα.

Παρ’ όλα αυτά, επειδή είμαστε μια υπεύθυνη δύναμη, μια υπεύθυνη παράταξη, κοιτάξαμε κατάματα τον ελληνικό λαό και του είπαμε: «αναλαμβάνουμε και τις ευθύνες των έκτακτων γεγονότων, τη διαχείρισή τους και τις προεκλογικές μας δεσμεύσεις, όπως μας δώσατε εντολή και δεν θα κάνουμε καμμία έκπτωση από αυτές».

Γι’ αυτό, αντιμετωπίσαμε στον Έβρο την κατάσταση, χτίσαμε τον φράχτη, στα νησιά μας την κατάσταση. Πώς παραλάβαμε τη Μόρια; Πώς είναι σήμερα τα κέντρα υποδοχής; Αντιμετωπίσαμε τις πολύμηνες τουρκικές προκλήσεις, αναβαθμίζοντας γεωπολιτικά τη χώρα με συμφωνίες που δεν έχουν ξαναγίνει, με τη Γαλλία, την Αμερική, την ΑΟΖ με την Αίγυπτο, με το Ισραήλ τη συνεργασία.

Και αντιμετωπίζουμε και την πανδημία, για την οποία δεν χρειάζεται να πω πολλά, έχουν γίνει πάρα πολλές κοινοβουλευτικές συζητήσεις για αυτή.

Ταυτόχρονα, υλοποιούμε και τις προεκλογικές μας δεσμεύσεις. Γι’ αυτό μειώσαμε τις ασφαλιστικές εισφορές, όπως το είχαμε υποσχεθεί, γι’ αυτό μειώνουμε τη φορολογία φυσικών προσώπων και εταιρειών, γι’ αυτό μειώνουμε τη γραφειοκρατία, γι’ αυτό μειώνουμε όλες αυτές τις παθογένειες οι οποίες λειτουργούσαν αποτρεπτικά για τους επενδυτές. Και πλέον είμαστε ένας ελκυστικός επενδυτικός προορισμός, πράγμα το οποίο σημαίνει νέες θέσεις εργασίας -σε αυτό οφείλεται η μείωση της ανεργίας- και σε δεύτερο βήμα σημαίνει και καλύτερες αμειβόμενες θέσεις εργασίας, άρα στο τέλος αυτό σημαίνει ότι έχεις να εισπράξεις λιγότερα από πολλούς και αυτό είναι η μείωση της φορολογίας την οποία επιτυγχάνουμε.

Προφανώς, αυτή η απλή αλυσίδα γεγονότων ως προς τη φορολογία και τις θέσεις εργασίας είναι κάτι που ποτέ η Αριστερά δεν θα το καταλάβει, γιατί θεωρεί ότι οι μόνες επενδύσεις είναι οι δημόσιες και για να το πετύχει αυτό, αυξάνει τη φορολογία και τελικά, αυξάνει την ανεργία, τσακίζει τη μεσαία τάξη, όπως πολύ εύστοχα το έχετε παραδεχτεί εσείς και πολύ περιγραφικά το έχει πει δημόσια ο κ. Πολάκης.

Κυρίες και κύριοι συνάδελφοι, αναρωτιέμαι γιατί αυτή η πρόταση δυσπιστίας. Για την πανδημία, όπως λέτε -γιατί είναι ένας από τους τρεις λόγους για τους οποίους την κάνατε- τα έχουμε πει κοινοβουλευτικά σε αμέτρητες συνεδριάσεις. Για τις ανατιμήσεις τιμών -δεύτερος λόγος για τον οποίο τη ζητήσατε- το ίδιο. Ομοίως και για την κακοκαιρία. Θα μπορούσε να υπάρξει μια ημερήσια συζήτηση και όσες φορές θέλετε με επερωτήσεις να έρχεται ο Υπουργός και να σας εξηγεί τα πάντα.

Θέλω, όμως, εδώ για την κακοκαιρία να αναδείξω ένα άλλο σημείο της δικής μας πολιτικής αντίληψης, του δικού μας ήθους και της δικής μας προσέγγισης των πραγμάτων, γιατί όντως, δεν πήγαν καλά τα πράγματα σε αυτή την κακοκαιρία, κυρίως με την Αττική Οδό και άλλες επιμέρους οδούς.

Ζητήσαμε ειλικρινή συγγνώμη, όχι προσχηματική και γνωρίζουμε το εξής και αυτό, κύριε Υπουργέ, να το ξέρετε και το ξέρετε, είμαι σίγουρος: Τους πολίτες δεν τους νοιάζει ποιος ευθύνεται ή ποιοι παράγοντες συντέλεσαν στο να κλείσει η Αττική Οδός ή και άλλες οδοί στο Λεκανοπέδιο και να ταλαιπωρηθούν χιλιάδες συμπολίτες μας. Τους πολίτες δεν τους νοιάζουν οι διαδικασίες, ούτε ο συντονισμός, ούτε τα ραντάρ, ούτε η ασυνεννοησία μεταξύ των δημοσίων υπηρεσιών και των ιδιωτικών εταιρειών. Τους νοιάζει το αποτέλεσμα, τους νοιάζει να ενημερώνονται έγκαιρα, ώστε να μην τεθεί σε κίνδυνο η ζωή τους και τους νοιάζει να έρχεται η βοήθεια άμεσα, σε περίπτωση που αυτή τεθεί σε κίνδυνο. Δεν είναι ώρα να αποδώσουμε ευθύνες. Είμαι σίγουρος ότι μέσα από τις διαδικασίες θα αποδοθούν, όμως και πρέπει να αποδοθούν.

Αυτή η Κυβέρνηση αποδεικνύει ότι αναγνωρίζει τα λάθη της και τα αντιμετωπίζει και γι’ αυτό ο ελληνικός λαός ακόμα την εμπιστεύεται, γιατί ξέρει ότι αυτή η Κυβέρνηση, ναι, έχει κάνει πολλά και ακόμα ο ελληνικός λαός ζητάει περισσότερα. Για ποιον λόγο; Γιατί ξέρει ότι είναι η μόνη ικανή να φέρει εις πέρας το δύσκολο μεταρρυθμιστικό έργο, πράγματα που δεν έχουν γίνει σαράντα χρόνια στη Μεταπολίτευση.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Αθανάσιος Μπούρας):** Σας ευχαριστούμε, κύριε Χρυσομάλλη.

**ΜΙΛΤΙΑΔΗΣ (ΜΙΛΤΟΣ) ΧΡΥΣΟΜΑΛΛΗΣ:** Γι’ αυτό συνεχίζει και ζητάει περισσότερα, γιατί ξέρει ότι από την Αντιπολίτευση δεν περιμένει τίποτα. Δοκιμάστηκε, απέτυχε και ξέρει ότι δεν είναι ικανή για τίποτα.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε.

**ΜΙΛΤΙΑΔΗΣ (ΜΙΛΤΟΣ) ΧΡΥΣΟΜΑΛΛΗΣ:** Κλείνοντας, κύριε Πρόεδρε…

**ΠΡΟΕΔΡΕΥΩΝ (Αθανάσιος Μπούρας):** Ναι, κλείστε τώρα.

**ΜΙΛΤΙΑΔΗΣ (ΜΙΛΤΟΣ) ΧΡΥΣΟΜΑΛΛΗΣ:** Περιμένοντας μιάμιση ώρα για να πάρω τον λόγο με το που ήρθε η σειρά μου...

**ΠΡΟΕΔΡΕΥΩΝ (Αθανάσιος Μπούρας):** Δεν πειράζει, είμαστε στον αριθμό «ογδόντα και κάτι» και πρέπει να φτάσουμε μέχρι το «διακόσια είκοσι». Κλείστε, παρακαλώ!

**ΜΙΛΤΙΑΔΗΣ (ΜΙΛΤΟΣ) ΧΡΥΣΟΜΑΛΛΗΣ:** Κλείνοντας, λοιπόν, κύριε Πρόεδρε…

**ΠΡΟΕΔΡΕΥΩΝ (Αθανάσιος Μπούρας):** Και μην καθυστερήσετε ούτε λίγο, μπορεί να υπάρξουν συνάδελφοι που θα περιοριστούν στα πέντε λεπτά. Κλείστε!

**ΜΙΛΤΙΑΔΗΣ (ΜΙΛΤΟΣ) ΧΡΥΣΟΜΑΛΛΗΣ:** Θα είχα τελειώσει, κύριε Πρόεδρε.

Κλείνοντας, λοιπόν, καταλάβαμε όλοι ότι για άλλη μια φορά ο κ. Τσίπρας χρησιμοποίησε την πρόταση δυσπιστίας, όπως το έχει κάνει και στο παρελθόν, για να λύσει δικά του εσωτερικά ζητήματα, πρώτον, τον ανταγωνισμό με το Κίνημα Αλλαγής για το ποιος θα είναι στη δεύτερη θέση…

**ΠΡΟΕΔΡΕΥΩΝ (Αθανάσιος Μπούρας):** Κύριε Χρυσομάλλη, εντάξει…

**ΜΙΛΤΙΑΔΗΣ (ΜΙΛΤΟΣ) ΧΡΥΣΟΜΑΛΛΗΣ:** Και δεύτερον, στην ουσία έκανε πρόταση δυσπιστίας προς τους πενήντα τρεις που τον αμφισβήτησαν για τις νέες διαδικασίες που εισάγει στο κόμμα τους. Κρίμα να χρησιμοποιεί το Κοινοβούλιο για τα δικά του εσωτερικά θέματα!

Εμείς θα συνεχίσουμε υπεύθυνα να αντιμετωπίζουμε τα προβλήματα του ελληνικού λαού και εκεί θα κριθούμε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Ναι, επί δύο λεπτά λέω «κλείστε!» και κανείς δεν ακούει αυτό.

**ΜΙΛΤΙΑΔΗΣ (ΜΙΛΤΟΣ) ΧΡΥΣΟΜΑΛΛΗΣ:** Κύριε Πρόεδρε, δεν είδα στους Υπουργούς να είχατε την ίδια αυστηρότητα.

**ΠΡΟΕΔΡΕΥΩΝ (Αθανάσιος Μπούρας):** Σας παρακαλώ θερμά, δεν θέλω συγκρίσεις, σε λίγο θα μου πείτε και για τον Πρωθυπουργό και για τον Αρχηγό, δεν το περίμενα. Γι’ αυτό χρειάζεται αυτόματο κλείσιμο μικροφώνου, όπως γίνεται στο Ευρωκοινοβούλιο, να μην γινόμαστε ούτε κακοί ούτε καλοί.

Τον λόγο τώρα έχει, λοιπόν, ο κ. Γεώργιος Ψυχογιός από τον ΣΥΡΙΖΑ - Προοδευτική Συμμαχία και να πω ότι δεν είμαστε ούτε καν στο «ενενήντα» και οι συνάδελφοι που έχουν εγγραφεί είναι διακόσιοι είκοσι. Αν το θεωρείτε πολύ σωστό στο τέλος, αύριο δηλαδή μετά το μεσημέρι για τις λίγες ώρες που θα μείνουν, κάποιοι συνάδελφοι να μην μιλήσουν καθόλου ή να περιοριστούν σε τρία ή τέσσερα λεπτά, τότε καθένας σας να παίρνει παραπάνω χρόνο και ας κάνει τη σύγκριση που έκανε ο κ. Χρυσομάλλης για το τι έγινε και τι δεν έγινε. Λυπάμαι.

Ορίστε, κύριε Ψυχογιέ, έχετε τον λόγο.

**ΓΕΩΡΓΙΟΣ ΨΥΧΟΓΙΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, συζήτηση για την πρόταση μομφής προς την Κυβέρνηση της Νέας Δημοκρατίας: Μία πρόταση μομφής η οποία ήταν πολυαναμενόμενη από την ελληνική κοινωνία, όσο και αν το αρνείστε, θέλετε να δημιουργήσετε εντυπώσεις, γιατί εμείς έχουμε τα αυτιά μας και τα μάτια μας ανοιχτά προς αυτούς που έχουν τεράστια προβλήματα σήμερα, την κοινωνική πλειοψηφία.

Είστε μια Κυβέρνηση η οποία έχει αλλεργία σε κάθε δημόσιο και κοινωνικό αγαθό, αποθεώνετε το ιδιωτικό, το οποίο απέτυχε, όπως είδαμε, στη διαχείριση κρίσεων. Έχετε εγκαταλείψει το ΕΣΥ, ευνοώντας σκανδαλωδώς τους κλινικάρχες, στις μεταφορές και στις συγκοινωνίες το ίδιο, στην ενέργεια με το ξεπούλημα της ΔΕΗ την πιο κρίσιμη ώρα, αλλά και του ΔΕΔΔΗΕ.

Ετοιμάζεστε και για το νερό, αλλά μην πάτε μακριά, ελάτε και μια βόλτα στην Κόρινθο, να δείτε τη Διώρυγα της Κορίνθου έναν χρόνο κλειστή. Και αυτός είναι ο σεβασμός σας στη δημόσια περιουσία, στο δημόσιο συμφέρον και τους εργαζομένους. Μάλιστα, ο Πρωθυπουργός την επισκέφθηκε χωρίς να γνωρίζει ότι είναι κλειστή.

Και βέβαια, όλες αυτές οι νεοφιλελεύθερες δοξασίες καταρρέουν η μία μετά την άλλη σαν χάρτινος πύργος και πολλές χώρες επανέρχονται σε δημόσιο έλεγχο.

Έχετε φτάσει μέχρι και να ιδιωτικοποιήσετε το κράτος. Άκουγα τον κ. Μηταράκη σήμερα το πρωί που έλεγε για την οργάνωση του Υπουργείου του με χιλιάδες μετακλητούς και την ίδια στιγμή διευθυντής τεχνικής υπηρεσίας, μετακλητός, κάνει outsourcing των τεχνικών υπηρεσιών για μελέτες με εκατομμύρια ευρώ, με αναθέσεις εκατομμυρίων, με συμφωνίες - πλαίσιο από τον κρατικό προϋπολογισμό, με συνεργεία εργολάβων που διώχνουν τους συμβασιούχους και τους εργαζόμενους κοινωφελούς εργασίας από τις δομές και βέβαια, με ένα αφήγημα περί των ροών.

Ήρθε εδώ να μας πει και να συγκρίνει το 2019 με το 2021, το 2019 δηλαδή που ήταν επίσης Κυβέρνηση η Νέα Δημοκρατία και που γιγαντώθηκαν οι ροές επί των ημερών σας και που αποδεικνύει ότι ο λόγος της μείωσης είναι κυρίως η πανδημία και η στρατηγική της Τουρκίας που αξιοποιεί το προσφυγικό όντως για δικούς της λόγους.

Όμως, εάν αυτή είναι η πραγματικότητα και οι ροές είναι μειωμένες -που είναι- έρχεστε να κάνετε κλειστές δομές χιλιάδων ανθρώπων στα νησιά και στον Έβρο, όντας πρόθυμοι να είστε η αποθήκη ψυχών και η ασπίδα της Ευρώπης στη γραμμή του Βίσεγκραντ, δαπανώντας εκατομμύρια ευρώ και βέβαια, εμπαίζοντας τις τοπικές κοινωνίες σε σχέση με το τι είχατε υποσχεθεί.

Και όλα αυτά γίνονται με την προστασία και την πλήρη ασυλία από τα μεγάλα μέσα ενημέρωσης. Οι ίδιοι οι πολίτες ξέρουν και εμείς γνωρίζουμε πολύ καλά τι θα είχε γίνει αν συνέβαιναν όλα αυτά με κυβέρνηση το ΣΥΡΙΖΑ.

Προχωρήσατε τότε σε κανιβαλισμό, σε ανθρωποφαγία και σε απαράδεκτες πρακτικές απέναντι στα στελέχη του ΣΥΡΙΖΑ και της κυβέρνησής μας και λέτε κιόλας ότι τα έχετε πάει καλά. Ξέρετε, αυτό ηχεί ανατριχιαστικά στα αυτιά μας, όταν το 2012 - 2014 σοβούσε έξω η ανθρωπιστική κρίση και οι δικοί σας αριθμοί ευημερούσαν. Άραγε, σε ποιον κόσμο και σε ποια πραγματικότητα ζείτε;

Λέτε ότι εμείς αναπαράγουμε με λογικές και παρωχημένες αντιλήψεις του ’80. Η εκστρατεία εμβολιασμού, δηλαδή, που έγινε στην Πορτογαλία με τους δήμους, με τους φορείς και τα επιμελητήρια στη βάση και πέτυχε το 95% είναι παρωχημένη; Το κοινωνικό κράτος για όλους χωρίς διακρίσεις και οι παροχές κοινής ωφέλειας είναι παρωχημένες; Οι ανισότητες οι οποίες πρέπει να αμβλύνονται και να εξαλείφονται και για σας είναι νομοτέλεια στον νόμο της ζούγκλας και όποιος επιβιώσει, κάτι που εφαρμόζετε εδώ και δυόμισι χρόνια, είναι παρωχημένο;

Βέβαια, για εσάς αόρατοι δεν είναι μόνο οι πρόσφυγες, οι μετανάστες, οι ευάλωτοι και οι αιτούντες άσυλο, οι οποίοι αυτή τη στιγμή εξαθλιώνονται στις δομές, ενώ δεν έχουν βελτιωθεί και οι συνθήκες που λέτε και δεν παίρνουν ούτε το χρηματικό βοήθημα της Ευρώπης, αφού πρέπει να πάρεις ιθαγένεια και να είσαι ο Αντετοκούμπο, γιατί το 90% αποκλείεται και κρατούνται άνθρωποι για δεκαοκτώ μήνες χωρίς αδίκημα.

Όλα αυτά, βέβαια, έχουν επεκταθεί και στην κοινωνική πλειοψηφία. Για εσάς αόρατοι δεν είναι μόνο αυτοί. Αόρατοι είναι και οι άνθρωποι που πεθαίνουν από τα μαγκάλια και τις σόμπες, γιατί δεν μπορούν να ζεσταθούν, αόρατοι είναι οι εργαζόμενοι και τα βασικά τους δικαιώματα, αόρατοι είναι οι μικρομεσαίοι που οδηγούνται σε κλείσιμο, αόρατοι είναι οι εκπαιδευτικοί και οι μαθητές οι οποίοι παλεύουν μόνοι τους να σταθούν όρθιοι. Ακόμα και τα σχολεία δεύτερης ευκαιρίας δεν πήραν καν self-tests. Αυτοί είναι αόρατοι! Είναι οι πολίτες που έμειναν για ώρες εγκλωβισμένοι στα αυτοκίνητά τους και τα νοικοκυριά που δεν είχαν ρεύμα, οι κάτοικοι που έσβησαν μόνοι τους τις φωτιές, οι εποχικοί πυροσβέστες που είναι και στην αρμοδιότητά σας, κύριε Υπουργέ, και που ήταν ήρωες το καλοκαίρι και μετά δεν τους είδατε καν στο Υπουργείο και μάλιστα υπέστησαν και τον αυταρχισμό και τη βία απ’ έξω.

Αόρατοι είναι οι υγειονομικοί οι οποίοι έχουν αφεθεί μόνοι τους, αόρατοι είναι οι νέοι άνθρωποι που λοιδορούνται και στοχοποιούνται, που πετάγονται έξω από τα πανεπιστήμια και βλέπουν να μη μπορούν να στήσουν τις ζωές τους και να κάνουν δική τους οικογένεια, γιατί τα ενοίκια είναι στον θεό και δεν μπορούν να τα καλύψουν, αλλά είναι και αυτοί που πάνε σε πανεπιστήμια χωρίς φοιτητική μέριμνα. Και βέβαια, είναι και τα χιλιάδες παιδιά που έμειναν έξω από τους παιδικούς σταθμούς. Και ο κατάλογος δεν τελειώνει!

Για όλους αυτούς τους λόγους πρέπει να φύγετε γρήγορα και να γίνετε εσείς αόρατοι για την κοινωνία και τον τόπο, αλλά και για έναν ακόμα λόγο. Διότι εκθέτετε τη χώρα διεθνώς μέσα από τους κορυφαίους διεθνείς οργανισμούς για τις επαναπροωθήσεις και τις εξαφανίσεις. Και μη λέτε για τη φύλαξη συνόρων, γιατί είναι προκλητικό. Διότι η κυβέρνηση του ΣΥΡΙΖΑ το έκανε με πλήρη σεβασμό στο Διεθνές Δίκαιο, στο Δίκαιο της Θάλασσας και στα στελέχη των Ενόπλων Δυνάμεων. Και βέβαια, ακολουθούν οι διώξεις δημοσιογράφων για την ερευνητική τους δουλειά, ο αυταρχισμός και η καταστολή και η πανεπιστημιακή Αστυνομία που έχουν αναδειχθεί στα διεθνή μέσα και έχουν κατακριθεί από πανεπιστήμια του εξωτερικού. Πρέπει, λοιπόν, να φύγετε γρήγορα, γιατί δεν θα μείνει τίποτα όρθιο.

Ξέρετε, εμείς δεν είμαστε σαν εσάς που ονειρευόσασταν να καταστραφεί η χώρα για να γίνετε Κυβέρνηση και κάνατε μικροπολιτική, λαϊκισμό και δηλητηριάσατε τον κόσμο. Εμείς παλεύουμε με κάθε τρόπο να μη γονατίσει η κοινωνία και μέσα στη Βουλή και με το κίνημα αλληλεγγύης σε όλους χωρίς διακρίσεις. Δεν αξίζει αυτή η κατάσταση στον ελληνικό λαό που έχει περάσει τα πάνδεινα και στις κατακτήσεις του. Αυτό προσπαθήσαμε να κάνουμε και σαν Κυβέρνηση. Το φτάσαμε μέχρι ενός σημείου, προστατεύσαμε την κοινωνική πλειοψηφία και στην επόμενη θα το κάνουμε ακόμα καλύτερα και ακόμα πιο ισχυρά.

Σύντομα, λοιπόν, θα είστε παρελθόν. Ο αγώνας των αριστερών και προοδευτικών δυνάμεων θα είναι καθημερινός για να ανοικοδομήσουν τη χώρα και την κοινωνία, διότι εσείς φοβάστε την ελπίδα, όπως έλεγε και ο Χικμέτ. Θέλετε τον κόσμο συμβιβασμένο, εξαθλιωμένο, στα λίγα, στην εκμετάλλευση. Όμως, δεν είναι αυτή η μοίρα του ελληνικού λαού και να είστε σίγουροι ότι σύντομα, κάτι που καλλιεργείται κάθε μέρα, θα πάρετε την απάντηση που σας πρέπει.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Σας ευχαριστώ κι εγώ για τη συνέπεια στον χρόνο, κύριε συνάδελφε.

Τον λόγο έχει τώρα για επτά λεπτά ο Βουλευτής της Νέας Δημοκρατίας κ. Διονύσιος Ακτύπης.

**ΔΙΟΝΥΣΙΟΣ ΑΚΤΥΠΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, καλούμεθα σήμερα να τοποθετηθούμε πάνω στην πρόταση δυσπιστίας που κατέθεσε ο Πρόεδρος του ΣΥΡΙΖΑ κ. Αλέξης Τσίπρας.

Ο κ. Τσίπρας και ο ΣΥΡΙΖΑ κατηγορούν την Κυβέρνηση της Νέας Δημοκρατίας για κακή διαχείριση των κρίσεων. Σε μία αποστροφή του λόγου του ο κ. Τζανακόπουλος που εισηγήθηκε την πρόταση δυσπιστίας την πρώτη μέρα, χθες, μας είπε: «Φύγετε να έρθει μια προοδευτική αριστερή κυβέρνηση με Πρωθυπουργό τον Αλέξη Τσίπρα». Το ερώτημα που τίθεται εδώ είναι το εξής: Μα, καλά, πού νομίζετε ότι βρίσκεστε; Στο 2014 που συκοφαντούσατε τους πάντες και τα πάντα; Διότι εσείς τότε παρουσιαζόσασταν και λέγατε ότι είστε οι άμεμπτοι, οι καθαροί, οι αδιάφθοροι, που θα ερχόσασταν να σκίσετε τα μνημόνια με έναν λόγο και μια πράξη. Δυστυχώς για εσάς βρισκόμαστε στο 2022 και για κακή σας τύχη, δική σας και δική μας, κυβερνήσατε τη χώρα τεσσεράμισι χρόνια. Από αυτό θα ξεκινάμε, από το ότι κυβερνήσατε αυτή τη χώρα τεσσεράμισι χρόνια! Και έχει γνώση ο ελληνικός λαός, όπως και εμείς.

Ας δούμε, λοιπόν, πώς διαχειριστήκαμε εσείς τις μεγάλες κρίσεις και επειδή τα κάνατε όλα καλά, θέλετε να ξαναγυρίσετε. Να φύγουμε, λοιπόν, εμείς και να έρθει ποιος; Η προοδευτική κυβέρνηση με Πρωθυπουργό τον Αλέξη Τσίπρα. Ούτε λόγος, βέβαια, για κυβέρνηση ΣΥΡΙΖΑ, γιατί ξέρετε ότι δεν σας βγαίνουν με τίποτα οι ψήφοι. Αστάθεια πολιτική, λοιπόν. Όμως, είστε μαθημένοι, αφού το ίδιο κάνατε και στην τοπική αυτοδιοίκηση και αφήσατε ακυβερνησία στους δήμους, γιατί δεν σας έβγαιναν τα κουκιά και εκεί.

Για να δούμε, όμως, τι έκανε ο ΣΥΡΙΖΑ μαζί με τους Υπουργούς του και με τον πρωθυπουργό σε αντίστοιχες περιπτώσεις κρίσεων, για να εμπεδώσει και ο λαός πόσο καλοί είστε και να σας θυμηθεί ξανά. Στις 15-11-2017 ήρθε το νερό. Είχαμε πλημμύρες στη Μάνδρα με είκοσι τέσσερις νεκρούς και είκοσι έναν τραυματίες, αλλά και με καταστροφή χιλιάδων περιουσιών.

Το 2014 η κ. Δούρου έλεγε ότι μου είναι αρκετοί έξι μήνες για να λύσω τα αντιπλημμυρικά προβλήματα της περιοχής. Η εξέλιξη ήταν τραγωδία. Ο Πρωθυπουργός κήρυξε πένθος, ενώ πριν έρθετε στην εξουσία κατηγορούσατε τον τότε περιφερειάρχη κ. Σγουρό για το ότι χάθηκε η ζωή ενός ατόμου στο Καματερό. Αναλάβατε εσείς και χάσαμε δεκαπέντε συνανθρώπους εκείνη την περίοδο.

Όμως, γιατί το αναφέρω αυτό; Για να δείτε τη διαφορά που έχουμε εμείς με εσάς. Τι κάναμε εμείς; Μετά από τις συσκέψεις σας, το μόνο που καταφέρατε να πείτε είναι πως η κατάσταση είναι πολύ δύσκολη. Εκεί καταλήξατε! Από την πλευρά της η Αντιπολίτευση κινητοποιήθηκε με παρεμβάσεις της, αλλά τήρησε χαμηλούς τόνους έναντι της κυβέρνησης τις πρώτες ώρες της τραγωδίας. Ο Πρόεδρος της Νέας Δημοκρατίας, Κυριάκος Μητσοτάκης βρέθηκε από τις πρώτες ώρες στον τόπο του δράματος και ενημερωνόταν συνέχεια. Δήλωσε δε ότι αυτό που συμβαίνει στη Μάνδρα είναι μια ανείπωτη τραγωδία. «Εκφράζω τη βαθιά μου οδύνη για τις καταστροφές, τις απώλειες περιουσιών και πάνω απ’ όλα για τους συνανθρώπους μας που χάθηκαν. Η πολιτεία πρέπει να σταθεί στο πλευρό των κατοίκων και να τους παράσχει το ταχύτερο δυνατόν κάθε δυνατή στήριξη». Δείτε τη διαφορά μας! Δείτε τι λέγαμε εμείς και ο Πρόεδρός μας και δείτε τι κάνατε εσείς σήμερα!

Μετά ήρθαν τα χιόνια. Για να δούμε αν τα πήγατε καλά κι εδώ, γιατί κανένας από τους προηγούμενους ομιλητές δεν το ανέφερε. Στις 8-1-2017 είχαμε ομήρους του χιονιά για δέκα ώρες στην Κορίνθου - Πατρών. Στην Κρήτη δεν υπήρχε ηλεκτρικό ρεύμα, ενώ υπήρχε κραυγή αγωνίας από τη Σκόπελο, γιατί είχαν χαθεί κάτω από το χιόνι, είχαν κλείσει οι περιφερειακοί δρόμοι και δεν μπορούσαν οι άνθρωποι να πάνε στα κέντρα υγείας στη Σκόπελο. Και το κυριότερο, ούτε κι εκεί ζητήσατε συγγνώμη!

Στις 22-12-2017 ο χιονιάς χτύπησε τη Στερεά Ελλάδα. Τότε ο Αναπληρωτής Υπουργός Πολιτικής Προστασίας κ. Τόσκας βρισκόταν σε χαλαρή διάθεση. Έκλεισε στο εκατοστό εικοστό έκτο χιλιόμετρο η Εθνική Οδός προς τη Λαμία, δίπλωσαν δύο νταλίκες και υπήρχαν εγκλωβισμένοι δεκαπέντε χιλιομέτρων για οκτώ ώρες. Η χιονόπτωση καμμία σχέση με αυτό που έγινε προχθές. Και πάλι, όμως, δεν υπήρξε καμμία συγγνώμη!

Μετά ήρθαν και οι φωτιές στις 23-7-2018. Και εκεί, βέβαια, καταγράφηκε ότι ήταν η πιο φονική πυρκαγιά του 21ου αιώνα παγκοσμίως.

Εσείς τι κάνατε; Το διαχειριστήκατε σωστά; Όχι βέβαια! Ζητήσατε «συγγνώμη» για το γεγονός ότι χάθηκαν εκατόν δύο άνθρωποι και εκατόν σαράντα οκτώ τραυματίστηκαν; Σε καμμία περίπτωση! Όμως, δεν σας ψέξαμε, όπως σας είπε και ο Πρωθυπουργός προηγουμένως, για το γεγονός ότι δεν τα καταφέρατε, γιατί μπορεί ο καθένας να μην τα καταφέρει. Το χειρότερο είναι ότι στήσατε ένα επικοινωνιακό σόου πάνω σε νεκρούς και ο τότε Υπουργός, ο κ. Τόσκας, δήλωνε: «Ψάχνω να βρω ένα λάθος και δεν το βρίσκω». Για παραιτήσεις, βέβαια, τότε, ούτε κουβέντα!

Μας είπε, επίσης, ο κ. Τζανακόπουλος και η κ. Ξενογιαννακοπούλου ότι ο λαός πλέον δεν μας εμπιστεύεται. Αλήθεια, πώς σας προκύπτει αυτό; Από τις συζητήσεις που κάνετε μεταξύ σας διαπιστώνετε ότι δεν μας εμπιστεύεται ο λαός; Μπορείτε να μας πείτε πού το στηρίζετε; Όλες οι δημοσκοπήσεις δείχνουν διψήφιο αριθμό στη διαφορά μας. Θα μου πείτε ότι δεν τις εμπιστεύεστε. Καλώς. Αλήθεια, είναι τόσο ακριβή μία δημοσκόπηση να την προκαλέσετε εσείς στην παράταξή σας, στο κόμμα σας ή σε ένα φιλικό προς εσάς έντυπο, για να δούμε τι ακριβώς λέει και να μας την παρουσιάσετε; Θα έχει, βέβαια, πολύ ιδιαίτερο ενδιαφέρον. Αρκεί βέβαια να μην είναι σαν εκείνη του «DOCUMENTO» προεκλογικά που σας έδινε μία μονάδα διαφορά και τελικά χάσατε με δέκα!

(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. **ΓΕΩΡΓΙΟΣ ΛΑΜΠΡΟΥΛΗΣ)**

Το ερώτημα βέβαια που τίθεται είναι γιατί κάνατε την πρόταση δυσπιστίας. Πιστεύετε ότι θα είσαστε πρώτο κόμμα; Δεν νομίζω. Κινδυνεύετε και είναι σίγουρο ότι όσο περνά ο καιρός θα είσαστε τρίτο κόμμα. Πιστεύετε ότι θα κυβερνήσετε καλύτερα; Ούτε και ο πιο φανατικός οπαδός σας δεν το πιστεύει, αφού η δημοφιλία και η ικανότητα του Προέδρου σας είναι στα Τάρταρα. Άλλωστε, να πούμε ότι ο κ. Κοντονής σας λέει: «Εξαπατήσαμε την κοινωνία».

Ενώ, λοιπόν, τα βλέπετε όλα αυτά, ζητάτε εκλογές. Μου θύμιζε κάποιον που πνίγεται και ψάχνει μια σανίδα σωτηρίας. Προσπαθείτε να γλιτώσετε τα χειρότερα. Η απελπισία σας σας οδήγησε εδώ.

Κλείνοντας, οφείλουμε να παραδεχτούμε τα λάθη, τις αστοχίες και τις παραλείψεις οι οποίες θα πρέπει να διορθωθούν. Η Κυβέρνηση αυτή έχει αποδείξει πως έχει το σθένος, την πολιτική υπευθυνότητα, την εντιμότητα και την ευθύτητα να παραδεχθεί και να μάθει από τα λάθη της. Η ειλικρινής «συγγνώμη» του Πρωθυπουργού έρχεται σε πλήρη αντίθεση με αυτούς που την ώρα των κρίσεων έπαιζαν θέατρο. Δεν είμαστε εμείς αυτοί που θα κάνουμε τα ίδια με συνεντεύξεις τύπου Τζανακόπουλου και των Υπουργών του ΣΥΡΙΖΑ, που έδειχναν δήθεν σημάδια εμπρηστών από δορυφόρους, εξαπατώντας και τον κόσμο.

Δεν είμαστε σίγουρα ίδιοι. Ανήκουμε σε δύο διαφορετικούς κόσμους. Το σίγουρο είναι ότι εσείς πρέπει να αλλάξετε πολλά, αλλά νομίζω ότι πλέον είναι αργά γιατί ο πολιτικός σας χρόνος τελείωσε και το πυροτέχνημα έσβησε.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Ακτύπη και για τη συνέπεια στον χρόνο.

Καλούμε στο Βήμα τον κ. Κατρούγκαλο Γεώργιο από τον ΣΥΡΙΖΑ.

Μετά, όπως έχει ήδη ανακοινωθεί, θα μιλήσει ο κ. Δαβάκης και μετά η Υπουργός κ. Κεραμέως.

Παράκληση για τήρηση του επτάλεπτου σε όλους τους ομιλητές.

Ορίστε, κύριε συνάδελφε, έχετε τον λόγο.

**ΓΕΩΡΓΙΟΣ ΚΑΤΡΟΥΓΚΑΛΟΣ:** Ευχαριστώ πολύ, κύριε Πρόεδρε.

Η αποτυχία διαχείρισης της πρόσφατης κακοκαιρίας νομίζω ότι δεν χρειάζεται να συζητηθεί περισσότερο. Δεν είναι μόνο ότι αποκλείστηκαν για πρώτη φορά δρόμοι του κέντρου και όχι μόνο η Αττική Οδός. Το σημαντικότερο είναι ότι και σήμερα εξακολουθούν να υπάρχουν περιοχές που δεν έχουν ηλεκτρικό ή έχουν δυσκολία στην πρόσβαση. Και δεν μιλάμε μόνο για την ανατολική Αττική, ή για ορεινούς δήμους. Μιλούσα με φίλο συνάδελφο της Νέας Δημοκρατίας που μου περιέγραφε μια ανάλογη κατάσταση για το δικό του σπίτι που είναι εντός αστικού ιστού και μάλιστα σε έναν από τους λεγόμενους «ευγενείς δήμους».

Το βασικό θέμα, όμως, το οποίο δικαιολογεί την πρόταση μομφής είναι ότι δεν αποτελεί αυτή η αποτυχία ένα μεμονωμένο γεγονός στα κυβερνητικά δρώμενα. Συνδυάζεται με μία παταγώδη αποτυχία -σε συνδυασμό πάντα με τα ευρωπαϊκά δεδομένα- στα δύο άλλα μεγάλα μέτωπα, της πανδημίας και της έξαρσης της ακρίβειας. Στην πανδημία εξακολουθούμε σταθερά να έχουμε έναν διπλάσιο αριθμό θανάτων σε σχέση με τον πληθυσμό από ό,τι ο μέσος όρος της Ευρωπαϊκής Ένωσης και στο θέμα της ακρίβειας, ειδικά στο ρεύμα ήμασταν η ακριβότερη χώρα τον Δεκέμβριο και τον Νοέμβριο μεταξύ των τριάντα τριών χωρών, πέραν και της Ευρωπαϊκής Ένωσης, που αξιολογούνται στην ήπειρό μας.

Υπάρχει, επίσης, μία δεδομένη διαδικασία με την οποία προσπαθεί η Νέα Δημοκρατία να διαφοροποιήσει τις ευθύνες και να τις επιρρίψει κάπου αλλού. Η πρώτη είναι η συνήθης προσπάθεια της μετάθεσης των ευθυνών. Δεν μπορεί να γίνει στην περίπτωση κακοκαιρίας αυτό που έγινε στην πανδημία, να γίνει έκκληση στην ατομική ευθύνη. Θα δούμε, όμως, μετά πώς η Νέα Δημοκρατία -και το είδαμε και τώρα- προσπάθησε από την αρχή να βρει κάποιον άλλον υπεύθυνο. Στην αρχή ήταν οι μετεωρολόγοι. Στη συνέχεια ήταν η «ΑΤΤΙΚΗ ΟΔΟΣ», όχι μόνο για εκεί που έχει βαρύτατες ευθύνες -τις έχει και αυτό είναι αναμφισβήτητο- αλλά και για εκεί που η ευθύνη είναι στο κράτος, όπως για το πότε δόθηκε η διαταγή για τη διακοπή της κυκλοφορίας. Τέλος, μετέφερε την ευθύνη στους δικούς της δημάρχους και στον περιφερειάρχη.

Αυτή η τακτική της Νέας Δημοκρατίας είναι αυτό που λέγεται από τους αγγλοσάξονες Whataboutism. Όταν δεν μπορείς να αποκρούσεις τις δικές σου ευθύνες για κάτι, κάνε μια συζήτηση για κάτι άλλο. Έτσι είδαμε να ανασύρεται πάλι -και πολλές φορές με τον ίδιο τυμβωρυχικό τρόπο- η επίκληση της Μάνδρας ή της τραγωδίας στο Μάτι, ακριβώς γιατί δεν μπορούσαν να δοθούν πειστικές απαντήσεις για το τι έγινε αυτές τις μέρες.

Επειδή όμως και αυτά δεν ήταν αρκετά, υπάρχει μια τρίτη τακτική της Νέας Δημοκρατίας. Είναι η προσφυγή στην καθαρή παραπληροφόρηση, πολλές φορές όχι μόνο απλώς στα fake news, αλλά στο καθαρό ψέμα. Θα δώσω ένα παράδειγμα κατ’ αρχάς από τον δικό μου χώρο, της εξωτερικής πολιτικής, τον χώρο που υπηρετώ τελευταία και θα το γενικεύσω μετά. Δεν είχα τη χαρά να τον ακούσω, αλλά διάβασα στην ανακοίνωση της ομιλίας του στον ιστότοπο του Υπουργείου Εξωτερικών ότι ο Αναπληρωτής Υπουργός για να δείξει την ανευθυνότητα της δικής μας παράταξης, είπε ότι το κόμμα της Αξιωματικής Αντιπολίτευσης τάχα καταψήφισε όλες τις μεγάλες εθνικές συμφωνίες, όπως την επέκταση των χωρικών υδάτων, τη χάραξη της ΑΟΖ με την Ιταλία, καθώς και την προμήθεια των μαχητικών Ραφάλ.

Όλες αυτές τις συμφωνίες τις υπερψηφίσαμε. Συνεπώς τα περί του αντιθέτου είναι καθαρό και γυμνό ψέμα και δεν μπορώ να χρησιμοποιήσω άλλη ηπιότερη ονομασία ή χαρακτηρισμό, γιατί προφανώς μιλώντας για ένα αντικείμενο που βρίσκεται στον πυρήνα του Υπουργείου του, ήξερε τι έλεγε ο Αναπληρωτής Υπουργός. Αν δεν ήξερε, τα πράγματα είναι πολύ χειρότερα γι’ αυτόν.

Αυτό δεν αποτελεί και πάλι μεμονωμένη τακτική ή χαρακτηριστικό του Αναπληρωτή Υπουργού. Η Νέα Δημοκρατία μας έλεγε ότι το «ORUC REIS» «το πήρε ο άνεμος», ότι δεν παραβιάζονται τα κυριαρχικά μας δικαιώματα στο Αιγαίο γιατί «γίνεται θόρυβος από τις μηχανές» και, δυστυχώς, αυτός που είναι ο πρώτος διδάξας σ’ αυτή την πολιτική της παραπληροφόρησης και της γκρίζας προπαγάνδας είναι ο Πρωθυπουργός. Όταν πρόσφατα απέσυραν οι Αμερικανοί την υποστήριξή τους στον EastMed δήλωνε ότι δεν είναι και κάτι σοβαρό. Και μολονότι πάλι ο Αναπληρωτής Υπουργός Εξωτερικών δήλωνε αιφνιδιασμένος, ξέρουμε ότι ουσιαστικά ο κ. Μητσοτάκης είχε συναινέσει σε κάτι τέτοιο, όταν για παράδειγμα μετά την πίεση του «ORUC REIS» συμφωνούσε για άλλη όδευση του ισραηλινού φυσικού αερίου από αυτή που προέβλεπε η συμφωνία για τον EastMed ή όταν πρόσφατα, τον Οκτώβριο του 2021, συναίνεσε στην απαλοιφή από το πρακτικό της κοινής συνάντησης του στρατηγικού διαλόγου μεταξύ Ηνωμένων Πολιτειών και Ελλάδας οποιασδήποτε αναφοράς εκεί.

Έχουμε δε και το χειρότερο από όλα τα δείγματα της ανειλικρίνειας του Πρωθυπουργού στο γνωστό γεγονός, σε σχέση με την πανδημία που αρχικά προχώρησε στην απίθανη δήλωση ότι δεν έχει διαφορά αν νοσηλεύεται κανείς εντός ή εκτός μονάδων εντατικής θεραπείας για τις πιθανότητες επιβίωσής του, για να αποδειχθεί μετά ότι ήταν σε γνώση του έκθεση των δικών του συμβούλων, του καθηγητή Τσιόδρα και του καθηγητή Λύτρα, που έλεγε αυτονοήτως τα αντίθετα.

Ο λόγος, λοιπόν, για τον οποίο επιμένει σε αυτού του είδους τη συσκότιση η Νέα Δημοκρατία είναι ακριβώς γιατί η πραγματικότητα δεν τη συμφέρει.

Αγαπητέ κύριε Στυλιανίδη, ακριβώς γι’ αυτόν τον λόγο, ενώ θα ήμουν διατεθειμένος να δεχθώ την επιχειρηματολογία σας για την έλλειψη πρακτικών. Όμως, η όμοια άρνηση της Κυβέρνησης να δώσει στη δημοσιότητα τα πρακτικά της σύσκεψης της Επιτροπής Λοιμωξιολόγων που υπάρχουν, νομίζω ότι δικαιολογεί τον ισχυρισμό μου ότι αυτό δεν γίνεται για πρακτικούς λόγους, αλλά ακριβώς γιατί η Κυβέρνηση της Νέας Δημοκρατίας θέλει να κρύψει την αλήθεια από τον ελληνικό λαό εκεί που δεν τη συμφέρει.

Ας δεχθώ καλόπιστα το επιχείρημά σας ότι σε διαχείριση παρόμοιων κρίσεων είναι καλό να μην κρατούνται πρακτικά, μολονότι θυμίζω ότι η απόσυρση του νόμου της Νέας Δημοκρατίας του 2020 για την πολιτική προστασία αυτή τη στιγμή έχει αφήσει αχαρτογράφητο το πεδίο των σχέσεων μεταξύ των εμπλεκομένων, κάτι που επιβάλλει κατ’ αρχάς διαφάνεια και καταγραφή των σχετικών απόψεων. Ας δεχτώ όμως καλόπιστα το επιχείρημά σας. Ας μην καταγράφονται τα πρακτικά. Το αποτέλεσμα της συζήτησης, αυτό που αποφασίστηκε, δεν υπάρχει κανένας λόγος να μην καταγράφεται. Νομίζω ότι ο μοναδικός λόγος να μην καταγράφεται είναι ακριβώς αυτή η τάση της Νέας Δημοκρατίας να αρνείται και μάλιστα πολλές φορές με γκρίζα προπαγάνδα και με fake news αυτό που είναι η αλήθεια.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτού)

Θα ολοκληρώσω, κύριε Πρόεδρε.

Η πολιτική σταδιοδρομία πρωθυπουργών, όπως ο κ. Κουρτς, τελείωσε για πολύ λιγότερα, η σταδιοδρομία του κ. Τζόνσον είναι στην κόψη του ξυραφιού. Ο λόγος για τον οποίο πρέπει να γίνουν εκλογές και να έχουμε μια νέα κυβέρνηση είναι και για λόγους πολιτικής ηθικής. Ο αμοραλισμός βλάπτει σοβαρά τη δημοκρατία.

**ΠΡΟΕΔΡΕΥΩΝ (Γεώργιος Λαμπρούλης):** Ολοκληρώστε, κύριε Κατρούγκαλε.

**ΓΕΩΡΓΙΟΣ ΚΑΤΡΟΥΓΚΑΛΟΣ:** Τελειώνω, κύριε Πρόεδρε. Είναι η τελευταία φράση μου.

Νομίζω, λοιπόν, ότι για λόγους δημοκρατίας και πολιτικής ηθικής είναι απαραίτητο να έχουμε μια νέα προοδευτική κυβέρνηση, που θα δώσει άλλα δείγματα και στον τομέα της ουσίας και των πολιτικών, αλλά και στον τομέα της ηθικής και της συμπεριφοράς.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κ. Δαβάκης Αθανάσιος από τη Νέα Δημοκρατία.

**ΑΘΑΝΑΣΙΟΣ ΔΑΒΑΚΗΣ:** Ευχαριστώ, κύριε Πρόεδρε.

Κυρίες και κύριοι Βουλευτές, σύμφωνα με την επιστολή που υπογράφεται από το σύνολο των Βουλευτών της Κοινοβουλευτικής Ομάδας του ΣΥΡΙΖΑ η αιτία για την κατάθεση της πρότασης μομφής που συζητούμε σήμερα είναι η διαπίστωση ότι μέσα σε μία συγκυρία διαδοχικών κρίσεων η Κυβέρνηση κρίνεται αναποτελεσματική και επικίνδυνη για τη χώρα. Είναι μία μόνιμη επωδός την οποία το κείμενο αυτό επαναλαμβάνει.

Εάν το Σύνταγμα στο άρθρο 84, που προβλέπει τα της πρότασης μομφής, και ο Κανονισμός της Βουλής επέβαλαν ως προϋπόθεση για την κατάθεση αυτής να τεκμαίρεται ότι οι συντάκτες, αυτοί που τη ζητούν δηλαδή, έχουν οι ίδιοι διαχειριστεί αντίστοιχου μεγέθους θέματα, προβλήματα, γεγονότα, με επιτυχία, πιστεύω ότι θα ήταν εξαιρετικά δύσκολο εκ μέρους της Αντιπολίτευσης να προβεί σε αυτή την κοινοβουλευτική διαδικασία.

Σκοπός μου σε αυτή την ομιλία δεν είναι να αναφερθώ στο παρελθόν, παρ’ ότι το τοξικό κλίμα το οποίο συνεχώς επαναλαμβάνεται σε αυτή την Αίθουσα και με ευθύνη της Ριζοσπαστικής Αριστεράς δημιουργεί προβλήματα και θα έλεγα ότι η «θρυλική» περίοδος 2015 - 2019 έχει μείνει αξέχαστη λαού, όπως άλλωστε απεφάνθη και στις πρόσφατες εκλογές.

Σκοπός μου είναι να πω δυο, τρία πράγματα γιατί, τόσο εγώ, όσο και σύμπασα η Κοινοβουλευτική Ομάδα της Νέας Δημοκρατίας θα στηρίξει αυτή την Κυβέρνηση σε αυτή την πρόταση μομφής και γι’ αυτόν τον λόγο ευχαριστούμε και τους συναδέλφους του ΣΥΡΙΖΑ οι οποίοι δημιούργησαν τις προϋποθέσεις προκειμένου να παρατεθεί το μέχρι τώρα επιτυχές κυβερνητικό έργο της Κυβερνήσεως αυτής.

Μέμφεται, λοιπόν, η Αντιπολίτευση τη Νέα Δημοκρατία για την ηλεκτρονική πλατφόρμα gov.gr, που είναι συνώνυμη πλέον στη συνείδηση των πολιτών με τον εκσυγχρονισμό του κράτους, με τη νέα εποχή που συντελείται μέσα σε αυτό, καθώς μέσα στο 2021, επί παραδείγματι, πραγματοποιήθηκαν πάνω από πεντακόσιες εξήντα επτά εκατομμύρια ψηφιακές συναλλαγές του πολίτη με το κράτος χρησιμοποιώντας τις περισσότερες από τις χίλιες τριακόσιες δεκαπέντε υπηρεσίες της πλατφόρμας. Αυτό το λέω -και θα το λέμε συνέχεια-, διότι δημιουργείται πλέον μία νέα κουλτούρα μεταξύ πολίτη και κράτους όταν ο πολίτης δεν είναι αναγκασμένος να στέκεται στην ουρά -μάλιστα είπε ο κ. Πιερρακάκης πολύ σωστά ότι γλίτωσε από εξήντα περίπου στάσεις σε ουρές ο Έλληνας πολίτης με ό,τι αυτό σημαίνει και σε περιόδους πανδημίας αν θέλετε- και επίσης με τη νέα σχέση που επιβάλλει αυτή η εφαρμογή μεταξύ πολίτη και κράτους.

Δέχθηκε πρόταση μομφής αυτή η Κυβέρνηση γιατί διαχειρίστηκε και διαχειρίζεται όπως διαχειρίζεται την πανδημία, όταν σε αυτή την κρίσιμη περίοδο με τις εκατοντάδες νεκρών εξαιτίας αυτού του τραγικού γεγονότος που συνέχει όλη την υφήλιο, όλο τον κόσμο. Αυτή η Κυβέρνηση με αυτούς τους μηχανισμούς τους πεπαλαιωμένους αν θέλετε -φάνηκε και στο θέμα των έκτακτων καιρικών φαινομένων- προσπαθεί με αξιοπρέπεια, με σεβασμό στον πολίτη, με σεβασμό στην υγεία των πολιτών να αντισταθεί και δίνει απτά αποτελέσματα.

Μέμφεται η Αντιπολίτευση την Κυβέρνηση γιατί έδωσε 43 δισεκατομμύρια, ένα κοινωνικό πακέτο στήριξης μέσα σε αυτή την λαίλαπα, η οποία βρήκε τον τόπο μας, πρωτόγνωρο για τα ελληνικά δεδομένα.

Μέμφεται η Αντιπολίτευση την Κυβέρνηση γιατί η κοινωνική της πολιτική οδήγησε σε αύξηση του κατώτατου μισθού. Με την ασφαλιστική μεταρρύθμιση ο νόμος του κ. Κατρούγκαλου δημιούργησε τεράστια προβλήματα στους Έλληνες ασφαλισμένους, στους συνταξιούχους οι οποίοι ακόμα και σήμερα εξαιτίας εκείνου του γεγονότος περιμένουν να πάρουν τη σύνταξή τους.

Μέμφεται, επίσης, η Αντιπολίτευση την Κυβέρνηση της Νέας Δημοκρατίας για την ψηφιακή κάρτα του εργαζόμενου, που όπως είπε χθες ο Υπουργός Εργασίας ο κ. Χατζηδάκης, θα αποτελεί μία ασφαλιστική δικλίδα για τον Έλληνα εργαζόμενο απέναντι στον εργοδότη για το ωράριό του, τις υπηρεσίες του και τα εργασιακά δικαιώματά του, που πολλές φορές πρέπει να πούμε ότι καταπατώνται εκ μέρους αυτών των θα έλεγα ασυνείδητων εργοδοτών.

Επίσης δέχεται πρόταση μομφής η Κυβέρνηση εκ μέρους της Αντιπολιτεύσεως για το σοβαρό έργο το οποίο έχει γίνει στη μεταναστευτική πολιτική, το σοβαρό έργο, το συνεκτικό, με σαφές αποτύπωμα που γίνεται στην πολιτιστική πολιτική -βλέπω την Υπουργό Πολιτισμού εδώ και θέλω να τη συγχαρώ-με τη σοβαρή πρόταση διεκδίκησης των Μαρμάρων του Παρθενώνα, τα οποία πλέον αποτελούν ένα θέμα για τη Μεγάλη Βρετανία και νομίζω ότι και σε αυτό πρέπει να σταθούμε, και για όλα αυτά τα οποία συνθέτουν μια σοβαρή πολιτιστική πολιτική.

Δέχθηκε πρόταση μομφής, επίσης, η Κυβέρνηση για την πολιτική της στην εθνική άμυνα, για το ευρύ εξοπλιστικό πρόγραμμα το οποίο έχει να επιδείξει, ένα εξοπλιστικό πρόγραμμα που καθιστά την πατρίδα μας αδιαφιλονίκητα έναν σημαντικό εταίρο των μεγάλων δυνάμεων της Δύσης, έναν εταίρο ο οποίος πλέον προχωρεί σε μία σημαντική αναδιάρθρωση όλου του οπλοστασίου του.

Μέμφεται η Αντιπολίτευση την Κυβέρνηση για τις συμβάσεις της εν συνεχεία υποστήριξης -το «follow on support»- για τα Μιράζ. Μέμφεστε την Κυβέρνηση για την πρόσκτηση των είκοσι τεσσάρων Ραφάλ. Μέμφεστε την Κυβέρνηση για τις τορπίλες και τα αντίμετρα για τα υποβρύχια αναερόβιας πρόωσης. Μέμφεστε για τα ελικόπτερα ανθυποβρυχιακού πολέμου για τις Μπελαρά, για όλα αυτά τα οποία σήμερα εμάς μας κάνουν υπερήφανους. Πιστεύω ότι εάν ρωτούσατε και τους συναδέλφους σας της Επιτροπής Εξοπλιστικών Προγραμμάτων θα σας έλεγαν ότι και αυτοί με τη θετική τους ψήφο συναινούν και στηρίζουν αυτό το όραμα της ανεξάρτητης εξοπλιστικής μας δυνάμεως που γίνεται την εποχή αυτή. Δεν θέλουμε να θυμηθούμε τι συνέβαινε επί της Υπουργίας του εταίρου σας του κ. Καμμένου όταν ακόμα και εξαγγελία ελληνικών Καλάσνικοφ είχε γίνει στην Επιτροπή Εξοπλιστικών Προγραμμάτων.

Όλα αυτά που ανέφερα, συγκροτούν μαζί με πολλά άλλα, που δεν έχω χρόνο να τα απαριθμήσω, τη συνολική εικόνα της κυβερνητικής πολιτικής, μιας πολιτικής η οποία εν μέσω πρωτόγνωρων δυσκολιών προχωρεί με σταθερά βήματα. Ο Έλληνας πολίτης, παρά τις αστοχίες, παρά τη δικαιολογημένη οργή και όλα αυτά που συνέθεσαν το σκηνικό της περασμένης Δευτέρας που δείχνουν τις παθογένειες που υπάρχουν ακόμα στις κρατικές δομές βλέπει ότι υπάρχει η πρόθεση όπως εκφράστηκε και από τα χείλη του Πρωθυπουργού, αυτές οι δομές να αλλάξουν -και θα αλλάξουν- και προχωρά με σταθερά βήματα.

Οι βόμβες κρότου λάμψης τις οποίες προσπαθεί η Αντιπολίτευση διαισθανόμενη τις δυσκολίες οι οποίες μπορεί να επέλθουν με την ανασυγκρότηση στον χώρο της Αριστεράς δεν πρόκειται να δημιουργήσουν πρόβλημα σε μία Κυβέρνηση που στηρίζεται από μία παράταξη, από ένα κόμμα δημοκρατικό, προοδευτικό και κυρίως λαϊκό.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Θα δώσουμε τον λόγο τώρα στην Υπουργό Παιδείας και Θρησκευμάτων, κ. Κεραμέως, με τη θερμή παράκληση και στην Υπουργό να τηρήσει το δεκάλεπτο που δικαιούται.

Ορίστε, κυρία Υπουργέ, έχετε τον λόγο.

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Σας ευχαριστώ πολύ, κύριε Πρόεδρε.

Κυρίες και κύριοι συνάδελφοι, αναρωτιέται κανείς ως μέλος του Κοινοβουλίου, ως μέλος της Κυβέρνησης, ως πολίτης αυτής της χώρας, γιατί ο ΣΥΡΙΖΑ αποφάσισε να καταθέσει πρόταση μομφής κατά της Κυβέρνησης και δη τη συγκεκριμένη χρονική συγκυρία. Γιατί αποφάσισε να κάνει χρήση αυτού του εξαιρετικά σημαντικού μηχανισμού κοινοβουλευτικού ελέγχου που προβλέπει το Σύνταγμά μας τη δεδομένη στιγμή.

Η αλήθεια είναι ότι ο ΣΥΡΙΖΑ επιχειρεί στην πρόταση που κατέθεσε να παραθέσει κάποιους λόγους για τους οποίους το κάνει αυτό. Τι μας λέει, λοιπόν, ο ΣΥΡΙΖΑ; Μας λέει ότι κατέθεσε πρόταση δυσπιστίας, επειδή η Κυβέρνηση επιλέγει να μη λαμβάνει τα αναγκαία μέτρα ενίσχυσης του ΕΣΥ. Είναι πράγματι έτσι;

Είναι ή δεν είναι αλήθεια ότι η Κυβέρνηση του Κυριάκου Μητσοτάκη υπερδιπλασίασε τις κλίνες στις μονάδες εντατικής θεραπείας; Από πεντακόσιες πενήντα επτά που παραλάβαμε, έχουν φτάσει τις χίλιες τριακόσιες. Είναι ή δεν είναι αλήθεια ότι ενισχύσαμε το ΕΣΥ με επιπλέον δεκατέσσερις χιλιάδες γιατρούς, νοσηλευτές και διοικητικό προσωπικό; Ότι δόθηκαν κίνητρα σε ιδιώτες γιατρούς για την ενίσχυση του συστήματος υγείας και όπου δεν επαρκούσαν, επιτάχθηκαν οι υπηρεσίες τους; Το Εθνικό Σύστημα Υγείας αντέχει και ανταπεξέρχεται στην πρωτοφανή υγειονομική κρίση που κλήθηκε να αντιμετωπίσει ο πλανήτης μας.

Είναι σαφές, λοιπόν, ότι δεν είναι αυτός ο λόγος που κατέθεσε πρόταση δυσπιστίας ο ΣΥΡΙΖΑ.

Μας λέει στη συνέχεια ότι κατέθεσε πρόταση δυσπιστίας, επειδή η Κυβέρνηση δεν παίρνει μέτρα στήριξης της κοινωνίας απέναντι στο κύμα της ακρίβειας. Είναι δυνατόν να λέγεται αυτό; Η κυβέρνηση της Νέας Δημοκρατίας έχει λάβει μέτρα ύψους 1,5 δισεκατομμυρίου ευρώ τους τελευταίους μόλις πέντε μήνες για την αντιμετώπιση των επιπτώσεων της παγκόσμιας ενεργειακής κρίσης και των συνεπακόλουθων αυξήσεων τιμών, μέτρα στήριξης που καλύπτουν και τις επιχειρήσεις. Και όλα αυτά επιπλέον των 43 δισεκατομμυρίων ευρώ που δαπανήθηκαν για την αντιμετώπιση των οικονομικών επιπτώσεων της πανδημίας, για τις φοροελαφρύνσεις, την αναπτυξιακή πολιτική, τη στήριξη των πιο αδύναμων συμπολιτών μας. Στήριξη συνολική, που θα συνεχιστεί για όσο χρειαστεί.

Στον αντίποδα τι να πρωτοπεί κανείς για τα έργα και τις ημέρες σας. Για ποια απουσία στήριξη, για ποια ακρίβεια, για ποια οικονομία μιλάτε εσείς, κύριοι του ΣΥΡΙΖΑ, που στήσαμε μία ολόκληρη χώρα στην ουρά των τραπεζών κάθε ημέρα επί εβδομάδες για 60 ευρώ! Αυτοί είστε, κύριοι του ΣΥΡΙΖΑ. Αυτοί ακριβώς είστε.

Μας παραθέτετε ως τρίτο λόγο για την πρόταση μομφής την κακοκαιρία και τις δυσκολίες που επέφερε, ξεχνώντας ότι όσες φορές κληθήκατε ως κυβέρνηση να αντιμετωπίσετε έκτακτες καταστάσεις, οι συνέπειες ήταν τραγικές, ήταν δραματικές, με απώλεια ανθρώπινων ζωών.

Εμείς δεν αποποιούμαστε των ευθυνών μας, όπως εσείς. Στην πρωτοφανούς έντασης πρόσφατη κακοκαιρία, ο συντονισμός και η αποτελεσματικότητα δεν ήταν αυτή που έπρεπε. Ζητήσαμε συγγνώμη από τους πολίτες, πρώτος ο Υπουργός προς τιμήν του και ο Πρωθυπουργός. Κινηθήκαμε άμεσα, ώστε να αποζημιωθούν όσοι ταλαιπωρήθηκαν στην Αττική Οδό. Αναπροσαρμόζουμε τους σχεδιασμούς μας, ώστε να υπάρχει καλύτερη συνεργασία και πιο αποτελεσματική αντιμετώπιση εκτάκτων καταστάσεων.

Η μπάρα είναι ψηλά και η κοινωνία έχει υψηλές απαιτήσεις από εμάς, στις όποιες απαιτήσεις διαρκώς θα προσπαθούμε να ανταποκρινόμαστε, όσο μεγάλες και να είναι οι προκλήσεις με τις οποίες ερχόμαστε αντιμέτωποι.

Ούτε, λοιπόν, η πρόσφατη κακοκαιρία και οι τεράστιες προσπάθειες του εν λόγω Υπουργείου, από την κορυφή μέχρι το κάθε στέλεχος, μέχρι όλα τα Σώματα τα οποία συνέβαλαν καθοριστικά, είναι ο πραγματικός λόγος κατάθεσης της πρότασης μομφής τη συγκεκριμένη χρονική στιγμή.

Ποιος είναι, λοιπόν, ο πραγματικός λόγος; Οι δημοσκοπήσεις σάς δείχνουν σε πτώση. Οι ψηφοφόροι σας φυλλοροούν. Κινδυνεύετε να βρεθείτε τρίτο κόμμα.

Κυρίες και κύριοι συνάδελφοι, είναι η πρώτη φορά που κατατίθεται πρόταση δυσπιστίας όχι επειδή έχει πρόβλημα με την κοινωνία και τους πολίτες η Κυβέρνηση, αλλά επειδή έχει πρόβλημα με την κοινωνία και τους πολίτες η Αξιωματική Αντιπολίτευση.

Σε πολιτική απόγνωση προσπαθείτε να αντιστρέψετε την πραγματικότητα. Τα όσα ισχυρίζεστε για την παιδεία είναι απολύτως χαρακτηριστικά. Παραποιείτε την αλήθεια, καταστροφολογείτε, αντιφάσκετε. Ένα παράδειγμα: Δέκα ημέρες πριν, κύριοι του ΣΥΡΙΖΑ, λέγατε ότι ο λόγος που ανοίγουμε τα σχολεία είναι γιατί δεν έχουμε τη δυνατότητα τηλεκπαίδευσης. Αυτά λέγατε. Έλα, όμως, που αμέσως μετά εφαρμόστηκε καθολικά η τηλεκπαίδευση και άρα διαψευστήκατε στην πράξη. Μετά, όμως, μας εγκαλέσατε που εφαρμόσαμε την τηλεκπαίδευση. Ο παραλογισμός σε όλο του το μεγαλείο!

Σας ενοχλεί ότι στη διάρκεια της πρόσφατης κακοκαιρίας σε όσες περιοχές δεν μπορούσε να πραγματοποιηθεί διά ζώσης διδασκαλία στα σχολεία, η εκπαιδευτική διαδικασία λειτουργούσε με μαζική συμμετοχή της εκπαιδευτικής κοινότητας και με ομαλή και γρήγορη μετάβαση από τη διά ζώσης εκπαίδευση στην εξ αποστάσεως.

Στα μαθήματα μόλις τα χθεσινά, της Παρασκευής για παράδειγμα, είχαμε εφαρμογή εκπαίδευσης σε ποσοστό 98,4% επί των κλειστών τμημάτων και ευχαριστούμε θερμά σύσσωμη την εκπαιδευτική κοινότητα για τη συνέπεια και την προσαρμοστικότητα.

Ο ΣΥΡΙΖΑ, μάλιστα, προσέθεσε ακόμα μία ανακρίβεια στα όσα ισχυρίζεται τον τελευταίο καιρό, ότι, δήθεν, το Υπουργείο Παιδείας επέμεινε, λέει, να μην κλείσουν τα σχολεία τη Δευτέρα και την Τρίτη. Θα έπρεπε να το ξέρετε αυτό, κύριοι του ΣΥΡΙΖΑ, έχοντας διατελέσει στην κυβέρνηση: Η τοπική αυτοδιοίκηση είναι αυτή που έχει αρμοδιότητα για την αναστολή λειτουργίας σχολείων σε περίπτωση κακοκαιρίας. Το Υπουργείο Παιδείας είπε από την πρώτη στιγμή ότι θα αναμένει τις αποφάσεις της τοπικής αυτοδιοίκησης, ότι είναι καθόλα έτοιμο για τηλεκπαίδευση και ότι αυτή η τηλεκπαίδευση θα εφαρμοστεί όπου και όποτε αποφασιστεί από την τοπική αυτοδιοίκηση ότι πρέπει να ανασταλεί η διά ζώσης λειτουργία των σχολείων, πράγμα το οποίο έγινε και καλώς έκλεισαν το σχολείο μας και καλώς εφαρμόστηκε η τηλεκπαίδευση.

Ο ΣΥΡΙΖΑ, λοιπόν, όχι σε όλα. Ανοίγουμε τα σχολεία, τα θέλετε κλειστά. Τα κλείνουμε, τα θέλετε ανοιχτά. Όχι και σε όλους τους άλλους τομείς του εκπαιδευτικού έργου των τελευταίων δυόμισι χρόνων.

Αλήθεια, πρόταση δυσπιστίας κατά της Κυβέρνησης, επειδή για παράδειγμα εφάρμοσε τη δίχρονη προσχολική εκπαίδευση; Εκπαίδευση, λοιπόν, από τα τέσσερα σε κάθε δήμο της χώρας; Επειδή προβλέφθηκαν Αγγλικά στον νηπιαγωγείο από τα τέσσερα; Αγγλικά για εκατόν πενήντα πέντε μαθητές νηπίου και προνηπίου. Γιατί να κάνουν Αγγλικά μόνο οι μαθητές των ιδιωτικών νηπιαγωγείων, όπως γινόταν επί των ημερών σας, κύριοι του ΣΥΡΙΖΑ;

Πρόταση δυσπιστίας, άραγε, που κάναμε δεκαέξι χιλιάδες διακόσιους μόνιμους διορισμούς εκπαιδευτικών, τους πρώτους μετά από δώδεκα χρόνια στη γενική εκπαίδευση και τους πρώτους στην ιστορία της χώρας μέσω ΑΣΕΠ στην ειδική αγωγή και εκπαίδευση;

Πρόταση δυσπιστίας που εκδώσαμε εκατόν εξήντα έξι νέα προγράμματα σπουδών σε πολλές περιπτώσεις μετά από είκοσι χρόνια; Που διπλασιάσαμε τα πρότυπα και πειραματικά σχολεία και φροντίσαμε να υπάρχουν σε κάθε περιφερειακή ενότητα της χώρας; Που για πρώτη φορά, μετά από δεκαετίες στο ελληνικό εκπαιδευτικό σύστημα, εφαρμόζεται αξιολόγηση στο 99,5% των σχολείων; Που για πρώτη φορά, μετά από δέκα χρόνια, γίνονται μαζικές και ουσιαστικές επιμόρφωσης; Ήδη εκατόν είκοσι πέντε επιμορφώσεις έχουν ολοκληρωθεί σε ψηφιακά εργαλεία, σε νέα προγράμματα σπουδών, σε Αγγλικά στο νηπιαγωγείο κ.ο.κ..

Πρόταση δυσπιστίας που η χώρα μας στον τομέα της προετοιμασίας για την πανδημία στην εκπαίδευση, ενώ ήταν στην εικοστή δεύτερη θέση σε χώρες του ΟΟΣΑ, ανέβηκε στην έκτη θέση σε χώρες του ΟΟΣΑ;

Πρόταση δυσπιστίας που εξασφαλίσαμε 140 εκατομμύρια ευρώ για αγορά τεχνολογικού εξοπλισμού για πεντακόσιους εξήντα χιλιάδες νέους, ηλικίας από τεσσάρων έως είκοσι τεσσάρων ετών; Και για όλους εκπαιδευτικούς μας, τώρα, της δημόσιας πρωτοβάθμιας και δευτεροβάθμιας εκπαίδευσης. Για τους εκπαιδευτικούς μας, μάλιστα, χωρίς οικονομικά κριτήρια, χωρίς κοινωνικά κριτήρια. Για όλους τους εκπαιδευτικούς στα δημόσια σχολεία μας.

Που αναβαθμίσαμε τον εξοπλισμό των σχολικών μονάδων με φορητές ηλεκτρονικές συσκευές; Από τεσερσήμισι χιλιάδες συσκευές που μας παραδώσατε, δρομολογήσαμε εφοδιασμό με ενενήντα χιλιάδες συσκευές.

Που επί ΣΥΡΙΖΑ ήταν εγγεγραμμένοι στο πανελλήνιο σχολικό δίκτυο περί τις ενενήντα χιλιάδες μαθητές και που σήμερα είναι ένα εκατομμύριο τετρακόσιες χιλιάδες;

Που ψηφιοποιήσαμε υπηρεσίες, όπως η εγγραφή στο σχολείο, η τοποθέτηση αναπληρωτών εκπαιδευτικών, η απονομή τίτλων; Όλα ψηφιακά. Που τα αποτελέσματα των πανελλαδικών εξετάσεων στέλνονται πλέον και με SMS;

Που συνδέουμε πλέον την επαγγελματική εκπαίδευση και κατάρτιση με τις πραγματικές ανάγκες της αγοράς;

Πρόταση μομφής που πάμε και βλέπουμε σε κάθε περιοχή ποιες είναι οι πραγματικές ανάγκες της κοινωνίας, της οικονομίας και λαμβάνουμε τα δεδομένα αυτά υπόψη όταν προσφέρουμε τις ειδικότητες στις δομές επαγγελματικής εκπαίδευσης και κατάρτισης, όταν καταρτίζουμε τα προγράμματα σπουδών;

Πρόταση μομφής που ιδρύσαμε πρότυπα ΕΠΑΛ και πειραματικά και θεματικά ΙΕΚ, που εκσυγχρονίζουμε τριακόσια τριάντα έξι προγράμματα σπουδών επαγγελματικής εκπαίδευσης και εκατόν τριάντα οδηγούς κατάρτισης; Που υλοποιούμε για πρώτη φορά πρόγραμμα αμειβόμενης πρακτικής άσκησης, που εκσυγχρονίζουμε πλήρως τον εξοπλισμό όλων των εργαστηριακών κέντρων, ένα έργο ύψους 114 εκατομμυρίων ευρώ, που επενδύουμε 1,3 δισεκατομμύριο ευρώ από το Ταμείο Ανάκαμψης στην παιδεία;

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Υπουργού)

Ολοκληρώνω, κύριε Πρόεδρε.

Και στην τριτοβάθμια εκπαίδευση, που αντί να αποφασίζει αυθαίρετα ο κάθε Υπουργός, όπως γινόταν επί των ημερών σας, για το τι χρήματα θα λαμβάνει κάθε πανεπιστήμιο, μπήκαν κριτήρια, αντικειμενικά κριτήρια και ποιοτικά κριτήρια, που εξορθολογίζουν τη διαδικασία εισαγωγής και φοίτησης στα πανεπιστήμια, που φροντίζουμε οι σπουδές να οδηγούν σε πραγματικές προοπτικές για τα παιδιά μας, που φροντίζουμε για την ουσιαστική αναβάθμιση των πανεπιστημίων μας με αυξημένη χρηματοδότηση, με περισσότερες θέσεις μελών ΔΕΠ, με μεγαλύτερη ευελιξία για τα πανεπιστήμιά μας, με περισσότερες δυνατότητες να εκπονούν ξενόγλωσσα προγράμματα, να συνάπτουν συνεργασίες με κορυφαία πανεπιστήμια του εξωτερικού που οδηγούν σε περισσότερες ευκαιρίες για τις νέες και τους νέους μας.

Που θεσπίσαμε πλήρες πλαίσιο λειτουργίας των εταιρειών τεχνοβλαστών, δίνοντας κίνητρα και διευκολύνσεις στους ερευνητές, προάγοντας την επιχειρηματικότητα των πανεπιστημίων;

Κυρίες και κύριοι συνάδελφοι, η Ελλάδα αλλάζει, βελτιώνεται, κατακτά διεθνώς τη θέση που της αξίζει.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Σας ευχαριστούμε.

**ΕΥΚΛΕΙΔΗΣ ΤΣΑΚΑΛΩΤΟΣ:** Κύριε Πρόεδρε, θα ήθελα τον λόγο για δύο λεπτά.

**ΠΡΟΕΔΡΕΥΩΝ (Γεώργιος Λαμπρούλης):** Κι εσείς, κυρία Γιαννακοπούλου;

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Κι εγώ θέλω τον λόγο, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Να σας πω κάτι;

**ΕΥΚΛΕΙΔΗΣ ΤΣΑΚΑΛΩΤΟΣ:** Είναι η πρώτη φορά στο εικοσιτετράωρο που ζητώ τον λόγο.

**ΠΡΟΕΔΡΕΥΩΝ (Γεώργιος Λαμπρούλης):** Ακολουθείται μια τακτική και δεν αναφέρομαι σε εσάς. Δεν αφορά εσάς, κύριε Τσακαλώτο. Ακολουθείται από κάποιους ή από τους Κοινοβουλευτικούς Εκπροσώπους μια τακτική, μετά από κάθε Υπουργό ή τουλάχιστον επιλογής Υπουργών, να παρεμβαίνουν είτε με ερωτήσεις είτε με…

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Το αποφάσισε η Διάσκεψη των Προέδρων, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Δεν αναφέρομαι σε εσάς. Δεν είναι προσωπικό. Λέω γενικά.

Λοιπόν το παρατηρήσατε όλοι σήμερα. Γίναμε μάρτυρες αυτού. Το ίδιο και χθες και προφανώς και αύριο θα συνεχιστεί. Όμως αυτό γίνεται σε βάρος του χρόνου και των Βουλευτών. Πρέπει να είναι κατανοητό.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Είναι κάτι που αποφάσισε η Διάσκεψη των Προέδρων. Το δικαιούμαστε.

**ΠΡΟΕΔΡΕΥΩΝ (Γεώργιος Λαμπρούλης):** Δεν σας στερώ τον λόγο. Σας εξηγώ. Και η εξήγηση που δίνω εμπεριέχει παράλληλα και τη θερμή παράκληση η όποια τοποθέτησή σας και το όποιο ερώτημα να είναι σύντομα, περιεκτικά, και αν κρίνει ο Υπουργός ή η Υπουργός να απαντήσει, να απαντήσει επίσης γρήγορα, σύντομα, για να δώσουμε τον λόγο στους Βουλευτές.

Λοιπόν, ζήτησαν τον λόγο ο κ. Τσακαλώτος και η κ. Γιαννακοπούλου. Δεν ζητάει άλλος.

Έχετε τον λόγο, κύριε Τσακαλώτε, για ένα λεπτό, θερμή παράκληση.

**ΕΥΚΛΕΙΔΗΣ ΤΣΑΚΑΛΩΤΟΣ:** Δύο λεπτά.

**ΠΡΟΕΔΡΕΥΩΝ (Γεώργιος Λαμπρούλης):** Με ανοχή, δύο.

**ΕΥΚΛΕΙΔΗΣ ΤΣΑΚΑΛΩΤΟΣ:** Είναι η πρώτη φορά που το κάνω. Δεν έχω απαντήσει σε κανέναν άλλον Υπουργό.

Κυρία Υπουργέ, θέλω πρώτον να σας πω ότι με έχετε διασκεδάσει πολύ αυτό το τελευταίο εικοσιτετράωρο. Για παράδειγμα, από το πρωί μου λένε όλοι ότι είμαι ογδόντα χρονών. «Καλώς τον ογδοντάρη», μου λένε στο γραφείο. Ξέρετε γιατί μου λένε: «Καλώς τον ογδοντάρη». Γιατί το βίντεο που βάλατε λέει ότι η σύλληψη -ακούστε, γιατί μάλλον αυτά τα βίντεο είναι για τους ψηφοφόρους σας, όχι για εσάς- δεν είναι αυτό που μάθατε στο σχολείο και στη Βιολογία. Η στιγμή της σύλληψης είναι όταν η μητέρα αποφασίζει ότι θέλει να κάνει παιδιά. Οπότε κρίνουν όλοι ότι η μητέρα μου θα ήθελε είκοσι χρόνια πριν να κάνει παιδιά, άρα είμαι ογδόντα χρονών.

Και θέλω να σας μαλώσω -αφού σας ευχαριστήσω γι’ αυτή τη συμβολή σας- που το κατεβάσατε αυτό το βίντεο, γιατί πραγματικά αυτό το βίντεο που το κατεβάσατε ήταν μια πολύ μεγάλη συμβολή στην αίσθηση που έχουν οι Έλληνες για το χιούμορ. Δηλαδή το συγκρίνω με Αριστοφάνη, το συγκρίνω με τον Σαίξπηρ, το συγκρίνω με τον Φο. Ήταν τόσο διασκεδαστικό και αντί να πιστεύετε και να επιμείνετε σε αυτό που πιστεύετε, τι κάνατε; Αποφασίσατε για τη σοβαροφάνεια.

Αυτό το βίντεο δείχνει πόσο σημαντικό είναι το Facebook παρ’ όλα τα προβλήματα που έχει και τον κανιβαλισμό πολλές φορές, γιατί αν δεν είχαμε το Facebook και δεν είχε βγει ότι το Υπουργείο Παιδείας έχει τέτοιο βίντεο για την προγεννητική αγωγή υποτίθεται, με την κ. Κεραμέως ως Υπουργό θα είχαμε γυρίσει στην ποδιά, θα είχε απαγορευτεί το Ροκ ότι είναι πράγμα του σατανά και θα είχαμε γυρίσει σαράντα, πενήντα χρόνια πριν!

**ΠΡΟΕΔΡΕΥΩΝ (Γεώργιος Λαμπρούλης):** Καλώς, κύριε Τσακαλώτο.

**ΕΥΚΛΕΙΔΗΣ ΤΣΑΚΑΛΩΤΟΣ:** Δεν έχουν τελειώσει τα δύο λεπτά.

**ΠΡΟΕΔΡΕΥΩΝ (Γεώργιος Λαμπρούλης):** Δεν σας είχα βάλει τον χρόνο, κύριε Τσακαλώτο.

**ΕΥΚΛΕΙΔΗΣ ΤΣΑΚΑΛΩΤΟΣ:** Άρα είμαι στο δεύτερο λεπτό.

**ΠΡΟΕΔΡΕΥΩΝ (Γεώργιος Λαμπρούλης):** Κρατείται ο χρόνος όμως. Να μην διακόπτουμε, συνεχίστε.

**ΕΥΚΛΕΙΔΗΣ ΤΣΑΚΑΛΩΤΟΣ:** Δεν είναι σωστό αυτό που κάνετε όμως. Δεν είναι σωστό.

**ΠΡΟΕΔΡΕΥΩΝ (Γεώργιος Λαμπρούλης):** Τι δεν είναι σωστό; Δεν είναι σωστό που παραδέχομαι ότι δεν σας έβαλα τον χρόνο;

**ΕΥΚΛΕΙΔΗΣ ΤΣΑΚΑΛΩΤΟΣ:** Είπα δύο λεπτά και είπατε «τέλος» πριν από τα δύο.

**ΠΡΟΕΔΡΕΥΩΝ (Γεώργιος Λαμπρούλης):** Μα, αυτοκριτική κάνω.

**ΕΥΚΛΕΙΔΗΣ ΤΣΑΚΑΛΩΤΟΣ:** Απλώς θέλετε να χαλάσετε την κουβέντα.

**ΠΡΟΕΔΡΕΥΩΝ (Γεώργιος Λαμπρούλης):** Δεν σας έβαλα τα δύο λεπτά που ζητήσατε. Εσείς μιλούσατε και ο χρόνος δεν μετρούσε και σας έβαλα ένα λεπτό. Έχετε ήδη μιλήσει πάνω από ένα λεπτό.

**ΕΥΚΛΕΙΔΗΣ ΤΣΑΚΑΛΩΤΟΣ:** Μήπως θέλετε να μιλήσετε εσείς αντί για μένα;

**ΠΡΟΕΔΡΕΥΩΝ (Γεώργιος Λαμπρούλης):** Τώρα θα παίζουμε;

Συνεχίστε, να δώσουμε τον λόγο στην κ. Γιαννακοπούλου.

**ΕΥΚΛΕΙΔΗΣ ΤΣΑΚΑΛΩΤΟΣ:** Δεν τελείωσα.

Λοιπόν, η μομφή δεν γίνεται για το βίντεο, αν και θα μπορούσε. Στο Facebook γιατί σας λένε Υπουργό Εμπορίου και των ιδιωτικών κολεγίων; Γιατί αυτό υπηρετείτε εδώ και δυόμισι χρόνια. Κανένας άλλος Υπουργός Παιδείας όλα αυτά τα χρόνια δεν θα μπορούσε, με τις διαφορές που είχαμε, με τις διαφωνίες, να αποκαλεστεί Υπουργός Εμπορίου και ιδιωτικών κολεγίων, δεν θα μπορούσε να αποκαλεστεί έτσι γιατί δεν έκανε πράγματα σαν εσάς, που το πρώτο πράγμα που κάνατε ήταν να κόψετε την εκπαίδευση παιδιών από τα ΕΠΑΛ στα πανεπιστήμια, που έδειξε την ταξική σας παρέμβαση.

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Όχι.

**ΕΥΚΛΕΙΔΗΣ ΤΣΑΚΑΛΩΤΟΣ:** Τα διετή προγράμματα στο πανεπιστήμιο δεν τα κόψατε; Πώς δεν τα κόψατε;

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ!

Κυρία Γιαννακοπούλου, έχετε τον λόγο.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Μία ερώτηση στην Υπουργό θέλω να κάνω και μια υπενθύμιση στον προλαλήσαντα συνάδελφο κ. Δαβάκη, ότι το gov.gr ήταν έργο των κυβερνήσεων ΠΑΣΟΚ και συγκεκριμένα της κυβέρνησης του Γιώργου Παπανδρέου, απλά για να αποκαθίσταται η αλήθεια στην Αίθουσα.

Κυρία Υπουργέ, είναι αλήθεια ότι το Υπουργείο Παιδείας δεν μπορεί να σταματήσει να διολισθαίνει σε λάθη, σε προχειρότητες και αναχρονισμούς. Κι όλα αυτά να γίνονται εις βάρος των παιδιών μας.

Και το τελευταίο βεβαίως χτύπημα ήταν αυτό το οποίο συνέβη σήμερα με το βιντεάκι για το πρόγραμμα Προγεννητικής Αγωγής για τους μαθητές γυμνασίου, το οποίο ομολογουμένως πρόβαλε σκοταδιστικές θεωρίες και αντιλήψεις. Και κάτω από την πίεση και τα αντανακλαστικά της κοινωνίας, αναγκαστήκαμε άρον άρον να το αποσύρετε.

Εγώ αναρωτιέμαι και σας απευθύνω το ερώτημα, κυρία Υπουργέ, και απευθύνω το ερώτημα και σε μια γυναίκα που έχει σίγουρα μια αυξημένη ευαισθησία: όταν ζούμε σε μια περίοδο που μας απασχολούν έντονα, πολύ έντονα, φαινόμενα έμφυλης βίας, γυναικοκτονιών, βιασμών, πώς συμβιβάζεται όλο αυτό; Πώς συμβιβάζεται αυτό το βίντεο το οποίο είχατε εγκρίνει για να πάει στα γυμνάσια; Πώς πήρε λοιπόν αυτή την έγκριση; Πώς βλέπετε τη δική σας ευθύνη, κυρία Κεραμέως; Ζητούμε απαντήσεις.

**ΠΡΟΕΔΡΕΥΩΝ (Γεώργιος Λαμπρούλης):** Ζήτησε τον λόγο και ο κ. Παφίλης, ο Κοινοβουλευτικός Εκπρόσωπος του Κομμουνιστικού Κόμματος Ελλάδας.

**ΑΘΑΝΑΣΙΟΣ ΠΑΦΙΛΗΣ:** Ναι, για το ίδιο θέμα.

Το θέμα δεν είναι όπως ειπώθηκε με την έννοια του χιούμορ βέβαια. Είναι πολύ σοβαρό, είναι πάρα πολύ σοβαρό, διότι κυκλοφορείτε ένα βίντεο με μεσαιωνικές και αντιεπιστημονικές αντιλήψεις. Και για να ξέρει ο κόσμος που μας παρακολουθεί, τι λέει το βίντεο περιληπτικά και θα το πω απλά, ότι όλα κληρονομούνται από το DNA, τα πάντα. Δεν υπάρχει κοινωνική κοινωνία, δεν υπάρχει διαπαιδαγώγηση μέσα από την κοινωνία, ότι όλα προέρχονται -και η συμπεριφορά και τα πάντα- από το DNA και μάλιστα το απόγειο είναι πως λέει ότι όταν οι γονείς είναι διαβασμένοι -κάπως έτσι το λέει, άμα θέλετε να σας το διαβάσω κιόλας-, όταν οι γονείς είναι σοφοί και λοιπά, έτσι βγαίνουν και τα παιδιά.

Αυτό τι σημαίνει ακριβώς; Πώς είναι δυνατόν το 2022 το Υπουργείο Παιδείας εκτός των άλλων -αυτά είναι άλλης τάξης ζητήματα- να κυκλοφορεί ένα βίντεο διαπαιδαγώγησης των μαθητών, ότι είστε γεννημένοι -γιατί αυτό λέει τελικά- να είσαστε είτε αγράμματοι είτε καθυστερημένοι, ότι είστε γεννημένοι να είστε εργάτες, ότι είστε γεννημένοι να είστε αυτά και όχι να μπορέσετε να αλλάξετε τη ζωή σας;

Αλήθεια, πώς το εξηγείτε αυτό το πράγμα; Δώστε μία εξήγηση. Σας ξέφυγε; Πώς σας ξέφυγε; Κανένας δεν έχει μυαλό εκεί να πει ότι αυτό είναι μεσαιωνική λογική; Και μετά μιλάτε για τους ανεμβολίαστους, για να το συσχετίσω κιόλας; Απαντήστε και πείτε μας. Αυτή είναι η διαπαιδαγώγηση που δίνετε στους μαθητές;

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει η κυρία Υπουργός. Σας παρακαλώ σύντομα όσο μπορείτε.

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Ευχαριστώ, κύριε Πρόεδρε και ευχαριστώ πολύ τους συναδέλφους.

Ξεκινάω. Τρεις παρατηρήσεις ειπώθηκαν. Η πρώτη έχει να κάνει με την εμπορία που λέει ο κ. Τσακαλώτος, η δεύτερη με τα ΕΠΑΛ και η τρίτη με τη συγκεκριμένη περίπτωση που έγινε αντικείμενο δημοσιότητας σήμερα.

Πρώτον, όσο αφορά την εμπορία. Κύριε Τσακαλώτο, θέλει πραγματικά θράσος να μιλάτε εσείς για εμπορία κολεγίων όταν επί ΣΥΡΙΖΑ για πρώτη φορά δόθηκε η δυνατότητα σε αποφοίτους των κολεγίων να μπουν στο δημόσιο. Είχα έρθει εδώ και είχα φέρει -να σας την ξαναφέρω, κύριε Τσακαλώτο- μία στοίβα με υπουργικές αποφάσεις…

**ΕΥΚΛΕΙΔΗΣ ΤΣΑΚΑΛΩΤΟΣ:** Τα ίδια επιχειρήματα πάλι! Γιατί λέτε τα ίδια και τα ίδια;

**ΠΡΟΕΔΡΕΥΩΝ (Γεώργιος Λαμπρούλης):** Μην διακόπτετε παρακαλώ.

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Εγώ δεν διέκοψα, κύριε Πρόεδρε. Εννοώ τον κ. Τσακαλώτο.

**ΕΥΚΛΕΙΔΗΣ ΤΣΑΚΑΛΩΤΟΣ:** Θεωρείτε ότι δεν σας ακούει κανένας;

**ΠΡΟΕΔΡΕΥΩΝ (Γεώργιος Λαμπρούλης):** Κύριε Τσακαλώτο,…

**ΕΥΚΛΕΙΔΗΣ ΤΣΑΚΑΛΩΤΟΣ:** Τα έχει πει τόσες φορές! Αλλά δεν σας νοιάζει η αλήθεια.

**ΠΡΟΕΔΡΕΥΩΝ (Γεώργιος Λαμπρούλης):** Εντάξει αφήστε την Υπουργό να απαντήσει όπως αυτή νομίζει. Παρακαλώ.

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Η αλήθεια λοιπόν είναι ότι ήρθα εδώ με μία στοίβα με αποφάσεις όλων των Υπουργείων. Και ως διά μαγείας πότε ανακλήθηκε αυτή η δυνατότητα; Τον Μάιο του 2019, δύο μήνες πριν τις εκλογές! Τα κάναμε όλα τεσσεράμισι χρόνια και δύο μήνες πριν τις εκλογές να δείξουμε ένα πρόσωπο ότι εμείς τάχα πολεμάμε τα κολέγια. Αυτή ήταν η πρώτη απάντηση, κύριε Τσακαλώτο.

Δεύτερη απάντηση…

**ΕΥΚΛΕΙΔΗΣ ΤΣΑΚΑΛΩΤΟΣ:** Απάντηση που σας έχουμε ανταπαπαντήσει πάρα πολλές φορές! Πάλι τα ίδια ψέματα;

**ΠΡΟΕΔΡΕΥΩΝ (Γεώργιος Λαμπρούλης):** Σας παρακαλώ, κύριε Τσακαλώτο!

Ηρεμήστε και στα υπουργικά έδρανα!

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Κατ’ αρχάς να σας πω κάτι; Εγώ σας άκουσα χωρίς καμμία διακοπή. Ο σεβασμός εντός του Κοινοβουλίου επιβάλλει να ακούμε τους συναδέλφους μας. Είμαι και συνάδελφός σας.

**ΕΥΚΛΕΙΔΗΣ ΤΣΑΚΑΛΩΤΟΣ:** Μα λέτε το ίδιο και το ίδιο.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Τσακαλώτο, σας παρακαλώ πολύ. Αφήστε να απαντήσει.

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Εγώ σας άκουσα προσεκτικά. Παρακαλώ να με ακούσετε και εσείς προσεκτικά.

**ΕΥΚΛΕΙΔΗΣ ΤΣΑΚΑΛΩΤΟΣ:** Αφού τα έχετε πει και έχετε διαψευστεί!

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Εσείς δεν τα έχετε πει; Εσείς τα θέσατε, εσείς με ρωτήσατε. Άμα δεν θέλετε απαντήσεις, μην ρωτάτε. Εγώ οφείλω να απαντήσω στο εθνικό Κοινοβούλιο.

Δεύτερο σημείο που αφορά τα ΕΠΑΛ. Κύριε Τσακαλώτο, οφείλετε νομίζω μία απολογία σε όλα αυτά τα παιδιά που κοροϊδέψατε, που τα αφήνατε να εγγραφούν με βαθμούς 0,6 στα 20, που τους δίνατε φρούδες ελπίδες για να πάρετε ψήφους. Εμείς τι κάναμε; Εμείς βγήκαμε και είπαμε ότι θα αναβαθμίσουμε την επαγγελματική εκπαίδευση. Πώς; Είμαστε οι πρώτοι που φτιάξαμε πρότυπα επαγγελματικά λύκεια. Είμαστε οι πρώτοι που πήγαμε και βρήκαμε ποιες είναι οι ανάγκες των παιδιών, ποιες οι ανάγκες της κοινωνίας, τι ανάγκη έχει η κοινωνία σε κάθε περιοχή της Ελλάδας. Γιατί; Για να έχουν οι σπουδές των παιδιών μας αντίκρισμα, όχι ψήφους για τον ΣΥΡΙΖΑ, αλλά αντίκρισμα, μέλλον, προοπτική.

Σημείο τρίτο, που αφορά τη συζήτηση σήμερα. Και εδώ απευθύνομαι και στους τρεις. Όπως ξέρετε έκανα παρέμβαση προκειμένου ακριβώς η έγκριση που είχε δοθεί από το Ινστιτούτο Εκπαιδευτικής Πολιτικής για το πρόγραμμα αυτό να ανακληθεί. Και καλώς ανακλήθηκε. Για να έχετε μία εικόνα, τέτοια προγράμματα εγκρίνονται πάνω από χίλια τριακόσια κατ’ έτος. Αυτά είναι εκτός του ωρολογίου προγράμματος. Είναι παράλληλες δράσεις. Είναι δυνατότητα που μπορεί να έχει κάποιος εκπαιδευτικός. Είναι εκτός. Μέσα λοιπόν στα χίλια τριακόσια, έγινε αυτή η έγκριση και ανακλήθηκε όταν διαπιστώθηκε πράγματι ότι αυτή δεν έπρεπε να είχε δοθεί. Απλά πράγματα!

Προσέξτε, όμως, αυτό γίνεται εκτός του υποχρεωτικού ωρολογίου προγράμματος. Τι γίνεται εντός; Γιατί η Κυβέρνηση του Κυριάκου Μητσοτάκη είναι η πρώτη η οποία θέσπισε μέσα στο υποχρεωτικό ωρολόγιο πρόγραμμα πλήρες οριζόντιο πρόγραμμα σεξουαλικής αγωγής. Εσείς τι κάνατε; Μία θεματική εβδομάδα, τάχα μου νοιάζεστε. Εμείς το βάλαμε κανονικά στο υποχρεωτικό ωρολόγιο πρόγραμμα από το δημοτικό και στο γυμνάσιο. Αυτή ήταν η πραγματική αντιμετώπιση της Κυβέρνησης αυτής για αυτό το τόσο ευαίσθητο ζήτημα, που πολύ σωστά το λέτε, κυρία Γιαννακοπούλου, με απασχολεί και εμένα πάρα πολύ προσωπικά. Και γι’ αυτό πήρε την πρωτοβουλία η Κυβέρνησή μας να το εντάξει στο υποχρεωτικό ωρολόγιο πρόγραμμα.

Και μία τελευταία κουβέντα όμως, κύριε Τσακαλώτο, για την εταιρεία αυτή. Κοιτάξτε λίγο τι εκταμιεύσεις έχετε κάνει εσείς για την εταιρεία αυτή.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Συνεχίζουμε με τον κατάλογο των ομιλητών.

Τον λόγο έχει ο κ. Πουλάς Ανδρέας από το Κίνημα Αλλαγής. Θα ακολουθήσει ο κ. Κουρουμπλής, ο κ. Σταμενίτης, ο κ. Ξανθός και μετά ο Υπουργός κ. Γεωργιάδης.

Ορίστε, κύριε Πουλά, έχετε τον λόγο.

**ΑΝΔΡΕΑΣ ΠΟΥΛΑΣ:** Ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, πρέπει να το έχετε αντιληφθεί πλέον ότι η υπομονή των πολιτών απέναντι στην Κυβέρνησή σας εξαντλήθηκε. Θάφτηκε στο χιόνι της κακοκαιρίας, στις φραγμένες οδικές αρτηρίες της πρωτεύουσας, στις ουρές χιλιάδων οχημάτων στην Αττική Οδό, στις διακοπές ρευματοδότησης σε ολόκληρες συνοικίες, στους ανοργάνωτους δήμους και στο χαμένο αντιπαγετικό άλας της περιφέρειας. Εν ολίγοις, καμμία ελπίδα για τους πολίτες, τους εγκλωβισμένους οδηγούς, τους δημότες που έμειναν χωρίς ρεύμα και χωρίς τη δυνατότητα να αγοράσουν τα απαραίτητα για ημέρες, την ώρα που το δημόσιο με εντολή σας είχε κατεβάσει τα ρολά.

Το επιτελικό σας κράτος βούλιαξε απότομα στην κακοκαιρία, ενώ το οικοδόμημα του Υπουργείου Πολιτικής Προστασίας γκρεμίστηκε βίαια.

Μετά το φιάσκο της διαχείρισης της πρόσφατης κακοκαιρίας, η αντίδρασή σας είναι η επιχείρηση «μετάθεση ευθυνών», όπως με την πανδημία όπου για την έξαρση των κρουσμάτων και των θανάτων φταίνε όλοι πλην από εσάς.

Στα δύο χρόνια που διαρκεί η υγειονομική κρίση δεν έχουμε κουραστεί ως Κίνημα Αλλαγής να ζητάμε να στηρίξετε ουσιαστικά το Εθνικό Σύστημα Υγείας που ανέλαβε αποκλειστικά την υγειονομική διαχείριση μίας πρωτοφανούς για τη δημόσια υγεία κατάστασης. Όλα τα νοσοκομεία και όλες οι δομές του ΕΣΥ βρίσκονται όλο αυτό το χρονικό διάστημα σε επιφυλακή και εγρήγορση προσαρμόζοντας την πλήρη λειτουργία τους στην αντιμετώπιση του κορωνοϊού με το υγειονομικό προσωπικό εξαντλημένο ψυχικά και εξοντωμένο σωματικά και με μετατροπές κλινικών σε κλινικές COVID εις βάρος άλλων νοσημάτων και με μετατροπή του ΕΣΥ σε μονοθεματικό.

Εσείς το μόνο που βρήκατε να πείτε στους υγειονομικούς ήταν ένα ξερό ευχαριστώ και κάτι ψίχουλα, χωρίς καμμία ανταπόκριση στα χρόνια αιτήματά τους, όπως είναι η ένταξή τους στα βαρέα και ανθυγιεινά και η γενναία αύξηση των μισθών τους. Εμείς ζητούσαμε και ζητάμε προσλήψεις μόνιμου προσωπικού και εσείς ανανεώνετε τις συμβάσεις των επικουρικών. Εμείς ζητούσαμε και ζητάμε διαφάνεια και εσείς κάνατε μόνιμες τις προμήθειες, κατά παρέκκλιση των κείμενων διατάξεων. Εμείς ζητούσαμε και ζητάμε μόνιμη αύξηση των κλινών ΜΕΘ και εσείς επικαλείστε έναν πλασματικό αριθμό που δεν ανταποκρίνεται στην πραγματικότητα. Εμείς ζητούσαμε και ζητάμε ανασυγκρότηση της πρωτοβάθμιας φροντίδας υγείας ως ανάχωμα στην ασφυξία των νοσοκομείων και εσείς ακόμα να φέρετε στη Βουλή ένα νομοσχέδιο της προκοπής για την οργάνωση της πρωτοβάθμιας φροντίδας υγείας.

Τους τελευταίους πέντε μήνες βρισκόμαστε στην πρώτη θέση στην Ευρωπαϊκή Ένωση σε θνητότητα λόγω COVID ως συνέπεια των μεγάλων ανισοτήτων μεταξύ των νοσοκομείων του κέντρου και της περιφέρειας, της έλλειψης εξειδικευμένου προσωπικού, έλλειψης εξοπλισμού και υποδομών και κυρίως λόγω έλλειψης πολιτικού ενδιαφέροντος και επαρκούς χρηματοδότησης των νοσοκομείων. Μοναδικό σας μέλημα είναι να μην χάσει την κερδοφορία του ο ιδιωτικός τομέας.

Ως προς το εμβολιαστικό πρόγραμμα, αργήσατε, ολιγωρήσατε, δίνατε αμφίσημα μηνύματα μέσω των Υπουργών σας και των αποφάσεών σας. Εργαλειοποιήσατε τους επιστήμονες στην Επιτροπή Εμπειρογνωμόνων του ΕΟΔΥ και αποθεώσατε το εφεύρημα της ατομικής ευθύνης την ώρα που εσείς για τον εαυτό σας επιφυλάσσετε νομοθετικά το απόλυτο ανεύθυνο των επιλογών σας.

Και στην παγκόσμια ενεργειακή κρίση που ακολούθησε την υγειονομική είσαστε θεατές, νομίζοντας ότι τάζοντας εκπτώσεις θα κερδίσετε λίγο χρόνο ανοχής ακόμα. Η ΔΕΗ που έχει κατακάψει τους καταναλωτές με λογαριασμούς-φωτιά λόγω της εκτόξευσης της χονδρικής τιμής της KWh δεν έχει εκπονήσει ένα σοβαρό και αξιόπιστο πρόγραμμα εκσυγχρονισμού των υποδομών της, με αποτέλεσμα σε κάθε πλημμύρα, σε κάθε χιονόπτωση, σε κάθε πυρκαγιά να μένουν ολόκληροι οικισμοί χωρίς ρεύμα ακόμα και πολλές μέρες, ενώ δεν φροντίσατε η απολιγνιτοποίηση της χώρας να γίνει ομαλά, συντονισμένα και χωρίς να επιβαρυνθούν υπέρμετρα οι καταναλωτές.

Επί δυόμισι χρόνια που κυβερνάτε έχετε εγκαταλείψει τη μικρομεσαία επιχειρηματικότητα, που είναι η ραχοκοκαλιά της ελληνικής οικονομίας. Όλες οι νομοθετικές σας πρωτοβουλίες κατευθύνονται στη στήριξη των οικονομικά ισχυρών, ώστε να τους κάνετε ακόμα ισχυρότερους.

Αυτή τη στιγμή, ο πληθωρισμός βρίσκεται στο 5,1% και το εισόδημα των πολιτών έχει υποστεί τη μεγαλύτερη συρρίκνωση στην Ευρώπη των εικοσιεπτά, με αποτέλεσμα να είμαστε μια χώρα δυσανάλογα ακριβή σε όρους αγοραστικής δύναμης και με υψηλότατη άμεση και έμμεση φορολογία, αλλά παροχές προς τον πολίτη μηδέν.

Να μην πω για το εθνικό στρατηγικό σχέδιο, για τη νέα ΚΑΠ 2023-2027, που υποβάλατε προ ημερών στις Βρυξέλλες και προκάλεσε σωρεία έντονων αντιδράσεων τόσο στον αγροτοκτηνοτροφικό τομέα, καθώς αφήνει ανοικτά θέματα ώριμα να κλείσουν και κλείνει άρον-άρον κρίσιμα ζητήματα, χωρίς να προσφέρει λύση, συντηρώντας τις υπαρκτές παθογένειες στον αγροτικό τομέα και εξυπηρετώντας μικροκομματικές σκοπιμότητες, αντί να παράσχει έναν σοβαρό εθνικό αγροτικό σχεδιασμό, κατευθύνσεις και λύσεις.

Ποια μέτρα πρέπει να ληφθούν συγκεκριμένα για την οργάνωση, την οικονομική ενίσχυση και την έξοδο στις διεθνείς αγορές του ελαιοπαραγωγού, του αμπελουργού, του κτηνοτρόφου, του μελισσοκόμου, του αλιέα, του σταφιδοπαραγωγού, του καλλιεργητή βαμβακιού;

Οι μεγάλες αυξήσεις στις τιμές του ρεύματος, του πετρελαίου, του φυσικού αερίου, των λιπασμάτων, των φυτοφαρμάκων, των ζωοτροφών «καίνε» κυριολεκτικά τον αγροτικό κόσμο, που αδυνατεί πλέον να ανταποκριθεί στις υποχρεώσεις του.

Τι έχετε να πείτε στους αγρότες της Αργολίδας, που, αν και ήταν προετοιμασμένοι για τον πρόσφατο παγετό, προδόθηκαν από το δίκτυο της ΔΕΗ; Κατέρρευσε, με αποτέλεσμα να βρεθούν απροστάτευτες οι καλλιέργειες και να πληγούν ανεπανόρθωτα από τον παγετό.

Κύριοι της Κυβέρνησης, οι αγρότες της Αργολίδας καταστράφηκαν ολοσχερώς, όπως και άλλοι παραγωγοί. Είδατε τα δελτία της τηλεόρασης στον Μαραθώνα για τα οπωροκηπευτικά. Ποιο είναι το χρονοδιάγραμμα εκτίμησης των ζημιών και τις αποζημίωσής τους; Ελπίζω να μη μείνουν πάλι στα λόγια.

Κλείνοντας, κύριοι Υπουργοί, είναι πλέον ξεκάθαρο σε όλη την κοινωνία ότι σε όλες τις κρίσεις που έχετε διαχειριστεί τα αποτελέσματα ήταν τραγικά. Έλλειψη οργάνωσης, έλλειψη συντονισμού, έλλειψη συνέπειας και κυρίως, έλλειψη κοινωνικής συνείδησης, γιατί το επίκεντρο της πολιτικής σας δεν είναι ο πολίτης, αλλά τα συμφέροντα. Δεν αντιληφθήκατε ακόμα ότι οι ιδιωτικοποιήσεις που ευαγγελίζεστε παντού είναι καταδικασμένες να αποτύχουν. Δεν έχετε αντιληφθεί ότι οι κρίσεις απαιτούν έναν ισχυρό δημόσιο τομέα, που είναι ο μόνος που αξιόπιστα μπορεί να ανταποκριθεί, αρκεί να τον εκσυγχρονίσετε.

Το Κίνημα Αλλαγής, ως πολιτικός εκφραστής του αδύναμου πολίτη, του μικρομεσαίου επιχειρηματία, του πληττόμενου αγρότη από άκρη σε άκρη της χώρας, δεν μπορεί να συναινέσει σε μια πολιτική που αντιστρατεύεται την κοινωνία και για αυτόν τον λόγο, σας καταψηφίζουμε.

Σας ευχαριστώ πολύ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Γεώργιος Λαμπρούλης):** Θα δώσουμε τον λόγο τώρα στον Ανεξάρτητο Βουλευτή κ. Κουρουμπλή.

**ΠΑΝΑΓΙΩΤΗΣ ΚΟΥΡΟΥΜΠΛΗΣ:** Κύριε Πρόεδρε, κύριοι Υπουργοί, κυρίες και κύριοι συνάδελφοι, είναι εξαιρετικά σημαντικό το ζήτημα. Είναι μια πρωτοβουλία που αφορά συνταγματικό δικαίωμα της Αντιπολίτευσης, ένα ύψιστης σημασίας ζήτημα, που δυστυχώς επιχειρεί η Κυβέρνηση, βυθισμένη στη λογική του αυτοθαυμασμού, της αυταρέσκειας και της ωραιοποίησης των πάντων, να απαξιώσει.

Θα ξεκινήσω, κύριε Υπουργέ Πολιτικής Προστασίας, με μια παρατήρηση. Επιμένετε και λέτε ότι ναι, δεν τηρούνται πρακτικά σε τέτοιου είδους συναντήσεις. Κάτι τέτοιο έγινε στις Βρυξέλλες και ξέρουμε πολύ καλά τι αποτέλεσμα είχαν οι διαπραγματεύσεις για τα εμβόλια.

Όμως, αφού θέλετε να μας μεταφέρετε αυτή την εμπειρία εδώ, θα ήθελα να σας ρωτήσω το εξής: Σε μια τέτοια κρίσιμη συνάντηση, όπου συμμετέχουν και ιδιώτες, πόσο αξιόπιστο είναι να μην τηρούνται πρακτικά; Είναι ένα ερώτημα.

Το δεύτερο ερώτημα που θέλω να θέσω είναι το εξής. Άκουσα τον κύριο Πρωθυπουργό. Έχω πολύ μεγάλα ερωτηματικά αν ο Πρωθυπουργός της χώρας μπορεί να τηλεφωνεί σε μια εταιρεία και να της λέει «δώστε 2.000 ευρώ». Αυτά γίνονται στην Ουζουμπούρου, όχι σε μια ευρωπαϊκή χώρα, αλλά τέλος πάντων, Μητσοτάκης είναι αυτός.

Εγώ θα ήθελα, λοιπόν, να ρωτήσω το εξής: Τα δύο χιλιάρικα ποιον αφορούν; Το όχημα ή τους ανθρώπους που ήταν μέσα; Ποιοι ταλαιπωρήθηκαν; Το όχημα;

Διότι άκουσα από τον κύριο Πρωθυπουργό, κύριε Υπουργέ, να λέει για το όχημα. Το όχημα ταλαιπωρήθηκε ή οι άνθρωποι; Είναι και αυτό ένα ερώτημα.

Κυρίες και κύριοι συνάδελφοι, όσοι Υπουργοί ανήλθαν και μίλησαν από αυτό το Βήμα πραγματικά εξέφρασαν, όπως το εισέπραξα, την απορία τους γιατί διανοήθηκε η Αξιωματική Αντιπολίτευση να αξιοποιήσει μια τέτοια προνομία που της δίνει το Σύνταγμα και να ζητήσει συζήτηση στη Βουλή για ψήφο δυσπιστίας.

Είναι τόσο αυτάρεσκη η λογική που τους διακατέχει που θεωρούν ότι αυτά τα οποία θα συζητηθούν είναι ελάσσονος σημασίας, με συνέπεια να μην αξίζει και τον κόπο τελικά να τα συζητούμε.

Κυρίες και κύριοι συνάδελφοι, πέθαναν πάνω από είκοσι δύο - είκοσι τρείς χιλιάδες άνθρωποι και οι περισσότεροι από αυτούς, από τα στοιχεία που προκύπτουν καθημερινά, έχουν χαθεί άδικα, γιατί είναι αποτέλεσμα των ιδεοληψιών σας που έχετε για ένα δημόσιο σύστημα υγείας. Είναι διαχρονική η στάση της Δεξιάς απέναντι στο Εθνικό Σύστημα Υγείας, δεν είναι τωρινό. Είναι μια λογική που αφήνει το σύστημα στην τύχη του.

Άκουσα την κυρία Υπουργό. Μα, πόσο παραπληροφόρηση σας διακατέχει, θεωρώντας ότι ομιλείτε σε χαχόλους!

Πήρε, πράγματι, συμβασιούχους, κάποιους συμβασιούχους, κάποιες χιλιάδες. Μόνιμο προσωπικό πήρε; Πού; Πείτε μας, καταθέστε μας την προκήρυξη.

(Θόρυβος από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Μη διακόπτετε, παρακαλώ!

**ΠΑΝΑΓΙΩΤΗΣ ΚΟΥΡΟΥΜΠΛΗΣ:** Καταθέστε την προκήρυξη. Αφήστε τα αυτά. Μιλάτε με ανθρώπους που ξέρουν τι λένε. Καταθέστε την προκήρυξη!

Πήρατε κόσμο στην πρωτοβάθμια φροντίδα υγείας; Εδώ και εννέα-δέκα μήνες προκηρύξατε κάποιες θέσεις συμβασιούχων και δεν τους έχετε πάρει ακόμα. Έχετε πάρει τους γιατρούς από την πρωτοβάθμια και τους έχετε πάει στα εμβολιαστικά κέντρα. Δεν πρέπει να συζητήσουμε;

Δεν πρέπει να συζητήσουμε, κυρίες και κύριοι συνάδελφοι, ότι δεν είναι οι άνθρωποι που πεθαίνουν κάθε μέρα, εκατό-εκατόν δέκα άνθρωποι, από αυτή σας τη στάση; Διότι, αν είχατε προσλάβει μετά την πρώτη φάση της πανδημίας μόνιμους γιατρούς και νοσηλευτές και τους είχατε κάνει μια ταχύρρυθμη εκπαίδευση, θα είχαμε πολύ λιγότερα περιστατικά απωλειών. Και δεν είναι μόνο αυτοί. Συζητάμε μόνο για τους ανθρώπους του COVID. Δεν συζητάμε για τους ανθρώπους που έχασαν τη ζωή τους, καθώς έχουν αυξηθεί κατά 20% οι θάνατοι από άλλες παθήσεις, που δεν μπορούν να παρακολουθήσουν τα ζητήματα της υγείας τους οι άνθρωποι, γιατί έχουν κλείσει οι περισσότερες κλινικές.

Τι να σας πω; Για το δράμα των ανασφάλιστων, που δεν πρέπει να συζητήσουμε; Των πιο ευάλωτων ομάδων που τους στέλνετε να συνταγογραφούνται στα νοσοκομεία, όπου ο κίνδυνος και οι πιθανότητες για να κολλήσουν COVID είναι μεγαλύτερος;

Αποκορύφωμα αυτής της απαράδεκτης και απάνθρωπης συμπεριφοράς σας είναι οι νεφροπαθείς υπό αιμοκάθαρση.

Διαβάστε, κύριοι συνάδελφοι της Νέας Δημοκρατίας, τις καταγγελίες των συλλόγων, την απόγνωση διαμαρτυρίας των ανθρώπων. Τουλάχιστον, πάρτε το πίσω. Ξέρετε ότι πάνε άνθρωποι με COVID αιμοκαθαιρόμενοι και κάνουν αιμοκάθαρση σε μονάδες χωρίς να ελέγχονται; Βγείτε να με διαψεύσετε. Σας ζητώ τώρα να με διαψεύσετε ότι αυτό που λέω είναι ψέμα, είμαι συκοφάντης. Δεν τολμάτε.

Κυρίες και κύριοι συνάδελφοι, δεν είναι κρίσιμο να μιλήσουμε γι’ αυτό που υφίσταται ο ελληνικός λαός, για την ακρίβεια; Σας έχουμε πει ότι υπάρχουν 3 δισεκατομμύρια ευρώ τα οποία θα πάρει φέτος ο προϋπολογισμός από τον ειδικό φόρο λόγω της αύξησης των πετρελαιοειδών και του φυσικού αερίου. Από αυτά μπορείτε να δαπανήσετε κάποια λεφτά να μειώσετε τον ΦΠΑ σε είκοσι προϊόντα βασικής κατανάλωσης, διότι αποδειχθήκατε και πάλι ασυνεπείς -δεν θέλω να πω βαριά κουβέντα- όταν προεκλογικά είπατε στον ελληνικό λαό ότι θα διπλασιάσετε τον κατώτατο μισθό στο διπλάσιο ποσοστό από αυτό που θα είναι το ποσοστό της ανάπτυξης. Φέτος ήταν 8%. Πόσο αυξήσατε τον μισθό τον κατώτατο; Τον αυξήσατε 2%. Είναι λοιπόν ζητήματα στα οποία πρέπει να απαντήσετε.

Και βεβαίως αυτή η πανδημία, κύριε Υπουργέ, δεν ήταν έλλειψη μέσων. Η αντιμετώπιση ειδικά αυτής της πανδημίας δεν ήταν έλλειψη μέσων, ήταν έλλειψη συντονισμού. Δεν ήξερε η δεξιά τι ποιεί η αριστερά. Δεν ξέρατε τι κάνει ο καθένας. Προσπαθούσατε να τα ρίξετε στον Πατούλη. Ο Πατούλης λέει «εγώ έκλεισα τα σχολεία, εσείς γιατί δεν κλείσατε το δημόσιο;». Αυτά πληρώνουμε σήμερα, αυτήν την έλλειψη συντονισμού.

Αλλά εγώ θα πω κάτι ακόμα και θα κλείσω, κύριε Πρόεδρε. Τι ανέδειξε αυτή η πανδημία; Απέδειξε δύο διαχωριστικές γραμμές, εκείνους που πιστεύουν σε βασικούς φορείς του κράτους που πρέπει να είναι στον δημόσιο χαρακτήρα, όπως είναι το Εθνικό Σύστημα Υγείας, το οποίο είναι αποδεκατισμένο, στο οποίο βγάλατε επτάμισι χιλιάδες γιατρούς λόγω του ότι αρνήθηκαν. Δεν υποστηρίζω την άποψή τους, για να μην γίνει καμμία παρεξήγηση. Έχω εμβολιαστεί, έχω κάνει και το τρίτο εμβόλιο, δεν έχω καμμία αντίληψη αυτού του είδους. Τους βγάλατε γιατί έχουν μια επιλογή. Δεν τους αντικαταστήσατε όμως.

Δεύτερον, αφού δεν τους αντικαταστήσατε, για δεκαοκτώ μήνες αυτοί οι άνθρωποι έχουν υπηρετήσει το Εθνικό Σύστημα Υγείας. Και κλέφτες να ήταν, δωροδοκούμενοι να ήταν και να ήταν στη φυλακή, θα έπαιρναν τον μισό μισθό. Αυτό είναι απάνθρωπο για μια δημοκρατία να φέρεται σε ανθρώπους του υγειονομικού συστήματος με αυτόν τον τρόπο. Ή επαναφέρτε τους, υποχρεώστε τους να κάνουν κάθε μέρα rapid test και να προσφέρουν υπηρεσίες γιατί τους έχει ανάγκη το σύστημα, έχει αποδεκατιστεί και από τις συνταξιοδοτήσεις και από την κόπωση.

Και βεβαίως, κύριε Πρόεδρε, επιτέλους ας συζητήσουμε κάποτε σ’ αυτόν τον τόπο για την πρωτοβάθμια φροντίδα υγείας και κυρίως την πρωτοβάθμια πρόληψη φροντίδας υγείας στην κοινότητα. Γιατί μπορεί αυτή η πανδημία κάποια στιγμή να σταματήσει, αλλά δεν θα σταματήσουν να έρχονται και να ξανάρχονται και πανδημίες και επιδημίες. Να στηρίξουμε λοιπόν το Εθνικό Σύστημα Υγείας, γιατί απεδείχθη ότι είναι αναγκαία προϋπόθεση γι’ αυτόν τον τόπο.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Κύριε Πρόεδρε!

**ΠΡΟΕΔΡΕΥΩΝ (Γεώργιος Λαμπρούλης):** Κύριε Θεοχάρη, τι θέλετε ακριβώς;

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Κύριε Πρόεδρε, δεν είχα κανέναν σκοπό να παρέμβω, αλλά έχω το δικαίωμα…

**ΠΡΟΕΔΡΕΥΩΝ (Γεώργιος Λαμπρούλης):** Όχι, λυπάμαι, επειδή είπατε για το δικαίωμα, μισό λεπτό πριν σας δώσω τον λόγο, που δεν θα σας τον δώσω να ξέρετε.

Χθες κατά την έναρξη της συνεδρίασης ομόφωνα δεχθήκαμε την εισήγηση του Προέδρου της Βουλής που ο ίδιος άνοιξε τη διαδικασία. Συμφωνήσαμε όλοι ότι οι Κοινοβουλευτικοί Εκπρόσωποι έχουν ημερησίως τη δυνατότητα τριών παρεμβάσεων. Ναι ή όχι; Για να είμαστε συνεννοημένοι. Ωραία. Η Νέα Δημοκρατία σήμερα τέσσερις παρεμβάσεις, ΣΥΡΙΖΑ τέσσερις παρεμβάσεις. Τα άλλα κόμματα έχουν λιγότερες. Άρα λοιπόν δεν δικαιούστε, κύριε Θεοχάρη, εκτός αν είναι τόσο κατεπείγον, προέκυψε ένα μείζον θέμα.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Όταν ακούμε πάλι περί δολοφόνων, έχω θεσμική υποχρέωση να παρέμβω.

**ΠΡΟΕΔΡΕΥΩΝ (Γεώργιος Λαμπρούλης):** Θερμή παράκληση για ένα λεπτό.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Κύριε Πρόεδρε, ακριβώς για ένα λεπτό.

Έχω κι εγώ ευαισθησία. Είμαι από τις 9.15 το πρωί και έχω κι εγώ δικαίωμα ως Κοινοβουλευτικός. Λέω λοιπόν ότι δεν είναι δυνατόν, όταν η Κυβέρνηση έχει κάνει τα πάντα γι’ αυτήν την πανδημία, να ακούγονται πάλι αυτές οι αθλιότητες που ακούστηκαν και οι οποίες οδήγησαν ακόμα και στην έξοδο από την Κοινοβουλευτική Ομάδα του κ. Κουρουμπλή. Είναι λυπηρό που συνεχίζει σε αυτήν τη ρητορική, την οποία δεν την ανέχθηκε ούτε το ίδιο του το κόμμα. Ελπίζω να σταματήσει επιτέλους αυτή η αθλιότητα.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα ο κ. Διονύσιος Σταμενίτης από τη Νέα Δημοκρατία.

**ΔΙΟΝΥΣΙΟΣ ΣΤΑΜΕΝΙΤΗΣ:** Ευχαριστώ πολύ, κύριε Πρόεδρε.

Αγαπητές και αγαπητοί συνάδελφοι, σήμερα συζητάμε την πρόταση δυσπιστίας της Αξιωματικής Αντιπολίτευσης προς την Κυβέρνηση, μια πρόταση που οφείλω να ομολογήσω ότι δεν μας προκαλεί έκπληξη, γιατί ξέρουμε καλά ότι ο μόνος δρόμος άσκησης πολιτικής για τον ΣΥΡΙΖΑ είναι οι τακτικισμοί και τα επικοινωνιακά τρικ. Σε αυτήν την προσπάθεια όμως, όπως άλλωστε συμβαίνει και το τελευταίο διάστημα, η Αντιπολίτευση είναι αποκλειστικά μόνη, καθώς η κοινωνία δεν την ακούει πια, ούτε γοητεύεται από τις λαϊκίστικες κινήσεις εντυπωσιασμού.

Αρχικά και όσον αφορά το θέμα της κακοκαιρίας, για να είμαστε καθαροί και σοβαροί, η σημερινή Κυβέρνηση ξέρει να κοιτάει κατάματα τα προβλήματα, ξέρει να τα αντιμετωπίζει και όταν και όποτε χρειάζεται, έχει το θάρρος να αναγνωρίζει τις αστοχίες και να διορθώνει. Πρώτος ο Πρωθυπουργός και ο Υπουργός και σήμερα ζήτησαν συγγνώμη από τους ανθρώπους που ταλαιπωρήθηκαν στα χιόνια και άμεσα κίνησαν τις διαδικασίες ώστε όσοι υπέστησαν βλάβη να αποζημιωθούν και να διερευνηθούν οι ευθύνες. Άλλωστε, δεν πρέπει να ξεχνάμε ότι με τον νόμο αυτής της Κυβέρνησης έχει προστεθεί σε συμβάσεις παραχώρησης η πρόβλεψη για αποζημιώσεις, σε αντίθεση με την περίοδο διακυβέρνησης του κ. Τσίπρα που ούτε μπροστά στη μεγάλη τραγωδία στο Μάτι δεν βρέθηκε ένας από την τότε κυβέρνηση να ζητήσει συγγνώμη για τα τραγικά και τα μοιραία λάθη, παρά μόνο αυτό που είχατε να πείτε ήταν ότι όσο και να ψάξετε να βρείτε τα μεγάλα λάθη που οδήγησαν στην τραγωδία, δεν τα βρήκατε. Αυτή ακριβώς είναι η μεγάλη μας διαφορά. Εμείς αντιμετωπίζουμε την πραγματικότητα. Εξετάζουμε τα λάθη μας, επιρρίπτουμε ευθύνες εκεί που πρέπει, ενώ εσείς τις κρίσιμες ώρες της καταστροφής δημιουργούσατε μια εικονική πραγματικότητα για να καλύψετε την ολέθρια ανικανότητά σας.

Συγγνώμη. Επαναλαμβάνω πάλι μια απορία που την ακούσαμε και πριν. Γιατί τέτοια αφωνία για την Αττική Οδό; Συμβαίνει κάτι; Και αυτό που ακούσαμε σήμερα μάλλον δεν το χαρακτηρίζω αφωνία. Αλλά ας μείνουμε σ’ αυτόν τον χαρακτηρισμό.

Αγαπητές και αγαπητοί συνάδελφοι, καλούμαστε σήμερα οι Βουλευτές να υπερψηφίσουμε ή να καταψηφίσουμε την πρόταση δυσπιστίας και δηλώνω κατηγορηματικά και προφανώς ότι την καταψηφίζω και προφανώς στηρίζω την Κυβέρνηση της Νέας Δημοκρατίας, γιατί, αγαπητές και αγαπητοί συνάδελφοι της Αντιπολίτευσης, διαβάζοντας αυτό το κείμενο της πρότασής σας, συμπεραίνω ότι όσα αναφέρονται σ’ αυτήν ανήκουν μόνο στον φανταστικό κόσμο του ΣΥΡΙΖΑ και βρίσκονται σε πλήρη αναντιστοιχία με την αίσθηση που επικρατεί στην κοινωνία και στους πολίτες.

Κατανοούμε ότι οι πρόσφατες δημοσκοπήσεις σάς προκαλούν άγχος. Αντιλαμβανόμαστε ότι η μόνη συνεπής σας πολιτική επιλογή είναι η αξιοποίηση των κρίσεων και η πολιτική της έντασης. Καταλαβαίνουμε την τεράστια αμηχανία σας για την περιορισμένη απήχηση των πολιτικών σας ιδεών στην κοινωνία. Όμως, ακόμα και σήμερα, δυόμισι χρόνια μετά τις εκλογές του 2019 και την πλήρη αποδοκιμασία των πολιτικών σας από τους Έλληνες πολίτες να κάνετε την αυτοκριτική σας και να περάσετε επιτέλους στη σφαίρα της πολιτικής υπευθυνότητας και της εθνικής ευθύνης, εσείς επιλέγετε να καταθέσετε πρόταση μομφής σε μια Κυβέρνηση που έχει φέρει σημαντικά αποτελέσματα στην οικονομία πετυχαίνοντας δυναμικούς ρυθμούς ανάπτυξης, μετατρέποντας την ύφεση λόγω πανδημίας του ’20 σε ανάκαμψη του ’21, ανάκαμψη η οποία οδηγείται σε ισχυρή ανάπτυξη το ’22. Κατηγορείτε μια Κυβέρνηση που στήριξε εργαζόμενους, επαγγελματίες, ανέργους, αγρότες, επιχειρήσεις με κοινωνικό πακέτο 43,3 δισεκατομμύρια ευρώ την περίοδο ’20-’22, ενώ παράλληλα μείωσε φόρους και ασφαλιστικές εισφορές.

Κάνετε πρόταση δυσπιστίας σε μια Κυβέρνηση που αντιμετώπισε με σθένος και αποφασιστικότητα το μεταναστευτικό με την αποτελεσματική απόκρουση της κρίσης στον Έβρο και τη μετατροπή του ζητήματος από πρόβλημα της Ελλάδας σε πρόβλημα όλης της Ευρώπης. Μάλλον ξέχασα. Προφανώς προτιμούσατε να το παίξουμε τροχονόμοι, όπως κάνατε το 2015.

Εγκαλείτε μια Κυβέρνηση που αντιμετώπισε την επιθετικότητα της Τουρκίας τόσο στο επιχειρησιακό πεδίο επί δυόμιση μήνες όσο και στο διπλωματικό πεδίο, που έφερε σημαντικές συμφωνίες με τη Γαλλία, τις ΗΠΑ, την Ιταλία, την Αίγυπτο, ενίσχυσε τον εξοπλισμό της χώρας με νέες φρεγάτες και νέα πολεμικά αεροπλάνα.

Καταθέτετε πρόταση μομφής ισχυριζόμενοι ότι η Κυβέρνηση δεν στήριξε το Εθνικό Σύστημα Υγείας και δεν αντιμετωπίζει αποτελεσματικά την πανδημία, ενώ έχουν γίνει πάνω από δώδεκα χιλιάδες προσλήψεις επικουρικού και μόνιμου προσωπικού και σχεδιάζονται μέσα στο 2022 πέντε χιλιάδες μόνιμες προσλήψεις γιατρών και νοσηλευτών και έχει υπερδιπλασιαστεί και ο αριθμός των ΜΕΘ.

Δεν έχετε ακούσει ότι προκηρύσσονται θέσεις γιατρών και δεν υπάρχουν; Δεν έχετε ακούσει ότι έχει εξαντληθεί ο κατάλογος των νοσηλευτών ΤΕ και ΠΕ; Δεν ενισχύουμε το σύστημα υγείας;

Και, μάλιστα, κάνετε κριτική τη στιγμή που κλείνετε το μάτι στους αντιεμβολιαστές όπου παντού στον κόσμο είναι κοινή παραδοχή ότι η μόνη λύση στην πανδημία είναι ο εμβολιασμός και όταν η Ελλάδα δημιούργησε ένα από τα καλύτερα εμβολιαστικά προγράμματα και έχει πάρει μέτρα για την υποχρεωτικότητα των εμβολιασμών σε επαγγελματικές κατηγορίες και ηλικίες πιο νωρίς από τις άλλες χώρες. Και φυσικά και σε αυτό το κομμάτι ήσασταν απόντες. Τα καταψηφίσατε. Ξέχασα. Έχετε και κάποιους Βουλευτές που διαφωνούν με την αποτελεσματικότητα των εμβολίων.

Εγκαλείτε την Κυβέρνηση Μητσοτάκη που έχει προωθήσει όλα τα μεγάλα έργα υποδομής που έχει ανάγκη η χώρα, που επίσης αντιμετωπίζει την ενεργειακή κρίση στηρίζοντας νοικοκυριά, επιχειρήσεις και αγρότες. Δίνονται 400 εκατομμύρια τον Ιανουάριο και άλλα τόσα τον Φεβρουάριο. Έχουν ήδη δοθεί 700 εκατομμύρια το τελευταίο τετράμηνο του 2021. Αλήθεια, πείτε μας βρίσκετε ακόμα νόημα στην πολιτική σας κίνηση;

Κυρίες και κύριοι συνάδελφοι, όλα όσα υποστηρίζω για το έργο της Κυβέρνησης μπορώ να τα αποδείξω χρησιμοποιώντας παραδείγματα από τη δική μου εκλογική περιφέρεια, την Πέλλα, όπου μεγάλα έργα παίρνουν τον δρόμο τους, όπως ο δρόμος Θεσσαλονίκη-Γιαννιτσά-Έδεσσα, που αναμένεται να δημοπρατηθεί το πρώτο εξάμηνο του έτους, όπως το Φράγμα του Αλμωπαίου, όπου ολοκληρώθηκαν οι μελέτες, παραλήφθηκαν οι μελέτες και εντάχθηκαν στα έργα του ΣΔΙΤ του Υπουργείου Αγροτικής Ανάπτυξης, όπως το Δικαστικό Μέγαρο Έδεσσας, όπου διορθώθηκαν οι τραγικές επιλογές της δικής σας Κυβέρνησης και παίρνει πια τον δρόμο του.

Και, φυσικά, υπάρχουν και οι πολιτικές για την ουσιαστική στήριξη των αγροτών, ώστε να εντοπιστούν οι συνέπειες των εσχάτων παγετών με προκαταβολές και αποζημιώσεις στο 100% της ασφαλιζόμενης αξίας και καταβολής τον ίδιο χρόνο εκδήλωσης της ζημιάς του 100% του ποσού, όχι όπως συνέβαινε επί τεσσεράμισι χρόνια της δικής σας Κυβέρνησης, όπου πληρώνατε σε τρεις δόσεις σε δεκαοκτώ μήνες.

Και, τέλος, υπάρχουν και οι αποφάσεις για την ενίσχυση των δήλων με έργα άνω των 80 εκατομμυρίων.

Για όλους αυτούς τους λόγους υποστηρίζουμε την ψήφο σε μια Κυβέρνηση που χαράζει τον δικό της δρόμο ακολουθώντας μια πολιτική που εδράζεται σε οργανωμένο σχέδιο και μια ολοκληρωμένη στρατηγική, μια Κυβέρνηση που ξέρει και θέλει να πάει τη χώρα μπροστά και κυρίως έχει τον τρόπο να το πράξει.

Υποστηρίζω μια Κυβέρνηση που σχεδιάζει, προγραμματίζει και υλοποιεί θέτοντας ως πρωταρχικό στόχο την ευημερία των πολιτών χωρίς εξαιρέσεις και αυτό το καταφέρνει βήμα-βήμα με την αλλαγή του παραγωγικού μοντέλου, τη μεταστροφή της οικονομίας και την αναμόρφωση της Ελλάδας στο σύνολό της.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Εμείς ευχαριστούμε τον κ. Σταμενίδη.

**ΠΑΝΑΓΙΩΤΗΣ ΚΟΥΡΟΥΜΠΛΗΣ:** Παρακαλώ, κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Γεώργιος Λαμπρούλης):** Όχι, κύριε Κουρουμπλή, σας παρακαλώ.

**ΠΑΝΑΓΙΩΤΗΣ ΚΟΥΡΟΥΜΠΛΗΣ:** Θα ήθελα τον λόγο επί προσωπικού. Έγινε μια παρέμβαση επωνύμως.

**ΠΡΟΕΔΡΕΥΩΝ (Γεώργιος Λαμπρούλης):** Το επί προσωπικού ποιό είναι αυτό που αιτιάζεστε ότι είναι επί προσωπικού;

**ΠΑΝΑΓΙΩΤΗΣ ΚΟΥΡΟΥΜΠΛΗΣ:** Με ανέφερε ο κ. Θεοχάρης.

**ΠΡΟΕΔΡΕΥΩΝ (Γεώργιος Λαμπρούλης):** Ορίστε, έχετε τον λόγο για ένα λεπτό.

**ΠΑΝΑΓΙΩΤΗΣ ΚΟΥΡΟΥΜΠΛΗΣ:** Κύριε Πρόεδρε, εγώ έκανα μια τοποθέτηση τεκμηριωμένη. Όποιος έχει διαφορετική άποψη, σοβαρή άποψη και δεν είναι καραγκιόζης μπορεί να βγει και να με διαψεύσει.

**ΠΡΟΕΔΡΕΥΩΝ (Γεώργιος Λαμπρούλης):** Τους χαρακτηρισμούς, κύριε Κουρουμπλή…

**ΠΑΝΑΓΙΩΤΗΣ ΚΟΥΡΟΥΜΠΛΗΣ:** Προκαλώ να με διαψεύσει. Αυτό λέω. Δεν μπορεί να βγαίνει ένας Βουλευτής και να αναφέρεται...

**ΠΡΟΕΔΡΕΥΩΝ (Γεώργιος Λαμπρούλης):** Κύριε Κουρουμπλή, παρακαλώ να ζητήσετε τη διαγραφή της λέξεως «καραγκιόζης».

**ΠΑΝΑΓΙΩΤΗΣ ΚΟΥΡΟΥΜΠΛΗΣ:** Αν έχει κάτι διαφορετικό, εγώ είμαι ψεύτης;

**ΠΡΟΕΔΡΕΥΩΝ (Γεώργιος Λαμπρούλης):** Με ακούσατε; Αν δεν θέλετε να ακούσετε, θα σας διακόψω. Σας παρακαλώ.

**ΠΑΝΑΓΙΩΤΗΣ ΚΟΥΡΟΥΜΠΛΗΣ:** Αν αυτό που είπα είναι ψευδές, να βγει ο κ. Θεοχάρης και να μου πει ότι είμαι ψεύτης.

**ΠΡΟΕΔΡΕΥΩΝ (Γεώργιος Λαμπρούλης):** Το Προεδρείο σας απευθύνεται και σας ζητά να αποσύρετε, να διαγραφεί η λέξη που ειπώθηκε από εσάς προ ολίγου. Ναι ή όχι;

**ΠΑΝΑΓΙΩΤΗΣ ΚΟΥΡΟΥΜΠΛΗΣ:** Αυτό που λέω, κύριε Πρόεδρε. Δεν μπορεί να συμπεριφέρονται Βουλευτές με αυτόν τον τρόπο. Μίλησα με πολύ σεμνό τρόπο. Δεν έθιξα κανέναν. Μίλησα με στοιχεία.

**ΠΡΟΕΔΡΕΥΩΝ (Γεώργιος Λαμπρούλης):** Ας παραμείνει στα Πρακτικά, λοιπόν.

**ΠΑΝΑΓΙΩΤΗΣ ΚΟΥΡΟΥΜΠΛΗΣ:** Όποιος έχει κάτι διαφορετικό να βγει και να πει: Κύριε Κουρουμπλή, αυτό που λέτε δεν είναι αλήθεια.

**ΠΡΟΕΔΡΕΥΩΝ (Γεώργιος Λαμπρούλης):** Καλώς.

Τον λόγο έχει τώρα ο κ. Ανδρέας Ξανθός από τον ΣΥΡΙΖΑ.

**ΑΝΔΡΕΑΣ ΞΑΝΘΟΣ:** Ευχαριστώ, κύριε Πρόεδρε.

Ώστε, λοιπόν, αγαπητοί συνάδελφοι της Συμπολίτευσης, στα καλά καθούμενα κατά κάποιο τρόπο ο ΣΥΡΙΖΑ επειδή είναι στριμωγμένος, επειδή απειλείται από το ΚΙΝΑΛ έκανε την πρόταση μομφής χωρίς να υπάρχει κοινωνικό έδαφος για δυσαρέσκεια και διαμαρτυρία, χωρίς να υπάρχει κόσμος ο οποίος αγανακτεί και εξοργίζεται με τα κυβερνητικά πεπραγμένα, χωρίς να υπάρχει κρίση στην πολιτική διαχείριση που κάνει η Κυβέρνηση στα μείζονα θέματα: στην πανδημία, στην ακρίβεια και, βεβαίως, αυτήν την περίοδο στη διαχείριση της κακοκαιρίας.

Έχετε επαφή με την πραγματικότητα ή όχι; Με ποιους κουβεντιάζετε ακριβώς; Με τους δημοσκόπους, τους δημοσιολόγους και τους αναλυτές, με τα golden boys και τους μεγαλοεπιχειρηματίες και τους τραπεζίτες; Έχετε επαφή με καθημερινούς ανθρώπους; Έχετε επαφή με κόσμο που ζορίζεται, που επιβαρύνεται οικονομικά, που ταλαιπωρείται, που νοιώθει ανασφάλεια, που χάνει ανθρώπους, συγγενείς του και από την πανδημία, αλλά και από μη COVID νοσηρότητα, επειδή το σύστημα υγείας αδυνατεί να ανταποκριθεί; Έχετε εικόνα;

Ακούμε αυτήν την καραμέλα με τις χιλιάδες προσλήψεις και με τον διπλασιασμό και τριπλασιασμό -έχετε χάσει και τον λογαριασμό- των μονάδων εντατικής θεραπείας. Έχετε εικόνα ακριβώς τι συμβαίνει σήμερα στα νοσοκομεία; Έχει πάει κανείς σας να μιλήσει όχι με τους διοικητές που έχετε βάλει, αλλά με τους ανθρώπους της πρώτης γραμμής;

Ξέρετε ότι σήμερα στα νοσοκομεία υπηρετούν δέκα χιλιάδες λιγότεροι άνθρωποι, γιατί έχουν φύγει με συνταξιοδότηση, γιατί έχουν μπει σε αναστολή, γιατί νοσούν και είναι σε καραντίνα και γιατί παραιτούνται μαζικά αυτήν την περίοδο γιατροί από το σύστημα υγείας επειδή δεν αντέχουν;

Έχετε εικόνα ότι έχουν πέσει τα στάνταρντς ποιότητας στο σύστημα υγείας και όσον αφορά τη στελέχωση των κλινικών COVID σε όλους τους κρίσιμους κρίκους από τα τμήματα επειγόντων περιστατικών, τις κλινικές λοιμώξεων και τις ΜΕΘ;

Έχετε εικόνα της πραγματικότητας της χώρας μας ή έρχεστε εδώ πέρα αυτάρεσκα και αλαζονικά και μας λέτε ότι πάνε όλα καλά; Και νομίζετε ότι αυτό δεν προκαλεί κρίση πολιτικής νομιμοποίησης.

Είστε εκτός πραγματικότητας. Η αποτυχία στη συνολική διαχείριση είναι αδιαμφισβήτητη. Υπάρχει ο πιο σκληρός δείκτης αποτυχίας. Είναι η θνησιμότητα, είναι οι θάνατοι ανά εκατομμύριο πληθυσμού. Είμαστε η πρώτη χώρα αυτή την περίοδο στη δυτική Ευρώπη. Μόνο κάποιες βαλκανικές χώρες έχουν καλύτερη θέση από εμάς. Είναι μια υγειονομική τραγωδία σε εξέλιξη με εκατό νεκρούς καθημερινά και με πάνω από δυόμισι χιλιάδες νεκρούς μόνο τον Γενάρη.

Και έρχεστε εδώ και μας εγκαλείτε για ανευθυνότητα και για λαϊκισμό και για υποκρισία; Νοιάζεστε πραγματικά για την κατάσταση στο σύστημα υγείας, για το ότι δεν εξυπηρετείται ο κόσμος, για το ότι τα έχει παίξει το προσωπικό, για το ότι έχουν burn out οι άνθρωποι στα κρίσιμα τμήματα, για το ότι το ΕΣΥ έχει πια πάψει να είναι ελκυστικό για τους νέους γιατρούς;

Έχετε πραγματικά νοιάξιμο για τη δημόσια περίθαλψη; Έχετε κάνει κάτι σημαντικό για να αντιστρέψετε αυτήν την εικόνα; Μας λέτε και μας ξαναλέτε για τις ΜΕΘ. Οι ΜΕΘ προφανώς σε όλον τον κόσμο αυξήθηκαν αυτή την περίοδο. Και στις χώρες του τρίτου κόσμου αυξήθηκαν οι ΜΕΘ. Σιγά το κατόρθωμα. Για τους υπόλοιπους κρίσιμους κρίκους στη διαχείριση της πανδημίας που καθορίζουν την έκβαση της μάχης έχετε να πείτε κάτι; Έχετε να πείτε τίποτα για την επιδημιολογική επιτήρηση που είναι ανεπαρκέστατη; Την έχετε πάρει από την αρμοδιότητα του Υπουργείου Υγείας. Επιδημιολογική επιτήρηση αυτή την περίοδο κάνει το Μαξίμου, απαξιώνοντας και τον ΕΟΔΥ και το Υπουργείο Υγείας.

Έχετε να πείτε τίποτα για την ανεπαρκέστατη προνοσοκομειακή διαχείριση; Για το έλλειμμα κατ’ οίκον παρακολούθησης, όπως έχουν κάνει όλες οι σοβαρές ευρωπαϊκές χώρες; Για τη μετά νοσοκομειακή φροντίδα, για το non Covid κ.λπ., δεν έχετε κάνει τίποτα. Τις υπηρεσίες δημόσιας υγείας δεν τις έχετε στηρίξει ούτε στο ελάχιστο.

Και βεβαίως όλα αυτά δεν τα κάνετε επειδή είστε κακοί άνθρωποι ή επειδή δεν έχετε σε προσωπικό επίπεδο ευαισθησίες. Δεν σας κατηγορούμε γι’ αυτό. Τα κάνει η Κυβέρνησή σας επειδή, αγαπητοί συνάδελφοι, είστε νεοφιλελεύθεροι. Δεν πιστεύετε στο δημόσιο σύστημα υγείας. Δεν πιστεύετε στο κοινωνικό κράτος. Δεν πιστεύετε στον κρατικό παρεμβατισμό στην αγορά. Δεν πιστεύετε στην ανάγκη να μειωθούν οι ανισότητες. Αυτό είναι το κρίσιμο θέμα με την πανδημία, η παγκόσμια έκρηξη ανισοτήτων. Υπάρχει νέος όρος στον πολιτικό και στον επιστημονικό διάλογο: Συνδημία. Η πανδημία πάει μαζί με ανισότητες οικονομικές και κοινωνικές, φτωχοποιείται κόσμος και αυτό θέλει πολιτικές ισότητας, κοινωνικής δικαιοσύνης και αναδιανομής, δηλαδή αριστερές και προοδευτικές πολιτικές. Γι’ αυτό δεν μπορείτε να είσαστε αποτελεσματικοί.

Και βεβαίως υπάρχει ένας συνδυασμός νεοφιλελεύθερης ιδεοληψίας και επιρροής συμφερόντων. Σε όλα τα επίπεδα το βλέπουμε αυτό. Κι έτσι εξηγούνται πάρα πολλές από τις επιλογές σας, όπως η μη στήριξη του συστήματος υγείας, η μη ενεργή εμπλοκή του ιδιωτικού τομέα, η μη συνταγογράφηση και αποζημίωση των τεστ κ.λπ..

Νομίζω ότι πραγματικά σ’ αυτή την κρίσιμη και κομβική στιγμή για την κοινωνία και για τη χώρα, η πρόταση μομφής έρχεται να εναρμονιστεί με ένα κλίμα αυξανόμενης δυσαρέσκειας και πολιτικής νομιμοποίησης και να δώσει δημοκρατική διέξοδο σε αυτήν την κρίση πολιτικής εκπροσώπησης η οποία αρχίζει και είναι ορατή. Είστε κοινωνικά και πολιτικά απομονωμένοι εδώ μέσα απόψε.

Νομίζω, λοιπόν, ότι πραγματικά αυτό που έρχεται ως επείγουσα ανάγκη σήμερα είναι να αρθεί το κλίμα υποχώρησης της δημόσιας εμπιστοσύνης απέναντι στην πολιτεία στους θεσμούς και στην Κυβέρνηση. Αυτό είναι το κοινωνικό κλίμα και πυροδοτεί ακόμα και ανορθολογικές συμπεριφορές και αντιεπιστημονικές και σκοταδιστικές σε ένα κομμάτι της κοινωνίας.

Νομίζω, λοιπόν, και κλείνω, ότι δεν μας αξίζει σαν κοινωνία και σαν χώρα, όπως είπε ο Αλέξης Τσίπρας, μια τέτοια ηθική και πολιτική παρακμή. Η διέξοδος είναι μια νέα προοδευτική πλειοψηφία η οποία θα θέσει άλλες προτεραιότητες με βάση τις ανάγκες της κοινωνίας, τα συλλογικά αγαθά, το δημόσιο σύστημα υγείας, το κοινωνικό κράτος και την αξιοπρέπεια των ανθρώπων.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Θα δώσω τον λόγο στον Υπουργό Ανάπτυξης και Επενδύσεων κ. Άδωνι Γεωργιάδη. Μετά τον Υπουργό θα ακολουθήσουν οι εξής ομιλητές: η κ. Άννα Μάνη-Παπαδημητρίου, ο κ. Στολτίδης, ο κ. Λαμπρόπουλος, ο κ. Βίτσας και μετά η κ. Μενδώνη Υπουργός Πολιτισμού και Αθλητισμού.

Κύριε Υπουργέ, κάνω θερμή παράκληση για τον χρόνο. Όπως κυνηγάμε –να το πω έτσι- τους Βουλευτές και οι Υπουργοί θα πρέπει να δείξουν το ίδιο μέτρο. Σας παρακαλώ πολύ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Θα προσπαθήσω.

Ευχαριστώ πολύ, κύριε Πρόεδρε.

Κατ’ αρχάς, άκουσα τον κ. Ξανθό προηγουμένως με την ορμή του για την ανάγκη να φύγει η Κυβέρνηση και να επιτύχει αυτή η μεγάλη κοινοβουλευτική μάχη του ΣΥΡΙΖΑ με την πρόταση δυσπιστίας, με τέσσερις Βουλευτές του ΣΥΡΙΖΑ παρόντες στη διαδικασία αυτή τη στιγμή. Ε, δεν το λες και μια φοβερή μάχη για να πέσουμε, για να είμαστε ειλικρινείς, ούτε είναι αντικατοπτρισμός κανενός φοβερού κλίματος κατά της Κυβέρνησης.

Και επειδή νομίζω ότι στον ΣΥΡΙΖΑ είστε πραγματικά εκτός πραγματικότητας -αυτό θεωρώ ότι είναι το μεγάλο σας πρόβλημα, ότι δεν έχετε καμμία επαφή με το τι πραγματικά συμβαίνει στον κόσμο- θα σας πω ότι μόλις χθες η Ευρωπαϊκή Επιτροπή δημοσίευσε τον δείκτη οικονομικού κλίματος σε όλη την Ευρωπαϊκή Ένωση. Η Ελλάδα, για όσους δεν το παρατηρήσατε, βρέθηκε στον υψηλότερο δείκτη οικονομικής εμπιστοσύνης που έχει να βρεθεί από τον Δεκέμβριο του 2000. Πριν από είκοσι δύο χρόνια, δηλαδή λίγο πριν μπούμε στο ευρώ και με την προσδοκία τότε της κοινωνίας ότι αλλάζει η οικονομική μας μοίρα μπαίνοντας τότε στην Ευρωζώνη, είχε φτάσει η Ελλάδα στον δείκτη του κλίματος οικονομικής εμπιστοσύνης που παρουσίασε χθες η Ευρωπαϊκή Επιτροπή για την Ελλάδα.

Τώρα πείτε εσείς, κύριε Ξανθέ, ότι η Ευρωπαϊκή Επιτροπή είναι στη λίστα Πέτσα να συνεννοηθούμε!

Πριν πω τίποτα άλλο, να μιλήσω λίγο επί προσωπικού. Δεν είναι επί προσωπικού, αλλά είναι καθαρά επειδή μιλώ μετά τον κ. Ξανθό και είναι καλό το ότι έρχομαι στο Βήμα μετά από αυτόν που μίλησε για την ανάγκη να αποκατασταθεί η εμπιστοσύνη στη δημοκρατία, στους θεσμούς, στο κράτος. Και μιλάω ως πρώην Υπουργός Υγείας σε πρώην Υπουργό Υγείας και πρωταγωνιστή τότε όλης αυτής της σκευωρίας «NOVARTIS».

Τη Δευτέρα, κυρίες και κύριοι συνάδελφοι, όπως σίγουρα διαβάσατε, η οικονομική εισαγγελία, ο εισαγγελέας Οικονομικού Εγκλήματος αποφάσισε να εκδώσει πράξη αρχειοθέτησης όλων των κατηγοριών που εσείς είχατε πει εναντίον μου για την περίπτωση «NOVARTIS» και που περίπου πέντε χρόνια έπρεπε να ανέχομαι Βουλευτές του ΣΥΡΙΖΑ στα κανάλια να λένε: «ο ελεγχόμενος για τη «NOVARTIS» Γεωργιάδης», ως τον Βουλευτή τότε του ΣΥΡΙΖΑ τον κ. Μπαλαούρα που είχε προβλέψει τον Νοέμβριο του 2018 ότι μέχρι τις 20 Νοεμβρίου -είχε πει τότε στο «KONTRA»- θα έχω προφυλακιστεί.

Σας διαβάζω, κύριε Ξανθέ, και αναφέρομαι προσωπικά για να πάρετε τον λόγο προσωπικά μετά από την ομιλία σας.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Γεωργιάδη, σας παρακαλώ, μην απευθύνεστε προσωπικά σε Βουλευτές.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Παρακαλώ μην με διακόπτετε.

**ΠΡΟΕΔΡΕΥΩΝ (Γεώργιος Λαμπρούλης):** Γιατί να μην σας διακόψω; Δεν κατάλαβα!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Μην με ξαναδιακόψετε, παρακαλώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Υπάρχει διαδικασία.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Γιατί είναι πάρα πολύ σοβαρό για τους θεσμούς αυτό που λέω!

**ΠΡΟΕΔΡΕΥΩΝ (Γεώργιος Λαμπρούλης):** Το Προεδρείο σάς απευθύνετε και σάς ζητά να μην απευθύνεστε προσωπικά σε Βουλευτές.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Είναι πολύ σημαντικότερο αυτό που λέω τώρα από αυτό που λέτε.

Λοιπόν, διαβάζω από την πράξη αρχειοθέτησης, κύριε Ξανθέ: «Εκ του προαναφερθέντος αποδεικτικού υλικού η συμπεριφορά του πρώην Υπουργού Υγείας Άδωνι Γεωργιάδη ως σύνολο ενεργειών, αλλά και μεμονωμένα σε κάθε περίπτωση, δεν δεικνύει δωροδοκηθέν άτομο που έχει έρθει σε κρυφή διαβούλευση με τους υπευθύνους της εταιρείας «NOVARTIS»».

Παρακάτω: «Περαιτέρω και όσον αφορά την ικανοποίηση των απαιτήσεων της «NOVARTIS» από το δημόσιο και τον ΕΟΠΥΥ, αυτή σε καμμία περίπτωση δεν μπορεί να κριθεί ως προνομιακή. Εκ μέρους του Άδωνι Γεωργιάδη ακολουθήθηκε το πλάνο καταβολών όπως αυτό είχε προϋπολογιστεί».

Παρακάτω: «Ισχυρίζεται ο προστατευόμενος μάρτυρας τάδε ότι παραδόθηκε στον Άδωνι Γεωργιάδη το ιλιγγιώδες ποσό των 2 εκατομμυρίων ευρώ για να ικανοποιήσει με τον ως άνω τρόπο την εταιρεία «NOVARTIS», αλλά αυτό δεν αντέχει σε καμμία κριτική. Αυτός που επιχειρεί να δωροδοκήσει –λέει ο κύριος εισαγγελέας- και εκταμιεύει ένα τεράστιο χρηματικό ποσό, προϋπολογίζει οφέλη αν όχι πολλαπλάσια, τουλάχιστον ευθέως ανάλογα του εκταμιευθέντος ποσού. Τα οφέλη μπορεί να αναφέρονται και σε ζημίες των ανταγωνιστριών εταιρειών. Με τις ενέργειες του Άδωνι Γεωργιάδη διατηρήθηκε σε ισχύ το προνόμιο της ανταγωνίστριας εταιρείας «ROCHE» να προηγείται στις πληρωμές και καλύφθηκε ποσοστό 79% του χρέους της έναντι μόνο 58% της φερόμενης ως δωροδοκούσης εταιρείας «NOVARTIS». Ο Άδωνις Γεωργιάδης σίγουρα δεν λειτούργησε ως δωροδοκηθείς καθώς δεν έπραξε τίποτα προς όφελος της ως άνω εταιρείας».

Παρακάτω λέει για έναν νόμο που ψηφίσαμε που έβλαψε πολύ τις φαρμακοβιομηχανίες. Και γράφει ο κύριος εισαγγελεύς: «Αναζητώντας περαιτέρω το άτομο που ενεργώντας κατ’ αυτό τον τρόπο, που κατ’ ουσίαν έπληξε τα συμφέροντα των φαρμακευτικών εταιρειών, διαπιστώνουμε», γράφει, κύριε Βίτσα, ο κύριος εισαγγελεύς, «ότι ο υπογράψας και καταθέσας την τροπολογία δεν είναι άλλες από τον ελεγχόμενο για δωροδοκία Άδωνι Γεωργιάδη. Στο σημείο αυτό τίθεται ένας αδιαπέραστος λογικός φραγμός. Οποιαδήποτε προσπάθεια επιχειρηθεί να συνδεθεί πράξη δωροδοκίας με τη συγκεκριμένη ενέργεια συγκρούεται ευθέως με τη λογική. Σε κάθε περίπτωση ο Άδωνις Γεωργιάδης ή αν έχει δωροδοκηθεί, είναι άτομο χαρακτηριστικής κουφότητας που δεν αντιλαμβάνεται τι πράττει και γιατί το πράττει ή είναι αμέτοχος δωροδοκίας».

Και κλείνει η πράξη αρχειοθετήσεως, κύριε Τσακαλώτε. «Στις ενέργειες, συνεπώς, του Άδωνι Γεωργιάδη όχι μόνο δεν δύναται να διαπιστωθεί το αποτύπωμα της ευνοϊκής μεταχείρισης της εταιρείας «NOVARTIS», αλλά αντιθέτως διαπιστώνεται ευθεία προσβολή των συμφερόντων της».

Τα καταθέτω στα Πρακτικά της Βουλής, κυρίες και κύριοι συνάδελφοι.

(Στο σημείο αυτό ο Υπουργός Ανάπτυξης και Επενδύσεων κ. Σπυρίδων - Άδωνις Γεωργιάδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα της Νέας Δημοκρατίας)

Μετά από πέντε χρόνια λάσπης, συκοφαντίας και απόπειρας πολιτικής και φυσικής μου εξόντωσης από τον ΣΥΡΙΖΑ, θα πάρει ένας από εσάς τον λόγο να ζητήσει συγγνώμη, που σας κόφτει η δημοκρατία και οι θεσμοί, με αυτά τα αίσχη που κάνατε εδώ, κύριε Βίτσα; Ευγενής άνθρωπος είστε, αλλά ούτε εσείς δεν ορθώσατε ανάστημα σε αυτό που στήθηκε σ’ αυτή τη Βουλή από τον κ. Παπαγγελόπουλο και τους άλλους.

Έκαναν ό,τι έκαναν κι αφού βγήκε η πράξη αρχειοθετήσεως τη Δευτέρα πια, κύριοι συνάδελφοι, ένας τους, ένας από όλους αυτούς είχε τα μούτρα να πει «ρε, παιδιά, το παρακάναμε»! Ούτε ένας. Αυτοί υποτίθεται κόπτονται για τα ανθρώπινα δικαιώματα, αυτοί υποτίθεται έχουν ανθρωπισμό που δεν έχουμε εμείς, αυτοί υποτίθεται είναι οι έντιμοι, οι ακέραιοι που ανέχθηκαν τη συκοφαντία, που συνέργησαν στη συκοφαντία, γιατί εσείς, κύριε Ξανθέ, ως διάδοχος μου στο Υπουργείο ξέρετε πολύ καλά, αν η πολιτική μου είχε ωφελήσει τη «NOVARTIS» ή όχι, αλλά σιωπήσατε για να κάνετε το χατίρι του Πολάκη, του Παπαγγελόπουλου και του Βαξεβάνη και αυτό δεν σας το συγχωρώ.

Για να ξέρετε, ως προς αυτό που έζησε η Βουλή πριν από πέντε χρόνια, με το στήσιμο των δέκα αυτών ψηφοφοριών κατά ανθρώπων για τους οποίους όλα αρχειοθετήθηκαν -μόνο ο Λοβέρδος βρέθηκε με δίωξη που τώρα αποφασίζει το Συμβούλιο Πλημμελειοδικών και τη δική του οριστική απαλλαγή, σύμφωνα με την πρόταση της ανακρίτριας- δεν είχατε τα μούτρα να πείτε ένα συγγνώμη μετά από όλα αυτά. Ντροπή σας! Μιλάτε για δημοκρατία και έχετε το ανάστημα να μας κοιτάξετε στα μάτια, μετά από αυτό που ζήσαμε!

Και έρχομαι λίγο, κυρίες και κύριοι συνάδελφοι, στην πρόταση δυσπιστίας. Εγώ θα μιλήσω για όλα αυτά που ακούγονται. Μας έδωσε την ευκαιρία ο ΣΥΡΙΖΑ να πούμε τι έχει κάνει ο κάθε Υπουργός στη θητεία του αυτά τα τρία χρόνια.

Ξέρετε στο δικό μου Υπουργείο, εγώ και ο κ. Νίκος Παπαθανάσης και ο κ. Σκυλακάκης φυσικά από την άλλη πλευρά έχουμε μια τύχη και ατυχία. Είμαστε Υπουργεία, των οποίων τα αποτελέσματα είναι απολύτως μετρήσιμα.

Ναι, κυρίες και κύριοι συνάδελφοι. Εδώ δεν έχουμε να κάνουμε με θεωρία, αν κάποιος με συμπαθεί ή όχι, αν του αρέσει η φωνή μου, αν είναι τσιριχτή, αν ενοχλείται επειδή πουλούσα βιβλία. Εδώ έχει να κάνει με το αν η χώρα πηγαίνει καλύτερα ή χειρότερα.

Πάμε λοιπόν να δούμε όλους τους τομείς ευθύνης που είχα αναλάβει μετά από εντολή του κυρίου Πρωθυπουργού. Ένας τομέας ευθύνης μας το ΕΣΠΑ. Το παραλάβαμε στη θέση 19.

Καταθέτω για τα Πρακτικά της Βουλής τους σημερινούς πίνακες, όπως τυπώθηκαν πριν έρθω στη Βουλή, με σημερινή ημερομηνία από την επίσημη σελίδα της Ευρωπαϊκής Επιτροπής.

(Στο σημείο αυτό ο Υπουργός Ανάπτυξης και Επενδύσεων κ. Σπυρίδων - Άδωνις Γεωργιάδης καταθέτει για τα Πρακτικά τους προαναφερθέντες πίνακες, οι οποίοι βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Στο Ταμείο Περιφερειακής Ανάπτυξης πρώτη χώρα σε απορρόφηση η Ελλάδα, από δέκατη ένατη, πρώτη. Στο Κοινωνικό Ταμείο -που υποτίθεται ότι είστε το κόμμα της ανθρωπιάς και των κοινωνικών ανισοτήτων- ήμασταν στη θέση είκοσι ένα. Τώρα με εμάς τους ανάλγητους νεοφιλελεύθερους είμαστε πρώτοι και στο σύνολο των ευρωπαϊκών προγραμμάτων του. Πάρτε το λοιπόν για να ξέρετε, κύριοι συνάδελφοι της Πλειοψηφίας, όταν αποφασίσετε να μας δώσετε ψήφο εμπιστοσύνης, σε τι ακριβώς δίνετε ψήφο εμπιστοσύνης.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Παράδειγμα δεύτερο. Έχουμε στην ευθύνη μας την Αναπτυξιακή Τράπεζα. Πάμε να δούμε το πλήθος εγκριθέντων δανείων στην Αναπτυξιακή Τράπεζα. Περίοδος ΣΥΡΙΖΑ 2015 - 2019, πέντε χιλιάδες εξακόσια σαράντα έξι δάνεια. Περίοδος 2020 - 2021 και μισό 2019, τριάντα πέντε χιλιάδες εννιακόσια ενενήντα δύο. Πάρτε τη διαφορά. Σε ποσά; Από τα 280 εκατομμύρια στα 9 δισεκατομμύρια. Για να καταλάβετε τη διαφορά, τι μπήκε στην πραγματική οικονομία από τη δική μας διακυβέρνηση και τι μπήκε από την περίοδο ΣΥΡΙΖΑ.

(Στο σημείο αυτό ο Υπουργός Ανάπτυξης και Επενδύσεων κ. Σπυρίδων - Άδωνις Γεωργιάδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τι αποτέλεσμα έχουν αυτά που σας δείχνω; Όταν έκανε την πρόταση δυσπιστίας ο κ. Τσίπρας, κύριε Τσακαλώτε, τύχη αγαθή, γιατί η ιστορία από ψηλά θα μας βλέπει και θα γελάει- ήρθε εδώ και είπε «καταθέτουμε πρόταση δυσπιστίας για τη χειρότερη κυβέρνηση όλων των εποχών». Το έχω ακούσει σε αυτή τη Βουλή να λέει στον Γιώργο Παπανδρέου «είστε η χειρότερη κυβέρνηση όλων των εποχών». Το έχω ακούσει σε αυτή τη Βουλή να λέει στον Αντώνη Σαμαρά «είστε η χειρότερη κυβέρνηση όλων των εποχών». Ήρθε προχθές στον Μητσοτάκη λέγοντας «είστε η χειρότερη κυβέρνηση όλων των εποχών». Ε, ας αποφασίσει κάποτε ποια είναι η χειρότερη κυβέρνηση, να μην τσακωνόμαστε μεταξύ μας!

Την ώρα όμως που το έλεγε αυτό, λίγα μέτρα παραπέρα στο Μέγαρο Μαξίμου, ο Πρωθυπουργός της Ελλάδος Κυριάκος Μητσοτάκης συναντιόταν με τον σπουδαιότερο, τον μεγαλύτερο τραπεζίτη του κόσμου, τον κ. Ντάιμον της «JP MORGAN», που αποφάσιζε να φέρει στην ελληνική οικονομία 1,1 δισεκατομμύρια δολάρια, να φτιάξει τον πρώτο ελληνικό μονόκερο, όπως λέγεται στη γλώσσα της οικονομίας, την πρώτη δηλαδή ελληνική start up με αξία άνω του 1 δισεκατομμυρίου δολαρίων, την «VIVA WALLET», και με νόμο που ψήφισε αυτή η Κυβέρνηση για τα stock options να μπορούν οι εργαζόμενοι της εταιρείας, οι μισοί εκ των οποίων έχουν έρθει με brain gain τα τελευταία δύο χρόνια από το εξωτερικό πίσω στην Ελλάδα, 50 εκατομμύρια δολάρια. Και την ώρα που η «JP MORGAN» έδινε ψήφο εμπιστοσύνης στην ελληνική οικονομία, ο Τσίπρας κατέθετε πρόταση δυσπιστίας για την Αττική Οδό, λέει και για τα χιόνια και δεν ντράπηκε.

Πάμε λοιπόν να δούμε τι έχει κάνει αυτή η Κυβέρνηση. Πρώτη σε ανάπτυξη στην Ευρωζώνη το τρίτο τρίμηνο του 2021. Το καταθέτω για τα Πρακτικά.

(Στο σημείο αυτό ο Υπουργός Ανάπτυξης και Επενδύσεων κ. Σπυρίδων - Άδωνις Γεωργιάδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κύριε Τσακαλώτε, για να κάνουμε μια πρόβλεψη τώρα ή θα πάρετε τον λόγο μετά; Είχε πει ο κ. Τσίπρας στην ΔΕΘ ότι η Ελλάδα είναι η προτελευταία σε ανάπτυξη σε όλη την Ευρωπαϊκή Ένωση.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, ολοκληρώνετε;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Κλείνω σε τρία λεπτά.

Επιμένετε, κύριε Τσακαλώτο, σε αυτή σας την πρόβλεψη; Ο Αρχηγός σας στη ΔΕΘ ενώπιον του ελληνικού λαού είπε «Είμαστε προτελευταίοι σε ανάπτυξη σε όλη την Ευρωπαϊκή Ένωση». Ο Τσακαλώτος θα κάνει την ίδια δήλωση μόλις κατέβω από το Βήμα; Γιατί σε λίγες μέρες βγαίνουν τα επίσημα στοιχεία.

Θέλετε να σας κάνω εγώ την πρόβλεψή μου; Θα είμαστε στην πρώτη τετράδα σε ανάπτυξη όλης της Ευρωπαϊκής Ένωσης. Ξέρετε πόσο ήμασταν επί ΣΥΡΙΖΑ; Όλα τα χρόνια τελευταίοι, κολλημένοι, ούτε προτελευταίοι. Το λέω για να καταλάβετε ποια είναι η διαφορά, ποια είναι η χειρότερη και ποια είναι η καλύτερη κυβέρνηση.

Λέω και μερικές ιστορίες γρήγορα για να τις θυμάστε.

«ΠΙΤΣΟΣ». Ξέρετε γιατί το καταθέτω; Παρέλαβα μία εταιρεία που με συμφωνία του ΣΥΡΙΖΑ -οι κοινωνικά ευαίσθητοι που τους ενοχλούμε εμείς οι νεοφιλελεύθεροι- είχαν υπογράψει με τους Γερμανούς να απολυθούν όλοι οι εργαζόμενοι της «ΠΙΤΣΟΣ» και να κλείσει το εργοστάσιο. Πάρτε το λοιπόν.

(Στο σημείο αυτό ο Υπουργός Ανάπτυξης και Επενδύσεων κ. Σπυρίδων - Άδωνις Γεωργιάδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Την εβδομάδα που κατατέθηκε η πρόταση δυσπιστίας για τη χειρότερη κυβέρνηση όλων των εποχών, η εταιρεία «ΠΙΤΣΟΣ» με τη νέα ηγεσία της «PYRAMIS» ξεκίνησε ξανά τη λειτουργία της και οι εργαζόμενοι επαναπροσλήφθηκαν. Αυτοί είναι εργαζόμενοι που εσείς είχατε απολύσει.

Πάμε παρακάτω. «ΑΜΑΖΟΝ», ξεκινάει τις τηλεοπτικές παραγωγές στην Ελλάδα.

Η Αθήνα, παγκόσμιος πόλος Data Center.

Ξέρετε ότι η «MICROSOFT» αιτήθηκε την ένταξή της στις στρατηγικές επενδύσεις για να γίνουν τα τρία μεγάλα Data Center.

Σε κόμβο LNG μετατρέπεται η Ελλάδα με τις δύο μεγάλες επενδύσεις στο LNG.

Ρεκόρ χρηματοδότησης για έρευνα και ανάπτυξη το 2020.

Πάμε παρακάτω, έτσι απλώς για να θυμάται λίγο ο κόσμος. Στις πέντε χώρες με τις μεγαλύτερες επενδύσεις η EBRD στην Ελλάδα. Η Ελλάδα το 2021 στις πέντε πρώτες σε όλη την Ευρώπη.

Βγήκαν οι πρώτες άδειες ίδρυσης και λειτουργίας στα υδατοδρόμια Κέρκυρας, Παξών. Το ίδιο έχει γίνει στο Αιγαίο. Μέσα στο 2022 θα έχουμε και τα πρώτα υδροπλάνα που θα πετάνε στην Ελλάδα. Αύξηση 18,4% οικοδομικές άδειες τον Οκτώβριο.

Και κλείνω με την ακρίβεια, γιατί δεν θέλω να φανεί ότι πάω να την προσπεράσω και μου πείτε ότι ξεχνάω τα δύσκολα.

Κατ’ αρχάς, για την ιστορία, σε ποια εποχή ζούμε, επειδή ακούω συνέχεια για την ακρίβεια: Είπα υψηλό σαράντα ετών για τον πληθωρισμό στις Ηνωμένες Πολιτείες 7% τον Δεκέμβριο. Από τη δεκαετία του 1970 έχουν να δουν οι Ηνωμένες Πολιτείες τον πληθωρισμό του Δεκεμβρίου.

Σημερινό δημοσίευμα από την εφημερίδα «Brussels Times»: Λόγω της μεγάλης αυξήσεως στα καύσιμα ο πληθωρισμός στο Βέλγιο τον Ιανουάριο του 2022 είναι ο μεγαλύτερος πληθωρισμός τους –ακούστε από ποια χρονιά!- από το 1951!

Πάρτε το και αυτό.

(Στο σημείο αυτό ο Υπουργός Ανάπτυξης και Επενδύσεων κ. Σπυρίδων - Άδωνις Γεωργιάδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, παρακαλώ, ελάτε!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Δηλαδή, προσέξτε: Δρούμε ως κυβέρνηση στον χειρότερο πληθωριστικό κύκλο από το 1951. Τι πετύχαμε;

Το 2021, κύριε Τσακαλώτο, η Ελλάδα κλείνει με πληθωρισμό 1,2%. Μας βρίζετε εδώ και λέτε ότι δεν κάνουμε τίποτα. Ξέρετε πότε είχαμε 1,2%; Το θυμηθήκατε το νούμερο; Το 2017. Σας καταθέτω κείμενο του κ. Τσακαλώτου για το 1,2%, ίδιος πληθωρισμός με το 2021, όπου εξηγεί ότι η απότομη αύξηση του επιπέδου των τιμών του πετρελαίου και η δομή της παγκόσμιας αγοράς ενέργειας δεν επέτρεπε μεγάλες παρεμβάσεις, για να αποφύγει η κυβέρνηση ΣΥΡΙΖΑ την αύξηση.

(Στο σημείο αυτό ο Υπουργός Ανάπτυξης και Επενδύσεων κ. Σπυρίδων - Άδωνις Γεωργιάδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα της Νέας Δημοκρατίας)

Και ακούστε και το καλύτερο τώρα: Αυτό, Θοδωρή, θα σου αρέσει! Την ώρα που ανέβαιναν οι διεθνείς τιμές πετρελαίου το 2017, ξέρετε τι έκαναν στον ειδικό φόρο κατανάλωσης; Εδώ είναι ο κ. Τσακαλώτος να με διαψεύσει. Ξέρετε τι έκαναν; Τον αύξησαν! Τώρα μας λένε «γιατί δεν μειώνετε τον ειδικό φόρο κατανάλωσης στα καύσιμα, αφού υπάρχει πληθωρισμός;» και το 2017 ο κ. Τσακαλώτος –που κοιτάει το κινητό του- τον αύξανε, την ώρα που ανέβαινε ο πληθωρισμός. Απλώς και μόνο για να καταλαβαινόμαστε.

Και κλείνω.

Άκουσα κάποιον συνάδελφο πίσω –μάλλον από το Κίνημα Αλλαγής ήταν- που έλεγε «έχει πέσει το διαθέσιμο εισόδημα των Ελλήνων πολιτών». Μπα, έτσι νομίζετε; Πάρτε, λοιπόν, από την ΕΛΣΤΑΤ: Αύξηση 6,2% του διαθεσίμου εισοδήματος των Ελλήνων πολιτών το τρίτο τρίμηνο. Ξέρετε πόση είναι η αύξησή του από το τρίτο τρίμηνο του 2019, πριν την πανδημία; Είναι 8,8%.

Ξέρετε πόσο αυξήθηκαν οι ιδιωτικές καταθέσεις τον μήνα Δεκέμβριο; Αυξήθηκαν 4,3 δισεκατομμύρια ευρώ, οι ιδιωτικές καταθέσεις, όχι των επιχειρήσεων. Πάρτε τα και τα έγγραφα.

(Στο σημείο αυτό ο Υπουργός Ανάπτυξης και Επενδύσεων κ. Σπυρίδων - Άδωνις Γεωργιάδης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Επειδή το είπα προηγουμένως, εδώ είναι ο δείκτης οικονομικού κλίματος που δημοσιεύτηκε χθες από την Ευρωπαϊκή Επιτροπή, η Ελλάδα στο ψηλότερο σημείο.

Κύριε Ξανθέ, κύριε Τσακαλώτο, αλήθεια, πώς το ερμηνεύετε; Αφού όλα είναι μαύρα και είμαστε η χειρότερη Κυβέρνηση όλων των εποχών, πώς γίνεται, κύριε πρώην Υπουργέ των Οικονομικών, να έχουμε τον υψηλότερο και καλύτερο δείκτη οικονομικού κλίματος από τον Δεκέμβριο του 2000; Μάγοι είμαστε;

**ΠΡΟΕΔΡΕΥΩΝ (Γεώργιος Λαμπρούλης):** Ολοκληρώστε, παρακαλώ, κύριε Υπουργέ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Πληρώσαμε και την Ευρωπαϊκή Επιτροπή;

Και κλείνω.

«FITCH»: Αναβάθμισε τις προοπτικές του αξιόχρεου της Ελλάδος σε θετικές από σταθερές, «DELPHIC STRATEGIES»: Πρόβλεψη-έκπληξη, ανάπτυξη 8% το 2022. Και το κυριότερο από το ΚΕΠΕ, που το θεωρώ και πιο αξιόπιστο: Η πρόβλεψη για το 2022 είναι 5,2%.

Αυτά, λοιπόν, κυρίες και κύριοι συνάδελφοι, δεν είναι θεωρίες, δεν είναι επειδή κάποιος μας συμπαθεί ή μας αντιπαθεί, είναι αυτά που πράγματι συμβαίνουν στη χώρα μας. Και ξέρετε γιατί ο ΣΥΡΙΖΑ έχει αυτή την εικόνα; Ξέρετε γιατί είναι πάντα δέκα και δώδεκα μονάδες πίσω από τον Μητσοτάκη; Γιατί δεν έχουν καταλάβει τίποτα από ό,τι γίνεται στην Ελλάδα.

Έρχεστε εδώ με αυτά που σας έδειξα, που δεν είναι ένα από ελληνική εφημερίδα, είναι μόνο από διεθνή μέσα, μόνο από την Ευρωπαϊκή Επιτροπή, μόνο από την Τράπεζα της Ελλάδος, μόνο από την ΕΛΣΤΑΤ και εσείς μας λέτε «η χειρότερη Κυβέρνηση όλων των εποχών» και τα παρουσιάζετε όλα μαύρα και τρισάθλια.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, καλώς, εντάξει.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Φυσικά, έχουν γίνει και σφάλματα, αναμφίβολα και ναι, ζητήσαμε και συγγνώμη για αυτό που έγινε στην Αττική Οδό, δεν έπρεπε να συμβεί, το ξεκαθαρίζω, αλλά με συγχωρείτε, ξέρετε καμμία χώρα στον πλανήτη που η Αξιωματική Αντιπολίτευση έχει κάνει πρόταση δυσπιστίας γιατί έκλεισε ένας δρόμος από τα χιόνια; Μπορείτε να μου δείξετε άλλη μία στον πλανήτη; Ναι, κακό είναι που έκλεισε, ζητάμε συγγνώμη από αυτούς τους ανθρώπους που έκλεισε και ντρεπόμαστε που ταλαιπωρήθηκαν τόσο.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, σας παρακαλώ πολύ, τελευταία προειδοποίηση!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Όμως, είναι αυτός ο λόγος για να γίνουν εθνικές εκλογές στην Ελλάδα;

Σοβαρευτείτε, λοιπόν, κύριοι του ΣΥΡΙΖΑ και περιμένω, κύριε Πρόεδρε, να δω αν ένας τους –ένας τους!- θα έχει το ανάστημα να πάρει τον λόγο και να μου ζητήσει συγγνώμη για αυτά που μου έσουρναν πέντε χρόνια, κατηγορώντας με ως δωροδοκηθέντα μετά από τέτοιο θριαμβευτικό πόρισμα για τον εαυτό μου.

Και ευχαριστώ πολύ την ελληνική δικαιοσύνη που στάθηκε στο ύψος των περιστάσεων.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Συνεχίζουμε, λοιπόν, τον κατάλογο ομιλητών.

**ΕΥΚΛΕΙΔΗΣ ΤΣΑΚΑΛΩΤΟΣ:** Κύριε Πρόεδρε, οι κανόνες του κ. Τασούλα δεν είναι μόνο για τους Βουλευτές και τους Κοινοβουλευτικούς Εκπροσώπους, αλλά είναι και για τους Υπουργούς!

**ΠΡΟΕΔΡΕΥΩΝ (Γεώργιος Λαμπρούλης):** Δεν ακούω τι λέτε, δεν σας ακούω. Θέλετε τον λόγο;

**ΕΥΚΛΕΙΔΗΣ ΤΣΑΚΑΛΩΤΟΣ:** Οι κανόνες του κ. Τασούλα δεν είναι μόνο για τους Βουλευτές και τους Κοινοβουλευτικούς Εκπροσώπους, είναι και για τους Υπουργούς, αλλά οι Υπουργοί θα μιλήσουν όσο θέλουν!

**ΠΡΟΕΔΡΕΥΩΝ (Γεώργιος Λαμπρούλης):** Ακούστε: Ήσασταν παρών.

**ΕΥΚΛΕΙΔΗΣ ΤΣΑΚΑΛΩΤΟΣ:** Η υποστήριξη στους Υπουργούς είναι πλήρης!

**ΠΡΟΕΔΡΕΥΩΝ (Γεώργιος Λαμπρούλης):** Δηλαδή τι; Έκανα τέσσερις, πέντε φορές έκκληση να ολοκληρώσει ο Υπουργός.

**ΕΥΚΛΕΙΔΗΣ ΤΣΑΚΑΛΩΤΟΣ:** Εμένα προσωπικά με διακόψατε πολλές φορές.

**ΠΡΟΕΔΡΕΥΩΝ (Γεώργιος Λαμπρούλης):** Ε, τώρα, μην το παίρνετε προσωπικά!

**ΕΥΚΛΕΙΔΗΣ ΤΣΑΚΑΛΩΤΟΣ:** Πώς να μην το παίρνω προσωπικά;

**ΠΡΟΕΔΡΕΥΩΝ (Γεώργιος Λαμπρούλης):** Όμως, δεν είδα την αντίστοιχη αντίδραση –όχι από σας- που επιδεικνύουν κάποιοι Βουλευτές, όταν κάποιοι άλλοι Βουλευτές ή Κοινοβουλευτικοί υπερβαίνουν τον χρόνο.

**ΕΥΚΛΕΙΔΗΣ ΤΣΑΚΑΛΩΤΟΣ:** Παραμένει πλήρης η υποστήριξη στους Υπουργούς. Όχι, θέλω να ξέρετε ότι θεωρώ πως υποστηρίζετε πλήρως το Υπουργικό Συμβούλιο.

**ΠΡΟΕΔΡΕΥΩΝ (Γεώργιος Λαμπρούλης):** Για να μην χάνουμε χρόνο, θέλετε να κάνετε κάποια παρέμβαση;

**ΕΥΚΛΕΙΔΗΣ ΤΣΑΚΑΛΩΤΟΣ:** Όχι, θέλω να ξέρετε ότι θεωρώ πως υποστηρίζετε πλήρως το Υπουργικό Συμβούλιο, αυτό θέλω.

**ΠΡΟΕΔΡΕΥΩΝ (Γεώργιος Λαμπρούλης):** Ωραία, άρα, να συνεχίσουμε με τον κατάλογο ομιλητών.

Επόμενη ομιλήτρια…

(Θόρυβος στην Αίθουσα από την πτέρυγα του ΣΥΡΙΖΑ)

Μα, δεν καταγράφεται τίποτα. Εγώ σας λέω, θέλετε τον λόγο; Γιατί ακούστηκε πολλές φορές το όνομά σας.

(Θόρυβος στην Αίθουσα από την πτέρυγα του ΣΥΡΙΖΑ)

Κύριε Τσακαλώτο, σας παρακαλώ πολύ. Εγώ σας απευθύνομαι με το ερώτημα –παρακαλώ, κύριε Μπάρκα, ηρεμήστε!- επειδή ο κ. Γεωργιάδης αναφέρθηκε πολλές φορές στο όνομά σας, σας ρώτησα. Είχα την υποχρέωση να το κάνω.

Ωραία, προχωράμε στον κατάλογο ομιλητών. Εξάλλου, υπάρχουν αρκετοί Βουλευτές ακόμα και Υπουργοί, φυσικά, που θα πρέπει να μιλήσουν.

Τον λόγο έχει η κ. Άννα Μάνη-Παπαδημητρίου από τη Νέα Δημοκρατία.

**ΑΝΝΑ ΜΑΝΗ-ΠΑΠΑΔΗΜΗΤΡΙΟΥ:** Σας ευχαριστώ, κύριε Πρόεδρε.

Κυρία και κύριοι Υπουργοί, κυρίες και κύριοι συνάδελφοι, λίγο περισσότερο από έναν χρόνο και ενώ ο Πρόεδρος του ΣΥΡΙΖΑ βρίσκεται αντιμέτωπος με πολιτικό αδιέξοδο, με την εσωκομματική αντιπολίτευση και με τις δημοσκοπήσεις, επιλέγει να προσφύγει για δεύτερη φορά στη διάρκεια της παρούσας κοινοβουλευτικής θητείας στο έσχατο μέσο κοινοβουλευτικού ελέγχου, την υποβολή πρότασης δυσπιστίας. Μία κίνηση απόγνωσης που μαρτυρά τη δεινή θέση στην οποία έχει περιέλθει ο ΣΥΡΙΖΑ, καθώς παρά την καταστροφολογία στην οποία επενδύουν καθημερινά, καταρρέουν όλο και περισσότερο στη συνείδηση των Ελλήνων πολιτών.

Η πρόταση δυσπιστίας στερείται του παραμικρού ίχνους αλήθειας, είναι απολύτως αβάσιμη και στοχεύει αποκλειστικά και μόνο σε μικροπολιτικές σκοπιμότητες, χωρίς να έχει να ωφελήσει σε τίποτα τον ελληνικό λαό.

Ισχυρίζεται, λοιπόν, ο ΣΥΡΙΖΑ ότι η Κυβέρνηση είναι δήθεν ανίκανη να στηρίξει την κοινωνία και το εισόδημα των πολιτών.

Συνάδελφοι του ΣΥΡΙΖΑ, σταματήστε να αυταπατάσθε, σταματήστε να ψεύδεστε! Η Κυβέρνηση της Νέας Δημοκρατίας είναι αυτή που από την πρώτη στιγμή που ανέλαβε τη διακυβέρνηση της χώρας στήριξε τη μεσαία τάξη και τα αδύναμα στρώματα και ελάφρυνε τους πολίτες από τα υψηλά φορολογικά και ασφαλιστικά βάρη. Είναι αυτή που κατά τη διάρκεια της πανδημίας κατάφερε να κρατήσει όρθια την κοινωνία και την οικονομία, προχωρώντας σε μέτρα που ξεπέρασαν τα 43 δισεκατομμύρια ευρώ για τη στήριξη των νοικοκυριών και των επιχειρήσεων. Είναι αυτή που μείωσε τον ΕΝΦΙΑ, που μείωσε τη φορολογία στα φυσικά πρόσωπα και στις επιχειρήσεις, που μείωσε τις ασφαλιστικές εισφορές, αυτή που κατήργησε τον φόρο γονικών παροχών έως το ποσό των 800.000 ευρώ, αλλά και την ειδική εισφορά αλληλεγγύης -και πολύ σημαντικό- το τέλος επιτηδεύματος για τους αγρότες μας.

Είναι η Κυβέρνηση που κατάφερε να αυξηθούν οι επενδύσεις και οι εξαγωγές και να αναβαθμίζεται η χώρα μας από τους διεθνείς οίκους αξιολόγησης.

Κυρίως, όμως, η επιτυχημένη οικονομική πολιτική αποδεικνύεται από την ψήφο εμπιστοσύνης που επιδεικνύουν παγκόσμιοι κολοσσοί, όπως η «MICROSOFT», η «AMAZON», η «PFIZER», η «CISCO», η «JP MORGAN», όλες αυτές που ανέφερε πριν λίγο ο κύριος Υπουργός Ανάπτυξης και πολλές άλλες που επενδύουν στη χώρα μας, δημιουργώντας πολλές και καλά αμειβόμενες θέσεις εργασίας. Και όλα αυτά μάλιστα, εν μέσω μιας πρωτόγνωρης πανδημίας που λύγισε τις οικονομίες ακόμη και πολύ ισχυρών κρατών.

Το να ομιλεί δε ο ΣΥΡΙΖΑ για την οικονομία που ως Κυβέρνηση στοίχισε στον Έλληνα πολίτη όσο καμμία άλλη, που αύξησε το χρέος κατά 100 δισεκατομμύρια ευρώ, που υποθήκευσε τη δημόσια περιουσία για ενενήντα εννέα χρόνια, έκλεισε τις τράπεζες και επέβαλε capital controls, αυτό και από μόνο του συνιστά τραγική ειρωνεία και ύψιστη υποκρισία. Συνάδελφοι του ΣΥΡΙΖΑ, κυβερνήσατε, κριθήκατε, αποτύχατε.

Κυρίες και κύριοι συνάδελφοι, η πρόταση δυσπιστίας αναφέρεται, επίσης, στη διαχείριση της πρόσφατης κακοκαιρίας, μιλώντας μάλιστα για αποποίηση ευθυνών εκ μέρους της Κυβέρνησης. Η αλήθεια, όμως, είναι ότι κανένας από την Κυβέρνηση δεν αμφισβήτησε ότι υπήρξαν λάθη και αστοχίες και πρώτος από όλους ο ίδιος ο Πρωθυπουργός, ο οποίος ζήτησε προσωπικά ειλικρινή συγγνώμη από τους συμπολίτες μας που ταλαιπωρήθηκαν. Είναι η πρώτη φορά που διατυπώθηκε εκ μέρους κυβέρνησης δημόσια συγγνώμη, κάτι που εσείς ποτέ δεν κάνατε. Ακριβώς εκεί έγκειται και η διαφορά μας.

Άλλωστε, οι τελευταίοι που δικαιούνται να ομιλούν είναι αυτοί που φέρουν την πολιτική ευθύνη για τις τραγωδίες στο Μάτι και τη Μάνδρα, ευθύνη βέβαια που δεν ανέλαβαν ποτέ. Από εκεί και πέρα, οι όποιες ευθύνες για την κατάσταση από την πρόσφατη κακοκαιρία σαφώς θα αναζητηθούν και θα αποδοθούν, όπως διεμήνυσε και ο Πρωθυπουργός. Και φυσικά η Κυβέρνηση αυτή έχει αποδείξει ότι έχει το θάρρος να μαθαίνει από τα λάθη της και να βελτιώνεται διαρκώς.

Όσον αφορά δε το θέμα της πανδημίας, ενώ σε όλη την Ευρώπη τα κόμματα της αξιωματικής αντιπολίτευσης στήριξαν τις κυβερνήσεις στον τρόπο διαχείρισης και αντιμετώπισής της, ο ΣΥΡΙΖΑ αποτελεί και εδώ τη μοναδική θλιβερή εξαίρεση και καταψήφισε σχεδόν όλες τις νομοθετικές πρωτοβουλίες της Κυβέρνησης. Καμμία ουσιαστική συνεισφορά από την Αξιωματική Αντιπολίτευση στην τεράστια προσπάθεια που καταβάλλει η Κυβέρνηση εδώ και δύο χρόνια για να προστατεύσει τις ζωές των συμπολιτών μας, κρατώντας παράλληλα όρθια την κοινωνία και την οικονομία.

Όμως, κύριοι συνάδελφοι, για ποια συναίνεση μιλάμε, όταν εσείς καταψηφίσατε την επέκταση των δώδεκα ναυτικών μιλίων, την ελληνογαλλική συμφωνία, τη μείωση των ασφαλιστικών εισφορών και όταν από τον αντιπολιτευτικό σας οίστρο καταψηφίσατε ακόμα και την αυστηροποίηση των ποινών για τον βιασμό;

Κυρίες και κύριοι συνάδελφοι, η πρόταση δυσπιστίας του ΣΥΡΙΖΑ, η οποία στερείται κάθε βασιμότητας και αλήθειας, θα απορριφθεί πανηγυρικά. Η Κυβέρνηση του Κυριάκου Μητσοτάκη ενωμένη και δυνατή θα συνεχίσει να υλοποιεί το μεταρρυθμιστικό της έργο, αυτό για το οποίο την εμπιστεύτηκαν και εξακολουθούν να την εμπιστεύονται οι Έλληνες πολίτες.

Παρά τις όποιες αντιξοότητες και τις αντικειμενικές δυσκολίες, παρά τα όποια προβλήματα που πράγματι υπάρχουν στην κοινωνία, η Ελλάδα αλλάζει, βελτιώνεται και γίνεται πιο ισχυρή από ποτέ σε όλα τα επίπεδα με την εθνική άμυνα της χώρας να ενισχύεται συνεχώς εξοπλιστικά, αλλά και σε διπλωματικό επίπεδο, με μεγάλα δημόσια έργα να γίνονται πράξη και με σπουδαίες επενδύσεις να δημιουργούν νέες θέσεις εργασίας, με το Ταμείο Ανάκαμψης να δημιουργεί μια ισχυρή προοπτική για την οικονομία, με το ψηφιακό κράτος στην υπηρεσία του πολίτη, με τη στήριξη του πρωτογενούς τομέα, των παραγωγών και της ελληνικής περιφέρειας και με τον τουρισμό να αναπτύσσεται ακόμη περισσότερο και τα έως τώρα στοιχεία να καταδεικνύουν ότι η χώρα μας θα πρωταγωνιστήσει και το επόμενο καλοκαίρι.

Όλα αυτά συνιστούν μία άκρως αισιόδοξη εικόνα για την Ελλάδα. Είναι η Ελλάδα του αύριο, η Ελλάδα που οραματίζεται η Κυβέρνηση του Κυριάκου Μητσοτάκη. Γι’ αυτή την Ελλάδα θα εξακολουθούμε να αγωνιζόμαστε καθημερινά και αυτήν την Κυβέρνηση εξακολουθούμε να στηρίζουμε!

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Σας ευχαριστούμε κι εμείς, κυρία συνάδελφε, για τη συνέπεια στον χρόνο.

Επόμενος ομιλητής είναι ο κ. Λεωνίδας Στολτίδης από το Κομμουνιστικό Κόμμα Ελλάδας.

Ορίστε, κύριε Στολτίδη, έχετε τον λόγο.

**ΛΕΩΝΙΔΑΣ ΣΤΟΛΤΙΔΗΣ:** Ευχαριστώ, κύριε Πρόεδρε.

Αυτό το τριήμερο εκτελείτε όλοι σας, και η Νέα Δημοκρατία και ο ΣΥΡΙΖΑ και το ΚΙΝΑΛ, αλλά και οι υπόλοιποι, το δεύτερο κρίσιμο καθήκον που σας έχει θέσει η αστική τάξη, οι επιχειρηματικοί όμιλοι, εγχώριοι και διεθνείς. Το πρώτο καθήκον το επιτελέσατε και το επιτελείτε ως κυβερνήσεις στο ακέραιο συμπληρώνοντας ο ένας τον άλλον και μετατρέποντας τις συντάξεις, τους μισθούς, το Εθνικό Σύστημα Υγείας, τα σχολεία και τα πανεπιστήμια, τις μεταφορές, τις τηλεπικοινωνίες, την ενέργεια, τα βουνά, τις παραλίες, τα λιμάνια, τα πάντα σε κέρδος για μια χούφτα παράσιτα στην οικονομία.

Το δεύτερο καθήκον καλείστε να το επιτελέσετε, όπως τώρα, με αφορμή την κακοκαιρία, αλλά και σε άλλες περιόδους κρίσεων, όπως σε πυρκαγιές, σε πλημμύρες και σεισμούς. Καλείστε, δηλαδή, να το κάνετε την ώρα που ξεγυμνώνεται η πραγματικότητα και δεν μπορεί να κρύψει ότι παρά τα απίστευτα κέρδη που τσεπώνει μια χούφτα επιχειρηματικών ομίλων, ούτε αυτή, αλλά ούτε και το κράτος δίνουν δεκάρα τσακιστή για την υγεία, την ασφάλεια και την ίδια τη ζωή του λαού μας. Τότε, τρέχετε αμέσως όλοι να σηκώσετε σκόνη και να συσκοτίσετε το πραγματικό αίτιο. Δίνετε εξετάσεις στην αστική τάξη για το ποιος μπορεί να τη σώσει καλύτερα και να στρέψει μακριά το βλέμμα του λαού από πάνω της. Και αυτό το κάνετε με πολλές μορφές, όπως με το να το παίρνετε πάνω σας με τις «συγγνώμες», με το να το ρίχνετε σε συνεννοήσεις, να προσωποποιείτε τις ευθύνες, να το ρίχνετε σε ανικανότητες και σε λάθος αρμοδιότητες. Μάλιστα, αν κάποτε χρειαστεί, κάνετε και καμμιά εξεταστική επιτροπή, αξιοποιείτε και αποδιοπομπαίους τράγους. Απ’ όλα έχει ο μπαχτσές, αρκεί να μην ενοχοποιηθεί ο πραγματικός ένοχος, το κέρδος.

Υπάρχει, άραγε, η δυνατότητα απόλυτης ασφάλειας στην Αττική Οδό, όπως και σε άλλη οδό, στους εθνικούς δρόμους, στις αστικές περιοχές; Υπάρχει. Πού βρίσκεται; Στα 3 δισεκατομμύρια ευρώ έσοδα του ομίλου που τη διαχειρίζεται. Ποιος πήγε εκεί αυτά τα δισεκατομμύρια; Όλοι εσείς. Υπάρχει λύση για την πρόληψη από τις πυρκαγιές; Υπάρχει. Η Δασική Υπηρεσία σάς ζήτησε 17 εκατομμύρια για τις εργασίες πρόληψης και δώσατε μόνο 1,7 εκατομμύρια. Κάηκε η μισή Ελλάδα. Όμως, εσείς της Νέας Δημοκρατίας επιλέξατε να δώσετε 40 εκατομμύρια ευρώ στους ομίλους διαχείρισης εθνικών οδών ως αποζημίωση, γιατί δεν περνούσε ο κόσμος από τα διόδια για να τους χαρατσώνουν.

Υπάρχει η δυνατότητα να λυθεί με γιατρούς, νοσηλευτές και υποδομές το ζήτημα της διασφάλισης της υγείας και της ζωής του λαού μας από την πανδημία και από όλες τις άλλες ασθένειες; Υπάρχει. Πού βρίσκεται; Στις τσέπες που τα πήγατε όλοι, στις τσέπες των «κοράκων» της υγείας που άδειασαν τα ταμεία και τις τσέπες των βιοπαλαιστών που δίνουν στην ιδιωτική υγεία ό,τι έχουν για να σωθούν.

Υπάρχει τρόπος για αντιπλημμυρικά έργα, για να μην πνίγονται ολόκληρες περιοχές με κάθε ψιλοβρόχι; Υπάρχει. Πού βρίσκεται; Στα εκατομμύρια που έχετε πάει στις τσέπες των επιχειρηματικών ομίλων, όπως στις αερομεταφορές, εκεί που οδηγήσατε όλοι σας τα εκατοντάδες εκατομμύρια ευρώ επιδοτήσεων.

Υπάρχει τρόπος να εξαλειφθεί η ενεργειακή φτώχεια και η ακρίβεια στα προϊόντα που έχουν τσακίσει τη λαϊκή οικογένεια; Υπάρχει. Πού βρίσκεται; Στις πλούσιες ενεργειακές πηγές της χώρας, στο μηδαμινό περιβαλλοντικό αποτύπωμα με την αξιοποίηση των νέων τεχνολογιών. Αντ’ αυτού, όλοι εσείς συμφωνείτε να οδηγήσετε δεκάδες δισεκατομμύρια ευρώ από την αιματηρή φορολογία του λαού μας στους ομίλους της ενέργειας, για να χτίσουν τις ΑΠΕ χωρίς κόστος και μετά να ρουφάνε το λαϊκό εισόδημα με το κόστος της ενέργειας και των προϊόντων.

Αυτά θέλετε να κρύψετε με τη σκόνη που έχετε σηκώσει εδώ και δύο μέρες και θα συνεχίσετε και αύριο, γιατί κάποιοι ψελλίζουν και για επανακρατικοποιήσεις, όταν ξέρουμε όλοι πως ο κανόνας είναι να ιδιωτικοποιείτε επιχειρήσεις, δρόμους, λιμάνια όταν τα κέρδη είναι ασύλληπτα και να κρατικοποιείτε, όταν θέλετε να πληρώσει ο λαός τα σπασμένα, τις ανακαινίσεις και τις αναβαθμίσεις. Με άλλα λόγια, ως κρατικό πληρώνει ο λαός κάτι που θα τον ξεζουμίσει όντας ιδιωτικό.

Εκεί, όμως, που η ταύτισή σας σπάει κόκκαλα είναι η συντριβή των εργασιακών και συνδικαλιστικών δικαιωμάτων. Εκεί το κράτος σας ξεχνάει όλες του τις αδυναμίες, εκεί είναι άμεσο και αμείλικτο. Σε όλων σας τα χέρια ήταν αμείλικτο. Θυμίζουμε ότι εργάζονται πυρετωδώς και αγκαζέ τα στελέχη όλων σας, και της Νέας Δημοκρατίας, και του ΚΙΝΑΛ, και του ΣΥΡΙΖΑ στους χώρους δουλειάς με όπλο το «έκτρωμα Χατζηδάκη» για το γκρέμισμα του μέσου μισθού και για την πλήρη διάλυση των συλλογικών συμβάσεων εργασίας.

Κάνετε πως τσακώνεστε για το ύψος του κατώτατου μισθού, όταν συμφωνείτε να είναι με κυβερνητική απόφαση δεμένος με τις αντοχές της οικονομίας και του ανταγωνισμού και όχι προϊόν ταξικής πάλης.

Με το «έτσι θέλω» το κράτος σας επιβάλλει για λογαριασμό όλων των εργοδοτών τον μισθό πείνας, χωρίς σταθερό ημερήσιο εργάσιμο χρόνο, χωρίς αργίες. Με το «έτσι θέλω» το κράτος το δικό σας, όλων σας, με την άγρια καταστολή θέλει να επιβάλει τον κατώτατο μισθό στους εργαζόμενους στα Πετρέλαια Καβάλας που αντιστέκονται θαρραλέα. Τυχαία έφτιαξαν οι καπιταλιστές το κράτος τους; Θα μπορούσαν, άραγε, χωρίς το κράτος τους να επιβληθούν απέναντι στους εργάτες; Το ξέρουμε όλοι πολύ καλά. Ούτε λεπτό! Όμως ούτε και με αυτό μπορούν, όταν το αποφασίσουν οι εργάτες, όπως μας πληροφορούν οι αγώνες των εργαζομένων στην «e-FOOD», στην «COSCO», στη «ΛΑΡΚΟ», στα Πετρέλαια Καβάλας.

Αυτό το κράτος, λοιπόν, διεκδικείτε όλοι σας εδώ, δίνοντας εξετάσεις χθες, σήμερα και αύριο στο κεφάλαιο για το σε ποιον θα το εμπιστευτεί. Αυτήν την εμπιστοσύνη του κεφαλαίου θα την έχετε, ούτως η άλλως, πάντα. Όσο για την άλλη, αυτή των εργαζομένων, το ξέρετε βεβαίως και προσπαθείτε να την απομακρύνετε, αλλά έχει ημερομηνία λήξης.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Στολτίδη και για τη συνέπεια στον χρόνο.

Και τώρα καλούμε στο Βήμα τον κ. Ιωάννη Λαμπρόπουλο από τη Νέα Δημοκρατία.

Όπως ήδη έχει ανακοινωθεί, μετά ακολουθεί ο κ. Βίτσας και μετά η Υπουργός κ. Μενδώνη.

Ορίστε, κύριε Λαμπρόπουλε, έχετε τον λόγο.

**ΙΩΑΝΝΗΣ ΛΑΜΠΡΟΠΟΥΛΟΣ:** Ευχαριστώ, κύριε Πρόεδρε.

Κυρίες και κύριοι Βουλευτές, με αφορμή την αντιμετώπιση της πρόσφατης κακοκαιρίας ο Αρχηγός της Αξιωματικής Αντιπολίτευσης κ. Τσίπρας κατέθεσε πρόταση δυσπιστίας κατά της Κυβέρνησης. Αν και γνωρίζει ότι η κυβερνητική πλειοψηφία είναι αρραγής. Προχώρησε σ’ αυτό για να βγει ο ίδιος από τα αντιπολιτευτικά του αδιέξοδα, για να συσπειρώσει, να συγκρατήσει τις διαρροές του προς το ΚΙΝΑΛ και κυρίως από τον φόβο για διαφαινόμενη πτώση του στην τρίτη θέση. Πρόσφατα ζήτησε και εκλογές για την πανδημία, την ακρίβεια και τώρα για την κακοκαιρία. Οι πολίτες γνωρίζουν, θυμούνται, συγκρίνουν και αναλογίζονται τι θα είχε συμβεί στη χώρα κατά την πανδημία με κυβέρνηση ΣΥΡΙΖΑ και Υπουργό Υγείας τον κ. Πολάκη και τις θεωρίες του.

Τις προηγούμενες μέρες, η Αττική που δεν γνωρίζει από χιονοπτώσεις, έζησε τη μεγαλύτερη εδώ και δεκαετίες χιονόπτωση. Είναι από πολλούς παραδεκτό ότι τα ακραία καιρικά φαινόμενα δεν αντιμετωπίζονται αποτελεσματικά ούτε και από τα πιο ισχυρά και οργανωμένα κράτη στον κόσμο. Και δρόμοι από χιόνια κλείνουν παντού και η ηλεκτροδότηση κόβεται και πλημμύρες γίνονται. Τα τεσσεράμισι χρόνια συγκυβέρνησης των κ. Τσίπρα και Καμμένου συνέβησαν επίσης ακραία καιρικά φαινόμενα με δεκάδες νεκρούς στο Μάτι και τη Μάνδρα Αττικής και με χιλιάδες αποκλεισμένους στα χιόνια στην Αθηνών-Λαμίας.

Θα έπρεπε, λοιπόν, σήμερα ο κ. Τσίπρας, αντί να διαρρηγνύει τα ιμάτιά του, αντί να ζητάει εκλογές και παραίτηση της Κυβέρνησης, να θυμηθεί τον χειρισμό των κρίσεων επί των ημερών του, τις ανθρώπινες ζωές που χάθηκαν και να είναι εποικοδομητικός. Πείθουν την κοινωνία ότι μπορούν αύριο να δώσουν μια καλή κυβέρνηση που όλα θα τα κάνει τέλεια; Όχι, δεν πείθουν και αυτό το αποτυπώνουν όλες οι δημοσκοπήσεις.

Σήμερα, μετά από δυόμισι χρόνια ο ΣΥΡΙΖΑ χάνει από τη Νέα Δημοκρατία με μεγαλύτερη διαφορά από αυτήν που έχασε το 2019. Όλοι μας πικραθήκαμε, στενοχωρηθήκαμε, γιατί οι συμπολίτες μας ταλαιπωρήθηκαν επειδή δεν ανταποκρίθηκαν σωστά στην πρόσφατη μεγάλη και ακαριαία χιονοκαταιγίδα αρμόδιοι φορείς, υπηρεσίες, αυτοδιοίκηση, ΔΕΔΔΗΕ, «ΑΤΤΙΚΗ ΟΔΟΣ», «ΤΡΑΙΝΟΣΕ», αλλά και οι πολίτες που οδηγούσαν στα χιόνια χωρίς αλυσίδες.

Ακραία καιρικά φαινόμενα είχαμε, έχουμε και θα έχουμε πιο συχνά. Αυτό που προέχει τώρα είναι όλοι μαζί, με πρωτοβουλία της Κυβέρνησης, να καθίσουμε σε ένα τραπέζι όλα τα κόμματα, με ομάδα ειδικών επιστημόνων και εξειδικευμένων σε χειρισμούς κρίσεων, για να οργανώσουμε την πολιτική μας προστασία αντιγράφοντας και οργανωμένα κράτη. Η αντιμετώπιση ακραίων καιρικών φαινομένων πρέπει να ενταχθεί στη σχολική εκπαίδευση και οι δήμοι να αναλάβουν τις ευθύνες τους και τις υποχρεώσεις τους, διότι ελάχιστοι ανταποκρίθηκαν αυτές τις δύσκολες ημέρες.

Κυρίες και κύριοι Βουλευτές, η Κυβέρνηση από την εκλογή της κλήθηκε να αντιμετωπίσει και να διαχειριστεί κρίσεις όσο καμμία άλλη από τη Μεταπολίτευση και μετά. Αντιμετώπισε με επιτυχία, σε σύγκριση με ισχυρά κράτη, παρά τις δικές σας υπονομεύσεις, την πανδημία και τα οικονομικά προβλήματα που ακολούθησαν και σήμερα αντιμετωπίζει την εισαγόμενη ακρίβεια μετά τις αυξήσεις στις διεθνείς τιμές του πετρελαίου και του φυσικού αερίου. Οργάνωσε με εξαιρετική επιτυχία τον εμβολιασμό του πληθυσμού. Αντιμετώπισε με απόλυτη επιτυχία το μεταναστευτικό και την έφοδο-πρόκληση στον Έβρο. Διαχειρίστηκε με ψυχραιμία, σύνεση και αποφασιστικότητα τις προκλητικές ενέργειες της Τουρκίας στο Αιγαίο και την Ανατολική Μεσόγειο. Συνήψε συμμαχίες και υπέγραψε στρατιωτικές συμφωνίες με Γαλλία, ΗΠΑ, Ισραήλ, Αίγυπτο, Αραβικά Εμιράτα, Σαουδική Αραβία, με εσάς να καταψηφίζετε. Ρύθμισε τις θαλάσσιες Οικονομικές Ζώνες με την Ιταλία και την Αίγυπτο. Αναβάθμισε τον γεωστρατηγικό ρόλο της Ελλάδας και την κατέστησε παράγοντα σταθερότητας στην ευρύτερη περιοχή.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Ενισχύει τις Ένοπλες Δυνάμεις με σύγχρονα οπλικά συστήματα και χτίζει ισχυρή δύναμη αποτροπής για προάσπιση της ειρήνης και της εδαφικής μας ακεραιότητας. Επανέκτησε την αξιοπιστία της χώρας και κέρδισε την εμπιστοσύνη του ξένου οικονομικού παράγοντα. Προσελκύει ξένες επενδύσεις και δανείζεται με ιστορικά χαμηλά επιτόκια. Πέτυχε αύξηση του ΑΕΠ κατά 7% και μειώνει τους φόρους και τις ασφαλιστικές εισφορές. Προχώρησε και προχωρά σε μεταρρυθμίσεις. Ψηφιοποίησε ταχύτατα το δημόσιο.

(Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. **ΟΔΥΣΣΕΑΣ ΚΩΣΝΤΑΝΤΙΝΟΠΟΥΛΟΣ**)

Όλα αυτά αλλάζουν την Ελλάδα και την αναδεικνύουν σε χώρα σύγχρονη που προσφέρει ευκαιρίες για ανάπτυξη και επενδύσεις. Αυτή την Ελλάδα θέλουν οι πολίτες. Αυτήν την πορεία εγκρίνει ο ελληνικός λαός. Το δείχνουν, άλλωστε, όλες οι δημοσκοπήσεις και θα το επιβεβαιώσουν οι κάλπες, όταν θα έρθει η ώρα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Μισό λεπτό, κύριε Πρόεδρε.

Κύριοι του ΣΥΡΙΖΑ, κυβερνήσατε τεσσεράμισι χρόνια. Δοκιμαστήκατε. Αποτύχατε και ηττηθήκατε στις εκλογές. Εσείς που υποθηκεύσατε στους δανειστές για ενενήντα εννέα χρόνια όλη τη δημόσια περιουσία, εσείς που κόψατε το ΕΚΑΣ από τους φτωχούς και χαμηλοσυνταξιούχους, εσείς που κόψατε αδιακρίτως τις συντάξεις, εσείς που ρισκάρατε, όπως λέγατε, με την Τουρκία και αφήσατε τις Ένοπλες Δυνάμεις χωρίς ανταλλακτικά, εσείς που συνειδητά, όπως λέγατε, διαλύσατε τη μεσαία τάξη, εσείς που υπερφορολογήσατε όλους τους Έλληνες δεν μπορείτε σήμερα να γίνετε πιστευτοί. Το γνωρίζετε αυτό πολύ καλά.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Σας παρακαλώ, κύριε συνάδελφε.

**ΙΩΑΝΝΗΣ ΛΑΜΠΡΟΠΟΥΛΟΣ:** Από εδώ και μπρος, ο αγώνας σας και το άγχος σας θα είναι να διατηρήσετε τη δεύτερη θέση. Η άρνηση, η απόρριψη, η υπονόμευση, οι αντιπολιτευτικές κραυγές και οι ακραίες πολιτικές σας συμπεριφορές είναι πρακτικές άλλων εποχών.

Ο λαός μας σήμερα θέλει ενότητα, κοινή προσπάθεια, θετική αντιπολίτευση, γόνιμες προτάσεις, διάλογο, συναίνεση. Ο τόπος, η οικονομία, τα προβλήματα, η πανδημία, τα ελληνοτουρκικά δεν επιτρέπουν τώρα εκλογές. Η χώρα χρειάζεται ήρεμο πολιτικό κλίμα, εμπιστοσύνη και πολιτική σταθερότητα. Πάντως το μόνο που δεν χρειάζεται σήμερα η Ελλάδα είναι ο πολιτικός φανατισμός και ο διχασμός, γιατί οι καιροί είναι δύσκολοι και εθνικά επικίνδυνοι.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Θέλω να σας μιλήσω λίγο για τον χρόνο, και για όποιον συνάδελφο καθυστερεί. Να ξέρετε ότι ο τελευταίος συνάδελφος θα μιλήσει περίπου στις 3.00΄ το πρωί. Αξιολογήστε το και εσείς.

Τον λόγο έχει ο κ. Δημήτριος Βίτσας.

**ΔΗΜΗΤΡΙΟΣ ΒΙΤΣΑΣ (Δ΄ Αντιπρόεδρος της Βουλής):** Ευχαριστώ, κύριε Πρόεδρε.

Κάθε φορά επιβεβαιώνεται ότι έχουμε δύο τελείως διαφορετικές ιδεολογίες, δύο τελείως διαφορετικές πολιτικές. Επιβεβαιώνεται ακόμα ότι ζούμε και σε δύο διαφορετικούς κόσμους, τελείως διαφορετικούς κόσμους. Έτσι, λοιπόν, δεν υπάρχει συναίνεση του ενός προς τον άλλον. Να είμαστε ξεκάθαροι.

Και εγώ θέλω να σας πω το εξής: Ναι, οι δικαστικές αποφάσεις είναι σεβαστές. Είναι σεβαστές, ακόμα και όταν υποβιβάζεται ο δικαστής που την είχε αναλάβει. Ακόμα και όταν δεν δέχτηκε το δικαστικό σώμα να παραλάβει τα στοιχεία από τους Αμερικανούς, σεβαστές είναι οι δικαστικές αποφάσεις. Ακόμα και αν δόθηκαν οι μάρτυρες στη δημοσιότητα, είναι σεβαστές οι δικαστικές αποφάσεις. Το λέει και το Σύνταγμα. Να συμφωνήσουμε όμως ότι υπάρχει σκάνδαλο «NOVARTIS»; Ή δεν υπάρχει σκάνδαλο «NOVARTIS»; Να συμφωνήσουμε ότι αυτό το σκάνδαλο έγινε την περίοδο της δικής σας διακυβέρνησης; Έχω το δικαίωμα να κρίνω πως σε αυτό το σκάνδαλο υπάρχει κατ’ ελάχιστον πολιτική ευθύνη και συγκάλυψη; Τι λέτε;

Κάνετε, δηλαδή, εδώ ένα σόου; Και θα σας το πω, κύριε Γεωργιάδη: Δεν είναι η υψηλή σας φωνή, δεν είναι το εκρηκτικό σας ταπεραμέντο -πολλοί έχουν από αυτό-, είναι αυτά που λέτε. Και τα λέει ο Υπουργός ο οποίος έδιωξε τους γιατρούς από την Ελλάδα. Τα λέει και κάνει ότι δεν το καταλαβαίνει.

Επίσης, πολύ καλά κάνατε και πήρατε τον λόγο στις δώδεκα παρά τέταρτο και είπατε αυτά που είπατε για το ΕΣΠΑ κ.λπ..

Τι ξεχάσατε; Ξεχάσατε ότι το χρέος έχει ανέβει στα 426 δισεκατομμύρια.

Ξεχάσατε ότι πήρατε τον ΕΦΚΑ με θετικό υπόλοιπο και αυτήν τη στιγμή είναι μείον 800 εκατομμύρια ευρώ.

Ξεχάσατε ότι ο ΕΟΠΥΥ με θετικό υπόλοιπο και αυτός είναι 1 δισεκατομμύριο μέσα.

Ξεχάσατε ότι τα δημόσια νοσοκομεία χρωστάνε αυτήν τη στιγμή 750 εκατομμύρια ευρώ.

Ξεχάσατε ότι χαρίσατε 400 εκατομμύρια ευρώ στην Τράπεζα Πειραιώς.

Ξεχάσατε ότι στο ΤΕΠΙΧ Ι και στο ΤΕΠΙΧ ΙΙ το 50% δόθηκε σε έξι επιχειρηματικές οικογένειες.

Ξεχάσατε ότι το ρεύμα είχε αυξηθεί κατά 170%.

Ξεχάσατε ότι την 1η Δεκεμβρίου του 2017 έπεσε χιόνι στην Αθήνα και μάλιστα πολύ χιόνι. Αυτό το πράγμα που έγινε -και πραγματικά εμένα μου προκαλεί κατάπληξη, έχω μείνει με την απορία, γιατί πρέπει να κάνεις προσπάθεια για να το πετύχεις- δεν έχει γίνει.

Ξέρετε -και θα το πω όσο πιο κομψά μπορώ- ότι προχθές, τη Δευτέρα, σε ένα στρατιωτικό αεροδρόμιο και ένα ελικοδρόμιο δεν ήταν δυνατή η προσέγγιση -αυτό δεν είχε συμβεί ποτέ- με αποτέλεσμα οι βάρδιες να παραμείνουν τρεις φορές; Γνωρίζετε βέβαια. Άλλωστε και με τη συζήτηση που έγινε ανάμεσα στον Αλέξη Τσίπρα και τον Πρωθυπουργό έγινε πολύ φανερό ότι δεν υπήρχε πρόσβαση στο Γενικό Νοσοκομείο Αεροπορίας εκείνη τη μέρα γιατί βρίσκεται στην Κατεχάκη. Υπάρχει καταγγελία ότι μετέφεραν μια υπαξιωματικό από τον δρόμο σε κουβέρτα για να την βάλουν μέσα.

Η πρόταση μομφής δεν έγινε μόνο για την κακοκαιρία. Μην προσπαθείτε να το ρίξετε σε αυτό. Έγινε, κιόλας, γιατί Υπουργός σας δεν έχει διαψεύσει SMS, στο οποίο λέει ότι η υπόθεση του επιχειρηματία, του δημοσιογράφου -δεν ξέρω πώς να τον ονομάσω- θα τακτοποιηθεί με την αμέσως επόμενη νομοθετική πρωτοβουλία. Έχει γίνει αυτό το πράγμα; Και αυτός ο κύριος είναι ακόμα Υπουργός. Ούτε ο Κουρτς δεν το δέχτηκε για τον εαυτό του αυτό το πράγμα.

Καταλαβαίνετε ότι είμαστε δύο τελείως διαφορετικοί κόσμοι. Και σας είπα ότι καλά κάνατε και μιλήσατε στις δώδεκα παρά τέταρτο, ώστε αρκετός κόσμος να έχει πάει για ύπνο και να μην ακούει αυτά που λέτε και να λέει: «Εγώ ζω αυτό το πράγμα;». «Εγώ έχω το καλύτερο οικονομικό κλίμα στην Ευρώπη;». «Εγώ παίρνω τόσα πολλά λεφτά;» Αυτό είναι το θέμα.

Ξέρετε και για ποιο άλλο πράγμα λυπάμαι; Βάζετε υπαλλήλους ο καθένας στο Υπουργείο του και το μόνο πράγμα με το οποίο ασχολούνται είναι να κάνει η Κυβέρνηση αντιπολίτευση στην Αντιπολίτευση και πρώτα και κύρια στον ΣΥΡΙΖΑ. Μεγάλο πρόβλημα.

Ξέρετε, ο Τσίπρας στη διαδικασία συζήτησης του προϋπολογισμού είπε ότι στην Ελλάδα υπάρχει κοινωνικό αδιέξοδο -εσείς δεν το βλέπετε, εμείς αυτό το βλέπουμε και είναι δικαίωμά μας- και επειδή υπάρχει κοινωνικό αδιέξοδο, λέμε να λύσουμε το πράγμα όπως το λύνουν στις δημοκρατίες, να πάμε σε εκλογές. Και τι μας είπατε εσείς τότε; Ότι είναι λαϊκισμός να ζητάς εκλογές μέσα στην πανδημία και ότι ζητάμε εκλογές λόγω της δημοσκοπικής ανόδου του Κινήματος Αλλαγής. Αυτό δεν μας είπατε; Αυτό δεν μας λέτε και τώρα;

Εγώ θα σας καταλάβαινα να πείτε τότε ή και τώρα ότι «κοιτάξτε να δείτε εμείς δεν θέλουμε να κάνουμε εκλογές, εμείς θα ολοκληρώσουμε την τετραετία», αλλά μόνο αυτές οι θέσεις σας δείχνουν σε πόσο δεινή κοινωνικά θέση είστε. Και εάν είστε σίγουροι -κάθε φορά μιλάτε για δημοσκοπήσεις- τόσο πολύ για την υπεροχή σας, ιδού η Ρόδος, ιδού και το πήδημα! Κάποια στιγμή εκλογές θα γίνουν. Εάν οι εκλογές γίνουν τον Ιούλη του 2023, τότε θα αναμετρηθούμε με ολόκληρη τετραετία. Αν τις κάνετε πριν τις εκλογές, τι θα λέτε; Τι θα λέτε, κύριε Σκυλακάκη, κύριε Παπαθανάση, κυρία Μενδώνη, κύριε Γεωργιάδη; Ας μην πιάσω και την πίσω σειρά. Τι θα λέτε; Ότι τώρα χρειάζεται αυτό το πράγμα.

Κοιτάξτε να δείτε, είναι ντροπή να πανηγυρίζετε ότι η Ελλάδα πηγαίνει τόσο πολύ καλά. Εγώ σας καταλαβαίνω. Κυβέρνηση είστε, θα πείτε ότι «εμείς κάνουμε προσπάθειες» και το ένα και το άλλο. Είναι ντροπή, όμως, να θεωρείτε…

Έξω να βγείτε να ρωτήσετε απλούς ανθρώπους.

Την ίδια στιγμή που ένα από τα θέματα που βάλαμε είναι το ζήτημα της διαχείρισης πανδημίας. Μα τον θεό, δηλαδή!

Βγαίνει η κ. Γκάγκα προχθές -δεν είναι εδώ, επειδή δεν ήθελα να το πω ονομαστικά- και λέει «σε τρεις εβδομάδες η πανδημία τέρμα».

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Αντιπροέδρου)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Αντιπρόεδρε, τελείωσε ο χρόνος.

**ΔΗΜΗΤΡΙΟΣ ΒΙΤΣΑΣ (Δ΄ Αντιπρόεδρος της Βουλής):** Ναι, εντάξει, χρειάζομαι ένα λεπτό ακόμη.

Οι τρεις εβδομάδες πέρασαν και έχουμε εκατό νεκρούς την ημέρα. Δεν τοποθετώ τις μάρκες μου στους νεκρούς, αλίμονο! Λυπάμαι πάρα πολύ που υπάρχουν νεκροί. Δεν βλέπετε καμμία ευθύνη δική σας με τον τρόπο που διαχειριστήκατε το Εθνικό Σύστημα Υγείας, για το γεγονός ότι έχουμε το διπλάσιο ποσοστό σε σχέση με τον μέσο όρο της Ευρωπαϊκής Ένωσης; Έτσι δεν είναι;

Κοιτάξτε να δείτε, μην πετάτε ακόμα και για την κακοκαιρία το μπαλάκι ο ένας στον άλλο. Σήμερα το είδαμε. Η «ΑΤΤΙΚΗ ΟΔΟΣ» στον κ. Στυλιανίδη. Ο κ. Στυλιανίδης στον κ. Πατούλη. Ο κ. Πατούλης λέει «δεν θα γίνω εγώ εξιλαστήριο θύμα».

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε!

**ΔΗΜΗΤΡΙΟΣ ΒΙΤΣΑΣ (Δ΄ Αντιπρόεδρος της Βουλής):** Ας ψάξουμε να βρούμε τον τρόπο που θα οργανωθεί η πολιτική προστασία. Δεν είναι ο κ. Στυλιανίδης, θα έλεγα κάτι πολύ συγκεκριμένο να το προσέξει, γιατί την έχουν πατήσει όλες οι κυβερνήσεις εξ αυτού του λόγου.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Σας παρακαλώ.

**ΔΗΜΗΤΡΙΟΣ ΒΙΤΣΑΣ (Δ΄ Αντιπρόεδρος της Βουλής):** Μία τελευταία φράση.

Κοιτάξτε να δείτε, εμείς δεν ποντάρουμε στην καταστροφή. Εμείς προετοιμαζόμαστε γι’ αυτά που μια προοδευτική κυβέρνηση θα έχει να κάνει και θα έχει να κάνει πολλά πράγματα.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Προετοιμαστείτε. Θέλετε πολύ χρόνο.

**ΔΗΜΗΤΡΙΟΣ ΒΙΤΣΑΣ (Δ΄ Αντιπρόεδρος της Βουλής):** Αυτό τώρα είναι μικροπρέπεια του χειρίστου είδους.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριοι συνάδελφοι, σας παρακαλώ.

**ΔΗΜΗΤΡΙΟΣ ΒΙΤΣΑΣ (Δ΄ Αντιπρόεδρος της Βουλής):** Αν θέλετε να κάνετε την παράταξή σας νηπιαγωγείο, καλά κάνετε. Αλλά αν το θεωρείτε πολιτική μαγκιά, εδώ είμαστε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε, σας παρακαλώ πάρα πολύ. Έχουμε φτάσει στα έντεκα λεπτά. Σας παρακαλώ.

**ΦΙΛΙΠΠΟΣ ΦΟΡΤΩΜΑΣ:** Ούτε Υπουργός να ήταν!

**ΔΗΜΗΤΡΙΟΣ ΒΙΤΣΑΣ (Δ΄ Αντιπρόεδρος της Βουλής):** Δεν σας είδα να διαμαρτυρηθείτε όταν ο κ. Γεωργιάδης -και σωστά κατά τη γνώμη μου- κρατούσε τον διπλάσιο χρόνο.

Λοιπόν, σας ευχαριστώ πολύ, κύριοι συνάδελφοι. Εδώ είμαστε, θα πάμε σε εκλογές, να μου το θυμηθείτε.

(Θόρυβος στην Αίθουσα)

Θα πάμε σε εκλογές και να μου το θυμηθείτε. Θα δείτε ότι θα τιμωρηθείτε από τον ελληνικό λαό.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, παρακαλώ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Κύριε Βίτσα, μου είστε πραγματικά πολύ συμπαθής ως άνθρωπος και είστε πολύ ευγενής, αλλά σήμερα οφείλω να ομολογήσω ότι με καταπλήξατε πάρα πολύ αρνητικά.

Εγώ ρώτησα αν ένας από τον ΣΥΡΙΖΑ θα μου ζητήσει συγγνώμη για τις προσωποποιημένες κατηγορίες από το κόμμα σας σε αλλεπάλληλα δελτία Τύπου από συναδέλφους σας, από πρώην Υπουργούς συναδέλφους σας στον ΣΥΡΙΖΑ, οι οποίοι με κατηγορούσαν ονομαστικά ότι δωροδοκήθηκα από την εταιρεία «NOVATIS» και τώρα βγήκε η απόφαση της ελληνικής δικαιοσύνης που είπε αυτά που είπα προηγουμένως.

Και εσείς ανεβήκατε και είπατε «Σεβαστές οι αποφάσεις της δικαιοσύνης, αλλά…». Αν θέλετε να κάνουμε μια κουβέντα για το σκάνδαλο «NΟVARTIS», πολύ ευχαρίστως. Το μεγαλύτερο των τελευταίων ετών ξέρετε ποιο είναι; Ότι χάνοντας η εισαγγελέας διαφθοράς, η κ. Τουλουπάκη, τα χρόνια για να κυνηγάει εμάς, δεν άσκησε τις διώξεις κατά των γιατρών και τώρα για τους περισσότερους έχουν παραγραφεί τα πιθανά αδικήματα. Αυτό είναι το μεγαλύτερο. Κι έτσι δεν μπορεί το ελληνικό κράτος να διεκδικήσει αποζημίωση από αυτούς. Αλλά αυτό θα το κρίνει η ελληνική δικαιοσύνη που τώρα τη διερευνά.

Εγώ σας ρώτησα κάτι άλλο και το λέω ονομαστικά για να πάρετε τον λόγο. Για το γεγονός ότι με λέγατε κλέφτη, κύριε, θα μου ζητήσετε συγγνώμη; Έχει ένας από εσάς το θάρρος να σηκωθεί και να ζητήσει «συγγνώμη, κύριε Γεωργιάδη»; Αυτό σας ζήτησα.

Και εσείς, που είστε πάντα ένας ευγενής άνθρωπος, μιλήσατε για μαγκιές. Για να δω τη μαγκιά σας τώρα, κύριε Βίτσα!

(Χειροκροτήματα από την πτέρυγα της Νέας Δημοκρατίας)

**ΔΗΜΗΤΡΙΟΣ ΒΙΤΣΑΣ (Δ΄ Αντιπρόεδρος της Βουλής):** Κύριε Πρόεδρε, τον λόγο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Βίτσα, να σας δώσω τον λόγο, αλλά πρέπει να….

**ΔΗΜΗΤΡΙΟΣ ΒΙΤΣΑΣ (Δ΄ Αντιπρόεδρος της Βουλής):** Για λιγότερο από δέκα δευτερόλεπτα.

Ακούστε, κύριε Γεωργιάδη, για να πούμε τα σύκα σύκα και τη σκάφη σκάφη: Ότι θεωρούμε πως έχετε πολιτική ευθύνη σαν κυβέρνηση και εσείς ο ίδιος σαν Υπουργός Υγείας για το σκάνδαλο «NOVARTIS», κατ’ ελάχιστον το θεωρούμε.

Οπότε, θα περιμένετε πάρα πολύ για να σας ζητήσουμε συγγνώμη. Δεν θα σας δώσουμε αυτή τη χαρά.

(Θόρυβος στην Αίθουσα)

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Για τη δωροδοκία με λέγατε κλέφτη! Δεν ντρέπεσαι; Και σε είχαμε για ευγενή άνθρωπο. Δεν ντρέπεσαι;

**ΔΗΜΗΤΡΙΟΣ ΒΙΤΣΑΣ (Δ΄ Αντιπρόεδρος της Βουλής):** Σόου με εμένα δεν πρόκειται να κάνεις.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Δεν χρειάζεται σόου, κύριε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, παρακαλώ.

(Θόρυβος στην Αίθουσα)

Κύριοι συνάδελφοι, ηρεμία. Είναι ήδη πολύ αργά. Και έτσι καθυστερούμε τον επόμενο.

Τον λόγο έχει η κ. Μενδώνη.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού και Αθλητισμού):** Ευχαριστώ πολύ, κύριε Πρόεδρε.

Κύριοι Βουλευτές, κύριοι Υπουργοί, ο ΣΥΡΙΖΑ προχθές αποφάσισε, χωρίς ομολογουμένως να αιφνιδιάσει ιδιαίτερα, όταν καταλάγιασαν τα ισχυρά καιρικά φαινόμενα, τα οποία ανέδειξαν παθογένειες δεκαετιών, να συσπειρώσει τις δυνάμεις του. Επεδίωξε να περιορίσει τις φυγόκεντρες τάσεις των ψηφοφόρων του το 2019, να θολώσει την εικόνα των μεγάλων εσωκομματικών του προβλημάτων, να πολώσει το κλίμα και να ασκήσει αντιπολίτευση πατώντας στις γνωστές πρακτικές του παρελθόντος, όταν ήταν και πάλι αξιωματική αντιπολίτευση.

Ξεχνά, όμως, μια βασική ειδοποιό διαφορά τού τότε με το σήμερα, ότι μεσολάβησαν πέντε περίπου χρόνια δικής του κυβερνητικής θητείας, δικής του διακυβέρνησης. Κυβέρνησε, δοκιμάστηκε, κρίθηκε, απέτυχε. Παρά ταύτα, συνεχίζει τις πρακτικές του, γιατί αυτές μόνο γνωρίζει.

Ο ΣΥΡΙΖΑ, λοιπόν, ο οποίος φαίνεται να αγνοεί και εννοιολογικά τη φράση «σχέδιο αντιμετώπισης προβλημάτων και κρίσεων», εξαντλεί την κοινωνική του ευαισθησία στο να αυτοπροσδιορίζεται ως μοναδικός κοινωνικά ευαίσθητος φορέας σε αυτή τη χώρα. Εγκαλεί την Κυβέρνηση για αδυναμία διακυβέρνησης προσπαθώντας να αξιοποιήσει την κακοκαιρία και την κακή διαχείριση των προβλημάτων από τον κρατικό μηχανισμό. Εγκαλεί την Κυβέρνηση για στρατηγική ανικανότητα στη διαχείριση των κρίσεων και της πανδημίας και για κοινωνικά ανάλγητες πολιτικές.

Ποιος; Ο ΣΥΡΙΖΑ, ο οποίος έχει συνομολογήσει ότι κατά τη διάρκεια της δικής του κυβερνητικής θητείας αγνοούσε βασικούς κανόνες διακυβέρνησης, εγχώριους και ευρωπαϊκούς. Ο ΣΥΡΙΖΑ, που με επικοινωνιακά τεχνάσματα επιχείρησε να αποκρύψει, λες και θα μπορούσε τελικά, την εκατόμβη στο Μάτι. Ο ΣΥΡΙΖΑ, ο οποίος περιορίστηκε στην ομολογία ότι «έτυχε η στραβή στη βάρδιά του», εγκαλεί αυτή την Κυβέρνηση, την Κυβέρνηση του Κυριάκου Μητσοτάκη, που έχει αποδείξει ότι ξέρει και αναγνωρίζει τα λάθη της, να διδάσκεται εν τοις πράγμασι από αυτά, να διορθώνει αστοχίες και παραλείψεις και, εν τέλει, να μη διστάζει να ζητήσει συγγνώμη και μάλιστα στο υψηλότερο δυνατό επίπεδο. Μιλάμε προφανώς για διάσταση πολιτικού ήθους και συναίσθησης της ευθύνης.

Στους είκοσι τέσσερις από τους τριάντα μήνες διακυβέρνησης του Κυριάκου Μητσοτάκη η Κυβέρνηση αντιμετώπισε με επιτυχία σοβαρές κρίσεις υψηλού κινδύνου, όπως του Έβρου και του Αιγαίου. Κυρίως, όμως, κλήθηκε να αντιμετωπίσει την παγκόσμια πανδημική κρίση, η οποία για δύο χρόνια έχει αλλάξει την καθημερινότητα των πολιτών σε όλο τον κόσμο.

Εγκαλεί η Αξιωματική Αντιπολίτευση την Κυβέρνηση για ανάλγητες νεοφιλελεύθερες πολιτικές που έχουν φέρει την κοινωνία σε αδιέξοδο και για στρατηγική αποτυχία στη διαχείριση της πανδημίας. Επιχειρεί, δηλαδή, να απαξιώσει με προτάσεις άνευ ουσιαστικού περιεχομένου και με λεκτικές κορώνες, με ανεπίτρεπτη εκμετάλλευση των θυμάτων -μία ακόμη παγκόσμια πρωτοτυπία του ΣΥΡΙΖΑ, να επενδύει στα θύματα για την επαναφορά του στην κυβέρνηση- την επιτυχία του εθνικού εμβολιασμού, του πολλαπλασιασμού των ΜΕΘ και την ενίσχυση του ΕΣΥ. Επιχειρεί με συνεχή λεκτική επανάληψη -γνωστή μέθοδο προπαγάνδας- να εμφανίσει ως ανύπαρκτο και το πακέτο των περίπου 44 δισεκατομμυρίων ευρώ, που διατέθηκαν για τη στήριξη των κλάδων που πλήττονται από την πανδημία.

Στο ίδιο πλαίσιο συστηματικά μας κατηγορεί η Αξιωματική Αντιπολίτευση ότι το Υπουργείο Πολιτισμού και Αθλητισμού αγνοεί και αδιαφορεί για τους εργαζόμενους στον τομέα του σύγχρονου πολιτισμού, όταν περίπου 1 δισεκατομμύριο ευρώ έχει διατεθεί μέχρι σήμερα για την ενίσχυση του πληττόμενου χώρου της σύγχρονης δημιουργίας και όταν παράλληλα θεσμοθετούμε μεταρρυθμιστικά μέτρα για την αντιμετώπιση χρονίων παθογενειών των κλάδων των ασχολούμενων στον τομέα αντλώντας επιπλέον πόρους για τον σύγχρονο πολιτισμό πάνω από 200 εκατομμύρια από το Ταμείο Ανάκαμψης.

Πέραν, όμως, της πανδημίας η παγκόσμια πρόκληση που έχουν να αντιμετωπίσουν σήμερα όλα τα κράτη είναι η κλιματική κρίση. Τρία ισχυρά πρωτόγνωρα φαινόμενα κλήθηκε να αντιμετωπίσει η Κυβέρνηση τους τελευταίους δώδεκα μήνες, την «Μήδεια», τις μεγα-πυρκαγιές και την «Ελπίδα». Προφανώς υπήρχε ταλαιπωρία των συμπολιτών μας. Προφανώς υπήρξαν αστοχίες. Προφανώς εντοπίστηκαν σημαντικές ελλείψεις. Όμως ας μην παραγνωρίζουμε το γεγονός ότι δεν υπήρξαν θύματα. Ας μην προσπαθούν κάποιοι να επενδύσουν στη βραχεία μνήμη. Οι συγκρίσεις τεκμηριώνουν απολύτως ποιοι απέτυχαν παταγωδώς στη διαχείριση των κρίσεων, της πλημμύρας και της φωτιάς.

Διδάχθηκε η Αξιωματική Αντιπολίτευση από την αβελτηρία της, τις αστοχίες, τις αποτυχίες, τις παραλείψεις της; Εάν κρίνω από τα δεδομένα του Υπουργείου Πολιτισμού, απαντώ όχι. Από το 2015 οι επιστήμονες προειδοποιούν για τις επιπτώσεις της κλιματικής κρίσης στην πολιτιστική κληρονομιά, ιδιαίτερα μάλιστα για την περιοχή της Μεσογείου. Μέχρι τον Ιούλιο του 2019 δεν είχε σχεδιαστεί καμμία απολύτως πολιτική που να αντιμετωπίζει το πρόβλημα.

Από τότε που αναλάβαμε συνεργαζόμαστε συστηματικά και στενά με την επιστημονική κοινότητα και καταρτίζουμε το εθνικό σχέδιο αντιμετώπισης αυτών των κινδύνων. Επενδύουμε στην πρόληψη και τη συστηματική καταγραφή και παρακολούθηση. Εξασφαλίσαμε πόρους από το Ταμείο Ανάκαμψης για πιλοτικά προγράμματα και έργα πρόληψης σε μείζονες αρχαιολογικούς χώρους, ένα μέρος του πακέτου των 600 εκατομμυρίων ευρώ περίπου που αντλούμε συνολικά για τον πολιτισμό μέσω του «Ελλάδα 2.0». Οι πόροι αυτοί προστίθενται στους πόρους για τον πολιτισμό τού εν εξελίξει ΕΣΠΑ, το οποίο παραλάβαμε σχεδόν εν υπνώσει. Από τον Ιούλιο του 2019 έως σήμερα εντάξαμε επιπλέον εκατόν ενενήντα έξι έργα. Η αύξηση είναι 110,1% συγκριτικά με την πενταετία 2015 - 2019, ενώ οι δαπάνες αυξήθηκαν κατά 180,9% συγκριτικά με την ίδια πενταετία.

Σήμερα στα έργα και στα υποέργα, που είναι ενταγμένα στο ΕΣΠΑ και εκτελούν υπηρεσίες του Υπουργείου Πολιτισμού και Αθλητισμού, ασχολούνται περισσότεροι από τέσσερις χιλιάδες εργαζόμενοι. Ο πολιτισμός συμβάλλει καθοριστικά στην απασχόληση, καθώς δημιουργεί νέες θέσεις εργασίας.

Φυσικά δεν περιμέναμε από τον ΣΥΡΙΖΑ να αναγνωρίσει ούτε ψήγμα θετικό στις δημόσιες πολιτικές που αναπτύσσει η Κυβέρνηση σε όλους τους τομείς, εν οις και ο πολιτισμός. Ακόμα και στο εθνικό όραμα της επιστροφής και της επανένωσης των Γλυπτών του Παρθενώνα, ενώ οι ιστορικοί και συντηρητικοί «TIMES» του Λονδίνου άλλαξαν θέση μετά από πενήντα χρόνια χάρη στις πολιτικές μας, η Αξιωματική Αντιπολίτευση μόνο μιζέρια, άρνηση και μεμψιμοιρία εξέφρασε.

Επί δυόμισι χρόνια η Αξιωματική Αντιπολίτευση μας έχει συνηθίσει στην ανέξοδη δημιουργία και διασπορά fake news για τα πάντα, ακόμα και όταν αυτά είναι απαξιωτικά και βλαπτικά για τη χώρα. Να μην αναφερθώ στην Ακρόπολη ή στο αρχαιολογικό κτηματολόγιο που περιορίζει τις ταλαιπωρίες των πολιτών ή ακόμα και στο Τατόι. Θα αναφερθώ στο πιο χαρακτηριστικό παράδειγμα της δήθεν καταστροφής των Μυκηνών από πυρκαγιά. Προκειμένου να αντιπολιτευτούν την Κυβέρνηση και το Υπουργείο Πολιτισμού δεν δίστασαν να μιλούν συνειδητά ψευδόμενοι για την δήθεν τεράστια καταστροφή του αρχαιολογικού χώρου συμπεριλαμβανομένης και της Πύλης των Λεόντων. Ελπίζω, επειδή αγνοούσαν ότι η Πύλη των Λεόντων έχει αυτό το φαιό χρώμα από αιώνες, λόγω του είδους του πετρώματος και των μυκήτων, δυσφημώντας έτσι την Ελλάδα στο εξωτερικό και φυσικά παραγνωρίζοντας τις όποιες επιπτώσεις μπορεί να έχει η στάση τους στην τοπική κοινωνία, στην τοπική οικονομία και στον τουρισμό.

Ο αρχαιολογικός χώρος χάρη στην πρόληψη όχι μόνο δεν υπέστη ζημιές αλλά, όπως όλοι γνωρίζετε, λειτούργησε κανονικά για το κοινό την επαύριον της φωτιάς που τον άγγιξε.

Ο ΣΥΡΙΖΑ ως Αξιωματική Αντιπολίτευση έπραξε ακριβώς το αντίθετο απ’ αυτό που έκανε η Νέα Δημοκρατία ως αξιωματική αντιπολίτευση το 2017, όταν προκλήθηκε μία από τις μεγαλύτερες καταστροφές μνημείου σε περίοδο ειρήνης εκτός πλαισίου φυσικών καταστροφών με την πυρκαγιά στο Τέμενος Βαγιαζήτ. Η Νέα Δημοκρατία ήταν τότε εξαιρετικά προσεκτική, γνωρίζοντας άριστα σε ποιον μύλο θα έριχνε νερό. Όλα είναι θέμα διαφοράς και συναίσθησης της ευθύνης.

Κυρίες και κύριοι Βουλευτές, από τον Ιούλιο του 2019 εκπονήσαμε και υλοποιούμε ένα ξεκάθαρο, διεξοδικό οργανωμένο σχέδιο. Προτεραιότητά μας ήταν παράλληλα με τα ζητήματα που αφορούν στους διαφορετικούς τομείς πολιτικής και τα σοβαρά προβλήματα που μας κληροδότησε η προηγούμενη διακυβέρνηση, η ανάπτυξη δημοσίων ρεαλιστικών πολιτικών με απτά και μετρήσιμα αποτελέσματα στην ποιότητα ζωής των πολιτών, στα επενδυτικά σχέδια και στην προσέλκυση επενδύσεων, στην επιχειρηματικότητα, στον ψηφιακό μετασχηματισμό, στην οικονομική ανάπτυξη.

Αυτή η Κυβέρνηση λειτουργεί συνολικά με πνεύμα αλληλεγγύης και ομοψυχίας υπό την προεδρία του Κυριάκου Μητσοτάκη. Λειτουργεί ενιαία, παράγει έργο, μετρήσιμο και απτό, το οποίο και αναγνωρίζεται από τους πολίτες αλλά και τη διεθνή κοινότητα. Η Ελλάδα αλλάζει, κατακτά τη θέση που της αξίζει διεθνώς.

Για όλα τα παραπάνω, κυρίες και κύριοι Βουλευτές, σας καλώ να καταψηφίσετε την πρόταση δυσπιστίας της Αξιωματικής Αντιπολίτευσης.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε με τον κ. Διγαλάκη από τη Νέα Δημοκρατία.

**ΒΑΣΙΛΕΙΟΣ ΔΙΓΑΛΑΚΗΣ:** Ευχαριστώ, κύριε Πρόεδρε.

Κυρία και κύριοι Υπουργοί, κυρίες και κύριοι συνάδελφοι, στη Βουλή γίνονται συζητήσεις. Σήμερα συζητάμε μία πρόταση δυσπιστίας. Συζήτηση σημαίνει εναλλαγή ομιλιών, ανταλλαγή απόψεων. Στην ομιλία μου, επομένως, θα αναφερθώ σε κάποια πράγματα που ακούστηκαν από συναδέλφους της Αξιωματικής Αντιπολίτευσης. Δυστυχώς είναι πολύ λίγοι αυτοί που είναι εδώ σήμερα.

Αυτό, όμως, δεν θα με εμποδίσει να απαντήσω σε ορισμένα πράγματα. Αυτό, βέβαια, μας βοηθάει και να δώσουμε την απάντηση στο γιατί ο τέως Πρωθυπουργός, που έχει στις πλάτες του το Μάτι και την Μάνδρα, επέλεξε να προκαλέσει μία πρόταση δυσπιστίας κατά της Κυβέρνησης για ένα θέμα ενός φυσικού φαινομένου. Και η απάντηση, επομένως, που φαίνεται από τη συμμετοχή των Βουλευτών της Αξιωματικής Αντιπολίτευσης στη σημερινή συζήτηση είναι ότι ο κ. Τσίπρας εξαναγκάστηκε να προσφύγει σε αυτή την επιλογή προκειμένου να αντιμετωπίσει δικά του πολιτικά αδιέξοδα. Τον ανάγκασαν οι πιέσεις που δέχεται από παντού, από τους συντρόφους του στον ΣΥΡΙΖΑ, από τους πρώην ψηφοφόρους που πλέον δεν πιστεύουν σε αυτόν και αυτό αποτυπώνεται σε κάθε μέτρηση και βέβαια και από τα δημοσκοπικά αποτελέσματα του ΚΙΝΑΛ.

Αγωνιά ο κ. Τσίπρας να παραμείνει στην αρχηγία του κόμματος, παρά τις τρεις ήττες που έχει ήδη και τις επόμενες που έρχονται, παρά τις έντονες αντιδράσεις κορυφαίων στελεχών του ΣΥΡΙΖΑ για κατ’ επίφαση δημοκρατικές εκλογικές διαδικασίες και αποθέωση των μηχανισμών. Αγωνιά, επίσης, να παραμείνει ο ΣΥΡΙΖΑ δεύτερο κόμμα μετά τις επόμενες εκλογές και όχι τρίτο. Προφανώς την πλειοψηφία του ελληνικού λαού οι αγωνίες του κ. Τσίπρα ουδόλως την αφορούν. Ας τα λύσετε αυτά, κυρίες και κύριοι της Αξιωματικής Αντιπολίτευσης, στο συνέδριό σας.

Στο θέμα της πρόσφατης κακοκαιρίας σε αντίθεση με εσάς, η Κυβέρνηση και ο ίδιος ο Πρωθυπουργός αναγνώρισε τις αστοχίες και ζήτησε συγγνώμη. Διότι μόνο με αυτόν τον τρόπο διορθώνεις τα λάθη σου και προχωράς μπροστά. Μας εγκαλείτε όμως και για τη διαχείριση της πανδημίας. Μας εγκαλείτε γιατί οργανώσαμε με άψογο τρόπο την επιχείρηση «Ελευθερία», αποσπώντας τα εύσημα από πολύ πιο οργανωμένες χώρες, όπως η Γερμανία, γιατί προχωρήσαμε σε υπερδιπλασσιασμό των ΜΕΘ και γιατί εφαρμόσαμε ένα εκτεταμένο πρόγραμμα στήριξης της οικονομίας.

Άκουσα πριν λίγο τον κ. Κατρούγκαλο να κατηγορεί την Κυβέρνηση και Βουλευτές της Συμπολίτευσης για fake news και παραπληροφόρηση. Δεν είναι εδώ. Αλλά θα ήθελα να τον ρωτήσω εάν άκουσε την εισήγηση του εισηγητή τού ΣΥΡΙΖΑ γι’ αυτή την πρόταση δυσπιστίας, του κ. Τζανακόπουλου χθες, ο οποίος από αυτό εδώ το Βήμα ψευδόταν και παραπληροφόρησε τον ελληνικό λαό ότι η Ελλάδα έχει δήθεν τους διπλάσιους θανάτους λόγω πανδημίας από τον ευρωπαϊκό μέσο όρο. Είναι λυπηρό στο ελληνικό Κοινοβούλιο να φτάνετε σε επίπεδο των τρολ του διαδικτύου. Βέβαια θα μου πείτε, δεν είναι η πρώτη φορά. Συνεχώς στελέχη σας υιοθετούν και διασπείρουν fake news.

Σύμφωνα, λοιπόν, με τα επίσημα στοιχεία, η Ελλάδα είναι ακριβώς στον ευρωπαϊκό μέσο όρο και θα είχε πάει ακόμα καλύτερα, αν είχαμε υψηλότερο ποσοστό εμβολιασμών πιο νωρίς, πιο γρήγορα.

Όμως, εσείς συνεχίζετε την τακτική της πολιτικής εκμετάλλευσης της πανδημίας και του «όχι σε όλα». Συνεχίζετε με τη στάση σας και τη συμπεριφορά Βουλευτών σας, προεξάρχοντος του κ. Πολάκη, να ενισχύετε τον φόβο και τις αντιλήψεις που οδηγούν κάποιους να μην εμβολιαστούν.

Πώς, λοιπόν, κυρίες και κύριοι συνάδελφοι, που προτίθεστε να υπερψηφίσετε την πρόταση δυσπιστίας, θα αιτιολογήσετε την ψήφο σας; Αυτά τα δυόμισι χρόνια η χώρα μας δεν είναι στην κατάσταση στην οποία την είχε φέρει ο Τσίπρας και ο ΣΥΡΙΖΑ. Είναι μια χώρα σε ανοδική πορεία, μια χώρα την οποία εμπιστεύονται πρώτα-πρώτα οι πολίτες της, την εμπιστεύονται οι εταίροι της στην Ευρωπαϊκή Ένωση, την εμπιστεύονται οι σύμμαχοί της και ο επενδυτικός και οικονομικός κόσμος.

Αντιμετωπίσαμε και αντιμετωπίζουμε κρίσεις πρωτοφανείς, δεχόμενοι συγχαρητήρια γι’ αυτό, κρίσεις που δεν νομίζω ότι κανείς πρέπει να φανταστεί τι θα είχε γίνει, αν έπρεπε να τις διαχειριστεί η Αξιωματική Αντιπολίτευση. Αντιμετωπίσαμε την κρίση στον Έβρο, αλλά και κάθε κίνηση αποσταθεροποίησης από την Τουρκία. Αναβαθμίσαμε τη γεωπολιτική θέση και ενισχύουμε την αμυντική της θωράκιση. Απελευθερώσαμε τους πολίτες από φορολογικά βάρη που είχε επιβάλει ο ΣΥΡΙΖΑ και, κυρίως, τη μεσαία τάξη, την οποία είχατε καταρρακώσει από φόρους όσο και με το έξτρα φορολογικό ασφαλιστικό σας σύστημα. Προωθήσαμε με γρήγορους ρυθμούς τον ψηφιακό μετασχηματισμό και την ηλεκτρονική διακυβέρνηση σε ένα πλήθος συναλλαγών των πολιτών με τις δημόσιες υπηρεσίες, γλιτώνοντας χρόνο και κόπο για όλους. Και τώρα, με την ενεργειακή κρίση, πάλι η Κυβέρνηση του Κυριάκου Μητσοτάκη εγκαίρως έλαβε μέτρα στήριξης των νοικοκυριών και των επιχειρήσεων.

Στα πανεπιστήμια, σε συνεργασία με την ακαδημαϊκή κοινότητα, αναλάβαμε καίριες πρωτοβουλίες, ενισχύοντας το αυτοδιοίκητο, την εξωστρέφεια και την ασφάλεια. Επιτρέψαμε τη δημιουργία ξενόγλωσσων προγραμμάτων σπουδών. Παροτρύνουμε έμπρακτα τη συνεργασία με εγνωσμένα πανεπιστήμια του εξωτερικού. Κινηθήκαμε προς τα εμπρός, υπέρ της καινοτομίας, ευνοώντας τη διασύνδεση των πανεπιστημίων με την οικονομία και την αγορά εργασίας. Βγάλαμε τη λέξη «επιχειρηματικότητα» από την απαγορευμένη λίστα και δημιουργήσαμε το πλαίσιο για την ίδρυση εταιρειών τεχνογνωστών από τα μέλη των πανεπιστημίων και των ερευνητικών κέντρων.

Όμως και ως Βουλευτής Χανίων, δεν μπορώ να μην αναφερθώ στον βόρειο οδικό άξονα Κρήτης. Άκουσα προηγουμένως τον κ. Σπίρτζη με ένα ιδιαίτερα έντονο και εριστικό ύφος στην ομιλία του για την πρόταση δυσπιστίας και δεν μπορώ να αναλογιστώ με ποιον τρόπο θα τον θυμούνται οι Κρητικοί για το θέμα του βόρειου οδικού άξονα Κρήτης. Θα τον θυμούνται, γιατί μας είχε αποκαλέσει «γρόθους», που θέλαμε έναν σύγχρονο και ασφαλή αυτοκινητόδρομο από τη μια άκρη της Κρήτης μέχρι την άλλη.

Μη με ρωτήσετε, κυρίες και κύριοι συνάδελφοι, τι σημαίνει «γρόθοι». Είναι ιδίωμα της κρητικής διαλέκτου. Παρακαλώ, αναζητήστε το.

Όμως, η Κυβέρνησή μας, η Κυβέρνηση του Κυριάκου Μητσοτάκη, κάνει πράξη τη δέσμευση της Νέας Δημοκρατίας με σχέδιο, οριστική χάραξη, με διακριτική ωριμότητα και εξασφαλισμένη χρηματοδότηση. Ο ΒΟΑΚ, το μεγαλύτερο οδικό έργο στην Ευρώπη, εξασφαλίζει οδική ασφάλεια, ταχύτητα στις μετακινήσεις, τοπική ανάπτυξη, ενίσχυση του τουρισμού, θέσεις εργασίας, προστασία του περιβάλλοντος.

Καταλαβαίνει, λοιπόν, ο κάθε πολίτης ότι η παρούσα Κυβέρνηση και πολυσχιδές έργο κάνει -από την πρώτη, μάλιστα, ημέρα που ανέλαβε- και διορθωτικές κινήσεις για τις όποιες διαχρονικές ή παροδικές αδυναμίες. Η Κυβέρνηση της Νέας Δημοκρατίας έχει το ανάστημα και το πλεονέκτημα να μπορεί να απευθύνεται στους πολίτες, να λέει αλήθειες και να ζητά συγγνώμη, όταν γίνονται λάθη.

Αφήνουμε στους πολιτικούς μας αντιπάλους τα αδιέξοδά τους, την εσωστρέφειά τους και τις αυταπάτες τους. Αρκετά ταλαιπώρησαν τη χώρα για τεσσεράμισι χρόνια. Ο λαός αυτό δεν το ξεχνά και δεν θα το ξεχάσει -να είστε σίγουροι- ούτε στις επόμενες εκλογές.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Ακολουθεί ο κ. Μπάρκας Κωνσταντίνος από τον ΣΥΡΙΖΑ, αμέσως μετά ο κ. Κουμουτσάκος και ο κ. Ιλχάν Αχμέτ και μετά ο Υπουργός κ. Παπαθανάσης.

**ΚΩΝΣΤΑΝΤΙΝΟΣ ΜΠΑΡΚΑΣ:** Ξεκινώντας θέλω να πω ότι θα υπερψηφίσω την πρόταση μομφής εναντίον της Κυβέρνησης για μια σειρά ζητημάτων και προβλημάτων που αντιμετωπίζει η ελληνική κοινωνία.

Κύριε Πρόεδρε, δυστυχώς, η ελληνική κοινωνία αντιμετωπίζει μια σειρά προβλημάτων το τελευταίο διάστημα τα οποία δεν κρύβονται πλέον. Οι Βουλευτές της Νέας Δημοκρατίας επιλέγουν να στηρίξουν έναν θίασο αποτελούμενο από Υπουργούς της ακροδεξιάς, από Υπουργούς που ήταν σε άλλους πολιτικούς φορείς. Είναι ένας θίασος αποτελούμενος από διάφορα κομμάτια στον οποίον ηγείται ο Κυριάκος Μητσοτάκης, ο οποίος πολιτεύτηκε μόνο με ψέματα, λέγοντας ψέματα στον ελληνικό λαό.

Σας λέω, αγαπητοί Βουλευτές της Νέας Δημοκρατίας, ότι στηρίζετε αυτόν τον θίασο, διότι έρχεστε όλες και όλοι εδώ, άβουλοι, χωρίς δική σας άποψη και ξερνάτε, λέτε μονίμως το ίδιο ποίημα, το οποίο σας έχουν μοιράσει από το Μαξίμου.

Ποια είναι τα επιχειρήματα τα οποία λέτε εσείς για την πρόταση μομφής; Ότι αυτή έγινε για τις δημοσκοπήσεις. Τυμβωρυχείτε για το Μάτι και για τη Μάνδρα και λέτε ότι τα πήγατε εξαιρετικά στην εισβολή στον Έβρο και ότι έχετε ζητήσει συγγνώμη από τον ελληνικό λαό. Αλήθεια, για ποιο πράγμα; Για ποιο πράγμα ζητάτε συγγνώμη από τον ελληνικό λαό; Πού αναφέρεστε ακριβώς; Στην ταλαιπωρία του, στο γεγονός ότι ένας πατέρας από την Κω έμεινε δεκαεννιά ώρες με το δεκαεννιά μηνών παιδί του αποκλεισμένος στις γραμμές του Προαστιακού, στο γεγονός ότι οι άνθρωποι ταλαιπωρήθηκαν εντόνως και δεν ξέρουμε τα απόνερα αυτής της ταλαιπωρίας των ανθρώπων, στο γεγονός ότι οι οδικές αρτηρίες της Αθήνας, της πρωτεύουσας της χώρας, έμειναν κλειστές για πάνω από πέντε μέρες;

Η πρόταση μομφής, αγαπητοί κύριοι του θιάσου, κατατέθηκε γιατί ήταν απαίτηση της κοινωνίας.

**ΓΕΩΡΓΙΟΣ ΓΕΩΡΓΑΝΤΑΣ (Υφυπουργός Ψηφιακής Διακυβέρνησης):** Κύριε Πρόεδρε, τι είναι αυτά που λέει τόση ώρα; Θίασο βλέπει εδώ;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υφυπουργέ, σας παρακαλώ!

**ΓΕΩΡΓΙΟΣ ΓΕΩΡΓΑΝΤΑΣ (Υφυπουργός Ψηφιακής Διακυβέρνησης):** Προστατεύστε το Κοινοβούλιο, κύριε Πρόεδρε.

**ΚΩΝΣΤΑΝΤΙΝΟΣ ΜΠΑΡΚΑΣ:** Είναι απαίτηση της κοινωνίας αυτή η Κυβέρνηση, η οποία στηρίζεται σε ψέματα…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Μισό λεπτό.

Κύριε Υφυπουργέ, θα προστατεύσω και εσάς…

**ΓΕΩΡΓΙΟΣ ΓΕΩΡΓΑΝΤΑΣ (Υφυπουργός Ψηφιακής Διακυβέρνησης):** Να το πάρει πίσω αυτό που είπε.

**ΚΩΝΣΤΑΝΤΙΝΟΣ ΜΠΑΡΚΑΣ:** Δεν παίρνω απολύτως τίποτα πίσω, τίποτα δεν παίρνω πίσω.

**ΞΕΝΟΦΩΝ (ΦΩΝΤΑΣ) ΜΠΑΡΑΛΙΑΚΟΣ:** Δεν ντρέπεσαι λίγο;

**ΚΩΝΣΤΑΝΤΙΝΟΣ ΜΠΑΡΚΑΣ:** Σας παρακαλώ, στον πληθυντικό όπως σας μιλώ και εγώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ένα λεπτό, παρακαλώ, κύριε Υφυπουργέ, κύριοι συνάδελφοι.

Κατανοώ να έχετε οποιαδήποτε διαφωνία σε αυτά που λέει ο συνάδελφος. Από τη στιγμή που παίρνει την ευθύνη και τα λέει από το Βήμα της Βουλής, έχετε τη δυνατότητα…

**ΓΕΩΡΓΙΟΣ ΓΕΩΡΓΑΝΤΑΣ (Υφυπουργός Ψηφιακής Διακυβέρνησης):** Να τα λέει αυτά στο Κοινοβούλιο;

**ΔΗΜΗΤΡΙΟΣ ΚΟΥΒΕΛΑΣ:** Να ανακαλέσει τους χαρακτηρισμούς.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Σας παρακαλώ. Δεν είμαι εδώ για να κρίνω. Σας παρακαλώ!

Έχετε τη δυνατότητα η Κυβέρνηση αμέσως μετά να πάρει τον λόγο και να απαντήσει. Σας παρακαλώ, αφήστε να ολοκληρώσει ο ομιλητής και μετά θα έχετε τη δυνατότητα να απαντήσετε.

Ευχαριστώ.

**ΚΩΝΣΤΑΝΤΙΝΟΣ ΜΠΑΡΚΑΣ:** Η πρόταση μομφής, κύριε Πρόεδρε, κατατέθηκε, γιατί ήταν απαίτηση της κοινωνίας, μιας κοινωνίας στην οποία και εσείς ενδεχομένως να προσπαθείτε να ζείτε, αλλά είναι δεδομένο ότι της έχετε γυρίσει την πλάτη.

Η οικονομική κρίση είναι εδώ, παρούσα. Η κρίση της πανδημίας, η κρίση υγείας είναι εδώ, παρούσα. Η ενεργειακή κρίση είναι εδώ, παρούσα. Η Κυβέρνηση και ο Κυριάκος Μητσοτάκης, στον οποίο εσείς αναφέρεστε μονίμως, δεν κάνουν απολύτως τίποτα για να μπορέσουν να περισώσουν οτιδήποτε, αν μπορεί να περισωθεί, από τη συνεχή φτωχοποίηση της κοινωνίας.

Είναι μια κοινωνία που νιώθει απολύτως μόνη της στην κρίση, μόνη της απέναντι στην αντιμετώπιση των καθημερινών προβλημάτων, διότι δεν έχει κανέναν, μα κανέναν να στηριχθεί. Μια κοινωνία, κοινωνικές ομάδες οι οποίες αυτή τη στιγμή βρίσκονται σε μια οικονομική δίνη, κοινωνική δίνη. Φοβούνται οι άνθρωποι να ζήσουν, ακριβώς γιατί εσείς δεν κάνετε απολύτως τίποτα. Το μόνο που έχετε κάνει είναι να εργαλειοποιείτε την πανδημία αναφερόμενοι όποτε εσείς νομίζετε στους επικεφαλής της επιτροπής των λοιμωξιολόγων για τη διαχείριση της πανδημίας.

Εδώ και έναν χρόνο το «πράσινο μίλι», το τελευταίο μίλι του κ. Μητσοτάκη έχει κοστίσει πάνω από δεκαεπτά χιλιάδες απώλειες ανθρώπινων ζωών. Δεν έχετε κάνει απολύτως τίποτα για να θωρακίσετε τη δημόσια υγεία. Καθημερινά έχουμε εκατοντάδες συνανθρώπων μας οι οποίοι χάνουν τη ζωή τους. Γιατί πίσω από κάθε άνθρωπο που χάνει τη ζωή του υπάρχουν οικογένειες. Και, δυστυχώς, ο θίασος αυτός εκκρίνει σήψη και δυσοσμία, τη στιγμή που το δεξί χέρι του επικεφαλής της Κυβέρνησης, του Κυριάκου Μητσοτάκη, τον οποίο εσείς αναζητείτε να αναφέρετε στις ομιλίες σας λες και θα σας αναβαθμίσει αυτό, το δεξί του χέρι έχει απευθείας συνομιλίες με έναν υπόδικο -δεν μπορώ να τον χαρακτηρίσω τι δουλειά κάνει αυτός- και αντάλλασσαν μηνύματα αβροφροσύνης. Όταν ο κ. Γεραπετρίτης αρνιόταν την οποιαδήποτε σχέση με τον υπόδικο αυτό -όλες και όλοι τον γνωρίζετε, αλλά ντρέπεστε να το πείτε εδώ αυτό, ότι το δεξί χέρι του Πρωθυπουργού συνομιλούσε με έναν υπόδικο, ντρέπεστε- αυτή είναι η σήψη την οποία κυοφορείτε, την οποία κυκλοφορείτε σε όλη τη χώρα. Είστε αυτοί, λοιπόν, αυτός ο θίασος των ανθρώπων οι οποίοι συνομιλείτε με υπόδικους οι οποίοι έχουν διάφορα πράγματα στον νου τους.

Και κάτι τελευταίο. Ναι, έχουμε διαφορετικό πολιτικό σχέδιο, διότι εμείς είμαστε με την κοινωνία, εμείς είμαστε με τους πολλούς. Εσείς είστε με τους λίγους, τους φίλους σας, αυτούς τους οποίους χρηματοδοτείτε.

(Θόρυβος στην Αίθουσα)

Αφήστε τα «α, καλά!». Τα «α, καλά!» αφήστε τα. Είμαστε με την κοινωνία. Προφανώς και έχουμε διαφορετικό πολιτικό σχέδιο. Συνεχίστε, λοιπόν, να συνομιλείτε με υπόδικους, συνεχίστε να υπερασπίζεστε τη σήψη του Μαξίμου. Εμείς και η κοινωνία σάς γυρίζουμε την πλάτη. Και βεβαίως είμαστε έτοιμοι, όποτε εσείς το θελήσετε -κανέναν φόβο δεν έχουμε- να γίνουν εκλογές, έτσι ώστε να προκύψει μια προοδευτική αριστερή διακυβέρνηση, ώστε η πλειοψηφία της κοινωνίας να αποκτήσει πλέον όσα απαιτούνται, να αποκτήσει βοήθεια στα προβλήματά της.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Θέλει κάποιος από την Κυβέρνηση να μιλήσει; Παρακαλώ, κύριε Υφυπουργέ.

**ΓΕΩΡΓΙΟΣ ΓΕΩΡΓΑΝΤΑΣ (Υφυπουργός Ψηφιακής Διακυβέρνησης):** Κύριε Πρόεδρε, η συμπαθής ομάδα των ηθοποιών που απαρτίζει τους θιάσους προσφέρει κάτι πολύ χρήσιμο στον ελληνικό λαό. Νομίζω όμως ότι ο ΣΥΡΙΖΑ ούτε ως κυβέρνηση ούτε τώρα ως Αντιπολίτευση έχει πραγματικά να δώσει τίποτα στον ελληνικό λαό. Το καταλαβαίνουμε κάθε μέρα και περισσότερο.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο τώρα έχει ο κ. Κουμουτσάκος.

**ΓΕΩΡΓΙΟΣ ΚΟΥΜΟΥΤΣΑΚΟΣ:** Ευχαριστώ, κύριε Πρόεδρε.

Η αμηχανία και η προκλητικότητα όλων των παρεμβάσεων των μελών του ΣΥΡΙΖΑ επιβεβαιώνουν ότι η Αξιωματική Αντιπολίτευση μετέτρεψε την ανασφάλειά της σε πρόταση δυσπιστίας κατά της Κυβέρνησης. Δεν είναι πρόταση μομφής, είναι μια προσπάθεια διαφυγής, ένας μικροκομματικός χειρισμός αγωνίας, αγωνίας όχι για τον τόπο και τους πολίτες, αλλά για το δικό σας πολιτικό μέλλον, καθώς βλέπετε το έδαφος να χάνεται κάτω από τα πόδια σας. Είναι πράγματι σπάνιο και αξιοπερίεργο κόμμα Αξιωματικής Αντιπολίτευσης σε αντικειμενικά δύσκολες στιγμές και δύσκολους καιρούς για την Κυβέρνηση εκείνο να συρρικνώνεται πολιτικά και δημοσκοπικά. Η αγωνία σας δεν είναι μήπως στο τέλος της τετραετίας μείνετε και πάλι Αξιωματική Αντιπολίτευση. Αυτό μέχρι χθες ήταν σιγουράκι. Σήμερα, όμως, η αγωνία σας είναι μήπως βγείτε τρίτο κόμμα. Αλλά αυτό δεν ενδιαφέρει τους Έλληνες πολίτες.

Κυρίες και κύριοι συνάδελφοι, στη διαχείριση της πρόσφατης μεγάλης κακοκαιρίας υπήρξαν και αστοχίες και ανεπάρκειες που πρέπει να διορθωθούν και οι ευθύνες να αποδοθούν. Είναι χρέος προς τους πολίτες που δίκαια αγανακτούν και απαιτούν. Ο Πρωθυπουργός μίλησε υπεύθυνα και αληθινά.

Και για να έρθω στο θέμα των Πρακτικών λίγο. Ζητάτε τα Πρακτικά για το χιόνι. Να σας πω εμείς τι Πρακτικά ζητάμε; Της απόφασης για το δημοψήφισμα που παρά τρίχα οδήγησε την Ελλάδα εκτός Ευρωπαϊκής Ένωσης. Τα Πρακτικά για την απόφασή σας να κλείσετε τις τράπεζες. Τα Πρακτικά για τις Πρέσπες. Να Πρακτικά ουσίας, σοβαρότητας που πρέπει να συζητήσουμε στη Βουλή των Ελλήνων και στην κοινωνία. Αυτά τα Πρακτικά πρέπει να καταθέσετε.

Οι κλιματικές κρίσεις είναι η νέα κανονικότητα, γι’ αυτό και δεν προσφέρονται -και πρέπει να το πούμε αυτό- για δικαιολογίες, γιατί ακριβώς είναι η νέα κανονικότητα. Επείγει ένας στιβαρός θεσμικός συντονισμός μεταξύ όλων των εμπλεκόμενων, Κυβέρνησης, περιφερειών, δήμων και ιδιωτών. Σε μια ανοικτή οικονομία οι ιδιώτες έχουν υποχρέωση και καθήκον να επιχειρούν με εταιρική ευθύνη, με κέρδη αλλά και υποχρεώσεις και με κόστος με το οποίο πρέπει να επιβαρύνονται όταν, όπως τώρα, δεν ανταποκρίνονται.

Πρώτο μέλημα όλων μας ο πολίτης, η ασφάλειά του και η αξιοπρέπειά του. Εμείς μπροστά του και σφάλματα να αναγνωρίσουμε μπορούμε και συγγνώμη μπορούμε να πούμε. Είναι συγγνώμη με φιλότιμο. Το κάναμε και το κάνουμε, κάτι που εσείς δεν είχατε το θάρρος ούτε να ψελλίσετε όλα αυτά τα χρόνια. Και σήμερα προκληθήκατε από τον Υπουργό Ανάπτυξης για ένα συγγνώμη προσωπικό, γιατί τον ταλαιπωρήσατε πέντε χρόνια και δεν έχετε το σθένος να το κάνετε. Αφήστε τις θεωρίες για το τι έγινε με τη «NOVARTIS» και τις απόψεις σας. Σεβαστές. Στον άνθρωπο τον οποίο λοιδορούσατε πέντε χρόνια δεν θα πείτε συγγνώμη; Συνάδελφός σας είναι στο κάτω-κάτω.

Όπως έχει πει ο Πρωθυπουργός, έχουμε θέσει τον πήχη των προσδοκιών ψηλά. Η σύγκριση γίνεται με τις ανάγκες του σήμερα και τις προκλήσεις του αύριο, όχι με τις αδυναμίες του χθες. Δρούμε, διδασκόμαστε και προχωράμε. Σε τριάντα μήνες δύσκολα λύνονται βαθιά ριζωμένα προβλήματα και αλλάζουν νοοτροπίες δεκαετιών, πόσω μάλλον όταν συνδυάζονται με αλλεπάλληλες και εισαγόμενες εξωγενείς κρίσεις. Πανδημία, μεταναστευτικό, τουρκική επιθετικότητα, ενεργειακή κρίση, ακρίβεια, κλιματική αλλαγή. Αυτά δεν είναι προφάσεις, δεν είναι δικαιολογίες, είναι η πραγματικότητα, η πραγματικότητα που αντιμετωπίσαμε από την πρώτη μέρα της διακυβέρνησης της χώρας.

Στην πανδημία με πρωτοφανείς αντίξοες συνθήκες και δυσκολίες δίνουμε έναν σκληρό αγώνα που δεν μπορεί να είναι αλάνθαστος, γιατί είναι σκληρός, καθημερινός και συνεχής. Με την πολύτιμη ηρωική προσφορά γιατρών, νοσηλευτών και διοικητικού προσωπικού των νοσοκομείων κρατάμε όρθια την κοινωνία και δεν ξεχνάμε ότι σε αυτή την προσπάθεια συμβάλλουν και πολλοί άλλοι, ο Στρατός, η Ελληνική Αστυνομία, οι ίδιοι οι πολίτες.

Κρατήσαμε όμως όρθια και την οικονομία. Εσείς που μας κατηγορείτε ως ακραία νεοφιλελεύθερους, κάναμε τη μεγαλύτερη δημόσια στήριξη στη σύγχρονη ιστορία του ελληνικού κράτους.

Με 43 δισεκατομμύρια ευρώ σταθήκαμε δίπλα και μαζί με νοικοκυριά και επιχειρήσεις, στηρίξαμε τη μεσαία τάξη και τα αδύνατα στρώματα, δώσαμε κίνητρα για επενδύσεις. Παρά το ότι αντιμετωπίζαμε κρίσεις, προωθήσαμε αναγκαίες, απαραίτητες αλλαγές και μεταρρυθμίσεις.

Όπως έχει δεσμευθεί ο Πρωθυπουργός, ο Κυριάκος Μητσοτάκης, μειώσαμε τις ασφαλιστικές εισφορές κατά τρεις μονάδες, μειώσαμε τον ΕΝΦΙΑ, μειώσαμε τον εισαγωγικό φορολογικό συντελεστή για φυσικά και νομικά πρόσωπα, μειώσαμε τον φόρο μερισμάτων. Και πάνω από όλα, γιατί ήταν δίκαιο, αυξήσαμε τον κατώτατο μισθό και έρχεται και δεύτερη αύξηση μέσα στον χρόνο.

Η πρόοδος στην οικονομία είναι ορατή: Αύξηση του ΑΕΠ, αύξηση στο διαθέσιμο εισόδημα των νοικοκυριών, αύξηση στις καταθέσεις επιχειρήσεων και πολιτών, μείωση της ανεργίας και ενίσχυση της εργασίας.

Κα κάτι ακόμα θέλω να πω. Οι συνταξιούχοι δεν κλαίνε μπροστά σε κλειστές τράπεζες, όπως γινόταν επί ημερών σας, των ημερών των capital controls.

Η ψηφιοποίηση του κράτους καλπάζει, οι οικονομικοί δείκτες και τα οικονομικά μεγέθη βελτιώνονται, έχουμε ανοδική πορεία της βιομηχανικής παραγωγής, ενίσχυση των ηλεκτρονικών συναλλαγών, βελτίωση της ανταγωνιστικότητας της οικονομίας. Επενδύουν στη χώρα παγκόσμιοι κολοσσοί. Ακούσατε μερικούς: «AMAZON», «MICROSOFT», «JP MORGAN».

Αυτά δεν είναι λόγια θεωρίας. Είναι πολλές, νέες καλοπληρωμένες θέσεις εργασίας και εσείς καταθέτετε μομφή. Δεν τις θέλετε; Δεν τις θέλετε αυτές τις θέσεις;

Κυρίες και κύριοι συνάδελφοι, αυτά τα δύο χρόνια αναβαθμίσαμε και τη διεθνή θέση της χώρας, της Ελλάδας. Θωρακίσαμε την άμυνά της. Διπλωματικά η χώρα ενισχύθηκε με πυκνό δίκτυο συνεργασιών στην περιφέρεια με τη Γαλλία, με τις Ηνωμένες Πολιτείες, με τα Ηνωμένα Αραβικά Εμιράτα. Επιχειρησιακά η πατρίδα θωρακίζεται με σημαντικές επενδύσεις στις Ένοπλες Δυνάμεις σε αέρα, ξηρά και θάλασσα.

Εμείς αυτά κάναμε. Εσείς τι κάνατε; Προσέξτε. Την ώρα που ένας επιθετικός γείτονας εμμονικά προκαλεί και απειλεί, καταψηφίσατε τον αμυντικό προϋπολογισμό, την ελληνική αμυντική στρατηγική συμφωνία με τη Γαλλία και, από ό,τι ακούω, έχετε αποφασίσει να καταψηφίσετε και την ελληνοαμερικανική συμφωνία. Καταψηφίσατε το τείχος στον Έβρο. Το λοιδορήσατε. Ακόμα και για τα Ραφάλ απέναντι είσαστε.

Ειλικρινά αναρωτιέμαι: Τι λέτε; Πώς απολογείστε στις γυναίκες και τους άνδρες των Ενόπλων Δυνάμεων που έχουν ανάγκη την ολόψυχη εθνική στήριξη για να επιτελέσουν την αποστολή τους από μια Αξιωματική Αντιπολίτευση που δεν στηρίζει, που πολώνει και διχάζει; Ακόμα και στα ζωτικά θέματα της ασφάλειας και της άμυνας της πατρίδας αναρωτιέμαι τι έχει να περιμένει ελληνικός λαός; Δεν έχει να περιμένει τίποτα. Σας έχει γυρίσει οριστικά την πλάτη.

Γι’ αυτό, όπως σας είπα από την αρχή, σήμερα δεν καταθέσατε πρόταση μομφής, ψάχνετε οδό διαφυγής από τα αδιέξοδά σας. Όμως, τα αδιέξοδά σας να τα λύσετε μόνοι σας, όχι στις πλάτες του ελληνικού λαού και της πολιτικής σταθερότητας που ζητάμε.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε, σας παρακαλώ.

**ΓΕΩΡΓΙΟΣ ΚΟΥΜΟΥΤΣΑΚΟΣ:** Δέκα δευτερόλεπτα.

Εμείς είμαστε με τους πολίτες. Μπορεί δικαιολογημένα κάποιες φορές να θυμώνουν μαζί μας, αλλά ταυτόχρονα γνωρίζουν πού μπορούν να επενδύσουν προσπάθειες και να ακουμπήσουν ελπίδες για σταθερότητα, για ασφάλεια, για προοπτική.

Σας προσπερνάμε, λοιπόν, και προχωράμε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε, σας παρακαλώ.

**ΓΕΩΡΓΙΟΣ ΚΟΥΜΟΥΤΣΑΚΟΣ:** Καταψηφίζω την πρόταση μομφής ή μάλλον διαφυγής του ΣΥΡΙΖΑ, στηρίζω την πολιτική σταθερότητας και προοπτικής της Νέας Δημοκρατίας.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε τώρα με τον κ. Ιλχάν Αχμέτ από το Κίνημα Αλλαγής και αμέσως μετά θα μιλήσει ο Υπουργός.

Ορίστε, κύριε συνάδελφε, έχετε τον λόγο.

**ΙΛΧΑΝ ΑΧΜΕΤ:** Ευχαριστώ, κύριε Πρόεδρε.

Κυρίες και κύριοι συνάδελφοι, συζητούμε σήμερα την πρόταση δυσπιστίας που κατέθεσε η Αξιωματική Αντιπολίτευση εναντίον της Κυβέρνησης, στην οποία το Κίνημα Αλλαγής είχε εξαρχής δηλώσει ότι θα την υπερψηφίσει. Είναι σαφές ότι το Κίνημα Αλλαγής με τεκμηριωμένες προτάσεις και ουσιαστικό πολιτικό λόγο ασκεί εδώ και δυόμισι χρόνια μια υπεύθυνη αντιπολίτευση, που αναγνωρίζεται από τους πολίτες και απέχει πολύ από τις κραυγές και τις ύβρεις άλλων πολιτικών δυνάμεων εντός και εκτός Κοινοβουλίου.

Αντιλαμβανόμαστε την αγωνία της Νέας Δημοκρατίας και του ΣΥΡΙΖΑ μπροστά στη δημοσκοπική επέλαση και την κοινωνική αποδοχή του Κινήματος Αλλαγής που έρχεται να ανατρέψει τον καχεκτικό και ατελέσφορο δικομματισμό κόσμο που ζούμε τα τελευταία χρόνια.

Για τον κ. Σκουρλέτη, για παράδειγμα, οι εκατόν είκοσι τέσσερις νεκροί στο Μάτι και τη Μάνδρα είναι μια καραμέλα που έχει λιώσει. Και οι νεκροί, βέβαια, έχουν λιώσει, όχι όμως ως καραμέλες. Είναι ποτέ δυνατόν ένας αριστερός άνθρωπος να παρομοιάζει την ανθρώπινη απώλεια με λιωμένη καραμέλα;

Από την άλλη, έχουμε μια πανδημία, έχουμε ένα ελλειμματικό ΕΣΥ, εκατομμύρια ανεμβολίαστους και μια ίσως κακή διακυβέρνηση.

Εμείς δεν θα τυμβωρυχήσουμε πάνω σε νεκρούς. Δεν είμαστε εμείς εκείνοι που θα συγκρίνουμε ποια Κυβέρνηση παράγει περισσότερο πόνο, θύματα και κοινωνικά αδιέξοδα, γιατί θέλουμε να επενδύσουμε στην Ελλάδα που κοιτάζει στο μέλλον, που δημιουργεί ευκαιρίες και προοπτικές για τη νέα γενιά, που προσφέρει ένα κοινωνικό μοντέλο προστασίας στους πιο αδύναμους, στους χαμηλοσυνταξιούχους και στην τρίτη ηλικία.

Αν υπάρχει μια φράση που σύσσωμη η κοινωνία φωνάζει αυτές τις μέρες είναι χωρίς αμφιβολία: «Πάρτε την ευθύνη, επιτέλους» ή κάποιος να πάρει την ευθύνη επιτέλους, την ευθύνη που τόσο επιτακτικά και με κάθε ευκαιρία ζητάει η παρούσα Κυβέρνηση από τους πολίτες, την ευθύνη που, δυστυχώς, αποφεύγει με συγγνώμη δίχως αντίκρισμα, ενώ από τον ΣΥΡΙΖΑ και τον πρώην Πρωθυπουργό ούτε μια συγγνώμη είδαμε τότε με τα γεγονότα στο Μάτι.

Οι πολίτες, όμως, δεν πείθονται πλέον. Απαιτούν πράξεις και όχι μια υποκριτική επίκληση στο συναίσθημα, που όχι μόνο δεν λύνει το πρόβλημα, αλλά επιτρέπει τελικά την επανάληψή του σε κάθε κρίση.

Πόσες φορές μπορεί μια συγγνώμη τελικά είναι αρκετή; Το καλοκαίρι είχαμε τις πυρκαγιές, το φθινόπωρο τις πλημμύρες και τώρα τα χιόνια. Και στις τρεις περιπτώσεις η διαχείριση ήταν όχι μόνο απογοητευτική, αλλά ίσως και καταστροφική.

Η Κυβέρνηση επαίρεται για το επιτελικό της κράτος και την ψηφιακή διακυβέρνηση. Από την πλευρά μου ως Τομεάρχης Ψηφιακής Διακυβέρνησης του Κινήματος Αλλαγής έχω να πω το εξής: Οι απευθείας αναθέσεις στο όνομα της ταχύτητας της ψηφιοποίησης μπορεί να οδηγήσουν σε κατασπατάληση δημοσίου χρήματος. Πρέπει να γίνουν ανοιχτοί και διαφανείς διαγωνισμοί για την ψηφιοποίηση σε όλα τα επίπεδα, ώστε το κράτος να είναι φιλικό προς τον πολίτη και όχι δυνάστης του. Η διαφάνεια, η λογοδοσία, ο ψηφιακός μετασχηματισμός αποτελούν τα κρίσιμα εκείνα στοιχεία που θα αποκαταστήσουν τη χαμένη αξιοπιστία του κράτους προς την κοινωνία. Και όταν μιλάμε για ψηφιακό μετασχηματισμό, δεν αναφερόμαστε ασφαλώς στην ψηφιακή γραφειοκρατία, που απλά θα αντικαταστήσει το χαρτοβασίλειο του ελληνικού δημοσίου. Ζούμε σε μια χώρα που, δυστυχώς, ακόμα έχουμε το πιο ακριβό internet σε όλη την Ευρώπη, που η πρόσβαση σε γρήγορες και ασφαλείς υπηρεσίες διαδικτύου για πολλά σημεία της χώρας αποτελεί ακόμα ζητούμενο, σε μια χώρα όπου οι πολίτες πέφτουν καθημερινά θύμα ηλεκτρονικής απάτης, την ίδια στιγμή που η πανδημία εκτόξευσε το ηλεκτρονικό εμπόριο και τη χρήση του από τους πολίτες.

Καθώς όλο και περισσότεροι τομείς της καθημερινότητάς μας συνδέονται με τον ψηφιακό χώρο και η πανδημία το δίχως άλλο επιτάχυνε αυτήν την εξέλιξη, είμαστε όλο και πιο εκτεθειμένοι στις κυβερνοαπειλές.

Κυρίες και κύριοι συνάδελφοι, πριν από δύο μήνες ανακοινώθηκε από τον Υπουργό Αγροτικής Ανάπτυξης η στήριξη των καπνοπαραγωγών της Θράκης με μια ενίσχυση της τάξεως των 90 ευρώ ανά στρέμμα για τις απώλειες του εισοδήματος την περίοδο του κορωνοϊού.

Ήμουν εγώ ο ίδιος που ευχαρίστησα από αυτό το Βήμα, στην ομιλία μου στον προϋπολογισμό, τον ίδιο τον Πρωθυπουργό, την Πρόεδρο της Διακομματικής για τη Θράκη και τον κ. Σκυλακάκη ως Αναπληρωτή Υπουργό Οικονομικών. Δυστυχώς, όμως, έχω να παρατηρήσω ότι τα χρονοδιαγράμματα δεν τηρούνται και οι εβδομάδες περνούν χωρίς να υλοποιείται αυτή η απόφαση. Είναι μια απόφαση για την οποία δεσμεύτηκε προσωπικά ο ίδιος ο Πρωθυπουργός.

Κύριοι της Κυβέρνησης, πάρτε επιτέλους εδώ και τώρα την πρωτοβουλία να υλοποιήσετε την υπόσχεσή σας προς αυτούς τους φτωχούς ανθρώπους. Μπορεί για εσάς ο χρόνος να είναι άπλετος, για εκείνους όμως μετράει ήδη αντίστροφα για την παραμονή τους στις καλλιέργειές τους και στις παραγωγικές τους εστίες, διότι τον Μάρτιο αρχίζει η καλλιεργητική περίοδος και χρειάζονται αυτά τα λεφτά. Ζουν μόνο από αυτά.

Αν μου ζητούσαν έναν και μόνο λόγο για να απευθύνω μομφή στην Κυβέρνηση, κύριοι συνάδελφοι, αυτός θα ήταν η οικονομική εγκατάλειψη της Θράκης, που γεννά απελπισία, μετανάστευση και διευρύνει τις κοινωνικές ανισότητες και τη δυσπιστία των πολιτών. Γιατί το κάνετε αυτό; Τι είναι εκείνο που σας εμποδίζει να δείτε την πραγματικότητα του σοβαρού κινδύνου που διατρέχει η Θράκη; Ελπίζουμε και πιστεύουμε στο πόρισμα της διακομματικής επιτροπής. Αν αποτελεί συνειδητή πολιτική επιλογή, τότε θα κριθείτε στις κάλπες από τον λαό, αλλά για μένα και πέρα από το όποιο στενό πολιτικό και κομματικό συμφέρον -όσοι με ξέρουν, το ξέρουν- προέχει η σωτηρία των φτωχών αγροτών και των μη προνομιούχων της Θράκης. Κάντε το πριν να είναι πολύ αργά για τον τόπο μας και την περιοχή μας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κυρίες και κύριοι συνάδελφοι -τελειώνω, κύριε Πρόεδρε- το Κίνημα Αλλαγής επιμένει στο να καταθέτει συγκεκριμένες προτάσεις, διεκδικώντας να είναι μέρος της λύσης και όχι του προβλήματος που αναπαράγει η πόλωση και η συσπείρωση των κομματικών στρατών.

Η επόμενη σοσιαλδημοκρατική κυβέρνηση της χώρας μας είμαστε πεπεισμένοι ότι θα έχει κορμό και ιδεολογικό εκφραστή το Κίνημα Αλλαγής. Μέχρι τότε θα είμαστε παρόντες σε όλες τις μάχες, μέσα και έξω από τη Βουλή, δίπλα στους πολίτες, μαζί με τον λαό, έχοντας ως στόχο να ανοίξουμε μια νέα σελίδα για το μέλλον αυτού του τόπου.

Σας ευχαριστώ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε για τον χρόνο.

Ακολουθεί ο Υπουργός κ. Παπαθανάσης και αμέσως μετά ο κ. Βασιλειάδης.

Κύριε Υπουργέ, έχετε τον λόγο.

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Ανάπτυξης και Επενδύσεων):** Ευχαριστώ πολύ, κύριε Πρόεδρε. Καθώς η ώρα είναι 1.15΄ δεν έχω δικαίωμα να υπερβώ τα δέκα λεπτά. Θα είμαι σύντομος, συνοπτικός και ουσιαστικός.

Στη συζήτηση σήμερα θα πρέπει, για να μπορέσουμε να είμαστε αποτελεσματικοί, να προσδιορίσουμε τις διαφορές μεταξύ των δύο κομμάτων, Νέας Δημοκρατίας και ΣΥΡΙΖΑ. Νομίζω ότι εγώ θα συμφωνήσω με τον κ. Βίτσα. Έχουμε τον κ. Μπάρκα που είπε ότι μας χωρίζουν δύο κόσμοι.

Μας χωρίζουν δύο κόσμοι, γι’ αυτό, λοιπόν, θα σταθώ μόνο σε μερικά από αυτά τα οποία μας χωρίζουν και συγκεκριμένα σε λέξεις που μας χωρίζουν, γιατί αυτές οι λέξεις είναι άγνωστες για τον ΣΥΡΙΖΑ. Για μας είναι κανόνες αξιακοί ή κανόνες πολιτικής.

Πρώτη λέξη η «συγγνώμη». Δεν υπάρχει. Το είπατε όλοι εσείς, κυρίες και κύριοι της Νέας Δημοκρατίας, Βουλευτές της Νέας Δημοκρατίας. Το επαναλάβατε πολλές φορές. Ο Πρωθυπουργός το είπε. Δεν έχουμε ακούσει ποτέ τη λέξη «συγγνώμη» στην ιστορία του κόμματος του ΣΥΡΙΖΑ, ως κράτος, ως πολιτεία, ως κοινωνία, ακόμα και σήμερα. Φεύγει ο κ. Μπάρκας. Φεύγετε; Καθίστε, θα μας πείτε τη συγνώμη σε λίγο.

Ακόμα και σήμερα που ο κ. Γεωργιάδης ζήτησε να πείτε ένα «συγγνώμη» γι’ αυτόν τον διασυρμό που υπέστη, δεν είχατε το θάρρος και την τόλμη να ψελλίσετε μία κουβέντα. Δεν μπορείτε. Σας πνίγει η λέξη αυτή. Δεν μπορείτε να την πείτε, δεν μπορείτε να την αρθρώσετε, ούτε όταν κλείνατε τις τράπεζες, ούτε όταν βλέπατε τους συνταξιούχους έξω από τις τράπεζες πεσμένους κάτω, ούτε στο Μάτι, ούτε όταν κοροϊδεύατε τους πολίτες με τα ψευτοδημοψηφίσματά σας, ούτε όταν αυξάνατε τους φόρους ή μειώνατε τις συντάξεις. Δεν μπορείτε να την πείτε τη λέξη. Σας πνίγει και δεν μπορείτε να την πείτε!

Δεύτερη λέξη η «αλήθεια». Τρομάζετε πάρα πολύ. Ο Κυριάκος Μητσοτάκης μπορεί να βλέπει την πραγματικότητα και να λέει την αλήθεια στον κόσμο. Δεν μπορείτε να πείτε την αλήθεια γιατί; Ο Κυριάκος Μητσοτάκης στον οποίο αναφερθήκατε, κύριε Μπάρκα, έχει την ψυχική δύναμη, την ηθική και την πολιτική δύναμη να σηκώσει τους Έλληνες ψηλά, να τους κοιτάξει στα μάτια και να πει συγγνώμη, να πει την αλήθεια στον ελληνικό λαό, αυτή που δεν είπατε εσείς ποτέ κατά τα τεσσεράμισι χρόνια. Τρομάζετε και προσδοκάτε οφέλη μέσα από την κλιματική κρίση, γιατί προφανώς αυτό που κάνετε σήμερα γίνεται διότι αισθάνεστε την αναπνοή του ΚΙΝΑΛ πολύ κοντά σας και αυτό σας φοβίζει. Τρομάζετε.

Είμαστε, λοιπόν, δύο κόσμοι. Δυόμισι χρόνια Κυβέρνησης, έξι χρόνια από τότε που ο Κυριάκος Μητσοτάκης ανέλαβε την προεδρία του κόμματος. Σε όλες τις διαδικασίες, σε όλες τις εκλογές έχετε χάσει. Σας τρομάζει αυτό, δεν μπορείτε να το αντιμετωπίσετε. Πρέπει να το κατανοήσετε αυτό. Δεν μπορείτε να αντιμετωπίσετε τον Κυριάκο Μητσοτάκη.

Κληθήκαμε να αντιμετωπίσουμε πολλές κρίσεις, μεταναστευτικό, απειλές από τους γείτονες, υγειονομική κρίση, ενεργειακή κρίση. Ήμασταν κοντά στην κοινωνία. Είναι εδώ και ο συνάδελφος κ. Σκυλακάκης, 43,3 δισεκατομμύρια το τρίτο μεγαλύτερο ως ποσοστό του ΑΕΠ στην Ευρωζώνη. Κρατήσαμε την αγορά ζωντανή, εκεί που άλλες μεγάλες χώρες της Ευρώπης είχαν άδεια ράφια. Δεν έλειψε τίποτε κατά τη διάρκεια της πανδημίας. Φέραμε εργαλεία για να μπορέσει να ενημερώνεται ο καταναλωτής. Συνεχίσαμε και μειώσαμε τους φόρους στηρίζοντας τις επιχειρήσεις και τα νοικοκυριά.

Τρίτη λέξη που σας στοιχειώνει και δεν μπορείτε να μην πείτε, την φοβάστε είναι οι «επενδύσεις». Οι επενδύσεις, που για μας είναι κανόνας πολιτικής, αναμένεται να αυξηθούν 21,9%. Η χώρα μας θα έχει τη δεύτερη υψηλότερη αύξηση των επενδύσεων στην Ευρώπη το 2022. Ο δείκτης επιχειρηματικών προσδοκιών ενισχύθηκε τον Οκτώβριο στις 112,9 μονάδες, η δεύτερη μεγαλύτερη άνοδος από τον Απρίλιο του 2007. Δεν φαντάζομαι να αμφισβητείτε αυτά τα στατιστικά.

Άμεσες ξένες επενδύσεις αύξηση 77% στην προσέλκυση, ενώ την ίδια περίοδο στην Ευρώπη μειώθηκαν οι άμεσες ξένες επενδύσεις κατά 13%. Για πρώτη φορά η Ελλάδα κατατάχθηκε μεταξύ των δέκα πιο ελκυστικών προορισμών για ξένες επενδύσεις. Δείκτης ανταγωνιστικότητας, ανεβήκαμε τρεις θέσεις στην παγκόσμια κατάταξη. Στη διετία 2019 - 2020 η ανταγωνιστικότητα της ελληνικής οικονομίας βρέθηκε εκεί που δεν είχε βρεθεί τα τελευταία δώδεκα χρόνια.

Πιστεύουμε ότι συνεχίζοντας τη μεταρρυθμιστική πολιτική μας και αφού είμαστε συνεπείς σε αυτά τα οποία λέμε και το έχουμε κάνει πράξη και το έχει αντιληφθεί η παγκόσμια επιχειρηματική κοινότητα, θα έχουμε μία ισχυρή ανάπτυξη. Συνεχίσαμε να διαχειριζόμαστε τα δημοσιονομικά μας με τρόπο ώστε να μας εμπιστεύονται οι αγορές για να μπορούμε να δανειζόμαστε εν μέσω της κρίσης, μιας και είχαμε ελλειμματικό προϋπολογισμό.

Τέταρτη λέξη η «αξιοπιστία». Αποκαταστήσαμε το κύρος της Ελλάδας στην παγκόσμια επενδυτική κοινότητα μέσα από τις δύσκολες συνθήκες που περάσαμε. Θέσαμε ισχυρά θεμέλια ενός εξωστρεφούς και σύγχρονου επιχειρηματικού περιβάλλοντος, του οποίου οι διαδικασίες συνεχώς απλοποιούνται και επιταχύνονται.

Πέμπτη λέξη που δεν κατανοείτε -είναι άγνωστη στο λεξιλόγιό σας- είναι η «εμπιστοσύνη». Δημιουργήσαμε και συνεχίζουμε να δημιουργούμε μια σχέση εμπιστοσύνης μεταξύ κράτους και επενδυτή και αυτό δίνει το μήνυμα προς την παγκόσμια επενδυτική κοινότητα ότι είμαστε σοβαροί, γι’ αυτό οι ξένοι έρχονται και θέλουν να αγοράσουν Ελλάδα, θέλουν να βρεθούν εδώ. Ξεμπλοκάραμε μεγάλες επενδύσεις. Φοβόσασταν να μιλήσετε με τους επενδυτές, κρυβόσασταν. Θα αναφερθώ στο Ελληνικό και πολλές άλλες.

Συνεχίσαμε να απλοποιούμε το θεσμικό πλαίσιο για την αδειοδότηση, έτσι ώστε σήμερα το 80% των αδειοδοτήσεων της εκκίνησης των επιχειρήσεων γίνεται με απλή γνωστοποίηση. Καταφέραμε -και συνεχίζουμε- να μειώσουμε τον χρόνο υπαγωγής των επενδυτικών σχεδίων στον αναπτυξιακό νόμο.

Συνεχίζουμε, λέω, με τον αναπτυξιακό, γιατί εκεί θα πάει οριζόντια και στις περιφέρειες της πατρίδας μας από μεσοσταθμικά εξακόσιες εβδομήντα ημέρες στις εκατό ημέρες.

Τα στατιστικά είναι σκληρά για εσάς, κύριοι του ΣΥΡΙΖΑ. Αγροδιατροφή: Από το 2016 με την εφαρμογή του ν.4399, είναι 381% και μιλάω για ετήσια αύξηση υπαγωγών στον αναπτυξιακό νόμο. Εφοδιαστική αλυσίδα: Είναι 688% ετήσια αύξηση, χρονιά δικιά σας με χρονιά δικιά μας. Μεταποίηση: 170%. Τουρισμός: 254%. Υπηρεσίες: 332%. Γενικά: Αύξηση 282%. Και για να μη σπαταλώ χρόνο, 284% συνολικά σε κόστος υπαγωγής επενδύσεων σε όλη την Ελλάδα.

Το καταθέτω στα Πρακτικά να το δείτε.

(Στο σημείο αυτό ο Αναπληρωτής Υπουργός Ανάπτυξης και Επενδύσεων κ. Νικόλαος Παπαθανάσης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Την επόμενη βδομάδα ξεκινά -τη Δευτέρα- ο νέος αναπτυξιακός νόμος, ένα ισχυρό εργαλείο που θα δώσει ισχυρή ανάπτυξη και θα φέρει επενδύσεις σε όλη την περιφέρεια, διότι οι περιφέρειες θα έχουν ισχυρή ποσόστωση στη στήριξή τους.

Στα δυόμισι χρόνια διακυβέρνησης εγκρίναμε είκοσι επτά νέες στρατηγικές επενδύσεις προϋπολογισμού 5,4 δισεκατομμυρίων ευρώ, εγκρίναμε δεκαπέντε νέες συμπράξεις δημοσίου-ιδιωτικού τομέα άνω των 2 δισεκατομμυρίων ευρώ. Τρέχουν όλα τα μεγάλα οδικά έργα, τρέχει ο διαγωνισμός για τα δεκατρία περιφερειακά Κέντρα Επιχειρήσεων της Πολιτικής Προστασίας, κάτι το οποίο είναι κρίσιμο.

Προχωρήσαμε στη δίκαιη αναπτυξιακή μετάβαση. Προχώρησε για πρώτη φορά η πολιτεία, όταν επί ΣΥΡΙΖΑ μειώθηκε κατά 52% η λιγνιτική παραγωγή ενέργειας και δεν συνέβη τίποτε, δεν στρέψατε καν την προσοχή σας εκεί. Για πρώτη φορά η Ελλάδα στρέφει την προσοχή στη δίκαιη αναπτυξιακή μετάβαση.

Οικοδομούμε και θα συνεχίσουμε να οικοδομούμε ένα κράτος το οποίο θα δίνει το αίσθημα της εμπιστοσύνης στους επενδυτές, λιγότερο κράτος στις διαδικασίες.

Λέξη άγνωστη για σας η «ανάπτυξη»: «CISCO», «MICROSOFT», «PFIZER», «AMAZON». Όταν εσείς καταθέτατε την πρόταση δυσπιστίας, οι μεγάλοι οίκοι έρχονταν εδώ στην πατρίδα μας για να επενδύσουν χρήματα. Η «JP MORGAN» ήταν εδώ και από την εξέλιξη, έτσι όπως φαίνεται και από την έρευνα της «MARATHON VENTURE CAPITAL», θα καταγράψουμε ρεκόρ επενδύσεων των startup Ελλήνων ιδρυτών και θα συνεχίσουμε και θα είμαστε στις πρώτες θέσεις της Ευρώπης.

Κυρίες και κύριοι, ποτέ δεν διεκδικήσαμε το αλάθητο. Είμαστε εδώ για να στηρίξουμε την οικονομία, τις επιχειρήσεις και τους συμπολίτες μας.

Να συγχαρώ όλους τους εκατοντάδες εθελοντές, τους εργαζόμενους για την αντιμετώπιση της κρίσης που περάσαμε και να τονίσω ότι η Κυβέρνηση της Νέας Δημοκρατίας θα συνεχίσει δυνατά, θα φέρει την ανάπτυξη, θα φέρει νέες θέσεις εργασίας, θα αντιστρέψει το brain drain. Αυτός είναι o στόχος μας, αυτό είναι το όραμά μας.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΚΩΝΣΤΑΝΤΙΝΟΣ ΜΠΑΡΚΑΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Μπάρκα, για πείτε μου, παρακαλώ, τι θέλετε.

**ΚΩΝΣΤΑΝΤΙΝΟΣ ΜΠΑΡΚΑΣ:** Κύριε Πρόεδρε, επί προσωπικού.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Για εξηγήστε μου ποιο είναι το προσωπικό.

**ΚΩΝΣΤΑΝΤΙΝΟΣ ΜΠΑΡΚΑΣ:** Ο κύριος Υπουργός αναφέρθηκε σε εμένα ονομαστικά και θέλω να του απαντήσω.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Σε ποιο θέμα; Γιατί; Σας προσέβαλε σε κάτι;

**ΚΩΝΣΤΑΝΤΙΝΟΣ ΜΠΑΡΚΑΣ:** Ναι, με προσέβαλε.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ:** Ότι φεύγετε είπε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Σας παρακαλώ, εγώ θα αποφασίσω. Θέλετε να αναλάβετε, κύριε Σπανάκη, και το Προεδρείο της Βουλής; Ένα λεπτό!

Ο κύριος Υπουργός ανέφερε το όνομά σας, χωρίς να πει κάτι άλλο. Δεν τίθεται θέμα προσωπικού.

**ΚΩΝΣΤΑΝΤΙΝΟΣ ΜΠΑΡΚΑΣ:** Βεβαίως και είπε, κύριε Πρόεδρε, ότι δεν καταλαβαίνω…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Δεν τίθεται θέμα προσωπικού.

Συνεχίζουμε με τον κ. Βασιλειάδη.

**ΚΩΝΣΤΑΝΤΙΝΟΣ ΜΠΑΡΚΑΣ:** Κύριε Πρόεδρε, σας παρακαλώ!

**ΠΡΟΕΔΡΕΥΩΝ (Οδυσσέας Κωνσταντινόπουλος):** Δεν με πείσατε, αυτή είναι η άποψή μου!

**ΚΩΝΣΤΑΝΤΙΝΟΣ ΜΠΑΡΚΑΣ:** Έτσι συμπεριφέρεστε, κύριε Πρόεδρε; Είστε φίλοι με τη Νέα Δημοκρατία! Συγχαρητήρια! Σας χαρακτηρίζει αυτή η στάση!

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κύριε Βασιλειάδη, έχετε τον λόγο.

(Θόρυβος στην Αίθουσα από την πτέρυγα του ΣΥΡΙΖΑ)

Κύριοι συνάδελφοι, σας παρακαλώ!

**ΚΩΝΣΤΑΝΤΙΝΟΣ ΜΠΑΡΚΑΣ:** Κύριε Πρόεδρε, ο Υπουργός αναφέρθηκε σε εμένα και δεν μου δίνετε τον λόγο! Δεν δίνετε τον λόγο σε Βουλευτή να απαντήσει!

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Βασιλειάδη, σας παρακαλώ, ξεκινήστε την ομιλία σας.

**ΒΑΣΙΛΕΙΟΣ (ΛΑΚΗΣ) ΒΑΣΙΛΕΙΑΔΗΣ:** Ευχαριστώ, κύριε Πρόεδρε.

Συμμετέχουμε σήμερα στην κορυφαία διαδικασία κοινοβουλευτικού ελέγχου, για να συζητήσουμε πρόταση δυσπιστίας κατά της Κυβέρνησης που συνυπογράφουν τα μέλη της Κοινοβουλευτικής Ομάδας του ΣΥΡΙΖΑ.

Η αιτία, σύμφωνα με το κείμενο της πρότασης που συνυπογράφετε, κυρίες και κύριοι συνάδελφοι του ΣΥΡΙΖΑ, είναι η αναποτελεσματικότητα της Κυβέρνησης -κατά την άποψή σας- και τα επιχειρήματα που τη συνοδεύουν συνοψίζονται σε τρεις κατηγορίες.

Ας τις δούμε μία προς μία.

Αναποτελεσματικότητα -λέτε- στη διαχείριση της πανδημίας. Ποια είναι η πραγματικότητα; Αρχικά, είχαμε υποδειγματική αντιμετώπιση του φαινομένου κατά την κρίσιμη φάση του ξεσπάσματος, όπου η Κυβέρνηση ενήργησε άμεσα και αποτελεσματικά, παίρνοντας μέτρα νωρίτερα από τις περισσότερες ευρωπαϊκές χώρες.

Ταυτόχρονα, ξεκίνησε η ενίσχυση του ΕΣΥ, αρχικά στο κρίσιμο κομμάτι των ΜΕΘ, όπου οι κλίνες από πεντακόσιες πενήντα επτά που ήταν το 2019 έχουν φτάσει τις χίλιες τριακόσιες. Σταδιακά περνάμε στον ανασχεδιασμό και την ανασυγκρότηση του ΕΣΥ, με έμφαση στην πρωτοβάθμια φροντίδα, αλλά και στην περιφέρεια, εκεί όπου υπάρχει και το μεγαλύτερο πρόβλημα. Το ΕΣΥ ενισχύθηκε επίσης με δεκατέσσερις χιλιάδες γιατρούς, νοσηλευτές και διοικητικό προσωπικό, ενώ και για το 2022 αναμένονται έξι χιλιάδες επιπλέον προσλήψεις.

Και όλα αυτά με δεδομένο ότι ο αριθμός των εντατικολόγων ή των πνευμονολόγων δεν είναι απεριόριστος ούτε μπορούν να εκπαιδευτούν νέοι από τη μία ημέρα στην άλλη.

Όταν το εμβόλιο που υποστηρίζατε ότι δεν υπάρχει έγινε διαθέσιμο, οργανώθηκε με πρωτοφανή και υποδειγματικό τρόπο η επιχείρηση «Ελευθερία».

Ποια ήταν η συνεισφορά του ΣΥΡΙΖΑ σε αυτή την εθνική προσπάθεια; Για μία ακόμη φορά η υπονόμευσή της, είτε αυξάνοντας συνεχώς τα νούμερα των υγειονομικών που ζητούσατε να προσληφθούν, όταν βλέπατε ότι η Κυβέρνηση έτρεχε πιο γρήγορα και από τις κραυγές σας, είτε καλλιεργώντας τον φόβο με το εμβόλιο, με αποτέλεσμα σήμερα το ποσοστό των ανεμβολίαστων, ειδικά στις κρίσιμες ηλικίες, να κρατά ψηλά τον αριθμό των απωλειών.

Για ποια αναποτελεσματικότητα μιλάτε, λοιπόν, όταν το λαϊκό αίσθημα που επικαλείστε εκφράστηκε από την πρώτη στιγμή της πανδημίας με τη φράση «ευτυχώς που δεν μας συνέβη επί ΣΥΡΙΖΑ!»;

Πάμε τώρα στην οικονομία. Παρά τις αντιξοότητες και παρά το μεγάλο πλήγμα από την πανδημία στον τουρισμό παρατηρούμε ισχυρή ανάκαμψη και πάντως ταχύτερη από τον μέσο όρο των ευρωπαϊκών κρατών.

Επιπλέον, σε αυτή την ατυχή συγκυρία η Κυβέρνηση της Νέας Δημοκρατίας έφερε στη Βουλή μέτρα στήριξης για τη μεσαία τάξη και τα αδύναμα στρώματα περίπου 43 δισεκατομμυρίων ευρώ και παράλληλα, μειώσεις φόρων και ασφαλιστικών εισφορών. Ενίσχυσε την αξιοπιστία και το κύρος της χώρας.

Παρατηρούμε, επίσης, μείωση της ανεργίας, αύξηση των εξαγωγών και εμβληματικές επενδύσεις από διεθνείς κολοσσούς που θα δημιουργήσουν πολλές και καλοπληρωμένες νέες δουλειές.

Ακόμα και το κύμα ακρίβειας στην ενέργεια και στα αγαθά, το οποίο οφείλεται σε διεθνείς παράγοντες, η Κυβέρνηση έσπευσε να το αντιμετωπίσει, προσφέροντας στήριξη στα νοικοκυριά.

Όλες αυτές τις σημαντικές παρεμβάσεις ο ΣΥΡΙΖΑ τις καταψήφισε και οι μόνες προτάσεις που έκανε αφορούσαν αύξηση των δαπανών του κράτους, την ίδια δηλαδή συνταγή που μας οδήγησε στη μεγάλη κρίση χρέους.

Τρίτη κατηγορία επιχειρημάτων περί δήθεν αναποτελεσματικότητας της Κυβέρνησης η αντιμετώπιση κρίσεων.

Ας ξεκινήσουμε από την κατάσταση που άφησε ο ΣΥΡΙΖΑ στην Πολιτική Προστασία το 2019: Μερικά γραφεία σε έναν ακατάλληλο χώρο, υποστελεχωμένη και χωρίς εξοπλισμό. Μέσα σε δύο χρόνια αυτή η εικόνα έχει αλλάξει ριζικά, παρά το γεγονός ότι τα περιθώρια βελτίωσης παραμένουν προφανώς σημαντικά. Χαρακτηριστικό παράδειγμα αποτελεί το «112», το οποίο ήταν στα συρτάρια για πάρα πολλά χρόνια και σήμερα είναι πλήρως λειτουργικό σώζοντας ζωές.

Στην πρόσφατη κακοκαιρία στην Αττική προφανώς και υπήρξαν αστοχίες και ανεπάρκειες, οι οποίες πρέπει να διορθωθούν. Οφείλουμε να είμαστε προετοιμασμένοι. Ωστόσο, πρέπει να αναγνωρίσουμε πως ήταν ένα σπάνιο σε ένταση φαινόμενο για την Αττική. Τέτοιες χιονοκαταιγίδες αντιμετωπίζουμε συχνά στην Πέλλα. Τις γνωρίζουμε και οι πολίτες και οι υπηρεσίες και ξέρουμε τι πρέπει να κάνουμε, όπως κι έγινε σε πολλές άλλες περιοχές της χώρας αυτές τις μέρες. Έχουμε πάρει ήδη τα μαθήματά μας, όπως και στην περίπτωση της «Μήδειας», ενώ μεταρρυθμίσαμε και τον τρόπο αποζημιώσεως από το κράτος προς τον πολίτη για φυσικές καταστροφές.

Στην πρόταση δυσπιστίας, λοιπόν, λέτε πως η Κυβέρνηση δεν χαίρει της εμπιστοσύνης των πολιτών. Εγώ ως Βουλευτής Πέλλας θα μιλήσω για τους πολίτες της Πέλλας και για το τι έχουν δει στα δυόμισι χρόνια διακυβέρνησης της Νέας Δημοκρατίας.

Οι πολίτες της Πέλλας, λοιπόν, έχουν δει να μπαίνει σε τροχιά υλοποίησης μετά από πολλά χρόνια το μεγαλύτερο και σημαντικότερο έργο για την Περιφερειακή Ενότητα που δεν είναι άλλο από τον οδικό άξονα Θεσσαλονίκη-Γιαννιτσά-Έδεσσα. Επιπλέον, δρομολογούνται έργα υποδομών, όπως το νέο Δικαστικό Μέγαρο της Έδεσσας, η κατασκευή δικτύου φυσικού αερίου στις μεγάλες πόλεις και αργότερα η επέκτασή του και αλλού και σημαντικά έργα άρδευσης, όπως το φράγμα Αλμωπαίου. Επίσης, βλέπουν τη σημασία που δίνει η Κυβέρνηση του Κυριάκου Μητσοτάκη στον τόσο σημαντικό για την οικονομία της Πέλλας πρωτογενή τομέα. Μετά από χρόνια οι αγρότες μας πιστώνονται τις ενισχύσεις και τις αποζημιώσεις στην ώρα τους, ενώ για πρώτη φορά το κράτος τηρεί την υποχρέωσή του και ενισχύει τον ΕΛΓΑ. Παράλληλα, όλο και περισσότεροι νέοι άνθρωποι δραστηριοποιούνται συνειδητά με τη γη μέσω προγραμμάτων και κινήτρων.

Στην Πέλλα βλέπουμε τη στάση της Κυβέρνησης στα θέματα εξωτερικής πολιτικής, την επέκταση των χωρικών μας υδάτων και την αποτελεσματική υπεράσπιση των εδαφών και των δικαιωμάτων μας από τον Έβρο μέχρι την Ανατολική Μεσόγειο, τη στήριξη των Ενόπλων Δυνάμεων και την προμήθεια σύγχρονων συστημάτων, όπως των αεροσκαφών Ραφάλ. Όμως, βλέπουμε τη στάση της Κυβέρνησης και σε θέματα της καθημερινότητάς μας, όπως είναι τα άλματα στην ψηφιακή διακυβέρνηση και στην αναβάθμιση των υπηρεσιών προς τον πολίτη ή στα ευαίσθητα θέματα των ατόμων με αναπηρία.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε.

Παρά τις δυσκολίες και τις αστοχίες, εφαρμόζουμε το πρόγραμμά μας. Γίνονται και λάθη. Τα αναγνωρίζουμε, μαθαίνουμε από αυτά και προχωράμε.

Αντιθέτως, λοιπόν, αποκαταστήσαμε την εμπιστοσύνη των πολιτών προς το κράτος. Οπότε, κυρίες και κύριοι συνάδελφοι, αν είχατε κάνει εσείς την αυτοκριτική σας, δεν θα μιλούσατε για τη χειρότερη Κυβέρνηση που γνώρισε ο τόπος από τη Μεταπολίτευση και μετά. Για να αντιμετωπίσετε δικά σας πολιτικά αδιέξοδα καταφεύγετε στην πόλωση, την καταστροφολογία και τα ψεύδη.

Η Κυβέρνηση της Νέας Δημοκρατίας έχει την εμπιστοσύνη της κοινωνίας της Πέλλας, κύριε Πρόεδρε. Συνεπώς έχει και τη δική μου εμπιστοσύνη και γι’ αυτό και θα καταψηφίσω την πρόταση δυσπιστίας.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε, κύριε συνάδελφε.

Τον λόγο έχει τώρα ο κ. Βασίλειος Κόκκαλης από τον ΣΥΡΙΖΑ. Μετά ο κ. Κελέτσης, ο κ. Λαμπρούλης και ο κ. Σκυλακάκης.

Ορίστε, κύριε Κόκκαλη, έχετε τον λόγο.

**ΒΑΣΙΛΕΙΟΣ ΚΟΚΚΑΛΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, το αν είναι αποτελεσματική ή όχι μία πρόταση δυσπιστίας, ασχέτως από την ευδοκίμηση αυτής, κρίνεται από την κριτική την οποία δέχεται. Πρώτα απ’ όλα, το πανίσχυρο, σύμφωνα με τον Περιφερειάρχη Αττικής, τον κ. Γεώργιο Πατούλη, επικοινωνιακό σύστημα της Κυβέρνησης και εν συνεχεία οι μέχρι τώρα αγορεύσεις των Βουλευτών, αλλά και των Υπουργών που προτίθενται να καταψηφίσουν την πρόταση δυσπιστίας, η πλειοψηφία αυτών των αγορεύσεων, οι οκτώ στις δέκα, αναφέρονται σε επιχειρήματα, όπως ότι μέσα στην Αίθουσα είναι δύο, τρεις, τέσσερις Βουλευτές της Αξιωματικής Αντιπολίτευσης και ότι αυτή η κίνηση είναι μια κίνηση απελπισίας, μια κίνηση αδιεξόδου.

Η πρόταση δυσπιστίας αποτελεί την αρχή της απολογίας, η οποία άρχισε χθες και θα τελειώσει με την ετυμηγορία του ελληνικού λαού στις εκλογές. Ο Κανονισμός, αλλά και η λογική, κυρίες και κύριοι συνάδελφοι, λένε ότι στην πρόταση δυσπιστίας θα έπρεπε να αντιπαρατίθενται οι πολιτικές της Κυβέρνησης, διότι η πρόταση δυσπιστίας αφορά τη γενικότερη κυβερνητική πολιτική. Αντ’ αυτού έχουμε φαιδρά -στην κυριολεξία- επιχειρήματα για να αντικρούσουν την πρόταση δυσπιστίας, στην ουσία έχουμε πολύ λίγα πράγματα.

Αρχικά θα πρέπει να απολογηθείτε για την πανδημία. Πρέπει να απολογηθείτε στον ελληνικό λαό, κυρίες και κύριοι συνάδελφοι, διότι μετά το πρώτο κύμα και ενώ γνωρίζατε ότι το Εθνικό Σύστημα Υγείας απαιτεί ουσιαστική και πραγματική στήριξη, εντούτοις δεν το πράξατε. Πρέπει να απολογηθεί ο κ. Μητσοτάκης στον ελληνικό λαό, γιατί ενώ γνώριζε ότι τα PCR συνταγογραφούνται στις περισσότερες χώρες της Ευρωπαϊκής Ένωσης, το απέκρυψε από τον ελληνικό λαό και είπε ψέματα κατάμουτρα. Πρέπει να απολογηθεί ο κ. Μητσοτάκης, διότι ενώ γνώριζε ότι η θνητότητα εκτός μονάδων εντατικής θεραπείας αυξάνεται, εντούτοις δεν έπραξε τίποτα.

Πρέπει να απολογηθείτε στους συνταξιούχους για τη φορολόγηση των αναδρομικών, την ίδια ώρα που ξοδέψατε εκατομμύρια ευρώ για ανύπαρκτα site, σύμφωνα με τη λίστα Πέτσα. Θα πρέπει να απολογηθείτε στους εργαζόμενους του ιδιωτικού τομέα στους οποίους τάζετε τον Μάιο αύξηση-ψίχουλα του κατώτατου μισθού. Πρέπει να απολογηθείτε στους ελεύθερους επαγγελματίες για τη μη διαγραφή του «κορωνοχρέους». Πρέπει να απολογηθείτε για την ακρίβεια.

Επιτρέψτε μου, κύριε Πρόεδρε, να αναφερθώ στην ακρίβεια λίγο παραπάνω. Πραγματικά άκουσα τον κ. Γεωργιάδη και για να είμαι ειλικρινής, λόγω της στεντόρειας φωνής του, είχα αμφιβολίες. Είπα μέσα μου «Λες να έχει δίκιο; Μήπως είναι αυτή η πραγματικότητα που περιέγραψε και ο τραπεζίτης με τον οποίο συναντήθηκε ο Πρωθυπουργός με το 1,1 δισεκατομμύριο σώσει την Ελλάδα;».

Ήρθε η ώρα, κυρίες και κύριοι συνάδελφοι, να αφήσουμε λίγο στην άκρη τα επικοινωνιακά τερτίπια και να ασχοληθούμε με την ουσία. Έχω εδώ έναν λογαριασμό και θα περιμένω μία απάντηση. Αυτός ο λογαριασμός είναι διμήνου και αφορά την εστίαση. Για τους μήνες Σεπτέμβριο-Οκτώβριο ο λογαριασμός ήταν 2.800 ευρώ και για τους μήνες Οκτώβριο-Νοέμβριο ήταν 13.608 ευρώ. Εδώ, λοιπόν, τώρα πρέπει να πούμε αλήθειες. Πώς θα καλύψει αυτός ο επιχειρηματίας αυτά τα δέκα χιλιάρικα;

Να κάνω μία υπόθεση χάριν διαλόγου και συναινετικής διάθεσης; Ας πούμε ότι επιδοτείτε τις 5.000 ευρώ, όπως είπε ο κ. Σκρέκας, δηλαδή το 50%. Τα άλλα πέντε χιλιάρικα πού θα τα βρει; Αυτή είναι η αύξηση του διαθέσιμου εισοδήματος; Πού θα τα βρει τα άλλα πέντε; Θέλω κάποιος να δώσει μία πειστική απάντηση και σε μένα και στον πολίτη. Κι αυτά είναι χιλιάδες. Θα τα δώσει ο τραπεζίτης με τον οποίο συναντήθηκε ο κ. Μητσοτάκης; Πού θα τα βρει τα άλλα πέντε χιλιάρικα, όταν δεν μπορεί να δανειστεί από τις τράπεζες;

Είπε ο κ. Γεωργιάδης ότι έχουμε αύξηση του διαθέσιμου εισοδήματος 6% σύμφωνα με τη EUROSTAT. Και επειδή μου αρέσει να μιλάω με στοιχεία, αναφερόταν σε σχέση με το 2020 που ήταν κλειστή η οικονομία.

Προσκομίζω έρευνα της EUROSTAT για την αύξηση του κόστους στέγασης στην Ελλάδα όπου έχουμε αρνητική πρωτιά και δημοσίευμα πριν από πέντε μέρες της εφημερίδας «ΚΑΘΗΜΕΡΙΝΗ». Υπάρχει αρνητική πρωτιά για τη χώρα μας. Στην Ελλάδα έχουμε το υψηλότερο κόστος στέγασης. Το πρόβλημα έγκειται, λέει η «ΚΑΘΗΜΕΡΙΝΗ», στο ότι οι αυξήσεις στα ενοίκια δεν ακολουθούν τα αντίστοιχα εισοδήματα των νοικοκυριών.

Συγγνώμη τώρα, δουλευόμαστε; Πού είναι ο κ. Γεωργιάδης για να αντικρούσει εδώ αυτά τα στοιχεία; Εμείς είμαστε εκτός πραγματικότητας ή αυτοί που τα ισχυρίζονται;

Πρέπει να απολογηθείτε και στους αγρότες. Ειλικρινά, απευθύνομαι στους Βουλευτές από αγροτικές περιοχές για την αλλαγή του Κανονισμού. Το να καταβάλλονται οι αποζημιώσεις στην ώρα τους είναι υποχρέωση του κράτους. Αναφορικά με την αλλαγή του κανονισμού είπαμε: «Προχωρήστε, κάντε το». Ξεκίνησε στις 16 Δεκεμβρίου του 2018 η αλλαγή του κανονισμού. Δεν μπορεί να γίνει σε έξι μήνες και σε έναν χρόνο. Προχωρήστε, κάντε το...

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Του ΕΛΓΑ;

**ΒΑΣΙΛΕΙΟΣ ΚΟΚΚΑΛΗΣ:** Ο Κανονισμός του ΕΛΓΑ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Ξεκίνησε πιο μπροστά! Ήσασταν Υπουργός!

**ΒΑΣΙΛΕΙΟΣ ΚΟΚΚΑΛΗΣ:** Στις 16 Δεκεμβρίου 2018, κύριε Βεσυρόπουλε. Τότε ελήφθη η απόφαση.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε, να ολοκληρώσετε, σας παρακαλώ.

**ΒΑΣΙΛΕΙΟΣ ΚΟΚΚΑΛΗΣ:** Αυτά θα τα πείτε; Αυτό περιμένει ο αγροτικός κόσμος, γιατί η έγκαιρη καταβολή των αποζημιώσεων είναι ούτως ή άλλως υποχρέωση του κράτους. Μιλάμε για την αλλαγή του Κανονισμού. Αυτά περιμένει να ακούσει αυτό το τριήμερο ο πρωτογενής τομέας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε, σε είκοσι δευτερόλεπτα.

Το μεγαλύτερο έγκλημα στον πρωτογενή τομέα είναι η άναρχη και ανεξέλεγκτη εγκατάσταση φωτοβολταϊκών σε όλους τους κάμπους, με αποτέλεσμα σε πολύ λίγα χρόνια να μειωθεί η παραγωγή αγροτικών προϊόντων. Αυτό είναι το όραμά σας για τον πρωτογενή τομέα;

Καταθέτω για τα Πρακτικά τα έγγραφα που σας ανέφερα.

(Στο σημείο αυτό ο Βουλευτής κ. Βασίλειος Κόκκαλης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ευχαριστώ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Έχουν ζητήσει και οι δύο Υπουργοί τον λόγο.

Ορίστε, κύριε Σκυλακάκη, έχετε τον λόγο.

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών):** Εγώ απλώς θα ήθελα να πω ότι πράγματι η έγκαιρη καταβολή αποζημιώσεων είναι υποχρέωση του κράτους, γι’ αυτό και σήμερα καταβάλλονται έγκαιρα αποζημιώσεις και μάλιστα πολύ περισσότερες από αυτές που προβλέπει ο ΕΛΓΑ -βλέπε στον τελευταίο παγετό- σε αντίθεση με την περίοδο του ΣΥΡΙΖΑ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε Βεσυρόπουλε, έχετε κι εσείς τον λόγο.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Κύριε συνάδελφε, είναι έτσι ακριβώς όπως είπε ο κύριος Υπουργός. Καταβάλλονται στην ώρα τους και όπως πρέπει να καταβάλλονται οι αποζημιώσεις και όχι αυτά τα ψίχουλα που μοιράζατε όλα τα προηγούμενα χρόνια.

Δεύτερον, ο Κανονισμός του ΕΛΓΑ άρχισε να αλλάζει, δηλαδή ξεκίνησε η διαδικασία αλλαγής με την τροπολογία που κατατέθηκε επί κ. Καρασμάνη το 2014 και ξεκίνησαν οι αναλογιστικές μελέτες. Κυβερνήσατε -είναι και ο κ. Αποστόλου εδώ, που ήταν πρώην Υπουργός Αγροτικής Ανάπτυξης και εσείς Υφυπουργός Αγροτικής Ανάπτυξης- τεσσεράμισι χρόνια και είναι θράσος να έρχεστε μετά από τόσα χρόνια και να μιλάτε για την αλλαγή του Κανονισμού. Είναι ψευδές ότι ξεκίνησε το 2018. Κυβερνήσατε και δεν κάνατε τίποτα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Προχωράμε…

**ΒΑΣΙΛΕΙΟΣ ΚΟΚΚΑΛΗΣ:** Κύριε Πρόεδρε, θα ήθελα δέκα δευτερόλεπτα για τον διάλογο!

**ΠΡΟΕΔΡΕΥΩΝ (Οδυσσέας Κωνσταντινόπουλος):** Όχι, όχι, δεν υπάρχει διάλογος παραπάνω από αυτό.

Ο κ. Κελέτσης έχει τον λόγο και συνεχίζει ο κ. Λαμπρούλης.

Ορίστε, κύριε Κελέτση, έχετε τον λόγο.

**ΣΤΑΥΡΟΣ ΚΕΛΕΤΣΗΣ:** Εγώ πάντως, κύριε συνάδελφε, όταν εκλέχτηκα το 2019 στον Έβρο, το πρώτο αίτημα που δεχτήκαμε όλοι οι συνάδελφοι που εκλεγήκαμε ήταν να καταβληθούν χρήματα που τους χρωστούσε το κράτος από πλημμύρες του 2016. Γι’ αυτά δεν είχε γίνει καμμία προεργασία, δεν είχε γίνει καμμία προετοιμασία. Τα κάναμε όλα εμείς μέσα σε ελάχιστους μήνες και τα καταβάλαμε μέσα στο 2019. Αυτά για το αν πρέπει το κράτος να είναι συνεπές για να πληρώνει τις αποζημιώσεις. Έχετε δίκιο. Φυσικά και πρέπει να είναι.

Κυρίες και κύριοι συνάδελφοι, το Σύνταγμά μας στο άρθρο 84 δίνει τη δυνατότητα υποβολής πρότασης δυσπιστίας προς την Κυβέρνηση ως το ισχυρότερο όπλο της Αντιπολίτευσης απέναντι στην Κυβέρνηση. Μάλιστα, το άρθρο αυτό προβλέπει ότι θα πρέπει τα θέματα για τα οποία υπάρχει η αμφισβήτηση να αναφέρονται σαφώς στην πρόταση δυσπιστίας.

Με μια πρόχειρη αναζήτηση στη νεότερη πολιτική μας ιστορία προσπάθησα να δω για ποια ζητήματα πράγματι μεγάλα υποβλήθηκαν προτάσεις δυσπιστίας. Ακούστε. Το 1988 κατέθεσε πρόταση δυσπιστίας ο Κωνσταντίνος Μητσοτάκης προς τον Ανδρέα Παπανδρέου για θέματα εξωτερικής πολιτικής και οικονομίας. Το 1989 κατέθεσε πάλι ο Κωνσταντίνος Μητσοτάκης για το σκάνδαλο Κοσκωτά. Τον Μάρτιο του 1993 ο Ανδρέας Παπανδρέου κατέθεσε προς τον Μητσοτάκη για εθνικό θέμα που ήταν ανοιχτό τότε. Το 1996 κατατέθηκε πάλι πρόταση δυσπιστίας λόγω αδυναμίας του τότε Πρωθυπουργού να ασκήσει τη διακυβέρνηση της χώρας, γιατί ήταν στο νοσοκομείο.

Πάντως, για θέματα κλεισίματος δρόμου από μία σφοδρή κακοκαιρία ουδέποτε στην ελληνική πολιτική ιστορία έχει κατατεθεί πρόταση δυσπιστίας, αλλά νομίζω πως και παγκοσμίως αυτό είναι ένα πρωτοφανές παγκόσμιο ρεκόρ και μόνο ο ΣΥΡΙΖΑ θα μπορούσε να το κάνει. Και θα πίστευε κανείς ότι το θέμα της διαχείρισης κρίσεων ήταν και το προνομιακό πεδίο στο οποίο θα μπορούσε ο ΣΥΡΙΖΑ να διαπρέψει; Νομίζω πως όλοι έχουμε ακριβώς την αντίθετη εικόνα. Φυσικά, όλοι γνωρίζουμε ποιοι είναι οι πραγματικοί λόγοι για τους οποίους υποβλήθηκε αυτή η πρόταση δυσπιστίας. Αναφέρθηκαν σ’ αυτά πολλοί ομιλητές, ακόμη και ομιλητές του ΣΥΡΙΖΑ και δεν χρειάζεται να το αναφέρω. Απλώς, εγώ θα ήθελα να πω ότι πίστεψαν ότι με την «Ελπίδα» μπορεί να υπάρξει και μια ελπίδα σωτηρίας και επιβίωσης για το κόμμα του ΣΥΡΙΖΑ ως Αξιωματικής Αντιπολίτευσης.

Για μας πάντως η πρόταση είναι καλοδεχούμενη και σας ευχαριστούμε που την υποβάλατε, γιατί μας δώσατε και μας δίνετε την ευκαιρία να αναδείξουμε τι έχουμε κάνει μέχρι σήμερα σε όλους τους τομείς, στην οικονομία, στα εθνικά μας θέματα, στην άμυνα, στον τομέα της ψηφιοποίησης του κράτους, στην παιδεία, ακόμη και στην υγεία. Είναι ευκαιρία να θυμίσουμε ταυτόχρονα ορισμένα σημεία από τη δική σας διακυβέρνηση, όπως το ναυάγιο στην πολιτική σας για το μεταναστευτικό, το τέταρτο αχρείαστο μνημόνιο, το κλείσιμο των τραπεζών και τα capital control, τις ουρές και τις λιποθυμίες έξω από τα υποκαταστήματα των τραπεζών τον Ιούνιο του 2015, τις προσπάθειες χειραγώγησης του Τύπου και ελέγχου των περιβόητων «αρμών» της εξουσίας και της δικαιοσύνης. Βέβαια, για τη διαχείριση των κρίσεων δύο λέξεις αρκούν: Μάνδρα και Μάτι. Τίποτε άλλο.

Δεν θα αναφερθώ στα επιτεύγματα αυτής της Κυβέρνησης γιατί πολλοί από τους προηγούμενους ομιλητές, όπως και ο τελευταίος Αναπληρωτής Υπουργός Ανάπτυξης, αναφέρθηκαν πάρα πολύ αναλυτικά. Απλώς θα ήθελα να πω για ένα θέμα που εμάς στον Έβρο μας ενδιαφέρει ιδιαίτερα, το μεταναστευτικό, όπου αλλάξαμε το δόγμα και την πολιτική μας, στέλνοντας σαφέστατο μήνυμα ότι η χώρα δεν είναι ξέφραγο αμπέλι. Η πρώτη απάντηση δόθηκε στις Καστανιές τον Μάρτιο του 2020 στα ελληνοτουρκικά σύνορα. Έκτοτε ενισχύσαμε την ασφάλεια και το αίσθημα της ασφάλειας στους πολίτες, εμπλουτίζοντας Στρατό και Αστυνομία, αλλά και το Λιμενικό με νέα μέσα τεχνολογικά, αλλά και με καινούργιο ανθρώπινο δυναμικό, με συνοριοφύλακες και ΕΠΟΠ.

Επεκτείναμε και αναβαθμίσαμε τον φράκτη σε σαράντα χιλιόμετρα. Να σας θυμίσω ότι για τον φράχτη αυτόν είχατε την άποψη ότι δεν έπρεπε να γίνει.

Προχωρήσαμε σε σημαντικές μεταρρυθμίσεις φυσικά στην παιδεία.

Βεβαίως, στην υγεία είναι αλήθεια ότι παραλάβαμε ένα σύστημα γερασμένο και τραυματισμένο από τα χρόνια της κρίσης. Αυτό είναι λογικό να επηρεάζει και να περιορίζει τις δυνατότητες του συστήματος στην αντιμετώπιση της πανδημίας, όπως αυτή που αντιμετωπίζουμε τα τελευταία δύο χρόνια. Παρ’ όλα αυτά, καταφέραμε και να προσλάβουμε δέκα χιλιάδες γιατρούς και νοσηλευτικό προσωπικό, από τους οποίους πέντε χιλιάδες θα μείνουν στο ΕΣΥ μέσα από διαδικασίες του ΑΣΕΠ και, βέβαια, να υπερδιπλασιάσουμε τις κλίνες ΜΕΘ.

Κυρίες και κύριοι συνάδελφοι, θα μπορούσε βέβαια κανείς να αναφερθεί σε πολλά, αλλά επειδή ο χρόνος είναι πολύ περιορισμένος, τελειώνοντας πρέπει να σας ευχαριστήσουμε και για έναν ακόμη λόγο: Μας δώσατε την ευκαιρία να αναδείξουμε την αξία της συγγνώμης στην πολιτική, κάτι που δεν είναι ούτε εύκολο αλλά ούτε και συχνό. Σίγουρα και λάθη γίνονται και αδυναμίες αναδεικνύονται σε μια καθημερινή διακυβέρνηση. Και, βέβαια, στην περίπτωση της τελευταίας κακοκαιρίας, της «Ελπίδας», έγινε φανερό ότι υπάρχουν αδυναμίες στη λειτουργία του κράτους και πρέπει να γίνουν αλλαγές ειδικά στον σχεδιασμό αντιμετώπισης των κρίσεων. Κάποια μέσα ίσως να μας λείπουν. Αυτά πρέπει να τα αποκτήσουμε. Ικανοί άνθρωποι υπάρχουν. Τους έχουμε. Αυτό που χρειάζεται είναι ένα σφιχτό σχέδιο διαχείρισης κρίσεων το οποίο θα εφαρμόζεται σε αυτές τις περιπτώσεις.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε, κλείνω τη φράση μου.

Εμείς καταφέραμε να αντιμετωπίσουμε μέχρι τώρα επιτυχώς τέσσερις κρίσεις πολύ σημαντικότερες από την κρίση αυτή της κακοκαιρίας. Είμαστε σίγουροι ότι με την εμπειρία αυτή θα βελτιωθούμε, θα αλλάξουμε θα γίνουμε καλύτεροι. Αυτή η συζήτηση μας δίνει άλλη μια δυνατότητα να κάνουμε ένα νέο ξεκίνημα, να ανανεώσουμε τη σχέση εμπιστοσύνης μας με τους πολίτες και γι’ αυτό σας ευχαριστούμε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο κ. Λαμπρούλης από το Κομμουνιστικό Κόμμα Ελλάδας. Ακολουθεί ο κ. Σκυλακάκης με τον οποίο ολοκληρώνονται οι τοποθετήσεις των Υπουργών και συνεχίζουμε με τον κ. Λιούπη από τη Νέα Δημοκρατία, την κ. Αλεξοπούλου, τον κ. Αποστόλου, τον κ. Μπαραλιάκο, τον κ. Αρβανιτίδη, τον κ. Γιόγιακα, τον κ. Μωραΐτη, τον κ. Στεφανάδη και κλείνουμε με τον κ. Παπαναστάση.

Κύριε Λαμπρούλη, έχετε τον λόγο.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Ευχαριστώ, κύριε Πρόεδρε.

Στο ερώτημα αν πρέπει να καταδικαστεί η πολιτική της Κυβέρνησης της Νέας Δημοκρατίας, όπως και των προηγούμενων αντιλαϊκών κυβερνήσεων, με την ψήφο στη Βουλή, το ΚΚΕ απαντάει «ναι».

Το κρίσιμο ζήτημα όμως για εμάς είναι να αποκτήσει το εργατικό - λαϊκό κίνημα την πίστη στη δύναμη και την ικανότητα να γκρεμίσει αυτή την Κυβέρνηση και κάθε κυβέρνηση στο έδαφος της εξουσίας και της οικονομικής κυριαρχίας του κεφαλαίου, γιατί ακριβώς μια τέτοια κυβέρνηση πάντα νομοθετεί σε βάρος του, ανεξάρτητα από το πώς αυτοαποκαλείται, φιλελεύθερη, νεοφιλελεύθερη, σοσιαλδημοκρατική, κεντροαριστερή, αριστερή και πάει λέγοντας.

Ο λαός μπορεί να καθορίσει τις εξελίξεις αν καταλάβει και χρησιμοποιήσει τη δύναμή του με σκοπό να πάρει ο ίδιος την εξουσία, αν συνειδητοποιήσει ότι το παιχνίδι δεν παίζεται στο Κοινοβούλιο, αλλά στην οργάνωση στους τόπους δουλειάς, αν οργανωμένος δυναμώσει την πάλη του ενάντια στα μονοπώλια και την πολιτική που τα υπηρετεί και τα στηρίζει, μία πολιτική για την οποία η έλευση της πανδημίας αποκάλυψε με τον πιο τραγικό τρόπο τις διαχρονικές ευθύνες όλων των κυβερνήσεων, όπως και της σημερινής Κυβέρνησης της Νέας Δημοκρατίας, με τη διαμόρφωση ενός συστήματος υγείας τελείως αναντίστοιχου με τις σημερινές δυνατότητες και ανάγκες του λαού.

Αυτό συμβαίνει διότι, ανεξάρτητα από τις επιμέρους συνταγές διαχείρισης που ακολούθησαν όλες οι κυβερνήσεις, προωθούνται μέτρα που έχουν έναν κοινό στόχο: την πιο αποτελεσματική υλοποίηση της στρατηγικής της Ευρωπαϊκής Ένωσης και του κεφαλαίου για τη διαμόρφωση ακόμα πιο φθηνών εργαζομένων ως προϋπόθεση τόνωσης της ανταγωνιστικότητας και της ανάκαμψης της κερδοφορίας των επιχειρηματικών ομίλων. Η στρατηγική αυτή υπηρετείται και μέσα από την πολιτική μείωσης του μη μισθολογικού κόστους, όπως μέσω της περικοπής δαπανών για την πρόληψη, θεραπεία και αποκατάσταση της υγείας των εργαζομένων και των οικογενειών τους. Αυτή είναι η βασική αιτία που το αποτέλεσμα όλων των σχεδίων όλων των κυβερνήσεων οδηγεί από το κακό στο χειρότερο τους όρους ζωής και υγείας του λαού.

Σε αυτή τη στρατηγική υποτάσσεται η λειτουργία των δημόσιων μονάδων υγείας και των παροχών με τα κριτήρια του κόστους, της ανταποδοτικότητας, της επιχειρηματικότητας, της εμπορευματοποίησης, της ατομικής ευθύνης, με αποτέλεσμα τα οξυμμένα προβλήματα του λαού για την προστασία και αποκατάσταση της υγείας του συνεχώς να επιδεινώνονται.

Στην υπηρέτηση αυτής της στρατηγικής οφείλεται η με ωμό τρόπο αποτύπωση από την Κυβέρνηση της λογικής ότι δεν είναι απαραίτητο ένα πολυτελές σύστημα υγείας που θα μείνει αμανάτι μετά την πανδημία και το ότι η Κυβέρνηση παλεύει να στριμώξει και τη διαχείριση της πανδημίας στο κριτήριο του κόστους - οφέλους.

Είναι η πολιτική που προτάσσει τα παζάρια με τους κλινικάρχες αντί για την άνευ όρων επίταξη των υποδομών τους, με την Κυβέρνηση να λέει πως ό,τι επιτάσσεται αποζημιώνεται, γιατί δεν έχουμε κομμουνισμό, και τον ΣΥΡΙΖΑ να μιλά για δίκαιη αποζημίωση των κλινικαρχών.

Είναι η πολιτική που βλέπει την πανδημία ως ευκαιρία για την προώθηση των αντιδραστικών αναδιαρθρώσεων στην υγεία μέσα από το λεγόμενο «νέο ΕΣΥ», της επιχειρηματικής δράσης, με πρόβα τζενεράλε τις γενικευμένες εργολαβίες λόγω των ελλείψεων σε προσωπικό, τις μετακινήσεις υγειονομικών, τις αναστολές, τα κλεισίματα, τις συγχωνεύσεις, τις μετατροπές κλινικών, αλλά και το κλείσιμο νοσοκομείων που όλες οι κυβερνήσεις διατηρείτε τόσα χρόνια.

Είναι η πολιτική που βλέπει την υγεία ως πεδίο επιχειρηματικής δράσης, με τους ιδιώτες να τρέφονται από κάθε έλλειψη στα δημόσια νοσοκομεία και την πρωτοβάθμια φροντίδα υγείας, να αβγαταίνουν τα κέρδη τους από κάθε μέρα αναμονής για μια στοιχειώδη ιατρική πράξη.

Είναι η πολιτική των νοσοκομείων-ανωνύμων εταιρειών, των ΣΔΙΤ, όπως αυτά που εγκαινίασε ο ΣΥΡΙΖΑ στο Νοσοκομείο της Σαντορίνης, η πολιτική που μοιράζει την πίτα της υγείας στους ομίλους, αφήνοντας τον λαό εκτεθειμένο, με ελάχιστες παροχές.

Είναι η πολιτική των πρωτοκόλλων-λάστιχο, των κομμένων και ραμμένων στα μέτρα της εργοδοσίας, των σχολείων που λειτουργούν με ακόμα χειρότερους όρους, των μέσων μεταφοράς που αποτελούν εστίες υπερμετάδοσης.

Είναι η πολιτική του ακόμη πιο μειωμένου προϋπολογισμού για την υγεία για το 2022, σε συνέχεια όλων των περικοπών από κάθε κυβέρνηση των προηγούμενων ετών, αλλά και της αύξησης των πληρωμών των εργαζομένων στα ασφαλιστικά ταμεία, της συνέχισης της αφαίμαξης των λαϊκών εισοδημάτων για αγορά υπηρεσιών υγείας, που το 2019 αντιστοιχούσε στα 5,7 δισεκατομμύρια ευρώ, ενώ το διάστημα 2012 - 2019 η δημόσια φαρμακευτική δαπάνη μειώθηκε κατά 50% και η συμμετοχή των ασθενών μόνο για τα αποζημιούμενα φάρμακα αυξήθηκε κατά 52,8%. Και ακριβώς αυτή η τεράστια επιβάρυνση του λαού γίνεται προκειμένου να εξοικονομηθούν πόροι για τη στήριξη του κεφαλαίου.

Είναι, λοιπόν, η ίδια εγκληματική αντιλαϊκή πολιτική που μετατρέπει το εμβόλιο από πολύτιμο όπλο για την αντιμετώπιση της πανδημίας σε βολικό άλλοθι για κράτος και εργοδοσία, για να ξεμπερδεύουν με όσα μέτρα κοστίζουν, αλλά και να εμπεδώνεται η ατομική ευθύνη.

Είναι η πολιτική που οδήγησε τα νοσοκομεία σε μπλακάουτ με τον πρώτο χιονιά, που κλήθηκαν να σηκώσουν το επιπλέον βάρος μιας κακοκαιρίας που είχε προβλεφθεί, με τεράστιες ελλείψεις σε προσωπικό και υποδομές, χωρίς καμμία ενίσχυση, χωρίς καμμία ουσιαστική φροντίδα για τους υγειονομικούς και τους ασθενείς.

Με αυτή, λοιπόν, την πολιτική χρειάζεται να αναμετρηθεί ο εργαζόμενος λαός, σε μία περίοδο που επιβεβαιώνεται πως δεν υπάρχει δίκαιο αίτημα για την προστασία του που να μη σκοντάφτει στη στρατηγική της υγείας-εμπόρευμα, που να μη συγκρούεται με την επιχειρηματική δράση.

Εκεί, λοιπόν, χρειάζεται να στοχεύει το εργατικό λαϊκό κίνημα, διεκδικώντας κάθε μέτρο που μπορεί να σώσει ζωές, ενισχύοντας τον αγώνα για αποκλειστικά δημόσιο και δωρεάν σύστημα υγείας, που θα υπηρετεί τις λαϊκές ανάγκες.

Γι’ αυτό, λοιπόν, κανένα άλλοθι στην Κυβέρνηση και το κράτος, καμμία άφεση αμαρτιών στον ΣΥΡΙΖΑ, το ΚΙΝΑΛ και τα άλλα αστικά κόμματα, που η αντιπαράθεσή τους με την Κυβέρνηση φτάνει ως το βολικό και μόνο τερέν της ανικανότητας, των παραλείψεων στη διαχείριση, των λαθών, ζητήματα υπαρκτά στη λειτουργία του κρατικού μηχανισμού, τα οποία όμως αναπτύσσονται στο έδαφος του ίδιου του χαρακτήρα του αστικού κράτους, του λεγόμενου «επιτελικού κράτους», που είναι ικανότατο όμως στην εξυπηρέτηση των συμφερόντων των ομίλων, όχι όμως για την προστασία της ζωής και περιουσίας, του εισοδήματος, των δικαιωμάτων του λαού.

(Στο σημείο αυτό κτυπάει το κουδούνι λήξεως του χρόνου ομιλίας του ΣΤ΄ Αντιπροέδρου της Βουλής)

Κλείνω, κύριε Πρόεδρε.

Και επειδή κανείς δεν μπορεί να παίζει κορώνα-γράμματα τη ζωή του λαού για τα κέρδη των ομίλων, χρειάζεται ο ίδιος ο λαός να δείξει τη δύναμή του, να καθορίζει τις εξελίξεις. Στο χέρι του είναι, γιατί μόνο ο λαός μπορεί να σώσει τον λαό.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε για τη συνέπεια στον χρόνο.

Τον λόγο έχει ο Υπουργός κ. Σκυλακάκης, για δέκα λεπτά.

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών):** Κυρίες και κύριοι Βουλευτές και όσοι έχουν αντέξει και μας ακούν ακόμη -μάλλον ξενύχτηδες θα τους έλεγα-, θα μιλήσω σύντομα για δύο από τα τρία θέματα που έθεσε η Αντιπολίτευση στην πρόταση μομφής, που συνδέονται εμμέσως ή αμέσως με τις αρμοδιότητές μου. Το ένα είναι τα ακραία καιρικά φαινόμενα, που αφορούν εμμέσως το Ταμείο Ανάκαμψης και Ανθεκτικότητας και τον πληθωρισμό.

Θα ξεκινήσω από την πρόσφατη χιονοθύελλα. Αυτή μάς έφερε για μερικές μέρες το κλίμα της Βόρειας Ευρώπης και τα προβλήματα. Το κράτος, η αυτοδιοίκηση, ο ιδιωτικός τομέας και η ίδια η μεσογειακή φύση αποδείχθηκε ότι εκ των πραγμάτων δεν ήταν προετοιμασμένοι για τα προβλήματα που δημιουργήθηκαν.

Δεν θυμάμαι άλλοτε στη ζωή μου να έχω δει αυτό που είδα το πρωί στην οδό Πανόρμου, ένα μεγάλο δέντρο σκισμένο στα δύο από το βάρος του χιονιού στο κέντρο της Αθήνας. Το φαινόμενο, όμως, αυτό δεν είναι μοναδικό. Η αποτυχία στην αντιμετώπιση, που οδήγησε στην παγίδευση οδηγών σε αυτοκινητόδρομο, έχει συμβεί πολλές φορές στην υπόλοιπη Ευρώπη. Θα σας πω μερικά παραδείγματα.

Πέρσι, Φεβρουάριο μήνα, στην Autobahn Α2 Ρηνανία - Βεστφαλία τριάντα επτά χιλιόμετρα κλεισμένα, εκατοντάδες οδηγοί περνούν τη νύχτα στο αυτοκίνητό τους, το ίδιο και στον αυτοκινητόδρομο Α4. Στις 11 Ιανουαρίου του 2021, πάλι στη Γερμανία, Autobahn Α8, στη Βαυαρία, οδηγοί πέρασαν τη νύχτα στα αυτοκίνητά τους, χρειάστηκε παρέμβαση του στρατού για να βοηθηθούν στους δρόμους κοντά στα αυστριακά σύνορα. Και θα μπορούσα να συνεχίσω για πέντε, δέκα λεπτά από Βρετανία, Γαλλία, Ιταλία, Ισπανία, Ρωσία, Αμερική. Φυσικά πουθενά κανείς -ούτε και στη Γερμανία, με το γερμανικό κράτος και τις δυνατότητές του, όχι το ελληνικό- δεν σκέφτηκε ότι αποτελεί αυτό αιτία για να γίνει πρόταση μομφής.

Επί της ουσίας τώρα. Χιόνια που έρχονταν κάθε είκοσι και τριάντα χρόνια από εδώ και πέρα θα έρχονται κάθε δύο και τρία χρόνια. Το ίδιο και οι καύσωνες και οι παγετοί. Αυτή είναι μια καινούργια, δυσάρεστη πραγματικότητα της κλιματικής κρίσης και απαιτεί μια τελείως νέα κουλτούρα αντιμετώπισης. Περιττεύουν προφανώς οι κομματικοί φανατισμοί, διότι το χιόνι, ξέρετε, είναι άσπρο, δεν είναι ούτε μπλε ούτε πράσινο ούτε κόκκινο ούτε πορτοκαλί.

Χρειάζονται, όμως, προπαντός επενδύσεις και αυτό κάνει η Κυβέρνησή μας. Παραλάβαμε έναν μηχανισμό πάρα πολύ αδύναμο, με μηδενικές επενδύσεις. Μηδενικές. Όταν έγινε η Μάνδρα, η Πολιτική Προστασία επικοινωνούσε ακόμη με φαξ, εν έτει 2017. Ήταν ακόμη στη δεκαετία του 1980 και ξεκινήσαμε στην ουσία από το μηδέν. Για να είμαστε ακριβείς, υπό το μηδέν, αν σκεφτώ και το Μάτι.

Με τη βοήθεια του Ταμείου Ανάκαμψης, έχουν ξεκινήσει μεγάλες επενδύσεις στην Πολιτική Προστασία. Το πρόγραμμα «ΑΙΓΙΣ» -1,76 δισεκατομμύριο ευρώ, εκ του οποίου 408 εκατομμύρια στο Ταμείο Ανάκαμψης, «Ελλάδα 2.0»- τα έχει όλα, είναι πλήρες. Έχει υποδομές κεντρικές και περιφερειακές, έχει μηχανήματα, οχήματα, αεροπλάνα, ελικόπτερα, εξοπλισμούς, αισθητήρες, τηλεπικοινωνίες, υγειονομικό υλικό. Εγκρίθηκε τον Ιούνιο του 2021, σχεδιάστηκε το 2020 στη διάρκεια της πανδημίας, ξεκίνησε, αλλά προφανώς θέλει τουλάχιστον δύο ή τρία χρόνια, με τις ταχύτερες δυνατές διαδικασίες, για να έχουμε την ολοκλήρωσή του. Μεσολαβούν διαγωνισμοί και να έρθουν οι εξοπλισμοί. Δεν πατάς ένα κουμπί και αλλάζει ένα πολύ μεγάλο σύστημα.

Οι επενδύσεις του κεντρικού κράτους όμως από μόνες τους δεν αρκούν. Πρέπει και η τοπική αυτοδιοίκηση να αξιοποιήσει το «ΑΝΤΩΝΗΣ ΤΡΙΤΣΗΣ», που είναι ένα μεγάλο εργαλείο, για να αναβαθμίσει τις υποδομές της και να προτάξει αυτές τις επενδύσεις από άλλες, που είναι περισσότερο φιλικές προς το εκλογικό ακροατήριο, και πρέπει και ο ιδιωτικός τομέας και τα νοικοκυριά να επενδύσουν.

Όλοι πρέπει να προετοιμαστούμε για τη νέα αυτή εποχή των ακραίων κλιματικών φαινομένων, διότι αυτή η εποχή έχει ξεκινήσει και θα γίνεται τουλάχιστον για τα δέκα, είκοσι, τριάντα επόμενα χρόνια χειρότερη και όχι καλύτερη.

Στο «Ελλάδα 2.0» δίνουμε βοήθεια και στα νοικοκυριά και τις επιχειρήσεις για να προσαρμοστούν και κάνουμε και άλλα πράγματα, όπως το μεγάλο πρόγραμμα πρόληψης με 50 εκατομμύρια ευρώ για τα δάση, που ξεκίνησε ήδη και θα τρέξει άμεσα και μέσα σε αυτή την άνοιξη θα έχουμε πραγματικά και μεγάλα αποτελέσματα στην πρόληψη στα δάση. Κι έχουμε και το «ΕΞΟΙΚΟΝΟΜΩ» και για νοικοκυριά και για επιχειρήσεις πάρα πολλά χρήματα και έχουμε και χρήματα πάλι στο Ταμείο Ανάκαμψης για την αναδιάρθρωση των καλλιεργειών.

Πρέπει όλοι μας να επενδύσουμε και να δούμε ότι αυτό το πρόβλημα μας ενώνει γιατί μας υπερβαίνει και δεν πρέπει να μας χωρίζει και θέλει από όλους δουλειά, σοβαρότητα, ταχύτητα και αποτελεσματικότητα.

Έρχομαι τώρα στον πληθωρισμό. Πρόκειται για ένα φαινόμενο που οφείλεται συντριπτικά σε αυξήσεις διεθνών αγαθών, τις τιμές των οποίων δεν ελέγχουμε. Το φυσικό αέριο πήγε από τα 15 με 20 ευρώ στα 70 με 150 ευρώ, τώρα είναι γύρω στα 92 ευρώ. Για κάθε 10 ευρώ αύξηση είναι 600 εκατομμύρια ευρώ βάρος στην οικονομία και τα νοικοκυριά. Οι λογαριασμοί του ρεύματος που κάποιος Βουλευτής εδώ τους επιδείκνυε, έχουν 40% με 45% φυσικό αέριο ως καύσιμο και αυτό έχει αυξηθεί από τέσσερις έως έξι φορές.

Αυτή είναι μια πραγματικότητα. Έρχεται η Κυβέρνηση και καλύπτει ένα κομμάτι. Για τα νοικοκυριά κάλυψε πολύ μεγάλο κομμάτι, για τις επιχειρήσεις δεν κάλυψε τίποτε μέχρι τον Δεκέμβριο, αλλά από τον Γενάρη καλύπτει το 50%. Αλλά οι δυνατότητες -να το ξέρουμε όλοι- είναι πεπερασμένες.

Κρατήσαμε την οικονομία όρθια, με τεράστια δημοσιονομική θυσία, στη διάρκεια της πανδημίας. Έχουμε τώρα την ανάγκη να μειώσουμε το έλλειμμα και από του χρόνου να περάσουμε σε πρωτογενές πλεόνασμα. Ήπιο, αλλά πρωτογενές πλεόνασμα. Συνεπώς πρέπει να είμαστε συνετοί και μετρημένοι.

Βοηθάμε ήδη τους πολίτες με πολύ μεγάλες μειώσεις φορολογίας που έχουμε ψηφίσει και με μειώσεις ασφαλιστικών εισφορών και με τη διπλή αύξηση του κατώτατου μισθού -και ας μην προτρέχει ο ΣΥΡΙΖΑ για το ύψος της αύξησης- και θα συνεχίσουμε να βοηθάμε, γιατί η οικονομία πάει καλά. Η πανδημία περνά σταδιακά στην ενδημική φάση σε όλο τον κόσμο και οι εξαγωγές, οι επενδύσεις αυξάνονται ήδη θεαματικά από το 2021. Περισσότερες εξαγωγές έχουμε σε περίοδο πανδημίας από το 2019 και βεβαίως περισσότερες επενδύσεις.

Θα πάει επίσης πολύ καλά και το τουρισμός του χρόνου. Ακούσατε όλοι τον επικεφαλής της TUI που το έλεγε. Οι πολίτες, λοιπόν, θα βιώσουν το 2022 που θα πηγαίνει κάθε μέρα και καλύτερα. Είπαμε για εμβληματικές διεθνείς επενδύσεις, που τις ανέφεραν όλοι εδώ. Αλλά έχουν μεγάλη σημασία, να ξέρετε, γιατί αυτές οι εμβληματικές επενδύσεις των μεγάλων επιχειρηματικών κολοσσών είναι σαν τους αρχηγούς των κοπαδιών των επενδυτών. Όταν κάποιοι τέτοιοι μεγάλοι επενδυτές έρχονται σε μία χώρα, ακολουθούν οι άλλοι σε πολύ μεγαλύτερους αριθμούς. Έχουν δηλαδή πολλαπλάσια αξία από την μεγάλη αξία που έχουν οι ίδιες αυτές οι επενδύσεις. Και οι επενδύσεις σημαίνει προφανώς δουλειές, μισθοί, προοπτική, μέλλον και θα προστεθούν πολύ περισσότερες και με τη βοήθεια του «Ελλάδα 2.0». Και αυτό πρακτικά σημαίνει περισσότερα έσοδα για το κράτος, για μειώσεις φόρων και για καλύτερες κοινωνικές υπηρεσίες.

Υπάρχει όμως μία αρχή που πρέπει να ακολουθούμε. Πρέπει πρώτα να βγάζουμε τα χρήματα και μετά να τα ξοδεύουμε. Δεν δουλεύει ανάποδα. Πρώτα να ξοδεύουμε και να λέμε ότι θα έρθουν τα χρήματα κάπως. Δυστυχώς η Αξιωματική Αντιπολίτευση και φοβάμαι και άλλα κόμματα μας λένε το αντίθετο: «Ξοδέψτε τώρα χρήματα που δεν έχουμε. Δανειστείτε σαν να μην υπάρχει αύριο και έχει ο Θεός.».

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Αναπληρωτή Υπουργού)

Ένα λεπτό, κύριε Πρόεδρε.

Κοιτάξτε, κυρίες και κύριοι Βουλευτές, ειδικά της Αξιωματικής Αντιπολίτευσης, δεν έχετε βρει το λυχνάρι του Αλαντίν να το τρίβετε και να βγαίνουν δισεκατομμύρια. Και τι κάνατε; Ήρθε το 2015 και τα κάνατε θάλασσα. Αυτό κάνατε. Μας φορτώσατε φόρους. Και επειδή δεν μας δάνειζε κανείς ως χώρα, κατέληξε η κυβέρνηση εκείνη ικέτης στους δανειστές, με όλα όσα ακολούθησαν. Με χαμένη την εμπιστοσύνη δε, όταν τελείωσε η πρώτη φάση του μνημονίου, η τότε κυβέρνηση και νυν Αξιωματική Αντιπολίτευση κατέληξε να φουσκώνει το «μαξιλάρι» με υπερφορολόγηση, διαλύοντας τον παραγωγικό ιστό και την κοινωνία. Κόμμα που μιλάει και μίλαγε για κοινωνικό κράτος, δεν έδινε λεφτά ούτε για την υγεία ούτε για τις ΜΕΘ. Και προτιμούσε να τα βάζει στα υπερπλεονάσματα, που ούτε οι δανειστές δεν τα είχαν ζητήσει. Γιατί με τον λαϊκισμό κανένας σοβαρός άνθρωπος δεν τους εμπιστευόταν. Και, για να πείσουν τους ξένους, έπρεπε να ξεζουμίσουν τους Έλληνες.

Η εποχή αυτή τελείωσε. Πέρασε, πιστεύω, οριστικά. Η Κυβέρνηση αυτή συνάντησε κρίσεις που εγώ, που παρακολουθώ την πολιτική από τη δεκαετία του 1970, δεν θυμάμαι όλα αυτά τα σαράντα χρόνια που έχουν περάσει τέτοιες κρίσεις. Πανδημία, ενεργειακή κρίση, κλιματική κρίση και μία ακραία επιθετική Τουρκία, όλα μαζί είναι κάτι που δεν θυμάμαι ποτέ.

Προφανώς κάναμε λάθη, προφανώς υπάρχουν αδυναμίες. Όμως η χώρα παρά τις δυσκολίες προχωράει μπροστά. Προπαντός προχωρά μπροστά η οικονομία. Και είναι μια οικονομία που εξάγει, επενδύει, παράγει και με τη βοήθεια των τεράστιων πόρων που εξασφάλισε αυτή η Κυβέρνηση -που μόλις τώρα αρχίζουν και μπαίνουν μαζικά στην οικονομία- ανοίγει τον δρόμο για ένα καλύτερο μέλλον.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Συνεχίζουμε τώρα με τον κ. Λιούπη από τη Νέα Δημοκρατία και αμέσως μετά είναι η κ. Αλεξοπούλου.

Ορίστε, κύριε Λιούπη, έχετε τον λόγο.

**ΑΘΑΝΑΣΙΟΣ ΛΙΟΥΠΗΣ:** Σας ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, ζούμε σε μια εποχή παγκοσμίως αναδυομένων κρίσεων, που μετατρέπουν τα κράτη σε οργανισμούς διαχείρισης αυτών των κρίσεων. Πανδημία, καιρικά φαινόμενα λόγω κλιματικής αλλαγής, ακρίβεια, πληθωρισμός, απειλές πολέμων, υβριδικές απειλές, όπως αυτές στα σύνορά μας.

Πώς απαντάει η Κυβέρνησή μας σε όλα αυτά; Απαντάει με τη θεσμική θωράκιση του κράτους, με την ενίσχυση της εξωτερικής και αμυντικής της πολιτικής, με μία πολυσχιδή εξωτερική πολιτική, την ψηφιοποίηση του κράτους, τη συνετή οικονομική πολιτική και την ορθή διαχείριση του δημοσίου χρήματος, με ταυτόχρονη στήριξη των πολιτών και των επιχειρήσεων.

Στόχος μεταξύ άλλων είναι η μείωση της ανεργίας και η ανάπτυξη με ορατά ήδη τα αποτελέσματα, όπως ακούσαμε από τον κ. Γεωργιάδη, τον κ. Παπαθανάση, τον κ. Σκυλακάκη.

Και εδώ έρχεται η πρόταση δυσπιστίας του ΣΥΡΙΖΑ. Το ερώτημα είναι γιατί τώρα; Πριν από λίγες εβδομάδες είχαμε την ίδια συζήτηση στη Βουλή, συζήτηση για τον προϋπολογισμό και η Κυβέρνηση είχε την πλήρη στήριξη του Κοινοβουλίου. Οι λόγοι για την πρόταση δεν είναι ο χιονιάς. Στοχεύει αλλού, το ανέδειξαν πολλοί συνάδελφοι από τη Νέα Δημοκρατία. Στοχεύει στην εσωκομματική αντιπολίτευση, στη συσπείρωση του ΣΥΡΙΖΑ, γιατί δημοσκοπικά δέχεται την καυτή ανάσα του Κινήματος Αλλαγής. Είναι ένα πυροτέχνημα, γίνεται για επικοινωνιακούς λόγους, ως μηχανισμός εντυπωσιασμού της κοινής γνώμης. Όλοι γνωρίζουν ότι η Κυβέρνηση θα επαναβεβαιώσει την εμπιστοσύνη του Κοινοβουλίου. Έτσι γίνεται όταν από πλευράς Αντιπολίτευσης δεν υπάρχει πολιτικός λόγος ουσίας, όταν δεν υπάρχουν προτάσεις και όλα αυτά γίνονται από μικροπολιτικά κριτήρια.

Τι ισχυρίστηκε ο ΣΥΡΙΖΑ στην πρόταση δυσπιστίας του; Πρώτον, ότι η Κυβέρνηση δεν διαχειρίστηκε σωστά την πανδημία, δεν ενίσχυσε το σύστημα υγείας και μετράει εκατόμβη θυμάτων από τον κορωνοϊό. Δεύτερον, ότι ξεπούλησε τη ΔΕΗ και τον ΔΕΔΔΗΕ, δεν στήριξε την κοινωνία σε περίοδο ακρίβειας και ανατιμήσεων που διανύουμε και, τρίτον, ότι τις μέρες της κακοκαιρίας ο Πρωθυπουργός και οι Υπουργοί κρύφτηκαν λόγω αδυναμίας διαχείρισής της.

Ποια όμως είναι η πραγματικότητα; Η Κυβέρνηση στο θέμα της πανδημίας έκανε και κάνει μεγάλη προσπάθεια σε όλα τα επίπεδα. Δεκατέσσερις χιλιάδες γιατροί, νοσηλευτές και άλλο προσωπικό στα νοσοκομεία, έξι χιλιάδες νέες μόνιμες προσλήψεις στην υγεία εντός του 2022, μεγάλη αύξηση των ΜΕΘ, εντατικές καμπάνιες ενημέρωσης και προώθησης του εμβολιασμού, ένα άρτιο, ψηφιοποιημένο και εύκολα προσβάσιμο πρόγραμμα εμβολιασμού, από τα καλύτερα στην Ευρώπη, υποχρεωτικότητα εμβολιασμού στους υγειονομικούς και στην πιο ευάλωτη ηλικιακή ομάδα των εξήντα, γεγονός που με βεβαιότητα έσωσε πολλούς συνανθρώπους μας και ένα από τα μεγαλύτερα αναλογικά testing με δωρεάν χορήγηση rapid και self-test.

Αντίθετα ποια στάση κράτησε ο ΣΥΡΙΖΑ στο θέμα της πανδημίας; Χωρίς ξεκάθαρη θέση στο θέμα του εμβολιασμού, με διαφοροποιήσεις στις τοποθετήσεις των στελεχών του, με καταψήφιση σημαντικών νομοθετικών πρωτοβουλιών, όπως τον υποχρεωτικό εμβολιασμό των υγειονομικών και των άνω των εξήντα, καταψήφισε τα πρόστιμα για τα πλαστά πιστοποιητικά, τα δωρεάν self-test, την αποζημίωση των πρόσθετων ενεργών εφημεριών στους γιατρούς, με διάδοση ψευδών ειδήσεων, όπως το ότι η Ελλάδα είναι πρωταθλήτρια στους θανάτους από κορωνοϊό, όταν η αλήθεια είναι ότι βρισκόμαστε στον ευρωπαϊκό μέσο όρο. Παίρνετε, κύριοι του ΣΥΡΙΖΑ, και μετράτε μεμονωμένες περιόδους, όταν ξέρουμε ότι η κορύφωση δεν είναι ταυτόχρονη σε κάθε χώρα.

Σε κάθε περίπτωση, το ζήτημα αυτό είναι πολυπαραγοντικό, όπως ανέλυσε και ο καθηγητής κ. Τζανάκης. Έχει σημασία ποιους καταγράφουμε ως θανάτους από τον κορωνοϊό, όταν η χώρα μας χρησιμοποιεί το πιο αυστηρό σύστημα σύμφωνα με τις ονομασίες που καθόρισε ο Παγκόσμιος Οργανισμός Υγείας. Φυσικά, μεγάλο ρόλο παίζει το ποσοστό εμβολιασμών στους ευάλωτους, όπως και οι ιδιαίτερες κοινωνικές συνθήκες σε κάθε χώρα.

Στο μέτωπο της ακρίβειας, βαφτίσατε, κυρίες και κύριοι συνάδελφοι του ΣΥΡΙΖΑ, το διεθνές πρόβλημα ελληνικό, όταν η Kυβέρνηση ήταν από τους πρώτους που αναγνώρισε το πρόβλημα και έλαβε άμεσα μέτρα στήριξης νοικοκυριών και επιχειρήσεων. Δόθηκαν 1,35 δισεκατομμύριο ευρώ το 2021 και άλλα 400 εκατομμύρια τον Ιανουάριο του 2022 και, κυρίως, η Κυβέρνηση έχει διαβεβαιώσει ότι θα συνεχίσει να στηρίζει για όσον καιρό χρειάζεται.

Τρίτον, στο ζήτημα της πρόσφατης κακοκαιρίας, ειδικά ο Πρωθυπουργός όχι απλώς δεν εξαφανίστηκε, όχι απλώς δεν προσποιήθηκε πως όλα λειτούργησαν ικανοποιητικά, αλλά με περισσή ειλικρίνεια και αίσθηση ευθύνης, μοναδικής στα πολιτικά χρονικά μας, αναγνώρισε τα λάθη που έγιναν, αναγνώρισε τις ελλείψεις και τις δυσλειτουργίες και δεσμεύτηκε για έναν διαφορετικό, πιο αποτελεσματικό μηχανισμό διαχείρισης κρίσεων.

Δυστυχώς, είναι πάμπολλες οι περιπτώσεις που η σημερινή Αξιωματική Αντιπολίτευση, όταν ήταν κυβέρνηση, προσπάθησε ανεπιτυχώς να πείσει τους πολίτες ότι όλα τα έπραξε σωστά, ακόμα και όταν θρηνήσαμε δεκάδες θύματα. Η ποιοτική διαφορά αυτής της Κυβέρνησης σε σχέση με την προηγούμενη είναι ότι η σημερινή κάνει την αυτοκριτική της, αναγνωρίζει τις αστοχίες, όταν υπάρχουν, και εργάζεται συστηματικά για ένα καλύτερο αποτέλεσμα.

Σε αυτά τα δυόμισι χρόνια η Κυβέρνηση παρέμεινε πιστή στην εφαρμογή του προγράμματός της, παρά τις αντίξοες συνθήκες, με προσήλωση σε πολιτικές που εξασφαλίζουν νέες αναπτυξιακές προοπτικές για τη χώρα, μετά από μια πενταετία ανασφάλειας, ύφεσης και αναποτελεσματικότητας.

Η κυβερνητική πολιτική έχει ενισχύσει πολίτες και επιχειρήσεις, με δεκάδες μέτρα ελάφρυνσης από τις φορολογικές και ασφαλιστικές υποχρεώσεις, με μειώσεις φορολογικών συντελεστών του ΕΝΦΙΑ και των ασφαλιστικών εισφορών, με 43 δισεκατομμύρια ευρώ εν μέσω πανδημίας για τη στήριξη πολιτών και επιχειρήσεων, με θέσπιση του απαραίτητου πλαισίου για μείωση της γραφειοκρατίας, για να δοθούν επενδυτικά κίνητρα και να ανοίξουν νέοι ορίζοντες στην ανάπτυξη της χώρας, με γενναίες μεταρρυθμίσεις στον τομέα της ψηφιοποίησης, της πράσινης ανάπτυξης, της κλιματικής αλλαγής.

Αυξήθηκε σημαντικά το διαθέσιμο εισόδημα των νοικοκυριών, μειώθηκε η ανεργία, φτάνοντας στο επίπεδο του 2010, και αντιστοίχως αυξήθηκε η απασχόληση. Μειώθηκαν σημαντικά τα κόκκινα δάνεια.

Η Κυβέρνηση της Νέας Δημοκρατίας και ο Πρωθυπουργός Κυριάκος Μητσοτάκης έχουν αποδείξει ότι στα δύσκολα δεν υπεκφεύγουν, δεν εγκαταλείπουν. Έχουν απόλυτη συναίσθηση του ρόλου τους, αντιμετωπίζουν τις προκλήσεις, βελτιώνονται και εργάζονται με αποκλειστικό γνώμονα το καλό της πατρίδας μας.

Ο ελληνικός λαός αντιλαμβάνεται τα πάντα, κρίνει τα πάντα και θα αποδώσει τα δίκαια, όταν του δοθεί η ευκαιρία.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Η κ. Αλεξοπούλου έχει τον λόγο.

**ΧΡΙΣΤΙΝΑ ΑΛΕΞΟΠΟΥΛΟΥ:** Ευχαριστώ πολύ, κύριε Πρόεδρε.

Είναι 2.25΄ μετά τα μεσάνυχτα, θα πω, κύριοι Υπουργοί, κύριοι συνάδελφοι, χωρίς άλλες κυρίες στο Κοινοβούλιο. Από τη Μεταπολίτευση μέχρι σήμερα, όσες φορές κατατέθηκε πρόταση δυσπιστίας, με πρώτη εκείνη το 1987, όλες αφορούσαν σοβαρά ζητήματα.

Το 1988, κατέθεσε πρόταση μομφής ο Κωνσταντίνος Μητσοτάκης στον Ανδρέα Παπανδρέου για θέματα εξωτερικής πολιτικής. Το 1989, πάλι η Νέα Δημοκρατία στο ΠΑΣΟΚ για οικονομικά σκάνδαλα. Το 1996, ο Ανδρέας Παπανδρέου, ως Αρχηγός της αξιωματικής αντιπολίτευσης πλέον, καταθέτει πρόταση δυσπιστίας κατά της κυβέρνησης του Κωνσταντίνου Μητσοτάκη, με αφορμή τη διένεξη για το όνομα της Πρώην Γιουγκοσλαβικής Δημοκρατίας της Μακεδονίας.

Το ίδιο έτος, η Νέα Δημοκρατία κατέθεσε πρόταση μομφής κατά της κυβέρνησης, λόγω της αδυναμίας διακυβέρνησης της χώρας, δεδομένης της ασθένειας του τότε Πρωθυπουργού, του Ανδρέα Παπανδρέου. Το 2007, ο Γιώργος Παπανδρέου καταθέτει μομφή, με αφορμή το άρθρο 16 του Συντάγματος, για τα μη κρατικά πανεπιστήμια. Το 2008, πάλι ο Πρόεδρος του ΠΑΣΟΚ, με αφορμή το ασφαλιστικό νομοσχέδιο. Το 2013, ο Αρχηγός σας κάνει πρόταση μομφής για το κλείσιμο της ΕΡΤ.

Μέσα στις δεκαετίες αυτές έγιναν και άλλες προτάσεις μομφής, προς Υπουργούς κυρίως Οικονομικών. Συμφωνούσαμε ή όχι, όλες οι προτάσεις έγιναν για σημαντικούς πολιτικούς λόγους, μέχρι τον Γενάρη του 2022, που ο ΣΥΡΙΖΑ κάνει πρόταση μομφής γιατί χιόνισε ή μάλλον, όχι γιατί χιόνισε, αλλά επειδή τρέμει ο ίδιος μη βγει τρίτος.

Αντιλαμβάνεστε, αλήθεια, πόσο μικροί πολιτικά φαίνεστε ενώπιον της ιστορίας;

Δυστυχώς, επτωχεύσατε, αγαπητοί συνάδελφοι του ΣΥΡΙΖΑ. Επτωχεύσατε δημοσκοπικά, επτωχεύσατε πολιτικά. Νιώθετε την ανάσα του ΚΙΝΑΛ στο αυτί σας και αντιλαμβάνεστε ότι είστε μια Αξιωματική Αντιπολίτευση σε αποδρομή. Αποτελεί απέλπιδα κίνηση συγκέντρωσης πολιτικού ενδιαφέροντος σε μια Αντιπολίτευση που καταγράφεται στην κοινή γνώμη με αριθμούς να έχει το μοναδικό προνόμιο του να είναι πολύ χειρότερη από τις οποιεσδήποτε αστοχίες της Κυβέρνησης.

Δεν μας τρομάζει καμμία πρόταση δυσπιστίας, γιατί εμείς δεν θα χάσουμε τη Δευτέρα. Εσείς θα χάσετε. Μιλάμε καθημερινά με την κοινωνία, αφουγκραζόμαστε απόλυτα τα προβλήματα και τις ανάγκες της. Εμείς έχουμε επιλέξει τον δύσκολο δρόμο της προσφοράς και όχι τον εύκολο, της στείρας επίθεσης και των ύβρεων.

Αγαπητοί συνάδελφοι του ΣΥΡΙΖΑ, στην πρόταση δυσπιστίας που υπογράψατε αναφέρεστε σε τρία θέματα. Πρώτο βάλατε την πανδημία και την ανικανότητα της Κυβέρνησης να τη χειριστεί, όπως λέτε συνεχώς.

Να σας το πούμε για ακόμα μια φορά, γιατί είτε δεν μπορείτε να το δείτε είτε απλώς δεν μπορείτε να το δεχθείτε. Από την πρώτη στιγμή της πανδημίας η Κυβέρνηση, επιβάλλοντας ακόμα και lockdown, προσπάθησε να κερδίσει χρόνο και να ενισχύσει το Εθνικό Σύστημα Υγείας, που εσείς παραδώσατε στα μαύρα του τα χάλια. Κανένας δεν μπορεί να αμφισβητήσει ότι σε τόσο σύντομο χρονικό διάστημα πέτυχε τόσα σημαντικά πράγματα. Οι κλίνες στις μονάδες εντατικής από πεντακόσιες πενήντα επτά έχουν υπερδιπλασιαστεί, έχουν ξεπεράσει τις χίλιες τριακόσιες. Παράλληλα, αξιοποιούνται τα στρατιωτικά νοσοκομεία αλλά και το σύνολο των μονάδων του ιδιωτικού τομέα.

Στο ίδιο διάστημα, το ΕΣΥ ενισχύθηκε με επιπλέον δεκατέσσερις χιλιάδες γιατρούς, νοσηλευτές και διοικητικό προσωπικό. Ειδικά για περιοχές που αντιμετώπισαν αυξημένη πίεση δόθηκαν κίνητρα σε ιδιώτες γιατρούς και όπου δεν επαρκούσαν υπήρξε επίταξη των υπηρεσιών τους.

Θα βόλευε βέβαια τη μικροπολιτική οπτική με την οποία λειτουργείτε τα πάντα να καταρρεύσουν. Και όμως, δεν κατέρρευσαν, γιατί υπήρξε σχέδιο, υπήρξε οργάνωση και, φυσικά, το τεράστιο έργο των γιατρών και των νοσηλευτών.

Σε όλη την Ευρώπη τα κόμματα της αντιπολίτευσης στήριξαν τις κυβερνήσεις στη θέσπιση μέτρων για την αντιμετώπιση της πανδημίας. Στήριξαν την προσπάθεια πειθούς για τους εμβολιασμούς. Μοναδική θλιβερή εξαίρεση αποτελούν ο Αλέξης Τσίπρας, ο Παύλος Πολάκης, ο ΣΥΡΙΖΑ.

Δεύτερο θέμα που θέτετε είναι η αύξηση των τιμών της ενέργειας και των αγαθών. Κατηγορείτε την Κυβέρνηση ότι λέει ψέματα στους πολίτες πως είναι παροδικό και παγκόσμιο το φαινόμενο. Συγγνώμη, έχετε τσακωθεί εντελώς με τη διεθνή πραγματικότητα; Είναι, δηλαδή, ψευδές ότι ο πληθωρισμός της Ευρωζώνης έναν χρόνο πριν, τον Ιανουάριο του 2021, ήταν 0,9% και τώρα είναι στο 5%; Μήπως οι υπηρεσίες της Ευρωπαϊκής Ένωσης λένε και αυτές ψέματα; Είναι ψευδές ότι ο πληθωρισμός των ΗΠΑ έχει φτάσει το 7%;

Μετά τη μεγάλη υφεσιακή διαταραχή που προκάλεσε το 2020 η επέλαση της πανδημίας, η Ελλάδα, έχοντας ανακτήσει περισσότερο και πλήρως, ταχύτερα από τις περισσότερες ευρωπαϊκές χώρες, το χαμένο έδαφος της πανδημίας, στο μέτωπο της οικονομίας ξαναμπαίνει σε τροχιά ισχυρής μακροπρόθεσμης ανάπτυξης και τα οφέλη από αυτή θα αφορούν όλους τους πολίτες. Η δυναμική αποτυπώνεται τόσο στα βασικά μακροοικονομικά μεγέθη όσο και στην αναγνώριση των αλμάτων προόδου που έχει καταγράψει η ελληνική οικονομία από εταίρους, διεθνείς θεσμούς, οίκους αξιολόγησης και επενδυτές, χάρη στην εφαρμογή μιας συνετούς, μεθοδικής, μεταρρυθμιστικής και διορατικής δημοσιονομικής πολιτικής.

Μιας πολιτικής που επιστράτευσε άμεσα βραχυπρόθεσμες παρεμβάσεις αντιμετώπισης των επιπτώσεων της ενεργειακής κρίσης και των συνεπακόλουθων αυξήσεων των τιμών με μέτρα συνολικού ύψους 1,35 δισεκατομμυρίου ευρώ το τελευταίο τετράμηνο του ’21, στο οποίο προστέθηκαν άλλα 400 εκατομμύρια ευρώ τον Ιανουάριο του ’22, καλύπτοντας και τις επιχειρήσεις. Στήριξη που, όπως ακούσαμε και από τον αρμόδιο Υπουργό, θα συνεχιστεί για όσο χρειαστεί.

Η Κυβέρνηση ελάφρυνε τους πολίτες από τα υψηλά φορολογικά βάρη, έδωσε κίνητρα για επενδύσεις και απασχόληση, μείωσε την ανεργία, η οποία έχει συρρικνωθεί πάνω από το 3% από το 2019, βοήθησε ώστε να γίνει έναρξη οικονομικής δραστηριότητας από σημαντικό αριθμό επιχειρήσεων. Το ’21 άνοιξαν περισσότερες επιχειρήσεις και έκλεισαν λιγότερες. Εν τέλει, στήριξε τη μεσαία τάξη και τα αδύναμα στρώματα, μια τάξη που εσείς στον ΣΥΡΙΖΑ προσπαθήσατε με μένος να εξαφανίσετε.

Η Νέα Δημοκρατία αντιλαμβάνεται την ανάπτυξη ως κινητήριο μοχλό της οικονομίας και γι’ αυτό έχει προχωρήσει στην υλοποίηση διαρθρωτικών αλλαγών, στην προώθηση των αποκρατικοποιήσεων και στην αξιοποίηση της δημόσιας περιουσίας. Επίσης, δεσμευτήκαμε και υλοποιήσαμε παροχή φορολογικών κινήτρων για την περαιτέρω αύξηση των ηλεκτρονικών συναλλαγών, χορήγηση προσαυξημένης έκπτωσης για δαπάνες που αφορούν σε πράσινη οικονομία, ενέργεια, ψηφιοποίηση και φορολογικά κίνητρα για μεγέθυνση των επιχειρήσεων.

Στο κομμάτι των έργων, προχωρήσαμε σε αναπτυξιακή αξιοποίηση των διαθέσιμων ευρωπαϊκών κονδυλίων, με αιχμή το Ταμείο Ανάκαμψης και Ανθεκτικότητας και το νέο ΕΣΠΑ, συνολικού ύψους περίπου 80 δισεκατομμυρίων ευρώ μέχρι το 2027. Ήδη τα πρώτα σαράντα οκτώ έργα έχουν ενταχθεί στο Ταμείο, έργα που βελτιώνουν την καθημερινότητα και την ποιότητα ζωής των πολιτών, καθώς αφορούν τομείς όπως είναι η υγεία, η έρευνα, η καινοτομία, η βελτίωση υπηρεσιών του δημοσίου, η αντιμετώπιση της κλιματικής κρίσης, η ενέργεια, οι υποδομές, οι μεταφορές, η δικαιοσύνη, ο πολιτισμός, η αγροδιατροφή και άλλα.

Στο σημείο αυτό θα ήθελα να απευθυνθώ ειδικά στον κ. Τσίπρα σχετικά και με την Αχαΐα. Ο Πρόεδρος του ΣΥΡΙΖΑ είναι και Βουλευτής Αχαΐας και προ ημερών, όταν ήρθε επιτέλους σε αυτή την Αίθουσα προς ψήφιση η παραχώρηση του αυτοκινητοδρόμου Πατρών - Πύργου, ψήφισε «παρών», όπως και το κόμμα του. Δεν είχε το πολιτικό θάρρος να πει ότι έσφαλε και να μην επιτρέψει άλλα θύματα στην άσφαλτο. Η Κυβέρνηση για την οποία εσείς καταθέσατε πρόταση μομφής ξεκινάει αυτό το έργο μετά από τόσες δεκαετίες, ένα έργο πνοής και ασφάλειας για την περιοχή και για όλη τη δυτική Ελλάδα. Ο κ. Τσίπρας το καταψήφισε ουσιαστικά, γιατί δεν τον βόλευε πολιτικά. Αν και μηχανικός, δεν θέλει πραγματικά εργοτάξια και θέσεις εργασίας και ανάπτυξη της περιοχής, παρά θέλει φιέστες και κακοστημένους θιάσους από υποστηρικτές του της τοπικής αυτοδιοίκησης, αν κάτι σάς θυμίζει.

Χαίρεστε με το να μην υπάρχει κανονικότητα. Χαίρεστε με την καταστροφή και τα προβλήματα. Το λένε τα ίδια σας τα στελέχη. Το ομολόγησε η κ. Αχτσιόγλου. Το λογικό είναι να προτείνετε λύσεις, όπως επιβάλλει ο συνταγματικός σας ρόλος. Αντιθέτως, μετά από μια κακοκαιρία, εσείς επιλέγετε να παίζετε τα κομματικά σας παιχνίδια.

Κυρίες και κύριοι συνάδελφοι, η ουσία της πρότασης δυσπιστίας του ΣΥΡΙΖΑ είναι αλλού. Είναι η ανησυχία του Αρχηγού για τη δεύτερη θέση στις εκλογές το 2023. Χτυπάτε τον Μητσοτάκη για να πετύχετε τον Ανδρουλάκη. Φοβάστε και τρέμετε την τρίτη θέση, καθώς και την ποσοτική σας αφετηρία, το 3%.

Και τέλος, ένα μικρό σχόλιο για το ΚΙΝΑΛ. Κυρίες και κύριοι συνάδελφοι του ΚΙΝΑΛ, του ΠΑΣΟΚ, μου θυμίζετε το ανέκδοτο με τον παιδοκτόνο που πηγαίνει στο δικαστήριο ζητώντας την επιείκειά του και ελαφρυντικά επειδή είναι ορφανός. Όταν έχει κάποιος δίπλωμα για βαρκούλες, δεν σημαίνει ότι ξέρει να κρατά το πηδάλιο στα μεγάλα καράβια. Και η Ελλάδα είναι μεγάλο καράβι για τα μικροπολιτικά και μικροκομματικά και ιδεοληπτικά σας χέρια.

Κυρίες και κύριοι συνάδελφοι, είναι δεδομένη η στήριξή μου στην Κυβέρνηση του Κυριάκου Μητσοτάκη και της Νέας Δημοκρατίας, την Κυβέρνηση των μεγάλων μεταρρυθμίσεων και των μεγάλων έργων. Ας γυρίσουμε την πλάτη στο σκοτάδι του χτες και ας αφήσουμε τους Έλληνες να βλέπουν μόνο το φως του μέλλοντος και της προοπτικής.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο έχει ο κ. Αποστόλου από τον ΣΥΡΙΖΑ. Ακολουθεί ο κ. Μπαραλιάκος από τη Νέα Δημοκρατία και ο κ. Αρβανιτίδης από το Κίνημα Αλλαγής.

Κύριε Σπανάκη, βλέπω ότι έχετε αϋπνίες και ήρθατε και παρακολουθείτε μέχρι το πρωί τη συνεδρίαση. Πολύ σημαντικό και πολύ θετικό, να ξέρετε, αυτό.

Ορίστε, κύριε Αποστόλου.

**ΕΥΑΓΓΕΛΟΣ ΑΠΟΣΤΟΛΟΥ:** Ευχαριστώ, κύριε Πρόεδρε.

Κύριοι Υπουργοί, θα περίμενα πιο ουσιαστικές απαντήσεις, για παράδειγμα, με τη διαχείριση της κρίσης. Η απάντηση «φταίει η κλιματική αλλαγή» ή η άποψη ότι «συμβαίνουν και αλλού» δεν αποτελεί απάντηση. Όπως θα περίμενα να υπάρξει και κάποια ενημέρωση σχετικά με το τι συζητήθηκε σ’ αυτή την κρίσιμη σύσκεψη για τον συντονισμό, για τα μέτρα που έπρεπε να παρθούν και να υπηρετηθούν για να αντιμετωπιστεί η κρίση. Φαίνεται ότι δεν το κάνετε γιατί δεν μπορείτε να δεχθείτε ότι τα επιτελικά σας στελέχη μπορούν να προκαλούν τέτοιο αποτέλεσμα. Τι αποτέλεσμα; Ένα απόλυτο χάος, τραγικό και επικίνδυνο για τους πολίτες της χώρας.

Κυρίες και κύριοι συνάδελφοι, η Κυβέρνηση Μητσοτάκη υπηρετεί έναν σκοπό, την τοποθέτηση στο κέντρο του επικοινωνιακού κάδρου μιας και μόνο αρχής, του Πρωθυπουργού, ενός Πρωθυπουργού που είναι άφαντος, προστατευμένος από την κριτική, στην οποία, αν ποτέ εκτεθεί, αντιδρά ωσάν αλάθητος και εν τέλει πολιτικά ανεύθυνος. Οι συγγνώμες του κ. Μητσοτάκη δεν πηγάζουν από αίσθηση καθήκοντος για την ανάληψη πολιτικών ευθυνών, γιατί πρωτίστως η συγγνώμη ενός Πρωθυπουργού είναι πολιτική.

Ειδικά στη διαχείριση της πανδημίας η κατάσταση είναι τραγική, με δεκάδες νεκρούς κάθε μέρα και διασωληνωμένους εκτός μονάδων εντατικής θεραπείας, ενώ οι εκκλήσεις των γιατρών για ενίσχυση του ΕΣΥ έχουν γίνει πλέον φωνές απόγνωσης. Είναι μεγάλο αγκάθι για την εικόνα του κ. Μητσοτάκη το ότι είχε στα χέρια του τη μελέτη Λύτρα - Τσιόδρα. Την ίδια ώρα απελπισμένοι και οικονομικά εξαθλιωμένοι γονείς επωμίζονται τεράστια κόστη και μαθητές στοιβάζονται σε παγωμένα σχολεία.

Κυρίες και κύριοι συνάδελφοι, δεν ξεχνούν οι εργαζόμενοι την αντεργατική νομοθεσία Χατζηδάκη ούτε ξεχνούν οι γονείς των παιδιών που ασθενούν με COVID την τροπολογία για τη μείωση των αποδοχών τους. Η ακρίβεια έχει καθηλώσει τους καταναλωτές και εσείς ούτε την αγορά των τροφίμων δεν μπορείτε να ελέγξετε, όταν μπορούσατε, για παράδειγμα, να περιορίσετε την ασυδοσία των καρτέλ και των σουπερμάρκετ με την υποχρεωτική πληρωμή των εξήντα ημερών που εμείς θεσπίσαμε για τα νωπά και ευαλλοίωτα προϊόντα.

Η καθολική αποτυχία της Κυβέρνησης είναι πια σε πρωτοφανές επίπεδο. Άκουσα χτες τον Υπουργό Αγροτικής Ανάπτυξης να αναφέρεται με ανακρίβειες σε ζητήματα του αγροτικού χώρου. Λόγω χρόνου, θα σταθώ μόνο σε ένα, το κορυφαίο, τη διαχείριση των κοινοτικών πόρων. Παραλάβαμε το 2015 1,3 δισ. πρόστιμα εξαιτίας της κακής διαχείρισης που έκαναν οι δικές σας κυβερνήσεις στις ενισχύσεις της κτηνοτροφίας και άλλο 1,2 δισ. καταλογισμούς για τους συνεταιρισμούς. Όχι μόνο τα σταματήσαμε, αλλά και μετά από δικές μας προσπάθειες έχουν ήδη επιστραφεί στον κρατικό προϋπολογισμό 500 εκατομμύρια -θα επιστραφούν κι άλλα- και οι καταλογισμοί έχουν μειωθεί στο μισό.

Παράλληλα, βέβαια, βάλαμε και τάξη στον χρόνο των πληρωμών. Τι επικρατεί σήμερα στον χώρο των πληρωμών; Ένα χάος, που ενδέχεται να βάλει τη χώρα μας σε νέες περιπέτειες όσον αφορά τις πληρωμές.

Και αφού, κυρίες και κύριοι συνάδελφοι, οι εικόνες είναι αυτές που απασχολούν τους επικοινωνιολόγους, κανείς δεν ξεχνά την εικόνα της κυρίας που λυγίζει βλέποντας τη φωτιά να καίει το σπίτι της στις Γούβες της βόρειας Εύβοιας. Κανείς δεν ξεχνά την εικόνα των εγκλωβισμένων σε λεωφορείο στην παλιά λεωφόρο Ποσειδώνος να βγαίνουν σχεδόν κολυμπώντας, για να μην πνιγούν. Κανείς δεν ξεχνά τα ακινητοποιημένα οχήματα στην Αττική Οδό αλλά και την απόγνωση των οδηγών στην Κατεχάκη, στη Μεσογείων, στη Μαραθώνος.

Όταν η πατρίδα μου, η βόρεια Εύβοια, καταστράφηκε ολοσχερώς, ο κ. Μητσοτάκης επισκέφθηκε την Ιστιαία τέσσερις μήνες μετά, για να παραστεί στην επανάληψη μιας φιέστας που για τρίτη φορά είχε οργανωθεί στην περιοχή, με σκηνοθέτη τον κ. Μπένο. Ο Πρωθυπουργός όχι μόνο δεν συναντήθηκε με τους κατοίκους, αλλά και δεν αισθάνθηκε την ανάγκη να ασχοληθεί με το μεγάλο πρόβλημα που έχουν, την εξασφάλιση της επιβίωσής τους στον τόπο τους. Μάλιστα, συνοδευόταν και από το μισό Υπουργικό Συμβούλιο, από το οποίο τις μέρες της φωτιάς δεν βρέθηκε ούτε ένας να απαντήσει στα καταιγιστικά τηλεφωνήματα του Περιφερειάρχη Στερεάς Ελλάδας «καιγόμαστε, μας εγκαταλείψατε», ενώ την ίδια στιγμή ο ίδιος ο Αρχηγός της Πυροσβεστικής Υπηρεσίας ανερυθρίαστα δήλωνε ότι δεν παρακολουθούσε και πολύ το πύρινο μέτωπο της Εύβοιας. Τι πιο βάναυσα απογυμνωμένο από κάθε πολιτική ευαισθησία από την παραδοχή αυτή;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ένα λεπτό, κύριε Πρόεδρε, όπως νομίζω δώσατε και στους άλλους.

Ειδικά στην Εύβοια, η ανοργανωσιά και το χάος ήταν τέτοια, που, ενώ η φωτιά ξεκίνησε σε συνθήκες πλήρους άπνοιας και ευχερούς προσβασιμότητας, έφτασε μετά από εννέα μέρες να σβήσει στη θάλασσα, διασχίζοντας κάθετα το νησί από τον Ευβοϊκό ως το Αιγαίο και πάλι πίσω, κατακαίγοντας ό,τι ελάχιστο είχε απομείνει.

Και, δυστυχώς, η ανικανότητα του αποκαλούμενου από εσάς επιτελικού κράτους στις επόμενες κρίσεις επιβεβαιώθηκε πλήρως. Ο πολυδιαφημισμένος πανέτοιμος κρατικός μηχανισμός όχι μόνο δεν ήταν έτοιμος, αλλά και κατέρρευσε παταγωδώς.

Δεν γίνεται, κυρίες και κύριοι συνάδελφοι, κάθε φορά που αντιμετωπίζει η χώρα μας ένα πρόβλημα να χαρακτηρίζεται ως πρωτοφανής κρίση, που, μάλιστα, οφείλεται στην κλιματική αλλαγή και δεν μπορεί να αντιμετωπιστεί με κανέναν τρόπο.

Εδώ που έχουμε φτάσει, η μόνη πρωτοφανής είναι η δυσβάσταχτη καθημερινότητα στην οποία έχει υποβάλει την ελληνική κοινωνία η Κυβέρνησή σας.

(Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, ολοκληρώστε, κύριε συνάδελφε.

**ΕΥΑΓΓΕΛΟΣ ΑΠΟΣΤΟΛΟΥ:** Τελειώνω, κύριε Πρόεδρε, αλλά πρώτα πρέπει οπωσδήποτε για το καλό του ελληνικού λαού να τελειώσουν, με το τέλος της Κυβέρνησης Μητσοτάκη, όλα αυτά που έχει υποστεί τα χρόνια της διακυβέρνησής σας.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Συνεχίζουμε με τον κ. Ξενοφώντα Μπαραλιάκο και μετά θα πάρει τον λόγο ο κ. Αρβανιτίδης. Έχουμε ακόμα έξι ομιλητές, συμπεριλαμβανομένου του κ. Μπαραλιάκου.

Ορίστε, κύριε Μπαραλιάκο, έχτε τον λόγο.

**ΞΕΝΟΦΩΝ (ΦΩΝΤΑΣ) ΜΠΑΡΑΛΙΑΚΟΣ:** Ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, ο κ. Τσίπρας επέλεξε να καταθέσει πρόταση μομφής εναντίον της Κυβέρνησης, καταφεύγοντας ουσιαστικά σε μια κίνηση απόγνωσης απόλυτα προβλέψιμη, η οποία καθιστά ηλίου φαεινότερο ότι η Αξιωματική Αντιπολίτευση βρίσκεται σε κατάσταση πανικού μετά τα αποτελέσματα των τελευταίων δημοσκοπήσεων, τόσο για τον ΣΥΡΙΖΑ όσο και για τον ίδιο τον κ. Τσίπρα.

Ειλικρινά, όμως, ίσως πρόκειται για τον πρώτο Αρχηγό κόμματος παγκοσμίως που ζητάει εκλογές για να επιτύχει την κάθοδο του κόμματός του από τη δεύτερη θέση στην τρίτη.

Όμως, κυρίες και κύριοι της Αντιπολίτευσης, ο φόβος για την επερχόμενη εκλογική σας συντριβή δεν είναι η μόνη αιτία αυτής της κίνησης. Είναι πάγια τακτική σας και αντιπολιτευτική σας στρατηγική να αξιοποιείτε κάθε είδους ένταση και κρίση, γιατί μέχρι εκεί φτάνουν οι ικανότητές σας και σε αυτό το σημείο εξαντλείται και το σύνολο των επιχειρημάτων σας. Δεν μας ξαφνιάζετε. Αυτό ξέρετε, αυτό κάνετε.

Επιτρέψτε μου, κυρίες και κύριοι συνάδελφοι, να σταθώ και να απαντήσω στα θέματα που έθεσε ο Αρχηγός της Αξιωματικής Αντιπολίτευσης ένα προς ένα.

Ναι, υπήρξαν προβλήματα στην αντιμετώπιση της πρόσφατης κακοκαιρίας και πρώτος ο Πρωθυπουργός τα αναγνώρισε.

Εμείς, κυρίες και κύριοι, μιλάμε πάντα με ειλικρίνεια. Δεν βγήκαμε να στήσουμε κάποιο επικοινωνιακό σόου με fake συσκέψεις στις στάχτες μιας καταστροφής. Δεν κάναμε συνεντεύξεις Τύπου, όπως εκείνη του κ. Τζανακόπουλου με τους Υπουργούς του ΣΥΡΙΖΑ, που έδειχναν δήθεν σημάδια εμπρησμών από δορυφόρους, εξαπατώντας τον κόσμο. Πρώτοι αναγνωρίζουμε τα λάθη, καταλογίζουμε ευθύνες και ήδη προχωράμε στις απαραίτητες ενέργειες.

Στο έτερο θέμα, αυτό της πανδημίας, διερωτώμαι ειλικρινά για τα επίπεδα του θράσους σας, όταν μέχρι τώρα έχετε διαδραματίσει τον ρόλο του υγειονομικού σαμποτέρ σε κάθε ευκαιρία. Αποδεδειγμένα ήσασταν και είστε απέναντι σε όλα.

Θυμίζω ότι ο ΣΥΡΙΖΑ δεν ψήφισε καμμία από τις δεκαεπτά πρωτοβουλίες της Κυβέρνησης για την αντιμετώπιση της πανδημίας, ούτε καν τις ποινές για τη διακίνηση των πλαστών πιστοποιητικών ούτε φυσικά την υποχρεωτικότητα του εμβολιασμού των υγειονομικών, κλείνοντας για άλλη μια φορά το μάτι στους αρνητές.

Και ενώ σε όλη την Ευρώπη τα κόμματα της αξιωματικής αντιπολίτευσης στήριξαν τις κυβερνήσεις στη θέσπιση μέτρων για την αντιμετώπιση της πανδημίας, ο ΣΥΡΙΖΑ ήταν η λαμπρή εξαίρεση. Δεν ψήφισε τον νόμο για τη μετακίνηση ειδικευόμενων γιατρών προς κάλυψη αναγκών του ΕΣΥ. Δεν ψήφισε τη διάθεση δωρεάν self-test. Δεν ψήφισε τη μετακίνηση ιατρικού προσωπικού για να καλυφθούν ανάγκες στα περιφερειακά νοσοκομεία, όπως στην πατρίδα μου, στο Νοσοκομείο της Κατερίνης, ούτε βέβαια την αποζημίωση για εικοσιτετράωρη εφημεριακή απασχόληση και την αποζημίωση των πρόσθετων ενεργών εφημεριών.

Επενδύσατε στην αποτυχία διαχείρισης της πανδημίας και στην κοινωνική σύγχυση, την οποία προκαλέσατε σε κάθε ευκαιρία που παρουσιαζόταν.

Ήρθατε, κυρίες και κύριοι της Αντιπολίτευσης, μεταξύ άλλων να παραδώσετε στην Κυβέρνηση μαθήματα για την εθνική οικονομία. Θα σας πω μερικές λέξεις που είναι άγνωστες, λοιπόν, σε εσάς: μειώσεις φόρων, προστασία της μεσαίας τάξης, επενδύσεις.

Υπό το διαρκές βάρος της πανδημίας η Κυβέρνηση του Κυριάκου Μητσοτάκη προχώρησε σε μέτρα στήριξης νοικοκυριών και επιχειρήσεων ύψους 43 δισεκατομμυρίων ευρώ, ενώ συνέχισε το πρόγραμμά της για μείωση φόρων και ασφαλιστικών εισφορών.

Μεταξύ άλλων θυμίζω τη μεσοσταθμική μείωση του ΕΝΦΙΑ κατά 22%, τη μείωση του εισαγωγικού φορολογικού συντελεστή για τα φυσικά πρόσωπα από το 22% στο 9% για τα εισοδήματα έως 10.000 ευρώ, τη μείωση των ασφαλιστικών εισφορών κατά μία συν τρεις μονάδες, τη μείωση του φορολογικού συντελεστή για τα νομικά πρόσωπα από το 28% στο 22%, την απαλλαγή από την εισφορά αλληλεγγύης των εισοδημάτων από τον ιδιωτικό τομέα για το 2021 και το 2022, τη μείωση της προκαταβολής φόρου για τα φυσικά και νομικά πρόσωπα, την επέκταση και για το 2021 της απαλλαγής των αγροτεμαχίων από τον συμπληρωματικό ΕΝΦΙΑ. Επιπροσθέτως μειώσαμε τον ΦΠΑ στις ζωοτροφές, στις μεταφορές, στον καφέ, στα μη αλκοολούχα ποτά, στο τουριστικό πακέτο, στα γυμναστήρια και στις σχολές χορού.

Παρά τα ψεύδη που εκστόμισε ο Αρχηγός της Αξιωματικής Αντιπολίτευσης, τα αντανακλαστικά της Κυβέρνησης υπήρξαν άμεσα και για τις επιπτώσεις της ενεργειακής κρίσης και των συνεπακόλουθων αυξήσεων των τιμών, με μέτρα συνολικού ύψους ακόμα 1,35 δισεκατομμυρίου ευρώ το τελευταίο τετράμηνο του 2021 και 400 εκατομμύρια που έρχονται να προστεθούν τον Ιανουάριο του 2022, καλύπτοντας και τις επιχειρήσεις και είναι βέβαιο πως θα συνεχίσουμε όσο χρειαστεί.

Στηρίξαμε τη μεσαία τάξη, που εσείς επιχειρήσατε να αφανίσετε, αλλά και τα αδύναμα στρώματα. Ελαφρύναμε τους πολίτες από τα υψηλά φορολογικά βάρη και δώσαμε κίνητρα για επενδύσεις και απασχόληση. Η χώρα μας έχει ενισχύσει παγκοσμίως την αξιοπιστία της και το κύρος της και ως αποτέλεσμα μεγάλοι, παγκόσμιοι κολοσσοί και τόσοι άλλοι επενδύουν στη χώρα μας για να δημιουργήσουν πολλές, καλές, καλοπληρωμένες θέσεις εργασίας. Γιατί για εμάς ανάπτυξη σημαίνει δουλειές.

Διχάσατε τον λαό όσο κανείς άλλος. Είστε οι εκπρόσωποι του «ή τους τελειώνουμε ή μας τελειώνουν» και εμείς η Κυβέρνηση που αλλάζει τη χώρα μαζί με όλους τους Έλληνες.

Συνεχίζουμε αταλάντευτα στην πορεία επιστροφής της πραγματικής οικονομίας σε κανονικούς ρυθμούς λειτουργίας, με στοχευμένη ενίσχυση νοικοκυριών και επιχειρήσεων.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ένα λεπτό θα χρειαστώ, κύριε Πρόεδρε. Ευχαριστώ.

Συνεχίζουμε για τη στήριξη της κοινωνίας από τις επιπτώσεις της διεθνούς ενεργειακής κρίσης και τη συγκράτηση των πληθωριστικών πιέσεων. Συνεχίζουμε την υλοποίηση μιας συνετής δημοσιονομικής πολιτικής στην κατεύθυνση περαιτέρω μείωσης φόρων και ασφαλιστικών εισφορών, αλλά και την ενεργό συμμετοχή της χώρας μας, όπως συνέβη τα τελευταία δυόμισι χρόνια, στη διάρθρωση νέας ευρωπαϊκής οικονομικής αρχιτεκτονικής και συνάμα για την ορθολογική αξιοποίηση των διαθέσιμων ευρωπαϊκών κονδυλίων, με αιχμή το Ταμείο Ανάκαμψης και Ανθεκτικότητας και το νέο ΕΣΠΑ, συνολικού ύψους περίπου 80 δισεκατομμυρίων ευρώ μέχρι το 2027.

Κλείνοντας, δεν θα μπορούσα να μη σας ευχαριστήσω για την ευκαιρία που μας δώσατε να μπορούμε για τρεις συνεχόμενες μέρες να αναδείξουμε το έργο δυόμισι ετών της Κυβέρνησης του Κυριάκου Μητσοτάκη. Η Ελλάδα προχωρά, εξελίσσεται και κερδίζει καθημερινά στον διεθνή στίβο τη μάχη για όλους τους Έλληνες και όλες τις Ελληνίδες.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Επόμενος ομιλητής είναι ο κ. Γιώργος Αρβανιτίδης από το Κίνημα Αλλαγής και ακολουθεί ο κ. Γιόγιακας.

Κύριε Αρβανιτίδη, έχετε τον λόγο.

**ΓΕΩΡΓΙΟΣ ΑΡΒΑΝΙΤΙΔΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, η ελληνική πολιτική ιστορία κατέγραψε τη χθεσινή στάση του Προέδρου της Βουλής ως ένα ακόμα αντιδημοκρατικό ατόπημα της παράταξής σας. Σας έμεινε ίσως από το παρελθόν αυτή η συμπεριφορά. Κάποτε θυμόμαστε ότι τα δέντρα ψήφιζαν, μετά ότι παίρνανε τις κάλπες από την Ολομέλεια. Τώρα δεν θέλατε να συνεδριάσουμε ως Κοινοβουλευτική Ομάδα στο Κοινοβούλιο. Σας λέμε, λοιπόν, ότι δεν μας πτοούν αυτά τα τερτίπια και οι παλινωδίες της Κυβέρνησης των «αρίστων». Θα μας βρίσκετε διαρκώς μαζί με την κοινωνία απέναντί σας στις συντηρητικές επιλογές και πάντα με υπεύθυνες θέσεις και προτάσεις.

Είστε μια Κυβέρνηση που ξορκίζει τη ζοφερή πραγματικότητα μόνο με ευχές και διαγγέλματα και στα τρία καυτά ζητήματα που διαχειρίζεστε, στην πανδημία, την οικονομία και την ακρίβεια. Μας λέγατε ότι το μεγάλο κύμα της πανδημίας πέρασε και ότι ο πληθωρισμός και οι ενεργειακές αυξήσεις είναι παροδικά φαινόμενα. Η πραγματικότητα όμως διαψεύδει τα κυβερνητικά σας ευχολόγια παντού.

Η Κυβέρνηση της Νέας Δημοκρατίας αποδείχθηκε αναποτελεσματική και κατώτερη των περιστάσεων. Δεν μπόρεσε να προβλέψει και να προετοιμαστεί καλύτερα σε κανένα μέτωπο και αυτό δυστυχώς έχει κόστος για όλους. Ενδιαφέρθηκε περισσότερο για γρήγορα επικοινωνιακά success story, παρά να εδραιώσει μια κανονικότητα πράσινης μετάβασης και ανθεκτικότητας.

Δεν επέλεξε να στηρίξει γενναία το ΕΣΥ και την πρωτοβάθμια περίθαλψη. Δεν επέλεξε να αλλάξει το παραγωγικό μοντέλο της χώρας. Δεν επέλεξε να ενισχύσει τους καταναλωτές και τις επιχειρήσεις για μόνιμη μείωση του ενεργειακού κόστους. Τα απογοητευτικά αποτελέσματα αυτών των επιλογών της τα βλέπει και τα βιώνει ο πολίτης καθημερινά.

Στην πανδημία οι σκληροί δείκτες εμφανίζουν τη χώρα μας σε δεινή θέση, παρά τα αυστηρά περιοριστικά μέτρα. Κάποιος πρέπει να απαντήσει από την Κυβέρνηση. Πώς απαντάτε στον δείκτη θάνατοι ανά ένα εκατομμύριο, στον οποίο διεκδικούμε την πρωτιά πανευρωπαϊκά;

Στην οικονομία έχουν δαπανηθεί 43 δισεκατομμύρια, όπως λέτε, για τη στήριξη της αγοράς. Δυστυχώς απέδωσαν τα χαμηλότερα αποτελέσματα. Και βέβαια το χρέος πήγε στο 200%. Όπως είπε ο κ. Σκυλακάκης, δεν ήταν από τα λεφτά που βγήκαν και μας κατηύθυνε να είμαστε πιο προσεκτικοί στις προτάσεις μας. Είναι από τα λεφτά που δανειστήκαμε και εκτοξεύσαμε το χρέος.

Στην ενεργειακή ακρίβεια, από πού να πρωτοξεκινήσει κανείς για τις λανθασμένες επιλογές και τις ευθύνες; Η Κυβέρνηση βιάστηκε να εξαγγείλει το 2019 μια απολιγνιτοποίηση-εξπρές χωρίς σχέδιο. Η επιλογή της ήταν να στήσει ένα δήθεν πράσινο αφήγημα, αλλάζοντας την εξάρτηση από τον λιγνίτη με εξάρτηση από το εισαγόμενο φυσικό αέριο. Αψήφησε τις επισημάνσεις που κάναμε για ενεργειακή ασφάλεια και για τη μεταβολή των τιμών. Η σημερινή αύξηση των τιμών της ενέργειας δεν οφείλεται στην πράσινη μετάβαση, αλλά στις επιλογές σας, τις επιλογές της Κυβέρνησης.

Όταν λοιπόν δυόμισι χρόνια πριν είχαμε τον καιρό προκειμένου να αναπτυχθούν οι ανανεώσιμες πηγές ενέργειας, με ενεργειακές κοινότητες, με φωτοβολταϊκά στις στέγες, με μικρά ενεργειακά έργα, η Κυβέρνησή σας δεν το προώθησε. Δεν προώθησε τα μικρά έργα από πολλούς παραγωγούς. Προτίμησε να δώσει ηλεκτρικό χώρο και χρόνο στους μεγάλους, προκειμένου να κάνουν τα μεγάλα έργα, με συνεχείς αλλαγές στους κανόνες της αγοράς. Τα μεγάλα όμως έργα έχουν και μεγάλο χρόνο ωρίμανσης και καθυστερούν να γίνουν και έτσι μείναμε πίσω στο απαραίτητο μείγμα ενέργειας με οικονομικές ΑΠΕ που έπρεπε να αναπτυχθούν.

Με βάση, λοιπόν, αυτή την επιλογή αυξήθηκε η συμμετοχή του φυσικού αερίου σε πάνω από το 50% στην παραγωγή ηλεκτρικής ενέργειας. Δική σας επιλογή δεν ήταν; Γιατί ο κ. Σκυλακάκης μάς ενημερώνει για τις τιμές του φυσικού αερίου; Εσείς το κάνατε, εσείς δυστυχώς οδηγήσατε την ελληνική κοινωνία και την ελληνική οικονομία εκεί, σε αυτούς τους λογαριασμούς, και τώρα τρέχουμε να βρούμε πόρους για να επιδοτήσουμε το φυσικό αέριο, με τους λογαριασμούς του ρεύματος να έχουν τριπλασιαστεί και τετραπλασιαστεί μέσα σε έναν χρόνο.

Η Κυβέρνησή σας οδηγεί τις ελληνικές επιχειρήσεις και τα νοικοκυριά από την εποχή των κόκκινων δανείων στην εποχή των κόκκινων λογαριασμών ρεύματος και αυτό θα είναι τροχοπέδη -και θα το διαπιστώσουμε- για την κοινωνική συνοχή και για την ανάπτυξη του 2022.

Η ελληνική κοινωνία και οικονομία δυστυχώς ταλαιπωρείται από τις επιλογές της Κυβέρνησης και το πληρώνει πανάκριβα. Εναλλακτικές επιλογές υπήρχαν, αν είχατε πολιτική βούληση και ουσιαστική στήριξη της κοινωνίας και των ιδιοκτητών, αντί των παρόχων ενέργειας. Αν η Κυβέρνηση είχε διαθέσει 1,4 δισεκατομμύριο ευρώ των επιδοτήσεων ώστε να παράγουν τα ελληνικά νοικοκυριά τη δική τους ενέργεια σήμερα, πάνω από μισό εκατομμύριο πολίτες θα γλίτωναν. Θα μείωναν τον λογαριασμό τους κατά 50% τον χρόνο για τριάντα χρόνια. Δεν το επιλέγει όμως και έχουμε μπει σε έναν φαύλο κύκλο ενεργειακών επιδοτήσεων, που μοιάζουν με ένα βαρέλι χωρίς πάτο.

Παράλληλα δυσκολεύει τη ζωή των ιδιοκτητών φωτοβολταϊκών στέγης, με την επιπλέον εισφορά του 6%, και κάνει ασύμφορη κάθε προσπάθεια νέων να επενδύσουν στην κατεύθυνση αυτή. Αυτό που η λαϊκή πτέρυγα της Νέας Δημοκρατίας ονομάζει «λαϊκός καπιταλισμός» δεν υπάρχει και βλέπουμε κάθετη πτώση στις αιτήσεις των μικρών φωτοβολταϊκών για το 2021. Εμείς μιλάμε για ενεργειακή δημοκρατία, που θα ανοίξει το ενεργειακό σύστημα στους μικρούς και θα τους καταστήσει αυτοπαραγωγούς.

Η μετάβαση σε μια πράσινη οικονομία και μια ανθεκτική Ελλάδα δεν είναι ευκαιρία πλουτισμού «ημετέρων», κυρίες και κύριοι της Κυβέρνησης. Είναι υπαρξιακή αναγκαιότητα. Και αυτή η πράσινη μετάβαση στην ανθεκτικότητα πρέπει να είναι δίκαιη, με τα οφέλη της να διανέμονται στο σύνολο της ελληνικής κοινωνίας.

Τα 70 δισεκατομμύρια ευρώ που λέτε και ξαναλέτε, που έρχονται στη χώρα τα επόμενα χρόνια, μπορεί να αλλάξουν πραγματικά την οικονομία και τη ζωή των Ελλήνων.

Στέκομαι σε ένα παράδειγμα με αφορμή την πρόσφατη κακοκαιρία. Στο Ταμείο Ανάκαμψης η Κυβέρνηση δίνει 100 εκατομμύρια ευρώ για υπογειοποιήσεις. Γιατί αυτό το ποσό δεν είναι μεγαλύτερο; Με 500 εκατομμύρια ευρώ θα είχαμε λύσει το πρόβλημα και δεν θα βίωναν οι πολίτες κάθε φορά στις θεομηνίες, που εσείς προβλέπετε ότι θα έχουμε, και στη συνέχεια το να μένουν χωρίς ρεύμα επιχειρήσεις και νοικοκυριά για μέρες.

Εμείς θέλουμε να αξιοποιήσουμε τους πόρους του Ταμείου Ανάκαμψης, ώστε να μειώσουμε τις κοινωνικές ανισότητες και να κάνουμε την Ελλάδα πράσινη και ανθεκτική.

Κυρίες και κύριοι συνάδελφοι, Νέα Δημοκρατία και ΣΥΡΙΖΑ διαγκωνίζονται και διαγωνίζονται για το ποιος είναι η χειρότερη κυβέρνηση της Μεταπολίτευσης. Και τα δύο κόμματα κατεβάζετε τον πήχη χαμηλά, περνάτε, όμως και οι δυο από κάτω. Ο ελληνικός λαός θα σας θυμάται και τους δύο ως κακές κυβερνήσεις. Την ίδια στιγμή αναπολεί το ΠΑΣΟΚ και προσβλέπει πάλι σε εμάς ως αξιόπιστη, εναλλακτική κυβερνητική δύναμη.

Και όσο κάποιοι προσπαθούν να ταυτίσουν τη Δεξιά με τους θριάμβους και εμάς με τις καταστροφές, τόσο η πραγματικότητα θα τους διαψεύδει και η λαϊκή νοημοσύνη και ενσυναίσθηση θα εξεγείρονται. Όσο η Νέα Δημοκρατία επαναλαμβάνει τη δική της θλιβερή ιστορία, οδηγώντας τη χώρα και τους πολίτες σε μία οικονομική και κοινωνική κρίση, τόσο το δικό μας ραντεβού με την ιστορία θα μας γεμίζει ευθύνη αλλά και σοβαρότητα. Και αυτή η ευθύνη και η σοβαρότητα μας επιβάλλει να συνεχίσουμε να δυσπιστούμε απέναντι σε αυτή την Κυβέρνηση και τις πολιτικές της.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε τον κ. Αρβανιτίδη.

Και θα συνεχίσουμε με τον κ. Γιόγιακα.

Ορίστε, κύριε συνάδελφε, έχετε τον λόγο.

**ΒΑΣΙΛΕΙΟΣ ΓΙΟΓΙΑΚΑΣ:** Κύριοι Υπουργοί, κύριοι συνάδελφοι, είναι γύρω στις 3.00΄ τα ξημερώματα, τώρα δεν ξέρουμε πού απευθυνόμαστε, στους πρωινούς ή στους βραδινούς.

Αρκετοί πολίτες θα περίμεναν από την Αντιπολίτευση μετά τα γεγονότα των τελευταίων ημερών να είχε προκαλέσει μια άλλη πολιτική συζήτηση, στο επίκεντρο της οποίας θα ήταν το πώς μπορεί να βελτιωθεί το σύστημα πολιτικής προστασίας στη χώρα μας, πώς θα υπάρξει καλύτερος συντονισμός μεταξύ κεντρικής διοίκησης, περιφερειών, δήμων και ιδιωτών, ίσως ακόμα και για το πώς θα έπρεπε να αποσαφηνιστούν και να επικεντρωθούν αρμοδιότητες, γιατί αυτός είναι ένας από τους σκοπούς του επιτελικού κράτους, που τόσο χλευάζουν όσοι δεν γνωρίζουν.

Αντί, λοιπόν, μιας τέτοιας συζήτησης, που θα ήταν χρήσιμη για όλους, η Αξιωματική Αντιπολίτευση αναζήτησε άλλη μια σημαία ευκαιρίας στην επικαιρότητα. Ανήμπορη να δημιουργήσει δική της ατζέντα, γραπώνεται κάθε φορά από τυχαία γεγονότα, όχι για να πει τι προτείνει ή τι θα έκανε, αλλά μόνο για να καταγγείλει, κάτι που ίσως ικανοποιεί τον πυρήνα του ακροατηρίου του ΣΥΡΙΖΑ, αλλά σίγουρα όχι τους πολίτες, που ζητούν πολλά περισσότερα από ένα κόμμα που φιλοδοξεί να ξανακυβερνήσει.

Θα είχε ενδιαφέρον να διαβάσουν οι πολίτες το κείμενο της πρότασης δυσπιστίας. Σε αυτό, πρώτα από όλα, επαναλαμβάνονται τα ίδια, αυθαίρετα και παραπλανητικά συμπεράσματα για την πανδημία και την ακρίβεια. Εγκαλείται η Κυβέρνηση ότι δεν ενίσχυσε το ΕΣΥ, όταν σε δυόμισι χρόνια έχουν προσληφθεί δεκατέσσερις χιλιάδες γιατροί, νοσηλευτές και λοιπό προσωπικό, όταν δημιουργήθηκαν πάνω από επτακόσια νέα κρεβάτια ΜΕΘ, έναντι εκατό τριάντα κλινών που έγιναν στο διπλάσιο -και βάλε- διάστημα της συγκυβέρνησης ΣΥΡΙΖΑ - ΑΝΕΛ, όταν λειτουργεί ένα υποδειγματικό πρόγραμμα μαζικού εμβολιασμού, που απέσπασε τα κολακευτικά σχόλια των Ευρωπαίων εταίρων μας, με αποτέλεσμα σήμερα να είναι εμβολιασμένο το 70% του γενικού πληθυσμού και το 85% των ενηλίκων, όταν είμαστε η πρώτη χώρα στην Ευρωπαϊκή Ένωση σε διαγνωστικά τεστ από τον ΕΟΔΥ και τις δημόσιες δομές του ΕΣΥ.

Ασφαλώς, κάθε απώλεια ανθρώπινης ζωής μετράει και είναι πλήγμα. Γνωρίζουμε πια ότι το συντριπτικό ποσοστό των θανάτων αφορά ηλικιωμένους με σοβαρά υποκείμενα νοσήματα, ότι οι επτά στους δέκα θανάτους προέρχονται από μη εμβολιασμένους άνω των εξήντα ετών.

Σκόπιμα και παραπλανητικά αποσιωπώνται, επίσης, άλλοι παράγοντες που αυξάνουν τη θνησιμότητα στη χώρα μας, όπως η γήρανση του πληθυσμού, η συμβίωση ηλικιωμένων με νεότερους, οι ενδονοσοκομειακές λοιμώξεις.

Αυτά, κυρίες και κύριοι συνάδελφοι, είναι ψιλά γράμματα στην κριτική της Αντιπολίτευσης για την πανδημία, όπως είναι ψιλά γράμματα ότι ο ίδιος ο ΣΥΡΙΖΑ, με δημόσιες δηλώσεις στελεχών του και του Προέδρου του, έχει αμφισβητήσει το εμβολιαστικό εγχείρημα και έχει υποθάλψει τις αντιεμβολιαστικές απόψεις.

Ακόμα πιο ανεύθυνα και επιπόλαια είναι όσα γράφονται στην πρόταση δυσπιστίας για την ακρίβεια.

Αμφισβητείτε, κύριοι συνάδελφοι της Αξιωματικής Αντιπολίτευσης, ότι οι ανατιμήσεις είναι ένα διεθνές φαινόμενο. Είναι δυνατόν αυτό που λένε όλοι οι ειδικοί και καταλαβαίνει ακόμα και ο πολίτης που δεν έχει ειδικές γνώσεις να το χαρακτηρίζετε επικοινωνιακό σύνθημα; Πώς μπορούμε να συζητήσουμε σοβαρά τέτοιες απόψεις;

Αυτό που δεν αμφισβητείται είναι τα μέτρα ύψους 1,35 δισεκατομμυρίου ευρώ που πήρε η Κυβέρνηση τους τελευταίους τέσσερις μήνες του 2021, στο οποίο προστέθηκαν άλλα 400 εκατομμύρια ευρώ τον Ιανουάριο του 2022, για να ελαφρύνει τις επιπτώσεις αυτής της διεθνούς ενεργειακής κρίσης και των ανατιμήσεων που έχει φέρει. Και θα συνεχίσει να στηρίζει επιχειρήσεις και νοικοκυριά για όσο χρειαστεί.

Για το θέμα της κακοκαιρίας και της αντίδρασης του κρατικού μηχανισμού, είπαμε και στην αρχή, κυρίες και κύριοι συνάδελφοι του ΣΥΡΙΖΑ, ότι ο κόσμος περιμένει από εσάς προτάσεις, όχι καταγγελίες. Η Κυβέρνηση αναγνώρισε λάθη και αστοχίες και αποδέχθηκε τις ευθύνες που της αναλογούν. Ζήτησε συγγνώμη από τους πολίτες που ταλαιπωρήθηκαν και μάλιστα διά στόματος του Προέδρου μας Κυριάκου Μητσοτάκη. Έδειξε τη βούληση να μάθει, για να γίνει καλύτερη.

Είναι, ωστόσο, κρίμα που στην κριτική του για την Πολιτική Προστασία ο ΣΥΡΙΖΑ κάνει πως ξεχνάει. Ξεχνάει ότι στις φυσικές καταστροφές βγαίνουν στην επιφάνεια χρόνια προβλήματα και δομικές αδυναμίες της δημόσιας διοίκησης. Ξεχνάει το πώς διαχειρίστηκε ως κυβέρνηση τις πυρκαγιές στην Ανατολική Αττική, τις πλημμύρες στη Μάνδρα δύο φορές και στη Μαγούλα, ότι στο Μάτι υποβάθμισε αρχικά την έκταση και το ανθρώπινο κόστος της καταστροφής, ότι δεν παραιτήθηκε κανείς Υπουργός, ότι κυβερνητικά στελέχη κρύβονταν επί μέρες. Όμως, δυστυχώς για τον ΣΥΡΙΖΑ, αυτά που θέλει να ξεχάσει τα θυμούνται οι πολίτες.

Κλείνοντας, κυρίες και κύριοι συνάδελφοι, δεν μπορώ να μη σχολιάσω ορισμένες φράσεις που περιλαμβάνονται στην πρόταση δυσπιστίας της Αξιωματικής Αντιπολίτευσης: καθεστωτισμός του Πρωθυπουργού και των Υπουργών του, διακυβέρνηση άνευ ορίων και όρων, διακυβέρνηση ανεπαρκών και ιδιοτελών αποφάσεων που δεν αντιστοιχούν στις ανάγκες της κοινωνίας.

Αναρωτήθηκα, λοιπόν, όπως φαντάζομαι πολλοί, πώς μπορούν να μιλούν για καθεστωτισμό και για διακυβέρνηση άνευ ορίων αυτοί που επιχείρησαν να ελέγξουν τα τηλεοπτικά μέσα με αντισυνταγματικούς νόμους και με «φίλους» επιχειρηματίες ως υποψήφιους καναλάρχες, αυτοί που προκάλεσαν την αντίδραση της Ένωσης Δικαστών και Εισαγγελέων για τις παρεμβάσεις τους στη λειτουργία της δικαιοσύνης και την αντίδραση των δημοσιογράφων της ΕΡΤ για τον έλεγχο της ενημέρωσης και αυτοί που θα ήθελαν, αν κυβερνούσαν ξανά, να ελέγξουν τους αρμούς της εξουσίας; Πώς μπορούν να κατηγορούν την Κυβέρνηση για αποφάσεις που δεν αντιστοιχούν στις ανάγκες της κοινωνίας αυτοί που έβαλαν είκοσι εννέα νέους φόρους και εισφορές, πετσόκοψαν τις συντάξεις και έφεραν τα capital control;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, τελειώνω σε μισό λεπτό.

Πώς μπορούν να μιλούν αυτοί που με τις επιλογές τους έκαναν κατά 15 δισεκατομμύρια φτωχότερους τους μικρομετόχους των τραπεζών και αύξησαν τα χρέη νοικοκυριών και επιχειρήσεων κατά τουλάχιστον 50 δισεκατομμύρια ευρώ;

Αλήθεια, κυρίες και κύριοι συνάδελφοι, με τέτοιο πρόσφατο παρελθόν πώς γίνεται να μιλά κανείς με αυτούς τους χαρακτηρισμούς; Φαίνεται ότι ο ΣΥΡΙΖΑ ποντάρει στη λήθη, ποντάρει στην τακτική του ώριμου φρούτου και βολεύεται σε ένα παιχνίδι τυφλής καταγγελίας. Όμως, το 2022 δεν είναι 2012, γιατί από τότε ο ΣΥΡΙΖΑ έχει ζυγιστεί και έχει μετρηθεί και βρέθηκε ελλιπής. Αυτό έχει κριθεί από την ελληνική κοινωνία το 2013. Και η κρίση αυτή θα επιβεβαιωθεί αύριο από τους εκλεγμένους αντιπροσώπους της.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει τώρα ο κ. Μωραΐτης από τον ΣΥΡΙΖΑ.

**ΑΘΑΝΑΣΙΟΣ (ΘΑΝΟΣ) ΜΩΡΑΪΤΗΣ:** Ευχαριστώ, κύριε Πρόεδρε.

Κυρίες και κύριοι της Κυβέρνησης και κύριοι συνάδελφοι της Νέας Δημοκρατίας που είστε στην Αίθουσα, είναι πραγματικά λυπηρό σε κρίσιμες στιγμές και όταν πραγματικά θέλετε να υπερασπιστείτε κάποιες πολιτικές, προσπαθώντας βέβαια να κρύψετε τις ευθύνες, τις παλινωδίες, τα λάθη και την πολιτική χρεοκοπία, να επιστρατεύετε δυστυχώς την τυμβωρυχία και τον κοινωνικό αυτοματισμό. Είναι πράγματι λυπηρό. Το έκαναν αρκετοί συνάδελφοί μου της Νέας Δημοκρατίας, αλλά θεωρώ ότι ο Πρωθυπουργός στη σύντομη παρέμβασή του σήμερα πραγματικά το τερμάτισε.

Είμαι Βουλευτής σε αυτή την Αίθουσα από το 2004 και το 2007 έζησα τις φονικές πυρκαγιές στην Ηλεία, αυτές τις τραγικές στιγμές που ζήσαμε όλοι. Θέλω να θυμίσω σε όλους συναδέλφους που είναι στην Αίθουσα ότι κανένα κόμμα, καμμία παράταξη δεν κανιβάλισε και δεν εκμεταλλεύθηκε εκείνες τις στιγμές για να κάνει αντιπολίτευση στον αντίπαλό του. Κι εσείς δύο μέρες τώρα, μπροστά στην ένδεια των επιχειρημάτων σας, μιλάτε συνέχεια για το Μάτι και τη Μάνδρα και για τίποτα άλλο. Είναι πραγματικά λυπηρό, όταν κάθε μέρα στη χώρα έχουμε ένα Μάτι με δική σας ευθύνη, να έρχεστε εδώ με αυτό το απύθμενο θράσος και να μας μιλάει ο Πρωθυπουργός περί ήθους και ύφους. Ποιος; Ο Πρωθυπουργός της έπαρσης, ο Πρωθυπουργός της αλαζονείας, ο Πρωθυπουργός του καθεστωτισμού.

Κυρίες και κύριοι συνάδελφοι, δυόμισι χρόνια τώρα βιώνουμε τη διαρκή κατάρρευση του επιτελικού κράτους, του επιτελικού κράτους που τελικά αποδεικνύεται σε ένα μεγάλο ανέκδοτο της διακυβέρνησης Μητσοτάκη.

Και επειδή αναφέρθηκα πριν στο 2007, θέλω να θυμίσω ότι για πάρα πολλά χρόνια ένα πάλι μεγάλο ανέκδοτο της δικής σας παράταξης ήταν η επανίδρυση του κράτους. Το θυμάστε; Θυμάστε την επανίδρυση του κράτους, που οδήγησε σε χρεοκοπία μια ολόκληρη χώρα; Θυμάστε αυτή την επανίδρυση, που σε εκείνη την τραγική καταστροφή στην Ηλεία βρήκε ως επιχείρημα τον «στρατηγό άνεμο»; Δεν είναι κακό να τα θυμηθούμε αυτά κάποια στιγμή.

Διάλυση, λοιπόν, σήψη και παρακμή. Αυτή είναι η πραγματικότητα σήμερα σε όλα τα επίπεδα, όπως στην πανδημία, στην έκρηξη των τιμών ενέργειας και στις ανατιμήσεις, στην πτώση ρεκόρ του πραγματικού εισοδήματος των πολιτών, στην εκτίναξη του δημοσίου χρέους, για το οποίο δεν μιλάει κανένας, ούτε καν οι αρμόδιοι Υπουργοί που σήμερα είναι εδώ, αλλά και στη διαχείριση των ακραίων καιρικών φαινομένων. Αποτύχατε σε όλα! Πάντα λίγοι, πάντα ευθυνόφοβοι, ακόμα και με το φιάσκο του χιονιά. Και τι ζήσαμε; Και καλά, εντάξει, εγώ αντιλαμβάνομαι το άγχος των Βουλευτών που πρέπει να υπερασπιστούν πολλές φορές ακόμα και τα ασυμμάζευτα. Όμως, δεν είναι δυνατόν να έρχεται σήμερα ο Πρωθυπουργός στην Αίθουσα χωρίς ντροπή και ευθιξία και το μόνο που τον ενδιέφερε ήταν το πώς θα αποδώσει στους άλλους ευθύνες και στην Κυβέρνησή του καμμία. Και εδώ μπαίνει το εξής ερώτημα: Για ποιον λόγο η «συγγνώμη»; Γιατί ζητήσατε συγνώμη; Εξήγησε κάποιος απ’ όλους σας έναν λόγο, ένα λάθος που μπορεί να έγινε; Κανένας απολύτως!

Και βεβαίως η ευθύνη ξανά στους πολίτες, στην «Αττική Οδό», στον Πατούλη, στους δήμους, στους μετεωρολόγους και όχι στην Κυβέρνηση. Πουθενά στο κάδρο η Κυβέρνηση! Μόνο ψέματα και βεβαίως μία υποκριτική και κάλπικη «συγγνώμη».

Στη διαχείριση της πανδημίας όχι απλά αποτύχατε, αλλά η χώρα μας, κυρίες και κύριοι συνάδελφοι, διεκδικεί μια θλιβερή πρωτιά ανάμεσα στις χώρες με τους περισσότερους νεκρούς. Αυτά τα δυόμισι χρόνια διαλύσατε το ΕΣΥ και τη δημόσια παιδεία, αλλά εγκαταλείψατε και την περιφέρεια.

Στο σημείο αυτό, θέλω να αναφέρω δύο παραδείγματα από τον νομό μου. Στον νομό μου έχουμε δύο νοσοκομεία, του Αγρινίου και του Μεσολογγίου, τα οποία εγκαταλείψατε στη τύχη τους εδώ και δυόμισι χρόνια. Έχουμε χάσει συνανθρώπους μας, φίλους μας! Κάποιοι επιβίωσαν από τύχη. Εδώ και δυόμισι χρόνια ζητάμε να καλυφθούν τα κενά, δυόμισι χρόνια ζητάμε να στηριχθούν τα νοσοκομεία και δεν έχουμε εισακουστεί σε τίποτα. Γυρίζετε την πλάτη σε όλα τα αιτήματα. Η μοναδική σας έγνοια για τα νοσοκομεία του Νομού Αιτωλοακαρνανίας είναι το πώς θα βάλετε μέσα τους εργολάβους για τη φύλαξη και την καθαριότητα.

Βεβαίως, ένα δεύτερο τραγικό παράδειγμα όσον αφορά το ανέκδοτο του επιτελικού κράτους -βλέπω τον κ. Παπαθανάση, τον πατριώτη μου, ο οποίος γνωρίζει το θέμα- είναι ότι έχει καταρρεύσει η γέφυρα του Ευήνου. Αν δεν είχαμε την Ιόνια Οδό, η Ελλάδα θα είχε κοπεί στα δύο! Έχουν περάσει σαράντα πέντε μέρες και μέχρι σήμερα δεν υπάρχει κάποια υπεύθυνη ενημέρωση για το τι γίνεται και για το ποιος είναι ο σχεδιασμός, πέρα από μία διαβούλευση και διάφορες προτάσεις που πέφτουν στο τραπέζι. Η περιοχή, όμως, και ο κόσμος που είναι γύρω από τη γέφυρα περνάει δύσκολες στιγμές στη δουλειά του, στη μεταφορά του, σε όλα.

Κυρίες και κύριοι της Κυβέρνησης, όπως είπα και πριν, έχετε αποτύχει σε όλα! Είστε οι άριστοι τεχνοκράτες του επιτελικού κράτους, που καταφέρνετε πραγματικά να βουλιάξετε και να αποτύχετε σε όλους τους μεγάλους στόχους τους οποίους βάλατε.

Και βέβαια, θέλω να κλείσω με το επιτελικό κράτος, με αυτή την πολυδιαφημισμένη καινοτομία για τη νέα αρχιτεκτονική του κράτους, που αποδείχθηκε τελικά ένα μικρό τσιφλίκι μιας παρέας του Μαξίμου. Δημιουργήσατε μια ομάδα ανθρώπων που φτιάχνει τα project της χωρίς διαφάνεια και χωρίς καμμία λογοδοσία. Έχετε μεταφέρει στην ουσία και τέσσερα, πέντε χαρτοφυλάκια Υπουργών, Υπουργών-μαριονέτες, και αυτό το παρουσιάζετε σαν επιτελικό κράτος. Αν είναι δυνατόν! Και αυτά δεν τα λέμε εμείς. Ακούγονται στη Βουλή, τα λέει η πιάτσα, ο κόσμος βοά.

Απέναντι, λοιπόν, σε αυτή τη σκληρή πραγματικότητα που έχετε διαμορφώσει θεωρώ ότι πλέον είναι ξεκάθαρο ότι διαμορφώνεται μια νέα πραγματικότητα στην οποία θέλουμε να πρωταγωνιστήσουμε.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, θα ήθελα ένα λεπτό μόνο.

Έχετε εγκαταλείψει τους ανθρώπους της εστίασης με την πολιτική σας, τους μικρούς και μεσαίους επιχειρηματίες, τους ανθρώπους της παραγωγής, της έρευνας και της καινοτομίας. Αφήνετε τις μικρομεσαίες επιχειρήσεις -και χαίρομαι που είναι εδώ ο αρμόδιος Υπουργός- εκτός της χρηματοδότησης του Ταμείου Ανάκαμψης. Οδηγείτε τον ελληνικό αθλητισμό στην απόλυτη απαξίωση και την πλήρη εμπορευματοποίησή του.

Βέβαια, αυτό το οποίο δεν εγκαταλείπετε είναι τα ψέματα και την προπαγάνδα. Έχετε το μιντιακό σύστημα, εταιρείες δημοσκοπήσεων που μπορούν πράγματι να σας στηρίξουν. Κάνετε το λάθος να νομίζετε ότι οι συνειδήσεις εξαγοράζονται πότε με 2.000 ευρώ αποζημίωση, πότε με 50 GB δώρο στους νέους και πότε με 150 ευρώ και κάρτες ελευθερίας. Διώκετε δημοσιογράφους και τους απειλείτε με φυλακίσεις. Η δημοκρατία στο απόσπασμα πενήντα χρόνια μετά! Βυθίσατε τη χώρα στον φόβο, την ανασφάλεια και την απόγνωση.

Για όλους αυτούς τους λόγους, λοιπόν, εμείς καταθέσαμε την πρόταση δυσπιστίας κατά της Κυβέρνησής σας. Ως Αξιωματική Αντιπολίτευση έχουμε χρέος την απόγνωση και την οργή της πλειοψηφίας να τη μετατρέψουμε σε δύναμη πολιτικής αλλαγής. Καλούμε όλες τις προοδευτικές, όλες τις δημοκρατικές δυνάμεις να δώσουν το «παρών» στη μάχη για την απαλλαγή της χώρας από το καθεστώς Μητσοτάκη. Καλούμε κάθε δημοκρατικό πολίτη να στρατευθεί στον αγώνα μας για να επανέλθει η κοινωνική δικαιοσύνη και η δημοκρατία στον τόπο μας. Καλούμε όλες τις υγιείς δυνάμεις της χώρας να συνταχθούν στην προσπάθεια για τη δημιουργία μιας νέας, πλατιάς, κοινωνικής συμμαχίας, για την ανάδειξη μιας νέας προοδευτικής κυβέρνησης με κορμό τον ΣΥΡΙΖΑ - Προοδευτική Συμμαχία, με Πρωθυπουργό τον Αλέξη Τσίπρα.

Ήρθε η ώρα να παραιτηθείτε, η ώρα να φύγετε, για να ανασάνει ο τόπος!

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε με τον κ. Στεφανάδη από τη Νέα Δημοκρατία.

Ορίστε, έχετε τον λόγο.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ:** Ευχαριστώ πολύ, κύριε Πρόεδρε.

Κύριοι Υπουργοί, κύριοι συνάδελφοι, η πρόταση δυσπιστίας που υπέβαλε ο ΣΥΡΙΖΑ εγείρει ένα ερώτημα. Τελικά, η Κυβέρνηση της Νέας Δημοκρατίας δεν έχει επιτελέσει θετικό έργο σε κανέναν τομέα; Ξέρετε, στη φυσιολογία και στη νευροφυσιολογία υπάρχει ένας θεμελιώδης νόμος «όλο ή ουδέν». Τι σημαίνει; Σημαίνει ότι ένα ερέθισμα προκαλεί διέγερση του κυττάρου ή δεν έχει καμμία απόδοση και αυτό εξαρτάται από την ένταση του ερεθίσματος. Το ερέθισμα με το οποίο η Αντιπολίτευση προσπαθεί να ισοπεδώσει το συνολικό έργο της Κυβέρνησης είναι αυτού του μεγέθους. Μπορεί να ανατρέψει, να απαξιώσει, να υπονομεύσει το έργο της Κυβέρνησης; Εδώ είναι το ερώτημα και διερωτώμεθα.

Η απάντηση μπορεί να δοθεί, βέβαια, μόνο μέσα από καταγραφή του έργου, αφού στην επιστήμη μιλάμε πάντα με δεδομένα και όχι με υποθέσεις, με επιθυμίες και με προσδοκίες. Ποια είναι τα δεδομένα; Υπάρχει δράση και παραγωγή θετικού έργου σε όλους τους τομείς. Ενδεικτικά, σταχυολογώντας, αναφέρω την επιτυχημένη ψηφιοποίηση του κράτους με το έργο gov.gr και τη δυνατότητα χρήσης χιλίων διακοσίων ψηφιακών υπηρεσιών. Χαρακτηριστικά, το 2018 οι ψηφιακές συναλλαγές των πολιτών με το δημόσιο ανέρχονταν σε οκτώ εκατομμύρια οκτακόσιες χιλιάδες. Το 2020 ο αριθμός έφτασε τα ενενήντα τέσσερα εκατομμύρια και το 2021 σε πάνω από πεντακόσια εκατομμύρια. Και βέβαια, σ’ αυτό δεν μπορώ να μην αναφερθώ στο επιτελικό κράτος, έναν εμβληματικό νόμο, ο οποίος επιτέλους μετά από τόσα χρόνια βάζει τάξη θεσμική στη λειτουργία του κράτους και διαφάνεια.

Έχουμε, επίσης, επιτυχημένη εξωτερική πολιτική. Για πρώτη φορά η Ελλάδα πέτυχε μέσω της διπλωματίας εξαιρετικές συμφωνίες σε συμμαχίες στην ενέργεια και στα εξοπλιστικά συστήματα. Σήμερα η χώρα μας για πρώτη φορά είναι ένας όχι μόνο υπολογίσιμος, αλλά πρωταγωνιστής εταίρος στην Ευρωπαϊκή Ένωση, στο ΝΑΤΟ, αλλά και βασικός παίκτης στην Ανατολική Μεσόγειο. Απλώς και μόνον υπενθυμίζω τις αμυντικές συμφωνίες με τη Γαλλία, τις Ηνωμένες Πολιτείες, αλλά και με το Ισραήλ, με την Αίγυπτο, με χώρες του Κόλπου. Τελικό απόσταγμα, τελικό αποτέλεσμα ήταν η μνημειώδης ιστορική συμφωνία με τη φίλη Γαλλία για την προμήθεια σύγχρονου πολεμικού υλικού.

Σχετικά με την οικονομία, παρά τα μεγάλα προβλήματα, οι επιχειρήσεις άντεξαν και η θέση της Ελλάδας βελτιώθηκε στους διεθνείς δείκτες κατάταξης και ανταγωνιστικότητας. Οι Υπουργοί Ανάπτυξης παρέθεσαν αδιαμφισβήτητα στοιχεία, που δείχνουν τη θέση της χώρας μας και κυρίως την προοπτική. Μέσω του Ταμείου Ανάκαμψης η χώρα μας έχει την ευκαιρία και τη δυνατότητα να βαδίσει προς την ανάπτυξη με πολύ πιο γρήγορα βήματα. Ακόμα, βάσει των προβλέψεων της Ευρωπαϊκής Επιτροπής, η Ελλάδα θα παρουσιάσει πανευρωπαϊκά τις μεγαλύτερες αυξήσεις επενδύσεων και εξαγωγών την προσεχή διετία.

Παράλληλα με την ανάπτυξη, η Κυβέρνηση είναι αρωγός στα προβλήματα που αντιμετωπίζει η κοινωνία από την ενεργειακή κρίση και τα επακόλουθά της. Ο Υπουργός κ. Γεωργιάδης παρέθεσε το διεθνές περιβάλλον που αφορά τις απροσδόκητες ανατιμήσεις στις πηγές ενέργειας, είτε αφορούν το πετρέλαιο ή το φυσικό αέριο.

Στην παιδεία, βέβαια, ριζικές αλλαγές στην εκπαιδευτική διαδικασία έχουν επιτελεστεί, όπως η τηλεκπαίδευση, οι προσλήψεις προσωπικού, τάξη στα ανώτατα εκπαιδευτικά ιδρύματα και ένας επερχόμενος νόμος, ανατρεπτικός, για τον εκσυγχρονισμό των πανεπιστημίων.

Στον τομέα της υγείας, έναν τομέα που η Αντιπολίτευση ασκεί διαρκή κριτική, ποια είναι τα πραγματικά γεγονότα; Η Κυβέρνηση κατάφερε σε χρόνο ρεκόρ να διπλασιάσει τον αριθμό των κλινών εντατικής θεραπείας. Διεξήχθη ένα πολύ επιτυχημένο πρόγραμμα καθολικού εμβολιασμού του πληθυσμού και μέσα από στοχευμένες και επιτυχημένες καμπάνιες η Ελλάδα σήμερα περίπου είναι στο μέσο όρο εμβολιασμού του ενήλικου πληθυσμού της Ευρωπαϊκής Ένωσης. Περίπου το 84% των ενηλίκων είναι εμβολιασμένοι.

Αξίζει, επίσης, να σημειωθεί ότι η χώρα μας ήταν από τις πρώτες που προμηθεύτηκε εμβόλια. Και βέβαια να μην ξεχνάμε ότι ο Έλληνας Πρωθυπουργός, ο Κυριάκος Μητσοτάκης, με την ιδέα του πρώτος καθιέρωσε το Ευρωπαϊκό Ψηφιακό Πιστοποιητικό COVID.

Προσελήφθησαν στην υγεία περίπου δεκατέσσερις χιλιάδες γιατροί, νοσηλευτές και διοικητικό προσωπικό και επίσης εξελίσσεται ένα μεγάλο πρόγραμμα αναβάθμισης του τεχνολογικού και του δομικού εξοπλισμού των νοσοκομείων του ΕΣΥ, όπως και η αντιμετώπιση των ανισοτήτων μεταξύ κέντρου και περιφέρειας. Τέλος, δόθηκαν κίνητρα στους ιδιώτες γιατρούς για να συμβάλουν στην αντιμετώπιση της πανδημίας.

Ένα ερώτημα τίθεται εδώ: Είναι επιτυχής η αντιμετώπιση της πανδημίας; Η απάντηση, κατά την άποψή μου, είναι ναι, εάν λάβει κανείς υπ’ όψιν την κατάσταση του Εθνικού Συστήματος Υγείας που παρέλαβε η παρούσα Κυβέρνηση και που προσπαθεί εν μέσω μιας πρωτόγνωρης πανδημίας να την αντιμετωπίσει.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Στην πολιτική προστασία, ένα πολύ επίκαιρο θέμα που απασχολεί πρόσφατα την κοινωνία και αφορά την αποτελεσματικότητα της Πολιτικής Προστασίας, θα ήθελα να επισημάνω ότι πρώτη η Κυβέρνηση της Νέας Δημοκρατίας καθιέρωσε αυτόνομο Υπουργείο Πολιτικής Προστασίας, αντιλαμβανόμενη το πρόβλημα που προκύπτει από τις διαδοχικές φυσικές καταστροφές. Η Πολιτική Προστασία σε εθνικό, αλλά και τοπικό επίπεδο, έχει επιτελέσει ένα πολύ σημαντικό έργο, που έχει σαν αποτέλεσμα προστασία ανθρώπινων ζωών, περιουσιών, αλλά και δασικού πλούτου και περιβάλλοντος βέβαια.

Ειδικότερα, σε τοπικό επίπεδο έχω άμεση γνώση του τεράστιου έργου που έχει επιτελέσει στον Νομό Σάμου, με την έγκαιρη αντιμετώπιση των πυρκαγιών και τα ταχύτατα αντανακλαστικά στην αρωγή μετά τον καταστρεπτικό σεισμό. Ο κ. Τριαντόπουλος, ο Υπουργός, έχει άμεση γνώση και μεγάλη συμβολή σε αυτό.

Όσον αφορά τις τελευταίες χιονοπτώσεις, ένα φαινόμενο πρωτόγνωρο, μία τόσο μεγάλη χιονόπτωση σε τόσο μικρό χρονικό διάστημα, να πω ότι πράγματι υπήρξαν προβλήματα και ενδεχομένως και δυσλειτουργία. Ο ίδιος ο Πρωθυπουργός, ο Κυριάκος Μητσοτάκης, τα επισήμανε.

Πάντως πολύ θετικό είναι το γεγονός ότι δεν θρηνήσαμε ανθρώπινα θύματα και αυτό δεν πρέπει να υποβαθμίζεται και να αποσιωπάται. Η καλύτερη οργάνωση, όπως ανήγγειλε ως Πρωθυπουργός, στο μέλλον θα κάνει τις υπηρεσίες Πολιτικής Προστασίας πιο αποτελεσματικές. Σε κάθε περίπτωση, όμως, κύριοι συνάδελφοι, πρέπει να ληφθεί υπ’ όψιν ότι είναι εξαιρετικά δύσκολο να υπάρξουν υπηρεσίες ετοιμότητας όπως στις βόρειες χώρες της Ευρώπης ή τις βόρειες πολιτείες των Ηνωμένων Πολιτειών ή του Καναδά σε μία μεσογειακή χώρα όπως η δική μας, με πολύ σπάνια αντίστοιχα φαινόμενα.

Ο Καρλ Γιουνγκ, ένας από τους σπουδαιότερους ερευνητές της ανθρώπινης ψυχής του εικοστού αιώνα, είχε πει ότι όλα όσα μάς ενοχλούν στους άλλους μπορούν να μας οδηγήσουν στην κατανόηση του εαυτού μας. Ίσως αυτό πρέπει να το λάβει υπ’ όψιν η Αντιπολίτευση.

Κλείνοντας και απαντώντας στο ερώτημα που έθεσα στην αρχή, εάν το ερέθισμα που χρησιμοποιεί η Αντιπολίτευση είναι ικανό να υπονομεύσει και να κατεδαφίσει το έργο της Κυβέρνησης, η απάντηση είναι προφανώς όχι. Είναι προφανές ότι καταψηφίζω την πρόταση δυσπιστίας.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Ολοκληρώνεται σήμερα η διαδικασία με τον κ. Παπαναστάση από το Κομμουνιστικό Κόμμα Ελλάδας.

**ΝΙΚΟΛΑΟΣ ΠΑΠΑΝΑΣΤΑΣΗΣ:** Ευχαριστώ, κύριε Πρόεδρε.

Φυσικά και καταψηφίζουμε την Κυβέρνηση της Νέας Δημοκρατίας. Καταψηφίζουμε σε κάθε επίπεδο και σε κάθε τομέα την πολιτική της.

Καταψηφίζουμε το κυβερνητικό πογκρόμ των αντιλαϊκών μέτρων και των καπιταλιστικών αναδιαρθρώσεων. Καταψηφίζουμε την πολιτική της αστικής τάξης, που πυρήνας της είναι η κλοπή του ιδρώτα του λαού και η παράδοση του πλούτου που παράγει στους επιχειρηματικούς ομίλους. Καταψηφίζουμε τις δεκάδες αντιλαϊκά νομοσχέδια της διακυβέρνησης της Νέας Δημοκρατίας, που βρήκε έδαφος στρωμένο από τους προηγούμενους για να τρέξει την αντιλαϊκή πολιτική της.

Όλα αυτά τα λέω, γιατί αποκαλύπτουμε ταυτόχρονα τη στάση του ΣΥΡΙΖΑ, που κραυγάζει για την ακατάλληλη Κυβέρνηση, παραμερίζοντας επί της ουσίας την πολιτική της. Ένα προς ένα τα μέτρα που καταγράφονται στο κυβερνητικό ενεργητικό τα παρέλαβε η Κυβέρνηση από εκεί ακριβώς που τα άφησε η προηγούμενη του ΣΥΡΙΖΑ και ο ΣΥΡΙΖΑ από εκεί που τράβηξε το κάρο το ΠΑΣΟΚ.

Για παράδειγμα, είδαμε την πολιτική στην υγεία και του ΣΥΡΙΖΑ και της Νέας Δημοκρατίας.

Είναι ή δεν είναι στον πυρήνα της πολιτικής και των δύο η πριμοδότηση του ιδιωτικού τομέα υγείας σε βάρος της αντίστοιχης δημόσιας; Η απάντηση είναι ναι, είναι ταυτισμένοι με τις οδηγίες της Ευρωπαϊκής Ένωσης, τις ασπάζονται και οι δύο.

Συμφωνήσατε και οι δύο στη δήθεν αξιολόγηση των δημόσιων μονάδων υγείας; Ναι ή όχι; Συμφωνήσατε. Το ίδιο και για την ενίσχυση των ιδιωτικοοικονομικών κριτηρίων στη λειτουργία του δημόσιου συστήματος υγείας, τη σύμπραξη με τον ιδιωτικό τομέα.

Όλοι σας, όμως, κάνετε ότι δεν βλέπετε τα ράντζα, δεν βλέπετε τις ελλείψεις σε κρεβάτια μονάδων εντατικής θεραπείας, δεν βλέπετε το τελειωμένο από την κόπωση ιατρονοσηλευτικό προσωπικό ούτε την υποχρηματοδότηση των νοσοκομείων ούτε τις χιλιάδες χρόνιους ασθενείς, τους τραγικά στερούμενους την πρόσβαση ακόμη και στις πιο στοιχειώδεις εξετάσεις και θεραπείες.

Ο Αντιπρόεδρος του κόμματος της Νέας Δημοκρατίας ως Υπουργός Υγείας καμάρωνε -πρόσφατα επιβεβαίωσε αυτή τη θέση του- ότι ο ίδιος έκλεισε επτά νοσοκομεία, επιμένοντας ότι καλώς έκλεισαν, επειδή δεν χρειάζονταν. Σήμερα καμάρωνε γιατί μονοπωλιακοί όμιλοι και μεγάλες επιχειρήσεις έρχονται και επενδύουν στην Ελλάδα. Ας ρωτήσουμε όμως: Γιατί έρχονται; Γιατί τσακίσατε μεθοδευμένα κάθε εργασιακό δικαίωμα, γιατί τσακίσατε τις αμοιβές, γιατί αφαιρέσατε από τους εργαζόμενους το δικαίωμα να διαμαρτυρηθούν, να διεκδικήσουν τα αυτονόητα. Και βέβαια θα έρθουν. Είναι ντροπή, όμως, να έρχεστε και να καμαρώνετε μπροστά στους εργαζόμενους των 100, των 200 και των 300 ευρώ για αυτούς τους λόγους.

Είναι γεγονός, ναι ή όχι, η νομοθετική ενσωμάτωση αυτούσιων των αξιώσεων του ΣΕΒ και των άλλων εργοδοτικών ενώσεων όταν ήσασταν κυβέρνηση; Αυτό και για τον ΣΥΡΙΖΑ. Ο ΣΕΒ την ημέρα που άλλαζε η κυβέρνηση από ΣΥΡΙΖΑ σε Νέα Δημοκρατία βγήκε και έδωσε τα εύσημα στον ΣΥΡΙΖΑ. Το ποσοστοποίησε κιόλας: Το 70% μάς το καλύψατε. Ελπίζουμε να μας καλύψει το υπόλοιπο η Νέα Δημοκρατία.

Αίτημα του ΣΕΒ δεν ήταν η κατάργηση της κυριακάτικης αργίας, η αύξηση των απλήρωτων υπερωριών, η διευθέτηση του χρόνου εργασίας με δέκα ώρες δουλειά, η παραπέρα μείωση των ασφαλιστικών εισφορών, το πάγωμα του κατώτερου μισθού σε εξευτελιστικά επίπεδα; Δεν ήταν αιτήματα αυτά του ΣΕΒ; Τα εκπληρώσατε όλα.

Φυσικές καταστροφές: Φταίνε όλοι εκτός από την κυβέρνηση που είναι κάθε φορά. Και δεν περιορίζομαι φυσικά στην Κυβέρνηση μόνο της Νέας Δημοκρατίας. Η κλιματική αλλαγή είναι ο φερετζές όχι της ανικανότητας της κάθε κυβέρνησης, αλλά των ταξικών επιλογών τους. Χιλιάδες πληγέντες από τις καλοκαιρινές φωτιές στην Εύβοια, την Πελοπόννησο και αλλού, από τις πλημμύρες στη Θεσσαλία, στην Αιτωλοακαρνανία, από τους σεισμούς στην Κρήτη. Περιμένουν μάταια όλοι αυτοί βοήθεια, για να σταθούν ξανά στα πόδια τους.

Και ας μην κομπορρημονούν το ΠΑΣΟΚ και ο ΣΥΡΙΖΑ. Όλοι σας βάλατε πλάτη σε αυτά τα αίσχη. Ο λαός δεν ξεχνά τα εγκλήματα της «Ρικομέξ», της «Φαράν» και των άλλων παγίδων θανάτου στον σεισμό του 1999 και τα δεκάδες ακόμα παρόμοια εγκλήματα. Δεν ξεχνάει το ναυάγιο του «Σάμινα», τις πλημμύρες, τις δασικές και αστικές πυρκαγιές, που άφησαν πίσω τους νεκρούς και ανυπολόγιστες ζημιές. Πάρνηθα, Πελοπόννησος, Υμηττός, Πεντέλη, Μάτι. Δεν έχει τελειωμό αυτός ο κατάλογος.

Κουνάει ο ένας το δάχτυλο στον άλλο, συγκαλύπτοντας τις πραγματικές ευθύνες, που ουσιαστικά είναι οι επιλογές του αστικού κράτους. Αφήστε, λοιπόν, το βολικό πινγκ-πονγκ και τις κοκορομαχίες. Κανείς σας δεν άρθρωσε λέξη για πλήρη αποζημίωση των καταστροφών. Πριν από δύο μέρες ο Υπουργός Αγροτικής Ανάπτυξης πήγε στον Αστακό Αιτωλοακαρνανίας και μίλαγε για σχοινί στο σπίτι του κρεμασμένου. Μίλησε για ανάπτυξη της κτηνοτροφίας. Σε ποιους; Σε μια δράκα χειροκροτητές, κλακαδόρους αγρότες που τον περιστοίχιζαν και οι υπόλοιποι αγρότες έκλαιγαν τη μοίρα τους.

Και έρχεται σήμερα ο ΣΥΡΙΖΑ να μεμφθεί δήθεν την Κυβέρνηση, αφήνοντας όμως ουσιαστικά στο απυρόβλητο την πολιτική της. Και αυτό γιατί; Γιατί απλά ταυτίζεται με την πολιτική της Νέας Δημοκρατίας. Δεν χάνει ευκαιρία βέβαια να καταθέτει τη δική του διαθεσιμότητα στην αναγκαία αλλαγή των αστικών κομμάτων. Αυτό δεν πρεσβεύει η αστική σας δημοκρατία; Υποβάλλει τις ειλικρινείς προθέσεις του, για να υπηρετήσει και ως κυβέρνηση τους ίδιους «αναπτυξιακούς» στόχους του κεφαλαίου. Προσπαθεί να δώσει περισσότερες εγγυήσεις για την κοινωνική συνοχή, με την υπόσχεση της ύπουλης ενσωμάτωσης των λαϊκών στρωμάτων σε αυτό το πλαίσιο. Είτε σας αρέσει, κυρίες και κύριοι του ΣΥΡΙΖΑ, είτε όχι, έχετε συναινέσει στις κεντρικές επιλογές του κεφαλαίου. Κάνατε ή δεν κάνατε πρόταση για κοινό Υπουργό Υγείας, για σύσταση διακομματικής επιτροπής για την αξιοποίηση των ενισχύσεων του Ταμείου Ανάκαμψης, για συναίνεση μαζί με τη Νέα Δημοκρατία, το ΠΑΣΟΚ, το ΜέΡΑ25, την Ελληνική Λύση στις νατοϊκές απαιτήσεις για διάθεση ετησίως πάνω από 4 δισεκατομμύρια;

Για δείτε σήμερα το ΝΑΤΟ στην Ουκρανία τι κάνει. Ετοιμάζει επιχειρήσεις, αλλά όμως είναι μνημόσυνο με ξένα κόλλυβα. Μόνο που αυτά τα κόλλυβα θα είναι «ματωμένα» και θα έχετε βάλει πλάτη όλοι σας γι’ αυτό, γιατί συναινείτε στην ενίσχυση αυτής της λυκοσυμμαχίας με τον ιδρώτα των Ελλήνων εργαζομένων και όχι με αυτά τα φαραωνικά εξοπλιστικά προγράμματα, για να υπερασπιστείτε σύνορα και κυριαρχικά δικαιώματα.

Όπως επίσης συναινέσατε στο να βγουν οι στρατιωτικοί στον δρόμο, για να συγκαλύψουν τις πολιτικές πομπές σας, για να βολέψουν τους επιχειρηματίες της «Αττικής Οδού», που θησαυρίζουν. Τα ακούσατε όμως όλοι σας από τους ίδιους τους στρατιωτικούς.

Βγήκε η Πανελλαδική Ομοσπονδία Ενώσεων Στρατιωτικών και σας είπε ότι η εργαλειοποίησή τους, στο πλαίσιο ενός απερίγραπτου κυβερνητικού μπάχαλου -το αναφέρω ακριβώς όπως το διατύπωσαν-, εκφεύγει πλήρως της αποστολής και του ρόλου των Ενόπλων Δυνάμεων και ότι προφανώς μεταφέρει διάφορα μηνύματα προς οποιονδήποτε ορέγεται στο μέλλον αλλαγή συμπεριφοράς και ότι τόσο τα ζητήματα του απεγκλωβισμού των οδηγών όσο και του καθαρισμού του συγκεκριμένου οδικού άξονα είναι αμιγώς ιδιωτικών συμφερόντων, αποτελούν αρμοδιότητα του παραχωρησιούχου, δηλαδή της ιδιωτικής ανώνυμης εταιρείας «ΑΤΤΙΚΗ ΟΔΟΣ».

Σας τα είπαν οι ίδιοι οι στρατιωτικοί, που τους κάνατε ντελιβεράδες. Παλαιότερα τους κάνατε απεργοσπάστες -άλλες κυβερνήσεις, προηγούμενες δικές σας κυβερνήσεις ήταν-, όταν τους κατεβάζετε στις απεργίες των εργαζομένων, στην καθαριότητα των δήμων.

Από την πλευρά μας, εμείς λέμε καθαρά ότι μόνο ο λαός μπορεί να σώσει τον λαό και αυτό θα γίνει μέσα από την έκφραση της αλληλεγγύης και της οργάνωσης του αγώνα για πλήρη αποκατάσταση από καταστροφές, για αποζημιώσεις στο 100% του συνόλου των ζημιών, για έργα και υποδομές προστασίας του λαού. Γιατί η σημερινή βαρβαρότητα δεν είναι μονόδρομος, όσο και αν εσείς πρεσβεύετε άλλα.

Οι εργαζόμενοι, ο λαός, θα αγωνιστούν για να προστατεύσουν την υγεία, τη ζωή τους μέσα στις δύσκολες συνθήκες της πανδημίας, με το Κομμουνιστικό Κόμμα Ελλάδας στην πρώτη γραμμή, για να χαράξουν σύγχρονους όρους δουλειάς και αμοιβής. Θα απειθαρχήσουν και θα απειθαρχήσουν οργανωμένα απέναντι στα νομοθετικά σας εκτρώματα, τόσο της Κυβέρνησης της Νέας Δημοκρατίας όσο και των προηγούμενων κυβερνήσεων. Αυτή η απειθαρχία είναι που θα δώσει απάντηση στις κυβερνητικές απαγορεύσεις και την καταστολή.

Τελειώνοντας, κύριε Πρόεδρε, θέλω να πω ότι η φωνή των χιλιάδων εργαζομένων και νεολαίων, όπως μέχρι σήμερα, έτσι θα συνεχίσει να κραυγάζει με ή χωρίς μάσκες, διεκδικώντας τα δίκαια αιτήματά τους. Αυτή είναι και η παρακαταθήκη μας για τους αγώνες που έρχονται.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Με τη συναίνεση του Σώματος και ώρα 3.42΄ λύεται η συνεδρίαση για σήμερα Κυριακή 30 Ιανουαρίου 2022 και ώρα 9.00΄, με αντικείμενο εργασιών του Σώματος: κοινοβουλευτικό έλεγχο, συνέχιση της συζήτησης και ψηφοφορία επί της προτάσεως δυσπιστίας κατά της Κυβέρνησης, που υπέβαλαν ο Αρχηγός της Αξιωματικής Αντιπολίτευσης και Πρόεδρος της Κοινοβουλευτικής Ομάδας του Συνασπισμού Ριζοσπαστικής Αριστεράς κ. Αλέξης Τσίπρας και ογδόντα τέσσερις Βουλευτές της Κοινοβουλευτικής του Ομάδας, σύμφωνα με τα άρθρα 84 του Συντάγματος και 142 του Κανονισμού της Βουλής.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**