(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΟΑ΄

Πέμπτη, 10 Φεβρουαρίου 2022

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Άδεια απουσίας του Βουλευτή κ. Γ. Κατρούγκαλου, σελ.   
3. Ειδική Ημερήσια Διάταξη:

Συζήτηση, σύμφωνα με το άρθρο 148 του Κανονισμού της Βουλής, επί του κατατεθέντος πορίσματος της Εξεταστικής Επιτροπής «για τη διερεύνηση της επιχείρησης πολιτικής χειραγώγησης της κοινής γνώμης, ευτελισμού των θεσμών και κατασπατάλησης δημοσίου χρήματος», που ανακοινώθηκε στην Ολομέλεια της Βουλής στις 20 Ιανουαρίου 2022, σελ.   
4. Επί διαδικαστικού θέματος, σελ.   
   
ΠΡΟΕΔΡΟΣ

ΤΑΣΟΥΛΑΣ Κ., σελ.

ΠΡΟΕΔΡΕΥΟΝΤΕΣ

ΒΙΤΣΑΣ Δ., σελ.

ΜΠΟΥΡΑΣ Α., σελ.

ΣΑΚΟΡΑΦΑ Σ., σελ.

ΟΜΙΛΗΤΕΣ

Α. Επί της Ειδικής Ημερήσιας Διάταξης:  
 ΑΔΑΜΟΠΟΥΛΟΥ Α. , σελ.   
 ΑΝΔΡΙΑΝΟΣ Ι. , σελ.   
 ΑΠΑΤΖΙΔΗ Μ. , σελ.   
 ΒΑΡΟΥΦΑΚΗΣ Ι. , σελ.   
 ΒΙΤΣΑΣ Δ. , σελ.   
 ΒΡΥΖΙΔΟΥ Π. , σελ.   
 ΓΙΑΝΝΑΚΟΠΟΥΛΟΥ Κ. , σελ.   
 ΓΙΑΝΝΟΥΛΗΣ Χ. , σελ.   
 ΓΚΑΡΑ Α. , σελ.   
 ΓΡΗΓΟΡΙΑΔΗΣ Κ. , σελ.   
 ΘΕΟΧΑΡΗΣ Θ. , σελ.   
 ΚΑΙΡΙΔΗΣ Δ. , σελ.   
 ΚΑΜΙΝΗΣ Γ. , σελ.   
 ΚΑΡΑΘΑΝΑΣΟΠΟΥΛΟΣ Ν. , σελ.   
 ΚΑΣΤΑΝΙΔΗΣ Χ. , σελ.   
 ΚΑΤΡΙΝΗΣ Μ. , σελ.   
 ΚΑΤΡΟΥΓΚΑΛΟΣ Γ. , σελ.   
 ΚΑΤΣΗΣ Μ. , σελ.   
 ΚΕΦΑΛΟΓΙΑΝΝΗΣ Ι. , σελ.   
 ΚΟΚΚΑΛΗΣ Β. , σελ.   
 ΚΟΜΝΗΝΑΚΑ Μ. , σελ.   
 ΚΟΥΤΣΟΥΜΠΑΣ Δ. , σελ.   
 ΚΩΝΣΤΑΝΤΙΝΟΠΟΥΛΟΣ Ο. , σελ.   
 ΛΟΒΕΡΔΟΣ Ι. , σελ.   
 ΜΑΡΚΟΠΟΥΛΟΣ Δ. , σελ.   
 ΜΕΛΑΣ Ι. , σελ.   
 ΜΠΑΡΤΖΩΚΑΣ Α. , σελ.   
 ΜΠΟΓΔΑΝΟΣ Κ. , σελ.   
 ΜΠΟΥΜΠΑΣ Κ. , σελ.   
 ΜΠΟΥΤΣΙΚΑΚΗΣ Χ. , σελ.   
 ΝΙΚΟΛΑΚΟΠΟΥΛΟΣ Α. , σελ.   
 ΞΑΝΘΟΠΟΥΛΟΣ Θ. , σελ.   
 ΠΑΠΑΔΗΜΗΤΡΙΟΥ Χ. , σελ.   
 ΠΑΠΑΚΩΣΤΑ - ΠΑΛΙΟΥΡΑ Α. , σελ.   
 ΡΑΓΚΟΥΣΗΣ Ι. , σελ.   
 ΣΚΑΝΔΑΛΙΔΗΣ Κ. , σελ.   
 ΣΠΑΝΑΚΗΣ Β. , σελ.   
 ΤΖΑΚΡΗ Θ. , σελ.   
 ΤΣΑΒΔΑΡΙΔΗΣ Λ. , σελ.   
 ΤΣΙΑΡΑΣ Κ. , σελ.   
 ΤΣΙΠΡΑΣ Γ. , σελ.   
 ΥΨΗΛΑΝΤΗΣ Β. , σελ.   
 ΧΑΤΖΗΓΙΑΝΝΑΚΗΣ Μ. , σελ.   
 ΧΗΤΑΣ Κ. , σελ.   
  
Β. Επί διαδικαστικού θέματος:  
 ΑΘΑΝΑΣΙΟΥ Χ. , σελ.   
 ΒΙΤΣΑΣ Δ. , σελ.   
 ΚΑΙΡΙΔΗΣ Δ. , σελ.   
 ΚΑΤΣΗΣ Μ. , σελ.   
 ΚΕΦΑΛΟΓΙΑΝΝΗΣ Ι. , σελ.   
 ΚΩΝΣΤΑΝΤΙΝΟΠΟΥΛΟΣ Ο. , σελ.   
 ΜΠΟΥΡΑΣ Α. , σελ.   
 ΡΑΓΚΟΥΣΗΣ Ι. , σελ.   
 ΣΑΚΟΡΑΦΑ Σ. , σελ.   
 ΤΑΣΟΥΛΑΣ Κ. , σελ.   
  
Γ. ΠΑΡΕΜΒΑΣΕΙΣ:  
 ΜΑΛΑΜΑ Κ. , σελ.   
 ΡΑΓΚΟΥΣΗΣ Ι. , σελ.   
 ΣΚΟΥΡΟΛΙΑΚΟΣ Π. , σελ.   
 ΧΑΤΖΗΔΑΚΗΣ Δ. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΟΑ΄

Πέμπτη 10 Φεβρουαρίου 2022

Αθήνα, σήμερα στις 10 Φεβρουαρίου 2022, ημέρα Πέμπτη και ώρα 10.10΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του B΄ Αντιπροέδρου αυτής κ. **ΧΑΡΑΛΑΜΠΟΥ ΑΘΑΝΑΣΙΟΥ.**

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 9-2-2022 εξουσιοδότηση του Σώματος, επικυρώθηκαν με ευθύνη του Προεδρείου τα πρακτικά της Ο΄ συνεδριάσεώς του, της 9-2-2022 σε ό,τι αφορά την ψήφιση στο σύνολο του σχεδίου νόμου: «Κύρωση της από 28.1.2022 Πράξης Νομοθετικού Περιεχομένου “Επείγουσες φορολογικές, τελωνειακές και συναφείς ρυθμίσεις, επείγουσες διατάξεις για τη διασφάλιση του δικαιώματος αποτελεσματικής δικαστικής προστασίας” (Α΄14)»).

Εισερχόμαστε στην

**ΕΙΔΙΚΗ ΗΜΕΡΗΣΙΑ ΔΙΑΤΑΞΗ**

Συζήτηση, σύμφωνα µε το άρθρο 148 του Κανονισμού της Βουλής, επί του κατατεθέντος πορίσματος της εξεταστικής επιτροπής «για τη διερεύνηση της επιχείρησης πολιτικής χειραγώγησης της κοινής γνώμης, ευτελισμού των θεσμών και κατασπατάλησης δημοσίου χρήματος», που ανακοινώθηκε στην Ολομέλεια της Βουλής στις 20 Ιανουαρίου 2022.

Η εξεταστική επιτροπή η οποία κατέληξε στο υπό συζήτηση πόρισμα συνεστήθη µε απόφαση της Ολομέλειας της Βουλής, σύμφωνα με τα άρθρα 68 παράγραφος 2γ΄ του Συντάγματος και 144 παράγραφος 5 εδάφιο β΄ του Κανονισμού της Βουλής που ελήφθη κατά τη συνεδρίαση της 12ης Νοεμβρίου του 2021.

Το πόρισμα που υποβλήθηκε ανακοινώθηκε στις 20 Ιανουαρίου 2022 στην Ολομέλεια της Βουλής, καταχωρήθηκε στα Πρακτικά της συνεδρίασης αυτής και διανεμήθηκε στους συναδέλφους.

Ο Πρωθυπουργός και Πρόεδρος της Κοινοβουλευτικής Ομάδας της Νέας Δημοκρατίας κ. Κυριάκος Μητσοτάκης και εκατόν πενήντα έξι Βουλευτές του κόμματός του υπέβαλαν πρόταση, σύμφωνα με το άρθρο 148 παράγραφος 3 του Κανονισμού της Βουλής, για τη συζήτηση του πορίσματος της εξεταστικής επιτροπής «για τη διερεύνηση της επιχείρησης πολιτικής χειραγώγησης της κοινής γνώμης, ευτελισμού των θεσμών και κατασπατάλησης δημοσίου χρήματος» που κατατέθηκε στην Ολομέλεια της Βουλής στις 20 Ιανουαρίου του τρέχοντος έτους, η οποία ενεγράφη για συζήτηση σε ειδική ημερήσια διάταξη της Ολομέλειας της Βουλής την Παρασκευή 28 Ιανουαρίου του τρέχοντος έτους.

Επειδή στις 27 Ιανουαρίου 2022 υποβλήθηκε η πρόταση δυσπιστίας κατά της Κυβέρνησης από την Αξιωματική Αντιπολίτευση, η συζήτηση επί του πορίσματος της εξεταστικής επιτροπής αναβλήθηκε και επαναπρογραμματίστηκε, σύμφωνα με την από την 3 Φεβρουαρίου του τρέχοντος έτους απόφαση της Διάσκεψης των Προέδρων για σήμερα Πέμπτη 10 Φεβρουαρίου.

Η συζήτηση επί του πορίσματος της εξεταστικής επιτροπής διεξάγεται σύμφωνα με τις διατάξεις του άρθρου 148 και με ανάλογη εφαρμογή των διατάξεων του άρθρου 137 παράγραφος 2 του Κανονισμού της Βουλής, δηλαδή με τη διαδικασία της γενικευμένης συζήτησης επερώτησης.

Ειδικότερα, ως προς τη διαδικασία της συζήτησης και σύμφωνα με τις από 20 Ιανουαρίου 2022 και 3 Φεβρουαρίου 2022 εισηγήσεις της Διάσκεψης των Προέδρων, προτείνω οι αγορεύσεις των συναδέλφων Βουλευτών να οργανωθούν σε τέσσερις κύκλους ομιλητών. Η συζήτηση θα αρχίσει με έναν πρώτο κύκλο έξι κατά προτεραιότητα ομιλητών, στον οποίο θα εκπροσωπηθούν ισαρίθμως οι έξι Κοινοβουλευτικές Ομάδες με χρόνο ομιλίας για τον κάθε ομιλητή δέκα λεπτά χωρίς δικαίωμα δευτερολογίας. Πρώτος θα λάβει τον λόγο ο Βουλευτής από την Κοινοβουλευτική Ομάδα της Νέας Δημοκρατίας που έχει καταθέσει την πρόταση για συζήτηση του πορίσματος.

Οι επόμενοι τρεις κύκλοι κατ’ εφαρμογή της διάταξης της παραγράφου 5 του άρθρου 65 του Κανονισμού της Βουλής θα απαρτίζονται από δώδεκα Βουλευτές ο καθένας. Συγκεκριμένα, από την Κοινοβουλευτική Ομάδα της Νέας Δημοκρατίας θα προέρχονται πέντε Βουλευτές, από την Κοινοβουλευτική Ομάδα του ΣΥΡΙΖΑ τρεις Βουλευτές και ένας Βουλευτής από κάθε μία από τις υπόλοιπες τέσσερις Κοινοβουλευτικές Ομάδες με χρόνο ομιλίας για έκαστο πέντε λεπτά χωρίς δικαιώματα δευτερολογίας. Αν επιθυμεί κάποιος από τους Ανεξάρτητους Βουλευτές να λάβει τον λόγο, θα ενταχθεί σε αυτούς τους κύκλους ως δέκατος τρίτος ομιλητής.

Οι Κοινοβουλευτικές Ομάδες έχουν ήδη υποβάλει κατάλογο με ομιλητές και η αρμόδια υπηρεσία έχει καταρτίσει έναν ενιαίο κατάλογο, στον οποίο οι Βουλευτές της Συμπολίτευσης θα εναλλάσσονται με τους Βουλευτές της Αντιπολίτευσης, για να τηρηθεί η κατ’ αναλογία της δύναμης των Κοινοβουλευτικών Ομάδων εκπροσώπηση.

Στη συζήτηση μπορούν να μετέχουν επίσης, εφόσον το επιθυμούν, οι Πρόεδροι των Κοινοβουλευτικών Ομάδων, όπως ορίζεται στο άρθρο 97 του Κανονισμού της Βουλής. Η διάρκεια αγόρευσης του Πρωθυπουργού και του Αρχηγού της Αξιωματικής Αντιπολίτευσης είναι μέχρι είκοσι λεπτά και μέχρι δεκαπέντε λεπτά για τους Προέδρους των επόμενων Κοινοβουλευτικών Ομάδων.

Οι Υπουργοί, εφόσον επιθυμούν, θα μιλήσουν για δέκα λεπτά της ώρας.

Οι Κοινοβουλευτικοί Εκπρόσωποι θα μιλήσουν για δώδεκα λεπτά με την επιφύλαξη του περιορισμού που θέτει το άρθρο 167 παράγραφος 2 του Κανονισμού της Βουλής, δηλαδή εφόσον προηγηθεί ομιλία του Προέδρου της Κοινοβουλευτικής Ομάδας, θα μιλήσουν για έξι λεπτά.

Τυχόν αλλαγές στη σειρά των εγγεγραμμένων ομιλητών θα πρέπει να γίνονται σε εξαιρετικές περιπτώσεις με έγγραφο του Γραμματέα της Κοινοβουλευτικής Ομάδας στην οποία ανήκουν οι Βουλευτές, το οποίο θα απευθύνεται στο Προεδρείο και με την απαραίτητη προϋπόθεση της αμοιβαίας αλλαγής.

Με ευθύνη των Κοινοβουλευτικών Ομάδων, ύστερα από την 13η Ιανουαρίου του τρέχοντος έτους απόφαση της Διάσκεψης των Προέδρων, πρέπει να τηρηθεί ο μέγιστος αριθμός των εκατόν ατόμων ταυτοχρόνως στην Αίθουσα, ο οποίος κατανέμεται ανά Κοινοβουλευτική Ομάδα ως ακολούθως: Πενήντα δύο από την Κοινοβουλευτική Ομάδα της Νέας Δημοκρατίας, είκοσι οκτώ από την Κοινοβουλευτική Ομάδα του Συνασπισμού - Ριζοσπαστικής Αριστεράς, επτά από την Κοινοβουλευτική Ομάδα του Κινήματος Αλλαγής, πέντε από την Κοινοβουλευτική Ομάδα του Κομμουνιστικού Κόμματος Ελλάδας, τέσσερις από την Κοινοβουλευτική Ομάδα της Ελληνικής Λύσης - Κυριάκος Βελόπουλος, τρεις από την Κοινοβουλευτική Ομάδα του ΜέΡΑ25, και ένας από τους Ανεξάρτητους.

Η συζήτηση επί του πορίσματος, όπως γνωρίζετε, ολοκληρώνεται με την εξάντληση του καταλόγου των ομιλητών, ενώ δεν προβλέπεται ψηφοφορία.

Ερωτάται το Σώμα: Γίνεται δεκτή αυτή η πρόταση;

**ΙΩΑΝΝΗΣ ΡΑΓΚΟΥΣΗΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Χαράλαμπος Αθανασίου):** Τον λόγο, λοιπόν, έχει ο Κοινοβουλευτικός Εκπρόσωπος του ΣΥΡΙΖΑ κ. Ιωάννης Ραγκούσης.

**ΙΩΑΝΝΗΣ ΡΑΓΚΟΥΣΗΣ:** Κατ’ αρχάς, κύριε Πρόεδρε, θα ήθελα να σας ευχηθώ χρόνια πολλά εκ μέρους όλων των συναδέλφων.

**ΠΡΟΕΔΡΕΥΩΝ (Χαράλαμπος Αθανασίου):**  Σας ευχαριστώ πολύ, να είστε καλά!

**ΙΩΑΝΝΗΣ ΡΑΓΚΟΥΣΗΣ:** Κύριε Πρόεδρε, έχουμε μία μικρή ένσταση για το πεντάλεπτο. Τα πορίσματα, τόσο της Πλειοψηφίας που έχει έρθει ως εισήγηση για συζήτηση όσο και το δικό μας αλλά και των υπόλοιπων κομμάτων, είναι μεγάλα. Νομίζω, λοιπόν, ότι πρέπει να υπάρχει μια ανοχή πέραν του πενταλέπτου. Είχαμε που είχαμε προβλήματα στην ακρωτηριασμένη λειτουργία της εξεταστικής επιτροπής, ας μην τα κορυφώσουμε σήμερα. Έχουμε, λοιπόν, ένα ζήτημα με το πεντάλεπτο του χρόνου ομιλίας.

**ΠΡΟΕΔΡΕΥΩΝ (Χαράλαμπος Αθανασίου):** Είναι βέβαιο ότι θα υπάρχει μία ανοχή εξαιτίας της σπουδαιότητας του θέματος. Όμως, όσον αφορά την ανοχή, θα τρέχουν οι κατά προτεραιότητα ομιλητές στην αρχή και μετά θα πάμε βλέποντας και κάνοντας, ανάλογα με τον χρόνο και για τους άλλους ομιλητές. Απλώς θα παρακαλούσα να μη γίνεται κατάχρηση του χρόνου.

**ΙΩΑΝΝΗΣ ΚΕΦΑΛΟΓΙΑΝΝΗΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Χαράλαμπος Αθανασίου):** Τον λόγο έχει ο Κοινοβουλευτικός Εκπρόσωπος της Νέας Δημοκρατίας κ. Κεφαλογιάννης.

**ΙΩΑΝΝΗΣ ΚΕΦΑΛΟΓΙΑΝΝΗΣ:** Κατ’ αρχάς, κύριε Πρόεδρε, χρόνια πολλά και από τη δική μας Κοινοβουλευτική Ομάδα προς εσάς, αλλά και προς όλους τους εορτάζοντες.

Προφανώς και δεν διαφωνούμε με την ανοχή στον χρόνο ομιλίας. Εμείς, ούτως η άλλως, θέλουμε να συζητηθεί σε βάθος το πόρισμα της εξεταστικής επιτροπής, αρκεί να υπάρχει ένας γενικότερος κανόνας. Όπως αντιλαμβάνεστε, ανοχή σημαίνει ένα, δύο, τρία λεπτά. Δεν πρέπει να φτάσουμε στο σημείο να γίνονται δεκαπεντάλεπτες και εικοσάλεπτες ομιλίες, γιατί στο τέλος, όπως καταλαβαίνετε, θα ανοίξει η διαδικασία και δεν θα είναι προς το συμφέρον και της αντικειμενικότητας της αλλαγής.

**ΠΡΟΕΔΡΕΥΩΝ (Χαράλαμπος Αθανασίου):** Έγινε αντιληπτό.

**ΙΩΑΝΝΗΣ ΚΕΦΑΛΟΓΙΑΝΝΗΣ:** Σε κάθε περίπτωση, εμείς συμφωνούμε με την πρόταση του κ. Ραγκούση. Προφανώς και να υπάρξει ανοχή για όλους τους συναδέλφους.

**ΠΡΟΕΔΡΕΥΩΝ (Χαράλαμπος Αθανασίου):** Απ’ ό,τι βλέπω, δεν υπάρχει κάποιος άλλος συνάδελφος που να θέλει να λάβει τον λόγο επί του διαδικαστικού αυτού θέματος.

Νομίζω, λοιπόν, ότι αυτό είναι κάτι που μπορούμε να κάνουμε. Άλλωστε, νομίζω ότι υπάρχει και προηγούμενο. Μπορούμε, δηλαδή, να έχουμε αύξηση του χρόνου ομιλίας κατά 50% στους κατά προτεραιότητα ομιλητές, δηλαδή από τα δέκα λεπτά να πάμε στα δεκαπέντε. Όμως, σας παρακαλώ, να τηρηθούν τα δεκαπέντε λεπτά. Και επειδή ο χρόνος που δίνεται στους Βουλευτές είναι πέντε λεπτά και κανονικά οι Βουλευτές σε όλες τις διαδικασίες μιλούν επτά λεπτά, προτείνω τα πέντε λεπτά να τα κάνουμε επτά.

Απ’ ό,τι βλέπω, το Σώμα συμφωνεί ομόφωνα.

Παρακαλώ, λοιπόν, να τηρηθεί η ομόφωνη απόφαση του Σώματος όχι μόνο ως προς τον χρόνο της παράτασης που δίνουμε, αλλά, κυρίως, ως προς την τήρησή του.

Εγώ, λοιπόν, θα βάζω τον χρόνο που προβλέπεται και θα υπάρχει η ανοχή που είπαμε.

Τον λόγο έχει τώρα η κ. Αικατερίνη Παπακώστα - Παλιούρα από την Κοινοβουλευτική Ομάδα της Νέας Δημοκρατίας.

Ορίστε, κυρία Παπακώστα, έχετε τον λόγο.

**ΑΙΚΑΤΕΡΙΝΗ (ΚΑΤΕΡΙΝΑ) ΠΑΠΑΚΩΣΤΑ - ΠΑΛΙΟΥΡΑ:** Κύριε Πρόεδρε, κύριοι Υπουργοί, κυρίες και κύριοι συνάδελφοι, θα μου επιτρέψετε να ξεκινήσω τη σημερινή ομιλία μου με ένα απόσπασμα του αείμνηστου Κωνσταντίνου Καραμανλή, ο οποίος απευθυνόμενος τον Μάρτιο του 1979 στην Κοινοβουλευτική Ομάδα της Νέας Δημοκρατίας είχε πει: «Με την κακή διάρθρωση της πολιτικής μας ζωής διαπιστώνουμε και την ύπαρξη ενός νοσηρού πολιτικού κλίματος. Και τούτο, γιατί κατακλύστηκε η πολιτική μας ζωή από δημαγωγία και υποκρισία. Είναι τόσο έντονη η τάση αυτή, ώστε προσβάλλει τη νοημοσύνη μας. Λέγονται κάθε μέρα και γράφονται τα πιο απίθανα πράγματα, με αποτέλεσμα να δημιουργείται μια εκτεταμένη σύγχυση που είναι επικίνδυνη για το μέλλον του τόπου.

Εξωθούνται όλοι οι πολίτες σε πράξεις αντιδημοκρατικές. Υποστηρίζονται πράξεις αναρχικές και γίνεται προσπάθεια να πειστεί ο λαός ότι αποτελούν στηρίγματα της δημοκρατίας εκείνα ακριβώς που την απειλούν και αποτελούν, αντίθετα, απειλή της δημοκρατίας εκείνα που τη στηρίζουν, όπως είναι ο νόμος, το Σύνταγμα, η τάξη».

Η αναφορά μου αυτή, αγαπητοί συνάδελφοι, δεν έχει ως μόνο στόχο να καταδείξει το γεγονός ότι, δυστυχώς, σε αυτόν τον τόπο κάποιοι επιμένουν να επαναλαμβάνουν τα ίδια λάθη αλλά να εστιάσει, κυρίως, στο αυταπόδεικτο γεγονός ότι η παράταξη της Νέας Δημοκρατίας με γνώμονα πάντοτε την υπευθυνότητα, τη σύνεση και τον ορθό λόγο, τάσσεται διαχρονικά στη σωστή πλευρά της ιστορίας.

Αυτή την παρακαταθήκη αξιοποιούμε σήμερα, καθώς η παράταξή μας καλείται για μία ακόμη φορά να οδηγήσει την Ελλάδα σε μια νέα εποχή, αφήνοντας πίσω οριστικά τον διχασμό και τον λαϊκισμό. Αυτή την παρακαταθήκη αξιοποιεί σήμερα η Κυβέρνηση της Νέας Δημοκρατίας και ο Πρωθυπουργός μας κ. Κυριάκος Μητσοτάκης, ο οποίος πιστός στην αρχή της διαφάνειας, της νομιμότητας και της μη ύπαρξης σκιών στην υλοποίηση του κυβερνητικού έργου, στήριξε από την πρώτη στιγμή την πρόταση της Αξιωματικής Αντιπολίτευσης για τη σύσταση εξεταστικής επιτροπής.

Άλλωστε, η Νέα Δημοκρατία δεν θα μπορούσε παρά να αισθάνεται ιδιαίτερα υπερήφανη, για το γεγονός ότι η δυνατότητα να συστήνονται εξεταστικές επιτροπές από την κοινοβουλευτική Μειοψηφία και όχι μόνο από την κοινοβουλευτική Πλειοψηφία αποτελεί κατάκτηση αυτής της μεγάλης φιλελεύθερης παράταξης, η οποία διά του Πρωθυπουργού της Κυριάκου Μητσοτάκη και όσο αυτός βρισκόταν ακόμη στην αντιπολίτευση κατέθεσε πρόταση αναθεώρησης του άρθρου 68, παράγραφος 2, αποδεικνύοντας κατ’ αυτόν τον τρόπο για μία ακόμη φορά τοις πάσι τον θεσμικό τρόπο με τον οποίο αντιλαμβάνεται τη σπουδαιότητα του κοινοβουλευτικού ελέγχου στις κυβερνητικές δράσεις.

Συνεπώς, η κοινοβουλευτική Πλειοψηφία της Νέας Δημοκρατίας δεν θα μπορούσε παρά να εισέλθει στις εργασίες της εξεταστικής επιτροπής με αίσθημα υψηλής ευθύνης τόσο ως προς την ορθή τήρηση των νόμων του Συντάγματος και του Κανονισμού της Βουλής, όσο και ως προς την αδήριτη υποχρέωση για διερεύνηση και απόδειξη της αλήθειας, χωρίς αποκλεισμούς, αστερίσκους και υπεκφυγές, απορρίπτοντας συνειδητά και εξ αρχής κάθε ίχνος κατάχρησης και παραβίασης της νόμιμης διαδικασίας, πολιτικής και κομματικής εκμετάλλευσής της και διαστρέβλωσης της πραγματικότητας.

Στο πλαίσιο, λοιπόν, της πιστής τήρησης των ως άνω αρχών, η κοινοβουλευτική Πλειοψηφία τάχθηκε υπέρ της δημοσιότητας των συνεδριάσεων της εξεταστικής επιτροπής, ενώ ως προς το αίτημα της Αξιωματικής Αντιπολίτευσης για συγκρότηση διακομματικού προεδρείου διαφώνησε πλήρως, καθώς η θεσμικώς και νομικώς ορθή προσέγγιση του θέματος δεν επέτρεπε οποιαδήποτε παρέκκλιση από αυτή.

Όσον αφορά δε το αίτημα της Αντιπολίτευσης περί κλήτευσης πολιτικών προσώπων, αυτό δεν μπορούσε παρά να τύχει της απόλυτης απόρριψης από την κοινοβουλευτική Πλειοψηφία, πρωτίστως, διότι σε καμμία περίπτωση δεν θα επέτρεπε υπό το πρόσχημα της εξέτασης μαρτύρων να οδηγούνταν οι εργασίες της εξεταστικής επιτροπής σε μία ατέρμονη διαδικασία ύφανσης πολιτικών σκοπιμοτήτων, ψευδεπίγραφων εντυπώσεων και ευτελισμού των εργασιών, μόνον και μόνον επειδή στόχος της Αξιωματικής Αντιπολίτευσης φέρεται να ήταν η ύφανση μιας πολιτικοποιημένης κατ’ εξοχήν συζήτησης, ήτοι η δημιουργία μιας πολιτικής δίκης και όχι η ουσιαστική ανεύρεση της αλήθειας.

Η ορθότητα δε της πεποίθησής μας αυτής αποδείχθηκε άλλωστε από το γεγονός, αγαπητοί συνάδελφοι της Αξιωματικής Αντιπολίτευσης, ότι δεν διστάσατε στιγμή να προχωρήσετε σε μια απίστευτη διαστρέβλωση των γεγονότων, των μαρτυρικών καταθέσεων ακόμη και αυτών των ίδιων των εισφερθέντων εγγράφων, προκειμένου να στήσετε το σχετικό αφήγημά σας περί μη ορθής τήρησης δήθεν των νόμιμων διαδικασιών στις υπό έλεγχο υποθέσεις. Ατράνταχτη δε απόδειξη αυτού είναι το γεγονός ότι φτάσατε στο σημείο να μας εγκαλέσετε ότι μη νομίμως κάναμε χρήση του άρθρου 44, παράγραφος 1, ήτοι της έκδοσης πράξης νομοθετικού περιεχομένου για την υλοποίηση της καμπάνιας «Μένουμε ασφαλείς, μένουμε σπίτι».

Ξέρετε, δεν θα υποκύψουμε στον πειρασμό, αν και πολύ θα το θέλαμε, να σας απαριθμήσουμε πόσες πράξεις νομοθετικού περιεχομένου εκδώσατε εσείς κατά τη διάρκεια της διακυβέρνησής σας και, μάλιστα, όχι υπό συνθήκες εξαιρετικά επείγουσες και έκτακτες, όπως η επιδημιολογική αντιμετώπιση της πανδημίας, ούτε θα επιδείξουμε συμψηφιστική διάθεση εξαιτίας αυτού του γεγονότος, καθώς θεωρούμε σκόπιμο να λεχθεί τι γνωμάτευσε επί του θέματος η ίδια η Ανεξάρτητη Αρχή Δημοσίων Συμβάσεων με την υπ' αριθμόν Α35/2020 απόφασή της η οποία αναφέρει αυτολεξεί «Όλες οι χώρες της Ευρωπαϊκής Ένωσης προχώρησαν σε έκτακτα νομοθετικά μέτρα και παρείχαν οδηγίες και κατευθύνσεις για την αντιμετώπιση των έκτακτων αναγκών τους. Ως κατ’ εξοχήν περίπτωση εξαιρετικά επείγουσας και απρόβλεπτης ανάγκης, η προαναφερόμενη επιδημιολογική κρίση δικαιολόγησε την ανάγκη της συνταγματικής πρόβλεψης του άρθρου 44, παράγραφος 1 και δυνάμει αυτού της έκδοσης πράξεων νομοθετικού περιεχομένου, καθώς και την υιοθέτηση εξαιρετικών ρυθμίσεων για την αντιμετώπισή της και στον τομέα των δημοσίων συμβάσεων».

Τάδε έφη όχι εμείς, κυρίες και κύριοι της Αντιπολίτευσης και δη της Αξιωματικής, αλλά η Ενιαία Ανεξάρτητη Αρχή Δημοσίων Συμβάσεων. Εάν την αμφισβητείτε, πείτε το. Ξέρετε, δεν θα εκπλαγούμε, καθώς αποτελεί πια ίδιον χαρακτηριστικό σας να αμφισβητείτε τα πάντα και τους πάντες. Εδώ δεν διστάσατε να αμφισβητήσετε τον ίδιο τον θεσμό της δικαιοσύνης. Τις ανεξάρτητες αρχές θα υπολογίσετε;

Δυστυχώς, όμως, για εσάς, οι μάρτυρες μίλησαν και τα έγγραφα απέδειξαν ότι η πραγματοποίηση της ενημερωτικής εκστρατείας «Μένουμε ασφαλείς, μένουμε σπίτι» κατά τη διάρκεια του πρώτου κύματος της πανδημίας ήταν απολύτως νόμιμη, αναγκαία και διαφανής. Απέδειξαν ότι προκειμένου να επιτευχθεί ο στόχος της έγκαιρης και αποτελεσματικής ενημέρωσης των πολιτών, η επιλογή της απευθείας ανάθεσης για τη σύναψη δημόσιας σύμβασης, η επιλογή της «INITIATIVE MEDIA» και η επιλογή του συγκεκριμένου οικονομικού αντιτίμου των συμβάσεων ήταν οι απολύτως ενδεδειγμένες. Απέδειξαν ότι η επιλογή των μέσων ενημέρωσης και η κατανομή της διαφημιστικής δαπάνης έγινε αποκλειστικά από εξειδικευμένο προσωπικό της «INITIATIVE MEDIA» τόσο με ποσοτικά, όσο και με ποιοτικά κριτήρια και πως καθ’ όλη τη διάρκεια της διαφημιστικής καμπάνιας δεν υπήρξε απολύτως καμμία πολιτική παρέμβαση για προσθήκη ή απόρριψη μέσων ενημέρωσης από την αναθέτουσα αρχή και, συνεπώς, απολύτως κανένα ενδεχόμενο πολιτικής χειραγώγησης οποιουδήποτε μέσου μαζικής ενημέρωσης.

Όσον αφορά δε την υπόθεση της «ENTERPRISE GREECE», αλήθεια τώρα, μπορεί να αντέξει στη βάσανο της λογικής το επιχείρημά σας ότι σε έναν διεθνή ανοιχτό ηλεκτρονικό διαγωνισμό φέρουμε εμείς την ευθύνη για το γεγονός ότι έλαβε μέρος μόνο μία εταιρεία ή ότι αποτελεί δήθεν μέγα σκάνδαλο το γεγονός ότι η ως άνω εταιρεία ζήτησε μέσω του αρμόδιου Υπουργείου να διατυπώσει σχετικό ερώτημα στο Νομικό Συμβούλιο του Κράτους με αφορμή σχετική τροποποίηση του νόμου, περί του αν εξακολουθεί να υπάγεται στις διατάξεις του ν.3861/2010 για τις πράξεις που εκδίδουν τα όργανα της;

Αλήθεια τώρα, μπορούν να αντέξουν τη βάσανο της λογικής όλα τα ανωτέρω ή είστε διατεθειμένοι να ρίξετε λάσπη επί παντός επιστητού, προκειμένου να ανακάμψετε πολιτικά; Φτάσατε δε στο σημείο και είχατε το θράσος να στοχοποιήσετε και να σπιλώσετε πέραν των πολιτικών σας αντιπάλων και μια δημοσκοπική εταιρεία, απλά και μόνον γιατί δεν συμφωνούσατε με τα ποσοστά της έρευνας που διενήργησε.

Μιλάμε για μια εταιρεία, την «OPINION POLL», που στα δώδεκα χρόνια της λειτουργίας της δεν υπήρξε ποτέ καμμία απολύτως καταγγελία εναντίον της στις αρμόδιες ελεγκτικές αρχές. Πρόκειται για μία εταιρεία που όταν ζήτησε αυτοβούλως να ελεγχθεί για τη συγκεκριμένη αμφισβητούμενη δημοσκόπηση, και ελέγχθηκε και όλα βρέθηκαν καλώς.

Φθάσατε στο σημείο να κάνετε λόγο για μια μη νόμιμη ανάθεση δημοσίου έργου στην εταιρεία «REPOSITION», επειδή ο ιδιοκτήτης της τυχαίνει να είναι και ιδιοκτήτης της εταιρείας «OPINION POLL», όταν από την ανάλυση του αποδεικτικού υλικού αλλά και από τις μαρτυρικές καταθέσεις προέκυψε πέραν πάσης αμφιβολίας ότι η αναθέτουσα αρχή «ΕΔΥΤΕ Α.Ε.» νομίμως συμβλήθηκε με τη» REPOSITION STRATEGY».

Κυρίες και κύριοι συνάδελφοι, αποτελεί γεγονός αδιαμφησβήτητο πως με την ολοκλήρωση των εργασιών της εξεταστικής επιτροπής απεδείχθη πέραν πάσης αμφιβολίας, η μη ύπαρξη τόσο ποινικών όσο και πολιτικών ευθυνών προσώπων για τις υπό κρίση υποθέσεις, ενώ για ακόμη μία φορά κατέπεσαν παταγωδώς ως χάρτινος πύργος όλοι οι ψευδείς ισχυρισμοί της Αξιωματικής Αντιπολίτευσης, αποδεικνύοντας με τον πιο περίτρανο τρόπο ότι μοναδικός της στόχος δεν ήταν άλλος από την πολιτική στοχοποίηση, σπίλωση και δίωξη των πολιτικών σας αντιπάλων προκειμένου να επανακάμψει δημοσκοπικά και πολιτικά.

Δυστυχώς, όμως, για εσάς και ευτυχώς για εμάς, κυρίες και κύριοι του ΣΥΡΙΖΑ, όσο εσείς θα υφαίνετε σκάνδαλα, εμείς θα τα ξηλώνουμε. Όσο εσείς θα στοχεύετε στη σπίλωση και τη στοχοποίηση των πολιτικών σας αντιπάλων, εμείς θα σας αποδομούμε, με μοναδικό οδηγό την πίστη μας στους θεσμούς και στην ανεξάρτητη δικαιοσύνη. Όσο εσείς θα ποντάρετε στο ψέμα, την πόλωση και τον διχασμό, εμείς θα επενδύουμε στην αλήθεια, τη σύμπνοια και την ενότητα αυτού του πολύπαθου λαού. Άλλωστε, όπως έλεγε και ο Αβραάμ Λίνκολν: Μπορείς να τους ξεγελάσει όλους για λίγο καιρό, λίγους για όλο τον καιρό, αλλά όχι όλους όλον τον καιρό.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ, κυρία Παπακώστα.

Τον λόγο έχει τώρα ο κ. Μάριος Κάτσης από τον ΣΥΡΙΖΑ.

**ΜΑΡΙΟΣ ΚΑΤΣΗΣ:** Ευχαριστώ, κύριε Πρόεδρε.

Το απολογητικό ύφος της εισηγήτριας της Νέας Δημοκρατίας, που δεν είχε τίποτα να παρουσιάσει ή να υπερασπιστεί από τα κυβερνητικά πεπραγμένα παρά μόνο προσπάθησε να απαντήσει στις κατηγορίες της Αντιπολίτευσης, είναι απόδειξη ότι είναι πάρα πολύ στριμωγμένη η Νέα Δημοκρατία και αυτό γιατί την εξεταστική επιτροπή για τη διερεύνηση της επιχείρησης πολιτικής χειραγώγησης της κοινής γνώμης, ευτελισμό των θεσμών και κατασπατάληση δημοσίου χρήματος, που ζήτησε ο ΣΥΡΙΖΑ, την υπερψήφισαν όλα τα κόμματα της Αντιπολίτευσης και συμφώνησαν στο να συσταθεί.

Αποτελεί κοινή παραδοχή ότι δεν έχει υπάρξει ξανά κυβέρνηση με τόσο προκλητική στήριξη από την πλειοψηφία των μέσων μαζικής ενημέρωσης και ότι ο καταιγισμός των δημοσκοπήσεων γίνεται με χρονισμό και ατζέντα που συνάδουν πλήρως στο κυβερνητικό αφήγημα.

Έχουμε όμως ενδείξεις ότι η Κυβέρνηση με καύσιμο το δημόσιο χρήμα επιχείρησε να χειραγωγήσει την κοινή γνώμη βλάπτοντας τη δημοκρατία;

Όταν ζητήσαμε την εξεταστική, 42 εκατομμύρια έχουν μοιραστεί με τις επονομαζόμενες λίστα Πέτσα 1 και λίστα Πέτσα 2, τη λίστα Κικίλια.

Εκατοντάδες χιλιάδες ευρώ είχαν δοθεί με απευθείας αναθέσεις σε εταιρείες που οι ιδιοκτήτες τους είχαν και εταιρείες δημοσκοπήσεων όπως συνέβη με την «OPINION POLL».

Η «ENTERPRISE GREECE» πλήρωνε με απευθείας ανάθεση 1 εκατομμύριο ευρώ για την εξαγορά καταχωρίσεων υπέρ της Κυβέρνησης σε μίντια του εξωτερικού και παράλληλα η Κυβέρνηση νομοθετούσε ευνοϊκά για τα κανάλια, χαρίζοντας, θυμίζω, για το 2021 την υποχρέωση της δόσης και μειώνοντας ταυτόχρονα με τον νόμο Λιβάνιου τον ελάχιστο αριθμό εργαζομένων. Ταυτόχρονα, είδαμε την Ελλάδα να κατρακυλά από την εξηκοστή πέμπτη στην εβδομηκοστή θέση στην κατάταξη των χωρών ως προς την ελευθερία του τύπου.

Σε διεθνές επίπεδο είχαμε την παραίτηση του αυστριακού καγκελάριου Κουρτς μετά από έρευνα για πληρωμένες δημοσκοπήσεις με δημόσιο χρήμα.

Όλα αυτά μας οδήγησαν να ζητήσουμε τη σύσταση της εξεταστικής επιτροπής.

Η Κυβέρνηση, όμως, αν και ελεγχόμενη με βάση το αναθεωρημένο Σύνταγμα, προσπάθησε από την πρώτη στιγμή να σαμποτάρει με κάθε μέσο την εξεταστική, στοχεύοντας στη συγκάλυψη των ευθυνών. Η στάση αυτή όζει, από χιλιόμετρα, ενοχή. Όμως παρά τις πρωτοφανείς μεθοδεύσεις της Νέας Δημοκρατίας το αίτημα σύστασης εξεταστικής επιτροπής ήταν απολύτως επιτυχημένο.

Επιτρέψτε μου, αρχικά, να αναφερθώ σε όσα αποδεικνύουν το οργανωμένο σχέδιο του Μαξίμου, που εκτέλεσαν οι Βουλευτές της Νέας Δημοκρατίας που συμμετείχαν στην εξεταστική, ευτελίζοντας και το Σύνταγμα και τους θεσμούς.

Όλα τα κόμματα της Αντιπολίτευσης ζήτησαν τη συγκρότηση διακομματικού προεδρείου, όπως συμβαίνει και στην επιτροπή για την Αναθεώρηση του Συντάγματος, επικαλούμενα τη φύση της επιτροπής και το Σύνταγμα. Όμως η Νέα Δημοκρατία απέρριψε το αίτημα, προφανώς επειδή ήθελε να ελέγξει απόλυτα το προεδρείο. Και τι έκανε το μονοκομματικό προεδρείο; Απέκλεισε όλους τους μάρτυρες που αιτήθηκε η Αντιπολίτευση και κάλεσε μόνο αυτούς που ήθελε η Νέα Δημοκρατία. Προστάτευσαν έτσι να μην έρθει στην επιτροπή ο κ. Πέτσας, να μην έρθει ο κ. Δημητριάδης, να μην έρθει ο κ. Πιερρακάκης, να μην έρθει ο κ. Κικίλιας που είχαμε ζητήσει να έρθουν να καταθέσουν, ενώ αποκλείσατε και όλους τους απαραίτητους μάρτυρες για τις ερευνώμενες περιπτώσεις, ώστε να τους αντικαταστήσετε με μάρτυρες που σε κάθε δύσκολη στιγμή απαντούσαν «δεν είμαι σε θέση να γνωρίζω». Αυτή είναι η απόλυτη απόδειξη της ενοχής της Κυβέρνησης. Αν δεν φοβάσαι την αλήθεια, λες: Όλα στο φως. Η Νέα Δημοκρατία δεν το είπε. Γιατί δεν το είπε;

Κάτι, επίσης, που κατά τη γνώμη μας αποτελεί κόλαφο για τη νομιμότητα, τις δημοκρατικές αρχές αλλά και τη ρητή διάπραξη αδικήματος, είναι ότι η Κυβέρνηση απέκρυψε συνειδητά κρίσιμης σημασίας έγγραφα, που έπρεπε να τεθούν υπ’ όψιν της επιτροπής τα οποία κατ’ επανάληψη ζητήθηκαν. Το μονοκομματικό προεδρείο τα ζητούσε, όπως λέει, αλλά δεν προσκομίστηκαν ποτέ. Πού είναι, λοιπόν, τα εντάλματα πληρωμής του Υπουργείου Οικονομικών προς τα μίντια για τη λίστα Πέτσα; Πώς ξέρουμε εμείς ότι τα ποσά που ανακοινώθηκαν είναι τα πραγματικά ή ότι δεν είναι μαγειρεμένα; Πού είναι η αλληλογραφία μεταξύ της «INITIATIVE MEDIA» και της Προεδρίας της Κυβέρνησης που αποκάλυψε ο μάρτυρας, ο κ. Γκάλγκος, ότι υπήρξε; Πού είναι τα πρωτογενή δεδομένα της δημοσκόπησης της «OPINION POLL» για την οποία είχαμε προσφύγει στην Επιτροπή Θεσμών και Διαφάνειας στις 2 Ιουνίου του 2021; Στήσατε μία εξεταστική fast track όπου ο ελεγχόμενος αποφάσιζε με ποιους μάρτυρες και με ποια στοιχεία θα ελεγχθεί.

Να έρθω και στα συμπεράσματα, λοιπόν, της εξεταστικής.

Παρά τις αντιθεσμικές προσπάθειες της Νέας Δημοκρατίας προέκυψαν πεντακάθαρα στοιχεία για την επιχείρηση χειραγώγησης κοινής γνώμης από την Κυβέρνηση. Απουσιάζουν, όμως, εσκεμμένα από το πόρισμα της Πλειοψηφίας, των Βουλευτών της Νέας Δημοκρατίας, εκθέτοντάς τους, κατά τη γνώμη μου, βαρύτατα. Για τη λίστα Πέτσα, όπως, δυστυχώς, κατέληξε να λέγεται μία κρίσιμη καμπάνια ενημέρωσης για την προστασία της δημόσιας υγείας, τι προκύπτει από τα έγγραφα;

Η Κυβέρνηση λίγες μέρες πριν εκδώσει την πράξη νομοθετικού περιεχομένου για τις απευθείας αναθέσεις με πρόσχημα την πανδημία -και δεν είναι το θέμα αν κάνεις ΠΝΠ, αλλά για ποιον λόγο κάνεις και ποιες διαδικασίες ακολουθείς, απαντάω στη συνάδελφο- είχε ζητήσει τη γραπτή άποψη της Ενιαίας Ανεξάρτητης Αρχής Δημοσίων Συμβάσεων. Τι απαντά η ΕΑΑΔΗΣΥ στις 20 Μαρτίου; Στέλνει έγγραφο με τη σημείωση εξαιρετικά επείγον, κοινοποιημένο σε όλα τα Υπουργεία και στην Προεδρία της Κυβέρνησης και θέμα: «Διευκρινίσεις της Ευρωπαϊκής Επιτροπής ως προς τη σύναψη δημόσιων συμβάσεων που σχετίζονται με την αντιμετώπιση του κορωνοϊού COVID-19». Εκεί αναφέρονται οι όροι που πρέπει να διέπουν τις απευθείας αναθέσεις. Ουσιαστικά Ευρωπαϊκή Ένωση και ΕΑΑΔΗΣΥ έδωσαν τη δυνατότητα να εφαρμοστεί το ενωσιακό και εθνικό νομικό πλαίσιο δημόσιων συμβάσεων στα όριά του σε κάθε επίκληση απρόβλεπτου και κατεπείγοντος γεγονότος. Πάντως σε καμμία περίπτωση κατά παρέκκλιση από αυτά, όπως έκανε η Κυβέρνηση με τη λίστα Πέτσα 1 και τη λίστα Πέτσα 2 μέσω της πράξης νομοθετικού περιεχομένου.

Εάν ακολουθούσατε τις διαδικασίες του ν.4412/2016 που ενσωματώνει την ευρωπαϊκή οδηγία, όπως σας υπέδειξε η ΕΑΑΔΗΣΥ και η Ευρωπαϊκή Ένωση με έγγραφο που σας κοινοποίησε έξι ημέρες πριν ο κ. Δημητριάδης δεσμεύσει τα 11 εκατομμύρια για την καμπάνια και κάνει την ανάθεση τι θα έπρεπε να είχατε κάνει; Να πάρετε, τουλάχιστον, τρεις προσφορές, η προμήθεια της «INITIATIVE MEDIA» να είναι 139.000 και όχι μισό εκατομμύριο σχεδόν και να αποδείξετε ότι η εταιρεία που το αναλαμβάνει είναι η μοναδική που μπορεί να εκτελέσει το έργο. Όμως η «INITIATIVE MEDIA» πήρε την ανάθεση, ενώ δεν ήταν η μοναδική εταιρεία, με προμήθεια 420.000, μισό εκατομμύριο περίπου. Και όλα αυτά τα καλύψετε και με ΠΝΠ και με κοινή υπουργική απόφαση, ενώ γνωρίζατε ότι παρανομείτε. Διαβάζω από τα Πρακτικά: «Μιχαήλ Γκάλγκος: Σαφώς δεν είμαστε οι μόνοι, αλλά δεν υπάρχουν και πολλοί στον συγκεκριμένο χώρο που μπορούν να εκτελέσουν ένα τέτοιο έργο». Όλα αυτά είναι αναλυτικά τεκμηριωμένα στο πόρισμα του ΣΥΡΙΖΑ - Προοδευτική Συμμαχία.

Ενδεικτικά, επίσης αναφέρω ως απόδειξη -εξ αντανακλάσεως λειτουργεί ως απόδειξη- ότι στη λίστα Κικίλια, στη λίστα του εμβολιασμού, που ακολούθησε, συμμορφωθήκατε πλήρως ως προς το Ενωσιακό Δίκαιο και ακολουθήσατε όλα τα παραπάνω.

Και τρεις προσφορές πήρατε και άλλη διαδικασία ακολουθήσατε και δεν ήταν η μοναδική εταιρεία.

Πάμε τώρα στα κριτήρια. Υπήρχαν κριτήρια; Από τις μαρτυρικές καταθέσεις αποδείχθηκε ότι κριτήρια δεν υπήρχαν. Υπήρχε ένα παρα-σύστημα εγκατεστημένο μέσα στην Προεδρία της Κυβέρνησης, που διεκπεραίωνε εντελώς εξωθεσμικά τη διαδικασία υιοθέτησης των μέσων ενημέρωσης που τελικά πήραν μέρος στην καμπάνια. Μάρτυρες όπως ο κ. Σκαναβής, η κ. Αντωνιάδου, η Πρόεδρος της ΕΣΗΕΑ, ο κ. Μουντάκης των περιφερειακών εφημερίδων, ο κ. Γιαμουρίδης, Πρόεδρος της επιτροπής παραλαβής του έργου, κατέθεσαν ότι δεν γνώριζαν τα κριτήρια και ότι δεν περιγράφονται αυτά στη σύμβαση. Και όντως, δεν περιγράφονται στη σύμβαση.

Όταν ο επικεφαλής της εταιρείας «INITIATIVE MEDIA» κ. Γκάλγκος κλήθηκε να μιλήσει για τα κριτήρια με βάση τα οποία άλλα μέσα ενημέρωσης υπερχρηματοδοτήθηκαν, άλλα υποχρηματοδοτήθηκαν, άλλα αποκλείστηκαν, δεν έδωσε καμμία συγκροτημένη απάντηση. Όπως είχε συγκεκριμένα απάντηση, για παράδειγμα, η εταιρεία «TEMPO» η οποία ανέλαβε την καμπάνια για τον εμβολιασμό, για τη λίστα Κικίλια, την οποία ελέγξαμε στην επιτροπή και δεν βρήκαμε κάτι μεμπτό, γιατί περιγράφονταν όλα τα κριτήρια σαφώς, ορισμένα, μέσα στη σύμβαση.

Από τις μαρτυρικές καταθέσεις μάθαμε, λοιπόν, ότι υπήρχαν επιτροπές που λειτουργούσαν κάθε Σάββατο και στις οποίες ενώ δεν υπήρχε δημόσια πρόσκληση μπορούσε να απευθυνθεί ο οποιοσδήποτε μέσω κρούσης του σε κυβερνητικούς παράγοντες ώστε να ενταχθεί στην καμπάνια.

Διαβάζω από τα Πρακτικά: «Μιχαήλ Γκάλγκος: Μέσα επικοινωνούσαν με την ομάδα εργασίας τη δικιά μου, με εμένα προσωπικά, επικοινωνούσαν με την αναθέτουσα αρχή», την Προεδρία δηλαδή. «Είχαμε θέσει σαν όρο ότι κάθε Σάββατο μαζεύουμε όλες αυτές τις προτάσεις. Το ίδιο συνέβαινε και στην αναθέτουσα αρχή. Επικοινωνούσαν Μέσα απευθείας στην αναθέτουσα αρχή. Η αναθέτουσα αρχή τα περνούσε όλα σε εμάς, τα αξιολογούσαμε και κάθε Σάββατο συζητούσαμε διαδικτυακά. Επιλέγαμε, απορρίπταμε».

Από τις μαρτυρικές καταθέσεις προκύπτει επίσης ότι τους συμμετέχοντες στη λίστα Πέτσα τους επέλεξε η Προεδρία της Κυβέρνησης, η αναθέτουσα αρχή δηλαδή. «Γιάννης Ραγκούσης: Ερώτηση, κύριε Γκάλγκο. Εσείς προτείνατε ή αποφασίζατε; Εσείς προτείνατε ή εγκρίνατε;

Μιχαήλ Γκάλγκος: Εμείς προτείναμε τεχνοκρατικά…

Γιάννης Ραγκούσης: Ωραία.

Μιχαήλ Γκάλγκος:…και ενέκρινε η αναθέτουσα αρχή».

Σε άλλο σημείο των Πρακτικών: «Μιχαήλ Γκάλγκος: «Υπήρχαν δύο ομάδες εργασίας, η ομάδα εργασίας του αναδόχου και η ομάδα εργασίας της αναθέτουσας αρχής. Η ομάδα εργασίας του αναδόχου πρότεινε, τεκμηρίωνε. Η ομάδα εργασίας της αναθέτουσας αρχής ζητούσε διευκρινίσεις επί των προτάσεων, λάμβανε τις διευκρινίσεις, έδινε εντολές, ενέκρινε και προχωρούσαμε. Η θέση, δηλαδή, των ανθρώπων της αναθέτουσας αρχής ήταν στο να εγκρίνουμε. Με βάση τη σύμβαση έπρεπε να πάρουμε έγκριση». Αυτά είπε -εντός εισαγωγικών- ο «άλλος που μοίρασε τα λεφτά με τα κριτήρια», όπως είπε ο Πρωθυπουργός Κυριάκος Μητσοτάκης στη συνέντευξή του στον Χατζηνικολάου. Αυτά είπε ο «άλλος».

Σχετικά με την ανάθεση της επιτροπής αξιολόγησης διαβάζω από τα Πρακτικά: «Μιχαήλ Γκάλγκος: Δεν τα γνωρίζω αυτή τη στιγμή. Εγώ, προσωπικά, επικοινωνούσα με την κ. Γκόγκου που ήταν, αν δεν απατώμαι για τον τίτλο της, διευθύντρια του Γραφείου της Προεδρίας». Η κ. Ευαγγελία Γκόγκου ήταν η διευθύντρια του γραφείου του Υφυπουργού στον Πρωθυπουργό τότε και Κυβερνητικού Εκπροσώπου κ. Πέτσα -αυτή ήταν η κ. Γκόγκου- και την «έδωσε» ευθέως μαζί με όλους τους προϊσταμένους της. Την έγκριση για το αν η εφημερίδα «ΦΙΛΕΛΕΥΘΕΡΟΣ» που μετά έκλεισε πήρε 180.000 ενώ η «Εφημερίδα των Συντακτών» πήρε 40.000, το αν το «iefimerida» θα πάρει 250.000 και το αν το «DOCUMENTO» θα αποκλειστεί ή εάν θα χρηματοδοτηθούν εκατοντάδες site που δεν ήταν στο Μητρώο των Online Media την έδινε η αναθέτουσα αρχή, η οποία διά της διευθύντριας του κ. Πέτσα, που ήταν Υπουργός παρά τω Πρωθυπουργώ, έδινε εντολές στον πρόεδρο της «INITIATIVE MEDIA». Ευθεία κυβερνητική παρέμβαση, απόδειξη χειραγώγησης απευθείας από την κεφαλή του Μαξίμου! Τι άλλη, δηλαδή, απόδειξη χρειάζεται για να φανεί η ξεκάθαρη χειραγώγηση με πολιτικά κριτήρια; Τι άλλη απόδειξη χρειάζεται; Η ίδια σύμβαση λέει ρητά ότι η εταιρεία έχει γνωμοδοτικό ρόλο στην κατάρτιση της λίστας και αποφασιστικό ρόλο έχει η αναθέτουσα αρχή.

Από τις καταθέσεις προέκυψε επίσης και άλλο ένα εξίσου σοβαρό ζήτημα. Πρόκειται για την ευθεία καταστρατήγηση της νομοθετημένης υποχρέωσης της απόδοσης του 30% της κρατικής διαφήμισης, της κρατικής διαφημιστικής δαπάνης, στα τοπικά και περιφερειακά μέσα σύμφωνα με τον επικαιροποιημένο ν.4487/2017 του ΣΥΡΙΖΑ. Μάλιστα η επιτροπή παραλαβής εντοπίζει την παρανομία και αρχικώς αποφασίζει να αποδεχθεί ως προσωρινά εκτελεστέο το κομμάτι της παραλαβής, παραβιάζοντας τον νόμο.

Συνοψίζοντας, λοιπόν, αυτό που συμπεραίνουμε είναι ότι στη λίστα Πέτσα δόθηκαν 20 εκατομμύρια, κατά παράβαση της εθνικής και κοινοτικής νομοθεσίας, μοιράστηκαν από την Κυβέρνηση χωρίς αντικειμενικά κριτήρια, δεν ταυτοποιήθηκαν τα ποσά, γιατί δεν δόθηκαν, δεν προσκομίστηκαν τα εντάλματα πληρωμής και παραβιάστηκε κι ο νόμος του 30% στα περιφερειακά μέσα.

Πάμε παρακάτω, στο θέμα της «OPINION POLL». Από τη μία διακινήθηκε μια δημοσκόπηση παραβιάζοντας προβλέψεις του νόμου για τις δημοσκοπήσεις. Από την άλλη ο ιδιοκτήτης της εταιρείας έπαιρνε χρήματα από την Κυβέρνηση με απευθείας αναθέσεις μέσω δεύτερης εταιρείας, με περίεργες πρακτικές και ενάντια στις αρχές της λειτουργίας της αγοράς. Σύμφωνα με μαρτυρικές καταθέσεις, και ο Πρόεδρος του Εθνικού Συμβουλίου Ραδιοτηλεόρασης κ. Κουτρομάνος και ο Αντιπρόεδρος του ΣΕΕΔΑ κ. Μαύρος και ο Πρόεδρος της ελεγκτικής δημοσκοπήσεων κ. Χατζηπαντελής ανέφεραν ότι η Επιτροπή Θεσμών και Διαφάνειας έχει την αρμοδιότητα αυτοτελώς να ελέγξει μία δημοσκόπηση αν της ζητηθεί και ορθώς προσέφυγε ο ΣΥΡΙΖΑ στις 2 Ιουνίου του 2021 για την «OPINION POLL», καθώς το ορίζει ο νόμος. Άρα, κακώς, η Νέα Δημοκρατία αρνήθηκε τη σύγκλησή της με αόριστες αιτιάσεις και αυτό ας γίνει σαφές, γιατί έχουμε επαναλάβει το αίτημα στη θεσμών για μια άλλη, τη χιονισμένη δημοσκόπηση, αυτή της «Abacus».

Ανοίγω εδώ μία παρένθεση. Ο Πρόεδρος του ΕΣΡ είπε ότι αναμένεται πόρισμα για το αν και κατά πόσο παραβιάστηκε η αρχή της πολυφωνίας στη χώρα μας κατά τη διάρκεια της πανδημίας. Δεν έχει βγει ακόμη το πόρισμα. Ανακοίνωσε δηλαδή ότι το Εθνικό Συμβούλιο Ραδιοτηλεόρασης έχει κάνει αποδεκτή την καταγγελία του ΣΥΡΙΖΑ. Περιμένουμε.

Ο κ. Μαύρος, λοιπόν, Αντιπρόεδρος του ΣΕΔΕΑ, κατέθεσε ότι η επίμαχη δημοσκόπηση δόθηκε στη δημοσιότητα χωρίς να αναφέρεται ο εντολέας της, ενώ και ο κ. Μαύρος και ο κ. Χατζηπαντελής της ελεγκτικής είπαν ότι αυτό είναι, πράγματι, πάρα πολύ σοβαρό θέμα, γιατί δείχνει αν υπάρχουν συμφέροντα -έτσι είπε ο κ Μαύρος- ή όχι πίσω από την ανάθεση για την εκπόνηση μιας δημοσκόπησης. Γι’ αυτό πρέπει να ανακοινώνεται η ταυτότητα κι ο εντολέας.

Ο κ. Χατζηπαντελής κι ο κ. Μαύρος ρωτήθηκαν αν ζήτησε η «OPINION POLL» τον έλεγχό της από την ελεγκτική εταιρεία των δημοσκοπήσεων γι’ αυτά που καταγγείλαμε και απάντησαν όχι. Δεν προσπάθησε δηλαδή η εταιρεία να προστατεύσει το κύρος της. Ελέγχθηκε μόνο ως προς το σκέλος το τυπικό της συλλογής των στοιχείων, δηλαδή στο 50%, όπως είπε ο κ. Μαύρος αλλά ουδέποτε ως προς το ουσιαστικό επιστημονικό σκέλος των σταθμίσεων και ενώ είχε φάει τέτοιες καταγγελίες. Μέχρι και ο κ. Ζούπης, ο επιστημονικός υπεύθυνος της «OPINION POLL», κατέθεσε ότι δεν ελέγχθηκε στο κομμάτι των σταθμίσεων.

Ως προς την απευθείας ανάθεση από τον ΕΔΥΤΕ -πάμε στο δεύτερο κομμάτι τώρα- στη «REPOSITION STRATEGY» του ίδιου ιδιοκτήτη της «OPINION POLL», του κ. Μιχαήλ Διαμαντή, τον οποίο -ειρήσθω εν παρόδω- και αυτόν τον αποκλείσατε από την επιτροπή, δεν τον φέρατε, δηλαδή, για την υποστήριξη του travel.gov.gr είστε πολλαπλώς έκθετοι. Από τις μαρτυρικές καταθέσεις του εκπροσώπου του ΕΔΥΤΕ αλλά και του εκπροσώπου της «OPINION POLL», αποκαλύφθηκε ότι την απευθείας ανάθεση των 270.000 ευρώ δεν την έκανε ο ΕΔΥΤΕ, την έκανε η Κυβέρνηση. Ο Υπουργός Ψηφιακής Διακυβέρνησης συνέλεξε τις προσφορές, οι οποίες δεν μνημονεύονται σε κανένα έγγραφο του ΕΔΥΤΕ, του φορέα, και μετά ο ΕΔΥΤΕ επικυρώνει, ουσιαστικά, την απευθείας ανάθεση προς τη «REPOSITION STRATEGY». Ο εκπρόσωπος του ΕΔΥΤΕ αναφέρει χαρακτηριστικά ότι όταν τον ενημέρωσαν από το Υπουργείο ότι αυτή πρέπει να πάρει τη δουλειά, γκουγκλάρισε για να βρει τα στοιχεία της εταιρείας. Στο πρακτικό του ΔΣ του ΕΔΥΤΕ, που αποφασίζει την απευθείας ανάθεση, αναγράφεται ότι έχει ήδη ξεκινήσει η συνεργασία -στο πρακτικό του ΔΣ!- με το Υπουργείο Ψηφιακής Διακυβέρνησης, με τη «REPOSITION STRATEGY». Πώς είχε ξεκινήσει η συνεργασία όταν δεν υπήρχε καν σύμβαση;

Επίσης, πρώτα είχαμε την απόφαση της ανάθεσης και μετά από εβδομάδες κατατέθηκε η οικονομική προσφορά από την εταιρεία. Πού; Στη «REPOSITION STRATEGY» που στεγάζεται στην ίδια έδρα και έχει το ίδιο call center με την «OPINION POLL». Έτσι λειτουργεί το επιτελικό κράτος Μητσοτάκη! Ο Υπουργός αποφασίζει αναθέσεις και οι εποπτευόμενοι φορείς τις επικυρώνουν.

Σύμφωνα με τον κ. Ζούπη, «REPOSITION STRATEGY» και «OPINION POLL» είναι μονοπρόσωπες ΕΠΕ του ίδιου ατόμου, που απαγορεύεται από το άρθρο 6 του ν.4541/2018, ενώ οι 270.000 δόθηκαν σε τρεις διαδοχικές συμβάσεις -άκουσον άκουσον!- με παράλογες αλληλουχίες για το ίδιο φυσικό αντικείμενο, πράγμα που συνιστά ευθεία κατάτμηση του έργου. Η ιστοσελίδα δε που υποστήριζε δήθεν τηλεφωνικά το travel.gov.gr δεν είχε καν το τηλέφωνο εξυπηρέτησης.

Στην επιτροπή μάθαμε ότι «γαλάζια» στελέχη, όπως ο κ. Πατούλης -ο κ. Πατούλης που στοχοποιήσατε τώρα στον χιονιά- …

**ΠΡΟΕΔΡΕΥΩΝ (Χαράλαμπος Αθανασίου):** Παρακαλώ, κύριε συνάδελφε, ολοκληρώστε. Έχετε φθάσει στα δεκαεπτά λεπτά.

**ΜΑΡΙΟΣ ΚΑΤΣΗΣ:** Τελειώνω, κύριε Πρόεδρε. Λίγο την ανοχή σας, παρακαλώ.

(Θόρυβος-διαμαρτυρίες από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Υπήρξε ανοχή, όπως είδατε.

Τελειώνει, κύριοι συνάδελφοι. Δεν είναι θέμα δικό σας, υπάρχει Προεδρείο.

**ΙΩΑΝΝΗΣ ΚΕΦΑΛΟΓΙΑΝΝΗΣ:** Ας σεβαστεί τους συναδέλφους.

**ΠΡΟΕΔΡΕΥΩΝ (Χαράλαμπος Αθανασίου):** Παρακαλώ, κύριε Κάτση, ολοκληρώστε.

**ΜΑΡΙΟΣ ΚΑΤΣΗΣ:** Κύριε Πρόεδρε, διήρκεσε ενάμιση μήνα η εξεταστική και προσπαθεί κανείς να τα παρουσιάσει συνοπτικά.

**ΠΡΟΕΔΡΕΥΩΝ (Χαράλαμπος Αθανασίου):** Πήρατε όμως σχεδόν τον διπλάσιο χρόνο.

**ΜΑΡΙΟΣ ΚΑΤΣΗΣ:** Στην επιτροπή μάθαμε, λοιπόν, ότι «γαλάζια» στελέχη έδιναν απευθείας αναθέσεις στη «REPOSITION STRATEGY», όπως ο κ. Πατούλης και απολάμβαναν διθυραμβικές δημοσκοπήσεις της «OPINION POLL», ενώ άλλα «γαλάζια» στελέχη, όπως ο κ. Σιώμος, έχουν προβεί σε απευθείας αναθέσεις στην συγκεκριμένη εταιρεία επιλέγοντας από τρεις προσφορές του ίδιου ιδιοκτήτη των τριών εταιρειών.

Ταυτόχρονα έχουν καταγγελθεί οι ίδιες πρακτικές και στους δήμους Λέρου και Αγράφων και προκύπτει από τις καταθέσεις ότι η δημοσκόπηση ήταν παράτυπη. Την απευθείας ανάθεση την έδωσε ο ίδιος ο Υπουργός Επικρατείας μέσω του ΕΔΥΤΕ. Το έργο που της ανατέθηκε είναι και υπερκοστολογημένο και δεν ξέρουμε πώς και αν έγινε.

**ΠΡΟΕΔΡΕΥΩΝ (Χαράλαμπος Αθανασίου):** Σας ευχαριστούμε πολύ.

**ΜΑΡΙΟΣ ΚΑΤΣΗΣ:** Δεν κατέληξα ακόμη, κύριε Πρόεδρε, θέλω άλλο ένα λεπτό.

(Θόρυβος από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Παρακαλώ, ολοκληρώστε, κύριε Κάτση. Μην κάνετε διάλογο. Σας παρακαλώ πολύ, είπαμε να το τηρήσουμε αυτό.

(Θόρυβος από την πτέρυγα της Νέας Δημοκρατίας)

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** … (Δεν ακούστηκε)

**ΜΑΡΙΟΣ ΚΑΤΣΗΣ:** Κύριε Θεοχάρη, μόλις μπήκατε στην Αίθουσα. Μη μας κουνάτε και το δάκτυλο. Καθίστε ήσυχα. Πάει πολύ, αφήστε με να πω τη σκέψη μου και τελειώνω.

**ΠΡΟΕΔΡΕΥΩΝ (Χαράλαμπος Αθανασίου):** Ο χρόνος και η διαδικασία είναι ευθύνη του Προεδρείου. Σας παρακαλώ πολύ, κύριε Κάτση, κάναμε μια συμφωνία, ελπίζω να τηρηθεί. Ολοκληρώστε, σας παρακαλώ.

**ΜΑΡΙΟΣ ΚΑΤΣΗΣ:** Στην περίπτωση της «ENTERPRISE GREECE», σκανδαλώδης ανάθεση εκτός των αρμοδιοτήτων της. Γιατί; Ανάθεση για προσωπικές δημόσιες σχέσεις του Πρωθυπουργού και μελών της Κυβέρνησης και όχι για τη χώρα ή για ελληνικές επιχειρήσεις. Αυτός είναι ο στόχος της «ENTERPRISE GREECE». Φράσεις όπως ελληνικές επιχειρήσεις, εξαγωγικές επιχειρήσεις δεν υπήρχαν καν μέσα στην ανάθεση του ενός εκατομμυρίου που έκανε η «ENTERPRISE GREECE» στην εταιρεία «EDELMAN», η οποία ήταν η μόνη από τις δεκαέξι εταιρείες που κατέβηκε στον προσχηματικό διαγωνισμό. Να και η διασπάθιση του δημοσίου χρήματος.

Να πω, λοιπόν, κλείνοντας, ότι μία έστω ακρωτηριασμένη και fast-track διαδικασία που δεν έπαιξαν τα μέσα ενημέρωσης κατέστη δυνατό να δικαιώσει απολύτως την πρότασή μας και να αποδείξει ότι το ερευνώμενο διαρκές σκάνδαλο της χειραγώγησης της κοινής γνώμης με δημόσιο χρήμα, πράγματι, συνετελέσθη. Οι πολιτικές σας ευθύνες, που εκμεταλλευτήκατε την πανδημία ως ευκαιρία, είναι απαράγραπτες και θα σας τις αποδώσει ο ελληνικός λαός.

Προτείνουμε δε το πόρισμά μας να διαβιβαστεί, με όλα τα στοιχεία που έχουν προκύψει, στις αρμόδιες δικαστικές αρχές, προκειμένου εκείνες να διερευνήσουν περαιτέρω με πλήρη τρόπο και σε πλήρη έκταση όλα τα στοιχεία που έχουν ήδη αναδειχθεί και ενδεχομένως θεμελιώνουν την ύπαρξη ποινικών ευθυνών.

**ΠΡΟΕΔΡΕΥΩΝ (Χαράλαμπος Αθανασίου):** Θα διαβάσουν όλοι το πόρισμα. Έχουν λάβει γνώση όλα τα μέλη του Κοινοβουλίου. Σας παρακαλώ πολύ, φτάσατε στα είκοσι λεπτά.

**ΜΑΡΙΟΣ ΚΑΤΣΗΣ:** Σας ευχαριστώ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Ο κ. Καμίνης από το Κίνημα Αλλαγής έχει τον λόγο.

**ΓΕΩΡΓΙΟΣ ΚΑΜΙΝΗΣ:** Ευχαριστώ, κύριε Πρόεδρε.

Επιτρέψτε μου να πω ότι εγώ μάλλον είμαι αφελής, γιατί κάθισα χθες και «έκοψα» την ομιλία που είχα ετοιμάσει γιατί έσπευσα να πληροφορηθώ ποιος είναι ο χρόνος που έχουμε. Μου είπαν δέκα λεπτά και κάθισα ακριβώς και «έκοψα» κάποια σημεία τα οποία θα μπορούσα να αναπτύξω. Καταλαβαίνω το να υπάρχει –και αυτό αφορά όλους μας, όχι μόνο τον προλαλήσαντα- μια ανοχή ενός, δύο λεπτών, το 10% -ας πούμε- του προγραμματισμένου χρόνου αλλά μην πάμε σχεδόν στον διπλασιασμό.

Κυρίες και κύριοι συνάδελφοι, η σύσταση της εξεταστικής επιτροπής αποτελεί εν προκειμένω και την πρώτη εφαρμογή της νέας αναθεωρηθείσας διάταξης του άρθρου 68 παράγραφος 2 του Συντάγματος. Με την αναθεώρηση αυτή κατέστη πλέον σαφές ότι η σύσταση εξεταστικής επιτροπής αποτελεί δικαίωμα και της Μειοψηφίας.

Δυστυχώς, η λειτουργία της επιτροπής δεν ανταποκρίθηκε στο πνεύμα του αναθεωρητικού νομοθέτη, γιατί αυτός προφανώς δεν αποσκοπούσε μόνο να παράσχει στην Αντιπολίτευση την ευχέρεια να προκαλέσει τη σύσταση εξεταστικής επιτροπής. Είχε, προφανώς και πρωτίστως, κατά νου να καταστήσει αποτελεσματική αυτή την ευχέρεια. Αυτό, βεβαίως, σημαίνει ότι δεν είναι συνταγματικώς ανεκτό η άσκηση των αρμοδιοτήτων της επιτροπής να εγκαταλείπεται στο έλεος της Πλειοψηφίας, αφού αυτό θα οδηγήσει μετά βεβαιότητας, όπως και συνέβη, στη φαλκίδευση της συνταγματικής διάταξης.

Ο Κανονισμός της Βουλής, δυστυχώς, δεν προσαρμόστηκε στην αναθεώρηση. Παρ’ όλα αυτά, η συνταγματική νομιμότητα παρέχει μια έσχατη λύση απέναντι στην αδράνεια του κοινού νομοθέτη, τη σύμφωνη με το Σύνταγμα ερμηνεία του Κανονισμού της Βουλής, πράγμα όμως το οποίο απαιτεί μια κάποια αυτοσυγκράτηση από την πλευρά της Συμπολίτευσης, ώστε να μην καταχραστεί την πλειοψηφία που διαθέτει στην επιτροπή.

Δυστυχώς, αυτή η επιβεβλημένη από το Σύνταγμα συμπεριφορά δεν εκδηλώθηκε σε κανένα σημείο της διαδικασίας. Η αδυναμία της Μειοψηφίας κατέστη εμφανής ήδη κατά την εκλογή του προεδρείου της επιτροπής, καθώς αυτό συγκροτήθηκε κατά αποκλειστικότητα από Βουλευτές της Πλειοψηφίας.

Η ίδια αδυναμία επιβεβαιώθηκε και κατά τη δεύτερη συνεδρίαση της επιτροπής, όταν δηλαδή απορρίφθηκε η πρόταση των κομμάτων της Αντιπολίτευσης να κληθούν ως μάρτυρες πρόσωπα που είχαν διατελέσει Υπουργοί, Γενικοί Γραμματείς Υπουργείων κ.λπ., πρόσωπα, δηλαδή, που υπέχουν πολιτική ευθύνη για τις πράξεις και παραλείψεις τους που έλαβαν χώρα κατά την περίοδο που αποτελεί και το αντικείμενο σύστασης της επιτροπής.

Παρακώλυσε το έργο της επιτροπής ιδίως η άρνηση της Πλειοψηφίας να κληθεί ως μάρτυρας ο πρώην Υφυπουργός παρά τω Πρωθυπουργώ κ. Στυλιανός Πέτσας. Η πλειοψηφία της επιτροπής υποστήριξε μάλιστα ότι η μαρτυρία του κ. Πέτσα είναι περιττή, καθώς ο ίδιος έχει απαντήσει στο πλαίσιο του συνήθους κοινοβουλευτικού ελέγχου σε πλήθος σχετικών κοινοβουλευτικών ερωτήσεων και επίσης ότι εμφανίστηκε αυτοπροσώπως ενώπιον της Επιτροπής Θεσμών και Διαφάνειας για να παράσχει τις απαραίτητες διευκρινίσεις.

Η άποψη αυτή είναι εσφαλμένη, κυρίως, επειδή δεν λαμβάνει υπ’ όψιν της ότι η μαρτυρία ενώπιον της εξεταστικής επιτροπής γίνεται με βάση ρητή διαβεβαίωση του μάρτυρα ότι θα καταθέσει την αλήθεια, με συνέπεια σε περίπτωση που αποδειχθεί ότι αυτός ψεύδεται, να διωχθεί με την κατηγορία της ψευδούς κατάθεσης ή της ψευδούς ανωμοτί κατάθεσης, σύμφωνα με τα άρθρα 224 και 225 του Ποινικού Κώδικα, τα οποία εν προκειμένω τυγχάνουν εφαρμογής δυνάμει ρητής διάταξης του άρθρου 147 παράγραφος 3 του Κανονισμού της Βουλής.

Βλέπουμε, λοιπόν, ότι ουσιαστικά αυτή η απουσία ειδικά του κ. Πέτσα από την επιτροπή, η αδυναμία της επιτροπής να έχει τη μαρτυρία του, ήταν κάτι πάρα πολύ σημαντικό και άφησε δυσαναπλήρωτο κενό.

Επιπλέον, η Πλειοψηφία στέρησε την επιτροπή και από την πρόσβαση σε ζωτικής σημασίας αποδεικτικό υλικό, όπως ήταν η αλληλογραφία μεταξύ της αναθέτουσας αρχής, του Υπουργείου Προεδρίας της Κυβέρνησης και της αναδόχου εταιρείας, της «ΙNITIATIVE MEDIA».

Όπως αποδείχθηκε κατά την αποδεικτική διαδικασία, ιδίως κατά την εξέταση του κ. Ιορδάνη Γιαμουρίδη, δημοσίου υπαλλήλου και επικεφαλής της επιτροπής παραλαβής, κυριαρχεί ασάφεια ως προς το τι ακριβώς παρέλαβε η επιτροπή παραλαβής, αυτά που περιλαμβάνονται στην πρόταση της «INITIATIVE MEDIA» προς το Υπουργείο Προεδρίας ή αυτά που, τελικά, αποφάσισε το Υπουργείο;

Η ασάφεια αυτή οφείλεται στο γεγονός ότι η διαμόρφωση του καταλόγου των μέσων μαζικής ενημέρωσης που εισέπραξαν τα ποσά έγινε σταδιακά και μετά από άτυπες, διαδοχικές συνεννοήσεις μεταξύ Υπουργείου και εταιρείας και αφού κατά την πορεία διαμόρφωσης του καταλόγου εντάσσονταν σε αυτόν και ΜΜΕ που αντιπροτείνονταν είτε στην διαφημιστική εταιρεία είτε στο Υπουργείο.

Η εταιρεία, σύμφωνα με την κατάθεση του διευθύνοντος συμβούλου της, ζητούσε την σχετική έγκριση της Κυβέρνησης, αλλά η σταδιακή διαμόρφωση του καταλόγου, κυρίως όμως η αδυναμία της επιτροπής να έχει πρόσβαση στην ανταλλαγή των σχετικών μηνυμάτων μεταξύ Υπουργείου και εταιρείας, καθιστούν αδύνατη τη διαμόρφωση, βέβαιης, κρίσης ως προς το πώς, τελικά, καταρτίστηκε ο οριστικός κατάλογος των μέσων τα οποία και εισέπραξαν τα ποσά της διαφημιστικής δαπάνης.

Η αβεβαιότητα -ως προς τη διαδικασία βάσει της οποίας καταρτίστηκε ο οριστικός κατάλογος- επιτείνεται και από το γεγονός ότι εμφανίζονται δύο διαδοχικά, αλλά με το ίδιο αντικείμενο, διαβιβαστικά προς το Υπουργείο έγγραφα της εταιρείας, βάσει των οποίων αυτή διαβιβάζει τον οριστικό κατάλογο των μέσων, ένα με ημερομηνία 26 Ιουνίου 2020 το οποίο αντικαταστάθηκε μετά από άλλο με ημερομηνία 1η Ιουλίου του 2020.

Η αντικατάσταση αφορά στην ουσία ένα ρήμα και αποσκοπεί να εμφανίσει ότι είχε προϋπάρξει πρόταση της εταιρείας, όπως προβλέπει η σχετική σύμβαση και ότι δεν αποφάσισε το Υπουργείο ανεξαρτήτως προτάσεως, όπως συνάγεται από το πρώτο έγγραφο το οποίο και αντικαταστάθηκε.

Από την κατάθεση του κ. Γκάλκου, παρ’ όλο που επανειλημμένως ρωτήθηκε, δεν κατέστη σαφές το ποιος είχε την πρωτοβουλία να υποδείξει στην εταιρεία το «εσφαλμένο» της πρώτης διατύπωσης. Η σύγχυση γύρω από το ζήτημα αυτό επιτείνεται από το γεγονός ότι το διορθωτικό έγγραφο της 1ης Ιουλίου δεν φέρει αριθμό πρωτοκόλλου εισαγωγής στο Υπουργείο Προεδρίας με συνέπεια να καθίσταται αδιάγνωστη η πραγματική ημερομηνία σύνταξής του.

Την αρνητική εντύπωση ως προς το αδιάβλητο της διαδικασίας επιτείνει και το γεγονός ότι η πράξη νομοθετικού περιεχομένου, στην οποία προβλέφθηκε η ευχέρεια σύναψης σύμβασης με απευθείας διαπραγμάτευση, χωρίς προηγούμενη προκήρυξη, ετέθη υπ’ όψιν της ανεξάρτητης αρχής για τη σύναψη δημοσίων συμβάσεων, προκειμένου αυτή να εκδώσει την από τον νόμο προβλεπόμενη γνωμοδότηση, με τόσο μεγάλη καθυστέρηση ώστε, ουσιαστικά, να καθίσταται αδύνατη η γνωμοδότηση. Ζητήθηκε η γνωμοδότηση τη μέρα που κατατέθηκε η πράξη νομοθετικού περιεχομένου.

Συμπερασματικά, ως προς το πρώτο σκέλος του αντικειμένου της εξεταστικής επιτροπής, που περιλαμβάνει τις λεγόμενες λίστες Πέτσα 1 και 2, δεν μπορεί να υποστηριχθεί ο ισχυρισμός που περιλαμβάνει η Συμπολίτευση στο πόρισμά της, ότι δεν υπήρξε αθέμιτη παρέμβαση στην τελική κατάρτιση του καταλόγου των επιλεγέντων μέσων μαζικής ενημέρωσης. Και δεν μπορεί να αποδειχθεί για πολλούς λόγους, πρωτίστως για το γεγονός ότι η επιτροπή δεν είχε πρόσβαση σε κρίσιμα αποδεικτικά στοιχεία, είτε με τη μορφή μαρτύρων είτε με τη μορφή εγγράφων.

Δεν αποδεικνύεται, όμως, ούτε η σοβαρότατη κατηγορία που απευθύνει στην Κυβέρνηση η Αξιωματική Αντιπολίτευση όταν αναφέρεται σε απόπειρα χειραγώγησης της κοινής γνώμης. Δεν είναι η πρώτη φορά που βλέπουμε, ουσιαστικά, να υπάρχει μία διαδικασία στη Βουλή, η οποία οδηγεί σε μια αντιπαράθεση τύπου πινγκ πονγκ μεταξύ Πλειοψηφίας και Μειοψηφίας.

Αποκορύφωμα αυτής της ιστορίας, είναι και η ηχηρή σιωπή της Αξιωματικής Αντιπολίτευσης στο θέμα των αποζημιώσεων της κυβέρνησης Καραμανλή για τις πυρκαγιές του 2007. Δεν τολμάτε ούτε το όνομά του να πείτε!

(Χειροκροτήματα από την πτέρυγα του ΚΙΝΑΛ)

Όμως και ως προς το δεύτερο υπό διερεύνηση αντικείμενο, δηλαδή την επίμαχη δημοσκόπηση της εταιρείας «OPINION POLL», οι μαρτυρικές καταθέσεις και το εν γένει αποδεικτικό υλικό δεν αφήνουν περιθώριο ασφαλούς συμπεράσματος. Δυστυχώς και πάλι η Πλειοψηφία απέκλεισε από τον κατάλογο των μαρτύρων πρόσωπα, η μαρτυρία των οποίων θα μπορούσε να διαφωτίσει την επιτροπή, ιδίως τον κ. Μιχάλη Διαμαντή ιδιοκτήτη της «OPINION POLL», καθώς και της εταιρείας «REPOSITION STRATEGY» η οποία, σύμφωνα με την Αξιωματική Αντιπολίτευση, φέρεται να ανέλαβε προμήθειες χωρίς διαγωνισμό.

Το γεγονός, πάντως, ότι δημοσιεύθηκε δημοσκόπηση χωρίς να περιλαμβάνεται η ταυτότητα, αποτελεί σοβαρό ολίσθημα, μία απόπειρα αν όχι χειραγώγησης της κοινής γνώμης τουλάχιστον σοβαρού επηρεασμού της.

Το ίδιο συνέβη από την ίδια εταιρεία και κατά τη διάρκεια των εσωκομματικών εκλογών του Κινήματος Αλλαγής. Έβγαλε τότε η αείμνηστη Φώφη Γεννηματά ανακοίνωση που στηλίτευε το γεγονός. Αντί, όμως, η εταιρεία να στραφεί σε βάρος της Προέδρου του Κινήματος, εναντίον της Προέδρου του Κινήματος, αντί να χτυπήσει το άλογο χτύπησε το σαμάρι, ένα μεσαίο στέλεχος του Κινήματος το οποίο απλώς επανέλαβε τις κατηγορίες αυτές σε βραδινή τηλεοπτική εκπομπή.

Δεν θα επεκταθώ περισσότερο, κύριε Πρόεδρε. Θέλω απλώς να τονίσω, ότι είναι κρίσιμο το ζήτημα. Θα είναι δώρο άδωρο εάν δεν αλλάξει ο Κανονισμός της Βουλής, ούτως ώστε να μπορεί η Μειοψηφία, εν πάση περιπτώσει, να προκαλεί κάποιους μάρτυρες η ίδια χωρίς περιορισμούς, καθώς, επίσης, και σε άλλα αποδεικτικά έγγραφα να υπάρχει πρόσβαση της επιτροπής με μόνη την πρόταση της Μειοψηφίας. Αλλιώς, η συνταγματική Αναθεώρηση θα είναι δώρο άδωρον.

Σας ευχαριστώ πολύ.

(Χειροκροτήματα από την πτέρυγα του ΚΙΝΑΛ)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ, κύριε Καμίνη. Πολύ σωστά είπατε ότι είναι μερικά ζητήματα που χρειάζονται, ενδεχομένως, συζήτηση ξανά. Αυτή τη στιγμή, όμως, αυτός είναι ο Κανονισμός, αυτές είναι οι ρυθμίσεις.

Η κ. Μαρία Κομνηνάκα από το Κομμουνιστικό Κόμμα Ελλάδας έχει τον λόγο.

**ΜΑΡΙΑ ΚΟΜΝΗΝΑΚΑ:** Ευχαριστώ, κύριε Πρόεδρε, και χρόνια σας πολλά.

Το Κομμουνιστικό Κόμμα Ελλάδας υπερψήφισε την πρόταση για τη συγκρότηση της εξεταστικής επιτροπής, συμφώνησε και συμφωνεί με την ανάγκη να διερευνηθεί στο σύνολό της η επιχείρηση πολιτικής χειραγώγηση της κοινής γνώμης, καθώς και το πώς, πραγματικά, κατασπαταλήθηκε το δημόσιο χρήμα και, μάλιστα, στην περίοδο της πανδημίας. Για αυτόν τον λόγο προσήλθαμε και στις εργασίες της εξεταστικής επιτροπής, με σκοπό να συμβάλλουμε, όσο το δυνατόν περισσότερο, στη διερεύνηση τους.

Αυτό σημαίνει ότι προσδοκούσαμε ότι μπορούσαμε, πράγματι, να φτάσουμε σε ένα αποτέλεσμα ουσιαστικής διερεύνησης της υπόθεσης πρώτα και κύρια, βέβαια, για την ενημέρωση του λαού, αλλά και για να αποδοθούν οι όποιες ευθύνες υπήρχαν; Ούτε είχαμε τέτοιες προσδοκίες, πόσω μάλλον δεν τις καλλιεργήσαμε στον κόσμο.

Τα άλλα κόμματα επέλεξαν πομπώδεις, κατά τη γνώμη μας, δηλώσεις για τη σπουδαιότητα, για τη δήθεν τομή που μπορεί να επιφέρει η για πρώτη φορά ενεργοποίηση του δικαιώματος της Μειοψηφίας να συστήσει μια εξεταστική επιτροπή με βάση την τελευταία συνταγματική Αναθεώρηση, δηλώσεις και προσδοκίες που διαψεύστηκαν, βέβαια, πανηγυρικά, αφού σε κάθε περίπτωση τέτοιου είδους επιτροπές δεν μπορούν να ξεφύγουν από τους δεδομένους κάθε φορά συσχετισμούς και, άρα, παραμένουν και πολύ συγκεκριμένες οι δυνατότητές τους. Τα όριά τους καθορίζονται, τελικά, από την εκάστοτε κυβερνητική πλειοψηφία και τις αντίστοιχες, βέβαια, πολιτικές σκοπιμότητες που επιχειρούν κάθε φορά να εξυπηρετηθούν.

Βέβαια, ομολογούμε ότι αυτή τη φορά η Νέα Δημοκρατία επιβεβαίωσε πολύ γρηγορότερα από ό,τι περιμέναμε και εμείς αυτή μας την εκτίμηση. Σε ένα βαθμό ήταν πρωτοφανής η απόφαση της κυβερνητικής πλειοψηφίας -η απαράδεκτη αυτή απόφαση- να αποκλείσει από τους προς εξέταση μάρτυρες τους αρμόδιους Υπουργούς, ιδίως τον κ. Πέτσα και τον κ. Κικίλια, και άλλους, βέβαια, πολιτικούς παράγοντες που προτάθηκαν και από το ΚΚΕ, αλλά και συνολικά από τα κόμματα της αντιπολίτευσης. Χρησιμοποιήθηκε, μάλιστα, και ένα εντελώς σαθρό επιχείρημα, ότι ο αρμόδιος Υπουργός έχει εξαντλήσει την υποχρέωσή του να ενημερώσει για τα πεπραγμένα του μέσω του κοινοβουλευτικού ελέγχου, οπότε περισσεύει η υποχρέωσή του να καταθέσει ενώπιον της εξεταστικής επιτροπής, υποτιμώντας εντελώς και την ίδια τη λειτουργία, τελικά, της εξεταστικής επιτροπής με μια τέτοια μεθόδευση που απέβλεπε, προφανώς, στην αποσιώπηση των όποιων πολιτικών ευθυνών.

Φυσικά, αυτό είχε ως αποτέλεσμα να εμποδίσει τη διερεύνηση της ουσίας των ελεγχόμενων πράξεων, εκφυλίζοντας, στην ουσία, και την όλη διαδικασία, πολύ περισσότερο όταν ακόμα και χρήσιμα έγγραφα που ζητήθηκαν και, ενδεχομένως, θα μπορούσαν να αποδείξουν ένα μέρος των συνεννοήσεων που γινόντουσαν μεταξύ του Υπουργείου και της αναθέτουσα αρχής, δεν έφτασαν ποτέ στην επιτροπή με ευθύνη της Κυβέρνησης. Παρ’ όλα αυτά, η επιτροπή συνέχισε ακάθεκτη και ολοκλήρωσε στο άψε σβήσε τις διαδικασίες της.

Και ερχόμαστε σήμερα να συζητήσουμε -κατά το σύνηθες, βέβαια, συμβαίνον- ένα από τα γνωστά πορίσματα - σούπα, που στην πραγματικότητα ακόμα και αν αναδείκνυε ορισμένα ζητήματα -που εν προκειμένω ούτε αυτό κάνει- δεν παύει να συγκαλύπτει την ουσία της διαπλοκής που υπάρχει ανάμεσα στο πολιτικό σύστημα, στις κυβερνήσεις, στα αστικά κόμματα από τη μία και στα μεγάλα επιχειρηματικά συμφέροντα, μέρος των οποίων είναι και οι μεγαλοϊδιοκτήτες των μέσων ενημέρωσης.

Γι’ αυτό είναι, άλλωστε, και μεγάλη η προθυμία όλων σας και η ευθιξία σας, ενίοτε, να στήνετε τέτοιου είδους επιτροπές, οι οποίες προσφέρουν, βέβαια, μπόλικη τροφή για αποπροσανατολισμό, άσφαιρους καβγάδες και μπόλικο σόου στις τηλεοράσεις.

Αντίθετα, αρνείστε να πάρετε ακόμα και τα στοιχειώδη μέτρα που, φυσικά, και δεν μπορούν να αντιμετωπίσουν στην ουσία το πρόβλημα και σε όλες του τις πτυχές, όμως θα μπορούσαν να καθορίσουν ορισμένους κανόνες διαφάνειας και αντικειμενικότητας. Υπάρχουν ζητήματα που προέκυψαν από τη διαδικασία της επιτροπής και που πρέπει, κατά τη γνώμη μας, να διερευνηθούν περαιτέρω;

Πράγματι, δεν εξηγήθηκαν ουσιαστικά τα κριτήρια με τα οποία έγινε η κατανομή της διαφημιστικής δαπάνης, με αποτέλεσμα να παραμένουν ακόμα αδικαιολόγητες κραυγαλέες διαφοροποιήσεις μεταξύ ορισμένων μέσων ενημέρωσης. Η γενικόλογη αναφορά σε αδιάψευστους δήθεν αλγόριθμους δεν αναιρεί το γεγονός ότι τα κριτήρια, που τους καθορίζουν παραμένουν άγνωστα στους ενδιαφερόμενους και, ουσιαστικά, αδυνατούν να ελεγχθούν από τον οποιονδήποτε. Πολύ περισσότερο, όταν επιβεβαιώθηκε ότι στην επιλογή επέδρασαν καθοριστικά πολιτικές σκοπιμότητες, ανάλογα με την τοποθέτηση του κάθε μέσου μαζικής ενημέρωσης, ενώ υπήρχε η δυνατότητα τέτοιου είδους παρεμβάσεις να γίνουν από το Υπουργείο, που κρατούσε, βέβαια, και το πεπόνι και το μαχαίρι: Δηλαδή, είχε και τη δυνατότητα προτάσεων μέσων μαζικής ενημέρωσης στην εργολήπτρια αρχή, την οποία, βέβαια, και αξιοποίησε το Υπουργείο αλλά και τη δυνατότητα έγκρισής τους. Ουσιαστικά, για τους λόγους αυτούς η όλη διαδικασία είχε περισσότερο χαρακτηριστικά επιλεκτικής οικονομικής στήριξης στα μέσα μαζικής ενημέρωσης, παρά την ίδια την ουσιαστική ενημέρωση του ελληνικού λαού.

Αυτή, λοιπόν, η αδυναμία ουσιαστικού ελέγχου της αντικειμενικότητας των κριτηρίων κατανομής της διαφημιστικής δαπάνης, που όλοι σας λίγο ή πολύ την αναγνωρίζετε και που αντικειμενικά -λέμε- διαμορφώνει ευνοϊκές συνθήκες για αδιαφανείς δοσοληψίες, αποδεικνύει ταυτόχρονα και την ορθότητα, αλλά και την αναγκαιότητα της τροπολογίας που επανειλημμένα πρότεινε το ΚΚΕ, για να μπορεί να ελέγχεται η σχετική διαφημιστική δαπάνη με αυστηρούς κανόνες διαφάνειας. Δηλαδή, τα ζητήματα που απασχολούν τη σημερινή εξεταστική επιτροπή θα μπορούσαν να έχουν λυθεί άμεσα, αν είχατε κάνει δεκτή τη νομοθετική πρωτοβουλία του ΚΚΕ, την οποία στα δύο χρόνια της πανδημίας έχουμε ήδη καταθέσει τρεις φορές. Και σ’ αυτό, βέβαια, είστε όλοι σας εκτεθειμένοι. Γιατί η τροπολογία αυτή απορρίφθηκε πανηγυρικά από τη Νέα Δημοκρατία -όπως ήταν αναμενόμενο-, δεν στηρίχθηκε, όμως, ούτε από τον ΣΥΡΙΖΑ ούτε από το Κίνημα Αλλαγής και άλλα κόμματα που σήμερα διαμαρτύρονται.

Η συγκεκριμένη τροπολογία προέβλεπε, πρώτον, ότι τα μηνύματα που αφορούν την προστασία της δημόσιας υγείας, την προστασία από σοβαρό κίνδυνο ή απειλή, όπως είναι μια πανδημία, και την ενημέρωση του λαού θα έπρεπε να μεταδίδονται, να καταχωρίζονται ή να αναρτώνται, ανάλογα με το μέσο, υποχρεωτικά και δωρεάν σε όλα τα μέσα ενημέρωσης και όχι, βέβαια, με τέτοιους όρους διαφημιστικής καμπάνιας. Αυτό, αν θέλετε, καταρρίπτει και το σαθρό επιχείρημα που χρησιμοποιήθηκε από την Κυβέρνηση, ότι δεν υπήρχε το νομοθετικό πλαίσιο που να εξασφαλίζει τους όρους, ώστε να προβάλλονται τα κοινωνικά μηνύματα με επάρκεια, σε χρόνους δηλαδή υψηλής ακροαματικότητας και τηλεθέασης και συχνότητας, και έτσι να δικαιολογήσετε ότι ακόμα και αυτό το υπάρχον, έστω και ανεπαρκές, πλαίσιο των κοινωνικών μηνυμάτων δεν αξιοποιήθηκε στην περίπτωση της πανδημίας.

Επιμείναμε και επιμένουμε σ’ αυτό το αίτημα, γιατί θεωρούμε πραγματικά απαράδεκτο και προκλητικό, την ώρα που υπάρχει ένας τόσο σοβαρός κίνδυνος για τη δημόσια υγεία, τελικά, ο λαός από τη φορολογία του να καλείται να πληρώσει για να ενημερωθεί για τον τρόπο με τον οποίο θα πρέπει να προστατευτεί από μια τέτοια απειλή. Δεν φτάνει που τον αφήνετε απροστάτευτο, που τον αναγκάζετε να πληρώνει ουσιαστικά και πρακτικά για την πρόσβασή του σε όλες τις δομές υγείας, τελικά, τον αφήνετε απροστάτευτο και τον αναγκάζετε να πληρώνει ακόμα και για την στοιχειώδη ενημέρωση του.

Τι άλλο προέβλεπε η τροπολογία; Προέβλεπε ότι σε όλες τις άλλες περιπτώσεις, όπου χρειάζεται να υπάρχει διαφημιστική καμπάνια για την προβολή της δραστηριότητας Υπουργείων ή άλλων εποπτευόμενων φορέων του δημοσίου, αυτή να γίνεται -όσο αυτό, βέβαια, είναι δυνατόν σε αυτές τις συνθήκες- με όρους διαφάνειας και με αντικειμενικά κριτήρια, χωρίς απαράδεκτους αποκλεισμούς, χωρίς επιδότηση ανύπαρκτων μέσων που διαμορφώνουν, ακριβώς, αυτού του είδους τις συνθήκες που επιτρέπουν ευθέως τη συναλλαγή.

Τρίτον, προβλεπόταν η δυνατότητα να δημοσιεύεται αναλυτικά το σύνολο της διαφημιστικής δαπάνης του Υπουργείου ανά ποσό και ανά μέσο ενημέρωσης μέσα σε δέκα μόλις ημέρες από την υπογραφή των σχετικών συμβάσεων, καθώς και να παραδίδεται η σχετική κατάσταση στην αρμόδια Επιτροπή Θεσμών και Διαφάνειας της Βουλής. Να, λοιπόν, πώς θα μπορούσαν να εκλείπουν τέτοιου είδους φαινόμενα, όπως αυτά που αποτελούν αντικείμενο της σημερινής συζήτησης.

Ακόμα, η συγκεκριμένη τροπολογία προέβλεπε -για να καθίσταται, αν θέλετε, και ουσιαστικά εφαρμόσιμη- ότι στην περίπτωση που δεν τηρούνταν οι παραπάνω όροι, οι συμβάσεις θα καθίστανται αυτόματα άκυρες και θα αναζητούνται ως αχρεωστήτως καταβληθέντα τα ποσά που παρανόμως τελικά καταβλήθηκαν στα μέσα ενημέρωσης. Αντίστοιχα, προβλέπονται και οι σχετικές ποινικές κυρώσεις για τα υπαίτια φυσικά πρόσωπα.

Τέλος, η τροπολογία του ΚΚΕ προέβλεπε ταυτόχρονα μέσα σε προθεσμία τριών μηνών την υποχρεωτική κατάθεση στοιχείων που να ανατρέχουν σε διάστημα δεκαετίας, δηλαδή, τα χρόνια της κρίσης και των αυστηρών δημοσιονομικών περιορισμών. Έτσι, θα μπορούσαμε να δούμε για αυτά τα δέκα έτη πού πήγαν τα χρήματα του ελληνικού λαού σε αντίστοιχες περιπτώσεις, σε ποιο μέσο και με ποια κριτήρια κατανεμήθηκαν.

Αυτό, αν θέλετε, αποδεικνύει και την υποκρισία της Νέας Δημοκρατίας που, αν πράγματι σας ενδιέφερε, κύριοι της Νέας Δημοκρατίας, να διευρύνετε το αντικείμενο της έρευνας της επιτροπής και στο διάστημα διακυβέρνησης του ΣΥΡΙΖΑ, γιατί δεν υιοθετήσατε αυτή την πολύ απλή πρόταση του ΚΚΕ, ώστε να έρθουν σε γνώση του Κοινοβουλίου και φυσικά του ελληνικού λαού όλα αυτά τα στοιχεία και, μάλιστα, γι’ αυτή την περίοδο της πολύπαθης δεκαετίας; Όμως, και κανένα από τα άλλα κόμματα, που διεκδικούν τις κυβερνητικές καρέκλες δεν υποστηρίζει, ούτε πήρε ποτέ μια τέτοια νομοθετική πρωτοβουλία, γιατί σας βολεύει αυτό το διάτρητο νομοθετικό πλαίσιο, που επιτρέπει να συντηρείται ένας αδιαφανής μηχανισμός σχέσεων και διαπλοκής με τα μέσα μαζικής ενημέρωσης ή με ένα μέρος αυτών, ώστε, βέβαια, να συνεχίζεται απρόσκοπτα ο εξωραϊσμός της εκάστοτε κυβερνητικής πολιτικής, ο μηχανισμός χειραγώγησης του ελληνικού λαού, που επιτυγχάνεται άλλοτε με πολύ περισσότερο και άλλοτε με λιγότερο προφανή μέσα.

Πολλές φορές, μάλιστα, δεν έχετε ανάγκη ούτε αυτό το ανεπαρκές νομοθετικό πλαίσιο, για να κρατήσετε έστω τα προσχήματα των προκλητικών ενισχύσεων των επιχειρηματικών ομίλων, ιδιαίτερα των μέσων μαζικής ενημέρωσης, αλλά δημιουργείτε νέο. Μια τέτοια νομοθετική ρύθμιση με απόλυτη νομιμότητα και διαφάνεια θέσπισε η Νέα Δημοκρατία, για να χαρίσει στους καναλάρχες μια ολόκληρη δόση απ’ αυτά που έπρεπε να καταβάλλουν για τις τηλεοπτικές άδειες, τη στιγμή που θυμάται τον δημοσιονομικό εκτροχιασμό της χώρας κάθε φορά που της ζητείται να ενισχύσει το δημόσιο σύστημα υγείας εν μέσω πανδημίας, να κάνει τις απαραίτητες προσλήψεις στο ελλιπές προσωπικό, να προσλάβει εκπαιδευτικούς στα σχολεία, να πάρει μέτρα ανακούφισης του λαϊκού εισοδήματος εν μέσω ασφυκτικής ακρίβειας.

Αντίστοιχα, σαθρό και σε κάθε περίπτωση ανεπαρκές παραμένει και το θεσμικό πλαίσιο στα ζητήματα των δημοσκοπικών εταιρειών, που επιτρέπει κάτω από ένα πέπλο ασάφειας των αρμοδιοτήτων ακόμα και στις όποιες περιπτώσεις καταγγέλθηκαν τα προηγούμενα χρόνια παράτυπες ή προβληματικές δημοσκοπήσεις πολιτικού περιεχομένου να μην καταλήγει ο έλεγχος και στην επιβολή των αντίστοιχων κυρώσεων, όπως προέκυψε, συγκεκριμένα, για την εντυπωσιακή αδράνεια που επέδειξε το Εθνικό Συμβούλιο Ραδιοτηλεόρασης σε τέτοιες κραυγαλέες περιπτώσεις.

Όμως, αλήθεια, όσα σήμερα συζητάμε δικαιολογημένα ξενίζουν και προκαλούν εύλογα ερωτήματα σε σχέση με τα περιθώρια παρεμβάσεων και το εύφορο έδαφος που θα επέτρεπε να υπάρξουν και πολιτικές σκοπιμότητες, όπως στην περίπτωση των επίμαχων δημοσκοπήσεων της «OPINION POLL», δηλαδή πέρα από το ζήτημα της μη δημοσίευσης του ενδιαφερόμενου για τη δημοσκόπηση;

Πραγματικά, όμως, αυτά τα ζητήματα, αν θέλετε, είναι ακόμη πιο προκλητικά. Την ίδια στιγμή, δηλαδή, ο ιδιοκτήτης της εταιρείας λάμβανε μέσω άλλης ιδίων συμφερόντων εταιρείας του συμβάσεις έργων με απευθείας αναθέσεις από το δημόσιο ύψους αρκετών χιλιάδων ευρώ. Αναρωτιόμαστε: Υπάρχει νομοθετικό πλαίσιο, που να εμποδίζει μια τέτοια παράλληλη επιχειρηματική δραστηριότητα, που να θέτει έστω στοιχειώδεις περιορισμούς και ρυθμιστικούς κανόνες στις δημοσκοπικές εταιρείες, ακριβώς λόγω αυτής της φύσης της δραστηριότητάς τους; Κανένα απολύτως. Γιατί αυτό θα άγγιζε τα ιερά και τα όσια της ελευθερίας της επιχειρηματικής δράσης. Τα ιερά και τα όσια της ίδιας της καπιταλιστικής οικονομίας στην οποία είναι όχι απλά συνήθης, αλλά και νόμιμη και επιβεβλημένη αυτή η σύμφυση των επιχειρηματικών συμφερόντων με τα αστικό κράτος.

Δεν έχετε όλοι σας Ευαγγέλιο αυτούς τους κανόνες λειτουργίας της καπιταλιστικής οικονομίας; Τώρα το ανακαλύψατε, κύριοι της Νέας Δημοκρατίας, κύριοι του ΣΥΡΙΖΑ, κύριοι του ΠΑΣΟΚ - ΚΙΝΑΛ αυτό το έδαφος αδιαφάνειας και των πολιτικών σκοπιμοτήτων; Με το ένα χέρι ποτίζετε το εύφορο έδαφος για να καλλιεργούνται αυτά τα φιντάνια της διαπλοκής και με το άλλο καμώνεστε ότι το καθαρίζετε από τα ζιζάνια.

Φυσικά και δεν έχουμε την παραμικρή αυταπάτη ότι τα ζητήματα αυτά μπορούσαν και μπορούν να φωτιστούν στο σύνολό τους στο πλαίσιο μιας τέτοιας εξεταστικής επιτροπής, όμως, θεωρούμε ότι είναι βέβαιο και χωρίς αμφιβολία πως προέκυψαν και σε αυτή την περίπτωση, τουλάχιστον, πολιτικές ευθύνες της Κυβέρνησης και της κυβερνητικής πλειοψηφίας τόσο όσον αφορά τη διαδικασία που ακολουθήθηκε στην εξεταστική επιτροπή, όσο βέβαια και για την ουσία των ερευνώμενων πράξεων αυτής.

Η έκταση και η βαρύτητα αυτών των ευθυνών θεωρούμε ως Κομμουνιστικό Κόμμα Ελλάδας ότι χρήζουν περαιτέρω διερεύνησης, παίρνοντας φυσικά υπ’ όψιν και τις συνθήκες των εργασιών της επιτροπής που δεν επέτρεψαν την ουσιαστική και σε βάθος έρευνα για το σύνολο αυτών των καταγγελλόμενων πράξεων.

Σας ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ, κυρία Κομνηνάκα.

Τον λόγο τώρα έχει ο κ. Κωνσταντίνος Μπούμπας από την Ελληνική Λύση και αμέσως μετά θα πάρει τον λόγο ο κ. Γρηγοριάδης από το ΜέΡΑ25.

Ορίστε, κύριε Μπούμπα, έχετε τον λόγο.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Σας ευχαριστώ πολύ, κύριε Πρόεδρε, και χρόνια πολλά για την ονομαστική σας εορτή, καθώς και σε όσες και όσους γιορτάζουν σήμερα.

**ΔΙΟΝΥΣΙΟΣ ΧΑΤΖΗΔΑΚΗΣ:** Χρόνια πολλά, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Σας ευχαριστώ πολύ.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Κυρίες και κύριοι, έχετε καταλάβει τι συζητάμε σήμερα, μετά από μια εξεταστική επιτροπή εξπρές μέσα σε ένα σύντομο χρονικό διάστημα; Μιλάμε για χρήματα του ελληνικού λαού. Μιλάμε για δημόσιο χρήμα. Μιλάμε για το πώς έγινε η διαχείριση δημοσίου χρήματος από τον κάματο των Ελλήνων. «Ά μη έθου μη ανέλη», έλεγε ο Σόλωνας. Ό,τι δεν έχεις βάλει, δεν μπορείς να το πάρεις, δεν είναι δικό σου. Και εδώ μιλάμε για μια εξεταστική επιτροπή εξπρές κλισέ, όπου σύμφωνα με το άρθρο 68, απλά ήταν τύποις στον νέο κοινοβουλευτικό Κανονισμό. Και το λέω αυτό, διότι δεν άνοιξε η βεντάλια κλήτευσης μαρτύρων, καθώς η εξεταστική μπάντα είναι ένα ζωντανό κύτταρο διαλόγου. Προέκυψαν καινούργια πρόσωπα. Δημιουργήθηκαν κενά από τους μάρτυρες, που εκλήθησαν κατά δική σας υπόδειξη, κύριοι της γαλάζιας παράταξης και της Πλειοψηφίας. Απορρίψατε όσους προτείναμε εμείς ως Ελληνική Λύση για να μπορέσει να αποκρυσταλλώσει άποψη η κοινή γνώμη. Έπρεπε -οφείλουμε και έχουμε υποχρέωση- να ξέρει ο ελληνικός λαός πώς διαχειρίστηκε τα δικά του χρήματα.

Κυρία Παπακώστα, κάνατε μια αναφορά στον ιδρυτή του κόμματός σας στον κ. Κωνσταντίνο Καραμανλή. Ορθά την κάνατε, συντοπίτης μου ο μεγάλος πολιτικός ανήρ, ο εθνάρχης Κωνσταντίνος Καραμανλής -παν αναγκαίον Παγγαίον, Παγγαιορίτης και εγώ- ο οποίος είχε πει μια ιστορική φράση στον Κωνσταντίνο Τσάτσο το 1975. «Για να αποδώσω και να κυβερνήσω με δικαιοσύνη, στέγνωσε η ψυχή μου». Αυτό είχε πει.

Αυτό πρέπει να κάνετε, δίκαια κριτήρια. Δεν μπορεί σήμερα να μιλάμε για εξεταστική επιτροπή. Έπρεπε να έχει Ερινύες ο κ. Πέτσας. Δεν είχε την ευθιξία. Είναι ένα πρόσωπο είτε το θέλει είτε όχι. Είναι η ευθύνη του πολιτικού άνδρα. Έπρεπε να έχει έρθει στην εξεταστική επιτροπή. Στην κοινή γνώμη η περιβόητη λίστα πώς πέρασε; Πέρασε ως λίστα Πέτσα. Αυτό δεν λέγαμε; Και δεν ήρθε ο ίδιος ο κ. Πέτσας να μας πει την όλη διαδικασία.

**ΔΗΜΗΤΡΙΟΣ ΜΑΡΚΟΠΟΥΛΟΣ:** Εσείς το λέγατε. Επειδή το είπατε, έτσι είναι;

**ΚΩΝΣΤΑΝΤΙΝΟΣ ΜΠΟΥΜΠΑΣ:** Όχι, το είπαν τα μέσα μαζικής ενημέρωσης. Σχετίζεται με τα μέσα μαζικής ενημέρωσης ό,τι συζητάμε σήμερα, κύριοι. Και ως Ελληνική Λύση θα σας πω πού είναι τα κενά, πού είναι οι σκοτεινές δυνάμεις μέσα στην εξεταστική επιτροπή, όπου δεν δόθηκαν διευκρινήσεις.

**ΔΙΟΝΥΣΙΟΣ ΧΑΤΖΗΔΑΚΗΣ:** Θα μας σπάσεις τα τύμπανα, πιο σιγά.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Ναύαρχε!

**ΠΡΟΕΔΡΕΥΩΝ (Χαράλαμπος Αθανασίου):** Θα παρακαλούσα να μην κάνετε διάλογο.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Είπε κάτι η κ. Παπακώστα και ορθά το είπε. Όταν το 1965 κατηγορήθηκε ο Κωνσταντίνος Καραμανλής χωρίς να το έχει χειριστεί αυτός το ζήτημα για τους Υπουργούς για κάτι καταχρηστικές συμβάσεις της ΔΕΗ -για να δείτε ότι η ΔΕΗ είναι ένα διαχρονικό γεγονός του κ. Χατζηδάκη, δεν είναι τωρινό- είχε πει στον Τάκη Λαμπρία, «καλύτερα δέκα φορές να με είχαν καθαρίσει, να με είχαν δολοφονήσει». Είναι ιστορική ρήση του Κωνσταντίνου Καραμανλή για το πώς αντιλαμβάνεται ο καθείς της ευθύνες που πρέπει να έχει.

Εμείς τι ζητήσαμε; Ζητήσαμε τους γενικούς διευθυντές των τηλεοπτικών σταθμών. Δεν ήταν στην επιτροπή. «MEGA», «ALPHA», «SKAI», «STAR», «ANT1», «OPEN», ΕΡΤ. Γιατί το λέμε; Είπε προηγουμένως ο ΣΥΡΙΖΑ για τον νόμο του 2017 τον επικαιροποιημένο για το 30% που πρέπει να πηγαίνει στα περιφερειακά μέσα μαζικής ενημέρωσης. Αυτό έγινε επί ΠΑΣΟΚ τη δεκαετία του 1980. Αυτό είναι μια αλήθεια. Ποτέ δεν εφαρμόστηκε, διότι τα εκάστοτε Υπουργεία έβγαζαν τον προϋπολογισμό και έπαιρναν τα χρήματα χωρίς να δικαιολογήσουν ότι το 30% του νόμου πρέπει να πάει στα μέσα μαζικής ενημέρωσης της περιφέρειας. Δεν έγινε αυτό και στην παρούσα φάση. Εξάλλου έπεσαν σε πολλές αντιφάσεις οι μάρτυρες. Τώρα δεν θέλω να αναφέρομαι στα Πρακτικά. Θα μπορούσα να πάω στην κ. Αντωνιάδου από την ΕΣΗΕΑ, θα μπορούσα να πάω στο κ. Μαύρο, θα μπορούσα να πάω στον πρόεδρο του ΕΣΡ. Τι μας είπε τελικά ο πρόεδρος του Εθνικού Συμβουλίου Ραδιοτηλεόρασης; Δεν μπορούμε -λέει- να ελέγξουμε τις δημοσκοπικές εταιρείες εάν δεν έχουμε καταγγελία. Τότε πώς γίνεται ο έλεγχος; Και μάλιστα, σύμφωνα με ερωτήσεις της Ελληνικής Λύσης προέκυψε το εξής. Μια και μιλάμε για τις δημοσκοπήσεις, εμείς τι ζητήσαμε; «ALCO», «FOCUS», GPO, «METRON ANALYSIS», MRB, «PULSE», «OPINION», «PUBLIC», «PALMOS», «PRORATA». Γιατί τα ζητήσαμε αυτά;

Κατ’ αρχάς, μιας και γίνεται πολύς λόγος για δημοσκοπήσεις ποιες είναι οι κρυφές πτυχές; Είναι πώς γίνεται το ερώτημα, σε ποια περιοχή γίνεται; Σε ποιες ηλικίες απευθύνεται; Ποια χρονική περίοδο γίνεται; Ακόμα και ο τόνος και η έμφαση της φωνής αυτού ρωτάει, μπορεί να καθορίσει την απάντηση που θα πάρει από τον ερωτώμενο.

Αυτά προέκυψαν μέσα και θα δούμε και το θέμα των δημοσκοπήσεων, κυρίες και κύριοι, διότι εκεί με το polls center που στήνουν οι δημοσκοπήσεις και δεν γίνεται έλεγχος, πολλά μπορούμε να αναγάγουμε ως αποτελέσματα απέναντι σε ανθρώπους που δεν γνωρίζουμε ούτε το φύλο, αν θέλετε, αλλά ούτε και την ηλικία τους. Αυτό που προέκυψε μέσα από την εξεταστική.

Εμείς τι είπαμε; Όλα στο φως, χωρίς να υπάρχει συγκεκριμένος χρονικός περιορισμός και χωρίς να υπάρξει συγκεκριμένη λίστα μαρτύρων. Το επαναλαμβάνω, διότι εκεί φαίνεται ότι κάτι θέλετε να κρύψετε, να αποφύγετε. Για ποιον λόγο να μην κληθούν; Ο ένας μάρτυρας με αυτά που έλεγε προέκυπτε ότι πρέπει να έρθει ένα άλλο πρόσωπο που ενδεχομένως αυτά που έλεγε να διαλευκάναν περισσότερο, αν θέλετε, το όλο ζήτημα για να ξέρει πάνω απ’ όλα ο κόσμος, η κοινή γνώμη, το πώς είναι η διαδικασία.

Τι δεν είδαμε σε αυτή την εξεταστική; Το είπαν οι προλαλήσαντες σε ό,τι αφορά την αλληλογραφία ανάμεσα στο Υπουργείο, στην αναθέτουσα αρχή. Κατ’ αρχάς, οι καμουφλαρισμένες διαφημιστικές καμπάνιες, γιατί αυτό θύμισε περισσότερο μια εμπορική διαφημιστική καμπάνια παρά μια κοινωνική αύρα ενός μηνύματος ενημέρωσης προς τον κόσμο, είναι οι εντολές διαφήμισης. Οι εντολές διαφήμισης, όπου πολλοί μάρτυρες και σε ερωτήσεις της Ελληνικής Λύσης δεν ήξεραν ακριβώς πώς δόθηκε εντολή για διαφημιστική καμπάνια.

Τι θέλω να πω; Δεν υπήρχαν οι συγκεκριμένες ώρες μετάδοσης μηνυμάτων. Ζώνες. Δεν υπήρχαν τα διάφορα κρόουλ, ενδεχομένως. Αυτά, δηλαδή, τα γράμματα που μπορούσαν να περνούν μπροστά από εκπομπές, οι λεγόμενες τιτλέζες.

Είναι τα background κάποιων εκπομπών, όπου εκεί οι καναλάρχες τι κάνουν; Με αυτά τα τερτίπια –είμαι πάνω από μία τριακονταετία στον χώρο- μπορούν να δικαιολογήσουν χρήμα, για να πουν ότι το ένα κανάλι ή το ένα ραδιόφωνο ή η μία ιστοσελίδα πήρε περισσότερα χρήματα από την άλλη. Είναι τα λεγόμενα, λοιπόν, «κολπάκια» ή «κόλπα», αν θέλετε, μέσα στη διαδικασία μιας διαφημιστικής καμπάνιας για το πώς θα κατανεμηθούν τα χρήματα.

Όταν, λοιπόν, οι άνθρωποι αυτοί δεν γνώριζαν -γιατί όλα έπρεπε να συνοδεύονται από εντολές διαφημίσεις- τον τρόπο της διαφημιστικής αυτής ενημέρωσης που θύμιζε περισσότερο ότι έχει έναν εμπορευματικό χαρακτήρα, κάποιος διερωτάται ποια ήταν τα κριτήρια, πώς έγινε η κατανομή, γιατί δεν εφαρμόστηκε το 30% στα περιφερειακά μέσα μαζικής ενημέρωσης, γιατί μια εταιρεία είχε σχέσεις με την άλλη εταιρεία, ναι μεν αυτόνομη, αλλά το ιδιοκτησιακό καθεστώς ήταν ίδιο, και πάει λέγοντας.

Σε ό,τι αφορά τις χορηγίες και τι ποσά έλαβαν τηλεοπτικοί σταθμοί από το δημόσιο, τους δημόσιους φορείς, τις ΔΕΚΟ, τους δημόσιους οργανισμούς, αυτά είναι ερωτήματα που έπρεπε να έχουν απαντηθεί από μία μεγάλη, θα λέγαμε, γκάμα μαρτύρων, γιατί -αυτό που είπαμε στην αρχή- οι τοποθετήσεις των μαρτύρων ήταν γενικές, ήταν αφηγηματικού χαρακτήρα. Σε πολλές περιπτώσεις δεν ήξεραν να απαντήσουν, διότι δεν το γνώριζαν. Και σας φέραμε ως απτό παράδειγμα τις εντολές διαφήμισης και το τι μπορεί να κρυβόταν πίσω από αυτή τη διαχείριση-διασπάθιση του δημοσίου χρήματος σε ό,τι αφορά αυτή τη μεγάλη ενημερωτική καμπάνια.

Όταν, λοιπόν, σύμφωνα με αυτόν τον κοινοβουλευτισμό που έχουμε εδώ, για να υπάρξει το ιδεατό ενός δημοκρατικού κοινοβουλευτικού πολιτεύματος που θέλουμε να θεσπίσουμε βάζοντας μία θωράκιση, το παν είναι να μην είναι ανενημέρωτοι οι πολίτες. Έχουν κάθε δικαίωμα να μάθουν πού πήγαν τα λεφτά τους, πώς τα διαχειρίστηκαν και να μπορεί, για ένα γόνιμο, εποικοδομητικό, ουσιαστικό, δημοκρατικό έργο, η μειοψηφία, εν πάση περιπτώσει, να ελέγξει την πλειοψηφία. Αυτό δεν το είδαμε. Όταν από την αρχή βάζεις όρους, κανόνες και λες ότι «αυτοί θα είναι οι μάρτυρες» και όχι αυτοί που προτείναμε εμείς ως Ελληνική Λύση και τα υπόλοιπα κόμματα του δημοκρατικού τόξου, και μόνο από αυτό μπαίνουν μέσα -εύλογο είναι- ερωτηματικά, γιατί αυτοί και όχι οι υπόλοιποι.

Θα κρατούσε περισσότερο η εξεταστική; Όταν γίνεται μια εξεταστική κρατάει όσο χρόνο απαιτείται, δεν μπαίνει περιορισμός. Ώσπου να ξεκινήσει αυτή η εξεταστική επιτροπή πριν τις γιορτές έκλεισε αμέσως, εξπρές. Αυτό, λοιπόν, δημιουργεί προβλήματα, δημιουργεί ερωτηματικά.

Αλληλογραφία. Εδώ θύμισαν σε πολλές περιπτώσεις και οι ερωτήσεις της Ελληνικής Λύσης προς τους αντίστοιχους μάρτυρες τα περιβόητα σαρανταπεντάρια, θα μου επιτρέψετε. Ξέρετε, κύριοι της αυτοδιοίκησης, για επείγουσες διατάξεις το πώς διανέμονται τα χρήματα και πώς δίδεται το σαρανταπεντάρι άνευ διαγωνισμού.

Θα σας θυμίσω ότι εμείς όλο αυτόν τον καιρό -γιατί τα πράγματα εκεί επάνω στα Σκόπια έχουν πάρει άλλη τροπή- ζητάμε εξεταστική επιτροπή, σύμφωνα με τον Κανονισμό, ως Ελληνική Λύση, για να ενημερωθεί ο ελληνικός λαός και για την τραγωδία στο Μάτι και για το θέμα των Σκοπίων, που δεν τολμάτε οι «γαλάζιοι» να το φέρετε προς κύρωση. Εμείς το ζητάμε. Δεν το υλοποιεί η Βουλή. Γιατί; Δεν πρέπει να ενημερωθεί ο κόσμος; Δεν είναι δημοκρατικό αυτό; Δεν είναι εύλογο; Δεν είναι θεμιτό; Το ζητάμε. Γιατί το στερείτε, όχι από την Ελληνική Λύση, που το φέρνει ως κομματικός φορέας και το ζητάει. Γιατί εμείς εδώ θα είμαστε, κύριοι, να σας ελέγχουμε, να λέμε τη γνώμη μας, να αποκρυσταλλώνει άποψη ο κόσμος, να έχουμε εμπεριστατωμένες μελέτες για θέματα, που αφορούν την ελληνική κοινωνία προς βελτίωση της ποιότητας ζωής. Και όταν εμείς κρίνουμε ότι ένα θέμα είναι εθνικού χαρακτήρα, θα πρέπει να το συζητήσουμε, θα πρέπει να μάθει η κοινή γνώμη.

Ξέρετε –και κλείνω με αυτό, δράττομαι της ευκαιρίας- τις τελευταίες μέρες στα Σκόπια; Γνωρίζετε ότι ο Πρωθυπουργός, ο Ντιμίταρ Κοβάτσεφσκι, ήρθε σε επαφή με τον Βούλγαρο Πρόεδρο, τον Ρούμεν Ράντεφ, και την Ιοτόβα, την Αντιπρόεδρο, και υπεγράφη, κυρίες και κύριοι, σιδηρόδρομος που θα συνδέει τη Σόφια με τα Σκόπια, αφού αποδέχθηκε ο Κοβάτσεφσκι ότι υπάρχουν Βούλγαροι μακεδονικής καταγωγής της «μεγάλης Μακεδονίας του Πύρρου και του Ίλιντεν»;

Ξέρετε τι σημαίνει αυτό για την Ελλάδα; Πέρα από τους εθνικούς λόγους, που είναι μια τραγωδία αυτό, θα είναι επιζήμιο και για τον εμπορικό χαρακτήρα. Σε απευθείας σύνδεση θα έρχονται τα εμπορεύματα από τη Μαύρη Θάλασσα, τη Βάρνα στη Σόφια, από Σόφια θα πηγαίνουν Σκόπια. Πού είναι η Ελλάδα, για να πηγαίνουν στην υπόλοιπη Ευρώπη; Γι’ αυτό ζητήσαμε εξεταστική επιτροπή και για το θέμα των Σκοπίων, κυρίες και κύριοι, για να ενημερωθεί ο ελληνικός λαός.

Εν κατακλείδι, όταν κάνετε μια εξεταστική επιτροπή, κύριοι της Κυβέρνησης, θα αποδέχεστε ότι επειδή είναι ένα ζωντανό κύτταρο ενός διαλόγου όπου το ένα πρόσωπο μπορεί να δημιουργήσει την τάση να έρθει ένα άλλο πρόσωπο να καταθέσει, δεν θα βάζετε περιορισμό. Η «βεντάλια» θα είναι ανοιχτή προς τέρψη, ενημέρωση του ελληνικού λαού, για να είναι μία εξεταστική επιτροπή της εξέτασης και όχι της «συγκάλυψης» και του καμουφλαρίσματος, γιατί αυτό είναι απαίτηση, το χρήμα είναι δημόσιο. Δημόσιο χρήμα ίσον ιερό. Για να ξέρει το μεροκάματό του, το υστέρημά του ο ελληνικός λαός πώς το διαχειρίζεται η εκάστοτε κυβέρνηση.

Σας ευχαριστώ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ, κύριε Μπούμπα.

Τον λόγο έχει τώρα ο Κοινοβουλευτικός Εκπρόσωπος του ΜέΡΑ25, ο κ. Γρηγοριάδης.

**ΚΛΕΩΝ ΓΡΗΓΟΡΙΑΔΗΣ:** Σας ευχαριστώ πολύ, κύριε Πρόεδρε, που μου δίνετε τον λόγο. Ευχαριστώ πολύ και τους κυρίους που καθάρισαν για να μην κινδυνέψω υγειονομικώς, και τον κύριο που μου έφερε το νερό μου.

Κύριοι Υπουργοί, κυρίες και κύριοι Βουλευτές, εν μέσω σεισμών, λιμών καταποντισμών, χουλιγκανικών αχρείαστων εντελώς σφαγών και, δυστυχώς, εν μέσω εκατό τουλάχιστον ημερησίως νεκρών, ξέρετε τι σκέφτεται ο ελληνικός λαός κάθε φορά που συστήνεται μια εξεταστική των πραγμάτων επιτροπή σε αυτόν τον τόπο; Αυτό που πρέπει να σκέφτεται και δικαιότατα το σκέφτεται: Μου μυρίζει συγκάλυψη. Αυτό ακριβώς σκέφτεται και αυτό ακριβώς επιβεβαιώθηκε περίτρανα στη συγκεκριμένη περίπτωση.

Θα ήταν κωμικό ή έστω κωμικοτραγικό, αν δεν ήταν βαθιά τραγικό, το αποτέλεσμα της έρευνάς σας, την οποία εμείς νωρίς την οσμιστήκαμε ότι είναι συγκάλυψη και αποχωρήσαμε αξιοπρεπώς. Έχει πέντε πορίσματα το αποτελέσμα της έρευνάς σας. Κάθε άνθρωπος σε αυτή τη χώρα μπορεί να είναι καλυμμένος. Δεν χρειάζεται καν να σκεφτεί μήπως ψήφισε το λάθος κόμμα. Μήπως το κόμμα που ψήφισε τον χειραγωγεί. Μήπως το κόμμα που ψήφισε χρηματίζει μέσα. Μήπως το κόμμα που ψήφισε χρηματίζεται από μέσα, μήπως το κόμμα που ψήφισε εξελέγη μόνο και μόνο επειδή αυτοί, που έχουν τα μέσα του παρείχαν κάποια δισεκατομμύρια ή εκατοντάδες εκατομμύρια ευρώ.

Αυτά σκέφτεται ο κόσμος εκεί έξω. Γι’ αυτόν έχουμε εκλεγεί, όπως δεν κουραστήκαμε και δεν θα κουραστούμε να λέμε, και όχι για τα αξιώματα, τα οποία βαθιά περιφρονούσαμε και περιφρονούμε και θα συνεχίσουμε να περιφρονούμε, όπου κι αν φτάσει το ΜέΡΑ25. Γι’ αυτούς είμαστε εδώ και γι’ αυτούς θα σας μιλήσω και σήμερα, όπως κάνω πάντα.

Με τη δημοσιοποίηση του εν λόγω πορίσματος, το οποίο, όπως σας είπα και πριν, είναι πέντε διαφορετικά πορίσματα, έχουμε μερικά πολύ ενδιαφέροντα στοιχεία. Ας ακούσει ο ελληνικός λαός να μαθαίνει τι κατάλαβε η Νέα Δημοκρατία ότι έγινε στη χώρα, τι έκανε η ίδια στη χώρα.

Αυτοαθωώνεται. Το πρώτο πράγμα που κάνετε είναι ότι αυτοαθωώνεστε. Λέτε ότι «δεν έχουμε κάνει το παραμικρό». Λέτε επί λέξει: «Όλα έγιναν νόμιμα» -να χαρεί ο ελληνικός λαός που μας ακούει τα λεγόμενά σας- «και με πλήρη διαφάνεια». Και παράλληλα, κατηγορείτε την Αξιωματική Αντιπολίτευση, τον ΣΥΡΙΖΑ, για ανευθυνότητα που σας έσυρε υποτίθεται σε αυτή την εξεταστική επιτροπή, για καταστροφολογία και υπονόμευση -τι άλλο;- της φοβερής εθνικής προσπάθειας την οποία κάνετε αυτή τη στιγμή.

Από την άλλη πλευρά, το ενδιαφέρον. Ο ΣΥΡΙΖΑ, που προκάλεσε, καθώς απέκτησε μετά την τελευταία συνταγματική Αναθεώρηση το δικαίωμα και η Αξιωματική Αντιπολίτευση και η αντιπολίτευση εν γένει, αυτή τη συζήτηση τι συμπεραίνει στο πόρισμά του; Ότι προέκυψαν, όχι μόνο πολιτικές ευθύνες, αλλά και αποχρώσες ενδείξεις για τέλεση ποινικά αξιόποινων πράξεων κυβερνητικών και άλλων υπηρεσιακών στελεχών.

Πού συμφωνείτε; Έχει πολύ ενδιαφέρον για τον ελληνικό λαό. Πού ακριβώς συμφωνείτε και η Νέα Δημοκρατία και ο ΣΥΡΙΖΑ; Ότι κανέναν ρόλο στην ποδηγέτηση, στο μανιπουλάρισμα, στη χαλιναγώγηση του ελληνικού λαού δεν παίζουν οι πέντε συστημικοί παρασιτικοί καναλάρχες μας, από τους οποίους οι περισσότεροι, βεβαίως, είναι και παράνομοι. Βαρύνονται, θέλω να πω, με πλήθος παρανομιών.

Είναι ενδεικτικό ότι σε κανένα από τα πορίσματα δεν αναφέρεται κανένα από τα πέντε αυτά ονόματα. Για την ιστορία, αλλά και επειδή ευφραίνει την καρδιά μας το ΜέΡΑ25, θα σας τα πω εγώ σε περίπτωση που τα έχετε ξεχάσει. Είναι ο κ. Βαρδινογιάννης, είναι ο κ. Μαρινάκης, είναι ο κ. Κυριακού, είναι ο κ. Αλαφούζος, είναι -ποιος μένει ακόμα;- ο κ. Μπόμπολας. Όποια πέτρα και αν σηκώσεις σε αυτή τη χώρα τον κ. Μπόμπολα θα βρεις από κάτω.

Καλά για εσάς που δεν τους αναφέρετε γιατί στην καλή περίπτωση είναι φίλοι σας και τους προμοτάρετε, στην κακή περίπτωση είναι αυτοί που σας έβαλαν στη Βουλή, είναι η εντολή σας και είστε υπάλληλοί τους. Δηλαδή, στην κακή περίπτωση έχουν φτιάξει την ανώνυμη εταιρεία που παριστάνει δυόμισι χρόνια την Κυβέρνηση σε αυτόν τον τόπο.

Επομένως, κύριε Πρόεδρε, κυρίες και κύριοι Βουλευτές, δεν είναι καθόλου απορίας άξιον το πώς αυτοί δεν αναφέρονται στους πέντε παρασιτικούς καναλάρχες που έχουν φάει την ψυχή του ελληνικού λαού και έχουν χρηματοδοτηθεί από τον ελληνικό λαό, καθώς δεν έχουν αποδώσει τίποτα εκτός από κάτι ψίχουλα που τους πήρε ο ΣΥΡΙΖΑ τα τελευταία χρόνια. Έχουν άδειες παράνομα, δεν έχουν πληρώσει ποτέ για αυτές τις άδειες, έχουν βγάλει δισεκατομμύρια με αυτές τις άδειες.

Το παράξενο ξέρετε ποιο είναι; Είναι ότι η άλλη πλευρά, αυτή που προκάλεσε την εξεταστική των πραγμάτων επιτροπή, κύριε Πρόεδρε, δεν βρήκε να πει ούτε μια λέξη για αυτούς, αλλά κυρίως δεν συμφώνησε μαζί μας, με το ΜέΡΑ25, να κληθούν εδώ οι κύριοι κύριοι κατεργάρηδες αυτοί, να κάτσει ο καθένας στον ωραιότατο κοινοβουλευτικό πάγκο του και να απολογηθεί για τα πεπραγμένα του. Όπως σας έχω πει ξανά από εδώ, να μας απαντήσουν οι ιδιοκτήτες του «MEGA» -ο μόνος που παραμένει στα πράγματα είναι ο κ. Βαρδινογιάννης- γιατί μας έδειχναν γιαγιούλες από τη Λατινική Αμερική το 2015 και μας έλεγαν ότι είναι γιαγιούλες που είναι σε ΑΤΜ του Συντάγματος και δεν μπορούν να σηκώσουν λεφτά, να πουν γιατί έλεγαν ψέματα. Να πουν: Τους πλήρωνε η Νέα Δημοκρατία; Τους πλήρωνε το ΠΑΣΟΚ; Ποιος τους πλήρωνε; Ή πλήρωναν αυτοί τη Νέα Δημοκρατία; Να μας εξηγήσουν πώς είναι στημένο το παιχνίδι. Αυτό λέμε.

Είναι, λοιπόν, απορίας άξιον γιατί αυτοί, που προκάλεσαν την εξεταστική δεν καλούν τους ηθικούς αυτουργούς όλης αυτής της ανωμαλίας.

Όσον αφορά τον ΣΥΡΙΖΑ και το λέω με αγάπη, σας διαχωρίζουμε, δεν έχουμε ίσες αποστάσεις, δεν είχαμε ποτέ. Δεν θεωρούμε ότι είστε το ίδιο. Δεν θεωρούμε ότι κυβερνήσατε με τον ίδιο αυταρχισμό. Δεν θεωρούμε ότι δέρνατε τον κόσμο για πλάκα. Θεωρούμε, όμως, ότι σε μεγάλα κεντρικά ζητήματα ήσασταν έτσι, αφού υπογράψατε μνημόνιο και θεωρούμε ότι φερθήκατε με τρόπο ίδιο και απαράλλαχτο με τη Νέα Δημοκρατία.

Μην τα πω ξανά: Υπερταμεία, εξαφάνιση του ΕΚΑΣ. Ναι, ο κ. Σαμαράς το είχε πελεκήσει δύο φορές και είχε αφήσει ένα ισχνό ΕΚΑΣ. Και η Αριστερά ήρθε για να το εξαφανίσει και αυτό το ισχνό ΕΚΑΣ; Μην τα λέμε τώρα για το Υπερταμείο. Μη λέμε τώρα για τη «FRAPORT». Μην τα λέμε. Τα ξέρει ο ελληνικός λαός. Του τα έχουμε πει πολλές φορές.

Είναι, λοιπόν, φανερό ότι θα ανέμενε κανείς από εσάς ή να μην τολμάτε να ζητάτε εξεταστικές επιτροπές για τέτοια πράγματα ή αν τολμάτε, να στοιχηθείτε μαζί μας, μαζί με οποιονδήποτε, γιατί μιλάτε για προοδευτική διακυβέρνηση, και να πείτε να έρθουν αυτοί οι εθνικοί απατεώνες, να έρθουν αυτοί.

Είναι σαν να δηλώσατε με το πόρισμά σας ότι εάν η Νέα Δημοκρατία, η αμαρτωλή και επάρατος, δεν είχε χρηματοδοτήσει με αυτά τα ψίχουλα, γιατί μπροστά σε αυτά που έχουν κλέψει είναι ψίχουλα αυτά που έκλεψαν με τη λίστα Πέτσα, που τους δώρισε δηλαδή, είναι σαν να λέτε, λοιπόν, με το πόρισμά σας ότι αν δεν είχε πάρει -ότι αυτό είναι το όλο πρόβλημα-, ότι η Νέα Δημοκρατία είναι κακιά, κλέβει κρατικό χρήμα, χρηματοδοτεί μέσα μαζικής ενημέρωσης και έτσι αυτά λένε αυτό που θέλει να πει.

Αλήθεια; Σοβαρά τώρα; Αυτό είναι το πρόβλημα, δηλαδή; Εάν δεν τους έδινε χρήματα πριν τη λίστα, που δεν τους είχε δώσει αυτή τη λίστα Πέτσα, δεν τους είχε δώσει αυτά τα 100 εκατομμύρια η Νέα Δημοκρατία, τα 50 -δεν ξέρω πόσα ακριβώς- είναι, τι έκαναν αυτά τα μέσα; Γιατί αν θυμάμαι καλά, επτά χρόνια πριν τη λίστα Πέτσα το μέσο του κ. Βαρδινογιάννη τολμούσε να λέει ότι αυτή η γιαγιά είναι στο Σύνταγμα, ενώ ήταν στο Μεξικό. Καταλάβατε τι εννοώ;

Επομένως, δεν είναι το πρόβλημα η τελευταία δόση χρηματοδότησης. Το πρόβλημα είναι ποιοι τα κατέχουν. Το έχω πει ξανά και θα το πω ξανά. Σκεφτείτε την περίπτωση να τα κατείχα εγώ, να είχα όμιλο εταιρειών, να είχα δεκαοχτώ ανώνυμες εταιρείες, όπως έχουν όλοι αυτοί οι παρασιτικοί ολιγάρχες. Είναι εταιρείες, μάλιστα, που χρηματοδοτούνται όλες από τις ελληνικές τράπεζες που είναι πτωχευμένες και τις οποίες εμείς οι ανόητοι Έλληνες πολίτες ανακεφαλαιοποιούμε ανά πέντε, δέκα χρόνια, ένα χρόνο. Πέρυσι δώσαμε 4 δισεκατομμύρια στην Πειραιώς και στην Alpha Bank -ο ελληνικός λαός, όχι εμείς. Επομένως, επαναλαμβάνω ακόμα και αν εγώ ήμουν ο παρασιτικός καναλάρχης του ΜέΡΑ25 δηλαδή και είχα έναν όμιλο εταιρειών με δεκαέξι εταιρείες, τι θα έκανα με το κανάλι μου; Τι θα έκανα αν ήμουν καπιταλιστικής, αν πίστευα στον καπιταλισμό και στον νεοφιλελευθερισμό; Θα προσπαθούσα με τη μία εταιρεία μου, που είναι το κανάλι μου, να προωθήσω και να αυξήσω τα κέρδη των υπολοίπων εταιρειών. Αυτό κάνουν και αυτοί οι παρασιτικοί ολιγάρχες.

Το ερώτημα, λοιπόν, είναι για εσάς εάν δεν υπήρχε η λίστα Πέτσα, αυτοί θα ήταν καλοί; Δεν θα ήταν καλοί. Ξέρετε γιατί;

Γιατί μέχρι τώρα, όπως είπα από την αρχή της ομιλίας μου, κύριε Πρόεδρε, αυτό που φοβόμασταν είναι ότι καταδέχονται μερικοί από τους πολιτικούς μας, μερικοί από αυτούς που έχουν αξιώματα πολιτικά, να λερώσουν την τιμή και την υπόληψή τους και να χρηματοδοτήσουν κάποιους μιντιάρχες για να παίξουν αυτά που θέλουν.

Τώρα προκύπτει, τα τελευταία χρόνια, ότι είναι ανάποδα η ιστορία και πρέπει να την ακούσει ο ελληνικός λαός. Αυτοί οι μιντιάρχες είπαν ότι δεν έχουμε ανάγκη πολιτικούς τύπου Ανδρέα Παπανδρέου ή Κωνσταντίνου Μητσοτάκη, οι οποίοι καμμιά φορά έχουν και τον εγωισμό τους, καμμιά φορά έχουν και τις απόψεις τους, καμμιά φορά θέλουν να το πάνε και κάπου το καράβι που λέγεται Ελλάδα. Εμείς θα κυβερνήσουμε. Θα τους κάνουμε υπαλλήλους μας. Έτσι προέκυψε η θαυμάσια Κυβέρνηση Κυριάκου Μητσοτάκη, που είναι περισσότερο ανώνυμη εταιρεία παρά κυβέρνηση.

Έτσι προέκυψε η προσπάθεια ιδιωτικοποίησης των πάντων και η εμπορευματοποίηση των πάντων. Δεν έπεσε από τον ουρανό. Η νέα αυτή κατάσταση στην οποία βρισκόμαστε είναι ότι δέκα παρασιτικοί εισοδηματίες και όχι επιχειρηματίες, γιατί δεν έχουν βάλει κανένα κεφάλαιο και δεν έχουν κάνει καμμία επιχείρηση, τους δίνει χρήματα η ελληνική Κυβέρνηση που κλέβει από τον ελληνικό λαό και η Ευρωπαϊκή Ένωση για να παριστάνουν ότι επιχειρούν. Δεν επιχειρούν. Είναι εισοδηματίες. Δηλαδή, παίρνουν τα νοίκια τους, για να το καταλάβει ελληνικός λαός, τα οποία νοίκια τους τους τα δίνουμε εμείς από τον κρατικό κορβανά.

Αυτοί, λοιπόν, οι πέντε και άλλοι πέντε μαζί τους, άλλοι που δεν είναι μιντιάρχες και άλλοι δέκα από όλο τον κόσμο είναι αυτοί που κυβερνούν την Ελλάδα. Απαντήσαμε, επιτέλους, και στο ιστορικό ερώτημα -το ΜέΡΑ25, όχι εγώ- ποιος κυβερνά αυτόν τον τόπο.

Ναι, αγαπητέ ελληνικέ λαέ, τον κυβερνούν αυτοί οι οποίοι εκλέγουν τις κυβερνήσεις. Πώς τις εκλέγουν; Έχοντας όλα τα μέσα στη διάθεσή τους, αυτά τα μέσα -που λυπάμαι που θα το πω ξανά- τα οποία ο ΣΥΡΙΖΑ δεν ζήτησε από τα αφεντικά τους να έρθουν εδώ και να απολογηθούν για τα πεπραγμένα τους.

Θα είμαι σύντομος, κύριε Πρόεδρε. Ας μιλήσουμε λίγο για τις δημοσκοπήσεις. Είχαμε πει από την αρχή, όταν αποχωρήσαμε από αυτή τη σκανδαλώδη εξεταστική των πραγμάτων επιτροπή, ότι δεν έχουμε κανένα λόγο, τον παραμικρό, να ασχολούμαστε με οποιαδήποτε δημοσκόπηση. Γιατί;

Γιατί οι δημοσκοπήσεις, αγαπητοί και αγαπητές, από τη φύση τους είναι αδύνατο να είναι ποτέ αντικειμενικές, χώρια όταν είναι σε διατεταγμένη και πληρωμένη υπηρεσία. Γιατί; Οι ερωτήσεις, οι επιλογές που θέτουν στους πολίτες σαν δυνατές επιλογές, σαν options, δεν είναι ποτέ ουδέτερες. Προκαταλαμβάνουν σε μεγάλο βαθμό την απάντηση, ενισχύουν από μόνες τους συστηματικά την κυρίαρχη ιδεολογία, αποσπούν τους πολίτες από τη δράση και την αυτοοργάνωση -αυτό είναι το κυριότερο-, παίρνουν τους πολίτες, δηλαδή, που ήταν έξω και θα διεκδικούσαν τα δίκια τους και τι τους κάνουν; Τους κάνουν οπαδούς μέντιουμ. Δηλαδή, τους παίρνουν από τον χώρο δράσης, από εκεί που θα αγωνίζονταν, για να ενισχύσουν τελικά έτσι τη θέση των μέσων, γιατί αυτά αναπαράγουν τις δημοσκοπήσεις. Θυμάστε ότι από νωρίς το ακούμε ότι ο «ΣΚΑΙ» έχει δημοσκόπηση στις 8 η ώρα. Από τις 8 το πρωί το ακούμε και έτσι ενισχύουν τη θέση των ίδιων των μέσων αποδυναμώνοντας τελικά τον δήμο και τη δημοκρατία μας.

Σε αυτό το πλαίσιο με την έναρξη των εργασιών της εξεταστικής επιτροπής ξέρετε ότι ως ΜέΡΑ25 καταθέσαμε κατάλογο μαρτύρων, ξέρετε ότι κανένας από αυτούς τους μάρτυρες δεν φωνάξατε και φτάνουμε στο κομβικό σημείο. Ποιο είναι το πρόβλημα με τη δημοκρατία στην Ελλάδα; Πολλά είναι τα προβλήματα. Το κεντρικό ποιο είναι; Το ιδιοκτησιακό καθεστώς όλων ανεξαιρέτως των μέσων μαζικής παραπληροφόρησης. Το έχουμε πει από την αρχή, εδώ και καιρό, ότι θα πρέπει να κοινωνικοποιηθούν αυτά τα μέσα για τους λόγους που σας εξήγησα. Κάθε φορά που τα έχει ένας επιχειρηματίας που είναι αδίστακτος, πιο αδίστακτος από οποιονδήποτε, κάθε φορά θα παίζουν τον ρόλο του να ενισχύουν τις υπόλοιπες μπίζνες τους. Επομένως, δεν μπορεί να υπάρχουν σε επιχειρηματίες. Θα πρέπει να δοθούν, θα πρέπει να κοινωνικοποιηθούν και να έχουν ένα αυτοδιοίκητο, όπως περίπου τα πανεπιστήμια της οικουμένης, όχι της Ελλάδας. Τα πανεπιστήμια της Ελλάδας είναι σιδερόφρακτα αστυνομοκρατούμενα μέρη.

Θα πρέπει, όμως, τελικά να καταλάβετε ότι δεν μπορούν οι επενδυτές να είναι, κύριε Πρόεδρε, μέσα στην ενημέρωση των πολιτών.

Αφήνω το θέμα αυτό, γιατί είναι αρκετά τραγικό -είναι και κωμικό- και περνάω σε μερικά θέματα της επικαιρότητας.

Είμαι Κοινοβουλευτικός Εκπρόσωπος και για αυτό το κάνω, κύριε Πρόεδρε. Ένα λεπτό θα σας πάρω μόνο.

Τι αποκάλυψε ο κ. Δούκας προχθές, συνεπικουρούμενος από τον κ. Λιβανό; Αποκάλυψε ότι είχατε και εσείς το δικό σας Μάτι με ογδόντα τέσσερις νεκρούς το 2007 στην Ηλεία, το οποίο απλώς καταφέρατε να «κουκουλώσετε» με μερικές σακούλες χρημάτων, λεφτών. Προτιμάω αυτή την αγοραία έκφραση από «των χρημάτων». Πήγατε εκεί με λεφτά και «κουκουλώσατε» ένα Μάτι ογδόντα τεσσάρων νεκρών.

Ξέρετε ποιο το σκανδαλώδες. Γιατί ο κ. Δούκας, παρουσία τριών καμερών έστω και κινητών τηλεφώνων και δώδεκα ανθρώπων τους οποίους μέτρησα, τολμάει να λέει αυτά που λέει και γιατί ο κ. Λιβανός χαριεντίζεται μαζί του λέγοντας «πού να φτάσουμε το μεγαλείο σας»;

Γιατί έχετε αίσθηση ατιμωρησίας και αυτό είναι το πιο επικίνδυνο για τη δημοκρατία μας! Γιατί έχετε την αίσθηση –όποιος κυβερνάει- ότι είστε κράτος εν κράτει, ότι κανείς δεν μπορεί να σας αγγίξει! Και κυρίως γιατί έχετε την αίσθηση ότι αν ανατραπείτε από ένα τέτοιο ατόπημα, θα έρθει μια άλλη δύναμη που θα λέγεται ΚΙΝΑΛ ή ΣΥΡΙΖΑ που θα συνεχίσει τα μνημόνιά σας, που θα συνεχίσει την υποταγή της Ελλάδας στους δανειστές. Ξέρετε ότι το παιχνίδι είναι από πριν κλεισμένο και από πριν πουλημένο. Σε αυτό το πουλημένο παιχνίδι δεν φοβάστε κανέναν και τίποτα.

Κλείνω, κύριε Πρόεδρε, λέγοντας μόνο το εξής: Αυτόν που δεν έχετε λογαριάσει στην εξίσωση είναι ο ελληνικός λαός. Σας συμβουλεύω να αρχίσετε επειγόντως να τον φοβάστε πολύ. Γιατί κοντοζυγώνει η μέρα που θα σας διώξει όλους τους μνημονιακούς και θα πάρει την τύχη της πατρίδας του, της χώρας του στα χέρια του. Είναι καιρός να απελευθερωθούμε και θα απελευθερωθούμε είτε το θέλουν τα τρία μνημονιακά κόμματα είτε όχι!

Ο ελληνικός λαός ξέρει τι θα διαλέξει. Θα διαλέξει μέρα, κύριε Πρόεδρε και θα αφήσει πίσω του για πάντα αυτή τη μακρά, ατέλειωτη νύχτα.

Σας ευχαριστώ πολύ για τον χρόνο που μου δώσατε.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ.

**ΦΩΤΕΙΝΗ ΠΙΠΙΛΗ:** Δηλαδή, εσείς που ήσασταν στο «MEGA» και στον «ΑΝΤ1», βρώμικα χρήματα παίρνατε;

**ΠΡΟΕΔΡΕΥΩΝ (Χαράλαμπος Αθανασίου):** Προχωράμε.

**ΚΛΕΩΝ ΓΡΗΓΟΡΙΑΔΗΣ:** Έλεγα τις ειδήσεις εγώ, κυρία Πιπιλή; Είναι αυτό επιχείρημα πολιτικό ενός ανθρώπου;

**ΠΡΟΕΔΡΕΥΩΝ (Χαράλαμπος Αθανασίου):** Παρακαλώ πολύ. Μην κάνετε διάλογο!

**ΚΥΡΙΑΚΗ ΜΑΛΑΜΑ:** Έλεος!

**ΚΛΕΩΝ ΓΡΗΓΟΡΙΑΔΗΣ:** Ο κ. Γεωργιάδης μου έλεγε: «Δαγκώνεις το χέρι που σε ταΐζει!».

(Θόρυβος-διαμαρτυρίες από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):**  Σας παρακαλώ!

Κυρία Πιπιλή, σας παρακαλώ. Εσείς ανοίξατε τη συζήτηση. Ας μη συνεχιστεί!

(Θόρυβος-διαμαρτυρίες από την πτέρυγα του ΣΥΡΙΖΑ)

Σας παρακαλώ! Ελάτε τώρα -γιατί;- μια χαρά πάμε. Εξάλλου με το κλείσιμο του κ. Γρηγοριάδη, είπε ότι ο λαός έχει γνώση και άρα έχει ωριμότητα. Ήταν λίγο αντιφατικό αυτό, βέβαια, από την αρχική του τοποθέτηση. Έχει ωριμότητα ο λαός. Ε, μην τον υποτιμάμε.

(Θόρυβος-διαμαρτυρίες στην Αίθουσα)

Ελάτε, κύριοι συνάδελφοι. Μια χαρά πάει η συζήτηση. Επιπέδου είναι η συζήτηση. Γιατί; Επιχειρήματα καλά ένθεν κακείθεν. Γιατί; Αφήστε το. Ας μην το χαλάσουμε τώρα. Μια χαρά πάμε.

Μπαίνουμε τώρα στο δεύτερο κύκλο ομιλητών, με πρώτο ομιλητή τον κ. Δημήτρη Μαρκόπουλο από τη Νέα Δημοκρατία.

Κύριε Μαρκόπουλε, έχετε τον λόγο για επτά λεπτά. Θα μπαίνουν σε όλους τους ομιλητές τα πέντε λεπτά, με την ανοχή που είπαμε στην αρχή.

**ΔΗΜΗΤΡΙΟΣ ΜΑΡΚΟΠΟΥΛΟΣ:** Σας ευχαριστώ, κύριε Πρόεδρε.

Δεν θέλω τώρα να μιλήσω για συναδέλφους που δέχθηκαν μπούλινγκ, από κόμματα μάλιστα, και πρόσφατα κατηγορίες. Αυτά ας τα περάσουμε. Θα μιλήσω όμως για εκείνους που μιλάνε με μεγάλη ευκολία για τον Κουρτς, για fast track εξεταστική, για στοιχεία τα οποία δήθεν δεν ήρθαν στο φως γιατί τα εμποδίσαμε, για ένα διακομματικό προεδρείο.

Θυμίστε μου -η μνήμη μου είναι λίγο κακή- πότε εσείς κάνατε κατά τη δική σας περίοδο άσκησης εξουσίας διακομματικό προεδρείο, γιατί δεν το θυμάμαι. Φρεσκάρετε, οι επόμενοι ομιλητές παρακαλώ, τη μνήμη μας!

Και ρωτώ: Ποιοι μιλάνε; Ποιοι μιλάνε για αντιθεσμική παρουσία της Νέας Δημοκρατίας σε αυτήν την εξεταστική επιτροπή; Εκείνοι που εδώ και τρεις ημέρες εξακολουθούν και έχουν στις τάξεις του κόμματός τους την κ. Τασία Χριστοδουλοπούλου που ονειρεύεται παρεμβάσεις στη δικαιοσύνη, που ονειρεύεται νέους πρασινοροζοφρουρούς –δεν ξέρω πώς θα τους έχετε χρωματισμένους; Μιλάτε εσείς που έχετε τον Παύλο Πολάκη, ο οποίος ονειρεύεται κατάληψη των αρμών της εξουσίας; Η κ. Χριστοδουλοπούλου παραμένει στο κόμμα σας;

Εμείς τον κ. Λιβανό από Υπουργό Αγροτικής Ανάπτυξης είχαμε το θάρρος και τον αποπέμψαμε για ένα λάθος του. Εσείς κανέναν δεν έχετε αποπέμψει, ακόμα και τον προφανή Κουρουμπλή με τις ύβρεις του, τις εξωφρενικές ύβρεις του κατά των συναδέλφων! Παρακολουθούμε ότι τον θωπεύετε και τον φιλοξενείτε στα κομματικά σας φόρα. Αιδώς, Αργείοι!

(Θόρυβος-διαμαρτυρίες από την πτέρυγα του ΣΥΡΙΖΑ)

Μη μιλάτε λοιπόν εσείς για θεσμούς! Μη μιλάτε για θεσμούς! Μη μιλάτε για θεσμούς!

**ΑΝΑΣΤΑΣΙΑ ΓΚΑΡΑ:** Είστε εκτός θέματος!

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Ελάτε στο θέμα! Θα σας κλείσει το μικρόφωνο!

**ΠΡΟΕΔΡΕΥΩΝ (Χαράλαμπος Αθανασίου):** Σας παρακαλώ! Μη διακόπτετε.

**ΔΗΜΗΤΡΙΟΣ ΜΑΡΚΟΠΟΥΛΟΣ:** Οδηγός του ΣΥΡΙΖΑ -θα σας τα πω, θέλετε δεν θέλετε- δεν είναι η ουσία. Θέλατε να στήσετε μια εξεταστική επιτροπή «σόου».

Εμείς σαν πλειοψηφία δεν αφήσαμε να εξελιχθεί αυτή η εξεταστική επιτροπή σε καραγκιόζ μπερντέ. Δίκες της Μόσχας ξέρετε εσείς από αυτές και μάλιστα η σταλινική σας πτέρυγα- θέλατε να στήσετε με πολιτικά πρόσωπα.

Δεν σας κάλυψαν μια σειρά θεσμικών εκπροσώπων, ο πρόεδρος του Εθνικού Συμβουλίου Ραδιοτηλεόρασης, η πρόεδρος της ΕΣΗΕΑ, ο πρόεδρος των ημερήσιων εφημερίδων, ο CEO του «ENTERPRISE GREECE»;

Εμείς σας δώσαμε το εργαλείο νομοθετικά για να μας ελέγξετε. Ξέρετε κάτι; Η διαφάνεια, την οποία χρησιμοποιήσατε –επειδή εμείς κάναμε αυτή την αναθεώρηση- είναι «made in Νέα Δημοκρατία». Εμείς σας επιτρέψαμε σαν μειοψηφία να φέρετε αυτή την εξεταστική. Εμείς!

Εσείς ξέρετε τι κάνατε; Αμέσως να τα συσκοτίσετε όλα! Εσείς, η διάφανη παράταξη που κόπτεται για τα συμφέροντα του λαού και να έρθουν όλα στο φως!

Για πείτε μας. Ο Πέτσας έχει έρθει οκτώ φορές στη Βουλή και έχει δώσει στοιχεία για τα πάντα. Στη Βουλή! Όχι στα όπως εσείς προβοκατόρικα αναφέρετε «πετσοταϊσμένα» κανάλια. Εδώ, στο Βήμα της Βουλής!

Εσάς ποιος Υπουργός σας, ποιο στέλεχός σας έχει δώσει ένα στοιχείο, μισό στοιχείο για το πού πήγε η κρατική διαφήμιση στα χρόνια σας; Σας προκαλώ! Προκαλώ τον επόμενο σας ομιλητή να έρθει εδώ να μας πει πότε δώσατε στοιχεία για τα τεσσεράμισι χρόνια διαφημιστικής δαπάνης. Σας προκαλώ! Και αν έχετε πολιτικά το σθένος, ιδού η Ρόδος, ιδού και πήδημα!

(Χειροκροτήματα από την πτέρυγα της Νέας Δημοκρατίας)

Ο Πέτσας τα έδωσε όλα στο φως! Εσείς κινείστε στη σκιά!

**ΜΑΡΙΟΣ ΚΑΤΣΗΣ:** Ό,τι να ’ναι!

**ΔΗΜΗΤΡΙΟΣ ΜΑΡΚΟΠΟΥΛΟΣ:** Να είμαστε καθαροί. Η καμπάνια «Μένουμε στο σπίτι - Μένουμε ασφαλείς» στόχο είχε έναν: Να σταματήσει τη συνωμοσιολογία, μια συνωμοσιολογία η οποία είχε ξεκάθαρη κατεύθυνση από ξεκάθαρες πολιτικές δυνάμεις. Ήταν εκείνοι οι οποίοι έλεγαν ότι ξεσκαρτάρονται τα εμβόλια, όταν εμείς καλούσαμε τον πολίτη να εμβολιαστεί για να σωθούν ζωές!

(Χειροκροτήματα από την πτέρυγα της Νέας Δημοκρατίας)

Άλλοι λέγανε ότι είναι ξεσκαρτάρισμα τα εμβόλια! Άλλοι έκαναν προπαγάνδα κόντρα στο δημόσιο συμφέρον!

Κινηθήκατε, επίσης, κατά της καμπάνιας του «ENTERPRISE GREECE». Στόχος ποιος ήταν; Η διαμόρφωση μιας θετικής εικόνας για την Ελλάδα, ότι η Ελλάδα πηγαίνει μπροστά.

(Θόρυβος-διαμαρτυρίες από την πτέρυγα του ΣΥΡΙΖΑ)

**ΜΑΡΙΟΣ ΚΑΤΣΗΣ:** Η Κυβέρνηση έλεγε…

**ΠΡΟΕΔΡΕΥΩΝ (Χαράλαμπος Αθανασίου):** Παρακαλώ μη διακόπτετε! Θα δοθεί η ευκαιρία να απαντήσετε.

**ΔΗΜΗΤΡΙΟΣ ΜΑΡΚΟΠΟΥΛΟΣ:** Τι έλεγε το «ENTERPRISE GREECE»; Δεν τα κατέχετε καλά τα οικονομικά. Έλεγε: «Ελάτε να επενδύσετε». Και ήρθαν και επένδυσαν η «MICROSOFT», η «AMAZON», η «PFIZER», δεκάδες εταιρείες!

Μιζέρια εσείς, στη μιζέρια! Για μια διαδικασία που έγινε νόμιμη, και εδώ πρόβλημα!

Μας εξευτελίσατε διεθνώς με την κακή διαπραγμάτευση. Διαβάστε βιβλία να δείτε πώς διαπραγματεύονταν Βαρουφάκης, Τσίπρας διεθνώς. Και έρχεται ένας φορέας, το «ENTERPRISE GREECE», να πει ότι η Ελλάδα επενδυτικά είναι εδώ. Και είναι εδώ με τον Κυριάκο Μητσοτάκη. Και έρχεστε εσείς να χτυπήσετε και αυτή την καμπάνια!

Η χλεύη της Ευρώπης είχαμε καταντήσει, κυρίες και κύριοι, το 2015. Αυτό προσπάθησε να ανασκευάσει ο Κυριάκος Μητσοτάκης και τα κατάφερε και τα καταφέρνει και με καμπάνιες που πρέπει να γίνονται.

Επειδή δεν έχω πολύ χρόνο, θα μιλήσω και για το πραγματικό σας Βατερλό, την υπόθεση «OPINION POLL». Ξέρετε τι μου θυμίσατε; Μου θυμίσατε τον παλιό σαββοπούλειο στίχο από το έργο «Άγγελος εξάγγελος»: «Αφού δεν είχε νέα ευχάριστα να πει, καλύτερα να μη μας πει κανένα». Αφού οι δημοσκοπήσεις δεν ήταν καλές, άστο, ρε παιδί μου, μη μας το λέτε!

Τι σας έλεγε η «OPINION POLL»; Ότι η πτώση σας στις επόμενες εκλογές θα είναι τεράστια. Εσείς, εκεί, να κλείσετε τα αυτιά, να μην ακούσετε, να πετροβολήσετε!

Πραγματικά θα σας πω κάτι, στεναχωρήθηκα πολύ με αυτόν τον κ. Σκλία, αυτόν τον νεαρό. Δεν ξέρω, μεταπτυχιακός ήταν, το μεταπτυχιακό του έκανε το παιδί, αυτός ο ιδιοκτήτης της «VOXPOP»;

**ΔΙΟΝΥΣΙΟΣ ΧΑΤΖΗΔΑΚΗΣ:** Ιατρικός επισκέπτης.

**ΔΗΜΗΤΡΙΟΣ ΜΑΡΚΟΠΟΥΛΟΣ:** Άκουσον, άκουσον. Μηδέν εργαζόμενους σε δημοσκοπική εταιρεία!

(Χειροκροτήματα από την πτέρυγα της Νέας Δημοκρατίας)

Και τολμάγατε και τον παρουσιάζατε στις εφημερίδες και στα μέσα ενημέρωσής σας να λέει ότι κλείνει η ψαλίδα στις εκλογές του 2019 και ότι έρχεται ο ΣΥΡΙΖΑ, 1%-2%, «ερχόμαστε για την ανατροπή»! Και δεν ντράπηκαν οι συνάδελφοί σας στην εξεταστική επιτροπή αυτό τον άνθρωπο να τον χειροκροτούν!

Σε αντίθεση με την «OPINION POLL», μια εταιρεία που απασχολεί τριάντα ανθρώπους, με δωδεκαετή εμπειρία, που δεν έχει καμμία καταγγελία εις βάρος της, ο κ. Σκλίας είχε αποφύγει τον έλεγχο και μας μιλάτε γι’ αυτά τα πράγματα!

Επαινούσατε τον φοιτητή Σκλία -πραγματικά λυπήθηκα που τον εξέταζα τον άνθρωπο- ο οποίος ήταν και πολιτευτής σας στην Κόρινθο! Πολιτευτή σας βάλατε να κάνει δημοσκοπήσεις για να παραπλανά τον ελληνικό λαό! Αυτόν βάλατε!

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Ολοκληρώστε, κύριε συνάδελφε!

**ΔΗΜΗΤΡΙΟΣ ΜΑΡΚΟΠΟΥΛΟΣ:** Ένα λεπτό, κύριε Πρόεδρε!

Και αυτό γιατί; Γιατί η «OPINION POLL» δεν σας έλεγε ευχάριστα νέα. Και αυτό γιατί η «OPINION POLL» σάς είχε ζητήσει να πληρωθεί τιμολόγιο της το οποίο της καθυστερούσατε δύο χρόνια. Και αυτό γιατί η «OPINION POLL» ήταν συνεργάτης σας, την οποία τώρα τη βρίζετε, αλλά τότε τη χρησιμοποιούσατε. Και αυτό γιατί η «OPINION POLL» ήταν συνεργάτης με τον κ. Βερναρδάκη και του έδινε δουλειές. Η «VOXPOP» και η «COMMON VIEW» όλα καλά, 1% διαφορά στις εκλογές του 2019.

Δεν θα επεκταθώ άλλο, ο χρόνος δεν το επιτρέπει.

Κύριε Πρόεδρε, ευχαριστώ για την ανοχή σας.

Θα πω, όμως, το εξής και θα καταλήξω: Κρίμα!

**ΠΡΟΕΔΡΕΥΩΝ (Χαράλαμπος Αθανασίου):** Ολοκληρώστε, γιατί μιλάτε ήδη οκτώ λεπτά.

**ΔΗΜΗΤΡΙΟΣ ΜΑΡΚΟΠΟΥΛΟΣ:** Ολοκληρώνω, κύριε Πρόεδρε.

Είναι κρίμα -κρίμα!- ο τόπος να έχει μία τέτοια Αξιωματική μηδενιστική Αντιπολίτευση. Εσάς εμβληματικές προσωπικότητες είναι η κ. Χριστοδουλοπούλου, οι «πρασινοφρουροί» και ο Παύλος ο Πολάκης. Εμείς σε αυτό το επίπεδο δεν θα πέσουμε. Κρίμα, κρίμα, κρίμα!

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ και εγώ.

Τον λόγο έχει τώρα ο κ. Γιώργος Κατρούγκαλος από τον ΣΥΡΙΖΑ.

Και μέχρι να ετοιμαστεί το έδρανο, έχω την τιμή να ανακοινώσω στο Σώμα ότι οι Υπουργοί Εργασίας και Κοινωνικών Υποθέσεων, Οικονομικών, Ανάπτυξης και Επενδύσεων, Εθνικής Άμυνας, Παιδείας και Θρησκευμάτων, Υγείας, Περιβάλλοντος και Ενέργειας, Προστασίας του Πολίτη, Πολιτισμού και Αθλητισμού, Δικαιοσύνης, Εσωτερικών, Υποδομών και Μεταφορών, Αγροτικής Ανάπτυξης και Τροφίμων, Τουρισμού, Κλιματικής Κρίσης και Πολιτικής Προστασίας, Επικρατείας, οι Αναπληρωτές Υπουργοί Οικονομικών, Υγείας, Εσωτερικών, καθώς και ο Υφυπουργός στον Πρωθυπουργό και ο Υφυπουργός Πολιτισμού και Αθλητισμού κατέθεσαν στις 9-2-2022 σχέδιο νόμου: «Εκσυγχρονισμός του Ηλεκτρονικού Εθνικού Φορέα Κοινωνικής Ασφάλισης και άλλες διατάξεις για την κοινωνική ασφάλιση».

Παραπέμπεται στην αρμόδια Διαρκή Επιτροπή.

Ορίστε, κύριε Κατρούγκαλε, έχετε τον λόγο.

**ΓΕΩΡΓΙΟΣ ΚΑΤΡΟΥΓΚΑΛΟΣ:** Ευχαριστώ, κύριε Πρόεδρε.

Να σας ευχηθώ χρόνια πολλά!

Βλέπω και τον κ. Καστανίδη στην Αίθουσα, τα έχουμε ήδη πει και έχει δεχθεί τις ευχές μου στην Επιτροπή Θεσμών.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ!

**ΔΙΟΝΥΣΙΟΣ ΧΑΤΖΗΔΑΚΗΣ:** Υπάρχουν και άλλοι εορτάζοντες! Ο κ. Παπαδημητρίου!

**ΓΕΩΡΓΙΟΣ ΚΑΤΡΟΥΓΚΑΛΟΣ:** Βεβαίως!

Συγγνώμη, κύριε Παπαδημητρίου, θερμές ευχές!

Φαντάζομαι, αγαπητοί συνάδελφοι, φίλοι της Νέας Δημοκρατίας, περιμένετε τι θα πω. Είμαι ο «επόμενος ομιλητής», αυτός που προκλήθηκε προηγουμένως από τον αγαπητό συνάδελφο που είχε τον λόγο να απαντήσει στις ερωτήσεις του. Οφείλω να σας πω ότι θα τροποποιούσα ευχαρίστως την ομιλία μου, για να απαντήσω, αν υπήρχαν ερωτήματα σχετικά με αυτό που συζητάμε.

Αγαπητέ κύριε Πρόεδρε, για να είστε συνεπής, θα έπρεπε να έχετε αφαιρέσει τον λόγο από τον αγαπητό συνάδελφο. Δεν άκουσα να λέει κάτι για την επιτροπή.

**ΙΩΑΝΝΗΣ ΚΕΦΑΛΟΓΙΑΝΝΗΣ:** Ε, είπε!

**ΓΕΩΡΓΙΟΣ ΚΑΤΡΟΥΓΚΑΛΟΣ:** Κατά την εκτίμησή μου, αγαπητοί συνάδελφοι.

Γιατί ένας καλός ομιλητής με εμπειρία στον δημόσιο λόγο να αποφεύγει να μιλήσει για την ταμπακιέρα; Για τον απλό λόγο ότι δεν σας συμφέρει να μιλήσετε για την ταμπακιέρα. Είναι αυτό που λένε οι Αγγλοσάξονες: Όταν υπάρχει μια δυσκολία χειρισμού ενός θέματος, «καπνός και καθρέφτες», να συσκοτίζουμε το θέμα.

Ας μπω, λοιπόν, στην ουσία και εγώ, για να μην με κατηγορήσετε αντιστρόφως ότι αοριστολογώ. Ερωτήσεις θα σας κάνω και ερωτήσεις που δεν νομίζω ότι θα μπορέσετε να τις απαντήσετε και εσείς και όσοι άλλοι πάρουν τον λόγο μετά στο Βήμα.

Η βασική μου παρατήρηση ποια είναι: Η δημοκρατία είναι το πολίτευμα που σέβεται τα προσχήματα. Εσείς είχατε μία πλειοψηφία στην επιτροπή, που θα μπορούσατε να τη χρησιμοποιήσετε με τρόπο που να μην βλαφθείτε πολιτικά, με σεβασμό, όμως, στα προσχήματα. Δεν τα σεβαστήκατε.

Ας τα πάρουμε από την αρχή. Ποια ήταν η βασική μας κριτική; Ότι χωρίς κριτήρια και με αδιαφανή τρόπο, για να ενισχύσετε την αγιογραφία του «Μωυσή - Τσιτάχ» και τα λοιπά -του Πρωθυπουργού- προχωρήσατε σε χρηματοδοτήσεις μέσων μαζικής ενημέρωσης. Από πού προκύπτει η αλήθεια του ισχυρισμού μας; Από το ότι ο επόμενος Υπουργός, ο κ. Κικίλιας, ο οποίος προχώρησε σε παρόμοια διανομή δημόσιου χρήματος και κριτήρια είχε και διαφάνεια είχε, ουσιαστικά δηλαδή ανταποκρίθηκε σε αυτά που ζητούσαμε εμείς εκ των προτέρων από τον κ. Πέτσα. Και δεν είναι ηθικός ο κ. Κικίλιας και ανήθικος ο κ. Πέτσας. Οι ανάγκες αυτού που ονόμαζε η αείμνηστη Γεννηματά «Μάξιμου Α.Ε.» οδηγούν στο να έχετε αυτή τη συμπεριφορά.

Ας πάμε και πιο συγκεκριμένα. Δεν θέλω να μπω σε αυτά που κουβεντιάζαμε πριν γίνει η επιτροπή, πώς είναι δυνατόν να παίρνει πολλαπλάσια χρήματα, για παράδειγμα, ο «ΦΙΛΕΛΕΥΘΕΡΟΣ» από την «Εφημερίδα Συντακτών» για να κλείσει λίγο μετά από έλλειψη φύλλων. Αυτά τα ξέραμε και από πριν. Τι μάθαμε από τη στάση σας, από τη μη προσπάθεια να τηρήσετε, να σεβαστείτε καν τα προσχήματα στην επιτροπή; Ζητήθηκαν έγγραφα, δεν κατατέθηκαν, ζητήθηκε να έρθει ο κ. Πέτσας στην επιτροπή. Είναι δυνατόν να υπάρχει συζήτηση στην επιτροπή για ευθύνες Υπουργού και να μην έρχεται ο ίδιος; Με απόφασή σας αποφασίσατε να μην έρθει κανένα πολιτικό πρόσωπο.

Σας θυμίζω -το έλεγαν οι εισηγητές σας στην Επιτροπή Αναθεώρησης- ότι η Αναθεώρηση του Συντάγματος έγινε για να ενισχυθεί ο κοινοβουλευτικός έλεγχος.

Τι είδους κοινοβουλευτικός έλεγχος είναι αυτός, αγαπητοί συνάδελφοι, όπου εκ των προτέρων αποφασίζετε στην επιτροπή ότι δεν θα κληθεί κανένας Κυβερνητικός; Γιατί κοροϊδεύετε και εμάς και τον ελληνικό λαό;

Για τα έγγραφα, εδώ έχουμε ένα μεγαλύτερο ράπισμα, έναν μεγαλύτερο κόλαφό σας στην άρνηση να προσκομιστούν τα έγγραφα τα οποία ζητήσαμε.

**ΙΩΑΝΝΗΣ ΚΕΦΑΛΟΓΙΑΝΝΗΣ:** Καμμία άρνηση!

**ΓΕΩΡΓΙΟΣ ΚΑΤΡΟΥΓΚΑΛΟΣ:** Ο μη κυβερνητικός οργανισμός Vouliwatch ζήτησε από την αρμόδια αρχή, την Αρχή Διαφάνειας, να προσκομιστούν ακριβώς αυτά τα έγγραφα περί των κριτηρίων. Η Αρχή Διαφάνειας δεν απάντησε και ευτυχώς η δικαιοσύνη λειτουργεί στην Ελλάδα. Το Διοικητικό Εφετείο Αθηνών θεώρησε παράνομη την άρνηση της Αρχής Διαφάνειας και επέβαλε την κοινοποίηση των εγγράφων.

Άρα εδώ έχουμε το εξής φοβερά οξύμωρο: Κάτι το οποίο αρνηθήκατε εσείς και που η Βουλή δεν θα το έχει στα χέρια της θα το έχει η μη κυβερνητική οργάνωση μέσω της δικαιοσύνης.

Τι ευτελισμός της Βουλής είναι αυτός, αγαπητοί συνάδελφοι, για να μπορέσετε εσείς, χωρίς να τηρήσετε καν τα προσχήματα -θα το επαναλαμβάνω πολλές φορές- να προστατεύσετε τον «Μωυσή - Τσιτάχ - Πρωθυπουργό» από τη δικαιολογημένη κριτική για την αγιοποίησή του;

Να συνεχίσω. Είναι τυχαίο η υποχώρηση κατά πέντε θέσεις της θέσης της χώρας μας στον κατάλογο ελευθερίας του Τύπου που συντάσσει η επιφορτισμένη από το Συμβούλιο της Ευρώπης μη κυβερνητική οργάνωση «Δημοσιογράφοι χωρίς Σύνορα»; Είναι τυχαίο ότι επιλαμβάνεται το Συμβούλιο της Ευρώπης της υπόθεσης αυτής; Είναι η κ. Χριστοδουλοπούλου ή ο κ. Πολάκης πίσω από το Συμβούλιο της Ευρώπης; Δεν αντιλαμβάνεστε ότι εκθέτετε τη χώρα με τις ενέργειες αυτές;

(Στο σημείο αυτό κτυπάει το κουδούνι λήξης του χρόνου ομιλίας του κυρίου Βουλευτή)

Δύο λεπτά με την αντίστοιχη ανοχή με τον προηγούμενο θα ήθελα, μάλλον λιγότερη.

**ΠΡΟΕΔΡΕΥΩΝ (Χαράλαμπος Αθανασίου):** Ναι, κύριε Κατρούγκαλε, μπορείτε να μιλήσετε επτά λεπτά τουλάχιστον, επτά λεπτά και κάτι.

**ΓΕΩΡΓΙΟΣ ΚΑΤΡΟΥΓΚΑΛΟΣ:** Ωραία.

Είναι προφανές πόσο ενοχλείται προσωπικά ο «Μωυσής - Τσιτάχ». Παραβίασε νόμο της ελληνικής Βουλής που μεταφέρει κοινοτική οδηγία στην ομιλία του, για την οποία κατηγόρησε τους δημοσιογράφους, που το δικό σας πόρισμα -όχι η ανεξάρτητη δικαιοσύνη- ελέγχει για την υπόθεση «NOVARTIS», αντί να ελέγχονται οι ένοχοι για το σκάνδαλο.

Σας θυμίζω, λοιπόν, ότι σύμφωνα με το άρθρο 7 του ν.4596/2019, νόμο της δική μας Κυβέρνησης, μεταφέρθηκε η οδηγία 2026/343 που απαγορεύει σε οποιαδήποτε δημόσια αρχή, πολύ περισσότερο στον Πρωθυπουργό της χώρας, να αναφέρεται σε ενοχή κατηγορουμένου, αλλά και ύποπτου και καθιερώνει δικαίωμα αποζημίωσης.

Είναι προφανές, λοιπόν, ότι ο Πρωθυπουργός, στο ίδιο μήκος κύματος κι έλλειψης σεβασμού προς τους θεσμούς, κατηγορούσε για υπόκοσμο αυτούς που αντιθέτως η Ευρώπη τιμά για την ερευνητική τους δημοσιογραφία και ενήργησε ακριβώς στο ίδιο κλίμα υπονόμευσης της δημοκρατίας και των δικαιωμάτων, στο ίδιο με αυτό που κινήθηκε η πλειοψηφία της επιτροπής. Τι δείχνουν αυτές οι σπασμωδικές κινήσεις; Ας βρεθώ κι εγώ μια φορά εκτός θέματος. Τι δείχνει το ότι θέλετε να εκπαραθυρώσετε με τις πρόσφατες ενέργειες, τις οποίες φαίνεται ότι κινεί ο κ. Μπρατάκος, τον Πρόεδρο της Κεντρικής Ένωσης Επιμελητηρίων κ. Χατζηθεοδοσίου, σε χρονιά εκλογών των επιμελητηρίων και μετά την ομόφωνη επιλογή του; Τι δείχνει αυτή η αγωνία και οι σπασμωδικές κινήσεις; Δείχνουν πανικό, αγαπητοί συνάδελφοι. Έχετε αυτό το αφήγημα της αγιοποίησης.

Δυστυχώς για σας, η κλεψύδρα αδειάζει και δεν θα εμποδίσετε τη φθορά αυτή με ενέργειες αντιθεσμικές. Όμως, κι αυτή η επιτροπή, όπως και όλα τα τελευταία σας δρώμενα, ένα πράγμα δείχνουν. Ότι βλάπτετε πια σοβαρά τη χώρα, η Κυβέρνηση βλάπτει σοβαρά τη χώρα, και ήρθε η ώρα να φύγει.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ ευχαριστώ, κύριε Κατρούγκαλε.

Τον λόγο έχει τώρα ο κ. Χαράλαμπος Καστανίδης από το Κίνημα Αλλαγής.

Χρόνια πολλά, κύριε Καστανίδη!

**ΧΑΡΑΛΑΜΠΟΣ ΚΑΣΤΑΝΙΔΗΣ:** Κυρίες και κύριοι, θα ήθελα πρώτα απ’ όλα να ευχηθώ χρόνια πολλά στον Προεδρεύοντα κ. Αθανασίου, σε όλους τους συνεορτάζοντες και συνεορτάζουσες του ελληνικού Κοινοβουλίου και σε όλους τους Χαραλάμπηδες και τις Χαρίκλειες αυτής της χώρας!

Για άλλη μία φορά η παράταξή μου κι εγώ θα επιχειρήσουμε να είμαστε χρήσιμοι θεσμικά μακριά από τη γλώσσα της κομματικής εμπάθειας, στόχος της οποίας είναι κυρίως, με τρόπο πολλές φορές προκλητικό, η επίρριψη ευθύνης του ενός κόμματος προς το άλλο. Και αυτή δεν είναι μία πολιτική ίσων αποστάσεων, αλλά μία στάση πολιτικού ορθολογισμού.

Μελέτησα με πολύ μεγάλη προσοχή τα Πρακτικά των εργασιών της επιτροπής και τα πορίσματα, όλες τις γνώμες. Δεν θα υπεισέλθω στις διαφορετικές απόψεις που περιλαμβάνονται στις γνώμες των κομμάτων. Θα αναζητήσω τους κοινούς τόπους βάσει των οποίων μπορούμε να προτείνουμε συγκεκριμένες ιδέες για το πώς θα γίνουμε καλύτεροι στα θέματα που αξιολογούμε σήμερα.

Έρχομαι, λοιπόν, στην πρώτη μου παρατήρηση. Παρ’ ότι από το παρελθόν υπήρξε σχετική πρόταση, στην πρόσφατη Αναθεώρηση του Συντάγματος ορθά δόθηκε προνόμιο στην Αντιπολίτευση να ζητά και να δημιουργείται εξεταστική των πραγμάτων επιτροπή. Δυστυχώς ο Κανονισμός της Βουλής με ευθύνη όλων μας δεν προσαρμόστηκε στο πνεύμα του συνταγματικού νομοθέτη. Το αποτέλεσμα από την πρώτη εμπειρία λειτουργίας εξεταστικής επιτροπής με πρωτοβουλία της Αξιωματικής Αντιπολίτευσης είναι ότι τίποτε δεν λειτούργησε με τρόπο που να δικαιώνει την επιλογή του συνταγματικού νομοθέτη.

Η πλειοψηφία στην εξεταστική επιτροπή αρνήθηκε την πρόσκληση και εξέταση συγκεκριμένων μαρτύρων προερχόμενων από τον χώρο της Κυβέρνησης, πολιτικών δηλαδή προσώπων, όπως δεν διευκόλυνε και αρνήθηκε την πρόσβαση σε κρίσιμα δημόσια έγγραφα κυρίως από τις σχετικές συνεννοήσεις μεταξύ αναθέτουσας αρχής και αναδόχου εταιρείας για την κατανομή της κρατικής διαφήμισης.

Αν αφήσουμε έτσι τα πράγματα, τότε κάθε εξεταστική επιτροπή που θα συστήνεται με πρόταση της Αντιπολίτευσης θα είναι χωρίς νόημα, γιατί δεν θα μπορεί να ασκεί ούτε τα ανακριτικά της δικαιώματα.

Η πρόσκληση ενός μάρτυρα ή η πρόσβαση στα δημόσια έγγραφα ή οι ειδικές ανακριτικές πράξεις είναι μέρος των σοβαρότατων καθηκόντων των εξεταστικών επιτροπών, που δεν μπορεί να ακυρώνονται από οποιαδήποτε πλειοψηφία.

Συμπέρασμα πρώτο θεσμικό: Βεβαίως η κυβερνητική πλειοψηφία μπορεί να είναι πλειοψηφία και σε μια εξεταστική επιτροπή που συστήνεται με πρωτοβουλία της Αξιωματικής Αντιπολίτευσης ή της Αντιπολίτευσης γενικότερα. Βεβαίως! Διότι δεν μπορείς να καταργήσεις την αρχή της υπάρχουσας Πλειοψηφίας εντός του Κοινοβουλίου. Όμως, δεν μπορεί, φίλε Υπουργέ της Δικαιοσύνης, να καταστρατηγούνται τα ανακριτικά δικαιώματα μιας επιτροπής, για την ίδρυση της οποίας την πρωτοβουλία είχε η Αξιωματική Αντιπολίτευση ή η Αντιπολίτευση στο σύνολό της. Αυτά πρέπει να προφυλαχθούν και μετά οι αποφάσεις πάλι της Πλειοψηφίας θα είναι. Όμως, τα ανακριτικά τουλάχιστον δικαιώματα πρέπει να προφυλαχθούν και, συνεπώς, η πρώτη σκέψη είναι σχετική με το τι πρέπει να κάνουμε για την αλλαγή του σχετικού άρθρου του Κανονισμού της Βουλής.

Παρατήρηση δεύτερη. Δεν χωρεί καμμία αμφιβολία ότι το συμπέρασμα από το σύνολο των γνωμών είναι πως δεν υπήρξε συγκεκριμένο κριτήριο ή κριτήρια στην κατανομή των ποσών της κρατικής διαφήμισης. Ήταν αναγκαία μια επικοινωνιακή εκστρατεία για να αντιμετωπιστούν τα κοινωνικά, οικονομικά και υγειονομικά φαινόμενα της πανδημίας; Βεβαίως! Έγινε σε συνθήκες νομιμότητας το σχετικό έργο; Η απάντηση είναι βεβαίως. Όμως, δεν έγινε ούτε αντικειμενικά ούτε στη βάση κριτηρίων. Έγινε αυθαίρετα.

Αν μελετήσετε, κυρίες και κύριοι συνάδελφοι, την πράξη νομοθετικού περιεχομένου με την οποία προβλέφθηκε η επικοινωνιακή στρατηγική για την αντιμετώπιση της πανδημίας, δεν θα βρείτε κανένα απολύτως κριτήριο κατανομής της κρατικής διαφήμισης. Εάν αναζητήσετε και μελετήσετε τον κυρωτικό νόμο της πράξης νομοθετικού περιεχομένου, επίσης δεν θα βρείτε κανένα απολύτως αντικειμενικό, ορθολογικό κριτήριο. Κι αν αναζητήσετε στη σύμβαση, με την οποία η αναθέτουσα αρχή αναθέτει στην ανάδοχο εταιρεία, κάποιο κριτήριο, και πάλι δεν θα βρείτε τίποτα. Και υπάρχουν πολλές υπόνοιες και ερωτηματικά από καταθέσεις κρίσιμων μαρτύρων, για το τι διημείφθη μεταξύ αναθέτουσας αρχής και αναδόχου εταιρείας, προκειμένου να καταρτιστεί η λίστα πληρωμής των μέσων μαζικής ενημέρωσης. Έχουμε σοβαρότατες υπόνοιες ότι ιδιαίτερα τα ψηφιακά μέσα μπορεί να ήταν και ανύπαρκτες οντότητες που ελάμβαναν χρηματοδότηση. Ανύπαρκτες!

Δεύτερη θεσμική υποχρέωση. Αυτό που οφείλουμε να κάνουμε όλοι είναι να νομοθετήσουμε ταχέως για το πώς η πολιτεία θα δεσμεύεται διαχρονικά στην κατανομή της κρατικής διαφήμισης από συγκεκριμένα κριτήρια που και την αντικειμενικότητα των αποφάσεων θα εξασφαλίζουν και θα τηρείται η αρχή της διαφάνειας. Αν δεν το κάνουμε αυτό, οποιαδήποτε κυβέρνηση οποιαδήποτε στιγμή, με βάση την πολιτική της στόχευση, θα έχει συναλλαγές με τα μέσα μαζικής ενημέρωσης που δεν θα είναι σύμφωνες με τις ανάγκες της δημόσιας ζωής.

Άρα -τελειώνω, κύριε Πρόεδρε- θα πρέπει να νομοθετήσουμε όλοι στο πλαίσιο μιας εθνικής συμφωνίας για το πώς χρησιμοποιείται η κρατική διαφήμιση από την πολιτεία και την εκάστοτε κυβέρνηση.

Τρίτο και τελευταίο, εάν κανείς δει τι ακριβώς κάνει το Εθνικό Συμβούλιο Ραδιοτηλεόρασης στις κυρωτικές του αρμοδιότητες, θα εκπλαγεί από όσα θα διαβάσει στα Πρακτικά της εξεταστικής επιτροπής. Ακόμη και κυρώσεις που μπορεί σύμφωνα με τον νόμο να επιβάλει όταν δημοσκοπικές εταιρείες δεν συμμορφώνονταν με τον νόμο κατά τη δημοσίευση μιας δημοσκοπικής έρευνας, δεν επιβάλλονται, όπως συμβαίνει, παραδείγματος χάριν, σε απόκρυψη των στοιχείων της ταυτότητας της έρευνας.

Το Εθνικό Συμβούλιο Ραδιοτηλεόρασης δεν είναι η πρώτη φορά που δείχνει μια δυσανεξία στο να ασκήσει τα καθήκοντα που του απονέμει το Σύνταγμα και ο νόμος. Και είναι σοβαρά τα καθήκοντα αυτά, ιδιαίτερα αν υπολογίσουμε ότι πρέπει να σέβεται με τις αποφάσεις του και να υπηρετεί τις αρχές του πολιτισμού, της νεότητας και της ανθρώπινης ευπρέπειας, την ώρα που όλες οι βραδινές τηλεοπτικές ζώνες κυριαρχούνται από τηλεοπτικά σκουπίδια. Κι εκεί υπάρχει δυσανεξία.

Κύριε Πρόεδρε, κλείνω με την παρότρυνση προς εσάς και όλους τους συναδέλφους, να θυμηθούμε το άρθρο του Κανονισμού της Βουλής, το οποίο προβλέπει ότι, όπως διορίζεται μια ανεξάρτητη αρχή από τη Διάσκεψη των Προέδρων, με τον ίδιο τρόπο ανακαλείται και η σχετική απόφαση. Όταν, λοιπόν, μια ανεξάρτητη αρχή δεν τηρεί τις υποχρεώσεις της, η Διάσκεψη των Προέδρων με την ειδική πλειοψηφία των 3/5 που προβλέπει το Σύνταγμα μπορεί να ανακαλέσετε την απόφαση επιλογής της. Ειδάλλως, αν δεν έχουμε πολιτική βούληση να αντιμετωπίσουμε φαινόμενα τα οποία δεν τιμούν τον δημόσιο βίο, δεν θα κάνουμε τα οφειλόμενα.

Σας ευχαριστώ πολύ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ. Είναι μία πρόταση αυτή, κύριε Καστανίδη, την οποία μπορούμε να μελετήσουμε.

Για να οργανώσουμε λίγο τη συζήτηση, όπως έχουν δηλώσει και με τη σειρά θα μιλήσει τώρα ο Κοινοβουλευτικός Εκπρόσωπος της Ελληνικής Λύσης κ. Χήτας. Αμέσως μετά θα μιλήσει ο Πρόεδρος της Κοινοβουλευτικής Ομάδας του Κομμουνιστικού Κόμματος Ελλάδας κ. Κουτσούμπας και θα συνεχίσουμε στον κατάλογο.

Ορίστε, κύριε Χήτα, έχετε τον λόγο.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ πολύ, κύριε Πρόεδρε.

Ξέρετε, ο λαός λέει: «Καλύτερα να σου βγει το μάτι, παρά το όνομα». Άρα ό,τι και να συζητάμε σήμερα εδώ, ο τίτλος λίστα Πέτσα θα μείνει στην ιστορία, όσο και να προσπαθείτε να πείσετε σήμερα τον κόσμο ότι είστε άμεμπτοι και δεν έχετε καμμία σχέση με όλα αυτά.

Κύριε Τσιάρα, τι κάνετε εδώ σήμερα εσείς; Ο Υπουργός Δικαιοσύνης τι δουλειά έχει σήμερα εδώ; Είναι χαρά μας που σας βλέπουμε, ξέρετε ότι τρέφουμε μεγάλη εκτίμηση προς εσάς, αλλά τον κ. Πέτσα περιμέναμε. Τι κάνει ο Υπουργός Δικαιοσύνης στη συζήτηση για την πολιτική χειραγώγηση της κοινής γνώμης, τον ευτελισμό των θεσμών, την κατασπατάληση δημοσίου χρήματος; Λέω ξανά ότι θα περιμέναμε τον κ. Πέτσα. Εσείς τι κάνετε εδώ; Ξέρω εγώ;

Φέρατε ένα πόρισμα για την περίφημη λίστα Πέτσα ότι όλα έγιναν όπως έπρεπε, με αδιάβλητες διαδικασίες και νομίζατε ότι ξεμπερδέψατε, ότι καθαρίσατε. Αυτό είναι. Νομίζετε, όμως, ότι ξεμπερδέψατε. Ο κόσμος έχει καταλάβει ακριβώς τι έχει συμβεί. Σας πήρε χαμπάρι ότι πιαστήκατε ουσιαστικά με τη γίδα στην πλάτη. Αυτό έγινε με την ιστορία αυτή.

Για να συστηθούμε για άλλη μια φορά -όχι κοινοβουλευτικά- να σας πω ότι η δουλειά μου είναι δημοσιογράφος κοντά τρεις δεκαετίες. Έχω είκοσι εννέα χρόνια ένσημα. Σας το λέω για να καταλάβετε ότι τον χώρο των μέσων μαζικής ενημέρωσης και πώς αυτός λειτουργεί τον ξέρω σίγουρα πολύ καλύτερα από την πλειοψηφία εδώ μέσα. Είναι πολύ σημαντικό ότι η υπόθεση της λίστας Πέτσα -κι εδώ θα πρέπει να μείνουμε σε αυτό- μαρτυρά ποια είναι η κουλτούρα σας, δείχνει ποιο είναι το DNA σας. Αυτή η ιστορία αυτό δείχνει. Και δεν περιμέναμε και τίποτα παραπάνω να βγει από αυτή την εξεταστική επιτροπή. Απλά θέλαμε να υπερτονίσουμε και να δείξουμε στον κόσμο ποια είναι η κουλτούρα σας. Είστε μια Κυβέρνηση που πιστεύει ότι με τα λεφτά μπορώ να κάνω τα πάντα, θα δώσω λεφτά, θα μοιράσω λεφτά δεξιά και αριστερά, σε μέσα, σε γιατρούς, οπουδήποτε, αρκεί να κάνω τη δουλειά μου. Σάμπως είναι δικά σας; Τι σας νοιάζει; Μήπως από την τσέπη σας τα βγάζει η Κυβέρνηση; Όχι. Τα λεφτά είναι του ελληνικού λαού, των Ελλήνων πολιτών. Με τα λεφτά του Έλληνα φορολογούμενου κάνετε τους γαλαντόμους.

Ξέρετε, υπάρχει ένα τραγικό στην ιστορία αυτή. Υπάρχουν πολλά, αλλά θα πω ένα τώρα. Για παράδειγμα, το γερμανικό πρακτορείο ειδήσεων το οποίο επικαλεστήκαμε χθες εδώ στην ομιλία μας, που έκανε μια έρευνα για την πανδημία και απαντάει στο κρίσιμο ερώτημα που έχουμε θέσει πολλάκις αλλά δεν έχουμε πάρει απάντηση από την Κυβέρνηση, γιατί στην Ελλάδα, για παράδειγμα, έχουμε τόσους θανάτους, προφανώς δεν ανήκει στη λίστα Πέτσα και, άρα, έδωσε την απάντηση. Ο κόσμος, λέει, πεθαίνει στην Ελλάδα -έχουμε μακράν τη μεγαλύτερη αναλογία θανάτων ανά εκατομμύριο στην Ευρώπη- γιατί το Εθνικό Σύστημα Υγείας πάσχει από χρόνια προβλήματα. Με λίγα λόγια, έχει τα μαύρα του τα χάλια. Φτάσαμε στο σημείο, λέει το γερμανικό πρακτορείο ειδήσεων, στην Ελλάδα να μην υπάρχουν στα νοσοκομεία γάζες, ενέσεις, γάντια, αναλώσιμα, γιατί δεν υπάρχει επαρκές προσωπικό, γιατί έφυγαν στο εξωτερικό έντεκα χιλιάδες γιατροί επειδή ο γιατρός παίρνει 1.200 ευρώ μεικτά -ντροπή, πού να καθίσει εδώ να δουλέψει- κι έτσι γκρεμίστηκε το Εθνικό Σύστημα Υγείας.

Η Ελλάδα, ξέρετε, κυρίες και κύριοι συνάδελφοι, δεν έχει χρήματα να ενισχύσει το σύστημα υγείας, για να σώζουμε ζωές. Η Ελλάδα δεν έχει χρήματα να ενισχύσει τους αγρότες μας, τον πρωτογενή τομέα, που έχουν βγει πάλι στα κάγκελα αυτές τις μέρες. Η Ελλάδα, η Κυβέρνηση δεν έχει χρήματα να στηρίξει την παιδεία μας. Δεν έχει χρήματα για όλα αυτά, αλλά έχει χρήματα για να ταΐζει τα μέσα μαζικής ενημέρωσης. Είναι τραγικό. Οι τιμές των καυσίμων έχουν πάει στα ύψη. Δεν μειώνετε τον ειδικό φόρο κατανάλωσης, γιατί λέτε ότι δεν υπάρχει δημοσιονομικός χώρος. Δεν καταργείτε τον ΕΝΦΙΑ, που το ζητάμε, γιατί δεν υπάρχει δημοσιονομικός χώρος. Έτσι λέτε. Δεν προχωράτε σε φοροελαφρύνσεις που έχετε τσαλαπατήσει τις Ελληνίδες και τους Έλληνες, γιατί δεν υπάρχει δημοσιονομικός χώρος να το κάνουμε αυτό. Για να ταΐζετε, όμως, τα μέσα μαζικής ενημέρωσης, υπάρχει μπόλικος δημοσιονομικός χώρος και με τα λεφτά του ελληνικού λαού. Γιατί να το κάνετε αυτό; Για να υμνούν εσάς και να αποκλείουν όλους τους υπόλοιπους που σας κάνουν αντιπολίτευση και να δίνονται οδηγίες. Το ξέρω κανονικά, όπως το λέω ακριβώς είναι. Μάρτυρες είναι οι δημοσιογράφοι εδώ έξω, τα παιδιά αυτά τα εργαζόμενα, οι εξαιρετικοί συνάδελφοί μου δημοσιογράφοι. Τους λέω «Μα, καλά, δεν βάλατε μια ατάκα της Ελληνικής Λύσης; Τόσα πράγματα είπαμε». Εμείς στείλαμε, λένε, αλλά δεν μπαίνει, είστε κομμένοι. Άκου τώρα λογική, «Είστε κομμένοι»! Τέρμα! Δεν υπάρχει! Αυτή είναι η πολυφωνία. Είμαστε αποκλεισμένοι, όπως και κάποια άλλα κόμματα.

**ΙΩΑΝΝΗΣ ΚΕΦΑΛΟΓΙΑΝΝΗΣ:** Ονόματα θα πείτε;

**ΚΩΝΣΤΑΝΤΙΝΟΣ ΧΗΤΑΣ:** Τι εννοείτε; Από κανάλια; Από όλα, «ΑΝΤ1», «STAR», «ΣKAΪ». Γι’ αυτό ζητήσαμε, κύριε Πρόεδρε της Επιτροπής, να έρθουν εδώ οι διευθυντές των καναλιών και ούτε καν τους καλέσατε. Μην ξύνεστε στην γκλίτσα του τσοπάνη τώρα! Καλά είστε εκεί, ηρεμήστε! Μην ξύνεστε στην γκλίτσα του τσοπάνη! Η Ελληνική Λύση είναι κομμένη από όλα τα κανάλια, από όλους τους τηλεοπτικούς σταθμούς! Απ’ όλους! Είκοσι χρόνια ένσημα στον «ΑΝΤ1» είχα, κύριε. Έχω κουμπάρους και φίλους εκεί μέσα.

**ΔΙΟΝΥΣΙΟΣ ΧΑΤΖΗΔΑΚΗΣ:** Κάθε μέρα είναι ο κ. Βελόπουλος στα κανάλια!

**ΚΩΝΣΤΑΝΤΙΝΟΣ ΧΗΤΑΣ:** Πληρώνει, κύριε! Πληρώνει για να είναι στα κανάλια! Μας κάλεσε ποτέ κανείς;

**ΠΡΟΕΔΡΕΥΩΝ (Χαράλαμπος Αθανασίου):** Μη διακόπτετε, σας παρακαλώ.

**ΚΩΝΣΤΑΝΤΙΝΟΣ ΧΗΤΑΣ:** Πάμε παρακάτω.

Κύριε Πρόεδρε, πάμε να δούμε κάποιες λεπτομέρειες αυτής της υπόθεσης, της περίφημης λίστας Πέτσα. Μοιράστηκαν εκατομμύρια ευρώ μέσω μιας διαφημιστικής εταιρείας και δεν μας είπε κανείς πώς επιλέχθηκε αυτή η εταιρεία που θα πάρει το 3% από τα 20 εκατομμύρια! Δεν μας είπε κανείς! Για ποιον λόγο χαρίσατε σε έναν ιδιώτη εκατοντάδες εκατομμύρια ευρώ; Γιατί δεν μπήκε στη «ΔΙΑΥΓΕΙΑ»; Να το κάνετε εσείς, να δούμε πώς έγινε η μοιρασιά.

Να μας πείτε πώς ένα site πήρε 180.000 ευρώ που είναι στη θέση τρακόσια δεκατρία, κύριε Κοινοβουλευτικέ Εκπρόσωπε της Νέας Δημοκρατίας, που προηγουμένως ανησυχήσατε. Ένα site που είναι στη θέση τρακόσια δεκατρία, πώς πήρε 180.000 ευρώ; Πώς ένα site που είναι στη θέση εκατόν σαράντα δεν πήρε ούτε 1 ευρώ; Μηδέν! Ραδιοφωνικοί σταθμοί με μικρή ακροαματικότητα πήραν μεγαλύτερα ποσά από σταθμούς με μεγαλύτερη ακροαματικότητα. Μα, τα ξέρω, είμαι της δουλειάς. Τα μεν είναι λιβανιστήρια και οι άλλοι κάνουν μια σοβαρή δουλειά, επαγγελματική, δημοσιογραφική.

Πώς γίνεται αυτό; Θα σας εξηγήσουμε εμείς. Αυτοί που σας λιβανίζουν και αποδομούν με την αντιπολίτευσή τους την Κυβέρνηση είναι οι εχθροί σας. Δώσατε 60 χιλιάδες ευρώ στην εφημερίδα «ΦΙΛΕΛΕΥΘΕΡΟΣ», που πουλούσε δυό χιλιάδες φύλλα κάθε Σάββατο -το ξέρετε αυτό;- και μετά από τρεις μήνες έκλεισε η εφημερίδα! Θέλετε και ονόματα. Ορίστε: Είναι η εφημερίδα που είχε ο κ. Μαυρίδης -σας είπα «μην ξύνεστε, καλά είστε εκεί»-, ο οποίος πήρε άλλα 120.000 ευρώ για το liberal.gr και είναι ο νονός, αυτός που βάφτισε Μωυσή τον κ. Μητσοτάκη! Ο νονός σας είναι αυτός! Πήρε 120 χιλιάρικα. Δώσατε 60.000 ευρώ σε εφημερίδα που έκλεισε σε τρεις μήνες και σε εφημερίδα που πουλούσε παραπάνω φύλλα, ευρώ τσακιστό, τίποτα!

Και τι μας είπατε για όλα αυτά; Ότι φταίει ο αλγόριθμος! Ότι εσείς δεν βάλατε το χεράκι σας, αλλά βάσει αλγορίθμου έτσι βγήκαν και έτσι πήραν τα χρήματα!

Ξέρετε ποιο είναι το πιο τραγικό; Ότι η λίστα Πέτσα δεν ήταν μία και τελείωσε. Η λίστα Πέτσα είναι εδώ, συνεχίζει κανονικά. Υπάρχουν συνέχεια λίστες Πέτσα. Ξέρετε τι λένε στη δημοσιογραφική πιάτσα; Δείξε μου τις διαφημίσεις σου, να σου πω ποιος είσαι, τι διαφημίσεις έχουν τα μέσα για να σου πω με ποιον είσαι και ποιος είσαι. Διαφημιστικές διοχετεύουν διαφημίσεις - πακέτα όλως παραδόξως σε μέσα μαζικής ενημέρωσης που σας δανείζουν από το πρωί μέχρι το βράδυ. Μέσα μεγαλύτερης απήχησης που λειτουργούν ως κανονικά μέσα δεν έχουν διαφήμιση. Τυχαίο; Δεν νομίζω, κύριε Πρόεδρε, να είναι τυχαίο και αυτό. Όλα αυτά που συμβαίνουν είναι ντροπή. Είναι αντιδημοκρατικό.

Και προσέξτε, εμείς δεν τα έχουμε με τους δημοσιογράφους. Το ξεκαθαρίζω σήμερα εδώ. Είναι άνθρωποι που παλεύουν για το μεροκάματο, να συντηρήσουν τη δουλειά τους, την οικογένειά τους, να μεγαλώσουν τα παιδιά τους με αξιοπρέπεια, αλλά αναγκάζονται να μπουν στον χορό και να χορέψουν, αλλιώς θα πάνε σπίτια τους οι άνθρωποι. Αυτή είναι η αλήθεια. Το έχω ζήσει και εγώ. Μέχρι να ξεκλειδώσει μία επιχορήγηση ήταν κομμένο το τάδε πολιτικό πρόσωπο, «δεν τον παίζετε». Μόλις ξεκλείδωσε, μας έδωσαν εντολή «ο κύριος τάδε παίζει πάλι». Δεν τα ξέρετε αυτά; Τι είναι αυτά; Σας λέω κάποια νέα τώρα; Εγώ το έχω ζήσει πολλές φορές. Ας τολμούσα να τον παίξω! Θα είχα απολυθεί.

Έχετε εξευτελίσει τα μέσα μαζικής ενημέρωσης, την ιδιότητα, το δημοσιογραφικό λειτούργημα. Δεν το καταλαβαίνετε; Τι νομίζετε; Ότι εμείς περιμένουμε εδώ το αποτέλεσμα της εξεταστικής; Ο κόσμος έξω μιλάει γι’ αυτά συνέχεια. Υπάρχουν, ξέρετε, και τα social media. Δεν υπάρχουν μόνο τα παραδοσιακά κανάλια, «ΣΚΑΪ» κ.λπ., ό,τι πει ο Πορτοσάλτε και η Κοσιώνη και τελειώσαμε. Ο κόσμος εκφράζεται έξω.

Όσον αφορά το ΕΣΡ, κύριε Καστανίδη, υπερθεματίζουμε. Είμαστε κατά των ανεξάρτητων αρχών που υποκαθιστούν το κράτος και τη λειτουργία μιας κυβέρνησης. Αυτοί τι είναι δηλαδή; Δεν τους ακουμπάει κανείς; Τους διορίζουμε, δηλαδή, εμείς, αλλά δεν μπορούμε να τους ακουμπήσουμε και να τους ελέγξουμε;

Τι να πούμε για το ΕΣΡ, τον εμπαθή κ. Κουτρομάνο, ο οποίος ήρθε στην Επιτροπή Διαφάνειας, κύριε Μυλωνάκη, και σας είπε: «Δεν μπορώ να κάνω τη δουλειά μου. Δεν έχω μηχανήματα, δεν έχω προσωπικό»; Παραιτήσου, ρε φίλε! Τι παίρνεις τα 10 χιλιάρικα τον μήνα τότε; Παραιτήσου αφού δεν μπορείς να κάνεις τη δουλειά σου. Όμως επιλεκτική άσκηση καθηκόντων: να φορτώσουμε με πρόστιμα τον Βελόπουλο, να τον εξοντώσουμε. Αυτά είναι. Το ΕΣΡ δεν βλέπει ότι δεν υπάρχει πολυφωνία στα κανάλια; Δεν βλέπει ότι κόμματα του Κοινοβουλίου δεν καλούνται πότε; Εκεί πού είναι ο κ. Κουτρομάνος; Δεν είναι πουθενά.

Τι να πούμε τώρα για τις δημοσκοπήσεις; Τι να πούμε, ρε παιδιά; Είναι αυτές που έδιναν «γκανιάν» τον κ. Λοβέρδο! Είναι επίσης αυτές οι δημοσκοπήσεις που μας έδιναν προεκλογικά 1,2% και πήραμε 4%. Είναι αυτές οι δημοσκοπήσεις που δίνουν κάθε δύο ώρες στο ΚΙΝΑΛ δύο μονάδες. Στις 2.00΄ η ώρα έχει δεκατέσσερις μονάδες, στις 5.00΄ το απόγευμα έχει δεκαέξι μονάδες και όσο περνάνε οι μέρες, σκαρφαλώνει το ΚΙΝΑΛ. Φοβερό! Αυτές είναι οι αξιόπιστες δημοσκοπήσεις; Αυτές είναι οι ελεγχόμενες δημοσκοπήσεις, οι κατά παραγγελία δημοσκοπήσεις είναι, οι δικές σας. Κυβερνάτε με τις δημοσκοπήσεις.

Πρέπει να προσέξετε όμως. Είναι ωραίες οι δημοσκοπήσεις, σας διαφεύγει όμως κάτι. Σε λίγο δημοφιλέστερος για Πρωθυπουργός θα είναι ο κανένας. Για άλλη μια φορά σας λέω, αφού τους πιστεύετε τις δημοσκοπήσεις, δείτε τις λίγο. Και να γνωρίζετε -και κλείνω, κύριε Πρόεδρε, γιατί σέβομαι τη διαδικασία- και κάτι: Ο κόσμος καταλαβαίνει. Μη βιάζετε τη νοημοσύνη του. Μην τον υποτιμάτε. Αν βγείτε έξω και ρωτήσετε εκατό ανθρώπους τι πιστεύουν για τη λίστα Πέτσα και οι εκατό θα πουν ότι υπήρξε η λίστα Πέτσα. Σας έχουν πάρει χαμπάρι και αυτό είναι το σημαντικό. Θα το δείτε όταν έρθει η ώρα των εκλογών.

Ο κόσμος επίσης έχει καταλάβει πως όλα αυτά που κάνετε, είναι επειδή έχετε συνειδητοποιήσει ότι αυτό το ταξίδι σας φτάνει στο τέλος. Το ταξίδι της Κυβέρνησής σας φτάνει στο τέλος. Με λίγα λόγια τελειώνετε και θα σκάσετε και εσείς σαν φούσκα, όπως σκάνε όλες οι φούσκες και θα κάνετε και κρότο μάλιστα. Σαν χάρτινος πύργος θα καταρρεύσετε και όσα μέσα μαζικής ενημέρωσης και αν χρηματοδοτήσετε, όσα εκατομμύρια του ελληνικού λαού και αν μοιράσετε στα κανάλια αυτά, να θυμάστε μόνο τη ρήση του Αβραάμ Λίνκολν: «Μπορείς να ξεγελάσεις λίγους για πολύ, πολλούς για λίγο, αλλά δεν μπορείς να τους ξεγελάσεις όλους για πάντα»

Ευχαριστώ, κύριε Πρόεδρε.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ.

Τον λόγο θα πάρει τώρα ο Πρόεδρος της Κοινοβουλευτικής Ομάδας του Κομμουνιστικού Κόμματος Ελλάδας, ο κ. Δημήτρης Κουτσούμπας.

**ΔΗΜΗΤΡΙΟΣ ΚΟΥΤΣΟΥΜΠΑΣ (Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας):** Ευχαριστώ, κύριε Πρόεδρε.

Το πιο πιθανό είναι εδώ μέσα στη Βουλή, με αφορμή το πόρισμα της εξεταστικής για τη λίστα Πέτσα, η Νέα Δημοκρατία με τον ΣΥΡΙΖΑ να στήσουν πάλι άλλη μια κοκορομαχία σήμερα, όπως συνηθίζουν άλλωστε. Από αφορμές άλλο τίποτα: Μια ο Φουρθιώτης, μια ο Πολάκης, αυτές τις μέρες η κυνική συμπεριφορά ενός Υπουργού και ενός άλλου στελέχους της Νέας Δημοκρατίας, που πιάστηκαν στα πράσα, και είδαν το φως της δημοσιότητας, άλλα που δεν ξέρουμε ακόμα, με μπόλικη κλειδαρότρυπα και ακόμη περισσότερη υποκρισία. Μια συμπεριφορά που κουμπώνει με την κυνική, με την ωμή αντιλαϊκή πολιτική, την οποία κανένας σας δεν πρόκειται να καταδικάσει, να αποπέμψει, να διαγράψει, να κάτσει στο σκαμνί.

(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ. **ΑΘΑΝΑΣΙΟΣ ΜΠΟΥΡΑΣ**)

Τι προσπάθησε να κρύψει ο κουρνιαχτός αυτής της αντιπαράθεσης ανάμεσα στη Νέα Δημοκρατία και τον ΣΥΡΙΖΑ, ιδιαίτερα το τελευταίο διάστημα; Προσπάθησε να κρύψει, για παράδειγμα, ότι λίγες μέρες πριν, εδώ, σε αυτή την Αίθουσα, σε κλίμα μάλιστα ουσιαστικής συναίνεσης, ψηφίστηκε ένας ακόμα αναπτυξιακός νόμος που χαρίζει 11 δισεκατομμύρια ευρώ στο μεγάλο κεφάλαιο. Όλος ο καβγάς γίνεται για το πώς, ποιος και πού θα μοιράσει τα δεκάδες δισεκατομμύρια ευρώ σε μεγάλες επιχειρήσεις, ενώ την ίδια ώρα οι λαϊκές οικογένειες δεν μπορούν να καλύψουν τα απλά καθημερινά τους έξοδα.

Τσακώνεστε τάχα διαφωνώντας ότι η ανάπτυξη του ενός είναι καλύτερη, δήθεν διαφορετική από του άλλου, λες και αυτή πέφτει από τον ουρανό και δεν προέρχεται από την ολοένα και μεγαλύτερη εκμετάλλευση των ίδιων των εργαζομένων για την οποία όλοι σας έχετε νομοθετήσει. Και όλα αυτά την ίδια ώρα που η ακρίβεια στα προϊόντα λαϊκής κατανάλωσης, οι αυξήσεις στους λογαριασμούς ρεύματος και θέρμανσης κατατρώνε το λαϊκό εισόδημα. Και η Κυβέρνηση έχει το θράσος να επιμένει να βαφτίζει μέτρα στήριξης των λαϊκών οικογενειών κάποια ψίχουλα των λίγων ευρώ και αυτά κουτσουρεμένα, την ίδια ώρα που οι αυξήσεις στην ενέργεια είναι πολλαπλάσιες και οι αυξήσεις αυτές δεν είναι πρόσκαιρες όπως κάποια φυσικά φαινόμενα και το ξέρετε. Είναι αποτέλεσμα της απελευθέρωσης της ενέργειας, της απολιγνιτοποίησης, της πράσινης μετάβασης, που όλοι σας έχετε κάνει σημαία και θεό σας.

Το έχουμε πει και θα το επαναλάβουμε: Ελάχιστη στήριξη στα λαϊκά νοικοκυριά αποτελούν μόνο οι προτάσεις του ΚΚΕ για κατάργηση εδώ και τώρα των ειδικών φόρων κατανάλωσης και του ΦΠΑ στα καύσιμα και την ενέργεια.

Τι άλλο προσπάθησε να κρύψει ο κουρνιαχτός της αντιπαράθεσής σας; Ότι ο Υπουργός Εξωτερικών, για παράδειγμα, επισκέφτηκε την Ουκρανία, όπου υπάρχει ελληνόφωνος πληθυσμός, στρώνοντας το έδαφος για μια εκ των προτέρων δικαιολόγηση της εμπλοκής της Ελλάδας σε μια πιθανή ανάφλεξη στην περιοχή. Και η ελληνική τελικά εμπλοκή στη λεγόμενη αυτή «ουκρανική κρίση» έχει ήδη ξεκινήσει και έχει όνομα και το όνομά της είναι Αλεξανδρούπολη, εκεί όπου αποβιβάζονται καθημερινά αμερικάνικες στρατιωτικές δυνάμεις, μεταφέροντας όπλα, με βάση το σχέδιο περικύκλωσης της Ρωσίας, στον μεγάλο ανταγωνισμό τους. Και σας προειδοποιούμε: οι προβοκάτσιες είναι προ των πυλών. Δυστυχώς, θα χρειαστεί να επανέλθουμε στο θέμα.

Προσπάθησε επίσης αυτός ο ψευτοκαβγάς, ο περί όνου σκιάς, να κρύψει ότι αυτές τις μέρες δίνεται μια πολύ μεγάλη μάχη από τους εργαζόμενους της «ΛΑΡΚΟ» για να μείνουν οι εργαζόμενοι στη δουλειά τους, στα σπίτια τους. Γιατί η «ΛΑΡΚΟ» αποτελεί μια επιχείρηση στρατηγικής σημασίας και μπορεί να παραμείνει ανοιχτή, να αναπτυχθεί, να εκσυγχρονιστεί, αλλά και να διασφαλίσει τη δουλειά και τα δικαιώματα των εργαζομένων της, όπως έχει προτείνει το ΚΚΕ. Γιατί η «ΛΑΡΚΟ» θα μπορούσε να ήταν στην πρώτη γραμμή μιας ανάπτυξης που θα είχε ως βάση όμως τις λαϊκές ανάγκες και τις παραγωγικές δυνατότητες της χώρας μας. Γιατί συνειδητά απαξιώθηκε και ιδιωτικοποιείται με βάση την πολιτική που ακολούθησαν όλες οι μέχρι σήμερα κυβερνήσεις και την ίδια ώρα ως αποτέλεσμα της ίδιας πολιτικής οξύνονται τα προβλήματα παντού, σε μεγάλες επιχειρήσεις, μεγάλες μονάδες. Χιλιάδες εργαζόμενοι διεκδικούν, όπως στην «COSCO», στα «ΠΕΤΡΕΛΑΙΑ ΚΑΒΑΛΑΣ», στον «ΒΑΡΒΑΡΕΣΣΟ» και αλλού, δυναμώνουν οι εστίες αντίστασης.

Τι άλλο προσπαθεί να κρύψει η κάλπικη αντιπαράθεση; Το ότι χιλιάδες βιοπαλαιστές αγρότες βρίσκονται στα μπλόκα γιατί θέλουν να μπορούν να συνεχίσουν να παράγουν στα χωράφια τους. Παλεύουν για την επιβίωσή τους, γιατί συνθλίβονται από την εκτίναξη του κόστους παραγωγής, τις επιπτώσεις των φυσικών καταστροφών, τις τιμές στα αγροτικά προϊόντα που επιβάλλουν τα μονοπώλια, την ΚΑΠ που έχει προγράψει την αγροτιά για χάρη μεγάλων καπιταλιστικών αγροτικών εκμεταλλεύσεων.

Όμως τίποτα δεν μπορεί να κρύψει το γεγονός επίσης ότι σε συνθήκες πανδημίας τα δημόσια νοσοκομεία καταρρέουν. Αναφέρομαι στο «ΑΤΤΙΚΟΝ» στη δυτική Αθήνα, όπου προχθές στην εφημερία τα ράντζα της ντροπής έσπασαν κάθε ρεκόρ, ακόμα και αυτό που υπήρχε επί ΣΥΡΙΖΑ. Αυτά είναι τα αποτελέσματα της εμπορευματοποιημένης δημόσιας υγείας και της συνύπαρξής της με τους επιχειρηματίες της υγείας, σήμα κατατεθέν της πολιτικής και των δυο σας, και της Νέας Δημοκρατίας και του ΣΥΡΙΖΑ.

Και για να έρθω τώρα και σε ένα από τα πιο δημοφιλή θέματα της αντιπαράθεσης ανάμεσα στην Κυβέρνηση και τον ΣΥΡΙΖΑ, αυτό της εξεταστικής επιτροπής για τη λίστα Πέτσα, που συζητάμε σήμερα. Από την πρώτη στιγμή που τέθηκε το ζήτημα της διερεύνησης των υποθέσεων της λίστας Πέτσα το ΚΚΕ είχε δηλώσει τη συμφωνία του σε σύσταση εξεταστικής επιτροπής. Ταυτόχρονα, όμως, είχαμε τονίσει στη σχετική συζήτηση τότε στη Βουλή ότι δεν τρέφουμε και μεγάλες προσδοκίες ότι κάτι θετικό θα βγει από αυτή την Επιτροπή, όπως δεν βγήκε και από άλλες αντίστοιχες επιτροπές στο παρελθόν. Γιατί αυτό που κάθε φορά συνήθως μένει από αυτές τις εξεταστικές επιτροπές είναι μόνο οι καβγάδες που προσφέρουν, και βέβαια προσφέρουν μπόλικη τροφή αποπροσανατολισμού, πολιτικό κουτσομπολιό και σόου για κάποιες τηλεοράσεις. Και στο τέλος μένουν τα πορίσματα - σούπα που ουσιαστικά κουκουλώνουν και τις υποθέσεις. Στην καλύτερη των περιπτώσεων μπορεί να αναδεικνύουν μόνο κάποια επιμέρους, κάποια επιφανειακά ζητήματα, πάντα όμως συγκαλύπτουν την ουσία της διαπλοκής που υπάρχει ανάμεσα στο πολιτικό σύστημα, τις κυβερνήσεις, τα αστικά κόμματα από τη μια και από την άλλη σε μεγάλα επιχειρηματικά συμφέροντα, μέρος φυσικά των οποίων είναι και οι μεγαλοϊδιοκτήτες των μέσων ενημέρωσης.

Η πορεία των εργασιών της επιτροπής, οι συνθήκες εκφυλισμού που διαμορφώθηκαν, με ευθύνη της Νέας Δημοκρατίας και εξαιτίας της απαράδεκτης κατά την άποψή μας άρνησής της να κληθούν πολιτικά πρόσωπα και Υπουργοί, επιβεβαίωσαν αυτή την πρόβλεψη και δείχνουν επίσης και τα στενά, ασφυκτικά, για να μην πω απροσπέλαστα, όρια που υπάρχουν προκειμένου τέτοιες επιτροπές της Βουλής που υποτίθεται ότι αναζητούν την αλήθεια να μην τη βρίσκουν ποτέ, τόσο την αλήθεια όσο βέβαια και την ουσία της διαπλοκής, ακόμα και οι επιτροπές που φτιάχνονται με πρωτοβουλία της Αντιπολίτευσης, όπως αυτές που πρόβλεψε η τελευταία συνταγματική αναθεώρηση. Γιατί τελικά αυτό που επικρατεί είναι η θέληση της εκάστοτε κυβερνητικής πλειοψηφίας, είναι οι πολιτικές σκοπιμότητες και σε πολλές περιπτώσεις είναι και μια ιδιότυπη ομερτά ανάμεσα στα διάφορα κυβερνητικά κόμματα, τα κόμματα που έχουν κυβερνήσει, για να μη θιγούν ιερά και όσια που κάθε κυβερνητικό κόμμα φιλοδοξεί να αξιοποιήσει. Πάρτε για παράδειγμα τα ζητήματα της παρέμβασης στη δικαιοσύνη, που είναι μόνιμο στοιχείο αντιπαράθεσης των πολιτικών κομμάτων εδώ και δεκαετίες.

Τι δεν αγγίζει όμως κανένας σας, ούτε η Νέα Δημοκρατία και το ΠΑΣΟΚ το άγγιξαν παλιότερα ούτε ο ΣΥΡΙΖΑ στη συνέχεια; Τον διορισμό της ηγεσίας των ανωτάτων δικαστηρίων από την εκάστοτε κυβέρνηση -που είναι το στοιχειώδες και που το ζητάει και η πλειοψηφία των δικαστών, χωρίς να ισχυριζόμαστε βέβαια ότι οριστικά και μόνιμα και έτσι θα λυνόταν το πρόβλημα- ακριβώς γιατί οι εξαρτήσεις στη δικαιοσύνη έχουν να κάνουν πρώτα και κύρια με το κράτος που υπηρετεί η δικαιοσύνη σήμερα. Εξαρτάται δηλαδή από τους νόμους, τους αντιλαϊκούς νόμους που καλείται να εφαρμόσει και ψηφίζει αυτή εδώ η Βουλή. Ιδού, λοιπόν, η ιδιότυπη ομερτά.

Πού αλλού εκφράστηκε αυτή η κοινή σας στάση; Στην άρνηση όλων σας να δεχθείτε την τροπολογία του ΚΚΕ πριν δύο χρόνια περίπου, που θα ήταν έστω ένα εμπόδιο και στη λίστα Πέτσα και σε διάφορες άλλες λίστες που φτιάχνονται κατά καιρούς και από διάφορους. Τι πιο απλό και στοιχειώδες να δεχτείτε αυτή την τροπολογία του ΚΚΕ; Η τροπολογία αυτή -σας θυμίζω- προέβλεπε ότι τα μηνύματα που αφορούν στην προστασία της δημόσιας υγείας, στην προστασία από σοβαρό κίνδυνο, από απειλή, όπως είναι μια πανδημία, δεν μπορούν σε καμμιά περίπτωση αυτά τα μηνύματα να μεταδίδονται με όρους διαφημιστικής καμπάνιας, αλλά θα πρέπει να μεταδίδονται, να καταχωρούνται ή να αναρτώνται ανάλογα με το κάθε μέσο μαζικής ενημέρωσης υποχρεωτικά και εντελώς δωρεάν, ότι σε όλες τις περιπτώσεις όπου χρειάζεται να υπάρχει η διαφημιστική δαπάνη για την προβολή της δραστηριότητας Υπουργείων, εποπτευόμενων επίσης φορέων του δημοσίου ή του ευρύτερου δημόσιου τομέα, αυτή η διαφημιστική καμπάνια θα πρέπει να γίνεται με όρους πλήρους διαφάνειας, με αντικειμενικά κριτήρια, χωρίς απαράδεκτους αποκλεισμούς, χωρίς επιδότηση ανύπαρκτων μέσων που διαμορφώνουν ένα καθεστώς συνδιαλλαγής κι ότι όλα αυτά θα πρέπει να δημοσιεύονται αναλυτικά και να υπάρχουν και κυρώσεις αν δεν γίνουν οι απαραίτητες δημοσιεύσεις. Τι πιο απλό από όλα αυτά τα συγκεκριμένα;

Ούτε όμως αυτά τα στοιχειώδη, τα απλά δέχεστε γιατί προφανώς όλοι σας θέλετε να συντηρείται και να ανακυκλώνεται ένας αδιαφανής μηχανισμός σχέσεων και διαπλοκής με μέσα ενημέρωσης, γιατί όλοι σας θέλετε να υπάρχει ένας μηχανισμός χειραγώγησης του ελληνικού λαού, ένας μηχανισμός εξωραϊσμού της εκάστοτε κυβερνητικής πολιτικής. Γι’ αυτόν τον λόγο και απορρίψατε τις προτάσεις του ΚΚΕ που είναι απολύτως λογικές και γι’ αυτόν τον λόγο συντηρείτε ένα διάτρητο και βολικό νομοθετικό πλαίσιο είτε όσον αφορά τα μέσα μαζικής ενημέρωσης είτε σε ό,τι αφορά τις δημοσκοπικές εταιρείες, όπου και εκεί θα μπορούσαν να μπουν αντίστοιχοι περιορισμοί και κανόνες ελέγχου.

Για ποιον λόγο, παραδείγματος χάριν, οι δημοσκοπήσεις που χρειάζεται να γίνονται μετά από παραγγελία του δημοσίου ή φορέων του δημοσίου τομέα να μη γίνονται από πανεπιστημιακά ιδρύματα ή από ένα δημόσιο ερευνητικό κέντρο; Όχι. Εκεί εσείς. Ούτε αυτά τα στοιχειώδη δεν μπορέσατε να λύσετε.

Αυτό φυσικά δεν σημαίνει ότι το πρόβλημα λύνεται με νομοθετικά μέτρα, με θεσμικά μέτρα μέσα σε αυτόν τον βόρβορο του συστήματος. Αρνείστε ακόμη και αυτά, προκειμένου να έχετε πλήρως ελεύθερο το πεδίο.

Φυσικά δεν λύνεται, γιατί το πρόβλημα είναι πολύ βαθύτερο και έχει σχέση με τον χαρακτήρα του ίδιου του κράτους, έχει σχέση με τη σύμφυση αστικού κράτους και κυβερνήσεων, με τα διάφορα επιχειρηματικά συμφέροντα, κομμάτι των οποίων είναι φυσικά και τα μέσα ενημέρωσης.

Από τη μια θεωρείτε πολυτέλεια τη στήριξη, για παράδειγμα, του δημόσιου συστήματος υγείας ή την κατάργηση αντιλαϊκών φόρων σε μια περίοδο που η ακρίβεια τσακίζει τα λαϊκά νοικοκυριά και από την άλλη δεν θεωρείτε καθόλου πολυτέλεια να στηρίζονται κλινικάρχες, καναλάρχες, μεγαλοεπιχειρηματίες και πάει λέγοντας, γιατί η αντιλαϊκή πολιτική χρειάζεται και τον εξωραϊσμό και τη χειραγώγηση και τον αυταρχισμό. Αυτό που ζούμε όλα αυτά τα χρόνια, με όλες τις κυβερνήσεις είναι και ο μιντιακός αυταρχισμός.

Πώς αλλιώς να χαρακτηρίσει κανείς το γεγονός ότι μεγάλες λαϊκές εκδηλώσεις, κινητοποιήσεις όπως ήταν αυτή, για παράδειγμα, που έγινε πριν δύο εβδομάδες με τη συμμετοχή του λαού της Πάτρας, του Δήμου της Πάτρας, του Εργατικού Κέντρου, εκατοντάδων σωματείων εδώ έξω, στο Σύνταγμα ή το μεγάλο αντιφασιστικό συλλαλητήριο στη Θεσσαλονίκη με αφορμή τα πρόσφατα γεγονότα με τη δολοφονία του δεκαεννιάχρονου, εξαφανίστηκαν από όλα τα μέσα;

Πώς αλλιώς να χαρακτηρίσει κανείς ότι στις τηλεοράσεις, σε άλλα μέσα ενημέρωσης, δεν τηρείται στο ελάχιστο ο νόμος για την προβολή των κομμάτων, με βάση έστω το εκλογικό τους ποσοστό, το να λένε τις θέσεις τους δηλαδή, ποια προβολή; Η προβολή μονοπωλείται από Νέα Δημοκρατία και ΣΥΡΙΖΑ, τώρα τελευταία και από το ΚΙΝΑΛ που πρέπει να «φουσκώσει» -βλέπετε- γιατί αντιμετωπίζεται ως ένας πιθανός Κυβερνητικός «μπαλαντέρ» του διπολισμού. Φυσικά, ούτε λόγος για παρέμβαση του Εθνικού Συμβουλίου Ραδιοτηλεόρασης, η σύνθεση του οποίου ήταν προϊόν συνεννόησης αυτών των τριών κομμάτων. «Μούγκα στη στρούγκα» για όλα αυτά.

Και για να κλείσω όπως άρχισα: Δεν ξαφνιάζετε κανέναν. Όλο και πιο συχνά καταφεύγετε στη σκανδαλολογία, την «κοκορομαχία». Όσο περισσότερο θα συγκλίνετε, τόσο περισσότερο «κουρνιαχτό» θα σηκώνετε, τόσους περισσότερους καυγάδες θα στήνετε για να κρύψετε αυτή τη σύγκλιση της πολιτικής σας.

Μάλιστα, να σας πούμε και κάτι; Οι σημερινοί καυγάδες του ΣΥΡΙΖΑ με τη Νέα Δημοκρατία ωχριούν μπροστά στους παλαιότερους καυγάδες της Νέας Δημοκρατίας με το ΠΑΣΟΚ. Αυτό όμως δεν εμπόδισε καθόλου αυτά τα δύο κόμματα του τότε δικομματισμού λίγα χρόνια μετά, όταν το απαίτησε η άρχουσα τάξη και το χρειάστηκε φυσικά το σύστημα, να βρεθούν στην ίδια κυβέρνηση, πλάι-πλάι στα υπουργικά έδρανα και όχι μόνο μια φορά.

Εμείς δεν αποκλείουμε να ξαναδούμε σε «remake» το ίδιο έργο, με παρόμοιο αντιλαϊκό σενάριο, αλλά με κάποιους νέους πρωταγωνιστές, αυτή τη φορά τη Νέα Δημοκρατία και τον ΣΥΡΙΖΑ, με «φτερούγα» το ΚΙΝΑΛ.

Όπως και να είναι, το κρίσιμο ζήτημα είναι ο λαός να αποφασίσει να γράψει το δικό του σενάριο για τις δικές του ανάγκες, να γίνει ο ίδιος ο λαός πρωταγωνιστής και να τα πάρει όλα αμπάριζα, εσάς και τις κυβερνήσεις σας και το σύστημά σας.

Αυτή είναι η πραγματική πολιτική αλλαγή που έχει ανάγκη ο τόπος, να γκρεμίσει το παλιό και το σάπιο και να χτίσει το νέο, με τον ίδιο πρωτοπόρο, για να κάνει κουμάντο στη χώρα του.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε τον κ. Κουτσούμπα.

Τον λόγο έχει ο Βουλευτής της Νέας Δημοκρατίας κ. Χαράλαμπος Παπαδημητρίου, στον οποίο ευχόμαστε χρόνια πολλά, καθώς και σε όλους τους εορτάζοντες σήμερα.

Ορίστε κύριε Παπαδημητρίου, έχετε τον λόγο και χρόνια σας πολλά.

**ΧΑΡΑΛΑΜΠΟΣ (ΜΠΑΜΠΗΣ) ΠΑΠΑΔΗΜΗΤΡΙΟΥ:** Ευχαριστώ, κύριε Πρόεδρε, εσάς και όλους τους καλούς συναδέλφους. Εύχομαι κι εγώ σε όλους όσοι εορτάζουν μαζί μου να το χαιρόμαστε.

Η προσπάθεια που καταβλήθηκε να χρησιμοποιηθεί ένα καινούργιο εργαλείο συνταγματικού ελέγχου και κοινοβουλευτικού ελέγχου, δυστυχώς έπεσε στο κενό. Θα ήταν καλό να μπορούσαμε να χρησιμοποιούμε αυτά τα εργαλεία για να βγάζουμε χρήσιμα συμπεράσματα.

Η εξεταστική επιτροπή, όμως, αγαπητοί συνάδελφοι, χρησιμοποιήθηκε ως εργαλείο σε έναν λυσσαλέο πόλεμο που έχει στήσει ο ΣΥΡΙΖΑ εναντίον των μέσων μαζικής ενημέρωσης εδώ και πολύ καιρό, κυρίως όταν ήταν κυβέρνηση, αλλά που συνεχίστηκε και όταν έχασε την πλειοψηφία. Άρα αυτό είναι και το μεγάλο μπέρδεμα, που δεν μας επέτρεψε να συζητήσουμε με έναν τρόπο -θα έλεγα- εποικοδομητικό για το πώς γίνονται ορισμένα πράγματα όταν τα χρειαζόμαστε.

Η πιο καλή απόδειξη γι’ αυτό είναι το τηλεοπτικό σποτ που έβγαλε ο ΣΥΡΙΖΑ. Όταν πηγαίνεις και βγάζεις αυτό το τηλεοπτικό σποτ και μετά έρχεσαι στην εξεταστική επιτροπή να ζητήσεις μια συνέχεια του θεατρινισμού «φέρε τον Πέτσα να κάνουμε μία ακόμη πολιτική δίκη» -γιατί προσπαθείτε να στήσετε πολιτικές δίκες- αντιλαμβάνονται όλοι ότι δεν θα μπορούσε να προκύψει από την εξεταστική επιτροπή τίποτε άλλο, παρά μόνο η διαλεύκανση και η εξέταση των αντικειμενικών γεγονότων.

Από την εξέταση αυτή, με τα στοιχεία που φέρατε, με τα στοιχεία που προέκυψαν με τις καταθέσεις των μαρτύρων, δεν προέκυψε τίποτε το μεμπτό. Όλοι οι μάρτυρες που προσήλθαν επιβεβαίωσαν ότι τηρήθηκαν οι προβλεπόμενες από τον νόμο διαδικασίες, αλλά -θα έλεγα- και οι συνηθισμένες διαδικασίες στην αγορά της διαφήμισης. Ως εκ τούτου ήταν «άνθρακες ο θησαυρός» και γι’ αυτό προσπαθήσατε μετά να μαζέψετε τα ασυμμάζευτα.

Θα ήθελα επίσης να σας θυμίσω ότι από την εξέταση που έγινε δεν προέκυψε ούτε η εμπλοκή κάποιου πολιτικού προσώπου, με αποτέλεσμα και ο δεύτερος εισηγητής σήμερα να μην μπορέσει να μας πει ποιο ήταν το πολιτικό πρόσωπο που ενεπλάκη και να αναφέρεται σε μια υπάλληλο που εργάζεται στο γραφείο του κ. Πέτσα ότι δήθεν κανόνιζε τα πράγματα, όταν υπάρχει ρητή επιβεβαίωση από τους μάρτυρες ότι τίποτε τέτοιο δεν συνέβη παρά μόνο σε μια περίπτωση που χρειάστηκε να διευρυνθεί το κριτήριο, ώστε να μπουν -ήταν σωστή η τροποποίηση αυτή- όλες οι εφημερίδες του επαρχιακού Τύπου, όπως και το ζήτησαν.

Άρα δεν μπορέσατε να αποδείξετε τίποτε και τελικά το μόνο που αποδείχθηκε ήταν ότι προσπαθούσατε να στήσετε μια φιέστα. Δεν είναι ο ρόλος των εξεταστικών επιτροπών αυτός και γι’ αυτό και αντιλαμβάνομαι την κριτική που γίνεται από ορισμένους συναδέλφους άλλων πτερύγων.

Αυτό προσπαθείτε να κάνετε και προσπαθήσατε να κάνετε με αυτό το περίφημο τηλεοπτικό σποτ, όπου εμφανίζατε δημοσιογράφους να τα «αρπάζουν» με τον πιο χυδαίο τρόπο, γιατί στην πραγματικότητα δεν δίνετε καθόλου σημασία στο τι δουλειά κάνουν οι δημοσιογράφοι, στο τι δουλειά κάνουν τα μέσα ενημέρωσης. Είναι λογικό, βέβαια, διότι εάν πάρω υπ’ όψιν μου ποιος εκφράζει καλύτερα τις μύχιες σκέψεις ή ενδεχομένως και τις συζητήσεις που γίνονται όταν δεν υπάρχουν οι κάμερες -δεν υπάρχει Facebook μεταξύ της ηγετικής ομάδας του ΣΥΡΙΖΑ- νομίζω ότι τα πράγματα είναι απλά, γι’ αυτό και χρειάζεται τελικά, είναι ο χρήσιμος άνθρωπος να μας τα λέει.

Είπε πρόσφατα σε δημοσιογράφο: «Για να φτάσεις τη μόρφωση και τις επιστημονικές μου γνώσεις, πρέπει να αλλάξεις εγκέφαλο, να δημιουργήσεις νέες νευρωνικές συνάψεις και να ζήσεις τρεις ζωές διαβάζοντας όλα τα χρόνια που θα ζήσεις». Με αυτά προσπαθείτε να πείτε ότι υπάρχει σχέση με τη δημοσιογραφία; Δεν τη χρειάζεστε.

Είπε: «Τι λες βρε λοιμωγμένο σούργελο, βρε σκοϊλικασμένη ελλικικοΣΚΑΙταισμένη…» -παραλείπω τη λέξη που είναι απαράδεκτη, τι εννοεί αυτός που το γράφει ότι θέλει να κάνει- «…το μέτζη του νεούκτη μου μέσα;»

Αυτός σας εκφράζει. Δεν τον καταδικάσατε ποτέ. Και περιμένετε μετά να έχετε καλές σχέσεις και να σας στηρίξουν οι δημοσιογράφοι, οι οποίοι έχουν τη γνώμη τους. Εγώ, τουλάχιστον, τριάντα κάτι χρόνια έχω γνωρίσει πολλές καταστάσεις, προφανώς, στα media που δούλεψα. Δεν υπάρχει δημοσιογράφος που δεν θα βρει τρόπο να πει τη γνώμη του. Και οι δημοσιογράφοι που δουλεύουν στον ΣΥΡΙΖΑ το ίδιο θα έκαναν. Κανείς δεν άλλαξε τη γνώμη του, επειδή ήρθαν τα χρήματα αυτής της καμπάνιας, που έπρεπε οπωσδήποτε να γίνει, επειγόντως να γίνει. Κανείς! Αντιθέτως, πάρα πολλοί είχανε μία γνώμη, την οποία ενδυνάμωσαν όταν τους κυνηγούσατε. Κυνηγήσατε μία λίστα ολόκληρη δημοσιογράφων, αξιολογότατων, γιατί και μόνο σας εμπόδιζαν στο πολιτικό σας παιχνίδι.

Άρα δεν θέλω να θυμίσω ότι ένας δημοσιογράφος που έχει πληγεί, που βλέπει ότι μπορεί να χάσει τη δουλειά του με την υπόθεση με τα βοσκοτόπια που εξετάζουμε αυτή τη στιγμή -που εμείς την εξετάσαμε και τη στείλαμε παρακάτω για να την εξετάσει η δικαιοσύνη- δεν θα μπορούσατε ποτέ να πιστέψετε ότι αυτό το πράγμα μπορεί να σας βγει. Κι, όμως, ζητήσατε εξεταστική επιτροπή για το προφανές.

(Στο σημείο αυτό την Προεδρική Έδρα καταλαμβάνει ο Πρόεδρος της Βουλής κ. **ΚΩΝΣΤΑΝΤΙΝΟΣ ΤΑΣΟΥΛΑΣ)**

Άρα θέλω να σας θυμίσω δύο πράγματα.

Ρωτήσαμε την πρόεδρο των δημοσιογράφων το εξής: Την άποψη, «Με τα χρήματα της καμπάνιας αυτής εξαγοράστηκαν δημοσιογραφικές συνειδήσεις;» -που ήταν η άποψή σας, τη λέγατε παντού συνεχώς- πώς τη σχολιάζετε εσείς; Και απαντά η κ. Αντωνιάδου: «Δεν δέχομαι αυτή την κριτική για τους συναδέλφους μου. Ουδεμία καταγγελία υπήρξε προς την Ένωση Συντακτών, την ΕΣΗΕΑ, από οποιοδήποτε μέσο ή δημοσιογράφο για τυχόν αποκλεισμό τους.»

Άρα τις απαντήσεις τις παίρνατε και μετά δεν ξέρατε τι να τις κάνετε. Δεν μπορούσατε να τις βάλετε στο αφήγημα, που είχατε αφηνιάσει με αυτό τους οπαδούς σας και κυρίως τα τρολ.

Θα σας θυμίσω πως όταν κάνατε όσα έγιναν τότε, σας είπε ένα από τα συνδικάτα των δημοσιογράφων: «Η αθλιότητα του ΣΥΡΙΖΑ ξεπέρασε κάθε προηγούμενο. Το κόμμα που ως κυβέρνηση έκλεισε το «MEGA», προσπάθησε να εξαφανίσει το ΔΟΛ, εξαθλίωσε το δημοσιογραφικό κλάδο και συναλλάχθηκε με εκλεκτούς του εργοδότες, επιτρέποντάς τους να δημιουργήσουν χρέη πολλών εκατομμυρίων ευρώ, μιλά σε τηλεοπτικό του σποτ για ειδήσεις που εξαγοράζονται. Κατηγορεί συλλήβδην το δημοσιογραφικό κλάδο χωρίς ίχνος ντροπής, προφανώς κρίνοντας από πρακτικές που εφάρμοσε κατά κόρον το κόμμα Τσίπρα στο παρελθόν.»

Εγώ δεν θέλω να πω τίποτα. Είδα, όμως, το δημοσίευμα -πρώτη σελίδα ήταν- ότι κλείνει η ψαλίδα και, μάλιστα, ότι κλείνει προτού μπουν τα μέτρα -κοντά στα 2 δισεκατομμύρια έφτασαν- λίγο πριν τις εκλογές, με την υπόσχεση προς τους ψηφοφόρους ότι, «Θα τα κάνουμε όλα αυτά και θα τα δώσουμε όλα αυτά, εάν, βεβαίως, είμαστε κυβέρνηση μετά τον Οκτώβριο», που τότε ήταν προγραμματισμένες οι εκλογές.

Χρησιμοποιήσατε τα μέσα με έναν τρόπο απαράδεκτο, με έναν τρόπο που εμένα, τουλάχιστον, προσωπικά με φοβίζει όταν ακούω τι θα μπορούσε να γίνει τη δεύτερη φορά. Το κάνατε και προσπαθήσατε να κρύψετε ακριβώς τις ευθύνες σας αυτές, ζητώντας την εξεταστική επιτροπή. Κρίμα, κύριοι συνάδελφοι, θα έπρεπε να γνωρίζετε καλύτερα!

Ευχαριστώ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΟΣ (Κωνσταντίνος Τασούλας):** Ευχαριστούμε τον εορτάζοντα κ. Παπαδημητρίου. Να είστε καλά και να ζήσετε.

Και τώρα σειρά έχει από τον κατάλογο των ομιλητών ο συνάδελφος κ. Ιωάννης Μελάς από τη Νέα Δημοκρατία.

**ΙΩΑΝΝΗΣ ΜΕΛΑΣ:** Σας ευχαριστώ, κύριε Πρόεδρε.

Κύριοι Υπουργοί, κυρίες και συνάδελφοι, τον περασμένο Οκτώβριο ο ΣΥΡΙΖΑ ζητάει να γίνει σύσταση εξεταστική επιτροπή, μία συνταγματική δυνατότητα η οποία δόθηκε για πρώτη φορά στην αντιπολίτευση με την παρέμβαση της Νέας Δημοκρατίας. Αυτό έγινε πράξη μετά την αναθεώρηση του άρθρου 68 παράγραφος 2 του Συντάγματος από αυτή την Κυβέρνηση, από την Κυβέρνηση της Νέας Δημοκρατίας.

Αντικείμενο της εξεταστικής επιτροπής, σύμφωνα με την πρόταση του ΣΥΡΙΖΑ, ήταν η διερεύνηση της επιχείρησης πολιτικής χειραγώγησης της κοινής γνώμης, του ευτελισμού των θεσμών και της κατασπατάλησης του δημοσίου χρήματος από την Κυβέρνηση της Νέας Δημοκρατίας.

Πώς και πότε έγιναν αυτά, σύμφωνα με το ΣΥΡΙΖΑ; Μέσα στην πανδημία, με τις εκστρατείες ενημέρωσης: «Μένουμε Σπίτι» και «Μένουμε Ασφαλείς», αλλά και με την εκστρατεία που έγινε για την προώθηση των εμβολιασμών.

Μας κατηγορεί η Αξιωματική Αντιπολίτευση ότι επιχειρήσαμε να ελέγξουμε και να χειραγωγήσουμε την ενημέρωση με τη χρηματοδότηση που έλαβαν τα μέσα από αυτές τις καμπάνιες. Δεν θα αναφερθώ στο πόρισμα της Νέας Δημοκρατίας, αλλά στο πόρισμα του ΣΥΡΙΖΑ. Ας δούμε, λοιπόν, τι αναφέρει.

Από τις εκατόν τριάντα σελίδες του πορίσματος αυτού οι δεκαπέντε αφορούν τη λεγόμενη λίστα Πέτσα, οι ενενήντα τις δημοσκοπήσεις και την «OPINION POLL» και οι οκτώ την «ENTERPRISE GREECE». Καμμία αναφορά δεν γίνεται για την καμπάνια του Υπουργείου Υγείας σχετικά με τον εμβολιασμό.

Το εξαιρετικά, όμως, ενδιαφέρον από το πόρισμα του ΣΥΡΙΖΑ βρίσκεται στα συμπεράσματα. Αναφέρεται χαρακτηριστικά το εξής: «Προέκυψαν ενδείξεις που θα μπορούσαν να στηρίξουν την κρίση ύπαρξης βάσιμων υπονοιών για την τέλεση ποινικά αξιόποινων πράξεων και να προκαλέσουν, μετά από ιδιαίτερη έρευνα από τις αρμόδιες εισαγγελικές και δικαστικές αρχές, ποινική δίωξη εναντίον των δραστών αυτών των πράξεων.» Ξέρετε τι σημαίνει αυτό με απλά λόγια; Πήγατε για μαλλί και βγήκαμε κουρεμένοι, διότι δεν προέκυψε τίποτα. Αναζητήσατε πολιτικές ευθύνες και δεν βρήκατε ούτε ενδείξεις ούτε αποδείξεις για να υποστηρίξετε το αφήγημα και τις κατηγορίες σας. Εργαλειοποιήσατε και ευτελίσατε το δικαίωμα της αντιπολίτευσης να συστήνει εξεταστική επιτροπή για να ελέγχει την κυβέρνηση. Αποτύχατε ως κυβέρνηση και μπορούμε να πούμε ότι πάτε καλά για να αποτύχετε και ως Αντιπολίτευση.

Κυρίες και κύριοι συνάδελφοι, αν κάποιος διαβάσει τις καταθέσεις των μαρτύρων και τα πορίσματα των κομμάτων, καταλήγει πολύ εύκολα στα εξής συμπεράσματα: Η εκστρατεία ενημέρωσης των πολιτών «Μένουμε Σπίτι» και «Μένουμε Ασφαλείς» ήταν νόμιμη και αναγκαία. Οι εκστρατείες ενημέρωσης πραγματοποιήθηκαν με απόλυτα διαφανείς και νόμιμες διαδικασίες. Η Κυβέρνηση δεν χειραγώγησε σε καμμία περίπτωση τα μέσα ενημέρωσης. Δεν υπήρξαν πολιτικές παρεμβάσεις για τη συμμετοχή ή όχι και τον αποκλεισμό μέσων ενημέρωσης από τις καμπάνιες αυτές.

Οι όποιες εξαιρέσεις προτάθηκαν από την ανάδοχο, με βάση το περιεχόμενο και τα μηνύματα που εξέπεμπαν τα μέσα ενημέρωσης σχετικά με την πανδημία. Όλοι οι μάρτυρες ρωτήθηκαν εάν υπήρξαν πολιτικές παρεμβάσεις και όλοι οι μάρτυρες απάντησαν αρνητικά. Η καμπάνια ενημέρωσης του Υπουργείου Υγείας για τον εμβολιασμό έγινε με διαφάνεια και νομιμότητα και αυτό είναι κάτι που το παραδέχεται ακόμα και ο ΣΥΡΙΖΑ στο πόρισμά του. Ένας κακεντρεχής, όμως, και προκατειλημμένος θα μπορούσε να σκεφτεί ότι δεν αμφισβητείται από τον ΣΥΡΙΖΑ, γιατί περιλαμβάνεται το «DOCUMENTO». Ένας κακεντρεχής, όμως, και ένας προκατειλημμένος, όχι εμείς.

Όσον αφορά την «OPINION POLL», δεν υπάρχει καμμία προσφυγή ή καταγγελία στην Ελεγκτική Αρχή Δημοσκοπήσεων, σε αντίθεση, όμως, με τις εταιρείες «VOXPOP» και «COMMON VIEW», για τις οποίες υπάρχουν καταγγελίες και η ελεγκτική αρχή τις έχει διαβιβάσει στο Εθνικό Συμβούλιο Ραδιοτηλεόρασης.

Σας θυμίζουν κάτι αυτές οι εταιρείες; Μήπως ο κ. Σκλίας που δεν είχε ούτε έναν εργαζόμενο και έκανε δημοσκοπήσεις με κάτι μεθόδους συλλογής δεδομένων με καινοτομία;

Δεν προέκυψε, λοιπόν, κανένα ίχνος κατάχρησης εξουσίας, κατασπατάλησης δημοσίου χρήματος και παραβίασης των νόμιμων διαδικασιών. Η μόνη αγωνία της Αντιπολίτευσης ήταν γιατί δεν συμμετείχε το «DOCUMENTO» στην καμπάνια ενημέρωσης «Μένουμε Σπίτι» και «Μένουμε Ασφαλείς». Κάνατε, δηλαδή -για να το πούμε απλά και να το καταλάβει και ο κόσμος που μας ακούει- μία εξεταστική μόνο και μόνο για τον Κώστα Βαξεβάνη.

Δεν είναι, όμως, τυχαίο ότι κατά τη διάρκεια της εξεταστικής αυτής έγινε και κάτι άλλο. Υπήρχε μια προσπάθεια άσκησης πίεσης προς τους Βουλευτές της Νέας Δημοκρατίας, οι οποίοι έκαναν ερωτήσεις στους μάρτυρες και εξέθεταν και τον ΣΥΡΙΖΑ, αλλά και τους πραγματικούς λόγους που δεν συμμετείχε το «DOCUMENTO» στην προσπάθεια αυτή.

Θα καταθέσω για τα Πρακτικά όλες εκείνες τις δημοσιεύσεις του site του «DOCUMENTO» και της εφημερίδας «DOCUMENTO» για τους Βουλευτές της Νέας Δημοκρατίας, οι οποίοι ρωτούσαν και έβγαιναν δημοσιεύματα ότι είμαστε συκοφάντες, ότι είμαστε «πετσόπουλα», ότι, τέλος πάντων, προσπαθούμε να αποκρύψουμε οποιαδήποτε παρέμβαση έχει γίνει από την Κυβέρνηση σε αυτή τη διαδικασία, κάτι το οποίο δεν προέκυψε από πουθενά.

Τέτοιες πρακτικές, δυστυχώς, που προσπαθούν να συκοφαντήσουν Βουλευτές που προσπαθούν να διερευνήσουν ένα πολύ σημαντικό θέμα που αφορά την κοινή γνώμη, συμβαίνουν μόνο σε άλλες χώρες, όπως στη Βενεζουέλα και χρησιμοποιούνται και πρακτικές από άλλες ομάδες, δηλαδή, από συμμορίες.

Κύριε Πρόεδρε, θα ήθελα να κλείσω λέγοντας το εξής: Εμείς δεν έχουμε να κρύψουμε και να φοβηθούμε τίποτα. Η Νέα Δημοκρατία και ο Κυριάκος Μητσοτάκης πρότειναν την αναθεώρηση του άρθρου 68 του Συντάγματος, ακριβώς για να μπορεί η Αντιπολίτευση να ελέγξει την Κυβέρνηση. Μετά τη «NOVARTIS» προσπαθήσατε να στήσετε και μία σκευωρία με τη λεγόμενη λίστα Πέτσα. Ούτε ο κ. Πέτσας, βέβαια, περιμένει να του ζητήσετε κάποια συγγνώμη, όπως δεν ζητήσατε συγγνώμη κι από όλους εκείνους που προσπαθήσατε να συκοφαντήσετε και να εμπλέξετε στο θέμα της «NOVARTIS».

Είναι στρατηγική σας επιλογή η λάσπη. Εμάς είναι στρατηγική μας επιλογή να προχωράμε για την πρόοδο αυτού του τόπου χωρίς Συριζοφρουρούς, όπως εσείς προσπαθείτε να φτιάξετε, χωρίς να προσπαθήσουμε να ελέγξουμε τους αρμούς εξουσίας, μόνο με αξιοπρέπεια και με διαφάνεια.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

(Στο σημείο αυτό ο Βουλευτής κ. Ιωάννης Μελάς καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΟΣ (Κωνσταντίνος Τασούλας):** Συνεχίζουμε μετά τον κ. Μελά τη ροή των ομιλητών με τη σειρά της κ. Θεοδώρας Τζάκρη εκ μέρους του ΣΥΡΙΖΑ.

Κυρία Τζάκρη, έχετε τον λόγο.

**ΘΕΟΔΩΡΑ ΤΖΑΚΡΗ:** Κυρίες και κύριοι Βουλευτές, η λίστα Πέτσα, όπως την ονομάσαμε για να συμπυκνώσουμε σε μία φράση, σε μία ορολογία, το όραμα του κ. Βορίδη να μην ξανακυβερνήσει ποτέ η Αριστερά και το όραμα του κ. Μητσοτάκη να «ορμπανονοποιήσει» την Ελληνική Δημοκρατία, θα έπρεπε να λέγεται η λίστα της ντροπής, γιατί είναι η λίστα της χειραγώγησης και η λίστα της ταπείνωσης των δημοκρατικών μας θεσμών.

Μπροστά, λοιπόν, σε αυτή τη θεσμική εκτροπή, με την ψήφο σύσσωμης της Αντιπολίτευσης αποφασίστηκε η συγκρότηση εξεταστικής των πραγμάτων επιτροπής, η συγκρότηση, δηλαδή, του ανώτατου οργάνου του κοινοβουλευτικού ελέγχου, προκειμένου να πληροφορηθεί ο ελληνικός λαός τι ακριβώς γινόταν όσο αυτός παρέμενε κλεισμένος στο σπίτι του στέλνοντας sms, όταν χιλιάδες επιχειρήσεις έκλειναν, όταν χιλιάδες άνθρωποι έχαναν τη δουλειά τους, όταν η κοινωνία πένονταν και φοβόταν.

Δυστυχώς, όμως, ο κ. Μητσοτάκης ευτέλισε κι αυτόν ακόμη τον κορυφαίο κοινοβουλευτικό θεσμό, καθώς εξαίρεσε από την εξέταση τον ίδιο τον κ. Πέτσα, καθώς και τους κρίσιμους αποδέκτες του δημόσιου χρήματος. Εξαίρεσε από την εξέταση, πρώτα απ’ όλα, θα έλεγα, τους εκδότες της μίας ημέρας, αλλά και τους καναλάρχες, που πρώτος ο ΣΥΡΙΖΑ ανάγκασε να πληρώσουν, καθώς επίσης και τους προστατευόμενους των καναλαρχών, κυβερνητικούς αξιωματούχους με τους οποίους, βέβαια, και συγκυβερνούσαν και συγκυβερνούν.

Αυτή, λοιπόν, η εξεταστική με ευθύνη αποκλειστικά της κοινοβουλευτικής Πλειοψηφίας κατέστη εξεταστική παρωδία, καθώς ο κ. Μητσοτάκης, γελοιοποιώντας τον κορυφαίο αυτό κοινοβουλευτικό θεσμό, έστησε αυτή τη διαδικασία, υποτίθεται, για να ελέγξει το οικονομικό και πολιτικό έγκλημα, εξαιρώντας, όμως, τόσο τους θύτες, όσο και τους άμεσα εμπλεκόμενους. Και φρόντισε, βεβαίως, με τους συνδαιτυμόνες του, ο κ. Μητσοτάκης και ο κ. Πέτσας της ομώνυμης λίστας να αποκρύψουν, αν θέλετε, να αποσιωπήσουν και αυτή την ίδια τη γελοιοποίηση, καθώς οι ίδιοι ήταν οι άμεσα εμπλεκόμενοι.

Ο κ. Τσίπρας, βέβαια, τις προηγούμενες μέρες νομίζω ότι συμπύκνωσε περίφημα την παρακμή αυτή, αποδίδοντας τη μομφή στον κ. Μητσοτάκη ότι ήταν ο πρώτος, ουσιαστικά, στην ιστορία που έβαλε στο Μαξίμου τον υπόκοσμο ως άλλος ορμπανίσκος της Ανατολικής Ευρώπης.

Όπως αντιλαμβάνεστε, κυρίες και κύριοι συνάδελφοι, αυτή η εξεταστική δεν θα μπορούσε να οδηγήσει σε ένα κοινό πόρισμα, γιατί δεν μπορούν νααγνοήσουν αυτοί οι θύτες τα θύματα, και κυρίως, δεν μπορούν να αγνοήσουν αυτοί που άφησαν στα ταμεία 37 δισεκατομμύρια ευρώ αυτούς που τα λεηλατούν. Αυτοί που καταχράστηκαν την εξουσία μοιράζοντας τα χρήματα του ελληνικού λαού, για να καλύψουν την πολιτική τους ένδεια, αυτοί, λοιπόν, δεν είδαν τίποτα, δεν είδαν κανένα λάθος, καμμία μομφή και γι’ αυτούς, λοιπόν, είναι όλα καλά καμωμένα. Ήρθαν, δηλαδή, και μας είπαν ότι δεν χρειάζεται να προσλάβουν γιατρούς, αλλά ότι έπρεπε να δίνονται χρήματα σε site χωρίς περιεχόμενο, σε εφημερίδες ανύπαρκτης κυκλοφορίας και άλλα τέτοια που χρησιμοποιεί μια διεφθαρμένη κυβέρνηση που ξέρει πολύ καλά πώς να κάνει την κρίση ευκαιρία.

Άρα, η λίστα Πέτσα, κυρίες και κύριοι συνάδελφοι, ήταν η κορυφή μόνο του παγόβουνου, γιατί την κρίση σε ευκαιρία τη μετέτρεψαν κι αυτοί που επέτρεψαν δύο χρόνια τώρα να κοστολογείται το μοριακό τεστ 60 ευρώ, όταν στην Ευρώπη κοστίζει από δωρεάν έως 25 ευρώ, αυτοί που επέτρεψαν υπό τη συγκάλυψη των χρηματιζόμενων μέσων μαζικής ενημέρωσης να επιδίδονται σ’ ένα πάρτι, θα έλεγα, σε ένα όργιο απευθείας αναθέσεων σε όλο το φάσμα των προμηθειών του δημοσίου, ύψους εκατομμυρίων ευρώ που συνεχίζεται μέχρι σήμερα, και αυτοί, βεβαίως, που βρήκαν την ευκαιρία να βγάλουν τα ακροδεξιά τους απωθημένα δέρνοντας νέους στις πλατείες και εντέλλοντας τους αστυνομικούς να κόβουν πρόστιμα 200 ευρώ σε οποιονδήποτε κινείται.

Βρήκατε ακόμη και την ευκαιρία να χρησιμοποιήσετε την «ENTERPRISE GREECE», μια εταιρεία που υπάρχει για να προβάλλει τη χώρα ως εταίρο στο εξωτερικό, για να χτίσετε, να οικοδομήσετε το επικοινωνιακό προφίλ του Πρωθυπουργού της και της Κυβέρνησης ισχυριζόμενοι, μάλιστα, ότι η χώρα και η Κυβέρνηση και ο Πρωθυπουργός ταυτίζονται.

Κυρίες και κύριοι Βουλευτές της Συμπολίτευσης, τις μάσκες τους οι πολίτες ακόμα τις φορούν, αλλά οι δικές σας μάσκες έπεσαν και αποκάλυψαν την αποκρουστική σας κουλτούρα.

Κοιτάξτε, είμαι δεκαοκτώ χρόνια Βουλευτής στο ελληνικό Κοινοβούλιο και πρώτη φορά είδα πρώην Υπουργό να επαίρεται χασκογελώντας για την εξαγορά ψηφοφόρων και πολιτικών συνειδήσεων αλλοιώνοντας, δηλαδή, ουσιαστικά το εκλογικό αποτέλεσμα με τα χρήματα του ελληνικού λαού. Και αναρωτιέμαι: Υπάρχει εισαγγελέας σε αυτή τη χώρα; Ρώτησαν και οι συνάδελφοι του ΚΙΝΑΛ, αν υπήρχε πρωθυπουργός. Βεβαίως, υπήρχε Πρωθυπουργός και λεγόταν Κώστας Καραμανλής.

Και αυτό, κυρίες και κύριοι συνάδελφοι, έγινε ενώπιον ενός άλλου εν ενεργεία Υπουργού, ο οποίος δεν σκέφτηκε ότι τη στιγμή εκείνη που η Ηλεία θρηνούσε σαράντα εννέα νεκρούς, είχε μετατραπεί σε πανελλαδικό σημείο διανομής τριχίλιαρων σε σακούλες. Γιατί οι σακούλες, κυρίες και κύριοι συνάδελφοι, ήταν και παραμένει το μόνιμο σύστημα της Νέας Δημοκρατίας. Η διαφορά του τότε με το σήμερα είναι ότι τότε οι σακούλες χρησιμοποιούνταν για την εξαγορά πολιτικών συνειδήσεων και πήγαιναν και ερχόντουσαν και σήμερα οι σακούλες πηγαίνουν και έρχονται στα χέρια των λίγων επιχειρηματιών, πολιτικών φίλων του κ. Μητσοτάκη, για τους γνωστούς σκοπούς.

Κυρίες και κύριοι Βουλευτές, θέλω να έρθω τώρα στα πραγματικά περιστατικά της λίστας Πέτσα. Ακόμα και η εταιρεία που μοίρασε τα χρήματα, ομολόγησε ότι αυτό το έκανε κατόπιν πολιτικής εντολής. Μάλιστα. Εσείς, όμως, δεν μας είπατε ποτέ ποιος έδωσε την πολιτική εντολή, ποιοι είναι οι υπάλληλοι που υπέγραψαν τα εντάλματα, ούτε μας είπατε ποιοι, πόσα και, κυρίως, γιατί πήραν τα χρήματα αυτά.

Όμως, μπορείτε να το αντιληφθείτε και ο ελληνικός λαός το κατάλαβε γιατί πήραν τα χρήματα αυτά και θα σας πω εγώ γιατί πήραν τα χρήματα αυτά, ποιοι πήραν τα χρήματα αυτά και, κυρίως, με ποιο κριτήριο τα πήραν.

Το κριτήριο, κυρίες και κύριοι συνάδελφοι, ήταν το βάθος της γονυκλισίας του κ. Μητσοτάκη, το κριτήριο ήταν η ικανότητα συγκάλυψης, ουσιαστικά, των επιτελικών σκανδάλων και, βεβαίως, η ικανότητα εξόντωσης οποιουδήποτε μέσου τολμούσε να αποκαλύψει τα σκάνδαλα αυτά.

Λίγο πριν πέσετε και πριν σας τιμωρήσει ο ελληνικός λαός, ήρθε εδώ ο κ. Μητσοτάκης, ενώπιον του ελληνικού Κοινοβουλίου, επιχειρώντας ουσιαστικά να προκαταλάβει τις αποφάσεις της δικαιοσύνης και να χαρακτηρίσει συμμορίες τους δημοσιογράφους, αν θέλετε, και τους ανθρώπους και τα μέσα μαζικής ενημέρωσης που τόλμησαν να ερευνήσουν και να βρουν την αλήθεια. Κι αν αυτό δεν είναι η περιφρόνηση ουσιαστικά προς την ανεξάρτητη δικαιοσύνη, τότε τι άλλο θα μπορούσε να είναι, κυρίες και κύριοι Βουλευτές;

Θέλω να έρθω στο εξής.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

**ΠΡΟΕΔΡΟΣ (Κωνσταντίνος Τασούλας):** Κυρία Τζάκρη, λίγο σύντομα, παρακαλώ.

**ΘΕΟΔΩΡΑ ΤΖΑΚΡΗ:** Η λίστα Πέτσα, κυρίες και κύριοι συνάδελφοι, είναι ουσιαστικά η βιτρίνα μιας γενικότερης κουλτούρας χειραγώγησης, όχι μόνο των αρμών της εξουσίας, αλλά και των προστατευόμενων από το Σύνταγμα θεσμών της δημοκρατίας.

Στο πόρισμά σας, λοιπόν, κυρίες και κύριοι συνάδελφοι, μπορείτε να λέτε ό,τι θέλετε γιατί είναι άνευ αξίας. Στα διαγγέλματα και τις ανακοινώσεις σας μπορείτε να λέτε ό,τι θέλετε γιατί πραγματικά είναι άνευ αξίας, στα νομοσχέδιά σας με τα οποία καταλύετε, αν θέλετε, ουσιαστικά το υγειονομικό και ασφαλιστικό σύστημα υγείας της χώρας, καταλύετε τα εργασιακά δικαιώματα και ουσιαστικά ευτελίζετε τη δημόσια παιδεία. Αυτά θα τα στείλει στον κάλαθο των αχρήστων ο ελληνικός λαός και θα έλεγα η πλατιά δημοκρατική διακυβέρνηση με πρωθυπουργό τον Αλέξη Τσίπρα την επομένη κιόλας της ορκωμοσίας της νέας κυβέρνησης.

Θέλω, όμως, κυρίες και κύριοι συνάδελφοι, να επισημάνω τα εξής: Η Ελλάδα είναι μια ευρωπαϊκή χώρα εδώ και τέσσερις δεκαετίες. Είναι πλέον όχι μόνο ζήτημα προόδου για εμάς, αλλά θα έλεγα και ζήτημα τιμής και θανάτου για τη χώρα να κάνει επιτέλους αυτό το άλμα σε στέρεους, δημοκρατικούς και διαφανείς θεσμούς. Έχουμε διανύσει πολύ μεγάλο δρόμο, έχουμε κατακτήσει πολλά, ωστόσο η κατάσταση, όπως παρουσιάζεται σήμερα στα media και τη δικαιοσύνη, δεν τιμά τη χώρα μας που θέλει να λέγεται και να είναι μια σύγχρονη, ελεύθερη και δημοκρατική χώρα.

Δεν γίνεται ένα κόμμα κάθε τρεις και λίγο να μπαίνει χωρίς κανένα φραγμό στον πειρασμό, να χειραγωγεί την κοινή γνώμη με πρακτικές που δεν τιμούν την δημοκρατία, να χειραγωγεί τη δικαιοσύνη με παρεμβάσεις, και να ευτελίζει γενικά επί τους ουσίας τους δημοκρατικούς θεσμούς και ό,τι έχει κερδίσει αυτή η χώρα όλες αυτές τις δεκαετίες.

Να σας θυμίσω μόνο ότι ο Κούρτς στην Αυστρία, όχι μόνο έφυγε από την κυβέρνηση, αλλά αποσύρθηκε και από την πολιτική, μόλις υπήρξε η έρευνα από υπόνοιες ότι θα μπορούσε να χρησιμοποιεί δημόσιο χρήμα για να πληρώνει τις δημοσκοπήσεις και για να παρουσιάζει μια εγκωμιαστική εικόνα στα μέσα μαζικής ενημέρωσης.

Είναι θέμα, λοιπόν, ζωής και θανάτου για τη χώρα μας, να κάνει επιτέλους αυτό, αν θέλετε, το άλμα σε μια καθαρά ποιοτική, ανοιχτή και δημοκρατική κοινωνία, όπου οι πολίτες θα μαθαίνουν από πολλαπλές πηγές –είναι αλήθεια- χωρίς χειραγώγηση, όπου η δικαιοσύνη θα τιμωρεί το στραβό και το άδικο και οι πολιτικοί θα ψηφίζονται και θα καταψηφίζονται ελεύθερα από καλά πληροφορημένους πολίτες, χωρίς σακούλες, χωρίς λίστες, χωρίς ψεύτικες δημοσκοπήσεις, χωρίς συγκαλύψεις.

Θα κλείσω με μια παρότρυνση στον κ. Μητσοτάκη. Θέλετε να παρουσιάζεστε ως ένας σύγχρονος στην εμφάνιση και στις πολιτικές συνήθειες που προβάλετε προς τα έξω πολιτικός, αλλά είστε πιο παλιός και πιο μπαγιάτικος, ακόμα και από τα καθεστώτα τα οποία κυβέρνησαν τη χώρα δεκαετίες πριν. Δεν είστε ούτε ευρωπαϊστής ούτε σύγχρονος πολιτικός. Είστε απλώς ένας ανίκανος, ένας φοβικός παλαιομοδίτης πολιτικάντης. Γι’ αυτό, λοιπόν, πάρτε και τον Γεωργαντά σας, πάρτε και τον Δούκα σας, πάρτε και τον Λιβανό σας και κάντε τη χάρη στον ελληνικό λαό να μπορέσει να λάβει τις αποφάσεις του και να προχωρήσει μπροστά χωρίς σακούλες, χωρίς ψεύτικες δημοσκοπήσεις και χωρίς σαπίλες!

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΟΣ (Κωνσταντίνος Τασούλας):** Μετά την κ. Τζάκρη, έχουμε παρέμβαση του Προέδρου της Αξιωματικής Αντιπολίτευσης και την Κοινοβουλευτικής Ομάδας του Συνασπισμού Ριζοσπαστικής Αριστεράς κ. Αλέξη Τσίπρα.

Ελάτε, κύριε Πρόεδρε, έχετε τον λόγο.

(Χειροκροτήματα από την πτέρυγα του ΣΥΡΙΖΑ)

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Ευχαριστώ, κύριε Πρόεδρε.

Θα μου επιτρέψετε ξεκινώντας την παρέμβασή μου να εκφράσω την κάθετη διαφωνία μου με τον αποπεμφθέντα Υπουργό Αγροτικής Ανάπτυξης, τον κ. Λιβανό, ο οποίος δεν αποπέμφθηκε επειδή για δεκατέσσερις μήνες δεν παρήγαγε απολύτως τίποτα στο Υπουργείο του, ούτε γιατί οι αγρότες βρίσκονται σε αναβρασμό, δεν έχουν εισόδημα και δεν μπορούν να σπείρουν ούτε τα χωράφια τους, δεν μπορούν να ανταπεξέλθουν στο υπέρογκο κόστος παραγωγής, αλλά αποπέμφθηκε επειδή εξέφρασε μία κρίση για τις σακούλες με τα εκατοστάευρα στην Ηλεία μετά τις φωτιές του 2007, όπως αληθώς τα εξιστόρησε ένας άλλος γαλάζιος πρώην Υπουργός και νυν δήμαρχος. Και η κρίση αυτή ήταν πράγματι απαράδεκτη και υπερβολική, διότι δεν μπορείς, κύριε Λιβανέ, να χαρακτηρίζεις τα κατοστάρικα και τα διχίλιαρα του 2007 «εποποιία». Προσβάλλεις την κυβέρνησή σου. Διότι αν ήταν «εποποιία» τα διχίλιαρα του 2007, τότε τί είναι τα 5 δισεκατομμύρια ευρώ σε απευθείας αναθέσεις και σε κλειστούς διαγωνισμούς του 2022;

(Χειροκροτήματα από την πτέρυγα του ΣΥΡΙΖΑ)

Τί είναι τα δεκάδες εκατομμύρια της λίστας Πέτσα χωρίς κριτήρια σε μέσα μαζικής ενημέρωσης; Τί είναι οι χαριστικές ρυθμίσεις σε ιδιοκτήτες μέσων ενημέρωσης; Τί είναι οι απευθείας αναθέσεις με το τσουβάλι σε δημοσκοπικές εταιρείες που αρνούνται ακόμη και να δώσουν τα πρωτογενή στοιχεία των ερευνών τους και προστατεύονται προκλητικά και παράνομα; Όλα κι όλα, να λέμε τα πράγματα με το όνομά τους! Δεν μπορεί να προσβάλει έτσι την Κυβέρνηση ο κ. Λιβανός. Πολύ σωστά, λοιπόν, ο κ. Μητσοτάκης τον απέπεμψε. Δεν μπορεί να λέει ότι το 2007 ήταν «εποποιία» και ότι σήμερα υπολειπόμεθα, όπως είπε, διότι το έπος της Κυβέρνησης Μητσοτάκη, το πραγματικό έπος της Κυβέρνησης Μητσοτάκη, δεν μπορεί να συγκριθεί με καμμία άλλη κυβέρνηση της Δεξιάς από τη Μεταπολίτευση και μετά.

Η φαυλότητα, η προπαγάνδα, η διαφθορά, η διασπάθιση δημόσιου χρήματος πάντοτε ήταν στο DNA της παράταξής σας. Αλλά αυτό που συμβαίνει σήμερα δεν έχει προηγούμενο από τη Μεταπολίτευση και μετά τουλάχιστον. Και δεν έχει προηγούμενο σε μία περίοδο που η συντριπτική πλειοψηφία των ελληνικών νοικοκυριών ασφυκτιούν με το πρωτοφανές κύμα της ακρίβειας, το οποίο σαρώνει το εισόδημα. Ένα στα δύο νοικοκυριά δεν μπορεί να βγάλει το μήνα. Την τρίτη εβδομάδα φεύγει το εισόδημα, εξανεμίζεται και εσείς κάνετε πάρτι. Έχετε στήσει ένα πάρτι με το δημόσιο χρήμα, με στόχο να φτιάξετε το καθεστώς σας. Τα δεκάδες εκατομμύρια που δώσατε στα μέσα ενημέρωσης για να κάνουν προπαγάνδα, είναι μόνο μία πτυχή των δραστηριοτήτων του καθεστώτος σας, που σχεδόν ωχριά μπροστά στην άλλη πτυχή που είναι οι απευθείας αναθέσεις, οι κλειστοί διαγωνισμοί. Πέντε δισεκατομμύρια ευρώ σε απευθείας αναθέσεις και κλειστούς διαγωνισμούς μέσα σε δεκαοκτώ μήνες εν ονόματι της πανδημίας. Σήμερα αυτά προφανώς έχουν πολλαπλασιαστεί και είχε το θράσος ο κ. Μητσοτάκης να έρθει εδώ, σε αυτό το Βήμα στη συζήτηση της πρότασης δυσπιστίας που καταθέσαμε πριν από λίγες μέρες και να προσπαθήσει να θολώσει τα νερά, προσπαθώντας να εντάξει, για να μπερδέψει την κοινή γνώμη, σε αυτά τα 5 δισεκατομμύρια ευρώ και τα εξοπλιστικά προγράμματα. Άλλα είναι τα εξοπλιστικά προγράμματα. Επιπλέον είναι αυτά.

Μοιράσατε με απόλυτη αδιαφάνεια τόσο δημόσιο χρήμα όλο αυτό το διάστημα και έχετε το θράσος να έρχεστε σήμερα και να λέτε στους πολίτες που δεν τολμάνε να ανάψουν το air condition, στους πολίτες που κρυώνουν, στους πολίτες που βλέπουν τους λογαριασμούς να υπερβαίνουν τις μηνιαίες αποδοχές τους, τις συντάξεις τους, τους μισθούς τους, ότι θα εκτραπούμε δημοσιονομικά, γι’ αυτό δεν στηρίζουμε. Δεν ντρέπεστε να το λέτε αυτό;

Αντί να μειώσετε τον ειδικό φόρο κατανάλωσης στα καύσιμα, αντί να μειώσετε τον φόρο προστιθέμενης αξίας στα τρόφιμα, αντί να αυξήσετε τον κατώτατο μισθό να ανασάνει ο κόσμος, λέτε ότι θα ξεφύγουμε δημοσιονομικά. Δυόμισι χρόνια τι κάνατε που τρώγατε από τα έτοιμα της στρωμένης οικονομίας που σας αφήσαμε και από το λεγόμενο μαξιλάρι; Τί κάνατε δυόμισι χρόνια;

Σας αφήσαμε στρωμένη την οικονομία και ρυθμισμένο το χρέος, πεπραγμένα τα οποία διασφάλιζαν χαμηλά επιτόκια και εσείς μιλάγατε για το περίφημο «Μητσοτάκης effect». Το θυμάστε αυτό; Τα επιτόκια είναι δήθεν χαμηλά, όχι επειδή ρυθμίσαμε το χρέος, όχι επειδή βγήκαμε από τα μνημόνια, όχι εξαιτίας και της συγκυρίας της πανδημίας που δημιούργησε τις προϋποθέσεις η Ευρωπαϊκή Κεντρική Τράπεζα να εντάξει και τη χώρα στο έκτακτο πρόγραμμα ποσοτικής χαλάρωσης, αλλά επειδή ήταν «Μητσοτάκης effect». Πού πήγε, λοιπόν, αυτό το «Μητσοτάκης effect» τώρα που ανεβαίνουν τα επιτόκια και διπλασιάστηκαν τα spreads μέσα σε λίγους μήνες;

Διαχειριστήκατε δύο χρόνια, χωρίς κανέναν δημοσιονομικό περιορισμό από την Ευρωπαϊκή Ένωση, πράγμα πρωτοφανές για τη χώρα τουλάχιστον τα τελευταία δεκαπέντε χρόνια, από το 2009 και μετά. Δεν έχει ξανασυμβεί. Και τι κάνατε; Απευθείας αναθέσεις, ελαφρύνσεις στους ισχυρούς, διασπάθιση δημόσιου χρήματος. Αυτό κάνατε.

Και διερωτώμαι, πού πήγαν αυτά τα λεφτά των αναθέσεων; Θα δώσετε εξηγήσεις στον ελληνικό λαό, που τώρα αρνείστε να επιδοτήσετε τις υπέρογκες, τις πρωτοφανείς αυξήσεις στους λογαριασμούς του ρεύματος και παθαίνουν οι άνθρωποι εγκεφαλικό λαμβάνοντας τους λογαριασμούς; Πού πήγαν αυτά τα χρήματα; Σε επιχειρήσεις «αμορτισέρ», σε «μπακάλικα» και «κουμπάρους», σε κολλητούς, σε εταιρείες που δημιουργήθηκαν λίγα εικοσιτετράωρα πριν πάρουν τη δουλειά, σε ένα πρωτοφανές πάρτι διασπάθισης του δημόσιου χρήματος, εκεί πήγαν. Και ύστερα σας πρόσβαλε τάχα η παραδοχή του κ. Λιβανού για το 2007.

Επιτρέψτε μου να σας πω, όμως, ότι δεν υπάρχει καμμία διαφορά, είναι η ίδια πρακτική. Είτε τα κρύβεις σε σακούλες είτε τα μεταφέρεις σε εμβάσματα είτε τα αφήνεις ορφανά έξω από τα «πόθεν έσχες» σου είτε τα μοιράζεις αφειδώς χωρίς έλεγχο στο όνομα της πανδημίας, είναι το ίδιο και το αυτό.

(Χειροκροτήματα από την πτέρυγα του ΣΥΡΙΖΑ)

Είτε τα μοιράζουν «Μαυρογιαλούροι» του ʼ60 είτε τα μοιράζουν οι γιάπηδες του 2022, η ουσία παραμένει η ίδια. Έτσι θέλετε την Ελλάδα, έτσι έχετε μάθει να την κυβερνάτε ανέκαθεν, διαχρονικά, πατροπαράδοτα και έτσι κυβερνάτε και τώρα και ακόμα χειρότερα. Αυτές είναι οι πρακτικές σας. Αυτή είναι η πολιτική σας παρακαταθήκη. Όμως, τώρα το έχετε τερματίσει, έχετε σπάσει κάθε ρεκόρ. Η διαφθορά, η εξαγορά ανθρώπων και συνειδήσεων, το ψέμα, η προπαγάνδα, αυτή είναι η παρακαταθήκη σας. Αλλά, το έχετε τερματίσει.

Είναι πλέον εμφανές, μετά από δυόμισι χρόνια, ποιος ήταν ο πραγματικός σας σκοπός για να ανέλθετε ξανά στη διακυβέρνηση του τόπου. Και ήρθατε με ψέματα, με πατριδοκαπηλία, με λάσπη και συκοφαντία, προκειμένου να γίνετε Κυβέρνηση, για να κάνετε και πάλι ρεσάλτο στις θυσίες και τους κόπους ενός ολόκληρου λαού, ενός λαού που σαν καλός νοικοκύρης και μετά από τρομακτικές δυσκολίες βγήκε από μια επίπονη πολυετή κρίση χάρη και στη δική μας υπεύθυνη στάση και διαχείριση τεσσεράμισι χρόνια. Κατάφερε με πολλές θυσίες να έχει ένα κομπόδεμα στην άκρη για μια ώρα ανάγκης, για μια δύσκολη στιγμή. Σε αυτό το κομπόδεμα έχετε επιπέσει εσείς και οι κρατικοδίαιτοι κηφήνες που κουβαλάτε μαζί σας εδώ και δεκαετίες.

Και όχι μόνο τρώτε από τα έτοιμα δυόμισι χρόνια τώρα, αλλά -κι αυτό είναι το κρισιμότερο, το χειρότερο- ροκανίζετε τα εφόδια που είναι απαραίτητα για να καλυφθούν ανελαστικές ανάγκες του ελληνικού λαού. Και δεν αυξάνετε τον κατώτατο μισθό, αλλά έχετε το θράσος να δίνετε και να μοιράζετε «χρυσούς» μισθούς σε «γαλάζια» golden boys. Πρώτα στη ΔΕΗ, σε όλους τους οργανισμούς κοινής ωφελείας, τώρα και στον ΕΦΚΑ.

Διαβάζω: «Με απόφαση της Κυβέρνησης μισθοί έως 100.000 ευρώ τον χρόνο σε διευθυντικά στελέχη του ΕΦΚΑ». Αποφάσισε η Κυβέρνηση, χθες το έφερε, να αυξήσει τον μισθό του νυν διορισμένου διοικητή του ΕΦΚΑ και πρώην διευθυντή του γραφείου του κ. Χατζηδάκη στα 8.134 ευρώ τον μήνα, τη στιγμή που δεν δέχεται την αύξηση του κατώτατου μισθού στα 800 ευρώ. Και δεν ντρέπεστε!

(Ζωηρά και παρατεταμένα χειροκροτήματα από την πτέρυγα του ΣΥΡΙΖΑ)

Αποφάσισε να ορίσει μισθό 8.000 επίσης για τους ιδιώτες «κολλητούς», γενικούς διευθυντές που θα στελεχώνουν τον ΕΦΚΑ παρακάμπτοντας τον ΑΣΕΠ, μια δημοκρατική κατάκτηση, που βεβαίως προοδευτικές κυβερνήσεις έφεραν στον τόπο. Εσείς δεν θα είχατε ποτέ προβλέψει να δρομολογήσετε μια τέτοια εξέλιξη αξιοκρατίας, γιατί είστε βουτηγμένοι από συνείδηση και από παράδοση μέσα στη λογική της αναξιοκρατίας, του πελατειασμού και του νεποτισμού.

Και δεν είναι μόνο αυτοί οι κύριοι. 8.000 ευρώ για τον επικεφαλής της Μονάδας Εξωτερικών Ερευνών. 4.631 ευρώ τον μήνα για τους ιδιώτες διευθυντές του ΕΦΚΑ και 4.631 για τα σαράντα τρία και πλέον στελέχη της μονοπρόσωπης εταιρείας αξιοποίησης ακινήτων του ΕΦΚΑ, που θα αναλάβουν το ξεπούλημα των τετρακοσίων ακινήτων του φορέα, αξίας περίπου ενός δισεκατομμυρίου, περιουσία του ελληνικού λαού. Αυτοί είστε!

Τη στιγμή που η συντριπτική πλειοψηφία του ελληνικού λαού, μισθωτοί, συνταξιούχοι, εργαζόμενοι, μικροί και μεσαίοι επιχειρηματίες, δεν μπορούν να περάσουν τον μήνα και δεν έχουν να πληρώσουν την ενέργεια, σπαταλάτε δεξιά και αριστερά στα δικά σας «παιδιά» σε απευθείας αναθέσεις και δίνετε παχυλούς μισθούς σε golden boys στη δημόσια διοίκηση.

Πρέπει, όμως, να γνωρίζετε ότι αυτά τα χρήματα που μοιράζετε από το κομπόδεμα των θυσιών του ελληνικού λαού στα φερέφωνά σας τα επικοινωνιακά, αλλά και στους δικούς σας ανθρώπους είναι χρήματα που στερήθηκαν οι γιατροί και οι νοσηλευτές που δούλευαν με απλήρωτες υπερωρίες. Είναι χρήματα που στερήθηκαν οι οικογένειες των ανθρώπων που έψαχναν ένα κρεβάτι ΜΕΘ για κάποιον δικό τους άνθρωπο. Είναι χρήματα που στερήθηκε το ΕΣΥ σε υποδομές, σε αναλώσιμα, σε προσωπικό για να αντιμετωπίσει τη μεγαλύτερη υγειονομική κρίση των τελευταίων εκατό ετών.

(Ζωηρά και παρατεταμένα χειροκροτήματα από την πτέρυγα του ΣΥΡΙΖΑ)

Και ακριβώς επειδή τα στερήθηκε το ΕΣΥ, είμαστε σήμερα χειρότεροι στην Ευρώπη σε θανάτους και έγινε εκατόμβη νεκρών και χάσαμε άδικα συμπολίτες μας που θα μπορούσαμε να είχαμε σώσει.

Αυτά τα χρήματα που μοιράζετε δεξιά και αριστερά με απευθείας αναθέσεις και με λίστες Πέτσα για να δημιουργήσετε το καθεστώς της προπαγάνδας σας και σε παχυλούς μισθούς σε golden boys είναι χρήματα που στερήσατε από τους επιχειρηματίες που έβαλαν λουκέτο ή είναι μπροστά στο να βάλουν λουκέτο στα μαγαζιά τους, μην αντέχοντας τις συνέπειες των απανωτών lockdown. Είναι τα χρήματα που στερείτε σήμερα από μια κοινωνία που στενάζει κάτω από το βάρος της ακρίβειας.

Όσο εσείς μοιράζετε χρήμα στα φερέφωνα και τους κρατικοδίαιτους χορηγούς σας ο πληθωρισμός εκτινάχθηκε τον μήνα Γενάρη στο 5,5%, ξεπερνώντας κατά πολύ τον ευρωπαϊκό μέσο όρο. Αλλά, στον προϋπολογισμό για το 2022, που συζητάγαμε στη Βουλή τον Δεκέμβρη -σας το είπα και δεν απαντήσατε- δεν προβλέπεται ούτε ένα ευρώ για την αντιμετώπιση της ακρίβειας που ροκανίζει το εισόδημα κάθε νοικοκυριού, που απειλεί τη βιωσιμότητα της μικρής και μεσαίας επιχείρησης, αλλά και την αναπτυξιακή προοπτική της οικονομίας.

Και θέλω να αναρωτηθώ. Αλήθεια, έχετε εικόνα του τι συμβαίνει στην πραγματική οικονομία; Έχετε εικόνα τι συμβαίνει στην πραγματική κοινωνία;

Κυρίες και κύριοι συνάδελφοι Βουλευτές της Νέας Δημοκρατίας, εσείς σίγουρα έχετε εικόνα, γιατί είσαστε μέσα στην κοινωνία, όπως ο κάθε Βουλευτής είναι αναγκασμένος να είναι μέσα στην κοινωνία, και έχετε εικόνα. Δεν μιλώ για την Κυβέρνηση, γιατί οι Υπουργοί είναι κλεισμένοι στα υπουργικά γραφεία, στην προστατευτική γυάλα, στα προστατευτικά στούντιο των μέσων ενημέρωσης και των εκπομπών, που συνήθως τους ρωτάνε αν τους αρέσουν τα ντολμαδάκια ή άλλα φαγητά, αλλά όχι καίρια ερωτήματα που αφορούν τον πολίτη σήμερα. Συνήθως, όχι πάντα.

Καμμιά φορά, βέβαια, όταν αναγκάζονται να βγουν από αυτήν την προστατευτική γυάλα, έρχονται αντιμέτωποι με μια λαϊκή οργή ανθρώπων που δεν είναι ψηφοφόροι άλλων κομμάτων, αλλά του δικού σας κόμματος, όπως ο κ. Γεωργιάδης που επισκέφθηκε σήμερα την Καστοριά και δέχθηκε την οργή και την αγανάκτηση των πολιτών σε μια περιοχή, σε μια εκλογική περιφέρεια, που υπερψήφισε το κόμμα σας. Μη βιαστείτε να μιλήσετε ως συνήθως ότι αυτή είναι στημένη. Δεν είναι στημένη και αυτό είναι το χειρότερο για όλους μας, για το πολιτικό σύστημα στο σύνολό του.

Έχετε εικόνα τι συμβαίνει αυτήν τη στιγμή στην ελληνική κοινωνία; Έχετε περπατήσει σε μια λαϊκή γειτονιά; Έχετε μιλήσει με τους επιχειρηματίες που παίρνουν λογαριασμούς ρεύματος ή φυσικού αερίου και είναι τρεις φορές επάνω και δεν μπαίνει άνθρωπος στα μαγαζιά τους να ψωνίσει; Το κόστος της ηλεκτρικής ενέργειας είναι 45% πάνω, χωρίς μάλιστα να έχουν αποτυπωθεί οι συνέπειες της κατανάλωσης από τη βαρυχειμωνιά του Γενάρη.

Όμως, η δική σας έγνοια, ενώ γνωρίζατε τι έρχεται, ενώ σας προειδοποιούσαμε από το καλοκαίρι και από τον Σεπτέμβρη για το τι έρχεται, ποια ήταν; Να ιδιωτικοποιήσετε τη ΔΕΗ ήταν η έγνοια σας και τα δίκτυα ηλεκτρισμού και φυσικού αερίου παλιότερα, αφαιρώντας από το κράτος τη δυνατότητα να ασκήσει εθνική ενεργειακή πολιτική, ώστε να συγκρατηθούν χαμηλά τα τιμολόγια για τους πολίτες. Αυτή ήταν η έννοια σας.

(Χειροκροτήματα από την πτέρυγα του ΣΥΡΙΖΑ)

Τεσσεράμισι χρόνια μας ασκούσατε κριτική ότι δήθεν η Δημόσια Επιχείρηση Ηλεκτρισμού δεν πηγαίνει καλά στο χρηματιστήριο.

Πήγαινε, όμως, καλά η τσέπη των ελληνικών νοικοκυριών, κυρίες και κύριοι συνάδελφοι. Ούτε 1 ευρώ δεν αυξήθηκε επί τεσσεράμισι χρόνια το τιμολόγιο της ΔΕΗ για τους Έλληνες καταναλωτές. Ούτε 1 ευρώ! Και είχαμε και μνημόνια. Ούτε 1 ευρώ.

**ΔΗΜΗΤΡΙΟΣ ΜΑΡΚΟΠΟΥΛΟΣ:** 900 εκατομμύρια.

**ΠΡΟΕΔΡΟΣ (Κωνσταντίνος Τασούλας):** Παρακαλώ, ησυχία.

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Να τα πείτε αυτά στους ψηφοφόρους σας. Να πείτε στους ψηφοφόρους σας που κρατάνε τους λογαριασμούς του ρεύματος και παθαίνουν εγκεφαλικό αυτά τα επιχειρήματα.

**ΔΗΜΗΤΡΙΟΣ ΜΑΡΚΟΠΟΥΛΟΣ:** Διαβάστε ισολογισμούς.

**ΠΡΟΕΔΡΟΣ (Κωνσταντίνος Τασούλας):** Ησυχία, ησυχία.

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Να πείτε, λοιπόν, τα επιχειρήματα αυτά στους ψηφοφόρους σας για τους ισολογισμούς, για την αξία των μετοχών στο χρηματιστήριο, για το πόσο σημαντικό είναι να είναι υψηλά η τιμή του χρηματιστηρίου όταν από 200 ευρώ τους έρχονται 600, 800, 900 και υπερβαίνει το εισόδημά τους η τιμή του ρεύματος.

(Χειροκροτήματα από την πτέρυγα του ΣΥΡΙΖΑ)

Να τα πείτε. Γιατί δεν λέτε αυτά τα επιχειρήματα; Να τα πείτε αυτά τα επιχειρήματα.

Όμως, ας αφήσουμε το ρεύμα. Έχετε πάει σε ένα βενζινάδικο να βάλετε βενζίνη; Έχετε πάει; Η μέση τιμή της αμόλυβδης άγγιξε τα 1,85 ευρώ το λίτρο. 1,85 το λίτρο αμόλυβδης! Το 2012 το ξεπεράσατε που ήταν το ρεκόρ το παλιότερο, που υπήρχε κρίση αύξησης τιμών του πετρελαίου. Στα νησιά και στην περιφέρεια σε πολλές περιπτώσεις έχει ξεπεράσει τα 2 ευρώ το λίτρο. Και το ερώτημα είναι γιατί σε μια σειρά από άλλες ευρωπαϊκές χώρες η τιμή είναι πολύ χαμηλότερη; Γιατί, για παράδειγμα, στην Κύπρο είναι 25% χαμηλότερη η τιμή, είναι στο 1,4 και εδώ στο 1,85;

Η Ελλάδα –προσέξτε- καταλαμβάνει τη δέκατη έβδομη θέση στην Ευρωπαϊκή Ένωση στην τιμή της αμόλυβδης βενζίνης, αλλά προ φόρων. Όμως, μετά από την επιβολή των φόρων ανεβαίνει στην πρώτη πεντάδα. Είμαστε στην πρώτη πεντάδα χωρών στην Ευρωπαϊκή Ένωση με την ακριβότερη τιμή βενζίνης.

Προσέξτε να δείτε τώρα. Ενώ είμαστε στις πέντε χώρες της Ευρωπαϊκής Ένωσης με την υψηλότερη τιμή βενζίνης, την ίδια στιγμή είμαστε στις τελευταίες θέσεις της Ευρωπαϊκής Ένωσης σε ό,τι αφορά το μέσο εισόδημα και τον κατώτατο μισθό.

Είμαστε ακριβότεροι στο ρεύμα, ακριβότεροι στη βενζίνη, ακριβότεροι στα τρόφιμα, στα σουπερμάρκετ, αλλά φθηνότεροι στον μισθό. Αυτή είναι η εικόνα της χώρας. Πώς θα τα βγάλει πέρα ο κόσμος; Σας απασχολεί αυτό;

Διάβαζα σήμερα στις εφημερίδες ότι η κυβέρνηση της Ισπανίας, ο Πέδρο Σάντσεθ και η Υπουργός Εργασίας, που προέρχεται από την Αριστερά, ανακοίνωσε την τέταρτη συνεχόμενη αύξηση του κατώτατου μισθού από το 2019.

(Χειροκροτήματα από την πτέρυγα του ΣΥΡΙΖΑ)

Και στην Ισπανία ο κατώτατος μισθός πήγε στα 900 ευρώ. Επαναλαμβάνω: 900 ευρώ στην Ισπανία ο κατώτατος μισθός. Και εσείς από το 2019 που αυξήσαμε εμείς μόλις βγήκαμε από τα μνημόνια τον κατώτατο μισθό 11% και τον υποκατώτατο, αυτή τη ρατσιστική διάκριση για τους νέους ανθρώπους, στο 25%, από τότε, παρά τις προεκλογικές σας υποσχέσεις, έχετε κρατήσει τον κατώτατο μισθό καθηλωμένο.

Στην πραγματικότητα ο κατώτατος μισθός στη χώρα είναι χαμηλότερος από αυτόν που ήταν προ κρίσης το 2010. Και βγήκατε να κάνετε μια αύξηση 11 ευρώ και προαναγγέλλετε δήθεν αυξήσεις στο μέλλον. Πότε; Τώρα ο κόσμος στενάζει. Τώρα ο κόσμος δεν έχει να πληρώσει το ρεύμα. Τώρα ο κόσμος ξεχειμωνιάζει κρυώνοντας.

(Χειροκροτήματα από την πτέρυγα του ΣΥΡΙΖΑ)

Πώς θα ζήσουν οι μισθωτοί; Πώς θα ζήσει ο κόσμος της εργασίας; Πώς θα ζήσουν οι συνταξιούχοι, οι συνταξιούχοι που τους κοροϊδεύατε προεκλογικά και λέγατε ότι είναι ψίχουλα αυτά που σας δίνει ο ΣΥΡΙΖΑ κάθε Χριστούγεννα και λέγατε είναι ψίχουλα η επιπρόσθετη σύνταξη του 1 δισεκατομμυρίου ευρώ στον προϋπολογισμό, που είχαμε θεσμοθετήσει και ψηφίσει να παίρνουν οι συνταξιούχοι μια φορά τον χρόνο. Και ήρθατε και το ακυρώσατε για να δώσετε αυτό το 1 δισεκατομμύριο πού; Στους ιδιώτες της επικουρικής ασφάλισης.

Πώς θα ζήσουν τώρα αυτοί οι άνθρωποι; Σας απασχολεί αυτό; Όχι. Τι σας απασχολεί; Το μόνο που σας απασχολεί είναι όχι πώς θα ζήσουν, αλλά πώς και από πού θα ενημερώνονται, από ποια κανάλια και από ποια site και από ποιες εφημερίδες στημένες θα ενημερώνονται οι μισθωτοί και οι συνταξιούχοι στη χώρα μας, όχι αν θα επιβιώσουν.

(Χειροκροτήματα από την πτέρυγα του ΣΥΡΙΖΑ)

Και νομίζετε ότι με αυτόν τον τρόπο θα καταφέρετε να συγκρατήσετε την οργή τους. Κάνετε λάθος. Είστε γελασμένοι. Και ξέρετε κάτι; Αυτό που κάνετε δεν είναι μόνο ανήθικο, το να μοιράζετε, δηλαδή, χρήμα σε μέσα ενημέρωσης και δημοσκοπικές εταιρείες και αναθέσεις απ’ ευθείας στους δικούς σας ανθρώπους και παχυλούς μισθούς στα «γαλάζια» golden boys –επαναλαμβάνω δεν είναι μόνο ανήθικο-, στις παρούσες συνθήκες είναι και εγκληματικό. Είναι ασέβεια απέναντι σε μια κοινωνία που δοκιμάζεται να της στερείτε τους πόρους που θα την ανακουφίσουν.

Πήγατε να μετατρέψετε την εξεταστική επιτροπή σε νεκροταφείο της αλήθειας, αν και δεν τα καταφέρατε, με μονοκομματικό προεδρείο, με επιλεκτική ενημέρωση στα κυρίαρχα μίντια, αποκρύπτοντας έγγραφα, αρνούμενοι να καλέσετε τους εμπλεκόμενους Υπουργούς.

Φτάσαμε, μάλιστα, στο σημείο από την εξεταστική επιτροπή για τη λίστα Πέτσα να έχετε κρύψει τον ίδιο τον κ. Πέτσα. Αυτό κάνατε αποδεικνύοντας τι; Ότι φοβάστε την αλήθεια. Και λειτουργείτε με όρους αδιαφάνειας, με όρους συγκάλυψης και με όρους υπόγειων συναλλαγών.

Όμως, ξέρετε κάτι, μιας και είπα λίστα Πέτσα ξανά; Αν απέδειξε κάτι όλη αυτή η διαδικασία παρά την απουσία κρίσιμων Υπουργών και κρίσιμων μαρτύρων είναι αυτό το λάθος που καθόρισε τον δημόσιο διάλογο τόσο καιρό.

Δεν υπάρχει λίστα Πέτσα, κυρίες και κύριοι συνάδελφοι. Δεν υπάρχει λίστα Πιερρακάκη, λίστα Δημητριάδη, λίστα Σκέρτσου, λίστα Κικίλια. Μία λίστα υπάρχει: Η λίστα Μητσοτάκη.

(Χειροκροτήματα από την πτέρυγα του ΣΥΡΙΖΑ)

Η λίστα Μητσοτάκη, μια λίστα γεμάτη χορηγούς, φίλους, κουμπάρους, «γαλάζια» παιδιά, ημέτερους και αεριτζήδες που καταναλώνει αχόρταγα την περιουσία του ελληνικού λαού χωρίς κανέναν έλεγχο και χωρίς καμμία συστολή.

Πρόκειται για ένα σύστημα που εντέλλει και εντέλλεται, προστατεύει και προστατεύεται από τον ίδιο τον κ. Μητσοτάκη. Είτε είναι οι Υπουργοί που κρύβονται είτε είναι οι Υπουργοί που ψεύδονται είτε είναι οι Υπουργοί που εκβιάζονται δημοσίως από υπόδικους τηλεαστέρες της trash TV, όλοι κρατούν και κρατιούνται από τον κ. Μητσοτάκη.

Όμως, παρ’ όλη την προσπάθεια να κρυφτούν μάρτυρες, νομίζω ότι βγήκαν κρίσιμα συμπεράσματα από τη διαδικασία, συμπεράσματα που είμαι βέβαιος ότι θα αποτελέσουν την πρώτη ύλη για την περαιτέρω ποινική διερεύνηση της υπόθεσης αυτής από τη Βουλή αργότερα και από τη δικαιοσύνη.

Μάρτυρες, για παράδειγμα, της εξεταστικής επιτροπής όπως ο πρόεδρος των Ιδιοκτητών Ημερησίων Εφημερίδων Αθηνών ή η πρόεδρος της ΕΣΗΕΑ όταν ρωτήθηκαν εάν γνωρίζουν τα κριτήρια τα οποία και οι ίδιοι είχαν ζητήσει να τους γνωστοποιηθούν, τα κριτήρια με τα οποία χορηγήθηκαν τα κονδύλια κρατικού χρήματος, η απάντηση που έδωσαν ήταν: «Όχι, δεν τα γνωρίζαμε και ακόμα δεν τα γνωρίζουμε».

Όταν, για παράδειγμα, από τις λιγοστές παρουσίες μαρτύρων, ο επικεφαλής της εταιρείας που είχε αναλάβει την καμπάνια, της εταιρείας «INITIATIVE MEDIA», ο κ. Γκάλγκος, κλήθηκε να πει ποια ήταν επιτέλους αυτά τα κριτήρια, με βάση τα οποία άλλα μέσα ενημέρωσης υπερχρηματοδοτήθηκαν, άλλα υποχρηματοδοτήθηκαν και άλλα αποκλείστηκαν παντελώς, δεν είχε επίσης καμμία απάντηση να δώσει και τελικά παραδέχτηκε ότι στο γραφείο του αρμόδιου Υπουργού, του κ. Πέτσα, αποφασιζόταν ποια μέσα ενημέρωσης θα πληρωθούν και πόσο.

Είναι, λοιπόν, προφανές ότι το περίφημο κριτήριο που αναζητούσε εναγωνίως αυτή η επιτροπή, αλλά και η κοινή γνώμη, το κριτήριο βάσει του οποίου χρηματοδοτήθηκαν μέσα ενημέρωσης, είναι ένα και μοναδικό. Και αυτό είναι το συμπέρασμα, το αληθές συμπέρασμα της επιτροπής: «Στηρίζεις την Κυβέρνηση; Πληρώνεσαι. Αποθεώνεις την Κυβέρνηση; Πληρώνεσαι ακόμα καλύτερα».

Η αναγνωσιμότητα, η επισκεψιμότητα, η αξιοπιστία του μέσου, ο αριθμός των εργαζομένων: ψιλά γράμματα, δεν ελήφθησαν καθόλου υπ’ όψιν. Αλίμονο, δε, στα μέσα ενημέρωσης και τους δημοσιογράφους που όχι μόνο δεν στηρίζουν, αλλά έχουν το θάρρος σε αυτά τα πλαίσια να υπηρετούν τη δημοκρατία. Γιατί είναι στοιχείο, συστατικό της δημοκρατίας και να ελέγχουν την κυβέρνηση, να αντιπολιτεύονται την Κυβέρνηση και να προσπαθούν να ρίξουν φως στα πεπραγμένα της Κυβέρνησης.

Γι’ αυτούς τους θαρραλέους όχι μόνο δεν υπάρχει κρατικό χρήμα, αλλά υπάρχει οικονομική ασφυξία και –ακόμη χειρότερο;- για κάποιους από αυτούς υπάρχει και το εδώλιο του κατηγορουμένου και η προαναγγελία μάλιστα από το Βήμα της Βουλής και από τα χείλη του Πρωθυπουργού της ενοχής τους.

Αυτά, κυρίες και κύριοι συνάδελφοι, ξέρετε, είναι πρωτοφανή φαινόμενα. Είναι πρωτοφανή φαινόμενα για μια δημοκρατική χώρα, είναι πρωτοφανή φαινόμενα για την Ελληνική Δημοκρατία. Αποτελούν απόπειρα εξόφθαλμη λοβοτομής της δημοκρατίας, απόπειρα εξόφθαλμη παρέμβασης στη δικαιοσύνη, απόπειρα εξόφθαλμη δημιουργίας ενός καθεστώτος.

Όμως, ξέρετε, δεν είναι εύκολο. Η Ελλάδα του 2022 δεν είναι εύκολο να γυρίσει τόσα χρόνια πίσω. Ούτε είναι εύκολο να μετατραπεί σε χώρα συγκρίσιμη με αυτές του πρώην ανατολικού μπλοκ. Μπορεί να είναι σήμερα επί Κυβέρνησης Μητσοτάκη στις τελευταίες θέσεις διεθνώς στην ελευθερία του Τύπου, παρέα με καθεστώτα τύπου Όρμπαν, ωστόσο, ξέρετε, η Ελλάδα και ο ελληνικός λαός διαθέτουν ισχυρά αντισώματα –για να μιλήσω με όρους σύγχρονους, που έχουν εισαχθεί στην καθομιλουμένη εξαιτίας της πανδημίας- αντισώματα στον αυταρχισμό, αντισώματα στη μονοφωνία, αντισώματα στη διαπλοκή, αντισώματα στις παρεμβάσεις στη δικαιοσύνη, με δυο λόγια –θα το έλεγα-, αντισώματα δημοκρατίας.

(Χειροκροτήματα από την πτέρυγα του ΣΥΡΙΖΑ)

Και να σας πω και ένα τελευταίο. Είναι προφανής η επιδίωξή σας να δημιουργήσετε όρους και προϋποθέσεις δημιουργίας καθεστώτος. Όμως, τα καθεστώτα συνήθως πέφτουν απότομα και πέφτουν με πάταγο. Να το θυμάστε αυτό. Να το θυμάστε αυτό γιατί έρχεται η ώρα σας.

Μπορείτε να βγάλετε τώρα όσα πορίσματα θέλετε. Πλειοψηφία έχετε, ό,τι θέλετε κάνετε. Όμως, η πλειοψηφία της κοινωνίας έχει βγάλει και αυτή το δικό της πόρισμα και νομίζω είναι αμείλικτο και αμετάκλητο. Είστε μια ανοιχτή πληγή για τη χώρα και τον ελληνικό λαό.

(Χειροκροτήματα από την πτέρυγα του ΣΥΡΙΖΑ)

Δεν είστε μόνο το συνώνυμο της ηθικής κατάπτωσης και της απαξίωσης της πολιτικής, αλλά είστε και αυτοί που στερούν από την ελληνική κοινωνία πόρους και θυσίες που έχει κάνει για να βγει από την κρίση σε δύσκολες στιγμές.

Όμως, στα αδιέξοδα που έχετε δημιουργήσει –ως γνωστόν, η δημοκρατία δεν έχει αδιέξοδα-, υπάρχει διέξοδος. Είναι η δημοκρατική διέξοδος, είναι οι εκλογές, η λαϊκή ετυμηγορία και η ανάδειξη μιας προοδευτικής κυβέρνησης που θα στηρίξει άμεσα τους πολίτες.

(Ζωηρά και παρατεταμένα χειροκροτήματα από την πτέρυγα του ΣΥΡΙΖΑ)

Με την αύξηση του κατώτατου μισθού στα 800 ευρώ, για να προστατευθεί το διαθέσιμο εισόδημα και να τονωθεί η κατανάλωση.

Με τη ρύθμιση και τη διαγραφή μέρους του ιδιωτικού χρέους της πανδημίας, για να επιβιώσουν οι μικρομεσαίες επιχειρήσεις και οι αυτοαπασχολούμενοι.

Με τη μείωση του φόρου προστιθέμενης αξίας και του ειδικού φόρου κατανάλωσης στην ενέργεια, στα κατώτερα επιτρεπτά επίπεδα.

Με την αναπροσαρμογή των τιμολογίων της ΔΕΗ, ώστε να συμπαρασύρει προς τα κάτω ολόκληρη την αγορά ενέργειας. Και με κανόνες, κανόνες και εντατικούς ελέγχους, για να αντιμετωπιστούν, να καταπολεμηθούν τα καρτέλ, η αισχροκέρδεια στην ενέργεια και στο εμπόριο.

Αυτά είναι ανάγκες της κοινωνίας, κυρίες και κύριοι συνάδελφοι και όταν η κοινωνία έχει ανάγκη, βρίσκει τον τρόπο να εκφραστεί σε μια δημοκρατία, για να κάνουν την ανάγκη πράξη.

Η Ελλάδα πρέπει να πάει παρακάτω. Η χώρα πρέπει να επουλώσει τις πληγές της και να σταθεί στα πόδια της, με δικαιοσύνη και ασφάλεια, με εντιμότητα και σοβαρότητα, με στήριγμα ένα ισχυρό, δίκαιο και αποτελεσματικό κράτος και με οδηγό μία έντιμη, σοβαρή, αξιόπιστη κυβέρνηση, η οποία θα υπηρετεί τους πολλούς και δεν θα τους γονατίζει στο όνομα των λίγων.

Εκείνη η μέρα δεν θα αργήσει ούτε τα πεπραγμένα σας θα ξεχαστούν. Τίποτα δεν θα μείνει στο σκοτάδι. Να είστε βέβαιοι.

(Όρθιοι οι Βουλευτές του ΣΥΡΙΖΑ χειροκροτούν ζωηρά και παρατεταμένα)

**ΠΡΟΕΔΡΟΣ (Κωνσταντίνος Τασούλας):** Έχει ζητήσει τον λόγο για μισό λεπτό η Κοινοβουλευτική Εκπρόσωπος του Κινήματος Αλλαγής, η κ. Νάντια Γιαννακοπούλου.

Ορίστε, έχετε τον λόγο.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Άκουσα με μεγάλη προσοχή τον κ. Τσίπρα στην τοποθέτησή του. Ήταν λαλίστατος και ήταν καταγγελτικός και μπράβο του. Πήρε και θέση, επίσημα, για τη χειρότερη Κυβέρνηση της Νέας Δημοκρατίας στη χώρα που, όπως μας είπε, είναι η σημερινή.

Όμως, για μία ακόμη φορά, κύριε Πρόεδρε, αν και μίλησε –πρέπει να το ομολογήσουμε, απ’ έξω-απ’ έξω μίλησε- για το 2007, δεν μπόρεσε όμως για μία ακόμη φορά να αρθρώσει το ονοματεπώνυμο του πρωθυπουργού εκείνης της εποχής! Ο κ. Τσίπρας, για μία ακόμη φορά, δεν μπόρεσε να πει το ονοματεπώνυμο της κυβέρνησης του Κώστα Καραμανλή, που οδήγησε τη χώρα στη χρεοκοπία!

(Χειροκροτήματα από την πτέρυγα του Κινήματος Αλλαγής)

(Θόρυβος - διαμαρτυρίες από την πτέρυγα του ΣΥΡΙΖΑ)

**ΠΡΟΕΔΡΟΣ (Κωνσταντίνος Τασούλας):** Ωραία.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Αυτή είναι η πραγματικότητα, κυρίες και κύριοι του ΣΥΡΙΖΑ, η διαχρονική αφωνία σας για τις ευθύνες της διακυβέρνησης του κ. Κώστα Καραμανλή.

Και αναρωτιέμαι: Δεν είναι περίεργη αυτή η ιστορική σας παράβλεψη, αυτή η συστηματική σας αφωνία; Αναρωτιέμαι εάν σας βαραίνουν ακόμα, αν υπάρχει κάτι τέλος πάντων που σας βαραίνει από την περίοδο της συγκυβέρνησής σας με την καραμανλική συνιστώσα.

Και επειδή είπατε ότι κάποιοι το έχουν τερματίσει –αυτό άκουσα να λέει ο κ. Τσίπρας- αυτοί οι οποίοι το έχουν τερματίσει στη στήριξη σε εκείνη την κυβέρνηση είναι, βεβαίως, ο ΣΥΡΙΖΑ, αλλά, βεβαίως, και η Νέα Δημοκρατία.

Μιλήσατε και για τον ΑΣΕΠ και κλείνω με αυτό. Μας είπε ο κ. Τσίπρας ότι είναι μία δημοκρατική κατάκτηση προοδευτικών κυβερνήσεων. Να σας θυμίσω για να είμαστε ακριβείς ότι είναι μία δημοκρατική κατάκτηση της κυβέρνησης του ΠΑΣΟΚ, που εσείς μας κατηγορούσατε ότι κατέστρεψε τη χώρα η κυβέρνηση του ΠΑΣΟΚ και του Γιώργου τότε Παπανδρέου.

(Χειροκροτήματα από την πτέρυγα του Κινήματος Αλλαγής)

Άρα, λοιπόν, δεν τα λέγατε αυτά τότε. Τότε μας λέγατε άλλα, τότε μας κατηγορούσατε για όλα αυτά.

Εσείς, κύριε Τσίπρα και κυρίες και κύριοι του ΣΥΡΙΖΑ, μπορεί να έχετε πάθει αμνησία για όλα αυτά, μπορεί να κάνετε ότι δεν τα θυμάστε. Ευτυχώς, όμως, οι Έλληνες πολίτες τα θυμούνται πολύ καλά!

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΟΣ (Κωνσταντίνος Τασούλας):** Έχει ζητήσει τον λόγο ο κ. Κατρίνης, επικεφαλής της Κοινοβουλευτικής Ομάδας του Κινήματος Αλλαγής, είναι η σειρά του, αλλά μετά την παρέμβαση της κ. Γιαννακοπούλου θέλει -προφανώς για ελάχιστο χρόνο- να μιλήσει ο κ. Ραγκούσης ως Κοινοβουλευτικός Εκπρόσωπος του ΣΥΡΙΖΑ.

Ορίστε, κύριε Ραγκούση, έχετε τον λόγο.

**ΙΩΑΝΝΗΣ ΡΑΓΚΟΥΣΗΣ:** Ευχαριστώ, κύριε Πρόεδρε.

Και είμαι υποχρεωμένος να πάρω τον λόγο, πρώτον, για να θυμίσω ότι σήμερα συζητάμε το πόρισμα για την αμαρτωλή λίστα Πέτσα της Κυβέρνησης του Κυριάκου Μητσοτάκη.

(Χειροκροτήματα από την πτέρυγα του ΣΥΡΙΖΑ)

Δεύτερον, για να εκφράσω την ελπίδα μας ότι οι ανοίκειες επιθέσεις -είναι πραγματικότητα αυτό- του κ. Μητσοτάκη προσωπικά και των Υπουργών του απέναντι στον κ. Ανδρουλάκη και απέναντι συνολικά στο Κίνημα Αλλαγής, υπό την πίεση να στραφούν εναντίον του Αλέξη Τσίπρα και του ΣΥΡΙΖΑ - Προοδευτική Συμμαχία, δεν προκύπτει, δεν θέλουμε να πιστέψουμε ότι προκύπτει ότι πιάνουν τόπο.

Διότι, αγαπητή κυρία Γιαννακοπούλου, πέραν του ότι σήμερα συζητούμε τη λίστα Πέτσα της Κυβέρνησης Μητσοτάκη, Πρωθυπουργός της χώρας δεν είναι πια ο Αλέξης Τσίπρας ούτε κυβερνάει ο ΣΥΡΙΖΑ - Προοδευτική Συμμαχία. Και οι ίσες αποστάσεις δεν είναι μόνο ιστορικό πρόβλημα για ένα κόμμα, το ΠΑΣΟΚ του Ανδρέα Παπανδρέου, το οποίο έναν και μόνο αναγνώριζε ως ιδεολογικό και πολιτικό αντίπαλο, τη Δεξιά, υπό οποιαδήποτε ηγεσία, αλλά επίσης οι ίσες αποστάσεις είναι και εντελώς ανιστόρητες. Γιατί σήμερα, αν υποφέρει ο ελληνικός λαός, υποφέρει εξαιτίας των πολιτικών που ασκούνται από την Κυβέρνηση του Κυριάκου Μητσοτάκη, πολιτικές που βάζουν τους πολλούς κάτω από τους λίγους, πολιτικές που το μόνο που έχουν έννοια να κάνουν είναι να διαλύσουν κάθε έννοια ευνομούμενης πολιτείας και κράτους δικαίου σε αυτή τη χώρα.

Και τελευταίο, κύριε Πρόεδρε, για να κλείσω: Αγαπητή κυρία Γιαννακόπουλου, ως Κοινοβουλευτικός Εκπρόσωπος του ΣΥΡΙΖΑ - Προοδευτική Συμμαχία -άρα και του Αλέξη Τσίπρα- μία τελευταία κουβέντα, Κώστας Καραμανλής.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΟΣ (Κωνσταντίνος Τασούλας):** Θα μιλήσει τώρα, όπως είπαμε, ο κ. Μιχάλης Κατρίνης, επικεφαλής της Κοινοβουλευτικής Ομάδας του Κινήματος Αλλαγής. Αντιλαμβάνομαι ότι η Κυβέρνηση που εκπροσωπείται από τον Υπουργό Δικαιοσύνης θα λάβει αμέσως μετά τον λόγο.

Κυρία Βρυζίδου, όπως ξέρετε, εδώ υπάρχουν και ασκήσεις υπομονής, κυρίως.

**ΜΙΧΑΗΛ ΚΑΤΡΙΝΗΣ (Επικεφαλής της Κοινοβουλευτικής Ομάδας του Κινήματος Αλλαγής):** Ευχαριστώ πολύ, κύριε Πρόεδρε.

Κατ’ αρχάς, θα σας εκπλήξω, κυρίες και κύριοι συνάδελφοι, θα συμφωνήσω με τον κ. Ραγκούση ότι όντως σήμερα το θέμα της συζήτησής μας είναι η λίστα Πέτσα.

Βέβαια, κύριε συνάδελφε, ο Πρόεδρός σας από τα τριάντα τρία λεπτά που μίλησε τα είκοσι έξι μιλούσε για το θέμα της ακρίβειας. Εγώ προσωπικά το επικροτώ αυτό. Γιατί; Γιατί ο ίδιος ο τέως Πρωθυπουργός και Αρχηγός της Αξιωματικής Αντιπολίτευσης στη συζήτηση για την πρόταση δυσπιστίας που είχε πρώτο θέμα την ακρίβεια μίλησε το 1/3 του χρόνου του για τον υπόδικο τηλεπαρουσιαστή αντί να μιλά για την ακρίβεια.

Χαιρετίζουμε, λοιπόν, έστω και τώρα το ενδιαφέρον και την ευαισθητοποίησή του για το μεγαλύτερο ζήτημα που απασχολεί –θα έλεγα καλύτερα- διαβρώνει την ελληνική κοινωνία και το έχουν καταλάβει- ευτυχώς και εσείς τώρα- όλοι, πλην των κυρίων που βρίσκονται δεξιά μου.

Κυρίες και κύριοι συνάδελφοι, η σημερινή συζήτηση διεξάγεται στη σκιά μιας θλιβερής πέρα για πέρα υπόθεσης, μιας υπόθεσης που αποτυπώνει τον κυνισμό από τη μία πλευρά, αλλά και μια ακραία εδραιωμένη καθεστωτική νοοτροπία από την άλλη πλευρά. Και αναφέρομαι, βεβαίως, στην αφορμή για την οποία αποπέμφθηκε ο Υπουργός Αγροτικής Ανάπτυξης. Δύο Υπουργοί διαφορετικών περιόδων και διαφορετικών κυβερνήσεων της Νέας Δημοκρατίας αποτύπωσαν ανάγλυφα, κυνικά αυτή τη νοοτροπία.

Την ώρα που ο τόπος μου, η Ηλεία, είχε υποστεί τη μεγαλύτερη οικολογική και περιβαλλοντική καταστροφή -το θυμάστε, κύριε Ραγκούση, εκεί ήσασταν τότε- με πληγές που ακόμα και σήμερα παραμένουν ανοιχτές, την ώρα που θρηνούσαμε ανθρώπινες ζωές, την ώρα που οι πολίτες ζητούσαν στήριξη και η Ηλεία ένα ολοκληρωμένο σχέδιο ανασυγκρότησης, αυτή την ώρα κάποιοι άλλοι που κάθονταν στα έδρανα που κάθεται ο κ. Τσιάρας και ο κ. Κώτσηρας σήμερα, είχαν άλλες προτεραιότητες. Γι’ αυτό και προσπαθούσαν να μας πείσουν για τον «στρατηγό άνεμο», για την ασύμμετρη απειλή, για τους Τούρκους πράκτορες που ήθελαν δήθεν να ρίξουν τον τότε πρωθυπουργό, τον κ. Καραμανλή. Ήταν αυτοί που ήδη είχαν οδηγήσει τη χώρα στα βράχια, στα οικονομικά βράχια, με την αλόγιστη διαχείριση, ιδιαίτερα της περιόδου 2007 - 2009.

Την ώρα, λοιπόν, της ανείπωτης τραγωδίας, κάποιοι έστηναν μια εποποιία με τριχίλιαρα, βλέποντας μόνο τις επικείμενες εκλογές. Και είναι βέβαιο ότι η Νέα Δημοκρατία του χθες και του σήμερα έχει στο μυαλό της ανάλογες εποποιίες. Ντροπή, ντροπή, ντροπή!

Θυμάστε, κύριοι συνάδελφοι της Νέας Δημοκρατίας, ποιος έκανε αυτή την τριπλή αποστροφή δέκα μέρες πριν, η οποία αναπαράχθηκε ως ιαχή από τα έδρανα τα δικά σας.

(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ. **ΑΘΑΝΑΣΙΟΣ ΜΠΟΥΡΑΣ**)

Πέρα, όμως, από τον Υπουργό Αγροτικής Ανάπτυξης, υπάρχουν αρκετοί Υπουργοί που το τελευταίο διάστημα έχουν καταστήσει διάτρητο τον περιβόητο αξιακό κώδικα του κ. Μητσοτάκη και παρ’ όλα αυτά παραμένουν στις θέσεις τους.

Η Νέα Δημοκρατία με αυτές τις πρακτικές, με αυτές τις συμπεριφορές και αυτές τις εποποιίες δεν φθείρει, κυρίες και κύριοι συνάδελφοι, μόνο τον εαυτό της, φθείρει το πολιτικό σύστημα, φθείρει τη σχέση εμπιστοσύνης των πολιτών απέναντι στην πολιτική, φθείρει τους θεσμούς και την ίδια τη δημοκρατία.

Και μιας και μιλάμε για την περίοδο του κ. Καραμανλή και τη διετία 2007 - 2009, έχει πολύ μεγάλο ενδιαφέρον να κάνουμε μία σύγκριση του τότε με το τώρα. Τότε υψηλό δημόσιο χρέος, σήμερα η χώρα έχει το υψηλότερο δημόσιο χρέος στην Ευρωζώνη, τότε πρωτογενές έλλειμμα 15,4% -το θυμάστε, κύριε Ραγκούση- σήμερα 6,5% με τεχνητή συγκράτηση που θα φτάσει μέχρι το 7,5%, 8% τουλάχιστον, μόνο και μόνο για να αξιολογηθεί από τη «STANDARD & POOR’S» τον Απρίλιο, μπας και πάρουμε αναβάθμιση. Μακάρι, το εύχομαι ολόψυχα! Τότε έλλειμμα στο ισοζύγιο τρεχουσών συναλλαγών -το δεύτερο δομικό πρόβλημα της οικονομίας- και σήμερα έλλειμμα στο ισοζύγιο τρεχουσών συναλλαγών, διπλασιασμός του εμπορικού ελλείμματος, τα spreads στις διακόσιες σαράντα μονάδες βάσης, θυμάστε πώς ήταν και τότε. Όμως, ο κ. Σταϊκούρας, ο κ. Πατέλης μάς συστήνουν δημοσιονομική πειθαρχία με ιδιωτικό χρέος 300 δισεκατομμύρια ευρώ, με απλήρωτους φόρους 6 δισεκατομμύρια ευρώ, με τον τζίρο στην Ελλάδα να έχει πέσει 30%.

Αυτό τι προοιωνίζει, κυρίες και κύριοι συνάδελφοι; Κανένα μέτρο για την ακρίβεια, θέμα που θυμήθηκε και προσπάθησε να προσεγγίσει σήμερα ο Αρχηγός της Αξιωματικής Αντιπολίτευσης.

Η χώρα μας αυτή τη στιγμή που μιλάμε έχει τον υψηλότερο πληθωρισμό στην Ευρωζώνη, έχει την υψηλότερη τιμή αμόλυβδης που σημειώθηκε στην Ελλάδα, ρεκόρ όλων των εποχών, έχει τη μεγαλύτερη αύξηση χονδρεμπορικής τιμής ρεύματος στην Ευρώπη, που όλη μετακυλίεται μόνο στην Ελλάδα στα νοικοκυριά και στις επιχειρήσεις, έχει αύξηση στο πετρέλαιο, αύξηση στα ενοίκια, αύξηση στα τρόφιμα, αύξηση σε οτιδήποτε κινείται σε αυτήν εδώ τη χώρα.

Εσείς στην Κυβέρνηση τη μία μέρα λέτε ότι θα πάρετε μέτρα, την άλλη μέρα λέτε «θα εφαρμόσουμε αυστηρή δημοσιονομική πειθαρχία».

Είστε τόσο ανίκανοι -τόσοι ανίκανοι!- που για το μέτρο που ανακοινώσατε στις 7 Γενάρη, και βγήκατε χθες πομπωδώς να το ανακοινώσετε, για την επιδότηση της αύξησης του ρεύματος, δεν έχετε υπογράψει την κοινή υπουργική απόφαση σαράντα μέρες μετά! Το επιτελικό σας κράτος! Εξαγγέλλετε μέτρα χωρίς αντίκρισμα και οι καταναλωτές, οι πολίτες, λαμβάνουν παχυλούς λογαριασμούς, τους οποίους δεν μπορούν να πληρώσουν.

Και μιας που ο κ. Τσίπρας -ο οποίος δεν μου έκανε την τιμή να με ακούσει αποχωρώντας με σύσσωμη την Κοινοβουλευτική Ομάδα του ΣΥΡΙΖΑ, αυτή είναι η αντίληψη της δημοκρατίας των συναδέλφων του ΣΥΡΙΖΑ, ακούν τον Αρχηγό τους και μετά αποχωρούν- είπε για το θέμα της ακρίβειας ότι θέλει να την πατάξει, θέλει να την αντιμετωπίσει και στηλίτευσε την Κυβέρνηση και την κατηγόρησε για ελλιπή μέτρα -και πολύ σωστά είναι όλα αυτά-, αν ήταν παρών, θα ήθελα να τον ρωτήσω το εξής: Έχει αντιληφθεί, μήπως, ότι στο θέμα των τηλεπικοινωνιών η Ελλάδα θεωρείται αυτή τη στιγμή, με βάση την έρευνα της φινλανδικής «REWHEEL», την οποία δημοσίευσε η Επιτροπή Ανταγωνισμού, με βάση την έκθεση Πισσαρίδη και με βάση όλες τις έρευνες της EUROSTAT και των θεσμικών φορέων τηλεπικοινωνιών, ως η ακριβότερη ή μία από τις ακριβότερες χώρες στην Ευρώπη και στον ΟΟΣΑ έχοντας χαμηλή ταχύτητα υπηρεσιών;

Μη χαμογελάτε, κύριε Τσιάρα! Έχει χαμηλή ταχύτητα υπηρεσιών. Το λέω γιατί θέλατε να κάνετε και ψηφιακή δικαιοσύνη!

Αναρωτιέμαι, λοιπόν, κύριοι συνάδελφοι, το εξής: Αν ο κ. Τσίπρας το είχε ακούσει αυτό, γιατί στην Επιτροπή Θεσμών και Διαφάνειας ψήφισε υπέρ της ανανέωσης της θητείας του Προέδρου της Εθνικής Επιτροπής Τηλεπικοινωνιών και Ταχυδρομείων κ. Μασσέλου, επιλογής της κυβέρνησης ΣΥΡΙΖΑ από το 2017, ο οποίος έχει αφήσει αρρύθμιστη την αγορά να λειτουργεί εις βάρος των καταναλωτών, εις βάρος των επιχειρήσεων, οδηγώντας σε ψηφιακή υστέρηση τη χώρα και τους πολίτες; Εδώ φαίνεται με αποτελέσματα και με πεπραγμένα ποιοι εννοούν αυτά που λένε και ποιοι πουλάνε εδώ ηθική και συμπαράσταση, αλλά την ώρα του διά ταύτα δείχνουν το πραγματικό τους πρόσωπο.

Κυρίες και κύριοι συνάδελφοι, τα τελευταία χρόνια η εκάστοτε κυβερνητική εξουσία δείχνει ένα ιδιαίτερο «ενδιαφέρον» για τα μέσα μαζικής ενημέρωσης. Το φαινόμενο αυτό εντάθηκε κατά τη θητεία της προηγούμενης κυβέρνησης, όπου είχαμε μια ξεκάθαρη προσπάθεια ελέγχου και χειραγώγησης των μέσων μαζικής ενημέρωσης, αλλά και μια ανεπιτυχή προσπάθεια δημιουργίας νέων συγκροτημάτων, μια προσπάθεια που απέτυχε, αφού συνδέθηκε με έωλες διαδικασίες, αλλά και γιατί χρησιμοποιήθηκαν πλήρως διαβλητά και διάτρητα από κάθε άποψη πρόσωπα. Δεν χρειάζεται να θυμίσω πρόσωπα και πράγματα. Ο κ. Καλογρίτσας είναι εδώ -εμείς στην Ηλεία τον έχουμε πληρώσει ακριβά με τον δρόμο που ποτέ δεν έγινε- για να εκθέτει ανεπανόρθωτα την προηγούμενη κυβέρνηση γι’ αυτές τις πρακτικές.

Είναι δεδομένο, όμως, ότι και η σημερινή Κυβέρνηση του κ. Μητσοτάκη δείχνει υψηλό ενδιαφέρον για τα μέσα μαζικής ενημέρωσης. Το αποδεικνύει η αδιαφάνεια και ο ερασιτεχνισμός που κυριάρχησαν στην επικοινωνία μεταξύ του Υπουργείου Τύπου και διαφημιστικής εταιρείας που είχε αναλάβει την καμπάνια στα μέσα μαζικής ενημέρωσης για την πανδημία, έστω κι αν δεν μπορούν να στοιχειοθετηθούν οι κατηγορίες περί χειραγώγησης.

Το ερώτημα, όμως, είναι γιατί αυτές οι δύο κυβερνήσεις, η παρούσα και η προηγούμενη, δείχνουν τόσο μεγάλο ενδιαφέρον για τα μέσα μαζικής ενημέρωσης. Η απάντηση στο ερώτημα αυτό είναι διότι τόσο η Νέα Δημοκρατία όσο και ο ΣΥΡΙΖΑ ξεκινούν από μία αντίληψη και νοοτροπία ελέγχου, μια καθεστωτική νοοτροπία, που τη βλέπουμε να εκδηλώνεται και σε άλλους τομείς του δημόσιου βίου. Αποκαλυπτικά είναι όσα συμβαίνουν τώρα, την ώρα που μιλάμε εδώ σε αυτή την Αίθουσα, στην Κεντρική Ένωση Επιμελητηρίων, όπου ο ανεξάρτητος και νηφάλιος λόγος του Προέδρου κ. Χατζηθεοδοσίου, δεν αρέσει στην Κυβέρνηση, η οποία ήδη μεθόδευσε την απομάκρυνσή του με πρωτοβουλία των κομματικών της στελεχών.

Η καθεστωτική νοοτροπία, η οποία αποτυπώνεται στη Νέα Δημοκρατία του Κυριάκου Μητσοτάκη, απαιτεί από τους επιμελητηριακούς θεσμούς να είναι χειροκροτητές της Κυβέρνησης, να μην έχουν διαφορετική άποψη, να μη διεκδικούν, να μην καταθέτουν προτάσεις που δυσκολεύουν την Κυβέρνηση, να μην κάνουν οτιδήποτε μπορεί να χαλάσει το αφήγημα του Μεγάρου Μαξίμου ότι όλα πάνε καλά.

Και είναι προφανές, κυρίες και κύριοι συνάδελφοι, ότι κομματικά στελέχη, όπως ο Πρόεδρος του ΕΒΕΑ κ. Μπρατάκος, αποτελούν, σύμφωνα με τον κ. Μητσοτάκη, πρότυπο για τον θεσμό των επιμελητηρίων, αφού μπορεί ταυτόχρονα να είναι και Πρόεδρος του ΕΒΕΑ -ενός από τα κεντρικότερα επιμελητήρια της χώρας- και Γενικός Διευθυντής της Νέας Δημοκρατίας, κύριε Κώτσηρα! Και με τον αστυφύλαξ και με τον χωροφύλαξ! Με το ένα πρόσωπο -θα έλεγα προσωπείο- υπερασπίζεται και διεκδικεί τα δικαιώματα εμπόρων και επιχειρήσεων και με το άλλο πρόσωπο το υπόλοιπο μισό της ημέρας ασχολείται με το κυβερνητικό κόμμα που πρέπει να δώσει λύσεις στα προβλήματα των εμπόρων και των επιχειρηματιών.

Αυτά, κυρίες και κύριοι συνάδελφοι, δεν συμβαίνουν ούτε σε τριτοκοσμικές χώρες. Αυτός είναι ο αξιακός κώδικας του κ. Μητσοτάκη; Ένας κώδικας όπου δεν υπάρχουν προφανή θεσμικά ασυμβίβαστα, δεν υφίσταται στοιχειώδης δεοντολογία και σεβασμός στους κοινωνικούς εταίρους και στις παραγωγικές τάξεις; Υπάρχει όμως το κομματικό συμφέρον, μόνο το κομματικό συμφέρον στον δρόμο προς τις εθνικές εκλογές. Και αυτό διασφαλίζεται μόνο όταν το κόμμα ελέγχει τους θεσμούς, μόνο όταν το κόμμα ελέγχει τους φορείς, τους κοινωνικούς εταίρους, οποιονδήποτε μπορεί θεσμικά να αρθρώσει δημόσιο λόγο.

Βέβαια, αυτή η νοοτροπία πηγάζει από την αδυναμία παραγωγής πολιτικής και από τη δυσανεξία στη διαφορετική άποψη, λογική και πρακτική που πλέον γίνεται αντιληπτή από τους πολίτες. Και αυτή η νοοτροπία οδηγεί στην αναζήτηση στηριγμάτων για να δημιουργηθεί μια διαφορετική πραγματικότητα ή, για την ακρίβεια, για να κρυφτεί όσο το δυνατόν περισσότερο η πραγματικότητα. Διότι, όπως είχε πει και ο μεγάλος διανοητής του 20ού αιώνα Κορνήλιος Καστοριάδης «καμμία πολιτική αξία δεν μπορεί να θεμελιωθεί πάνω στο ψέμα».

Δεν θα ήθελα να αναφερθώ στην εξεταστική επιτροπή που συστάθηκε και θα εξηγήσω τον λόγο. Στην πρόσφατη συνταγματική Αναθεώρηση θεσπίστηκε η δυνατότητα της Αντιπολίτευσης και δη της Αξιωματικής Αντιπολίτευσης να ζητά και να πετυχαίνει τη σύσταση εξεταστικών επιτροπών, έστω και με όρους κοινοβουλευτικής μειοψηφίας, με τη διαφορά ότι αυτή η συνταγματική αλλαγή δεν έφερε και την αντίστοιχη προσαρμογή στον Κανονισμό της Βουλής, με αποτέλεσμα η εκάστοτε κυβερνητική πλειοψηφία σε κάθε εξεταστική επιτροπή να εξουδετερώνει αυτή τη συνταγματική δυνατότητα, να μην αφήνει περιθώρια να ασκηθεί οποιαδήποτε ουσιαστική έρευνα, ο οποιοσδήποτε έλεγχος, αφού η πλειοψηφία της Κυβέρνησης, η οποία διαφωνούσε με τον λόγο σύστασης της εν λόγω επιτροπής, καθόριζε και τον τρόπο με τον οποίο θα λειτουργεί ως επιτροπή και το αν θα οδηγηθεί ή όχι σε αποτέλεσμα. Το αποτέλεσμα το ξέρουμε.

Από εκεί και πέρα όμως, κυρίες και κύριοι συνάδελφοι, όσοι θέλουν να κρατήσουν τη σημερινή συζήτηση αυστηρά στο πλαίσιο του πορίσματος της εξεταστικής επιτροπής, δεν θέλουν, δεν επιθυμούν να γίνει μια ουσιαστική συζήτηση για τα πραγματικά προβλήματα. Και ποια είναι αυτά τα προβλήματα; Η μειωμένη αξιοπιστία και η αίσθηση του χαμηλού βαθμού αυτονομίας της πολιτικής, μια εντύπωση που κυριαρχεί στους πολίτες και διατρέχει ως άποψη των πολιτών όλο το πολιτικό σύστημα. Μας αγγίζει όλους!

Δεύτερον, η έλλειψη εμπιστοσύνης των πολιτών απέναντι στα μέσα μαζικής ενημέρωσης, η ακύρωση, ουσιαστικά, με αυτόν τον τρόπο του θεσμικού ρόλου που πρέπει να παίζει ο Τύπος, και ο ηλεκτρονικός και ο έντυπος, στη δημοκρατία με δεδομένο, βέβαια, ότι είμαστε στην εποχή της τέταρτης βιομηχανικής επανάστασης και ότι η τεχνολογική πρόοδος έχει εκτοξεύσει την ταχύτητα τόσο της πληροφόρησης όσο και της παραπληροφόρησης. Και αυτό θεωρώντας ότι τα μέσα μαζικής ενημέρωσης δεν είναι οι μοναδικές πλατφόρμες μαζικού δημόσιου δημοκρατικού διαλόγου, αλλά σίγουρα είναι οι πιο έγκριτες, ότι οι δημοσιογράφοι λειτουργούν ως πραγματικοί λειτουργοί της ενημέρωσης και ότι οι πολίτες είναι ενημερωμένοι και συμμέτοχοι στην πολιτική πραγματικότητα.

Τρίτον, το γεγονός ότι η Ελλάδα βρίσκεται στις χαμηλότερες θέσεις συγκριτικά με τα λοιπά κράτη-μέλη της Ευρωπαϊκής Ένωσης σε ό,τι αφορά την ελευθερία του Τύπου. Σε σύνολο εκατόν ογδόντα χωρών που μετρά ο δείκτης της ελευθερίας του Τύπου των δημοσιογράφων χωρίς σύνορα, η Ελλάδα υποχώρησε στην εβδομηκοστή θέση το 2021 από την εξηκοστή πέμπτη το 2020.

Τέταρτον, η κρίση, η αμφισβήτηση και η δυσπιστία απέναντι σε μια καθαρά επιστημονική διαδικασία, όπως είναι -και όπως θα έπρεπε να είναι- οι δημοσκοπήσεις. Το γεγονός των μεγάλων αποκλίσεων και των αποτυχιών που έχουν καταγραφεί το τελευταίο διάστημα στις δημοσκοπήσεις εσωκομματικού κυρίως περιεχομένου ανοίγει μία μεγάλη συζήτηση που πρέπει να γίνει, αλλά δεν γίνεται, όπως δεν γίνεται ή, καλύτερα, κάποιοι δεν θέλουν να γίνει αυτή η συζήτηση, και για τα τρία προηγούμενα ζητήματα που έθεσα, τρία υπαρκτά και δομικά προβλήματα.

Όμως και τα τέσσερα αυτά ζητήματα συνδέονται με την ποιότητα της δημοκρατίας μας, διότι δεν υπάρχει δημοκρατία χωρίς ελευθερία του λόγου και πολυφωνία των μέσων μαζικής ενημέρωσης.

Δεν υπάρχει δημοκρατία, κυρίες και κύριοι συνάδελφοι, δεν υπάρχει κράτος δικαίου, όταν οι δημοσιογράφοι εργάζονται κάτω από την ορατή ή αόρατη απειλή μιας απόλυσης. Δεν υπάρχει δημοκρατία, όταν δεν υπάρχει διαφάνεια, δεν υφίστανται κανόνες στη διανομή της κρατικής διαφήμισης. Δεν υπάρχει δημοκρατία, όταν αυτός που ασκεί κριτική διεκδικεί την αυτονομία του ή έχει διαφορετική άποψη, στοχοποιείται και οδηγείται σε πολιτική και σε κάποιες περιπτώσεις και σε ηθική εξόντωση. Και δεν νοείται δημοκρατία, όταν η ερευνητική δημοσιογραφία αντιμετωπίζεται ως απειλή, όταν πνίγεται η φωνή όποιου ή όποιων διαφωνούν με την εκάστοτε εξουσία.

Κυρίες και κύριοι συνάδελφοι, για να αναβαθμιστεί η ποιότητα της δημοκρατίας αλλά και για να αντιμετωπιστούν αυτές οι παθογένειες που ξέρετε όλοι ότι δεν βρίσκονται στη σφαίρα του φανταστικού, θα πρέπει να λειτουργούν τόσο οι θεσμοί όσο και τα θεσμικά αντίβαρα σε αυτή τη χώρα. Και, βεβαίως, θα πρέπει να υπάρχει μια κυβέρνηση η οποία εγγυάται τη λειτουργία αυτών των θεσμών.

Ένας θεσμός ελέγχου είναι το Εθνικό Συμβούλιο Ραδιοτηλεόρασης, που αποτελεί θεσμό που, όπως είπε και η Νάντια Γιαννακοπούλου, έχει τη σφραγίδα του ΠΑΣΟΚ. Είναι μια ανεξάρτητη αρχή που κατοχυρώθηκε συνταγματικά το 2001 από την κυβέρνηση του ΠΑΣΟΚ.

Ο θεσμός αυτός, όμως, είναι ανίσχυρος και απονευρωμένος. Στερείται προσωπικού για να ασκήσει έλεγχο στην τήρηση των κανόνων της πολυφωνίας και της διαφάνειας στα μέσα μαζικής ενημέρωσης, αλλά και στις σχέσεις πολιτικής εξουσίας και μέσων μαζικής ενημέρωσης. Στερείται αποφασιστικών και κυριαρχικών αρμοδιοτήτων. Φθάνει μόνο να επισημάνει κανείς ότι όποιες διοικητικές κυρώσεις έχει επιβάλει το ΕΣΡ στα μέσα ενημέρωσης για παραβίαση της αρχής της πολυφωνίας έχουν ακυρωθεί από το Συμβούλιο της Επικρατείας. Και αυτό διότι το Συμβούλιο της Επικρατείας ζητά να αιτιολογηθεί η επιβολή κυρώσεων με τεκμηριωμένες διαπιστώσεις που απουσιάζουν από τις αποφάσεις κυρώσεων που επιβάλλει το ΕΣΡ, γιατί πολύ απλά δεν υπάρχει το αναγκαίο προσωπικό για να τεκμηριώνει αυτές τις παραβάσεις.

Μάλλον, κύριε Τσιάρα, κάποιους τους συμφέρει το Εθνικό Συμβούλιο Ραδιοτηλεόρασης να αποτελεί ένα διακοσμητικό όργανο, να είναι ένας θεσμός-κέλυφος.

Σίγουρα, όμως, κυρίες και κύριοι συνάδελφοι, αυτή η κατάσταση δεν είναι προς το συμφέρον της πολυφωνίας, της διαφάνειας και του ελέγχου οποιασδήποτε προσπάθειας χειραγώγησης, από όπου κι αν προέρχεται. Άρα το πρώτο προαπαιτούμενο είναι να λειτουργήσει ο θεσμός του Εθνικού Συμβουλίου Ραδιοτηλεόρασης, να ενισχυθούν η ανεξαρτησία και οι εξουσίες του και κυρίως να ενισχυθεί με το απαιτούμενο προσωπικό για την άσκηση αυτών των εξουσιών, προκειμένου να μπορεί να ασκεί εποπτικό ρόλο στις δημοσκοπήσεις, να μπορεί να ελέγχει τη δυνατότητα ενός φορέα να υλοποιεί έρευνες κοινής γνώμης, όπως υποδομές και επιστημονικό προσωπικό και όχι οι προϋποθέσεις για τους φορείς να εξαντλούνται στη δωδεκάμηνη λειτουργία ή σε ζητήματα χρηματοοικονομικής φύσεως, όπως ο τζίρος 150.000 ευρώ.

Το Εθνικό Συμβούλιο Τηλεόρασης πρέπει να δημιουργήσει θεσμικές συνεργασίες με διεθνείς φορείς, όπως η «World Association of Public Opinion Research» και η «European Society for Opinion and Marketing Research». Πρέπει να διαθέτει αποθετήριο δημοσκοπήσεων και ερευνών, προσβάσιμα ανά πάσα στιγμή σε «Open Data», κάτι το οποίο δεν υφίσταται σήμερα, με αποτέλεσμα για να μπορεί κάποιος, κυρίες και κύριοι συνάδελφοι, να βρει μία έρευνα κοινής γνώμης προηγούμενης περιόδου, να χρειάζεται να την αναζητήσει στη «Wikipedia».

Πρέπει, επίσης, να ενημερώνεται θεσμικά για τις δαπάνες κομμάτων και φορέων που χρηματοδοτούνται από τον κρατικό κορβανά, σχετικά με τις έρευνες που παραγγέλνουν. Είναι στοιχείο που σήμερα προβλέπεται μόνο απολογιστικά. Πρέπει να μπορεί να ασκεί αποτελεσματικό έλεγχο για τη διαφάνεια στα οικονομικά δεδομένα που συνδέονται με τα μέσα μαζικής ενημέρωσης, τη χρηματοδότησή τους, την κρατική αλλά και ιδιωτική διαφημιστική δαπάνη, αλλά και τους όρους με τους οποίους διαμορφώνονται κι αν αυτοί οι όροι συνάδουν, τελικά, με τους κανόνες ανταγωνισμού και διαφάνειας.

Όλο αυτό το πλαίσιο, λοιπόν, αποτελεί απαραίτητη προϋπόθεση -και σε αυτό θα πρέπει να συμφωνήσουμε- ώστε να ενισχυθεί η αυτονομία της πολιτικής, να αυξηθεί η εμπιστοσύνη και η αξιοπιστία της πολιτικής και των μέσων μαζικής ενημέρωσης, αλλά και ο δείκτης διαφάνειας στον δημόσιο βίο, μαζί με τη λειτουργία ενός κέντρου δημοσίευσης όλων των ερευνών, όπως το κρατικό CVVM στην Τσεχία. Το κέντρο στην Ελλάδα θα λειτουργεί υπό την αιγίδα του Εθνικού Κέντρου Τεκμηρίωσης και βεβαίως με την ευθύνη ενός πανεπιστημιακού ιδρύματος ή ινστιτούτου. Και για να έχουμε μεγαλύτερες δικλίδες διαφάνειας, θα ήταν δόκιμο η επιστημονική ευθύνη αυτού του κέντρου να ήταν κυλιόμενη χρονικά, εκτεινόμενη λιγότερο από τη συνταγματική θητεία μιας κυβέρνησης ή μεγαλύτερο χρονικό διάστημα. Αυτό είναι ένα θέμα προς συζήτηση, μαζί βεβαίως με την εξοικείωση των πολιτών με τις έρευνες -οι οποίες δεν μπορεί να είναι μόνο έρευνες για πολιτική- τη διαφάνεια στα δεδομένα «Open Data», «Open Achieves». Στην Ελλάδα «Open Data» ερευνών διαθέτει σήμερα μόνο η «ΔιαΝΕΟσις» κι αυτό πρέπει να μας προβληματίσει. Δεν υπάρχει τίποτα άλλο. Πρέπει να μας προβληματίσει, επίσης, η βελτίωση της ποιότητας ερευνών, αφού οι υφιστάμενες μεθοδολογίες πάσχουν, ενώ είναι και πολύ αργός ο χρόνος αλλαγής τους.

Αυτές είναι ξεκάθαρες θέσεις που σήμερα βάζει στον δημόσιο διάλογο το Κίνημα Αλλαγής. Προφανώς οι καθαρές θέσεις μας δεν αρέσουν και κάποιοι, μη έχοντας σοβαρό αντίλογο σε όλα αυτά, θα μας προσάψουν -το ακούσαμε και πριν από είκοσι τρία λεπτά από τον κ. Ραγκούση- την κατηγορία των ίσων αποστάσεων στη Νέα Δημοκρατία και στον ΣΥΡΙΖΑ. Αυτό λέτε συνεχώς. Δεν έχετε να πείτε κάτι άλλο, αυτό λέτε.

Δεν υπάρχει, όμως, κυρίες και κύριοι συνάδελφοι, πιο ανακριβής κατηγορία, γιατί τις πραγματικές πολιτικές των ίσων αποστάσεων τις είδαμε στην αντίδραση τόσο της Νέας Δημοκρατίας όσο και του ΣΥΡΙΖΑ -πλην του κ. Ραγκούση που αναφώνησε το απαγορευμένο όνομα- απέναντι στην Κυβέρνηση του κ. Καραμανλή τόσο για τη στάση στις φονικές πυρκαγιές του 2007 όσο και για τη χρεοκοπία της χώρας.

Περιμένω με αγωνία κάποια στιγμή ο ΣΥΡΙΖΑ να μιλήσει για τα δημοσιονομικά δεδομένα του 2007 - 2009, κύριε συνάδελφε.

Στην πραγματικότητα, όμως, κυρίες και κύριοι συνάδελφοι, δεν κρατάμε ίσες αποστάσεις. Στην πραγματικότητα θέλουμε, είναι επιλογή μας, να τηρούμε μεγάλες αποστάσεις τόσο από τη Νέα Δημοκρατία όσο και από τον ΣΥΡΙΖΑ, γιατί δεν μας αρέσουν και μας απωθούν οι πρακτικές τους. Μας απωθεί η τεχνητή πόλωση, η οξύτητα, οι ακρότητες, ο λαϊκισμός, οι νεοσυντηρητικές και αυταρχικές αντιλήψεις, ο διχαστικός σας λόγος. Όχι, λοιπόν, ίσες αποστάσεις. Μακριά από όλα αυτά.

Το χειρότερο για εσάς είναι ότι φεύγουν μακριά σας όλο και περισσότερο, γιατί συνειδητοποιούν, κύριοι της Κυβέρνησης, αλλά και της Αξιωματικής Αντιπολίτευσης, πού οδηγείτε τη χώρα και τους πολίτες, διότι ασχέτως του τι λέτε, κυρίες και κύριοι, που κάθεστε στα κυβερνητικά έδρανα, όλες οι πράξεις σας κατατείνουν σε μια προετοιμασία που οδηγεί σε εθνικές εκλογές. Σε αυτές εντάσσονται αποφάσεις που, είτε λαμβάνονται γρηγορότερα για λόγους ψηφοθηρίας, είτε μετατίθενται για μετά τις εκλογές για λόγους πολιτικού κόστους. Και, φυσικά, υπάρχει η στρατηγική της οξύτητας και της τεχνητής πόλωσης, γιατί για κάποιους αυτό το πολιτικό σκηνικό παρακμής είναι τρόπος επιβίωσης.

Κυρίες και κύριοι συνάδελφοι, οι επόμενες γενεές και οι Έλληνες πολίτες αξίζουν πραγματικά να ζουν σε μια καλύτερη χώρα, σε μια χώρα που θα υπάρχουν επιτέλους πολιτικοί που και θα αναλαμβάνουν αλλά και θα αποδίδουν ευθύνες, σε μία χώρα που θα λειτουργούν σταθεροί κανόνες και ένα σύγχρονο κοινωνικό κράτος με ένα αποτελεσματικό δίχτυ προστασίας για τους ευάλωτους και τους μη προνομιούχους, σε μία χώρα που οι Υπουργοί και οι Πρωθυπουργοί δεν θα μοιράζουν τριχίλιαρα, διχίλιαρα και χιλιάρικα για να κλείσουν στόματα, να εκμαυλίσουν συνειδήσεις ή για να μείνουν λίγο ακόμα, όσο το δυνατόν περισσότερο, στην εξουσία.

Μιλάμε για μία χώρα που θα κατοχυρώσει την αξιοκρατία, τη διαφάνεια, τη λογοδοσία και την αξιολόγηση παντού, μία χώρα όπου θα επανέλθει η εμπιστοσύνη στους θεσμούς, μία χώρα όπου θα επανέλθει ο σεβασμός στο κράτος δικαίου, μία χώρα όπου η ποιοτική σχέση κράτους και κοινωνίας και η ειλικρίνεια στη σχέση της κοινωνίας με τους πολίτες θα είναι πραγματικότητα.

Εμείς αυτή τη χώρα οραματιζόμαστε στο ΠΑΣΟΚ και γι’ αυτή τη χώρα θα αγωνιστούμε με όλες μας τις δυνάμεις.

Σας ευχαριστώ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε τον κ. Κατρίνη.

Μέχρι να ετοιμαστεί το Βήμα προκειμένου να πάρει τον λόγο ο Υπουργός Δικαιοσύνης κ. Τσιάρας, θα ήθελα να κάνω μία ανακοίνωση προς το Σώμα.

Ο συνάδελφος κ. Γεώργιος Κατρούγκαλος ζητεί άδεια ολιγοήμερης απουσίας του στο εξωτερικό από 14 Φεβρουαρίου έως 18 Φεβρουαρίου 2022.

Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Συνεπώς η Βουλή ενέκρινε τη ζητηθείσα άδεια.

Ορίστε, κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Σας ευχαριστώ πολύ, κύριε Πρόεδρε.

Κυρίες και κύριοι συνάδελφοι, δεν σας κρύβω ότι δεν σκόπευα να μιλήσω κατά τη διάρκεια της συζήτησης που αφορούσε στο πόρισμα της εξεταστικής επιτροπής.

**ΙΩΑΝΝΗΣ ΡΑΓΚΟΥΣΗΣ:** Τότε γιατί ήρθατε;

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Παρίσταται η Κυβέρνηση, κύριε Ραγκούση, σε αυτή τη συζήτηση. Είστε παλαιός, έμπειρος κοινοβουλευτικός και νομίζω ότι αυτό δεν χρειαζόταν να το ρωτήσετε γιατί το ξέρετε πολύ καλά.

Η προηγηθείσα, όμως, παρουσία των πολιτικών Αρχηγών έθεσε κάποια ζητήματα τα οποία νομίζω ότι πρέπει να τα δει κανείς μέσα από μια ανοιχτή ματιά και, βεβαίως, να δοθούν οι ανάλογες απαντήσεις. Το μοναδικό νέο στοιχείο το οποίο συνεισέφερε ο Αρχηγός της Αξιωματικής Αντιπολίτευσης και ο επικεφαλής του ΚΙΝΑΛ μόλις νωρίτερα σε σχέση με τη μόλις προ λίγων ημερών προηγηθείσα συζήτηση για την πρόταση δυσπιστίας ήταν η παραίτηση του Υπουργού Αγροτικής Ανάπτυξης. Αυτό στην πραγματικότητα δημιουργεί μια εικόνα ενδεχομένως μεγαλώματος όλων αυτών των αιτιάσεων, που σε έναν πολύ μεγάλο βαθμό ξέρετε πάρα πολύ καλά, κυρίες και κύριοι συνάδελφοι, ότι έχει απαντήσει.

Δεν θα μείνω στην ουσία της παραίτησης του Υπουργού Αγροτικής Ανάπτυξης, γιατί κάποια στιγμή, αν θέλουμε να εκπέμψουμε ένα σοβαρό μήνυμα στους πολίτες, θα πρέπει να γυρίζουμε και στο παρελθόν και θα πρέπει να βλέπουμε και «τα έργα και τις ημέρες» των δικών μας περιόδων διακυβέρνησης και βεβαίως πάνω απ’ όλα θα πρέπει να απαντήσουμε πειστικά σε κάποια συγκεκριμένα ερωτήματα για το αν και κατά πόσο η κάθε κυβέρνηση όντως πρέπει να στέκεται αρωγός δίπλα στον πολίτη σε μια κρίσιμη στιγμή, σε μια στιγμή θεομηνίας, σε μια στιγμή φυσικής καταστροφής, την περίοδο της πανδημίας. Αν υποκριτικά ο καθένας έρχεται εδώ στο Βήμα και απαντάει παίρνοντας τα στοιχεία που τον βολεύουν ή ενδεχομένως μονομερώς κάποιες σκέψεις ή κάποιες συγκεκριμένες απόψεις, οι οποίες δεν περιγράφουν συνολικά την πραγματικότητα, όχι μόνο δεν αποδεικνύει τη συνέπεια αλλά, πολύ περισσότερο, νομίζω ότι με έναν συγκεκριμένο, ηθελημένο τρόπο θέλει να κοροϊδέψει τους Έλληνες πολίτες.

Αλήθεια, κυρίες και κύριοι συνάδελφοι, αντιλαμβάνεστε την πραγματικότητα; Τη γνωρίζετε; Ξέρετε τι ζούμε το τελευταίο χρονικό διάστημα; Έχετε αντιληφθεί; Η συζήτηση δεν μπορεί να γίνεται με όρους πολιτικής που, ενδεχομένως, υπήρχαν πριν δέκα, δεκαπέντε ή είκοσι χρόνια.

Αντιλαμβάνεστε ότι ζούμε σε μια περίοδο, σε μια εποχή πανδημίας;

Αντιλαμβάνεστε ότι ζούμε σε μια περίοδο, σε μια εποχή που η κλιματική αλλαγή δημιουργεί σωρεία προβλημάτων;

Αντιλαμβάνεστε ότι η ακρίβεια, για την οποία μιλήσατε, είναι απότοκο της ενεργειακής κρίσης που ταλαιπωρεί την Ευρώπη και όλο τον κόσμο;

Αν ο καθένας έρχεται να εισφέρει τη δική του άποψη σε αυτό το Βήμα μέσα από μία λογική ότι για όλα αυτά φταίει η Κυβέρνηση είναι προφανές ότι δεν το ακούει κανένας Έλληνας πολίτης και, φυσικά, δεν υπάρχει περίπτωση αυτό να το υιοθετήσει η ελληνική κοινωνία διότι, κυρίες και κύριοι συνάδελφοι, οι Έλληνες πολίτες -και απαντώ στον Αρχηγό της Αξιωματικής Αντιπολίτευσης- βλέπουν ότι η χώρα προχωρά, βλέπουν ότι η οικονομία αναπτύσσεται, βλέπουν ότι το κύρος της χώρας έχει ανακτηθεί και βλέπουν ότι μια άλλη εποχή ήρθε, με πολλές και μεγάλες προοπτικές και για την ελληνική οικονομία αλλά και γενικότερα για την παρουσία της χώρας.

Το όψιμο ενδιαφέρον για τους Έλληνες πολίτες θα μπορούσε σε έναν πολύ μεγάλο βαθμό να αντικρουστεί με βάση το τι έχει προηγηθεί την προηγούμενη περίοδο που ο ΣΥΡΙΖΑ βρισκόταν στην κυβέρνηση.

Τα έχετε ξεχάσει, αγαπητοί κύριοι συνάδελφοι της Αξιωματικής Αντιπολίτευσης;

Δεν είστε εσείς που φορολογήσατε από το πρώτο ευρώ τις κοινοτικές επιδοτήσεις για τους αγρότες;

Δεν είστε εσείς που υπερδιπλασιάσατε τις ασφαλιστικές εισφορές; Άλλη κυβέρνηση τα έκανε;

Δεν είστε εσείς που αυξήσατε στο 100% την προκαταβολή έναντι του επόμενου έτους για τους φορολογικά υπόχρεους;

Δεν είστε εσείς που την εισφορά αλληλεγγύης από 2,2% τη φτάσατε στο 10%;

Έχετε ξεχάσει ότι αυξήσατε τον ειδικό φόρο κατανάλωσης στο πετρέλαιο θέρμανσης κατά 20% και, βεβαίως, ότι τον ΦΠΑ τον πήγατε παντού στο 24%;

Έρχεστε σήμερα και λέτε ότι αυτή η Κυβέρνηση ευθύνεται για την ακρίβεια; Αυτά προφανώς μάλλον έχουν ξεχαστεί από τον Αρχηγό της Αξιωματικής Αντιπολίτευσης και ενδεχομένως και από τους περισσότερους συναδέλφους της Αξιωματικής Αντιπολίτευσης. Αν υπήρχε ελάχιστη συναίσθηση ή ελάχιστη μνήμη, με πολύ μεγάλη ευκολία θα μπορούσε κανείς να ανατρέξει, επαναλαμβάνω για άλλη μια φορά, στα έργα και τις ημέρες της δικής του περιόδου. Είναι πραγματικά να απορεί κανείς.

Έκανε μια αναφορά ο κ. Τσίπρας στο τι γίνεται στην Κύπρο. Το ερώτημα με την ίδια λογική θα ήταν το εξής: Δηλαδή ο ΣΥΡΙΖΑ θα ακολουθούσε τη φιλελεύθερη πολιτική που ακολουθεί η αδελφική χώρα της Κύπρου αυτή την περίοδο και τα τελευταία χρόνια; Το να λαμβάνει κανείς ένα στοιχείο και να το παρουσιάζει ως στοιχείο πολιτικής αντιπαράθεσης, χωρίς να βλέπει συνολικά την εικόνα, αν μη τι άλλο, κυρίες και κύριοι συνάδελφοι, συνιστά τεράστια υποκρισία.

Ακόμη και για το ζήτημα της ενεργειακής κρίσης ξέρετε πάρα πολύ καλά ότι η Κυβέρνηση έχει σε έναν πολύ μεγάλο βαθμό στηρίξει τους κοινωνικά ευάλωτους με 1,75 δισεκατομμύριο ευρώ, προκειμένου να καλύψει το πολύ μεγάλο πρόβλημα που υπάρχει με την αύξηση των τιμολογίων σε όλες τις αναφορές ή σε όλα τα ζητήματα που αφορούν στην ενέργεια.

Επιπλέον, αν θέλουμε να μιλάμε για την πραγματικότητα, ξέρετε ότι με βάση τις εκτιμήσεις που υπάρχουν από την Ευρωπαϊκή Κεντρική Τράπεζα και την τριμηνιαία έκθεσή της, για πρώτη φορά υπάρχει αύξηση του διαθέσιμου εισοδήματος έξι φορές περισσότερο από τον ευρωπαϊκό μέσο όρο;

Θέλετε να μιλήσουμε με αριθμούς; Μπορώ πραγματικά να εισφέρω στη συζήτηση πολύ μεγαλύτερη γκάμα αριθμών, που να δείχνουν τη βελτίωση της πραγματικότητας.

Την πραγματικότητα, όμως, κυρίες και κύριοι συνάδελφοι, νομίζω ότι τη βλέπουν οι Έλληνες πολίτες, την καταλαβαίνουν και βεβαίως αξιολογούν ποιος πρέπει να είναι η δική τους επιλογή και ποιος πρέπει να βρίσκεται στο τιμόνι της χώρας.

Μίλησε ο κ. Τσίπρας για πρωτοφανή θέματα που ζούμε.

Τα πρωτοφανή, κυρίες και κύριοι συνάδελφοι, τα ζήσαμε επί ημερών ΣΥΡΙΖΑ. Το ξέρει όλη η ελληνική κοινωνία. Τα ζήσαμε τότε που η ΔΕΗ, με την απαξίωση που επιφύλαξε η προηγούμενη κυβέρνηση, είχε φτάσει να έχει μια ελάχιστη χρηματιστηριακή αξία. Τα ζήσαμε τότε που υπήρχε μια κατάπτωση των θεσμών. Τα ζήσαμε τότε που η οικονομία μας αντί να αναπτύσσεται, συρρικνωνόταν. Τα ζήσαμε τότε που η χώρα έγινε ανυπόληπτη σε όλα τα ευρωπαϊκά fora, σε όλους τους ευρωπαϊκούς οργανισμούς. Τα ζήσαμε τότε που μας εγκαλούσαν για το κράτος δικαίου και μας ρωτούσαν γιατί ψηφίζαμε ποινικούς νόμους που στην πραγματικότητα αποποινικοποιούσαν την ενεργητική δωροδοκία. Τα ζήσαμε τότε που η χώρα ήταν δακτυλοδεικτούμενη. Δεν τα ζούμε τώρα. Αυτή είναι η αλήθεια.

Υπήρξε και δύο φορές αναφορά του αξιότιμου Αρχηγού της Αξιωματικής Αντιπολίτευσης για το θέμα των παρεμβάσεων στη δικαιοσύνη. Εσείς τα λέτε αυτά; Είναι νωπές οι μνήμες, η ιστορία γράφει. Καθημερινά έρχονται στο φως της δημοσιότητας θέματα και γεγονότα για το πώς κάποιοι την προηγούμενη περίοδο προσπαθούσαν να παρέμβουν στη δικαιοσύνη. Αντίθετα σήμερα είναι η πρώτη φορά που έχουμε θετικές εκθέσεις για το κράτος δικαίου από την Ευρωπαϊκή Επιτροπή. Αυτά τα αγνοείτε, κυρίες και κύριοι συνάδελφοι; Θα την ξανακαταθέσω. Ελπίζω να τη διαβάσετε κάποια φορά για να καταλάβετε πότε η χώρα είναι σε καλύτερη θέση σε σχέση με το παρελθόν.

(Στο σημείο αυτό ο Υπουργός Δικαιοσύνης κ. Κωνσταντίνος Τσιάρας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Το να λέει, επίσης, ο κ. Τσίπρας το ότι η Νέα Δημοκρατία προσπαθεί να δημιουργήσει καθεστώς, όταν το ζητούμενο της προηγούμενης περιόδου ήταν ο έλεγχος των αρμών της εξουσίας, αντιλαμβάνεστε, κυρίες και κύριοι συνάδελφοι, πόσο μεγάλη υποκρισία συνιστά.

Φαντάζομαι ότι δεν θέλετε «συριζοφρουρούς», κατά τη ρήση του παρελθόντος, αλλά δεν άκουσα και κανέναν να το αποκηρύσσει. Φαντάζομαι ότι δεν θέλετε άλλους δικαστές και άλλη σχολή δικαστών. Δεν άκουσα, όμως, κανέναν επίσημα να παίρνει διαφορετική θέση από την πλευρά του ΣΥΡΙΖΑ, κυρίες και κύριοι συνάδελφοι.

Αν, όμως, τα πράγματα δεν είναι όπως τα φαντάζομαι, τουλάχιστον βγείτε και πείτε το δημόσια, για να καταλάβουμε ποιος θέλει να ελέγξει και με ποιον τρόπο τους αρμούς της εξουσίας και ποιος πραγματικά θέλει να γίνει καθεστώς.

Όντως στη δημοκρατία δεν υπάρχουν αδιέξοδα. Η δημοκρατία είναι αυτή η οποία δίνει τη δυνατότητα και στα πολιτικά κόμματα αλλά γενικότερα και στα πολιτικά ρεύματα να εκφράζονται και να μπορούν να παρουσιάζουν τις απόψεις τους στους Έλληνες πολίτες και είτε να επικροτούνται είτε όχι. Το ζητούμενο όμως είναι -και το ξέρουμε πάρα πολύ καλά- ότι τέτοιου είδους λογικές δεν μπορεί κανείς παρά να τις καταδικάσει και αυτές δυστυχώς προέρχονται με μια ασυνήθιστη συχνότητα από έναν αριθμό στελεχών της παράταξης της Αξιωματικής Αντιπολίτευσης.

Δύο σκέψεις θα πω μόνο για τη σημερινή συζήτηση. Θα έπρεπε, κυρίες και κύριοι συνάδελφοι, να υπάρχει πλήρης συναίσθηση της ιστορικότητας αυτής της στιγμής. Και είναι ιστορική αυτή η στιγμή γιατί είναι η πρώτη φορά από τη Μεταπολίτευση που σε αυτή την Αίθουσα διεξάγεται συζήτηση επί του πορίσματος μιας εξεταστικής επιτροπής, η οποία συστήθηκε με πρωτοβουλία της κοινοβουλευτικής Μειοψηφίας, μια δυνατότητα που θεσμοθετήθηκε με την ολοκλήρωση της συνταγματικής Αναθεώρησης από την παρούσα Βουλή, μετά από πρόταση της Νέας Δημοκρατίας -με την προηγούμενη σύνθεση του Κοινοβουλίου- στην προτείνουσα Βουλή.

Είναι όμως κρίμα -θέλω να σας το πω-, είναι λυπηρό το γεγονός πως αυτή η κατάκτηση της δημοκρατίας μας, που επιχειρεί να προστατεύσει τα δικαιώματα της Μειοψηφίας, εργαλειοποιείται και αντί για την ανάδειξη της ωριμότητας του κοινοβουλευτισμού και των θεσμών στη χώρα μας εξελίσσεται, δυστυχώς, τελικά σε ένδειξη -λυπάμαι που θα το πω- ανωριμότητας εκείνων οι οποίοι, αντί με θεσμική νηφαλιότητα να κάνουν χρήση των εργαλείων που παρέχει το Σύνταγμα κι ο Κανονισμός της Βουλής, κάνουν κατάχρηση των δυνατοτήτων που παρέχει η πολιτεία, απειλώντας τελικά να ευτελίσουν μία νέα αλλά κορυφαία διαδικασία κοινοβουλευτικού ελέγχου ώστε χωρίς στοιχεία και απτές αποδείξεις να παραγάγουν και να διασπείρουν πολιτικές εντυπώσεις.

Διότι, κυρίες και κύριοι συνάδελφοι, νομίζω ότι όλοι το γνωρίζετε όσοι συμμετείχατε στην εξεταστική επιτροπή. Τόσο στις εργασίες της επιτροπής, όπως προκύπτει από τα πορίσματα που κατατέθηκαν από τις Κοινοβουλευτικές Ομάδες, όσο και στη σημερινή συζήτηση στον βαθμό που προηγήθηκε νομίζω ότι η επιχειρηματολογία της Αντιπολίτευσης σε έναν μεγάλο βαθμό κατέπεσε. Και πρέπει κάποια στιγμή να καταλάβουμε ότι η περίοδος την οποία ζήσαμε ήταν μια περίοδος η οποία υιοθέτησε κάποιες συγκεκριμένες, θα έλεγα, επιλογές που ήταν απολύτως απαραίτητες προκειμένου να προστατευθούν οι πολίτες. Διότι η πραγματοποίηση της εκστρατείας ενημέρωσης «Μένουμε σπίτι - Μένουμε ασφαλείς» όσο κι η ενημερωτική εκστρατεία για τον έγκαιρο εμβολιασμό ήταν πραγματικά αναγκαίες και δεν νομίζω ότι αυτό μπορεί ή πρέπει να το αμφισβητήσει κανείς. Δεν μπορούσε σε καμμία άλλη περίπτωση να αντιμετωπιστεί έγκαιρα και αποτελεσματικά μια επείγουσα, μια έκτακτη υγειονομική κρίση και βεβαίως με τη λογική τού ότι έπρεπε να ενημερωθούν έγκαιρα οι πολίτες για τη λήψη των όποιων απαραίτητων μέτρων ατομικής προστασίας.

Η διαδικασία που ακολούθησε η Κυβέρνηση, κυρίες και κύριοι συνάδελφοι, αποδείχθηκε και νόμιμη και διαφανής και αυτό που πρέπει όντως όλοι να καταλάβουμε είναι ότι οι Έλληνες πολίτες -κι αυτό είναι καταγεγραμμένο- κατατάσσουν την προστασία της δημόσιας υγείας ως ένα από τα ζητήματα που πρέπει να αντιμετωπιστούν κατά προτεραιότητα. Αυτό αποκαλύπτεται κι από το Ευρωβαρόμετρο, που δημοσιοποιήθηκε μόλις χθες. Ελπίζω πως οι κύριοι συνάδελφοι της Αντιπολίτευσης δεν αμφισβητούν και αυτή τη σφυγμομέτρηση του Ευρωκοινοβουλίου, η οποία επιβεβαιώνει πως ορθά η ελληνική Κυβέρνηση επένδυσε στην ενημέρωση των πολιτών για τον περιορισμό της διασποράς του κορωνοϊού και την οικοδόμηση ενός ανθεκτικού τείχους ανοσίας μέσω του προγράμματος εμβολιασμού.

Κυρίες και κύριοι συνάδελφοι, από τη διαδικασία που προηγήθηκε στην πραγματικότητα αναδείχθηκαν δύο τάσεις: Η μία τάση αφορά στην πολιτική υπευθυνότητα της Κυβέρνησης, η οποία έλαβε έγκαιρα αναγκαίες αποφάσεις με γνώμονα το δημόσιο συμφέρον, την προστασία των πολιτών και της δημόσιας υγείας, τη διασφάλιση της χρηστής διαχείρισης των δημοσίων οικονομικών με όρους διαφάνειας και τον σεβασμό στους θεσμούς και την ανεξάρτητη λειτουργία τους.

Η άλλη άποψη, δυστυχώς, υιοθετεί μια πρακτική πολιτικής ανευθυνότητας, ανευθυνότητας όσων υπονομεύουν συστηματικά την εθνική προσπάθεια και όσων εργαλειοποιούν τους θεσμούς και επενδύουν συστηματικά στη σκανδαλολογία. Είναι δύο αντιλήψεις που συγκρούονται. Αυτή είναι η πραγματικότητα. Επειδή, όμως, κάποιοι εξακολουθούν να πιστεύουν ότι αν η πραγματικότητα δεν είναι βολική τότε δεν είναι αυτή που μας αρέσει ή ότι αν δεν είναι η πραγματικότητα αυτή που θέλουμε τότε το κακό είναι δυστυχώς για την πραγματικότητα, πρέπει να απευθυνθούμε στους Έλληνες πολίτες μέσα από μία, θα έλεγα, μοναδική δυνατότητα που έχει ο καθένας από εμάς, η κάθε παράταξη, το κάθε πολιτικό κόμμα και με καθαρό λόγο, σε μια λογική συνέπειας λόγων και έργων, σε μια λογική ιστορικής συνέχειας και ιστορικής συνέπειας, προκειμένου οι Έλληνες πολίτες στο τέλος να είναι αυτοί που θα μας κρίνουν.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε τον κύριο Υπουργό.

Μια μικρή παρέμβαση θέλει να κάνει η Κοινοβουλευτική Εκπρόσωπος του Κινήματος Αλλαγής κ. Γιαννακοπούλου.

Ορίστε, κυρία Γιαννακοπούλου, έχετε τον λόγο.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Ευχαριστώ πολύ, κύριε Πρόεδρε.

Δεν μπορώ να μην απαντήσω στην τοποθέτηση και σε αυτά τα οποία είπε πιο πριν ο πρώην σύντροφός μου κ. Ραγκούσης.

Ξέρετε, κύριε Ραγκούση, εσείς το όνομα του κ. Καραμανλή βεβαίως και μπορείτε να το εκστομίζετε, γιατί τότε ανήκατε στο ΠΑΣΟΚ και ήσασταν Υπουργός του Γιώργου Παπανδρέου, που ανέλαβε το τεράστιο πολιτικό κόστος για τη διάσωση της χώρας που χρεοκόπησε από τη διακυβέρνηση Καραμανλή. Ο Αρχηγός σας, όμως, δυσκολεύεται πάρα πολύ, ακόμα δυσκολεύεται να προφέρει το όνομα Κώστας Καραμανλής για τους λόγους που ανέφερα.

Και ξέρετε κάτι, κύριε Ραγκούση; Ουσιαστικά η συμπόρευσή σας με τον ΣΥΡΙΖΑ νομιμοποιεί από την πλευρά σας τη συγκυβέρνηση του κ. Τσίπρα με την καραμανλική Δεξιά.

Σε κάθε περίπτωση, επειδή μιλήσατε για ίσες αποστάσεις -και με αυτό κλείνω, κύριε Πρόεδρε- εγώ απλώς θα επαναλάβω αυτό που έχει πει πολλές φορές ο Πρόεδρός μας Νίκος Ανδρουλάκης: Οι μόνες ίσες αποστάσεις είναι οι ίσες αποστάσεις του ΣΥΡΙΖΑ και της Νέας Δημοκρατίας απέναντι στις διαχρονικές και τεράστιες ευθύνες της διακυβέρνησης του Κώστα Καραμανλή.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε την κ. Γιαννακοπούλου.

Τον λόγο τώρα έχει για την ομιλία του, στον μισό χρόνο βέβαια, επειδή μίλησε ο Πρόεδρός του, ο Κοινοβουλευτικός Εκπρόσωπος του ΣΥΡΙΖΑ - Προοδευτική Συμμαχία κ. Ραγκούσης, για έξι λεπτά.

**ΙΩΑΝΝΗΣ ΡΑΓΚΟΥΣΗΣ:** Ευχαριστώ, κύριε Πρόεδρε.

Θα πω κάτι απαντώντας σας, κυρία Γιαννακοπούλου, όπως και στον αγαπητό κ. Κατρίνη στη συνέχεια.

Ωστόσο να ξεκινήσω απαντώντας στον Υπουργό Δικαιοσύνης, ο οποίος ισχυρίστηκε ότι έκανε μια απρογραμμάτιστη ομιλία. Δεκτό. Όμως, προγραμματισμένη ήταν η παρουσία σας εδώ, κύριε Τσιάρα, και νομίζω ότι εύστοχα το Μέγαρο Μαξίμου αποφάσισε να στείλει εσάς σήμερα εδώ, για να παραγάγει ουσιαστικά έναν -νομίζω- πολύ σωστό συμβολισμό, ότι σε τελική ανάλυση η υπόθεση της λίστας Πέτσα δεν είναι μόνο πολιτικό θέμα, είναι και αρμοδιότητα της δικαιοσύνης. Και το αυτό θα το δείτε τι σημαίνει τις επόμενες ημέρες.

Όταν, κύριε Τσιάρα, μιλάμε για κριτήρια, κανόνες και διαφάνεια, μιλάμε ουσιαστικά για την κρίσιμη διαχωριστική γραμμή ανάμεσα πράγματι -χρησιμοποιήσατε και εσείς αυτό το σχήμα λόγου- σε δύο κόσμους. Πράγματι, οι κανόνες, τα κριτήρια και η διαφάνεια, όταν υπάρχουν, ορίζουν έναν άλλο κόσμο, ένα άλλο μοντέλο διακυβέρνησης, μία άλλη Ελλάδα από την Ελλάδα που ορίζεται, από το μοντέλο διακυβέρνησης που ορίζεται, από τον κόσμο που ορίζεται όταν η χώρα κυβερνιέται χωρίς κριτήρια, κανόνες και διαφάνεια. Και αυτό που πιστοποιήθηκε, τεκμηριώθηκε και με απόλυτο τρόπο επιβεβαιώθηκε από μάρτυρες, από έγγραφα, ακόμη και αυτά τα λίγα που στείλανε στην εξεταστική επιτροπή, είναι πως η λίστα Πέτσα ή καλύτερα η λίστα Μητσοτάκη, όπως είπε σωστά ο Πρόεδρος του ΣΥΡΙΖΑ - Προοδευτική Συμμαχία, είναι πραγματικά μία επική, μία παροιμιώδης, μία μοναδική, πρωτοφανής στο είδος της περίπτωση διαχείρισης δημόσιου χρήματος, διαχείρισης βασικών αρμών της πολιτικής ζωής του τόπου, όπως είναι τα μέσα μαζικής ενημέρωσης, χωρίς κριτήρια, χωρίς κανόνες και χωρίς διαφάνεια. Αυτό ακριβώς έχει επιβεβαιωθεί. Και τίποτε από όλα όσα είπατε, αγαπητές και αγαπητοί συνάδελφοι, και είπατε και εσείς, κύριε Τσιάρα, δεν επιβεβαιώθηκε.

Άκουσα προηγουμένως έναν συνάδελφο που ανέφερε για το παρελθόν, και εσείς μιλήσατε για το παρελθόν. Μα, κύριε Τσιάρα, η απόλυτη απόδειξη ότι αυτό που συνέβη με τη λίστα Πέτσα - Μητσοτάκη είναι πρωτοφανές στα χρονικά, η απόλυτη απόδειξη, η αδιάψευστη απόδειξη ξέρετε ποια είναι; Το ότι ενώ είχαμε σε λειτουργία την εξεταστική επιτροπή, ενώ ήσασταν πλειοψηφία στην εξεταστική επιτροπή και ενώ όχι μόνο μπορούσατε αλλά είχατε προαναγγείλει διεύρυνση του κατηγορητηρίου για υποθέσεις του παρελθόντος, ούτε που διανοηθήκατε να κάνετε τέτοια πρόταση και επέκταση του κατηγορητηρίου.

Πού είναι, κύριοι συνάδελφοι, λοιπόν, το τι έκανε ο ΣΥΡΙΖΑ ή δεν ξέρω ποια άλλη κυβέρνηση του παρελθόντος; Πού είναι όλα αυτά; Πού βασίζονται; Δικές σας συκοφαντίες είναι, γιατί αν δεν ήταν και είχαν πραγματική υπόσταση, το πιο απλό πράγμα που θα είχατε κάνει στο πλαίσιο λειτουργίας της εξεταστικής επιτροπής θα ήταν να διευρύνετε το κατηγορητήριο, να πάτε σε άλλες υποθέσεις του παρελθόντος και να πείτε στη γνωστή λογική του συμψηφισμού, που πάντα χρησιμοποιείται σε αυτές τις περιπτώσεις και όχι μόνο από τη δική σας Κυβέρνηση, αλλά διαχρονικά από όλες τις κυβερνήσεις: «Τι μιλάτε, κύριοι του ΣΥΡΙΖΑ - Προοδευτική Συμμαχία; Να τι κάνατε τότε».

Τίποτε από όλα αυτά δεν μπορέσατε να κάνετε, γιατί απλούστατα δεν υπήρξε κανένα ίχνος στοιχείου που να παρομοιάζει έστω με αυτή την τραγική, με αυτή την άθλια διαχείριση εκ μέρους του ελληνικού κράτους που έγινε από την Κυβέρνηση Μητσοτάκη σε αυτά τα θέματα και τα ζητήματα που εξέτασε η εξεταστική επιτροπή.

Τώρα μια αναφορά, γιατί το λέτε και εσείς, κύριε Τσιάρα, πρέπει να την κάνω κι αυτή. Αναφερθήκατε σε κάποια θέματα που αναφέρθηκε και ο κ. Τσίπρας, θέματα γενικότερης πολιτικής. Είπατε: «Φορολογήσατε τότε, φορολογήσατε τότε».

Ναι, κύριε Τσιάρα, φορολογήσαμε, και το «με» δεν πάει μόνο στην κυβέρνηση του Αλέξη Τσίπρα αλλά πηγαίνει σε όλες τις μνημονιακές κυβερνήσεις από το 2009 και μετά. Ναι, φορολογήσαμε. Ξέρετε γιατί φορολογήσαμε; Διότι χρεοκοπήσατε τη χώρα.

Εσείς τώρα που κουνάτε το κεφάλι και γελάτε, κύριε Τσιάρα, είστε ακριβώς η ιστορικά προκλητική περίπτωση των ανθρώπων και του κόμματος που ενώ χρεοκόπησε τη χώρα, μετά δεν κάνει άλλη δουλειά από το να επιτίθεται σε όλα τα κόμματα -μεταξύ των οποίων και το δικό σας στην πορεία μετά το 2010- που φορτώθηκαν στην πλάτη τους την υποχρέωση, ναι, να φορολογήσουν, γιατί χρεοκοπήσατε τη χώρα, κύριε Τσιάρα.

Να πω κάτι για τον διάλογο που ανοίξαμε με την κ. Γιαννακοπούλου και τον αγαπητό κ. Κατρίνη, αποδεχόμενος ότι πράγματι μπορεί να υπάρχει το περιθώριο κάποιος να κάνει διάφορους συλλογισμούς.

Εγώ δεν θα απαντήσω επαναλαμβάνοντας όσα είπα προηγουμένως, αγαπητή κυρία Γιαννακοπούλου. Θα το καταθέσω και στα Πρακτικά, γιατί δεν είναι και ο κ. Κατρίνης τώρα εδώ, για να το διαβάσει και εκείνος.

Ο ΣΥΡΙΖΑ - Προοδευτική Συμμαχία είναι παραμονές -λίγες εβδομάδες, έναν-δύο μήνες- πριν από το τρίτο συνέδριό του, που θα είναι και το πρώτο συνέδριο του ΣΥΡΙΖΑ - Προοδευτική Συμμαχία. Τι πιο επίσημο για ένα κόμμα, τι πιο δεσμευτικό για ένα κόμμα από τα κείμενα τα οποία έχει θέσει υπ’ όψιν όλων των οργανώσεών του, εκατοντάδων οργανώσεων, δεκάδων χιλιάδων μελών, τα οποία καλεί όχι μόνο για να γίνει προσυνεδριακή συζήτηση, αλλά και για να ληφθούν πολιτικές αποφάσεις;

Από αυτό θα διαβάσω μόνο ένα απόσπασμα από τη θέση 54 του προσυνεδριακού κειμένου πολιτικών θέσεων, το οποίο αναφέρει τα εξής: «Μετά την «παρένθεση ΣΥΡΙΖΑ» –το «παρένθεση ΣΥΡΙΖΑ» σε εισαγωγικά- «η νέα Κυβέρνηση της Νέας Δημοκρατίας έπιασε το νήμα από εκεί που το είχε αφήσει η προηγούμενη τον Ιανουάριο του 2015, για να επαναφέρει ακάθεκτη τον νεοφιλελεύθερο μονόδρομο. Σαν να μην έμαθε τίποτε από όσα συνέβησαν στη χώρα μετά το 2008, η ίδια επιδιώκει να επιβάλει τη νεοφιλελεύθερη αναδιάρθρωση ενδεδυμένη με εθνικά χρώματα»

Εδώ, προσέξτε, σας παρακαλώ. «Έτσι αναβιώνει όλες τις αναχρονιστικές πλευρές διακυβέρνησης που είχαν οδηγήσει τη χώρα στη χρεοκοπία και στα μνημόνια. Λίγα χρόνια μετά το πρωτοφανές δημοσιονομικό πρωτογενές έλλειμμα των 24 δισεκατομμυρίων το 2009 επί δικής της και τότε διακυβέρνησης, η διασπάθιση του δημόσιου χρήματος, οι προσλήψεις κατά παρέκκλιση του ΑΣΕΠ, η κομματικοποίηση των ανεξάρτητων αρχών, οι απευθείας αναθέσεις και μάλιστα υπό καθεστώς πρωτοφανούς αδιαφάνειας και με συνάδουσα την προληπτική νομική προστασία όσων εμπλέκονται θεσμικά, εφευρίσκονται εκ νέου και επαναλειτουργούν με πληρότητα». Μπορεί να διαβάσει κανείς και τα υπόλοιπα. Το καταθέτω για τα Πρακτικά.

(Στο σημείο αυτό ο Βουλευτής κ. Ιωάννης Ραγκούσης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αυτό, νομίζω, είναι η καλύτερη, η πιο επίσημη, η πιο έγκυρη -αν θέλετε- απάντηση σε εύλογες ανησυχίες μην τυχόν και υπάρχει αυτή η επιλεκτική, σε σχέση με το παρελθόν, προσέγγιση από τη δική μας την πλευρά και εννοώ συγκεκριμένα από την κυβέρνηση του Κώστα Καραμανλή.

Το δεύτερο -και με αυτό κλείνω, κύριε Πρόεδρε- είναι ότι δεν υπάρχει καμμία αμφιβολία, κυρίες και κύριοι συνάδελφοι, ότι η Κυβέρνηση Μητσοτάκη, η Νέα Δημοκρατία, ένα πράγμα θέλει και ένα πράγμα επιδιώκει. Το είχε καταφέρει μέχρι πρότινος. Εξαρτάται από τη νέα ηγεσία του Κινήματος Αλλαγής, καθώς και από τα στελέχη και τα μέλη, αν θα συνεχίσει να το καταφέρνει. Αυτό είναι το «διαίρει και βασίλευε» της προοδευτικής παράταξης.

Λοιπόν, είμαστε, νομίζω, όλοι υπεύθυνοι απέναντι σε πραγματικά πολύ μεγάλες ευθύνες να αποδείξουμε εάν για μια ακόμη φορά ο μοναδικός ωφελημένος από αυτό το «διαίρει και βασίλευε» θα συνεχίσει να παραμένει ή όχι η παράταξη της Νέας Δημοκρατίας και συγκεκριμένα η Κυβέρνηση του Κυριάκου Μητσοτάκη.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε, κύριε Ραγκούση.

Τον λόγο έχει η Βουλευτής της Νέας Δημοκρατίας κ. Παρασκευή Βρυζίδου. Πολλές φορές δεν της δόθηκε ο λόγος λόγω παρεμβολής των εχόντων σειρά, είτε Αρχηγών είτε Κοινοβουλευτικών Εκπροσώπων. Τώρα υπάρχει η δυνατότητα να μιλήσει.

Θα ακολουθήσει η ομιλία του Προέδρου της Κοινοβουλευτικής Ομάδας του ΜέΡΑ25.

Ορίστε, κυρία Βρυζίδου, έχετε τον λόγο.

**ΠΑΡΑΣΚΕΥΗ ΒΡΥΖΙΔΟΥ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, έχει ολοκληρωθεί το έργο της εξεταστικής επιτροπής, η οποία αποφασίστηκε από τη Βουλή μετά από εισήγηση της Αξιωματικής Αντιπολίτευσης και ολοκληρώθηκε ένα σύνθετο έργο με διεξοδική έρευνα εγγράφων, τα οποία υπήρχαν στη διάθεσή μας και όλων όσα ζητήθηκαν και με την εξέταση πολλών μαρτύρων -κατά την άποψή μου περισσότερων από όσων χρειαζόταν-, αλλά ωστόσο ήταν βούληση να δοθεί και η τελευταία πληροφορία, έτσι ώστε να υπάρχει ένα πόρισμα τα οποίο θα προσέγγιζε την κάθε λεπτομέρεια και την αλήθεια.

Η Νέα Δημοκρατία πιστεύει και στηρίζει τη διαφάνεια και τη νομιμότητα. Είναι υπέρ της έρευνας και της διασφάλισης κάθε πράγματος που έχει αίσθημα δικαίου και αλήθειας. Επίσης, αναγνωρίζει το δικαίωμα της Αντιπολίτευσης να μπορεί να ζητάει εξεταστική επιτροπή και να διερευνά θέματα, γι’ αυτό και με νόμο διασφάλισε αυτό το δικαίωμα. Επίσης, θεωρεί υποχρέωσή της να ενημερώνει το σύνολο των Βουλευτών μέσα από το κοινοβουλευτικό της έργο, όλων, ακόμη και της Αντιπολίτευσης, με απαντήσεις σε όλες τις ερωτήσεις που τίθενται, καθώς επίσης και το σύνολο των πολιτών μέσα από τη δημοσιότητα όλης αυτής της δράσης.

Το θέμα της εξεταστικής επιτροπής είναι η ενημέρωση των πολιτών στο πλαίσιο της πανδημίας, έτσι ώστε να μπορέσουν να την αντιμετωπίσουν, να λάβουν τα μέτρα τους, όπως και για το εμβολιαστικό πρόγραμμα και την αναγκαιότητά του, καθώς επίσης και για τις δράσεις της ελληνικής εταιρείας «ENTERPRISE GREECE».

Αναρωτιέται κανείς τι θα πρέπει να προκύπτει από μία εξεταστική επιτροπή. Κατ’ αρχάς η ενημέρωση των Βουλευτών και του συνόλου των πολιτών με το να αναδειχθεί ένα θέμα και να μπορέσουμε να ξέρουμε την κάθε λεπτομέρειά του.

Όμως, αυτό το συγκεκριμένο θέμα έχει σχέση με τη δημοσιότητα. Όλα του τα αντικείμενα ήταν καθημερινά γνωστά σε όλους τους πολίτες, διότι ακριβώς αυτό ήταν το θέμα, να ενημερωθούν μέσα από ποικίλα μέσα στον τοπικό Τύπο, στα ηλεκτρονικά μέσα, σε όλη την Ελλάδα.

Επομένως τι είδους ανάδειξη και ενημέρωση καλύτερη θα μπορούσε να γίνει μέσα από την εξεταστική επιτροπή που ορίστηκε;

(Στο σημείο αυτό την Προεδρική Έδρα καταλαμβάνει ο Δ΄ Αντιπρόεδρος της Βουλής κ. **ΔΗΜΗΤΡΙΟΣ ΒΙΤΣΑΣ**)

Θα μπορούσε κάποιος να πει ότι εδώ πρέπει να ελεγχθεί η αναγκαιότητα αυτής της προσπάθειας και πάλι θεωρώ ότι είναι αυτονόητη η απάντηση. Υπάρχει κανείς που πιστεύει ότι δεν ήταν υποχρεωμένη η Κυβέρνηση της Νέας Δημοκρατίας να ενημερώσει άμεσα τους πολίτες για τη φονική πανδημία, η οποία είχε δημιουργήσει τεράστια αγωνία και η οποία θα μπορούσε να είχε δημιουργήσει πανικό και κυρίως χωρίς τη γνώση των πολιτών, μετά από εισηγήσεις των εξειδικευμένων επιστημόνων για το πώς θα την αντιμετωπίσει; Έτσι οι πολίτες μας κινδύνευαν να μην ξέρουν να προστατευτούν και να οδηγηθούν είτε σε σύνθετες και πολύ δυσμενείς νοσηλείες είτε να χάσουν ακόμη και τη ζωή τους.

Επομένως η αναγκαιότητα ήταν αναμφισβήτητη και δεν θεωρώ ότι χρειαζόταν μία εξεταστική επιτροπή για να διερευνηθεί.

Ωστόσο, όμως, υπάρχει το λεπτό σημείο της νομιμότητας. Μπορεί κάποιος να πει ότι ψάχναμε να δούμε αν έγιναν όλα νόμιμα. Και πάλι εδώ είναι αυτονόητο ότι η άμεση παρέμβαση ήταν αναγκαία. Και η άμεση παρέμβαση προϋπέθετε την ανάθεση και τη γρήγορη διαδικασία. Δεν υπάρχει καμμία άλλη κατάσταση που να οδηγεί στο κατεπείγον, όπως αυτή της πανδημίας. Ούτε πριν ούτε μετά θεωρώ και ελπίζω να υπάρξει μια τέτοια κατάσταση.

Οπότε, ήταν μονόδρομος αυτή η διαδικασία, που κανείς δεν μπορεί να αμφισβητήσει.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Βρέθηκε εταιρεία -η οποία συνεργάστηκε και στο παρελθόν και με την προηγούμενη κυβέρνηση- που πληρούσε τις προϋποθέσεις για να μπορέσει να αναλάβει αυτό το έργο της ενημέρωσης. Και αυτή επέλεξε με κριτήρια, τα οποία ανακοινώθηκαν, να δώσει σχεδόν στο σύνολο των μέσων της ελληνικής επικράτειας αυτό το αντικείμενο.

Επομένως το να μιλάμε για το αν υπήρχαν κριτήρια και αν ήταν σωστή η κατανομή, πραγματικά, δεν ευσταθεί καθόλου. Όποιος ξέρει από τέτοιες διαδικασίες και έχει ασκήσει διοίκηση ή αυτοδιοίκηση ή και άλλες τέτοιες δραστηριότητες, αντιλαμβάνεται ότι πιο δίκαιο σύστημα και πιο νόμιμο δεν μπορεί να υπάρξει. Είτε υπάρχει διαγωνισμός που δίνουν προσφορά για να βρεθεί αυτός ο οποίος είναι φθηνότερος, είτε γίνεται με αυτόν τον τρόπο. Όταν είναι πάνω από χίλια διακόσια μέσα, τα οποία έχουν πάρει και έχουν επωμιστεί αυτόν τον ρόλο, αντιλαμβάνεστε ότι δεν τίθεται θέμα ούτε νομιμότητας ούτε δικαιοσύνης.

Για ποιον λόγο, τότε, λοιπόν, ζητήθηκε αυτή η εξεταστική επιτροπή; Άκουσα διάφορους συναδέλφους των άλλων κομμάτων. Κάποιοι -θεώρησα- πιθανότατα έψαχναν μία δικαιολογία και μία αφορμή για να εκφράσουν αυτά που νιώθουν και αυτά που σκέφτονται. Ακούγοντας τον Αρχηγό της Αξιωματικής Αντιπολίτευσης έδωσα κάποιες απαντήσεις στα ερωτήματά μου. Πιθανότατα ψάχνει και αυτός τον λόγο, την αιτία, την αφορμή να εκφραστεί και, μάλιστα, να φέρει στην επιφάνεια επιχειρήματα που στο παρελθόν, το 2015, είχαν άλλη σημασία γι’ αυτόν. Θεωρεί ότι είναι χρήσιμο να τα φέρει και πάλι στην επικαιρότητα.

Νομίζω, όμως, ότι η απάντηση είναι και πάλι ξεκάθαρη: Ήταν διαφορετικές οι τότε συνθήκες και κυρίως δεν είχε κυβερνήσει τότε ο ΣΥΡΙΖΑ. Μετά, όμως, από την πενταετή διακυβέρνησή του, δεν μπορεί να φέρνει αυτά τα επιχειρήματα, διότι ο κόσμος γνωρίζει και δεν μπορεί να πειστεί. Διότι υπήρχε μεγάλη ανεργία, διότι και τότε έκοβαν τους λογαριασμούς του ρεύματος, υπήρχαν πάρα πολλοί φόροι οι οποίοι διαρκώς αυξάνονταν.

Η Νέα Δημοκρατία βρίσκεται εδώ και προσπαθεί και αγωνίζεται για την ακρίβεια. Έχει μειώσει τους φόρους, έχει αυξήσει τον κατώτατο μισθό, έχει κάνει παρεμβάσεις για τη διευκόλυνση των πολιτών και για την καταπολέμηση της ανεργίας. Θα μου πείτε, είναι επαρκή αυτά τα μέτρα; Εγώ πρώτη απαντώ πως όχι.

**ΠΡΟΕΔΡΕΥΩΝ (Δημήτριος Βίτσας):** Κυρία Βρυζίδου, σας παρακαλώ ολοκληρώστε.

**ΠΑΡΑΣΚΕΥΗ ΒΡΥΖΙΔΟΥ:** Ο κόσμος έχει περισσότερες ανάγκες, το αφουγκραζόμαστε, το γνωρίζουμε, το αντιλαμβανόμαστε και είμαστε έτοιμοι για το επόμενο βήμα.

Όμως, εδώ έρχεται η αντίφαση της Αντιπολίτευσης, η οποία μιλάει για την ανεργία, μιλάει για την ακρίβεια, λέει πως οι πολίτες έχουν ανάγκη από λύσεις και προτάσεις, αλλά στην προσπάθεια της Κυβέρνησης να προωθήσει τα προϊόντα και το εμπόριο στο εξωτερικό και να προσελκύσει επενδύσεις λέει «όχι». Άσκησε κριτική και για τις δράσεις της ελληνικής εταιρείας, η οποία προωθεί αυτά τα προϊόντα και η οποία με καθόλα νόμιμες διαδικασίες και ηλεκτρονικό διαγωνισμό οργάνωσε αυτή την προσπάθεια. Διότι μέσα από τις επενδύσεις και μέσα από την προώθηση των προϊόντων μας μπορεί να καταπολεμηθεί η ανεργία και να έχει καλύτερη εξέλιξη το θέμα της οικονομίας.

Κλείνοντας, θέλω να πω ότι εκτός από το ότι δεν έχει επαρκή επιχειρήματα η Αντιπολίτευση, έχει κάνει και ένα άλλο μεγάλο λάθος, που, κατά τη δική μου άποψη, είναι το μεγαλύτερο σε όλη αυτή την προσπάθεια. Ζήτησε εξηγήσεις και εναντιώθηκε στην προσπάθεια της εικόνας της χώρας μας στο εξωτερικό. Ζήτησε ανάλυση με ποιον τρόπο προβάλλουμε τη χώρα, προβάλλουμε τα πλεονεκτήματα και ότι δήθεν μέσα από αυτή την προσπάθεια, ενδεχομένως προβάλλεται η Κυβέρνηση.

Στο εξωτερικό η χώρα εκπροσωπείται από την Κυβέρνηση. Αυτή η δουλειά είναι αναγκαία. Γίνεται από όλα τα κράτη. Τα χρήματα που διαθέτουμε είναι ελάχιστα και είναι αναγκαία όχι μόνο για τη διασφάλιση των οικονομικών μας συμφερόντων, αλλά και για τη διασφάλιση των εθνικών μας συμφερόντων και γενικότερα της προόδου της χώρας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Δημήτριος Βίτσας):** Ευχαριστώ κι εγώ, αλλά έχουμε πει από το πρωί ότι αυξάνουμε τον χρόνο από τα πέντε στα επτά λεπτά. Μη φτάνουμε στα δέκα λεπτά.

Τον λόγο έχει ο κ. Κόκκαλης από τον ΣΥΡΙΖΑ και αν δεν έρθει κάποιος Πρόεδρος, θα ακολουθήσει ο κ. Μπουτσικάκης.

Ορίστε, κύριε Κόκκαλη, έχετε τον λόγο. Το επτάλεπτο ισχύει και για εσάς.

**ΒΑΣΙΛΕΙΟΣ ΚΟΚΚΑΛΗΣ:** Βεβαίως, κύριε Πρόεδρε. Ευχαριστώ.

Κυρίες και κύριοι συνάδελφοι, νομίζω ότι πρέπει να αναδειχτεί ο χρόνος κατά τον οποίο κατατέθηκε το αίτημα για την εξεταστική επιτροπή, καθώς και ο χρόνος που συζητείται το πόρισμα γι’ αυτή. Είναι ο χρόνος κατά τον οποίο είμαστε στη μέση, στην κορύφωση της πανδημίας, αλλά και στο ξεκίνημα ενός οικονομικού Αρμαγεδδώνα για τα νοικοκυριά μας. Είναι ο χρόνος κατά τον οποίο οι πολίτες ζητούν και απαιτούν απαντήσεις για το εάν τα χρήματά τους σπαταλήθηκαν, εάν τα χρήματά τους διαχειρίστηκαν με διαφανή τρόπο. Αυτός ήταν και ο σκοπός του αιτήματος από την Αξιωματική Αντιπολίτευση.

Σε αυτά τα λίγα λεπτά επιτρέψτε μου να αναφερθώ στην περιβόητη λίστα Πέτσα.

Κατ’ αρχάς, είναι μόνο ελληνικό φαινόμενο. Δυστυχώς για σας, κυρίες και κύριοι της Κυβέρνησης, δεν μπορείτε να το συγκρίνετε με άλλες χώρες της Ευρωπαϊκής Ένωσης. Αυτό το φαινόμενο, αυτή η απευθείας ανάθεση έγινε μόνο στη χώρα μας.

Δύο θεωρώ ότι είναι τα κρίσιμα στοιχεία από τα οποία μπορεί κάποιος να καταλάβει εάν έπρεπε να δοθούν τόσα πολλά χρήματα στα μέσα μαζικής ενημέρωσης και αν αυτά διαχειρίστηκαν εντίμως και με διαφάνεια.

Η πρώτη λέξη είναι η λέξη «αναγκαιότητα» και η δεύτερη η «νομιμότητα». Το πρώτο μέλημα για μια κυβέρνηση, η οποία σέβεται τους πολίτες, κυρίες και κύριοι συνάδελφοι, η οποία σέβεται το κράτος δικαίου και την εντολή την οποία πήρε από τον ελληνικό λαό, όταν ξεσπάει μία υγειονομική κρίση, ποιο είναι; Η προστασία της ζωής και της υγείας των πολιτών. Αυτός είναι ο πρωταρχικός στόχος. Ποια είναι τα μέσα; Η θωράκιση του Εθνικού Συστήματος Υγείας.

Θα θέσω μία ερώτηση και από την απάντηση θα κριθεί εάν ήταν αναγκαία -προσέξτε- όχι η ενημέρωση των πολιτών αλλά η διαδικασία η οποία επελέγη: Όταν έδινε τα 20 εκατομμύρια ευρώ, είχε ήδη θωρακιστεί το εθνικό σύστημα υγείας με εξοπλισμό, με κρεβάτια, με εντατικές, με έμψυχο δυναμικό; Όποιος πει ότι, πράγματι, είχε θωρακιστεί το εθνικό σύστημα υγείας τον Μάιο του 2020, τότε, ναι, καλώς ακολουθήθηκε αυτή η γρήγορη, η απευθείας διαδικασία.

Όποιος ισχυριστεί ότι, όταν δίνονταν τα χρήματα, είχαν ήδη θωρακιστεί οι δομές υγείας, τότε, ναι, σωστά ακολουθήθηκε αυτή η διαδικασία. Η πραγματικότητα, όμως, είναι διαφορετική.

Η πραγματικότητα, κυρίες και κύριοι συνάδελφοι, λέει ότι, όταν η Κυβέρνηση έδινε αυτά τα χρήματα, δεν είχε θωρακίσει το Εθνικό Σύστημα Υγείας όπως όφειλε. Θα συνεχίσει, όμως, το κυβερνητικό αφήγημα και θα πει: «Μα, ήταν αναγκαία και επείγουσα η ενημέρωση των πολιτών». Αυτό στο αυτί του πολίτη ακούγεται καλό: Ήταν αναγκαία, ήταν επείγουσα. Πράγματι, ήταν επείγουσα και ήταν αναγκαία. Δεν ήταν, όμως, ούτε επείγουσα ούτε αναγκαία η έκδοση πράξης νομοθετικού περιεχομένου.

Ίσως, θα πει κάποιος: «Αυτό δεν προβλέπεται. Δεν μας το είπε η Ευρωπαϊκή Ένωση». Το λένε ξεκάθαρα και η οδηγία που έβγαλε η Ευρωπαϊκή Ένωση αλλά και η Ανεξάρτητη Αρχή των Δημοσίων Συμβάσεων, η οποία λέει για την παρέκκλιση από τη νομοθεσία για τις δημόσιες συμβάσεις: Μπορείτε, κράτη-μέλη, να παρεκκλίνετε πότε και για ποιο λόγο; Όταν βασικός σκοπός των έκτακτων μέτρων νομοθέτησης είναι η παροχή επαρκών υπηρεσιών από τις δομές υγείας της χώρας. Δεν κάνει λόγο για επικοινωνία, γι’ αυτό και δεν ήταν αναγκαία η έκδοση πράξης νομοθετικού περιεχομένου.

Και τελειώνω με τη νομιμότητα. Με τη νομιμότητα είναι σαφέστατο και απορώ που κάποιοι υποστηρίζουν το αντίθετο. Εάν υπάρχει μόνο ένας -το ξαναλέω, μόνο ένας- οικονομικός φορέας, τότε μπορεί με ειδική αιτιολόγηση να του ανατεθεί. Τι είπε ο μάρτυρας, ο διευθύνων σύμβουλος της εταιρείας; Ερώτηση του Μάριου Κάτση: «Κύριε μάρτυρα, η εταιρεία που εκπροσωπείτε, έχει κάτι παραπάνω από τις άλλες ανταγωνίστριες εταιρείες;». Απαντά ο μάρτυρας Μιχαήλ Γκάλγκος: «Σαφώς και δεν είμαστε οι μόνοι.». Δεν θέλει ιδιαίτερες νομικές γνώσεις, για να καταλάβεις ότι υπάρχουν πιθανόν και άλλοι. Μπορεί να μην είναι εκατοντάδες, αλλά υπήρχαν και άλλες εταιρείες. Άρα ούτε η νομιμότητα έχει τηρηθεί.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε.

Κυρίες και κύριοι συνάδελφοι, τις ευθύνες θα σας τις καταλογίσει ο ελληνικός λαός και όχι μόνο. Άλλοι στο παρελθόν έδιναν τα χρήματα με βαλίτσες, εσείς με πράξη νομοθετικού περιεχομένου.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Δημήτριος Βίτσας):** Τον λόγο έχειο Πρόεδρος της Κοινοβουλευτικής Ομάδας του ΜέΡΑ25, ο κ. Γιάνης Βαρουφάκης, και ακολουθεί ο κ. Μπουτσικάκης της Νέας Δημοκρατίας.

**ΓΙΑΝΗΣ ΒΑΡΟΥΦΑΚΗΣ (Γραμματέας του ΜέΡΑ25):** Ευχαριστώ, κύριε Πρόεδρε.

Κυρίες και κύριοι συνάδελφοι, δεν ξέρω ποιοι και ποιες από εσάς θυμάστε εκείνη τη φοβερή σκηνή στο «Πολίτης Κέιν», που κάτι τού λέει η γυναίκα του και της απαντάει ο πολίτης Κέιν, ο Όρσον Γουέλς: «Μη φοβάσαι, ο κόσμος θα πιστέψει αυτό που εγώ θα του πω να πιστέψει.».

Δυστυχώς, τα πράγματα στη μνημονιακή Ελλάδα είναι χειρότερα. Ο κόσμος απλά δεν πιστεύει τίποτα. Δεν τρώει κουτόχορτο, δεν πιστεύει αυτά που του λένε τα κανάλια, απλά δεν πιστεύει τίποτα.

Για τον ολιγάρχη-καναλάρχη αυτό δεν είναι πρόβλημα. Για τον έχοντα την εξουσία, ένας λαός που δεν μπορεί να πιστέψει τίποτα είναι το ίδιο χρήσιμος με έναν λαό στον οποίο τού υπαγορεύει τι να πιστέψει. Για τη Βουλή των Ελλήνων και για τη δημοκρατία μας αυτό είναι καταστροφή, είναι αυτοαναίρεση. Σήμερα, για άλλη μια φορά, διασύρετε τον κοινοβουλευτισμό.

Σας είχαμε προειδοποιήσει. Σας είχαμε πει εμείς του ΜέΡΑ25 από την πρώτη στιγμή που μπήκαμε στη Βουλή ότι ο κόσμος εκεί έξω κάθε φορά που ακούει τις λέξεις «εξεταστική επιτροπή» στο μυαλό του ή στο μυαλό της σκέφτεται «άλλη μια συγκάλυψη» ή «ναι, σιγά μη γίνει τίποτα!». Γι’ αυτό εμείς δεν συμμετέχουμε στις εξεταστικές επιτροπές.

Επειδή, όμως, χωρίς ενημέρωση, δεν υπάρχει καν η ελπίδα της δημοκρατίας -όχι η δημοκρατία, η ελπίδα της δημοκρατίας- καλή τη πίστη είπαμε, άντε, σε αυτή την εξεταστική επιτροπή θα συμμετάσχουμε. Πολύ γρήγορα, βέβαια, αποκαλύφθηκε άλλο ένα φιάσκο.

Το ανέκδοτο με το βατράχι που παίρνει στον ώμο του τον σκορπιό το ξέρετε, έτσι; Επειδή είναι στη φύση του, δαγκώνει ο σκορπιός. Εδώ ήταν σαν να κάνουμε μια εξεταστική για το αν τσιμπήθηκε το βατράχι -που στην περίπτωση αυτή, βεβαίως, είναι η κοινή γνώμη- με τους μεν να λέτε «όχι, δεν τσιμπήθηκε!» και τους δε να φωνάζετε «όχι, τσιμπήθηκε!». Αλλά ούτε οι μεν ούτε οι δε αναφέρεστε στον σκορπιό, στην ολιγαρχία, σε αυτό που έλεγε ο πολίτης Κέιν, δηλαδή, σε εκείνον που προσπαθεί να πει στον κόσμο τι να πιστέψει.

Τελικά, στην Ελλάδα δεν πιστεύει κανείς τίποτα, με αποτέλεσμα τον διασυρμό του κοινοβουλευτισμού.

Εμείς προσήλθαμε σε αυτή την εξεταστική επιτροπή, πραγματικά, καλοπροαίρετα, καλή τη πίστη, μπας και τεθεί το μόνο ερώτημα που έχει σημασία, το μόνο ερώτημα το οποίο έχει αξία: Ποιος ευθύνεται που ο σκορπιός καβάλησε το βατράχι, την κοινή γνώμη;

Πώς μπορούμε να απελευθερώσουμε την κοινή γνώμη από την αποσιώπηση και τη διαστρέβλωση των πραγματικών προβλημάτων αυτού του λαού, των πραγματικών ειδήσεων, αν θέλετε. Πραγματικές ειδήσεις δεν θα ακούσετε ποτέ από τα κανάλια των ολιγαρχών, για τον απλούστατο λόγο ότι δεν είναι στο συμφέρον τους. Χρειάζεται επιστημονική μελέτη για να το καταλάβουμε αυτό; Χρειάζεται εξεταστική επιτροπή;

Θα σας δώσω μερικά παραδείγματα ειδήσεων που δεν έγιναν και δεν θα γινόντουσαν ποτέ ειδήσεις:

Δεν ήταν είδηση, κυρίες και κύριοι συνάδελφοι, οι σακούλες με τα ευρώ με τα οποία το 2007 -κατά κοινή ομολογία τώρα, μεταξύ μας- εξαγοράστηκαν συνειδήσεις από τη Νέα Δημοκρατία. Είδηση θα ήταν η υπενθύμιση σήμερα τουλάχιστον, έστω και κατόπιν εορτής, ότι οι σακούλες αυτές το 2007 είχαν μέσα δανεικά και στο βάθος μνημόνια.

Ένα δεύτερο παράδειγμα. Ακόμη σημαντικότερη είδηση θα ήταν ότι σήμερα το ίδιο ακριβώς έργο επαναλαμβάνεται. Νέες σακούλες με νέα δανεικά που φορτώνει η «Μητσοτάκης ΑΕ». Δανεικά από ποιον; Από την Ευρωπαϊκή Κεντρική Τράπεζα, από εκεί δανείζεστε. Από την κ. Λαγκάρντ δανείζεστε, δεν δανείζεστε από τις αγορές. Το ξέρετε, μη λέτε ανοησίες. Νέες σακούλες, λοιπόν, με νέα δανεικά, από τα οποία δίνονται κάποια φιλοδωρήματα στους πολλούς και παχυλά κονδύλια στους λίγους. Από αυτά τα φιλοδωρήματα οι πολλοί θα πρέπει να καταβάλλουν τεράστιο κόστος μετά τις επόμενες εκλογές, ό,τι έγινε, δηλαδή, και το 2007. Ας κερδίσετε τις εκλογές και μετά έχει ο Θεός, θα τα βρείτε με τους δανειστές. Έτσι δεν σκεφτόσασταν τότε, και εσείς του ΠΑΣΟΚ και εσείς της Νέας Δημοκρατίας; Έτσι σκεφτόσασταν. Είναι σαν να μη μάθαμε τίποτα από τη χρεοκοπία αυτού του λαού.

Αυτό θα ήταν είδηση να ειπωθεί, ότι έχουμε επανάληψη του ίδιου έργου. Βέβαια, δεν είναι είδηση για τα μέσα μαζικής εξαπάτησης μιας ολιγαρχίας που ζει από την ίδια σακούλα, με τα ίδια δανεικά, από τα οποία, βεβαίως, παίρνει τη μερίδα του λέοντος.

Πρόσφατα, καλοδεχτήκαμε -και πραγματικά καλοδεχτήκαμε- τη σημαντική απόφαση του Συμβουλίου της Επικρατείας, που αφαιρεί την ΕΥΔΑΠ και την ΕΥΑΘ, το νερό μας, το νερό της Αθήνας και της Θεσσαλονίκης, από το Υπερταμείο που έστησε ο ΣΥΡΙΖΑ. Είδηση θα ήταν κάποιος από τα κανάλια, μεγαλοσχήμων δημοσιογράφος, να αναφέρει ότι αυτό αφαίρεσε ένα δισεκατομμύριο εικονικό χρήμα από τα κονδύλια, από τα κεφάλαια του Υπερταμείου, για τα οποία ο ΣΥΡΙΖΑ τότε, εσείς σήμερα είστε δεσμευμένοι απέναντι στην τρόικα ότι θα υπάρχουν γύρω στα 6 δισεκατομμύρια κεφάλαια. Από αυτά, έφυγε το 1 δισεκατομμύριο με την ΕΥΔΑΠ και την ΕΥΑΘ.

Ξέρετε πολύ καλά ότι η τρόικα θα ζητήσει να τα αναπληρώσετε. Ορίστε, ένα πεδίο δόξης λαμπρό για τα μέσα μαζικής ενημέρωσης, δηλαδή να θέσουν το ερώτημα στους Υπουργούς σας: «Πώς θα τα αναπληρώσετε; Δεν θα σας τα ζητήσουν;». Δεν θα ήταν χρήσιμο για την ελληνική κοινή γνώμη; Όχι, βέβαια. Αυτή είναι μια πολύ σοβαρή συζήτηση, για να επιτρέψουν οι ολιγάρχες να γίνει μπροστά στις κάμερές τους.

Και μιας και μιλάω για την ΕΥΔΑΠ, γνωρίζετε, φαντάζομαι, ότι όταν έδωσε ουσιαστικά την ΕΥΔΑΠ ο ΣΥΡΙΖΑ το 2016 στην τρόικα, στο Υπερταμείο, ένας κ. Τζον Πόλσον -τον έχετε ακουστά;-, που έπαιζε και με την Τράπεζα Πειραιώς και με άλλες τράπεζες, πήρε το 10%. Αυτή τη στιγμή έχει το 10% των μετοχών της ΕΥΔΑΠ και έχει και άλλο ένα 28% που το διαχειρίζεται μέσω χρηματιστηρίου από τη διασπορά των μετοχών της ΕΥΔΑΠ.

Γνωρίζετε ότι ο κ. Τζον Πόλσον διωκόταν από τις αμερικανικές αρχές, συγκεκριμένα από το SCC, που επιβλέπει τις χρηματαγορές, και ο μόνος λόγος που δεν είναι μέσα στη φυλακή ο κύριος αυτός -εγκληματίας, κοινώς εγκληματίας του κοινού Ποινικού Δικαίου- είναι επειδή η κυβέρνηση Ομπάμα έβαλε πλάτες για να μη γίνει αυτή η δίωξη; Ο κύριος αυτός έχει το 10%, ίσως και το 38% της ΕΥΔΑΠ. Αυτό δεν θα ήταν μια είδηση να το ξέρει ο ελληνικός λαός; Όχι από τα κανάλια της ολιγαρχίας.

(Χειροκροτήματα από την πτέρυγα του ΜέΡΑ25)

Πάμε τώρα στην ακρίβεια. Εμείς στο ΜέΡΑ25 από την πρώτη στιγμή σάς το λέμε και σας το ξαναλέμε, δεν έχει σημασία αν έχουμε δίκιο ή όχι, σας λέμε «πάρτε το 24%», τον ανώτερο ΦΠΑ, «και κάντε το 15%.». Και τι λένε τα κανάλια; Ωρύονται μαζί σας. Τι είναι αυτά που λέει ο Βαρουφάκης; Τι είναι αυτά που λέει το ΜέΡΑ25; Εδώ είναι Ευρώπη, δεν είναι παίξε-γέλασε, δεν κάνει ο καθένας ό,τι θέλει. Δεν μπορεί η Ελλάδα μόνη της να χαμηλώσει τον ΦΠΑ. Καλά, σοβαρολογείτε; Ξέρετε τι θα ήταν είδηση; Να ακουστεί ότι η Κυβέρνηση της Πολωνίας πολύ πρόσφατα πήρε τον ΦΠΑ των τροφίμων και τον πήγε… Ξέρετε; Δεν ξέρετε. Και να ξέρετε, δεν το ομολογείτε στον εαυτό σας ότι ξέρετε. Τον πήγε στο 0%.

Στα τρόφιμα στην Πολωνία, που είναι χώρα της Ευρωπαϊκής Ένωσης, πήγαν τον ΦΠΑ στο 0%. Την ηλεκτρική ενέργεια από το 23% την πήγαν στο 5%. Μη μας λέτε, λοιπόν, ότι δεν σας αφήνει η Ευρωπαϊκή Ένωση, εκτός εάν είμαστε σε μνημόνια ακόμα και έχουμε τρόικα στον σβέρκο μας. Εδώ διαφωνείτε και εσείς του ΣΥΡΙΖΑ και εσείς της Νέας Δημοκρατίας.

(Χειροκροτήματα από την πτέρυγα του ΜέΡΑ25)

Και δεν είναι μόνο οι ειδήσεις που δεν γίνονται, είναι και οι αναλύσεις που δεν γίνονται. Ας πάρουμε για παράδειγμα τον πληθωρισμό. Μπαίνει ένα μεγάλο ερώτημα και είναι ένα σοβαρό ερώτημα αυτό: Πότε θα μειωθεί ο πληθωρισμός; Θα πέσει κάποια στιγμή ξανά στο 1%, 2%, 0%;

Εγώ σας λέω το εξής: Και να πέσει το 2024 στο 0%, θα έχουν αυξηθεί οι τιμές σε σχέση με το 2019 για τους φτωχότερους Έλληνες και για το 80% του ελληνικού λαού. Το καλάθι αυτών που αγοράζουν οι άνθρωποι που ζουν με τον κατώτατο μισθό, για παράδειγμα, θα έχει αυξηθεί κατά 60% σε σχέση με το 2019. Και να σταματήσει ο πληθωρισμός, να πάει στο 0%, οι τιμές θα παραμείνουν εκεί ψηλά, με τους μισθούς στο επίπεδο του 2019 και με ένα χρέος τρισθεόρατο. Ποιο μέσο μαζικής εξαπάτησης αυτής της χώρας αναλύει αυτά τα ζητήματα; Ποτέ, κανένα.

Στο μεταξύ τα fake news δίνουν και παίρνουν. Ό,τι κατάφωρο ψέμα λέτε εσείς στον ελληνικό λαό παρουσιάζεται ως θέσφατο. Είμαστε μια χώρα, κυρίες και κύριοι συνάδελφοι, με ένα εκατομμύριο εκατό χιλιάδες ανέργους. Το συνειδητοποιείτε; Και έχουμε μία ΕΛΣΤΑΤ, η οποία με νέα greek statistics κρύβει τους μισούς από αυτούς, τους οποίους επιδοτούμε βεβαίως, έτσι; Τους επιδοτούμε όλους αυτούς και καλά κάνουμε, αλλά τους κρύβουμε. Και παράλληλα, χωρίς να τους μετράτε ως ανέργους, τους παραδίδετε στη μαύρη οικονομία, με ένα όσο-όσο μεροκάματο, όποτε και αν τους χρειαστεί ο εργοδότης. Και έχεις μέσα μαζικής εξαπάτησης που γιορτάζουν μαζί σας την κατάρρευση της ανεργίας.

Αυτή είναι η κατάσταση της ελληνικής δημοκρατίας. Αυτό είναι κατάλυση του δημοκρατικού πολιτεύματος. Όταν δεν ακούτε καν αυτό το οποίο είναι το βασικό, ότι έχεις έναν ΟΑΕΔ που σου λέει ότι επιδοτεί τους διπλάσιους ανθρώπους, πολίτες αυτής της χώρας σε σχέση με αυτούς που η ΕΛΣΤΑΤ λέει ότι είναι άνεργοι. Και ένας δημοσιογράφος δεν τολμάει να ρωτήσει τον Υπουργό Εργασίας: «Δεν μου λέτε, κύριε Υπουργέ, τι σημαίνει αυτό, ότι ο ΟΑΕΔ επιδοτεί με επιδόματα ανεργίας ανθρώπους που δεν είναι άνεργοι;». Ένα ερώτημα! Ποτέ. Πείτε μου ποιος δημοσιογράφος σε αυτή τη χώρα έθεσε αυτό το ερώτημα. Δεν είναι επειδή δεν ξέρουν να το θέτουν. Θα χάσουν τη δουλειά τους, αν το θέσουν. Αυτό είναι το ζητούμενο. Αυτή είναι η κατάντια της ελληνικής «μιντιακής δημοκρατίας».

Φέρνει ο κ. Χατζηδάκης, φέρνετε εσείς τώρα, το νομοσχέδιο για τον ΕΦΚΑ. Ακούσατε πουθενά σε κάποιο μέσο ότι ουσιαστικά εισβάλλει ένας κομματικός στρατός της Νέας Δημοκρατίας μέσα στις υπηρεσίες του ΕΦΚΑ με μισθό 7.800 ευρώ τον μήνα; Μισθό 7.800 ευρώ τον μήνα οι μετακλητοί που θα φέρετε. Εγώ δεν λέω, να το συζητήσουμε. Αλλά δεν συζητιέται. Δεν ακούγεται! Αυτό δεν φθάνει ως πληροφορία στα αυτιά των Ελλήνων πολιτών. Και όταν, ακόμη και κάποιος που δεν μπορεί να χαρακτηριστεί σαν και εμάς αντισυστημικός βγει και πει μερικές αλήθειες, τι γίνεται σε αυτή τη χώρα; Τον τρώει τόσο το μιντιακό σκοτάδι όσο και το πραγματικό σκοτάδι.

Προχθεσινά στοιχεία της Κεντρικής Ένωσης Επιμελητηρίων κάνουν λόγο για 50% μείωση της κατανάλωσης στο λιανεμπόριο αυτόν τον Γενάρη που μας πέρασε σε σχέση με το 2019. Η Κεντρική Ένωση Επιμελητηρίων το είπε. Δεν το είπε το ΜέΡΑ25. Τον Ιανουάριο 50% μείωση σε σχέση με τον Ιανουάριο του 2019. Και τι κάνετε; Βάζετε τον κ. Μπρατάκο σας να συγκαλέσει σύσκεψη των δικών σας στα επιμελητήρια, για να καρατομήσετε τον Πρόεδρο της Κεντρικής Ένωσης Επιμελητηρίων, τον Γιάννη Χατζηθεοδοσίου -σήμερα θα το κάνετε-, γιατί τόλμησε να πει πράγματα που δεν σας αρέσουν. Η είδηση θα ήταν να ακουστεί από τα κανάλια ότι ο κ. Χατζηθεοδοσίου, ο οποίος δεν είναι και δικός μας, δικός σας είναι, του συστημικού συστήματος είναι -ΠΑΣΟΚ ήταν, αν δεν κάνω λάθος, δεν πειράζει, συγκυβερνήσατε, φέρατε μνημόνια μαζί-, και τον καρατομήσατε τον άνθρωπο, επειδή τόλμησε να πει αλήθεια για το λιανικό εμπόριο, το οποίο το έχετε λιανίσει.

Αναρωτιούνται οι πολίτες, κυρίες και κύριοι συνάδελφοι, μα, θα μπορούσε να είναι διαφορετικά; Και βέβαια θα μπορούσε. Εμείς στο ΜέΡΑ25 εστιάζουμε στην ουσία. Η ουσία ποια είναι; Το ιδιοκτησιακό καθεστώς των μέσων μαζικής ενημέρωσης. Όλα τα άλλα περισσεύουν. Όταν εφαρμόζετε στη διανομή των τηλεοπτικών ραδιοφωνικών αδειών τη λογική της δημοπρασίας -της πλειοδοσίας- ποιος θα την πάρει; Ο πλειοδότης θα είναι ο ολιγάρχης, ιδίως σε μια χώρα σαν την Ελλάδα, ο οποίος αν είναι να κερδίσει -μακάρι να κέρδιζε κιόλας από τα κανάλια, χασούρα έχουν, στο κόκκινο είναι- θα κερδίσει πώς; Όπως είχε πει ο σπουδαίος Ρούπερτ Μέρντοχ: «Ποτέ κανένας δεν έχασε χρήματα στον χώρο των ιδιωτικών μέσων μαζικής ενημέρωσης, υποτιμώντας τη νοημοσύνη του κοινού.». Υποτιμούν τη νοημοσύνη του κοινού ταΐζοντάς το σκουπίδια.

(Χειροκροτήματα από την πτέρυγα του ΜέΡΑ25)

Το πρόβλημα, όμως, εδώ είναι ακόμη χειρότερο, γιατί σε μία πτωχευμένη χώρα εδώ και δεκατρία χρόνια, όπου η ίδια η ολιγαρχία δεν ζει από υπεραξίες, αλλά ζει με δανεικά από την τρόικα από το 2010 και μετά τουλάχιστον, προφανώς τα μέσα μαζικής ενημέρωσης που παίρνει μέσα από τις δημοπρασίες τα παίρνει με δανεικά χρήματα από την τρόικα και θα κάνουν ό,τι μπορούν για να μην πιστεύει κανένας πολίτης τίποτα. Είναι ο μόνος τρόπος να μην υπάρχει δημόσιος διάλογος ο οποίος να οδηγεί σε συμπεράσματα από τα οποία κινδυνεύουν οι ολιγάρχες.

Εμείς συμμετείχαμε στην εξεταστική επιτροπή υπό την προϋπόθεση ότι θα μπορούσαμε να καλέσουμε ως μάρτυρες όχι απλά το βατράχι που δηλητηριάστηκε, την κοινή γνώμη που δηλητηριάστηκε από την ολιγαρχία, αλλά τον ίδιο τον σκορπιό. Τους ολιγάρχες ιδιοκτήτες των μέσων. Με την έναρξη, λοιπόν, των εργασιών της εξεταστικής επιτροπής το ΜέΡΑ25 κατέθεσε κατάλογο μαρτύρων που συμπεριελάμβανε τους ιδιοκτήτες των μέσων μαζικής ενημέρωσης και επειδή εμάς μας αρέσει να τα λέμε τα πράγματα με το όνομά τους, καλέσαμε τον κ. Μαρινάκη, τον κ. Αλαφούζο, τον κ. Βαρδινογιάννη, τον κ. Κυριακού, τον κ. Σαββίδη και τον κ. Μελισσανίδη. Η Κυβέρνηση και η Αξιωματική Αντιπολίτευση απέρριψαν το αίτημά μας. Αντ’ αυτού επιδοθήκατε σε μία παρωδία. Μεσημεριανάδικο το κάνατε την εξεταστική επιτροπή με τις φωνές σας, με την κοκορομαχία σας, πετυχαίνοντας έτσι κάτι πολύ σπουδαίο. Να μην πιαστεί στο στόμα κανενός κανένα όνομα κανενός ολιγάρχη.

Τότε εμείς αποχωρήσαμε βεβαίως, όπως είχαμε υποχρέωση, αρνούμενοι να νομιμοποιήσουμε τη διακομματική κοινοβουλευτική ομερτά για τους ολιγάρχες. Σήμερα διαβάζουμε τα πορίσματά σας. Πέντε κόμματα, πέντε πορίσματα. Πρέπει να σας πούμε ότι πρόκειται περί γελοιότητας το κάθε ένα από αυτά. Για τη Νέα Δημοκρατία όλα καλά στον τελειότερο κόσμο των μέσων μαζικής ενημέρωσης. Για τον ΣΥΡΙΖΑ το πρόβλημα είναι οι κυβερνητικές και οι υπηρεσιακές ευθύνες για τη λίστα Πέτσα.

Δεν λέω, φίλοι του ΣΥΡΙΖΑ, δίκιο έχετε. Με τη λίστα Πέτσα η «Μητσοτάκης ΑΕ» το τερμάτισε. Γκρέμισε ό,τι είχε μείνει από τη βιτρίνα του αστικού κράτους. Αλλά, φίλοι του ΣΥΡΙΖΑ, θέλω να σας θέσω ένα ερώτημα. Αυτό είναι το πρόβλημα; Αυτή είναι η ρίζα του προβλήματος; Το πρόβλημα για σας, για τον ΣΥΡΙΖΑ, για την Αξιωματική Αντιπολίτευση, είναι ο τρόπος με τον οποίο δόθηκε το χρήμα στους ολιγάρχες; Αυτό είναι το πρόβλημα; Αν μοιραζόταν δηλαδή το χρήμα αλλιώς στους καναλάρχες, θα ήμασταν ΟΚ; Θα ήταν όλα καλά;

Αν υπήρχαν κάποια κριτήρια διαφορετικά, αν υπήρχε μεγαλύτερη διαφάνεια, αν τα κανάλια δόξαζαν τον κ. Μητσοτάκη με περισσότερο τακτ, αν έλεγαν και κάποια καλύτερα πράγματα για τον κ. Τσίπρα, αν οι δημοσκοπήσεις τους σας έδιναν 30%-31%, τώρα θα ήμασταν μια χαρά; Θα θεωρούσατε και τις δημοσκοπήσεις και τα κανάλια καλά και αγαθά;

Για να έχουμε καλό ερώτημα, θεωρείτε εσείς του ΣΥΡΙΖΑ ότι ο «ΣΚΑΪ» του κ. Αλαφούζου, το «STAR» και ο «ALPHA» του κ. Βαρδινογιάννη, το «MEGA» του κ. Μαρινάκη, γενικά όλα αυτά τα μέσα προπαγανδίζουν υπέρ των δικών τους ολιγαρχικών συμφερόντων στα μεγάλα έργα, τους αυτοκινητόδρομους, την υγεία, το νερό, την ηλεκτρική ενέργεια, λόγω της λίστας Πέτσα ή είναι πιο βαθύ το πρόβλημα; Αν συμφωνείτε μαζί μας ότι το πρόβλημα είναι πιο βαθύ, γιατί δεν συμφωνήσατε στο πλαίσιο της εξεταστικής επιτροπής να τους φωνάξουμε να καταθέσουν;

Η απάντηση είναι απλή. Επειδή η ηγεσία σας -όχι ο ΣΥΡΙΖΑ γενικά, η ηγεσία του ΣΥΡΙΖΑ- πασχίζει να τους εγγυηθείτε ότι μια δικιά σας κυβέρνηση δεν θα θίξει τα συμφέροντά τους. Αυτός είναι ο στόχος σας εδώ. Και ξέρετε ότι δεν είμαι άδικος. Ξέρετε ότι ακριβώς αυτό συμβαίνει.

(Χειροκροτήματα από την πτέρυγα του ΜέΡΑ25)

Μιας και αναφέρθηκα, κυρίες και κύριοι συνάδελφοι, στις δημοσκοπήσεις, που τόσο φαίνεται να σας νοιάζουν, μια παρατήρηση. Τους προοδευτικούς ανθρώπους, τους δημοκράτες, την Αριστερά δεν μας αφορούν οι δημοσκοπήσεις. Οι προβλέψεις αφορούν τους θετικούς επιστήμονες, τους μετεωρολόγους. Η δουλειά του μετεωρολόγου είναι να προβλέπει και κρίνεται από το κατά πόσο προβλέπει καλά. Η δική μας δουλειά είναι να διαμορφώνουμε το δημοκρατικό πολιτικό κλίμα, είναι να διαμορφώνουμε την πολιτική ατμόσφαιρα, όχι να την προβλέπουμε. Γι’ αυτό εμάς δεν μας ενδιαφέρουν οι δημοσκοπήσεις.

Αν λαμβάναμε σοβαρά υπ’ όψιν τις δημοσκοπήσεις, νομίζετε ότι το 2017-2018 θα είχαμε φτιάξει το ΜέΡΑ25; Αν λαμβάναμε σοβαρά υπ’ όψιν τις δημοσκοπήσεις, κυρίες και κύριοι, εμείς θα καταλήγαμε ότι τελικά αυτός ο λαός πρέπει να αγαπάει πάρα πολύ τους ολιγάρχες, ότι ο λαός αυτός θα πρέπει να νοιάζεται για τους ολιγάρχες.

(Χειροκροτήματα από την πτέρυγα του ΜέΡΑ25)

Γιατί το λέω αυτό; Για σκεφτείτε το. Έχετε παρατηρήσει -ίσως να μην το έχετε, εμείς το έχουμε παρατηρήσει πάντως- ότι κάθε φορά που αναφέρω το όνομα του κ. Λάτση, του κ. Βαρδινογιάννη, του κ. Μαρινάκη, οποιουδήποτε ολιγάρχη, το ΜέΡΑ25 ξαφνικά χάνει 1% από τις δημοσκοπήσεις; Σε λίγο θα μας πάτε σαν τα αρνητικά επιτόκια, να μας δίνετε αρνητικά ποσοστά!

(Χειροκροτήματα από την πτέρυγα του ΜέΡΑ25)

Αυτό που δεν καταλαβαίνουν, φαίνεται, είναι ότι έτσι μας ανεβάζουν και ψυχολογικά και στα μάτια των πολιτών. Ότι η απέχθεια -να το πω απλά-, το μίσος των ολιγαρχών είναι η χαρά μας, είναι το μετάλλιο τιμής που φέρουμε στο πέτο, αυτό εδώ.

Κυρίες και κύριοι συνάδελφοι, με αυτή την ανεξεταστέα εξεταστική, που στόχος της ήταν να μην εξετάσει τίποτα, να μην αποκαλύψει τίποτα, ευτελίζεται άλλη μία φορά η Βουλή των Ελλήνων. Τα πράγματα είναι απλά. Το «άλφα» και το «ωμέγα» της διαχείρισης και της έλλειψης ποιότητας των μέσων μαζικής ενημέρωσης είναι το ιδιοκτησιακό τους καθεστώς.

Τρεις είναι οι εναλλακτικές για κάθε κοινωνία, όχι μόνο για την Ελλάδα: Κρατική ραδιοτηλεόραση, μια κατάσταση όπου αυτοί που ελέγχουν το κράτος μάς λένε τι να πιστεύουμε. Ιδιωτική ραδιοτηλεόραση, με τους υπαλλήλους των ολιγαρχών να μας λένε τι να πιστεύουμε. Και κοινωνική ραδιοτηλεόραση, αυτό για το οποίο πασχίζει το ΜέΡΑ25, που δεν ανήκει ούτε στο κράτος ούτε στους ιδιώτες-ολιγάρχες, αλλά με ένα διαχειριστικό μοντέλο κάπου μεταξύ του BBC και της ΕΡΤ Open, για όσους θυμούνται τι έγινε μετά το «μαύρο» στην ΕΡΤ. Και βέβαια με λογοδοσία σ’ αυτό που εμείς ονομάζουμε ΔΙΑΣΚΕΠ, Διαβουλευτικά Συμβούλια Κληρωτών και Εκλεγμένων Πολιτών.

Θα ήταν μία ενδιαφέρουσα και όμορφη συζήτηση αυτή να την κάνουμε εδώ στη Βουλή των Ελλήνων, μια συζήτηση που δεν μπορείτε να κάνετε, όμως, την ώρα που διαγωνίζεστε για την εύνοια των ολιγαρχών. Εμείς, όμως, αυτή τη συζήτηση την ανοίγουμε στην κοινωνία εκεί έξω, θα την ξανανοίξουμε, θα συνεχίσουμε να την κάνουμε με την κοινωνία εκεί έξω και να φέρνουμε τον απόηχό της στην Ολομέλεια της Βουλής.

Σας ευχαριστώ.

(Χειροκροτήματα από την πτέρυγα του ΜέΡΑ25)

**ΠΡΟΕΔΡΕΥΩΝ (Δημήτριος Βίτσας):** Ευχαριστούμε, κύριε Βαρουφάκη.

Τον λόγο έχει ο κ. Μπουτσικάκης από τη Νέα Δημοκρατία και ακολουθεί η κ. Γκαρά από τον ΣΥΡΙΖΑ.

**ΧΡΙΣΤΟΦΟΡΟΣ - ΕΜΜΑΝΟΥΗΛ ΜΠΟΥΤΣΙΚΑΚΗΣ:** Ευχαριστώ πολύ, κύριε Πρόεδρε.

Κύριε Βαρουφάκη, κατ’ αρχάς, στην Πολωνία, για να ξέρετε, η ενέργεια πήγε από το 23% στο 8%, όχι στο 5% και θα το καταθέσω και στα Πρακτικά. Και στην Ελλάδα τον Μάιο του 2020 ήταν στο 6%. Καλά κάνετε και φεύγετε, γιατί δεν αντέχετε να ακούσετε την αλήθεια σας κι εσείς.

Επίσης, καλό θα ήτανε, ειδικά οι συνάδελφοι του ΜέΡΑ25, αλλά και του ΣΥΡΙΖΑ, πρώτα να λύσουν τα δημοκρατικά τους θέματα μέσα στα κόμματά τους, να εκλέξουν τους Αρχηγούς τους από τη βάση και μετά να έρχονται εδώ και να μιλάνε για θέματα δημοκρατίας και για τον τρόπο με τον οποίο η Κυβέρνηση αυτή κυβερνά.

Σχετικά με το σημερινό, είναι πραγματικά σπουδαία και ιστορική μέρα αυτή, γιατί δόθηκε, μετά από πρωτοβουλία της Κυβέρνησης αυτής και του Κυριάκου Μητσοτάκη, η δυνατότητα στη Μειοψηφία να στήσει μια εξεταστική επιτροπή, έτσι ώστε να μπορεί να υποβάλει και εκείνη προτάσεις. Και αυτό είναι ένα από τα πράγματα τα οποία μάς ξεχωρίζουν από την Αξιωματική Αντιπολίτευση. Και μας διαχωρίζουν από αυτούς, γιατί εμείς πορευόμαστε με σεβασμό και στις διαδικασίες και τους νόμους και τη δικαιοσύνη και το πολίτευμα, αλλά και στο δημοκρατικό αίσθημα των Ελλήνων πολιτών.

Δυστυχώς, όμως, για άλλη μια φορά η Αξιωματική Αντιπολίτευση στάθηκε κατώτερη των περιστάσεων και των προσδοκιών, θα έλεγε κανείς, με έλλειψη προτάσεων, με λαϊκίστικη προσέγγιση της Αντιπολίτευσης, με προσήλωση στη διαστρέβλωση, όπως ακούσαμε και πριν τον κ. Βαρουφάκη, με τη «λάσπη στον ανεμιστήρα», με τα fake news κ.λπ.. Ο μοναδικός σκοπός ποιος είναι; Να καλύψουν την αδυναμία της ανύπαρκτης πολιτικής πρότασης που δεν έχουν.

Αν πάρει, λοιπόν, κανείς τις καταθέσεις όσων ακούστηκαν στην επιτροπή αυτή και θέσει δύο βασικά ερωτήματα, θα πάρει και δύο ηχηρές απαντήσεις:

Αποδείχθηκαν οι θέσεις της Αξιωματικής Αντιπολίτευσης και οι αιτιάσεις που οδήγησαν στη σύσταση της επιτροπής αυτής και στην έρευνα που διεξήγαγε; Όχι.

Αποδείχθηκε η θεωρία περί κατασπατάλησης δημοσίου χρήματος, παραβίασης της αρχής της διαφάνειας, χειραγώγησης της κοινής γνώμης; Και πάλι όχι.

Σταθεροί στον διχασμό παραμένετε, αλλά ξέρετε κάτι; Έτσι είναι όταν κρίνει κανείς εξ ιδίων τα αλλότρια. Αφού δεν σας βγήκε το έργο με το «ΣΥΡΙΖΑ channel» και η προσπάθεια τότε να χτυπήσετε την αντικειμενική ενημέρωση των μέσων μαζικής ενημέρωσης, βρήκατε θεσμικό τείχος.

Κατά γενική ομολογία, οι καμπάνιες τού «Μένουμε Σπίτι» και του «Μένουμε Ασφαλείς» και του εμβολιασμού αποδείχτηκαν σωτήριες, ειδικά στις έκτακτες και κρίσιμες συνθήκες τις οποίες βίωσε η χώρα στις αρχές του 2020. Η Κυβέρνηση έδρασε και τότε γρήγορα και αποφασιστικά και αποτελεσματικά, με επίκεντρο πάντα τον πολίτη, την υγεία, τη δημόσια ασφάλεια. Όλα αυτά που πολεμούσε ο ΣΥΡΙΖΑ, δηλαδή την αλήθεια, το εμβόλιο και την υγεία. Με θράσος βάλατε πλάτη σε ψέματα, στα fake news, και όπως πάντα «κλείνατε το μάτι σας» στους αντιεμβολιαστές και τους ακραίους.

Το αποτέλεσμα των εκστρατειών ήταν άκρως επιτυχημένο, με πάνω από χίλια μέσα μαζικής ενημέρωσης από όλη την Ελλάδα να λαμβάνουν χρηματοδότηση για τις καμπάνιες αυτές, με κριτήρια δεοντολογίας, μη διασποράς ψευδών ειδήσεων και φυσικά αποφυγής της σύγχυσης.

Διχάσατε τον δημόσιο βίο, διχάζετε τον δημόσιο διάλογο, διχάζετε και τον κοινοβουλευτικό διάλογο. Αδιαφορείτε για τα πάντα, στον βωμό της κομματικής σας πελατείας. Καταλαβαίνω τη δημοσκοπική σας αγωνία, αλλά ζείτε μέσα στη λάσπη και στο ψέμα. Όμως, όπως έχει ακουστεί ξανά από το Βήμα αυτό, η αλήθεια στο τέλος πάντα νικάει το σκοτάδι.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Δημήτριος Βίτσας):** Ευχαριστώ και εγώ, κύριε Μπουτσικάκη.

**ΚΛΕΩΝ ΓΡΗΓΟΡΙΑΔΗΣ:** Μπορώ να έχω τον λόγο, κύριε Πρόεδρε;

**ΠΡΟΕΔΡΕΥΩΝ (Δημήτριος Βίτσας):** Ναι, κύριε Γρηγοριάδη, έχετε τον λόγο για ένα λεπτό.

**ΚΛΕΩΝ ΓΡΗΓΟΡΙΑΔΗΣ:** Εκπροσωπώντας τον Γραμματέα του κόμματός μου, να δώσω μια απάντηση στον κ. Μπουτσικάκη.

Αγαπητέ, κύριε Μπουτσικάκη, φαντάζομαι ότι εκ παραδρομής, γιατί ποτέ δεν θέλω να πιστεύω ότι κάποιος εδώ μέσα λέει συνειδητά ψέματα, μπερδέψατε τον ΦΠΑ της ενέργειας στην Πολωνία με τον ΦΠΑ στα τρόφιμα στην Πολωνία.

Σας ενημερώνω, λοιπόν, ότι μπορείτε να ανοίξετε οποιοδήποτε μέσο θέλετε, να καταφύγετε οπουδήποτε, για να δείτε ότι ο ΦΠΑ στα τρόφιμα στην Πολωνία είναι 0%, όπως ακριβώς είπε ο Γραμματέας του ΜέΡΑ25. Το 8% που αναφέρατε έχει να κάνει με την ενέργεια. Είναι άλλο πράγμα η ενέργεια και άλλο το τρόφιμο. Αυτό μόνο ήθελα να πω.

(Χειροκροτήματα από την πτέρυγα του ΜέΡΑ25)

**ΧΡΙΣΤΟΦΟΡΟΣ - ΕΜΜΑΝΟΥΗΛ ΜΠΟΥΤΣΙΚΑΚΗΣ:** Μπορώ να έχω τον λόγο, κύριε Πρόεδρε;

**ΠΡΟΕΔΡΕΥΩΝ (Δημήτριος Βίτσας):** Περιμένετε, κύριε Μπουτσικάκη. Απλά πρέπει να πω ότι ο κ. Μπουτσικάκης είπε για την ενέργεια ότι στην Πολωνία είναι 8% και όχι 5%.

**ΚΛΕΩΝ ΓΡΗΓΟΡΙΑΔΗΣ:** Δεν είπε κάτι ο κ. Βαρουφάκης. Σε αυτή την περίπτωση είναι συκοφαντία να λες ότι κ. Βαρουφάκης είπε ότι η ενέργεια στην Πολωνία είναι στο 0%, όταν είπε πριν από πέντε λεπτά για τα τρόφιμα.

**ΠΡΟΕΔΡΕΥΩΝ (Δημήτριος Βίτσας):** Ορίστε, κύριε Μπουτσικάκη, έχετε τον λόγο.

**ΧΡΙΣΤΟΦΟΡΟΣ - ΕΜΜΑΝΟΥΗΛ ΜΠΟΥΤΣΙΚΑΚΗΣ:** Ο κ. Βαρουφάκης αναφέρθηκε και στις δύο περιπτώσεις. Αναφέρθηκε και στα τρόφιμα ότι πήγε στο 0% και ότι η ενέργεια πήγε στο 5%. Και σας λέω, ναι, στα τρόφιμα πήγε στο 0%, αλλά στην ενέργεια πήγε στο 8%. Στην Ελλάδα είναι στο 6% από το 2020. Και αυτό αποτελεί επίσημο στοιχείο της πολωνικής κυβέρνησης αναρτημένο στο site της.

**ΠΡΟΕΔΡΕΥΩΝ (Δημήτριος Βίτσας):** Ωραία, δόθηκαν οι απαντήσεις. Η αλήθεια αυτών των πραγμάτων είναι τόσο εύκολη να βρεθεί τώρα με τα επίσημα site και των Υπουργείων, αλλά και της Ευρωπαϊκής Ένωσης. Δεν έχει νόημα να συνεχίσουμε.

Η κ. Γκαρά από τον ΣΥΡΙΖΑ έχει τον λόγο και ακολουθεί ο κ. Μπαρτζώκας από τη Νέα Δημοκρατία.

**ΑΝΑΣΤΑΣΙΑ ΓΚΑΡΑ:** Ευχαριστώ, κύριε Πρόεδρε, για τον λόγο.

Η σημερινή συζήτηση, ενδιαφέρουσα συζήτηση, κυρίες και κύριοι συνάδελφοι, για το πόρισμα της εξεταστικής επιτροπής για τη χειραγώγηση της κοινής γνώμης για άλλη μια φορά αποδεικνύει το ήθος αλλά και τη διαχρονική πρακτική της Νέας Δημοκρατίας σε ό,τι αφορά τον τρόπο με τον οποίο πολιτεύεται: κατασπατάληση δημοσίου χρήματος, ρουσφέτια, χειραγώγηση, συγκάλυψη, εκφοβισμός και διαπλοκή.

Η συζήτησή μας, μάλιστα, συμπίπτει με την ομολογία δύο πρώην Υπουργών της Νέας Δημοκρατίας πως μετά τις φονικές πυρκαγιές του 2007 στην Ηλεία η Νέα Δημοκρατία μοίραζε τσάντες με λεφτά σε όποιον έλεγε «καλημέρα», για να γυρίσει το παιχνίδι και να κερδίσει τις εκλογές, όπως είπαν τα στελέχη της Νέας Δημοκρατίας.

Και αν το 2007, κυρίες και κύριοι Βουλευτές, ήταν οι τσάντες, το 2020 ήρθαν οι λίστες Πέτσα - Μητσοτάκη, με στόχο τη συγκάλυψη, την προπαγάνδα και τη χειραγώγηση του κοινού. Εκατομμύρια ευρώ των φορολογουμένων μοιράστηκαν εν μέσω κρίσης και πανδημίας σε υπαρκτά και ανύπαρκτα μέσα ενημέρωσης, σε φίλους και κουμπάρους, με αδιαφάνεια, προκειμένου να εξαγοραστεί η σιωπή, για να κρύψουν τα σκάνδαλα της Κυβέρνησης και να σας παρουσιάζουν ως υπέρκομψους ή ως Μωυσήδες.

Όπως αναφέρεται και στη σύμβαση της «ENTERPRISE GREECE», την οποία εξετάσαμε, πληρωμένη καμπάνια στον διεθνή Τύπο αφορούσε στην προβολή της Κυβέρνησης, όχι στις εγχώριες εταιρείες ούτε στην προβολή της χώρας, αλλά στην προβολή της Κυβέρνησης Μητσοτάκη. Και αν αυτό δεν είναι ενδεικτικό, τι ακριβώς είναι;

Δόθηκαν 180.000 ευρώ στον «Φιλελεύθερο» που έκλεισε λίγους μήνες μετά, αφήνοντας εκατοντάδες εργαζόμενους στον δρόμο. Τα site iefimerida.gr και bovary.gr πήραν 400.000 ευρώ. Δεκάδες ανύπαρκτα site και ΜΜΕ με χαμηλή αναγνωσιμότητα πήραν εκατοντάδες χιλιάδες ευρώ, πόροι οι οποίοι αφαιρέθηκαν από την υγεία, την παιδεία, τη στήριξη της κοινωνίας εν μέσω πανδημίας.

Kαι δεν είναι μόνο οι λίστες, κυρίες και κύριοι. Έχετε νομοθετήσει δεκάδες ευνοϊκά μέτρα για τα μέσα ενημέρωσης, όπως η αναστολή πληρωμής της δόσης για τις τηλεοπτικές άδειες, φοροαπαλλαγές και μείωση του αριθμού εργαζομένων, ένα συνολικό πλαίσιο με στόχο τη χειραγώγηση, τη φίμωση, τη σιωπή, την ποδηγέτηση της ενημέρωσης αλλά και της κοινωνίας. Πραγματικά είναι μια βαθιά πληγή στη δημοκρατία.

Αυτά αποδεικνύονται από τα συμπεράσματα που προέκυψαν κατά την έρευνα της εξεταστικής επιτροπής, την οποία, μάλιστα, προσπαθήσατε να υπονομεύσετε με κάθε τρόπο, κρύβοντας στοιχεία, κρύβοντας Υπουργούς, κρύβοντας πολιτικά στελέχη, κρύβοντας σημαντικά έγγραφα.

Κάναμε εξεταστική για τις λίστες Πέτσα χωρίς τον Πέτσα. Είναι πρωτοφανές. Θέλατε να προστατεύσετε τους Υπουργούς σας, αλλά ακόμη και η απουσία τους, ξέρετε, δηλώνει ενοχή. Διαφορετικά οι ίδιοι οι άνθρωποι θα είχαν την ευθιξία από μόνοι τους να παραστούν ενώπιον της εξεταστικής επιτροπής για να υπερασπιστούν το διαφανές και έντιμο έργο τους, αλλά κρύφτηκαν.

Όσο, όμως, και αν προσπαθήσατε να αποκρύψετε την αλήθεια αποτύχατε. Αποτύχατε, γιατί έγγραφα στοιχεία και μαρτυρίες στην εξεταστική επιτροπή τελικά μίλησαν. Μίλησαν και αποκάλυψαν πάρα πολλά στοιχεία και αποκάλυψαν και την αλήθεια, όπως η επιστολή της «INITIATIVE MEDIA», της αναδόχου εταιρείας προς την Προεδρία της Κυβέρνησης, που αναφέρει: «Έχουμε προβεί στη διαβίβαση όλων των εντολών προς τα ΜΜΕ, όπως ορίζονται στη σύμβαση που μας γνωστοποιήσατε για εκτέλεση.». Αν αυτό δεν είναι εντολή, τι είναι; Ή όσα δήλωσε ο ίδιος ο Πρόεδρος της «INITIATIVE MEDIA» κ. Γκάλγκος, πως η εταιρεία και η Προεδρία της Κυβέρνησης ήταν σε διαρκή επικοινωνία, συναποφασίζοντας ποια μέσα μπαίνουν στη λίστα και με ποια ποσά, αλλά και ποια μέσα αποκλείονται. Κατονόμασε, μάλιστα, και τη διευθύντρια του κ. Πέτσα, με την οποία είχε άμεση επικοινωνία για την έγκριση της λίστας. Ανέφερε, επίσης, πως αρκούσε ένα τηλέφωνο στο Μαξίμου από οποιοδήποτε μέσο στον σωστό άνθρωπο για να μπει στη λίστα με αυτοπρόταση, ενώ ομολόγησε πως η εφημερίδα «DOCUMENTO» αποκλείστηκε με ευθεία λογοκρισία κατ’ εντολή Μαξίμου.

Κυρίες και κύριοι, στην εξεταστική έγινε απολύτως κατανοητό πως η λίστα με τα μέσα και τα ποσά που έλαβαν έγινε κατ’ εντολή Πέτσα - Μητσοτάκη, μια λίστα αποτέλεσμα μιας σύμβασης του δημοσίου με μια ιδιωτική εταιρεία, που εντέχνως δεν είχε κανένα κριτήριο, όρο ή προϋπόθεση, μια λίστα αδιαφανή, που χρησιμοποιήθηκε για τη χειραγώγηση των μέσων, τη χειραγώγηση του κοινού, αλλά και τον εκδικητικό αποκλεισμό συγκεκριμένων, μη αρεστών, μέσων ενημέρωσης.

Και, φυσικά, αν ο ΣΥΡΙΖΑ δεν είχε αποκαλύψει αυτό το σκάνδαλο, ποιος ξέρει πού θα έφτανε το αχόρταγο επιτελικό σας κράτος. Δεν είναι τυχαίο, άλλωστε, ότι στη λίστα Κικίλια βάλατε συγκεκριμένα κριτήρια και όρους και προφανώς το αποτέλεσμα ήταν εντελώς διαφορετικό.

Βέβαια, δεν πρόκειται περί ανικανότητας ή λάθους. Πρόκειται περί συνειδητής επιλογής, που σχεδιάστηκε με λεπτομέρεια και ενορχηστρώθηκε από τον κ. Πέτσα και τον κ. Μητσοτάκη. Για αυτό και παρακάμψατε εθνική και ευρωπαϊκή νομοθεσία, αγνοήσατε το Εθνικό Συμβούλιο Ραδιοτηλεόρασης, αγνοήσατε ευρωπαϊκές οδηγίες και προειδοποιήσεις της Ενιαίας Ανεξάρτητης Αρχής Δημοσίων Συμβάσεων.

Φανήκατε και εδώ αλαζόνες, νομίζοντας ότι κανείς δεν θα σας ελέγξει. Και ενώ η ελληνική κοινωνία αντιμετώπιζε ανοχύρωτη μια πανδημία και είχε ανάγκη από ουσιαστική επιστημονική ενημέρωση, εσείς κάνατε την κρίση ευκαιρία για την πολιτική σας επιβίωση και μόνο. Δεν θέλατε ουσιαστική και ευρεία καμπάνια. Θέλατε να επιβάλετε ολική μονομέρεια στα ΜΜΕ, θεωρώντας πως η κοινωνία θα δέχεται άκριτα την καλοπληρωμένη προπαγάνδα.

Άλλωστε, όπως έχει πει και ο Αρχηγός σας και είναι ευρέως γνωστό, το μόνο που σας νοιάζει είναι η επικοινωνία. Για αυτό ό,τι δεν μπορέσατε να καλύψετε με τις λίστες στα μέσα μαζικής ενημέρωσης, προσπαθήσατε να το πετύχετε με τις δημοσκοπήσεις τύπου «OPINION POLL» και «ABACUS».

Πρέπει, πάντως, κυρίες και κύριοι συνάδελφοι, κύριοι Υπουργοί, να σας αναγνωρίσουμε συνέπεια. Στην Ηλεία εξαγοράζατε ψήφους και συνειδήσεις. Σήμερα εξαγοράζετε σιωπή με λεφτά στα ΜΜΕ. Κάθε εποποιία σας είναι και ένα πλήγμα στη δημοκρατία και την κοινωνία. Και οι λίστες Πέτσα - Μητσοτάκη δεν είναι παρά μια ακόμη τέτοια εποποιία, όπως και τα 5 δισεκατομμύρια με απευθείας αναθέσεις σε κολλητούς ή στα golden boys της ΔΕΗ, όταν οι λογαριασμοί προκαλούν εγκεφαλικά γιατί είναι τριπλάσιοι.

Ενώ η κοινωνία χειμάζεται, η ακρίβεια σαρώνει, τα χωράφια σήμερα μένουν ακαλλιέργητα από τους αγρότες γιατί δεν μπορούν να σηκώσουν το κόστος, μαγαζιά κλείνουν συνεχώς, οι νέοι μας φεύγουν στο εξωτερικό, πάνω από εκατό άνθρωποι τη μέρα, δυστυχώς, χάνονται, πεθαίνουν από κορωνοϊό, εσείς αρνείστε να πάρετε μέτρα στήριξης για την κοινωνία, τη στιγμή που μοιράζετε με αδιαφάνεια δημόσιο χρήμα σε «ημετέρους», ενώ αυτές τις μέρες δίνετε στα μέσα με νέα λίστα, λίστα Πλεύρη, άλλα 5 εκατομμύρια ευρώ.

Εν κατακλείδι -και ολοκληρώνω, κύριε Πρόεδρε, και ευχαριστώ- οι τεράστιες ευθύνες που βαραίνουν την Κυβέρνηση αναδείχθηκαν ενδελεχώς κατά τη διάρκεια της εξεταστικής επιτροπής, ακόμη και αν ήταν περιορισμένη η λίστα των μαρτύρων και των εγγράφων. Θα πρέπει βέβαια και οι ποινικές ευθύνες να διερευνηθούν από τη δικαιοσύνη.

Όμως, ο λαός, κυρίες και κύριοι, ο λαός γνωρίζει ότι είστε η πιο διαπλεκόμενη και ανάλγητη Κυβέρνηση. Γνωρίζει τον αξιακό σας κώδικα. Βιώνει τη βία, την αδιαφορία και τη χειραγώγηση.

**ΠΡΟΕΔΡΕΥΩΝ (Δημήτριος Βίτσας):** Κυρία Γκαρά, ολοκληρώστε.

**ΑΝΑΣΤΑΣΙΑ ΓΚΑΡΑ:** Ολοκληρώνω, κύριε Πρόεδρε.

Βαρέθηκε τα ψέματα, βαρέθηκε τις -σε εισαγωγικά- «εποποιίες» σας και σας δείχνει την πόρτα της εξόδου, μία πόρτα που, όταν με κρότο θα κλείσει, η κοινωνία θα ανασάνει, γιατί με λαϊκή εντολή, μία έντιμη, προοδευτική κυβέρνηση με κορμό τον ΣΥΡΙΖΑ θα αναλάβει την τύχη αυτής της χώρας και της κοινωνίας, με σεβασμό στη δημοκρατία, σεβασμό στο δημόσιο χρήμα, σεβασμό στο κράτος δικαίου, σεβασμό στους πολίτες.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Δημήτριος Βίτσας):** Ευχαριστώ.

Επισημαίνω ξανά ότι πάμε μέχρι τα επτά λεπτά, σας παρακαλώ πολύ, γιατί διαφορετικά θα αργήσουμε πάρα πολύ.

Τον λόγο έχει τώρα ο κ. Μπαρτζώκας από τη Νέα Δημοκρατία και ακολουθεί ο Ανεξάρτητος Βουλευτής κ. Μπογδάνος.

**ΑΝΑΣΤΑΣΙΟΣ ΜΠΑΡΤΖΩΚΑΣ:** Ευχαριστώ, κύριε Πρόεδρε.

Αξιότιμοι κύριοι Υπουργοί, αγαπητές και αγαπητοί συνάδελφοι, ακούστηκαν σήμερα στη διάρκεια της ημέρας πολλά λόγια σοφών ανθρώπων είτε πολιτικών είτε εκτός πολιτικής. Θα αναφέρω, λοιπόν, κι εγώ μια διάσημη ρήση, που εξηγεί πολύ καλά τι επιδιώκει η Αξιωματική Αντιπολίτευση όλο αυτό το διάστημα: «Τίποτε δεν δίνει στον φοβισμένο περισσότερο κουράγιο από τον φόβο ενός άλλου.».

Όλη αυτή η τακτική, λοιπόν, του ΣΥΡΙΖΑ με την πρόσφατη πρόταση δυσπιστίας, με το κενό σύνθημα «εκλογές τώρα», η εξεταστική με τις κατηγορίες για τις δήθεν σπατάλες δημόσιου χρήματος, με φόντο μάλιστα την πανδημική κρίση, δεν είναι απλώς μέρος της τακτικής σας, μέρος της τακτικής της Αξιωματικής Αντιπολίτευσης, του κώδικα αξιών σας, αλλά είναι ενδεικτικές κινήσεις που δείχνουν τον τρόμο σας για τον εκλογικό σας κατήφορο.

Και μέσα σε όλη την απελπισία σας, πιστεύετε ότι ο μοναδικός τρόπος να ανασάνετε πολιτικό οξυγόνο είναι διά της οδού της επινόησης σκανδάλων, πιστεύοντας ότι θα φανούμε δειλοί, πιστεύοντας ότι κατ’ αυτόν τον τρόπο θα λοξοδρομήσουμε από την παραγωγή πραγματικών πολιτικών και θα νιώσουμε και εμείς λίγο από τον δικό σας φόβο.

Όμως, όσο εσείς κάνετε αυτό που μόνο ξέρετε, χρησιμοποιώντας την πολιτική του «κατηγορώ», εμείς θα σας απαντούμε με τον τρόπο που γνωρίζουμε καλύτερα: με αλήθεια, με ευθύτητα και αμεροληψία.

Δεν είμαστε, όντως, φτιαγμένοι από το ίδιο πολιτικό υλικό, όπως άλλωστε και ο δικός σας Πρόεδρος, ο Πρόεδρος του ΣΥΡΙΖΑ, το έχει διαπιστώσει και το έχει δηλώσει επανειλημμένως μέσα σε αυτή την Αίθουσα.

Εσείς προσπαθήσατε πράγματι να ελέγξετε τους αρμούς της εξουσίας, ξεκινώντας από το τηλεοπτικό τοπίο. Και σαν να μη μάθατε τίποτα, προσπαθείτε να δημιουργήσετε σήμερα νέα σχολή συριζοφρουρών. Στο μεταξύ, έρχεστε σαν παραλλαγμένοι νάρκισσοι και προσπαθείτε να βυθίσετε με ψέματα και κατ’ επίφαση λαϊκότητα στον ίδιο τον δικό σας βούρκο και εμάς και τη δική μας παράταξη. Δεν σας βγήκε όμως ούτε αυτή τη φορά και ούτε πρόκειται να σας βγει. Γιατί οι θεσμοί και οι διαδικασίες αποδεικνύονται πιο ισχυροί από τα παιχνίδια σας, πιο ισχυροί και από τους κράχτες που έχετε βάλει για να πατάνε το κουμπί ενίοτε -και τώρα τελευταία πολύ συχνά- του ψεύτικου συναγερμού.

Όλες οι δήθεν κατηγορίες που στήσατε για κατασπατάληση δημοσίου χρήματος, για χειραγώγηση της κοινής γνώμης, για ευτελισμό των θεσμών κατέπεσαν στην εξεταστική επιτροπή -της οποίας είχα την τιμή να είμαι μέλος και ακολουθήθηκαν όλες οι σύννομες διαδικασίες και αυτές που ορίζει το Σύνταγμα- σαν χάρτινος πύργος.

Η Κυβέρνησή μας, από την πρώτη στιγμή που ξέσπασε η πανδημική κρίση, έθεσε ως απόλυτη προτεραιότητα την προστασία της δημόσιας υγείας και της ανθρώπινης ζωής και στο πλαίσιο αυτό ενεργοποίησε κάθε μέσο, προκειμένου να αντιμετωπίσει με τον καλύτερο τρόπο τον πόλεμο που ανοίχτηκε μπροστά της.

Ισχυρίζεστε, λοιπόν, ότι οι καμπάνιες διαφήμισης για το «Μένουμε Σπίτι» και τον εμβολιασμό στήθηκαν στη βάση της χρηματοδότησης των μέσων μαζικής ενημέρωσης, με απώτερο σκοπό την ποδηγέτηση του Τύπου. Όμως, αυτοί οι ισχυρισμοί σας κατέπεσαν με κρότο και παταγωδώς.

Επίσης, ισχυρίζεστε ότι τα κριτήρια με τα οποία χρηματοδοτήθηκαν τα μέσα ενημέρωσης ήταν ασαφή και έωλα. Όμως, αποδείχθηκε περίτρανα στη διαδικασία της εξεταστικής ότι ήταν τα συνήθη που εφαρμόζονται σε κάθε άλλη διαφημιστική καμπάνια.

Ακόμη, πάτε ένα βήμα πιο πέρα και, αγνοώντας τις επείγουσες ανάγκες ενημέρωσης -που όντως υπήρχαν και αυτό δεν μπορεί κανείς να το αγνοήσει- που δημιουργούσε η πανδημία, ισχυρίζεστε ψευδώς ότι καταχραστήκατε τις επείγουσες διαδικασίες που προβλέπονται από τη νομοθεσία μας ακριβώς γι’ αυτές τις καταστάσεις.

Εν τέλει, λοιπόν, γιατί εγκαλείτε την Κυβέρνηση και όλους εμάς; Επειδή έδρασε γρήγορα; Τι θα βόλευε δηλαδή σε εσάς, στην αντιπολίτευση που ασκείτε, η οποία κατά τη γνώμη μου είναι στείρα; Να πούμε και εμείς ότι θα θέλαμε, αλλά δεν προλάβαμε; Δεν θα το πούμε. Δεν θα σας κάνουμε τη χάρη και δεν θα το κάνουμε, προς όφελος του ελληνικού λαού.

Και στο τέλος εσείς οι ίδιοι που αμφισβητούσατε ευθέως και ανοικτά το ότι θα έχουμε εμβόλια, το ότι δεν πρόκειται η χώρα μας να είναι σε θέση να κάνει μαζικούς εμβολιασμούς, αγνοήσατε επιδεικτικά και την αποτελεσματικότητα της καμπάνιας εμβολιασμού, γιατί αυτό δυστυχώς εξυπηρετούσε τον μικροπολιτικό αφήγημά σας.

Οι μαρτυρίες, λοιπόν, και το αποδεικτικό υλικό μιλούν δυνατά, πιο δυνατά από καθετί άλλο, πιο δυνατά από κάθε δική σας φωνή. Δεν υπάρχει καμμία αμφιβολία ότι η Κυβέρνηση έδρασε σύμφωνα με τον νόμο. Οι καμπάνιες ενημέρωσης οργανώθηκαν με πλήρη διαφάνεια και αποτέλεσαν ισχυρό οπλοστάσιο για την προστασία της δημόσιας υγείας όσο και για την προώθηση του εμβολιασμού και, αν θέλετε, αποδείχθηκαν επίσης ισχυρό ανάχωμα και στη διάδοση ψευδών ειδήσεων και παραπληροφόρησης, στην οποία παραπληροφόρηση, δυστυχώς, συμβάλατε και εσείς με τον δικό σας έντονο τρόπο.

Από αυτά, λοιπόν, δεν προκύπτει καμμία ποινική ή πολιτική ευθύνη. Το μόνο που προκύπτει είναι πολιτική υπευθυνότητα με την οποία δράσαμε και το μόνο που επιβεβαιώνεται, για άλλη μια φορά, είναι ότι οι θλιβερές πρωτιές σας συνεχίζονται. Εγκαινιάσατε τη για πρώτη φορά δυνατότητα της Μειοψηφίας, της δικιάς της δυνατότητας, να συστήνει εξεταστική επιτροπή -την οποία δυνατότητα εμείς τη δώσαμε, γιατί έτσι θεωρούμε δίκαιο- με τον χειρότερο τρόπο, θυσιάζοντάς τη στον βωμό της υπεροψίας σας και του πανικού σας, δείχνοντας ότι στα μέγιστα είστε ελάχιστοι, όπως πάντα, χωρίς να σας ενδιαφέρει πραγματικά η πολιτική και τα αποτελέσματά της για τους Έλληνες πολίτες.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Δημήτριος Βίτσας):** Θα κλείσει ο δεύτερος κύκλος των ομιλητών με τον Ανεξάρτητο Βουλευτή κ. Κωνσταντίνο Μπογδάνο.

Μετά θα ξεκινήσει ο τρίτος κύκλος ομιλητών, με πρώτο ομιλητή τον κ. Λοβέρδο από τη Νέα Δημοκρατία.

Κύριε Μπογδάνο, έχετε τον λόγο.

**ΚΩΝΣΤΑΝΤΙΝΟΣ ΜΠΟΓΔΑΝΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, ας ξεκινήσουμε από το τέλος, από τα συμπεράσματα. Αν θέλετε, ας ξεκινήσουμε από το πόρισμα.

Χειραγωγεί η Κυβέρνηση την κοινή γνώμη μέσω των μέσων μαζικής ενημέρωσης σήμερα; Ναι, δυστυχώς, σε πρωτοφανή και σε ανησυχητικό βαθμό. Συμβαίνει αυτό λόγω της αποκληθείσας «λίστας Πέτσα»; Όχι. Συνέβαλαν σε αυτό τα κονδύλια αυτής της λίστας; Ναι, αλλά όχι καταλυτικά. Ήταν αναγκαίο να χρηματοδοτήσει η Κυβέρνηση την καμπάνια ενάντια στον ιό; Βεβαίως και ήταν.

Προέκυψε από τις εργασίες της επιτροπής κάποια παρανομία ως προς την κατανομή των εν λόγω κονδυλίων; Όχι, δεν προέκυψε. Εργάστηκε η επιτροπή μας με τρόπο που επέτρεψε την πλήρη διερεύνηση του αντικειμένου της; Όχι εντελώς, διότι ούτε όσοι μάρτυρες ζητήθηκε κλήθηκαν ούτε όσα στοιχεία ζητήθηκαν προσκομίστηκαν.

Και τέλος, έχει ο ΣΥΡΙΖΑ -με βάση τα έργα και τις ημέρες του- ηθικό και πολιτικό δικαίωμα να εγκαλεί τη Νέα Δημοκρατία για χειραγώγηση των μέσων μαζικής ενημέρωσης; Όχι, δεν έχει.

Κυρίες και κύριοι, σας απευθύνομαι σήμερα όχι μόνο ως κοινοβουλευτικός συνάδελφος, αλλά και ως επαγγελματίας που κολλάει ένσημα από το 2008 στον χώρο των μέσων και της επικοινωνίας. Έχω εργαστεί σε πέντε ενημερωτικά ραδιόφωνα, τέσσερις εφημερίδες εθνικής κυκλοφορίας, ένα τηλεοπτικό κανάλι εθνικής εμβέλειας, πολλές ιστοσελίδες, ενώ υπήρξα εκδότης του ενημερωτικού site meaculpa.gr, που σας καλώ να σημειώσετε ότι, για λόγους ηθικούς και ενώ πληρούσε τα κριτήρια, μερίμνησα προσωπικά ώστε να έχει εξαρχής εξαιρεθεί από την καμπάνια για την οποία σήμερα συζητάμε. Συνεπώς γνωρίζω το αντικείμενο καλά, δεν έχω να φοβάμαι τίποτα και έχω ορκιστεί να ασκώ τα καθήκοντά μου ευσυνείδητα. Είναι, λοιπόν, μια δύσκολη εξίσωση. Συνεπώς ας το πιάσουμε από την αρχή.

Η επιτροπή μας συστάθηκε έχοντας επίσημο αντικείμενο να διερευνήσει -εισαγωγικά- «την επιχείρηση πολιτικής χειραγώγησης της κοινής γνώμης, τον ευτελισμό των θεσμών και την κατασπατάληση δημοσίου χρήματος». Και αν αυτό ακούγεται πραγματικά πολύ βαρύ, δυστυχώς αυτή η επίσημη διατύπωση περιγράφει διαχρονικές παθογένειες της πολιτείας μας.

Από αυτή την άποψη, ασχοληθήκαμε εν πολλοίς με κοινούς τόπους, παραβιάσαμε ανοικτές θύρες, κρυφτήκαμε πίσω από το δάχτυλό μας και στρουθοκαμηλίσαμε. Φτάσαμε να συζητάμε αν επηρεάζουν οι δημοσκοπήσεις την κοινή γνώμη ή εάν κάποιες από αυτές είναι στημένες. Τα αυτονόητα κάνουμε ότι δεν ξέρουμε; Τι θέλησε να αποδείξει η Αντιπολίτευση; Ότι η Κυβέρνηση, επειδή χειραγωγεί τα μέσα -που το κάνει- παρανομεί; Ότι ο στόχος όλης αυτής της εκστρατείας ήταν αυτός;

(Στο σημείο αυτό την Προεδρική Έδρα καταλαμβάνει η Η΄ Αντιπρόεδρος της Βουλής κ. **ΣΟΦΙΑ ΣΑΚΟΡΑΦΑ**)

Έζησα ως δημοσιογράφος και τη διακυβέρνηση ΣΥΡΙΖΑ, είδα πώς οι τότε κυβερνώντες έστησαν site, ραδιόφωνα, εφημερίδες, πώς απέκτησαν την εύνοια του δήθεν αστικού συστήματος, πώς αποπειράθηκαν να ελέγξουν ολοκληρωτικά το τηλεοπτικό τοπίο, πώς έφτιαξαν αλλά και έκλεισαν κανάλια, πώς δολοφόνησαν χαρακτήρες, πώς χειραγώγησαν την κοινή γνώμη, πώς με ένα τηλεφώνημα από το Μέγαρο Μαξίμου στον Σταμάτη Μαλέλη απολύθηκα συνοπτικά από τη δουλειά μου, διότι ενοχλούσα. Δεν είναι προσωπικό, το καταλαβαίνω. Έτσι φέρεται πολύ συχνά η εξουσία.

Όμως, αφού ο ΣΥΡΙΖΑ το ξέρει, γιατί κάνει τόσο θόρυβο με αυτή εδώ την υπόθεση; Η καμπάνια έπρεπε να γίνει, το είπαμε, έπρεπε να έχει γίνει και πιο δίκαια και πιο διάφανα και, ναι, προκύπτουν ευθύνες, όχι, όμως, ποινικές.

Μήπως, όμως, πιστεύει κανείς ότι εκεί οφείλεται η ολοκληρωτική κυριαρχία της Κυβέρνησης σήμερα στο τοπίο των μέσων μαζικής ενημέρωσης; Στα χρήματα, δηλαδή, της εκστρατείας «Μένουμε Σπίτι» αποδίδεται η σκανδαλώδης εύνοια που κανάλια, εφημερίδες και site δείχνουν σήμερα στο γκουβέρνο; Η απάντηση είναι όχι. Διαπλοκή υπήρχε, υπάρχει και θα υπάρχει, διότι τα οικονομικά συμφέροντα, το κράτος και τα μέσα μαζικής ενημέρωσης αλληλοεξαρτώνται.

Η δε επιτυχία της σημερινής Κυβέρνησης στον έλεγχο των μέσων οφείλεται σε μια άοκνη και πολυδιάστατη στρατηγική, που επιτελικά εφαρμόζεται σε αυτό το πεδίο, όχι στην περιώνυμη «λίστα Πέτσα», που, αν θέλετε τη γνώμη μου, κακώς απέκτησε και αυτό το επίθετο.

Να το πω πιο απλά, με ένα παράδειγμα: Δεν είναι λόγω λίστας Πέτσα που από τη μέρα που διαγράφηκα από την Κοινοβουλευτική Ομάδα της Νέας Δημοκρατίας, πέντε μήνες τώρα, δεν με έχει καλέσει ούτε μία φορά ένα κανάλι εθνικής εμβέλειας, ενώ πιο πριν με καλούσαν και δύο και τρεις φορές την εβδομάδα. Ούτε επί ΣΥΡΙΖΑ δεν γίνονταν αυτά, ε;

Μήπως, όμως, η εξαφάνισή μου από την τηλεόραση -που έχει και κάτι το βαθιά φάουλ, διότι εδώ μιλάμε για τον επαγγελματικό μου στίβο- συνδέεται με το «Μένουμε Σπίτι»; Όχι, εδώ μιλάμε για ένα σύστημα βαθύτερο, ευρύτερο, αυτοματοποιημένο τόσο, που ορισμένες φορές χρειάζεται παρέμβαση για να μην το παρακάνει, για να μην εκτίθεται, για να μην εκθέτει ουσιαστικά τους εντολείς του.

Οπότε, κυρίες και κύριοι της Αντιπολίτευσης, δεν είναι η λίστα Πέτσα σήμερα το θέμα μας. Στοχεύσατε το δέντρο, όχι το δάσος. Το πρόβλημά μας, το θέμα μας είναι οι δαίμονες της δημοκρατίας μας, οι μηχανισμοί που σπινάρουν αφηγήματα, τα συστήματα που αναδεικνύουν και ακυρώνουν. Είναι κάτι που ξαναλέω ότι και η Αξιωματική Αντιπολίτευση και οι παλαιότεροι συνάδελφοι του ΠΑΣΟΚ το γνωρίζουν από πρώτο χέρι. Είναι τα γρανάζια μίας μηχανής που χρηματοδοτείται κατά κανόνα από ισχυρά και πολυπλόκαμα οικονομικά συμφέροντα με πολιτικές αντιστοιχίες, με πολιτικούς υπαλλήλους. Είναι ένα δίκτυο ελεγκτών που διηθίζει και επιλέγει την πληροφορία, που επιβάλλει γλώσσα, που κολλάει ταμπέλες, που αποκλείει από τον διάλογο, δυστυχώς -δυστυχέστατα- ό,τι δεν εξυπηρετεί τους εκάστοτε εντολείς του.

Και είναι ένα φαινόμενο που απαντάται παντού στον κόσμο, αν και με διαφορετική ένταση, ένα φαινόμενο που οι κρατιστές και οι δικτάτορες το θεωρούν φυσιολογική τάξη πραγμάτων. Όμως, όταν συμβαίνει σε δήθεν φιλελεύθερες δημοκρατίες, ξεγυμνώνει τους δήθεν φιλελεύθερους.

Κλείνω.

Κυρίες και κύριοι συνάδελφοι, στον Παγκόσμιο Δείκτη Ελευθερίας του Τύπου η Ελλάδα πέρυσι κατρακύλησε στην εβδομηκοστή θέση από την εξηκοστή πέμπτη ανάμεσα σε εκατόν ογδόντα χώρες. Στην Ευρωπαϊκή Ένωση είμαστε τέταρτοι από το τέλος. Αυτό είναι το πραγματικό μας πρόβλημα.

Και ενώ είμαι ευγνώμων, κύριε Υπουργέ, που μπορώ να το επισημάνω από το ύψιστο αυτό Βήμα, θα ήθελα να το κάνω και από τηλεοράσεως με την ιδιότητα του Ανεξάρτητου Βουλευτή Αθήνας. Δυστυχώς, όμως, αυτό δεν είναι δυνατό και δεν είναι δυνατό, διότι έχω δυσαρεστήσει την Κυβέρνηση. Με θλίβει ιδιαίτερα ότι τέτοια πράγματα συμβαίνουν σήμερα στην Ελλάδα και με θλίβει ιδιαίτερα ότι τέτοιες συζητήσεις γίνονται σήμερα στο Κοινοβούλιο, ειδικά επί ημερών μίας παράταξης που επικαλείται με κάθε ευκαιρία τα φιλελεύθερα ιδεώδη.

Τουλάχιστον η Αριστερά, κύριοι συνάδελφοι, τον καθεστωτισμό τον έχει στο πολιτικό της DNA. Εμείς δεν έχουμε δικαιολογία.

Ευχαριστώ θερμά για την προσοχή.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε συνάδελφε.

Τον λόγο τώρα έχει εκ μέρους της Νέας Δημοκρατίας ο κ. Λοβέρδος.

**ΙΩΑΝΝΗΣ - ΜΙΧΑΗΛ (ΓΙΑΝΝΗΣ) ΛΟΒΕΡΔΟΣ:** Ευχαριστώ πολύ, κυρία Πρόεδρε.

Κυρίες και κύριοι Βουλευτές, εγώ είμαι ακόμη πιο παλιός από ό,τι είπε ο Κώστας ο Μπογδάνος προηγουμένως. Το 2008 ήρθε ο Κώστας Μπογδάνος, εγώ ήρθα στη Βουλή ως κοινοβουλευτικός συντάκτης το 1985. Αν δεν κάνω λάθος, οι μόνοι Βουλευτές που ήταν παλαιότεροι από εμένα, μολονότι εγώ είμαι πρώτη φορά Βουλευτής, αλλά στο Κοινοβούλιο, ήταν ο Γιάννης Τραγάκης και ο Αντώνης Σαμαράς. Δεν νομίζω ότι ο Κώστας Σκανδαλίδης το 1985 ήταν Βουλευτής.

**ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ:** Το 1989.

**ΙΩΑΝΝΗΣ - ΜΙΧΑΗΛ (ΓΙΑΝΝΗΣ) ΛΟΒΕΡΔΟΣ:** Ναι.

Συνεπώς έχουν δει τα μάτια μου αυτά τα τριάντα πέντε, τριάντα επτά χρόνια πλέον άπειρα και άπειρους και σοβαρούς και σημαντικούς πολιτικούς να ανεβαίνουν εδώ πέρα πάνω στο Βήμα. Γι’ αυτό και πάντα νιώθω δέος, όταν ανεβαίνω σε αυτό εδώ το Βήμα, το οποίο είναι πάρα πολύ σημαντικό για τη δημοκρατία και τον κοινοβουλευτισμό.

Άκουσα προηγουμένως τον αξιότιμο Αρχηγό της Αξιωματικής Αντιπολίτευσης να μιλάει περί καθεστώτος που θέλει να εγκαθιδρύσει η Κυβέρνηση του Κυριάκου Μητσοτάκη. Όλα αυτά τα χρόνια δεν θυμάμαι ούτε μία αντιπολίτευση που να μην κατηγορεί την κυβέρνηση για καθεστωτική συμπεριφορά. Το ίδιο κάναμε και εμείς, το ίδιο είχαμε κατηγορήσει και εμείς εσάς στον ΣΥΡΙΖΑ. Δεν σας κρύβω ότι υπήρξαν και πολλοί που πίστευαν -είχε περάσει και από το δικό μου το μυαλό- ότι ο ΣΥΡΙΖΑ δεν θα παραδώσει και την εξουσία. Δεν ίσχυσε.

Παρ’ όλα τα προβλήματα, από το 1974 και έπειτα, από το 1974 μέχρι το 2022 -αυτό ίσως δεν το γνωρίζουν όσοι δεν έχουν διαβάσει ιστορία- δεν υπήρξε περίοδος στην ελληνική ιστορία που να μην υπάρχει ομαλή εναλλαγή των κομμάτων στην εξουσία και να λειτουργεί το κοινοβουλευτικό σύστημα χωρίς σοβαρά προβλήματα. Ποτέ άλλοτε, ποτέ άλλοτε πριν από το 1974 δεν είχε ξανασυμβεί και αυτό είναι ένα κατόρθωμα, είναι ένα επίτευγμα για όποιον έχει διαβάσει το πώς βγήκε η Ελλάδα από την Τουρκοκρατία και πώς έγινε σύγχρονο κράτος. Είναι η πρώτη φορά.

Και το ΠΑΣΟΚ είχε κατηγορηθεί πάλι από εμάς για καθεστωτική νοοτροπία και το ΠΑΣΟΚ κατηγορούσε τη Νέα Δημοκρατία για καθεστωτική νοοτροπία, αλλά το σύστημα λειτούργησε, με όλα του τα προβλήματα, με όλες τις αδυναμίες, με όλες τις παθογένειες.

Και φυσικά δεν υπάρχει κυβέρνηση που να μην έμπαινε στον πειρασμό να επηρεάσει κατά το δυνατόν τα μέσα ενημέρωσης ή να επηρεάσει και τη δικαιοσύνη. Φυσικά όλοι μπαίνουν στον πειρασμό όταν είναι στην κυβέρνηση. Το θέμα, όμως, είναι ότι δεν έγινε. Και η διαπλοκή υπήρχε; Και η διαπλοκή υπήρχε. Άλλωστε, όπως ξέρετε, τον όρο «διαπλοκή» για πρώτη φορά τον είπε ο Κωνσταντίνος Μητσοτάκης.

Όλα αυτά τα λέω, γιατί πράγματι υπάρχουν προβλήματα στο πολιτικό μας σύστημα, πράγματι υπάρχουν προβλήματα στον τρόπο που λειτουργούν τα μέσα ενημέρωσης στην Ελλάδα, πράγματι υπάρχουν προβλήματα ακόμα και στον τρόπο που λειτουργεί το Κοινοβούλιο. Όμως, το πολιτικό σύστημα της δημοκρατίας και του κοινοβουλευτισμού λειτουργεί στην Ελλάδα για πρώτη φορά ομαλά από το 1974 και έπειτα, με όλα του τα προβλήματα, τα οποία φυσικά πρέπει να διορθώσουμε.

Εσείς κάνατε μια πρόταση για σύσταση εξεταστικής επιτροπής. Εγώ δεν κατάλαβα ποτέ γιατί ζητήσατε τη σύσταση αυτής της εξεταστικής επιτροπής. Ξέρετε, με το να ζητάμε εξεταστικές επιτροπές και τελικά να μη βγαίνει τίποτα υποβαθμίζουμε εμείς οι ίδιοι τον δικό μας τον ρόλο, αλλά και τον ρόλο του Κοινοβουλίου, γιατί εκεί καταλήγει το πράγμα. Διότι ο κόσμος τα ακούει αυτά και ο κόσμος είναι επιρρεπής στο να αμφισβητήσει το πολιτικό σύστημα, να αμφισβητήσει τη Βουλή.

Δεν ξεχνάμε τι έχουμε περάσει την τελευταία δεκαετία, όταν φώναζαν απέξω οι πλατείες των αγανακτισμένων «να καεί, να καεί…η Βουλή». Δεν το ξεχνάμε, όπως δεν ξεχνάμε ακόμη και τους τοξοβόλους που έριχναν τόξα εναντίον της Βουλής. Η Βουλή στοχοποιείται από κάποιους ακραίους. Ας μην τη στοχοποιούμε και εμείς οι ίδιοι, λοιπόν! Ας προσπαθήσουμε να την προστατεύσουμε, γιατί χωρίς τη Βουλή, χωρίς τον κοινοβουλευτισμό, χωρίς τη δημοκρατία, τελικά ποιος θα υπερισχύσει; Αυτά που εσείς κατηγορείτε και κατηγορούμε και όλοι έχουμε κατηγορήσει ως «διαπλεκόμενα συμφέροντα». Αυτοί θα επικρατήσουν. Γι’ αυτό χρειαζόμαστε ισχυρό κοινοβουλευτισμό.

Ποιο είναι το αποτέλεσμα της εξεταστικής επιτροπής; Μια τρύπα στο νερό! Οι δημοσκοπήσεις, τις οποίες παρακολουθώ συστηματικά από το 1985 και έπειτα, από τις σοβαρές εταιρείες πάντα βγάζουν το αποτέλεσμα των εκλογών ή πέφτουν πολύ κοντά. Υπάρχουν και κάποιες εξαιρέσεις, κάποιες που δεν έχουν εμπειρία, δεν έχουν σωστή μέθοδο, όπως συνέβη με αυτή την «ABACUS» που βγήκε πριν από λίγο καιρό και για την οποία είχα κι εγώ αμφιβολίες για τα ευρήματά της. Όμως, ήρθε αμέσως μετά η «PULSE», η οποία είναι μια αξιόπιστη και έμπειρη εταιρεία, και έδωσε το τι ακριβώς συμβαίνει. Οι δημοσκοπήσεις πέφτουν συνήθως μέσα και όσα λεφτά κι αν τους δώσεις, δεν πρόκειται κανείς να διακινδυνεύσει την αξιοπιστία του για να πάρει κάποια στιγμή ένα ποσό.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ξέρετε, οι δημοσκοπήσεις έχουν επιβεβαιωθεί σε όλες τις εκλογές. Η «PULSE» την οποία ανέφερα ως παράδειγμα, αλλά κι άλλες εταιρείες, όπως η «MARC», η «METRON ANALYSIS», η «MRB» έχουν δώσει και το αποτέλεσμα των τελευταίων εκλογών, όταν κάποια εταιρεία, την οποία δεν ήξερα και εξαφανίστηκε μετά τις εκλογές, έδινε προβάδισμα στον ΣΥΡΙΖΑ, όπως θα θυμάστε, το 2019. Δεν νομίζω ότι τότε πληρώνατε εσείς αυτή την εταιρεία. Ελπίζω να μην το κάνατε.

Τις δημοσκοπήσεις, λοιπόν, θα πρέπει να τις σεβόμαστε. Αν δείτε όλες τις τελευταίες δημοσκοπήσεις, θα διαπιστώσετε ότι δίνουν μήνυμα και στην Κυβέρνηση. Όντως υπάρχει δυσαρέσκεια προς την Κυβέρνηση, κάτι που πρέπει να λάβουμε σοβαρά υπ’ όψιν μας ως Κυβέρνηση. Όμως, γιατί είμαστε εμείς ακόμα μπροστά, μετά από δυόμισι χρόνια στην εξουσία; Γιατί εσείς ως Αντιπολίτευση είστε εξαιρετικά ανεπαρκείς και έχετε ένα πρόβλημα. Σας το λένε οι πολίτες! Σας λένε ότι δεν σας εμπιστεύονται, δεν εμπιστεύονται τον πολιτικό σας λόγο, τον οποίο θεωρούν πλέον αναξιόπιστο. Και αυτό είναι κάτι που πρέπει να αλλάξετε, για να γίνουμε κι εμείς καλύτεροι ως Κυβέρνηση. Διότι πράγματι χωρίς αντιπολίτευση και η κυβέρνηση μπαίνει στον πειρασμό της αλαζονείας.

Τέλος, θέλω να επισημάνω και κάτι και για τη λίστα Πέτσα. Η λίστα Πέτσα -έτσι την ονομάσατε- είναι κάποια χρήματα που δόθηκαν, όπως ξέρετε, κατά τη διάρκεια της πανδημίας. Δόθηκαν κάποια χρήματα σε όλους όσους υπέφεραν εξαιτίας της πανδημίας, απειροελάχιστα σε σχέση με τα 43 δισεκατομμύρια και πλέον που δόθηκαν για τη στήριξη της οικονομίας στην περίοδο των «lockdown», αλλά και σε κάποια μέσα ενημέρωσης που έπρεπε να στηριχθούν και να προωθήσουν το πρόβλημα με την πανδημία, να ενημερώσουν τους πολίτες. Και πολύ σωστά δόθηκαν και έπρεπε να δοθούν αυτά τα χρήματα από οποιονδήποτε κι αν ήταν στην κυβέρνηση.

Τώρα όσον αφορά ότι δόθηκαν για να ποδηγετήσουν τα μέσα ενημέρωσης, ελάτε τώρα! Θα πρέπει κάποια στιγμή να σοβαρευτούμε. Πάντα όποιος είναι στην κυβέρνηση έχει την εύνοια των μέσων ενημέρωσης για όσο είναι ισχυρός. Όταν πάψει να είναι ισχυρός, σας βεβαιώ όλοι αυτοί οι βαρόνοι των μίντια, όπως τους αποκαλείτε, που ήταν με την Κυβέρνηση, αρχίζουν και την υπονομεύουν, κάτι που έχει ζήσει και η Νέα Δημοκρατία. Δεν ξεχνάμε τι συνέβη και πώς έπεσε το 2009. Αυτό το έχουν ζήσει όλες οι κυβερνήσεις.

Συνεπώς, όταν μια κυβέρνηση είναι ισχυρή, έχει τα μέσα με το μέρος της, όπως τα είχε και ο ΣΥΡΙΖΑ μέχρι τελευταία, και όταν πάψει να είναι ισχυρή, χάνει αυτή την υποστήριξη και την υπονομεύουν, όσα λεφτά και αν νομίζουμε ότι έχουν δώσει και όση διαπλοκή αν νομίζουμε ότι υπάρχει.

Για να είμαστε ρεαλιστές, λοιπόν, όλη αυτή η εξεταστική επιτροπή έγινε χωρίς νόημα. Πέφτει στο κενό και δεν είναι προς όφελος ούτε δικό σας, αλλά ούτε και του πολιτικού μας συστήματος.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε συνάδελφε.

Τον λόγο έχει τώρα ο κ. Σκανδαλίδης εκ μέρους του Κινήματος Αλλαγής.

**ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ:** Ευχαριστώ πολύ, κυρία Πρόεδρε.

Αυτή η συζήτηση, κυρίες και κύριοι συνάδελφοι, φέρνει πολύ φορτίο από το παρελθόν. Και επειδή έχει γίνει πάρα πολλές φορές στο ελληνικό Κοινοβούλιο, το γεγονός ότι επαναλαμβάνεται με τον ίδιο ακριβώς τρόπο και με τα ίδια ακριβώς επιχειρήματα είναι φανερό πως οδηγεί στην επανάληψη μιας κατάστασης που δεν τιμά τόσο εμάς όσο και τη σχέση μας με το σήμερα και τη νέα εποχή.

Υπάρχουν δύο διαφορετικά επίπεδα, το θεσμικό μέρος και το πολιτικό μέρος. Θέλω να τα ξεχωρίσω και να μείνω δι’ ολίγων στο θεσμικό μέρος, γιατί έχουν ήδη μιλήσει οι συνάδελφοι από το Κίνημα Αλλαγής, όπως και ο εισηγητής μας κ. Καμίνης.

Επί του προκειμένου, λοιπόν, η αποδεικτική διαδικασία απέκρυψε ουσιαστικά το περιεχόμενο της διαρκούς επικοινωνίας μεταξύ Υπουργείου και διαφημιστικής εταιρείας που ανέλαβε να κατανείμει τα ποσά της διαφημιστικής καμπάνιας. Ταυτόχρονα, δεν επέτρεψε να επαληθευτούν οι βαριές κατηγορίες του ΣΥΡΙΖΑ. Απέκλεισε την παρουσία και τη μαρτυρία του ιδιοκτήτη της «OPINION» και ταυτόχρονα απεδείχθη ότι δεν λειτουργούν οι κυρωτικοί μηχανισμοί που προβλέπει ο νομοθέτης σε βάρος των εταιρειών δημοσκοπήσεων, κάτι που αφορά τη λειτουργία του Εθνικού Συμβουλίου Ραδιοτηλεόρασης.

Υπάρχει θεσμικό κενό, κάτι που τονίστηκε κατά κόρον. Αυτό το κενό αφορά, πρώτον, την εφαρμογή του σχετικού άρθρου του Συντάγματος για τη δυνατότητα της Αντιπολίτευσης να προτείνει τη δημιουργία εξεταστικών επιτροπών. Δεν είναι δυνατόν η πρώτη ουσιαστικά διαδικασία εφαρμογής αυτής της διάταξης να τιναχθεί στον αέρα τόσο εύκολα και με τόσο έωλα επιχειρήματα και από τη μία μεριά, αλλά και από την άλλη μεριά. Αυτό σημαίνει ότι χρειάζεται οπωσδήποτε αλλαγή στον Κανονισμό της Βουλής

Δεύτερον, πιστοποιεί την ανάγκη να διασφαλιστεί εν τοις πράγμασι η δυνατότητα άσκησης της ελεγκτικής αρμοδιότητας του Εθνικού Συμβουλίου Ραδιοτηλεόρασης, όπως βέβαια και η δυνατότητα της Εθνικής Αντιπροσωπείας να αξιολογεί τη λειτουργία αυτού του θεσμού. Παρουσιάστηκαν και από τον κ. Καστανίδη κάποιες συγκεκριμένες προτάσεις σε ό,τι αφορά αυτό το θέμα.

Αυτή η συζήτηση δεν γίνεται εν κενώ. Υπάρχει η ευρωπαϊκή εξέλιξη. Υπάρχει η Ευρωπαϊκή Επιτροπή που κίνησε δημόσια διαβούλευση για την επικείμενη ευρωπαϊκή πράξη για την ελευθερία των μέσων ενημέρωσης που αφορά τη διαφάνεια και την ανεξαρτησία τους, τις προϋποθέσεις για την υγιή λειτουργία τους και τη δίκαιη κατανομή των κρατικών πόρων. Παραδείγματος χάριν, ανεξαρτησία των δημόσιων μέσων ενημέρωσης, διαφάνεια και δίκαιη κατανομή της κρατικής διαφήμισης.

Εγώ στην προηγούμενη συζήτηση που έγινε με αφορμή την πρόταση για τη σύσταση της εξεταστικής επιτροπής, είχα κάνει τρεις πολύ απλές προτάσεις που σκέφτηκα εκείνη τη στιγμή, χωρίς αυτό να σημαίνει ότι είναι οι καλύτερες. Άλλωστε, έχουμε κάνει κι άλλες προτάσεις τις οποίες παρουσίασε και ο κ. Κατρίνης σήμερα στην τοποθέτησή του.

Εγώ πιστεύω ότι με συγκεκριμένα κριτήρια για να κάνει κάθε φορά τις κατανομές του δημοσίου χρήματος σε ό,τι αφορά τα μέσα μαζικής ενημέρωσης, να υπάρχει ένας έλεγχος και από αντιπροσώπους της ΕΣΗΕΑ. Μπορούσαμε να πάρουμε μια απόφαση να προστατέψουμε τον δημοσιογραφικό κόσμο απέναντι στη χειραγώγηση που γίνεται ουσιαστικά στο πλαίσιο της λειτουργίας των μέσων, άρα να τους δώσουμε τη δυνατότητα αντί να τα εκμεταλλεύεται ο καθένας με απλά «μπλοκάκια», να πάμε μέσα από συλλογικές συμβάσεις και, άρα να διασφαλίσουμε και τη μέγιστη δυνατή –δεν γίνεται στον απόλυτο βαθμό- ανεξαρτησία της λειτουργίας του δημοσιογράφου. Όλοι οι δημοσιογράφοι πιστεύουν ότι ουσιαστικά υπηρετούν ένα λειτούργημα.

Επιπλέον, ό,τι χρήματα δίνει στα δημόσια μέσα το κράτος, που είναι χρήματα του ελληνικού λαού, να πηγαίνουν με κριτήρια στο πώς αξιολογούνται και πώς αξιοποιούνται, με έναν τρόπο ενίσχυσης –το λέγαμε παλιά, φαίνεται λίγο παραδοσιακό, αλλά δεν είναι παραδοσιακό, είναι πολύ σύγχρονο- της πολιτισμικής μας ταυτότητας, της παιδείας, της εκπαίδευσης, κ.λπ.. Μαζί με όλες τις άλλες προτάσεις, νομίζω ότι θα μπορούσαμε να βοηθήσουμε προς αυτή την κατεύθυνση.

Έρχομαι τώρα στο πολιτικό πλαίσιο.

Κυρίες και κύριοι συνάδελφοι, ο καθένας σε αυτή την Αίθουσα μπορεί εύκολα να προβλέψει την κατάληξη και αυτής της διαδικασίας για την έκδοση του πορίσματος της εξεταστικής επιτροπής, όπως και σε όλες τις προηγούμενες. Ο καθείς και το πόρισμά του. Οποία πρωτοτυπία! Διάλογος κωφών! Ευθεία χειραγώγηση από την κρατούσα Πλειοψηφία, επιλεκτική επιλογή μαρτύρων όχι μόνο για να μη διαφωτίσει πλευρές, αλλά ακόμη και για να συσκοτίσει και να αποπροσανατολίσει.

Αυτό είναι κάτι που το ζήσαμε επανειλημμένα. Οφείλω να σας πω, όμως, ότι δεν είμαστε όλοι ίδιοι. Εμείς θεσμοθετούσαμε πάντα βήμα με βήμα –και όχι άρτια- τη διαφάνεια και εσείς αντιστεκόσασταν, ένθεν και ένθεν. Εμείς στέλναμε τα στελέχη μας στη δικαιοσύνη και εσείς προσπαθείτε να τα απαλλάξετε προτού συζητηθεί καν το θέμα. Εμείς είμαστε συνεπείς με την αρχή «όλα στο φως» και εσείς κρύβετε τα προβλήματα κάτω από το χαλί.

Δεν είναι τυχαίο, κυρίες και κύριοι συνάδελφοι, ότι για το ίδιο θέμα οι δύο πανομοιότυπες προτάσεις εξεταστικών επιτροπών σε ελάχιστο χρονικό διάστημα, η μία, όταν έγινε, είχε θύμα τον Αλέξη Τσίπρα, ο οποίος γίνεται θύτης στη δεύτερη εξεταστική, ο δε θεσμικός εγγυητής της πρώτης Κυριάκος Μητσοτάκης έγινε χειραγωγός στη δεύτερη. Δεν πρόκειται για πολιτικό μεταμορφισμό. Πρόκειται για θέατρο του παραλόγου και για θέατρο που υποβαθμίζει κυριολεκτικά τη λειτουργία του Κοινοβουλίου, γιατί με τα αντίθετα επιχειρήματα οι δύο παρατάξεις στη μία και στην άλλη επιτροπή διατυπώνουν τον ίδιο προβληματισμό, μόνο που στη μία έχει την ταμπέλα του ΣΥΡΙΖΑ εναντίον της Νέας Δημοκρατίας και στην άλλη έχει της Νέας Δημοκρατίας εναντίον του ΣΥΡΙΖΑ. Υπάρχουν τα ίδια ακριβώς επιχειρήματα είτε υπεράσπισης της Κυβέρνησης είτε υπεράσπισης της Αντιπολίτευσης.

Άρα, λοιπόν, θέλω κλείνοντας να πω κάτι το οποίο το θεωρώ πάρα πολύ σημαντικό. Όλοι μιλάμε για το τέλος της Μεταπολίτευσης. Όλοι! Το λέτε όλοι! Τα κόμματα έχουν εξαντλήσει τη δυνατότητά τους, μπήκαμε σε μια καινούργια εποχή, γίνονται τρομακτικές ανακατατάξεις. Όλοι μιλάνε για το ότι η δημοκρατία έχει ανάγκη από μια θεσμική ανασυγκρότηση. Θα τη συμφωνήσουμε; Το πολιτικό σύστημα οφείλει μετά από μια ατελείωτη διαδρομή να διδαχτεί επιτέλους ότι οι παθογένειες που το ίδιο δημιούργησε δεν μπορούν να αντιμετωπιστούν, αν δεν υπάρχουν ριζικές αλλαγές σε θεσμικό επίπεδο που να προστατεύουν τη διαφάνεια και, ταυτόχρονα, να αποτρέπουν τη χειραγώγηση.

Το λέω με πλήρη συνείδηση, κυρίες και κύριοι συνάδελφοι, γιατί κανείς δεν αρνείται τη σύμφυση οικονομικής και πολιτικής εξουσίας στη σημερινή εποχή και σε παγκόσμιο επίπεδο και σε εθνικό επίπεδο. Κανείς δεν αρνείται τις διαπλοκές που μπορούν να υπάρξουν. Υπάρχει, όμως, ένα θέμα δημοκρατίας και διαφάνειας, ότι δηλαδή όλα αυτά θα πρέπει να απομυθοποιηθούν και να τεθούν στο φως της δημοκρατίας, σε μία σοβαρή θεσμική ανασυγκρότησή της. Μπορούμε να το κάνουμε αυτό; Κάτι θα έχουμε προσφέρει και κυρίως θα έχουμε προσφέρει κάτι πιο απλό, ότι δηλαδή την επόμενη φορά δεν θα συζητήσουμε τα ίδια πράγματα με τα ίδια επιχειρήματα που τη μια φορά χρησιμοποιεί το ένα κόμμα και την άλλη φορά χρησιμοποιεί το άλλο.

Ευχαριστώ πολύ!

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΟΥΣΑ (Σοφία Σακοράφα):** Εγώ ευχαριστώ, κύριε συνάδελφε.

Τον λόγο τώρα έχει ο κ. Ξανθόπουλος εκ μέρους του ΣΥΡΙΖΑ.

**ΘΕΟΦΙΛΟΣ ΞΑΝΘΟΠΟΥΛΟΣ:** Σας ευχαριστώ πολύ, κυρία Πρόεδρε.

Έχει μεγάλη σημασία η σημερινή συζήτηση, γιατί ουσιαστικά αφορά έναν καινοφανή, έναν νεοπαγή θεσμό του ελληνικού Κοινοβουλίου που έχει σχέση με τη δυνατότητα της Αντιπολίτευσης, της Μειοψηφίας γενικότερα, να συστήνει εξεταστικές επιτροπές με βάση το άρθρο 68 του Συντάγματος. Και εδώ από την αρχή φάνηκε η συντηρητική αναδίπλωση που κάνατε ως Νέα Δημοκρατία. Μολονότι η διάταξη αυτή ψηφίστηκε με τη συνέργεια των δύο μεγαλύτερων κομμάτων –την ψήφισαν βέβαια και άλλα κόμματα- και εξ ορισμού από τη ληξιαρχική πράξη γέννησής της αυτή η διαδικασία εμπεριέχει συναίνεση, αρνηθήκατε τη συναίνεση αυτή σε όλα τα στάδια της διαδικασίας και ουσιαστικά θέτετε το πρόβλημα της αναδιαμόρφωσης και της τροποποίησης του Κανονισμού της Βουλής, για να είναι σύννομος και να προβλέπει ανάλογα με το περιεχόμενο της διάταξης του άρθρου 68.

Ειδικότερα, επιλέξατε μονοκομματικό Προεδρείο. Περαιτέρω, μόνοι σας διαμορφώσατε τη λίστα, τον κατάλογο των μαρτύρων. Είχαμε εξεταστική λίστας Πέτσα, χωρίς να έχουμε τον κ. Πέτσα στην επιτροπή. Είναι εντυπωσιακή η άρνησή σας να αντιληφθείτε ότι δεν κάνετε ό,τι θέλετε, επειδή είστε Πλειοψηφία. Κάνετε ό,τι επιβάλλει ο συνταγματικός κανόνας και η δημοκρατική αρχή.

Η σημερινή συνεδρίαση, λοιπόν, διεξάγεται υπό το φως της αποπομπής ενός Υπουργού και της απομάκρυνσης και της διαγραφής ενός δημάρχου. Γιατί; Διότι είπαν πράγματα που τότε έγιναν άκομψα, ενώ τώρα γίνονται με πιο ραφιναρισμένο τρόπο.

Ακούστε, κυρίες και κύριοι συνάδελφοι της Πλειοψηφίας. Ο δικαιολογητικός λόγος που προκαλέσαμε τη σύσταση εξεταστικής επιτροπής για τη λεγόμενη λίστα Πέτσα είναι ακριβώς ο αλόγιστος τρόπος διαχείρισης του δημοσίου χρήματος, ο οποίος ουσιαστικά αδρανοποιεί –αν δεν εκμαυλίζει- συνειδήσεις. Αυτό είναι το πολιτικό περιεχόμενο της πρότασής μας και γι’ αυτόν ακριβώς τον λόγο έχει πολύ μεγάλη σημασία η υπερψήφισή του από όλα τα κόμματα της Αντιπολίτευσης και η επί εδώ και αρκετό καιρό συζήτηση γι’ αυτά τα φαινόμενα.

Είναι προφανές ότι και εμείς συμφωνούμε για την ενίσχυση των επιχειρήσεων του Τύπου, οι οποίες δεν είναι αμιγώς εμπορικές επιχειρήσεις, αλλά έχουν και από ένα πολύ μεγάλο ειδικό βάρος για τη λειτουργία της δημοκρατίας και ως εκ τούτου πρέπει να έχουν και μία βοήθεια και μια υποστήριξη από το πολιτικό σύστημα, γιατί ουσιαστικά και μέσω του Τύπου λειτουργεί το κοινοβουλευτικό μας σύστημα.

Σας εγκαλούμε, λοιπόν, όχι γιατί ενισχύσατε τον Τύπο, αλλά γιατί τον ενισχύσατε αλόγιστα, χωρίς αντικειμενικά κριτήρια και με αμιγώς κομματική προσέγγιση. Δείτε οι ίδιοι σε τι αντίφαση πέσατε. Ενώ με τη λίστα Πέτσα μοιράσατε χρήματα εική και ως έτυχεν, χωρίς κάποια πρόβλεψη και χωρίς κάποια διαδικασία, κάνατε το εντελώς αντίθετο με τη λίστα Κικίλια, όπου τέθηκαν συγκεκριμένες προδιαγραφές, συγκεκριμένες προϋποθέσεις και για εκείνη τη χρηματοδότηση δεν ακούστηκε κάτι.

Στις 3 Ιουλίου 2020 η ΕΣΗΕΑ και άλλες δημοσιογραφικές ενώσεις εκδίδουν ανακοινώσεις και ζητούν να μάθουν με ποια κριτήρια διανεμήθηκαν τα ποσά. Πέντε διεθνείς δημοσιογραφικές οργανώσεις ρωτούν την Κυβέρνηση ποια κριτήρια πρυτάνευσαν και χρηματοδοτήθηκαν επιχειρήσεις του Τύπου.

Η Ευρωπαία Επίτροπος Θεμάτων Διαφάνειας, η κ. Γιούροβα, μας κατατάσσει μαζί με την Ουγγαρία και την Πολωνία σε ακροδεξιές πρακτικές. Η χώρα κατρακύλησε στην εβδομηκοστή θέση στον κατάλογο των χωρών για την ελευθερία του Τύπου. Δεν σας ανησυχεί τίποτα από αυτά; Από όλη τη δημόσια συζήτηση που έγινε εσείς και ειδικά οι συνάδελφοι που ήσαν μέλη της εξεταστικής επιτροπής δεν αντιληφθήκατε ότι ουσιαστικά τον κατάλογο τον συνέτασσε η διευθύνουσα του γραφείου του κ. Πέτσα. Είναι στα πρακτικά της επιτροπής, έχουν κατατεθεί στη Βουλή και πραγματικά δεν μπορώ να καταλάβω γιατί εθελοτυφλείτε.

Ποιος μπορεί να δικαιολογήσει ότι η εφημερίδα «ΚΑΡΦΙΤΣΑ» πήρε 15.000 ευρώ ή το karfitsa.gr πήρε 8. ευρώ; Ότι οι επιχειρήσεις του κ. Φουρθιώτη χρηματοδοτήθηκαν, άσχετα από το ότι μετά τον ορυμαγδό που ξέσπασε αυτή η χρηματοδότηση δεν τελεσφόρησε. Στον αντίποδα αυτών, η «ΑΥΓΗ» πήρε 10.500 ευρώ, το «ΚΟΚΚΙΝΟ» 5.000 ευρώ, η «Εφημερίδα των Συντακτών» 30.000 ευρώ, η ιστοσελίδα της εφημερίδας 10.000 ευρώ, ενώ το «DOCUMENTO» πήρε 0 ευρώ. Το thrakinet.gr πήρε 10.000 ευρώ, μια ιστοσελίδα η οποία παρουσιάζει ένα κρεσέντο ιδεοληψίας, σκοταδισμού, συνωμοσιολογίας και κανείς δεν έλεγξε το περιεχόμενο αυτών των ανθρώπων. Το didymoteicho.net πήρε 1.000 ευρώ το οποίο δεν λειτούργησε σχεδόν καθόλου και τελικώς βεβαίως δεν τιμολογήθηκε. Το δε diavouleusi.gr ήταν ένα site εντελώς ανενεργό το οποίο πήρε 1.000 ευρώ και το οποίο μάλλον τα εισέπραξε.

Καταλήγω με μια επισήμανση: Όταν το κράτος ξοδεύει χρήματα του Έλληνα φορολογούμενου σε μια διαφημιστική καμπάνια, πρέπει να το κάνει με διαφάνεια και σαφείς κανόνες. Υπήρξαν κυβερνήσεις στο παρελθόν που έκαναν ακρότητες και χρησιμοποίησαν το δημόσιο χρήμα ως πολιτικό εργαλείο. Καλό είναι να μην δημιουργούνται υποψίες ότι το φαινόμενο αυτό συνεχίζεται. Η πλήρης διαφάνεια είναι ο μόνος δρόμος, όπως και η θέσπιση καθαρών κανόνων. Είναι η εφημερίδα «ΚΑΘΗΜΕΡΙΝΗ». Εξ οικείων, λοιπόν, τα βέλη, κυρίες και κύριοι συνάδελφοι της Πλειοψηφίας. Είναι καιρός να αντιληφθείτε τη βαριά θεσμική σας ευθύνη.

Σας ευχαριστώ πολύ, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ πολύ, κύριε συνάδελφε.

Τον λόγο έχει τώρα ο κ. Σπανάκης εκ μέρους της Νέας Δημοκρατίας.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ:** Ευχαριστώ πολύ, κυρία Πρόεδρε.

Κύριε Υπουργέ, κυρίες και κύριοι συνάδελφοι, μετά από δεκατρείς συνεδριάσεις, μετά από πενήντα και πλέον ώρες που χρειάστηκαν για τις συνεδριάσεις αυτές, έρχεται στην Ολομέλεια ένα πόρισμα τριακοσίων πενήντα επτά σελίδων. Και έχει τόσο ενδιαφέρον ο ΣΥΡΙΖΑ, που μέσα στην Αίθουσα αυτή βρίσκονται μόνο δύο Βουλευτές. Ήταν ένας και ήρθε και ένας δεύτερος. Τόσο μεγάλο ενδιαφέρον έχει ο ΣΥΡΙΖΑ γι’ αυτή τη συζήτηση, γι’ αυτό το πόρισμα! Και μετά έρχεστε και λέτε στον ελληνικό λαό ότι εμείς θέλαμε να χειραγωγήσουμε την κοινή γνώμη, να ευτελίσουμε τους θεσμούς και να κατασπαταλήσουμε το δημόσιο χρήμα. Αυτά βγαίνετε και λέτε έξω, στα κανάλια, σε όσους σας ακούνε βέβαια γιατί δεν έχουν μείνει και πολλοί να σας ακούνε πια.

Κυρίες και κύριοι συνάδελφοι, θέλω να είμαι πολύ συγκεκριμένος. Η Νέα Δημοκρατία στήριξε την πρόταση του ΣΥΡΙΖΑ για τη σύσταση εξεταστικής επιτροπής στη λογική ότι δεν πρέπει να συστήνονται εξεταστικές επιτροπές μόνο από την κοινοβουλευτική Πλειοψηφία. Αυτό μέχρι σήμερα δεν το έχετε αναγνωρίσει. Ένα το κρατούμενο.

Η Κυβέρνηση της Νέας Δημοκρατίας, η κυβερνητική πλειοψηφία της Νέας Δημοκρατίας συμμετείχε με αίσθημα ευθύνης σε αυτή την εξεταστική επιτροπή. Οι συνεδριάσεις ήταν δημόσιες, κάτι το οποίο στην αρχή το κτυπήσατε και αυτό. Λέγατε ότι αποκρύψαμε κρίσιμης σημασίας έγγραφα, εντάλματα πληρωμής, ότι δεν καλέσαμε μάρτυρες, πολιτικά πρόσωπα, όλα αυτά τα οποία κατέληξαν σήμερα να είναι τα μεγαλύτερα αστεία και τα μεγαλύτερα ανέκδοτα.

Επιθυμούσατε την κλήση πολιτικών προσώπων από την αρχή, από την πρώτη ώρα, από το πρώτο λεπτό, για να μετατρέψετε την εξεταστική επιτροπή σε πολιτική δίκη, με σκοπό τη δημιουργία εντυπώσεων. Μόνο αυτό θέλατε και αποδείχτηκε, διότι δεν υπήρχε κανένα βάσιμο και κανένα σοβαρό επιχείρημα.

Και φυσικά η διαστρέβλωση των πραγματικών γεγονότων είναι απίστευτη. Ακόμα και μαρτυρίες στην επιτροπή διαστρεβλώνονται, κόβονται και ράβονται για να πείσουν για το αφήγημά σας.

Η Ανεξάρτητη Αρχή Δημοσίων Συμβάσεων ανέφερε ότι όλες οι χώρες της Ευρωπαϊκής Ένωσης προχώρησαν σε έκτακτα μέτρα για την αντιμετώπιση των επιπτώσεων από την πανδημία και ως εκ τούτου δικαιολογείται η έκδοση της πράξης νομοθετικού περιεχομένου και στον τομέα των συμβάσεων. Εσείς αμφισβητείτε την ανεξάρτητη αρχή; Πείτε το. Και γενικότερα αμφισβητείτε τους θεσμούς, όπως τη δικαιοσύνη, ανάλογα με το αν οι αποφάσεις σας βολεύουν ή όχι; Έτσι θα πάμε; Αυτή την εικόνα θα δώσουμε στον ελληνικό λαό;

Κυρίες και κύριοι, για να μην ξοδεύω τον χρόνο και επειδή στον ελληνικό λαό πρέπει να μιλάμε πολύ συγκεκριμένα, λέω το εξής: Είπατε ότι εμείς χειραγωγούμε την κοινή γνώμη και ότι οι δημοσκοπήσεις έδειξαν άνοδο της Νέας Δημοκρατίας και μείωση του ΣΥΡΙΖΑ πριν τις εκλογές. Έρχεστε τώρα και λέτε τα ίδια.

Σας λέω, λοιπόν, από το Βήμα αυτό ξεκάθαρα ότι δεν φταίει καμμία δημοσκοπική εταιρεία, αλλά η δική σας αδιέξοδη πολιτική. Αυτό είναι το ζητούμενο, ότι αυτή τη στιγμή επειδή δεν έχετε πολιτικά επιχειρήματα, δεν έχετε πολιτική πρόταση για τα θέματα που απασχολούν τον ελληνικό λαό στην καθημερινότητα. Σήμερα τον ελληνικό λαό τον απασχολούν άλλα θέματα για τα οποία θέματα εμείς φέρνουμε συνεχώς διατάξεις και συνεχώς εσείς έρχεστε εδώ και τις καταψηφίζετε. Εδώ καταψηφίσατε διατάξεις για νοσοκομείο στη Θεσσαλονίκη, διατάξεις που αφορούν ευνοϊκές ρυθμίσεις για τους φορολογούμενους και πάρα πολλές άλλες διατάξεις. Γιατί; Διότι πάτε σε μια λογική για το στεγνό «όχι». Πήγατε στη λογική να πείτε ότι εμείς κάναμε κατασπατάληση ή ότι κάναμε χειραγώγηση κοινής γνώμης. Πέσατε και εκεί στο κενό. Πού αλλού θα το πάτε;

Σήμερα, λοιπόν, τελειώνει αυτό το ζήτημα. Με αυτό το πόρισμα πέφτει φως σε κάθε λάσπη που ρίξατε στον ανεμιστήρα. Η οποιαδήποτε πρότασή σας είτε στα κανάλια είτε στο Κοινοβούλιο είτε σε γραπτό λόγο είναι αυτή τη στιγμή απαντημένη σε αυτές τις τριακόσιες πενήντα επτά σελίδες.

Εγώ το μόνο που θέλω είναι να καλέσω τους συναδέλφους του ΣΥΡΙΖΑ είναι να διαβάσουν καλά αυτό το πόρισμα πριν μιλήσουν και επιτέλους να έρθουν στην πραγματικότητα. Η πραγματικότητα είναι άλλη και λέει ότι πρέπει με αίσθημα ευθύνης να σταθούμε δίπλα στον Έλληνα πολίτη, στην ελληνική οικογένεια, να αντιμετωπίσουμε τα προβλήματα που υπάρχουν στην καθημερινότητα, όπως το κύμα ακρίβειας που έρχεται, όπως η πανδημία και όλα άλλα ζητήματα, στα οποία η Κυβέρνηση της Νέας Δημοκρατίας στέκεται με υπευθυνότητα.

Επιτέλους πάμε λοιπόν σε αυτή τη λογική διότι αυτή η λογική θα λύσει τα προβλήματα -αυτά τα θέματα απασχολούν την ελληνική οικογένεια- και όχι αυτή η κινδυνολογία και αυτός ο φόβος που εσείς θέλετε να μεταφέρετε σε κάθε ελληνικό νοικοκυριό.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε συνάδελφε.

Τον λόγο τώρα έχει ο κ. Γιαννούλης εκ μέρους του ΣΥΡΙΖΑ.

**ΧΡΗΣΤΟΣ ΓΙΑΝΝΟΥΛΗΣ:** Ευχαριστώ πολύ, κυρία Πρόεδρε.

Κύριε Σπανάκη, σας χαρίζω τις τριακόσιες πενήντα επτά σελίδες. Να ξέρετε ότι το πολιτικό μέλλον της χώρας θα κριθεί από ένα κομμάτι χαρτί. Θα είναι τα εκατομμύρια ψηφοδέλτια που θα βρίσκετε στις κάλπες, όταν θα γίνουν εκλογές και εκεί θα αποτυπώνεται πόσο επικίνδυνη, εγκληματική και αδρανής Κυβέρνηση ήσασταν για όλα αυτά τα χρόνια. Ένα κομμάτι χαρτί θα είναι, θα είναι τα ψηφοδέλτια του ΣΥΡΙΖΑ - Προοδευτική Συμμαχία που θα τα βρίσκετε στις κάλπες και θα τρίβετε τα μάτια σας. Αλλά είστε αδιόρθωτοι, είστε προκλητικοί, γιατί συζητάμε σήμερα στη σκιά της κατάθεσης του νομοσχεδίου για τη διάλυση του ΕΦΚΑ, εκεί όπου οι υπάλληλοι ανεξαρτήτως πολιτικού χρώματος πριν λίγες μέρες μας είπαν το εξής, με το οποίο πρέπει να αναμετρηθείτε, και με την ιστορία και με τη συνείδησή σας. Εκατόν ογδόντα εξωτερικοί συνεργάτες κατάφεραν να εκδώσουν δύο συντάξεις και η μία ήταν λάθος! Και όλα αυτά τα χρήματα που ετοιμάζεστε να δώσετε με την ίδια λογική της λίστας Μητσοτάκη θα πέσουν σε αδιέξοδο εις βάρος των Ελλήνων πολιτών.

Λοιπόν, να πούμε αλήθειες. Ξέρω ότι έχετε δυσανεξία. Δούκας, Ηλεία, φωτιές, ογδόντα τέσσερις νεκροί, Γεωργαντάς, εξαργύρωση κομματικών ρουσφετιών και λίστα Μητσοτάκη είναι μία ενιαία γραμμή, μία ευθεία που καταλήγει στην πολιτική σας αντίληψη. Νομίζετε και νομίζατε πάντα ότι το κράτος είστε εσείς, ότι σας ανήκει και έτσι συμπεριφέρεστε, σαν να είναι αποκλειστικό προνόμιο η εξουσία. Κάνατε ό,τι μπορούσατε στην εξεταστική για να κρυφτεί η αλήθεια, η αυταπόδεικτη αλήθεια.

Κύριε Τσιάρα, υποστηρίζετε το επιχείρημα -και θαυμάζω την υπομονή σας τόσες ώρες- ότι 42 εκατομμύρια ευρώ που διατέθηκαν, όπως προκύπτει από την εξεταστική, με τρόπο αδιαφανή, με τρόπο πολιτικά μεμπτό, ήταν σε άγνοια του Πρωθυπουργού και των συνεργατών του; Σε λίγο θα μας πείτε ότι υπάρχει κι ο Άγιος Βασίλης! Είναι το επόμενο. Η λίστα Μητσοτάκη - Πέτσα είχε την υπογραφή του Μεγάρου Μαξίμου, ό,τι κι αν θέλετε να υποστηρίξετε και μάλιστα διαπνέεται από τον εθισμό σας στο πελατειακό κράτος και μια αέναη προσπάθεια μέσω εξαγορών, εκμαυλισμού και ρουσφετιών να διεκδικείτε την εξουσία.

Γεωργαντάς. Θέλω να σας ρωτήσω ειλικρινά, πιστεύετε ότι η αναβάθμιση του κ. Γεωργαντά σε Υπουργό Αγροτικής Ανάπτυξης με όλο αυτό το αξιακό background που ανέδειξε μέσα από το βίντεο - μαρτυρία «εξαργυρώστε τα ρουσφέτια, θυμίστε στον κόσμο ότι πήραμε stage, θυμίστε στον κόσμο ότι κάναμε συμβάσεις εργασίας, θυμηθείτε ότι κάναμε μικρορουσφέτια και ελάτε να εξαργυρωθούν στην κάλπη» είναι το πνεύμα των μεταρρυθμίσεων και της Ελλάδας του 2030 που ονειρεύεστε; Και νομίζετε ότι μας κοροϊδεύετε; Τριχίλιαρα στην Ηλεία, κυνισμός και προσδιορισμοί τύπου «εποποιίας» και δεν έχετε να αρθρώσετε το παραμικρό!

Βέβαια στην παράταξή σας τα παράδοξα δεν μας εκπλήσσουν. Θα σας πω ένα, για να μπούμε στην ουσία. Από αυτό το Βήμα ο εξαιρετικά τεχνίτης της υποκριτικής Άδωνις Γεωργιάδης δήλωνε τη συμπάθειά του στον Θοδωρή Ρουσόπουλο ως θύμα πολιτικής σκευωρίας για την υπόθεση του Βατοπεδίου. Μα δείτε, που να πάρει, τα βίντεο του 2007, τον κ. Γεωργιάδη να λέει ότι όσοι ψηφίζουν Νέα Δημοκρατία είναι ψεύτες και κλέφτες κι ο κ. Ρουσόπουλος είναι ένοχος! Μην παίζετε με τη νοημοσύνη μας! Η δραματουργία και η πρόζα θέλουν μεν ταλέντο, θέλουν και συνέπεια, θέλουν και ουσία.

Υποστηρίζετε ότι δήθεν αυτά τα 42 εκατομμύρια δεν δόθηκαν μόνο για το πρόγραμμα «ΜΕΝΟΥΜΕ ΑΣΦΑΛΕΙΣ» -αλλά η Ελλάδα είναι ανασφαλής και ακόμα μετράει εκατό νεκρούς την ημέρα!-, υποστηρίζετε ότι το κάνατε για να υποστηρίξετε και τον Τύπο, τα μέσα ενημέρωσης και τους δημοσιογράφους. Θα ήταν ενδιαφέρουσα κουβέντα εάν ήταν αληθινή, θα ήταν ενδιαφέρουσα κουβέντα αν δεν αποτελούσε ένα ακόμα ψέμα από αυτά που με ευκολία και ταχύτητα εκφέρετε εδώ και δυόμισι και πλέον χρόνια.

Στην Ελλάδα, κυρίες και κύριοι συνάδελφοι, εργάζονται εκατοντάδες επαγγελματίες δημοσιογράφοι, εκδίδονται εξαιρετικά έντυπα, λειτουργούν αξιόπιστες σελίδες, εκδίδονται περιοδικά, υπάρχουν ηλεκτρονικά μέσα μεγάλης αξιοπιστίας και επαγγελματικής επάρκειας. Με τη λίστα Πέτσα και σε συγκεκριμένες προκλητικές περιπτώσεις χρηματοδοτήσατε παρασιτικά μέσα και υποδυόμενους δημοσιογράφους και υποδυόμενους εκδότες. Για αυτό δεν έχετε ακούσει τίποτε; Αυτή δεν είναι η πλειοψηφία, αλλά είναι οι λίγοι που προκαλούν θόρυβο και έχουν ως αξιακό κώδικα τον κιτρινισμό και την ψευδολογία. Αυτούς βοηθήσατε να επιβιώσουν με τη λίστα Πέτσα και θα έπρεπε να ντρέπεστε.

Βοηθήσατε να επιβιώσουν οι «Φουρθιώτηδες» ανά την Ελλάδα. Από αυτό το Βήμα βαφτίσατε δημοσιογραφία τον υπόκοσμο και τη νύχτα και τους δημοσιογράφους που οφείλουν να ελέγχουν την εξουσία και την Κυβέρνηση σπεύσατε να τους καταδικάσετε. Απευθύνομαι κυρίως στους Βουλευτές της περιφέρειας και έχω και μπροστά μου τον κ. Ανδριανό, που έχει και εμπειρία από τον χώρο του Τύπου και εκλέγεται στην περιφέρεια. Θα σας περιγράψω μια εικόνα. Υπάρχει κάποιος από εσάς τους συναδέλφους της Νέας Δημοκρατίας που δεν έχει δεχθεί πρόσκληση, πρόκληση, προβοκάτσια ομηρίας από παράσιτα της δημοσιογραφίας που έχει μέσα η λίστα Πέτσα, για να μπείτε σε πολιτική ομηρία; Υπάρχει κάποιος από εσάς που με 100 ευρώ ή με 200 ευρώ δεν αντιμετώπισε το δίλημμα «ή πληρώνεις και «παίζεις» ή δεν πληρώνεις και χάνεσαι»;

Χάνεται μια ιστορική ευκαιρία με την εξεταστική επιτροπή να βάζαμε ένα τέλος σε αυτή την παθογένεια που είναι μια γενικευμένη εικόνα που αρνείστε να την παραδεχτείτε ως πραγματικότητα. Γιατί θέλει γενναιότητα. Αυτό που συμβαίνει με τους «Φουρθιώτηδες» ανά την Ελλάδα δεν πλήττει μόνο το πολιτικό σας μέλλον, πλήττει τη δημοκρατία. Πυλώνας της δημοκρατίας είναι η ελευθεροτυπία και η ελευθερία της γνώμης. Δυστυχώς τροχοπέδη της δημοκρατίας είναι η εξαργύρωση, ο εκμαυλισμός, η εξαγορά.

Καλώ έναν προς έναν, μία προς μία τους Βουλευτές της Συμπολίτευσης να μου πει «όχι, δεν είναι έτσι», ότι δεν υπάρχει αυτό το κύκλωμα που μέσα από τη «λίστα Πέτσα» επιβεβαιώνεται και επιβραβεύεται. Ξαναλέω, είναι μειοψηφία αλλά επειδή κάνουν θόρυβο μπορούν και εκβιάζουν.

Θα κλείσω, κυρία Πρόεδρε, λέγοντας το εξής. Εάν θέλετε πραγματικά σε αυτή τη χώρα να απολαμβάνουμε όλοι ίσες υποχρεώσεις και δικαιώματα στον χώρο του Τύπου και κόντρα στις μεθόδους εκμαυλισμού και εξαγοράς, υπάρχουν κανόνες. Όλοι συγκλονιστήκαμε πρόσφατα από τη δολοφονία του δεκαεννιάχρονου Άλκη στη Θεσσαλονίκη. Και δεν θα το χρησιμοποιήσω ως αγοραίο επιχείρημα ούτε ψηφοθηρικό. Σκεφτήκατε ποτέ ότι τα τρία χρόνια αδράνειας στην έκδοση αδειών για ραδιόφωνα και περιφερειακούς σταθμούς, πολλά εκ των οποίων όχι απλώς προάγουν, αλλά οργανώνουν την οπαδική βία, είναι μια πολιτική σας ευθύνη; Την αναλαμβάνετε; Είναι ωραίο, χρήσιμο να εμφανίζουμε την οδύνη μας για τον συγκλονιστικό θάνατο, τη δολοφονία ενός νέου παιδιού.

Επί της ουσίας ο ρόλος μας είναι να βγάζουμε δεκάρικους λόγους;

Τρία χρόνια τώρα η αναρχία στις ραδιοφωνικές συχνότητες είναι εγκληματική και τον άνθρωπο, τον Υπουργό ο οποίος έβαλε μια τάξη στο θέμα των τηλεοπτικών αδειών εθνικής εμβέλειας με 250 εκατομμύρια έσοδα για το δημόσιο, τον διώκετε. Ξέρετε γιατί; Διότι φοβάστε την αλήθεια, φοβάστε τη διαφάνεια, φοβάστε την εντιμότητα, φοβάστε τους κανόνες, φοβάστε ό,τι δεν μπορεί να λειτουργήσει παρασιτικά για να διατηρήσετε εσείς την εξουσία. Εδώ, όμως, αυτά που συζητάμε είναι θέματα δημοκρατίας, όχι Νέας Δημοκρατίας, όχι Κυριάκου Μητσοτάκη.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστούμε τον κύριο συνάδελφο.

Τον λόγο έχει εκ μέρους της Νέας Δημοκρατίας ο κ. Υψηλάντης.

**ΒΑΣΙΛΕΙΟΣ - ΝΙΚΟΛΑΟΣ ΥΨΗΛΑΝΤΗΣ:** Ευχαριστώ πολύ, κυρία Πρόεδρε.

Κύριε Υπουργέ, κύριε Υφυπουργέ, κυρίες και κύριοι Βουλευτές, δεν είχα καμμία αμφιβολία ότι θα ακούγαμε διάφορες ιστορίες από τους συναδέλφους του ΣΥΡΙΖΑ επί παντός επιστητού. Άλλωστε είναι γνώριμο το ότι ζουν στον δικό τους κόσμο, είναι γνώριμο ότι οι άνθρωποι αυτοί πλάθουν σήμερα τέτοια σενάρια, ώστε να δικαιολογήσουν το χθες τους, την αδράνειά τους, την ανυπαρξία τους.

Αποκορύφωμα, άλλωστε, αυτού που συζητάμε σήμερα, της πολιτικής διολίσθησης του ΣΥΡΙΖΑ, ήταν το περιεχόμενο και η διαδικασία που επιχείρησε να ακολουθηθεί του αιτήματός του για σύσταση εξεταστικής επιτροπής. Ενδεής πολιτικών και προτάσεων και αποτεφρωμένος πολιτικά από τη δική του κυβερνητική δραστηριότητα, κάνοντας χρήση ενός πολύ σοβαρού κοινοβουλευτικού μέσου που πρότεινε και ψήφισε η Νέα Δημοκρατία με την Αναθεώρηση του Συντάγματος του 2019, του άρθρου 68 παράγραφος 2, δηλαδή τη σύσταση εξεταστικής επιτροπής με πρόταση της Αντιπολίτευσης, επεδίωξε όχι να ελέγξει, αλλά αντίθετα να σπιλώσει πολιτικά και ηθικά την Κυβέρνηση της Νέας Δημοκρατίας. Το ίδιο το αίτημα του ΣΥΡΙΖΑ πρόδιδε την ουσιαστική του πρόθεση να διασύρει Υπουργούς, αποδίδοντας σε αυτούς a priori ευθύνες, και στιγματισμένους να τους σύρει στην εξεταστική επιτροπή, μεταβάλλοντάς τη από μέσο κοινοβουλευτικού ελέγχου σε ένα έκτακτο δικαστήριο.

Ανασταλτικό εμπόδιο στις προθέσεις του ΣΥΡΙΖΑ στέκονται το Σύνταγμα και ο Κανονισμός της Βουλής. Με απόλυτο σεβασμό στις διατάξεις τους έγινε και η εκλογή του Προεδρείου, ορίστηκε η διαδικασία εξέτασης των μαρτύρων και συλλογής των αποδεικτικών στοιχείων και ολοκληρώθηκαν υποδειγματικά στην προβλεφθείσα από την Ολομέλεια της Βουλής χρονική περίοδο οι εργασίες της και η κατάθεση του πορίσματος και των γνωμών.

Η συνεπής αυτή αρχή της διαδικασίας, στάση της κυβερνητικής πλειοψηφίας από τη μια και το έωλο, ασαφές και βαθύτατα τοξικογόνο της πρότασης του ΣΥΡΙΖΑ από την άλλη, οδήγησαν εκ προοιμίου την πλευρά της Αξιωματικής Αντιπολίτευσης να διολισθήσει τη συζήτηση σε ένα προφανώς αβάσιμο αίτημα σύστασης διαπαραταξιακού Προεδρείου, κάτι που δεν προβλέπεται άλλωστε από τον Κανονισμό της Βουλής, σε διαδικαστικής φύσεως ερωτήματα, άλλοτε για επουσιώδεις λόγους, άλλοτε αιτούμενη εγγράφων που δήθεν ήταν αναγκαία για να μπορέσουν να εξετάσουν μάρτυρες με σκοπό να κωλυσιεργήσουν τη συζήτηση, αλλά και αντικαθιστώντας συχνά τον εισηγητή τους, γιατί πόσα αστήρικτα να γεννήσει ένα μυαλό;

Απ’ όλα τα στοιχεία που συγκεντρώθηκαν και τις καταθέσεις των μαρτύρων, προέκυψαν και η διαφάνεια και το νόμιμο των διαδικασιών της ανάθεσης, εκτέλεσης και παράδοσης των ενημερωτικών εκστρατειών «Μένουμε Σπίτι», «Μένουμε Ασφαλείς» για τον εμβολιασμό, για την υλοποίηση στρατηγικής και για τη διαχείριση των σχέσεων της χώρας μας με τα διεθνή μέσα από την «ENTERPRISE GREECE», τις συμβάσεις της «ΕΔΥΤΕ Α.Ε.» και της «REPOSITION STRATEGY» και τέλος αυτά σχετικά με τα δημοσκοπικά της εταιρείας «OPINION POLL».

Οι στόχοι της ενημερωτικής καμπάνιας επιτεύχθηκαν πλήρως, ξεπερνώντας τις αρχικές εκτιμήσεις πληθυσμιακής κάλυψης και με κόστος μικρότερο από άλλες ευρωπαϊκές χώρες αντίστοιχου μεγέθους με τη δική μας. Η διαδικασία επιλογής των μέσων ενημέρωσης που συμμετείχαν στην εκστρατεία για τον COVID-19 έγινε αποκλειστικά από την «INITIATIVE MEDIA», που χρησιμοποίησε ειδικά υπολογιστικά εργαλεία και αλγορίθμους και η αξιολόγηση της «INITIATIVE MEDIA» δόθηκε στην αναθέτουσα αρχή. Δεν υπήρξε πολιτική πίεση για την προσθήκη ή απόρριψη μέσων. Συμμετείχαν άλλωστε και μέσα που παραδοσιακά στηρίζονται από τον ΣΥΡΙΖΑ.

Σχετικά με τα τοπικά και περιφερειακά μέσα, το σύνολο της προϋπολογιζόμενης δαπάνης έφτασε στο 26,44%, όπως προέβλεπε η σύμβαση ότι ρητά είχε συμφωνηθεί ότι θα πρέπει να είναι τουλάχιστον άνω του 20%. Συμμετείχαν διακόσια εβδομήντα δύο έντυπα και δεν υπήρξε καμμία καταγγελία στην ΕΥΕΑ ως προς τη διαδικασία.

Ταυτόχρονα, δεν προέκυψε η παραμικρή προσπάθεια χειραγώγησης μέσου ενημέρωσης λόγω της συμμετοχής του στην εκστρατεία. Αυτά κατατέθηκαν στην επιτροπή.

Δόθηκαν και απαντήσεις στις αιτιάσεις για τη μη συμμετοχή της εφημερίδας «DOCUMENTO», η οποία ούτε στοιχεία κυκλοφορίας παρουσίαζε ούτε ήταν εγγεγραμμένη στην Ένωση Ιδιοκτητών Ημερησίων Εφημερίδων Αθηνών. Επίσης, κατά την περίοδο εκείνη είχε δημοσιεύματα με τον τίτλο: «Από το Μένουμε Σπίτι στο Μένουμε Ταπί»», «Κορωνοϊός-Κοροϊδοϊός», «Μάσκα-Φίμωτρο», τα οποία υπονόμευαν τη συλλογική προσπάθεια λήψης μέτρων προστασίας.

Η πληρωμή των μέσων έγινε κανονικά από το Υπουργείο Οικονομικών, αφού πρώτα ελέγχθηκαν πλήρως όλα τα τιμολόγια μαζί με τα αποδεικτικά των δημοσιεύσεων.

Είναι χαρακτηριστική και πολύ ξεκάθαρη η κατάθεση του Προέδρου της Τριμερούς Επιτροπής που θα αναλάμβανε προσωρινά και οριστικά το έργο, του κ. Γιαμουρίδη, ο οποίος επιβεβαίωσε την απόλυτα προσηλωμένη στον νόμο διαδικασία προσωρινής και οριστικής παραλαβής του έργου και στην τυπική και -στο πλαίσιο των αρμοδιοτήτων της- απολύτως αναγκαίας συνεργασίας με την ανάδοχο εταιρεία «INITIATIVE MEDIA».

Συμπερασματικά, εν μέσω της πανδημίας, των πρωτόγνωρων και έκτακτων καταστάσεων, η μόνη συνεισφορά του ΣΥΡΙΖΑ ήταν η σπίλωση με έντονο ιδεοληπτικό και λαϊκίστικό ύφος των ενεργειών της Κυβέρνησης που σαφώς έγιναν προς όφελος των Ελλήνων. Αυτό αποτελεί στην ουσία από την πλευρά του ΣΥΡΙΖΑ υπονόμευση της εθνικής προσπάθειας σε μια χρονική στιγμή κατά την οποία η Κυβέρνηση με υψηλό αίσθημα ευθύνης εργάστηκε και συνεχίζει να εργάζεται για τη διαφύλαξη της δημόσιας υγείας, την ενημέρωση των πολιτών και τη θωράκιση της οικονομίας. Αποδείχθηκε πέρα πάσης αμφιβολίας η μη ύπαρξη ποινικών ή πολιτικών ευθυνών πολιτικών προσώπων για τις υποθέσεις αυτές.

Η Κυβέρνηση συνεχίζει μέσα σε αυτή την πρωτοφανή για την ανθρωπότητα κατάσταση να εργάζεται συστηματικά για την καλύτερη δυνατή ανάσχεσή της και την αντιμετώπισή της με κάθε δυνατό και νόμιμο μέσο.

Το μόνο που πραγματικά λυπεί –και δεν έχει ακουστεί σήμερα στην Αίθουσα αυτή- είναι η απώλεια εκατομμυρίων σε όλον τον κόσμο ψυχών εξαιτίας αυτής της μάστιγας που πλήττει την ανθρωπότητα, κάτι που δυστυχώς σήμερα επιδιώκει να χρησιμοποιήσει σε βάρος της ελληνικής Κυβέρνησης ο ΣΥΡΙΖΑ. Ευτυχώς, όμως, η λογική και η κατανόηση είναι ακόμα στοιχεία που διακρίνουν τον Έλληνα, την πλειονότητα των Ελλήνων, όχι όμως τους αδιόρθωτους της Αντιπολίτευσης στη χώρα μας.

Κυρίες και κύριοι της Αντιπολίτευσης, κρατήστε μεταξύ σας τις αποστάσεις, διότι εμείς θα συνεχίσουμε το δημιουργικό μας έργο προς όφελος του ελληνικού λαού και μόνο.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστούμε τον κύριο συνάδελφο.

Τον λόγο τώρα έχει ο κ. Χατζηγιαννάκης εκ μέρους του ΣΥΡΙΖΑ.

**ΜΙΛΤΙΑΔΗΣ ΧΑΤΖΗΓΙΑΝΝΑΚΗΣ:** Κυρίες και κύριοι συνάδελφοι, παρ’ ότι ο χρόνος είναι εξαιρετικά περιορισμένος για μια τόσο σοβαρή υπόθεση και θα πρέπει να ακουστούν πολλά, θα προσπαθήσω να ξεκινήσω τη σημερινή μου τοποθέτηση με μια εικόνα από το μέλλον.

Φανταστείτε λοιπόν σε δέκα με δεκαπέντε χρόνια έναν πρώην Υφυπουργό παρά τω Πρωθυπουργώ μάλιστα της Νέας Δημοκρατίας να αφηγείται σε μια ομάδα που θα έχει κάτσει σε κάποια περιοδεία του, είτε στα χωριά του στη Φθιώτιδα είτε κάπου αλλού, και να λέει: «Έτσι καταφέραμε να γαντζωθούμε τέσσερα χρόνια στην κυβέρνηση, έτσι καταφέραμε και παρά το γεγονός ότι είχαμε τους χειρότερους δείκτες για πολύ καιρό στα ζητήματα της πανδημίας, με δεκάδες χιλιάδες νεκρούς, παρότι καταφέρναμε σε κάθε φυσική καταστροφή είτε να καίγονται είτε να θάβονται κάτω από το χιόνι δεκάδες συμπολίτες μας και παρ’ ότι ήμασταν τελείως ανίκανοι να αντιμετωπίσουμε τα ζητήματα της ακρίβειας, εμείς καταφέραμε, μοιράζοντας αφειδώς και χωρίς κανένα κριτήριο χρήματα στα μέσα μαζικής ενημέρωσης, όχι μόνο να μη βγαίνει αυτή η εικόνα σε αυτά, αλλά να παρουσιάζεται και ο Κυριάκος Μητσοτάκης ως Μωυσής». Και να απαντάει προφανώς κάποιος από την παρέα του: «Το θυμάμαι αυτό που λέτε. Μάλιστα ο εκδότης που το έγραψε είχε και ένα σάιτ και μία εφημερίδα, είχε εισπράξει 180.000 ευρώ, τα έκλεισε μετά από δύο μέρες βέβαια, αλλά έτσι μπορέσαμε κι εμείς να μην ακούγεται τίποτα στα συστημικά μέσα επί τόσο μακρό χρονικό διάστημα».

Σε αυτόν δυστυχώς τον όχι και τόσο υποθετικό διάλογο είναι η ουσία της σημερινής συζήτησης. Σε περίοδο πανδημίας η Κυβέρνηση της Νέας Δημοκρατίας επέλεξε συνειδητά να αφήσει το ΕΣΥ να καταρρεύσει, με αποτέλεσμα η χώρα μας να μετρά κάθε μέρα εκατόμβες νεκρών.

Αντί λοιπόν να στηρίξετε τη δημόσια υγεία, επιλέξατε να κάνετε αυτό που γνωρίζετε καλύτερα: επικοινωνιακή διαχείριση, έλεγχο των μέσων μαζικής ενημέρωσης και χειραγώγηση. Με πρόφαση την υπαρκτή ανάγκη για ενημέρωση των πολιτών για την πανδημία, προχωρήσατε με τις λίστες Πέτσα σε δαπάνες κάτω από συνθήκες πλήρους αδιαφάνειας δεκάδων εκατομμυρίων. Όπως αποδείχτηκε βέβαια, η εταιρεία στην οποία έγινε η ανάθεση και προσπάθησε να διαχειριστεί αυτό το τόσο θεάρεστο έργο, έπαιρνε εντολές κατευθείαν από την ίδια την Προεδρία της Κυβέρνησης, από την ίδια τη διευθύντρια του Υφυπουργού του κ. Πέτσα. Μας τα κατέθεσε και υπάρχουν ευτυχώς στα Πρακτικά.

Αυτό είναι το καλό που είχε αυτή η εξεταστική, παρά το γεγονός ότι προσπαθήσατε κι εκεί να αποκρύψετε, είτε αποκρύπτοντας έγγραφα είτε προφανώς με το σκανδαλώδες να μην καλέσετε τους εμπλεκόμενους υπουργούς -είχαμε λίστα Πέτσα χωρίς Πέτσα, λίστα Κικίλια χωρίς Κικίλια- και όποιους ήταν διατάκτες, γιατί ακριβώς φοβόσασταν ότι θα εκτεθούν ανεπανόρθωτα -που ήδη έχουν εκτεθεί βέβαια-, αλλά δεν μπορέσατε παρόλα αυτά να το καλύψετε.

Αλλά τι συζητάμε; Εδώ στο ζήτημα της «OPINION POLL», τον άνθρωπο που εξέταζε η εξεταστική μας επιτροπή αν έπρεπε να λάβει χρήματα, 270.000 ευρώ, ενώ έκανε δημοσκοπήσεις από άλλη εταιρεία, θεωρήσατε ότι είναι περιττό να έρθει. Το θεωρήσατε δηλαδή εσείς περιττό να έρθει ο ελεγχόμενος.

Ας πάμε, όμως, να δούμε τι έβγαλε έστω και με αυτή την προσπάθεια η επιτροπή.

Συμπέρασμα πρώτο: Κριτήρια βάσει των οποίων μοιράστηκαν τα μέσα μαζικής ενημέρωσης τις λίστες Πέτσα για τις καμπάνιες «Μένουμε σπίτι» και «Μένουμε ασφαλείς» υπήρξαν; Δεν υπήρξαν. Υπήρξε ένας αόριστος αλγόριθμος, από ό,τι μας είπε ο κ. Γκάλγκος, τον οποίον ούτε τον κατάλαβε κανείς ούτε τον κατέθεσε σε κανέναν. Τι έγινε όμως αντιθέτως; Τι αποδείχτηκε;

Η λίστα Κικίλια που ήταν λίγους μήνες μετά με παρεμφερές περιεχόμενο για την καμπάνια του εμβολιασμού ακολούθησε τελείως διαφορετική διαδικασία ανάθεσης, νόμιμη με το Ενωσιακό και Εθνικό Δίκαιο και τουλάχιστον είχε κριτήρια, ελαφριά μεν, αλλά τουλάχιστον είχε κριτήρια. Πώς εκτέθηκε ο κ. Πέτσας ανεπανόρθωτα; Πήγε η σύμβαση του κ. Κικίλια στο Ελεγκτικό Συνέδριο και το Ελεγκτικό Συνέδριο -η δικαιοσύνη δηλαδή, το αρμόδιο ελεγκτικό όργανο- τι είπε; Είπε το απλούστατο, ότι κριτήρια προφανώς και πρέπει να υπάρχουν, ότι η τηλεθέαση, τα φύλλα που πουλάει ο έντυπος Τύπος, η ακροαματικότητα και προφανώς η επισκεψιμότητα των σάιτ είναι κριτήρια που πρέπει να λογίζονται και είναι εύκολο να τα διερευνήσει και η οποιαδήποτε ελεγκτική αρχή.

Στη λίστα Πέτσα είχαμε κάτι τέτοιο; Όχι. Η ίδια επομένως η ενέργεια άλλου σας Υπουργείου εκθέτει ανεπανόρθωτα τον κ. Πέτσα και τον τρόπο με τον οποίον διαχειριστήκατε τα 20 εκατομμύρια. Είναι σαφέστατο πλέον αυτό.

Τι υπάρχει όμως επιπλέον; Και για την ίδια λίστα Πέτσα βγήκε μετά από προσφυγή του Vouli Watch απόφαση του διοικητικού εφετείου που καταδικάζει την Κυβέρνηση και την υποχρεώνει -δεν έχουμε ακόμα το κείμενο γιατί δεν έχει καθαρογραφτεί- δηλαδή το επιστρέφει στη διοίκηση, να δώσει τα κριτήρια –αν υπήρχαν κριτήρια, θα είχαν έρθει και στην επιτροπή μας-, γιατί δεν είναι νόμιμο να μην παρουσιάζονται τα κριτήρια στο κοινό, πόσο μάλλον στην εξεταστική επιτροπή.

Και κλείνω με το εξής, με το ζήτημα που μπορεί να είναι ακόμη χειρότερο, δυστυχώς, παρά το γεγονός ότι η λίστα Πέτσα και λογικά και σωστά έχει λάβει τη μερίδα του λέοντος, γιατί δαπανήθηκαν αδιαφανώς δεκάδες εκατομμύρια: το ζήτημα της «OPINION POLL» και της «REPOSITION STRATEGY», δηλαδή των δύο εταιρειών του κ. Διαμαντή. Τι καταλάβαμε από όλη αυτή τη διαδικασία και από τους μάρτυρες που ήρθαν, αλλά και από τα έγγραφα; Ότι ανατέθηκαν στην ίδια εταιρεία του κ. Διαμαντή -είναι ο μοναδικός ιδιοκτήτης ο κ. Διαμαντής και των δύο εταιρειών- από εποπτευόμενο φορέα του Υπουργείου Ψηφιακής Πολιτικής τρεις συνεχόμενες συμβάσεις κατά παράβαση του εθνικού και του Ενωσιακού Δικαίου, γιατί δεν μας απάντησε ο υπεύθυνος της «OPINION POLL» αλλά και ο Πρόεδρος του ΕΔΥΤΕ αν ήταν νόμιμες –γιατί δεν ήταν προφανώς νόμιμες- οι επεκτάσεις των συμβάσεων.

Άρα και παράνομη ήταν η ανάθεση και το έργο δεν καταλάβαμε ποιο ακριβώς ήταν, γιατί, υποτίθεται, ότι η επίκληση του κατεπείγοντος για να γίνει με απευθείας ανάθεση έγινε για να προλάβουμε την τουριστική σεζόν. Η ανάθεση έφτασε να γίνει τέλος Αυγούστου και άρα η σύμβαση άρχισε να τρέχει Σεπτέμβρη. Δηλαδή άρχισε να τρέχει μετά την τουριστική σεζόν. Αυτό ήταν το κατεπείγον το οποίο δικαιολογούσε την παράνομη απευθείας ανάθεση. Οι επεκτάσεις, είπαμε, ήταν τελείως παράνομες. Και φυσικά το call center που υποτίθεται ότι ήταν το αντικείμενο της σύμβασης δεν υπήρξε ποτέ.

Και εγκαλείτε εμάς και όλη την Αντιπολίτευση που είπαμε ότι πρέπει να εξεταστούν αυτές οι ενέργειες. Όχι μόνο έπρεπε να εξεταστούν, πρέπει να διερευνηθούν και περαιτέρω. Παρά τις προσπάθειές σας, θα διερευνηθούν.

Αποδεικνύεται λοιπόν δυστυχώς ότι οι κυβερνήσεις της Δεξιάς αντιλαμβάνονται και το κράτος ως λάφυρο και τα δημόσια ταμεία ως χρήματα που μπορούν να μοιράζουν δεξιά και αριστερά κατά το δοκούν, με μόνο κριτήριο το κομματικό συμφέρον και όχι το εθνικό.

Ακόμα και ο τελευταίος Έλληνας πολίτης έχει καταλάβει πλέον ότι όσο νωρίτερα αποχωρήσετε τόσο καλύτερο για τη χώρα.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε συνάδελφε.

Τον λόγο τώρα έχει ο Κοινοβουλευτικός Εκπρόσωπος του Κομμουνιστικού Κόμματος Ελλάδας, ο κ. Καραθανασόπουλος.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ, κυρία Πρόεδρε.

Μία ακόμη συζήτηση για πόρισμα εξεταστικής επιτροπής και μία ακόμη φορά είμαστε στο ίδιο έργο θεατές, στο έργο δηλαδή της συγκάλυψης των ευθυνών, της συγκάλυψης της διαπλοκής που αποτελεί επί της ουσίας και την κοινή συνισταμένη όλων των προηγούμενων εξεταστικών και προκάτ ανακριτικών επιτροπών, ανεξάρτητα της εκάστοτε πλειοψηφίας, για να υπάρχει η συνέχεια ενός αδιαφανούς μηχανισμού σχέσεων διαπλοκής ανάμεσα στο αστικό κράτος και τους επιχειρηματικούς ομίλους, ανάμεσα στο πολιτικό προσωπικό και τους επιχειρηματίες.

Στην προκειμένη περίπτωση του θέματος που εξετάζει η συγκεκριμένη επιτροπή η παραμονή και η συνέχιση της ύπαρξης ενός μηχανισμού χειραγώγησης και εξωραϊσμού από τα μέσα μαζικής ενημέρωσης το οποίο είναι βολικό για όλα τα κόμματα του αστικού πολιτικού συστήματος. Γι’ αυτό ακριβώς τον λόγο και δεν είναι τυχαίο ότι και η Κυβέρνηση αλλά και τα υπόλοιπα κόμματα απορρίψανε την τροπολογία του ΚΚΕ η οποία βάζει πολύ συγκεκριμένα ζητήματα: Πρώτον να είναι υποχρεωτικά και δωρεάν σε όλα τα μέσα τα θέματα που αφορούν μηνύματα για την προστασία της δημόσιας υγείας και την προστασία από σοβαρό κίνδυνο ή απειλή, δεύτερον σε όλες τις υπόλοιπες περιπτώσεις να υπάρχουν συγκεκριμένα κριτήρια καθορισμού όσο το δυνατόν πιο αντικειμενικά στο πώς θα διανεμηθεί η διαφημιστική καμπάνια των Υπουργείων, των εποπτευόμενων οργανισμών και των επιχειρήσεων και τρίτον να δίνεται η δυνατότητα να δημοσιεύεται αναλυτικά το σύνολο της διαφημιστικής δαπάνης Υπουργείων, εποπτευόμενων φορέων και επιχειρήσεων υπό δημόσιο έλεγχο ανά ποσό και ανά μέσο ενημέρωσης. Αυτά τα τρία πολύ απλά ζητήματα βάζει η τροπολογία του ΚΚΕ. Θα έκανε κάτι επαναστατικό; Όχι βέβαια. Θα έριχνε λίγο παραπάνω φως στην υπόθεση. Αλλά την απορρίψατε.

Βεβαίως η κυβερνητική πλειοψηφία της Νέας Δημοκρατίας έκανε ό,τι μπορούσε για να μη διερευνηθεί η υπόθεση στην εξεταστική επιτροπή, απέκλεισε τα πολιτικά πρόσωπα, τους Υπουργούς, αλλά και οικονομικούς παράγοντες και άρον άρον έκλεισε την υπόθεση. Παρά τις φιλότιμες προσπάθειες τις οποίες κατέβαλλε, δεν απέτρεψε στο να καταλήξουμε, όπως τόνισε κλείνοντας και την ομιλία της η συντρόφισσα η Μαρία Κομνηνάκα στο ότι χωρίς αμφιβολία προέκυψαν από τις εργασίες της εξεταστικής επιτροπής τουλάχιστον πολιτικές ευθύνες της Κυβέρνησης και της κυβερνητικής πλειοψηφίας τόσο όσον αφορά τη διαδικασία που ακολουθείται στην εξεταστική επιτροπή όσο και για την ουσία των ερευνών των πράξεων αυτής. Η έκταση και η βαρύτητα αυτών των ευθυνών θεωρούμε ότι χρήζουν περαιτέρω διερεύνησης και όχι κουκουλώματος.

Βεβαίως από την πρώτη στιγμή είχαμε τονίσει ότι δεν έχουμε καμμία αυταπάτη ότι θα μπορούσε να γινόταν ουσιαστική διερεύνηση στην επιτροπή, γιατί υπάρχει μια πολύ πλούσια εμπειρία παρακώλησης και συγκάλυψης όλων των προηγούμενων επιτροπών. Γιατί όμως η κυβερνητική πλειοψηφία, η Νέα Δημοκρατία επέλεξε αυτή την τακτική; Στο χωριό μας λένε «καθαρός ουρανός αστραπές δεν φοβάται». Αν ήταν όλα καλά καμωμένα τα πράγματα δεν θα είχατε κανέναν απολύτως λόγο να αποφύγετε την πλήρη εξέταση. Δεν θα δημιουργούσατε κανένα τεχνικό πρόσκομμα στο να μην εξεταστούν τα πάντα όλα και να μην έρθουν όλα στο φως. Αλλά εσείς δεν κάνατε αυτό. Επιλέξατε να παραμείνουν στο να υπάρχουν σύννεφα πάνω από αυτή την υπόθεση.

Δεύτερο ερωτηματικό. Γιατί δεν κάνατε αυτό το οποίο λέγατε πριν τη συγκρότηση επιτροπής, ότι εσείς θέλατε να διευρυνθεί χρονικά το διάστημα της διερεύνησης της εξεταζόμενης περιόδου, δηλαδή να πάει από τις αρχές περίπου των μνημονίων; Γιατί δεν το κάνατε αυτό; Γιατί κόρακας κοράκου μάτι δεν βγάζει. Γιατί δεν θέλατε να βγούνε τα άπλυτα στη φόρα, να μη βγει δηλαδή και να μην αποκαλυφθεί ότι κάθε φορά όλες οι κυβερνήσεις θέλουν να διαμορφώσουν ένα ευνοϊκό γι’ αυτές περιβάλλον, αξιοποιώντας τα μέσα μαζικής ενημέρωσης και επιδιώκουν με κάθε τρόπο να χειραγωγήσουν τη λαϊκή δυσαρέσκεια.

Βολεύει και τη Νέα Δημοκρατία και το ΣΥΡΙΖΑ -αλλά όχι μόνο- να πετάτε λάσπη στον ανεμιστήρα για να ψαρεύετε στα θολά νερά, με αυτόν τον τρόπο να αποπροσανατολίζετε αλλά και να εγκλωβίζετε τη λαϊκή δυσαρέσκεια, η οποία φαίνεται να είναι και να παραμένει ως ένα εκκρεμές που να κινείται πότε στη μία πλευρά πότε στην άλλη πλευρά, ανάμεσα δηλαδή στη Σκύλλα και τη Χάρυβδη. Τι φοβάστε; Φοβάστε τη χειραφέτηση και τη ριζοσπαστικοποίηση των λαϊκών στρωμάτων.

Στην ομιλία του ο κ. Τσίπρας παρά την αγωνιώδη προσπάθεια να συσκοτίσει τις σοβαρές ευθύνες που είχε η κυβερνητική του πολιτική για τα προβλήματα που αντιμετωπίζει ο λαός, είπε κάτι πάρα πολύ χαρακτηριστικό και σε αυτό θα σταθώ, αναφερόμενος στην επίσκεψη του κ. Γεωργιάδη στην Καστοριά και τις αντιδράσεις που υπήρχαν. «Δεν είναι στημένη», είπε ο κ. Τσίπρας κατά λέξη και αυτό είναι το χειρότερο για όλους, για το πολιτικό σύστημα στο σύνολό του, δηλαδή αγωνιώδη προσπάθεια να υπερασπιστεί το πολιτικό σύστημα ο κ. Τσίπρας. Το ίδιο έκανε και ο κ. Κατρίνης. Αλήθεια, ποιοι ήταν αυτοί που ήταν συγκεντρωμένοι και αποδοκίμασαν τον κ. Γεωργιάδη; Οι συγκεντρωμένοι ήταν όλοι αυτοί οι οποίοι συμμετείχαν στην κινητοποίηση που είχαν εξαγγείλει ο Αγροτικός Σύλλογος Καστοριάς, ο Αγροτικός Συνεταιρισμός Άργους, ο Αγροτικός Σύλλογος Πενταβρυσίου, ενώ στο πλευρό των αγροτών βρίσκονται και σε ένδειξη συμπαράστασης και το Σωματείο Γουνεργατών Καστοριάς.

Να, λοιπόν, ποιος είναι ο κίνδυνος που εξέφρασε πολύ γλαφυρά ο κ. Τσίπρας, να, λοιπόν, ποιους φοβάστε όλοι σας. Φοβάστε τον οργανωμένο λαό, φοβάστε τον αγωνιζόμενο λαό για το δίκιο του. Τον θέλετε απλά και μόνο επαίτη που θα παρακαλάει την κάθε κυβέρνηση να του δώσει κάποια ψίχουλα από το καρβέλι που κάθε μέρα του κλέβετε, τον θέλετε απλά και μόνο έναν παθητικό ψηφοφόρο που θα πηγαίνει κάθε φορά στις εκλογές όπου φυσάει ο άνεμος. Αυτός, λοιπόν, είναι ο κίνδυνος. Και καλά κάνετε και τον φοβάστε τον οργανωμένο λαό. Καλά κάνετε και φοβάστε τον αγωνιζόμενο λαό. Γιατί όπως τόνισε και ο Γενικός Γραμματέας του κόμματος σήμερα το πρωί θα πάρει αμπάριζα το πολιτικό σας σύστημα.

Έτσι, λοιπόν, το ΚΚΕ θεωρεί ότι στις σημερινές συνθήκες το ελπιδοφόρο μήνυμα πρέπει να είναι ο αγώνας του λαού και να αγκαλιάσει ακόμη περισσότερους. Ως Κομμουνιστικό Κόμμα Ελλάδας έχουμε πλέρια εμπιστοσύνη στη δύναμη της εργατικής τάξης και του λαού και ότι μπορεί να φέρει τα πάνω κάτω, να δώσει δηλαδή μέσα από τους αγώνες του απάντηση και στην αντιλαϊκή πολιτική, αλλά και να αποκαλύψει το ψεύτικο προσωπείο των διαφόρων επίδοξων σωτήρων. Μέσα από αυτούς τους αγώνες, μέσα από αυτή την πάλη θα απορρίπτει όλο και περισσότερο το αστικό πολιτικό σας σύστημα, σε όλο και περισσότερους θα γίνεται πιο αντιληπτό το γεγονός ότι η επόμενη κυβέρνηση θα είναι χειρότερη από την προηγούμενη κυβέρνηση, γιατί όπως λέει ο λαός μας «κάθε πέρυσι και καλύτερα», έτσι και η επόμενη κυβέρνηση θα είναι χειρότερη από την προηγούμενη.

Από αυτή την άποψη θα συντρίψει τη μέγγενη την οποία τον κρατάει δεσμευμένο στη λογική του μικρότερου κακού και στις μειωμένες απαιτήσεις. Μέσα από αυτή την πάλη, τον αγώνα και τη συμπαράταξη με το ΚΚΕ θα ανοίξει τον δρόμο για την οικοδόμηση της δικιάς του κοινωνίας, δηλαδή της εργατικής τάξης και των υπόλοιπων λαϊκών στρωμάτων του σοσιαλισμού.

Ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε συνάδελφε.

Τον λόγο τώρα έχει ο κ. Θεοχάρης εκ μέρους της Νέας Δημοκρατίας.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Ευχαριστώ πολύ, κυρία Πρόεδρε.

Κυρίες και κύριοι συνάδελφοι, αυτό που παρακολουθούμε σήμερα στη συζήτηση είναι το χρονικό ενός προαναγγελθέντος φιάσκου. Από την πρώτη στιγμή γνωρίζαμε ότι ο ΣΥΡΙΖΑ το μόνο που επεδίωκε ήταν να δώσει άλλη μια παράσταση, ο ΣΥΡΙΖΑ που στελέχη του, όπως ο κ. Πολάκης και η κ. Χριστοδουλοπούλου κάνουν λόγο για αρμούς της εξουσίας που δεν κατάφεραν να ελέγξουν κατά τη διάρκεια της καταστροφικής θητείας τους, ώστε να κάνουν καθεστώς.

Ο ΣΥΡΙΖΑ που στελέχη του μεθόδευαν εντελώς απροκάλυπτα τη δημιουργία προπαγανδιστικού μηχανισμού με τα περιβόητα βοσκοκάναλα. Γιατί χωρίς κανάλια καθεστώς δεν κάνεις. Ο ΣΥΡΙΖΑ που στελέχη του επεξεργάζονταν σχέδιο επιστροφής στη δραχμή, σχέδιο που αποκάλυψα από αυτό εδώ το Βήμα το 2015, γιατί καθεστώς με ευρώ δεν γινόταν. Αυτός, λοιπόν, ο ΣΥΡΙΖΑ είχε το θράσος να εγκαλέσει την Κυβέρνηση της Νέας Δημοκρατίας για χειραγώγηση των μέσων μαζικής ενημέρωσης. Και σήμερα ακούσαμε από αυτό εδώ το Βήμα από τον κ. Τσίπρα από τον μεγαλύτερο πολιτικό πινόκιο πως το καθεστώς Μητσοτάκη θα πέσει με πάταγο. Και λίγη ντροπή νομίζω, χρειάζεται. Αλλά οι απαντήσεις δόθηκαν και είναι κάτι παραπάνω από ηχηρές. Είναι αποστομωτικές. Είναι κόλαφος γιατί το πόρισμα της εξεταστικής αποδεικνύει πόσο οικείες είναι για τον ΣΥΡΙΖΑ οι εξωθεσμικές μηχανορραφίες.

Το ότι εσείς όμως σκέφτεστε και λειτουργείτε κατ’ αυτόν τον φαύλο τρόπο δεν σημαίνει ότι το ίδιο κάνουν και άλλοι. Διότι η Νέα Δημοκρατία ήταν, είναι και θα είναι η προσωποποίηση της συνταγματικής νομιμότητας. Η πραγματικότητα είναι πως η δυνατότητα σύστασης εξεταστικής επιτροπής από τη μειοψηφία ήρθε μετά από την τροποποίηση του άρθρου 68 από τη Νέα Δημοκρατία. Η δυνατότητά μας να μιλάμε σήμερα έγινε γιατί η Κοινοβουλευτική Ομάδα της Νέας Δημοκρατίας το ζήτησε χωρίς να υπάρχει απαραίτητη υποχρέωση.

Ολόκληρο όμως το κατηγορητήριο του ΣΥΡΙΖΑ αποδείχθηκε πανηγυρικά έωλο. Πρώτα απ’ όλα με την ενημερωτική εκστρατεία «Μένουμε σπίτι, μένουμε ασφαλείς». Αποδείχτηκε ότι η καμπάνια αυτή ήταν κρίσιμης σημασίας και απολύτως αναγκαία προκειμένου να αντιμετωπιστεί εγκαίρως και αποτελεσματικά το πρώτο κύμα της πανδημίας. Κι αυτό δεν θα μπορούσε να γίνει αλλιώς παρά μόνο με τη σωστή ενημέρωση των πολιτών για τη λήψη των απαραίτητων μέτρων ατομικής προστασίας.

Η Κυβέρνησή μας με απολύτως νόμιμη, διαφανή διαδικασία ανέθεσε την υλοποίηση της ενημερωτικής εκστρατείας στην ανεξάρτητη εταιρεία «INITIATIVE MEDIA». Εντελώς ανεπηρέαστη έκανε χρήση ειδικών αλγορίθμων, μαθηματικών μοντέλων, όλα δηλαδή τα σύγχρονα εργαλεία του μάρκετινγκ. Ποια θα ήταν η εναλλακτική; Να αποφασίζει μόνος του ο κάθε Υπουργός. Αυτό είναι πραγματικά αυτό που ήθελε ο ΣΥΡΙΖΑ; Χωρίς, λοιπόν, καμμία υπόδειξη χωρίς την παραμικρή συμμετοχή της κυβέρνησης προχώρησε στη διαπραγμάτευση των οικονομικών όρων της καμπάνιας με τα μέσα μαζικής ενημέρωσης. Όλα ήταν αδιάβλητο και ξεκάθαρα, η επιλογή των μέσων, η ανάθεση, η τιμολόγηση και η πληρωμή της υπηρεσίας. Εξάλλου το αποτέλεσμα ήταν θετικό. Αυτό το συμπέρασμα δεν είναι μόνο της Νέας Δημοκρατίας. Το είπε εδώ και ο κ. Καμίνης του ΚΙΝΑΛ.

Δεύτερον, σε ό,τι αφορά στη μετάδοση των εορταστικών μηνυμάτων η εξεταστική επιτροπή αποφάνθηκε ότι η ανάδοχος «TEMPO-WAVEMAKER» εφάρμοσε αξιοκρατικά και δίκαια τα κριτήρια επιλογής μέσων μαζικής ενημέρωσης βάσει ποσοτικών, ποιοτικών και σε κάθε περίπτωση επιστημονικών μετρήσεων. Η δε κατανομή της συνολικής δαπάνης της καμπάνιας έγινε σύμφωνα με την αρχή της αναλογικότητας.

Τρίτον, η υπόθεση του rebranding είναι ένα εγχείρημα επείγον για τη διαφύλαξη του διεθνούς κύρους της χώρας. Έπρεπε να κινηθούμε άμεσα και δραστικά. Και πάλι η εξεταστική επιτροπή δικαίωσε πλήρως τους χειρισμούς μας. Η εταιρεία «ENTERPRISE GREECE» ενήργησε ανοικτό διεθνή διαγωνισμό και πέτυχε υποδειγματικά τον στόχο που είχε τεθεί. Ουδέποτε η κυβέρνηση αναμείχθηκε στη σύμβαση της «ENTERPRISE GREECE» με την ανάδοχο «ENDELMAN», εν προκειμένω μια εταιρεία κορυφαία στο συγκεκριμένο κλάδο. Και μην ακούμε συνέχεια πως αυτό ήταν κάποιο PR του Πρωθυπουργού. Δεν υπάρχει λόγος στο εξωτερικό παρά μόνο η προώθηση της εικόνας της χώρας.

Τέταρτον, καμμία παρατυπία κανένα αμφιλεγόμενο σημείο για το PLF. Πρώτη η Ελλάδα εφάρμοσε ένα ψηφιακό μόνο PLF, μια καινοτομία που μας επέτρεψε να πετύχουμε τόσο σημαντικά στον τουρισμό με ένα σημαντικό πλεονέκτημα. Η ανταπόκριση του κοινού ήταν ογκώδης γι’ αυτό χρειάστηκε η ΕΔΥΤΕ επειγόντως σε συνεργασία με το Υπουργείο Ψηφιακής Διακυβέρνησης να συμβληθεί με την εταιρεία «REPOSITION STRATEGY» για την εκτέλεση του έργου. Το έζησα αυτό το έργο. Έζησα τον όγκο των ερωτημάτων. Τα τηλέφωνα έφταναν μέχρι το Υπουργείο Τουρισμού. Έπαιρναν οι άνθρωποι και έπρεπε να ενημερωθούν τουλάχιστον, όπως καταφέραμε να τους ενημερώσουμε.

Θα κλείσω την παρέμβασή μου με ένα ζήτημα που αποδεικνύεται μονίμως μπούμερανγκ για τον ΣΥΡΙΖΑ: τις δημοσκοπήσεις. Κατ’ αρχάς για την «OPINION POLL» για την οποία δεν υπήρξε καμμία προσφυγή στην ελεγκτική αρχή δημοσκοπήσεων. Δεν τόλμησε ο ΣΥΡΙΖΑ να την καταγγείλει διότι τότε θα υπήρχε πόρισμα και είναι σίγουροι για το αποτέλεσμα αυτού του πορίσματος. Γι’ αυτό δεν καταγγέλλουν. Αντιθέτως για τις «VOXPOP ANALYSIS» και «COMMON VIEW» ξέρουμε πολύ καλά ότι έγιναν καταγγελίες, τα πορίσματα βρήκαν ατασθαλίες και αυτά πήγαν στο Εθνικό Συμβούλιο Ραδιοτηλεόρασης.

Δεν θα θυμίσω, κυρίες και κύριοι συνάδελφοι, το πάρτι χάλκευσης δημοσκοπήσεων επί συγκυβέρνησης ΣΥΡΙΖΑ - ΑΝΕΛ ιδιαίτερα κατά το 2017 - 2019. Δεν θα αναφερθώ στο μπούλινγκ, την εκστρατεία συκοφάντησης δημοσκοπικών εταιρειών επειδή δεν συμφωνούσαν με το αφήγημα του ΣΥΡΙΖΑ περί άχαστου. Θα πω μόνο ότι αν χρειάζεστε μια πραγματική εικόνα της κοινωνίας, εάν θέλετε να κοιτάξετε την αλήθεια κατάματα πηγαίνετε αν τολμάτε σε μια πλατεία και τότε θα δείτε την πραγματική άβολη για σας αλήθεια ότι οι Έλληνες έχουν γυρίσει οριστικά την πλάτη στον λαϊκισμό, στο ψέμα. Οι Έλληνες εμπιστεύονται τον Κυριάκο Μητσοτάκη και την Κυβέρνηση της Νέας Δημοκρατίας. Τη μόνη εγγυημένη δημοκρατική δύναμη προόδου σε αυτόν τον τόπο. Και εδώ είναι το πρόβλημά σας. Νοσταλγείτε το 2015. Με αυτή την εξεταστική, με την εν γένει συμπεριφορά σας γίνεται φανερό το πολιτικό σας σχέδιο. Αυτό είναι μια τριπλή επίθεση. Επιτίθεστε στους θεσμούς. Στήσατε, μαζί με άλλα πράγματα και το σημερινό πάρτι αλλά το συμπέρασμα έρχεται αβίαστο. «Δεν στοιχειοθετείται παρέμβαση» είπε από αυτό εδώ το Βήμα ο κ. Καμίνης. Είστε απομονωμένοι και εδώ είναι το δικό σας Βατερλό. Επιτίθεστε στις επιτυχίες της χώρας. Προσέξτε, κύριοι συνάδελφοι. Χτυπάνε με το πόρισμά τους στην καμπάνια του lockdown που πέτυχε η χώρα μας, το rebranding της χώρας με το οποίο καταφέραμε να πετύχουμε όλα αυτά που πετύχαμε και τον τουρισμό. Την εμβολιαστική όμως καμπάνια, την οποία υπονόμευσαν με το αντιεμβολιαστικό τους μήνυμα, θεωρούν ότι τη χτύπησαν αρκετά. Και έτσι δεν την αναφέρουν στο πόρισμά τους. Και εδώ φαίνεται ποια είναι πραγματική στόχευση.

Τέλος -κλείνω με αυτό κυρία Πρόεδρε- επιτίθεστε στην ομοψυχία του ελληνικού λαού. Ομοψυχία που είναι αναγκαία για να αντιμετωπίσει η χώρα τα πολλαπλά παγκόσμιας φύσης μέτωπα που πρέπει να αντιμετωπίσουμε. Εσείς όμως επενδύετε στη διάσπαση για να φέρει την αποτυχία στη χώρα και εσάς στην εξουσία. Μην ανησυχείτε όμως. Η χώρα, όπως κάθε χώρα έχει ένστικτο αυτοσυντήρησης. Και θα το ενεργοποιήσει με οδυνηρά αποτελέσματα στις επερχόμενες εκλογικές διαδικασίες.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Τον λόγο εκ μέρους του Κινήματος Αλλαγής έχει ο κ. Κωνσταντινόπουλος.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Ευχαριστώ, κυρία Πρόεδρε.

Κυρίες και κύριοι συνάδελφοι, το Κίνημα Αλλαγής σήμερα νομίζω ότι με τον εισηγητή του, τους ομιλητές του, τον Κοινοβουλευτικό Εκπρόσωπο έβαλε όλα τα θέματα σε μια σειρά και μάλιστα χωρίς το άγχος των αποστάσεων, των ίσων, των μεγάλων, των μικρών. Νομίζω ότι είναι η παράταξη που μαθαίνει και μπορεί να αναλύει σωστά το παρελθόν για να έχει ενδιαφέρον το μέλλον.

Άκουσα τον κ. Τσίπρα που ήρθε στη Βουλή. Τον παρακολουθούσα. Μας είπε ότι ο κ. Δούκας ήταν Υπουργός εκείνης της κυβέρνησης. Άντε να πει κάτι να δούμε. Είπε μετά ότι αυτή η κυβέρνηση έδινε λεφτά. Άντε να δούμε ποια ήταν αυτή η κυβέρνηση. Ψάχναμε. Μετά από λίγο πάλι αυτή η κυβέρνηση είναι η χειρότερη της Νέας Δημοκρατίας, όπως είπε η Νάντια Γιαννακοπούλου. Προσπαθούσαμε να δούμε ποια είναι η καλύτερη κυβέρνηση της Νέας Δημοκρατίας. Ποιος το ξέρει; Πέρασε η ώρα. Πέρασαν σαράντα πέντε λεπτά. Δεν είπε Κώστα Καραμανλή.

(Χειροκροτήματα από την πτέρυγα του Κινήματος Αλλαγής)

Τίποτα. Και ξέρετε γιατί δεν είπε; Έχουν συγκεκριμένες σχέσεις όλα. Άρχισε σιγά σιγά όλη αυτή η διαδικασία. Έχει πολλές σχέσεις με το πώς συμπεριφέρεται ο ΣΥΡΙΖΑ το προηγούμενο χρονικό διάστημα με το πώς συμπεριφερόταν η τότε κυβέρνηση. Γι’ αυτό εμείς κρατάμε ίσες αποστάσεις από τη Νέα Δημοκρατία και τον ΣΥΡΙΖΑ. Και μη σας πω και μεγάλες αποστάσεις.

Πάμε τώρα στα συγκεκριμένα. Τα τελευταία οκτώ - εννιά χρόνια τη χώρα την κυβερνάει ο ΣΥΡΙΖΑ και η Νέα Δημοκρατία. Ο ΣΥΡΙΖΑ με τον Καμμένο και η Νέα Δημοκρατία με αυτοδυναμία.

Για να δούμε, τώρα, με το κρατικό χρήμα τι έγινε. Για έναν πολίτη, δηλαδή, που ζει τα τελευταία χρόνια στη χώρα, τι σημαίνει. Για να καταλάβουμε αν αυτά που λέει ο ΣΥΡΙΖΑ σήμερα είναι μια πραγματικότητα, αν είναι μια αλήθεια.

Και εξηγούμαι: Χρηματοδότησε, χωρίς κριτήρια, φιλικά μέσα μαζικής ενημέρωσης ο ΣΥΡΙΖΑ; Βεβαίως. Απάντησε σε κάποια ερώτηση για το πόσα λεφτά έδωσε στην «ΑΥΓΗ» ή σε άλλα μέσα μαζικής ενημέρωσης; Όχι. Υπήρξε δημοσίευμα που έλεγε ότι έδωσε πάνω από μισό εκατομμύριο στο κομματικό όργανο, την «ΑΥΓΗ», που πουλούσε τρεις χιλιάδες φύλλα; Το έκανε, χωρίς κανένα κριτήριο. Γιατί; Γιατί ήταν κυβέρνηση. Και τώρα γιατί δεν πιάνει η Αντιπολίτευση; Γιατί έρχεται και λέει: «Μα, κι εσείς τα ίδια κάνετε». Βεβαίως έκανε τα ίδια η Νέα Δημοκρατία. Απλώς, δημοσιοποίησε τον κατάλογο, για να είμαστε απόλυτα ειλικρινείς. Χωρίς κριτήρια και χωρίς καμμία διαδικασία, η οποία να λέει ότι χρησιμοποιούμε αυτούς τους όρους, αυτά τα κριτήρια για να πάει καλύτερα και πιο στοχευμένα η διαφήμιση. Είσαστε, πανάθεμά σας και φιλελεύθεροι και ξέρετε τον ιδιωτικό τομέα. Μία επιχείρηση ξέρει πώς θα καταναλώσει τα χρήματα αυτά.

Πάμε τώρα στο δεύτερο θέμα: Δημοσκοπήσεις. Υπάρχει ένα μεγάλο ζήτημα για τις δημοσκοπήσεις, για τις εταιρείες που ήρθαν στην Βουλή, αξιολογήθηκαν, είδαν τη σχέση τους. Πάρα πολύ σωστά θέματα. Τα θέματα που πρέπει να διερευνηθούν, με απόλυτη προτεραιότητα και κριτήρια, αντικειμενικά.

Αναρωτιέται τώρα πάλι ο πολίτης, ωραία, η Νέα Δημοκρατία -ρε παιδιά- έκανε αυτά, εσείς που είσαστε αξιωματική αντιπολίτευση, τι κάνατε; Μήπως κάνατε τα ίδια; Δηλαδή, το ζητούμενο είναι αν κάνετε τα ίδια ή αν έχετε αλλάξει; Για να δούμε τώρα τι έκανε και ο ΣΥΡΙΖΑ και ακολουθεί τη Νέα Δημοκρατία.

Θα σας δείξω μία δημοσκόπηση, που βγάζει ένα φιλικό μέσο μαζικής ενημέρωσης. Δεν θα σας πω για τη διαφορά Νέας Δημοκρατίας – ΣΥΡΙΖΑ, δεν με ενδιαφέρει εμένα αυτό. Θα σας πω για το πώς θέλανε να εργαλειοποιήσουν τις δημοσκοπήσεις και δεν ντρεπόντουσαν που έβαζαν τη Χρυσή Αυγή με 9,5%, για να χτυπήσουν το Κίνημα Αλλαγής.

Δημοσκόπηση συγκεκριμένης εταιρείας στις 3 Φεβρουαρίου 2019, στο 9,2% η Χρυσή Αυγή, στο 4,8% το ΠΑΣΟΚ. Δημοσκόπηση της ίδιας εταιρείας στις 23 Μαρτίου 2019, στο 7,8% η Χρυσή Αυγή, στο 5,8% το ΠΑΣΟΚ. Έναν μήνα πριν τις εκλογές στο 6,5% η Χρυσή Αυγή, στο 5,5% το ΠΑΣΟΚ. Η Χρυσή Αυγή κατέληξε να έχει 2,9%. Φοβερή αριστερή δημοσκοπική εταιρεία, φοβερή αριστερή εφημερίδα, φοβεροί αριστεροί τύποι.

(Χειροκροτήματα από την πτέρυγα του Κινήματος Αλλαγής)

Και τώρα τσακώνονται με τη Νέα Δημοκρατία αν αυτή η δημοσκόπηση είναι του ενός ή του άλλου. Δεν μας αφορά. Δεν συμμετέχουμε σε αυτό. Εμείς δεν θα αποδεχόμασταν ποτέ οποιαδήποτε εφημερίδα και οποιονδήποτε δημοσιογράφο να λέει σε Βουλευτή ότι πρέπει να παραιτηθεί, ότι πρέπει να τον διώξει ο Αρχηγός. Αυτό είναι θέμα δημοκρατίας.

Και επειδή, αγαπητοί συνάδελφοι, θα πει κανείς εσείς τι κάνατε, έκανε το ΠΑΣΟΚ κάτι, το οποίο σας φοβίζει: Μεγάλες μεταρρυθμίσεις. «ΔΙΑΥΓΕΙΑ». Τη θυμάστε; Αυτή που δεν ψήφισε ο ΣΥΡΙΖΑ και ήθελε να καταργήσει η Νέα Δημοκρατία. Για ποιο λόγο; Γιατί δεν επέτρεπε σε κανέναν Υπουργό, σε κανένα νομικό πρόσωπο δημοσίου δικαίου, σε κανέναν δήμαρχο, σε κανέναν περιφερειάρχη, να μην αναρτά τις αποφάσεις του. Ούτε η Νέα Δημοκρατία την ψήφισε, ούτε ο ΣΥΡΙΖΑ.

Αυτή είναι η διαφορετική απάντηση της σοσιαλδημοκρατίας στα προβλήματα του κόσμου και όχι ποιος το έκανε και να μετράτε με τις μεζούρες για τα επικοινωνιακά. Και αφού θέλετε μέτρημα, θα σας το πω. Δεν είναι εδώ ο κ. Ραγκούσης, σήμερα έκανα προσπάθεια να μην πω τίποτα, αλλά θα πω κάτι για να δω αν πραγματικά αυτά που λέει τα εννοεί. Κοιτάξτε, ο κ. Ραγκούσης -τι να κάνει- μας κάνει κι αυτός επίθεση φιλίας. Καλά κάνει. Ας υποθέσουμε ότι είναι πραγματική. Αλλά θέλω να τον ρωτήσω το εξής: Ο κ. Πολάκης, ο οποίος είναι κορυφαίο στέλεχος του ΣΥΡΙΖΑ και του οποίου οι απόψεις είναι πλειοψηφικές μέσα στον ΣΥΡΙΖΑ, είναι ένα από τα κορυφαία στελέχη, όπως λέει και η κ. Έφη Αχτσιόγλου, κατ’ ουσίαν, με αυτά που λέει ο κ. Πολάκης, συμφωνεί όλος ο ΣΥΡΙΖΑ. Λέει λοιπόν, για τον κ. Ανδρουλάκη και το ΠΑΣΟΚ στις 12 Δεκεμβρίου του 2021: «Δεν ανασταίνονται οι νεκροί». Σήμερα ο κ. Ραγκούσης, όχι μόνο είδε τους νεκρούς να ανασταίνονται, αλλά μας ζήτησε -από αυτούς που αναστήθηκαν- να συμμαχήσουμε.

Αναρωτιέμαι, αντί να κατανοήσουν το φαινόμενο της ανάστασης -αν ισχύει, όπως είπε ο κ. Ραγκούσης, γιατί πρέπει να ισχύει αυτό το φαινόμενο της πολιτικής ανάστασης- μας ζητάνε να γίνουμε σωσίβιο τους.

Τους λέμε λοιπόν ότι οι Καμμένοι τελείωσαν, η σοσιαλδημοκρατία και το ΠΑΣΟΚ έρχεται.

Σας ευχαριστώ πάρα πολύ.

(Χειροκροτήματα από την πτέρυγα του Κινήματος Αλλαγής)

(Στο σημείο αυτό ο Ε΄ Αντιπρόεδρος της Βουλής, κ. Οδυσσέας Κωνσταντινόπουλος καταθέτει για τα Πρακτικά τις προαναφερθείσες δημοσκοπήσεις, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ πολύ, κύριε συνάδελφε.

Τον λόγο τώρα εκ μέρους της Νέας Δημοκρατίας έχει ο κ. Νικολακόπουλος και αμέσως μετά η Κοινοβουλευτική Εκπρόσωπος του Κινήματος Αλλαγής, κ. Γιαννακοπούλου.

**ΑΝΔΡΕΑΣ ΝΙΚΟΛΑΚΟΠΟΥΛΟΣ:** Ευχαριστώ, κυρία Πρόεδρε.

Κύριε Υπουργέ, κυρίες και κύριοι συνάδελφοι, ευθέως έχουμε πει πολλές φορές κι έχουν καταλάβει πλέον και οι πολίτες ότι από την αρχή της πανδημίας ο ΣΥΡΙΖΑ, όχι μόνο δεν στήριξε ποτέ, όχι μόνο έλεγε πάντα τα αντίθετα, αλλά υπονόμευσε την εθνική προσπάθεια. Η κορύφωση, όμως, της υπονόμευσης έγινε με την πρόταση για σύσταση εξεταστικής επιτροπής για, δήθεν, κατασπατάληση δημοσίου χρήματος, με αφορμή την πανδημία και για, δήθεν, χειραγώγηση των μέσων μαζικής ενημέρωσης και των δημοσκοπικών εταιρειών.

Κυρίες και κύριοι συνάδελφοι της Αξιωματικής Αντιπολίτευσης, χρησιμοποιήσατε ένα όπλο, το οποίο για πρώτη φορά έδωσε το Σύνταγμά μας στη Μειοψηφία, μετά από πρόταση της Νέας Δημοκρατίας, για να υπονομεύσετε αυτήν την εθνική προσπάθεια. Εργαλειοποιήσατε και ευτελίσατε μια πολύ σημαντική καινούργια κοινοβουλευτική διαδικασία. Για να μας πείτε τι με αυτήν την πρόταση; Ότι η καμπάνια ενημέρωσης των συμπολιτών μας για την ανάγκη τήρησης των μέτρων προστασίας για την αποτροπή μετάδοσης της πανδημίας, αλλά και για την αναγκαιότητα του εμβολιασμού για την προστασία της δημόσιας υγείας, έγινε για να κατασπαταληθούν δημόσια χρήματα και να χειραγωγηθεί η κοινή γνώμη.

Μας λέτε ότι κατασπαταλήθηκαν δημόσια χρήματα, όταν τα χρήματα που δαπανήθηκαν ήταν πολύ λιγότερα από αυτά που δαπανήθηκαν σε άλλες ευρωπαϊκές χώρες. Βέβαια, και οι δύο καμπάνιες -και ιδιαίτερα η πρώτη- ήταν πολύ πετυχημένες. Αξίζει, όμως, να θυμίσουμε ορισμένα δημοσιεύματα από, φιλικά προς εσάς, μέσα μαζικής ενημέρωσης εκείνο το χρονικό διάστημα, τα οποία ήταν αντίθετα σε αυτήν την εθνική προσπάθεια. Δημοσιεύματα με τίτλους από το «μένουμε σπίτι» στο «μένουμε ταπί», από τον «κορωνοϊό» στον «κοροδοϊό», «μάσκα φίμωτρο» «μένουμε άνθρωποι» και πολλά άλλα. Τα προσκομίζω αυτά για τα Πρακτικά.

(Στο σημείο αυτό ο Βουλευτής κ. Ανδρέας Νικολακόπουλος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Όταν το μήνυμα που έπρεπε να περάσουμε στους πολίτες ήταν: «Μένουμε σπίτι, μένουμε ασφαλείς» εσείς στέλνατε τέτοια μηνύματα.

Σε σχέση με την καμπάνια του εμβολιασμού, παρά τις γνωστές υπονομευτικές δηλώσεις περί «εμπορίου ελπίδας», «ξεστοκαρίσματος», «εμβολίων χωρίς άδεια ή με προσωρινή άδεια», πρέπει να θυμίσω ότι αρχικά μας κατηγορήσατε ότι δεν λαμβάνουμε μέτρα. Όταν λαμβάναμε μέτρα για υποχρεωτικότητα, εκτός του ότι δεν τα ψηφίζατε, μας λέγατε ότι πρέπει να πείσουμε τους πολίτες. Και όταν κάναμε καμπάνια για να πείσουμε τους πολίτες για τον εμβολιασμό, μας λέγατε ότι κατασπαταλούμε δημόσια χρήματα. Με άλλα λόγια, όχι σε όλα.

Βέβαια, με την πρόταση για σύσταση εξεταστικής επιτροπής, δεν υπονομεύσατε μόνο την εθνική προσπάθεια. Στόχος σας, είναι να δικαιολογήσετε και τη δική σας αποτυχία να πείσετε τους πολίτες για μια σοβαρή εναλλακτική πρόταση. Τι λέτε ουσιαστικά με την πρότασή σας; Οι πολίτες δεν μας ακολουθούν, γιατί χειραγωγούνται από μέσα μαζικής ενημέρωσης και τις δημοσκοπικές εταιρείες. Η εκδοχή αυτή δικαιολογεί και τη δική σας απουσία πολιτικού λόγου. Έτσι δεν φταίει η έλλειψη σοβαρού πολιτικού λόγου, σοβαρών πολιτικών επιχειρημάτων, που δεν πείθονται οι πολίτες. Φταίει κάτι άλλο, φταίει κάποιος άλλος.

Κυρίες και κύριοι συνάδελφοι, το αφήγημα του ΣΥΡΙΖΑ κατέρρευσε. Κατέρρευσε με θόρυβο σε αυτήν την εξεταστική επιτροπή. Κατέρρευσε από την παντελή αδυναμία να στοιχειοθετηθεί έστω το παραμικρό από αυτό που αποτέλεσε τη βάση της πρότασης του ΣΥΡΙΖΑ για σύσταση εξεταστικής επιτροπής. Διότι, οι διαδικασίες ανάθεσης σε όλα τα έργα αποδέχθηκαν σύννομες, το κόστος αποδείχθηκε πολύ μικρότερο από αυτό που έκαναν άλλες ευρωπαϊκές χώρες, ενώ και ο χρόνος διεκπεραίωσης ήταν αυτός που επέβαλε η επείγουσα ανάγκη. Η διαχείριση δε και η κατανομή της καμπάνιας αποδείχθηκε ότι δεν έγινε από την Κυβέρνηση, αλλά από ιδιωτικές εταιρείες, εξειδικευμένες στην εκτέλεση τέτοιων ενημερώσεων της κοινής γνώμης, με ποσοτικά και ποιοτικά κριτήρια και χωρίς καμμία παρέμβαση.

Ουσιαστικά η κριτική του ΣΥΡΙΖΑ έφθασε στο σημείο να επικεντρώνεται μόνο στο γιατί δεν συμμετείχε σε μία μόνο καμπάνια ένα φιλικό προς αυτήν μέσο μαζικής ενημέρωσης και συγκεκριμένα το «DOCUMENTO» ή σε θέματα διαδικαστικά, όπως για το αν θα καταθέσει ο Υπουργός Στέλιος Πέτσας, ο οποίος είχε απαντήσει για τα θέματα αυτά σε τουλάχιστον δεκαεπτά κοινοβουλευτικές παρεμβάσεις.

Ειδικά στο θέμα της καμπάνιας του εμβολιασμού και εσείς οι ίδιοι στην εξεταστική επιτροπή δεν μπορέσατε να βρείτε απολύτως τίποτα μεμπτό, καθώς η διαδικασία αυτή αν και οργανώθηκε σε σύντομο χρονικό διάστημα ήταν όχι μόνο απολύτως νόμιμη, αλλά και υποδειγματική, θα έλεγα. Στο θέμα αυτό μάλιστα, υπαναχωρήσατε πλήρως στην επιτροπή και γεννάται εύλογα το ερώτημα για ποιον λόγο θέσατε και αυτό το θέμα στην πρότασή σας.

Όσο για τις εταιρείες δημοσκοπήσεων, εδώ είχαμε μια ακόμα υπαναχώρηση του ΣΥΡΙΖΑ καθώς στην εξεταστική επιτροπή απέφυγε να μιλήσει για οποιαδήποτε άλλη εταιρεία πλην της «OPINION POLL» για την οποία βέβαια δεν μπορούσε να στοιχειοθετήσει ή να αποδώσει κάποια συγκεκριμένη παράνομη ή αθέμιτη πρακτική. Εταιρεία για την οποία δεν είχε υποβληθεί ούτε μια καταγγελία, στα δώδεκα χρόνια λειτουργίας της, στην ελεγκτική αρχή δημοσκοπήσεων. Χωρίς να έχει καταγγελθεί ποτέ, για το ΣΥΡΙΖΑ αυτό αποτέλεσε λόγο σύστασης εξεταστικής επιτροπής.

Εδώ όμως, είχαμε την ευκαιρία να δούμε και διάφορες φανταστικές ιστορίες επί ΣΥΡΙΖΑ για εταιρείες όπως η «VOXPOP ANALYSIS» που λειτουργούσε χωρίς εργαζόμενο, που συστάθηκε το 2018 και που έκανε απίθανες δημοσκοπικές προβλέψεις λίγο πριν τις εκλογές του 2019, λίγο πριν τις ευρωεκλογές αποτύπωνε τη διαφορά μεταξύ ΣΥΡΙΖΑ και Νέας Δημοκρατίας στις 2,5 μονάδες και τη Χρυσή Αυγή -άραγε γιατί;- στις 6,5 μονάδες.

Προσκομίζω και αυτή τη μέτρηση.

(Στο σημείο αυτό ο Βουλευτής κ. Ανδρέας Νικολακόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Θα είχαμε βέβαια την ευκαιρία να τα δούμε όλα αυτά για τις δημοσκοπικές εταιρείες που ξεφύτρωσαν επί ΣΥΡΙΖΑ και εξαφανίστηκαν μετά, όπως και για τις καμπάνιες που έγιναν τότε και για τα χρήματα που δαπανήθηκαν αν συμφωνούσε ο ΣΥΡΙΖΑ στη διεύρυνση του χρονικού διαστήματος διερεύνησης και στον χρόνο διακυβέρνησής του, πράγμα το οποίο αρνήθηκε.

Κυρίες και κύριοι συνάδελφοι, η εξεταστική αυτή θα μείνει στην ιστορία ως ένα ακόμα πυροτέχνημα του ΣΥΡΙΖΑ, ως μια προσπάθεια αποπροσανατολισμού της κοινής γνώμης, ως μία ακόμα προσπάθεια του ΣΥΡΙΖΑ να διχάσει και να πολώσει εν μέσω μιας εθνικής προσπάθειας που έπρεπε να απαιτεί και απαιτεί ενότητα και συμπόρευση.

Το πόρισμα λοιπόν, της εξεταστικής επιτροπής και όλα τα στοιχεία που συλλέχθηκαν, επιβεβαιώνουν ακριβώς αυτά και δίνουν την κατάλληλη απάντηση στον ΣΥΡΙΖΑ. Η πιο ηχηρή απάντηση όμως, έρχεται από την έλλειψη ενδιαφέροντος της κοινής γνώμης για την εξεταστική επιτροπή και τα αφηγήματα του ΣΥΡΙΖΑ.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε συνάδελφε.

Τον λόγο έχει τώρα η Κοινοβουλευτική Εκπρόσωπος του Κινήματος Αλλαγής, κ. Γιαννακοπούλου.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Ευχαριστώ πολύ, κυρία Πρόεδρε.

Κύριε Υπουργέ, κυρίες και κύριοι συνάδελφοι συζητούμε σήμερα για να καταλήξουμε ως Ολομέλεια για το πόρισμα της εξεταστικής επιτροπής για την λεγόμενη λίστα Πέτσα και για το δημοσκοπικό τοπίο. Είναι μια πραγματικά πολύ σοβαρή συζήτηση για ζητήματα διαφάνειας, για ζητήματα τρόπου και κατανομής πόρων στα μέσα μαζικής ενημέρωσης, αλλά και για το δημοσκοπικό τοπίο, για τους όρους και τις προϋποθέσεις υλοποίησης ερευνών κοινής γνώμης. Είναι μια πάρα πολύ σημαντική στιγμή αυτή στην οποία γίνεται αυτή η κουβέντα, κύριε Υπουργέ και κυρίες και κύριοι συνάδελφοι, γιατί είναι η πρώτη φορά που συζητούμε για την προσπάθεια που έγινε από μια εξεταστική επιτροπή, η οποία συνεστήθη για πρώτη φορά μετά και την συνταγματική Αναθεώρηση, μετά από πρόταση της Αντιπολίτευσης με εκατόν είκοσι ψήφους, δηλαδή από τη Μειοψηφία.

Έχω το χρέος να σας θυμίσω ότι το Κίνημα Αλλαγής ψήφισε τη συγκρότηση αυτής της εξεταστικής επιτροπής, γιατί πάντα, από της αρχής αναζητούμε την καθιέρωση των βέλτιστων όρων αξιοποίησης των πόρων του δημοσίου, όρους μεγαλύτερης και ουσιαστικότερη διαφάνειας.

Εμείς, μάλιστα είχαμε προτείνει και ακόμα πιο διευρυμένη ατζέντα. Είχαμε επίσης προτείνει ακόμη πιο διευρυμένο και το χρονικό βάθος αυτής της εξεταστικής επιτροπής. Όμως σε πολύ μεγάλο βαθμό η όλη ατζέντα καθορίστηκε από την επιμονή της Αξιωματικής Αντιπολίτευσης να περιορίσει τον χρονικό ορίζοντα, να μην ανοιχτεί, να μην διευρυνθεί η όλη κουβέντα, η όλη συζήτηση για γενικότερα, για σοβαρά θεσμικά ζητήματα, τα οποία προκύπτουν. Όσον αφορά δε στο δημοσκοπικό τοπίο, η συζήτηση ουσιαστικά χαρακτηρίστηκε από τη στοχοποίηση μίας και μόνο δημοσκοπικής εταιρείας, για μία και μόνο έρευνα της. Αυτή είναι η αλήθεια.

Από την άλλη η Κυβέρνηση, η κυβερνητική πλειοψηφία όλο αυτό το εξέλαβε σαν μια πολύ ωραία ευκαιρία από την μεριά της Αντιπολίτευσης για μία αντιπαράθεση εφ’ όλης της ύλης και για μια αντιπαράθεση στα όρια του άσπρου - μαύρου, κάτι το οποίο βλέπουμε συνεχώς να γίνεται τόσο από τη μεριά της Νέας Δημοκρατίας όσο και από τη μεριά του ΣΥΡΙΖΑ. Και το αποτέλεσμα όλης αυτής της προσπάθειας είναι ότι ουσιαστικά ευνούχιζε τις δυνατότητες της επιτροπής να πράξει κάτι ουσιαστικό.

Το αποτέλεσμα, δυστυχώς, ήταν το αναμενόμενο. Η ύπαρξη διαφορετικών πορισμάτων, άλλη μία εξεταστική επιτροπή που θα κυριαρχήσει η άποψη της Πλειοψηφίας, χωρίς όμως να έχει υπάρξει και να έχει γίνει μια ουσιαστική προσπάθεια συνθέσεων και προπαντός η απουσία κάθε ουσιαστικής πρότασης για μια καλύτερη λειτουργία των θεσμών που άπτονταν όλων αυτών των ζητημάτων τα οποία συζητούσαν, προκειμένου να δούμε το μέλλον -γιατί αυτή είναι η ουσία- διαφορετικά, σε ένα πραγματικά σύγχρονο ευρωπαϊκό κράτος.

Τώρα, ας σταθούμε σε κάποια πιο συγκεκριμένα ζητήματα, τα οποία αναδείχθηκαν από όλη τη λειτουργία της εξεταστικής επιτροπής, αλλά και από τη σημερινή κουβέντα. Ένα βασικό συμπέρασμα το οποίο μπορεί να εξαχθεί από όλη τη διαδικασία είναι κατ’ αρχάς ότι ο ίδιος ο θεσμός της εξεταστικής επιτροπής, όπως έχει και όπως λειτουργεί με αυτόν τον τρόπο και μετά την αναθεώρηση, επί της ουσίας είναι δυσλειτουργικός -αυτή είναι η πραγματικότητα- και έχει όρια. Βασικό πρόβλημα ήταν -και αναδείχθηκε και το είπαν και όλοι οι συνάδελφοι και ο ειδικός αγορητής μας από το Κίνημα Αλλαγής ο κ. Καμίνης- ότι η Μειοψηφία στερείται ουσιαστικών αρμοδιοτήτων ικανών προκειμένου να αποτρέψουν την Πλειοψηφία από το να καταχραστεί την παντοδυναμία την οποία έχει στην επιτροπή. Και όλο αυτό αναδείχτηκε περίτρανα, ενδεικτικά θα σας πω, ουσιαστικά όταν απορρίφθηκε η ζωτικής, απολύτως ζωτικής σημασίας για την πληρότητα της αποδεικτική διαδικασίας, πρόταση των κομμάτων της Αντιπολίτευσης, να κληθούν ως μάρτυρες πολιτικά πρόσωπα που είχαν διατελέσει αρμόδιοι Υπουργοί, που είχαν διατελέσει γενικοί γραμματείς Υπουργείων, πρόσωπα δηλαδή τα οποία υπέχουν την πολιτική ευθύνη για τις πράξεις και τις παραλείψεις οι οποίες έλαβαν χώρα κατά την περίοδο που αποτελεί το αντικείμενο της εξεταστικής επιτροπής.

Και αναρωτιέμαι, κυρίες και κύριοι συνάδελφοι, αναρωτιέμαι κύριε Υπουργέ ειλικρινά αν είναι πραγματικά δυνατόν να συζητούμε για τη λεγόμενη λίστα Πέτσα και να μην καλείται ως μάρτυρας ο ίδιος ο κ. Πέτσας, ο πρώην Υφυπουργός παρά τω Πρωθυπουργώ, απολύτως αρμόδιος για τα ζητήματα επικοινωνίας και ενημέρωσης. Είμαστε σοβαροί, πραγματικά; Και ειλικρινά όλη αυτή η άρνηση της πλειοψηφίας είναι απολύτως προφανές ότι επί της ουσίας παρακώλυσε το ίδιο το έργο της επιτροπής.

Τώρα, να σας πω, κυρίες και κύριες συνάδελφοι, ότι κάτι τέτοιο μου προκαλεί εντύπωση; Θα ήταν ψέμα. Η αλήθεια είναι ότι δεν μας προκαλεί εντύπωση όλη αυτή η λογική της δυσανεξίας από την πλευρά της Κυβέρνησης, απέναντι σε αντίθετες απόψεις ή σε απόψεις οι οποίες φαίνεται ότι είναι αντίθετες, γιατί αυτό άλλωστε φάνηκε και σήμερα κιόλας με αυτό το οποίο συνέβη με τη μεθοδευμένη προσπάθεια απομάκρυνσης –που όντως τελικά απομακρύνθηκε- του Γιάννη Χατζηθεοδοσίου ως Προέδρου της Κεντρικής Ένωσης Επιμελητηρίων Ελλάδος κάτω από συνθήκες που είναι απολύτως παράλογες και αντιδημοκρατικές και με ένα τρόπο ο οποίος πραγματικά μόνο ερωτήματα δημιουργεί.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Κυρία Πρόεδρε, θα ήθελα να πάρω και τον χρόνο της δευτερομιλίας μου, αν μου επιτρέπετε.

Θα ήθελα, κύριε Υπουργέ, να μας δώσετε μια απάντηση σε όλο αυτό. Το πώς ακριβώς βλέπετε όλη αυτή την ιστορία και πώς έγινε, απέναντι σε μια φωνή η οποία λειτουργούσε και ενωτικά και με πολύ ξεκάθαρες και συγκεκριμένες προτάσεις για τον κόσμο της αγοράς.

Επιστρέφω τώρα σε αυτό που έλεγα πιο πριν. Ουσιαστικά έπρεπε να δοθεί χώρος ιδιαίτερα όταν υπήρχαν εύλογες υπόνοιες και διατυπώνονταν καταγγελίες σχετικά με την κατασπατάληση του δημόσιου χρήματος με απευθείας αναθέσεις σε διαφημιστικές καμπάνιες οι οποίες πραγματοποιήθηκαν για την επίκληση της υλοποίησης εκστρατείας για την προστασία της δημόσιας υγείας. Και αν θέλουμε να τα βάλουμε όλα στο τραπέζι και να μιλήσουμε και αντικειμενικά το αποτέλεσμα όλης αυτής της προσπάθειας - καμπάνιας για την υγεία απέναντι στον COVID, έτσι όπως φάνηκε, ήταν απολύτως αμφίβολης αποτελεσματικότητας, για να μην το πούμε διαφορετικά.

Διότι εκ του αποτελέσματος, κύριε Υπουργέ και κυρίες και κύριοι της Συμπολίτευσης, δυστυχώς, βλέπουμε ότι η Ελλάδα υστερούσε σημαντικά και ακόμη υστερεί όσον αφορά το ποσοστό του εμβολιασμού διακριτά από ό,τι σε άλλες χώρες της Ευρωπαϊκής Ένωσης, ενώ αντιθέτως βρίσκεται στις πρώτες θέσεις ως προς τις απώλειες ανθρώπινων ζωών. Αυτή είναι η σκληρή πραγματικότητα.

Τα αποτελέσματα, λοιπόν, αυτής της δυσλειτουργίας της επιτροπής με ευθύνη της Κυβέρνησης ήταν τελικά να μην υπάρχουν ασφαλή συμπεράσματα σχεδόν για κανένα θέμα από τα προς διερεύνηση θέματα, αποδεικνύοντας την ανεπάρκεια και τη δυσλειτουργικότητα της εξεταστικής διαδικασίας.

Ας είμαστε σαφείς. Η όλη αποδεικτική διαδικασία δεν κατάφερε να διαλευκάνει το περιεχόμενο της διαρκούς, όπως φάνηκε, επικοινωνίας μεταξύ του Υπουργείου και της διαφημιστικής εταιρείας που είχε αναλάβει να κατανείμει τη διαφημιστική καμπάνια στα μέσα μαζικής ενημέρωσης. Η επαφή αυτή ήταν συνεχής και ήταν άτυπη. Αυτό φάνηκε. Ήταν κυρίως άτυπη, με συνέπεια να μην είναι δυνατόν να αποκλειστεί το ενδεχόμενο το Υπουργείο να παρενέβη στη διαδικασία αυτή υπέρ ή κατά συγκεκριμένων μέσων μαζικής ενημέρωσης.

Από την άλλη, όμως, τα ίδια αυτά τα κενά της αποδεικτικής διαδικασίας δεν μας επιτρέπουν να συμπεράνουμε και το αντίθετο, κυρίες και κύριοι συνάδελφοι, δηλαδή, να επαληθεύσουν τις ομολογουμένως πολύ βαριές κατηγορίες του ΣΥΡΙΖΑ. Υπήρξε αδιαφάνεια στην επικοινωνία μεταξύ του Υπουργείου και της διαφημιστικής εταιρείας; Βεβαίως και υπήρξε και αυτό φάνηκε μέσα από την ιστορία της εξεταστικής επιτροπής. Αυτό, όμως, δεν πιστοποιεί από την άλλη και αυτομάτως ότι υπήρξε και χειραγώγηση της κοινής γνώμης, όπως υποστηρίζει το κόμμα της Αξιωματικής Αντιπολίτευσης.

Σε κάθε περίπτωση, ανεξαρτήτως τελικά του τι αποδείχθηκε ή μη, η αλήθεια είναι ότι «η γυναίκα του Καίσαρα δεν αρκεί να είναι τίμια, πρέπει και να φαίνεται τίμια». Κατά τα λοιπά, μηδέν εις το πηλίκο για ακόμα μια φορά. Δυστυχώς, οφείλουμε όλοι να ομολογήσουμε ότι κανείς μας δεν έγινε σοφότερος από τη λειτουργία και τα συμπεράσματα που βγήκαν από τη συγκεκριμένη εξεταστική.

Την ίδια ώρα, λοιπόν, που η Κυβέρνηση και η Αξιωματική Αντιπολίτευση απλά φωνασκούν, όπως κάνουν βέβαια και για πολλά ακόμα ζητήματα, η συζήτηση για το δημοσκοπικό τοπίο θα μπορούσε όντως να θίξει σοβαρά θεσμικά ζητήματα, να θίξει τα κακώς κείμενα και τη λειτουργία των δημοσκοπικών εταιρειών και του τρόπου υλοποίησης των ερευνών. Αυτό είναι το κύριο το οποίο μας ενδιέφερε εμάς, ως ΠΑΣΟΚ, ως Κίνημα Αλλαγής. Μας ενδιαφέρει η ουσία των πραγμάτων όχι απλά η δημιουργία εντυπώσεων. Ξέρετε, εμείς δεν χαρακτηριζόμαστε από καμμία εχθροπάθεια απέναντι στις εταιρείες δημοσκοπήσεων όπως φαίνεται να πράττει η Αξιωματική Αντιπολίτευση η οποία συστηματικά απαξιώνει κατά το δοκούν τόσο ως Αντιπολίτευση τώρα, όσο και ως κυβέρνηση, όταν ήταν, όλα τα ευρήματα των δημοσκοπικών εταιρειών όταν αυτά δεν τους βολεύαν, απειλώντας ακόμα και με παρέμβαση εισαγγελέων. Οι ανοίκειες επιθέσεις σε θεσμούς και δημοσκοπήσεις δεν αποτελούν σε καμμία απολύτως περίπτωση πράξη πολιτικής υπευθυνότητας και δεν ταιριάζει σε καμμία περίπτωση σε ένα δημοκρατικό πολίτευμα.

Έτσι λοιπόν μπορεί να έγινε η προσπάθεια να φανεί ότι υπήρχε πρόβλημα με μια έρευνα μιας εταιρείας, αλλά κάτι τέτοιο τελικά δεν στηρίχτηκε.

**ΠΡΟΕΔΡΕΥΟΥΣΑ (Σοφία Σακοράφα):** Παρακαλώ πολύ, κυρία συνάδελφε, πρέπει να κλείσετε σιγά-σιγά.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Λίγο ακόμα, κυρία Πρόεδρε, για να μπορέσω να ολοκληρώσω την άποψή μου.

Αντίθετα, λοιπόν, συγκαλύφθηκαν ευθύνες για περίεργες ιδρύσεις εταιρειών λίγο πριν από το 2019 για να κλείσουν λίγο μετά, αποκρύφτηκαν ευθύνες για πραγματοποίηση ερευνών από εταιρείες που δεν είχαν καθόλου προσωπικό -και αυτό το ακούσαμε μέσα στην εξεταστική επιτροπή-, για παράνομη δημοσίευση ερευνών από εταιρεία που δεν ανήκε καν τυπικά στο Εθνικό Συμβούλιο Ραδιοτηλεόρασης, όπως και για προσπάθεια μεθόδευσης μη ελέγχου καταγγελίας για έρευνα εταιρείας που σήμερα δεν υπάρχει.

Κλείνω λέγοντας μόνο κάποιες από τις προτάσεις που έχουμε, γιατί όπως σας είπα εμείς θα μείνουμε μακριά από το μικροπολιτικό παιχνίδι ανάμεσα στη Νέα Δημοκρατία και στον ΣΥΡΙΖΑ.

Προτείνουμε, λοιπόν: Την κατεπείγουσα ενίσχυση του Εθνικού Συμβουλίου Ραδιοτηλεόρασης το οποίο σήμερα δείχνει δυστυχώς αδύναμο να ανταποκριθεί στον θεσμικό του ρόλο. Πρέπει να αποκτήσει ενεργότερο ρόλο ως ανεξάρτητη αρχή που είναι. Τη λειτουργία αποθετηρίου δημοσκοπήσεων στο ΕΣΡ που με πλήρη πρόσβαση ανά χρονολογία και περίοδο, προκειμένου ο καθένας να μπορεί να βρει οποιαδήποτε έρευνα θέλει. Μείζον πολιτικό ζήτημα θα πρέπει να είναι επίσης η πλήρης ενημέρωση για τις δαπάνες των κομμάτων και των φορέων που χρηματοδοτούνται με δημόσιο χρήμα. Τα πάντα στο φως, με απόλυτη και πλήρη διαφάνεια, να γνωρίζουμε όλοι ποιος παρήγγειλε, πότε και με ποια δαπάνη κάθε δημοσκόπηση, να δούμε πώς θα ελέγχονται πλήρως οι δημοσκοπήσεις όλων των εταιρειών ανεξάρτητα -και εδώ είναι το κλειδί- εάν ανήκουν στο ΣΕΔΕΑ ή όχι, ουσιαστικός έλεγχος σε προδιαγραφές υλοποίησης των ερευνών και βεβαίως και αν ο εποπτικός ρόλος των δημοσκοπήσεων θα πρέπει να περάσει συνολικά στο ΕΣΡ ως ανεξάρτητη αρχή.

Σε κάθε περίπτωση, χρειάζεται ένας εκσυγχρονισμός του θεσμικού πλαισίου που να μπορεί να υλοποιηθεί μέσα από έναν ολοκληρωμένο διάλογο με το ΕΣΡ, το ΣΕΔΕΑ και την ανεξάρτητη αρχή.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστούμε, κυρία συνάδελφε.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Κλείνω με αυτό, κυρία Πρόεδρε.

Εμείς επιλέγουμε να διαφοροποιηθούμε από τακτικές έντασης και ψεύτικης πόλωσης.

Σας ευχαριστώ θερμά.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΟΥΣΑ (Σοφία Σακοράφα):** Σας ευχαριστούμε.

Τον λόγο εκ μέρους του ΜέΡΑ25 έχει τώρα η κ. Απατζίδη.

**ΜΑΡΙΑ ΑΠΑΤΖΙΔΗ:** Σας ευχαριστώ, κυρία Πρόεδρε.

Κύριοι Υπουργοί, κυρίες και κύριοι συνάδελφοι, έχουμε διαφορετικά πορίσματα όλης της διαδικασίας της εξεταστικής επιτροπής για τη λίστα Πέτσα. Με λίγα λόγια, έχουμε ακόμη ένα φιάσκο, διότι η ύπαρξη διαφορετικών πορισμάτων δίνει τη δυνατότητα στο κυβερνών κόμμα να κρυφτεί πίσω από τον πληρωμένο, μιντιακό και κομματικοποιημένο λόγο της.

Η Κυβέρνηση βεβαίως παίζει το παιχνίδι της και καλά κάνει. Όμως, το ζήτημα είναι να αποφασίσουμε τι θέλουμε εμείς ως ευρύτερη Αντιπολίτευση. Και εδώ βρίσκεται η βασική διαφορά μας με τον ΣΥΡΙΖΑ ως ΜέΡΑ25. Τι ζητάμε; Θέλουμε απλώς τους δικούς μας ολιγάρχες οι οποίοι θα είναι υποστηρικτικοί σε εμάς; Λειτουργούμε με τη λογική «θέλουμε λιγότερη διαφθορά ή περισσότερες ευκαιρίες να συμμετέχουμε»; Με στενοχωρεί που θα το πω, αλλά θα το πω. Αυτή φαίνεται να είναι η λογική του ΣΥΡΙΖΑ.

Εμείς, ως ΜέΡΑ25, αντιθέτως θεωρούμε πως η Αριστερά οφείλει και πρέπει να θέσει την πολιτική ουσία στο επίκεντρο για να διακρίνουμε ότι το πρόβλημα είναι η ίδια η ιδιοκτησία των ΜΜΕ από τους ολιγάρχες. Εάν έχουμε αυτήν την κατάσταση, δεν θα έχουμε ποτέ ελπίδα για αντικειμενική ενημέρωση για τους πολίτες.

Η μοναδική λύση είναι ο συνδυασμός δημοκρατίας και καινοτομίας με ορίζοντα την κοινωνικοποίηση των μέσων και την άσκηση δημοκρατικού, κοινωνικού ελέγχου πάνω σε αυτά. Διαφορετικά θα συνεχίζεται μια διπλή σπατάλη ταλέντου και εκπαίδευσης.

Δημοσιογράφοι που αναμφίβολα έχουν τη γνώση και το ταλέντο στην Ελλάδα τι γίνονται; Διαφθείρονται, καθώς μετατρέπονται σε αυλικούς, κόλακες και γελωτοποιούς, ενώ και οι ίδιοι οι πολιτικοί δεν προπονούνται από Έλληνες δημοσιογράφους που θα τους δυσκολέψουν με ζόρικες ερωτήσεις, όπως είναι και η δουλειά τους.

Το αποτέλεσμα ποιο είναι εν τέλει; Βγαίνουν σε διεθνή media και διασύρουν τη χώρα μας, ακριβώς επειδή έχουν χάσει τη δυνατότητα να απαντούν σε μη εκ των προτέρων οργανωμένες συνεντεύξεις. Το καταλάβαμε όλοι νομίζω με την συνέντευξη του Πρωθυπουργού στο «CNN». Το είχαμε δει παλαιότερα και με τον Υπουργό Τουρισμού και σε άλλες περιπτώσεις, ενώ δεν λείπουν ακόμη και οι παταγώδεις καταρρεύσεις, όταν ένας ξένος δημοσιογράφος πατήσει τα κατάλληλα κουμπιά του «γυμνού βασιλιά».

Από την αρχή είχαμε καταλάβει πού το πάτε με την εξεταστική επιτροπή που δεν οδήγησε τελικά πουθενά, αν δεν τεθεί ριζικά το ζήτημα. Ευκαιρία για κοκορομαχίες στη Βουλή υπάρχουν πολλές μεταξύ Κυβέρνησης και Αξιωματικής Αντιπολίτευσης, όμως στην ουσία και οι δύο αυτές παρατάξεις διαγωνίζονται για το πώς θα προσεταιριστούν καλύτερα τους επιχειρηματίες ολιγάρχες που νέμονται τα μέσα μαζικής ενημέρωσης.

Εμείς πάλι, ως ΜέΡΑ25, είχαμε έγκαιρα διατυπώσει την κριτική μας και επί της διαδικασίας, αλλά και επί της ουσίας. Γίνεται σήμερα πολύς λόγος για προοδευτική διακυβέρνηση, αλλά είναι αδύνατον να υπάρξει πραγματικά προοδευτική κυβέρνηση αν τα media τα έχουν οι ολιγάρχες που υπονομεύουν διαρκώς τα αιτήματα του λαού, προβάλλοντας ψέματα που θα υποβοηθούν τα δικά τους και μόνο συμφέροντα.

Γι’ αυτό προοδευτική κυβέρνηση μπορεί να υπάρξει μόνο αν τα media φύγουν από την ιδιοκτησία των ολιγαρχών. Οπότε η λύση δεν μπορεί να είναι η επιστροφή στην προηγούμενη κανονικότητα πριν την πανδημία, όπως την ορίζει η Κυβέρνηση της Νέας Δημοκρατίας που παρείχε τη βολική δικαιολογία για τη διαβόητη λίστα Πέτσα, διότι και πριν την πανδημία είχαμε τον μνημονιακό έλεγχο των media. Το θυμόμαστε όλοι εκείνο το κρίσιμο καλοκαίρι του ΄15 που αποκάλυψε την αντιλαϊκή μεροληψία τους. Ακόμη και πιο πριν από τα μνημόνια είχαμε το αμαρτωλό τρίγωνο εργολάβοι - τραπεζίτες – μιντιάρχες, που ήταν και αυτό που μας έφερε στη χρεοκοπία και τα μνημόνια.

Χρειαζόμαστε, λοιπόν και τόλμη και καινοτομία. Ως ΜέΡΑ25 έχουμε καταθέσει προτάσεις στην κατεύθυνση μιας θεσμικής δημοκρατικής καινοτομίας. Βασιζόμαστε στα Διαβουλευτικά Συμβούλια Κληρωτών και Εκλεγμένων Πολιτών, μια ευρύτερη λογική μας για πολιτικά σώματα που θα αποτελούνται από το 1/3 εκλεγμένων πολιτών από τα κόμματα, ανάλογα με την κοινοβουλευτική τους δύναμη, από 1/3 κληρωτών από το γενικό πληθυσμό και από 1/3 κληρωτών επαγγελματιών ανάλογα με τον εκάστοτε κλάδο, συγκεκριμένα τους δημοσιογράφους.

Παρόμοια, όμως, ΔΙΑΣΚΕΠ μπορούν να οδηγήσουν στο γνήσιο εκδημοκρατισμό του τοπίου των ΜΜΕ, μπορούν να επαναπροσδιορίσουν τον τρόπο σύστασης του Εθνικού Συμβουλίου Ραδιοτηλεόρασης με σύσταση του συμβουλίου και ανάδειξη των μελών που θα αποσυνδεθεί πλέον από τη Βουλή και θα περάσει στη δικαιοδοσία των ΔΙΑΣΚΕΠ, μπορούν να κοινωνικοποιήσουν την ΕΡΤ και να την εκδημοκρατίσουν. Η ΕΡΤ για να αποκτήσει πραγματικά δημόσιο χαρακτήρα θα πρέπει να διοικείται από διοικητικό συμβούλιο εκλεγμένο από το ΔΙΑΣΚΕΠ ΜΜΕ.

Και βεβαίως χρειάζεται να φροντίσουμε τη βελτίωση των συνθηκών ζωής των σκληρά εργαζόμενων δημοσιογράφων, με ρύθμιση συλλογικών συμβάσεων των εργαζομένων στον Τύπο και στα ηλεκτρονικά μέσα, ώστε να εξαλειφθούν φαινόμενα μαύρης εργασίας, εργασίας με το κομμάτι, μισθωτών με μπλοκάκι που οδηγούν στην υπερεκμετάλλευσή τους.

Θα μπορούσαμε να είμαστε και περισσότερο ρηξικέλευθοι, τολμηροί, να στηρίξουμε μοντέλα συνδιοίκησης μέσω συνδικάτων στα ΜΜΕ, καθώς και δημιουργία ταμείου στο οποίο οι μέτοχοι θα παραχωρήσουν μέρος των μετοχών τους και οι εργαζόμενοι στα ΜΜΕ θα λαμβάνουν μερίδιο από τα κέρδη των επιχειρήσεων στα οποία εργάζονται.

Τέλος, ως προς το περιεχόμενο του δημοσιογραφικού έργου χρειάζεται να εξασφαλίζονται δημοσιογράφοι έναντι της λογοκρισίας και της αυτολογοκρισίας και των απολύσεων λόγω ενοχλητικών άρθρων για την εργοδοσία τους, με ειδικές ρυθμίσεις που θα παροτρύνουν τους δημοσιογράφους να ασκήσουν με θάρρος το λειτούργημά τους.

Επιπλέον, στην κατεύθυνση ακριβώς της ανεξαρτησίας των εξουσιών έχουμε καταθέσει ως ΜέΡΑ25 προτάσεις για τη δημιουργία σωμάτων δίωξης πολιτικού και μεγάλο-επιχειρηματικού εγκλήματος. Ο σκοπός είναι η άρση των δεσμών ανάμεσα στους πολιτικούς και τους ολιγάρχες. Τα σώματα αυτά πρέπει να δρουν ανεξάρτητα από την εκτελεστική εξουσία, με δικό τους προϋπολογισμό και με την απαραίτητη τεχνογνωσία και τεχνικά μέσα.

Με αυτούς τους τρόπους θεωρούμε ότι μπορούμε να αποφύγουμε τις διώξεις δημοσιογράφων, όπως είδαμε της κ. Γιάννας Παπαδάκου και του κ. Κώστα Βαξεβάνη, αλλά και θα επιτύχουμε επί της ουσίας οι ολιγάρχες να μη ρυθμίζουν το περιεχόμενο της ενημέρωσής μας. Θα κατορθώσουμε, δηλαδή, να έχουμε πραγματικά δημοκρατικά μέσα ενημέρωσης και όχι απλώς έναν διαγωνισμό για το ποιος θα είναι ο εκλεκτός της ολιγαρχίας, όπως γίνεται σήμερα.

Ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κυρία συνάδελφε.

Πάμε τώρα στον τέταρτο κύκλο των ομιλητών και τον λόγο, εκ μέρους της Νέας Δημοκρατίας, έχει ο κ. Ανδριανός.

**ΙΩΑΝΝΗΣ ΑΝΔΡΙΑΝΟΣ:** Ευχαριστώ, κυρία Πρόεδρε.

Κύριοι Υπουργοί, κυρίες και κύριοι συνάδελφοι, η προσήλωση στη νομιμότητα, στη διαφάνεια, στη λογοδοσία, η δέσμευση να μην υπάρχει καμμία σκιά να κηλιδώνει τη λειτουργία της δημοκρατίας και των θεσμών είναι αξίες που βρίσκονται στον σκληρό πυρήνα της παράταξης της Νέας Δημοκρατίας, τόσο κατά τις περιόδους που έχει την ευθύνη της διακυβέρνησης της χώρας όσο και κατά εκείνες τις περιόδους που βρίσκεται στην αντιπολίτευση.

Υπό το πρίσμα, λοιπόν, της αμετακίνητης δέσμευσής μας για τη θωράκιση της δημοκρατίας και των θεσμών αντιμετωπίσαμε και τις εργασίες της παρούσας εξεταστικής επιτροπής. Θα θυμίσω και εγώ ότι δόθηκε το δικαίωμα αυτό στην Μειοψηφία μετά από τη συνταγματική Αναθεώρηση και τη βούληση της Πλειοψηφίας, της Νέας Δημοκρατίας, να διερευνήσει την αλήθεια χωρίς αγκυλώσεις και να τηρήσει απαρέγκλιτα το Σύνταγμα, τους νόμους και τον Κανονισμό της Βουλής.

Η αρχική πεποίθησή μας ότι ο ΣΥΡΙΖΑ επιδιώκει να χρησιμοποιήσει τη διαδικασία απλώς και μόνο για να αποκομίσει μικροκομματικά οφέλη, επιβεβαιώθηκε. Από την έρευνα και τις καταθέσεις δεν στοιχειοθετείται παράνομη πράξη. Αντιθέτως, αναδεικνύεται η βούληση και η αποφασιστικότητα της Κυβέρνησης του Κυριάκου Μητσοτάκη να αντιμετωπίσει με τη μεγαλύτερη δυνατή αποτελεσματικότητα πλήρως, εντός του πλαισίου του νόμου, την εξαιρετικά δύσκολη, έκτακτη συνθήκη της πανδημίας, μια συνθήκη που απαιτούσε και συνεχίζει να απαιτεί στρατηγική, οργάνωση, ενημέρωση των πολιτών, κινητοποίηση όλων των διαθέσιμων δυνάμεων της κοινωνίας και βεβαίως απαιτεί μια ελάχιστη ομοψυχία, μια θεμελιώδη συμφωνία ως προς την ανάγκη να διασφαλίσουμε τη ζωή, την υγεία και την ασφάλεια των πολιτών, αλλά και την όσο το δυνατόν ταχύτερη επιστροφή στην κοινωνική και οικονομική κανονικότητα.

Δυστυχώς, όμως, αυτήν την ελάχιστη συναίνεση δεν την παρείχε ο ΣΥΡΙΖΑ. Αντ’ αυτού επέλεξε τον δρόμο της στείρας άρνησης και των αντιφάσεων, καθώς μπορεί την ίδια κιόλας μέρα κάποια στελέχη του να ζητούν ακόμα αυστηρότερα μέτρα για την αντιμετώπιση της πανδημίας, ενώ κάποια άλλα να χαϊδεύουν τα αυτιά των αντιεμβολιαστών με επικίνδυνες και απαράδεκτες δηλώσεις.

Ανάλογη είναι βεβαίως και η στάση του ΣΥΡΙΖΑ σε ό,τι αφορά αυτή την εξεταστική επιτροπή. Την ώρα που όλες οι δημοσκοπήσεις ανεξαρτήτως εταιρείας καταγράφουν μια σταθερή, μεγάλη διαφορά ανάμεσα στη Νέα Δημοκρατία και τον ΣΥΡΙΖΑ, η Αξιωματική Αντιπολίτευση επέλεξε να αφιερώσει τις δυνάμεις της σε ένα κυνήγι μαγισσών και μάλιστα επιλέγοντας μία μόνο εταιρεία, την «OPINION» και μάλιστα μία μόνο δημοσκόπηση και αυτό, ενώ το νομοθετικό και ευρύτερα ρυθμιστικό πλαίσιο, καθώς και οι επαγγελματικές και επιστημονικές ενώσεις διασφαλίζουν εγκυρότητα και διαφάνεια.

Άλλωστε, η συγκεκριμένη εταιρεία είναι μέλος στον Σύνδεσμο Εταιρειών Δημοσκοπήσεων και Έρευνας Αγοράς και υπάρχουν συγκεκριμένοι κανόνες, αλλά και η δυνατότητα να προσφύγει οποιοσδήποτε με καταγγελία, εάν έχει κάτι διαφορετικό ή αν έχει κάτι να καταγγείλει.

Θέλω να σταθώ, λοιπόν, στις αιτιάσεις της Αξιωματικής Αντιπολίτευσης που αφορούν την τηλεπικοινωνιακή υποστήριξη του ιστότοπου travel.gov.gr. Όπως καταδείχθηκε με σαφήνεια η «ΕΔΥΤΕ Α.Ε.» κινήθηκε πλήρως σύννομα και αποτελεσματικά προκρίνοντας με απόφαση του διοικητικού της συμβουλίου τη συγκεκριμένη εταιρεία για την εκτέλεση του έργου στο πλαίσιο αντικειμενικώς κατεπείγοντος χαρακτήρα της ανάγκης και χωρίς καμμία παρέμβαση από το Υπουργείο Ψηφιακής Διακυβέρνησης. Δεν χάθηκε, λοιπόν, πολύτιμος χρόνος για την ενημέρωση των Ελλήνων πολιτών και των επισκεπτών της χώρας μας από το εξωτερικό σε μια εξαιρετικά κρίσιμη περίοδο. Επισημαίνεται, επίσης, ότι τα ποσά της απευθείας ανάθεσης δεν υπερέβησαν το όριο της ευρωπαϊκής νομοθεσίας κατ’ έτος.

Κυρίες και κύριοι συνάδελφοι, η σημερινή Κυβέρνηση, η Κυβέρνηση του Κυριάκου Μητσοτάκη έδωσε και συνεχίζει να δίνει έναν δύσκολο αγώνα ενάντια στην πανδημία και τις συνέπειές της στη δημόσια υγεία, την κοινωνία και την οικονομία. Κλήθηκε, λοιπόν, να αντιμετωπίσει μια παγκοσμίως πρωτόγνωρη συνθήκη, να δημιουργήσει δομές εκ του μηδενός, να συντονίσει φορείς και υπηρεσίες, να αξιοποιήσει κάθε υφιστάμενη δυνατότητα για την προστασία της ανθρώπινης ζωής και του εθνικού συμφέροντος. Κινήθηκε σε αχαρτογράφητα νερά. Όμως σε αυτό το δύσκολο ταξίδι είχε και συνεχίζει να έχει ως ασφαλείς γνώμονες πρώτον, τη νομιμότητα και δεύτερον, την αποτελεσματικότητα της δημόσιας δράσης.

Σε αυτή την περιπέτεια για τη χώρα θα ήταν βεβαίως ευχής έργο να υπάρχει μια Αξιωματική Αντιπολίτευση η οποία με τεκμηριωμένη και εποικοδομητική κριτική να επισημαίνει τα αναπόφευκτα λάθη και τις παραλείψεις και να καταθέτει ρεαλιστικές προτάσεις για την περαιτέρω ενίσχυση της αποτελεσματικότητας των πολιτικών. Δυστυχώς, αντί αυτού, η Αξιωματική Αντιπολίτευση επέλεξε τον δρόμο της όξυνσης, της στείρας άρνησης και της μικροπολιτικής.

Με την ολοκλήρωση των εργασιών αυτής της εξεταστικής επιτροπής και της σημερινής συζήτησης εδώ στην Ολομέλεια, καταπίπτει ο κεντρικός πυλώνας αυτής της αδιέξοδης στρατηγικής. Το βέβαιο είναι ότι οι πολίτες ζητούν σταθερά και από όλες τις πολιτικές δυνάμεις της χώρας σοβαρότητα και υπευθυνότητα, ιδίως μάλιστα όταν ως κοινωνία καλούμαστε να διαχειριστούμε τόσο έκτακτες και δύσκολες συνθήκες. Αυτή τη σοβαρότητα και την υπευθυνότητα οι Ελληνίδες και οι Έλληνες, ανεξαρτήτως πολιτικής και ιδεολογικής αφετηρίας, την αναγνωρίζουν και την επιβραβεύουν όπως ακριβώς και τιμωρούν πολιτικά τον καιροσκοπισμό και τη δημαγωγία.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ ευχαριστώ.

Τον λόγο έχει ο Δ΄ Αντιπρόεδρος της Βουλής κ. Δημήτριος Βίτσας εκ μέρους του ΣΥΡΙΖΑ.

**ΔΗΜΗΤΡΙΟΣ ΒΙΤΣΑΣ (Δ΄ Αντιπρόεδρος της Βουλής):** Ως τώρα, κυρία Πρόεδρε, έχουμε καταλάβει ποιο είναι το non paper της Νέας Δημοκρατίας προς τους Βουλευτές της για τη σημερινή συζήτηση. Δυο-τρία πράγματα θα πω και θα δείτε αν το βγάλετε ότι είναι μέσα.

«Εμείς προτείναμε –λέει η Νέα Δημοκρατία- το άρθρο στη συνταγματική Αναθεώρηση. Πώς τολμάτε εσείς και η αντιπολίτευση να το χρησιμοποιείτε;». Μένεις ενεός.

**ΙΩΑΝΝΗΣ ΑΝΔΡΙΑΝΟΣ:** Όχι «Πώς τολμάτε».

**ΑΙΚΑΤΕΡΙΝΗ (ΚΑΤΕΡΙΝΑ) ΠΑΠΑΚΩΣΤΑ - ΠΑΛΙΟΥΡΑ:** Είπαμε ότι είμαστε περήφανοι.

**ΔΗΜΗΤΡΙΟΣ ΒΙΤΣΑΣ (Δ΄ Αντιπρόεδρος της Βουλής):** Δεύτερον: «Η λίστα Πέτσα δεν έχει κανένα πρόβλημα γιατί εμείς της Νέας Δημοκρατίας είμαστε Πλειοψηφία στο Κοινοβούλιο». Τρίτον: «Κατηγορώντας την Κυβέρνηση κατηγορείτε την εθνική προσπάθεια». Σιγά, βρε παιδιά! Οι μεγαλύτεροι έχουν ζήσει μάχες ανάμεσα στον Κωνσταντίνο Μητσοτάκη και στον Ανδρέα Παπανδρέου, έχουν ζήσει και μάχες ανάμεσα στον Κωνσταντίνο Καραμανλή και τον Κωνσταντίνο Μητσοτάκη παλιότερα, αλλά είναι δυνατόν αυτά να είναι επιχειρήματα;

Κοιτάξτε να δείτε τώρα, εγώ μπορώ να σας πω το εξής: Στον Ουμπέρτο Έκο αποδίδεται η φράση: «Μόνο οι ηλίθιοι κάνουν δικτατορίες με τα τανκς όταν υπάρχει τηλεόραση». Αυτή η φράση είτε ανήκει στον Ουμπέρτο Έκο, είτε δεν ανήκει και απλά του την αποδίδουν, έχει γίνει βασικό σας σύνθημα. Κάνετε ότι δεν καταλαβαίνετε γιατί σας κατηγορούμε και σας κατηγορούμε ότι αξιοποιείτε μια πανδημία για να ελέγξετε και οικονομικά μεγάλα δίκτυα ενημέρωσης. Δεν σας κατηγορούμε αν ήταν καλή ή όχι καμπάνια είτε για τον εμβολιασμό είτε για αυτά που χρησιμοποιούμε για να αποφύγουμε τον κορωνοϊό.

Και ξέρετε κάτι, εντάξει, εμείς είμαστε ο ΣΥΡΙΖΑ και σας κατηγορούμε γιατί είμαστε αντιπολίτευση, είμαστε εμμονικοί κ.λπ.. Η πλατφόρμα του Συμβουλίου της Ευρώπης για την προώθηση της προστασίας της δημοσιογραφίας καταγγέλλει τις διώξεις κατά δημοσιογράφων αναφορικά με το σκάνδαλο «NOVARTIS». Συγχρόνως στη σχετική έκθεση που εκδίδει το συμβούλιο γίνεται ρητή αναφορά στην Ελλάδα και ειδικά στη λίστα Πέτσα. Όπως αναφέρεται ελληνικά μέσα μαζικής ενημέρωσης που επικρίνουν την Κυβέρνηση αποκλείστηκαν από το χρηματοδοτικό πρόγραμμα στήριξης.

Η αρμόδια Αντιπρόεδρος της Κομισιόν, η Βιέρα Γιούροβα, δηλώνει στο έγκυρο δημοσιογραφικό site «EURACTIV» ότι η Ελλάδα του κ. Μητσοτάκη είναι ήδη ανάμεσα στις προβληματικές χώρες στο θέμα της ελευθερίας του Τύπου και ότι η Ευρωπαϊκή Ένωση προτίθεται να ερευνήσει σχετικά. Το Ευρωπαϊκό Κοινοβούλιο κινητοποιείται για το ζήτημα της αδιαφανούς χρηματοδότησης των μέσων μαζικής ενημέρωσης με πρόσχημα την πανδημία και της παροχής υπηρεσιών από εταιρείες δημοσκοπήσεων στην Κυβέρνηση, αλλά και για το ζήτημα της θεσμικής εκτροπής που συνιστά η κλήση σε απολογία ως κατηγορούμενης της κ. Τουλουπάκη, της δικαστικής λειτουργού που τόλμησε να ερευνήσει το μέγα σκάνδαλο της «NOVARTIS».

Να σας θυμίζω ότι η επικεφαλής Εισαγγελέας της Ευρωπαϊκής Ένωσης Λάουρα Κοβέσι είναι επίσης μια δικαστική λειτουργός που αντιμετώπισε διώξεις στην πατρίδα της τη Ρουμανία επειδή εκτέλεσε το καθήκον της ως Εισαγγελέας Διαφθοράς.

Ακούστε, θα πω κάτι σκληρό, αλλά το λέω πραγματικά έχοντας επίγνωση του τι λέω. Είναι ανάγκη, κυρίες και κύριοι συνάδελφοι, να αποκατασταθεί η δημοκρατία σε αυτή τη χώρα. Κάποιοι θα αναρωτηθείτε αν είναι αντιφατικό να λέγεται κάτι τέτοιο από το Βήμα μιας Βουλής που παραμένει ανοιχτή και σε λειτουργία. Δεν είναι καθόλου αντιφατικό. Δεν εννοώ ότι έχει καταλυθεί η δημοκρατία με στρατιωτικό πραξικόπημα. Εννοώ ότι η δημοκρατία δεν είναι ένα τυπικό κέλυφος. Η δημοκρατία δεν είναι μια διαδικασία που δείχνει να τηρείται, αυτό αρκεί για να λέμε ότι υπάρχει. Η ορθή λειτουργία του πολιτεύματος τα τρία τελευταία χρόνια έχει τρωθεί βαρύτατα και έχει τρωθεί σε όλα τα επίπεδα με τη νοοτροπία, τις μεθόδους και τις πρακτικές μιας Κυβέρνησης που εξελίσσεται σε καθεστώς.

Σήμερα συζητάμε μια κρίσιμη πτυχή αυτής της αλλοίωσης των χαρακτηριστικών της ομαλής λειτουργίας του πολιτεύματος. Η λίστα Πέτσα έχει γίνει συνώνυμο με νέες μεθόδους χειραγώγησης ενημέρωσης. Σε άλλες εποχές τα καθεστώτα έκλειναν τα μέσα μαζικής ενημέρωσης. Εσείς τώρα προσπαθείτε να τα εξαγοράσετε. Δεν θα είχα καμμία έκπληξη αν κάποιοι –και υπάρχουν τέτοιοι Βουλευτές, αλλά όχι αυτοί που είναι εδώ μπροστά, οι οποίοι είναι γενικώς σοβαροί άνθρωποι- μπορεί να λένε ότι η λίστα Πέτσα δεν αναφέρεται στον Υπουργό Πέτσα και είναι απλή συνωνυμία. Μέχρι και αυτό θα περίμενα από εσάς.

Η χειραγώγηση των μαζών γίνεται πλέον: Με επιστημονικές μεθόδους, κάνοντας το μαύρο άσπρο, διαστρεβλώνοντας έννοιες και ιδέες μέσα από τους μιντιακούς μηχανισμούς, επιβάλλοντας μια άσχετη θεματολογία στη δημόσια συζήτηση. Με την οργάνωση μαζικών επιθέσεων προπαγάνδας κατά των αντιπάλων. Με μια εξίσου μαζική πλημμύρα κολακείας, η οποία όσο χονδροειδέστερη είναι τόσο πιο αποτελεσματική. Με την ατελείωτη επανάληψη κάποιων λέξεων και φράσεων - κλειδιά μέχρι να εντυπωθούν στο συλλογικό ασυνείδητο. Αυτά σας είπαν οι Αμερικάνοι, αυτά κάνετε. Με τη μετατροπή ενός εργαλείου μέτρησης των τάσεων της κοινής γνώμης, δηλαδή των δημοσκοπήσεων, σε όπλο για τη διαμόρφωση αυτών των τάσεων. Και βέβαια, μέσα από την κατασκευή ατζέντας και κλίματος ή απλά μέσα από την αγοραπωλησία δημοσκοπήσεων, με τη λογική ό,τι πληρώνεις παίρνεις.

Γι’ αυτό είναι πολιτική χυδαιότητα η λίστα Πέτσα. Θα μείνει στην πολιτική ιστορία της χώρας σαν λεκές, για να θυμίζει πώς χρησιμοποιήθηκε μια πανδημία σαν εργαλείο εξαγοράς γραφίδων και συνειδήσεων. Και βέβαια, αν δεν αποδίδει αυτού του είδους η εξαγορά, γυρνάτε πίσω με τις δικαστικές διώξεις.

Θέλω, όμως, να σας πω -και με αυτό να τελειώσω- ότι αυτή είναι μόνο μια πτυχή της αλλοίωσης του πολιτεύματος, των πυλώνων του δημοκρατικού πολιτεύματος. Βεβαίως, είναι από τις πιο κρίσιμες, γιατί η συσκότιση που έχετε επιβάλει στην ενημέρωση σας δίνει την ευκαιρία να παραμορφώσετε και τους άλλους θεσμούς.

Την εκτελεστική εξουσία την έχετε μετατρέψει σε γραφείο διανομής της δημόσιας περιουσίας και διεκπεραίωσης ιδιωτικών υποθέσεων μιας χούφτας ολιγαρχικών συμφερόντων που σας στηρίζουν. Συνήθως, μάλιστα, αυτά τα συμφέροντα είναι ιδιοκτήτες μέσων μαζικής ενημέρωσης.

Τη νομοθετική εξουσία, αυτό εδώ το Σώμα, λυπάμαι που το λέω, την έχετε υποβαθμίσει σε μια τυπική διαδικασία.

Όμως, κύριε Υπουργέ, και στη δικαστική εξουσία ξετυλίγεται ένα σχέδιο άλωσης παράλληλο με αυτό στον Τύπο και όχι λιγότερο επικίνδυνο, ιδιαίτερα βάζοντας το ζήτημα μιας ταχείας ανέλιξης στον πάγκο της διαπραγμάτευσης.

Να ξέρετε, όμως, ότι δεν ζούμε στη γυάλα. Στη γυάλα που έχετε φτιάξει ζείτε εσείς. Η Ελλάδα της δικής σας διακυβέρνησης πέφτει σταθερά στην κατάταξη της ελευθερίας του Τύπου σε όλες τις σχετικές μετρήσεις. Σε κάποιες κατατάξεις, όπως αυτής των Δημοσιογράφων Χωρίς Σύνορα, που θεωρείται και η πιο έγκυρη, είστε –δυστυχώς, όμως, μέσα από αυτό είμαστε ως Ελλάδα- ήδη στον πάτο. Διαβάστε το. Σε κάποιες άλλες δεν έχει φτάσει ακόμα αυτή την τιμητική διάκριση, αλλά είστε πολύ κοντά. Διεθνείς και ευρωπαϊκές ενώσεις δημοσιογράφων καταγγέλλουν καθημερινά τις πρακτικές σας.

Εγώ, όμως, σας λέω πως ό,τι και να γίνει –κι έχουν φτάσει τα χαμπέρια μας και στις Βρυξέλλες και στο Στρασβούργο- τελικά την απολογία δεν θα σας την απαιτήσει η Ευρώπη. Θα την απαιτήσει ο ελληνικός λαός και σύντομα. Η δημοκρατία σε αυτήν τη χώρα θα αποκατασταθεί με δημοκρατικό τρόπο, με τη βούληση του λαού που θα εκφραστεί στην κάλπη. Το πολιτικό τέλος της Κυβέρνησής σας και του ηγέτη σας θα είναι η αρχή για την αποκατάσταση.

Αυτό θα είναι το δύσκολο έργο της προοδευτικής και δημοκρατικής διακυβέρνησης που θα αναδείξει ο λαός, καταδικάζοντάς σας στην πολιτική λήθη.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΟΥΣΑ (Σοφία Σακοράφα):** Κι εγώ σας ευχαριστώ, κύριε συνάδελφε.

Τον λόγο τώρα εκ μέρους της Νέας Δημοκρατίας έχει ο κ. Καιρίδης.

**ΔΗΜΗΤΡΙΟΣ ΚΑΙΡΙΔΗΣ:** Κοιτάξτε, κατανοώ την ενόχληση και του προλαλήσαντα και γενικά της Αντιπολίτευσης όταν λέγεται η αλήθεια. Και η αλήθεια είναι ότι βρισκόμαστε εδώ χάρη σε πρωτοβουλία της Νέας Δημοκρατίας, η οποία έδωσε αγώνα για αυτό το δικαίωμα στην αντιπολίτευση ήδη από τη δεκαετία του 1980, όταν ερμήνευε το Σύνταγμα χωρίς συνταγματική αλλαγή ώστε να μπορεί η αντιπολίτευση να έχει αυτό το δικαίωμα. Και βεβαίως, το περάσαμε στην πρόσφατη συνταγματική Αναθεώρηση.

Επιπλέον, όμως, αφού το περάσαμε –θυμάστε- όταν φέρατε την πρότασή σας, κύριοι του ΣΥΡΙΖΑ- η Νέα Δημοκρατία αντιστάθηκε και δεν προχώρησε σε κατάθεση δική της πρότασης ώστε κατ’ ελάχιστον να νοθεύσει το όποιο δικό σας δικαίωμα ως Αντιπολίτευση. Το άφησε αφαλκίδευτο, ατόφιο. Επέτρεψε να περάσει πλήρως η πρότασή σας, χωρίς αντιπρόταση από εμάς ή από αλλού, προκειμένου να έχετε πλήρες το δικαίωμα να ασκήσετε αυτόν τον κοινοβουλευτικό έλεγχο. Να τον ασκήσετε, αλλά όχι να τον ευτελίσετε.

Είναι προφανές ότι αυτό δεν σημαίνει ότι μπορούν να αντιστραφούν οι κοινοβουλευτικοί συσχετισμοί, οι οποίοι παραμένουν. Υπάρχει πλειοψηφία, υπάρχει μειοψηφία. Το δικαίωμα αυτό, όμως, δόθηκε, για πρώτη φορά εφαρμόστηκε και εντελώς χωρίς καμμία προϋπόθεση ή αντιπρόταση από μεριάς Κυβέρνησης προχώρησε.

Τώρα εστιάζετε στο ζήτημα της μη κλήσης του Υπουργού κ. Πέτσα, ωσάν να μην έχει μιλήσει κατ’ επανάληψη στη Βουλή για τα ζητήματα αυτά. Να θυμίσω, τουλάχιστον πέντε επερωτήσεις έχουν κατατεθεί και απάντησε ο ίδιος προσωπικά. Ωσάν να μην ήρθε στην Επιτροπή Θεσμών και Διαφάνειας τον Απρίλιο του 2020 να απαντήσει σχετικά. Ωσάν να μην έχει δώσει δεκάδες συνεντεύξεις και εκτός Κοινοβουλίου για το ζήτημα αυτό. Ωσάν να μην καταλαβαίνουμε όλοι μας ότι υπάρχουν τα επιχειρήματα, υπάρχουν τα στοιχεία και άνετα και ο ίδιος τα έχει πει και τα έχει ξαναπεί.

Γιατί τον θέλετε; Δεν τον θέλετε για την ουσία, τον θέλετε για το σόου. Θέλετε το σόου. Γιατί ξέρετε η ουσία θέλει δύο πράγματα: Θέλει δουλειά και θέλει και ειλικρίνεια. Εσείς έχετε μία φυσική απέχθεια και προς τα δύο. Και θα σας εξηγήσω και για την τεμπελιά και για την υποκρισία. Βαριές κουβέντες, αλλά με στοιχεία.

Η Νέα Δημοκρατία ψήφισε συγκεκριμένο νομικό πλαίσιο το 2007. Για δεύτερη φορά μέσα σε δύο ημέρες θα μιλήσω επαινετικά για έναν συνάδελφό μου από την ίδια εκλογική περιφέρεια, τον Θεόδωρο Ρουσόπουλο, ο οποίος έφερε ως τότε αρμόδιος Υπουργός τον συγκεκριμένο νόμο του 2007 για τον έλεγχο των δημοσκοπήσεων, ο οποίος προβλέπει συγκεκριμένα βήματα για τον έλεγχο των δημοσκοπήσεων.

Τα ακολουθήσατε; Όχι. Το μόνο που ξέρετε να κάνετε είναι να μιλάτε για την Επιτροπή Θεσμών και Διαφάνειας, για την εξεταστική, γενικά για το σόου. Επί της ουσίας δεν τα ακολουθήσατε. Προβλέπεται καταγγελία στην ελεγκτική δημοσκοπήσεων, ώστε να έρθουν οι αρμόδιοι, εξειδικευμένοι επιστήμονες -διότι η δουλειά του ελέγχου της εγκυρότητας μιας δημοσκόπησης δεν είναι απλή υπόθεση, χρειάζονται συγκεκριμένα μέσα, τεχνικές και μεθοδολογίες και επιστημονική εξειδίκευση, μέσα σε συγκεκριμένο χρονικό διάστημα, ώστε να μην έχουν αλλοιωθεί τα στοιχεία, μας τα εξήγησαν αυτά ο κ. Μαύρος και άλλοι που παρέλασαν από την επιτροπή- για να μπορέσει να γίνει έλεγχος. Δεν το κάνατε. Δεν υπήρξε καμμία καταγγελία για την «OPINION POLL». Αντιθέτως, υπήρξαν καταγγελίες για άλλες εταιρείες δημοσκοπήσεων, θα αναφερθώ σε αυτές σε λίγο.

Γιατί δεν το κάνατε; Γιατί δεν πήγατε στην ελεγκτική δημοσκοπήσεων, υπό τον κ. Χατζηπαντελή -παλιός καλός συνάδελφος από τη Θεσσαλονίκη, δεν έχει καμμία σχέση με την πολιτική μας παράταξη- να προχωρήσετε σε αυτόν τον έλεγχο, όπως προβλέπει ο νόμος;

Κι έρχεστε εδώ και κάνετε το σόου. Και ζητάτε την Επιτροπή Θεσμών και Διαφάνειας, τις κουβέντες, τις παρόλες, τα μεγάλα, τα εύκολα τα λόγια. Γιατί ξέρατε ότι δεν υπάρχει πρόβλημα, όπως δεν υπήρξε ποτέ πρόβλημα με την «OPINION POLL» και γενικά με αυτές τις εταιρείες που είναι στο ΣΕΔΕΑ και ελέγχονται πολύ αυστηρά. Όμως, πετάτε τη λάσπη.

Και εν πάση περιπτώσει, εάν η «OPINION POLL» είναι η μη έγκυρη, η «VOX POP» και η «COMMON VIEW» είναι οι έγκυρες; Θα τρελαθούμε τελείως εδώ; Και τα παραταξιακά σας έντυπα, συμπεριλαμβανομένης της κομματικής «ΑΥΓΗΣ» απορρίπτουν την «OPINION POLL» και δημοσιεύουν τις δημοσκοπήσεις της μονοπρόσωπης ΙΚΕ, χωρίς εργαζόμενους, χωρίς τζίρο, μη εγγεγραμμένης στο ΣΕΔΕΑ, με αυτόν τον κακόμοιρο δικό σας πρώην υποψήφιο που ήρθε στην επιτροπή να καταθέσει και τον λυπήθηκε και η μάνα του; Αυτή είναι η έγκυρη δημοσκοπική εταιρεία που εσείς εμπιστεύεστε;

Υπήρξε ο παλιός Τύπος, κακός -έχετε στοχοποιήσει τα μέσα ενημέρωσης κατ’ επανάληψη- και είναι το «DOCUMENTO» το πρότυπο; Ήταν τα παλιά κανάλια της διαπλοκής, το «MEGA», τα κακά και είναι τα βοσκοτόπια τα καλά; Θα τρελαθούμε τελείως εδώ;

Και το ερώτημα τώρα με το οποίο κλείνει αυτή η συζήτηση, κύριε Πρόεδρε, είναι γιατί το κάνετε. Υπάρχει εξήγηση και πρέπει να πάμε την ανάλυσή μας δυο-τρία βήματα παραπέρα.

Πρώτον, η πείρα δείχνει ότι -πέρα από το σκάνδαλο, που είναι κακό, καταδικαστέο και πρέπει πάντοτε να το ερευνούμε άτεγκτα και να βάζουμε τον κάθε κατεργάρη στον πάγκο του- πολλές φορές, προσέξτε το αυτό, πιο κακό και από το σκάνδαλο είναι η σκανδαλολογία, που δηλητηριάζει την πολιτική ζωή, τσουβαλιάζει τους πολιτικούς και λειτουργεί όχι μόνο απαξιωτικά για την πολιτική, αλλά και προς όφελος ακραίων λύσεων και ακραίων φωνών. Το ζήσαμε εδώ, στην Ελλάδα, και τον δηλητηριασμό με την κυβερνητική αλλαγή του 2009 -τι έγινε από το 2008 με το Βατοπέδι και φτάσαμε στο 2009- και με τις ακραίες φωνές, που κάποια στιγμή κόντεψαν να κυριαρχήσουν στο Κοινοβούλιο στη δεκαετία του 2010 μέσα απ’ αυτή την απαξίωση.

Η Αριστερά του παρελθόντος, για να τα μαθαίνετε οι ανιστόρητοι, απεχθανόταν την ηθικολογία. Τις τελευταίες δεκαετίες όσο οι ιδέες της έχουν χρεοκοπήσει και δεν έχουν πια την παλιά τους λάμψη, έχει προσχωρήσει στην ηθικολογία: Μπορεί να είμαστε ανόητοι, μπορεί να είμαστε με τη λάθος πλευρά της ιστορίας, μπορεί να τα έχουμε κάνει όπως τα έχουμε κάνει, αλλά είμαστε ηθικοί.

(Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. **ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ**)

Να σας θυμίσω ότι την ηθικολογία την έχει σημαία της κυρίως η Ακροδεξιά και όσοι δεν έχουν λύσεις για τα προβλήματα του τόπου, ένα το κρατούμενο. Δεύτερον, ήδη από τη δεκαετία του 2010 προσχωρήσατε δίπλα στην ηθικολογία και τη σκανδαλολογία, στο στρατόπεδο της εχθροπάθειας. Πήρατε διαζύγιο με την παράδοση του πάλαι ποτέ ΚΚΕ Εσωτερικού, του Λεωνίδα Κύρκου και του Μιχάλη Παπαγιαννάκη και μιλήσατε με τον πιο ακραίο, τοξικό, δηλητηριασμένο πολιτικό λόγο και στοχοποιήσατε κανάλια, δημοσκόπους, παλιό σύστημα, κόμματα, τους πάντες, για να καλύψετε τη δική σας γύμνια.

Σε αυτή την εχθροπάθεια τώρα επιστρέφετε, για να μην κάνετε καμμία αυτοκριτική για τα πεπραγμένα σας. Σας φταίνε οι δημοσκοπήσεις που είστε πίσω, σας φταίει ο Τύπος, σας φταίνε οι συνωμοσίες. Δεν σας φταίει το κακό σας ριζικό και τα κακά σας πεπραγμένα, όντας στην κυβέρνηση την προηγούμενη πενταετία. Είναι και αυτό.

Λοιπόν, μας φέρατε εδώ μια πρόταση, κατέρρευσε ως χάρτινος πύργος σε όλα τα επίπεδα. Εγώ αναφέρθηκα κυρίως στις δημοσκοπήσεις και σε αυτό το κομμάτι της «OPINION POLL».

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα κλείσω, ελπίζοντας κάποτε να φύγετε από αυτή την τοξικότητα, που δεν οδηγεί πουθενά, με μια αναφορά στον εισηγητή του Κινήματος Αλλαγής, ο οποίος με εξέπληξε στην πρωινή του ομιλία, όταν -προς το τέλος- αναφέρθηκε στο 2007 και στον Κώστα Καραμανλή. Και λέω τούτο: Υπάρχει η έκθεση του Συνηγόρου του Πολίτη του 2010 -ο ίδιος τότε ήταν Συνήγορος του Πολίτη- στην οποία πολίτες από την Ηλεία είχαν προσφύγει, γιατί τους ζητήθηκαν πίσω οι αποζημιώσεις που είχαν πάρει. Και υπάρχει ολόκληρη η καταγραφή στην έκθεση του τότε Συνηγόρου του Πολίτη, νυν εισηγητή του Κινήματος Αλλαγής, όπου περιγράφεται πλήρως η διαδικασία ανάκτησης των όποιων, μέσα στον χαμό αυτής της απίστευτης τραγωδίας που ζήσαμε το 2007, των λιγοστών εκείνων περιπτώσεων όπου ανακτήθηκαν τα ποσά και περιγράφεται αναλυτικά η διαδικασία σε αυτή την έκθεση.

Προς τι, λοιπόν, αυτή η -πώς να το πούμε- υπόνοια που αφήσατε, όταν εσείς ο ίδιος στα δικά σας γραπτά την αντιστρέφετε;

**ΓΕΩΡΓΙΟΣ ΚΑΜΙΝΗΣ:** Απλώς είχαν προηγηθεί εκλογές.

**ΔΗΜΗΤΡΙΟΣ ΚΑΙΡΙΔΗΣ:** Και;

**ΓΕΩΡΓΙΟΣ ΚΑΜΙΝΗΣ:** Είχαν προηγηθεί εκλογές, κύριε Καιρίδη. Είχαν προηγηθεί εκλογές και τους ζητούσαν τα λεφτά μετά από τις εκλογές.

**ΔΗΜΗΤΡΙΟΣ ΚΑΙΡΙΔΗΣ:** Αυτό ήταν το πρόβλημα;

**ΓΕΩΡΓΙΟΣ ΚΑΜΙΝΗΣ:** Ε, βέβαια!

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Καιρίδη, κλείστε, παρακαλώ.

**ΔΗΜΗΤΡΙΟΣ ΚΑΙΡΙΔΗΣ:** Τελειώνω, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Υπάρχει μια χαλαρότητα, αλλά πρέπει να το κλείσουμε παρακαλώ.

**ΔΗΜΗΤΡΙΟΣ ΚΑΙΡΙΔΗΣ:** Κύριε Πρόεδρε, σας είδα ότι μιλήσατε αρκετά και εσείς.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Επτά λεπτά.

**ΔΗΜΗΤΡΙΟΣ ΚΑΙΡΙΔΗΣ:** Έτσι!

**ΠΡΟΕΔΡΕΥΩΝ (Οδυσσέας Κωνσταντινόπουλος):** Εσείς δέκα λεπτά και είκοσι εννιά δευτερόλεπτα.

**ΔΗΜΗΤΡΙΟΣ ΚΑΙΡΙΔΗΣ:** Κάνετε λάθος, δεν τα μετρήσατε καλά, αλλά δεν μετρήσατε καλά και της δικής σας εκπροσώπου, αλλά εν πάση περιπτώσει, δεν θέλω να καταχραστώ άλλο τον χρόνο. Νομίζω ότι το πράγμα είναι ολοφάνερο.

Άλλωστε, ακριβώς επειδή είναι τόσο ολοφάνερο, τα έδρανα της Αντιπολίτευσης, που προκάλεσε την όλη συζήτηση, είναι μάλλον αραιά και εγκαταλελειμμένα.

Να είστε καλά. Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο τώρα έχει από τον ΣΥΡΙΖΑ ο κ. Γεώργιος Τσίπρας, αμέσως μετά ο κ. Τσαβδαρίδης και η κ. Αδαμοπούλου και θα ολοκληρώσουμε με τον κ. Κεφαλογιάννη και κλείνει η συνεδρίαση.

**ΙΩΑΝΝΗΣ ΡΑΓΚΟΥΣΗΣ:** Εκτός απροόπτου!

**ΠΡΟΕΔΡΕΥΩΝ (Οδυσσέας Κωνσταντινόπουλος):** Πάντα! Εδώ μέχρι και νεκροί ανασταίνονται!

Παρακαλώ, κύριε Τσίπρα, έχετε τον λόγο.

**ΓΕΩΡΓΙΟΣ ΤΣΙΠΡΑΣ:** Ευχαριστώ, κύριε Πρόεδρε.

Κατ’ αρχάς, επειδή έχουμε ακούσει πολλές φορές το επιχείρημα, θα μας θυμίσω ότι και ο κ. Τσοχατζόπουλος -ψάξτε το, άμα θέλετε- έχει απαντήσει στις σχετικές ερωτήσεις για την υπόθεση, η οποία έφτασε εκεί που έφτασε τώρα.

Αν ο κ. Πέτσας έχει απαντήσει στις ερωτήσεις, δεν έχει καμμία απολύτως σχέση. Μια εξεταστική επιτροπή είναι μια εξεταστική επιτροπή. Είναι άλλη η φύση του έργου της. Το γιατί δεν ήρθε, προφανώς, δεν πρόκειται να το απαντήσετε ποτέ. Κομπάζετε για μια συνταγματική Αναθεώρηση στο συγκεκριμένο σημείο, την οποία καταργήσατε στην πράξη, την ακυρώσατε στην πράξη. Και αυτή είναι και η αντίληψή σας. Επιλέξατε μονοκομματικό Προεδρείο.

Προσέξτε. Σε αυτή την εξεταστική επιτροπή, το καινούργιο, η καινοτομία ποια είναι; Ότι δίνει τη δυνατότητα στη Μειοψηφία να συγκροτήσει μαζί με την Πλειοψηφία μια εξεταστική επιτροπή κοινοβουλευτικού ελέγχου της Κυβέρνησης. Και φτιάχνετε ένα μονοκομματικό Προεδρείο. Αυτό είναι το ένα.

Δεύτερο και πολύ πιο «χοντρό», δεν καλείται ουδείς μάρτυρας από όσους κάλεσαν όλα τα κόμματα της Αντιπολίτευσης που δεν είχε καλέσει η Πλειοψηφία. Εδώ ακόμη και στις μόνιμες επιτροπές που εξετάζουν κυβερνητικά νομοσχέδια, ο κανόνας είναι ότι, αν καλέσει η αντιπολίτευση κάποιον φορέα να συμμετέχει, κατά κανόνα έρχεται και σε μια εξεταστική επιτροπή, που είναι για κοινοβουλευτικό έλεγχο της Κυβέρνησης, Δεν αφήσατε να φέρει η Αντιπολίτευση ούτε έναν μάρτυρα!

Και το τελευταίο είναι ότι και αυτούς που φέρατε ήταν ως επί το πλείστον μη ουσιώδεις, με πρώτη και καλύτερη περίπτωση αυτή της λίστας Πέτσα. Δεν είναι μόνο ότι δεν φέρατε τον κ. Πέτσα, αλλά δεν φέρατε καν κάποιον που να εκπροσωπεί την αναθέτουσα αρχή. Διότι αντικείμενο της εξεταστικής επιτροπής ήταν μια σύμβαση, η σύμβαση ανάμεσα στην ιδιωτική εταιρεία «INITIATIVE MEDIA» και την αναθέτουσα αρχή, που ήταν η Προεδρία της Κυβέρνησης και ποιον φέρατε; Φέρατε τον πρόεδρο της επιτροπής παραλαβής.

Δεν χρειάζεστε να έχετε κάνει δημόσια, ιδιωτικά έργα κ.λπ.. Η επιτροπή παραλαβής είναι ο τελευταίος τροχός της αμάξης οπουδήποτε. Φέρνετε, λοιπόν, ένα μικρομεσαίο, κατώτερο σχεδόν, υπηρεσιακό στέλεχος μιας επιτροπής που είναι ο τελευταίος τροχός της αμάξης και που ο ίδιος ο άνθρωπος -προς τιμήν του, εκτός αν το είχατε συνεννοημένο- είπε παντοιοτρόπως και πολλές φορές ότι «εγώ δεν εκπροσωπώ την αναθέτουσα αρχή». Άρα, τι μας μένει; Μονάχα η ιδιωτική εταιρεία. Αυτός ο οποίος ελέγχεται -γιατί η ιδιωτική εταιρεία δευτερευόντως ελεγχόταν- ελέγχεται η Κυβέρνηση, ο Υπουργός, η Προεδρία. Αυτός ελέγχεται. Δεν ήρθε ποτέ.

Έτσι, λοιπόν, ακυρώσατε στην πράξη τη συνταγματική Αναθεώρηση για την οποία κομπάζετε.

«ENTERPRISE GREECE». Να σας δείξω τι είναι η υπόθεση «ENTERPRISE GREECE». Τι λέει μέσα η σύμβαση; Οι υποχρεώσεις που απορρέουν από τη σύμβαση: Έγκαιρη σάρωση και παρακολούθηση σε πραγματικό χρόνο της δημοσιότητας για κρίσιμα ζητήματα που αφορούν στην εικόνα της ελληνικής κυβέρνησης. Διαρκής ανάλυση της δημοσιότητας και του αφηγήματος για την ελληνική Κυβέρνηση. Αξιολόγηση της on line εικόνας της ελληνικής κυβέρνησης. Σχεδιασμός και ανάπτυξη της κατάλληλης στρατηγικής δημιουργίας digel περιεχομένου για την προστασία και προβολή της φήμης της ελληνικής Κυβέρνησης. Μηνιαία ανασκόπηση-reporting σχετικά με την επικοινωνιακή εικόνα και τοποθέτηση της ελληνικής Κυβέρνησης.

Αγαπητοί συνάδελφοι αυτό δεν υπάρχει πουθενά. Ο δύσμοιρος και πολύ φαντασμένος βέβαια CEO του «ENTERPRISE GREECE» αφού είπε στην αρχή ότι αυτό συμβαίνει και σε άλλες χώρες -είναι το ίδιο πράγμα η χώρα και η κυβέρνηση!-, στο ερώτημα να μας φέρει κάποια παραδείγματα, δεν μπορούσε να φέρει. Και κατέληξε στο εξής ένα: Ποια κυβέρνηση έχει φτιάξει έργο-σύμβαση για να διαφημίσει την κυβέρνησή της; Η Βενεζουέλα. Αυτό έχει αναφέρει. Οποία απελπισία!

Ξαναγυρνάω, λοιπόν. Τι έχουμε να κάνουμε εδώ; Έχουμε ένα έργο που το κύριο αντικείμενό του δεν έχει καμμία σχέση με τους σκοπούς λειτουργίας του «ENTERPRISE GREECE», που είναι η προώθηση επενδύσεων και εξαγωγών και το πολύ, πολύ -ούτε αυτό είναι, αλλά σας το χαρίζω- είναι η προβολή της χώρας ως προς τις οικονομικές δυνατότητες που παρέχει. Δεν είναι ο καλλωπισμός της διεθνούς εικόνας της ελληνικής Κυβέρνησης και του κ. Μητσοτάκη, δεν είναι η προβολή της φήμης της ελληνικής Κυβέρνησης και του κ. Μητσοτάκη. Έχουμε να κάνουμε με κακουργηματική απιστία 1 εκατομμυρίου ευρώ.

Αλλά δεν είναι μόνο αυτό και δεν είναι κύριο ζήτημα η κατασπατάληση δημοσίου χρήματος από τον «ENTERPRISE GREECE» επειδή λειτουργούσε εκτός των σκοπών λειτουργίας του. Είναι ζήτημα κατασπατάλησης δημοσίου χρήματος για σκοπούς που δεν ανήκουν σε κανένα δημόσιο οργανισμό. Εάν θέλει η Νέα Δημοκρατία να βάλει το χέρι στην τσέπη και να πληρώσει για τον καλλωπισμό του κ. Μητσοτάκη και της Κυβέρνησής του, έχει κάθε δικαίωμα να το κάνει αφού βέβαια ξεπληρώσει πρώτα τα 340 εκατομμύρια ευρώ χρέος, εκ των οποίων 120 εκατομμύρια ευρώ προστέθηκαν επί προεδρίας του κ. Μητσοτάκη. Αυτό έχει δικαίωμα να το κάνει, αλλά όχι με δημόσιο χρήμα.

Και με αυτό το δημόσιο χρήμα -αυτό ήταν και το αντικείμενο της επιτροπής- ακριβώς εξασφαλίζετε τη χειραγώγηση της κοινής γνώμης. Και το προσπαθήσατε -αυτό αποδεικνύει το «ENTERPRISE GREECE» και σίγουρα δεν είναι η μόνη περίπτωση- και σε διεθνές επίπεδο. Προφανώς εκεί δεν έχετε τα ίδια αποτελέσματα. Και έτσι πριν ενάμιση μήνα η γερμανική εφημερίδα «TAGESZEITUNG» σε ανταπόκριση από την Αθήνα αναφέρει τα εξής: «Στην Ελλάδα γιγαντώνεται ο νεποτισμός. Οι θέσεις των μετακλητών αμείβονται με μισθούς παχυλούς για τα ελληνικά δεδομένα συν τα επιδόματα. Οι απολαβές είναι σαφώς μεγαλύτερες από τις αντίστοιχες στον ιδιωτικό τομέα. Μια τόσο ονειρεμένη δουλειά προορίζεται κατά προτίμηση για συγγενείς ή κομματικούς στρατιώτες κάθε επαγγέλματος. Δεν έχει σημασία η προσωπική απόδοση και η επαγγελματική κατάρτιση. Το μόνο που μετράει είναι η επίδειξη πίστης και ο συγχρωτισμός με την εξουσία. Πρόκειται για μια κουλτούρα μετριότητας». Αυτά περί αριστείας! «Ο Πρωθυπουργός Κυριάκος Μητσοτάκης, γόνος πολιτικής δυναστείας και ο ίδιος, ακολούθησε την παραδοσιακή συνταγή μετά από τη νίκη του στις εκλογές και στη διάρκεια της θητείας του δημιούργησε μια πραγματική βιομηχανία μετακλητών». Αυτά λέει η γερμανική εφημερίδα και συνεχίζει: «Ποτέ άλλοτε δεν υπήρχαν στην Ελλάδα τόσοι πολλοί μετακλητοί. Ο Μητσοτάκης είναι χειρότερος απ’ όλους τους προκατόχους του, πολύ χειρότερος από τον Τσίπρα. Τον Ιούνιο του 2019 πριν αρχίσει τη θητεία του ο Μητσοτάκης υπήρχαν χίλιοι επτακόσιοι δέκα μετακλητοί. Στα τέλη Οκτωβρίου του 2021 η Κυβέρνηση Μητσοτάκη διέθετε τρεις χιλιάδες εκατόν τριάντα οκτώ. Σε αυτούς προστίθενται χίλιοι εξακόσιοι σαράντα ένα Πρόεδροι, μέλη διοικητικών συμβουλίων» κ.λπ..

Αυτό το οποίο δεν λέει η «TAGESZEITUNG» είναι ότι δεν εκτοξεύτηκε μόνο ο αριθμός των μετακλητών, αλλά αυξήθηκαν οι μισθοί των μετακλητών επί Νέας Δημοκρατίας και επιπλέον μειώθηκαν και τα απαιτούμενα τυπικά προσόντα. Γιατί ο κομματικός στρατός της Νέας Δημοκρατίας είναι τόσο άριστος που δεν πληροί καν τα τυπικά προσόντα που ίσχυαν μέχρι το 2019, που ίσχυαν μέχρι την περίοδο της πολύ «κακής» κυβέρνησης ΣΥΡΙΖΑ. Είναι αυτό ότι η Ελλάδα πάει μπροστά, κατά τον κ. Σκέρτσο.

Να σας θυμίσω ότι τα μέσα μαζικής ενημέρωσης επί τεσσεράμισι χρόνια 2015 - 2019 έπαιζαν ότι τάχα εμείς αυξήσαμε τους μετακλητούς. Ήταν λαθροχειρία και ήταν ψέμα. Όποτε θέλετε, είναι πολύ εύκολο να αποδειχτεί. Σήμερα που πραγματικά έχουμε εκτόξευση και όλα τα άλλα που ανέφερα, δεν υπάρχει ούτε μία κουβέντα.

Τι είπε γι’ αυτό το δημοσίευμα της «TAGESZEITUNG» η Κυβέρνηση; Απολύτως τίποτα! Δεν είχε καν την αξιοπρέπεια να βγει να διαψεύσει, να διορθώσει, να πει ότι δεν είναι έτσι. Προσέξτε είναι εξαιρετικά προσβλητικό. Δεν γράφονται τέτοια πολλά. Ίσως γράφονται ορισμένα για την Πολωνία και ορισμένα για την Ουγγαρία. Δεν γράφονται άλλα τέτοια. Και δεν είναι προσβλητικό μόνο για την Κυβέρνηση. Είναι προσβλητικό και για τη χώρα. Και πάει τόσο μπροστά η Ελλάδα σήμερα που δεν βγήκε καν να το διαψεύσει.

Όσο αφορά την «OPINION POLL», θα είμαι πολύ σύντομος γιατί από ότι βλέπω δεν υπάρχει χρόνος. Κατ’ αρχάς να πω ότι μέσα στην επιτροπή –ο Πρόεδρος είναι εδώ- είχε αποδεχτεί ο εκπρόσωπος της «OPINION POLL» να καταθέσει το πρωτογενές υλικό της επίμαχης έρευνας που είχε γίνει τον Ιούνιο του 2021. Το αποδέχθηκε ο κύριος Πρόεδρος. Ακόμα αυτό δεν το έχουμε δει. Αναρωτιέμαι γιατί. Εγώ αν είχα εταιρεία δημοσκοπική ή αν έκανα οποιαδήποτε άλλη δουλειά που ενείχε μέσα επιστημονικό αντικείμενο θα ήταν μεγάλη μου χαρά να δείξω τη δουλειά μου, να την παρουσιάσω, να προκαλέσω όποιον θέλει να το αμφισβητήσει κ.λπ..

Γιατί μια φορά δεν έχει έρθει το πρωτογενές υλικό να δούμε τι –να μην πω τη λέξη- σταθμίσεις, επεξεργασίες, στατιστικές γίνονται. Και ας κοπεί και λίγο η πλάκα πόσο rocket science είναι, να δούμε ορισμένα πράγματα. Να κοπεί αυτή η πλακίτσα. Δεν είναι rocket science.

Και η Επιτροπή Θεσμών και Διαφάνειας υπακούει σε συγκεκριμένη νομοθεσία και κανονισμό. Όταν πάει κάτι στην επιτροπή διαφάνειας και ζητάει κάτι η Αξιωματική Αντιπολίτευση πρέπει η έρευνα να έρχεται. Δεν ήρθε της «OPINION POLL», να δούμε εάν θα έρθει της «ABACUS». Να δούμε εάν θα υπάρχει τώρα δικαιολογία.

Γιατί τι είπαν οι εκπρόσωποι και των δημοσκοπικών εταιρειών και του ΣΕΔΕΑ; «Ναι, να κάνετε προσφυγή εάν θέλετε στην ελεγκτική επιτροπή, αλλά βεβαίως και στην Επιτροπή Θεσμών και Διαφάνειας μπορείτε να καταθέσετε αίτημα. Δεν μας προσπερνάτε, δεν μας υπερβαίνετε, δεν θα διαμαρτυρηθούμε». Να δούμε τι θα κάνετε με την «ABACUS».

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Τσίπρα, σας έβαλα επτά λεπτά. Φτάνετε τα δέκα.

**ΓΕΩΡΓΙΟΣ ΤΣΙΠΡΑΣ:** Τελειώνω, έχετε δίκιο, έχω φτάσει τα δέκα. Τελειώνω αμέσως, κύριε Πρόεδρε.

Δεν συνεχίζω με την «OPINION POLL». Θέλω να πω μόνο μία κουβέντα. Τη χώρα μας την κτύπησαν δύο πολύ αρνητικές εξελίξεις, διεθνείς εξελίξεις μεταξύ άλλων. Η μία ήταν η πανδημία και η άλλη ήταν οι οικονομικές συνέπειες της πανδημίας διεθνώς πέρα από άλλα πράγματα. Και κτύπησαν και τη χώρα. Είναι και ενδογενείς είναι και εξωγενείς. Αλλά εγώ σας λέω ότι είναι μόνο εξωγενείς. Μια κανονική κυβέρνηση, καλή ή κακή, προοδευτική ή συντηρητική, αλλά μια κανονική κυβέρνηση θα τα αντιμετώπιζε αυτά ως έναν κίνδυνο και θα προσπαθούσε να προστατέψει την κοινωνία. Εσείς το είδατε ως ευκαιρία και την πανδημία ως ευκαιρία και τις οικονομικές συνέπειες ως ευκαιρία, για να δώσετε στους φίλους σας, και για να φτιάξετε την επικοινωνιακή εικόνα της Κυβέρνησης.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο έχει ο κ. Λάζαρος Τσαβδαρίδης από τη Νέα Δημοκρατία. Ακολουθεί η κ. Αδαμοπούλου και ο κ. Κεφαλογιάννης και κλείνει η συνεδρίαση.

Ορίστε, κύριε Τσαβδαρίδη, έχετε τον λόγο.

**ΛΑΖΑΡΟΣ ΤΣΑΒΔΑΡΙΔΗΣ:** Κύριε Πρόεδρε, κυρίες και κύριοι συνάδελφοι, σε μια υποτίθεται ύψιστη μάχη που δίνει ο ΣΥΡΙΖΑ στη Βουλή για την κατακεραύνωση των δήθεν άθλιων πολιτικών μεθοδεύσεων της Κυβέρνησης της Νέας Δημοκρατίας να χειραγωγήσει την κοινή γνώμη και να διασπαθίσει το δημόσιο χρήμα, ο αρχηγός Αλέξης Τσίπρας στην ομιλία του, που ξεπέρασε τα τριάντα λεπτά, επέλεξε να αφιερώσει λιγότερο από επτά λεπτά για να υπερασπιστεί αυτά που καταγγέλλει η παράταξή του και αυτά που υποτίθεται ότι αποκαλύφθηκαν στην εξεταστική επιτροπή.

Αυτό, λοιπόν, κυρίες και κύριοι συνάδελφοι του ΣΥΡΙΖΑ, είναι το δήθεν ξεμπρόστιασμα της Κυβέρνησης που ευαγγελιζόσασταν; Να μιλάει για οτιδήποτε άλλο ο Αρχηγός σας αντί να αφιερώσει κάθε δευτερόλεπτο της ομιλίας του για να «κολλήσει στον τοίχο» την Κυβέρνηση, όπως θα έκανε κάθε Αρχηγός κόμματος αν ήταν πεπεισμένος ότι υπάρχει μείζον ζήτημα;

Δυστυχώς, όμως, για σας το πόρισμα της εξεταστικής επιτροπής της Βουλής που σήμερα συζητάμε, κατέδειξε πέραν πάσης αμφιβολίας, -επαναλαμβάνω πέραν πάσης αμφιβολίας!- ότι όλο το αφήγημα σας για δήθεν χειραγώγηση των ΜΜΕ και των δημοσκοπήσεων και για δήθεν κατασπατάληση του δημοσίου χρήματος από την Κυβέρνηση της Νέας Δημοκρατίας δεν ήταν παρά ένα φιάσκο. Διαλύθηκαν έτσι οριστικά όλες οι φαντασιώσεις σας, καθώς ελπίζατε ότι με ψευδείς ισχυρισμούς, με άναρθρες κραυγές και με καταιγισμό από fake news, θα στοχοποιήσετε, θα σπιλώσετε και θα διώξετε πολιτικούς αντιπάλους, μήπως και με τον τρόπο αυτό κρύψετε την απόλυτη απόγνωσή σας για τη δημοσκοπική σας κατρακύλα.

Αλήθεια, κυρίες και κύριοι του ΣΥΡΙΖΑ, πώς νιώθετε άραγε για το γεγονός ότι από τους δεκαεπτά συνολικά μάρτυρες που κατέθεσαν στην επιτροπή, από τα περίπου δεκαπέντε χιλιάδες έγγραφα που κατατέθηκαν σε αυτήν, καθώς και από το σύνολο του αποδεικτικού υλικού που συγκεντρώθηκε, προέκυψε πανηγυρικά ότι κατά τη διάρκεια της καμπάνιας δεν υπήρξε η παραμικρή πολιτική πίεση για προσθήκη ή απόρριψη μέσων ενημέρωσης από οποιοδήποτε κυβερνητικό στέλεχος, ενώ εσείς κάνατε παντιέρα αυτό ακριβώς το ψευδές επιχείρημα;

Γιατί η πραγματικότητα, κυρίες και κύριοι του ΣΥΡΙΖΑ, είναι ότι η τελική λίστα συμπεριελάμβανε χίλια διακόσια τριάντα δύο μέσα σε όλη την Ελλάδα από όλες τις κατηγορίες των μέσων, για τα οποία δεν υπήρξε η παραμικρή καταγγελία προς τα θεσμικά τους όργανα ως προς τη διαδικασία επιλογής τους, αλλά και ότι σε αυτήν τη λίστα συμμετείχαν και μέσα ενημέρωσης που παραδοσιακά στηρίζουν την Αριστερά, όπως η «ΑΥΓΗ», ο «ΡΙΖΟΣΠΑΣΤΗΣ», η «Εφημερίδα των Συντακτών», καθώς και ο ραδιοφωνικός σταθμός «Στο Κόκκινο». Χειραγωγήθηκαν μήπως και αυτά, κυρίες και κύριοι της Αντιπολίτευσης;

Εσείς, βέβαια, συνεχίζετε να χαλάτε τον κόσμο για τον αποκλεισμό της εφημερίδας «DOCUMENTO», του αγαπημένου συνοδοιπόρου σας κ. Βαξεβάνη, ξεχνώντας προφανώς ότι ο αποκλεισμός της συγκεκριμένης εφημερίδας ήταν καθ’ όλα επιβαλλόμενος από τη νομιμότητα. Γιατί θα ήταν τουλάχιστον αστείο να συμπεριληφθεί στη λίστα μια εφημερίδα που υπήρξε εκ των ναυαρχίδων αμφισβήτησης του κορωνοϊού, με πρωτοσέλιδα που μιλούσαν για κοροϊδο-ιό και μάσκα-φίμωτρο.

Εσείς, όμως, παρ’ όλα αυτά επιμένετε. Δεν ξέρατε, μήπως, ότι η διαδικασία επιλογής των μέσων ενημέρωσης που συμμετείχαν στην εκστρατεία για τον COVID-19 δεν έγινε ασφαλώς από την Κυβέρνηση, αλλά αποκλειστικά από την εταιρεία «INITIATIVE MEDIA», που με κριτήριο την εξειδικευμένη τεχνογνωσία της, αλλά και την τεράστια εμπειρία της στην αγορά, αποτελούσε εχέγγυο για την ταχύτατη υλοποίηση της εκστρατείας εν μέσω εκτάκτων συνθηκών; Δεν ξέρατε ότι το θεσμικό πλαίσιο της ανάθεσης, εκτέλεσης και υλοποίησης της σύμβασης έτυχε της έγκρισης της Βουλής των Ελλήνων; Εσείς πού ήσασταν τότε; Αλλού; Και όταν σας εξηγήσαμε ότι η δήθεν ύποπτη πληρωμή των μέσων έγινε από το Υπουργείο Οικονομικών, αφού πρώτα ελέγχθηκαν πλήρως όλα τα τιμολόγια και τα αποδεικτικά στοιχεία των δημοσιεύσεων, ούτε τότε παραδεχτήκατε ότι σφάλατε. Γιατί, προφανώς, όλα αυτά δεν ταιριάζουν στο παραμύθι σας, κυρίες και κύριοι του ΣΥΡΙΖΑ, γιατί εσείς θέλετε να ανακαλύπτετε παντού εχθρούς και όπου δεν υπάρχουν εχθροί, τότε πρέπει να τους εφευρίσκετε. Εχθροί τα ΜΜΕ, εχθροί οι εταιρείες δημοσκοπήσεων, εχθροί όσοι δεν έχουν την ίδια πολιτική αντίληψη με εσάς.

Σας υπενθυμίζω, όμως, ότι η Νέα Δημοκρατία -πιστή διαχρονικά στην αρχή της διαφάνειας, της νομιμότητας και της πολιτικής ηθικής- είναι αυτή που πρότεινε και ψήφισε να δίνεται η δυνατότητα να συστήνονται εξεταστικές επιτροπές από την κοινοβουλευτική Μειοψηφία και όχι μόνο από την πλειοψηφία ως ίσχυε πριν την πρόσφατη Αναθεώρηση του Συντάγματος. Γιατί εμείς τα θέλουμε όλα στο φως. Γιατί εμείς δεν είμαστε ΣΥΡΙΖΑ, που ενώ ζήτησε υποκριτικά εξεταστική για δήθεν χειραγωγήσεις κοινού, για δήθεν «πετσωμένες» λίστες ΜΜΕ και για δήθεν στημένες δημοσκοπήσεις, όταν προτείναμε αυτή η εξεταστική να συμπεριλάβει και τη δική σας περίοδο διακυβέρνησης, ο ΣΥΡΙΖΑ αρνήθηκε πεισματικά. Και επιπλέον, γιατί εμείς δεν είμαστε ΣΥΡΙΖΑ, που έβγαλε από το μαγικό καπέλο δημοσκοπικές εταιρείες-φαντάσματα, όπως είναι η «VOXPOP ANALUSIS» και η «BRIDGING EUROPE», που εμφανίστηκαν σε μια νύχτα και έπεσαν έξω σε όλες τις προβλέψεις τους, ανακοινώνοντας δημοσκοπικά δήθεν ντέρμπι στις εκλογές του 2019 και εξαφανίστηκαν αμέσως μετά την τριπλή εκλογική πανωλεθρία του ΣΥΡΙΖΑ το 2019.

Κυρίες και κύριοι συνάδελφοι, το πόρισμα της εξεταστικής επιτροπής δεν καταδεικνύει καμμία ποινική και πολιτική ευθύνη πολιτικών προσώπων για τις υπό κρίσεις υποθέσεις. Αποδεικνύει, όμως, κάτι άλλο, ότι κάθε προσπάθεια του ΣΥΡΙΖΑ να μετατρέψει την πολιτική ζωή του τόπου σε αρένα, για να κρύψει το δικό του αντιπολιτευτικό ναυάγιο, θα πέφτει στα βράχια της αλήθειας και της αδιαπραγμάτευτης πολιτικής ηθικής της Κυβέρνησης της Νέας Δημοκρατίας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Συνεχίζουμε τώρα με την κ. Αδαμοπούλου και κλείνουμε με τον κ. Κεφαλογιάννη.

**ΑΓΓΕΛΙΚΗ ΑΔΑΜΟΠΟΥΛΟΥ:** Σας ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, το ΜέΡΑ25 είχε αποφασίσει να μη συμμετέχει στην εξεταστική επιτροπή για τη διερεύνηση απόπειρας πολιτικής χειραγώγησης της κοινής γνώμης, για τον ευτελισμό των θεσμών και για τη διασπάθιση του δημοσίου χρήματος. Και βεβαίως, πήραμε την απόφαση αυτή όχι γιατί σνομπάραμε τα ζητήματα αυτά. Απεναντίας, τα θεωρούμε πολύ σοβαρά, μείζονα, υπαρκτά και εξοργιστικά βεβαίως, για κάθε δημοκράτη και πατριώτη Έλληνα πολίτη. Όμως, ο λόγος που πήραμε αυτήν την απόφαση είναι, διότι ξέραμε εκ προοιμίου, ξέραμε εξ αρχής πως θα εξελισσόταν αυτή η διαδικασία. Και αν κρίνουμε τόσο από τα πεπραγμένα των συνεδριάσεων, όσο και από το πόρισμα στο οποίο κατέληξε, το οποίο προέκυψε από την επιτροπή αυτή, φαίνεται ότι τελικά δικαιωνόμαστε στο 100%.

Όταν ξεκινάμε μία τόσο σοβαρή και μεγάλη πολιτική συζήτηση για τη χειραγώγηση της κοινής γνώμης από τα καλοταϊσμένα συστημικά μέσα μαζικής ενημέρωσης, δεν μπορεί σε καμμία περίπτωση να περιοριζόμαστε προσχηματικά στην επονείδιστη κατά τα άλλα λίστα του κ. Πέτσα, ο οποίος μάλιστα επέλεξε να βάλει στο συρτάρι αυτήν τη λίστα, σαν να έδωσε από την τσέπη του όλα αυτά τα εκατομμύρια ευρώ και σαν να μην έχει υποχρέωση λογοδοσίας απέναντι στον Έλληνα φορολογούμενο πολίτη, από την τσέπη του οποίου, εν πάση περιπτώσει, μοιράστηκαν αυτά τα λεφτά.

Εγώ, όμως, θα απευθύνω μία απλούστατη ερώτηση. Αν, τελικά, ο κ. Πέτσας δεν έχει μοιράσει σαν χαρτοπετσέτες κυριολεκτικά, αυτά τα εκατομμύρια ευρώ στα διάφορα κανάλια, στους διάφορους μεγαλομετόχους, σε όλους αυτούς τους επιχειρηματίες, εν πάση περιπτώσει, στους οποίους μοίρασε αυτά τα λεφτά για να παρέχουν σκανδαλώδη, πραγματικά, κάλυψη στην κυβερνητική πολιτική, θα άλλαζε η στάση τους; Το πολύ-πολύ δεν θα ήταν τόσο εξόφθαλμη και σε βαθμό τραγικής γελοιότητας προκλητική η υποστήριξη που θα παρείχαν αυτά τα μέσα, όλα αυτά τα πιθανά και απίθανα site και κανάλια στην κυβερνητική πολιτική, αλλά και τόσο κραυγαλέα και λυσσαλέα, από την άλλη, η πολεμική και η φίμωση προς τις αντιπολιτευόμενες παρατάξεις της Αριστεράς. Και το λέω αυτό, διότι, ακόμη και αν δεν ήταν η λίστα Πέτσα, για να εξασφαλίσουν όλοι αυτοί τα εκατομμύρια, θα έβρισκαν άλλο τρόπο, για να τα τσεπώσουν από ένα άλλο αλισβερίσι της Κυβέρνησης με τους επιχειρηματίες αυτούς. Θα τα ενθυλάκωνε ενδεχομένως μια άλλη εταιρεία δικών τους πάλι συμφερόντων. Κι αυτό βεβαίως, το είδαμε ήδη με τις απευθείας αναθέσεις, με το πάρτι των απευθείας αναθέσεων και με τις υπερκοστολογημένες υπηρεσίες και τα προϊόντα, εν καιρώ πανδημίας μάλιστα, που ο κόσμος ήταν κλεισμένος στα σπίτια του.

Με λίγα λόγια, η λίστα Πέτσα είναι η κορυφή ενός τεράστιου παγόβουνου, με το οποίο, όμως, φαίνεται ότι κανείς δεν θέλει να ασχοληθεί στα σοβαρά και επί της ουσίας. Διότι αν κάποιος ήθελε να ασχοληθεί στα σοβαρά, θα διαμαρτυρόταν για την ουσία του προβλήματος, που είναι το ιδιοκτησιακό καθεστώς των μέσων μαζικής ενημέρωσης, που είναι το ολιγοπώλιο στα μέσα μαζικής ενημέρωσης, με τις μαζικές εξαγορές που βλέπουμε ανταγωνιστών από μεγάλα συγκροτήματα, τα οποία λύνουν και δένουν, κόβουν και ράβουν σε δέκα, είκοσι και εκατό μεριές. Όποιος ήθελε να ασχοληθεί στα σοβαρά, θα εξοργιζόταν πραγματικά, γιατί όποια πέτρα και αν σηκώσεις, από κάτω κρύβονται πέντε, δέκα ονόματα μεγάλων επιχειρηματιών, κρύβονται πέντε, δέκα ονόματα τα οποία λυμαίνονται προνομιακά, πραγματικά, το κράτος. Όλοι αυτοί όλως τυχαίως είναι εργολάβοι, παραχωρησιούχοι, διάφοροι οι οποίοι ασχολούνται με δημόσιες συμβάσεις, ανάδοχοι δημοσίων συμβάσεων.

Όλοι αυτοί τι είναι όλως τυχαίως; Είναι και ιδιοκτήτες μέσων μαζικής ενημέρωσης, ιδιοκτήτες καναλιών.

Άρα, όλη αυτή η διαδικασία βλέπουμε ότι είναι καθαρά επικοινωνιακή, διότι περιμέναμε, εκτός των άλλων, να αναδειχθούν αυτά τα θέματα στην εξεταστική επιτροπή. Περιμέναμε ένα αποτελεσματικό νομοσχέδιο για τους whistleblowers και τους προστατευόμενους μάρτυρες δημοσίου συμφέροντος. Και τι είδαμε;

Είδαμε ότι κάνατε μια τρύπα στο νερό, διότι όλα αυτά τα έφαγε το μαύρο σκοτάδι της διαστρέβλωσης της πραγματικότητας, της πλαστής πραγματικότητας που παρουσιάζει η Κυβέρνηση και τα προσφιλή της μέσα μαζικής ενημέρωσης από τη μία, αλλά και από την άλλη, το παιχνίδι της πολιτικής πόλωσης, για να στήνονται διάφορα πανηγυράκια εδώ, για να στήνεται ένα θέατρο μόνο για το θεαθήναι και καμμιά ουσία.

Να πάμε λίγο στον ευτελισμό των θεσμών. Κανείς δεν μπορεί να αμφιβάλλει ότι οι θεσμοί σε αυτή τη χώρα έχουν ευτελιστεί, έχουν ισοπεδωθεί.

Διότι δεν είναι ευτελισμός των θεσμών τα sms Φουρθιώτη;

Δεν είναι ευτελισμός των θεσμών η πρόσφατη αποκάλυψη του γαλάζιου δημάρχου, του κ. Δούκα, υπό τα γέλια ικανοποίησης του τότε Υπουργού κ. Λιβανού;

Δεν είναι ευτελισμός των θεσμών η διαδικασία με την οποία κατεβάζει ο κ. Μητσοτάκης, η Κυβέρνηση τα νομοσχέδια;

Δεν είναι ευτελισμός των θεσμών που αντί να νομοθετεί η Βουλή, νομοθετεί απευθείας η Κυβέρνηση με τους Υπουργούς που έρχονται κάθε φορά εδώ και φέρνουν είκοσι και τριάντα υπουργικές αποφάσεις;

Δεν είναι ευτελισμός των θεσμών το ότι καταργήσατε τον επιθεωρητή δημόσιας διοίκησης και στήσατε μια δομή υποτίθεται υπερελεγκτική και η οποία τελικά με τι ασχολείται; Με τα πρόστιμα και τις μάσκες.

Δεν είναι ευτελισμός των θεσμών η ενορχηστρωμένη πραγματικά δολοφονία χαρακτήρα της κ. Ελένης Τουλουπάκη, της εισαγγελέως, και οι κακόβουλες διώξεις δημοσιογράφων; Για πρώτη φορά στα χρονικά εισαγγελέας, η οποία με βάση το καθήκον αληθείας διερευνά ένα σκάνδαλο, θα βρεθεί κατηγορούμενη. Αυτό δεν έχει ξαναγίνει.

Αυτό, λοιπόν, στο οποίο εμείς καταλήγουμε και θέτουμε ως ερώτημα είναι: Θέλουμε να σπάσουμε πραγματικά αυτές τις σχέσεις διαπλοκής που υπάρχουν ανάμεσα στην Κυβέρνηση και τους επιχειρηματίες; Θέλουμε να σπάσουμε αυτές τις περιστρεφόμενες θύρες ή θέλουμε να βλέπουμε τις εξεταστικές επιτροπές ως μια αφορμή για να συσπειρώσουν κάποιοι το εκλογικό τους ακροατήριο;

Θα τελειώσω, λοιπόν, λέγοντας ότι ως ΜέΡΑ25 προφανώς και θέλουμε το μαχαίρι να μπει στο κόκκαλο, γι’ αυτό και έχουμε ζητήσει να συσταθούν εξεταστικές επιτροπές για να διερευνηθούν σοβαρά ζητήματα, να διερευνηθεί ποιος ευθύνεται για τη χρεοκοπία της χώρας, να διερευνηθούν τα ζητήματα που έχουν να κάνουν με τα capital control, όλα αυτά τα ζητήματα τα οποία έχουν ταλαιπωρήσει τον Έλληνα πολίτη.

Η διερεύνηση όμως να γίνει με πραγματικό αίσθημα πολιτικής ευθύνης και με κριτήριο όντως τη διερεύνηση της αλήθειας και όχι να στήνονται πανηγυράκια για το θεαθήναι, που δεν έχουν καμμία ουσία και που στο τέλος δεν οδηγούν πουθενά.

Σας ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Ολοκληρώνουμε με τον κ. Κεφαλογιάννη.

**ΙΩΑΝΝΗΣ ΚΕΦΑΛΟΓΙΑΝΝΗΣ:** Ευχαριστώ πολύ, κύριε Πρόεδρε.

Θα ήθελα, υπό τη διττή μου ιδιότητα ως Προέδρου της εξεταστικής επιτροπής, αλλά και ως Κοινοβουλευτικού Εκπροσώπου, σήμερα να ξεκινήσω από τις ειλικρινείς ευχαριστίες μου προς όλα τα μέλη της επιτροπής, γιατί, παρά το γεγονός ότι ο καθένας είχε τη δική του οπτική και τη δική του έναρξη διαδρομής, νομίζω ότι τουλάχιστον συνεισφέραμε στην κατάρτιση αυτού του πορίσματος, όπου αποτυπώθηκαν όλες οι απόψεις επί όλων των ζητημάτων, βάσει και της εντολής της οποίας είχαμε λάβει από την Ολομέλεια της Βουλής.

Επίσης, μου δίνεται και η ευκαιρία να ευχαριστήσω τη διεύθυνση Ειδικών Μόνιμων Επιτροπών για τη διοικητική υποστήριξη την οποία μας παρείχε όλες αυτές τις εβδομάδες, όπως επίσης και τη διεύθυνση Στενογραφίας και Πρακτικών της Βουλής που τήρησε κατά γράμμα τα Πρακτικά όσον αφορά στις συνεδριάσεις.

Κυρίες και κύριοι συνάδελφοι, έγινε πολύς λόγος για την ιστορικότητα της επιτροπής μας. Το ερώτημα, λοιπόν, είναι: Ήταν η πρώτη φορά στη Μεταπολίτευση που εξεταστική επιτροπή συστάθηκε με βάση την πρωτοβουλία της αντιπολίτευσης; Αυτό είναι αληθές κατά το ήμισυ.

Είναι πράγματι πρώτη φορά μετά από τη συνταγματική Αναθεώρηση που έγινε χρήση του άρθρου 68 παράγραφος 2 και πράγματι με πρωτοβουλία της Αξιωματικής Αντιπολίτευσης συστάθηκε η εξεταστική επιτροπή, όπου είχαμε την τιμή να έχουμε όλες αυτές τις εργασίες όλες αυτές τις εβδομάδες.

Ωστόσο -και νομίζω αυτό είναι ιδιαίτερα χρήσιμο να ειπωθεί εδώ-, μετά από τη Μεταπολίτευση υπήρχαν τουλάχιστον τέσσερις ακόμα περιπτώσεις που ξεκίνησε εξεταστική επιτροπή πάλι με πρωτοβουλία της αντιπολίτευσης, τότε βεβαίως, με τις ψήφους και της κυβέρνησης και όλες αυτές –δεν νομίζω ότι είναι τυχαίο- έγιναν την περίοδο 1989 - 1990 που κυβέρνηση ήταν η Νέα Δημοκρατία και ο Κωνσταντίνος Μητσοτάκης. Τότε, στις τέσσερις αυτές προτάσεις έγιναν δεκτά τα αιτήματα της αντιπολίτευσης και συστάθηκαν εξεταστικές επιτροπές.

Πολύ σύντομα, απλώς για τα Πρακτικά και για την ιστορία, να σας πω ποιες ήταν αυτές οι τέσσερις εξεταστικές επιτροπές: Η πρώτη ήταν για τις προμήθειες των Ενόπλων Δυνάμεων από το 1974 έως το 1995, η δεύτερη ήταν για τη διερεύνηση των γεγονότων που διαδραματίστηκαν στην Πάτρα και την Αθήνα από την 8η ως την 11η Ιανουαρίου του 1991 και τον εντοπισμό των ευθυνών, η τρίτη ήταν η προμήθεια και διαχείριση των πετρελαιοειδών από το 1974 έως το 1995 και η τέταρτη ήταν η διερεύνηση των θεμάτων που συνδέονται με την υπόθεση της πώλησης της ελληνικής τσιμεντοβιομηχανίας «ΑΓΕΤ ΗΡΑΚΛΗΣ» και τις τυχόν ευθύνες ατόμων του δημοσίου βίου.

Να σας πω, όμως, κυρίες και κύριοι συνάδελφοι, ότι και οι τέσσερις αυτές επιτροπές, οι οποίες, επαναλαμβάνω, είχαν προκληθεί και συσταθεί με πρωτοβουλία της αντιπολίτευσης τότε, είχαν και οι τέσσερις μονοκομματικό προεδρείο, για να γνωρίζουμε τι συνέβη και στο παρελθόν.

Αυτό το οποίο σίγουρα ήταν ιστορικό, όσον αφορά στη δική μας επιτροπή, είναι ότι για πρώτη φορά καταφέραμε και ολοκληρώσαμε τις εργασίες εντός του χρόνου που μας όρισε η Ολομέλεια της Βουλής, δηλαδή εντός της δίμηνης προθεσμίας. Συγκεκριμένα, η πρώτη συνεδρίαση έλαβε χώρα στις 23-11-2021 και παραδόθηκε το πόρισμα στον Πρόεδρο της Βουλής, τον κ. Τασούλα, στις 20-1-2022.

Βεβαίως, νομίζω ότι αυτό αποτελεί μια σημαντική παρακαταθήκη για την τήρηση του Συντάγματος, των νόμων και βεβαίως, του Κανονισμού της Βουλής και αυτό αποτελεί, κατά τη γνώμη μου, και απόλυτο σεβασμό στους θεσμούς, για την αποκατάσταση της εμπιστοσύνης των πολιτών προς το πολιτικό σύστημα. Ο κόσμος μπορεί να καταλάβει ότι μια εξεταστική επιτροπή, τηρώντας και σεβόμενη τον χρόνο που της ορίστηκε από την Ολομέλεια, μπορεί να ολοκληρώσει τις εργασίες της εντός του προβλεπόμενου χρόνου.

Επανέρχομαι στο ζήτημα του μονοκομματικού προεδρείου.

Κυρίες και κύριοι συνάδελφοι, ούτε από το γράμμα ούτε από το πνεύμα του συνταγματικού νομοθέτη προκύπτει ότι υπάρχουν δύο ειδών κατηγορίες όσον αφορά στις εξεταστικές επιτροπές. Δεν υπάρχει δηλαδή, εξεταστική επιτροπή μειοψηφίας και πλειοψηφίας. Αυτό το οποίο άλλαξε στο άρθρο 68 παράγραφος 2 είναι ποιος εκκινεί τη διαδικασία όσον αφορά στη σύσταση της εξεταστικής επιτροπής.

Αν ήταν αυτό το πνεύμα του συνταγματικού νομοθέτη θα το είχε δηλώσει κατά τη διάρκεια των συζητήσεων Αναθεώρησης του Συντάγματος. Αυτός είναι εξάλλου και ο λόγος που ο Κανονισμός της Βουλής δεν έχει αλλάξει τα τελευταία δύο χρόνια. Άρα, νομίζω ότι αν ήθελε ο συνταγματικός νομοθέτης να προκύψουν δύο κατηγοριών εξεταστικές επιτροπές, θα το είχε κάνει.

Θυμίζω, επίσης, ότι στο άρθρο 144 παράγραφος 8 του Κανονισμού, το οποίο αναφέρεται στη συγκρότηση και τη λειτουργία των εξεταστικών επιτροπών, γίνεται ρητή αναφορά στις διαρκείς επιτροπές της Βουλής. Τουλάχιστον είστε όλοι έμπειροι, αγαπητές και αγαπητοί συνάδελφοι, και ξέρετε πολύ καλά ότι στις Διαρκείς Επιτροπές, παρ’ ότι δεν αναφέρεται ρητά στον Κανονισμό της Βουλής, το Προεδρείο είναι πάντα μονοκομματικό.

Πάμε, όμως, και στην ουσία. Πείτε ότι δεν ήταν μονοκομματικό το Προεδρείο. Ας είμαστε λίγο ειλικρινείς. Θα άλλαζε κάτι; Η Νέα Δημοκρατία δεν θα έχει πάλι την πλειοψηφία στη λειτουργία της εξεταστικής επιτροπής; Τι αλλάζει στην πλευρά του μονοκομματικού Προεδρείου; Νομίζω ότι όλη αυτή η συζήτηση ήταν πραγματικά περί όνου σκιάς. Εξάλλου, ξέρετε πολύ καλά ότι κι εσείς οι ίδιοι το είχατε παραδεχθεί.

**ΜΑΡΙΟΣ ΚΑΤΣΗΣ:** Δεν είναι έτσι, κύριε Πρόεδρε.

**ΙΩΑΝΝΗΣ ΚΕΦΑΛΟΓΙΑΝΝΗΣ:** Έτσι είναι, κύριε Κάτση.

**ΜΑΡΙΟΣ ΚΑΤΣΗΣ:** Είναι δηλωτικό.

**ΙΩΑΝΝΗΣ ΚΕΦΑΛΟΓΙΑΝΝΗΣ:** Θα σας πω τι εννοώ. Παραμένει η αρχή της πλειοψηφίας της Κυβέρνησης, της κυβερνητικής πλειοψηφίας. Αυτό σημαίνει, όπως συμβαίνει, βεβαίως, και είναι η βασική αρχή της δημοκρατίας, ότι λαμβάνονται οι αποφάσεις κατά πλειοψηφία. Είτε, λοιπόν, το Προεδρείο παρέμενε μονοκομματικό είτε είχε μια σύνθεση διαφορετική ξέρετε πολύ καλά ότι πραγματικά δεν θα άλλαζε. Εξάλλου δεν νομίζω ότι -πουθενά δεν το υπονοήσατε και εσείς προς τιμήν σας- υπήρξε κάποιο πρόβλημα όσον αφορά στη λειτουργία του Προεδρείου, ότι κάτι ζητήθηκε και δεν προωθήθηκε από την πλευρά του Προεδρείου όσον αφορά στα έγγραφα ή ενδεχομένως και τη διαδικασία. Άρα, νομίζω ότι αυτό το ζήτημα είναι ιδιαίτερα σημαντικό και ενδιαφέρον από νομικής, αν θέλετε, πλευράς κ.λπ., αλλά στην ουσία πρακτικά ήταν απλώς για να γίνει η όλη διαδικασία.

Για να κλείσω το ζήτημα του μονοκομματικού Προεδρείου να σας πω, κυρίες και κύριοι συνάδελφοι, ότι και σε άλλες χώρες της Ευρώπης -όπως για παράδειγμα την Γερμανία, την Ουγγαρία και την Πορτογαλία που έψαξα λίγο τη διαδικασία- όπου και εκεί πέρα υπάρχει η δυνατότητα της μειοψηφίας να προκαλεί τη σύσταση εξεταστικής επιτροπής, πάλι ακολουθείται η ίδια διαδικασία.

Όσον αφορά στο αποδεικτικό υλικό, τους μάρτυρες και τα έγγραφα, να πω για τα Πρακτικά ότι έγιναν δεκατρείς συνεδριάσεις της επιτροπής, διήρκησαν περίπου πενήντα ώρες, τα πρακτικά των συνεδριάσεων συνολικά ήταν γύρω στις δύο χιλιάδες εξακόσιες σελίδες και βεβαίως, τα εισερχόμενα έγγραφα τα οποία ήρθαν στην επιτροπή και αποτέλεσαν το σώμα της υπό εξέταση υπόθεσης ήταν εννιά χιλιάδες επτακόσιες πενήντα εννιά σελίδες χωρίς να υπολογίζονται τα στικάκια με το ηχητικό και το οπτικό υλικό.

Επομένως, είναι γνωστό ότι έγινε το καλύτερο δυνατό, προκειμένου να έρθουν όλα αυτά τα αποδεικτικά στοιχεία εντός της Βουλής. Μάλιστα, γνωρίζετε πολύ καλά ότι από πλευράς των διευθύνσεων της Βουλής, αλλά και από το Προεδρείο όλα τα αιτήματα της Αξιωματικής Αντιπολίτευσης και της λοιπής Αντιπολίτευσης όσον αφορά στα έγγραφα προωθήθηκαν προς τα αρμόδια Υπουργεία. Όπου χρειάστηκε επανήλθαμε, ήρθαν τα υπόλοιπα στοιχεία και νομίζω ότι έχουμε ένα πλήρες φάκελο όσον αφορά στην επιτροπή.

Επειδή ακούστηκαν διάφορες αιτιάσεις, ότι κάποια έγγραφα δεν ήρθαν, αν υπάρχουν αυτά τα έγγραφα κ.λπ., ξέρετε πολύ καλά, κύριοι συνάδελφοι, ότι έχετε κάθε δικαίωμα με την αίτηση παροχής εγγράφων, ακόμα και τώρα, αυτά τα έγγραφα να τα ζητήσετε στο πλαίσιο του κοινοβουλευτικού ελέγχου -εφόσον πιστεύετε ότι υπάρχουν- από τα αρμόδια Υπουργεία. Δεν σας το στερεί κανείς αυτό το δικαίωμα. Το ξέρετε πολύ καλά. Άρα, μη δημιουργούμε εντυπώσεις περί ενός ζητήματος το οποίο αυτήν τη στιγμή δεν υπάρχει.

Πάμε και στα πορίσματα. Διερευνήθηκαν τέσσερις ενότητες όσον αφορά στα ζητήματα που απασχόλησαν την επιτροπή: Καμπάνια «Μένουμε Σπίτι», καμπάνια εμβολιασμού, «ENTERPRISE GREECE», και δημοσκοπήσεις. Όλα τα κόμματα ανεξαιρέτως, όλα τα κόμματα στα πορίσματά τους δεν κάνουν την παραμικρή αναφορά όσον αφορά στη μία ενότητα, δηλαδή του εμβολιασμού. Όλα τα κόμματα, πλην της Αξιωματικής Αντιπολίτευσης, δεν κάνουν την παραμικρή αναφορά όσον αφορά στο ζήτημα του «ENTERPRISE GREECE». Δεν υπάρχει καμμία αναφορά από κανένα άλλο κόμμα. Μόνο η Αξιωματική Αντιπολίτευση το κάνει. Διαβάστε τα πορίσματα. Μάλιστα στο πόρισμα του ΣΥΡΙΖΑ, της Αξιωματικής Αντιπολίτευσης, η αναφορά για το «ENTERPRISE GREECE» είναι έξι σελίδες, εκ των οποίων οι τέσσερις σελίδες είναι απλώς η αναγραφή της σύμβασης μεταξύ ελληνικού δημοσίου και του αναδόχου. Δύο σελίδες μόλις αφιερώνονται στο ζήτημα αυτό.

Ακούστηκε κατά κόρον ότι αυτή η εξεταστική είναι για τη λίστα Πέτσα. Ακόμα και αν δει κάποιος τα ποσοτικά χαρακτηριστικά του πορίσματος της Αξιωματικής Αντιπολίτευσης θα δει ότι από τις εκατόν τριάντα πέντε σελίδες μόλις οι τριάντα αναφέρονται στην περίφημη λίστα Πέτσα. Αυτή είναι η βαρύτητα που δώσατε και εσείς οι ίδιοι στο ζήτημα αυτό. Οι υπόλοιπες εκατό είναι για το ζήτημα των δημοσκοπήσεων και τις «OPINION POLL».

Κυρίες και κύριοι Βουλευτές, είναι ξεκάθαρο πλέον ότι η εξεταστική επιτροπή της Βουλής που προκάλεσε ο ΣΥΡΙΖΑ περί πολιτικής χειραγώγησης της κοινής γνώμης και κατασπατάλησης του δημοσίου χρήματος αποδείχτηκαν με πανηγυρικό τρόπο ότι ήταν παντελώς ανυπόστατα, ψευδή και εν τέλει συκοφαντικά όσον αφορά στα ζητήματα. Αν ωστόσο, όμως, υπάρχει μια αλήθεια που αναδείχθηκε από την εξασκεί διαδικασία ήταν ότι πράγματι υπήρξε μια προσπάθεια ευτελισμού των θεσμών. Και, βεβαίως, όχι μια ανύπαρκτη στρατηγική ποδηγέτηση του Τύπου που φαντασιώθηκε ο ΣΥΡΙΖΑ, αλλά από τη μεταχείριση που ο ίδιος επιφύλαξε σε μια κορυφαία διαδικασία κοινοβουλευτικού ελέγχου, όπως είναι η σύσταση εξεταστικής επιτροπής μετά από πρόταση της Μειοψηφίας, την οποία με τον τρόπο που την αντιμετώπισε από την πρώτη στιγμή, από την πρώτη συνεδρίαση, επιχείρησε να απαξιώσει.

Για όσους και για όσες, αγαπητοί συνάδελφοι, μπορούν ακόμη να διαβάζουν τα γεγονότα χωρίς κομματικές παρωπίδες, ήταν εμφανές από την πρώτη στιγμή, ακόμα και από τη φρασεολογία του τίτλου, ότι ο βασικός στόχος της Αξιωματικής Αντιπολίτευσης ήταν η ύφανση μιας κατ’ εξοχήν πολιτικής δίκης με διακομματική πρόσοδο και όχι η ουσιαστική ανεύρεση της αλήθειας.

Δεν ήταν μόνο το γεγονός ότι αρνήθηκε να συμπεριληφθεί και η δική του κυβερνητική θητεία στην υπό εξέταση περίοδο, φοβούμενος προφανώς την αντιπαραβολή της διαχειριστικής ικανότητας και πολιτικής υπευθυνότητας ανάμεσα στη σημερινή Κυβέρνηση της Νέας Δημοκρατίας και στην κυβέρνηση του ΣΥΡΙΖΑ και των Ανεξαρτήτων Ελλήνων, αλλά ήταν κυρίως ο τρόπος που επιχείρησε να βάλει στο κρεβάτι του Προκρούστη αυτήν την κορυφαία κοινοβουλευτική διαδικασία, προκειμένου να φέρει στα κομματικά του μέτρα και να επιτύχει απροκάλυπτα προφανείς στόχους της πολιτικής συκοφάντησης των αντιπάλων του. Βεβαίως, δεν είχαμε καμμία αυταπάτη εξαρχής, όταν συζητούσαμε για τη σύσταση εξεταστικής επιτροπής, ότι ο ΣΥΡΙΖΑ θα συναινούσε στη διερεύνηση της περιόδου της διακυβέρνησής του, γιατί πράγματι ευτελισμός των θεσμών συνέβη στην διακυβέρνηση ΣΥΡΙΖΑ και Ανεξαρτήτων Ελλήνων, βλέποντας ήδη δύο κορυφαίους Υπουργούς του -και αναφέρομαι στον κ. Παππά και στον κ. Παπαγγελόπουλο- να βρίσκονται στα πρόθυρα του ειδικού δικαστηρίου και μάλιστα για ζητήματα που σχετίζονται και με τα μέσα μαζικής ενημέρωσης.

Ήταν φανερό από την πρώτη στιγμή ότι ο μοναδικός στόχος του ΣΥΡΙΖΑ υπήρξε η κλήτευση πολιτικών προσώπων και ιδίως του κ. Πέτσα με σκοπό τη δημιουργία τηλεοπτικών καρέ Υπουργών της Κυβέρνησης που ανακρίνονται από Βουλευτές της Αντιπολίτευσης. Το αίτημα αυτό, προφανώς, δεν μπορούσε να τύχει παρά της απόλυτης απόρριψης της Νέας Δημοκρατίας, πρώτον, γιατί η ενδελεχής μελέτη όλων των εγγράφων αποδείκνυε ότι όλα έγιναν με νόμιμο τρόπο. Στα έγγραφα αυτά μάλιστα, περιλαμβάνονται -και αναφέρομαι στο σώμα της μελέτης της υπόθεσης- και οι δεκαεπτά παρουσίες του κ. Πέτσα σε επίπεδο κοινοβουλευτικού ελέγχου μεταξύ των οποίων ήταν και η άμεση παρουσία του στην Επιτροπή Θεσμών και Διαφάνειας ακριβώς για το ζήτημα το οποίο έτυχε της μελέτης της δικής μας επιτροπής. Δεύτερον, το πραγματικά ζητούμενο ήταν να κληθούν εκείνα τα πρόσωπα που διαχειρίστηκαν με άμεσο τρόπο τις ελεγχόμενες υποθέσεις.

Όσον αφορά στην καμπάνια «Μένουμε Σπίτι», δυστυχώς για την Αξιωματική Αντιπολίτευση, αν κάτι αποδείχτηκε από την εξεταστική διαδικασία -πέραν της μη ύπαρξης ποινικών και πολιτικών ευθυνών- ήταν το πόσο δραματικά επιτακτικό υπήρξε να ενημερωθούν οι συμπολίτες μας για τη λήψη των απαραίτητων μέτρων ατομικής προστασίας. Αποδείχτηκε πόσο χρήσιμη υπήρξε η καμπάνια εμβολιασμού για να θωρακιστούν οι πολίτες όχι μόνο έναντι του κορωνοϊού, αλλά και για τη διασπορά ψευδών ειδήσεων, για την επέλαση κάθε λογής θεωριών συνωμοσίας. Αποδείχτηκε ότι προκειμένου να επιτευχθεί ο στόχος της έγκαιρης και αποτελεσματικής ενημέρωσης των πολιτών, η επιλογή της απευθείας ανάθεσης για τη σύναψη δημόσιας σύμβασης υπήρξε η απόλυτα ενδεδειγμένη. Αποδείχτηκε ότι η Κυβέρνηση προχώρησε σε διαγωνισμό όσον αφορά στην καμπάνια του εμβολιασμού. Ήταν ξεκάθαρο. Όσον αφορά στις γρήγορες διαδικασίες που αφορά στο «Μένουμε Σπίτι», αν αντίστοιχα προχωρούσε στην αντίστοιχη διαδικασία, καταλαβαίνετε ότι θα χάναμε πολύτιμο χρόνο.

Επίσης αποδείχτηκε -και εδώ ίσως έχει δίκιο ο ΣΥΡΙΖΑ- ότι πράγματι δεν χρηματοδοτήθηκαν ορισμένα μέσα ενημέρωσης, όχι βέβαια για κομματικούς σκοπούς -το είπαν και πολλοί συνάδελφοι στις αγορεύσεις τους-, αλλά γιατί κάποια από αυτά έστελναν ένα μήνυμα το οποίο, μεταξύ άλλων, γελοιοποιούσε κάθε προσπάθεια όσον αφορά στην εθνική προσπάθεια και βεβαίως, στην αντιμετώπιση αυτής της κρίσης.

Όσον αφορά στο «ENTERPRISE GREECE», εκτός από την οικονομία και τον πολιτισμό, κυρίες και κύριοι συνάδελφοι, η ποιότητα του πολιτικού συστήματος, συμπεριλαμβανομένων των λεγομένων και των πεπραγμένων της εκάστοτε διοίκησης, αποτελεί μέρος της εικόνας της χώρας και η εικόνα της Κυβέρνησης. Μάλιστα, εν τη ρύμη του λόγου του και ο κ. Γιώργος Τσίπρας το παραδέχτηκε αυτό στο τέλος της ομιλίας του. Δείτε και τα Πρακτικά.

Ελπίζω, ειλικρινά, οι συνάδελφοι από τον ΣΥΡΙΖΑ μέσα από την εξεταστική επιτροπή να κατάλαβαν ότι όλα αυτά, δηλαδή η εικόνα της Κυβέρνησης είναι και η εικόνα της χώρας, ότι αν πραγματικά επιθυμείς η πατρίδα σου στο εξωτερικό να είναι ισχυρή τότε οφείλεις να διαχειρίζεσαι με επιστημονική τεκμηρίωση και επαγγελματική προσέγγιση το brand name ανά την υφήλιο, οφείλεις να αντιληφθείς ότι η διαχείριση της εικόνας μιας χώρας είναι μια πρακτική που ακολουθούν εδώ και δεκαετίες όλα τα προηγμένα έθνη, οφείλεις να αναγνωρίζεις ότι η εν λόγω σύμβαση, καθόλα νόμιμη, με διεθνή διαγωνισμό σε καμμία περίπτωση δεν πρέπει να θεωρείται κατασπατάληση του δημοσίου χρήματος και αντίθετα, είναι απαραίτητη για οποιαδήποτε χώρα θέλει να αποκτήσει ένα ανταγωνιστικό πλεονέκτημα, ειδικά όταν προέρχεσαι από μια δεκαετή οικονομική κρίση και θέλεις να αλλάξεις την εικόνα σου στο εξωτερικό.

Ολοκληρώνοντας, στην τελευταία ενότητα για τις δημοσκοπήσεις, αν κάτι αποδείχθηκε από την όλη διαδικασία αυτό ήταν η στρατηγική και πολιτική απελπισία του ΣΥΡΙΖΑ ο οποίος προσπάθησε να πείσει ότι από την καθόλα έγκυρη, όπως αποδείχτηκε και βεβαίωσαν όλοι ανεξαιρέτως οι μάρτυρες, έρευνα γνώμης μιας εταιρείας επιχειρήθηκε να χειραγωγηθεί όλη η κοινή γνώμη.

Για την εταιρεία «OPINION POLL» δεν υπήρξε καμμία προσφυγή στην ελεγκτική αρχή δημοσκοπήσεων ή καταγγελία σχετικά με τις διενεργηθείσες δημοσκοπήσεις. Ούτε από πλευράς ΣΥΡΙΖΑ υπήρξε καμμία επίσημη καταγγελία. Ακούστηκε το, κατά τη γνώμη μου, πολύ ισχνό επιχείρημα ότι έπρεπε η ίδια εταιρεία να καταγγείλει τον εαυτό της για να πάει να ελεγχθεί. Το γεγονός ότι ούτε η Αξιωματική Αντιπολίτευση κίνησε τις διαδικασίες να καταγγείλει στα νόμιμα όργανα αυτήν την εταιρεία προσπάθησε να το καλύψει λέγοντας ότι η ίδια η εταιρεία έπρεπε να καταγγείλει τον εαυτό της. Νομίζω ότι αυτό το επιχείρημα από μόνο του καταπίπτει. Εν αντιθέσει, βέβαια, με τις εταιρείες φαντάσματα «VOXPOP ANALYSIS», «BRIDGING EUROPE», «COMMON VIEW» όπου η ελεγκτική αρχή για κάποιες από αυτές εξέτασε τα ζητήματα και μάλιστα τις παρέπεμψε στο Εθνικό Συμβούλιο Ραδιοτηλεόρασης.

Όλα αυτά φυσικά, την ίδια στιγμή που αναδυόταν με ανατριχιαστική λεπτομέρεια μια στρατηγική πιέσεων που ασκήθηκε από την συγκυβέρνηση ΣΥΡΙΖΑ και Ανεξαρτήτων Ελλήνων οπότε υπήρξε μία γενικότερη στοχοποίηση των δημοσκοπικών εταιρειών και ιδιαίτερα εκείνων που φάνταζαν ως εύκολος στόχος.

Κυρίες και κύριοι συνάδελφοι, η δυνατότητα σύστασης μιας εξεταστικής επιτροπής ιδιαίτερα μετά από πρόταση της Αξιωματικής Αντιπολίτευσης είναι μια ύψιστη μορφή κοινοβουλευτικού ελέγχου. Σε αυτό θα συμφωνήσουμε. Έχουμε, λοιπόν, θεσμική, πολιτική και ηθική υποχρέωση να διαφυλάξουμε το κύρος της, να την προστατέψουμε ως εργαλείο αναζήτησης αλήθειας και να την απαλλάξουμε από κάθε λογής πολιτικές σκοπιμότητες που την ευτελίζουν. Τη διαδικασία αυτή η Νέα Δημοκρατία θα κάνει ό,τι είναι δυνατόν προκειμένου να την προστατέψει, όπως έκανε όλο το προηγούμενο διάστημα. Εξάλλου, δική της πρόταση ήταν η συνταγματική Αναθεώρηση με ένα αίσθημα υψηλής ευθύνης τόσο ως προς την ορθή τήρηση των νόμων του Συντάγματος, αλλά και του Κανονισμού της Βουλής, όσο και ως προς την αδήριτη υποχρέωση διερεύνησης της αλήθειας χωρίς αποκλεισμούς, αστερίσκους και υπεκφυγές.

Όσον αφορά στους υπαινιγμούς που ακούσαμε από τον Αρχηγό της Αξιωματικής Αντιπολίτευσης, τον κ. Τσίπρα, που κάτι ψέλλισε για τη δικαιοσύνη, το πεδίο είναι ανοικτό. Μπορείτε ανά πάσα στιγμή, κυρίες και κύριοι της Αντιπολίτευσης, να προσκομίσετε όλα τα έγγραφα στη δικαιοσύνη. Δεν νομίζω ότι αμφισβητεί κάποιος το κύρος και την ανεξαρτησία της. Αλλά εγώ θα έλεγα ότι τα στοιχεία και όπως προέκυψε τουλάχιστον από το πόρισμα -υπάρχει και ο φάκελος από την επιτροπή- θα δείξουν σε κάθε περίπτωση αυτό το οποίο φωνάζουμε από την πρώτη στιγμή. Όχι μόνο δεν υπάρχουν ποινικές ευθύνες για κανένα πρόσωπο από αυτά τα οποία εξετάστηκαν, αλλά σε κάθε περίπτωση δεν υπάρχει και πολιτική ευθύνη.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι κηρύσσεται περαιωμένη η συζήτηση η οποία διεξήχθη σύμφωνα με το άρθρο 148 του Κανονισμού της Βουλής επί του κατατεθέντος πορίσματος της εξεταστικής επιτροπής «Για τη διερεύνηση της επιχείρησης πολιτικής χειραγώγησης της κοινής γνώμης, ευτελισμό των θεσμών και κατασπατάληση δημόσιου χρήματος», που ανακοινώθηκε στην Ολομέλεια της Βουλής στις 20 Ιανουαρίου 2022.

Κύριοι συνάδελφοι, έχουν διανεμηθεί τα Πρακτικά των συνεδριάσεων ΚΗ΄ Παρασκευή 19 Νοεμβρίου 2021, ΚΘ΄ Δευτέρα πρωί 22 Νοεμβρίου 2021, Λ΄ Δευτέρα απόγευμα 22 Νοεμβρίου 2021, ΛΑ΄ Τρίτη 23 Νοεμβρίου 2021, ΛΒ΄ Τετάρτη 24 Νοεμβρίου 2021, ΛΓ΄ Πέμπτη 25 Νοεμβρίου 2021, ΛΔ΄ Παρασκευή 26 Νοεμβρίου 2021, ΛΕ΄ Δευτέρα 29 Νοεμβρίου 2021, ΛΣΤ΄ Τρίτη 30 Νοεμβρίου 2021 και ερωτάται το Σώμα αν τα επικυρώνει.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεπώς τα Πρακτικά των συνεδριάσεων ΚΗ΄ Παρασκευή 19 Νοεμβρίου 2021, ΚΘ΄ Δευτέρα πρωί 22 Νοεμβρίου 2021, Λ΄ Δευτέρα απόγευμα 22 Νοεμβρίου 2021, ΛΑ΄ Τρίτη 23 Νοεμβρίου 2021, ΛΒ΄ Τετάρτη 24 Νοεμβρίου 2021, ΛΓ΄ Πέμπτη 25 Νοεμβρίου 2021, ΛΔ΄ Παρασκευή 26 Νοεμβρίου 2021, ΛΕ΄ Δευτέρα 29 Νοεμβρίου 2021, ΛΣΤ΄ Τρίτη 30 Νοεμβρίου 2021 επικυρώθηκαν.

Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Με τη συναίνεση του Σώματος και ώρα 19.23΄ λύεται η συνεδρίαση για αύριο, ημέρα Παρασκευή 11 Φεβρουαρίου 2022 και ώρα 9.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**