(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΟΘ΄

Τετάρτη, 23 Φεβρουαρίου 2022

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
Συζήτηση επίκαιρης ερώτησης προς τον Υπουργό Εργασίας και Κοινωνικών Υποθέσεων, με θέμα: « Έκοψαν το Ελάχιστο Εγγυημένο Εισόδημα σε χιλιάδες δικαιούχους εξαιτίας λαθών της κυβέρνησης τώρα που η ακρίβεια τούς οδηγεί σε νέα ανθρωπιστική κρίση», σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
1. Κατάθεση Εκθέσεως Διαρκούς Επιτροπής:

Α. Η Διαρκής Επιτροπή Δημόσιας Διοίκησης Δημόσιας Τάξης και Δικαιοσύνης καταθέτει την έκθεσή της στο σχέδιο νόμου του Υπουργείου Δικαιοσύνης «Κύρωση της σύμβασης της Χάγης της 13ης Ιανουαρίου 2000 για τη διεθνή προστασία των ενηλίκων», σελ.   
 Β. H Διαρκής Επιτροπή Παραγωγής και Εμπορίου καταθέτει τις εκθέσεις της επί των σχεδίων νόμων του Υπουργείου Κλιματικής Κρίσης και Πολιτικής Προστασίας:   
 i. «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης του Μαυροβουνίου επί της συνεργασίας και προστασίας από φυσικές και ανθρωπογενείς καταστροφές», σελ.   
 ii. «Κύρωση της Συμφωνίες μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας του Αζερμπαϊτζάν, σχετικά με τη συνεργασία και την αμοιβαία βοήθεια στον τομέα της πρόληψης και της εξάλειψης των συνεπειών φυσικών καταστροφών και ανθρωπογενών ατυχημάτων», σελ.   
2. Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Υποδομών και Μεταφορών:   
 i. «Κύρωση της Συμφωνίας Αεροπορικών Υπηρεσιών μεταξύ της Κυβέρνησης της Ελληνικής Δημοκρατίας και της Κυβέρνησης της Μαλαισίας», σελ.   
 ii. «Κύρωση της Συμφωνίας Αεροπορικών Υπηρεσιών μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Ινδίας», σελ.   
 iii. «Κύρωση της Συμφωνίας Αεροπορικών Υπηρεσιών μεταξύ της Κυβέρνησης της Δημοκρατίας του Μαυρίκιου και της Κυβέρνησης της Ελληνικής Δημοκρατίας», σελ.   
 iv. «Κύρωση της Συμφωνίας Αεροπορικών Υπηρεσιών μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Κένυας», σελ.   
 v. «Κύρωση της Συμφωνίας Αεροπορικών Υπηρεσιών μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Ρουάντα», σελ.   
3. Κατάθεση σχεδίου νόμου:

Ο Υφυπουργός Πολιτισμού και Αθλητισμού, οι Υπουργοί Οικονομικών, Εξωτερικών, Προστασίας του Πολίτη, Δικαιοσύνης, Εσωτερικών, Επικρατείας, καθώς και οι Αναπληρωτές Υπουργοί Οικονομικών και Εξωτερικών κατέθεσαν στις 21.2.2022 του τρέχοντος έτους σχέδιο νόμου με θέμα: «Κύρωση της Σύμβασης του Συμβουλίου της Ευρώπης για μια ολοκληρωμένη προσέγγιση ασφάλειας, προστασίας και υπηρεσιών σε ποδοσφαιρικούς αγώνες και λοιπά αθλητικά γεγονότα», σελ.

ΠΡΟΕΔΡΕΥΩΝ

ΑΘΑΝΑΣΙΟΥ Χ., σελ.

ΟΜΙΛΗΤΕΣ

Α. Επί διαδικαστικού θέματος:  
 ΑΘΑΝΑΣΙΟΥ Χ. , σελ.   
 ΜΠΟΥΚΩΡΟΣ Χ. , σελ.   
 ΦΩΤΙΟΥ Θ. , σελ.   
  
Β. Επί της επίκαιρης ερώτησης:  
 ΜΙΧΑΗΛΙΔΟΥ Δ. (Υφυπουργός Εργασίας και Κοινωνικών Υποθέσεων) , σελ.   
 ΦΩΤΙΟΥ Θ. , σελ.   
  
Γ. Επί του σχεδίων νόμου του Υπουργείου Υποδομών και Μεταφορών:  
 ΒΕΛΟΠΟΥΛΟΣ Κ. , σελ.   
 ΒΙΛΙΑΡΔΟΣ Β. , σελ.   
 ΓΙΑΝΝΟΥΛΗΣ Χ. , σελ.   
 ΔΕΛΗΣ Ι. , σελ.   
 ΚΑΡΑΘΑΝΑΣΟΠΟΥΛΟΣ Ν. , σελ.   
 ΛΟΓΙΑΔΗΣ Γ. , σελ.   
 ΜΑΜΟΥΛΑΚΗΣ Χ. , σελ.   
 ΜΠΟΥΚΩΡΟΣ Χ. , σελ.   
 ΠΑΠΑΔΟΠΟΥΛΟΣ Μ. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΟΘ΄

Τετάρτη 23 Φεβρουαρίου 2022

Αθήνα, σήμερα στις 23 Φεβρουαρίου 2022, ημέρα Τετάρτη και ώρα 10.39΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Β΄ Αντιπροέδρου αυτής κ. **ΧΑΡΑΛΑΜΠΟΥ ΑΘΑΝΑΣΙΟΥ**.

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι, αρχίζει η συνεδρίαση.

Εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό του ο Γενικός Γραμματέας Νομικών και Κοινοβουλευτικών Θεμάτων ενημερώνει το Σώμα για τις επίκαιρες ερωτήσεις που έχουμε σήμερα.

Θα συζητηθεί η πρώτη με αριθμό 434/16-2-2022 επίκαιρη ερώτηση πρώτου κύκλου της Βουλευτού του Β3΄ Νότιου Τομέα Αθηνών του Συνασπισμού Ριζοσπαστικής Αριστεράς κ. Θεανώς Φωτίου προς τον Υπουργό Εργασίας και Κοινωνικών Υποθέσεων, με θέμα: «Έκοψαν το ελάχιστο εγγυημένο εισόδημα σε χιλιάδες δικαιούχους εξαιτίας λαθών της Κυβέρνησης τώρα που η ακρίβεια τούς οδηγεί σε νέα ανθρωπιστική κρίση».

Τον λόγο έχει η κ. Φωτίου για να αναπτύξει την επίκαιρη ερώτηση.

**ΘΕΑΝΩ ΦΩΤΙΟΥ:** Ευχαριστώ, κύριε Πρόεδρε.

Κυρία Υφυπουργέ, κυρία Μιχαηλίδου, χαίρομαι που είστε εδώ γιατί είναι ένα πολύ σοβαρό θέμα αυτό που συζητάμε σήμερα και ελπίζω ότι θα δώσετε λύση. Αφορά χιλιάδες οικογένειες που παίρνουν το ελάχιστο εγγυημένο εισόδημα. Οι χιλιάδες αυτές οικογένειες πριν δέκα μέρες, στις 14 Φεβρουαρίου, είδαν το επίδομά τους να μπαίνει σε αναστολή. Αναστολή επιδόματος είναι, ως γνωστόν, η διαδικασία αντιμετώπισης απάτης, όταν δηλαδή πρέπει να επανεξεταστούν όλα τα εισοδήματα της οικογένειας που παίρνει το επίδομα. Όμως εσείς ξέρετε πολύ καλά από το Υπουργείο ότι τέτοια συντονισμένη μαζική απάτη δεν υπήρξε από τις οικογένειες αυτές. Δεν εξαπατήθηκε δηλαδή το κράτος από τις οικογένειες αυτές. Αντίθετα το λάθος ήταν του κράτους, δηλαδή της ΗΔΙΚΑ.

Γιατί η ΗΔΙΚΑ άντλησε λανθασμένα ποσά από το επίδομα παιδιού για τις οικογένειες αυτές, οι οποίες παίρνουν και το ελάχιστο εγγυημένο εισόδημα και το επίδομα παιδιού προφανώς, αλλά, όπως ξέρετε καλά, κυρία Υφυπουργέ, για να πάρει το ελάχιστο εγγυημένο εισόδημα διασταυρώνονται σε real time, δηλαδή σε δευτερόλεπτα, όλες οι βάσεις των δεδομένων του κράτους που αποδίδουν αυτό το ελάχιστο εγγυημένο. Επομένως, αν έγινε λάθος, αυτό βαρύνει την ΗΔΙΚΑ.

Και πρέπει να σας πω ότι, επειδή ήμουν σε αυτή τη θέση, αυτό συμβαίνει για πρώτη φορά από τότε που θεσμοθετήσαμε το ΚΕΑ και το είπατε εσείς μετά ελάχιστο εγγυημένο. Διότι καταρρέει η ΗΔΙΚΑ, κυρία Υφυπουργέ, και πρέπει να το ξέρετε αυτό. Καταρρέει γιατί δεν έχει ανθρώπους για να φροντίσουν τα προνοιακά επιδόματα και συγχρόνως καταρρέουν και τα συστήματα που φτιάξαμε χωρίς απευθείας αναθέσεις. Το ξέρετε, έγιναν in house. Αποτελούν παγκόσμιο σημείο αναφοράς γιατί όλοι θεωρούν ότι αυτό είναι ένα εξαιρετικό σύστημα, μοναδικό, που εφαρμόζεται στην Ελλάδα. Και τώρα δυόμισι χρόνια τα πήρε το Υπουργείο Ψηφιακής Διακυβέρνησης και η ΗΔΙΚΑ και δυστυχώς κατέρρευσε.

Τώρα είναι προφανές ότι το κράτος έκανε λάθος. Δεν μπορεί να κατηγορεί τους ανθρώπους για απάτη. Όταν σας καταθέσαμε την επίκαιρη ερώτηση καταλάβατε ότι η αναστολή ήταν λάθος και την διορθώσατε. Γι’ αυτό -ακούστε με λίγο, επικαιροποιώ την ερώτησή μου με τα νέα δεδομένα- δεν μπορεί να διορθώσετε ένα λάθος που έγινε με έναν εγκληματικό νέο τρόπο. Τι εννοώ; Αποφασίσατε να χρεώσετε στις οικογένειες με παιδιά, ποσά που πήρανε όλο αυτό το διάστημα χωρίς να φταίνε αυτοί από λάθος της ΗΔΙΚΑ -τα περιβόητα αχρεωστήτως καταβληθέντα- και τα οποία προφανώς τα ξόδεψαν. Πώς θα τα γυρίσουν πίσω οι άνθρωποι αυτοί, οι οποίοι βρίσκονται σήμερα σε μία κατάσταση όπου ούτε τα μεσαία νοικοκυριά δεν τα βγάζουν πέρα με την ακρίβεια και με το τι έχει συμβεί τον τελευταίο καιρό; Πώς θα τα γυρίσουν; Παίρνει 350 ευρώ μια οικογένεια με ένα παιδί και 400 με δύο παιδιά. Τα ξόδεψαν τα λεφτά. Δεν φταίγανε που τα πήραν. Δεν μπορούν να τα γυρίσουν.

Επομένως, δεν γίνεται αυτήν τη στιγμή να συνεχίζετε να νομιμοποιείτε τους υπολογισμούς της ΗΔΙΚΑ, χωρίς να έχετε κάνει έρευνα στην ΗΔΙΚΑ αν σωστά άντλησε τα στοιχεία ή όχι, και να τους ζητάτε να καταθέσουν πίσω οι άνθρωποι αυτά τα λεφτά που πήραν και τα ξόδεψαν, στο ρεύμα και παντού…

**ΠΡΟΕΔΡΕΥΩΝ (Χαράλαμπος Αθανασίου):** Ωραία, κυρία Φωτίου, ολοκληρώστε, παρακαλώ. Έχετε και τη δευτερολογία σας μετά.

**ΘΕΑΝΩ ΦΩΤΙΟΥ:** Τελειώνω, κύριε Πρόεδρε.

Επαναπροσδιορίζω την ερώτησή μου την επίκαιρη, λόγω των δεδομένων που άλλαξαν, δηλαδή της αλλαγής που έγινε.

Και επομένως, επαναδιατυπώνω, κυρία Υπουργέ, την ερώτησή μου ως εξής:

Πρώτον, σας καλώ να διαγράψετε και να πείτε σήμερα σε όλες αυτές τις οικογένειες που μας ακούνε και είναι αυτήν τη στιγμή σε κατάσταση -ας πούμε- απελπισίας, να διαγράψετε τα αχρεωστήτως καταβληθέντα, δηλαδή αυτά τα ποσά που πήραν χωρίς δική τους υπαιτιότητα και προφανώς δεν μπορούν να τα επιστρέψουν, κυρία Υπουργέ.

Και δεύτερον, να κάνετε σοβαρό νέο έλεγχο, να δείτε τι συμβαίνει στην ΗΔΙΚΑ. Γιατί, όπως θα σας πω μετά, τα ποσά που έρχονται ως ελάχιστο εγγυημένο εισόδημα για να πάρουν οι άνθρωποι είναι τραγικά, είναι αδύνατο να ζήσουν.

Σας ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ.

Παρέλειψα να πω πριν ότι στην ερώτηση αυτή απαντά η Υφυπουργός Εργασίας και Κοινωνικών Υποθέσεων, η κ. Δόμνα Μιχαηλίδου.

Κυρία Υπουργέ, έχετε τον λόγο για την πρωτολογία σας.

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υφυπουργός Εργασίας και Κοινωνικών Υποθέσεων):** Ευχαριστώ πολύ, κύριε Πρόεδρε.

Κυρία Φωτίου, παρ’ ότι νομίζω ότι δεν επιτρέπεται να επαναπροσδιορίσει κάποιος την ερώτηση εντός Κοινοβουλίου, θα προσπαθήσω να απαντήσω και στο δεύτερο νέο μέρος της ερώτησής σας.

Είμαστε εδώ, λοιπόν -κι εσείς γνωρίζετε πολύ καλά και ως πρώην Αναπληρώτρια τότε και όχι Υφυπουργός Εργασίας- ακριβώς πώς λειτουργούν τα επιδόματα, πώς γίνονται οι διασταυρώσεις και πώς οι ωφελούμενοι λαμβάνουν τα ποσά ή όχι.

Παρ όλα αυτά, είναι, τουλάχιστον, η τέταρτη φορά που κάνουμε συζήτηση στο εθνικό Κοινοβούλιο πάνω σε πληροφορίες οι οποίες δεν ισχύουν. Και πραγματικά -επειδή σας γνωρίζω ως άνθρωπο, στο διαπροσωπικό- είμαι σίγουρη ότι σας παραπληροφορούν οι συνεργάτες σας, γιατί δεν νομίζω ότι έρχεστε εδώ πέρα, πραγματικά, για να παραπληροφορήσετε ούτε τους συναδέλφους ούτε, ακόμα περισσότερο, τον ελληνικό λαό.

Σε τι αναφέρομαι; Αναφέρομαι χαρακτηριστικά σε τρεις περιπτώσεις:

Πρώτον, σχετικά με τη δήλωσή σας ότι κόβουμε παιδιά από βρεφονηπιακούς σταθμούς και δήθεν χιλιάδες οικογένειες φέτος δεν πήρανε κουπόνι, επισημαίνω και υπενθυμίζω ότι 20% περισσότερες μητέρες από το 2019, που μας αφήσατε το Υπουργείο, έχουν πια πρόσβαση στους βρεφονηπιακούς σταθμούς και μέσα σε αυτές και γυναίκες δημόσιοι υπάλληλοι. Υπάρχει ισονομία. Αν μια δημόσια υπάλληλος παίρνει 600 ευρώ, πλέον, μπορεί και στέλνει το παιδί της σε βρεφονηπιακό σταθμό.

Δεύτερον, όσον αφορά την επίκαιρη ερώτηση που μου είχατε κάνει λέγοντας ότι, τάχα, δεν ανεβάσαμε τις προσκλήσεις για το παράλληλο πρόγραμμα και την εναρμόνιση την ίδια στιγμή, θέλοντας να αποπροσανατολίσουμε τον κόσμο και πάλι σας είχα πει να κοιτάξετε απλά την ιστοσελίδα της ΕΕΤΑΑ να δείτε ότι την ίδια στιγμή, την ίδια μέρα, ανέβηκαν και οι δύο προσκλήσεις.

Τρίτον, σχετικά με το επίδομα στεγαστικής συνδρομής ανασφάλιστων υπερηλίκων, μας είχατε πει ότι, τάχα, η ψηφιοποίησή του ήταν ένα εργαλείο για εμάς για να αποκρύψουμε το ότι δεν δίνουμε το Επίδομα Στεγαστικής Συνδρομής Ανασφάλιστων Υπερηλίκων. Υπενθυμίζω ότι στο Κοινοβούλιο αυτό -και εσείς ως Βουλευτής και ως πρώην Αναπληρώτρια Υπουργός πρέπει να γνωρίζετε τι ψηφίζει το Κοινοβούλιο αυτό- με νομοθετική τροπολογία αλλάξαμε την υφιστάμενη νομολογία, έτσι ώστε να συνεχίσουν να παίρνουν ανασφάλιστοι υπερήλικες τη στεγαστική συνδρομή, ακόμη και αν δεν υπάρχει ψηφιακή πλατφόρμα και έτσι εξυπηρετήσαμε αιτήσεις και από το 2018 και το 2019, που παραλάβαμε και δεν είχαν εξυπηρετηθεί.

Τώρα, σχετικά με το ελάχιστο εγγυημένο εισόδημα και επειδή υπάρχει και η ανοχή του χρόνου –ευχαριστώ, κύριε Πρόεδρε- έχω να πω τα εξής: Στο ελάχιστο εγγυημένο εισόδημα και τα δύο αυτά τα οποία λέτε είναι ανυπόστατα. Σε κανέναν, μα κανέναν, όχι απλά σε χιλιάδες οικογένειες, αλλά σε κανέναν, μα κανέναν, συμπολίτη μας και την οικογένειά του δεν κόπηκε το ελάχιστο εγγυημένο εισόδημα. Τι έγινε; Η ΗΔΙΚΑ και ο αρμόδιος Υφυπουργός -και θα καταθέσω, κιόλας, στα Πρακτικά αν θέλετε και την απάντηση της ΗΔΙΚΑ- μας ενημέρωσε ότι για κάποιο χρονικό διάστημα –και ξέρετε ποιο ήταν το χρονικό διάστημα αυτό; Ήταν το διάστημα μιας ώρας και είκοσι λεπτών- για μία ώρα και είκοσι λεπτά, λοιπόν, το σύστημά της μπλόκαρε και δεν μπορούσε να κάνει τις προβλεπόμενες διασταυρώσεις και με την ΑΑΔΕ και με τον ΟΠΕΚΑ για το κατά πόσο οι δικαιούχοι του ελάχιστου εγγυημένου εισοδήματος παίρνουν και άλλα επιδόματα.

Εκεί, όμως, θέλω να ξεκαθαρίσω και το εξής, γιατί σίγουρα -και το πιστεύω αυτό που είπατε- δεν είναι πλεκτάνη. Σε καμμία των περιπτώσεων δεν πιστεύαμε ότι οι συμπολίτες μας ήρθαν να εξαπατήσουν το κράτος και γι’ αυτό δεν δήλωσαν ότι λαμβάνουν το επίδομα παιδιού. Συμφωνούμε απολύτως σε αυτό.

Όμως, ελπίζω ότι έχετε δει μια δήλωση, πώς κάποιος κάνει δήλωση για επίδομα: Σου βγάζει τα λοιπά εισοδήματα και στα λοιπά εισοδήματα μέσα βγαίνουν και τα λοιπά επιδόματα, αν είσαι δικαιούχος. Εκεί, για να εξυπηρετήσει το κράτος τον πολίτη, κάνει μια αυτοδήλωση το σύστημα τραβώντας τα στοιχεία από την ΑΑΔΕ και τον ΟΠΕΚΑ. Για εκείνη τη μιάμιση ώρα αυτό που έγινε είναι ότι δεν συμπληρώθηκαν τα στοιχεία για το Α21, το επίδομα παιδιού, και έτσι δεν μπορούσε να συμπληρωθεί το κομμάτι αυτό. Οι συμπολίτες μας θα μπορούσαν να το έχουν διορθώσει και να έχουν πει ότι όντως παίρνουν, αλλά για τη μιάμιση εκείνη ώρα αυτό δεν έγινε.

Ποιο είναι το αποτέλεσμα; Δύο πράγματα:

Ένα είναι ότι για αυτούς που δεν δικαιούντο καθόλου το ελάχιστο εγγυημένο εισόδημα θα φανεί αυτό στα επόμενα επιδόματα παιδιού που θα πάρουν, όπου τμηματικά θα κοπεί, και στις περιπτώσεις που έλαβαν για τους δύο μήνες αυτούς περισσότερο ελάχιστο εγγυημένο εισόδημα τμηματικά η διαφορά θα κοπεί από τα επόμενα επιδόματα που θα παίρνουν.

Τώρα, το δεύτερο κομμάτι, ως προς την καταβολή για αυτές τις δύο εβδομάδες, τι κάναμε; Η ΗΔΙΚΑ μας είπε ότι, για να μην γίνουν και άλλα λάθη –με ενημέρωσε ο αρμόδιος Υπουργός-, πρέπει για δύο εβδομάδες να κλείσει η πλατφόρμα αυτή, για να λύσουμε τα προβλήματα και να μην έχουμε άλλου τέτοιου τύπου λάθη, ακόμα και αν οι συμπολίτες δεν γράφουν οι ίδιοι ότι λαμβάνουν το επίδομα αυτό.

Εγώ θα σας το πω απλά και συμφωνείτε, νομίζω. Δεν πιστεύω ότι οι συμπολίτες μας δεν το έγραψαν, για να εξαπατήσουν το κράτος. Το ξέχασαν ή δεν μπορούσαν να το υπολογίσουν εκείνη τη στιγμή. Όμως και για να μην τους τα ζητήσει το κράτος αναδρομικά μετά -γιατί υπάρχει αυτή η περίπτωση, αν το ποσό είναι πολύ μεγάλο-, για δύο εβδομάδες, όχι για ένα τρελό αριθμό ημερών ή μηνών, η ΗΔΙΚΑ, ο αρμόδιος Υπουργός έκλεισε την πλατφόρμα, για να στρώσει το κομμάτι αυτό στο ελάχιστο εγγυημένο και να προχωρήσουν οι αιτήσεις έτσι όπως πρέπει, όπως και προχωρούν από τις 14 Φεβρουαρίου μέχρι και σήμερα.

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Ωραία. Ευχαριστώ πολύ.

Η κ. Φωτίου έχει τον λόγο για τη δευτερολογία της.

**ΘΕΑΝΩ ΦΩΤΙΟΥ:** Κυρία Υφυπουργέ, θα αντιπαρέλθω την παραπληροφόρηση που θεωρείτε ότι έχω μονίμως στις ερωτήσεις που σας κάνω, γιατί δυστυχώς, τα πραγματικά γεγονότα με επιβεβαιώνουν κάθε φορά.

Τώρα εδώ υπάρχει μια σύγχυση και δεν ξέρω ποιος έχει παραπληροφορηθεί από τις δυο μας. Διότι, κυρία Υπουργέ, εγώ έχω αποδεικτικά στοιχεία, χιλιάδες αποδεικτικά στοιχεία έχω στην κατοχή μου, τα οποία μου έστειλαν οι άνθρωποι που ήταν σε απόγνωση. Δεν ισχύει ότι η ΗΔΙΚΑ κάθισε δύο εβδομάδες, σταμάτησε και τώρα αρχίζει μετά από δύο εβδομάδες. Δηλαδή, αν ήταν έτσι, από τις 14 Φεβρουαρίου, δύο εβδομάδες μετά, τα χαρτιά θα τους έρχονταν τον Μάρτιο. Σωστά;

Αυτήν τη στιγμή έχω τα χαρτιά στο χέρι μου και σας τα λέω, σας τα διαβάζω. Οικογένεια έπαιρνε 263 ευρώ τον μήνα. Πήρε το εξής μήνυμα προχτές από την ΗΔΙΚΑ: «Κατόπιν επανυπολογισμού του οικογενειακού σας εισοδήματος το ποσό αναθεωρείται.» Από 263 ευρώ το μήνα που έπαιρνε οικογένεια με παιδί -γιατί μόνο για τέτοιες περιπτώσεις μιλάμε, κυρία Υπουργέ, δεν μιλάμε γενικώς, μιλάμε για τις υποθέσεις των οικογενειών με παιδιά- της ήρθε από την ΗΔΙΚΑ ότι θα πάρει 170. Της μειώθηκε. Δηλαδή, θα πάρει 93 ευρώ λιγότερα. «Και μετά την αφαίρεση του αχρεωστήτως καταβληθέντος…». Δηλαδή, σας δώσαμε κατά λάθος λεφτά εμείς, το κράτος. Πήρατε 373. Θα σας τα αφαιρέσουμε και από εδώ κι ύστερα θα παίρνετε 45 ευρώ. Θέλετε να σας πω χιλιάδες τέτοιες περιπτώσεις; Να τις καταθέσω.

Τι μου λέτε; Τα πήραν οι άνθρωποι προχτές. Γίνεται θρήνος. Κυρία Υπουργέ, μήπως δεν σας πληροφορούν καλά; Διότι εδώ όλοι οι άνθρωποι βρίσκονται στο φάσμα του θανάτου.

Λένε: «Δεν πήραμε περισσότερα λεφτά από το Α21» για τον απλούστατο λόγο ότι το επίδομα παιδιού για τους ανθρώπους οι οποίοι παίρνουν ελάχιστο εγγυημένο εισόδημα, όπως ξέρετε καλά, είναι 70 ευρώ για ένα παιδί και 140 ευρώ για δύο παιδιά. Είναι συγκεκριμένα, δεν αλλάζει αυτό. Είναι μια ζωή τα ίδια από τότε που το κάναμε εμείς.

Λένε: «Δεν άλλαξε το Α21. Πώς θα ζήσουμε τα παιδιά μας εμείς με ένα πενηντάρικο τον μήνα;». Είναι πολλές οικογένειες μονογονεϊκές. Το ξέρετε; Να σας φέρω και τα παραδείγματα των μονογονεϊκών που είναι μάνες οι οποίες κλαίνε;

Λοιπόν, σας υπενθυμίζω ότι το ελάχιστο εγγυημένο εισόδημα -πραγματικά με καλή διάθεση τα λέω- το βάλατε στο Σύνταγμα, για να εξασφαλίσουν οι άνθρωποι αξιοπρεπή διαβίωση. Τι μου λέτε; Είναι αξιοπρεπής διαβίωση μια οικογένεια με ένα παιδί 350 ευρώ τον μήνα σήμερα ή 400 ευρώ τον μήνα με δύο παιδιά;

Συνειδητοποιείτε τι αντιμετωπίζουν οι οικογένειές τους; Από τη μια, τους αντιμετωπίσαμε σαν απατεώνες. Μου λέτε όχι. Αν δεν τους αντιμετωπίσαμε σαν απατεώνες, αυτά τα λεφτά που ζητάμε πίσω δεν πρέπει να τα πάρουμε. Δεν πρέπει να τα πάρουμε. Σας λέω συγκεκριμένο πράγμα, κυρία Υφυπουργέ. Να δεσμευθείτε σήμερα ότι δεν θα τους τα ζητήσετε πίσω. Τα ξόδεψαν οι άνθρωποι. Πώς να σας τα δώσουν πίσω; Τους περισσεύουν; Πώς θα σας τα επιστρέψουν όταν έχουν ασύλληπτους λογαριασμούς ρεύματος από τα golden boys που τους τα έστειλαν και σε αυτούς που είναι στο ΚΟΤ. Για δείτε τι γίνεται στο ΚΟΤ.

Εσείς καταφέρατε τα εισοδήματα των νοικοκυριών να μειωθούν κατά 14%, λόγω πληθωρισμού και τα έξοδα στέγασης και αγοράς αγαθών να εκτοξεύονται. Και τι έγινε τώρα; Ποιο θαύμα έγινε; Το 2019 σας παραδώσαμε διακόσιες εξήντα επτά χιλιάδες νοικοκυριά στο ελάχιστο εγγυημένο εισόδημα. Το 2021 πόσα ήταν; Τριάντα χιλιάδες λιγότερα.

Τι έγινε, κυρία Υφυπουργέ; Αυξήθηκαν τα εισοδήματά τους από την ευμάρεια; Το λέτε πραγματικά αυτό στον κόσμο; Βγείτε να τους το πείτε. Δεν είναι από αυτό. Κάνατε κόλπα και τους τα μειώσατε.

Θα σας πω για την απώλεια των επιδομάτων το 2020, έστω και αν ένα παιδί της οικογένειας χάσει από απουσίες την τάξη. Αυξήσατε τις αντικειμενικές αξίες στο 55% της χώρας και τώρα όποιος από το ελάχιστο εγγυημένο εισόδημα είχε περιουσία, ένα σπίτι, και 1 ευρώ να έχει αυξηθεί η περιουσία του, λόγω των νέων αντικειμενικών αξιών, τον πετάει έξω το σύστημα, δεν παίρνει μία από ελάχιστο εγγυημένο, ενώ συγχρόνως ξέρετε ότι χαρίσατε τον συμπληρωματικό ΕΝΦΙΑ για πάνω από τις 250.000 ευρώ, ξέρετε ότι χαρίσατε το αφορολόγητο γονικών παροχών. Όλα αυτά δεν αφορούν τους ανθρώπους για τους οποίους μιλάμε, 800.000 ευρώ δηλαδή γονικές παροχές.

Και ενώ συμβαίνουν αυτά κάθε μέρα, εσείς η ίδια λέτε ότι φροντίζετε το παιδί, τα δικαιώματα του παιδιού. Κυρία Υφυπουργέ, νομίζω έχουμε συμφωνήσει ότι όταν ένα στα πέντε παιδιά στην Ελλάδα είναι σε κατάσταση φτώχειας…

**ΠΡΟΕΔΡΕΥΩΝ (Χαράλαμπος Αθανασίου):** Κυρία Φωτίου, μιλάτε επτά λεπτά ήδη και πέντε πριν, δηλαδή δώδεκα λεπτά.

**ΘΕΑΝΩ ΦΩΤΙΟΥ:** Θα τελειώσω και η Υφυπουργός θα μου απαντήσει, γιατί όλοι αυτοί οι άνθρωποι περιμένουν μια απάντηση, αν θα δώσουν πίσω τα αχρεωστήτως καταβληθέντα.

Όταν ένα στα πέντε παιδιά είναι στη φτώχεια σήμερα στην πατρίδα μας, δεν υπάρχουν δικαιώματα. Η φτώχεια καταργεί τα δικαιώματα. Επομένως, εμείς βρήκαμε τη φτώχεια στο 26,6%...

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ.

**ΘΕΑΝΩ ΦΩΤΙΟΥ:** Διατυπώνονται τα ερωτήματα και τελειώνω.

Την παραδώσαμε στο 21,1%, πεντέμισι μονάδες κάτω, αλλά η παιδική φτώχεια ξανασκαρφαλώνει και το ξέρετε.

Λοιπόν, εγώ σας λέω το εξής. Κάντε αυτή τη χειρονομία σήμερα, πείτε ότι δεν θα επιστραφούν τα αχρεωστήτως καταβληθέντα, πρώτον και δεύτερον, δώστε κάρτα αλληλεγγύης για τρόφιμα. Οι οικογένειες δεν έχουν να φάνε. Δώστε 300 KWh δωρεάν.

**ΠΡΟΕΔΡΕΥΩΝ (Χαράλαμπος Αθανασίου):** Κυρία Φωτίου, σας παρακαλώ. Έχετε μπει στα οκτώ λεπτά και πριν μιλήσατε για πέντε λεπτά, συνολικά δεκατρία λεπτά.

**ΘΕΑΝΩ ΦΩΤΙΟΥ:** Το ξέρω, το ξέρω. Μόνον εμείς είμαστε σήμερα.

**ΠΡΟΕΔΡΕΥΩΝ (Χαράλαμπος Αθανασίου):** Εντάξει, δεν έχει σημασία. Έχουμε το νομοσχέδιο, σας παρακαλώ.

**ΘΕΑΝΩ ΦΩΤΙΟΥ:** Κυρία Υφυπουργέ, δηλώστε σήμερα, για να ηρεμήσουν οι άνθρωποι, ότι δεν θα επιστρέψουν τα αχρεωστήτως καταβληθέντα, εξαιρέστε από το ελάχιστο εγγυημένο το επίδομα παιδιού. Αυτό σκοπεύαμε να το κάνουμε. Κάντε το εσείς. Θα γίνετε πραγματικά ευεργέτης σε όλες αυτές τις οικογένειες. Και δείτε ξανά όλα τα στοιχεία.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κυρία Φωτίου.

Κυρία Υπουργέ, έχετε τον λόγο για τη δευτερολογία σας.

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υφυπουργός Εργασίας και Κοινωνικών Υποθέσεων):** Ευχαριστώ, κύριε Πρόεδρε.

Κυρία Φωτίου, παρ’ ότι φαντάζομαι ότι δεν είμαστε εδώ για να συζητήσουμε το ευχολόγιο και το εκλογολόγιο της Αξιωματικής Αντιπολίτευσης για τις επόμενες εκλογές και όπως γίνεται κάθε φορά στις συζητήσεις που έχουμε στο εθνικό Κοινοβούλιο, δυστυχώς, δεν προλαβαίνω να απαντήσω όλα τα ερωτήματα τα οποία θέτετε ατάκτως ερριμμένα, βλέπω το εξής:

Λέτε να μην τους τα ζητήσουμε πίσω. Το κράτος δεν ζητάει τίποτα πίσω. Έγινε ένα λάθος. Το λάθος αυτό έγινε και από τις δύο πλευρές. Έγινε και από την ΗΔΙΚΑ και από τον ωφελούμενο. Και η ΗΔΙΚΑ αυτό που έκανε είναι ότι δεν κατέβασε την πληροφορία για το αν είναι ή όχι δικαιούχοι του επιδόματος παιδιού, αλλά και ο ίδιος ο ωφελούμενος δεν έγραψε ως όφειλε το ότι λαμβάνει από το κράτος, από τον ΟΠΕΚΑ το επίδομα παιδιού. Δεν θα πάμε ποινικά, προφανώς, θα κυνηγήσουμε τον άνθρωπο, σε καμμία των περιπτώσεων. Όμως, το λάθος έγινε και από τις δύο πλευρές.

Δεν ζητάμε πίσω τα χρήματα από τους ωφελούμενους. Αυτό που κάνουμε είναι όχι εφάπαξ, αλλά τμηματικά, επειδή υπάρχουν νόμοι. Και αν θέλετε, υπάρχουν νόμοι τους οποίους στη συγκεκριμένη περίπτωση και εσείς ορίσατε. Δεν είχατε προβλέψει ποτέ σε τέτοια περίπτωση να ξαναβάλει τα χρήματα πίσω. Υπάρχει ισονομία μεταξύ ωφελούμενων. Δεν μπορεί να χαρίσει το κράτος χρήματα, όταν για το λάθος αυτό φταίει -να το πω απλά- και το κράτος και η ΗΔΙΚΑ, το νομικό πρόσωπο αυτό, αλλά και ο ίδιος ο ωφελούμενος που δεν το συμπλήρωσε. Ο ωφελούμενος υπογράφει την αίτηση αυτή.

Επειδή καταλαβαίνουμε ότι είναι ευάλωτοι άνθρωποι, καταλαβαίνουμε ότι οι συμπολίτες μας αυτοί έχουν ανάγκη, για το λάθος τους αυτό, το κοινό λάθος ξαναλέω, για το οποίο και η ΗΔΙΚΑ ζητά συγγνώμη και εγώ -αν θέλετε- ζητώ συγγνώμη γι’ αυτή τη μιάμιση ώρα που δεν δούλευε η πλατφόρμα -γιατί να μην το πω;-, αλλά για το λάθος αυτό δεν πηγαίνουμε και λέμε: «Α εφάπαξ, θα βγάλουμε όλα τα χρήματα» ή ότι τους τα ζητάμε πίσω με κατασχέσεις ή οτιδήποτε. Αν είναι δυνατόν! Τμηματικά στις επόμενες δόσεις μειώνεται το ποσό του ωφελούμενου ως και οφείλει, σύμφωνα με την εθνική νομοθεσία.

(Στο σημείο αυτό η Υφυπουργός Εργασίας και Κοινωνικών Υποθέσεων κ. Δόμνα - Μαρία Μιχαηλίδου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τώρα και επειδή μιλήσατε πολύ συγκεκριμένα για την πολιτική μας για το παιδί και για την όλη μας αναλγησία πάνω στους ευάλωτους συμπολίτες μας, υπενθυμίζω, κυρία Φωτίου, σε σχέση με τους πιο ευάλωτους ηλικιωμένους το εξής: Ποιοι είναι οι πιο ευάλωτοι ηλικιωμένοι; Οι ανασφάλιστοι. Τι χρειάζονται οι ανασφάλιστοι υπερήλικες; Στέγαση. Το επίδομα στεγαστικής συνδρομής ανασφάλιστων υπερηλίκων το είχατε ξεχάσει για δύο χρόνια. Το βγάλαμε, πληρώσαμε το 2018, πληρώσαμε το 2019, πληρώνουμε το 2020 κ.ο.κ..

Σε σχέση, όμως, ειδικά με το παιδί η δική μας Κυβέρνηση έχει θεσπίσει δύο νέα επιδόματα. Και το ξαναλέω, η κοινωνική πολιτική δεν έχει πρόσημο. Δεν είναι αριστερή ή δεξιά. Η κοινωνική πολιτική, κυρία Φωτίου, μπορεί να είναι μόνο αποτελεσματική. Δεν είναι ούτε αριστερή ούτε δεξιά. Σε αυτή, λοιπόν, την αποτελεσματική κοινωνική πολιτική για το παιδί η Κυβέρνησή μας έχει θεσπίσει δύο νέα επιδόματα. Δεν ενισχύσαμε απλά τα παλιά, αλλά θεσπίσαμε και δύο νέα επιδόματα: το επίδομα αναδοχής και πολύ σημαντικά το επίδομα γέννησης.

Προσέχουμε τα παιδιά. Μαχόμαστε έναντι της παιδικής φτώχειας και της παιδικής ευαλωτότητας και κάνουμε ό,τι περνάει από το χέρι μας έτσι ώστε να δώσουμε στα παιδιά και άρα σε όλους μας ένα καλύτερο αύριο.

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ, κυρία Υπουργέ.

Στο σημείο αυτό, κυρίες και κύριοι συνάδελφοι, ολοκληρώθηκε η συζήτηση των επίκαιρων ερωτήσεων.

Πριν προχωρήσουμε περαιτέρω, έχω την τιμή να σας ανακοινώσω τα εξής:

Η Διαρκής Επιτροπή Δημόσιας Διοίκησης Δημόσιας Τάξης και Δικαιοσύνης καταθέτει την έκθεσή της στο σχέδιο νόμου του Υπουργείου Δικαιοσύνης: «Κύρωση της σύμβασης της Χάγης της 13ης Ιανουαρίου 2000 για τη διεθνή προστασία των ενηλίκων».

Επίσης, η Διαρκής Επιτροπή Παραγωγής και Εμπορίου καταθέτει τις εκθέσεις της επί των σχεδίων νόμου του Υπουργείου Κλιματικής Κρίσης και Πολιτικής Προστασίας: «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης του Μαυροβουνίου επί της συνεργασίας και προστασίας από φυσικές και ανθρωπογενείς καταστροφές».

Επίσης «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας του Αζερμπαϊτζάν, σχετικά με τη συνεργασία και την αμοιβαία βοήθεια στον τομέα της πρόληψης και της εξάλειψης των συνεπειών φυσικών καταστροφών και ανθρωπογενών ατυχημάτων».

Κυρίες και κύριοι συνάδελφοι, στο σημείο αυτό θα κάνουμε μια ολιγόλεπτη διακοπή τριών λεπτών, για να εισέλθουμε στη νομοθετική εργασία.

(ΔΙΑΚΟΠΗ)

ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΩΝ(Χαράλαμπος Αθανασίου)**: Κυρίες και κύριοι συνάδελφοι, συνεχίζεται η συνεδρίαση και εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

1. Συζήτηση και ψήφιση ενιαία επί της αρχής, των άρθρων και του συνόλου του σχεδίου νόμου του Υπουργείου Υποδομών και Μεταφορών: «Κύρωση της Συμφωνίας Αεροπορικών Υπηρεσιών μεταξύ της Κυβέρνησης της Ελληνικής Δημοκρατίας και της Κυβέρνησης της Μαλαισίας».

2. Συζήτηση και ψήφιση ενιαία επί της αρχής, των άρθρων και του συνόλου του σχεδίου νόμου του Υπουργείου Υποδομών και Μεταφορών: «Κύρωση της Συμφωνίας Αεροπορικών Υπηρεσιών μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Ινδίας».

3. Συζήτηση και ψήφιση ενιαία επί της αρχής, των άρθρων και του συνόλου του σχεδίου νόμου του Υπουργείου Υποδομών και Μεταφορών: «Κύρωση της Συμφωνίας Αεροπορικών Υπηρεσιών μεταξύ της Κυβέρνησης της Δημοκρατίας του Μαυρίκιου και της Κυβέρνησης της Ελληνικής Δημοκρατίας».

4. Συζήτηση και ψήφιση ενιαία επί της αρχής, των άρθρων και του συνόλου του σχεδίου νόμου του Υπουργείου Υποδομών και Μεταφορών: «Κύρωση της Συμφωνίας Αεροπορικών Υπηρεσιών μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Κένυας».

5. Συζήτηση και ψήφιση ενιαία επί της αρχής, των άρθρων και του συνόλου του σχεδίου νόμου του Υπουργείου Υποδομών και Μεταφορών: «Κύρωση της Συμφωνίας Αεροπορικών Υπηρεσιών μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Ρουάντα».

Τα νομοσχέδια ψηφίστηκαν στη Διαρκή Επιτροπή κατά πλειοψηφία. Εισάγονται προς συζήτηση στη Βουλή με τη διαδικασία του άρθρου 108 του Κανονισμού της Βουλής, δηλαδή μπορούν να λάβουν τον λόγο όσοι έχουν αντίρρηση επί των κυρώσεων των συμβάσεων αυτών για πέντε λεπτά ο καθένας και οι Κοινοβουλευτικοί Εκπρόσωποι, εφόσον το επιθυμούν, για πέντε λεπτά, αλλά με την προϋπόθεση, βεβαίως, ότι δεν θα πάρουν τον λόγο οι Πρόεδροι των Κοινοβουλευτικών τους Ομάδων.

Η ψηφοφορία και των πέντε συμβάσεων θα γίνει μετά το τέλος της συζήτησής τους χωριστά και με τη σειρά που συζητήθηκαν. Βέβαια, η συζήτηση, οι τοποθετήσεις θα γίνουν ενιαίως και ο χρόνος δεν θα είναι πέντε λεπτά, θα είναι περισσότερος, γιατί είναι περισσότερες οι συμβάσεις, οπότε η παράκληση είναι μόνο όσο μπορείτε να το συντομεύσετε.

Συμφωνεί το Σώμα;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Χαράλαμπος Αθανασίου):** Το Σώμα συνεφώνησε.

Επιφύλαξη έχει ο ΣΥΡΙΖΑ, το Κίνημα Αλλαγής, κατά είναι το Κομουνιστικό Κόμμα Ελλάδας. Επιφύλαξη, επίσης, έχει η Ελληνική Λύση και το ΜέΡΑ25 για όλες.

Συνεπώς, θα μπορείτε να μιλήσετε ενιαίως για όλες και πρώτος ομιλητής θα είναι ο κ. Χρήστος Γιαννούλης από τον ΣΥΡΙΖΑ.

Κυρίες και κύριοι συνάδελφοι, έχω την τιμή να σας ανακοινώσω ότι ο Υφυπουργός Πολιτισμού και Αθλητισμού, οι Υπουργοί Οικονομικών, Εξωτερικών, Προστασίας του Πολίτη, Δικαιοσύνης, Εσωτερικών, Επικρατείας, καθώς και οι Αναπληρωτές Υπουργοί Οικονομικών και Εξωτερικών κατέθεσαν στις 21-2-2022 του τρέχοντος έτους σχέδιο νόμου με θέμα: «Κύρωση της Σύμβασης του Συμβουλίου της Ευρώπης για μια ολοκληρωμένη προσέγγιση ασφάλειας, προστασίας και υπηρεσιών σε ποδοσφαιρικούς αγώνες και λοιπά αθλητικά γεγονότα».

Παραπέμφθηκε στην Αρμόδια Διαρκή Επιτροπή.

Κύριε Γιαννούλη, έχετε τον λόγο. Εννοείται ότι θα βάλω πέντε λεπτά, αλλά βεβαίως δεν θα τηρηθούν τα πέντε λεπτά εν όψει του ότι είναι περισσότερες οι κυρώσεις και συνεπώς θα υπάρχει ανοχή χρόνου για όλους τους ομιλητές.

**ΧΡΗΣΤΟΣ ΓΙΑΝΝΟΥΛΗΣ:** Ευχαριστώ, κύριε Πρόεδρε, και για την ανοχή εκ προοιμίου στον χρόνο.

Και κατά τη διάρκεια της συζήτησης στην Αρμόδια Επιτροπή Παραγωγής και Εμπορίου θέσαμε το περίγραμμα της τελικής επιλογής μας, που αφορά την υπερψήφιση των διμερών αεροπορικών συμβάσεων. Είναι προϊόν και πολιτικής, αλλά και διπλωματικής προεργασίας των προηγούμενων ετών κατά τη διάρκεια της διακυβέρνησης ΣΥΡΙΖΑ.

Όμως, στην ίδια έκθεση σύννομων συνεπειών για την κύρωση αυτών των συμφωνιών τίθεται και εκείνη η μεγάλη δεξαμενή ενστάσεων και μιας μεγάλης πολιτικής συζήτησης που προηγήθηκε και κοινοβουλευτικής για το γεγονός ότι αυτές οι συμφωνίες αφορούν και άμεσα στην αρχή Πολιτικής Αεροπορίας, η οποία είναι αρμόδια για την άσκηση εποπτείας συνολικότερα για τη λειτουργία της Πολιτικής Αεροπορίας.

Έχουμε, λοιπόν, διμερείς συμφωνίες που κυρώνονται. Είναι προϊόν πολιτικής και διπλωματικής διεργασίας και ενισχύουν την αεροπορική δραστηριότητα στη χώρα μας.

Όμως, δυστυχώς, υπάρχει ως παρακαταθήκη η νομοθετική πρωτοβουλία του 2020 της Κυβέρνησης, με πρωτοβουλία του Υπουργού Υποδομών, του κ. Καραμανλή. Την υπερασπίστηκε με πάθος στη διάρκεια της συζήτησης και στο Κοινοβούλιο και στην αρμόδια επιτροπή. Είναι ο ν.4757 για τη λειτουργία της Αρχής Πολιτικής Αεροπορίας, στην ουσία για την αποδιοργάνωση των κρατικών ελεγκτικών μηχανισμών των αερομεταφορών και της αεροναυτιλίας.

Αυτός ο νόμος έχει αποτύχει για συγκεκριμένους λόγους και η συζήτηση δεν είναι ακαδημαϊκή. Γίνεται με ουσιαστική επιδίωξη και συμβολή και επιθυμία να βελτιωθεί, να αποκατασταθεί -εάν θα μπορούσε και να αποσυρθεί- γιατί προϋπήρχε νομικό πλαίσιο που αντιμετώπιζε τον πυρήνα του προβλήματος, να ασκείται με αξιοπιστία και αποτελεσματικότητα έλεγχος σε κάθε κρίκο της αεροπορικής αλυσίδας, της λειτουργίας ενός αερολιμένα, της λειτουργίας των υπηρεσιών αεροναυτιλίας, των μεταφορικών εταιρειών, των αεροπορικών εταιρειών, των εταιρειών επίγειας εξυπηρέτησης, ένα πλήθος φορέων, υπηρεσιών και δομών που εμπλέκονται με τις αεροπορικές μεταφορές.

Σε άλλα ευρωπαϊκά κράτη, σε μία αναλόγου μεγέθους χώρα στην Ευρωπαϊκή Ένωση, για το προσωπικό της Αρχής Πολιτικής Αεροπορίας -αυτό που ισχυροποιήθηκε κατά τα λεγόμενα Καραμανλή με τον ν.4757, γι’ αυτό που περιγράφουμε εμείς ως αεροπορικό έργο και λειτουργία αεροδρομίων σε μία χώρα με έντονο το αποτύπωμα της περιφερειακότητας, με δεκάδες αεροδρόμια στα ελληνικά νησιά αλλά και τα αεροδρόμια της ηπειρωτικής Ελλάδας- προβλέπεται το μίνιμουμ στελέχωση τετρακοσίων έως τετρακοσίων ογδόντα ατόμων.

Με βάση το νομοθετικό πλαίσιο που εισηγήθηκε και ψηφίστηκε με την κυβερνητική πλειοψηφία, δεν ξεπερνάει πλέον ο αριθμός των εργαζομένων στην Αρχή Πολιτικής Αεροπορίας τους εκατόν εβδομήντα με εκατόν ογδόντα.

Σήμερα, το πρόβλημα που εντοπίζουμε είναι ότι δεν υπάρχει καμμία αρμόδια κρατική υπηρεσία στα αεροδρόμια για την προστασία των δικαιωμάτων των επιβατών, των ελέγχων που πρέπει να τίθενται σε πολύ μεγάλη προτεραιότητα του πτητικού έργου, των προσόντων, της ικανότητας, της κατάστασης που βρίσκονται πληρώματα καμπίνας, κυβερνήτες ή χειριστές αεροσκαφών των εταιρειών που χρησιμοποιούν τα ελληνικά αεροδρόμια. Έλεγχος κανείς!

Είχε υποσχεθεί, αν το θυμάστε, ο κ. Καραμανλής τότε, δημιουργώντας την σκληρά αθηνοκεντρική πλέον Αρχή Πολιτικής Αεροπορίας, η οποία συγκεντρώνεται με έδρα την Αττική και την Αθήνα, ότι θα έμπαιναν στην υπηρεσία των στελεχών της Αρχής Πολιτικής Αεροπορίας τηλεραντάρ. Με τηλεραντάρ θα μπορούσαν να υπηρετούνται οι στόχοι και οι αρμοδιότητες της Αρχής Πολιτικής Αεροπορίας.

Το τηλεραντάρ έγινε πολιτική αδράνεια, πολιτική αδράνεια και αδιέξοδο, γιατί το μόνο που κατάφερε στην πραγματικότητα αυτή η νομοθετική πρωτοβουλία -που έχει άμεση σχέση με τις συμφωνίες που κυρώνουμε, αλλά στο σύνολο της δράσης των αεροπορικών εταιρειών και των αερομεταφορών- είναι αυτή τη στιγμή να υπάρχει ένα τεράστιο κενό σε πολύ σημαντικές διαδικασίες εποπτικού ελέγχου στα αεροδρόμια.

Είχαμε θέσει ερωτήματα για την απουσία των εποπτικών ελέγχων, αλλά προηγείται ή μπορεί ταυτόχρονα να σταθεί και ένα επιχείρημα ίσης αξίας για τις αδιαφανείς διαδικασίες στην επιλογή του προσωπικού για την Αρχή Πολιτικής Αεροπορίας.

Βέβαια, το τελευταίο διάστημα έχουμε δει ότι αυτό έχει γίνει θεσμός. Υπάρχει εθισμός και γίνεται θεσμός στην παροχή πλουσιοπάροχων αμοιβών πέρα από δεοντολογικά, ηθικά, ακόμα και τυπικά δεδομένα.

Προχθές ακούγαμε τι γίνεται στον ΕΦΚΑ με τα οκταχίλιαρα και τα πεντοχίλιαρα. Είχε προηγηθεί, κύριε Μπουκώρο, η Αρχή Πολιτικής Αεροπορίας, όπου ο διοικητής με αμφισβητούμενα τα τυπικά του προσόντα από τους ίδιους τους συναδέλφους του, αλλά και από ελεγκτικούς μηχανισμούς, δεν αρκείται στον μισθό του Γενικού Γραμματέα Υπουργείου, ούτε καν και στη βουλευτική αποζημίωση, αλλά απέσπασε, προφανώς μέσω πολιτικής ανοχής και υποβοήθησης από τον κ. Καραμανλή, το διπλάσιο σχεδόν των απολαβών που έχει ο Γενικός Γραμματέας ενός Υπουργείου ή και ένας Βουλευτής. Ξεκινήσατε από την Αρχή Πολιτικής Αεροπορίας και είπατε να το επεκτείνετε και σε άλλους διακόσιους και στον ΕΦΚΑ και δεν ξέρω και πού αλλού. Α, ο κ. Καραμανλής έχει προαναγγείλει ότι το ίδιο θα συμβεί και με την Υπηρεσία Πολιτικής Αεροπορίας, η οποία Υπηρεσία Πολιτικής Αεροπορίας σήμερα που μιλάμε στη σκιά και της ψήφισης των διμερών αεροπορικών συμφωνιών έρχεται να αναλάβει στην ουσία και να επιβεβαιώσει το αδιέξοδο που δημιουργήθηκε με τη νομοθετική σας παρέμβαση, γιατί η μη στελεχωμένη, σχεδόν μη λειτουργούσα, Αρχή Πολιτικής Αεροπορίας δεν μπορεί να ανταποκριθεί.

Και θα σας καταθέσω ένα έγγραφο, επειδή είναι πολύ σημαντικό, δεδομένου ότι όλοι χρησιμοποιούμε τα αεροπορικά μέσα για τις μεταφορές μας. Αρκεί να σας πω -και δεν το λέω κριτικά- ότι στα αεροδρόμια συμβαίνουν πολλά πράγματα που χρήζουν τον έλεγχο αξιόπιστων και αποτελεσματικών δημόσιων φορέων και δημόσιων μηχανισμών.

Σήμερα λοιπόν, κύριε Μπουκώρο, ήταν να πετάξω στις 8.00΄. Στις 8.00΄, λοιπόν, η πτήση από Θεσσαλονίκη προς Αθήνα παρουσίασε τεχνικό πρόβλημα. Δεν μπορούσε να εκκινήσει ο ένας κινητήρας, ενώ υπήρχε και ζήτημα υπερθέρμανσης. Έρχεται η Πυροσβεστική και αποφασίζεται να αλλάξουμε αεροσκάφος. Φτάσαμε στην Αθήνα γύρω στις 10.00΄. Συμβαίνουν αυτά!

**ΧΡΗΣΤΟΣ ΜΠΟΥΚΩΡΟΣ:** Δεν έγινε και τίποτα!

**ΧΡΗΣΤΟΣ ΓΙΑΝΝΟΥΛΗΣ:** Μα, εγώ σας το λέω ότι αυτά συμβαίνουν. Αυτό που δεν συμβαίνει είναι ότι την επάρκεια του τεχνικών και βοηθητικών ειδικοτήτων που έχουν έδρα το αεροδρόμιο, την επάρκεια των προσόντων και το κατά πόσο είναι έτοιμοι εκείνη την ώρα να παρέχουν τεχνικές υπηρεσίες και υποστήριξη δεν τα ελέγχει κανείς αυτή τη στιγμή. Αυτό σας ικανοποιεί ως επιβάτη και ως πολιτικό πρόσωπο; Δεν ελέγχει κανείς το αν εσείς είστε ικανός, όχι ο κυβερνήτης ή ο συγκυβερνήτης και το αν το τεχνικό προσωπικό εδάφους έχει τη δυνατότητα και την ικανότητα να παρέμβει επ’ ωφελεία και υπέρ της ασφάλειας των επιβατών.

Και το αποκαλυπτικό είναι -και θα ολοκληρώσω σιγά σιγά, κύριε Πρόεδρε- ότι αυτή η παραδοχή δεν είναι αντιπολιτευτικό κρεσέντο. Δεν είναι κάτι που στηρίζεται μόνο στη δική μας εκτίμηση ότι ήταν και είναι απαραίτητη με το νομοθετικό πλαίσιο το οποίο εσείς διαγράψατε με μία μονοκονδυλιά η ενίσχυση, η οργάνωση, το οργανόγραμμα με διακριτές διαφορές της Αρχής Πολιτικής Αεροπορίας και της Υπηρεσίας Πολιτικής Αεροπορίας.

Έρχεται, λοιπόν, στις 12-1-2022 ο διοικητής της Υπηρεσίας Πολιτικής Αεροπορίας και παραδέχεται το εξής: Σας διαβάζω: «Οδηγία του διοικητή της Υπηρεσίας Πολιτικής Αεροπορίας προς τις οργανωτικές μονάδες και υπηρεσίες: Μνημόνιο συνεργασίας ΑΠΑ - ΥΠΑ από 24-9-2021. Με αφορμή την επίσημη έναρξη λειτουργίας από 7-1-2022 της ΑΠΑ…» -στα χαρτιά- «…και μέχρι να καταστεί εφικτή η ορθή και αποτελεσματική άσκηση από την ΑΠΑ όλων ανεξαιρέτως των αρμοδιοτήτων, όπως αυτές ορίζονται στον ν.4757/2020, η Υπηρεσία Πολιτικής Αεροπορίας θα συνδράμει με κάθε μέσο στη διεκπεραίωση του έργου της.» Ξέρετε τι σημαίνει αυτό πρακτικά; Μία τρύπα στο νερό!

**ΠΡΟΕΔΡΕΥΩΝ (Χαράλαμπος Αθανασίου):** Ολοκληρώστε, σας παρακαλώ, κύριε Γιαννούλη.

**ΧΡΗΣΤΟΣ ΓΙΑΝΝΟΥΛΗΣ:** Στην ουσία ο διοικητής της Υπηρεσίας Πολιτικής Αεροπορίας αποδέχεται, γιατί προφανώς πιέστηκε να αναλάβει μια τεχνική, διοικητική και πολιτική ευθύνη, να καλύψει την αδράνεια και την αναποτελεσματικότητα στη λειτουργία της Αρχής Πολιτικής Αεροπορίας, ενός πολύ κρίσιμου παράγοντα για τις αεροπορικές μεταφορές.

Θα συνδράμει στο έργο του φορέα, ο οποίος θα έπρεπε λογικά να ξεκινήσει τη λειτουργία του με όλα αυτά τα μεγαλεπήβολα σχέδια των τηλεραντάρ και του ελέγχου του αεροδρομίου της Κάσου και της Καρπάθου με τηλεραντάρ από την Αθήνα. Θα το αναλάβει η ΥΠΑ, χωρίς να έχει ούτε το προσωπικό αλλά ούτε και τη δυνατότητα να το κάνει όπως περιγράφονται ή όπως θα έπρεπε να είναι οι αρμοδιότητες της ΥΠΑ, όπως και στην υπόλοιπη Ευρώπη, και στη χώρα μας.

Αυτό είναι ένα ζήτημα σοβαρό και με αφορμή την κύρωση και την υπερψήφιση από πλευράς μας αυτών των συμφωνιών επικαιροποιείται η πρόταση, που -αν κατάλαβα καλά- έκανε αποδεκτή ο αγαπητός Υπουργός Μεταφορών, ο κ. Παπαδόπουλος, για να υπάρξει μια ευρεία αναλυτική και σε βάθος συζήτηση στην Επιτροπή Παραγωγής και Εμπορίου για αυτά τα ζητήματα, που συνδέονται και με την ασφάλεια, τις αερομεταφορές αλλά και την πραγματική, αποτελεσματική και αξιόπιστη λειτουργία αεροναυτιλίας και αερομεταφορών στην Ελλάδα.

Αυτό, όμως, δεν αλλάζει το πολιτικό επίδικο, που είναι ότι δεν μπορούμε να κλείνουμε τα μάτια σε αυτή την πραγματικότητα. Δεν είναι η ώρα να κινδυνολογήσει κανείς, αλλά σε ζητήματα ασφάλειας και αξιόπιστης λειτουργίας αεροδρομίων, αεροπορικών εταιρειών και όλων όσοι συμμετέχουν σε αυτή τη διαδικασία πρέπει να είμαστε με πολύ, πολύ, πολύ υψηλές απαιτήσεις και στάνταρ, κάτι που δεν φαίνεται να το ακολουθεί η Νέα Δημοκρατία.

Ευχαριστώ πολύ.

(Στο σημείο αυτό ο Βουλευτής κ. Χρήστος Γιαννούλης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Χαράλαμπος Αθανασίου):** Σας ευχαριστώ πολύ. Βέβαια με συγχωρείτε που σας έκανα παρατήρηση. Είχατε χρόνο κι άλλο αλλά, εν πάση περιπτώσει, επειδή είναι πέντε οι κυρώσεις, ευχαριστώ πολύ που τηρήσατε τον χρόνο.

Τον λόγο θα πάρει ο κ. Χρήστος Γκόκας από το Κίνημα Αλλαγής για πέντε λεπτά.

**ΧΡΗΣΤΟΣ ΓΚΟΚΑΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, συζητάμε σήμερα στην Ολομέλεια της Βουλής την κύρωση πέντε διεθνών συμβάσεων που αφορούν στον τομέα των αερομεταφορών, με σκοπό την προώθηση των διεθνών αεροπορικών υπηρεσιών μεταξύ της χώρας μας και των κρατών του Μαυρίκιου, της Κένυας, της Ρουάντα, της Μαλαισίας και της Ινδίας.

Είναι συμβάσεις που αφορούν στην ενδυνάμωση των οικονομικών σχέσεων της χώρας μας με τρίτες, αναπτυσσόμενες χώρες. Με την εφαρμογή τους αναμένεται η προώθηση και καλύτερη εξυπηρέτηση των εμπορευματικών μεταφορών με ασφάλεια για τους πολίτες και τα εμπορεύματα, αλλά και η ενίσχυση και τόνωση και άλλων δραστηριοτήτων, όπως, παραδείγματος χάριν, ο τουρισμός.

Είναι δε γεγονός ότι με πολλές ακόμη χώρες δεν έχουν αναπτυχθεί ιδιαίτερα οι οικονομικές σχέσεις και οι συνεργασίες σε διάφορους τομείς εμπορίου, μεταφορών τεχνολογίας, ενέργειας, τουρισμού, επενδύσεων κ.λπ.. Η σημερινή, όμως, συγκυρία πράγματι δημιουργεί την ανάγκη συνεργασιών και συμφωνιών με όλο και περισσότερες ή και με όλες τις χώρες, σε ανάλογους κατά περίπτωση τομείς, αλλά και με τους πολίτες των χωρών αυτών. Η χώρα μας, με τη γεωπολιτική της θέση και τη συμμετοχή της στην Ευρωπαϊκή Ένωση, μπορεί να προσφέρει σε αυτό το πλαίσιο αλλά και πρέπει να επιδιώκει αυτή τη διεύρυνση των σχέσεών της.

Στο πλαίσιο, λοιπόν, μιας ολοένα αυξανόμενης παγκοσμιοποιημένης λειτουργίας αυξάνεται και η ανάγκη να επιλύονται ή να τακτοποιούνται διάφορα ζητήματα με βάση διεθνείς συμβάσεις δικαιωμάτων και υποχρεώσεων ή ζητήματα τεχνικής φύσεως, ασφάλειας κ.λπ., με την παροχή της κατάλληλης ποιότητας υπηρεσιών από την πλευρά και των δύο μερών κρατών, με σεβασμό στο ανθρώπινο δυναμικό τους.

Οι συμφωνίες έχουν την ίδια βασική δομή, με ορισμένες διαφορές ή προσθήκες, για λειτουργίες ή προβλέψεις ειδικότερων θεμάτων μεταξύ της χώρας μας και των άλλων χωρών, φορολογικά, λειτουργία γραφείων, εσωτερικά δρομολόγια κ.λπ..

Οι συμφωνίες αεροπορικών μεταφορών με τις πέντε αυτές χώρες υπογράφηκαν τα έτη 2017 με Ινδία, Μαλαισία και Μαυρίκιο και 2018 με Κένυα και Ρουάντα. Είναι ενδιαφέρουσες συμφωνίες.

Η Ινδία με πληθυσμό 1,4 δισεκατομμύριο περίπου και με ιδιαίτερη πρόοδο στην τεχνολογία και τις επιστήμες έχει για τη χώρα μας μεγάλο ενδιαφέρον, ιδιαίτερα για το εμπόριο, τις εξαγωγές και τον τουρισμό αλλά και την τεχνολογική συνεργασία.

Η Μαλαισία είναι μια μακρινή ομοσπονδιακή χώρα με πολλές εταιρείες σύγχρονης τεχνολογίας να εδρεύουν σε αυτήν και με πολλά περιθώρια για αντίστοιχες συναλλαγές και συνεργασίες, αλλά και στον τουρισμό και άλλους τομείς.

Η Κένυα, η Ρουάντα και ο Μαυρίκιος είναι τρεις χώρες μακρινές, αναπτυσσόμενες, με πολλά περιθώρια ανάπτυξης των διμερών μας σχέσεων, ανάλογα βέβαια με τα χαρακτηριστικά της καθεμιάς σε διάφορους τομείς.

Τώρα, ως προς τις ειδικότερες διατάξεις έχουμε αναφερθεί στην επιτροπή σε ορισμένα σημεία. Θα ήθελα να σταθώ και πάλι στα θέματα σχετικά με την ασφάλεια πτήσεων των αεροσκαφών, με τη δυνατότητα διαβουλεύσεων μεταξύ των συμβαλλομένων μερών για τα εφαρμοζόμενα πρότυπα ασφαλείας ως προς τις αεροπορικές εγκαταστάσεις, τα πληρώματα, τα αεροσκάφη και τη λειτουργία τους και προβλέπονται αντίστοιχες διαδικασίες. Επίσης, προβλέπεται και η αμοιβαία παροχή βοήθειας για την πρόληψη παράνομων πράξεων κατά της ασφάλειας αεροσκαφών, των επιβατών και του πληρώματός τους, των αεροδρομίων και των εγκαταστάσεων αεροναυτιλίας.

Ιδιαίτερα στα θέματα ασφαλείας και Κανονισμού Πτήσεων επιβάλλεται κατά την άποψή μας η εξάντληση κάθε δυνατότητας για την αυστηρή τήρηση όσων διατάξεων και προτύπων έχουν θεσπιστεί από τον Διεθνή Οργανισμό Πολιτικής Αεροπορίας και την Ευρωπαϊκή Ένωση, αλλά και από τα συμβαλλόμενα μέρη ιδιαίτερα για τις πτήσεις του εναέριου χώρου τους. Τα θέματα αυτά τα έχουμε συζητήσει και επισημάνει ήδη και στο παρελθόν, και ιδίως κατά την ψήφιση του σχετικού νομοσχεδίου για τον εκσυγχρονισμό των δύο Υπηρεσιών, της Υπηρεσίας Πολιτικής Αεροπορίας και της ΑΠΑ. Είχαμε τονίσει ότι η λειτουργία της ΑΠΑ ως μιας πραγματικά Ανεξάρτητης Αρχής Ελέγχου και Εποπτείας θα πρέπει να πραγματοποιείται χωρίς αλληλοεπικαλύψεις με άλλους φορείς. Η ΑΠΑ έχει πάρει πάρα πολλά και έχουμε εκφράσει τις αμφιβολίες μας και τη διαφωνία μας σχετικά με τον τρόπο άσκησης ελέγχου-εποπτείας στα περιφερειακά αεροδρόμια, χωρίς τις περιφερειακές αρχές των αεροδρομίων, αφού οι περισσότερες από αυτές τις αρμοδιότητες δεν μπορούν να ασκηθούν με την τεχνολογία και από απόσταση από την Αθήνα. Και, βέβαια, με δεδομένα και τα θέματα επάρκειας του προσωπικού και στην περιφέρεια, στους επιθεωρητές και γενικότερα σε όλον τον χώρο της πολιτικής αεροπορίας και των αερομεταφορών.

Οι δύο αυτοί φορείς έχουν έναν κρίσιμο ρόλο και έργο που αφορά στην ποιότητα της εξυπηρέτησης και των δικαιωμάτων των επιβατών, στην ασφάλεια των αεροδρομίων, στην ασφάλεια των πτήσεων, σε ζητήματα εθνικής ασφάλειας χωρητικότητας του FIR, σε συνδυασμό και με τη γεωγραφική μας θέση στην ευρύτερη περιοχή, αλλά και για τη στήριξη της ανάπτυξης σε όλη τη χώρα.

Υπάρχουν, όπως προανέφερα, οι διαφορές στις πέντε αυτές συμβάσεις που προφανώς έχουν συμφωνηθεί μεταξύ της χώρας μας και των άλλων χωρών, όπως με την Ινδία, για λειτουργία γραφείων στο έδαφος κάθε συμβαλλόμενου μέρους από το άλλο συμβαλλόμενο μέρος, η δυνατότητα να εξοφλούνται, για παράδειγμα, τοπικές δαπάνες σε τοπικό νόμισμα ή ελεύθερα μετατρέψιμα νομίσματα ή με τη Μαλαισία, όπου επιτρέπονται οι πτήσεις και μέσα στην επικράτεια του ενός μέρους από αερομεταφορέα του άλλου ή η δυνατότητα να απαιτεί η χώρα μας φόρους, τέλη και εισφορές επί των καυσίμων σε εταιρείες της Μαλαισίας, όταν τα χρησιμοποιούν εκτός Ελλάδος.

Υπάρχουν, επίσης, όροι και ειδικότερες συμφωνίες, όπως η πρόβλεψη για τη δυνατότητα διαβουλεύσεων μεταξύ των μερών για την ερμηνεία, εφαρμογή, υλοποίηση ή τροποποίηση των συμφωνιών ή τη συμμόρφωση προς αυτές και ρυθμίζεται αντίστοιχη διαδικασία επίλυσης των διαφορών.

Κυρίες και κύριοι συνάδελφοι, όπως είπα και στην αρχή, η κύρωση των πέντε αυτών διεθνών συμβάσεων που συζητάμε και πολύ περισσότερο η επιτυχής υλοποίησή τους αποτελεί μια θετική εξέλιξη. Όμως, δεν μπορούμε να μην παρατηρήσουμε τη μεγάλη καθυστέρηση που υπάρχει στην κύρωση και θέση σε ισχύ αυτών των συμφωνιών ακόμα τρία και τέσσερα χρόνια από την υπογραφή τους. Η καθυστέρηση αυτή υποδηλώνει ότι και χωρίς την έναρξη ισχύος τους τόσα χρόνια δεν αλλάζει κάτι ως προς τις διμερείς σχέσεις και συνεργασίες από εμπορικής και γενικότερα οικονομικής πλευράς;

Τελικά, κύριε Υπουργέ, μπορεί να τεθεί το γενικό ερώτημα, κατά πόσο είναι αναγκαίες στον χρόνο που γίνονται. Επίσης δεν γνωρίζουμε αν έχουν γίνει οι αντίστοιχες κυρώσεις από τις άλλες συμβαλλόμενες χώρες.

Σε αντίθεση δε με τη βούλησή μας να αναπτύσσονται συστηματικά διακρατικές συνεργασίες, διαπιστώνουμε ότι με τις χώρες των εν λόγω πέντε συμφωνιών έχουν υπάρξει ελάχιστες διμερείς συμφωνίες. Χαρακτηριστικά, με την κυβέρνηση της Δημοκρατίας του Μαυρικίου η προηγούμενη συμφωνία ήρθε προς κύρωση στη Βουλή το 1996 και αφορούσε σε οικονομική συνεργασία.

Με τη Δημοκρατία της Κένυας η συμφωνία ήρθε προς κύρωση το 2001 και αφορούσε σε οικονομική και τεχνική συνεργασία. Με την κυβέρνηση της Δημοκρατίας της Ινδίας η προηγούμενη συμφωνία ήρθε προς κύρωση το 2008 και αφορούσε σε επιστημονική και τεχνολογική συνεργασία.

Όπως προανέφερα είναι σημαντικές αυτές οι συμφωνίες για ένα γενικότερο και διευρυμένο πλαίσιο συνεργασίας της χώρας μας με άλλα κράτη, ιδιαίτερα στον τομέα του εμπορίου και των μεταφορών, καθώς ο παγκόσμιος χαρακτήρας σε αυτούς τους τομείς δημιουργεί την ανάγκη σύναψης τέτοιων συμφωνιών.

Όμως υπάρχει και μια άλλη παρατήρηση, όσον αφορά τον ρόλο των Βουλευτών στην κύρωση των συμβάσεων, που θα έπρεπε να είναι πιο ενεργός. Και γι’ αυτό έχουν κατά καιρούς προταθεί διάφοροι τρόποι, όπως πριν την υπογραφή της συμφωνίας να ενημερώνεται η σχετική αντίστοιχη επιτροπή ή αντιπροσωπεία Βουλευτών, προκειμένου να διατυπώνονται παρατηρήσεις ή βελτιωτικές προτάσεις. Στην ουσία δεν υπάρχει κοινοβουλευτική παρέμβαση κατά τη σύναψη των συμφωνιών. Πρέπει, βέβαια, να ενημερώνεται η Βουλή γι’ αυτές τις διμερείς ή τις πολυμερείς οικονομικές σχέσεις της χώρας, για να μην καταλήγουμε να έχουμε απλά στην Ολομέλεια μια τυπική διαδικασία συζήτησης για την κύρωση των συμφωνιών, αλλά να είναι περισσότερο ουσιαστική.

Κλείνοντας, κυρίες και κύριοι συνάδελφοι, υπογραμμίζω ότι θεωρούμε ότι ως χώρα οφείλουμε να ενισχύσουμε και να πολλαπλασιάσουμε τις σχέσεις, τόσο με τους πολίτες όσο και με τις οικονομίες των χωρών αυτών, αλλά και άλλων χωρών, πάντα στο πλαίσιο, βέβαια, του αμοιβαίου σεβασμού και των διεθνών κανόνων.

Σε αυτό, λοιπόν, το πλαίσιο είμαστε θετικοί όσον αφορά στη συστηματική προσπάθεια ενδυνάμωσης των συνεργασιών μας με τις χώρες αυτές και γενικότερα με τρίτες αναπτυσσόμενες χώρες, μέσα από διάφορες συμφωνίες, και υπερψηφίζουμε την κύρωση αυτών των συμβάσεων.

Ευχαριστώ πολύ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Χαράλαμπος Αθανασίου):** Σας ευχαριστώ, κύριε Γκόκα.

Τον λόγο έχει ο ειδικός αγορητής του Κομμουνιστικού Κόμματος Ελλάδας κ. Ιωάννης Δελής.

**ΙΩΑΝΝΗΣ ΔΕΛΗΣ:** Ευχαριστώ πολύ, κύριε Πρόεδρε.

Οι συμφωνίες που έρχονται σήμερα προς κύρωση είναι συμφωνίες αεροπορικών υπηρεσιών στη βάση της αμοιβαιότητας του ελληνικού κράτους με πέντε χώρες της Ασίας και της Αφρικής και συγκεκριμένα με τη Μαλαισία, την Ινδία, τον Μαυρίκιο, την Κένυα και τη Ρουάντα.

Πρέπει εδώ να πούμε ότι όλες οι συμφωνίες που έρχονται προς κύρωση σήμερα στη Βουλή υπογράφηκαν από την προηγούμενη κυβέρνηση, την κυβέρνηση ΣΥΡΙΖΑ από το 2017 μέχρι το 2018. Παρά το ότι τώρα σε όλες τις εισηγητικές εκθέσεις, οι οποίες συνοδεύουν αυτές τις συμφωνίες, αναγράφεται πως οι συμφωνίες εξυπηρετούν τα γενικότερα αλλά και τα ειδικότερα αεροπορικά συμφέροντα της χώρας, τουρισμός, εμπορευματική κίνηση και αεροπορικές υπηρεσίες εν γένει -και αυτό βεβαίως εδώ μας θυμίζει ότι παντού και πάντα η κάθε αστική τάξη και εν προκειμένω η ελληνική αστική τάξη επιδιώκει να εμφανίζει και να ταυτίζει τα δικά της συμφέροντα με τα συμφέροντα της χώρας και του λαού, μόνο που δεν είναι καθόλου έτσι-, παρά το ότι τα ίδια ακριβώς, τα περί συμφερόντων δηλαδή της χώρας γενικά και αφηρημένα, επαναλαμβάνουν και οι εκπρόσωποι των αστικών κομμάτων από τη Νέα Δημοκρατία, το ΚΙΝΑΛ μέχρι και τον ΣΥΡΙΖΑ, η αλήθεια είναι διαφορετική.

Και οι πέντε αυτές αεροπορικές συμφωνίες εξυπηρετούν κατ’ αρχάς τα συμφέροντα των αεροπορικών εταιρειών και στη συνέχεια τα συμφέροντα και άλλων μερίδων του εμπορικού ελληνικού κεφαλαίου. Αυτό ακριβώς, η εξυπηρέτηση των συμφερόντων των επιχειρηματικών ομίλων, των μεταφορών και του εμπορίου εξηγεί και το γιατί συμπίπτουν Νέα Δημοκρατία, ΚΙΝΑΛ, ΣΥΡΙΖΑ και σε αυτές τις συμφωνίες, εξηγεί καθαρά και το γιατί τις υπερψηφίζουν και τις υποστηρίζουν, καθώς με όλες αυτές τις συμφωνίες το ελληνικό κράτος όχι μόνο αναλαμβάνει την προετοιμασία και το άνοιγμα των επιχειρηματικών πεδίων στις μεταφορές, τον τουρισμό και το εμπόριο, αλλά μεριμνά επιπλέον και εγγυάται και την κερδοφόρα επιχειρηματική δραστηριότητα των ελληνικών επιχειρηματικών ομίλων στο εξωτερικό, είτε των αεροπορικών είτε των υπολοίπων.

Το κράτος, επίσης, σύμφωνα με τα ίδια τα κείμενα των συμφωνιών, μεριμνά στον συγκεκριμένο κλάδο των αεροπορικών μεταφορών και για την τήρηση των κανόνων του λεγόμενου καπιταλιστικού ανταγωνισμού, αν δεχτεί, βεβαίως, κανείς εδώ ότι μπορούν να υπάρξουν τέτοιοι κανόνες και όχι ο κανόνας του δικαίου του ισχυρότερου, ο μόνος, άλλωστε, κανόνας ο οποίος λειτουργεί πραγματικά στη ζούγκλα του αδυσώπητου καπιταλιστικού ανταγωνισμού.

Το κράτος μεριμνά, επίσης, με βάση αυτές τις συμφωνίες, και για τις πάσης φύσεως φοροαπαλλαγές άμεσων και έμμεσων φόρων, όπως ο ΦΠΑ, που τον πληρώνουν τα λαϊκά στρώματα. Οι φοροαπαλλαγές με τις συμφωνίες υπακούουν στην αρχή της αμοιβαιότητας. Σε όλες τις υπό κύρωση σημερινές συμφωνίες περιέχεται εκείνο το κρίσιμο άρθρο -αλλού είναι το άρθρο 10, αλλού είναι το άρθρο 11, δεν έχει σημασία- με το οποίο προβλέπεται η πλήρης φοροαπαλλαγή όλων αυτών των ιδιωτικών αεροπορικών εταιρειών. Κι αυτό γιατί αναφέρεται πάρα πολύ συγκεκριμένα σε φοροαπαλλαγές και άμεσων και έμμεσων φόρων, όπως είναι ο φόρος προστιθέμενης αξίας, δηλαδή ο ΦΠΑ, τον οποίο βέβαια, όπως είπαμε, τον πληρώνουν αδρά και ανελλιπώς με κάθε τους αγορά τα λαϊκά στρώματα σε οτιδήποτε αγοράζουν. Από αυτόν τον φόρο, λοιπόν, απαλλάσσονται εντελώς οι αεροπορικές εταιρείες.

Εδώ, βέβαια, πρέπει να θυμίσουμε και ορισμένα άλλα στοιχεία. Εδώ και χρόνια στη χώρα μας δεν υφίσταται εθνικός αερομεταφορέας, αλλά μονάχα ιδιωτικές αεροπορικές εταιρείες, οι οποίες, βεβαίως, επιδοτούνται συχνά πυκνά και με αρκετά μάλιστα εκατομμύρια ευρώ από το ελληνικό κράτος. Τα συμφέροντα αυτών εξυπηρετούνται από αυτές τις συμφωνίες.

Εκτός από το ότι δεν υπάρχει πλέον εδώ και χρόνια εθνικός αερομεταφορέας, την ίδια στιγμή δεν υπάρχουν παρά ελάχιστα κρατικά αεροδρόμια. Στην πραγματικότητα, τα περισσότερα αεροδρόμια της χώρας είναι ιδιωτικά αεροδρόμια. Επίσης, δεν υπάρχουν και δρόμοι, καθώς είναι ιδιωτικοί, όπως δεν υπάρχουν σιδηρόδρομοι, όπως δεν υπάρχουν λιμάνια. Έχουν ιδιωτικοποιηθεί τα πάντα, με ό,τι αρνητικό σημαίνει αυτό για την εξυπηρέτηση του ελληνικού λαού και για την τσέπη του.

Θυμίζουμε ότι έχουν ιδιωτικοποιηθεί και τα περισσότερα, αλλά και τα κυριότερα αεροδρόμια της χώρας, με την αποφασιστική πάντα συμβολή όλων των κυβερνήσεων, της Νέας Δημοκρατίας, του ΠΑΣΟΚ-ΚΙΝΑΛ και του ΣΥΡΙΖΑ, ο οποίος τελευταία ιδιωτικοποίησε δεκατέσσερα, παρακαλώ, αεροδρόμια με τη γνωστή σύμβαση που υπέγραψε με τη «FRAPORT».

Με τον τρόπο αυτό οι συγκοινωνίες και οι μεταφορές στη νησιωτική Ελλάδα γίνονται, βέβαια, ολοένα και πιο ακριβές. Ο νησιωτικός πληθυσμός ταλαιπωρείται και συχνά τον χειμώνα αποκλείεται εντελώς για μέρες και από πάνω χρυσοπληρώνει αυτή του την ταλαιπωρία είτε στους εφοπλιστές είτε στις αεροπορικές -τις ιδιωτικές πάντα αεροπορικές- εταιρείες, τις οποίες αυτές, τις ναυτιλιακές και αεροπορικές εταιρείες, το ίδιο το κράτος επιδοτεί με πολλά-πολλά εκατομμύρια. Πρόκειται, βέβαια, για το ίδιο αυτό κράτος που γίνεται πολύ τσιγκούνικο, όταν αναφέρεται στους αγρότες ή στους μικρομαγαζάτορες ή σε οποιαδήποτε ανάγκη του λαού μας.

Τέλος, οι συμφωνίες αυτές δεν είναι καθόλου άσχετες και με τη γενικότερη γεωπολιτική αντιπαράθεση, η οποία εκδηλώνεται και δυναμώνει, μάλιστα, στην περιοχή του Ινδοειρηνικού, μια αντιπαράθεση που, εκτός από εμπορικά και οικονομικά χαρακτηριστικά, λαμβάνει όλο και περισσότερο και στρατιωτικά χαρακτηριστικά. Τελευταία είναι γνωστή η συμφωνία AUKUS. Βεβαίως, αυτή η σύγκρουση, αυτή η αντιπαράθεση αφορά το ποιος θα έχει την ιμπεριαλιστική πρωτοκαθεδρία, ανάμεσα στην Κίνα και στις Ηνωμένες Πολιτείες βεβαίως.

Απ’ ό,τι φαίνεται, υπάρχουν συμφέροντα και στην ήπειρο της Αφρικής, συμφέροντα για τα οποία ενδιαφέρεται το ελληνικό κεφάλαιο, όπου ανήκει η Κένυα και η Ρουάντα. Είναι και η Αφρική μια ήπειρος όπου κι εκεί εκδηλώνονται σφοδρότατοι ανταγωνισμοί ανάμεσα στις μεγάλες ιμπεριαλιστικές δυνάμεις. Πρόκειται για μια πάμπλουτη ήπειρο, με πάμφτωχους ωστόσο και ταλαιπωρημένους λαούς, όπου κι εκεί επιχειρεί και το ελληνικό κεφάλαιο, στο μέτρο των δυνατοτήτων του, να διεισδύσει και να κερδοφορήσει.

Βλέπουμε, λοιπόν, ότι και στα δύο πεδία και στον Ινδοειρηνικό, βεβαίως, όπου ανήκει και ο Μαυρίκιος, αλλά και στην Αφρική, τα ενδιαφέροντα του ελληνικού κεφαλαίου είναι μεγάλα γι’ αυτές τις περιοχές. Αυτά, όμως, τα ενδιαφέροντα και τα συμφέροντα του ελληνικού κεφαλαίου δεν έχουν καμμία απολύτως σχέση με τα συμφέροντα του ελληνικού λαού και γι’ αυτό καταψηφίζουμε και τις πέντε σημερινές συμφωνίες.

Ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστούμε, κύριε Δελή, και για την τήρηση του χρόνου.

Τον λόγο έχει ο ειδικός αγορητής από την Ελληνική Λύση κ. Βασίλειος Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, κύριε Υπουργέ, θα ξεκινήσουμε από το ότι όλες οι αεροπορικές συμβάσεις που συζητούνται σήμερα με την Ινδία, με τη Μαλαισία, με την Κένυα, με τη Ρουάντα και με τον φορολογικό παράδεισο, τον Μαυρίκιο, υπεγράφησαν το 2017, γεγονός που σημαίνει πως έχουν περάσει ήδη πέντε χρόνια, καθώς επίσης πως δεν προωθήθηκαν από την τότε συγκυβέρνηση ΣΥΡΙΖΑ-ΑΝΕΛ που τις υπέγραψε.

Όπως είπαμε στην επιτροπή, η Νέα Δημοκρατία θα μπορούσε να ισχυριστεί πως την πρόλαβε η πανδημία, καθώς υπήρξε παντού επιβράδυνση της διεθνούς κίνησης και περιορισμοί, κάτι που όμως δεν θα μας έπειθε, αφού η πανδημία συνεχίζεται, εκτός εάν θεωρεί πλέον κανονικότητα τους επάνω από ογδόντα θανάτους καθημερινά.

Ελπίζουμε πάντως να μην τις συνδυάζει με την υπογραφή της συνεργασίας της ντροπής με το Μπαγκλαντές και με το Πακιστάν για τους εργάτες γης του κ. Μηταράκη που μάλλον θα καταλήξουν «ντελίβερι» στην Αθήνα, έτσι ώστε να έχουν περισσότερες επιλογές μετάβασης στην Ελλάδα μέσω της Μαλαισίας ή της Ινδίας, πόσω μάλλον όταν ο Πρωθυπουργός συναντήθηκε πρόσφατα με τον Πρόεδρο της Ρουάντα, όπως θα καταθέσουμε στα Πρακτικά, δεσμευόμενος, μεταξύ άλλων, για την προώθηση μεταναστευτικών θεμάτων.

Στην επιτροπή ρωτήσαμε εάν οι κυρώσεις οφείλονται στο άνοιγμα του τουρισμού μετά από τις γνωστές πιέσεις της «FRAPORT», έτσι ώστε να αυξήσει τις αφίξεις στα αεροδρόμια, χωρίς να πάρουμε καμμία απάντηση, όπως άλλωστε έγινε και με όλα τα ερωτήματά μας.

Εύλογα, λοιπόν, αναρωτηθήκαμε εάν έχουν μελετηθεί οι συμβάσεις, γνωρίζοντας πόσοι πολιτικοί υπέγραψαν τα μνημόνια της καταστροφής χωρίς καν να τα διαβάσουν.

Ρωτήσαμε επίσης εάν ήταν ξεπούλημα ή όχι η εξαγορά των δεκατεσσάρων αεροδρομίων μας από τη «FRAPORT», θέτοντας υπ’ όψιν του τα εξής δεδομένα: Η «FRAPORT» εξαγόρασε τα δεκατέσσερα ελληνικά αεροδρόμια με κίνηση τριάντα εκατομμύρια επιβατών το 2019 έναντι 1,2 δισεκατομμυρίου και με παραχώρηση για σαράντα χρόνια. Η «FRAPORT» επίσης εξαγόρασε το τουρκικό αεροδρόμιο της Αττάλειας με κίνηση τριάντα πέντε εκατομμύρια επιβατών έναντι 7,25 δισεκατομμυρίων, δηλαδή έδωσε σχεδόν τα επταπλάσια, και με παραχώρηση για είκοσι πέντε μόνο χρόνια. Εμείς για σαράντα. Δυστυχώς, επέμενε, ενάντια σε κάθε λογική, πως δεν ήταν ξεπούλημα.

Αναφερθήκαμε στη «FRAPORT» επειδή συμμετέχει με ποσοστό 10% στο αεροδρόμιο στο Νέο Δελχί, το 54% του οποίου ελέγχεται από την ινδική «GMR», ενώ η «GMR» συμμετέχει με 21% στη διαχείριση του αεροδρομίου που κατασκευάζεται στο Καστέλι από την «ΤΕRΝΑ». Ένα επιπλέον 10% του αεροδρομίου στο Νέο Δελχί ανήκει στην εταιρεία «MALAYSIA AIRPORTS», που διαχειρίζεται το μεγαλύτερο αεροδρόμιο της Μαλαισίας, αυτό της Κουάλα Λουμπούρ.

Δεν ήταν παράλογο, λοιπόν, να ρωτήσουμε εάν τα παραπάνω είναι ο συνεκτικός κρίκος των συμφωνιών που κατατέθηκαν μαζί, ενώ ενδεχομένως η «GMR» να ενδιαφέρεται επενδυτικά για τα υπόλοιπα είκοσι τρία αεροδρόμια που θέλει να ξεπουλήσει το Υπερταμείο, με αφετηρία αυτό της Καλαμάτας.

Συνεχίζοντας, αναφέραμε ότι σε σχέση με την αρχική υπογραφή των συμβάσεων εκτός από την πανδημία έχει αλλάξει το θεσμικό πλαίσιο στην Ελλάδα, με την έννοια πως έχει δημιουργηθεί η ιδιωτική ΑΠΑ, ενώ έχει αποχωρήσει η κρατική ΥΠΑ από το αεροδρόμιο της «FRAPORT». Το γεγονός αυτό είναι σημαντικό για την ασφάλεια των πτήσεων που προστίθενται με τις πέντε σημερινές αυτές συμβάσεις. Ασφαλώς έχει αλλάξει το αρχικό σκεπτικό, αφού πλέον έχουν τον έλεγχο των αεροδρομίων οι δυο τους. Αναρωτηθήκαμε, λοιπόν, για τα εξής: Ποιος θα ελέγχει τις πρακτικές τους; Η ΑΠΑ από την Αθήνα δειγματοληπτικά; Το κράτος, που δεν μπόρεσε να ελέγξει ούτε καν την Αττική Οδό με μία ημέρα χιόνια;

Όσον αφορά τη συμφωνία με την Ινδία, υπάρχει η λογική της ανάπτυξης γεωπολιτικών σχέσεων, επειδή υφίστανται ή μπορούν να αναπτυχθούν σχέσεις υποστήριξης. Αντίθετα όμως η μουσουλμανική Μαλαισία έχει ισχυρές σχέσεις με την Τουρκία και σημαντικό εμπόριο μαζί της, ενώ συνεργάζεται επίσης στην αμυντική βιομηχανία. Παράλληλα η εταιρεία «MALAYSIA AIRLINES», που διαχειρίζεται το αεροδρόμιο της Κουάλα Λουμπούρ, καθώς επίσης τα περισσότερα της Μαλαισίας, συνολικά τριάντα οκτώ, διαχειρίζεται επιπλέον το δεύτερο αεροδρόμιο της Κωνσταντινούπολης.

Σε σχέση με τις τρεις αφρικανικές χώρες δεν βλέπουμε να υπάρχει κανένα όφελος για την Ελλάδα, αφού είναι σχετικά μικρές, θα μας δημιουργήσουν ενδεχομένως μεταναστευτικά θέματα, ενώ οι εμπορικές και τουριστικές συναλλαγές μας μαζί τους είναι αμελητέες. Σε καθαρά επιχειρηματικό επίπεδο, βέβαια, εκτός του τουρισμού, το άνοιγμα των αερομεταφορών με κάποιες χώρες θα είχε σίγουρα ενδιαφέρον, προκειμένου να γίνουν τα αεροδρόμια της Ελλάδας κόμβος μετακίνησης προς την Ευρώπη, όπως της Τουρκίας μέσω της «TURKISH AIRLINES», που έχει γίνει κολοσσός διεθνώς καλύπτοντας έναν τεράστιο αριθμό προορισμών. Εάν δε γινόταν το «Ελευθέριος Βενιζέλος» διεθνής κόμβος, θα μπορούσε να αξιοποιηθεί επιπλέον και το υπόστεγο της τεχνικής βάσης της Ολυμπιακής, που ανήκει στο δημόσιο, όπως θα καταθέσουμε στα Πρακτικά αργότερα, παρέχοντας υπηρεσίες συντήρησης για ασιατικές εταιρείες στην Ευρώπη, κάτι που θεωρούμε πολύ σημαντικό. Γι’ αυτό ακριβώς κάνουμε συνεχώς προτάσεις σε όλα όσα λέμε.

Εν προκειμένω θα έχει σίγουρα ενδιαφέρον η αεροπορική αγορά της Ινδίας, η οποία είναι η τρίτη μεγαλύτερη διεθνώς στις αερομεταφορές. Παρά το ότι η «AIR INDIA» είναι ο εθνικός μεταφορέας της χώρας, η μεγαλύτερη αεροπορική εταιρεία της και η τέταρτη μεγαλύτερη στην Ασία είναι η χαμηλού κόστους «INDIGO». Επομένως υπάρχει η δυνατότητα διοχέτευσης κίνησης στην Ελλάδα, εκτός από τα γεωπολιτικά οφέλη που έχει για τη χώρα μας η Ινδία.

Θα αναφερθώ επιγραμματικά σε ορισμένα μόνο άρθρα της σύμβασης. Στο άρθρο 8 αυτής με την Ινδία απαλλάσσονται οι αεροπορικές από τελωνειακούς δασμούς και φόρους κατανάλωσης, γεγονός που σίγουρα βοηθάει τις εταιρείες διαχείρισης των αεροδρομίων να προσελκύσουν αφίξεις, αλλά το κράτος χάνει έσοδα, οπότε δεν έχει κανέναν λόγο ως κράτος να συμφωνήσει.

Στο άρθρο 11 δίνεται η δυνατότητα για μεταφορά προσωπικού στην άλλη χώρα, κάτι που υπάρχει στη σύμβαση της Μαλαισίας, στο άρθρο 15, αλλά και στις άλλες τρεις χώρες. Κατά την άποψή μας εδώ θα έπρεπε να τεθεί κάποιο όριο σε μία χώρα με υψηλή ανεργία και με μεγάλο αριθμό αλλοδαπών, όπως είναι η Ελλάδα, ειδικά με την Ινδία, αφού μπορεί με το άρθρο 13 να κάνει συνδυασμένες μεταφορές στην Ελλάδα. Επομένως να εισάγει και προσωπικό για οδηγούς ταξί ή για παραδόσεις. Ζητήσαμε, λογικά, διευκρινήσεις, χωρίς όμως καμμία ανταπόκριση.

Στο άρθρο 14 ρωτήσαμε εάν η έγκριση των δρομολογίων γίνεται στην Ελλάδα από την ανεξάρτητη ΑΠΑ καθώς επίσης τι δυνατότητες έχει το κράτος να παρέμβει για εθνικούς ή για άλλους λόγους, έτσι ώστε να μη λειτουργεί η ΑΠΑ όπως η ΡΑΕ, η Ρυθμιστική Αρχή Ενέργειας, που δίνει άδειες για ανεμογεννήτριες μόλις καούν τα δάση. Δεν δόθηκε καμμία απάντηση.

Στο άρθρο 16 αναφέρεται πως τα τιμολόγια θα πρέπει να υπολογίζονται με ένα εύλογο κέρδος, κάτι που ασφαλώς είναι αόριστο, αφού αυτό που μετράει είναι το κόστος και πώς προκύπτει, ενδεχομένως και μέσα από τριγωνικές συναλλαγές.

Εκτός αυτού, αναγράφεται πως θα πρέπει να λαμβάνονται μέτρα για να μην υπάρχουν τιμολογήσεις που νοθεύουν τον ανταγωνισμό, χωρίς όμως να διευκρινίζεται ποιος θα δρομολογεί τους συγκεκριμένους ελέγχους. Ρωτήσαμε, λοιπόν, αν θα είναι η ΑΠΑ ή η Επιτροπή Ανταγωνισμού, χωρίς να πάρουμε καμμία απάντηση.

Τέλος, οι συμβάσεις μεν είναι παρόμοιες μεταξύ τους, αλλά όχι οι ίδιες, αφού υπάρχουν διαφορές για τις οποίες θα έπρεπε να μας είχε εξηγηθεί ο λόγος, κάτι που δυστυχώς δεν έγινε. Για παράδειγμα στο άρθρο 3 της σύμβασης με την Κένυα στην περίπτωση της Ελλάδας καλύπτονται και οι εταιρείες της Ευρωπαϊκής Ένωσης, ενώ της Κένυας μόνο όσες ελέγχει η Κένυα. Εδώ ρωτήσαμε αν συνηθίζεται κάτι τέτοιο με τις άλλες χώρες της Ευρωπαϊκής Ένωσης, αν δηλαδή, όταν υπογράφουν οι χώρες της Ευρωπαϊκής Ένωσης ανάλογες συμβάσεις, συμπεριλαμβάνονται και οι ελληνικές εταιρείες, χωρίς καμμία απάντηση.

Κοινό πάντως σε όλες τις συμβάσεις είναι πως δεν αναφέρεται κανένα κόστος από το Γενικό Λογιστήριο του Κράτους, παρά το ότι σίγουρα θα υπάρχει κόστος.

Κλείνοντας, για όλους τους λόγους που προαναφέραμε, μεταξύ άλλων, επειδή δεν μας δόθηκαν καθόλου απαντήσεις, θα καταψηφίσουμε όλες τις συμβάσεις, με εξαίρεση αυτή της Ινδίας. Εν προκειμένω, κυρίως επειδή θεωρούμε πολύ σημαντική τη γεωπολιτική συνεργασία μαζί της.

Ευχαριστώ πολύ.

(Στο σημείο αυτό ο Βουλευτής κ. Βασίλειος Βιλιάρδος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ ευχαριστώ, κύριε Βιλιάρδο, και για την τήρηση του χρόνου.

Και τον λόγο τώρα έχει ο ειδικός αγορητής του ΜέΡΑ25 κ. Γεώργιος Λογιάδης και ευθύς αμέσως τον λόγο θα δώσω στον Πρόεδρο της Κοινοβουλευτικής Ομάδας της Ελληνικής Λύσης, τον κ. Βελόπουλο.

**ΓΕΩΡΓΙΟΣ ΛΟΓΙΑΔΗΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι, συζητάμε σήμερα για πέντε παρόμοιες ουσιαστικά συμφωνίες αεροπορικών υπηρεσιών μεταξύ της Ελλάδας από τη μια πλευρά, της Μαλαισίας, της Ινδίας, του Μαυρικίου, της Κένυας και της Ρουάντα από την άλλη.

Αυτές όλες κατατάσσονται στο πλαίσιο του «open skies», των «ανοιχτών ουρανών». Στη συγκεκριμένη περίπτωση αυτό αναφέρεται στη δυνατότητα εμπορικών αεροσκαφών μιας χώρας να εισέρχονται και να χρησιμοποιούν τον εναέριο χώρο μιας άλλης χώρας, με το δικαίωμα υπερπτήσης του εδάφους ή και το δικαίωμα στάθμευσης αεροσκαφών στο έδαφος του άλλου συμβαλλόμενου μέρους. Ουσιαστικά και οι πέντε αυτές συμφωνίες έχουν πανομοιότυπα άρθρα.

Οι συμφωνίες αεροπορικών υπηρεσιών καλύπτουν το βασικό πλαίσιο βάσει του οποίου οι αεροπορικές εταιρείες λαμβάνουν οικονομικά διμερή δικαιώματα, που συμφωνούν οι δύο χώρες. Η συχνότητα, οι καθορισμένες αεροπορικές εταιρείες των υπογραφουσών χωρών, τα σημεία προέλευσης και τα ενδιάμεσα σημεία, το δικαίωμα κυκλοφορίας, ο τύπος του αεροσκάφους και τα φορολογικά ζητήματα καλύπτονται συνήθως από μνημόνια συνεννόησης.

Για το ΜέΡΑ25 βασικά σημεία αυτών των αεροπορικών συμφωνιών αποτελούν η αεροπορική ασφάλεια, οι αρμόδιες εποπτικές αρχές και τα άρθρα που αφορούν τα οικονομικά θέματα και τη φορολογία.

Στο πολύ ευαίσθητο θέμα της ασφάλειας των αεροδρομίων και του ελληνικού εναέριου χώρου η Κυβέρνηση με πρόσφατο νομοσχέδιο υποβάθμισε σε πολύ μεγάλο βαθμό την ασφάλεια των αερομεταφορών, μέσω της κατάργησης των κρατικών αεροπορικών αρχών, των αερολιμένων, της ΑΠΑ, ώστε να μην ελέγχονται οι ιδιώτες, όπως εν προκειμένω κάνει η «FRAPORT» στην Ελλάδα, που έχει αναλάβει όλες τις δραστηριότητες των δεκατεσσάρων περιφερειακών αεροδρομίων που διαχειρίζεται.

Αποτέλεσμα αυτού είναι να μη διασφαλίζεται η τήρηση της νομιμότητας, των κανόνων ασφαλείας και της απρόσκοπτης εξυπηρέτησης των πολιτών. Ο Έλληνας εκπρόσωπος της γερμανικής «FRAPORT» είχε δηλώσει τότε στη Βουλή ότι δεν είναι απαραίτητος ο κρατικός έλεγχος στο αεροδρόμιο. Δεν μας εξήγησε όμως γιατί στην έδρα της «FRAPORT» στο αεροδρόμιο της Φρανκφούρτης, στη Γερμανία, λειτουργεί η κρατική αεροπορική αρχή.

Εάν υπάρξει κάποιο συμβάν σε ένα από τα δεκατέσσερα αυτά αεροδρόμια που διαχειρίζεται η «FRAPORT», πάλι ο Έλληνας φορολογούμενος πολίτης θα κληθεί να πληρώσει ξανά. Η ασφάλεια των αεροδρομίων είναι και θέμα εθνικής ασφάλειας σε μία χώρα σαν τη δική μας.

Το κράτος έχει την υποχρέωση να προστατεύει τον πολίτη -αυτό όμως είναι το τελευταίο που σας απασχολεί ως Κυβέρνηση-, αλλιώς κινδυνεύουμε να έχουμε φαινόμενα όπως αυτό στην Αττική Οδό πρόσφατα, όπου το κράτος δεν διαπιστώνει τίποτα, νίπτει τας χείρας του και τα ρίχνει όλα στον ιδιώτη.

Με τον ν.4757/2020 δημιουργήσατε την Αρχή Πολιτικής Αεροπορίας, την ΑΠΑ, η οποία ακόμα δεν έχει στελεχωθεί πλήρως και έτσι δεν είναι σε θέση να κάνει τους ελέγχους που προβλέπονται σε όλες αυτές τις διμερείς συμφωνίες. Διότι με τον νόμο αυτόν δημιουργήθηκε μία αρχή η οποία στην ουσία δεν υφίσταται και η οποία δεν μπορεί, με βάση στην Αθήνα, να εποπτεύει και να ελέγχει εξ αποστάσεως όλα τα περιφερειακά αεροδρόμια της χώρας.

Όταν δε ζητήθηκε κατάλληλος εξοπλισμός για την ΑΠΑ, η αντίδραση ήταν πλήρης αδιαφορία. Αρκεί να σημειωθεί ότι ακόμη και η πλατφόρμα για τον έλεγχο των επιβαλλόμενων τελών στους αερολιμένες φτιάχτηκε από τους ίδιους τους εργαζόμενους και είναι η ίδια εδώ και τριάντα χρόνια, χωρίς την απαραίτητη δυνατότητα διασύνδεσής της με τους οφειλέτες.

Θα ήθελα να τονίσω ότι ως ΜέΡΑ25 είμαστε κατά της εκχώρησης της δημόσιας περιουσίας, τις ιδιωτικοποιήσεις των στρατηγικών υποδομών, όπως είναι τα αεροδρόμια, τα λιμάνια, οι δρόμοι, οι σιδηρόδρομοι και οι ελεγκτικοί μηχανισμοί, που πρέπει να είναι υπό δημόσιο έλεγχο. Αυτά όμως τα έχετε υπερψηφίσει και οι τρεις μνημονιακές κυβερνήσεις στο παρελθόν, το ΠΑΣΟΚ, Κίνημα Αλλαγής σήμερα, η Νέα Δημοκρατία και ο ΣΥΡΙΖΑ.

Να θυμίσω ότι οι συμβάσεις παραχώρησης των αεροδρομίων υπεγράφησαν πρώτα τον Νοέμβρη του 2014 από την κυβέρνηση της Νέας Δημοκρατίας, επί Σαμαρά, και επικυρώθηκαν από τον ΣΥΡΙΖΑ στις 14 Δεκεμβρίου του 2015 και επικυρώθηκαν πάλι από τον ΣΥΡΙΖΑ και τη Νέα Δημοκρατία με τον ν.4389/2016, με τον οποίο συστήθηκε και η ΑΑΔΕ.

Στα οικονομικά θέματα τώρα. Πέραν της γερμανικής «FRAPORT», οικονομικά ωφελούμενος είναι και ο Όμιλος Κοπελούζου. Όσον αφορά τον τουρισμό, λόγω των αεροπορικών συνδέσεων με τις πέντε αυτές χώρες, ουσιαστικά μόνο από την Ινδία του ενάμισι δισεκατομμυρίου θα προσδοκούσαμε τουρισμό.

Θυμάμαι πριν από μερικά χρόνια στη Διεθνή Έκθεση Τουρισμού στις Κάννες είχε έρθει ο αντίστοιχος γενικός γραμματέας του ινδικού ΕΟΤ στον δικό μας γενικό γραμματέα και του ανέφερε ότι ανά πάσα στιγμή μπορούμε να φέρουμε γύρω στα εξήντα εκατομμύρια Ινδούς στην Ελλάδα. Η ερώτηση βέβαια του δικού μας γενικού γραμματέα τότε, και σήμερα ακόμα, είναι: «Με ποιες υποδομές;».

Φτιάχνουμε ένα αεροδρόμιο στο Καστέλι. Εμείς ως ΜέΡΑ25 είμαστε κατά του αεροδρομίου αυτού. Παρ’ όλα αυτά, το αεροδρόμιο αυτό έχει υπολογιστεί με μήκος διαδρόμου 3,2 χιλιόμετρα. Με 3,8 χιλιόμετρα, κύριε Υπουργέ, δηλαδή με εξακόσια μέτρα παραπάνω, θα μπορούσαμε να είχαμε τέτοιες υπερπόντιες πτήσεις. Γιατί;

Υποδομές, αλλά σε ποιον τουρισμό; Προέρχομαι από τον τουρισμό. Βιολογικοί δεν υπάρχουν, νερό δεν υπάρχει, ρεύμα δεν υπάρχει, πεζοδρόμια δεν υπάρχουν. Η κατάσταση δεν είναι εύκολη και δεν υπάρχει επίσης προσωπικό να εργαστεί.

Να αναφέρουμε τώρα για τη Ρουάντα. Αξίζει να πούμε ότι η Ελλάδα, και πολύ καλά έκανε, δώρισε το εμβόλιο για τον COVID. Εμείς, ως ΜέΡΑ25, από την αρχή είχαμε πει ότι η Ευρωπαϊκή Ένωση πρέπει να αγοράσει εμβόλια και να τα δωρίσει σε φτωχές χώρες, όπως σε χώρες της Αφρικής, για να μπορούν να εμβολιαστούν, ούτως ώστε να εκλείψει η πανδημία. Αυτή ήταν η πρότασή μας ως ΜέΡΑ25 για όλη την Ευρώπη για τις φτωχές χώρες. Η Ευρώπη δεν έκανε τίποτε. Ουσιαστικά έκανε μπίζνες με τα εμβόλια.

Κύριε Υπουργέ, στη Γερμανία απαγορεύεται, βάσει Συντάγματος, να πωλούνται ή να ξεπουλιούνται στρατηγικές υποδομές, όπως είναι τα αεροδρόμια, όπως κάνατε εσείς εδώ. Ως ΜέΡΑ25 θέλουμε να υπογραμμίσουμε ότι οι νόμοι μας, και μάλιστα αυτοί που αφορούν υποδομές, ελεγκτικούς μηχανισμούς και ελεγκτικές αρχές, είναι μνημονιακοί νόμοι. Είναι δηλαδή νόμοι όχι κράτους σε κανονικότητα, αλλά κράτους κάτω από ενισχυμένη επιτήρηση, όπως λέτε. Εν τέλει, είμαστε ξένοι στη χώρα μας. Δεν μας ανήκει ουσιαστικά τίποτε. Έχουμε εκχωρήσει και δεσμεύσει όλη τη δημόσια περιουσία μας για ενενήντα εννέα χρόνια στους θεσμούς.

Θα κλείσω λέγοντας ότι το ΜέΡΑ25 έχει ως πρώτιστο μέλημά του την ανάκτηση τόσο της εθνικής κυριαρχίας και της δημόσιας περιουσίας, όσο και της εθνικής μας αξιοπρέπειας. Βεβαίως, δεν είμαστε κατά τέτοιων διμερών συμβάσεων, αλλά δεν μπορούμε και να τις υπερψηφίσουμε, διότι θεωρούμε ότι το υπόβαθρο πρέπει να είναι σωστό. Γι’ αυτό, λοιπόν, θα τοποθετηθούμε με το «παρών».

Σας ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Κι εμείς ευχαριστούμε, κύριε Λογιάδη, και για την τήρηση του χρόνου.

Τον λόγο έχει τώρα ο Πρόεδρος της Κοινοβουλευτικής Ομάδας της Ελληνικής Λύσης κ. Κυριάκος Βελόπουλος.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ευχαριστώ πολύ, κύριε Πρόεδρε.

Βλέποντας τα άδεια έδρανα του ελληνικού Κοινοβουλίου πραγματικά απορώ και αναρωτιέμαι τι μπορεί να πει ο ελληνικός λαός την ώρα που περνάει τόσο κρίσιμες στιγμές όλη η Ευρώπη και όλος ο κόσμος, αλλά και ο ίδιος ο ελληνικός λαός με την ακρίβεια, πώς θα μπορούσε να σχολιάσει την απουσία μιας προ ημερησίας διατάξεως συζήτησης στη Βουλή για το θέμα της Ουκρανίας και της ακρίβειας. Απορώ πραγματικά με την ιώβειο υπομονή αυτού του ελληνικού λαού, ο οποίος βλέποντας αυτή ακριβώς την εικόνα του Κοινοβουλίου αναρωτιέται: «Γιατί να πληρώνω τους τριακόσιους;».

Ξέρετε είναι ένα ερώτημα το οποίο το συναντάμε, φαντάζομαι, όλοι και δεν έχουν και άδικο, διότι η μόνη υποχρέωση του Βουλευτού είναι να είναι εδώ. Δυστυχώς, όταν οι Πρόεδροι των κομμάτων απουσιάζουν καθημερινά από το Κοινοβούλιο, οι Βουλευτές ακολουθούν αυτή την κακή επιλογή, την κακή τακτική, εκθέτοντας και τους υπόλοιπους, τους λίγους.

Θα ήθελα να ξεκινήσω -γιατί για μένα η Ουκρανία είναι πολύ σημαντικό θέμα. ούτε η Ρουάντα είναι ούτε το Μπαγκλαντές είναι ούτε όλα αυτά που συζητάμε σήμερα- και να μιλήσουμε λίγο για την Ουκρανία, γιατί η ελληνική Κυβέρνηση δεν έχει το θάρρος να ανοίξει μια κουβέντα για το θέμα αυτό. Παρακολουθώ τα κανάλια στα οποία γίνονται κουβέντες και συζητήσεις για το θέμα, αλλά δεν βλέπω πραγματικά από το πολιτικό προσωπικό της χώρας να θέλει να ασχοληθεί σοβαρά με το θέμα της Ουκρανίας.

Το θέμα της Ουκρανίας δεν είναι μακριά της Ελλάδας, σε μια ευθεία γραμμή από την Αλεξανδρούπολη είναι περίπου εξακόσια, επτακόσια χιλιόμετρα. Δεν είναι μακριά. Μακριά είναι τα αυτιά των πολιτικών και κυρίως της Κυβερνήσεως από αυτά που μπορούν να συμβούν. Επί έτη το πολιτικό σύστημα της χώρας καλλιεργεί μια μειονεξία και μια ηττοπάθεια στην Ελλάδα. Η ρήση «δεν διεκδικούμε τίποτε» είναι μία ρήση λαθεμένη, είναι λάθος.

Και θα αναφερθώ στον μέγα Ελευθέριο Βενιζέλο, ο οποίος όταν έγραφε -ήταν από τους μοναδικούς πολιτικούς Αρχηγούς που διάβασε και απέδωσε Θουκυδίδη, γιατί ήξερε τι σημαίνει δόγμα αποτροπής και άμυνας και ο νόμος του ισχυρού- έγραφε το εξής: Εισέβαλα στρατιωτικώς στην Τουρκία για να εγκαθιδρύσω και να προστατεύσω ένα ελληνικό κράτος με πρωτεύουσα τη Σμύρνη στα παράλια της Μικράς Ασίας και σε επόμενο στάδιο να ενσωματωθεί αυτό με την Ελλάδα με δημοψήφισμα. Ξέρετε σε ένα από τα συνθήματα του ο μέγας Βενιζέλος έλεγε το εξής: «Η Ελλάς δεν πηγαίνει εκεί που της λείπει εθνολογική βάσις.». Κρατήστε το λίγο. «Η Ελλάς δεν πηγαίνει εκεί που της λείπει εθνολογική βάσις.». Και ο Βενιζέλος δεν ήταν ούτε σοβινιστής ούτε εθνικιστής ούτε μιλιταριστής, παρά τα λάθη του που έκανε, γιατί ποιος δεν κάνει λάθη; Αυτό το δήλωσε και για τη Συνθήκη των Σεβρών, όχι μόνο για τη Λωζάνη. Το ίδιο πραγματοποιεί κακώς ή καλώς, το εξετάζει ο καθένας από τη δική του οπτική γωνία, και η Ρωσία τού σήμερα.

Εγώ, όμως, πραγματικά απορώ. Αυτή η Δύση, η εκλεκτή Δύση των ανθρωπίνων δικαιωμάτων, των δημοκρατικών αξιών που πρεσβεύει η Νέα Δημοκρατία -σιωπά ο ΣΥΡΙΖΑ, σιωπά το ΚΙΝΑΛ, γιατί είναι μια τριπλή θα έλεγα άτυπη συγκυβέρνηση- γιατί όταν οι Αζερμπαϊτζανοί εισέβαλαν στην Αρμενία και κατέλαβαν εδάφη δεν έκανε μία παρέμβαση πριν από μερικούς μήνες; Γιατί δεν βόλευε στον αμερικανικό παράγοντα.

Και είμαι ο τελευταίος που θα δήλωνα αντιδυτικός, αλλά η δική μου νοοτροπία και λογική είναι η αυτονόητη. Η Ευρώπη περιλαμβάνει τη Ρωσία. Αυτό έλεγε ο Σαρλ ντε Γκολ και αυτό είναι το δόγμα της Ελλάδας που πρέπει να ακολουθήσουμε. Χωρίς Ρωσία δεν υπάρχει Ευρώπη. Αυτό είναι δεδομένο επί αιώνες, χιλιετηρίδες. Δυστυχώς, ο αμερικανικός παράγοντας πέτυχε να απομονώσει τη Ρωσία από την Ευρώπη για το δικό του συμφέρον.

Ποιοι νίκησαν σήμερα ξέρετε; Νίκησαν και οι Αμερικανοί με την άνοδο του φυσικού αερίου τεράστια ποσά, το κεφάλαιο δηλαδή, και οι Ρώσοι κέρδισαν, ο Βλαντιμίρ Πούτιν, από την πώληση φυσικού αερίου σε ακριβή τιμή. Ποιοι έχασαν; Χάνουν οι Ουκρανοί, που είναι οι χρήσιμοι ηλίθιοι των Αμερικανών, και η Ευρώπη, που είναι η χρήσιμη ηλίθια των Αμερικανών. Αυτά για να καταλαβαινόμαστε, για να ξέρουμε τι γίνεται γύρω μας.

Κι όταν συμβαίνουν όλα αυτά η Ελλάς είναι απούσα. Η Ελλάς είναι προστρέχουσα, πρώτος πολιτικός αρχηγός, Πρωθυπουργός της χώρας, ο οποίος απαίτησε -οϊμέ!- κυρώσεις στη Ρωσία ήταν ο κύριος Πρωθυπουργός.

Γιατί αυτή η βιασύνη και η σπουδή; Ακόμα είναι νωπό το αίμα των Ελλήνων το 1974 στην Κύπρο που οι Αμερικάνοι δεν έκαναν τίποτα. Ακόμα είναι νωπό ως δήλωση του Στόλτενμπεργκ το «βρείτε τα με την Τουρκία γι’ αυτά που σας κάνει». Άρα, λοιπόν, γιατί προτρέχουμε εμείς; Αυτό είναι το ερώτημα.

Η Λευκορωσία τώρα που μιλάμε απορροφήθηκε από τις δυνάμεις του -αυταρχικού θέλετε; Όπως θέλετε πείτε τον- Βλαντιμίρ Πούτιν. De facto πλέον. Η Γαλλία προβάλλει ως φυσικός ηγέτης και συνέχεια της Ευρωπαϊκής Ένωσης, γιατί δεν έχει η Γερμανία στρατό.

Χωρίς στρατό, κύριοι του ΣΥΡΙΖΑ, δεν πας πουθενά. Και αυτό απεδείχθη από την οικονομική ευρωστία της Γερμανίας που δεν διαθέτει στρατό να επιβάλλει την πολιτική της βούληση.

Η Τουρκία φαίνεται να είναι ο επιτήδειος ευφυής ουδέτερος. Σχοινοβατεί ο Ερντογάν. Η Κίνα τεστάρει τα νερά στην Ταϊβάν. Ο πλανήτης τρέμει συθέμελα. Και εμείς ασχολούμαστε με τη Ρουάντα, με την Κένυα και με ένα σωρό άλλα πραγματάκια, τα οποία δεν θα έπρεπε να μας απασχολούν εδώ. Τα σοβαρά είναι αυτά που σας είπα.

Και πραγματικά, κλαυσίγελο δημιουργεί η απειλή του κ. Μητσοτάκη προς τον Βλαντιμίρ Πούτιν ότι θα επιβάλλουμε κυρώσεις. Πραγματικά, είναι να γελάει κάθε πικραμένος. Είναι δυνατόν, αντί να ζητήσει να επιβάλλουν κυρώσεις οι Ευρωπαίοι στην Τουρκία που παραβιάζει καθημερινά τον εναέριο χώρο, τα ανθρώπινα δικαιώματα; Εκεί δεν μιλάει κανένα κόμμα. Μόνο εκεί που βολεύει τον αμερικανικό παράγοντα συμπτωματικά θέλουμε κυρώσεις.

Η χώρα εμπλέκεται σε μία σύγκρουση που δεν μας αφορά. Επαναλαμβάνουμε το ίδιο λάθος που κάναμε με τον κριμαϊκό πόλεμο, που στείλαμε στρατό λίγο πριν και λίγο μετά την επανάσταση των κομμουνιστών, των μπολσεβίκων, στη Ρωσία. Τι δουλειά είχαμε εκεί; Την πληρώσαμε αργότερα. Κάνουμε το ίδιο λάθος ακριβώς με άλλους φυσικούς ηγέτες.

Δεν απορεί κανένας από τη Νέα Δημοκρατία που ο Πρωθυπουργός πολύ εύκολα λέει «κυρώσεις», «απειλή πολέμου» για την Ουκρανία και τη Ρωσία, όταν σουλατσάριζε στο Αιγαίο το «Ορούτς Ρέις» και λέγατε ότι «ο αέρας το πήρε λίγο παραπάνω και βρέθηκε σε εμάς μέσα»; Εκεί δεν λέγατε κάτι τέτοιο. Κάνετε σαν τον Ζήκο στην ταινία του Χατζηχρήστου: «Βάστα με να μην τον μαλώσω». Αυτή είναι η Νέα Δημοκρατία.

Η Νέα Δημοκρατία, όμως, δεν είναι αυτή η πραγματική. Η Νέα Δημοκρατία είναι του Κωνσταντίνου Καραμανλή, του γενάρχη σας, που δεν σήκωνε πολλά- πολλά, όπως και ο Ανδρέας Παπανδρέου, όταν αυτοί οι δύο άνδρες είχαν συμφωνήσει περί της βυθίσεως του «Χόρα». Αλλά, δεν είστε ικανοί να πάτε σε μια σοβαρή κουβέντα σε επίπεδο προέδρων κομμάτων ή αρχηγών κομμάτων. Δεν είστε σοβαροί να κάνουμε μια κουβέντα εδώ μέσα.

Και ακούω από Υπουργούς της Νέας Δημοκρατίας το εξής. Ακούστε, κύριοι συνάδελφοι, το έγκλημα που κάνουν. Συγκρίνουν τη θρησκευτική μειονότητα της Θράκης με την εθνική μειονότητα στα ανατολικά της Ουκρανίας και δεν ντρέπονται. Οι αδελφοί μας μουσουλμάνοι δεν είναι εθνική μειονότητα, είναι θρησκευτική. Σταματήστε, κύριοι της Νέας Δημοκρατίας και οι υπόλοιποι, να ρίχνετε «νερό στον μύλο» των Τούρκων.

Και γίνονται κι άλλα πολλά λάθη. Βασίζεστε στις Ηνωμένες Πολιτείες της Αμερικής, εσείς της Νέας Δημοκρατίας: «Ό,τι πουν οι Αμερικανοί». Ξέρετε ότι την αμερικανική πολιτική για την Τουρκία την ασκούν τρεις Τουρκάλες; Το ξέρετε; Ο Ελληνοαμερικανός Μπιλιράκης το κατήγγειλε πριν λίγες μέρες. Πρόκειται για την κ. Ντουράκογλου, η κ. Γκιουζελσού και η κ. Νιζανσί. Είναι Τουρκάλες στην Αμερική, που ασκούν –ακούστε- την πολιτική στη Μεσόγειο μεταξύ Ελλάδας και Τουρκίας. Και βασίζεστε στους Αμερικανούς;

Αυτά σας τα λέω, γιατί απλά το θέμα δεν είναι τι ξέρετε. Το θέμα είναι να καταλάβετε ποιοι είμαστε εμείς οι Έλληνες, κύριοι της Νέας Δημοκρατίας. Και θα σας πω ένα παράδειγμα πολύ απλό και χωρίς μεγαλεπήβολη αντίληψη περί του έθνους, της ιστορίας, του πολιτισμού, αλλά με ιστορικό επιχείρημα.

Ο Γιάννης Αγιάννης στην Ευρώπη των πολιτισμένων είχε κλέψει ένα ψωμί και μπήκε φυλακή. Στο Βυζάντιο το δικό μας επί χίλια ολόκληρα χρόνια οι φούρνοι του αυτοκράτορα έδιναν δωρεάν ψωμί, ένα καρβέλι, σε κάθε φτωχό και σε κάθε ξένο που πήγαινε στην Κωνσταντινούπολη. Αυτή είναι αναφορά για το πόσο διαφορετικός λαός είμαστε, για το πόσο διαφορετικοί είμαστε εμείς οι Έλληνες. Αυτοί είμαστε οι Έλληνες. Αυτοί ήμασταν, αυτοί είμαστε και αυτοί θα ξαναγίνουμε με την Ελληνική Λύση. Αυτό αξίζει ο Έλληνας.

(Χειροκροτήματα από την πτέρυγα της Ελληνικής Λύσης)

Επίσης, πραγματικά εγώ ζηλεύω τη Νέα Δημοκρατία για ένα μόνο πράγμα. Πήγαν οι ερασιτέχνες του ΣΥΡΙΖΑ να κάνουν δουλειά με τα μέσα μαζικής ενημερώσεως. Ερασιτέχνες οι άνθρωποι, δεν ήξεραν, παγιδεύτηκαν με τα βοσκοτόπια, με τον Καλογρίτσα κι όλα αυτά τα περίεργα. Εσείς χωρίς να κάνετε κανένα, πραγματικά κανένα, τέτοιο πράγμα ελέγχετε όλα τα μέσα ενημερώσεως, με στρατευμένους πλέον δημοσιογραφίσκους, με στρατευμένους ιδιοκτήτες.

Και θα σας αποδείξω πως ελέγχετε όλα τα μέσα. Έχετε τα ανθελληνικά ellinikahoaxes.gr, στα οποία έχω κάνει μήνυση αναγκαστικά γιατί συνεχώς ψεύδονται. Ο Αλικάκος είναι δικός σας άνθρωπος, της Νέας Δημοκρατίας, φιλελεύθερος. Το έχει πει όλη η ομερτά, έχουν γίνει και καταγγελίες. Όσα ψέματα και να έχει πει η Νέα Δημοκρατία, κύριοι της Αριστεράς, δεν βγήκαν τα ellinikahoaxes.gr να πουν ότι είναι fake news. Όσα ψέματα λένε οι Υπουργοί σας, ο Πρωθυπουργός σας, δεν υπάρχει αναφορά περί fake news στη Νέα Δημοκρατία. Είναι το μόνο έντιμο, ειλικρινές κόμμα η Νέα Δημοκρατία με τα τόσα ψέματα κατά το ανθελληνικό ellinikahoaxes.gr. Τι σημαίνει ελληνικά «Ellinika Hoaxes» όμως; Σημαίνει ότι αυτομάτως αν σε βγάλουν fake news, σου κατεβάζουν από το Facebook την ιστοσελίδα σου. Εσείς, λοιπόν, έχετε την ασυλία αυτή των ellinikahoaxes.gr. Εμείς δεν την έχουμε.

Δεύτερον, δώσατε εκατοντάδες εκατομμύρια ευρώ διαφήμιση. Έτσι τους ελέγχετε.

Τρίτον, διαγράψατε χρέη στα μίσθια των συχνοτήτων που κατόρθωσε -και μπράβο και προς τιμήν του- ο ΣΥΡΙΖΑ να επιβάλλει.

Τέταρτον, έχετε -θα το πω ευθέως- τη συμβουλευτική επιτροπή σας, όπως είχε η χούντα, το ΕΣΡ. Επαναλαμβάνω, αυτός ο φορέας λειτουργεί ως συμβουλευτική επιτροπή της Νέας Δημοκρατίας. Η χούντα, ξέρετε, ακόμα και τα τραγούδια του Θεοδωράκη είχε διαγράψει και είχε πει ότι δεν πρέπει να παίζονται. Το ίδιο κάνει και το ΕΣΡ. Χαϊδεύει τα μεγάλα κανάλια, επιβάλλει πρόστιμο 15.000 ευρώ σε ένα μεγάλο κανάλι και επιβάλλει 40.000 πρόστιμο σε μικρά κανάλια περιφερειακά. Κυνηγά, λοιπόν, αυτά που μιλούν, αυτά που διαφωνούν, που δεν συναινούν στα συνεχή εθνικά, οικονομικά, πολιτισμικά, πολιτιστικά εγκλήματά σας.

Παράδειγμα: Τιμώρησαν το περιφερειακό κανάλι «ΒΕΡΓΙΝΑ ΤΗΛΕΟΡΑΣΗ» με 40.000 ευρώ πρόστιμο γιατί ο κ. Καλόγηρος -δικός σας άνθρωπος είναι, της Νέας Δημοκρατίας και μάλιστα έχει σχέση με Υπουργό- είπε ότι ο κορωνοϊός προέρχεται από την Κίνα, από εργαστήριο. Το είπε πριν δυόμιση χρόνια. Τιμωρήθηκε μεν, επιβεβαιώθηκε δε ότι προέρχεται από εκεί. Το πρόστιμο υπάρχει όμως. Και δεν μπορείς να κάνεις κάτι άλλο. Τα 40 χιλιάρικα είναι πολλά λεφτά.

Τι είναι το ΕΣΡ λοιπόν; Είναι μια ομάδα που λειτουργεί ως παρακρατικός μηχανισμός υπό τον υπέργηρο δικαστή κ. Κουτρουμάνο που είναι άσχετος από την τηλεόραση, που δεν γνωρίζει τι σημαίνει τηλεόραση, αλλά αποφασίζει για την τηλεόραση. Είναι μια ομάδα που λειτουργεί παρακρατικά, ως παρακρατική οργάνωση και τιμωρεί όσους διαφωνούν με το σύστημα της Νέας Δημοκρατίας. Τι είναι το ΕΣΡ; Είναι μια ομάδα που λειτουργεί ως παρακρατική οργάνωση και τιμωρεί Βουλευτές γι’ αυτά που λένε στη Βουλή.

Ακούστε τι έκανε το ΕΣΡ σας. Τιμώρησε ένα κανάλι στην Κρήτη, το «ΚΡΗΤΗ TV1», το οποίο φιλοξένησε Βουλευτή της Ελληνικής Λύσης και αποκάλεσε όπως ο Έλληνας Πρωθυπουργός τους παράνομους μετανάστες, τους είπε «λαθρομετανάστες». Πριν δυόμισι χρόνια η εκπομπή. Και τιμωρήθηκε τώρα με 40.000 ευρώ πρόστιμο από αυτή την οργάνωση που συμπεριφέρεται ως παρακρατική οργάνωση της Νέας Δημοκρατίας, το ΕΣΡ.

Είναι μια ομάδα ανθρώπων που όλοι προέρχονται από ιδεοληψίες, όχι αριστερές. Δεν είναι Αριστεροί. Οι Αριστεροί είναι εδώ. Αυτοί είναι ψευτοαριστεροί στην Εκάλη, στην Κηφισιά, στη Βούλα. Αυτοί οι ιδεοληπτικοί τύποι μισούν καθετί ελληνικό. Έχουν εχθροπάθεια με το ελληνικό. Το ΕΣΡ λειτουργεί ως παρακρατική οργάνωση Ταλιμπάν με μισελληνισμό υπέρ της Νέας Δημοκρατίας και το καταγγέλλω!

Είναι μια ομάδα που -ακούστε τώρα- επειδή έτσι θέλει, τιμωρεί τώρα, σήμερα, γι’ αυτό που έγινε πριν τρία χρόνια. Ποια δικαιοσύνη είναι αυτή που τιμωρεί τώρα γι’ αυτό που έγινε πριν τρία χρόνια; Πείτε μου εσείς.

Είναι μια ομάδα, λοιπόν, που ένας δικαστικός άσχετος με την τηλεόραση μάζεψε δικηγόρους δικούς του, φιλαράκια του για να κάνουν αυτοί νομοπαρασκευαστικά την ποινή και οι άλλοι να κάθονται και να ακούν και να παίρνουν τα λεφτά τους χωρίς να δουλεύουν. Είναι μια ομάδα, λοιπόν, που κάνει ό,τι θέλει κι αυτό το Κοινοβούλιο δεν μπορεί να τους ελέγξει. Έχουν το ακαταδίωκτο. Ξέρετε ότι έχουν το ακαταδίωκτο;

Το ΕΣΡ έχει το ακαταδίωκτο. Θα σας το πω τώρα. Ακούστε. Εδώ το έχω μπροστά μου. Για να καταλάβετε πού ζητείται δικαιοσύνη επιτέλους. Αυτοί οι κύριοι, λοιπόν, γιατί έχω κάνει και μήνυση εναντίον τους, λειτουργούν παράνομα. Ξέρετε ότι το ΕΣΡ είναι παράνομο; Όλες οι αποφάσεις του ΕΣΡ είναι παράνομες πλέον γιατί δεν έχει γίνει σωστά, νομότυπα η κλήρωση των μελών. Και το λέει ο νόμος.

Λειτουργεί το ΕΣΡ παρανόμως και το ελληνικό Κοινοβούλιο δεν κάνει το παραμικρό. Γιατί; Γιατί η Νέα Δημοκρατία βολεύεται με αυτούς. Και θα σας το πω ευθέως, δείτε το ΚΚΕ πόσο εμφανίζεται στα κανάλια. Δείτε ακόμη και τον ΣΥΡΙΖΑ. Το ΚΙΝΑΛ, επειδή το χαϊδεύετε τελευταία, το εμφανίζετε. Εδώ ο Ανδρουλάκης και το ΠΑΣΟΚ έκανε εκλογές και το είχατε μια εβδομάδα στην ΕΡΤ να παρουσιάσουν τον κάθε καλεσμένο λες και είναι ο Πρωθυπουργός της χώρας.

Ε, λοιπόν αυτό το πράγμα εμείς θα το σταματήσουμε. Οι κύριοι και οι κυρίες αυτές του ΕΣΡ, που συμπεριφέρονται ως παρακρατική οργάνωση, δολοφονούν αξιοπρέπειες ανθρώπων, δολοφονούν αξιοπιστία ανθρώπων, δολοφονούν προσωπικότητες, δολοφονούν την ίδια τη δημοκρατία διότι η ελευθεροστομία του Βουλευτή και η έκφρασή του είναι συνταγματικά κατοχυρωμένη, δολοφονούν οικονομικά ζωές και επιχειρήσεις.

Και τι κάνουν; Δεν τιμωρούν τον Βουλευτή, τιμωρούν το κανάλι που φιλοξένησε τον Βουλευτή, ώστε να μην τον ξανακαλέσει. Στα πανελλαδικά μάς απαγορεύεται στη Νέα Δημοκρατία να περνάμε απ’ έξω. Στα περιφερειακά λοιπόν πάτε να μας απαγορεύσετε και από εκεί. Λοιπόν πρέπει να ντρέπεστε!

Πώς διαιωνίζεται η ασυδοσία του ΕΣΡ; Είστε νομικός, ν.2863/2000 προέβλεπε τις πειθαρχικές ευθύνες μελών του ΕΣΡ, υπήρχαν. Καταργήθηκε με νεότερο νόμο το 2002 επί ΠΑΣΟΚ με ρητή αναφορά ότι η πειθαρχική ευθύνη ρυθμίζεται από τον κανονισμό λειτουργίας του ΕΣΡ, που όμως ήταν ήδη δημοσιευμένος και δεν προβλέπει απολύτως τίποτα για πειθαρχική ευθύνη. Δηλαδή οι κύριοι αυτοί αποφασίζουν και δεν έχουν καμμία πειθαρχική ευθύνη. Γι’ αυτό και αποφασίζουν όπως τους βολεύει με σαράντα χιλιάρικα, πενήντα χιλιάρικα, εξήντα χιλιάρικα, αλλά στα μεγάλα κανάλια η παρακρατική ομάδα, γιατί έτσι συμπεριφέρονται, ως πραγματική ομάδα του Κουτρουμάνου, βαράει προσοχές. Η εντολή είναι στον «ΣΚΑΪ» όχι μεγάλα πρόστιμα, αλλά μικρά. Αυτό είναι ΕΣΡ; Κενό νόμου υπάρχει. Το είπα και στον Πρόεδρο της Βουλής, αλλά βολεύεστε να φιμώνετε το ΚΚΕ, να φιμώνετε τον ΣΥΡΙΖΑ, το ΜέΡΑ25, εμάς, τους υπόλοιπους.

Βολεύεστε, αλλά θα σας πω κάτι. Έρχονται εκλογές! Πολύ σύντομα θα κληθείτε να απολογηθείτε στην κάλπη. Θα απολογηθείτε στον ελληνικό λαό για όλα όσα έχετε κάνει. Διότι ακαταδίωκτο οι Υπουργοί, ακαταδίωκτο οι τραπεζίτες, ακαταδίωκτο το ΕΣΡ, ακαταδίωκτο η επιτροπή λοιμωξιολόγων, ακαταδίωκτο για μέλη Επιτροπής Εμβολιασμού, ακαταδίωκτο για Επιτροπή Αντιμετώπισης Εκτάκτων Συμβάντων Δημόσιας Υγείας, ακαταδίωκτο για μέλη του ΣΝΚ, ακαταδίωκτο μελών Διοικητικού Συμβουλίου της ΛΑΡΚΟ, ακαταδίωκτο υπάλληλων προϊστάμενων ΑΑΔΕ, δηλαδή πάνω από τριάντα ομάδες, διευθύνσεις και αρχές έχουν ακαταδίωκτο στη χώρα. Πώς θα βρεις το δίκιο σου; Έτσι κυβερνάτε; Αυτή είναι κυβέρνηση; Αυτό είναι κοινοβούλιο, όπου έχουν οι άλλοι ακαταδίωκτο και ο Βουλευτής δεν μπορεί να μιλήσει γιατί το ΕΣΡ του τραβάει το χαλί από κάτω;

Και επειδή πιέζει ο χρόνος, κύριοι της Νέας Δημοκρατίας, πέφτετε, φεύγετε, το είπε και ο Πορτοσάλτε. Φεύγετε από την ακρίβεια στο ρεύμα, φεύγετε γιατί δεν κυβερνάτε υπέρ του λαού, αλλά κυβερνάτε υπέρ των ολιγαρχών, κυβερνάτε υπέρ των εμπόρων φυσικού αερίου και όχι υπέρ του απλού εμποράκου, του απλού μισθωτού, συνταξιούχου, δημοσίου υπαλλήλου ή του άνεργου. Κυκλοφορείτε έξω στον δρόμο και το βλέπετε και μόνοι σας. Και χάρηκα που στην επιτροπή οι νεοδημοκράτες Βουλευτές τα έψαλαν στον Υπουργό για το ρεύμα.

Όμως αναρωτηθήκατε, το έγκλημα που κάνατε ως Νέα Δημοκρατία πριν λίγο καιρό, όταν πήγατε και πήρατε ομολογιακό δάνειο 1,6 δισεκατομμύρια ευρώ με ρήτρα ρύπων, πού οδηγείτε τη χώρα; Την οδηγείτε, να σας πω πού, στην πείνα! Πηγαίνουμε σε επισιτιστική κρίση! Είναι ντροπή!

Και μάλιστα το ομόλογο που πήρατε έχει καταρρεύσει κατά 8%. Έχασε η ΔΕΗ 200 εκατομμύρια. Ξέρετε τι σημαίνει αυτό, δηλαδή 200 εκατομμύρια από τη ΔΕΗ; Σημαίνει ότι δεν μπορεί να κάνει μειώσεις τιμολογίων, σημαίνει ότι αυτά τα λεφτά δεν πρόκειται να τα πάνε πουθενά αλλού, δεν μπορεί.

Θα μπορούσα να πω πολλά, αλλά το χειρότερο απ’ όλα ποιο είναι; Δίνετε σε έναν κύριο –εγώ δεν ξέρω ποιος είναι- τον Πρόεδρο και Διευθύνοντα Σύμβουλο της ΔΕΗ 1.000 ευρώ μεροκάματο, Χριστός και Παναγία! Η ΔΕΗ καταρρέει, αλλά 1.000 ευρώ μεροκάματο ένας τύπος που δεν ξέρω τι βιογραφικό έχει!

Κύριε Υπουργέ, αυτός ο Στασσίδης, Στάσσης –πώς λέγεται;- 1.000 ευρώ μεροκάματο όταν ο μισθός είναι 500 και 400 ευρώ; Μα, 1.000 ευρώ την ημέρα! Δώστε μου το βιογραφικό του κυρίου! Πώς παίρνει τα 1.000 ευρώ; Εγώ είμαι επιχειρηματίας και δεν παίρνω 1.000 ευρώ την ημέρα κέρδος. Εμείς «μέσα» είμαστε, έτσι και αλλιώς θα μας κλείσετε στο τέλος με το ΕΣΡ, αλλά παλεύουμε να επιβιώσουμε. Οι διευθυντές στη ΔΕΗ από είκοσι επτά έγιναν εκατόν πέντε. Οι βοηθοί διευθυντών από εξήντα έγιναν διακόσιοι πενήντα. Πού πάτε έτσι;

Για να μη πω για τα άλλα τα εγκλήματα. Σας είπαμε εδώ στις αρχές του 2020 και ο Πρωθυπουργός ήταν εδώ να προαγοράσετε πετρέλαιο και φυσικό αέριο. Εγώ, η Ελληνική Λύση το είπε. Δεν κάνατε τίποτα και σήμερα κάνετε τα χειρότερα, τα αντίστροφα.

Βγαίνει ο κύριος Υπουργός ο «αεριοφάγος» και ο «υδρογονοφάγος», ο κύριος Δένδιας -που τον κάνατε τουρκοφάγο εσείς- και λέει «δεν θέλουμε φυσικό αέριο εμείς, δεν θέλουμε πετρέλαιο, δεν θέλουμε» και την ίδια μέρα, 18 Φεβρουαρίου, βγαίνει η «ΚΑΘΗΜΕΡΙΝΗ» και λέει «250 δισεκατομμύρια ευρώ η αξία των ελληνικών κοιτασμάτων υδρογονανθράκων νότια της Κρήτης».

Ποιος είναι αυτός που τον θησαυρό των Ελλήνων τον στερεί από τον Έλληνα; Ποιος είναι αυτός που το ηλεκτρικό ρεύμα το στερεί; Και δεν μιλώ για πράσινη ανάπτυξη. Δεν με ενδιαφέρει καν.

Όμως, θα σας πω -και κλείνω εδώ- μιλάτε για πολιτική και ηθική, εσείς στη Νέα Δημοκρατία και στα υπόλοιπα κόμματα όσα κυβέρνησαν -Κίνημα Αλλαγής περισσότερο, ελάχιστα ο ΣΥΡΙΖΑ- τα κόμματα, δηλαδή, που συγκυβερνάτε ατύπως και φαίνεται ότι θα συγκυβερνήσετε. Δεν είναι τυχαία η δήλωση του κ. Τσίπρα, «με ένα κομμάτι από τη Νέα Δημοκρατία». Δεν είναι τυχαία η δήλωση του Άδωνι Γεωργιάδη, ο οποίος σκίζει τα ιμάτιά του, κύριοι της Αριστεράς και λέει «αν γίνει συγκυβέρνηση χωρίς εκλογές, είναι πραξικόπημα». Κάτι ετοιμάζει ο αμερικανικός παράγοντας. Γιατί ήρθε εδώ ο πρέσβης Πάιατ και την επόμενη μέρα βγήκε ο ξάδερφος του κ. Τσίπρα, ο κ. Τσίπρας, να δηλώσει τα περί καλής Νέας Δημοκρατίας.

Σας λέμε «καλή η Χρυσή Αυγή», κάποιοι το έλεγαν παλιά, αν το θυμάστε. Δεν είναι καλοί ή κακοί κάποιοι. Πείτε το! Συγκυβερνούμε τώρα και πρέπει να πετάξουμε τη μάσκα και θα συγκυβερνήσουμε μετά.

Όταν, λοιπόν, μιλάτε για ηθική -θα το πω έτσι κομψά- είναι σαν να μιλάει ο Τατσόπουλος για Ορθοδοξία. Ξέρετε από την αρχή ότι δεν υπάρχει ηθική στη Νέα Δημοκρατία, δεν υπάρχει στα κυβερνώντα κόμματα η ηθική. Τα πάντα γι’ αυτούς είναι πολιτική και πολιτικαντισμός.

Ακούστε τώρα -και κλείνω εδώ- το μόνο που ξέρετε να κάνετε είναι να διαφωνείτε στα μικρά. Για οικονομία δεν θα μιλήσω, αλλά θα μιλήσω γι’ αυτό. Πραγματικά απορώ με τη λογική της ύβρεως και της χυδαιότητας που, σε προσωπικό επίπεδο πολλές φορές, αντιπαρατίθενται τα κόμματα. Είναι το κλασικό κόλπο, όμως, του πολιτικάντη, η πόλωση και επανασυσπείρωση των ψηφοφόρων μου, να υβρίζω εγώ τον έναν, αυτός να υβρίζει εμένα, στα μεγάλα, όμως, να συμφωνούμε. Συμφωνείτε σχεδόν σε όλα.

Δεν είναι τυχαία η σιωπή όλων των κομμάτων, πλην ΚΚΕ –γιατί εγώ είμαι δίκαιος, κύριοι, όχι όπως εσείς που λέτε «όλοι» και δεν λέτε «πλην Ελληνικής Λύσης»- που δεν έκαναν καμμία αναφορά στην Ουκρανία, που δεν μίλησε κανένας εξ αυτών εναντίον των Αμερικανών, που δεν είπε κανείς ότι δεν πρέπει η Ελλάδα να εμπλακεί. Ουδετερότης. Η αλήθεια είναι αυτή. Ουδετερότητα. Δεν μας αφορά η Ουκρανία στην παρούσα φάση. Δεν πρέπει να εμπλακούμε, για να μην την πληρώσουμε και πάλι.

Γύρω από την καταρρέουσα φαυλοκρατία σας, εμείς λέμε το εξής: «Θα φέρουμε την ελληνοκρατία» και σας απαντούμε με τον μέγα Παπαδιαμάντη, ο οποίος μιλούσε για ραγιάδες και γραικύλους, «ο γραικύλος μοιάζει με νάνον που ανασηκώνεται στις μύτες των ποδιών του και τεντώνεται για να φανεί στο ύψος του ως γίγαντας, δημοσίως παριστάνει τον άθεο ή τον κοσμοπολίτη και αυτό αποτελεί ανίατη νόσο της ψευτοδιανόησης, που απορρέει από ένα σύμπλεγμα κατωτερότητος έναντι των ειδικών και των δυτικών, το οποίο συνοδεύεται από παντελή άγνοια της Ορθοδοξίας και απροκάλυπτη έλλειψη φιλοπατρίας». Αυτό, λοιπόν, την έλλειψη φιλοπατρίας, θα την επαναφέρουμε εμείς ως Ελληνική Λύση γιατί αγαπάμε την πατρίδα, αγαπάμε την Ελλάδα, αγαπάμε τους Έλληνες και θα τσακίσουμε στη νομιμότητα τον κάθε Κουτρομάνο και την κάθε συμμορία, που συμπεριφέρεται ως συμμορία απέναντι στην Ελληνική Λύση.

(Χειροκροτήματα από την πτέρυγα της Ελληνικής Λύσης)

Θα τα πούμε στις εκλογές και με τον Κουτρομάνο και με το ΕΣΡ και με εσάς, κύριοι της Νέας Δημοκρατίας, στο Μέγαρο Μαξίμου με κάτι «Γρηγόρηδες» ή «γρήγορους» που νομίζουν ότι μπορούν να παίξουν με τη νοημοσύνη μας, αλλά κυρίως να παίξουν με τη λογική μας. Κανείς δεν θα παίξει με εμάς, γιατί όταν παίζεις με εμάς, παίζεις με τον ελληνικό λαό. Γιατί εμείς είμαστε ο λαός. Εσείς είστε η άρχουσα τάξη. Εμείς θα επαναφέρουμε την τάξη και τη λογική στην Ελλάδα.

Σας ευχαριστώ πάρα πολύ.

(Όρθιοι οι Βουλευτές της Ελληνικής Λύσης χειροκροτούν ζωηρά και παρατεταμένα)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ ευχαριστώ, κύριε Πρόεδρε.

Εισερχόμαστε τώρα στις ομιλίες των Κοινοβουλευτικών Εκπροσώπων. Υπάρχουν Κοινοβουλευτικοί Εκπρόσωποι που ζητούν τον λόγο; Αν δεν υπάρχουν, να μιλήσει ο κύριος Υπουργός και να κλείσει η συζήτηση.

Η κ. Μπακαδήμα δεν είναι εδώ, ο κ. Χήτας ούτως ή άλλως δεν μπορεί να μιλήσει, ο κ. Καραθανασόπουλος δεν θέλει τον λόγο, ο κ. Σκανδαλίδης όχι…

**ΧΡΗΣΤΟΣ ΜΠΟΥΚΩΡΟΣ:** Κύριε Πρόεδρε, θα ήθελα τον λόγο για δύο λεπτά. Θα μιλήσω τελευταίος.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Χαράλαμπος Αθανασίου):** Μισό λεπτό.

Ο κ. Μαμουλάκης έχει ζητήσει τον λόγο. Στη διαδικασία αυτή πάμε από το μικρότερο κόμμα στο μεγαλύτερο.

Ορίστε, κύριε Μαμουλάκη, έχετε τον λόγο. Αν θέλετε μπορείτε να μιλήσετε από το Βήμα για να βγάλετε τη μάσκα σας.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Ευχαριστώ, κύριε Πρόεδρε.

Σήμερα βρισκόμαστε στο ελληνικό Κοινοβούλιο, για να συζητήσουμε πέντε κυρώσεις συμβάσεων της Ελληνικής Δημοκρατίας με τις χώρες που άπτονται των αεροπορικών γραμμών και αεροπορικών συνδέσεων. Είναι κυρώσεις οι οποίες κατά τα άλλα δεν απασχολούν. Έχουν προηγηθεί οι σύμφωνες γνώμες κομμάτων και από την προηγούμενη κυβέρνηση άλλωστε. Άρα, δεν θα μείνω πολύ στα του νομοσχεδίου και των κυρώσεων αυτών, όσο σε μια κριτική για την τρέχουσα επικαιρότητα. Ακούσαμε και τον Πρόεδρο της Ελληνικής Λύσης προηγουμένως.

Νομίζω ότι βρισκόμαστε σε μια πάρα πολύ κρίσιμη συγκυρία, κύριοι συνάδελφοι. Η πανδημία συνεχίζει να πλήττει τη χώρα μας σε υγειονομικό επίπεδο. Η πανδημία ακρίβειας, το τσουνάμι ακρίβειας φαίνεται ότι δεν βρίσκει κανένα ανάχωμα, καμμία ανάσχεση από την Κυβέρνηση. Μια δομική κυβερνητική αβελτηρία βρίσκεται σε εξέλιξη δυστυχώς προς ζημίαν των πολιτών και οι καταστάσεις φυσικά που λαμβάνουν χώρα στην Ουκρανία κυοφορούν ενδεχομένως και μια πολύ πιο δύσκολη συνθήκη για όλους μας και για τη χώρα μας στο επίπεδο της ακρίβειας το επόμενο διάστημα. Οι απειλές είναι σαφέστατες και νομίζω ότι εδώ πληρώνουμε και μια στρατηγική επιλογή της Κυβέρνησης Μητσοτάκη να δεθεί στο άρμα, χωρίς μάλιστα καμμία διαπραγματευτική ισχύ. Θυμίζω την ελληνοαμερικανική περίφημη συμφωνία, η οποία πέρασε από πλευράς της Κυβέρνησης στη λογική της ενίσχυσης, της θωράκισης της χώρας. Ενώ τελικά τι κάνει, σε τι συντελεί αυτή η πενταετής και άνευ όρων προέκταση; Δίνει ένα σήμα στη Ρωσία ότι βρισκόμαστε ακραιφνώς στο άρμα κάποιου συγκεκριμένου και σίγουρα όχι μαζί με τη Ρωσία. Δύσκολη συνθήκη, δύσκολη συγκυρία. Ο πόλεμος είναι προ των πυλών. Η πόρτα του φρενοκομείου, δυστυχώς, έχει ανοίξει και αυτό είναι κάτι που προβληματίζει άπαντες. Όμως σίγουρα και η στάση της ελληνικής πολιτείας θα πρέπει να είναι πιο σοβαρή, πιο σταθερή και τεκμηριωμένη. Και το λέω αυτό, διότι θα αναλύσω και περαιτέρω τα προβλήματα και τις διαστάσεις που υπάρχουν.

Τώρα να κάνω ένα σχόλιο για την ακρίβεια, γιατί πραγματικά είναι το κύριο θέμα που απασχολεί άπαντες στην ελληνική κοινωνία. Υπάρχουν νοικοκυριά πραγματικά σε απόγνωση. Σωρεύονται υποχρεώσεις στους λογαριασμούς της ΔΕΗ. Είναι αμφίβολο αν θα μπορούν να πληρωθούν, σχεδόν αδύνατο και φαντάζεστε τι θα συμβεί σε μερικούς μήνες. Οι ενισχύσεις περί κατώτατου μισθού τον κόκκινο Μάιο από τον κ. Μητσοτάκη καταλαβαίνετε ότι είναι εκτός πραγματικότητας και, φυσικά, δεν συντελεί στο να ενισχυθεί στην πράξη το ελληνικό νοικοκυριό, η μικρομεσαία επιχείρηση η οποία χειμάζεται αυτήν την περίοδο λόγω της ενεργειακής και όχι μόνο κρίσης.

Ένα σχόλιο, όμως, γιατί βρισκόμαστε εδώ και γιατί και η Κυβέρνηση έχει μια δυσκολία στο να αντιμετωπίσει αυτό το ζήτημα. Οφείλεται κατ’ αρχάς σε δομικά λάθη που η ίδια έκανε. Παράδειγμα, η ΔΕΗ. Γνωρίζουμε τι έκανε η πρώην Δημόσια Επιχείρηση Ηλεκτρισμού διά του ακριβοπληρωμένου κ. Στάσση με 360.000 ευρώ τον χρόνο, όταν ο Πρόεδρος των Ηνωμένων Πολιτειών αμείβεται με 400.000 δολάρια τον χρόνο. Είναι ασύλληπτο αυτό που συμβαίνει, είναι κατασπατάληση δημοσίου χρήματος, είναι πρόκληση για το κοινό περί δικαίου αίσθημα. Αυτός, λοιπόν, ο κύριος και η διοίκηση της εν λόγω επιχείρησης –δυστυχώς όχι πλέον δημόσιας- προχώρησε σε μία κίνηση τραπεζικού δανεισμού με υποθήκη -ακούστε- τη ρήτρα παραγωγής ρεύματος από μη ρυπογόνες πηγές. Εξ ου και η δέσμευση και ο εγκλωβισμός που υπάρχει αυτήν τη στιγμή με τη μη δυνατότητα παραγωγής μέσω λιγνιτικών μονάδων, όταν άλλες χώρες έχουν προχωρήσει και είναι ένα μαξιλάρι ασφαλείας γι’ αυτές η παραγωγή μέσω ρυπογόνων, έστω αυτήν την κρίσιμη χρονική στιγμή, μονάδων. Δεν είναι μια μόνιμη βάση, αλλά αυτή την κρίσιμη συγκυρία οφείλουμε να επισπεύσουμε και να ενισχύσουμε, ει δυνατόν με όποιον τρόπο μπορούμε, την παραγωγή ενέργειας.

Είναι ένα ζήτημα περί αξιοπιστίας του κυρίου Πρωθυπουργού, γιατί ακούσαμε τον κ. Οικονόμου να μιλάει για τις παρεμβάσεις του κ. Μητσοτάκη σε πανευρωπαϊκό, σε παγκόσμιο επίπεδο, ότι κατεύνασε τον κ. Πούτιν. Ασύλληπτα πράγματα, εκτός πραγματικότητας. Είναι μία κυβέρνηση εκτός πραγματικότητας, που και σε αυτό το ζήτημα επιβεβαιώνει τα λεγόμενα.

Ακούστε, λοιπόν. Στις Βρυξέλλες και στην Κομισιόν υπάρχει μία πολύ έντονη δυσαρέσκεια για την ελληνική Κυβέρνηση, μία δυσαρέσκεια που εδράζεται σε τέσσερις διακριτούς πυλώνες: Πρώτον, το ζήτημα ελευθερίας του Τύπου έχει πάρει πλέον τεράστιες διαστάσεις σε πανευρωπαϊκό επίπεδο. Η γρήγορη, ταχύτατη ορμπανοποίηση της χώρας μας, ο χαρακτηρισμός ως Ουγγαρία του Νότου δεν τιμά κανέναν και σίγουρα δεν συνάδει με τους όρους της ελευθεροτυπίας.

Με κοιτάζει ο κ. Μπουκώρος, που είναι έγκριτος δημοσιογράφος και φαντάζομαι ότι συμμερίζεται το ζήτημα αυτό.

**ΧΡΗΣΤΟΣ ΜΠΟΥΚΩΡΟΣ:** Θα σας απαντήσω, αφού το ανοίγετε το θέμα.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Βεβαίως, να μου απαντήσετε και θα περιμένω με πολλή αγωνία να ακούσω την άποψή σας περί ελευθεροτυπίας και τον τρόπο με τον οποίο η παρούσα Κυβέρνηση, η Κυβέρνηση Μητσοτάκη, το σύστημα Μητσοτάκη, αντιμετωπίζει την ελευθεροτυπία στη χώρα μας.

Δεύτερο ζήτημα, πολύ σοβαρό: Δικαιοσύνη. Σε λίγες εβδομάδες η χώρα μας αναμένεται να διασυρθεί, διότι στο Ευρωπαϊκό Κοινοβούλιο θα παραστεί δικαστής, η οποία έχει δεχθεί δίωξη σε πολιτικό επίπεδο. Δεν ξέρουμε αν θα πάρει κι άλλες διαστάσεις από την Κυβέρνηση και τα αρμόδια όργανα δικαιοσύνης.

Νομίζω ότι και αυτό δεν ακούγεται εύηχα στις Βρυξέλλες. Είναι πράγματα και νόρμες οι οποίες έχουν χαρακτηριστικά απόλυτης θωράκισης για το πολιτικό μενταλιτέ που υπάρχει στην Ευρωπαϊκή Ένωση. Και αυτή η προσπάθεια της Κυβέρνησης να πειράξει τους θεσμούς με αυτόν τον τρόπο νομίζω ότι δημιουργεί πολλά προβλήματα αξιοπιστίας του κ. Μητσοτάκη προφανώς, αλλά και της Κυβέρνησης και δυστυχώς, και της χώρας μας.

Ο τρίτος πυλώνας της προβληματικής διάστασης που διαμορφώνεται μεταξύ της χώρας μας απέναντι στις Βρυξέλλες αφορά το Ταμείο Ανάκαμψης, κύριοι συνάδελφοι. Ο τρόπος με τον οποίο επιχειρεί η Κυβέρνηση να επισπεύσει την απορροφητικότητα των πόρων με κριτήρια αλλότρια από αυτά που θα έπρεπε να υπάρξουν και η λογική που λέει συγκεκριμένα επιχειρηματικά συμφέροντα, συγκεκριμένα μονοπώλια, ολιγάρχες να ευνοηθούν έτι περαιτέρω από την τεράστια πρόκληση του Ταμείου Ανάκαμψης –μιλάμε για 30 δισεκατομμύρια, 18 δισεκατομμύρια απευθείας grants επιδοτήσεις και 12 δισεκατομμύρια δανειακές ενισχύσεις των επιχειρήσεων αυτών- είναι πάρα πολύ κρίσιμος.

Κι εδώ μια αναφορά σε ένα νομοσχέδιο που μόλις αύριο θα εισέλθει στο ελληνικό Κοινοβούλιο, το περίφημο Unsolicited Proposals, οι περίφημες προτάσεις καινοτομίας οι οποίες έχουν ως στόχο να επισπεύσουν τις διαδικασίες απορροφητικότητας, να περιορίσουν τον ανταγωνισμό, να δρομολογήσουν καταστάσεις οι οποίες θα ευνοήσουν συγκεκριμένες εταιρείες σε όλο το φάσμα του επιχειρηματικού γίγνεσθαι.

Και αυτό είναι κάτι το οποίο θα μας βρει με πολύ σκληρή κριτική. Είμαστε πανέτοιμοι αύριο να ξεκινήσουμε στην επιτροπή τη συζήτηση επί του συγκεκριμένου νομοσχεδίου το οποίο έρχεται σε άμεση και άρρηκτη σύνδεση με το σχέδιο της επιτροπής Πισσαρίδη, με όλα τα νομοθετήματα για τα κόκκινα δάνεια, το σχέδιο «ΗΡΑΚΛΗΣ». Όλα αυτά είναι ένα σίκουελ το οποίο εξελίσσεται, που έχει έναν και μόνο αποκλειστικό σκοπό, να κατευθυνθούν όλοι οι πόροι του Ταμείου Ανάκαμψης, δηλαδή οι ευρωπαϊκοί πόροι, σε συγκεκριμένους λίγους ημέτερους και φίλους. Κι αυτό ενοχλεί αν μη τι άλλο τις Βρυξέλλες, ενοχλεί πολύ την Ευρωπαϊκή Επιτροπή, διότι οι πόροι είναι ευρωπαϊκοί και επιθυμεί η Κομισιόν να γίνει με έναν σωστό, διακριτό κι αν μη τι άλλο διαφανή τρόπο.

Κλείνοντας, κύριοι συνάδελφοι, μία αναφορά στα ζητήματα που άπτονται των αερομεταφορών. Νομίζω ότι η στελεχιακή ενίσχυση των υπηρεσιών και εν όψει μιας, ελπίζουμε, σημαντικής περιόδου, ενός καλοκαιριού που θα βρει τη χώρα μας σε υψηλούς δείκτες επισκεψιμότητας όσον αφορά το τουριστικό μας προϊόν, είναι επιβεβλημένη.

Η ενίσχυση, λοιπόν, της ΥΠΑ και των λοιπών υπηρεσιών πρέπει να προχωρήσει τάχιστα, διότι εμφιλοχωρεί ο κίνδυνος να εκτεθούμε μπροστά σε μια μεγάλη πίεση που θα δεχθούμε ως χώρα, με την καλή έννοια, από τους επισκέπτες μας.

Δεύτερο ζήτημα: Άλλη μια τακτική που ενοχλεί πάρα πολύ τις Βρυξέλλες είναι η λογική της ενίσχυσης ad hoc συγκεκριμένων εταιρειών. Αναφέρθηκε προηγουμένως και ο συνάδελφος κ. Λογιάδης και ορθά νομίζω. Το εξόφθαλμο παράδειγμα της «FRAPORT» είναι προκλητικό, κύριοι συνάδελφοι. Είναι αδιανόητο μία εταιρεία να απαιτεί ζημία παρακαλώ 177 εκατομμυρίων ευρώ. Ερωτηθείς ο κ. Σκυλακάκης από μένα πόσα ζήτησε ο εταιρεία, ακριβώς το ίδιο ποσό ζήτησε, ούτε μία διαπραγμάτευση για ένα σεντ, όταν η ίδια εταιρεία-παραχωρησιούχος σε άλλη περιοχή της, στην Τουρκία εν προκειμένω, στο αεροδρόμιο της Αττάλειας, που είναι ένα πολύ μεγάλο αεροδρόμιο με μεγάλη επισκεψιμότητα, πήρε ένα ποσό υποδεκαπλάσιο αυτού.

Τι θέλω να πω; Δόθηκαν λοιπόν, κύριοι συνάδελφοι, πάρα πολλά χρήματα με τη λογική των μη επιτρεπτέων ενισχύσεων, αθροιστικά μιλάμε για δισεκατομμύρια ευρώ, σε συγκεκριμένες εταιρείες μέσα στην κρίση, χωρίς το ελληνικό δημόσιο να έχει κανένα στοιχειώδες έρεισμα από αυτό.

Μια πολύ γρήγορη αναφορά. Στην Ολλανδία ενισχύθηκε η «KLM». Η ολλανδική κυβέρνηση όμως πήρε ποσοστά. Στην Ιταλία ενισχύθηκε η «ALITALIA». Η ιταλική κυβέρνηση μπήκε και κρατικοποίησε. Υπάρχει ένα κύμα κρατικοποιήσεων στην Ευρώπη. Αυτό δεν μπορούμε να μην το αντιληφθούμε. Μόνο εδώ δεν υπάρχει αυτή η λογική και η σκέψη. Ακόμα και στη Γερμανία με τη «LUFTHANSA» είχαμε κάτι αντίστοιχο. Ενισχύθηκε η παρουσία του γερμανικού δημοσίου μέσα στην εταιρεία, διότι δόθηκαν χρήματα αλλά με αντιστάθμισμα. Εδώ τι συνέβη με τις αερομεταφορές, τις αεροπορικές εταιρείες;

Υπάρχουν και πολλά άλλα στη δημόσια σφαίρα. Αυτά που συντελέστηκαν τα τελευταία δύο χρόνια σε ενισχύσεις τα καταγραφούμε. Θα έρθουν στο ελληνικό Κοινοβούλιο ένα προς ένα, μία προς μία οι ενισχύσεις, για να καταλάβει ο κόσμος πού πήγαν τα περίφημα 43 δισεκατομμύρια δανεισμού που, βεβαίως, με ελκυστικούς επιτοκιακούς όρους η χώρα μας απέκτησε, γιατί κάποιοι φρόντισαν από την προηγούμενη κυβέρνηση τη χρεοκοπημένη χώρα να τη φέρουν σε μια τάξη, να ρυθμίσουν το χρέος, να αφήσουν μαξιλάρι 37 δισεκατομμύρια, να βγάλουν τη χώρα από τα μνημόνια. Και βεβαίως, είχαμε αξιοπιστία εξ ου και ο ελκυστικός δανεισμός μας. Όμως το πού κατευθύνθηκαν οι πόροι είναι κάτι πάρα πολύ σημαντικό.

Κλείνω με μία αναφορά για την Κρήτη. Ξέρετε πολύ καλά ότι το αεροδρόμιο Καστελίου είναι μια μεγάλη πρόκληση και ανησυχεί…

**ΧΡΗΣΤΟΣ ΜΠΟΥΚΩΡΟΣ:** Κύριε Πρόεδρε, μας έχει εξαντλήσει ο συνάδελφος.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Ολοκληρώνω, κύριε Μπουκώρο και θα περιμένω να σας ακούσω.

**ΠΡΟΕΔΡΕΥΩΝ (Χαράλαμπος Αθανασίου):** Σε όλους υπολόγισα διπλάσιο χρόνο. Δεν είναι μία κύρωση. Είναι πέντε οι κυρώσεις.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Ακριβώς και ευχαριστώ, κύριε Πρόεδρε.

Μία αναφορά για το αεροδρόμιο Καστελίου, κύριε Πρόεδρε, το οποίο νομίζω ότι είναι μια σημαντική συνθήκη, γιατί βρίσκεται σε μια πολύ κομβική στιγμή η εξέλιξη των εργασιών. Πρέπει η πολιτεία και πρέπει και το Υπουργείο να ενσκήψει στο ζήτημα, να προσπαθήσει να επιταχύνει τους ρυθμούς, γιατί παρατηρούμε μια έντονη καθυστέρηση στην εξέλιξη του έργου.

Και να το πω από το Βήμα της Βουλής για άλλη μία φορά, είναι η χρυσή ευκαιρία που μιλάμε για μεταφορές και η σύνδεση των μέσων σταθερής τροχιάς. Τα μέσα σταθερής τροχιάς πρέπει να συνδέονται με το αεροδρόμιο. Παράδειγμα…

**ΧΡΗΣΤΟΣ ΜΠΟΥΚΩΡΟΣ:** Είναι 4 δισεκατομμύρια πρόγραμμα.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Κύριε Μπουκώρο, ακούστε με. Είστε ευγενής και δεν συνηθίζετε να διακόπτετε και πραγματικά μου κάνει εντύπωση, αλλά ακούστε τι γίνεται. Αυτή τη στιγμή εκτελούνται στην Ευρώπη τρία μεγάλα έργα κατασκευής αεροδρομίων. Είναι στην Τουλούζη, είναι στον Φάρο της Πορτογαλίας και είναι και στην Κατάνια της Ιταλίας. Όλα αυτά τα έργα, που πολύ σωστά προχωρούν, όπως και στο Καστέλι, στο Ηράκλειο, συνδέονται με ένα μέσο σταθερής τροχιάς. Γιατί αυτό, κύριε Υπουργέ; Γιατί πρέπει να δίνουν τη δυνατότητα σε όλους τους πολίτες -και επισκέπτες αλλά και πολίτες της περιοχής- με χαμηλότερο κόστος να έχουν τη δυνατότητα να μεταβούν.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστούμε πολύ, κύριε Μαμουλάκη.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Αυτό είναι κάτι κρίσιμο και πρέπει η πολιτεία να το δει με ζέση και πραγματικό ενδιαφέρον.

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ.

Ο κ. Καραθανασόπουλος, Κοινοβουλευτικός Εκπρόσωπος του Κομμουνιστικού Κόμματος Ελλάδας, έχει τον λόγο.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ πολύ, κύριε Πρόεδρε.

Η σημερινή συζήτηση για την κύρωση των πέντε συμβάσεων γίνεται σε μια ιδιαίτερα οξυμένη περίοδο, όπου έχουμε την κλιμάκωση των ιμπεριαλιστικών ανταγωνισμών. Η ανακήρυξη της ανεξαρτησίας των δύο επαρχιών, του Ντονμπάς και του Ντόνετσκ από την Ρωσία, συνδέεται με τις επεμβάσεις των ΗΠΑ και του ΝΑΤΟ στην Ουκρανία, συνδέεται με τις ένοπλες επεμβάσεις της Ουκρανίας ενάντια στο λαό του Ντονμπάς και φέρνει, βεβαίως, πιο κοντά τον κίνδυνο μιας γενικευμένης πολεμικής σύγκρουσης. Άλλωστε οι σχεδιασμοί των Αμερικανών, του ΝΑΤΟ και της Ευρωπαϊκής Ένωσης για τον έλεγχο της Ουκρανίας κρατούν από πολύ παλιά, από το 2013 και την περικύκλωση της Ρωσίας.

Από αυτή την άποψη, ως ΚΚΕ θεωρούμε υποκριτικές τις διάφορες τοποθετήσεις των Αρχηγών και ιμπεριαλιστικών αυτών οργανισμών περί προστασίας της κυριαρχίας της Ουκρανίας, όταν οι ίδιοι αυτοί οργανισμοί, οι Αμερικανοί, το ΝΑΤΟ και η Ευρωπαϊκή Ένωση, καταπάτησαν και καταπατούν κυριαρχικά δικαιώματα και προχωρούν σε αλλαγή συνόρων: Γιουγκοσλαβία και Βαλκάνια, Αφγανιστάν, Ιράκ, Συρία, Λιβύη. Ο κατάλογος αυτός δεν έχει τέλος.

Έτσι, λοιπόν, είναι καθαρό ότι έχουμε να κάνουμε με έναν πόλεμο, με μια σύγκρουση, στη βάση του οποίου είναι ο ανταγωνισμός. Αυτό ακριβώς αντανακλούν τα οικονομικά και γεωπολιτικά συμφέροντα των μονοπωλίων. Η σύγκρουση αυτή, ο πόλεμος αυτός έχει ταξικό περιεχόμενο. Είναι σύγκρουση ανάμεσα στις αστικές τάξεις. Είναι ένας ιμπεριαλιστικός πόλεμος και δεν έχει καμία σχέση με τα συμφέροντα των λαών.

Γι’ αυτόν ακριβώς τον λόγο και αξιοποιεί και καλλιεργεί τον εθνικισμό, επιχειρεί να απονομιμοποιήσει τις κρατικές οντότητες, γιατί η αλλαγή των συνόρων έχει αποδείξει ότι εγκυμονεί ευρύτερους κινδύνους. Γι’ αυτό δεν είναι τυχαίο και το προσφιλές μέσο της καταφυγής στον αντικομμουνισμό, όταν αντιστρέφεται η πραγματικότητα επί της ουσίας, γιατί ξέρουμε πολύ καλά ότι την εποχή της Σοβιετικής Ένωσης ως πολυεθνικής σοσιαλιστικής ένωσης ισότιμων κρατών όλα αυτά τα ζητήματα είχαν αντιμετωπιστεί, οι λαοί ζούσαν αρμονικά και αναπτύσσονταν ικανοποιώντας τις σύγχρονες ανάγκες τους.

Οι εξελίξεις που βιώνουμε σήμερα δεν είναι το αποτέλεσμα της προσπάθειας της σοσιαλιστικής αποδόμησης, αλλά αντίθετα αποτελούν τις συνέπειες της καπιταλιστικής παλινόρθωσης.

Από αυτή την άποψη, ως ΚΚΕ καταδικάζουμε όλο το φάσμα εμπλοκής γιατί η χώρα μας εμπλέκεται σε αυτούς τους σχεδιασμούς: Από την ύπαρξη των αμερικανικών βάσεων, από τη συμμετοχή σε στρατιωτικές πολυεθνικές ασκήσεις, από τις αποστολές στρατιωτικών δυνάμεων στο εξωτερικό και, από αυτή την άποψη, ως ΚΚΕ δεν έχουμε καμμία απολύτως εμπιστοσύνη στην αστική τάξη στη χώρα μας και τις κυβερνήσεις, δεν έχουμε καμμία εμπιστοσύνη στη Νέα Δημοκρατία, στον ΣΥΡΙΖΑ και στο Κίνημα Αλλαγής, που επί της ουσίας στηρίζουν και εξυπηρετούν με τις πολιτικές τους τους αμερικανο-νατοϊκούς ιμπεριαλιστικούς σχεδιασμούς.

Γι’ αυτόν ακριβώς το λόγο και απαιτούμε να κλείσουν οι βάσεις, να μην επικυρωθεί η νέα ελληνοαμερικανική συμφωνία και να μην πάει κανένας Έλληνας στρατιώτης και αξιωματικός στην Ουκρανία, να απεμπλακεί η χώρα μας από τους αμερικανο- νατοϊκούς ιμπεριαλιστικούς σχεδιασμούς.

Εμείς λέμε ότι η λύση σε αυτό το πρόβλημα, η μοναδική ελπιδοφόρα διέξοδος για τους λαούς της περιοχής και για τον ουκρανικό, αλλά και για τον ρωσικό λαό, αλλά και για τους υπόλοιπους λαούς της Ευρώπης, δεν είναι τίποτε άλλο παρά ο σοσιαλισμός, όπου θα μπορέσουν ακριβώς να ζήσουν ισότιμα και να λύσουν τα όποια προβλήματα υπάρχουν.

Απόρροια αυτών των ανταγωνισμών, των σφοδρότατων ανταγωνισμών, είναι και το κύμα ακρίβειας, το οποίο πλήττει και τη χώρα μας και όχι μόνο. Ιδιαίτερα τα λαϊκά στρώματα πλήττει η ακρίβεια, γιατί είναι πολύ μεγάλη η επίπτωση στα πιο φτωχά και εξαθλιωμένα λαϊκά στρώματα από τη νέα εκτίναξη του κύματος ακρίβειας.

Όμως, αυτό αφ’ ενός μεν σχετίζεται με τους ανταγωνισμούς ανάμεσα στις πολυεθνικές, με τους γεωπολιτικούς ανταγωνισμούς, αλλά σχετίζεται και με τις εφαρμοζόμενες πολιτικές όλα αυτά τα χρόνια που εξυπηρετούσαν αυτούς τους σχεδιασμούς. Ποιοι ήταν αυτοί; Η απελευθέρωση της αγοράς ηλεκτρικής ενέργειας, για παράδειγμα, στο ρεύμα και η πράσινη μετάβαση.

Από αυτή την άποψη είναι υποκριτική η τοποθέτηση του Κοινοβουλευτικού Εκπροσώπου του ΣΥΡΙΖΑ πριν από λίγο ότι «με κάθε τρόπο» -λέει- «πρέπει να απαντήσουμε στις ανάγκες ηλεκτρικού ρεύματος». Τώρα το λένε αυτό, όταν ως κυβέρνηση προώθησαν την απολιγνιτοποίηση και επέβαλαν ως μεταβατικό καύσιμο το φυσικό αέριο, όπως είναι παντού, βέβαια, στην Ευρωπαϊκή Ένωση; Μεταβατικό καύσιμο το εισαγόμενο ορυκτό φυσικό αέριο! Και σήμερα αυτά, ακριβώς, τα επίδικα πληρώνουμε, όταν τότε μόνο το ΚΚΕ τόνιζε την ανάγκη να αξιοποιηθεί το σύνολο των εγχώριων πηγών παραγωγής ηλεκτρικής ενέργειας και του λιγνίτη και ότι αυτοί οι σχεδιασμοί είναι σε βάρος, ακριβώς, της ικανοποίησης των λαϊκών αναγκών.

Γι’ αυτόν, ακριβώς, τον λόγο και εμείς λέμε καθαρά ότι η πάλη ενάντια στην ακρίβεια δένεται, ακριβώς, με την πάλη ενάντια στα συμφέροντα των επιχειρηματικών ομίλων και των πολιτικών που υλοποιούν οι κυβερνήσεις της Ευρωπαϊκής Ένωσης και η ελληνική Κυβέρνηση και τα κόμματα που στηρίζουν αυτές τις πολιτικές.

Γι’ αυτό, ακριβώς, οι στόχοι της πάλης δεν μπορεί να είναι άλλοι παρά η άμεση μείωση της τιμής του ηλεκτρικού ρεύματος και η κατάργηση των ειδικών φόρων κατανάλωσης και του ΦΠΑ στο ρεύμα, αλλά και στα καύσιμα.

Με αυτές τις σκέψεις, κύριε Πρόεδρε, ολοκληρώνω την παρέμβαση. Ο εισηγητής μας τοποθετήθηκε αναλυτικά για τις πέντε συμβάσεις, για ποιο λόγο το ΚΚΕ τις καταψηφίζει.

Ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ, κύριε Καραθανασόπουλε.

Τον λόγο έχει τώρα ο Κοινοβουλευτικός Εκπρόσωπος της Νέας Δημοκρατίας, ο κ. Χρήστος Μπουκώρος.

**ΧΡΗΣΤΟΣ ΜΠΟΥΚΩΡΟΣ:** Ευχαριστώ, κύριε Πρόεδρε.

Είναι πολλά αυτά στα οποία πρέπει να τοποθετηθώ. Όμως, κοινός τόπος των κομμάτων της Αντιπολίτευσης είναι ότι οι εξελίξεις στο μέτωπο της Ουκρανίας είναι αυτές που τροφοδοτούν, κατά κύριο λόγο, την ενεργειακή κρίση, την κρίση τιμών και τις ανατιμήσεις στα αγαθά της καθημερινότητας.

Πράγματι, είναι έτσι. Ζούμε σε μία παγκοσμιοποιημένη κοινωνία και οικονομία. Αυτό είναι, αν θέλετε, η απόδειξη των όσων είπατε και εσείς προηγουμένως. Και ενώ το γνωρίζετε, στις τοποθετήσεις σας το επισημαίνετε με έμφαση όλοι, από την άλλη, ο ένας λέει να κλείσουμε το μάτι στη Ρωσία, ο άλλος λέει να μείνουμε ουδέτεροι και ακούγονται διάφορες απόψεις, που –αν θέλετε- δεν μπορούν να σταθούν στη σημερινή πραγματικότητα, αλλά ούτε και στις δεσμεύσεις της χώρας.

Δηλαδή, κυρίες και κύριοι συνάδελφοι και ιδιαίτερα της Αξιωματικής Αντιπολίτευσης, δεν γνωρίζετε ότι η χώρα είναι μέλος της Ευρωπαϊκής Ένωσης και μέλος του ΝΑΤΟ; Όταν κυβερνούσατε τη χώρα, κάνατε τίποτα για να διαφοροποιήσετε αυτή τη σχέση; Όχι, που σημαίνει ότι συμφωνείτε με αυτή την ιστορική και στρατηγική επιλογή της χώρας.

Εμείς, αν μας ρωτάτε, ασφαλώς συμφωνούμε. Έχουμε δικαιωθεί ιστορικά και, αν θέλετε, συμφωνεί και η πλειοψηφία του ελληνικού λαού. Τώρα, πώς ορισμένοι εδώ γίνονται πιστοί εκφραστές του λαϊκού αισθήματος, όταν οι απόψεις τους δεν επικροτούνται από την κοινωνία ούτε στην καθημερινότητα ούτε στις εκλογικές αναμετρήσεις –και δεν μιλάω εγώ για δημοσκοπήσεις, μιλάω ιστορικά, μιλάω τουλάχιστον για τα χρόνια της Μεταπολίτευσης-, πραγματικά, δεν ξέρω αν αυτός είναι ένας ισχυρός πολιτικός λόγος που πείθει.

Το να λέει ο καθένας εδώ ό,τι τον βολεύει μικροπολιτικά, για να δημιουργήσουμε εντυπώσεις, μπορεί να έχει ως αποτέλεσμα πρόσκαιρα να δημιουργούνται εντυπώσεις. Όμως, ο ελληνικός λαός σε βάθος χρόνου, γνωρίζοντας ποια είναι η πορεία της χώρας, έχει κάνει τις επιλογές του πολλές φορές, όχι λίγες, πάρα πολλές φορές.

Δεν χρειάζεται να μπαίνουμε σε λεπτομέρειες. Όλοι καταλαβαίνουμε τι εννοεί ο ένας και τι εννοεί ο άλλος, όταν τοποθετείται από αυτό το Βήμα της Βουλής. Τώρα, αν ορισμένες πολιτικές δυνάμεις, που θέλουν να παρουσιάζονται ως υπεύθυνες, φοβούνται την αλήθεια και αποστρέφονται την πραγματικότητα, αυτό είναι άλλο ζήτημα και έχει να κάνει με την αξιοπιστία τους.

Και βεβαίως, όπως είπατε, συνδέονται τα πάντα και έχουμε κρίση τιμών, κρίση ενεργειακή. Και έρχεται εδώ η Αξιωματική Αντιπολίτευση, αλλά και άλλα μικρότερα κόμματα ως προφήτες μετά την εποχή του Χριστού, ως Επιμηθείς, να μας πουν ότι έχουμε ακρίβεια. Λες και δεν το βλέπουμε εμείς, λες και δεν συναισθανόμαστε ότι τα ελληνικά νοικοκυριά σε αυτό το ζήτημα περνάνε δύσκολα, ότι παρεμποδίζεται η παραγωγική διαδικασία και όλα τα δεινά που επιφέρει μια ενεργειακή κρίση!

Εμείς δεν τα βλέπουμε αυτά, γι’ αυτό δεν έχουμε δαπανήσει ήδη 2 δισεκατομμύρια ευρώ για την επιδότηση των λογαριασμών επιχειρήσεων και νοικοκυριών! Και μας λένε για τη ΔΕΗ το ένα, το άλλο, οι συμφωνίες της ΔΕΗ, ότι η ΔΕΗ πάει χάλια κ.λπ,.

Αναλάβαμε τη ΔΕΗ με 1 δισεκατομμύριο ευρώ ζημίες ετησίως, κύριοι συνάδελφοι της Αξιωματικής Αντιπολίτευσης, και έχει σήμερα λειτουργικά κέρδη η ΔΕΗ 837 εκατομμύρια ευρώ, από τα οποία τα 600 εκατομμύρια ευρώ πάνε γι’ αυτή την ενίσχυση των λογαριασμών, που ξέρουμε ότι δεν καλύπτει όλη την αύξηση, το βλέπουμε. Η Κυβέρνηση το ανακοινώνει ότι θα δώσει αυτό το συγκεκριμένο ποσό των 39-40 ευρώ για κάθε λογαριασμό και το 50% της ρήτρας αναπροσαρμογής στις επιχειρήσεις. Περιμένουμε εσάς να μας το καταμαρτυρήσετε; Το γνωρίζουμε. Kαι τις δυσκολίες γνωρίζουμε.

Και ενώ κάνετε αυτή την κριτική και υπονοείτε ότι καλύτερα η ΔΕΗ να είχε ζημίες -όπως είχε επί των ημερών σας 1 δισεκατομμύριο ευρώ-, παρά λειτουργικά κέρδη, για να μπορέσει κι αυτή να συμβάλει στην αντιμετώπιση μιας διεθνούς κρίσης, έρχεστε εδώ και κάνετε κριτική και επιχαίρετε γιατί η χώρα περνάει ακόμα μία δυσκολία. Εμείς είμαστε συνηθισμένοι στην αντιμετώπιση κρίσεων και δεν ακούω ούτε μια πρόταση.

Κυρίες και κύριοι συνάδελφοι μιλάτε για τον λιγνίτη. Τώρα μειώνεται ο λιγνίτης; Αλήθεια το λέτε; Κατ’ αρχάς, γνωρίζετε το κόστος του λιγνίτη σήμερα με τα πρόστιμα των ρύπων;

Ο λιγνίτης μειώνεται σταδιακά σε αυτήν εδώ τη χώρα από το 2007 και μειώνεται συνεχώς. Δεν υπήρξε καμμιά υπέρογκη μείωση της συμμετοχής του λιγνίτη στο μείγμα παραγωγής ηλεκτρικού ρεύματος τα τελευταία χρόνια. Υπάρχουν ορισμένες μελλοντικές δεσμεύσεις.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Όμως, για ποια χώρα συζητάμε; Για μια χώρα που το 27%-28%, αν δεν με απατά η μνήμη μου, της ενέργειας που χρειαζόμαστε είναι παραγόμενη από εμάς και το 72% είναι εισαγόμενη ενέργεια; Σε μια διεθνή κρίση τώρα, εσείς που παριστάνετε εδώ ότι έχετε όλες τις λύσεις στο τσεπάκι με έναν νόμο, με ένα άρθρο, με μια θέση, για πείτε μας τι γίνεται! Πώς επηρεάζεται το δείγμα, όταν το 72% της ενέργειας στη χώρα είναι εισαγόμενη και μόνο το 27%-28% είναι παραγόμενη; Μήπως επηρεάζεται το μείγμα αυτό, όταν τρέχουμε να παρεμποδίσουμε φωτοβολταϊκά, αιολικά πάρκα, ακόμα, αν θέλετε, και την εξόρυξη των υδρογονανθράκων που το προηγούμενο διάστημα έφυγε από το προσκήνιο, γιατί ήταν πολύ χαμηλά οι τιμές, κάτι που είναι αυτονόητο;

Τίποτα δεν έχει φύγει από το τραπέζι. Και μια λογική Κυβέρνηση, όπως είναι η δική μας και ένα λογικό κράτος -αν θέλετε- τίποτα, δεν διώχνει τίποτα από το τραπέζι. Όμως, πώς γίνεται να έρχεστε εδώ και να παριστάνετε τους φιλολαϊκούς και τους έξυπνους χωρίς να προτείνετε απολύτως τίποτα;

Όσον αφορά στον ειδικό φόρο κατανάλωσης, όπως είπε και ο Υπουργός Αγροτικής Ανάπτυξης, θα επιδοτηθεί, θα μειωθεί για τους αγρότες, σχεδόν θα εκμηδενιστεί. Το υπόλοιπο είναι ζήτημα δημοσιονομικών εσόδων και δημοσιονομικής ισορροπίας της χώρας. Να μειώσεις, δηλαδή, και τον φόρο, αλλά να δίνεις και τις επιδοτήσεις, χωρίς να λέει κάποιος πώς βγαίνει ο λογαριασμός.

Βεβαίως, η Κυβέρνηση αναζητά συνεχώς λύσεις για να επιδοτήσει αυτές τις αυξήσεις, ώστε να μην παρεμποδιστεί η κοινωνία και η οικονομία στην παραγωγή της και στο πλαίσιο των δημοσιονομικών δυνατοτήτων, πραγματικά, τις εξαντλεί.

Θέλουμε νέες πηγές ενέργειας; Βεβαίως και θέλουμε! Θέλουμε να εκμεταλλευτούμε τα συγκριτικά πλεονεκτήματα της χώρας. Πρέπει να αξιοποιηθεί ό,τι υπάρχει σε αυτή την ευλογημένη χώρα. Όμως, το να βγαίνετε και να λέτε ότι παρεμποδίζουμε τις ΑΠΕ και ότι είναι αντιπεριβαλλοντικές οι ΑΠΕ και να διαμαρτύρεστε με τέτοια ένταση, όταν αντιμετωπίζουμε διεθνείς κρίσεις που αυξάνουν τις τιμές της ενέργειας, αυτό είναι μια μεγάλη αντίφαση. Γι’ αυτό και δεν πείθετε!

Εξαντλήσαμε όλες τις δυνατότητες της χώρας;

**ΠΡΟΕΔΡΕΥΩΝ (Χαράλαμπος Αθανασίου):** Μάλιστα.

**ΧΡΗΣΤΟΣ ΜΠΟΥΚΩΡΟΣ:** Κύριε Πρόεδρε, θα ήθελα να ολοκληρώσω και να δώσω ορισμένες απαντήσεις. Σας θυμίζω απλά ότι…

**ΠΡΟΕΔΡΕΥΩΝ (Χαράλαμπος Αθανασίου):** Εντάξει, κύριε Μπουκώρο, δεν σας διέκοψα. Συνεχίστε.

**ΧΡΗΣΤΟΣ ΓΙΑΝΝΟΥΛΗΣ:** Νιώσατε μόνος σας την ανάγκη να τελειώσετε;

**ΧΡΗΣΤΟΣ ΜΠΟΥΚΩΡΟΣ:** Όχι, αγαπητέ, κύριε συνάδελφε. Όμως, ας διατηρήσουμε λίγα ψήγματα αξιοπιστίας σε αυτήν την Αίθουσα. Κριτική, βεβαίως, και θα γίνεται, αλλά αρμόδια και υπεύθυνη να αντιμετωπίσει τις συνέπειες αυτής της διεθνούς ενεργειακής κρίσης είναι σαφώς η Κυβέρνηση. Δεν είναι μια ευθύνη την οποία έχουμε αποποιηθεί. Όμως, σας λέω συγκεκριμένους αριθμούς και για το ενεργειακό μείγμα, όπως τι είναι εισαγόμενο, τι είναι παραγόμενο και τι δίνει η Κυβέρνηση, το οποίο δεν επαρκεί, αλλά πρέπει να δίνεται πάντα στο πλαίσιο των δημοσιονομικών δυνατοτήτων.

Και δεν είναι και μια Κυβέρνηση που δεν δίνει, κυρίες και κύριοι συνάδελφοι. Δεν ήταν σφιχτοχέρα η Κυβέρνηση στην αντιμετώπιση των κρίσεων που ενέσκηψαν σε όλον τον κόσμο και μαζί με όλον τον κόσμο και στη χώρα μας. Δεν προκάλεσε η Κυβέρνηση της Νέας Δημοκρατίας αυτές τις κρίσεις.

Θα έλεγα, λοιπόν, ότι ούτως ή άλλως…

**ΧΡΗΣΤΟΣ ΓΙΑΝΝΟΥΛΗΣ:** …(δεν ακούστηκε)

**ΠΡΟΕΔΡΕΥΩΝ (Χαράλαμπος Αθανασίου):** Μην διακόπτετε, κύριε συνάδελφε.

Συνεχίστε, κύριε Μπουκώρο, αλλά μην κάνετε διάλογο.

**ΧΡΗΣΤΟΣ ΜΠΟΥΚΩΡΟΣ:** Ακούστε! Λέτε για τους μισθούς. Εγώ δεν είμαι υπέρ των υψηλότατων μισθών. Λέτε, όμως, για τους μισθούς κάποιων στελεχών. Αν προσθέσετε τις αποζημιώσεις που δίνατε εσείς στα στελέχη που μπορεί να τα μοιράζατε σε δύο, τρία, και στον ΑΔΜΗΕ και στον ΔΕΔΔΗΕ κ.λπ., θα δείτε ότι είναι πολύ περισσότερα. Όμως, τα στελέχη πρέπει να κρίνονται και από τα αποτελέσματα. Και οι άνθρωποι που εσείς είχατε τοποθετήσει σε αυτές τις θέσεις προκάλεσαν 1 δισεκατομμύριο ευρώ ζημιά στη ΔΕΗ. Οι άνθρωποι που εμείς έχουμε τοποθετήσει έχουν προκαλέσει 837 εκατομμύρια ευρώ λειτουργικά κέρδη. Το λες και μια διαφορά αυτό!

**ΧΡΗΣΤΟΣ ΓΙΑΝΝΟΥΛΗΣ:** …(δεν ακούστηκε)

**ΠΡΟΕΔΡΕΥΩΝ (Χαράλαμπος Αθανασίου):** Κύριε Γιαννούλη, δεν σας διέκοψε ο κ. Μπουκώρος πριν.

**ΧΡΗΣΤΟΣ ΜΠΟΥΚΩΡΟΣ:** Από εκεί και πέρα, κυρίες και κύριοι συνάδελφοι, θα έλεγα πως όταν η χώρα καλείται να αντιμετωπίσει είτε γεωπολιτικές είτε οικονομικές διεθνείς κρίσεις, καλό θα ήταν τα κόμματα της Αντιπολίτευσης να συμβάλουν με περισσότερη σοβαρότητα και με περισσότερες υλοποιήσιμες και εφαρμόσιμες προτάσεις, γιατί μαζί μας αγωνιά πραγματικά και ο ελληνικός λαός και κρίνει όχι τις εύκολες υποσχέσεις και τα ανέξοδα λόγια, αλλά τα έργα.

Είναι μια ακόμη κρίση. Βεβαίως, δεν μπορεί να είμαστε κόντρα στους συμμάχους μας, ούτε στην Ευρωπαϊκή Ένωση ούτε στο ΝΑΤΟ. Η Ελλάδα είναι χώρα σταθερότητας και εύχεται να επικρατήσει η λογική και η ειρήνη, το τονίζω, και στην περιοχή μας και ευρύτερα. Διότι το μόνο που δεν χρειάζεται η Ευρώπη αυτή την ώρα είναι ένας ακόμα πόλεμος. Ήταν ένα ενδεχόμενο που το είχαμε διαγράψει τα τελευταία εξήντα-εβδομήντα χρόνια και παίζει ρόλο και η Ευρωπαϊκή Ένωση με τα λάθη της, τις αδυναμίες της, τις καθυστερήσεις της στην εμπέδωση της ειρήνης, τουλάχιστον στην ευρωπαϊκή ήπειρο. Είναι το τελευταίο, λοιπόν, το οποίο χρειαζόμαστε.

Κι ας μην επιχαίρουν ορισμένες πολιτικές δυνάμεις ούτε για τη γεωπολιτική, γεωστρατηγική αυτή περίπτωση ούτε για την ενεργειακή κρίση, η οποία επηρεάζει και την ακρίβεια που πλήττει το εισόδημα του Έλληνα πολίτη και παρεμποδίζει την παραγωγή και από τους αγρότες και από τη μεταποίηση και από τη βιοτεχνία και από τη βιομηχανία. Διότι η Κυβέρνηση είναι εδώ και εργάζεται να βρει λύσεις και θα τις βρει τις λύσεις. Άλλωστε έχει δώσει δείγματα γραφής ότι συναισθάνεται όλες τις δυσκολίες, όποτε κι αν αυτές έχουν προκύψει.

Βεβαίως, κύριε Πρόεδρε, για τις συμβάσεις μίλησε και ο εισηγητής μας και θα μιλήσει και ο Υπουργός, κλείνοντας τη συζήτησή μας. Λέγοντας, λοιπόν, δυο λόγια κλείνω ως εξής: Χρειάζεται περισσότερη υπευθυνότητα, περισσότερη σοβαρότητα, γιατί οι καιροί είναι δύσκολοι.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ, κύριε Μπουκώρο.

Τον λόγο έχει τώρα ο Υφυπουργός Μεταφορών κ. Μιχάλης Παπαδόπουλος.

**ΜΙΧΑΗΛ (ΜΙΧΑΛΗΣ) ΠΑΠΑΔΟΠΟΥΛΟΣ (Υφυπουργός Υποδομών και Μεταφορών):** Ευχαριστώ πολύ, κύριε Πρόεδρε.

Κύριοι συνάδελφοι, νομίζω ότι ήρθε η ώρα, επειδή μιλούσαμε για αεροπορικές συνδέσεις, να αφήσουμε τις υπερπτήσεις και να κάνουμε μια ομαλή προσγείωση. Και το λέω αυτό γιατί εκτός από τις σταθερές θέσεις του ΚΚΕ, που είναι σοβαρές κατά τη γνώμη τους και διαχρονικές, ακούστηκαν απίστευτα πράγματα.

Θα ξεκινήσω τιμητικά από τον Πρόεδρο της Ελληνικής Λύσης. Τι θέλει να μας πει ο κ. Βελόπουλος; Θα αναφερθώ σε ένα, που το θεωρώ πάρα πολύ σοβαρό. Ήθελε να μας πει ότι δεν ξέρει ότι το ΕΣΡ εκλέγεται με μεγάλη πλειοψηφία από τη Βουλή; Ήθελε να μας πει ότι τα μέλη του ΕΣΡ εκλέγονται από την αρμόδια επιτροπή της Βουλής; Δεν ξέρει ότι οι ποινές επιβάλλονται ανάλογα με τη βαρύτητα των πράξεων και προσβάλλονται στο Συμβούλιο της Επικρατείας και άρα δεν είναι μια πρώτη απόφαση; Ήθελε να μας πει ότι το ΕΣΡ δεν ξέρει ότι υποβάλλει κάθε χρόνο -και έχει τύχει να συμμετέχουμε συνάδελφοι- έκθεση στη Βουλή και ελέγχεται από την Βουλή για τα πεπραγμένα του, όπως όλες οι ανεξάρτητες αρχές;

Πραγματικά δεν κατάλαβα και εστιάζω μόνο σε αυτό, γιατί αν αρχίσω να αναλύω και τα επόμενα θα μας πάρει πάρα πολλή ώρα, πιστέψτε με, γιατί ήταν εξαιρετική η υπερπτήση του κ. Βελόπουλου.

Άκουσα με προσοχή -και πραγματικά επειδή είναι η περιοχή μου και με αφορά- θεώρησα πολύ προκλητική την τοποθέτηση του Κοινοβουλευτικού Εκπροσώπου του ΣΥΡΙΖΑ, μιλώντας για απολιγνιτοποίηση και για ενέργεια. Καλά, αφήνω τελευταίο ότι θέλει σταθερή τροχιά στην Κρήτη. Δεν ξέρω αν θα το περιλάβετε, αγαπητέ συνάδελφε, στο πρόγραμμά σας τις επόμενες εκλογές που θα γίνουν στην ώρα τους, αλλά η σταθερή τροχιά στο αεροδρόμιο της Κρήτης είναι ένα θέμα το οποίο μπορείτε να το πείτε. Έχετε πει ακόμα χειρότερα από αυτό.

**ΧΡΗΣΤΟΣ ΓΙΑΝΝΟΥΛΗΣ:** Το περιφερειακό συμβούλιο το ψήφισε.

**ΜΙΧΑΗΛ (ΜΙΧΑΛΗΣ) ΠΑΠΑΔΟΠΟΥΛΟΣ (Υφυπουργός Υποδομών και Μεταφορών):** Το δεύτερο είναι το εξής: Μίλησε για απολιγνιτοποίηση ο ΣΥΡΙΖΑ; Είναι δυνατόν; Δύο χρόνια έχουν περάσει. Είδαμε πώς ξεκίνησε η απολιγνιτοποίηση, πότε έχει ξεκινήσει, πότε η απολιγνιτοποίηση άρχισε τη μεγάλη μείωση του λιγνίτη στην παραγωγή ενέργειας και πότε ξεκίνησε.

Έλεος! Αφήστε την απολιγνιτοποίηση και στηρίξτε τη μετάβαση, γιατί στην ουσία όλα αυτά ξεκίνησαν από εσάς. Από την πλευρά μας, ο Πρωθυπουργός Κυριάκος Μητσοτάκης ήταν τολμηρός και χωρίς να βάλει το κόστος προχώρησε σ’ αυτό που χρειάζεται η περιοχή μας την επόμενη μέρα. Στηρίζω την απολιγνιτοποίηση και πιστεύω ότι αν τηρηθούν όλα αυτά που λέμε –και δεν έχω κανέναν λόγο να πιστεύω το αντίθετο- η επόμενη μέρα στη Δυτική Μακεδονία, στην Κοζάνη, στη Φλώρινα και στη Μεγαλόπολη θα είναι αυτή που αξίζει στους πολίτες της.

Άκουσα τον εισηγητή του ΣΥΡΙΖΑ, τον αγαπητό κατά τα άλλα κ. Γιαννούλη, να εστιάζει και να πυροβολεί συνεχώς τον κ. Καραμανλή.

Κύριε Γιαννούλη, ο κ. Καραμανλής έχει αποδείξει δύο χρόνια τώρα ότι και σοβαρά αντιμετωπίζει τα θέματα της ΥΠΑ και με τον καλύτερο τρόπο προσπαθούμε να ενισχύσουμε την ATA ώστε να λειτουργήσει το γρηγορότερο δυνατόν, κάτι στο οποίο συμφωνούμε.

Είπαμε επίσης –δεσμεύτηκα στην επιτροπή και το ξαναλέω και στην Ολομέλεια- ότι όντως χρήζει μια συζήτηση όσον αφορά στην ΥΠΑ. Όμως, δεν είναι σήμερα η εποχή, τώρα που σε λίγες ημέρες ξεκινάει ο τουρισμός στη χώρα, να αφήνουμε ερωτηματικά για την ασφάλεια των αεροδρομίων και των αεροπλάνων μας. Έλεος! Ο έλεγχος ο οποίος γίνεται από όλες τις υπηρεσίες είναι πραγματικά εξονυχιστικός. Και ποιο είναι το αποτέλεσμα; Τα ελληνικά αεροδρόμια και οι ελληνικές αεροπορικές εταιρείες βραβεύονται τα τελευταία χρόνια από τους διεθνείς οργανισμούς. Αυτό αποδεικνύει και τις δυνατότητες που έχει το ελληνικό κράτος στον έλεγχο, αλλά και τα αποτέλεσμα που φέρνει ο έλεγχος αυτός, αλλά και τον τρόπο με τον οποίον χειρίζονται οι αεροπορικές εταιρείες τα αεροσκάφη τους.

Γι’ αυτό, λοιπόν, ζήτησα να προσγειωθούμε λίγο στην πραγματικότητα από τις υπερπτήσεις που άκουσα. Θα μπορούσαμε να μιλάμε πάρα πολλή ώρα για όλα αυτά. Δεν νομίζω ότι ωφελεί σε κάτι ούτε βοηθάει σε κάτι.

Επίσης, θα απαντήσω στον αγαπητό κ. Βιλιάρδο σε λίγο για όλα αυτά τα οποία ζήτησε, γιατί πραγματικά προφανώς, αν διαβάσει κάποιος τα Πρακτικά, θα δει πολλές απαντήσεις στην επιτροπή. Θα του τις διευκρινίσω, όμως, για να του γίνουν απόλυτα κατανοητές.

Οι συμφωνίες, λοιπόν, που έχουμε σήμερα για κύρωση αεροπορικών υπηρεσιών, ρυθμίζουν θέματα καθιέρωσης λειτουργίας διεθνών αεροπορικών γραμμών μεταξύ των αντίστοιχων εδαφών των χωρών και της Ελληνικής Δημοκρατίας. Ο κοινός στόχος των συμφωνιών είναι ένας, η προώθηση των διεθνών αεροπορικών υπηρεσιών μεταξύ της χώρας μας και με όλες τις υπόλοιπες χώρες.

Πραγματικά, με εντυπωσίασε αυτό που άκουσα από την Ελληνική Λύση ότι εμείς ψηφίζουμε τη μία συμφωνία, αλλά επειδή η άλλη χώρα είναι μικρή και αναπτυσσόμενη δεν θέλουμε τώρα να υπογράψουμε συμφωνία μαζί της. Αυτή είναι η λογική που ακούστηκε από την Ελληνική Λύση. Ψηφίζουμε μόνο την Ινδία –έτσι είπατε, αν δεν κάνω λάθος- αλλά οι υπόλοιπες είναι μικρές χώρες, αναπτυσσόμενες, οπότε δεν θέλουμε συμφωνία. Από τα Πρακτικά είναι ξεκάθαρο αυτό, θα φανούν.

Κυρίες και κύριοι, οι συμφωνίες που κουβεντιάζουμε σήμερα -όπως οι παλαιότεροι το ξέρουν διαχρονικά, γίνονται αντίστοιχες συμφωνίες που συνήθως υπογράφονται από άλλες κυβερνήσεις, όπως έγινε κι αυτή το 2017 - 2018 από την κυβέρνηση του ΣΥΡΙΖΑ και από άλλες κυβερνήσεις ψηφίζονται, κ.τ.λ.- είναι συμφωνίες που είτε η χώρα είναι μικρή, είτε είναι μεγάλη, είτε είναι αναπτυσσόμενη, είτε δεν είναι αναπτυσσόμενη, έχουν ένα στόχο, να ωφελήσουν τις δύο χώρες που συνάπτουν συμφωνία και όχι, όπως το εξωφρενικό που ακούσατε, να δημιουργήσει ευκολία μετακίνησης ντελιβεράδων στην Ελλάδα από το Πακιστάν ή από όπου ακούστηκε από την Ελληνική Λύση.

Υπάρχουν κάποια θέματα όπου πραγματικά πέρα από τις κομματικές απόψεις που έχουμε -και όλοι έχουμε διαφωνίες και διαφορετικές κομματικές απόψεις- πρέπει να είμαστε και λίγο σοβαροί. Δεν μπορεί να μας λέει τώρα η Ελληνική Λύση ότι οι συμφωνίες αυτές θα φέρουν Πακιστανούς να δουλεύουν ντελιβεράδες στην Ελλάδα. Έλεος! Στο 2022 φτάσαμε. Ας εκσυγχρονιστούμε λίγο όλοι μαζί. Χρειάζεται σε όλους μας.

Οι βασικές διατάξεις, λοιπόν, των συμφωνιών αναφέρονται στον διορισμό μιας ή περισσοτέρων αεροπορικών εταιρειών από κάθε χώρα για την εκτέλεση των τακτικών διεθνών αεροπορικών δρομολογίων μεταξύ Ελλάδας, Ινδίας, Μαλαισίας, Μαυρικίου, Κένυας και Ρουάντα, αντίστοιχα στην αεροπορική ασφάλεια και στην αμοιβαία συνδρομή για την πρόληψη πράξεων παράνομης κατακράτησης πολιτικών αεροσκαφών, αλλά και άλλων παράνομων πράξεων κατά της ασφάλειας των αεροσκαφών, των επιβατών και του πληρώματος.

Επειδή ακούστηκαν πολλά, θα είμαι πάρα πολύ σύντομος όσον αφορά τις συμφωνίες, γιατί τα έχουμε πει αναλυτικά και εδώ και στην επιτροπή.

Και κλείνω για να φτάσω στις απαντήσεις τις περιβόητες γι’ αυτά που δεν κατάλαβε ο κ. Βιλιάρδος.

Τα ειδικότερα δικαιώματα της αεροπορικής εκμετάλλευσης, που παρέχονται αμοιβαία από τα συμβαλλόμενα μέρη με τις διατάξεις των συμφωνιών και των παραρτημάτων είναι: πρώτον, το δικαίωμα υπέρπτησης του εδάφους του άλλου συμβαλλόμενου μέρους, δεύτερον, το δικαίωμα προσγείωσης αεροσκαφών στο έδαφος του άλλου συμβαλλόμενου μέρους και στάθμευσης για σκοπούς μη εμπορικούς και, τρίτον, το δικαίωμα στάθμευσης αεροσκαφών στο έδαφος του συμβαλλόμενου μέρους και ειδικότερα στα σημεία διαδρομής που καθορίζονται στο παράρτημα των συμφωνιών, με σκοπό την αποβίβαση - επιβίβαση διεθνούς αεροπορικής κίνησης επιβατών, εμπορευμάτων και ταχυδρομείου.

Η κύρωση των υπ’ όψιν συμφωνιών και παραρτημάτων κρίνεται αναγκαία γιατί προορίζονται για να εξυπηρετήσουν τα γενικότερα συμφέροντα της χώρας, όπως ο τουρισμός, η εμπορευματική κίνηση, η ενίσχυση της συνεργασίας με τις χώρες αυτές. Παράλληλα, η υλοποίηση αυτών των διατάξεων των συμφωνιών θα έχει μόνο θετικές συνέπειες σε πολλούς τομείς της εθνικής οικονομίας.

Θέλω τώρα σε πολύ λίγο χρόνο, κύριε Πρόεδρε, να δώσω απαντήσεις στα ερωτήματα που τέθηκαν και στην επιτροπή και εδώ.

Κατ’ αρχάς οι περισσότεροι εισηγητές διατύπωσαν τον προβληματισμό τους γιατί καθυστέρησε η κύρωση των συμφωνιών από την ελληνική Βουλή. Σας ενημερώνω, για να ξέρετε, ότι αυτό δεν συμβαίνει πρώτη φορά. Το ξέρουμε όλοι.

Το δεύτερο και σημαντικότερο είναι ότι η πρώτη χώρα μετά τη Δημοκρατία του Μαυρικίου που κυρώνει τις συμφωνίες αυτές είναι η Ελλάδα. Και στην ερώτηση που έγινε αν έχουν κυρωθεί από άλλες χώρες, η απάντηση είναι: Όχι, ακόμα οι υπόλοιπες χώρες δεν έχουν κυρώσει τις συμφωνίες. Άρα δεν καθυστέρησε η Ελλάδα.

Ένα άλλο θέμα που ετέθη από τους εισηγητές είναι ότι κατά πόσο η ΑΠΑ θα μπορέσει να κάνει τους προβλεπόμενους ελέγχους για την εφαρμογή αυτών των συμφωνιών. Ναι, η ΑΠΑ ξεκίνησε με καθυστέρηση. Έχει ολοκληρωθεί η διαδικασία στελέχωσής της, ώστε να καλυφθούν οι προβλεπόμενες από τον ιδρυτικό νόμο θέσεις της. Έχει προηγηθεί εντός του 2021 μετάταξη - μεταφορά εξειδικευμένου προσωπικού από την ΥΠΑ και θα ακολουθήσει και η τοποθέτηση προσωπικού από τους φορείς της γενικής κυβέρνησης -τις τελευταίες μέρες ήδη έγιναν κάποιες σκέψεις- και ενδεχόμενες άλλες κενές θέσεις θα καλυφθούν μέσω διαδικασιών του ΑΣΕΠ. Η τοποθέτηση του Κώστα Καραμανλή του Υπουργού Υποδομών και Μεταφορών ειδικά στο θέμα αυτό ήταν και είναι η επίσπευση αυτής της διαδικασίας, γιατί πραγματικά η ΑΠΑ θα παίξει έναν πολύ σημαντικό ρόλο σε όλη αυτή, τη διαδικασία.

Σύμφωνα, λοιπόν, με όλα αυτά που σας είπα, οι προβλεπόμενοι έλεγχοι γίνονται και θα γίνουν άμεσα.

Θέλω να ενημερώσω τον αγαπητό συνάδελφο τον κ. Γκόκα σχετικά με τη σκοπιμότητα του να ερωτώνται τα κόμματα κατά τη διαδικασία σύνταξης αεροπορικών συμφωνιών.

Αγαπητέ συνάδελφε, γνωρίζετε ότι η υπογραφή τέτοιων συμφωνιών γίνεται μόνο από τις αρμόδιες υπηρεσίες του Υπουργείου Εξωτερικών και της ΥΠΑ οι οποίες διαπραγματεύονται με τα συμβαλλόμενα μέρη τις υπό κατάρτιση συμφωνίες. Δεν νομίζω ότι υπάρχει ανάλογο προηγούμενο για την κατάρτιση των συμβάσεων, να ερωτώνται ή να συμμετέχουν τα κόμματα στη δημιουργία της σύμβασης. Η διαδικασία αυτή γίνεται μέσα στις επιτροπές και μέσα στο Κοινοβούλιο.

Σχετικά με την παρατήρηση ότι δεν προβλέπονται από το Γενικό Λογιστήριο του Κράτους δαπάνες για διαβουλεύσεις είναι προφανές ότι το Γενικό Λογιστήριο του Κράτους δεν θεώρησε υπολογίσιμες τις δαπάνες για συμμετοχή σε διαβουλεύσεις ή δεν μπορούσε να προϋπολογίσει, αφού δεν ήξερε το ποσό, και γι’ αυτό δεν συμπεριέλαβε. Αυτή άλλωστε είναι μια συνήθης τακτική η οποία ακολουθείται σε πολλά νομοσχέδια.

Αναφορικά με την παρατήρηση σχετικά με την απαλλαγή από τελωνειακούς δασμούς, λοιπούς φόρους, ειδικούς φόρους κατανάλωσης κ.λπ., θα ήθελα να σας πω ότι πρόκειται για διάταξη η οποία περιλαμβάνεται στις διακρατικές αεροπορικές συμφωνίες κατόπιν προτροπής του Υπουργείου Οικονομικών και αποτελεί μία πρόβλεψη Διεθνούς και Ευρωπαϊκού Δικαίου.

Αναφέρθηκε ότι επειδή είναι πανομοιότυπα τα υποδείγματα των συμφωνιών, ίσως να τα συνέταξε η «FRAPORT». Το ακούσαμε και αυτό. Σας απαντώ, λοιπόν, ότι τα κείμενα που προτείνονται προς διαπραγμάτευση από τη χώρα μας σε τρίτες χώρες βασίζονται σε σχετική λογική του Διεθνούς Οργανισμού Πολιτικής Αεροπορίας όπου έχουν συμπεριληφθεί οι πρότυπες και οι συνιστώμενες κοινοτικές ρήτρες. Είναι μία επιταγή της Ευρωπαϊκής Επιτροπής. Σχετικά με τη μεταφορά μεταξύ δύο προορισμών της ίδιας επικράτειας, δεν παρέχεται δυνατότητα ενδομεταφοράς σε αερομεταφορείς τρίτης χώρας, δηλαδή να παραλάβει επιβάτες από ένα σημείο της Ελλάδας και να τους μεταφέρει σε άλλο. Δεν επιτρέπεται αυτό.

Η μόνη αποβίβαση επιβατών που επιτρέπεται είναι αυτή που μεταφέρει σε μία χώρα, σε ένα πρώτο σημείο, κι αν το δρομολόγιο συνεχίζεται και μέσα στη χώρα, να αποβιβάσει και σε ένα δεύτερο σημείο.

Διπλή φορολογία: Το θέμα της διπλής φορολόγησης αποτελεί αντικείμενο διακρατικής συμφωνίας που συνάπτει το Υπουργείο Οικονομικών. Ωστόσο, αν ζητηθεί από την άλλη πλευρά, μπορεί να εισαχθεί σχετική αναφορά στο κείμενο της διακρατικής αναφορικής συμφωνίας περί εφαρμογής της συμφωνίας, αποφυγής της διπλής φορολογίας.

Γιατί δεν περιλαμβάνει το άρθρο τη Γκόα της Ινδίας; Μέχρι πρόσφατα η Ινδία χορηγούσε ως σημείο της επικράτειάς της μόνο το Νέο Δελχί. Η Ελλάδα είναι η πρώτη χώρα στην οποία χορηγήθηκαν έξι σημεία προορισμού ως πακέτα αερολιμένων, στους οποίους η Ινδία είχε πρόσφατα απελευθερώσει την πρόσβαση. Η Γκόα δεν περιλαμβάνεται στα αεροδρόμια αυτά, αλλά θα μπορούσε να αποτελέσει μελλοντικά ένα αντικείμενο συζήτησης -σωστά- εάν προκύψουν ανάγκες της αγοράς κι αν ζητηθεί η σύνδεση σε προσωρινή βάση.

Και κλείνοντας, θα ήθελα να αναφερθώ επιγραμματικά στις διάφορες άλλες παρατηρήσεις οι οποίες αναφέρθηκαν. Πρώτον, τα μέρη είναι πάντα δύο, και ειδικότερα, οι αεροπορικές αρχές. Στα παραχωρηθέντα αεροδρόμια η Αστυνομία ασκεί όλες τις αρμοδιότητες που προβλέπονται στη νομοθεσία, ανεξαρτήτως του φορέα λειτουργίας του αεροδρομίου. Αυτό το λέω γιατί ακούστηκε ότι λόγω της «FRAPORT» δεν υπάρχει έλεγχος στα αεροδρόμια από την Αστυνομία. Δεν είναι δυνατόν να τεθούν ανώτατα ή κατώτατα όρια, καθώς η συμφωνία περιλαμβάνει μόνο τους όρους εφαρμογής των ναύλων. Αρμόδια για θέματα ελέγχου επί θεμάτων ανταγωνισμού, όσον αφορά την εφαρμογή των ναύλων, θα είναι η ΑΠΑ.

Θεωρήσεις εισόδου εκδίδονται από την πρεσβεία ή από διαπιστευμένο προξενείο από τη χώρα μας και είναι καθαρά θέμα του ΥΠΕΞ. Για το θέμα της αυτοεξυπηρέτησης, θέλω να σας πω ότι κάθε μεταφορέας διατηρεί το δικαίωμα αυτοεξυπηρέτησης και δεν μπορεί να τεθεί προορισμός και να αποτελεί δε η συνιστώμενη κοινοτική ρήτρα.

Προσπάθησα να καλύψω όλες, μα όλες τις ερωτήσεις που ακούστηκαν. Και το λέω αυτό, γιατί, ξέρετε, έχουμε συνηθίσει ότι οι κυρώσεις είναι μία διαδικασία λίγο τετριμμένη και λίγο κουραστική. Όχι. Αν ψάξετε τις κυρώσεις και δείτε τι έχει προηγηθεί, πραγματικά έχουν ενδιαφέρον.

Με όλα αυτά, λοιπόν, σας προτείνω να ψηφίσετε τις κυρώσεις για ένα και μοναδικό λόγο, κατ’ αρχάς, γιατί είναι προς το συμφέρον της χώρας μας και των Ελλήνων πολιτών.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ, κύριε Υπουργέ.

Κυρίες και κύριοι συνάδελφοι, κηρύσσεται περαιωμένη η συζήτηση ενιαία επί της αρχής και των άρθρων των σχεδίων νόμου του Υπουργείου Υποδομών και Μεταφορών και η ψήφισή τους θα γίνει χωριστά.

Προχωρούμε στην ψήφιση επί της αρχής, των άρθρων και του συνόλου του σχεδίου νόμου: «Κύρωση της Συμφωνίας Αεροπορικών Υπηρεσιών μεταξύ της Κυβέρνησης της Ελληνικής Δημοκρατίας και της Κυβέρνησης της Μαλαισίας».

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι, εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Χαράλαμπος Αθανασίου):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Κύρωση της Συμφωνίας Αεροπορικών Υπηρεσιών μεταξύ της Κυβέρνησης της Ελληνικής Δημοκρατίας και της Κυβέρνησης της Μαλαισίας |
| Επί της Αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο πρώτο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Ακροτελεύτιο άρθρο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Επί του Συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Χαράλαμπος Αθανασίου):** Συνεπώς το σχέδιο νόμου του Υπουργείου Υποδομών και Μεταφορών: «Κύρωση της Συμφωνίας Αεροπορικών Υπηρεσιών μεταξύ της Κυβέρνησης της Ελληνικής Δημοκρατίας και της Κυβέρνησης της Μαλαισίας» έγινε δεκτό κατά πλειοψηφία ενιαία επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελ. 120α)

**ΠΡΟΕΔΡΕΥΩΝ (Χαράλαμπος Αθανασίου):** Προχωρούμε στην ψήφιση επί της αρχής, των άρθρων και του συνόλου του σχεδίου νόμου του Υπουργείου Υποδομών και Μεταφορών: «Κύρωση της Συμφωνίας Αεροπορικών Υπηρεσιών μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Ινδίας».

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι, εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Χαράλαμπος Αθανασίου):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Κύρωση της Συμφωνίας Αεροπορικών Υπηρεσιών μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Ινδίας |
| Επί της Αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΠΡΝ |
| Άρθρο πρώτο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΠΡΝ |
| Ακροτελεύτιο άρθρο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΠΡΝ |
| Επί του Συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΠΡΝ |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Χαράλαμπος Αθανασίου):** Συνεπώς το σχέδιο νόμου του Υπουργείου Υποδομών και Μεταφορών: «Κύρωση της Συμφωνίας Αεροπορικών Υπηρεσιών μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Ινδίας» έγινε δεκτό κατά πλειοψηφία ενιαία επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελ. 124α)

**ΠΡΟΕΔΡΕΥΩΝ (Χαράλαμπος Αθανασίου):** Προχωρούμε στην ψήφιση επί της αρχής, των άρθρων και του συνόλου του σχεδίου νόμου του Υπουργείου Υποδομών και Μεταφορών: «Κύρωση της Συμφωνίας Αεροπορικών Υπηρεσιών μεταξύ της Κυβέρνησης της Δημοκρατίας του Μαυρικίου και της Κυβέρνησης της Ελληνικής Δημοκρατίας».

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι, εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Χαράλαμπος Αθανασίου):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Κύρωση της Συμφωνίας Αεροπορικών Υπηρεσιών μεταξύ της Κυβέρνησης της Δημοκρατίας του Μαυρίκιου και της Κυβέρνησης της Ελληνικής Δημοκρατίας |
| Επί της Αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο πρώτο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Ακροτελεύτιο άρθρο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Επί του Συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Χαράλαμπος Αθανασίου):** Συνεπώς το σχέδιο νόμου του Υπουργείου Υποδομών και Μεταφορών: «Κύρωση της Συμφωνίας Αεροπορικών Υπηρεσιών μεταξύ της Κυβέρνησης της Δημοκρατίας του Μαυρικίου και της Κυβέρνησης της Ελληνικής Δημοκρατίας» έγινε δεκτό κατά πλειοψηφία ενιαία επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελ. 128α)

**ΠΡΟΕΔΡΕΥΩΝ (Χαράλαμπος Αθανασίου):** Προχωρούμε στην ψήφιση επί της αρχής, των άρθρων και του συνόλου του σχεδίου νόμου του Υπουργείου Υποδομών και Μεταφορών: «Κύρωση της Συμφωνίας Αεροπορικών Υπηρεσιών μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Κένυας».

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι, εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Χαράλαμπος Αθανασίου):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Κύρωση της Συμφωνίας Αεροπορικών Υπηρεσιών μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Κένυας |
| Επί της Αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο πρώτο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Ακροτελεύτιο άρθρο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Επί του Συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Χαράλαμπος Αθανασίου):** Συνεπώς το σχέδιο νόμου του Υπουργείου Υποδομών και Μεταφορών: «Κύρωση της Συμφωνίας Αεροπορικών Υπηρεσιών μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Κένυας» έγινε δεκτό κατά πλειοψηφία ενιαία επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου 133α)

**ΠΡΟΕΔΡΕΥΩΝ (Χαράλαμπος Αθανασίου):** Προχωρούμε στην ψήφιση επί της αρχής, των άρθρων και του συνόλου του σχεδίου νόμου του Υπουργείου Υποδομών και Μεταφορών: «Κύρωση της Συμφωνίας Αεροπορικών Υπηρεσιών μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Ρουάντα».

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι, εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Χαράλαμπος Αθανασίου):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Κύρωση της Συμφωνίας Αεροπορικών Υπηρεσιών μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Ρουάντα |
| Επί της Αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο πρώτο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Ακροτελεύτιο άρθρο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Επί του Συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Χαράλαμπος Αθανασίου):** Συνεπώς το σχέδιο νόμου του Υπουργείου Υποδομών και Μεταφορών: «Κύρωση της Συμφωνίας Αεροπορικών Υπηρεσιών μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Ρουάντα» έγινε δεκτό κατά πλειοψηφία ενιαία επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελ.138α)

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο των παραπάνω νομοσχεδίων.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Χαράλαμπος Αθανασίου):** Το Σώμα παρέσχε τη ζητηθείσαεξουσιοδότηση.

Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Χαράλαμπος Αθανασίου):** Με τη συναίνεση του Σώματος και ώρα 13.28΄ λύεται η συνεδρίαση για αύριο, ημέρα Πέμπτη 24 Φεβρουαρίου 2022 και ώρα 10.00΄, με αντικείμενο εργασιών του Σώματος, νομοθετική εργασία: 1) μόνη συζήτηση και ψήφιση επί της αρχής, των άρθρων και του συνόλου του σχεδίου νόμου: «Κύρωση της Σύμβασης της Χάγης της 13ης Ιανουαρίου 2000 για τη διεθνή προστασία των ενηλίκων», 2) μόνη συζήτηση και ψήφιση επί της αρχής, των άρθρων και του συνόλου του σχεδίου νόμου: «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης του Μαυροβουνίου επί της συνεργασίας και προστασίας από φυσικές και ανθρωπογενείς καταστροφές», 3) μόνη συζήτηση και ψήφιση επί της αρχής, των άρθρων και του συνόλου του σχεδίου νόμου: «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας του Αζερμπαϊτζάν σχετικά με τη συνεργασία και την αμοιβαία βοήθεια στον τομέα της πρόληψης και της εξάλειψης των συνεπειών φυσικών καταστροφών και ανθρωπογενών ατυχημάτων».

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**