(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΠΒ΄

Δευτέρα, 28 Φεβρουαρίου 2022

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Άδεια απουσίας του Βουλευτή κ. Νικολάου Παππά, σελ.   
2. Αναφορά από τον Προεδρεύοντα κ. Χαράλαμπο Αθανασίου στην εκδημία του Δημήτρη Τσοβόλα και της Μαριέττα Γιαννάκου και τήρηση ενός λεπτού σιγής, σελ.

3. Επί διαδικαστικού θέματος, σελ.   
  
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Συζήτηση επικαίρων ερωτήσεων:   
 α) Προς τον Υπουργό Ανάπτυξης και Επενδύσεων, με θέμα: «Αντικατάσταση Γιάννη Χατζηθεοδοσίου από τη θέση του Προέδρου της Κεντρικής Ένωσης Επιμελητηρίων Ελλάδος (ΚΕΕΕ)», σελ.   
 β) Προς τον Υπουργό Εσωτερικών, με θέμα: «Δημόσιο Οικολογικό πάρκο Φαληρικού Όρμου, το νέο γιοφύρι της Άρτας», σελ.   
 γ) Προς τον Υπουργό Υγείας:   
 i. με θέμα: «Συστηματική απαξίωση των υπηρεσιών του Εθνικού Κέντρου Αποκατάστασης (ΕΚΑ)», σελ.   
 ii. με θέμα: «Αβέβαιο το εργασιακό μέλλον των συμβασιούχων ορισμένου χρόνου σε καθαριότητα, σίτιση και φύλαξη στα Νοσοκομεία της Αχαΐας», σελ.   
 iii. με θέμα: «Η κυβέρνηση οδηγεί στην απόλυση 220 εργαζόμενους Συμβασιούχους Ορισμένου Χρόνου (ΣΟΧ) στο Πανεπιστημιακό Γενικό Νοσοκομείο Ιωαννίνων (ΠΓΝΙ)», σελ.   
 iv. με θέμα: «Αναγκαιότητα άμεσης λειτουργίας της 2ης Τοπικής Μονάδας Υγείας (Το.Μ.Υ.) Λαμίας (περιοχή Παγκρατίου)», σελ.   
 v. με θέμα: « Άμεση λειτουργία της Τοπικής Μονάδας Υγείας (ΤΟΜΥ) Λιβαδειάς», σελ.   
 vi. με θέμα: « Άμεση απόσυρση της ρύθμισης για αφαίρεση του δικαιώματος συνταγογράφησης ανασφάλιστων πολιτών από ιδιώτες ιατρούς», σελ.   
 vii. με θέμα: «Πόσες ερωτήσεις απαιτούνται για να επιλύσετε το πρόβλημα του προσωπικού του ακτινολογικού Εργαστηρίου του Πανεπιστημιακό Γενικό Νοσοκομείο Λάρισας (ΠΓΝΛ);», σελ.   
 vii. με θέμα: « Έλλειψη παιδιάτρων στην Ικαρία», σελ.   
 ix. με θέμα: Εκτός ΜΕΘ το 60% των θανάτων από covid-19 στο Νοσοκομείο Παπανικολάου», σελ.   
 x. με θέμα: « Άμεση αντικατάσταση του αξονικού τομογράφου στο Γενικό Νοσοκομείο Λάρισας», σελ.   
 xi. με θέμα: «Μετακινήσεις και αποσπάσεις προσωπικού από τη Νοσηλευτική Μονάδα Ναυπλίου», σελ.   
 xii. με θέμα: «Προβλήματα και προοπτικές του Νοσοκομείου Ρεθύμνου και εν γένει του Εθνικού Συστήματος Υγείας στο Νομό Ρεθύμνου», σελ.   
 δ) Προς τον Υπουργό Οικονομικών:   
 i. με θέμα: « Άμεση επίλυση του θέματος ιδιοκτησίας εκατοντάδων μικροϊδιοκτητών των τοπικών κοινοτήτων Ευάνδρου, Βουνού, Στρίγκου και Κανδάλου, του Δήμου Τρίπολης γύρω από την λίμνη Τάκα», σελ.   
 ii. με θέμα: «Επιπλέον παράταση της επαναλειτουργίας της πλατφόρμας arogi.gov.gr και άμεση πληρωμή της προκαταβολής για όλους και όλες, χωρίς γραφειοκρατικά εμπόδια», σελ.   
 iii. με θέμα: «Επιπλέον παράταση της επαναλειτουργίας της πλατφόρμας arogi.gov.gr και άμεση πληρωμή της προκαταβολής για όλους και όλες, χωρίς γραφειοκρατικά εμπόδια», σελ.   
 ε) Προς την Υπουργό Πολιτισμού και Αθλητισμού, με θέμα: «Για την επιχείρηση παράδοσης του Ολυμπιακού Κέντρου Αντισφαίρισης του ΟΑΚΑ σε ιδιωτικά συμφέροντα», σελ.   
 στ) Προς τον Υπουργό Κλιματικής Κρίσης και Πολιτικής Προστασίας:   
 i. με θέμα: «Σχεδιασμός αντιπυρικής αγροτοδασοπροστασίας 2022», σελ.   
 ii. με θέμα: «Ανάγκη αλλαγής πολιτικής στον σχεδιασμό αντιμετώπισης των δασικών πυρκαγιών», σελ.   
 ζ) Προς τον Υπουργό Περιβάλλοντος και Ενέργειας:   
 i. με θέμα: «Διαχείριση απορριμμάτων, πρόστιμα και διαχρονική παθογένεια», σελ.   
 ii. με θέμα: «Εκβρασμοί ζιφιών σε θαλάσσια περιοχή στην Κέρκυρα όπου διεξάγονται σεισμικές έρευνες για πετρέλαια», σελ.   
 iii. με θέμα: « Όρος Βέρμιο: 70 ανεμογεννήτριες σε υψόμετρο 1.700-2.065 μέτρων», σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
1. Κατάθεση σχεδίου νόμου:

Ο Υφυπουργός Πολιτισμού και Αθλητισμού, οι Υπουργοί Οικονομικών, Ανάπτυξης και Επενδύσεων, Εθνικής Άμυνας, Παιδείας και Θρησκευμάτων, Εργασίας και Κοινωνικών Υποθέσεων, Υγείας, Περιβάλλοντος και Ενέργειας, Προστασίας του Πολίτη, Πολιτισμού και Αθλητισμού, Δικαιοσύνης, Εσωτερικών, Μετανάστευσης και Ασύλου, Υποδομών και Μεταφορών, Ναυτιλίας και Νησιωτικής Πολιτικής, Τουρισμού, οι Υπουργοί Επικρατείας, οι Αναπληρωτές Υπουργοί Οικονομικών και Εσωτερικών, καθώς και ο Υφυπουργός στον Πρωθυπουργό, κατέθεσαν την 28.2.2022 σχέδιο νόμου: «Μέτρα αντιμετώπισης της οπαδικής βίας, ενίσχυση του θεσμικού πλαισίου λειτουργίας των λεσχών φιλάθλων, αθλητικός εθελοντισμός, πνευματικός αθλητισμός, ηλεκτρονικός αθλητισμός (e-sports), εργασιακός αθλητισμός, άλλες διατάξεις για τον εκσυγχρονισμό της αθλητικής νομοθεσίας και λοιπές διατάξεις», σελ.

ΠΡΟΕΔΡΕΥΟΝΤΕΣ

ΑΒΔΕΛΑΣ Α., σελ.

ΑΘΑΝΑΣΙΟΥ Χ., σελ.

ΛΑΜΠΡΟΥΛΗΣ Γ., σελ.

ΟΜΙΛΗΤΕΣ

Α. Επί διαδικαστικού θέματος:  
 ΑΒΔΕΛΑΣ Α. , σελ.   
 ΑΘΑΝΑΣΙΟΥ Χ. , σελ.   
 ΑΥΓΕΝΑΚΗΣ Ε. , σελ.   
 ΛΑΜΠΡΟΥΛΗΣ Γ. , σελ.   
  
Β. Επί των επικαίρων ερωτήσεων:  
 ΑΜΥΡΑΣ Γ. , σελ.   
 ΑΝΑΓΝΩΣΤΟΠΟΥΛΟΥ Α. , σελ.   
 ΑΠΟΣΤΟΛΟΥ Ε. , σελ.   
 ΑΡΣΕΝΗΣ Κ. , σελ.   
 ΑΥΓΕΝΑΚΗΣ Ε. , σελ.   
 ΒΕΣΥΡΟΠΟΥΛΟΣ Α. , σελ.   
 ΓΕΩΡΓΙΑΔΗΣ Σ. , σελ.   
 ΓΚΑΓΚΑ Α. , σελ.   
 ΚΑΣΤΑΝΙΔΗΣ Χ. , σελ.   
 ΚΑΦΑΝΤΑΡΗ Χ. , σελ.   
 ΚΕΓΚΕΡΟΓΛΟΥ Β. , σελ.   
 ΚΟΚΚΑΛΗΣ Β. , σελ.   
 ΚΟΜΝΗΝΑΚΑ Μ. , σελ.   
 ΚΩΝΣΤΑΝΤΙΝΟΠΟΥΛΟΣ Ο. , σελ.   
 ΛΑΜΠΡΟΥΛΗΣ Γ. , σελ.   
 ΛΟΒΕΡΔΟΣ Α. , σελ.   
 ΜΕΪΚΟΠΟΥΛΟΣ Α. , σελ.   
 ΜΟΥΖΑΛΑΣ Ι. , σελ.   
 ΠΕΤΣΑΣ Σ. , σελ.   
 ΠΛΕΥΡΗΣ Α. , σελ.   
 ΠΟΥΛΑΣ Α. , σελ.   
 ΠΟΥΛΟΥ Π. , σελ.   
 ΣΑΡΑΚΙΩΤΗΣ Ι. , σελ.   
 ΣΥΝΤΥΧΑΚΗΣ Ε. , σελ.   
 ΤΖΟΥΦΗ Μ. , σελ.   
 ΤΟΥΡΝΑΣ Ε. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΠΒ΄

Δευτέρα 28 Φεβρουαρίου 2022

Αθήνα, σήμερα 28 Φεβρουαρίου 2022, ημέρα Δευτέρα και ώρα 15.12΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Β΄ Αντιπροέδρου αυτής κ. **ΧΑΡΑΛΑΜΠΟΥ ΑΘΑΝΑΣΙΟΥ**.

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι, αρχίζει η συνεδρίαση.

Πριν εισέλθουμε στη διαδικασία του κοινοβουλευτικού ελέγχου, θα ήθελα να αναφερθώ στους δύο εκλιπόντες συναδέλφους μας.

Η Βουλή και εν γένει ο πολιτικός κόσμος της χώρας πενθεί δύο αξιόλογους πολιτικούς που ο καθένας από τη δική του σκοπιά συνέβαλε στη διαμόρφωση της πολιτικής ιστορίας μας.

Ο Δημήτρης Τσοβόλας, για τον οποίο έγινε αναφορά και την Παρασκευή, υπήρξε ιδρυτικό μέλος του ΠΑΣΟΚ. Εκλέχτηκε για πρώτη φορά Βουλευτής Άρτας το 1977 και επανεκλέχτηκε το 1981 και το 1985. Διετέλεσε Υπουργός Οικονομικών την περίοδο 1985 - 1989. Επίσης, ήταν ιδρυτής και Πρόεδρος του ΔΗΚΚΙ από το 1995 μέχρι το 2004.

Ο Δημήτρης Τσοβόλας σε όλη τη διάρκεια της ζωής και της σταδιοδρομίας του δεν σταμάτησε να αγωνίζεται για τα ιδανικά και τις ιδέες του, πάντα με μαχητικότητα και διάθεση προσφοράς στο κοινό καλό και στην πρόοδο.

Στην οικογένεια και τους οικείους του η Βουλή εκφράζει τα ειλικρινή συλλυπητήριά της!

Η Μαριέττα Γιαννάκου υπήρξε μια σπουδαία πολιτικός που με το έργο και τη ζωή της τίμησε τη δημόσια ζωή στη χώρα μας και στην Ευρωπαϊκή Ένωση. Στη χώρα μας, όπου εξελέγη πέντε φορές Βουλευτής στο εθνικό Κοινοβούλιο, υπήρξε παράδειγμα ψύχραιμης και μετριοπαθούς πολιτικού που δεν δίσταζε να συμμετέχει με τις δημιουργικές παρεμβάσεις της στη διαμόρφωση του κοινοβουλευτικού διαλόγου και της νομοθεσίας.

Στην Ευρωπαϊκή Ένωση, όπου εξελέγη τέσσερις φορές στο Ευρωπαϊκό Κοινοβούλιο, συνέβαλε στη χάραξη της πολιτικής της Ευρωπαϊκής Ένωσης κατά της μάστιγας των ναρκωτικών και στη διάδοση της ιδέας της αμυντικής αλληλεγγύης μεταξύ των κρατών-μελών της. Η αναγνώρισή της καθολική. Έτσι, τον Νοέμβριο του 2020 εκλέγεται Αντιπρόεδρος της Κοινοβουλευτικής Συνέλευσης του ΝΑΤΟ, αξίωμα που για πρώτη φορά ανατίθεται σε Βουλευτή μας. Όπως τόνισε και ο Πρόεδρος της Βουλής, «φεύγοντας σήμερα από τη ζωή η πολύ άξια και πολύ αγαπητή μας Μαριέττα, αφήνει ένα πάντα ζωντανό παράδειγμα αγωνιστικότητας, προσωπικής και πολιτικής εθνικής προσφοράς και προσήλωσης στις κοινοβουλευτικές και ευρωπαϊκές αξίες».

Στους οικείους της ευχόμαστε ολόψυχα θερμά συλλυπητήρια!

Παρακαλώ τώρα να τηρήσουμε ενός λεπτού σιγή.

(Στο σημείο αυτό τηρείται στην Αίθουσα ενός λεπτού σιγή)

Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό του ο Γενικός Γραμματέας Νομικών και Κοινοβουλευτικών Θεμάτων ενημερώνει το Σώμα για τον κατάλογο των επίκαιρων ερωτήσεων της σημερινής συνεδρίασης.

Ξεκινούμε με τη δεύτερη με αριθμό 428/14-2-2022 επίκαιρη ερώτηση δεύτερου κύκλου του Βουλευτή Β1΄ Βόρειου Τομέα Αθηνών του Κινήματος Αλλαγής κ. Ανδρέα Λοβέρδου προς τον Υπουργό Ανάπτυξης και Επενδύσεων, με θέμα: «Αντικατάσταση Γιάννη Χατζηθεοδοσίου από τη θέση του Προέδρου της Κεντρικής Ένωσης Επιμελητηρίων Ελλάδος (ΚΕΕΕ)».

Στην επίκαιρη ερώτηση θα απαντήσει ο Υπουργός Ανάπτυξης και Επενδύσεων κ. Άδωνις Γεωργιάδης.

Κύριε Λοβέρδο, έχετε τον λόγο για δύο λεπτά.

**ΑΝΔΡΕΑΣ ΛΟΒΕΡΔΟΣ:** Ευχαριστώ, κύριε Πρόεδρε.

Κατ’ αρχάς, δράττομαι της ευκαιρίας που είμαστε στην Αίθουσα, ενώ συμβαίνουν όσα συμβαίνουν με την εισβολή των Ρώσων στην Ουκρανία, να πω ότι πέρα από τη ρητή και απερίφραστη και σαφή καταδίκη αυτής της εισβολής, που έγινε κατά παράβαση όλων των κανόνων του Διεθνούς Δικαίου, εκφράζω την ελπίδα πως αύριο στη συζήτηση στην Αίθουσα αυτή μεταξύ των πολιτικών Αρχηγών θα είναι ελάχιστοι οι «ισαποστάκηδες» και οι «ναιμεναλλάδες». Η αποδοκιμασία πρέπει να είναι, επαναλαμβάνω, ρητή, σαφής και απερίφραστη.

Σε ό,τι αφορά το θέμα της επίκαιρης ερώτησής μου, απευθυνόμενος στον Υπουργό που έχει την εποπτεία της λειτουργίας των επιμελητηρίων της χώρας και έχοντας και επίγνωση του τι ακριβώς είναι ο θεσμός των επιμελητηρίων όπως ο νόμος τον καθορίζει, θέλω να ρωτήσω αν τελικά για να είσαι πρόεδρος της Κεντρικής Ένωσης Επιμελητηρίων Ελλάδας πρέπει υποχρεωτικά να ανήκεις σε ένα κόμμα και να υποστηρίζεις την πολιτική του ή αν, εκφράζοντας αυτό που ο νόμος απαιτεί, δηλαδή να είσαι ένας οιονεί σύμβουλος της Κυβέρνησης και του κράτους για θέματα που αφορούν στη λειτουργία της οικονομίας, και των επιχειρήσεων και των επιχειρηματιών, πρέπει να λες αυτό που πιστεύεις ότι είναι καλύτερο για τα μέλη σου και όχι αυτό το οποίο είναι αρεστό στην Κυβέρνηση.

Η επίκαιρη ερώτησή μου, κύριε Πρόεδρε, έγινε αφού προηγουμένως κατέθεσα μια γραπτή, στην οποία γραπτή ερώτηση μου απήντησε ο αρμόδιος γενικός γραμματέας του Υπουργείου, ο οποίος μου είπε ότι ο νόμος λέει ότι αυτά τα καθορίζουν στο πλαίσιο της αυτοδιοίκησής τους οι ίδιες οι ενώσεις και ότι η Κυβέρνηση δεν έχει καμμία ανάμειξη. Ελπίζω ο Υπουργός να μην μείνει σε αυτό.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Υπουργέ, έχετε τον λόγο για την πρωτολογία σας.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Κατ’ αρχάς, κύριε συνάδελφε, να υπερθεματίσω σε όσα είπατε για την Ουκρανία. Είναι προφανές ότι έχουμε μια παράνομη εισβολή. Είναι απολύτως προφανές ότι όλος ο ελληνικός λαός είναι με το πλευρό της Ουκρανίας και των αγωνιστών για την ανεξαρτησία της χώρας τους. Η ιστορία της Ελλάδος και τα αισθήματα των Ελλήνων διαχρονικά υπέρ των αγωνιστών για την ανεξαρτησία τους και την ελευθερία τους, επιβάλλουν, όπως η Ελλάδα και σε αυτή την περίπτωση να είναι με το μέρος του αμυνόμενου και όχι με το μέρος του εισβολέα. Εδώ δεν χωρούν ούτε προσπάθειες διπλωματικές ούτε προσπάθειες κάποιοι να τα ωραιοποιήσουν ή να σταθούν στη μέση. Ή είσαι με τον εισβολέα και τον κατακτητή ή είσαι με τον αμυνόμενο. Δεν υπάρχει εδώ πέρα άλλη γραμμή. Και η Κυβέρνηση της Ελλάδας έχει ξεκαθαρίσει με όλους τους δυνατούς τρόπους ότι είμαστε με τον αμυνόμενο, με αυτόν που μάχεται για την ανεξαρτησία και την ελευθερία της χώρας του. Τελεία!

Έρχομαι στην ερώτηση που θέσατε και τη διαβάζω: «Η αιφνιδιαστική αντικατάσταση του κ. Γιάννη Χατζηθεοδοσίου ως Προέδρου της ΚΕΕΕ προκαλεί έκπληξη και ερωτηματικά και αυτό γιατί είναι απολύτως αναιτιολόγητη. Για ποιους λόγους έγινε η αντικατάσταση του κ. Χατζηθεοδοσίου; Τι «δεν άρεσε» από τη δράση του κ. Χατζηθεοδοσίου; Ο επικεφαλής ενός επιμελητηριακού φορέα πρέπει να ευθυγραμμίζεται πειθήνια στις κυβερνητικές πολιτικές, για να μην κινδυνεύει με αντικατάσταση;».

Ακούστε, κύριε συνάδελφε. Η Κεντρική Ένωση Επιμελητηρίων, όπως και τα επιμελητήρια, είναι ανεξάρτητοι οργανισμοί και αυτοδιοικούμενοι. Αυτός δεν είναι λόγος, όπως είπατε πριν, για να υπεκφύγω ή να κρυφτώ. Είναι έτσι από τη φύση τους. Αλίμονο, εάν ο εκάστοτε Υπουργός αποφάσιζε ποιος θα είναι πρόεδρος ή δεν θα είναι πρόεδρος! Η ΚΕΕΕ, λοιπόν, έχει εσωτερικό κανονισμό λειτουργίας και ναι, κύριε συνάδελφε, έχει δημοκρατικές διαδικασίες, πλειοψηφίες και μειοψηφίες.

Η πλειοψηφία, λοιπόν, του Διοικητικού Συμβουλίου της ΚΕΕΕ αποφάσισε την αντικατάσταση του κ. Χατζηθεοδοσίου με τον κ. Μασούτη. Δεν έχω καταλάβει πώς ακριβώς πιστεύετε ότι ο Υπουργός Ανάπτυξης και Επενδύσεων θα μπορούσε να έχει οποιαδήποτε εμπλοκή, για να εμποδίσει ή να αποτρέψει την απόφαση μιας πλειοψηφίας ενός οργάνου κι εάν θα είχα οποιαδήποτε νομιμοποιητική βάση για να εισέλθω σ’ αυτό.

Τέλος, θα μου επιτρέψετε να πω και το εξής: Πρώτον, είχα και εξακολουθώ να έχω εξαιρετικά καλή συνεργασία με τον κ. Χατζηθεοδοσίου από την άλλη του ιδιότητα, αυτή του Προέδρου του Επιμελητηρίου. Πρέπει να σας πω ότι με όλο αυτό το θέμα της πανδημίας, όπως με όλους τους προέδρους των επιμελητηρίων, έτσι και με τον κ. Χατζηθεοδοσίου είχα εξαιρετικά καλή συνεργασία. Ως Πρόεδρος δε, της ΚΕΕΕ με τίμησε και με δημόσια εκδήλωση στη Θεσσαλονίκη στο πλαίσιο της ΔΕΘ φέτος. Άρα, εγώ προσωπικά, δεν έχω τίποτα εναντίον του κ. Χατζηθεοδοσίου και δεν ξέρω γιατί γράφετε αυτό το πράγμα στην ερώτησή σας. Είχα πάντα πολύ καλή συνεργασία. Το ίδιο καλή συνεργασία είχα πάντα και με τον κ. Μασούτη, τον διάδοχό του τώρα στην προεδρία της ΚΕΕΕ. Η απόφαση του Διοικητικού Συμβουλίου της ΚΕΕΕ να εκλέξει νέο πρόεδρο είναι δική τους απόφαση, χωρίς καμμία εμπλοκή της Κυβέρνησης.

Ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Λοβέρδο, έχετε τον λόγο για τη δευτερολογία σας.

**ΑΝΔΡΕΑΣ ΛΟΒΕΡΔΟΣ:** Δυστυχώς, κύριε Υπουργέ, μείνατε στο τυπικό. Αν θυμάμαι καλά -μια και το πάτε έτσι- τα επιμελητήρια είναι νομικά πρόσωπα δημοσίου δικαίου. Και όπως είπα και στην πρώτη μου τοποθέτηση, ο νομοθέτης τα θέλει συμβούλους του κράτους, δηλαδή και των κυβερνήσεων του.

Από τυπικής πλευράς, ένα νομικό πρόσωπο δημοσίου δικαίου αναδεικνύει την ηγεσία του, όπως ο νόμος ορίζει. Από ουσιαστικής πλευράς, ο αρμόδιος Υπουργός που τα εποπτεύει πρέπει να μεριμνά για την εύρυθμη λειτουργία τους.

Δεν είμαι άπειρος, ούτε νομικά ακατάρτιστος, για να πω ότι έχετε αρμοδιότητα να καθορίσετε εσείς ποιος θα είναι ο επικεφαλής και ποιος δεν θα είναι. Προφανώς. Όταν, όμως, ο Πρόεδρος του ΕΒΕΑ είναι και γενικός διευθυντής του κόμματός σας και η Κυβέρνησή σας είναι μονοκομματική, όταν περί Νέας Δημοκρατίας συζητάμε εν τη ουσία, δεν μπορείτε να μου πείτε ότι είστε ανίδεος για κάτι το οποίο έγινε και αφορά τα νομικά πρόσωπα που εσείς εποπτεύετε ή μάλλον ότι τα μάθατε -με αυτή την έννοια το λέω- από τον Τύπο.

Από την άλλη πλευρά, όπως με ενημέρωσαν αναζητώντας το τι έγινε -και γι’ αυτό η ερώτηση μου γράφει «αν δεν σας αρέσει»-, είδα ότι εσείς αλλά και ο κ. Σταϊκούρας είχατε πλέξει το εγκώμιο του τότε Προέδρου της Κεντρικής Ένωσης των Επιμελητηρίων. Είδα και τις ημερομηνίες. Τον Οκτώβριο επελέγη και δυο-τρεις μήνες μετά πήρε πρωτοβουλία ο Πρόεδρος του ΕΒΕΑ συγκάλεσε τα επτά μέλη της διοίκησης της κεντρικής ένωσης που είναι φίλα προσκείμενοι στην παράταξή σας συνέταξε και την επιστολή μέσω της οποίας θα παραιτείτο ο Γιάννης Χατζηθεοδοσίου και την απέστειλε και στον ίδιο τον Χατζηθεοδοσίου κατά λάθος, διότι ο συνεργάτης του την απέστειλε εκεί που έπρεπε να την αποστείλει και είχε στα e-mail και το e-mail του Γιάννη Χατζησεοδοσίου. Εδώ εγώ γελάω και γελάω πάρα πολύ, διότι πρόκειται περί κομματικής αλλαγής.

Τι δεν έκανε καλά; Δεν λειτούργησε σε αυτούς τους λίγους μήνες ο επιμελητηριακός θεσμός; Δεν ενεργοποιήθηκαν όλες οι θεσμικές επιτροπές των επιμελητηρίων, όπως επισημάνθηκε; Υπήρξε ένα επιμελητήριο που δεν διαμαρτυρήθηκε για τον Χατζηθεοδοσίου; Ούτε ένα! Δεκαπέντε αντιθέτως διαμαρτυρήθηκαν για την πραξικοπηματική του αλλαγή. Επ’ αυτού του θέματος που συγκροτεί πολιτικό θέμα, δεν μας αρέσει, επειδή πρέπει να είναι πρόεδρος της κεντρικής ένωσης ένας δικός μας; Αυτό παραπέμπει πολύ πίσω. Υποτίθεται ότι έχουμε περάσει μπροστά. Ή είναι ένας άνθρωπος ικανός και κάνει καλά τη δουλειά του ή δεν είναι ικανός και η αλλαγή νομιμοποιείται. Τι δεν έκανε καλά εξ όσων γνωρίζετε, εάν δεν απατάστε;

**ΠΡΟΕΔΡΕΥΩΝ (Χαράλαμπος Αθανασίου):** Κύριε Υπουργέ, έχετε τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Ίσως δεν έγινα κατανοητός.

Εγώ, κύριε συνάδελφε, έχω τον έλεγχο νομιμότητας των επιμελητηρίων. Δηλαδή αν μου γίνει μια καταγγελία, μπορώ να ελέγξω αν τηρήθηκε ή όχι η διαδικασία ή αν τηρήθηκε ή όχι η κείμενη νομοθεσία. Δεν μπορώ να παρέμβω και να πω ποιον συμπαθώ περισσότερο ή ποιον συμπαθώ λιγότερο. Σε αυτό υπάρχει μια μεγάλη παρεξήγηση.

Επίσης, επειδή μου είπατε για τις ημερομηνίες όπου έμπλεξα το εγκώμιο εγώ και ο κ. Σταϊκούρας του κ. Χατζηθεοδοσίου, μα μόλις προ ενός λεπτού σας είπα ότι έχω εξαιρετική συνεργασία μαζί του και μάλιστα στη Θεσσαλονίκη με τίμησε με μια πολύ μεγάλη διάκριση ως Πρόεδρος της ΚΕΕ. Άρα, είναι απολύτως προφανές ότι δεν έχω κανένα προσωπικό ζήτημα με τον κ. Χατζηθεοδοσίου.

Χρησιμοποιήσατε μια λέξη λίγο βαριά. Είπατε «την πραξικοπηματική του αντικατάσταση». Με συγχωρείτε, κάποια μέλη ενός διοικητικού συμβουλίου εάν αποφασίσουν να αλλάξουν άποψη και ψήφο και τηρώντας το καταστατικό του οργανισμού -του οποιουδήποτε- προχωρήσουν μέσα από μια δημοκρατική διαδικασία σε μια άποψη, αυτό γίνεται πραξικόπημα; Τότε να καταργήσουμε τις δημοκρατικές διαδικασίες και άμα εκλέγεσαι μια φορά εκλέγεσαι για πάντα. Προφανώς και αυτό που λέτε δεν ισχύει.

Όλα τα υπόλοιπα που είπατε, ο κ. Μπρατάκος είχε εκλεγεί Πρόεδρος του ΕΔΕΑ μετά από την εκδημία του αείμνηστου Κωνσταντίνου Μίχαλου. Εξελέγη επίσης με δημοκρατική διαδικασία μέσα από την ψηφοφορία του διοικητικού συμβουλίου του ΕΒΕΑ, όπως προβλέπεται. Αυτοί που τον ψήφισαν, την ώρα που τον ψήφισαν, κύριε Λοβέρδο, εγνώριζαν ότι ήταν γενικός διευθυντής της Νέας Δημοκρατίας. Αλλά και πριν ακόμα φτάσει να εκλεγεί πρόεδρος του ΕΒΕΑ όσο ζούσε ο αείμνηστος Κωνσταντίνος Μίχαλος είχε εκλεγεί από τους πρώτους σε σταυρό μέσα στο ΕΒΕΑ από τους ψηφοφόρους, από το εκλογικό σώμα του ΕΒΕΑ, οι οποίοι επίσης γνώριζαν σε εκείνες τις εκλογές ότι δεν ήταν γενικός διευθυντής της Νέας Δημοκρατίας, αλλά το δεξί χέρι του Προέδρου της Νέας Δημοκρατίας. Άρα, γνώριζαν και την κομματική του προτίμηση. Τίποτα από αυτά δεν είναι κρυφό. Άρα δεν καταλαβαίνω εις τι έγκειται το πραξικόπημα.

Όλα τα άλλα τα οποία λέτε, απαγορεύεται στην Ελλάδα με κάποιον νόμο, οπότε καταγγέλλετε σε εμένα γιατί δεν έκανα καλά τη δουλειά μου, να συναντιούνται άνθρωποι, να συνομιλούν, να ανταλλάσσουν email, να σκέφτονται αν θέλουν να αλλάξουν την ψήφο τους; Δηλαδή τι θέλετε; Να κυνηγούν και να λένε ποιος συναντήθηκε, σε ποιο γραφείο και τι είπε; Φαντάζομαι αυτά είναι για άλλα καθεστώτα και όχι για αυτά που αρέσουν σε εμένα και σε εσάς.

Άρα για να το κλείσουμε, από την Κυβέρνηση και από εμένα προσωπικά μόνο καλά λόγια θα ακούσετε για τον κ. Χατζηθεοδοσίου. Δεν έχω κανένα πρόβλημα μαζί του. Έχω πολύ καλή συνεργασία μαζί του.

Όπως επίσης, σας λέω το ίδιο για τον κ. Μασούτη, τον διάδοχό του, καθώς και με τους δύο είχα πολύ καλή συνεργασία όλο αυτό το διάστημα.

Το ότι η ΚΕΕΕ αποφάσισε με την εσωτερική διαδικασία την αλλαγή του προέδρου της, αυτό είναι θέμα που αφορά την ΚΕΕΕ. Αν υπάρχει ζήτημα ελέγχου νομιμότητας που θα ήταν δική μου αρμοδιότητα, σας διαβεβαιώ ότι πλην της ερωτήσεώς σας, κανένας ούτε ο κ. Χατζηθεοδοσίου ο ίδιος δεν έχει αμφισβητήσει το νόμιμο της διαδικασίας.

Εφόσον η διαδικασία, λοιπόν, είναι νόμιμη, εγώ δεν έχω καμμία περαιτέρω αρμοδιότητα να πω ποιον συμπαθώ περισσότερο και ποιον συμπαθώ λιγότερο. Είναι δικό τους λογαριασμός να εκλέγουν κάθε βδομάδα καινούργιο πρόεδρο. Δεν θα απαγορεύσουμε την εσωκομματική δημοκρατία στην ΚΕΕΕ, επειδή μπορεί κάποιοι άλλοι να προτιμούσαν τον κ. Χατζηθεοδοσίου από τον κ. Μασούτη. Θέλω να το ξεκαθαρίσω. Θέλω να έχω καλή σχέση με την ΚΕΕΕ, καλή σχέση με όποιον είναι πρόεδρος της ΚΕΕΕ και όποιον αποφασίσει να έχει πρόεδρο η ΚΕΕΕ. Έχω καλή σχέση με όλα τα επιμελητήρια και με τους προέδρους αυτών και με τον κ. Μασούτη και με τον κ. Μπρατάκο και με τον κ. Χατζηθεοδοσίου.

Κλείνω, λέγοντας το εξής: για να μη φανεί ότι κοροϊδευόμαστε, προφανώς ο κ. Μπρατάκος έχει μία κομματική προτίμηση, την οποία έχω κι εγώ, καθώς εκτός από Υπουργός Ανάπτυξης και Επενδύσεων είμαι και Αντιπρόεδρος της Νέας Δημοκρατίας. Εδώ με ρωτήσατε με την ιδιότητα του Υπουργού Ανάπτυξης και οι αρμοδιότητες του Υπουργού Ανάπτυξης είναι αυτές που σας είπα.

Ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ κι εγώ.

Θα συζητηθεί η πρώτη με αριθμό 433/16-2-2022 επίκαιρη ερώτηση του δεύτερου κύκλου του Βουλευτή Β3΄ Νότιου Τομέα Αθηνών του Συνασπισμού Ριζοσπαστικής Αριστεράς κ. Ιωάννη Μουζάλαπρος τον Υπουργό Εσωτερικών, με θέμα: «Δημόσιο οικολογικό πάρκο Φαληρικού Όρμου, το νέο γιοφύρι της Άρτας». Θα απαντήσει ο Αναπληρωτής Υπουργός Εσωτερικών, κ. Πέτσας.

Κύριε Μουζάλα έχετε τον λόγο για δύο λεπτά.

**ΙΩΑΝΝΗΣ ΜΟΥΖΑΛΑΣ:** Ευχαριστώ, κύριε Πρόεδρε.

Κύριε Υπουργέ, φέρνουμε για μια ακόμη φορά το ζήτημα με το δημόσιο οικολογικό πάρκο του Φαλήρου, στο Φαληρικό στη Βουλή. Θέλουμε να μας πείτε τι ακριβώς γίνεται με αυτές τις καθυστερήσεις, με αυτές τις αυξήσεις κόστους οι οποίες προέκυψαν, με αυτή την απαράδεκτη καθυστέρηση ενός έργου που θα αλλάξει τη μορφή της Αθήνας, θα δώσει μέτωπο στην πόλη μέσα στη θάλασσα, θα φτιάξε διακόσια ογδόντα στρέμματα πρασίνου ποδηλατοδρόμων, αθλοπαιδιών και έχει καθυστερήσει απίστευτα και επικίνδυνα.

Η Περιφέρεια Αττικής έχει την ευθύνη. Εσείς ελέγχετε όμως, την τοπική αυτοδιοίκηση, είσαστε υποχρεωμένοι να τους ελέγχετε. Το έργο κουτσαίνει συνέχεια, μπάζα συσσωρεύονται, δεκάδες χιλιάδες τόνοι πάνω στο έδαφος, χιλιάδες τόνοι μέσα στη θάλασσα που παρεμποδίζουν και καταργούν τα αντιπλημμυρικά έργα. Και ενώ επαίρεστε ότι η πρώτη φάση έχει τελειώσει, η πρώτη φάση δεν έχει ολοκληρωθεί, ο βιολογικός καθαρισμός και ο ταμιευτήρας δεν έχουν παραδοθεί, το Υπουργείο κάλυψε την εταιρεία και δεν πήρε τις ρήτρες που έπρεπε να πάρει.

Θα ήθελα να μας πείτε πότε θα ολοκληρωθεί και αν έχετε σκοπό να ολοκληρώσετε αυτό το στολίδι για την πόλη, τη διέξοδο της προς τη θάλασσα.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κύριε Μουζάλα.

Κύριε Υπουργέ έχετε τον λόγο.

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Ευχαριστώ, κύριε Πρόεδρε.

Ευχαριστώ και τον κ. Μουζάλα για την ερώτηση.

Πράγματι, το θέμα αυτό μας έχει απασχολήσει ξανά, λόγω των καθυστερήσεων που υπάρχουν, όπως ανέφερε ο κ. Μουζάλας. Οι καθυστερήσεις, όπως είχε δοθεί η ευκαιρία να απαντήσουμε και άλλη φορά σε ερωτήσεις κοινοβουλευτικού ελέγχου, αφορούσαν, κυρίως, στα προβλήματα που είχε συναντήσει ο ανάδοχος σε σχέση με τη χρηματοδότησή του για την απρόσκοπτη πρόοδο του έργου. Όμως, πράγματι, και μετά από την αποκατάσταση αυτής της εύρυθμης λειτουργίας του αναδόχου υπήρξαν καθυστερήσεις.

Αυτό που μπορώ να πω εγώ τώρα, σύμφωνα με τα έγγραφα τα οποία θα καταθέσω και στα Πρακτικά είναι ότι η ημερομηνία ολοκλήρωσης της πρώτης φάσης του έργου προβλέπεται να είναι η 15η Απριλίου του 2022. Επομένως, είμαστε κοντά στην ολοκλήρωση του έργου. Τα περισσότερα από τα απαιτούμενα έργα έχουν ολοκληρωθεί και μένουν κάποια ακόμη να ολοκληρωθούν. Η ημερομηνία που έχουμε από την Περιφέρεια και την οποία θα καταθέσω, ξαναλέω, είναι η 15η Απριλίου του 2022 για την πρώτη φάση.

Για τη δεύτερη φάση, που προϋποθέτει την ανάπλαση ολόκληρης της περιοχής προς τη θάλασσα και αφού έχει εξασφαλιστεί το σύνολο των οδικών αξόνων και των διευθετήσεων που επιτρέπουν την πρόσβαση πλέον προς τη θάλασσα, είναι ενός προϋπολογισμού πολύ μεγάλου, άνω των 200 εκατομμυρίων ευρώ. Έχει ενταχθεί στο Πρόγραμμα Δημοσίων Επενδύσεων της Περιφέρειας Αττικής, αλλά εξετάζεται και η χρηματοδότησή του και από το ΕΣΠΑ 2021 - 2027, όπως σωστά αναφέρει ο κ. Μουζάλας.

Τι απομένει για να προχωρήσει η δεύτερη φάση; Απομένει μια ανάλυση κόστους-οφέλους από το ΤΑΙΠΕΔ, κυρίως, σε σχέση με τη συνεργασία που έχει με την Περιφέρεια Αττικής για ένα κομμάτι του έργου που επικαλύπτεται με την ανάπλαση του παράκτιου μετώπου. Είναι δύο διαφορετικά έργα, αλλά έχουν δύο χιλιόμετρα επικάλυψης. Προκειμένου να υπάρξει σωστή διευθέτηση όλων αυτών των θεμάτων στο κομμάτι που αφορά το Φαληρικό Μέτωπο με το παράκτιο μέτωπο που εκτείνεται και φτάνει μέχρι τον Δήμο Βάρης – Βούλας - Βουλιαγμένης και, κυρίως, μέχρι τη Βούλα χρειάζεται να ολοκληρωθεί αυτή η μελέτη των δύο χιλιομέτρων. Θα είναι σύντομα και αυτή ολοκληρωμένη, όπως φαίνεται στα έγγραφα που θα καταθέσω στα Πρακτικά, προκειμένου να προχωρήσει η χρηματοδότηση και της δεύτερης φάσης.

Θέτετε, όμως, κύριε Μουζάλα, επίσης ένα ερώτημα σε σχέση με τα μπάζα τα οποία σωρεύονται από τις εργασίες που διεξάγονται στην περιοχή. Σύμφωνα με το έγγραφο της Περιφέρειας Αττικής αυτά τα χώματα και τα μπάζα της περιοχής προέρχονται όλα από την περιοχή του έργου. Και το έγγραφο της Περιφέρειας Αττικής κάνει λόγο για διαπίστωση και από το Αστυνομικό Τμήμα του Μοσχάτου ότι φορτηγά, στα οποία αναφέρεστε, μετέφεραν υλικά που προέρχονταν από το εργοτάξιο του εργοταξίου του Φαληρικού Όρμου.

Επομένως και για το θέμα αυτό αναφέρουμε ότι υπάρχει αυτή η διευθέτηση των μπαζών από την περιοχή του εργοταξίου και αυτό θα ολοκληρωθεί μέχρι τις 15-4-2022.

Ευχαριστώ, κύριε Πρόεδρε.

(Στο σημείο αυτό ο Αναπληρωτής Υπουργός Εσωτερικών κ. Στυλιανός Πέτσας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Χαράλαμπος Αθανασίου):** Και εγώ ευχαριστώ, κύριε Υπουργέ.

Κύριε Μουζάλα, έχετε τον λόγο για τη δευτερολογία σας.

**ΙΩΑΝΝΗΣ ΜΟΥΖΑΛΑΣ:** Κύριε Υπουργέ, νομίζω ότι μέσα στην γενικότητα που απαντήσατε καλύπτονται πράγματα και ευθύνες που πρόθεσή μας είναι να αναδείξουμε όχι για να σας μαλώσουμε ως Κυβέρνηση, αλλά γιατί νοιαζόμαστε και θέλουμε αυτό το έργο να ολοκληρωθεί και να ολοκληρωθεί μέσα στους χρόνους που προβλεπόντουσαν και που προβλέπονται.

Ο ΣΥΡΙΖΑ, θα δώσει πολύ μεγάλο βάρος από εδώ και μπρος με κινητοποιήσεις για την ολοκλήρωση του Φαληρικού Δέλτα. Κοιτάξτε να δείτε. Εδώ πέρα για τα μπάζα λέτε ότι φταίει ο Δήμος Μοσχάτου. Ο Δήμος Μοσχάτου καταγγέλλει ότι φταίνε οι εργολάβοι του εργοταξίου. Είναι δική σας ευθύνη εάν φταίνε οι εργολάβοι του εργοταξίου. Κοιτάξτε τα βουνά από τα μπάζα, μιλάμε για δεκάδες χιλιάδες τόνους. Και αυτό εδώ το έργο, διακόσια ογδόντα στρέμματα πρασίνου είναι η πρόσβαση της Αθήνας στη θάλασσα και είναι και δημόσιο, κάτι για το οποίο στο «Ελληνικό» δυστυχώς αρχίζουμε να έχουμε πολύ μεγάλες αμφισβητήσεις.

Επομένως, δεν νομίζουμε ότι μπορούμε να καλυφθούμε από αυτές τις απαντήσεις, όπως για παράδειγμα επικάλυψη με το ΤΑΙΠΕΔ. Ήδη από το Σεπτέμβριο η δεύτερη φάση θα μπορούσε να έχει δημοπρατηθεί. Γιατί; Γιατί υπάρχουν τα πάντα. Το ΤΑΙΠΕΔ, λοιπόν, λέμε εμείς τώρα ότι μπορεί να είναι ένα κόλπο, ώστε να καθυστερήσει και άλλο αυτό το έργο το οποίο είναι τόσο απαραίτητο για την Αθήνα, για την Αττική συνολικότερα, αλλά, βέβαια, και για τους δήμους.

Η πρώτη φάση εκκρεμεί ακόμα και δεν έχει καν ξεκινήσει. Ενώ βγαίνουν και λένε ότι πετύχαμε και κλείσαμε την πρώτη φάση, η πρώτη φάση δεν έχει κλείσει. Η ευθύνη είναι της εταιρείας και της Περιφέρειας, αλλά συγχρόνως έχει καλυφθεί ο εργολάβος για αυτό το πράγμα.

Τέλος, για το πώς σχεδιάζετε την ολοκλήρωση εδώ έχουμε ένα μνημείο κατά την άποψή μου γραφειοκρατίας όπου με απόφαση του Υφυπουργού Ανάπτυξης και Επενδύσεων, έχοντας υπ’ όψιν διάφορα πράγματα, λέει: Εγκρίνουμε την ένταξη στο Πρόγραμμα Δημοσίων Επενδύσεων του 2021 των έργων με τα αντίστοιχα οικονομικά τους στοιχεία, όπως περιγράφονται στον πίνακα της απόφασης αυτής. Είναι η χρηματοδότηση από το ΠΔΕ του έργου του Φαληρικού Δέλτα και μετά καταλήγει για τη χρηματοδότηση. Μηδέν. Μια ολόκληρη απόφαση, η οποία λέει χρηματοδοτούμε το έργο και όταν φτάνει στο ποσό λέει μηδέν.

Θέλουμε, λοιπόν, να σας ενημερώσουμε και να σας πούμε ότι ο ΣΥΡΙΖΑ θα ξεκινήσει μία μεγάλη εκστρατεία και ελπίζουμε να έχουμε στήριξη και από τα κόμματα της υπόλοιπης Αντιπολίτευσης και από Βουλευτές δικούς σας. Ξέρω ότι ο κ. Σπανάκης δείχνει μια ευαισθησία σε αυτό το θέμα. Πρέπει το έργο να ολοκληρωθεί.

Σας το ξαναδείχνω. Εγώ ζω σε αυτές τις γειτονιές. Θα είναι η μόνη όμορφη δημόσια πρόσβαση της Αττικής στη θάλασσα και δεν μπορείτε να συνεχίσετε να το καθυστερείτε πίσω από διάφορες δικαιολογίες ή εξηγήσεις που δεν πείθουν και που μας κάνουν καχύποπτους για πιθανή αναβολή του έργου επ’ αόριστον.

Σας ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Και εγώ ευχαριστώ, κύριε Μουζάλα.

Κύριε Υπουργέ, έχετε τον λόγο.

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Ευχαριστώ, κύριε Πρόεδρε.

Σε δύο σημεία θα σταθώ στη δευτερολογία μου.

Πραγματικά θα ήθελα να δείχνει αυτή την εικόνα ο κ. Μουζάλας, γιατί είναι πολύ όμορφη. Αφορά την ανάπλαση μιας περιοχής που μόνο οφέλη έχει για τους κατοίκους της αλλά και για τους επισκέπτες. Επομένως, αφού πρόκειται για μια τόσο όμορφη ανάπλαση, με τόσο προφανή πολιτικά οφέλη γι’ αυτόν που θα το ολοκληρώσει, γιατί κάποιος να χρησιμοποιήσει κάποιο κόλπο, όπως είπατε, για να το καθυστερήσει; Δεν έχει κάθε λόγο να το προχωρήσει προκειμένου αυτά τα οφέλη να διαχυθούν στην κοινωνία και να πάρει οποιοδήποτε θετικό αποτέλεσμα έχει είτε η Περιφέρεια είτε η Κυβέρνηση είτε οι δήμοι της περιοχής;

Άρα, δεν υπάρχει κανένα κόλπο, κύριε Μουζάλα. Υπήρχαν τα ζητήματα που ξέρετε πολύ καλά, τα οποία καθυστέρησαν το έργο του αναδόχου για πολύ μεγάλο χρονικό διάστημα, όπως και άλλες καθυστερήσεις, οι οποίες ελπίζω -τουλάχιστον σε πρώτη φάση, σύμφωνα και με τις διαβεβαιώσεις της Περιφέρειας- ότι φτάνουν στο τέλος τους και στις 15 Απριλίου θα έχουμε ολοκληρωμένη την πρώτη φάση.

Για το θέμα το οποίο, επίσης, θίγετε, που έχει να κάνει με το ΤΑΙΠΕΔ και με τα υπόλοιπα ζητήματα, θα πω τα εξής: Όταν προέκυψε η ανάγκη ανάπλασης ολόκληρου του παράκτιου μετώπου, φυσικά υπήρξε αυτή η επικάλυψη. Δεν έπρεπε να ληφθεί υπ’ όψιν; Δεν θα έπρεπε αυτά τα δύο χιλιόμετρα να σχεδιαστούν και να ενταχθούν και αυτά μέσα στο κοινό πλαίσιο;

Επομένως, είμαστε κοντά σε αυτή τη φάση και θα ήθελα να περιμένουμε λίγο ακόμη, εφόσον είχαμε την υπομονή να περιμένουμε μέχρι τον Απρίλιο, προκειμένου να μπορέσουμε να δούμε και τη δεύτερη φάση να ξετυλίγεται σύμφωνα με τον συνολικό, πλέον, σχεδιασμό.

Όσον αφορά το θέμα των πιστώσεων, που είπατε, στο Πρόγραμμα Δημοσίων Επενδύσεων, υπάρχουν δύο πράγματα: Η ανάληψη υποχρέωσης, που είναι η ένταξη του έργου στο Πρόγραμμα Δημοσίων Επενδύσεων και, φυσικά, ο προϋπολογισμός, οι πιστώσεις πληρωμών που διατίθενται γι’ αυτό. Το 2021, δεν είχε ολοκληρωθεί η πρώτη φάση. Άρα, πώς θα χρηματοδοτηθεί η δεύτερη φάση; Γι’ αυτό και οι πιστώσεις ήταν μηδενικές. Προσδοκώ ότι από το 2022, μετά την ολοκλήρωση της πρώτης φάσης, θα είμαστε εδώ να συζητήσουμε ξανά για τον οριστικό προϋπολογισμό του έργου και, επιτέλους, να ξεκινήσει και αυτή η φάση, που, όπως είπατε, πραγματικά, θα αποτελέσει ένα στολίδι για όλη την Περιφέρεια της Αττικής και, κυρίως, για τον νότιο τομέα.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Και εγώ ευχαριστώ, κύριε Υπουργέ.

Θα συζητηθεί τώρα η τέταρτη με αριθμό 446/21-2-2022 επίκαιρη ερώτηση δεύτερου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένηπρος τον Υπουργό Υγείας,με θέμα: «Συστηματική απαξίωση των υπηρεσιών του Εθνικού Κέντρου Αποκατάστασης (ΕΚΑ)».

Στην επίκαιρη ερώτηση του κ. Αρσένη θα απαντήσει ο Υπουργός Υγείας κ. Θάνος Πλεύρης.

Κύριε Αρσένη, έχετε τον λόγο.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, το Εθνικό Κέντρο Αποκατάστασης θα μπορούσε, πραγματικά, να είναι ένα στολίδι. Βρίσκεται στο Ίλιον, δίπλα στο Πάρκο Τρίτση και είναι το μοναδικό, στην ουσία, κέντρο αποκατάστασης που έχει η χώρα μας. Αυτό το κέντρο αποκατάστασης, λοιπόν, βρίσκεται αυτή τη στιγμή σε πλήρη απαξίωση. Το επισκέφτηκα ξανά την προηγούμενη εβδομάδα. Από τους τρεις λέβητες οι δύο δεν λειτουργούν. Έχετε μειώσει, λόγω COVID, στο 54% τη λειτουργία του κέντρου και, όμως, έχετε συσσωρεύσει περισσότερο κόσμο στα ίδια δωμάτια για να μπορούν να ζεσταθούν. Έχετε κάνει ένα κέντρο εμβολιασμού μέσα στο χώρο που λειτουργούν τα διάφορα εργαστήρια αποθεραπείας. Περνάνε και συγχρωτίζονται οι άνθρωποι που είναι ασθενείς του κέντρου, με τους ανθρώπους που έρχονται να κάνουν εμβολιασμό με κίνδυνο διάδοσης. Και όντως αυτές τις ημέρες το κέντρο παρέμεινε κλειστό λόγω αυξημένων κρουσμάτων.

Δεν είναι μόνο η απαξίωση, ότι έχουν καταρρεύσει οι υποδομές του κέντρου. Έξι είναι οι οργανικές θέσεις θερμαστών, τέσσερις οι ονομαστικές και επειδή είναι διατεθειμένες σε διάφορες άλλες ανάγκες, δύο άνθρωποι λειτουργούν τη θέρμανση, ένας μόνιμος και ένας επικουρικός.

Η θέρμανση αντιμετωπίστηκε με κλιματιστικά που νοικιάστηκαν για πέντε μήνες με κόστος 17.000 ευρώ, όταν οι εργαζόμενοι μας λένε ότι το κόστος του καθενός απ’ αυτά είναι –μιλάμε για πέντε κλιματιστικά- είναι στα 2 με 2.500 ευρώ. Θα μπορούσαν να είχαν αγοραστεί, μας λένε οι εργαζόμενοι.

Πέρα από το γεγονός για το πόσο ασφαλή είναι τα κλιματιστικά, γιατί όλη αυτή η απαξίωση του κέντρου αποκατάστασης στο Ίλιον, μιας τόσο σημαντικής υποδομής; Μα, για έναν απλό λόγο, είναι πενταπλάσιο το κόστος. Κάθε ασθενής κάθε πολίτης που βρίσκει την αποκατάστασή του στα ιδιωτικά κέντρα είναι πενταπλάσιο ανά ασθενή το κόστος. Και ποιος είναι ο σχεδιασμός σας; Τον βλέπουμε στο στρατηγικό-επιχειρησιακό σχέδιο του Εθνικού Κέντρου Αποκατάστασης.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ολοκληρώνω, κύριε Πρόεδρε.

Διαβάζω: «…η οργάνωση και λειτουργία μονάδων υπηρεσιών υγείας υψηλού επιπέδου «Boutique health Care»». Και η λογική είναι ότι υπάρχουν άνθρωποι-ασθενείς που είναι διατεθειμένοι να πληρώσουν την παροχή υψηλού επιπέδου υπηρεσιών εικοσιτετράωρης βάσης, νοσηλευτές γιατρούς και υψηλής τεχνολογίας.

Αντί, δηλαδή, να φτιάξετε αυτή την υποδομή που έχει πρόβλημα αυτή την στιγμή ενίσχυσης υποδομών και προσωπικού, κυρίως, ο στόχος σας είναι η ιδιωτικοποίηση, για αυτό και η απαξίωση.

Θέλω να μας απαντήσετε σε αυτό.

**ΠΡΟΕΔΡΕΥΩΝ (Χαράλαμπος Αθανασίου):** Θα συνεχίσετε και στην δευτερολογία σας.

Τον λόγο έχει ο κύριος Υπουργός, κ. Πλεύρης.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Κύριε Βουλευτά, ειδικά για το ΕΚΑ δεν υπάρχει κανένα σχέδιο ιδιωτικοποίησης. Ό,τι έχουμε πει και ό,τι αναφέρουμε για ΣΔΙΤ, τα αναφέρουμε συνεχώς, τα έχω αναφέρει στην Βουλή, τα αναφέρω όταν απαντώ στις ερωτήσεις. Οι συμπράξεις δημοσίου και ιδιωτικού τομέα είναι κάτι στο οποίο πιστεύουμε πάρα πολύ και θα τις υλοποιήσουμε στο αμέσως επόμενο προσεχές διάστημα όπως έχουμε δεσμευτεί. Δεν υπάρχει όμως κάποια τέτοια σκέψη για το συγκεκριμένο. Οπότε μη βρίσκετε παντού ότι σώνει και καλά υπάρχουν προθέσεις.

Αντιθέτως σε όλα αυτά τα οποία είπατε, πράγματι, το ΕΚΑ είναι ουσιαστικά από τα μόνα δημόσια τέτοιου υψηλού επιπέδου κέντρα αποκατάστασης. Υπάρχουν πάρα πολλές ιδιωτικές δομές που καλύπτουν το κενό. Διότι, πράγματι, ένας από τους τομείς που υπάρχει έλλειψη στο δημόσιο σύστημα είναι συνολικά η αποκατάσταση στη χώρα.

Αναφέρεστε στην λειτουργία του εμβολιαστικού κέντρου. Το εμβολιαστικό κέντρο με μία γραμμή που λειτούργησε, δεν δημιούργησε κανένα απολύτως πρόβλημα στην λειτουργία του ΕΚΑ. Ήταν πλήρη αυτόνομη λειτουργία και ήταν μέσα στο πλαίσιο το οποίο συνέβη και σε άλλες υγειονομικές δομές, να υπάρχει, δηλαδή, η δυνατότητα του εμβολιασμού ακριβώς για να φτάσουμε στο 84% κάλυψης του ενήλικου πληθυσμού. Οι κλίνες που είναι ανεπτυγμένες είναι εκατόν είκοσι οκτώ και λειτουργούν δύο κλινικές φυσιατρικής. Υπάρχει σχεδιασμός -ακριβώς επειδή το εκτιμούμε- για ανάπτυξη ειδικού τμήματος για σύνδρομο post COVID και για διαδικασίες long COVID. Είναι κάτι το οποίο με βεβαιότητα θα μας απασχολήσει το αμέσως προσεχές διάστημα. Και ήδη επεξεργαζόμαστε διαδικασίες για αυτά τα περιστατικά και τα εντάσσουμε στις δράσεις του Ταμείου Ανάκαμψης.

Όσο αφορά τους λέβητες, να σας πω ότι μπήκαν οι δύο λέβητες. Και οι δύο από τους τρεις που δεν λειτουργούσαν, ήταν ακριβώς γιατί δεν υπήρχε ακόμα το πιστοποιητικό της ασφαλής λειτουργίας που άμεσα και αυτό θα εκδοθεί. Είχαν τοποθετηθεί δηλαδή, αλλά δεν υπήρχε το πιστοποιητικό. Και από την στιγμή που δεν υπήρχε το πιστοποιητικό, δεν μπορούσαν να λειτουργούν. Άμεσα θα γίνει και η έκδοση αυτών των πιστοποιητικών προκειμένου να μπορούν να λειτουργήσουν και οι δύο λέβητες που δεν λειτουργούσαν.

Η στελέχωση του προσωπικού αυτή τη στιγμή είναι σε υψηλό επίπεδο. Αναφορικώς με ιατρικό προσωπικό είναι καλυμμένο το 75% των οργανικών θέσεων. Στο λοιπό προσωπικό φτάνει στο 80%. Και στο νοσηλευτικό –έχουμε πρόβλημα συνολικά παρουσίας νοσηλευτών- είναι σε πιο κάτω επίπεδο, αλλά πάλι συγκριτικά με άλλες δομές ξεπερνάει το 50%. Και ειδικά για τις αναφορές που κάνετε και δείχνει ότι η πρόθεση σε καμμία περίπτωση δεν είναι πρόθεση υποστελέχωσης ή απαξίωσης, να πω ότι έγιναν μόνο για το 2021 τρεις προσλήψεις μόνιμου προσωπικού κατηγορίας ΤΕΕ, έξι προσλήψεις λοιπού προσωπικού, πέντε προσλήψεις που έχουν σχέση με το νοσηλευτικό προσωπικό.

Ενώ ειδικά για το επικουρικό προσωπικό που καλύπτει τις θέσεις από τις είκοσι επτά θέσεις που ζητήθηκαν και εγκρίθηκαν βγήκαν αποφάσεις για δεκαπέντε και καλύφθηκαν οι δέκα -αναφέρομαι στο νοσηλευτικό προσωπικό. Η πραγματικότητα των κενών των οποίων υπάρχουν είναι ότι είναι κενά στα οποία είτε δεν ολοκληρώθηκαν οι διαδικασίες διορισμού, που ολοκληρώνονται άμεσα, είτε ήταν θέσεις οι οποίες δεν καλύφθηκαν παρ’ όλο που προκηρύχθηκαν.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κύριε Υπουργέ.

Κύριε Αρσένη, έχετε τον λόγο για τη δευτερολογία σας.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, νομίζω ότι αξίζει να το επισκεφτείτε, γιατί η εικόνα που παρουσιάζετε είναι, πραγματικά, και στα σημεία αλλά και στην ουσία όχι ωραιοποιημένη, αλλά δεν έχει καμμία σχέση με την πραγματικότητα του τι συμβαίνει εκεί.

Κατ’ αρχάς, επειδή επισκέφθηκα τον χώρο που σας είπα, πήγα στο λεβητοστάσιο. Δεν υπάρχουν οι καινούργιοι λέβητες, που λέτε. Δεν ξέρω αν θα μπουν σε έναν χρόνο αλλά δεν υπάρχουν αυτή τη στιγμή. Τα στοιχεία σας είναι απλά λάθος. Και επίσης δεν είναι μόνο το πιστοποιητικό. Το πιστοποιητικό απλά δεν υπάρχει για τους παλιούς λέβητες και γι’ αυτό δεν έχουν θέρμανση.

Θέλετε να μάθετε τι γίνεται; Ότι λειτουργούν αυτή τη στιγμή όλοι οι χώροι των εργαστηρίων αποθεραπείας με air condition τα οποία όταν κάνει πολύ κρύο ή πολλή ζέστη δεν λειτουργούν; Ότι τουρτουρίζουν απλά; Σκεφτείτε ένας άνθρωπος που πάει γιατί έχει νευρολογικά προβλήματα και είναι μέσα στο κρύο και κάνει αποθεραπεία. Αν θέλετε να δείτε απαξίωση, πηγαίνετε. Δεν μιλάω για το προσωπικό, το οποίο είναι εξαιρετικό. Αλλά επειδή, ακριβώς, είναι εξαιρετικό, μονιμοποιείστε τους επικουρικούς, κάντε μόνιμες προσλήψεις.

Και πάλι θα επαναλάβω για τη θέρμανση το εξής: Και να ολοκληρωθεί κάποια στιγμή η αγορά των λεβήτων, και να αρχίσουν να λειτουργούν από τους έξι με οργανική θέση οι τέσσερις φαίνονται στα χαρτιά, ένας υπάρχει και ένας επικουρικός στην πράξη. Πώς θα κάνουν τρεις βάρδιες για να είναι όλο το εικοσιτετράωρο αυτοί οι άνθρωποι; Πώς να λειτουργήσει αυτή η υποδομή σωστά;

Να πούμε ότι, επίσης, δεν υπάρχει οικοδομική άδεια. Στον σεισμό του Ιουλίου του 2019, κρίθηκε η θερμαινόμενη πισίνα -σημαντικό εργαλείο αποθεραπείας- ως στατικά ακατάλληλο το κτήριο και δεν υπάρχει τρόπος να βγει η οικοδομική άδεια για να αποκατασταθεί. Η απαξίωση είναι προφανής γιατί ήταν μια υποδομή τέλεια σχεδιασμένη. Και όταν βλέπεις το πώς σχεδιάστηκε, πώς λειτούργησε και πώς έχει φτάσει να είναι σήμερα καταλαβαίνει κανείς την απαξίωση. Η απαξίωση έχει ονοματεπώνυμο. Το κόστος αποκατάστασης ενός ασθενή για το δημόσιο στο ΕΚΑ Ιλίου, στο Εθνικό Κέντρο Αποκατάστασης Ιλίου, είναι 1/5, 20%, απ’ ό,τι είναι σε οποιοδήποτε ιδιωτικό κέντρο αποκατάστασης. Τόσα χάνει το δημόσιο, τόσα κερδίζουν οι ιδιώτες.

Θα επαναλάβω, είναι έγγραφο του Υπουργείου Υγείας από το Στρατηγικό Επιχειρησιακό Σχέδιο Εθνικού Κέντρου Αποκατάστασης, που μου λέτε ότι δεν υπάρχει σχέδιο για ΣΔΙΤ, αναφέρει: «Η οργάνωση και λειτουργία μονάδων υπηρεσιών υψηλού επιπέδου υγείας boutique hotel» -ένας από τους στόχους- «γιατί υπάρχουν ασθενείς που είναι διατεθειμένοι να πληρώσουν την παροχή υψηλού επιπέδου υπηρεσιών σε ένα περιβάλλον πολυτελείας». Τελικά το πολυτελές Εθνικό Σύστημα Υγείας για ποιους το θέλουμε; Απ’ ό,τι φαίνεται όχι για τους πολίτες αλλά για κάποιους ιδιώτες, μιλάω για ιδιώτες εργολάβους υπηρεσιών.

Αυτό το στοιχείο και μόνο, ότι είναι το 1/5 του κόστους θεραπείας-αποθεραπείας ενός πολίτη στο Εθνικό Κέντρο Αποκατάστασης από ό,τι στα ιδιωτικά, θα έπρεπε να είναι η βάση για να ενισχύσετε, να αποκαταστήσετε στην πλήρη λειτουργία το Εθνικό Κέντρο Αποκατάστασης και να το πολλαπλασιάσετε σε όλη τη χώρα. Αυτό σας ζητάμε.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Υπουργέ, έχετε τον λόγο.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Έρχεστε εδώ και μπλέκετε εργολάβους. Τι σχέση έχουν οι εργολάβοι με τα κέντρα αποκατάστασης, που είναι ιδιωτικές δομές που παρέχουν υπηρεσίες; Με τον ΕΟΠΥΥ πηγαίνουν. Όπως πηγαίνει κάποιος σε μια ιδιωτική κλινική αντιστοίχως μπορεί να πάει σε ένα κέντρο αποκατάστασης.

Και ειδικά για τις τιμές, που λέτε σε ιδιωτικά κέντρα αποκατάστασης, είναι από τις χαμηλότερες που υπάρχουν στην Ευρώπη χωρίς να συμπεριληφθεί το clawback, το οποίο από μόνο του μειώνει πάρα πολύ το ποσό. Είναι από τις φθηνότερες και γι’ αυτό υπάρχουν και κέντρα αποκατάστασης που καλύπτουν και ανάγκες από όμορες περιοχές. Αλλά τι σχέση έχει με εργολάβους αυτό που λέτε;

Για να καταλάβω, θέλετε να καταργήσουμε τις ιδιωτικές δομές που υπάρχουν στη χώρα ή να σταματήσει να συμβάλλεται ο ΕΟΠΥΥ μαζί με τις ιδιωτικές δομές; Προφανώς, υπάρχουν αυτές οι ιδιωτικές δομές που λειτουργούν με το σύστημα του ΕΟΠΥΥ, που ειδικά για τα κέντρα αποκατάστασης πρέπει να γνωρίζετε ότι δεν έχει καθόλου συμμετοχή του ασθενούς, ακριβώς επειδή είναι μια ευάλωτη κατηγορία σε αντίθεση με τις κλινικές που έχει επιλεγεί το μοντέλο να καλύπτει ο ΕΟΠΥΥ το 70% και το 30% ο ασφαλισμένος όταν για ιδιωτικές δομές, τα κέντρα αποκατάστασης όπου το 100%, το σύνολο, το καλύπτει ο ΕΟΠΥΥ και οι τιμές οι οποίες δίνονται είναι πάρα πολύ ανταγωνιστικές συγκριτικά με την Ευρώπη. Αυτό, όμως, δεν έχει σχέση με εργολάβους που λέτε. Αντιθέτως, υπάρχει και η δημόσια αποκατάσταση. Με ναυαρχίδα της δημόσιας αποκατάστασης το ΕΚΑ, το οποίο έχει κάποια προβλήματα, που όλα αυτά τα προβλήματα θα καλυφθούν και μέσω των ποσών που θα διατεθούν, είτε από το ΕΣΠΑ είτε από το Ταμείο Ανάκαμψης, ακριβώς γιατί μέσα σε αυτόν τον υγειονομικό χάρτη εντάσσουμε και όλες αυτές τις δομές οι οποίες υπάρχουν.

Σε προσωπικό σας είπα ότι έγινε μια πολύ μεγάλη προσπάθεια με βάση τις συνθήκες που υπάρχουν και υπάρχει αρκετά μεγάλη κάλυψη προσωπικού. Δεν σας είπα ότι λειτουργούν τρεις λέβητες. Σας είπα: «από τους τρεις λέβητες, οι δυο που δεν λειτουργούν…» Αυτό, δηλαδή, το οποίο είπατε ήταν ακριβώς λόγω απουσίας πιστοποιητικών, τα οποία πιστοποιητικά θα εκδοθούν και θα λειτουργούν.

Υπάρχει και ένα σκέλος στην ερώτησή σας που έχει να κάνει με το προσωπικό που βρίσκεται σε αναστολή. Είναι προσωπικό που φτάνει τα δέκα άτομα στο ΕΚΑ που βρίσκεται σε αναστολή και θα παραμείνει σε αναστολή για όσο διάστημα δεν εμβολιάζεται. Από εκεί και πέρα, στο πλαίσιο της στρατηγικής μας είναι η ενίσχυση του ΕΚΑ, η παρουσία του ΕΚΑ και θεωρούμε ότι οι δομές αποκατάστασης συνολικά, είτε είναι στο δημόσιο είτε είναι στον ιδιωτικό τομέα θα πρέπει να αντιμετωπίζονται με μια ιδιαίτερη προσοχή, γιατί ακριβώς οι ομάδες που πηγαίνουν εκεί είναι οι κατ’ εξοχήν ευάλωτες ομάδες, οι οποίες είτε μετά από ασθένειες είτε μετά από ατυχήματα χρήζουν υψηλού επιπέδου αποκατάστασης και μάλιστα, ένα μεγάλο κενό έχει καλυφθεί στη χώρα μας, γιατί για πολλά χρόνια, κύριε Αρσένη, επειδή δεν υπήρχαν ιδιωτικές δομές στη χώρα όλα αυτά τα περιστατικά έφευγαν στο εξωτερικό, με πολύ μεγάλες πληρωμές από το ελληνικό δημόσιο.

Συνεπώς, αυτή τη στιγμή υπάρχει το ΕΚΑ το οποίο ενισχύεται, αλλά αντιστοίχως δεν μπορώ να καταλάβω αυτόν τον ανταγωνισμό που συνεχώς λέτε, το ότι έχεις και δεκαπέντε δομές -γιατί κάπου εκεί είναι δομές ιδιωτικές αποκατάστασης, σε περιοχές μάλιστα που δεν έχει δημόσια αποκατάσταση, γιατί, κυρίως, αυτές οι δομές είναι στην επαρχία- είναι κάτι το οποίο εν τέλει βοηθά τις ευάλωτες αυτές ομάδες που χρήζουν άμεσης αποκατάστασης. Και θα χρησιμοποιηθούν και ολοκληρώνω, κύριε Πρόεδρε, όλες αυτές οι δομές και στα πλαίσια των post COVID περιστατικών και ήδη, όπως και στο ΕΚΑ θα λειτουργήσει και αλλού και στις ιδιωτικές δομές, ο ΕΟΠΥΥ έχει βγάλει νοσήλιο για τα post COVID περιστατικά τα long COVID περιστατικά και είμαστε και σε μια πλήρη συνεννόηση με τον σύλλογο των ασθενών που έχει δημιουργηθεί, γιατί, πράγματι, φαίνεται ότι ακόμα και σε άτομα τα οποία έχουν περάσει ήπια τον COVID, υπάρχουν περιπτώσεις που μετά από κάποιους μήνες εμφανίζονται κάποια συμπτώματα. Πάλι γίνεται ειδικά μια συνάρτηση και για τον κόσμο που δεν έχει εμβολιαστεί. Συνεπώς, σε όλη αυτή τη διαδικασία θα χρειαστούμε όλες αυτές τις δομές, προκειμένου να καλύψουμε το κενό που υπάρχει.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ πολύ.

Η επόμενη ερώτηση που θα συζητηθεί είναι η ένατη με αριθμό 439/18-2-2022 επίκαιρη ερώτηση δεύτερου κύκλου της Βουλευτού Αχαΐας του Συνασπισμού Ριζοσπαστικής Αριστεράς κ. Αθανασίας (Σίας) Αναγνωστοπούλου προς τον Υπουργό Υγείας με θέμα: «Αβέβαιο το εργασιακό μέλλον των συμβασιούχων ορισμένου χρόνου σε καθαριότητα, σίτιση και φύλαξη στα νοσοκομεία της Αχαΐας».

Και σε αυτή την επίκαιρη ερώτηση θα απαντήσει ο κ. Πλεύρης.

Κυρία Αναγνωστοπούλου, έχετε τον λόγο.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Ευχαριστώ πολύ, κύριε Πρόεδρε.

Κύριε Υπουργέ, επανερχόμαστε με ερώτηση, η οποία έχει γίνει από πολλούς συναδέλφους και από τον ΣΥΡΙΖΑ - Προοδευτική Συμμαχία, για ένα θέμα που έχει οδηγήσει πάρα πολλούς εργαζόμενους σε απόγνωση. Φτάνουμε στις 31 Μαρτίου 2022 και οι άνθρωποι αυτοί βρίσκονται στην κυριολεξία σε μια απίστευτη ομηρία και πλήττεται η αξιοπρέπειά τους.

Γνωρίζουμε πάρα πολύ καλά, η μεθόδευση ξεκίνησε από το φθινόπωρο του 2019. Μια μεθόδευση η οποία θέλει πάλι τους εργολάβους στα νοσοκομεία της χώρας και στα νοσοκομεία της Αχαΐας, τους εργολάβους για τη σίτιση, τη φύλαξη και την καθαριότητα.

Η πανδημία σας υποχρέωσε σε παρατάσεις, χωρίς να φέρνετε επιτέλους μία ρύθμιση για να ανανεωθούν αυτές οι συμβάσεις ορισμένου χρόνου και οι άνθρωποι να μπορέσουν να λειτουργήσουν, να γίνει σεβαστό το δικαίωμά τους στην εργασία.

Κύριε Υπουργέ, πραγματικά, μετά από την πολιτική της προηγούμενης κυβέρνησης, η οποία απάλλαξε τα νοσοκομεία μας από τους εργολάβους, από ένα τεράστιο δημοσιονομικό κόστος, έπεσε η δημόσια δαπάνη η οποία ήταν εις βάρος του υγειονομικού υλικού των νοσοκομείων και οι άνθρωποι στην καθαριότητα, σίτιση και φύλαξη ξαναβρήκαν τα δικαιώματά τους και όχι τον εργασιακό μεσαίωνα στον οποίο ζούσαν.

Τα τρία νοσοκομεία της Αχαΐας, πραγματικά, κρέμονται από μία κλωστή. Γιατί ανοίγετε τους δρόμους στους εργολάβους πάλι, ενώ είναι δεδομένο πόσο κόστισαν στο δημόσιο χρήμα; Γιατί αφήνετε αυτούς τους ανθρώπους, πραγματικά, στον δρόμο σε μία κρίσιμη στιγμή για την κοινωνία, με ακρίβεια, με ανασφάλεια, με φόβο;

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Και εγώ ευχαριστώ.

Ο κύριος Υπουργός έχει τον λόγο.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Κυρία Αναγνωστοπούλου, αναφέρεστε σε ένα ζήτημα, το οποίο το είχατε ως κυβέρνηση και δεν το αντιμετωπίσατε ως κυβέρνηση. Αυτό το οποίο ζητάτε τώρα από την παρούσα Κυβέρνηση, γιατί δεν το κάνατε εσείς ως κυβέρνηση; Κάνατε μόνιμες προσλήψεις συγκεκριμένου κόσμου; Κάνατε προσλήψεις ορισμένου χρόνου. Το «ορισμένου χρόνου» από μόνο του σημαίνει ότι έχει συγκεκριμένη διάρκεια που λήγει η σύμβαση. Γιατί κάνατε συμβάσεις ορισμένου χρόνου; Γιατί, ακριβώς, αν κάνατε μόνιμες προσλήψεις, θα έπρεπε αυτοί να υπολογιστούν στις προσλήψεις του νοσηλευτικού και ιατρικού προσωπικού και έτσι στα νοσοκομεία δεν θα καλύπτατε τις κενές θέσεις ιατρικού και νοσηλευτικού προσωπικού, για να καλύψετε θέσεις ΣΟΧ.

Άρα, εσείς ως κυβέρνηση επιλέξατε μία διαδικασία που ήταν βέβαιο ότι θα φθάσει στο σημείο που είμαστε τώρα. Δεν είπατε ποτέ εσείς για τις συγκεκριμένες θέσεις να μονιμοποιηθούν. Πείτε το τώρα, έστω και ως Αντιπολίτευση. Όμως, εάν το πείτε, θα πρέπει να απαντήσετε και στο γιατί εσείς επιλέξατε να είναι ορισμένου χρόνου και δεν κάνατε μόνιμες προσλήψεις για τις συγκεκριμένες θέσεις.

Τι έχει γίνει, λοιπόν, τώρα, κυρία Αναγνωστοπούλου; Εμείς εδώ έχουμε μία απόλυτη ειλικρίνεια και τα έχω πει σε όλες τις απαντήσεις που έχω δώσει σε ερωτήσεις συναδέλφων Βουλευτών. Τα έχω πει και στα σωματεία τους, τα έχω πει στην ΠΟΕΔΗΝ, στην ΟΕΝΓΕ, όταν συναντιόμαστε. Υπάρχει το ιατρικό και το νοσηλευτικό προσωπικό, για το οποίο βγαίνουν οι προκηρύξεις για τις μόνιμες θέσεις και αντιστοίχως δίνονται παρατάσεις με τις συνθήκες COVID. Γι’ αυτό, λοιπόν, δόθηκε παράταση για γιατρούς και νοσηλευτές μέχρι τις 31 Δεκεμβρίου του 2022 και παράλληλα υπάρχει ειδική μοριοδότηση γι’ αυτές τις κατηγορίες για όσες προκηρύξεις βγαίνουν από εδώ και πέρα, δηλαδή για τις τρεις επόμενες, με στόχο όλο αυτό το προσωπικό να απορροφηθεί στο Εθνικό Σύστημα Υγείας, όταν θα προκηρύσσονται μόνιμες θέσεις.

Δεν είναι αυτή η πολιτική της Κυβέρνησης αναφορικώς με τα άτομα τα οποία είναι με συμβάσεις ορισμένου χρόνου. Στις συγκεκριμένες περιπτώσεις θα ακολουθηθούν οι εξής διαδικασίες. Για όσο δεν καλύπτονται διαφορετικά οι ανάγκες από τα νοσοκομεία, θα δίνονται παρατάσεις, οι οποίες παρατάσεις θα είναι τρίμηνες, όπως αδιαλείπτως έχουν δοθεί όλο αυτό το διάστημα και προφανώς και μετά την 31η Μαρτίου θα δοθεί παράταση. Παράλληλα, όμως, ζητείται από τα νοσοκομεία στο βαθμό που γίνονται και οι μελέτες και αυτές οι μελέτες δείχνουν ότι υπάρχει οικονομικό όφελος για τα νοσοκομεία, να επιδιώκουν άλλες λύσεις, μεταξύ των οποίων προφανώς είναι και να λαμβάνουν αυτές τις υπηρεσίες outsourcing.

Άρα, από τη μία πλευρά θα γίνονται διαγωνιστικές διαδικασίες για τα νοσοκομεία που το επιλέγουν και μέχρι αυτές να ολοκληρωθούν θα είναι παράταση των υφισταμένων σχέσεων εργασίας και από την άλλη πλευρά, για όσες διοικήσεις δεν έχουν βγάλει τέτοιους διαγωνισμούς ή δεν καλύπτουν με άλλον τρόπο τις συγκεκριμένες θέσεις θα γίνεται παράταση. Δεν πρόκειται τα νοσοκομεία να μείνουν χωρίς αυτές τις υπηρεσίες, αλλά από εκεί και πέρα, αν είναι προς όφελος του δημοσίου συμφέροντος -και γι’ αυτό το έχω ζητήσει ως Υπουργός σε οποιουσδήποτε διαγωνισμούς να λαμβάνεται το κόστος το οποίο ακολουθείται- θα επιλεγούν και αυτές οι διαδικασίες και οι συμβάσεις ορισμένου χρόνου θα παραμένουν ορισμένου χρόνου και θα παρατείνονται, δεν πρόκειται να γίνουν ορισμένου χρόνου.

**ΠΡΟΕΔΡΕΥΩΝ (Χαράλαμπος Αθανασίου):** Η κ. Αναγνωστοπούλου έχει τον λόγο για τη δευτερολογία της.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Ευχαριστώ, κύριε Πρόεδρε.

Κατ’ αρχάς θα καταθέσω στη Βουλή να μείνει για την ιστορία -ενώ το ξέρει ο Υπουργός- πώς με διατάξεις κατορθώσαμε να φέρουμε στα νοσοκομεία, να απαλλάξουμε τα νοσοκομεία και τους εργαζόμενους από τον εργασιακό μεσαίωνα και να κάνουμε συμβάσεις ορισμένου χρόνου, κάνοντας βέβαια και όλες τις μελέτες. Υπάρχουν, κύριε Υπουργέ. Υπάρχουν και ξέρουμε τι σήμαιναν οι εργολαβίες για τα νοσοκομεία και πόσο επιβάρυναν και τη δημόσια δαπάνη και επιβάρυναν, πάνω απ’ όλα, τις εργασιακές συνθήκες των ανθρώπων που δούλευαν σε τέτοιες εργολαβίες.

(Στο σημείο αυτό η Βουλευτής κ. Αθανασία (Σία) Αναγνωστοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Πέρα από αυτό, όμως, λέτε γιατί δεν προσλάβαμε μόνιμο προσωπικό. Γιατί είχατε χρεοκοπήσει τη χώρα οι παρατάξεις σας, κύριε Υπουργέ και γιατί έπρεπε πρώτα να περάσουμε από τη διαδικασία να φύγει αυτός ο εργασιακός μεσαίωνας από τα νοσοκομεία -και όχι μόνο από τα νοσοκομεία, τα πανεπιστήμια, τις δημόσιες υπηρεσίες-, για να μπορέσουμε μετά, όπως προβλεπόταν, να κάνουμε, βάσει των νέων οργανισμών των νοσοκομείων, μόνιμες προσλήψεις, γιατί αυτός ο κόσμος καλύπτει πάγιες και διαρκείς ανάγκες.

Αντί, λοιπόν, να προχωρήσετε προς αυτή την κατεύθυνση, ενώ φάνηκε το δημοσιονομικό κόστος -και εκεί είναι αυτό που πια όλοι γνωρίζουμε για αυτή την Κυβέρνηση, ότι συνομιλεί με ελάχιστους και προχωράει σε ιδιωτικοποιήσεις σε βάρος του δημόσιου συμφέροντος και των εργασιακών σχέσεων-, αντί, λοιπόν, να προχωρήσετε σε μία τέτοια κατεύθυνση ήδη από το Σεπτέμβρη του 2019, ο κ. Κοντοζαμάνης τις δίχρονες συμβάσεις τις κατέβασε σε έναν χρόνο.

Εμείς θέλουμε, κύριε Υπουργέ, να δεσμευτείτε ότι οι εργολάβοι δεν πρόκειται να ξαναμπούν στα νοσοκομεία, δεν πρόκειται και δεν πρέπει να ξαναμπούν στα νοσοκομεία. Λέτε ότι τα νοσοκομεία δεν θα μείνουν χωρίς αυτές τις υπηρεσίες, καθαριότητα, φύλαξη, σίτιση, δηλαδή με εργολάβους, αλλά δεν σας ακούω να λέτε μία λέξη για τους εργαζόμενους.

Όλος αυτός ο κόσμος που «σήκωσε» την πανδημία, που «σήκωσε» την καθαριότητα, τη σίτιση και τη φύλαξη, θα βρεθεί στο δρόμο ξαφνικά, επειδή η δικιά σας Κυβέρνηση έχει αποφασίσει ότι οι εργαζόμενοι πρέπει να «πατηθούν στον λαιμό».

Εγώ σας λέω και από αυτό το Βήμα, κύριε Υπουργέ, και γι’ αυτό ζητάμε εκλογές -και ένας άλλος λόγος πολύ σημαντικός-, ότι αυτού του τύπου οι εργολαβίες, από εργολάβους που γνωρίζουμε πάρα πολύ καλά -και έχω τα διαθέσιμα στοιχεία να σας τα δώσω- και έτσι όπως λειτούργησαν, δεν πρόκειται να περάσουν. Δεν πρόκειται να περάσουν ή και να περάσουν -Κυβέρνηση είσαστε-, με το που θα γίνουμε κυβέρνηση πάλι θα φύγουν από τους δημόσιους τομείς.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κυρία Αναγνωστοπούλου.

Κύριε Υπουργέ, έχετε τον λόγο για τη δευτερολογία σας.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Δεν έχω καταλάβει τη θέση του ΣΥΡΙΖΑ στο συγκεκριμένο θέμα.

Η θέση σας είναι να ανανεώνονται οι συμβάσεις ορισμένου χρόνου. Οπότε τι σημαίνει; Να γίνονται διαγωνιστικές διαδικασίες ορισμένου χρόνου, άρα ενδεχομένως δεν θα είναι τα ίδια πρόσωπα, γιατί άλλα πρόσωπα θα μπορεί να παίρνουν αυτές τις θέσεις, ή να γίνονται μόνιμες προσλήψεις στις συγκεκριμένες θέσεις; Είναι χαοτική αυτή η διαφορά και πλέον ως ένα κόμμα που έχετε κυβερνήσει, θα πρέπει να τις ξέρετε αυτές τις διαφορές.

Οι μόνιμες προσλήψεις σημαίνει ότι στερούν μόνιμες προσλήψεις από άλλες θέσεις του Εθνικού Συστήματος Υγείας. Εκεί εμείς απαντάμε κάθετα: Δεν θα υπάρξει μείωση θέσης ιατρικού, νοσηλευτικού και λοιπού προσωπικού, προκειμένου να καλυφθούν με μόνιμες θέσεις άτομα που παρέχουν πολύ σημαντικές υπηρεσίες, όπως είναι οι συγκεκριμένες. Εδώ, λοιπόν, εμείς λέμε ΚΑΔ.

Αν λέτε το δεύτερο, δηλαδή να γίνονται διαγωνισμοί για προσλήψεις όχι συνεργείων αλλά για διαδικασίες ορισμένου χρόνου, για όσες διοικήσεις το επιλέγουν, αυτή τη δυνατότητα την έχουν οι διοικήσεις. Αντιστοίχως, έχουν και τη δυνατότητα, εάν κρίνουν ότι είναι συμφερότερες -γιατί έχει ζητηθεί αυτό από την ηγεσία του Υπουργείου στους διαγωνισμούς στους οποίους βγαίνουν-, να λαμβάνονται και οι υπηρεσίες οι οποίες θα είναι υπηρεσίες είτε φύλαξης, είτε καθαριότητας, είτε σίτισης outsourcing.

Και για να δούμε τις μελέτες κόστους, θα πρέπει πάντα να υπολογίζετε και τα αναλώσιμα τα οποία χρησιμοποιεί το νοσοκομείο. Διότι σε όποια μελέτη φέρνετε βάζετε μόνο μισθολογικό κόστος, αγνοώντας ότι όταν είναι το προσωπικό μέσα και όλα τα αναλώσιμα τα πληρώνουν τα νοσοκομεία, ενώ αν δίνονται υπηρεσίες έξω, το σύνολο της υπηρεσίας δίνεται έξω.

Εμείς λοιπόν δεν έχουμε δογματική προσέγγιση σε αυτό. Εσείς έχετε δογματική προσέγγιση και δεν τολμάτε αυτή την προσέγγιση να την πείτε. Δεν θα βγει ο ΣΥΡΙΖΑ ακόμα και τώρα να πει ότι θέλουμε μόνιμες προσλήψεις. Ξέρετε τι λέτε ουσιαστικά; «Ανανεώστε τους ορισμένου χρόνου», αυτό το οποίο γίνεται τώρα.

Εμείς όμως με ειλικρίνεια ερχόμαστε και λέμε το εξής. Αν είναι απαραίτητες για τα νοσοκομεία και δεν τα καλύπτουν αλλιώς, θα ανανεώνονται, όπως ανανεώνονται. Σας πληροφορώ ότι δυόμισι χρόνια διακυβέρνησης κάθε φορά λέτε το ίδιο πράγμα, αλλά δυόμισι χρόνια αυτοί οι άνθρωποι βρίσκονται εκεί. Περισσότερο από το χρονικό διάστημα το οποίο είχαν μείνει επί δικών σας κυβερνήσεων βρίσκονται τώρα, παραμένουν.

Αντίστοιχα ζητάμε από τις διοικήσεις εάν υπάρχει άλλος προσφορότερος τρόπος που θα είναι με όφελος για το δημόσιο και πάλι θα εργάζεται κόσμος εκεί, να επιλεγεί αυτός ο τρόπος.

Συνεπώς, σε αυτό το θέμα είμαστε ξεκάθαροι. Είναι διαφορετικές οι περιπτώσεις του επικουρικού προσωπικού, ιατρικού νοσηλευτικού και λοιπού που προσπαθούμε με τις διαδικασίες των προκηρύξεων να μπορέσουν με μοριοδότηση να διεκδικήσουν το σύνολο των θέσεων που θα βγουν και τελείως διαφορετική η πολιτική μας για τις συμβάσεις ορισμένου χρόνου.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κύριε Υπουργέ.

Η επόμενη είναι η δέκατη τέταρτη με αριθμό 448/21-2-2022 επίκαιρη ερώτηση δεύτερου κύκλου της Βουλευτού Ιωάννινων του Συνασπισμού Ριζοσπαστικής Αριστεράς κ. Μερόπης Τζούφηπρος τον Υπουργό Υγείας, με θέμα: «Η Κυβέρνηση οδηγεί στην απόλυση διακόσιους είκοσι εργαζόμενους συμβασιούχους ορισμένου χρόνου (ΣΟΧ) στο Πανεπιστημιακό Γενικό Νοσοκομείο Ιωαννίνων (ΠΓΝΙ)».

Και σε αυτή την επίκαιρη ερώτηση θα απαντήσει ο Υπουργός Υγείας κ. Πλεύρης.

Κυρία Τζούφη, έχετε τον λόγο για την πρωτολογία σας.

**ΜΕΡΟΠΗ ΤΖΟΥΦΗ:** Ευχαριστώ, κύριε Πρόεδρε.

Είναι το ίδιο θέμα, κύριε Υπουργέ. Ξέρετε ότι υπάρχουν οκτώ χιλιάδες συμβασιούχοι. Εγώ θα αναφερθώ πιο ειδικά στο Πανεπιστημιακό Νοσοκομείο Ιωαννίνων στο οποίο έχω υπηρετήσει πάρα πολλά χρόνια, στο οποίο εργάζονται διακόσιοι είκοσι εργαζόμενοι με συμβάσεις ορισμένου χρόνου που καλύπτουν κρίσιμες ανάγκες στο επίπεδο της καθαριότητας, της φύλαξης και της σίτισης.

Ξέρετε πολύ καλά ότι οι συμβάσεις αυτές λήγουν στις 31 Μαρτίου και η αγωνία είναι πάρα πολύ μεγάλη για τους συγκεκριμένους εργαζόμενους που έχουν αποδεδειγμένη προσφορά στο νοσοκομείο, ιδιαίτερα στην περίοδο της πανδημίας και που η εμπειρία που απέκτησαν στο κομμάτι της υγειονομικής φροντίδας, που είναι κρίσιμο και εξακολουθεί να υπάρχει, είναι πάρα πολύ σημαντική.

Σας υπενθυμίζω ότι το συγκεκριμένο μοντέλο προσλήψεων, δηλαδή η σύναψη των ατομικών συμβάσεων αντί να πηγαίνουν στους εργολάβους, θεσπίστηκε από την κυβέρνηση του ΣΥΡΙΖΑ, διότι δεν υπήρχαν –σας τα είπε και η κ. Αναγνωστοπούλου- άλλες δυνατότητες στις συγκεκριμένες μνημονιακές συνθήκες που βρισκόμαστε και υλοποιήθηκε από τις διοικήσεις των νοσοκομείων και συνέβαλε θετικά σε δύο κατευθύνσεις που δεν πρέπει να τις αμφισβητείτε.

Πρώτον, οι εργαζόμενοι απέκτησαν αξιοπρεπείς μισθούς και καλύτερες συνθήκες εργασίας, κρίσιμο αυτό σε συνθήκες πανδημίας, διότι καθορίζει και την ποιότητα των υπηρεσιών που αποδεδειγμένα μέσα στα νοσοκομεία είναι πολύ καλύτερη απ’ ό,τι πριν με τους εργολάβους και το δημόσιο εξοικονόμησε τουλάχιστον 70 εκατομμύρια ευρώ, ενώ ειδικά το Πανεπιστημιακό Νοσοκομείο Ιωαννίνων εξοικονόμησε 500.000 ευρώ και συμπεριλαμβάνονται τα αναλώσιμα.

Δόθηκαν μάχες με τις διοικήσεις τότε των νοσοκομείων και παραπέμφθηκαν στη δικαιοσύνη από τους εργολάβους και δικαιώθηκαν διότι αυτές οι υπηρεσίες όχι μόνο ήταν καλύτερες, αλλά ήταν και συμφερότερες.

Επομένως, είναι λάθος, κύριε Υπουργέ, να δίνετε τη δυνατότητα της επιστροφής για πολλούς λόγους στο μοντέλο της εργολαβίας. Δεν αρκεί να λέτε ότι μπορούν να συνεχιστούν όσο βρίσκεται ο διαγωνισμός σε εξέλιξη αυτές οι συμβάσεις. Είναι κρίσιμο να δεσμευτείτε, διότι η πανδημία είναι παρούσα, υπάρχει το θέμα του δημοσίου συμφέροντος, υπάρχει το θέμα των υγειονομικών συνθηκών στις οποίες αναφέρθηκα, υπάρχει η αγωνία σε πολύ δύσκολες συνθήκες ακρίβειας και φτώχειας διακοσίων είκοσι εργαζομένων του νοσοκομείου που πρόκειται να οδηγηθούν στην απόλυση και την ανεργία.

Θέλω ξεκάθαρη απάντηση. Γιατί δεν παρατείνετε σε πρώτη φάση τις συμβάσεις ορισμένου χρόνου και να αποκλείσετε την είσοδο των εργολαβικών εταιρειών στα νοσοκομεία, αφού νομίζω ότι σας απέδειξα ότι δεν είναι πιο ωφέλιμες και αυτό έχει αποδειχθεί με μελέτες κάποιες από τις οποίες πρέπει να τις έχετε στα χέρια σας;

**ΠΡΟΕΔΡΕΥΩΝ (Χαράλαμπος Αθανασίου):** Θα συνεχίσετε στη δευτερολογία σας.

**ΜΕΡΟΠΗ ΤΖΟΥΦΗ:** Τελειώνω, κύριε Πρόεδρε, με τη δεύτερη ερώτηση, επειδή θέσατε ένα θέμα.

Τι θα κάνετε σε μια προοπτική; Βεβαίως, εμείς πιστεύουμε στην ενίσχυση των δημοσίων νοσοκομείων.

Πρέπει να αλλάξουν τα οργανογράμματα, κύριε Υπουργέ. Στο δικό μας νοσοκομείο, το πανεπιστημιακό νοσοκομείο, υπάρχει μια ολόκληρη πτέρυγα που έδωσε μάχη μέσα στην πανδημία, το τέταρτο κτήριο, που θα πήγαινε στις ιδιωτικές εταιρείες, που ευτυχώς δεν πήγε από τη διακυβέρνηση του ΣΥΡΙΖΑ και παρέμεινε υπό δημόσιο έλεγχο. Εκεί αντιμετωπίστηκαν τα προβλήματα με τις ΜΕΘ, με τις ΜΑΦ και καταφέρνουμε να σώσουμε τη ζωή των ανθρώπων.

Εκεί, λοιπόν, χρειαζόμαστε καινούργια οργανογράμματα. Σε αυτά τα καινούργια οργανογράμματα οφείλουμε να περιγράψουμε τις πάγιες και διαρκείς ανάγκες για όλους τους κλάδους των εργαζομένων. Και αυτό είναι ένα στοίχημα που βεβαίως παίρνει καιρό, αλλά που θα πρέπει να είναι ο απώτερος στόχος.

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Και εγώ ευχαριστώ.

Κύριε Υπουργέ, έχετε τον λόγο.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Κυρία Τζούφη, να ξεκινήσουμε από το δεύτερο σκέλος το οποίο αναφέρατε.

Προφανέστατα το θέμα των οργανογραμμάτων είναι σε συνάρτηση με έναν ολόκληρο σχεδιασμό τον οποίο κάνουμε και έχει να κάνει και με τον υγειονομικό χάρτη. Εσείς πολύ καλύτερα από εμένα το γνωρίζετε- έχετε υπηρετήσει και υπηρετείτε το Εθνικό Σύστημα Υγείας συνολικά από τις θέσεις στις οποίες βρίσκεστε- ότι η φιλοσοφία του να έχεις έναν χάρτη που να ανταποκρίνεται στις ανάγκες του ασθενούς είναι μια υπαρκτή φιλοσοφία, που επί της αρχής θα έπρεπε να συμφωνήσουμε όλοι.

Από εκεί και πέρα, το πώς θα υλοποιηθεί αυτός ο χάρτης προφανώς θα δημιουργήσει και διαδικασίες που θα έχουν ιδεολογική προσέγγιση και αντιπαράθεση.

Εμείς, λοιπόν, τι λέμε επί της αρχής; Η αναπληρώτρια Υπουργός Υγείας, η κ. Γκάγκα, που προέρχεται από τα σπλάχνα του ΕΣΥ, τρέχει όλες τις διαδικασίες με τον ΟΔΙΠΥ, με τον Γενικό Γραμματέα, τον κ. Κωτσιόπουλο, και με μένα, τον Υπουργό, να δούμε τον νέο υγειονομικό χάρτη. Στον νέο υγειονομικό χάρτη έχουμε πει με έναν ξεκάθαρο τρόπο ότι δεν μιλάμε για κλείσιμο δομών, επειδή αυτή είναι η συνεχής αντιπολίτευση που γίνεται, αλλά θα πρέπει να δούμε τις υπηρεσίες, πώς αυτές οι υπηρεσίες αναπτύσσονται στο κάθε νοσοκομείο και προφανέστατα μέσα σε αυτό το πλαίσιο είναι και τα οργανογράμματα των νοσοκομείων.

Εδώ, όμως, επειδή θέλω να μιλώ με απόλυτη ειλικρίνεια, προφανώς έχουμε μια ιδεολογική προσέγγιση. Και η ιδεολογική προσέγγιση είναι ότι εμείς πιστεύουμε ότι στα νοσοκομεία υπάρχουν και υπηρεσίες που μπορούν να καλύπτονται λαμβάνοντας υπηρεσίες εκτός του νοσοκομείου.

Εσείς έρχεστε και λέτε και το ακούω -και η κ. Αναγνωστοπούλου πριν και εσείς- για τις πάγιες και διαρκείς ανάγκες και εμείς σας λέμε: «Ναι, οι πάγιες και διαρκείς ανάγκες μπορεί να καλύπτονται και με υπηρεσίες τις οποίες θα αγοράζει το δημόσιο από τον ιδιωτικό τομέα, εάν αυτές οι υπηρεσίες είναι πιο οικονομικές».

Και σας αναφέρω ότι από τα πορίσματα τα οποία είχαν γίνει πάλι δεν είχαν εκτιμηθεί τα αναλώσιμα, διότι η αναφορά του κόστους, όταν ήταν το προσωπικό σε συμβεβλημένους παρόχους ήταν στα 2.452.000 για εκατόν είκοσι τρία άτομα. Για τα εκατόν είκοσι τρία άτομα ορισμένου χρόνου το κόστος ήταν στα 2 εκατομμύρια. Άρα, έρχονται κάποιοι και λένε: «Ορίστε, υπάρχει μια διαφορά στα 450.000». Όμως, αυτές οι 450.000, εάν βάλουμε τώρα συνολικά τα αναλώσιμα, συνολικά τις αγορές που πρέπει να γίνουν, συνολικά την κάλυψη του προσωπικού όταν απουσιάζει γιατί θα πρέπει να καλυφθεί μετά από το δημόσιο, σας πληροφορώ ότι θα υπερέβαινε αυτό το ποσό. Και είναι η μελέτη που έχει κάνει.

Όμως, εμείς ξεκινάμε από μια άλλη βάση και λέμε: «Βγάλτε διαγωνισμούς και για outsourcing, όταν είναι αυτοί οι διαγωνισμοί πιο συμφέροντες από τις υπηρεσίες που λαμβάνετε τώρα».

Άρα, εκεί πέρα αυτομάτως μεταφέρουμε στις διοικήσεις μια βάση ότι ο διαγωνισμός που θα γίνει θα πρέπει να έχει όφελος.

Και για να απαντήσω ευθέως και σε αυτό που λέτε –θα έχω και δευτερολογία- ήδη σας απάντησα. Όπως δίναμε παρατάσεις συνέχεια στον βαθμό που δεν έχουν βγει οι διαγωνισμοί ή δεν έχουν ολοκληρωθεί οι διαγωνισμοί, θα συνεχίσουν να δίνονται παρατάσεις, γιατί προφανέστατα τα νοσοκομεία μας δεν θα μείνουν χωρίς σίτιση, καθαριότητα και φύλαξη. Άρα, και στο ερώτημα το οποίο κάνετε και σίγουρα είναι και ανησυχία ανθρώπων που θα σας έχουν θέσει την εντολή ως Βουλευτή να το φέρετε και να το υποστηρίξετε στο ελληνικό Κοινοβούλιο, προφανέστατα στον βαθμό που δεν έχουν ολοκληρωθεί αυτές οι διαδικασίες θα παραταθούν αυτές οι συμβάσεις.

Όμως, με ειλικρίνεια θέλω να σας πω ότι η συνολική φιλοσοφία μας είναι εάν μπορέσουμε αυτές οι υπηρεσίες να τις βρούμε φθηνότερα και με υπηρεσίες outsourcing, θα επιλέξουμε αυτή τη διαδικασία. Μέχρι τότε θα ανανεώνονται συνεχώς οι συμβάσεις.

**ΠΡΟΕΔΡΕΥΩΝ (Χαράλαμπος Αθανασίου):** Κυρία Τζούφη, έχετε τον λόγο για τη δευτερολογία σας.

**ΜΕΡΟΠΗ ΤΖΟΥΦΗ:** Ευχαριστώ πολύ.

Δυστυχώς, η απάντησή σας επιβεβαιώνει ότι έχετε αποφασίσει να επανέλθουν οι εργολάβοι στα νοσοκομεία.

Θέλω να επιμείνω στην άποψή μου, διότι έγινε δικάσιμος στο διοικητή του δικού μας νοσοκομείου, ο οποίος παρουσίασε αυτά τα στοιχεία και ουσιαστικά δικαιώθηκε ακριβώς διότι αυτές οι υπηρεσίες και καλύτερες ήταν και πιο ωφέλιμες για το ελληνικό δημόσιο.

Προχωρώ, λοιπόν. Βλέπω ότι επιλέγετε την επάνοδο των εργολάβων και επιπλέον επιλέγετε αυτούς τους ανθρώπους να τους σύρετε όμηρους σε μια διαδικασία σε μια πάρα πολύ κρίσιμη περίοδο. Δεν ξέρω αν αυτό έχει και προεκλογικό άρωμα.

Απαντήστε σαφώς, ότι οι άνθρωποι αυτοί που είναι χρήσιμοι, καλύπτουν πολύ σημαντικές ανάγκες, δεν θα χάσουν τη δουλειά τους. Περιμένουν από εσάς αυτή την απάντηση. Τους έχουν ανάγκη τα νοσοκομεία. Έχουν την εξειδίκευση. Έχουν δώσει μάχη μέσα στην πανδημία. Πρέπει να σεβαστείτε ακριβώς αυτή την πολύ μεγάλη ανάγκη, την οποία έχει και η κοινωνία αλλά και οι ίδιοι προσωπικά.

Τώρα, σχετικά με αυτά τα οποία είπατε, τα γενικότερα, πράγματι έχουμε διαφορετική άποψη για τα πράγματα –δεν υπάρχει καμμία αμφιβολία- γι’ αυτό και έχετε μειώσει και τη δημόσια χρηματοδότηση. Κάνετε ελάχιστες προσλήψεις μόνιμες, ενώ μπορούσατε να έχετε κάνει στις συγκεκριμένες συνθήκες πολύ περισσότερες ή όταν τις κάνετε, τις κάνετε με πολύ μεγάλη καθυστέρηση.

Δεν φροντίσατε για τη δουλειά που θα έπρεπε να γίνει στην πρωτοβάθμια φροντίδα υγείας και μάλιστα αποψιλώσατε τα κέντρα υγείας –σας είχα κάνει και ερώτηση εδώ- από το ιατρικό προσωπικό και τα πήγατε να αντιμετωπίσουν τα προβλήματα στα εμβολιαστικά κέντρα και στα νοσοκομεία και τότε μάλιστα ήταν απλήρωτες και οι εφημερίες τους.

Με τον τρόπο αυτό, προφανώς, δεν ενισχύεται το Εθνικό Σύστημα Υγείας και δυστυχώς, κύριε Υπουργέ, εσείς σε αυτές τις συνθήκες, μετά από δύο χρόνια πανδημίας, είκοσι τέσσερις χιλιάδες θανάτους, δύο εκατομμύρια τετρακόσιες χιλιάδες κρούσματα δεν έχετε βγάλει τα συμπεράσματα που έπρεπε, ότι χρειαζόμαστε ένα δυνατό Εθνικό Σύστημα Υγείας δημόσιο και προχωράτε και εξαγγέλλετε συμπράξεις με τον ιδιωτικό τομέα.

Τι σημαίνει αυτό; Ήδη έχετε ξεκινήσει τη συζήτηση για συρρίκνωση γειτονικών νοσοκομείων. Άρα, προφανώς δεν σκέφτεστε αυτόν το χάρτη στην αναμόρφωσή του να συμπεριλάβει στα καινούργια οργανογράμματα πολύ περισσότερο κόσμο, τον οποίο έχει ανάγκη το νοσοκομείο και προφανώς και τον κόσμο αυτό που παρέχει αυτές τις υπηρεσίες.

Δυστυχώς, έχουν ακουστεί πάρα πολλά πράγματα από πρωτοκλασάτα στελέχη και αυτά αποτυπώνουν και την κατάσταση. Παραδείγματος χάριν, ο κ. Πέτσας είχε πει ότι αν είχαμε ακούσει το ΣΥΡΙΖΑ για τις ΜΕΘ, θα είχαμε πετάξει δεκάδες εκατομμύρια. Ο κ. Σκέρτσος είπε: «Μα, δεν έχουμε λόγο για ένα πολυτελές σύστημα υγείας». Η κ. Γκάγκα αναγκάστηκε να πει: «Περιορίστε τα τακτικά χειρουργεία». Και από εκεί έχουμε αύξηση της παράπλευρης θνητότητας που ξέρετε ότι είναι διπλάσια και τριπλάσια αυτή τη στιγμή. Οι απώλειες σε θανάτους δεν είναι μόνο αυτές που καταγράφονται. Υπάρχει κίνδυνος μείωσης του προσδόκιμου επιβίωσης σε περίοδο πολύ συγκεκριμένη και το οποίο θα καταγραφεί, κύριε Υπουργέ, και το ξέρετε.

**ΠΡΟΕΔΡΕΥΩΝ (Χαράλαμπος Αθανασίου):** Μάλιστα, ευχαριστούμε πολύ.

**ΜΕΡΟΠΗ ΤΖΟΥΦΗ:** Σε αυτή λοιπόν τη συγκεκριμένη συνθήκη σταματήστε και πάρτε τα μέτρα εκείνα να μην προχωρήσει αυτή η καταστροφική πολιτική, διότι επιτρέψτε μου να πω- θα γραφτεί αυτή η περίοδος με μαύρα γράμματα και θα σας έχουν, σε αυτόν τον ρόλο που αναλάβατε, χαρακτηρίσει ως καταστροφέα του συστήματος υγείας, σαράντα χρόνια μετά την ίδρυσή του, και αυτό είναι πάρα πολύ κρίσιμο για την κοινωνία.

Δεν θα σας το επιτρέψουμε, κύριε Υπουργέ, όχι μόνο ο ΣΥΡΙΖΑ. Θα υπάρξει ένα ευρύτερο κίνημα που δεν θα επιτρέψει το ξεθεμελίωμα του Εθνικού Συστήματος Υγείας.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστούμε πολύ.

**ΜΕΡΟΠΗ ΤΖΟΥΦΗ:** Το έχει ανάγκη η κοινωνία. Εκεί προστρέχει και τα πράγματα είναι πάρα πολύ σοβαρά και πρέπει να το σκεφτείτε.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Υπουργέ, έχετε το λόγο για τη δευτερολογία σας.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Θέσατε αρκετά θέματα και θα προσπαθήσω να απαντήσω σε όλα.

Ξεκινάμε, πρώτα απ’ όλα, από τους ΣΟΧ, απάντησα και στην προηγούμενη ερώτηση και σε αυτή, στην πρωτολογία μου. Μα, δεν κάνατε κάτι διαφορετικό. Μιλάτε για ομηρία. Ορισμένου χρόνου τους κάνατε αυτούς τους ανθρώπους. Ανανεώνατε τις συμβάσεις. Ποτέ και σε καμμία διαδικασία όσο ήσασταν κυβέρνηση δεν είπατε ότι αυτές οι θέσεις θα καλυφθούν από μόνιμο προσωπικό.

**ΜΕΡΟΠΗ ΤΖΟΥΦΗ:** Σας απάντησα, κύριε Πλεύρη. Δεν υπήρχε η δυνατότητα λόγω μνημονίων.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Μου απαντήσατε, αλλά αυτό κάνατε…

**ΜΕΡΟΠΗ ΤΖΟΥΦΗ:** Ξέρετε πάρα πολύ καλά …

**ΠΡΟΕΔΡΕΥΩΝ (Χαράλαμπος Αθανασίου):** Παρακαλώ μη διακόπτετε! Δεν ακούγεστε.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Άρα, επιλέξατε το μοντέλο…

**ΜΕΡΟΠΗ ΤΖΟΥΦΗ:** (δεν ακούστηκε)

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Κυρία Τζούφη, δεν σας διέκοψα. Παραφράσατε διάφορα πράγματα που θα απαντήσω.

Επιλέξατε ορισμένου χρόνου, ενώ αλλού κάνατε μόνιμες προσλήψεις και με τα μνημόνια κάνατε μόνιμες προσλήψεις. Σε αυτές τις υπηρεσίες επιλέξατε να κάνετε προσλήψεις ορισμένου χρόνου και άρα ανανεώνατε.

Σ’ αυτούς τους ανθρώπους εξαρχής τους είπατε «ο χρόνος που θα εργαστείτε είναι ορισμένος» και εμείς δυόμισι χρόνια τους ανανεώνουμε τις συμβάσεις αδιαλείπτως. Έχουν εργαστεί μεγαλύτερο χρονικό διάστημα επί Κυβερνήσεως Νέας Δημοκρατίας απ’ ό,τι εργάστηκαν επί κυβερνήσεως ΣΥΡΙΖΑ. Και τι λέμε; Μόνιμες θέσεις αυτές δεν θα τις κάνουμε. Όμως, από εκεί και πέρα, ναι, θα δίνονται παρατάσεις και αν υπάρχει καλύτερο όφελος για το δημόσιο -γιατί έχουμε βάλει αυτόν τον όρο πάντα και εκεί πέρα δεν έχω ακούσει καμμία απάντηση από τον ΣΥΡΙΖΑ- θα τις πάρουμε τις υπηρεσίες outsourcing που πάλι κόσμος θα εργάζεται. Κόσμος θα εργάζεται και εκεί πέρα.

Πάμε στα άλλα θέματα που είπατε. Πρώτα από όλα, σχετικά με το τι θα γίνει στο Εθνικό Σύστημα Υγείας, όλοι θα κριθούμε. Θα κριθούν όλοι όσοι υπηρέτησαν. Εμείς πιστεύουμε σε ένα Εθνικό Σύστημα Υγείας το οποίο θα είναι ανοικτό, ένα Εθνικό Σύστημα Υγείας το οποίο θα στηρίζεται. Είπατε για προσλήψεις. Έχουμε προσλάβει περισσότερους γιατρούς και νοσηλευτές απ’ ό,τι εσείς στα δυόμισι χρόνια και αυτή τη στιγμή έχουμε μεγάλες προκηρύξεις τεσσάρων χιλιάδων θέσεων νοσηλευτών, εννιακοσίων δέκα λοιπού προσωπικού, επτακοσίων θέσεων ιατρών.

Παράλληλα, όμως, πιστεύουμε ότι υπάρχουν συμπράξεις με τον ιδιωτικό τομέα. Και επειδή αναφερθήκατε σε συγκεκριμένα πρόσωπα, τι είπε ο κ. Πέτσας; Είπε αυτό που πάντα παραφράζεται, δηλαδή «εάν κάναμε επίταξη κλινών ΜΕΘ του ιδιωτικού τομέα θα πετούσαμε λεφτά». Αυτό είπε. Εσείς είχατε επιλογή και λέγατε «κάντε επίταξη», που στην επίταξη πληρώνεις την κενή κλίνη, ενώ εμείς κάναμε συμφωνίες και πήραμε συγκεκριμένο αριθμό απλών κλινών και το σύνολο των κλινών ΜΕΘ, όταν όμως τις χρησιμοποιούμε.

Αυτό στο οποίο αναφέρθηκε ο κ. Σκέρτσος είναι οι ανάγκες που έχει το Εθνικό Σύστημα Υγείας, ώστε τα λεφτά του φορολογούμενου και τα ασφαλισμένου να πιάνουν τόπο και να παίρνει ο πολίτης την καλύτερη δυνατή υπηρεσία, η οποία γίνεται. Και αυτό που έκανε η κ. Γκάγκα ήταν ό,τι έκαναν συνολικά όλες οι χώρες της Ευρωπαϊκής Ένωσης, δηλαδή στη μεγάλη έξαρση του COVID υπήρξε περιορισμός των τακτικών χειρουργείων. Κι εμείς κάναμε και εκεί πέρα συμπράξεις προκειμένου να γίνονται αυτά εκτός του δημοσίου, για να μην υπάρχει μεγάλη επιβάρυνση της λίστας.

Θα γίνει μεγάλη κουβέντα για το Εθνικό Σύστημα Υγείας. Εμείς πιστεύουμε ότι η πανδημία έδειξε ότι χρειάζεται να έχουμε ένα ισχυρό Εθνικό Σύστημα Υγείας. Εσείς έχετε μια ιδεοληψία, πιστεύοντας ότι όταν μιλάμε για Εθνικό Σύστημα Υγείας δεν μπορούμε να συζητήσουμε ότι όπου υπάρχουν καλές πρακτικές του ιδιωτικού τομέα μπορούν να ενταχθούν στη δημόσια διοίκηση και στο Εθνικό Σύστημα Υγείας.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστούμε, κύριε Υπουργέ.

Επόμενη είναι η πρώτη με αριθμό 794/1-11-2021 ερώτηση του κύκλου των αναφορών και ερωτήσεων του Βουλευτή Φθιώτιδας του Συνασπισμού Ριζοσπαστικής Αριστεράς κ. Ιωάννη Σαρακιώτηπρος τον Υπουργό Υγείας, με θέμα: «Αναγκαιότητα άμεσης λειτουργίας της 2ης Τοπικής Μονάδας Υγείας (ΤΟΜΥ) Λαμίας (περιοχή Παγκρατίου)»

Και σ’ αυτή ερώτηση θα απαντήσει ο κ. Πλεύρης.

Κύριε Πλεύρη, σήμερα έχετε την τιμητική σας.

Ορίστε, κύριε Σαρακιώτη, έχετε τον λόγο.

**ΙΩΑΝΝΗΣ ΣΑΡΑΚΙΩΤΗΣ:** Σας ευχαριστώ, κύριε Πρόεδρε.

Κύριε Υπουργέ, κατά τα προηγούμενα χρόνια, μία από τις εμβληματικότερες μεταρρυθμίσεις οι οποίες έλαβαν χώρα στον τομέα της υγείας ήταν η θεσμοθέτηση και λειτουργία των τοπικών μονάδων υγείας, γνωστών και ως ΤΟΜΥ Σύμφωνα με τον ν.4486/2017 ιδρύθηκαν από το 2017 και μετά εκατόν είκοσι επτά τοπικές μονάδες υγείας, ενσωματώθηκαν και απασχολήθηκαν πάνω από χίλιοι εκατό επαγγελματίες του χώρου της υγείας, αλλά και διοικητικό προσωπικό. Έλαβαν χώρα πάνω από ένα εκατομμύριο επισκέψεις πολιτών στις ΤΟΜΥ και προχώρησαν σε δράσεις λόγω και της διεπιστημονικότητας της σύνθεσής τους με εξωστρεφή προσανατολισμό, με προσανατολισμό στην κοινότητα, καθώς η στόχευση ήταν η καλλιέργεια της κουλτούρας της πρόληψης, η αποσυμφόρηση των νοσοκομείων και η αναβάθμιση της πρωτοβάθμιας υγείας.

Έτσι, το 2018, έναν μόλις χρόνο μετά την ψήφιση του ν.4486 λειτούργησε η πρώτη τοπική μονάδα υγείας στην πόλη της Λαμίας, στην περιοχή κοντά στην Πανελλήνια Έκθεση Λαμίας. Παρ όλα αυτά και ενώ είχαν προχωρήσει οι διαδικασίες για τη λειτουργία και της 2ης ΤΟΜΥ στην περιοχή του Παγκρατίου, μέχρι σήμερα δεν έχει γίνει απολύτως τίποτα.

Εδώ θα ήθελα να σημειώσω ότι και η προηγούμενη δημοτική αρχή Λαμίας και η σημερινή έβαλαν πλάτη και αγκάλιασαν το εγχείρημα. Παραχωρήθηκε ακίνητο του Δήμου Λαμιέων, προχώρησαν οι διαδικασίες και ολοκληρώθηκαν για την επισκευή του κτηρίου πριν από έναν χρόνο.

Παρά το γεγονός ότι βιώνουμε δύο χρόνια μια πρωτοφανή πανδημία, δεν έχει λειτουργήσει η 2η TOMY στο Παγκράτι και η ερώτηση είναι η εξής: Για ποιον λόγο εδώ και δυόμισι χρόνια δεν έχει ολοκληρωθεί η διαδικασία, δεν έχει προχωρήσει η λειτουργία της δεύτερης τοπικής μονάδας υγείας; Η δεύτερη ερώτηση είναι: Πότε θα ξεκινήσει η λειτουργία της;

Σας ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ ευχαριστώ πολύ, κύριε Σαρακιώτη, και για την τήρηση του χρόνου.

Κύριε Υπουργέ, έχετε τον λόγο.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Θα αναφερθώ πρώτα απ’ όλα στο γενικότερο πλαίσιο της πρωτοβάθμιας φροντίδας υγείας και των ΤΟΜΥ και των κέντρων υγείας τα οποία αναφέρετε. Πράγματι αυτή τη στιγμή έχουμε επεξεργαστεί και είμαστε στο τελικό στάδιο -θα το παρουσιάσουμε στο Υπουργικό Συμβούλιο- μία νέα λειτουργία συνολικά της πρωτοβάθμιας διότι ειπώθηκε και προηγουμένως στις συζητήσεις που κάναμε ότι ένα μεγάλο κενό της χώρα μας διαχρονικά είναι η πρωτοβάθμια φροντίδα περίθαλψης. Σε αυτό το νομοσχέδιο, στην πραγματικότητα, θα προσπαθήσουμε να κάνουμε και τη διοικητική ενοποίηση διάσπαρτων δημόσιων δομών πρωτοβάθμιας φροντίδας υγείας οι οποίες υπάρχουν με κέντρα υγείας και ΤΟΜΥ, ενώ παράλληλα θα υπάρξει ένα πλαίσιο όπου το σύστημα του ΕΟΠΥΥ θα είναι ανοιχτό με τη μορφή πληρωμή κατ’ άτομο. Θα μεταφέρουμε, δηλαδή, το μοντέλο της πληρωμής με επίσκεψη στην πληρωμή κατ’ άτομο ώστε να επιτευχθεί ο στόχος της παρουσίας του οικογενειακού γιατρού όπου πλέον με τον σύγχρονο όρο αναφέρεται ως «θεράπων ιατρός».

Άρα αυτό το νομοσχέδιο το οποίο ήταν και μια υποχρέωση, που είχαμε με τους θεσμούς -γιατί να σας ενημερώσω ότι οι θεσμοί υπάρχουν ακόμα κανονικά, δεν έχουν φύγει και συνεχώς γίνονται αξιολογήσεις- ήταν ένα νομοσχέδιο που λόγω της πανδημίας πήγε πίσω και συνολικά η μεταρρύθμιση και γι’ αυτό τον λόγο πήγε πίσω και η ανάπτυξη των νέων δομών ΤΟΜΥ που υπήρχαν μεταξύ των οποίων και της συγκεκριμένης μονάδας που αναφέρετε, της δεύτερης μονάδας.

Πάμε, όμως, να δούμε και τα πραγματικά στοιχεία. Στην πραγματικότητα όταν προκηρύχθηκε δεν είχε βρεθεί ο χώρος, το είπατε και εσείς. Ο χώρος ουσιαστικά βρέθηκε έναν χρόνο προηγουμένως, άρα ήταν αδύνατον να μπορούσε να λειτουργήσει ΤΟΜΥ ακριβώς μέσα στο σχέδιο λειτουργίας ήταν ότι θα έπρεπε να έχει εξασφαλιστεί η στέγαση και όταν έγιναν οι προκηρύξεις των θέσεων στην πρώτη φάση στην πραγματικότητα δεν είχε ολοκληρωθεί η διαδικασία για να δούμε πού θα λειτουργήσει ο συγκεκριμένος χώρος.

Αφού, λοιπόν, βρέθηκε χώρος και ο χώρος αυτός υπάρχει -αν δεν κάνω λάθος- έναν χρόνο περίπου, τον Μάρτιο του 2021 βγήκε η προκήρυξη για τις θέσεις που θα στελεχώσουν την ΤΟΜΥ, που ολοκληρώθηκε τώρα -τον Φεβρουάριο ολοκληρώθηκε η διαδικασία- όπου υπήρχε μεγάλη προσέλευση σε κομμάτι που είχε να κάνει με λοιπό προσωπικό και διοικητικό. Δυστυχώς, δεν καλύφθηκε το σύνολο των θέσεων που χρειαζόμασταν για ιατρικό προσωπικό. Γίνεται η αξιολόγηση αυτή τη στιγμή προκειμένου να ολοκληρωθεί και είναι μέσα στις δεσμεύσεις μας η ανάπτυξη όλων αυτών των δομών στο αμέσως προσεχές διάστημα και αναλόγως και της πορείας προκήρυξης θα ανοίγουν και συγκεκριμένες δομές.

Οφείλω να σας πω ότι από το Ταμείο Ανάκαμψης έχουμε διασφαλίσει 214 εκατομμύρια ευρώ, αν δεν κάνω λάθος, προκειμένου να ενισχυθούν όλες οι δομές της πρωτοβάθμιας, όλα τα κέντρα υγείας, οι ΤΟΜΥ, προκειμένου να έχουμε τη δυνατότητα πολύ καλύτερης παρουσίας. Πέρα από τα 450 εκατομμύρια τα οποία υπάρχουν για το ΕΣΥ, για τα νοσοκομεία μας, θα υπάρχουν 214 εκατομμύρια για τα κέντρα υγείας. Στις μονάδες που είναι να αναπτυχθούν και σε εργάζεται ο Γενικός Γραμματέας πρωτοβάθμιας ο κ. Θεμιστοκλέους, υπολογίζουμε ότι εντός του έτους -αναλόγως πάντοτε σας λέω με την πρόοδο της προκήρυξης- θα ανοίγουν και οι συγκεκριμένες δομές, γιατί ακριβώς υπάρχει συγκεκριμένο χρονικό πλαίσιο δέσμευσης που πρέπει να ανοίξουν.

Επίσης, μια πραγματικότητα που αν δεν κάνω λάθος σε δική σας ερώτηση έχω απαντήσει, κύριε Σαρακιώτη, και το είπε και πριν η κ. Τζούφη στην ερώτηση η οποία έγινε, είναι ότι στο κομμάτι της πρωτοβάθμιας και των κέντρων υγείας σε όλο το πλαίσιο της πανδημίας ήταν, πάρα πολύ, δύσκολο να αναπτυχθούν δομές διότι το σύνολο του προσωπικού το οποίο υπήρχε ήταν σταθερή μας επιλογή να βρίσκεται και σε αυτές τις δομές και στα εμβολιαστικά κέντρα και όπου υπήρχε πίεση στο Εθνικό Σύστημα Υγείας.

Τώρα, λοιπόν, που παρουσιάζεται μια αποκλιμάκωση της πίεσης του Εθνικού Συστήματος Υγείας έχουμε τη δυνατότητα να προχωρήσουμε και στην ολοκλήρωση του χάρτη που θέλουμε και για τις συγκεκριμένες μονάδες.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Σαρακιώτη, έχετε τον λόγο για τη δευτερολογία σας.

**ΙΩΑΝΝΗΣ ΣΑΡΑΚΙΩΤΗΣ:** Κύριε Υπουργέ, αναφέρατε πάλι ότι θα ανοίξετε μονάδες. Εγώ διαβάζω την απάντησή σας από τις 18-10-2021 προς τον κ. Ξανθό όπου και τότε λέγατε, την προηγούμενη χρονιά: «Θα ανοίξουμε μονάδες και μέσα στο έτος το 2021».

Τώρα είμαστε στο 2022 και λέτε και πάλι ότι θα ανοίξετε μονάδες εντός του έτους. Ποιου έτους εντέλει; Του 2022, του 2023, του 2024;

Σας είπα και πάλι ότι ο ν.4486 ψηφίστηκε το 2017 και το 2018 εγκαινιάστηκε η 1η ΤΟΜΥ στη Λαμία. Έχουν περάσει δυόμισι χρόνια, τα δύο με πανδημία, και δεν μπορείτε να πράξετε τα στοιχειώδη, τα απολύτως απαραίτητα, να ανοίξετε δηλαδή και να λειτουργήσετε μία έτοιμη μονάδα. Σε έναν χρόνο με μνημόνια, γιατί υπήρχαν μνημονιακές δεσμεύσεις το 2017, λειτουργήσαμε την 1η ΤΟΜΥ στη Λαμία. Εσείς τι κάνετε δυόμισι χρόνια; Δυόμισι χρόνια έχουν περάσει, κύριε Υπουργέ! Έχουν περάσει δυόμισι χρόνια σε πανδημία, δυόμισι χρόνια θρηνούμε συμπολίτες μας. Πόσο χρόνο χρειάζεστε εν τέλει για να λειτουργήσετε κάτι στο οποίο έχει βοηθήσει η 5η ΥΠΕ; Τα προηγούμενα χρόνια βοήθησε ο Δήμος Λαμιέων και η πολιτική ηγεσία του τότε Υπουργείου Υγείας το προχώρησε, προχώρησαν οι συζητήσεις, υλοποιήθηκε και τελείωσε το κτήριο. Πόσο χρόνο χρειάζεστε εν τέλει για να ανοίξετε μία μόνο ΤΟΜΥ;

Από εκεί και πέρα, δεν είστε εκτεθειμένος και εκτεθειμένοι μόνο προς τους πολίτες της Λαμίας και τους πολίτες της Φθιώτιδας, γιατί δεν έχει λειτουργήσει η 2η ΤΟΜΥ στο Παγκράτι, αλλά και ως προς το εξωτερικό. Γνωρίζετε πολύ καλά, γιατί το αναφέρατε, για την έκθεση ενισχυμένης εποπτείας τον Φεβρουάριο του 2022, αυτόν τον μήνα. Τι γράφουν, λοιπόν, οι Ευρωπαίοι; «Ως προς τις δεσμεύσεις και άλλες βασικές πολιτικές, έχουν διαπιστωθεί καθυστερήσεις εν συγκρίσει με τα χρονοδιαγράμματα τα οποία συμφωνήθηκαν στο πλαίσιο της δωδέκατης έκθεσης». Εκθέτετε τη χώρα, λοιπόν, και στο εξωτερικό.

Ας δούμε τι αναφέρει παρακάτω η έκθεση της Ευρωπαϊκής Επιτροπής: «Η μεταρρύθμιση στην πρωτοβάθμια φροντίδα υγείας έχει σημειώσει περιορισμένη πρόοδο». Επίσης, παρακάτω λέει τα εξής: «Η Ελλάδα θα διασφαλίσει την ανάπτυξη του συστήματος πρωτοβάθμιας φροντίδας υγείας, εν προκειμένω ιδρύοντας το σύνολο των διακοσίων σαράντα μονάδων πρωτοβάθμιας φροντίδας υγείας». Και μετά όσον αφορά στην ίδρυση των επιπρόσθετων μονάδων ΤΟΜΥ, αναφέρει τα εξής: «…αναβάλλεται πέραν της παρούσας έκθεσης». Για πότε, δηλαδή; Θα τελειώσει η πανδημία και μετά; Ενώ από την πρώτη στιγμή της πανδημίας, ακόμη και οι σκληροί του ΔΝΤ, έλεγαν «επενδύστε, δώστε χρήματα, στηρίξτε την πρωτοβάθμια κατά κύριο λόγο», εσείς θα τελειώσει η πανδημία και μετά θα σκεφτείτε να ανοίξετε τη 2η ΤΟΜΥ και συγκεκριμένα στη Λαμία;

Να σας ρωτήσω και κάτι άλλο. Δεν θέλατε να ανοίξετε τη 2η ΥΠΕ. Στην 1η ΥΠΕ αποχώρησε η παιδίατρος. Για ποιον λόγο δεν επαναπροκηρύχθηκε η θέση του παιδιάτρου;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Βρέθηκα στο Κέντρο Υγείας Λαμίας. Δεν υπάρχει καμμία στελέχωση, καμμία ενίσχυση του κέντρου υγείας. Τις προηγούμενες ημέρες απαντήσατε σε ερώτηση για το Νοσοκομείο Λαμίας. Και εκεί, όμως, μάλλον δεν απαντήσατε, γιατί δεν απαντήσατε στο πότε θα λειτουργήσουν οι επτά κλίνες του «Νιάρχος». Και αυτές μάλλον μετά την πανδημία. Όλα μετά την πανδημία θα γίνουν. Αποχωρούν οι γιατροί. Πού είναι, λοιπόν, αυτή η περίφημη ενίσχυση που μας λέτε ότι κάνετε εδώ και δύο χρόνια;

Σας ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ.

Ορίστε, κύριε Υπουργέ, έχετε τον λόγο.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Κύριε Σαρακιώτη, δώσατε μόνος σας τις περισσότερες απαντήσεις, αλλά τις δώσατε με άλλον τρόπο. Αναφερθήκατε στην ερώτηση του κ. Ξανθού στις 18 Οκτωβρίου, στην οποία του έλεγα αυτό ακριβώς. Έλεγα εντός του έτους, και εννοούσα του 2022, γιατί στην ίδια ερώτηση λέω ότι η προκήρυξη για την πλήρωση των θέσεων ολοκληρώνεται στις 8-2-2022. Πώς, λοιπόν, κύριε Σαρακιώτη, θα έλεγα ότι θα ανοίξουν μονάδες τον Οκτώβριο του 2021, εντός του έτους, όταν η προκήρυξη ήταν να ολοκληρωθεί τον Οκτώβριο του 2022; Αυτό ήταν το χρονοδιάγραμμα. Πράγματι ολοκληρώθηκαν οι προκηρύξεις και βάλαμε και παραπάνω κόσμο, προκειμένου να μπορέσουν να αξιολογηθούν και γιατί είναι δέσμευση της χώρας μας, αλλά και γιατί επιθυμούμε το άνοιγμα αυτών των δομών στις οποίες αναφέρεστε να γίνει εντός του έτους.

Προφανέστατα υπάρχουν καθυστερήσεις στο συγκεκριμένο σημείο και αυτές οι καθυστερήσεις συνδυάζονταν με το γεγονός ότι το προσωπικό, ιατρικό και νοσηλευτικό, που υπήρχε στη χώρα ήταν συγκεκριμένο και εκείνη τη χρονική στιγμή αυτό που επελέγη ήταν η στήριξη του Εθνικού Συστήματος Υγείας, η στήριξη των εμβολιαστικών κέντρων. Γι’ αυτόν τον λόγο υπήρξε και μεταφορά προσωπικού σε αυτές τις δομές.

Όταν, λοιπόν, έγιναν συζητήσεις για τα ΤΟΜΥ κ.λπ., ήταν σε ένα χρονικό διάστημα στο οποίο παρουσιάστηκε η πανδημία. Διότι και εσείς ενάμιση χρόνο δεν ανοίξατε τη 2η ΤΟΜΥ που λέτε. Ενάμιση χρόνο! Λέτε ότι το 2018 ανοίξατε την 1η ΤΟΜΥ. Εσείς ήσασταν μέχρι τον Ιούλιο του 2019. Όχι απλά δεν ανοίξατε, λοιπόν, αλλά προκηρύξατε και θέσεις χωρίς να έχετε χώρο. Ο χώρος βρέθηκε μετά και η χωροθέτηση έγινε το 2021. Άρα, εκ των πραγμάτων γνωρίζατε ότι δεν μπορούσε να λειτουργήσει.

Στο πλαίσιο της πανδημίας και σε συνεννόηση με τους θεσμούς και με την αυξημένη εποπτεία το Υπουργείο Υγείας μέσα στην πανδημία έχει πιάσει όλους τους στόχους που είχε, και στόχους clawback και στόχους της ΕΚΑΠΥ για τους διαγωνισμούς και στόχους που είχαν να κάνουν με όλες τις διαδικασίες. Διασφάλισε επίσης για την πρωτοβάθμια 214 εκατομμύρια από το Ταμείο Ανάκαμψης, γεγονός που πολλές φορές σας ενοχλεί να ακούγεται. Εμείς που ιδιωτικοποιούμε τα πάντα έχουμε 350 εκατομμύρια για το ΕΣΥ, 214 για την πρωτοβάθμια και 250 εκατομμύρια για την ψηφιοποίηση των νοσοκομείων μας και 1,5 δισεκατομμύριο συνολικά για δράσεις που σχετίζονται αποκλειστικά και μόνο με το Εθνικό Σύστημα Υγείας στην πρωτοβάθμια πρόληψη.

Όλα αυτά τα χρήματα τα διασφαλίσαμε και μέσα σε αυτό το πλαίσιο το μόνο τμήμα το οποίο έμεινε πίσω -και το γνωρίζαμε και το συζητούσαμε- και εγώ έχω διαπραγματευτεί τον Νοέμβριο και τον Δεκέμβριο και λέω δεν μπορώ εγώ αυτή τη στιγμή να πάρω κόσμο από το Εθνικό Σύστημα Υγείας όταν πιέζεται από COVID και non COVID περιστατικά και όταν μάλιστα είναι στο κόκκινο οι δομές του Εθνικού Συστήματος Υγείας, προκειμένου να αναπτύξω δομές. Αυτό το αντιλήφθηκαν. Γι’ αυτό βλέπετε ότι και μέσα στην έκθεση αναφέρεται ότι έχει γίνει μικρή πρόοδος και ότι οι συγκεκριμένες μονάδες είναι για το επόμενο στάδιο. Η επόμενη αξιολόγηση είναι στις 30 Απριλίου. Άρα σου λέει ότι μέχρι τις 30 Απριλίου δεν μπορεί να γίνει. Η δέσμευση είναι να γίνει εντός του έτους, όπως είχα απαντήσει και στον κ. Ξανθό, και αν δείτε το σύνολο της απάντησης θα δείτε ότι το συνδέω με την προκήρυξη που είχε βγει και βάσει αυτής της προκήρυξης ανοίγουν μονάδες ΤΟΜΥ.

Παράλληλα, το νομοσχέδιο, που συνδέεται με την πρόοδο, ενώ είχε ξεκινήσει να ψηφιστεί στην αρχή της πανδημίας και είχε πάρει συνεχείς παρατάσεις, ως πολιτική ηγεσία πλέον το ολοκληρώσαμε και θα το ψηφίσουμε μέχρι τις 30 Απριλίου, που είναι η άλλη αξιολόγηση. Άρα προφανέστατα σε όλο αυτό το πλαίσιο, συνολικά και για την πρωτοβάθμια, μπαίνουν οι βάσεις της συζήτησης και σύντομα θα δείτε και τα νομοθετικά κείμενα που θα συζητήσουμε.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κύριε Υπουργέ.

Εισερχόμαστε τώρα στην τρίτη με αριθμό 1119/12-11-2021 ερώτηση του κύκλου των αναφορών και ερωτήσεων της Βουλευτού Βοιωτίας του Συνασπισμού Ριζοσπαστικής Αριστεράς κ. Παναγιού (Γιώτας) Πούλου προς τον Υπουργό Υγείας, με θέμα: «Άμεση λειτουργία της Τοπικής Μονάδας Υγείας (ΤΟΜΥ) Λιβαδειάς».

Θα απαντήσει και σε αυτή την ερώτηση ο Υπουργός Υγείας κ. Πλεύρης.

Κυρία Πούλου, έχετε τον λόγο.

**ΠΑΝΑΓΙΟΥ (ΓΙΩΤΑ) ΠΟΥΛΟΥ:** Ευχαριστώ πολύ κύριε Πρόεδρε.

Κύριε Υπουργέ, θα τα ξαναπούμε γιατί είναι ανάλογο το θέμα.

Συνομολογούμε ότι η πρωτοβάθμια φροντίδα υγείας αποτελεί το θεμέλιο πάνω στο οποίο πρέπει να οικοδομείται κάθε δημόσιο σύστημα υγείας. Αυτό συμβαίνει γιατί διασφαλίζει την άμεση πρόσβαση σε βασικές υπηρεσίες υγείας, στην κοινότητα, στο σπίτι, στα σχολεία, στους χώρους εργασίας, μειώνοντας τις υγειονομικές ανισότητες και εξορθολογίζοντας την κατανομή των σχετικών υπηρεσιών.

Το τι έκανε η κυβέρνηση ΣΥΡΙΖΑ το γνωρίζουμε. Ακολουθώντας τις οδηγίες του Παγκόσμιου Οργανισμού Υγείας υλοποίησε τη μεγαλύτερη μεταρρύθμιση της πρωτοβάθμιας φροντίδας υγείας στη χώρα μας, με τον ν.4486/2017 και την ίδρυση των πρώτων εκατόν είκοσι επτά τοπικών μονάδων υγείας ως ένα δίκτυο αποκεντρωμένων δομών, όπου οι οικογενειακοί γιατροί μαζί με την ομάδα υγείας, των νοσηλευτών, επισκεπτών υγείας και κοινωνικών λειτουργών, παρέχουν πολύτιμες υπηρεσίες πρόληψης, προαγωγής υγείας και εξωνοσοκομειακής περίθαλψης.

Η τεράστια σημασία των ΤΟΜΥ για τη δημόσια υγεία φάνηκε ξεκάθαρα μέσα στην πανδημία. Αν είχατε μεριμνήσει για πλήρη λειτουργία των ΤΟΜΥ, δεν θα είχαμε την πλημμύρα των περιστατικών, περισσότερο και λιγότερο σοβαρών, χωρίς διαφοροποίηση, στα εξωτερικά και επείγοντα ιατρεία των νοσοκομείων, με αποτέλεσμα να επιβαρύνεται το υγειονομικό προσωπικό και να κινδυνεύουν οι πολίτες.

Ωστόσο, η Κυβέρνηση της Νέας Δημοκρατίας δεν τα πίστευε αυτά, κύριε Υπουργέ. Από την πρώτη στιγμή έδειξε πως θέλει να υπονομεύσει την απαραίτητη αυτή μεταρρύθμιση. Οι Υπουργοί σας μιλούσαν απαξιωτικά για τις ΤΟΜΥ ως δήθεν αχρείαστες και κρατικιστικές δομές.

Ωστόσο, η έκθεση των εξωτερικών αξιολογητών, που εσείς οι ίδιοι ζητήσατε για τις ΤΟΜΥ, σας διαψεύδει πανηγυρικά. Οι αξιολογητές ξεκαθάρισαν ότι η μεταρρύθμιση ευθυγραμμίζεται πλήρως με τις οδηγίες του Παγκόσμιου Οργανισμού Υγείας και τη Διακήρυξη της Αστάνα του 2018 για την πρωτοβάθμια υγεία και σας τόνισαν ότι πρέπει να στηρίξετε τις ΤΟΜΥ με προσωπικό και υποδομές.

Συρθήκατε, λοιπόν, πίσω από αυτά κι ερχόμαστε, κύριε Υπουργέ, να σας ρωτήσω τώρα το εξής. Γιατί δεν είναι μόνο ότι δεν υιοθετήσατε αυτή την πρωτοβάθμια φροντίδα υγείας, αλλά κι εκεί, όπου είχε εγκριθεί, την καθυστερήσατε επί δυόμισι έτη. Και αναφέρομαι πού; Στην ΤΟΜΥ της Λιβαδειάς. Έχω όλα τα σχετικά, τις αποφάσεις της 5ης ΥΠΕ Θεσσαλίας - Στερεάς και την απόφαση για την ενοικίαση κτηρίου. Μάλιστα, το κτήριο προσαρμόστηκε στις προδιαγραφές της προκήρυξης και ο ιδιοκτήτης υπεβλήθη σε μεγάλες δαπάνες. Από τον Σεπτέμβριο του 2019 είναι ήδη έτοιμο και μέχρι σήμερα δεν έχετε υπογράψει τη σύμβαση. Ξέρετε τι έχει συμβεί. Έχετε λάβει, προφανώς, εξώδικα και αυτή τη στιγμή ο ιδιοκτήτης θα διεκδικήσει και δικαστικά.

Όμως, αυτό που μας ενδιαφέρει είναι να απαντήσετε επιτέλους στους δημότες και τους πολίτες της ευρύτερης περιοχής, γιατί τους στερείτε αυτή την πολύτιμη δομή υγείας. Εν πάση περιπτώσει, μπαίνουν και θέματα διασπάθισης χρήματος, δηλαδή, ότι έγινε μεγαλύτερη δαπάνη για το δημόσιο, αλλά απαντήστε. Απαντήστε πραγματικά, διότι αυτή τη στιγμή κρατάτε ένα κτήριο εγκλωβισμένο, δεν έχετε υπογράψει σύμβαση και, βεβαίως, οι πολίτες δεν απολαμβάνουν την πρωτοβάθμια φροντίδα υγείας.

Ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Και εγώ ευχαριστώ.

Κύριε Υπουργέ, έχετε τον λόγο.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Κυρία συνάδελφε, πρώτα απ’ όλα, να δούμε ποια ήταν αυτή η μεταρρύθμιση, την οποία αναφέρετε. Είχε το κομμάτι του οικογενειακού γιατρού που απέτυχε παταγωδώς. Από το 2014 ξεκίνησε, εσείς το διαχειριστήκατε σε όλο αυτό το πλαίσιο και ούτε ενάμιση εκατομμύριο πολίτες μας δεν έχουν γραφτεί σε οικογενειακό γιατρό.

Το δεύτερο σκέλος ήταν το σκέλος των ΤΟΜΥ, που στην πραγματικότητα -για να καταλάβουμε τι θα βρούμε και τι έχουμε- βάλατε κάποιες διαδικασίες σε ΕΣΠΑ και αυτό είναι το κομμάτι που μας δεσμεύει. Αυτό το οποίο αναφέρετε μας δεσμεύει, γιατί είναι χρήματα τα οποία μπήκαν σε ΕΣΠΑ και καλύψατε τη χρηματοδότησή τους μέχρι τον Δεκέμβριο του 2023. Και τι θα γίνει μετά; Έχετε δει μεταρρυθμίσεις που είναι κατ’ αποκοπή; Δηλαδή, εγώ έρχομαι και το κάνω με χρήματα του ΕΣΠΑ, δεν κάνω κανένα σχεδιασμό στον τρόπο που θα αναπτυχθούν αυτές οι μονάδες, δεν λαμβάνω υπ’ όψιν μου ότι ενδεχομένως εκεί πέρα υπάρχουν και κέντρα υγείας ή υπάρχουν και ιδιωτικές δομές που θα μπορούσαν να μπουν απευθείας σε μια σχέση; Με μια ιδεοληπτική προσέγγιση κάνατε όλη αυτή την ανάπτυξη και τον Δεκέμβριο του 2023 τι θα γίνει;

Αυτή ήταν η μεταρρύθμιση, για να καταλάβουμε τι έχετε κάνει τις ΤΟΜΥ που λέτε. Πήρατε ευρωπαϊκά κονδύλια για να γίνουν κάποιες μονάδες, αυτές οι μονάδες έγιναν με έναν άναρχο στην πραγματικότητα τρόπο. Βγάζατε προκηρύξεις για τις οποίες δεν είχατε βρει τα κτήρια, όπως σας είπα και προηγουμένως.

Και ως προς αυτό που αναφέρετε, ωραία, πώς θα δουλέψει τον Σεπτέμβριο που ήταν έτοιμο και εσείς το υλοποιήσατε; Με τι προσωπικό θα δούλευε, από τη στιγμή που δεν είχαν γίνει οι διαδικασίες για την πρόσληψη;

Η προκήρυξη, λοιπόν, βγήκε εν μέσω πανδημίας, το Μάρτιο του 2021, ολοκληρώνεται τώρα και, προφανέστατα, σας είπα ότι δεν ήταν δυνατόν μέσα στο πλαίσιο της πανδημίας να μην δούμε τις ανάγκες τις οποίες έχει συνολικά το Εθνικό Σύστημα Υγείας και να τις καλύψουμε. Ήταν λογικό ότι σε συνθήκες πανδημίας θα ήταν πάρα πολύ δύσκολο να ανοίξουν άλλες δομές, όταν χρειαζόσουν πολύ περισσότερο νοσηλευτικό και ιατρικό προσωπικό. Διότι, κυρία συνάδελφε, στις προκηρύξεις που θα πήγαινε κόσμος, μπήκαν δώδεκα χιλιάδες ως επικουρικοί. Νοσηλευτές και γιατροί είναι αυτοί, οι οποίοι μπήκαν στο Εθνικό Σύστημα Υγείας και ήταν απαραίτητοι. Οπότε, ήταν λογικό να μην μπορούν να καλυφθούν οι θέσεις στις ΤΟΜΥ. Ή αντιστοίχως, υπήρχε ανάγκη να λειτουργήσουν εμβολιαστικά κέντρα και παίρναμε κόσμο για να πάμε στα εμβολιαστικά κέντρα. Άρα ήταν άλλες οι συνθήκες που υπήρχαν εκείνη τη στιγμή και, κυρίως, λόγω της παρουσίας κόσμου στο Εθνικό Σύστημα Υγείας, όπου η επιλογή προφανώς ήταν να πάνε στο Εθνικό Σύστημα Υγείας και όχι να μπουν στην προκήρυξη. Γι’ αυτό, λοιπόν, σας λέω ότι οι περισσότερες προκηρύξεις δεν κάλυπταν θέσεις σε ιατρικό και νοσηλευτικό προσωπικό.

Τώρα έχουν γίνει όλες οι διαδικασίες, ολοκληρώνονται και όλες αυτές οι μονάδες θα λειτουργήσουν, αλλά, με συγχωρείτε, είναι ένα σχέδιο που περισσότερο εγκλώβισε τη χώρα, παρά ένα σχέδιο που βοήθησε τη χώρα. Γιατί; Γιατί χρησιμοποιήσατε ευρωπαϊκούς πόρους και αυτοί οι ευρωπαϊκοί πόροι θα μπορούσαν να χρησιμοποιηθούν πολύ καλύτερα και να είχαμε ένα πολύ καλύτερο δίκτυο.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Εμείς, όμως, επειδή πιστεύουμε, κύριε Πρόεδρε, στη συνέχεια πάντοτε του κράτους -αντίθετα με αυτά που λέτε εσείς- δεν μπορούσαμε να μην αναλάβουμε τις δεσμεύσεις της χώρας.

Άρα όλα αυτά θα λειτουργήσουν, αλλά με το νέο σχέδιο -που θα επανέρθω στη δευτερολογία μου- για την πρωτοβάθμια φροντίδα, αυτά θα μπουν σε νέους διοικητικούς όρους, ώστε να καλύπτουν πραγματικές ανάγκες.

**ΠΡΟΕΔΡΕΥΩΝ (Χαράλαμπος Αθανασίου):** Κυρία Πούλου, έχετε τον λόγο για τη δευτερολογία σας.

**ΠΑΝΑΓΙΟΥ (ΓΙΩΤΑ) ΠΟΥΛΟΥ:** Ευχαριστώ πολύ, κύριε Πρόεδρε.

Κύριε Υπουργέ, είστε προκλητικός και αφού είστε προκλητικός, θα πρέπει να πάρετε και την απάντηση. Μέσα σε έξι μήνες, λοιπόν, στο Υπουργείο Υγείας έχετε δημιουργήσει πολύ σοβαρά προβλήματα στο Εθνικό Σύστημα Υγείας, αλλά και η Κυβέρνησή σας έχει αποτύχει συνολικά στη διαχείριση της πανδημίας, με αποτέλεσμα να θρηνούμε εκατόμβες νεκρών καθημερινά. Ούτε στον απεχθή πόλεμο στην Ουκρανία δεν θρηνούν τόσα θύματα.

Δεύτερον, η πρωτοβάθμια φροντίδα υγείας περιορίστηκε να λειτουργεί μόνο ως δίκτυο εμβολιαστικών δομών, ενώ τα γενικά νοσοκομεία κατάντησαν νοσοκομεία μιας νόσου. Οι πολίτες κυριολεκτικά τρέμουν στην ιδέα ότι θα αρρωστήσουν αυτήν την περίοδο και θα χρειαστούν πιθανόν να νοσηλευτούν στο διαλυμένο ΕΣΥ και στις ανύπαρκτες ΜΕΘ.

Κύριε Υπουργέ, εχθές και σήμερα προσπαθούμε να βρούμε ΜΕΘ και από τη Λειβαδιά και από τη Λαμία και είκοσι τέσσερις ώρες είναι διασωληνωμένοι εκτός ΜΕΘ στα περιφερειακά νοσοκομεία συμπολίτες μας και δεν μιλάω για περιστατικά COVID. Απαντήσατε ότι γιατί το εντάξαμε στο ΕΣΠΑ. Γιατί ακριβώς υπήρχαν τότε οι δημοσιονομικοί περιορισμοί. Όμως η πρόθεσή μας ήταν να τα εντάξουμε κανονικά στον προϋπολογισμό μετά το 2018. Κάντε το εσείς. Γιατί δεν το κάνετε;

Κύριε Υπουργέ, όλες σας οι ενέργειες πραγματικά δείχνουν σε όλη την ελληνική κοινωνία ότι δεν αγαπάτε το ΕΣΥ. Δεν το αγαπάτε και δεν το στηρίζετε. Αυτό φάνηκε και από όλες τις τοποθετήσεις και τις ερωτήσεις όλων των συναδέλφων, αλλά και όλα αυτά που σας καταμαρτυρούμε κάθε μέρα.

Όμως, κάνατε δύο λάθη. Μιλάω για την ΤΟΜΥ της Λιβαδειάς που είναι πριν την πανδημία. Είναι τον Ιούνιο του 2019 και ήταν έτοιμη -σας είπα- η κτηριακή υποδομή από τον Σεπτέμβριο του 2019. Τι έγινε; Όλα τα βαπτίζουμε πανδημία; Είναι από πριν. Δυόμισι χρόνια, λοιπόν, έχετε καθυστερήσει και δεν ήταν η πανδημία το εμπόδιο. Έπρεπε να την είχατε ολοκληρώσει από τότε, γιατί τρέχουν οι υποχρεώσεις απέναντι στον ιδιοκτήτη κιόλας. Γι’ αυτό, λοιπόν, δεν θα συμφωνήσουμε. Έχετε πραγματικά διαφορετική πολιτική. Οτιδήποτε δημόσιο σας βγάζει φλύκταινες.

Όμως, απαντήστε στους δημότες και τους πολίτες της Λιβαδειάς, της πόλης μου, αλλά και της ευρύτερης περιοχής. Πότε επιτέλους θα λειτουργήσει η ΤΟΜΥ της Λιβαδειάς;

Ευχαριστώ.

(Στο σημείο αυτό η Βουλευτής κ. Παναγιού (Γιώτα) Πούλου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Χαράλαμπος Αθανασίου):** Κύριε Υπουργέ, έχετε τον λόγο.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Κυρία συνάδελφε, θα ξεκινήσω από μια ατυχέστατη αναφορά που κάνατε σε συνέχεια της αναφοράς που είχε γίνει και από συνάδελφο Βουλευτή, την κ. Τζάκρη, που είχε συγκρίνει τους νεκρούς της πανδημίας με τους νεκρούς του εμφυλίου και έρχεστε εσείς εδώ πέρα και κάνετε αναφορά στην Ουκρανία. Δηλαδή τι άλλο θα δούμε σε αυτό το Κοινοβούλιο; Τι άλλο θα δούμε σε αυτό το Κοινοβούλιο; Όταν λέτε τέτοια πράγματα, θα ακούγονται.

Είναι δυνατόν να συγκρίνει η κ. Τζάκρη νεκρούς του εμφυλίου πολέμου με τους νεκρούς της πανδημίας και να έρχεστε εδώ πέρα εσείς και να συγκρίνετε το τι γίνεται στην Ουκρανία με μια πανδημία; Πόσο χαμηλά θα φτάσει το κόμμα της Αξιωματικής Αντιπολίτευσης, να εκμεταλλεύεται οτιδήποτε γίνει για να αναφέρεται;

Εσείς αναφερθήκατε στην Ουκρανία. Αυτή τη στιγμή υπάρχουν συνάνθρωποί μας οι οποίοι δέχονται βόμβες στην Ουκρανία και έρχεστε εσείς στο Κοινοβούλιο να συγκρίνετε νεκρούς της πανδημίας με νεκρούς που δέχονται βόμβες! Τι άλλο να πούμε σ’ αυτό! Και μπορεί ενδεχομένως να είστε το κόμμα των ίσων αποστάσεων και σ’ αυτό το οποίο γίνεται στην Ουκρανία, αλλά σεβαστείτε τους ανθρώπους που βρίσκονται σε έναν πόλεμο.

Για τις ΜΕΘ έχουμε απαντήσει. Πεντακόσιες πενήντα ΜΕΘ παραδώσατε, χίλιες τριακόσιες έχουμε τώρα, εκ των οποίων χίλιες εκατό από το δημόσιο σύστημα και άλλες διακόσιες από τον ιδιωτικό τομέα. Προφανέστατα σε συνθήκες πανδημίας υπήρχε μεγάλη πίεση, υπήρχαν και πολλά περιστατικά, υπήρχε και πίεση στους διασωληνωμένους συνανθρώπους μας. Κανένας δεν λέει ότι όλα είναι ωραιοποιημένα, αλλά η κατάσταση ήταν κατάσταση πανδημίας.

Δεν σας επιτρέπεται να συγκρίνετε καταστάσεις εμπόλεμες με καταστάσεις πανδημίας.

Έρχεστε και λέτε τώρα πάλι για το ΤΟΜΥ. Το είπατε και μόνη σας, ήταν έτοιμο τον Ιούλιο του 2019 που ήσασταν εσείς κυβέρνηση, μόλις είχαν γίνει εκλογές. Είχατε διασφαλίσει να υπάρχει προσωπικό; Ωραία, το κτήριο υπήρχε. Πού ήταν η προκήρυξη για να καλυφθούν οι θέσεις; Δεν υπήρχε προσωπικό. Πώς θα λειτουργούσε; Με ένα κτήριο θα λειτουργούσε η ΤΟΜΥ;

Δεν είχατε κάνει λοιπόν, καμμία διαδικασία για παρουσία προσωπικού. Οι διαδικασίες γίνονται, μεσολάβησε η πανδημία. Οπότε μεσολαβούσης της πανδημίας, σας είπα καλύφθηκαν ανάγκες του Εθνικού Συστήματος Υγείας και ανάγκες για την εμβολιαστική κάλυψη του πληθυσμού. Και με την ολοκλήρωση θα λειτουργήσει, όπως θα λειτουργήσουν και όλες, στις δεσμεύσεις που έχει αναλάβει η χώρα, και προφανέστατα όλα αυτά θα ενταχθούν στον κρατικό προϋπολογισμό από εμάς που είμαστε Κυβέρνηση. Αλλά εσείς κάνατε έναν εμπαιγμό, διότι χρησιμοποιήσατε ευρωπαϊκά κονδύλια με συγκεκριμένη ημερομηνία λήξεως, για να κάνετε μια άναρχη ανάπτυξη δομών πρωτοβάθμιας, που εμείς τώρα καλούμαστε όλες αυτές τις δομές να τις εντάξουμε με γνώμονα τις ανάγκες του ασθενούς και όχι τις ανάγκες των τοπικών παραγόντων που χρειάζονται να έχουν δομές.

Ευχαριστώ.

(Στο σημείο αυτό ο Υπουργός Υγείας κ. Αθανάσιος Πλεύρης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ πολύ, κύριε Υπουργέ.

Κυρίες και κύριοι συνάδελφοι σας γνωρίζω ότι η τρίτη με αριθμό 452/21-2-2022 επίκαιρη ερώτηση δεύτερου κύκλου του Βουλευτή Β1΄ Βόρειου Τομέα Αθηνών του Κομμουνιστικού Κόμματος Ελλάδας κ. Αθανασίου Παφίλη προς τον Υπουργό Οικονομικών, με θέμα: «Απόσυρση του αντεργατικού εκτρώματος της κυβέρνησης για τη «ΛΑΡΚΟ», διασφάλιση της ενιαίας και συνολικής παραγωγικής λειτουργίας της επιχείρησης και όλων των θέσεων εργασίας» δεν θα συζητηθεί ύστερα από συνεννόηση του επερωτώντος Βουλευτή και του Υπουργού Οικονομικών.

Τώρα θα συζητηθεί η πέμπτη με αριθμό 2522/19-1-2022 ερώτηση του κύκλου αναφορών - ερωτήσεων του Βουλευτή Μαγνησίας του Συνασπισμού Ριζοσπαστικής Αριστεράς κ. Αλέξανδρου Μεϊκόπουλου προς τον Υπουργό Υγείας, με θέμα: «Άμεση απόσυρση της ρύθμισης για αφαίρεση του δικαιώματος συνταγογράφησης ανασφάλιστων πολιτών από ιδιώτες ιατρούς».

Στην επίκαιρη ερώτηση θα απαντήσει ο Υπουργός Υγείας, κ. Αθανάσιος Πλεύρης.

Κύριε Μεϊκόπουλε, έχετε τον λόγο.

**ΑΛΕΞΑΝΔΡΟΣ ΜΕΪΚΟΠΟΥΛΟΣ:** Ευχαριστώ, κύριε Πρόεδρε.

Κύριε Υπουργέ, η κυβέρνηση του ΣΥΡΙΖΑ το 2016 θέσπισε για πρώτη φορά το δικαίωμα ελεύθερης πρόσβασης σε όλες τις δημόσιες δομές υγείας. Σχεδόν λοιπόν δυόμισι εκατομμύρια ανασφάλιστοι συμπολίτες μας μπορούσαν πλέον να συνταγογραφούν τα φάρμακά τους, τις εξετάσεις τους στα νοσοκομεία, στα εξωτερικά ιατρεία και σε ιδιώτες γιατρούς.

Στις αρχές Δεκεμβρίου με δύο χρόνια πανδημίας στην πλάτη, η Κυβέρνηση ψήφισε μια τροπολογία που απαγορεύει στους ανασφάλιστους να συνταγογραφούν τα φάρμακά τους σε ιδιώτες γιατρούς, αλλά θα μπορούν να πηγαίνουν μόνο σε δημόσιες δομές υγείας.

Επί της ουσίας, λοιπόν, επιλέγετε να φέρετε περισσότερους πολίτες στα ήδη υποστελεχωμένα και επιβαρυμένα από την πανδημία νοσοκομεία και άλλες δημόσιες δομές υγείας. Αρνείστε, λοιπόν, την πραγματικότητα και χειροτερεύετε την κατάσταση μη δίνοντας έτσι τη δυνατότητα συνταγογράφησης σε ιδιώτες γιατρούς που είναι συμβεβλημένοι με τον ΕΟΠΥΥ.

Συνεπώς δύο είναι τα βασικά ερωτήματα που καλείστε να απαντήσετε. Πρώτον, θα ήθελα πραγματικά να καταλάβω με βάση ποιο σκεπτικό ψηφίσατε αυτήν τη ρύθμιση εν μέσω πανδημίας που φέρνει ακόμα περισσότερο κόσμο και ακόμα μεγαλύτερη επιβάρυνση στις δημόσιες δομές υγείας. Και δεύτερον, αν προτίθεστε να αποσύρετε εντελώς τη συγκεκριμένη ρύθμιση που πλήττει επί της ουσίας την επαρκή ιατροφαρμακευτική περίθαλψη των ανασφάλιστων πολιτών.

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Πάντα μέσα στον χρόνο ο κ. Μεϊκόπουλος. Σας ευχαριστώ πολύ.

Κύριε Πλεύρη, έχετε τον λόγο.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Είναι πάρα πολύ ενδιαφέρον το θέμα. Ας δούμε αυτή τη στιγμή τις αλήθειες μέσα από την ασφάλιση των ανασφάλιστων, αλλά και τη συγκεκριμένη ρύθμιση που είναι η ίδια ρύθμιση του ΣΥΡΙΖΑ του 2016. Τα έχω πει και στον κ. Ξανθό.

Καταθέτω δύο υπουργικές αποφάσεις. Η μία είναι η υπουργική απόφαση του Άδωνι Γεωργιάδη στις 30 Μαΐου - 3 Ιουνίου του 2014, όπου καλύπτει το θέμα των ανασφάλιστων για τα δημόσια νοσοκομεία. Και επειδή με ρωτάτε για την φαρμακευτική κάλυψη, καταθέτω και την υπουργική απόφαση του κ. Βορίδη, στις 28 Ιουνίου του 2014 όπου καλύπτει το θέμα των ανασφάλιστων για τα φάρμακα. Άρα από το 2014 υπάρχει ασφαλιστική κάλυψη για τους ανασφάλιστους και για τα νοσοκομεία και για τα φάρμακα. Εδώ είναι και οι πίνακες του ΕΟΠΥΥ για το πώς καλύπτονταν.

Έρχεται λοιπόν το 2016 ο ΣΥΡΙΖΑ και νομοθετεί αυτό το πλαίσιο, καλύπτοντας ένα ευρύτερο πλαίσιο. Στην πραγματικότητα εντάχθηκε μέσα και κόσμος που δεν πληρούσε τις προϋποθέσεις. Δηλαδή, όχι μόνο αυτούς που είχαν απλώς χάσει την ασφαλιστική κάλυψη ή είχαν μόνιμη διαμονή στη χώρα, αλλά κάλυψε και όσους είχαν παράνομη διαμονή στη χώρα.

Τι γίνεται, όμως; Από το 2016, κύριε Πρόεδρε, μέχρι το 2019 αυτή τη ρύθμιση είχε και ο ΣΥΡΙΖΑ. Ποια ρύθμιση; Στις δημόσιες δομές. Για να πάρεις φάρμακο έπρεπε να πας στις δημόσιες δομές και να στο συνταγογραφήσουν. Πότε το άλλαξε ο ΣΥΡΙΖΑ; Το άλλαξε με τον ν.4600 στις 9-3-2019, τότε δώσατε τη δυνατότητα αντί να πηγαίνει ο ανασφάλιστος και να συνταγογραφεί στη δημόσια δομή να μπορεί να συνταγογραφεί στον ιδιώτη γιατρό.

Ακούστε τι έγινε. Η φαρμακευτική δαπάνη ανασφαλίστων πριν την εφαρμογή αυτού του νόμου ήταν 208 εκατομμύρια. Μετά την εφαρμογή το επόμενο έτος ήταν 308 εκατομμύρια, 100 εκατομμύρια αύξηση η φαρμακευτική δαπάνη.

Και γιατί 100 εκατομμύρια, κύριε Μεϊκόπουλε; Ακούστε τα στοιχεία. Ενώ οι ασφαλισμένοι το 2018 ήταν έξι εκατομμύρια επτακόσιες χιλιάδες και το 2019, γιατί τότε είχαμε πτώση της ανεργίας, έγιναν έξι εκατομμύρια επτακόσιες εξήντα τέσσερις χιλιάδες, δηλαδή δεν μειώθηκαν οι ασφαλισμένοι, οι ανασφάλιστοι από εξακόσιες ογδόντα επτά χιλιάδες πήγαν στο ένα εκατομμύριο εβδομήντα χιλιάδες, πάνω από τετρακόσιες χιλιάδες ανασφάλιστοι που δεν έφυγαν από τους ασφαλισμένους εμφανίστηκαν σε έναν χρόνο, κύριε Μεϊκόπουλε και επιβάρυναν με 100 εκατομμύρια -315 είναι τώρα- τον προϋπολογισμό του ΕΟΠΥΥ και είναι κόσμος ο οποίος δεν έχει καμμία σχέση με την Ελλάδα. Είναι ΑΜΚΑ, τα οποία υπάρχουν και κατοικούν οπουδήποτε, γιατί αυτοί οι τετρακόσιες χιλιάδες, κύριε Μεϊκόπουλε, δεν μειώθηκαν από τους ασφαλισμένους, γιατί αν είχαν μειωθεί από τους ασφαλισμένους θα λέγαμε ότι έχασαν την ασφαλιστική κάλυψη. Αυξήθηκαν, λοιπόν, οι ανασφάλιστοι.

Και γι’ αυτόν τον λόγο επαναφέρουμε τη ρύθμιση όπως ίσχυε επί ΣΥΡΙΖΑ του 2016. Δηλαδή, οι ανασφάλιστοι δεν χάνουν κανένα τους δικαίωμα, απλά πηγαίνουν, γιατί θέλουμε να βλέπουμε ότι υπάρχουν και δεν είναι ΑΜΚΑ, τα οποία βρίσκονται αλλού και κάποιος πάει και συνταγογραφεί, να συνταγογραφούν στις δημόσιες δομές που τόσο πολύ αγαπάτε εκεί στον ΣΥΡΙΖΑ. Όλοι λέτε να ήταν όλα δημόσια.

Ολοκληρώνω, κύριε Πρόεδρε, να μειωθεί ο χρόνος μου από τη δευτερολογία. Και επειδή εκτιμήσαμε αυτό το οποίο είπατε και τον Ιανουάριο και τον Φεβρουάριο δεν εφαρμόστηκε το μέτρο και έδωσα και τελευταία παράταση μέχρι τις 15 Μαρτίου, διότι ναι, θέλουμε το μέτρο να εφαρμοστεί όταν θα υπάρχει και κανονική λειτουργία στις δομές υγείας στις υγειονομικές και στα νοσοκομεία και να μην είναι η πίεση της πανδημίας. Αλλά για αυτά τα στοιχεία και την αύξηση άνω των 100 εκατομμυρίων κατ’ έτος για τρία έτη, δηλαδή 300 και πλέον εκατομμύρια ήταν η πολιτική σας του λαϊκισμού να αλλάξετε τη ρύθμισή σας του 2016 και να πάτε στους ιδιώτες γιατρούς, ώστε να γράφονται χωρίς κανέναν έλεγχο φάρμακα που μόνο η εξίσωση που σας δείχνω το αποδεικνύει. Τετρακόσιες χιλιάδες ΑΜΚΑ που δεν υπήρχαν ως ανασφάλιστοι εμφανίστηκαν σε περίοδο που έπεφτε η ανεργία από το ’18 στο ’19, εμφανίστηκαν ως διά μαγείας όταν δώσατε τη δυνατότητα στους ιδιώτες.

(Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής, ο κ. **ΑΠΟΣΤΟΛΟΣ ΑΒΔΕΛΑΣ**)

Άρα ζημιώσατε τον προϋπολογισμό του ΕΟΠΥΥ και εμείς επαναφέρουμε μια ρύθμιση που και τους ανασφάλιστους καλύπτει καθώς και τα φάρμακα παίρνουν και την περίθαλψη έχουν, αλλά έχουμε την ασφαλιστική δικλείδα ότι αυτά θα γράφονται στις δημόσιες δομές για να βλέπουμε ότι εμφανίζεται ο δικαιούχος να το πάρει και δεν είναι δικαιούχος που κατοικεί στη Βουλγαρία ή σε όμορες χώρες και έρχεται και το παίρνει και το μεταφέρει εκεί πέρα το φάρμακο και το πληρώνει ο Έλληνας φορολογούμενος.

**ΠΡΟΕΔΡΕΥΩΝ (Απόστολος Αβδελάς):** Καλησπέρα και καλή εβδομάδα και από εμένα. Ευχαριστούμε, κύριε Υπουργέ.

Τον λόγο έχει ο κ. Μεϊκόπουλος για την δευτερολογία του για τρία λεπτά.

**ΑΛΕΞΑΝΔΡΟΣ ΜΕΪΚΟΠΟΥΛΟΣ:** Ευχαριστώ, κύριε Πρόεδρε. Σας ζητώ προκαταβολικά και μια μικρή ανοχή.

Κύριε Υπουργέ, να ξέρετε ότι πρόκειται για ένα μέτρο επί της ουσίας απαράδεκτο. Δεν μπορεί να δικαιολογηθεί με κανέναν τρόπο μια απόφαση που μόνο ταλαιπωρία θα προκαλέσει σε εκατομμύρια συμπολίτες μας και στο τέλος θα οδηγήσει στην κατάργηση της φαρμακευτικής τους περίθαλψης.

Και συγγνώμη γι’ αυτό που θα πω, αλλά πραγματικά δεν έχετε καταλάβει τίποτα βάσει της απάντησης που μου δώσατε. Η λογική της παράτασης πάνω στην παράταση για συνταγογράφηση φαρμάκων, θεραπευτικών και διαγνωστικών πράξεων μόνον ως εμπαιγμός μπορεί να εκληφθεί όταν κατ’ ουσίαν αυτό που αργά ή γρήγορα θα συμβεί θα είναι το μπλοκάρισμα της φαρμακευτικής κάλυψης των ανασφάλιστων. Πρόκειται, δηλαδή, για το απόλυτο ξήλωμα ενός εμβληματικού μέτρου του ΣΥΡΙΖΑ, που εξασφάλισε ισότιμη, αξιοπρεπή και δωρεάν πρόσβαση των ανασφάλιστων στις υπηρεσίες υγείας.

Και προσέξτε, κύριε Υπουργέ. Δεν σας μεταφέρω απλά ισχυρισμούς του ΣΥΡΙΖΑ, που δήθεν εναντιώνεται σε όλα για μικροκομματικό όφελος. Απέναντι σε αυτή την επιδίωξη βρίσκεται το σύνολο των νοσοκομειακών γιατρών της χώρας, αλλά και των ιατρικών συλλόγων της χώρας. Είναι ΣΥΡΙΖΑ, κύριε Πλεύρη, όλοι αυτοί;

Κύριε Πλεύρη, πραγματικά, με βάση την απάντηση που μου δώσατε δίνετε την εντύπωση ενός Υπουργού που νομοθετεί αγνοώντας την κρίσιμη υγειονομική συγκυρία, αλλά και την κοινωνική πραγματικότητα. Δεν γνωρίζετε, δηλαδή, κύριε Πλεύρη, πως λόγω COVID στα περισσότερα νοσοκομεία δεν γίνονται εξωτερικά ιατρεία, έχει απαγορευτεί το επισκεπτήριο και συστήνεται η αποφυγή των νοσοκομείων για μη βαριά περιστατικά;

Δεν γνωρίζετε πως ακόμη και πριν την πανδημία για να κλείσει ένας ανασφάλιστος ραντεβού σε εξωτερικά ιατρεία νοσοκομείου για συνταγογράφηση φαρμάκων και εξετάσεων μπορεί να περνούσαν και μήνες μέχρι να οριστεί;

Δεν γνωρίζετε πως σε πολλά νοσοκομεία δεν υπάρχουν βασικές ειδικότητες όπως ρευματολόγοι, πνευμονολόγοι, ενδοκρινολόγοι, δερματολόγοι; Πώς θα συνταγογραφήσουν φάρμακα τέτοιων ειδικοτήτων οι ανασφάλιστοι, όταν αυτές δεν υπάρχουν;

Έχετε αναρωτηθεί πραγματικά, κύριε Πλεύρη, που οδηγείτε με την απόφασή σας άτομα με αναπηρίες, άτομα με χρόνιες παθήσεις; Υπάρχουν, κύριε Πλεύρη, ανασφάλιστοι νεφροπαθείς που κάνουν αιμοκάθαρση σε ιδιωτικές δομές λόγω COVID. Τι θα κάνουν από δω και πέρα; Θα περιφέρονται στις εφημερίες των νοσοκομείων;

Τι θα συμβεί, κύριε Πλεύρη, στους συμπολίτες μας με ψυχικές ασθένειες. Ήδη οι ψυχίατροι των δημόσιων δομών, όπου αυτοί υπάρχουν, αναφέρουν ότι τα ραντεβού κλείνονται μετά από αναμονή πολλών μηνών και ότι η ρύθμιση αυτή θα επιδεινώσει το πρόβλημα και θα είναι και πολύ επικίνδυνη για ασθενείς που χρειάζονται φάρμακα για την ψυχική τους υγεία.

Κύριε Υπουργέ, πραγματικά δεν γνωρίζετε ότι η δυνατότητα πρόσβασης στις πρωτοβάθμιες δομές υγείας για συνταγογράφηση είναι ακόμη πιο δύσκολη λόγω υποστελέχωσης, αλλά και λόγω ανεπαρκώς ανεπτυγμένων δικτύων στις πόλεις;

Σε όλη την Ευρώπη, κύριε Πλεύρη, -και αφήστε τη Βουλγαρία και τον λαϊκισμό που επιχειρήσατε πριν- όχι μόνο στην Ελλάδα είναι πολλοί οι συμπολίτες μας που μέσα στα οικονομικά σοκ, αλλά και στα αλλεπάλληλα lockdown της πανδημίας έχασαν την ασφαλιστική τους ικανότητα. Πολλοί από αυτούς μάλιστα προέρχονται και από τη μεσαία τάξη.

Κύριε Υπουργέ, πραγματικά το σκεπτικό σας, αλλά και η αιτιολογική βάση που αναπτύξατε, είναι ακατανόητα και αδικαιολόγητα. Τι συμβαίνει πια σε αυτή τη Νέα Δημοκρατία; Είναι συνειδητή πολιτική επιλογή; Είναι αδυναμία αντίληψης; Είναι υποχώρηση, κύριε Πλεύρη, σε πιέσεις των φαρμακοβιομηχανιών; Είναι πραγματικά αυτός ο απαίσιος λαϊκισμός που αναπτύχθηκε στην απάντησή σας;

Αυτό που σίγουρα, όμως, θα συμβεί είναι ότι οι ανασφάλιστοι θα αγοράζουν τελικά φάρμακα χωρίς συνταγή και θα κάνουν εξετάσεις χωρίς παραπεμπτικό ή στη χειρότερη περίπτωση, στο χειρότερο σενάριο, δεν θα κάνουν εξετάσεις και δεν θα παίρνουν φάρμακα. Αυτή θα είναι η πραγματικότητα που θα δημιουργήσει η ρύθμιση αυτή. Και αφήστε τους αντιπερισπασμούς τους λαϊκίστικους περί Βουλγαρίας και όλα αυτά που αναφέρετε.

Αποσύρετε τη ρύθμιση τώρα. Όλοι είναι απέναντι σε αυτό που επιδιώκετε. Δεν είναι άνθρωποι οι οποίοι με κάποιον τρόπο υποκινούνται από τον ΣΥΡΙΖΑ. Οι ιατρικοί σύλλογοι της χώρας είναι αυτοί που αντιδρούν και πρέπει οπωσδήποτε να συνέλθετε και να κατανοήσετε την κρίσιμη πραγματικότητα.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

Ορίστε, κύριε Πλεύρη, τρία λεπτά και για εσάς.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Πάμε, λοιπόν, να τα αποδομήσουμε ένα-ένα.

Είπατε ότι έχασαν την ασφαλιστική τους κάλυψη εν μέσω COVID. Αγνοείτε τη ρύθμιση του ΕΦΚΑ που ψηφίστηκε και προχθές και ψηφίστηκε και πέρυσι. Όποιος έχει χάσει την ασφαλιστική τους κάλυψη εν μέσω COVID λογίζεται ως ασφαλισμένος, όχι ως ανασφάλιστος. Αυτό ψηφίστηκε και στο προχθεσινό νομοσχέδιο του κ. Χατζηδάκη. Άρα δεν υπάρχει πληθυσμός που έχασε την ασφαλιστική του ικανότητα και λογίζεται ως ανασφάλιστος. Συμπεριφέρεται ως ασφαλισμένος. Τελειώνουμε το πρώτο.

Δεύτερον. Αναφερθήκατε στο πού θα εκτελούνται. Πήγατε και στις εξετάσεις. Μα, οι εξετάσεις σε δημόσιες δομές εκτελούνται και με τον νόμο που ψηφίσατε, τον ν.4600/2019, δεν δώσατε τη δυνατότητα να εκτελούνται οι εξετάσεις στις ιδιωτικές δομές.

**ΑΛΕΞΑΝΔΡΟΣ ΜΕΪΚΟΠΟΥΛΟΣ:** Άλλο είπα, κύριε Υπουργέ.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Άρα από τη στιγμή που…

**ΑΛΕΞΑΝΔΡΟΣ ΜΕΪΚΟΠΟΥΛΟΣ:** Κάνετε πώς δεν καταλαβαίνετε;

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Κύριε Πρόεδρε, άκουσα τον συνάδελφο χωρίς να τον διακόψω.

**ΠΡΟΕΔΡΕΥΩΝ (Απόστολος Αβδελάς):** Σας παρακαλώ. Έχει δίκιο ο κύριος Υπουργός. Δεν σας διέκοψε.

**ΑΛΕΞΑΝΔΡΟΣ ΜΕΪΚΟΠΟΥΛΟΣ:** Άλλο πράγμα είπα.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Καταλαβαίνω τη δυσκολία του ΣΥΡΙΖΑ να δέχεται απαντήσεις.

**ΑΛΕΞΑΝΔΡΟΣ ΜΕΪΚΟΠΟΥΛΟΣ:** Άλλο πράγμα είπα, κύριε Υπουργέ.

**ΠΡΟΕΔΡΕΥΩΝ (Απόστολος Αβδελάς):** Αφήστε τον κύριο Υπουργό να απαντήσει. Έτσι απαντάει. Τι να κάνουμε τώρα;

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Όπως, λοιπόν, ο ανασφάλιστος πήγαινε και εκτελούσε την εξέτασή του στη δημόσια δομή, γιατί δεν νομοθετήσατε να πηγαίνει στις ιδιωτικές δομές, αντίστοιχα θα πηγαίνει να παίρνει και το παραπεμπτικό του, με την ίδια ακριβώς διαδικασία.

Πάμε στο φάρμακο που είναι η ιδιαιτερότητα που λέτε. Δεν δώσατε απάντηση σε κάτι απλό. Και απευθύνομαι σε όλους τους συναδέλφους Βουλευτές. Και αυτό θα το δείχνω, για να καταλάβουμε πώς πολλές φορές με λαϊκίστικες αποφάσεις επιβαρύνουμε τον προϋπολογισμό του κράτους. Στα 208.000.000 ήταν το 2018 η δαπάνη ανασφάλιστων, 308.000.000 το 2020, άρα 100.000.000 που πληρώνει ο ΕΟΠΥΥ. Και δεν είναι μόνο αυτό -γιατί κάποιος θα έλεγε: «Μήπως αυξήθηκε η δαπάνη επειδή μπήκαν καινούργια φάρμακα;»- αλλά σας φέρνω και το δεύτερο πίνακα: Ενώ οι ασφαλισμένοι μένουν το ίδιο -έξι εκατομμύρια επτακόσιοι το 2018, έξι εκατομμύρια επτακόσιοι πενήντα το 2019- οι ανασφάλιστοι από εξακόσιες ογδόντα επτά χιλιάδες πηγαίνουν σε ένα εκατομμύριο εβδομήντα μία χιλιάδες - τετρακόσιες χιλιάδες πάνω- χωρίς να μειωθούν από τους ασφαλισμένους. Άρα εμφανίστηκε πληθυσμός τετρακοσίων χιλιάδων που δεν υπήρχε, λογίζονται ως ανασφάλιστοι και κάνει αυτή την επιβάρυνση που ξεκινάει από 100.000.000 το 2020 -το 2019 ήταν στα 80.000.000 γιατί το ξεκινήσατε από τον Μάρτιο- και ήταν και άλλα 100.000.000 το 2021, 115.000.000.

Και ερχόμαστε εδώ και τι λέμε; Η πρόσβαση παραμένει ίδια, όπως ήταν το 2016 - 2019. Ποιος κυβερνούσε το 2016 - 2019; Εσείς τη δυνατότητα του ιδιώτη γιατρού τη δώσατε τρεις μήνες πριν «πέσετε». Τότε τη δώσατε αυτή τη δυνατότητα. Το 2016 - 2019 που κυβερνούσατε, γιατί βάζατε τους ανασφάλιστους να πηγαίνουν στις δημόσιες δομές και το κάνατε μόνο τρεις μήνες πριν «πέσετε»; Ανάλγητοι ήσασταν το 2016 - 2019;

Επαναφέρω σε ισχύ επακριβώς τη διάταξη που ίσχυε το 2016 με Υπουργούς Υγείας τον κ. Ξανθό και τον κ. Πολάκη, όπου η συνταγογράφηση των φαρμάκων γινόταν στις δημόσιες δομές. Γι’ αυτόν τον λόγο να μη λέτε ανακρίβειες. Τα εξωτερικά ιατρεία λειτουργούν κανονικότατα και εν μέσω COVID. Γι’ αυτόν τον λόγο δεν λειτουργήσαμε από 1η Ιανουαρίου αυτή τη ρύθμιση, αλλά θα τη λειτουργήσουμε από 15 Μαρτίου. Και σήμερα είχαμε σύσκεψη με την Αναπληρώτρια, όπου, ναι, επειδή το προβλέπει και αυτός ο νόμος, θα δούμε κάποιες περιπτώσεις να τις εξαιρέσουμε. Όμως, η βασική αρχή είναι ότι δεν πρέπει να γίνεται εκμετάλλευση από άτομα που δεν είναι ανασφάλιστοι ή άτομα που δεν κατοικούν στην Ελλάδα και τους έχει μείνει ένα ΑΜΚΑ κάποια στιγμή στην Ελλάδα και να επιβαρύνουν το δημόσιο ταμείο είτε στο επίπεδο των δημοσίων νοσοκομείων, είτε στο επίπεδο του ΕΟΠΥΥ.

Άρα κάνουμε μια ρύθμιση που διασφαλίζει πλήρως τους ασφαλισμένους, θα έχει και τις εξαιρέσεις που πρέπει και θα εφαρμοστεί από τις 15 Μαρτίου, που δεν θα υπάρχει όλη αυτή η πίεση. Στην πραγματικότητα, με αυτόν τον τρόπο όποιος είναι ανασφάλιστος, θα έχει πλήρως τη φαρμακευτική κάλυψη, που την έδωσε πρώτος ο Μάκης Βορίδης το 2014, αλλά δεν θα πληρώνουμε φάρμακα ανθρώπων οι οποίοι είτε δεν είναι ανασφάλιστοι και χρησιμοποιούν ΑΜΚΑ ασφαλισμένου, είτε δεν βρίσκονται σε αυτή εδώ την επικράτεια και πληρώνουν οι Έλληνες φορολογούμενους γι’ αυτούς.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ. Καλή συνέχεια και στους δύο.

Προχωρούμε στην πρώτη με αριθμό 432/16-2-2022 επίκαιρη ερώτηση πρώτου κύκλου του Βουλευτή Λάρισας του Συνασπισμού Ριζοσπαστικής Αριστεράς κ. Βασιλείου Κόκκαλη προς τον Υπουργό Υγείας,με θέμα: «Πόσες ερωτήσεις απαιτούνται για να επιλύσετε το πρόβλημα του προσωπικού του ακτινολογικού εργαστηρίου του Πανεπιστημιακού Γενικού Νοσοκομείου Λάρισας (ΠΓΝΛ);».

Καλησπέρα σας, κύριε Κόκκαλη και καλή εβδομάδα. Έχετε δύο λεπτά για το ξεκίνημα σας.

**ΒΑΣΙΛΕΙΟΣ ΚΟΚΚΑΛΗΣ:** Ευχαριστώ, κύριε Πρόεδρε.

Θα επαναλάβω τον τίτλο και θα αναρωτηθώ: Πόσες, αλήθεια, ερωτήσεις χρειάζονται ώστε να ανταποκριθεί το Υπουργείο Υγείας στις στοιχειώδεις υποχρεώσεις του;

Το ζητούμενο, κύριε Υπουργέ, είναι να έχουμε καταλάβει, να έχουμε επίγνωση ότι υπάρχει πρόβλημα με την υποστελέχωση του ακτινοδιαγνωστικού εργαστηρίου στο Πανεπιστημιακό Νοσοκομείο Λάρισας. Εάν αυτό δεν μπορούμε να το καταλάβουμε και να το παραδεχτούμε, είναι αδύνατον να βρεθεί μία λύση.

Ξέρετε όταν εργαζόμενοι καταφεύγουν σε εξώδικες διαμαρτυρίες στον εργοδότη τους, σημαίνει ότι τα πράγματα δεν είναι καλά. Έτσι και εν προκειμένω με το ακτινοδιαγνωστικό εργαστήριο είκοσι τρεις τεχνολόγοι στηλίτευσαν τις συνθήκες εργασίας τους, αλλά και την αναγκαιότητα στελέχωσης με προσωπικό εγκαίρως από τον Σεπτέμβριο. Ακολούθησαν άλλες δύο ερωτήσεις από εμένα. Αλλά στην πράξη παραμένει, αιωρείται το βασικό ερώτημα. Και ειλικρινά δεν πιστεύω ότι θα αποφύγετε την απάντηση.

Οι οργανικές θέσεις είναι πενήντα επτά για τους τεχνολόγους, το οποίο καλύπτει όλη την υγειονομική περιφέρεια ειρήσθω εν παρόδω και καλύπτει και όλες τις κλινικές. Το βασικό ερώτημα είναι γιατί ενώ οι κενές οργανικές θέσεις είναι πενήντα επτά, αυτή τη στιγμή υπηρετούν μόνο είκοσι τρεις. Τριάντα τρεις είναι καλυμμένες, αλλά είκοσι τρεις είναι στο συγκεκριμένο εργαστήριο και ουσιαστικά αν αφαιρέσουμε και δύο τεχνολόγους οι οποίοι είναι σε άδεια, τότε μένουν είκοσι ένας.

Για ποιο λόγο δεν προχωράτε -αυτό είναι το βασικότερο ερώτημα- στην κάλυψη των κενών οργανικών θέσεων που προβλέπονται για το συγκεκριμένο διαγνωστικό εργαστήριο του Πανεπιστημιακού Νοσοκομείου Λάρισας; Από την απάντησή σας θα κριθεί κατά πόσον θέλετε να βοηθήσετε ή όχι το Πανεπιστημιακό Νοσοκομείο Λάρισας και το ίδιο το ακτινοδιαγνωστικό εργαστήριο.

Τα περισσότερα στη δευτερολογία μου.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Κόκκαλη.

Θα απαντήσει η Αναπληρώτρια Υπουργός Υγείας κ. Ασημίνα Γκάγκα.

Κυρία Γκάγκα, καλησπέρα σας καλή εβδομάδα, έχετε τρία λεπτά στη διάθεσή σας.

**ΑΣΗΜΙΝΑ ΓΚΑΓΚΑ (Αναπληρώτρια Υπουργός Υγείας):** Κύριε Πρόεδρε, ευχαριστώ. Καλησπέρα και καλή εβδομάδα σε όλους.

Κύριε Κόκκαλη, το Πανεπιστημιακό Γενικό Νοσοκομείο της Λάρισας είναι φυσικά ένα μεγάλο νοσοκομείο. Εξυπηρετεί πλήρως ως Μητροπολιτικό Νοσοκομείο όλη τη Θεσσαλία. Σε αντίθεση βέβαια με τα περισσότερα νομαρχιακά νοσοκομεία, το Πανεπιστημιακό Γενικό Νοσοκομείο της Λάρισας δεν εφημερεύει κάθε μέρα, εφημερεύει κάθε δεύτερη μέρα, γιατί τις άλλες μισές μέρες εφημερεύει το Γενικό Νοσοκομείο της Λάρισας. Συνολικά στο Περιφερειακό Γενικό Νοσοκομείο της Λάρισας απασχολούνται τριάντα έξι άτομα, τριάντα τρεις μόνιμοι και τρεις επικουρικοί των ειδικοτήτων ΤΕ Ραδιολογίας - Ακτινολογίας και ΔΕ Χειριστών Εμφανιστών. Απ’ αυτούς είκοσι τέσσερις μόνιμοι και τρεις επικουρικοί υπηρετούν σήμερα στο ακτινολογικό εργαστήριο.

Το Περιφερειακό Γενικό Νοσοκομείο Λάρισας δεν είχε αιτηθεί έως τώρα πρόσληψη επικουρικού προσωπικού της κατηγορίας ΤΕ Ραδιολογίας - Ακτινολογίας. Αίτημα στάλθηκε στο Υπουργείο στις 23-2-2022 για την πρόσληψη πέντε ατόμων ως επικουρικό προσωπικό ειδικότητας ΤΕ Ραδιολογίας - Ακτινολογίας με την πρόληψη δε ότι αν υπάρχει έλλειψη και δεν υπάρχουν ΤΕ, να προσληφθούν ΔΕ Χειριστών Εμφανιστών. Η 5η ΥΠΕ το διαβίβασε αυθημερόν στο Υπουργείο Υγείας προς έγκριση. Άρα το Υπουργείο έχει μόλις από την περασμένη Τετάρτη, δηλαδή τρεις εργάσιμες ουσιαστικά, ένα αίτημα για πρόσληψη προσωπικού ειδικότητας Ραδιολογίας - Ακτινολογίας.

Μετά την έγκριση του αιτήματος θα γίνουν οι προσλήψεις των πέντε επικουρικών υπαλλήλων υπό την προϋπόθεση βέβαια ότι υπάρχουν οι ενδιαφερόμενοι στο σχετικό κατάλογο των επικουρικών.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε, κυρία Γκάγκα.

Τον λόγο έχει ο κ. Κόκκαλης για τρία λεπτά.

**ΒΑΣΙΛΕΙΟΣ ΚΟΚΚΑΛΗΣ:** Κυρία Υπουργέ, εξ όσων κατάλαβα -διορθώστε με αν το ερμηνεύω διαφορετικά- ουσιαστικά λέτε ότι η διοίκηση του νοσοκομείου δεν είχε ενημερώσει την ηγεσία του Υπουργείου Υγείας για το πρόβλημα της υποστελέχωσης και μόλις στις 23-2-2022 -ή μήπως είπατε 23 Ιανουαρίου;- ζήτησε την πρόσληψη επικουρικού προσωπικού. Συνεπώς λέτε ότι η διοίκηση του νοσοκομείου δεν γνωστοποίησε τις ανάγκες.

Δηλαδή κυρία Υπουργέ, έπρεπε να στείλουν εξώδικο οι τεχνολόγοι, έπρεπε ο ομιλών Βουλευτής να κάνει δύο ερωτήσεις για να κινητοποιηθεί η διοίκηση του νοσοκομείου και εσείς εκ των υστέρων και πάλι για προσλήψεις επικουρικού προσωπικού; Από τους τέσσερις επικουρικό προσωπικό, κυρία Υπουργέ, οι δύο είναι σε άδεια.

Από τους τέσσερις που είναι επικουρικό προσωπικό, κυρία Υπουργέ, οι δύο είναι σε άδεια. Άρα ανακύπτει πάλι το βασικό ερώτημα, το οποίο υποθέτω ότι δύσκολα απαντάται, γιατί ενώ οι κενές οργανικές θέσεις, το μόνιμο προσωπικό, είναι στον αριθμό πενήντα επτά, αυτή τη στιγμή εργάζονται είκοσι ένας και τυπικά είκοσι τρεις στο ακτινοδιαγνωστικό. Θα προχωρήσετε στην προκήρυξη θέσεων μόνιμου προσωπικού, ναι ή όχι; Αυτό είναι το ζητούμενο, αυτό περιμένουν να ακούσουν οι άνθρωποι της υγείας στη Λάρισα.

Οι προκηρύξεις του επικουρικού προσωπικού έχουν βγει άγονες, το γνωρίζουμε. Πώς λύνεται όμως το πρόβλημα; Γνωρίζετε ότι τον προηγούμενο μήνα η διεύθυνση του ακτινοδιαγνωστικού εργαστηρίου δεν υπέγραψε το πρόγραμμα εφημερίας, κυρία Υπουργέ; Και δεν το υπέγραψε γιατί δεν το βρήκε νόμιμο. Δεν το υπέγραψε γιατί δεν «βγαίνουν», δεν μπορεί να ανταποκριθεί. Μήπως φταίει η διοίκηση του νοσοκομείου και γι’ αυτό; Γιατί εγώ αυτό κατάλαβα, ότι δεν σας έχει ζητηθεί η πρόσληψη.

Έστω και τώρα ποια είναι η πολιτική βούληση του Υπουργείου; Αφήστε τη διοίκηση του νοσοκομείου. Σήμερα τι απαντάτε στους Θεσσαλούς πολίτες; Θα προσλάβετε μόνιμο προσωπικό, για να ενισχύσετε το ακτινοδιαγνωστικό εργαστήριο του Πανεπιστημιακού Νοσοκομείου Λάρισας και το ίδιο το πανεπιστημιακό νοσοκομείο με μόνιμο προσωπικό, ναι ή όχι; Δύο απαντήσεις υπάρχουν, κυρία Υπουργέ, δεν υπάρχει άλλη. Θα περιμένω με αγωνία όχι μόνο εγώ την απάντησή σας για τη βούληση του Υπουργείου για την πρόσληψη μόνιμου προσωπικού στο ακτινοδιαγνωστικό εργαστήριο Λάρισας.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Κόκκαλη.

Τον λόγο έχει η κ. Γκάγκα για τρία λεπτά.

**ΑΣΗΜΙΝΑ ΓΚΑΓΚΑ (Αναπληρώτρια Υπουργός Υγείας):** Κατ’ αρχάς είκοσι τρεις άνθρωποι υπηρετούν στο ακτινολογικό εργαστήριο. Δεν αναφέρει κανέναν περισσότερο ο οργανισμός του νοσοκομείου. Ο οργανισμός του νοσοκομείου λέει: «οι συνολικές θέσεις» και είναι και για το πυρηνικό εργαστήριο και για άλλα εργαστήρια που χρειάζονται πυρηνική.

Να σας πω μόνο ότι στο δικό μου νοσοκομείο, που είχε τα ίδια κρεβάτια με το Νοσοκομείο της Λάρισας, που εφημερεύει κάθε μέρα ουσιαστικά για πνευμονολογικά περιστατικά και που είναι ένα πνευμονολογικό νοσοκομείο, οι θέσεις στον οργανισμό είναι σαράντα οκτώ. Άρα το τι θέσεις υπάρχουν στον οργανισμό και το τι χρειάζεται το νοσοκομείο είναι κάτι που μπορούμε να δούμε.

Βεβαίως θα προκηρύξουμε θέσεις προσωπικού. Το έχουμε ήδη αναγγείλει.

**ΒΑΣΙΛΕΙΟΣ ΚΟΚΚΑΛΗΣ:** Μόνιμο;

**ΑΣΗΜΙΝΑ ΓΚΑΓΚΑ (Αναπληρώτρια Υπουργός Υγείας):** Μόνιμο προσωπικό. Ξέρετε ότι υπάρχουν θέσεις.

Από κει και πέρα είναι σαφής η στήριξη της Κυβέρνησης και του ίδιου του Πρωθυπουργού, του Κυριάκου Μητσοτάκη, αλλά και του Υπουργού Θάνου Πλεύρη και εμένα, που προέρχομαι από το σύστημα υγείας, για τη στήριξη του συστήματος υγείας.

Το σύστημα υγείας, όπως ξέρετε, έμεινε πολλά χρόνια χωρίς υποστήριξη. Με την οικονομική κρίση υπήρχαν για πάρα πολλά χρόνια προβλήματα. Από την τωρινή Κυβέρνηση έγιναν πάρα πολλές προσλήψεις σε όλα τα νοσοκομεία και μπορώ να σας δώσω πολλούς αριθμούς, και σ’ αυτό το διάστημα και στη διάρκεια της πανδημίας λοιπόν, και με μόνιμο προσωπικό και πολύ επικουρικό προσωπικό σε όλα τα νοσοκομεία. Θέσεις, λοιπόν, λοιπού προσωπικού θα προκηρυχθούν. Τις έχουμε ήδη ανακοινώσει και θα τις δείτε.

Επίσης με τον ΟΔΙΠΥ ελέγχουμε όλες τις ανάγκες όλων των νοσοκομείων, ώστε να μπορέσουν οι ανάγκες των ασθενών σε κάθε περιφέρεια να αντιμετωπιστούν με τον καλύτερο δυνατό τρόπο από τα νοσοκομεία της περιοχής.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κυρία Υπουργέ.

Κύριε Κόκκαλη, καλή συνέχεια.

Ο Βουλευτής κ. Νικόλαος Παππάς ζητεί άδεια ολιγοήμερης απουσίας στο εξωτερικό. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Απόστολος Αβδελάς):** Η Βουλή ενέκρινε τη ζητηθείσα άδεια.

Συνεχίζουμε με την έβδομη με αριθμό 453/21-2-2022 επίκαιρη ερώτηση δευτέρου κύκλου της Βουλευτού Λέσβου του Κομμουνιστικού Κόμματος Ελλάδας κ. Μαρίας Κομνηνάκα προς τον Υπουργό Υγείας, με θέμα: «Έλλειψη παιδιάτρων στην Ικαρία».

Κυρία Κομνηνάκα, καλησπέρα σας, καλή εβδομάδα. Έχετε τον λόγο για δύο λεπτά.

**ΜΑΡΙΑ ΚΟΜΝΗΝΑΚΑ:** Ευχαριστώ, κύριε Πρόεδρε.

Κυρία Υπουργέ, στην ακριτική Ικαρία για πολλοστή φορά οι γονείς έρχονται αντιμέτωποι με το σοβαρό πρόβλημα που αφορά την υγεία των παιδιών τους και τους κινδύνους που δημιουργούνται από την έλλειψη παιδιάτρων τόσο στο γενικό νοσοκομείο όσο και στα υπόλοιπα κέντρα υγείας και της Ικαρίας και των Φούρνων, αλλά και σε όλες βέβαια τις δημόσιες δομές των δύο νησιών.

Προδιαγεγραμμένη, επομένως, συνέπεια αυτής της κατάστασης ήταν όσα καταγγέλλει η Ένωση Γονέων των σχολείων της Ικαρίας, σύμφωνα με την οποία στις 12 Ιανουαρίου γονιός από το Καρκινάγρι της Ικαρίας -το οποίο απέχει ογδόντα χιλιόμετρα από τον Άγιο Κήρυκα και με βάση το οδικό δίκτυο της Ικαρίας αυτό σημαίνει δυόμισι ώρες δρόμο- διαπίστωσε πηγαίνοντας εκεί το τετράχρονο παιδί του ότι η μία και μοναδική παιδίατρος του νοσοκομείου απουσίαζε για ένα χρονικό διάστημα από τα καθήκοντά της, όπως είναι φυσικό να συμβαίνει σε έναν άνθρωπο. Ωστόσο, δεν υπήρχε κανένας παιδίατρος για να καλύψει τις ανάγκες περίθαλψης του παιδιού το οποίο γύρισε, δυόμισι ώρες πάλι πίσω, χωρίς να πάρει καμμία θεραπεία.

Η εγκληματική υποστελέχωση των δημόσιων μονάδων υγείας της Ικαρίας αφήνει απροστάτευτο τον παιδικό πληθυσμό, ουσιαστικά ακάλυπτο τόσο για τις πάγιες ανάγκες του όσο, βέβαια, και για έκτακτα περιστατικά που μπορεί να προκύψουν και να προκαλέσουν μέχρι και κινδύνους για τη ζωή τους, όταν είναι εννιακόσια πενήντα μόνο τα παιδιά που φοιτούν στις δύο βαθμίδες, ενώ με τις βρεφικές ηλικίες και τα παιδιά των Φούρνων μιλάμε συνολικά για χίλια πεντακόσια παιδιά, περίπου, τα οποία διπλασιάζονται βέβαια, κατά τους θερινούς μήνες και όλοι αυτοί εξυπηρετούνται από μία μόλις παιδίατρο κι όταν προβλέπονται δύο θέσεις για το νοσοκομείο, μία στο Κέντρο Υγείας Εύβδηλου, η οποία, επίσης, είναι κενή, μία στο Πολυδύναμο Ιατρείο Ραχών, το οποίο όχι μόνο δεν έχει παιδίατρο, αλλά είναι τόσο πολυδύναμο που παραμένει κλειστό. Ο μοναδικός, δηλαδή, παιδίατρος δημόσιας δομής υγείας των δύο νησιών δεν μπορεί ούτε στοιχειωδώς να καλύψει τις ανάγκες περίθαλψης των παιδιών.

Σας ρωτάμε, λοιπόν, με βάση αυτή την πολύ επικίνδυνη κατάσταση που έχει διαμορφωθεί και μάλιστα σε ένα ακριτικό νησί, τι μέτρα προτίθεται να πάρει η Κυβέρνηση, ώστε να γίνουν άμεσα οι αναγκαίες προσλήψεις σε αριθμό παιδιάτρων με μόνιμη σχέση εργασίας, πλήρους και αποκλειστικής απασχόλησης, προκειμένου να στελεχωθούν όλες οι δημόσιες μονάδες υγείας της Ικαρίας και να καλύπτονται οι ανάγκες των παιδιών σε εικοσιτετράωρη βάση.

Να αναπτυχθούν και να στελεχωθούν με όλο το αναγκαίο υγειονομικό και άλλο προσωπικό, καθώς και να εξοπλιστούν τα κέντρα υγείας, ώστε να παρέχονται πλήρως και δωρεάν όλες οι υπηρεσίες πρωτοβάθμιας φροντίδας υγείας στα παιδιά και σε όλο τον πληθυσμό των δύο νησιών.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κυρία Κομνηνάκα.

Θα απαντήσει η Αναπληρώτρια Υπουργός Υγείας κ. Ασημίνα Γκάγκα.

Ορίστε, κυρία Γκάγκα, έχετε τον λόγο για τρία λεπτά.

**ΑΣΗΜΙΝΑ ΓΚΑΓΚΑ (Αναπληρώτρια Υπουργός Υγείας):** Ευχαριστώ, κύριε Πρόεδρε.

Κυρία Κομνηνάκα, πράγματι υπάρχει πρόβλημα έλλειψης παιδιάτρων στην Ικαρία, αλλά πείτε μου εσείς σε ποια διεθνή πρότυπα βρήκατε ότι πρέπει να υπάρχει ένας παιδίατρος για κάθε πεντακόσια παιδιά;

Για το ότι υπάρχει πρόβλημα παιδιάτρων στην Ικαρία δεν φταίει, φυσικά, η πολιτική της Κυβέρνησης. Ούτε περικοπές στη κρατική χρηματοδότηση έγιναν ούτε εμπάργκο στις προσλήψεις έγιναν, αλλά υπάρχει πραγματικά ένα πρόβλημα στελέχωσης ειδικοτήτων γιατρών στην περιφέρεια. Γιατί; Γιατί στην Ελλάδα έχουμε μάθει να βλέπουμε ειδικούς γιατρούς.

Αυτό είναι ένα τεράστιο διαχρονικό ζήτημα το οποίο τώρα το επεξεργαζόμαστε για να δημιουργήσουμε εκείνες τις προϋποθέσεις που θα καταστήσουν τις θέσεις σε απομακρυσμένα νησιά ελκυστικές για τους υγειονομικούς μας.

Το ότι δεν είναι ελκυστικές οι θέσεις το βλέπουμε εδώ και πολλά χρόνια και υπάρχει ένα μεγάλο θέμα στελέχωσης στην περιφέρεια σε συγκεκριμένες ειδικότητες.

Αναζητούμε, λοιπόν, λύσεις στο πλαίσιο του Εθνικού Συστήματος Υγείας για να δώσουμε και οικονομικά, αλλά και επιστημονικά κίνητρα στο ιατρονοσηλευτικό προσωπικό, ώστε να αυξήσουμε το ενδιαφέρον τους για τα νησιά και ειδικότερα για τα απομακρυσμένα και μικρά νησιά.

Η Κυβέρνηση στηρίζει διαχρονικά τις δομές υγείας με σεβασμό προς τους νησιώτες και με γνώμονα την παροχή των καλύτερων και των πιο αποτελεσματικών υπηρεσιών προς τους μόνιμους κατοίκους, αλλά και προς τους επισκέπτες των νησιών, όπως αναφέρετε, για το καλοκαίρι.

Υπάρχει, πράγματι, μία παιδίατρος στο νησί και αυτή είναι στο νοσοκομείο, δεν είναι σε άδεια, είναι παρούσα.

Επιπλέον, ιδιώτες γιατροί από την Αθήνα επισκέπτονται το νησί για ιδιωτικά ιατρεία, μία και δύο φορές τον μήνα.

Τέλος, υπάρχουν γενικοί γιατροί που στις περισσότερες χώρες της Ευρώπης είναι γιατροί που καλύπτουν όλη την οικογένεια και τα παιδιά.

Να σας πω μόνο ότι εγώ έφυγα με τον δεκατεσσάρων μηνών γιο μου στο Λονδίνο για μετεκπαίδευση, κάθισα δύο χρόνια, ο γιατρός που μας έβλεπε ήταν γενικός γιατρός. Για να πάω στον παιδίατρο έπρεπε να πάρω χαρτί από τον γενικό γιατρό, εάν χρειαζόταν, αλλά δεν χρειάστηκε. Αντιμετώπιζε εκείνος το παιδί για κάθε πρόβλημα, για την ιλαρά που πέρασε, για τις μαγουλάδες που πέρασε, για κάθε πρόβλημα που είχαμε.

Στην Ελλάδα, βέβαια, έχουμε το προνόμιο να έχουμε πολλούς ειδικούς και τους χρησιμοποιούμε και θέλουμε τη συμβουλή του ειδικού.

Να θυμίσω εδώ ότι η 2η Υγειονομική Περιφέρεια έχει ένα δίκτυο τηλεϊατρικής, που είναι ήδη εγκατεστημένο και λειτουργικό και μπορούμε και παρέχουμε υπηρεσίες υγείας στους νησιώτες μας σε πάρα πολλές ιατρικές ειδικότητες, ακόμη και στα πιο μικρά νησιά.

Η αξία της τηλεϊατρικής στη χώρα μας είναι πάρα πολύ μεγάλη, λόγω της νησιωτικότητας. Όπως καταλαβαίνετε, δεν είναι δυνατόν να υπάρχουν γιατροί από κάθε ιατρική ειδικότητα σε όλα τα μικρά νησιά, σε νησιά που έχουν διακόσιους ή πεντακόσιους κατοίκους.

Αυτό το κενό, αυτή τη δυσκολία, έρχεται να καλύψει η τηλεϊατρική. Έτσι, στο Κέντρο Υγείας Ευδήλου, παραδείγματος χάριν, αν καταστεί αναγκαίο, μπορεί να γίνει άμεσα επικοινωνία με παιδίατρο. Επίσης, μέσω της τηλεϊατρικής πραγματοποιούνται στο νησί παιδοψυχιατρικά και αναπτυξιολογικά ραντεβού.

Παρ’ όλα αυτά, το Υπουργείο Υγείας έχει λάβει σοβαρά υπ’ όψιν το πρόβλημα της παρουσίας παιδιάτρων στην Ικαρία και διευκολύνει κατά προτεραιότητα όλα τα αιτήματα με τη μετακίνηση επικουρικού ιατρικού και νοσηλευτικού προσωπικού, προκειμένου να παρέχει και να καλύψει τις πάγιες ανάγκες, καθώς και οι προκηρύξεις για την πλήρωση των αναγκαίων θέσεων απέβησαν άγονες μέχρι στιγμής. Θα συνεχίσουμε να προσπαθούμε.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κυρία Γκάγκα.

Ορίστε, κυρία Κομνηνάκα, έχετε και εσείς τον λόγο για τρία λεπτά, για να δευτερολογήσετε.

**ΜΑΡΙΑ ΚΟΜΝΗΝΑΚΑ:** Κύριε Υπουργέ, πραγματικά, μας εκπλήσσετε. Μετά από τον Πρωθυπουργό που ανακάλυψε ότι δεν είναι απαραίτητη ουσιαστικά η εντατικολογία και μπορούν οι ασθενείς να διασωληνώνονται και στους διαδρόμους ή σε απλές κλίνες, εσείς τώρα ανακαλύψατε ότι δεν είναι απαραίτητες και οι ειδικότητες των γιατρών, δεν είναι απαραίτητη η παιδιατρική και άρα μπορεί ένα παιδί με τις ανάγκες που έχει να θεραπεύεται από οποιονδήποτε γιατρό.

Για να σας διευκολύνω, βέβαια, να σας πω ότι ιδιαίτερα στη δυτική Ικαρία και στο Καρκινάγρι συγκεκριμένα, πέρυσι το καλοκαίρι, επί τέσσερις μήνες δεν υπήρχε ούτε αγροτικός γιατρός, που, όπως καταλαβαίνετε, δεν είναι δυνατόν να αντιμετωπίσει τις εξειδικευμένες ανάγκες που έχει ένα παιδί, όταν μάλιστα μιλάμε για έναν πληθυσμό που εξυπηρετείται ολόκληρος από ένα μόνο παιδίατρο για δύο νησιά, και για τους Φούρνους και για την Ικαρία.

Βέβαια, δεν είναι η πρώτη φορά που συζητάμε για το συγκεκριμένο ζήτημα. Επανερχόμαστε με επίκαιρη ερώτηση μέσα σε ενάμιση χρόνο. Τότε είχε δημιουργηθεί το πρόβλημα με τη μετακίνηση του επικουρικού γιατρού που μόλις είχε προσληφθεί στο Νοσοκομείο της Σάμου και ακούσαμε από τον τότε Υφυπουργό διαβεβαιώσεις ότι τα νησιά του βορείου Αιγαίου βρίσκονται στην πρώτη προτεραιότητα της Κυβέρνησης, ότι κάνουν προσπάθειες. Ήταν όμως τόσο πολύ στην πρώτη προτεραιότητα, που σήμερα η κατάσταση είναι ακόμη χειρότερη, διότι εδώ και έναν χρόνο περίπου που έληξε η θητεία του επικουρικού γιατρού, παραμένουν με αυτόν τον έναν γιατρό.

Και φυσικά, εμείς αναρωτιόμαστε: Ένας γιατρός δικαιούται να αρρωστήσει, να πάρει άδεια, να πάρει τα ρεπό που είναι πραγματικά είδος προς εξαφάνιση στις δομές υγείας των νησιών;

Επειδή είχαμε συζητήσει τις προηγούμενες μέρες και για την κατάσταση του Νοσοκομείου της Σάμου, που είναι στον ίδιο νομό, και μας αναμασούσατε τα ίδια και τότε, θέλουμε να σας πούμε ότι και εκεί οι εργαζόμενοι δουλεύουν δεκαέξι ώρες βάρδια για να μπορέσει να ανταποκριθεί το νοσοκομείο. Προφανώς, επειδή είναι μία βολική δικαιολογία η επίκληση των άγονων διαγωνισμών, που αναμασάτε όχι μόνο εσείς αλλά και οι προηγούμενες κυβερνήσεις, αυτό ξέρετε, δεν αποτελεί άλλοθι για να δικαιολογήσετε τα εγκληματικά κενά και τις ελλείψεις που υπάρχουν στις δομές υγείας των νησιών. Αποτελεί ακριβώς τον καθρέφτη της πολιτικής σας, που αποτυπώνεται και σε τέτοιου είδους απαντήσεις, ότι δεν γνωρίζετε ποια πρότυπα προβλέπουν την ανάγκη ύπαρξης γιατρών. Εμείς σας λέμε τις οργανικές θέσεις που προβλέπονται στους οργανισμούς των τριών νοσοκομείων και των δομών υγείας της Ικαρίας.

Επίσης, η κατάσταση αυτή αντανακλάται και στις απαράδεκτες συνθήκες εργασίας αυτών των ανθρώπων, στο ακριβό κόστος ζωής και μάλιστα σε συνθήκες περικοπών, στις ελλείψεις κάλυψης των κοινωνικών αναγκών τους και άρα, στη διαχρονική πολιτική που διαμορφώνετε και εσείς και οι προηγούμενες κυβερνήσεις, που όσο αυτή παραμένει έτσι, προφανώς και οι θέσεις στα νοσοκομεία θα παραμένουν ακάλυπτες. Αυτό ισχύει βέβαια πολύ περισσότερο, όταν ένας γιατρός γνωρίζει ότι η μετακίνησή του σε ένα νοσοκομείο μιας ακριτικής περιοχής μπορεί να σημαίνει ότι μόνος του θα υπηρετεί σε μόνιμη εφημερία στην πραγματικότητα και θα έχει την ευθύνη για τόσους ασθενείς.

Καταλαβαίνουμε –και δεν έχουμε καμμία αμφιβολία- ότι με αυτή την πολιτική που εφαρμόζετε στο δημόσιο σύστημα υγείας συμβαδίζετε και με αυτά που πραγματικά επικαλείστε για να δικαιολογηθείτε, τα υποτιθέμενα διεθνή πρότυπα.

Είναι η πολιτική της Ευρωπαϊκής Ένωσης που επιβάλλει τις εκτεταμένες περικοπές στο δημόσιο σύστημα υγείας, που αντιμετωπίζει ως κόστος και την ανθρώπινη ζωή και τις ανάγκες των εργαζομένων και τις περικόπτει, βέβαια, προς όφελος των ιδιωτών γιατρών.

Επειδή επικαλεστήκατε και τους ιδιώτες -δεν περίμενα κάτι διαφορετικό, δεν είναι και καινούργιο-, αν πραγματικά εσείς θεωρείτε ως επιτυχία να υπάρχει ένας ιδιώτης γιατρός δύο φορές τον μήνα στο νησί για να καλύπτει τις ανάγκες των παιδιών, σας ρωτάμε πώς θα αντιμετωπιστεί ένα επείγον περιστατικό, ατυχήματα κ.λπ. που συμβαίνουν σε αυτές τις ηλικίες, όταν ο παιδίατρος είναι είδος προς εξαφάνιση.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε, κυρία Κομνηνάκα.

Ορίστε, κυρία Γκάγκα, έχετε τον λόγο για τρία λεπτά για τη δευτερολογία σας.

**ΑΣΗΜΙΝΑ ΓΚΑΓΚΑ (Αναπληρώτρια Υπουργός Υγείας):** Μάλλον δεν ακούσατε τίποτα από ό,τι είπα, ούτε έχετε διάθεση να ακούσετε τίποτα από ό,τι είπα, ούτε έχετε διάθεση να δείτε πώς λειτουργεί ο κόσμος. Έχετε τη δική σας άποψη. Πρέπει να υπάρχει ένας γιατρός σε κάθε χωριό και όχι μόνο σε χωριό, αλλά πιθανώς και κατά τη διαδρομή, γιατί μπορεί, πράγματι, κάποιο παιδάκι να πέσει από το ποδήλατο και να είναι τρία χιλιόμετρα πιο πέρα ο γιατρός και να μην υπάρχει αυτοκίνητο και να χρειαστεί να κάνουν μισή ώρα...

**ΜΑΡΙΑ ΚΟΜΝΗΝΑΚΑ:** ...ένας γιατρός σε ένα ολόκληρο νησί.

**ΑΣΗΜΙΝΑ ΓΚΑΓΚΑ (Αναπληρώτρια Υπουργός Υγείας):** Κοιτάξτε, υπάρχουν διεθνή πρότυπα για τη στελέχωση και σε γενικούς γιατρούς και σε ειδικότητες και σε νοσοκομεία και στα πάντα. Βεβαίως, η Ελλάδα έχει ένα πρόβλημα μεγάλο με τα νησιά και βεβαίως, πρέπει να έχουμε γιατρούς σε κάθε νησί. Είμαι σαφώς υποστηρικτής του να υπάρχει ιατρική παρακολούθηση.

Από την άλλη μεριά, είναι, επίσης, σαφές ότι ένας γιατρός που δεν βλέπει αρκετά περιστατικά κάθε χρόνο, χάνει την ικανότητά του, την εμπειρία του και τη δυνατότητά του να είναι καλός γιατρός. Άρα πρέπει να αποφασίσουμε, βάσει πόσων περιστατικών έχει εμπειρία ένας γιατρός και άρα πρέπει να τον στείλουμε να κάνει θητεία σε κάποια συγκεκριμένη περιοχή.

Σας είπα και πάλι ότι στην Ελλάδα με τα πολλά νησιά χρειάζεται απαραίτητα γιατρός σε κάθε νησί. Χρειάζονται, ανάλογα με τον πληθυσμό, περισσότεροι γιατροί. Και χρειάζεται να έχουμε τηλεϊατρική, για να έχουμε οποιαδήποτε ειδικότητα χρειάζεται για τους ανθρώπους. Γιατί μπορεί στην Ικαρία να μην χρειάζεται μόνο παιδίατρος και δεν χρειάζεται μόνο παιδίατρος. Χρειάζεται ρευματολόγος, χρειάζεται νευρολόγος, χρειάζεται διαβητολόγος, χρειάζεται οποιαδήποτε παθολογική ιατρική. Υπάρχουν πάρα πολλοί άνθρωποι μεγάλοι σε ηλικία. Δεν είναι μόνο τα παιδιά.

Όλα αυτά μπορούν να λυθούν, αν υπάρχει ένας καλός γενικός γιατρός και υπάρχει η διασύνδεση με τις μονάδες των ειδικών και τα μεγάλα κέντρα. Αυτό το έχουμε ήδη στη διάθεσή μας και μπορούμε να το κάνουμε.

Άρα αυτό που θέλουμε σίγουρα να υπάρχει είναι, βεβαίως, παιδίατρος στο νησί. Βεβαίως, θέλουμε δύο παιδιάτρους στο νησί. Οι θέσεις προκηρύσσονται και θα προκηρυχθούν και πάλι. Αυτό που σας λέω είναι ότι πρέπει να οργανωθούν οι δομές της υγείας και ο τρόπος που παρέχουμε την υγεία στην Ελλάδα έτσι, ώστε όπου και αν βρίσκεται ο ασθενής να έχει την καλύτερη δυνατή φροντίδα. Αυτό μπορεί να γίνει με μία μίξη και των γιατρών που είναι στην περιοχή και της τηλεϊατρικής σύνδεσης.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κυρία Γκάγκα.

Καλή συνέχεια, κυρία Κομνηνάκα.

Προχωρούμε στη δέκατη με αριθμό 436/18-2-2022 επίκαιρη ερώτηση δεύτερου κύκλου του Βουλευτή Α΄ Θεσσαλονίκης του Κινήματος Αλλαγής κ. Χαράλαμπου Καστανίδη προς τον Υπουργό Υγείας, με θέμα: «Εκτός ΜΕΘ το 60% των θανάτων από COVID-19 στο Νοσοκομείο «Παπανικολάου»».

Κύριε Καστανίδη, καλησπέρα σας και καλή εβδομάδα. Έχετε τον λόγο για δύο λεπτά για το ξεκίνημα.

**ΧΑΡΑΛΑΜΠΟΣ ΚΑΣΤΑΝΙΔΗΣ:** Καλησπέρα σας, κύριε Πρόεδρε.

Θα ήθελα κατ’ αρχάς να εκφράσω τη βαθιά μου οδύνη για την απώλεια δύο εξαιρετικών συναδέλφων, του Δημήτρη Τσοβόλα και της Μαριέττας Γιαννάκου. Θέλω να σας διαβεβαιώσω και να διαβεβαιώσω και μέσω της Βουλής τους Έλληνες πολίτες ότι έχω τις καλύτερες αναμνήσεις και κρατώ βαθιά μέσα στην ψυχή μου και στο μυαλό μου τη μεγάλη προσφορά τους στον κοινοβουλευτικό βίο της χώρας.

Συζητούμε, κυρία Αναπληρώτρια Υπουργέ, θέμα μείζονος σημασίας, δυστυχώς, σε στιγμή που κυριαρχεί παντού σε όλον τον κόσμο και στη χώρα μας η είδηση της εισβολής των Ρώσων στην Ουκρανία. Ίσως κάτω από διαφορετικές συνθήκες να ήταν πιο αποδοτική η συζήτησή μας.

Έχω ακούσει πολλές φορές την Κυβέρνηση να ισχυρίζεται ότι διαχειρίστηκε επιτυχώς την πανδημία. Έχω ακούσει, επίσης, τους κυβερνητικούς ισχυρισμούς ότι έδωσε μεγάλη στήριξη στο Εθνικό Σύστημα Υγείας και ότι μεταξύ των μέτρων ήταν και η αύξηση του αριθμού των κλινών στις μονάδες εντατικής θεραπείας.

Ωστόσο, κάτι δεν πάει καλά με τους ισχυρισμούς σας.

Δικαιούμαι να επικεντρώσω σε ένα νοσοκομείο της Θεσσαλονίκης και να ζητήσω τα συμπεράσματα για όλο το σύστημα υγείας, γιατί μεταξύ άλλων λόγων κύριε Πρόεδρε, τον μεγαλύτερο αριθμό απωλειών λόγω του COVID είχε η Θεσσαλονίκη την περίοδο 2020 - 2021 με τρεισήμισι χιλιάδες απώλειες.

Μεταξύ Σεπτεμβρίου του 2021 και Δεκεμβρίου του 2021 το Νοσοκομείο «Παπανικολάου» βρέθηκε σε εξαιρετικά δύσκολη θέση. Λένε οι υπεύθυνοι γιατροί του Νοσοκομείου «Παπανικολάου» ότι ένας μεγάλος αριθμός ασθενών έμενε εκτός των μονάδων εντατικής θεραπείας, ότι ήταν τουλάχιστον μία με τέσσερις μέρες, με σοβαρότατα αναπνευστικά προβλήματα, σε απλές κλίνες COVID κι έφταναν οι γιατροί στο σημείο να επιλέγουν διασωλήνωση ενός ασθενούς με βαριά αναπνευστικά προβλήματα σε απλή κλινική COVID, μόνο αν υπήρχε κενή θέση σε μονάδα εντατικής θεραπείας άλλου νοσοκομείου της πόλης ή της κεντρικής Μακεδονίας. Υπάρχουν ασθενείς που δεν άντεξαν, έφυγαν. Πώς λοιπόν επαρκεί ο αριθμός των κλινών στις ΜΕΘ;

Σύμφωνα δε με τα στατιστικά στοιχεία του ίδιου του νοσοκομείου που δεν αμφισβητήθηκαν από πουθενά –και κυρία Υπουργέ, αυτά είναι στοιχεία του Ιανουαρίου, δηλαδή έχουν προστεθεί αριθμοί που δεν τους ελέγχω αυτή την ώρα- μεταξύ εννιακοσίων είκοσι επτά απωλειών ανθρώπων για την περίοδο 2020 - 2021 στο Νοσοκομείο «Παπανικολάου», οι πεντακόσιοι ογδόντα επτά απεβίωσαν εκτός μονάδων εντατικής θεραπείας. Αυτό, λοιπόν, είναι ένα δραματικό στοιχείο που δείχνει ότι έχουμε μια εικόνα ελλιπή. Επαναλαμβάνω, κάτι δεν πάει καλά.

Θέλω την εικόνα ολόκληρου του δημόσιου συστήματος υγείας, πόσες απώλειες είχαμε εκτός ΜΕΘ, για να καταλάβουμε τι ακριβώς συμβαίνει, όχι για να σας ελέγξουμε γενικώς, αλλά γιατί πρέπει να μην ξανασυμβεί. Πρέπει να βρούμε τα μέσα και τους τρόπους να μην ξανασυμβεί αυτός ο μεγάλος αριθμός απωλειών.

Κλείνω με αυτό, κύριε Πρόεδρε.

Έχω και άλλα στοιχεία στα χέρια μου. Εάν χρειαστεί, θα επανέλθω με άλλες λεπτομέρειες στη δευτερολογία μου.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κύριε Καστανίδη. Θα απαντήσει η Αναπληρώτρια Υπουργός Υγείας κ. Γκάγκα.

Κυρία Γκάγκα, έχετε τρία λεπτά για την πρωτολογία σας.

**ΑΣΗΜΙΝΑ ΓΚΑΓΚΑ (Αναπληρώτρια Υπουργός Υγείας):** Ευχαριστώ, κύριε Πρόεδρε.

Κύριε Καστανίδη, να σας πω κατ’ αρχάς ότι σας ευχαριστώ πολύ για την ερώτηση, γιατί μου δίνει την ευκαιρία να απαντήσω.

Κατ’ αρχάς πρέπει να σας πω ότι οι περισσότεροι θάνατοι πάντα στα νοσοκομεία συμβαίνουν στους απλούς θαλάμους και όχι στις μονάδες. Να σας πω απλά ότι τρεισήμισι χιλιάδες νοσηλεύονται στους απλούς θαλάμους και εξακόσιοι στη μονάδα. Πού θα συμβούν οι περισσότεροι θάνατοι; Φυσικά στους απλούς θαλάμους. Εκεί συμβαίνουν πάντα καθημερινά στα νοσοκομεία οι περισσότεροι θάνατοι.

Άρα, δεν είναι καθόλου περίεργο το ότι έχουμε 60% θανάτους στους θαλάμους και 40% στις μονάδες. Μάλλον πολλοί είναι οι θάνατοι αναλογικά στις μονάδες. Θα περίμενα να είναι περισσότεροι στους θαλάμους. Και σας μιλάω ως γιατρός.

Παρουσιάζετε στοιχεία κατά το δοκούν με μια περίεργη λογιστική για ένα νοσοκομείο, το Νοσοκομείο «Παπανικολάου» στη Θεσσαλονίκη, και προβαίνετε παράλληλα σε συμπεράσματα για όλο το σύνολο του ΕΣΥ.

Αναφέρετε στην ερώτησή σας ότι στο Νοσοκομείο «Παπανικολάου» το 2020 νοσηλεύτηκαν σε απλές κλίνες covid συνολικά χίλιοι διακόσιοι ογδόντα δύο ασθενείς, με θνητότητα τμήματος 14% και το 2021 δύο χιλιάδες εξακόσιοι εβδομήντα δύο σε απλές κλίνες με θνητότητα και πάλι 14%, δηλαδή στη διετία είχαμε τρεις χιλιάδες εννιακόσιους πενήντα τέσσερις σε απλές κλίνες.

Αντίστοιχα, στην ίδια διετία νοσηλεύτηκαν στο Νοσοκομείο «Παπανικολάου» συνολικά σε κλίνες ΜΕΘ εξακόσιοι ογδόντα πέντε ασθενείς και από αυτούς δυστυχώς πέθαναν τριακόσιοι σαράντα, δηλαδή ένα ποσοστό 50% θνητότητας.

Θεωρείτε μάλλον ότι όλοι οι ασθενείς που νοσηλεύτηκαν σε απλές κλίνες διασωληνώθηκαν; Δεν καταλαβαίνω πώς είναι η ερώτησή σας. Και άρα, βγάζετε το συμπέρασμα ότι όλοι οι θάνατοι στις απλές κλίνες αφορούσαν ασθενείς που έχουν διασωληνωθεί και έμειναν εκτός ΜΕΘ;

Αυτό φυσικά δεν είναι ακριβές. Άλλωστε και εσείς αναφέρετε ότι το ποσοστό θνητότητας έξω είναι 14%. Αν αυτοί οι άνθρωποι ήταν διασωληνωμένοι, θα σήμαινε ότι έξω είναι καλύτερα τα πράγματα για τους διασωληνωμένους απ’ ότι μέσα στις μονάδες, το οποίο φυσικά δεν είναι ακριβές και είναι και λάθος για τους συναδέλφους μου.

Η αλήθεια πρέπει να αναζητηθεί, όπως είπατε, στα στοιχεία του νοσοκομείου και μας παρείχε στοιχεία η διοίκηση του νοσοκομείου. Όμως, μπορείτε να μου πείτε ότι η διοίκηση είναι φίλα προσκείμενη προς την Κυβέρνηση. Άρα, αφήνω τα στοιχεία της διοίκησης και σας δίνω τα στοιχεία που μου παρείχαν οι έγκριτοι συνάδελφοι, η κ. Μπιτζάνη, που είναι η Διευθύντρια μονάδας, και ο κ. Χλωρός, που ήταν Διευθυντής και υπεύθυνος της κλινικής COVID, της κλινικής της πανδημίας.

Tο έτος 2020, λοιπόν, στα τμήματα πανδημίας -σας τα είπα ήδη- ήταν χίλια διακόσια ογδόντα δύο με θνητότητα 14%, ενώ στις ΜΕΘ ήταν διακόσιοι είκοσι εννιά το 2020 με θνητότητα 35%. Το 2021 το πρώτο δεκάμηνο ήταν χίλιοι επτακόσιοι εβδομήντα τρεις ασθενείς στα τμήματα με θνητότητα 14% και οι διασωληνωμένοι τριακόσιοι έξι στις μονάδες με θνητότητα 55%. Και στο τελευταίο τρίμηνο του 2021, που ακούστηκαν όλα αυτά που ακούστηκαν για τις μονάδες, στο τμήμα εισήλθαν οκτακόσιοι ογδόντα εννιά με θνητότητα 15,8%. Τα περιστατικά ήταν βαριά. Οι περισσότεροι ήταν ανεμβολίαστοι και οι ηλικίες ήταν μεγάλες. Στη δε μονάδα εισήχθησαν εκατόν πενήντα ένας σε αυτό το τρίμηνο με θνητότητα 59,6%.

Να σας πω τώρα τα διεθνή στοιχεία για τη θνητότητα. Διεθνώς η θνητότητα των διασωληνωμένων ασθενών -και σας μιλάω από το «American Journal of Respiratory and Critical Care Medicine», το μεγαλύτερο περιοδικό, το σημαντικότερο περιοδικό για πνευμονολογία και εντατική θεραπεία. Η θνητότητα είναι 47,9% για τους αρρώστους που είναι κάτω από τα σαράντα χρόνια και φτάνει στο 84,4% για ασθενείς που είναι πάνω από τα ογδόντα.

Εμείς στη Θεσσαλονίκη είχαμε μέση ηλικία εξήντα τέσσερα συν-πλην έντεκα χρόνια, δηλαδή φτάσαμε και κάποιους ασθενείς που ήταν πάνω από τα ογδόντα, και η θνητότητά μας ήταν 59%. Φυσικά με στεναχωρεί, αλλά δεν είναι διαφορετική η εικόνα από τα διεθνή δεδομένα.

Όσα κρεβάτια και αν διαθέτουμε, κύριε Καστανίδη, ΜΕΘ -και θα σας πω πόσα φτιάξαμε- σε μια πανδημία θα υπάρξει απαραίτητα πίεση στο σύστημα. Το είδαμε και στην Αμερική και στη Γερμανία. Η Γερμανία έχει τρεις φορές πάνω από τον μέσο όρο κρεβάτια μονάδας και είδατε ότι κάποια στιγμή έστειλε ασθενείς σε άλλες χώρες.

Σας εξήγησα, λοιπόν, ότι η κατανομή των ασθενών ΜΕΘ είναι ένα δυναμικό μοντέλο, ανάλογο με το τι χρειάζεται. Είναι σημαντικό να σημειωθεί ότι υπάρχουν συγκεκριμένα κριτήρια για την εισαγωγή των ασθενών στις ΜΕΘ, όπως είναι συγκεκριμένα τα κριτήρια για τη διασωλήνωση των ασθενών. Ειδικά για το «Παπανικολάου», επειδή υπήρχε μεγάλος αριθμός κλινών ΜΕΘ –πενήντα πέντε- τα περιστατικά που έχρηζαν διασωλήνωσης κατά την ιατρική εκτίμηση διασωληνώνονταν άμεσα και κανένα βαρύ περιστατικό δεν παρέμεινε ή δεν κατέληξε σε απλή κλίνη, ενώ έχρηζε διασωλήνωσης και εντατικής νοσηλείας.

Οι θάνατοι από COVID οφείλονται σε μια σειρά παραγόντων, όπως είναι η ηλικία του ασθενούς, τα υποκείμενα νοσήματα, φυσικά η εμβολιαστική κάλυψη και ο χρόνος προσέλευσης στο νοσοκομείο. Σίγουρα δεν οφείλονταν σε έλλειψη ΜΕΘ ή σε έλλειψη ιατρονοσηλευτικού προσωπικού.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κυρία Υπουργέ.

Ορίστε, κύριε Καστανίδη, έχετε τον λόγο για τρία λεπτά για τη δευτερολογία σας.

**ΧΑΡΑΛΑΜΠΟΣ ΚΑΣΤΑΝΙΔΗΣ:** Κυρία Αναπληρώτρια Υπουργέ, θα ήθελα να είσαστε λίγο πιο προσεκτική στα στοιχεία.

Τα στοιχεία αυτά τα ανέδειξε ένας εξαιρετικός επιστήμονας και γιατρός, ο διευθυντής της Αγγειοχειρουργικής Κλινικής. Επειδή έχω, δε, μια επίμονη ερώτηση πάντοτε, αν τα στοιχεία επιβεβαιώνονται και από αλλού -εγώ, όπως είδατε, δεν επικαλέστηκα ποιος δίνει τα στοιχεία- θα σας παρακαλέσω να απευθυνθείτε στην επικεφαλής του Επιστημονικού Συμβουλίου του Νοσοκομείου «Παπανικολάου», καθώς επίσης και στον διευθυντή της Ιατρικής Υπηρεσίας, για να σας υποδείξουν αν τα στοιχεία που σας έδωσαν οι δύο συγκεκριμένοι επιστήμονες που επικαλεστήκατε είναι σωστά ή αυτά που επικαλούμαι εγώ. Κάντε μια έρευνα.

**ΑΣΗΜΙΝΑ ΓΚΑΓΚΑ (Αναπληρώτρια Υπουργός Υγείας):** Πόσο διαφέρουν τα δικά σας στοιχεία;

**ΧΑΡΑΛΑΜΠΟΣ ΚΑΣΤΑΝΙΔΗΣ:** Ακούστε με λίγο. Υπάρχει ένα αδιαμφισβήτητο γεγονός. Εάν δεν είναι αληθές, θα παρακαλέσω να έχω δημόσια ανακοίνωση από το ίδιο το νοσοκομείο, από τη διοίκηση.

Είναι αληθές ότι μεταξύ Σεπτεμβρίου και Δεκεμβρίου του 2021, δηλαδή για τέσσερις μήνες, υπάρχει μεγάλος αριθμός ασθενών με βαριά αναπνευστικά προβλήματα λόγω COVID, που δεν μπορεί να φιλοξενηθεί στις επαρκείς, όπως λέτε, κλίνες ΜΕΘ και για τους οποίους γίνεται επιλογή να διασωληνώνονται, μόνο όταν υπάρχει θετική απάντηση από άλλο νοσοκομείο της κεντρικής Μακεδονίας; Να υπάρξει υπεύθυνη ανακοίνωση της διοίκησης του «Παπανικολάου».

Στο τέλος του τρίτου κύματος της πανδημίας, κυρία Υπουργέ –επαναλαμβάνω, μόνο στο τέλος του τρίτου κύματος- έχουμε χίλιους πεντακόσιους θανάτους στη Θεσσαλονίκη, εκ των οποίων οι χίλιοι είναι εκτός ΜΕΘ. Είναι ακριβές το στοιχείο; Μάλιστα.

Άρα, λοιπόν, κάτι δεν πάει καλά με τον αριθμό των ΜΕΘ και τις επιλογές σας. Και το λέω αυτό, διότι το τελευταίο στοιχείο το οποίο πρέπει να έχετε υπ’ όψιν σας είναι το εξής: Την τρίτη μονάδα ΜΕΘ –μιλήσατε για πενήντα πέντε κλίνες, έτσι δεν είναι;- την εγκαινίασε ο κύριος Πρωθυπουργός στο «Παπανικολάου». Η 3η μονάδα ΜΕΘ ανεστάλη ως προς τη λειτουργία της για ένα σοβαρό χρονικό διάστημα, γιατί δεν είχε το επαρκές προσωπικό. Ξανατέθηκε σε λειτουργία, καθώς μπαίναμε στη δύσκολη περίοδο του φθινοπώρου.

Ξέρετε πόσους γιατρούς διαθέτει αυτή την ώρα η 3η μονάδα ΜΕΘ που εγκαινίασε ο Πρωθυπουργός; Δύο, ενώ θα έπρεπε να είναι δέκα, για να μπορέσει να λειτουργήσει. Και η έντονη φήμη που διακινείται αυτή την ώρα είναι ότι πιθανότατα θα ανασταλεί και πάλι η λειτουργία της, γιατί ακόμα και η προκήρυξη δέκα θέσεων, στην οποία προχώρησε η Κυβέρνηση, προσκρούει σε ορισμένα γραφειοκρατικά προβλήματα. Πέντε μόνο είναι οι ανταποκρίσεις, για τις οποίες θα μπορούσαμε πολύ γρήγορα να προχωρήσουμε και θα σας παρακαλέσω να τις απελευθερώσετε, ανεξάρτητα από τις άλλες πέντε. Έχουμε, λοιπόν, δύο εντατικολόγους σε μία μονάδα, της οποίας ανεστάλη η λειτουργία για ένα χρονικό διάστημα και επαναλειτούργησε στη δύσκολη περίοδο, του τρίτου κύματος.

Όμως, αυτό που σας ζήτησα είναι εάν μπορείτε να δώσετε μια εικόνα στον ελληνικό λαό των απωλειών που έχουμε στο σύνολο του συστήματος υγείας, σε όλα τα δημόσια νοσοκομεία της χώρας εκτός μονάδων ΜΕΘ. Είναι κρίσιμο αυτό να το καταλάβουμε, διότι εγώ δεν ενδιαφέρομαι εάν η μελέτη Τσιόδρα - Λύτρα παρεδόθη στην Κυβέρνηση ή όχι. Έχω κρατήσει συμπεράσματα και από εκεί.

Ποιος είναι, λοιπόν, ο αριθμός αυτών που χωρίς, ίσως, να διασωληνωθούν και εκτός μονάδων ΜΕΘ, χάθηκαν κατά τη διάρκεια της κρίσης της πανδημίας σε αυτά τα δύο χρόνια στο σύνολο του δημόσιου νοσοκομειακού συστήματος της χώρας;

Θα κλείσω με την ίδια παρατήρηση. Δεν ελέγχω την Κυβέρνηση γιατί με ενδιαφέρει να αποκομίσω αντιπολιτευτικά οφέλη. Γι’ αυτό και είδατε ότι σας ρωτώ συγκεκριμένα πράγματα για το Εθνικό Σύστημα Υγείας. Με ενδιαφέρει να μην ξαναχάσουμε ζωές, τις οποίες θα μπορούσαμε να σώσουμε. Με ενδιαφέρει η δημόσια υγεία και υποθέτω τους ενδιαφέρει όλους.

Εάν ήθελα να προχωρήσω περαιτέρω, θα σας έλεγα και για τις επιτάξεις των γιατρών, θα σας έλεγα και για το τι έγινε με ιδιωτικά θεραπευτήρια. Μένω όμως στην ανάγκη να βρούμε λύσεις, να είμαστε ειλικρινείς, γιατί πιστεύω ότι οι απώλειες είναι υπέρμετρες και πιστεύω, επίσης, ότι κάτι δεν έχει πάει καλά με την πολιτική διαχείρισης της πανδημίας από την πλευρά της Κυβέρνησης.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε, κύριε Καστανίδη.

Ορίστε, κυρία Γκάγκα, έχετε τον λόγο.

**ΑΣΗΜΙΝΑ ΓΚΑΓΚΑ (Αναπληρώτρια Υπουργός Υγείας):** Να σας πω και πάλι ότι υπάρχουν θάνατοι που γίνονται στους θαλάμους γιατί είναι θάνατοι που δεν οφείλονται σε αναπνευστική ανεπάρκεια και σε ανάγκη διασωλήνωσης, αλλά οφείλονται σε πολυσυστηματική ανεπάρκεια ή σε πράγματα που δεν χρειάζονται μονάδα. Και οι περισσότεροι θάνατοι πάντα στα νοσοκομεία συμβαίνουν στους θαλάμους.

Να το ξαναπώ, ελπίζω να το καταλάβετε. Είμαι γιατρός τριάντα χρόνια. Στην κλινική μου κάθε χρόνο χάνονται κάποιοι άνθρωποι. Χάνονται γιατί δεν υπάρχει κάτι άλλο που μπορούμε να κάνουμε, όχι γιατί χρειάζονται μονάδα και δεν την έχουμε.

Στη Θεσσαλονίκη, λοιπόν, και στο Νοσοκομείο «Παπανικολάου», πράγματι, η δωρεά αυτή, η μονάδα, το 2021 δεν ήταν από την αρχή στελεχωμένη. Για να μπορέσει να λειτουργήσει στη διάρκεια της πανδημίας, φύγανε γιατροί από το δικό μου Νοσοκομείο, από το «Σωτηρία», όπου η ΜΕΘ είναι πολύ καλά στελεχωμένη. Η μία ΜΕΘ έχει δεκαεπτά κρεβάτια και δεκαεπτά γιατρούς. Έδωσε γιατρούς και φύγανε. Ο «Ευαγγελισμός» που έχει πολλούς γιατρούς, έδωσε γιατρούς και φύγανε.

Έφυγαν με καλή διάθεση, πήγαν και δούλεψαν. Μπορώ να σας μιλήσω για τους συναδέλφους γιατί είμαι σε καθημερινή επαφή μαζί τους. Η μονάδα λειτούργησε, ήταν στελεχωμένη και ήταν εκεί όταν χρειάστηκε. Όλη η διεθνής πρακτική γύρω από τις μονάδες σήμερα –κι έτσι θα λειτουργήσει, παραδείγματος χάριν, και το παιδιατρικό το πανεπιστημιακό που κάνει δωρεά το «Νιάρχος» στη Θεσσαλονίκη- έχει δυνατότητα μετατροπής κρεβατιών μονάδας για τις καταστροφές. Αυτό δεν σημαίνει ότι έχει μόνιμο προσωπικό για πληρότητα 20%. Όταν χρειαστεί το έξτρα προσωπικό, θα έρθει το έξτρα προσωπικό. Αυτό έγινε στην πανδημία σε κάθε χώρα.

Η στελέχωση, δηλαδή, που υπάρχει στα τμήματα των μονάδων εντατικής θεραπείας που λειτουργούν συνεχώς γιατί έχουν συνεχώς ανάγκη, είναι διαφορετική από τη στελέχωση που υπήρξε διεθνώς στην πανδημία. Η Γερμανία λέει ότι για τη μονάδα θέλει έναν εντατικολόγο ακόμη και αν μία μονάδα έχει ογδόντα κρεβάτια και άλλους γιατρούς που βοηθούν τον εντατικολόγο στη βάρδια. Άρα, πρέπει να βάλουμε τα πράγματα στη θέση τους.

Τώρα, να σας πω λίγο για τις μονάδες, προκειμένου να έχουμε μία κουβέντα. Οι κλίνες ΜΕΘ που είναι σε λειτουργία σήμερα είναι στην 1η ΥΠΕ τριακόσιες εξήντα πέντε, στη 2η ΥΠΕ εκατόν σαράντα έξι, στην 3η ΥΠΕ εκατόν σαράντα τέσσερις, στην 4η ΥΠΕ εκατόν τριάντα επτά –ένα μέρος είναι στη Θεσσαλονίκη- στην 5η ΥΠΕ εκατόν οκτώ, στην 6η ΥΠΕ εκατόν τριάντα πέντε, στην 7η ΥΠΕ εβδομήντα τρεις. Έχουμε, επίσης, τριάντα πέντε από στρατιωτικά νοσοκομεία και διακόσιες επτά από τον ιδιωτικό τομέα που προϋπήρχαν. Από αυτές, επτακόσιες τέσσερις έφτασαν να διατεθούν για COVID στο «πικ» του κύματος της πανδημίας. Στη δε Θεσσαλονίκη, η μία ΥΠΕ είχε εβδομήντα μία και η άλλη ΥΠΕ είχε σαράντα επτά. Άρα, είχαμε επαρκείς κλίνες ΜΕΘ.

Σύμφωνα τώρα με τα στοιχεία του ΚΕΠΥ-ΕΚΑΒ, το οποίο είναι επιφορτισμένο με την ανεύρεση κλινών και τη διακομιδή των ασθενών σε ΜΕΘ, η μέση διάρκεια παραμονής διασωληνωμένων ασθενών εκτός ΜΕΘ –και αυτό αφορά το σύνολο των ασθενών σε αναμονή ΜΕΘ και όχι μόνον τους ασθενείς με COVID- κυμαίνεται κατά μέσο όρο διαχρονικά, όχι τώρα στην πανδημία, από λίγες ώρες μέχρι δυόμισι μέρες. Σας λέω κατά μέσο όρο. Τα στοιχεία αυτά που σας δίνω είναι τα στοιχεία του τελευταίου τετραμήνου.

Να σας πω λίγο για την Αθήνα που έχουμε ηλεκτρονικά στοιχεία από το ΚΕΠΥ και έχουμε και το 2016 και το 2017, ότι η χειρότερη μέρα του 2017 –προ πανδημίας- ήταν τον Ιανουάριο με εβδομήντα οκτώ περιστατικά σε αναμονή για κλίνη ΜΕΘ. Προ πανδημίας εβδομήντα οκτώ περιστατικά με μέσο όρο για τον μήνα Ιανουάριο και Φεβρουάριο του 2017, πενήντα ασθενείς σε αναμονή για ΜΕΘ. Μιλάμε για το λεκανοπέδιο της Αττικής, όχι πανελλαδικά.

Το 2018, ο μέσος όρος ήταν και πάλι πενήντα περιστατικά την ημέρα, με εβδομήντα τρία περιστατικά τη χειρότερη μέρα εκείνης της χρονιάς. Αυτά ήταν, λοιπόν, πριν την πανδημία.

Κατά τη διάρκεια της πανδημίας, η χειρότερη μέρα για το 2020 ήταν η 10η Δεκεμβρίου με σαράντα δύο περιστατικά σε αναμονή για κλίνη ΜΕΘ και η 7η Δεκεμβρίου του 2021 με εκατόν είκοσι τρία περιστατικά για κλίνη ΜΕΘ.

Στη Θεσσαλονίκη δεν υπάρχουν ηλεκτρονικά στοιχεία για να σας δώσω για το 2017 και το 2018, γιατί δεν υπήρχε ΚΕΠΥ, αλλά η μεγαλύτερη αναμονή των ασθενών για το 2021 ήταν είκοσι πέντε ασθενείς εκτός ΜΕΘ που περίμεναν να μετακινηθούν και για το 2022 επτά ασθενείς. Γενικά, από τα στοιχεία του ΚΕΠΥ η αναμονή των διασωληνωμένων ασθενών εκτός ΜΕΘ δεν υπερέβη τις δύο μέρες και κανένα διασωληνωμένο περιστατικό δεν κατέληξε εκτός ΜΕΘ.

Σας είπα ήδη τις ΜΕΘ που παραλάβαμε. Παραλάβαμε πεντακόσιες πενήντα επτά ΜΕΘ και σήμερα λειτουργούν χίλιες τριακόσιες πενήντα, με τις περίπου διακόσιες του ιδιωτικού τομέα και τις τριάντα πέντε των στρατιωτικών. Όμως, χίλιες εκατόν οκτώ είναι στο σύστημα υγείας, στο ΕΣΥ. Με αυτές τις κλίνες ο αριθμός των κλινών που έχουμε στην Ελλάδα σήμερα υπερβαίνει τον μέσο ευρωπαϊκό όρο, κάτι που είναι ένας άθλος για την Ελλάδα.

Οι κλίνες ΜΕΘ που διατίθενται για COVID σας είπα ήδη ότι ανέρχονται σε επτακόσιες τέσσερις. Στη Θεσσαλονίκη πριν την πανδημία λειτουργούσαν σαράντα επτά κλίνες και σήμερα λειτουργούν εκατόν τέσσερις. Δεν θέλω να σας μπλέξω με παραπάνω νούμερα. Νομίζω ότι σας έδωσα την εικόνα.

Άρα, το Υπουργείο Υγείας και η Κυβέρνηση, πράγματι, αύξησαν τις κλίνες ΜΕΘ σημαντικά πάνω από τον ευρωπαϊκό μέσο όρο και στην Αθήνα, αλλά και στην περιφέρεια και δεν θα πρέπει να αποδοθούν οι θάνατοι των συμπολιτών μας στο γεγονός ότι ελάχιστοι από αυτούς που χρειάζονταν κλίνη ΜΕΘ για COVID-19 παρέμειναν για ελάχιστο χρονικό διάστημα εκτός ΜΕΘ διασωληνωμένοι. Δεν τέθηκε ποτέ θέμα να μη διασωληνωθεί άρρωστος που χρειαζόταν διασωλήνωση. Ίσα-ίσα, μπορεί να διασωληνώνονταν και άνθρωποι που δεν πληρούσαν τα κριτήρια, γιατί όταν διασωληνώνουμε έναν ασθενή, κύριε Καστανίδη, θέλουμε όχι μόνο να έχει πολλές πιθανότητες να βγει από τον αναπνευστήρα, αλλά να βγει και να έχει μια ποιότητα ζωής μετά τον αναπνευστήρα. Άρα, είναι πολύ συγκεκριμένα τα κριτήρια και είναι ιατρικά κριτήρια.

Στα δύο δύσκολα χρόνια της πανδημίας έγιναν παράλληλα άλματα στην ψηφιοποίηση των υπηρεσιών της δημόσιας υγείας, δομικές μεταρρυθμίσεις σε σημαντικούς τομείς και σημαντικές προσλήψεις προσωπικού. Τώρα προωθείται η πρωτοβάθμια φροντίδα υγείας και το καινοτόμο πρόγραμμα πρόληψης «Σπύρος Δοξιάδης».

Ένα υγιές σύστημα υγείας απαιτεί σημαντικούς πόρους φυσικά και το Υπουργείο Υγείας έχει εξασφαλίσει 1,5 δισεκατομμύριο ευρώ επιχορηγήσεις από το Ταμείο Ανάκαμψης και Ανθεκτικότητας για τον εκσυγχρονισμό του ΕΣΥ. Από αυτά τα ποσά των επιχορηγήσεων, 337 εκατομμύρια θα δοθούν για ανακαινίσεις και εκσυγχρονισμό νοσοκομείων σε όλη την Ελλάδα, 278 θα δαπανηθούν για τον ψηφιακό μετασχηματισμό του τομέα της υγείας και 272 για τη μεταρρύθμιση της πρωτοβάθμιας.

Το Υπουργείο Υγείας έχει αγκαλιάσει παράλληλα τις πρωτοβουλίες των δωρητών όπως είναι ο Σταύρος Νιάρχος, όπως ήταν οι κ. Αγγελοπούλου και η «Ελλάδα 2021», όπως είναι και χιλιάδες άλλοι δωρητές που έδωσαν και αναπνευστήρες και βοήθησαν στην αναβάθμιση. Άρα και το ελληνικό δημόσιο και οι δωρητές που αγκάλιασαν όλη την προσπάθεια έχουν φέρει το σύστημα υγείας σε μια πόλη πολύ καλύτερη κατάσταση απ’ αυτήν που ήταν πριν την έναρξη της πανδημίας και πριν την Κυβέρνηση.

**ΠΡΟΕΔΡΕΥΩΝ (Απόστολος Αβδελάς):** Κυρία Υπουργέ, το καταλαβαίνω ότι είναι ενδιαφέρον, αλλά κλείστε σας παρακαλώ.

**ΑΣΗΜΙΝΑ ΓΚΑΓΚΑ (Αναπληρώτρια Υπουργός Υγείας):** Κανείς δεν θα μπορούσε να προβλέψει διεθνώς την πανδημία, όπως καταλαβαίνετε, και τις επιπτώσεις της στο δημόσιο σύστημα υγείας. Το ΕΣΥ, όμως, τα έβγαλε εξαιρετικά καλά και αυτό οφείλεται κατ’ αρχάς στους συναδέλφους μου υγειονομικούς, τους οποίους ευχαριστώ και πάλι, αλλά και στις πρωτοβουλίες της Κυβέρνησης που πήρε μέτρα νωρίς που φρόντισε να στελεχωθεί σύστημα υγείας και που φρόντισε να υπάρχουν περισσότερες κλίνες ΜΕΘ και περισσότεροι αναπνευστήρες. Είμαστε προσηλωμένοι σε ένα καλύτερο σύστημα υγείας και σε καλύτερη φροντίδα για όλους τους ασθενείς, σε καλύτερες συνθήκες ζωής για όλους τους εργαζόμενους.

Ευχαριστώ πολύ.

**ΧΑΡΑΛΑΜΠΟΣ ΚΑΣΤΑΝΙΔΗΣ:** Κύριε Πρόεδρε, μπορώ να έχω ένα λεπτό μόνο για να δώσω ένα στοιχείο στην Υπουργό;

**ΠΡΟΕΔΡΕΥΩΝ (Απόστολος Αβδελάς):** Μπορείτε να της τα πείτε από κοντά ή εκτός Πρακτικών αν τα πείτε από τη θέση σας.

Ευχαριστούμε πολύ, κύριε Καστανίδη.

Προχωρούμε στην εντέκατη με αριθμό 454/21-2-2022 επίκαιρη ερώτηση δεύτερου κύκλου του ΣΤ΄ Αντιπροέδρου της Βουλής και Βουλευτή Λάρισας του Κομμουνιστικού Κόμματος Ελλάδος κ. Γεωργίου Λαμπρούλη προς τον Υπουργό Υγείας, με θέμα: «Άμεση αντικατάσταση του αξονικού τομογράφου στο Γενικό Νοσοκομείο Λάρισας».

Κύριε Λαμπρούλη, καλησπέρα σας και καλή εβδομάδα. Έχετε δύο λεπτά για το ξεκίνημά σας.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Ευχαριστώ, κύριε Πρόεδρε.

Κυρία Υπουργέ, είδατε την επίκαιρη ερώτηση και θα έχουμε τη δυνατότητα στον χρόνο που προβλέπεται να τη συζητήσουμε. Είναι συγκεκριμένο το ζήτημα, το λέει και ο τίτλος της επίκαιρης ερώτησης, το λέμε και στο ερώτημα στο τέλος. Ποιες θα είναι οι ενέργειες του Υπουργείου Υγείας ώστε να αντικατασταθεί -και μάλιστα, κατά τη γνώμη μας, οι διαδικασίες θα πρέπει να είναι κατεπείγουσες- προκειμένου να αντικατασταθεί ο αξονικός τομογράφος ο οποίος πριν λίγες μέρες τέθηκε εκτός λειτουργίας σε ημέρα εφημερίας; Αποτέλεσμα ήταν οι ασθενείς να διακομίζονται στο Πανεπιστημιακό Νοσοκομείο με ό,τι αυτό συνεπάγεται αφ’ ενός κυρίως για τους ασθενείς και την επικινδυνότητα που εγκυμονείται σε αυτές τις περιπτώσεις, ανάλογα και το περιστατικό, αλλά καταλαβαίνετε πολύ καλά τη δυσλειτουργία που μπορεί να δημιουργήσει σε ένα νοσοκομείο η έλλειψη ενός αξονικού τομογράφου ή το να είναι εκτός λειτουργίας, ειδικά σε ένα νοσοκομείο όπως αυτό το Γενικό Νοσοκομείο Λάρισας, το οποίο ειρήσθω εν παρόδω ήταν νοσοκομείο μονοθεματικό, να το πω έτσι. Είχε μετατραπεί στις διάφορες φάσεις της πανδημίας σε νοσοκομείο μιας νόσου για COVID περιστατικά.

Οπότε, καταλαβαίνετε κι εσείς και εγώ πολύ περισσότερο ως πνευμονολόγοι την αναγκαιότητα στη διαγνωστική προσπέλαση περιστατικών COVID. Η χρήση της απεικονιστικής του αξονικού τομογράφου είναι καθοριστική στο να δεις ή να εκτιμήσεις ή να προβλέψεις, αν θέλετε, και την εξέλιξη ή τη βαρύτητα της νόσου που προκαλεί ο ιός, ο COVID-19.

Στο σύντομο ιστορικό που θα κάνω θα έχω τη δυνατότητα να πω δυο κουβέντες και στη δευτερολογία. Εδώ δεν ήταν κεραυνός εν αιθρία. Γνώριζαν πολύ καλά σε όλα τα επίπεδα ευθύνης λειτουργίας του νοσοκομείου και των δομών υγείας, σε επίπεδο δηλαδή διοικήσεων νοσοκομείων, υγειονομικής περιφέρειας και Υπουργείου. Και βέβαια, εμβόλιμα μπαίνει και η Περιφέρεια Θεσσαλίας.

Το λέω αυτό γιατί το πρόβλημα είναι γνωστό, ξεκίνησε, αν θέλετε, η διαδικασία, από το 2018. Αυτός ο αξονικός τομογράφος αγοράστηκε -ήμουν κι εγώ τότε στο νοσοκομείο, λειτουργούσε στο γενικό νοσοκομείο απ’ όπου και προέρχομαι- και ήταν ένας από τους καλύτερους, εννοώ τεχνολογικά, αξονικούς τομογράφους παγκοσμίως. Αυτό το έλεγαν οι προδιαγραφές του και τα λοιπά χαρακτηριστικά του. Αυτά τότε. Δεκαεπτά χρόνια μετά, είναι πλέον ένα πεπαλαιωμένο μηχάνημα και μάλιστα είναι από τα ελάχιστα στον κόσμο που έχουν απομείνει και λειτουργούν.

Όπως και να έχει, το 2018 ξεκίνησε μια διαδικασία -την οποία περιγράφουμε στην ερώτηση για μία ακόμη φορά- με προηγούμενη κυβέρνηση, με προηγούμενες διοικητές του νοσοκομείου, ΥΠΕ κ.λπ., αλλά ναυάγησαν όλα αυτά τα σχέδια και τα χρηματοδοτικά προγράμματα, ενώ εμβόλιμα μπήκε στο τέλος και η περιφέρεια και αυτό το κονδύλι ανεστάλη για λόγους που τέλος πάντων δεν γνωρίζουμε. Όμως, απ’ ό,τι γνωρίζουμε, ο αξονικός τομογράφος δεν εντάχθηκε στην πρόσκληση περί ενίσχυσης του Νοσοκομείου Θεσσαλίας για την αντιμετώπιση του COVID-19.

Φτάνουμε, λοιπόν, στο 2021, οπότε και παγώνουν όλες οι διαδικασίες. Είμαστε στο 2022 και τέλος Γενάρη ή αρχές Φλεβάρη -είναι κοντινές οι ημερομηνίες- η εταιρεία με έγγραφό της προς το Γενικό Νοσοκομείο Λάρισας, όσον αφορά τον υφιστάμενο αξονικό τομογράφο, ενημερώνει ότι στις 31 Μαρτίου, δηλαδή σε έναν μήνα, λήγει η σύμβαση που είχε η εταιρεία για την κάλυψη των βλαβών του αξονικού τομογράφου κ.λπ., αλλά αντίστοιχα και των ανταλλακτικών, με αποτέλεσμα από την 1η Απριλίου και μετά και λόγω παλαιότητας η εταιρεία δεν ενδιαφέρεται πλέον και δεν θα υπάρχουν ανταλλακτικά. Άρα, τι κάνουμε;

Απέναντι, λοιπόν, σε αυτήν την κατάσταση εμείς λέμε ότι το Υπουργείο σε συνεργασία βεβαίως με την υγειονομική περιφέρεια και τη διοίκηση του νοσοκομείου θα πρέπει να κινήσει άμεσα τις διαδικασίες σε κατεπείγουσα κατεύθυνση, ώστε το γενικό νοσοκομείο να προμηθευτεί τον νέο αξονικό τομογράφο και να αντικατασταθεί προφανώς ο παλιός.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κύριε Λαμπρούλη.

Θα απαντήσει η Αναπληρώτρια Υπουργός Υγείας κ. Ασημίνα Γκάγκα.

Ορίστε, κυρία Υπουργέ, έχετε τον λόγο για τρία λεπτά.

**ΑΣΗΜΙΝΑ ΓΚΑΓΚΑ (Αναπληρώτρια Υπουργός Υγείας):** Νομίζω ότι ως πνευμονολόγος και ως τοπικός γιατρός ξέρετε τα θέματα. Ωστόσο, θα απαντήσω.

Το 2019, όταν τη διακυβέρνηση ανέλαβε η Κυβέρνηση του Κυριάκου Μητσοτάκη, το Υπουργείο έκανε μια αντικειμενική καταγραφή της συνολικής κατάστασης του ΕΣΥ με ένα ερωτηματολόγιο που εστάλη σε όλα τα νοσοκομεία του Εθνικού Συστήματος Υγείας.

Όσον αφορά τον ιατρικό εξοπλισμό, σημαντικό ποσοστό των νοσηλευτικών μονάδων του ΕΣΥ ανέφερε τότε, τον Ιούλιο του 2019, ότι υπήρχε βιοϊατρικός εξοπλισμός εκτός λειτουργίας. Επίσης, ανέφερε ότι υπήρχε εξοπλισμός χωρίς συμβόλαια συντήρησης. Συγκεκριμένα, το 49,5% των νοσηλευτικών μονάδων ανέφερε ότι υπήρχε βιοϊατρικός εξοπλισμός που βρισκόταν εκτός λειτουργίας, ενώ πολλές νοσηλευτικές μονάδες δήλωσαν ότι ο εξοπλισμός είναι παλαιάς τεχνολογίας ή άχρηστος. Οι νοσηλευτικές μονάδες δε σε ποσοστό 82% ανέφεραν ότι δεν διαθέτουν συμβόλαια συντήρησης του εξοπλισμού τους. Η έλλειψη συμβολαίων συντήρησης του εξοπλισμού πιθανόν να ευθυνόταν για ένα τμήμα του εξοπλισμού που ήταν εκτός λειτουργίας.

Όσον αφορά το θέμα του συγκεκριμένου αξονικού τομογράφου, ξέρετε το ιστορικό. Έγινε ένας εξωδικαστικός συμβιβασμός με μια συγκεκριμένη εταιρεία και αποφασίστηκε να αγοραστεί ένας αξονικός τομογράφος τριάντα δύο τομών. Βγήκε άγονος ο διαγωνισμός και εν συνεχεία ξεκίνησε η διαδικασία του ΕΣΠΑ, που αναφέρατε κι εσείς. Στο ΕΣΠΑ λοιπόν αυτό που προχώρησε και που δόθηκαν όλες οι διαδικασίες από το Υπουργείο, τελικά δεν προχώρησε από την περιφέρεια. Και ξαναρχίσαμε πίσω τις διαδικασίες με την εξωδικαστική διαμάχη και αντί να πάρουμε έναν τριανταδυάτομο, που δεν είναι και ενδεδειγμένος, ξεκινάμε να πάρουμε έναν εξηντατετράτομο και είμαστε στις διαδικασίες να ολοκληρώσουμε αυτόν τον διαγωνισμό.

Τώρα, όσον αφορά την τελευταία βλάβη, έγινε φέτος στις 21 Φεβρουαρίου και επισκευάστηκε στις 24 Φεβρουαρίου. Άρα ο αξονικός τομογράφος πράγματι έμεινε τρεις μέρες εκτός λειτουργίας.

Τελειώνω, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Μην αγχώνεστε, πείτε αυτά που θέλετε, δεν υπάρχει πρόβλημα. Είναι σοβαρά τα θέματα αυτά.

**ΑΣΗΜΙΝΑ ΓΚΑΓΚΑ (Αναπληρώτρια Υπουργός Υγείας):** Σας ευχαριστώ.

Άρα σας λέω, λοιπόν, το ιστορικό και ξέρετε κι εσείς την ιστορία με το ΕΣΠΑ, που ελπίζαμε ότι θα έχει τελειώσει μέχρι τώρα.

Η λύση που προκρίνεται λοιπόν είναι ο εξωδικαστικός συμβιβασμός με την εταιρεία, ώστε να υπάρξει η προμήθεια ενός αξονικού τομογράφου εξήντα τεσσάρων τομών, που νομίζουμε ότι θα είναι σύντομα στο νοσοκομείο.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Κύριε Λαμπρούλη, έχετε τον λόγο για τρία λεπτά.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Εντάξει, άκουσα με προσοχή αυτά που είπε η Υπουργός, την καταγραφή όπως είχε ζητήσει το Υπουργείο από τη στιγμή που η Νέα Δημοκρατία ανέλαβε την διακυβέρνηση της χώρας. Έχει και την αποτύπωση. Καλώς, εντάξει.

Το ερώτημα έχει να κάνει με τον αξονικό. Εδώ υπάρχει -θα πω τη λέξη, τη βάζω σε εισαγωγικά και δεν φωτογραφίζω άτομα- «εγκληματική αμέλεια». Είναι εγκληματικό αυτό που γίνεται, με συγχωρείτε. Εσείς πώς το κρίνετε; Και ως Υπουργός, πολιτικά, αλλά και ως γιατρός. Εδώ και τέσσερα χρόνια, το 2018 ξεκίνησε, το είπα και στην πρωτολογία μου. Ξεκίνησε η διαδικασία, με τις όποιες παλινωδίες, με τις όποιες αναστολές, ό,τι κι αν έχει συμβεί, τέσσερα χρόνια τώρα, τέσσερα χρόνια, γνωρίζοντας ότι ο αξονικός αυτός πλέον είναι τόσων ορίων ζωής, ότι έρχεται το τέλος του -πώς αλλιώς να το πω; Γνωρίζετε καλά ότι, χοντρικά να το πω, μια δεκαετία το πολύ του έδιναν διάρκεια λειτουργίας και βέβαια αδιάλειπτης λειτουργίας. Διότι οφείλω να πω ότι είναι ένα από τα νοσοκομεία που έχουν και κίνηση, και εφημερεύει, και πάει λέγοντας. Τα γνωρίζετε και θα τα πληροφορηθείτε εξάλλου αν θέλετε και σε λεπτομέρειες.

Άρα, λοιπόν, όταν ξεκίνησε -εγώ να βάλω και την πινελιά ότι και αργοπορημένα ξεκίνησαν από το 2018 οι διαδικασίες- ε λοιπόν δύο κυβερνήσεις, επαναλαμβάνω, τόσοι Υπουργοί, τόσοι διοικητές, αυτός ο αξονικός δεν άλλαξε. Και το ότι έγινε η βλάβη, αυτό ακριβώς ανέδειξε όλη αυτήν την ιστορία και το τι έχει προηγηθεί.

Αλλά δείχνει παράλληλα και αυτό που διατυπώνουμε με το ερώτημά μας και συζητούμε σήμερα εδώ, την αναγκαιότητα άμεσα, κυρία Υπουργέ. Όπως και να είναι, ποιο είναι αυτό που εμείς ζητούμε; Σε ποιο χρονικό διάστημα, από εδώ σήμερα, να δεσμευτείτε πότε θα αλλάξει ο αξονικός. Από τις 31 Μαρτίου και μετά κανένας δεν θα έχει ευθύνη, όχι εταιρείες, καμμία εταιρεία.

Και εδώ βγαίνουν και συμπεράσματα. Με συγχωρείτε πάρα πολύ. Πώς εντάσσεται και παίρνει έγκριση, για παράδειγμα; Λέω όσον αφορά την ένταξη του αξονικού στο πρόγραμμα της περιφέρειας, αυτό που σας είπα προηγουμένως περί ενίσχυσης των νοσοκομείων της Θεσσαλίας για την αντιμετώπιση του COVID. Εντάχθηκε εκεί, πήρε από το Υπουργείο το 2021 την έγκριση σκοπιμότητας τον Ιανουάριο αν δεν κάνω λάθος, αλλά τον Μάρτιο τελικά η περιφέρεια το απεντάσσει, με αποτέλεσμα τα γνωστά, να φτάσουμε στη βλάβη και να αναδειχθούν όλα αυτά τα ζητήματα.

Εδώ υπάρχουν τεράστιες ευθύνες, κυρία Υπουργέ. Δεν είναι θέμα προσωπικό. Και εδώ νομίζω ότι πρέπει να το αναγνωρίσετε. Και είναι τεράστια η ευθύνη διοικητών, επαναλαμβάνω, νοσοκομείου, υγειονομικής περιφέρειας αλλά και του Περιφερειάρχη Θεσσαλίας. Διότι όλος αυτός ο μηχανισμός, μαζί με το Υπουργείο Υγείας, όποια κυβέρνηση κι αν ήταν, εμπαίζουν τον λαό της περιοχής και τους εργαζομένους του νοσοκομείου. Τη μια το ενέταξαν και μετά απεντάχθηκε από το Πρόγραμμα Δημοσίων Επενδύσεων, γιατί θα έμπαινε στα της «SIEMENS», στον εξωδικαστικό συμβιβασμό με τη «SIEMENS».

Έφυγε από εκεί, μπήκε στο πρόγραμμα αυτό που είπαμε, πάλι απεντάχθηκε και κανένα ενδιαφέρον. Κατά τ’ άλλα, τα ιδιωτικά κέντρα αξονικών τομογράφων γύρω-γύρω στη Λάρισα και μέσα στη Λάρισα καλά ανθούν, καλά κρατούν και τα κέρδη συνεχίζουν με το αζημίωτο.

Άρα, λοιπόν, εμείς θέλουμε δέσμευση, κυρία Υπουργέ. Είστε σε θέση να το πείτε αυτό. Ζητούμε δέσμευση. Πότε θα έχει το Γενικό Νοσοκομείο το νέο αξονικό, πότε θα αντικατασταθεί; Γιατί, επαναλαμβάνω, τι θα γίνει από τον Απρίλιο; Πείτε -μακριά από εδώ- τον Απρίλη μήνα να χαλάσει ο αξονικός και να μη μπορεί να επισκευαστεί, γιατί δεν θα υπάρχουν ανταλλακτικά, τι θα κάνουν οι ασθενείς; Πού θα πάνε; Πώς θα γίνεται η διαγνωστική προσπέλαση των περιστατικών, των ασθενών και των επειγόντων αλλά κυρίως των τακτικών; Μέσω του πανεπιστημιακού;

Περιμένω μια απάντηση συγκεκριμένη, κυρία Υπουργέ.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε, κύριε Λαμπρούλη.

Κυρία Γκάγκα, έχετε τον λόγο.

**ΑΣΗΜΙΝΑ ΓΚΑΓΚΑ (Αναπληρώτρια Υπουργός Υγείας):** Κύριε Λαμπρούλη, σας υπόσχομαι ότι θα κάνουμε το καλύτερο δυνατόν να είναι πολύ σύντομα. Αυτό προσπαθούμε.

Βέβαια, πρέπει να σας πω ότι είστε ο καλύτερος υποστηρικτής των ΣΔΙΤ και των νομικών προσώπων ιδιωτικού δικαίου, γιατί, όπως δείχνετε, το δημόσιο σύστημα δεν δουλεύει καλά και πρέπει να βρούμε τρόπους να το κάνουμε να δουλεύει καλύτερα.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Συγγνώμη, αλλά είναι προκλητικό αυτό που κάνετε.

**ΑΣΗΜΙΝΑ ΓΚΑΓΚΑ (Αναπληρώτρια Υπουργός Υγείας):** Λυπάμαι που σας το λέω, αλλά η αλήθεια είναι αυτή, ότι αντίστοιχα σε νοσοκομεία που είναι…

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Καλά, αυτό καταλάβατε;

Κύριε Πρόεδρε, είναι απαράδεκτο.

**ΑΣΗΜΙΝΑ ΓΚΑΓΚΑ (Αναπληρώτρια Υπουργός Υγείας):** Σας άκουσα, κύριε Λαμπρούλη. Τώρα πρέπει να ακούσετε εσείς εμένα.

Το νοσοκομείο και το Υπουργείο έχουν ήδη προγραμματίσει να πάρει έναν εξηντατετράτομο που θα είναι άμεσα διαθέσιμος. Να σας πω ότι στο «Σωτηρία» αποκτήθηκε πρόσφατα ένας πάρα πολύ σύγχρονος αξονικός τομογράφος και αντικατέστησε έναν δίτομο αξονικό τομογράφο, δύο τομών που ήταν εκεί από το 2002. Το τέλος της ζωής του ήταν πέντε χρόνια πριν.

Ίσως, πρέπει να βρούμε πιο γρήγορες λύσεις, με πιο γρήγορες διαδικασίες, που δεν χαρακτηρίζουν το ελληνικό δημόσιο και πρέπει να τις φτιάξουμε. Και σε αυτό πρέπει να έχω και τη δική σας συνδρομή, γιατί ξέρετε τα πράγματα, γιατί είστε γιατρός, γιατί το έχετε ζήσει το σύστημα.

Άρα εγώ σας υπόσχομαι ότι εμείς, ως Υπουργείο Υγείας, θα δράσουμε για να έχετε τον αξονικό τομογράφο -θα τον έχουμε όλοι, γιατί τον θέλουμε στην Ελλάδα, στην πόλη και το θέλουμε σε κάθε νοσοκομείο γρήγορα. Πρέπει, επίσης, να δούμε ποιος ο καλύτερος τρόπος να φτιάξουμε το δημόσιο σύστημα υγείας, έτσι ώστε να λειτουργεί γρήγορα και αξιόπιστα για όλους τους ασθενείς.

Ευχαριστώ πολύ.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Πότε το υπολογίζετε;Πότε θα προμηθευτεί το γενικό νοσοκομείο τον αξονικό τομογράφο; Δεν δεσμεύεστε για τίποτα.

**ΠΡΟΕΔΡΕΥΩΝ (Απόστολος Αβδελάς):** Πάντως, έδωσε υπόσχεση.

Προχωρούμε τώρα στη δέκατη πέμπτη με αριθμό 444/21-2-2022 επίκαιρη ερώτηση δεύτερου κύκλου του Βουλευτή Αργολίδας του Κινήματος Αλλαγής κ. Ανδρέα Πουλάπρος τον ΥπουργόΥγείας, με θέμα: «Μετακινήσεις και αποσπάσεις προσωπικού από τη νοσηλευτική μονάδα Ναυπλίου».

Κύριε Πουλά, καλησπέρα σας, καλή εβδομάδα. Έχετε δύο λεπτά για το ξεκίνημά σας.

**ΑΝΔΡΕΑΣ ΠΟΥΛΑΣ:** Καλησπέρα, κύριε Πρόεδρε.

Κυρία Υπουργέ, ο Νομός Αργολίδας, όπως πολύ καλά γνωρίζετε, καλύπτεται υγειονομικά από δύο νοσηλευτικές μονάδες, μία του Άργους και μία του Ναυπλίου. Η νοσηλευτική μονάδα του Ναυπλίου λειτουργεί, αλλά παρουσιάζονται μεγάλες ελλείψεις τόσο σε μόνιμο όσο σε επικουρικό, σε νοσηλευτικό αλλά και σε λοιπό βοηθητικό προσωπικό.

Με την πανδημία τα πράγματα έγιναν χειρότερα. Το γνωρίζετε πολύ καλά, τα έχουμε πει επανειλημμένες φορές. Το υπάρχον προσωπικό καταβάλλει υπεράνθρωπες προσπάθειες, για να κρατήσει όρθια τη νοσηλευτική δομή και να συνεχίσει την απρόσκοπτη λειτουργία του.

Έχουμε, όμως, θέμα. Το θέμα είναι ότι η 6η ΥΠΕ φροντίζει κάθε λίγο και λιγάκι τα δύο τελευταία χρόνια να γίνεται αφαίμαξη προσωπικού. Έχουν φύγει από τη νοσηλευτική μονάδα του Ναυπλίου έντεκα στελέχη, έντεκα νοσηλευτές, γιατροί και θα σας πω και συγκεκριμένα πράγματα. Μία μόνιμη γιατρός, μία μόνιμη τραυματιοφορέας, ένας μόνιμος βοηθός θαλάμου, τρεις νοσηλευτές ΔΕ με συμβάσεις ιδιωτικού δικαίου ορισμένου χρόνου και πέντε άτομα με συμβάσεις ιδιωτικού δικαίου ορισμένου χρόνου μέσω ΕΣΠΑ στην ειδικότητα ΠΕ Διοικητικού και ΔΕ Νοσηλευτικού.

Το θεωρώ αδιανόητο, ενώ υπάρχουν ανάγκες αυτή τη στιγμή, να φεύγει προσωπικό και να αδειάζει η νοσηλευτική μονάδα του Ναυπλίου, όχι γιατί περισσεύει το προσωπικό αλλά με τη βούληση της 6ης ΥΠΕ.

Πρέπει η 6η ΥΠΕ να φροντίσει και αυτή την πρακτική να τη σταματήσει και να υπάρχει προσωπικό. Δεν μπορεί κάθε λίγο και λιγάκι να συμβαίνει αυτό και δεν είναι ότι συμβαίνει μόνο στη νοσηλευτική μονάδα του Ναυπλίου. Υπάρχουν παραδείγματα που μπορώ να σας τα πω και σε άλλες δομές υγείας, ότι φέρνει προσωπικό και πηγαίνει σε άλλα νοσοκομεία για διάφορους λόγους, για να μην αναφερθώ στους λόγους.

Σας ρωτάω δύο πράγματα. Πώς θα καλύψετε αυτά τα κενά; Δεύτερον, είναι σημαντικό ότι εφόσον είναι στο ΕΣΠΑ, πληρώνονται αυτά τα στελέχη, αυτοί οι επικουρικοί από το Νοσοκομείο του Ναυπλίου ή πληρώνονται από τα νοσοκομεία στα οποία έχουν πάει;

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Πουλά.

Κυρία Γκάγκα, έχετε τον λόγο για τρία λεπτά.

**ΑΣΗΜΙΝΑ ΓΚΑΓΚΑ (Αναπληρώτρια Υπουργός Υγείας):** Κύριε Πουλά, καλησπέρα.

Έχουν γίνει, πράγματι, μετακινήσεις από το Νοσοκομείο Ναυπλίου σε άλλες δομές υγείας, έντεκα όπως είπατε. Ταυτόχρονα, όμως, στο νοσοκομείο έχουν γίνει ενισχύσεις με μετακινήσεις από άλλες δομές με κριτήριο πάντα την κάλυψη των έκτακτων και επειγουσών αναγκών των δομών υγείας. Συγκεκριμένα, στο χρονικό διάστημα 2020 και 2021 προς το νοσοκομείο μετακινήθηκαν δεκατρία άτομα νοσηλευτικό, διοικητικό και λοιπό προσωπικό. Προσελήφθηκε ιατρικό νοσηλευτικό και διοικητικό προσωπικό είτε με συμβάσεις επικουρικού προσωπικού είτε σε μόνιμες θέσεις. Το 2020 έγιναν οκτώ προκηρύξεις, πέντε διορισμοί και ήταν πέντε αγώνες θέσεις. Οι διορισμοί ήταν ιατρική βιοπαθολογία, ακτινολογία, γαστρεντερολογία, μαιευτική γυναικολογία και πνευμονολογία. Το 2021 έγιναν καινούργιες και είναι ένας διορισμός πνευματολογίας, φυματιολογία πάλι και ένας εσωτερικής παθολογίας που είναι υπό διορισμό, ενώ βρίσκονται σε εξέλιξη κάποιες άλλες και έχει γίνει και μια άγονη που είναι εσωτερικής παθολογίας. Επικουρικό προσωπικό επίσης δόθηκε το 2020, παθολογία ένας, χειρουργική ένας, ΩΡΙΛΑ ένας, αναισθησιολόγος ένας, καρδιολόγος και ορθοπεδικός. Λοιπό, δε, επικουρικό προσωπικό, νοσηλευτές, γραμματείς, ηλεκτροτεχνίτες, όλες οι ειδικότητες, τριάντα έξι το 2020 και τριάντα επτά το 2021.

Όσον αφορά τη δαπάνη μισθοδοσίας για το προσωπικό, το ΕΣΠΑ ανήκει στην περιφέρεια. Άρα οι πόροι έρχονται από την περιφέρεια και πηγαίνουν στα νοσοκομεία και χρησιμοποιείται για την Περιφέρεια της Πελοποννήσου.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κυρία Γκάγκα.

Κύριε Πουλά, έχετε τον λόγο για τρία λεπτά.

**ΑΝΔΡΕΑΣ ΠΟΥΛΑΣ:** Κυρία Γκάγκα, κυρία Υπουργέ, σας άκουσα με μεγάλη προσοχή. Αναμενόμενο ήταν αυτό που θα μου λέγατε, αλλά αυτό που αντιλαμβάνομαι εγώ είναι ότι αυτή τη στιγμή θα μπορούσαν να υπήρχαν έντεκα επιπλέον άτομα στη νοσηλευτική μονάδα του Ναυπλίου.

Δεύτερον, μεταξύ των δύο νοσηλευτικών μονάδων γίνονται ανταλλαγές, γιατί πιθανόν μία θέση από το Νοσοκομείο του Άργους να μπορεί να μεταφερθεί στο Νοσοκομείο του Ναυπλίου και αντίστοιχα ο νοσηλευτής να φύγει από εκεί. Αυτά γίνονται, γίνονταν και θα συνεχίσουν να γίνονται και μέσα στο πλαίσιο της διασύνδεσης των δύο νοσοκομείων μπορούν να συνεχίσουν να γίνονται. Αυτό που περισσότερο με ενδιαφέρει είναι ότι θα πρέπει αυτά τα έντεκα άτομα να αναπληρωθούν.

Ξέρετε πολύ καλά ότι υπάρχουν ελλείψεις σε ιατρικό προσωπικό πολύ μεγάλο. Δηλαδή, αυτή τη στιγμή -τα έχουμε πει χίλιες φορές- η παιδιατρική δεν λειτουργεί. Αυτή τη στιγμή υπάρχει ένας γιατρός στο Ναύπλιο, ο άλλος στο Άργος ετοιμάζεται να φύγει και από εκεί και πέρα θα μείνουν στον αέρα. Η παιδιατρική δεν πρόκειται να λειτουργήσει ούτε και αυτόν τον χρόνο. Να πάμε παρακάτω; Ουρολογική. Και αυτή υποβαθμισμένη. Να πάμε στην παθολογική του Ναυπλίου; Και εκεί υπηρετούν γιατροί οι οποίοι ανήκουν σε άλλες δομές. Δεν είναι γιατροί οι οποίοι έχουν τη θέση τους στη νοσηλευτική μονάδα του Ναυπλίου. Είναι ουσιαστικά προβλήματα στα οποία πρέπει να σκύψετε πάνω, να τα δείτε και να τα λύσετε, γιατί πραγματικά η παθολογική προσφέρει έργο.

Την προηγούμενη φορά είχαμε κάνει πάλι ερώτηση για το θέμα του πνευμονολόγου. Ήθελαν να τον πάρουν από το Νοσοκομείο του Ναυπλίου και να τον πάνε στο Νοσοκομείο της Κορίνθου. Αυτά τα πράγματα δεν μπορεί να συνεχίζονται και κάθε φορά να μπαίνουμε σε μια διαδικασία και να λέμε τα ίδια και τα ίδια και να αναπαραγόμαστε και να γινόμαστε σε ένα σημείο μονότονοι ότι δεν έχουμε προσωπικό. Η αλήθεια είναι αυτή. Από εκεί και πέρα θα πρέπει να λυθεί.

Και το δεύτερο μεγάλο θέμα, στο οποίο θέλω να αναφερθώ, είναι ότι διαρρέετε ότι έχετε ετοιμάσει τα σχέδια για το νέο ΕΣΥ. Αυτό το νέο ΕΣΥ είπατε ότι θα το ανακοινώσετε στους Βουλευτές γιατρούς της Νέας Δημοκρατίας. Εγώ θα σας ρωτήσω: εμείς, οι Βουλευτές γιατροί των άλλων κομμάτων, θα ενημερωθούμε κάποια στιγμή; Θα μας πείτε ποιο είναι το σχέδιό σας, το όραμά σας για το αύριο; Και να σας πω και το άλλο. Υπάρχουν πολλές δομές υγείας, όπως στο Άργος, το Ναύπλιο, υπάρχουν κι άλλα νοσοκομεία, οι Μολάοι στη Λακωνία, υπάρχουν νοσοκομεία στην Κυπαρισσία. Θα βάλετε τον ΟΔΙΠΥ να αξιολογήσει αυτά τα νοσοκομεία; Εάν πάτε, λοιπόν, να τα αξιολογήσετε με τον ΟΔΙΠΥ, κατά τη γνώμη μου, θα πέσετε σε λάθη, γιατί οι ανάγκες είναι διαφορετικές αυτή τη στιγμή. Και θα πάτε να αξιολογήσετε δομές οι οποίες δεν είναι στελεχωμένες και θα πείτε «δεν είναι καλά, δεν λειτουργούν καλά, πάμε να τις συγχωνεύσουμε, πάμε να τις κλείσουμε». Εκεί θα δημιουργηθούν τεράστια θέματα. Εκεί θα πρέπει να δώσετε τη βαρύνουσα σημασία.

Τι σκέφτεστε, λοιπόν, και σε αυτό το θέμα, το οποίο είναι ένα θέμα που θα τρέξει, από ό,τι ακούγεται, το επόμενο χρονικό διάστημα; Γιατί καλό είναι να λέμε μεγάλα λόγια, αλλά η πράξη είναι αυτή που θα κρίνει και εσάς αλλά θα κρίνει και εμάς.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Πουλά.

Κυρία Γκάγκα, έχετε τον λόγο.

**ΑΣΗΜΙΝΑ ΓΚΑΓΚΑ (Αναπληρώτρια Υπουργός Υγείας):** Ευχαριστώ, κύριε Πρόεδρε.

Κατ’ αρχάς, επειδή είστε συνάδελφος, νομίζω ότι μπορούμε να μιλήσουμε και να καταλάβουμε τι λέει ο καθένας. Ο ΕΔΙΠΥ δεν ελέγχει το τι έγινε μια συγκεκριμένη χρονιά. Ελέγχει αρκετά χρόνια. Ελέγχουμε τι προβλήματα έχει ο πληθυσμός, τι ανάγκες έχει, τι ροές υπάρχουν από τη συγκεκριμένη περιοχή προς άλλους νομούς, που σημαίνει ότι οι μονάδες της περιοχής δεν λειτουργούν καλά και άρα πρέπει να λειτουργήσουν καλύτερα και βέβαια κάποια στιγμή πρέπει να δούμε και ποιος είναι ο καλύτερος τρόπος να λειτουργήσουμε. Δηλαδή, σύμφωνα με τα στοιχεία που έχω εγώ, είχαν νοσηλευτεί δεκαοκτώ παιδιά το 2019 στη μία μονάδα και κανένα στην άλλη. Μπορεί να είναι λάθος αυτά τα στοιχεία, αλλά αυτά είναι τα στοιχεία που έχουμε.

Η ερώτηση είναι η εξής: Έχουμε δύο νοσοκομεία στο Άργος και στο Ναύπλιο σε απόσταση ενός τετάρτου μεταξύ τους. Μήπως πρέπει να σκεφτούμε να έχει κάποιες δράσεις το ένα νοσοκομείο και κάποιες το άλλο και να είναι καλά στελεχωμένες οι κλινικές αντίστοιχα και στο ένα και στο άλλο; Γιατί είναι δύσκολο, δεν υπάρχει η ανάγκη πιθανότατα για δύο παιδιατρικές κλινικές σε δύο νοσοκομεία που απέχουν ένα τέταρτο μεταξύ τους. Μπορεί να βάλουμε την παιδιατρική και τη μαιευτική στο ένα νοσοκομείο, να κάνουμε εξωτερικά ιατρεία και να εξυπηρετείτε ο κόσμος καθημερινά στο άλλο νοσοκομείο. Και αυτό είναι μια κουβέντα που πρέπει να την κάνουμε με τον κόσμο στην περιοχή.

Άκουσα διάφορες ιστορίες. Άκουσα «γιατί να μην πάμε να κάνουμε ένα νοσοκομείο ανάμεσα στις δύο πόλεις», «για να μη μαλώνουν οι δύο πόλεις». Με συγχωρείτε, έχουμε λεφτά για ξόδεμα; Δεν είναι καλά τα νοσοκομεία μας; Αν δεν είναι, να πάμε να κάνουμε ένα καινούργιο. Αν είναι, ας χρησιμοποιήσουμε αυτά που έχουμε, να ρίξουμε τα λεφτά των Ελλήνων φορολογουμένων σε κάτι που πραγματικά αξίζει τον κόπο. Δηλαδή, εγώ που ζω στην Αθήνα, το παιδάκι μου το πήγαινα στο Παίδων και μπορεί να έκανα μιάμιση ώρα να φτάσω, μισή ώρα στις καλές μέρες. Δεν μπορεί, λοιπόν, να θέλω δύο νοσοκομεία σε απόσταση ενός τετάρτου. Πρέπει να σκεφτούμε τι είναι αυτό που είναι βιώσιμο για όλους μας, που αξίζει να έχουμε όλοι και να φροντίζει να έχει καλές υπηρεσίες σε έναν νομό. Υπάρχουν νομοί που έχουν τέσσερα νοσοκομεία. Πρέπει να σκεφτούμε τι είναι η δομή που χρειαζόμαστε σε κάθε νοσοκομείο, ποιες είναι οι ανάγκες του κόσμου. Έχουμε ελλείψεις και τις ξέρετε. Χρειαζόμαστε ιδρύματα για χρονίως πάσχοντες, χρειαζόμαστε δομές αποκατάστασης, χρειαζόμαστε πάρα πολλά πράγματα και εμείς παλεύουμε πόλη-πόλη ποιος θα έχει τι. Είναι ένας τρόπος να δούμε το σύστημα υγείας.

Ένας καλύτερος τρόπος είναι να δούμε τι ανάγκες έχουμε, ποιος είναι ο καλύτερος τρόπος να τις αντιμετωπίσουμε, πού πρέπει να βάλουμε τα λεφτά των Ελλήνων φορολογουμένων και την εργασία των γιατρών και αντί να τους κάνουμε πολυδιάσπαση, να τους έχουμε σε συγκεκριμένες δομές μέσα στην περιφέρεια, μέσα στον νομό, όχι αλλού. Αλλά να έχουμε συγκεκριμένες δράσεις για κάθε πράγμα.

Δεν θέλουμε να κλείσουμε καμμία δομή, αλλά δεν είμαι σίγουρη ότι μπορούμε να λειτουργήσουμε όλων των ειδών τις κλινικές σε κάθε νοσοκομείο και στα εκατόν είκοσι τέσσερα. Μπορεί να χρειαστεί να λειτουργήσουμε ορθοπεδική στο ένα, ουρολογική στο άλλο. Μπορεί να χρειαστεί να κάνουμε τέτοιου είδους αλλαγές. Και αυτά είναι πράγματα που πρέπει να κουβεντιάσουμε και με εσάς, τους Βουλευτές, και με την ελληνική κοινωνία. Ο γνώμονας είναι καλές υπηρεσίες υγείας για τους Έλληνες πολίτες, καλές συνθήκες για κάθε εργαζόμενο στο ΕΣΥ.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε και καλή συνέχεια.

Θα συζητηθεί τώρα η δεύτερη με αριθμό 2023/23-12-2021 ερώτηση του κύκλου των αναφορών και ερωτήσεων του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Υγείας, με θέμα: «Προβλήματα και προοπτικές του Νοσοκομείου Ρεθύμνου και εν γένει του Εθνικού Συστήματος Υγείας στον Νομό Ρεθύμνου».

Κύριε Κεγκέρογλου, έχετε τον λόγο για δύο λεπτά.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Κυρία Υπουργέ, η πανδημία ανέδειξε με δραματικό τρόπο την ανάγκη η πολιτική να επανέλθει στον στόχο της που είναι η υποστήριξη του ανθρώπου, της υγείας του και της ευημερίας του. Το Εθνικό Σύστημα Υγείας στήριξε την όλη προσπάθεια παρά τα προβλήματά του και αναδείχθηκε ο βασικός μοχλός για την αντιμετώπιση της πανδημίας και των συνεπειών της.

Σε συνάντηση που είχαμε στο Νοσοκομείο Ρεθύμνου με την Ένωση Γιατρών, με τους οικογενειακούς γιατρούς του νομού, με τους εργαζόμενους τέθηκαν ζητήματα που αφορούν τον υγειονομικό χάρτη, το ανθρώπινο δυναμικό, τις υποδομές και η Κυβέρνηση πρέπει να πάρει αποφάσεις.

Υπάρχουν τα γενικότερα ζητήματα με την εκπόνηση νέων οργανισμών σε όλα τα νοσηλευτικά ιδρύματα της χώρας στο πλαίσιο, βεβαίως, ενός νέου υγειονομικού χάρτη, με πρόβλεψη νέων τμημάτων για τους νέους κινδύνους, ένταξη στα βαρέα και ανθυγιεινά του υγειονομικού προσωπικού, ένταξη στο μόνιμο δυναμικό των επικουρικών και των συμβασιούχων που δουλεύουν δέκα, δώδεκα χρόνια αυτή τη στιγμή στα νοσοκομεία και ανακυκλώνονται με συμβάσεις. Επίσης, αναβάθμιση της πρωτοβάθμιας φροντίδας υγείας, ένταξη των ΤΟΜΥ σε αυτές, απλοποίηση της διαδικασίας της προκήρυξης των κενών οργανικών θέσεων, να γίνεται σε επίπεδο υγειονομικών περιφερειών και να γίνεται αυτόματη επαναπροκήρυξη, για να μην έχουμε καθυστερήσεις, επανεξέταση των χαμηλών μισθολογίων του προσωπικού και αυτοτελή φορολόγηση των εφημεριών των γιατρών, αναβάθμιση του ΕΚΑΒ, στελέχωση γενικότερη.

Για το Νοσοκομείο Ρεθύμνου τέθηκαν τα ζητήματα της περαιτέρω στελέχωσης του, ενίσχυσης τμημάτων, επαναλειτουργίας της δεύτερης χειρουργικής αίθουσας, τακτικά ιατρεία, αναισθησιολογικό και βέβαια της ανάγκης δημιουργίας νέων μονάδων εντατικής θεραπείας.

Τέλος, τέθηκε η προοπτική του νέου νοσοκομείου στο Ρέθυμνο που αποτελεί αίτημα όλης της κοινωνίας του νομού σε οικοπεδική έκταση που έχει αποφασίσει το Πανεπιστήμιο Κρήτης να παραχωρήσει, εφόσον υπάρξει ενδιαφέρον από το Υπουργείο Υγείας και την Κυβέρνηση. Αυτό το νέο νοσοκομείο που με τη χρηματοδότηση του Ταμείου Ανάκαμψης και Ανθεκτικότητας θα πρέπει να πάρει το μερίδιό του από το πλαίσιο για τη στήριξη της υγείας ή βεβαίως από το ΕΣΠΑ, εφόσον έτσι αποφασίσει η Κυβέρνηση, θα πρέπει να το δούμε να προγραμματίζεται και να δρομολογείται για να έχουμε επιτέλους αναβάθμιση των υπηρεσιών υγείας στον Νομό Ρεθύμνης.

Επειδή είχε γίνει η γραπτή ερώτηση, που δεν απαντήθηκε, είναι πολλά τα θέματα και θα ήθελα τις απαντήσεις σας, κυρία Υπουργέ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Κεγκέρογλου.

Και σε αυτή την ερώτηση θα απαντήσει η Αναπληρώτρια Υπουργός Υγείας κ. Γκάγκα.

Ορίστε, κυρία Γκάγκα, έχετε τρία λεπτά για την πρωτολογία σας.

**ΑΣΗΜΙΝΑ ΓΚΑΓΚΑ (Αναπληρώτρια Υπουργός Υγείας):** Κύριε Κεγκέρογλου, θα απαντήσω στα θέματα που αφορούν το Νοσοκομείο Ρεθύμνου, καθώς, όπως αντιλαμβάνεστε, τα υπόλοιπα θέματα απαιτούν τουλάχιστον ημέρες συζήτησης και όχι ώρες.

Το Υπουργείο Υγείας μεριμνά τη στελέχωση και ενίσχυση τμημάτων, αλλά και την επαναλειτουργία τμημάτων στο Νοσοκομείο Ρεθύμνου. Και να σας ενημερώσω ότι κατά τη διάρκεια της υφιστάμενης διοίκησης και σε συνεργασία με τη διοίκηση της 7ης ΥΠΕ, της Κρήτης δηλαδή και την πολιτική ηγεσία του Υπουργείου έχουν αναλάβει υπηρεσία είκοσι τρεις μόνιμοι γιατροί ΕΣΥ, ενώ το νοσοκομείο έχει ενισχυθεί και με προσλήψεις δεκατριών επικουρικών γιατρών αλλά και εκατόν εννέα ατόμων μόνιμων και επικουρικών μη ιατρικού προσωπικού, νοσηλευτικού και λοιπών ειδικοτήτων. Υπήρξαν φυσικά αποχωρήσεις και συνταξιοδοτήσεις, όμως το νοσοκομείο σε σχέση με το 2019 έχει ογδόντα μόνιμους γιατρούς έναντι εβδομήντα το 2019 και δώδεκα επικουρικούς σε σχέση με εννέα το 2019. Και έχω τον πίνακα των προσλήψεων και των γιατρών ανά ειδικότητα.

Επίσης, με την προκήρυξη του ΑΣΕΠ του 2020 που αφορά στην πλήρωση χιλίων διακοσίων εννέα θέσεων μόνιμου προσωπικού σε φορείς του Υπουργείου Υγείας προβλέπεται η κάλυψη είκοσι μίας θέσεων προσωπικού διαφόρων κλάδων και ειδικοτήτων στο Γενικό Νοσοκομείο Ρεθύμνου και έχουν ήδη εκδοθεί τα προσωρινά αποτελέσματα όλων των κατηγοριών από το ΑΣΕΠ.

Ξέρετε ήδη ότι έχουμε επτακόσιες θέσεις ειδικευμένων γιατρών, εννιακόσιες θέσεις λοιπού προσωπικού και τέσσερις χιλιάδες θέσεις νοσηλευτών που θα προκηρυχθούν άμεσα.

Τώρα όσον αφορά τη λειτουργία των τμημάτων του Νοσοκομείου Ρεθύμνου, νομίζω ότι αξίζει να σημειωθεί ότι αυτό το διάστημα λειτούργησαν για πρώτη φορά στο Γενικό Νοσοκομείο Ρεθύμνου εξωτερικά ιατρεία ρευματολογίας, ιατρείο πόνου και παρηγορητικής φροντίδας και εξωτερικό ιατρείο φυσικής ιατρικής και αποκατάστασης.

Στο ΤΕΠ είναι καλυμμένες -όχι όλες οι θέσεις- τέσσερις από τις επτά οργανικές θέσεις. Οι τρεις κενές οργανικές έχουν προκηρυχτεί με άγονο αποτέλεσμα και θα επαναπροκηρυχθούν. Κατά διαστήματα δε το τμήμα ενισχύεται από ιδιώτες γιατρούς με μπλοκάκι, όπως έχουμε βάλει το τελευταίο διάστημα.

Στο αναισθησιολογικό υπηρετούν τρεις μόνιμοι αναισθησιολόγοι. Οι δύο κενές θέσεις προκηρύχθηκαν σε βαθμό διευθυντή, αλλά κατέστησαν άγονες, όπως είναι άγονες γενικά οι θέσεις για την αναισθησιολογία. Υπάρχει μια τεράστια έλλειψη, όχι μόνο στην Ελλάδα αλλά και σε όλη την Ευρώπη, και στον κόσμο. Τα έκτακτα και επείγοντα περιστατικά διεξάγονται κανονικά με τους αναισθησιολόγους του νοσοκομείο και τις μετακινήσεις των αναισθησιολόγων από άλλους νομούς και λειτουργεί και κάποιες μέρες η δεύτερη αίθουσα.

Στη ΜΕΘ αυτή τη στιγμή υπηρετούν μόνιμοι πέντε γιατροί για τις επτά ανεπτυγμένες κλίνες και κατά τη διάρκεια της πανδημίας συστάθηκε μία επιπλέον οργανική θέση που προκηρύχθηκε σε βαθμό διευθυντή. Απέβησαν άγονες και θα επαναπροκηρυχθούν. Στη ΜΕΘ έχει δημιουργηθεί ειδικά διαμορφωμένος χώρος για τη νοσηλεία περιστατικών COVID που μπορεί να πάρει έως δύο ασθενείς.

Και τα τακτικά εξωτερικά ιατρεία λειτουργούν κανονικά, πλην του παθολογικού που έχει οριακή στελέχωση και η απασχόληση των παθολόγων στην κλινική COVID που με την πανδημία ήταν πάρα πολύ δύσκολη η διαχείριση.

Μπορώ να σας πω επίσης για το ΕΚΑΒ ότι το ανθρώπινο δυναμικό στο Ρέθυμνο ανέρχεται σε τριάντα μόνιμους υπαλλήλους και είναι ανά βάρδια δύο ασθενοφόρα για το Ρέθυμνο, πρωί, απόγευμα και νύχτα, ενώ για τα Ανώγεια διατίθενται δώδεκα μόνιμοι υπάλληλοι και υπάρχει ένα ασθενοφόρο ανά βάρδια. Η στελέχωση και η λειτουργία του ΕΚΑΒ στον Νομό Ρεθύμνου θεωρείται ικανοποιητική και βέβαια είναι μια δυναμική διαδικασία, καθώς τα τελευταία χρόνια έχουν αυξηθεί οι προσλήψεις του επικουρικού προσωπικού αλλά και του τεχνολογικού εξοπλισμού του.

Και, τέλος, όσον αφορά την αναβάθμιση της πρωτοβάθμιας φροντίδας υγείας, το Υπουργείο Υγείας διαθέτει στρατηγικό σχέδιο. Ξεκινάει η μεταρρύθμιση της πρωτοβάθμιας και ξεκινάει μέσα στον χρόνο.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Ορίστε, κύριε Κεγκέρογλου, έχετε τρία λεπτά για τη δευτερολογία σας.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Κυρία Υπουργέ, να δεχθώ κατ’ οικονομία τη θέση σας ότι τα γενικότερα θέματα της υγείας δεν μπορούν να συζητηθούν λόγω του χρόνου, αλλά θα απαιτήσω να μου απαντήσετε γραπτά σε όλα τα ερωτήματα της ερώτησης που δεν έχετε απαντήσει. Είναι μια γραπτή ερώτηση. Οφείλατε να την έχετε απαντήσει. Δεν την έχετε απαντήσει. Εάν, λοιπόν, δεχτούμε σήμερα ότι θέλετε περισσότερο χρόνο για να απαντήσετε, εγώ, βεβαίως, καλή πρόθεση έχω, αλλά θα απαντήσετε.

Να έρθω, λοιπόν, στα θέματα του Νοσοκομείου Ρεθύμνου. Υπάρχουν γενικότερα ζητήματα υποστελέχωσης, υπάρχουν γενικότερα ζητήματα πολιτικής ανακύκλωσης των συμβασιούχων και των επικουρικών και μάλιστα μετά την πανδημία όλο αυτό δεν επιτρέπεται. Έπρεπε ήδη να έχετε βρει, με βάση και την απόφαση του Ευρωπαϊκού Δικαστηρίου, τη φόρμουλα με την οποία θα ενταχθούν στο μόνιμο προσωπικό μετά από αξιολόγηση του ΑΣΕΠ και με διαφανείς διαδικασίες το προσωπικό που εργάζεται χρόνια στα νοσοκομεία. Αυτό αφορά όλα τα νοσοκομεία της χώρας.

Βεβαίως, στο Ρέθυμνο και σε κάθε νοσοκομείο, όταν λέτε τους αριθμούς από το Βήμα της Βουλής, χωρίς ταυτόχρονα να λέτε πόσο προσωπικό χρειάζεται για να λειτουργήσουν πλήρως οι μονάδες, δημιουργείτε ακόμα μεγαλύτερο προβληματισμό στους πολίτες. Και ξέρετε γιατί; Ακούει ο πολίτης νούμερα και σου λέει: και τόσοι πολλοί εκεί τι κάνουν, που αποτέλεσμα δεν βλέπουμε; Σε συγκεκριμένες περιπτώσεις βεβαίως, γιατί όταν πάνε μέσα, βλέπουν τους ανθρώπους, τους εργαζόμενους, που αγωνίζονται και που προσφέρουν και δίνουν τον εαυτό τους. Δεν ξέρει, όμως, ότι για να λειτουργήσει τρεις βάρδιες ένα τμήμα θέλει τόσο προσωπικό ή τόσο βοηθητικό.

Τα θεσμικά ζητήματα έπρεπε να τα έχετε λύσει ήδη, όσον αφορά τους οργανισμούς, τα βαρέα και ανθυγιεινά, τα μισθολόγια. Δεν είναι δυνατόν να συνεχίζουμε και μετά από τόσο κόπο που μπήκε μέσα στην πανδημία να έχουμε αυτά τα χαμηλά μισθολόγια για τους γιατρούς.

Νοσοκομείο Ρεθύμνης: Η δεύτερη χειρουργική αίθουσα λειτουργεί μόνο για επείγοντα περιστατικά. Θα πρέπει να λειτουργήσει σε καθημερινή βάση. Υπάρχει ανάγκη και δεν μπορεί να μένει, όπως λέγεται -δεν είναι, αλλά λέγεται- μονοθεματική η δραστηριότητα των νοσοκομείων. Μπορεί, λοιπόν, να λειτουργήσει. Δώστε βάρος εκεί, ώστε να λειτουργήσει σε μόνιμη βάση και όχι μόνο για τα επείγοντα.

Επίσης, θα πρέπει να ενισχυθούν και τα τμήματα ΤΕΠ, προκειμένου να έχουμε ένα καλύτερο επίπεδο παροχής υπηρεσιών.

Τώρα, για το μόνιμο αίτημα, το καθολικό αίτημα του Ρεθύμνου για νέο νοσοκομείο: Το Πανεπιστήμιο Κρήτης, διά της συγκλήτου, με ανακοίνωση, απόφαση, δήλωση του πρύτανη λέει: «Διαθέτουμε εξήντα στρέμματα για την ανέγερση του νέου νοσοκομείου στον ευρύτερο χώρο που λειτουργεί το πανεπιστήμιο». Βεβαίως, αυτό θα διευκολύνει και τη δημιουργία κάποιων κλινικών που θα συνδεθούν με το Πανεπιστημιακό Τμήμα της Ιατρικής. Σύμφωνα με τη δημοτική αρχή δεν έχει συμπεριληφθεί -γιατί δεν έχει υπάρξει πολιτική απόφαση- στον πολεοδομικό σχεδιασμό το νέο νοσοκομείο, προκειμένου να τροποποιηθεί το σχέδιο πόλης. Αυτό μπορεί να γίνει -το χωροταξικό, το ευρύτερο, να το προβλέψει- αν ληφθεί η απόφαση από το Υπουργείο.

Θέλουμε, λοιπόν, να μας πείτε εάν το Υπουργείο έχει ασχοληθεί με το αίτημα, εάν έχει δρομολογήσει την απόφασή του για τη δημιουργία νέου νοσοκομείου στο Ρέθυμνο και, βεβαίως, επειδή υπάρχει ένα όριο στην κατάθεση προτάσεων στο Ταμείο Ανάκαμψης, για να δεσμευτούν πόροι για την υγεία, αυτό θα πρέπει να γίνει σύντομα, άλλως τα περιθώρια στενεύουν και πρέπει να πάμε στο νέο ΕΣΠΑ.

Θα ήθελα, λοιπόν, τις απαντήσεις σας συγκεκριμένα.

Θα καταθέσω στα Πρακτικά τη δημοσίευση που έχει να κάνει με το υποστελεχωμένο Νοσοκομείο Ρεθύμνου και την ανακοίνωση του Πανεπιστημίου Κρήτης για την έκταση που παραχωρεί και δεν έχει πάρει μέχρι στιγμής απάντηση από κανέναν αρμόδιο από την Κυβέρνηση, αν το αποδέχονται ή όχι.

Ευχαριστώ πολύ.

(Στο σημείο αυτό ο Βουλευτής κ. Βασίλειος Κεγκέρογλου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Απόστολος Αβδελάς):** Κυρία Υπουργέ, έχετε τον λόγο.

**ΑΣΗΜΙΝΑ ΓΚΑΓΚΑ (Αναπληρώτρια Υπουργός Υγείας):** Ευχαριστώ πολύ, κύριε Πρόεδρε.

Κατ’ αρχάς, για να αποφασίσουμε για άλλο πανεπιστημιακό νοσοκομείο, θα πρέπει να πάρει την απόφαση το Υπουργείο Παιδείας αν χρειάζονται περισσότερα πανεπιστημιακά τμήματα για την εκπαίδευση των γιατρών. Δεν είναι θέμα του Υπουργείου Υγείας.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Είπα εγώ πανεπιστημιακό νοσοκομείο; Μην παρερμηνεύετε. Νέο νοσοκομείο Ρεθύμνου είπα.

**ΑΣΗΜΙΝΑ ΓΚΑΓΚΑ (Αναπληρώτρια Υπουργός Υγείας):** Είπατε για πανεπιστημιακές κλινικές. Για πανεπιστημιακές κλινικές πρέπει, λοιπόν, να αποφασίσει το Υπουργείο Παιδείας.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Δεν έχει καμμία δουλειά…

**ΠΡΟΕΔΡΕΥΩΝ (Απόστολος Αβδελάς):** Μην τη διακόπτετε, κύριε Κεγκέρογλου, σας παρακαλώ! Δεν σας διέκοψε.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Μας κοροϊδεύετε;

**ΠΡΟΕΔΡΕΥΩΝ (Απόστολος Αβδελάς):** Σας παρακαλώ!

**ΑΣΗΜΙΝΑ ΓΚΑΓΚΑ (Αναπληρώτρια Υπουργός Υγείας):** Όχι, καθόλου. Εσείς μας κοροϊδεύετε!

**ΒΑΣΙΛΕΙΟΣ ΚΕΓΚΕΡΟΓΛΟΥ:** Γιατί το λέτε; Το Υπουργείο Υγείας αποφασίζει για το νέο…

**ΠΡΟΕΔΡΕΥΩΝ (Απόστολος Αβδελάς):** Κύριε Κεγκέρογλου, σας παρακαλώ! Αφήστε την κυρία Υπουργό να ολοκληρώσει.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Όχι, δεν θα κοροϊδεύουμε τον κόσμο, κύριε Πρόεδρε!

**ΑΣΗΜΙΝΑ ΓΚΑΓΚΑ (Αναπληρώτρια Υπουργός Υγείας):** Η κάλυψη των κλινών και των κλινικών στο Νοσοκομείο Ρεθύμνου είναι: Για την καρδιολογική το 2019, 67%, τώρα με την πανδημία ήταν από 51% έως 55%, η μονάδα περιτοναϊκής κάθαρσης από 59% έως 62% το 2021. Η μία κλινική που έχει μεγάλη κάλυψη ήταν η ΜΕΘ και ο ξενώνας βραχείας παραμονής. Όλα τα άλλα τμήματα έχουν μία πληρότητα που είναι από το 36% έως το 50%.

Άρα το θέμα δεν είναι να μεγαλώσουμε το νοσοκομείο…

**ΒΑΣΙΛΕΙΟΣ ΚΕΓΚΕΡΟΓΛΟΥ:** Αφού δεν είχαν γιατρούς και τους έδιωχναν του ανθρώπους.

**ΠΡΟΕΔΡΕΥΩΝ (Απόστολος Αβδελάς):** Σας παρακαλώ, αφήστε την Υπουργό να ολοκληρώσει. Δεν σας διέκοψε καθόλου.

**ΑΣΗΜΙΝΑ ΓΚΑΓΚΑ (Αναπληρώτρια Υπουργός Υγείας):** Αυτά είναι τα στοιχεία που έχουμε.

Για να αποφασίσουμε να κάνουμε ένα καινούργιο νοσοκομείο, πρέπει να έχουμε στοιχεία που να δείχνουν τι χρειάζεται. Άρα το να λέει ο καθένας από εμάς, «όχι, θέλω ένα νοσοκομείο στην πόλη μου», «όχι, θέλω ένα μεγαλύτερο νοσοκομείο», είναι η δική μας προσωπική απαίτηση, αλλά δεν σημαίνει ότι αυτά είναι τα στοιχεία και ότι αυτό πρέπει να πληρώσει το ελληνικό δημόσιο. Το είπα και πριν, πρέπει να δούμε τις ανάγκες του κόσμου και με βάση τις ανάγκες του κόσμου να ξοδέψουμε τα χρήματα του Έλληνα φορολογούμενου, για να έχουμε μονάδες υγείας.

Αυτό το κάνουμε και μπορώ να σας απαντήσω όταν ολοκληρωθεί ο χάρτης υγείας, πού χρειάζονται μονάδες, γιατί χρειάζονται μονάδες και πού θα εξυπηρετηθεί καλύτερα όλος ο ελληνικός πληθυσμός.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε. Καλή συνέχεια και στους δύο.

Συνεχίζουμε με την έκτη με αριθμό 429/15-2-2022 επίκαιρη ερώτηση δεύτερου κύκλου του Ε΄ Αντιπροέδρου της Βουλής και Βουλευτή Αρκαδίας του Κινήματος Αλλαγής κ. Οδυσσέα Κωνσταντινόπουλουπρος τον ΥπουργόΟικονομικών,με θέμα: «Άμεση επίλυση του θέματος ιδιοκτησίας εκατοντάδων μικροϊδιοκτητών των τοπικών κοινοτήτων Ευάνδρου, Βουνού, Στρίγκου και Κανδάλου, του Δήμου Τρίπολης γύρω από την λίμνη Τάκα».

Κύριε Κωνσταντινόπουλε, καλησπέρα σας, καλή εβδομάδα. Έχετε τον λόγο για δύο λεπτά.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Ευχαριστώ, κύριε Πρόεδρε.

Κύριε Υπουργέ, δεν ξέρω αν έχετε δει έστω και στον χάρτη ποια είναι η λίμνη Τάκα, -θα είχε ενδιαφέρον- για να καταλάβετε τι συμβαίνει, για να καταλάβετε πώς το κράτος επιτίθεται στους πολίτες και πώς το κράτος δεν έχει καμμία συνέπεια απέναντι σε ανθρώπους αγρότες που θέλουν να καλλιεργήσουν τη γη τους, που θέλουν να στηρίξουν την αγροτική οικονομία, που θέλουν να κάνουν παραγωγή. Και έρχεται και τους λέει «ξεκινήστε έναν μεγάλο αγώνα, δώστε λεφτά σε δικηγόρους, σε ενστάσεις» για να καταλήξουν στο τέλος τα λεφτά που θα δώσουν να έχουν μεγαλύτερη αξία από τα χωράφια τους.

Και ακούστε τώρα. Στις 30-8-2021 έγινε προανάρτηση των κτηματολογικών στοιχείων της Περιφερειακής Ενότητας Αρκαδίας και έτσι τουλάχιστον πέντε χιλιάδες στρέμματα χαρακτηρίζονται ως κρατικά. Γύρω από τη λίμνη Τάκα διεκδικούνται από την Κτηματική Υπηρεσία ιδιοκτησίες -ακούστε τώρα!- εκατόν πενήντα οικογενειών, οι οποίες έχουν πληρώσει φόρο, ΕΝΦΙΑ και το έχουν δηλώσει στο ΟΣΔΕ. Πώς σας φαίνεται αυτό, κύριε Υπουργέ; Θα σας παρακαλούσα, κύριε Υπουργέ, επειδή είστε από επαρχία και από αγροτικό νομό, να πάμε να δούμε ότι έχουν πηγάδια, τα οποία ηλεκτροδοτούνται από το 1966, όταν έφτασε το ρεύμα στα χωριά αυτά.

Και τώρα αφού έγινε η προανάρτηση, έρχεται το κράτος και εσείς με την απάντησή σας και μας λέτε σε μια τυποποιημένη απάντηση πώς θα επιτύχει το Κτηματολόγιο και ότι πρέπει να κάνουν ενστάσεις σε αποδεδειγμένα δικά τους χωράφια -αφού έχουν πληρώσει ΕΝΦΙΑ!- και να πάνε με νομικό τρόπο για να πάρουν πίσω αυτό που τους ανήκει.

Προχθές ήμασταν στα χωριά αυτά. Μαζεύτηκαν όλοι αυτοί οι άνθρωποι, νέα παιδιά. Είναι τα νέα παιδιά -αφήστε τους παππούδες- που θέλουν να καλλιεργήσουν αυτή την περιοχή, που μπορεί να τους δοθεί η δυνατότητα να καλλιεργήσουν τη γη. Και σας μεταφέρω το μήνυμά τους, να βρεθεί λύση και όχι να τους στείλετε στους δικηγόρους. Αυτό είναι γνωστό. Το ξέρουν να το κάνουν.

Ευχαριστώ, κύριε Υπουργέ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε.

Θα απαντήσει ο Υφυπουργός Οικονομικών κ. Απόστολος Βεσυρόπουλος. Καλησπέρα σας κύριε Βεσυρόπουλε, καλή εβδομάδα, έχετε τον λόγο για τρία λεπτά.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Ευχαριστώ, κύριε Πρόεδρε.

Κύριε συνάδελφε, αναφέρεστε στο ιδιοκτησιακό καθεστώς και στα δικαιώματα κατοίκων των κοινοτήτων Ευάνδρου, Βουνού, Στρίγκου και Κανδάλου του Δήμου Τρίπολης γύρω από τη λίμνη Τάκα. Είναι δεδομένο ότι ανάλογα προβλήματα έχουν καταγραφεί και σε άλλες περιοχές της χώρας.

Από εκεί και πέρα, σας είχα απαντήσει σε σχετική αναφορά που είχατε καταθέσει για το συγκεκριμένο ζήτημα τον περασμένο Νοέμβριο αναφορικά με το ιστορικό και τα δεδομένα για τα ακίνητα των συγκεκριμένων κοινοτήτων του Δήμου Τρίπολης γύρω από τη λίμνη Τάκα.

Τον Αύγουστο του 1937 έγινε αποτύπωση των καλλιεργημένων δημόσιων γαιών στην ευρύτερη περιοχή της ξηρολίμνης Τάκα και στη συνέχεια καταγράφηκαν ως δημόσια κτήματα χίλια τετρακόσια είκοσι δύο τμήματα συνολικής έκτασης περίπου χιλίων εξακοσίων είκοσι πέντε στρεμμάτων. Η έκταση εμβαδού περίπου τριών χιλιάδων εκατόν είκοσι τριών στρεμμάτων, που βρισκόταν πιο μέσα από τα καταγεγραμμένα δημόσια κτήματα, η οποία ήταν μη καλλιεργημένη και κατακλυζόταν από ύδατα κατά το μεγαλύτερο μέρος του έτους, δεν καταγράφηκε ως δημόσιο κτήμα. Σύμφωνα με το βασιλικό διάταγμα της 23-8-1874 οι καλυπτόμενες από ύδατα δημόσιες γαίες παρά τη λίμνη Τάκα εξαιρέθηκαν της διανομής ως χρήσιμες προς δημόσιους σκοπούς.

Προκύπτει επίσης ότι μέχρι το έτος 1924 οι κατέχοντες και οι καλλιεργητές αυτών των γαιών υπέβαλαν ετήσιες δηλώσεις στην οικονομική εφορία βάσει των οποίων πλήρωναν στο δημόσιο ταμείο δικαίωμα επικαρπίας, αναγνωρίζοντας έτσι τα δικαιώματα του δημοσίου.

Μετά την ολοκλήρωση της κτηματογράφησης το έτος 1937 και επειδή είχε αποφασιστεί η εκποίηση αυτών των γαιών με δημοπρασία, η πλειονότητα των καλλιεργητών υπέβαλε δηλώσεις-αιτήσεις απευθείας εξαγοράς των γαιών, τις οποίες καλλιεργούσαν από το τέλος της άνοιξης, όταν τα νερά αποσύρονταν. Λόγω, όμως, του πολέμου δεν υπήρξε κάποια εξέλιξη ως προς αυτό.

Για τη συγκεκριμένη έκταση επανήλθε το ελληνικό δημόσιο κατά τα έτη 1996 και 2001 και μετά από αποτύπωση κατέγραψε νέα δημόσια κτήματα, που αφορούσαν τμήματα της αποξηραμένης λίμνης Τάκα.

Θα αναφερθώ στα υπόλοιπα σημεία της υπόθεσης στη δευτερολογία μου.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε, κύριε Υφυπουργέ.

Τον λόγο έχει ο κ. Κωνσταντινόπουλος.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Κύριε Υπουργέ, κάνατε αναδρομή και φτάσατε μέχρι εκεί που ήταν το κρίσιμο. Δεν ξέρω τι να σας πω τώρα.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Υπομονή.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Εγώ υπομονή έχω, αλλά οι άνθρωποι δεν έχουν υπομονή.

Γιατί τώρα θα σας πω το εξής, θα σας πω μια άλλη ημερομηνία εγώ. Η ημερομηνία λέει ότι σε χάρτη του 2001 της Κτηματικής Υπηρεσίας αποτυπώνεται και επιβεβαιώνεται ευκρινώς η δημόσια χαρακτηρισμένη έκταση, δηλαδή αποτυπώνεται σε επίσημο έγγραφο της Κτηματικής Υπηρεσίας ότι «η διεκδικούμενη σήμερα έκταση των πέντε χιλιάδων στρεμμάτων με τις καλλιέργειές μας είναι έξω από τη δημόσια έκταση». Έχετε άλλη ημερομηνία εσείς; Θέλετε να κάνουμε τρεις-τέσσερις γύρους;

Το ζητούμενο, κύριε Υπουργέ, είναι πολύ απλό: Αυτή η έκταση είναι ανθρώπων οι οποίοι αγωνίζονται. Σας λέω, θα χαρώ πάρα πολύ να έρθετε και σας προσκαλούμε όλοι μαζί να έρθετε και να δείτε την περιοχή. Είναι αμαρτία αυτούς τους ανθρώπους να τους στείλουμε σε δικηγορικά γραφεία και να μη βρούμε λύση, από τη στιγμή που η Κτηματική Υπηρεσία έχει αποτυπώσει όλα αυτά. Και όχι μόνο στην Αρκαδία, αλλά στην Αρκαδία φαίνεται διά γυμνού οφθαλμού αυτό. Θα παίζουμε τώρα με τα νερά λίγο πάνω, λίγο κάτω; Δηλαδή τους ανθρώπους αυτούς θα τους αποτρέψουμε να καλλιεργήσουν τα χωράφια τους; Εδώ ψάχνουμε κόσμο να βρούμε, νέους ανθρώπους να καλλιεργήσουν, να δημιουργήσουν παραγωγή και πάμε σε αυτό που υπάρχει παραγωγή και τους λέμε «όχι παιδιά, εδώ πέρα είναι δικά μας, είναι του κράτους». Για τα οποία σε αυτή την ημερομηνία λένε άλλα και τα έχει συμπεριλάβει εκτός η Κτηματική Υπηρεσία.

Κύριε Υπουργέ, απαντήσεις θα βρείτε να μου πείτε. Λύση θα βρούμε, για να μπορέσουμε να ουσιαστικά να βοηθήσουμε τους αγρότες της περιοχής; Αυτό είναι το ζήτημα. Διαφορετικά, απάντηση θα δώσετε, εσείς θα φύγετε από ’δώ, εγώ θα φύγω από ’δώ, αλλά να ξέρετε και τους δύο μας θα μας ακούσει ο κόσμος των χωριών και θα κρίνει για όλα αυτά.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

Τον λόγο έχει ο κύριος Υφυπουργός για τρία λεπτά.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Κύριε συνάδελφε, όπως σας ανέφερα πριν, το ελληνικό δημόσιο κατέγραψε ως δημόσια ακίνητα τα ακίνητα της συγκεκριμένης έκτασης.

Σύμφωνα με το κανονιστικό πλαίσιο, ακίνητα τα οποία δηλώνονται με την επίκληση της κυριότητας του δημοσίου με βάση την εγγραφή τους στα βιβλία καταγραφής δημοσίων κτημάτων της αρμόδιας Κτηματικής Υπηρεσίας αποδίδονται στο δημόσιο. Τα βιβλία καταγραφής δημοσίων κτημάτων συνιστούν δικαστικά τεκμήρια που παράγουν πλήρη απόδειξη υπέρ του δημοσίου με τις προϋποθέσεις του νόμου και οι ιδιώτες καλούνται να αποδείξουν το δικαίωμά τους έναντι του δημοσίου σύμφωνα με τον αναγκαστικό ν.1539/1938.

Να έρθουμε, όμως, στο σήμερα και να σας αναφέρω ότι, όπως ενημερώθηκα εγγράφως από το «Ελληνικό Κτηματολόγιο», διενεργείται από το αρμόδιο Γραφείο Κτηματογράφησης έλεγχος νομιμότητας και πρόκριση του έγκυρου δικαιώματος με βάση τα προσκομισθέντα στοιχεία των αιτούντων.

Μετά την ανάρτηση των κτηματολογικών στοιχείων, όποιος έχει έννομο συμφέρον, υποβάλλει αίτηση διόρθωσης, συνυποβάλλοντας τα απαιτούμενα δικαιολογητικά που το θεμελιώνουν.

Από εκεί και πέρα, όπως ανέφερα και στην αρχή της τοποθέτησής μου, το θέμα της κατοχής από ιδιώτες εκτάσεων, οι οποίες έχουν καταγραφεί ως δημόσια κτήματα, είναι πολύπλοκο ζήτημα και διαιωνίζεται στη διαδρομή του χρόνου. Γι’ αυτό και η Κυβέρνησή μας, η Κυβέρνηση του Κυριάκου Μητσοτάκη, βρίσκεται στο στάδιο μελέτης και επεξεργασίας όλων αυτών των προβλημάτων, επιζητώντας τη βέλτιστη λύση για το συμφέρον των πολιτών.

Σας ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Σας ευχαριστούμε πολύ, κύριε Βεσυρόπουλε.

Καλή συνέχεια, κύριε Κωνσταντινόπουλε.

Προχωρούμε στη δέκατη τρίτη με αριθμό 437/18/2/2022 επίκαιρη ερώτηση δευτέρου κύκλου του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Οικονομικών, με θέμα: «Επιπλέον παράταση της επαναλειτουργίας της πλατφόρμας arogi.gov.gr και άμεση πληρωμή της προκαταβολής για όλους και όλες, χωρίς γραφειοκρατικά εμπόδια».

Κύριε Κεγκέρογλου, έχετε τον λόγο για δύο λεπτά.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Κύριε Υπουργέ, από την 1η Φεβρουαρίου επαναλειτούργησε, μετά από αίτημα των φορέων και της αυτοδιοίκησης και, βεβαίως, Βουλευτών, η πλατφόρμα μέχρι 28 Φεβρουαρίου, προκειμένου οι δικαιούχοι να υποβάλουν αίτηση ή να προβούν σε τροποποίηση της υπάρχουσας για όλες τις περιπτώσεις κτηρίων που είχαν υποστεί βλάβες ή τα ίδια ή η οικοσκευή, προκειμένου να λάβουν την προβλεπόμενη ενίσχυση.

Προαπαιτούμενο για την υποβολή αίτησης ή για την τροποποίηση της αρχικής είναι τα έντυπα δελτία ταχείας αυτοψίας ή και του επανελέγχου, αυτά που πάνε μετά από δευτεροβάθμιο και τριτοβάθμιο έλεγχο. Βεβαίως, υπάρχουν και τα πρωτόκολλα γι’ αυτά που πρέπει να κατεδαφιστούν.

Θέλω να σημειώσετε ότι ειδικά για την αποζημίωση της οικοσκευής η ηλεκτρονική πλατφόρμα αποτελεί τον μοναδικό τρόπο υποβολής αίτησης για την καταβολή της, ακόμα και για τα χαρακτηρισθέντα πράσινα κτήρια, για τα οποία συνυποβάλλεται. Ζημιές, δηλαδή, σε κτήριο και οικοσκευή προβλέπεται να είναι μέσα από μία αίτηση μέσα στο σύστημα της arogi.gov.gr.

Γιατί το λέω; Διότι τις τελευταίες ημέρες εκατοντάδες συμπολίτες μας έλαβαν e-mail από την Ανεξάρτητη Αρχή Δημοσίων Εσόδων, τα οποία προκάλεσαν ανησυχία και αναστάτωση -εκ νέου, βεβαίως-, δεδομένης της ολιγοήμερης παράτασης και κυρίως επειδή ήταν χωρίς διακρίσεις και χωρίς επαρκή αιτιολόγηση ο λόγος της απόρριψης, σαν να ήταν οριζόντιος ότι τα πράσινα δεν έχουν ζημιά τα ίδια ή η οικοσκευή τους. Μέχρι σήμερα πάρα πολλοί δικαιούχοι δεν έχουν λάβει την ενίσχυση που προβλέπεται, την προκαταβολή, ούτε για στεγαστική συνδρομή ούτε για την οικοσκευή ούτε, βεβαίως, για τις επιχειρήσεις. Περιμένουν.

Αυτό που πρέπει, όμως, να διορθώσετε οπωσδήποτε είναι η διαδικασία που έχει να κάνει με τον δικαιούχο της στεγαστικής συνδρομής. Ελλείψει ενημέρωσης στο αρχικό στάδιο, αλλά και εξαιτίας του πανικού που δημιουργήθηκε από τη σεισμική δραστηριότητα, πάρα πολλοί συνιδιοκτήτες ακινήτων, ή κατιόντες ή ανιόντες αυτών, έτυχε να βρίσκονται στις πληγείσες κατοικίες ή επιχειρήσεις όταν περνούσε το κλιμάκιο ελέγχου και δήλωναν τα δικά τους ονοματεπώνυμα, ενώ το ακίνητο -στις περισσότερες από αυτές τις περιπτώσεις που αναφέρομαι- τυπικά ανήκει σε άλλον δικαιούχο. Ή πατέρας ή υιός ή σε κάθε περίπτωση συγγενικό πρόσωπο.

Τώρα επισημαίνεται ότι δεν μπορεί να δοθεί προκαταβολή σε περιπτώσεις που το έντυπο ελέγχου φέρει άλλο ονοματεπώνυμο από αυτό που ανήκει, βεβαίως, το οίκημα, το κτήριο το οποίο επλήγη.

Επειδή η σύντομη διαδικασία που δώσατε παράταση δεν στάθηκε ικανή για να ενταχθούν και να αξιολογηθούν τα δεκάδες εκκρεμή αιτήματα και καθώς προέκυψαν τις τελευταίες ημέρες ανάγκες για να επαναϋποβάλουν και επειδή, κύριε Υπουργέ, μέχρι 28 Μαρτίου είναι σε κατάσταση έκτακτης ανάγκης η περιοχή -από ό,τι γνωρίζω-, θα παρακαλούσαμε να δώσετε παράταση μέχρι τις 28 Μαρτίου με επαναλειτουργία της ηλεκτρονικής πλατφόρμας arogi.gov.gr, προκειμένου, μαζί με διευκρινίσεις, όμως, που θα δοθούν, να βρεθούν λύσεις για τα γραφειοκρατικά προβλήματα που έχουν προκύψει.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε, κύριε Κεγκέρογλου.

Θα απαντήσει ο Υφυπουργός Οικονομικών κ. Απόστολος Βεσυρόπουλος.

Ορίστε, κύριε Υφυπουργέ, έχετε τον λόγο για τρία λεπτά.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Ευχαριστώ, κύριε Πρόεδρε.

Κύριε συνάδελφε, σας έχω απαντήσει αρκετές φορές σε επίκαιρες ερωτήσεις, σχετικά με ζητήματα που αφορούν στην κρατική αρωγή. Η Κυβέρνηση έθεσε από την πρώτη στιγμή ως προτεραιότητα την άμεση και γενναία στήριξη των πληττόμενων περιοχών, με στόχο την ταχύτερη και αποτελεσματικότερη δυνατή ανασυγκρότησή της.

Υπενθυμίζω ότι δημιουργήθηκε για πρώτη φορά ενιαίο θεσμικό πλαίσιο κρατικής αρωγής και, συγκεκριμένη, διαδικασία παροχής της, ενώ καθορίστηκαν οι κατάλληλες οργανωτικές δομές για την αύξηση της αποτελεσματικότητας των δράσεων κρατικής αρωγής, τη μείωση του χρόνου καταβολής των επιχορηγήσεων και τη μείωση των διοικητικών βαρών.

Συγκεκριμένα, ενεργοποιήθηκαν και υλοποιήθηκαν οι εξής δράσεις:

Πρώτον, η χορήγηση πρώτης αρωγής έναντι στεγαστικής συνδρομής σε ιδιοκτήτες κτηρίων που έχουν πληγεί από τον σεισμό ύψους 14.000 ευρώ ή 8.000 ευρώ και 3.000 ευρώ, ανάλογα με τη σοβαρότητα της εκτιμώμενων ζημιών. Δικαιούχοι του μέτρου είναι ιδιοκτήτες, φυσικά ή νομικά πρόσωπα ή νομικές οντότητες, κατά πλήρη ή ψιλή κυριότητα κτηριακών επαγγελματικών εγκαταστάσεων που υπέστησαν βλάβες από τον σεισμό, όπως αυτά προκύπτουν από το πιο πρόσφατο έντυπο Ε9.

Δεύτερον, η χορήγηση πρώτης αρωγής και αποζημίωσης οικοσκευής σε φυσικά πρόσωπα, ανάλογα με τη σοβαρότητα των ζημιών στην κατοικία. Δικαιούχοι είναι φυσικά πρόσωπα που χρησιμοποιούν ακίνητα ως κύρια ή δευτερεύουσα κατοικία, τα οποία έχουν πληγεί από τον σεισμό και έχουν πλήρη κυριότητα ή επικαρπία ή είναι μισθωτές, με εξαίρεση τους μισθωτές των βραχυχρόνιων μισθώσεων ή η κατοικία τούς έχει παραχωρηθεί δωρεάν, με εξαίρεση αυτές για τις οποίες δεν υπάρχει δήλωση μίσθωσης.

Τρίτον, η χορήγηση πρώτης αρωγής έναντι της επιχορήγησης για αποκατάσταση ζημιών σε εξοπλισμό και μέσα παραγωγής ύψους 8.000 ευρώ ή 4.000 ευρώ ή 2.000 ευρώ, ανάλογα με το μέγεθος των ζημιών στις εγκαταστάσεις. Δικαιούχοι του μέτρου είναι επιχειρήσεις ανεξάρτητα από τη νομική τους μορφή, συμπεριλαμβανομένων και των αγροτικών εκμεταλλεύσεων, καθώς και μη κερδοσκοπικού χαρακτήρα φορείς που έχουν υποστεί υλικές ζημιές, που προκλήθηκαν από τον σεισμό σε στοιχεία ενεργητικού, όπως εξοπλισμός, πρώτες ύλες, εμπορεύματα, μέσα παραγωγής, αποθηκευμένα προϊόντα.

Οφείλω να τονίσω ότι η πλατφόρμα arogi.gov.gr, μέσω της οποίας υποβάλλονταν οι αιτήσεις για τη χορήγηση των ενισχύσεων, άνοιξε άμεσα, στις 6 Οκτωβρίου 2021, για αιτήσεις για περιοχές των Δήμων Μινώα Πεδιάδας και Αρχανών - Αστερουσίων της Περιφερειακής Ενότητας Ηρακλείου της Περιφέρειας Κρήτης που έχουν πληγεί από τον σεισμό.

Ταυτόχρονα, από τις 22 Οκτωβρίου 2021 προχώρησε και η δεύτερη φάση της διαδικασίας επεκτείνοντας τόσο την περίμετρο των δικαιούχων που επλήγησαν από τον σεισμό της 27ης Σεπτεμβρίου 2021 όσο και την προθεσμία υποβολής αιτήσεων έως τη 15η Νοεμβρίου 2021.

Το Υπουργείο Οικονομικών προέβλεψε ρητά και κατηγορηματικά ότι οι συγκεκριμένες οικονομικές ενισχύσεις σε πολίτες και επιχειρήσεις είναι αφορολόγητες, ανεκχώρητες και ακατάσχετες στα χέρια του δημοσίου ή τρίτων, δεν υπόκεινται σε οποιαδήποτε κράτηση, τέλος, εισφορά, δεν δεσμεύονται και δεν συμψηφίζονται με βεβαιωμένα χρέη προς τη φορολογική διοίκηση και το δημόσιο αλλά και τις τράπεζες.

(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. **ΓΕΩΡΓΙΟΣ ΛΑΜΠΡΟΥΛΗΣ**)

Επιπλέον, με κοινές αποφάσεις των Υπουργών Οικονομικών, Ανάπτυξης και Επενδύσεων, Εσωτερικών, Επικρατείας, Υποδομών και Μεταφορών, Αγροτικής Ανάπτυξης και Τροφίμων άνοιξε, όπως είχε ανακοινωθεί, την 31η Ιανουαρίου 2022 εκ νέου η διαδικασία υποβολής αιτήσεων για όσους επλήγησαν από τον σεισμό της 27ης Σεπτεμβρίου 2021 και επιθυμούν να λάβουν στήριξη μέσω της πλατφόρμας arogi.gov.gr. Ως προθεσμία υποβολής ή τροποποίησης των αιτήσεων ορίστηκε η 14η Φεβρουαρίου 2022, ενώ με νεότερες αποφάσεις η προθεσμία παρατάθηκε ως και την 28η Φεβρουαρίου 2022.

Αυτό αποδεικνύει ότι η Κυβέρνηση διαρκώς επικαιροποιεί και βελτιώνει το ρυθμιστικό πλαίσιο, με γνώμονα τη στήριξη όλων των πολιτών.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Κεγκέρογλου, έχετε τον λόγο για τη δευτερολογία σας.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Πράγματι, κύριε Υπουργέ, έχω υποβάλει πάρα πολλές ερωτήσεις, γιατί είναι πάρα πολλά τα προβλήματα που δεν έχουν λυθεί με αποφάσεις και κανόνες που θα δώσουν τη δυνατότητα σε αυτούς που επλήγησαν να αποζημιωθούν.

Βεβαίως, όλα αυτά που είπατε, που κάθε φορά έχετε την καλοσύνη να μας ενημερώνετε, ισχύουν. Όμως ταυτόχρονα θέλω να καταλάβετε ότι ισχύουν και κάποια προβλήματα. Αν κάθε φορά που είμαστε εδώ δεν λύνουμε τουλάχιστον ένα, αυτά συσσωρεύονται και παραμένουν.

Ένα πρόβλημα, λοιπόν, συγκεκριμένο που σας θέτω είναι το εξής: Η λογική που επικράτησε για την ΑΑΔΕ και έστειλε τα e-mail σε όλο τον κόσμο με τα «πράσινα» κτήρια είναι ότι, αν ένα κτήριο είναι «πράσινο» -δηλαδή άντεξε γιατί είναι σύγχρονο, έχει μικρορωγμές, έχει ζημιές μέχρι 10.000 που μπορούν να επισκευαστούν-, δεν έχει ζημιά στην οικοσκευή. Αυτή την αυθαίρετη συσχέτιση έκανε η ΑΑΔΕ. Είναι πέρα για πέρα λάθος. Και επειδή η αίτηση είναι μία, απορρίπτει τα αιτήματα για την οικοσκευή. Δεν είναι έτσι.

Το κτήριο το σύγχρονο, που είναι κτισμένο σύμφωνα με τους αντισεισμικούς κανόνες, πάλλεται, αντέχει και είναι αυτό το οποίο ζητάμε με την κατασκευή ενός κτηρίου με σύγχρονο κανονισμό. Δεν ισχύει, όμως, το ίδιο για την οικοσκευή, η οποία από όποια πλευρά και να την πιάσεις -για να μην αναφέρομαι συγκεκριμένα στα ζητήματα αυτά- ενδέχεται να έχει από μικρές έως πολύ μεγάλες ζημιές. Είναι τελείως διαφορετικό το κριτήριο για την οικοσκευή από ό,τι σε ένα κτήριο αντισεισμικό. Δεν γίνεται αυτό το πράγμα. Η ΑΑΔΕ, λοιπόν, πρέπει να απαντήσει γιατί απορρίπτει τις αιτήσεις αυτές.

Το δεύτερο που σας είπα είναι ότι υπήρξε μια πρόοδος με το arogi, όπως συστήθηκε, αλλά υπήρχαν και προβλήματα. Γιατί δεν απαίτησε από την αρχή να υπάρχει το χαρτί της αυτοψίας, ούτως ώστε να υπάρξει αμέσως αλλαγή του ονόματος και να είναι ίδιο με αυτόν που είναι στο Ε9 δηλωμένος; Δεν υπογράφηκε κανένα συμβόλαιο την ώρα που πήγε το κλιμάκιο. Ρωτούσε: «Πώς λέγεσαι;». Στην πόρτα ήταν, άνοιξαν, μπήκε μέσα και έγραφε εκ του προχείρου, αλλά δεν φταίει ο ίδιος.

Πρέπει να τα λύσουμε. Εγώ λέω ότι έστω φταίει και ο ίδιος, πρέπει να τα λύσουμε αυτά, πρέπει να βρεθεί τρόπος. Για να βρεθεί, λοιπόν, ένας τρόπος να λυθούν, να διορθωθούν όλα αυτά -έτσι;-, γιατί υπάρχει το Ε9 που είναι η βάση του Υπουργείου Οικονομικών και δεν μπορεί να αλλάξει αυτό, και να διορθωθούν από το Υπουργείο Υποδομών και οι εκθέσεις αυτοψίας να μπουν στο σωστό όνομα, θα πρέπει να δοθεί και εντολή για αυτή τη διαδικασία, αλλά και παράταση. Αυτό ζητάμε. Μέχρι πότε πρέπει να δοθεί παράταση; Ούτως η άλλως, έπρεπε να είναι μέχρι το διάστημα που είναι έκτακτη ανάγκη. Πώς είναι, δηλαδή, μέχρι 28 Μαρτίου έκτακτη ανάγκη και αίτηση δεν μπορείς να υποβάλεις; Αυτά τα δύο νομίζω ότι θα έπρεπε να συνδυάζονται.

Σας ευχαριστώ. Αν έχετε σε αυτά απαντήσεις, αλλιώς θα έρθουμε ξανά, να δούμε τι θα κάνουμε.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε τον λόγο για τη δευτερολογία σας.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Κύριε συνάδελφε, θα πρέπει να επισημάνω ότι οι αιτήσεις στην πλατφόρμα arogi.gov.gr μπορούν να υποβάλλουν συγκεκριμένες κατηγορίες δικαιούχων.

Οι κατηγορίες αυτές είναι οι εξής: Πρώτον, πληγέντες από τον σεισμό που δεν κατάφεραν να ολοκληρώσουν την αίτησή τους, εξαιτίας διαδικαστικών ζητημάτων που αφορούν αλλαγές οι οποίες έχουν επέλθει στη δήλωση της ακίνητης περιουσίας τους. Δεύτερον, πληγέντες από τον σεισμό που επιθυμούν να επικαιροποιήσουν ή να αναθεωρήσουν ή ακόμα και να ανακαλέσουν την αίτησή τους. Τρίτον, πληγέντες από τον σεισμό που δεν κατάφεραν να υποβάλουν αίτηση κατά τις δύο φάσεις υποβολής αιτήσεων στην πλατφόρμα και επιθυμούν να υποβάλουν μετά και την ολοκλήρωση του ελέγχου από τις αρμόδιες υπηρεσίες του Υπουργείου Υποδομών και Μεταφορών.

Παράλληλα με την αίτηση, για την πληρωμή των ενισχύσεων οι δικαιούχοι υποβάλλουν το δελτίο επανελέγχου του ακινήτου από τις αρμόδιες υπηρεσίες του Υπουργείου Υποδομών και Μεταφορών και το δελτίο ταχείας αυτοψίας του ακινήτου από τις αρμόδιες υπηρεσίες του Υπουργείου Υποδομών και Μεταφορών.

Θα πρέπει να σας ενημερώσω ότι στις 2 Φεβρουαρίου 2022 ολοκληρώθηκε η ενδέκατη καταβολή αποζημιώσεων στους δικαιούχους κρατικής αρωγής. Σας αναφέρω αναλυτικά τα ποσά που πιστώθηκαν στους λογαριασμούς των δικαιούχων:

Τριακόσιοι εξήντα οκτώ δικαιούχοι έλαβαν ποσό 2.972.477,86 ευρώ ως προκαταβολή στεγαστικής συνδρομής. Διακόσιοι ογδόντα έξι δικαιούχοι έλαβαν ποσό 987.568,99 ευρώ ως αποζημίωση οικοσκευής. Το συνολικό ποσό ανέρχεται σε 3.960.046,85 ευρώ και αφορά τετρακόσιους πενήντα πέντε μοναδιαίους ΑΦΜ.

Ταυτόχρονα, για την αποζημίωση και στήριξη των πληγέντων στις σεισμόπληκτες περιοχές της Κρήτης έχουν διατεθεί μέχρι σήμερα 44.941.165,16 ευρώ σε τέσσερις χιλιάδες εννιακόσιους εβδομήντα εννέα πολίτες που υπέβαλαν σχετικές αιτήσεις.

Επίσης, στις αρχές του μήνα, την 1η Φεβρουαρίου, δημοσιεύθηκε η πρώτη απόφαση προκαταβολής για τη χορήγηση ενίσχυσης με τη μορφή προκαταβολής για την αποζημίωση των πληγέντων από τους σεισμούς της 24ης Ιουλίου και 27ης Σεπτεμβρίου 2021 σε περιοχές της Περιφερειακής Ενότητας Ηρακλείου της Περιφέρειας Κρήτης, συνολικού ποσού 127.525,47 ευρώ, η οποία καταβλήθηκε σε είκοσι τρεις δικαιούχους.

Η διαδικασία για την πληρωμή και των υπόλοιπων δικαιούχων θα συνεχιστεί ανάλογα με την πορεία διασταύρωσης των απαιτούμενων δικαιολογητικών ταχείας αυτοψίας ή επανελέγχου και των αιτήσεων που υποβάλλονται.

Η Κυβέρνηση, μέσα σε ένα πλαίσιο στενής συνεργασίας με όλους τους εμπλεκόμενους -Υπουργεία, τοπική αυτοδιοίκηση και παραγωγικούς φορείς-, συνεχίζει με τους ίδιους εντατικούς ρυθμούς, όπως από την πρώτη στιγμή, την υλοποίηση των μέτρων για τις περιοχές που επλήγησαν από τις φυσικές καταστροφές και όπως κάναμε και στην πρώτη αίτηση, που ήταν μέχρι τις 15 Νοεμβρίου, και δώσαμε παρατάσεις για μέχρι 14 Φεβρουαρίου και μετά δεύτερη παράταση μέχρι 28 Φεβρουαρίου, θα επανεξετάσουμε το αίτημα που κάνατε προηγουμένως και θα σας απαντήσουμε στις επόμενες ημέρες.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Καλώς. Ευχαριστούμε τον κύριο Υπουργό.

Συνεχίζουμε με τη δωδέκατη με αριθμό 440/18-2-2022 επίκαιρη ερώτηση δεύτερου κύκλου του Βουλευτή Λάρισας του Συνασπισμού Ριζοσπαστικής Αριστεράς κ. Βασιλείου Κόκκαλη προς τον Υπουργό Οικονομικών, με θέμα: «“AΡΙΑΔΝΗ” θεομηνία για εκατοντάδες χιλιάδες αγρότες - ιδιοκτήτες ενυπόθηκης παραγωγικής γης».

Στην επίκαιρη ερώτηση θα απαντήσει ο Υφυπουργός Οικονομικών κ. Βεσυρόπουλος.

Κύριε Κόκκαλη, έχετε το λόγο για την πρωτολογία σας.

**ΒΑΣΙΛΕΙΟΣ ΚΟΚΚΑΛΗΣ:** Ευχαριστώ, κύριε Πρόεδρε.

Κύριε Υπουργέ, τους τελευταίους δύο μήνες έχουμε ένα μπαράζ δικαστικών διώξεων σε χιλιάδες αγρότες και κτηνοτρόφους. Οι διώξεις αυτές προέρχονται από τον εκπρόσωπο της «Ενιαίας Ειδικής Εκκαθάρισης» και αφορούν κατά μείζον το κακό κομμάτι της Αγροτικής Τράπεζας, η οποία πουλήθηκε το 2012. Αφορά δάνεια αγροτών, κτηνοτρόφων είτε με είτε χωρίς την εγγύηση του ελληνικού δημοσίου. Αφορά, κύριε Υπουργέ, δάνεια τα οποία η ίδια η Αγροτική Τράπεζα το 2004 σε διαφημιστικό φυλλάδιό της είχε παραδεχθεί ότι, ναι, έβαζε πανωτόκια στα δάνεια των αγροτών.

Ταυτόχρονα, σύμφωνα με τον ειδικό εκκαθαριστή, με δημόσιο πλειοδοτικό διαγωνισμό θα μεταβιβαστούν πολλά δάνεια σε ιδιώτες. Οπότε, καταλαβαίνετε, η αντιμετώπιση των δανειοληπτών με δάνεια τα οποία έχουν υποθήκες πιθανόν να είναι πολύ διαφορετική και έχουμε να κάνουμε με αγροτική γη. Η αγωνία είναι μεγάλη σε όλη την Ελλάδα. Οι διαταγές πληρωμής είναι καθημερινό φαινόμενο σε κτηνοτρόφους και αγρότες.

Ερωτάσθε:

Πρόκειται να αναλάβετε κάποια πρωτοβουλία ως Κυβέρνηση, προκειμένου να επανέλθουν οι ρυθμίσεις οι ευνοϊκές οι οποίες ίσχυαν για την ειδική εκκαθάριση, τη λεγόμενη «PQH», και η οποία προέβλεπε διαγραφή όλων των τόκων, διαγραφή τόκων υπερημερίας;

Προτίθεστε να αναλάβετε πρωτοβουλίες και για τα δάνεια με την εγγύηση του ελληνικού δημοσίου;

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ορίστε, κύριε Υπουργέ, έχετε τον λόγο.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Ευχαριστώ, κύριε Πρόεδρε.

Κύριε συνάδελφε, είναι δεδομένο ότι η Κυβέρνηση έχει πλήρη συναίσθηση των ιδιαιτεροτήτων που σχετίζονται με τις οικονομικές δυνατότητες των πολιτών και των επιχειρήσεων, οι οποίες δεν είναι ομοιογενείς, δεν είναι ίδιες. Πάντα επιδιώκουμε να υπάρχουν αντικειμενικά κριτήρια και κοινωνικό πρόσημο σε όλες τις παρεμβάσεις στήριξης που θεσμοθετούνται. Η λήψη μέτρων οικονομικής ενίσχυσης και η παροχή οικονομικών διευκολύνσεων στοχεύουν στη διατήρηση της κοινωνικής συνοχής. Αναδεικνύουν την πλήρη αντίληψη που έχει η Κυβέρνηση για τις δυσκολίες και τα προβλήματα που έχουν προκαλέσει οι συγκυρίες. Στόχος μας είναι να δώσουμε τον αναγκαίο χρόνο και τη δυνατότητα σε όλους τους πολίτες να εξυπηρετούν τις υποχρεώσεις τους, διαμορφώνοντας ένα ρεαλιστικό θεσμικό πλαίσιο.

Στην κατεύθυνση αυτή το Υπουργείο Οικονομικών έχει ήδη προβεί σε στοχευμένες ενέργειες και σε λήψη πλήθους μέτρων ανακούφισης και διευκόλυνσης των δανειοληπτών, με σκοπό την αντιμετώπιση του προβλήματος του ιδιωτικού χρέους. Οι ρυθμίσεις που ενεργοποιήθηκαν αφορούν στην ανακούφιση και διευκόλυνση των οφειλετών, συμπεριλαμβανομένων και των συνοφειλετών και εγγυητών, που έχουν περιέλθει σε δυσχέρεια αποπληρωμής των χρεών τους, είτε αυτά αφορούν σε ληξιπρόθεσμες οφειλές προς το δημόσιο, δηλαδή ΑΑΔΕ και ΕΦΚΑ, είτε αφορούν σε δανειακές υποχρεώσεις έναντι πιστωτικών ιδρυμάτων, δηλαδή τράπεζες και διαχειριστές δανείων.

Υπενθυμίζω τον ν.4738/2020 για τη ρύθμιση οφειλών, για την παροχή δεύτερης ευκαιρίας, που συνιστά ένα πάγιο και μόνιμο πλαίσιο αντιμετώπισης του χρέους νοικοκυριών και επιχειρήσεων. Ο νόμος αυτός αντικαθιστά όλα τα υφιστάμενα επιμέρους, έκτακτα και προσωρινά εργαλεία ρύθμισης οφειλών που υπήρχαν μέχρι σήμερα, όπως το πλαίσιο για τα υπερχρεωμένα νοικοκυριά, η προστασία πρώτης κατοικίας, ο εξωδικαστικός μηχανισμός, ο Πτωχευτικός Κώδικας και άλλα.

Ταυτόχρονα αποτελεί το κανονιστικό πλαίσιο για τη διευθέτηση του ιδιωτικού χρέους και οφειλών προς το δημόσιο, όπως η ΑΑΔΕ και ο ΕΦΚΑ, τις τράπεζες, τους διαχειριστές δανείων και λοιπούς ιδιώτες, στους οποίους περιλαμβάνονται, μεταξύ άλλων, προμηθευτές και εργαζόμενοι.

Σε ό,τι αφορά στα ζητήματα ρύθμισης οφειλών για αγροτικά δάνεια που βαρύνονται και τα οποία έχουν περιέλθει στη διαχείριση της «Ενιαίας Ειδικής Εκκαθάρισης PQH», θα σας απαντήσω στη δευτερολογία μου.

**ΠΡΟΕΔΡΕΥΩΝ (Γεώργιος Λαμπρούλης):** Καλώς. Ευχαριστούμε τον κύριο Υπουργό.

Ορίστε, κύριε Κόκκαλη, έχετε τον λόγο για τη δευτερολογία σας.

**ΒΑΣΙΛΕΙΟΣ ΚΟΚΚΑΛΗΣ:** Κύριε Υπουργέ, σας άκουσα με όλο τον σεβασμό. Όχι ότι αυτά που είπατε δεν είναι σημαντικά, αλλά η δευτερολογία έχει νόημα, γιατί η ερώτηση αφορά τα δάνεια των αγροτών και των κτηνοτρόφων. Μου αναφέρατε το νομοθετικό πλαίσιο του 2020, που αναφέρει όλες γενικά τις οφειλές. Όμως, επειδή υπάρχει μια ιδιαιτερότητα στα αγροτικά δάνεια, καθότι υπήρχε υπερχρέωση, αλλά και στα δάνεια με την εγγύηση του ελληνικού δημοσίου, θα σας βοηθήσω με δύο έγγραφα.

Το πρώτο είναι Δεκέμβριος του 2019, όταν ο κ. Ζαββός από αυτό εδώ τα Βήμα, αναφερόμενος στις ρυθμίσεις που είχαν συμφωνηθεί το 2018, κάνει λόγο για ευνοϊκές ρυθμίσεις. Συγκεκριμένα αναφέρεται: «Είναι ένα πλαίσιο που παρέχει μια ευελιξία για διευθέτηση βιώσιμων ρυθμίσεων. Προβλέπει συγκεκριμένες και ευνοϊκές ρυθμίσεις, όπως διαγραφή τόκων υπερημερίας δανείων, διαγραφή τόκων κεφαλαίων, διαγραφή λογιστικού υπολοίπου, εκατόν είκοσι δόσεις.». Και καταλήγει: «Τώρα, η ημερομηνία αυτή -γιατί αυτή είναι η ερώτησή σας-, η ημερομηνία λήξης 31-12-2019, αναμένεται να ανανεωθεί.».

Δυστυχώς δεν ανανεώθηκε. Κάλλιο αργά, παρά ποτέ!

Προτίθεστε να αναλάβετε σχετική πρωτοβουλία, ώστε να επανέλθει αυτό το ευνοϊκό πρόγραμμα για αγρότες και κτηνοτρόφους; Τουλάχιστον να δεσμευθείτε.

Δεύτερον, καταθέτω και στα Πρακτικά, για να είναι εις γνώσιν σας, έγγραφο του ειδικού εκκαθαριστή ότι δεν αποτελούσαν κρατική ενίσχυση -σημαντικό θέμα- αυτές οι ρυθμίσεις των δανείων, διότι προέβλεπαν και διαγραφή όλων των τόκων, είτε είναι υπερημερίας είτε είναι λογιστικοί, και κατά περίπτωση και διαγραφή και του κεφαλαίου. Οπότε καταλαβαίνουμε όλοι, κύριε Υπουργέ, ότι πρόκειται για ρυθμίσεις οι οποίες ουσιαστικά θα ελάφρυναν τον αγροτικό κόσμο και τον κτηνοτροφικό.

Τα προσκομίζω τουλάχιστον για να υπάρξει δέσμευση από την Κυβέρνηση ή βούληση ότι τα αγροτικά δάνεια και τα κτηνοτροφικά θα τύχουν όχι μιας ιδιαίτερης μεταχείρισης, αλλά μιας μεταχείρισης που πραγματικά αξίζει και αυτή είναι η ελάφρυνση των ανθρώπων του πρωτογενούς τομέα.

(Στο σημείο αυτό ο Βουλευτής του ΣΥΡΙΖΑ κ. Βασίλειος Κόκκαλης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Κόκκαλη.

Κύριε Υπουργέ, έχετε τον λόγο για τη δευτερολογία σας.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Κύριε συνάδελφε, για τα ζητήματα που έχετε θέσει σημειώνω τα εξής: Πρώτον, στις 4-4-2016 διορίστηκε ως ενιαίος ειδικός εκκαθαριστής των χρηματοπιστωτικών ιδρυμάτων υπό ειδική εκκαθάριση, συμπεριλαμβανομένης και της Συνεταιριστικής Τράπεζας Δωδεκανήσου η εταιρεία «PQH Ενιαία Ειδική Εκκαθάριση Α.Ε.», η οποία, σύμφωνα με τον νόμο, έχει την ευθύνη για τη διαχείριση των περιουσιακών στοιχείων των εν λόγω ιδρυμάτων βάσει του υφιστάμενου ειδικού κανονιστικού πλαισίου και των συναφών αποφάσεων των εποπτικών αρχών.

Δεύτερον, η αρμοδιότητα του ειδικού εκκαθαριστή, με βάση τη νομοθεσία, είναι η επωφελής για τους πιστωτές των υπό ειδική εκκαθάριση χρηματοπιστωτικών ιδρυμάτων διαχείριση και ρευστοποίηση της πτωχευτικής περιουσίας τους.

Τρίτον, υπενθυμίζεται ότι οι βασικότεροι πιστωτές της ενιαίας εκκαθάρισης είναι οι πρώην εργαζόμενοι των υπό ειδική εκκαθάριση χρηματοπιστωτικών ιδρυμάτων, το Ταμείο Χρηματοπιστωτικής Σταθερότητας, το Ταμείο Εγγύησης Καταθέσεων και Επενδύσεων και το ελληνικό δημόσιο.

Τέταρτον, προκειμένου να εξυπηρετηθούν οι ανάγκες των πιστωτών, ο ενιαίος ειδικός εκκαθαριστής επεξεργάζεται και υλοποιεί συννόμως διαδικασίες εκποίησης επί των στοιχείων ενεργητικού και ιδίως επί των πάσης φύσεως και αντικειμένου χαρτοφυλακίων δανειακών απαιτήσεων των υπό ειδική εκκαθάριση χρηματοπιστωτικών ιδρυμάτων, εφαρμόζοντας το ισχύον κανονιστικό πλαίσιο.

Πέμπτον, μέσα σε αυτό το πλαίσιο τα υπό ειδική εκκαθάριση χρηματοπιστωτικά ιδρύματα, στα οποία συμπεριλαμβάνεται και η Αγροτική Τράπεζα της Ελλάδος υπό ειδική εκκαθάριση, εξετάζουν τη μεταβίβαση χαρτοφυλακίου δανειακών απαιτήσεων τηρώντας απαρέγκλιτα όλες τις προβλεπόμενες νόμιμες προϋποθέσεις και με γνώμονα πάντοτε τη μεγιστοποίηση του προϊόντος της ειδικής εκκαθάρισης των χρηματοπιστωτικών ιδρυμάτων.

Έκτον, και σημαντικότερο, από τη διαδικασία της μεταβίβασης δανειακών απαιτήσεων έχουν εξαιρεθεί: το σύνολο των δανειακών απαιτήσεων επί των εκ του νόμου καθοριζομένων ως αγροτικών δανείων των φυσικών και νομικών προσώπων οφειλετών, καθώς και το σύνολο των δανειακών απαιτήσεων με οφειλέτριες τις αγροτικές συνεταιριστικές οργανώσεις όλων των βαθμίδων.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε, κύριε Υπουργέ.

Συνεχίζουμε με την τρίτη με αριθμό 451/21-2-2022 επίκαιρη ερώτηση πρώτου κύκλου του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκηπρος την Υπουργό Πολιτισμού και Αθλητισμού,με θέμα: «Για την επιχείρηση παράδοσης του Ολυμπιακού Κέντρου Αντισφαίρισης του ΟΑΚΑ σε ιδιωτικά συμφέροντα».

Στην επίκαιρη ερώτηση θα απαντήσει ο Υφυπουργός Πολιτισμού και Αθλητισμού κ. Ελευθέριος Αυγενάκης.

Κύριε Συντυχάκη, έχετε τον λόγο για δύο λεπτά.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ, κύριε Πρόεδρε.

Κύριε Υπουργέ, στις 28-12-21, στο πλαίσιο του κυβερνητικού σχεδίου «ΟΑΚΑ 2.0», η διοίκηση του ΟΑΚΑ ανακοίνωσε πλειοδοτικό διαγωνισμό για την εκμίσθωση του συνόλου του Ολυμπιακού Κέντρου Αντισφαίρισης εβδομήντα στρεμμάτων για τριάντα πέντε χρόνια. Δηλαδή ο Οργανισμός Διαχείρισης του ΟΑΚΑ, που υπάρχει ακριβώς για τη λειτουργία και την αξιοποίηση των ολυμπιακών εγκαταστάσεων ως δημόσιας περιουσίας, παραδίδει περιουσία του ελληνικού λαού στα μεγάλα ιδιωτικά συμφέροντα με σύμβαση παραχώρησης, προφανώς με κυβερνητική εντολή, δηλαδή δική σας ως Υφυπουργού Αθλητισμού.

Κατ’ αρχάς είναι απορίας άξιο αν υπάρχει έγκριση της νομικής υπηρεσίας του ΟΑΚΑ και της αντίστοιχης του Υπουργείου που προΐσταστε, διότι εδώ πρόκειται για καραμπινάτη, αισχρή, φωτογραφική ιδιωτικοποίηση. Πρώτον, το τίμημα της μηνιαίας μίσθωσης από τον ιδιώτη είναι μόλις 15.000 ευρώ τον μήνα, όταν το ΟΑΚΑ από τα μισθώματα του τένις έχει έσοδα συνολικά 31.000 ευρώ τον μήνα.

Η διακήρυξη προβλέπει, θα έλεγα με θρασύτητα, πιθανή αύξηση του μισθώματος μετά το δωδέκατο έτος με 10% των κερδών, ως αυτά θα προκύπτουν από τις εγκεκριμένες οικονομικές καταστάσεις του μισθωτή. Όχι μόνο δεν προβλέπεται καμμία προκαταβολή για τον οργανισμό, καμμία άμεση οικονομική ωφέλεια για το ΟΑΚΑ από την ιδιωτικοποίηση -τι ιδιωτικοποίηση θα ήταν άλλωστε!-, αλλά το ΟΑΚΑ θα κληθεί να αποζημιώνει τον μελλοντικό μισθωτή για τους ήδη υπάρχοντες μισθωτές στις εγκαταστάσεις του τένις, δεδομένου ότι δεν θα μπορεί να κάνει χρήση των συγκεκριμένων χώρων έως την παράδοσή τους σε αυτόν. Με απλά λόγια, το κράτος χρηματοδοτεί ιδιώτες για να αξιοποιήσουν την περιουσία του ελληνικού λαού προς όφελός τους. Ακόμα και η σύνδεση του τένις με το δίκτυο του φυσικού αερίου θα πραγματοποιηθεί με δαπάνες του ΟΑΚΑ.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Δεύτερον, ο υποψήφιος ιδιώτης επενδυτής δεν θα βάλει ούτε ευρώ από την τσέπη του για τις προβλεπόμενες εργασίες αναβάθμισης και συντήρησης. Θα μου πείτε ότι στη διακήρυξη προβλέπεται να καταβάλει ο ιδιώτης για την αναβάθμιση και τη συντήρηση του αθλητικού κέντρου 5 εκατομμύρια ευρώ. Και σας ρωτώ το εξής: Από την τσέπη του θα τα βάλει; Όχι, βέβαια! Τα έργα αυτά θα γίνουν με χρήματα του ελληνικού λαού και από τα 2,5 δισεκατομμύρια του Ταμείου Ανάκαμψης που προορίζονται για το σχέδιο «Ελλάδα 2.0», ενώ η Κυβέρνηση χαρίζει στον επενδυτή τα 56 εκατομμύρια ευρώ, την ώρα που εδώ και δύο χρόνια πανδημίας δεν υπάρχει καμμία ενίσχυση του δημόσιου συστήματος υγείας, της παιδείας και των άλλων κοινωνικών δομών. Τα χρήματα, δηλαδή, της αναβάθμισης δεν θα τα βάλει ο μισθωτής, αλλά το Ταμείο Ανάκαμψης, το οποίο με τη σειρά του τα έχει πάρει από τις τσέπες των λαών, από τον λαό μας.

Αυτά από μόνα τους αποδεικνύουν ότι έχει στηθεί ένας ολόκληρος μηχανισμός κλοπής δημόσιου χρήματος από το Ταμείο Ανάκαμψης και μοιράσματος προς τα μεγάλα ιδιωτικά συμφέροντα για τη σωτηρία, υποτίθεται, της ελληνικής οικονομίας από την πανδημία.

Τελειώνοντας, σε πρώτη φάση παραχωρείται το κέντρο αντισφαίρισης ανοίγοντας τον δρόμο σε δεύτερο χρόνο, με βάση τα δικά σας λεγόμενα, και για τις υπόλοιπες εγκαταστάσεις του ΟΑΚΑ. Άλλωστε, πρόσφατα η διοίκηση του ΟΑΚΑ όρισε με απευθείας ανάθεση δύο ανεξάρτητους εκτιμητές για την εκτίμηση του ποσού εκμίσθωσης των εγκαταστάσεων του κλειστού γηπέδου μπάσκετ, που και αυτό περιλαμβάνεται στα έργα του Ταμείου Ανάκαμψης, και του ποδηλατοδρομίου.

**ΠΡΟΕΔΡΕΥΩΝ (Γεώργιος Λαμπρούλης):** Και με αυτό να ολοκληρώσετε, κύριε Συντυχάκη.

**ΕΜΜΑΝΟΥΗΛ ΣΥΝΤΥΧΑΚΗΣ:** Κλείνω, λοιπόν, με τα εξής ερωτήματα, κύριε Υφυπουργέ:

Τι μέτρα θα λάβετε, ώστε να σταματήσει κάθε ενέργεια ιδιωτικοποίησης των εγκαταστάσεων του ΟΑΚΑ και, δεύτερον, ώστε να παραδοθούν οι ολυμπιακές εγκαταστάσεις του τένις στην ομοσπονδία, στα σωματεία, στη νεολαία και στους πολίτες των δήμων για άσκηση και αναψυχή;

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Καλώς.

Ορίστε, κύριε Υπουργέ, έχετε τον λόγο.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, χαίρομαι που μου τέθηκε η ερώτηση για την αξιοποίηση, επιτρέψτε μου να διορθώσω, του Ολυμπιακού Κέντρου Αντισφαίρισης, του Ολυμπιακού Αθλητικού Κέντρου Αθηνών «Σπύρος Λούης», διότι μου δίνεται μια εξαιρετική πάσα να καταστήσω ξεκάθαρα όλα τα στοιχεία που αφορούν τη διακήρυξη αυτού του μεγαλόπνοου έργου και να μπει ένα τέλος σε αυτή την παραπληροφόρηση που βλέπω ότι καλλιεργείτε και εσείς προσωπικά αλλά και το κόμμα σας, κρίνοντας βέβαια από την ερώτηση και από το περιεχόμενό της, αλλά και από τη σωρεία ανακριβειών τις οποίες θέσατε.

Όμως, ας ξεκινήσουμε με μια παραδοχή. Το ΟΑΚΑ αποτελεί τη ναυαρχίδα των αθλητικών υποδομών της χώρας μας, κάτι στο οποίο νομίζω πως συμφωνούμε όλοι. Επίσης, συμφωνούμε στο ότι οι ολυμπιακές εγκαταστάσεις θα πρέπει να αξιοποιούνται από την αθλητική οικογένεια αλλά και από τους πολίτες της περιοχής. Όμως, υπάρχει μια χαοτική διαφορά μεταξύ μας όσον αφορά στην αντίληψη για το πώς μπορεί να επιτευχθεί αυτό.

Αλήθεια, κύριοι συνάδελφοι, έχετε αναρωτηθεί ποια ήταν η αθλητική δραστηριότητα της εγκατάστασης την τελευταία δεκαετία; Θα σας απαντήσω. Από το 2012 έως και το 2019 δεν είχε πραγματοποιηθεί καμμία εθνική αθλητική διοργάνωση. Μιλάμε για την απόλυτη εσωστρέφεια, για την απόλυτη εγκατάλειψη. Εγκαταστάσεις που θα μπορούσαν να είναι βιτρίνα για τον ελληνικό αθλητισμό δεν αξιοποιούνταν ούτε καν για μεγάλες εγχώριες διοργανώσεις, ακόμη και από την ομοσπονδία, την οποία επικαλεστήκατε και η οποία για πάρα πολλά χρόνια είχε την ίδια, μόνιμη διοίκηση.

Το 2020 και το 2021 πραγματοποιήθηκαν τα δύο Πανελλήνια Πρωταθλήματα Τζούνιορ, που είναι μεσαίας εμβέλειας διοργανώσεις, και προκάλεσε θετική αίσθηση σε όλους με τις εγκαταστάσεις, γιατί επιτέλους κάτι έγινε μετά από δέκα ολόκληρα χρόνια αχρηστίας. Φυσικά δεν μας τιμά καθόλου αυτή η κατάσταση. Και βέβαια όταν δεν διεξάγεις αθλητικές διοργανώσεις και βασίζεσαι μοιραία στις συνδρομές των σωματείων και μια κρατική επιχορήγηση, καταλαβαίνει κανείς πόσο εύκολο είναι να επιβιώσει ή πόσο δύσκολο, για την ακρίβεια, είναι να επιβιώσει αυτή η εγκατάσταση.

Για να έχετε εικόνα και να είστε ακριβής άλλη φορά, σας αναφέρω ότι τα ετήσια λειτουργικά έξοδα της εγκατάστασης ήταν 230.000 ευρώ, ετησίως. Δεν κυλούσαν στον αυτόματο, ξέρετε, οι εγκαταστάσεις αντισφαίρισης, αλλά είχαν δαπάνες και μάλιστα σημαντικές, χωρίς ανταποδοτικά οφέλη.

Γνωρίζετε ότι, παρά τις τεράστιες λειτουργικές δυσκολίες, όπως όλο το συγκρότημα του ΟΑΚΑ έτσι και οι εγκαταστάσεις αντισφαίρισης δεν είχαν υποστεί καμμία απολύτως εργασία συντήρησης από το 2004 μέχρι σήμερα; Γνωρίζετε ότι, παρά τις τεράστιες ανάγκες, οι φθορές ήταν ορατές ακόμα και με γυμνό μάτι; Στα λόγια ακούγονται όλα ωραία, ότι μπορούν να γίνουν. Το λέει άλλωστε και η λαϊκή παροιμία: «Ο Μανώλης με τα λόγια χτίζει ανώγια και κατώγια.». Ειδικά από την παράταξή σας έχουμε μάθει και τις μεμψιμοιρίες και τα ευχολόγια.

Η Κυβέρνησή μας έχει μάθει όμως να απαντά στις προκλήσεις με πράξεις, έργα, αλλά κυρίως τολμηρές αποφάσεις. Μέσα σε δυόμισι χρόνια καταφέραμε να αντιμετωπίσουμε προβλήματα που έπρεπε να είχαν αντιμετωπιστεί χρόνια πριν. Δώσαμε ξανά ζωή στις αθλητικές μας υποδομές και προχωράμε με όραμα, με σχέδιο, με προγραμματισμό για την αξιοποίηση όλων των αθλητικών εγκαταστάσεων.

Θα μιλήσω πιο συγκεκριμένα για το Ολυμπιακό Αθλητικό Κέντρο Αντισφαίρισης με τα δεκαέξι γήπεδα τένις. Τρέξαμε ανοικτό μειοδοτικό διαγωνισμό το 2020, ο οποίος και ολοκληρώθηκε γρήγορα. Και τότε πάλι γκρινιάζατε και λέγατε τα δικά σας και τότε μισθώθηκαν εγκαταστάσεις στην εταιρεία «ΣΤΑΔΙΟ 2020 Α.Ε.» για δύο ολόκληρα χρόνια, όπως επέτρεπε ο νόμος. Έχουν γίνει σημαντικές εργασίες αναβάθμισης σε αυτά τα δύο χρόνια, οι οποίες και συνεχίζονται και περνούν τις 200.000 ευρώ. Αναφέρω μερικές, για να ξέρετε: ηλεκτροφωτισμοί γηπέδων, περιβάλλων χώρος των κτηρίων και επισκευές σε ηλεκτρομηχανολογικά, επισκευές και εκσυγχρονισμός αρχιτεκτονικών, πλήρης ανακατασκευή του κυλικείου της εγκατάστασης, συντηρήσεις, επισκευές και νέος εξοπλισμός υπαίθριων γηπέδων.

Παράλληλα η αξιοποίηση αποδίδει ήδη, αυτή η μικρή αξιοποίηση που έγινε τα δύο τελευταία χρόνια, αφού υπάρχει θετικό πρόσημο. Από το 2019 που η εγκατάσταση εμφάνιζε ζημιά 560.000 ευρώ, το 2021 έχουμε ένα κέρδος της τάξεως των 200.000 ευρώ επιπλέον των έργων αναβάθμισης που υλοποιούνται. Και σήμερα, με το σχέδιο που έχουμε θέσει σε εφαρμογή για το τένις, ατενίζουμε για πρώτη φορά το μέλλον με αισιοδοξία.

Θα σας μιλήσω στη δευτερολογία μου αναλυτικά για όλα αυτά που έχουμε δρομολογήσει και που φυσικά δεν έχουν καμμία σχέση με αυτά που περιγράψατε. Και σας παρακαλώ τουλάχιστον ακούστε. Άλλωστε εσείς στον «Ριζοσπάστη» θα γράφετε ό,τι εσείς θέλετε, άσχετα από αυτά που σας απαντούμε. Έστω και για λίγο προσέξτε, σας παρακαλώ, ειδικά στη δευτερολογία μου όλα αυτά που πραγματικά συμβαίνουν και θα σας παραδώσω και εγγράφως τη δευτερολογία μου.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Συντυχάκη, έχετε τον λόγο για τη δευτερολογία σας.

**ΕΜΜΑΝΟΥΗΛ ΣΥΝΤΥΧΑΚΗΣ:** Κύριε Υπουργέ, μιλήσατε για τολμηρές αποφάσεις, αλλά δεν μας απαντήσατε. Έχετε την έγκριση της νομικής υπηρεσίας του ΟΑΚΑ ή της νομικής υπηρεσίας του Υπουργείου σας; Δώστε μια απάντηση.

Τα όσα συμβαίνουν με τις εγκαταστάσεις του ΟΑΚΑ είναι μέρος ενός συνολικότερου σχεδίου για την Αττική, και ιδιαίτερα για την περιοχή του Αμαρουσίου, που έχει ως στόχο να προσφέρει κέρδη σε επιχειρηματίες, σε πολυεθνικές, μέσω πολύπλευρων δραστηριοτήτων μάλιστα, αγορές, τζόγος, ψυχαγωγία, πεντάστερα ξενοδοχεία, άθληση επί πληρωμή.

Ειδικά για το Ολυμπιακό Συγκρότημα οι κυβερνήσεις και του ΣΥΡΙΖΑ και η δικιά σας έχουν δέσμευση απέναντι στην Ευρωπαϊκή Ένωση από το μνημονιακό συμβόλαιο το 2019.

Και επειδή μας είπατε ότι παραπληροφορούμε, είναι ή δεν είναι αλήθεια ο λεγόμενος «οδικός χάρτης για το ΟΑΚΑ», που προβλέπει να μετατραπεί σε ένα αξιόλογο περιουσιακό στοιχείο, προκειμένου να πουληθεί με καλύτερους όρους, αφού η υπαγωγή του στο ΤΑΙΠΕΔ δεν απέδωσε τα προβλεπόμενα;

Είναι ή δεν είναι αλήθεια ότι ετοιμάζεστε για εμπορικές χρήσεις, αλλάζοντας τη λειτουργία, που προέβλεπε μόνο αθλητικές χρήσεις;

Είναι ή δεν είναι αλήθεια ότι επιχειρείτε να αλλάξει το χωροταξικό του σχέδιο, δηλαδή να υπάρχει δυνατότητα να χτιστούν νέες εγκαταστάσεις;

Αυτό τον οδικό χάρτη τον υπέγραψε, βέβαια, ο ΣΥΡΙΖΑ και τον εφαρμόζετε κατά γράμμα εσείς, η Κυβέρνηση της Νέας Δημοκρατίας. Μάλιστα, οι εξαγγελίες του Πρωθυπουργού για το σχέδιο «ΟΑΚΑ 2.0» ήταν ξεκάθαρες εξαρχής, ότι η ανάπλαση του ΟΑΚΑ θα έχει και δημοσιονομικό αποτύπωμα, με κινητοποίηση σημαντικών κεφαλαίων.

Άρα, λοιπόν, η συγκεκριμένη διακήρυξη έχει χαρακτηριστικά πλήρους και σκανδαλώδους ιδιωτικοποίησης του ΟΑΚΑ, ναι ή όχι; Και αφού το απαξίωσαν όλες οι κυβερνήσεις -αυτό που είπατε, ότι δεν έγιναν αθλητικές δραστηριότητες-, αφού το απαξιώσατε, το εγκαταλείψατε, το υποχρηματοδοτήσατε, έρχεστε τώρα και προβάλλετε την ιδιωτικοποίηση ως λύση στο πρόβλημα. Γνωστό το κόλπο και όχι μόνο για το ΟΑΚΑ, αλλά και όλες τις επιχειρήσεις στρατηγικής σημασίας, που κάποτε ήταν κερδοφόρες, τις απαξιώσατε και τις πουλήσετε μετά.

Εδώ και χρόνια έχουν να γίνουν προσλήψεις διοικητικού και τεχνικού προσωπικού, με εξαίρεση τη μετάταξη των υπαλλήλων του ΟΔΙΕ το 2016, την ίδια στιγμή που, λόγω κινητικότητας, φεύγει προσωπικό από το ΟΑΚΑ. Και γι’ αυτό στήσατε το παιχνίδι από το 2020, όταν χαρίσατε το τένις στον σημερινό μισθωτή -γνωστή εταιρεία-, προετοιμάζοντας το έδαφος για όσα θα ακολουθήσουν στην επόμενη φάση.

Η διακήρυξη του πλειοδοτικού διαγωνισμού φωτογραφίζει αυτή την εταιρεία. Το μαρτυρούν τα απαιτούμενα κριτήρια επάρκειας στην παράγραφο 7.3. Ας μην κάθομαι να τα αναλύσω ένα προς ένα. Άρα ο στόχος ήταν να διαμορφώσετε έναν υποψήφιο αγοραστή του τένις συνολικά για τριάντα πέντε χρόνια.

Φυσικά, μέσα στη διακήρυξη μπορεί κανείς να αναζητήσει και το αναγκαίο συμπλήρωμα της παραπάνω απαίτησης και το βρίσκεις πάρα, πάρα πολύ εύκολα, όταν διαβάσεις τη διακήρυξη που λέει: «Η υποβολή μόνο μίας προσφοράς δεν αποτελεί κώλυμα για την κατακύρωση του διαγωνισμού και την ανάθεση της σύμβασης.». Ε, δεν απομένει παρά να μας πείτε ποιοι είναι! Πείτε μας ποιοι είναι οι επενδυτές. Είναι ένας; Είναι δύο; Πείτε, εάν έχετε το θάρρος, να μας πείτε ποιοι είναι αυτοί.

Το ΚΚΕ όχι μόνο είναι αντίθετο στην αναβάθμιση και τον εκσυγχρονισμό του ΟΑΚΑ και των εγκαταστάσεων, αλλά διεκδικεί την πραγματική αναβάθμιση των εγκαταστάσεων με την αναγκαία κρατική χρηματοδότηση, διασφαλίζοντας τον δημόσιο χαρακτήρα στη λειτουργία και χρήση των εγκαταστάσεων, χωρίς καμμία και με οποιονδήποτε τρόπο παρέμβαση των ιδιωτών, που θα εξυπηρετούν τις ανάγκες άθλησης του λαού, της νεολαίας, των σχολείων, χωρίς να παραδίδεται αυτό το «φιλέτο» στα ιδιωτικά συμφέροντα.

Αναμφίβολα ο τρόπος λειτουργίας του ΟΑΚΑ δεν είναι αυτός που θέλουν οι εργαζόμενοι, οι αθλητές και οι γονείς ούτε αυτός που θα έπρεπε από τη σκοπιά των αναγκών του λαού, αφού εδώ και χρόνια, παρά τις λιγοστές δημόσιες χρήσεις, η λειτουργία του συγκροτήματος είναι ενταγμένη στις ανάγκες των ΠΑΕ και των ΚΑΕ που τον χρησιμοποιούν και των ιδιωτικών μισθωμάτων.

Καλούμε, λοιπόν, την Κυβέρνηση να σταματήσει κάθε ενέργεια ιδιωτικοποίησης των εγκαταστάσεων του ΟΑΚΑ, να παραδοθούν οι ολυμπιακές εγκαταστάσεις του τένις και αντίστοιχα και οι άλλες αθλητικές υποδομές στην ομοσπονδία, στα σωματεία, στη νεολαία, στους πολίτες των δήμων για άσκηση και αναψυχή.

Καλούμε τα σωματεία, τους φορείς και τη νεολαία, τους πολίτες στους δήμους και ειδικά στο Μαρούσι -που η δημοτική αρχή είναι ο μόνος σύμμαχος που έχετε αυτή τη στιγμή, με τη θετική γνώμη που έχει εκφράσει- να προβάλλουν την αντίθεσή τους απέναντι στη σχεδιαζόμενη παραχώρηση των εγκαταστάσεων του ΟΑΚΑ στους επιχειρηματικούς ομίλους.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε τον λόγο.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Συνονθύλευμα από ξεπουλήματα, αοριστολογίες, συνωμοσίες, σενάρια επιστημονικής φαντασίας για το ΟΑΚΑ, για τα πάντα. Δεν θα μπω στην κουβέντα συνολικά, θα επικεντρωθώ σχετικά με τη διαδικασία μακροχρόνιας μίσθωσης του Ολυμπιακού Κέντρου Αντισφαίρισης, που είναι βασικά και ο κορμός, ο πυρήνας της ερώτησης.

Ο διαγωνισμός έγινε με τις πλέον ανοικτές και διαφανείς διαδικασίες, δηλαδή με ανοιχτό πλειοδοτικό διαγωνισμό, στον οποίο μπορούν να συμμετέχουν όλοι οι ενδιαφερόμενοι που πληρούν τα κριτήρια και συμμετέχουν με κλειστές -παρακαλώ!- προσφορές.

Με μεγάλη χαρά σάς ενημερώνω ότι την περασμένη Δευτέρα, 21 Φεβρουαρίου, έληξε η προθεσμία υποβολής ενδιαφέροντος και προχωρά η διαδικασία ανοίγματος των προσφορών.

Σύμφωνα με τον διαγωνισμό, η τιμή εκκίνησης του μισθώματος για τους χώρους της αντισφαίρισης ανέρχεται στο ποσό των 15.000 ευρώ πλέον ΦΠΑ τον μήνα. Δηλαδή, το ΟΑΚΑ θα λαμβάνει μηνιαίως ποσό τουλάχιστον 15.000 ευρώ συν τον ΦΠΑ. Να σας αναφέρω δε ότι το ποσό αυτό προέκυψε έπειτα από εκτίμηση δύο ανεξάρτητων εκτιμητών, όπως αναφέρατε, αλλά ξεχάσατε να αναφέρετε ότι αυτοί ορίστηκαν από τον σχετικό κατάλογο του Υπουργείου Οικονομικών και, βεβαίως, αναλαμβάνει την κάλυψη των λειτουργικών δαπανών.

Περαιτέρω, με τη συμπλήρωση των δέκα ετών ο μισθωτής υποχρεούται να προσκομίσει επικαιροποιημένο επιχειρηματικό σχέδιο. Σας διέφυγε και αυτό. Στο σχέδιο, μεταξύ άλλων, ο μισθωτής αναλαμβάνει την υποχρέωση να καταβάλλει επιπροσθέτως ως μίσθωμα από την 1η Ιανουαρίου του επόμενου έτους, δηλαδή του ενδέκατου έτους, επιπλέον ποσό, που θα ισούται με το 10% των κερδών προ φόρων και αποσβέσεων πλέον ΦΠΑ.

Επίσης, σας διέφυγε αυτό που θα σας πω, παρακαλώ, προσέξτε το. Ο μισθωτής θα πραγματοποιήσει επένδυση με εργασίες αναβάθμισης, ανακαίνισης και εκσυγχρονισμού, με αποκλειστική δαπάνη -και το τονίζω αυτό- του μισθωτή. Θα κοστίσει τουλάχιστον 5 εκατομμύρια ευρώ πλέον ΦΠΑ. Στο κείμενο της διακήρυξης περιγράφονται αναλυτικά οι ελάχιστες προδιαγραφές εργασιών, αναβάθμισης, ανακαίνισης, εκσυγχρονισμού και συντήρησης όλων των γηπέδων. Καμμία σχέση με το Ταμείο Ανάκαμψης. Τα έχετε κάνει μαντάρα.

Ενδεικτικά, οι εργασίες αναβάθμισης θα περιλαμβάνουν ανακαίνιση του κεντρικού γηπέδου. Μάλιστα στη διακήρυξη περιγράψαμε αναλυτικά τα έργα αναβάθμισης που υποχρεούται να κάνει ο μισθωτής, ώστε να είναι αφ’ ενός διακριτά από τα έργα που έχουμε εντάξει και τρέχουν στο Ταμείο Ανάκαμψης και αφ’ ετέρου συμπληρωματικά και συμβατά με τα έργα αυτά και εξηγώ:

Σε ό,τι αφορά στο κτηριακό κέλυφος του κεντρικού γηπέδου και λόγω της υποχρέωσης που απορρέει από το έργο «16932 - Ανακαίνιση ΟΑΚΑ», το οποίο χρηματοδοτείται από το Ταμείο Ανάκαμψης, ο μισθωτής υποχρεούται να συμπεριλάβει στο πλαίσιο της προσφοράς του και τις παρακάτω εργασίες: θερμομόνωση και υγρομόνωση των δωματίων της ταράτσας βάσει των κανονισμών, αντικατάσταση κουφωμάτων λόγω φθοράς με νέα, ενεργειακά κουφώματα, θερμοπρόσοψη ανωδομής του υπόλοιπου κτηριακού κελύφους, ανακαίνιση του γηπέδου Κ1, ανακατασκευή με δικαίωμα αναδιάταξης των δεκατεσσάρων υπαίθριων αγωνιστικών και προπονητικών γηπέδων εντός των μισθωτικών χώρων.

Καταθέτω στα Πρακτικά έγγραφο με την αναλυτική περιγραφή των εργασιών σε όλα τα γήπεδα.

(Στο σημείο αυτό ο Υφυπουργός Πολιτισμού και Αθλητισμού κ. Ελευθέριος Αυγενάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Προβλέπεται ακόμα ότι η ανακαίνιση των γηπέδων πρέπει να είναι τέτοια, ώστε αυτά να συνδυάζονται και να μπορούν να καλύψουν τη διεξαγωγή αγώνων σε τουλάχιστον δύο διαφορετικά είδη επιφάνειας γήπεδα, το νέο ανακαινισμένο κέντρο αντισφαίρισης ως συνολική εγκατάσταση να ανταποκρίνεται στις απαιτήσεις και τις προδιαγραφές που θέτει και η Διεθνής Ομοσπονδία Τένις για διεθνή τουρνουά ανδρών - γυναικών, για διοργανώσεις αγώνων επιπέδου τουλάχιστον «250». Με την υφιστάμενη κατάσταση δεν μπορεί να φιλοξενήσει μεγάλες αθλητικές διοργανώσεις, διότι έχει μείνει πάρα πολύ πίσω.

Να τονίσω, δε, ότι στο σχέδιο της σύμβασης που αποτελεί μέρος της διακήρυξης περιγράφονται αναλυτικά και τα χρονοδιαγράμματα που οφείλει να ακολουθήσει ο ανάδοχος σχετικά με την εκπόνηση των μελετών αλλά και την ολοκλήρωση του έργου. Με τις εργασίες αυτές επιτυγχάνονται και ο στόχος της ενεργειακής αναβάθμισης του συνόλου του κέντρου αντισφαίρισης και η αυτόνομη λειτουργικότητα στην καθημερινή προπονητική, αλλά και απλή αγωνιστική δραστηριότητα και η στάθμευση οχημάτων εργαζομένων και χρηστών στις εγκαταστάσεις, δίχως επιβάρυνση των λοιπών εγκαταστάσεων του ΟΑΚΑ και της περιοχής, αλλά και η περιβαλλοντική αναβάθμιση του κέντρου αντισφαίρισης και φυσικά η ποιοτική αναβάθμιση παροχής αθλητικών και υποστηρικτικών υπηρεσιών.

Κύριε συνάδελφε, αυτό είναι το σχέδιό μας για τις εγκαταστάσεις του τένις στο ΟΑΚΑ και είμαστε πολύ περήφανοι γι’ αυτό. Παραλάβαμε εξαθλιωμένες εγκαταστάσεις και θα παραδώσουμε σύγχρονες, λειτουργικές εγκαταστάσεις διεθνών προδιαγραφών, ικανές να φιλοξενήσουν μεγάλες διεθνείς διοργανώσεις, κάτι το οποίο δεν είχαμε τη δυνατότητα να το κάνουμε, διότι δεν διαθέτουμε τέτοιες εγκαταστάσεις στη χώρα μας, εγκαταστάσεις που θα χρησιμοποιούν οι ομοσπονδίες, τα σωματεία, η αθλητική οικογένεια, οι πολίτες, όπως είπατε, και ελπίζω ότι σας έδωσα αρκετά στοιχεία, ώστε να ανακαλέσετε ή έστω να προβληματιστείτε μετά τις ανακρίβειες που περιγράψατε, πέραν από το ότι το κράτος χρηματοδοτεί ιδιώτες και ότι ο ιδιώτης δεν θα βάλει ούτε ένα ευρώ από την τσέπη του.

Σε ό,τι περιγράφετε, παρακαλώ πολύ ελέγξετε για πολλοστή φορά τις πληροφορίες σας. Είστε για άλλη μια φορά αδιάβαστος. Ανενημέρωτος.

**ΕΜΜΑΝΟΥΗΛ ΣΥΝΤΥΧΑΚΗΣ:** Για αυτά που λέτε έχετε την έγκριση της επιστημονικής υπηρεσίας;

**ΠΡΟΕΔΡΕΥΩΝ (Γεώργιος Λαμπρούλης):** Καλώς, ολοκληρώστε, κύριε Υπουργέ.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Κύριε Πρόεδρε, δεν έχω τελειώσει. Έχω τον λόγο; Δεν έχω τελειώσει.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο τον έχετε, αλλά δεν μπορεί να τον έχετε εσαεί. Ήδη κοντεύουμε τα έξι λεπτά.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Ναι, αλλά επιτρέπετε στον συνάδελφο του ΚΚΕ να με διακόπτει, κύριε Πρόεδρε; Δεν κατάλαβα, δηλαδή.

**ΠΡΟΕΔΡΕΥΩΝ (Γεώργιος Λαμπρούλης):** Δεν έδωσα κανένα δικαίωμα. Εγώ ξεκίνησα με την παράκληση να συντομεύετε. Είναι η δευτερολογία σας.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Ανέχεστε τον Βουλευτή του κόμματός σας να με διακόπτει. Πώς το επιτρέπετε αυτό, κύριε Πρόεδρε;

**ΕΜΜΑΝΟΥΗΛ ΣΥΝΤΥΧΑΚΗΣ:** Απαντήστε τώρα και αφήστε τα αυτά.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Συντυχάκη, ηρεμήστε. Μη διακόπτετε.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Το κάνετε για δεύτερη φορά σε επίκαιρη δικιά μου.

**ΠΡΟΕΔΡΕΥΩΝ (Γεώργιος Λαμπρούλης):** Μην το επεκτείνουμε. Συνεχίστε και ολοκληρώστε. Περιμένουν συνάδελφοι και Υπουργοί. Μην τα βάζετε με το Προεδρείο. Απαντήστε όπως θέλετε να απαντήσετε.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Το Προεδρείο καλά θα κάνει να λειτουργεί ουδέτερα και όχι...

**ΠΡΟΕΔΡΕΥΩΝ (Γεώργιος Λαμπρούλης):** Σας παρακαλώ πολύ. Υποδείξεις δεν δέχομαι από εσάς. Σας παρακαλώ πολύ.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Δεύτερη φορά γίνεται αυτό, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Έχετε γίνει πολύ εριστικός. Κάτι συμβαίνει. Γίνεστε πολύ εριστικός και αυτό κάτι δείχνει.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Εγώ σας παρακαλώ. Είστε προκλητικός.

**ΠΡΟΕΔΡΕΥΩΝ (Γεώργιος Λαμπρούλης):** Ολοκληρώστε τη δευτερολογία σας!

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Τελείωσα.

Εγώ με εσάς…

**ΠΡΟΕΔΡΕΥΩΝ (Γεώργιος Λαμπρούλης):** Θα ολοκληρώσετε;

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** …έχω ζήτημα.

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ πολύ!

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Να είστε πιο προσεκτικός και κυρίως να προστατεύετε τους ερωτώμενους.

**ΠΡΟΕΔΡΕΥΩΝ (Γεώργιος Λαμπρούλης):** Ολοκληρώστε.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Έχω ολοκληρώσει, κύριε Πρόεδρε.

Ελπίζω την επόμενη φορά να είστε πιο προσεκτικός.

**ΠΡΟΕΔΡΕΥΩΝ (Γεώργιος Λαμπρούλης):** Πολύ καλό κλείσιμο κάνατε, κύριε Αυγενάκη.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Να είστε πιο προσεκτικός.

**ΠΡΟΕΔΡΕΥΩΝ (Γεώργιος Λαμπρούλης):** Σας παρακαλώ! Δεν δέχομαι υποδείξεις.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Μη μου υψώνετε τη φωνή, κύριε Πρόεδρε. Δεν έχετε τέτοιο δικαίωμα.

**ΠΡΟΕΔΡΕΥΩΝ (Γεώργιος Λαμπρούλης):** Σας παρακαλώ!

Συνεχίζουμε με τις επόμενες δύο επίκαιρες ερωτήσεις προς το Υπουργείο Κλιματικής Κρίσης και Πολιτικής Προστασίας στις οποίες θα απαντήσει ο Υφυπουργός κ. Ευάγγελος Τουρνάς.

Συγκεκριμένα, θα συζητηθεί η πέμπτη με αριθμό 435/17-2-2022 επίκαιρη ερώτηση δεύτερου κύκλου του Βουλευτή Εύβοιας του Συνασπισμού Ριζοσπαστικής Αριστεράς κ. Ευάγγελου Αποστόλου προς τον Υπουργό Κλιματικής Κρίσης και Πολιτικής Προστασίας, με θέμα: «Σχεδιασμός αντιπυρικής αγροτοδασοπροστασίας 2022».

Επίσης, θα συζητηθεί η τέταρτη με αριθμό 1709/6-12-2021 ερώτηση του κύκλου αναφορών – ερωτήσεων της Βουλευτού Β2΄ Δυτικού Τομέα Αθηνών του Συνασπισμού Ριζοσπαστικής Αριστεράς κ. Χαρούλας (Χαράς) Καφαντάρη προς τον Υπουργό Κλιματικής Κρίσης και Πολιτικής Προστασίας, με θέμα: «Ανάγκη αλλαγής πολιτικής στον σχεδιασμό αντιμετώπισης των δασικών πυρκαγιών».

Θα συζητηθούν ταυτόχρονα, χωρίς να επηρεάζονται τα δικαιώματα των ομιλητών ως προς τον χρόνο ομιλίας τους σε εφαρμογή της διάταξης της παραγράφου 4 του άρθρου 131 του Κανονισμού της Βουλής.

Θα δώσουμε τον λόγο στον κ. Αποστόλου, μετά στην κ. Καφαντάρη και στη συνέχεια στον κύριο Υπουργό.

Κύριε Αποστόλου, έχετε τον λόγο.

**ΕΥΑΓΓΕΛΟΣ ΑΠΟΣΤΟΛΟΥ:** Ευχαριστώ, κύριε Πρόεδρε.

Κύριε Υπουργέ, στην πρόσφατη ενημέρωση που κάνατε στην Επιτροπή Περιβάλλοντος αναφερθήκατε στη σημασία της πρόληψης και της ετοιμότητας, δηλαδή της έγκαιρης επέμβασης στην αποτελεσματικότητα της δασοπυρόσβεσης. Όλα όσα έχετε κάνει μέχρι αυτή την ώρα δεν έχουν τέτοια κατεύθυνση. Όμως υπήρξε αυτή η κατεύθυνση πριν το 1998 που έγινε η μεταφορά του συντονισμού από τη Δασική Υπηρεσία στην Πυροσβεστική. Ούτε η ελάχιστη προετοιμασία δεν είχε γίνει τότε. Ένα εκατομμύριο στρέμματα χάθηκαν από την πρώτη χρονιά. Είναι χαρακτηριστικές δύο εικόνες. Προ της μεταφοράς ο μέσος όρος των καμένων κάθε χρόνο ήταν εκατόν είκοσι επτά χιλιάδες στρέμματα. Μετά έφτασε ως σήμερα στις τετρακόσιες πενήντα χιλιάδες στρέμματα, ενώ ταυτόχρονα από το 1983 έως το 1998 στο 64% των δασικών πυρκαγιών που υπήρξε έγκαιρη επέμβαση, αντιστοιχούσε μόλις το 2% των εκτάσεων που κάηκαν.

Η κίνηση όμως αυτή της μεταφοράς, όπως το είχα προβλέψει τότε στη Βουλή, έφερε την απομάκρυνση της δασικής υπηρεσίας από ένα γνωστικό αντικείμενο, χωρίς να υπάρχει διάδοχη κατάσταση. Έτσι άρχισε να βιώνει ο δασικός χώρος το παράδοξο. Οι δασικοί να μη συμμετέχουν όταν καιγόταν η περιοχή που διαχειρίζονταν και η απουσία αυτή ανέδειξε ένα δεύτερο μεγάλο πρόβλημα, αυτό της έλλειψης συντονισμού από τη δασική υπηρεσία. Και ένα αποτέλεσμα που είχε ήταν ιδιαίτερα ότι οι κάτοικοι των περιοχών, δασεργάτες, κτηνοτρόφοι, μελισσοκόμοι, όλοι αυτοί οι οποίοι είχαν ένα ενδιαφέρον γιατί ζούσαν από το δάσος και μέσα στο δάσος, απομακρύνθηκαν.

Βέβαια, η κατάσταση αυτή είναι πολύ χειρότερη, γιατί περίπου εξακόσιοι χιλιάδες πολίτες σε όλη τη χώρα που έχουν ως κύριο ή συμπληρωματικό εισόδημα από την αγροτική δραστηριότητα, το τονίζω από την αγροτική δραστηριότητα, ενώ χάνουν κάθε χρόνο εξαιτίας των πυρκαγιών περισσότερα από πενήντα χιλιάδες στρέμματα και άλλες υποδομές, απουσιάζουν όταν αυτά καταστρέφονται.

Η απουσία, όμως, όλων αυτών έφερε και ένα άλλο αποτέλεσμα, την εξαφάνιση της πρόληψης και τη θεοποίηση της εναέριας καταστολής. Και αυτό φαίνεται ότι θα συνεχίσετε και εσείς. Οι τελευταίες σας κινήσεις τόσο με την τροπολογία που ψηφίσατε για τις ειδικές μονάδες δασοπυρόσβεσης των δασοκομάντος μεταφέροντας πρότυπα, τα οποία δεν έχουν καμμία σχέση ούτε με τη βλάστηση της χώρας ούτε με το γεωγραφικό ανάγλυφο όσο δε και η πρόσφατη χρηματοδότηση από το ΤΑΙΠΕΔ της αντιπυρικής προστασίας αυτό δείχνουν.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Αποστόλου, πρέπει να ολοκληρώσετε.

**ΕΥΑΓΓΕΛΟΣ ΑΠΟΣΤΟΛΟΥ:** Ολοκληρώνω, κύριε Πρόεδρε

Ανακοινώσατε 50 εκατομμύρια για αντιπυρική προστασία, το 20% με απευθείας ανάθεση για τις περιοχές πρώτης για εσάς επικινδυνότητας και τα άλλα 30, λέει, σε άγνωστη πορεία. Φοβάμαι ότι θα επαναληφθεί το σενάριο και φέτος το μεγαλύτερο μέρος της πρόληψης να μην απορροφηθεί για τον συγκεκριμένο σκοπό, γιατί πέραν του προβλήματος της απευθείας ανάθεσης υπάρχει και αυτό της εμπειρίας και της τεχνογνωσίας.

Όταν η δασική υπηρεσία ουσιαστικά υποκαθίσταται πώς θα γίνουν όλα αυτά; Πέστε μας ποιες αλλαγές θα κάνετε στη δασοπροστασία και ποιες χρηματοδοτήσεις έχετε διασφαλίσει;

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο τώρα έχει η κ. Καφαντάρη για την πρωτολογία της.

**ΧΑΡΟΥΛΑ (ΧΑΡΑ) ΚΑΦΑΝΤΑΡΗ:** Κύριε Πρόεδρε, ευχαριστώ.

Κύριε Υπουργέ, αναμφισβήτητα το μυαλό και ο νους όλης της ανθρωπότητας είναι στραμμένα σε αυτό το οποίο γίνεται στην Ουκρανία σήμερα, στις πολεμικές συρράξεις. Και όλοι μας πιστεύω ότι θέλουμε να λήξει γρήγορα αυτός ο πόλεμος, να νικήσει η διπλωματία και όχι τα όπλα.

Κύριε Υπουργέ, είναι θετική η πρωτοβουλία του Υπουργείου Κλιματικής Κρίσης για την αποστολή ανθρωπιστικής βοήθειας στις περιοχές της Ουκρανίας. Άλλωστε μας δόθηκε η δυνατότητα πρόσφατα και στην κύρωση κάποιων συμβάσεων, πριν από λίγες μέρες εδώ στη Βουλή, του Υπουργείου σας για τη βοήθεια στο επίπεδο της πολιτικής προστασίας μεταξύ των κρατών, γιατί πραγματικά καθίσταται ιδιαίτερα επίκαιρο αυτήν τη στιγμή αυτό που λέμε διπλωματία της πολιτικής προστασίας.

Και θα έρθω εδώ να πω και να υπενθυμίσω, κύριε Υπουργέ, ότι πέρυσι το καλοκαίρι που είχαμε τις μεγαλύτερες πυρκαγιές της δεκαετίας που κάηκαν 1,4 εκατομμύρια στρέμματα γης επί Κυβέρνησης Μητσοτάκη, δεν υπήρχε τότε το Υπουργείο ούτε και εσείς ήσασταν αρμόδιος Υφυπουργός, πραγματικά βοηθήθηκε η χώρα μας από αποστολές από άλλες χώρες, από είκοσι πέντε χώρες μέσω του προγράμματος «RESCUE» και βέβαια διμερείς βοήθειες μεταξύ των οποίων ήταν και η Ουκρανία και η Ρωσία. Και το λέω αυτό γιατί στη χάραξη της εξωτερικής πολιτικής στην κρίσιμη στιγμή που βρισκόμαστε πρέπει όλα να τα λαμβάνουμε υπ’ όψιν.

Κύριε Υπουργέ, η ερώτηση την οποία συζητάμε σήμερα και κατέθεσα μετά από τη μη απάντηση από την πλευρά του Υπουργείου, γιατί η ερώτηση αυτή είχε κατατεθεί στις 6 Δεκεμβρίου και με βάση τον Κανονισμό της Βουλής επανακατατίθεται σήμερα ως επίκαιρη αφορά ακριβώς το μεγάλο ζήτημα της διαχείρισης των δασικών πυρκαγιών, της λογικής της πρόληψης, πώς την εννοούμε και πραγματικά τον καινούργιο σχεδιασμό, ο οποίος απαιτείται στις σύγχρονες συνθήκες της κλιματικής κρίσης που ουσιαστικά οι δασικές πυρκαγιές είναι ένα από τα ακραία φαινόμενα, τα οποία εμφανίζονται συνέπεια της κλιματικής κρίσης που δεν είναι μόνο στις μεσογειακές χώρες, υπάρχει έξαρση παντού ακόμα και στη βόρεια Ευρώπη.

Έγκαιρα εμείς ως ΣΥΡΙΖΑ - Προοδευτική Συμμαχία είχαμε καταθέσει και συγκεκριμένες προτάσεις ακόμα και σχέδιο νόμου. Από το 2019 τον Νοέμβρη έχει κατατεθεί και στη Βουλή το σχέδιο νόμου να συζητηθεί, δεν έχει έρθει για συζήτηση. Είναι ένα σχέδιο νόμου που δίνει και τη δική μας λογική τη σύγχρονη θα έλεγα.

Πρέπει, όμως, να πω και κάποια νούμερα, κύριε Υπουργέ. Πρέπει να πω ότι η Ελλάδα το 2020 γνώρισε τον μεγαλύτερο αριθμό πυρκαγιών μέχρι σήμερα, της δεκαετίας θα έλεγα, και έκλεισε με έντεκα χιλιάδες επτακόσιες ενενήντα εννιά δασικές πυρκαγιές.

Ωστόσο, ακόμα και το 2021 οι πυρκαγιές ήταν πολλές. Στο ξεκίνημα της αντιπυρικής είχαμε τη μεγάλη πυρκαγιά στα Γεράνεια, μία πυρκαγιά που ανήκει στο 1% των μεγαλύτερων πυρκαγιών όσον αφορά στην καμένη δασική έκταση, ξεπερνώντας ακόμα και τις πυρκαγιές που είχαν γίνει στην Ηλεία το 2007.

Τι, όμως, εννοούμε εμείς πρόληψη και τι κάνετε εσείς; Εσείς επιμένετε σε μία λογική καταστολής αντιμετώπισης των δασικών πυρκαγιών και όχι πρόληψης. Η πρόληψη, όμως, σημαίνει διερεύνηση αιτιών και ανάλυση στατιστικών, ευαισθητοποίηση και ενημέρωση πολιτών, νομοθετικά μέτρα, διαχείριση του δάσους –το 90% των ελληνικών δασών δεν έχουν διαχειριστικά σχέδια- αντιπυρικό σχεδιασμό, προκατασταλτικά έργα, σύστημα εκτίμησης κινδύνου, περιπολίες στα δάση και μια σειρά άλλα πράγματα.

Ερχόμαστε, λοιπόν, και ρωτάμε: Ποιος είναι ο σχεδιασμός σας για την οργάνωση της αντιπυρικής περιόδου που θα έρθει, αλλά και γενικότερα για την αντιμετώπιση των δασικών πυρκαγιών;

Γιατί το πρόγραμμα «ΑΙΓΙΣ», το πολυδιαφημισμένο από την πλευρά της Κυβέρνησης, που αφορά κυρίως μηχανολογικά μέσα και εξοπλισμό, που χρειάζονται μεν, δεν μπορεί να αντικαταστήσει ουσιαστικά τις πολιτικές πρόληψης και του σχεδιασμού, όπου όπως ανέφερε και ο συνάδελφος και οι δασικές υπηρεσίες έχουν σημαντικό ρόλο να παίξουν.

Πραγματικά, ποιος είναι αυτός ο σχεδιασμός και ποιο το νομοθετικό πλαίσιο με το οποίο κινείται το Υπουργείο; Βάσει ποιου νομοθετικού πλαισίου, τέλος πάντων, λειτουργεί το Υπουργείο; Τα άλλα στη δευτερολογία μου.

**ΠΡΟΕΔΡΕΥΩΝ (Γεώργιος Λαμπρούλης):** Καλώς, κυρία Καφαντάρη.

Κύριε Υφυπουργέ, κύριε Τουρνά, έχετε τον λόγο να απαντήσετε και στις δύο ερωτήσεις.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Σας ευχαριστώ, κύριε Πρόεδρε.

Αξιότιμες κυρίες και κύριοι Βουλευτές, η κλιματική αλλαγή είναι ήδη αισθητή σε ολόκληρο τον πλανήτη, ενώ το αποτύπωμά της αναμένεται να γίνει εντονότερο τις αμέσως επόμενες δεκαετίες.

Αναμφίβολα, επηρεάζει καθοριστικά την ισορροπία μεταξύ του ανθρωπογενούς και του φυσικού περιβάλλοντος. Οι συνέπειες της κλιματικής αλλαγής διαταράσσουν τις εθνικές οικονομίες, την κοινωνική συνοχή, τις οικιστικές περιοχές και τις υποδομές, συνιστώντας ιδιαίτερα σημαντική απειλή τη βιωσιμότητά της.

Σε πρόσφατη έκθεση του ΟΗΕ οι δασικές πυρκαγιές αναφέρονται ως η νέα παγκόσμια πανδημία με ξεχωριστό οικονομικό, κοινωνικό και περιβαλλοντικό κόστος. Η υπερθέρμανση του πλανήτη μετατρέπει τα δάση σε πυριτιδαποθήκη και ο κίνδυνος καταστροφικών πυρκαγιών ίσως αυξηθεί κατά 57% ως το τέλος του αιώνα.

Καθίσταται, λοιπόν, πλέον επιτακτική η ανάγκη ανάπτυξης και εφαρμογής πολιτικών και στρατηγικών ανθεκτικότητας για τη μείωση των κινδύνων από ανθρωπογενείς και φυσικές καταστροφές που απειλούν τη ζωή και την περιουσία των πολιτών, την πολιτιστική κληρονομιά, καθώς επίσης και τον φυσικό πλούτο της χώρας.

Για τον σκοπό αυτόν, εξάλλου, η Κυβέρνηση της Νέας Δημοκρατίας προχώρησε πριν από έξι μήνες στη σύσταση του νέου Υπουργείου Κλιματικής Κρίσης και Πολιτικής Προστασίας.

Ακολούθως, θα τοποθετηθώ επί των διαλαμβανομένων στις δύο επίκαιρες ερωτήσεις των κυρίων Βουλευτών συνολικά, αναλύοντας επιμέρους ζητήματα και παραθέτοντας όλα τα απαραίτητα στοιχεία σε σχέση με τις πολιτικές και τα μέσα σχεδιασμού της αντιπυρικής θωράκισης σε επίπεδο πολιτικής προστασίας.

Στο πλαίσιο αυτό, όπως ήδη γνωρίζει το Σώμα, η Γενική Γραμματεία Πολιτικής Προστασίας έχει την ευθύνη, μεταξύ άλλων, του συντονισμού των δράσεων όλων των εμπλεκόμενων φορέων για την πρόληψη, την ετοιμότητα, την αντιμετώπιση και αποκατάσταση των δασικών πυρκαγιών, καθώς και τον συντονισμό της δημόσιας διοίκησης, προκειμένου να ανταποκριθεί άμεσα σε οποιαδήποτε κατάσταση έκτακτης ανάγκης, ενώ ο σχεδιασμός και η υλοποίηση των μέτρων πρόληψης δασικών πυρκαγιών σε δάση και δασικές εν γένει εκτάσεις αποτελεί ευθύνη των δασικών υπηρεσιών της χώρας.

Έτσι, φέτος, νωρίτερα από κάθε άλλη χρονιά, παρ’ ότι μας εγκαλείτε για καθυστέρηση, για τη βέλτιστη προετοιμασία του συνόλου των δράσεων της επικείμενης αντιπυρικής περιόδου και τον καθορισμό όλων των απαιτούμενων ενεργειών και παρακολούθησης του χρονοδιαγράμματος υλοποίησής τους ανά φορέα και δράσεις, συστάθηκε ειδική ομάδα εργασίας από το Υπουργείο Κλιματικής Κρίσης και Πολιτικής Προστασίας με τη συμμετοχή όλων των συναρμόδιων Υπουργείων και φορέων, Υπουργείο Εσωτερικών, Περιβάλλοντος, Άμυνας, Προστασίας του Πολίτη, Γενική Γραμματεία Συντονισμού, ΕΛΑΣ και Πυροσβεστικό Σώμα, ώστε με την έναρξη της αντιπυρικής περιόδου να υπάρχει απόλυτη ετοιμότητα.

Περαιτέρω και απαντώντας στο ερώτημα των κ.κ. Βουλευτών όσον αφορά στα μέτρα πρόληψης και αντιμετώπισης φυσικών καταστροφών δεν μπορώ παρά αρχικά να επισημάνω ότι εφορμά από δύο εσφαλμένες παραδοχές. Είπατε ότι τα υπάρχοντα σχέδια αντιμετώπισης -και γράφετε στην ερώτηση- φυσικών καταστροφών κρίθηκαν ανεπαρκή. Αυτό είναι λάθος. Το γενικό σχέδιο αντιμετώπισης εκτάκτων αναγκών εξαιτίας δασικών πυρκαγιών με την κωδική ονομασία «ΙΟΛΑΟΣ» η τέταρτη έκδοση, το οποίο έχει σταλεί σε όλους τους εμπλεκόμενους φορείς και έχει εκδοθεί για την άμεση και συντονισμένη απόκριση των εμπλεκόμενων φορέων σε κεντρικό περιφερειακό και τοπικό επίπεδο, αποτελεί τον δοκιμασμένο και αποτελεσματικό καταστατικό χάρτη για τη διαμόρφωση ενός συστήματος αποτελεσματικής αντιμετώπισης καταστροφικών φαινομένων και της προστασίας της ζωής, της περιουσίας, των πολιτών και του φυσικού περιβάλλοντος.

Και σκοπός του δεν είναι άλλος από τη συνέργεια, τη συνεργασία και τη διαλειτουργικότητα των εμπλεκόμενων φορέων σε όλα τα επίπεδα διοίκησης όσον αφορά πρώτον, στην υποστήριξη του έργου του Πυροσβεστικού Σώματος στην καταστολή των δασικών πυρκαγιών, δεύτερον στην αποτελεσματική αντιμετώπιση έκτακτων αναγκών λόγω δασικών πυρκαγιών και την άμεση διαχείριση των συνεπειών τους, καθώς και τρίτον στην ανάληψη ειδικότερων δράσεων αρωγής και αποκατάστασης των πληγέντων με στόχο τον καλύτερο δυνατό συντονισμό της διοίκησης σε τοπικό, περιφερειακό και κεντρικό επίπεδο.

Επίσης εντάξατε τις «ΔΡΥΑΔΕΣ» στα σχέδια αντιμετώπισης φυσικών καταστροφών χαρακτηρίζοντας το επίσης ως ανεπαρκές. Και βέβαια αναφέρθηκε ένα ποσό 50 εκατομμυρίων το οποίο σε καμμία περίπτωση δεν είναι αληθές. Οι περσινές «ΔΡΥΑΔΕΣ» στοίχισαν 9 εκατομμύρια περίπου. Σας ενημερώνω, καίτοι έχει συζητηθεί ξανά στη Βουλή και θα έπρεπε να το γνωρίζετε, ότι η επιχείρηση καθαρισμού δασικών περιοχών «ΔΡΥΑΔΕΣ» αποτέλεσε μια έμπρακτη, οργανωμένη και αποτελεσματική πρωτοβουλία της Γενικής Γραμματείας Πολιτικής Προστασίας με τη σύμφωνη γνώμη του Υπουργείου Περιβάλλοντος προκειμένου να δρομολογηθούν έργα και εργασίες για την απομείωση του κινδύνου εκδήλωσης πυρκαγιάς σε μικτές περιοχές δασών-πόλεων και οικισμών και η οποία θα συνεχιστεί και φέτος.

Ήδη έχει συγκροτηθεί κοινή ομάδα εργασίας μεταξύ της Γενικής Διεύθυνσης Δασών και Δασικού Περιβάλλοντος και του Πυροσβεστικού Σώματος για τον καθορισμό όλων των επικίνδυνων περιοχών της χώρας, ενώ το φετινό πρόγραμμα «ΔΡΥΑΔΕΣ» σχεδιάζεται ως συμπληρωματικό του προγράμματος «ΑΝΤΙΝΕΡΟ» του Υπουργείου Περιβάλλοντος, που αφορά σε τριάντα οκτώ δασικά οικοσυστήματα της χώρας. Θα υλοποιηθεί ακολουθώντας συγκεκριμένο οδικό χάρτη που θα αφορά στην εκπόνηση, έγκριση, κοστολόγηση των μελετών και της διαδικασίας υλοποίησής τους.

Περαιτέρω, επιχειρησιακός σχεδιασμός για εναέριες επιχειρήσεις αεροπυρόσβεσης ως αναπόσπαστο κομμάτι του γενικότερου επιχειρησιακού σχεδιασμού αντιμετώπισης των δασικών πυρκαγιών για την αντιπυρική περίοδο 2022 ξεκίνησε και ολοκληρώθηκε πριν τη λήξη της προηγούμενης πυροσβεστικής περιόδου και συγκεκριμένα στις 26 Οκτωβρίου του 2021, ενώ συνολικά ο αριθμός των εναέριων μέσων -τα οποία ασφαλώς και δεν είναι η πανάκεια- για το 2022 θα είναι ενενήντα δύο, ήτοι αυξημένος κατά δεκατέσσερα έναντι της αντιπυρικής του 2021.

Παράλληλα προχωράμε στη συγκρότηση των ειδικών μονάδων δασικών επιχειρήσεων που θα αποτελούν τους δασοκομάντος του Πυροσβεστικού Σώματος με πεντακόσιους νεοπροσληφθέντες δασοκομάντος εκ των οποίων τετρακόσιοι σαράντα ειδικότητας πυροσβεστικού, τεχνικού προσωπικού και εξήντα ειδικότητας επιστημονικού προσωπικού κατεύθυνση δασολογίας ή δασοπονίας.

Δεν θα επεκταθώ όσον αφορά τους δασοκομάντος. Τα έχω αναφέρει εξάλλου στην Ειδική Επιτροπή Περιβάλλοντος. Απλώς να σας ενημερώσω ότι και οι δασοκομάντος έγιναν σε πλήρη συνεννόηση και συνεργασία με τη Γενική Διεύθυνση Δασών με το Υπουργείο Περιβάλλοντος.

Κλείνοντας την πρωτολογία μου, θα ήθελα να αναφερθώ και στη νομοθετική πρωτοβουλία του Υπουργείου μας προς την κατεύθυνση σύστασης νομοπαρασκευαστικής ομάδας για την αναθεώρηση του οικείου θεσμικού πλαισίου με στόχο τη δυνατότητα χρήσης της μεθόδου του αντιπυρός και της κατάκαυσης ως μέσο καταστολής δασικών πυρκαγιών. Επίσης το Υπουργείο μας έχει αναλάβει σειρά νομοθετικών πρωτοβουλιών για την πλήρη εφαρμογή του ν.4662/2020 για την ενσωμάτωση των κανονιστικών αλλαγών του κλιματικού νόμου του ΥΠΕΝ για την αναγκαία επικαιροποίηση ρυθμίσεων αναδιάρθρωσης της πολιτικής προστασίας, του Πυροσβεστικού Σώματος και του εθελοντισμού πολιτικής προστασίας και την εκπόνηση του προεδρικού διατάγματος του οργανισμού του νέου Υπουργείου μας για τη βελτιστοποίηση της οργανωτικής ανασυγκρότησης και την κάλυψη των αυξημένων αναγκών στελέχωσης με έμψυχο δυναμικό.

Σας ευχαριστώ και επιφυλάσσομαι για τη δευτερολογία μου.

**ΠΡΟΕΔΡΕΥΩΝ (Γεώργιος Λαμπρούλης):** Θα έχετε τον χρόνο να απαντήσετε και με τη δευτερολογία, κύριε Υπουργέ.

Κύριε Αποστόλου, έχετε τον λόγο για τη δευτερολογία σας

**ΕΥΑΓΓΕΛΟΣ ΑΠΟΣΤΟΛΟΥ:** Κύριε Υπουργέ, εύχομαι να μην ζήσουμε το ερχόμενο καλοκαίρι αυτά που βιώσαμε εμείς τον περασμένο Αύγουστο στη βόρεια Εύβοια. Και το λέω αυτό γιατί με όλα αυτά που μας είπατε δεν θα είναι αποτελεσματική η δασοπυρόσβεση, γιατί δεν έχετε αντιπυρικά σχέδια, γιατί το σύνολο σχεδόν των ελληνικών δασών στερούνται διαχειριστικής έκθεσης. Ο κ. Αμυράς τα ξέρει και συμβαίνουν αυτά.

Ακόμη και τις δαπάνες πρόληψης που προτείνατε -το ΤΑΙΠΕΔ έδωσε τη συγκεκριμένη ανακοίνωση για τα 50 εκατομμύρια που σας ανέφερα- εάν τις συγκρίνετε με τα 500 και πλέον εκατομμύρια που ξοδεύονται κάθε χρόνο για την καταστολή, τότε αντιλαμβάνεστε ποια είναι η προτεραιότητα για σας και πώς διατίθενται ουσιαστικά τα συγκεκριμένα κονδύλια.

Γιατί είναι αδιανόητο, κύριε Υπουργέ, οι κάτοικοι των περιοχών που πλήττονται να μην συμμετέχουν στη δασοπυρόσβεση, όπως είναι και αδιανόητη η υποστελέχωση, που εξακολουθεί να υπάρχει στη Δασική Υπηρεσία. Χρειάζεται τουλάχιστον χίλιους δασικούς άμεσα να προσλάβετε, για να μπορέσει να ανταποκριθεί στις υποχρεώσεις της.

Το μόνο θετικό που υπάρχει προς το παρόν είναι το πόρισμα Γκολντάμερ, που έχει γίνει ευρύτερα αποδεκτό. Γιατί το αγνοείτε; Εσείς, ο Πρωθυπουργός αναφέρθηκε ότι αποδέχεται αυτά που το πόρισμα Γκολντάμερ αναφέρει όταν προτείνει το αυτονόητο, δηλαδή όσοι ασχολούνται σήμερα με τη δασοπυρόσβεση χρειάζονται αρκεί να έχουν συγκεκριμένους ρόλους στη συνεργασία. Υπάρχει μάλιστα και συγκεκριμένη απόφαση για αυτή τη συνεργασία. Γιατί δεν την εφαρμόζετε;

Κύριε Υπουργέ, τα αίτια που προξενούν τις πυρκαγιές και τις επεκτείνουν είναι δεδομένα και είναι η σύνθεση της χλωρίδας των μεσογειακών δασικών οικοσυστημάτων, που είναι πυρόφιλη. Κυριαρχεί στη χώρα μας η χαλέπιος πεύκη και είναι βέβαια υπόθεση της φύσης. Και εγώ το επαναλαμβάνω ευτυχώς που υπάρχει αυτή η πυρόφιλη χαλέπιος πεύκη και έχουμε δάση στη χώρα. Διαφορετικά δεν θα είχαμε διότι είναι η δυνατότητα της αναγέννησης από πλευράς της χαλεπίου πεύκης αυτή η οποία επαναφέρει το δασικό οικοσύστημα αρκεί να την υπηρετήσουμε και να την αφήσουμε ήσυχη.

Είναι επίσης οι καιρικές συνθήκες δύσκολες στη χώρα μας. Είναι δυνατόν για παράδειγμα να μιλάμε για καλοκαίρι και Αύγουστο στη χώρα μας και να μην έχουμε στο νου μας υψηλές θερμοκρασίες και μελτέμια; Είναι όλα αυτά που βοηθούν στη δημιουργία, αλλά και στην εξάπλωση επεισοδίων πυρκαγιάς. Πρέπει όμως και να τονίζουμε, και είναι σημαντικό, ότι είναι ο ανθρώπινος παράγοντας αυτός ο οποίος ουσιαστικά προκαλεί τα συγκεκριμένα επεισόδια.

Και επειδή σας άκουσα να μιλάτε για την κλιματική αλλαγή, η κλιματική αλλαγή είναι μια διαδικασία. Από κει και πέρα να μην είναι η εύκολη απάντηση. «Φταίει η κλιματική αλλαγή» και «φταίει η κλιματική αλλαγή». Φταίει η πολιτεία, η οποία δεν παίρνει τα απαραίτητα μέτρα. Φταίει ο άνθρωπος από τον εκπρόσωπο της τοπικής αυτοδιοίκησης, που έχει τις χωματερές αφύλακτες και προξενούνται φωτιές, μέχρι, θα σας έλεγα, και τον αμελή αγρότη, ο οποίος μπορεί να κάψει κλαδιά. Άρα, λοιπόν, έτσι πρέπει να βλέπουμε τα συγκεκριμένα επεισόδια.

**ΠΡΟΕΔΡΕΥΩΝ (Γεώργιος Λαμπρούλης):** Ελάτε, κύριε Αποστόλου, ολοκληρώστε.

**ΕΥΑΓΓΕΛΟΣ ΑΠΟΣΤΟΛΟΥ:** Για να μην περνάει από τον νου σας, επειδή σας λέω αυτά ιδιαίτερα για την καταστολή, ότι είμαι εναντίον της εναέριας δασοπυρόσβεσης, ούτε καν το συζητάμε ιδιαίτερα σε μια περίοδο που ενδέχεται μελλοντικά να ζήσουμε δύσκολες, πολύ δύσκολες καταστάσεις.

Δεν μπορεί, όμως, αυτό να αποτελεί μονόδρομο, πόσω μάλλον όταν στη χώρα μας υπάρχουν δύσκολες καιρικές συνθήκες, δύσβατες περιοχές, νυχτερινές ώρες που δεν υπάρχει καμμία δυνατότητα παρέμβασης, ιδιαίτερα σε ένα δύσκολο γεωγραφικό ανάγλυφο. Ένας, λοιπόν, σωστός σχεδιασμός προστασίας από τις πυρκαγιές πρέπει να στηρίζεται κυρίως στην πρόληψη, δηλαδή στην έγκαιρη επέμβαση και δευτερευόντως, στον σωστό συντονισμό της καταστολής.

**ΠΡΟΕΔΡΕΥΩΝ (Γεώργιος Λαμπρούλης):** Ελάτε, κύριε Αποστόλου.

**ΕΥΑΓΓΕΛΟΣ ΑΠΟΣΤΟΛΟΥ:** Όλα αυτά απαιτούν μια διαχείριση -τελειώνω, κύριε Πρόεδρε- και επαρκή φύλαξη.

Όμως κλείνω, επαναλαμβάνοντας την έκκλησή μου: Χρησιμοποιήστε τους κατοίκους των περιοχών που έχουν σχέση, όχι μόνο επειδή υπάρχουν δάση στην περιοχή τους αλλά και μία αγροτική δραστηριότητα η οποία υφίσταται πάρα πολλές ζημιές. Μόνο τότε θα έχουμε και πρόληψη αλλά, κυρίως, την έγκαιρη παρέμβαση μέσα σε δέκα-δεκαπέντε λεπτά που θα έχει αποτελέσματα σαν και αυτά που σας είπα πριν.

**ΠΡΟΕΔΡΕΥΩΝ (Γεώργιος Λαμπρούλης):** Κυρία Καφαντάρη, έχετε τον λόγο για τη δευτερολογία σας.

**ΧΑΡΟΥΛΑ (ΧΑΡΑ) ΚΑΦΑΝΤΑΡΗ:** Λοιπόν, κύριε Υπουργέ, πρώτα απ’ όλα, να κρυβόμαστε πίσω από την κλιματική αλλαγή, που είναι μια πραγματικότητα, δεν δικαιολογεί ότι αυτό το Υπουργείο έξι μήνες τώρα από την ίδρυσή του -περίπου έξι μήνες, από τον Σεπτέμβρη- έχει αποτύχει σε όποια κρίση διαχειρίστηκε. Απέτυχε στον Μπάλο, απέτυχε στη χιονόπτωση. Και τώρα έρχεστε, κύριε Υπουργέ -και δεν είναι προσωπικό αυτό, θέλω να το ξεκαθαρίσω-, ως πολιτική ηγεσία, ως Υπουργείο, ως Κυβέρνηση να λέτε: «Κάναμε μία επιτροπή η οποία θα εξετάσει για την αντιπυρική», που είναι η Αστυνομία, ο Στρατός, το ΕΚΑΒ κ.λπ..

Κύριε Υπουργέ, αυτή είναι η πολιτική προστασία. Δεν είναι κάτι καινούργιο αυτό που μας είπατε. Είστε υποχρεωμένοι. Πολιτική προστασία σημαίνει επιχειρησιακός βραχίονας, όλοι αυτοί οι φορείς. Άρα δεν κάνατε κάτι καινούργιο, για να μας λέτε «κάναμε αυτό».

Δεύτερον, αναφερθήκατε στο σχέδιο «ΙΟΛΑΟΣ», αναφερθήκατε στα σχέδια που έχετε. Ο «ΙΟΛΑΟΣ» -τον ξέρουμε, είναι και ένα βιβλιαράκι που βγάλατε-, αυτός που μας δώσατε, συντάχθηκε το φθινόπωρο του 2019 με βάση νόμο του 2003 και το σχέδιο «ΞΕΝΟΚΡΑΤΗΣ». Με αυτά τα παρωχημένα σχέδια κινείστε. Με αυτά τα παρωχημένα σχέδια κινήθηκε και η περσινή αντιπυρική περίοδος. Εσείς ψηφίσατε έναν νόμο, η Κυβέρνηση -όχι εσείς προσωπικά, το τονίζω για άλλη μία φορά- που θα έλυνε όλα τα ζητήματα, τον ν.4662/2020. Τον βάλατε στην άκρη με τον τότε Υφυπουργό Πολιτικής Προστασίας και λειτουργούσατε με τα παλιά σχέδια δεκαετίας, του 2003. Δεν μας λέτε κάτι καινούργιο τέλος πάντων.

Επίσης ήταν αποτυχία, κύριε Υπουργέ, η περσινή αντιπυρική περίοδος. Ήταν πλήρης αποτυχία. Ένα εκατομμύριο τετρακόσιες χιλιάδες στρέμματα κάηκαν. Μιλάτε για το σχέδιο «ΔΡΥΑΔΕΣ» που απέτυχε. Έγινε εν μέσω αντιπυρικής περιόδου. Οι περιοχές που θα προστατεύατε -το Τατόι να πω ενδεικτικά- κάηκαν. Λοιπόν, μην μιλάτε για επιτυχίες και ότι το ίδιο θα γίνει τώρα.

Να μην πω για το άλλο κομμάτι που αναφερθήκατε, σχετικά με τις απευθείας αναθέσεις της που γίνανε. Διαβάσαμε και την ανακοίνωση του Υπουργείου στην κριτική που ασκήθηκε από τον ΣΥΡΙΖΑ - Προοδευτική Συμμαχία. Και εκεί επιβεβαιωνόμαστε. Δεν έγινε παραλαβή για όλο το έργο. Δεν εκτελέστηκε όλο το έργο. Για την τιμή μονάδος δεν αναφερθήκατε. Βέβαια εμείς θα συνεχίσουμε τον κοινοβουλευτικό έλεγχο και για αυτό.

Τώρα έρχομαι και λέω, κύριε Υπουργέ, γιατί κάνατε μία τροπολογία συνέχεια του προηγούμενου στο τέλος του χρόνου να είναι νόμιμες οι αναθέσεις και όλα τα έξοδα της πολιτικής προστασίας; Τέλος Δεκεμβρίου ψηφίστηκε αυτό. Απλά ένα ερωτηματικό.

Η Ευρωπαϊκή Ένωση, κύριε Υπουργέ, μιλάει με σαφήνεια και η κατεύθυνσή της είναι: Για τη μετά το 2029 περίοδο η προσαρμογή στην κλιματική αλλαγή απαιτεί επενδύσεις στην πρόληψη καταστροφών, την ετοιμότητα, την αντίδραση. Η διαφύλαξη του φυσικού περιβάλλοντος είναι ευθύνη για τις επόμενες γενεές κ.λπ.. Άρα, χρειάζονται πολιτικές πρόληψης.

Για τους δασοκομάντος που αναφερθήκατε, αυτό το ειδικό σώμα, ασκήσαμε κριτική στη Βουλή, όταν συζητήθηκε αυτή η τροπολογία. Εγώ όμως θα έρθω και θα πω ότι έχετε και την ευθύνη της Πυροσβεστικής. Τι θα γίνει με αυτούς τους εποχικούς; Τόσα χρόνια αυτοί οι άνθρωποι δίνουν τη ζωή τους, παλεύουν με τις φωτιές. Αυτοί οι άνθρωποι δεν πρέπει σταδιακά να ενταχθούν στο Πυροσβεστικό Σώμα; Θα κάνουμε καινούργια σώματα; Λέτε ότι κάποιοι από αυτούς πιθανόν να προσληφθούν, όπως αναφέρατε.

Λοιπόν, πρέπει να δώσετε λύση σε αυτά τα ζητήματα. Ένα εκπαιδευμένο αξιόμαχο δυναμικό με ιδιαιτερότητες -γιατί υπάρχουν και θέματα ηλικίας και όλα αυτά δεν τα αρνούμαι- πρέπει να δείτε και έναν τρόπο πώς θα ενταχθεί στον αγώνα που θα ξεκινήσει κατά την αντιπυρική περίοδο.

Εντούτοις ο κύριος Υπουργός έχει πει ότι αυτοί οι δασοκομάντος, η καινούργια ομάδα, γύρω στον Ιούνιο-Ιούλιο -το είπε, το έχω ακούσει και του το έθεσα και ως ερώτημα στην Επιτροπή Περιβάλλοντος- θα είναι έτοιμη. Δηλαδή εισάγετε πάλι αυτή την αντιεπιστημονική λογική που έλεγε ο κ. Χαρδαλιάς, «βασική αντιπυρική περίοδος»; Την 1η Μαΐου πρέπει όλα να είναι έτοιμα σε όλα τα επίπεδα.

Χθες είχαμε δασικές πυρκαγιές. Ο Γενάρης έκλεισε, σύμφωνα με στοιχεία του Πυροσβεστικού, με τετρακόσιες οκτώ πυρκαγιές. Λοιπόν, το πρόβλημα είναι σοβαρό. Δεν είναι να σχεδιάζουμε, είναι να φτιάξουμε ένα ικανό νομοθετικό πλαίσιο, να πάρουμε προσωπικό, να εφαρμόσουμε πολιτικές πρόληψης που αυτό είναι το πιο σημαντικό και βέβαια, τα εναέρια μέσα που θα έχουμε να είναι καλά συντηρημένα, γιατί μέσα στο πρόγραμμα «ΑΙΓΙΣ» διαφημίζονται και τα καναντέρ τα οποία θα είναι από το 2025 έτοιμα.

Και, βέβαια, με σεβασμό και να ακούμε την επιστημονική κοινότητα και τα ιδρύματα που γνωρίζουν, κύριε Υπουργέ, και μπορούν να παίξουν καθοριστικό ρόλο σε ένα σύγχρονο σύστημα πολιτικής προστασίας, ανάλογο των αναγκών που έχουν οι καιροί, ειδικά στην εποχή της κλιματικής κρίσης.

**ΠΡΟΕΔΡΕΥΩΝ (Γέωργιος Λαμπρούλης):** Κύριε Υπουργέ, έχετε τον λόγο για τη δευτερολογία σας.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Ευχαριστώ και πάλι, κύριε Πρόεδρε.

Συμμερίζομαι και την αγωνία σας και το άγχος σας. Και αυτή είναι η ευθύνη μας για την οποία, όπως σας είπα, μας ανατέθηκε αυτό το βαρύ έργο της διαχείρισης ενός Υπουργείου νεοσύστατου, το οποίο έχει την ευθύνη της προετοιμασίας για την αντιμετώπιση της κλιματικής κρίσης και την πολιτική προστασία.

Θα ήθελα να αναφερθώ σε αυτά τα οποία είπατε, καθώς και οι δύο τάσσεστε υπέρ του ότι έχουμε καθυστερήσει στην αντιπυρική προστασία για την επικείμενη πυροσβεστική περίοδο. Σας λέω ότι δεν έχουμε καθυστερήσει. Αναφέρθηκα και στην επιτροπή και σήμερα εδώ ότι ξεκινήσαμε τον Οκτώβριο. Ξέρετε πότε ξεκινούσε αυτή η προετοιμασία τα προηγούμενα χρόνια; Με το νέο έτος, κάπου τον Φλεβάρη, άρχιζαν οι συσκέψεις και η προετοιμασία.

Θα ήθελα να σας πω δε ότι το 2016 τα πτητικά μέσα με τον διαγωνισμό που έγινε ήρθαν τον Αύγουστο. Τότε ήρθαν, ψάξτε το και θα το δείτε.

**ΧΑΡΟΥΛΑ (ΧΑΡΑ) ΚΑΦΑΝΤΑΡΗ:** Η συμφωνία με τη NSPA έγινε επί ΣΥΡΙΖΑ και βάσει αυτού δουλέψατε πέρυσι.

**ΠΡΟΕΔΡΕΥΩΝ (Γεώργιος Λαμπρούλης):** Μην διακόπτετε, κυρία Καφαντάρη.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Εντάξει, εγώ σας αναφέρω τα δεδομένα και σας λέω ότι επειδή έχετε ενημερωθεί ότι ξεκινήσαμε την προετοιμασία, κάνετε αυτές τις τοποθετήσεις και αυτές τις ερωτήσεις τον Φεβρουάριο. Και εμείς ολοκληρώνουμε και θα είμαστε έτοιμοι σε όλη την προετοιμασία όσον αφορά τις δυνάμεις, την εμπλοκή των φορέων, τον συντονισμό στο τέλος Μαρτίου και θα έχουμε όλο τον Απρίλιο να πάμε στις πόλεις και στα χωριά, στις περιφέρειες, εκεί όπου λειτουργεί η πολιτική προστασία των περιφερειών, των δήμων, που έχουμε τους εθελοντές, που έχουμε τον στρατό που θα βοηθήσει και πρέπει να βοηθήσει και βέβαια, την Αστυνομία και το Πυροσβεστικό Σώμα, να συντονιστούμε, να καθίσουμε σε ένα τραπέζι και να δούμε τα σχέδια για τα οποία από τη μία, μου λέτε να σχεδιάσουμε και από την άλλη, μου λέτε να μην κάνουμε σχέδια. Αν προσέξετε, αυτά μου είπατε εν ολίγοις.

Εκεί θα πάμε να καθίσουμε στο τραπέζι να συζητήσουμε με τους δασικούς. Μαζί έχουμε σχεδιάσει επισκέψεις σε όλες τις περιφέρειες, παντού. Να πάμε και να μας δουν ότι είμαστε μαζί με τη Γενική Διεύθυνση Δασών, με το Υπουργείο Περιβάλλοντος το Υπουργείο Κλιματικής Κρίσης και Πολιτικής Προστασίας. Θα συζητήσουμε τα σχέδια και τις δυνάμεις που έχουμε στα χέρια μας -ανθρώπινο δυναμικό και μηχανήματα- και το πώς θα επιχειρήσουμε, το πώς θα περιφρουρήσουμε τα δάση, το πώς θα λειτουργήσουν τα περίπολα, η προειδοποίηση, η έγκαιρη προειδοποίηση, η επιτήρηση και η άμεση επέμβαση, αν χρειαστεί. Και ετοιμαζόμαστε και για αυτό.

Και στη συνέχεια θα έχουν τον χρόνο αυτοί να περπατήσουν μαζί –δασικοί, πυροσβέστες- στα βουνά με τα αυτοκίνητά τους, πεζοί, να δουν τα μονοπάτια, τους δρόμους, να προετοιμαστούν, έτσι ώστε όταν χρειαστεί, να ξέρουν πού θα πάνε και πώς θα επιχειρήσουν, μαζί με τους ντόπιους που είπατε γιατί χρειαζόμαστε και τον περιφερειάρχη και τον δήμαρχο και τον αντιδήμαρχο πολιτικής προστασίας, οι οποίοι γνωρίζουν και μπορούν να μας βοηθήσουν. Έτσι στήνουμε τη νέα αντιπυρική περίοδο.

Είπατε για τους δασοκομάντος. Θεωρείτε ότι είναι αχρείαστοι, είναι για άλλο ανάγλυφο και ούτω καθεξής. Και, όμως, υπάρχουν δασοκομάντος παντού, σε όλη την Ευρώπη και στην Αμερική και στον Καναδά και στην Ευρώπη και τους είδαμε και εδώ και τους θαυμάσαμε. Τους θαυμάσαμε και είπαμε: «Τι ωραία που επιχειρούν». Και θα είναι τα ειδικά τμήματα οι δασοκομάντος, στους οποίους θα αερομεταφέρουμε με ελικόπτερα, τα οποία θα έχουν τη δυνατότητα να ρίξουν μέχρι τρεις τόνους νερό, θα έχουν και δώδεκα τέτοιους δασοκομάντος εκπαιδευμένους με τους δασικούς μέσα στο δάσος, θα κάνουν τη ρίψη, θα έχουν τα μηχανήματα έργου, τα χειροκίνητα, και θα ξεκινήσουν να κάνουν την εγκατάστασή τους, έτσι ώστε να υποδεχθούν τις επόμενες δυνάμεις της Πυροσβεστικής, να κάνουν τις εγκαταστάσεις τους, έτσι ώστε να μπορέσουν να τους υποδεχτούν και όλοι μαζί να προχωρήσουν στο έργο της κατάσβεσης. Και θα δουλεύουν χειμώνα-καλοκαίρι με τους δασικούς.

Στηριχθήκαμε στην ΚΥΑ του 2019. Την υπογράφει –αν θυμάμαι καλά- ο κ. Φάμελλος. Σε αυτή την ΚΥΑ στηριχθήκαμε για να στήσουμε αυτή τη συνεργασία μεταξύ των δασικών και των πυροσβεστών από τον χειμώνα σε έργα που θα χρειαστεί να γίνουν τόσο για την προετοιμασία, την πρόληψη του δάσους. Ναι, μας θέλουν να συμμετέχουμε μαζί. Αφού δεν έχουμε αρκετούς δασικούς, θα βοηθήσουμε κι εμείς να προετοιμάσουμε το δάσος από τον χειμώνα, να εκπαιδευτούν και οι άνθρωποί μας στο δάσος και να μπορούν το καλοκαίρι να είναι πιο έτοιμοι.

Και, βέβαια, οι δασοκομάντος θα προέρχονται από τη δεξαμενή των εποχικών. Το λέω και το ξαναλέω, διότι τα κριτήρια είναι τέτοια που θέλουμε έτοιμους πυροσβέστες. Οι εποχικοί είναι έτοιμοι πυροσβέστες. Θα τους πάρουμε, θα τους εκπαιδεύσουμε στα προχωρημένα αντικείμενα που θα πρέπει να ασκήσουν από την αποστολή τους, θα τους ετοιμάσουμε και σε σύντομο χρονικό διάστημα θα τους έχουμε να τους ρίξουμε στη φωτιά.

Μου είπατε για 1η Μαΐου. Ναι, την 1η Μαΐου ξεκινά η αντιπυρική, αλλά ξεκινάει κλιμακωτά. Ποτέ δεν αναπτύσσονται όλες οι δυνάμεις από την αρχή, από την 1η Μαΐου. Κλιμακωτά από 1η Μαΐου, Μάιο και Ιούνιο, αναπτύσσονται και οι δυνάμεις σε συνάρτηση με την εξέλιξη του καιρού, την εξέλιξη των θερμοκρασιών, την αύξηση των θερμοκρασιών σταδιακά, γιατί θα πρέπει να τους έχουμε μέχρι τον Σεπτέμβριο. Οι δυνάμεις είναι αυτές και μέχρι τον Σεπτέμβριο θα πρέπει να τους έχουμε ανεπτυγμένους, όχι όλοι εμπρός, όλοι πίσω, κλιμακωτά.

Και για να κλείσω με τους δασοκομάντος, από τους εποχικούς θα προέρχονται και από τους εποχικούς θα αξιοποιήσουμε τη γνώση και την εμπειρία και, βεβαίως, θα συμπληρωθούν αυτοί που θα χάσουμε από τις λίστες των επιλαχόντων που έχουμε όσον αφορά τους εποχικούς.

Πρόθεσή μας είναι να τους αξιοποιήσουμε, τους χρειαζόμαστε, αλλά πρέπει να καταλάβουμε ταυτόχρονα ότι το Πυροσβεστικό Σώμα έχει και την εποχικότητα. Η ανάγκη για πυροσβέστες αυξάνει το καλοκαίρι, τότε που έχουμε τις δασικές πυρκαγιές. Βεβαίως, έχουμε και τον χειμώνα, έχουμε και τον Σεπτέμβριο, τον Οκτώβριο, είναι οι βοσκοφωτιές, είναι οι φωτιές που βάζουν οι αγρότες για να μπορέσουν να σπείρουν ξανά. Βεβαίως και έχουμε μεγάλο αριθμό. Όμως, είναι αυτές οι φωτιές, οι οποίες μπαίνουν υποτίθεται ελεγχόμενα και πρέπει να είναι η Πυροσβεστική σε ετοιμότητα να σβήνει.

Αυτά ήθελα να πω όσον αφορά τους δασοκομάντος και δύο λόγια ακόμη να σας πω για το «ΑΙΓΙΣ», το οποίο λέτε ότι δεν ρίχνει βάρος στην πρόληψη. Είναι λάθος.

Αν το μελετήσετε καλά, θα δείτε –σχετικά με το μεγαλύτερο μέρος του προγράμματος «ΑΙΓΙΣ», το οποίο είναι σε βάθος- πως τα περισσότερα συστήματα που προμηθευόμαστε μέσω του «ΑΙΓΙΣ» έχουν θέμα την πρόληψη. Αφορούν σε ραντάρ καιρού που θα μας ενημερώνουν και θα μπορούμε να έχουμε εικόνα, που σήμερα δεν έχουμε. Δυστυχώς, δεν έχουμε καλή εικόνα για τον καιρό. Η Ελλάδα είναι μία τρύπα ανάμεσα στην υπόλοιπη Ευρώπη, όσον αφορά την πρόγνωση του καιρού των συστημάτων πρόγνωσης και πρόβλεψης.

Επίσης, θα έχουμε και συστήματα ανίχνευσης θερμοκρασίας των υπόλοιπων καιρικών φαινομένων για την προστασία των ευαίσθητων περιοχών, για την προστασία των αρχαιολογικών περιοχών. Προβλέπονται πάρα πολλά συστήματα εκεί μέσα, τα οποία έχουν να κάνουν με την πρόληψη.

Και επειδή και η καταστολή είναι ένα κυρίαρχο μέρος της αποστολής της πολιτικής προστασίας και του Πυροσβεστικού Σώματος, βεβαίως και θα αποκτηθούν και πάρα πολλά μέσα, μεταξύ των οποίων χίλια οκτακόσια οχήματα κάθε τύπου, που θα αντικαταστήσουν αυτά τα παλαιά. Δεν μπορούμε να στηριζόμαστε σε οχήματα τριάντα και σαράντα ετών. Πρέπει να εκσυγχρονιστούν και είναι 225 εκατομμύρια αυτά. Ναι, πρέπει να τα πάρουμε και προβλέπονται μέσα στο «ΑΙΓΙΣ».

Επίσης, προβλέπονται και πτητικά μέσα. Γιατί θα πρέπει να νοικιάζουμε και να ξοδεύουμε χρήματα κάθε χρόνο στις ενοικιάσεις πτητικών μέσων και να μην έχουμε το δικό μας στόλο, έναν σύγχρονο στόλο με καναντέρ, τα οποία θα καθυστερήσουν –όπως λέτε, το 2025, ενδεχομένως και το 2026-, με ελικόπτερα και επίσης με ελαφρά αεροσκάφη άμεσης επέμβασης, τα οποία θα είναι και το πλέον σημαντικό, όσον αφορά την πρόληψη γιατί και αυτά προληπτικά θα λειτουργούν.

Από φέτος θα τα έχουμε τα ενοικιασμένα, τα παλιά τα PZL, και αυτά που θα νοικιάσουμε να έρθουν να συμπληρώσουν τα ελαφριά αεροσκάφη. Θα είναι στον αέρα σε δείκτη επικινδυνότητας, κινδύνου πυρκαγιάς 4 και 5, ανά ζευγάρια, θα επιτηρούν τις περιοχές 60 επί 60 μίλια και ανάλογα με το τι θα δουν –μία φωτιά;- θα κάνουν την πρώτη…

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, ολοκληρώστε.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Ευχαριστώ, κύριε Πρόεδρε, κλείνω.

Θα ενημερώσουν τα άλλα που είναι στο έδαφος και θα έχουμε έτσι την πρώτη άμεση αντίδραση. Γιατί λένε πως μία φωτιά αν την προλάβεις στην αρχή, θα σβήσει με έναν κουβά νερό. Αν όμως σου ξεφύγει, μετά θέλεις πάρα πολλές δυνάμεις για να αντιμετωπίσεις το φαινόμενο.

Και τέλος, όσον αφορά αυτό που είπατε με το ΤΑΙΠΕΔ για τα 50 εκατομμύρια, κατάλαβα τώρα ότι πρόκειται για το νέο πρόγραμμα του νέου έτους, το «ANTINERO». Λέτε ότι είναι λίγα. Μάλλον είναι λίγα. Θα πρέπει να βρούμε τον τρόπο να ενισχύσουμε αυτή την προσπάθεια του καθαρισμού των δασών, αλλά από κάπου ξεκινάμε.

Θα κάνουμε, λοιπόν, αυτό το πρόγραμμα. Ξεκινάμε τους καθαρισμούς τον Απρίλιο για τις δασικές εκτάσεις που έχουν κριθεί από το Υπουργείο Περιβάλλοντος, εκτάσεις που έχουν επιλέξει οι δασικές υπηρεσίες, και συνεργάζονται –όπως είπα- οι δασικές υπηρεσίες με το Πυροσβεστικό Σώμα να δούμε τι περισσεύει στα περιαστικά, για να κάνουμε και εμείς ένα πρόγραμμα «ΔΡΥΑΔΕΣ».

Και για τις «ΔΡΥΑΔΕΣ», κυρία Βουλευτά μου, δεν ισχύει αυτό που λέτε ότι παρότι κάναμε «ΔΡΥΑΔΕΣ» πέρυσι, καταστραφήκαμε. Όχι! Αν σώθηκε κάτι στο Τατόι, σώθηκε γιατί έγιναν οι «ΔΡΥΑΔΕΣ». Αν σώθηκε η Ιπποκράτειος Πολιτεία, σώθηκε γιατί είχαν γίνει οι «ΔΡΥΑΔΕΣ».

Θέλω να πω το εξής: Τελικά να κάνουμε κάτι ή να μην κάνουμε προληπτικά; Εμείς αποφασίσαμε ότι πρέπει να κάνουμε. Συνεργαζόμαστε με το Υπουργείο. Συνεργαζόμαστε με τους δασικούς. Συνεργαζόμαστε με όλους τους φορείς. Προετοιμαζόμαστε και θα είμαστε έτοιμοι πολύ νωρίτερα από κάθε άλλη χρονιά, ακόμα και επί των ημερών σας, όπου η προετοιμασία ολοκληρωνόταν κάποια στιγμή –γιατί τα έχω ζήσει- και τα αεροπλάνα ήταν τον Αύγουστο.

Όχι! Φέτος θα είμαστε έτοιμοι, σταδιακά από την 1η Μαΐου να αναπτυχθούμε και να αντιμετωπίσουμε το οποιοδήποτε φαινόμενο. Θέλουμε τη βοήθεια και τη στήριξη σας.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Πριν περάσουμε στις επόμενες επίκαιρες ερωτήσεις, επιτρέψτε μου μια ανακοίνωση προς το Σώμα:

Ο Υφυπουργός Πολιτισμού και Αθλητισμού, οι Υπουργοί Οικονομικών, Ανάπτυξης και Επενδύσεων, Εθνικής Άμυνας, Παιδείας και Θρησκευμάτων, Εργασίας και Κοινωνικών Υποθέσεων, Υγείας, Περιβάλλοντος και Ενέργειας, Προστασίας του Πολίτη, Πολιτισμού και Αθλητισμού, Δικαιοσύνης, Εσωτερικών, Μετανάστευσης και Ασύλου, Υποδομών και Μεταφορών, Ναυτιλίας και Νησιωτικής Πολιτικής, Τουρισμού, οι Υπουργοί Επικρατείας, οι Αναπληρωτές Υπουργοί Οικονομικών και Εσωτερικών, καθώς και ο Υφυπουργός στον Πρωθυπουργό, κατέθεσαν στις 28 Φεβρουαρίου 2022 σχέδιο νόμου: «Μέτρα αντιμετώπισης της οπαδικής βίας, ενίσχυση του θεσμικού πλαισίου λειτουργίας των λεσχών φιλάθλων, αθλητικός εθελοντισμός, πνευματικός αθλητισμός, ηλεκτρονικός αθλητισμός (e-sports), εργασιακός αθλητισμός, άλλες διατάξεις για τον εκσυγχρονισμό της αθλητικής νομοθεσίας και λοιπές διατάξεις».

Παραπέμπεται στην αρμόδια Διαρκή Επιτροπή.

Συνεχίζουμε με τις τελευταίες τρεις για σήμερα επίκαιρες ερωτήσεις αρμοδιότητας του Υπουργείου Περιβάλλοντος και Ενέργειας, στις οποίες θα απαντήσει ο Υφυπουργός κ. Γεώργιος Αμυράς.

Ξεκινούμε με τη δεύτερη με αριθμό 427/14-2-2022 επίκαιρη ερώτηση πρώτου κύκλου του Βουλευτή Β1΄ Βόρειου Τομέα Αθηνών του Κινήματος Αλλαγής κ. Ανδρέα Λοβέρδου προς τον Υπουργό Περιβάλλοντος και Ενέργειας, με θέμα: «Διαχείριση απορριμμάτων, πρόστιμα και διαχρονική παθογένεια».

Ορίστε, κύριε Λοβέρδο, έχετε τον λόγο.

**ΑΝΔΡΕΑΣ ΛΟΒΕΡΔΟΣ:** Κύριε Υφυπουργέ, λέω συχνά ότι αντί από τη διαχείριση των απορριμμάτων να έχουμε οικονομικό όφελος, να έχουμε περιβαλλοντικό όφελος και πολιτιστικό όφελος, τελικώς δεν έχουμε τίποτα από όλα αυτά –ακόμη τουλάχιστον- σε ευρεία κλίμακα. Αντιθέτως, έχουμε σε πάρα πολλές περιοχές της χώρας ένα περιβάλλον που προκαλεί ντροπή. Έχουμε ακόμη χωματερές και σας ρωτώ πόσες έχουν μείνει. Από το εθνικό σχέδιο που παρουσιάστηκε από την Κυβέρνησή σας το 2020 είδαμε ότι είχαν μείνει σαράντα τέσσερις. Έχουν περάσει δύο χρόνια από τότε και αναρωτιέμαι πόσες ακόμη έχουν μείνει. Είναι ντροπή να μαθαίνουμε από τον Τύπο ότι στην Ελλάδα η ανακύκλωση στο πλαστικό μετά από τόσα χρόνια φτάνει το 45%! Πραγματικά είναι ντροπή!

Στην επίκαιρη ερώτηση που έχω καταθέσει, επειδή με το θέμα αυτό ασχολούμαι πάρα πολλά χρόνια, έχω πει αρκετά. Όμως, θέλω να τα συνοψίσω στα λίγα δευτερόλεπτα που μου μένουν στην πρωτολογία μου.

Πρώτον, είχατε κάποιο σχέδιο που κατέληγε στο 2022, τώρα. Αύριο μπαίνουμε στον τρίτο μήνα του 2022. Και ερωτώ το εξής: Για τους καφέ κάδους που είναι η ανακύκλωση των οργανικών τροφών που θα ήταν καταληκτικό έτος το 2022, βλέπετε εσείς κάτι τέτοιο; Ο Έλληνας πολίτης, όπου κι αν βρίσκεται, βλέπει κάτι τέτοιο; Βλέπει αυτά που παρουσίαζε ο κ. Χατζηδάκης ως τότε Υπουργός να έχουν φτάσει στο στάδιο της ολοκλήρωσης;

Δεύτερον, τις σαράντα τέσσερις χωματερές είχατε δεσμευτεί –με έναν τρόπο που δεν καταλάβαινε αυτός που διάβαζε- να τις κλείσετε ή να τις μετατρέψετε σε ΧΥΤΑ; Τι ακριβώς; Να τις εξωραΐσετε; Κανένας δεν καταλάβαινε τι λέτε το 2020.

Εγώ επανέρχομαι και ρωτώ το εξής: Πού είμαστε σήμερα ως χώρα;

**ΠΡΟΕΔΡΕΥΩΝ (Γεώργιος Λαμπρούλης):** Ωραία.

Ορίστε, κύριε Αμυρά, έχετε τον λόγο για την πρωτολογία σας.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):**  Ευχαριστώ πολύ, κύριε Πρόεδρε.

Αγαπητέ κύριε Λοβέρδο, ναι, θα συμφωνήσουμε ότι εδώ και δεκαετίες, δυστυχώς, οι κυβερνήσεις –μέλος των οποίων ήσασταν και εσείς ο ίδιος- οι περιφέρειες, οι δήμοι αντιμετώπιζαν, θα έλεγα, απαξιωτικά το πρόβλημα της διαχείρισης των απορριμμάτων. Για να πούμε την αλήθεια, κλωτσούσαν το τενεκεδάκι στην άκρη είτε γιατί δεν το είχαν αξιολογήσει υψηλά, είτε γιατί δεν ήθελαν να συγκρουστούν με τοπικά μικροσυμφέροντα.

Η Κυβέρνηση Μητσοτάκη, όμως, έχει εντελώς διαφορετική περπατησιά πάνω σε αυτό το θέμα. Θέλουμε –και αυτό κάνουμε τώρα και εργαζόμαστε σκληρά- ένα αποτελεσματικό σύστημα διαχείρισης των απορριμμάτων, φιλικό βεβαίως πάνω απ’ όλα προς το περιβάλλον. Όχι μόνο, λοιπόν, μπαίνει τέλος στις παράνομες χωματερές, αλλά έχουμε ξεκινήσει τη δημιουργία των κέντρων ολοκληρωμένης και πράσινης διαχείρισης αποβλήτων σε όλη την Ελλάδα.

Σύμφωνα, λοιπόν, με τα επίσημα στοιχεία για το 2019 –και θα σας πω πού πάμε σε στόχο- η ανακύκλωση βρισκόταν στο 21% και η υγειονομική ταφή στο 77,7% του συνόλου των αστικών αποβλήτων. Στις δε πλαστικές συσκευασίες το ποσοστό ανακύκλωσης τα έφτασε 37,6%. Μέχρι το 2025 η ανακύκλωση πλαστικών συσκευασιών θα φτάσει στο 50% και βεβαίως θα μειώνεται σταδιακά και η υγειονομική ταφή απορριμμάτων.

Πάμε τώρα να δούμε λίγο τα πιο συγκεκριμένα ερωτήματα που θέσατε με την επίκαιρη. Ρωτάτε αν έχουμε υιοθετήσει νέες αποτελεσματικότερες πρακτικές δεδομένου ότι όντως η τεχνολογία προχωράει. Και, βέβαια, συμφωνώ ότι τα απορρίμματα είναι χρυσός, αρκεί να ξέρεις να τα διαχειριστείς σωστά. Εμείς, λοιπόν, πριν από λίγους μήνες ψηφίσαμε εδώ και ενσωματώσαμε στην εθνική νομοθεσία τις οδηγίες 851 και 852 της Ευρωπαϊκής Ένωσης για τα απόβλητα συσκευασιών. Τι σημαίνει αυτό; Ότι περνάμε πλέον στην πρόληψη της παραγωγής αποβλήτων, περνάμε στην αύξηση της ανακύκλωσης, στη μείωση των αρνητικών συνεπειών της παραγωγής και της διαχείρισης των αποβλήτων και στον περιορισμό του συνολικού αντίκτυπου της χρήσης αυτών των πόρων.

Έχουμε το νέο Εθνικό Σχέδιο Διαχείρισης Αποβλήτων 2020 - 2030. Σας λέω ποια είναι τα όπλα μας τα οποία δεν είναι θεωρητικά, αλλά αντικατοπτρίζουν χρηματοδοτήσεις, έργα και πράξεις. Έχουμε το νέο Εθνικό Πρόγραμμα Πρόληψης Δημιουργίας Αποβλήτων 2021 - 2030 το οποίο πριν από έξι μήνες εγκρίναμε, τον Ιούνιο του 2021.

Επίσης φέραμε τις εξής μεγάλες αλλαγές: Πρώτα απ’ όλα θεωρούμε -και οι διαχειριστές δηλαδή του συστήματος θεωρούν- τα απόβλητα ως υποπροϊόντα και προχωρούν στον αποχαρακτηρισμό τους ως απόβλητα, έτσι ώστε να προωθήσουμε και να ενισχύσουμε την κυκλική οικονομία. Επικαιροποιούμε -και είναι πολύ σημαντικό αυτό- τη διευρυμένη ευθύνη του παραγωγού. Τι σημαίνει αυτό; Για μια σειρά προϊόντων, δεδομένου ότι την επεκτείναμε, όπως τα κλωστοϋφαντουργία, τα στρώματα, τα έπιπλα, τα παιχνίδια, οργανώνεται μία εναλλακτική διαχείριση και λειτουργία με τη διευρυμένη ευθύνη του παραγωγού.

Επίσης, προωθήσαμε θεσμικά, αλλά και πρακτικά τη δωρεά τροφίμων και θεσπίσαμε και εργαζόμαστε γι’ αυτό, τον στόχο μείωσης κατά 30% σε σχέση με τα παραγόμενα απόβλητα τρόφιμα του έτους 2022. Έχουμε χωριστή συλλογή σε τέσσερα ρεύματα: χαρτί, μέταλλο, πλαστικό και γυαλί, και χωριστή συλλογή των κλωστοϋφαντουργικών προϊόντων.

Επίσης, θεσπίσαμε στόχους αύξησης για επαναχρησιμοποίηση και ανακύκλωση των αστικών αποβλήτων σε 55%, 60% και 65% για τα έτη 2025, 2030 και 2035 σύμφωνα με την οδηγία 851 που σας ανέφερα πριν ότι την ενσωματώσαμε.

Επίσης, υποχρεώσαμε για χωριστή συλλογή ρευμάτων στις σχολικές μονάδες και στους φορείς γενικής κυβέρνησης. Για παράδειγμα αναφέρω το Υπουργείο στο οποίο βρισκόμαστε εμείς, στο Υπουργείο Περιβάλλοντος και Ενέργειας, έχουμε αποσύρει εδώ και έναν χρόνο το πλαστικό και τις συσκευασίες μιας χρήσης. Γίνεται η ανακύκλωση για χαρτί, γυαλί και πλαστικό, όχι μόνο, βεβαίως, στο δικό μας Υπουργείο, αλλά σε ολόκληρη τη γενική κυβέρνηση και σε ολόκληρο το δημόσιο έχει αποσυρθεί το πλαστικό μιας χρήσης.

Λοιπόν, το λέω αυτό και μετά επανέρχομαι και στα πιο ειδικά ερωτήματα γιατί βλέπω ότι ο Πρόεδρος με αγριοκοιτάζει.

**ΠΡΟΕΔΡΕΥΩΝ (Γεώργιος Λαμπρούλης):** Δεν σας αγριοκοιτάζω, αλλά φτάσαμε τα πέντε λεπτά κι έχετε και δευτερολογία, οπότε αξιοποιήστε και το χρονικό διάστημα της δευτερολογίας σας.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Έχετε δίκιο.

Επιβάλουμε από φέτος τέλος ταφής 20 ευρώ ανά τόνο αποβλήτων που οδηγούνται σε χώρο υγειονομικής ταφής. Και τέλος, εφαρμόζουμε το σύστημα «πληρώνω όσο πετάω» με σταδιακή υποχρεωτική εφαρμογή από τους δήμους με βάση τον πληθυσμό τους.

Αυτά είχα να πω και τα υπόλοιπα στη δευτερολογία μου.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Καλώς.

Ορίστε, κύριε Λοβέρδο, έχετε τον λόγο.

**ΑΝΔΡΕΑΣ ΛΟΒΕΡΔΟΣ:** Μέσα από την υπερπληροφόρηση, κύριε Υφυπουργέ, φίλε κύριε Αμυρά, χάνονται τα θέματα. Εγώ, με την επίκαιρη ερώτησή μου, στην πρωτολογία μου κατέληξα, τελικά, σε δύο συγκεκριμένα ερωτήματα.

Θα πρέπει να διαβάσει κάποιος την απάντησή σας για να δει τι είπατε. Διά του πολλού αποφεύγουμε να γίνουμε συγκεκριμένοι, άρα αποφεύγουμε τα ερωτήματα. Θα επιμείνω, όμως. Πριν από είκοσι χρόνια άρχισε να δουλεύει η Ελλάδα τα προγράμματα ανακύκλωσης και γενικότερα τα προγράμματα διαχείρισης των απορριμμάτων. Υπάρχουν δήμοι που έχουν προκόψει, όπως ο Δήμος Αμαλιάδας και ο Δήμος Χανίων, κάτι που χαίρεσαι όταν το βλέπεις.

Ωστόσο, πρέπει να πιάσουμε τα θέματα ένα - ένα και πρέπει ο καθένας να επικαλείται και την εμπειρία του, αυτά που βλέπει δίπλα του. Δεν μου λέτε, στο πρόγραμμα, στο εθνικό σχέδιο γίνεται συγκεκριμένη αναφορά για το πόσο αναγκαία είναι η διαλογή στην πηγή, δηλαδή η ανακύκλωση στην πηγή. Μάλιστα, στην πρώτη σας τοποθέτηση αναφέρατε και για το σχέδιο «Πληρώνω Όσο Πετάω», το ΠΟΠ. Πείτε μου, λοιπόν, εσείς το εξής: Αν θέλω αύριο το πρωί να πάω να αγοράσω στην αγορά ένα μηχάνημα που θα κομποστοποιεί τα οργανικά απορρίμματα, σε ποιο μαγαζί θα πάω; Πόσο κάνει; Αν μου το πείτε, θα καταλάβω ότι κάτι έχει προχωρήσει. Αν δε μου το πείτε, τι λέτε στον πολίτη; Πληρώνω όσο πετάω, αλλά πώς θα κάνω εγώ τη διαλογή στην πηγή; Είστε τρία χρόνια Κυβέρνηση, υποτίθεται εκσυγχρονιστική, μεταρρυθμιστική. Πείτε μου, λοιπόν, πού θα πάω να πάρω κομποστοποιητή; Αν μου το πείτε, θα καταλάβω ότι κάτι έχει γίνει. Όμως, αν ρωτήσετε τριακόσιους Βουλευτές αν έχουν στο σπίτι τους και αν μπορούν εύκολα να τα προμηθευτούν αυτά, θα πάρετε μια απάντηση που νομίζω ότι θα είναι αποστομωτική.

Δεύτερον, έρχομαι στη γραφειοκρατία. Ξέρετε, προσφάτως επισκεφθείς την Κάλυμνο, μου είπε ο δήμαρχος ότι μετά από πέντε ολόκληρα χρόνια θα γίνει επιτέλους ο ΧΥΤΑ. Θα γίνει ο ΧΥΤΑ μετά από πέντε χρόνια; Ο ΧΥΤΑ είναι χωματερή! Τι είναι ο ΧΥΤΑ; Μετά από πέντε χρόνια;

Όταν αναλάβατε, λέγατε ότι είναι τέτοια η γραφειοκρατία στο αντικείμενο - μιλάμε για πέντε χρόνια στο συγκεκριμένο παράδειγμα- που όταν καταλήγει ένας φορέας του δημοσίου που κάνει έναν διαγωνισμό να πάρει επιτέλους μια μέθοδο διαχείρισης, αυτή έχει απαξιωθεί πολλαπλά, έχουν προκύψει άλλες. Τι θα γίνει, λοιπόν, εδώ με τη γραφειοκρατία; Ποια βήματα κάνατε; Κανένα βήμα δεν κάνατε! Από τα πέντε χρόνια του Δημάρχου της Καλύμνου, τα τρία είναι δικά σας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Και κλείνω, κύριε Πρόεδρε, με το εξής: Ήμουν πάντα υπέρ της καύσης, όχι ως του απολύτου μέτρου, αλλά ως ενός από τα μέτρα. Στην Αίθουσα αυτή προ είκοσι ετών που είχα κάνει μία επίκαιρη σε δική μας κυβέρνηση, όταν τελείωσε η διαδικασία, συζητούσα το θέμα με έναν Βουλευτή του Κομμουνιστικού Κόμματος Ελλάδας που δεν υπάρχει πια, με τον συνάδελφο Σκυλλάκο. Το κόμμα αυτό είναι αντίθετο με την καύση, αλλά έχει μια θέση. Εσείς που ευτυχώς την εντάξατε στο εθνικό σχέδιο, κάνατε έναν χρόνο να βγάλετε τον διακανονισμό για τη μελέτη. Αυτός ο χρόνος είναι δικός σας; Γιατί καθυστερήσατε και θέλετε εννέα μήνες να ολοκληρωθεί ο διαγωνισμός; Και τώρα τρέχα γύρευε πότε θα ανατεθούν τα σχετικά έργα.

Όμως, όπως έχετε παραδεχτεί, για να φτάσουμε στο 10% της ταφής μόνο, θα πρέπει να έχουμε και το μέσο της καύσης. Λέγεται αλλιώς στη σύγχρονη κεκαλυμμένη ορολογία της πολιτικής ορθότητας, αλλά καύση είναι. Πώς θα φτάσουμε εκεί το 2030, όταν αγωνιζόμαστε ακόμα για να βγει στον αέρα μια μελέτη;

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ωραία, κύριε Λοβέρδο.

Ορίστε, κύριε Υπουργέ, έχετε τον λόγο.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Ευχαριστώ πολύ, κύριε Πρόεδρε.

Κύριε Λοβέρδε, θα ξεκινήσω από το πρώτο πρακτικό ερώτημα που μου θέσατε. Τι κομποστοποιητή θέλετε, ανοιχτού ή κλειστού τύπου; Τι σας ενδιαφέρει; Θέλετε να τον βάλετε στο μπαλκόνι; Στο μπαλκόνι!

**ΑΝΔΡΕΑΣ ΛΟΒΕΡΔΟΣ:** Δεν σας ακούω. Βγάλτε τη μάσκα, σας παρακαλώ!

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, μιλήστε λίγο πιο δυνατά, γιατί λόγω της μάσκας δεν ακούγεστε.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Δεν μπορώ να βγάλω τη μάσκα, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Όχι, απλά σας λέω να μιλάτε λίγο πιο δυνατά και πιο κοντά στο μικρόφωνο.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Πολύ ωραία.

Κύριε Λοβέρδε, απαντώ, λοιπόν, στο πρακτικό ερώτημά σας. Λέτε ότι θέλετε να αγοράσετε κομποστοποιητή για τα οργανικά απορρίμματα. Με ρωτήσατε, με προκαλέσατε να σας απαντήσω αν υπάρχει πουθενά. Πείτε μου, λοιπόν, τι θέλετε. Θέλετε ανοιχτού τύπου; Θέλετε μπαλκονιού; Τι θέλετε; Θέλετε 380 λίτρων; Αυτός κοστίζει 54 ευρώ. Θέλετε 260 λίτρων; Αυτός κοστίζει 39 ευρώ. Θέλετε με πιστοποίηση E380; Κοστίζει 75 ευρώ. Θέλετε απλά για την κουζίνα σας κάδο χάλυβα κομποστοποίησης; Κοστίζει 49 ευρώ.

Η αγορά, λοιπόν, είναι γεμάτη από κομποστοποιητές, γιατί όντως οι πολίτες έχουν γυρίσει, ευτυχώς πολλοί από αυτούς, ιδιαίτερα στις αστικές περιοχές, στην αξιοποίηση του οργανικού υπολείμματος. Αλλά υπάρχει καθυστέρηση, εννοείται, δεκαετιών.

Τώρα, με ρωτάτε για την καύση; Θα περιμένουμε να δούμε τις απαντήσεις των επιστημόνων, τις χωροθετήσεις και τα δυνατά σενάρια. Δεν μπορώ να σας απαντήσω τώρα για την καύση, έτσι πρόχειρα. Για τις χωματερές, στην Αττική δεν υπάρχει καμμία χωματερή, το γνωρίζετε αυτό. Και μάλιστα, αναφέρεστε στην ερώτησή σας στη χωματερή των Άνω Λιοσίων. Έχει κλείσει αυτή εδώ και χρόνια, έχει αποκατασταθεί αυτή. Απλώς η υγειονομική ταφή των απορριμμάτων γίνεται στον ΧΥΤΑ της Φυλής με υγειονομικό τρόπο.

**ΑΝΔΡΕΑΣ ΛΟΒΕΡΔΟΣ:** Έχετε πάει ποτέ; Πρέπει να κλείσει.

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ μη διακόπτετε.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Βεβαίως κι έχω πάει. Είναι πάγια θέση της Κυβέρνησης ότι πρέπει να κλείσει κι αυτός.

**ΑΝΔΡΕΑΣ ΛΟΒΕΡΔΟΣ:** Πώς θα κλείσει;

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Πώς θα κλείσει; Εάν είχατε βάλει κι εσείς πλάτη που ήσασταν κυβέρνηση τόσες δεκαετίες, ενδεχομένως σήμερα τα πράγματα να ήταν διαφορετικά.

Όμως, ακούστε, εμείς λέμε ότι πρέπει να δημιουργηθούν νέες μονάδες επεξεργασίας, νέες μονάδες αποβλήτων με τα διακριτά συστήματα διαλογής, τα οποία τα περιγράψατε κι εσείς πολύ σωστά.

Τώρα, με ρωτάτε εδώ για τη δημιουργία μονάδων ενεργειακής αξιοποίησης, γιατί η καύση στην ουσία έχει σχέση με αυτό. Αυτό είναι ξεκάθαρο. Η Γαλλία το χρησιμοποιεί, απολύτως. Άλλες ευρωπαϊκές χώρες όχι. Αμερική και Καναδάς είναι μοιρασμένες. Όσον αφορά στις Ηνωμένες Πολιτείες Αμερικής ανάλογα με τις πολιτείες.

Εμείς, λοιπόν, έχουμε προβλέψει στον νόμο μας, που πριν από μερικούς μήνες ψηφίσαμε, τον ν.4819, στο άρθρο 63, ότι η χωροθέτηση, η δημοπράτηση, ο συντονισμός, η εποπτεία υλοποίησης, όλα αυτά θα γίνουν -και γίνονται- με τον σχεδιασμό του δικού μας Υπουργείου, του Υπουργείου Περιβάλλοντος, η δε συντήρηση και λειτουργία αυτών των μονάδων από τον ΦΟΔΣΑ.

Εμείς, λοιπόν, έχουμε προχωρήσει στην ανάθεση της μελέτης -γι’ αυτό σας είπα ότι οι επιστήμονες θα το πουν, δεν θα το πούμε ούτε εγώ ούτε εσείς- για την αξιολόγηση αυτών των μεθόδων και έχει δημοσιευθεί και διεθνής ηλεκτρονικός διαγωνισμός για τη μελέτη σκοπιμότητας και βιωσιμότητας τέτοιου είδους μονάδων.

Καταλήγω, για να πω και τα εξής πολύ γρήγορα:

Κατ’ αρχάς για τη διαλογή των βιοαποβλήτων, τι έχει κάνει ο ΕΔΣΝΑ; Έχει διαθέσει σε δήμους της Αττικής διακόσια απορριμματοφόρα, εξήντα κινητά πράσινα σημεία, δέκα χιλιάδες κάδους διαφόρων μεγεθών και είκοσι χιλιάδες καφέ κάδους, που με ρωτάγατε για τα οργανικά.

Επίσης, ο ΕΔΣΝΑ έχει προχωρήσει στη δημοπράτηση κατασκευής δύο μονάδων επεξεργασίας αποβλήτων για τα σύμμεικτα, αλλά και τα προδιαλεγμένα, για τις ανάγκες του κεντρικού τομέα Αθηνών, του Πειραιά και των νησιών με ΣΔΙΤ. Οι διαγωνισμοί αυτοί είναι σε εξέλιξη. Έχει προχωρήσει στη δημοπράτηση της κατασκευής μονάδας επεξεργασίας αποβλήτων στο Γραμματικό. Το έργο εντάχθηκε στο επιχειρησιακό πρόγραμμα «Υποδομές μεταφορών, περιβάλλον και αειφόρος ανάπτυξη 2014 - 2020» και επίσης, στην αναβάθμιση και μετατροπή σε πράσινο εργοστάσιο του παλιού εργοστασίου μηχανικής ανακύκλωσης στα Άνω Λιόσια.

Επομένως, εμείς, η Κυβέρνηση Μητσοτάκη, υλοποιούμε τις απαραίτητες μεταρρυθμίσεις, κύριε Λοβέρδο, για μια σαφέστατα πιο φιλική και σαφέστατα κυκλική, όσον αφορά στην οικονομική της διάσταση, διαχείριση των απορριμμάτων.

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Καλώς.

Συνεχίζουμε με την τέταρτη με αριθμό 441/20-2-2022 επίκαιρη ερώτηση πρώτου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Περιβάλλοντος και Ενέργειας, με θέμα: «Εκβρασμοί ζιφιών σε θαλάσσια περιοχή στην Κέρκυρα όπου διεξάγονται σεισμικές έρευνες για πετρέλαια».

Κύριε Αρσένη, έχετε τον λόγο για την πρωτολογία σας.

**ΚΡΙΤΩΝ - ΗΛΙΑΣ ΑΡΣΕΝΗΣ:** Σας ευχαριστώ πολύ, κύριε Πρόεδρε.

Κύριε Υπουργέ, είχα ειδοποιήσει έγκαιρα -με προηγούμενη επίκαιρη- ότι αν δεν σταματούσαν οι σεισμικές έρευνες θα είχαμε εκβρασμούς και είδαμε ότι είχαμε τρεις εκβρασμούς.

Οι επιστήμονες μάς λένε ότι για κάθε εκβρασμό στην επιφάνεια, σε μία ακτή, πεθαίνουν στον βυθό δέκα με τριάντα, ανεξαρτήτως εάν αυτοί που εκβράζονται, πεθαίνουν ή όχι. Και επίσης, στην περίπτωση των ζιφιών είναι πιο κοντά στο τριάντα. Δηλαδή, αυτή τη στιγμή μιλάμε για τριάντα με εκατό ζιφιούς που βρίσκονται νεκροί στον βυθό της θάλασσάς μας.

Αυτά μας λένε οι επιστημονικές μελέτες. Μαθαίνουμε από δημοσίευμα στην «ΚΑΘΗΜΕΡΙΝΗ» ότι υπήρξε διακοπή των σεισμικών ερευνών μετά από τον εκβρασμό των τριών ζιφιών. Δεν υπήρξε καμμία ανακοίνωση. Θα θέλαμε, κατ’ αρχάς, να μας επιβεβαιώσετε εάν υπάρχει διακοπή ή όχι.

Από την άλλη, διαβάζω τώρα ένα σημερινό δελτίο Τύπου της ΕΔΕΗ, που λέει ούτε λίγο ούτε πολύ ότι δεν συσχετίζονται οι εκβρασμοί με τις σεισμικές έρευνες, δεν έχει τεκμηριωθεί, λες και δεν υπάρχει σωρεία μελετών που να σχετίζουν τις σεισμικές έρευνες με τους εκβρασμούς. Υπάρχουν, επίσης, μελέτες επί μελετών, μελέτες που εξετάζουν όλο το επιστημονικό έργο για το θέμα και τεκμηριώνουν πάλι τη συσχέτιση. Λένε ότι σχετίζονται οι εκβρασμοί με στρατιωτικές ασκήσεις.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Μια μικρή ανοχή, κύριε Πρόεδρε.

Συσχετίζονται με το «EUROFERRY OLYMPIA» και την αύξηση κυκλοφορίας στην περιοχή λόγω του «EUROFERRY OLYMPIA». Καταλαβαίνετε ότι αν ήταν θέμα το πού κινούνται τα καράβια, θα έπρεπε, πραγματικά, να έχουμε εκβρασμούς σε πολύ γνωστά συγκεκριμένα σημεία. Δεν είναι έτσι, αλλά μας κάνει εντύπωση η επιστημονική γύμνια της ΕΔΕΗ.

Θέλουμε οπότε να μας εξηγήσετε: Σταμάτησαν οι σεισμικές έρευνες, ναι ή όχι; Εμείς βλέπουμε στους χάρτες τις τελευταίες δύο μέρες -και θα το καταθέσω στα Πρακτικά- πως το πλοίο που κάνει σεισμικές έρευνες πηγαίνει πάνω-κάτω στις ίδιες περιοχές. Κάνει σεισμικές έρευνες παράνομα; Έχουν σταματήσει οι σεισμικές έρευνες; Συνεχίζονται; Υπάρχει κάποια ανακοίνωση για το θέμα; Γίνονται εν κρυπτώ; Γίνονται φανερά; Θέλουμε να μας εξηγήσετε τι συμβαίνει.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε τον λόγο.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Ευχαριστώ πολύ, κύριε Πρόεδρε.

Θα τα πάρουμε ένα προς ένα. Θα απαντήσω και στα προφορικά σας ερωτήματα και στα γραπτά της επίκαιρης, διότι, συνήθως, κύριε Πρόεδρε, αρκετοί συνάδελφοι άλλα ρωτάνε στα γραπτά και άλλα στα προφορικά.

Όμως, το θέμα έχει πάρα πολύ μεγάλο ενδιαφέρον και είναι ένα ζήτημα που μας ενδιαφέρει πάρα πολύ στο Υπουργείο Περιβάλλοντος, δηλαδή η θαλάσσια βιοποικιλότητα και η προστασία της.

Με ρωτάτε εάν θα σταματήσουν -όχι για το συγκεκριμένο καράβι, θα έρθω και σ’ αυτό- άμεσα οι έρευνες για το πετρέλαιο. Η απάντηση μου είναι απλή, ξεκάθαρη και ρεαλιστική. Οποιαδήποτε έρευνα για υδρογονάνθρακες δεν τηρεί τους περιβαλλοντικούς όρους, φυσικά, και θα σταματήσει. Οποιαδήποτε έρευνα για υδρογονάνθρακες τηρεί τους περιβαλλοντικούς όρους, βεβαίως, και θα συνεχιστεί. Δεν υπάρχει άσπρο-μαύρο, υπάρχει και η απλή, καθαρή αλήθεια.

Υπάρχουν αυστηρότατοι κανόνες, υπάρχει νομοθεσία για το πώς πρέπει να διεξάγονται αυτές οι έρευνες.

Εμείς, λοιπόν, τι κάνουμε στο Υπουργείο Περιβάλλοντος και για τη συγκεκριμένη περίπτωση; Όταν είχαμε τον πρώτο εκβρασμό της πρώτης ραμφοφάλαινας, του πρώτου ζιφιού, αμέσως επικοινωνήσαμε και με την Ελληνική Διαχειριστική Εταιρεία Υδρογονανθράκων και με την εταιρεία που κάνει τις έρευνες για λογαριασμό της «ΕΛΛΗΝΙΚΑ ΠΕΤΡΕΛΑΙΑ Α.Ε.», αλλά, βεβαίως, και με τους ανεξάρτητους επιστημονικούς παρατηρητές του Πανεπιστημίου Πατρών που παρακολουθούν με επιστημονικές μεθόδους τις κινήσεις του πλοίου και τον όποιο αντίκτυπο έχουν σε ακουστική ή ηχητική ενόχληση των θαλάσσιων θηλαστικών. Και βεβαίως, τα παρακολουθούμε όλα αυτά και σε συνεργασία και με τις περιβαλλοντικές οργανώσεις.

Για να δούμε, λοιπόν, τι έγινε. Στις 20 Φλεβάρη, ημέρα Κυριακή, εκβράστηκαν οι πρώτοι δύο ζιφιοί, ο ένας στον Αρίλλα και ο άλλος στον Άη Γόρδη και την επόμενη μέρα, στις 21 Φλεβάρη, ο τρίτος.

Ζητήσαμε, λοιπόν, εμείς από το πλοίο να απομακρυνθεί από την περιοχή, να αναστείλει –και το έκανε- τις ηχητικές του έρευνες έως ότου δούμε, παρακολουθήσουμε την εξέλιξη του φαινομένου. Επί της ουσίας -και πριν έρθω ξανά στο καράβι- αμέσως κινητοποιήθηκε το δίκτυο για τη διάσωση των ζώων αυτών, ένα δίκτυο εκβρασμών, υπό τη δική μας εποπτεία, του Υπουργείου Περιβάλλοντος με επικεφαλής την καθηγήτρια κτηνιατρικής του Αριστοτελείου Πανεπιστημίου Θεσσαλονίκης, την κ. Νατάσσα Κομνηνού, την οποία θα ήθελα να συγχαρώ και να ευχαριστήσω και από αυτό το Βήμα της Βουλής για την εξαιρετική δουλειά που έκανε με τους κτηνιάτρους, τους ειδικευμένους γιατρούς, τους εθελοντές και τους δύτες. Βεβαίως, να συγχαρώ και τον Πρύτανη του ΑΠΘ, τον κ. Παπαϊωάννου Νικόλαο, διότι έχει στήσει μέσω της κ. Κομνηνού μια εξαιρετική βοήθεια προς την ελληνική πολιτεία και θα έρθω μετά να σας πω τι κάνουμε, ώστε πλέον η ελληνική πολιτεία να αναλάβει το βάρος της ευθύνης για την αντιμετώπιση αυτών των εκβρασμών.

Βεβαίως, ζητήσαμε και υπήρξαν εναέρια μέσα, αλλά και από το Λιμενικό ζητήσαμε διαρκώς να περιπολεί την περιοχή για ενδεχόμενο νέο εκβρασμό, που ευτυχώς δεν υπήρξε. Τα τρία αυτά θαλάσσια θηλαστικά, οι τρεις φάλαινες οδηγήθηκαν με ασφάλεια προς τα ανοιχτά και έφυγαν, αφού, βεβαίως, πρώτα είχε ληφθεί και αίμα από όλα, έτσι ώστε να δούμε εάν υπήρχε ενδεχομένως ένας ιός που τα έβγαλε έξω.

Έτσι, λοιπόν, επειδή κάποιος μπορεί να νομίζει ότι γίνονται ανεξέλεγκτα οι έρευνες για υδρογονάνθρακες στο Ιόνιο, δεν είναι καθόλου έτσι. Πώς γίνονται αυτές οι έρευνες; Πάνω στο πλοίο που διεξάγει αυτές τις έρευνες υπάρχουν τουλάχιστον τέσσερις ανεξάρτητοι παρατηρητές επιστήμονες, οι οποίοι και οπτικά και ηχητικά, δηλαδή με μικρόφωνα και δέκτες-πομπούς και δέκτες των ακουστικών σημάτων που υπάρχουν στον βυθό, παρακολουθούν και ακούν την ύπαρξη θηλαστικών ή την ύπαρξη καραβιών ή την ύπαρξη σόναρ πολεμικών ή άλλων. Επίσης, εάν διαπιστώσουν την ύπαρξη, την παρουσία οποιουδήποτε θαλάσσιου θηλαστικού σε μια απόσταση εύλογη γύρω από το πλοίο σταματάνε. Αυτό έγινε στις 11 Φεβρουαρίου, κύριε Πρόεδρε, εννέα μέρες πριν από τον πρώτο εκβρασμό. Οι ανεξάρτητοι παρατηρητές του Πανεπιστημίου Πατρών -δεν είναι υπάλληλοι της εταιρείας- εντόπισαν πάλι έναν ζιφιό στην περιοχή και αμέσως διεκόπη η έρευνα του σκάφους για τις επόμενες δυο ημέρες.

Θα συνεχίσω στη δευτερολογία τα υπόλοιπα.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Αρσένη, έχετε τον λόγο για τη δευτερολογία σας.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, μιλάτε για τέσσερις παρατηρητές. Προσπαθώ λίγο να βάλω τα δεδομένα κάτω. Φαντάζομαι είναι δύο οπτικοί και δύο ηχητικοί παρατηρητές. Άρα, έχετε δύο ανθρώπους που κάνουν δωδεκάωρη βάρδια ηχητική και οι οποίοι δεν παίρνουν κανένα ρεπό και έχετε δύο ανθρώπους που κάνουν οπτική και εναλλάσσονται. Δεν βγαίνουν τα νούμερα ακριβώς. Δεν είναι εφικτό να γίνει παρατήρηση με τέσσερις παρατηρητές. Αυτό ειρήσθω εν παρόδω.

Θα θέλαμε τη δημοσιοποίηση της ακουστικής καταγραφής του θορύβου στη θάλασσα πριν, κατά τη διάρκεια και μετά από τις σεισμικές έρευνες, έντασης ήχου και επίπεδα διάδοσης για τις θαλάσσιες περιοχές Ιόνιο και Κυπαρισσιακός Κόλπος από το Πανεπιστήμιο Πατρών. Πείτε μας σε τι ένταση γίνονται οι σεισμικές έρευνες; Στα διακόσια τριάντα ντεσιμπέλ διαρρηγνύονται τα εσωτερικά όργανα των ζιφιών. Σε αυτό το επίπεδο γίνονται οι στρατιωτικές ασκήσεις. Οι σεισμικές έρευνες γίνονται στα διακόσια πενήντα. Πείτε μας στην περίπτωση αυτή πού γίνεται, σε τι ένταση γίνονται. Γιατί δεν το ανακοινώνετε; Ανακοινώστε τα στοιχεία των ηχητικών επιπέδων.

Την άλλη φορά που ήρθε ο κ. Σκρέκας και παρουσίασε εδώ πέρα, σ’ αυτή την Αίθουσα, τα μέτρα που λαμβάνονται και τα είδαμε ένα-ένα και εξηγήσαμε πώς παραβιάζεται και το «ACCOBAMS» και οι διεθνείς υποχρεώσεις της χώρας. Δεν χρειάζεται να το επαναλάβουμε τώρα. Ήταν σε προηγούμενη επίκαιρη.

Έχουμε αυτή τη στιγμή εξορύξεις, σεισμικές έρευνες που γίνονται στην κιβωτό της θαλάσσιας βιοποικιλότητας στη Μεσόγειο, στην ελληνική τάφρο, αυτή ήταν η περίπτωση του Κυπαρισσιακού και τώρα λίγο πιο πάνω στο Ιόνιο σε μέρη που έχουμε τον ζιφιό, αυτό το πάρα πολύ σημαντικό είδος, το οποίο είχε εξαφανιστεί λόγω των εκβρασμών από στρατιωτικές ασκήσεις. Επανήλθε και τώρα του δίνουμε το οριστικό χτύπημα;

Προφανώς και ζητάμε να σταματήσουν αυτές οι σεισμικές έρευνες.

Θέλουμε να μας εξηγήσετε για ποιον λόγο δεν βγάλατε επίσημη ανακοίνωση, γιατί μαθαίνουμε από δημοσιεύματα για τη διακοπή. Δεν γνωρίζουμε μέχρι πότε είναι η διακοπή, δεν γνωρίζουμε αν νόμιμα συνεχίζει το πλοίο να κάνει έρευνες ή όχι. Παρ’ όλα αυτά δεν βλέπουμε να σταμάτησε. Θέλουμε να μας εξηγήσετε και γι’ αυτήν την ανεκδιήγητη ανακοίνωση της ΕΔΕΗ. Συντάσσεστε με την ανακοίνωση της ΕΔΕΗ ότι δεν υπάρχει κανένα πρόβλημα, δεν υπάρχει καμμία τεκμηρίωση συσχέτισης σεισμικών ερευνών με εκβρασμούς, ότι το πρόβλημα μπορεί να είναι το «EUROFERRY OLYMPIA» λόγω της αυξημένης κίνησης; Η πολιτική ηγεσία, το Υπουργείο συντάσσεται με αυτή την ανακοίνωση της ΕΔΕΗ; Εποπτευόμενο όργανο σας είναι.

Θα ήθελα την τοποθέτησή σας.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστώ.

Κύριε Υπουργέ, έχετε τον λόγο.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Ευχαριστώ, κύριε Πρόεδρε.

Κατ’ αρχάς να πούμε το εξής: εμείς στο Υπουργείο Περιβάλλοντος είμαστε όχι απλώς αυστηροί, είμαστε ανένδοτοι στα ζητήματα προστασίας της θαλάσσιας βιοποικιλότητας. Βεβαίως και ζητήσαμε όλα τα στοιχεία. Βεβαίως, ζητήσαμε και από το καράβι το ημερολόγιο του, τις πορείες του -που μπορούμε βεβαίως, ούτως ή άλλως και με άλλον τρόπο δορυφορικό να τις έχουμε και τις έχουμε- και ζητήσαμε βεβαίως, και από το Πανεπιστήμιο Πατρών και τους ερευνητές όλες τις ηχητικές και ακουστικές καταγραφές τους. Και εννοείται μόλις πάρουμε τα στοιχεία, μόλις μας τα δώσουν επεξεργασμένα οι επιστήμονες, θα τα δώσουμε στη δημοσιότητα, θα τα φέρουμε εδώ και θα τα καταθέσουμε στα Πρακτικά της Βουλής.

Ξεκάθαρα το λέω: είμαστε ανυποχώρητοι στον τρόπο που πρέπει να προστατεύσουμε τη θαλάσσια βιοποικιλότητα μας, τους βυθούς, τα θαλάσσια θηλαστικά, τα ψάρια, την ποιότητα των νερών.

Ήδη σας είπα ότι ζητήσαμε από το πλοίο, αλλά και από την Ελληνική Διαχειριστική Εταιρεία Υδρογονανθράκων τις καταγραφές όλων των πρωτογενών δεδομένων, όλων, μη επεξεργασμένες. Θα τις δώσουμε σε ανεξάρτητους ερευνητές και πανεπιστημιακά ιδρύματα για να μας πουν τι έχει συμβεί. Όμως, εδώ έχετε κάνει δύο σφάλματα, τα οποία τα επαναλάβατε τώρα κάπως πιο μαζεμένα στην γραπτή σας ερώτηση. Μιλάτε για έρευνες που εκτελούνται με τη μέθοδο των εκρήξεων. Δεν συμβαίνει αυτό. Το συγκεκριμένο πλοίο ακολουθεί τη μέθοδο της σεισμικής ανάκλασης και όχι της έκρηξης. Η έκρηξη, που είναι πολύ πιο ισχυρή, συνήθως ακολουθείται και τηρείται και υιοθετείται από πολεμικά σκάφη και μάλιστα σε διεθνή ύδατα, όχι από ελληνικά. Τέτοιες έρευνες της ανάκλασης, όπως κι αυτή που έκανε το συγκεκριμένο πλοίο στο Ιόνιο, είχαν πραγματοποιηθεί το διάστημα Ιανουαρίου - Φεβρουαρίου, τώρα δηλαδή, στον Κυπαρισσιακό Κόλπο και το 2016 στον δυτικό Πατραϊκό Κόλπο. Και στις δύο περιπτώσεις βεβαίως, ακολουθήθηκαν όλες οι προβλεπόμενες αυστηρές περιβαλλοντικές μας διαδικασίες και δεν υπήρξε κανένα περιστατικό εκβρασμού. Αντιθέτως, περιστατικά εκβρασμών και μάλιστα μαζικών εκβρασμών είχαμε, θα το γνωρίζετε φυσικά, τον Μάρτη του 1996 στον Κυπαρισσιακό, με είκοσι φάλαινες να έχουν εκβραστεί, είχαμε το 1997 πάλι τον Οκτώβριο στο Ιόνιο Πέλαγος με δέκα φάλαινες εκβρασμένες και το 2011 στον Σαρωνικό μαζικός εκβρασμός έντεκα θαλάσσιων θηλαστικών, δεν ήταν μόνο φάλαινες, αλλά και δελφίνια. Τότε λοιπόν, δεν γίνονταν πουθενά τέτοιου είδους έρευνες στις θαλάσσιες περιοχές που σας προανέφερα. Οι δε ελληνικές έρευνες για υδρογονάνθρακες δεν είχαν καν ξεκινήσει, δεν είχαν καν μπει ούτε στη σκέψη.

Μου λέτε για την ανακοίνωση της εταιρείας των υδρογονανθράκων που κάνει έναν συσχετισμό, ενδεχομένως λέει, των περιστατικών με το «EUROFERRY OLYMPIA» και με την πυρκαγιά. Εμείς δεν μπορούμε να το αποκλείσουμε ούτε, όμως, μπορούμε να πούμε ότι οι εκβρασμοί οφείλονται σε αυτό.

Παίρνουμε όλα τα στοιχεία, τα μελετάμε και όπως σας είπα ανεξάρτητοι ερευνητές και ανεξάρτητοι επιστήμονες από τα ελληνικά πανεπιστημιακά ιδρύματα θα μας δώσουν τις απαντήσεις. Και υπάρχουν καταγραφές. Το Πανεπιστήμιο Πατρών έχει κάνει όλες τις καταγραφές. Δεν μπορώ να προτρέξω και να σας προανακοινώσω τι περιλαμβάνουν, αλλά θα σας έλεγα να περιμένετε για να είμαστε σίγουροι για το τι συνέβη.

Ας δούμε, όμως, λίγο και τους πλόες του «SW COOK», αλλά και του «EUROFERRY OLYMPIA». Είκοσι τέσσερις ώρες πριν από τον εκβρασμό η απόσταση μεταξύ του «EUROFERRY OLYMPIA», που είχε και εκρήξεις από τα αυτοκίνητα, τις βενζίνες, υπήρχε ένας έντονος θόρυβος, με την παραλία του εκβρασμού ήταν δεκατρία ναυτικά μίλια, δηλαδή είκοσι τέσσερα χιλιόμετρα. Τον ίδιο ακριβώς χρόνο η ελάχιστη απόσταση μεταξύ του «SW COOK», του πλοίου που κάνει, δηλαδή, τις σεισμικές έρευνες και των σημείων εκβρασμού ήταν δεκαοκτώ ναυτικά μίλια, δηλαδή τριάντα τρία χιλιόμετρα. Το λαμβάνουμε υπ’ όψιν και αυτό. Αυτά ήταν είκοσι τέσσερις ώρες πριν. Κατά το χρόνο των εκβρασμών το μεν σκάφος «SW COOK» που κάνει τις έρευνες βρισκόταν στα σαράντα οκτώ χιλιόμετρα μακριά από το σημείο των εκβρασμών, ενώ αντιστοίχως το «EUROFERRY OLYMPIA» παρέμενε φυσικά ακινητοποιημένο στην πολύ κοντινή απόσταση των είκοσι τεσσάρων χιλιομέτρων.

Τώρα εμείς σηκώσαμε drones, αεροπλάνα, ζητήσαμε από το Λιμενικό να σαρώσει όλη την περιοχή της Κέρκυρας νότια, δυτικά, βόρεια, ανατολικά για ενδεχόμενο άλλο περιστατικό εκβρασμού. Ευτυχώς δεν υπήρχε κανένα άλλο.

Και, βεβαίως, είναι υπόθεση αυτό που κάνετε, βάσει της επιστημονικής βιβλιογραφίας, ότι όταν υπάρχει ένα νεκρό ζώο εκβρασμένο θαλάσσιο θηλαστικό έξω υπάρχουν και πολλά περισσότερα μέσα στον βυθό νεκρά. Είναι μια υπόθεση αυτό που κάνετε. Τα ζώα, όπως σας είπα, και τα τρία βοηθήθηκαν με την επιστημονική ομάδα της καθηγήτριας κ. Κομνηνού, του δικτύου για τους εκβρασμούς.

Επιτέλους, για πρώτη φορά η Ελλάδα, μετά από δεκαετίες απραγίας, αποκτά θεσμοθετημένο, χρηματοδοτημένο, λειτουργικό δίκτυο για την αντιμετώπιση των εκβρασμών. Έχουμε το θεσμικό πλαίσιο, την κοινή υπουργική απόφαση. Μπορεί κάποιος να ακούει για κοινές υπουργικές αποφάσεις, για θεσμικά κείμενα και να μην του λέει τίποτα και ενδεχομένως καλά κάνει. Αυτό που είναι σημαντικό είναι ότι έχουμε ήδη εξασφαλίσει τους πόρους και θα χρηματοδοτήσουμε και έξι κινητές μονάδες διάσωσης που θα έχουν όλο τον εξοπλισμό που χρειάζεται από τον ΟΦΥΠΕΚΑ, θα γίνει αυτή η χρηματοδότηση, το σχέδιο δράσης το έχω υπογράψει και τον προϋπολογισμό του επίσης και προχωράμε.

Αυτές οι μονάδες θα έχουν βασικό εξοπλισμό για μεταφορά, δηλαδή όχημα βραχείας νοσηλείας ή και πλωτό σκάφος και θα έχουν κατάλληλα εξοπλισμένο ιατρικό και καταδυτικό εξοπλισμό, υλικά για συντήρηση δειγμάτων, αλλά και μικρή πισίνα. Αυτά είναι τα απαραίτητα που έπρεπε να κάνει η χώρα και η Κυβέρνηση Μητσοτάκη τα κάνει επιτέλους πράξη, διότι ήμασταν η τελευταία χώρα της Μεσογείου που δεν έχει δώσει τόσο βάρος όσο θα έπρεπε στη θαλάσσια βιοποικιλότητα.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Εισερχόμαστε στην όγδοημε αριθμό 447/21-2-2022 επίκαιρη ερώτηση δεύτερου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένηπρος τον Υπουργό Περιβάλλοντος και Ενέργειας, με θέμα: «Όρος Βέρμιο: Εβδομήντα ανεμογεννήτριες σε υψόμετρο χιλίων επτακοσίων έως δύο χιλιάδων εξήντα πέντε μέτρων».

Ορίστε, κύριε Αρσένη, έχετε τον λόγο για την πρωτολογία σας.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, από τη βιοποικιλότητα πάμε στα χερσαία. Παρ’ όλα αυτά να σας δώσω μια ευκαιρία αν θέλετε να απαντήσετε. Δεν απαντήσατε αν αυτή τη στιγμή συνεχίζονται νόμιμα οι σεισμικές έρευνες ή όχι. Και δεν έχετε απαντήσει, γιατί μας είπατε ότι συλλέγετε δεδομένα και θα τα στείλετε για επεξεργασία, αν από αυτό θα εξαρτηθεί η συνέχιση επίσημα ή όχι. Δεν έχουμε λάβει απάντηση και είναι το κεντρικό ερώτημα.

Τώρα στο Βέρμιο. Έχουμε εβδομήντα ανεμογεννήτριες διακοσίων μέτρων ύψος στο Βέρμιο, στην περιοχή των Δήμων Βέροιας, Νάουσας του Νομού Ημαθίας και του Δήμου Εορδαίας Κοζάνης.

Έχουν ήδη τοποθετηθεί προηγουμένως σαράντα μία ανεμογεννήτριες. Το βουνό αυτό έχει ήδη δύο χιονοδρομικά, τη διάνοιξη του δυσκολότερου κομματιού της Εγνατίας, τη διάνοιξη του ΤΑΠ, επηρεάζεται από τα λιγνιτορυχεία και τις λιγνιτικές μονάδες Πτολεμαΐδας. Είναι ένα πολύ επιβαρυμένο βουνό.

Αυτή τη στιγμή προχωρά η εγκατάσταση των ανεμογεννητριών, όταν έχουμε ένα είδος σκίουρου, τον λαγόγυρο, το οποίο κινδυνεύει, είναι κινδυνεύον είδος με βάση το IUCN. Η καταδικαστική απόφαση εναντίον της Ελλάδας τον Δεκέμβριο του 2020 αφορούσε στον λαγόγυρο. Να θυμίσω ότι η καταδικαστική αυτή απόφαση έλεγε ότι δεν μπορεί και δεν επιτρέπεται η Ελλάδα να χωροθετεί και να εγκρίνει δραστηριότητες σε προστατευόμενες περιοχές χωρίς μελέτες διαχείρισης.

Κι εσείς αυτή τη στιγμή εκεί που είναι ο λαγόγυρος, για τον οποίο καταδικαστήκαμε, εκεί που είναι ο μοναδικός του οικότοπος -γιατί δεν έχουμε άλλον ορεινό οικότοπο- και τα τελευταία πέντε χρόνια έχουμε χάσει τα 2/3 του πληθυσμού, πάτε και ανοίγετε χιλιόμετρα δρόμων από τα χίλια επτακόσια μέτρα μέχρι και την κορυφή την ίδια του Βερμίου στα δύο χιλιάδες εξήντα πέντε μέτρα.

Είναι μια ανεκδιήγητη μελέτη περιβαλλοντική η οποία τι λέει; Λέει να μετακινηθούν οι λαγόγυροι -να θυμίσουμε ότι τώρα αυτή τη στιγμή που γίνονται εργασίες βρίσκονται σε χειμερία νάρκη- να τους μετακινήσουμε –λέει- σε άλλες περιοχές που στηρίζονται σε προηγούμενα πολλά άλλα είδη. Ποτέ δεν έχει γίνει τέτοια μετακίνηση για τον λαγόγυρο.

Έχουμε ξεφύγει πλήρως πλέον κάθε επιστημονικού πλαισίου στις μελέτες που εγκρίνονται με τους περιβαλλοντικούς όρους. Δεν υπάρχει η δέουσα εκτίμηση για το έργο.

Προφανώς, θέλουμε να μάθουμε πραγματικά, να ακούσουμε από το δικό σας στόμα ότι θα σταματήσει αυτή η καταστροφή στο Βέρμιο. Τι άλλο χρειάζεται; Δηλαδή, έχουμε αττικόψαρο που εξαφανίζεται στον Ερασίνο, θα εξαφανίσουμε το λαγόγυρο, θα εξαφανίσουμε όλα τα είδη της Ελλάδας; Είναι αδιανόητο αυτό που συμβαίνει.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε τον λόγο.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Ευχαριστώ πάρα πολύ, κύριε Πρόεδρε.

Κατ’ αρχάς, είμαι σαφής σε σχέση με το ερώτημά σας για το προηγούμενο θέμα, κύριε Αρσένη. Το είπα ξεκάθαρα από την αρχή. Εάν δούμε ότι δεν τηρήθηκε κάποιος όρος περιβαλλοντικός κατά τις εργασίες της σεισμικής έρευνας του πλοίου, εννοείται ότι και θα διακοπεί η εργασία αυτή και πρόστιμα θα πέσουν και εξηγήσεις θα αναζητηθούν και δεν θα επιτρέψουμε ούτε μισό ναυτικό μίλι να κάνει, όχι μόνο το συγκεκριμένο πλοίο, αλλά το οποιοδήποτε πλοίο δεν τηρεί περιβαλλοντικούς όρους, βάσει της νομοθεσίας και της οδηγίας που έχουμε δώσει.

Πάμε τώρα στο ζήτημα για το οποίο αναφέρεστε. Κατ’ αρχάς να πούμε ότι βεβαίως κι εσείς κι εγώ, όλοι μας, παρακολουθούμε πραγματικά με σοκ αυτά που συμβαίνουν στην Ουκρανία, αυτά που βιώνουν οι Ουκρανοί πολίτες, ύστερα από την παραβίαση του διεθνούς δικαίου και τη ρωσική εισβολή.

Παράλληλα, βλέπουμε ότι η Ευρώπη βιώνει τις συνέπειες της ενεργειακής κρίσης κι εκεί είναι που έρχεται η στιγμή και ο κάθε ένας πολίτης λέει ότι πρέπει η χώρα μας να είναι αυτοδύναμη, να είναι επαρκέστατη στο ενεργειακό της μείγμα, στην ενέργεια που χρειάζεται. Και πώς θα το πετύχουμε αυτό; Θα το πετύχουμε μόνο εάν βασιστούμε και αξιοποιήσουμε τις υπέροχες δυνατότητες που μας δίνει αυτή η θέση της χώρας, δηλαδή τον αέρα, τον ήλιο, το κύμα, τη γεωθερμία.

Άρα, λοιπόν, πώς θα γίνει αυτό; Θα γίνει με ανεμογεννήτριες, με υδροηλεκτρικά εργοστάσια, με φωτοβολταϊκά. Γι’ αυτό, λοιπόν, εμείς τρέχουμε την καθαρή ενέργεια, την ανανεώσιμη ενέργεια, τη φθηνή ενέργεια, προς όφελος βεβαίως, του καταναλωτή, προς όφελος βεβαίως, στρατηγικά της ίδιας της χώρας.

Με ρωτάτε πότε θα υλοποιηθεί η δέσμευση του Πρωθυπουργού από τα Τζουμέρκα για απαγόρευση αιολικών σε μεγάλα υψόμετρα. Εκεί δίπλα ήμουν όταν ο Πρωθυπουργός μιλούσε κάτω από τα χιονισμένα Τζουμέρκα για το ζήτημα αυτό και είχε πει επί λέξει ότι «χρειαζόμαστε περισσότερες πηγές ενέργειας, όμως δεν μπορούμε να καταστρέψουμε ό,τι μας χάρισε η φύση».

Και αυτό ακριβώς υλοποιεί η Κυβέρνηση. Να που θεσμοθετήσαμε τα «Απάτητα Βουνά». Η γραφειοκρατική τους ονομασία είναι «περιοχές άνευ δρόμων». Έξι από τα μεγαλύτερα και σπουδαιότερα βουνά της χώρας, αληθινοί βιότοποι για πάρα πολλά είδη θηλαστικών, ερπετών, ορνιθοπανίδας τέθηκαν σε καθεστώς αυστηρότατης προστασίας. Ο Όλυμπος, βεβαίως, με προεδρικό διάταγμα που υπογράψαμε πριν από μερικούς μήνες, ετέθη και αυτός σε καθεστώς υψηλότατης προστασίας, παρά το γεγονός ότι ο Όλυμπος –ξέρετε- ήταν ακάλυπτος.

Παρ’ όλα αυτά μελετάμε άλλες σαράντα οκτώ ορεινές περιοχές και βουνά που θα ακολουθήσουν τον δρόμο των «Απάτητων Βουνών». Και βεβαίως, γνωρίζω ότι εσείς χρόνια το κυνηγούσατε αυτό το θέμα, το θέλατε, με την καλή έννοια, όπως χρόνια και εγώ αντιστοίχως. Να, λοιπόν, που η Κυβέρνηση Μητσοτάκη το κάνει πράξη.

Θα πω για το Βέρμιο στη δευτερολογία μου, κύριε Πρόεδρε.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κ. Αρσένης για τη δευτερολογία του.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε

Κύριε Υπουργέ, καταλαβαίνω από την απάντησή σας ότι όσον αφορά στις σεισμικές έρευνες δεν έχουν διακοπεί.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Σας είπα ότι διεκόπησαν.

**ΚΡΙΤΩΝ - ΗΛΙΑΣ ΑΡΣΕΝΗΣ:** Μα, μου είπατε ότι αν δεν τηρηθούν οι περιβαλλοντικοί όροι, θα διακοπούν.

Έχουν ξαναξεκινήσει; Διακόπηκαν και ξανασυνέχισαν; Μέχρι πότε είναι η διακοπή; Τι θα αλλάξει; Δεν είστε σαφείς και μας κάνετε να ανησυχούμε. Παρακαλώ πολύ, όμως, πείτε μας αν διακόπηκαν, πότε διακόπηκαν, πότε ξεκίνησε η διακοπή, αν θα σταματήσει ή αν έχει σταματήσει, αν έχουν συνεχιστεί. Να μας πείτε τι ακριβώς γίνεται. Γιατί υπάρχει ένας μανδύας μυστηρίου γύρω από το θέμα;

Τώρα όσον αφορά στο Βέρμιο, θέλω να μου εξηγήσετε πώς η φράση του Πρωθυπουργού πριν από δύο χρόνια -που δεν υλοποιήθηκε- «χρειαζόμαστε περισσότερες ανανεώσιμες πηγές ενέργειας, όμως, δεν μπορούμε να καταστρέψουμε ότι μας χάρισε η φύση», υλοποιείται με το να μπουν οι ανεμογεννήτριες και τα τεράστια οδικά έργα στον οικότοπο, στο μοναδικό μέρος όπου ζει σε υψηλό υψόμετρο στην Ελλάδα ο λαγόγυρος και ο οποίος τα τελευταία πέντε χρόνια -όπως είπαμε- έχει χάσει τα 2/3 του πληθυσμού του και εσείς πάτε να ισοπεδώσετε, να κάνετε νταμάρι τον τόπο του; Πώς συνάδει αυτό με αυτό που είπε ο κ. Μητσοτάκης;

Προφανώς και εγώ στηρίζω τα «Απάτητα Βουνά». Θεωρώ ότι είναι σημαντικό που ξεκινάει η Ελλάδα αυτή τη διαδικασία, αλλά δεν πρέπει να είναι, όμως, άλλοθι για να καταστραφεί οτιδήποτε άλλο υπάρχει. Είναι πολύ σημαντικό, αλλά σημαντικό ως αλλαγή νοοτροπίας όχι ως μεμονωμένη απόφαση. Πρέπει αυτό να διαποτίσει όλες τις επιλογές. Εδώ έχουμε να λεηλατείται η φύση και να βγαίνουν τα έξι «Απάτητα Βουνά». Ωραίο που τουλάχιστον, βγήκε και αυτό, αλλά αλλάξτε και τα άλλα. Αυτή τη στιγμή καταστρέφουμε ένα ακόμα είδος. Είναι ανεπίτρεπτο.

Θέλω επίσης, να μου εξηγήσετε και τις ανεκδιήγητες δηλώσεις του Υπουργού κ. Σκρέκα που σχετίζονται με όλα αυτά. Λέει: «Δεν είναι θέσφατο οι ειδικές περιβαλλοντικές μελέτες και ότι εκεί που χρειάζεται θα γίνουν τροποποιήσεις». Η Ευρωπαϊκή Ένωση μας καταδίκασε τον Δεκέμβρη του 2020 επειδή δεν είχαμε σχέδιο διαχείρισης. Βγάζουμε αυτά σχέδια διαχείρισης και είναι σε διαβούλευση κάποια, επιτέλους! Και έρχεται ο Υπουργός και μας λέει ότι δεν είναι οριστικές και ότι αν χρειαστεί αλλάζουν; Πραγματικά, δηλαδή, τι θα μείνει από αυτή την έρμη φύση από την οποία εξαρτόμαστε;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ολοκληρώνω, κύριε Πρόεδρε.

Όσο αφορά στο οικονομικό κομμάτι και στη σχέση με την ακρίβεια των τιμών και των καυσίμων, αυτή τη στιγμή μιλάμε για τα κέρδη των παραγωγών, των εταιρειών όχι των πολιτών. Έχει νομοθετήσει ο ΣΥΡΙΖΑ -και εσείς εφαρμόζετε- και το χρηματιστήριο ενέργειας, αλλά και την οριακή τιμή. Τι λέει η οριακή τιμή; Η οριακή τιμή λέει ότι ανεξαρτήτως του κόστους παραγωγής ο πολίτης χρεώνεται το κόστος παραγωγής του ακριβότερο μέσου. Δεν πάει να έχεις υδροηλεκτρικά, δεν πάει να έχεις λιγνίτη, δεν πάει να έχεις αιολικά, θα χρεώνεσαι το κόστος παραγωγής με φυσικό αέριο, που είναι το ακριβότερο. Μη μιλάτε για τη λιτότητα και το πρόβλημα της ακρίβειας, αν δεν καταργήσετε την οριακή τιμή. Αλλιώς συζητάμε μόνο για τα κέρδη των πέντε εταιρειών.

(Στο σημείο αυτό ο Βουλευτής κ. Κρίτων - Ηλίας Αρσένης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κύριος Υπουργός για τη δευτερολογία του.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Ευχαριστώ, κύριε Πρόεδρε.

Αγαπητέ, κύριε Αρσένη, κατ’ αρχάς χαιρετίζω και θεωρώ πολύ σημαντική την τοποθέτηση σας ότι τα «Απάτητα Βουνά» είναι μια σημαντική μεταρρύθμιση.

**ΚΡΙΤΩΝ - ΗΛΙΑΣ ΑΡΣΕΝΗΣ:** Το έχω πει πολλές φορές.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Το λέτε, όμως, και μπροστά μου και οφείλω να σας πω μπράβο σας που το αναγνωρίζετε. Και δεν είναι το άλλοθι, είναι η αρχή. Περιμένετε και θα δείτε. Αυτό έχω να σας πω.

Τώρα σε σχέση με τις ειδικές περιβαλλοντικές μελέτες οφείλω να πω ότι ο κ. Σκρέκας, ο Υπουργός, είπε κάτι πάρα πολύ απλό και ξεκάθαρο. Όταν είπε «δεν είναι θέσφατο» τι εννοούσε; Ποια είναι η διαδικασία των ειδικών περιβαλλοντικών μελετών; Το είπατε και εσείς, έχουν βγει σε διαβούλευση οι πρώτες τρεις περιοχές Κρήτη, Πελοπόννησος και Ροδόπη χονδρικά.

Η πρώτη διαβούλευση θα επιφέρει διορθώσεις, θα επιφέρει αλλαγές, θα επιφέρει προσθαφαιρέσεις με επιστημονικά κριτήρια και τεκμηρίωση. Αυτό έλειπε ό,τι έβγαζαν οι μελέτες να ήταν οι πλάκες του Μωυσή και να μην άλλαζαν. Μα, οι ίδιοι οι μελετητές διορθώνουν όλον αυτό τον καιρό που παρακολουθούμε από πάνω τις ειδικές περιβαλλοντικές μελέτες, οι οποίες θα μας οδηγήσουν στα προεδρικά διατάγματα για τις περιοχές «NATURA 2000» άρα θα καθορίζουν τις χρήσεις γης, θα καθορίζουν την προστασία των ενδιαιτημάτων, των βιοτόπων, των οικοσυστημάτων. Όλη αυτή η διαδικασία περνάει μέσα από τη δημόσια διαβούλευση και όχι μία φορά, αλλά δύο. Άρα δεν είπε κάτι διαφορετικό ο κ. Σκρέκας και πολύ καλά έκανε και το είπε.

Υπάρχουν και τεχνικά λάθη, ξέρετε. Να σας πω ένα τεχνικό λάθος; Σε μία μελέτη, σε μία περιοχή από λάθος ο μελετητής θεώρησε, αλλά από λάθος, το ξαναλέω, ότι πρέπει να απαγορευθεί το κολύμπι σε όλη την περιοχή, σε μια τεράστια ακτογραμμή. Όταν το είδαμε αυτό επικοινωνήσαμε μαζί του και μας είπε ότι έγινε λάθος. Αυτό εννοεί όταν λέει δεν είναι θέσφατο. Η τεκμηρίωση και η επιστημονική βάσανος είναι αυτή, με τη βοήθεια και της τοπικής κοινωνίας, που την ακούμε, αλλού έχει δίκιο, αλλού έχει μία σοφία που οφείλουμε να την ενσωματώσουμε σε αυτά τα σχέδια, αλλού δεν την έχει και την παρακάμπτουμε.

Λοιπόν, έρχομαι τώρα στο Βέρμιο. Το Βέρμιο, σύμφωνα με το ειδικό πλαίσιο του χωροταξικού σχεδιασμού για τις ΑΠΕ εντός των ορίων των δήμων Βέροιας, Νάουσας και Εορδαίας, ανήκει σε περιοχή αιολικής καταλληλότητας. Έτσι, λοιπόν, σύμφωνα με τον γεωπληροφοριακό χάρτη της ΡΑΕ, της Ρυθμιστικής Αρχής Ενέργειας, προκύπτει ότι οι πέντε αιολικοί σταθμοί που αναφέρετε συνολικής ισχύος τριακοσίων δεκαπέντε μεγαβάτ και συνολικού αριθμού εβδομήντα ανεμογεννητριών έχει λάβει τη βεβαίωση παραγωγού ενώ για τέσσερις σταθμούς εκκρεμεί αίτηση για χορήγηση άδειας εγκατάστασης.

Υπάρχει και ένα δεύτερο ζήτημα, η κάλυψη της επιτρεπόμενης φέρουσας ικανότητας πάλι βάσει του ειδικού χωροταξικού για τις ΑΠΕ. Εδώ δεν προκύπτει υπέρβαση, άρα και εκεί είναι σωστή.

Η διεύθυνση χωροταξικού σχεδιασμού του Υπουργείου Περιβάλλοντος γνωμοδότησε θετικά επί της μελέτης περιβαλλοντικών επιπτώσεων του έργου, αφού πρώτα εξέτασε τη συμβατότητά του με τον Στρατηγικό Χωρικό Σχεδιασμό και ειδικότερα σε σχέση με το Περιφερειακό Πλαίσιο του Χωροταξικού Σχεδιασμού και το Ειδικό Πλαίσιο Χωροταξικού Σχεδιασμού, δηλαδή τηρήθηκε απαρέγκλιτα η διαδικασία έγκρισης περιβαλλοντικών όρων σύμφωνα με την προβλεπόμενη περιβαλλοντική νομοθεσία.

Τώρα να σας ενημερώσω ότι με τον ν.3937/2011 επιτρέπεται σε περιοχές «NATURA» η δημιουργία ή η εγκατάσταση αιολικών πάρκων με την προϋπόθεση -και εκεί είναι το κλειδί, θα το συζητήσουμε- της ειδικής οικολογικής αξιολόγησης.

Λέτε, λοιπόν, ότι η Ελλάδα έχει μείνει πίσω. Μάλιστα, έχει μείνει πίσω όντως και γι’ αυτό τρέχουμε -όσον αφορά στην ειδική οικολογική αξιολόγηση- να καλύψουμε το χαμένο έδαφος. Καταθέτω, λοιπόν, στα Πρακτικά μια υπουργική απόφαση του ομιλούντος, όπου καθορίζονται εθνικοί στόχοι διατήρησης φυσικών τύπων, οικοτόπων και ειδών ενωσιακού ενδιαφέροντος έτσι ώστε μέχρι να βγουν οι ΕΠΜ, να πάμε στα προεδρικά διατάγματα, να κλειδώσουμε τις «NATURA», να έχουμε ήδη μία μεγάλη σημαντική ώθηση της ύπαρξης της οικολογικής αξιολόγησης.

Για παράδειγμα, λοιπόν, εδώ, και αναφερόμαστε στην οδηγία 43 της τότε ΕΟΚ που καθόρισε τους στόχους, ανοίγω τώρα φυλλομετρώντας.

Έχουμε εγκαταστήσει, έχουμε νομοθετήσει, έχουμε θεσμοθετήσει μάλλον, ποσοτικούς στόχους διατήρησης σε εθνικό επίπεδο. Για παράδειγμα, εκτάσεις λάβας, πευκοδάση, φοινοκοδάση, οξύφιλα δάση, για τη Monachus monachus. Εδώ έχει παραρτήματα και γίνεται ένα πρώτο βήμα. Το ΦΕΚ έχει αριθμό 1375 και ημερομηνία 7 Απριλίου 2021, που υπέγραψα τους πρώτους εθνικούς στόχους διατήρησης.

(Στο σημείο αυτό ο Υφυπουργός Περιβάλλοντος και Ενέργειας κ. Γεώργιος Αμυράς καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Άρα -και καταλήγω, κύριε Πρόεδρε-, εμείς για μία ακόμα φορά θα πω ότι προωθούμε την ενεργειακή αναβάθμιση και την ανάπτυξη της χώρας μας σε απόλυτη συμβατότητα με την ανάγκη προστασίας του φυσικού περιβάλλοντος. Διότι, ναι, χωρίς το υγιές φυσικό περιβάλλον, είμαστε ένα τίποτα.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Στο σημείο αυτό, κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων.

Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Λαμπρούλης):** Με τη συναίνεση του Σώματος και ώρα 21.26΄ λύεται η συνεδρίαση για αύριο, ημέρα Τρίτη 1η Μαρτίου 2022 και ώρα 11.00΄, με αντικείμενο εργασιών του Σώματος: κοινοβουλευτικό έλεγχο, συζήτηση, κατόπιν αιτήματος του Πρωθυπουργού κ. Κυριάκου Μητσοτάκη, σύμφωνα με το άρθρο 142Α του Κανονισμού της Βουλής, με αντικείμενο την ενημέρωση του Σώματος σχετικά με την κρίση στην Ουκρανία και τις επιπτώσεις για την Ελλάδα, σύμφωνα με την ειδική ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**