(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ϟΗ΄

Δευτέρα, 28 Μαρτίου 2022

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.

2. Άδεια απουσίας του Βουλευτή κ. Γεώργιου Κατρούγκαλου

3. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
Συζήτηση επικαίρων ερωτήσεων:   
 α) Προς την Υπουργό Πολιτισμού και Αθλητισμού:   
 i. με θέμα: « Έργα συντήρησης των Οθωμανικών Λουτρών στην Άνω πόλη Κυπαρισσίας», σελ.   
 ii. με θέμα: «Παραποίηση από το ΥΠΠΟΑ της Διακήρυξης των ευρωπαίων υπουργών Πολιτισμού, Οπτικοακουστικών Μέσων και Μέσων Ενημέρωσης», σελ.   
 β) Προς την Υπουργό Παιδείας και Θρησκευμάτων, με θέμα: « Άρση των απαράδεκτων διοικητικών κυρώσεων και των απειλών σε εκπαιδευτικούς που μετέχουν σε συλλογικές αποφάσεις των σωματείων τους», σελ.   
 γ) Προς τον Υπουργό Εσωτερικών, με θέμα: «Κίνδυνος αναστολής λειτουργίας των δημοτικών κολυμβητηρίων λόγω των μεγάλων εξόδων για ενέργεια και ύδρευση», σελ.   
 δ) Προς τον Υπουργό Αγροτικής Ανάπτυξης και Τροφίμων:   
 i. με θέμα: «Σε οριακή κατάσταση οι αμυγδαλοπαραγωγοί της Λάρισας», σελ.   
 ii. με θέμα: «Ποια είναι η εξέλιξη της υλοποίησης των μέτρων και δράσεων που ανακοινώθηκαν στις 19 Ιουνίου 2020 για την αξιοποίηση του Κρατικού Ιδρύματος Βυτίνας;», σελ.   
 ε) Προς τον Υπουργό Οικονομικών:   
 i. με θέμα: «Μόνο με γενναία μέτρα μπορεί να ανασχεθεί η ακρίβεια και να στηριχθούν οι καταναλωτές, οι παραγωγοί και οι μικρομεσαίες επιχειρήσεις», σελ.   
 ii. με θέμα «Πάγωμα των αναγκαστικών μέτρων και διευκόλυνση κτηνοτρόφων και πτηνοτρόφων για την αποπληρωμή των δανείων της Αγροτικής Τράπεζας της Ελλάδος με εγγύηση του Δημοσίου», σελ.

ΠΡΟΕΔΡΕΥΟΝΤΕΣ

ΑΒΔΕΛΑΣ Α., σελ.

ΒΙΤΣΑΣ Δ., σελ.

ΟΜΙΛΗΤΕΣ

Α. Επί διαδικαστικού θέματος:  
 ΑΒΔΕΛΑΣ Α. , σελ.   
 ΒΙΤΣΑΣ Δ. , σελ.   
  
Β. Επί των επικαίρων ερωτήσεων:

ΑΝΑΓΝΩΣΤΟΠΟΥΛΟΥ Α. , σελ.   
 ΔΕΛΗΣ Ι. , σελ.   
 ΚΕΓΚΕΡΟΓΛΟΥ Β. , σελ.   
 ΚΕΡΑΜΕΩΣ Ν. , σελ.   
 ΚΩΝΣΤΑΝΤΙΝΟΠΟΥΛΟΣ Ο. , σελ.   
 ΛΙΑΚΟΥΛΗ Ε. , σελ.   
 ΜΕΝΔΩΝΗ Σ. , σελ.   
 ΠΕΤΣΑΣ Σ. , σελ.   
 ΠΙΠΙΛΗ Φ. , σελ.   
 ΣΚΥΛΑΚΑΚΗΣ Θ. , σελ.   
 ΣΤΥΛΙΟΣ Γ. , σελ.   
 ΣΥΝΤΥΧΑΚΗΣ Ε. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ϟΗ΄

Δευτέρα 28 Μαρτίου 2022

Αθήνα, σήμερα στις 28 Μαρτίου 2022, ημέρα Δευτέρα και ώρα 16.32΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Δ΄ Αντιπροέδρου αυτής κ. **ΔΗΜΗΤΡΙΟΥ ΒΙΤΣΑ.**

**ΠΡΟΕΔΡΕΥΩΝ (Δημήτριος Βίτσας):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 23-3-2022 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ϟΖ΄ συνεδριάσεώς του, της Τετάρτης 23 Μαρτίου 2022, σε ό,τι αφορά την ψήφιση στο σύνολο του σχεδίου νόμου: «Εκσυγχρονισμός του πλαισίου λειτουργίας της Επιτροπής Κεφαλαιαγοράς - Πρόγραμμα συνεισφοράς Δημοσίου σε ευάλωτους οφειλέτες μέχρι τη μεταβίβαση της κατοικίας τους στον φορέα απόκτησης και επαναμίσθωσης του κεφαλαίου Α΄ του μέρους δευτέρου του τρίτου βιβλίου του ν. 4738/2020 - Ενσωμάτωση στην ελληνική νομοθεσία των Οδηγιών (ΕΕ) 2020/1151 και (ΕΕ) 2021/1159, νέος μειωμένος Ενιαίος Φόρος Ιδιοκτησίας Ακινήτων (ΕΝ.Φ.Ι.Α.), επείγουσες φορολογικές και τελωνειακές ρυθμίσεις για την αντιμετώπιση ιδίως της ενεργειακής κρίσης και άλλες διατάξεις».)

Εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό του ο Γενικός Γραμματέας Νομικών και Κοινοβουλευτικών Θεμάτων ενημερώνει το Σώμα τα εξής: «Με την παρούσα σας ενημερώνουμε σχετικά με τη συζήτηση των επικαίρων ερωτήσεων στο πλαίσιο του κοινοβουλευτικού ελέγχου τη Δευτέρα 28 Μαρτίου 2022 ότι οι επίκαιρες ερωτήσεις που θα συζητηθούν είναι οι εξής: Η υπ’ αριθμ. 550/21-3-2022 επίκαιρη ερώτηση θα απαντηθεί από την Υπουργό Παιδείας και Θρησκευμάτων κ. Νίκη Κεραμέως.

Οι υπ’ αριθμ. 535/15-3-2022 και 539/17-3-2022 επίκαιρες ερωτήσεις θα απαντηθούν από την Υπουργό Πολιτισμού και Αθλητισμού κ. Στυλιανή Μενδώνη.

Η υπ’ αριθμ. 544/18-3-2022 επίκαιρη ερώτηση και η υπ’ αριθμ. 2998/7-2-2022 ερώτηση (κατ’ άρθρο 130 παράγραφος 5 του Κανονισμού της Βουλής) θα απαντηθούν από τον Αναπληρωτή Υπουργό Οικονομικών κ. Θεόδωρο Σκυλακάκη.

Η υπ’ αριθμ. 554/21-3-2022 επίκαιρη ερώτηση θα απαντηθεί από τον Αναπληρωτή Υπουργό Εσωτερικών κ. Στυλιανό Πέτσα.

Οι υπ’ αριθμ. 534/14-3-2022 και 549/21-3-2022 επίκαιρες ερωτήσεις θα απαντηθούν από τον Υφυπουργό Αγροτικής Ανάπτυξης και Τροφίμων κ. Γεώργιο Στύλιο.

Τέλος, η υπ’ αριθμ. 548/21-3-2022 επίκαιρη ερώτηση που απευθύνεται στον Υπουργό Οικονομικών κ. Χρήστο Σταϊκούρα δεν θα απαντηθεί λόγω αναρμοδιότητας».

Πριν ξεκινήσουμε, έχω μια ανακοίνωση προς το Σώμα: Σας ενημερώνουμε ότι ο Βουλευτής Γιώργος Κατρούγκαλος θα απουσιάσει στο εξωτερικό από 29-3-2022 μέχρι και 31-3-2022, στο πλαίσιο της συνεργασίας PACE με το Κοινοβούλιο του Μαρόκου η οποία θα διεξαχθεί στο Ραμπάτ. Τα έξοδα του ταξιδιού δεν θα βαρύνουν τη Βουλή και παρακαλούμε να εγκρίνετε την άδεια απουσίας στο εξωτερικό.

Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Δημήτριος Βίτσας):** Συνεπώς η Βουλή ενέκρινε τη ζητηθείσα άδεια.

Αρχίζουμε τη συζήτηση των επικαίρων ερωτήσεων με την πρώτη με αριθμό 535/15-3-2022 επίκαιρη ερώτηση πρώτου κύκλου της Βουλευτού Α΄ Αθηνών της Νέας Δημοκρατίας κ. Φωτεινής Πιπιλή προς την Υπουργό Πολιτισμού και Αθλητισμού, με θέμα: «Έργα συντήρησης των οθωμανικών λουτρών στην Άνω Πόλη Κυπαρισσίας».

Θα απαντήσει η Υπουργός Πολιτισμού και Αθλητισμού κ. Στυλιανή Μενδώνη.

Κυρία Πιπιλή, έχετε τον λόγο για δύο λεπτά.

**ΦΩΤΕΙΝΗ ΠΙΠΙΛΗ:** Κυρία Υπουργέ, υπήρξα ερευνητική δημοσιογράφος, αλλά και συγγραφέας βιβλίων αναφορικά με τον πολιτισμό του υδάτινου πλούτου στην Ελλάδα και όχι μόνο. Έτσι κατάφερα να συγκεντρώσω ένα εξαιρετικά σημαντικό φωτογραφικό, βιντεακό και κειμενικό υλικό, κυρίως από τα οθωμανικά μνημεία στην Ελλάδα, τα οποία είναι εκατοντάδες.

Δεν κρύβω την ικανοποίησή μου, εδώ και είκοσι με είκοσι πέντε χρόνια που ξεκίνησα την έρευνα, που έβλεπα τη θέρμη και την επιστημοσύνη με την οποία το Υπουργείο Πολιτισμού διαχρονικά, όχι μόνο τα συντηρούσε, όχι μόνο τα αναδείκνυε, αλλά επεδείκνυε και προσοχή χρήσης των οθωμανικών μνημείων. Αυτά συνάδουν με τη θρησκευτικότητα στο παρελθόν, αλλά και την παγκόσμια πολιτισμικότητα τώρα.

Μου έκανε λοιπόν για μια ακόμα φορά κακή εντύπωση το ότι ξεχάστηκαν εκείνα τα υπέροχα μικρά οθωμανικά λουτρά, που είναι στην Άνω Πόλη της Κυπαρισσίας, τα οποία όμως είναι ακριβώς δίπλα στον πολύ καλά συντηρημένο μεσαιωνικό μουσειακό υπαίθριο χώρο, μαζί με ωραίες οθωμανικές κρήνες κ.λπ..

Σκέφτηκα λοιπόν σε πρώτη φάση να θυμίσω στο Υπουργείο να κάνει κάτι, γιατί είναι μοναδική σύνθεση, με θέα το απέραντο γαλάζιο του Ιονίου και θα συμπληρωθεί το πολύ ωραίο, υπέροχο τοπίο.

Στη δευτερολογία μου θα σας πω γιατί σας ζητάω επίσης να μου δώσετε επίσημα στοιχεία για τις παρεμβάσεις διαχρονικά της ελληνικής πολιτείας, μέσω του Υπουργείου Πολιτισμού, ακριβώς για τη διάσωση και ανάδειξη των οθωμανικών μνημείων.

**ΠΡΟΕΔΡΕΥΩΝ (Δημήτριος Βίτσας):** Κυρία Υπουργέ, έχετε τον λόγο.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού και Αθλητισμού):** Ευχαριστώ πολύ, κύριε Πρόεδρε.

Κυρία Βουλευτή, σας ευχαριστώ για την ερώτηση, γιατί μου δίνετε την ευκαιρία να αναπτύξω τις πρωτοβουλίες και τα έργα που το Υπουργείο Πολιτισμού και Αθλητισμού εκτελεί για την προστασία, συντήρηση, αποκατάσταση και ανάδειξη των μνημείων που χρονολογούνται στην οθωμανική περίοδο στην Ελλάδα, σε όλη την Ελλάδα.

Να σημειώσω ότι ο νόμος για την προστασία των αρχαιοτήτων και της πολιτιστικής κληρονομιάς, δηλαδή ο ν.3028/2002 και στην κωδικοποιημένη του μορφή σήμερα, στον ν.4858/2021, αντιμετωπίζονται με τον ίδιο ακριβώς τρόπο τα μνημεία όλων των περιόδων που ανήκουν στην ελληνική επικράτεια.

Το Υπουργείο Πολιτισμού, όπως και εσείς είπατε, διαχρονικά μεριμνά για την ανάδειξη και προστασία των οθωμανικών μνημείων στη χώρα μας και προβαίνει σε όλες τις απαραίτητες ενέργειες, ώστε αυτά να καταστούν προσβάσιμα στο κοινό. Η μέριμνα συνίσταται στην ένταξη έργων επί σημαντικών οθωμανικών μνημείων σε προγράμματα που χρηματοδοτούνται είτε από εθνικούς πόρους, αλλά κυρίως στα συγχρηματοδοτούμενα προγράμματα, ξεκινώντας από το Γ΄ Κοινοτικό Πλαίσιο, τα δύο ΕΣΠΑ, το Ταμείο Ανάκαμψης σήμερα, με σκοπό τη χρηματοδότηση των απαραίτητων μελετών και των εργασιών συντήρησης, αποκατάστασης και ανάδειξης αυτών των μνημείων, κατόπιν των σχετικών εγκρίσεων των αρμοδίων οργάνων του Υπουργείου Πολιτισμού. Είναι ένα δύσκολο πολλές φορές και πολυσχιδές έργο, που απαιτεί τη συνεργασία όλων των υπηρεσιών. Αξίζει όμως τον κόπο.

Θα έλθω τώρα στο συγκεκριμένο ερώτημα που θέτετε για το οθωμανικό λουτρό της Κυπαρισσίας.

Το μνημείο αποκαλύφθηκε από την Εφορεία Αρχαιοτήτων Μεσσηνίας στη διάρκεια της σωστικής ανασκαφής στα πλαίσια οικοδομικών εργασιών για την κατεδάφιση υφιστάμενης παλαιάς οικίας και την ανέγερση μικρής ξενοδοχειακής μονάδας. Πρόκειται για κτίσμα του τέλους του 16ου αιώνα στο οποίο διατηρούνται ο θερμός χώρος, μια ορθογώνια καμαροσκέπαστη δεξαμενή, μια μικρότερη λιθόκτιστη δεξαμενή και ελάχιστα ίχνη των θεμελίων άλλων διαμερισμάτων του λουτρού.

Δεδομένου ότι το οθωμανικό λουτρό αποκαλύφθηκε σε ιδιωτικό οικόπεδο, η Εφορεία Αρχαιοτήτων είτε θα έπρεπε να προχωρήσει στην απαλλοτρίωσή του είτε στην ένταξή του στην υπό ανέγερση ξενοδοχειακή μονάδα ως επισκέψιμο μνημείο και εκθεσιακό χώρο.

Σύμφωνα με τις εισηγήσεις των αρμοδίων υπηρεσιών του Υπουργείου και τη γνωμοδότηση του Κεντρικού Αρχαιολογικού Συμβουλίου, αποφασίστηκε η ανέγερση της νέας οικοδομής και η αποκατάσταση του μνημείου με τη μετατροπή του σε χώρο πολιτιστικών εκδηλώσεων. Ο ιδιοκτήτης είχε την υποχρέωση να εκπονήσει τη μελέτη και να την υποβάλει στις υπηρεσίες του Υπουργείου Πολιτισμού.

Εν τω μεταξύ, αλλάζει η ιδιοκτησία. Ο ιδιοκτήτης ο πρώτος κάνει μια πρώτη μελέτη για το ξενοδοχείο του χωρίς να ασχοληθεί με το λουτρό, αλλά εν τω μεταξύ πουλάει το οικόπεδο. Οι νέοι ιδιοκτήτες υπέβαλαν αίτημα αμέσως για άμεσα μέτρα προστασίας, καθαρισμού του μνημείου και εργασίες μερικής αποχωμάτωσης του οικοπέδου, προκειμένου να προχωρήσουν στις εργασίες της λεπτομερούς αποτύπωσης του μνημείου, ώστε στη συνέχεια να μπορέσουν να εκπονήσουν την αναγκαία μελέτη μαζί με τη νέα μελέτη της οικοδομής.

Οι ιδιοκτήτες μόλις πριν από λίγους μήνες –εντός του 2021- ζήτησαν και την άδεια για λήψη δειγμάτων του κονιάματος του λουτρού, η οποία βεβαίως τούς δόθηκε ακριβώς για να κάνουν τη μελέτη.

Είμαστε στη φάση που αναμένεται η υποβολή της μελέτης από τους νέους ιδιοκτήτες.

Ευχαριστώ.

**ΠΡΟΕΔΡΕΥΩΝ (Δημήτριος Βίτσας):** Ευχαριστούμε, κυρία Υπουργέ.

Ορίστε, κυρία Πιπιλή, έχετε τον λόγο.

**ΦΩΤΕΙΝΗ ΠΙΠΙΛΗ:** Ευχαριστώ.

Ο δεύτερος λόγος που αναφέρθηκα στη συντήρηση των οθωμανικών λουτρών στην Κυπαρισσία και η αναφορά μου ειδικότερα στο σπουδαίο έργο του Υπουργείου Πολιτισμού διαχρονικά για τη διάσωση δεκάδων μνημείων έχει να κάνει με την ανάδειξη μιας πραγματικότητας που οι Έλληνες δεν τη γνωρίζουν, πλην ελαχίστων.

Ακριβώς αυτός ο πλούτος και η προστασία που επέδειξε η ελληνική πολιτεία για τα οθωμανικά μνημεία είναι ένα πολύ μεγάλο διπλωματικό όπλο στις συνεχείς πιέσεις από την πλευρά της γείτονος Τουρκίας, η οποία μονίμως καταγγέλλει την Ελλάδα ότι αδιαφορεί για τα ισλαμικά μνημεία, καταγγέλλει ότι τα γκρεμίζει. Όταν λέμε ότι καταγγέλλει, δεν τα καταγγέλλει στον τοπικό Τύπο. Το κακό είναι ότι κάνει ουσιαστικές καταγγελίες στην UNESCO, στο Συμβούλιο της Ευρώπης και σε άλλα παγκόσμια fora.

Εγώ είμαι Αντιπρόεδρος του Συμβουλίου της Ευρώπης της Κοινοβουλευτικής Συνέλευσης στην Επιτροπή Πολιτισμού. Κυρία Μενδώνη, δεν σας κρύβω –εσείς το γνωρίζετε- πόσο υπερήφανη αισθάνθηκα όταν η δράση του Υπουργείου Εξωτερικών, η δική σας δράση, αλλά κυρίως η παρουσίαση από την πλευρά μου του πολύ μεγάλου φωτογραφικού αρχείου που έχω από τα μνημεία που ανέδειξε το ελληνικό Υπουργείο Πολιτισμού, οδήγησε μετά από δύο συνεδριάσεις της Επιτροπής Πολιτισμού σε ομόφωνη καταδίκη της μετατροπής από το καθεστώς Ερντογάν της Αγίας Σοφίας στην Κωνσταντινούπολη και το κυριότερο, πριν από πέντε μήνες ένας θρασύτατος –τον λέω εγώ- Τούρκος υπήκοος που μένει στη Σμύρνη είχε το θράσος και έστειλε επιστολή στην Επιτροπή Πολιτισμού του Συμβουλίου της Ευρώπης, όπου λέει ότι είναι ο Πρόεδρος του Συλλόγου Τούρκων Δωδεκανησίων στη Ρόδο και στην Κω.

Εγώ έπρεπε να απαντήσω για λογαριασμό της Ελλάδας –πάλι σε συνεργασία με το Υπουργείο Πολιτισμού και το Υπουργείο Εξωτερικών-, αλλά και πάλι και εκεί καταλαβαίνετε ότι έδειξα αυτόν τον πλούτο των ισλαμικών μνημείων, τα θηριώδη. Τους έστειλα της Ρόδου και τους είπα: «Μόνο της Ρόδου, κύριοι συνάδελφοι, από τις 47 χώρες του Συμβουλίου της Ευρώπης που συμμετέχουν στην Επιτροπή».

 Και πραγματικά στην ουσία εξευτελίστηκε αυτός ο οποίος τόλμησε να μας καταγγείλει ότι δεν συντηρούμε τα οθωμανικά μνημεία. Γι’ αυτό ζήτησα τον κατάλογο για να το επαναφέρω στην επιτροπή πολιτισμού στο Στρασβούργο τον Απρίλιο.

**ΠΡΟΕΔΡΕΥΩΝ (Δημήτριος Βίτσας):** Τον λόγο έχει η κ. Μενδώνη.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού και Αθλητισμού):** Ευχαριστώ πολύ, κύριε Πρόεδρε.

Κυρία Πιπιλή, έχετε απόλυτο δίκιο, μάς είναι γνωστά όλα αυτά τα οποία είπατε για τις καταγγελίες από την πλευρά της γείτονος, αλλά εν τέλει τους είναι και εκείνων γνωστό το πόση πολλή δουλειά κάνει η Ελλάδα επί των οθωμανικών μνημείων, ανεξάρτητα από το αν το ομολογούν ή όχι.

Το Υπουργείο Πολιτισμού από το 2000 μέχρι σήμερα, δηλαδή τα είκοσι δύο περίπου αυτά χρόνια, έχει επενδύσει περισσότερα από 50 εκατομμύρια ευρώ για την αποκατάσταση και ανάδειξη μνημείων της οθωμανικής περιόδου. Και μιλάμε για μνημεία όλων των ειδών: τζαμιά, τεμένη, τεκέδες, τουρμπέδες, μαυσωλεία, χωρίς να κάνουμε διάκριση, όποιο μνημείο κινδυνεύει και όποιο μπορούμε να αποκαταστήσουμε.

Όπως σας είπα και προηγουμένως, το ελληνικό θεσμικό πλαίσιο σέβεται απολύτως και αντιμετωπίζει με τον ίδιο τρόπο όλα τα μνημεία που είναι στην ελληνική επικράτεια ανεξαρτήτως περιόδου.

Από την άλλη πλευρά, η χώρα μας, όπως καλώς γνωρίζετε, έχει υπογράψει όλες τις διεθνείς συμβάσεις και τις διεθνείς συνθήκες τις σχετικές και επομένως, το να αποκαθιστούμε τα μνημεία όλων των περιόδων αποτελεί μια υποχρέωση η οποία έχει ενσωματωθεί στην ελληνική έννομη τάξη.

Επίσης, όπως και εσείς είπατε στην πρωτολογία σας, δίνουμε ιδιαίτερα μεγάλη σημασία στη χρήση που θα αποδοθεί, ώστε να μην προσβάλλει και να μην απάδει του αρχικού χαρακτήρα των μνημείων. Πολύ σύντομα θα σας πω, απαντώντας στο δεύτερο σκέλος της ερώτησης, ότι σήμερα έχουμε σε εξέλιξη δεκατέσσερα έργα επί οθωμανικών μνημείων, ενταγμένα στο τρέχον ΕΣΠΑ της περιόδου 2014-2021, συνολικού προϋπολογισμού περίπου 8,5 εκατομμυρίων ευρώ.

Και ξεκινάμε από το Τέμενος Βαγιαζήτ στο Διδυμότειχο, μετά από την καταστροφική πυρκαγιά του 2017, το Αράπ Τζαμί στη Δράμα, το Ιμαρέτ στην Κομοτηνή, το Φρούριο του Καλέ στην Ιεράπετρα της Κρήτης, το Μπεζεστένι στη Λάρισα, το Βεζύρ Τζαμί στη Ναύπακτο, εργασίες αποκατάστασης στα οθωμανικά κάστρα της Ηγουμενίτσας, της Βόνιτσας, της Ναυπάκτου, στη Μυτιλήνη στο πάνω κάστρο που είναι το οθωμανικό κομμάτι και την ανάπλαση της οθωμανικής οικίας στο κάτω κάστρο, το Μιναρέ στη Μητρόπολη της Βέροιας, τον Τεκέ του Χασάν Μπαμπά στα Τέμπη, την αποκατάσταση του οθωμανικού λουτρού στο Κάστρο των Ιωαννίνων.

Επιπλέον, στο Ταμείο Ανάκαμψης έχουμε ήδη εντάξει πέντε έργα προϋπολογισμού 5.250.000 ευρώ στο δίκτυο των κάστρων από το Βυζάντιο στην Οθωμανοκρατία, όπου περιλαμβάνονται το κάστρο της Κιάφας, των Ιωαννίνων, της Πάργας: την αποκατάσταση του Μπέη Χαμάμ, τα Λουτρά Παράδεισος, στη Θεσσαλονίκη, την αποκατάσταση του Κουρσούμ Τζαμί στην Καστοριά, του Τεμένους Ορτά στη Βέροια, του Βελιδέ Τζαμί στην πόλη της Μυτιλήνης. Παράλληλα ωριμάζουμε και μια σειρά μελετών, ώστε να αξιοποιήσουμε το επόμενο εργαλείο, όπως για παράδειγμα το Κάστρο του Ασλάν και του Ιτς Καλέ στον Κάστρο των Ιωαννίνων.

Το σύνολο των μνημείων της Οθωμανοκρατίας που έχουν δεχθεί τις επεμβάσεις των αρμόδιων υπηρεσιών του Υπουργείου Πολιτισμού, πολλές φορές σε συνεργασία με κάποιους δήμους, ξεπερνά τα εκατόν εβδομήντα και όπως σας είπα, έχει έναν προϋπολογισμό που ξεπερνά τα 50 εκατομμύρια.

Τον επικαιροποιημένο κατάλογο των μνημείων, σύμφωνα με την αρμόδια Διεύθυνση Βυζαντινών και Μεταβυζαντινών Αρχαιοτήτων, τον καταθέτω στα Πρακτικά της Βουλής, καθώς ο χρόνος δεν μου επιτρέπει να τα απαριθμήσω.

(Στο σημείο αυτό η Υπουργός Πολιτισμού και Αθλητισμού κ. Στυλιανή Μενδώνη καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κλείνω λέγοντάς σας ότι τον μεγάλο αυτόν τόμο για τα οθωμανικά μνημεία τον οποίο εξέδωσε το Υπουργείο Πολιτισμού το 2008 τον αναθεωρούμε με πλήθος νέων λημμάτων, προφανώς θα μεταφραστεί και στα αγγλικά και ελπίζω μέσα στο 2022 να δημοσιευθεί η αναθεωρημένη του έκδοση.

Ευχαριστώ.

**ΠΡΟΕΔΡΕΥΩΝ (Δημήτριος Βίτσας):** Ευχαριστούμε.

Τώρα θα συζητηθεί η πρώτη με αριθμό 539/17-3-2022 επίκαιρη ερώτηση δεύτερου κύκλου της Βουλευτού Αχαΐας του Συνασπισμού Ριζοσπαστικής Αριστεράς κ. Αθανασίας (Σίας) Αναγνωστοπούλου προς την ΥπουργόΠολιτισμού και Αθλητισμού, με θέμα: «Παραποίηση από το ΥΠΠΟΑ της Διακήρυξης των ευρωπαίων υπουργών Πολιτισμού, Οπτικοακουστικών Μέσων και Μέσων Ενημέρωσης».

Κυρία Αναγνωστοπούλου, έχετε τον λόγο για δύο λεπτά

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Ευχαριστώ, κύριε Πρόεδρε.

Κυρία Υπουργέ, σε μία τέτοια κρίσιμη φάση που διανύουμε, όπου η ρωσική εισβολή στην Ουκρανία έφτιαξε ακόμα μία πόλη μαρτυρίου, όπως είναι η Μαριούπολη, ο πολιτισμός οφείλει να σταθεί στο ύψος των περιστάσεων.

Είμαστε εδώ σήμερα γιατί το Υπουργείο Πολιτισμού στις 8 Μαρτίου 2022 έκανε κάτι πρωτοφανές. Παραποίησε επίσημο έγγραφο της Ευρωπαϊκής Ένωσης, προκειμένου να εξυπηρετήσει μικροπολιτικούς σκοπούς και ειδικότερα την απαράδεκτη απόφασή σας ότι η χώρα μας διακόπτει κάθε πολιτιστική δραστηριότητα με τη Ρωσία και για να νομιμοποιήσετε αυτή παραποιήσατε έγγραφο. Δεν θα πω στους άριστους τι σημαίνει λαθροχειρία γιατί περί λαθροχειρίας πρόκειται, περί λαθροχειρίας που οι άριστοι ξεχνάνε φαίνεται τα ουσιώδη. Το είδαμε και με το δήθεν διδακτορικό ενός άλλου άριστου, του κ. Πατούλη.

Δεν αναλάβατε την ευθύνη για αυτή την λαθροχειρία. Δεν βγήκατε δημοσίως, απαντήσατε στην εφημερίδα που το αποκάλυψε, αλλά δημοσίως δεν είπατε ότι δεν υπήρξε ποτέ τέτοια απόφαση στη διακήρυξη των Ευρωπαίων Υπουργών Πολιτισμού. Και δεν το κάνατε γιατί η Νέα Δημοκρατία, η Κυβέρνηση, υποτιμά τους Έλληνες πολίτες, υποτιμά τους δημοσιογράφους, υποτιμά τους πάντες, τους πάντες και τα πάντα.

Και το δεύτερο σημείο είναι ότι όχι μόνο υποτιμάτε, αλλά είσαστε σε μία εικονική πραγματικότητα. Και όταν δεν συμφωνεί η πραγματικότητα με αυτή την εικονική πραγματικότητα επιτίθεστε στην πραγματικότητα. Το ίδιο κάνατε με την πανδημία. Το ίδιο κάνετε με την ακρίβεια συστηματικά όλο αυτό το διάστημα.

Εμείς θα θέλαμε από το ελληνικό Υπουργείο Πολιτισμού να δείξει έμπρακτα την αλληλεγγύη του και να καταστήσει την Αθήνα πόλη αντιπολεμική και πόλη ειρήνης. Να γίνει άσυλο η Αθήνα των Ουκρανών καλλιτεχνών, που υφίστανται τη βαρβαρότητα του πολέμου από τη Ρωσία, και συγχρόνως να βρουν χώρο όλες οι αντιπολιτευτικές φωνές, που με κόστος ζωής εκφράζονται από αυτούς τους μεγάλους καλλιτέχνες της Ρωσίας.

Αντί για αυτό το Υπουργείο Πολιτισμού πήρε μία απόφαση καθολικής απαγόρευσης, καθολικού μποϋκοτάζ, προσομοιάζοντας σε αυτό, ακολουθώντας έναν παραλογισμό που αρχίζει και επικρατεί, όπως το να βγάλουμε από αμφιθέατρα σε πανεπιστήμια την ονομασία Καρλ Μαρξ επειδή είναι Ρώσος φιλόσοφος- δεν ξέρουμε καν ότι είναι Γερμανός- και διάφορα τέτοια.

Όμως, κυρία Υπουργέ, κι αυτό είναι το δεύτερο σκέλος της ερώτησής μας, τις τελευταίες μέρες ζούμε ένα πραγματικό θέατρο παραλόγου, το οποίο δημιουργεί η Κυβέρνηση της Νέας Δημοκρατίας. Είδαμε η ίδια η Νέα Δημοκρατία και ενεργούμενα αυτού του κόμματος να επιτίθενται με έναν υβριστικό οχετό εναντίον μιας συναυλίας η οποία έχει ως πρόταγμα την αντίθεση στον πόλεμο, είναι αντιπολεμική συναυλία, είναι αλληλέγγυα στους πρόσφυγες από την Ουκρανία και βεβαίως είναι υπέρ της ειρήνης.

Ζούμε, κυρία Υπουργέ, μέρες του 1960. Αν δεν αρέσει το πλαίσιο στην Κυβέρνηση και στη Νέα Δημοκρατία θα πρέπει με κάθε τρόπο να πολεμηθεί μέχρις εσχάτων. Αυτό κάνετε αυτή τη στιγμή.

Δεν θα επικαλεστώ, ντρέπομαι να αναφέρω από αυτό το Βήμα της Βουλής τις ύβρεις, τη σβάστικα επάνω στα ονόματα ποιών, κυρία Υπουργέ; Κάποιοι από αυτούς είναι σημαιοφόροι του ελληνικού τραγουδιού, της ιστορίας μας ή των νεότερων παιδιών, που βάλανε την πλάτη τους στους εγκληματίες του Παύλου Φύσσα, τους χρυσαυγίτες. Και βγαίνει κυβερνητικό στέλεχος, άνθρωπος που δουλεύει σε κυβερνητικό στέλεχος, και βάζει σβάστικα σε αυτά τα ονόματα; Και εμείς εδώ ως θεσμικοί φορείς τι εγγυόμαστε απ’ όλα;

Η ΕΡΤ σήμερα κόβει από το «Πρώτο Πρόγραμμα» τον μουσικό Δημήτρη Μητσοτάκη, επειδή απάντησε στον υιό Μητσοτάκη που ειρωνευόταν και χλεύαζε καλλιτέχνες.

Δεν είμαστε εδώ, για να υπερασπιστούμε εμείς τους καλλιτέχνες. Έχουν άμεση επαφή με τον κόσμο και αυτοί τους υπερασπίζονται. Εμείς, όμως, είμαστε, για να υπερασπιστούμε τους θεσμούς και τον πολιτισμό μας. Αν δεν μπορέσουμε να το κάνουμε, έχουμε τεράστιο πρόβλημα ως κοινωνία.

Ευχαριστώ.

**ΠΡΟΕΔΡΕΥΩΝ (Δημήτριος Βίτσας):** Κυρία Υπουργέ, έχετε τον λόγο.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού και Αθλητισμού):** Ευχαριστώ πολύ, κύριε Πρόεδρε.

Κυρία Βουλευτή, επί της ουσίας στο θέμα που θίγετε έχω απαντήσει προ δύο εβδομάδων στον συνάδελφό σας, τον κ. Σκουρολιάκο, ο οποίος έθιξε το θέμα. Εσείς επανέρχεστε μιλώντας για παραποίηση εγγράφου της Ευρωπαϊκής Ένωσης, για να δικαιολογήσουμε την οδηγία μας για την αναστολή της συνεργασίας με ρωσικούς πολιτιστικούς οργανισμούς, με συνέπεια, όπως γράφετε, να βρισκόμαστε αντιμέτωποι με ένα τεράστιο ζήτημα δημοκρατίας.

Για να δούμε λίγο τα πράγματα από την αρχή. Κατ’ αρχάς, τι σημαίνει «παραποίηση εγγράφου»; «Παραποιώ έγγραφο» σημαίνει ότι παρεμβαίνω επί του εγγράφου, ότι παραχαράσσω το έγγραφο, ότι προσθέτω, αφαιρώ ή διορθώνω λέξεις ή φράσεις επί του εγγράφου. Στην προκειμένη περίπτωση, ουδεμία παραποίηση του εγγράφου συνέβη. Είναι προφανές ότι για ακόμα μία φορά προσπαθείτε να δημιουργήσετε εντυπώσεις διαστρεβλώνοντας εσείς την πραγματικότητα.

Η Γαλλική Προεδρία στο άτυπο συμβούλιο Υπουργών Πολιτισμού, οπτικοακουστικών και μέσων ενημέρωσης της Ευρωπαϊκής Ένωσης στην Ανζέ μερίμνησε για την έκδοση κοινής διακήρυξης που υπεγράφη από τους συμμετέχοντες υπουργούς, οι οποίοι καταδικάζουν τη ρωσική εισβολή στο ανεξάρτητο κράτος της Ουκρανίας. Τη διακήρυξη αυτή με ιδιαίτερη τιμή προσυπέγραψα. Η διακήρυξη αναρτήθηκε στην ιστοσελίδα του Υπουργείου Πολιτισμού και Αθλητισμού. Όπως έχει αναρτηθεί στην ιστοσελίδα, θα την καταθέσω στα Πρακτικά της Βουλής. Προφανώς, δεν έχει υποστεί το έγγραφο καμμία παραποίηση.

Μη χάνετε χρόνο με κατασκευασμένες κατηγορίες και ιδεοληπτικές εμμονές και μην απασχολείτε τους θεσμούς με ψεύδη και με προσβολές επί προσωπικού. Γιατί αυτά τα οποία αναφέρατε προηγουμένως ήταν προσβολή επί προσωπικού.

Στην εν λόγω διακήρυξη, λοιπόν, οι υπουργοί καταδικάζουμε την επιθετικότητα και την εισβολή της Ρωσίας εναντίον της Ουκρανίας. Εκφράζουμε την ανησυχία μας για τις απειλές και τις σοβαρές ζημιές στην κληρονομιά της Ουκρανίας, όπως σε μουσεία, πινακοθήκες, θέατρα, μνημεία και πόλεις και δηλώνουμε την υποστήριξή μας στους Ουκρανούς καλλιτέχνες, δημοσιογράφους, επαγγελματίες του πολιτισμού και των μέσων ενημέρωσης.

Πείτε μας: Τι πρέπει να γίνει κατά τη γνώμη σας, για να αντιταχθούμε στον πόλεμο που έχει κηρύξει η Ρωσική Ομοσπονδία σε ένα ανεξάρτητο κράτος; Να χειροκροτούμε σε ζωντανή μετάδοση από τη Μόσχα τα μπαλέτα Μπολσόι, έναν κρατικό ρωσικό πολιτιστικό οργανισμό, ενώ οι Ρώσοι βομβαρδίζουν νοσοκομεία και θέατρα, σκοτώνουν αμάχους και ωθούν στο δρόμο της προσφυγιάς πλήθος Ουκρανών, ενώ μέσα στη Ρωσία φυλακίζονται όσοι υψώνουν τη φωνή τους ενάντια στον πόλεμο;

Να δούμε και ποιον αφορά το θέμα της δημοκρατίας. Εμάς; Εμάς που από την πρώτη στιγμή πήραμε καθαρή θέση υπερασπιζόμενοι ένα ανεξάρτητο κράτος εναντίον του εισβολέα ή εσάς που επί έναν ολόκληρο μήνα αποφεύγετε τις λέξεις «ρωσική εισβολή» τηρώντας μια καιροσκοπική στάση του «ναι μεν, αλλά» εξομοιώνοντας τον θύτη με τα θύματα και αθωώνοντας ουσιαστικά τον θύτη;

Για εσάς και το κόμμα που εκπροσωπείτε τίθεται θέμα δημοκρατίας, κυρία Βουλευτή. Είστε οι μόνοι σε όλη την Ευρώπη που εναντιωθήκατε στην αναστολή της συνεργασίας των πολιτιστικών φορέων μας με τους αντίστοιχους ρωσικούς. Μας λέτε, δηλαδή, ότι κακώς δεν στηρίζουμε τη Ρωσική Ομοσπονδία και τις καλλιτεχνικές της παραγωγές, άρα και τον προϋπολογισμό της και τα έσοδα που αποφέρουν οι κρατικοί ρωσικοί οργανισμοί. Μας κατηγορείτε ότι με τον τρόπο αυτό στρεφόμαστε εναντίον της ρωσικής κουλτούρας και του ρωσικού πολιτισμού, εναντίον του Τσαϊκόφσκι, του Σοστακόβιτς. Πρόκειται για μια πλήρη διαστροφή αυτό που κάνετε. Μόνοι εσείς σε όλη την Ευρώπη ταυτίζεστε αυτολεξεί με τον Πρόεδρο Πούτιν που δηλώνει ότι η Δύση επιχειρεί να ακυρώσει τον ρωσικό πολιτισμό, μεταξύ άλλων έργα μεγάλων συνθετών, όπως του Τσαϊκόφσκι, του Σοστακόβιτς και του Ραχμάνινοφ. Ο Πρόεδρος Πούτιν τα λέει αυτά. Τα λέτε κι εσείς, οι μόνοι. Εδώ υπάρχει έλλειμμα δημοκρατίας.

**ΠΡΟΕΔΡΕΥΩΝ (Δημήτριος Βίτσας):** Κυρία Αναγνωστοπούλου, έχετε τον λόγο για τρία λεπτά.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Δεν περίμενα τίποτα καλύτερο. Μου διαβάσατε την απάντηση που δώσατε στον κ. Σκουρολιάκο. «Παραποίηση εγγράφου» και «λαθροχειρία» σημαίνει ότι προσθέτω κάτι που δεν υπήρχε στο αρχικό έγγραφο. Και επειδή έχω εδώ τη διακήρυξη και θα την καταθέσω και εγώ, δείξτε μου που υπάρχει στη διακήρυξη αυτό που βγάλατε στο δελτίο Τύπου, κυρία Υπουργέ. Και αν υπάρχει, εγώ παίρνω την ερώτηση πίσω και ζητάω και συγγνώμη. Πείτε μου πού υπάρχει. Εάν υπάρχει, λοιπόν, καταθέστε το τώρα. Παραποιήσατε έγγραφο. Αυτό λέγεται παραποίηση εγγράφου και λαθροχειρία, γιατί δεν είναι ένα απλό λάθος σε μετάφραση μίας λέξης ή δύο λέξεων. Προσθέτετε κάτι που δεν υπάρχει, που σωστά υπάρχουν στη διακήρυξη, προσυπογράφω, αλλά δεν υπάρχει αυτό που βγάλατε εσείς εδώ. Σας παρακαλώ, όχι τόση υποτίμηση στους Έλληνες πολίτες, όχι σε εμένα προσωπικά.

Δεύτερον, δεν σας επιτρέπω. Αν είναι ένα κόμμα μαζί με άλλα δύο κόμματα, το ΚΚΕ και το ΜέΡΑ25, που βρέθηκαν την πρώτη μέρα της ρωσικής εισβολής στη ρωσική πρεσβεία και διαδήλωσαν, ήμασταν εμείς. Κανένας από εσάς δεν βρέθηκε εκεί. Στις 24 Φεβρουαρίου ήμασταν εκεί. Fake news, λοιπόν, και αυτό που προσπαθείτε να φτιάξετε συνέχεια φτιάχνοντας όχι μόνο μια εικονική πραγματικότητα, έναν διχαστικό και τοξικό λόγο, να προσομοιάζετε ποιούς; Εσείς οι οποίοι δεν έχετε πάρει θέση ποτέ, ίσα ίσα χειροκροτούσατε σε όλες τις ιμπεριαλιστικές εισβολές. Εμείς πάντα ήμασταν εκεί. Όπου υπάρχει εισβολή, όπου υπάρχει πόλεμος, όπου υπάρχει πρόσφυγας, ήμασταν εκεί πάντα. Και εγκαλείτε εσείς ποιούς; Την Αριστερά για τέτοιους λόγους; Που τώρα ξαφνικά θέλετε να γίνετε και τιμητές;

Και σας ρώτησα και κάτι άλλο: Καταδικάζετε ή όχι αυτήν τη βρώμα, αυτόν τον οχετό των τελευταίων ημερών εναντίον του πολιτισμού μας; Αν δεν υπερασπιστείτε εσείς τον ελληνικό πολιτισμό, ποιος θα το κάνει; Υπερασπίζεστε τον πολιτισμό -καλά κάνετε- γενικώς και αορίστως, αλλά εδώ έχουμε ένα τεράστιο πρόβλημα τοξικότητας, οχετού. Συμφωνείτε εσείς με τον κ. Ψαριανό, σύμβουλο του κ. Πικραμμένου, Αντιπροέδρου της Κυβέρνησης, να βάζει σβάστικα; Είναι δυνατόν; Σε ποιους; Σε ποιους ρωτάω. Κι εμείς είμαστε εδώ πολιτικά κόμματα, δημοκρατικά κόμματα και υπερασπιζόμαστε τον πολιτισμό και δεν λέμε κουβέντα; Είμαστε υπέρ ανθρώπων οι οποίοι δεν έχουν θεσμικό ρόλο, όπως ο υιός του Πρωθυπουργού, και βγαίνουν και χλευάζουν νέους ανθρώπους, νέους καλλιτέχνες;

Σας είπα, κυρία Υπουργέ, οι καλλιτέχνες δεν έχουν ανάγκη από εμάς να τους υπερασπιστούμε. Η τέχνη επικοινωνεί αδιαμεσολάβητα με την κοινωνία. Δικό μας είναι το πρόβλημα. Εμείς οφείλουμε να απολογηθούμε.

Ευχαριστώ.

**ΠΡΟΕΔΡΕΥΩΝ (Δημήτριος Βίτσας):** Κυρία Μενδώνη, έχετε τον λόγο.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού και Αθλητισμού):** Ευχαριστώ, κύριε Πρόεδρε.

Κυρία Βουλευτή, προσπαθείτε να πείσετε, αλλά δεν πείθετε. Όσες φορές και να με ή να μας καλέσετε και να μας εγκαλέσει εσείς ή κάποιος άλλος Βουλευτής της παράταξή σας, η πραγματικότητα είναι μία και μόνη. Εμείς πήραμε θέση στην εισβολή της Ρωσικής Ομοσπονδίας στην Ουκρανία. Στηρίζουμε τον ουκρανικό λαό, τους καλλιτέχνες, τον πολιτισμό τους, το δικαίωμά τους την ειρήνη, το δικαίωμα της Ευρώπης στην ειρήνη μαζί με όλες τις χώρες της Ευρωπαϊκής Ένωσης, γιατί είμαστε η Δύση. Είμαστε η Δύση ευτυχώς και μετά τη διακυβέρνησή σας. Είμαστε η κοιτίδα της δημοκρατίας, του δυτικού πολιτισμού. Είμαστε η Ευρώπη και στην Ευρώπη. Είμαστε με τη σωστή πλευρά της ιστορίας, όσο κι αν σας ενοχλεί.

Η οδηγία, λοιπόν, του Υπουργείου Πολιτισμού εντάσσεται στο πλαίσιο μιας παγκόσμιας αντίδρασης για μη συνεργασία με ρωσικούς κρατικούς φορείς ή με φορείς που χρηματοδοτούνται είτε στηρίζουν είτε στηρίζονται από το ρωσικό κράτος. Εμείς κάναμε ό,τι έκανε όλη η Ευρώπη αλλά και η Αμερική.

Εσείς τι κάνετε; Διοργανώνετε μια συναυλία με την «Αλληλεγγύη για Όλους», ενώ δεν βρήκατε να πείτε μία λέξη για τα όσα ακούστηκαν στην κρατική Δούμα, όταν συζητήθηκε η πρόταση βουλευτών του κυβερνώντος κόμματος «Ενιαία Ρωσία» να απαγορευθεί σε όσους Ρώσους καλλιτέχνες επέλεξαν να καταδικάσουν την εισβολή στην Ουκρανία η επιστροφή στην πατρίδα τους, να απαγορευθεί να ζήσουν στην πατρίδα τους αυτοί, όπως λέει και ανοίγω εισαγωγικά, «που πρόδωσαν τη χώρα και επέλεξαν τον ασήμαντο δυτικό κόσμο, όπου φαντάζονται πως θα έχουν μια ζωή πιο γλυκιά και πιο χορτάτη». Όταν ακούγονται τέτοια πράγματα και δεν έχετε να πείτε μία λέξη, τι μου συζητάτε; Και κατηγορείτε εμάς για έλλειμμα δημοκρατίας.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Δεν σας επιτρέπω να λέτε ψέματα!

**ΠΡΟΕΔΡΕΥΩΝ (Δημήτριος Βίτσας):** Παρακαλώ.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού και Αθλητισμού):** Επιμένετε, λοιπόν, ότι η Κυβέρνηση παραπληροφόρησε τους πολίτες, για να δικαιολογήσει εκ των υστέρων ως δήθεν ευρωπαϊκές τις αποφάσεις της για τους ρωσικούς πολιτιστικούς οργανισμούς. Να δικαιολογήσουμε τι; Που κάναμε ό,τι έκανε όλος ο ευρωπαϊκός κόσμος;

Επαναλαμβάνω, χαρακτηριστικό παράδειγμα είναι τα μπαλέτα Μπολσόι. Αποσιωπάτε, για να εξυπηρετήσετε μικροκομματικές σκοπιμότητες, ότι η παράσταση της Λίμνης των Κύκνων του Τσαϊκόφσκι επρόκειτο να μεταδοθεί στο Μέγαρο Μουσικής Αθηνών την Κυριακή 6 Μαρτίου σε απευθείας μετάδοση από τη Μόσχα, στο πλαίσιο του κύκλου «The Bolshoi Ballet live from Moscow» -σε απευθείας μετάδοση, επαναλαμβάνω, από τη Μόσχα- δέκα ημέρες μετά την εισβολή στην Ουκρανία.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Δεν σας ρώτησα αυτό.

**ΠΡΟΕΔΡΕΥΩΝ (Δημήτριος Βίτσας):** Κυρία Αναγνωστοπούλου, παρακαλώ.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού και Αθλητισμού):** Επιπλέον, αποκρύβετε, όταν μας κατηγορείτε ότι εμείς αναστείλαμε τις παραστάσεις των ρωσικών οργανισμών…

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Πρέπει να απαντήσετε στην ερώτησή μου. Σας έκανα ερώτηση!

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού και Αθλητισμού):** …αποκρύβετε συνειδητά ότι ο ίδιος ο οργανισμός, ο παγκόσμιος διανομέας των Μπολσόι, ζήτησαν και ανέβαλαν οι ίδιοι τις εκδηλώσεις, ανακοινώνοντας στις προβολές ότι οι τέχνες και ο πολιτισμός είναι παράπλευρες απώλειες του σημερινού γεωπολιτικού πλαισίου. Αυτά τα λέει ο παγκόσμιος διανομέας των Μπολσόι, λέγοντας ότι οι ίδιοι έλαβαν την απόφαση να αναβληθεί η προβολή.

Το καλοκαίρι του 2022 τα μπαλέτα Μπολσόι δεν θα πραγματοποιήσουν την προγραμματισμένη τους περιοδεία στο Coven Garden. Το καλοκαίρι του 2022 το Θέατρο Στανισλάφσκι δεν θα περιοδεύσει στο Ισραήλ.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Κύριε Πρόεδρε, φεύγω. Δεν απαντάει στην ερώτησή μου η Υπουργός.

**ΠΡΟΕΔΡΕΥΩΝ (Δημήτριος Βίτσας):** Κυρία Αναγνωστοπούλου, σημειώνεται η παρέμβασή σας, αλλά, με βάση τον Κανονισμό, έχει το δικαίωμα να απαντήσει όπως θεωρεί σωστό.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού και Αθλητισμού):** Το Διεθνές Φεστιβάλ Κινηματογράφου παγκοσμίως, μετά το Φεστιβάλ της Βενετίας, επρόκειτο να διεξαχθεί τον Απρίλιο στη Μόσχα. Αναβάλλεται. Γιατί; Διότι οι ανά τον κόσμο κινηματογραφιστές δεν θέλουν υπό τις παρούσες διεθνείς συνθήκες της ρωσικής εισβολής να παρουσιάσουν τις ταινίες τους στη Μόσχα. Γι’ αυτό μας κατηγορείτε!

Καλλιτεχνικοί διευθυντές μεγάλων κρατικών πολιτιστικών οργανισμών παραιτούνται ο ένας μετά τον άλλον, γιατί αρνούνται να εργαστούν στο εγκληματικό κράτος του Πούτιν. Πλήθος αλλοδαποί καλλιτέχνες αναστέλλουν τις συμφωνίες τους με ρωσικούς φορείς και εγκαταλείπουν τη Ρωσία και τη ρωσική σκηνή.

Όλα αυτά, λοιπόν -όλα αυτά-, εσείς λέτε ότι θέλαμε να τα αποκρύψουμε, γι’ αυτό πήραμε και την απόφαση που πήραμε για την αναστολή, που ήταν οδηγία και όχι απόφαση, και γι’ αυτό θέλαμε να παραποιήσουμε το έγγραφο. Αστειεύεστε προφανώς, κυρία Αναγνωστοπούλου!

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Να το χαρτί.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού και Αθλητισμού):**

Και γιατί γίνεται όλο αυτό; Διότι είστε οι μόνοι σε όλη την Ευρώπη…

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Διαβάστε το.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού και Αθλητισμού):** Το έγγραφο είναι εδώ και το καταθέτω για τα Πρακτικά.

(Στο σημείο αυτό η Υπουργός Πολιτισμού και Αθλητισμού κυρία Στυλιανή Μενδώνη καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Διότι από την αρχή της ρωσικής εισβολής έχετε κρατήσει ίσες αποστάσεις!

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** …(Δεν ακούστηκε)

**ΠΡΟΕΔΡΕΥΩΝ (Δημήτριος Βίτσας):** Παρακαλώ, να ολοκληρώσουμε τη διαδικασία.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού και Αθλητισμού):** Κοιτάξτε, έχετε το σύνθημά σας «Είμαστε με την ειρήνη». Το σύνθημα «Είμαστε με την ειρήνη» χάνει απολύτως και το ελάχιστο νόημα που θα μπορούσε να έχει, όταν ο εισβολέας απειλεί τον κόσμο με πυρηνικό ολοκαύτωμα, αν δεν πάρει αυτό που θέλει. Και εσείς εξακολουθείτε να εξομοιώνετε τον θύτη με τα θύματα και συνεχίζετε να πιστεύετε ότι η ιστορία θα σας δικαιώσει.

Ε, λοιπόν, η εσχάτη πλάνη σας χείρων της πρώτης!

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Δημήτριος Βίτσας):** Φαντάζομαι ότι ο διάλογος, η συζήτηση και η αντίθεση θα συνεχιστεί. Δυστυχώς, ο Κανονισμός της Βουλής ολοκληρώνει τώρα την ερώτηση. Οπότε, φαντάζομαι, θα βγουν δελτία Τύπου κ.λπ..

Γίνεται γνωστό στο Σώμα ότι δεν θα συζητηθεί, λόγω αναρμοδιότητας, η δέκατη με αριθμό 548/21-3-2022 επίκαιρη ερώτηση δεύτερου κύκλου του Βουλευτή Λακωνίας του Συνασπισμού Ριζοσπαστικής Αριστεράς κ. Σταύρου Αραχωβίτη προς τον Υπουργό Οικονομικών, με θέμα: «Σε απόγνωση βρίσκονται από την αδιαφορία της Κυβέρνησης οι πυρόπληκτοι της ανατολικής Μάνης».

Επίσης, δεν θα συζητηθεί, λόγω κωλύματος του Βουλευτή, η πέμπτη με αριθμό 551/21-3-2022 επίκαιρη ερώτηση δεύτερου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα-Ηλία Αρσένη προς τον Υπουργό Εσωτερικών, με θέμα: «Ανάγκη διάσωσης των δήμων δυτικής Αθήνας από την τεράστια αύξηση του κόστους ενέργειας».

Η έβδομη με αριθμό 546/21-3-2022 επίκαιρη ερώτηση δεύτερου κύκλου του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς τον Υπουργό Υποδομών και Μεταφορών, με θέμα: «Άμεσες και στοχευμένες ενέργειες για να προχωρήσει η αποκατάσταση των κτηρίων των σεισμόπληκτων περιοχών», δεν θα συζητηθεί κατόπιν συνεννόησης.

Η δέκατη τέταρτη με αριθμό 547/21-3-2022 επίκαιρη ερώτηση δεύτερου κύκλου του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Υποδομών και Μεταφορών, με θέμα: «Αδήριτη ανάγκη η βελτίωση της ασφάλειας και της βατότητας του Ηράκλειο-Βιάννος και των άλλων βασικών Οδικών Αξόνων του Νομού Ηρακλείου», δεν θα συζητηθεί κατόπιν συνεννόησης.

Η δεύτερη με αριθμό 1447/24-11-2021 ερώτηση του κύκλου αναφορών και ερωτήσεων του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Υποδομών και Μεταφορών, με θέμα: «Αναγκαία και επιβεβλημένη η επαρκής στελέχωση του Τομέα Αποκατάστασης Επιπτώσεων Φυσικών Καταστροφών στο Αρκαλοχώρι», δεν θα συζητηθεί κατόπιν συνεννόησης.

Η τέταρτη με αριθμό 3002/118/7-2-2022 ερώτηση και αίτηση κατάθεσης εγγράφων του κύκλου αναφορών και ερωτήσεων του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Υποδομών και Μεταφορών, με θέμα: «Να πιστωθούν άμεσα οι προκαταβολές των σεισμόπληκτων μέσω της πλατφόρμας arogi.gov.gr - αποστολή στοιχείων», δεν θα συζητηθεί κατόπιν συνεννόησης.

Η έκτη με αριθμό 540/17-3-2022 επίκαιρη ερώτηση δεύτερου κύκλου του Βουλευτή Κυκλάδων του Συνασπισμού Ριζοσπαστικής Αριστεράς κ. Νικόλαου Συρμαλένιου προς τον Υπουργό Περιβάλλοντος και Ενέργειας, με θέμα: «Περιβαλλοντική καταστροφή της Ίου μέσω «στρατηγικών επενδύσεων»», δεν θα συζητηθεί κατόπιν συνεννόησης.

Η δέκατη πέμπτη με αριθμό 537/16-3-2022 επίκαιρη ερώτηση δεύτερου κύκλου του Ανεξάρτητου Βουλευτή Β2΄ Δυτικού Τομέα Αθηνών κ. Παναγιώτη Κουρουμπλή προς τον Υπουργό Περιβάλλοντος και Ενέργειας, με θέμα: «Απαλλαγή των Δήμων Αγίων Αναργύρων - Καματερού, Πετρούπολης και Ιλίου από την καταβολή αντισταθμιστικών για τη λειτουργία του ΧΥΤΑ Φυλής», δεν θα συζητηθεί κατόπιν συνεννόησης.

Θα συζητηθεί, τώρα, η τέταρτη με αριθμό 550/21-3-2022 επίκαιρη ερώτηση πρώτου κύκλου του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς την Υπουργό Παιδείας και Θρησκευμάτων, με θέμα: «Άρση των απαράδεκτων διοικητικών κυρώσεων και των απειλών σε εκπαιδευτικούς που μετέχουν σε συλλογικές αποφάσεις των σωματείων τους».

Θα απαντήσει η Υπουργός Παιδείας και Θρησκευμάτων κ. Κεραμέως.

Ορίστε, κύριε Δελή, έχετε τον λόγο.

**ΙΩΑΝΝΗΣ ΔΕΛΗΣ:** Ευχαριστώ πολύ, κύριε Πρόεδρε.

Τούτες τις μέρες, κύριε Πρόεδρε και κυρία Υπουργέ, εκατόν δεκατέσσερις διευθυντές σχολικών μονάδων όλων των βαθμίδων της εκπαίδευσης όχι μόνο στοχοποιούνται, αλλά και διώκονται από το Υπουργείο Παιδείας, μέσω του Γενικού του Γραμματέα, με βάση εκείνο το άρθρο 56 του ν.4823, που ψηφίστηκε πέρυσι το καλοκαίρι από την Κυβέρνησή σας, επειδή μαζί με τους συλλόγους διδασκόντων των αντίστοιχων σχολείων δεν ανάρτησαν ετήσια έκθεση εσωτερικής αξιολόγησης εκπαιδευτικού έργου για το σχολικό έτος 2020-2021.

Συγκεκριμένα, το Υπουργείο στο οποίο εσείς προΐσταστε, κυρία Υπουργέ, διατάσσει την αναστολή κάθε διαδικασίας για την υπηρεσιακή τους εξέλιξη, συμπεριλαμβανομένης και της αυτόματης μισθολογικής τους εξέλιξης. Προσπερνάτε, όμως, ξέρετε και λησμονείτε το γεγονός ότι αυτοί οι εκατόν δεκατέσσερις που διώκονται συμμετέχουν σε μια απεργία - αποχή, την οποία έχουν κηρύξει τα συνδικαλιστικά τους πρωτοβάθμια σωματεία, στα οποία και είναι μέλη. Αδιαφορείτε δηλαδή ή ακόμα χειρότερα -δεν ξέρω- αμφισβητείτε το γεγονός ότι ασκούν το συνταγματικά κατοχυρωμένο δικαίωμά τους στην απεργία. Και ως τέτοιο δικαίωμα στην απεργία, συνταγματικά βεβαίως καθιερωμένο, θεωρείται -και με νομολογία μάλιστα, την πιο επίσημη- και εκείνη η μορφή του απεργιακού αγώνα που υλοποιείται ως απεργία - αποχή των δημοσίων υπαλλήλων από συγκεκριμένα καθήκοντα.

Τους διώκετε δηλαδή, κυρία Υπουργέ, σε μια προκηρυγμένη μορφή διαμαρτυρίας μέσα από τα σωματεία τους, την οποία μάλιστα δεν έχετε προσβάλει μέχρι στιγμής. Δεν ξέρω τι θα κάνετε, γιατί έχετε και ένα βεβαρημένο παρελθόν ως προς αυτό. Δεν την έχετε προσβάλει μέχρι στιγμής δικαστικά εσείς, το Υπουργείο Παιδείας εννοώ, ως εργοδότης τους. Στην ουσία επιχειρείτε να καταργήσετε στην πράξη το δικαίωμα των εργαζομένων να συμμετέχουν στις συλλογικές αποφάσεις των σωματείων τους, τα οποία μάλιστα πρωτοβάθμια σωματεία τους προχώρησαν στην παραπάνω μορφή απεργίας, τηρώντας και όλα όσα προβλέπονται για την προκήρυξή της.

Συνεπώς καταλήγουμε, κύριε Πρόεδρε, ότι οι κυρώσεις που επιβάλλει το Υπουργείο Παιδείας στους συγκεκριμένους εκπαιδευτικούς, εκτός από εξόφθαλμα παράνομες –παράνομες ακόμα και με βάση το υπάρχον αντεργατικό νομοθετικό πλαίσιο, για το οποίο πολλά έχετε κάνει και εσείς αλλά και οι προηγούμενες κυβερνήσεις- είναι και εκδικητικές. Στην ουσία δηλαδή είναι η συνέχεια όλων εκείνων των αφόρητων διοικητικών πιέσεων και των απειλών του Υπουργείου της Παιδείας προς τις χιλιάδες εκπαιδευτικούς, οι οποίοι συλλογικά μέσα από τους συλλόγους διδασκόντων, τα σωματεία τους, αντιστέκονται με έναν αξιοθαύμαστο και ενιαίο τρόπο στην εφαρμογή όλων αυτών των αντιεκπαιδευτικών σας σχεδιασμών.

Εν τέλει σάς καλούμε, κυρία Υπουργέ, να ακυρώσετε αυτές τις απαράδεκτες κυρώσεις προς τους εκπαιδευτικούς οι οποίοι συμμετείχαν στις συλλογικές αποφάσεις των σωματείων τους. Σας καλούμε να σταματήσετε τις απειλές σας ενάντια στους εκπαιδευτικούς που υλοποιούν τις αποφάσεις των σωματείων και των ομοσπονδιών τους και σας καλούμε, βεβαίως, να αποκαταστήσετε και όσους εκπαιδευτικούς έχουν υποστεί ήδη, με βάση αυτές τις διατάξεις του περυσινού σας νόμου, τις κυρώσεις.

Ευχαριστώ.

**ΠΡΟΕΔΡΕΥΩΝ (Δημήτριος Βίτσας):** Κυρία Υπουργέ, έχετε τον λόγο για τρία λεπτά.

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Ευχαριστώ πολύ, κύριε Πρόεδρε.

Αγαπητέ συνάδελφε, η ερώτησή σας αλλά και παρεμφερείς ερωτήσεις που κατέθεσαν συνάδελφοι Βουλευτές του ΣΥΡΙΖΑ και του ΜέΡΑ25 θα έλεγα ότι αποτελούν μια ιδιότυπη περίπτωση στα κοινοβουλευτικά χρονικά και θα εξηγήσω σε λίγο τι εννοώ.

Τα ζητήματα που τίθενται θεωρώ ότι είναι δύο. Το πρώτο ζήτημα έχει να κάνει με την ίδια την αξιολόγηση, που επιτέλους εφαρμόζεται και στη χώρα μας, στο εκπαιδευτικό μας σύστημα, στα σχολεία μας και με την οποία εσείς ως παράταξη είστε εμφανώς αντίθετοι.

Τι είναι η αξιολόγηση; Είναι ένας από τους πιο σημαντικούς μηχανισμούς βελτίωσης του εκπαιδευτικού συστήματος. Πώς γίνεται η αξιολόγηση; Υπάρχουν άξονες. Ένας άξονας για εκπαιδευτικές μεθόδους, ένας για το κλίμα στο σχολείο μεταξύ μαθητών εκπαιδευτικών και ούτω καθεξής, ένας για την εξωστρέφεια στο σχολείο.

Τι γίνεται, λοιπόν, στο τεστ αξιολόγησης; Πρώτα γίνεται μια καταγραφή της υφιστάμενης κατάστασης. Εάν διαπιστωθεί ότι κάπου, σε κάποιον τομέα υπάρχουν περιθώρια βελτίωσης, με αυτόν τον τρόπο ο σύλλογος διδασκόντων μπορεί να εστιάσει σε αυτό. Παράδειγμα, στην εξωστρέφεια μπορεί να διαπιστωθεί ότι ένα σχολείο δεν εστιάζει αρκετά στην εξωστρέφεια και με αυτόν τον τρόπο μπορούν τα στελέχη εκπαίδευσης να υποδείξουν στους εκπαιδευτικούς τρόπους, για να εστιάσουν περισσότερο μέσω -για παράδειγμα- κοινοτικών προγραμμάτων, του e-twinning και τα λοιπά.

Είναι ελληνική πρωτοτυπία η αξιολόγηση του εκπαιδευτικού έργου; Όχι. Εφαρμόζεται σχεδόν παντού. Πρωτοτυπία της χώρας μας είναι ότι τόσα χρόνια δεν εφαρμοζόταν η αξιολόγηση, σε αντίθεση με όλες σχεδόν τις χώρες της Ευρωπαϊκής Ένωσης.

Ποιον ωφελεί η αξιολόγηση; Τα ίδια τα παιδιά μας, κύριε Δελή, και τους εκπαιδευτικούς μας. Κάνει την εκπαίδευση καλύτερη, δίνει περισσότερα εφόδια στα παιδιά μας, κάνει την κοινωνία μας καλύτερη.

Τι ψήφισαν τα κόμματα του ΚΚΕ, του ΣΥΡΙΖΑ και του ΜέΡΑ25 -γιατί όλοι θέσατε την ίδια ερώτηση- στην αξιολόγηση; «Όχι» ψηφίσατε όλοι σας, όχι στο να γίνει το εκπαιδευτικό μας σύστημα διαρκώς καλύτερο. Εμείς τι λέμε; Ότι η αξιολόγηση είναι ένα πολύτιμο εργαλείο για να γίνει το σχολείο μας καλύτερο. Να, λοιπόν, ένα μεγάλο χάσμα που αναδεικνύεται μεταξύ μας.

Όμως, κύριε Δελή, μίλησα προηγουμένως για μία πραγματικά μοναδική στα κοινοβουλευτικά χρονικά ερώτηση. Γιατί; Προφανώς, δικαίωμά σας είναι να έχετε όποια θέση θέλετε για οποιοδήποτε θέμα και να τη στηρίζετε αναλόγως με την ψήφο σας. Όμως εδώ, κύριε Δελή, τίθεται ένα δεύτερο ζήτημα, εξαιρετικά σοβαρό κατά τη γνώμη μου, δημοκρατικής τάξης.

Διαφωνείτε ή όχι με τον νόμο; Στην ερώτησή σας μας εγκαλείτε, κύριε Δελή, επειδή εφαρμόζουμε τον νόμο. Ο νόμος αυτός είναι ψηφισμένος από το ελληνικό Κοινοβούλιο και προβλέπει την εφαρμογή της αξιολόγησης στα σχολεία. Και πράγματι, η αξιολόγηση του εκπαιδευτικού έργου στα σχολεία εφαρμόζεται σήμερα στο 99,2% των σχολείων της χώρας. Υπάρχει ένα 0,8%, το οποίο επέλεξε να μην εφαρμόσει την αξιολόγηση και για την περίπτωση αυτή ο νόμος -όπως οι περισσότεροι νόμοι- προβλέπει κυρώσεις, όπως αναστολή εξέλιξης, πρόστιμα, πειθαρχικές ποινές.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Υπουργού)

Λίγο την ανοχή σας, κύριε Πρόεδρε.

Και πράγματι, αυτές οι κυρώσεις ξεκίνησαν να εφαρμόζονται στο 0,8% που επέλεξε να μη συμμορφωθεί στον νόμο.

Εμείς, λοιπόν, κύριε Δελή, εφαρμόζουμε τον νόμο, όπως οφείλουμε να κάνουμε, όπως προβλέπει το Σύνταγμά μας. Εσείς τι μας λέτε; Ότι κακώς εφαρμόζουμε τον νόμο; Ότι πρέπει να τον παραβιάσουμε; Και πώς συμβαδίζει αυτό, κύριε Δελή, με τον όρκο που δώσατε ως Βουλευτής να υπακούτε στο Σύνταγμα και στους νόμους του κράτους; Είναι δυνατόν, λοιπόν, σήμερα να μας καταθέτετε ερώτηση και να μας εγκαλείτε επειδή εφαρμόζουμε τον νόμο;

Επικαλείστε -και κλείνω με αυτό- στο ερώτημά σας το δικαίωμα στην απεργία. Βεβαίως και υπάρχει και προστατεύεται από πλήθος διατάξεων. Αλλά υπάρχει, κύριε Δελή, και κάτι άλλο, που λέγεται δικαιοσύνη. Και η δικαιοσύνη έχει συγκληθεί τρεις φορές επί του θέματος αυτού, για να κρίνει κατά πόσο μπορεί κάποιος να απεργήσει νόμιμα κατά του ψηφισμένου νόμου της αξιολόγησης. Και η απεργία αυτή, κύριε Δελή, έχει κριθεί παράνομη από τα δικαστήρια τρεις φορές. Όχι μία, όχι δύο, αλλά τρεις φορές και καταθέτω στα Πρακτικά τρεις αποφάσεις της δικαιοσύνης και σε πρωτόδικο βαθμό και σε επίπεδο εφετείου που έχουν κρίνει παράνομη την απεργία αυτή.

(Στο σημείο αυτό η Υπουργός Παιδείας και Θρησκευμάτων κ. Νίκη Κεραμέως καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και ρωτώ, κύριε συνάδελφε: Ούτε, λοιπόν, τη δικαιοσύνη σέβεστε; Τι υπερασπίζεστε; Ένα κράτος δικαίου χωρίς νομοθετική και χωρίς δικαστική εξουσία; Επειδή, λοιπόν, με ρωτάτε, κύριε Δελή, αν θα ακυρώσουμε τις κυρώσεις που εφαρμόσαμε στο 0,8% των σχολείων της χώρας που επέλεξε να αγνοήσει τον νόμο, να παρανομήσει και να μην εφαρμόσει την αξιολόγηση, θα σας απαντήσω ξεκάθαρα. Φυσικά και δεν θα τις ακυρώσουμε και θα συνεχίσουμε να εφαρμόζουμε τον νόμο και τις κυρώσεις για τις ελάχιστες εκείνες περιπτώσεις που επιλέγουν να παραβιάζουν τον νόμο.

Ευχαριστώ πολύ.

**ΠΡΟΕΔΡΕΥΩΝ (Δημήτριος Βίτσας):** Κύριε Δελή, έχετε τον λόγο.

**ΙΩΑΝΝΗΣ ΔΕΛΗΣ:** Ευχαριστώ.

Είχε δύο σκέλη η απάντησή σας, κυρία Υπουργέ. Το πρώτο, σε σχέση με την ουσία του ζητήματος, που είναι η αξιολόγηση, και το δεύτερο, σε σχέση με την εφαρμογή του νόμου.

Να σας ρωτήσω, όμως, κυρία Υπουργέ, υπάρχει νόμος που να προστατεύει το απεργιακό δικαίωμα των εργαζομένων; Το ξέρετε πάρα πολύ καλά ότι όχι μόνο υπάρχει, αλλά είναι γραμμένο και στο ίδιο το Σύνταγμα. Ο νόμος ο οποίος είναι εγγεγραμμένος στο Σύνταγμα ως άρθρο του έχει, λοιπόν, μεγαλύτερη ισχύ από την ισχύ που έχει ένας τυπικός νόμος κι αυτό το γνωρίζετε πάρα πολύ καλά.

Πάντως σε σχέση με όσα είπατε για την αξιολόγηση -και θα μιλήσω και παρακάτω για το ίδιο ζήτημα- δηλαδή, ότι εφαρμόζεται επιτέλους η αξιολόγηση μετά από τόσα χρόνια, ξέρετε -το ξέρετε, βεβαίως, εσείς- πλησιάζει όπου να ’ναι το Πάσχα και ακόμα προσπαθείτε ως Υπουργείο να υλοποιήσετε την πρώτη φάση της αξιολογικής σας διαδικασίας που ψηφίσατε το περασμένο καλοκαίρι. Και για να μη σας αδικούμε, είναι ένας νόμος ο οποίος πάτησε μια χαρά και κούμπωσε με τον προηγούμενο νόμο του ΣΥΡΙΖΑ. Και το λέω αυτό γιατί συνήθως μας τσουβαλιάζετε όλους μαζί.

Μια αξιολόγηση, όμως, η οποία, κυρία Υπουργέ, είναι καταδικασμένη, απολύτως καταδικασμένη στη συνείδηση των εκπαιδευτικών και των γονιών. Και ξέρετε γιατί είναι καταδικασμένη; Είναι καταδικασμένη γιατί ο στόχος στην πραγματικότητα είναι τα ίδια τους τα παιδιά, τα ισότιμα μορφωτικά τους δικαιώματα. Γι’ αυτό και εσείς δεν έχετε άλλον δρόμο από τον αυταρχικό κατήφορο που έχετε πάρει σε μια κατά τα άλλα -γιατί εσείς τα λέγατε εδώ- διαδικασία της αξιολόγησης η οποία θα ήταν -μας λέγατε- και μη τιμωρητική, αν θυμάστε. Αυτά μάς λέγατε.

Αυτό, βεβαίως, που αποδεικνύεται είναι ότι μια αντιλαϊκή πολιτική συνοδεύεται πάντα από την καταστολή και τον αυταρχισμό. Δεν είναι καθόλου τυχαία η οργανωμένη προσπάθεια του Υπουργείου σας, μέσα από τον μηχανισμό των συντονιστών της εκπαίδευσης, να αλλάξουν οι σύλλογοι διδασκόντων τις συλλογικές τους αποφάσεις και να εφαρμόζουν την αξιολόγηση. Ξέρετε τα εμπόδια που αντιμετωπίζετε, το μαρτυρούν και οι τρεις προσφυγές σας στα δικαστήρια, για μια απόφαση η οποία βγήκε μεν παράνομη, αλλά δεν βγήκε καταχρηστική. Και ξέρετε τη σημασία που έχει αυτό.

Βλέποντας, λοιπόν, να έχετε σύσσωμο τον εκπαιδευτικό κλάδο αλλά και το γονεϊκό κίνημα απέναντί σας, προσπαθείτε να επιβάλετε την αξιολόγηση με κάθε τρόπο: με τα δικαστήρια, την καταστολή, τις απειλές, με όλον τον διοικητικό μηχανισμό του Υπουργείου. Γιατί, βεβαίως, δεν ξεχνάμε και τις τρεις προσφυγές σας στα δικαστήρια.

Πρόκειται στην ουσία, κύριε Πρόεδρε, για εκείνη την πεισματική προσπάθεια της Κυβέρνησης να επιβάλει διά πυρός και σιδήρου την αντιεκπαιδευτική της πολιτική, μια πολιτική η οποία αντικειμενικά υποβαθμίζει τα μορφωτικά δικαιώματα των μαθητών και κατηγοριοποιεί τα σχολεία. Ειδικά, δε, στο ζήτημα της κατηγοριοποίησης των σχολείων, κυρία Υπουργέ, μέσα από τη λεγόμενη «αξιολόγηση» η Κυβέρνησή σας έχει σπάσει όλα τα κοντέρ.

Την ώρα που οι σχολικές επιτροπές βρίσκονται σε καθεστώς χρεοκοπίας, την ώρα που τα σχολεία δεν έχουν λεφτά να αγοράσουν ούτε ένα τζάμι, εσείς τι τους λέτε; «Βρείτε χορηγούς.». Έτσι τους λέτε, έτσι τους απαντάτε με μια πολύ πρόσφατη εγκύκλιό σας. Καλείτε, δηλαδή, τα σχολεία να βγουν παγανιά για να αξιοποιήσουν εμπορικά τα κτήριά τους, τις αίθουσές τους, να τα διαθέτουν -λέει- σε συλλόγους από δω και από εκεί, αναζητώντας έσοδα από εκδηλώσεις, συνέδρια κ.λπ.. Γι’ αυτό τη θέλετε την αξιολόγηση, για να βαθμολογείτε με την αξιολόγησή σας καλά όλους εκείνους οι οποίοι μέσα από τέτοιες διαδικασίες θα φέρνουν χρήματα στα σχολεία, την ώρα που είστε υποχρεωμένοι εσείς ως Κυβέρνηση να χρηματοδοτείτε τα σχολεία για όλες τους τις ανάγκες.

Και ξέρετε, πάει πολύ, είναι προκλητικό πραγματικά, να ρίχνετε όλο σας το βάρος, όλη σας την ενέργεια -ως Υπουργείο εννοώ- στο ζήτημα της αξιολόγησης, την ώρα που δεν έχετε πάρει ούτε ένα σοβαρό επί της ουσίας μέτρο για τα σχολεία για να στηρίξετε τους εκπαιδευτικούς, δύο χρόνια τώρα που τραβάνε των παθών τους τον τάραχο, για να αντιμετωπιστούν τα τεράστια γνωστικά και ψυχοκοινωνικά κενά που έχουν τα παιδιά υποστεί μέσα από αυτή τη διαδικασία της πανδημίας.

Και εσείς τι κάνετε; Συγκροτείτε ένα γραφειοκρατικό, ένα ασφυκτικό πλαίσιο πραγματικά λειτουργίας των σχολείων, μια εντατικοποίηση απίστευτη της εργασίας των εκπαιδευτικών. Προχθές ρωτήσαμε για την αφόρητη πίεση που ζουν οι νηπιαγωγοί στα νηπιαγωγεία τους, ένας ιδιαίτερος κλάδος των εκπαιδευτικών, σε υποστελεχωμένα σχολεία, με τρίμηνες, τετράμηνες, πεντάμηνες συμβάσεις εκπαιδευτικών κ.ο.κ..

Σας καλούμε, λοιπόν, έστω και τώρα, κυρία Υπουργέ, έστω και τώρα, αναλογιζόμενη τις ευθύνες σας που έχετε απέναντι και στους εκπαιδευτικούς και στους μαθητές, να σταματήσετε τώρα και τις απειλές και τις διώξεις σας και να αποκαταστήσετε εκείνο το περιβάλλον της ομαλότητας που οφείλει να υπάρχει μέσα στα σχολεία, έτσι ώστε οι εκπαιδευτικοί -μαζί με την εκπλήρωση βεβαίως όλων των υλικών όρων λειτουργίας του σχολείου- να ανταποκριθούν στα καθήκοντά τους. Γιατί, ξέρετε, δεν φτάνει μόνο η όρεξή τους, το μεράκι τους -που το διαθέτουν με όλη τους την ψυχή-, αλλά χρειάζονται κάποια στιγμή και τη βοήθεια της πολιτείας.

**ΠΡΟΕΔΡΕΥΩΝ (Δημήτριος Βίτσας)**: Κυρία Κεραμέως, έχετε τον λόγο.

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Ευχαριστώ πολύ, κύριε Πρόεδρε.

Κύριε συνάδελφε, ξεκινάω από το δεύτερο σημείο, που έχει να κάνει με το αίτημά σας, με την ερώτησή σας, περί μη εφαρμογής του νόμου. Εκεί δυστυχώς δεν άκουσα καμμία απάντηση.

Κόμμα του Κοινοβουλίου ζητάει από την Κυβέρνηση να μην εφαρμόσουμε τον νόμο. Δεν ξέρω αν έχει ξαναγίνει. Μας εγκαλείτε επειδή εφαρμόζουμε νόμο ψηφισμένο από το ελληνικό Κοινοβούλιο.

**ΙΩΑΝΝΗΣ ΔΕΛΗΣ:** Ο οποίος συγκρούεται με έναν άλλον νόμο.

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Εδώ εφαρμόζουμε κανόνες. Η κοινοβουλευτική διαδικασία λειτουργεί σύμφωνα με τον Κανονισμό της Βουλής. Υπάρχουν κανόνες, υπάρχει ένα κράτος δικαίου, υπάρχει μια δικαιοσύνη. Βεβαίως υπάρχει το δικαίωμα στην απεργία, αλλά υπάρχουν και τα δικαστήρια και τα δικαστήρια έκριναν, όχι μία, όχι δύο, αλλά τρεις φορές, κύριε Δελή.

**ΙΩΑΝΝΗΣ ΔΕΛΗΣ:** Όχι με απεργία των σωματείων.

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Και έγινε το εξής: Κρίθηκε πρώτα, άλλαξε μετά, πήγε η ΑΔΕΔΥ και έκανε την απεργία και κρίθηκε και για την ΑΔΕΔΥ. Έχει κριθεί σε τρεις δικαστικές αποφάσεις και έρχεστε εδώ και μας λέτε σήμερα γιατί η Κυβέρνηση του Κυριάκου Μητσοτάκη εφαρμόζει τον νόμο; Αυτό είναι το πρώτο σημείο στο οποίο δεν άκουσα απάντηση. Αλλά πραγματικά -και δεν είναι προσωπικό το θέμα, μην παρεξηγηθώ- μένω άναυδη από το γεγονός ότι ένα κόμμα του Κοινοβουλίου εγκαλεί την Κυβέρνηση επειδή εφαρμόζει τον νόμο.

Έρχομαι, όμως, στο δεύτερο ερώτημα, που έχει και μεγάλη σημασία και έχει να κάνει με την ουσία της αξιολόγησης. Κύριε Δελή, δεν υπάρχει κανένα σύστημα -κατά τη γνώμη μας- που να μπορεί να βελτιωθεί, αν πρώτα δεν αποτυπωθεί η υφιστάμενη κατάσταση. Άμα δεν δεις πώς προχωράνε τα πράγματα, πού υπάρχουν περιθώρια βελτίωσης, πώς θα βελτιώσεις αυτό το σύστημα; Και εν τέλει, η αξιολόγηση ποιον θα ωφελήσει; Τα παιδιά μας, κύριε Δελή, να έχουν ένα καλύτερο σχολείο, μια καλύτερη εκπαιδευτική διαδικασία.

Αυτούς θα ωφελήσει. Και επειδή ρωτήσατε, κύριε Δελή, η αξιολόγηση έχει επιλεγεί συνειδητά να είναι μη τιμωρητική. Όλη η αξιολόγηση. Και του εκπαιδευτικού έργου και του εκπαιδευτικού μεμονωμένα. Τι θα πει αυτό; Ότι ακόμα κι αν κάποιος κριθεί ότι και μεμονωμένα, στην αξιολόγηση εκπαιδευτικών, έχει περιθώρια βελτίωσης δεν υπάρχει καμμία ποινή. Υπάρχει επιβράβευση γι’ αυτούς που πραγματικά έχουν αξιολογηθεί πάρα πολύ ψηλά ή επιμόρφωση. Μιλάω για την αξιολόγηση εκπαιδευτικών. Δεν υπάρχει τιμωρητική. Αλλά βεβαίως αν κάποιος επιλέξει να μην εφαρμόσει τον νόμο, αλίμονο, κράτος δικαίου είμαστε, κυρώσεις υπάρχουν. Και είναι θλιβερό ότι και οι συνδικαλιστικές ηγεσίες έχουν επιλέξει να στραφούν με αυτόν τον τρόπο. Είπατε επί λέξει ότι δεν έχουμε πάρει ούτε ένα μέτρο για να στηρίξουμε τους εκπαιδευτικούς. Να το αναζητήσουμε από τα Πρακτικά αν είναι ακριβώς έτσι. Έτσι το σημείωσα. Κύριε Δελή, δεν είχαν γίνει μόνιμοι διορισμοί στην εκπαίδευση δώδεκα χρόνια. Ούτε ένας. Η Κυβέρνησή μας έκανε ήδη δεκαέξι χιλιάδες διακόσιους μόνιμους διορισμούς στην εκπαίδευση. Δεν είχαν γίνει δώδεκα χρόνια. Στην ειδική αγωγή δεν είχαν γίνει ποτέ μέσω ΑΣΕΠ. Ούτε ένα μέτρο, κύριε Δελή; Και ετοιμαζόμαστε και για άλλους.

Δεύτερον, οριζόντιες επιμορφώσεις. Πάνω από εκατόν είκοσι χιλιάδες εκπαιδευτικοί έχουν κάνει οριζόντιες επιμορφώσεις, που τις οργανώνει το κράτος οργανωμένα πλέον, το Ινστιτούτο Εκπαιδευτικής Πολιτικής, το Υπουργείο Παιδείας. Θα μου πείτε: Δεν θα έπρεπε να έχουν γίνει πιο νωρίς αυτά; Βεβαίως θα έπρεπε. Η πολιτεία θα έπρεπε να έχει μεριμνήσει γενικά. Έρχεται όμως η Κυβέρνησή μας και προσφέρει οριζόντιες επιμορφώσεις στους εκπαιδευτικούς μας.

Τρίτον, εξοπλισμός. Τις αμέσως επόμενες μέρες θα ανοίξει η πλατφόρμα για κάτι το οποίο δεν έχει ξαναγίνει στην ιστορία -από όσο ξέρω- στην εκπαίδευση. Οριζοντίως σε όλους τους εκπαιδευτικούς ανεξαρτήτως εισοδημάτων ενίσχυση για τεχνολογικό εξοπλισμό. Όλα αυτά σημαίνουν ότι δεν έχει πάρει ούτε ένα μέτρο η κυβέρνησή μας.

Αλλά, κύριε Δελή, τα πράγματα είναι ξεκάθαρα. Η αξιολόγηση πρέπει να προχωρήσει και προχωράει πρώτα απ’ όλα γιατί την απαιτεί η ίδια η κοινωνία. έχω μία έρευνα που έχω παρουσιάσει ξανά στη Βουλή που δείχνει ακριβώς την αποδοχή της κοινωνίας και πως η κοινωνία απαιτεί την αξιολόγηση σε ποσοστό που υπερβαίνει το 75%. Εμείς, λοιπόν, κύριε Δελή, θα προχωρήσουμε και προχωράμε στην αξιολόγηση. Και είναι πάρα πολύ θετικό ότι πλέον στο 99,2% των σχολείων της χώρας μας εφαρμόζεται η αξιολόγηση.

Η παιδεία αλλάζει, κύριε Δελή και αλλάζει στην πράξη. Επιτέλους, εφαρμόζεται η αξιολόγηση. Έχουμε νηπιαγωγείο από τα τέσσερα σε όλη τη χώρα με την εξαιρετική συνεργασία του Υπουργείου Εσωτερικών. Έχουμε αγγλικά από το νηπιαγωγείο. Έχουμε εργαστήρια δεξιοτήτων από τα τέσσερα μέχρι τα δεκαπέντε. Έχουμε δεκαέξι χιλιάδες διορισμούς. Προχωρήσαμε στον ψηφιακό μετασχηματισμό. Έχουμε εκατόν εξήντα έξι νέα προγράμματα σπουδών. Έχουμε διπλάσια πρότυπα και πειραματικά σχολεία.

Η παιδεία αλλάζει στην πράξη. Η κοινωνία το επιζητά και το απαιτεί.

Σας ευχαριστώ πολύ.

**ΠΡΟΕΔΡΕΥΩΝ (Δημήτριος Βίτσας):** Ευχαριστώ και τους δυο.

Ολοκληρώνω την ανάγνωση των ερωτήσεων που δεν θα συζητηθούν κατόπιν συνεννόησης μεταξύ Υπουργού και αντίστοιχου Βουλευτή.

Δεν θα συζητηθούν η πρώτη με αριθμό 1276/16-11-2021 ερώτηση του κύκλου των αναφορών και ερωτήσεων του Βουλευτή Β΄ Θεσσαλονίκης του Συνασπισμού Ριζοσπαστικής Αριστεράς κ. Σωκράτη Φάμελλου προς τον Υπουργό Περιβάλλοντος και Ενέργειας, με θέμα: «Υποχρέωση τροποποίησης και ανάκλησης προσκλήσεων του προγράμματος «ΑΝΤΩΝΗΣ ΤΡΙΤΣΗΣ» λόγω αλλαγής του θεσμικού πλαισίου ανακύκλωσης με τον πρόσφατο νόμο 4819/21».

Η τρίτη με αριθμό 3235/14-2-2022 ερώτηση του κύκλου των αναφορών και ερωτήσεων του Βουλευτή Β΄ Θεσσαλονίκης του Συνασπισμού Ριζοσπαστικής Αριστεράς κ. Σωκράτη Φάμελλου προς τον Υπουργό Περιβάλλοντος και Ενέργειας, με θέμα: «Σε χρεωκοπία των Δημοτικών Επιχειρήσεων Ύδρευσης Αποχέτευσης (ΔΕΥΑ) και των δήμων και σε νέα χαράτσια στην τιμή του νερού οδηγεί η κυβερνητική πολιτική στην ενέργεια».

Η ένατη με αριθμό 556/21-3-2022 επίκαιρη ερώτηση δεύτερου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα – Ηλία Αρσένη προς τον Υπουργό Περιβάλλοντος και Ενέργειας, με θέμα: «Δυσοσμία σε Πετρούπολη, Ίλιον και Καματερό από τον ΧΥΤΑ Φυλής».

Η δέκατη τρίτη με αριθμό 557/21-3-2022 επίκαιρη ερώτηση δεύτερου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα – Ηλία Αρσένη προς τον Υπουργό Περιβάλλοντος και Ενέργειας, με θέμα: «Περιβαλλοντικό έγκλημα στη Ζάκυνθο».

Η δεύτερη με αριθμό 536/15-3-2022 επίκαιρη ερώτηση πρώτου κύκλου του Βουλευτή Α΄ Θεσσαλονίκης του Συνασπισμού Ριζοσπαστικής Αριστεράς κ. Αλέξανδρου (Αλέκου) Τριανταφυλλίδη προς τον Υπουργό Εξωτερικών, με θέμα: «Κραυγή αγωνίας των Ελλήνων της Μαριούπολης - Απαιτούνται άμεσες και ουσιαστικές ενέργειες για την προστασία τους».

Η δέκατη έκτη με αριθμό 558/21-3-2022 επίκαιρη ερώτηση δεύτερου κύκλου του Ανεξάρτητου Βουλευτή Β2΄Δυτικού Τομέα Αθηνών κ. Παναγιώτη Κουρουμπλή προς τον Υπουργό Εξωτερικών, με θέμα: «Άμεσες ενέργειες για την ασφαλή αποχώρηση των Ελλήνων ομογενών από την Ουκρανία».

Η πέμπτη με αριθμό 542/17-3-2022 επίκαιρη ερώτηση πρώτου κύκλου, της Βουλευτού Β2΄ Δυτικού Τομέα Αθηνών της Ελληνικής Λύσης κ. Μαρίας Αθανασίου προς τον ΥπουργόΥγείας,με θέμα: «Απαράδεκτη η μεταχείριση των υγειονομικών σε αναστολή».

Η έκτη, με αριθμό 538/16-3-2022 επίκαιρη ερώτηση πρώτου κύκλου, του Βουλευτή Ηρακλείου του ΜέΡΑ25 κ. Γεώργιου Λογιάδηπρος τον Υπουργό Υγείας,με θέμα: «Απαράδεκτος ο αποκλεισμός ανασφάλιστων πολιτών από τη δυνατότητα συνταγογράφησης σε ιδιώτες γιατρούς εν μέσω πανδημίας».

Η τρίτη με αριθμό 552/21-3-2022 επίκαιρη ερώτηση του δεύτερου κύκλου του ΣΤ΄ Αντιπροέδρου της Βουλής και Βουλευτή Λάρισας του Κομμουνιστικού Κόμματος Ελλάδας κ. Γεωργίου Λαμπρούληπρος τον Υπουργό Υγείας,με θέμα: «Τα οξυμένα προβλήματα της κεντρικής αποστείρωσης του Γενικού Νοσοκομείου Λάρισας».

Η τέταρτη, με αριθμό 543/17-3-2022 επίκαιρη ερώτηση δεύτερου κύκλου του Βουλευτή Σερρών της Ελληνικής Λύσης κ. Κωνσταντίνου Μπούμπαπρος τον Υπουργό Υγείας, με θέμα: «Συμβασιούχοι σίτισης, καθαριότητας και φύλαξης του Γενικού Νοσοκομείου Σερρών και υγειονομικοί σε αναστολή».

Και τέλος, δεν θα συζητηθεί η όγδοη με αριθμό 553/21-3-2022 επίκαιρη ερώτηση δεύτερου κύκλου του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκηπρος τον Υπουργό Υγείας, με θέμα: «Τα προβλήματα του Κέντρου Αιμοδοσίας στο Γ.Ν. «Βενιζέλειο – Πανάνειο» Ηρακλείου».

Επομένως συνεχίζουμε με την δωδέκατη, 554/21-3-2022 επίκαιρη ερώτηση δεύτερου κύκλου, του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκηπρος τον Υπουργό Εσωτερικών, με θέμα: «Κίνδυνος αναστολής λειτουργίας των δημοτικών κολυμβητηρίων λόγω των μεγάλων εξόδων για ενέργεια και ύδρευση».

Θα απαντήσει ο Αναπληρωτής Υπουργός Εσωτερικών, κ. Στυλιανός Πέτσας και θα διευθύνει τη συζήτηση ο κ. Αβδελάς.

Ορίστε, κύριε Συντυχάκη, έχετε τον λόγο.

(Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής κ. **ΑΠΟΣΤΟΛΟΣ ΑΒΔΕΛΑΣ**)

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ πολύ, κύριε Πρόεδρε.

Κύριε Υπουργέ, μείζον είναι το θέμα που απασχολεί τον χώρο των αθλημάτων της πισίνας και έχει σχέση με την ομαλή λειτουργία των κολυμβητικών δεξαμενών, στην προκειμένη περίπτωση των δημοτικών, γι’ αυτό άλλωστε απευθύνουμε το ερώτημα προς το Υπουργείο το δικό σας.

Με την πολιτική της πράσινης μετάβασης, που εφαρμόζεται από το 2011 μέχρι σήμερα, το φυσικό αέριο έγινε στρατηγικό καύσιμο για την παραγωγή ενέργειας στη χώρα μας. Στο πλαίσιο αυτών των επιλογών υπάρχουν συγκεκριμένες συνέπειες που αφορούν, πρώτα απ’ όλα, τα λαϊκά εισοδήματα, αλλά βεβαίως και τη λειτουργία των δήμων, τουλάχιστον, όσον αφορά τις κοινωνικές παροχές και τις ανάγκες.

Σε αυτές τις συνθήκες, η λειτουργία των υποδομών των δήμων γίνεται προβληματική. Το κόστος θέρμανσης έχει εκτοξευθεί στα ύψη, λόγω των πολύ μεγάλων αυξήσεων. Γενικά, μία πισίνα τριάντα τρία επί επί είκοσι πέντε -αναφέρομαι στην εικοσιπεντάρα πισίνα- έχει ένα κόστος σήμερα 51.000 ευρώ σε φυσικό αέριο, ενώ πέρυσι είχε 25.000 ευρώ. Χαρακτηριστικό παράδειγμα είναι η λειτουργία των κολυμβητηρίων γιατί αφορά χιλιάδες αθλητές σωματείων και χιλιάδες ασκούμενους στους δήμους.

Το επόμενο διάστημα υπάρχει σοβαρή πιθανότητα πολλά κολυμβητήρια να υπολειτουργούν ή και να αναστείλουν τη λειτουργία τους, αφού οι λογαριασμοί ενέργειας και ύδρευσης είναι φύσει αδύνατο να πληρωθούν. Ήδη αρκετά κολυμβητήρια έχουν περιορίσει τη λειτουργία τους, με ό,τι αυτό συνεπάγεται για τους λουόμενους και τις συνθήκες της πισίνας, δηλαδή έχουμε μείωση των ωρών, δεν ζεσταίνεται όλες τις ώρες το νερό και πάρα πολλά άλλα ευτράπελα.

Εάν δεν υπάρξει άμεση παρέμβαση, είναι σίγουρο ότι το επιπλέον κόστος θα επιβαρύνει τους αθλητές, τα σωματεία και τους γονείς. Βέβαια, το ζήτημα θέρμανσης και ρεύματος δεν αφορά μόνο τα κολυμβητήρια. Το γνωρίζετε πολύ καλά. Αφορά τα καύσιμα, την άρδευση, τα σχολικά κτήρια, τον οδοφωτισμό και άλλες υπηρεσίες. Δεν μπορεί το κόστος των αυξήσεων αυτών να μετακυλιστεί στους δημότες.

Η κιλοβατώρα από έξι λεπτά που ήταν έφτασε τα είκοσι πέντε ή τα τριάντα. Δεν ξέρω πόσο έχει φτάσει σήμερα. Και οι δήμοι από 360 εκατομμύρια ευρώ που δίνουν τον χρόνο για ρεύμα, καύσιμα και θέρμανση, απ’ ότι φαίνεται και έτσι όπως πάνε τα πράγματα το ποσό αυτό θα εκτοξευτεί στο 1 δισεκατομμύριο, ίσως και το ξεπεράσει.

Σας ρωτάμε, λοιπόν, κύριε Υπουργέ: Τι μέτρα θα λάβετε, ώστε να δοθεί έκτακτο κονδύλι στους δήμους από τον κρατικό προϋπολογισμό για τη λειτουργία των κολυμβητηρίων, ώστε να καλυφθεί το ενεργειακό κόστος, να μην επιβαρυνθεί η λαϊκή οικογένεια, οι αθλούμενοι και τα αθλητικά σωματεία;

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ. Καλησπέρα σας και καλή εβδομάδα.

Ορίστε, κύριε Πέτσα, έχετε τον λόγο για τρία λεπτά.

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Ευχαριστώ, κύριε Πρόεδρε.

Ευχαριστώ και τον κ. Συντυχάκη για την ερώτηση για ένα θέμα που πραγματικά καίει νοικοκυριά, επιχειρήσεις και φυσικά την τοπική αυτοδιοίκηση και χρειάζεται συντονισμένες απαντήσεις. Για αυτό ήδη από πέρυσι, που είχε ξεκινήσει αυτή η άνοδος των αυξήσεων στο ρεύμα, αλλά και στα καύσιμα, μια εισαγόμενη ενεργειακή κρίση, είχε συζητηθεί το θέμα και στο συνέδριο της ΚΕΔΕ τον Οκτώβριο του 2021 και στη γενική συνέλευση των Δημοτικών Επιχειρήσεων Ύδρευσης και Αποχέτευσης.

Η Κυβέρνηση συντονισμένα μετά από σύσκεψη υπό τον Πρωθυπουργό αποφάσισε να συστήσει μια κοινή επιτροπή με τη συμμετοχή του Υπουργείου Εσωτερικών, του Υπουργείου Οικονομικών και της ΚΕΔΕ.

Εκεί θέσαμε τρία βασικά ζητήματα: Ένα από αυτά αφορά την αναπροσαρμογή των κεντρικών αυτοτελών πόρων και μέσα σε αυτή την αναπροσαρμογή να βρούμε τρόπους έκτακτης στήριξης για την αντιμετώπιση του αυξημένου ενεργειακού κόστους για το τρέχον έτος.

Πράγματι, φροντίσαμε και ήδη μέσα στο πρώτο χρονικό διάστημα της χρονιάς έχουμε διαθέσει μια έξτρα χρηματοδότηση μηνιαίας ΚΑΠ, δηλαδή 114 εκατομμύρια ευρώ προς τους δήμους, για να αντιμετωπίσουν το αυξημένο ενεργειακό κόστος και άλλα 14 εκατομμύρια ευρώ για τις σχολικές επιτροπές για να αντιμετωπιστεί το θέμα της θέρμανσης των σχολείων που πηγαίνουν τα παιδιά μας και φυσικά οτιδήποτε άλλο σχετίζεται με τη δαπάνη των σχολικών αιθουσών.

Αυτή η έκτακτη χρηματοδότηση για τους δήμους, η οποία μέχρι στιγμής είναι στο ύψος των 128 εκατομμυρίων, έρχεται για να αντιμετωπίσει ένα πρόβλημα βασικό ρευστότητας των δήμων, καθώς εκτιμούμε μαζί με την ΚΕΔΕ ότι το πρόσθετο κόστος το οποίο θα κληθούν να αντιμετωπίσουν οι δήμοι της χώρας θα ανέλθει περίπου στα 270 με 310 εκατομμύρια ευρώ, αν έχουμε ως μέσα επίπεδα τις τιμές που είχαν διαμορφωθεί προς το τέλος του 2021 και όχι, βέβαια, τις τρέχουσες τιμές, οι οποίες σχετίζονται και με τη γεωπολιτική αναταραχή που προκαλεί η ρωσική εισβολή στην Ουκρανία.

Επομένως ερχόμαστε σε πολύ σύντομο χρονικό διάστημα να καλύψουμε ένα πρόβλημα ρευστότητας που θα μας πάει μέχρι τον Μάιο και από εκεί και πέρα είμαστε πάντα σε συνεννόηση με το οικονομικό επιτελείο σε θέση να βοηθήσουμε και να συνεχίσουμε να στηρίζουμε τους δήμους, γιατί, όπως πολύ σωστά είπατε, κύριε Συντυχάκη, δεν είναι μόνο το θέμα του κολυμβητηρίου που είναι η αφορμή της ερώτησής σας, αλλά το ευρύτερο θέμα που αντιμετωπίζουν οι δήμοι για οδοφωτισμό, για ύδρευση, για αποχέτευση, για καύσιμα και για αυτό δώσαμε αυτή την επιλογή να μπορούν με αποφάσεις των δημοτικών τους συμβουλίων να διαθέσουν τα χρήματα εκεί που υπάρχει πραγματικά μεγαλύτερη ανάγκη.

Αυτή είναι μια πρώτη έκτακτη οριζόντια στήριξη και θα υπάρξουν και περισσότερες στο μέλλον, ίσως πιο στοχευμένες, ανάλογα με τις δαπάνες που αντιμετωπίζει κάθε δήμος, γιατί δεν είναι παντού ίδιες. Είναι διαφορετικό πράγμα ένας δήμος όπως η Ορεστιάδα που έχει τεράστια τετραγωνικά χιλιόμετρα έκτασης να έχει οδοφωτισμό παντού από έναν μικρό δήμο ενός αστικού κέντρου. Αυτά θα ληφθούν υπ’ όψιν καθώς προχωρούμε μέσα στη χρονιά.

Από εκεί και πέρα, θα ήθελα να αναφερθώ σε ένα σημείο και παρακαλώ για την ανοχή σας, κύριε Πρόεδρε. Υπάρχουν πολλά άλλα έμμεσα μέτρα στήριξης. Ίσως να αναφερθώ στη δευτερολογία μου, αν μου δοθεί ευκαιρία.

Θα ήθελα, όμως, να πω ένα καθοριστικό: Το καθοριστικό είναι ότι μέσω του Προγράμματος «ΑΝΤΩΝΗΣ ΤΡΙΤΣΗΣ» του Υπουργείου Εσωτερικών έχουμε μια πρόσκληση που αφορά τη χρηματοδότηση φωτοβολταϊκών συστημάτων για την εξοικονόμηση ενέργειας στην ύδρευση και στην αποχέτευση. Υπεβλήθησαν τριακόσιες σαράντα επτά προτάσεις για έναν προϋπολογισμό ύψους 150 εκατομμυρίων ευρώ. Έχουμε ήδη εντάξει πενήντα έργα ύψους 144 εκατομμυρίων ευρώ, που σημαίνει ότι χρηματοδοτώντας σήμερα, αναλαμβάνοντας την επένδυση σήμερα για εξοικονόμηση ενέργειας βελτιώνουμε φυσικά το περιβαλλοντικό αποτύπωμα που είναι διαχρονικό αίτημα, αλλά και αντιμετωπίζουμε το βραχυχρόνιο εισαγόμενο ενεργειακό κόστος.

Είναι πολύ σημαντικές πρωτοβουλίες αυτές με ένα αποτύπωμα για τα πολλά επόμενα χρόνια που θα έρθουν. Αυτοί είναι τρόποι έμμεσης και άμεσης στήριξης των δήμων και με χαρά στη δευτερολογία να μπω και στα υπόλοιπα.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Πέτσα.

Ορίστε, κύριε Συντυχάκη, έχετε τον λόγο και εσείς για τρία λεπτά.

**ΕΜΜΑΝΟΥΗΛ ΣΥΝΤΥΧΑΚΗΣ:** Κύριε Υπουργέ, αυτά τα χρήματα τα οποία λέτε ότι έχετε δώσει, τα 128 εκατομμύρια, για τη στήριξη των δήμων προφανώς δεν καλύπτουν το σύνολο των αναγκών και δεν είναι τυχαίο ότι στην πρωτολογία μου σας είπα νούμερα τα οποία δεν τα λέω εγώ, δεν τα λέει το ΚΚΕ, τα λέει ο ίδιος ο Πρόεδρος της ΚΕΔΕ ότι όταν ετησίως απαιτούνται 360 εκατομμύρια ευρώ –αν θυμάμαι καλά- για τις ανάγκες ρεύματος, καυσίμων και θέρμανσης και υπάρχει ο κίνδυνος να εκτοξευθεί αυτό στο 1 δισεκατομμύριο και να το ξεπεράσει, αντιλαμβάνεστε ότι τα 128 εκατομμύρια ευρώ είναι σταγόνα στον ωκεανό.

Το δεύτερο ζήτημα. Όντως, απαιτείται ο ενεργειακός εκσυγχρονισμός των κολυμβητηρίων και όχι μόνο. Αυτό, όμως, πρακτικά τι σημαίνει; Δεν δαιμονοποιούμε καμμία εναλλακτική μορφή ενέργειας. Σε κάθε περίπτωση, όμως, το κριτήριο πρέπει να είναι να καλύπτει τις πραγματικές ανάγκες των δημοτικών κολυμβητηρίων και των άλλων δημοτικών υπηρεσιών, να είναι από τον κρατικό προϋπολογισμό, χωρίς να επιβαρύνει αθλούμενους, γονείς, άτομα με ειδικές ανάγκες κ.λπ..

Επιτρέψτε μου να σας αναφέρω ορισμένα παραδείγματα για να καταλάβετε το μέγεθος του προβλήματος που υπάρχει. Αναφέρομαι, κατ’ αρχάς, στο Ηράκλειο της Κρήτης. Το κολυμβητήριο, το οποίο είναι μέρος του Παγκρητίου Σταδίου, των ολυμπιακών εγκαταστάσεων, ανήκε στα ολυμπιακά ακίνητα μέχρι το 2010 οπότε και παραχωρήθηκε στον Δήμο Ηρακλείου με προγραμματική σύμβαση. Η σύμβαση αυτή προέβλεπε ετήσια από το 2010 επιχορήγηση αθλητικών εγκαταστάσεων, μεταξύ αυτών και του δημοτικού κολυμβητηρίου πλέον, 300.000 ευρώ από το Υπουργείο και 100.000 ευρώ από τα ολυμπιακά ακίνητα. Υπολογίστε τώρα από το 2010 μέχρι το 2021 είναι έντεκα-δώδεκα χρόνια. Μιλάμε για 4,5 με 5 εκατομμύρια ευρώ. Πόσα έχει πάρει ο δήμος; Μηδέν! Τίποτα! Δεκάρα τσακιστή! Παρ’ όλο που έχουν τοποθετηθεί αντλίες θερμότητας στο κολυμβητήριο για εξοικονόμηση, το κόστος στην κατανάλωση ρεύματος έχει αυξηθεί κατά 30%. Συμπληρωματικά, 10%-15% προμηθεύεται και πετρέλαιο για να καλύψει το σύνολο των αναγκών που κι εκεί βέβαια το κόστος είναι πάρα πολύ αυξημένο.

Είναι ένα απλό ερώτημα: Εσείς τι έχετε κάνει ως Υπουργείο Εσωτερικών που έχετε την ευθύνη για τους δήμους για τα δημοτικά κολυμβητήρια; Αυτά τα 5 εκατομμύρια ευρώ θα τα πάρει ο Δήμος Ηρακλείου για να καλύψει ανάγκες; Όχι βέβαια μόνο του κολυμβητηρίου, αλλά μεταξύ όλων των άλλων εγκαταστάσεων είναι και το κολυμβητήριο.

Στον Βόλο υπάρχουν δύο δημοτικά κολυμβητήρια με τρεις πισίνες, δύο πενηντάρες και μια εικοσιπεντάρα και μία κλειστή στη Νέα Ιωνία. Εδώ και εβδομάδες σκέφτονται να σταματήσουν τη λειτουργία μιας πενηντάρας πισίνας προκειμένου να περιορίσουν τις οικονομικές απώλειες.

Στην Ηλιούπολη Αττικής, όπου εδώ και κάποια χρόνια γίνονται πολλές εκδηλώσεις της Κολυμβητικής Ομοσπονδίας και προσπαθούν με νύχια και με δόντια να κρατήσουν ανοικτή την πισίνα, τον περσινό Δεκέμβρη και Γενάρη πλήρωσαν 40.000 ευρώ, ενώ εφέτος αντίστοιχα, για δύο μήνες δηλαδή, έδωσαν 115.000 ευρώ για τη θέρμανση του νερού της πισίνας.

Στο Χαλάνδρι, παρ’ όλο που λειτουργεί με γεωθερμία, έδωσαν το 2021 66.000 ευρώ -στρογγυλό νούμερο σας λέω- και αναμένεται φέτος να φτάσει λόγω του φυσικού αερίου τις 180.000 ευρώ.

Η ίδια κατάσταση, ίσως και χειρότερη, στου Ζωγράφου, στην Αργυρούπολη, στο Παλαιό Φάληρο και πάει λέγοντας, σε πάρα πολλούς δήμους της Αττικής. Τα πράγματα, λοιπόν, είναι ζοφερά σε όλα τα κολυμβητήρια και στα εθνικά. Είναι ένα άλλο κεφάλαιο τα εθνικά κολυμβητήρια.

Και τα ιδιωτικά αντιμετωπίζουν αντίστοιχο πρόβλημα. Για παράδειγμα, στη Λάρισα το κλειστό κολυμβητήριο, που ανήκει στο Εθνικό Αθλητικό Κέντρο, απορροφά το 75% του κόστους του Εθνικού Αθλητικού Κέντρου. Όλο το ΕΑΚ πέρυσι κόστισε 135.000 ευρώ τον χρόνο σε ενέργεια και φέτος 600.000 ευρώ. Δηλαδή, μιλάμε για ιλιγγιώδη ποσά.

Ελλοχεύει ο κίνδυνος συνολικά για τα κολυμβητήρια να σταματήσουν να λειτουργούν. Οι συνέπειες για τα αθλήματα της πισίνας, για την υγεία των πολιτών που χρησιμοποιούν πισίνες και για την εύρυθμη πορεία των αθλητικών συλλόγων αναφορικά με τα τμήματα ενηλίκων και υποδομών θα είναι ανυπολόγιστες. Το ίδιο για τα θεραπευτικά προγράμματα των ατόμων με ειδικές ανάγκες.

Όλο το προηγούμενο διάστημα οι αθλούμενοι, οι γονείς, ο αθλητικός κόσμος συνολικά, έζησαν τα περιοριστικά μέτρα λειτουργίας των αθλητικών εγκαταστάσεων εξαιτίας της πανδημίας. Έζησαν την κατάργηση της επιχορήγησης των προγραμμάτων «Άθληση για Όλους» της Γενικής Γραμματείας Αθλητισμού προς τους δήμους. Σας αφορά κι αυτό εσάς ως Υπουργείο Εσωτερικών. Βιώνουν διαρκώς τη συστηματική υποχρηματοδότηση, αναγκάζοντας δημοτικούς οργανισμούς να επιβάλλουν συνδρομές-χαράτσια στους αθλούμενους. Κι αυτό σας αφορά. Δεν αφορά μόνο το Υφυπουργείο Αθλητισμού ή τη Γενική Γραμματεία Αθλητισμού. Αφορά και το Υπουργείο Εσωτερικών.

Λαμβάνοντας λοιπόν υπ’ όψιν όλα τα παραπάνω, είναι άμεσης ζωτικής σημασίας ζήτημα η έκτακτη επιχορήγηση, αλλά τέτοια έκτακτη επιχορήγηση που πραγματικά να λύσει τα ζητήματα και -πώς να το πω;- να δημιουργήσει ένα κλίμα διαφορετικό για να μπορεί να λειτουργήσει το σύνολο των πισινών αλλά και να καλύψει το σύνολο αυτών των αναγκών που έχουν τα κολυμβητήρια.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Ορίστε, κύριε Υπουργέ, έχετε τον λόγο για τρία λεπτά.

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Ευχαριστώ, κύριε Πρόεδρε.

Φυσικά αναγνωρίζουμε όλοι μας ότι υπάρχει αυτή η πίεση στους προϋπολογισμούς των ΟΤΑ, όπως και στα νοικοκυριά και στις επιχειρήσεις και φυσικά στον κρατικό προϋπολογισμό από την εισαγόμενη ενεργειακή κρίση.

Όμως τα νούμερα πρέπει να τα χρησιμοποιούμε προσεκτικά. Είπα πριν ότι στην κοινή επιτροπή που έχουμε φτιάξει με το Υπουργείο Οικονομικών και την ΚΕΔΕ έχει υπολογιστεί ότι σε ετήσια βάση το επιπλέον κόστος που θα χρειαστεί να διαθέσουν οι ΟΤΑ για τα θέματα που σχετίζονται με το ρεύμα και με τα καύσιμα είναι περίπου 270 έως 310 εκατομμύρια ευρώ ανάλογα με τη βάση υπολογισμού. Και επαναλαμβάνω ότι για αυτό έχει ληφθεί υπ’ όψιν η τιμή που είχε διαμορφωθεί τον Δεκέμβριο του 2021 που ήταν σχετικά υψηλή, όχι τον Σεπτέμβριο ή τον Αύγουστο. Τώρα είμαστε μέσα στην κορύφωση μιας γεωπολιτικής αναταραχής και φυσικά πρέπει να χρησιμοποιούμε τα στοιχεία με φειδώ και με προσοχή όταν θέλουμε να κάνουμε προβολή σε όλο το έτος.

Εμείς λοιπόν τι κάναμε; Δώσαμε αυτά τα 128 εκατομμύρια ευρώ ήδη στους δήμους. Είπα και πριν ότι θα συνεχίσουμε να στηρίζουμε με φρέσκο χρήμα εκεί που μπορεί και αντέχει το οικονομικό επιτελείο, όταν θα έχει μεγαλύτερη ορατότητα για τα δημοσιονομικά δεδομένα από τον Μάιο και μετά. Όμως τα νούμερα που είπατε, κύριε Συντυχάκη, τι δείχνουν; Δείχνουν ότι πρέπει να είμαστε ευέλικτοι όσον αφορά τα χρήματα που έχουν στη διάθεσή τους για την εκτέλεση του προϋπολογισμού τους οι ΟΤΑ.

Και πραγματικά αντιμετωπίζουμε έκτακτες καταστάσεις και πρέπει να δώσουμε αυτήν την ευελιξία. Θέλω να πω εδώ –και δεν είναι ένα θέμα κομματικής αντιπαράθεσης- ότι κανένα από τα κόμματα της Βουλής δεν ψήφισε τρία συγκεκριμένα άρθρα που ψηφίστηκαν την προηγούμενη εβδομάδα στο νομοσχέδιο του Υπουργείου Εσωτερικών που δίνουν αυτήν την ευελιξία στους δήμους είτε αυτό αφορά την αντιμετώπιση και την κάλυψη λειτουργικών δαπανών ακόμα και από επενδυτικές δαπάνες για φέτος που είναι πολύ δύσκολη χρονιά αναφορικά με τη ρευστότητα, είτε αφορά το άρθρο που έχει να κάνει με την τακτοποίηση της παρακράτησης που οφείλονται για ληξιπρόθεσμες υποχρεώσεις των ΟΤΑ με μια οροφή στο 30% αντί για το 100% και αυτό δίνει ρευστότητα στους δήμους, είτε αφορά παρέμβαση που έχει να κάνει με τη χρηματοδότηση από το Υπουργείο Οικονομικών για την αποπληρωμή τελεσίδικων δικαστικών αποφάσεων μέχρι του ποσού των 60 εκατομμυρίων ευρώ. Κανένα από τα κόμματα της Αντιπολίτευσης δεν το ψήφισε. Αυτά και τα τρία δεν είναι έμμεσες παρεμβάσεις που θα βοηθήσουν τους ΟΤΑ να αντιμετωπίσουν το αυξημένο κόστος το οποίο επισημάνατε;

Άρα συνοψίζοντας, εδώ είμαστε να στηρίξουμε την αυτοδιοίκηση για όσο χρειαστεί για να ξεπεράσουμε τη φετινή δυσκολία και αποδείξαμε ότι από την αρχή μπορέσαμε να διαθέσουμε αυτά τα χρήματα. Στην πορεία θα τα ενισχύσουμε. Επιπλέον κάνουμε ό,τι μπορούμε μέσα από τις έμμεσες παρεμβάσεις -τρία παραδείγματα τα οποία σας είπα πολύ πρόσφατης νομοθέτησης- ώστε να δώσουμε στους δήμους τη δυνατότητα να αξιοποιήσουν με τον καλύτερο δυνατό τρόπο τον προϋπολογισμό τους.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κύριε Υπουργέ. Καλή συνέχεια και στους δύο.

Και πάμε στην επόμενη ερώτηση. Είναι η τρίτη με αριθμό 534/14-3-2022 επίκαιρη ερώτηση πρώτου κύκλου της Βουλευτού Λάρισας του Κινήματος Αλλαγής κ. Ευαγγελίας Λιακούληπρος τον ΥπουργόΑγροτικής Ανάπτυξης και Τροφίμων, με θέμα: «Σε οριακή κατάσταση οι αμυγδαλοπαραγωγοί της Λάρισας».

Κυρία Λιακούλη, καλησπέρα σας, καλή εβδομάδα.

Ορίστε, έχετε τον λόγο για δύο λεπτά.

**ΕΥΑΓΓΕΛΙΑ ΛΙΑΚΟΥΛΗ:** Ευχαριστώ πολύ, κύριε Πρόεδρε.

Κύριε Υφυπουργέ, ο αγροτικός κόσμος της Λάρισας και της Θεσσαλίας βρίσκεται σε πραγματική απόγνωση και στα όρια της επιβίωσης. Τα είπαμε και χθες στον κύριο Υπουργό, στον κ. Γεωργαντά, που ήρθε στο Κιλελέρ για τον εορτασμό της ιστορικής επετείου.

Και ενώ περιμέναμε σε πάρα πολλά πράγματα να απαντήσει, μιας που στην καρδιά του κάμπου η παρουσία ενός Υπουργού Αγροτικής Ανάπτυξης δεν μπορεί να έχει μόνο συμβολισμό πρέπει να έχει και ουσία, και προσπαθήσαμε να αξιοποιήσουμε απολύτως θετικά την παρουσία του κυρίου Υπουργού, αυτό που εισπράξαμε στο τέλος ήταν η παραπομπή μας σε μία σύσκεψη που μας υποσχέθηκε ότι θα κάνει μέσα στον Απρίλιο -και θα μας καλέσετε κιόλας, έτσι είπατε- για να μας ανακοινώσετε τι ακριβώς η Κυβέρνηση αποφασίζει, φαντάζομαι ξεκινώντας και από σήμερα, μιας που κουβεντιάσατε με τον κύριο Πρωθυπουργό για την επισιτιστική κρίση.

Άλλα περιμέναμε και άλλα μας λέτε. Όμως, παρ’ όλα αυτά, μέσα στα αιτήματα και τα μεγάλα παράπονα τα οποία άκουσε ο κύριος Υπουργός ήταν και το τελειωτικό χτύπημα που ήρθε την τελευταία τριετία, εξαιτίας του οποίου, δυστυχώς, η περιοχή μας βρίσκεται στο μάτι του κυκλώνα με λιμούς, σεισμούς, καταποντισμούς και παγετούς που αφαίρεσαν στην κυριολεξία την ελπίδα της επιβίωσης από τους ανθρώπους της υπαίθρου. Δεν θα συζητήσω, βέβαια, με την Κυβέρνηση για το εθνικό σχέδιο ανασυγκρότησης της υπαίθρου και σωτηρίας των παραγωγών, διότι ξέρω πολύ καλά ότι δεν υπάρχει.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Εν προκειμένω, όμως, με το ερώτημά μου θέλω να αναδείξω ένα σοβαρό ζήτημα διεκδικώντας πραγματικά μια συγκεκριμένη απάντηση, γιατί το ερώτημα δεν είναι γενικώς και αορίστως περί της αειφόρου αναπτύξεως, αλλά αφορά τις ακραίες καιρικές συνθήκες που επικράτησαν στη Λάρισα τον Μάρτη του 2019. Ξέρετε ότι είχαμε παγετό, με αποτέλεσμα να μην έχουμε γονιμοποίηση των ανθέων της αμυγδαλιάς. Αυτές οι μεγάλες ζημιές δεν εντάχθηκαν στον ΕΛΓΑ, αλλά στα ΠΣΕΑ. Ο τότε Υπουργός κ. Βορίδης, λοιπόν, με ανακοινώσεις του τις ενέταξε στις διαδικασίες αυτές, υποσχόμενος ότι εκτός από το 80% της ζημιάς που αναγνωρίστηκε, θα ενταχθούν και στο πρόγραμμα «DE MINIMIS» δίνοντας 80 ευρώ τότε και αφήνοντας τα υπόλοιπα 220 ευρώ για το μέλλον. Το μέλλον είναι μέχρι σήμερα και δεν δόθηκαν ποτέ.

Είμαστε εδώ, λοιπόν, ενώπιος ενωπίω για να σας πούμε κατ’ αρχάς και να σας ρωτήσουμε τι σκοπεύετε να κάνετε με αυτό. Και για ποιο πράγμα σας ρωτάμε; Όχι μόνο για τα χρωστούμενά σας, τα οποία χρωστάτε γιατί τα υποσχεθήκατε και δεσμευθήκατε δημόσια στον κόσμο, αλλά και για το αν πραγματικά το Υπουργείο σας αναγνωρίζει, κύριε Υπουργέ, ότι εδώ τίθεται ζήτημα επιβίωσης, διότι η καλλιέργεια αυτή, όπως καταλαβαίνετε, είναι τη μία χρονιά μετά την άλλη. Ξέρετε και για τον παγετό της επόμενης χρονιάς και για του 2021, πράγμα που σημαίνει ότι αυτοί οι άνθρωποι είναι με την πλάτη στον τοίχο και με τα μάτια στον Θεό. Χρωστάνε παντού, «σε όποιον μιλάει ελληνικά», όπως λένε αυτοί στα καφενεία τους. Μάλιστα, πολλοί εξ αυτών μας ακούνε κιόλας αυτήν τη στιγμή. Αυτοί οι άνθρωποι, λοιπόν, δεν μπορούν να συνεχίσουν την παραγωγή και έχουν τα δέντρα και περιμένουν. Περιμένουν το φιλότιμο του Υπουργείου να δώσει τα υπόλοιπα που υποσχεθήκατε και μάλιστα με πηχυαίους τίτλους ειδικά στα μέσα ενημέρωσης, τα οποία σας πίστεψαν από την πρώτη στιγμή. Αυτούς δεν πρέπει να διαψεύσετε, λοιπόν, και γι’ αυτό περιμένουμε με αγωνία, εγώ και όλος ο κόσμος της περιοχής, την απάντησή σας.

Σας ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κυρία Λιακούλη.

Θα απαντήσει ο Υφυπουργός Αγροτικής Ανάπτυξης και Τροφίμων κ. Γεώργιος Στύλιος.

Κύριε Υφυπουργέ, καλησπέρα σας και καλή εβδομάδα!

Έχετε τον λόγο για τρία λεπτά.

**ΓΕΩΡΓΙΟΣ ΣΤΥΛΙΟΣ (Υφυπουργός Αγροτικής Ανάπτυξης και Τροφίμων):** Σας ευχαριστώ πολύ, κύριε Πρόεδρε.

Άκουσα τη συνάδελφο και θα ήθελα να πω ότι διαφωνώ σε πολύ μεγάλο βαθμό σε σχέση με το τι έχει γίνει για να υποστηριχθεί ο πρωτογενής τομέας της πατρίδας μας. Η Κυβέρνηση έχει σταθεί συνολικά δίπλα στον γεωργό, στον κτηνοτρόφο και στον παραγωγό και γενικά στον πρωτογενή τομέα με αποφάσεις και με ουσιαστικά μέτρα στήριξης, τα οποία έχουμε πει και ανακοινώσει πολλές φορές και από εδώ, από τη Βουλή.

Έρχομαι, όμως, στο συγκεκριμένο ζήτημα, όπου και αυτοί και οι αμυγδαλοπαραγωγοί είναι μέρος της παραγωγικής διαδικασίας του πρωτογενούς τομέα της χώρας μας. Καταλαβαίνω την αγωνία σας για τους συγκεκριμένους. Η ίδια αγωνία υπάρχει και από εμάς και από την Κυβέρνηση.

Κατ’ αρχάς, ας δούμε τι έχει συμβεί συνολικά. Συνολικά, λοιπόν, είχαμε την πανδημία, την κλιματική κρίση, την ενεργειακή κρίση και τον πόλεμο. Αυτά είναι θέματα και ζητήματα που δεν δημιουργήθηκαν στην Ελλάδα, δεν τα δημιούργησε η Κυβέρνηση. Είναι ζητήματα που αφορούν όλες τις χώρες και όλες τις ευρωπαϊκές χώρες. Αν θέλετε, το δέχεστε. Αν δεν θέλετε, μην το δεχθείτε και αφήστε να το δεχόμαστε εμείς.

Ας δούμε, όμως, συγκεκριμένα και ανά έτος τα στοιχεία που αφορούν τις ζημιές στις αμυγδαλοκαλλιέργειες στην Περιφερειακή Ενότητα Λάρισας και στην Περιφέρεια Θεσσαλίας.

Για το 2019, από τον παγετό του Μαρτίου διαπιστώθηκαν ζημιές σε θύλακες, σε ορισμένες περιοχές, της Περιφερειακής Ενότητας Λάρισας, για τις οποίες υποβλήθηκαν εκατόν είκοσι δηλώσεις και καταβλήθηκαν αποζημιώσεις 101.000 ευρώ από τον ΕΛΓΑ. Για το 2020 διαπιστώθηκαν στη Θεσσαλία σε αμυγδαλοκαλλιέργειες καλυπτόμενες ζημιές, η αποζημίωση των οποίων ανήλθε στα 11.859.548 ευρώ σε όσους ήταν ασφαλιστικά ενήμεροι από τον ΕΛΓΑ. Και φυσικά έχει ολοκληρωθεί η πληρωμή σε αυτούς τους παραγωγούς για το 2020 από τον ΕΛΓΑ. Από τα περίπου 12.000.000 ευρώ, τα 10.000.000 ευρώ περίπου ήταν στην Περιφερειακή Ενότητα Λάρισας.

Για το έτος 2021 έχουν ήδη καταβληθεί σε αμυγδαλοκαλλιέργειες 21.973.000 ευρώ στην Περιφέρεια Θεσσαλίας, 22.000.000 περίπου δηλαδή, εκ των οποίων 18.000.000 στην Περιφερειακή Ενότητα Λάρισας. Από το σύνολο των καλλιεργειών, που συνολικά ήταν 44.754.000 ευρώ, έχουν ήδη εξοφληθεί οι ζημιές όλες από τον «Παγετό Άνοιξη 2021». Είμαστε στη διαδικασία να εξοφληθεί ό,τι άλλο υπάρχει εντός της άνοιξης του 2022.

Εάν κάνουμε, δηλαδή, μια άθροιση για την τριετία, από το 2019 μέχρι και σήμερα, στη διακυβέρνηση της χώρας από τη Νέα Δημοκρατία, η Περιφερειακή Ενότητα Λάρισας έχει λάβει αποζημιώσεις για τις καλλιέργειες -για τα αμύγδαλα μιλάμε μόνο- περί τα 28.000.000 ευρώ και συνολικά η Θεσσαλία 34.000.000 ευρώ. Για το 2022 το έργο των εκτιμήσεων είναι σε εξέλιξη από το αρμόδιο υποκατάστημα. Θα ενισχυθεί επιπλέον με γεωτεχνικό προσωπικό για να έχουμε ταχύτερα αποτελέσματα σε σχέση με τα πορίσματα και την καταγραφή και στη συνέχεια θα προχωρήσουμε στην αποπληρωμή.

Αυτά σε σχέση με τους αμυγδαλοπαραγωγούς και τη Λάρισα. Για τα υπόλοιπα θα επανέλθω και στη δευτερολογία μου.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Υφυπουργέ.

Κυρία Λιακούλη, έχετε τον λόγο για τρία λεπτά.

**ΕΥΑΓΓΕΛΙΑ ΛΙΑΚΟΥΛΗ:** Ευχαριστώ πολύ, κύριε Πρόεδρε.

Κύριε Υπουργέ, το γεγονός ότι θα μου λέγατε πως έχετε απλήρωτα τα αμύγδαλα επειδή έχουμε COVID, μας ξεπερνάει. Το ότι λέτε πως οι συνθήκες είναι τέτοιες, γι’ αυτό και αφήσατε απλήρωτους τους αμυγδαλοπαραγωγούς, ενώ αναλάβατε τη δέσμευση πως για το 2019 και μέχρι το τέλος της χρονιάς θα είχατε εξοφλήσει τις παραγωγές, προκειμένου να προχωρήσουν οι άνθρωποι στις καλλιέργειες, μας ξεπερνάει.

Η πολιτική τουλάχιστον, εκτός από την ευαισθησία, πρέπει να έχει και ένα μίνιμουμ αξιοπιστίας, αλλά θα μου επιτρέψετε να πω και αξιοπρέπειας, διότι το ότι οι άνθρωποι εργάζονται στα χωράφια, δεν σημαίνει, κύριε Υπουργέ, ότι είναι δεύτερης τάξης άνθρωποι. Καταλαβαίνουν ελληνικά.

Άρα ήρθατε σήμερα και μας λέτε στη Βουλή, ότι γενικώς στη Θεσσαλία και ειδικώς στη Λάρισα έχουν διανεμηθεί αρκετά χρήματα -γιατί αυτό είναι το συμπέρασμα- δηλαδή και 44.000.000 και 20.000.000 και 104.000.000. Γιατί κουράζεστε και μπαίνετε στον κατάλογο του τι έχει δοθεί κατά καιρούς από τον ΕΛΓΑ και τα ΠΣΕΑ; Αυτό σας ρώτησα; Μα, απαντάτε σε άλλο ερώτημα. Δεν απαντάτε στο δικό μας ερώτημα.

Το δικό μας ερώτημα είναι το εξής. Το 2019 είχαμε ολική καταστροφή. Τις εντάξατε, γιατί δεν το έκανε ο αναχρονιστικός ΕΛΓΑ. Όλο αναχρονιστικό τον λέτε κι όλο δεν τον εκσυγχρονίζετε. Αλήθεια, γιατί; Γιατί δεν το εκσυγχρονίζετε; Αλλάζετε μόνο τους προϊσταμένους, λες κι αυτό σας φταίει. Αυτό είναι μια άλλη ιστορία.

Είπατε ότι έχει 80% ζημιά. Δεν καταβάλατε τα χρήματα για το 2019. Πείτε μου πόσα είναι τα χρήματα και γιατί δεν τα καταβάλλετε; Αυτό σας ρωτάω. Τόσο απλό το ερώτημα. Το φέρνετε από εδώ, το φέρνετε από εκεί, μας λέτε περί άλλων και γι’ αυτό δεν απαντάτε.

Και επίσης, κύριε Υπουργέ, να σας πω ότι ο κόμπος έχει φτάσει στο χτένι στην κυριολεξία και οι άνθρωποι δεν μπορούν να συνεχίζουν τις παραγωγές. Έκλεισαν τα στόρια τα καταστήματα των προμηθειών, των λιπασμάτων, των σπόρων και όλων των άλλων ειδών που χρειάζεται η αγροτική καλλιέργεια. Δεν τους δίνουν. Δεν τους δίνουν βερεσέ, με απλά λόγια. Έχουν καρτέλες από εδώ μέχρι εσάς. Δεν μπορούν να τα αποπληρώσουν.

Δεν μπορούν να συνεχίσουν την παραγωγή τους, ούτε οι αμυγδαλοπαραγωγοί μπορούν ούτε οι αμπελουργοί μπορούν, κανείς δεν μπορεί. Αν δεν δώσετε αυτά τα χρήματα, δεν υπάρχει συνέχεια στην καλλιέργεια.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Τελειώνω, κύριε Πρόεδρε.

Και να σας πω ένα τελευταίο. Όταν μιλάτε για την παραγωγή, η οποία δεν είναι στατική, αλλά δυναμική, απαιτεί δηλαδή προϊόντα, φάρμακα, λιπάσματα και διαρκή περιποίηση, δεν μπορείτε να το λέτε αυτό σε μια εποχή που σύμφωνα με τις ανακοινώσεις της Κυβέρνησης σχετικά με το ηλεκτρικό ρεύμα, για παράδειγμα, για τη ρήτρα αναπροσαρμογής δεν έχετε κάνει απολύτως τίποτα, δεν λαμβάνετε υπ’ όψιν το μέγεθος των εκμεταλλεύσεων με βάση το ΟΣΔΕ, δεν συμπεριλαμβάνετε τους χαμηλής τάσης ΤΟΕΒ και άλλους παρόχους αρδευτικού ύδατος. Σας τα είπαμε και προχθές. Με την επιστροφή του ειδικού φόρου κατανάλωσης πετρελαίου δεν λαμβάνετε υπόψη το ΟΣΔΕ, δεν δίνετε σε όλους τους αγρότες και τα 50 εκατομμύρια ευρώ που έχετε ανακοινώσει κι αυτό ούτε καν πλησιάζει τα 160 εκατομμύρια ευρώ που δόθηκαν το 2016.

Σε τι εποχές λοιπόν, πόσο διαφορετικά μετρά; Και το κόστος των λιπασμάτων και των ζωοτροφών, όταν τώρα τα χρειάζονται, δηλαδή μέχρι τα τέλη του Απρίλη, κι εσείς τους παραπέμπετε στο 2023; Τι να το κάνουμε αυτό, κύριε Υπουργέ; Δεν θα υπάρχουν τότε. Θα προσπαθούν όλοι στις μεγάλες εταιρείες να γίνουν ιδιωτικοί υπάλληλοι να παίρνουν έξι εκατοστάρικα τον μήνα για να ησυχάσει το κεφάλι τους, αφήνοντας τη γη μας, την πατρίδα μας, τα χώματά μας ακαλλιέργητα. Αυτό θα καταφέρετε να κάνετε τελικά.

Σήμερα στη σύσκεψη με τον κύριο Πρωθυπουργό, μιλήσατε για τη διατροφική και επισιτιστική επάρκεια. Χωρίς όμως στήριξη της τοπικής παραγωγής τώρα, αυτό δεν είναι εφικτό. Όλες οι καλλιέργειες που αποτελούν τρόφιμο θα έπρεπε να τις στηρίξετε χθες, όπως είναι και το αμύγδαλο.

Γι’ αυτό λοιπόν σας καλούμε, κύριε Υπουργέ, στη δευτερολογία σας να μιλήσετε με αριθμούς και ημερομηνίες. Πότε αυτό που εντάξατε στο πρόγραμμα «DE MINIMIS» θα το δώσετε, το υπόλοιπο δηλαδή, τα 220 ευρώ που είναι η παραγωγή προκειμένου να στηρίξουμε την αμυγδαλοκαλλιέργεια που είναι τρόφιμο; Δεν είπατε σήμερα με τον κύριο Πρωθυπουργό ότι την επισιτιστική κρίση έτσι εσείς -το σχέδιό σας, το μεγαλεπήβολο κιόλας- θα την αντιμετωπίσετε; Δεν το εντάσσετε αυτό; Τρόφιμο δεν είναι; Απαντήστε μας σε αυτό λοιπόν, για να έχετε και συνέπεια έργων και λόγων.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κυρία Λιακούλη.

Ορίστε, κύριε Στύλιο, τρία λεπτά και για εσάς.

**ΓΕΩΡΓΙΟΣ ΣΤΥΛΙΟΣ (Υφυπουργός Αγροτικής Ανάπτυξης και Τροφίμων):** Ευχαριστώ πολύ, κύριε Πρόεδρε.

Να επαναλάβω για δεύτερη φορά, για να γίνει κατανοητό και αν δεν μπορεί να γίνει κατανοητό, τουλάχιστον ας βρούμε κάποιον άλλον τρόπο να τα πούμε με πιο μεγάλη λεπτομέρεια και πιο αναλυτικά. Είμαι σίγουρος βέβαια ότι οι παραγωγοί που μας ακούνε αντιλαμβάνονται και αντιλήφθηκαν τι είπα στην πρωτολογία μου.

Σας είπα λοιπόν το εξής: Για το 2019 είχαμε εκατόν είκοσι δηλώσεις στη Λάρισα για τους αμυγδαλοκαλλιεργητές και πληρώθηκαν 101.000 ευρώ. Τέλος για το 2019. Πάμε να δούμε για τα επόμενα χρόνια. Για το 2020, 12 εκατομμύρια ευρώ συνολικά για τη Θεσσαλία. Για το 2020 για τους αμυγδαλοκαλλιεργητές, τα 10 εκατομμύρια δόθηκαν στη Λάρισα. Για το 2021 συνολικά είχαμε 22 εκατομμύρια ευρώ, τα 18 εκατομμύρια δόθηκαν στη Λάρισα. Και σας είπα ότι για την τριετία δόθηκαν για τους αμυγδαλοκαλλιεργητές 28 εκατομμύρια ευρώ στη Λάρισα από τα 34 εκατομμύρια που δόθηκαν συνολικά στη Θεσσαλία.

Επειδή αναφερθήκατε στο «DE MINIMIS», σας λέω λοιπόν το εξής. Άρα ξεκαθαρίσαμε ότι στην τριετία για τους αμυγδαλοκαλλιεργητές, που προσπαθείτε να εμφανίσετε μια κατάσταση πάρα πολύ άσχημη, καταλαβαίνουμε τι γίνεται και εμείς και οι παραγωγοί καταλαβαίνουν και τα χρήματα είναι δεδομένα και δεν αλλάζουν. Αυτά έχουν αποπληρωθεί, έχουν δοθεί, έχουν καταβληθεί στους λογαριασμούς.

Για το 2019 η Κυβέρνηση -μιλήσαμε για τον ΕΛΓΑ και για τις καλυπτόμενες αποζημιώσεις από τον ΕΛΓΑ- έδωσε το «DE MINIMIS» άμεσα και γρήγορα. Το ύψος της ενίσχυσης, λοιπόν, ήταν 80 ευρώ ανά στρέμμα. Το συνολικό ποσό ανήλθε στα 6,5 εκατομμύρια ευρώ.

Στη Λάρισα καταβλήθηκαν 2,5 εκατομμύρια ευρώ. Εκτιμάμε ότι αυτό το ποσό αποτελεί το 50% των χρημάτων που θα μπορούσαν να πάρουν. Μιλάμε πάντα για ζημιές που δεν καλύπτονται ασφαλιστικά από τον ΕΛΓΑ. Γι’ αυτόν τον λόγο δόθηκαν με «DE MINIMIS».

Ξεκαθαρίσαμε, λοιπόν: Ό,τι καλύπτει ο ΕΛΓΑ πλήρωσε. Έφτασε το ποσό στα 28 εκατομμύρια. Ό,τι δεν μπορεί να καλυφθεί από τον ΕΛΓΑ το δώσαμε με τη διαδικασία του «DE MINIMIS». Μας ακούει ο κόσμος και θα λέει: «Καλά, τα χρήματα που μας έβαλαν στους λογαριασμούς μας δεν ήξεραν γιατί μας τα έβαζαν; Λάθος έκαναν;».

Επειδή, όμως, θέσατε και μια σειρά από άλλα ζητήματα –τα έχω πει πολλές φορές στη Βουλή-, συνολικά ο ΕΛΓΑ έχει αποζημιώσει στην τριετία πάρα πολλές φορές με ένα ποσό γύρω στα 370 εκατομμύρια ευρώ από πολλές ασφαλιστικές ζημιές που καλύπτονταν ασφαλιστικά από τον ΕΛΓΑ.

Η δική μας Κυβέρνηση ήταν αυτή η οποία ξεκίνησε και άρχισε να εφαρμόζει τον νόμο για την καταβολή των χρημάτων που οφείλει το κράτος να βάζει κάθε χρόνο στον ΕΛΓΑ. Αυτό είχε ως συνέπεια να μπορεί ο ΕΛΓΑ να είναι βιώσιμος και να μπορεί να ανταποκριθεί στις πληρωμές του. Κάθε χρόνο, λοιπόν, το Υπουργείο Οικονομικών ως επιχορήγηση για το διοικητικό κόστος δίνει στον ΕΛΓΑ ένα ποσό της τάξης των 30 εκατομμυρίων ευρώ επιπρόσθετα από τις ασφαλιστικές εισφορές που καταβάλλουν οι αγρότες μας.

Σας έχω πει ότι προχωράμε στον ΕΛΓΑ. Έχουμε συνάψει προγραμματική σύμβαση με την «Κοινωνία της Πληροφορίας» για να προχωρήσουμε στην ψηφιακή του αναβάθμιση, ούτως ώστε άμεσα και πολύ γρήγορα να ολοκληρώνεται η όλη διαδικασία και να μπορούν να καταβάλλονται τα χρήματα στους αγρότες που τα έχουν ανάγκη.

Τέλος, σας θυμίζω ότι τον περασμένο Ιούλιο η ελληνική Βουλή ψήφισε διάταξη - τροπολογία με την οποία μπορούμε να δίνουμε προκαταβολές. Έχει γίνει χρήση αυτής της διάταξης από τον ΕΛΓΑ και τη διοίκησή του και έχει καταβληθεί ένα σεβαστό ποσό στους παραγωγούς πριν ολοκληρωθεί η όλη διαδικασία.

Είμαστε εδώ και εργαζόμαστε για να προχωρήσουμε σε μια αλλαγή στον ΕΛΓΑ, ούτως ώστε και ο οργανισμός να είναι βιώσιμος και οι παραγωγοί να απολαμβάνουν αυτά τα οποία δικαιούνται, διότι ο ΕΛΓΑ διαχειρίζεται χρήματα των αγροτών και των παραγωγών. Είμαστε οι πρώτοι που το λέμε από την Κυβέρνηση και με πολύ μεγάλο σεβασμό και συνέπεια στα χρήματα του Έλληνα αγρότη γίνεται η όλη διαδικασία μέσα από τον ΕΛΓΑ.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε, κύριε Υφυπουργέ.

Θα συζητηθεί η ενδέκατη με αριθμό 549/21-3-2022 επίκαιρη ερώτηση δεύτερου κύκλου του Ε΄ Αντιπροέδρου της Βουλής και Βουλευτή Αρκαδίας του Κινήματος Αλλαγής κ. Οδυσσέα Κωνσταντινόπουλου προς τον Υπουργό Αγροτικής Ανάπτυξης και Τροφίμων, με θέμα: «Ποια είναι η εξέλιξη της υλοποίησης των μέτρων και των δράσεων που ανακοινώθηκαν στις 19 Ιουνίου 2020 για την αξιοποίηση του Κρατικού Ιδρύματος Βυτίνας;».

Στην επίκαιρη ερώτηση του κυρίου συναδέλφου θα απαντήσει ο Υφυπουργός Αγροτικής Ανάπτυξης και Τροφίμων κ. Γεώργιος Στύλιος.

Κύριε Κωνσταντινόπουλε, έχετε τον λόγο.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Ευχαριστώ πολύ, κύριε Πρόεδρε.

Κύριε Υπουργέ, δεν ξέρω γιατί ήλθατε εσείς. Μάλλον σας έστειλαν. Τι να πείτε; Δεν υπάρχει κανένα θέμα προσβολής, έτσι; Προς θεού! Κανένα προσωπικό ζήτημα.

Να σας πω τι γίνεται. Η επίκαιρη ερώτηση αφορά στο Κρατικό Ίδρυμα Βυτίνας. Αφού επί πέντε χρόνια ο ΣΥΡΙΖΑ δεν έκανε τίποτα, ήλθε η Νέα Δημοκρατία και ο κ. Βορίδης είπε ότι θα φτιάξει εκεί, ότι θα υλοποιήσει όχι με χρήματα του κράτους, αλλά με χρήματα του ιδρύματος ένα μελισσοκομικό μουσείο και άλλα. Πέρασαν τρία χρόνια, είμαστε στο τρίτο έτος τώρα και δεν υπάρχει ούτε μελέτη.

Θέλω να σας ρωτήσω πραγματικά: Λεφτά δεν σας ζητάμε. Εξαγγελίες κάνετε. Σε λίγο θα λέμε ότι είστε ΣΥΡΙΖΑ. Δεν έχει ξαναγίνει αυτό.

Έχω έρθει με ειλικρίνεια να ακούσω την απάντησή σας, γιατί την εξαγγελία δεν την έκανα εγώ. Την έκανε ο Υπουργός, ο κ. Βορίδης. Στη Βυτίνα ήρθε γι’ αυτό τον λόγο μετά από πέντε ερωτήσεις μου. Αναμένω, πραγματικά -σας λέω με ειλικρίνεια-, να ακούσω την απάντησή σας.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε.

Θα απαντήσει ο Υπουργός Αγροτικής Ανάπτυξης και Τροφίμων κ. Γεώργιος Στύλιος.

**ΓΕΩΡΓΙΟΣ ΣΤΥΛΙΟΣ (Υφυπουργός Αγροτικής Ανάπτυξης και Τροφίμων):** Να πιάσουμε το νήμα να δούμε τι έχει συμβεί μέχρι τώρα, πού βρισκόμαστε και τι μπορεί να γίνει από εδώ και στο εξής.

Το Υπουργείο, τηρώντας τη δέσμευσή του, υπέγραψε τον Φεβρουάριο του 2020 σύμβαση για την ανάθεση των εργασιών σύνταξης της σχετικής προμελέτης, έχοντας βρει το ποσό της σχετικής δαπάνης, το οποίο θα καλυπτόταν από τον τακτικό προϋπολογισμό του Υπουργείου μας. Μετά από προφανή καθυστέρηση στην παράδοση της προμελέτης, για την οποία το Υπουργείο μας άσκησε όλες τις νόμιμες και δέουσες πιέσεις, τελικά η συγκεκριμένη επιχείρηση ουδέποτε εκπόνησε και παρέδωσε τη συμφωνημένη προμελέτη. Είναι μια εξέλιξη δυσάρεστη. Μιλάμε πάντα για την προμελέτη. Οπότε προχωρήσαμε τη διαδικασία να κηρύξουμε έκπτωτη την εταιρεία και να συνεχίσουμε τις διαδικασίες με άλλη εταιρεία στη συνέχεια.

Τι άλλο έχει γίνει μέχρι τώρα; Έχουν γίνει τα εξής: Θέλοντας να προωθήσουμε τα προϊόντα της μελισσοκομίας, έχουμε ξεκινήσει την υλοποίηση της Δράσης 1.4. Έχει υπογραφεί σχετική ΚΥΑ, όπου μπορούν να κατατεθούν και να ενταχθούν προτάσεις για δράσεις, όπως η ίδρυση μελισσοκομικού μουσείου, αλλά μέχρι αυτή τη στιγμή δεν έχει υποβληθεί κάποια σχετική πρόταση από το εν λόγω ίδρυμα. Το ίδρυμα είναι ο δικαιούχος, δεν είναι το Υπουργείο. Το ίδρυμα θα πρέπει να καταβάλει. Η προθεσμία υποβολής των προτάσεων για την ίδρυση μουσείου λήγει τον Ιούνιο του 2022, άρα έχουμε ακόμα χρόνο για να δούμε αν το ίδρυμα θα έρθει και θα υποβάλει κάποια πρόταση.

Επίσης, ένα άλλο μέτρο το οποίο εκτελείται από το Υπουργείο μας, η Δράση 1.3, αφορά στην κατάρτιση των μελισσοκόμων. Έχει εγκριθεί για την Αρκαδία, για τον σύλλογο των μελισσοκόμων, η υλοποίηση της συγκεκριμένης δράσης μέσα, βέβαια, από τον ΕΛΓΟ-«ΔΗΜΗΤΡΑ».

Τι άλλο έχει γίνει μέχρι τώρα; Έχουμε ενεργοποιήσει το κληροδότημα με επιστολή από το Υπουργείο μας στο Υπουργείο Οικονομικών. Έχει διατεθεί ένα ποσό της τάξης των 60.000 ευρώ. Από αυτό το ποσό των 60.000 ευρώ έχει δαπανηθεί ένα μέρος για την κατασκευή της περίφραξης και το υπόλοιπο είναι, βέβαια, στον λογαριασμό του Υπουργείου Οικονομικών. Αυτά σε σχέση με το τι έχει γίνει μέχρι τώρα και θα δούμε τι μπορεί να γίνει και στη συνέχεια.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

Τον λόγο έχει ο κύριος Αντιπρόεδρος.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Κύριε Υπουργέ, επειδή δεν πιστεύω ότι λέτε ψέματα εσείς, δεν το ξέρετε το θέμα, σας έβαλαν να πείτε ψέματα και λυπάμαι πάρα πολύ! Και λυπάμαι πάρα πολύ γιατί όλα έχουν τα όριά τους.

Την προηγούμενη εβδομάδα, επειδή είμαι συνεπής σε αυτά που κάνω, ζήτησα και είδα τον Υπουργό σε ραντεβού, πριν δεκαπέντε ημέρες. Ο Υπουργός φώναξε έναν υπηρεσιακό, ο οποίος υπηρεσιακός του είπε αυτά που είπατε και κάτι άλλα. Ο Υπουργός μού είπε θα είχε απάντηση σε επτά ημέρες. Και, επειδή σε επτά ημέρες δεν είχε απάντηση -τι να κάνω;- έκανα ερώτηση.

Σεβάστηκα ότι ο Υπουργός ήρθε στο Υπουργείο και δεν θα του κάνεις ερώτηση αμέσως, τον ενημερώνεις. Αλλά εσείς ή λέτε ψέματα συνειδητά ή σας έδωσαν να πείτε ψέμα. Πρώτον, αυτό το απαράδεκτο που είπατε, επιστρέψτε στο Υπουργείο και πείτε τους: Δηλαδή, κάνατε προμελέτη το Φεβρουάριο του 2020;

Γιατί ο ίδιος ο κύριος Υπουργός στις 19 Ιουνίου ήρθε και ανακοίνωσε την προμελέτη, αλλά εσείς είχατε προχωρήσει νωρίτερα, από τον Φεβρουάριο του 2020. Και τώρα μου λέτε ότι ζητάτε από το ίδρυμα; Από ποιο ίδρυμα; Για το οποίο εκταμιεύονται τα λεφτά μέσα από εσάς; Να καταθέσει πρόταση για μελέτη, τη στιγμή που εσείς κάνατε προμελέτη και δεν μπορέσετε να προχωρήσετε; Δηλαδή, υπάρχει και ένα όριο στην κοροϊδία, σε όλα! Ελάτε και πείτε: «Δεν μπορούμε. Είναι ανίκανος ο μηχανισμός.». Εν πάση περιπτώσει, κατάλαβα τι έλεγε ο υπηρεσιακός παράγοντας μπροστά στον Υπουργό, «Μας κοροϊδεύουν. Είμαστε κι εμείς ψιλοανίκανοι. Δεν μπορεί να προχωρήσει.». Αυτό θα ήταν πιο έντιμο. Να μου λέτε τώρα ότι ζητάτε από το ίδρυμα; Το ίδρυμα, ξέρετε, έχει ένα διοικητικό συμβούλιο. Ζητάμε λεφτά από αυτά που έχει το Υπουργείο Οικονομικών για το ίδρυμα και μου λέτε τώρα να καταθέσει το ίδρυμα πρόταση.

Όλα έχουν ένα όριο και έχει και ένα όριο η κοροϊδία. Εν πάση περιπτώσει, δεν γίνεται μετά από πέντε χρόνια ΣΥΡΙΖΑ και τέσσερα χρόνια Νέα Δημοκρατία να είμαστε πριν εννιά χρόνια. Μα, αν δεν μπορείτε να φτιάξετε μια μελέτη για ένα μελισσοκομικό μουσείο, που εσείς έχετε ανακοινώσει, πώς μπορείτε να τα καταφέρετε στα υπόλοιπα, κύριε Υπουργέ; Δηλαδή, να μας φυλάει ο θεός για την επισιτιστική κρίση, άμα δεν μπορείτε να φτιάξετε ένα μουσείο το οποίο ανακοινώνετε εσείς! Δηλαδή, το έχετε συζητήσει, το έχετε διασφαλίσει, έρχεστε κάνετε εκδήλωση, το ανακοινώνετε, θα γίνει με λεφτά που δεν είναι του προϋπολογισμού. Ε, κύριε Υπουργέ, είναι προτιμότερο να πείτε: «Κάναμε λάθος. Μας κορόιδεψαν. Δεν είμαστε ικανοί.». Αλλά αυτά που λέτε είναι ψέματα.

Σας θεωρώ άνθρωπο ο οποίος δεν γνωρίζει καν το θέμα. Φαίνεται και από αυτά που διαβάζετε ότι δεν το γνωρίζετε. Και καλώς δεν το γνωρίζετε. Το κατανοώ. Αλλά, τουλάχιστον, πείτε σε αυτούς εκεί πέρα ότι είναι ντροπή να σας γράφουν, όταν έρχεστε στο ελληνικό Κοινοβούλιο, και να μη σας γράφουν την αλήθεια. Ή εν πάση περιπτώσει, να απαντήσουν: «Δεν μπορούμε να το κάνουμε». Είναι πιο έντιμο.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Το λόγο έχει ο κ. Στύλιος για τρία λεπτά.

**ΓΕΩΡΓΙΟΣ ΣΤΥΛΙΟΣ (Υφυπουργός Αγροτικής Ανάπτυξης και Τροφίμων):** Πρώτον, θέλω να ενημερώσω για το εξής: Περίμενα να επιβεβαιώσετε εάν έχει γίνει η περίφραξη ή δεν έχει γίνει, διότι εγώ στη Βυτίνα δεν έχω έρθει και δεν είμαι από την Αρκαδία. Είμαι από την Άρτα. Θα μπορούσατε να το επιβεβαιώσετε. Σας είπα ότι το ΥΠΑΑΤ, το Υπουργείο μας, ενεργοποίησε στο Υπουργείο Οικονομικών το κληροδότημα, έβαλε το ποσό για να γίνουν οι εργασίες και από αυτό το ποσό έχουν ήδη διατεθεί 17.000 ευρώ για την κατασκευή της περίφραξης. Το λέω, γιατί είπατε ότι δεν έχει γίνει τίποτα. Να δούμε, έγινε κάτι; Και να είναι το υπόλοιπο ποσό σε διάθεση, για να χρησιμοποιηθεί με τις διαδικασίες, βέβαια, οι οποίες προβλέπονται από τη νομοθεσία.

Να ξεκαθαρίσουμε ορισμένα πράγματα. Εσείς το ξέρετε. Έχετε θητεύσει και σε Υπουργείο. Δεν κάνει το έργο το Υπουργείο, όταν ειδικά πρόκειται για κληροδότημα. Αυτό το ξεκαθαρίσαμε, νομίζω. Περίμενα να το επιβεβαιώσετε ή να μην το επιβεβαιώσετε.

Ποιος ο ρόλος του Υπουργείου; Χρηματοδοτεί και πληρώνει. Πληρώνει μια προμελέτη και γι’ αυτό τον λόγο σύναψε και τη σύμβαση με έναν ανάδοχο. Ο ανάδοχος, λοιπόν, δεν πραγματοποίησε τη σύμβαση την οποία υπέγραψε και γι’ αυτόν το λόγο κηρύχθηκε έκπτωτος και δεν ολοκληρώθηκε η σύμβαση. Αυτή είναι μια γνωστή διαδικασία που γίνεται πολλές φορές και με το δημόσιο και μεταξύ δύο εταίρων.

Γιατί να έρθω να σας πω ψέματα; Ό,τι σας λέγω είναι επίσημα έγγραφα που έχουμε λάβει από τις υπηρεσίες του Υπουργείου μας. Μπορείτε να ζητήσετε μέσα από τη διαδικασία κοινοβουλευτικού ελέγχου την κοινοποίηση και αναζήτηση εγγράφων, να σας τα δώσουμε, για να έχετε μία πλήρη εικόνα.

Kαι σίγουρα εμείς θέλουμε να είμαστε συνεπείς απέναντι στον πολίτη, στην Αρκαδία, αλλά να είμαστε συνεπείς και σε ό,τι έχει εξαγγελθεί και έχει ειπωθεί από τη μεριά του Υπουργείου Αγροτικής Ανάπτυξης και Τροφίμων.

Σας θυμίζω πάλι ότι η πρόσκληση -διότι είναι χρήματα από το Πρόγραμμα Αγροτικής Ανάπτυξης και Τροφίμων, είναι ευρωπαϊκά χρήματα- για την κατασκευή μουσείου μελισσοκομίας είναι ανοιχτή και θα είναι ανοιχτή μέχρι τον Ιούνιο του 2002. Άρα, απευθύνομαι και σε εσάς και στο ίδρυμα. Μπορούν να υποβάλουν την αντίστοιχη πρόταση. Σας θυμίζω τα σεμινάρια που είναι σε εξέλιξη.

Θέλω να σας πω και να ενημερωθούν και οι πολίτες της Αρκαδίας και της περιοχής ότι έχουμε δύο δράσεις οι οποίες έχουν ενταχθεί στο Μέτρο 1.6 του Προγράμματος Αγροτικής Ανάπτυξης. Η μία δράση αφορά στην αειφορική ανάπτυξη σιδερίτη. Είναι μια τοπική καλλιέργεια τσαγιού του Μαινάλου, η οποία έχει συνολικά ποσό 300.000 ευρώ. Άλλη μια δράση αφορά στη βιοποικιλότητα αμπελώνων Πελοποννήσου πάλι με 300.000 ευρώ που ενδιαφέρει και τη μελισσοκομία και ευρύτερα την περιοχή.

Ρωτούσατε στην ερώτησή σας σε ποια κατάσταση βρίσκεται η πρόσληψη προσωπικού. Έχετε λάβει ήδη από τις ερωτήσεις ότι από την 3Κ του 2020 στην προκήρυξη που είμαστε έχει γίνει ο προσωρινός πίνακας. Είμαστε στον τελικό πίνακα από το ΑΣΕΠ και έχουν προβλεφθεί δύο θέσεις μόνιμου προσωπικού, μία θέση του κλάδου ΔΕ Γεωργικού και Κτηνοτροφικού και μία θέση του κλάδου ΤΕ Γεωπονικού. Επιπλέον, υπάρχει άλλη μία θέση να καλυφθεί του κλάδου ΔΕ Διοικητικού-Λογιστικού με μετάταξη στο πλαίσιο της κινητικότητας 2022, εφόσον αυτή η θέση γίνει δεκτή από το Υπουργείο Εσωτερικών και εγκριθεί από την Κεντρική Επιτροπή Κινητικότητας.

Άρα, πού καταλήγουμε; Καταλήγουμε ότι αξιοποιούμε το σύνολο των πόρων και των μέτρων που έχουμε στη διάθεσή μας από το Πρόγραμμα Αγροτικής Ανάπτυξης και Τροφίμων. Με τη συνεργασία του κληροδοτήματος, του ιδρύματος, των παραγωγικών φορέων της περιοχής, των τοπικών φορέων της περιοχής, την αυτοδιοίκηση, τα επιμελητήρια, την ομάδα παραγωγών, μπορούμε να προχωρήσουμε, να ενεργοποιήσουμε και να υλοποιήσουμε ό,τι έχει ειπωθεί και ότι μπορεί να είναι χρήσιμο για την Αρκαδία και την περιοχή της Βυτίνας.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κύριε Υφυπουργέ. Καλή συνέχεια και στους δύο. Να πάρει σειρά και ο κ. Κεγκέρογλου, μια ώρα κάνει ζέσταμα.

Πάμε στη δεύτερη με αριθμό 544/18-3-2020 επίκαιρη ερώτηση δεύτερου κύκλου του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Οικονομικών με θέμα: «Μόνο με γενναία μέτρα μπορεί να ανασχεθεί η ακρίβεια και να στηριχτούν οι καταναλωτές, οι παραγωγοί και οι μικρομεσαίες επιχειρήσεις».

Κύριε Κεγκέρογλου, καλησπέρα σας, καλή εβδομάδα. Έχετε δύο λεπτά για το ξεκίνημα.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Αυτό που έλεγα εισαγωγικά στην ερώτησή μου, τότε που την κατέθεσα, κύριε Υπουργέ, επιβεβαιώθηκε στην πορεία, γιατί πραγματικά τα αποσπασματικά και αργοπορημένα μέτρα της Κυβέρνησης δεν κατάφεραν ούτε να τιθασεύσουν την ακρίβεια ούτε, βεβαίως, να ανακουφίσουν τους καταναλωτές και τους ανθρώπους που πληρώνουν από τον οικογενειακό προϋπολογισμό πολύ ακριβότερα απ’ ό,τι πλήρωναν πριν από ορισμένο διάστημα.

Βεβαίως, υπάρχουν αίτια της κρίσης, εκκίνηση της κρίσης να το πούμε καλύτερα, και λόγω της πανδημίας και λόγω του πολέμου και λόγω άλλων γεγονότων η οποία είναι και εξωγενής. Η εκκίνηση μπορεί να είναι εξωγενής, αλλά ο δρομέας τρέχει στην κάθε χώρα. Το κύμα ακρίβειας σαρώνει υπηρεσίες και προϊόντα και η Κυβέρνηση οφείλει να κινηθεί, όφειλε να κινηθεί άμεσα σε τρεις-τέσσερις διαφορετικές κατευθύνσεις που θα συγκλίνουν στο ίδιο αποτέλεσμα, αφ’ ενός μεν παρέμβαση στα αίτια της κρίσης. Για την ενέργεια, παραδείγματος χάριν, αποδείχθηκε ότι το σύστημα προκαλούσε κραδασμούς, αλλά όχι μόνο. Το μείγμα, η ανεξέλεγκτη εξουσία των διανομέων ενέργειας και ηλεκτρικού, να έχουν μια λεγόμενη «ρήτρα αναπροσαρμογής» και να μπορούν να την αυξάνουν όσο γουστάρουν, όχι όσο είναι.

Υπάρχουν ζητήματα που αφορούν πολιτικές, που άπτονται στον έλεγχο της αγοράς, της αξιοποίησης του βασικού εργαλείου που λέγεται «φορολογικό σύστημα» και κυρίως, των έμμεσων φόρων και βεβαίως, πολιτικές αναπλήρωσης της αγοραστικής δύναμης των καταναλωτών που χάθηκε. Και για τις τρεις-τέσσερις αυτές κατευθύνσεις, εμείς προτείναμε από την αρχή μέτρα. Έχουμε κουραστεί να λέμε ότι πρέπει να μπει πλαφόν στη λιανική στο ηλεκτρικό, στη ρήτρα αναπροσαρμογής. Δεν μπορεί να είναι απεριόριστη η αναπροσαρμογή. Τέτοια κρατικοδίαιτη οικονομία την κάνω και εγώ, με συγχωρείτε. Ουδέν ρίσκο;

Εκ των υστέρων λέμε όλοι να φορολογηθούν τα υπερκέρδη. Και γιατί να πληρώνει ο καταναλωτής, για να δημιουργούνται τα υπερκέρδη και να μην υπάρχει το πλαφόν εξαρχής; Άσε που είναι παράνομη η αλλαγή των συμβολαίων και η θέσπιση ρήτρας αναπροσαρμογής στα συμβόλαια που περιείχαν διαφορετικές ρυθμίσεις και διατάξεις, τα παλιά συμβόλαια, δηλαδή, με τη ΔΕΗ.

Κουραστήκαμε να σας λέμε για τον ειδικό φόρο στα καύσιμα. Γιατί σας λέμε για τον ειδικό φόρο στα καύσιμα και ειδικά στο πετρέλαιο; Διότι το πετρέλαιο και τα καύσιμα γενικότερα και η ενέργεια είναι αιτία αύξησης του κόστους λειτουργίας των επιχειρήσεων, του κόστους παραγωγής. Μεταδίδεται σε όλα τα προϊόντα και τελικά καταλήγει στον καταναλωτή. Άρα, η όποια μείωση στον ειδικό φόρο κατανάλωσης, ειδικά του πετρελαίου, έρχεται ως εισόδημα για το κράτος στη συνέχεια από τη διατήρηση της οικονομικής δραστηριότητας και όχι τη μείωσή της, όπως συμβαίνει τώρα.

Έχουμε προτείνει τα μέτρα που αφορούν στο εισόδημα: εργαζόμενοι, βασικός μισθός, ΕΚΑΣ, αναπροσαρμογή των ποσών που λαμβάνουν οι άνθρωποι από το εγγυημένο εισόδημα. Είναι ένα πλέγμα μέτρων, λοιπόν, συνολικό που μπορεί να αποδώσει. Πιστεύω -ή δυστυχώς φαίνεται- ότι τα αποσπασματικά μέτρα, που είναι και αυτά χρήματα που πρέπει να τα σεβόμαστε -το 1,1 δισεκατομμύριο ευρώ που ανακοινώσατε-, ότι θα χαθούν, γιατί δεν ήταν το συνολικό πλαίσιο τέτοιο που να φρενάρει την ακρίβεια.

Θα θέλαμε, λοιπόν, μετά από την αξιολόγηση, η οποία έγινε και από εσάς, που αναζητείτε στην Ευρώπη όλες τις λύσεις, να μας πείτε εδώ, δίπλα στον καταναλωτή, δίπλα στον αγρότη, δίπλα στον παραγωγό, δίπλα στον επιχειρηματία, τι συμπληρωματικά μέτρα από αυτά που πήρατε -εμείς λέμε ότι χρειάζονται γενναία- σκέφτεστε να πάρετε, για να υπάρξει ένα καλύτερο αποτέλεσμα.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Κεγκέρογλου.

Στην ερώτηση θα απαντήσει ο Αναπληρωτής Υπουργός Οικονομικών κ. Θεόδωρος Σκυλακάκης.

Κύριε Υπουργέ, καλησπέρα σας. Καλή εβδομάδα. Έχετε τρία λεπτά για το ξεκίνημά σας.

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών):** Καλησπέρα. Καλή εβδομάδα.

Να ξεκινήσω λέγοντας ότι, πράγματι, το φαινόμενο αυτό είναι εξωγενές. Τι έχουμε; Έχουμε τεράστια αύξηση, εξαπλασιασμό στην πραγματικότητα, σε σχέση με το 2019, των διεθνών τιμών του φυσικού αερίου. Έχουμε μία σοβαρή αύξηση στο πετρέλαιο. Έχουμε και σοβαρές αυξήσεις στα δημητριακά, οι οποίες δεν ξέρουμε ακόμη πώς θα εξελιχθούν στο μέλλον, γιατί έχει να κάνει με το τι θα συμβεί στις παραγωγικές και εξαγωγικές δυνατότητες δύο μεγάλων σιτοπαραγωγικών χωρών όπως είναι η Ουκρανία και η Ρωσία.

Και αυτά έρχονται να προστεθούν στις αυξήσεις διεθνών τιμών που είχαν γίνει για λόγους πανδημίας και καθώς η πανδημία υποχωρούσε και τα φαινόμενα υποχωρούσαν, μπορούσε κάποιος να θεωρήσει ότι θα αποχωρήσουν και αυτές. Ο πόλεμος συνδυάζεται με την πανδημία με εξαιρετικά αρνητικό τρόπο.

Τι συμβαίνει όταν αυξάνονται οι διεθνείς τιμές σε προϊόντα που κατά κύριο λόγο δεν παράγεις; Δεν παράγουμε καθόλου φυσικό αέριο, σχεδόν καθόλου πετρέλαιο, καθώς και σε κάποια δημητριακά όπως είναι το σιτάρι, πάλι η παραγωγή μας είναι μικρή. Αυτό που συμβαίνει είναι ότι η χώρα γίνεται φτωχότερη και όλοι όσοι καταναλώνουν αυτά τα προϊόντα εκ των πραγμάτων πληρώνουν περισσότερα για να καταναλώσουν αυτά που κατανάλωναν στο παρελθόν. Παθαίνουμε μια ζημιά, αυτή είναι η πραγματικότητα. Και η ζημιά αυτή θα έχει και επίπτωση στο ΑΕΠ συγκεκριμένη. Θα παραμείνουμε σε ανάπτυξη, αλλά θα έχει επίπτωση στο ΑΕΠ. Το πόσο θα εξαρτηθεί από τη διάρκεια του πολέμου. Επίσης, θα έχει επίπτωση σε κάποιες περιπτώσεις και στα φορολογικά έσοδα που θα είχαμε χωρίς αυτή την εξέλιξη.

Για να σας δώσω ένα παράδειγμα, στο πρώτο δίμηνο παρά την αύξηση των τιμών των καυσίμων είχαμε λιγότερα έσοδα από φόρους καυσίμων, διότι η αύξηση στον ΦΠΑ αντισταθμίστηκε και με το παραπάνω από τη μείωση στον ειδικό φόρο κατανάλωσης.

Αυτή την καινούργια πραγματικότητα μπορεί το κράτος σε κάποιο βαθμό, δηλαδή ο μελλοντικός φορολογούμενος, να έρθει να βοηθήσει, όχι όμως στο βαθμό που να θέτει σε κίνδυνο τη δημοσιονομική σταθερότητα, διότι έχουμε δει όλοι πολύ καλά τι συμβαίνει όταν μπαίνουμε σε μια τέτοια περιπέτεια. Και ερχόμαστε να καλύψουμε αυτές τις ανάγκες, μετά από δύο χρόνια πανδημίας και ένα πολύ μεγάλο δημοσιονομικό κόστος τόσο σε απώλεια εσόδων λόγω της ύφεσης όσο και σε ενισχύσεις. Εμείς πήραμε ένα σημαντικό πακέτο μέτρων τόσο σε ό,τι αφορά στις τιμές του ηλεκτρικού ρεύματος που ξεκινήσαμε από τον Σεπτέμβριο, θυμίζω, να παρεμβαίνουμε και συνεχίζουμε να παρεμβαίνουμε όσο και στα υπόλοιπα, με ένα πρώτο κόστος το οποίο ήταν πολύ σημαντικό. Συνολικά έχουμε ξεπεράσει, μαζί και με τις επιδοτήσεις της ενέργειας, τα 3,5 δισεκατομμύρια ευρώ, μέχρι σήμερα. Αυτά που έχουμε ανακοινώσει είναι αυτά που έχουμε υλοποιήσει.

Θα συνεχίσουμε να βοηθούμε. Η βοήθειά μας, όμως, θα είναι πεπερασμένη, με δεδομένο ότι πρώτον, ο πόλεμος μας κάνει όλη την Ευρώπη φτωχότερη και δεύτερον, δεν έχουμε ακόμη ορατότητα για το πότε θα λήξει αυτή η περιπέτεια.

Σε ό,τι αφορά τώρα στην ειδικότερη κριτική για το αν τα μέτρα μας είναι καλά σχεδιασμένα ή όχι, θα σας πω το εξής: αυτό που ονομάζετε εσείς αποσπασματικά, εμείς το λέμε στοχευμένα. Οι οριζόντιες παρεμβάσεις, τύπου οριζόντια μείωση του ειδικού φόρου στα καύσιμα, έχουν τεράστιο δημοσιονομικό κόστος και στο τέλος αυτοί που έχουν περισσότερο ανάγκη, έχουν το μικρότερο όφελος. Είναι τελείως διαφορετικό να πηγαίνεις σε ένα ευάλωτο νοικοκυριό, ένα νοικοκυριό που έχει χαμηλοσυνταξιούχους και να δίνεις 200 ευρώ και τελείως διαφορετικό να του πεις «μειώθηκε ο φόρος από τα καύσιμα». Κάντε μου τη χάρη να κάνετε συγκεκριμένους λογαριασμούς. Τι σημαίνει για το κάθε νοικοκυριό το κάθε μέτρο. Διότι στο τέλος της ημέρας, μας ακούν οι πολίτες, είναι προφανές ότι όταν πιέζονται ό,τι παραπάνω και να κάνουμε το θεωρούν θετικό.

Όμως, με τα πεπερασμένα χρήματα που έχουμε δημοσιονομικά, πρέπει για να τους βοηθήσουμε, να στοχεύσουμε όσο πιο προσεκτικά γίνεται. Και αυτός είναι ο χαρακτήρας των μέτρων που έχουμε πάρει.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Υπουργέ.

Ορίστε, κύριε Κεγκέρογλου, έχετε τον λόγο κι εσείς για τρία λεπτά.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Κύριε Υπουργέ, στην Ευρώπη δεν καταφέρατε να πετύχετε, παρά τις αναφορές στα ανακοινωθέντα, καμμία ουσιαστική απόφαση για την Ελλάδα. Γνωρίζετε πάρα πολύ καλά ότι για την ενέργεια Ισπανία και Πορτογαλία πήραν το δικαίωμα να είναι αυτεξουσίες, σε σχέση με το σύστημα τιμολόγησης. Δεν το είχατε κάνει το 2020 να πάρετε παράταση - μεταβατικό διάστημα για τους ρύπους -αυτό που υπέγραψε ο ΣΥΡΙΖΑ, ο κ. Σταθάκης, το χρηματιστήριο ρύπων- ούτε προχθές, όμως εσείς, ως Κυβέρνηση πλέον τόσου διαστήματος, δεν πήρατε κάτι από τη σύνοδο.

Αποτυγχάνετε, λοιπόν, έξω. Μην αποτυγχάνετε και μέσα. Και βέβαια η θεωρία που αναπτύξατε περί οριζόντιων μέτρων, ακριβώς το αντίθετο λέει, εάν σας πω ότι είναι στοχευμένο μέτρο η μείωση του ειδικού φόρου κατανάλωσης στο πετρέλαιο, το οποίο επηρεάζει το κόστος λειτουργίας όλων των επιχειρήσεων, το κόστος παραγωγής άρα και το κόστος ζωής. Και σε αυτόν που θα δώσετε τα 20 ευρώ, τα 10 ευρώ τον μήνα, για να ανακουφιστούν και να ψωνίσουν τα ακριβά προϊόντα, βεβαίως και θα μπορούσατε να ανακόψετε αυτή την ακρίβεια μέσω του ειδικού φόρου στα καύσιμα, στο πετρέλαιο συγκεκριμένα, και βεβαίως στο ηλεκτρικό.

Βεβαίως και είναι στοχευμένο μέτρο. Μην κάνετε παραποίηση της έννοιας «στοχευμένο μέτρο» και μην αρνείστε ότι εδώ έχουμε και μια ιδεολογικοπολιτική διαφορά, σε σχέση με το ποιο είναι δίκαιο φορολογικό σύστημα, ότι έχουμε πρόβλημα δομικό σε σχέση με το φορολογικό σύστημα.

Το 2014 η αναλογία έμμεσων - άμεσων φόρων πόσο ήταν, κύριε Σκυλακάκη; Ήταν 1,15. Πόσο βαίνει τώρα; Ο ΣΥΡΙΖΑ παρέδωσε την αναλογία έμμεσων - άμεσων φόρων 1,45 και τώρα με τις δικές της παρεμβάσεις βαίνει στο 1,55 - 1,60.

Υπάρχει τεράστιο ζήτημα με αυτή την αδικία. Θα πρέπει να μειωθούν γενικότερα οι ειδικοί φόροι κατανάλωσης, βεβαίως και οι άδικοι φόροι υπερφορολόγησης, όπου έχουν μπει, και οι άμεσοι. Όμως, μη μου λέτε τώρα ότι δεν είναι στοχευμένο μέτρο η μείωση του ειδικού φόρου κατανάλωσης στα καύσιμα και δη στο πετρέλαιο που είναι βασικός παράγοντας για τη διαμόρφωση του κόστους παραγωγής, του κόστους λειτουργίας και του κόστους επιβίωσης μιας οικογένειας.

Πρέπει να έχει πετρελαιοκίνητο αυτοκίνητο η φτωχή οικογένεια; Ο φούρνος δεν χρησιμοποιεί πετρέλαιο; Δε χρησιμοποιεί πετρέλαιο ο παραγωγός στο προϊόν; Δε χρησιμοποιεί πετρέλαιο η επιχείρηση; Να το πω δέκα φορές; Νομίζω ότι τα ξέρετε πάρα πολύ καλά, απλώς οι ερωτήσεις - απαντήσεις στο non paper δεν αρκούν.

Κύριε Υπουργέ, δυστυχώς, τα non paper, αυτά που φτιάχνετε εκεί στα Υπουργεία, για να υπάρχει επικοινωνία των θέσεων και των προτάσεων δεν αρκούν, γιατί η πραγματικότητα είναι πολύ σκληρή με αυτή την ακρίβεια που σαρώνει όλες τις οικογένειες, που σαρώνει όλο τον κόσμο.

Και βέβαια έχουμε και έχετε παραδεχτεί ότι μέρος μόνο οφείλεται έξω. Το έχετε παραδεχτεί. Τα εξωγενή αίτια είναι άλλο πράγμα και άλλο πράγμα είναι ο καλπασμός. Εδώ έχουμε καλπασμό και επέκταση παντού, δυστυχώς.

Γι’ αυτό θα σας παρακαλούσα να εξετάσετε πράγματι με τα μαθηματικά μοντέλα που χρησιμοποιούνται στη σύγχρονη οικονομία, για να δείτε πώς ακριβώς πρέπει, μέσα από τη μείωση των συντελεστών που επηρεάζουν το κόστος για τα πάντα, να έχουμε την αντιμετώπιση της διαφαινόμενης ύφεσης, που η διαφαινόμενη ύφεση και ο στασιμοπληθωρισμός θα οδηγήσει σε μεγαλύτερο πρόβλημα που δεν θα αντιμετωπίζεται μετά, όσο χρήμα και να ρίξεις στην αγορά.

Στοχευμένα μέτρα, λοιπόν, δεν είναι τα οριζόντια που παίρνετε, δηλαδή, να δώσουμε σε όλους τους φτωχούς και λύσαμε το πρόβλημα. Στοχευμένα μέτρα είναι αυτά που παρεμβαίνουν στο πρόβλημα και εκεί σας θέλω να κοπιάσετε, να μελετήσετε και να πάρετε αποφάσεις.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Κι εμείς, κύριε Κεγκέρογλου.

Ορίστε, κύριε Υπουργέ, έχετε τρία λεπτά για τη δευτερολογία σας.

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών):** Ευχαριστώ, κύριε Πρόεδρε.

Πρώτον, να πω ότι δεν θα έχουμε ύφεση, θα έχουμε ανάπτυξη. Λίγο χαμηλότερη, αλλά ανάπτυξη, με εξαίρεση το να έχουμε μια πολύ χειρότερη εικόνα στην υπόθεση του πολέμου απ’ ό,τι σήμερα.

Είναι πολύ καλό παράδειγμα αυτό που λέει ο αξιότιμος συνάδελφος για το πετρέλαιο, ώστε να εξηγήσω τι είναι στοχευμένο και τι δεν είναι. Όταν μειώνεις το κόστος στο πετρέλαιο -που κάνουμε μια μείωση 12 σεντς και με τον ΦΠΑ 15 σεντς γι’ αυτούς που είναι τελικοί καταναλωτές- αυτό πηγαίνει, πράγματι, στο σύνολο της οικονομίας και τελικά, ωφελημένοι είναι όλοι, τα δέκα εκατομμύρια. Αν, λοιπόν, πούμε ότι δίνουμε 100 εκατομμύρια για αυτή τη μείωση, θα ωφεληθούν όλοι από αυτή τη μείωση στον βαθμό που θα περάσει όλη στον τελικό καταναλωτή, αφού περάσει από όλες τις επιχειρήσεις -και κάποιες επιχειρήσεις μπορεί να μην το μεταφέρουν, κάποιες να το μεταφέρουν. Από τα 100 εκατομμύρια ευρώ που θα βάλουμε, θα ωφεληθούν, λοιπόν, τα δέκα εκατομμύρια ανθρώπων που είναι στην Ελλάδα, γιατί όλοι καταναλώνουν. Πόσο θα ωφεληθούν τα τρία εκατομμύρια ευάλωτοι; Ανάλογα με το πόσο καταναλώνουν. Εάν καταναλώνουν πολύ, θα ωφεληθούν πολύ. Εάν καταναλώνουν λιγότερο, θα ωφεληθούν λιγότερο.

Εάν τα ίδια 100 εκατομμύρια τα πας μόνο στα τρία εκατομμύρια ευάλωτους, πόσο θα ωφεληθούν αυτοί; Πολύ περισσότερο. Αυτή είναι η διαφορά του στοχευμένου μέτρου. Δεν είναι δυνατόν να πεις ότι θα απλώσω κάτι σε δέκα εκατομμύρια και θα ωφεληθούν περισσότερο οι πιο ευάλωτοι. Εγώ αυτό δεν το αντιλαμβάνομαι.

Και σημειώνω ότι η πιθανότητα για τις επιχειρήσεις που πιέζονται να μην περάσουν νέα μείωση στον καταναλωτή είναι και αυτή υπαρκτή. Αυτό, επίσης, πρέπει να το λαμβάνουμε υπ’ όψιν μας, γιατί δεν είναι όλες οι επιχειρήσεις κερδοφόρες. Έχουμε ένα κομμάτι επιχειρήσεων που δεν είναι κερδοφόρες. Αυτές που δεν είναι κερδοφόρες, πόσο θα περάσουν στον τελικό καταναλωτή; Θα περάσουν το 100% της μείωσης που θα κάνουμε εμείς του φόρου; Όχι, κατά τη γνώμη μου, εάν είμαστε ρεαλιστές και ξέρουμε σε ποια κατάσταση ζούμε.

Συνεπώς, δεν υπάρχουν εύκολες λύσεις. Και καταλαβαίνω ότι για την αντιπολίτευση οι λύσεις -όποιος και να είναι στην αντιπολίτευση- είναι πάντα λίγο πιο εύκολες απ’ ό,τι για τις κυβερνήσεις. Εμείς θα συνεχίσουμε -ξαναλέω- να στοχεύουμε στους λιγότερο ευάλωτους, γιατί μόνο αυτό έχει λογική.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κύριε Υπουργέ.

Παραμένετε στις θέσεις σας και οι δύο, γιατί είστε πρωταγωνιστές και στην επόμενη και τελευταία ερώτηση.

Είναι η πέμπτη με αριθμό 2998/7-2-2022 ερώτηση του κύκλου των αναφορών και ερωτήσεων του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Οικονομικών, με θέμα: «Πάγωμα των αναγκαστικών μέτρων και διευκόλυνση κτηνοτρόφων και πτηνοτρόφων για την αποπληρωμή των δανείων της Αγροτικής Τράπεζας της Ελλάδος με εγγύηση του δημοσίου».

Κύριε Κεγκέρογλου, έχετε τον λόγο για δύο λεπτά.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Το πρόβλημα ξεκινά, βεβαίως, πριν κάποια χρόνια και φαίνεται ότι τώρα προσπαθεί ο διαχειριστής της κρατικής ΑΤΕ να το λύσει βιαίως.

Βεβαίως, τα πράγματα έχουν χειροτερέψει για τους ανθρώπους. Σήμερα, υπάρχει πλήρης αδυναμία και στον αγροτικό τομέα και στην κτηνοτροφία και στην πτηνοτροφία.

Ένα θέμα που πρέπει να δείτε συνολικά, εκτός από την αντιμετώπιση των αυξήσεων σε αγροεφόδια, λιπάσματα, ζωοτροφές, είναι το θέμα του πώς ρυθμίζονται οφειλές, όχι που δημιουργήθηκαν -όπως έχετε νομοθετήσει- στη διάρκεια της πανδημίας, αλλά που θα πληρώνονταν από τα έσοδα της πανδημίας, τα οποία δεν υπήρξαν.

Είναι οφειλές, δηλαδή, προηγούμενων ετών που θα πληρώνονταν ενδεχομένως μέσα στην πανδημία ή και τώρα και δεν μπορούν να πληρωθούν. Άρα, πρέπει να δείτε στα χρέη προς το δημόσιο και γενικότερα προς τους φορείς μια χωρίς χρονικούς περιορισμούς ρύθμιση στην οποία να εντάσσονται όλες οι οφειλές, ώστε εκεί να φαίνεται ποιος είναι κακοπληρωτής και ποιος κακοπληρωτής και όχι όταν του απαγορεύεις να μπει στη ρύθμιση.

Αντίστοιχο είναι το πρόβλημα με την κρατική ΑΤΕ, που σήμερα μετά από πολλά χρόνια απαιτεί το σύνολο προστίμων, προσαυξήσεων, τόκων κανονικών, τόκων υπερημερίας, να πληρωθούν, δάνεια τα οποία είναι βεβαίως με την εγγύηση του δημοσίου και που έχουν αρχίσει κατασχέσεις λογαριασμών -από τη διαχειρίστρια εταιρεία, από τον ειδικό εκκαθαριστή της ΑΤΕ- και πλειστηριασμοί. Πρέπει να πω ότι υπάρχει ένα σύνολο ενενήντα επτά περίπου χιλιάδων δανείων που είναι σε αυτή την κατηγορία, όμως, έχουμε περίπου πενήντα χιλιάδες οφειλέτες και θα πρέπει να υπάρξει μια στοχευμένη βιώσιμη λύση, προκειμένου να λυθεί το πρόβλημα.

Ποια είναι η βιώσιμη λύση στη συγκεκριμένη περίπτωση; Θα την πω με δυο λόγια, γιατί νομίζω εκεί πρέπει να καταλήξουμε. Μπορεί να μην μπορεί να γίνει αυτό σε άλλες περιπτώσεις, αλλά όταν για λογαριασμό του δημοσίου γίνεται μια ειδική εκκαθάριση, μια διαχείριση, θα πρέπει επιτέλους να δούμε πώς χωρίς πανωτόκια, χωρίς πρόστιμα και προσαυξήσεις θα ρυθμίσουμε σε ένα σημαντικό αριθμό δόσεων τα ποσά αυτά, προκειμένου να τα εισπράξει το ελληνικό δημόσιο. Αυτό βεβαίως δεν μπορεί να το κάνει ο ειδικός εκκαθαριστής. Πρέπει να διευκολυνθεί από τη βελτίωση του θεσμικού πλαισίου για να μπορέσει να το κάνει. Είναι ένα θέμα, κύριε Υπουργέ, πρέπει να το δείτε. Δεν φταίει ούτε η Γερμανία, ούτε η Αμερική, ούτε η Ρωσία στη συγκεκριμένη περίπτωση, ούτε ο πόλεμος δηλαδή και η εισβολή της Ρωσίας. Είναι δικό μας θέμα, μπορούμε και πρέπει να το λύσουμε, για να μην οδηγηθούν αγροτική οικονομία, γη και οι ίδιοι οι αγρότες σε πλήρες αδιέξοδο.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε.

Θα απαντήσει ο Αναπληρωτής Υπουργός Οικονομικών κ. Θεόδωρος Σκυλακάκης.

Κύριε Σκυλακάκη, έχετε τρία λεπτά.

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών):** Εγώ να πω κάτι πολύ απλό. Τα δάνεια αυτά, τα οποία είχαν δοθεί, ήταν δάνεια. Η έννοια του δανείου είναι ότι πρέπει κάποια στιγμή να το αποπληρώσεις. Ο λόγος για τον οποίον κάνουμε τη συζήτηση τώρα είναι ότι αυτά τα δάνεια δεν αποπληρώθηκαν όταν έπρεπε.

Για όλες αυτές τις περιπτώσεις έχει ψηφίσει η Κυβέρνηση ένα καινούργιο θεσμικό πλαίσιο που έχει ένα βασικό χαρακτηριστικό, ότι δεν κάνει οριζόντιες ρυθμίσεις. Γιατί δεν κάνει οριζόντιες ρυθμίσεις; Γιατί κάθε δάνειο και η δυνατότητα αποπληρωμής του πρέπει να εξετάζεται συγκεκριμένα με βάση το τι ισχύει για τον συγκεκριμένο δανειολήπτη. Έχει δυνατότητα αποπληρωμής του δανείου ή δεν έχει; Άλλοι μπορεί να έχουν, άλλοι μπορεί να μην έχουν. Γι’ αυτό υπάρχει αυτό το καινούργιο πλαίσιο που έχουμε θεσπίσει, το οποίο είναι ευνοϊκό, μερικές φορές αρκετά ευνοϊκό για τους δανειολήπτες που έχουν αφήσει οφειλές απλήρωτες, αλλά απαιτείται η εξειδικευμένη και εξατομικευμένη αξιολόγηση. Αυτό είναι βασική κυβερνητική πολιτική και υποχρέωση θεσμική από πλευράς όσων είχαν συμφωνηθεί με τους θεσμούς και από αυτό δεν μπορούμε να φύγουμε κάνοντας καινούργιες γενικές ρυθμίσεις.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε.

Κύριε Κεγκέρογλου, έχετε τον λόγο για τρία λεπτά.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Δεν είναι έτσι τα πράγματα, κύριε Υπουργέ. Δεν πρόκειται εδώ γενικά περί δανείων. Είναι τα δάνεια που δόθηκαν το 2006 και 2008 από την κυβέρνηση Καραμανλή, με εγγύηση του ελληνικού δημοσίου λόγω της γρίπης των πτηνών και της μείωσης του εισοδήματος πτηνοτρόφων και κτηνοτρόφων. Συγκεκριμένες αποφάσεις διέπουν αυτό το σύστημα εν όψει αποζημιώσεων που θα λάμβαναν για το χαμένο τους εισόδημα με αξιοποίηση ευρωπαϊκών πόρων. Αυτό ήταν το πλαίσιο. Οι αποζημιώσεις δεν ήρθαν ποτέ, ούτε από την Ευρωπαϊκή Ένωση, ούτε από την ελληνική πολιτεία και έμειναν τα δάνεια με την εγγύηση του δημοσίου για να καλύψουν την απώλεια του εισοδήματος. Δεν είναι έτσι επομένως τα πράγματα όπως τα λέτε. Εσείς οριζοντιοποιήσατε το θέμα πάλι. Το βάλατε σε ένα τσουβάλι. Ενώ είναι διαφορετικό.

ΑΤΕ: γιατί δεν δόθηκε αυτό όλο το σύνολο στον ιδιώτη; Επειδή δεν το ήθελε μόνο; Λέτε; Το 2012; Για ψάξτε λίγο. Δεν δόθηκε γιατί είχε ενυπόθηκο το μεγαλύτερο μέρος της αγροτικής γης της πατρίδας μας, κτηνοτροφικές εγκαταστάσεις, πτηνοτροφικές εγκαταστάσεις. Γι’ αυτό δεν δόθηκε. Με τη διαχείριση από την πλευρά του κράτους θα είχαμε μια δίκαιη αντιμετώπιση. Και βεβαίως και το θέμα που έχει να κάνει με την εγγύηση. Γιατί είχαν δοθεί με την εγγύηση του ελληνικού δημοσίου. Άρα, λοιπόν, τώρα δεν είναι ίδιο με όλες τις περιπτώσεις. Βεβαίως και ανάλογα με τις δυνατότητές του ο καθένας θα ενταχθεί στη ρύθμιση και αν έχει τη δυνατότητα να πληρώσει σε πολύ λιγότερες δόσεις θα πληρώσει λιγότερους τόκους της ρύθμισης ή οτιδήποτε άλλο. Αλλά πρέπει να γίνει μια παρέμβαση. Να πούμε: «έγιναν όλα αυτά που έγιναν, δεν ήταν συνεπής η ελληνική πολιτεία απέναντι στους ανθρώπους που τους έταξε αποζημιώσεις από την Ευρώπη. «Πάρτε τώρα τα δάνεια», είπε τότε η κυβέρνηση. «Με την εγγύηση του ελληνικού δημοσίου είναι άλλωστε» και όταν έρθει η ενίσχυση από την Ευρώπη θα υπάρξει συμψηφισμός». Αυτό δεν έγινε. Σήμερα, λοιπόν, χρειάζεται κατά τη γνώμη μου μια τίμια συμπεριφορά από την πλευρά της πολιτείας. Δεν υπάρχει στο συγκεκριμένο θέμα. Και μια δίκαιη ταυτόχρονα λύση. Δίκαιη λύση είναι ασφαλώς ότι πρέπει να πληρωθούν, να αποπληρωθούν. Αλλά δεν θα αποπληρωθούν ούτε με τα λογιστικά πανωτόκια που βάζει ο καθένας που κάθεται με τη μαυρομύτα και γράφει, ούτε με τα πρόστιμα και τις προσαυξήσεις.

Σας καλούμε, λοιπόν, να δείτε πως νομοθετικά θα διευκολύνετε την αποπληρωμή, παραδείγματος χάριν, σε ένα πλαίσιο εκατόν ογδόντα δόσεων. Είναι πάρα πολύ σημαντικό. Σ’ αυτό, με τους ανάλογους κανόνες που θα βάλετε και τις ρήτρες, θα ενταχθεί ανάλογα με τις δυνατότητές του ο καθένας. Άλλος θα ενταχθεί σε πενήντα δόσεις, άλλος σε εκατό, άλλος σε εκατόν είκοσι, άλλος σε εκατόν ογδόντα. Αλλά δώστε το. Μην έχουμε εκεί τους τηλεφωνητές. Διότι εδώ οι τηλεφωνητές κάνουν τη δουλειά αυτή με τα funds. Αλλιώς έχει καταντήσει αυτή η δουλειά. Διαφορετικά ξεκίνησε. Να παραμείνει στο κράτος και με μια έντιμη διαχείριση και εκκαθάριση να λυθεί το πρόβλημα και διαφορετικά έχει καταλήξει. Πιο εύκολα βρίσκεις τώρα συνεννόηση με άλλες τράπεζες και ιδιώτες παρά με την κρατική ΑΤΕ. Δεν είναι δυνατόν.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Ορίστε, κύριε Υπουργέ. Έχετε τρία λεπτά για τη δευτερολογία σας.

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών):**Δεν θα πω κάτι πολύ διαφορετικό διότι και η τέως κρατική ΑΤΕ δεν ξεφεύγει από το πλαίσιο το οποίο έχουμε για τη διαχείριση του ιδιωτικού χρέους. Και εάν δεν μπορεί να τα βρει ο οφειλέτης με τον εκκαθαριστή, ξαναλέω ότι έχουμε ένα πολύ καλά σχεδιασμένο σύστημα για να μπορέσει να έχει και δόσεις και όλα τα υπόλοιπα τα οποία περιγράψατε, αλλά -ξαναλέω- μέσα από το υφιστάμενο πλαίσιο του νόμου για τη διαχείριση του ιδιωτικού χρέους.

Δεν μπορούμε για κάθε κατηγορία -όσο και να καταλαβαίνω ότι ο καθένας είναι μια ειδικότερη κατηγορία- να φτιάχνουμε καινούργιο πλαίσιο. Αυτός είναι ένας τρόπος με τον οποίο λειτούργησε η ελληνική πολιτεία επί δεκαετίες. Όλοι ξέρετε έχουν τα δίκια τους, γιατί όλοι σε κάποια ειδική κατηγορία, τελικά, εντάσσονται, αλλά αν πρόκειται να έχουμε ισονομία, πρέπει -άσχετα από την ειδική κατηγορία στην οποία εντάσσονται- οι υποχρεώσεις να μπαίνουν σε ένα κοινό πλαίσιο, που να αφορά οποιονδήποτε οφειλέτη.

Σε ό,τι αφορά τώρα το γεγονός ότι η εγγύηση ήταν -ας πούμε- μια υποσχετική για μελλοντικές αποζημιώσεις, έχω να πω ότι η εγγύηση είναι εγγύηση. Αυτόν τον χαρακτήρα έχει και επειδή χρησιμοποιήθηκε στο παρελθόν με τρόπους που λίγο πολύ τους υπονοήσατε, γενικώς -και επειδή έχω και την ευθύνη για τις εγγυήσεις- αποφεύγουμε να δίνουμε εγγυήσεις για δάνεια. Διότι υπήρχε αυτή η παρεξήγηση ότι όταν παίρνεις μία εγγύηση είναι κάπως μια υπόσχεση ότι θα έρθει το δημόσιο και θα στα πληρώσει στο μέλλον. Δεν είναι αυτός ο χαρακτήρας των εγγυήσεων. Δεν γράφουν αυτά οι συμβάσεις που όλοι υπέγραψαν -κι έχουμε πάρα πολλές εγγυήσεις τέτοιες- και γενικότερα επειδή υπήρχε αυτό το θέμα των εγγυήσεων, εκεί που οι εγγυήσεις κατέπεσαν και καταπίπτουν -και θα έχουμε στα επόμενα χρόνια πολλούς που έχουν κατάπτωση εγγυήσεων- παρενέβημεν και εδώ και ενάμιση χρόνο έχουμε θεσμοθετήσει ότι όταν καταπίπτει η εγγύηση και περνάει το όφελος στο δημόσιο, μπορούν, ανεξαρτήτως του πότε θα συμβεί αυτό, να πάνε αυτές οι υποχρεώσεις στη ρύθμιση των εκατόν είκοσι δόσεων. Αυτό αφορά τις εγγυήσεις που έχουν καταπέσει για δάνεια που πήραν από τις τράπεζες οι δανειολήπτες και οι υποχρεώσεις τους αναβιώνουν στο δημόσιο, οπότε εκεί υπάρχει η δυνατότητα μιας ρύθμισης που, στην ουσία, μπορεί να κρατά μέχρι και δέκα χρόνια.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε. Καλή συνέχεια και στους δύο.

Κυρίες και κύριοι συνάδελφοι, ολοκληρώθηκε η συζήτηση των επίκαιρων ερωτήσεων.

Δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Απόστολος Αβδελάς):** Με τη συναίνεση του Σώματος και ώρα 19.03΄ λύεται η συνεδρίαση για την προσεχή Τετάρτη 30 Μαρτίου 2022 και ώρα 9.00΄, με αντικείμενο εργασιών του Σώματος: α) κοινοβουλευτικό έλεγχο, συζήτηση επικαίρων ερωτήσεων και β) νομοθετική εργασία, σύμφωνα με την ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**