(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ϟΘ΄

Δευτέρα, 04 Απριλίου 2022

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Η Ειδική Μόνιμη Επιτροπή Κοινοβουλευτικής Δεοντολογίας καταθέτει την Έκθεσή της στην αίτηση της Εισαγγελικής Αρχής για τη χορήγηση άδειας άσκησης ποινικής δίωξης κατά Βουλευτού, σελ.   
3. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Συζήτηση επικαίρων ερωτήσεων:   
 α) Προς τον Υπουργό Υποδομών και Μεταφορών:   
 i. με θέμα: «Επιτακτική ανάγκη η κατασκευή του φράγματος της Σκοπιάς Φαρσάλων στον Ενιπέα», σελ.   
 ii. με θέμα: «Αδήριτη ανάγκη η βελτίωση της ασφάλειας και της βατότητας του Ηράκλειο-Βιάννος και των άλλων βασικών Οδικών Αξόνων του Νομού Ηρακλείου», σελ.   
 iii. με θέμα: « Άμεσες και στοχευμένες ενέργειες για να προχωρήσει η αποκατάσταση των κτιρίων των σεισμόπληκτων περιοχών», σελ.   
 iv. με θέμα: «Αναγκαία και επιβεβλημένη η επαρκής στελέχωση του Τομέα Αποκατάστασης Επιπτώσεων Φυσικών Καταστροφών στο Αρκαλοχώρι», σελ.   
 v. με θέμα: «Να πιστωθούν άμεσα οι προκαταβολές των σεισμόπληκτων μέσω της πλατφόρμας arogi.gov.gr -αποστολή στοιχείων», σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
1. Κατάθεση σχεδίου νόμου:

Οι Υπουργοί Ανάπτυξης και Επενδύσεων, Οικονομικών, Εργασίας και Κοινωνικών Υποθέσεων, Δικαιοσύνης, Εσωτερικών, Ναυτιλίας και Νησιωτικής Πολιτικής, Επικρατείας, καθώς και οι Αναπληρωτές Υπουργοί Οικονομικών, Εξωτερικών και Εσωτερικών κατέθεσαν στις 29.3.2022 σχέδιο νόμου: «Σύσταση εταιρειών μέσω των Υπηρεσιών Μιας Στάσης (Υ.Μ.Σ) και τήρηση του Γενικού Εμπορικού Μητρώου (ΓΕΜΗ) - Ενσωμάτωση της Οδηγίας (ΕΕ) 2019/1151 του Ευρωπαϊκού Κοινοβουλίου και του Συμβουλίου της 20ής Ιουνίου 2019 για την τροποποίηση της Οδηγίας (ΕΕ) 2017/1132, όσον αφορά τη χρήση ψηφιακών εργαλείων και διαδικασιών στον τομέα του εταιρικού δικαίου (L 186)», σελ.   
2. Κατάθεση Εκθέσεων Διαρκών Επιτροπών:   
 i. Η Διαρκής Επιτροπή Εθνικής Άμυνας και Εξωτερικών Υποθέσεων καταθέτει την Έκθεσή της στο σχέδιο νόμου του Υπουργείου Εξωτερικών «Μετατροπή του Οργανισμού Ασφάλισης Εξαγωγικών Πιστώσεων (Ο.Α.Ε.Π.) στην Ανώνυμη Εταιρεία «Ελληνική Εταιρεία Εξαγωγικών Πιστώσεων» και κύρωση του Καταστατικού της», σελ.   
 ii. H Διαρκής Επιτροπή Κοινωνικών Υποθέσεων καταθέτει την Έκθεση της στο σχέδιο νόμου του Υπουργείου Υγείας «Κύρωση της από 17.3.2022 Επιμέρους Σύμβασης Δωρεάς- Έργο VIII, Παράρτημα 12 της από 6.9.2018 Σύμβασης Δωρεάς μεταξύ του Ιδρύματος «Κοινωφελές Ίδρυμα Σταύρος Σ. Νιάρχος» και του Ελληνικού Δημοσίου για την ενίσχυση και την αναβάθμιση των υποδομών στον τομέα της υγείας ?Ρυθμίσεις για την αντιμετώπιση της πανδημίας του κορωνοϊού Covid 19 και την προστασία της δημόσιας υγείας», σελ.   
3. Μόνη συζήτηση και ψήφιση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Υγείας: «Κύρωση της από 17.3.2022 Επιμέρους Σύμβασης Δωρεάς - Έργο VΙΙΙ, Παράρτημα 12 της από 6.9.2018 Σύμβασης Δωρεάς μεταξύ του Ιδρύματος ?Κοινωφελές Ίδρυμα Σταύρος Σ. Νιάρχος? και του Ελληνικού Δημοσίου για την ενίσχυση και την αναβάθμιση των υποδομών στον τομέα της υγείας - Ρυθμίσεις για την αντιμετώπιση της πανδημίας του κορωνοϊού COVID-19 και την προστασία της δημόσιας υγείας», σελ.   
   
ΠΡΟΕΔΡΕΥΟΝΤΕΣ

ΑΒΔΕΛΑΣ Α., σελ.

ΑΘΑΝΑΣΙΟΥ Χ., σελ.

ΚΑΚΛΑΜΑΝΗΣ Ν., σελ.

ΚΩΝΣΤΑΝΤΙΝΟΠΟΥΛΟΣ Ο., σελ.

ΜΠΟΥΡΑΣ Α., σελ.

ΣΑΚΟΡΑΦΑ Σ., σελ.

ΟΜΙΛΗΤΕΣ

Α. Επί διαδικαστικού θέματος:  
 ΑΒΔΕΛΑΣ Α. , σελ.   
 ΑΘΑΝΑΣΙΟΥ Χ. , σελ.   
 ΑΥΓΕΡΗ Θ. , σελ.   
 ΒΑΡΕΜΕΝΟΣ Γ. , σελ.   
 ΒΡΟΥΤΣΗΣ Ι. , σελ.   
 ΚΑΚΛΑΜΑΝΗΣ Ν. , σελ.   
 ΚΑΡΑΓΙΑΝΝΗΣ Γ. , σελ.   
 ΚΕΓΚΕΡΟΓΛΟΥ Β. , σελ.   
 ΚΩΝΣΤΑΝΤΙΝΟΠΟΥΛΟΣ Ο. , σελ.   
 ΜΠΟΥΡΑΣ Α. , σελ.   
 ΞΑΝΘΟΣ Α. , σελ.   
 ΠΟΛΑΚΗΣ Π. , σελ.   
  
Β. Επί των επικαίρων ερωτήσεων:  
 ΒΑΓΕΝΑ Ά. , σελ.   
 ΚΑΡΑΓΙΑΝΝΗΣ Γ. , σελ.   
 ΚΕΓΚΕΡΟΓΛΟΥ Β. , σελ.   
  
Γ. Επί του σχεδίου νόμου του Υπουργείου Υγείας:  
 ΑΔΑΜΟΠΟΥΛΟΥ Α. , σελ.   
 ΑΘΑΝΑΣΙΟΥ Μ. , σελ.   
 ΑΠΑΤΖΙΔΗ Μ. , σελ.   
 ΑΣΗΜΑΚΟΠΟΥΛΟΥ Σ. , σελ.   
 ΑΥΓΕΡΗ Θ. , σελ.   
 ΒΑΡΕΜΕΝΟΣ Γ. , σελ.   
 ΒΕΛΟΠΟΥΛΟΣ Κ. , σελ.   
 ΒΙΛΙΑΡΔΟΣ Β. , σελ.   
 ΒΡΟΥΤΣΗΣ Ι. , σελ.   
 ΒΡΥΖΙΔΟΥ Π. , σελ.   
 ΓΡΗΓΟΡΙΑΔΗΣ Κ. , σελ.   
 ΔΑΒΑΚΗΣ Α. , σελ.   
 ΘΡΑΨΑΝΙΩΤΗΣ Ε. , σελ.   
 ΚΑΠΠΑΤΟΣ Π. , σελ.   
 ΚΑΦΑΝΤΑΡΗ Χ. , σελ.   
 ΚΕΓΚΕΡΟΓΛΟΥ Β. , σελ.   
 ΚΕΡΑΜΕΩΣ Ν. , σελ.   
 ΚΡΗΤΙΚΟΣ Ν. , σελ.   
 ΛΑΜΠΡΟΥΛΗΣ Γ. , σελ.   
 ΛΙΑΚΟΥΛΗ Ε. , σελ.   
 ΛΙΒΑΝΙΟΣ Θ. , σελ.   
 ΛΙΟΥΠΗΣ Α. , σελ.   
 ΜΠΑΡΑΝ Μ. , σελ.   
 ΜΠΛΟΥΧΟΣ Κ. , σελ.   
 ΜΠΟΥΡΑΣ Α. , σελ.   
 ΞΑΝΘΟΣ Α. , σελ.   
 ΠΑΠΑΔΟΠΟΥΛΟΣ Α. , σελ.   
 ΠΑΠΑΗΛΙΟΥ Γ. , σελ.   
 ΠΕΤΣΑΣ Σ. , σελ.   
 ΠΛΕΥΡΗΣ Α. , σελ.   
 ΠΟΛΑΚΗΣ Π. , σελ.   
 ΠΟΥΛΑΣ Α. , σελ.   
 ΣΚΟΝΔΡΑ Α. , σελ.   
 ΣΠΑΝΑΚΗΣ Β. , σελ.   
 ΤΖΗΚΑΛΑΓΙΑΣ Ζ. , σελ.   
 ΦΡΑΓΓΙΔΗΣ Γ. , σελ.   
 ΦΩΤΙΟΥ Θ. , σελ.   
 ΧΑΤΖΗΔΑΚΗΣ Κ. , σελ.   
  
Δ. ΠΑΡΕΜΒΑΣΕΙΣ:  
 ΧΑΤΖΗΔΑΚΗΣ Δ. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ϟΘ΄

Τετάρτη 30 Μαρτίου 2022

Αθήνα, σήμερα 30 Μαρτίου 2022, ημέρα Τετάρτη και ώρα 9.20΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. **ΝΙΚΗΤΑ ΚΑΚΛΑΜΑΝΗ**.

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, αρχίζει η συνεδρίαση.

Έχω την τιμή να ανακοινώσω προς το Σώμα ότι η Διαρκής Επιτροπή Κοινωνικών Υποθέσεων καταθέτει την έκθεση της στο σχέδιο νόμου του Υπουργείου Υγείας: «Κύρωση της από 17.3.2022 Επιμέρους Σύμβασης Δωρεάς- Έργο VIII, Παράρτημα 12 της από 6.9.2018 Σύμβασης Δωρεάς μεταξύ του Ιδρύματος «Κοινωφελές Ίδρυμα Σταύρος Σ. Νιάρχος» και του Ελληνικού Δημοσίου για την ενίσχυση και την αναβάθμιση των υποδομών στον τομέα της υγείας -Ρυθμίσεις για την αντιμετώπιση της πανδημίας του κορωνοϊού COVID- 19 και την προστασία της δημόσιας υγείας».

Εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Ξεκινάμε τη συζήτηση με την πρώτη με αριθμό 582/28-3-2022 επίκαιρη ερώτηση πρώτου κύκλου της Βουλευτού Λάρισας του Συνασπισμού Ριζοσπαστικής Αριστεράς κ. Άννας Βαγενά - Κηλαηδόνη προς τον Υπουργό Υποδομών και Μεταφορών, με θέμα: «Επιτακτική ανάγκη η κατασκευή του φράγματος της Σκοπιάς Φαρσάλων στον Ενιπέα».

Η κ. Βαγενά έχει τον λόγο.

**ΑΝΝΑ ΒΑΓΕΝΑ - ΚΗΛΑΗΔΟΝΗ:** Σας ευχαριστώ, κύριε Πρόεδρε.

Κύριε Υπουργέ, ξέρετε πολύ καλά το τεράστιο πρόβλημα που αντιμετωπίζει -φαντάζομαι ότι το γνωρίζετε- η περιοχή των Φαρσάλων και όχι μόνο, όλος ο κάμπος της Θεσσαλίας, αλλά ιδιαίτερα αυτή η περιοχή πνίγεται συνεχώς όταν υπάρχουν πλημμυρικά φαινόμενα, όπως στις πρόσφατες μεγάλες πλημμύρες και στον «Ιανό» και στον «Διομήδη» που υπήρξαν πολλές καταστροφές. Αυτές, λοιπόν, οι καταστροφές σε όλον τον Θεσσαλικό κάμπο μας έδειξαν ότι στην περιοχή τα έργα υποδομής που υπάρχουν δεν επαρκούν. Είναι διαχρονικό πρόβλημα, αλλά πρέπει κάθε φορά να το διαπιστώνουμε και να προσπαθούμε να το αντιμετωπίσουμε.

Ένα από τα σημαντικότερα οχυρωματικά έργα ως προς τις πλημμύρες, αλλά συγχρόνως και αναπτυξιακά σε αυτή την περιοχή είναι το φράγμα της Σκοπιάς Φαρσάλων στον Ενιπέα, γιατί όπως είπα έχει και αρδευτικό χαρακτήρα και αντιπλημμυρικό. Αυτό το φράγμα θα βοηθούσε πολύ στην ανάπτυξη του του πρωτογενούς τομέα της περιοχής.

Την 1η Φεβρουαρίου του 2021 σε συνάντηση που είχε ο Πρωθυπουργός με τον Βουλευτή της περιοχής μας τον συνάδελφο της Νέας Δημοκρατίας κ. Μάξιμο Χαρακόπουλο έδωσε εντολή για εκπόνηση νέας μελέτης στον Γενικό Γραμματέα του Υπουργείου Υποδομών. Σε σας, ήσασταν Γενικός Γραμματέας τότε, άρα ξέρετε καλά το θέμα. Η προμελέτη είχε ήδη εκπονηθεί από τα μέσα της δεκαετίας του 1960 και είχε διαλέξει την περιοχή Παλιοδερλί στην οποία επρόκειτο να γίνει το φράγμα της Σκοπιάς.

Στις 2 Μαρτίου του 2021 εσείς απαντήσατε στον Βουλευτή της Λάρισας ότι το Υπουργείο Υποδομών και Μεταφορών θα προχωρήσει άμεσα στην πρόσληψη νομικού και τεχνικού συμβούλου για το φράγμα Ενιπέα Σκοπιάς, ώστε σύμφωνα με τις οδηγίες του Πρωθυπουργού να προχωρήσουμε στην ένταξή τους στα έργα ΣΔΙΤ από την διυπουργική επιτροπή ΣΔΙΤ έως τον Μάιο του 2021. Ο Βουλευτής, ακολούθως εξέφρασε την ικανοποίησή του στα τοπικά μέσα και σωστά έκανε, γιατί και εκείνος προσπαθεί. Δεν κάνει κάτι άλλο αυτό είναι κοινή προσπάθεια.

Στις 22 Ιουλίου του 2021 ο Υπουργός Υποδομών και Μεταφορών κ. Καραμανλής δήλωσε στη συνεδρίαση της Επιτροπής Παραγωγής και Εμπορίου της Βουλής με θέμα την πορεία των έργων αποκατάστασης των υποδομών που καταστράφηκαν από τον κυκλώνα «Ιανό» τον Σεπτέμβριο του 2020 ότι: «Το φράγμα της Σκοπιάς Φαρσάλων θα περάσει από τη διυπουργική επιτροπή το Φθινόπωρο.»

Στις 13 Σεπτεμβρίου 2021 ο Πρωθυπουργός σε επίσκεψή του στα Φάρσαλα ανακοίνωσε την υλοποίηση του φράγματος του Ενιπέα στην περιοχή, έργο ύψους 100 εκατομμυρίων ευρώ.

Στις 15 Ιανουαρίου 2022 πια -περνάμε στο 2022 ένα χρόνο μετά την πρώτη σας συνάντηση με τον Βουλευτή της περιοχής- ο κ. Τριαντόπουλος δήλωσε ότι το φράγμα της Σκοπιάς θα δημοπρατηθεί την άνοιξη. Σύμφωνα με την διυπουργική θα υπογραφεί σύντομα και θα κοστίσει πολύ περισσότερο από τις αρχικές εκτιμήσεις. Δηλαδή, από τα 80 - 90 εκατομμύρια ευρώ θα ανέβει στα 300 εκατομμύρια ευρώ.

Μετά από όλες αυτές τις ανακοινώσεις και τις δηλώσεις, το μόνο που φαίνεται να κινείται σε σχέση με το εν λόγω έργο είναι οι τιμές. Αυτές ανεβαίνουν και μάλιστα πολύ ανοδικά.

Έχετε να μας πληροφορήσετε κάτι σε σχέση με το πότε θα υπογραφεί αυτή η σχετική και συνεχώς αναβαλλόμενη διυπουργική απόφαση;

Ελπίζω και εύχομαι να έχει ήδη υπογραφεί, δεν ξέρω, δεν έχω ενημέρωση.

Επίσης, σε ποιο σημείο βρίσκονται αυτή τη στιγμή οι διαδικασίες για το Φράγμα της Σκοπιάς.

Σας ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Ο Υφυπουργός Υποδομών και Μεταφορών έχει τον λόγο.

**ΓΕΩΡΓΙΟΣ ΚΑΡΑΓΙΑΝΝΗΣ (Υφυπουργός Υποδομών και Μεταφορών):** Ευχαριστώ πολύ, κύριε Πρόεδρε.

Αγαπητή κυρία Βαγενά, όταν ο Πρωθυπουργός ο Κυριάκος Μητσοτάκης εξήγγειλε την κατασκευή του φράγματος του Ενιπέα Ποταμού πολλοί και τότε μίλησαν για μια εξαγγελία άνευ αντικρίσματος αφού είναι γνωστό -και ιδίως για εσάς που τη γνωρίζετε πάρα πολύ καλά την περιοχή- ότι εκκρεμεί επί δεκαετίες αυτό το αίτημα της τοπικής κοινωνίας για να λύσει ένα πάρα πολύ σοβαρό ζήτημα.

Η διαφορά μας, όμως, είναι -η διαφορά της παρούσας Κυβέρνησης από το παρελθόν- έγκειται σε αυτό ακριβώς το γεγονός- ότι εμείς ό,τι εξαγγέλλουμε δεν μένει στα λόγια αλλά το πραγματοποιούμε. Η κατασκευή του φράγματος του Ενιπέα αποτελεί ένα σημαντικό, αλλά συνάμα και απολύτως αναγκαίο έργο για την ολιστική αντιμετώπιση των ζητημάτων ύδρευσης, άρδευσης και αντιπλημμυρικής προστασίας της ευρύτερης περιοχής και όχι μόνο της περιοχής των Φαρσάλων.

Σωστά, λοιπόν, αναφέρατε ότι ο Υπουργός Υποδομών και Μεταφορών ο Κώστας Καραμανλής τον Μάρτιο του 2021 με απόφασή του χαρακτήρισε ως έργο εθνικού επιπέδου την κατασκευή του και αμέσως το Υπουργείο με τις υπηρεσίες του και την συνδρομή εξειδικευμένων συμβούλων προχώρησε στις αναγκαίες ενέργειες για την προώθηση της κατασκευής του.

Αντιλαμβάνομαι πραγματικά την ειλικρινή αγωνία σας για την υλοποίηση του έργου, αλλά είμαστε εδώ σήμερα για να μην αφήνουμε φήμες να αιωρούνται και με στοιχεία να αποδείξουμε ότι έμπρακτα τόσο η Κυβέρνηση όσο και το Υπουργείο Υποδομών έχουμε σε πρώτη προτεραιότητα την κατασκευή του φράγματος στον Ενιπέα. Νομίζω ότι αντιλαμβάνεται ο καθένας ότι τέτοια έργα απαιτούν σημαντικό χρόνο για την τεχνική ωρίμανσή τους και εμείς επιλέξαμε να υλοποιήσουμε ένα μακρόπνοο έργο που υπερέβαινε τον αρχικό μας σχεδιασμό της κατασκευής ενός μόνο φράγματος και όλες τις εργασίες κατασκευής δικτύων ύδρευσης και άρδευσης της ευρύτερης περιοχής.

Να σας διαβεβαιώσω από αυτό εδώ το Βήμα, κυρία Βαγενά, ότι στο Υπουργείο τα έργα που έχουμε στον προγραμματισμό μας και δημοπρατούμε είναι έργα που τα δημοπρατούμε όταν υπάρχει ωριμότητα, όταν έχουμε σαφές χρονοδιάγραμμα και όταν έχουμε εξασφαλισμένη χρηματοδότηση, μιας και οφείλω να πω ότι εμάς δεν μας διακατέχουν ιδεολογικές αγκυλώσεις και εμμονές περί κακών ιδιωτών και για αυτό επιλέξαμε ως προσφορότερη και πιο συμφέρουσα την υλοποίηση αυτού του έργου με σύμπραξη του δημοσίου και ιδιωτικού τομέα.

Η πρόταση, λοιπόν, υπαγωγής του έργου έχει ολοκληρωθεί και είναι προς έγκριση αυτή τη στιγμή στη διυπουργική επιτροπή ΣΔΙΤ. Να σας δώσω ακόμα κάποιες ακόμα χρήσιμες πληροφορίες για να ενημερώσετε και τους πολίτες της Θεσσαλίας, την κατασκευή φράγματος με ταμιευτήρα οφειλόμενης χωρητικότητας εκατόν δεκαπέντε εκατομμυρίων κυβικών μέτρων σε θέση περίπου πέντε χιλιόμετρα ανατολικά της Κοινότητας Σκοπιάς.

Mέσω αυτού θα μπορούν να αρδεύονται πεδινές περιοχές οι οποίες ανήκουν στους Τοπικούς Οργανισμούς Εγγείων Βελτιώσεων Φαρσάλων Θεσσαλιώτιδος και Τιτανίου Νομού Καρδίτσας, συνολικής έκτασης εκατόν επτά χιλιάδων πεντακοσίων στρεμμάτων γεωργικής γης.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Υφυπουργού)

Κύριε Πρόεδρε, την ανοχή σας παρακαλώ.

Επίσης, στο αντικείμενο του έργου περιλαμβάνονται και έργα ύδρευσης στην περιοχή των Φαρσάλων και τριάντα ένα οικισμών της ευρύτερης περιοχής όπου περιλαμβάνει τις δημοτικές κοινότητες, εκτός από τα Φάρσαλα, τον Πολυδάμαντα, τον Ενιπέα, των Ναρθακίων και άλλες.

Εκτός όμως από αυτό, θα ήθελα να κρατήσετε ότι, επειδή αυτό το έργο είναι μια σύμπραξη δημοσίου και ιδιωτικού τομέα, συμπεριλαμβάνεται στον προϋπολογισμό του και η συντήρηση του έργου για είκοσι έξι χρόνια, κάτι που προφανώς δεν υπήρχε στον αρχικό προϋπολογισμό και αποτελεί ένα σημαντικό στοιχείο διαφοροποίησης.

Άρα αντιλήφθηκα το σκεπτικό και την κριτική σας, την οποία θεωρώ ότι είναι εντελώς καλοπροαίρετη, αλλά καταλαβαίνετε ότι πραγματικά από τον Μάρτιο του 2021 έχει γίνει μια πάρα πολύ σημαντική δουλειά. Είμαστε ένα βήμα πριν τη δημοπράτηση του έργου, ένα έργο πραγματικά το οποίο θα λύσει και το πρόβλημα της αντιπλημμυρικής προστασίας της ευρύτερης περιοχής και το πρόβλημα της ύδρευσης και της άρδευσης και θα εμπεριέχει και για είκοσι έξι χρόνια, κυρία Βαγενά, και τη συντήρηση. Νομίζω ότι σε αυτό θα πρέπει να συμπαραταχθείτε και εσείς μαζί μας.

Ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Κυρία Βαγενά, ορίστε.

**ΑΝΝΑ ΒΑΓΕΝΑ - ΚΗΛΑΗΔΟΝΗ:** Σας ευχαριστώ, κύριε Υπουργέ.

Κρατώ διάφορα σημεία από την διευκρίνιση.

Κατ’ αρχάς, δεν έχει ακόμα υπογραφεί η διϋπουργική σύμβαση, δηλαδή βρισκόμαστε στο σημείο που βρισκόμασταν πριν από έναν χρόνο, όταν εξαγγέλθηκαν αυτά, γιατί μας είπατε ότι η διαφορά σας από τη δική μας κυβέρνηση είναι ότι εσείς πραγματοποιείτε αυτά που εξαγγέλλετε. Και εμείς πραγματοποιήσαμε πάρα πολλά φράγματα στη Θεσσαλία και εσείς συνεχίζετε, απ’ ό,τι γνωρίζετε πολύ καλά, αυτό που εμείς προετοιμάσαμε.

Μιλήσατε και για αγκυλώσεις ιδεοληπτικές που έχει η δική μας κυβέρνηση. Φαντάζομαι αναφέρεστε στη μερική εκτροπή του ύδατος του Αχελώου. Εμείς λοιπόν υποστηρίζουμε και υποστηρίζαμε πάντα ότι αυτό το έργο είναι ένα πολύ δύσκολο και πονεμένο έργο, όπως είπε και ο Πρωθυπουργός στην Έκθεση της Θεσσαλονίκης την προηγούμενη. Δηλαδή όσο ήσασταν στην Αντιπολίτευση έλεγε ότι αμέσως θα ξεκινήσουν τα έργα της εκτροπής του Αχελώου, ενώ στην Έκθεση είπε: «ξέρω ότι αυτό είναι ένα πονεμένο έργο».

Επειδή, λοιπόν, είναι ένα πολύ πονεμένο έργο και ξέρετε πάρα πολύ καλά τι εννοώ, γιατί εδώ έρχονται σε σύγκρουση δύο περιφέρειες, η Περιφέρεια Αιτωλοακαρνανίας και η Περιφέρεια Θεσσαλίας, θα έχουμε έναν εμφύλιο πόλεμο για το νερό. Και οι δύο περιφερειάρχες ανήκουν στη δική σας παράταξη. Να βγείτε σε αυτούς.

Και κάνω μια παρένθεση γιατί πριν από λίγο καιρό πριν, από έναν μήνα, ο Πρόεδρος της ΠΕΔ Θεσσαλίας, ο κ. Νασιακόπουλος, κάλεσε ακόμα μία σύσκεψη γι’ αυτό το θέμα στη Λάρισα με όλους τους Βουλευτές. Ήμουν παρούσα διαδικτυακά. Όλοι συμφωνήσαμε να έρθει αυτό το θέμα, που είναι πάρα πολύ σοβαρό, το θέμα της εκτροπής του Αχελώου -μερικής ή όχι ή τελικής, τι θα γίνει- στη Βουλή σε επίπεδο Αρχηγών για να πάρουν όλοι τις ευθύνες τους καθαρά, να μη λέμε άλλα όταν είμαστε Αντιπολίτευση και σε προεκλογική περίοδο και άλλα όταν γινόμαστε κυβέρνηση. Η δικιά μας κυβέρνηση έχει πάρει καθαρή θέση. Εσείς τη λέτε ιδεοληπτική. Αν η δική σας δεν είναι ιδεοληπτική, κάντε το. Έχετε πια δυόμισι χρόνια Κυβέρνηση. Φτάνουν πια οι δικαιολογίες ότι προετοιμάζεστε και προετοιμάζεστε. Δυόμισι χρόνια.

Εμείς, λοιπόν, από την αρχή λέμε το εξής. Δεν ξέρω, δεν είναι δική μου αρμοδιότητα, κύριε Πρόεδρε, αλλά οι Βουλευτές της Θεσσαλίας και του Νομού Λάρισας κυρίως, της περιοχής μας, και όλης της Θεσσαλίας, θέλουμε να έρθει το θέμα αυτό σε επίπεδο Αρχηγών στη Βουλή. Είναι πολύ σοβαρό θέμα. Η επισιτιστική κρίση με την οποία απειλείται, όχι μόνο η χώρα μας, δυστυχώς όλη η Ευρώπη λόγω αυτού του φοβερού πολέμου στην Ουκρανία, μας αναδεικνύει ακόμα μια φορά πόσο σημαντικός είναι ο πρωτογενής τομέας. Μιλάνε όλοι ότι η Ουκρανία είναι ο σιτοβολώνας της Ευρώπης. Η Θεσσαλία είναι ο σιτοβολώνας της Ελλάδας. Δεν υπάρχει νερό. Αυτό το θέμα πρέπει να λυθεί και πρέπει να λυθεί από όλους μας. Όλοι έχουμε αγωνία. Δεν έχουμε διάθεση για αντιπολίτευση. Προσπαθούμε να δούμε με ποιον τρόπο, ποιος είναι ρεαλιστικός να λυθεί αυτό το θέμα και όχι να λέμε συνέχεια «ναι, ναι, θα το κάνουμε» και μετά να καλοπιάνουμε τους αγρότες και μετά να αισθάνονται και οι ίδιοι προδομένοι.

Λοιπόν, είναι πολύ σοβαρό το θέμα, είναι θέμα πια επιβίωσης για τον τόπο μας. Πρέπει να παράξουμε σιτηρά κάθε είδους. Και πώς θα τα παράξουμε αν η Θεσσαλία δεν έχει νερό; Δυστυχώς έχει γίνει αλόγιστη διαχείριση των υδατικών πόρων για πάρα πολλά χρόνια. Όλοι είναι υπεύθυνοι γι’ αυτό και αυτή τη στιγμή το υπέδαφος της Θεσσαλίας βουλιάζει. Αυτή είναι η πραγματικότητα.

Γυρίζω, λοιπόν, και λέω ότι εμείς ως κυβέρνηση, επειδή βλέπουμε ότι αυτό το έργο δεν μπορεί να προχωρήσει γρήγορα, είπαμε ότι η λύση είναι τα επιμέρους φράγματα. Το ξέρετε καλά αυτό. Και έχει γίνει πάρα πολλή δουλειά από το προηγούμενο Υπουργείο προς αυτή την κατεύθυνση. Γι’ αυτό λοιπόν μέσα σε αυτά εντάσσεται και το φράγμα αυτό της Σκοπιάς.

Αυτή τη στιγμή δυστυχώς δεν έχετε να μου πείτε κάτι πιο συγκεκριμένο, μόνο ότι θα υπογραφεί και θα προχωρήσει. Απ’ όταν κατέθεσα την ερώτηση έχει περάσει πολύς καιρός. Στις 20 Ιανουαρίου, πότε την κατέθεσα, δεν θυμάμαι, γιατί μεσολάβησαν διάφορα γεγονότα και δεν μπορούσε να συζητηθεί. Ακόμα σήμερα δεν έχετε να μας πείτε κάτι πιο χειροπιαστό, παρά μόνο ότι θα γίνει σε σύμπραξη με τον ιδιωτικό τομέα.

**ΠΡΟΕΔΡΕΥΩΝ (Νικήτας Κακλαμάνης):** Ωραία.

**ΑΝΝΑ ΒΑΓΕΝΑ - ΚΗΛΑΗΔΟΝΗ:** Τελειώνω, σας παρακαλώ, κύριε Πρόεδρε, γιατί είναι πολύ σοβαρό το θέμα για τη Θεσσαλία και για τον κόσμο. Περιμένει κάτι ο κόσμος εκεί.

Έλεγα, λοιπόν, ότι μας είπατε ότι θα γίνει σε σύμπραξη με τον ιδιωτικό τομέα. Εμείς κατ’ αρχάς δεν έχουμε αντίρρηση γενικά γι’ αυτό το πράγμα, δεν είμαστε αρνητικοί και κάθετοι πως οτιδήποτε έχει σχέση με ιδιωτική σύμπραξη είναι αρνητικό. Όμως έχουν σημασία και οι όροι. Γι’ αυτούς μιλάμε πάντα. Οικονομικοί όροι. Δεν μπορούμε να παραδώσουμε σε ιδιώτες χωρίς έλεγχο ένα έργο που από 100 εκατομμύρια πήγε 300 εκατομμύρια. Εσείς λέτε ότι θα έχουν και τη συντήρηση, ωραία. Αυτά όμως πρέπει να τα δούμε όλα και τι κέρδος θα έχουν αυτοί εκμεταλλευόμενοι αυτό το έργο. Δεν μπορούμε να τα δίνουμε εν λευκώ. Αυτή είναι η διαφορά μας και η ένστασή μας.

Σας ευχαριστώ πάρα πολύ που ήρθατε εδώ να μιλήσουμε γι’ αυτό το θέμα. Και πάλι σας λέω ότι είναι καλοπροαίρετες οι ερωτήσεις μου και να ξέρετε ότι μεταφέρω και την αγωνία όλων των συναδέλφων όλων των παρατάξεων της Θεσσαλίας.

Ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Ελάτε, κύριε Υπουργέ.

**ΓΕΩΡΓΙΟΣ ΚΑΡΑΓΙΑΝΝΗΣ (Υφυπουργός Υποδομών και Μεταφορών):** Πραγματικά, κυρία Βαγενά, χαίρομαι που απαντάω στην ερώτηση. Και χαίρομαι γιατί βλέπω και στην Αίθουσα και τον κ. Χαρακόπουλο, στον οποίο οφείλω να αναγνωρίσω ότι έτυχε τη στιγμή που ήταν σε μια σύσκεψη με τον Πρωθυπουργό να είμαι και εγώ στο Μέγαρο Μαξίμου και μάλιστα τότε μας δόθηκε η εντολή για να προχωρήσουμε αυτό το έργο και να το βάλουμε στον προγραμματικό σχεδιασμό του Υπουργείου Υποδομών και Μεταφορών.

Να διευκρινίσω κάτι παρακαλώ μόνο θα ήθελα, για να το γνωρίζετε και εσείς και όλοι οι παριστάμενοι μέσα στην Αίθουσα. Το φράγμα του Ενιπέα μαζί με τα έργα ύδρευσης και άρδευσης δεν υπήρχε στον προγραμματικό σχεδιασμό του Υπουργείου. Δυστυχώς αυτό που παραλάβαμε ήταν μια μελέτη της δεκαετίας του ’60 και ’70 που τότε θεωρούσαν κάποιοι από την περιοχή ότι είναι επαρκής. Την είδαμε αυτή τη μελέτη. Δυστυχώς αυτή η μελέτη δεν επαρκεί για ένα τόσο μεγάλο έργο και για ένα έργο το οποίο θα λύσει, όπως σας ανέφερα και στην πρωτολογία μου, και τα ζητήματα ύδρευσης και άρδευσης και της αντιπλημμυρικής προστασίας της ευρύτερης περιοχής. Και γι’ αυτό ο προϋπολογισμός του έχει ανέβει στα 315 εκατομμύρια. Ορθώς, γιατί σε πρώτη φάση εμείς στο Υπουργείο είχαμε προϋπολογίσει ότι θα κάνουμε μόνο ένα φράγμα, το φράγμα του Ενιπέα. Μετά όμως είδαμε τα σοβαρά προβλήματα που έχει η περιοχή και εφ’ όσον η Κυβέρνηση το έχει ψηλά στην προγραμματική της, είναι μια προτεραιότητα για την ίδια, αποφασίσαμε να το λύσουμε ευρύτερα.

Ξέρετε, αν ρωτήσετε κατοίκους της περιοχής, θα σας πούμε πόσες φορές οι τεχνικοί μας σύμβουλοι πήγαν στην περιοχή για να δούνε τα ζητήματα. Πόσες φορές ήρθαν σε επαφή με τους ΤΟΕΒ για να λύσουν σημαντικά ζητήματα της περιοχής. Γι’ αυτό θα έλεγα ότι κάνατε την ερώτηση καλοπροαίρετα, το αντιλαμβάνομαι πραγματικά, γιατί είδα και το ύφος σας και το περιεχόμενο της ερώτησης σας. Μας αδικείτε όμως. Και δεν αδικείτε την πολιτική ηγεσία του Υπουργείου, αδικείτε τους εργαζόμενους του Υπουργείου Υποδομών, την αρμόδια διεύθυνση, οι οποίοι αυτόν τον χρόνο μαζί με τους συμβούλους δουλέψαμε πάρα πολύ σημαντικά.

Αυτή τη στιγμή έχουμε σχεδόν έτοιμη και τη διακήρυξη. Περιμένουμε μόνο μια τυπική έγκριση από τη διυπουργική επιτροπή ΣΔΙΤ ώστε το έργο να προχωρήσει. Και θα προχωρήσει για την περιοχή σας και αναγνωρίζω αυτά που λέτε και θα ήθελα και την κριτική σας. Θα δείτε και τη συντήρηση, να δείτε όλα τα ζητήματα που υπάρχουν. Είμαστε στη διάθεσή σας να δώσουμε ό,τι στοιχεία χρειάζεται.

Είμαστε μαζί σε αυτή την προσπάθεια για να λύσουμε ένα σημαντικό πρόβλημα της περιοχής, ώστε ο ιδιώτης που θα πάρει την κατασκευή του φράγματος και τη συντήρησή του για είκοσι έξι χρόνια να έχει πολύ αυστηρούς όρους, να τηρεί ό,τι χρειάζεται και σε περιβαλλοντικό επίπεδο και να λύσουμε ένα σημαντικό πρόβλημα.

Αναφερθήκατε εκτενώς και στα ζητήματα του Αχελώου. Συμφωνώ να την κάνουμε αυτή τη συζήτηση, αλλά επιτρέψτε μου ότι στο πλαίσιο των κοινοβουλευτικών μου καθηκόντων να μην αναφερθούμε στο θέμα του Αχελώου, γιατί πραγματικά το θέμα του Αχελώου έχει πάρα πολλές παραμέτρους. Με πάρα πολλή σοβαρότητα πρέπει να το αντιμετωπίσουν όλες οι πολιτικές δυνάμεις και να δώσουμε μια λύση γιατί σε αυτό το ζήτημα έχουμε δύο αποφάσεις του Συμβουλίου της Επικρατείας, οι οποίες καταγράφουν ακριβώς τι έχει γίνει.

Δεν θα ήθελα να αναφερθώ ούτε να κάνω αυτή τη στιγμή αντιπολίτευση στην αντιπολίτευση. Εν πάση περιπτώσει, όλες οι κυβερνήσεις έχουν τις ευθύνες τους. Αυτό που έχει σημασία είναι να προχωρήσουμε μπροστά.

Σας ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, υπάρχει μια πρόταση από τον κ. Κεγκέρογλου. Αν θα συμφωνήσετε, θα το κάνουμε έτσι. Η πρώτη ερώτηση του κ. Κεγκέρογλου, η υπ’ αριθμόν δύο δηλαδή στον κατάλογο, θα συζητηθεί μόνη της. Για τις υπόλοιπες τρεις, επειδή προφανώς υπάρχει συνάφεια μεταξύ τους, ο κ. Κεγκέρογλου έκανε μια πρόταση για να κερδίσουμε και χρόνο -βέβαια, δεν θα υπάρχουν οι τυπικοί χρόνοι, θα υπάρχουν μεγαλύτεροι, αν το δεχθείτε- να συζητηθούν unblock οι τρεις ερωτήσεις του και να απαντήσετε και εσείς unblock. Σκεφθείτε το.

**ΓΕΩΡΓΙΟΣ ΚΑΡΑΓΙΑΝΝΗΣ (Υφυπουργός Υποδομών και Μεταφορών):** Συμφωνώ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Συμφωνείτε. Πάμε τότε στην πρώτη που θα γίνει αυτοτελώς.

Εισερχόμαστε στη δεύτερη με αριθμό 576/28-3-2022 επίκαιρη ερώτηση πρώτου κύκλου του Βουλευτή Ηρακλείου του Κινήματος Αλλαγής κ**.** Βασίλειου Κεγκέρογλουπρος τον Υπουργό Υποδομών και Μεταφορών,με θέμα: «Αδήριτη ανάγκη η βελτίωση της ασφάλειας και της βατότητας του Ηράκλειο -Βιάννος και των άλλων βασικών Οδικών Αξόνων του Νομού Ηρακλείου».

Ορίστε, κύριε Κεγκέρογλου, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Κύριε Υπουργέ, η ανάδειξη του έργου του ΒΟΑΚ ως έργο προτεραιότητας για την ανάπτυξη της Κρήτης και την οδική ασφάλεια, που χρόνια τώρα αποτελεί και έργο σε εξέλιξη, αλλά και αίτημα για την ολοκλήρωσή του, δεν σημαίνει ότι όλοι οι υπόλοιποι οδικοί άξονες της Κρήτης και ιδιαίτερα του Νομού Ηρακλείου είναι σε καλή κατάσταση.

Αντίθετα, οι βασικοί οδικοί άξονες του Νομού Ηρακλείου έχουν πάρα πολλά προβλήματα, αφού χρόνια τώρα έχουν μείνει πολλά τμήματά τους ανολοκλήρωτα και επικίνδυνα για την οδική ασφάλεια και αυτοί που έχουν κατασκευαστεί πριν από δεκαπέντε και είκοσι χρόνια χρειάζονται σοβαρές βελτιώσεις και αναβαθμίσεις.

Συγκεκριμένα, στον οδικό άξονα του Νομού Ηρακλείου Ηράκλειο - Βιάννος, αλλά και στο τμήμα του Ηράκλειο - Πύργος από το Τεφέλι και μετά, που είχαμε και δυστυχήματα το τελευταίο διάστημα θανατηφόρα με μεγάλο αριθμό θυμάτων, αυτά κατασκευάστηκαν πριν πολλά χρόνια από τη νομαρχιακή αυτοδιοίκηση, χρήζουν σοβαρών βελτιώσεων με την κατασκευή τμημάτων, κυκλοφοριακών κόμβων, άλλων που έχουν μείνει στη μέση και αντιμετώπιση προβλημάτων που έχουν αναδειχθεί, όπως ανεπαρκής φωτισμός, έλλειψη διαχωριστικού στηθαίου, αλλά και ζημιές που έχουν υποστεί με τον χρόνο χρειάζονται αποκατάσταση και βελτίωση.

Τα ίδια προβλήματα αντιμετωπίζει και ο οδικός άξονας Ηράκλειο - Μεσαράς, που, όπως γνωρίζετε και από πρόσφατη παρέμβασή μας, έχει τεράστια προβλήματα με κατολισθήσεις και, μάλιστα, έχει κλείσει και η κυκλοφορία γίνεται από άλλο δρόμο. Δεν γνωρίζουμε το χρονοδιάγραμμα αποκατάστασης των συγκεκριμένων ζημιών του δρόμου Ηράκλειο - Μεσαράς.

Επιπλέον, η δημιουργία του νέου αεροδρομίου στο Καστέλι επιβάλλει την αναδιάταξη των συγκοινωνιακών φόρτων, άρα και των δρόμων και την αναβάθμιση του Οδικού Άξονα Ηράκλειο - Αρκαλοχώρι - Βιάννος με την τοποθέτηση διαχωριστικού τουλάχιστον για το πρώτο τμήμα του και, βέβαια, τη δρομολόγηση του άξονα Τυμπάκι - Μοίρες - Άγιοι Δέκα - Σύμη - Βιάννος - Ιεράπετρα για να μπορεί να συνδεθεί και ο υπόλοιπος νομός με το αεροδρόμιο.

Επειδή το έργο της σοβαρής βελτίωσης της οδικής ασφάλειας και βατότητας των βασικών οδικών αξόνων του Νομού Ηρακλείου απαιτεί βούληση και χρηματοδότηση, σας ερωτούμε, κύριε Υπουργέ, τι προτίθεστε να πράξετε εν όψει λειτουργίας και του νέου αεροδρομίου, το οποίο προχωρεί με ικανοποιητικούς ρυθμούς, με την αναβάθμιση του οδικού άξονα Ηράκλειο - Αρκαλοχώρι - Βιάννος, αλλά και του οδικού άξονα από το Τυμπάκι μέχρι την Ιεράπετρα και, βέβαια, τι προτίθεστε να πράξετε για τη χρηματοδότηση και ανάθεση ενός σοβαρού έργου βελτίωσης της βατότητας και της οδικής ασφάλειας όλων των βασικών οδικών αξόνων του Νομού Ηρακλείου.

Θα θέλαμε και το χρονοδιάγραμμα, αν υπάρχει, για τον Ηράκλειο - Μεσαρά, για την αποκατάσταση των ζημιών και των κατολισθήσεων.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Υπουργέ, έχετε τον λόγο.

**ΓΕΩΡΓΙΟΣ ΚΑΡΑΓΙΑΝΝΗΣ (Υφυπουργός Υποδομών και Μεταφορών):** Ευχαριστώ πολύ, κύριε Πρόεδρε.

Κύριε Κεγκέρογλου, το ενδιαφέρον σας και το ενδιαφέρον μας για το νησί της Κρήτης είναι πρόδηλο και οι πρωτοβουλίες μας έχουν επικοινωνηθεί πολλές φορές και μέσα από αυτή την Αίθουσα, αλλά και μέσα από τις επισκέψεις μας που έχουμε πραγματοποιήσει στο νησί της Κρήτης.

Για δεκαετίες οφείλω να πω ότι η Κρήτη είναι πρωταθλήτρια σε θύματα στους δρόμους της και αυτό πραγματικά μας προκαλεί μια πολύ μεγάλη θλίψη. Βέβαια, μας προκαλεί και θλίψη ότι οι πολιτικές ηγεσίες δεν έχουν αναλάβει μια ευθύνη για αυτή την απραξία και οι τοπικοί φορείς πολλές φορές εκεί πέρα, γιατί δυστυχώς στην πολιτική πολλοί φοβούνται την ανάληψη ευθύνης για τις πράξεις τους και όχι τα αποτελέσματα της ακινησίας που είναι σχεδόν πάντα χειρότερα.

Γνωρίζετε ότι τα τελευταία δυόμισι χρόνια έχουμε ξεμπλοκάρει το θέμα του ΒΟΑΚ αναλαμβάνοντας την ευθύνη να συγκρουστούμε με συμφέροντα και νοοτροπίες λέγοντας μόνο και πάνω απ’ όλα την αλήθεια στους Κρητικούς τόσο για τη χάραξη όσο και για τα διόδια αυτού του δρόμου.

Πλέον γνωρίζετε, αλλά οφείλω από αυτό το Βήμα να το επαναλάβω για μια ακόμη φορά, ότι έχουμε προσωρινό ανάδοχο για το ΣΔΙΤ το Χερσόνησος - Νεάπολη όσο και για το δημόσιο έργο της Νεάπολη - Άγιος Νικόλαος, που και αυτό προχωρά και νομίζουμε ότι ως τα τέλη της χρονιάς θα έχουμε και τα πρώτα εργοτάξια στον άξονα του ΒΟΑΚ.

Συνομιλήσαμε όλο αυτό το διάστημα ανοιχτά με τους φορείς και την τοπική κοινωνία και σε λίγα χρόνια η Κρήτη θα έχει έναν δρόμο που της αξίζει. Όμως, θα έλεγα και θα συνέδεα το πρώτο κομμάτι της παρέμβασής μου στη λογική ότι πραγματικά μας ευχαριστεί το γεγονός ότι πολλοί που είχαν ξεκινήσει με μια πολύ μεγάλη αντίδραση, αυτή τη στιγμή αποδέχονται τον σχεδιασμό μας και δεν απαξιώνουν μια συστηματική δουλειά που έχει γίνει αυτά τα δυόμισι χρόνια. Τους καλωσορίζουμε, λοιπόν, στο στρατόπεδο των δυνάμεων που θέλουν και αυτό το έργο να προχωρήσει, γιατί όπως γνωρίζετε κι εσείς, η Κυβέρνηση του Κυριάκου Μητσοτάκη την Κρήτη την έχει στο πρώτο μέτωπο γιατί θέλουμε να λύσουμε ζητήματα χρόνων.

Και ξέρετε ότι εμείς στο Υπουργείο Υποδομών και Μεταφορών έχουμε και μια άλλη βασική αρχή ότι δεν μας αρέσει να πολιτικοποιούμε τα έργα υποδομής. Τα έργα γίνονται για τις επόμενες γενιές και από εμάς μακριά, όχι για τις επόμενες εκλογές.

Προχωρήσαμε, όπως ξέρετε και εσείς πολύ καλά, σε μια σειρά παρεμβάσεων έργων οδικής ασφάλειας σε όλο το οδικό δίκτυο της Κρήτης, καθώς και έργα για την αντιμετώπιση των κατολισθητικών φαινομένων που πραγματικά ταλαιπωρούν το οδικό δίκτυο κυρίως στον ΒΟΑΚ, αλλά και σε όλα τα υπόλοιπα σημεία.

Δεν θέλω να σας κουράσω αυτή τη στιγμή ούτε με αναφορές μου σε ό,τι αφορά τον Ταυρωνίτη ούτε τον Δαμιανό ούτε τον συνολικό σχεδιασμό του Υπουργείου Υποδομών για όλα τα έργα που δρομολογούμε.

Όπως γνωρίζετε, όμως, για να μπω και στην ουσία της ερώτησής σας, τα οδικά δίκτυα που αναφέρετε είναι δίκτυα που δεν ανήκουν στις αρμοδιότητες του Υπουργείου Υποδομών και Μεταφορών. Είναι, όμως, σαφές ότι διαχρονικά το Υπουργείο μας είτε μέσω των αρμόδιων διευθύνσεών του είτε μέσω του εποπτευόμενου φορέα του ΟΑΚ συντελεί στη βελτίωση των συγκοινωνιακών και υδραυλικών υποδομών του νησιού. Τα λεφτά, όμως, είναι πάντοτε συγκεκριμένα και οι μαξιμαλισμοί δεν ευνοούν κανέναν και αντιθέτως θα έλεγα ότι απαξιώνουν την αξιοπιστία και των πολιτών και των πολιτικών στα μάτια τους αυτή τη στιγμή, όταν ερχόμαστε εδώ πέρα και λέμε ότι πρέπει να τα φτιάξουμε όλα.

Αναγνωρίζουμε αυτή τη στιγμή ότι έχει προβλήματα το οδικό δίκτυο, είμαστε σε μια διαρκή επαφή με την περιφέρεια που είναι αρμοδιότητά της. Ό,τι διαθέσιμοι πόροι υπάρχουν από την κεντρική διοίκηση θα διατεθούν προς την περιφέρεια και τους δήμους. Άλλωστε, τα προηγούμενα χρόνια έχουμε διαθέσει πολύ σημαντικούς πόρους και στην τοπική αυτοδιοίκηση κυρίως του πρώτου βαθμού, ώστε να βελτιώσουμε. Είμαστε δίπλα και στον περιφερειάρχη και στις τοπικές αρχές.

Άλλωστε, οφείλω από αυτό το Βήμα να πω ότι η Κυβέρνησή μας έχει εξασφαλίσει και ένα κονδύλιο της τάξης των 225 εκατομμυρίων από το Ταμείο Ανάκαμψης για νέα έργα οδικής ασφάλειας σε όλη τη χώρα, το οποίο θα διαχειριστεί το Υπουργείο Εσωτερικών και θα αφορούν δήμους και περιφέρειες σε όλη τη χώρα.

Τώρα για το άλλο θέμα που αναφέρατε για την Αγία Βαρβάρα θα επανέλθω στη δευτερολογία μου.

**ΠΡΟΕΔΡΕΥΩΝ (Νικήτας Κακλαμάνης):** Κύριε Κεγκέρογλου, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Κύριε Υπουργέ, για τους οδικούς άξονες του Νομού Ηρακλείου σας ρώτησα, για το φράγμα Ταυρωνίτη, το φράγμα Μπραμιανών -που είναι μάλιστα σε άλλους νομούς- μου απαντήσατε. Είναι βεβαίως και τα φράγματα στις αρμοδιότητές σας, αλλά θα σας έλεγα σε μια άλλη ερώτηση να μου απαντήσετε για το φράγμα Καλαμίου και το φράγμα Αμιρών από το Νομό Ηρακλείου, τα οποία δεν προχωρούν, αφού έχετε έφεση στα φράγματα.

Πάμε λοιπόν στο περιεχόμενο της ερώτησης που αφορά τους βασικούς οδικούς άξονες του Νομού Ηρακλείου. Ο οδικός άξονας Ηράκλειο - Μεσσαράς είναι αποκλειστικής αρμοδιότητας σας. Αποκλειστικής! Ο οδικός άξονας Ηράκλειο – Αρκαλοχώρι - Βιάννος έγινε και αρμοδιότητά σας, πέρα από το γεγονός ότι το Υπουργείο Υποδομών έχει την ευθύνη για την οδική ασφάλεια σε όλη τη χώρα και εξασφαλίζει τις προϋποθέσεις, ούτως ώστε οι περιφέρειες και οι δήμοι να ασκήσουν σωστά τις αρμοδιότητές τους και τους ελέγχει σε μεγάλο βαθμό, αν σκοτώνονται άνθρωποι.

Με συγχωρείτε πάρα πολύ, δεν είναι ανεύθυνο το Υπουργείο, δεν είναι ιδιωτική εταιρεία. Είναι ο φορέας που έχει την ευθύνη από το Σύνταγμα και τους νόμους και το θεσμικό πλαίσιο για την οδική ασφάλεια και την προσπελασιμότητα.

Όμως, ο οδικός άξονας Ηράκλειο - Αρκαλοχώρι - Βιάννος συνδέεται με ένα έργο διεθνούς εμβέλειας του Υπουργείου Υποδομών -εθνικής τουλάχιστον εμβέλειας, αν όχι διεθνούς. Αναφέρεται μέσα στη σύμβαση που υπέγραψε η ελληνική Κυβέρνηση, το Υπουργείο Υποδομών, για τη δημιουργία του νέου αεροδρομίου ως εναλλακτικός δρόμος προσπέλασης -ναι ή όχι;- στο αεροδρόμιο. Και μου λέτε ότι είναι δευτερεύον θέμα και δεν είναι αρμοδιότητα του Υπουργείου;

Είναι απόλυτη αρμοδιότητα του Υπουργείου να συνεννοηθεί βεβαίως με την περιφέρεια, να σχεδιάσει και να χρηματοδοτήσει την αναβάθμιση αυτού του οδικού άξονα. Έχει πάψει να είναι μόνο αρμοδιότητα της περιφέρειας. Βεβαίως και η περιφέρεια δεν είναι άμοιρη ευθυνών, γιατί έχει την αρμοδιότητα. Όμως, όταν το έργο το συγκεκριμένο συνδέεται με το διεθνές αεροδρόμιο, με το αεροδρόμιο Καστελίου, ως εναλλακτικός δρόμος για την επικοινωνία, σαφώς είναι απόλυτη και η δική σας συναρμοδιότητα.

Αυτό που ζητάω λοιπόν είναι να γίνει σχεδιασμός για την αναβάθμιση των οδικών αξόνων, να γίνουν άμεσα έργα που θα βελτιώσουν την ασφάλεια, να σχεδιαστεί και να υλοποιηθεί στηθαίο ασφαλείας για το πρώτο τουλάχιστον τμήμα του Ηράκλειο - Αρκαλοχώρι - Βιάννος και βέβαια να εξασφαλιστούν και οι πόροι από την περιφέρεια, αλλά και από τα διάφορα ταμεία που διαχειρίζεται το Υπουργείο, προκειμένου να γίνει ένα σωστό έργο, προκειμένου να γίνει ένα αναγκαίο έργο. Υπάρχουν πάρα πολλά ζητήματα και για τους υπόλοιπους λόγους που σας αναφέρω. Εάν δεν έχει τη χρηματοδότηση η περιφέρεια, δεν μπορεί να υλοποιήσει ούτε τα μικρότερα έργα.

Άρα λοιπόν αυτό που έχει το εποπτεύον Υπουργείο ως υποχρέωση για την οδική ασφάλεια και την προσπελασιμότητα είναι να συνεργαστεί, να σχεδιάσει και βεβαίως στο πλαίσιο των δυνατοτήτων γενικότερα να εξασφαλίσει τους πόρους. Αλίμονο αν τώρα που έχουμε 32 δισεκατομμύρια από το Ταμείο Ανάκαμψης, 20 και πλέον δισεκατομμύρια από το ΕΣΠΑ, 10 δισεκατομμύρια εθνικό πρόγραμμα να μου λέτε ότι δεν έχουμε τη δυνατότητα να χρηματοδοτήσουμε ένα σοβαρό έργο αναβάθμισης των βασικών οδικών αξόνων του Νομού Ηρακλείου για την οδική ασφάλεια,. Τότε πότε θα την έχουμε; Πότε; Όταν αυτά ολοκληρωθούν, όταν τα χρήματα μοιραστούν από δω και από εκεί και δεν θα τα έχουμε στη διάθεσή μας;

Ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υφυπουργέ, έχετε το λόγο.

**ΓΕΩΡΓΙΟΣ ΚΑΡΑΓΙΑΝΝΗΣ (Υφυπουργός Υποδομών και Μεταφορών):** Κύριε Κεγκέρογλου, επιτρέψτε μου, ξεκινώντας να πω το εξής: Κατ’ αρχάς δεν είπα ποτέ ότι ο δρόμος που αναφέρετε είναι δευτερεύον ζήτημα. Είπα ότι είναι αρμοδιότητα της περιφέρειας. Το τι γράφει μέσα η σύμβαση παραχώρησης για το αεροδρόμιο Καστελίου, αν θέλετε να σας το δώσω, για να δείτε τι ακριβώς αναφέρει. Σε ό,τι αφορά αυτό το πρώτο ζήτημα, τελειώσαμε.

Τώρα πάμε στο ζήτημα της οδικής ασφάλειας που αναφερθήκατε και κάνατε μια προσέγγιση. Η Κυβέρνηση αυτή έχει εξασφαλίσει 725 εκατομμύρια για έργα οδικής ασφάλειας σε όλη τη χώρα, στη δε Κρήτη γίνονται ήδη έργα οδικής ασφάλειας αυτή τη στιγμή. Όμως, θα πρέπει να καταλάβετε ότι οι πόροι δεν είναι απεριόριστοι και έχουμε τα ζητήματα οδικής ασφάλειας πάρα πολύ ψηλά στην ατζέντα μας και είναι ζητήματα που ενδιαφέρουν και τον ίδιο τον Πρωθυπουργό, αλλά και τον Υπουργό.

Σε ό,τι αφορά το θέμα της κατολίσθησης στο δρόμο Ηράκλειο - Μεσαρά, είδα και τις προηγούμενες μέρες και κακόγουστα σόου που πραγματοποιήθηκαν στην Κρήτη με κάποιους να καταλογίζουν ευθύνες για το ποιος έχει και ποιος δεν έχει την ευθύνη. Θα φτάσουμε και σε αυτό το σημείο, αν και δεν νομίζω ότι τους Κρητικούς αυτή τη στιγμή τους ενδιαφέρει αυτό το ζήτημα. Όμως, είναι σαφές -και θα πρέπει να το αναγνωρίσουμε όλοι- πως η σημασία αυτού του άξονα που αναφέρατε είναι μεγάλη και για την Κρήτη, αφού συνδέει ουσιαστικά το Ηράκλειο με την περιοχή της Μεσαράς και τους τοπικούς δήμους.

Θα μου επιτρέψετε να αναφέρω ότι στις 8 Μαρτίου είχαμε μια κατολίσθηση στον κόμβο Πανασού σε μήκος περίπου διακοσίων πενήντα μέτρων μέτρων, με αποτέλεσμα να έχουμε διακοπή της κυκλοφορίας. Άμεσα κινηθήκαμε. Άμεσα ήταν κάτω την επόμενη ημέρα ο γενικός διευθυντής του Υπουργείου, προκειμένου να εκτιμήσουμε την κατάσταση και να ενημερώσουμε άμεσα το τι ακριβώς χρειάζεται να γίνει.

Οφείλω να ενημερώσω το Σώμα της Βουλής ότι άμεσα έχουν ολοκληρωθεί, σε λιγότερο από ένα μήνα, οι μελέτες που χρειάζεται να γίνουν, ώστε να προχωρήσουμε -αφού βρούμε τους απαραίτητους πόρους- άμεσα στην ανάθεση του έργου. Πρόκειται για ένα έργο ύψους περίπου 3,5 εκατομμυρίων ευρώ που θα το πραγματοποιήσουμε σε δύο φάσεις.

Στην πρώτη φάση θα αντιμετωπίσουμε τα άμεσα προβλήματα της κατολίσθησης στο σημείο με την κατασκευή ενός πασσαλότοιχου στον πόδα του επιχώματος. Και στην αμέσως επόμενη φάση και επειδή σε εκείνο το έργο έχουμε ενδείξεις σοβαρές γεωλογικής αστάθειας στο σύνολο της περιοχής και κυρίως στο σημείο βορείως της σήραγγας Απομαρμά, έχουμε ήδη ολοκληρώσει τη μελέτη για την υλοποίηση παρόμοιων εργασιών και σε αυτό το τοίχωμα, με έναν εκτιμώμενο προϋπολογισμό της τάξης των 6 εκατομμυρίων ευρώ.

Ερχόμαστε λοιπόν και εξασφαλίζουμε 10 εκατομμύρια ευρώ από το εθνικό πρόγραμμα του Υπουργείου Υποδομών, ώστε να κλείσουμε εκκρεμότητες σε ένα πολύπαθο έργο και να κλείσουμε και λάθη και παραλείψεις των προηγούμενων εργολαβιών και ουσιαστικά να ξανα-αποδώσουμε το δρόμο ασφαλή και λειτουργικό στους Κρητικούς.

Θα μπορούσα από το Βήμα που βρίσκομαι αυτή τη στιγμή να έλεγα ότι η εργολαβία αυτή έχει υπογραφεί κατά την περίοδο της διακυβέρνησης του ΣΥΡΙΖΑ. Δεν νομίζω ότι έχει σημασία, γιατί όσοι ξέρουμε την ιστορία αυτού του έργου γνωρίζουμε τα λάθη που έχουν γίνει. Και ας μη φτάσουμε στο σημείο να αναδείξουμε ποιος έχει ευθύνες αυτή τη στιγμή γι’ αυτό το έργο.

Σημασία έχει ότι ένα μεγάλο πρόβλημα για την περιοχή του Ηρακλείου λύνεται. Εξασφαλίσαμε τους πόρους. Τελειώσαμε τις μελέτες και θα παρέμβουμε άμεσα, ώστε να το λύσουμε.

Αυτό έχει σημασία, κύριε Κεγκέρογλου, και επιτρέψτε μου να σας πω ότι στο πρώτο κομμάτι της ερώτησής μου σας απάντησα και για το οδικό δίκτυο και σας απάντησα για όλους τους δρόμους και για τα όλα τα έργα που πραγματοποιεί το Υπουργείο Υποδομών και Μεταφορών στην Κρήτη και όχι μόνο για τα φράγματα.

Σας ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Θα εκφωνήσω τώρα και τις τρεις ερωτήσεις που, όπως είπαμε, θα συζητηθούν μαζί. Δεν θα μπει ο τυπικός χρόνος των ερωτήσεων. Θα μπει περισσότερος χρόνος, αντίστοιχος και για τον Υπουργό και για το Βουλευτή.

Θα συζητηθούν λοιπόν μαζί οι εξής ερωτήσεις:

Η πρώτη με αριθμό 577/28-3-2022 επίκαιρη ερώτηση δεύτερου κύκλου του Βουλευτή Ηρακλείου του Κινήματος Αλλαγής κ. Βασίλειου Κεγκέρογλουπρος τον Υπουργό Υποδομών και Μεταφορών, με θέμα: «Άμεσες και στοχευμένες ενέργειες για να προχωρήσει η αποκατάσταση των κτηρίων των σεισμόπληκτων περιοχών».

Η πρώτη με αριθμό 1447/24-11-2021 ερώτηση του κύκλου των αναφορών - ερωτήσεων του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Υποδομών και Μεταφορών, με θέμα: «Αναγκαία και επιβεβλημένη η επαρκής στελέχωση του Τομέα Αποκατάστασης Επιπτώσεων Φυσικών Καταστροφών στο Αρκαλοχώρι».

Η δεύτερη με αριθμό 3002/118/7-2-2022 ερώτηση και αίτηση κατάθεσης εγγράφων του κύκλου των αναφορών - ερωτήσεων του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Υποδομών και Μεταφορών, με θέμα: «Να πιστωθούν άμεσα οι προκαταβολές των σεισμόπληκτων μέσω της πλατφόρμας arogi.gov.gr -αποστολή στοιχείων».

Κύριε Κεγκέρογλου, βάζω πέντε λεπτά και για τις τρεις ερωτήσεις. Έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ πολύ, κύριε Πρόεδρε.

Ο καταστροφικός σεισμός της 27ης Σεπτεμβρίου 2021 στην Περιφερειακή Ενότητα Ηρακλείου έπληξε κτήρια και υποδομές αλλά και την οικονομική και κοινωνική δραστηριότητα. Οι σεισμόπληκτοι -όλοι οι κάτοικοι- παρά την καταστροφή στάθηκαν όρθιοι με την απόφαση να ξαναφτιάξουν τον τόπο τους. Τους έχει, όμως, σήμερα κουράσει το τέλμα στις διαδικασίες. Καταρρέουν μαζί με το κυβερνητικό αφήγημα για γρήγορη αποκατάσταση και την αθέτηση των δεσμεύσεων ακόμα και του ίδιου του Πρωθυπουργού.

Η Κυβέρνηση πέρα από τις αρχικές θετικές ανακοινώσεις και επιμέρους αποφάσεις δεν προχώρησε με οργανωμένο σχέδιο και ενιαίο συντονισμό, όπως είχαμε προτείνει από την πρώτη μέρα, αλλά περιορίστηκε σε αποσπασματικές αποφάσεις, χωρίς, μάλιστα, πολλές φορές να υπάρχει συνεννόηση των συναρμόδιων Υπουργείων και φορέων.

Έξι μήνες και τρεις μέρες μετά τον σεισμό οι κάτοικοι συνεχίζουν να μετρούν τις πληγές τους και βιώνουν την ανασφάλεια, αφού οι διαδικασίες αποκατάστασης έχουν βαλτώσει. Η σεισμόπληκτη περιοχή που έχει γονατίσει οικονομικά και κοινωνικά φυλλοροεί καθημερινά.

Στο Αρκαλοχώρι, που ήταν το κέντρο της οικονομικής και κοινωνικής δραστηριότητας αλλά δυστυχώς και το επίκεντρο του σεισμού, το 25% του πληθυσμού, χίλιοι πεντακόσιοι κάτοικοι, άλλαξαν τόπο διαμονής, σύμφωνα με τα πρώτα στοιχεία από την τελευταία απογραφή. Πολλά χωριά έχουν ερημώσει κυριολεκτικά. Χαρακτηριστικά παραδείγματα: Ο Σαμπάς, όπου από ενενήντα οκτώ κάτοικοι μένουν πλέον οκτώ. Η Βόνη από τριακόσιους πενήντα έχει εκατόν πενήντα και ο Γαλατάς από σαράντα, έναν. Οι υπόλοιποι μένουν είτε στους οικισμούς είτε σε άλλες πόλεις και αυτά τα στοιχεία είναι ενδεικτικά. Τεράστια η διαρροή προς το Ηράκλειο και αλλού, ιδιαίτερα νέων ανθρώπων, όχι μόνο ως προς την αναζήτηση στέγης, αλλά και ως προς την επαγγελματική δραστηριότητα, αφού η επαγγελματική ζωή έχει τελματωθεί. Πολλοί από τους ανθρώπους που έχασαν τα σπίτια τους και μένουν στους οικίσκους πέρασαν έναν πολύ δύσκολο χειμώνα με πολλά προβλήματα.

Σε σχολεία, όπως το Δημοτικό Θραψανού, το Γυμνάσιο Αρκαλοχωρίου, το 1ο Δημοτικό Σχολείο Αρκαλοχωρίου, οι μαθητές κάνουν μαθήματα στα λυόμενα και βέβαια, είναι άγνωστο το χρονοδιάγραμμα αποκατάστασης των κτηρίων. Είναι απογοητευτικό.

Οι σεισμόπληκτοι, βεβαίως, ανησυχούν με τους αργούς ρυθμούς που προχωρούν οι διαδικασίες. Έχουμε να κάνουμε με μια ανίκητη γραφειοκρατία.

Σήμερα, έξι μήνες μετά, πολλοί ιδιοκτήτες σεισμόπληκτοι δεν έχουν λάβει προκαταβολή που δικαιούνται να λάβουν, ενώ δεν έχει δοθεί ακόμα ούτε μία έγκριση φακέλου για να προχωρήσει η αποκατάσταση κτηρίων.

Η Κυβέρνηση οφείλει να καταλάβει ότι η επαναφορά της οικονομικής και κοινωνικής δραστηριότητας στις σεισμόπληκτες περιοχές προϋποθέτει την οικιστική και κτηριακή αποκατάσταση των σεισμόπληκτων στην οποία θα επικεντρωθώ, είναι το αρμόδιο Υπουργείο.

Ο πρωτοβάθμιος έλεγχος, που έγινε σε έντεκα χιλιάδες πεντακόσια ογδόντα πέντε κτήρια, έκρινε έξι χιλιάδες εκατόν ενενήντα μη κατοικήσιμα, πέντε χιλιάδες τριακόσια ενενήντα πέντε κατοικήσιμα, αλλά πολλά από αυτά έχουν μικρές ή μεγάλες ζημιές στο κτήριο και την οικοσκευή.

Ο δευτεροβάθμιος έλεγχος τώρα που διενεργήθηκε σε επτά χιλιάδες εξακόσια πενήντα ένα -προστέθηκαν πάνω από χίλια σε αυτή τη φάση- έχει δώσει τα εξής αποτελέσματα: Δύο χιλιάδες εκατόν πενήντα πέντε «πράσινα», τέσσερις χιλιάδες διακόσια δώδεκα «κίτρινα» και χίλια διακόσια σαράντα τέσσερα «κόκκινα». Εν τω μεταξύ, προστέθηκαν και δυόμισι χιλιάδες περίπου νέες αιτήσεις για αυτοψίες και εκκρεμεί η εξέτασή τους και βέβαια, η σύνταξη πρωτοκόλλων κατεδάφισης για τα χίλια διακόσια σαράντα τέσσερα ακίνητα που έχουν κριθεί «κόκκινα».

Μέχρι χθες έχουν κατατεθεί εκατόν ένας φάκελοι για αποκατάσταση κτηρίων προς έγκριση, κανένας φάκελος δεν έχει εξεταστεί.

Εκτός, λοιπόν, από τη σχετικά γρήγορη αρχική διαδικασία, για την οποία εργάστηκαν εβδομήντα περίπου μηχανικοί που διατέθηκαν από διάφορες πλευρές στην αρχή, στη συνέχεια τα πράγματα βάλτωσαν. Ορισμένες από τις κύριες αιτίες: Η υποστελέχωση του Τομέα Επιπτώσεων Φυσικών Καταστροφών, εκεί υπηρετούν μόλις τέσσερις άνθρωποι, το τιμολόγιο κόστους υλικών, εργασιών και υπηρεσιών που είναι με τιμές 2011, η πολύπλοκη γραφειοκρατική διαδικασία ακόμα και για τα «πράσινα» με μικροζημιές, η γραφειοκρατική εμπλοκή οικοσκευής και επισκευής κτηρίου.

Τι σας έχουμε προτείνει από την πρώτη μέρα; Τι ζητούμε;

Πρώτον, να στελεχωθεί επαρκώς ο Τομέας Αποκατάστασης Φυσικών Καταστροφών, επίσπευση της πρόσληψης των τριάντα μηχανικών που έχετε εξαγγείλει και αμέσως συμπληρωματική προκήρυξη για άλλους τόσους τουλάχιστον, αφού σε καμμία περίπτωση δεν αρκούν. Θυμίζω ότι στην Αττική το 1999 για έξι χιλιάδες φακέλους απασχολήθηκαν τριακόσια άτομα σε δεκαέξι τομείς. Στον Δήμο Μινώα - Πεδιάδας και στην ευρύτερη περιοχή πρέπει να εξεταστεί ένας όγκος που υπερβαίνει τους δώδεκα χιλιάδες φακέλους και μαζί αιτήματα που είναι για διάφορες αυτοψίες και εκτιμήσεις.

Δεύτερο θέμα: Η άμεση αναθεώρηση του τιμολογίου υπολογισμού δαπανών επισκευών. Η αδυναμία να προχωρήσει η διαδικασία συγκρότησης και κατάθεσης φακέλου έχει να κάνει με τη γενικότερη στασιμότητα, βέβαια, αλλά κυρίως με την ανασφάλεια των ιδιοκτητών και των μηχανικών σχετικά με το κόστος και τις αμοιβές. Το τιμολόγιο του 2011 για τον υπολογισμό της δαπάνης και της στεγαστικής συνδρομής πρέπει να αναθεωρηθεί άμεσα, αφού το τελευταίο κύμα αυξήσεων το έχει καταστήσει εντελώς εκτός πραγματικότητας. Ήταν και πριν, αλλά τώρα με τις αυξήσεις δεν συζητάμε. Οι ισχύουσες χαμηλές τιμές του τιμολογίου και το μεγάλο χάσμα από τις υψηλότατες τιμές της αγοράς δημιουργούν ανασφάλεια και αβεβαιότητα. Κανείς ιδιοκτήτης, κανείς μηχανικός, κανένας μάστορας δεν αναλαμβάνει να προχωρήσει.

Τρίτο θέμα: Προτείνουμε και ζητούμε την απεμπλοκή των «πράσινων» κτηρίων από τη γραφειοκρατική διαδικασία υλοποίησης και αποκατάστασης και να προχωρήσει μόνο με ευθύνη του ιδιώτη μηχανικού.

Τέταρτο θέμα: Να διαχωρίσετε, επιτέλους, τη διαδικασία καταβολής αποζημίωσης για την οικοσκευή από το κτήριο και να σταματήσει η απαράδεκτη διαδικασία σιωπηρής απόρριψης των «πράσινων» κτηρίων που, όμως, έχουν σημαντικές ζημιές τόσο στο κτήριο όσο και στην οικοσκευή.

Πέμπτον: Να διαχωριστεί το πλαφόν των εκατόν πενήντα μέτρων, να καταστεί σαφές ότι είναι διαφορετικό για τα κτήρια, για τα σπίτια και διαφορετικό για τα καταστήματα, την επαγγελματική στέγη και τις αποθήκες.

Έκτο θέμα: Να απαλείψετε τις γραφειοκρατικές διαδικασίες ώστε να λάβουν την προκαταβολή όλοι όσοι τη δικαιούνται. Και σας ζητούμε να δώσετε ένα συγκεκριμένο χρονοδιάγραμμα για την ολοκλήρωση των ελέγχων των κτηρίων όλων των φακέλων.

Βεβαίως, θα πρέπει να πούμε -και να το τονίσουμε- ότι πρέπει να δρομολογηθεί λύση για τα δημόσια κτήρια, για τα σχολεία. Πρέπει να συγκροτηθεί ειδικό πρόγραμμα για όλα αυτά και βέβαια και για τους ιερούς ναούς που είναι πάρα πολύ μεγάλος ο αριθμός τους και είναι δύσκολο να υλοποιηθεί το πρόγραμμα αποκατάστασής τους χωρίς συντονισμό και κατεύθυνση από την πλευρά του Υπουργείου.

Τέλος, ζητούμε να μας δώσετε συγκεκριμένες ημερομηνίες για τις φάσεις ολοκλήρωσης της διαδικασίας αποκατάστασης.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, αν θέλετε, ελάτε και εσείς στο Βήμα χωρίς μάσκα, γιατί θα έχετε περισσότερο χρόνο.

**ΓΕΩΡΓΙΟΣ ΚΑΡΑΓΙΑΝΝΗΣ (Υφυπουργός Υποδομών και Μεταφορών):** Ευχαριστώ πολύ, κύριε Πρόεδρε.

Κύριε Κεγκέρογλου, πραγματικά ήταν ένας καταιγισμός ερωτημάτων που μας αφορούν, αλλά πραγματικά διακρίνω μια αγωνία να αποδείξετε ότι η Κυβέρνησή μας δεν έχει λειτουργήσει έγκαιρα και αποτελεσματικά σε ό,τι αφορά την αντιμετώπιση των σεισμόπληκτων στην Κρήτη. Σας το λέω ειλικρινά, δεν ωφελεί μία τέτοια προσέγγιση, γιατί από εσάς περιμένουμε -και από τη Μείζονα και από την Ελάσσονα Αντιπολίτευση- να καταθέσετε ρεαλιστικές και κοστολογημένες προτάσεις και όχι ένα μπαράζ πλειοδοσίας και παροχών, που και εσείς επειδή κυβερνήσατε αυτό τον τόπο και έχετε περάσει από θέσεις ευθύνης γνωρίζετε -και μάλιστα σε καλύτερες περιόδους από αυτές που διανύουμε σήμερα, σε πιο ομαλές εννοώ οικονομικά περιόδους- ότι αυτό πολλές φορές δεν ωφελεί.

Η παρούσα Κυβέρνηση σε ό,τι αφορά το θέμα των φυσικών καταστροφών έχει κάνει πραγματικά τομές. Η πρώτη είναι το μέτρο της ηλεκτρονικής πλατφόρμας για την πρώτη αρωγή, ώστε να επιτυγχάνεται η άμεση δυνατότητα αποζημίωσης των πληγέντων από φυσικές καταστροφές. Και έρχεστε αυτή τη στιγμή και μας εγκαλείτε για τη λειτουργία αυτής της πλατφόρμας! Εμείς πρώτοι θεσπίσαμε την κρατική βοήθεια και στην περίπτωση του σεισμού τη χορήγηση στεγαστικής συνδρομής στο σύνολο των κτηρίων ανά ιδιοκτήτη και μέχρι του συνολικού εμβαδού των εκατόν πενήντα τετραγωνικών μέτρων.

Ας μη μετατρέψουμε, λοιπόν, αυτή τη συζήτηση από το Βήμα του ελληνικού Κοινοβουλίου σε έναν πλειοδοτικό διαγωνισμό παροχών. Και επειδή αναγνωρίζω το ειλικρινές ενδιαφέρον σας για τον τόπο καταγωγής σας, σας διαβεβαιώνω και από αυτό το Βήμα ότι συνολικά η ηγεσία του Υπουργείου Υποδομών, όσο και τα στελέχη του Υπουργείου, είναι στη διάθεση του κάθε μέλους της Εθνικής Αντιπροσωπείας να σας δώσουμε ό,τι στοιχεία θέλετε.

Οφείλουμε να πούμε όμως και οφείλετε και εσείς να αναγνωρίσετε ότι ήμασταν από την πρώτη στιγμή εκεί πέρα. Δούλεψε πλήθος μηχανικών και ανθρώπων ώστε να είναι δίπλα στους σεισμόπληκτους και να αντιμετωπίσουν τα προβλήματα που είχαν από την πρώτη στιγμή. Πρέπει να αναγνωρίσετε πόσο γρήγορα ανταποκριθήκαμε στην ανάγκη να αποκαταστήσουμε γρήγορα τη στέγαση των σεισμόπληκτων και το τι ακριβώς κάναμε με τα σχολεία ώστε τα παιδιά από το Αρκαλοχώρι αυτή τη στιγμή να κάνουν μαθήματα μέσα σε αίθουσες.

Αναφερθήκατε σε διάφορα ζητήματα στα οποία θα προσπαθήσω κατά τη διάρκεια της πρωτολογίας και της δευτερολογίας να αναφερθώ πολύ αναλυτικά. Γνωρίζετε πολύ καλά ότι εμείς πήραμε την πρωτοβουλία και ιδρύσαμε Τομέα Αντιμετώπισης Φυσικών Καταστροφών στο Ηράκλειο, ο οποίος συστάθηκε έναν μόλις μήνα μετά από τον σεισμό του Αρκαλοχωρίου. Είμαι βέβαιος ότι το αναγνωρίζετε. Μιλάμε για έναν μόλις μήνα μετά. Αυτά είναι τα αντανακλαστικά που επέδειξε το Υπουργείο, αλλά και συνολικά η Κυβέρνηση. Και αυτό έγινε με συγκεκριμένες διοικητικές διαδικασίες, γιατί, ξέρετε, δεν είναι «Πατάμε ένα κουμπί» ώστε να τους πάρουμε. Και γνωρίζετε πολύ καλά ότι όλο αυτό το διάστημα διαθέσαμε όλους τους μηχανικούς από τον Τομέα Αποκατάστασης των Χανίων, ώστε να είναι στο Ηράκλειο και να αντιμετωπίζουν όλα αυτά τα ζητήματα που υπάρχουν.

Σας ενημερώνω λοιπόν και σήμερα ότι με απόφαση του Υπουργού στις 15 Μαρτίου έχει προκηρυχθεί η πρόσληψη τριάντα ατόμων διαφορετικών ειδικοτήτων και συγκεκριμένα είκοσι μηχανικών ΠΕ και ΤΕ και άλλες δέκα θέσεις για προσωπικό των υπόλοιπων ειδικοτήτων για την πλήρη στελέχωση και λειτουργία του τομέα που η Κυβέρνηση ίδρυσε στο Ηράκλειο. Σύντομα αυτοί οι υπάλληλοι θα βρίσκονται στις θέσεις τους ώστε να προσφέρουν τις υπηρεσίες τους.

Τώρα, σε ό,τι αφορά τις αυτοψίες, κύριε Κεγκέρογλου, έχουμε κάνει στην περιοχή του Αρκαλοχωρίου είκοσι μία χιλιάδες πεντακόσιες αυτοψίες, πρωτοβάθμιους και δευτεροβάθμιους ελέγχους. Όπως σωστά αναφέρετε, έχουν υποβληθεί αιτήματα και περίπου χίλιες εβδομήντα τέσσερις ακόμη αυτοψίες. Οι περισσότερες εξ αυτών οφείλω να σας ενημερώσω ότι οφείλονται σε αλλαγή του ονόματος του φερόμενου ιδιοκτήτη, γιατί είχε καταγραφεί με άλλο όνομα στην αρχική αυτοψία και μετά δεν συνέπιπτε ο φερόμενος ιδιοκτήτης με τον πραγματικό ιδιοκτήτη.

Όπως καταλαβαίνετε, αυτό είναι ένα ουσιαστικό θέμα και το αντιμετωπίζουμε αυτή τη στιγμή, αφού κατά τη διάρκεια υποβολής του φακέλου για τη χορήγηση στεγαστικής συνδρομής μπορούμε να δεχτούμε μόνο τον πραγματικό ιδιοκτήτη, είτε για την επισκευή, είτε για την ανακατασκευή του κτηρίου, σύμφωνα με τις προβλέψεις σχετικής εκεί οριοθέτησης. Άρα, λοιπόν, ας μη δημιουργούμε στρεβλές εντυπώσεις. Είμαστε εκεί πέρα.

Όμως, θέλω να σας απαντήσω και για κάτι ακόμη. Οι Υπηρεσίες μας έχουν ανταποκριθεί άμεσα και σε πεντακόσια ακόμη νέα κτήρια που μας ζητούν να διενεργήσουμε αυτοψίες.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Θα μου επιτρέψετε να έχω λίγο χρόνο ακόμα, κύριε Πρόεδρε, γιατί είναι πραγματικά πολλές οι ερωτήσεις, για να μπορέσουμε να δούμε τι θα προλάβουμε να απαντήσουμε στον κ. Κεγκέρογλου.

Συνολικά αυτή τη στιγμή έχουν συνταχθεί τριακόσια σαράντα εννέα πρωτόκολλα επικινδύνως ετοιμόρροπων κτηρίων, τα γνωστά ΠΑΕΕΚ, και έχουν σταλεί στις αρμόδιες υπηρεσίες για εγκρίσεις εκατόν πενήντα εννέα. Έχουν ήδη εκδοθεί εκατόν δώδεκα και είναι προς έκδοση άλλα εβδομήντα οκτώ. Βλέπετε, αυτός είναι ένας τεράστιος όγκος. Είναι από τις λίγες φορές που η υπηρεσία μας αντιμετωπίζει έναν τέτοιο μεγάλο όγκο. Γι’ αυτό ιδρύσαμε το τμήμα κατευθείαν στο Ηράκλειο, γι’ αυτό προχωράμε στην πρόσληψη των υπαλλήλων και γι’ αυτό το αντιμετωπίζουμε. Γνωρίζετε ότι κάθε εβδομάδα το Υπουργείο Υποδομών και Μεταφορών βρίσκεται σε εκείνο το σημείο για να αντιμετωπίσουμε όλα αυτά τα ζητήματα που προκύπτουν.

Για όλα τα υπόλοιπα, θα μιλήσω στη δευτερομιλία μου.

**ΠΡΟΕΔΡΕΥΩΝ (Νικήτας Κακλαμάνης):** Κύριε Κεγκέρογλου, θα μιλήσετε από τη θέση σας;

**ΒΑΣΙΛΕΙΟΣ ΚΕΓΚΕΡΟΓΛΟΥ:** Κύριε Πρόεδρε, εννέα λεπτά δικαιούμαι από τον Κανονισμό και θα μιλήσω από το Βήμα.

**ΠΡΟΕΔΡΕΥΩΝ (Νικήτας Κακλαμάνης):** Βέβαια, είπαμε η σύμπτυξη να είναι για συντόμευση των ερωτήσεων, γιατί έτσι δεν έχουν…

**ΒΑΣΙΛΕΙΟΣ ΚΕΓΚΕΡΟΓΛΟΥ:** Δεν θα ανεβοκατεβαίνουμε, κύριε Πρόεδρε. Θα γίνει ενιαία.

**ΠΡΟΕΔΡΕΥΩΝ (Νικήτας Κακλαμάνης):** Ούτως ή άλλως, έχετε την ανοχή.

Ορίστε, λοιπόν, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε. Θα είμαι σύντομος.

Κύριε Υπουργέ, δεν μπορώ να πω και σε εσάς ότι σας ευχαριστώ, γιατί κατέθεσα ερώτηση τον Γενάρη για να μου δώσετε τα στοιχεία και η ερώτηση δεν απαντήθηκε ποτέ ούτε κατατέθηκαν τα στοιχεία. Η ερώτηση αυτή μετατράπηκε σε επίκαιρη και τη συζητάμε σήμερα. Και λέτε ότι είστε στη διάθεσή μου και στη διάθεση των πολιτών να ενημερώνονται; Τι ακριβώς εντύπωση έχετε για τα πράγματα; Είναι η ίδια όταν τα πράγματα είναι καλά και προχωρούν και οι άνθρωποι είναι ευτυχισμένοι εκεί με τις αποφάσεις;

Σας είπα με πολλή σοβαρότητα ότι πέρα από την αρχική ενεργοποίηση του κράτους, του Υπουργείου Υποδομών και των αρμοδίων, στη συνέχεια υπήρξε τέλμα. Θέλετε να κάνετε σύγκριση και κάνετε επίθεση στο παρελθόν; Με συγχωρείτε πάρα πολύ, αλλά διακρίνω μια αμετροέπεια στη στάση σας σε σχέση με το έργο το οποίο έχετε επιτελέσει. Ο τομέας βεβαίως και έπρεπε να ιδρυθεί. Ήταν αίτημα δικό μας. Σας καταθέσαμε ερώτηση, μας απαντήσατε θετικά και σας επαινέσαμε τότε. Όμως, δεν μπορούμε να σας επαινέσουμε για το ότι έχει τέσσερα άτομα εδώ και καιρό. Εκκρεμούν δυόμισι χιλιάδες αιτήσεις και δεν γίνονται αυτοψίες. Και βγαίνετε και από πάνω! Δεν γίνεται έτσι!

Σεμνά και ταπεινά, κύριε Υπουργέ. Είναι ένα πρόβλημα που αφορά τον κόσμο, την ψυχή του και δεν πρέπει να τον απογοητεύουμε με φανφάρες ότι όλα πάνε καλά.

Σας είπα συγκεκριμένα πράγματα για το τι έγινε το 1999 στην Αττική. Έξι χιλιάδες φάκελοι, τριακόσιοι μηχανικοί. Δεν το καταλαβαίνετε; Δεκαέξι τομείς με τριακόσιους μηχανικούς για έξι χιλιάδες φακέλους. Τώρα που πρέπει να εξετάσουν δώδεκα χιλιάδες φακέλους που δεν έχουν εξεταστεί -ούτε ένας δεν έχει εξεταστεί από αυτούς που έχουν υποβληθεί- και που εκκρεμούν δυόμισι χιλιάδες αιτήσεις ακόμα, που εκκρεμεί ένας μεγάλος αριθμός επανελέγχων -τα είπατε τα στοιχεία- θα γίνει με τους τριάντα; Όχι. Δεν φτάνουν, δεν αρκούν. Γι’ αυτό σας είπα ότι χρειάζεται αμέσως νέα προκήρυξη. Και αν ο τομέας δεν αρκεί, να αναβαθμιστεί σε τμήμα. Το ότι ήρθαν στην αρχή από τα Χανιά και από την Αθήνα οι συμβασιούχοι και όλοι οι άνθρωποι που ήταν στα κλιμάκια και έκαναν δουλειά, το είπαμε. Τελείωσε, όμως, το έργο τους. Τώρα έχει βαλτώσει το έργο.

Μιλήσατε για το παρελθόν και είπατε ότι έχουμε κυβερνήσει. Ναι, έχουμε κυβερνήσει. Βεβαίως! Η απόφαση του 2011 για τον καθορισμό του κόστους εργασιών που έγινε τότε και είναι κοινή υπουργική απόφαση, ισχύει ακόμα; Δεν είστε, λοιπόν, υποχρεωμένοι να αναθεωρήσετε αυτή την απόφαση, ιδιαίτερα μετά τις τελευταίες ανατιμήσεις;

Πρέπει να μας απαντήσετε συγκεκριμένα. Όλα τα ερωτήματά μου είναι συγκεκριμένα. Είναι τρεις ερωτήσεις επί δύο ερωτήματα η καθεμία, δηλαδή έξι στον αριθμό. Σας πείραξε που πρόσθεσα το χρονοδιάγραμμα; Έτσι φαίνεται. Θα τις επαναλαμβάνω λοιπόν και περιμένω τις απαντήσεις σας, αλλά με σοβαρότητα, σεμνότητα και ταπεινότητα.

Μίλησα για αθέτηση δεσμεύσεων που έγιναν τις πρώτες μέρες. Μάλιστα, μπροστά μου σας φώναξε ο Πρωθυπουργός και σας είπε: «Εξετάσετε την πρόταση του Κεγκέρογλου για τη μετεγκατάσταση των χωριών που πρέπει να μετεγκατασταθούν και λόγω του αεροδρομίου και λόγω του σεισμού που έχουν καταστραφεί». Έκτοτε, τίποτα! Προσωπικά σας το ανέθεσε. Και το αναφέρω μετά την απάντησή σας. Δεν είχα σκοπό να το αναφέρω, αλλά διακρίνω ότι έχετε υπερβεί τα όρια.

Σας αναφέρω, λοιπόν, τη δέσμευση του Πρωθυπουργού εκείνη την ώρα. Βγήκε έξω, μίλησε με το τηλέφωνο και μπήκε και ανακοίνωσε ότι το εκκλησάκι του Προφήτη Ηλία συμβολικά -όχι ότι είναι τεράστιο κόστος, είναι 30.000 ή 35.000- θα είναι το πρώτο που θα αποκατασταθεί με μέριμνα της Κυβέρνησης που βρήκε άνθρωπο ο οποίος έδωσε αυτή την προσφορά για το συγκεκριμένο συμβολικό έργο. Αθετήθηκε. Επιτροπή έχουν κάνει οι άνθρωποι για να μαζέψουν χρήματα. Το λέω εντελώς ενδεικτικά.

Επί τροχάδην, λοιπόν, σας λέω τα ερωτήματα. Να στελεχωθεί επαρκώς ο τομέας. Χρειάζονται τουλάχιστον εξήντα άτομα.

Το δεύτερο είναι η άμεση αναθεώρηση του τιμολογίου. Δεν γίνεται με τιμές του 2011! Γελάνε και οι πέτρες! Είτε έξω είναι οι αιτίες των ανατιμήσεων, είτε είναι ο πόλεμος, είτε φταίει η Αυστραλία, είτε οτιδήποτε, η πραγματικότητα είναι ότι δεν φτάνουν. Ούτε για προκαταβολή δεν φτάνουν αυτά που προβλέπονται. Άρα είστε υποχρεωμένοι να το αναθεωρήσετε. Είναι δική σας αρμοδιότητα απ’ ό,τι βλέπω εδώ, το Υπουργείο Υποδομών είναι το επισπεύδον, παρ’ ότι είναι το άλλο.

Το τρίτο είναι η απεμπλοκή των πράσινων κτηρίων από τη διαδικασία. Είναι πολύ απλό αυτό που σας ζητάμε, το έχει προτείνει το Τεχνικό Επιμελητήριο Ανατολικής Κρήτης. Με ευθύνη του μηχανικού να γίνει η διαδικασία και να μη χρειάζεται να εμπλακεί και με εργατοώρες ο τομέας και οι άνθρωποί του και βέβαια να μη χρειάζεται η γραφειοκρατία αυτή για τα σοβαρά. Μιλάμε για μικροζημιές μέχρι δέκα χιλιάδες. Δεν μιλάμε για άλλο τίποτα.

Το τέταρτο θέμα είναι να διαχωριστεί η διαδικασία οικοσκευής από το κτήριο. Γιατί πρέπει να διαχωριστεί; Διότι ο άνθρωπος που έπαθε ζημιά στην οικοσκευή και στο κτήριο θέλει να πάει να νοικιάσει, θέλει να αξιοποιήσει ένα άλλο κτίσμα που πιθανόν έχει.

Πρέπει να πληρωθεί η οικοσκευή. Δεν πάνε μαζί αυτά. Ήταν χωριστά, αλλά δυστυχώς τα εμπλέξατε. Καταργήσατε τα 600 ευρώ της άμεσης -αυτό θέλετε να σας θυμίσω;- που ήταν το άμεσο βοήθημα, καταργήθηκαν τα 5 χιλιάδες ευρώ που δίνονταν άμεσα, καταργήθηκαν οι 8 χιλιάδες ευρώ που δίνονταν άμεσα στις επιχειρήσεις.

Επίσης, πρέπει να διαχωρίσετε και το πλαφόν. Εκατό φορές το έχουμε πει. Τα εκατόν πενήντα τετραγωνικά ισχύουν για σπίτια, για καταστήματα και επιχειρήσεις. Επίσης, να απαλείψετε τις γραφειοκρατίες για να δοθούν επιτέλους προκαταβολές σε όλους, αν και η καταβολή της προκαταβολής δεν λέει κάτι, όταν όλα τα άλλα φρακάρουν. Να μην λέτε συνέχεια «δώσαμε χρήματα». Το έχετε πει εκατό φορές. Το ερώτημα είναι: Έχει γίνει τίποτα από αυτά τα χρήματα; Δεν έχει γίνει γιατί έχουν μπλοκάρει όλα τα άλλα. Ανοίξατε μια πλατφόρμα και βάλετε χρήματα. Μέχρι εκεί.

Τέλος, είναι ανάγκη να δούμε συγκεκριμένο σχέδιο για τα δημόσια κτήρια, τα σχολεία που σας ανέφερα. Το Σχολείο Θραψανού είναι του 1930, από το πρόγραμμα τότε του Γεωργίου Παπανδρέου επί Ελευθερίου Βενιζέλου. Εμπλέκεται το Υπουργείο Πολιτισμού γιατί είναι διατηρητέο με τον ένα ή τον άλλο τρόπο και υπάρχει ένα ενδιαφέρον. Για τα άλλα δύο σχολεία, το Γυμνάσιο Αρκαλοχωρίου και το 1ο Δημοτικό Σχολείο Αρκαλοχωρίου, στα οποία έχω μαθητεύσει, δεν κινείται τίποτα. Τίποτα δεν κινείται. Και βέβαια υπάρχουν και οι ογδόντα ναοί. Δεν είναι ασήμαντο πράγμα ότι κάνουν σε αποθήκες τη λειτουργία τους οι άνθρωποι -όσοι έχουν απομείνει και προσεύχονται- και ασκούν τα θρησκευτικά τους καθήκοντα.

Θα ήθελα μία απάντηση σε αυτά τα συγκεκριμένα αν έχετε κάποια απάντηση ειδάλλως στα υπόλοιπα νομίζω ότι αναφερθήκατε εκτενώς στην τοποθέτησή σας αλλά δεν αφορούν τους ανθρώπους. Οι άνθρωποι θέλουν λύσεις. Μπορούμε να δώσουμε λύσεις;

Ευχαριστώ πάρα πολύ.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, έχετε τον λόγο.

**ΓΕΩΡΓΙΟΣ ΚΑΡΑΓΙΑΝΝΗΣ (Υφυπουργός Υποδομών και Μεταφορών):** Κύριε Κεγκέρογλου, στο Αρκαλοχώρι διατέθηκαν πάνω από 30 εκατομμύρια -δεν έχω τα ακριβή στοιχεία- προς κατοίκους και στην ευρύτερη περιοχή για τον σεισμό που συνέβη. Αυτό δεν μπορεί να το αμφισβητήσει κανείς. Πρώτο δεδομένο.

Αυτή τη στιγμή έχουν πάει πάνω από εκατό λυόμενες αίθουσες για κάλυψη των αναγκών των μαθητών. Άμεσα κάναμε διαγωνισμό και αποκαταστήσαμε και όποιες σχολικές αίθουσες μπορούσαν να λειτουργήσουν, ώστε τα παιδιά σε αυτή την περιοχή που χτυπήθηκε από τον σεισμό να μπορέσουν να είναι σε αξιοπρεπείς αίθουσες.

Και να σας πω και κάτι ακόμη, επειδή αναφερθήκατε σε αμετροέπεια και κάνατε κάποιους χαρακτηρισμούς. Ο καθένας χαρακτηρίζεται από τα λεγόμενά του. Αυτό φαντάζομαι το αντιλαμβάνονται όλοι. Σέβομαι την κοινοβουλευτική σας παρουσία και το ενδιαφέρον για τον τόπο σας, οπότε δεν θα απαντήσω σε αυτή τη μομφή σας. Εμείς όλοι απαντάμε με τη δουλειά που κάνουμε.

Από εσάς θα ήθελα μόνο ένα πράγμα: να σεβαστείτε τη δουλειά των υπηρεσιών και των εργαζομένων του Υπουργείου Υποδομών που όλο αυτό το διάστημα ήταν εκεί στην περιοχή είτε ως συμβασιούχοι είτε ως μόνιμοι υπάλληλοι, για να μπορέσουν να είναι δίπλα στους πολίτες.

Πραγματικά υπάρχουν θέματα, αλλά αυτά τα θέματα δεν προέκυψαν ως διά μαγείας. Φυσικά δεν υπάρχει καμμία ιδανική συνθήκη. Είμαστε πάνω από τα προβλήματα και προσπαθούμε να τα λύσουμε. Προσπαθούμε άμεσα το επόμενο διάστημα να εκσυγχρονίσουμε το νομικό πλαίσιο σε ό,τι αφορά όλο αυτό το κομμάτι των φυσικών καταστροφών, να το κάνουμε πολύ πιο ευέλικτο και να εμπλέξουμε και τον ιδιωτικό τομέα.

Υπάρχει θέμα με τα τιμολόγια; Φυσικά υπάρχει. Θα μπορούσε κανείς να πει από το Βήμα της Βουλής ότι δεν υπάρχει θέμα; Υπάρχει θέμα σε όλο τον κόσμο αυτή τη στιγμή. Έχουμε μια ενεργειακή κρίση. Ο πόλεμος στην Ουκρανία μάς έχει φέρει σε ανεξέλεγκτες ανατιμήσεις και αυτή τη στιγμή είμαστε στο peak του φαινομένου. Το εξετάζουμε, όπως εξετάζουμε και τι θα κάνουμε με τους συντελεστές αναθεώρησης και στα δημόσια έργα και με τις τιμές των υλικών στα δημόσια έργα. Αυτή τη στιγμή ετοιμάζουμε μία ολοκληρωμένη πρόταση στην οποία θα συμπεριλάβουμε και τα τιμολόγια επισκευής που αφορούν τις φυσικές καταστροφές και θα την θέσουμε υπ’ όψιν της κυβερνητικής επιτροπής, ώστε να έχουμε μια γνωμοδότηση επί ενός νέου τιμολογίου.

Σε ό,τι αφορά το τι ζητήσατε φυσικά θα κατατεθούν και όλοι οι πίνακες που μας έχετε ζητήσει για να γνωρίζετε περισσότερο, γιατί αυτό νομίζω ότι έχει σημασία, τι δουλειά έχει γίνει στην Κρήτη όλο αυτό το διάστημα, πόσο ακριβώς έχουν εργαστεί οι υπάλληλοι και οι συμβασιούχοι του Υπουργείου Υποδομών, ώστε να αντιμετωπίσουν όλα αυτά τα ακραία φαινόμενα.

Θα καταθέσω, λοιπόν, στα Πρακτικά για να είναι στη διάθεση όλων των παρευρισκομένων, έναν σχετικό πίνακα με τα στοιχεία του πρωτοβάθμιου ελέγχου, έναν πίνακα με τα στοιχεία δευτεροβάθμιου ελέγχου, έναν πίνακα με το πλήθος των κτηρίων που χαρακτηρίστηκαν από τις επιτροπές των μηχανικών που διενήργησαν αυτοψίες μετά τον δευτεροβάθμιο έλεγχο ως επικίνδυνα για χρήση, τα λεγόμενα «κόκκινα» ή όσα χαρακτηρίστηκαν ακατάλληλα για χρήση, τα «κίτρινα», με τις κοινότητες στις οποίες βρίσκονται και έναν πίνακα με τις αυτοψίες των επιτροπών κατόπιν αιτήσεων των πληγέντων.

Είμαστε στη διάθεσή σας να απαντήσουμε για ό,τι χρειάζεται. Πραγματικά η δουλειά που έχει γίνει, είναι πάρα πολύ σημαντική. Αυτό δεν είναι αποτέλεσμα αμετροέπειας της πολιτικής ηγεσίας. Είναι αποτέλεσμα δουλειάς των υπαλλήλων και των στελεχών του Υπουργείου Υποδομών και Μεταφορών.

Σας ευχαριστώ.

(Στο σημείο αυτό ο Υφυπουργός Υποδομών και Μεταφορών κ. Γεώργιος Καραγιάννης καταθέτει για τα Πρακτικά τους προαναφερθέντες πίνακες, οι οποίοι βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Νικήτας Κακλαμάνης):** Ολοκληρώθηκε η συζήτηση των επίκαιρων ερωτήσεων. Θα γίνει πεντάλεπτη διακοπή και θα εισέλθουμε στην ημερήσια διάταξη της νομοθετικής εργασίας. Παρακαλώ όλοι οι ενδιαφερόμενοι να έρθουν. Ο εισηγητής του ΣΥΡΙΖΑ θα τοποθετηθεί μέσω Webex. Άρα να ειδοποιηθεί ο εισηγητής από τη Νέα Δημοκρατία.

(ΔΙΑΚΟΠΗ)

ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι, συνεχίζεται η συνεδρίαση.

Έχω την τιμή να ανακοινώσω στο Σώμα ότι οι Υπουργοί Ανάπτυξης και Επενδύσεων, Οικονομικών, Εργασίας και Κοινωνικών Υποθέσεων, Δικαιοσύνης, Εσωτερικών, Ναυτιλίας και Νησιωτικής Πολιτικής, Επικρατείας, καθώς και οι Αναπληρωτές Υπουργοί Οικονομικών, Εξωτερικών και Εσωτερικών κατέθεσαν στις 29.3.2022 σχέδιο νόμου: «Σύσταση εταιρειών μέσω των Υπηρεσιών Μιας Στάσης (Υ.Μ.Σ) και τήρηση του Γενικού Εμπορικού Μητρώου (ΓΕΜΗ) - Ενσωμάτωση της Οδηγίας (ΕΕ) 2019/1151 του Ευρωπαϊκού Κοινοβουλίου και του Συμβουλίου της 20ής Ιουνίου 2019 για την τροποποίηση της Οδηγίας (ΕΕ) 2017/1132, όσον αφορά τη χρήση ψηφιακών εργαλείων και διαδικασιών στον τομέα του εταιρικού δικαίου (L 186)».

Παραπέμπεται στην αρμόδια Διαρκή Επιτροπή.

Εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Υγείας: «Κύρωση της από 17.3.2022 Επιμέρους Σύμβασης Δωρεάς - Έργο VΙΙΙ, Παράρτημα 12 της από 6.9.2018 Σύμβασης Δωρεάς μεταξύ του Ιδρύματος “Κοινωφελές Ίδρυμα Σταύρος Σ. Νιάρχος” και του Ελληνικού Δημοσίου για την ενίσχυση και την αναβάθμιση των υποδομών στον τομέα της υγείας - Ρυθμίσεις για την αντιμετώπιση της πανδημίας του κορωνοϊού COVID-19 και την προστασία της δημόσιας υγείας».

Η Διάσκεψη των Προέδρων αποφάσισε στη συνεδρίασή της της 21ης Μαρτίου 2022 τη συζήτηση του νομοσχεδίου σε μία συνεδρίαση ενιαία επί της αρχής, επί των άρθρων και των τροπολογιών.

Η εγγραφή των ομιλητών θα γίνει ηλεκτρονικά και μέχρι το τέλος της ομιλίας του δεύτερου εισηγητή.

Επί αυτής της βασικής εισήγησης για τη διαδικασία δεν νομίζω ότι υπάρχει αντίρρηση. Συμφωνεί το Σώμα;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Νικήτας Κακλαμάνης):** Το Σώμα συνεφώνησε ομοφώνως.

Πριν καλέσω στο Βήμα τον εισηγητή της Νέας Δημοκρατίας κ. Κωνσταντίνο Μπλούχο έχει ζητήσει να πάρει τον λόγο για να διευκρινίσει κάτι ο κύριος Υπουργός σχετικά με ένα θέμα που έχει προκύψει από χθες και αυτονόητο είναι ότι αν θελήσουν οι Κοινοβουλευτικοί Εκπρόσωποι -και μόνο- να δώσουν κάποια απάντηση θα τους δοθεί ο λόγος.

Έχετε τον λόγο, από τη θέση σας κύριε Υπουργέ, για πέντε λεπτά.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Ευχαριστώ, κύριε Πρόεδρε.

Κυρίες και κύριοι Βουλευτές, από χθες διακινείται από τον αξιότιμο Τομεάρχη του ΣΥΡΙΖΑ και πρώην Υπουργό Υγείας κ. Ξανθό μία είδηση η οποία είναι απολύτως ανακριβής. Για την ακρίβεια, είναι ψευδής είδηση. Γιατί θέλω να είμαι ακριβής σε αυτά που θα πω.

Αναφέρεται ότι δήθεν με το άρθρο 82 του ν.4915/2022 καταργήσαμε τη μονιμότητα των γιατρών στο δημόσιο σύστημα υγείας. Στην αρχή πίστευα ότι ήταν μόνο από άγνοια αυτό που ειπώθηκε και θα σας αποδείξω τώρα το μεγαλείο του ψεύδους αυτού που έχει ειπωθεί. Δεν είναι όμως από άγνοια, γίνεται με σκοπιμότητα, διότι αύριο είναι οι εκλογές των γιατρών και ενώ αυτό έχει ψηφιστεί από τις 22 Μαρτίου, έχει τύχει της διαβούλευσης δέκα ημέρες πριν, είχα έρθει εγώ στη Βουλή στην επιτροπή και αναφέρθηκα στα συγκεκριμένα θέματα, ξαφνικά ο ΣΥΡΙΖΑ το ανακαλύπτει μια μέρα πριν τις εκλογές! Διότι αν τα έλεγε τότε αυτά θα έπαιρνε τις απαντήσεις και δεν θα μπορούσε να διακινήσει τη fake είδηση που τώρα διακινεί.

Τι γίνεται, λοιπόν; Με τον ν.4915/2022 προστέθηκαν σε νόμο που ήδη υπάρχει αυτή τη στιγμή, του 2001 και του 2003, δύο εδάφια που παραπέμπουν στο αμέσως προηγούμενο. Τι έλεγε το εδάφιο; Έλεγε: «Η προϋπηρεσία ειδικευμένου ιατρού σε υπηρεσίες του κρατικού συστήματος κρατών μελών της Ευρωπαϊκής Ένωσης υπολογίζεται για την εξέλιξη του ιατρού ως προϋπηρεσία στο ΕΣΥ». Τελείωνε εκεί.

Με εισήγηση της Αναπληρώτριας Υπουργού κ. Γκάγκα προστέθηκαν δύο επιπλέον εδάφια, που αφορούν αποκλειστικά και μόνο την προϋπηρεσία. Δηλαδή ότι «το προηγούμενο εδάφιο εφαρμόζεται και για την προϋπηρεσία ειδικευμένου ιατρού σε υπηρεσία υγείας του κρατικού συστήματος της Μεγάλης Βρετανίας» -για να μπορούν να έχουν και αυτοί οι άνθρωποι προϋπηρεσία, για να μπορέσουν να γυρίσουν πίσω, να εκτιμηθεί η προϋπηρεσία τους και η ανέλιξή τους- καθώς επίσης «και της Ελβετίας, των Ηνωμένων Πολιτειών της Αμερικής, του Καναδά, της Αυστραλίας και της Ιαπωνίας.

Επίσης, δύναται να υπολογίζεται για την εξέλιξη στο ΕΣΥ και η προϋπηρεσία ειδικευμένου ιατρού σε κλινική ή νοσοκομείο πανεπιστημιακού ιδρύματος» και συνεχίζει.

Αυτά και μόνο προστέθηκαν σε νόμο που υπάρχει, που υπήρχε καθ’ όλη τη διάρκεια της υπουργίας του κ. Ξανθού. Δεν έχει αλλάξει ο συγκεκριμένος νόμος από το 2003, έχει όλες τις διατάξεις τις παραπάνω, προστέθηκαν δύο εδάφια και έγινε επαναδιατύπωση του άρθρου.

Ο κ. Ξανθός στην αρχή βγάζει μια ανακοίνωση και λέει ότι με αυτόν το νόμο καταργούμε τη μονιμότητα, αναφερόμενος σε προηγούμενες διατάξεις που είναι εν ισχύι, που δεν τις κατήργησε ποτέ ο κ. Ξανθός. Εν ισχύι! Επανάληψη του άρθρου έγινε με τα δύο εδάφια. Μέχρι εκείνη τη στιγμή πίστεψα ότι ήταν μόνο άγνοια του κ. Ξανθού, ότι δεν γνώριζε ότι αυτός ο νόμος υπάρχει και νόμιζε ότι κάναμε καινούργιο νόμο. Δίνουμε, λοιπόν, την απάντηση και σε απόλυτα ευγενικό πλαίσιο και επανέρχεται -που εδώ ακριβώς είναι η σκοπιμότητα του ψεύδους που διακινεί ο ΣΥΡΙΖΑ- και κάνει αναφορά ότι με το άρθρο 7 του 3754/2009 πράγματι δεν επαναπροκηρύσσονται οι θέσεις οι συγκεκριμένες. Μα, αυτό το άρθρο παραμένει εν ισχύι. Όσοι είστε νομικοί εδώ πέρα από τον ΣΥΡΙΖΑ θα δείτε ότι στο «ΝΟΜΟΣ» είναι όλοι οι νόμοι που είναι σε ισχύ. Όταν κάτι καταργείται φεύγει. Αν δείτε, ο συγκεκριμένος νόμος είναι σε ισχύ.

Άρα αυτή τη στιγμή δεν έχει αλλάξει απολύτως τίποτα για το καθεστώς. Έχουμε τον νόμο του 2001 και του 2003 όπου είναι όπως ισχύει ακριβώς, που έλεγε για την επαναπροκήρυξη και δεν καταργήθηκε ποτέ. Προστίθεται αποκλειστικά και μόνο η προϋπηρεσία για τις χώρες της Ευρωπαϊκής Ένωσης και ο νόμος του 2009, που λέει ότι δεν επαναπροκηρύσσονται οι θέσεις, συνεχίζει να ισχύει. Και έπρεπε να πάρουμε τον λόγο για να πούμε τα αυτονόητα -εδώ δεν χρειάζεται κάποιος να είναι νομικός, χρειάζεται να γνωρίζει γραφή και ανάγνωση, να μπορεί να διαβάζει, μόνο αυτό χρειάζεται-, ότι προσθέσαμε δύο εδάφια αποκλειστικά και μόνο για την προϋπηρεσία, επαναδιατυπώθηκε όλο το άρθρο ως είχε. Επί τεσσεράμισι χρόνια της υπουργίας του κ. Ξανθού ό,τι γράφεται εδώ πέρα ίσχυε, χωρίς να αλλάξει ένα κόμμα και άρα αν είχε καταργηθεί η μονιμότητα σημαίνει ότι καταργήθηκε και κατά τη διάρκεια που ήταν Υπουργός ο κ. Ξανθός και δεν το άλλαξε. Καμμία μονιμότητα δεν καταργείται. Να καταστεί, λοιπόν, σαφές ότι προστίθεται η προϋπηρεσία και το άρθρο 7 του νόμου του 2009 καθώς και το άρθρο 4, που έχει συνολικά όλη τη διαδικασία τού πώς γίνεται η αξιολόγηση, παραμένουν εν ισχύι.

Έπρεπε, κύριε Πρόεδρε, να πάρω τον λόγο γιατί πραγματικά αύριο είναι οι εκλογές και παίρνουν γιατροί, γιατί ακούν τα fake news που διακινεί συνειδητά ο ΣΥΡΙΖΑ ότι δήθεν σταματάει η μονιμότητα.

Πραγματικά, κύριε Ξανθέ, να είστε πιο επιμελής, διότι δεν μπορεί να έρχεστε και να λέτε ότι εν κρυπτώ ψηφίστηκε μια διάταξη. Εάν η Κοινοβουλευτική Ομάδα του ΣΥΡΙΖΑ θεωρεί ότι ήλθε εν κρυπτώ μια διάταξη που βγήκε στη δημόσια διαβούλευση, σε ερανιστικό νομοσχέδιο που είχε έξι διατάξεις του Υπουργείου Υγείας, που ήρθε ο Υπουργός Υγείας στην επιτροπή, εσείς δεν το καταλάβατε εχθές. Το ξέρατε από την πρώτη στιγμή, αλλά έρχεστε να διακινήσετε ψεύδος τώρα, αυτή τη στιγμή, μήπως και επηρεάσετε τις εκλογές.

Καταθέτω στα Πρακτικά όλη τη νομοθεσία. Ο κ. Ξανθός είναι εκτεθειμένος. Κύριε Ξανθέ, μην πέφτετε στο επίπεδο του κ. Πολάκη. Μη διακινείτε fake news, όπως έκανε και χθες ο κ. Πολάκης.

(Στο σημείο αυτό ο Υπουργός Υγείας κ. Αθανάσιος Πλεύρης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τµήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, ολοκληρώστε, παρακαλώ! Δεν θα μου τινάξετε τη διαδικασία στον αέρα!

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Να έρθετε και να απαντήσετε εάν ισχύει ή δεν ισχύει ο συγκεκριμένος νόμος.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Ξανθέ, έχετε τον λόγο, σύμφωνα με τον Κανονισμό, για τρία λεπτά.

**ΑΝΔΡΕΑΣ ΞΑΝΘΟΣ:** Η θρασύτητα του κυρίου Υπουργού είναι γνωστή, παροιμιώδης και επιβεβαιώνεται και σήμερα. Μας λέτε, λοιπόν, κύριε Υπουργέ, ότι υπάρχουν fake news. Αφήστε τώρα τους νομικισμούς και τα δικολαβίστικα.

Εδώ έχουμε μια διάταξη η οποία ψηφίστηκε πριν από λίγες ημέρες και πήρε ΦΕΚ στις 23 του μηνός, η οποία λέει ρητά: «Οι ιατροί που προσλαμβάνονται για πρώτη φορά σε θέση επιμελητών Α΄, Β΄ και Γ΄ διορίζονται με πενταετή θητεία. Στο τέλος της πενταετίας η θέση επαναπροκηρύσσεται και εφόσον επιλεγεί ο ίδιος γιατρός, διορίζεται ως μόνιμος». Αυτή είναι η τελευταία διάταξη του ν.4519/2022. Αυτό ισχύει σήμερα.

Εσείς μου λέτε ότι ταυτόχρονα ισχύει και η διάταξη του ν.3754/2009 που λέει: «Δεν επαναπροκηρύσσονται οι θέσεις ιατρών που υπηρετούν στο ΕΣΥ ως επιμελητές Α΄, Β΄ και Γ΄ με πενταετή θητεία και δεν έχουν μονιμοποιηθεί με τη συμπλήρωση της πενταετίας. Οι ιατροί που κατέχουν αυτές τις θέσεις κρίνονται ατομικά».

Δηλαδή, ισχύουν και τα δύο; Ισχύει και η προκήρυξη, ισχύει και η ατομική κρίση; Μας δουλεύετε;

(Θόρυβος από την πτέρυγα του ΣΥΡΙΖΑ)

Ακούστε. Δύο είναι τα τινά: Ή έχετε κάνει μια νομοτεχνική «πατάτα» και είστε βαθύτατα εκτεθειμένοι και πρέπει να φέρετε σήμερα, τώρα, μέχρι το τέλος του νομοσχεδίου νέα, επείγουσα τροπολογία -βουλευτική, δεν ξέρω τι θα κάνετε για να το διορθώσετε-, αλλιώς ισχύει αυτό που έχει ψηφιστεί -το ένα είναι αυτό- ή όντως ο σχεδιασμός ήταν αυτός, να καταργηθεί η μονιμότητα, το βάλατε σε νομοσχέδιο του Υπουργείου Εσωτερικών λάθρα εντελώς και στα μουλωχτά, να μη το πάρει χαμπάρι κανείς. Σας ζητήθηκε να έρθετε στην Ολομέλεια από τον εισηγητή μας τον κ. Καλαματιανό να δώσετε εξηγήσεις. Δεν ήρθατε να δώσετε εξηγήσεις. Ή, λοιπόν, ήταν όντως πολιτική σας βούληση αυτή και επειδή ξεσηκώθηκαν αντιδράσεις, κάνετε αυτή την «κωλοτούμπα» σήμερα.

Αποφασίστε τι από τα δύο ισχύει. Πάντως εάν δεν φέρετε σήμερα νομοθετική αλλαγή, ισχύει αυτό που ψηφίστηκε, η μεταγενέστερη διάταξη, η οποία καταργεί εν τοις πράγμασι την προηγούμενη. Μην κοροϊδεύετε τον κόσμο.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Κύριε Πρόεδρε, θα ήθελα τον λόγο.

**ΕΥΑΓΓΕΛΙΑ ΛΙΑΚΟΥΛΗ:** Κι εγώ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, δεν έχετε τον λόγο. Ό,τι λέει ο Κανονισμός.

Πριν δώσω τον λόγο στην κ. Λιακούλη, να υπενθυμίσω ότι η δήλωση του όποιου Υπουργού ενέχει μεγάλη σημασία σχετικά προς τη διευκρίνιση. Ο κύριος Υπουργός ήταν απόλυτα σαφής ότι δεν καταργεί τη μονιμότητα και κατέθεσε και συγκεκριμένα πράγματα στα Πρακτικά. Αυτό το επισημαίνω για να το γνωρίζουν και οι επόμενοι ομιλητές κατά την τοποθέτησή τους.

Ορίστε, κυρία Λιακούλη, έχετε τον λόγο.

**ΕΥΑΓΓΕΛΙΑ ΛΙΑΚΟΥΛΗ:** Ευχαριστώ, κύριε Πρόεδρε.

Κατ’ αρχάς ας μου επιτραπεί να πω ότι είναι μια παρέκκλιση από τη διαδικασία το θέμα που συζητείται αυτήν τη στιγμή και πρέπει να διαφυλάσσεται ο τύπος για να διαφυλάσσουμε και την ουσία. Εγώ συμφωνώ με το Προεδρείο σας, κύριε Πρόεδρε.

Παρ’ όλα αυτά, αφ’ ης στιγμής έχει ανοίξει αυτή η συζήτηση, θα πρέπει να κάνουμε και εμείς το δικό μας σχόλιο και τη δική μας τοποθέτηση στο συγκεκριμένο ζήτημα.

Κύριε Υπουργέ, η συγκεκριμένη καταγγελία ή ερμηνεία –όπως θέλετε εσείς να την πείτε- δεν μπορείτε να αμφισβητήσετε ότι έχει δημιουργήσει μια αμφιθυμία, μια αμφισβήτηση και έχει διαταράξει αρκετά όλο τον χώρο των ανθρώπων που αφορά, είτε έχουν εκλογές είτε δεν έχουν. Και αφού τους έχει διαταράξει και γενικώς υπάρχει αμφισβήτηση στο τι θέλετε να πείτε και στο τι τελικά λέτε, είστε σήμερα εδώ και πρέπει να το διευκρινίσετε.

Θα κάνω δύο σχόλια μόνο. Στο τέλος της πενταετίας η θέση επαναπροκηρύσσεται. Είναι ένα γεγονός, γράφεται. Άρα η λεκτική ερμηνεία θα πρέπει να έχει μια συνέχεια, όπως και η τελολογική ερμηνεία –ξέρετε πολύ καλά τι λέω, είστε νομικός- για το τι θέλετε να πείτε.

Επίσης, δεν συμφωνώ με τη θέση ότι επειδή είναι μεταγενέστερη η διάταξη…

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Ναι.

**ΕΥΑΓΓΕΛΙΑ ΛΙΑΚΟΥΛΗ:** Όχι, μη λέτε ναι. Δεν συμφωνώ μαζί σας. Άλλο θέλω να πω. Μη βιάζεστε να συμφωνήσετε, κύριε Υπουργέ. Θέλω να πω ότι μπορεί να αφορά νομικά δύο χωριστά πεδία, δηλαδή να αναφέρεται σε δύο χωριστά πεδία διατάξεων χρονικών με διαφορετικές προκηρύξεις, δηλαδή τα μπερδεύει ακόμη περισσότερο τα πράγματα.

**ΑΝΔΡΕΑΣ ΞΑΝΘΟΣ:** Δεν είναι χωριστά. Το ίδιο πράγμα είναι.

**ΠΡΟΕΔΡΕΥΩΝ (Νικήτας Κακλαμάνης):** Κύριε Ξανθέ!

**ΕΥΑΓΓΕΛΙΑ ΛΙΑΚΟΥΛΗ:** Δεν θέλω να επεκταθώ σε σημειώσεις που έχω για το θέμα, όμως εάν το ανοίξετε, θα τοποθετηθώ με απόλυτη λεπτομέρεια, κύριε Υπουργέ.

Το δεύτερο: Θα πρέπει να διευκρινίσετε επιτέλους ποια από τις δύο διατάξεις κατισχύει, σε ποιο πεδίο και για ποια χρονικά διαστήματα. Αυτό σήμερα πρέπει να πείτε.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Ο κ. Γρηγοριάδης δεν είναι εδώ.

Κύριε Βιλιάρδο, θέλετε τον λόγο;

**ΒΑΣΙΛΕΙΟΣ ΒΙΛΙΑΡΔΟΣ:** Όχι.

**ΠΡΟΕΔΡΕΥΩΝ (Νικήτας Κακλαμάνης):** Κύριε Λαμπρούλη, από το Κομμουνιστικό Κόμμα δεν μου έχει δοθεί το ποιος θα είναι ο Κοινοβουλευτικός Εκπρόσωπος. Θέλετε στη θέση του να πάρετε τον λόγο για τρία λεπτά;

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Μάλιστα, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Ο κ. Λαμπρούλης έχει τον λόγο για τρία λεπτά, μετά θα κλείσει ο Υπουργός για δύο λεπτά και μετά θα αρχίσει κανονικά η συζήτηση του νομοσχεδίου.

Ορίστε, κύριε Λαμπρούλη.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Ευχαριστώ, κύριε Πρόεδρε.

Αυτό που αναδεικνύεται και με βάση την πρακτική που ακολουθήθηκε στο συγκεκριμένο θέμα με το συγκεκριμένο νομοσχέδιο -εννοώ του Υπουργείου Εσωτερικών- κατά τη γνώμη μας χαρακτηρίζεται ως ύπουλος τρόπος. Δείτε τι ίσχυε πριν το άρθρο 82 του ν.4915 που αναφέρεται στο ζήτημα των θέσεων. Όσοι έχουν δύο κρίσεις στο ΕΣΥ, δηλαδή είτε μετά από επαναπροκήρυξη της ίδιας θέσης είτε καταλάβουν άλλη θέση σε άλλο νοσοκομείο, εφόσον συμπληρώνουν πενταετία, μονιμοποιούνται αυτοδίκαια με απόφαση μονομελούς οργάνου διοίκησης-διοικητή. Αν υπάρχει μια κρίση στο ΕΣΥ επί θητεία, με τη συμπλήρωση πενταετίας πραγματικής υπηρεσίας στο ΕΣΥ μονιμοποιούνται με κρίση από συμβούλιο εντός του νομικού προσώπου δημοσίου δικαίου –εδώ ανοίγουμε άλλο θέμα, αλλά δεν θα μπω σε αυτήν τη διαδικασία- που είναι η συνέλευση του τομέα έπειτα από εισήγηση για τα τυπικά προσόντα από το γραφείο προσωπικού και για τα επιστημονικά προσόντα από τους εισηγητές του τομέα στην αντίστοιχη ειδικότητα. Εν συνεχεία, η απόφαση της συνέλευσης του τομέα τα διαβιβάζει στη διοίκηση της υγειονομικής περιφέρειας για την τελική απόφαση.

Τι άλλαξε τώρα; Αυτό που ακούστηκε προηγουμένως. Το ξέρετε και εσείς, το ξέρουμε όλοι. Στην ουσία με την επαναπροκήρυξη δίνετε τη δυνατότητα να καταθέσουν χαρτιά και άλλοι διεκδικητές –καλώς εννοούμενη η λέξη- και όχι τη δυνατότητα ο ήδη εν υπηρεσία γιατρός, το υπηρετόν ιατρικό προσωπικό να συνεχίζει να δουλεύει στο νοσοκομείο και έτσι ανά πάσα στιγμή στην πενταετία μπορεί να βρεθεί εκτός συστήματος.

Άρα, λοιπόν, είναι ή δεν είναι αυτό άρση μονιμότητας των ήδη υπηρετούντων γιατρών που θα ισχύσει φυσικά και θα τους αγγίξει αυτή η ρύθμιση του ν.4915;

Εμείς λέμε ότι θα πρέπει να αποσυρθεί. Φέρτε μια τροπολογία σήμερα, ούτως ώστε να ανασταλεί η ισχύς του άρθρου 82 του ν.4915.

Γιατί στην ουσία παρακάμπτετε ή αναιρείτε, αν θέλετε, τον νόμο του 2009 που ήρθε να αλλάξει τον νόμο του 2003 που προέβλεπε αυτά που βάζετε εσείς με ύπουλο τρόπο σε νομοσχέδιο του Υπουργείου Εσωτερικών, όταν ήταν να συζητήσουμε νομοσχέδιο του Υπουργείου Υγείας. Κατά τα άλλα μας φέρνετε και μια τροπολογία σήμερα. Καλώς κάνετε και τη φέρνετε. Δικαίωμά σας είναι. Μας φέρνετε μια τροπολογία σε ένα νομοσχέδιο που είναι ένα συνονθύλευμα τροπολογιών σε άλλες περιόδους. Θα ήταν.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Ο κύριος Υπουργός έχει τον λόγο για δυο λεπτά. Και μπαίνουμε στο νομοσχέδιο.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Τι νομοθετήθηκε με το άρθρο 82; Γιατί εδώ είμαστε νομοθετικό Σώμα. Δεν θα ξεχάσουμε αυτά που ξέραμε. Στην παράγραφο 5 του άρθρου 11 του ν.2889/2001 περί γιατρών του Εθνικού Συστήματος Υγείας προστίθεται 10ο και 11ο εδάφιο. Η παράγραφος 5 διαμορφώνεται ως εξής: η προσθήκη η νομοθετική είναι αποκλειστικά και μόνο η προϋπηρεσία. Αυτό νομοθετήθηκε. Και επαναλαμβάνεται όλη η παράγραφος που δεν έχει αλλάξει ποτέ, κυρία Λιακούλη και κύριε Λαμπρούλη. Αυτό που διαβάσατε και αυτό που διάβασε ο κ. Ξανθός ισχύει.

**ΑΝΔΡΕΑΣ ΞΑΝΘΟΣ:** Για το ίδιο θέμα δυο διαφορετικά πράγματα ισχύουν; Θα τρελαθούμε τελείως;

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Θα σας πω. Ισχύει με το 2001 και το 2003. Δεν καταργήθηκε ποτέ. Προσθέτουμε την προϋπηρεσία. Τι άλλαξε; Το 2009 είπε ότι οι θέσεις δεν επαναπροκηρύσσονται. Αυτό παραμένει σε ισχύ.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Επιτέλους το είπατε.

**ΑΝΔΡΕΑΣ ΞΑΝΘΟΣ:** Μας κοροϊδεύετε χοντρά.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Κύριε Ξανθέ, δεν είναι ότι δεν καταλαβαίνετε. Είστε ο μόνος που τα αναδείξατε εσκεμμένα. Το 2001 και το 2003 η διάταξη συνεχίζει να ισχύει. Υπάρχει στον νομικό μας κόσμο αυτό το άρθρο. Ως έχει. Υπάρχει. Τι έκανε ο νομοθέτης το 2009; Είπε ότι η διαδικασία αυτή υπάρχει μεν αλλά εγώ δεν επαναπροκηρύσσω τις θέσεις. Δεν τις επαναπροκηρύσσω. Ερχόμαστε, λοιπόν, εμείς και λέμε στη διαδικασία που υπάρχει, που με το 2001 δεν επαναπροκηρύσσεται, αλλάζουμε το κομμάτι της προϋπηρεσίας για άσχετο θέμα από αυτό που λέτε. Η παράγραφος όπως τη διαβάσατε εσείς, όπως τη διάβασε ο κ. Ξανθός, εάν μπείτε τώρα μέσα στον δικηγορικό σύλλογο, υπάρχει ως έχει. Ποια ήταν η νομοθετική πρωτοβουλία; Αποκλειστικά και μόνο η προϋπηρεσία.

Όπως πολύ σωστά λέει ο Πρόεδρος, η δήλωση του Υπουργού είναι η ερμηνεία του νόμου ότι ο νόμος του 2009 ισχύει κανονικά, οι αλλαγές που έχουν γίνει αφορούν αποκλειστικά και μόνο την προϋπηρεσία. Επαναδιατυπώνεται το άρθρο όχι ως νέα κανονιστική ισχύ αλλά ως προς την προσθήκη. Όταν προστίθενται δύο εδάφια γίνεται και επαναδιατύπωση του άρθρου ως είχε.

Άρα, ο νόμος του 2009 και η μη επαναπροκήρυξη των θέσεων συνεχίζει να ισχύει κανονικά. Άρα, θεωρούμε ότι το θέμα έχει λήξει. Εσείς ήρθατε εδώ να πείτε ότι δεν έχει καταργηθεί ένας νόμος. Ο νόμος του 2009 από πού έχει καταργηθεί; Είναι σε ισχύ. Είναι κανονικά σε ισχύ. Δεν τίθεται κανένα θέμα μονιμότητας.

**ΠΡΟΕΔΡΕΥΩΝ (Νικήτας Κακλαμάνης):** Κλείστε παρακαλώ. Μην επαναλαμβάνετε πέντε φορές το ίδιο.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Με τη σωστή πρωτοβουλία της Αναπληρώτριας Υπουργού, κ. Γκάγκα, μπαίνει προϋπηρεσία και σε άλλα μέρη.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, κλείστε. Το εξηγήσατε.

**ΑΝΔΡΕΑΣ ΞΑΝΘΟΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Νικήτας Κακλαμάνης):** Δεν έχει άλλη διαδικασία. Στην τοποθέτησή σας πείτε ό,τι θέλετε, κύριε Ξανθέ.

Τον λόγο έχει ο κ. Μπλούχος, Βουλευτής της Νέας Δημοκρατίας από τη Δράμα.

Να ανοίξει το σύστημα ηλεκτρονικής εγγραφής, παρακαλώ.

Κύριε Μπλούχο, έχετε τον λόγο.

**ΚΩΝΣΤΑΝΤΙΝΟΣ ΜΠΛΟΥΧΟΣ:** Ευχαριστώ πολύ, κύριε Πρόεδρε.

Αγαπητοί και αγαπητές συνάδελφοι, εισάγεται σήμερα στην Ολομέλεια το παρόν σχέδιο νόμου του Υπουργείου Υγείας με τρία μέρη ενδιαφέροντος. Το πρώτο αφορά στην κύρωση της από 17 Μαρτίου σύμβασης δωρεάς έργο 8 που αφορά στο νέο Νοσοκομείο της Σπάρτης και η οποία επιμέρους σύμβαση αποτελεί το παράρτημα 12 της από 6 Σεπτεμβρίου του 2018 σύμβασης δωρεάς μεταξύ του Κοινωφελούς Ιδρύματος «Σταύρος Νιάρχος» και του ελληνικού δημοσίου για την ενίσχυση και αναβάθμιση των υποδομών στον τομέα της υγείας.

Θα ήθελα να τονίσω ότι πρόκειται για κατ’ αρχήν σύμβαση του 2018. Δεν ήταν Κυβέρνηση η Νέα Δημοκρατία, όμως η έμπρακτη λειτουργία της αρχαιοελληνικής λειτουργίας μέσω ευεργεσιών όπως αυτή του Κοινωφελούς Ιδρύματος «Σταύρος Νιάρχος» πρέπει να ενώνει όλες τις πολιτικές δυνάμεις διότι αποτελεί το πολιτιστικό μας DNA. Όλη η Ελλάδα χτίστηκε από εθνικές ευεργεσίες και η πατρίς ευγνωμονούσα κατά τον περίφημο ζωγραφικό πίνακα του Θεόδωρου Βρυζάκη οφείλει με ενωμένο τον πολιτικό της κόσμο να διαδηλώσει τη χαρά και ευγνωμοσύνη της για ένα νέο θεραπευτήριο, σύγχρονο μα και διαφορετικά οργανωμένο το οποίο θα καρπωθεί ο αναγκεμένος πολίτης της Λακωνίας, πατρογονικός τόπος καταγωγής του μακαριστού εφοπλιστή Σταύρου Νιάρχου.

Στο πρώτο άρθρο του νομοσχεδίου κατατίθεται όλο το σχέδιο, οι επιμέρους συμβάσεις ως έργο 8 παράρτημα 12 του ν.4564/2018. Στα 13 άρθρα αυτού του σχεδίου τα οποία περιλαμβάνονται προς κύρωση, όλα στο πρώτο μέρος του νομοσχεδίου, περιγράφονται αναλυτικά ο σκοπός και το αντικείμενο του έργου, όλοι οι όροι υλοποίησης της δωρεάς του έργου 8 με τα τεχνικά δεδομένα, ο προϋπολογισμός του έργου, το χρονοδιάγραμμα υλοποίησής του στα τριάμισι χρόνια για να λειτουργήσει το νέο νοσοκομείο και στα τεσσεράμισι για την ολοκλήρωση συνολικά του έργου, οι τρόποι πιστοποίησης, ολοκλήρωσης και δωρεάς του έργου, η διαδικασία μετεγκατάστασης από το παλιό στο νέο νοσοκομείο, η νέα ονομασία του, οι τρόποι διαχείρισης και λειτουργίας του έργου, οι διαδικασίες και οι υποχρεώσεις συντήρησης και φύλαξής του, διατήρησης της αρχιτεκτονικής του φυσιογνωμίας, η ασφάλισή του επί παντός, τα δικαιώματα πνευματικής ιδιοκτησίας που απορρέουν από την κατασκευή και λειτουργία του, καθώς και λοιποί όροι δια των οποίων προβλέπεται υποχρέωση του Γενικού Νοσοκομείου Σπάρτης- Ίδρυμα «Σταύρος Νιάρχος» να παρέχει τουλάχιστον μία φορά ετησίως έγγραφη ενημέρωση προς το ίδρυμα αναφορικά με την τήρηση των όρων σύμβασης και σε έκτακτη βάση όποτε ζητηθεί από το ίδρυμα.

Έχει κατηγορηθεί εν προκειμένω το νομοσχέδιο ότι προάγει τον νεοφιλελευθερισμό. Υπ’ όψιν, νεοφιλελευθερισμός απλά σημαίνει έλλειψη κράτους όχι κράτος, όχι πολιτεία, επειδή ένα τέταρτο δημόσιο νοσοκομείο γίνεται νομικό πρόσωπο ιδιωτικού δικαίου ενταγμένο στο Εθνικό Σύστημα Υγείας της ελληνικής πολιτείας. Ξαναλέω, με σθένος, αγάπη και στοργή για το χώρο της δημόσιας υγείας που υπηρετώ η επιλογή να γίνουν κάποια νοσοκομεία νομικά πρόσωπα όχι δημοσίου αλλά ιδιωτικού δικαίου ενταγμένα στο ελληνικό δημόσιο Εθνικό Σύστημα Υγείας, εννοείται δεν είναι τυχαία. Είναι οργανωτική πρόταση. Πρόταση να οργανωθεί και να γίνει αποτελεσματικότερη η δημόσια υγεία ως δημόσιο αγαθό. Διότι τα δείγματα γραφής στη Μακεδονία από το μεγαλύτερο Νοσοκομείο, το «Παπαγεωργίου», τουλάχιστον στο λειτουργικό διαχειριστικό του κομμάτι είναι καλύτερα από των υπολοίπων.

Κυρίες και κύριοι συνάδελφοι, είναι ορατή πλέον μια αόριστη απισχναντική ασθένεια που έχει προσβάλει τη σύγχρονη Αριστερά μας που καταρρακώνει τον ανθρωποκεντρισμό και τον κοινωνιοκεντρισμό της με μόνιμα και σε έξαρση συμπτώματα πλέον αυτά των σπασμών απομυθοποίησης και αποκαθήλωσης των πάντων. Ακόμα ακόμα και αυτών των ευεργεσιών. Η ανέντιμη αποκαθήλωση δεν γίνεται ρητορικά τουλάχιστον απ’ όλους. Γίνεται διακριτικά από κάποιους διά της αποφυγής. Ένα μοτίβο θεμελιώδες πλέον για σας για την μεταφορολογία και εικονοπλασία του φιλελευθερισμού και της ιδιωτικοποίησης. Κοινό δε ιατρικό στοιχείο ιδιάζουσας αυτοαναφορικής σημασίας για εσάς συνίσταται στο μοτίβο της μόνιμης καταγγελίας, της δήθεν εμπορευματοποίησης. Πεισματικά εγκλωβισμένη στα δοτικά της ψεύδη η Αριστερά. Αλλά το χειρότερο όλων ότι προσδοκά από τους γύρω της να τα ενστερνιστούν.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής, κ. **ΧΑΡΑΛΑΜΠΟΣ ΑΘΑΝΑΣΙΟΥ**)

Κυρίες και κύριοι συνάδελφοι, ματαιοπονείτε γιατί αγνοείτε το επίπεδο πλέον της συναισθηματικής και κοινωνικής ωρίμανσης. Ακροβατείτε ως συνήθως ανάμεσα σε δύο βασικές αντιθετικές επιχειρηματολογίες. Στην πρώτη όπου μόνο το κράτος και όχι ιδιωτικά κεφάλαια πρέπει να χρηματοδοτούν δημόσια αγαθά γιατί αυτά δημιουργούν ενδεχόμενα εξαρτήσεις. Και στη δεύτερη, τη ρεαλιστική ότι οι κρατικοί πόροι ποτέ δεν είναι επαρκείς για να στηρίξουν όλο το εύρος των κοινωνικά επωφελών δραστηριοτήτων και γι’ αυτόν τον λόγο συμπληρώνονται με κεφάλαια ευεργεσίας. Και πραγματιστικά μιλώντας, ουδέποτε διαχρονικά το κράτος μας μπόρεσε να ανταποκριθεί.

Εσείς επιλέγετε να χρησιμοποιείτε τη μόνιμη καταγγελία ακόμα και σήμερα, δαιμονοποιώντας συνέπειες. Εμείς επιλέγουμε να ισχυροποιήσουμε το κράτος να μπορεί να ανταποκριθεί με τον καλύτερο δυνατό τρόπο, αξιοποιώντας παράλληλα και τιμώντας με τον καλύτερο τρόπο τα κεφάλαια ευεργεσίας, όπως αυτό, με τη διαμόρφωση ειδικού νομοθετικού πλαισίου διαχείρισής τους.

Στην ελληνική πραγματικότητα, διαχρονικά οι ευεργεσίες είναι πράξεις πραγμάτωσης ιστορικής συνειδητότητας και κοινωνικής επίγνωσης.

Εσείς επιλέγετε ρητορικά τεχνάσματα προκειμένου να αποφύγετε να τοποθετηθείτε σχετικά με τις εννοιολογικές σας πραγματικότητες. Μια επιεικής ανάγνωση των τοποθετήσεών σας αποδεικνύει τον ανούσιο αναγωγισμό που επιχειρείτε, προτάσσοντας σχεδόν πάντα την επικρεμάμενη και επαπειλούμενη ιδιωτικοποίηση του Εθνικού Συστήματος Υγείας.

Το υπόλοιπο νομοσχέδιο περιλαμβάνει ένα Β΄ και ένα Γ΄ Μέρος που αφορούν σε γενικές γραμμές σε παρατάσεις ισχύος κείμενων διατάξεων που κανονικά λήγουν στις 31 Μαρτίου του τρέχοντος. Όλες οι διατάξεις αναφέρονται στα μέτρα κατά του πανδημικού φαινομένου. Είναι, θα έλεγα, ένα διττό νομοσχέδιο, εύκολα αναγνώσιμο. Αναφέρεται στη δωρεά για την κατασκευή του σύγχρονου νοσοκομείου και στις παρατάσεις ισχυουσών διατάξεων που ψηφίσαμε αρκετές φορές έως σήμερα για να γίνουμε αποτελεσματικότεροι στην αντιμετώπιση του πανδημικού φαινομένου.

Το πανδημικό φαινόμενο, παρά την τεράστια εμπειρία μας αυτά τα δύο χρόνια που το αντιμετωπίζουμε, αποτελεί μια πραγματικότητα διαρκούς εξελισσόμενης πορείας, με αλλαγές άλλοτε απρόσμενα δυσάρεστες και άλλοτε προβλέψιμες. Άρα η διαρκής νομοθετική μας μέριμνα πρέπει να είναι προτεραιότητα, παρακολουθώντας τις επιταγές της επιστημονικής κοινότητας.

Η πανδημία, κυρίες και κύριοι συνάδελφοι, δεν φεύγει με έναν νόμο και ένα άρθρο άπαξ ψηφιζόμενο. Όμως, στις έκτακτες αυτές συνθήκες καταλαβαίνεις ότι στον τόπο μας δεν υπάρχουν αυτά τα συμφωνημένα υπονοούμενα, ο κοινός τόπος που θα δικαιολογούσε μια σχετικά αδιασάλευτη προοπτική, λες και χαρακτηρίζουμε ένα φαινόμενο ψυχικής εντροπίας, όπως η άμβλυνση της ικανότητας των αντιπολιτεύσεων για γόνιμο διάλογο και εποικοδομητική κριτική. Αντ’ αυτών, μονότονη φλυαρία και τοξικότητα.

Με το να επιδιώκεις την τοξικότητα σε τέτοιες ιδιάζουσες και πρωτόγνωρες συνθήκες θέτεις την κοινωνική συνοχή σε διακινδύνευση και χάνεις την πολιτική σου αξιοπιστία και δυστυχώς και την αξιοπρέπειά σου.

Συνεπείς, λοιπόν, κάποιοι στον ιδεοπρακτικό μονισμό τους, επιδίδονται ακόμα και σήμερα σε μια ασυνάρτητη συλλογιστική και πάλι με μια ακατάληπτη μεθοδολογία και φυσικά, τη θνητότητα και φυσικά, την πλεονάζουσα ή υπερβάλλουσα θνησιμότητα. Ρητορικά πυροτεχνήματα επί παντός για να βλάψουν τι τελικά και ποιους; Και προβαίνουν σε άστοχες διασυνδέσεις και στοχευμένες υπεραπλουστεύσεις, όπως το να αφήνεται να εννοηθεί ότι δεν συμπίπτει τυχαία η αύξηση των θανάτων του τελευταίου εξαμήνου με τις αλλαγές στην ηγεσία του Υπουργείου.

Λοιπόν, η εύκολη και ανέξοδη κριτική ξεκίνησε με τη στήριξη του ΕΣΥ και συνεχίζεται, δυστυχώς. Βασικό σκέλος στη διαχείριση μιας υγειονομικής κρίσης αποτελεί η δυναμικότητα του συστήματος υγείας, που καλείται να ανταποκριθεί. Εννοείται. Όμως, το πρώτο λάθος στη συλλογιστική αυτή ήταν και παραμένει ότι όλοι αποφύγατε σκοπίμως να τοποθετηθείτε στις πραγματικότητες του ΕΣΥ αυτής της χώρας. Πολλές οι θεμελιακές του βλάβες και χρόνιες οι δομικές του παθογένειες.

Και σας ρωτώ ευθέως: Πείτε κάποιες εσείς, που και εσείς τις επικαλείστε στη ρητορική σας, αλλά μη μας πείτε πάλι για την υποστελέχωση και την υποχρηματοδότηση. Είναι πιθανά και προφανώς, δεν φτάνουν μόνο αυτά για την ανάταξη και τη διόρθωση των παθογενειών.

Τι λέμε με το «χρόνιες παθογένειες», αγαπητοί συνάδελφοι; Είναι η παντελής απουσία λειτουργικών ποιοτικών δεικτών. Είναι η διοικητική καθήλωση των νοσοκομείων. Είναι η ρευστοποιημένη κλινική ιεραρχία. Είναι η απουσία λογοδοσίας, αξιολόγησης ενδεχόμενων κυρώσεων. Είναι η ισοπεδωτική και αδιαβάθμιτη γενικά διαχείριση του ανθρωπίνου δυναμικού και ότι όσον αφορά στις χρόνιες λειτουργικές παθογένειές του, απαιτούνται δομικές αλλαγές, ανεξαρτήτως των κατευθύνσεων και του ιδεολογικοπολιτικού προσήμου και τέτοιες σίγουρα δεν μπορούν να γίνουν εν μέσω κρίσης. Μάλλον θα ήταν και επικίνδυνο να γίνουν κάτι τέτοιες, γιατί δεν γίνονται εν είδει αυτοματισμών και δεν αποδίδουν άμεσα.

Αυτό, κυρίες και κύριοι συνάδελφοι, αποτελεί μια δραματική αναγκαιότητα και είναι επιτακτικό να δρομολογηθεί. Θέλει, όμως, μακροορίζοντα και χρόνο προσαρμογής. Άρα, τι απέμεινε να γίνει, εφόσον οι δομικές αλλαγές κρίνονται επισφαλείς εν μέσω κρίσης; Να στηριχθεί ως έχει το ΕΣΥ. Πως; Μη διασαλεύοντας, λοιπόν, τα δομικά του χαρακτηριστικά, μπορούσε να γίνει σε επίπεδο υποστήριξής του σε ανθρώπινους και υλικοτεχνικούς πόρους. Έγινε; Ακόμα και στους πιο σκεπτικιστές πιστεύω ή τους αθεράπευτα, όπως εσείς, επικριτές, είναι καταφανέστατο ότι η μη παραδοχή μόνο υποκρισία προδίδει και αυτό το λέω επιεικώς. Και πώς, δηλαδή, φαίνεται αυτό; Με χιλιάδες προσλήψεις επικουρικού και μόνιμου προσωπικού.

Παρεμπιπτόντως, κανείς δεν τόλμησε σε αυτή την Αίθουσα να επισημάνει ότι αυτή η αθρόα εισροή προσωπικού μπορεί με ποιοτικούς όρους να μην αποδώσει αυτά που καλείται, γιατί κανείς δεν μπορεί να αμφισβητήσει ότι ο χώρος είναι τόσο ευαίσθητος, οι απαιτήσεις υψηλές, οι προσδοκίες περισσότερες και ο χώρος και το αντικείμενο υπηρεσιών εξειδικευμένο. Και ναι, αναγκαστική επιλογή ήταν, όπως και τόσες άλλες, γιατί προηγήθηκε μια πενταετία -ή και μια δεκαετία, αν θέλετε- που άδειασε το σύστημα, χωρίς καμμία πρόνοια και χωρίς καμμία προπαρασκευή. Ακόμα και σε φυσιολογικές συνθήκες η προσαρμογή των νεοφερμένων απαιτεί χρόνο και κανείς δεν αναρωτήθηκε ποτέ για αυτή τη βίαιη προσαρμογή-μετάβαση.

Επόμενη κριτική, λοιπόν, που ακούγεται μονίμως: «Πάρτε και άλλους, δεν φτάνουν». Αυτό μάλλον είναι αίτημα από κεκτημένη ταχύτητα, πάλι αγνοώντας την πραγματικότητα.

Ποιους να πάρουμε, κυρίες και κύριοι συνάδελφοι; Μα, σκοντάφτει αυτό στην προσφορά συγκεκριμένων κατηγοριών επαγγελματιών υγείας που έχουν εξαντληθεί. Και όσο και αν αυτό σε ορισμένους φαντάζει σαν υπερβολή, υπάρχουν αδιάψευστα στοιχεία, όπως είναι οι πλατφόρμες του επικουρικού προσωπικού. Λέτε «δεν προσλαμβάνετε εξειδικευμένο προσωπικό».

Απορώ, κυρίες και κύριοι συνάδελφοι: Αναρωτηθήκατε όλο αυτό το διάστημα ή γνωρίζετε τις αναλογίες των εισροών σε ανθρώπινο δυναμικό στο σύστημα σε κατηγορίες ΠΕ, ΤΕ και ΔΕ; Το αναρωτηθήκατε, όταν από τη μια, μιλάμε για εξειδικευμένο προσωπικό, ποιους μπορούμε και παίρνουμε, τι δυνατότητες έχουμε να πάρουμε;

Συνέχεια στο αριστερό απαιτητολόγιο η εμμονή σας με τις προσλήψεις ιατρών. Και εδώ είμαστε! Η αναγκαιότητα, φυσικά, είναι δεδομένη, αλλά φυσικώ τω τρόπω αποκρύπτουμε από το ευρύ κοινό μας ότι παρά τον ιατρικό πληθωρισμό της χώρας, συμβαίνει το παράδοξο να έχουμε ειδικότητες σε κρίση. Και αυτό σκοντάφτει σε αυτό που κάποια αγορήτρια είπε στις επιτροπές, αλλά και από πολλές φορές από επίσημα χείλη εδώ έχει ακουστεί, για στοχευμένες προσλήψεις. Αυτές θέλουμε αυτή τη στιγμή. Αυτές χρειαζόμαστε, στοχευμένες προσλήψεις σε ειδικότητες που υπάρχουν σε κρίση. Δεν έχουμε πλέον να προσλάβουμε ειδικότητες ή να χρησιμοποιήσουμε, όπως οι αναισθησιολόγοι ή οι εντατικολόγοι. Και φυσικά, τα μέτρα που έπρεπε τώρα να παρθούν και δεν πάρθηκαν, θα αποδώσουν σε αυτές τις ειδικότητες τα επόμενα χρόνια.

Και αναρωτιέμαι αν στην προηγούμενη πενταετία η κυβέρνηση του ΣΥΡΙΖΑ έκανε κάτι για αυτές τις ειδικότητες. Διότι σίγουρα η Αναισθησιολογική Εταιρεία, εξ όσων γνωρίζω, εδώ και χρόνια κρούει τον κώδωνα του κινδύνου.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα χρειαστώ δύο-τρία λεπτά, κύριε Πρόεδρε, ενδεχόμενα τη δευτερολογία μου, αν θέλετε.

Η απάντηση σε αυτή τη δύσκολη πραγματικότητα ήρθε με τη διαχείριση του ανθρώπινου δυναμικού της χώρας, την κινητοποίηση-μετακίνηση δυνάμεων με κινητροδότηση, τις επιτάξεις του ιδιωτικού τομέα, πετυχαίνοντας την εξασφάλιση της λειτουργικότητας στις νοσοκομειακές και περιφερειακές κυρίως δομές μας, που είναι ξεκάθαρα πλέον εμφανείς.

Από την άλλη, η στήριξη σε υλικοτεχνολογική υποδομή υπήρξε διαρκής και δεδομένη καθ’ όλη τη διάρκεια της κρίσης.

Και αφού διά στόματος πρώην Υπουργού το κυρίαρχο πλέον θα ήταν η ενίσχυση, η τόνωση του ηθικού των ανθρώπων μας που εξαντλούνται, επιλέγεται από ξιπασμένες και ναρκισσευόμενες σφραγίδες και αριστολογούσες ηγεσίες να κατακλύσουμε τον δημόσιο διάλογο με τους θανάτους, το ποσοστό τους και τη διαχείριση των ασθενών μας εντός και εκτός ΜΕΘ.

Το μέγιστο ατόπημα και η ανακολουθία είναι κατάδηλα, κυρίες και κύριοι συνάδελφοι, γιατί όταν στη διαχείριση των βαρέως πασχόντων ασθενών εμπλέκεται ιατρονοσηλευτικό προσωπικό, δεν μπορεί να απομονωθεί ως στόχος η πολιτική ηγεσία. Ακόμη κι αν υποθέσουμε ότι όλοι βρίσκονται σε ομόκεντρους και επάλληλους κύκλους, δεν μπορεί να απομονωθεί και να διασφαλιστεί το γόητρο, η αξιοπρέπεια, η αξιοπιστία και η εγκυρότητα, η ηθική και η ανθρωπιά όλων αυτών που αγωνιούν και πασχίζουν σήμερα για τη διασφάλιση της ζωής των συνανθρώπων μας.

Αφού, λοιπόν, βάλαμε στον δημόσιο διάλογο αυτούς τους δείκτες της θνησιμότητας, της θνητότητας, της υπερβάλλουσας θνησιμότητας, αποκρύψαμε πάλι ότι αυτοί οι δείκτες αποτελούν αντικείμενο ανάγνωσης και συνεχούς μελέτης από τους εξειδικευμένους επαγγελματίες του χώρου και πληροφοριακά ενίοτε προκαλούν σύγχυση και σε αυτούς, και σε εμάς, δηλαδή. Και θελήσαμε με απλό και άκομψο τρόπο να τους χρησιμοποιήσουμε εκεί που δεν πρέπει κατά κύριο λόγο, γιατί δεν μπορούν να είναι κατανοητοί στο ευρύ κοινό. Και είναι παντελώς άστοχο να λειτουργούν ως αδροί, πόσω μάλλον ως πολιτικοί δείκτες. Ποτέ οι αδροί πολιτικοί δείκτες υγείας δεν προσφέρονται αυτοί και μόνο για εξαγωγή των όποιων συμπερασμάτων.

Και αλήθεια, τι συγκρίνουμε -γιατί το κάνετε μονίμως- την ανθεκτικότητα και τη δυναμικότητα άλλων συστημάτων με το δικό μας; Συγκρίνετε, για παράδειγμα, το γερμανικό σύστημα υγείας με το δικό μας; Οι Γερμανοί έστησαν αυτό το ανθεκτικό και δυναμικό σύστημα υγείας σε μια μέρα και ανταποκρίθηκε καλύτερα και εμείς δεν μπορούμε να το στήσουμε σε μια μέρα, ώστε να ανταποκριθεί και το δικό μας καλύτερα;

Και εκείνο που επισταμένα αποκρύπτετε ή αγνοείτε είναι ότι τέτοιοι δείκτες δύσκολα είναι συγκρίσιμοι. Και να πούμε ξεκάθαρα -το είπατε πολλοί και ο κ. Φραγγίδης προχθές στις επιτροπές- ότι η θνητότητα είναι ένα πολυπαραγοντικό φαινόμενο, η αιτιολογία του, η πρόκληση και η ανάλυσή του -συμφωνείτε, κ. Φραγγίδη-, αλλά το προσπερνάτε όλοι. Δεν αναφερόμαστε ποτέ στο ποιοι είναι αυτοί οι παράγοντες που συνεπιφέρουν τη χειροτέρευση αυτών των δεικτών ή την καλυτέρευσή τους.

Τι καταλαβαίνουμε από όλα αυτά; Ότι οι δείκτες υγείας δεν αποτελούν, κυρίες και κύριοι συνάδελφοι, μονοσήμαντους δείκτες. Ας ξεκαθαρίσουμε, λοιπόν, ότι αυτά πρέπει να είναι αντικείμενο μελετών από επαγγελματίες υγείας και όχι αντικείμενα πολιτικής αντιπαράθεσης, γιατί γι’ αυτούς που τα επιλέγουν προδίδει επιχειρηματολογική γύμνια και πολιτικό καιροσκοπισμό.

Και να που, όμως, θα μπορούσαν τα δεδομένα να ήταν χειρότερα, αλλά εμείς κάναμε μια μεγάλη προσπάθεια στο πλαίσιο των διαθέσιμων πόρων μας και ναι, σήμερα, εγώ πιστεύω ακράδαντα ότι μπορούμε να συγκριθούμε με αυτές τις χώρες, με τα ανθεκτικότερα συστήματα. Και υπάρχουν και διεθνείς μελέτες που το επιβεβαιώνουν αυτό. Στη δευτερολογία θα καταθέσω σχετικές.

Όμως, παρεμπιπτόντως, ασχολήθηκε ποτέ κανένας σας -ειλικρινά μιλώντας- με την ανταπόκριση του συστήματός μας προ της πανδημίας, με τη νοσηρότητα και τη θνητότητά του, όπως και με άλλους λειτουργικούς δείκτες, όπως με την επιβίωση των καρκινοπαθών ασθενών μας, για παράδειγμα, για να δούμε τις πραγματικές μας επιδόσεις; Αλλά τότε -το διαχρονικά είναι αυτό το «τότε»- μάλλον δεν σας αφορούσε, ούτε καν το υποπτευθήκατε και δύσκολα φυσικά θα γινόντουσαν τέτοια θέματα σημαίες ευκαιρίας.

Οφείλουμε, όμως, να απαντήσουμε και για τις δυνατότητες του συστήματος. Αναρωτιέμαι, είχαμε εμείς ποτέ ως χώρα επαρκείς δυνατότητες σε κάλυψη ΜΕΘ με βάση τα ορίζοντα από τα ευρωπαϊκά και διεθνή επιστημονικά δεδομένα; Το είχαμε; Ποτέ δεν το είχαμε. Και σε αυτό το προηγούμενο που εντέχνως παροράτε σήμερα μιλάμε για υπερδιπλασιασμό των κλινών ΜΕΘ με την καταλληλότερη υλικοτεχνική υποδομή, γεγονός που δεν πρέπει να αμφισβητείται και από τους πιο κακόπιστους. Και εφόσον εξασφαλίσαμε έναν μεγαλύτερο αριθμό τέτοιων κλινών, θα μπορούσαμε ακόμα μεγαλύτερο; Εξασφαλίσαμε την επάρκεια; Και εδώ είναι όλα τα παρελκυστικά και τα απρεπέστατα που χρησιμοποιούνται.

Το να αυξηθούν οι κλίνες ΜΕΘ ήταν και είναι μια αδήριτη ανάγκη. Το να εξασφαλιστούν εξοπλισμοί και πολλά υποστηρικτικά συν αυτώ ήταν αναγκαιότητες και έγιναν. Και σε αυτόν τον πόλεμο ήταν απαιτητό να έχουμε τα πάντα και σε ποιότητα και σε αριθμό και τα εξασφαλίσαμε, κυρίες και κύριοι συνάδελφοι. Όμως, μιλάμε για ΜΕΘ, για ένα ιδιαίτερα ευαίσθητο περιβάλλον και για τους λειτουργούντες σε αυτό με όρους απόλυτης εξειδίκευσης.

Οι δυνατότητες του συστήματος ταβανώνουν, όταν οι καλύψεις με ιατρικό προσωπικό-εντατικολόγους εξαντλούνται. Εξαντλούνται τα ανθρώπινα αποθέματα, γιατί απλά αντικειμενικά δεν υπάρχουν εντατικολόγοι και ούτε βαφτίζονται και όταν φυσικά και το υπόλοιπο προσωπικό απαιτεί εξειδίκευση, αλλά και προσαρμογή και δεν υφίσταται τέτοιο επί μακρού χρόνου για την ελληνική πραγματικότητα και όταν η λειτουργική προσαρμογή του ανθρώπινου δυναμικού σε ένα τέτοιο περιβάλλον απαιτεί πολύ χρόνο. Και αυτά είναι από δεδομένα μελετών αδιαμφισβήτητα. Άρα καλούμε συγκεκριμένο σε αριθμό προσωπικό να μπορεί να ανταποκριθεί σε καταστάσεις αυξημένων αναγκών.

Και τέλος, ένα σχόλιο για την πρωτοβάθμια υγεία. Μιλάτε όλοι για την πρωτοβάθμια, όταν και εσείς -ενδεχόμενα και όλοι οι προηγούμενοι- δεν κάνατε τίποτα γι’ αυτήν και όταν γνωρίζετε ότι το μεγαλύτερο ποσοστό της γίνεται από τους ιδιώτες εξειδικευμένους γιατρούς και φυσικά δεν μας διαφωτίσατε ποτέ για το πώς και με ποιους θα καταφέρνατε την πιο ουσιαστική εμπλοκή της πρωτοβάθμιας στη διαχείριση του πανδημικού φαινομένου.

Κυρίες και κύριοι συνάδελφοι, προετοιμαζόμενος για τούτη την ομιλία σκεφτόμουν ότι τελικά τούτη η παράλογη εχθρότητα απέναντι σε αποτελεσματικές κυβερνητικές νομοθετήσεις, σε ορθές κινήσεις, σε σωστές…

**ΠΡΟΕΔΡΕΥΩΝ (Χαράλαμπος Αθανασίου):** Κύριε συνάδελφε, παρακαλώ ολοκληρώστε. Εξαντλήσατε και τη δευτερολογία σας.

**ΚΩΝΣΤΑΝΤΙΝΟΣ ΜΠΛΟΥΧΟΣ:** Τελειώνω, κύριε Πρόεδρε.

…ειδικές και υγειονομικές τοποθετήσεις δεν είναι απαραίτητα γεγονός αρνητικό. Όσο ανορθόδοξο κι αν ακούγεται αυτό το σκεπτικό, πατάει σε μια λογική. Όχι, δεν βλέπουμε αγάπη και αγαθές προθέσεις από τους πετροβολούντες την Κυβέρνηση και διά αυτού του νομοσχεδίου, αλλά βλέπουμε ότι οι πετροβολούντες προσφέρουν τοξικότητα στη δημόσια σφαίρα.

Το κυβερνητικό αφήγημα διά του νομοσχεδίου αυτού αποτελεί εικόνα δέντρου γεμάτο καρπούς και το πετροβόλημα αποτελεί εν τοις πράγμασι απόδειξη αγλαόκαρπης πλησμονής.

Ευχαριστώ, κύριε Πρόεδρε για την ανοχή.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ και εγώ, κύριε Μπλούχο.

Και τον λόγο έχει τώρα ο εισηγητής του ΣΥΡΙΖΑ ο κ. Βαρεμένος, ο οποίος θα μιλήσει μέσω Webex.

Κύριε Βαρεμένε, μας ακούτε; Δεν ακούγεστε, ανοίξτε το μικρόφωνο. (…δεν ακούγεται λόγω κακής σύνδεσης Webex)

Μη χάσουμε, όμως, χρόνο. Με την ανοχή σας, να πάμε στον επόμενο εισηγητή μέχρι να συνδεθείτε;

**ΓΕΩΡΓΙΟΣ ΒΑΡΕΜΕΝΟΣ:** Μισό λεπτό. Με ακούτε;

**ΠΡΟΕΔΡΕΥΩΝ (Χαράλαμπος Αθανασίου):** Ακούγεστε τώρα. Δεν έχουμε εικόνα, αλλά έχουμε τη φωνή σας που είναι και το απαραίτητο. Ανοίξτε την κάμερά σας.

**ΓΕΩΡΓΙΟΣ ΒΑΡΕΜΕΝΟΣ:** Μισό λεπτό τώρα, γιατί κάτι έγινε. Λοιπόν, ας μιλήσω μετά, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Βαρεμένε, μέχρι να αποκατασταθεί η βλάβη, να πάμε στον κ. Φραγγίδη; Θα είχατε την καλοσύνη να περιμένετε;

**ΓΕΩΡΓΙΟΣ ΒΑΡΕΜΕΝΟΣ:** Εντάξει.

**ΠΡΟΕΔΡΕΥΩΝ (Χαράλαμπος Αθανασίου):** Ωραία.

Ο κ. Φραγγίδης, λοιπόν, ειδικός αγορητής του Κινήματος Αλλαγής έχει τον λόγο και παρακαλώ τους τεχνικούς να αποκαταστήσουν την επικοινωνία.

Ορίστε, κύριε Φραγγίδη, έχετε τον λόγο.

**ΓΕΩΡΓΙΟΣ ΦΡΑΓΓΙΔΗΣ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, συζητάμε ένα νομοσχέδιο για την υγεία, το οποίο προσφέρεται κυρίως για πολιτική συζήτηση.

Στη βασική του μορφή περιλαμβάνει την κύρωση της Σύμβασης Δωρεάς του Ιδρύματος «Σταύρος Νιάρχος» για τη δημιουργία του υπερσύγχρονου Γενικού Νοσοκομείου Σπάρτης - Ίδρυμα «Σταύρος Νιάρχος» και ρυθμίσεις που αφορούν την παράταση ισχύος μέτρων για την αντιμετώπιση της πανδημίας.

Φροντίσατε βέβαια, κύριε Υπουργέ, να ταράξετε τα νερά, καταθέτοντας τροπολογίες της τελευταίας στιγμής, μαζέματα, διευθετήσεις. Ως συνήθως, δηλαδή. Τόσο σε διαδικασίες όσο και σε περιεχόμενο, η μέχρι τώρα νομοθέτηση του Υπουργείου Υγείας είναι -επιτρέψτε μου να πω- χαμηλής ποιότητας και απέχει σημαντικά από τις καλές πρακτικές. Το συγκεκριμένο νομοσχέδιο ήρθε την ίδια μέρα που ψηφιζόταν άσχετο νομοσχέδιο του Υπουργείου Εσωτερικών στο οποίο εμπεριέχονταν έξι άρθρα του Υπουργείου Υγείας εκ των οποίων –το ζήσαμε και προηγουμένως- ένα δημιουργεί ισχυρές αμφιβολίες για τις πραγματικές προθέσεις και ερμηνείες που υπάρχουν. Σκοπιμότητα, έλλειψη συντονισμού, τι δείχνει αυτό;

Όσον αφορά στη δωρεά του Ιδρύματος «Σταύρος Νιάρχος» η πρωτοβουλία αυτή θα αποδώσει στο ελληνικό δημόσιο ένα τεράστιο σε σημασία έργο όχι μόνο για τη Σπάρτη και τη Λακωνία, αλλά και για την ευρύτερη κοινωνία της νοτιοανατολικής Πελοποννήσου.

Το νέο Γενικό Νοσοκομείο Σπάρτης - Ίδρυμα «Σταύρος Νιάρχος» με ύψος δαπάνης 87.600.000 ευρώ που θα καλυφθεί εξ ολοκλήρου από το ίδρυμα, φιλοδοξεί να αναβαθμίσει τη ζωή της τοπικής κοινωνίας, διασφαλίζοντας την πρόσβαση όλων των κατοίκων, παιδιών και ενηλίκων, σε υψηλής ποιότητας παροχές δημόσιας υγείας. Ένα υπερσύγχρονο δημόσιο νοσοκομείο διεθνών προδιαγραφών όπως όλα τα νοσοκομεία δωρεάς του Ιδρύματος «Σταύρος Νιάρχος» με ιατροδιαγνωστικό εξοπλισμό τελευταίας τεχνολογίας με μονόκλινα και δίκλινα δωμάτια νοσηλείας, με έμφαση στην εκπαίδευση και την έρευνα, στις νέες τεχνολογίες που θα συνεργάζεται με άλλες μονάδες υγείας.

Ταυτόχρονα, πρόκειται για ένα νοσοκομείο που θα αποτελέσει διεθνές πρότυπο τόσο λόγω των υψηλών περιβαλλοντικών προδιαγραφών του όσο και του μοντέλου φροντίδας ασθενών με επίκεντρο τον άνθρωπο. Θα αντικαταστήσει το υφιστάμενο νοσοκομείο που υπήρξε δωρεά Λακώνων ευεργετών του Ιωάννη και της Αικατερίνης Γρηγορίου και το οποίο αρχικά λειτούργησε το 1953 σαν σανατόριο και από το 1962 και μετά λειτουργεί ως γενικό νοσοκομείο. Η παλαιότητα και η κατάσταση του νοσοκομείου το καθιστούν αφιλόξενο για τους ασθενείς και δυσκολεύουν το ιατρονοσηλευτικό και λοιπό προσωπικό. Είναι ένα από τα ελάχιστα εξάλλου νοσοκομεία σε πρωτεύουσα νομού που δεν διαθέτει μονάδα εντατικής θεραπείας σε έναν νομό μάλιστα όπου οι αποστάσεις είναι μεγάλες και η μετακίνηση πλην ελαχίστων τοπικών εξαιρέσεων πραγματοποιείται από ένα απαρχαιωμένο και κακοσυντηρημένο δίκτυο.

Μέσω της συγκεκριμένης ιδιωτικής πρωτοβουλίας θα καλυφθεί ένα σοβαρό κενό υγειονομικής ασφάλειας της περιοχής, πράγμα που όφειλε να έχει κάνει η πολιτεία εδώ και χρόνια ως χρέος απέναντι στην κοινωνία της Λακωνίας που αριθμεί εκατό χιλιάδες ανθρώπους.

Η πολιτεία χρειάζεται να εξασφαλίσει την ομαλή και γρήγορη πρόσβαση στο νέο νοσοκομείο μέσω ενός βελτιωμένου οδικού δικτύου. Να μεριμνήσει κυρίως για την επαρκή στελέχωση, να τηρήσει τα χρονοδιαγράμματα που ορίζονται από τη σύμβαση και να υπάρχει πρόνοια για τη σωστή περίθαλψη και φροντίδα των ασθενών το χρονικό διάστημα μέχρι την οριστική μεταστέγαση των τμημάτων.

Είμαστε θετικοί στη δωρεά και ευγνώμονες προς το ίδρυμα που οι πρωτοβουλίες του σε έργα και δράσεις υψηλού επιπέδου καλύπτουν κενά που αφήνει η ανεπαρκής κρατική χρηματοδότηση στον τομέα της υγείας και όχι μόνο.

Οι δωρεές γενικά χρειάζονται έναν μηχανισμό αξιοποίησης με τη συμμετοχή της Βουλής και με βάση τη σωστή αξιολόγηση των αναγκών, την ορθή και αποτελεσματική διαχείριση και τη διαφάνεια. Δυστυχώς, δεν γνωρίζουμε την τύχη πολλών δωρεών που πραγματοποιήθηκαν μέσα στην πανδημία από ιδιώτες προς το σύστημα υγείας.

Όσον αφορά στη μορφή του νομικού προσώπου που θα έχει αυτή η δωρεά για το νέο νοσοκομείο, μας ενδιαφέρει περισσότερο να είναι κατάλληλα στελεχωμένο με ΑΣΕΠ, οργανωμένο, να παρέχει υψηλού επιπέδου δωρεάν υπηρεσίες, να είναι προσβάσιμο προς όλους τους πολίτες και να εξασφαλίζονται οι εργασιακές σχέσεις είτε αφορούν το ιατρικό προσωπικό -να είναι μόνιμες οι θέσεις αυτές- είτε να έχει ως γνώμονα το όφελος του κάθε εργαζόμενου.

Όσον αφορά τις ρυθμίσεις με τις παρατάσεις ισχύος των μέτρων για την πανδημία πρόκειται για διατάξεις που θα τις ψηφίσουμε ως λύση ανάγκης. Είναι ενδεικτικές ωστόσο του είδους νομοθέτησης που ακολουθεί μέχρι τώρα για την υγεία η Κυβέρνηση της Νέας Δημοκρατίας. Μπαλώματα, πρόχειρες και αποσπασματικές λύσεις απέναντι σε μεγάλα προβλήματα και ελλείψεις του συστήματος υγείας τα οποία κορυφώθηκαν στην πανδημία. Λύσεις που επιβεβαιώνουν την απουσία συνολικού σχεδιασμού.

Η Κυβέρνηση εξακολουθεί να επικαλείται έκτακτες συνθήκες είτε γιατί τη βολεύει να νομοθετεί με συνεχείς ανανεώσεις συμβάσεων και διατάξεων που παρακάμπτουν την νομιμότητα είτε γιατί αδυνατεί ακόμη να μετουσιώσει σε ουσιαστική νομοθέτηση την εμπειρία των δύο χρόνων της πανδημίας. Τέτοιες πρακτικές κρατούν ομήρους τους συμβασιούχους και εξυπηρετούν ενδεχομένως με αδιαφανείς συνθήκες κάποια άλλα πράγματα.

Μεγάλο μέρος του προσωπικού του οποίου οι συμβάσεις παρατείνονται για ακόμη μια φορά καλύπτουν πάγιες και διαρκείς ανάγκες. Για τις περισσότερες παρατάσεις συμβάσεις ΙΔΟΧ, δηλαδή ιδιωτικού δικαίου ορισμένου χρόνου προβλέπεται το χρονικό διάστημα της παράτασης να μην μετρηθεί στο εικοσιτετράμηνο προφανώς για να μην μπορέσουν οι συμβασιούχοι να διεκδικήσουν δικαίωμα μονιμοποίησης.

Από τη μια ο Υπουργός Υγείας, παραδέχεται τις ελλείψεις προσωπικού του Εθνικού Συστήματος Υγείας και από την άλλη καλύπτει πρόχειρα και προσωρινά τις ανάγκες αυτές με συμβάσεις διάρκειας άνω του εικοσιτετραμήνου.

Το δημόσιο σύστημα υγείας έχει ανάγκη μόνιμων προσλήψεων μετά από ενδελεχή χαρτογράφηση των αναγκών του. Δεν χρειάζεται άλλη μια γενιά συμβασιούχων επιστημόνων που μετά την απόκτηση πολύτιμης εργασιακής εμπειρίας στο Εθνικό Σύστημα Υγείας, θέλοντας να γλυτώσουν την ομηρία θα αναζητήσουν ενδεχομένως εργασία στο εξωτερικό. Μετά από δύο χρόνια δεν μας έχετε απαντήσει ακόμη που υπηρετούν σχεδόν τριάντα χιλιάδες συμβασιούχοι του COVID-19.

Σας έχουμε ζητήσει επανειλημμένα στοιχεία για τα οικονομικά, για τους διορισμούς, αλλά και έρευνα για τους αδικαιολόγητους θανάτους της πανδημίας. Εδώ και μήνες εξάλλου έχετε αναγγείλει προσλήψεις νοσηλευτών και λοιπού προσωπικού αλλά ακόμη τις περιμένουμε.

Παρατείνετε για ένα τρίμηνο τις συμβάσεις των εργαζομένων στην καθαριότητα, τη φύλαξη και τη σίτιση τις λεγόμενες ΣΟΧ. Από το χειροκρότημα για τους ανθρώπους αυτούς που έβαλαν πλάτη στα δύσκολα της πανδημίας περνάτε στην απαξίωση.

Προσπερνάτε τις παραιτήσεις γιατρών και νοσηλευτών από τα δημόσια νοσοκομεία, τις συνταξιοδοτήσεις που δεν αντισταθμίζονται με προσλήψεις. Επιτρέψτε μου να πω κύριοι Υπουργοί ότι κυνηγάτε την ουρά σας, ανακυκλώνοντας το προσωπικό με μετακινήσεις, διαιωνίζοντας τα βαθιά προβλήματα στελέχωσης των δομών υγείας.

Διατηρείτε τις κατά παρέκκλιση προμήθειες που ζημιώνουν τον κρατικό προϋπολογισμό και φουσκώνουν τεχνητά τις δαπάνες της υγείας, για τη νομιμοποίηση των οποίων φέρνετε σήμερα τροπολογία που θα συζητηθεί μετά ενδεχομένως.

Δεν διεξάγετε ούτε έναν κεντρικό διαγωνισμό, δεν κάνετε κανέναν έλεγχο στις προμήθειες. Οφείλετε να λογοδοτήσετε για το κόστος της πανδημίας, όπως και γι’ αυτή την τροπολογία σε σχέση με τις δαπάνες των ΥΠΕ του Εθνικού Συστήματος Υγείας και των κέντρων υγείας.

Κύριοι Υπουργοί, η πανδημία είναι παρούσα και οφείλουμε να ζούμε με αυτή. Το αποδεικνύουν εξάλλου τα διαρκώς αυξανόμενα κρούσματα, δυστυχώς πολύ μεγάλα και τις τελευταίες μέρες.

H εγχώρια και η διεθνής εμπειρία από τη διετία της πανδημίας οδήγησε στο συμπέρασμα ότι οι υγειονομικές κρίσεις αντιμετωπίζονται αποτελεσματικά μόνο από ανθεκτικά και οργανωμένα συστήματα δημόσιας υγείας. Στην εποχή που διανύουμε με τους αυξημένους υγειονομικούς κινδύνους και τα χρόνια νοσήματα οφείλουμε να προετοιμάσουμε ένα δημόσιο σύστημα υγείας που θα εστιάζει στην πρωτοβάθμια φροντίδα υγείας, στην πρόληψη, την προαγωγή και την προστασία της υγείας του πληθυσμού. Αυτή θα είναι η πρώτη γραμμή άμυνας στις κρίσεις, θα συντονίζεται κεντρικά, αλλά θα εμπλέκεται ενεργά και η τοπική αυτοδιοίκηση. Η πανδημία και η ευρωπαϊκή στήριξη που παρέχεται αποτελούν ιδανική ευκαιρία αναμόρφωσης του συστήματος υγείας της χώρας μας με τη βοήθεια των νέων τεχνολογιών και γνώμονα την εξασφάλιση πρόσβασης σε υψηλές υπηρεσίες υγείας για όλους, χωρίς εξαιρέσεις.

Το σύστημα υγείας -που είμαστε υπερήφανοι εμείς που το δημιουργήσαμε- για σαράντα χρόνια προσέφερε τα μέγιστα, όμως μετά από την πανδημία πρέπει να πούμε ότι χρειάζεται αναδιοργάνωση και επικαιροποίηση. Είναι ανάγκη να συνεργαστούμε σε αυτό όλοι, καθώς βαδίζουμε σε μια νέα κανονικότητα.

Η κ. Γκάγκα είπε -το έχω πει και χθες- ότι η υγεία είναι ένα εθνικό θέμα και έτσι είναι και πρέπει να οργανώσουμε όλοι μαζί ένα καλύτερο σύστημα υγείας. Κανείς όμως δεν μας κάλεσε να συμβάλουμε στο νομοσχέδιο που θα κατατεθεί για τον ΕΟΠΥΥ και την πρωτοβάθμια φροντίδα υγείας, ούτε προηγήθηκε διάλογος με σχετικούς φορείς και συλλόγους ασθενών.

Μας ενημερώνετε, κύριε Υπουργέ, εμμέσως με διαρροές στον Τύπο, ενεργώντας με συγκεντρωτισμό και εσωστρέφεια και ψαρεύοντας ίσως αντιδράσεις. Διαρροές που δημιουργούν ερωτηματικά για την ύπαρξη και ισχυροποίηση του δημόσιου χαρακτήρα του συστήματος υγείας, την αναδιοργάνωσή του, τη χρηματοδότησή του, τις προσλήψεις, τη συμμετοχή του ιδιωτικού τομέα στην αντιμετώπιση της πανδημίας, την ένταξη στα βαρέα και ανθυγιεινά επαγγέλματα όλων των εργαζομένων στο Εθνικό Σύστημα Υγείας χωρίς αποκλεισμούς.

Για ακόμα μια φορά σήμερα καταθέτουμε τροπολογία -είναι η δέκατη έκτη φορά- σε σχέση με την ένταξη στα βαρέα και ανθυγιεινά όλων των εργαζομένων στο Εθνικό Σύστημα Υγείας. Ως παράταξη και ως Αντιπολίτευση είμαστε πάντα παρόντες με προτάσεις, με σταθερότητα και χωρίς πολιτική αμφιθυμία, υποστηρίζοντας αυτό που θεωρούμε σωστό και ωφέλιμο για τη χώρα και τους πολίτες.

Όσον αφορά τους ανεμβολίαστους υγειονομικούς, θεωρώ ότι οι υγειονομικοί οφείλουν να ασπάζονται τα δεδομένα της επιστήμης που υπηρετούν, να αποτελούν πρότυπο για τον υπόλοιπο κόσμο, να μην υιοθετούν θέσεις που δεν έχουν επιστημονική βάση. Ωστόσο, όπου εφαρμόζεται η υποχρεωτικότητα, είναι προτιμότερο να εντείνετε τις προσπάθειες περισσότερο προς την κατεύθυνση της πειθούς και λιγότερο της τιμωρίας.

Για τη συνταγογράφηση των ανασφάλιστων πολιτών αποκλειστικά σε δημόσιες δομές υγείας και όχι σε ιδιώτες γιατρούς, είναι ένα μέτρο που νομοθετήσατε χωρίς να προνοήσετε για την ομαλή εφαρμογή του, με αποτέλεσμα να ταλαιπωρηθούν πολλοί ανασφάλιστοι και ευάλωτοι συμπολίτες μας που έχρηζαν έκτακτης ιατρικής βοήθειας και συνταγογράφησης φαρμάκων, εξετάσεων ή εμβολίων. Το ίδιο όμως ταλαιπωρήθηκαν και όσοι πολίτες φαίνονταν ανασφάλιστοι λόγω καθυστερημένης ενημέρωσης του ΕΦΚΑ και από την υποβολή των Α.Π.Δ..

Το μέτρο είναι προσβλητικό και για τους ιδιώτες γιατρούς και προσθέτει ανεπιθύμητο και μη αναγκαίο φόρτο εργασίας στους γιατρούς του Εθνικού Συστήματος Υγείας. Εξάλλου, η ηλεκτρονική συνταγογράφηση δίνει τη δυνατότητα ελέγχου των πολλαπλών ΑΜΚΑ και της δαπάνης των ανασφάλιστων. Η επιλογή σας μετά την προσωρινή αναβολή του μέτρου να εκπονήσετε λίστα με ομάδες πολιτών που θα εξαιρούνται του περιορισμού, όπως παιδιά, νεφροπαθείς, αιμοκαθαιρόμενους, αποτελεί διάκριση μεταξύ ασθενών που χρήζουν άμεσης θεραπείας ή επειγουσών διαγνωστικών εξετάσεων. Η υγεία είναι υπέρτατο αγαθό και δικαίωμα όλων των πολιτών και η πολιτεία οφείλει να το εξασφαλίζει σε όλους χωρίς διακρίσεις.

Ολοκληρώνοντας, θα ήθελα να επισημάνω ότι θα ψηφίσουμε το νομοσχέδιο που εμπεριέχει την πολύτιμη δωρεά, με βαριά καρδιά όμως όσον αφορά τις διατάξεις για την πανδημία.

Ευχαριστώ πολύ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ, κύριε Φραγγίδη, και για την τήρηση του χρόνου.

Τον λόγο έχει ο εισηγητής του ΣΥΡΙΖΑ κ. Βαρεμένος.

**ΓΕΩΡΓΙΟΣ ΒΑΡΕΜΕΝΟΣ:** Ευχαριστώ, κύριε Πρόεδρε, που μου δίνετε τον λόγο.

Επιτρέψτε μου κατ’ αρχάς να πω ότι στον διάλογο που προηγήθηκε πριν μπούμε στην ημερήσια διάταξη το ύφος και η ουσία της παρέμβασης του Υπουργού κ. Πλεύρη ήταν απαράδεκτο και αποδεικνύει ότι αυτοί που κυβερνούν αυτήν την άτυχη χώρα σ’ αυτή την κρίσιμη στιγμή δεν ορρωδούν. Έχουν εφ’ όπλου λόγχη να ορμήσουν με τοξικότητα εναντίον του ΣΥΡΙΖΑ και μόνο όταν τα άλλα κόμματα πήραν ανάλογη θέση, τότε ο κ. Πλεύρης έβαλε λίγο -λίγο όμως- την ουρά στα σκέλια, τη στιγμή που θα έπρεπε να πει κάτι, τουλάχιστον αφού δημιουργείται μια γκρίζα ζώνη. Αλλά αυτός εμφανίστηκε ως ένας πολιτικάντης μπροστά στις εκλογές ενός σωματείου. Και πότε παρακαλώ; Εν μέσω της εξέλιξης μιας τραγωδίας.

Είπε ο εισηγητής της Νέας Δημοκρατίας ότι εμείς συνδέουμε την έκρηξη των απωλειών μέσα στην πανδημία με την ανάληψη υπουργίας του κ. Πλεύρη. Ποιος το είπε αυτό; Εμείς αποδίδουμε την ευθύνη την πολιτική στην Κυβέρνηση και φυσικά και για το επτάμηνο στο οποίο υπουργεύει ο κ. Πλεύρης ζητάμε ορισμένες απαντήσεις με βάση τα στοιχεία.

Δεν μπορεί δηλαδή να έρχεται η Κυβέρνηση και στην καλύτερη περίπτωση να μας λέει ότι «η εγχείρηση πέτυχε και ο ασθενής απέθανε». Ή δεν μπορεί να αποφεύγει την κουβέντα για την εξέλιξη της τραγωδίας σε αυτό το εξάμηνο, από τις 31 Αυγούστου και δώθε, όπου τίθεται το μεγάλο ερώτημα γιατί υπερδιπλασιάστηκαν οι απώλειες. Από δεκατρείς χιλιάδες περίπου φτάσαμε στις είκοσι επτά χιλιάδες τετρακόσιες.

Δεν είναι εύλογο το ερώτημα; Δεν είναι εύλογο το ερώτημα ότι στις 31 Αυγούστου ήμασταν ανάμεσα στις είκοσι πέντε χειρότερες χώρες και από τότε μέχρι σήμερα οι δεκατέσσερις από αυτές έγιναν καλύτερες από εμάς; Δεν πρέπει να απαντηθεί το ερώτημα γιατί στο τελευταίο διάστημα ανήκουμε στο χειρότερο 1% παγκοσμίως; Έχει ευαισθησία τώρα η Κυβέρνηση απέναντι σε τι; Σε αυτό που τολμάει να αποκαλεί θανατολαγνεία;

Ζητάμε συζήτηση και ζητάμε να καταλήξουμε σε ορισμένα συμπεράσματα ή, αν θέλετε, διδάγματα από τη μέχρι τώρα πορεία της πανδημίας.

Και, πράγματι, έρχεται το σημερινό νομοσχέδιο να επιβάλει ορισμένες παρατάσεις, οι οποίες είναι αναγκαίες. Όμως, υπάρχει το εξής οξύμωρο: Παρατάσεις για την αντιμετώπιση μιας πανδημίας, την οποία ο κ. Μητσοτάκης έχει καταργήσει δέκα φορές. Ενάμισης χρόνος πέρασε από τότε που κήρυξε το τελευταίο μίλι και αποδείχτηκε σε τίνων τις ζωές ήταν το τελευταίο μίλι.

Δεν υπάρχει χώρος εδώ για συζήτηση, όταν μάλιστα εμείς λέμε ότι η Κυβέρνηση με δεδομένη τη σκοτεινή πραγματικότητα της πανδημίας βγάζει το συμπέρασμα ότι τη δωρεά, την οποία όχι μόνο επικροτούμε, δεν τη θέλουμε; Διότι εδώ προηγήθηκε ο προλαλήσας της Νέας Δημοκρατίας -προφανώς δεν ξέρω μπορεί να μην το συνειδητοποίησε αυτό που έγραφε το non paper- και είπε ότι εμείς -λέει- στην Αριστερά, στον ΣΥΡΙΖΑ - Προοδευτική Συμμαχία, δεν είμαστε υπέρ των δωρεών. Πότε το λέει αυτό; Όταν η συζητούμενη δωρεά είναι το τελευταίο μέρος μιας δωρεάς, της οποίας τα υπόλοιπα τμήματα συμφωνήθηκαν επί ΣΥΡΙΖΑ. Είχε αρχίσει συζήτηση και επ’ αυτής εδώ. Και έρχονται τώρα να ισχυριστούν ότι δεν είμαστε υπέρ της δωρεάς. Φαντάσου τι θα λέγανε ή τι θα ήταν ικανοί να πουν εάν δεν είχαμε συμφωνήσει αυτή τη δωρεά εμείς στο μέγιστο σύνολό της, στο μέγιστο ποσοστό. Οι άνθρωποι είναι ικανοί να τα πούνε όλα. Θα μου πεις: Δεν θα ήταν ικανοί να τα πούνε όλα αυτοί που είναι ικανοί για όλα; Αλλά όχι κι έτσι, όχι και τέτοιο ψεύδος μπροστά στον ελληνικό λαό.

Και λέμε τώρα: Το συμπέρασμά σας από την πανδημία ήταν το νοσοκομείο της δωρεάς να το μετατρέψετε από δημοσίου δικαίου σε ιδιωτικού δικαίου χωρίς να το ζητήσει το ίδρυμα; Διότι δεν μπορεί κανείς να υποθέσει ότι το ίδρυμα ζήτησε από εσάς κάτι που δεν ζήτησε από τον ΣΥΡΙΖΑ, εκτός και αν είχε προεξοφλήσει την προθυμία σας. Και έρχεστε, λοιπόν, και κάνετε αυτό. Και δεν κάνετε μόνο αυτό. Κάνετε τα εξής: Φεύγει κόσμος με συνταξιοδότηση. Δέκα γιατροί έφυγαν από το Νοσοκομείο του Αγρινίου. Δεν κάνατε ούτε καν την έναρξη των διαδικασιών για την αναπλήρωσή τους. Τίποτα. Δεν προσθέτετε, αφαιρείτε.

Κι εγώ λέω το εξής, τη στιγμή μάλιστα που κάνετε και το άλλο: Καταργείτε οργανικές θέσεις υπόλοιπων ειδικοτήτων με το επιχείρημα να τις μεταφέρετε στο νοσηλευτικό προσωπικό και ουσιαστικά ιδιωτικοποιείτε όλες τις άλλες υπηρεσίες -επαναλαμβάνω τις ιδιωτικοποιείτε- και βάζετε το ΕΣΥ σε μια θέση περαιτέρω αδυναμίας, περαιτέρω εξουθένωσης, περαιτέρω υπονόμευσης, κύριοι.

Κι εγώ λέω το εξής: Ότι αυτό μέσα σε αυτές τις συνθήκες σημαίνει, εάν ολοκληρωθεί, ένα εθνικό έγκλημα. Κι αν ολοκληρωθεί και δεν προλάβει ο ελληνικός λαός να σας προλάβει, αυτό το έγκλημα θα συντελεστεί με παγωμένο αίμα και θα είναι έγκλημα εν ψυχρώ και εκ προμελέτης.

Κι έρχομαι εδώ να το αποδείξω με αυτό που διαπράττετε στην περίπτωση των εργαζομένων στην καθαριότητα, τη φύλαξη και τη σίτιση των νοσοκομείων. Έρχεστε και τι κάνετε, αφού δηλώσει ο κ. Πλεύρης ότι είναι ειλικρινής; Δεν είναι ειλικρινής. Αυτό είναι κυνισμός και θα σας πω γιατί είναι κυνισμός. Η τρίμηνη παράταση που δίνετε είναι δυνητική. Αν κάποιοι αρειμάνιοι διοικητές νοσοκομείων έσπευσαν και σπεύδουν ακόμα και αυτή εδώ την ώρα, που έχει τριάντα ο μήνας, μέχρι αύριο να ολοκληρώσουν τις διαδικασίες εισαγωγής των εργολάβων. Κάτι τέτοιο μου είπαν ότι συμβαίνει στην Κέρκυρα. Δεν είμαι εκεί, αλλά αυτό μου είπαν. Βιάζονται περισσότερο και από τον κ. Πλεύρη ενδεχομένως ορισμένοι -πήραν την έμπνευσή του- να βάλουν μέσα τους εργολάβους κι ενώ σας εξηγήσαμε τι σημαίνει το καθεστώς των εργολάβων κι ενώ σας εξηγήσαμε ότι πιθανόν θα κοστίζει και ακριβότερα το μάρμαρο. Κι έρχεται ο κ. Πλεύρης να πει ότι «είμαι ειλικρινής» και να ονομάσει ειλικρίνεια τον κυνισμό.

Η συμπεριφορά σας απέναντι σε αυτούς τους εργαζόμενους είναι απαίσια σε ανθρώπινο επίπεδο και είναι προκλητική σε πολιτικό επίπεδο. Πέρυσι, πρόπερσι τους χειροκροτούσατε γιατί έδιναν μάχη μέσα στην πανδημία, γιατί από τις τριάντα δύο καθαρίστριες ασθένησαν είκοσι -σε ένα νοσοκομείο λέω- και αντίστοιχος είναι και ο αριθμός εκείνων που υπέστησαν την πανδημία και στη φύλαξη και σε άλλες ειδικότητες και έρχεστε να τους πετάξετε στον δρόμο και να μας πείτε: «Ό,τι και να λέτε εσείς, το κεφάλι σας να κόψετε εμείς θα κάνουμε αυτό που θέλουμε». Γι’ αυτό, λοιπόν, λέω ό τι πρέπει να γίνει κάτι για να ανασχεθεί αυτή η πορεία.

Έρχεται εδώ προηγουμένως ο ομιλητής της Νέας Δημοκρατίας να πει ότι δεν βρίσκουμε ειδικότητες. Σοβαρά; Εσείς που λέγατε ότι θα αντιστρέψετε το brain drain και παρουσίασε ο κ. Μητσοτάκης ως επιτυχία την επιστροφή επιστήμονα το παιδί, που να είναι καλά το παιδί, του επιχειρηματία από την επιχείρηση «ΖΑΓΟΡΙ»; Εσείς είσαστε που θα αντιστρέφατε το brain drain; Πού είναι τώρα ο κ. Μητσοτάκης; Με τι ακριβώς ασχολείται, που στην πρώτη φάση έκανε δύο διαγγέλματα τη μέρα με ή χωρίς τον φίλο Σωτήρη; Μετά, όμως, εξαφανίστηκε από το προσκήνιο ο κ. Μητσοτάκης και κάποια στιγμή έφτασε ο κ. Βορίδης για να δηλώσει ότι: «Τους ειδικούς τους έχουμε για να απαντούν όταν τους ρωτούμε. Τα υπόλοιπα είναι για την τηλεόραση».

Για τους ανεμβολίαστους, εμείς είπαμε και υποθέτω ότι δεν θα τολμήσετε να το αμφισβητήσετε, διότι το έχουμε υπογραμμίσει με την πρακτική μας και τη συλλογική και την ατομική, ότι οι υγειονομικοί πρέπει να εμβολιάζονται. Το είπαμε κατηγορηματικά.

Όμως, έτσι όπως χειρίστηκε το θέμα η Κυβέρνηση, το αποτέλεσμα μιλάει. Το αποτέλεσμα μιλάει και λέει -πέρα από τους υγειονομικούς, γενικότερα- πως όλοι οι άνθρωποι θεώρησαν ότι τους βάζει απέναντι, εν πάση περιπτώσει, δεν τους έπεισε, δεν τους πειθανάγκασε, δεν τους «εκβίασε». Εντός εισαγωγικών; Εντός εισαγωγικών το «εκβίασε».

Λέμε τώρα γιατί δεν το σκέφτεστε να ισχύσει ό,τι ίσχυσε με τους χίλιους άλλους συναδέλφους τους, οι οποίοι δεν εμβολιάστηκαν κατόπιν άδειας των γιατρών και γύρισαν πίσω. Και λέμε ότι θα μπορούσε να γίνει ακόμα και με καθημερινό τεστ αυτών των ανθρώπων, προκειμένου να μην τους καταδικάσει κανείς στην πείνα.

Είχε κάνει κάποια στιγμή λόγο η Κυβέρνηση ότι θα καταφύγει στις απολύσεις πέντε χιλιάδων. Τότε είχα πει μέσα στη Βουλή ότι δεν θα τολμήσει να το κάνει, όχι από ευαισθησία, αλλά από σκοπιμότητα. Ας είναι και έτσι. Ας είναι και έτσι!

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Απ’ ό,τι φαίνεται από τη συγκεκριμένη Κυβέρνηση δεν μπορούμε να ζητήσουμε τίποτα περισσότερο. Το έχει αποδείξει με την πρακτική της. Συμπεριφέρεται μέσα στην πανδημία σαν να μην συναισθάνεται, σαν να μην υπάρχει ενσυναίσθηση στον ίδιο τον Πρωθυπουργό γι’ αυτό που συνέβη στη χώρα.

Εμείς, κύριε Πρόεδρε, σας το είπα κατηγορηματικά και το καταλάβατε –όχι εσείς, ο ελληνικός λαός- από το γεγονός ότι συμφωνήσαμε για το μεγάλο μέρος αυτής της δωρεάς, αλλά θα ψηφίσουμε «παρών» κι αυτό διότι αφ’ ενός διαφωνούμε ριζικά με τη μετατροπή που κάνει η Κυβέρνηση το νοσοκομείο από δημοσίου δικαίου σε ιδιωτικό και θεωρούμε ότι δεν είναι παράθυρο, αλλά είναι πόρτα, αν το συνδυάσει κανείς με όλες τις υπόλοιπες ενέργειες της Κυβέρνησης.

Επίσης, σας είπα ήδη τι πιστεύουμε για την παράταση που δόθηκε για τους ΣΟΧ, όπως και για κάποιες άλλες διατάξεις. Αυτή η παράταση είναι δυνητική, προσχηματική και κοροϊδευτική γι’ αυτούς τους ανθρώπους.

Ήθελα να πω, κύριε Πρόεδρε -δεν έχω και άμεση επαφή για το πόσο χρόνο έχω χρησιμοποιήσει-…

**ΠΡΟΕΔΡΕΥΩΝ (Χαράλαμπος Αθανασίου):** Συνεχίστε παρακαλώ και ολοκληρώστε, κύριε συνάδελφε.

**ΓΕΩΡΓΙΟΣ ΒΑΡΕΜΕΝΟΣ:** Ολοκληρώνω, κύριε Πρόεδρε.

Μίλησα προηγουμένως, κύριε Πρόεδρε, για έλλειψη ενσυναίσθησης και για άμεση ετοιμότητα αυτής της Κυβέρνησης να προσφεύγει στην τοξικότητα. Η Κυβέρνηση αυτή διαρκώς ψάχνει για ένα μεγάλο «αντί» και βασικά για να είναι κάτι αντι-ΣΥΡΙΖΑ. Τρία χρόνια τώρα αποδείχθηκε ότι δεν έχει κάτι θετικό να προβάλει και να υποστηρίξει. Αντί να αμβλύνει δύο μεγάλες κρίσεις, ενέτεινε τις συνέπειές τους. Γι’ αυτό ψάχνει πάντα ένα «αντί».

Έφτασε στο σημείο να ενοχοποιήσει μια εκδήλωση για τραγούδια υπέρ της ειρήνης, να την ενοχοποιήσει, να την αμαυρώσει. Τι την ενοχλούσε; Ψάχνει για την τοξικότητα. Ψάχνει, όπως είπα πριν, για το μεγάλο «αντί». Ελπίζω και θέλω να πιστεύω ότι ο ελληνικός λαός θα προλάβει, για να μην προκαλέσει αυτή η Κυβέρνηση κάτι ανεπανόρθωτο σ’ αυτή τη χώρα.

**ΠΡΟΕΔΡΕΥΩΝ (Χαράλαμπος Αθανασίου):** Ολοκληρώστε, κύριε συνάδελφε.

**ΓΕΩΡΓΙΟΣ ΒΑΡΕΜΕΝΟΣ:** Πρόσεξα λοιπόν ότι χθες ο κ. Μητσοτάκης αναγνώρισε την υπόσταση των πρώτων εκλογών. Δεν πειράζει -είπε-, θα μας υποδείξει ο λαός τη σύνθεση της κυβέρνησης. Εκεί δηλαδή που συμπεριφέρονταν στις πρώτες εκλογές σαν να μην υπάρχουν -πάρα πολύ συνταγματικό το βλέπει κανείς αυτό- και έλεγε ότι θα πάω για την αυτοδυναμία, χθες κάποιοι τον προσγείωσαν. Οι αγαπημένοι δημοσκόποι; Η πραγματικότητα η μαύρη; Δεν ξέρω.

Αυτό που θέλω να ελπίζω, κύριε Πρόεδρε -και ολοκληρώνω- είναι ο ελληνικός λαός να δώσει τη δυνατότητα όχι για μια άλλη διαχείριση μιας καταθλιπτικής κατάστασης, αλλά να πνεύσει στη χώρα ένας αναγεννητικός άνεμος, μια πνοή αναγέννησης μέσα από αυτή τη φθορά, διότι κάποιοι θέλουν να πιστεύουν ότι μια καταρρακωμένη χώρα θα έχει καταρρακωμένη συνείδηση. Όχι! Ο ελληνικός λαός έχει ανεξάντλητες δυνάμεις και πιστεύω ότι κάποια στιγμή θα φανερωθούν και ας υποχρεώσουν και τον κ. Μητσοτάκη να πει κι ένα τραγούδι για την ειρήνη.

Ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ.

Παρακαλώ τώρα τον λόγο έχει ο ειδικός αγορητής του Κομμουνιστικού Κόμματος Ελλάδας, ο Αντιπρόεδρος της Βουλής κ. Γιώργος Λαμπρούλης.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Ευχαριστώ, κύριε Πρόεδρε.

Όπως τονίσαμε και στη συζήτηση του νομοσχεδίου στην επιτροπή, ως κόμμα δεν είμαστε αντίθετοι σε μέτρα που βελτιώνουν τις παροχές, τις συνθήκες περίθαλψης, της έγκαιρης διάγνωσης και θεραπείας των ασθενών του λαού μας. Όμως, οι δημόσιες υπηρεσίες υγείας, η ανάπτυξή τους και η απολύτως και καθολική αξιοποίησή τους από τον λαό, κατά τη γνώμη μας, δεν μπορεί να εξαρτώνται από τη φιλανθρωπία, τον εθελοντισμό και την ατομική διάθεση προσφοράς.

Αντίστοιχα, τέτοια μέτρα πρέπει να αποτελούν αποκλειστική ευθύνη του κράτους, να χρηματοδοτούνται πλήρως από τον κρατικό προϋπολογισμό, να στελεχώνονται με μόνιμο προσωπικό πλήρους και αποκλειστικής απασχόλησης, να εξασφαλίζεται επαρκής και σύγχρονος ιατρομηχανολογικός εξοπλισμός και να αποτελούν φυσικά μέρος του πανελλαδικά ανεπτυγμένου δημόσιου συστήματος υγείας, ώστε έγκαιρα, με ασφάλεια και απολύτως δωρεάν, να παρέχονται όλες οι προληπτικές, διαγνωστικές και θεραπευτικές πράξεις σε όσους έχουν ανάγκη, χωρίς όρους και προϋποθέσεις και παράλληλα οι όποιες τυχόν προσφορές να αξιοποιούνται επικουρικά και συμπληρωματικά.

Σε αυτή την κατεύθυνση και πλαίσιο της θέσης μας εντάσσουμε και την ανάγκη κατασκευής του νέου σύγχρονου Νοσοκομείου στη Σπάρτη, ενταγμένο στο δημόσιο με πλήρη στελέχωση και εξοπλισμό, με 100% χρηματοδότηση από τον κρατικό προϋπολογισμό και με απολύτως δωρεάν όλες τις παροχές προς όλους.

Με την τωρινή σύμβαση που εξειδικεύει τους όρους και προϋποθέσεις κατασκευής και λειτουργίας του Νοσοκομείου Σπάρτης όχι μόνο επιβεβαιώνεται η επιφύλαξη που είχαμε θέσει το 2018 στη συνολικότερη σύμβαση τότε, αλλά όσα προβλέπονται έχουν σαφή προσανατολισμό την ενίσχυση του εμπορευματικού και επιχειρηματικού του χαρακτήρα.

Έτσι, οι γενικές αναφορές της αρχικής σύμβασης περί αναβάθμισης των παρεχόμενων υπηρεσιών στον πληθυσμό των περιοχών όπου θα γίνονταν τα νοσοκομεία αντίστοιχα της Θεσσαλονίκης, όπως στη Σπάρτη, στη Θεσσαλονίκη το Παίδων, στην Κομοτηνή, που υπέγραψε η κυβέρνηση τότε του ΣΥΡΙΖΑ, επέτρεψαν σήμερα να γίνει με τη συγκεκριμενοποίηση ένα ουσιαστικό βήμα μπροστά στην κατεύθυνση ίδρυσης ενός νοσοκομείου-επιχείρησης στο πλαίσιο του δημοσίου, δηλαδή ένα νομικό πρόσωπο ιδιωτικού δικαίου με όρους λειτουργίας ιδιωτικού νοσοκομείου, όπως το «Παπαγεωργίου», της Σαντορίνης και λοιπά.

Και προς αυτή την κατεύθυνση συνηγορούν και οι προβλέψεις της σύμβασης για ενίσχυση της αυτοτελούς δράσης του νοσοκομείου, σύμφωνα με τους κανόνες της επιχειρηματικής δράσης που χαρακτηρίζει ένα νομικό πρόσωπο ιδιωτικού δικαίου, η ύπαρξη κριτηρίων επιχειρηματικής δράσης, όπως η οικονομικά αποδοτικότερη λειτουργία, όπως αναφέρεται μέσα στη σύμβαση, η εφαρμογή των βέλτιστων διεθνών πρακτικών, προσαρμογή δηλαδή στους κανόνες της αγοράς, αλλά και η ύπαρξη του γενικού διευθυντή, CEO, όπως αναφέρεται μέσα, που είναι χαρακτηριστική θέση στελέχους στις επιχειρήσεις, στους επιχειρηματικούς ομίλους.

Αντίστοιχα, η πρόβλεψη ως ανταγωνιστικό πλεονέκτημα του νοσοκομείου, τα ζητήματα δηλαδή των πνευματικών δικαιωμάτων και η μη δυνατότητα αξιοποίησης εγγράφων από μονάδα σε μονάδα, δημόσιο ή ιδιωτικό τομέα.

Επίσης, δεν είναι τυχαίο πως στους σκοπούς και στο αντικείμενο δεν υπάρχει αναφορά στο δημόσιο σύστημα υγείας παρά αναφέρεται η συμβολή του έργου γενικότερα στον ελληνικό τομέα υγείας.

Η μετεγκατάσταση των κλινικών, των μονάδων, των τμημάτων, αφού ολοκληρωθεί το νέο νοσοκομείο, σημαίνει ότι αυτές οι δομές, αυτά τα τμήματα, οι κλινικές που λειτουργούσαν στο δημόσιο νοσοκομείο μετατρέπονται αυτόματα σε υποδομές του νοσοκομείου-επιχείρηση με την αντίστοιχη λειτουργία.

Και τέλος, το ίδρυμα διατηρεί το δικαίωμα του ελέγχου σε ετήσια και έκτακτη περίπτωση, που το ίδιο θα το κρίνει, για όλα τα ζητήματα που αφορούν τα οικονομικά, τη λειτουργία, τη συντήρηση και λοιπά του νοσοκομείου με παροχή προς αυτό όλων των εγγράφων και το δικαίωμα του ελέγχου τους.

Το ζήτημα, όμως -και το καταθέσαμε και στην επιτροπή- δεν είναι ότι πράγματι μπορεί να αναπτυχθεί ένα σύγχρονο και χρειάζεται ένα σύγχρονο νοσοκομείο σε υποδομές με εξοπλισμό, παροχές, αλλά οι όροι παροχής και η δυνατότητα αξιοποίησής τους από τον λαό, αφού ως επιχειρηματική μονάδα θα εξαρτάται ακόμα πιο πολύ από τις πληρωμές του λαού έμμεσες ή άμεσες, είτε δηλαδή από τα ασφαλιστικά ταμεία είτε απευθείας από την τσέπη των ασθενών.

Γίνεται, λοιπόν, φανερό πως δεν πρόκειται απλά για μία δωρεά που κάνουν κατά διαστήματα οι καπιταλιστές, οι επιχειρηματικοί όμιλοι και τα διάφορα κοινωφελή ιδρύματα που στήνουν, παρά εντάσσεται σε έναν ευρύτερο σχεδιασμό προώθησης της πολιτικής των αντιλαϊκών διαρθρώσεων στον τομέα της υγείας, της περαιτέρω εμπορευματοποίησης των παροχών και ενίσχυσης των επιχειρηματικών κριτηρίων λειτουργίας των μονάδων υγείας.

Και είναι ακριβώς οι ίδιοι οι επιχειρηματικοί όμιλοι που η σκανδαλώδης στήριξή τους με παντός είδους κίνητρα και προνόμια από το κράτος και όλες τις αστικές κυβερνήσεις έχει ως αποτέλεσμα την ουσιαστική επιδείνωση των λαϊκών αναγκών και στην υγεία, την υποβάθμιση περαιτέρω της δημόσιας υγείας, οι προσφορές των οποίων όχι μόνο δεν λύνουν προβλήματα ή τα προβλήματα, αλλά τα επιδεινώνουν παραπέρα.

Αντίστοιχα, στα υπόλοιπα άρθρα του νομοσχεδίου έχουμε μία από τα ίδια, συνεχίζεται η ίδια αδιέξοδη πολιτική που μας έφτασε ως εδώ είτε με μια σειρά ρυθμίσεων που αφορούν σε ζητήματα προσωπικού, παρατάσεις δηλαδή ολιγόμηνων συμβάσεων, μετακινήσεις, συνέχιση του καθεστώτος αναστολής με διατήρηση της υποχρεωτικότητας και άλλα, συνεχίζοντας έτσι την ίδια πολιτική του στυψίματος κυριολεκτικά του αποδεκατισμένου προσωπικού και της απογύμνωσης παράλληλα των νοσοκομείων αλλά και κυρίως της πρωτοβάθμιας φροντίδας υγείας.

Συνεχίζεται να αξιοποιείται το εμβόλιο -ο εμβολιασμός κατ’ επέκταση- ως μέσο κοινωνικού αυτοματισμού και επιβολής αντιδραστικών μέτρων, ενώ δεν λαμβάνεται κανένα μέτρο για σοβαρή επιδημιολογική επιτήρηση και ιχνηλάτηση, επαναλαμβανόμενα τεστ για όλους, στους εργασιακούς χώρους από τα νοσοκομεία και όχι μόνο, αλλά και μέτρα προστασίας στους χώρους δουλειάς με ευθύνη του κράτους και της εργοδοσίας, αντίστοιχα μέτρα στα μέσα μαζικής μεταφοράς με πύκνωση των δρομολογίων και άλλα.

Έτσι, λοιπόν, αντί για μόνιμες προσλήψεις γιατρών και νοσηλευτών στα δημόσια νοσοκομεία, στα κέντρα υγείας και στο ΕΚΑΒ με κατεπείγουσες διαδικασίες και μόνο με έλεγχο των τυπικών προσόντων, μονιμοποίηση όλου του επικουρικού υγειονομικού προσωπικού και των συμβασιούχων, χωρίς όρους και προϋποθέσεις, αλλά και την άρση των αναστολών εργασίας των υγειονομικών, η Κυβέρνηση συνεχίζει την ίδια πολιτική των ληξιπρόθεσμων συμβάσεων προσωπικού, αφού κατά την ίδια, όπως έχει δηλωθεί επανειλημμένως στο παρελθόν, δεν θα χρειάζεται αυτό το προσωπικό μετά την πανδημία, θα αποτελεί πολυτέλεια, όπως έχει δηλώσει η Κυβέρνηση, όταν είναι γνωστή σε όλους -όχι μέσα στην πανδημία, αλλά πολύ πριν την πανδημία- η τεράστια υποστελέχωση των δημόσιων μονάδων υγείας.

Έτσι, λοιπόν και η αξιοποίηση ιδιωτών γιατρών στο ΕΣΥ για την κάλυψη κενών είτε με τα όσα προβλέπονται στα άρθρα του νομοσχεδίου, αλλά κυρίως με τα όσα έχουν δει το φως της δημοσιότητας στο πλαίσιο του δημόσιου διαλόγου, αλλά και με τα όσα ακούσαμε και από τους Υπουργούς στη διαδικασία επεξεργασίας του νομοσχεδίου στις επιτροπές, αφ’ ενός, αποτελούν ομολογία πως δεν πρόκειται να κάνετε μαζικές προσλήψεις μόνιμου προσωπικού για να αντιμετωπιστεί η υποστελέχωση, αντανακλώντας την ξεκάθαρη πρόθεσή σας, όπως και όλων των άλλων κυβερνήσεων, για συρρίκνωση του κόστους στον τομέα της υγείας.

Αφ’ ετέρου, η απασχόληση ιδιωτών στο ΕΣΥ ενισχύει τη λειτουργία των νοσοκομείων με ιδιωτικοοικονομικά κριτήρια, αφού οι πληρωμές των ιδιωτών θα γίνονται από το νοσοκομείο-επιχείρηση, δηλαδή από τους ασθενείς άμεσα ή έμμεσα από τα ασφαλιστικά ταμεία. Είναι ένα μέτρο που από την επιστημονική σκοπιά είναι επικίνδυνο, αφού ένας γιατρός, για παράδειγμα, πηγαίνοντας σε διαφορετικά νοσοκομεία δύο, τρεις φορές την εβδομάδα, δεν μπορεί να έχει την ίδια άρτια επίγνωση και παρακολούθηση των περιστατικών που έχει ένας μόνιμος γιατρός σε κάθε μονάδα υγείας.

Αντίστοιχα, το μέτρο των απογευματινών ιατρείων και χειρουργείων, για το οποίο έγινε μάλιστα και κουβέντα στην επιτροπή, είναι ενδεικτικό της περαιτέρω εμπορευματικής λειτουργίας των δημόσιων νοσοκομείων, εφαρμογή της κατεύθυνσης «νοσοκομείο-αυτοχρηματοδοτούμενη μονάδα», που θα επιδιώκει να αυξάνει τα έσοδά του από τις τσέπες των ασθενών, ενώ συγχρόνως θα απαλλάσσεται το κράτος, ο κρατικός προϋπολογισμός, από την υποχρέωση αυτή.

Έτσι τώρα η Νέα Δημοκρατία διευρύνει στην ουσία ό,τι είχε γιγαντωθεί επί ΣΥΡΙΖΑ ως συνέχεια των προηγούμενων κυβερνήσεων ΠΑΣΟΚ και Νέας Δημοκρατίας στο ζήτημα, για παράδειγμα, των απογευματινών ιατρείων.

Συγχρόνως, αναδεικνύεται το εξής: Εάν όλοι σας, λοιπόν, όσοι κυβερνήσατε ανησυχούσατε για τις μακροχρόνιες αναμονές, για παράδειγμα, στα χειρουργεία και τις σοβαρές συνέπειες στην υγεία του λαού, θα είχατε προσλάβει όλο το αναγκαίο προσωπικό, ώστε να μπορούν να λειτουργούν τα χειρουργεία και το απόγευμα, χωρίς, όμως, ο ασθενής να χρειάζεται να πληρώσει τίποτα επιπλέον.

Και ακριβώς τα ανωτέρω αποτελούν κομμάτια ενός ευρύτερου σχεδίου για τη διεύρυνση των συμπράξεων δημόσιου και ιδιωτικού τομέα -των ΣΔΙΤ- στα δημόσια νοσοκομεία, ανοίγοντας ακόμα περισσότερο το πεδίο για κερδοφόρες μπίζνες των επιχειρηματιών και παράλληλα, την απόσυρση του κράτους από το κόστος της υγειονομικής περίθαλψης.

Μάλιστα, η Κυβέρνηση για να πείσει -χωρίς, όμως, να πρωτοτυπεί- χρησιμοποιώντας και επιχειρηματολογία-καρμπόν με όλες τις προηγούμενες κυβερνήσεις, παρουσιάζει αυτού του τύπου τις αναδιαρθρώσεις είτε ως φάρμακο για τη μείωση της σπατάλης, του νοικοκυρέματος στον χώρο της δημόσιας υγείας -των δημόσιων νοσοκομείων εννοώ- είτε πρεσβεύει ότι οι πολίτες θα απολαμβάνουν ποιοτικότερες υπηρεσίες υγείας καθημερινά και άλλα.

Μα, τα ίδια δεν λέγατε όλες οι κυβερνήσεις έως τώρα; Τα ίδια ακριβώς!

Έτσι, λοιπόν, διαχρονικά και με την επίκληση όλης αυτής της επιχειρηματολογίας τι κάνατε; Πετσοκόψατε τους κρατικούς προϋπολογισμούς για την υγεία και την πρόνοια στο όνομα της δημοσιονομικής σταθερότητας, θεωρώντας κόστος τις λαϊκές ανάγκες, υποβαθμίσατε και απαξιώσατε το δημόσιο σύστημα, μειώσατε το προσωπικό, συγχωνεύσατε κλινικές, κλείσατε νοσοκομεία και άλλα.

Από τη μία εξοικονομήσατε κονδύλια για να στηρίξετε ποικιλοτρόπως το κεφάλαιο και από την άλλη ωφελήσατε τους επιχειρηματικούς ομίλους στην υγεία εξασφαλίζοντάς τους τεράστια πελατεία και φυσικά τεράστια κέρδη. Χαμένοι όμως και πριν και τώρα, αλλά και αύριο, είναι οι εργαζόμενοι, τα άλλα λαϊκά στρώματα, η πλειοψηφία του λαού μας, αφού θα έχουμε νοσοκομεία, κλινικές και τμήματα διαφόρων ταχυτήτων ανάλογα με τα έσοδά τους, ασθενείς πολλών ταχυτήτων ανάλογα με τα ιδιωτικά συμβόλαιά τους στις ασφαλιστικές εταιρείες ή με τα χρήματα που θα καταβάλλουν απευθείας στα ταμεία των νοσοκομείων, για υπηρεσίες όμως –και το τονίζουμε- που δικαιούνται και που θα μπορούσαν να απολαμβάνουν δωρεάν και σε υψηλότατο επίπεδο από ένα αποκλειστικά κρατικό σύστημα υγείας.

Παράλληλα, οι σχεδιασμοί, το σχέδιό σας, σημαίνει παραπέρα επέκταση των ελαστικών σχέσεων του προσωπικού, τη συνέχιση των προσλήψεων με το σταγονόμετρο, την κατάργηση της σταθερής εργασίας, τη μισθολογική εξαθλίωση, την υπερεντατικοποίηση της εργασίας, με ό,τι αυτό συνεπάγεται για τους υγειονομικούς και τον λαό συνολικά. Εξάλλου, τα παραπάνω επιβεβαιώνει και η εμπειρία από κράτη όπου εφαρμόστηκαν τις προηγούμενες δεκαετίες οι ΣΔΙΤ, δηλαδή οι συμπράξεις δημόσιου και ιδιωτικού τομέα, όπως η Βρετανία, η Σουηδία και άλλα, με τραγικές συνέπειες όμως για τους λαούς, τους εργαζόμενους στα συστήματα υγείας, με απολύσεις, εντατικοποίηση, άνευ προηγουμένου σωματική και πνευματική κόπωση των υγειονομικών, μεγάλες αναμονές για εξετάσεις και άλλα.

Ακριβώς οι πολιτικές της εμπορευματοποίησης και της ιδιωτικοποίησης, του κόστους - οφέλους, που θωρακίζουν τα συμφέροντα των επιχειρηματικών ομίλων και πετσοκόβουν τις κρατικές δαπάνες συνθλίβοντας τις λαϊκές ανάγκες, αναδείχθηκαν με τον πιο τραγικό τρόπο στην πανδημία.

Απέναντι, λοιπόν, σε αυτή την κατάσταση, εμείς λέμε ότι δεν χωράει καμμία επανάπαυση, παρά χρειάζεται οι υγειονομικοί μαζί με όλον τον λαό να δυναμώσουν τον αγώνα τους για αποκλειστικά κρατικό σύστημα υγείας-πρόνοιας, καθολικό, σύγχρονο και απολύτως δωρεάν, χωρίς καμμία επιχειρηματική δράση, που οι υπηρεσίες του φυσικά θα αποτελούν στην πράξη κατοχυρωμένο κοινωνικό αγαθό και όχι όπως σήμερα ακριβοπληρωμένο εμπόρευμα.

Και κλείνω με τούτο, κύριε Πρόεδρε. Με αφορμή τη σημερινή ημέρα κινητοποιήσεων των υγειονομικών χαιρετίζουμε όλους αυτούς τους υγειονομικούς που έχουν δώσει τη μάχη ειδικά την περίοδο της πανδημίας, διεκδικώντας αφ’ ενός μεν τις προσλήψεις, θεσμικά ζητήματα, κ.λπ., αλλά αναδεικνύοντας αφ’ ετέρου και έχοντας ως προμετωπίδα των συνθημάτων τους και των διεκδικήσεών τους την εναντίωσή τους στη μετατροπή των δημόσιων μονάδων υγείας σε νομικά πρόσωπα ιδιωτικού δικαίου ή τέλος πάντων σε επιχειρήσεις.

Παράλληλα θα θέλαμε να καταγγείλουμε από αυτό το Βήμα την απαράδεκτη τακτική της δημοτικής αρχής του Δήμου Πειραιά που στα πλαίσια προπαγάνδισης της συγκέντρωσης που καλεί το Κομμουνιστικό Κόμμα τον λαό της Αθήνας την Παρασκευή, επιδίδεται σε μία άνευ προηγουμένου εξαφάνιση -να το πω έτσι- αποκαθήλωση του προπαγανδιστικού υλικού που το κόμμα μας έχει θέσει, έχει τοποθετήσει στον Δήμο του Πειραιά προκειμένου να ενημερωθούν οι πολίτες του Πειραιά και για να συμμετέχει όσο το δυνατόν περισσότερος κόσμος. Τα μαζεύει, τα αποσύρει από τα σημεία όπου το κόμμα μας τα έχει τοποθετήσει. Έχουν γίνει παρεμβάσεις στον δήμο. Νομίζω ότι και από αυτό το Βήμα θα πάρει το μήνυμα και την Παρασκευή χιλιάδες κόσμου θα είναι στο Σύνταγμα εναντιούμενες όχι μόνο στο μέτρο της ακρίβειας και στον ιμπεριαλιστικό πόλεμο, αλλά απέναντι συνολικά στο σύστημα που γεννάει φτώχεια, ακρίβεια και πολέμους.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ ευχαριστώ, κύριε Πρόεδρε και για την τήρηση του χρόνου.

Τον λόγο έχει τώρα η ειδική αγορήτρια της Ελληνικής Λύσης, η κ. Μαρία Αθανασίου.

**ΜΑΡΙΑ ΑΘΑΝΑΣΙΟΥ:** Ευχαριστώ, κύριε Πρόεδρε.

Κύριοι συνάδελφοι, φαίνεται πλέον καθαρά ότι η Κυβέρνηση δεν ασχολείται με την προαγωγή της δημόσιας υγείας. Δεν την ενδιαφέρει η δημόσια υγεία. Δεν λαμβάνει μέτρα για την προάσπισή της, την οργάνωσή της και την πρόοδό της.

Η κυρία Αναπληρώτρια Υπουργός μίλησε για τη δημιουργία «Χάρτας» στην υγεία και πραγματικά θα ήταν ευχής έργον αν πραγματοποιείτο με σχεδιασμό και οργάνωση εφάμιλλη με όσα οφείλει ένα ευνομούμενο κράτος να προσφέρει στους πολίτες του. Όμως, έχουν περάσει ήδη δυόμισι χρόνια διακυβέρνησής σας, πλέον του ημίσεος της τετραετίας σας. Πότε, άραγε, περιμένετε να ξεκινήσετε και γιατί αφήσατε τόσο καιρό αναξιοποίητο; Γιατί αφήσατε να φύγει άπρακτη η περίοδος της πανδημίας; Πόσος χρόνος σας χρειάζεται για να συλλέξετε στοιχεία; Δεν θα μπορούσε να είναι μια πρώτης τάξεως ευκαιρία, η προσφορότερη θα έλεγα, για ταχεία συλλογή των απαιτούμενων στοιχείων που θα οδηγήσουν στην ανασυγκρότηση του τομέα της δημόσιας υγείας; Θα έπρεπε ήδη να είχατε προχωρήσει στη στελέχωση της πρωτοβάθμιας φροντίδας υγείας, σε επαρκή στελέχωση των νοσοκομείων.

Σαφώς, όπως είπε και η κυρία Αναπληρώτρια Υπουργός, απαιτείται σύνεση και αξιολόγηση των νέων στελεχών, όχι προσλήψεις στα τυφλά ούτε με εφόδιο μόνο τα τυπικά προσόντα. Και τις συνεντεύξεις, λέω εγώ. Σαφώς και όχι. Ωστόσο υπάρχουν οι μηχανισμοί αξιολόγησης; Λειτουργούν αποτελεσματικά; Υπάρχει μακρόπνοος σχεδιασμός; Αν όχι, τι περιμένετε;

Αντιθέτως, η Κυβέρνηση στα χνάρια των τακτικών του παρελθόντος επιμένει, επί παραδείγματι, στην τακτική της τοποθέτησης διοικητών στα νοσοκομεία με προσωπικά κομματικά κριτήρια, επιμένει να υποχρηματοδοτεί τη δημόσια υγεία. Μιλάμε γι’ αυτό το υπέρτατο αγαθό, η καλή λειτουργία του οποίου προάγει την οικονομική ανάπτυξη και ευημερία, μειώνει τις δαπάνες της υγείας και τις παράπλευρες απώλειες με την έγκαιρη διάγνωση και αντιμετώπιση των ασθενειών κι όχι αφήνοντας να φτάσουν οι ασθένειες σε στάδιο θεραπείας με μεγάλο και πολύπλευρο κόστος.

Αν, κύριοι, βλέπατε τη δημόσια υγεία ως επένδυση, για το δημόσιο συμφέρον όμως και όχι για ιδιωτικά συμφέροντα ολίγων, αν δεν τη βλέπατε ως δαπάνη, τα πράγματα θα ήταν σαφώς πολύ καλύτερα.

Το παρόν νομοσχέδιο περιέχει την κύρωση της Σύμβασης της Δωρεάς του Ιδρύματος «Σταύρος Νιάρχος» για τη δημιουργία του νέου Γενικού Νοσοκομείου Σπάρτης και πλήθος παρατάσεων. Δεν γίνεται να συνεχίζετε με ανανεώσεις συμβάσεων και διατάξεων, που όμως βολεύουν και παρακάμπτουν τη νομιμότητα, κρατώντας ομήρους τους συμβασιούχους και εξυπηρετώντας με αδιαφανείς συνθήκες τους εκλεκτούς. Αυτά δεν αποτελούν κίνητρα για να στελεχωθεί το ΕΣΥ, αλλά για να διαλυθεί. Απώτερος στόχος σας είναι η αποψίλωση και το κλείσιμο των δημόσιων νοσοκομείων, με σκοπό να εμφανιστεί ως σωτήρια λύση η σχεδιαζόμενη ιδιωτικοποίησή τους μέσω των συμπράξεων δημοσίου και ιδιωτικού τομέα.

Αντιθέτως όμως, ήδη από το Πρώτο Τμήμα του εν λόγω νομοθετήματος προκύπτει ότι επιδιώκετε τη λειτουργία των νοσοκομείων με ιδιωτικοοικονομικά κριτήρια, όπως άλλωστε και εν προκειμένω το νέο υπό σύσταση Νοσοκομείο Σπάρτης. Επίσης, αυτό προκύπτει από την επέκταση των ελαστικών εργασιακών σχέσεων παράλληλα με τις τραγικές ελλείψεις μόνιμου προσωπικού όλων των ειδικοτήτων. Τούτο πλέον αποδεικνύεται ότι αποτελεί συνειδητή επιλογή μιας στρατηγικής κυβερνητικής πολιτικής, η οποία στόχευε στην όλο και μεγαλύτερη διείσδυση των εργολάβων και των ιδιωτικών εταιρειών στα δημόσια νοσοκομεία υγείας και συνεχίζει τη μετατροπή των δημόσιων νοσοκομείων σε νομικά πρόσωπα ιδιωτικού δικαίου στα πλαίσια του νέου ΕΣΥ, όπως το ονειρεύονται οι ιδιοκτήτες ιδιωτικών κλινικών και διαγνωστικών εργαστηρίων.

Στο άρθρο 1 περί δωρεάς του νομοσχεδίου δεν υπάρχει αναφορά στο δημόσιο σύστημα υγείας, αλλά αναφέρεται στη συμβολή του έργου για την αναβάθμιση του ελληνικού τομέα υγείας. Το νομοσχέδιο προβλέπει την ύπαρξη CEO, όπως συμβαίνει σε οποιοδήποτε ιδιωτικό επιχειρηματικό όμιλο. Αποκαλυπτικό είναι ότι στο νομοσχέδιο δηλώνεται σαφές ότι στο νοσοκομείο-επιχείρηση το κόστος λειτουργίας θα καλύπτεται από τις πληρωμές των ασθενών με όσο το δυνατόν μικρότερη κρατική χρηματοδότηση.

Ακολούθως σχετικά με την πρόσβαση υπάρχει πρόβλεψη για συντήρηση του οδικού δικτύου του Νομού Λακωνίας, ούτως ώστε η πρόσβαση στο νέο νοσοκομείο, κυρίως από τις περιοχές του δυτικού Πάρνωνα, Καρυές, Βαμβακού, Βαρβίτσα είτε ακόμη και από το απομακρυσμένο Κυπαρίσσι και τα χωριά του Ζάρακα, να είναι απρόσκοπτη και ταχεία; Από τη Μάνη με την αυξημένη τουριστική κίνηση, από το Οίτυλο ή από την Αρεόπολη, πώς θα φτάσουν οι ασθενείς εγκαίρως και με ασφάλεια στη Σπάρτη;

Παράλληλα, έχετε προβλέψει την ενίσχυση αντίστοιχα του Νοσοκομείου Μολάων για τις τουριστικές περιοχές της νοτιοανατολικής Λακωνίας, όπως Νεάπολη ή Μονεμβασιά ή και ορισμένες άλλες, όπως η Ελαφόνησος, που απέχει από τη Σπάρτη, όσο απέχει και η Κόρινθος, αν και βρίσκονται στον ίδιο νομό;

Σχετικά με τις παρατάσεις να πω ότι καλλιεργείτε την ανασφάλεια παντού, αφού τα μέτρα που λαμβάνεται δεν είναι ουσιαστικά και δραστικά. Σε πλήρη ανασφάλεια βρίσκονται και οι εργαζόμενοι στην καθαριότητα και τη σίτιση, αφού τους έδωσαν μια μικρή παράταση, μέχρι 36 Ιουνίου του 2022, για να προετοιμαστούν οι εργολάβοι να αναλάβουν. Στο ίδιο σημείο βρίσκονται και οι επικουρικοί εργαζόμενοι, που λάμβαναν υποσχέσεις για να ξημερώσουν στην αβεβαιότητα και την κοροϊδία της μοριοδότησης και να καταλήξουν στις λίστες της ανεργίας στο τέλος του χρόνου.

Από τις εξαγγελίες σας δεν θα μπορούσαν να λείψουν και χιλιάδες υγειονομικοί που βρίσκονται σε καθεστώς αναστολής χωρίς μισθό εδώ και τόσο πολύ καιρό και θα συνεχίσουν μέχρι το τέλος του έτους να παραμένουν απλήρωτοι, σύμφωνα με το άρθρο 2 του δεύτερου μέρους του παρόντος υπό ψήφιση νομοθετήματος, αφού ο εμβολιασμός για την Κυβέρνηση αποτελεί εργαλείο εκβιασμών και εξαθλίωσης, ανοίγοντας επικίνδυνα μονοπάτια ανατροπής εργασιακών σχέσεων και απολύσεων μέχρι τέλους του χρόνου σύμφωνα με τις τελευταίες δηλώσεις του Υπουργού Υγείας.

Πραγματικά αδυνατούμε να κατανοήσουμε το σκεπτικό σας όπως έχει διαμορφωθεί η κατάσταση υγειονομικά με άπαντες να νοσούν και να μεταδίδουν. Δεν μπορούμε να εξηγήσουμε το σκεπτικό με το οποίο παρατείνετε για ακόμα εννέα ολόκληρους μήνες, πέραν της οικονομικής τους εξαθλίωσης, την περιθωριοποίηση και τον στιγματισμό τους. Όταν εφαρμόστηκε το πιστοποιητικό εμβολιασμού και το μέτρο αναστολής, υπήρχε η αντίληψη ότι όσοι εμβολιάζονται έχουν χαμηλό ιικό φορτίο και δεν μεταδίδουν τον ιό στα νοσοκομεία. Με τη μετάλλαξη «Όμικρον» κυρίως το αφήγημα κατέπεσε.

Και ενώ αίρετε σταδιακά τους περιορισμούς, επειδή η τουριστική κίνηση αναμένεται αυξημένη και οι επισκέπτες από τη Γαλλία, τη Γερμανία, τις Ηνωμένες Πολιτείες της Αμερικής ήδη παρουσιάζουν μεγάλη αύξηση, επιμένετε στον εκβιασμό για τους υγειονομικούς. Η είσοδος των τουριστών στην πατρίδα μας ελέγχεται; Υποβάλλονται σε διαγνωστικούς ελέγχους; Μας λέτε ότι τα κρούσματα αυξάνονται. Μένει, όμως, να δούμε αν θα συνεχίσουν να αυξάνονται παράλληλα και οι διασωληνωμένοι και οι θάνατοι, για να ορίσουμε ότι συνεχίζεται η πανδημία ή περάσαμε σε ένα ενδημικό στάδιο. Παρ’ όλα αυτά σκοπεύετε να άρετε τη χρήση μάσκας σε εσωτερικούς χώρους. Για ποιον λόγο; Αφού τα φάρμακα τα οποία διαθέτετε είναι ελάχιστα, αφού τα εμβόλια προστατεύουν επίσης ελάχιστα, γιατί αφαιρείτε ένα από τα πιο αποτελεσματικά μέτρα προστασίας, τη χρήση μάσκας;

Κύριοι συνάδελφοι, την ίδια στιγμή μάς προβληματίζει γιατί επιδεικνύετε τόσο μένος απέναντι στους μη εμβολιασμένους υγειονομικούς. Οι άνθρωποι αυτοί τους οποίους κάποτε επιβραβεύατε, δεν προσέφεραν μέσα στην πανδημία; Δεν νόσησαν στη μεγάλη τους πλειοψηφία μέσα στην πανδημία;

Κατ’ εμέ η ανθρώπινη αξιοπρέπεια, κύριε Υπουργέ, και ο σεβασμός σε αυτήν είναι πάνω απ’ όλα. Ο επιστημονικός αποκλεισμός και ο διαχωρισμός των επιστημόνων σε καλούς και κακούς διχάζει και αποπροσανατολίζει την κοινωνία. Μία και μόνο επιστημονική ομάδα δεν μπορεί να ισχυρίζεται ότι κατέχει όλη την επιστημονική αλήθεια και να καταδικάζει τον αντίλογο, διότι η επιστήμη είναι ελεύθερη να εκφράζεται, να παρατηρεί, να αμφισβητεί, να διερευνά ενδελεχώς πριν από οποιοδήποτε συμπέρασμα.

Για τα συγκεκριμένα εμβόλια έχουν εκφραστεί επιφυλάξεις από επιστήμονες παγκοσμίου κύρους, δεδομένου ότι λόγω των συνθηκών που επικρατούσαν με πολυάριθμες νοσήσεις, νοσηλείες, διασωληνώσεις, θανάτους δόθηκαν αρχικά άδειες έκτακτης ανάγκης, δηλαδή πληρούσαν μόνο τις άκρως απαραίτητες προϋποθέσεις για την κυκλοφορία τους. Ενεργοποιήθηκαν ταχύτατες διαδικασίες έγκρισης για πειραματικά εμβόλια που δεν είχαν τίποτα κοινό με τα κλασικά, τα οποία χρησιμοποιούν αδρανοποιημένους παθογόνους ιούς ή ζώντες εξασθενημένους για να επιτύχουν τεχνητή ανοσία. Τα εμβόλια κατά του κορωνοϊού, τα οποία κυκλοφορούν, είτε τα mRNA είτε τα cRNA, χρησιμοποιούν τη γλυκοπρωτεΐνη-ακίδα η οποία παραμένει τοξικά ενεργή, αντίθετα με τα κλασικά εμβόλια στα οποία είναι αδρανοποιημένη για να διατηρείται η αντιγόνος δράση και να καταστέλλεται η λοιμογόνος, που ενδέχεται να προκαλέσει φλεγμονές, θρομβώσεις, καρκινογενέσεις. Και ερωτώ: Τροποποιήθηκε βιοτεχνολογικά η συγκεκριμένη πρωτεΐνη στο επίπεδο mRNA, ώστε διαφεύγοντας τα υπόλοιπα όργανα μέσω των βιολογικών υγρών να μην προκαλέσει βλάβες στα κύτταρα; Πραγματοποιήθηκαν από τις εταιρείες παραγωγής έλεγχοι κυτταροτοξικότητας;

Ακολούθως, χώρες όπως το Ηνωμένο Βασίλειο, μεταξύ άλλων, κατέγραφαν λεπτομερώς τις παρατηρήσεις κατά την περίοδο των εμβολιασμών. Σύμφωνα, λοιπόν, με την κίτρινη κάρτα διαβούλευσης του δημόσιου συστήματος υγείας του Ηνωμένου Βασιλείου τον Ιούνιο του 2021, για παράδειγμα, σε πέντε μήνες εμβολιασμών, με όλα τα εμβόλια συνδέθηκαν χίλιοι διακόσιοι πενήντα θάνατοι και οκτακόσιες είκοσι πέντε χιλιάδες σοβαρές επιπλοκές.

Στη χώρα μας γίνεται αντίστοιχη καταγραφή, κύριε Υπουργέ; Ποια συμπεράσματα έχουν εξαχθεί; Το ανέλυσα όλο αυτό όσο γίνεται πιο απλά, όπως και τους προβληματισμούς μου, γνωρίζοντας ότι ο κύριος Υπουργός δεν είναι γιατρός.

Κύριε Υπουργέ, εξακολουθείτε να διαχωρίζετε την κοινωνία μας και τους υγειονομικούς εν προκειμένω σε εμβολιασμένους και μη, παρ’ όλο που ο όρος «πανδημία των ανεμβολίαστων» απεδείχθη αναληθής, αδικαιολόγητος, διχαστικός και μεροληπτικός, όπως αναφέρεται σε άρθρο του έγκριτου περιοδικού «THE LANCET» στις 20 Νοεμβρίου του 2021.

Όσον αφορά τα συγκεκριμένα εμβόλια ακόμη και ο πρόεδρος του ΠΟΥ -δεν μπορείτε και αυτόν να τον αμφισβητήσετε- στις 24 Νοεμβρίου του 2021 υπογράμμισε την έκπτωση της προστασίας τους στη μετάδοση της νόσου και την ανάγκη συνέχισης λήψης όλων των αναγκαίων μέτρων πρόληψης.

Το ιατρικό προσωπικό το οποίο θέσατε σε αναστολή, κύριε Υπουργέ, δεν αρνήθηκε ουδόλως, όπως ατυχώς είπατε, την επιστήμη του, αλλά αντιθέτως επιστημονικά φερόμενο εξέφρασε τεκμηριωμένη διαφωνία. Σε κάθε περίπτωση, την απόφαση για τον υποχρεωτικό εμβολιασμό των υγειονομικών την λάβατε τον Ιούλιο του 2021 με το σκεπτικό ότι τα υπάρχοντα εμβόλια ήταν αποτελεσματικά και γι’ αυτό οι εμβολιασμένοι δεν νοσούσαν και δεν μετέδιδαν. Στηρίξατε την υποχρεωτικότητα, όπως και το πιστοποιητικό εμβολιασμού σε ένα αφήγημα που δεν ισχύει πια. Τα δεδομένα αλλάζουν άρδην με την επικράτηση κυρίως της μετάλλαξης «Όμικρον», που καταδεικνύει ότι όλοι νοσούν και μεταδίδουν ανεξαιρέτως. Αυτό το γεγονός θα πρέπει να οδηγήσει πρωτίστως τις επιστημονικές μονάδες να αναζητήσουν νέο επικαιροποιημένο εμβόλιο και ακολούθως εσάς τους πολιτικούς, που έχετε χρέος να προστατεύσετε την υγεία των πολιτών, να αναθεωρήσετε οποιαδήποτε υποχρεωτικότητα εμβολιασμού, που τίθεται πλέον εν αμφιβόλω με μη αποτελεσματικά εμβόλια. Συνεπώς επαναφέρετε τους υγειονομικούς οι οποίοι αδίκως βρίσκονται σε αναστολή στις θέσεις τους.

Στο ίδιο πνεύμα και το άρθρο 3. Αφού νοσήσαντες υγειονομικοί μπορούν να εργαστούν μετά από πέντε μέρες απουσίας και χωρίς την υποχρέωση για τεστ, γιατί δεν θα μπορούσαν οι άνθρωποι αυτοί, που λείπουν από το σύστημα υγείας, να επιστρέψουν στην εργασία τους μετά τη διεξαγωγή τεστ;

Αντί να ενισχύσετε το Εθνικό Σύστημα Υγείας το αποψιλώνετε. Ενδεικτικά να αναφέρουμε τις πνευμονολογικές κλινικές του «Ευαγγελισμού», που είχαν φτάσει στο σημείο να νοσηλεύουν τριπλάσιο αριθμό ασθενών από τη δυναμική των κλινών τους και αυτό χωρίς καμμία ενίσχυση σε προσωπικό, με αποτέλεσμα ένας γιατρός να εφημερεύει -ακούστε- για πάνω από πενήντα ασθενείς. Είναι χαρακτηριστικό ότι σαράντα τρία άρθρα τού υπό ψήφιση νομοσχεδίου αφορούν σε παρατάσεις συμβάσεων παροχής ιατρικών υπηρεσιών, ενώ τα υπόλοιπα περιλαμβάνουν διατάξεις με παρεκκλίσεις και κατ’ εξαίρεση ρυθμίσεις, επικαλούμενο το Υπουργείο για άλλη μία φορά την πανδημία. Με τις συνεχείς παρατάσεις δεν ασκείς πολιτική για την υγεία. Είναι μεγάλο το μέρος του προσωπικού του οποίου οι συμβάσεις παρατείνονται για ακόμα μια φορά με το εν λόγω νομοσχέδιο, ενώ καλύπτουν πάγιες και διαρκείς ανάγκες και χρειάζονται δραστικές λύσεις. Πότε θα τις κάνετε μόνιμες προσλήψεις;

Άρθρο 5: Παράταση προθεσμίας πρόσληψης επικουρικού ιατρικού, νοσηλευτικού και λοιπού βοηθητικού προσωπικού. Πρόκειται για ρύθμιση που λειτουργεί ως μηχανισμός, που στην ουσία εδραιώνει την εργασία ορισμένου χρόνου με ληξιπρόθεσμες συμβάσεις, σε αντίθεση με τις μόνιμες προσλήψεις, ενώ οι ελλείψεις σε προσωπικό ξεπερνούν το κόκκινο.

Αντίστοιχα, με το άρθρο 6 που εφαρμόζει την κινητικότητα όλων των υγειονομικών από μονάδα σε μονάδα καλύπτοντας κενά, στην ουσία δημιουργούνται πολύ περισσότερα αφού υποστελεχώνονται πολλές νοσοκομειακές δομές στην περιφέρεια.

Στο άρθρο 11, την ίδια ώρα που χρειάζονται οι προσλήψεις μόνιμου προσωπικού, παρατείνεται η ρύθμιση για εργασία καθ’ υπέρβασιν του ωραρίου, γεγονός που υποδηλώνει τις τραγικές ελλείψεις των μονάδων. Από τη στιγμή που είναι ειδικευμένοι γιατροί γιατί δεν τους προσλαμβάνετε άμεσα ως μόνιμους αφού οι ανάγκες είναι τεράστιες λόγω των ελλείψεων;

Στο άρθρο 13 προβλέπεται η παράταση ισχύος της ρύθμισης αποζημίωσης γιατρών που μετακινούνται από νοσοκομείο σε νοσοκομείο. Η πρόσθετη αμοιβή λόγω μετακίνησης δεν λύνει το πρόβλημα της υποστελέχωσης. Μετακινείται το προσωπικό για να καλυφθούν οι ανάγκες λόγω μη πρόσληψης του αναγκαίου προσωπικού.

Στο άρθρο 14: «Παράταση ισχύος της ρύθμισης για την κάλυψη κενών ενεργού εικοσιτετράωρης εφημερίας»- η Κυβέρνηση παλεύει για να καλύψει τα κενά στο ΕΣΥ και καταφεύγει στην πρόσληψη ιδιωτών. Φυσικά αυτό ανήκει στη στρατηγική της Κυβέρνησης που δεν είναι άλλο από την ιδιωτικοποίηση της υγείας.

Άρθρο 24, παράταση των ρυθμίσεων περί διάθεσης αυτοδιαγνωστικών δοκιμασιών ελέγχου της νόσησης από κορωνοϊό με κρατική μέριμνα. Ερωτάσθε, κύριοι: Οι εν λόγω δαπάνες εξακολουθούν, όντως, να είναι απαραίτητες; Είναι ίδιες οι ανάγκες σήμερα με τις ανάγκες που υπήρχαν πέρυσι τέτοιο καιρό; Κι εδώ θέλω να εκφράσω την αντίθεσή μου και σε κάτι ακόμα. Γιατί εξαιρούνται οι ανεμβολίαστοι από τα δωρεάν rapid test ενώ στους εμβολιασμένους παρέχονται δωρεάν; Δεν πληρώνουν ασφαλιστικές εισφορές για την υγεία αυτοί;

Οι συνθήκες υγειονομικά αλλάζουν. Προσαρμοστείτε, κάντε επικαιροποίηση, κύριε Υπουργέ.

Κυρίες και κύριοι, δηλώνουμε ότι δεν είμαστε κατά του εμβολιασμού. Δηλώνουμε περίτρανα ότι δεν είμαστε σε καμμία απολύτως περίπτωση κατά της επιστήμης και κατά των επιστημονικών πορισμάτων. Ωστόσο θα τονίζουμε πάντοτε ως επιστήμονες και ως πολίτες ότι επιστήμη σημαίνει ελευθερία, επιστήμη σημαίνει πολυφωνία, επιστήμη σημαίνει συνεργασία και σύνθεση απόψεων. Το αρχαίο τρίπτυχο θέση - αντίθεση - σύνθεση είναι αυτό που προάγει την επιστήμη και επιτυγχάνει πρόοδο και νέα επιτεύγματα.

Η Ελληνική Λύση ήταν με την ελεύθερη επιλογή του κάθε ατόμου. Εσείς αντιθέτως φιμώσατε κάθε αντίθετη φωνή, απομονώσατε κάθε διαφορετική άποψη, αφαιρέσατε το βήμα σε κάθε επιστημονική επιφύλαξη, κλείσατε φωνές, κλείσατε στόματα. Αυτό θελήσατε να κάνετε. Αυτό που κάνετε είναι ότι επιχειρήσατε και επιχειρείτε να αφαιρέσετε από την επιστήμη το στοιχείο της ελευθερίας, το στοιχείο της πολυφωνίας, το στοιχείο του προβληματισμού και κατόπιν στιγματίσατε, απομονώσατε, διχάσατε. Χωρίσατε τους πολίτες σε δύο στρατόπεδα, σε καλούς και κακούς, με νηπιακού επιπέδου κριτήρια και υπεραπλουστεύσεις. Τόσο απλά, τόσο επιπόλαια! Γι’ αυτό θα κριθείτε, κύριοι, διότι επιχειρήσατε να δημιουργήσετε μία κατά παραγγελίαν επιστήμη με «ημετέρους» και αντιθέτους, με υπακούοντες και αντιφρονούντες. Όσοι σας ακολουθούν είναι καλοί. Οι υπόλοιποι άλλοι στο περιθώριο, χωρίς φωνή, χωρίς βήμα, χωρίς υπόσταση -ακόμη και οι διακεκριμένοι- τυφλά, τιμωρητικά, εκδικητικά, θα έλεγα.

Μην αυταπατάσθε ότι μοχθείτε για το καλό της δημόσιας υγείας όταν εκδικείστε τους λειτουργούς της, ναι, αυτούς που χειροκροτούσατε στα μπαλκόνια του lockdown την άνοιξη του 2020. Τότε «ωσαννά», τώρα «σταυρωθήτω»! Και προπάντων μην αυταπατάσθε ότι μοχθείτε για το καλό της δημόσιας υγείας όταν αφήνετε τους εν ενεργεία λειτουργούς της να εξαντλούνται σε απάνθρωπες συνθήκες εργασίας, εξαντλημένοι και υποτιμημένοι, εγκαταλελειμμένοι από την πολιτεία, χωρίς υλικοτεχνική υποδομή, χωρίς προγραμματισμό, με μόνο όπλο τους το φιλότιμο και τη συνείδησή τους.

Κύριοι, δεν έχετε δικαίωμα να αμφισβητείτε τη συνείδηση κανενός επιστήμονα που έχει αντίθετη άποψη με τις επιδιώξεις σας και τα σχέδιά σας. Αυτό είναι ο ορισμός του αντιεπιστημονικού.

Η Ελληνική Λύση καταψηφίζει επί της αρχής το νομοσχέδιο.

Σας ευχαριστώ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κυρία Αθανασίου.

Πριν δώσω τον λόγο στην ειδική αγορήτρια του ΜέΡΑ25 την κ. Μαρία Απατζίδη, θα παρεμβληθεί για ένα τρίλεπτο -και ευχαριστώ την κ. Απατζίδη- ο Υπουργός Εργασίας για να υποστηρίξει για τρία λεπτά τη με γενικό αριθμό 1257 και ειδικό αριθμό 184 κατατεθείσα από 29 Μαρτίου του 2022 τροπολογία.

Αμέσως μετά την κ. Απατζίδη τον λόγο θα πάρει ο Πρόεδρος της Κοινοβουλευτικής Ομάδας της Ελληνικής Λύσης κ. Βελόπουλος.

Κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εργασίας και Κοινωνικών Υποθέσεων):** Ευχαριστώ, κύριε Πρόεδρε και ευχαριστώ και την κ. Απατζίδη για την παραχώρηση της σειράς. Θα προσπαθήσω να είμαι όσο πιο σύντομος γίνεται.

Πρόκειται για την τροπολογία που αφορά τη λεγόμενη «Επιταγή ακρίβειας», η οποία θα δοθεί στους δικαιούχους μέχρι και τη Μεγάλη Τετάρτη, στις 21 Απριλίου εν πάση περιπτώσει. Μιλάμε για μια έκτακτη ενίσχυση λόγω της κατάστασης που έχει διαμορφωθεί στην αγορά ιδιαίτερα με την αύξηση των τιμών των προϊόντων της ενέργειας και αφορά στους χαμηλοσυνταξιούχους, στους δικαιούχους αναπηρικού επιδόματος, στους ανασφάλιστους υπερήλικες, στους δικαιούχους ελάχιστου εγγυημένου εισοδήματος και στους δικαιούχους επιδόματος παιδιού, πέντε διαφορετικές επομένως κατηγορίες. Ο προϋπολογισμός είναι 324 εκατομμύρια ευρώ και οι δικαιούχοι είναι ένα εκατομμύριο επτακόσιες χιλιάδες.

Αναλυτικότερα, κυρίες και κύριοι συνάδελφοι: Πρώτα από όλα, έκτακτη οικονομική ενίσχυση 200 ευρώ που θα δοθεί σε εξακόσιες εβδομήντα επτά χιλιάδες περίπου χαμηλοσυνταξιούχους, με κόστος 135 εκατομμύρια ευρώ. Τα κριτήρια τα οποία θα ισχύσουν θα είναι τα ίδια κριτήρια -για να μην κουράζω το Σώμα- τα οποία ίσχυσαν για την έκτακτη ενίσχυση που δόθηκε στους χαμηλοσυνταξιούχους τα Χριστούγεννα.

Και να πω επίσης, για να το γνωρίζουν οι χαμηλοσυνταξιούχοι, επειδή υποβλήθηκαν είκοσι επτά χιλιάδες περίπου ενστάσεις θεωρώντας ότι αδικήθηκαν από τη μη συμπερίληψή τους στην καταβολή του προηγούμενου επιδόματος, ότι έχει γίνει σχετική εξέταση των ενστάσεων από τις υπηρεσίες της ΑΑΔΕ και έχουν απορριφθεί όλες. Επομένως το σημειώνω για να ελέγξουν καλύτερα οι άνθρωποι. Προφανώς για διάφορους λόγους ελλιπούς ενημέρωσής τους νομίζουν ότι είναι δικαιούχοι, αλλά επειδή τα κριτήρια είναι περισσότερα του ενός, είναι σωρευτικά και συνδυαστικά, δεν θα συμπεριλαμβάνονται. Το λέω για να μην μπαίνουν στην ταλαιπωρία να υποβάλλουν ενστάσεις οι οποίες στο τέλος απορρίπτονται. Άλλωστε εδώ υπάρχει εμπλοκή της ΑΑΔΕ, μιας υπηρεσίας που έχει την εγκυρότητα τη διαχρονική, καθώς και της Γενικής Γραμματείας Πληροφοριακών Συστημάτων. Κάνει όλες τις αναγκαίες διασταυρώσεις και επομένως το λέω για να έχουμε μια σωστή μεταξύ μας συνεννόηση, χωρίς βεβαίως να σημαίνει ότι οι άνθρωποι αν νομίζουν ότι πρέπει να κάνουν ενστάσεις στερούνται αυτού του δικαιώματος. Απλώς έχω υποχρέωση από τη δική μου πλευρά να το σημειώσω. Εξακόσιες εβδομήντα επτά χιλιάδες περίπου χαμηλοσυνταξιούχοι, λοιπόν, θα πάρουν αυτή την ενίσχυση. Αυτό είναι το πρώτο.

Δεύτερον, το ύψος της ενίσχυσης το σημείωσα ότι είναι 200 ευρώ περίπου. Η ενίσχυση θα είναι αφορολόγητη, ακατάσχετη και δεν συμψηφίζεται με τυχόν χρέη του συνταξιούχου.

Αυτά σε γενικές γραμμές σε σχέση με τους χαμηλοσυνταξιούχους.

Πάω τώρα στο αναπηρικό επίδομα του ΟΠΕΚΑ. Εδώ μιλάμε για εκατόν εξήντα επτά χιλιάδες περίπου δικαιούχους αναπηρικού επιδόματος. Προβλέπεται και πάλι ότι οι προνοιακές παροχές σε χρήμα προσαυξάνονται κατά 200 ευρώ και το κόστος του μέτρου είναι 33,4 εκατομμύρια ευρώ. Αφορά εκατόν εξήντα επτά χιλιάδες συμπολίτες μας που λαμβάνουν αναπηρικά επιδόματα.

Κατόπιν, έχουμε τους ανασφάλιστους υπερήλικες. Πάλι έχουμε προσαύξηση κατά 200 ευρώ της μηνιαίας σύνταξης των ανασφάλιστων υπερηλίκων. Μιλάμε για τριάντα πέντε χιλιάδες περίπου δικαιούχους και το κόστος εκτιμάται στα 7 εκατομμύρια ευρώ.

Προχωρώ με τη στήριξη των ωφελουμένων του ελάχιστου εγγυημένου εισοδήματος, δηλαδή των νοικοκυριών που διαβιούν σε συνθήκες ακραίας φτώχειας. Θα χορηγηθεί για μια ακόμη φορά -γιατί έχει χορηγηθεί και στο παρελθόν, κατ’ επανάληψη μάλιστα- διπλή δόση στους περίπου διακόσιους σαράντα χιλιάδες δικαιούχους του. Η επιπλέον δόση θα καταβληθεί άπαξ και θα προηγηθεί της τακτικής που θα καταβληθεί στις 30 Απριλίου. Το κόστος του μέτρου εκτιμάται στα 51 περίπου εκατομμύρια ευρώ.

Τέλος, κλείνω με το επίδομα παιδιού. Προβλέπεται εφάπαξ οικονομική ενίσχυση για τον Απρίλιο των οικογενειών που λαμβάνουν επίδομα παιδιού, η οποία αντιστοιχεί σε μιάμιση επιπλέον μηνιαία δόση επιδόματος παιδιού. Το ποσό της ενίσχυσης ανέρχεται σε 105 ή 63 ή 42 ευρώ για κάθε παιδί, για το πρώτο και δεύτερο παιδί, ανάλογα με το ύψος του εισοδήματος και σε 210 ή 126 ή 84 ευρώ από το τρίτο και για κάθε επόμενο παιδί. Είναι λίγο περίπλοκο, αλλά όσοι είστε εξοικειωμένοι με τα θέματα αυτά -βλέπω την κ. Φωτίου- αντιλαμβάνεστε τι θέλω να πω.

Οι δικαιούχοι ανέρχονται σε εξακόσιους είκοσι πέντε χιλιάδες σε αυτή την περίπτωση, με περισσότερο από ένα εκατομμύριο παιδιά και το κόστος του μέτρου εκτιμάται σε 97,5 εκατομμύρια ευρώ.

Η Κυβέρνηση, κυρίες και κύριοι, έχει κάνει το καλύτερο που μπορεί με βάση τις οικονομικές δυνατότητες της χώρας και με βάση τον προϋπολογισμό, δείχνοντας την αναγκαία και οφειλόμενη ευαισθησία στους ευάλωτους. Δεν κομπάζουμε γι’ αυτό. Η συνολική ενίσχυση που έχει δοθεί τους τελευταίους μήνες -δεν αναφέρομαι στα μέτρα του κορωνοϊού, αναφέρομαι στα μέτρα για την αντιμετώπιση της ακρίβειας και της ενεργειακής κρίσης- προσεγγίζει τα 4 εκατομμύρια ευρώ και είμαστε εδώ ανάλογα με την εξέλιξη των πραγμάτων να δούμε και πρόσθετες παρεμβάσεις. Έμφαση, όμως, δίνουμε -όπως είναι αυτονόητο- στους ευάλωτους συμπολίτες μας και θα ήθελα να ελπίζω ότι όλα τα κόμματα της Βουλής θα ψηφίσουν υπέρ αυτής της τροπολογίας.

Σας ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Και εμείς ευχαριστούμε, κύριε Υπουργέ.

Απευθύνομαι τώρα στους εισηγητές ή στους Κοινοβουλευτικούς Εκπροσώπους εάν θέλουν κάποια διευκρίνιση επί της τροπολογίας.

**ΑΝΔΡΕΑΣ ΞΑΝΘΟΣ:** Μάλιστα, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Ο κ. Ξανθός έχει τον λόγο.

**ΑΝΔΡΕΑΣ ΞΑΝΘΟΣ:** Κύριε Υπουργέ, θα ήθελα μια διευκρίνιση για την παράγραφο 5 του άρθρου 2 που αφορά το επίδομα του παιδιού. Είπατε -νομίζω- καθαρά ότι θα υπάρξει προσαύξηση μιάμιση φορά. Αυτό ακούσαμε και αυτό έχει πει και ο κ. Σταϊκούρας. Έχω δει τις δηλώσεις του που λέει ότι χορηγείται μιάμιση επιπλέον μηνιαία δόση. Εάν λάβουμε υπ’ όψιν μας περίπου το διαμορφωμένο μηνιαίο ποσό και τα 97 εκατομμύρια τα οποία λέτε, αυτό είναι ακριβώς, μιάμιση δόση.

Εδώ στη διάταξη λέει ότι το επίδομα παιδιού κ.λπ. χορηγείται στους δικαιούχους της πρώτης δόσης του έτους 2022 με προσαύξηση του μηνιαίου χορηγούμενου ποσού κατά το ήμισυ. Αυτό δεν είναι μιάμιση, είναι μισό. Θέλουμε καθαρή διευκρίνιση.

**ΘΕΑΝΩ ΦΩΤΙΟΥ:** Αλλαγή.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Υπουργέ, θα απαντήσετε συνολικά σε όλα.

Τον λόγο έχει η κ. Λιακούλη, Κοινοβουλευτική Εκπρόσωπος του Κινήματος Αλλαγής.

**ΕΥΑΓΓΕΛΙΑ ΛΙΑΚΟΥΛΗ:** Ευχαριστώ, κύριε Πρόεδρε.

Κύριε Υπουργέ, πάντοτε η θέση του ΠΑΣΟΚ και του Κινήματος Αλλαγής για τις παροχές είναι ότι βρίσκεται σε θετική κατεύθυνση ό,τι προσθέτει, ό,τι ανακουφίζει και έτσι πρέπει όλοι να το εκλαμβάνουμε.

Υπάρχουν, όμως, οι παροχές εκείνες οι οποίες είναι κομβικής σημασίας, όπως για παράδειγμα το ότι αντιμετωπίζετε μια έντονη κριτική, όταν παρουσιάζετε τις συγκεκριμένες παροχές στο επίπεδο τού τι γίνεται με τους συνταξιούχους της χώρας. Λαμβάνετε καθημερινά στο Υπουργείο σας χιλιάδες αιτήματα και σχόλια. Εδώ δεν ακούμε κάτι να λέτε.

Σύμφωνα με την αιτιολογική έκθεση, η συνολική δαπάνη για το έκτακτο βοήθημα των χαμηλοσυνταξιούχων ανέρχεται σε 136 εκατομμύρια ευρώ. Υπολογίζεται ότι θα το λάβουν περίπου εξακόσιες τριάντα χιλιάδες συνταξιούχοι με μηνιαία σύνταξη έως 600 ευρώ, όμως οι συνταξιούχοι της χώρας με κύρια σύνταξη έως 500 ευρώ και διάμεσο 370 ευρώ είναι περίπου ένα εκατομμύριο εκατό χιλιάδες. Δηλαδή, τετρακόσιες πενήντα χιλιάδες χαμηλοσυνταξιούχοι θα στερηθούν το έκτακτο βοήθημα, όπως είχαν στερηθεί και το έκτακτο επίδομα των Χριστουγέννων.

Θυμίζουμε και ρωτάμε εσάς -και ολοκληρώνω με αυτό, κύριε Πρόεδρε- ότι είχατε προεκλογικά δεσμευθεί ότι θα καταργήσετε τον νόμο Κατρούγκαλου με τον οποίο μειώνονταν οι συντάξεις των νέων συνταξιούχων 20% έως 35%, κατά μέσο όρο 200 ευρώ έως 250 ευρώ τον μήνα. Προεκλογικά καταγγείλατε και για το ΕΚΑΣ δεν βγάζατε κουβέντα, που ξέρετε πολύ καλά ότι είναι αίτημα της δικής μας παράταξης για τους τριακόσιους πενήντα χιλιάδες χαμηλοσυνταξιούχους και το επαναφέρουμε και σήμερα που ανοίγετε αυτή τη συζήτηση και θέλουμε πραγματικά μια σαφή απάντηση σε ό,τι αφορά το συγκεκριμένο θέμα και εάν προτίθεται η Κυβέρνησή σας το ΕΚΑΣ να το καταβάλει, όπως είχατε δεσμευθεί προεκλογικά.

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Να επισημάνω ότι πάντοτε οι ερωτήσεις και οι τοποθετήσεις είναι για την τροπολογία, όχι για τη γενική πολιτική του Υπουργείου, για την οποία μπορείτε να κάνετε κοινοβουλευτικό έλεγχο.

Ορίστε, κύριε Βιλιάρδο, έχετε τον λόγο.

**ΒΑΣΙΛΕΙΟΣ ΒΙΛΙΑΡΔΟΣ:** Ευχαριστώ πολύ, κύριε Πρόεδρε.

Σχετικά με τους συνταξιούχους, είχα ακριβώς την ίδια ερώτηση με την προηγούμενη συνάδελφο, η οποία με κάλυψε. Είναι, πράγματι, ένα τεράστιο πρόβλημα.

Εκείνο που θα ήθελα να πω είναι ότι τα επιδόματα τα οποία δίνει η Κυβέρνηση σήμερα είναι στην κυριολεξία ψίχουλα. Ξέρει πολύ καλά ότι, ο πληθωρισμός, πριν τον πόλεμο, τον Ιανουάριο, για τα χαμηλά εισοδήματα ήταν στο 14%, οπότε, προφανώς, αυτού του είδους τα επιδόματα δεν μπορούν να το καλύψουν. Για το ότι η Κυβέρνηση σπατάλησε 44 δισεκατομμύρια ευρώ για τα λανθασμένα lockdown ασφαλώς και δεν ευθύνονται οι πολίτες. Άρα θα πρέπει να το δείτε αυτό.

Όσον αφορά στην ενέργεια, που είπε ο κύριος Υπουργός, η οποία ασφαλώς έχει αυξηθεί σε πολύ μεγάλο βαθμό και δεν καλύπτονται οι ανάγκες των ανθρώπων με αυτά τα επιδόματα, δεν οφείλεται στο εξωτερικό, αλλά οφείλεται στη λανθασμένη ενεργειακή πολιτική του συγκεκριμένου Υπουργού.

Αναφορικά με τη βίαιη απολιγνιτοποίηση -η οποία, βέβαια, είναι απόφαση του Πρωθυπουργού, δεν είναι μόνο του συγκεκριμένου Υπουργού- και το Χρηματιστήριο Ενέργειας, το οποίο είναι απόφαση του Υπουργού, είχαμε αναφέρει από την αρχή, το παράδειγμα της «ENRON», από την οποία χρεοκόπησε μια τεράστια οικονομία, αυτή της Καλιφόρνιας και αυτά τα δύο προβλήματα είναι αυτά τα οποία πληρώνονται σήμερα.

Επομένως όλα αυτά που δίνει η Κυβέρνηση, δεν μπορεί, παρά να τα ψηφίζει κανείς, αφού οτιδήποτε δοθεί στους ανθρώπους, είναι καλό, αλλά θα πρέπει να δίνει κανείς τη σωστή αιτιολογία και να ξέρουν οι άνθρωποι ακριβώς τι έχει συμβεί.

Ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Τον λόγο έχει ο Κοινοβουλευτικός Εκπρόσωπος του ΜέΡΑ25 κ. Γρηγοριάδης.

**ΚΛΕΩΝ ΓΡΗΓΟΡΙΑΔΗΣ:** Ευχαριστώ πολύ, κύριε Πρόεδρε.

Κύριε Υπουργέ, αναρωτηθήκατε πριν πώς τόσες χιλιάδες άνθρωποι έκαναν αίτηση χωρίς να πληρούν τα κριτήρια και τις προϋποθέσεις, όπως απεδείχθη όταν εξέτασε τις αιτήσεις η ΑΑΔΕ; Έχω να σας απαντήσω πως έκαναν τόσες αιτήσεις παραπάνω χιλιάδες άνθρωποι γιατί τόσες και πολύ παραπάνω εκατοντάδες χιλιάδες άνθρωποι δεν βγάζουν τον μήνα, κύριε Υπουργέ.

Ο λαός μας λέει: «Ο πεινασμένος καρβέλια ονειρεύεται». Ξέρετε, στην απελπισία σου -και ας μην πληροίς τις προϋποθέσεις- θα κάνεις την αίτηση μήπως και καταφέρεις και επιβιώσεις ακόμη ένα μήνα. Από την άλλη πρέπει να προβληματίσει το Υπουργείο σας το γεγονός ότι αυτοί οι άνθρωποι που καταδέχονται να το κάνουν αυτό είναι μια απόδειξη ότι θα έπρεπε να διευρύνετε τον πληθυσμό των ανθρώπων που δικαιούνται το επίδομα. Θα έπρεπε, δηλαδή, να έχουν τις προϋποθέσεις αυτοί και άλλοι τόσοι και άλλοι τόσοι.

Κοιτάξτε, κύριε Υπουργέ. Είπατε ο ίδιος ότι πρόκειται για ένα βοήθημα 200 ευρώ, ένα βοήθημα που καλείται να στηρίξει ποιους; ΑΜΕΑ -ανάπηρους ανθρώπους, δηλαδή- χαμηλοσυνταξιούχους, ανθρώπους που είναι κάτω από το όριο της φτώχιας και υγειονομικούς εργαζόμενους οι οποίοι τελούν υπό εξάμηνη ήδη αναστολή. Ξέρουμε και εσείς και εμείς ότι με 200 ευρώ δεν μπορούν να επιβιώσουν αυτοί οι άνθρωποι.

Συνεπώς δικαιούμαι, κύριε Υπουργέ, να σας ρωτήσω: Μήπως στην πραγματικότητα πρόκειται για ένα επικοινωνιακό τέχνασμα; Μήπως στην πραγματικότητα δεν απευθύνεστε σε αυτούς οι οποίοι είναι τόσο λίγοι που δεν θα κάνουν κάποια διαφορά, αλλά απευθύνεστε σε όλους τους υπόλοιπους, αυτούς που δεν το δικαιούνται -τουλάχιστον όσοι από αυτούς ενημερώνονται από το μιντιακό σύστημα των παρασιτικών καναλαρχών-, για να λέει η υπόλοιπη κοινωνία που δεν το δικαιούνται: «Να, ο Κυριάκος Μητσοτάκης φροντίζει τους φτωχούς.»;

Περιμένουμε μια απάντηση, κύριε Υπουργέ, γιατί μη μου πείτε ότι πραγματικά πιστεύετε πως με 200 ευρώ θα αλλάξει κάτι.

Δεν θα καταψηφίσουμε, καθώς πιστεύουμε ότι και «ψίχουλα» ακόμη να δίνει κανείς σε έναν χειμαζόμενο λαό, καλό είναι. Προσανατολιζόμαστε στο «παρών» μάλλον, αλλά έλεος! Διακόσια ευρώ; Είναι σαν εμπαιγμός.

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Ορίστε, κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εργασίας και Κοινωνικών Υποθέσεων):** Να σημειώσω πρώτα απ’ όλα, κύριε Πρόεδρε, κυρίες και κύριοι συνάδελφοι, ότι οι αριθμοί που σας ανέφερα για το επίδομα παιδιού είναι ακριβείς: 105, 63, 42, 210, 126, 84 κ.λπ., όπως ακριβές είναι και το ποσό του προϋπολογισμού που ανέφερα: 97,5 εκατομμύρια ευρώ.

Τούτων λεχθέντων, εάν υπάρχει κάποια ασάφεια στο κείμενο, θα την εξετάσω για να δω πώς θα μπορούσε να διορθωθεί για να μην υπάρχει σύγχυση.

(Θόρυβος από την πτέρυγα του ΣΥΡΙΖΑ)

Θα τη δούμε. Επαναλαμβάνω: Θα το ελέγξω, εάν υπάρχει πρόβλημα, όμως αυτό δεν αλλάζει την ουσία των μέτρων. Αυτό είναι το πρώτο.

Δεύτερον, σχετικά με τους συνταξιούχους μόλις χθες βγήκε ένα ενημερωτικό σημείωμα από το Υπουργείο μας το οποίο εξηγεί ποιες θετικές εξελίξεις υπήρξαν για τους συνταξιούχους τα τελευταία δυόμισι χρόνια. Δεν ισχυριστήκαμε ποτέ στο σημείωμα αυτό ότι οι συνταξιούχοι τρώνε δήθεν με χρυσά κουτάλια. Διότι αναγνωρίζουμε τα προβλήματα αυτών των ανθρώπων. Αλίμονο αν είχαμε μια τέτοιου είδους αλαζονική προσέγγιση. Ωστόσο είναι αλήθεια ότι με το νόμο Βρούτση επήλθαν για εκατοντάδες χιλιάδες συνταξιούχους, ιδιαίτερα αυτούς που εργάζονταν πάνω από τριάντα χρόνια, σημαντικές βελτιώσεις σε σχέση με το νόμο Κατρούγκαλου. Αρκετοί το βλέπουν ήδη στην τσέπη τους. Άλλοι το βλέπουν με το ροκάνισμα της λεγόμενης προσωπικής διαφοράς και επομένως θα το δουν τα αμέσως επόμενα χρόνια ακριβώς λόγω αυτής της παρέμβασης που έγινε στην προσωπική διαφορά.

Επίσης, θέλω να σημειώσω ότι έγιναν παρεμβάσεις υπέρ των εργαζομένων συνταξιούχων. Έγιναν παρεμβάσεις για τα ορφανά παιδιά και από τους δύο γονείς. Έγινε παρέμβαση στον εισαγωγικό φορολογικό συντελεστή ο οποίος κατέβηκε από το 22% στο 9% και με αυτό τον τρόπο ένα τμήμα των συνταξιούχων μπορεί να πληρώνει σε ένα κάποιο βαθμό λιγότερα χρήματα στην εφορία, τα οποία επίσης τα υπολογίζουμε. Και βεβαίως μέσα στο κλίμα των δυσκολιών που έχουμε δύο φορές αποφασίστηκε να καταβληθούν έκτακτα βοηθήματα στους χαμηλοσυνταξιούχους.

Δεν ισχυριστήκαμε, ούτε εγώ σήμερα, ότι με αυτά τα έκτακτα βοηθήματα λύθηκε το πρόβλημα των χαμηλοσυνταξιούχων. Απλώς βλέποντας τα δεδομένα η Κυβέρνηση εκτιμά ότι στην παρούσα φάση μπορούμε να πάμε μέχρι εκεί. Αντιλαμβάνομαι ότι πολλοί θα θέλατε να ανεβούμε ψηλότερα. Κι εμείς. Απλώς υπάρχουν κάποιες δυνατότητες στον προϋπολογισμό. Όπως έχω ξαναπεί ο κ. Σταϊκούρας δεν φέρνει τα λεφτά από το σπίτι του. Τα χρήματα αυτά είναι χρήματα των φορολογουμένων, των Ελλήνων πολιτών δηλαδή, ή είναι χρήματα που μπορεί να προκύψουν από δανεισμό με όλα τα ρίσκα που μπορεί να έχει ένας δανεισμός. Δεν υπάρχουν «λεφτόδεντρα», δεν υπάρχουν μαγικές συνταγές. Αυτό να το ξεκαθαρίσουμε και να κάνουμε έντιμες εξηγήσεις όλοι με τους Έλληνες πολίτες. Και θα περίμενα, όπως εμείς δεν κομπάζουμε γι’ αυτά τα απολύτως αναγκαία μέτρα, εσείς να μην τα υποτιμάτε λέγοντας ότι είναι ψίχουλα. Δηλαδή, αν βρισκόμασταν εσείς στην εξουσία με ένα μαγικό ραβδί θα μπορούσατε να βρείτε παραπάνω χρήματα. Ας μην καταφεύγουμε σε τέτοιου είδους προσεγγίσεις πολιτικής υποκρισίας.

Σε σχέση με τους είκοσι επτά χιλιάδες που έκαναν ένσταση για το προηγούμενο επίδομα θεωρώντας ότι είναι επιλέξιμοι, εγώ δεν εξέφρασα καμμία απορία. Συμφωνώ απολύτως με την τοποθέτηση που έγινε ότι οι άνθρωποι αυτοί βεβαίως έχουν πίεση στα νοικοκυριά τους και προσπαθούν από τα διάφορα μέτρα που ανακοινώνονται να δουν αν μπορούν να είναι επιλέξιμοι. Αλίμονο. Είναι εύλογο. Όσα είπα, τα είπα για να γνωρίζουν τι έχει γίνει σε σχέση με την εξέταση των ενστάσεων τους και να αποφασίσουμε ανάλογα. Το είπα για ενημέρωση των πολιτών αυτών.

Στην ενέργεια, κύριε Πρόεδρε, δεν θα αναφερθώ γιατί πολύ απλά πριν από μερικές μέρες εδώ απήντησα εκ μέρους της Κυβέρνησης στον Αρχηγό της Αξιωματικής Αντιπολίτευσης επί δεκαπέντε λεπτά και θα έλεγα ακριβώς τα ίδια.

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ πολύ.

Έχω την τιμή να ανακοινώσω στο Σώμα ότι η Διαρκής Επιτροπή Εθνικής Άμυνας και Εξωτερικών Υποθέσεων καταθέτει την έκθεσή της στο σχέδιο νόμου του Υπουργείου Εξωτερικών: «Μετατροπή του Οργανισμού Ασφάλισης Εξαγωγικών Πιστώσεων (Ο.Α.Ε.Π.) στην Ανώνυμη Εταιρεία «Ελληνική Εταιρεία Εξαγωγικών Πιστώσεων» και κύρωση του Καταστατικού της».

Τον λόγο έχει τώρα η ειδική αγορήτρια από το ΜέΡΑ25, η κ. Απατζίδη.

Κυρία Απατζίδη, πάλι σας ευχαριστούμε για την ανοχή.

**ΜΑΡΙΑ ΑΠΑΤΖΙΔΗ:** Κι εγώ ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, στο σημείο που έχετε φτάσει την ιδιωτικοποίηση στο Εθνικό Σύστημα Υγείας η συνεχής τακτική της Κυβέρνησης να καθιστά τους ευεργέτες κύριο άξονα της πολιτικής της δεν είναι σε καμμία περίπτωση η κανονικότητα. Στην πραγματικότητα πρόκειται για μια έμμεση ιδιωτικοποίηση που συμβαίνει αυτή τη στιγμή, η οποία όμως γίνεται με πειστικό και επικοινωνιακό light τρόπο.

Το πρώτο άρθρο αποτελεί την κύρωση μιας ακόμα δωρεάς των γνωστών ιδρυμάτων των εθνικών ευεργετών μας, όπως λέμε. Μάλιστα του πλέον δραστήριου, του Ιδρύματος «Σταύρος Νιάρχος» το οποίο επιχειρεί για άλλη μια φορά να μονοπωλήσει τον πολιτισμό, αλλά και την υγεία. Από την αρχή όμως των μνημονίων -εσείς οι παλιοί κοινοβουλευτικοί θα τα θυμάστε καλύτερα- μέχρι σήμερα τι έχουμε παρατηρήσει; Μια συνεχή υποβάθμιση του ρόλου του δημοσίου σε ό,τι αφορά τις κοινωνικές δαπάνες για την υγεία, για την παιδεία, για τον πολιτισμό, το ασφαλιστικό κ.λπ.. Παράλληλα, βλέπουμε μια διαρκή μείωση των διατιθέμενων κονδυλίων. Αυτό συμβαίνει πάντα προς όφελος του ιδιωτικού κεφαλαίου, του ιδιωτικού τομέα με παράλληλη ανάδειξη των κατ’ όνομα εθνικών ευεργετών μας, χορηγών, το Ίδρυμα «Σταύρος Νιάρχος», Ίδρυμα «Ωνάση», Ίδρυμα «Λάτση» και άλλα που μπορεί να μου διαφεύγουν αυτή τη στιγμή.

Η συγκεκριμένη σύμβαση της δωρεάς έχει να κάνει με τη ριζική ανακατασκευή του υπάρχοντος νοσοκομείου Σπάρτης. Θα ονομάζεται πλέον Γενικό Νοσοκομείο Σπάρτης- Ίδρυμα «Σταύρος Νιάρχος» στο διηνεκές, όπως αναφέρει το άρθρο 7 της σύμβασης δωρεάς. Και φυσικά μια ακόμα διαφορά, θα είναι νομικό πρόσωπο ιδιωτικού δικαίου. Το ύψος της δωρεάς είναι στα 87,6 εκατομμύρια ευρώ. Αυτή η πορεία της ιδρυματοποίησης της δημόσιας ζωής της χώρας και απόσυρσης του δημοσίου από τις στοιχειώδεις λειτουργίες εννοείται ότι μας βρίσκει απολύτως αντίθετους. Θα έπρεπε όλους μας να μας βρίσκει αντίθετους. Όπως αντίθετους μας βρίσκει και ο περιορισμός του κράτους σε ρόλο τροχονόμου των διαπλεκόμενων ολιγαρχών με παράλληλη γιγάντωση των μηχανισμών καταστολής.

Έχουμε πει πάμπολλες φορές εδώ μέσα για το Σύνταγμα. Το Σύνταγμα στο άρθρο 21 ορίζει ρητά πως το κράτος μεριμνά για την υγεία των πολιτών. Εδώ, όμως, έχουμε ένα ξέπλυμα ολιγαρχών με απαίσιο παρελθόν που πλέον παρουσιάζονται ως εθνικοί ευεργέτες ενώ τα ιδρύματά τους πάντοτε απολαμβάνουν βέβαια απόλυτης φορολογικής ασυλίας. Και έρχονται να υποκαταστήσουν τον ρόλο που θα έπρεπε να έχει το ελληνικό δημόσιο. Κάτι τέτοιο βέβαια βολεύει απόλυτα τη νεοφιλελεύθερη λογική που έχει η παρούσα Κυβέρνηση, η Νέα Δημοκρατία, αλλά δεν ξεχνάμε και τι έχει κάνει ο ΣΥΡΙΖΑ. Έχει τεράστιο μερίδιο ευθύνης. Γιατί καθ’ όλη την πενταετία διακυβέρνησής του την ίδια πολιτική ακολούθησε. Αν θυμάμαι καλά επί τη βάσει της συμφωνίας του 2018 η κυβέρνηση Μητσοτάκη υπέγραψε την επιμέρους συμφωνία που έρχεται προς κύρωση με το παρόν σχέδιο νόμου.

Εμείς, όμως, ως ΜέΡΑ25 είμαστε πλέον απολύτως αντίθετοι γι’ αυτό το επικοινωνιακό τέχνασμα που συμβαίνει κάθε τρεις και λίγο εδώ με το ίδρυμα είτε με κάποιες άλλες συμβάσεις. Ποιος είναι ο απώτερος στόχος αυτής της Κυβέρνησης; Να παραδώσει την υγεία στους ολιγάρχες, στους ιδιώτες. Γι’ αυτό και βεβαίως θα καταψηφίσουμε το άρθρο.

(Στο σημείο αυτό την Προεδρική Έδρα καταλαμβάνει η Η΄ Αντιπρόεδρος της Βουλής κ. **ΣΟΦΙΑ ΣΑΚΟΡΑΦΑ**)

Πάμε τώρα όμως στο σημαντικό, στο άρθρο 2. Το άρθρο 2 διατηρεί τιμωρητική αναστολή εργασίας για πάμπολλους εργαζόμενους στην υγεία. Τους αφήνετε μέχρι το τέλος του χρόνου χωρίς ένα κομμάτι ψωμί, χωρίς εισόδημα. Επαναλαμβάνουμε ότι ο στόχος αυτής της Κυβέρνησης, ο στόχος αυτού του Υπουργού συγκεκριμένα που λειτουργεί ως εκτελεστής της υγείας, δεν είναι η προστασία του αγαθού της υγείας. Σκοπός τους είναι η εργαλειοποίηση της πανδημίας για να καταλυθεί η δημόσια υγεία προς όφελος για άλλη μια φορά της ολιγαρχίας. Το ΜέΡΑ25 όμως δηλώνει: καμμία απόλυση εργαζόμενου. Το τονίζουμε αυτό. Οι υγειονομικές μονάδες και οι εργαζόμενοι να αποφασίσουν για τους τρόπους επανένταξης των υγειονομικών σε αναστολή. Εμείς θα καταψηφίσουμε το άρθρο 2 και θα εναντιωθούμε σε αυτή την απαράδεκτη ρύθμιση με κάθε τρόπο. Θα προσθέσω σε όλους τους συναδέλφους ότι απαιτείται ονομαστική ψηφοφορία για το άρθρο 2.

Ο λαός πρέπει να ξέρει τι και ποιος ψηφίζει εδώ μέσα, ποιοι ευθύνονται για τη μακάβρια πρωτιά της Ελλάδας στην πανδημία και όλοι οι συνάδελφοι θα πρέπει να ψηφίσετε ονομαστικά, ώστε να ξέρει ο λαός ποιος συνεργεί στη διάλυση της δημόσιας υγείας και στην ιδιωτικοποίησή της.

Δυστυχώς, κύριοι της Κυβέρνησης, έχετε αφήσει εντελώς την καμπάνια πειθούς και την έχετε μετατρέψει σε εξαναγκασμό και ένα σύστημα απαρτχάιντ, το οποίο, πάνω από όλα, δεν είναι αποτελεσματικό. Οι υγειονομικοί τους οποίους τώρα καταδιώκετε, ήταν αυτοί που μας λέγατε κάποτε -και δικαίως τότε- να τους χειροκροτούμε, αν το θυμάστε καλά. Δεν είστε συνεπείς εσείς απέναντί τους. Δυστυχώς έχετε και ανικανότητα, αλλά και κακή προαίρεση.

Εμείς, ως ΜέΡΑ25, ήμασταν από την πρώτη στιγμή υπέρ του εμβολιασμού με κάθε τρόπο. Το στηρίξαμε. Υπέρ, όμως, μιας επιστημονικής εκστρατείας πειθούς. Ταυτόχρονα, όμως, τονίσαμε -επίσης με κάθε τρόπο- ότι δεν πρέπει να δημιουργηθεί ένα σύστημα που να μοιάζει με απαρτχάιντ και μάλιστα, εν προκειμένω, ενάντια στους ίδιους τους ανθρώπους που ζητούσατε κάποτε να τους χειροκροτούμε. Τέτοια συνέπεια έχετε!

Όλο αυτό το διάστημα ήταν η ίδια Κυβέρνηση που υπονόμευσε την εμβολιαστική διαδικασία, καθώς, πρώτον, δεν έστησε ένα επαρκές δίκτυο εμβολιαστικών κέντρων. Δεύτερον, δεν πραγματοποίησε καμμία ουσιαστική καμπάνια υπέρ του καθολικού εμβολιασμού. Τέλος, εγκλημάτησε με την επιμονή της να μην πραγματοποιούν τεστ και εμβολιασμένοι πολίτες. Αντ’ αυτών, επιστράτευσε από πάνω και τον αυταρχισμό και τις απειλές, όπως πολύ καλά ξέρει αυτή η Κυβέρνηση να κάνει. Δηλαδή, δίχασε την κοινωνία και μη συμβάλλοντας θετικά ούτε στο ίδιο το εμβολιαστικό αποτέλεσμα.

Εμείς πάλι, ως ΜέΡΑ25, κάναμε μια πολύ σαφή πρόταση. Ακούστε την. Δωρεάν προεμβολιαστικός έλεγχος σε δημόσιες δομές υγείας των ανθρώπων που δεν έχουν εμβολιαστεί ακόμα, επειδή φοβούνται, ανησυχούν για την υγεία τους. Αυτός ο έλεγχος και η ιατρική γνωμάτευση που θα προκύπτει ως συνέπειά του, θα απαλλάσσει τους πολίτες από φόβους, οι οποίοι μπορεί όντως να είναι και ανύπαρκτοι, να μην υπάρχει λόγος να ανησυχούν. Όμως, αυτό θα γίνει με επιχειρήματα. Αυτός θα ήταν ο μόνος σωστός τρόπος για να μην τους διχάσετε και όχι ο αυταρχισμός.

Στη συνέχεια, όμως, αυτού του σχεδίου νόμου, στα άρθρα 3 ως 16, τι συμβαίνει; Παρατείνονται για άλλη μια φορά οι συμβάσεις εργασίας ορισμένου χρόνου ιατρικού και νοσηλευτικού προσωπικού στα νοσοκομεία του ΕΣΥ. Μπορεί αυτή τη στιγμή, όντως, τα φώτα της δημοσιότητας να έχουν στραφεί στις γεωπολιτικές εξελίξεις και στη σαρωτική ακρίβεια, κακά τα ψέματα. Η πανδημία, όμως, δεν έχει φύγει. Την περασμένη Κυριακή 27 Μαρτίου πέθαναν πενήντα δύο άνθρωποι από την COVID-19.

Η «Μητσοτάκης Α.Ε.», όπως συνηθίζουμε να λέμε, συνεχίζει ακάθεκτη τη μεθόδευσή της για την υποβάθμιση του Εθνικού Συστήματος Υγείας και την ιδιωτικοποίησή του. Οι συνεχείς παρατάσεις των συμβάσεων είναι μια εντελώς ανεπαρκής και αδιέξοδη πολιτική. Χρειάζονται μόνιμες προσλήψεις και μόνιμες λύσεις για το Εθνικό Σύστημα Υγείας.

Η Κυβέρνηση -που ανακαλύπτει κάθε τρεις και λίγο ένα λεφτόδεντρο ξανά και ξανά, μόνο όταν πρόκειται για τους φίλους της, τους ολιγάρχες, όπως παραδείγματος χάριν, όταν πρόκειται για την «AEGEAN», για την «ENERGEAN OIL», για την «ΑΤΤΙΚΗ ΟΔΟ» κ.ο.κ.- πρέπει επιτέλους να κατευθύνει τους πόρους στην υγεία και να φτιάξει ένα επαρκές Εθνικό Σύστημα Υγείας, ένα σύστημα το οποίο θα μείνει προίκα και μετά την πανδημία.

Επικαλείστε διαρκώς την έκτακτη ανάγκη για να διατηρήσετε τη λογική των ληξιπρόθεσμων συμβάσεων, ενώ όλοι γνωρίζουμε ότι υπάρχουν τεράστιες ανάγκες στον χώρο της υγείας. Και η λογική της κινητικότητας, όπως στο άρθρο 6, δεν είναι λύση. Τι θέλω να πω με αυτό; Μια κάλυψη ενός κενού σε ένα σημείο σημαίνει ότι ανοίγει κάποιο άλλο κενό κάπου αλλού.

Παρομοίως, στο άρθρο 7, οι μόνιμες προσλήψεις θα αποτελούσαν μια επαρκή λύση μόνο για τους νοσηλευτές, που πρέπει να είναι πλήρους και αποκλειστικής απασχόλησης, με βαρέα και ανθυγιεινά. Βεβαίως, αν υπήρχαν μόνιμες προσλήψεις, δεν θα χρειάζονταν οι υπερβάσεις του ωραρίου, που παρατείνονται με το άρθρο 11, ούτε αυτό που προβλέπει το άρθρο 13 για παράταση της μετακίνησης και της κινητικότητας των ιατρών, ώστε να καλύπτονται οι τρύπες που προκύπτουν λόγω της υποστελέχωσης ούτε και αυτά που προβλέπει το άρθρο 14 για αξιοποίηση ιδιωτών ιατρών στις εφημερίες, το οποίο συμφωνεί με τη λογική σας για συμπράξεις ιδιωτικού και δημόσιου τομέα, που θα προκαλέσουν για άλλη μια φορά μια ανεπανόρθωτη βλάβη στο ΕΣΥ.

Και τα υπόλοιπα άρθρα διέπονται από την ίδια λογική των ανεπαρκών παρατάσεων. Τα άρθρα 17 ως 23, δηλαδή, περιέχουν παρατάσεις πολλών συμβάσεων μέσω του Εθνικού Οργανισμού Δημόσιας Υγείας, όπως για διενέργεια τεστ κ.λπ..

Τα άρθρα 24 έως 43 περιέχουν λοιπές σχετικές παρατάσεις, οι οποίες είναι επίσης αδιέξοδες, ενώ περιέχουν και συνέχεια συμβάσεων στην πρωτοβάθμια φροντίδα υγείας με τον ιδιωτικό τομέα για να πραγματοποιηθούν διαγνωστικά τεστ, αντί δηλαδή να υπάρξει μέριμνα για τους ανεμβολίαστους που έχετε θέσει εσείς σε αναστολή.

Τέλος, καταλήγω με τα άρθρα 44 ως 49, που αφορούν σε παρατάσεις διαχείρισης του COVID-19 σε τουριστική περίοδο. Δηλαδή, συνεχίζετε με την ίδια λογική ότι οι μόνιμες προσλήψεις τι είναι; Πολυτέλεια για σας, ότι χρειάζονται μόνο ληξιπρόθεσμες συμβάσεις, οι οποίες θεωρείται δογματικά πως δεν πρέπει να ανανεωθούν μετά το πέρας της πανδημίας. Πρόκειται, δηλαδή, για μια λογική η οποία ευθύνεται για αυτό που έχει πάθει η Ελλάδα, που έχει πάνω από είκοσι επτά χιλιάδες νεκρούς και ξεπερνά μία-μία τις χώρες της Ευρώπης και οδεύει προς συνεχή αρνητικά ρεκόρ. Πρόκειται για μια λογική που πρέπει να αντιστραφεί.

Όμως, πέρα από το νομοσχέδιο, ακούσαμε και πριν την τοποθέτησή σας για την τροπολογία.

Επειδή, κύριε Υπουργέ, ήμασταν εκεί πέρα -και δεν θα πω αυτό που έχω καταγράψει για να αναφερθώ στον συγκεκριμένο νόμο- αυτό που λέτε σίγουρα δείχνει τον πανικό που έχετε αυτή τη στιγμή, γιατί η κ. Γκάγκα στην επιτροπή είπε τα εντελώς αντίθετα. Είπε στον κ. Ξανθό ως απάντηση ότι εννοείται ότι προκηρύσσονται θέσεις, γιατί η ιατρική που τελειώνει ο κάθε συνάδελφος ναι μεν είναι η ίδια -θυμάμαι πάρα πολύ καλά τα λόγια της- αλλά δεν έχουμε όλοι τα ίδια προσόντα. Εκεί κατέληξε, και σήμερα ήρθατε απλώς να το σώσετε και το κάνατε χειρότερο, με όλον τον σεβασμό.

Θέλω να καταλήξω, λέγοντας ότι, ούτως ή άλλως, δηλαδή και με τις παρατάσεις -με τις οποίες σήμερα απλώς, όπως είπα προηγουμένως, το κάνατε χειρότερο- οι μισθοί των γιατρών είναι άθλιοι, οι εργασιακές συνθήκες και λόγω COVID κ.λπ. είναι επίσης άθλιες και πάνω από όλα, τους στερείτε και το μοναδικό κίνητρο, δηλαδή να μπορέσουν να έχουν εργασιακή ασφάλεια. Γιατί το κάνετε αυτό; Διότι απλώς μπορείτε, διότι αυτό θέλετε. Δεν θέλετε να πάνε οι νέοι γιατροί να δουλέψουν στο ΕΣΥ, ώστε τις θέσεις τους να καλύψουν ιδιώτες γιατροί, με τους οποίους προτιμάτε να συμβάλετε το δημόσιο. Αυτό θα οδηγήσει εκ των πραγμάτων στο να καταστραφεί ολοκληρωτικά η πλήρης και αποκλειστική απασχόληση στον χώρο της υγείας. Επομένως δεν είναι προτεραιότητά σας το να βρεθούν λύσεις για το ΕΣΥ μέσω της σύμπραξης με τον ιδιωτικό τομέα που τόσο επιθυμείτε. Ο σκοπός σας είναι να καταστραφεί το δημόσιο και να παραδοθεί στην ιδιωτικοποίηση.

Κυρίες και κύριοι της Κυβέρνησης, η κατάσταση έχει φτάσει πραγματικά στο απροχώρητο. Για εμάς, στο ΜέΡΑ25, η δημόσια δωρεάν υγεία είναι αναφαίρετο δικαίωμα και δεν θα επιτρέψουμε άλλα παιγνίδια στους φτωχοποιημένους Έλληνες και Ελληνίδες και γενικότερα, σε όποιον ζει σε αυτή την επικράτεια που κάνετε με την υγεία. Δεν μπορεί να αντιμετωπίζεται ούτε ως πεδίο κερδοφορίας ούτε ως πεδίο άσκησης αυταρχισμού της Κυβέρνησης. Η πανδημία δεν αντιμετωπίζεται ούτε με πρόστιμα, ούτε με κερδοσκοπία ούτε με αναθέσεις όλων των αρμοδιοτήτων στους ιδιώτες σαν να είναι ατομική ευθύνη.

Εμείς είμαστε σαφείς στο τι ζητάμε, ως ΜέΡΑ25. Θα σας τα ξαναπώ για να τα θυμάστε: Καμμία απόλυση εργαζομένου σε κανέναν κλάδο, κανένα πρόστιμο σε όποιον ή όποια δεν έχει εμβολιαστεί. Επιστροφή όλων των ατομικών προστίμων που επιβλήθηκαν στην περίοδο της πανδημίας και των lockdown και αποτελούν το επιστέγασμα της ταξικής και αυταρχικής πολιτικής που κάνετε εν μέσω πανδημίας. Οι υγειονομικές μονάδες και οι εργαζόμενοι σε αυτές να αποφασίσουν για τους τρόπους επανένταξης των υγειονομικών σε αναστολή. Αποκατάσταση της διαφάνειας της επιστημονικής μεθόδου και της δημοκρατικής λογοδοσίας. Να σταματήσει η εργαλειοποίηση της επιστήμης και να ενισχυθεί η επιστημονική ενημερωτική εκστρατεία συν από αυτά που ζητάμε εξαρχής, να δημιουργήσει η Κυβέρνηση ένα δίκτυο δωρεάν τεστ για όλους, ένα δίκτυο που θα βοηθήσει όχι μόνο τον έλεγχο της πανδημίας, όχι μόνο τον εμβολιασμό, αλλά και την τόσο σημαντική πρωτοβάθμια φροντίδα υγείας, να ενισχυθεί πραγματικά το ΕΣΥ με προσλήψεις μόνιμου προσωπικού, επαρκή εξοπλισμό και κατάλληλες υποδομές.

Η άρνηση αυτής της Κυβέρνησης να κάνει τα αυτονόητα δεν εξηγείται αλλιώς, δηλαδή μόνο από το ότι είναι ανεπαρκής, αλλά και από τη σπουδή της να εξυπηρετήσει τα ιδιωτικά συμφέροντα, όπως έχουμε ξαναπεί. Ταιριάζει, δηλαδή, με τη λογική της να επαφίεται όλο και περισσότερο στην καλοσύνη του Νιάρχου, του Λάτση, του ιδρύματος κ.λπ., την οποία εμείς, ο ελληνικός λαός -εκεί θέλω να καταλήξω- θα την πληρώσουμε κάποια στιγμή πάρα πολύ ακριβά εξαιτίας τους.

(Χειροκροτήματα από την πτέρυγα του ΜέΡΑ25)

**ΠΡΟΕΔΡΕΥΟΥΣΑ (Σοφία Σακοράφα):** Σας ευχαριστώ πολύ, κυρία συνάδελφε.

Τον λόγο τώρα έχει ο Πρόεδρος της Κοινοβουλευτικής Ομάδας της Ελληνικής Λύσης ο κ. Βελόπουλος.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Κυρία Πρόεδρε, ευχαριστώ πάρα πολύ.

Από πού να ξεκινήσω, κύριε Υπουργέ, και πού να τελειώσω με αυτή την παρωδία που λέγεται «ελληνική Κυβέρνηση». Πρόκειται περί Κυβέρνησης-παρωδίας.

Φυσικό αέριο: Σήμερα συνεδριάζει η Ομάδα Διαχείρισης Κρίσεων του ΥΠΕΝ. Ξέρετε πότε λήγει η ημερομηνία που έδωσε ο Βλαντιμίρ Πούτιν για τα ρούβλια που πρέπει να έχετε; Δεν ισχύει αυτό που λέτε και όσοι ξέρουν οικονομικά ξέρουν τι λέω. Στις 31 Μαρτίου, αύριο λήγει. Πριν δέκα μέρες προειδοποίησε ότι όσοι θέλουν να πάρουν φυσικό αέριο πρέπει να είναι προετοιμασμένοι από 31 Μαρτίου και μετά, και σήμερα συνεδριάζει η Κυβέρνηση. Δέκα μέρες πριν το είπε!

Δεν λειτουργεί έτσι η Κυβέρνηση πραγματικά και απορώ με αυτή την Κυβέρνηση η οποία ήθελε να λέγεται επιτελική, με επιτελικό κράτος, ήθελε να λέγεται Κυβέρνηση που μπορεί να κάνει τη μεταρρύθμιση, ήθελε να κάνει η Κυβέρνηση το δικό της έργο. Δεν είστε μεταρρύθμιση. Δεν είστε Κυβέρνηση του επιτελικού κράτους. Είστε Κυβέρνηση της απορρύθμισης, όχι της μεταρρύθμισης.

(Χειροκροτήματα από την πτέρυγα της Ελληνικής Λύσης)

Κύριε Υπουργέ, ζείτε με μύθους, καλλιεργείτε ψευδαισθήσεις στον ελληνικό λαό, αλλά και στον εαυτό σας. Μέσω των μέσων μαζικής ενημέρωσης καλλιεργείτε συνεχώς τους μύθους και έναν ιδιότυπο μιθριδατισμό, θα έλεγα, κύριοι της Νέας Δημοκρατίας στα εθνικά θέματα.

Για τον Ερντογάν μάς λέγατε εδώ και χρόνια. Διάβαζα τα site σας και τις τηλεοράσεις που ελέγχετε. Και θα σας πω σε λίγο για τις τηλεοράσεις που ελέγχετε, γιατί εδώ έχει μεγάλο γέλιο η ιστορία, διότι μόνο στη Βόρεια Κορέα ελέγχονται τα δελτία ειδήσεων κατά 80%. Στη Βόρεια Κορέα! Έτσι καταντήσατε την Ελλάδα, Βόρεια Κορέα! Και αυτά με στοιχεία από το ΕΣΡ, τον δικό σας παρακρατικό μηχανισμό. Αυτά, λοιπόν, σε λίγο.

Μας λέγατε, λοιπόν, ότι η Τουρκία θα απομονωθεί και ότι η Τουρκία είναι απομονωμένη διεθνώς. Άκουγα τον κ. Δένδια να το λέει συνεχώς, «απομονωμένη», «απομονωμένη», όπως και τον Πρωθυπουργό να λέει ότι είναι απομονωμένη η Τουρκία. Η τουρκική οικονομία καταρρέει, η λίρα τελείωσε, φτώχυναν, έχουν λουκέτα στο γάλα, στο ορυκτέλαιο, στα σουπερμάρκετ των Τούρκων. Αυτά λέγατε. Λέγατε ότι τα μπαϊρακτάρ πέφτουν με σφεντόνες και διάφορα πράγματα μόνο και μόνο -επαναλαμβάνω- για να υποτονίσετε μια χώρα και να πείτε: «Και αυτοί πεινούν, ας πεινούν και οι Έλληνες». Και στην τελική, να το πω απλά, δεν με νοιάζει αν πίνουν οι Τούρκοι -ως άνθρωπο με ενδιαφέρει να μην πεινάει κανένας στον πλανήτη-, με ενδιαφέρει να μην πεινάει ο Έλληνας. Αυτό με ενδιαφέρει και αυτό πρέπει να μας ενδιαφέρει όλους!

(Χειροκροτήματα από την πτέρυγα της Ελληνικής Λύσης)

Κι εδώ κύριε Υπουργέ, κύριε Πλεύρη μου, θα ήθελα να κάνω μια ερώτηση σε εσάς, γιατί παλιότερα συζητούσαμε τέτοια θέματα. Μήπως τελικά αυτοπαγιδεύτηκαμε μόνοι μας στο θέμα της Ουκρανίας; Μήπως τελικά βάλατε γκολ, αλλά αυτογκόλ και όχι γκολ, στην αντίπαλη κερκίδα; Η Κυβέρνηση με αφορμή την ουκρανική κρίση έκανε ένα περίεργο κρεσέντο, φανατικής ρωσοφαγίας. Όταν λέμε φανατικής, φανατικής!

Οι Έλληνες δεν κατάλαβαν για ποιον λόγο. Παρά τη συνεχή πλύση εγκεφάλου, παρά την προσπάθεια κάποιων να κάνουν τους Έλληνες «ψεκασμένους» -κύριε Πλεύρη έχετε μερίδιο ευθύνης κι εσείς- και «μπολιασμένους» -έχετε μερίδιο κι εσείς-, έρχεστε σήμερα και διχάζετε πάλι τον ελληνικό λαό. Πρέπει να καταλάβετε ότι οι κυβερνήσεις δεν έρχονται για να διχάζουν, αλλά για να ενώνουν, κύριε Υπουργέ. Κυβέρνηση που διχάζει τους Έλληνες είναι επικίνδυνη και πρέπει να φύγει. Τελεία και παύλα.

(Χειροκροτήματα από την πτέρυγα της Ελληνικής Λύσης)

Λόγοι σεβασμού του Διεθνούς Δικαίου και λόγοι ανθρώπινοι μας κάνουν να τασσόμαστε υπέρ του ουκρανικού λαού σε αυτά τα δύσκολα που περνάει, όπως και υπέρ του ρωσικού λαού, γιατί οι κληρωτοί στρατιώτες που πηγαίνουν εκεί είναι παιδιά Ρωσίδας μάνας, δεν είναι παιδιά ενός κατώτερου ή ανώτερου θεού. Θα έπρεπε, λοιπόν, να κάνουμε τα πάντα, ώστε να καλέσουμε εδώ στην Αθήνα την Ουκρανία και τη Ρωσία -το πρότεινα στον Πρωθυπουργό, αλλά εγώ τα λέω, εγώ τα ακούω, εμείς τα λέμε, εμείς τα ακούμε-, γιατί είχαμε την ολυμπιακή εκεχειρία, κατά τη διάρκεια της οποίας σταματούσαν οι πόλεμοι. Εμείς ήμασταν αυτοί, οι ομόδοξοι λαοί, τώρα ως χριστιανοί θα έπρεπε να τους καλέσουμε εδώ.

Αντί, λοιπόν, να το κάνουμε αυτό, αφήνουμε τον Ερντογάν να παίζει με τα κλειδιά του ειρηνοποιού και να παίρνει ταυτότητα. Ακούστε, έτσι όπως τα κάνατε σαλάτα ως Κυβέρνηση, στο τέλος θα πάρει και Νόμπελ ειρήνης. Αντί να πάρουμε πρωτοβουλίες ειρήνευσης, στέλναμε όπλα. Αυτά είναι τραγικά λάθη.

Και δεν είναι μόνο αυτό. Δεν γίνεται να βγαίνει Υπουργός αυτής της Κυβέρνησης και να λέει ότι η Ελλάδα συντάσσεται με τις χώρες, για να σύρουν τον Πρόεδρο της Ρωσίας στο Δικαστήριο της Χάγης. Και δεν ξέρω αν συμφωνούν οι κατά τ’ άλλα αξιοσέβαστοι Βουλευτές της Νέας Δημοκρατίας του Γενάρχη Καραμανλή που εκείνη την περίοδο έπαιξε πολύ σημαντικό ρόλο. Συζητούσε ακόμη και με τον Ζίβκοφ, τον κομμουνιστή και έκαναν και αμυντικές συμφωνίες η Βουλγαρία με την Ελλάδα.

Πείτε μου, όταν τους έχουμε ανάγκη για το φυσικό αέριο -και τώρα κάνετε έκτακτη σύσκεψη για το φυσικό αέριο- για ποιον λόγο να τους κάνουμε αντιπάλους; Μάλιστα, κάναμε και ωμή παρέμβαση. Τα τελευταία που θα μας απασχολούσαν θα ήταν όλα αυτά.

Βέβαια, δεν μπόρεσα να καταλάβω -και αναρωτιέμαι γι’ αυτό- γιατί ο Πρωθυπουργός δεν έκανε το παραμικρό, ενώ είχαμε ελληνική μειονότητα που καθημερινά εσφάζετο επί οκταετία. Καμμία κυβέρνηση, ούτε του ΣΥΡΙΖΑ ούτε της Νέας Δημοκρατίας, δεν έκανε τίποτα τα τελευταία οκτώ χρόνια γι’ αυτά που είχαν υποστεί οι Έλληνες της Μαριούπολης -επειδή έχω συγγενείς, έχω φίλους εκεί, γνωρίζω τι δεινά πέρασαν- και σήμερα τους αφήσαμε, τοποθετούμενοι σε μία πλευρά, στη διάθεση του ρωσικού στρατού. Αυτή τη στιγμή που μιλάμε, η Μαριούπολη έπεσε και οι Ρώσοι, ως εχθροί της Ελλάδος, έχουν εκατό χιλιάδες Έλληνες στη δική τους διακριτική ευχέρεια για να τους κάνουν ό,τι θέλουν. Καταλάβατε τι έγκλημα κάνατε; Δεν κάνατε ένα σχέδιο για να τους απεγκλωβίσετε από εκεί. Τίποτα! Το μόνο που κάνατε ήταν ότι φέρατε έναν πρόξενο και τον χειροκροτάτε, του δώσατε και παράσημα και μετάλλια. Μιλάμε για χώρα γραφικότητας, κύριε Υπουργέ Υγείας.

Και η απάντηση δεν δίνεται από εμένα. Κύριε Πλεύρη, ακούστε με ένα λεπτό, γιατί εκείνη την περίοδο ήμασταν μαζί στο Κοινοβούλιο. Η απάντηση δίνεται από έναν μεγάλο, από έναν ειδικό καθηγητή, τέως Υπουργό Εξωτερικών τον κ. Βαληνάκη, από μία εξαίρετη μορφή. «Ανατολικοί, Σκανδιναβοί λόγω αλληθωρισμού προς την Ουκρανία, αλλά και άλλοι, ιδίως Γερμανοί, παρεμβαίνουν πάντα, για να μπλοκάρουν κάθε επίκριση στην Τουρκία». «Τραγικές οι επιδόσεις της ελληνικής διπλωματίας…» -λέει ο κ. Βαληνάκης- «…που αυτοπαγιδεύτηκε σε ρόλο ατλαντιστή κομπάρσου». Κομπάρσο κάνατε την Ελλάδα εσείς της Νέας Δημοκρατίας και τον καταγγέλλει άνθρωπος από την παράταξή σας! Κομπάρσο την κάνατε!

(Χειροκροτήματα από την πτέρυγα της Ελληνικής Λύσης)

«Αφήνοντας…» -λέει ο κ. Βαληνάκης- «…την επιτήδεια Τουρκία να αλωνίζει, εισπράττοντας τα εύσημα διεθνούς ειρηνοποιού». Τα λέει πιο καυστικά απ’ ό,τι τα έλεγα εγώ προηγουμένως ο κ. Βαληνάκης, ο άνθρωπος που ήταν δίπλα στον Κώστα Καραμανλή και είναι ο άνθρωπος που γνωρίζει καλά την εξωτερική πολιτική. «Προσφέρουμε εξυπηρετήσεις στα υπερατλαντικά κέντρα εξουσίας. Σε εθνικό επίπεδο η εξυπηρέτηση δεν αποδίδει το παραμικρό όφελος». Άρα, λοιπόν, μας λέει ο κ. Βαληνάκης ότι η Κυβέρνηση δεν αποδίδει όφελος στη χώρα. Άρα είναι μία ανώφελη Κυβέρνηση που ουσιαστικά κάνει ζημιά στα εθνικά θέματα. Ποια είναι η λύση; Εκλογές εδώ και τώρα, να μιλήσει ο λαός! Δεν υπάρχει άλλη λύση.

(Χειροκροτήματα από την πτέρυγα της Ελληνικής Λύσης)

Και θα σας αποδείξω, κύριε Πλεύρη μου, τα λάθη που κάνατε. Θα μιλήσω για το Υπουργείο σας, θα έχετε την τιμητική σας, γιατί μερικά πράγματα μου φαίνονται εξόφθαλμα.

Πρώτον, αφήσατε τη Λιβύη στα χέρια της Τουρκίας. Οι γιοι του Χαφτάρ με εντολή των Ρώσων και άδεια των Αμερικανών στην Κωνσταντινούπολη, στην Τουρκία. Ενισχύετε το τουρκολιβυκό μνημόνιο με τα εγκληματικά σας λάθη. Αν τα βρουν, λοιπόν, Λίβυοι και Τούρκοι, ζήτω που καήκαμε. Γιατί φαίνεται ότι αν τα βρουν με τον Χαφτάρ, χάσαμε και τον Χαφτάρ.

Λάθος δεύτερο,βοηθάτε εμμέσως πλην σαφώς τον Ερντογάν. Είστε η πιο -θα το πω έτσι άκομψα και μπορεί να στεναχωρηθείτε- ακούσια -κρατήστε τη λέξη-, είστε η πιο τουρκόφιλη Κυβέρνηση που πέρασε ποτέ με τα λάθη σας, με τα εγκληματικά σας λάθη!

(Χειροκροτήματα από την πτέρυγα της Ελληνικής Λύσης)

Η Τουρκία ενώ θέλει να χάσει η Ρωσία -γιατί αν χάσει η Ρωσία, δυστυχώς, η Τουρκία για εμάς γίνεται περιφερειακός παίκτης στην ευρύτερη περιοχή-ταυτοχρόνως κάνει και παιχνίδι με κινήσεις διπλωματικής ορθότητας. Τους φέρνουν στο τραπέζι να μιλήσουν για την ειρήνη, γιατί θέλει να παίξει τον ρόλο του ειρηνοποιού.

Και εσείς -επαναλαμβάνω και το τονίζω- κάνετε συνεχώς το ίδιο λάθος. Είστε η ουρά του ΝΑΤΟ και όχι προπομπός εθνικών διεκδικήσεων. Και αυτό είναι λάθος.

(Χειροκροτήματα από την πτέρυγα της Ελληνικής Λύσης)

Λάθος τρίτο. Οι Υπουργοί σας λένε ανοησίες -και το λέω κομψά, κύριε Πλεύρη- Οι Υπουργοί, κύριε Πλεύρη, οι δικοί σας λένε ανοησίες συνεχώς. Και λυπάμαι που το λέω. Οι συντονισμένες κυρώσεις κατά της Ρωσίας στοχεύουν στην αλλαγή καθεστώτος, είπε δικός Υπουργός Εσωτερικών. Οι συντονισμένες, λοιπόν, επιλογές του Πρωθυπουργού της χώρας έχουν στόχο να αλλάξει το καθεστώς στη Ρωσία. Ποιοι είμαστε εμείς που θα αλλάξουμε το καθεστώς της Ρωσίας; Για πείτε μου. Γιατί; Είναι δυνατόν ωμή παρέμβαση στα εσωτερικά της χώρας; Αν ήσασταν ορθοί στη σκέψη θα λέγατε οι συντονισμένες κινήσεις της ελληνικής Κυβέρνησης επέβαλαν κυρώσεις στην Τουρκία, γιατί είναι δυστυχώς και ευτυχώς θα το πω ευθέως κατάφωρη παραβίαση των δικαιωμάτων του ανθρώπου. Αφαιρώ το «ευτυχώς».

(Χειροκροτήματα από την πτέρυγα της Ελληνικής Λύσης)

Λάθος τέταρτον. Αφήσαμε τα Βαλκάνια όλοι. Κύριοι, στα Βαλκάνια παίζεται ένα περίεργο παιχνίδι με το Κόσοβο. Πρέπει να είμαστε ιδιαίτερα προσεκτικοί. Υλοποιείται ένα σενάριο Ουκρανίας. Ήδη, σερβικά στρατεύματα κατευθύνονται στα σύνορα. Ξηλώνονται Σέρβοι από το Κόσοβο. Πλειοδοτούν πολλοί ακραίοι κύκλοι στα Βαλκάνια για εντάσεις στην περιοχή μας. Προειδοποιεί η Ελληνική Λύση: H ειρήνη στα Bαλκάνια κατακτήθηκε με αίμα. Δεν θα επιστρέψουμε στο αίμα. Είμαστε υπέρ της ειρήνης και της αλλαγής των λαών. Έτσι θα σκεφτόμαστε.

Λάθος πέμπτο. Τα περιμένετε όλα από τη Δύση. Ένα παράδειγμα, κύριε Πλεύρη. Ο Ζελένσκι περιμένει, λέει, τριάντα δύο ημέρες βοήθεια από τη Δύση. Τι του λέει η Δύση; Περίμενε. Εμείς περιμένουμε σαράντα οκτώ χρόνια, όπως η Κύπρος αφέθηκε στα γαμψά νύχια του Αττίλα και βοήθεια δεν είδαμε ποτέ.

Λάθος έκτο. Είπαμε για τη Μαριούπολη.

Λάθος έβδομο. Η μόνη χώρα των Βαλκανίων που έστειλε οπλισμό στην Ουκρανία ήταν η Ελλάδα. Γιατί; Πείτε μου τον λόγο. Αν μου πείτε τον λόγο, θα συμφωνήσουμε. Γιατί μόνο εμείς;

Πάμε, λοιπόν, και στην οικονομία. Κάνατε εγκληματικά λάθη όλοι σας. Από το 1980 και μετά, μέχρι σήμερα, όλες οι κυβερνήσεις κατέστρεψαν τον πρωτογενή τομέα, τη γεωργία, την κτηνοτροφία, την αλιεία. Δεν έχουμε πρωτογενή παραγωγή. Το καταλαβαίνετε αυτό; Από το 2020 σας λέγαμε ότι έρχεται πείνα. Ήμασταν οι μόνοι που είχαμε προτάσεις και ακούω τώρα τον ΣΥΡΙΖΑ και το ΚΙΝΑΛ να βγαίνουν στα κανάλια που τους φιλοξενούν, να λένε, καταθέσαμε προτάσεις. Από το 2020 σας λέμε συγκεκριμένα πράγματα, όχι τώρα που ήρθε η πείνα. Όταν η πείνα χτυπάει την πόρτα του Έλληνα, είναι αργά για να μιλάς για προτάσεις. Αυτή είναι η πραγματικότητα.

Κάνατε αχρείαστα lockdown και δώσατε, κύριε Πλεύρη, το υπέρογκο ποσό, το τεράστιο ποσό, των 183 εκατομμυρίων ευρώ στον πρωτογενή τομέα, από τα λεφτά αυτά τα 44 δισεκατομμύρια. Πείτε μου εσείς, τώρα, τι λογική είναι αυτή. Όταν έρχεται η πείνα και βλέπουμε ότι έρχεται η πείνα, δεν χρηματοδοτείτε κρίσιμους τομείς, όπως η αμυντική βιομηχανία, δεν επιδοτείτε τη ζάχαρη, την Ελληνική Βιομηχανία Ζάχαρης, σαπίζουν τα ζαχαρότευτλα στα χωράφια, κύριε Πλεύρη. Είστε από τη Θεσσαλία κι εσείς ξέρετε τι σημαίνει τεύτλα. Πολλοί από εδώ μέσα μπορεί να μην ξέρουν, γιατί δεν είναι αγρότες ή γιατί δεν έχουν ασχοληθεί με την αγροτική παραγωγή. Ζάχαρη είχαμε και την κάναμε εξαγωγή και τώρα δεν έχουμε ζάχαρη για τα παιδιά μας.

Πάτε να πουλήσετε τη «ΛΑΡΚΟ», που βγάζει νικέλιο, αντί να τη στηρίξετε να μείνει όρθια. Δεν κάνατε εξορύξεις. Μέχρι πριν μερικούς μήνες ο Πρωθυπουργός κορόιδευε. Ξαφνικά, θυμήθηκε τις εξορύξεις, ο Έλληνας Πρωθυπουργός! Θα σας το πω ευθέως, κύριε Πλεύρη. Ξέρετε πολύ καλά τον αγώνα που έκανα το 2007, 2008, 2009, 2010, εδώ στη Βουλή, για τα πετρέλαια, το φυσικό αέριο και τον ορυκτό πλούτο και ντρέπομαι ειλικρινά που ήμουν ο μοναδικός Βουλευτής από το ’74 και μετά για το θέμα αυτό.

Όμως, πρέπει να πω το εξής: Εάν κάνατε εξορύξεις, σήμερα οι Έλληνες θα ευημερούσαν. Εάν ξεκινούσατε, έστω το 2019! Η Αίγυπτος ξεκίνησε πριν τρία χρόνια και τώρα βγάζει φυσικό αέριο. Από το 2019 έως το 2022 είναι τρία χρόνια. Σήμερα θα είχαμε αυτάρκεια ενεργειακή και δεν θα παρακαλούσαμε κανέναν «Πούτιν» και κανένα ρούβλι για να μπει η Ελλάδα ενέργεια και να μπορεί να παράγει προϊόντα. Κι όλοι μου λέτε για τα σιτάρια και τα κριθάρια, κύριε Υπουργέ μου!

Ξέρετε ότι τα εργοστάσια, κύριε Υπουργέ, θέλουν φυσικό αέριο για να παράγουν; Βασική προϋπόθεση είναι η ενέργεια. Πού οδεύουμε; Και θα πούμε και αλήθειες. Γιατί αυξάνεται η τιμή του ρεύματος; Έχει αναρωτηθεί κανείς εδώ μέσα; Θα σας πω εγώ. Γιατί υπηρετείτε τους ολιγάρχες και όχι τον ελληνικό λαό. Γιατί το 2016, ο ΣΥΡΙΖΑ με τις ΝΟΜΕ έδωσε το δικαίωμα να έχουν οι ιδιώτες το καρπούζι, το ψωμί και το μαχαίρι και να το μοιράζουν όπως θέλουν. Και ακολούθησε μετά το έγκλημα του ΚΙΝΑΛ, που δεν έκανε τις αποθήκες από το 2012 με τη Νέα Δημοκρατία, την αποθήκευση στον Πρίνο, που υπάρχει η μελέτη για να αποθηκεύουμε φυσικό αέριο και πετρέλαιο.

Γιατί αυξάνεται το ρεύμα, γιατί αυξάνεται η ενέργεια; Γιατί κλείσατε τους λιγνίτες, κύριοι της Νέας Δημοκρατίας και γελούσατε όταν σας λέγαμε μην τους κλείνετε. Σας λέγαμε μην κλείνετε τους λιγνίτες και τους κλείσατε και τους ανοίξατε κρυφά. Τους ανοίξατε κρυφά και δεν είχατε το θάρρος και την τόλμη να πείτε, κάναμε λάθος. Είχε δίκιο η Ελληνική Λύση, ξαναανοίγουμε τους λιγνίτες. Δεν είχατε το θάρρος, αλλά έχετε το θράσος να λέτε, θα κάνουμε εξορύξεις τώρα.

Πέμπτον, δεν κάνατε προαγορές. Το είπαμε εμείς στον Πρωθυπουργό εδώ, κύριε Πλεύρη. Ήταν εδώ δίπλα σας, καθόταν εδώ και του είπα, κάνε προαγορά. Το 2020, που ήταν πάμφθηνο τότε. Πάμφθηνο, αλλά δεν ακούτε κανέναν, γιατί νομίζετε ότι τα ξέρετε, ενώ δεν ξέρετε τίποτα από τα απλά πράγματα.

Εικονική πραγματικότητα. Βγαίνουν Υπουργοί και έχουν θράσος. Κύριε Υπουργέ, συμφωνείτε με τη δήλωση Σκυλακάκη ότι οι φτωχοί δεν κινούνται με το ΙΧ; Συμφωνείτε με τη δήλωση του άλλου Υπουργού να κλείνουν το ρεύμα μία ώρα την ημέρα, για να έχουμε εξοικονόμηση ενέργειας; Συμφωνείτε με τη δήλωση του Υπουργού να μην ξεχνάμε τους θερμοσίφωνες ανοικτούς; Συμφωνείτε με τη δήλωση Υπουργού ότι η Αριστερά φταίει που έχουμε ακριβό ρεύμα; Να σας πω ποιος φταίει; Και ο ΣΥΡΙΖΑ και το ΚΙΝΑΛ και η Νέα Δημοκρατία. Η ακρίβεια και το ακριβό ρεύμα έχουν ονοματεπώνυμο: Νέα Δημοκρατία, ΣΥΡΙΖΑ, ΚΙΝΑΛ και Κυριάκος Μητσοτάκης. Αυτοί που θα κυβερνήσετε, δηλαδή, για να μην ξεχνιόμαστε γιατί το είπε και ο Πρωθυπουργός χθες. Βλέπω –λέει- τη συγκυβέρνηση δεν έχω πρόβλημα. Μέχρι χθες ήθελε αυτονομία. Δεν του βγαίνουν τα κουκιά, γιατί καταρρέει και τώρα ξαφνικά βλέπει συγκυβέρνηση.

Εμείς ως Ελληνική Λύση, για ακόμη μια φορά, στο παρά ένα, θα καταθέσουμε συγκεκριμένες προτάσεις. Κύριε Υπουργέ, το είπα στον Πρωθυπουργό, για άλλη μια φορά το ξαναλέω εδώ. Να κάνετε άμεση πιστοποίηση αναγκών σε τρόφιμα για τους Έλληνες. Πόσα χρειαζόμαστε; Πόσα έχουμε; Όχι μόνο πόσα έχουμε, πόσα χρειαζόμαστε. Είναι πολύ σημαντικό για τους επόμενους μήνες. Να συγκαλέσει έκτακτες συσκέψεις, με αγρότες ειδικούς να μιλήσουν για το θέμα αυτό και τα κόμματα. Να κάνει στοχευμένη σπορά, με ισχυρά κίνητρα, για τα επόμενα χρόνια, ακόμα και σε μέρη που δεν έχουν καλλιεργηθεί χρόνια και έχουν μείνει στείρα τα εδάφη της μάνας ελληνικής γης, που μπορούν να καρπίσουν και να ταΐσουν εκατομμύρια Ελλήνων.

Δεν είναι δυνατόν να έρχεται πείνα και εμείς να περιμένουμε το μάννα εξ ουρανού, κύριε Πλεύρη, να πέσει το ψωμί, για να φάει Έλληνας. Ο Μωυσής μάς τελείωσε, κύριε Πλεύρη. Ούτε μάννα έχουμε, ούτε ουρανό βλέπουμε, ούτε Μωυσής υπάρχει, δυστυχώς, και για εσάς και για την Ελλάδα. Η χώρα πρέπει να πετύχει αυτάρκεια αγαθών και τροφίμων. Έρχεται η πείνα. Θα πρέπει να μη μείνει χωράφι άσπαρτο με καλαμπόκι, φακές, φασόλια. Από Σεπτέμβρη σιτάρι, το μαλακό. Το 12% της διατροφής, 60% έως 88% της παραγωγής προορίζεται για ζωοτροφή από καλαμπόκι. Το καλαμπόκι είναι απαραίτητο, όχι για να φάνε μπομπότα οι Έλληνες, αλλά για τις ζωοτροφές. Θα έχουμε έλλειψη σε καλαμπόκι, άρα και σε κρέας. Είναι αλυσίδα, αλλά όταν σας τα λέμε αυτά, δεν ακούτε. Ακυρώσετε τις εισαγωγές των ομοειδών προϊόντων από την Τουρκία, την Αίγυπτο και τις άλλες χώρες. Φτιάξτε τράπεζα σπόρων. Επιδοτείστε τα λιπάσματα.

Πριν από μερικά χρόνια, κύριε Πλεύρη, δεν κάναμε εισαγωγή ούτε ένα κιλό λίπασμα. Ούτε ένα κιλό! Πριν από δεκατέσσερα, ούτε ένα κιλό. Κάναμε εξαγωγή στην Κίνα και τώρα κάνουμε εισαγωγές και τρέμουν οι αγρότες, γιατί ανέβηκε το λίπασμα κατακόρυφα. Αυτά δε τα βλέπετε; Ως το 2018 κάναμε εξαγωγές ζάχαρης. Μέσα σε τέσσερα χρόνια βάλατε πλαφόν με συνέπεια, ενώ η Ελλάδα είχε στο μαλακό σιτάρι επάρκεια 117% μέχρι το 1985, σήμερα έχει 10%. Το ακούτε, κύριοι συνάδελφοι; Μαλακό σιτάρι σημαίνει ψωμί. Έχουμε επάρκεια 10%, όταν το 1985 είχαμε 117%. Αυτά πρέπει να δούμε πραγματικά όλοι μαζί. Γιατί όλοι θα πεινάσουμε, όχι μόνο οι Έλληνες. Μπορεί κάποιοι εδώ μέσα να μην πεινάσουν, αλλά κάποιοι θα πεινάσουν από εδώ μέσα και κάποιοι από τον ελληνικό λαό πεινούν ήδη.

Θα έχουμε τρομακτικό θέμα με την εφοδιαστική αλυσίδα. Εκλιπαρώ τον Έλληνα Πρωθυπουργό και τη Νέα Δημοκρατία και τους ανθρώπους των φορτηγών δημοσίας χρήσεως, που έχουν πρόβλημα με τα καύσιμα, που δεν μπορούν να μετακινηθούν. Γιατί δεν κάνατε την επιστροφή φόρου κατανάλωσης και εφάπαξ καταβολή ενίσχυσης στους φορτηγατζήδες; Δεν θα μεταφέρονται τα τρόφιμα, το καταλαβαίνετε; Κάνουν απεργία, σε λίγες μέρες, οι άνθρωποι, έχουν πρόβλημα επιβίωσης. Το κόστος μεταφοράς είναι δυσβάσταχτο. Ακούω την Αριστερά «Δώστε επιδόματα, δώστε επιδόματα».

Στοχευμένα επιδόματα είναι δανεικά που πρέπει να επιστραφούν. Αυτές οι κινήσεις, όμως, έχουν υπεραξία για μερικούς μήνες. Σας τα λέμε.

Και εδώ πρέπει να είμαστε ξεκάθαροι. Τι συμβαίνει με την ενέργεια. Φτάσαμε στο έσχατο σημείο με την επιλογή της Νέας Δημοκρατίας. Θα το πω άκομψα και θα στεναχωρήσω ορισμένους γιατί είναι τίμιοι άνθρωποι οι συνάδελφοι Βουλευτές της Νέας Δημοκρατίας, του κόμματος αυτού του Γενάρχη, του Καραμανλή. Είναι απίστευτο να λες ναι στη δική σου αυτοκτονία. Πήγε ο Πρωθυπουργός στην Ευρωπαϊκή Ένωση και δεν απαίτησε ό,τι ο Πορτογάλος και ό,τι ο Ισπανός απαίτησαν. Και βάλατε τα trolls σας, κύριε Πλεύρη, να λένε ψέματα ότι η Ελλάδα δεν έχει ανεμογεννήτριες όσες έχει η Ισπανία. Το ίδιο ακριβώς ποσοστό επί τις εκατό είναι. Αλλά λέτε ψέματα και με ψέματα δεν μπορείτε να ασκείτε πολιτική. Είναι λάθος.

Θα αγοράζουμε LNG από τους Αμερικανούς. Τιμή τέσσερις φορές επάνω. Πόσο σώφρον είναι αυτό, να θες να αγοράσεις ένα ποτήρι νερό που κάνει ένα ευρώ στα τέσσερα ευρώ εσύ; Γιατί; Για να εξυπηρετούνται τα αμερικανικά συμφέροντα και τα εφοπλιστικά των φίλων σας, κύριε Πλεύρη, όχι των δικών σας, της Κυβέρνησής σας, που έχουν πάρει καράβια LNG;

Κάνετε κι ένα λάθος όμως, πέρα από την τιμή που είναι πιο ακριβή. Για να μπορεί να εφοδιάζεται όλη η Ευρώπη, πρέπει να έχει η ίδια η Αμερική το φυσικό αέριο, που δεν το έχει. Ούτε το Κατάρ μπορεί να μας δώσει. Επίσης, χρειάζονται μέρα νύχτα τέσσερις χιλιάδες LNG πλοία να μεταφέρουν φυσικό αέριο για να καλύψουν τις ανάγκες μας. Δεν υπάρχουν. Δεν υπάρχουν. Δεν υπάρχουν, σας λέω, δεν υπάρχουν. Μπορεί να δυσφορείτε, κύριε συνάδελφε, δεν είναι κακό, καλό είναι. Αλλά τη δυσφορία που έχει Έλληνας που δεν παίρνει τα πεντέμισι χιλιάρικα όπως εσείς και εγώ, τη νιώθουμε στο πετσί μας καθημερινά, όπως και εσείς φαντάζομαι. Άρα, λοιπόν, οι προτάσεις μας είναι συγκεκριμένες. Διότι τέσσερις χιλιάδες δεξαμενόπλοια δεν μπορούν να φέρουν φυσικό αέριο από την Αμερική. Δεν γίνεται, παιδιά, καταλάβετέ το. Κάνατε λάθη στο ενεργειακό μείγμα τρομακτικά.

Ακούστε ποια είναι τα λάθη σας: Η βίαιη απολιγνιτοποίηση. Πήγατε βίαια, άκομψα και κλείσατε τους λιγνίτες και ερχόταν εδώ ο Πρωθυπουργός και μας έλεγε «το διοξείδιο του άνθρακα», όταν ξέρουμε όσοι γνωρίζουν το αντικείμενο ότι το σχιστολιθικό αέριο για να βγει είναι χειρότερο για το περιβάλλον από το απλό φυσικό αέριο. Αυξήσατε ουσιαστικά την εξάρτησή μας από την Αμερική. Αποτέλεσμα; Χιλιάδες νοικοκυριά εξαθλιωμένα τους επόμενους μήνες. Χιλιάδες άνθρωποι στην πείνα. Χιλιάδες άνθρωποι, εκατομμύρια των Ελλήνων να μην μπορούν να βγάλουν τα προς το ζην τους.

Χρηματιστήριο ενέργειας. Τα έχουμε πει χίλιες φορές. Ακούστε το έγκλημα που κάνατε, κύριε Πλεύρη. Το χρηματιστήριο ενέργειας το καθορίζουν οι πάροχοι μόνοι τους. Η Γαλλία αγοράζει από τα χρηματιστήρια ενέργειας το 27% της ενέργειάς της. Η Ιταλία το 11%. Ακούστε λίγο εδώ. Η Πολωνία το 1% και η Ελλάδα 100%, για να βολεύονται οι κολλητοί σας, οι πάροχοι. Ελεύθερη αγορά ή ό,τι θέλετε; Αποφασίστε. Αυτό δεν είναι ελεύθερη αγορά. Αυτό είναι ζούγκλα. Ζούγκλα του ακραίου νεοφιλελευθερισμού που υπηρετείτε και εξυπηρετείτε πιστά δυστυχώς. Αλλά ο κοινωνικός φιλελευθερισμός είναι η πυξίδα για αλλαγή στάσης στην Ελλάδα. Και η Ελληνική Λύση αυτό θέλει, κοινωνικό φιλελευθερισμό.

(Χειροκροτήματα από την πτέρυγα της Ελληνικής Λύσης)

Λάθος τρίτο. Επενδύσατε πάλι στην Ευρώπη για την ενέργεια. Κύριε Πλεύρη, είναι δυνατόν ένας Έλληνας πρωθυπουργός να πηγαίνει και να λέει ότι «εγώ επενδύω στην Ευρώπη για να μου δώσει φυσικό αέριο», όταν οι άλλες χώρες κάνουν ό,τι μπορούν για να έχουν οι ίδιες φυσικό αέριο;

Ο Διευθυντής του Ινστιτούτου Ενέργειας Νοτιοανατολικής Ευρώπης ο κ. Σταμπόλης, τον ξέρετε, είπε: «τεχνικά αδύνατη η ενιαία αγορά φυσικού αερίου στην Ευρωπαϊκή Ένωση» και εσείς λέτε, ο Πρωθυπουργός, ότι θα μας βοηθήσει η Ευρωπαϊκή Ένωση, όταν λέει ότι είναι τεχνικά αδύνατον. Δεν τα κάνετε σωστά.

Για τις εξορύξεις θα σας πω ένα πράγμα. Συνέδριο στη Θεσσαλονίκη, Καθηγητής Φιλιππίδης και Παντελίδης: «Η ακαθάριστη αξία του ορυκτού πλούτου της Ελλάδος φτάνει τα 2,4 τρισεκατομμύρια ευρώ». Συνέδριο στο ΑΠΘ, παρουσία είκοσι επτά καθηγητών πανεπιστημίου από όλη την Ευρώπη. «2,4 τρισ. ευρώ». Δεν τα λέω εγώ. Πόσο εκμεταλλευόμαστε; Το 0,1%. Είμαστε μια χώρα πάμπλουτη με πάμφτωχους πολίτες. Αυτό μόνο η Λύση θα το ανατρέψει υπέρ των πολιτών και όχι των ολιγαρχών.

(Χειροκροτήματα από την πτέρυγα της Ελληνικής Λύσης)

Δεν πάει άλλο. Μα 2,4 τρισ.; Τον κάλεσε ο Πρωθυπουργός τον κ. Φιλιππίδη; Τους κάλεσε τους καθηγητές αυτούς; Όχι. Και να σας πω γιατί όχι. Γιατί φοβάται. Φοβάται τους Γερμανούς, τους Αμερικανούς. Εδώ και δεκαετίες φοβούνται οι Πρωθυπουργοί και οι Υπουργοί να μιλήσουν για τον ορυκτό πλούτο της χώρας. Και φοβάστε. Φοβούνται, όμως, αυτοί που δεν μπορούν να είναι χρήσιμοι στον ελληνικό λαό, αυτοί που απλά είναι χρήσιμοι για την καρέκλα που παίρνουν ή τους δίνουν. Εμείς θα είμαστε οι χρήσιμοι για τον ελληνικό λαό. Οι άχρηστοι πρέπει να αποχωρήσουν. Τελεία και παύλα.

(Χειροκροτήματα από την πτέρυγα της Ελληνικής Λύσης)

Δεν θα σας πω τι είπε το Κατάρ, γιατί ο Πρωθυπουργός έλεγε ότι το Κατάρ θα μας δώσει φυσικό αέριο. Και βγαίνει ο Υπουργός Ενέργειας του Κατάρ και λέει «δεν μπορούμε να δώσουμε». «Ούτε το 10% δεν μπορούμε να δώσουμε γιατί κάναμε προσυμβόλαια». Να τα προσυμβόλαια που σας έλεγα.

Λάθος έκτο. Επενδύετε σε φωτοβολταϊκά. Κύριε Πλεύρη, είμαστε με τα καλά μας; Ακούστε τώρα. Ετοιμάζετε, λέει, μεγάλο φωτοβολταϊκό πάρκο στη χώρα στην Κοζάνη διακόσια τέσσερα MW. Ετοιμάζετε φωτοβολταϊκό πάρκο στη Φλώρινα τριακόσια είκοσι τρία MW. Στη Φλώρινα και στην Κοζάνη; Είστε με τα καλά σας; Εκεί έχει μείον δέκα, χιονίζει ένα μέτρο, δύο μέτρα. Αν χιονίσει, τέρμα το ρεύμα. Τα απλά σας λέμε. Τα απλά. Θα την πάθετε όπως στο Τέξας. Όταν χιόνισε στο Τέξας, δεν είχαν ούτε φουρφουράκια ανεμογεννήτριες ούτε φωτοβολταϊκά να λειτουργήσουν. Πού πάτε, ρε παιδιά, στην Κοζάνη; Αντί να ασχοληθούμε με τον κρόκο Κοζάνης που είναι πανάκριβο προϊόν, να δώσουμε και άλλα κίνητρα να καλλιεργούν οι αγρότες, πάτε και βάζετε φωτοβολταϊκά στη μάνα ελληνική γη;

Θα ήθελα να πω και άλλα για τον Νότο, για την Ισπανία, το μείγμα της. Όμως, επειδή πιέζει ο χρόνος, δεν θα μπω στη διαδικασία να πω «μειώστε τον ΦΠΑ». Τα έχουμε πει χίλιες φορές. Ήμασταν οι πρώτοι που προτείναμε μείωση ΦΠΑ και ειδικού φόρου κατανάλωσης παντού, ειδικά στα καταναλωτικά αγαθά. Το θέμα ξέρετε ποιο είναι; Δεν το λένε. Ότι το ελληνικό κράτος με υπαιτιότητα ΣΥΡΙΖΑ, ΚΙΝΑΛ και Νέας Δημοκρατίας βασίζεται στα έσοδα από τον ΦΠΑ των καυσίμων. Αυτή είναι η αλήθεια. Τα έσοδα είναι τα καύσιμα. Αν λοιπόν τα κόψετε από εκεί, πού θα βρείτε τα λεφτά;

Θέλετε να βρούμε λεφτά για τους Έλληνες; Πάρτε το πρόγραμμα της Ελληνικής Λύσης, εφαρμόστε το από αύριο το πρωί …

(Χειροκροτήματα από την πτέρυγα της Ελληνικής Λύσης)

…και σε έναν χρόνο από σήμερα θα καρπίσουμε, θα δρέψουμε τους καρπούς αυτού του προγράμματος. Δεν υπάρχει άλλη λύση.

Δεν θα πω για τα επιδόματα. Κύριε Πλεύρη, ξέρετε πόσα παίρνουν στη Γερμανία για τα επιδόματα, για την ενεργειακή κρίση; Μισθωτοί φορολογούμενοι θα λάβουν εφάπαξ επίδομα 300 ευρώ για ενεργειακές ανάγκες. Οι οικογένειες θα λάβουν εφάπαξ από 100 ευρώ ανά παιδί. Δικαιούχοι κοινωνικών παροχών θα λάβουν επιπλέον 100 ευρώ, πέραν των 100 που έχουν ήδη αποφασίσει κάθε μήνα. Αυτό είναι κοινωνική πολιτική. Θα μου πείτε ότι έχουν λεφτά οι Γερμανοί. Δεν είναι έτσι ακριβώς. Ψάξτε το λίγο παραπάνω. Απλά οι Γερμανοί τα δικά τους προϊόντα τα προστατεύουν όσο δεν έχει. Τα αυτοκίνητά τους, τα φάρμακά τους, που πουλάτε εσείς με τη «PFIZER» και τις υπόλοιπες εταιρείες, τα προστατεύουν. Και σε εμάς ούτε την πατάτα και το κρεμμύδι δεν μας άφησαν να προστατεύσουμε και φέρνουμε από την Αίγυπτο και από την Τουρκία.

Προτάσεις: Ανοίξτε τις λιγνιτικές μονάδες με νέα τεχνολογία IGSS. Εξορύξεις. Πυρηνική ενέργεια. Ολόκληρη μελέτη δώσαμε στον Πρωθυπουργό στο γραφείο του. Μπορούμε να το κάνουμε.

Και πάμε και στο Υπουργείο και κλείνω εδώ. Κύριε Υπουργέ, είστε νέος άνθρωπος και θέλω να σας ρωτήσω: Πόσο περήφανος μπορεί να νιώθει ο Υπουργός Υγείας όταν η χώρα μας είναι πρώτη στον κόσμο σε νεκρούς COVID; Ναι, είστε καινούργιος Υπουργός, μερικούς μήνες, και δεν κατάλαβα ποτέ στη ζωή μου γιατί ένας άνθρωπος σαν κι εσάς να αναλάβει τέτοιο μερίδιο ευθύνης, όταν δεν του αρμόζει κιόλας. Είμαστε πρώτοι σε νεκρούς. Πόσο περήφανη πια μπορεί να είναι αυτή η Κυβέρνηση; Νεκροί, άνθρωποι, φίλοι μας, γνωστοί μας. Εγώ δεν λέω ότι φταίει ή δεν φταίει ο COVID. Τα αφήνουμε αυτά. Γιατί αν πάμε στην ουσία της κουβέντας, κύριε Αθανασίου, εσείς είπατε προηγουμένως για τα εμβόλια. Δεν μπαίνω σε αυτό. Δεν με αφορά, ο καθένας κάνει ό,τι θέλει.

Αλλά έχετε μια εμμονή εσείς προσωπικά -γιατί δεν θέλω να πιστέψω ότι εσείς το κάνετε, αλλά σας βάζει ο Πρωθυπουργός- να θέλετε τους γιατρούς εκτός νοσοκομείων. Αφού όλοι μεταδίδουμε, κύριε Πλεύρη μου. Κι εσείς δεν ξανακολλήσατε;

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Ναι.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Μπράβο. Και ο Πρωθυπουργός. Αφού κολλάμε όλοι μεταξύ μας, πάρτε τους γιατρούς πίσω, τους χρειάζεστε. Οι άνθρωποι κάνουν απεργία πείνας έξω από το γραφείο σας. Πάρτε τους γιατρούς, τους νοσηλευτές πίσω, τους υγειονομικούς τώρα, τους χρειάζεται το σύστημα υγείας. Τόσο απλά είναι τα πράγματα.

(Χειροκροτήματα από την πτέρυγα της Ελληνικής Λύσης)

Και να σας πω και κάτι, επειδή γνωριζόμαστε; Όλοι κάνουμε λάθη, κύριε Υπουργέ. Ο Πρωθυπουργός δεν είναι ο Μωυσής. Το είπαμε για το μάννα εξ ουρανού. Κάνατε ένα λάθος. Πείτε: «τους ξαναπροσλαμβάνουμε». Δεν είναι κακό. Ξαναπάρτε τους πίσω. Δεν είναι κακό. Όλοι θα κάνουμε λάθη στην πορεία μας. Κάνατε ένα λάθος. Ανθρώπινο είναι. Οι ζωές βέβαια δεν επιστρέφουν πίσω. Αυτό είναι άλλο θέμα. Αλλά η εμμονή σας με ενοχλεί.

Και ρωτώ: Γιατί να φοράμε μάσκες, κύριε Υπουργέ; Στην Ευρώπη πηγαίνετε τακτικά, ξέρω, όπως και η κ. Κεραμέως από δίπλα. Κι εγώ πάω στην Ευρώπη. Δεν φοράνε μάσκες. Δεν φοράνε μασκούλες, κύριε Υπουργέ μου. Γιατί θέλετε να βολέψετε κάποιους στη Λάρισα; Λέω. Για να πουλάνε μάσκες οι άνθρωποι και να βγάζουν και κανάλια περιφερειακά τελευταία; Δικός σας άνθρωπος είναι, κουμπάρος της οικογενείας. Αγοράζει και κανάλια. Καλά κάνει, επιχειρηματίας είναι. Αλλά γιατί να φοράμε μάσκες; Γιατί στους ιερούς ναούς; Γιατί πρέπει να τα κάνουμε όλα αυτά εμείς διαφορετικά;

Γιατί το πιστοποιητικό δεν το καταργείτε; Στην Αγγλία που είναι η κόρη μου δεν υπάρχει πιστοποιητικό, κύριε Πλεύρη. Στη Γερμανία μπαίνεις, βγαίνεις όπου θέλεις. Στο Βέλγιο το ίδιο, στην Ολλανδία. Εμείς τι είμαστε; Ευρώπη δεν θέλετε να μας κάνετε; Ευρώπη μόνο στα στραβά θα μας κάνετε;

Τέρμα οι μάσκες. Τέρμα τα πιστοποιητικά. Ελευθερία παντού στην Ελλάδα. Ελευθερία παντού στους Έλληνες. Αυτή είναι η πραγματικότητα, για να τελειώνει το παραμύθι.

(Χειροκροτήματα από την πτέρυγα της Ελληνικής Λύσης)

Κι έρχεστε, λοιπόν, τώρα και διαβάζω ότι η δωρεά οργάνων από θνήσκοντες COVID είναι ασφαλής. Έτσι δεν είπατε; Το Υπουργείο σας έτσι δεν είπε; Καλά στην αρχή μας βάζατε με σακούλες να θάβουν τους νεκρούς άκλαυτους, να μην πηγαίνουν στα νεκροταφεία και τώρα η δωρεά οργάνων είναι ασφαλής; Κάτι δεν πάει καλά εδώ. Ή κάνατε τότε λάθος και πείτε συγγνώμη ή κάνετε τώρα λάθος και λέτε ψέματα. Αποφασίστε. Σαν άνθρωπος σας το λέω, σαν άνθρωπος που σας γνωρίζει προσωπικά και τιμά, αν θέλετε, τον λόγο, αλλά κυρίως την αξιοπρέπεια του Υπουργού.

Κι εδώ θα σας πω -και κλείνω εδώ-, κύριε Υπουργέ, ότι όσα χρήματα και να δώσετε στα κανάλια για το Υπουργείο Υγείας σας, όσα χρήματα, παραπάνω από 80% εκπροσώπηση δεν μπορεί να έχετε.

Στα δελτία ειδήσεων η Νέα Δημοκρατία έχει 80% εκπροσώπηση, κυρίες και κύριοι συνάδελφοι, που σας έλεγα να ξηλώσουμε τον παρακρατικό μηχανισμό του ΕΣΡ και δεν συμφωνούσατε. Λέγατε «ναι», αλλά δεν λέγατε να τους ξηλώσουμε.

Κύριε Υπουργέ, αν δεν διαβάσεις ειδήσεις, είσαι απληροφόρητος. Αν διαβάζεις τις ειδήσεις, είσαι παραπληροφορημένος, γιατί αυτό που κάνετε είναι έγκλημα.

Ακούστε τώρα: Χρονική έκθεση κομμάτων ανά κανάλι. Δεν τόλμησε ούτε ο κ. Τσίπρας να το κάνει αυτό ούτε ο κ. Ανδρουλάκης.

Για τα δελτία ειδήσεων μιλάμε, κύριοι συνάδελφοι. Δεν λαμβάνουμε υπ’ όψιν ότι από το πρωί βλέπετε Υπουργούς της Νέας Δημοκρατίας στασίδι στα κανάλια όλα, στις εκπομπές. Μόνο για δελτία μιλάμε.

Νέα Δημοκρατία 73,8% στον «ALPHA», κύριε Yπουργέ. Πείτε μου πόσο σας τιμάει αυτό ως Κυβέρνηση. Πείτε μου εσείς. Ελληνική Λύση 2%, ΣΥΡΙΖΑ 15%.

«MEGA»: Νέα Δημοκρατία 75,4%. Δεν υπάρχει αυτό. Ούτε η Βόρεια Κορέα δεν τα κάνει αυτά ούτε η Βόρεια Κορέα. Ελληνική Λύση 1,2%. Μια ανακοινωσούλα και φεύγουμε.

«OPEN», το κανάλι του Ρώσου. Έτσι το λέτε εσείς οι Νεοδημοκράτες στα τρολ σας και δεν ντρέπεστε κιόλας: 70% η Νέα Δημοκρατία, Ελληνική Λύση 0,7% στο κανάλι το φιλορωσικό, όπως λέτε, και δεν ντρέπεστε λίγο. Δεν ντρέπεστε λίγο.

(Χειροκροτήματα από την πτέρυγα της Ελληνικής Λύσης)

«STAR»: Νέα Δημοκρατία 78%, κύριε Πλεύρη. Βαρεθήκαμε να σας βλέπουμε πραγματικά, όχι εσάς, τη Νέα Δημοκρατία. Ελληνική Λύση 1,3%.

«ΕΡΤ»: 72% η Νέα Δημοκρατία όχι στις εκπομπές επαναλαμβάνω, μόνο στο δελτίο. Ελληνική Λύση 2%.

«ΣΚΑΪ», το μαγαζί μας: Εδώ δικαιούστε ένα ογδοντάρι. Δεν θα το έχετε; 80%. Καλά, εσείς στο ΚΙΝΑΛ 4% και με το ζόρι είστε. Πολλά ζητάτε. Ελληνική Λύση 0,9%.

(Χειροκροτήματα από την πτέρυγα της Ελληνικής Λύσης)

Να τη χαίρεστε τη δημοκρατία σας, κύριε Πλεύρη, και εσείς και ο Πρωθυπουργός. Να τη χαίρεστε.

Εγώ θα πω κάτι στα κόμματα της Αντιπολιτεύσεως. Παρά τα λάθη που έκαναν στην πορεία και στο διάβα των τελευταίων δεκαετιών, ευτέλεια συνιστά η ανοχή ΣΥΡΙΖΑ - ΚΙΝΑΛ στην αποτυχημένη Κυβέρνηση της Νέας Δημοκρατίας. Πρέπει να δημιουργηθεί πραγματικά μπλοκ όχι συγκυβερνήσεως, αλλά πρέπει να κάνετε πραγματική αντιπολίτευση, πραγματική αντιπολίτευση όμως, όχι στα λόγια, αντιπολίτευση αιχμηρή, γιατί όσο κάθονται τόσο βουλιάζει η Ελλάδα, όσο κάθονται τόσο καταστρέφεται ο τόπος και ο Έλληνας.

Συγκυβερνάτε, λοιπόν, κύριοι της Νέας Δημοκρατίας με τον ελληνικό Τύπο και τους μιντιάρχες. Εγώ προσωπικά δεν μπορώ να ξεχωρίσω δημοσιογράφους και πολιτικούς στα κανάλια. Δηλαδή, βλέπεις στον «ΣΚΑΪ» δημοσιογράφους σαν να είναι Υπουργός της Νέας Δημοκρατίας και βλέπεις τον Υπουργό να είναι πιο καλός, πιο αντικειμενικός από ότι ο δημοσιογράφος. Αυτό θέλετε να υπηρετήσετε;

Οι τρεις προϋποθέσεις, λοιπόν, για να ζήσει κάποιος καλά σε μια χώρα ξέρετε ποιες είναι, κύριε Υπουργέ; Εσείς τα ξέρετε, απλά δεν τα ξέρει ο Πρωθυπουργός: Ευτυχία, ευδαιμονία, ευπραγία.

Επαναλαμβάνω, κύριε Υπουργέ: Ευτυχία, ευδαιμονία, ευπραγία είναι οι τρεις προϋποθέσεις, ώστε ο πολίτης να ζει πραγματικά σωστά και ορθά. Εσείς είστε ανίκανοι να το κάνετε. Η Ελληνική Λύση, όμως, θα το κάνει πράξη και θα το φέρει στη χώρα: Ελευθερία, δημοκρατία για τους Έλληνες.

(Χειροκροτήματα από την πτέρυγα της Ελληνικής Λύσης)

Και κλείνω λέγοντας κάτι για ακόμη μια φορά σε όλους αυτούς που επιχειρούν τη δική τους ανικανότητα να την αποδώσουν στον καιρό, στην ενεργειακή κρίση, στη φωτιά, στην πλημμύρα, στο χιόνι. Σταματήστε να ακούτε τους ξένους. Σταματήστε να ακούτε τα ξένα κέντρα αποφάσεων. Ακούστε την καρδιά και την ψυχή του Έλληνα που βογκάει, που δεν έχει να φάει, που έχει πρόβλημα επιβίωσης. Ας τους ακούσουμε τουλάχιστον. Η βοή είναι πολύ έντονη.

«Η νίκη θα είναι δική μας, αν βασιλέψει στην καρδιά μας μόνο το αίσθημα το ελληνικό», έλεγε Καποδίστριας κι αυτή είναι η Ελληνική Λύση.

Σας ευχαριστώ.

(Όρθιοι οι Βουλευτές της Ελληνικής Λύσης χειροκροτούν ζωηρά και παρατεταμένα)

**ΠΡΟΕΔΡΕΥΟΥΣΑ (Σοφία Σακοράφα):** Σας ευχαριστώ πολύ, κύριε Πρόεδρε.

Κυρίες και κύριοι συνάδελφοι, η Ειδική Μόνιμη Επιτροπή Κοινοβουλευτικής Δεοντολογίας καταθέτει την έκθεσή της στην αίτηση της εισαγγελικής αρχής για τη χορήγηση άδειας άσκησης ποινικής δίωξης κατά Βουλευτού.

Θα δώσω τον λόγο τώρα στην Υπουργό Παιδείας, την κ. Κεραμέως, για να τοποθετηθεί επί της τροπολογίας 1258.

Κυρία Υπουργέ, έχετε τον λόγο.

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Ευχαριστώ πολύ, κυρία Πρόεδρε.

Κυρίες και κύριοι συνάδελφοι, μια σύντομη αναφορά σχετικά με ρυθμίσεις που κατέθεσε το Υπουργείο Παιδείας και Θρησκευμάτων στο συγκεκριμένο νομοσχέδιο, ρυθμίσεις που αφορούν σε ζητήματα, όπως οι εξετάσεις που θα λάβουν χώρα στα πρότυπα σχολεία και η κλήρωση στα πειραματικά, η δυνατότητα πρόβλεψης αμοιβής για τους εκπαιδευτικούς που συμμετέχουν στην οργάνωση, ζητήματα σχετικά με τους υποψηφίους στις πανελλαδικές με αναπηρία και ειδικές εκπαιδευτικές ανάγκες, ρυθμίσεις για το Κρατικό Πιστοποιητικό Πληροφορικής και Γλωσσομάθειας και ρυθμίσεις σχετικά με την ανάδειξη οργάνων διοίκησης στα πανεπιστήμια και με τη θητεία τους εν όψει συνολικής επανεξέτασης του πλαισίου οργάνωσης δικτύου πανεπιστημίων.

Κυρία Πρόεδρε, κανονικά η παρέμβασή μου θα περιοριζόταν αυστηρά στις ρυθμίσεις αυτές. Όμως πληροφορήθηκα πριν από λίγο, ότι ο ΣΥΡΙΖΑ κατέθεσε σήμερα τέσσερις τροπολογίες σε θέματα παιδείας. Νάτες είναι εδώ.

Και σε αυτήν τη φωτογραφία, κυρίες και κύριοι συνάδελφοι, αναδεικνύεται το πραγματικό πρόσωπο του ΣΥΡΙΖΑ, σε μία φωτογραφία. Είναι τέσσερις τροπολογίες.

Τροπολογία πρώτη του ΣΥΡΙΖΑ: Κατάργηση της ελάχιστης βάσης εισαγωγής στα πανεπιστήμια, δηλαδή να μπαίνουν τα παιδιά μας με ένα, με δύο στα είκοσι, όπως ίσχυε επί ΣΥΡΙΖΑ. Τι κι αν κοροϊδεύουμε τα παιδιά μας με αυτόν τον τρόπο και δεν εξασφαλίζουμε προοπτικές για το μέλλον τους; Τι κι αν ξέρουμε ότι ένας φοιτητής που έχει εισαχθεί με βαθμό ένα στα είκοσι και δύο στα είκοσι οι πιθανότητες να φοιτήσει και να αποφοιτήσει από το ίδρυμα αυτό είναι απειροελάχιστες; Τι κι αν κοροϊδεύουμε τον Έλληνα φορολογούμενο, ο οποίος πληρώνει, ενώ εν τοις πράγμασι οι προοπτικές δεν δίνονται στα παιδιά μας; Και τι κι αν αυτό δεν υπηρετεί τα πανεπιστήμιά μας;

Κι εδώ, κυρίες και κύριοι, έρχεται η απαξίωση από τους ίδιους τους ψηφοφόρους σας. Έχω εδώ έρευνα: Έξι στους δέκα ψηφοφόρους του ΣΥΡΙΖΑ είναι υπέρ της ελάχιστης βάσης εισαγωγής. Εσείς, όμως, εκεί επιμένετε στους εισακτέους της λευκής κόλλας. Το καταθέτω στα Πρακτικά.

(Στο σημείο αυτό η Υπουργός Παιδείας και Θρησκευμάτων κ. Νίκη Κεραμέως καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Δεύτερη τροπολογία του ΣΥΡΙΖΑ: Κατάργηση της κατανομής χρηματοδότησης στα πανεπιστήμια με βάση ποιοτικά κριτήρια. Να είμαστε ξεκάθαροι. Επί ΣΥΡΙΖΑ τι ίσχυε;

Το τι λεφτά έπαιρνε κάθε πανεπιστήμιο ξέρετε πώς αποφασιζόταν, κύριε Ξανθέ; Ξέρετε; Ό,τι ήθελε ο Υπουργός έδινε. Δεν υπήρχαν κριτήρια. Το τι λεφτά έπαιρνε κάθε πανεπιστήμιο ήταν αυθαίρετη απόφαση του εκάστοτε Υπουργού. Η Κυβέρνηση του Κυριάκου Μητσοτάκη ήρθε και τι είπε; Ότι η κατανομή των χρημάτων στα πανεπιστήμια πρέπει να γίνεται με βάση αφ’ ενός αντικειμενικά κριτήρια -αριθμός φοιτητών, αριθμός τμημάτων, γεωγραφική διασπορά του ιδρύματος- και κριτήρια ποιότητας. Εσείς έρχεστε και λέτε: Όχι στα κριτήρια ποιότητας, όχι στην κατανομή χρημάτων στη βάση αξιολόγησης. Να μην έχει ρόλο η ποιότητα, να μην έχει ρόλο η αξιολόγηση, όπως ακριβώς την πολεμήσατε και στα σχολεία.

**ΘΕΟΔΩΡΑ (ΔΩΡΑ) ΑΥΓΕΡΗ:** Είναι σαν την αξιολόγηση που κάνατε του Πατούλη.

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Τρίτη τροπολογία ΣΥΡΙΖΑ: Μείωση της εξεταστέας ύλης στις πανελλαδικές, κυρίες και κύριοι, στο μισό. Να μένουν τα παιδιά μας ημιμαθή ή να μπαίνουν και χωρίς εξετάσεις, όπως έλεγε ο ΣΥΡΙΖΑ προεκλογικά.

Τέταρτη τροπολογία ΣΥΡΙΖΑ: Κατάργηση της τράπεζας θεμάτων. Να μην εξασφαλίζεται, δηλαδή, η κάλυψη ελάχιστης ύλης για όλους. Να μην έχουμε πρόσθετα εχέγγυα εγκυρότητας και αξιοπιστίας στην εκπαιδευτική διαδικασία και εφαλτήριο για περαιτέρω αναβάθμιση της εκπαίδευσης.

Με μια κουβέντα, κυρίες και κύριοι συνάδελφοι, οι τέσσερις αυτές τροπολογίες είναι μια εικόνα του ΣΥΡΙΖΑ: Ήσσων προσπάθεια, εξίσωση προς τα κάτω, λαϊκισμός σε όλο του το μεγαλείο.

Κυρίες και κύριοι, έχουμε αφήσει πίσω αυτό το κακό παρελθόν της εκπαίδευσης, την ισοπέδωση όλων, την εποχή που ο ΣΥΡΙΖΑ έταζε μια θέση σε όλους στο πανεπιστήμιο. Τους έλεγε: Όλοι ελεύθερα στο πανεπιστήμιο. Μην κουράζεστε. Αφήστε τις εξετάσεις και για το πανεπιστήμιο και για τα σχολεία. Τι κι αν τα παιδιά μας έμεναν ημιμαθή με αυτόν τον τρόπο;

Μας λέγατε τη σημαία να την κρατάει όποιος κληρώνεται και όχι όποιος είναι ο καλύτερος.

Κυρίες και κύριοι συνάδελφοι, η Ελλάδα άλλαξε. Η Ελλάδα προχωράει μπροστά με νέα προγράμματα σπουδών, με νέα βιβλία, με έμφαση στις δεξιότητες από τα τέσσερα, με διπλάσια πρότυπα και πειραματικά σχολεία, με τα πρώτα επαγγελματικά λύκεια στην ιστορία της χώρας, με τους πρώτους δεκαέξι χιλιάδες διορισμούς στην εκπαίδευση μετά από δώδεκα χρόνια, με οριζόντιες επιμορφώσεις σε εκπαιδευτικούς, με αξιολόγηση, με οριζόντιο ψηφιακό μετασχηματισμό, με διαδραστικούς πίνακες, με σετ ρομποτικής στα σχολεία μας. Προχωράμε όλοι μαζί μπροστά για μία καλύτερη παιδεία για τα παιδιά μας, για να τους δώσουμε περισσότερα και καλύτερα εφόδια.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ πολύ, κυρία Υπουργέ.

Εισερχόμαστε τώρα στον κατάλογο των ομιλητών.

Το λόγο έχει εκ μέρους της Νέας Δημοκρατίας ο κ. Αθανάσιος Λιούπης.

**ΑΘΑΝΑΣΙΟΣ ΛΙΟΥΠΗΣ:** Ευχαριστώ, κυρία Πρόεδρε.

Κυρία Υπουργέ, κυρίες και κύριοι συνάδελφοι, συζητάμε και θα ψηφίσουμε σήμερα ένα ακόμα νομοσχέδιο που έρχεται να ενισχύσει τη δημόσια υγεία, με μια ακόμα κίνηση ενίσχυσης προς το ΕΣΥ από το Ίδρυμα «Σταύρος Νιάρχος». Η νέα σύμβαση αφορά τον σχεδιασμό, την κατασκευή και τον εξοπλισμό του νέου Γενικού Νοσοκομείου Σπάρτης, ενός νοσοκομείου που κοστολογείται στα 87,6 εκατομμύρια ευρώ, μια νέα νοσοκομειακή δομή-πραγματικό κόσμημα για τη νοτιοανατολική Πελοπόννησο που φιλοδοξεί να αποτελέσει μια σύγχρονη δομή δημόσιας υγείας και να παράξει άριστες υπηρεσίες σε όλους τους πολίτες, με ψηφιακή λειτουργία των κλινικών υπηρεσιών, με εκατόν εξήντα τέσσερις κλίνες και περίπου επτακόσια άτομα προσωπικό.

Εξάλλου και οι εκπρόσωποι των ιατρών της Λακωνίας υποδέχτηκαν με ενθουσιασμό το σημερινό νομοσχέδιο για το νέο Νοσοκομείο Σπάρτης γιατί πρόκειται να καλύψει με σύγχρονο τρόπο τις ανάγκες υγείας των ασθενών όχι μόνο στη Λακωνία, αλλά και στους όμορους νομούς.

Η νομική μορφή που επιλέγεται για το νέο νοσοκομείο είναι νομικό πρόσωπο ιδιωτικού δικαίου. Η Αντιπολίτευση χαρακτήρισε ως εμμονή αυτή τη λογική, σταθερή και συνειδητή επιλογή της Κυβέρνησης και του Υπουργείου Υγείας. Αν εννοείτε ως εμμονή την προσπάθεια να δημιουργήσουμε καλύτερες, περισσότερο ανθρώπινες και πιο ποιοτικές δομές υγείας, τότε, ναι, έχουμε εμμονή.

Γι’ άλλη μια φορά να τονίσουμε τα αυτονόητα. Τα νοσοκομεία του ΕΣΥ που είναι νομικά πρόσωπα ιδιωτικού δικαίου είναι δημόσια νοσοκομεία που προσφέρουν τις υπηρεσίες τους δωρεάν σε όλους. Είναι δηλαδή νοσοκομεία στα οποία ασφαλισμένοι και ανασφάλιστοι έχουν ελεύθερη, δωρεάν πρόσβαση. Οι δε εργαζόμενοι σε αυτά έχουν σταθερές εργασιακές σχέσεις.

Όμως αυτά τα νοσοκομεία έχουν μεγαλύτερες δυνατότητες σε επίπεδο ευελιξίας. Μπορούν να αξιοποιήσουν σύγχρονες μεθόδους μάνατζμεντ και να αναπτύξουν πιο γρήγορα και πιο εύκολα νέες ιδέες, νέες μεθόδους, να αποκτήσουν υλικοτεχνικό και ιατροτεχνολογικό εξοπλισμό. Ακριβώς αυτό επιβεβαίωσε, όταν ρωτήθηκε σχετικά στην ακρόαση των φορέων, και ο Πρόεδρος των γιατρών ΕΣΥ της Λακωνίας.

Σήμερα δηλαδή το Νοσοκομείο Σπάρτης ως νομικό πρόσωπο δημοσίου δικαίου αντιμετωπίζει πολλά προβλήματα στην καθημερινότητα σε επίπεδο κακής συντήρησης ή αδυναμίας ανανέωσης του ιατροτεχνολογικού εξοπλισμού. Οι ίδιοι οι γιατροί του νοσοκομείου ευελπιστούν σε βελτιώσεις, απλοποιήσεις και επιταχύνσεις που θα έρθουν με τη νέα νομική μορφή ως νομικό πρόσωπο ιδιωτικού δικαίου.

Και βέβαια το μόνιμο αναπάντητο ερώτημα προς την Αντιπολίτευση που διατυπώνει μόνιμα αντιρρήσεις για τα νοσοκομεία - νομικά πρόσωπα ιδιωτικού δικαίου είναι το εξής: Αν δεν υπερτερούν, όπως λέμε εμείς, υστερούν σε κάτι με τη νέα μορφή; Μειώνεται η ποιότητα των υπηρεσιών; Μειώνεται ή περιορίζεται η πρόσβαση των ασθενών; Πλήττεται η εργασιακή σχέση των εργαζομένων; Βεβαίως και όχι, γι’ αυτό και η άρνηση της Αντιπολίτευσης είναι κυρίως θέμα ακατανόητης ιδεοληψίας και όχι πραγματικής επιχειρηματολογίας.

Ταυτόχρονα με το σημερινό νομοσχέδιο, παρατείνονται διάφορες προθεσμίες που αφορούν στην πανδημία, με δεδομένο ότι παραμένει σε υψηλό επίπεδο ο καθημερινός αριθμός μολύνσεων.

Κατακρίθηκε από την Αντιπολίτευση και η επιλογή της Κυβέρνησης να παραταθούν οι ήδη εφαρμοζόμενες διατάξεις. Μα σε τόσο ευμετάβλητες συνθήκες, όπως της πανδημίας, δεν μπορούμε φυσικά να έχουμε πάγιες ρυθμίσεις που να ισχύουν για πάντα. Εξάλλου, η επιλογή της Κυβέρνησης η νομοθέτηση να γίνεται από το Κοινοβούλιο και όχι με υπουργικές αποφάσεις δείχνει σεβασμό προς τον κοινοβουλευτισμό.

Σε αυτό το πλαίσιο παρατείνεται έως το τέλος Ιουνίου το πιστοποιητικό εμβολιασμού ή νόσησης για εργαζόμενους στον ιδιωτικό και τον δημόσιο τομέα. Συνεχίζει να είναι υποχρεωτικός ο εμβολιασμός των υγειονομικών, προκειμένου να προσφέρουν τις υπηρεσίες τους, διαφορετικά παραμένουν σε αναστολή εργασίας μέχρι τέλος του χρόνου.

Απέδωσαν καρπούς οι πολλές προσπάθειες της Κυβέρνησης, η οποία με δύσκολες για όλους μας αποφάσεις πέτυχε την αύξηση του ποσοστού εμβολιασμών στους άνω των εξήντα -μία από τις πλέον ευάλωτες ομάδες-, που έχουν εμβολιαστεί σε ποσοστό μεγαλύτερο του 90%. Ωστόσο από τους άνω των εξήντα, περίπου τριακόσιες χιλιάδες παραμένουν ανεμβολίαστοι, ενώ το 80% των νοσηλευομένων στις ΜΕΘ είναι επίσης ανεμβολίαστοι. Επομένως, χρειάζεται σωστή ενημέρωση, ομόθυμη πολιτική ρητορική από όλους μας, για να πειστεί και ο τελευταίος συμπολίτης μας.

Χάρη στα υψηλά ποσοστά εμβολιασμού που έχουν καταγραφεί στους μεγαλύτερους σε ηλικία συμπολίτες μας, η Κυβέρνηση από τον ερχόμενο μήνα καταργεί το πρόστιμο, το οποίο φαίνεται ότι είχε πετύχει τον στόχο για τον οποίο είχε θεσπιστεί.

Άλλη μια από τις παρατάσεις που προβλέπονται, αφορά συμβάσεις εργασίας ορισμένου χρόνου για τους ιατρούς που έχουν τοποθετηθεί σε κενή θέση ειδικευομένου, με την επισήμανση ότι εφόσον εκπαιδεύονται στην ειδικότητα που τους ενδιαφέρει, ο χρόνος που απασχολούνται σήμερα προσμετράται στον συνολικό χρόνο ειδικότητας. Ιατροί που έχουν ολοκληρώσει ή ολοκληρώνουν την ειδικότητά τους στην εσωτερική παθολογία ή στην πνευμονολογική, αν δεν έχουν κάνει το αγροτικό τους, μπορούν να απαλλαγούν από αυτό κάνοντας δώδεκα χρόνια υπηρεσία σε ένα νοσοκομείο, μέτρο πολύ σωστό, κύριε Υπουργέ, κατά τη γνώμη μου, γιατί δρα ως κίνητρο σε πνευμονολόγους και παθολόγους που μας λείπουν, για να μείνουν στα νοσοκομεία.

Παρατείνεται και η περίθαλψη στις ιδιωτικές δομές υγείας για ανασφάλιστους και ευάλωτες κοινωνικές ομάδες, όταν δεν μπορούν να νοσηλευτούν σε δημόσιες λόγω του κορωνοϊού.

Το Εθνικό Σύστημα Υγείας βρίσκεται σε ένα κρίσιμο σημείο. Έχει δεχθεί σημαντική ενίσχυση με αφορμή την πανδημία. Έχει γίνει μια μεγάλη προσπάθεια για τη στελέχωσή του, με υγειονομικούς και άλλο προσωπικό, αλλά και υποδομές υγείας και η προσπάθεια συνεχίζεται.

Άμεσα επίκειται προκήρυξη τεσσάρων χιλιάδων θέσεων μονίμων νοσηλευτριών - νοσηλευτών. Έπεται προκήρυξη επτακοσίων θέσεων μονίμων γιατρών και εννιακοσίων δέκα θέσεων άλλου προσωπικού των νοσοκομείων. Το ίδιο το Υπουργείο Υγείας έχει αποδεχτεί ότι υπάρχουν αρκετά πράγματα που πρέπει να διορθωθούν και έχει δεσμευτεί για επιπλέον αλλαγές και βελτιώσεις.

Εν αναμονή των νέων ρυθμίσεων που έρχονται, για να τονώσουν την πρωτοβάθμια φροντίδα υγείας και την παροχή πιο ποιοτικών υπηρεσιών από τον ΕΟΠΥΥ, το σημερινό νομοσχέδιο τονώνει σημαντικά το ΕΣΥ χάρη στη νέα δωρεά του Ιδρύματος «Σταύρος Νιάρχος». Το Υπουργείο Υγείας και η Κυβέρνηση συνολικά έχουν θέσει ως προτεραιότητα τον ασθενή και επιδιώκουν αλλαγές, με μοναδικό γνώμονα την αναβάθμιση της δημόσιας υγείας, ώστε να ανταποκρίνονται πλήρως στις ανάγκες όλων των ασθενών.

Τέλος, μια μικρή αναφορά, κυρία Πρόεδρε, στην τροπολογία του Υπουργείου Εργασίας που αφορά ένα εκατομμύριο επτακόσιες χιλιάδες συμπολίτες μας και την παροχή ενός ποσού πάνω από 350 εκατομμύρια ευρώ. Δείχνει ότι η κυβέρνηση ανταποκρίνεται στις αυξημένες ανάγκες των πολιτών εξαιτίας της ακρίβειας και της ενεργειακής κρίσης.

Πολύ χρήσιμη επίσης είναι και η αρχική παρέμβαση του Υπουργού Υγείας στις αιτιάσεις από το ΣΥΡΙΖΑ στην αρχή ότι οι νεοπροσλαμβανόμενοι γιατροί στο ΕΣΥ πρόκειται να επαναπροκηρύσσεται η θέση τους στα πέντε χρόνια. Αυτό δεν ισχύει όπως είπε και θα συνεχίζει να ισχύει η κρίση τους για μονιμοποίηση από τη γενική συνέλευση του τομέα.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ πολύ, κύριε συνάδελφε.

Τον λόγο τώρα, εκ μέρους του ΣΥΡΙΖΑ, έχει ο κ. Γεώργιος Παπαηλιού.

**ΓΕΩΡΓΙΟΣ ΠΑΠΑΗΛΙΟΥ:** Κυρία Πρόεδρε, κυρίες και κύριοι συνάδελφοι, η χώρα μας εξακολουθεί να βρίσκεται εν μέσω της πανδημίας του κορωνοϊού και της υγειονομικής κρίσης, που είναι σε φάση έξαρσης, με πολλές χιλιάδες κρούσματα καθημερινά και τις εισαγωγές στα νοσοκομεία να ξεπερνούν σχεδόν τις τετρακόσιες ημερησίως, ενώ οι θάνατοι υπερβαίνουν ανά εκατομμύριο κατοίκους και την Ιταλία και το Βέλγιο, είκοσι επτά χιλιάδες απώλειες, εκ των οποίων δεκαέξι χιλιάδες εκτός ΜΕΘ.

Γι’ αυτό η Κυβέρνηση πρέπει, όπως και για τη γενικότερη διαχείριση της πανδημίας, να δώσει εξηγήσεις, να απολογηθεί, ιδιαίτερα μάλιστα μετά τη δημοσιοποίηση της μελέτης Τσιόδρα - Λύτρα που είχε χαθεί -την έψαχναν στο Μέγαρο Μαξίμου- η οποία επισημαίνει ότι μεγάλο ποσοστό θανάτων οφείλεται στη μη ενίσχυση του ΕΣΥ.

Η Κυβέρνηση προσπαθεί να πείσει την κοινωνία ότι η πανδημία τελειώνει και μάλιστα αίρει σιγά-σιγά και τα τελευταία εναπομείναντα μέτρα, παρά τους κινδύνους που ακόμη και ο Παγκόσμιος Οργανισμός Υγείας επισημαίνει και για τη χώρα μας.

Σε αυτό το πλαίσιο η διαχείριση από πλευράς Κυβέρνησης είναι «πολιτικάντικη», επικοινωνιακή και προπαγανδιστική, εκκινώντας από τα χειροκροτήματα για το ιατρικό και νοσηλευτικό προσωπικό της πρώτης φάσης της πανδημίας και βέβαια, τελειώνοντας με τις συνεχείς, αλλεπάλληλες ανακοινώσεις-αναγγελίες του τέλους της πανδημίας «κατόπιν ενεργειών» -ποιου άλλου;- του Πρωθυπουργού.

Το Εθνικό Σύστημα Υγείας βρίσκεται στα όρια της κατάρρευσης. Υπάρχει πλήρης αποδιοργάνωση των δημοσίων δομών που συνοδεύεται από τεράστια κόπωση του ανθρώπινου δυναμικού, από εξάντλησή του. Οι άνθρωποί του εργάζονται υπό εξαιρετικά δύσκολες συνθήκες τα χρόνια της πανδημικής κρίσης και βλέπουν ότι δεν υπάρχει πλέον προοπτική βελτίωσης ούτε των συνθηκών για τους ίδιους -και για τους ασθενείς- αλλά ούτε και για τη θέση τους.

Σε πρώτη φάση και αμέσως πρέπει να υπάρξει επούλωση των πληγών του ΕΣΥ και οργανωμένη προσπάθεια αναβάθμισής του με την επιστροφή στην κανονικότητα και όχι μονιμοποίηση της κατάστασης έκτακτης ανάγκης που προκαλεί η πανδημία. Στη συνέχεια, πρέπει να υπάρξει συστηματοποιημένη προσπάθεια μόνιμων προσλήψεων υγειονομικού προσωπικού και όχι παράταση του καθεστώτος ανανέωσης των συμβάσεων.

Πρότασή μας είναι να υπάρξει ένας μηχανισμός αυτόματης αναπλήρωσης των κενών θέσεων με μόνιμο προσωπικό –ιατρικό, νοσηλευτικό, παραϊατρικό και διοικητικό- και βεβαίως, να γίνει και σοβαρή συζήτηση για την προοπτική του ΕΣΥ, για την αναβάθμιση των συνθηκών εργασίας, αμοιβής, συνεχιζόμενης εκπαίδευσης και επιστημονικής ανέλιξης του υγειονομικού προσωπικού. Αν δεν υπάρξει από την Κυβέρνηση αλλαγή πλεύσης, προσανατολισμού, η κρίση στελέχωσης του ΕΣΥ θα συνεχιστεί και θα επιδεινωθεί με παραιτήσεις γιατρών και περαιτέρω φυγή των νέων επιστημόνων στο εξωτερικό.

Δυστυχώς, η κυβερνητική πρόθεση είναι εναργής, η ιδιωτικοποίηση του εθνικού συστήματος υγείας. Αυτή η πρόθεση προκύπτει και από την αλλαγή του νομικού καθεστώτος σε πρώτη φάση κάποιων νοσοκομείων από νομικά πρόσωπα δημοσίου δικαίου σε νομικά πρόσωπα ιδιωτικού δικαίου. Η συγκεκριμένη ρύθμιση και μάλιστα στο υπό κρίση νομοσχέδιο φαίνεται ότι θα αποτελέσει προηγούμενο για γενικευμένη εφαρμογή. Είναι στην πρόθεση της Κυβέρνησης να ενισχυθεί αυτό το μοντέλο σε συνδυασμό με τα ΣΔΙΤ. Η αλλαγή αυτή έχει ιδεολογικό πρόσημο, σηματοδοτεί αλλαγή πλεύσης με υποχώρηση του δημοσίου και ενίσχυση του ιδιωτικού χαρακτήρα του τομέα της υγείας.

Με το νομοσχέδιο δίδεται τρίμηνη παράταση στις συμβάσεις ορισμένου χρόνου των εργαζομένων στην καθαριότητα, στη φύλαξη και στη σίτιση. Το πρόβλημα, βέβαια, είναι τι θα γίνει μετά τη λήξη της παράτασης. Είναι προφανής η πρόθεση της Κυβέρνησης να επανέλθουν τα εργολαβικά συνεργεία και ήδη επανέρχονται.

Αντιτιθέμεθα απολύτως σε αυτό και ζητούμε να δοθεί παράταση στις υπάρχουσες συμβάσεις μέχρι το τέλος του χρόνου και παράλληλα να προετοιμαστούν και να εκδοθούν νέες προκηρύξεις με επιπλέον ισχυρή μοριοδότηση για όσους εργάστηκαν κατά την περίοδο μήνες της πανδημίας.

Αναφορικά με τη ρύθμιση που αφορά τους ανεμβολίαστους υγειονομικούς και την αναστολή της εργασιακής σχέσης τους, ήταν εξαρχής μία λανθασμένη επιλογή και αυτή η θέση επιβεβαιώνεται από την εξέλιξη των πραγμάτων. Ιδιαίτερα σήμερα που η πανδημία βρίσκεται σε φάση εκ νέου αναζωπύρωσης, η απουσία αυτών των εργαζομένων από τις δομές υγείας είναι ιδιαίτερα αισθητή. Υπερασπιζόμαστε όχι το δικαίωμα αυτών των ανθρώπων να είναι ανεμβολίαστοι, ειδικά όταν παρέχουν υπηρεσίες στο σύστημα υγείας, αλλά το δικαίωμά τους να εργάζονται και να ζουν τις οικογένειές τους με αξιοπρέπεια. Και υπάρχει τρόπος να γίνει αυτό, όπως άλλωστε συμβαίνει σε πολλές άλλες χώρες του κόσμου.

Άλλωστε, αποδεικνύεται ότι η πανδημία δεν αφορά μόνο τους ανεμβολίαστους αλλά και τους εμβολιασμένους και τα ουσιαστικά μέτρα περιορισμού της δεν είναι τα συγκεκριμένα τιμωρητικού χαρακτήρα, αλλά εκείνα που εσείς ως Κυβέρνηση, κύριε Υπουργέ, αποφασίσατε να μην λάβετε, όπως η αναβάθμιση της πρωτοβάθμιας φροντίδας υγείας, η κατ’ οίκον παρακολούθηση, η φροντίδα των νοσούντων, ειδικά των πιο ευάλωτων η εν γένει ενίσχυση του ΕΣΥ.

Χρειάζονται συνεπώς -επιτέλους!- μέτρα συστηματικής επιδημιολογικής επιτήρησης και ελέγχου της διασποράς σε κρίσιμες εστίες υπερμετάδοσης, όπως οι χώροι εργασίας, τα σχολεία, τα μέσα μαζικής μεταφοράς.

Όσον αφορά την επιχείρηση άρσης της μονιμότητας των γιατρών του ΕΣΥ, που αποτελεί κρίσιμο στοιχείο της κυβερνητικής πολιτικής προς την κατεύθυνση της ιδιωτικοποίησης, ο ισχυρισμός ότι δεν άλλαξε κάτι στο ισχύον πλαίσιο δεν ευσταθεί. Ο ν.3754/2009 προβλέπει ρητά ότι δεν επαναπροκηρύσσονται οι θέσεις ιατρών που υπηρετούν στο ΕΣΥ ως επιμελητές Α΄, Β΄ και Γ΄ με πενταετή θητεία και δεν έχουν μονιμοποιηθεί με την έναρξη ισχύος του νόμου. Με τη συμπλήρωση της πενταετίας οι ιατροί που κατέχουν αυτές τις θέσεις κρίνονται ατομικά και εφ’ όσον η κρίση είναι θετική, μονιμοποιούνται.

Αντίθετα, η νέα διάταξη που ψηφίστηκε -με τον τρόπο που ψηφίστηκε- προ εβδομάδος ο ν.4915/2022 αναφέρει ρητά ότι στο τέλος της πενταετίας οι θέσεις επαναπροκηρύσσονται και εφ’ όσον επιλεγεί ο ίδιος γιατρός, διορίζεται ως μόνιμος. Αυτή, μάλιστα, η ρύθμιση έχει και αναδρομική ισχύ. Εξάλλου τα περί άλλου πεδίου εφαρμογής, που ανέφερε ο κύριος Υπουργός, δεν έχουν βάση.

Κυρίες και κύριοι συνάδελφοι, τελειώνοντας, θέλω να επισημάνω ότι η κυβερνητική πολιτική συνιστά κυνικό νεοφιλελευθερισμό, απέχθεια προς το ΕΣΥ, αναξιοπρέπεια για τους λειτουργούς του και σκληρό πελατειακό κράτος, που είναι, βέβαια, η ιδανική συνταγή για τη διάλυση του δημόσιου συστήματος υγείας.

Αυτή η εξέλιξη μαζί με την αλλαγή του νομικού καθεστώτος των νοσοκομείων που αρχίζει σιγά-σιγά να προωθείται και την αναίρεση της πλήρους και αποκλειστικής απασχόλησης των ιατρών του ΕΣΥ -που συζητείται ανοιχτά και ήδη επιχειρείται, θα δώσει στο υποστελεχωμένο και αποδιοργανωμένο ΕΣΥ τη χαριστική βολή.

Είναι προφανές ότι η Κυβέρνησή σας, κύριε Υπουργέ, αγνοώντας ακόμη και τα διδάγματα της πανδημίας, όχι μόνο δεν έχει την παραμικρή πρόθεση να ενισχύσει το δημόσιο σύστημα υγείας, αλλά κάνει ό,τι μπορεί για να απομακρύνει τους γιατρούς και εν τέλει να το διαλύσει, διότι η Κυβέρνησή σας το «σύστημα Μητσοτάκη» έχει νεοφιλελεύθερες εμμονές κατά του δημόσιου τομέα της υγείας και είναι απολύτως εξαρτημένο από ιδιωτικά επιχειρηματικά συμφέροντα.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ πολύ.

Θα δώσω τον λόγο τώρα στον Κοινοβουλευτικό Εκπρόσωπο του ΜέΡΑ25 κ. Κλέωνα Γρηγοριάδη.

Θα ήθελα να παρακαλέσω τον κ. Κεγκέρογλου για το εξής: Αν μπορείτε, να δώσετε τον λόγο στην Κοινοβουλευτική Εκπρόσωπό σας, την κ. Λιακούλη, γιατί έχει μία υποχρέωση και πρέπει να φύγει. Αμέσως μετά θα πάρετε εσείς τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ούτε Πρόεδροι ούτε Κοινοβουλευτικοί ούτε Υπουργοί…

**ΠΡΟΕΔΡΕΥΟΥΣΑ (Σοφία Σακοράφα):** Προσπαθώ να τα φέρω βόλτα, κύριε συνάδελφε, από την Έδρα και να μπορέσουν όλοι να εξυπηρετηθούν με τον τρόπο που μου ζητάνε.

Ορίστε, κύριε συνάδελφε, έχετε τον λόγο.

**ΚΛΕΩΝ ΓΡΗΓΟΡΙΑΔΗΣ:** Σας ευχαριστώ πολύ, κυρία Πρόεδρε, που μου δίνετε τον λόγο.

Κύριοι Υπουργοί, αγαπητέ κύριε Πλεύρη, κυρίες και κύριοι Βουλευτές, εβδομήντα έξι είναι οι νεκροί προχθές και σαράντα εννέα χθες. Είναι πολλοί οι νεκροί, κύριε Υπουργέ και μαθηματικά οδηγούμαστε στο να είμαστε σε λίγο η χειρότερη -είμαστε ήδη από τους ουραγούς- δακτυλοδεικτούμενη χώρα στον κόσμο στον σκληρότερο δείκτη που αφορά τους νεκρούς συνανθρώπους μας. Και ξέρετε, θα μπορούσε να είναι λαϊκισμός. Θα μπορούσαμε να είμαστε η Αντιπολίτευση, το τελευταίο κόμμα, το μικρότερο, το οποίο δεν θα κυβερνήσει αύριο –μεθαύριο, πολύ πιθανόν, πάντως δεν θα κυβερνήσει τώρα- και άρα είναι η εύκολη λύση.

Και θα είχατε επιχειρήματα, αν δεν τα χάνατε όλα μεμιάς από το γεγονός, αγαπητέ κύριε Υπουργέ, ότι ακόμα και σήμερα, με είκοσι επτά χιλιάδες νεκρούς, ακόμα και σήμερα με όλον αυτόν τον ορυμαγδό που έχει σηκωθεί, δεν έχετε προσλάβει για δείγμα ούτε έναν μόνιμο γιατρό στο Εθνικό Σύστημα Υγείας μας. Προσλάβετε έναν και βάλτε τον σε γυάλα για να λέτε: «Να, προσλάβαμε έναν, βρε παιδιά». Δεν θα το κάνετε ούτε αυτό. Έχετε εξαγγείλει κατόπιν πιέσεων από παντού, από την κοινωνία, από τη Βουλή, από τους αντιπάλους σας, από τους φίλους σας, επτακόσιες μόνιμες θέσεις γιατρών εδώ και μήνες. Ούτε αυτούς; Πραγματικά, δηλαδή, ούτε αυτούς; Τότε, πότε; Πώς; Πού;

Αυτό το λέω, κυρία Πρόεδρε, κυρίες και κύριοι Βουλευτές, γιατί συζητάμε σήμερα για ένα νομοσχέδιο που αφορά πάλι το ότι το Υπουργείο Υγείας και η Κυβέρνηση «Κυριάκος Μητσοτάκης ΑΕ» κάνουν την πάπια, κατά το κοινώς λεγόμενο, σε σχέση με όλους τους νεκρούς, σε σχέση με το χάος που ζούμε στις εντατικές και στις ΜΕΘ, καθώς ακόμα και τώρα, σήμερα, δεν φτάνουν οι ΜΕΘ για τους ανθρώπους που χρειάζονται ΜΕΘ.

Έρχεται, λοιπόν, πάλι ένα νομοσχέδιο φιλανθρωπίας του δήθεν φιλάνθρωπου κ. Σταύρου Νιάρχου -υπάρχουν διάφορων γενεών Νιάρχοι- του δήθεν φιλανθρωπικού Ιδρύματος «Σταύρος Νιάρχος».

Κοιτάξτε, από την αρχή των μνημονίων αυτό βλέπουμε. Βλέπουμε συνεχή και συστηματική υποβάθμιση του ρόλου του δημοσίου σε ό,τι αφορά τις κοινωνικές δαπάνες στην υγεία μας, στην παιδεία μας, στον πολιτισμό μας, στο ασφαλιστικό μας, με μια διαρκή και συνεχόμενη μείωση των διατιθέμενων κονδυλίων προς όφελος του ιδιωτικού τομέα πάντα και παράλληλα με ανάδειξη των κατ’ όνομα εθνικών ευεργετών χορηγών μας, όπως είναι το Ίδρυμα «Σταύρος Νιάρχος» ή το Ίδρυμα «Ωνάση» ή το Ίδρυμα «Λάτση» κ.λπ..

Κοιτάξτε, υπάρχουν μερικά ενδιαφέροντα και σημειολογικά, όπως πάντα μου αρέσει να τα προσδιορίζω. Διαβάζω τη σύμβαση που λέει ότι η συγκεκριμένη σύμβαση με το Γενικό Νοσοκομείο, κ.λπ., κάνει τη ριζική ανακατασκευή του υπάρχοντος Νοσοκομείου Σπάρτης, το οποίο εφεξής θα ονομάζεται «Γενικό Νοσοκομείο Σπάρτης - Ίδρυμα Σταύρος Νιάρχος» εις το διηνεκές. Έχει πάρα πολύ ενδιαφέρον αυτό γιατί είναι έτσι διατυπωμένο. Ξέρετε τι σημαίνει «διηνεκές»; Φαντάζομαι πως όλοι ξέρουμε. Εγώ μπήκα για καλό και για κακό στο λεξικό. Σημαίνει «επ’ άπειρον». Ο κ. Νιάρχος, οι κ. Νιάρχοι και οι κυρίες Νιάρχου θέλουν το ίδρυμά τους επ’ άπειρον. Δεν πάει να έχει εξαφανιστεί η Ελλάδα και να μην έχει μείνει κολυμπηθρόξυλο; Αυτό πάντως θα είναι επ’ άπειρον! «Επ’ άπειρον» σημαίνει μόνιμα, χωρίς σταματημό. Αυτές είναι οι απαντήσεις που δίνει στο ερώτημα τι σημαίνει «επ’ άπειρον» το λεξικό της ελληνικής γλώσσας.

Επ’ άπειρον, λοιπόν, θέλετε να είστε βέβαιοι ότι θα έχει τη δωρεάν διαφήμισή του ο κ. Νιάρχος –διότι περί δωρεάν διαφήμισης πρόκειται- ότι για πάντα δηλαδή θα διαφημίζεται. Το ύψος της δωρεάς είναι 87 εκατομμύρια ευρώ. Αν τη συγκρίνουμε με το ένα δισεκατομμύριο που μοιράσατε το τελευταίο δεκαοκτάμηνο σε τέσσερις παρασιτικούς φίλους σας –για να τους ξαναπώ, είναι ο κ. Βασιλάκης, ο κ. Μπόμπολας, η «FRAPORT» και η «AEGEAN OIL»- θα δούμε ότι είναι ψιχία. Ο φιλάνθρωπος δεν είναι και τόσο φιλάνθρωπος. Εν πάση περιπτώσει, δεν έχει πάρα πολλά μετρητά αυτήν την εποχή απ’ ό,τι φαίνεται.

Κοιτάξτε, παραλλήλως πρόκειται για ξέπλυμα της οικογένειας όλων αυτών των ολιγαρχών. Για μια οικογένεια μιλάμε, για την οικογένεια του κ. Νιάρχου, με εφιαλτικό παρελθόν. Σε τι συνίσταται, δηλαδή; Να τα λέμε για να τα ακούει ο ελληνικός λαός. Ποιο είναι το εφιαλτικό παρελθόν; Γιατί τώρα θέλει να ξεπλύνει το όνομά του και να μείνει ως ευεργέτης ο κ. Σταύρος Νιάρχος; Διότι έγινε πλούσιος σπάζοντας ναυτικούς αποκλεισμούς σε χώρες και κάνοντας λαθρεμπόριο πετρελαίου. Διότι έγινε πλούσιος φτιάχνοντας κατ’ αρχάς τα ναυπηγεία Σκαραμαγκά που όταν άρχισαν να βρωμάνε πολύ, όπως είχε πει ο άλλος αείμνηστος, ο Αριστοτέλης Ωνάσης, τα έκανε πάσα στο γκόβερνο κι αυτός –τα κρατικοποίησαν δηλαδή- αφού αυτός αισχροκέρδησε όσο μπόρεσε. Και μετά ξαναέγιναν υγιή, όπως ακριβώς γίνεται με τις τράπεζες. Οι τράπεζες πεθαίνουν, πτωχεύουν, τις ανακεφαλαιοποιούμε τα κορόιδα εμείς και ξαναδίνουμε το μάνατζμεντ σε αυτούς που τις πτώχευσαν, για να τις ξαναπτωχεύσουν και να τους ξαναδώσουμε εμείς άλλα 10 δισεκατομμύρια τη χρονιά.

Έκανε, λοιπόν, τα ωραία χρήματά του ο κ. Νιάρχος με αυτόν τον ωραίο, τον κρυστάλλινο τρόπο, σπάζοντας δηλαδή αποκλεισμούς και πηγαίνοντας με παράνομο τρόπο, λαθρεμπορεύοντας πετρέλαιο σε διάφορα μέρη που δεν έπρεπε να το κάνει, όπως ακριβώς το κάνει σήμερα ο άλλος φίλος σας, ο κύριος που έχει τον «ΣΚΑΪ», αυτός ο θαυμάσιος εφοπλιστής ο οποίος ευθύνεται και για το πιο ρυπογόνο ατύχημα -να σας ενημερώσω- της τελευταίας εικοσαετίας παγκόσμια, ο κ. Αλαφούζος. Το θυμήθηκα το επάρατο αυτό όνομα. Έχει ρυπάνει τον πλανήτη με το χειρότερο ρυπογόνο από τάνκερ του ατύχημα που συνέβη. Έχει αφήσει, δηλαδή, το στίγμα του.

Τι κάνει ο κ. Αλαφούζος σήμερα και γιατί το συγκρίνω με τον άλλο εθνικό ευεργέτη, τον θαυμάσιο κ. Νιάρχο; Ακριβώς το ίδιο. Λαθρεμπορεύεται πετρέλαιο. Ξέρετε πώς; Παίρνει το ρωσικό πετρέλαιο, αυτό το πετρέλαιο των δολοφόνων του κ. Πούτιν, του δολοφονικού κ. Πούτιν, το οποίο η Ευρωπαϊκή Ένωση έχει κάνει μια προσπάθεια να μην φτάνει στην Ευρωπαϊκή Ένωση. Παρακάμπτει όλους τους μηχανισμούς με τους οποίους ο Μητσοτάκης έχει πει ότι είμαστε στη σωστή πλευρά της ιστορίας -μπράβο- αλλά ο κ. Αλαφούζος, ο βασικός σας εντολέας και οικονομικός υποστηρικτής, είναι στη λάθος πλευρά. Είναι με την πλευρά που λαθρεμπορεύει το πετρέλαιο του κ. Πούτιν, μπας και κακοπέσει η στρατιωτική μηχανή του κ. Πούτιν και δεν μπορεί να σφάξει στη μηχανή του κιμά και άλλα γυναικόπαιδα στην Ουκρανία! Περί αυτού πρόκειται. Αυτός είναι, λοιπόν, ο θαυμάσιος αυτός ευεργέτης.

(Χειροκροτήματα από την πτέρυγα του ΜέΡΑ25)

Αυτή είναι, κυρίες και κύριοι Βουλευτές, κυρία Πρόεδρε, η πορεία της ιδρυματοποίησης, διότι τελικά σε μια χώρα που την παιδεία την αναλαμβάνει ένα ίδρυμα, τον πολιτισμό τον αναλαμβάνει ένα άλλο ίδρυμα και την υγεία την αναλαμβάνει ένα τρίτο ίδρυμα, τα οποία -ω, τι συμπτωματικά- ανήκουν σε τρεις παρασιτικότατους ολιγάρχες που δεν είναι καν επιχειρηματίες, αλλά εισοδηματίες με το δικό μας εισόδημα, αυτό του ελληνικού λαού, τότε έχουμε ένα σοβαρό πρόβλημα. Έχουμε σοβαρό πρόβλημα γιατί δεν τηρούνται ούτε οι πρόνοιες του Συντάγματός μας. Το άρθρο 21 είναι σαφέστατο και λέει ότι υποχρεούται να παρέχει όλη την υγεία που χρειάζεται ο ελληνικός λαός η εκάστοτε κυβέρνησή του, το κράτος της Ελλάδας και δεν το κάνει. Αντί να το κάνει, φωνάζει τον κ. Νιάρχο να το κάνει, ο οποίος το κάνει ευχαρίστως, διότι να μην ξεχνάμε ότι όλα αυτά είναι αφορολόγητα. Η τσάμπα διαφήμιση για μία ζωή εις το διηνεκές θα είναι εις το διηνεκές και δωρεάν, καθώς εις το διηνεκές θα παραμείνει το Νοσοκομείο Σπάρτης που θα λέγεται «Σταύρος Νιάρχος», εις το διηνεκές θα παραμείνει το άλλο το ίδρυμα, η Στέγη Γραμμάτων και Τεχνών.

Όλοι αυτοί, λοιπόν, με τσάμπα διαφήμιση υποκαθιστούν ένα κράτος το οποίο το έχει βάλει στα πόδια. Τι είναι αυτό το κράτος; Είναι αυτή η περίπτωση που μας είπε πριν από λίγο ο κ. Χατζηδάκης όταν του είπα: «Ξέρετε γιατί άλλοι είκοσι επτά χιλιάδες θέλουν το επίδομα; Διότι πεινάνε. Δεν έχουν να φάνε». Ξέρετε τι μου απάντησε; Μου απάντησε εδώ πέρα πριν από λίγο: «Κι εμείς το καταλαβαίνουμε ότι πεινάνε, δίκιο έχετε. Κι εμείς θα θέλαμε να δώσουμε, αλλά τι να κάνουμε, δεν έχουμε δημοσιονομικό χώρο. Δεν έχουμε άλλα λεφτά. Δεν υπάρχει «λεφτόδεντρο». Θαυμάσια έκφραση! Χυδαιότατη έκφραση αυτή! Να την αποφεύγετε πολιτικά, παρακαλώ όλους.

Εν πάση περιπτώσει, έχω να πω ότι λεφτόδεντρο, χρηματόδεντρο –ακούγεται καλύτερα- υπάρχει όταν είναι να βρούμε 1 δισεκατομμύριο να το μοιράσουμε σε δεκαοκτώ μήνες σε τέσσερα παράσιτα. Υπάρχει μια χαρά. Και δημοσιονομικός χώρος υπάρχει και χρηματόδεντρο υπάρχει. Δεν υπάρχει όταν πρέπει να κάνουμε τα 200 ευρώ, που είναι κοροϊδία στη μούρη των ανθρώπων που δεν έχουν να φάνε γιατί δεν βγάζουν ούτε τον μισό μήνα με τα 200 ευρώ. Κοροϊδία θα ήταν και να έβγαζαν έναν μήνα και να πεινάγανε τους άλλους έντεκα, αλλά είναι θρασύτατη κοροϊδία κατά πρόσωπο το ότι δεν θα βγάλουν ούτε τις δεκαπέντε πρώτες μέρες με αυτά τα 200 ευρώ. Αυτό λοιπόν είναι μια κοροϊδία!

Σας θυμίζω -το είπαμε και πριν- ότι πρόκειται για ανάπηρους συνανθρώπους μας, ότι πρόκειται για εξαιρετικά χαμηλοσυνταξιούχους υπέργηρους συνανθρώπους μας και ότι πρόκειται για τους άλλους συνανθρώπους μας, που είναι εδώ απέξω και ξελαρυγγιάζονται και μερικοί από αυτούς κάνουν και απεργία πείνας εδώ και μερικές μέρες, για τους υγειονομικούς και τους γιατρούς μας -κυρίως για τους υγειονομικούς μας- οι οποίοι είναι πια έξι μήνες απλήρωτοι, επειδή είχαν άλλη γνώμη από εσάς.

Και ξέρετε κάτι; Η δική μου γνώμη ταυτίζεται με τη δική σας. Πιστεύω πραγματικά ότι οι υγειονομικοί και οι γιατροί πρέπει να εμβολιάζονται γιατί αλλιώς δεν μπορεί να πειστεί κανείς να εμβολιαστεί σε αυτή τη χώρα. Όμως πώς θα πειστούν αυτοί που δεν πείθονται; Με το πιστόλι στον κρόταφο; Με το ότι θα εξαϋλωθούν, ότι θα πεθάνουν από την πείνα; Μα όταν πεθάνουν από την πείνα, εσείς θα είστε απάνθρωποι και επίσης εμείς θα έχουμε ακόμα ελλιπέστερο σύστημα υγείας γιατί θα λείπουν ακόμα εξίμισι χιλιάδες άνθρωποι, που ήδη λείπουν βέβαια και γι’ αυτό πεθαίνουν όσοι πεθαίνουν και γι’ αυτό γινόμαστε παγκόσμιοι πρωταθλητές.

Είναι, λοιπόν, εδώ, ξελαρυγγιάζονται και εμείς, όπως είπε πολύ σωστά η δική μας αγορήτρια, η κ. Απατζίδη πριν από μένα, είμαστε εδώ για να πούμε ότι το ΜέΡΑ25 θα πέσει μαζί τους. Δεν θα σας αφήσουμε ούτε να τους απολύσετε -θα πρέπει να απολύσετε και εμάς από τη Βουλή των Ελλήνων, να μας πετάξετε έξω με τις κλωτσιές, με τον φρούραρχο, με κάτι, πρέπει να βρείτε- ούτε να τους έχετε σε αυτή την ομηρία εσαεί, δεν σας αφήσουμε ούτε καν να τους κλέψετε τα χρήματα που τους χρωστάτε, γιατί τους χρωστάτε μισθούς έξι μηνών. Και εδώ είμαστε να σας αναγκάσουμε και με το σώμα μας, αν δεν φτάνουν τα επιχειρήματά μας τα πολιτικά, να μην φερθείτε απάνθρωπα σε αυτούς που έπαιξαν τη ζωή τους κορώνα -γράμματα ένα χρόνο πριν εφευρεθεί το εμβόλιο που τώρα με το πιστόλι στον κρόταφο θέλετε να κάνουν. Τότε που δεν υπήρχε, εκεί ήταν αυτοί και ρίσκαραν να κολλήσουν και να πεθάνουν. Δεν ήταν γριπούλα, όπως έχει γίνει εν πολλοίς τώρα ο ιός. Ήταν θανατηφόρος σε τεράστια ποσοστά. Ήταν εκεί. Και τώρα είναι εδώ και ουρλιάζουν να τους ακούσουμε.

Σας είπα για την τροπολογία αυτή. Είναι πραγματικά καταπληκτική τροπολογία!

Υπάρχει άλλη μια τροπολογία -και θέλω πραγματικά να μου απαντήσετε σε αυτό- με αριθμό 1259, η οποία ρυθμίζει θέματα του Υπουργείου Υγείας και έχει εννέα άρθρα. Εκτός από την αναστολή για την οποία συζητήσαμε, μιλάτε και για κάποιες καινούργιες θέσεις αναισθησιολόγων. Δηλαδή δίνετε ένα κίνητρο για να μείνει εκεί ένας ειδικευμένος αναισθησιολόγος. Δίνεται η αίσθηση σε εμάς ότι αναμένετε ένα νέο τρομακτικό κύμα πανδημίας, κύριε Πλεύρη.

Κύριε Υπουργέ, θέλουμε να το ξέρουμε. Θέλουμε αν οι πληροφορίες σας από τα πανεπιστήμια που βλέπουν τα λύματα, από τα πανεπιστήμια που προβλέπουν στατιστικά, από τα κέντρα των τεστ, από το υγειονομικό μας σύστημα λένε ότι έρχεται καλπάζοντας ένα νέο κύμα πανδημίας, ευθαρσώς να βγείτε και να το πείτε. Ακόμα και αν δυσκολεύεστε να το πείτε, γιατί αν όντως έρχεται -ο μη γένοιτο- είστε υπεύθυνοι πολιτικά που έρχεται γιατί έχετε χαλαρώσει τρομακτικά εδώ και πάρα πολύ καιρό και για πάρα πολλούς άλλους λόγους, κυρίως όμως γιατί δεν είχατε καταφέρει να πείσετε τους συνανθρώπους μας είτε ανθρώπους που δουλεύουν στην υγεία, είτε απλούς συνανθρώπους μας να εμβολιαστούν, είστε υπεύθυνοι, θέλουμε να έχετε την παρρησία να το πείτε. Να πείτε δηλαδή ότι τα καταφέρατε τόσο άσχημα -όχι εσείς προσωπικά, η «Κυριάκος Μητσοτάκης ΑΕ»- που έρχεται ένα νέο κύμα στο οποίο θα είμαστε πρωτοπόροι, δεν θα υπάρχει πουθενά στην υφήλιο αυτό το κύμα, αλλά θα υπάρχει στην Ελλάδα, κυρία Πρόεδρε, αυτό το κύμα! Να μας το πείτε, να το ξέρουμε, λοιπόν.

Επίσης να σας ενημερώσω για τα εξής: Στο Νοσοκομείο Κέρκυρας βρίσκεται μία αντιπροσωπεία του ΜέΡΑ25 και φυσικά και ο Πρόεδρος της Κοινοβουλευτικής μας Ομάδας, ο Γιάνης Βαρουφάκης. Θα σας μεταφέρω καταγγελίες που έλαβε εκεί η αποστολή μας στο Νοσοκομείο Κέρκυρας. Ο διοικητής του ο κ. Ρουμπάτης έκανε ό,τι μπορούσε με τους σεκιούριτι του νοσοκομείου για να μην μπει η αντιπροσωπεία του ΜέΡΑ25 και ο Πρόεδρός του. Τι εννοούμε; Τους προπηλάκισαν. Βγήκαν οι «φουσκωτοί», βγήκαν οι διάφοροι ημιπαράνομοι τύποι που έχει προσλάβει ο κ. Ρουμπάτης για να μην αφήσουν Πρόεδρο Κοινοβουλευτικής Ομάδας να μπει σε ένα νοσοκομείο, να ρωτήσει και να συζητήσει με τους εργαζόμενους. Αν αυτό είναι δημοκρατία, να το χαίρεστε!

Ποιες είναι οι καταγγελίες; Θα σας πω αμέσως. Έχει βάλει στο μάτι ο κ. Ρουμπάτης απ’ ό,τι φαίνεται τριάντα πέντε εργαζόμενους, καθαρίστριες συγκεκριμένα. Όπου τους βρει βέβαια η «Κυριάκος Μητσοτάκης ΑΕ» τους βάζει στο μάτι! Τώρα έχουν πάρει σειρά, κυρία Πρόεδρε, αυτές οι τριάντα πέντε καθαρίστριες του Γενικού Νοσοκομείου Κέρκυρας. Ο κ. Ρουμπάτης κάνει το παν για να τις διώξει μόνο και μόνο για ποιον λόγο; Για να εμφανιστεί -ω του θαύματος!- ένας υπεργολάβος, ο υπεργολάβος σας, «κολλητός» σας φυσικά, για να πάρει το έργο της καθαριότητας με υψηλότερο κόστος για το δημόσιο και λιγότερα λεφτά για τους εργαζόμενους, αφού τα μοιράζεται ο εργολάβος με τους εργαζόμενους που μας παραδίδει.

Τι έχει γίνει τώρα; Ο «κολλητός» υπεργολάβος αναλαμβάνει το πανάκριβο έργο του που ζημιώνει το δημόσιο από την 1η Απριλίου. Οι τριάντα πέντε καθαρίστριες εν τω μεταξύ προσέφυγαν στη δικαιοσύνη. Η δε εκδίκαση των ασφαλιστικών μέτρων, της προσφυγής τους, θα γίνει τη Δευτέρα 4 Απριλίου. Ακούστε το ανήκουστο: Από εχθές μέχρι τις 4 Απριλίου το νοσοκομείο θα μείνει χωρίς καθαριότητα. Ακούσατε, κύριε Πλεύρη; Νοσοκομείο στην επικράτεια όπου εσείς υπουργεύετε -για νοσοκομείο μιλάω, δεν μιλάω για πτωχοκομείο, για «τζογαδορείο», υπάρχουν ασθενείς εκεί, άνθρωποι που κινδυνεύει η ζωή τους- χωρίς καθαριότητα! Εύγε σας και μπράβο σας! Δηλαδή μπροστά στο κέρδος του «κολλητού» επιχειρηματία και της ζέσης για ιδιωτικοποίηση των πάντων δεν σας σταματάει τίποτα; Ούτε καν ο κίνδυνος της έξαρσης των ενδονοσοκομειακών λοιμωδών και άλλων νοσημάτων; Πραγματικά θα έπρεπε να σας σταματάει κάτι.

Τελειώνω κυρία Πρόεδρε, ευθύς αμέσως, χωρίς να καταχραστώ και ιδιαίτερα τον χρόνο που είχα στη διάθεσή μου.

Οφείλω να κάνω μία αναφορά στον εμβληματικό για εμάς στην Αριστερά Νίκο Μπελογιάννη. Σαν σήμερα πριν από εβδομήντα συναπτά χρόνια εκτελέστηκε από το μετεμφυλιακό φασιστικό καθεστώς του κράτους της Ελλάδας, ημέρα Κυριακή. Να θυμίσω ότι Κυριακή ούτε οι κατακτητές ούτε οι ναζί δεν έκαναν εκτελέσεις. Έκαναν οι δωσίλογοι που τους αντικατέστησαν, έκαναν μετά οι μετεμφυλιακοί κλειδοκράτορες του κράτους της Ελλάδας.

Και επειδή είμαστε αριστεροί, τίμιοι και τα λέμε όλα, να πούμε και τις δικές μας τις πομπές. Ο αείμνηστος, ο ήρωάς μας, ο Νίκος Μπελογιάννης δεν πέθανε μόνο δολοφονημένος από τους κατάπτυστους παρακρατικούς, δηλαδή από το δήθεν κράτος το μετεμφυλιακό της Ελλάδας. Πέθανε λοιδορημένος και συκοφαντημένος από την ηγεσία εμάς των ίδιων των κομμουνιστών, καθώς θεωρώ τον εαυτό μου τέτοιο, θεωρώ ότι αν δεν τα μοιραστούμε όλα τα αγαθά θα πεθάνουμε χωρίς λόγο παλεύοντας μεταξύ μας. Εμείς τότε αναγκάσαμε τον αείμνηστο τον Νίκο τον Μπελογιάννη να πηγαίνει στις 5 το πρωί για εκτέλεση φωνάζοντας, ουρλιάζοντας στους συντρόφους του που είχαν κλειστά τα παράθυρα, γιατί τέτοια εντολή είχαν πάρει από την Κεντρική Επιτροπή του κόμματός τους το οποίο είχε κρίνει ότι είναι προδότης και λειτουργεί για λογαριασμό της CIA: «Σύντροφοι, δεν πρόδωσα! Με πάνε για εκτέλεση!». Σύντροφοι, αυτό είναι μια πομπή για την οποία έχουμε τύψεις και εμείς ως αριστεροί σήμερα, αλλά βέβαια δεν μπορεί να συγκριθεί με τη δολοφονία αυτού του ανθρώπου. Ο Γιάννης Ρίτσος στον «Άνθρωπο με το Γαρύφαλλο», ένα υπέροχο ποίημα, γράφει: «Ο Μπελογιάννης μάς έμαθε σήμερα άλλη μια φορά πώς να ζούμε και πώς να πεθαίνουμε. Με ένα γαρύφαλλο ξεκλείδωσε όλη την αθανασία. Με ένα χαμόγελο έλαμψε τον κόσμο για να μην νυχτώνει».

Σας ευχαριστώ πάρα πολύ, που με ακούσατε.

(Χειροκροτήματα από την πτέρυγα του ΜέΡΑ25)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε συνάδελφε.

Θα δώσω τώρα τον λόγο στην Κοινοβουλευτική Εκπρόσωπο του Κινήματος Αλλαγής, την κ. Ευαγγελία Λιακούλη.

**ΙΩΑΝΝΗΣ ΒΡΟΥΤΣΗΣ**: Μπορείτε, κυρία Πρόεδρε, να κάνετε μία ανακοίνωση των δύο, τριών επόμενων ομιλητών;

**ΠΡΟΕΔΡΕΥΟΥΣΑ (Σοφία Σακοράφα):** Βεβαίως, κύριε συνάδελφε.

Αμέσως μετά θα μιλήσει ο κ. Κεγκέρογλου, ο κ. Μπούμπας, εσείς ως Κοινοβουλευτικός Εκπρόσωπος και θα συνεχίσουμε τον κατάλογο κανονικά.

Κυρία Λιακούλη, έχετε τον λόγο.

**ΕΥΑΓΓΕΛΙΑ ΛΙΑΚΟΥΛΗ:** Ευχαριστώ πολύ, κυρία Πρόεδρε.

Κύριε Υπουργέ, κυρίες και κύριοι συνάδελφοι, οι σημερινές αλλά και οι χθεσινές, οι προχθεσινές, οι τελευταίες τέλος πάντων μετρήσεις παρουσιάζουν το 75% των πολιτών της χώρας να μην έχει αισθανθεί καμία ανακούφιση από τα μέτρα τα οποία έλαβε η Κυβέρνησή σας και τα οποία φέρνετε και με σχετική τροπολογία και σήμερα. Ο Πρωθυπουργός της χώρας επιχειρώντας να δικαιολογήσει όλα αυτά τα οποία έχει εξαγγείλει, που σωστά η Αντιπολίτευση τα ονόμασε ψίχουλα, γιατί ψίχουλα είναι στο κύμα της ακρίβειας που φτάνει στο 800% σε ό,τι αφορά τις τιμές καταναλωτικών αγαθών πρώτης προτεραιότητας, ρεύματος, φυσικού αερίου κ.λπ., καταφεύγει σε επιχειρήματα εκτός πραγματικότητας. Μας έχετε προσβάλει αρκετές φορές. Μας έχετε πει ότι είμαστε εκτός τόπου και χρόνου. Έχετε πει ότι δεν υπάρχουν λεφτόδεντρα. Έχετε πει ότι κακώς εμείς λέμε πως θα πρέπει να εκτροχιαστεί ο δημοσιονομικός δικός σας προϋπολογισμός, αλλά από την άλλη πλευρά έχετε κλείσει το μάτι ολοφάνερα, μπροστά μας, στα συμφέροντα, επιλέγοντας αυτά και όχι τους πολίτες. Γιατί διαφορετικά δεν μπορούμε να εξηγήσουμε ούτε τη στάση σας, ούτε τις επιλογές σας, ούτε πώς αποφασίζετε, ούτε με ποιον γνώμονα λέτε αυτά που λέτε.

Κι έγινε μεγάλο παιχνίδι στην αγορά των λέξεων και της λεζάντας σε ό,τι αφορά τα λεφτόδεντρα, κύριε Υπουργέ. Όμως η Κυβέρνησή σας, η κυβέρνηση του βλέποντας και κάνοντας, η κυβέρνηση που είναι πίσω από τις εξελίξεις δεν μπόρεσε να μας δικαιολογήσει πάρα πολλά πράγματα, όπως για παράδειγμα πώς έχετε κάνει μία από τις μεγαλύτερες δημοσιονομικές επεκτάσεις χωρίς αυτό να φτάσει στον απλό πολίτη. Δεν έφτασε. Αφού το 75% σάς λέει σήμερα ότι δεν έχει νιώσει καμμία ανακούφιση, αυτό σημαίνει ότι τα μέτρα σας δεν έχουν φτάσει.

Δεν μπορείτε να δικαιολογήσετε πώς από τις 8 Μαρτίου στην ατζέντα της Ευρωπαϊκής Ένωσης και στις προτάσεις ήδη έχει ειπωθεί, ήδη έχει γίνει γνωστό ότι η Διεθνής Επιτροπή Ενέργειας μιλάει για 200 δισεκατομμύρια ευρώ υπερκέρδη των μεγάλων παρόχων για το 2022 και εσάς δεν ιδρώνει το αυτί σας. Δεν μπορείτε να μας εξηγήσετε για ποιον λόγο είμαστε στην Ελλάδα, που μοιάζει και με την Ιταλία, μοιάζει και με την Ισπανία, μοιάζει και με την Πορτογαλία σε πάρα πολλά σημεία -δεν χρειάζεται νομίζω να εξηγήσω σε αυτή την Αίθουσα γιατί μοιάζει- και εσείς δεν έχετε υιοθετήσει κανένα από τα μέτρα που αυτές οι χώρες έχουν εξαγγείλει. Η φορολόγηση των κερδών των εταιρειών ενέργειας των δεκαοχτώ παρόχων της χώρας μας βρίσκεται ακόμη σε άκρως θεωρητικό επίπεδο. «Θα» φορολογήσετε τα κέρδη αυτά. Δεν μας έχετε πει βεβαίως αν αφορά όλη την εφοδιαστική αλυσίδα, αν αφορά όλους τους παρόχους ηλεκτρισμού, φυσικού αερίου και πετρελαίου και αν αφορά βεβαίως όλη την περίοδο της ενεργειακής κρίσης. Σε τίποτε από αυτά τα κρίσιμα δεν έχετε απαντήσει.

Κοιτάξτε, αν ήθελα να βάλω εγώ από την πλευρά μου έναν τίτλο εκ μέρους του ΠΑΣΟΚ και του Κινήματος Αλλαγής, θα έβαζα τον τίτλο του δισταγμού και της αμφιθυμίας. Και δεν μπορείτε να κουνάτε και το δάχτυλο δήθεν με επίπληξη στην Ευρωπαϊκή Ένωση που είναι δειλή, που δεν τόλμησε να πάρει μέτρα, αλλά παρέπεμψε όλη την ιστορία στην Κομισιόν για τα τέλη Μαΐου και βλέπουμε. Τέλη Μαΐου για να βάλει προτάσεις στο τραπέζι και τότε θα δούμε και θα αποφασίσουμε! Και γιατί της κουνάτε το δάχτυλο; Εσείς τι κάνατε δηλαδή, πέρα από αυτό το πλαίσιο που η Ευρωπαϊκή Ένωση δεν τόλμησε δυστυχώς να πάρει; Συμπεράσματα, πορίσματα και όχι μέτρα.

Είδαμε και αυτό το πραγματικά πρωτοφανές -κάνετε πολλά πρωτότυπα πράγματα, είναι η αλήθεια- να πανηγυρίζει ο Έλληνας Πρωθυπουργός γιατί -λέει- έγινε δεκτή η πρότασή του να συμπεριληφθεί μέσα στις προτάσεις - σκέψεις της Κομισιόν για να ανακοινωθεί αν σε αυτές τις προτάσεις στο τέλος του Μαΐου θα υπάρχει κάτι χρήσιμο και ωφέλιμο στα συμπεράσματα και ίσως και προτάσεις. Γι’ αυτά πανηγυρίζετε λοιπόν!

Την ώρα που πανηγυρίζετε όμως εσείς, η Ιβηρική Χερσόνησος, ο Σάντσεθ και ο Κόστα, η Ισπανία και η Πορτογαλία κατάφεραν με έναν πανέξυπνο τρόπο να εξαιρεθούν της διαδικασίας, να αποσυνδέσουν τις τιμές της ενέργειας από τις προτάσεις και από τις πρώτες σκέψεις της Ευρωπαϊκής Ένωσης πάνω στο συγκεκριμένο θέμα και ήδη να έχουν εξαγγείλει αυτή την εβδομάδα μέτρα ανακούφισης για τον πληθυσμό τους. Εσείς δεν το κάνατε και έρχεστε εδώ και συζητάτε στο ελληνικό Κοινοβούλιο για τα ψίχουλα -σας πειράζει που τα λέμε ψίχουλα-, κλείνετε τα μάτια στα μεγάλα αιτήματα των ανθρώπων που βρίσκονται με την πλάτη στον τοίχο και τα μάτια στον Θεό, όπως είναι οι χαμηλοσυνταξιούχοι των 300 ευρώ. Και θα έπρεπε αυτούς να σκέπτεστε όταν τους βάζατε εσείς λεζάντα στο προεκλογικό σας πρόγραμμα, που οι «κακοί» ΣΥΡΙΖΑ - ΑΝΕΛ και ο «κακός» Κατρούγκαλος τούς εξαιρούσε και εσείς θα ερχόσασταν να αποκαταστήσετε, και εσείς με ένα άρθρο και έναν νόμο, και εσείς θα τα σκίζατε όλα, θα χόρευαν και οι δικές σας αγορές! Τίποτα από τα δύο δεν έγινε.

Συναγωνίζεστε μεταξύ σας, ανταγωνίζεστε η Νέα Δημοκρατία του σήμερα κι ο ΣΥΡΙΖΑ - ΑΝΕΛ του χθες ποιος είναι πιο κακός. Θα μας επιτρέψετε, λοιπόν, να κάνουμε εμείς την πρωτοβουλία και την προβολή του αύριο, για να πούμε ότι δεν είναι η σύγκριση μόνο των δύο τού ποιος θα είναι ο πιο κακός, αλλά τού ποιος θα φέρει την ελπίδα και θα μπορέσει πραγματικά να δώσει λύσεις με προτάσεις πραγματικές και με καλές πρακτικές που ήδη έχουν δοκιμαστεί.

Εμείς, λοιπόν, δεν εκμεταλλευτήκαμε, κύριε Υπουργέ και θα ήθελα πάρα πολύ μια απάντηση από την Κυβέρνησή σας για το γιατί δεν εκμεταλλευτήκαμε, για παράδειγμα, τη χαμηλή διασυνδεσιμότητα του δικού μας δικτύου ώστε να έχουμε κι εμείς μια ευνοϊκή αντιμετώπιση, όπως είχε η Ιβηρική Χερσόνησος. Γιατί; Δεν απαντάτε σε αυτά, που είναι ερωτήματα του απλού κόσμου, του σκεπτόμενου κόσμου απέναντί σας.

Σας θυμίζω ότι ο Πρόεδρος του ΠΑΣΟΚ από τις 24 Μαρτίου στην Ολομέλεια του Ευρωκοινοβουλίου είχε κάνει μια ομιλία και υπέδειξε τα άμεσα μέτρα που για τη χώρα μας θα ήταν σωτήρια, όπως οι κοινές αγορές φυσικού αερίου, τα κοινά στρατηγικά αποθέματα, τα χρηματοδοτικά εργαλεία όπως το ευρωομόλογο, η χρηματοδότηση των μέτρων στήριξης και οι επενδύσεις στην απεξάρτηση από τα ορυκτά καύσιμα, με κοινωνικά δίκαιο και βιώσιμο τρόπο και σε εθνικό επίπεδο αυτά έχουν ένα πρώτο αντίκρισμα με τη μείωση του ΦΠΑ στα βασικά προϊόντα, με την έκτακτη φορολόγηση των υπερκερδών και το πλαφόν στην τιμή λιανικής του ηλεκτρισμού. Ρήτρα αναπροσαρμογής ακούει ο κόσμος και τρομάζει. Και σας ρωτάμε: εσείς που θέλετε και που μπορείτε, για ποιον λόγο δεν προβαίνετε σε μία αλλαγή του κώδικα προμήθειας ηλεκτρικού; Ξέρετε ότι αυτή τη στιγμή υπάρχει μία μονομέρεια στα συμβόλαια και προχθές μάλιστα δημοσιεύθηκε και από την εφημερίδα «ΚΑΘΗΜΕΡΙΝΗ» ένα πολύ κατατοπιστικό ρεπορτάζ σχετικά με αυτό. Εμείς τα έχουμε δει τα συμβόλαια αυτά, τα έχουμε πιάσει στα χέρια μας κι ο κάθε καταναλωτής τα έχει. Μονομερής είναι η αλλαγή των συμβολαίων σε ό,τι αφορά λοιπόν την αύξηση στην τιμή του ρεύματος. Για ποιον λόγο δεν παρεμβαίνετε σε αυτό;

Να, λοιπόν, μια φιλολαϊκή παρέμβαση που μπορείτε να την κάνετε άριστα, μπορείτε να την κάνετε εσείς και μπορείτε να την κάνετε εσείς μονομερώς, η Κυβέρνησή σας, υπέρ των πολιτών για σπουδαίο λόγο, να αντιστρέψετε, λοιπόν, το επιχείρημα υπέρ του πολίτη. Αλλά εδώ κρίνεται με ποιον είστε. Είστε με τον πολίτη; Αυτό είναι το ερώτημα. Αποφασίζεις για τον πολίτη όταν είσαι με τον πολίτη. Όταν δεν είσαι με τον πολίτη αποφασίζεις αλλιώς.

Να πω ένα «αλλιώς»; Να πω. Μετά φανών και λαμπάδων την προηγούμενη εβδομάδα -ήμουν και εισηγήτρια- ήρθε το πολυνομοσχέδιο-σκούπα του Υπουργείου Εσωτερικών υποτίθεται. Δεκατριών Υπουργείων οι διατάξεις ήταν μέσα σε αυτό. Μιλήσατε για τον ΕΝΦΙΑ. Κάνατε μια ωραία παρέλαση όλοι στους υπουργικούς σας θώκους και μας είπατε, λοιπόν, ότι να η μείωση του ΕΝΦΙΑ, να η μεγάλη ανακούφιση, να λοιπόν που ξημερώνει μια νέα μέρα και ούτω καθεξής. Οριζόντια, με μεγάλη φορολογική αδικία. Αυτό είναι το αποτέλεσμα.

Οι αναλυτές λοιπόν πιάσανε τα χαρτιά και τα μολύβια και βρήκαν ότι ο ιδιοκτήτης ακίνητης περιουσίας αξίας 1 εκατομμυρίου ευρώ που πλήρωνε 13.033 ευρώ τώρα πληρώνει 2.874,9 δηλαδή 10.158 ευρώ λιγότερα! Μπράβο σας. Δίκαιη κατανομή βαρών αυτό λέγεται! Αυτή τη φορολογική δικαιοσύνη φέρατε με το προχθεσινό σας νομοθέτημα! Αυτά κάνετε και μετά μιλάτε για φιλολαϊκές πολιτικές!

Ο αξιότιμος Υπουργός κ. Χατζηδάκης ήρθε προ ολίγου για να δικαιολογήσει τα αδικαιολόγητα -τον καταλαβαίνουμε μεν. Για τις προεκλογικές δεσμεύσεις και για τα ψίχουλα που μοιράσατε δεν είχε κουβέντα να πει για τους χαμηλοσυνταξιούχους παρά το γεγονός ότι είχε δεσμευτεί ότι θα καταργήσει τον νόμο Κατρούγκαλου με τον οποίο μειώνονται οι συντάξεις των νέων συνταξιούχων 20% ως 35%, δηλαδή κατά μέσο όρο 200 με 250 ευρώ τον μήνα. Για να μην ξεχνιόμαστε. Κουβέντα για αυτά δεν λέτε.

Προεκλογικά καταγγέλλατε για την κατάργηση του ΕΚΑΣ: «Τριακόσιες πενήντα χιλιάδες χαμηλοσυνταξιούχοι, στους οποίους εμείς ζητάμε να δώσετε το ΕΚΑΣ». Δεν μιλάτε, κουβέντα πάλι δεν λέτε. Με ψευδοερμηνείες της απόφασης του Σ.τ.Ε., που έκανε τη διάταξη νόμου δεκτή, αρνείστε να καταβάλλετε στους χαμηλοσυνταξιούχους με κομμένα δώρα το ενδεκάμηνο Ιουνίου - 15 Μαΐου 2016. Κάποια παραδείγματα σας φέρνω μόνο. Κουβέντα και γι’ αυτό!

Αυτά, λοιπόν, περνάνε στα δίπλα και στα λίγα. Για τις φορολογικές ελαφρύνσεις όμως της μεγάλης ακίνητης περιουσίας έχετε λεφτά. Λεφτόδεντρα; Δεν ξέρω τι έχετε. Λεφτά πάντως βρίσκετε εκεί που θέλετε.

Για να δώσετε κίνητρα στους μεγιστάνες του εξωτερικού να έρθουν στην Ελλάδα φορολογώντας τους 7%, έχετε. Για τα μεγάλα εισοδήματα των μεγάλων εισοδηματιών, προπονητών, ποδοσφαιριστών, των μεγάλων ομάδων, παρακαλώ –για να μην παρεξηγούμαστε- έχετε και εκεί κίνητρα. Τα βρίσκετε. Για αυτά των μεγάλων, κολοσσών εταιρειών για να έρθουν στη χώρα μας να φτιάξουν θυγατρικές και παραρτήματα, έχετε και εκεί, τα βρίσκετε και εκεί.

Για το ΕΚΑΣ δεν βρίσκετε. Για να φορολογήσετε το πλαφόν και τη ρήτρα δεν βρίσκετε. Για να εξισώσετε φορολογικά και να επέλθει επιτέλους ένα μίνιμουμ φορολογικής δικαιοσύνης, δεν έχετε.

Άρα όταν συζητάμε εδώ για όλα αυτά, κυρίες και κύριοι συνάδελφοι και κύριε Υπουργέ, θα πρέπει τουλάχιστον να είμαστε έντιμοι, ειλικρινείς και καθαροί. Έντιμοι, ειλικρινείς και καθαροί μπορούμε να είμαστε όταν παίρνουμε θέση στα πράγματα ανάλογα με το πώς βλέπουμε τον κόσμο και με ποιον τάσσουμε τον εαυτό μας και τις πολιτικές μας.

Έχετε συγκεκριμένη πολιτική πυξίδα που σας οδηγεί σε συγκεκριμένη κατεύθυνση. Δεν είστε με τον λαό μας, δεν είστε με τους πολίτες που υποφέρουν, δεν είστε με τους ευάλωτους ανθρώπους, δεν είστε με τους αδύναμους.

Βεβαίως πρέπει να πω και κάποια πράγματα αυτών των ημερών που δημιούργησαν και μια εντύπωση.

Όταν ο Σαϊντού γίνεται πρόσωπο αναφοράς και ταυτόχρονα μέτρο όψιμης ευαισθησίας, τότε πραγματικά τα αντανακλαστικά μας πού είναι; Είναι σα να παίζετε με τις χορδές μας, διότι ευαίσθητοι θα ήσασταν πραγματικά όταν δεν θα θυσιάζατε την ουσία για την επικοινωνία και θα μου επιτρέψετε αυτό να σας το πω. Καλές όλες οι προσπάθειες και οι παραινέσεις, όμως σας θυμίζω ότι αρμοδιότητα της Κυβέρνησης ήταν να προτείνει λύσεις για κοινωνικά προβλήματα με νομοθετικές πρωτοβουλίες. Γιατί δεν πήρατε τη νομοθετική πρωτοβουλία την οποία είχαμε πάρει εμείς το 2010, το ΠΑΣΟΚ, την καταργήσατε μετά, δεν την ξαναπήρατε ποτέ, δεν μπορέσατε να δώσετε καμμία διέξοδο στα παιδιά και στους νέους της χώρας χωρίς διακρίσεις, αυτούς που ήθελαν να ενσωματωθούν όπως αυτό το παιδί και τώρα έρχεστε να πείτε κατόπιν εορτής ότι νοιάζεστε πάρα πολύ γι’ αυτό που η ίδια η κοινωνία διεκδίκησε και αυτή τελικά πέτυχε και η σχολική κοινότητα μαζί και μπράβο σε όλους τους ανθρώπους που πήραν αυτές τις πρωτοβουλίες, αλλά θα μου επιτρέψετε να πω ότι δεν ήσασταν εσείς.

Βέβαια να κάνω και ένα σχόλιο για την τροπολογία που κατατέθηκε στο συγκεκριμένο ζήτημα. Θα μου επιτρέψει η Αξιωματική Αντιπολίτευση να αναφέρω ότι όταν μιλάμε για τις αρχές και τους θεσμούς, θα πρέπει να σεβόμαστε τις αρχές και τους θεσμούς. Όταν εκδικάζεται την ίδια ημέρα στην Αρχή Προσφυγών το συγκεκριμένο ζήτημα του συγκεκριμένου παιδιού, τότε δεν προτρέχεις νομοθετικά να κάνεις μια άλλη ρύθμιση, λέγοντας ότι η αρχή δεν θα λειτουργήσει με δικαιοσύνη ή λέγοντας ότι το συγκεκριμένο παιδί θα χάσει την υπόθεση γιατί δεν είναι πρόσφυγας. Αυτό, όπως καταλαβαίνετε, δεν έχει λογική και δεν έχει καμία αιτιολογία.

Μια τελευταία κουβέντα σε ό,τι αφορά τα σημερινά μας. Φέρνετε ένα νομοσχέδιο που μοιάζει σα να μην πέρασε μια μέρα σε ό,τι αφορά τη νομοθέτησή σας. Αυτά κάνετε, αυτοί είστε, σας κατανοούμε για τον τρόπο με τον οποίο λειτουργείτε, γιατί είναι το DNA σας και η φιλοσοφία σας. Μας το είπε ο κ. Βορίδης εδώ την προηγούμενη φορά, φόρα-παρτίδα: «Δεν διαβουλευόμαστε. Εμείς θεωρούμε ότι η διαβούλευση είναι μια τυπική διαδικασία. Τι θέλετε παραπέρα;».

Δεν διαβουλεύεστε. Έτσι τα φέρνετε. Έτσι φέρατε και το νομοσχέδιο σε ό,τι αφορά τη συγκεκριμένη δωρεά, που βεβαίως είμαστε απόλυτα θετικοί. Τα είπε και ο εισηγητής μας αναλυτικά, δεν χρειάζεται να επαναληφθώ στο συγκεκριμένο ζήτημα. Ευτυχώς υπάρχουν και οι δωρητές, κατά την άποψή μας, γιατί αλλιώς τα κενά θα ήταν δυσθεώρητα.

Από την άλλη, όμως, φέρνετε στα 3/4 του νομοσχεδίου παρατάσεις, λες και δεν ξέρατε πότε τελειώνουν οι ημερομηνίες, λες και δεν ξέρατε ότι έπρεπε να προετοιμαστείτε νωρίτερα, λες και δεν ξέρατε ότι έπρεπε να φέρετε εδώ και τώρα συγκεκριμένες ρυθμίσεις και μέτρα και πάλι βεβαίως προσπαθείτε με μικρές «ασπιρινούλες» να αντιμετωπίσετε τα τεράστια προβλήματα του ΕΣΥ.

Κύριε Υπουργέ, η πανδημία δεν είναι απλώς παρούσα, αλλά θρηνούμε. Χθες είχαμε σαράντα εννέα θύματα. Οι απώλειες είναι τεράστιες. Από τη μια κλείνετε το μάτι στην κοινωνία λέγοντας: «Βγείτε έξω χωρίς μάσκες» και από την άλλη έχουμε πενήντα ανθρώπους να φεύγουν κάθε μέρα. Και οι άνθρωποι έγιναν αριθμοί για άλλη μία φορά. Στη σειρά έγιναν αριθμοί.

Σίγουρα τα κρίσιμα ερωτήματα χωρίς απαντήσεις είναι τα ερωτήματα για την υποστελέχωση στην οποία έχετε οδηγήσει το υφιστάμενο προσωπικό του ΕΣΥ, στα όρια της εξάντλησης.

Παρακαλώ πάρα πολύ να δεχθείτε σήμερα, κύριε Υπουργέ, την τροπολογία που καταθέτει για δέκατη έκτη φορά το Κίνημα Αλλαγής και αφορά την αναγνώριση των βαρέων και ανθυγιεινών σε αυτούς τους ανθρώπους. Να το κάνετε αυτό. Αφήστε τώρα τις επιτροπές, που το έχετε δώσει και η επιτροπή έχει αναπληρωθεί και η επιτροπή δεν συνεδρίασε, για να κρίνει η επιτροπή εάν θα δώσετε τα βαρέα και ανθυγιεινά. Είπα πριν παραδείγματα για το πού δώσατε λεφτά.

Αφήστε τα παλαμάκια στις βεράντες. Βγείτε έξω και δώστε σε αυτούς τους ανθρώπους αυτό που πραγματικά τους αξίζει, αυτό που πραγματικά έχουμε ηθική υποχρέωση όλοι να δώσουμε, χωρίς να κάνουμε πολιτική από αυτό το Βήμα. Αλλά το φέρνουμε βαριά και το φέρνει βαριά όλο το πολιτικό σύστημα.

Μπορεί εσείς να κυβερνάτε, αλλά όλοι εδώ έχουμε το δικό μας μερτικό της ευθύνης και εμείς νιώθουμε ότι έχουμε μερτικό της ευθύνης όταν δεν καταφέρνουμε να σας πείσουμε για το αυτονόητο. Τουλάχιστον η ομιλούσα, έτσι ας μου επιτραπεί να αισθάνομαι.

Όλα τα προβλήματα του ΕΣΥ, λοιπόν, τα οποία τίθενται αυτήν τη στιγμή στην πρώτη γραμμή θα πρέπει να αντιμετωπιστούν με πρωτοβουλίες για να θωρακίσετε το ΕΣΥ, για να απαντήσετε σε όλους εκείνους που λένε ότι σε λίγο, αν αφεθεί έτσι όπως πάει, θα καταρρεύσει και επίσης να κάνετε τις κινήσεις που πρέπει μέχρι τον επόμενο Σεπτέμβριο για την αφύπνιση και την εμβολιαστική θωράκιση όσων ακόμη εμμένουν στην άρνηση του εμβολίου. Δεν κάνετε δυστυχώς τίποτα για όλα αυτά.

Όμως, ξέρετε, το να είστε η Κυβέρνηση των παρεκκλίσεων, των αναθέσεων και των εξαιρέσεων δεν σημαίνει ότι θα μείνετε στο απυρόβλητο. Έχετε ήδη μια κίτρινη κάρτα και πάτε για την κόκκινη πια. Με τη δεύτερη θα αποβληθείτε από τον αγωνιστικό χώρο.

Κύριε Υπουργέ, αυτό που πρέπει να σας πούμε με σιγουριά είναι ότι ο κόσμος αυτήν τη στιγμή είναι σε αναμονή. Είναι σε αναμονή να δει τι διαφορετικό μπορείτε να κάνετε και να αλλάξετε. Δυστυχώς βλέπει τη σαφή κατεύθυνση στην οποία έχετε βάλει τη χώρα που δεν είναι η κατεύθυνση που αναμένει, δεν είναι η κατεύθυνση που του είπατε ότι θα πάτε τη χώρα. Οφείλω να υπογραμμίσω ότι δεν δείχνετε και καμία απολύτως διάθεση να τολμήσετε να κάνετε διαφορετικές πολιτικές, να αναλάβετε το ρίσκο πολλών πολιτικών, προκειμένου να βγάλετε τη χώρα για άλλη μια φορά και να τη βάλετε στο κάδρο της αξιοπρέπειας.

Ολοκληρώνοντας λέω το εξής. Η πανδημία και όλες οι κρίσιμες αυτές συνθήκες στην Ευρώπη, στον κόσμο, αλλά και στην Ελλάδα έφεραν στη σύγχρονη πραγματικότητα τις διαχρονικές αρχές και αξίες της σοσιαλδημοκρατίας. Το Εθνικό Σύστημα Υγείας που εμείς οραματιστήκαμε και πραγματοποιήσαμε στη χώρα –το ΠΑΣΟΚ- παρά την αρχική του απαξίωση –θυμάμαι εκείνον τον Φλεβάρη πριν τον Μάρτη της πρώτης καραντίνας- απέδειξε την ανθεκτικότητά του. Μέσα από τον ανθρώπινο πόνο, την απόγνωση, την ανασφάλεια, τον φόβο αναδείχθηκε η σημασία του κοινωνικού κράτους, της κοινωνικής δικαιοσύνης και της εξάλειψης των κοινωνικών ανισοτήτων.

Εμείς παίρνουμε πρωτοβουλίες και για την υγεία. Γι’ αυτό την κάνουμε πρόταγμά μας. Την Κυριακή ο Νίκος Ανδρουλάκης και ο τομέας υγείας και η Κοινοβουλευτική μας Ομάδα θα είμαστε όλοι μαζί στη Θεσσαλονίκη, όπου θα ανοίξουμε έναν μεγάλο τομέα διαλόγου σε ό,τι αφορά τη σύγχρονη υγεία, τη δημόσια υγεία, πώς την αντιλαμβανόμαστε εμείς, πώς αντιλαμβανόμαστε τις συμπράξεις, πώς αντιλαμβανόμαστε τη νέα εποχή στο σύστημα υγείας.

Μαζί εμείς σας ζητάμε, πέρα από το να μας ακούσετε, να αντιληφθείτε και τις ανάγκες τις σύγχρονες του κόσμου. Μαζί με την υγεία θα πρέπει να υιοθετήσετε θέσεις καινούργιες, ρηξικέλευθες για τον λαό, μαζί με την υπερφορολόγηση των κολοσσών, μαζί με το ΕΚΑΣ για τους τριακόσιους πενήντα χαμηλοσυνταξιούχους, μαζί με τα βαρέα και ανθυγιεινά για τους υγειονομικούς που καλούμε σήμερα να τα υιοθετήσετε, μαζί με τις κοινωνικές κατοικίες, όπως οι είκοσι έξι χιλιάδες κατοικίες του Κόστα της Πορτογαλίας που εκείνος μπόρεσε.

Εσείς γιατί δεν μπορείτε και έχετε μόνο εκατό κατοικίες στο Ταμείο Ανάκαμψης και Ανθεκτικότητας. Μαζί με όλα αυτά. Μαζί, κύριε Υπουργέ, γιατί μόνο έτσι θα υπάρξει αξιοπρέπεια στην Ελλάδα και αξιοπρεπής ζωή για τις Ελληνίδες και για τους Έλληνες. Διότι αυτός δεν είναι στόχος μιας κυβέρνησης; Τι να τους κάνεις τους στόχους όταν δεν έχεις αξιοπρεπείς ανθρώπους να ζουν μια αξιοπρεπή ζωή σε μια αξιοπρεπή χώρα;

Ευχαριστώ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΟΥΣΑ (Σοφία Σακοράφα):** Κι εμείς ευχαριστούμε, κυρία συνάδελφε.

Τον λόγο τώρα έχει στη εκ μέρους της Ελληνικής Λύσης ο κ. Μπούμπας. Και αμέσως μετά ο Κοινοβουλευτικός Εκπρόσωπος της Νέας Δημοκρατίας, κ. Βρούτσης.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Σας ευχαριστώ θερμά, κυρία Πρόεδρε.

Κύριε Υπουργέ, κυρίες και κύριοι συνάδελφοι, μετά λύπης μου –παρακολουθεί και ο ελληνικός λαός- το Κοινοβούλιο μοιάζει σαν να είναι μία Αίθουσα που επεξεργάζεται μόνο τεχνοκρατικά κάποια ζητήματα και δεν αφουγκράζεται, δεν αποκωδικοποιεί, δεν έχει δίαυλο με τα κοινωνικά ζητήματα. Κι αυτό είναι ό,τι χειρότερο. Διότι αν εκλείψει γενικότερα το συναίσθημα στην πολιτική -η πολιτική και με «η» και με «οι»-, χάνει την ουσία και την αξία της.

Για μια ακόμη φορά μιλάμε για τη χορηγία στον τομέα της υγείας. Σήμερα αν βγεις έξω στο πεζοδρόμιο, στην κοινωνία, θα σου πει ο κόσμος «αν δεν έχεις μετρητά…». Ποιος έχει; Εκτός από κάποιες εξαιρέσεις. Και εμείς είμαστε μία τάξη προνομιούχων. Είκοσι χιλιάρικα αν έχεις στην άκρη -να το πω έτσι απλά στην καθομιλουμένη- και βρεθείς με πρόβλημα υγείας, θα είναι τεράστιο το πρόβλημα σου. Δεν θα μπορείς να το λύσεις. Αυτή η κατάσταση έχει δημιουργηθεί διότι έχουμε απαξιώσει τα νοσοκομεία. Και δεν φταίει ούτε το ιατροφαρμακευτικό φυσικά προσωπικό που δίνει τα μάλα, δίνει μια μάχη εκεί, ούτε όλοι όσοι προσπαθούν να στηρίξουν τα νοσοκομεία. Διότι τα κάναμε κέντρο διερχομένων ιατρικών επισκεπτών. Το εμπόριο καλά κρατεί και σήμερα μέσα στη διαπραγμάτευση για τα αναλώσιμα στα νοσοκομεία χωρίς να δίνουμε μια βαρύτητα στον τρόπο διοίκησης, τη χρηστή διοίκηση. Κάποια στιγμή ο Αριστοτέλης είχε πει: «όλως δε το συζήν και κοινωνείν των ανθρωπικών πάντων χαλεπόν». Το να ζεις σήμερα μαζί με άλλους και να είσαι ένα κομμάτι της κοινωνίας αυτό είναι το δύσκολο στις ανθρώπινες σχέσεις.

Εδώ τώρα θα μείνω σε δύο σημεία, κύριε Υπουργέ, διότι όλοι μας είχαμε μια περιπέτεια στα νοσοκομεία όπως και εσείς. Είναι το θέμα με τους ανθρώπους οι οποίοι θα χάσουν τη θέση τους με αυτές τις ιδιωτικές συμβάσεις ορισμένου έργου διότι έχουν προσληφθεί μέσω του Ανωτάτου Συμβουλίου Επιλογής Προσωπικού. Αλλά μέλημα της Κυβέρνησης είναι να βάλει τα ιδιωτικοοικονομικά κριτήρια στα νοσοκομεία και αυτοί οι άνθρωποι να βρεθούν στην ανεργία ή να βρεθούν με άλλες εργασιακές συνθήκες κάτω από τον ιδιώτη. Ας μην κρυβόμαστε, απώτερος σκοπός του ιδιώτη είναι το κέρδος. Αλλά διαβάζω μελέτες -μιας και όπου ευημερούν οι αριθμοί είθισται να υποφέρουν οι άνθρωποι- ότι τα νοσοκομεία δεν θα κερδίσουν και πολλά δίδοντας σε ιδιώτες την καθαριότητα, τη σίτιση και τη φύλαξη. Μπορεί να έχουν και πρόσημο αρνητικό.

Έχω κάποιες ανακοινώσεις και κάποια έγγραφα που θα κατατεθούν στα Πρακτικά. Λέγεται ότι ο ν.4430/2016 δεν έδινε το δικαίωμα να ανανεωθούν συμβάσεις μετά το 2019. Έλα όμως που έχουμε προκηρύξεις όπως στο Κωνσταντοπούλειο τον Μάιο του 2020 και είναι με ΣΟΧ του 2020 αλλά και στην 1η Υγειονομική Περιφέρεια Αττικής. Πώς γίνεται τότε; Άρα κάτι σημαίνει που ανανεώθηκαν αυτές οι συμβάσεις. Τους δίνετε μία παράταση τριμήνου, κύριε Υπουργέ; Να βγάλουν τη ραστώνη του θέρους; Τι θα γίνει μετά; Θα φάμε τα παιδιά μας; Θα μείνουν οικογένειες στο δρόμο. Σίτιση, φύλαξη, καθαριότητα. Ή θα μπούνε σε νέες εργασιακές συνθήκες με τετράωρα, 3 ευρώ την ώρα και αν ή θα τους κρατάνε και παραπάνω. Γιατί αυτό συμβαίνει έξω. Θα έχουμε ναι μεν την ψηφιακή κάρτα αλλά θα απολύονται κάθε τρεις και λίγο, γιατί είναι εύκολες πλέον οι απολύσεις. Και οι εργολάβοι τρίβουν τα χέρια τους τώρα γι’ αυτό το οποίο θέλετε εσείς να ανοίξετε. Αλλά θα είναι ασκός του Αιόλου. Θα είναι κερκόπορτα αυτό. Οι άνθρωποι έχουν την αγωνία τους γιατί είναι μέσω ΑΣΕΠ. Δεν είναι εξ ουρανού. Κινδυνεύουν, λοιπόν, αυτοί και οι οικογένειές τους να μείνουν στο δρόμο. Αυτά με τις συμβάσεις. Προσωρινή παράταση ζωής και τίποτα παραπάνω. «Πεποίηκά τι κοινωνικώς, ουκούν ωφέλημαι», έλεγε ο Μάρκος Αυρήλιος. Αν κάνεις κάτι καλό για την κοινωνία τότε θα είσαι πραγματικά ωφελημένος. Και πρέπει να είμαστε ωφέλιμοι όλοι μας. Είμαστε και οι ίδιοι ωφελημένοι. Η κοινωνία όταν προσφέρουμε ωφελείται και μας το ανταποδίδει.

Τι να μιλήσω τώρα; Γι’ αυτές εδώ τις εικόνες; Βλέπει το κινητό του ο Υπουργός αλλά ξέρει τις εικόνες. Είναι αυτό που κρύβουν τα κανάλια με τους απεργούς πείνας. Εδώ. Οι άνθρωποι αυτοί έχουν κάποιες φοβίες. Οφείλουμε να τις σεβαστούμε, κύριοι. Είναι παιδιά μας. Είναι ακαδημαϊκά κύτταρα της κοινωνίας. Αυτοί οι άνθρωποι για τους δικούς τους λόγους κάνουν απεργία. Πέφτουν κάτω. Τα κανάλια το κάνουν γαργάρα. Προχθές υπήρχε περιστατικό που οι ίδιοι βοήθησαν το ατύχημα αυτό γιατί έτυχε να κάνουν την απεργία εκεί μπροστά από το Υπουργείο Υγείας. Και μιλάμε για κοινωνική δικαιοσύνη; Οι άνθρωποι μάλλον οργίζονται όχι όταν βιάζονται αλλά όταν αδικούνται. «Μάλλον οργισμένοι ή βιαζόμενοι», έλεγε ο Θουκυδίδης. Περισσότερο οργίζονται όταν τους αδικείς παρά όταν τους βιάζεις. Και έρχεται τώρα αυτό το αντικοινωνικό περιβόητο ΦΕΚ. Είστε πολλοί νομικοί. Και ο Υπουργός νομικός είναι. Εγώ δεν μπορώ να το εξετάσω. Δεν είμαι ειδήμων νομικά. Αυτό το ΦΕΚ το περάσαμε εν μία νυκτί; Ποιο ΦΕΚ; ΦΕΚ άρθρο 67 του ν. 4886 12 Α 24-1-2022. Είναι εδώ. Η Ελληνική Λύση το κατέθεσε και τότε στα Πρακτικά. Έλειπε ο κ. Πλεύρης. Θα το ξανακαταθέσουμε στα Πρακτικά. Τι λέει; Όσοι είναι σε αναστολή δεν μπορούν να έχουν νέα εργασιακή σχέση. Δεν μπορεί να μεταβληθεί η εργασιακή τους σχέση αλλά δεν μπορούν να κάνουν οποιαδήποτε άλλη δουλειά με αμοιβή. Είναι στη σελίδα 11. Είναι κοινωνικό; Πείτε τον άλλον ανεγκέφαλο, ψεκασμένο. Η οικογένειά του, ο άμαχος πληθυσμός, πεινάει όμως. Κάνει μια άλλη δουλειά. Ντιλιβεράς, σερβιτόρος, σε μεταφορική. Και του το απαγορεύετε. Και του λες τώρα: «Μέχρι παραμονή πρωτοχρονιάς θα βγάλεις καλοκαίρι, φθινόπωρο, θα φτάσεις μέχρι τα Χριστούγεννα και δεν έχεις δικαίωμα να δουλέψεις». Εκτός αν γίνουν εκλογές και αλλάξουν ίσως τα δεδομένα. Δηλαδή, τι να κάνεις; Το γάλα στα παιδιά ποιος θα το πάρει;

Αυτό είναι ΦΕΚ, κύριε Υπουργέ μου. Το βγάλατε εσείς. Τους απαγορεύετε να κάνουν δεύτερη δουλειά. Δεν μπορώ να το εξετάσω νομικά. Νομική είναι λέει μια επιστήμη που μπαίνει παντού αλλά σε αυτήν δεν μπαίνει κανένας. Έτσι μου έλεγε ένας φίλος δικηγόρος. Είμαι και πατέρας νομικού. Τι κάνετε εδώ; Τους απαγορεύετε να κάνουν άλλη δουλειά; Είναι κοινωνικό μέτρο, κύριε Υπουργέ αυτό; Είναι κοινωνία των πολιτών; Προσφέρουμε εμείς; Το δάκρυ της πολιτικής έχει στεγνώσει. Ο Κωνσταντίνος Καραμανλής ο ιδρυτής το έλεγε κάποτε αυτό. Έχει στεγνώσει το δάκρυ μου. Θέλω να προσφέρω δικαιοσύνη.

Ακούστε λίγο και θα κλείσω με αυτό. Ο Πρόεδρός μας, ο Κυριάκος Βελόπουλος, τα ανέλυσε όλα αυτά που συμβαίνουν τις τελευταίες μέρες. Μίλησε περί όλων αυτών των ζητημάτων και όλα αυτά που θα αλλάξουν στον χάρτη των Βαλκανίων τα επόμενα χρόνια. Για τα πυρηνικά που θα γίνουν στη Βαλκανική. Οι Αλβανοί με τους Κροάτες κάνανε μια συμφωνία να κατασκευάσουν έναν πυρηνικό σταθμό στα σύνορα με το Μαυροβούνιο. Οι Σλοβένοι στο Κούρσκ.

Πάνε να αντικαταστήσουν τον Κοζλοντούι με τον πυρηνικό αντιδραστήρα Μπέλενε οι Βούλγαροι και ζητούν τη συνδρομή της Ελλάδος, όταν οι Σκοπιανοί και οι Σέρβοι ζητούν να μπουν στην Κοινοπραξία του Μπέλενε, που θα παράγει δεκαέξι εκατομμύρια κιλοβατώρες τον χρόνο και θα το φτιάξει η ρωσική εταιρεία «ROSATOM», γιατί η «RWE», οι Γερμανοί, αποχώρησαν το 2010. Αυτό να μας βάλει σε έναν προβληματισμό, όταν σε λίγους μήνες θα λειτουργήσει το Ακούγιου πάλι από τη ρωσική εταιρεία «ROSATOM».

Βλέπετε τι στάση κρατούν απέναντι στη Ρωσία Βουλγαρία, Ρουμανία, Τουρκία. Θα παράγει τριάντα δύο δισεκατομμύρια κιλοβατώρες στη Μερσίνα, σε σεισμογενή περιοχή. Αυτό θέλει πολλή ανάλυση. Πρέπει να προκαλέσουμε μια τέτοια συζήτηση. Και στη Ρουμανία υπάρχει πυρηνικός αντιδραστήρας στην Τσερναβόντα.

Όμως, θέλω να σας βάλω σε έναν προβληματισμό. Την άλλη φορά δεν ακούστηκε. Το 2012 υπήρχε ένα πυρηνικό ατύχημα στη Ζαπορίζια της Ουκρανίας, που είναι ο μεγαλύτερος πυρηνικός σταθμός στην Ευρώπη. Τώρα έχει πάει ένατος στον κόσμο. Το έκρυβαν. Ο προκάτοχος του Γιανουκόβιτς το έκρυβε. Ο αντιδραστήρας έκλεισε δύο φορές σε τρεις εβδομάδες. Γιατί έγινε αυτό; Αυτό πρέπει να μας προβληματίσει. Διότι πίεσαν Αμερικανοί και Ιάπωνες να αντικαταστήσουν τις ρωσικές ράβδους στο περίβλημα του αντιδραστήρα με ιαπωνικές και αμερικανικές. Τι σημαίνει αυτό; Δεν υπήρχε συμβατότητα. Είναι σαν να βάζεις ένα ανταλλακτικό τελείως διαφορετικής μάρκας.

Σας βάζω σε προβληματισμό.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Επίσης, δεν είδα καμμία αντίδραση σε αυτό που έγινε χθες με την περιβόητη συμφωνία -προδοτική για εμάς, τραγική και θα δείξει ο χρόνος- των Πρεσπών. Διότι όσοι παρακολουθήσατε χθες στον αγώνα Πορτογαλία - Σκόπια -για μας, πάντα θα είναι Σκόπια- έγραφε «Μακεδονία» με την ευλογία της UEFA, της FIFA. Σε λίγο θα δούμε στο καντράν του γηπέδου και Δημοκρατία του Ίλιντεν.

Γιατί, κύριοι; Τελευταία γίνονται πολλά εκεί και περιμένουμε και την απογραφή αυτές τις μέρες. Θα αντιδράσουμε;

**ΠΡΟΕΔΡΕΥΟΥΣΑ (Σοφία Σακοράφα):** Πρέπει να κλείσετε, κύριε συνάδελφε, παρακαλώ.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Ολοκληρώνω, κυρία Πρόεδρε και σας ευχαριστώ για την ανοχή σας.

Πάει περίπατο. Είδατε ποια συμφωνία υπογράψαμε, πέρα από το Αεροντρόμ και το Στιπ, όπου έγιναν εκλογές τοπικής αυτοδιοίκησης στο όνομα της Δημοκρατίας της Μακεδονίας; Χθες ήταν «Μακεδονία» τα Σκόπια επισήμως σε παγκόσμια κλίμακα. Πού πήγε το «Βόρεια»;

Τέτοια συμφωνία υπογράψαμε και παρόλο που το ζητάμε, ως Ελληνική Λύση, δεν την φέρνετε προς συζήτηση. Ας προβληματιστεί ο ελληνικός λαός.

Όμως πρωτίστως, ο ελληνικός λαός αυτή την ώρα υποφέρει από το ηλεκτρικό ρεύμα και τα καύσιμα, όπως και οι φορτηγατζήδες.

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, σας παρακαλώ.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Έχουμε καταθέσει επίκαιρες ερωτήσεις. Θα το συζητήσουμε στο Κοινοβούλιο και περιμένουμε απαντήσεις για την κοινωνία και τα λαϊκά στρώματα. Σας ευχαριστώ.

(Στο σημείο αυτό ο Βουλευτής κ. Κωνσταντίνος Μπούμπας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ πολύ, κύριε συνάδελφε.

**ΔΙΟΝΥΣΙΟΣ ΧΑΤΖΗΔΑΚΗΣ:** Ο αγώνας χθες δεν ήταν ανάμεσα με την Πορτογαλία, αλλά με την Ιταλία.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Όχι, ήταν με την Πορτογαλία και έληξε 2-0.

**ΠΡΟΕΔΡΕΥΟΥΣΑ (Σοφία Σακοράφα):** Τον λόγο τώρα έχει ο Κοινοβουλευτικός Εκπρόσωπος της Νέας Δημοκρατίας, ο κ. Βρούτσης.

**ΙΩΑΝΝΗΣ ΒΡΟΥΤΣΗΣ:** Κυρίες και κύριοι συνάδελφοι, θα μου επιτρέψετε, αφού πέρασε από το πρωί αρκετός χρόνος, παρελαύνοντας από Βήματος Βουλής συνάδελφοι Βουλευτές όλων των κομμάτων, Κοινοβουλευτικοί Εκπρόσωποι, σε ένα τελείως διαφορετικό μήκος κύματος όσον αφορά στην τοποθέτησή μου, να βάλω τα πράγματα σε μια σωστή σειρά, έτσι όπως θα έπρεπε να είναι σε ένα Κοινοβούλιο στο οποίο συζητάμε με υπευθυνότητα, ρεαλισμό και στόχευση.

Κυρίες και κύριοι συνάδελφοι, σήμερα έχουμε ένα νομοσχέδιο ιδιαίτερα θετικό, ένα νομοσχέδιο που εισηγείται ο Υπουργός Υγείας, η Κυβέρνηση, η πολιτική ηγεσία του Υπουργείου Υγείας, που στο τέλος αυτής της διαδικασίας της ψήφισής του και της υλοποίησης αυτών που περιλαμβάνει το νομοσχέδιο, θα ενισχυθεί το Εθνικό Σύστημα Υγείας ακόμη περισσότερο.

Και οφείλω, ξεκινώντας την τοποθέτησή μου, να κάνω αυτό που θα έπρεπε δημόσια όσοι περνάμε από αυτό το Βήμα να το κάνουμε, χωρίς μεμψιμοιρία, χωρίς δεύτερες σκέψεις: Να ευχαριστήσουμε το Εθνικό Ίδρυμα Νιάρχος, το οποίο έρχεται για δεύτερη φορά, για πολλοστή φορά και καταβάλλει τώρα 87 εκατομμύρια ευρώ περίπου για να ενισχύσει το Εθνικό Σύστημα Υγείας σε μια περιοχή που πραγματικά έχει ανάγκη και έχει και πολλά προβλήματα όσον αφορά στο σύστημα υγείας της χώρας μας, τη νοτιοανατολική Πελοπόννησο, συγκεκριμένα την πόλη της Σπάρτης.

Στην επιτροπή και στη διαδικασία της διαβούλευσης όσοι εκ μέρους των υγειονομικών πέρασαν, θεσμικοί εκπρόσωποι είπαν ότι αγκαλιάζουν, αποδέχονται και θεωρούν αναγκαία αυτή τη μεγάλη, γενναιόδωρη προσφορά του Ιδρύματος «Σταύρος Νιάρχος». Και οφείλω και ως Βουλευτής και ως πολίτης και με την οποιαδήποτε ιδιότητά μου, ως Κοινοβουλευτικός Εκπρόσωπος, να ευχαριστήσω και εγώ για αυτή τη γενναιόδωρη, μεγάλη προσφορά υπέρ του Εθνικού Συστήματος Υγείας. Δεν είναι η πρώτη φορά. Είναι για πολλοστή φορά.

Και αυτό έπρεπε να κάνουμε όλοι πέρα από τις επιμέρους διαφορές που έχουμε, να ευχαριστούμε, διότι, όταν θα φτιαχτεί αυτό το νοσοκομείο στη Σπάρτη, τις υπηρεσίες του νοσοκομείου θα τις απολαμβάνουν ανεξαρτήτου πολιτικής, ιδεολογικής αναφοράς όλοι οι πολίτες ισότιμα και οι υπηρεσίες αυτές, όπως ειπώθηκε, θα είναι και αναβαθμισμένες και πολύ καλύτερες και επιπλέον, θα υπάρχουν, όπως με ενημέρωσαν και οι συνάδελφοί μου από τη Λακωνία και μονάδες εντατικής θεραπείας, που σήμερα δεν υπάρχουν.

Άρα, λοιπόν, έχουμε ένα θετικό νομοσχέδιο για το Εθνικό Σύστημα Υγείας. Γιατί τόσο μεμψιμοιρία; Γιατί τόση κριτική σε ένα θέμα το οποίο μας ενώνει όλους;

Και εγώ εκ μέρους του ΣΥΡΙΖΑ, κύριε Ξανθέ, μπορώ να καταλάβω τις αμφιβολίες σας, τις ενστάσεις σας, αλλά έχουμε και παραδείγματα, όπως το Νοσοκομείο «Παπαγεωργίου» στη Θεσσαλονίκη, που λειτουργεί ως νομικό πρόσωπο ιδιωτικού δικαίου. Το είχαμε ξαναπεί στο άλλο νοσοκομείο που φτιάχτηκε πάλι από το Ίδρυμα «Σταύρος Νιάρχος», το οποίο στην πράξη, μέσα από τις τοποθετήσεις των θεσμικών εκπροσώπων, των εργαζομένων, των κατοίκων και των γιατρών, λένε ότι είναι πολύ καλύτερο όσον αφορά την οργανωτική του δομή και συγκρότηση.

Γιατί αυτή η στάση σας; Δικαίωμά σας, αξιολογείστε, αλλά εδώ είναι κάτι το οποίο είναι ιδιαίτερα θετικό και έχει ξεκινήσει επί ημερών σας αυτή η σύμβαση, όπως διαβάζουμε στα Πρακτικά, την οποία εμείς στηρίξαμε και με τη σταθερή πορεία που έχουμε όσον αφορά στις πολιτικές μας αποφάσεις, συνεχίζουμε να υλοποιούμε στην ίδια κατεύθυνση. Και εσείς τοποθετήστε, από ό,τι καταλαβαίνω, με ένα «παρών» σε ένα πολύ θετικό ζήτημα. Δικαίωμά σας. Κρινόμαστε όλοι από τον ελληνικό λαό και εσείς και εμείς. Εμείς είμαστε, όμως, σταθεροί.

Εμείς αγκαλιάζουμε αυτή την προσφορά του Ιδρύματος «Σταύρος Νιάρχος». Την επευφημούμε, τη στηρίζουμε και την προχωράμε σε αυτό το κομμάτι της Πελοποννήσου, που θα δει μετά από τρία χρόνια -το 2026 - 2027, όπως λέει το χρονοδιάγραμμα, θα ολοκληρωθεί η υλοποίησή του- να προσφέρει αυτές τις πολύ σημαντικές υπηρεσίες υγείας για όλους τους κατοίκους. Και αυτό είναι θετικό για το Εθνικό Σύστημα Υγείας.

Ως προς το δεύτερο κομμάτι, επιτρέψτε μου να μπω σε ένα ζήτημα το οποίο αφορά στην κριτική που ακούστηκε. Να δούμε σε ποια χρονική στιγμή βρισκόμαστε.

Βρισκόμαστε, δυστυχώς, κυρίες και κύριοι συνάδελφοι, σε μια χρονική στιγμή που κανείς δεν μπορούσε να προβλέψει. Το 2019, η Κυβέρνηση του Κυριάκου Μητσοτάκη, ως μια νέα Κυβέρνηση ελπιδοφόρα, μεταρρυθμιστική, προχώρησε και συνεχίζει να προχωράει σε μεταρρυθμίσεις, σε δομικές αλλαγές του κράτους, με σκοπό τι; Με σκοπό να βελτιώσουμε το οικονομικό προφίλ της χώρας, να κάνουμε ελκυστικό το επενδυτικό περιβάλλον και στο τέλος, αυτό που αποτελεί και τον ιδεολογικό πυρήνα αναφοράς της Νέας Δημοκρατίας και όλων μας, να βελτιώσουμε το βιοτικό επίπεδο των ανθρώπων. Διότι αυτός είναι ο στόχος μας, η βελτίωση του βιοτικού επιπέδου. Με διαφορετικό τρόπο το προσεγγίζουμε. Έχετε άλλη προσέγγιση. Εμείς έχουμε άλλη προσέγγιση. Όμως, ο στόχος είναι αυτός, η βελτίωση του βιοτικού επιπέδου των ανθρώπων.

Σε τι βρεθήκαμε μπροστά; Σε δύο αναπάντεχα παγκόσμια γεγονότα. Το ένα έχει να κάνει με την πανδημία και το άλλο έχει να κάνει με τον πόλεμο που τώρα βρίσκεται σε εξέλιξη. Είχαν επιπτώσεις οικονομικές; Βεβαίως και είχαν. Η Κυβέρνηση αντέδρασε; Είχε αντανακλαστικά. Να είμαστε ειλικρινείς: Πάνω του δέοντος.

Την περίοδο 2020 - 2021 δόθηκαν 44 δισεκατομμύρια ευρώ για επιχειρήσεις, εργαζόμενους, αδύναμες κοινωνικές ομάδες. Επαναλαμβάνω, 44 δισεκατομμύρια ευρώ. Να συμφωνήσουμε ότι αυτά τα λεφτά δεν τα βγάζει κάποιος από την τσέπη του, άρα δεν υπάρχουν κάπου παρκαρισμένα και τα παίρνω και τα δίνω όποτε θέλω, αλλά είναι ο ιδρώτας του ελληνικού λαού; Τα διαχειρίστηκε με κοινωνική ευαισθησία η Κυβέρνηση στην πανδημία; Τα διαχειρίστηκε.

Θυμίζω τη δική σας πρόταση, όταν εμείς με συντηρητικό και υπεύθυνο τρόπο λέγαμε «θα τα δούμε και θα τα αξιολογήσουμε, βλέποντας πώς εξελίσσεται η πανδημία». Εσείς λέγατε «δώστε τα τώρα όλα». Και ευτυχώς που δεν σας ακούσαμε και κρατήσαμε αυτή τη σταθερή και υπεύθυνη πορεία.

Τώρα βρισκόμαστε μπροστά σε ένα νέο γεγονός: Η ενεργειακή κρίση, η αύξηση των τιμών είναι ένα πραγματικό γεγονός.

Και εδώ εγείρεται ένα ερώτημα κι ας κοιταχτούμε όλοι στα μάτια. Κατηγορείτε την Κυβέρνηση για μειωμένη κοινωνική ευαισθησία; Αλήθεια; Είστε περισσότερο κοινωνικά ευαίσθητοι εσείς; Γιατί; Είπαμε ποτέ εμείς ότι είμαστε περισσότερο κοινωνικά ευαίσθητοι από εσάς; Όχι. Στον ίδιο παρανομαστή θέλουμε την κοινωνική ευαισθησία, για να βοηθήσουμε τους ανθρώπους τη δύσκολη αυτή περίοδο όσο το δυνατόν πιο γρήγορα και όσο το δυνατόν πιο πολύ.

Υπάρχει, όμως, ένα μέτρο σ’ αυτή την κοινωνική προσφορά διά μέσου του κρατικού προϋπολογισμού; Υπάρχει. Η Κυβέρνηση έδειξε και εδώ αντανακλαστικά και κοινωνική ευαισθησία; Έδειξε. Είδατε πριν δύο μέρες, μια βδομάδα που φέραμε το νομοσχέδιο για τη στήριξη διά μέσου του πετρελαίου και της βενζίνης. Αυτά μπόρεσε να δώσει ο κρατικός προϋπολογισμός. Δεν νομίζω ότι υπάρχει περισσότερη ευαισθησία κάπου αλλού ή ότι υπάρχουν κάποια χρήματα τα οποία δεν αξιοποιούμε, για να μην εκτροχιαστεί και ο προϋπολογισμός του κράτους.

Τι κάνουμε σήμερα; Κυρίες και κύριοι συνάδελφοι, η Κυβέρνηση έρχεται εκ μέρους του Υπουργείου Εργασίας και εισηγείται μία τροπολογία βάσει της οποίας υλοποιεί την εξαγγελία που έκανε. Στηρίζουμε, δηλαδή, τα παιδιά των ευάλωτων οικογενειών διά μέσου του άρθρου 21. Στηρίζουμε διά μέσου του ελάχιστου εγγυημένου εισοδήματος εκείνες τις κοινωνικές ομάδες, τις κατηγορίες των πολιτών μας που είναι οι πιο ευάλωτοι και οι πιο αδύναμοι. Στηρίζουμε τους χαμηλοσυνταξιούχους με συγκεκριμένα εισοδηματικά κριτήρια. Στηρίζουμε ανθρώπους που έχουν ιδιαίτερα προβλήματα. Στηρίζουμε τους εργαζόμενους σε αναστολή σύμβασης εργασίας τον μήνα Ιανουάριο. Πόσο στοιχίζει αυτό; Πόσο στοιχίζει; Είναι ανέξοδο; Όπως λέει το Λογιστήριο του Κράτους, 370 εκατομμύρια ευρώ. Τα λεφτά αυτά ποιος θα τα πληρώσει; Τα πληρώνει ο κρατικός προϋπολογισμός από τον ιδρώτα και το υστέρημα του ελληνικού λαού, από τη φορολογία. Αυτή είναι η λειτουργία της οικονομίας.

Υπάρχουν περισσότερα που μπορούμε να δώσουμε και δεν τα δίνουμε; Μέτρησε το οικονομικό επιτελείο της Κυβέρνησης και είπε «εδώ, για να μην υπάρχει δημοσιονομικός εκτροχιασμός», για να κρατήσουμε σε μια ισορροπία και την κοινωνία και τα οικονομικά του κράτους. Άρα το περί ευαισθησίας να το σταματήσουμε. Κανείς δεν μπορεί να διεκδικεί περισσότερη ευαισθησία σε αυτή την Αίθουσα.

Όμως, εμείς ως Κυβέρνηση -και αυτός είναι ο ρόλος μας, αυτός είναι ο ρόλος μιας σοβαρής και υπεύθυνης κυβέρνησης- πρέπει να κρατάμε το τιμόνι της χώρας, το οικονομικό τιμόνι της χώρας με τέτοια δημοσιονομική πειθαρχία, ώστε να μην τιναχτεί η χώρα στον αέρα.

Είναι λόγια του αέρα ένας δημοσιονομικός εκτροχιασμός; Όχι, το ζήσαμε. Το ζήσαμε το 2009, το 2010, το 2011 και το 2012 με τρία μνημόνια στη σειρά, μέσα από δημοσιονομικούς περιορισμούς που τα πλήρωσε η χώρα και οι πολίτες. Και τώρα πρέπει η κάθε κυβέρνηση, σήμερα είναι η Κυβέρνηση του Κυριάκου Μητσοτάκη, με υπευθυνότητα και ρεαλισμό να κρατήσει το τιμόνι με στιβαρότητα, υπευθυνότητα και ρεαλισμό.

Και θα έρθω στο τρίτο μέρος το οποίο αφορά στην αξιότιμο συνάδελφο εκ μέρους του Κινήματος Αλλαγής, η οποία άνοιξε όλο το πακέτο του συνταξιοδοτικού. Ήταν και ο κ. Χατζηδάκης εδώ πριν, στην τοποθέτησή του. Εγώ, λοιπόν, είμαι υποχρεωμένος να υπενθυμίσω μερικά πράγματα και ως πρώην Υπουργός Εργασίας να υπενθυμίσω στη μνήμη των αγαπητών συναδέλφων Βουλευτών ότι ο δημοσιονομικός εκτροχιασμός της χώρας συντελέστηκε κατ’ εξοχήν για δύο λόγους: Πρώτον, λόγω του ασφαλιστικού που ανέξοδα και χρησιμοποιώντάς το ως πολιτικό εργαλείο όλες οι προηγούμενες κυβερνήσεις έριχναν χρήματα -σε εισαγωγικά- «εξαγοράζοντας» ψήφους. Αυτή ήταν η πολιτική διαδικασία. Δεύτερον, λόγω του φαρμάκου. Μέσα από πολυετείς προσπάθειες και πραγματικό πόνο από όλες τις προηγούμενες κυβερνήσεις, αυτά τα δύο αντιμετωπίστηκαν.

Έρχομαι στο θέμα του ασφαλιστικού. Καλοπροαίρετα και με την καλύτερη δυνατή προσπάθεια, θα ήθελα να πω ότι πρέπει να είμαστε πολύ προσεκτικοί. Υπάρχει ο ν.4670/2020 που συμπυκνώνει από το παρελθόν τις καλύτερες πρακτικές. Αυτή η ενσωμάτωση μέσα σ’ αυτόν τον νόμο έφερε θετικά στοιχεία για τους συνταξιούχους, καθώς πάνω από τριάντα χρόνια έως και σαράντα δύο, αυξάνεται έστω και μία σύνταξη τον χρόνο. Ο σκοπός που μπήκε αυτή η διαδικασία είναι να κινητροδοτήσει να εμφανίζονται τα ένσημα -γιατί συμφέρει κάποιον να δείχνει ότι έχει ένσημα, πολλά χρόνια στον εργασιακό βίο- για να μην υπάρχει μαύρη εργασία και πάνω από όλα να καλλιεργήσει την ασφαλιστική συνείδηση. Ορίστε, μια μεγάλη τομή.

Η δεύτερη τομή αφορούσε τους συνταξιούχους και τους εργαζόμενους. Κοβόταν το 30%, ενώ τώρα παίρνει το 70% της σύνταξής του. Η τρίτη τομή ήταν εκείνη για τις οικογένειες με τα ορφανά -ειπώθηκε πριν- και πολλές άλλες πολύ θετικές παρεμβάσεις, όπως, ακόμα και το ζήτημα -που δεν αφορά στους συνταξιούχους και ήταν μια από τις κύριες αιτίες κριτικής που ασκήθηκε τότε την περίοδο του ΣΥΡΙΖΑ- για το φορολογικό-ασφαλιστικό, το οποίο ήταν μία από τις κύριες αιτίες αντίδρασης ενάμισι εκατομμυρίου κόσμου, επιστημόνων, ελεύθερων επαγγελματιών, αγροτών.

Και εμείς το μετατρέψαμε σε τι; Το μετατρέψαμε σε ένα ασφαλιστικό με ελεύθερες κατηγορίες. Ο κάθε ένας από το ενάμισι εκατομμύριο Ελλήνων επιστημόνων, αγροτών, ελεύθερων επαγγελματιών μπορεί να διαλέγει ελεύθερα. Ο δικηγόρος, ο γιατρός μπορεί να διαλέγει ελεύθερα την κατηγορία που θέλει και το ασφάλιστρο που θέλει.

Και το πιο σημαντικό από όλα αυτά είναι ότι αυτό το ασφαλιστικό μετρήθηκε για πρώτη φορά. Και όταν ήρθε εδώ και κατατέθηκε, ήρθε συνδυαστικά με μια αναλογιστική μελέτη της Εθνικής Αναλογιστικής Αρχής, η οποία δείχνει ότι το σύστημα αυτό παραμένει βιώσιμο μέχρι το 2070. Αυτή είναι η αλήθεια. Και όποιος πει ότι αυτό θα διαταράξει αυτή την ισορροπία του ασφαλιστικού που σε ετήσια βάση -θυμίζω- η δαπάνη είναι περίπου 26 δισεκατομμύρια ευρώ και από αυτά το 1/3 είναι εισφορές και τα άλλα 2/3 είναι κρατικός προϋπολογισμός, πρέπει να είναι πάρα πολύ προσεκτικός.

Αν πετύχαμε μερικές επιτυχίες στην Ελλάδα μέσα από αυτή την πολύχρονη, πολύ κουραστική και με πολιτικό κόστος για όλους μας διαδικασία των μνημονίων, ήταν ότι φτάσαμε σε κάποιους στόχους που πρέπει να περιφρουρήσουμε ως κόρη οφθαλμού.

Κυρίες και κύριοι συνάδελφοι, έρχεται σήμερα η Κυβέρνηση και δίνει αυτά τα λεφτά σε αυτές τις ευαίσθητες κοινωνικές κατηγορίες. Ένα ερώτημα: Θα τα ψηφίσετε;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θυμίζω ότι στη διάρκεια των μνημονίων και αργότερα πολλές φορές -αυτό είναι μια προσωπική μου πολιτική στάση απέναντι στους πολίτες των Κυκλάδων, τους οποίους εκπροσωπώ, αλλά και ευρύτερα- αυτό που προσπαθώ να μεταδώσω σε ανθρώπους οι οποίοι μπαίνουν σήμερα στην πολιτική με την ιδιότητα του Βουλευτή είτε σε αυτούς που προσπαθούν να μπουν στην πολιτική ζωή, αλλά και στους πολίτες είναι πως όταν ακούτε μεγάλα λόγια, όταν ακούτε τον πολιτικό να τάζει, θα τον ρωτάτε δύο πράγματα που δεν τα ρωτούσε ποτέ κανείς στο παρελθόν: Πόσο στοιχίζει, κύριε Χατζηδάκη, και πού θα τα βρεις; Αυτές οι δύο κρίσιμες ερωτήσεις που δεν γίνονταν στο παρελθόν πρέπει να μας κάνουν όλους και πιο ευαίσθητους και πιο καχύποπτος στα μεγάλα και ανέξοδα λόγια που τάζουν τα πάντα στους πάντες, αλλά δεν προσδιορίζουν από πού θα βρεθούν τα χρήματα.

(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ. **ΑΘΑΝΑΣΙΟΣ ΜΠΟΥΡΑΣ**)

Και επειδή όταν κάποιος έχει την Κυβέρνηση στα χέρια του και επειδή όποιος είναι καπετάνιος πρέπει μέσα σε αυτές τις δύσκολες συγκυρίες με θυελλώδεις ανέμους και σε ένα πέλαγος αχαρτογράφητο να κρατήσει το πλοίο αξιόπλοο για να το οδηγήσει στο λιμάνι, πρέπει πάνω από όλα να είναι προσεκτικός. Πρέπει να είναι προσεκτικός και στο πλήρωμα του, αλλά και να είναι άγρυπνος φρουρός, να μην παρασύρεται δεξιά και αριστερά από άλλες φωνές. Όμως, το κεντρικό του χρέος είναι να κρατήσει την Ελλάδα όρθια, να προχωρήσει η πατρίδα μας με ενωμένο τον ελληνικό λαό και με τις καλύτερες δυνατές συνθήκες, έτσι ώστε να φτάσουμε στο ασφαλές λιμάνι. Διότι πέρα από αυτό το οποίο συντελείται σήμερα παγκόσμια, και με την πανδημία και με τον πόλεμο, είμαστε σίγουροι ότι στο τέλος θα υπάρξει και ειρήνη -που θα έρθει κάποια στιγμή- και η Ελλάδα θα πρέπει να είναι εκεί όρθια με διεκδικήσεις για ένα καλύτερο μέλλον για τους ανθρώπους της.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε τον κ. Βρούτση.

Τον λόγο τώρα έχει ο Βουλευτής του Κινήματος Αλλαγής κ. Βασίλειος Κεγκέρογλου.

Ορίστε, κύριε Κεγκέρογλου, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Για να κρατήσεις το τιμόνι της χώρας, κύριε Βρούτση, και να οδηγήσεις το πλοίο της χώρας σε σωστή ρότα, θα πρέπει να μην σε διακατέχει αμνησία και να έχεις διδαχθεί από το πρόσφατο, τουλάχιστον, παρελθόν. Σημειώνω τη μερική αμνησία που έχετε, γιατί είπατε μόνο το δεύτερο συνθετικό του χρονικού διαστήματος του εκτροχιασμού της χώρας και για το φάρμακο και για άλλους τομείς. Η περίοδος εκτροχιασμού είναι 2004-2009 και σας βαραίνει.

Και θα μπορούσε, βεβαίως, σήμερα να πει κάποιος ότι διδαχθήκατε από εκείνη την ιστορία, εάν δεν κατηγορούσατε τους άλλους για πολιτικές που κινδυνεύουν να οδηγήσουν σε δημοσιονομική εκτροπή.

Κατηγορήσατε το Κίνημα Αλλαγής, που έχει διδαχθεί από τα λάθη των άλλων και τα δικά του και που έδωσε μια μεγάλη μάχη -από το 2009 και 2010, μόνο του, και στη συνέχεια, σε ορισμένες περιόδους, και μαζί με εσάς- για το νοικοκύρεμα και για την ανάκαμψη των οικονομικών.

Έχετε πάθει αμνησία και λέτε σήμερα ότι η μείωση των εσόδων του ασφαλιστικού συστήματος, την οποία υποστηρίζετε και η αύξηση των δαπανών, όπως αυτή για την ιδιωτικοποίηση της επικουρικής ασφάλισης, 1,6 δισεκατομμύριο ευρώ τον χρόνο, είναι στην κατεύθυνση να κρατηθούν σε σωστό δρόμο τα δημοσιονομικά του ασφαλιστικού συστήματος; Το αντίθετο. Εκτροχιασμός είναι αυτά, σύμφωνα με τη δικιά σας λογική, που κατηγορήσατε τους υπόλοιπους!

Όμως, πείτε μου και κάτι άλλο. Θεωρώ ότι κάνατε το καθήκον σας και είναι μια θετική δικιά σας πράξη το ότι, ως Υπουργός Εργασίας, συγκροτήσατε επιτροπή με Πρόεδρο τον κ. Μπεχράκη -γνωστό παλιό στέλεχος της Νέας Δημοκρατίας, αν δεν το ξέρει ο κ. Πλεύρης, τον ενημερώνω- και αναθέσατε να μελετήσει το θέμα των βαρέων και ανθυγιεινών και για τον χώρο της υγείας. Η επιτροπή δούλεψε σκληρά, έκανε το καθήκον της, παρέδωσε ένα πόρισμα. Είτε εσείς δεν πήγατε στην παράδοση-παραλαβή με τον κ. Χατζηδάκη και δεν του δώσατε το πόρισμα -πρέπει να μας το πείτε σήμερα εδώ- είτε ο κ. Χατζηδάκης και ο κ. Πλεύρης του Υγείας, το έβαλαν σε κανένα χρονοντούλαπο της ιστορίας, σε χρονοντούλαπο, πολύ βαθιά, για να μην το θυμάται κανείς. Είναι ένα θέμα, για το οποίο θα σας μιλήσω και παρακάτω.

Άρα, λοιπόν, μη μας λέτε εδώ πέρα, όλοι εσείς της Νέας Δημοκρατίας -και κυρίως η Κυβέρνηση- για τις ευαισθησίες σας, για το ασφαλιστικό-συνταξιοδοτικό και για την υγεία.

Η πανδημία ανέδειξε την ανάγκη με δραματικό τρόπο, να επαναπροσανατολιστούν όλες οι πολιτικές σε παγκόσμιο, ευρωπαϊκό και εθνικό επίπεδο, με επίκεντρο ξανά τον άνθρωπο. Όσοι πολιτικοί και κομματικοί φορείς, δεν έχουν εξαρτήσεις από μεγαλοσυμφέροντα -οικονομικά και συντεχνιακά- ή δεν είναι εμμονικοί στις πολιτικές της αγοράς, το έχουν ήδη πράξει.

Η Κυβέρνηση φαίνεται εξαρτημένη από τα συμφέροντα και από συγκεκριμένα κέντρα και βέβαια, λόγω της πανδημίας, έκρυψε κάτω από το χαλί το σχέδιό της για την ιδιωτικοποίηση της υγείας και του ΕΣΥ, αλλά σιγά-σιγά ξεμυτίζει και μας το προβάλλει.

Το ΠΑΣΟΚ είναι υπερήφανο και για το κοινωνικό κράτος και για τις μεταρρυθμίσεις που έκανε, προκειμένου να αναγεννηθεί το κοινωνικό κράτος, χωρίς να διακινδυνεύσουν τα δικαιώματα ασφαλισμένων, συνταξιούχων και αδύναμων. Και βέβαια, είναι πολύ υπερήφανο για το Εθνικό Σύστημα Υγείας και ιδιαίτερα για τους ανθρώπους του που γαλουχήθηκαν ηθικά να υπηρετούν το δημόσιο συμφέρον, να υπηρετούν τον άνθρωπο και τον πολίτη.

Με πρωτοβουλία της αείμνηστης Φώφης Γεννηματά συγκροτήσαμε μια σύγχρονη πρόταση για την αναγέννηση του ΕΣΥ. Την παρουσιάσαμε στις 3 Σεπτέμβρη του 2020, εδώ στην Αθήνα και αποτελεί για μας τον οδηγό, πραγματικά, όχι μόνο για να μπορέσει το Εθνικό Σύστημα Υγείας να ξεπεράσει τα σημερινά του προβλήματα, αλλά να μπορεί να ανταποκριθεί με τον καλύτερο τρόπο στην επόμενη ημέρα, στις νέες συνθήκες που έχουν διαμορφωθεί, με αποκλειστικά δημόσιο χαρακτήρα και βεβαίως, με μοναδικό κριτήριο τις ποιοτικές υπηρεσίες υγείας προς τον πολίτη. Μιλάμε για ένα δημόσιο σύστημα υγείας, με έμφαση στην πρωτοβάθμια φροντίδα υγείας και την πρόληψη, ένα δημόσιο σύστημα υγείας, που θα αξιοποιήσει και θα αγκαλιάσει τον ιδιωτικό τομέα, ιδιαίτερα στην πρωτοβάθμια φροντίδα, αλλά και σε όλα τα επίπεδα και θα το εντάξει στο δημόσιο και κοινωνικό συμφέρον και όχι που θα ιδιωτικοποιήσει το δημόσιο σύστημα υγείας, γιατί αυτό θεωρούν κάποιοι ότι είναι η ιδιωτική υγεία.

Διαφωνούμε με την αντίληψη της Κυβέρνησης ότι για όλα φταίει ο δημόσιος χαρακτήρας του δημόσιου συστήματος υγείας. Εκεί τα αναλύει όλα και γι’ αυτό έχει κάνει ταμπέλα και δεν μας το έχει εξηγήσει, γιατί πρέπει να μετατραπούν από νομικά πρόσωπα δημοσίου δικαίου σε ιδιωτικού δικαίου τα νοσοκομεία και άλλοι φορείς.

Είμαστε αντίθετοι, προφανώς, αλλά επειδή το μείζον με το νομοσχέδιο είναι η αποδοχή και η αξιοποίηση της δωρεάς του Ιδρύματος «Σταύρος Νιάρχος» για λογαριασμό του πολίτη και του δημόσιου συμφέροντος, σαφώς τοποθετηθήκαμε θετικά στη ψήφιση του νομοσχεδίου. Επισημάναμε τα προβλήματα -και στη διαδικασία και τα θεσμικά- και ο θεός να μας βγάλει ψεύτες. Προβλήματα δημιουργούνται, έρχονται τροπολογίες αμέσως τις επόμενες μέρες, γιατί; Γιατί δεν έχουν προβλεφθεί πράγματα ή γιατί συγκρούονται με την πραγματικότητα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Στελέχωση του ΕΣΥ. Η Κυβέρνηση της Νέας Δημοκρατίας ακολούθησε την πολιτική του ΣΥΡΙΖΑ με ανακύκλωση συμβασιούχων, επικουρικών εργαζομένων, δανεικών και άλλων. Δεκαπέντε χιλιάδες άνθρωποι υπηρετούν σε δύσκολες συνθήκες στο σύστημα υγείας και ιδιαίτερα μέσα στην πανδημία. Θα πρέπει να βρεθεί τρόπος μετά και από την απόφαση του Ευρωπαϊκού Δικαστηρίου να ενταχθούν μόνιμα στο σύστημα με αξιολόγηση και τρόπους που δεν θα αδικούν κανέναν από αυτούς και βέβαια, κανέναν από τους νέους που θα έρθουν.

Σε σχέση με το ζήτημα που έχει προκύψει, βεβαίως, θα πρέπει να αναγνωριστεί το ότι έμειναν και έδωσαν τις υπηρεσίες τους και τη βοήθειά τους στο σύστημα υγείας, τα τελευταία ιδιαίτερα χρόνια και να αξιολογηθούν αν κάνουν για να καλύψουν μια θέση. Βέβαια, υπάρχει και ο κόσμος -που πρέπει και γι’ αυτό να υπάρξει μέριμνα- που δεν βρήκε εδώ στην Ελλάδα μια θέση και βγήκε στο εξωτερικό.

Θα πρέπει να αναθεωρήσετε άμεσα τους οργανισμούς των νοσοκομείων, που είναι κλειστοί και με περιορισμένες θέσεις, λόγω μνημονίων. Πέρασαν τα μνημόνια, όπως λέτε όλοι. Νομίζω ότι ήρθε η ώρα της αναθεώρησής τους για να γίνουν προκηρύξεις -πραγματικές προκηρύξεις, όχι σαν αυτές που ακούμε κάθε φορά που ποτέ δεν ολοκληρώνονται- για να μπορέσουν όλοι και οι νέοι και αυτοί που είναι στο εξωτερικό να δώσουν υποψηφιότητα και να κριθούν.

Βαρέα και ανθυγιεινά. Δεκαέξι φορές έχουμε καταθέσει την τροπολογία. Είπα για την επιτροπή Μπεχράκη και την άποψη του Υπουργού κ. Βρούτση μέσω αυτής της επιτροπής. Πού έχει χαθεί; Πρέπει να μας πείτε. Την διαγράφετε αυτή; Θα κάνετε κάτι άλλο; Τι θα κάνετε;

Έχουμε τα μέτρα που φέρνετε με τροπολογία για τους αδύναμους συνταξιούχους. Δυστυχώς, τετρακόσιες πενήντα χιλιάδες χαμηλοσυνταξιούχοι θα στερηθούν το έκτακτο επίδομα, με τα κριτήρια τα οποία έχουν μπει. Εξαιρούνται αυτοί οι άνθρωποι. Εξαιρούνται, όμως, ακόμα και -εντός εισαγωγικών- «εκατό χιλιάδες συνταξιούχοι», που έχουν κάνει αίτηση για σύνταξη, αλλά δεν την έχουν λάβει. Του τελευταίου τριμήνου, σίγουρα, δεν έχουν πάρει ούτε προσωρινή, όπως και πολλοί από τους προηγούμενους. Αυτοί όλοι μαζί φτάνουν τις εκατό χιλιάδες ανθρώπους. Εκατό χιλιάδες άνθρωποι δεν παίρνουν ούτε την προσωρινή, ούτε προκαταβολή, δεν θα πάρουν το βοήθημα. Στον Καιάδα!

Είναι ζητήματα που εμείς είμαστε υποχρεωμένοι να τα επισημάνουμε. Βγήκε τώρα η Κυβέρνηση να κόψει το 30% από αυτούς που εργάζονται, έστω μία ημέρα το χρόνο, από τους μικρούς συνταξιούχους, που έχουν μία μέρα εισόδημα, ένα εργόσημο, δηλαδή, το μήνα κι αυτό αντίθετα με το νόμο που μιλάει για αναλογική περικοπή, δηλαδή αν δουλέψει δύο μέρες, για δύο μέρες θα του κόψει το 30%, όχι για ολόκληρο τον μήνα ή ολόκληρο το χρόνο.

Έχουμε πει ότι -εκτός από τα μέτρα που έχουν να κάνουν με τον έλεγχο της αγοράς και νέους κανόνες για τον ανταγωνισμό- χρειάζεται πραγματικά και μείωση των ειδικών φόρων κατανάλωσης, όχι γενικά των φόρων, των ειδικών φόρων που πληρώνει ο λαός. Και βέβαια, χρειάζεται εισοδηματική ενίσχυση των αδυνάμων.

Το νέο ΕΚΑΣ είναι τεράστια ανάγκη να θεσμοθετηθεί, όπως το έχουμε προτείνει ή, εν πάση περιπτώσει, να συζητηθεί αν έχει η Κυβέρνηση κάποιον τρόπο. Ο βασικός μισθός 751 ευρώ και βέβαια, για το οικονομικό ποσό που δίδεται με το ελάχιστο εγγυημένο εισόδημα που θεσμοθετήθηκε το 2014 ως το 34% του τότε βασικού μισθού. Σήμερα δεν είναι το 34% του βασικού μισθού. Για 751 ευρώ βασικό μισθό είναι 255 ευρώ. Όμως, δύο κατοστάρικα δίδονται στο πρώτο μέλος της οικογένειας και πρέπει να αναπροσαρμοστούν.

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, κύριε Κεγκέρογλου.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Τελειώνω, κύριε Πρόεδρε.

Η Κυβέρνηση οφείλει τώρα να αξιοποιήσει τους πόρους που έχει στη διάθεσή της με σχέδιο, προτεραιότητες και στην κατεύθυνση του να σταθεί η κοινωνία στα πόδια της. Η κοινωνία και η οικονομία πραγματικά μπορούν να δώσουν μια προοπτική. Αν διαμοιραστούν, διανεμηθούν ή σπαταληθούν τα πολλά χρήματα που έχουμε στη διάθεσή μας, σαφώς και θα έχουμε πρόβλημα μετά από πολλά χρόνια.

Εδώ είναι, λοιπόν, να σας ακούσουμε να διορθώνεστε, γιατί μέχρι τώρα δυστυχώς είσαστε σε στραβό δρόμο.

Ευχαριστώ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Εμείς ευχαριστούμε τον κ. Κεγκέρογλου.

Τον λόγο τώρα έχει ο Βουλευτής της Νέας Δημοκρατίας κ. Παναγής Καππάτος.

**ΠΑΝΑΓΗΣ ΚΑΠΠΑΤΟΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, συζητούμε σήμερα ένα νομοσχέδιο που φέρει στον πυρήνα του τις ευεργετικές συνέπειες της ιδιωτικής πρωτοβουλίας και των φορέων κοινωφελούς χαρακτήρα. Η δωρεά του Ιδρύματος «Σταύρος Νιάρχος» για τη στήριξη του συστήματος υγείας έρχεται να προστεθεί στις πολλές περιπτώσεις που το ίδρυμα έχει κληθεί να συνδράμει. Μεταξύ εκείνων είναι και το Νοσοκομείο Κεφαλληνίας, η στήριξη στο οποίο είναι ιδιαίτερα σημαντική.

Παρ’ όλα αυτά, δεν είναι λίγες οι στιγμές κατά τις οποίες η έννοια της μη κερδοσκοπικής πρωτοβουλίας έχει διαστρεβλωθεί ή παρερμηνευθεί. Έχει υπάρξει αντικείμενο αμφισβήτησης, την ώρα που μερίδα του πολιτικού κόσμου την αποτινάσσει ως η εμπλοκή του ιδιώτη στα δημόσια να είναι, δυστυχώς, εξαρχής μη αποδεκτή. Ο τελικός αποδέκτης της δωρεάς σε κάθε περίπτωση είναι ο πολίτης και ιδιαίτερα ο λήπτης των υπηρεσιών δημόσιας υγείας και περίθαλψης. Δεν κυρώνουμε μια σύμβαση που ικανοποιεί ιδιωτικά συμφέροντα, αλλά μια σύμβαση που η ιδιωτική δωρεά ενισχύει το δημόσιο νοσοκομείο και το δημόσιο σύστημα υγείας.

Το σχέδιο νόμου που κρατάμε στα χέρια μας διαρθρώνεται σε δύο πυλώνες. Ο πρώτος αφορά στην κύρωση της από 17-3-2022 επιμέρους σύμβασης δωρεάς μεταξύ του Ιδρύματος «Σταύρος Νιάρχος» και του ελληνικού δημοσίου και την ενίσχυση και την αναβάθμιση των υποδομών στον τομέα της υγείας. Ο δεύτερος πρόκειται για ρυθμίσεις για την αντιμετώπιση της πανδημίας του κορωνοϊού COVID-19 και την προστασία της δημόσιας υγείας. Με τον τρόπο αυτό, άθελά του ή μη, το Υπουργείο Υγείας μας υπενθυμίζει κάτι που συχνά αγνοούμε, τη σημασία της ιδιωτικής δωρεάς με θεσμικό τρόπο στο σύστημα υγείας της χώρας από κοινού με την αναγκαία δημόσια παρέμβαση όπου και όπως εκείνη κρίνεται απαραίτητη. Είναι άλλωστε απαραίτητο η στήριξη αυτή του δημόσιου συστήματος υγείας να λαμβάνει χώρα συμπληρωματικά σε εκείνη που η πολιτεία έχει την υποχρέωση να παρέχει.

Κυρίες και κύριοι συνάδελφοι, προέρχομαι από έναν νομό όπου ο μη κερδοσκοπικός τομέας έχει στηρίξει ιδιαίτερα το σύστημα υγείας. Ο εξοπλισμός και η νέα πτέρυγα του Γενικού Νοσοκομείου Κεφαλληνίας αποτελούν το κύριο αντικείμενο μιας πολύ μεγάλης δωρεάς, μιας δωρεάς του κληροδοτήματος Γεωργίου και Μάρης Βεργωτή προς το Εθνικό Σύστημα Υγείας ύψους 10 εκατομμυρίων ευρώ που ενσωματώθηκε στο Νοσοκομείο Κεφαλονιάς το έτος 2010. Παρ’ ότι το ελληνικό δημόσιο δεσμεύτηκε με την αποδοχή της δωρεάς να στελεχώσει τη μονάδα εντατικής θεραπείας, θέτοντάς τη σε λειτουργία, δεν το έχει πράξει ακόμη.

Την ίδια ώρα, από μέρα σε μέρα, ξεκινά η ανακατασκευή του τμήματος επειγόντων περιστατικών του νοσοκομείου, καθώς και η αντικατάσταση δύο ανελκυστήρων μεταφοράς ασθενών με νέους, μια δωρεά του κληροδοτήματος Βεργωτή πάλι, ύψους 1.200.000 ευρώ που θα εξασφαλίσει την ολική ανακατασκευή και την αναβάθμιση του τμήματος επειγόντων περιστατικών του νοσοκομείου. Πρόκειται για μια ακόμα κίνηση που μας υπενθυμίζει τόσο τις ανάγκες όσο και τις υποχρεώσεις μας έναντι του Εθνικού Συστήματος Υγείας στον τόπο μας.

Φυσικά η στήριξη των μη κρατικών φορέων προς το δημόσιο νοσοκομείο δεν σταματά στην πρωτοβουλία αυτή. Πρόσφατα το Ίδρυμα «Σταύρος Νιάρχος» προχώρησε σε δωρεά ιατρομηχανολογικού εξοπλισμού αξίας 230.000 ευρώ προς το Γενικό Νοσοκομείο Κεφαλλονιάς, μια σημαντική δωρεά που εξοπλίζει πλήρως το γαστρεντερικό ιατρείο του νοσοκομείου για την οποία ευχαριστούμε ιδιαίτερα τη διοίκηση του ιδρύματος.

Ολοκληρώνω την αναφορά μου στα απτά παραδείγματα της στήριξης της υγείας με μία κομβική επιλογή για την πορεία του Εθνικού Συστήματος Υγείας στα νησιά μας, μια επιλογή που δεν είναι άλλη από την ένταξη του έργου ανακατασκευής του Γενικού Νοσοκομείου Κεφαλληνίας στο Ταμείο Ανάκαμψης. Το Νοσοκομείο Κεφαλλονιάς κατασκευάστηκε το έτος 1985. Έκτοτε καμμία συντήρηση δεν πραγματοποιήθηκε στον κτηριακό και μηχανολογικό εξοπλισμό. Στο πλαίσιο του Ταμείου Ανάκαμψης πάλι το Ίδρυμα «Βεργωτή» χρηματοδότησε με δωρεά ύψους 38.000 ευρώ την προμελέτη συντήρησης του κτηριακού και μηχανολογικού εξοπλισμού. Πρόκειται για έργο απαραίτητο για τη συνέχιση της ασφαλούς πλέον λειτουργίας του νοσοκομείου συνολικά ύψους 11 εκατομμυρίων ευρώ.

Οι καταστρεπτικοί σεισμοί του 2014 επιβάρυναν ιδιαίτερα το κτήριο. Οι ρωγμές είναι εμφανείς με τις συνθήκες λειτουργίας του νοσοκομείου να απέχουν κατά πολύ από μια σύγχρονη δομή δημόσιας υγείας. Η ένταξη επομένως, του έργου στον μηχανισμό του ταμείου από κοινού με τη δωρεά προμελέτης κτηριακού και μηχανολογικού εξοπλισμού που το Ίδρυμα «Βεργωτή» μας έχει εξασφαλίσει, αποτελεί έργο πνοής για τον τόπο. Το σχέδιο νόμου που ψηφίζουμε σήμερα δεν μπορεί παρά να μας υπενθυμίζει τόσο τη στήριξη αυτή, όσο και την υποχρέωση του δημοσίου να ανταποκριθεί στις υποχρεώσεις του. Εύχομαι ειλικρινά, η σύμβαση που κυρώνουμε σήμερα να βρει εφαρμογή άμεσα.

Η στρατηγική επιλογή οργάνωσης ενός νοσοκομείου ως νομικού προσώπου ιδιωτικού δικαίου εισάγεται σήμερα με το παρόν σχέδιο νόμου. Η επιτακτική ανάγκη ενίσχυσης της αποτελεσματικότητας και του ορθολογικότερου σχεδιασμού της δημόσιας υγείας μας οδηγούν στην επιλογή μας αυτή, μια επιλογή δημόσιας πολιτικής από την οποία αναμένουμε ποιοτικότερες υπηρεσίες, ταχύτερες διαδικασίες, στις οποίες ο πολίτης και ο ασθενής βρίσκονται στο επίκεντρο.

Η κύρωση της παρούσας σύμβασης δρομολογεί και την ευθύνη του ελληνικού δημοσίου να αντεπεξέλθει στις προκλήσεις που περιέγραψα. Είναι άλλωστε λογική η απαίτηση να τηρείται η υπογραφή της πολιτείας όταν εκείνη ζητά και λαμβάνει στήριξη από φορείς της ιδιωτικής και της μη κερδοσκοπικής πρωτοβουλίας. Στην Κεφαλλονιά και στην Ιθάκη γνωρίζουμε καλά ότι οι πρωτοβουλίες όπως εκείνη για την οποία νομοθετούμε σήμερα είναι ζωτικής σημασίας.

Αναφορικά με το δεύτερο μέρος του νομοσχεδίου που αφορά στις ρυθμίσεις για την αντιμετώπιση της πανδημίας έχει σημασία να αναδείξουμε μια σημαντική παράμετρο. Η πανδημία δεν έχει παρέλθει και η ανάγκη προσαρμογής μας σε αυτήν είναι απαραίτητη όσο ποτέ άλλοτε. Σε αυτό το πλαίσιο εντάσσεται το παρόν σχέδιο, αφού παρατείνει τις ισχύουσες διατάξεις αντιμετώπισης της διασποράς του ιού. Δύο χρόνια από την έλευση της πανδημίας αν κάτι έχουμε διδαχθεί δεν είναι άλλο από την ανάγκη επαγρύπνησης και παρακολούθησης της πορείας της. Είναι άλλωστε χαρακτηριστική η απόφασή μας να ακολουθούμε τις οδηγίες των ειδικών και να νομοθετούμε με βάση του τι μας προτείνεται, ώστε να αφήσουμε την υγειονομική κρίση στο παρελθόν.

Από τα αναγκαία μέτρα κοινωνικής απόστασης που λάβαμε αρχικά στο εμβόλιο που προέκυψε από την κοινή ευρωπαϊκή στρατηγική αντιμετωπίσαμε και εξακολουθούμε να αντιμετωπίζουμε μια πρωτοφανή εμπειρία. Τώρα που το φως στο τούνελ είναι ορατό δεν μας επιτρέπεται να εφησυχάζουμε. Η στήριξη του Εθνικού Συστήματος Υγείας, η θέσπιση ρυθμίσεων περιορισμού του ιού και η υπενθύμιση ότι βρισκόμαστε ακόμη εν μέσω μιας κρίσιμης περιόδου είναι το κλειδί για την αίσια έκβαση της περιπέτειάς μας αυτής.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε τον κ. Καππάτο.

Τον λόγο τώρα έχει ο Βουλευτής της Νέας Δημοκρατίας κ. Ζήσης Τζηκαλάγιας.

Αμέσως μετά τον λόγο θα πάρει ο Κοινοβουλευτικός Εκπρόσωπος της Ελληνικής Λύσης κ. Βιλιάρδος και μετά πάλι ο κατάλογος όπως τον έχετε μπροστά σας, ο κ. Παπαδόπουλος και ο κ. Πουλάς.

Ορίστε, κύριε Τζηκαλάγια, έχετε τον λόγο.

**ΖΗΣΗΣ ΤΖΗΚΑΛΑΓΙΑΣ:** Κύριε Πρόεδρε, κύριε Υπουργέ, κυρίες και κύριοι συνάδελφοι, συζητούμε σήμερα ένα ενδιαφέρον νομοσχέδιο.

Το πρώτο μέρος αφορά σε άλλη μία σπουδαία δωρεά από το Ίδρυμα «Σταύρος Νιάρχος». Ευχαριστούμε και το συγκεκριμένο ίδρυμα που και στη δική μας κοινοβουλευτική θητεία έκανε επανειλημμένες δωρεές, όπως και όλους τους άλλους μεγάλους δωρητές και εθνικούς ευεργέτες του τόπου μας, οι οποίοι χάρη στην προσφορά τους και στα χρόνια παλαιότερα κράτησαν τον τόπο όρθιο, αλλά και στις σημερινές δύσκολες εποχές η προσφορά τους είναι τεράστια, είναι άξια παραδειγματισμού και πρέπει να είναι παραδείγματα προς μίμηση.

Πρέπει να ξεκαθαρίσουμε ορισμένα πράγματα με βάση αυτά που λέγονταν από την Αντιπολίτευση όλες αυτές τις μέρες. Δεν υπάρχει καμμιά αμφιβολία ότι η υγεία είναι δημόσιο αγαθό και πιστεύω ότι είναι το σπουδαιότερο δημόσιο αγαθό. Έχει υποχρέωση η πολιτεία, έχει υποχρέωση το κράτος, όλοι μας να παρέχουμε δωρεάν υψηλού επιπέδου υγεία σε όλους τους Έλληνες πολίτες.

Αυτή πρέπει να είναι καθημερινή μας στόχευση. Είμαστε θιασώτες και υποστηρικτές του ΕΣΥ, του Εθνικού Συστήματος Υγείας και στο Εθνικό Σύστημα Υγείας ανήκει και ο δημόσιος τομέας της υγείας και ο ιδιωτικός τομέας της υγείας.

Είναι, λοιπόν, εθνικό και το δημόσιο και το ιδιωτικό και εμείς ως φιλελεύθερη παράταξη πιστεύουμε στην ύπαρξη και των δύο και στην ευγενή άμιλλα μεταξύ τους και θέλουμε να προσφέρουν υψηλού επιπέδου υγεία και τα νομικά πρόσωπα δημοσίου δικαίου και τα νομικά πρόσωπα ιδιωτικού δικαίου.

Μέχρι τώρα στα ιδιωτικού δικαίου ξέρουμε πολύ καλά ότι το σπουδαίο Νοσοκομείο «Παπαγεωργίου» της Θεσσαλονίκης προσφέρει εδώ και δύο και πλέον δεκαετίες υψηλού επιπέδου περίθαλψη, χάριν και στα ιδιωτικά χαρακτηριστικά που έχει στη διοίκησή του. Ταυτόχρονα, έχει δημόσια παροχή υγείας σε όλους τους πολίτες. Χάριν, λοιπόν, στον τρόπο διοίκησης έχει ένα κτήριο που μοιάζει με ξενοδοχείο τεσσάρων, τουλάχιστον, αστέρων και ξέρουμε πολλά άλλα δημόσια νοσοκομεία του ΕΣΥ, με πολύ λιγότερα χρόνια λειτουργίας, που είναι σε πολύ άσχημη κατάσταση κτηριολογικά και λειτουργικά.

Γι’ αυτό, λοιπόν, και πιστεύουμε ότι ήταν πολύ σωστές οι επιλογές και για το Νοσοκομείο Παίδων στη Θεσσαλονίκη και για το Νοσοκομείο Κομοτηνής και αυτά που συζητούμε και θα ψηφίσουμε σήμερα για το Γενικό Νοσοκομείο της Σπάρτης, που θα έχει αυτά τα χαρακτηριστικά.

Ερχόμενοι στο δεύτερο μέρος, σαφώς, όπως κάθε φορά και σε άλλα νομοσχέδια ψηφίζουμε εκείνες τις απαραίτητες ρυθμίσεις, έτσι ώστε οι λύσεις που έχουμε για την πανδημία να πάρουν παράταση γιατί λήγουν τέλη Μαρτίου. Άλλες παρατάσεις απαιτείται να είναι τρίμηνες, άλλες εξάμηνες και άλλες εννιάμηνες έως το τέλος του Δεκεμβρίου.

Να πω μερικά πράγματα, μερικές αλήθειες, όπως τα πιστεύω. Όσον αφορά στο πρόστιμο των 100 ευρώ στους άνω των εξήντα ετών -το οποίο σταματάει, αναστέλλεται μέχρι τον Σεπτέμβριο- πιστεύω ότι ήταν ωφέλιμο που επιβλήθηκε. Επιτέλεσε μέχρι τώρα την αποστολή του. Είχαμε εξακόσιες χιλιάδες ανεμβολίαστους άνω των εξήντα ετών και χάρη και σε αυτό το μέτρο και στην ενημέρωση της καμπάνιας, στην πληροφόρηση, τώρα ο αριθμός αυτός είναι κάτω από τριακόσιες χιλιάδες. Πάλι είναι αρκετός. Αν χρειαστεί, θα το ξαναδούμε τον Σεπτέμβριο. Δεν πρέπει να υπάρχουν τόσοι ανεμβολίαστοι.

Όσον αφορά στο περίφημο ζήτημα της παράτασης της διαθεσιμότητας των υγειονομικών μέχρι τέλος Δεκεμβρίου, σε ό,τι αφορά στην υποχρεωτικότητα του εμβολιασμού των υγειονομικών που καθιερώσαμε, αυτό είναι κάτι που, όπως αντιλαμβάνεστε, λόγω της ιδιότητάς μου -είμαι υγειονομικός, είμαι γιατρός- εννοείται ότι με αγγίζει περισσότερο. Εννοείται ότι το είδα πιο στενά. Είδα αντιπροσωπεία των ανεμβολίαστων και τεθέντων σε αναστολή εργασίας υγειονομικών στον νομό μου, στον Νομό Καστοριάς. Είδα ακόμα και αντιπροσωπεία τέτοια και εδώ στο πολιτικό γραφείο μου στην Αθήνα.

Είναι γεγονός ότι για κάποια πράγματα προβληματίστηκα. Αφού, λοιπόν, τα έβαλα όλα κάτω, κατέληξα στο συμπέρασμα ότι, ναι, οι υγειονομικοί πρέπει υποχρεωτικά να εμβολιάζονται, γιατί εμβολιαζόμενοι πρώτα και πάνω απ’ όλα προστατεύουν τον εαυτό τους. Από την άλλη μεριά, από τη στιγμή που παρέχουν υγεία σε υψηλής ευπάθειας μέρος του πληθυσμού είναι λογικό να πρέπει να μην είναι ανεμβολίαστοι.

Βέβαια, δεν πρέπει να εξαιρέσουμε το γεγονός πως η κατηγορία αυτή των πολιτών, οι εργαζόμενοι στα νοσοκομεία, πρέπει να παραδειγματίζουν. Με προβληματισμό -με έχουν πονέσει κάποια πράγματα πάνω στο θέμα αυτό από συναδέλφους- τελικά έχω καταλήξει στο συμπέρασμα ότι καλώς η Κυβέρνηση, καλώς η πολιτεία, δεχόμενη τις εισηγήσεις της αρμόδιας υγειονομικής επιτροπής, αποφάσισε και με πολιτικά κριτήρια αυτή τη λύση.

Από ’κει και πέρα, η Αντιπολίτευση και ιδιαίτερα η Αξιωματική μονίμως και συνεχώς κάνει σπέκουλα με το θέμα. Lockdown αποφασίσαμε εμείς; Λέγανε: «Όχι, δεν έπρεπε να κλείσετε». Όταν ανοίγαμε, λέγανε: «Όχι, δεν έπρεπε να ανοίξετε». Συνεχώς μόνο και πάνω απ’ όλα το στενό πολιτικό, το κομματικό συμφέρον.

Και να κλείσω με το τελευταίο θέμα, κύριε Πρόεδρε, το ζήτημα των θανάτων, το αν είναι πολλοί θάνατοι ή όχι. Είμαι γιατρός, έχω δουλέψει και σε ΜΕΘ. Γνωρίζω τι σημαίνει νοσοκομείο, γνωρίζω τι σημαίνει θάνατος, γνωρίζω τι σημαίνει διασωλήνωση στον διάδρομο ή εκτός θαλάμου ή εκτός μονάδων εντατικής θεραπείας. Παρά του ότι με βάση τα προηγούμενα δεν υπάρχει καμμία αμφιβολία ότι φυσικά και είναι αρκετοί και τους χρειαζόμαστε και αυτούς τους υγειονομικούς που είναι εκτός νοσοκομείων, η Κυβέρνηση φρόντισε αυτά τα δύο χρόνια -μπήκαμε στον τρίτο- το προσωπικό που υπάρχει τώρα στα νοσοκομεία να είναι πολύ πολύ περισσότερο, αφαιρώντας και τους ανεμβολίαστους που είναι εκτός. Έγιναν και προσλήψεις μόνιμου προσωπικού και επικουρικού, όσο απαιτείτο. Φυσικά, πάντοτε εχθρός του καλού είναι το καλύτερο.

Ένα άλλο ζήτημα που θίγετε και θέλω να πω μια άποψη, που ίσως δεν έχει εκφραστεί από αλλού και μπορεί και να μην εκφραστεί, είναι τα αίτια των θανάτων. Είπαμε για κάποια άτομα εκτός μονάδας, εκτός ΜΕΘ, στον διάδρομο και όλα αυτά. Πάντοτε το Εθνικό Σύστημα Υγείας είχε προβλήματα και τώρα υπάρχουν προβλήματα, αλλά σαφώς και όταν μετράμε δείκτες νοσηρότητας και θνησιμότητας είναι πολύ δύσκολο να βγάλεις στατιστικές, αν αφορούν στις ίδιες ηλικιακές ομάδες, αν υπάρχουν συνοδά νοσήματα. Σαφώς και υπάρχει διαφορετική θνησιμότητα στα καλά οργανωμένα κεντρικά νοσοκομεία από τα περιφερειακά. Όταν έχεις έναν υγειονομικό πόλεμο, όλα τα μέσα, προσωπικό και υλικοτεχνική υποδομή, πρέπει να διατίθενται για το καλύτερο, για το καλό του πολίτη, για τον ασθενή.

Να προσθέσω ένα άλλο, μια προσωπική μου εμπειρία. Προχθές στο αεροδρόμιο, κύριε Υπουργέ, συζητούσα με έναν διαπρεπή Έλληνα καθηγητή της ιατρικής στο Λονδίνο για ένα θέμα που το γνωρίζετε. Μου έλεγε ότι όχι τώρα, αλλά διαχρονικά χάνουμε πολλά περιστατικά από το ότι δεν κινητοποιούμε τους αρρώστους έγκαιρα. Δεν έχουμε κινητοποίηση. Δεν έχουμε αρκετούς φυσικοθεραπευτές, εργοθεραπευτές στα νοσοκομεία. Υστερούμε στην αποκατάσταση. Ενώ έχουμε υψηλού επιπέδου ιατρικό κυρίως, αλλά και νοσηλευτικό προσωπικό, ενώ έχουμε πολύ καλά μηχανήματα, ενώ ξοδεύουμε πολλά λεφτά για φάρμακα -δεν λυπόμαστε να δώσουμε το καλύτερο, το ακριβότερο φάρμακο αν το χρειάζεται ο ασθενής- χάνονται περιστατικά επειδή δεν τους κινητοποιούμε και παθαίνουν κατακλίσεις. Έχουμε κατακλίσεις που οδηγούν στη σηψαιμία και στον θάνατο που δεν θα έπρεπε να το έχουμε.

Και να ξέρετε πολύ καλά, φυσικά και στις μέρες της πανδημίας χάσαμε και αρρώστους από κατακλίσεις όχι σε μονάδες εντατικής θεραπείας που είναι περισσότερο το προσωπικό και η επίβλεψη. Όμως, και στις κλινικές COVID όταν γίνεται επίσκεψη μια φορά ή το πολύ δύο από τους γιατρούς -και δεν ξέρω- τρεις ή τέσσερις φορές από τις νοσηλεύτριες για τη νοσηλεία των ασθενών, σαφώς και δεν υπάρχει η κινητοποίηση που πρέπει. Και νομίζω ότι ήρθε η ώρα να δει και η Ελλάδα το ζήτημα της αποκατάστασης, το ζήτημα της κινητοποίησης, το ζήτημα της παροχής ποιότητας υπηρεσιών υγείας και του ελέγχου της ποιότητας παροχής υπηρεσιών υγείας.

Με όλες αυτές τις σκέψεις, με πολλή χαρά και περηφάνια ψηφίζουμε το σημερινό νομοσχέδιο.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κ. Τζηκαλάγια.

Τον λόγο τώρα έχει ο Κοινοβουλευτικός Εκπρόσωπος της Ελληνικής Λύσης κ. Βασίλειος Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι Βουλευτές, επιγραμματικά στο νομοσχέδιο, αφού αναφέρθηκε αναλυτικά η εισηγήτριά μας. Τα σχέδια για το κτήριο επιμελήθηκε ο Ιταλός αρχιτέκτονας, Ρέντσο Πιάνο, όπως θα καταθέσουμε στα Πρακτικά, ο οποίος σχεδίασε και το Νοσοκομείο της Κομοτηνής του ιδρύματος, ενώ με σχέδιο του ιδίου θα γίνει η αναβάθμιση του μουσείου της Σπάρτης που θα χρηματοδοτηθεί, επίσης, από το Ίδρυμα «Σταύρος Νιάρχος».

Εύλογα, λοιπόν, αναρωτιόμαστε γιατί τέτοια προτίμηση στον Ιταλό, όταν ασφαλώς υπάρχουν αρκετοί αξιόλογοι Έλληνες αρχιτέκτονες. Επίσης, γιατί απαγορεύεται η αρχιτεκτονική παρέμβαση στο κτήριο με το άρθρο 10 της σύμβασης; Αλήθεια, ποιος θα αναλάβει το κόστος κατεδάφισης του υπάρχοντος υφιστάμενου κτηρίου;

Στις υπόλοιπες διατάξεις του σχεδίου νόμου. Είναι προβληματικές οι συνεχείς παρατάσεις χωρίς σχεδιασμό, σημειώνοντας πως τα χρήματα που έχουν προβλεφθεί στον προϋπολογισμό του 2022 για την πανδημία θα φτάσουν, πιθανότατα, μόνο έως τα μέσα του έτους. Βέβαια, ο προϋπολογισμός είναι ήδη για τα σκουπίδια, όπως ακριβώς είχαμε προβλέψει όταν κατατέθηκε, ενώ θα πρέπει να σταματήσει, επιτέλους, η φορολογική ληστεία των Ελλήνων με τον ΦΠΑ στις αυξημένες τιμές.

Στις παρατάσεις συμπεριλαμβάνεται η μίσθωση μέσων ιδιωτών για αεροδιακομιδές ασθενών, με το άρθρο 55. Ποιος είναι ο λόγος; Δεν χρησιμοποιείται η δωρεά αεροσκαφών από το Ίδρυμα «Σταύρος Νιάρχος» που, μάλλον, έχει παραδοθεί;

Στο άρθρο 45 και 46 είναι απαράδεκτο να παρατείνεται το καθεστώς ανανέωσης των vouchers αντί για επιστροφή χρημάτων. Τι θα γίνει, εάν με την ακρίβεια χρειαστεί κάποιος τα χρήματα για να πληρώσει το ρεύμα, αντί να έχει ένα voucher για καλοκαιρινές διακοπές; Δεν είναι παράδοξο;

Ειδικά, όσον αφορά το άρθρο 45, παρατείνεται το καθεστώς μίσθωσης ξενοδοχείων καραντίνας, χωρίς να δίνεται το κόστος από το Γενικό Λογιστήριο του Κράτους. Δυστυχώς, συμβαίνει συνήθως και σε πολλά άλλα. Πόσο μας κόστισαν, αλήθεια, τα ξενοδοχεία καραντίνας το 2021; Δεν πρέπει να γνωρίζουμε για να προϋπολογίσουμε τουλάχιστον το 2022; Έτσι, όλα στον αέρα;

Στα υπόλοιπα θέματα της οικονομίας τώρα, θα επαναλάβουμε την πρότασή μας για να την ακούσουν οι πολίτες και να το απαιτήσουν, αφού η Κυβέρνηση ως υποχείριο των δανειστών, δεν έχει την πρόθεση να την προωθήσει εξ όσων, τουλάχιστον μέχρι σήμερα, γνωρίζουμε.

Ειδικότερα, η Ελλάδα βιώνει μία κατακόρυφη άνοδο των τιμών, που δεν οφείλεται σε έναν κανονικό πληθωρισμό, όπως λέγεται εδώ, όπως αυτός των Ηνωμένων Πολιτειών, όπου αυξάνονται μεν οι τιμές λόγω της νομισματικής και δημοσιονομικής επεκτατικής πολιτικής, λόγω της ανόδου της ποσότητας χρήματος δηλαδή, αλλά αυξάνονται και οι μισθοί.

Αντίθετα, η άνοδος των τιμών στην Ελλάδα οφείλεται κατά 50%, στη λάθος πολιτική της Κυβέρνησης, όσον αφορά στην ενέργεια και στην προσφορά κατοικίας, δηλαδή στη βίαιη απολιγνιτοποίηση, στην αισχροκέρδεια του χρηματιστηρίου ενέργειας, στις κατασχέσεις σπιτιών που παραμένουν κενά –τα παίρνουν οι τράπεζες και τα αφήνουν κενά, κλειστά-, στη μη κατασκευή νέων οικιών λόγω των μνημονίων και, τέλος, στη μη ύπαρξη δημοσίου οργανισμού κατασκευής κατοικιών. Το υπόλοιπο 50% οφείλεται σε εξωγενείς παράγοντες, κυρίως στη λανθασμένη ενεργειακή πολιτική της Ευρωπαϊκής Ένωσης, η οποία είναι κυριολεκτικά καταστροφική, ενώ οι συνέπειες του πολέμου δεν έχουν ακόμη εμφανιστεί σε όλη τους την έκταση.

Οι λύσεις εδώ είναι:

Η μείωση του ΦΠΑ στα είδη πρώτης ανάγκης, στην ενέργεια και στα αγροτικά εφόδια, έτσι ώστε να μην αισχροκερδεί το δημόσιο, όπως με τα επιπλέον 280 εκατομμύρια ευρώ του ΦΠΑ, το πρώτο δίμηνο του 2022.

Επίσης, η μείωση των ασφαλιστικών εισφορών για να αυξηθούν τα πραγματικά εισοδήματα των εργαζομένων, τα χρήματα που μπαίνουν στις τσέπες τους, χωρίς να επιβαρυνθούν οι ελάχιστες μικρομεσαίες επιχειρήσεις που μας έχουν απομείνει.

Ακόμα, η τοποθέτηση πλαφόν στα ενοίκια, όπως ακριβώς έχει νομοθετηθεί προ πολλού στη Γερμανία.

Τέλος, ο έλεγχος της αγοράς ειδικά της ενεργειακής, όπως έχει αποφασιστεί στην Ιταλία.

Εάν δεν δρομολογηθούν όλα αυτά άμεσα, είναι αδύνατον να επιβιώσει η συντριπτική πλειοψηφία των Ελλήνων που ήδη δεν ανταπεξέρχονται με τον οικογενειακό τους προϋπολογισμό, πόσω μάλλον όταν επιδεινωθεί η εισοδηματική τους κατάσταση λόγω του πολέμου.

Βέβαια, εάν δεν το απαιτήσουν οι πολίτες, ακόμη και αν χρειαστεί να πλημμυρίσουν τους δρόμους, δεν θα επιτευχθεί, αφού η Κυβέρνηση δεν ακούει κανέναν. Είναι η Κυβέρνηση που σπατάλησε κυριολεκτικά 44 δισεκατομμύρια ευρώ για τα αχρείαστα lockdown –όχι για την πανδημία, για τα αχρείαστα lockdown-, χρεώνοντας ανάλογα τη χώρα. Οπότε σήμερα, ισχυρίζεται πως δεν έχει δημοσιονομικό χώρο, παρά το ότι τα μέτρα που εμείς προτείνουμε δεν επιβαρύνουν τον προϋπολογισμό.

Ειδικά όσον αφορά στον τουρισμό, δεν θα πληγεί μόνο από τα αυξημένα εισιτήρια των αεροπορικών και ακτοπλοϊκών εταιρειών ή από την άνοδο της βενζίνης αυτών που επισκέπτονται την Ελλάδα οδικώς, θα πληγούν επιπλέον τα κέρδη των ξενοδοχείων μας, κατ’ επέκταση των επιχειρήσεων που τα προμηθεύουν, με αποτέλεσμα μαζικές ζημίες και χρεοκοπίες –το λέμε από τώρα-, αφού τα περισσότερα έχουν πουλήσει ήδη τουριστικά πακέτα σε χαμηλές τιμές, συγκριτικά με αυτές που θα διαμορφωθούν το καλοκαίρι, λόγω του στάσιμου πληθωρισμού.

Επομένως, θα χρειαστεί η στήριξη του τουρισμού για την οποία πρέπει αυτόν τον χρόνο να φροντίσει η Κυβέρνηση, μεταξύ άλλων, με την αύξηση του κοινωνικού τουρισμού, όπου πρέπει να επενδυθούν τουλάχιστον 300 εκατομμύρια ευρώ αντί των 12 εκατομμυρίων ευρώ –αν είναι δυνατόν, 12 εκατομμύρια ευρώ για κοινωνικό τουρισμό!- που αναφέρονται στον προϋπολογισμό. Έτσι θα επιδοτείται, τουλάχιστον, η εργασία και όχι η ανεργία, όπως τα προηγούμενα δύο χρόνια, ενώ φυσικά πρέπει να υποστηριχθεί επιτέλους ο πρωτογενής μας τομέας όπου ήταν ο μοναδικός το 2021 που παρουσίασε αυτού του μεγέθους υστέρηση επενδύσεων, πλην του 14%. Αυτή είναι η πραγματικότητα. Πόσω μάλλον, όταν υπάρχει ο κίνδυνος μιας επισιτιστικής κρίσης για την οποία δεν βλέπουμε δυστυχώς, να λαμβάνονται σοβαρά μέτρα. Για παράδειγμα, η απαγόρευση των εξαγωγών προϊόντων, που προβλέπονται ελλείψεις κατά το παράδειγμα της Βουλγαρίας και άλλων χωρών της Ευρωπαϊκής Ένωσης.

Κλείνοντας, είναι φανερό πως η σημερινή κρίση δεν έχει καμμία σχέση με όλες τις προηγούμενες ούτε με αυτήν του στασιμοπληθωρισμού της δεκαετίας του 1970 όπως λέγεται, κυρίως λόγω της τότε ανόδου της τιμής του πετρελαίου και της εξόδου των Ηνωμένων Πολιτειών από τον κανόνα του χρυσού. Τότε η κρίση ήταν, κυρίως, ενεργειακή, ενώ υπήρχε γεωπολιτική σταθερότητα και το παγκόσμιο χρέος, κρατικό, ιδιωτικό και εταιρικό, ήταν πολύ χαμηλό, έχοντας, όμως, τότε διαρκέσει περίπου δέκα χρόνια με τον πληθωρισμό να υπερβαίνει το 25%.

Σήμερα, η κρίση είναι πολύπλευρη, καθώς αφορά στην ενέργεια, στην πράσινη μετάβαση, στον στασιμοπληθωρισμό, στην πανδημία που, βέβαια, συνεχίζεται, στη γεωπολιτική αστάθεια, λόγω κυρίως του πολέμου στην Ουκρανία, αλλά και άλλων που συμβαίνουν ή προβλέπονται, στο δυτικό νομισματικό σύστημα που αμφισβητείται από τη Ρωσία και την Κίνα -δεν το λέει κανείς, αλλά πράγματι αυτό συμβαίνει-, στις μοναδικές στα ιστορικά χρονικά κυρώσεις και στις συνέπειές τους κ.ο.κ..

Επομένως, θα είναι πολύ πιο απειλητική και επικίνδυνη, ενώ μάλλον η κρίση θα διαρκέσει αρκετά χρόνια, αφού πρόκειται στην ουσία για μια αλλαγή παραδείγματος, όπως λέμε στην οικονομία -όπως είχαμε προβλέψει πολύ πριν-, και ήταν αναμενόμενο.

Στο πλαίσιο αυτό οφείλουμε, ειδικά εμείς οι Έλληνες, να προσέξουμε πάρα πολύ, λαμβάνοντας έγκαιρα τα κατάλληλα μέτρα, αφού η Ελλάδα είναι αφ’ ενός μεν υπερχρεωμένη τόσο όσον αφορά στον δημόσιο τομέα, όσο και στον ιδιωτικό, παράγοντας επιπλέον δίδυμα ελλείμματα αφ’ ετέρου υποθηκευμένη στους δανειστές -δεν πρέπει να το ξεχνάμε- ως αποτέλεσμα του εγκληματικού PSI, γι’ αυτό κάνουν ό,τι θέλουν και τοποθετούν όποιες κυβερνήσεις θέλουν.

Λύσεις, βέβαια, υπήρχαν και υπάρχουν, ανέκαθεν, χωρίς, όμως, να έχουν δρομολογηθεί ποτέ, δυστυχώς, μέχρι σήμερα, κάτι που τώρα δεν επιτρέπεται σε καμμία περίπτωση υπό τις συνθήκες που επικρατούν. Χωρίς καμμία υπερβολή, έχει φτάσει η «ώρα μηδέν» για την Ελλάδα, κάτι που ελπίζουμε να γίνει κατανοητό από τους Έλληνες αφού, η Κυβέρνηση φαίνεται πως αδυνατεί να το καταλάβει.

Ευχαριστώ πολύ.

(Στο σημείο αυτό ο Βουλευτής κ. Βασίλειος Βιλιάρδος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε τον κ. Βιλιάρδο.

Τον λόγο έχει ο Βουλευτής του ΣΥΡΙΖΑ - Προοδευτική Συμμαχία κ. Αθανάσιος Παπαδόπουλος.

**ΑΘΑΝΑΣΙΟΣ ΠΑΠΑΔΟΠΟΥΛΟΣ:** Ευχαριστώ, κύριε Πρόεδρε.

Ευπρόσδεκτη και η νέα δωρεά του Ιδρύματος «Σταύρος Νιάρχος», αυτή τη φορά για το νέο Νοσοκομείο Σπάρτης. Εκείνο όμως, που διακυβεύεται κυρίως, αυτή την τραγική ιστορική περίοδο των πολλαπλών κρίσεων, είναι η τύχη του Εθνικού Συστήματος Υγείας. Τι διαπιστώνουμε; Ένα μεθοδευμένο κατεδαφιστικό νεοφιλελεύθερο αναθεωρητισμό σε όλα τα ζητήματα που αφορούν στην προοπτική του Εθνικού Συστήματος Υγείας.

Η Κυβέρνηση με τις εμμονές της μετατρέπει και το Γενικό Νοσοκομείο Σπάρτης σε νομικό πρόσωπο ιδιωτικού δικαίου, αν και γνωρίζει καλά τι συζήτησαν και σε προηγούμενη ολομέλεια για το Παιδιατρικό Νοσοκομείο Θεσσαλονίκης, τα πλεονεκτήματα του δημόσιου δικαίου. Απέσυρε προσωρινά την κατάργηση της συνταγογράφησης στα δυόμισι εκατομμύρια ανασφάλιστους, αλλά το πρόβλημα παραμένει.

Σήμερα, μετά από τις νέες παρατάσεις που κάνει, θέτουμε ένα μείζον ζήτημα. Ποια είναι η συνολική κυβερνητική στάση απέναντι στο ανθρώπινο δυναμικό του Εθνικού Συστήματος Υγείας, στη στελέχωση, στη μονιμότητα, στην πλήρη και αποκλειστική απασχόληση των γιατρών, στις αποδοχές, στα κίνητρα για τις άγονες ειδικότητες, τις άγονες προκηρύξεις, στην επιστροφή στην Ελλάδα του πολύτιμου δυναμικού που αναγκάστηκε να μεταναστεύσει;

Οι ευαισθησίες, κύριε Βρούτση, μετριούνται στην πράξη, όχι στη θεωρία. Στις 31 Δεκεμβρίου λήγουν οι συμβάσεις των δεκαπέντε χιλιάδων επικουρικών και συμβασιούχων λειτουργών του ΕΣΥ. Με τη μέχρι τώρα κυβερνητική επιλογή οδηγούνται σε απόλυση.

Θέλουμε να θυμίσουμε ότι ακυρώθηκαν οι ανακοινώσεις των τεσσάρων χιλιάδων προσλήψεων που έγιναν τον Σεπτέμβρη του 2020 στη Διεθνή Έκθεση Θεσσαλονίκης, από τον Κυριάκο Μητσοτάκη. Επίσης, τον Σεπτέμβρη του 2021 ακυρώθηκαν οι τέσσερις χιλιάδες εννιακόσιες δέκα προσλήψεις και αυτές οι οποίες έχουν δρομολογηθεί για τις τοπικές μονάδες υγείας, ακόμη δεν έχουν πάρει τον δρόμο για να υπηρετήσουν τις ανάγκες στο Εθνικό Σύστημα Υγείας. Στις 31 Δεκεμβρίου οδηγούνται σε απόλυση και οι επτά χιλιάδες ανεμβολίαστοι, εξαθλιωμένοι χωρίς αποδοχές, στην περίοδο της αχαλίνωτης ακρίβειας, της επισιτιστικής κρίσης, της φτωχοποίησης.

Σήμερα υπηρετούν στο Εθνικό Σύστημα Υγείας τέσσερις χιλιάδες, εξακόσιοι πενήντα λιγότεροι από τον Ιούλιο του 2019. Η ΟΕΝΓΕ και η ΠΟΕΔΗΝ έχουν ανακοινώσει τα κενά που υπάρχουν με τους υπάρχοντες οργανισμούς. Και βέβαια, ξέρουμε ότι χρειάζεται επικαιροποίησή τους για να δούμε πως θα ανταποκριθούν και στα συμπεράσματα που έχουμε βγάλει για τις περιφερειακές ανισότητες μέσα στο σύστημα και στις σημερινές ανάγκες του συστήματος.

Θέλουμε να πούμε ότι σε αυτή την περίοδο διαπιστώνει και ο Κυριάκος Μητσοτάκης την αναγκαιότητα, τη χρησιμότητα για συμμαχικές κυβερνήσεις. Το έκανε χθες. Όταν, όμως, τα ζητήματα τα οποία αφορούν στην τύχη και στην προοπτική του Εθνικού Συστήματος Υγείας είναι ζητήματα προγραμματικών συγκλίσεων, το ζήτημα που μπαίνει είναι ποιος ακριβώς είναι ο σχεδιασμός που προτείνει η Κυβέρνηση για συμμαχίες, πάνω στο ενδεχόμενο του να δώσει ο λαός την αναγκαιότητα, την οποία εμείς κρίνουμε χρήσιμη για συμμαχική προοδευτική διακυβέρνηση.

Με ποιο, λοιπόν, σχέδιο; Με το σχέδιο για την ακύρωση της φιλοσοφίας του ιδρυτικού νόμου για το Εθνικό Σύστημα Υγείας. Ένα εναλλακτικό κυβερνητικό σχέδιο, δίνει προτεραιότητα στις προγραμματικές συγκλίσεις υπεράσπισης του Εθνικού Συστήματος Υγείας και στην αντιμετώπιση ασφαλώς, της ακρίβειας, της ενεργειακής κρίσης, των προβλημάτων της παραγωγής, της επάρκειας τροφίμων. Μια συμμαχική προοδευτική κυβέρνηση μπορεί να κάνει αφάνταστα καλύτερες επιλογές για την αντιμετώπιση της υγειονομικής κρίσης και την προστασία της δημόσιας υγείας, καθώς συνειδητοποιείται και παγκόσμια η χρησιμότητα των δημόσιων συστημάτων υγείας.

Να επισημάνουμε μερικές από αυτές. Τολμηρή ετήσια αύξηση των δαπανών του κρατικού προϋπολογισμού για την υγεία με στόχευση το 7% του ΑΕΠ. Και, βέβαια, υπήρχε αναγκαιότητα για 1 δισεκατομμύριο ευρώ επιπλέον στον προϋπολογισμό το 2022. Πολύ καλύτερη αξιοποίηση των πόρων του Ταμείου Ανάκαμψης και Ανθεκτικότητας για δράσεις πρόληψης, πρωτοβάθμιας φροντίδας υγείας, εξοπλισμού του ΕΣΥ και υπήρχε αναγκαιότητα που επισημάναμε για 1 δισεκατομμύριο ευρώ περισσότερα, σε αυτά που έβαλε η Κυβέρνηση. Θεσμική και οργανωτική ανασυγκρότηση του ΕΣΥ χωρίς καταργήσεις νοσοκομείων ή τμημάτων τους, όπως και ασφαλώς επικαιροποίηση των οργανισμών των νοσοκομείων.

Άλλη πρόταση είναι η ενίσχυση των αυτοτελών τμημάτων επειγόντων περιστατικών και του ΕΚΑΒ. Υπάρχει σημαντικός αριθμός αιτήσεων μόνιμων προσλήψεων για την κάλυψη των διαχρονικών εντοπισμένων κενών και την απορρόφηση όλων των θέσεων επικουρικών γιατρών, νοσηλευτών και συμβασιούχων μαχητών του ΕΣΥ. Θυμίζουμε ότι επί διακυβέρνησης ΣΥΡΙΖΑ είχαν γίνει οκτώμισι χιλιάδες μόνιμες προσλήψεις γιατρών, νοσηλευτών και άλλων λειτουργών.

Αξιοποίηση των επτά χιλιάδων ανεμβολίαστων, που τους χρειάζεται το σύστημα υγείας. Αυτόματη αναπλήρωση όλων των κενούμενων θέσεων από συνταξιοδοτήσεις και αποχωρήσεις. Θεσμοθέτηση κινήτρων για τις άγονες ειδικότητες -αναισθησιολογίας, επειγοντολογίας, ογκολογίας, ακτινοθεραπευτικής, νεφρολογίας, κυτταρολογίας κ.λπ.- στη βάση, όμως, συγκεκριμένων κινήτρων. Η Κυβέρνηση μπορεί να μιλάει για κίνητρα, αλλά δεν τα θεσμοθετεί. Μπορεί να λέει ότι δεν έχουμε αναισθησιολόγους ή επειγοντολόγους, αλλά δεν κάνει τίποτα για συγκεκριμένη θέσπιση κινήτρων.

Ασφαλώς αύξηση των αποδοχών των λειτουργών του ΕΣΥ, κατοχύρωση της μονιμότητας με ατομικές κρίσεις στις συνελεύσεις των τομέων, όπως γνωρίζουμε και ένταξη στα βαρέα και ανθυγιεινά.

Μια προοδευτική κυβέρνηση, συνειδητοποιώντας τον πολύτιμο ρόλο της πρωτοβάθμιας φροντίδας υγείας, θα έκανε ασφαλώς τον διπλασιασμό των τοπικών μονάδων υγείας και βέβαια, θα αξιοποιούσε καλύτερα και τους συμβεβλημένους με τον ΕΟΠΥΥ ιδιώτες γιατρούς και βέβαια, δεν θα διανοούνταν την κατάργηση της συνταγογράφησης των ανασφάλιστων. Οφείλει η Κυβέρνηση να τα κάνει όλα αυτά.

Εμείς θα ακούγαμε και την επιτροπή εμπειρογνωμόνων για τα μέτρα χαλάρωσης αυτή την περίοδο που συνεχίζονται τα πολλά κρούσματα και βέβαια, ο υπερβολικός αριθμός θανάτων και στην παταγώδη αποτυχία της Κυβέρνησης σε όλες τις κρίσιμες μάχες που είχαμε σ’ αυτό το χρονικό διάστημα, στα κρίσιμα ζητήματα που διαχειρίστηκε για τον λαό και τη χώρα, η προετοιμασία εναλλακτικής κυβερνητικής λύσης που στα ζητήματα της φιλοσοφίας του ιδρυτικού νόμου του Εθνικού Συστήματος Υγείας θα φρόντιζε με κάθε τρόπο να κατοχυρώσει την ποιότητα προς το ολοκληρωμένο και ποιοτικό ΕΣΥ, θα ήταν μια προτεραιότητα στη βάση της οποίας εμείς θέλουμε να οικοδομήσουμε τις συγκλίσεις της εναλλακτικής προοδευτικής διακυβέρνησης.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε, κύριε Παπαδόπουλε.

Τον λόγο έχει τώρα ο Βουλευτής του Κινήματος Αλλαγής κ. Ανδρέας Πουλάς.

**ΑΝΔΡΕΑΣ ΠΟΥΛΑΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, μετά από δυο χρόνια πανδημίας και με όσα έχουν συμβεί στη χώρα μας, και εννοώ τους σκληρούς δείκτες της πανδημίας με είκοσι οκτώ χιλιάδες νεκρούς από κορωνοϊό, με τα κρούσματα καθημερινά να βρίσκονται σε πολύ υψηλά επίπεδα και με τον αριθμό των διασωληνωμένων να είναι παγιωμένος τις τελευταίες ημέρες στους τριακόσιους πενήντα και ενώ η κοινωνία και η οικονομία δεν έχουν συνέλθει από τις συνέπειες των δυο χρόνων παλινωδίας και αντιφατικότητας, εσείς συνεχίζετε να φέρνετε στη Βουλή ένα σχέδιο νόμου το οποίο συνεχίζει τη συνήθη τακτική σας των παρατάσεων, χωρίς -για άλλη μια φορά- να δίνετε λύση σε σημαντικά προβλήματα της δημόσιας υγείας.

Στα τρία, περίπου, χρόνια της κυβερνητική σας θητείας δεν έχετε ολοκληρωμένο σχέδιο για τη δημόσια υγεία. Δεν έχετε διαβουλευτεί με τους πολίτες και με την κοινωνία προκειμένου να εκπονήσετε αυτό το σχέδιο, το οποίο θα ανταποκρίνεται στις υγειονομικές ανάγκες του πληθυσμού της χώρας.

Μέσα σε όλα αυτά, φέρνετε προς ψήφιση το έργο 8 της από 6-9-2018 σύμβασης δωρεάς του Ιδρύματος «Σταύρος Νιάρχος», το οποίο το χρησιμοποιείτε ως προκάλυμμα για να έχετε τη θετική μας ψήφο. Παρά το προφανές όφελος από την κατασκευή ενός νέου, σύγχρονου νοσοκομείου στην Πελοπόννησο, το νέο Γενικό Νοσοκομείο Σπάρτης, δεν θα αφήσω ασχολίαστη την επιλογή σας να περιβληθεί με τη μορφή του νομικού προσώπου ιδιωτικού δικαίου.

Όσον αφορά, λοιπόν, στο καθεστώς του νομικού προσώπου ιδιωτικού δικαίου έχω εκφράσει πολλές φορές την άποψή μου κατά την ψήφιση των νομοσχεδίων και στο παρελθόν που αφορούσαν στο Παιδιατρικό Νοσοκομείο της Θεσσαλονίκης και στο Νοσοκομείο της Κομοτηνής. Με το καθεστώς αυτό, στην ουσία, επιτρέπετε την άλωση του δημόσιου συστήματος υγείας από τον ιδιωτικό τομέα. Δημιουργείτε νοσοκομεία δύο ταχυτήτων, ελαστικές σχέσεις εργασίας, δίνετε το πράσινο φως για κατά παρέκκλιση συμβάσεις προμηθειών, διορισμούς από το παράθυρο και άλλες μεθοδεύσεις.

Εσείς μας αναφέρετε συνέχεια ως καλό παράδειγμα νομικού προσώπου ιδιωτικού δικαίου το Νοσοκομείου «Παπαγεωργίου» της Θεσσαλονίκης. Εμείς μπορούμε να σας αναφέρουμε μια πλειάδα νοσοκομείων τόσο στην Αθήνα, όσο και στη Θεσσαλονίκη, αλλά και τα μεγάλα πανεπιστημιακά νοσοκομεία σε διάφορες περιοχές της χώρας τα οποία είναι νομικά πρόσωπα δημοσίου δικαίου και τα οποία λειτουργούν πολύ καλά.

Ακούμε συνεχώς την ηγεσία του Υπουργείου Υγείας να μιλάει για τον νέο υγειονομικό χάρτη και αναρωτιέμαι: Με ποια λογική και με ποια βάση; Για ποιον υγειονομικό χάρτη μιλάτε, όταν αποφασίζετε να δημιουργήσετε στο νοσοκομείο αυτό, που δημιουργείτε τώρα, οκτώ κλίνες ΜΕΘ και δώδεκα κλίνες ΜΑΦ, όταν δίπλα σας υπάρχει η Καλαμάτα, η Τρίπολη και η Κόρινθος. Και τα τρία νοσοκομεία έχουν εντατικές. Με ποια λογική το κάνετε; Θεωρείτε, λοιπόν, ότι και στην Αργολίδα, με τις δύο νοσηλευτικές μονάδες, χρειάζεται αυτή τη στιγμή να φτιαχτεί μια ΜΕΘ; Γιατί να την κάνετε; Γιατί δεν λέτε τίποτα γι’ αυτό; Άρα, πάτε χωρίς σχέδιο. Μιλάτε για υγειονομικό χάρτη, αλλά δεν έχετε σχέδιο.

Ένα άλλο σημαντικό θέμα που θέλω να θίξω είναι το θέμα των ανασφάλιστων. Ξέρουμε πολύ καλά ότι στις 15 Απρίλη τελειώνει. Μετά τι θα γίνει; Θα ξαναπάνε πάλι οι ανασφάλιστοι στα δημόσια νοσοκομεία; Τώρα θεωρείτε ότι είναι υπεύθυνος ο ιδιωτικός τομέας. Θεωρείτε, λοιπόν, ότι ο ιδιωτικός τομέας ήταν αυτός που εκτόξευσε τη φαρμακευτική δαπάνη. Άρα τον πετάτε έξω και λέτε ότι είναι κακός ο ιδιωτικός τομέας και ότι θα πάτε στο δημόσιο. Φάσκετε και αντιφάσκετε. Δεν έχει λογική. Δεν έχετε πρόγραμμα.

Κύριε Υπουργέ, ακόμη περιμένουμε να δούμε το νομοσχέδιο για την πρωτοβάθμια φροντίδα υγείας. Ακούμε για απογευματινά χειρουργεία, αλλά ακόμη κάτι μαγειρεύετε. Προσπαθείτε να δείτε αντιδράσεις για να προχωρήσετε;

Ας πάμε παρακάτω. Τι έχετε κάνει με προσλήψεις μόνιμου προσωπικού στα δημόσια νοσοκομεία; Οι υγειονομικοί είναι λιγότεροι από τρεις χιλιάδες εξακόσιους. Σε ποιο σημείο βρίσκονται οι προσλήψεις που έχετε εξαγγείλει; Ποιο είναι το μέλλον του επικουρικού προσωπικού; Θα κάνουμε μια καινούργια στρατιά συμβασιούχων και θα τους πηγαίνουμε με βάση τα κομματικά κριτήρια για να μας ψηφίζουν; Αυτό επιδιώκετε;

Πότε, επιτέλους, θα υλοποιηθεί το αίτημα των υγειονομικών για την ένταξη τους στα βαρέα και ανθυγιεινά που εκκρεμεί, ενώ υπάρχει θετική εισήγηση εδώ και μήνες; Τι γίνεται με το αφορολόγητο των γιατρών για τις εφημερίες; Ποτέ θα αναβαθμίσετε μισθολογικά το υγειονομικό προσωπικό; Περιμένετε να ξεκινήσουν τα απογευματινά ιατρεία για να δουν αύξηση στον μισθό τους; Θα πάρουν κάποιες ειδικότητες, οι χειρουργοί και κάποιοι νοσηλευτές που θα είναι στο χειρουργείο, κάποια αύξηση στον μισθό τους και θα θεωρήσουμε πως λύσαμε το πρόβλημα;

Είναι ουσιαστικά προβλήματα αυτά. Πρέπει να δείτε την αναβάθμιση των μισθών των γιατρών, του υγειονομικού προσωπικού. Ποιος είναι ο σχεδιασμός σας για την ενίσχυση των περιφερειακών νοσοκομείων, που αντιμετώπισαν και τη μεγαλύτερη πίεση στη διαχείριση της πανδημίας, λόγω των ελλείψεων σε προσωπικό και εξοπλισμό; Πότε θα κάνετε επιτέλους την τροποποίηση των οργανισμών;

Ακόμα μια φορά φέρνετε παράταση. Πότε επιτέλους, θα μας ενημερώσετε στην Επιτροπή Κοινωνικών Υποθέσεων για τις δωρεές; Θυμάμαι πριν από ενάμιση χρόνο τον κ. Κικίλια και τον κ. Κοντοζαμάνη που ήρθαν και μας ενημέρωσαν για το ύψος των δωρεών τότε, που ήταν 89 εκατομμυρίων ευρώ. Εσείς τίποτα. Άκρα του τάφου σιωπή.

Θεωρείτε ότι μπορείτε με παρατάσεις να διαχειρίζεστε τη δημόσια υγεία, η οποία πηγαίνει με αυτόματο πιλότο βασισμένη μόνο στο φιλότιμο των στελεχών που υπηρετούν στο σύστημα;

Και ενώ το ΕΣΥ βρίσκεται στη χειρότερη κατάσταση από την αρχή της πανδημίας -με λιγότερο προσωπικό, με εξουθενωμένους υγειονομικούς και χωρίς ουσιαστική επιβράβευση από την Κυβέρνηση- εσείς πάτε και κάνετε και άλλη μία αλχημεία, βάζετε το άρθρο 88 για να χάσουν τουλάχιστον το δικαίωμα της μονιμοποίησης οι Επιμελητές Β΄, αυτοί που υπηρετούν τώρα, που αντιμετώπισαν τον κορωνοϊό.

Αυτά δεν είναι λογικά πράγματα. Για ποιο λόγο το κάνετε; Γιατί δεν καταργείτε αυτό το άρθρο 82; Πρέπει να καταργηθεί. Γιατί μέχρι χθες τι συνέβαινε; Δεν κυλούσαν τα πράγματα ομαλά; Τώρα ξαφνικά τι πάθατε και θέλετε να βάλετε αυτό το περίφημο άρθρο; Τι σχεδιάζετε; Ποιοι θα έρθουν να καταλάβουν τις θέσεις;

Ειδικά με την εικόνα που παρουσιάζουμε το τελευταίο διάστημα όσον αφορά στην πανδημία έχει χαλαρώσει το εμβολιαστικό πρόγραμμα, βαίνει σε μια σταδιακή κατάργηση. Όλη η εμβολιαστική εκστρατεία πάει σε διάλυση και σιγά-σιγά δεν θα υπάρχει τίποτα.

Από την άλλη μεριά λέμε ότι υπάρχουν οι ανεμβολίαστοι, αυτοί οι οποίοι μας πολιορκούν καθημερινά, οι ανεμβολίαστοι υγειονομικοί, οι οποίοι κακώς για εμένα δεν εμβολιάστηκαν, πολύ κακώς, κάκιστα. Δεν πρέπει, όμως, να δούμε και την άλλη πλευρά; Πρέπει αυτούς τους ανθρώπους να τους εξαθλιώσουμε, να τους αφήσουμε να πεθάνουν;

Δεν θα πρέπει, λοιπόν, κάποια στιγμή να δούμε το θέμα, να δώσουμε έστω ένα ποσό 50, 70; Εσείς θα το αποφασίσετε. Πρέπει, όμως, κάτι να γίνει και με αυτούς τους ανθρώπους. Πρέπει να το δούμε διαφορετικά. Πρέπει να αλλάξουμε λίγο τη φιλοσοφία μας. Δεν είμαστε απάνθρωποι. Ήταν οι άνθρωποι, οι οποίοι δούλευαν κάποια στιγμή μέσα στο Εθνικό Σύστημα Υγείας. Αυτοί οι άνθρωποι…

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Άλλα είπε ο εισηγητής σας. Ξεκαθαρίστε την θέση σας στο Κίνημα Αλλαγής.

**ΠΡΟΕΔΡΕΥΩΝ (Αθανάσιος Μπούρας):** Μην διακόπτετε.

Συνεχίστε, κύριε Πουλά.

**ΑΝΔΡΕΑΣ ΠΟΥΛΑΣ:** Κύριε Υπουργέ, δεν θα μπω σε αυτή τη διαδικασία.

Εγώ εκφράζω την άποψή μου εδώ από το Βήμα της Βουλής και λέω αυτό το πράγμα ότι θα πρέπει να το δούμε ανθρώπινα. Ανθρώπινα πρέπει να το δούμε. Κάποια στιγμή πρέπει να το δούμε και αυτό.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Την ψηφίζετε τη διάταξη.

**ΑΝΔΡΕΑΣ ΠΟΥΛΑΣ:** Θα την ψηφίσουμε, ναι. Να μην το πούμε, όμως; Να μην πούμε τίποτα; Να πούμε ότι όλα καλά τα κάνετε; Όχι, δεν είναι έτσι. Δεν τα κάνατε καλά, κύριε Υπουργέ. Δεν τα κάνετε καλά.

**ΕΥΑΓΓΕΛΙΑ ΛΙΑΚΟΥΛΗ:** Από πότε δεν μπορούμε να αιτιολογήσουμε την ψήφο μας; Διαβούλευση δεν θέλετε. Αιτιολόγηση δεν θέλετε; Αιτιολογεί την ψήφο.

**ΠΡΟΕΔΡΕΥΩΝ (Αθανάσιος Μπούρας):** Σας παρακαλώ.

**ΑΝΔΡΕΑΣ ΠΟΥΛΑΣ:** Σας παρακαλώ για να τελειώνουμε, να μην καταχραστώ και τον χρόνο.

Πριν από μερικές ημέρες επισκέφτηκε τις νοσοκομειακές μονάδες της Αργολίδας η κ. Γκάγκα. Αυτό που είδα εγώ ήταν το εξής, μια κουστωδία δεκαπέντε, είκοσι ατόμων προσκείμενοι στη Νέα Δημοκρατία, οι οποίοι ήρθαν, κάνανε μια κλειστή σύσκεψη για τα προβλήματα –υποτίθεται- των νοσοκομειακών μονάδων χωρίς να ακούσουν τους εργαζόμενους.

Διαβουλευτείτε, κύριε Υπουργέ. Διαβουλευτείτε, δεν θα χάσετε ποτέ. Δεν το κάνετε, όμως. Δεν το κάνετε.

Και τελειώνοντας, για εμάς η δημόσια υγεία συνιστά πρώτιστη κυβερνητική προτεραιότητα δημοσίου συμφέροντος. Μην θεωρείτε ότι τα κάνετε όλα καλά και ότι οι πολίτες θα σας δώσουν συγχωροχάρτι, γιατί όσο κι αν φτιάχνουν κλίμα υπέρ σας τα μέσα μαζικής ενημέρωσης, να ξέρετε ότι ο κόσμος κάτω βράζει.

Ευχαριστώ πολύ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε τον κ. Πουλά.

Τον λόγο τώρα έχει η Ανεξάρτητη Βουλευτής κ. Αγγελική Αδαμοπούλου.

**ΑΓΓΕΛΙΚΗ ΑΔΑΜΟΠΟΥΛΟΥ:** Σας ευχαριστώ πολύ, κύριε Πρόεδρε.

Κυρίες και κύριοι συνάδελφοι, κύριε Υπουργέ, πριν ξεκινήσουμε την ανάλυση των διατάξεων του συγκεκριμένου νομοσχεδίου καλό είναι να δούμε την αναγκαιότητά του, την προσφορότητά του και τη σκοπιμότητα του. Το λέω αυτό, διότι αναφορικά με την διαχείριση της πανδημίας βλέπουμε μια επικίνδυνη κυβερνητική διγλωσσία, η οποία κάποιες φορές γίνεται και τριγλωσσία. Ενώ από τη μία υπάρχουν κυβερνητικά στελέχη και Υπουργοί που παρελαύνουν στα τηλεοπτικά παράθυρα και λένε ότι όλα βαίνουν καλώς με την πανδημία, ότι όλα πάνε ρολόι, ότι έχει αποκλιμακωθεί η κατάσταση, ο κύριος Υπουργός πριν από λίγες ημέρες στην Επιτροπή Κοινωνικών Υποθέσεων δήλωσε ότι είναι αναγκαία η παράταση της ισχύος των μέτρων για την αντιμετώπιση της πανδημίας.

Σε αυτό βέβαια, κύριε Υπουργέ, εγώ είμαι μαζί σας. Αναιρέσατε, όμως, τον εαυτό σας, γιατί προ κάποιων ημερών είχατε δηλώσει σε τηλεοπτική εκπομπή ότι είναι αναγκαίο η Κυβέρνηση να επιμείνει στην άρση, στη χαλάρωση των μέτρων με το βλέμμα πάντα στραμμένο στο άνοιγμα του τουρισμού. Η Αναπληρώτρια Υπουργός, η κ. Γκάγκα -η οποία σημειωτέων είναι και γιατρός- σας αναίρεσε λέγοντας ότι το άνοιγμα του τουρισμού πρέπει να είναι προσεκτικό, ότι έχουμε ακόμη αυξημένα κρούσματα, ότι η κατάσταση στα νοσοκομεία είναι επιβαρυμένη πάλι γιατί έχουμε εισαγωγές, αλλά εν πάση περιπτώσει είναι διαχειρίσιμη.

Επομένως, αυτό το οποίο σας ρωτώ είναι: Θα βρείτε επιτέλους έναν κώδικα επικοινωνίας να βγείτε υπεύθυνα στον ελληνικό λαό και να ανακοινώσετε ποια είναι η πραγματικότητα με την κατάσταση του κορωνοϊού αυτή τη στιγμή, διότι προκαλείτε σύγχυση; Και δεν είναι ότι οι απόψεις σας είναι όμορες και απλά διαφέρουν σε κάποιες μικρολεπτομέρειες, αλλά διαφέρουν μέρα με τη νύχτα μεταξύ των κυβερνητικών στελεχών.

Βρείτε, λοιπόν, επιτέλους έναν κώδικα συνεννόησης. Ασκείστε, επιτέλους, μία υπεύθυνη πολιτική, διότι όλη αυτή η χάβρα με τις αλληλοαναιρέσεις μπερδεύουν τον κόσμο, αποσυντονίζουν τον κόσμο και προκαλούν έναν κλονισμό εμπιστοσύνης στους ίδιους τους πολιτικούς θεσμούς, που παρουσιάζουν κρίση όταν ασκείται τέτοια πολιτική.

Πολλώ δε μάλλον, όταν η χώρα μας πανευρωπαϊκά παρουσιάζει τους χειρότερους πανδημικούς δείκτες ανά εκατομμύριο πολιτών, θα πρέπει να βγείτε να πείτε την αλήθεια. Σημειωτέον, το 38,89% των νοσηλευομένων στις μονάδες εντατικής θεραπείας αυτή τη στιγμή είναι εμβολιασμένοι. Είναι φαιδρή, λοιπόν, η οποιαδήποτε ρητορική σας περί αποκλιμάκωσης της πανδημίας.

Έχουν περάσει δύο χρόνια από το ξέσπασμα του πρώτου κύματος. Η Κυβέρνηση φαίνεται ότι κάνει τον μαθητευόμενο μάγο στις πλάτες των πολιτών. Το λέω αυτό διότι, ήταν η υπερπροσπάθεια των υγειονομικών, των γιατρών, των νοσηλευτών, αυτών που χειροκροτούσατε, η οποία σας ξελάσπωσε. Ήταν αυτή η υπερπροσπάθεια η οποία κατάφερε να καλύψει τα ελλείμματα τα οργανωτικά και τα επιτελικά της ίδιας της Κυβέρνησης, να σας αγοράσει χρόνο προκειμένου να ανασκουμπωθείτε, μήπως και ενισχύσετε το ΕΣΥ με ανθρώπινο δυναμικό, με προσωπικό και με υλικούς πόρους. Και αφού σας ξελάσπωσε και βγήκε παλικάρι αυτό το έρημο το ΕΣΥ, αντί εσείς να το στηρίξετε με ανθρώπινο δυναμικό, αντί να το στελεχώσετε, το έχετε αποδυναμώσει, το έχετε διαλύσει, το απαξιώνετε συνεχώς, στοχοποιείτε και υγειονομικούς, τους συκοφαντείτε, διώκετε αυτούς οι οποίοι έβγαιναν και έλεγαν την αλήθεια για την κατάσταση στα νοσοκομεία. Ποτέ ξανά δεν διαμαρτυρήθηκαν έντονα τόσοι υγειονομικοί κατά της πολιτικής ηγεσίας και ποτέ ξανά δεν υπήρξε τέτοια απαξίωση και διάλυση μιας τόσο ζωτικής υπηρεσίας, όπως είναι το Εθνικό Σύστημα Υγείας, την οποία υπηρεσία θέλετε να παραδώσετε στα ιδιωτικά συμφέροντα.

Ειρήσθω εν παρόδω λοιπόν, έχουμε μια ιδιωτική δωρεά με το παρόν νομοσχέδιο, η οποία τι κάνει; Ουσιαστικά αυτή η ιδιωτική δωρεά είναι ο δούρειος ίππος για να καταλύσετε εκ των έσω τον δημόσιο χαρακτήρα του ΕΣΥ, των νοσοκομείων, με διατάξεις ιδιωτικού δικαίου -οι γνωστές συμπράξεις δημόσιου και ιδιωτικού τομέα- και ακολουθείτε το ίδιο τέμπο με τα ιδιωτικά ιατρεία. Αυτό κάνετε στα απογευματινά ιατρεία και στα χειρουργεία. Όποιος, δηλαδή, έχει λεφτά, όποιος έχει την οικονομική δυνατότητα, θα μπορεί να κλείσει εγκαίρως τα σχετικά ραντεβού, δεν θα περιμένει στις λίστες και στις αναμονές, όπως κάνει ο κάθε απλός πολίτης, ενώ την υλικοτεχνική υποδομή των νοσοκομείων, που την έχει πληρώσει ο Έλληνας φορολογούμενος πολίτης, την παραδίδετε βορά στην υπηρεσία των μεγάλων πορτοφολιών.

Όχι, λοιπόν, απλά δεν προσλαμβάνετε μόνιμο υγειονομικό προσωπικό, αλλά διαχωρίζετε και τους ασθενείς μεταξύ πλουσίων και φτωχών και όποιοι έχουν τους τραπεζικούς λογαριασμούς, θα έχουν πρόσβαση σε ένα αγαθό το οποίο είναι συνταγματικά κατοχυρωμένο ως καθολικά προσβάσιμο και δημόσιο αγαθό.

Ως προς την κατάργηση της μονιμότητας, κύριε Υπουργέ, επειδή παρακολούθησα την αντιπαράθεση σε σχέση με την τροπολογία που φέρατε εκ του πονηρού, απ’ ό,τι φαίνεται, στο νομοσχέδιο του Υπουργείου Εσωτερικών, εγώ θέλω να ρωτήσω το εξής. Επειδή είπατε ότι κάνατε μία προσθήκη η οποία δεν αναιρεί τον ισχύοντα νόμο, σας ρωτάω ευθέως.

Λέτε στο άρθρο 82 ότι ισχύει το εδάφιο 7 παράγραφος 7 του άρθρου 11 του ν.2889 του 2011. Και ρωτάω εγώ. Ισχύει το άρθρο 7 του ν.3754 του 2009, η μεταβατική διάταξη, η οποία λέει ότι δεν θα επαναπροκηρύσσονται οι θέσεις; Γιατί το άρθρο 82 αυτό δεν το διευκρινίζει.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Ισχύει.

**ΑΓΓΕΛΙΚΗ ΑΔΑΜΟΠΟΥΛΟΥ:** Άρα, κάντε μία νομοτεχνική βελτίωση και διευκρινίστε ότι θα πρέπει αυτή η διάταξη να ισχύει, ώστε να μην υπάρχουν παρερμηνείες.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Γιατί; Σε αυτό που έχετε πριν το 82 δεν είναι διατυπωμένο αυτό που λέτε; Πριν το 82.

**ΑΓΓΕΛΙΚΗ ΑΔΑΜΟΠΟΥΛΟΥ:** Πριν το άρθρο 82; Σε ποια διάταξη είναι διατυπωμένο;

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** …(δεν ακούστηκε).

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, δεν καταγράφεστε.

**ΑΓΓΕΛΙΚΗ ΑΔΑΜΟΠΟΥΛΟΥ:** Ναι, αλλά δεν διευκρινίζεται στο συγκεκριμένο άρθρο ότι αυτή η μεταβατική διάταξη ισχύει.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Γιατί; Στο προηγούμενο διευκρινιζόταν;

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, αν θέλετε, μόλις τελειώσει η κ. Αδαμοπούλου, για να καταγραφείτε, μπορείτε να πάρετε τον λόγο.

**ΑΓΓΕΛΙΚΗ ΑΔΑΜΟΠΟΥΛΟΥ:** Τώρα δεν θα δούμε τι έκανε «ο προηγούμενος και ο ηγούμενος». Θα δούμε τι πρέπει να κάνετε σε σχέση με τις νομοτεχνικές βελτιώσεις. Για όνομα του θεού, δηλαδή! Γίνετε πιο σαφής, γιατί αλλιώς μιλάμε για κακή νομοθέτηση.

Σε κάθε περίπτωση, η πολιτική σας διαχωρίζει, όπως είπα, σε πλούσιους και φτωχούς τους ασθενείς. Είναι μια ανάλγητη και ντροπιαστική πολιτική, είναι μια εμμονική πολιτική. Θα πρέπει να ανακαλέσετε αυτή την πολιτική σας. Μόνο αν ήσασταν σε κατάσταση ανέχειας θα καταλαβαίνατε τι έχει πληρώσει ο ελληνικός λαός.

Ως προς το ζήτημα της αναστολής εργασίας των ανεμβολίαστων, είναι μία πολιτική με την οποία είχα διαφωνήσει από την αρχή για τα άθλια, οριζόντια και εκδικητικά κριτήρια με τα οποία μεθοδεύετε την αναστολή. Αφαιρείτε από ανθρώπους το δικαίωμα στην εργασία τους -αντισυνταγματικό τελείως το μέτρο- ενώ μπορούσατε να εφαρμόσετε τα υγειονομικά πρωτόκολλα ώστε να προσέρχονται στη δουλειά τους με δωρεάν rapid test. Ήταν πάρα πολύ απλή η λύση, και τα υγειονομικά πρωτόκολλα να εφαρμόζονται και να είναι στη δουλειά τους, ώστε να μην κινδυνεύει κανένας.

Αφήστε που -θα πρέπει να το πω αυτό, συγγνώμη που καταχρώμαι τον χρόνο- κάποιος εμβολιασμένος που νοσεί και δεν το καταλαβαίνει ή έχει μεν τα συμπτώματα, αλλά βγαίνει αρνητικός και ξαφνικά βγαίνει θετικός τυχαία με ένα rapid που μπορεί ο ίδιος από προσωπική του υπευθυνότητα να κάνει μέχρι τότε έχει καταφέρει να μπει παντού, σε όλες τις υπηρεσίες, μόνο με το πιστοποιητικό εμβολιασμού. Θα πρέπει να απενεργοποιείται το πιστοποιητικό εμβολιασμού όταν αρρωσταίνουν οι εμβολιασμένοι. Γιατί διαφορετικά, αν δεν έχουν και την κοινωνική υπευθυνότητα, μπορούν να πηγαίνουν όπου θέλουν ενώ νοσούν.

Επαναλαμβάνω, λοιπόν, ότι θα πρέπει να επιστρέψουν οι ανεμβολίαστοι υγειονομικοί στα νοσοκομεία. Το καταγγέλλει και ο σύλλογος εργαζομένων του Νοσοκομείου Αγίου Νικολάου ότι πάνω από εβδομήντα εμβολιασμένοι από την αρχή του χρόνου έχουν νοσήσει.

Επίσης, βγήκε η Πρόεδρος της Επιτροπής Εμβολιασμών και είπε ότι είναι 50% η αποτελεσματικότητα της τρίτης δόσης.

Και τελειώνω με το εξής, για να δούμε στο διά ταύτα πόσοι πραγματικά εδώ μέσα είμαστε με τους υγειονομικούς των οποίων οι συμβάσεις έχουν ανασταλεί. Αυτή τη στιγμή είναι έξω. Οι άνθρωποι διαμαρτύρονται, τους έχουν ρίξει χημικά. Έμαθα ότι τραυματίστηκε και ένα μωρό παιδί.

Θα απευθύνω έκκληση προς τους συναδέλφους ώστε να βρεθεί το ένα εικοστό των Βουλευτών, βάσει του άρθρου 72 του Κανονισμού της Βουλής, προκειμένου να καταθέσουμε αίτημα ονομαστικής ψηφοφορίας για το άρθρο 2 παράγραφος 2 του νομοσχεδίου ως προς την παράταση της επαναξιολόγησης της υποχρεωτικότητας μέχρι τις 31-12-2022.

Γνωρίζω ότι υπάρχουν ήδη Βουλευτές που συμφωνούν με αυτό το αίτημα. Είναι οι Βουλευτές της Ελληνικής Λύσης και ο κ. Κουρουμπλής. Δεν θυμάμαι κάποιον άλλο.

(Χειροκροτήματα από την πτέρυγα της Ελληνικής Λύσης)

Καλώ, λοιπόν, να καταθέσουμε αίτημα ονομαστικής ψηφοφορίας, για να δούμε, πραγματικά και στο διά ταύτα, ποιοι είμαστε με τους υγειονομικούς που αυτή τη στιγμή έχουν ανασταλεί οι συμβάσεις τους και ποιοι δεν είμαστε.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε την κυρία Αδαμοπούλου.

Τον λόγο τώρα έχει ο Βουλευτής της Νέας Δημοκρατίας, ο κ. Βασίλειος - Πέτρος Σπανάκης.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, επιτρέψτε μου να ξεκινήσω την ομιλία μου με την υπουργική τροπολογία που αφορά στην έκτακτη οικονομική ενίσχυση με 200 ευρώ των ευάλωτων συνταξιούχων, λόγω των έκτακτων οικονομικών συνθηκών, εξαιτίας της ενεργειακής κρίσης και της κρίσης των τιμών. Με την ενίσχυση αυτή που δίδεται στους συμπολίτες μας που έχουν μεγαλύτερη δυσκολία να ανταποκριθούν στις υποχρεώσεις τους η Κυβέρνηση αποδεικνύει στην πράξη ότι λαμβάνει επιπρόσθετα και στοχευμένα μέτρα όπου χρειάζεται, με προϋποθέσεις συγκεκριμένες.

Σήμερα, όμως, κυρίες και κύριοι συνάδελφοι, το Κοινοβούλιό μας καλείται να ψηφίσει ένα νομοσχέδιο που αποτελείται από πενήντα άρθρα και δύο τροπολογίες. Και για να βλέπουμε λίγο και τα «ψιλά» γράμματα, όπως τα ανέλυσε και ο εισηγητής της Πλειοψηφίας, σήμερα το νομοσχέδιο, αλλά και οι υπουργικές τροπολογίες έχουν να κάνουν καθαρά με την άσκηση κοινωνικής πολιτικής.

Και τι εισπράττουμε όσοι είμαστε σε αυτή την Αίθουσα; Εισπράττουμε μία γκρίνια και μια αδιέξοδη πολιτική, χωρίς καμμία πρόταση από την πλευρά της Αντιπολίτευσης. Και ερωτώ. Επειδή οι πολίτες έξω αγωνιούν, επειδή οι πολίτες είναι προβληματισμένοι, έτσι θα απαντήσετε στους Έλληνες πολίτες; Με μία ατελείωτη γκρίνια και χωρίς καμμία πρόταση, όταν η Κυβέρνηση της Νέας Δημοκρατίας φέρνει συγκεκριμένα άρθρα και εφαρμόζει στοχευμένη κοινωνική πολιτική σε όλα τα επίπεδα, τόσο για την αντιμετώπιση της πανδημίας, η οποία δεν έχει φύγει, όσο και για την αντιμετώπιση των οικονομικών επιπτώσεων από την πανδημία, αλλά και από τη ρωσική εισβολή στην Ουκρανία;

Κυρίες και κύριοι συνάδελφοι, δεν υπάρχει το περιθώριο να ερχόμαστε σε αυτό το Βήμα και να αερολογούμε και να προσπαθούμε να δημιουργήσουμε ένα πολιτικό κοινό χωρίς επιχειρήματα. Αυτό γίνεται σήμερα στο Κοινοβούλιο με τις τοποθετήσεις που έχουμε ακούσει. Και δεν ακούσαμε κάτι συγκεκριμένο.

Από την άλλη πλευρά, εμείς σήμερα με αυτό το νομοσχέδιο φέρνουμε στο άρθρο 2 της τροπολογίας έκτακτη προσαύξηση 200 ευρώ των προνοιακών παροχών σε άτομα με αναπηρία, σε ανασφάλιστους υπερήλικες. Αύξηση κατά το διπλάσιο στην καταβολή του ελάχιστου εγγυημένου εισοδήματος για τον μήνα Απρίλιο, ενώ προβλέπεται εφάπαξ ενίσχυση για τον Απρίλιο σε εξακόσιους πενήντα χιλιάδες δικαιούχους του επιδόματος παιδιού. Γι’ αυτά όλα δεν ακούσαμε τίποτα. Δεν μιλήσατε. Δεν τοποθετηθήκατε.

Με το άρθρο 3, δίνεται επίδομα εορτών Πάσχα 2022 σε εργαζόμενους σε αναστολή σύμβασης εργασίας. Είναι έκτακτες ενισχύσεις, κυρίες και κύριοι συνάδελφοι, σε ένα εκατομμύριο επτακόσιες χιλιάδες συμπολίτες μας λόγω της κατάστασης που έχει διαμορφωθεί στην αγορά. Είναι, βέβαια, αφορολόγητες, είναι ακατάσχετες και φυσικά δεν συμψηφίζονται με τυχόν χρέη.

Με τις ρυθμίσεις αυτές δεν ισχυριζόμαστε ότι λύνονται όλα τα προβλήματα. Μακάρι να μας το επέτρεπαν τα δημοσιονομικά και να δίναμε και περισσότερα. Τόσο αντέχουν τα οικονομικά μας την περίοδο αυτή. Και είναι άδικο να μιλά η Αντιπολίτευση για «ψίχουλα» και να ισχυρίζεται ότι θα έδινε περισσότερα από τα γνωστά λεφτόδεντρα που είχε ανακαλύψει.

Όσον αφορά το κύριο μέρους του νομοσχεδίου που συζητάμε σήμερα, είναι ένα σχέδιο για την ενίσχυση και την αναβάθμιση των υποδομών στον τομέα της υγείας. Στο πρώτο μέρος έχουμε την κύρωση της σύμβασης δωρεάς μεταξύ του Ιδρύματος «Σταύρος Νιάρχος» και του ελληνικού δημοσίου για την κατασκευή νέου νοσοκομείου στη Σπάρτη στον Νομό Λακωνίας. Και στο δεύτερο μέρος έχουμε ρυθμίσεις για την αντιμετώπιση του κορωνοϊού COVID-19 και την προστασία της δημόσιας υγείας.

Επιτρέψτε μου να κάνω ένα σχόλιο για ένα σημείο της Συμφωνίας ανάμεσα στο Ίδρυμα «Σταύρος Νιάρχος» και το ελληνικό δημόσιο. Το νέο νοσοκομείο δεν θα είναι νομικό πρόσωπο δημοσίου δικαίου, ναι, αλλά νομικό πρόσωπο ιδιωτικού δικαίου. Αυτό είναι μια στρατηγική επιλογή της Κυβέρνησης και του Υπουργείου Υγείας προκειμένου να γίνει αποτελεσματικότερη η δημόσια υγεία ως δημόσιο αγαθό. Δεν καταλαβαίνω πού είναι το πρόβλημά σας. Αυτό είναι και το σημείο τριβής με την Αντιπολίτευση πλην του ΚΙΝΑΛ.

Πρόσφατα είχα ψηφίσει «παρών» σε μια άλλη αντίστοιχη κύρωση σύμβασης με το Ίδρυμα «Σταύρος Νιάρχος» για τη δημιουργία νέου παιδιατρικού νοσοκομείου στη Θεσσαλονίκη. Επιτέλους, κυρίες και κύριοι συνάδελφοι του ΣΥΡΙΖΑ, πετάξτε τις κομματικές σας παρωπίδες και άφηστε τις ιδεολογικές σας αγκυλώσεις. Ελάτε να πάμε μπροστά. Μιλάμε για άσκηση κοινωνικής πολιτικής.

Το νέο Νοσοκομείο της Σπάρτης, όπως και το Νοσοκομείο «Παπαγεωργίου», τα υπό κατασκευή «Παίδων Θεσσαλονίκης» και Γενικό Νοσοκομείο Κομοτηνής, που είναι νομικά πρόσωπα ιδιωτικού δικαίου, θα είναι ενταγμένα στο ΕΣΥ και θα εξυπηρετούν τη δημόσια υγεία χωρίς καμμία έκπτωση!

Το Δεύτερο Μέρος του νομοσχεδίου αφορά παρατάσεις ισχυουσών διατάξεων αναφορικά με το πανδημικό φαινόμενο. Είναι αναγκαίες και η αντιμετώπιση της πανδημίας απαιτεί συνεχή επικαιροποίηση των μέτρων, λαμβάνοντας υπ’ όψιν τα νέα δεδομένα. Γι’ αυτό έρχονται αυτές οι διατάξεις για τις παρατάσεις. Δεν ξύπνησε ξαφνικά ένα πρωί ο Υπουργός και το νομικό επιτελείο και είπε θα φέρω τόσα άρθρα για παρατάσεις. Οι ανάγκες έφεραν αυτά τα συγκεκριμένα άρθρα. Λυπάμαι πάρα πολύ που άκουσα από προηγούμενο ομιλητή να κατηγορεί την Κυβέρνηση για κακή νομοθέτηση, όταν προβλέπεται σε αυτό το νομοσχέδιο και η τελευταία λεπτομέρεια.

Στο άρθρο 3 του νομοσχεδίου, ρυθμίζονται θέματα προσωπικού για την αντιμετώπιση του κορωνοϊού, με παράταση της ισχύος των συμβάσεων έως 31-12-2022, προκειμένου να εξασφαλιστεί η διαθεσιμότητα του αναγκαίου ιατρικού, νοσηλευτικού και λοιπού βοηθητικού προσωπικού για την κάλυψη των κενών που προκαλούνται στο ΕΣΥ λόγω της αναστολής καθηκόντων των ανεμβολίαστων υγειονομικών.

Με το τέταρτο άρθρο, δίνεται παράταση της ισχύος συμβάσεων εργασίας ορισμένου χρόνου ιατρών για την αντιμετώπιση εκτάκτων αναγκών μέχρι 30-6-2022 για την ενίσχυση των νοσοκομείων του ΕΣΥ, ώστε να ανταποκριθούν στις προκλήσεις της τρέχουσας πανδημίας.

Σε αυτό το σημείο θα ήθελα να αναφερθώ και σε ένα θέμα που μας απασχόλησε πολύ και προκάλεσε πολλές συζητήσεις και εντός Κοινοβουλίου και εκτός Κοινοβουλίου και αφορά το πρόστιμο των 100 ευρώ που αναστέλλεται για τους άνω των 60 ετών ανεμβολίαστους συμπολίτες μας. Όταν λήφθηκε η απόφαση για την επιβολή του προστίμου βρισκόμασταν σε φάση κλιμάκωσης της πανδημίας και το ΕΣΥ ήταν επιβαρυμένο. Έπρεπε να λάβουμε ένα μέτρο που είχε πολιτικό κόστος για να προστατεύσουμε τη δημόσια υγεία και ιδιαίτερα εκείνους που κινδύνευαν περισσότερο. Η επιβολή αυτού του προστίμου πέτυχε σε σημαντικό βαθμό τον στόχο, καθώς είχε ως αποτέλεσμα από τους πεντακόσιους εξήντα χιλιάδες ανεμβολίαστους άνω των εξήντα ετών να εμβολιαστούν περισσότεροι από διακόσιες πενήντα χιλιάδες και να αυξηθεί σημαντικά η εμβολιαστική κάλυψη σε αυτόν τον ευάλωτο πληθυσμό.

Η Κυβέρνηση έχει αποδείξει ότι καθ’ όλη τη διάρκεια της πανδημικής κρίσης λαμβάνει εγκαίρως αναγκαία μέτρα για να αντιμετωπιστούν οι επιπτώσεις της. Με τη λήψη των μέτρων για την προστασία της δημόσιας υγείας, αλλά και να μην ξεχνάμε με τη λήψη οικονομικών μέτρων για τη στήριξη νοικοκυριών και επιχειρήσεων.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, ένα λεπτό, αν έχετε την καλοσύνη.

Θυμίζω ότι έχουν διατεθεί πάνω από 42 δισεκατομμύρια ευρώ για να μη διαρραγεί ο παραγωγικός και κοινωνικός ιστός στα πολύ δύσκολα της πανδημίας, αλλά και για να στηριχθεί το Εθνικό Σύστημα Υγείας, ένα ΕΣΥ που ο ΣΥΡΙΖΑ κατηγορεί αβάσιμα την Κυβέρνηση ότι δεν το στήριξε.

Η πραγματικότητα, ωστόσο, τους διαψεύδει. Όταν μια Κυβέρνηση παραλαμβάνει ένα σύστημα υγείας και υπερδιπλασιάζει τις κλινικές ΜΕΘ, όταν γίνεται επίταξη υπηρεσιών ιδιωτικών γιατρών, όταν οργανώνεται άψογα το εμβολιαστικό πρόγραμμα, είναι υποκριτικό να λέει η Αντιπολίτευση ότι δεν στηρίξαμε το ΕΣΥ, ενώ η αλήθεια είναι ότι μέσα σε δυόμισι χρόνια αντιμετωπίστηκαν παθογένειες και έγιναν τόσα πολλά όσα δεν είχαν γίνει ποτέ στο παρελθόν σε τόσο σύντομο χρονικό διάστημα.

Τέλος, θα ήθελα να αναφερθώ –κλείνω, κύριε Πρόεδρε, και ευχαριστώ για την ανοχή σας- σε μια άλλη σημαντική υπουργική τροπολογία που έρχεται στο νομοσχέδιο και αφορά την υλοποίηση δράσης δημόσιας υγείας, προληπτικές διαγνωστικές εξετάσεις μαστογραφίας κατά του καρκίνου ,τη σύσταση και λειτουργία του Εθνικού Μητρώου Εμβολιασμών Παιδιών και Εφήβων, τη δημιουργία ηλεκτρονικού βιβλίου υγείας παιδιού, την έκδοση ηλεκτρονικών ιατρικών βεβαιώσεων και ηλεκτρονικού ατομικού δελτίου υγείας μαθητή. Μα, απορώ: Υπάρχει σήμερα Βουλευτής σε αυτή την Αίθουσα που θα καταψηφίσει αυτές τις διατάξεις, που γυρίζει σελίδα και πάμε ένα βήμα μπροστά στη δημόσια υγεία με μία εύστοχη άσκηση κοινωνικής πολιτικής;

Άρα, κυρίες και κύριοι συνάδελφοι, νομίζω ότι όλοι πρέπει να υπερψηφίσουμε. Να δώσω προσωπικά συγχαρητήρια στην ηγεσία του Υπουργείου Υγείας και προσωπικά στον Υπουργό τον Θάνο Πλεύρη και στο επιτελείο του, διότι γίνεται μια εξαιρετική δουλειά στο Υπουργείο Υγείας. Γίνεται μια εξαιρετική δουλειά και αξίζουν πολλά συγχαρητήρια στο ιατρικό, στο νοσηλευτικό, σε όλο το προσωπικό που δίνει μάχη σε όλα τα νοσοκομεία, αθόρυβα, ανώνυμα.

Δεν υπάρχει το περιθώριο ούτε η πολυτέλεια να ερχόμαστε εμείς να δημιουργούμε τέτοιο κακό κλίμα, όταν πρέπει με πνεύμα ενότητας να αντιμετωπίσουμε μια πανδημία που μας χτύπησε την πόρτα με μεγάλες επιπτώσεις που για πρώτη φορά βλέπουμε μπροστά μας. Όμως, η Κυβέρνηση αυτή είναι υπεύθυνη και η Κυβέρνηση αυτή είναι έτοιμη και με εύστοχα μέτρα κάθε φορά θα αντιμετωπίζει τις δυσκολίες που έρχονται.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε, κύριε Σπανάκη.

Τον λόγο τώρα έχει ο Βουλευτής του Κινήματος Αλλαγής ο κ. Μπουρχάν Μπαράν.

**ΜΠΟΥΡΧΑΝ ΜΠΑΡΑΝ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, ζούμε σε μία εποχή αστάθειας και αβεβαιότητας σε πολλαπλά επίπεδα, σε παγκόσμια, αλλά και σε εθνική κλίμακα. Για τη χώρα μας, έπειτα από το διετές κύμα πανδημίας, με πολύ δυσάρεστες επιπτώσεις στον υγειονομικό και όχι μόνο τομέα, οι πολίτες βρίσκονται αντιμέτωποι με μία πανδημία ακρίβειας και υψηλού κόστους διαβίωσης, χωρίς να διαφαίνεται ένα φως σε αυτό το τούνελ με το τι θα επακολουθήσει.

Μία χαραμάδα ελπίδας μέσα σε όλα αυτά τα πρωτοφανή και δυσάρεστα που συμβαίνουν έρχεται να προσφέρει ακόμη μια φορά το Ίδρυμα «Σταύρος Νιάρχος» που βοηθά με τρόπο ουσιαστικό και αποτελεσματικό, ενισχύοντας έμπρακτα το ΕΣΥ. Σήμερα, λοιπόν, καλούμαστε να κυρώσουμε ένα ακόμη έργο της σύμβαση δωρεάς του Ιδρύματος «Σταύρος Νιάρχος» για τη δημιουργία του Γενικού Νοσοκομείου Σπάρτης, με την οποία σαφώς και συμφωνούμε, όπου περιλαμβάνει τον σχεδιασμό, την κατασκευή και τον εξοπλισμό του καινούργιου νοσοκομείου.

Πώς θα μπορούσαμε, άλλωστε, να μη συμφωνούμε ειδικά σε αυτή την έκρυθμη περίοδο πολυεπίπεδης κρίσης και κυρίως εν μέσω της τεράστιας υγειονομικής κρίσης που διανύουμε. Κάθε χορηγία ή ευεργεσία είναι δείγμα γενναιότητας, αλλά και αλληλεγγύης προς τους συνανθρώπους μας που οφείλουμε κι εμείς να αναδεικνύουμε και να το τιμούμε. Η συμβολή, επομένως, του Ιδρύματος «Σταύρος Νιάρχος» είναι ζωτικής σημασίας σε ένα κατακερματισμένο σύστημα υγείας που νοσεί στη χώρα μας εδώ και πολλά χρόνια.

Στον αντίποδα, ωστόσο, η Κυβέρνηση συνεχίζει την λογική της κακής νομοθέτησης, αλλά και των παρατάσεων με το Τρίτο Μέρος του νομοσχεδίου να αφορά σε γενικές γραμμές παράτασης ισχύος κείμενων διατάξεων που κανονικά λήγουν 31 Μαρτίου του τρέχοντος έτους. Δεν γνωρίζατε, κύριοι της Κυβέρνησης, ότι λήγουν πολλές από τις διατάξεις για την πανδημία στις 31 Μαρτίου; Το γνωρίζατε, αλλά το κατεπείγον έγινε συνήθεια πια.

Στο σημείο αυτό θέλω να κάνω σαφές ότι στο εν λόγω νομοσχέδιο υπάρχει σωρεία διατάξεων που αφορούν την πανδημία και οι οποίες είναι αναγκαίες. Ταυτόχρονα, όμως, ισοδυναμούν με μία ομολογία αποτυχίας, διότι ως τώρα έχετε κηρύξει το τέλος της πανδημίας ουκ ολίγες φορές. Η πανδημία είναι παρούσα και οφείλουμε να μάθουμε να ζούμε με αυτή.

Πρέπει να σταματήσετε να νομοθετείτε σαν να βιώνουμε μια προσωρινή κατάσταση. Αρκετά με τις συνεχείς παρατάσεις, τις πρόχειρες λύσεις που ενισχύουν την αδιαφάνεια και δεν βρίσκουν λύσεις στα μακροχρόνια προβλήματα του συστήματος υγείας.

Είναι σαφές πλέον πως το τέλος της πανδημίας αργεί ακόμα. Το αποδεικνύουν άλλωστε καθημερινά οι αριθμοί και οφείλετε να είστε πολύ προσεκτικοί με τη χαλάρωση των μέτρων. Μην περάσετε λανθασμένα μηνύματα στον κόσμο που θα πυροδοτούσαν καταστάσεις περαιτέρω επιβαρυντικές για την εξέλιξή της. Διότι δεν γνωρίζουμε εάν η τυχόν η επόμενη μετάλλαξη θα μας είναι τόσο φιλική σαν την «Όμικρον».

Επίσης συγκριτικά με δέκα ή δεκαπέντε μέρες πριν, η πανδημία σαφώς δεν είναι σε ύφεση. Έχουμε χίλιες νοσηλείες παραπάνω αυτή τη στιγμή και μάλιστα εντός Απριλίου αναμένονται οι αποφάσεις για τη χορήγηση της τέταρτης δόσης σε ηλικιωμένα άτομα και σε άτομα με υψηλό κίνδυνο για σοβαρή νόσηση στη χώρα μας.

Δυστυχώς, προτιμάτε αντί για διαβουλεύσεις με το πολιτικό και υγειονομικό κόσμο της χώρας, τους φορείς και την κοινωνία, να ενεργείτε και σε αυτόν τον τομέα συγκεντρωτικά και με εσωστρέφεια. Εμείς επιμένουμε και ξαναλέμε ότι θέματα όπως η υγεία και η αναγέννηση του Εθνικού Συστήματος Υγείας είναι τέτοιας σοβαρότητας που απαιτούν τη συνεργασία και τη συνεισφορά όλων μας.

Θα ήθελα σε αυτό το σημείο να αναφερθώ και στην πρόσφατη αστοχία της Κυβέρνησης όσον αφορά την εφαρμογή του μέτρου για τη συνταγογράφηση των ανασφάλιστων πολιτών αποκλειστικά σε δημόσιες δομές υγείας και όχι από ιδιώτες ιατρούς. Η μη λειτουργικότητα του μέτρου φάνηκε λίγες μόνο μέρες μετά την εφαρμογή του, καθώς επέφερε ήδη πλείστα προβλήματα στην εξυπηρέτηση των πολιτών. Αναρωτιέμαι, αναλογιστήκατε την ταλαιπωρία εκείνων που αναζητούν έκτακτη ιατρική βοήθεια, όπου απαιτείται παράλληλα συνταγογράφηση φαρμάκων; Το κύμα αγανάκτησης σας ώθησε να προχωρήσετε σε παράταση έως 30 Απριλίου.

Ταπεινή μου συμβουλή, κύριε Υπουργέ, μην το τολμήσετε. Σας μιλώ από αυτό το Βήμα και με την ιδιότητά μου ως ψυχίατρος που βιώνει καθημερινά την αγωνία των ασθενών. Ο ανασφάλιστος πολίτης δεν μπορεί ούτε να λάβει παραπεμπτικό εξετάσεων αλλά ούτε να αγοράσει τα φάρμακά του χωρίς ηλεκτρονική ιατρική συνταγογράφηση, ειδικά για τα αντιβιοτικά και για τα ψυχιατρικά φάρμακα.

Συνέπεια όλων αυτών είναι πως οι ανασφάλιστοι ασθενείς που χρειάζονται άμεσα φαρμακευτική αγωγή για νοσήματα, όπως λοιμώξεις του αναπνευστικού και άλλες παθήσεις, αλλά και ψυχιατρικά νοσήματα, που απαιτείται και πιθανά χρήση ψυχοδραστικών εθιστικών φαρμάκων, μένουν χωρίς έγκαιρη θεραπεία με ό,τι κινδύνους συνεπάγεται αυτό για την εξέλιξη της νόσου και της υγείας τους.

Είχαμε επισημάνει εξαρχής ότι η εφαρμογή ενός τέτοιου μέτρου εν μέσω πανδημίας με το δημόσιο σύστημα υγείας υπερφορτωμένο και τους ιατρούς στα όρια της εξάντλησης θα οδηγούσε στην ταλαιπωρία των πολιτών και την αντίδραση των γιατρών. Θεωρούμε επίσης απαράδεκτη την έλλειψη εμπιστοσύνης όπως διαφαίνεται απέναντι στους ιδιώτες ιατρούς. Η ηλεκτρονική συνταγογράφηση προσφέρει τρόπους ελέγχου των πολλαπλών ΑΜΚΑ και της δαπάνης των ανασφάλιστων. Είναι ανευθυνότητα να νομοθετείτε ένα μέτρο χωρίς να έχετε εξασφαλίσει προηγουμένως την ομαλή εφαρμογή του, με αποτέλεσμα να μένουν εκτός θεραπείας οικονομικά ευάλωτες κοινωνικές ομάδες.

Για να μην αναφερθώ στην άδικη ταλαιπωρία που υπέστησαν πολίτες, οι οποίοι εξαιτίας της καθυστερημένης ενημέρωσης του ΕΦΚΑ από την υποβολή των δηλώσεων φαίνονταν ανασφάλιστοι και δεν ήταν δυνατή η συνταγογράφηση από τους ιδιώτες ιατρούς.

Καταλήγοντας, λοιπόν, ελπίζουμε η πολιτεία όσον αφορά τη δωρεά του Ιδρύματος για τη δημιουργία του Νοσοκομείου Σπάρτης να φανεί αντάξια, να εκπληρώσει τις υποχρεώσεις της, ώστε να τηρηθούν τα χρονοδιαγράμματα για να στελεχωθεί επαρκώς το νοσοκομείο, καθώς τα δείγματα γραφής που έχω από το Νοσοκομείο Ξάνθης με κλινικές να μη λειτουργούν, δυστυχώς δεν είναι ενθαρρυντικά.

Απαιτείται τόλμη, σχέδιο και προοπτική ώστε ο τομέας της υγείας στη χώρα μας να αναγεννηθεί και να ανασυγκροτηθεί με ένα ισχυρό και ενιαίο εθνικό δίκτυο πρωτοβάθμιας φροντίδας υγείας που ως επίκεντρο θα έχει τον άνθρωπο και την παροχή ολοκληρωμένων υπηρεσιών, κάτι που με τις συνεχείς παρατάσεις σας δεν θα επιτευχθεί.

Ευχαριστώ πολύ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε τον κ. Μπαράν.

Τον λόγο τώρα έχει η Βουλευτής του ΣΥΡΙΖΑ - Προοδευτική Συμμαχία, η κ. Θεοδώρα Αυγέρη.

**ΘΕΟΔΩΡΑ (ΔΩΡΑ) ΑΥΓΕΡΗ:** Σας ευχαριστώ, κύριε Πρόεδρε.

Κύριε Υπουργέ, κύριε Πλεύρη, έχετε εθιστεί στην κακή νομοθέτηση. Τώρα όμως τελευταία έχετε αρχίσει να ασκείστε και στην πονηρή νομοθέτηση, μάλλον όχι την πονηρή αλλά την κουτοπόνηρη νομοθέτηση, γιατί νομίζετε ότι δεν θα σας συλλαμβάνουν τα ραντάρ της Αξιωματικής Αντιπολίτευσης και γενικά των κομμάτων της Αντιπολίτευσης, όπως συνέβη για παράδειγμα στην περίπτωση της τροπολογίας που πέρασε στο νομοσχέδιο του Υπουργείου Εσωτερικών με την οποία πετσοκόβετε τη μονιμότητα των γιατρών του ΕΣΥ.

Έτσι νομίζετε ότι σήμερα δεν θα σας συλλάβουν και τα ραντάρ της Αντιπολίτευσης με μια τροπολογία που φέρνετε και με την οποία στην ουσία πετσοκόβετε το πρόγραμμα δωρεάν μαστογραφίας σε γυναίκες διαφόρων ηλικιακών ομάδων που θεσμοθετήθηκε, θεσπίστηκε το 2018 από την κυβέρνηση του ΣΥΡΙΖΑ επί υπουργίας Ανδρέα Ξανθού μετά από πρωτοβουλία σαράντα πέντε γυναικών Βουλευτών του ελληνικού Κοινοβουλίου του 2016 μεταξύ των οποίων ήταν και η αείμνηστη Φώφη Γεννηματά.

Τι ισχύει από το 2018; Οι γυναίκες από σαράντα έως πενήντα ετών θα μπορούν να κάνουν δωρεάν ψηφιακή μαστογραφία κάθε δύο έτη. Οι γυναίκες πενήντα ετών και άνω θα μπορούν κάθε χρόνο. Οι γυναίκες τριάντα πέντε ετών και άνω εφόσον έχουν βεβαρημένο ιστορικό, θα μπορούν με παραπεμπτικό του ειδικού γιατρού να κάνουν επίσης κάθε χρόνο ψηφιακή μαστογραφία. Αυτό ίσχυε θεσπισμένα με αυτόν τον νόμο που καταθέτω στα Πρακτικά από το 2018.

(Στο σημείο αυτό η Βουλευτής κ. Θεοδώρα (Δώρα) Αυγέρη, καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τον Οκτώβριο του 2020, ανήμερα της Παγκόσμιας Ημέρας για την Καταπολέμηση του Καρκίνου του Μαστού, ο κύριος Πρωθυπουργός είχε έρθει και δήλωνε από αυτό εδώ το Βήμα ότι υιοθετεί αυτό το πρόγραμμα ενώ ήταν ήδη θεσμοθετημένο. Ήρθε δηλαδή λίγο-πολύ να το οικειοποιηθεί, στην ουσία όμως κουτσουρεμένο γιατί μιλούσε για δωρεάν μαστογραφία πιλοτική για τις γυναίκες πενήντα εννέα ως εξήντα εννέα ετών.

Και τότε εμείς στηλιτεύσαμε, επισημάναμε αυτή την κουτοπονηριά του Πρωθυπουργού. Και μάλιστα του επεσήμανε και πάλι η αείμνηστη Φώφη Γεννηματά: «Μα, αυτό είχε θεσπιστεί επί ΣΥΡΙΖΑ το 2018 και μάλιστα με δική μας πρωτοβουλία».

Καταθέσαμε ερώτηση στον προκάτοχό σας. Δεν απάντησε ποτέ. Και πέρυσι τον Οκτώβριο και πάλι ο Πρωθυπουργός ήρθε από αυτό το Βήμα και είπε ότι θα φέρει αυτή την πρωτοπόρα ρύθμιση για τη δωρεάν μαστογραφία που ήταν ήδη θεσπισμένη. Και έρχεστε εσείς σήμερα και τι κάνετε; Λέτε ότι θα κάνουν μαστογραφία χωρίς να μας λέτε ποιος θα επιβαρύνεται με το ποσό των 35 ευρώ, γυναίκες…

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Το λέει, διαβάστε την τροπολογία.

**ΘΕΟΔΩΡΑ (ΔΩΡΑ) ΑΥΓΕΡΗ:** Σας παρακαλώ, μη με διακόπτετε.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Μα λέτε ότι δεν το λέει! Αφού λέει το Ταμείο Ανάκαμψης.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, μη διακόπτετε.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Μα λέει ανακρίβειες!

**ΘΕΟΔΩΡΑ (ΔΩΡΑ) ΑΥΓΕΡΗ:** Μη με διακόπτετε σας παρακαλώ.

**ΠΡΟΕΔΡΕΥΩΝ (Αθανάσιος Μπούρας):** Συνεχίστε, παρακαλώ.

**ΘΕΟΔΩΡΑ (ΔΩΡΑ) ΑΥΓΕΡΗ:** Λέτε ότι από εδώ και στο εξής θα κάνουν μαστογραφία με όποιο τρόπο κάνουν οι γυναίκες πενήντα έως εξήντα εννέα ετών. Δηλαδή οι γυναίκες από εξήντα εννέα ετών και πάνω δεν ξέρουμε τι θα κάνουν, ούτε οι γυναίκες σαράντα ως πενήντα, ούτε πολύ περισσότερο οι γυναίκες τριάντα πέντε και άνω για τις οποίες υπάρχει επιβαρυμένο ιστορικό. Αυτή είναι η τροπολογία σας. Έχετε τον χρόνο μετά να εξηγήσετε τι πετσοκόβετε, πώς το πετσοκόβετε, και να κάνετε τους νομικισμούς και όλες αυτές τις δικολαβικές πρακτικές που υιοθετείτε για να εξηγήσετε τα ανεξήγητα. Κόβετε τις μαστογραφίες, συρρικνώνετε τις ηλικιακές ομάδες των γυναικών που λαμβάνουν αυτή την υπηρεσία από το 2018.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Την ανοχή σας, κύριε Πρόεδρε, γιατί τι να κάνουμε, έχει φέρει πολλές τροπολογίες ο κ. Πλεύρης και νομίζει ότι δεν θα συλληφθεί να κλέπτει οπώρας.

Για άλλη μια φορά μέσω μιας πολύ σημαντικής δημόσιας δωρεάς του Ιδρύματος «Σταύρος Νιάρχος» βρίσκετε την ευκαιρία να προωθήσετε το σχέδιό σας για την ιδιωτικοποίηση του ΕΣΥ. Επαναλαμβάνετε, δηλαδή, λίγο πολύ ό,τι κάνατε και με την προηγούμενη κύρωση της σύμβασης με το Ίδρυμα «Σταύρος Νιάρχος» για το Παιδιατρικό Νοσοκομείο Θεσσαλονίκης, το οποίο μετατρέψατε, χωρίς να το προβλέπει η αρχική συμφωνία της τότε κυβέρνησης του ΣΥΡΙΖΑ, σε νομικό πρόσωπο ιδιωτικού δικαίου.

Ο τρόπος που κάθε φορά διαχειρίζεται η Κυβέρνησή σας ακόμη και τις δωρεές των ιδιωτών συμπληρώνει το μοναδικό πλάνο που προωθεί η Κυβέρνησή σας για το ΕΣΥ, δηλαδή όλα στους ιδιώτες, από τα πιο απλά μέχρι τα πιο μεγάλα. Μειώνετε τις δαπάνες για την υγεία. Ανακυκλώνετε το ίδιο προσωπικό όσο έχει απομείνει.

Αν κάτι περισσεύει σε αυτό εδώ το νομοσχέδιο, είναι οι διατάξεις για τις παρατάσεις των συμβάσεων των συμβασιούχων αλλά δεν σας περισσεύει ούτε η έγνοια ούτε η ευαισθησία να βάλετε τέλος στην εργασιακή ανασφάλεια και επισφάλεια αυτών των ανθρώπων, που τους χειροκροτούσατε πριν από δύο χρόνια και τώρα τους ρίχνετε χημικά. Είναι ντροπή σας!

Οι τρίμηνες και οι ολιγόμηνες παρατάσεις που δίνετε δεν είναι γιατί σας έπιασε ο πόνος για τους ανθρώπους αυτούς, τους εργαζόμενους στη φύλαξη ή την καθαριότητα. Είναι γιατί θέλετε να κερδίσετε χρόνο. Αυτόν το χρόνο που χρειάζεται για να αναλάβουν οι εργολάβοι τη διαχείριση αυτών των υπηρεσιών στα νοσοκομεία. Να γυρίσετε δηλαδή τον τόπο στον χρόνο του εγκλήματος πριν από το 2015, τότε που οι εργαζόμενοι αυτοί δούλευαν σε εργασιακή γαλέρα για τους εργολάβους με 450 ευρώ, ενώ οι εργολάβοι κόστιζαν 40% και 50% περισσότερα για το δημόσιο.

(Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής κ. **ΑΠΟΣΤΟΛΟΣ ΑΒΔΕΛΑΣ**)

Αυτό θέλετε να κάνετε; Θέλετε παράδειγμα; Στο Ψυχιατρικό Νοσοκομείο Θεσσαλονίκης μέχρι το 2015 οι υπηρεσίες καθαριότητας ήταν ανατεθειμένες σε εργολάβο. Το ετήσιο κόστος του εργολάβου μέχρι το 2015, που ανέλαβε η κυβέρνηση του ΣΥΡΙΖΑ, με βάση τα στοιχεία που δόθηκαν από το ίδιο το νοσοκομείο, ήταν 1.117.922 ευρώ. Το 2015, με κυβέρνηση ΣΥΡΙΖΑ το Ψυχιατρικό Νοσοκομείο Θεσσαλονίκης ήταν ένα από τα πρώτα νοσοκομεία στη χώρα που απαλλάχθηκαν από τους εργολάβους και προχώρησαν απευθείας στην πρόσληψη των συμβασιούχων και μάλιστα με μισθούς που φτάνουν τα 800 και 850 ευρώ για κάθε εργαζόμενο. Αυτή η διαδικασία παράλληλα, που ακολουθήθηκε τα τελευταία χρόνια, οδήγησε στην εξοικονόμηση για το νοσοκομείο 300.000 ευρώ.

Τώρα, το 2022 η γαλάζια διοίκηση του νοσοκομείου, στο οποίο μάλιστα αναπληρωτής διοικητής είναι -ακούστε!- πρώην Βουλευτής της Νέας Δημοκρατίας, ο οποίος είναι και πρόεδρος εμπορικής εταιρείας εκκοκκιστηρίου στις Σέρρες, αυτή η γαλάζια διοίκηση ξαναφέρνει τους εργολάβους με 1.200.000 ευρώ με το ΦΠΑ, δηλαδή αυξημένη κατά 370.190,52 ευρώ. Και έχετε το θράσος και οι Βουλευτές σας να λέτε ότι βάζετε τους ιδιώτες για να εξοικονομηθούν πόροι και για να βελτιώσετε το σύστημα και να μιλάτε για δήθεν δημοσιονομική πειθαρχία, ενώ όσο πάει παχαίνει η σκιά από τα κλεφτόδεντρα. Σας έχει γίνει έμμονη ιδέα ο κόσμος της εργασίας. Τέτοια είναι η στοχοπροσήλωσή σας στην προώθηση των συμφωνιών που έχετε κάνει κάτω από το τραπέζι.

Παρατείνετε το δυσβάσταχτο μέτρο της αναστολής μέχρι το τέλος του τρέχοντος έτους παρ’ ότι εσείς ο ίδιος έχετε σφυρίξει τη λήξη της πανδημίας και παρ’ όλο που και εσείς ο ίδιος προαναγγείλατε μάλιστα και την κατάργηση των πιστοποιητικών εμβολιασμού, αν και η Αναπληρώτριά σας, η οποία δεν είναι εδώ, σας διαψεύδει. Δεν ξέρω τι έγινε, δεν μιλάτε μεταξύ σας, κύριε Πλεύρη; Ή αυτή είναι η συνεννόηση που έχετε για ένα τόσο σοβαρό θέμα; Τι εμπιστοσύνη να σας έχει ο κόσμος; Τον έχετε τρελάνει.

Πάρτε πίσω τώρα το μέτρο της αναστολής. Πέρα από κοινωνικά άδικο και ανάλγητο απέναντι σε ανθρώπους που βρίσκονται αντιμέτωποι με την εξαθλίωση πλέον είναι και τελείως συνταγματικά ανερμάτιστο και αδικαιολόγητο. Το κάνετε γιατί μόνο και μόνο θέλετε να διώξετε κόσμο και να ανοίξετε τρύπες για να τρυπώσουν ιδιώτες.

Και κλείνω με ένα σκάνδαλο που προέκυψε στη Θεσσαλονίκη και αποκαλύφθηκε με σχετικά έγγραφα που φέραμε στη δημοσιότητα. Μιλάω για την πρωτοφανή απόφαση-έγγραφο του διοικητή του ΑΧΕΠΑ, που απαιτεί δική του έγκριση για κάθε εισαγωγή στο νοσοκομείο ειδάλλως το κόστος της όποιας ιατρικής πράξης θα βαρύνει, άκουσον-άκουσον, τον θεράποντα ιατρό.

Και αν νομίζετε ότι καταλάγιασε ο θόρυβος, πλανάστε πλάνην. Έρχεται μια άλλη αποκάλυψη για προηγούμενη απόφαση, έγγραφο αυτή τη φορά του διοικητή της 4ης Υγειονομικής Περιφέρειας, η οποία δίνει στον διοικητή του ΑΧΕΠΑ το δικαίωμα να εγκρίνει αυτός τη διενέργεια εμβολισμών, μιας συνήθως επείγουσας ιατρικής πράξης, όπως για παράδειγμα είναι για ένα ανεύρυσμα εγκεφάλου. Καταθέτω στα Πρακτικά το σημερινό δημοσίευμα της «Εφημερίδας των Συντακτών»: «ΑΧΕΠΑ φέουδο της διοίκησης».

(Στο σημείο αυτό η Βουλευτής κ. Θεοδώρα (Δώρα) Αυγέρη καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Πρόκειται για τις αποκαλύψεις από την ΟΕΝΓΕ για την εισαγωγή ασθενών στο νοσοκομείο μετά από έγκριση του διοικητή και θα καταθέσω και το σχετικό έγγραφο του διοικητή της 4ης ΥΠΕ, όπως και το τι προβλέπει αυτή η οδηγία, η ντιρεκτίβα, που στέλνει προς τον Διοικητή του ΑΧΕΠΑ για το πώς θα εγκρίνει τη συγκεκριμένη ιατρική πράξη.

Σημειωτέον το ΑΧΕΠΑ είναι το μοναδικό κέντρο εμβολισμού στη βόρεια Ελλάδα άρα η διοικητής του θα εγκρίνει και τα περιστατικά που έρχονται σε αυτό και από άλλα νοσοκομεία. Δηλαδή, και κλείνω, ενώ μας λέγατε στην Επιτροπή Κοινωνικών Υποθέσεων ότι είναι παρεξηγήσιμο το με ημερομηνία 14 Μαρτίου του 2022 έγγραφο του Διοικητή του ΑΧΕΠΑ με τον τρόπο που είναι γραμμένο, έρχεται αυτό το έγγραφο του διοικητή της 4ης ΥΠΕ, που χρονολογείται λίγο πριν, στις 23 Φεβρουαρίου του 2022, που ρίχνει ακόμη περισσότερο φως στις φτηνές δικαιολογίες, που δείχνει τελικά ότι δεν είναι τυχαίο και ότι ο Διοικητής του ΑΧΕΠΑ πάτησε πάνω στην ντιρεκτίβα της υγειονομικής του περιφέρειας, για να επεκτείνει τις υπερεξουσίες του σε όλες τις ιατρικές πράξεις.

Και το ερώτημα φυσικά είναι ποιος έδωσε αυτό το πράσινο φως. Δεν είναι ρητορικό το ερώτημα. Εγώ έχω την απάντηση: Εσείς, κύριε Πλεύρη, το δώσατε. Εάν δεν είστε εσείς, επειδή θα λάβετε σε λίγο τον λόγο, να μας πείτε αν είστε διατεθειμένος να ζητήσετε τις παραιτήσεις τόσο του διοικητή της 4ης Υγειονομικής Περιφέρειας όσο και του Διοικητή του ΑΧΕΠΑ γιατί αυτενεργούν αυθαίρετα.

Ευχαριστώ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ)

(Στο σημείο αυτό η Βουλευτής κ. Θεοδώρα (Δώρα) Αυγέρη καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κυρία Αυγέρη.

Τον λόγο έχει η κ. Χαρούλα Καφαντάρη από τον ΣΥΡΙΖΑ - Προοδευτική Συμμαχία.

**ΧΑΡΟΥΛΑ (ΧΑΡΑ) ΚΑΦΑΝΤΑΡΗ:** Κύριε Πρόεδρε, ευχαριστώ.

Κύριε Υπουργέ, κυρίες και κύριοι Βουλευτές, είναι γεγονός ότι η πολιτική υγείας της Κυβέρνησης Μητσοτάκη από τον Ιούλιο του 2019 είναι πλήρως αποτυχημένη. Η νεοφιλελεύθερη ιδεοληψία σας φαίνεται σε κάθε βήμα από τη σταδιακή και μόνιμη υποβάθμιση του Εθνικού Συστήματος Υγείας στην ιδιαίτερα υποβαθμισμένη και συνεχή υποβάθμιση της πρωτοβάθμιας φροντίδας υγείας, το ότι δεν κάνατε προσλήψεις μόνιμου προσωπικού έχοντας και την πανδημία - το τονίζω, μόνιμου προσωπικού- στο δημόσιο σύστημα υγείας και βέβαια οι χαριστικές ρυθμίσεις και οι πλάτες, θα έλεγα, που βάζετε και η προστασία του ιδιωτικού τομέα.

Όλα αυτά φάνηκαν ανάγλυφα ιδιαίτερα την περίοδο της πανδημίας του COVID, μία υγειονομική κρίση, που δυστυχώς αναγκαζόμαστε να λέμε ότι οι είκοσι επτάμισι χιλιάδες συνάνθρωποί μας, που χάθηκαν μέσα σε αυτή την πανδημία, πραγματικά, αποτυπώνουν την πλήρη αποτυχία διαχείρισης και ειδικά τώρα, θα έλεγα, που σε πανευρωπαϊκό επίπεδο μειώνονται οι θάνατοι στην πατρίδα μας αυτό συνεχίζεται.

Κύριε Υπουργέ, δεν μπορώ να μην πω ότι οι μισοί από αυτούς τους θανάτους έγιναν από τον Αύγουστο μέχρι σήμερα. Αυτό είναι ένα ζήτημα σοβαρό και πρέπει να το σκεφτούμε. Φαίνεται, βέβαια, η προσπάθειά σας η σταδιακή, όπως είπα και πριν, υποβάθμισης του ΕΣΥ υπέρ των ιδιωτικών συμφερόντων. Ζήσαμε εικόνες τρομερές κατά τη διάρκεια της πανδημίας, εικόνες στα δημόσια νοσοκομεία, οι όποιες δεν τιμούν μία ευρωπαϊκή χώρα.

Αλήθεια, πόσες φορές, κύριε Υπουργέ, η Κυβέρνηση κήρυξε το τέλος της πανδημίας; Και αυτό το τελευταίο μίλι, το οποίο το ακούσαμε διά στόματος του κυρίου Πρωθυπουργού, πόσες φορές το διανύουμε, πόσα χιλιόμετρα τέλος πάντων είναι αυτό; Πόσες φορές δεν εργαλειοποιήσατε μέσα στην πανδημία ως Κυβέρνηση το επιστημονικό κομμάτι της χώρας μας, τον εκλεκτό επιστημονικό κόσμο ο όποιος υπάρχει;

Πόσες φορές δεν πήρατε αποφάσεις χωρίς τη γνώμη των ειδικών, των διαφόρων επιτροπών και όλα αυτά;

Να μην πούμε, βέβαια, και για το εμβολιαστικό σας πρόγραμμα το οποίο εξίσου δεν ήταν επιτυχές. Αλλοπρόσαλλες εξαγγελίες, αλληλοαναιρέσεις, δηλώσεις του ενός έτσι, του άλλου αλλιώς. Όλα αυτά καλλιέργησαν ένα κλίμα φόβου, ένα κλίμα ανασφάλειας και τέλος πάντων, αμφισβήτησης και στον ίδιο τον πληθυσμό. Βέβαια, το χρήμα έρεε άφθονο και στα μέσα μαζικής επικοινωνίας, τα οποία γνωρίζουμε όλοι, πέραν της λίστας Πέτσα, η οποία έμεινε παροιμιώδης πλέον για το πώς προβάλλονταν πάρα πολλά ζητήματα σχετικά με την πανδημία.

Εδώ, όμως, θα ήθελα να σημειώσω και την αύξηση της θνητότητας στη χώρα μας όχι εξαιτίας του κορωνοϊού, αλλά ακριβώς γιατί μεγάλα δημόσια νοσοκομεία ανά τη χώρα ουσιαστικά τα κάνατε νοσοκομεία μιας νόσου, COVID νοσοκομεία, και επειδή η πρωτοβάθμια φροντίδα υποβαθμίστηκε, με συνέπεια πολύς κόσμος να μην πηγαίνει στον δημόσιο τομέα για να θεραπευτεί ή ενώ είχε χρόνιες νόσους για να παρακολουθήσει τα προβλήματα της υγείας του και λοιπά.

Ερχόμαστε στο νομοσχέδιο σήμερα, το οποίο σαφώς είναι σημαντικό, καθώς υπάρχει μία δωρεά από ένα ίδρυμα, το Ίδρυμα « Σταύρος Νιάρχος», κάτι που είχε δρομολογηθεί και από την κυβέρνηση ΣΥΡΙΖΑ και αφορά το Νοσοκομείο της Σπάρτης. Αλλά, όμως, εδώ θα ήθελα να πω ότι ωραία ακούγεται, θετικό. Όμως, πόσοι γνωρίζουν και πώς τα μέσα σας, κύριοι της Κυβέρνησης, ενημερώνουν τον κόσμο δημόσια ότι πρόκειται για αλλαγή μορφής και ότι πλέον το νοσοκομείο θα είναι νομικό πρόσωπο δημοσίου δικαίου;

Και εδώ πέρα, αγαπητοί συνάδελφοι και συναδέλφισσες, δεν μπορώ να μην αναφέρω το ράπισμα που έχει δεχτεί η ελληνική Κυβέρνηση διεθνώς, από το διεθνή Τύπο και συγκεκριμένα και από το «POLITICO», για την ελευθεροτυπία η οποία επικρατεί στη χώρα μας. Και εγώ θα πω και για μία έρευνα-έκθεση της «Media Freedom Rapid Response» για τη δημοσιογραφία στην Ελλάδα, όπου αναφέρεται χαρακτηριστικά η εμμονή της Κυβέρνησης Μητσοτάκη στον έλεγχο της πληροφορίας. Αυτά είναι σοβαρά ζητήματα.

Επίσης, θα αναφερθώ και στο εξής. Πολλές φορές ο κύριος Πρωθυπουργός και προεκλογικά αλλά και μεσούσης της πανδημίας ουσιαστικά αναφέρθηκε στα ΣΔΙΤ στο δημόσιο σύστημα υγείας. Αυτή, άλλωστε, είναι μια πάγια θέση σας. Βέβαια, αναφέρθηκε και το καλοκαίρι μέσα στην πανδημία, όταν το δημόσιο σύστημα υγείας και οι λειτουργοί του -και οι μόνιμοι υπάλληλοι και οι επικουρικοί και όσοι δουλεύουν στα δημόσια νοσοκομεία με διάφορες σχέσεις εργασίας τις οποίες γνωρίζουμε- στήριξε αυτό το εγχείρημα της ανακούφισης, της αντιμετώπισης των προβλημάτων υγείας που δημιούργησε η πανδημία. Βέβαια, η θέση σας αυτή είναι σταθερή: ΣΔΙΤ στη δημόσια υγεία. Αυτό σημαίνει και ιδιωτικοποίηση λειτουργιών. Μάλιστα, χαρακτηριστικά η Αναπληρώτρια Υπουργός σε επίκαιρη ερώτηση που είχαμε κάνει είχε αναφέρει: «Τι σημασία έχει αν είναι δημόσιο ή ιδιωτικό; Σημασία έχει να εξυπηρετείται ο κόσμος.». Υπάρχει στα Πρακτικά αυτό. Δεν το λέω από μόνη μου.

Κυρίες και κύριοι Βουλευτές, εξυπηρετείται ο κόσμος σήμερα; Δεν θα το έλεγα. Δεν εξυπηρετείται ο κόσμος ούτε στην πρωτοβάθμια ούτε στα δημόσια νοσοκομεία, όπως αρμόζει να υπηρετείται.

Εγώ θα αναφερθώ και στη δυτική Αθήνα. Θα αναφερθώ, γιατί κάναμε πρόσφατα και μια περιοδεία και με τον κ. Ξανθό σε πολλά κέντρα υγείας, στην πρωτοβάθμια δομή και είδαμε την κατάσταση ποια είναι πραγματικά. Είναι κέντρα υγείας στα οποία λείπουν πάρα πολλοί γιατροί και υγειονομικοί και νοσηλευτές και στους Αγίους Αναργύρους και στο Περιστέρι.

Και μάλιστα, εδώ θα αναφερθώ και σε κάτι άλλο, κύριε Υπουργέ. Αποδυναμώνονται τα κέντρα υγείας, γιατί οι γιατροί αποσπώνται, για να πηγαίνουν στα εμβολιαστικά κέντρα. Αυτό τι σημαίνει; Δύο και τρεις μήνες πίσω τα ραντεβού. Πώς θα εξυπηρετείται ο κόσμος στην πρωτοβάθμια φροντίδα υγείας; Παράδειγμα αυτό.

Επίσης, να μην πούμε και για τους ανασφάλιστους. Νομίζω ότι δώσατε μια παράταση ενός μήνα. Όταν οι ανασφάλιστοι συμπολίτες μας που εξασφάλισαν πρόσβαση στην υγεία από την κυβέρνηση ΣΥΡΙΖΑ θα πηγαίνουν μόνο σε δημόσιες δομές να συνταγογραφούν και όχι σε ιδιώτες γιατρούς, με συγχωρείτε, αλλά τι θα γίνει, πώς θα εξυπηρετήσουν τα κέντρα υγείας; Και αναφέρομαι ενδεικτικά στη δυτική Αθήνα. Πώς θα εξυπηρετηθεί μία περιοχή, όπως η Πετρούπολη, με ογδόντα χιλιάδες κατοίκους, όταν το πρώην ΠΕΔΥ, ένα κτήριο έχει δύο γιατρούς μέσα, έχει δύο οικογενειακούς γιατρούς για ογδόντα χιλιάδες ανθρώπους και καθυστερείτε και τρεις και τέσσερις μήνες να τους πληρώσετε; Και ευτυχώς, υπάρχουν και οι ΤΟΜΥ που έκανε ο ΣΥΡΙΖΑ και υπάρχουν ένας-δύο γιατροί ακόμα επιπλέον.

Αυτά είναι τα προβλήματα τα οποία πρέπει να λύσει αυτή η Κυβέρνηση, αν πραγματικά θέλει.

Έρχομαι στα νοσοκομεία. Στο «Αττικό» Νοσοκομείο, ένα από τα μεγαλύτερα πανεπιστημιακά νοσοκομεία της χώρας μας είναι κανονικότητα τα ράντζα, υπάρχουν εργασιακές σχέσεις μεσαιωνικές και συμβάσεις περίεργες στους επικουρικούς σε όλα τα επίπεδα, μέχρι και την καθαριότητα. Επίσης, υπάρχουν ιδιώτες και εκεί. Και βέβαια, δίπλα είναι ένα άλλο νοσοκομείο της δυτικής Αθήνας, το Νοσοκομείο Λοιμωδών. Γίνεται πινγκ πονγκ μεταξύ δύο μεγάλων νοσοκομείων, του Νοσοκομείου Νίκαιας από τη μια και του «Αττικού» από την άλλη, και είναι με κλίνες έτοιμες, εφοδιασμένο με υλικό και όχι με προσωπικό -γιατί το προσωπικό μετακινείται στο Νοσοκομείο Νίκαιας σήμερα και αύριο θα το πάτε στο «Αττικό»-, με κλίνες αναξιοποίητες και εξοπλισμό αναξιοποίητο. Και όλα αυτά τα αφήνετε, γιατί, όπως είπε η κ. Γκάγκα, χρειάζεται ηρεμία, για να κάνουμε αλλαγές.

Αυτή δεν είναι δημόσια υγεία. Αυτή δεν είναι πολιτική κυβερνητική. Πίσω από αυτή κρύβονται άλλα σχέδια. Μέσα στον Τύπο έχει διαρρεύσει τον τελευταίο καιρό για το νέο ΕΣΥ το οποίο επαγγέλλεστε –εσείς έχετε κάνει κιόλας δηλώσεις- ότι οι ιδιώτες θα κάνουν και εγχειρήσεις τα απογεύματα στα δημόσια νοσοκομεία κ.λπ., ότι θα αλλάξετε πράγματα και όλα αυτά.

Όλα αυτά, βέβαια, πού στοχεύουν και τι δείχνουν; Δείχνουν την εξυπηρέτηση για άλλη μια φορά του ιδιωτικού τομέα υγείας και την άρνησή σας να ενισχυθεί το δημόσιο σύστημα υγείας. Σε πρώτη φάση αυτό που έπρεπε να κάνετε είναι να βρείτε έναν τρόπο σταθερής εργασίας και συνέχισης της εργασίας όλων των επικουρικών, οι οποίοι υπάρχουν και έβαλαν πλάτη, μέσα από διαδικασίες, σύμφωνα με το Σύνταγμα. Υπάρχουν τρόποι, αν υπάρχει πολιτική βούληση, να παραμείνουν στο δημόσιο σύστημα υγείας. Πρέπει να μας δώσετε, πέρα από τις διαρροές και τις δηλώσεις, το σχέδιό σας σας κάποια στιγμή σαν Κυβέρνηση γι’ αυτό που λέτε νέο ΕΣΥ.

Θα έλεγα, όμως, κλείνοντας: Θα προλάβετε να τα υλοποιήσετε; Λυπάμαι, κύριοι της Κυβέρνησης, κύριε Υπουργέ, αλλά η ανάγκη μιας πολιτικής αλλαγής και μιας κυβέρνησης δημοκρατικής και προοδευτικής γίνεται κατανοητή και μετατρέπεται σε ένα κοινωνικό αίτημα πλέον, μιας κυβέρνησης η οποία θα σώσει ό,τι σώζεται. Και, βέβαια, τότε η δημόσια υγεία θα είναι δικαίωμα κάθε πολίτη ο οποίος είναι μέσα στην πατρίδα μας και στην ελληνική επικράτεια. Το δημόσιο σύστημα υγείας θα ενισχυθεί και θα παίξει τον ρόλο, ο οποίος του αρμόζει με βάση τις ανάγκες του λαού μας.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

Καλείται στο Βήμα, η κ. Παρασκευή Βρυζίδου από τη Νέα Δημοκρατία και στη συνέχεια, θα πάρει το λόγο ο Υπουργός Υγείας, ο κ. Πλεύρης.

**ΠΑΡΑΣΚΕΥΗ ΒΡΥΖΙΔΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, με το παρόν σχέδιο νόμου ερχόμαστε εδώ, για να ψηφίσουμε την κύρωση άλλης μιας σύμβασης δωρεάς του Ιδρύματος «Σταύρος Νιάρχος» για την υλοποίηση ενός νοσοκομείου στην Πελοπόννησο, συγκεκριμένα στη Σπάρτη. Είναι ένα πολύ σημαντικό γεγονός, διότι η περιοχή εκεί έχει απλωμένη έκταση και δεν υπάρχει δυνατότητα γρήγορης και εύκολης πρόσβασης των ασθενών. Γίνεται, λοιπόν, ένα καινούργιο σύγχρονο νοσοκομείο, το οποίο θα προσφέρει τις υπηρεσίες του και θα εξυπηρετήσει το σύνολο των πολιτών. Είναι ένα νοσοκομείο, στο οποίο προβλέπεται να δοθούν τα χρήματα και για την υλικοτεχνική υποδομή και για το κτήριο.

Πάντοτε γίνονταν οι δωρεές. Και, βέβαια, εδώ μέσα στη Βουλή έχουμε συμφωνήσει ότι είναι σημαντικό να γίνεται από τους Έλληνες που έχουν τη δυνατότητα γι’ αυτή την κίνηση, αυτού του είδους τις παρεμβάσεις, προκειμένου να στηρίξουν τον ελληνικό λαό.

Όταν, λοιπόν, γίνεται κάτι σημαντικό και αποδεδειγμένα μεγάλο, είναι υπερβολικό και είναι λάθος να βρίσκουμε ορισμένα σημεία στα οποία διαφωνούμε και αυτά να καταθέτουμε σαν το μείζον θέμα, το μεγαλύτερο σε αυτή τη διαδικασία.

Θα γίνει νομικό πρόσωπο ιδιωτικού δικαίου. Το νομικό πρόσωπο ιδιωτικού δικαίου είναι μια πλευρά του δημοσίου, αλλά κυρίως είναι και αυτό ένα νομικό πρόσωπο που διασφαλίζει τη δημόσια υγεία. Το να δίνουμε έμφαση σε κάτι το οποίο έχει προηγηθεί και έχει ξαναγίνει, που ξέρουμε πώς λειτουργεί, που τελικά φέρνει τα αποτελέσματα τα οποία επιθυμούμε, γιατί στηρίζουν τον ασθενή, στηρίζουν τον Έλληνα πολίτη, δίνουν τη δυνατότητα της παροχής περίθαλψης, να επισημαίνουμε αυτό το σημείο το οποίο τελικά πού δημιουργεί προβλήματα και πού δημιούργησε μέχρι τώρα στη λειτουργία του, είναι μία δικαιολογία και είναι μια αφορμή σε κάτι σημαντικό να ασκήσουμε αρνητική κριτική.

Παράλληλα, δίνεται μια σειρά παρατάσεων σε αναγκαίες λειτουργίες, οι οποίες έχουν να κάνουν με το σύστημα υγείας. Έχουμε παραδεχτεί όλοι ότι η περίοδος της πανδημίας, αυτή η φονική πανδημία, έφερε σε μεγάλα αδιέξοδα πολλές ευρωπαϊκές χώρες και σύγχρονα συστήματα, τα οποία, βέβαια, δεν μπορούσαν σε γρήγορο χρονικό διάστημα να αντιμετωπίσουν τόσους ασθενείς.

Η χώρα μας αποδεδειγμένα οργάνωσε όλη αυτή τη διαδικασία, έχοντας τη δυνατότητα με διάφορες μεθοδολογίες να εξασφαλίζει επάρκεια γιατρών και νοσηλευτών και ανάλογα με τις ανάγκες που υπάρχουν, τον αριθμό των κρουσμάτων, την ανάγκη νοσηλείας και το πόσο βαριά είναι αυτά τα κρούσματα, γίνεται ανά τρίμηνο ο προγραμματισμός.

Έτσι, λοιπόν, δίνεται παράταση για τα εμβολιαστικά κέντρα, τα οποία σήμερα κρίνεται ότι πρέπει να συνεχιστούν. Δίνεται παράταση της δυνατότητας αποζημίωσης των γιατρών που απασχολούνται σε αυτά. Επίσης, έχουμε αναφέρει πολλές φορές ότι θέλουμε γιατρούς και νοσηλευτές και δίνεται η παράταση στις συμβάσεις ορισμένου χρόνου των γιατρών να συνεχίσουν. Δίνεται η δυνατότητα σε ιδιώτες γιατρούς με δελτίο παροχής υπηρεσιών να παρέχουν τις υπηρεσίες τους στα νοσοκομεία. Δίνεται η δυνατότητα σε έμπειρους γιατρούς που συνταξιοδοτήθηκαν να συνεχίσουν να εργάζονται και να προσφέρουν τις υπηρεσίες τους.

Όλες αυτές οι παρεμβάσεις απαντούν στο ότι πρέπει να έχουμε γιατρούς. Βέβαια πάλι και εδώ σε μια σημαντική παρέμβαση έρχεται η κριτική να είναι μόνιμοι γιατροί. Νομίζω ότι αυτό απαντάται με τη λογική και δεν χρειάζονται επιχειρήματα.

Αυτή τη στιγμή χρειάζεται πληθώρα γιατρών και νοσηλευτών. Η χώρα μας και όλη η Ευρώπη και παγκοσμίως πρώτη φορά βρίσκεται σε αυτή τη θέση. Όσες συνθήκες δυσμενείς και αν υπάρξουν στο μέλλον και ό,τι επιδημίες και αν προκύψουν δεν αναμένεται να υπάρξει κάτι αντίστοιχο. Ως εκ τούτου, λοιπόν, δεν μπορεί σε κάθε νομοσχέδιο, σε κάθε συζήτηση που γίνεται εδώ στη Βουλή πάντα να καταλήγουμε στο ότι χρειάζεται προσωπικό και χρειάζεται μόνιμο προσωπικό. Το προσωπικό οργανώνεται με τις μόνιμες προσλήψεις, ανάλογα με τις ανάγκες και ανάλογα με τις δυνατότητες τις οικονομικές που έχει η χώρα.

Παράλληλα, δίνεται παράταση στους οικογενειακούς γιατρούς, στους γιατρούς που προσφέρουν υπηρεσίες κατ’ οίκον κι επίσης, δίνεται η δυνατότητα στους ιδιώτες που διεξάγουν τα διαγνωστικά τεστ να μπορούν να συνεχίζουν να πληρώνονται και άλλες παρατάσεις, οι οποίες σήμερα δίνονται για τρεις μήνες ή για το χρονικό εκείνο διάστημα που απαιτείται για τη σωστή λειτουργία.

Και τέλος θέλω να αναφερθώ γενικότερα στα μέτρα τα οποία παίρνονται και τις αποφάσεις και να βάλουμε μια ιεράρχηση. Σαφώς και καταλαβαίνουμε ότι την ευθύνη την έχει η Κυβέρνηση. Η Κυβέρνηση και το αντίστοιχο Υπουργείο δεν μπορούν να πάρουν μέτρα τα οποία δεν θα προστατεύουν τον Έλληνα πολίτη, δεν θα προστατεύουν την υγεία και την ανθρώπινη ζωή.

Η Αντιπολίτευση έχει περιθώρια να ασκεί κριτική ή να λέει και πράγματα τα οποία μπορεί να επισημαίνει αλλά δεν έχουν ευθύνη. Η Κυβέρνηση και το Υπουργείο έχει ευθύνη να ενημερώσει τους πολίτες για τον εμβολιασμό, να παίρνει τα μέτρα, να παραδεχτούμε όλοι τι είναι αυτό που μπορεί να προστατεύσει τον πολίτη.

Τον πολίτη τον προστατεύει το εμβόλιο. Ξέρουμε ότι σήμερα νοσούν λιγότερο βαριά επειδή έχουν εμβολιαστεί. Και επίσης, ξέρουμε ότι τα διαγνωστικά τεστ πάντοτε δεν δείχνουν άμεσα ποιος νοσεί. Όμως μεταδίδει πολύ ευκολότερα τη νόσο αυτός ο οποίος δεν είναι εμβολιασμένος και έχει έντονα συμπτώματα.

Κυρίες και κύριοι συνάδελφοι, έχουμε τεράστια ευθύνη να συνεχίσουμε να προστατεύουμε τους πολίτες. Η ευθύνη μας είναι μεγάλη στα παιδιά, τους ηλικιωμένους, τους ανθρώπους που έχουν χάσει τη ζωή τους. Δεν πρέπει άλλοι πολίτες να βρεθούν στη δύσκολη θέση. Πρέπει βήμα-βήμα να βγούμε από αυτά τα αδιέξοδα, με την οργάνωση η οποία γίνεται από το Υπουργείο.

Παράλληλα, προσωπικό, γιατροί και νοσηλευτές, διασφαλίζονται με τις προκηρύξεις οι οποίες πρόκειται να ακολουθήσουν το επόμενο διάστημα, με τους επικουρικούς που έχουν προσληφθεί μέχρι τώρα, με τους νέους επικουρικούς που προκηρύσσονται, είτε γιατρούς είτε νοσηλευτές, το επόμενο διάστημα.

Με το πρόγραμμα το οποίο τηρήθηκε μέχρι τώρα θα συνεχίσουμε και οι πολίτες μάς μεταφέρουν το μήνυμα ότι υπάρχουν δυσκολίες. Δεν μπορεί κανείς να μη δεχτεί ότι η πανδημία είναι ένα τεράστιο αδιέξοδο. Όμως εμπιστεύονται την Κυβέρνηση, εμπιστεύονται το πρόγραμμά της και θεωρούν ότι σε κάτι τόσο σοβαρό και επικίνδυνο η συγκεκριμένη μεθοδολογία τούς εμπνέει εμπιστοσύνη. Και βέβαια επισημαίνουν και ό,τι άλλο θέλουν ακόμη, προκειμένου να γίνουν τα πράγματα ακόμη καλύτερα, ακόμη ασφαλέστερα.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κυρία Βρυζίδου. Ήσασταν στην ώρα σας.

Καλείται στο Βήμα ο Υπουργός Υγείας κ. Αθανάσιος Πλεύρης.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Η προηγούμενη ομιλήτρια συνάδελφος δεν είναι απλώς στην ώρα της, αλλά εκτιμάται ιδιαιτέρως πάντοτε το από στήθους, για να θυμόμαστε και τον Κανονισμό της Βουλής. Δεν είναι για ανάγνωση το Βήμα της Βουλής, μόνο σημειώσεις.

Κυρίες και κύριοι συνάδελφοι, πραγματικά, σήμερα έχουμε ακούσει εδώ πράγματα και θα έρθουμε ένα-ένα να τα απαντάμε. Αυτό που ακούσαμε τώρα στο τέλος και θέλω να ξεκινήσω από αυτό είναι η ανάλυση που έκανε η κ. Αυγέρη για τις προληπτικές εξετάσεις που θα γίνουν για μαστογραφία και ότι πετσοκόβουμε τις εξετάσεις που υπάρχουν από τον ΕΟΠΥΥ, αυτό που καταθέσατε.

Αυτό, με συγχωρείτε, είναι πλήρη άγνοια του τι είναι προληπτικές εξετάσεις. Διότι μεγάλη διαφορά και αυτό που γίνεται που είναι τώρα, που λέει ακριβώς από πού είναι τα χρήματα και γιατί είναι το πρόγραμμα…

**ΘΕΟΔΩΡΑ (ΔΩΡΑ) ΑΥΓΕΡΗ:** Διαβάστε στον προηγούμενο νόμο…

**ΠΡΟΕΔΡΕΥΩΝ (Απόστολος Αβδελάς):** Σας παρακαλώ, δεν σας διέκοψε.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Θα τα δούμε ένα προς ένα.

Οι προληπτικές εξετάσεις δημόσιας υγείας γίνονται με ένα οργανωμένο συνολικό πλαίσιο. Αυτό το οποίο αναφέρεται και συνεχίζει να ισχύει κανονικά είναι στο πλαίσιο ενός κλινικού ελέγχου να μπορεί μια γυναίκα να της γράφεται και να κάνει την εξέτασή της. Δεν είναι πρόγραμμα προληπτικών εξετάσεων.

Αυτό το συγκεκριμένο είναι με τις παροχές που υπάρχουν από τον ΕΟΠΥΥ, εάν κάποιος ενδιαφέρεται και πάει και πληροί τις προϋποθέσεις, όπως περιγράφονται από τον ΕΚΠΥ, να μπορεί να κάνει τις εξετάσεις τις οποίες λέτε.

Αυτή τη στιγμή μιλάμε για ένα συνολικό πρόγραμμα προληπτικών εξετάσεων μέσα από το Ταμείο Ανάκαμψης, 273 εκατομμυρίων στο σύνολο. Μετά τη μαστογραφία, θα ακολουθήσουν και άλλες εξετάσεις. Μπορεί, δηλαδή, να υπάρξει προληπτικός έλεγχος για την καρδιά. Τι σημαίνει; Ότι ξαφνικά δεν θα υπάρχει δυνατότητα να πηγαίνουμε τώρα με τον ΕΟΠΥΥ;

Η βασική διαφορά είναι ότι είναι άλλος ο προληπτικός έλεγχος που γίνεται στο πλαίσιο ενός κλινικού ελέγχου, που ο πολίτης, αν έχει ένα ενδιαφέρον, κινητοποιείται και τελείως διαφορετικό να έχει ένα οργανωμένο πλαίσιο προληπτικών εξετάσεων.

Στο Ταμείο Ανάκαμψης, στο πρόγραμμα «ΔΟΞΙΑΔΗΣ» υπάρχουν 273 εκατομμύρια. Αυτά τα 273 εκατομμύρια αφορούν προληπτικές εξετάσεις του πληθυσμού. Ξεκινάμε, λοιπόν, από την προληπτική εξέταση του καρκίνου του μαστού.

Ποιο είναι το προληπτικό πρόγραμμα; Ότι αυτή τη στιγμή, εκμεταλλευόμενοι το πλεονέκτημα που υπάρχει από τα εμβόλια και από τα μηνύματα τα οποία στείλαμε, θα αποστέλλεται sms σε συγκεκριμένες γυναίκες, όπως περιγράφονται από το πρόγραμμα.

Είναι γύρω στο ένα εκατομμύριο τριακόσιες χιλιάδες οι δικαιούχοι αυτού του προγράμματος. Το SMS θα τους δίνει τη δυνατότητα, χωρίς να χρειαστεί παραπομπή από τον ιατρό, να πάνε να κάνουν την προληπτική εξέταση, η προληπτική εξέταση θα διενεργείται, η συμφωνία για την τιμή είναι στα 35 ευρώ που καλύπτονται από το πρόγραμμα, εν συνεχεία εκεί πέρα που θα υπάρχει ένδειξη για ιατρική παρακολούθηση έχει γίνει συμφωνία με τους ιατρικούς συλλόγους και θα είναι η επίσκεψη 30 ευρώ, καθώς επίσης και το υπερηχογράφημα στην τιμή που είναι στα 8,28 ευρώ. Όλο αυτό το πρόγραμμα συνολικά -το λέει στην παράγραφο 7- καλύπτεται από τους πόρους του Ταμείο Ανάκαμψης και Ανθεκτικότητας.

Άρα είναι ένα πρόγραμμα με συγκεκριμένη χρονική διάρκεια, που στόχο έχει ομάδες συγκεκριμένες που είναι ευάλωτες και έχουν επιδημιολογική εικόνα να τους κινητοποιήσουμε να πάνε να κάνουν την εξέταση την οποία θα κάνουν, η εξέταση αυτή να φτάνει μέχρι και την παρακολούθηση στο επίπεδο του ιατρού, δηλαδή μέχρι την επίσκεψη, οπότε συνολικά για έναν πληθυσμό στοχευμένο, που βάσει των συγκεκριμένων οδηγιών που είναι από τις επιστημονικές εταιρείες να μπορέσουμε να παρακολουθήσουμε την επιδημιολογική τους εικόνα.

Επηρεάζει αυτό σε τίποτα το τι καλύπτει ο ΕΟΠΥΥ; Όχι. Είναι ένα πρόγραμμα του Ταμείου Ανάκαμψης, με δικαιούχες συγκεκριμένες γυναίκες. Στην πορεία θα υπάρξει εξέταση που θα αφορά τους άντρες για περιπτώσεις αντίστοιχα παρακολούθησης του καρκίνου.

Τα επόμενα τεχνικά δελτία θα βγουν τον Ιούνιο και έχουν επιλεγεί συνολικά πέντε εξετάσεις που θέλουμε να κάνουμε προληπτικό έλεγχο στο σύνολο του πληθυσμού που αφορούν συγκεκριμένες λαϊκές ομάδες για να έχουμε μια επιδημιολογική εικόνα, φτάνοντας μέχρι και το σημείο της ιατρικής παρακολούθησης. Αυτό, λοιπόν, λέγεται προληπτικό πρόγραμμα δημόσιας υγείας και αυτό δεν έχει καμία σχέση με οτιδήποτε άλλο γίνεται.

Εδώ αναφέρεστε στον ΕΟΠΥΥ, σε αποζημίωση του ΕΟΠΥΥ. Παραμένει. Αυτή τη στιγμή κάποιος μπορεί να πάει βάσει του ΕΚΠΥ. Εδώ μιλάμε για ένα συνολικό πρόγραμμα και γι’ αυτόν τον λόγο βλέπετε ότι και στην ηλικιακή ομάδα που αναφέρεται η εξαίρεση αφορά αυτούς που έχουμε κάνει το ίδιο έτος. Είναι δικαιούχες, λοιπόν, γυναίκες. Θα είναι το πρώτο πρόγραμμα που θα εφαρμοστεί. Να δω τον επόμενο μήνα τι θα λέτε, που θα πηγαίνουν SMS σε γυναίκες, θα πηγαίνουν να κάνουν την εξέταση, με την εξέταση όπου υπάρχει ένδειξη θα πηγαίνουν στον γιατρό, θα γίνεται και όπου χρειάζεται το υπερηχογράφημα, θα ενημερώνεται ο φάκελος ο οποίος γίνεται συνολικά και θα δούμε σε έναν πληθυσμό ενός εκατομμυρίου τετρακοσίων χιλιάδων γυναικών ποια είναι η επιδημιολογική κατάσταση. Αυτό, λοιπόν, είναι ένα πρόγραμμα συγκεκριμένο προληπτικών εξετάσεων μέσα από το Ταμείο Ανάκαμψης. Η χρηματοδότησή του αναφέρεται απόλυτα ότι είναι από το Ταμείο Ανάκαμψης.

Να σημειωθεί, λοιπόν, σήμερα ότι αν παραμείνει η θέση που ακούσαμε από την κ. Αυγέρη ο ΣΥΡΙΖΑ θα το καταψηφίσει το συγκεκριμένο πρόγραμμα, ώστε να το ξέρουμε όταν θα κάνουμε συνολικά την αποτίμηση του «ΔΟΞΙΑΔΗ», γιατί αν καταψηφίσετε τη μαστογραφία για τις γυναίκες και μετά υπάρχει θέμα για την…

**ΑΝΔΡΕΑΣ ΞΑΝΘΟΣ:** Αφήστε τα αυτά τώρα.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Κύριε Ξανθέ, θα τοποθετηθείτε. Αλλά εδώ η κ. Αυγέρη βγήκε και είπε ότι πετσοκόβουμε τη μαστογραφία. Αυτό βγήκε και είπε, ότι πετσοκόβουμε τη μαστογραφία.

**ΘΕΟΔΩΡΑ (ΔΩΡΑ) ΑΥΓΕΡΗ:** Θα μπορεί μια γυναίκα τριάντα πέντε χρονών εάν έχει ιστορικό να πάει μόνο με το παραπεμπτικό…

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** ΚυρίαΑυγέρη, αυτό είναι άσχετο που λέτε. Ώρες-ώρες σήμερα δεν μπορώ να καταλάβω. Παρακολουθούμε, διαβάζουμε τα ίδια πράγματα; Αυτό που λέτε είναι τελείως άσχετο από το πρόγραμμα «ΔΟΞΙΑΔΗΣ» που είναι από το Ταμείο Ανάκαμψης. Συνεννοηθήκαμε σε αυτό;

**ΘΕΟΔΩΡΑ (ΔΩΡΑ) ΑΥΓΕΡΗ:** Δεν συνεννοηθήκαμε.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Ε, δεν συνεννοηθήκαμε, άμα δεν μπορούμε να συνεννοηθούμε στα αυτονόητα. Σας λέω ότι το πρόγραμμα «ΔΟΞΙΑΔΗΣ» αφορά συγκεκριμένο, στοχευμένο πληθυσμό γυναικών. Μετά μπορεί να υπάρχουν εξετάσεις για την καρδιά. Θα αποκλείονται δηλαδή άντρες που θα είναι άλλης ηλικίας και θα έχουν παραπεμπτικό από γιατρό να πάνε; Όχι δεν θα αποκλείονται. Αλλά το συγκεκριμένο πρόγραμμα αφορά συγκεκριμένη ηλικιακή ομάδα που παρουσιάζεται κατ’ εξοχήν το πρόβλημα το οποίο υπήρχε. Γίνεται δωρεάν, γίνεται μέχρι την πλήρη παρακολούθηση και έχει πλήρη επιδημιολογική εικόνα και ο ΣΥΡΙΖΑ το καταψηφίζει. Να καταγραφεί, λοιπόν, αυτό .

Πάμε, λοιπόν, τώρα στο νομοσχέδιο. Πρώτα απ’ όλα είπαμε λίγα πράγματα εδώ πέρα. Θα επισημάνω το εξής: Όπως αναφέρθηκε ο Κλέων Γρηγοριάδης στον Σταύρο Νιάρχο, τον παρακολουθούσατε, ακούσατε τι ειπώθηκε από αυτό εδώ το Βήμα; Τον έλεγε και «κύριο» Σταύρο Νιάρχο. Να ενημερώσουμε ότι δεν είναι κύριος πια. Τι τον είπε; Δηλαδή μια χολή ολόκληρη για ένα ίδρυμα το οποίο έρχεται και μάλιστα η συμφωνία η βασική έχει γίνει από τον ΣΥΡΙΖΑ. Εσείς θα τοποθετηθείτε εδώ πέρα ότι είναι χυδαιότητες να αναφέρονται έτσι για ένα ίδρυμα;

Γίνεται, λοιπόν, αυτή η συμφωνία και χάρη σε αυτή τη συμφωνία -που εμείς ευχαριστούμε το Ίδρυμα «Σταύρος Νιάρχος»- σήμερα μπορούμε να συζητάμε για ένα νοσοκομείο το οποίο θα γίνει στη Σπάρτη 87 εκατομμυρίων, που περιλαμβάνει τον σχεδιασμό, την κατασκευή και τον εξοπλισμό. Η δημοπράτηση θα γίνει τον Αύγουστο του 2022. Θα ξεκινήσει Ιανουάριο του 2023 με παράδοση σε δύο χρόνους, Αύγουστο του 2025 και Αυγούστου του 2026. Αφορά εκατόν εξήντα τέσσερις κλίνες και οκτώ ΜΕΘ, δίκλινα, μονόκλινα με μορφή νομικού προσώπου ιδιωτικού δικαίου που είναι επιλογή της Κυβέρνησης, όπως έχουμε αναφέρει και έχουμε συζητήσει πολλές φορές, με πολύ μεγαλύτερη ευελιξία και πολύ καλύτερη λειτουργία ως προς το κομμάτι της παρεχόμενης υπηρεσίας και με καινοτομίες που αφορούν και την πράσινη βιώσιμη ανάπτυξη και το ψηφιακό περιβάλλον και τα σύγχρονα μοντέλα πληροφορικής και τις ενεργειακές πολιτικές.

Όλο αυτό, λοιπόν, το πλαίσιο να συμφωνήσουμε ότι το ψηφίζουμε. Υπάρχει διαφωνία -που πάντοτε θα υπάρχει- με τα κόμματα της Αριστεράς ως προς το νομικό πρόσωπο ιδιωτικού δικαίου. Εμείς, ναι, έχουμε αυτή την επιλογή και πιστεύουμε ότι με νομικό πρόσωπο ιδιωτικού δικαίου θα λειτουργήσουν πολύ καλύτερα τα νοσοκομεία αυτά και θα προσπαθήσουμε κιόλας να δούμε όπου είναι δυνατόν να αναπτύσσονται τα νομικά πρόσωπα ιδιωτικού δικαίου.

Μέσα στο συγκεκριμένο νομοσχέδιο, για να μην μπερδευόμαστε, δεν είναι τροπολογίες, ό,τι ειπώθηκε. Είναι σώμα του νομοσχεδίου οι παρατάσεις οι οποίες υπάρχουν. Υπάρχουν, λοιπόν, μια σειρά από παρατάσεις που θα σταθώ στις παρατάσεις που έχουν μια ιδιαίτερη σημασία και έχει γίνει μια κουβέντα. Αναπτύχθηκε πάρα πολύ κουβέντα αναφορικά με την παράταση για την υποχρεωτικότητα αναστολής των υγειονομικών που δεν έχουν εμβολιαστεί μέχρι τις 31 Δεκεμβρίου του 2022. Ναι, η επιλογή είναι ότι όπως ανανεώνεται το επικουρικό προσωπικό το οποίο καλύπτει τις θέσεις ιατρών που δεν έχουν εμβολιαστεί ή βρίσκονται για ανάγκες COVID μέσα στο Εθνικό Σύστημα Υγείας αντιστοίχως να παραμείνουν και σε αναστολή οι υγειονομικοί που δεν θέλουν να εμβολιαστούν.

Εδώ πέρα υπάρχουν δύο επίπεδα θεμάτων. Το πρώτο επίπεδο είναι η πανδημία ως πανδημία. Επειδή γίνεται μεγάλη κουβέντα, τα συζητάμε πάντοτε αυτά, συνεχώς έρχεται αυτή η κουβέντα, μόλις μπήκαν συνολικά οι υποχρεωτικότητες. Από 1η Σεπτεμβρίου είναι υποχρεωτικότητα των υγειονομικών και το μεγαλύτερο μέρος των υποχρεωτήτων και για τους «εξήντα άνω» και για την τρίτη δόση να λογίζεσαι ότι δεν είσαι εμβολιασμένος, αν δεν έχεις κάνει την ενισχυτική δόση. Ένα ποσοστό 55% γενικού πληθυσμού και 65% ενήλικου πληθυσμού έφτασε στο 72% γενικού πληθυσμού και στο 84% ενήλικου πληθυσμού και για τους «άνω των εξήντα» είναι άνω του 90% αυτή τη στιγμή. Αυτά έγιναν και με υποχρεωτικότητες. Έγιναν με καμπάνια όπου υπήρξε. Σε άλλες χώρες υπήρχε πολύ μεγαλύτερη κουλτούρα εμβολιασμού, σε άλλες χώρες δεν υπήρχε κουλτούρα εμβολιασμού. Εμείς ήμασταν σε μια ενδιάμεση κατάσταση και ναι με δύσκολα μέτρα που στήριξε η συγκεκριμένη Κυβέρνηση, μόνη της κατά βάση, έχουμε αυτή τη στιγμή μια εμβολιαστική κάλυψη στον ευρωπαϊκό μέσο όρο. Αυτό έγινε με ψηφισμένα μέτρα τα οποία έχουμε αναφέρει. Και κορωνίδα αυτού του μέτρου, ναι, ήταν να είναι σε αναστολή οι υγειονομικοί οι οποίοι δεν έχουν εμβολιαστεί, αφ’ ενός για λόγους δημόσιας υγείας, αλλά και αφ’ ετέρου για λόγους ότι άνθρωπος ο όποιος δεν πιστεύει στην επιστήμη δεν μπορεί να παρέχει τις υπηρεσίες.

Άκουσα το εξής ερώτημα: «Υπάρχουν επιστημονικές απόψεις διαφορετικές»; Προφανώς υπάρχουν επιστημονικές απόψεις διαφορετικές. Φτάνουμε σε κάτι το οποίο λέμε «κανόνες της ιατρικής επιστήμης», το «lege artis». Το «lege artis» αναφέρεται στους στοιχειώδεις κανόνες της ιατρικής επιστήμης που ναι, ο εμβολιασμός είναι στους στοιχειώδεις κανόνες της ιατρικής επιστήμης και επομένως ήρθαμε και είπαμε ότι οι άνθρωποι αυτοί θα είναι σε αναστολή μέχρι 31 Δεκεμβρίου.

Δεν έχω καταλάβει τη θέση. Και, πραγματικά, η κ. Αδαμοπούλου σάς προκάλεσε, σας είπε «Μαζευτείτε για ονομαστική όσοι είστε εναντίον».

Το ΚΙΝΑΛ ,εξέφρασε διαφορετική θέση, ο εισηγητής του, από τον πρώην τομεάρχη του. Ο νυν τομεάρχης, ο κ. Φραγγίδης, με τον πρώην τομεάρχη εξέφρασαν διαφορετική θέση. Εδώ ήμασταν και τους ακούσαμε. Ψηφίζει το ΚΙΝΑΛ τη διάταξη για την παράταση μέχρι 31 Δεκεμβρίου και ο πρώην τομεάρχης λέει «Εδώ πέρα δώστε τη δυνατότητα να γυρίσουν και μην είστε ανάλγητος».

Ο ΣΥΡΙΖΑ «ναι, πρέπει να εμβολιαστούν». Δεν ξέρω αν το λένε όλοι το «αυτοί πρέπει να εμβολιαστούν», γιατί κάποιοι από εδώ εμβολιάστηκαν μόλις μπήκε η υποχρεωτικότητα και ήταν υγειονομικοί. Δεν ξέρω αν όλοι το λένε αυτό, αλλά από την άλλη πλευρά δεν σας βλέπω δραστήριους σε αυτό το θέμα.

Εμείς, λοιπόν, ερχόμαστε και λέμε ότι αυτό είναι μια επιλογή της Κυβέρνησης, που στηρίζεται σε λόγους δημόσιας υγείας, που στηρίζεται σε λόγους που έχουν να κάνουν ακριβώς με το πώς ασκείται η ιατρική επιστήμη. Και ερχόμαστε και λέμε στο προσωπικό που είναι τώρα και εργάζεται ότι αυτοί που είναι επικουρικοί, και τους δίνεται η δυνατότητα να βρεθούν σε θέσεις με τις προκηρύξεις τις οποίες κάνουμε αλλά και παράλληλα τους κοιτάμε και τους ευχαριστούμε που αυτήν τη δύσκολη στιγμή ήταν σε όλη τη μάχη.

Και ο εμβολιασμός, κυρίες και κύριοι συνάδελφοι -και αυτή είναι η ιδιαιτερότητα που υπάρχει στο νοσηλευτικό και στο ιατρικό προσωπικό- έχει και μια κουλτούρα αλτρουισμού. Εάν ξαφνικά όσοι είμαστε νεότεροι, αισθανόμαστε ότι είμαστε λιγότερο ευάλωτοι και δεν ακολουθούσαμε και την πολιτική του αλτρουισμού του εμβολιασμού, τι θα γινόταν; Άρα η λογική ότι εγώ δεν εμβολιάζομαι -και ειδικά αν είσαι υγειονομικός και αν είσαι γιατρός- είτε είναι άρνηση της επιστήμης σου είτε είναι πραγματικά μια νοοτροπία ότι εγώ λειτουργώ με τους όρους που εγώ κρίνω και δεν με ενδιαφέρει καθόλου το κοινωνικό σύνολο, δεν με ενδιαφέρει ο ασθενής που έχω απέναντι.

Εμείς, λοιπόν, εδώ πέρα ακολουθούμε αυτή την πολιτική, την ακολουθούμε πιστά και χάρη σε αυτή την πολιτική φτάσαμε στα νούμερα τα οποία υπάρχουν τώρα.

Μέσα όμως στις τροπολογίες υπάρχει και αυτό το οποίο ανακοινώσαμε για τους άνω των εξήντα. Δίνεται η δυνατότητα στον Υπουργό Υγείας, θα διαβάσετε, να αναστείλει το πρόστιμο για τους άνω των εξήντα. Και, πράγματι, το πρόστιμο για τους άνω των εξήντα, με υπουργική απόφαση, θα ανασταλεί και θα επανεξεταστεί, όπως και σε συνεννόηση με την επιτροπή των εμπειρογνωμόνων συνολικά ό,τι μέτρο αποκλιμάκωσης υπάρξει θα είναι σε συζήτηση επανεξέτασης. Θα υπάρξει και υπουργική απόφαση. Διότι, ακριβώς, ερχόμαστε και λέμε ότι το κάθε μέτρο έχει μια λογική. Το μέτρο στους άνω των εξήντα είχε μια λογική να φτάσει ο εμβολιασμός με έναν ξεκάθαρο τρόπο σε υψηλό επίπεδο, γιατί απ’ αυτούς τους ανθρώπους κατά βάση πιεζόταν το Εθνικό Σύστημα υγείας και αυτοί οι άνθρωποι είναι οι οποίοι είναι διασωληνωμένοι και δυστυχώς οδηγούνται στον θάνατο.

Κι επειδή μετράμε για νεκρούς και γίνεται, να μετρήσουμε κάποτε με αυτά τα μέτρα της υποχρεωτικότητας πόσος κόσμος σώθηκε; Θέλετε να το μετρήσουμε κάποτε ότι συμπολίτες μας άνω των εξήντα, έστω και με υποχρέωση, με δύσκολες αποφάσεις από την Κυβέρνηση, με δύσκολες αποφάσεις από τον Υπουργό -σε κανέναν δεν είναι ευχάριστο ούτε να είναι υπό κατάληψη το Υπουργείο του από ανθρώπους που δεν εμβολιάζονται ούτε να μπαίνουν πρόστιμα σε άνω των εξήντα. Οι τριακόσιες χιλιάδες κόσμος που εμβολιάστηκε χάρη σε αυτή την υποχρεωτικότητα ξέρουμε τι πίεση θα είχε στο σύστημα;

Και τι άλλαξε, λοιπόν, από τον Ιανουάριο, που υπήρχαν οι εξακόσιες πενήντα και κοντά επτακόσιες κλίνες ΜΕΘ COVID, με σήμερα, όταν τα κρούσματα βλέπετε ότι είναι σε αυτό το επίπεδο; Ένα βασικό σημείο που έχει αλλάξει είναι ότι από τον Νοέμβριο και μετά, χάρη σε αυτές τις υποχρεωτικότητες, έχουμε μια κάλυψη εμβολιαστική που έχει φτάσει στον ευρωπαϊκό μέσο όρο. Αυτό κάποια στιγμή θα το συζητήσουμε;

Διότι εδώ ακούμε, από την πλευρά της Αντιπολίτευσης πάντοτε, θεωρητικές προσεγγίσεις. Αλλά η πολιτική είναι πρακτική άσκηση, δεν είναι θεωρητική. Ιδεολογικά μπορεί να έχουμε εκατό διαφωνίες, αλλά εδώ πέρα κάνεις πρακτική άσκηση και στην πρακτική άσκηση έρχεσαι και λες «Επιλέγω μια υποχρεωτικότητα που σώζει ζωές και έσωσε ζωές». Και τελικά χάρη στα εμβόλια κάποια στιγμή θα δούμε πόσος κόσμος έχει σωθεί.

Διότι το Εθνικό Σύστημα Υγείας είχε συγκεκριμένες αντοχές τις οποίες τις φθάσαμε στα όριά του και τις ξεπεράσαμε. Τα έχουμε πει πολλές φορές. Συνεχώς γίνεται μια τέτοια κουβέντα εδώ πέρα. Συγκεκριμένες ήταν οι αντοχές του, και από εκεί και πέρα έπρεπε να πάμε στην πρόληψη του πληθυσμού, είτε και με μέτρα που είχαν να κάνουν στην πρώτη φάση με τα lockdown είτε μετά στο να πειστεί ο κόσμος και να υποχρεωθεί να εμβολιαστεί, ακριβώς πρώτα και για σημαντικότερο λόγο για να προστατεύσει την υγεία του.

Εάν, λοιπόν, εσείς τώρα θέλετε αυτή τη στήριξη, ελάτε. Σας το είπε και η κ. Αδαμοπούλου, τη βλέπω. Ελάτε να δούμε, τελικά, τι θέλετε και τι στηρίζετε εδώ πέρα. Διότι δεν μπορεί να είστε και στις δύο πλευρές, στις δύσκολες αποφάσεις που τελικά έχουμε φτάσει τον εμβολιασμό στο 82%, 83%, 84% στον ενήλικο πληθυσμό, «ναι το θέλουμε αυτό, αλλά δεν θα γίνει με υποχρεωτικότητα».

Και στους άνω των εξήντα πια, ακριβώς επειδή εκτιμάται το γεγονός ότι στο κομμάτι των κλινών ΜΕΘ, που είναι οι βαριές νοσηλείες, έχει υπάρξει μια αποκλιμάκωση και άρα η πίεση δεν είναι τόσο μεγάλη, εκτιμώνται οι ιδιαίτερες συνθήκες που υπάρχουν και βρίσκεται αυτή τη στιγμή η χώρα, εκτιμάται το γεγονός ότι πηγαίνοντας προς το καλοκαίρι, παρά την έξαρση που υπάρχει τώρα, θα υπάρξει η αποκλιμάκωση, προφανέστατα λέμε ότι μπορούμε να το επανεξετάσουμε. Διότι δεν είμαστε δογματικοί, οπότε λέμε «Ναι, θα το σταματήσουμε, από 15 Απριλίου δεν θα πληρώνετε». Και οφείλω να σας πω ότι εξετάζεται ακόμα και να υπάρχει κίνητρο και σε αυτούς που θα πάνε να το κάνουν τώρα, να ξανασυζητήσουμε αν πρέπει να πληρώσουν το πρόστιμο που τους έχει επιβληθεί, που τους έχει καταλογιστεί. Να εμβολιαστεί θέλουμε αυτός ο κόσμος.

Και αυτοί οι υγειονομικοί που είναι έξω τώρα, μόλις πάει κάποιος και την πρώτη του δόση γυρίζει πίσω στο Εθνικό Σύστημα Υγείας. Πίσω γυρίζει. Τον εμβολιασμό είναι που επιδιώκουμε.

Και επειδή πολλές φορές κάνουμε θεωρητικές συζητήσεις για το θέμα, εσείς μιλάτε θεωρητικά για το τι θα μπορούσε να έχει γίνει, εγώ σας μιλάω πάλι πρακτικά. Διότι το 55 έγινε 72, το 65 έγινε 84 με συγκεκριμένα μέτρα. Άρα τα νούμερα τα οποία βλέπετε είναι μετρήσιμα, τα αποτελέσματά τους είναι μετρήσιμα.

Την ίδια στιγμή εσείς είχατε πρώην Αναπληρωτή Υπουργό Υγείας που έλεγε ότι τα εμβόλια δεν πιάνουν τις μεταλλάξεις, που διακινεί fake news ακόμα και χθες. Και, πραγματικά, εγώ δεν θα πάω να πω ποτέ σε συναδέλφους τι έχει γίνει και τι δεν έχει γίνει, είτε στον σύζυγό της, όχι συνάδελφο, στον οποιονδήποτε. Διότι όταν σέβεσαι την ιατρική επιστήμη, σέβεσαι τα προσωπικά δεδομένα του κάθε ανθρώπου. Αν θελήσει η ίδια θα πει τι έχει γίνει και αν αυτό που ανήρτησε χθες ο κ. Πολάκης έχει ή δεν έχει βάση, για τον λόγο έγκρισης ή μη έγκρισης. Θα ήταν εύκολο για τον Υπουργό Υγείας εδώ πέρα να πει και να μιλήσει για ενδείξεις-αντενδείξεις οτιδήποτε, αλλά τότε θα έπεφτα στο επίπεδο ενός ανθρώπου που δεν σέβεται τα ιατρικά προσωπικά δεδομένα ενός άλλου ανθρώπου.

Και επειδή πολλές φορές έχετε πει κατά καιρούς «ξέρετε αν είναι όλοι εμβολιασμένοι;», δεν θα μπω ποτέ ως Υπουργός Υγείας να δω, ούτε πήγα όταν πήγε η μητέρα του κ. Πολάκη να δω τι είχε και τι δεν είχε. Διότι όταν σέβεσαι αυτή τη θέση σέβεσαι το ιατρικό απόρρητο ακόμα κι αν δεν είσαι γιατρός. Διότι ο Υπουργός Υγείας δεν έχει πρόσβαση στα προσωπικά δεδομένα και όταν κάποιος βγαίνει και με εύκολο τρόπο λέει ανακρίβειες, ας απαντήσει το πρόσωπο στο οποίο αναφέρεται τι έχει γίνει και τι δεν έχει γίνει. Αλλά δεν θα οδηγήσουμε ποτέ την πολιτική ζωή του τόπου να πηγαίνουμε με περιπτωσιολογία και να προσβάλλουμε ανθρώπους.

Το άλλο σημείο το οποίο έχει αναφερθεί και έγινε κουβέντα έχει να κάνει με την ανανέωση των συμβάσεων ορισμένου χρόνου. Είπαμε, οι συμβάσεις ορισμένου χρόνου θα ανανεώνονται ανά τρίμηνο και παράλληλα θα δίνεται η δυνατότητα στις διοικήσεις να βγουν σε διαγωνισμούς, υπό τον όρο ότι οι διαγωνισμοί θα είναι φθηνότεροι στο δημοσιονομικό αποτέλεσμα. Άρα αυτό το οποίο ήταν ο μεγάλος σας φόβος έχει μπει. Από κει και πέρα προφανέστατα τα νοσοκομεία δεν πρόκειται να μείνουν ποτέ χωρίς κάλυψη. Οι συμβάσεις αυτές θα ανανεώνονται, και μέχρι να γίνονται οι διαγωνισμοί και όπου δεν έχουν βγει διαγωνισμοί θα ανανεώνονται ανά τρίμηνο.

Ορισμένου χρόνου συμβάσεις, αυτό επιλέξατε κι εσείς ως μοντέλο στον ΣΥΡΙΖΑ, τις ορισμένου χρόνου. Άρα δεν είναι άνθρωποι που έχουν μόνιμες θέσεις. Αυτό θα πει σύμβαση ορισμένου χρόνου. Εάν θέλατε να κάνατε σύμβαση και να τους κάνατε μόνιμους. Δεν το κάνατε, αυτό επιλέξατε και σε χρόνο επί Νέας Δημοκρατίας έχουν παραμείνει παραπάνω από ό,τι έμειναν επί ΣΥΡΙΖΑ. Διότι με συνεχείς ανανεώσεις βρίσκονται τώρα εδώ πέρα. Εσείς τους βάλατε ορισμένου χρόνου. Άρα είχαν συγκεκριμένο χρόνο που μπορούσαν να μείνουν και εμείς τον ανανεώνουμε. Λέμε όμως ότι υπάρχει αυτή η εναλλακτική και καλούμε τις διοικήσεις στον βαθμό που υπάρχει δημοσιονομικό όφελος, ναι, να δοθεί αυτή η δυνατότητα.

Έγινε αναφορά και πιστεύω ότι το λήξαμε αυτό που ανοίξαμε από το πρωί. Αυτή τη στιγμή βγάλαμε και εγκύκλιο. Ο νόμος του 2009 ισχύει κανονικότατα. Η παρέμβαση έχει γίνει μόνο για την προϋπηρεσία, όπου ενώ η προϋπηρεσία ήταν για χώρες της Ευρωπαϊκής Ένωσης, προστέθηκαν και άλλες χώρες. Και παραμένει το πλαίσιο πλέον, όχι μόνο απλώς με δήλωση, με εγκύκλιο, ότι ισχύει το άρθρο 7 του 2009, όπως ισχύει και το άρθρο 4, που έχει μια πλήρη ανάλυση του 2009. Δεν επηρεάζεται ο συγκεκριμένος νόμος, δεν τίθεται κανένα θέμα ως προς την μονιμότητα των ιατρών.

Και πάλι, εκεί πέρα -από χθες το λέμε- η νομοθετική διάταξη λέει «προστίθενται εδάφια», άρα η νομοθετική παρέμβαση είναι στην πρόσθεση εδαφίων και μετά επαναλαμβάνεται το άρθρο ως έχει. Η νομοθετική παρέμβαση είναι συγκεκριμένη. Και τέλος πάντων το ολοκληρώσαμε, βγήκε και η εγκύκλιος, υπάρχει μια σαφής αναφορά, για να μη γίνονται κι εκεί πέρα παρεξηγήσεις.

Αναφερθήκατε σε γιατρούς και στο κομμάτι -μου το είπατε και στην επιτροπή- για το ΑΧΕΠΑ, που είχαμε πει και για τη διατύπωση που υπάρχει. Στο ΑΧΕΠΑ αυτή τη στιγμή διενεργείται μία ένορκη διοικητική εξέταση ότι για υλικό 18.000 ευρώ δεν το πήρε ο δικαιούχος και το πήρε άλλο άτομο. Και επειδή αναφερθήκατε και στον Διοικητή της 4ης ΥΠΕ τον κ. Τσαλικάκη, προφανώς τον κ. Τσαλικάκη τον στηρίζω και τον στηρίζει απόλυτα η ηγεσία του Υπουργείου στην έρευνα την οποία θέλει να κάνει για να δούμε αν τα υλικά δίνονται στους ασθενείς που πρέπει να δίνονται, αν οι λίστες των χειρουργείων τηρούνται...

**ΘΕΟΔΩΡΑ (ΔΩΡΑ) ΑΥΓΕΡΗ:** Άλλο σας είπα. Σε άλλο απαντάτε.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Δεν σας αρέσουν αυτά, αλλά θα τα ακούσετε.

(Θόρυβος - διαμαρτυρίες από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Κυρία Αυγέρη, δεν ακούγεστε. Σας παρακαλώ.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Εάν οι λίστες των χειρουργείων τηρούνται στη σειρά, εάν οι λίστες των χειρουργείων αλλάζουν σειρά, για ποιον λόγο αλλάζουν σειρά και ναι, οι διοικήσεις θα ερευνούν ότι πραγματικά οι πολίτες θα έχουν την ισότιμη πρόσβαση στα θέματα υγείας.

**ΘΕΟΔΩΡΑ (ΔΩΡΑ) ΑΥΓΕΡΗ:** Δεν απαντάτε.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Απάντησα μια χαρά, κυρία Αυγέρη. Δεν θα μου πείτε και πως απαντάω, δεν θα μου δώσετε το δικαίωμα.

Κάποια στιγμή θα έχει ενδιαφέρον να δούμε ποιος σας δίνει τις καταγγελίες, για να δούμε ποιος δίνει και τις καταγγελίες, γιατί όπως ελέγχεται…

(Θόρυβος- διαμαρτυρίες από την πτέρυγα του ΣΥΡΙΖΑ)

**ΘΕΟΔΩΡΑ (ΔΩΡΑ) ΑΥΓΕΡΗ:** (Δεν ακούστηκε)

**ΠΡΟΕΔΡΕΥΩΝ (Απόστολος Αβδελάς):** Σας παρακαλώ, κυρία Αυγέρη! Δεν σας διέκοψε.

Κυρία Αυγέρη, δεν ακούγεστε, όπως και να ‘χει. Σας παρακαλώ!

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** …όπως ελέγχεται και αυτός που κάνει έλεγχο, στο Κοινοβούλιο κάποια στιγμή πρέπει να ελέγχονται και τα κίνητρα αυτών που έρχονται. Άρα παρ’ όλη την ατυχή διατύπωση -που σας την είπα και στην επιτροπή και γι’ αυτόν τον λόγο δόθηκαν εξηγήσεις, γιατί η διατύπωση του εγγράφου όπως ήταν δημιουργούσε παρερμηνείες- πλέον είναι με έναν ξεκάθαρο τρόπο, ότι όποιος έλεγχος διενεργείται -αφορά διοικητικό έλεγχο, δεν αφορά σε καμμία περίπτωση ιατρικό έλεγχο, που οι γιατροί είναι αυτοί οι οποίοι θα αποφασίσουν- στο πλαίσιο του διοικητικού ελέγχου, προφανώς, οι διοικήσεις πρέπει να βλέπουν.

Και επειδή έγινε και μια ευρύτερη κουβέντα: Σήμερα, για την ακρίβεια αύριο το πρωί, θα έχετε και στη διαβούλευση το νομοσχέδιο που είναι για τον ΕΟΠΥΥ για την πρωτοβάθμια φροντίδα υγείας. Ακούστε τώρα τι γίνεται: Όταν διαβουλευόμαστε με τους φορείς, μας λέτε γιατί διαβουλεύεστε με τους φορείς και δεν το κατεβάζετε, όταν έρχεται νομοσχέδιο αμέσως, λέτε γιατί φέρατε αμέσως νομοσχέδιο;

Είπαμε τις προθέσεις μας, ενημερώσαμε. Εγώ έχω ενημερώσει την Εθνική Αντιπροσωπεία σε διάφορες επιτροπές για το ποιες είναι οι προθέσεις. Συζητήσαμε με τους ιατρικούς συλλόγους, έγινε η ζύμωση που έπρεπε. Θα βγει το νομοσχέδιο στη διαβούλευση και θα είναι και αρκετό χρόνο στη διαβούλευση και θα μπορέσει να γίνει μια συζήτηση.

Και για τον ΕΟΠΥΥ, σχετικά με τα ποιοτικά κριτήρια και να δούμε ποιος ευνοεί την ιδιωτική υγεία ή όχι. Γιατί όταν ο Υπουργός έρχεται εδώ πέρα να βάζει ποιοτικούς δείκτες, σημαίνει ότι θα ζητάει από τους ιδιώτες παρόχους υψηλού επιπέδου παρεχόμενη υπηρεσία για να συμβάλλονται με τον ΕΟΠΥΥ. Και τον real time έλεγχο, τον οποίο δεν μπορέσατε να τον εφαρμόσετε και με ιδιωτικές ελεγκτικές εταιρείες. Και τη δυνατότητα του προσωπικού γιατρού, που παραλάβατε χίλιους οκτακόσιους προσωπικούς γιατρούς και με το σύστημα που κάνατε -και δεν εφαρμόσατε τελικά ποτέ, γιατί ενώ πήγατε και εσείς στο capitation τελικά είδατε ότι δεν σας βγήκε, γιατί έφυγαν οι μισοί γιατροί- και πήγατε στα δύο χιλιάρικα, άρα απέτυχε η μεταρρύθμισή σας. Και για το κομμάτι του τι θα γίνουν οι ΤΟΜΥ μετά. Γιατί ωραία πήρατε ένα πρόγραμμα χρηματοδότησης αλλά την επόμενη μέρα τι διασφαλίσατε ως κυβέρνηση τότε και ως Αντιπολίτευση τώρα;

Και για το γεγονός πως θα υπάρχουν κίνητρα εγγραφής στον προσωπικό γιατρό και πώς θα υπάρχουν κίνητρα στο γιατρό να εγγράφει κόσμο περισσότερο και πώς θα μπορούν και άλλες ειδικότητες να έχουν τον προσωπικό γιατρό και να έχουμε ένα συνολικό δίκτυο. Και πώς, βεβαίως -επειδή το λέτε και θα το δείτε και στο νομοσχέδιο- θα συνεργάζονται οι δημόσιες δομές της πρωτοβάθμιας φροντίδας υγείας, με τις ιδιωτικές δομές πρωτοβάθμιας υγείας φροντίδας, προκειμένου να δίνεται η καλύτερη δυνατή παρεχόμενη υπηρεσία για τον πολίτη. Και το κομμάτι πώς θα λειτουργήσουν τα απογευματινά χειρουργεία, όπου ο μόνος που μπορεί να έχει ένσταση για τα απογευματινά χειρουργεία είναι οι ιδιωτικές κλινικές -κανένας άλλος δεν μπορεί να έχει ένσταση για τα απογευματινά χειρουργεία, παρά μόνο οι ιδιωτικές κλινικές- οι οποίες βλέπουν ότι, ενδεχομένως, θα γίνει από το ΕΣΥ η καλύτερη δυνατή αξιοποίηση σε πολύ καλύτερες τιμές για τον ασφαλισμένο και αυτά τα περιστατικά που φεύγουν τώρα και πηγαίνουν στις μεγάλες ιδιωτικές κλινικές που υπάρχουν εδώ πέρα, θα μπορούν να μένουν μέσα στο δημόσιο σύστημα υγείας. Αλλά αυτή θα είναι η κουβέντα την οποία θα κάνουμε στο νομοσχέδιο. Και εκεί πέρα θα δούμε ποιος και πώς εξυπηρετεί, είτε ηθελημένα είτε άθελά του, συμφέροντα.

Σήμερα πάντως -για να ολοκληρώσω την τοποθέτησή μου- έρχεται το Νοσοκομείο της Σπάρτης και οι δυνατότητες οι οποίες δίνονται στο Εθνικό Σύστημα Υγείας και με τις νέες μορφές των νομικών προσώπων ιδιωτικού δικαίου, είναι, πραγματικά, οι βάσεις για να συζητήσουμε για την επόμενη μέρα πώς θέλουμε συνολικά ένα σύστημα υγείας, που θα ξεκινάνε από τις προληπτικές εξετάσεις και όχι με έναν αποσπασματικό τρόπο, όπως το βάλατε, αλλά με ένα συνολικό τρόπο. Θα πηγαίνουν στην ψηφιοποίηση του κράτους, που έχει γίνει όλη η δουλειά -βλέπω εδώ πέρα και τον κ. Λιβάνιο, που είναι στο Υπουργείο που έχει γίνει δουλειά και με το Υπουργείο Ψηφιακής Πολιτικής, με τον Κυριάκο τον Πιερρακάκη- και μέσα εδώ πέρα υπάρχουν διατάξεις, οι οποίες θα αναφερθούν -που βλέπετε και για το φάκελο του παιδιού και συνολικά για τον ιατρικό φάκελο του ασθενούς, που θα πάμε στην πρωτοβάθμια φροντίδα υγείας, συνολικά, βλέποντάς την από τον γιατρό, από τις δημόσιες και τις ιδιωτικές δομές και τον Εθνικό Οργανισμό Παροχών Υπηρεσιών Υγείας, που δίνει 1 δισεκατομμύριο χωρίς να ελέγχουμε -1,5 δισεκατομμύριο δίνει στους παρόχους, 1 δισεκατομμύριο αφορά την πρωτοβάθμια- και για πρώτη φορά θα ελέγξουμε τους ιδιώτες παρόχους και με ποιοτικά κριτήρια και με real time, να πάμε σε ένα δευτεροβάθμιο σύστημα υγείας όπου τα νοσοκομεία θα λειτουργούν με βάση τις ανάγκες του ασθενούς και όχι με βάση άλλες ανάγκες εξυπηρέτησης πολιτικών σκοπιμοτήτων -και άρα εκεί πέρα στο επίκεντρο θα είναι ο ασθενής- για να υπάρχει μία συνολική κάλυψη, ώστε να γυρίσουμε και να πούμε ότι, ναι, βάζουμε τις βάσεις για ένα Εθνικό Σύστημα Υγείας στο οποίο όλοι -μα όλοι- έχουν θέση και δεν περισσεύει κανείς.

Αυτό το νομοσχέδιο είναι μία από τις αρχές για το πώς πρέπει να είναι τα δημόσια νοσοκομεία μας από εδώ και στο εξής.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Υπουργέ.

**ΠΑΥΛΟΣ ΠΟΛΑΚΗΣ:** Να πάρω το λόγο επί προσωπικού τώρα ή να το προσθέσουμε όταν θα μιλάω;

**ΠΡΟΕΔΡΕΥΩΝ (Απόστολος Αβδελάς):** Όχι, δεν έχει επί προσωπικού. Δεν υπήρξε τίποτα προσωπικό. Επί προσωπικού είναι εξύβριση. Άλλωστε σε λίγο είναι η σειρά σας.

**ΠΑΥΛΟΣ ΠΟΛΑΚΗΣ:** Πώς δεν έχει; Ότι έβγαλα προσωπικά δεδομένα στη φόρα.

**ΑΝΔΡΕΑΣ ΞΑΝΘΟΣ:** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Απόστολος Αβδελάς):** Μισό λεπτό. Παρέμβαση θέλετε να κάνετε ή την ομιλία σας;

**ΑΝΔΡΕΑΣ ΞΑΝΘΟΣ:** Όλα μαζί.

**ΠΡΟΕΔΡΕΥΩΝ (Απόστολος Αβδελάς):** Κύριε Ξανθέ, επειδή έξω έχει μέτρα κι έχει ένα ραντεβού ο κ. Πέτσας, ο Αναπληρωτής Υπουργός, θα πρότεινα να μιλήσει τώρα για δύο λεπτά και μετά να τον αποδεσμεύσουμε.

Τον λόγο έχει ο κ. Στυλιανός Πέτσας, Αναπληρωτής Υπουργός Εσωτερικών, για την τροπολογία 1259/186.

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Ευχαριστώ πολύ, κύριε Πρόεδρε.

Πράγματι, ζήτησα το λόγο για να υποστηρίξω το άρθρο 7 της υπ’ αριθ. 1259/186 από 29/3/2022 τροπολογίας του Υπουργείου Υγείας, καθώς αφορά ένα θέμα της τοπικής αυτοδιοίκησης. Όπως ξέρετε οι προϋπολογισμοί των ΟΤΑ φέτος αντιμετωπίζουν πίεση αναφορικά με, τουλάχιστον, τρεις νέες εξωγενείς προκλήσεις. Η μία έχει να κάνει φυσικά με την ανατίμηση και το ενεργειακό κόστος, η δεύτερη με το τέλος ταφής, που επιβάλλεται φέτος για πρώτη φορά και η τρίτη, φυσικά, με τα μειωμένα έσοδα που αναμένεται να έχουν οι ΟΤΑ αυτή τη χρονιά, λόγω και της συνέχισης της πανδημίας αλλά και του ενεργειακού κόστους και της επιβράδυνσης ανάπτυξης, η οποία αναμένεται το επόμενο χρονικό διάστημα.

Γι’ αυτόν το λόγο δίνουμε τη μέγιστη δυνατή ευελιξία στους ΟΤΑ και με την τροπολογία αυτή παρέχουμε τη δυνατότητα έως 30-6-2022 με δεσμευτική εισήγηση της οικονομικής επιτροπής προς το οικείο δημοτικό συμβούλιο να καταρτιστεί ή και να αναμορφωθεί ο προϋπολογισμός του τρέχοντος έτους και να χρησιμοποιηθούν έσοδα καθώς και το σχηματισθέν χρηματικό υπόλοιπο από ανταποδοτικά ή λοιπά πάσης φύσεως τέλη και δικαιώματα για την κάλυψη άλλων αναγκών τους, συμπεριλαμβανομένης της ισοσκέλισης εκείνων των ανταποδοτικών υπηρεσιών τους που παρουσιάζουν έλλειμμα.

Ως ανέφερα προηγουμένως, η εν λόγω απόφαση της οικονομικής επιτροπής και η σχετική απόφαση τεχνικού προγράμματος, όπου απαιτείται, αποτελούν δεσμευτική εισήγηση για την κατάρτιση ή αναμόρφωση του προϋπολογισμού, η οποία εγκρίνεται υποχρεωτικά από το οικείο δημοτικό συμβούλιο.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Υπάρχει ερώτηση για τον κ. Πέτσα για να τον αποδεσμεύσουμε;

**ΕΥΑΓΓΕΛΙΑ ΛΙΑΚΟΥΛΗ:** Εγώ, κύριε Πρόεδρε, θα ήθελα να απευθύνω ερώτημα στον κ. Πέτσα.

**ΠΡΟΕΔΡΕΥΩΝ (Απόστολος Αβδελάς):** Ορίστε, έχετε τον λόγο.

**ΕΥΑΓΓΕΛΙΑ ΛΙΑΚΟΥΛΗ:** Ευχαριστώ, κύριε Πρόεδρε.

Κύριε Υπουργέ η κατάσταση στους ΟΤΑ είναι όπως ακριβώς την περιγράψατε και λίγο χειρότερη. Είναι ασφυκτικό το πλαίσιο της λειτουργίας, οι οικονομικές δυνατότητες είναι ανύπαρκτες και τα προβλήματα είναι τεράστια. Γιγαντώνονται μάλιστα όλο και περισσότερο, διότι δεν υπάρχει από την πλευρά της Κυβέρνησης μια ουσιαστική ενίσχυση στην καθημερινότητα των ΟΤΑ αλλά και σε βασικούς πόρους που να συνάδουν με τις αρμοδιότητες και να μπορούν να τους βάλουν σε ένα καθεστώς ανταπόκρισης, τουλάχιστον, στις στοιχειώδεις ανάγκες. Αυτό το συνομολογήσατε, άλλωστε, ότι τα πράγματα είναι εξαιρετικά δύσκολα χωρίς περαιτέρω περιγραφές.

Θέλω να σας ρωτήσω το εξής: την προηγούμενη εβδομάδα σε αυτή την Αίθουσα, από αυτό το Βήμα συζητάγαμε ένα πολυνομοσχέδιο με επίσπευση του Υπουργείου Εσωτερικών, διατάξεις πολλές, μεταξύ των οποίων οι περισσότερες αφορούσαν παρατάσεις και αφορούσαν τους δήμους, τους ΟΤΑ πάλι με διατάξεις τέτοιου τύπου σαν αυτή που φέρνετε σήμερα.

Το πρώτο ερώτημα είναι, λοιπόν, για ποιον λόγο αυτή η διάσπαση των διατάξεων, για άλλη μια φορά; Για ποιο λόγο δεν το φέρατε στο νομοσχέδιο του καθ’ ύλην αρμόδιου Υπουργείου Εσωτερικών, που ήταν επισπεύδον το συγκεκριμένο, την προηγούμενη εβδομάδα; Τι μεσολάβησε και φέρνετε τη διάταξη σήμερα; Μπορείτε ευθέως να μας πείτε «το ξέχασα». Είναι μία ομολογία και μία παραδοχή.

Κύριε Υπουργέ, μέχρι τις 30 Ιουνίου τα έσοδα των δήμων από ανταποδοτικά και πάσης φύσεως τέλη και δικαιώματα θα μπορούν να χρησιμοποιούνται για την κάλυψη άλλων αναγκών τους, όπως λέτε. Η δυνατότητα εφαρμόστηκε στο πλαίσιο της πανδημίας, θα έληγε 31 Μαρτίου. Η τελευταία παράταση δόθηκε με το άρθρο 40, σας θυμίζω, του ν.4873/2021 και εμείς εκεί πήραμε συγκεκριμένη θέση, όπως θυμάστε. Εξακολουθείτε, όμως, να επιμένετε, η Κυβέρνησή σας, να δίδετε αρμοδιότητες στην οικονομική επιτροπή με δεσμευτική εισήγηση που εγκρίνεται υποχρεωτικά από το δημοτικό και περιφερειακό συμβούλιο. Είναι η αγαπημένη σας πλέον διαδικασία παρά το γεγονός ότι οι συνθήκες επιτρέπουν στα συλλογικά όργανα των ΟΤΑ να συνεδριάζουν κατά διαφορετικό τρόπο.

Εξηγήστε, λοιπόν, στο Σώμα της Βουλής για ποιο λόγο επιμένετε σε αυτή τη διαδικασία κύριε Υπουργέ, που έχει δημιουργήσει πλείστες όσες δυσκολίες και σε πρακτικό επίπεδο αλλά κυρίως, όμως, στραγγαλίζει το θεσμό της δημοκρατίας, στη λειτουργία των ΟΤΑ του Α΄ και Β΄ βαθμού. Αυτό ούτε θεμιτό είναι ούτε το έχετε συμφωνήσει με όρους δημοκρατίας με καμμία παράταξη του ελληνικού Κοινοβουλίου. Και γι’ αυτό θα πρέπει κάθε φορά να μας εξηγείτε.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Κύριε Πέτσα, έχετε τον λόγο.

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Ευχαριστώ, κύριε Πρόεδρε.

Ξεκινάω από το τελευταίο. Όλοι γνωρίζουμε ότι η προηγούμενη κυβέρνηση με τον νόμο Σκουρλέτη επιχείρησε να βάλει τρικλοποδιά στους εκλεγμένους δημάρχους και περιφερειάρχες και όχι να εκφράσει απόψεις μειοψηφίας με μία αλά καρτ απλή αναλογική που καθιστά δέσμια τη δημοτική αρχή όσον αφορά στην υλοποίηση του προγράμματός της.

Εδώ, όμως, μιλάμε για κάτι πολύ συγκεκριμένο. Μιλάμε για την τροποποίηση του προϋπολογισμού και την προσαρμογή του σε ένα καθεστώς μιας εισαγόμενης ενεργειακής κρίσης που αλλάζει άρδην τα δεδομένα. Να μη δώσουμε, λοιπόν, αυτή τη δυνατότητα προκειμένου να διοικηθεί ο δήμος; Αυτό είναι ένα ερώτημα σε σας και έχει να κάνει με την πρώτη σας παρατήρηση.

Είπατε για τις διατάξεις του προηγούμενου νομοσχεδίου του Υπουργείου Εσωτερικών. Ψηφίσατε καμμία από τις τρεις διατάξεις που φέραμε; Καμμία δεν ψηφίσατε. Δεν ψηφίσατε ούτε τη διάταξη που δίνει ευελιξία στον προϋπολογισμό των ΟΤΑ, δεν ψηφίσατε ούτε τη διάταξη που μειώνει το κόστος για το Παρακαταθηκών και Δανείων, δεν ψηφίσατε ούτε τη διάταξη με τα 60 εκατομμύρια ευρώ που δίνουμε για την αποπληρωμή ληξιπρόθεσμων υποχρεώσεων που προκύπτουν από δικαστικές αποφάσεις. Άρα καλά τα λόγια, δηλαδή ότι ξεχάσαμε εμείς τους δήμους, αλλά όταν έρχεται η ώρα της πράξης δεν ψηφίζετε τίποτα.

Και όσον αφορά το τι κάναμε εμείς για τους δήμους μέχρι τώρα, σας λέω ότι δώσαμε μία έξτρα ΚΑΠ ύψους 114 εκατομμυρίων ευρώ σε δύο δόσεις, δόθηκε η πρώτη και θα δοθούν και τα 57 εκατομμύρια στο τέλος Απριλίου και 14 εκατομμύρια σχολικές επιτροπές για να υπάρχει θέρμανση στα σχολεία των παιδιών μας. Αυτά κάναμε εμείς.

Ευχαριστώ, κύριε Πρόεδρε.

**ΘΕΟΔΩΡΑ (ΔΩΡΑ) ΑΥΓΕΡΗ:** Κύριε Πρόεδρε…

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε, κύριε Πέτσα.

Τον λόγο έχει ο Κοινοβουλευτικός Εκπρόσωπος του ΣΥΡΙΖΑ - Προοδευτική Συμμαχία, κ. Ανδρέας Ξανθός.

Κύριε Πλεύρη, επειδή είπατε θα λογοδοτήσει η συνάδελφος, αγγίζει λίγο τα όρια της συκοφαντικής δυσφήμησης.

Θέλετε να σας κάνει μια ερώτηση;

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Λογοδοτούμε στον λαό, κύριε Πρόεδρε. Το προσωπικό ποιο είναι; Ότι θα λογοδοτήσει; Όλοι λογοδοτούμε. Βουλευτές είμαστε.

**ΠΡΟΕΔΡΕΥΩΝ (Απόστολος Αβδελάς):** Κυρία Αυγέρη, μόνο για ένα λεπτό, παρακαλώ.

**ΘΕΟΔΩΡΑ (ΔΩΡΑ) ΑΥΓΕΡΗ:** Σχετικά με την αναφορά του Υπουργού Υγείας από το πού ο Βουλευτής έχει την πληροφορία και την καταγγελία τη σχετική που κάνει με ένα έγγραφο. Επειδή είστε έγκριτος νομικός, να σας θυμίσω, σας έχω στείλει και τη σχετική διάταξη, τη συνταγματική, το άρθρο 63 παράγραφος 3 ότι δεν λογοδοτεί ο Βουλευτής και όχι μόνο είναι δικαίωμά του, αλλά είναι καθήκον του και υποχρέωση του, κύριε Πλεύρη. Δεν ξέρω πώς έχετε συνηθίσει εσείς στον πολιτικό βίο.

**ΠΡΟΕΔΡΕΥΩΝ (Απόστολος Αβδελάς):** Το διευκρινίσατε.

**ΘΕΟΔΩΡΑ (ΔΩΡΑ) ΑΥΓΕΡΗ:** Παρακαλώ να το αποσύρετε.

**ΠΡΟΕΔΡΕΥΩΝ (Απόστολος Αβδελάς):** Κυρία Αυγέρη, παρακαλώ μην το προχωράτε.

**ΘΕΟΔΩΡΑ (ΔΩΡΑ) ΑΥΓΕΡΗ:** Δεν σας τιμά η σχετική αναφορά, γιατί δίνετε κακό παράδειγμα για το τι πρέπει να πράττει ο Βουλευτής.

**ΠΡΟΕΔΡΕΥΩΝ (Απόστολος Αβδελάς):** Είπε ότι λογοδοτούμε στον λαό. Δεν είπε κάτι άλλο.

**ΘΕΟΔΩΡΑ (ΔΩΡΑ) ΑΥΓΕΡΗ:** Παρακαλώ να ανακαλέσετε.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Κύριε Πρόεδρε, παρακαλώ.

**ΠΡΟΕΔΡΕΥΩΝ (Απόστολος Αβδελάς):** Ορίστε, κύριε Υπουργέ.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Προφανέστατα, όμως, κρίνονται οι πληροφορίες, κυρία Αυγέρη. Και ναι, κρίνονται. Δεν θέλετε να πείτε ποια είναι η πηγή -δικαίωμά σας- και ως δημοσιογράφος όχι μόνο ως Βουλευτής δεν χρειάζεται να αποκαλύψετε την πηγή, αλλά εγώ οφείλω να επισημάνω ότι δέχτηκε και ένα τρομακτικό πόλεμο ο διοικητής της ΥΠΕ, ακριβώς γιατί πάει να βάλει και μια τάξη σε συγκεκριμένα πράγματα.

Άρα εγώ αυτή τη στιγμή επισημαίνω -προφανώς να το ξεκαθαρίσω- όχι ότι εσείς, αλλά ενδεχομένως οι πηγές που φτάνουν σε Βουλευτές να μην είναι και τόσο αθώες.

**ΘΕΟΔΩΡΑ (ΔΩΡΑ) ΑΥΓΕΡΗ:** Κύριε Πρόεδρε…

**ΠΡΟΕΔΡΕΥΩΝ (Απόστολος Αβδελάς):** Όχι, όχι. Είναι στο Βήμα ο Κοινοβουλευτικός σας Εκπρόσωπος, κυρία Αυγέρη. Σεβαστείτε τον.

Σας παρακαλώ!

**ΘΕΟΔΩΡΑ (ΔΩΡΑ) ΑΥΓΕΡΗ:** Σας παρακαλώ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Όχι. Σας άφησα. Σας παρακαλώ! Πηγαίνετε κοντά του να του το πείτε.

**ΘΕΟΔΩΡΑ (ΔΩΡΑ) ΑΥΓΕΡΗ:** Κύριε Πρόεδρε, παρακαλώ.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Δεν υπονοώ τίποτα για την κ. Αυγέρη, αν αυτό είναι το θέμα. Το λέω, το ξεκαθαρίζω. Πολλές φορές φτάνουν πηγές που είναι αναξιόπιστες όμως.

**ΘΕΟΔΩΡΑ (ΔΩΡΑ) ΑΥΓΕΡΗ:** Κύριε Πλεύρη, πήρατε μόνος σας τον λόγο.

**ΠΡΟΕΔΡΕΥΩΝ (Απόστολος Αβδελάς):** Κυρία Αυγέρη, σας παρακαλώ. Μην το παρατραβάμε. Σας παρακαλώ!

**ΘΕΟΔΩΡΑ (ΔΩΡΑ) ΑΥΓΕΡΗ:** Μισό λεπτό, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Όχι. Πηγαίντε κοντά του να μιλήσετε.

**ΘΕΟΔΩΡΑ (ΔΩΡΑ) ΑΥΓΕΡΗ:** Σας παρακαλώ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Ορίστε.

**ΘΕΟΔΩΡΑ (ΔΩΡΑ) ΑΥΓΕΡΗ:** Κύριε Πλεύρη, αν όντως υπάρχουν τσιφλίκια, όπως παραδέχεται ο διοικητής στο ΑΧΕΠΑ, γιατί δεν έχετε κινήσει τις διαδικασίες και δεν έχετε γνωστοποιήσει σε εμάς, στον ελληνικό λαό και στο λαό της Θεσσαλονίκης τα διοικητικά μέτρα και το πώς έχετε κινηθεί δικαστικά για να το διαλευκάνετε; Γιατί έπρεπε να έρθει αυτό το έγγραφο και η αποκάλυψή του από εμάς για να δείξετε ότι υπάρχουν τσιφλίκια; Και ποιος έχει την ευθύνη για το ότι δημιουργήθηκαν αυτά αν δεν έχετε εσείς την ίδια την προσωπική ευθύνη και την πολιτική;

**ΠΡΟΕΔΡΕΥΩΝ (Απόστολος Αβδελάς):** Ωραία, θα σας απαντήσει στη δευτερολογία του.

Κύριε Ξανθέ, χίλια συγγνώμη εκ μέρους μου. Μπορείτε να ξεκινήσετε.

**ΑΝΔΡΕΑΣ ΞΑΝΘΟΣ:** Ευχαριστώ, κύριε Πρόεδρε.

Αγαπητοί συνάδελφοι, να ξεκινήσω από την αφετηρία της σημερινής συζήτησης. Δεν έχει κλείσει το θέμα, κύριε Πλεύρη. Δεν κλείνει το θέμα αυτό μιας κραυγαλέας αντίφασης ανάμεσα σε δύο νομοθετήματα που το ένα λέει ότι επαναπροκηρύσσεται η θέση στο τέλος της πενταετίας και το άλλο λέει ότι δεν επαναπροκηρύσσεται η θέση. Δεν μπορούν να ισχύουν και τα δύο. Και η εγκύκλιος που στείλατε στα νοσοκομεία δεν έχει κανένα νόημα.

Εάν δεν φέρετε νομοθετική βελτίωση, νομοτεχνική ρύθμιση που θα το ξεκαθαρίζει απόλυτα, θα διαγράφει τον προγενέστερο νόμο και τη ρύθμιση του 2001 και του 2003 που καταργήθηκε το 2009 κι όσο υπάρχει σε τρέχοντα νόμο η διάταξη αυτή -η οποία μάλιστα τονίζεται ότι έχει και αναδρομική ισχύ, δηλαδή αφορά και αυτούς που έχουν προσληφθεί τα τελευταία πέντε χρόνια παρά κάτι- φοβούμαι ότι στο επόμενο διάστημα θα φανεί αυτή η νομοτεχνική αβελτηρία σας στην καλύτερη των περιπτώσεων.

Εάν λοιπόν, όντως η πολιτική σας βούληση ήταν να μην υπάρξει πρόβλημα στη διαδικασία μονιμοποίησης των επί θητεία γιατρών, διορθώστε το τώρα. Αλλιώς, ειλικρινά σας το λέω, κοροϊδεύετε και τη Βουλή και τους γιατρούς και την κοινωνία. Και το να λέτε τώρα ότι επιστήμονες άνθρωποι, νοήμονες άνθρωποι θα παρασυρθούν από τα fake news του ΣΥΡΙΖΑ είναι προσβλητικό και για τη νοημοσύνη των γιατρών και μάλιστα εν όψει εκλογών.

Δεύτερο θέμα: ποια είναι η μεγάλη εικόνα. Η μεγάλη εικόνα που ισχύει στη χώρα μας είναι αυτό που λέγεται πια στη σύγχρονη βιογραφία αυτής της περιόδου συνδημία. Έχουμε δηλαδή πανδημία και έχουμε και έκρηξη νέων οικονομικών και κοινωνικών ανισοτήτων, τις οποίες έχει επιδεινώσει με δραματικό τρόπο ο πόλεμος και έχουν οδηγήσει την κοινωνία στην εξάντληση των αντοχών της. Αυτή είναι η μεγάλη εικόνα σήμερα.

Αν έχετε στοιχειώδη επαφή με την πραγματικότητα, αυτή τη διάγνωση μπορείτε να την κάνετε. Το θέμα είναι πώς παρεμβαίνετε. Και εκεί υπάρχει το μεγάλο έλλειμμα και φυσικά η δική μας τεκμηριωμένη κριτική.

Υπάρχει και αφωνία στην Ευρώπη, στα κρίσιμα φόρα, εκεί που παίρνονται οι αποφάσεις, αναφέρθηκε ήδη από προηγούμενους συναδέλφους η υπόθεση των κρατών της Σιβηρικής, και βεβαίως υπάρχει και απραξία στη χώρα ή τέλος πάντων ατελέσφορες παρεμβάσεις που δεν παρεμβαίνουν δομικά και διαρθρωτικά στο κομβικό κόλλημα που είναι η διαμόρφωση των τιμών και είναι ανεξέλεγκτη η πίεση στα νοικοκυριά και η φτωχοποίηση μεγάλων στρωμάτων της κοινωνίας. Και, δυστυχώς, δεν μπορούν να αντιμετωπιστούν τέτοιες μείζονος σημασίας κρίσεις που δημιουργούν ανισότητες από κυβερνήσεις που δεν πιστεύουν στις πολιτικές ισότητας, σε πολιτικές αναδιανομής, σε πολιτικές κρατικού παρεμβατισμού στην αγορά. Αυτό είναι το πρόβλημα με την Κυβέρνησή σας. Και μάλιστα και με κυβερνήσεις οι οποίες χρησιμοποιούν ακραία, τοξικά στοιχεία στην πολιτική αντιπαράθεση και ενισχύουν την πόλωση και τον διχασμό.

Εργαλειοποιείτε τα πάντα σε αυτή τη χώρα. Εργαλειοποιήσατε την πανδημία, αυτές τις μέρες επιδιώξατε να εργαλειοποιήσετε και τον πόλεμο και το αντιπολεμικό κλίμα και το φιλειρηνικό κλίμα το οποίο αναπτύσσεται στη χώρα. Μας είπατε περίπου ότι οι χιλιάδες άνθρωποι που πήγαν χθες στα Προπύλαια ήταν οπαδοί της ρωσικής εισβολής και του Πούτιν. Πραγματικά, ντροπή σας! Αντί να ενισχύετε ένα κλίμα συνοχής και αλληλεγγύης της ελληνικής κοινωνίας απέναντι σε αυτή τη βαρβαρότητα που είναι στη γειτονιά μας, δημιουργείτε αυτό το κλίμα.

Να τελειώσουμε, λοιπόν, με τις επιλεκτικότητες και με τις υποκρισίες. Προφανώς, δεν υπάρχουν καλοί και κακοί εισβολείς, προφανώς δεν υπάρχουν καλοί και κακοί ιμπεριαλιστές, προφανώς δεν υπάρχουν καλοί και κακοί φασίστες, προφανώς δεν υπάρχουν καλοί και κακοί εθνικιστές και προφανέστατα δεν υπάρχουν καλοί και κακοί πρόσφυγες.

Για άλλους από αυτούς θέλουμε να είναι στο πυρ το εξώτερο και έχετε πρωταγωνιστήσει εσείς προσωπικά, κύριε Υπουργέ, στο παρελθόν σε τέτοιες ρατσιστικές και ξενοφοβικές δηλώσεις, ότι πρέπει να τους κάνουμε τη ζωή δύσκολη και δεν πρέπει ούτε να τους περιθάλπουμε. Σήμερα ω του θαύματος λέτε για τους Ουκρανούς πρόσφυγες ότι θα διασφαλίσετε, και το διατυμπανίζετε στην ιστοσελίδα του Υπουργείου, την ελεύθερη πρόσβασή τους στο ΕΣΥ.

Αφήστε, λοιπόν, την υποκρισία, αφήστε τις επιλεκτικές και υποκριτικές ευαισθησίες με αυτό το παλικάρι από το Καμερούν το οποίο είναι στη χώρα, ψηφίστε τη νομοθετική ρύθμιση του ΣΥΡΙΖΑ για να συνεχίσει να παραμένει νόμιμα στη χώρα, επικαλούμενος ανθρωπιστικούς λόγους, και αφήστε τα παχιά λόγια.

Τώρα, σχετικά με το μεγάλο θέμα του συστήματος υγείας με αφορμή την συζήτηση της δωρεάς του Ιδρύματος «Σταύρος Νιάρχος» στο ΕΣΥ θα ήθελα να πω τα εξής. Εργαλειοποιείτε και αυτή τη δωρεά. Σας το έχουμε πει σε όλα τα προηγούμενα νομοσχέδια. Παρ’ ότι ήταν μια εξαιρετικού χαρακτήρα παρέμβαση την οποία οργανώσαμε, σχεδιάσαμε πολιτικά, προτεραιοποιήσαμε και δρομολογήσαμε την προηγούμενη περίοδο, έρχεστε εσείς και προσπαθείτε αυτές τις δωρεές και τις νέες υποδομές στο ΕΣΥ, οι οποίες θα φτιαχτούν, να τις φέρετε στο δικό σας πολιτικό αφήγημα και στο δικό σας πολιτικό σχέδιο. Να πείτε: «Να, αυτά είναι τα νέα πρότυπα νοσοκομεία τα οποία θέλουμε» μέσα από την αλλαγή νομικού καθεστώτος στα νοσοκομεία και στο σύστημα υγείας συνολικά. Και μας λέτε: «Ναι, αλλά το Νοσοκομείο «Παπαγεωργίου» δεν είναι νομικό πρόσωπο ιδιωτικού δικαίου; Δεν παρέχει καλές υπηρεσίες;»

Σας το απάντησε, προηγουμένως, ο συνάδελφος κ. Πουλάς. Υπάρχουν εκατό και παραπάνω νοσοκομεία του ΕΣΥ τα οποία είναι απολύτως νομικά πρόσωπα δημοσίου δικαίου και παρέχουν εξαιρετικές και ποιοτικές υπηρεσίες και είναι προσβολή για τους συναδέλφους, και για τους γιατρούς και για τους υπόλοιπους υγειονομικούς, να λέτε ότι θα τους αλλάξετε το νομικό πλαίσιο για να κάνουν καλά τη δουλειά τους.

Η πανδημία απέδειξε ότι το «Ι» στις κρίσεις δεν είναι ποιοτικότερο και καλύτερο από το «Δ». Αφήστε, λοιπόν, αυτές τις στρεψοδικίες. Η αλλαγή νομικού καθεστώτος εντάσσεται σε έναν πολιτικό σχεδιασμό μετάλλαξης του δημόσιου συστήματος υγείας. Το έχουν καταλάβει οι πάντες. Δεν υπάρχει άνθρωπος στο σύστημα υγείας, συμπεριλαμβανομένων και των φιλικών προς την Κυβέρνηση εργαζομένων και γιατρών, που να μην ανησυχεί αυτή την περίοδο βλέποντας αυτούς τους σχεδιασμούς. Εμπόδια στην πρόσβαση των ανασφάλιστων στη συνταγογράφηση, αλλαγή νομικού πλαισίου, μπαίνει στο τραπέζι και η πλήρης και αποκλειστική απασχόληση, υπονομεύεται η μονιμότητα, δημιουργούνται ασάφειες και θολούρα. Όλα αυτά συντείνουν στο ότι προσπαθείτε να ξεμπερδέψετε με τις εκκρεμότητες της πανδημίας για να υλοποιήσετε ένα σχέδιο οριστικής διάλυσης και αγοραίας μετάλλαξης του Εθνικού Συστήματος Υγείας σε πείσμα φυσικά όλης της παγκόσμιας επιστημονικής και πολιτική συζήτησης που γίνεται αυτή την περίοδο.

Βεβαίως, επειδή το πρόβλημα στο σύστημα υγείας -και το ξέρουμε πάρα πολύ καλά αυτό- δεν είναι κυρίως οι υποδομές και ο εξοπλισμός -οι υποδομές και ο σύγχρονος εξοπλισμός είναι εκ των ων ουκ άνευ προϋπόθεση- γι’ αυτό και η δωρεά του Ιδρύματος «Σταύρος Νιάρχος» έχει έναν ευεργετικό ρόλο σε αυτή τη φάση και στην προηγούμενη περίοδο.

Φυσικά, τώρα, υπάρχουν και νέα χρηματοδοτικά εργαλεία, όπως το Ταμείο Ανάκαμψης, το ΕΣΠΑ κ.λπ.. Εμείς έχουμε πει ότι θα μπορούσαμε να κάνουμε και ένα ειδικό χρηματοδοτικό εργαλείο το οποίο να χρηματοδοτήσει σε βάθος χρόνου την αναβάθμιση ενός εθνικού σχεδίου υποδομών υγείας οριζόντια και κάθετα στο σύστημα υγείας, από την πρωτοβάθμια φροντίδα μέχρι την αποκατάσταση. Δεν το κάνετε προφανώς, αλλά κάνετε αποσπασματικές κινήσεις.

Το μεγάλο θέμα είναι το ανθρώπινο δυναμικό. Αυτό είναι το μεγάλο θέμα. Και αντί να γίνονται κινήσεις οι οποίες θα ενισχύουν το κλίμα ότι το ΕΣΥ μπορεί να ξαναγίνει ελκυστικό, να σταματήσουμε την τάση παραιτήσεων και φυγής που είναι ορατή σήμερα στο σύστημα υγείας, καθώς παραιτούνται μαζικά κυρίως νέοι γιατροί είτε προς τον ιδιωτικό τομέα είτε προς το εξωτερικό και την Κύπρο, αντί να δώσουμε ένα σήμα ότι η πολιτεία θα βελτιώσει με γενναίο και σοβαρό τρόπο τις μισθολογικές, τις εργασιακές, τις εκπαιδευτικές, τις συνθήκες επιστημονικής εξέλιξης μέσα στο σύστημα υγείας, εσείς ανοίγετε αυτές τις συζητήσεις οι οποίες πραγματικά δίνουν το εντελώς αντίθετο σήμα και δημιουργούν ανασφάλεια και αβεβαιότητα και προφανώς πλήρη αποδιοργάνωση.

Έχουμε πει για τους συμβασιούχους, το επικουρικό προσωπικό και το προσωπικό από τον ΟΑΕΔ, ότι πρέπει, αναγνωρίζοντας την πολυετή συμβολή αυτών των ανθρώπων στο δημόσιο σύστημα υγείας και ειδικά σε συνθήκες πανδημίας, να βρούμε μια λύση όσο γίνεται πιο συναινετική.

Ως πολιτεία οφείλουμε να το κάνουμε αυτό, ανεξάρτητα από το ποιος είναι στην κυβέρνηση, νομικά και συνταγματικά ορθή, να τη νομοθετήσουμε όλοι μαζί και να δώσουμε τη δυνατότητα σε αυτούς τους ανθρώπους να συνεχίσουν να προσφέρουν τις υπηρεσίες τους στο ΕΣΥ. Δεν μπορούμε να τους χάσουμε μαζικά κάποια στιγμή που θα αποφασίσετε ότι θα λήξουν οι συμβάσεις τους και δεν θα ανανεωθούν. Αυτό είναι το ένα.

Το δεύτερο είναι οι συμβασιούχοι ορισμένου χρόνου. Είπατε και σε επίκαιρη ερώτηση που σας είχα κάνει και το ξαναείπατε και σήμερα ότι έχετε δώσει οδηγία στους διοικητές, ότι δίνετε τρίμηνη παράταση -η οποία δεν αρκεί κατά την άποψή μας, αλλά πρέπει να πάει μέχρι τέλος του χρόνου- όχι όμως για να προετοιμάσουμε το έδαφος για να γυρίσουν οι εργολάβοι, αλλά για να γίνουν με σωστό τρόπο οι διαδικασίες νέας προκήρυξης όπου οι άνθρωποι αυτοί θα πάρουν το επί τρία, την επιπλέον μοριοδότηση, που θα πάρει και το υπόλοιπο προσωπικό του συστήματος για να διεκδικήσουν ως ΣΟΧ ξανά την παραμονή τους στο σύστημα υγείας και να μην υπάρχει ασυνέχεια μετά από τρία - τέσσερα χρόνια που υπηρετούν και που υπάρχει και εμπειρία και αναγνωρισμένη προσφορά.

Λέτε, λοιπόν, ότι η οδηγία που έχετε δώσει είναι να εξεταστεί το δημοσιονομικό όφελος και να επιλεγεί το καλύτερο. Έχουμε αποδείξει, σας το έχουμε πει αυτό, ότι ήταν γύρω στα 60 με 70 εκατομμύρια ετησίως το δημοσιονομικό όφελος από την αλλαγή καθεστώτος, την απομάκρυνση των εργολάβων και τους συμβασιούχους αυτού του τύπου.

Το ένα παράδειγμα σας το έδωσε ήδη η κ. Αυγέρη από το ΨΝΘ. Στο Ψυχιατρικό Νοσοκομείο Θεσσαλονίκης από 829.000 ευρώ που είναι, συμπεριλαμβανομένων και των αναλωσίμων, το κόστος με τους συμβασιούχους ορισμένου χρόνου φτάνει στο 1.200.000 ευρώ με τον εργολάβο και αυτό έχει αποφασιστεί από τη διοίκηση του νοσοκομείου. Στο Θριάσιο από 376.000 ευρώ το χρόνο με τις ατομικές συμβάσεις, η μετάβαση στο καθεστώς των εργολάβων πάει στις 528.000 ευρώ.

Άρα, λοιπόν, και δημοσιονομικά δεν συμφέρει, πέρα από το ότι πάτε να επαναφέρετε ένα καθεστώς εργασιακής γαλέρας και ακραίας εκμετάλλευσης στον σκληρό πυρήνα του κράτους. Αυτό είναι απαράδεκτο. Ξεκαθαρίστε, λοιπόν, ότι αυτό το καθεστώς των εργολαβικών συνεργείων δεν θα επανέλθει. Δεν θα το κάνετε, είναι προφανές ότι πολιτική σας επιλογή είναι αυτή.

Πάμε στο θέμα των ανεμβολίαστων, όχι υγειονομικών αποκλειστικά, εργαζομένων στο σύστημα υγείας και γενικά των μέτρων υποχρεωτικότητας. Σας το έχω απαντήσει και σε επιτροπή. Προσωπικά πιστεύω ότι τα μέτρα υποχρεωτικότητας -και αυτό άλλωστε το τόνισε και η Εθνική Επιτροπή Βιοηθικής στην εισήγησή της- έχουν το ρίσκο. Κατ’ αρχάς, έπρεπε να αφορούν πολύ συγκεκριμένες ομάδες και κυρίως τους υγειονομικούς, υπό αυστηρές προϋποθέσεις σεβασμού του Εργατικού Δικαίου και του κράτους δικαίου. Αυτό εσείς το αναιρέσατε πλήρως.

Εσείς πιστεύετε ότι η εμβολιαστική κουλτούρα ενισχύεται με τέτοια μέτρα; Εγώ, λοιπόν, σας λέω ότι αν είχε ακολουθηθεί μια σοβαρή παρέμβαση αγωγής υγείας στον πληθυσμό, αξιοποίησης των γιατρών της πρωτοβάθμιας φροντίδας, των γιατρών που παρακολουθούν και ρυθμίζουν χρόνιους ασθενείς και τους εμπιστεύονται, των κοινωνικών δομών, της κοινωνίας των πολιτών, των πάντων, θα είχαμε -όπως και άλλες ευρωπαϊκές χώρες και όχι σκανδιναβικές, του ευρωπαϊκού Νότου, η Πορτογαλία- πολύ μεγαλύτερα ποσοστά, από αυτά τα οποία επικαλείστε εσείς ότι ήταν αποτέλεσμα της υποχρεωτικότητας. Γιατί δεν είναι μόνο η υποχρεωτικότητα, είναι και η αναζωπύρωση, είναι η «Όμικρον» η οποία έχει δημιουργήσει συνθήκες εκτεταμένης διασποράς και ο κόσμος φοβήθηκε. Υπήρξε και κόσμος ο οποίος πραγματικά έκανε το απαραίτητο βήμα. Ήταν πολύ σημαντικό αυτό.

Σήμερα, λοιπόν, χωρίς να παρθούν υπ’ όψιν τα επιδημιολογικά δεδομένα, επιμένετε σε μία παρέμβαση η οποία δεν έχει καμμία χρησιμότητα με όρους δημόσιας υγείας. Ποιος σας την εισηγήθηκε αυτή την παρέμβαση, δηλαδή της αναστολής εργασίας ανθρώπων που, προφανώς για τους λάθος λόγους, επιμένουν να είναι ανεμβολίαστοι; Ποιος σας την εισηγήθηκε; Σας την εισηγήθηκε η Εθνική Επιτροπή Εμπειρογνωμόνων; Σας την εισηγήθηκε η Εθνική Επιτροπή Εμβολιασμών; Σας την εισηγήθηκε η Εθνική Επιτροπή Βιοηθικής; Το λέει ο Παγκόσμιος Οργανισμός Υγείας; Αν ήταν τόσο μείζον θέμα, δεν θα το έλεγε ο ΠΟΥ, δεν θα το έλεγε το ECDC, δεν θα το έλεγε το CDC;

Είναι μια καθαρά πολιτική απόφαση και επιλογή. Ξεκάθαρα πράγματα. Δεν έχει καμμία επιστημονική βάση και βεβαίως δεν έχει επί της ουσίας κανένα υγειονομικό όφελος, όταν μάλιστα ξέρουμε ότι υπάρχουν εκατοντάδες άνθρωποι που υπηρετούν τώρα, αυτή τη στιγμή, όντας ανεμβολίαστοι -γιατί έχουν απαλλαγεί για ιατρικούς λόγους- με δύο rapid tests την βδομάδα. Δεν θέλετε δύο; Να μας πουν οι επιστήμονες. Κάθε μέρα; Να κάνουμε ευρύτατο testing, ακόμα και στους εμβολιασμένους, γιατί το ξέρετε πάρα πολύ καλά ότι με την «Όμικρον» αλλάξανε τα πράγματα.

Είμαστε τώρα σε μια στρατηγική που λέγεται διεθνώς Vaccine Plus επιπλέον των εμβολίων. Παρακολουθείτε τα δεδομένα ή δεν τα παρακολουθείτε; Χρειαζόμαστε άλλου τύπου επιδημιολογική επιτήρηση, άλλου τύπου έλεγχο της διασποράς στην κοινότητα, στις εστίες υπερμετάδοσης, άλλου τύπου προνοσοκομειακή διαχείριση, έγκαιρη διάγνωση, πρόσβαση στις νέες αντιιικές θεραπείες όπου υπάρχουν ενδείξεις, έγκαιρη κινητοποίηση και παρακολούθηση - monitoring στα σπίτια για να μην έχουμε καθυστερημένη προσέλευση στα νοσοκομεία, post COVID παρακολούθηση.

Τίποτα από όλα αυτά δεν γίνεται. Καμμία συζήτηση για αυτά δεν γίνεται. Καμμία συζήτηση για τις υπηρεσίες δημόσιας υγείας δεν γίνεται. Καμμία συζήτηση για την αναδιοργάνωση της πρωτοβάθμιας φροντίδας δεν γίνεται. Όλη σας η συζήτηση είναι πώς θα ανοίξετε το ΕΣΥ ακόμη περισσότερο στους ιδιώτες. Και μας λέτε μάλιστα ότι με αυτόν τον τρόπο θα μειώσετε την ιδιωτική δαπάνη υγείας. Μας λέτε δηλαδή ότι κάνοντας ιδιωτικά απογευματινά χειρουργεία, που θα πληρώνει ο ασθενής, αυτό είναι το κρίσιμο, θα μειωθεί η ιδιωτική δαπάνη. Απλώς η ιδιωτική δαπάνη που υπάρχει και σήμερα θα μεταφερθεί εντός του ΕΣΥ.

Θεωρώ, λοιπόν, ότι πραγματικά πρέπει να σταματήσετε αυτόν τον διχαστικό και τοξικό πολιτικό λόγο. Εμείς το έχουμε πει χιλιάδες φορές και σε όλους τους τόνους ότι δεν υπερασπιζόμαστε το δικαίωμα των ανεμβολίαστων υγειονομικών να είναι ανεμβολίαστοι. Υπερασπιζόμαστε, όμως, το δικαίωμά τους στην εργασία και στη δυνατότητα να ζήσουν με αξιοπρέπεια τις οικογένειές τους.

Και αυτό που κάνετε τώρα έβδομος μήνας χωρίς εισόδημα και τους καταδικάζετε σχεδόν στους δεκαπέντε, δεκαέξι μήνες μέχρι το τέλος του χρόνου είναι κοινωνική αγριότητα. Το καταλαβαίνετε ή δεν το καταλαβαίνετε; Χθες, λοιπόν, να γυρίσουν με αυξημένα μέτρα υγειονομικής ασφάλειας και για τους ίδιους και για το υπόλοιπο προσωπικό.

Και σταματήστε, λοιπόν, να λέτε πως όποιος δεν συμφωνεί με την αναστολή εργασίας είναι με τους αντιεμβολιαστές και τους ψεκασμένους. Όποιος δεν συμφωνεί με τη διαχείριση της πανδημίας που κάνετε και κάνει κριτική θέλει lockdown. Όποιος δεν είναι με την αποστολή όπλων στην Ουκρανία είναι με τον Πούτιν. Αυτά λέτε.

Νομίζω, λοιπόν, ότι αυτό που συνειδητοποιείτε σιγά-σιγά είναι ότι πλέον περνάμε σε μια ανοιχτή πολιτική σύγκρουση με αιχμή τα θέματα της υγείας. Και αυτή η πολιτική ηγεσία, οφείλω να της το αναγνωρίσω, δείχνει ιδιαίτερη σπουδή για να προωθήσει το νεοφιλελεύθερο σχέδιο της Νέας Δημοκρατίας. Αυτό που διακυβεύεται, λοιπόν, είναι το μέλλον του δημόσιου συστήματος υγείας. Και εδώ είναι πολύ σαφείς οι διαχωριστικές γραμμές. Υπάρχει προοδευτικό σχέδιο που λέει ενδυνάμωση των δημόσιων δομών, κάλυψη των νέων αναγκών που έχει αναδείξει η πανδημία, επένδυση στο ανθρώπινο δυναμικό και βεβαίως μεγαλύτερη δημοσιονομική υποστήριξη σε σύγκλιση με τους νέους όρους της Ευρώπης. Και υπάρχει και το συντηρητικό νεοφιλελεύθερο σχέδιο, το οποίο λέει ότι κλείνουμε την εκκρεμότητα, η μπόρα πέρασε, ξαναγυρνάμε στο αρχικό σενάριο και δίνουμε χώρο στην αγορά. Αυτό είναι το βασικό διαχωριστικό σημείο και είναι και το σημείο φυσικά στρατηγικής διαφωνίας και κόντρας.

Και εδώ πρέπει να είμαστε καθαροί όσοι τουλάχιστον στα λόγια από την προοδευτική, λεγόμενη, Αντιπολίτευση μιλάνε εξ ονόματος του ΕΣΥ. Οι ίσες αποστάσεις και τα ναι μεν, αλλά εδώ δεν χωρούν. Ή θα υπάρξει υγειονομικό, κοινωνικό και πολιτικό μέτωπο, το οποίο θα υπερασπιστεί το σύστημα υγείας και θα διεκδικήσει τη στήριξη και την αναβάθμισή του στην επόμενη περίοδο και την αναδιοργάνωση του και τη μεταρρύθμιση του και όπως θέλετε πείτε το και των υπηρεσιών δημόσιας υγείας της χώρας ή πραγματικά η πανδημία δεν θα αφήσει την παραμικρή παρακαταθήκη.

**ΠΡΟΕΔΡΕΥΩΝ (Απόστολος Αβδελάς):** Ολοκληρώστε παρακαλώ.

**ΑΝΔΡΕΑΣ ΞΑΝΘΟΣ:** Το δίλημμα, λοιπόν, είναι: Ενδυνάμωση του δημόσιου τομέα και των δημόσιων δομών ή προνομιακή μεταχείριση των κρατικοδίαιτων ιδιωτικών δομών; Αυτό είναι το κρίσιμο δίλημμα και θα το βρίσκουμε από δω και μετά σε όλες τις νομοθετικές πρωτοβουλίες.

Για ορισμένες τροπολογίες θα μιλήσω στη δευτερομιλία μου.

Ευχαριστώ πάρα πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Δεν αφήσατε χρόνο για τη δευτερολογία σας.

**ΑΝΔΡΕΑΣ ΞΑΝΘΟΣ:** Θα κάνω μόνο μία πολύ σύντομη παρέμβαση.

**ΠΡΟΕΔΡΕΥΩΝ (Απόστολος Αβδελάς):** Θα δώσω τον λόγο στον κ. Νεοκλή Κρητικό από τη Νέα Δημοκρατία. Μετά τον κ. Κρητικό θα δώσω τον λόγο στον Υφυπουργό Ψηφιακής Διακυβέρνησης, τον κ. Λιβάνιο, για τρία λεπτά.

Κύριε Κρητικέ, έχετε τον λόγο.

**ΝΕΟΚΛΗΣ ΚΡΗΤΙΚΟΣ:** Κύριε Πρόεδρε, ευχαριστώ.

Θα σας ζητήσω την άδεια να κάνω την ομιλία μου από τα γραπτά και όχι από στήθους.

Κύριε Υπουργέ, κυρίες και κύριοι συνάδελφοι, η σημερινή μέρα είναι σημαντική για τη Λακωνία και την Πελοπόννησο. Το νέο νοσοκομείο θα είναι ένα νέο τοπόσημο για το Εθνικό Σύστημα Υγείας, μια πρότυπη μονάδα, για την οποία τρέφουμε όλοι και όλες πολλές ελπίδες.

Από την προσωπική μου πείρα στον χώρο της υγείας, τον οποίο υπηρετώ πολλά χρόνια στη Λακωνία, μπορώ να διαβεβαιώσω ότι το νέο νοσοκομείο θα αναβαθμίσει κατακόρυφα τις παρεχόμενες υπηρεσίες, ενώ θα βοηθήσει τους εξαιρετικούς ιατρούς μας να ασκήσουν την επιστήμη τους και την προσφορά τους στον ασθενή και τον άνθρωπο. Θέλω να σημειώσω ότι όλοι εμείς θα κάνουμε τις απαραίτητες ενέργειες ώστε να στελεχωθεί με το απαραίτητο ιατρονοσηλευτικό και διοικητικό προσωπικό.

Όσον αφορά το νομικό πρόσωπο που θα έχει το νοσοκομείο, αποφασίστηκε να έχει την πετυχημένη μορφή που ακολουθήθηκε στο Νοσοκομείο «Παπαγεωργίου» της Θεσσαλονίκης. Είναι ένα έργο το οποίο περιμένουν όλοι οι Λάκωνες και οι Λάκαινες.

Εδώ θα κάνω μια παρένθεση. Σε μια αποστροφή του λόγου του ο κ. Βιλιάρδος ανέφερε έναν από τους διασημότερους αρχιτέκτονες, τον Ρέντσο Πιάνο, γιατί ανέλαβε την κατασκευή του Νοσοκομείου της Σπάρτης. Δεν έχω απάντηση, παρά μόνο για το Ίδρυμα Πολιτισμού «Σταύρος Νιάρχος» που υπάρχει στο Φάληρο. Δεν μπορώ να πω τίποτα άλλο σ’ αυτή την αποστροφή.

Είναι, λοιπόν, ένα έργο το οποίο ενώνει και δημιουργεί συνθήκες κοινωνικής συνοχής και αισιοδοξίας, ενισχύει την ελληνική περιφέρεια, πριμοδοτεί την ανάπτυξη των πόλεων με σύγχρονες υποδομές.

Σχετικά τώρα με τις υπόλοιπες διατάξεις του σημερινού νομοσχεδίου που σχετίζονται με την ανάγκη διαχείρισης του κορωνοϊού, περιέχονται παρατάσεις, όπως έχουν μέχρι σήμερα σε όλη τη διάρκεια της πανδημίας τα τελευταία δύο χρόνια.

Η ερώτηση είναι γιατί δίνουμε παράταση. Η απάντηση είναι πολύ απλή. Γιατί υπάρχει κορωνοϊός. Ο κορωνοϊός συνεχίζει, υπάρχει μεταδοτικότητα. Ευτυχώς δεν υπάρχει τόσο μεγάλη νοσηρότητα. Επίσης, για να εξασφαλίσουμε τη συμμετοχή των ιδιωτών γιατρών στο Εθνικό Πρόγραμμα Εμβολιασμού και της αποζημίωσής τους και με τον τρόπο αυτό την εξασφάλιση της επιτυχίας του προγράμματος. Για να εξασφαλίσουμε τη διαθεσιμότητα του αναγκαίου ιατρικού, νοσηλευτικού και λοιπού βοηθητικού προσωπικού για την κάλυψη των κενών που προκαλούνται στις δομές του Εθνικού Συστήματος Υγείας εκ της υποχρεωτικότητας του εμβολιασμού και του μέτρου της αναστολής καθηκόντων για το προσωπικό που δεν συμμορφώνεται προς την εν λόγω υποχρέωση. Για να ενισχύσουμε τα νοσοκομεία του ΕΣΥ με το απαραίτητο ιατρικό προσωπικό, έτσι ώστε να ανταποκριθούν στις προκλήσεις της τρέχουσας πανδημίας και για να καλύψουμε τις ανάγκες για ιατρικό και παραϊατρικό προσωπικό που δημιουργούνται στον κρατικό μηχανισμό για την αντιμετώπιση της πανδημίας.

Κύριοι, αυτόν τον τρόπο επιλέξαμε, με αυτόν τον τρόπο διαχειριστήκαμε την πανδημία, γι’ αυτόν τον τρόπο θα κριθούμε από τους συμπολίτες μας. Δεν φοβόμαστε την κρίση των συμπολιτών μας. Είμαστε σίγουροι ότι κάναμε και κάνουμε ό,τι είναι εφικτό.

Τα δεδομένα δείχνουν ότι οι εμβολιασμένοι συμπολίτες μας προστατεύτηκαν από τον κορωνοϊό συμμετέχοντας σε μια διαδικασία εμβολιασμού με ένα σύστημα οργάνωσης πρότυπο σε πανευρωπαϊκό επίπεδο.

Εμείς προσπαθούσαμε να ενημερώσουμε τους συμπολίτες μας με καθημερινές ανακοινώσεις για την επικινδυνότητα του κορωνοϊού και άλλοι θέριευαν τις ανησυχίες και την αντίδραση των συμπολιτών μας. Αντί να λειτουργήσουν με ψυχραιμία και χωρίς πολιτική σκοπιμότητα, χειρίστηκαν την πανδημία σαν ευκαιρία άγρας ψήφων.

Βλέπετε τι συμβαίνει τώρα με την ενέργεια; Απέτυχαν. Στο διαρκές πλέον αφήγημα της μείζονος Αντιπολίτευσης για τα αποτελέσματα του κορωνοϊού, να ψάξει στο εσωτερικό της και να αποδώσει εκεί πρώτα τις ευθύνες.

Σχετικά τώρα με την αναστάτωση που δημιουργήθηκε από χτες με αφορμή την παρέμβαση του πρώην Υπουργού, του κ. Ξανθού, σχετικά με την τροποποίηση ή όχι του άρθρου 7 του ν.3754/2009, ο Υπουργός Υγείας ήταν σαφέστατος και ερμήνευσε επαρκώς τη νομοθετική πρωτοβουλία σχετικά με την τροποποίηση του άρθρου 11 του ν.2889/2001, μια και εμείς δεχτήκαμε πάρα πολλά τηλεφωνήματα από συναδέλφους ότι με το άρθρο 82 του ν.4915 τροποποιείται το άρθρο 11 του ν.2889 με την προσθήκη των εδαφίων 10 και 11 σχετικά με την προϋπηρεσία των ιατρών. Δεν καταργείται η μεταβατική διάταξη του άρθρου 7 του ν.3754/2009, η οποία συνεχίζει να ισχύει κανονικά.

Επίσης, σήμερα ψηφίζουμε την έκτακτη οικονομική ενίσχυση των ευάλωτων συνταξιούχων, την έκτακτη προσαύξηση προνοιακών παροχών σε χρήμα σε άτομα με αναπηρία, σε ανασφάλιστους υπερήλικες συμπολίτες μας και σε δικαιούχους του ελάχιστου εγγυημένου εισοδήματος και του επιδόματος παιδιού, καθώς και το επίδομα εορτών Πάσχα εργαζομένων σε αναστολή σύμβασης εργασίας.

Κλείνοντας, θα ήθελα να δώσω εκ νέου ένα μήνυμα σε όσους και όσες δεν έχουν ακόμη εμβολιαστεί, οι οποίοι είχαν αμφιβολίες για τα εμβόλια MRNA. Πλέον τους δίνεται η δυνατότητα να εμβολιαστούν με το εμβόλιο που παραλάβαμε και έχει αναπτυχθεί με την κλασική μέθοδο. Δεν υπάρχουν, κύριοι και κυρίες, πλέον δικαιολογίες. Εμβολιαστείτε. Ενεργείστε κοινωνικά υπεύθυνα, για να μην έχουμε εκ νέου περιπέτειες από τον Σεπτέμβριο και μετά.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε και για την τήρηση του χρόνου.

Καλείται στο Βήμα ο Υφυπουργός Ψηφιακής Διακυβέρνησης κ. Θεόδωρος Λιβάνιος για την τροπολογία 1259/86. Στη συνέχεια τον λόγο θα πάρει η κ. Σκόνδρα και μετά η κ. Φωτίου.

Κύριε Υφυπουργέ, έχετε τον λόγο.

**ΘΕΟΔΩΡΟΣ ΛΙΒΑΝΙΟΣ (Υφυπουργός Ψηφιακής Διακυβέρνησης):** Ευχαριστώ, κύριε Πρόεδρε.

Κυρίες και κύριοι Βουλευτές, έχω τη χαρά -γιατί πρόκειται περί χαράς- να παρουσιάσω στο Σώμα τρία άρθρα της τροπολογίας, τα οποία είναι αποτέλεσμα της στενής συνεργασίας του Υπουργείου Υγείας με το Υπουργείο Ψηφιακής Διακυβέρνησης. Και θέλω εδώ να ευχαριστήσω τον Υπουργό, τον κ. Πλεύρη, και την κ. Γκάγκα, την Αναπληρώτρια Υπουργό, και τους γενικούς γραμματείς του Υπουργείου.

Πρόκειται, λοιπόν, για τρία άρθρα της τροπολογίας τα οποία αφορούν τρεις σημαντικές καινοτομίες, οι οποίες πραγματικά κινούνται στη φιλοσοφία που έχουμε χαράξει ως Κυβέρνηση, αλλά και ως Υπουργείο Ψηφιακής Διακυβέρνησης, με τίτλο «Μία μικρή αλλαγή κάθε μέρα».

Το πρώτο άρθρο μιλάει για το Εθνικό Μητρώο Εμβολιασμού Παιδιών και Εφήβων. Συστήνεται ένα μητρώο στο οποίο ιδιοκτήτης των δεδομένων είναι το Υπουργείο Υγείας και διαχειρίζεται από την ΗΔΙΚΑ, στο οποίο θα μπορούν να καταχωρίζονται τα εμβόλια των παιδιών και των εφήβων τα οποία είναι προγραμματισμένα σύμφωνα με το Εθνικό Πρόγραμμα Εμβολιασμού.

Όσοι έχουμε παιδιά έχουμε ένα άγχος αν θυμόμαστε τη δόση του εμβολίου που πρέπει να κάνει κάποιο παιδί, αν παραλείπουμε καμμία, πότε πρέπει να επισκεφτούμε τον γιατρό μας για να προγραμματίσουμε το εμβόλιο.

Αυτό, λοιπόν, γίνεται. Θα υπάρχει μία πλατφόρμα όπου θα υπάρχει πρόσβαση από τον γονέα ή τον κηδεμόνα του παιδιού και θα μπορεί ο γιατρός να καταχωρήσει την επόμενη δόση εμβολίου και να έρχεται η ειδοποίηση με SMS στο πιστοποιημένο κινητό τηλέφωνο ώστε να γίνεται πραγματικά ο εμβολιασμός τη σωστή ημερομηνία, χωρίς να παραλείπονται δόσεις.

Το δεύτερο άρθρο είναι εξίσου σημαντικό και πάλι αφορά τα παιδιά. Είναι η δυνατότητα του βιβλιαρίου υγείας του παιδιού -το βιβλιάριο που παίρνει ένα παιδί με το που βγει από το μαιευτήριο και το ακολουθεί συνήθως μέχρι την ενηλικίωσή του, όπου καταγράφονται τα εμβόλια, όπου καταγράφεται η ανάπτυξή του, το ύψος του, το βάρος του ανά περιόδους- πλέον να μπορεί να τηρείται ηλεκτρονικά. Θα μπορεί ο γιατρός πάλι με τους δικούς του προσωπικούς κωδικούς να συμπληρώνει τα στοιχεία, είτε για εμβολιασμό, είτε για κάποια αλλεργία, είτε για την ανάπτυξή του, και αυτό πλέον θα είναι διαθέσιμο ηλεκτρονικά και πάλι προσβάσιμο από τους γονείς.

Και το τρίτο άρθρο, που είναι εξίσου σημαντικό, είναι η δυνατότητα έκδοσης ηλεκτρονικών βεβαιώσεων υγείας. Πολλές φορές χρειαζόμαστε μια βεβαίωση από έναν γιατρό, συνήθως παθολόγο, καρδιολόγο ή δερματολόγο, για κάποια αθλητική δραστηριότητα, για κάποια συμμετοχή σε μια εκδήλωση, σε ένα σπορ. Υπάρχουν τα ατομικά φύλλα υγείας του μαθητή, τα οποία κι αυτά συμπληρώνονται από τους παιδιάτρους ή του παθολόγους για τα μεγαλύτερα παιδιά σε ένα ειδικό έντυπο -τριπλότυπο ήταν κάποτε- το οποίο πλέον γίνεται ψηφιακά και συνοδεύεται από τη δυνατότητα έκδοσης και οποιασδήποτε άλλης ιατρικής βεβαίωσης, όπου ο γιατρός θα μπορεί να την καταχωρεί στη θυρίδα του πολίτη και αυτό το πιστοποιητικό να είναι διαθέσιμο.

Και οι τρεις, ιδίως οι δύο πρώτες, λύσεις προφανώς έχουν όλους μα όλους τους απαραίτητους ελέγχους προστασίας των προσωπικών δεδομένων, κρυπτογράφησης των δεδομένων, ανωνυμοποίησής τους, ώστε να μην υπάρχει καμμία περίπτωση ρήξης του πλέγματος προστασίας που υπάρχει στα δεδομένα. Ως γνωστόν, όσο ψηφιοποιούμε περισσότερο τόσο περισσότερο προσεκτικοί και πιο ανθεκτικοί πρέπει να είμαστε στην προστασία των δεδομένων.

Θα κλείσω λέγοντας ότι και τα τρία άρθρα των σημαντικών καινοτομιών υπηρετούν κάτι το οποίο είπε πριν λίγο και ο Υπουργός ο Κυριάκος Πιερρακάκης στο συνέδριο του «Οικονομικού Ταχυδρόμου» ότι η κουλτούρα του ηλεκτρονικού εμβολιασμού είναι ο οδηγός ουσιαστικά για την ψηφιοποίηση του κράτους και σε αυτό ακριβώς το βήμα κινούμαστε αυτή τη στιγμή.

Παίρνουμε μια κουλτούρα η οποία ενισχύθηκε με τον εμβολιασμό κατά της COVID-19 και εφαρμόζουμε μία αντίστοιχη μεθοδολογία σε μια ευρύτερη κατηγορία πληθυσμού και σε ένα πολύ πιο πάγιο σύστημα, το οποίο αφορά στην προστασία υγείας και των παιδιών, αλλά και το ηλεκτρονικό πλέον βιβλιάριο υγείας του παιδιού.

Σίγουρα και τα τρία άρθρα είναι πολύ χρήσιμα και για την καθημερινότητά μας και θα διευκολύνουν τη ζωή όλων όσοι είναι γονείς.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κύριε Υφυπουργέ.

Υπάρχουν ερωτήσεις;

**ΑΝΔΡΕΑΣ ΞΑΝΘΟΣ:** Ναι, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Ορίστε, κύριε Ξανθέ, έχετε τον λόγο.

**ΑΝΔΡΕΑΣ ΞΑΝΘΟΣ:** Κύριε Υφυπουργέ, θέλω να ρωτήσω κάτι. Προφανώς η ψηφιοποίηση δεδομένων στο σύστημα υγείας είναι σημαντική αναβάθμιση. Η πανδημία μας ώθησε, μας πίεσε θα έλεγα, να τα προχωρήσουμε όλα αυτά.

Το ερώτημα είναι το εξής: Διασφαλίζεται ότι θα υπάρχει διαφάνεια και δημόσια πρόσβαση, ειδικά της επιστημονικής και της ερευνητικής κοινότητας, στα δεδομένα ή θα έχουμε προβλήματα στεγανών, όταν μάλιστα η διαχείριση κρίσιμων μητρώων δεν γίνεται από το αρμόδιο Υπουργείο Υγείας, αλλά από το Ψηφιακής Διακυβέρνησης; Γιατί στο παρελθόν ξέρετε πάρα πολύ καλά ότι υπήρχε θέμα και συνεχίζει να υπάρχει και έχουν γραφτεί και από επιστήμονες και ερευνητές και από εμπειρογνώμονες ότι υπάρχει πρόβλημα δημόσιας πρόσβασης και διαθεσιμότητας δεδομένων. Αυτό είναι το κρίσιμο ερώτημα.

**ΠΡΟΕΔΡΕΥΩΝ (Απόστολος Αβδελάς):** Κύριε Υφυπουργέ, έχετε τον λόγο.

**ΘΕΟΔΩΡΟΣ ΛΙΒΑΝΙΟΣ (Υφυπουργός Ψηφιακής Διακυβέρνησης):** Ευχαριστώ, κύριε Πρόεδρε.

Κατ’ αρχάς, χαίρομαι ειλικρινά που συμφωνούμε στην ανάγκη ψηφιοποίησης και είναι πάρα πολύ σημαντικό. Διότι ανεξαρτήτως πολιτικής προέλευσης αν θέλετε, είναι πολύ σημαντικό να συμφωνήσουμε στον βασικό άξονα ότι η ψηφιοποίηση της υγείας είναι προς το καλό του πολίτη και χαίρομαι πραγματικά γι’ αυτό.

Τα δεδομένα θα μπορούν να αξιοποιηθούν ανώνυμα, μη προσωποποιημένα, από τις ερευνητικές ομάδες. Θα σας πω ένα χαρακτηριστικό παράδειγμα. Ως άνθρωπος του χώρου της υγείας, θυμάστε τα βιβλιάρια υγείας του παιδιού που έχουν τις καμπύλες ανάπτυξης πληθυσμού. Αυτές πλέον θα μπορούν να βγαίνουν πολύ πιο γρήγορα και πολύ πιο αξιόπιστα. Θα ξέρουμε σε πολύ πιο σύντομο χρονικό διάστημα, για παράδειγμα, τον μέσο όρο του ύψους, τον μέσο όρο του βάρους των παιδιών, των ελληνόπουλων, να αντιμετωπίσουμε και προβλήματα που συνδέονται, όπως είναι το πρόβλημα της παιδικής παχυσαρκίας, ενίοτε και πιο μεγάλων ηλικιών. Όλο αυτό, λοιπόν, βλέπετε ότι θα διευκολύνει και την επιστημονική κοινότητα ώστε να προχωρήσει και να κάνει ένα πραγματικά χρήσιμο ερευνητικό έργο, πάντα όμως με την επιφύλαξη και τις δικλείδες ασφαλείας της διαχείριση των προσωπικών δεδομένων.

Σας διαβεβαιώνω ότι όσον αφορά τα δύο Υπουργεία έχουμε άριστη συνεργασία και στη διάχυση της πληροφορίας. Ιδιοκτήτης του μητρώου, όπως λέει και η τροπολογία, είναι το Υπουργείο Υγείας. Εμείς, ουσιαστικά, ως Υπουργείο Ψηφιακής Διακυβέρνησης, η ΗΔΙΚΑ για την ακρίβεια, είναι που κάνει την τεχνολογική αν θέλετε αποθήκευση των δεδομένων.

Σας ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Κύριε Πρόεδρε, θα ήθελα να καταθέσω νομοτεχνικές βελτιώσεις.

**ΠΡΟΕΔΡΕΥΩΝ (Απόστολος Αβδελάς):** Έχετε τον λόγο, κύριε Υπουργέ.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Τάχιστα μόνο να πω ότι η φιλοσοφία αυτή ακριβώς στο Υπουργείο, κύριε Ξανθέ, είναι ότι για όλα τα δεδομένα που ψηφιοποιούνται θα πρέπει και για την επιστημονική έρευνα η πρόσβαση να είναι ελεύθερη συνολικά και να μπορούν να χρησιμοποιηθούν -γιατί είναι βέβαιο ότι θα βγουν και πολύ περισσότερες έρευνες συνολικά αν υπάρχει πρόσβαση- πάντοτε με τα εχέγγυα που θα υπάρχουν για να μην θίγονται θέματα προσωπικών δεδομένων.

**ΑΝΔΡΕΑΣ ΞΑΝΘΟΣ:** Μέχρι τώρα δεν ήταν πάντως.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Καταθέτω νομοτεχνικές βελτιώσεις, κύριε Πρόεδρε.

Απλά να επισημάνω εδώ ότι γίνονται αποδεκτές οι υπουργικές τροπολογίες από τις τροπολογίες που έχουν κατατεθεί. Το λέω από τώρα. Μετά φαντάζομαι θα τοποθετηθούν και στις τροπολογίες συνολικά. Είναι η τροπολογία με γενικό αριθμό 1259 και ειδικό 186 του Υπουργείου Υγείας, η τροπολογία με γενικό αριθμό 1257 και ειδικό 184 του Υπουργείου Εργασίας και η τροπολογία με γενικό αριθμό 1258 και ειδικό 185 του Υπουργείου Παιδείας.

(Στο σημείο αυτό ο Υπουργός Υγείας κ. Αθανάσιος Πλεύρης καταθέτει για τα Πρακτικά τις προαναφερθείσες νομοτεχνικές βελτιώσεις οι οποίες έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελίδες 385-386

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε, κύριε Υπουργέ.

Τον λόγο έχει η κ. Ασημίνα Σκόνδρα από τη Νέα Δημοκρατία και να ετοιμάζεται η κ. Φωτίου.

**ΑΣΗΜΙΝΑ ΣΚΟΝΔΡΑ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, παρακολουθώντας προηγουμένως τον συμπαθή Κοινοβουλευτικό Εκπρόσωπο του ΣΥΡΙΖΑ πραγματικά μου έκανε εντύπωση. Τον άκουσα πολλές φορές να τονίζει και να λέει γι’ αυτό το ωραίο προοδευτικό σχέδιο το οποίο έχετε. Και εύλογα γεννάται το ερώτημα, τόσο σ’ μένα όσο και σε όσους μας παρακολουθούν αυτή τη στιγμή, ότι τεσσεράμισι χρόνια που κυβερνούσατε, αυτό το μαγικό σχέδιο γιατί δεν το εφαρμόζατε και αφήσατε σε αυτό το χάλι τη δημόσια υγεία, παρ’ ότι δεν είχαμε πανδημία;

Ένα άλλο, επίσης, το οποίο πραγματικά μου έκανε εντύπωση είναι ότι πίσω από κάθε τι το οποίο συζητάμε εδώ ή νομοθετούμε πάντα υπάρχει ένα σχέδιο συνωμοσίας, πάντα υπάρχει μια θολούρα, πάντα υπάρχει κάτι άλλο από αυτό που λέμε ή από που συζητάμε ή από αυτό που ψηφίζουμε. Αυτό πρέπει να το προσέξετε γιατί δείχνει τον τρόπο που σκέφτεστε. Και ξέρετε, μας παραπέμπει στο ότι «εξ ιδίων κρίνεις τ’ αλλότρια».

Το νομοσχέδιο, λοιπόν, που συζητάμε σήμερα έρχεται να επικυρώσει μια εξαιρετικά σημαντική σύμβαση για την αναβάθμιση του τομέα της υγείας, αλλά και πλειάδα διατάξεων που έρχονται να ενισχύσουν τη δημόσια υγεία ενάντια στον COVID-19. Η πανδημική κρίση που διέρχεται ο πλανήτης την τελευταία διετία και η πρόκληση της αντιμετώπισής της απέδειξαν ότι το κεφάλαιο της υγείας είναι εξίσου σημαντικό και για την εύρυθμη λειτουργία της κοινωνίας. Η θωράκιση της χώρας απέναντι σε έναν αδιόρατο εχθρό, όπως ο κορωνοϊός, αποτέλεσε για την Κυβέρνηση της Νέας Δημοκρατίας υπέρτατη πρόκληση, αλλά ανέδειξε και την ικανότητα και την αποτελεσματικότητά της.

Η πανδημία, όμως, επιβεβαίωσε και την ανάγκη ενδυνάμωσης του ΕΣΥ, όπως και ότι χρειαζόμαστε έναν μηχανισμό που θα διασφαλίζει την παροχή υπηρεσιών υγείας υψηλών προδιαγραφών για όλες τις Ελληνίδες και τους Έλληνες ανεξαιρέτως.

Με αυτή την εμπειρία διαχείρισης της υγειονομικής κρίσης και έχοντας σταθμίσει την σημασία της αδιάλειπτης παροχής σωστών και ολοκληρωμένων υπηρεσιών υγείας η Κυβέρνηση του Κυριάκου Μητσοτάκη και ο Υπουργός Υγείας, ο Θάνος Πλεύρης, εισάγουν το παρόν νομοσχέδιο, που αφορά αφ’ ενός την κατασκευή ενός περιφερειακού νοσοκομείου με καθολική δωρεά από το «Κοινωφελές Ίδρυμα Σταύρος Νιάρχος» και αφ’ ετέρου παρατάσεις ισχυουσών διατάξεων αναφορικά με το πανδημικό φαινόμενο και την αντιμετώπισή του.

Σε αυτό το σημείο θα ήθελα να εκφράσω την ευγνωμοσύνη μου ως Ελληνίδα προς το Ίδρυμα «Σταύρος Νιάρχος» για την ίδια γενναιοδωρία και την συνεχή προσφορά του στον τομέα υγείας της χώρας και κατ’ επέκταση στους Έλληνες πολίτες. Η ευεργεσία αυτή λαμβάνει εξαιρετική διάσταση γιατί καλύπτει σημαντικά κενά σε μια δύσκολη οικονομική συγκυρία. Η ελληνική κοινωνία αναγνωρίζει τη μεγάλη αυτή συνεισφορά του ιδρύματος και πραγματικά στέκεται με σεβασμό μπροστά σε τέτοιου είδους πρωτοβουλίες.

Το εν λόγω νομοσχέδιο περιλαμβάνει επίσης διατάξεις που παρατείνουν συμβάσεις κατά τρεις, έξι και εννιά μήνες και αφορούν μεταξύ άλλων την λειτουργία εμβολιαστικών κέντρων, τη συνέχιση της εθνικής εκστρατείας εμβολιασμού, την αποζημίωση ιδιωτών γιατρών για τη διενέργεια εμβολιασμών, τις συμβάσεις εργασίας ορισμένου χρόνου ιατρών και την αντιμετώπιση εκτάκτων αναγκών, την υποχρεωτικότητα του εμβολιασμού προς τους υγειονομικούς, αλλά κυρίως διατάξεις που αφορούν την υγειονομική κάλυψη ανασφάλιστων και ευάλωτων κοινωνικών ομάδων που χρήζουν νοσηλείας ανεξαρτήτως της φύσης της ασθένειας τους.

Γιατί, κυρίες και κύριοι συνάδελφοι, η έννοια της ποιότητας στις υπηρεσίες υγείας περιλαμβάνει την αποδοτικότητα των διαδικασιών, την ασφάλεια για προσωπικό και ασθενείς, την προσβασιμότητα και τελικά την αποτελεσματικότητα των παρεχόμενων υπηρεσιών με κέντρο πάντοτε τον ασθενή ανεξαρτήτως της ασφαλιστικής ή όχι ικανότητάς του. Μέλημά μας είναι να προστατεύσουμε το υγειονομικό προσωπικό που με αυτοθυσία εδώ και δύο χρόνια βρίσκεται στην πρώτη γραμμή αντιμετώπισης της πανδημίας αλλά και τους πολίτες που δικαιούνται υπηρεσίες περίθαλψης χωρίς ιδεολογικά και ταξικά κριτήρια, χωρίς διαχωρισμό χρώματος ή εθνικότητας.

(Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. **ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ**)

Αξίζει να σημειωθεί πως ο εθνικός στρατηγικός σχεδιασμός αντιμετώπισης της πανδημίας συμπεριέλαβε μειονοτικές ομάδες με περιορισμένη προσβασιμότητα στη δημόσια υγεία, αλλά και αλλοεθνείς και μετανάστες μέσω της χορήγησης προσωπικού ΑΜΚΑ, ώστε αυτοί οι άνθρωποι να μπορούν να συμμετάσχουν στο πρόγραμμα εμβολιασμού και στο δημόσιο αγαθό της υγείας. Και έρχεται σήμερα η Αντιπολίτευση και μας ασκεί κριτική επειδή νομοθετούμε παρατάσεις και δεν παγιώνουμε νομικά διατάξεις που ήρθαν λόγω της έκτακτης ανάγκης.

Η πραγματικότητα είναι, συνάδελφοι της Αντιπολίτευσης, ότι στέκεστε σε όλα απέναντι χωρίς να μπαίνετε στην ουσία, θεωρώντας ότι αυτός είναι ο ρόλος της Αντιπολίτευσης και επιπλέον γιατί νομίζετε ότι συμφωνώντας μαζί μας σε οτιδήποτε μπορεί να άπτεται της κοινής λογικής, μας δικαιώνετε. Σε θέματα, όμως, υγείας είναι τουλάχιστον ανεπίτρεπτο να προσπαθείτε να προσάψετε ιδεολογικά χαρακτηριστικά και κομματικό προσδιορισμό.

Είναι, βεβαίως, αναφαίρετο δικαίωμά σας και να αντιδράτε και να διαφωνείτε, αλλά εκτός από αυτό το δικαίωμα, έχετε και μία θεσμική υποχρέωση να αιτιολογείτε την κριτική σας και να εξηγείτε στους πολίτες τους λόγους που αντιτίθεστε σε ρυθμίσεις, οι οποίες αποκλειστικό σκοπό έχουν τη βελτίωση της ποιότητας των παρεχόμενων υπηρεσιών υγείας και την ενίσχυση της ασφάλειας ασθενών.

Το νομοσχέδιο αυτό στόχο έχει τη βέλτιστη εφαρμογή του εθνικού σχεδίου αντιμετώπισης της πανδημίας, αλλά και τη διατήρηση καλών πρακτικών και εμπειρίας που αποκομίσαμε από αυτή τη μακρά και επίπονη διαδικασία διαχείρισης της εν λόγω κρίσης.

Κυρίες και κύριοι συνάδελφοι, σε αυτό το σημείο θέλω να κάνω την επισήμανση ότι το παρόν σχέδιο νόμου εξυπηρετεί κατά κύριο λόγο τα οικονομικά ασθενέστερα στρώματα της κοινωνίας τα οποία, εφόσον νοσήσουν, δεν έχουν την πολυτέλεια της επιλογής, δεν έχουν την οικονομική άνεση να απευθυνθούν σε ιδιώτες γιατρούς και σε ιδιωτικά θεραπευτήρια για να ξεπεράσουν το όποιο ζήτημα υγείας αντιμετωπίζουν.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Ο δομικός σχεδιασμός των κείμενων διατάξεων έχει ως άξονα τον άνθρωπο, τον πολίτη, τον κάτοικο και του πιο απομακρυσμένου ελληνικού χωριού. Αντίθετα με εσάς που αντιστέκεστε σε οτιδήποτε προοδευτικό, εμείς προχωράμε σε συνεχείς μεταρρυθμίσεις για τη βελτίωση της καθημερινότητας των συμπολιτών μας μακριά από μικροπολιτικές και περιχαρακωμένες αντιλήψεις.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κυρία συνάδελφε.

**ΑΣΗΜΙΝΑ ΣΚΟΝΔΡΑ:** Τελειώνω, κύριε Πρόεδρε.

Είμαι σίγουρη, κύριοι συνάδελφοι, ότι ο κάτοικος της Αργιθέας Καρδίτσας και ολόκληρης της ελληνικής περιφέρειας που ακούει αυτή τη στιγμή τη συζήτησή μας, ενδιαφέρεται μόνο για την διασφάλιση της υγείας του. Η εξαιρετικά δύσκολη συγκυρία των πολλαπλών και ταυτόχρονων κρίσεων που βιώνουμε, επιτάσσει τουλάχιστον να εδραιώσουμε το αίσθημα της υγειονομικής ασφάλειας σε κάθε πολίτη όπου και αν διαμένει, στο χωριό, στην κωμόπολη, στο μεγάλο αστικό κέντρο.

Σας ευχαριστώ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε. Συνεχίζουμε τώρα με την κ. Θεανώ Φωτίου.

Ορίστε, κυρία συνάδελφε, έχετε τον λόγο.

**ΘΕΑΝΩ ΦΩΤΙΟΥ:** Κυρίες και κύριοι Βουλευτές, εξακολουθεί η Κυβέρνηση και η Νέα Δημοκρατία και οι Βουλευτές της να είναι τοξικοί, διχαστικοί, υποκριτικοί σε κάθε βήμα, όσο ο λαός οδηγείται σε φτωχοποίηση και ανθρωπιστική κρίση, όσο αποκαλύπτεται ότι δεν έχετε όχι μόνο κανένα σχέδιο για να αντιμετωπίσετε την πανδημία αλλά ούτε και τη φτώχεια και την ακρίβεια, εκτός από το σχέδιο να διατηρήσετε και να ενισχύσετε πάντα τους επιχειρηματίες, τους καναλάρχες και τους ολιγάρχες, αυτούς που σας έφεραν στην εξουσία, αυτούς που σας κρατάνε στην εξουσία. Και είναι αυτοί οι οποίοι αν δεν πάρουν τα λεφτά από το Ταμείο Ανάκαμψης, δεν σας αφήνουν να κάνετε εκλογές.

Όμως, πρέπει να φύγετε γρήγορα, γιατί κάθε μέρα βλέπουμε πως επιταχύνετε με κάθε μέσον τα σχέδια σας για να καταλύσετε το δημόσιο δωρεάν κοινωνικό κράτος, υγεία, παιδεία, ασφάλιση. Το βλέπουμε με διατάξεις ξεκάθαρες, όπως έχει αυτό το νομοσχέδιο, αλλά και με κουτοπονηριά και με γελοιότητες σαν και αυτά που συμβαίνουν για τη μονιμοποίηση των γιατρών του ΕΣΥ κατά την κρίση τους. Διότι εδώ ούτε λίγο ούτε πολύ επιτρέπετε είτε να είναι προσωποπαγείς οι κρίσεις, δηλαδή, να κρίνεται ο καθένας μόνο στη θέση του, είτε να είναι ανοιχτές οι κρίσεις, δηλαδή να κρίνεται μαζί με άλλους.

Γνωρίζουμε πολύ καλά γράμματα, κύριε Υπουργέ. Το είδαμε στα πανεπιστήμια αυτό, ξέρουμε ακριβώς πώς γίνεται. Και πολύ πιθανόν αυτή η κουτοπονηριά αφορά νοσοκομεία νομικά πρόσωπα ιδιωτικού δικαίου, και νοσοκομεία νομικά πρόσωπα δημοσίου δικαίου. Και κοιτάξτε μην επιβεβαιωθούμε πολύ σύντομα με αυτό λέω εγώ σήμερα τώρα εδώ.

Δεύτερον, υπάρχουν διατάξεις κουτοπόνηρες και απαράδεκτες. Μας είπε ο Πρωθυπουργός ότι δεν μπορούσατε να κάνετε σε οριζόντια μέτρα για να ελαφρώσετε τον κόσμο με ένα πακέτο κατά της ακρίβειας. Τα 636 εκατομμύρια από το 1,12 δισεκατομμύριο είναι οριζόντια. Είναι η οριζόντια επιδότηση 70 ευρώ, του ηλεκτρικού, του αερίου κ.λπ.. Αυτή είναι οριζόντια, είτε παίρνεις 6.000 ευρώ μισθό το μήνα είτε παίρνεις 600 ευρώ, είτε 200 ευρώ. Μετά βδελυγμίας ο Πρωθυπουργός μάς είπε ότι δεν κάνει οριζόντια μέτρα, αλλά κάνει στοχευμένα. Θα έρθω στα στοχευμένα αμέσως.

Οι συνταξιούχοι, λοιπόν, μαζί με τα μεσαία στρώματα, αυτοί οι δύο, είναι οι μεγάλοι εξαπατημένοι των προεκλογικών σας υποσχέσεων και όλου του αντί-ΣΥΡΙΖΑ κατασκευάσματος, όλης της επικοινωνιακής λαίλαπας που κάνατε εναντίον μας.

Τα μεσαία στρώματα εκ των οποίων οκτακόσιες χιλιάδες μας αφήσατε το 2015 να έχουν μετακομίσει στα φτωχά με βάση την ΕΛΣΤΑΤ, ένας δηλαδή στους πέντε. Από αυτούς εξακόσιες χιλιάδες εμείς, κυρία Σκόνδρα, που δεν σας βλέπω, τα γυρίσαμε ξανά στα μεσαία στρώματα το 2019, εξακόσιες χιλιάδες από τις οκτακόσιες χιλιάδες. Αλλά εκείνοι συνταξιούχοι, που τους υποσχεθήκατε ότι θα κρατήσετε τη δέκατη τρίτη σύνταξη και μόλις ήρθατε την κόψατε;

Δεύτερον, 800 εκατομμύρια έπαιρναν μεταξύ άλλων οι συνταξιούχοι -κυρίως αυτοί- κάθε χρονιά για μέρισμα. Σκόπιμα, λοιπόν, εμείς ισχυριζόμαστε ότι στους χαμηλοσυνταξιούχους στα τρία χρόνια που πέρασαν αποστερήσατε 3 δισεκατομμύρια. Εκτός αυτών και όλα όσα τους επιδίκασε από τον νόμο Βρούτση και τα λοιπά της προηγούμενης κυβέρνησης Σαμαρά - Βενιζέλου, γιατί αυτά επιδίκασε να τα πάρουν πίσω οι συνταξιούχοι, δεν ήταν νόμος του ΣΥΡΙΖΑ αυτά που τους είχαν κόψει, από αυτά τους κόψετε πάλι και δεν τους αφήσατε να πάρουν ούτε το επικουρικό ούτε τα δώρα για όσους είχαν από 1.000 ευρώ και πάνω. αυτούς, λοιπόν, τους ανθρώπους εξαπατάτε σήμερα και τους δίνετε 200 ευρώ και τους δίνετε ως επαίτες 200 ευρώ δώρο Πάσχα; Εντάξει!

Εκεί όμως που είναι η μεγάλη γενναιοδωρία είναι στους ανασφάλιστους υπερήλικες και στους ανασφάλιστους ανάπηρους. Εκεί πια ξοδευτήκατε, δώσατε 40 εκατομμύρια να πάρει ο καθένας τους 200 ευρώ. Και εσείς είσαστε οι άνθρωποι οι οποίοι βγάλατε τους ανασφάλιστους ανάπηρους από το σύστημα και τώρα τους έρχεται να πηγαίνουν υποχρεωτικά να παίρνουν τις εξετάσεις τους, τις διαγνώσεις τους για τα ΚΕΠΑ κ.λπ. και όλα να πηγαίνουν στα νοσοκομεία. Έχετε αναστείλει αυτή τη φοβερή διάταξη μετά από λίγο καιρό, που είδατε ότι ξεσήκωσε μια τεράστια φασαρία, και τι κάνετε τώρα, κύριε Υπουργέ;

Περιμένουμε σε έναν μήνα, 31 Απριλίου, να μας πείτε ποιες παθήσεις από τους ανάπηρους εξαιρούνται; Έφυγε και ο κ. Λιβάνιος, να μας εξηγήσει πού πήγε ο Ηλεκτρονικός Φάκελος Ανάπηρου, που τον χάσαμε στον δρόμο.

Για να μη πω το πολύ απλό ότι όλα πάνω στα οποία κάθεται αυτός ο κ. Μαυρακάκης, οι επινοήσεις της ΗΔΙΚΑ που κάναμε εμείς με βάση το ΚΕΑ, το ελάχιστο εγγυημένο εισόδημα, όπου διασταυρώνει σε ένα δευτερόλεπτο τέσσερις βάσεις δεδομένων. Σε αυτό φτιάξατε το emvolio.gr και αν δεν υπήρχε αυτό το σύστημα που φτιάξαμε εμείς, ούτε αυτό δεν θα μπορούσατε ως ανίκανοι να φτιάξετε, γιατί όλα τα πλευροκοπείτε σήμερα.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Και τέλος τελειώνω με μία παρατήρηση, κύριε Πρόεδρε.

Δεν είδα, δυστυχώς, τις νομοτεχνικές βελτιώσεις, κύριε Υπουργέ, γιατί δεν μας έχουν μοιραστεί. Έκανε την ερώτηση το πρωί ο εκπρόσωπός μας στον κ. Χατζηδάκη, εάν το άρθρο 2 παράγραφος 5 είναι λάθος ή όχι, που αφορά το επίδομα παιδιού. Εδώ λέει 50% προσαύξηση. Είπαμε ότι είναι λάθος, γιατί είναι 150% προσαύξηση. Είναι διορθωμένο;

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Ναι.

**ΘΕΑΝΩ ΦΩΤΙΟΥ:** Εντάξει. Πάλι καλά.

Προσέξτε όμως, κύριε Υπουργέ, το δεύτερο επίπεδο και θα σας το πω. Σας το λέω γιατί, προσέξτε, θα γίνει χαμός! Ακούστε με, όπως με ακούσατε και το πρωί. Αν η ΑΑΔΕ δεν κάνει ξεχωριστή πλατφόρμα τη στιγμή που κάνει διασταύρωση του ελάχιστου εγγυημένου με το επίδομα τέκνου, επειδή το επίδομα τέκνου θεωρείται εισόδημα κανονικά, η ΑΑΔΕ δεν το εξαιρεί. Πρέπει να φτιάξει ξεχωριστή πλατφόρμα η ΑΑΔΕ, αλλιώς θα γίνει τραγωδία.

Να σας πω παράδειγμα: Ένας με τρία παιδιά με τα μέτρα αυτά τώρα, τις δωρεές του Μητσοτάκη, θα πάρει 450 από το ελάχιστο εγγυημένο εισόδημα, άμα έχει τρία παιδιά. Θα πάρει 420 από το ενάμισι επίδομα τέκνου. Αν δεν κάνει ξεχωριστή η πλατφόρμα η ΑΑΔΕ, τότε θα αφαιρεθούν από τα 450 τα 420 και θα πάρει 30. Μην πείτε ότι δεν σας το είπα. Θα γίνει χαμός, όπως έγινε πριν έναν μήνα. Τότε είχε έρθει και η κ. Μιχαηλίδου και το είπε.

Κύριε Πρόεδρε, σας ευχαριστώ, αλλά αυτή η διευκρίνιση είναι σημαντική.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Όλα σημαντικά είναι. Σας ευχαριστώ.

**ΘΕΑΝΩ ΦΩΤΙΟΥ:** Εμείς πράγματι νομίζω ότι τα περισσότερα τα έχουμε πει, και πόσο υποκριτές είσαστε. Έχετε τέλος.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε, κυρία Φωτίου.

Συνεχίζουμε τον κ. Πολάκη από τον ΣΥΡΙΖΑ και αμέσως μετά ο κ. Δαβάκης από τη Νέα Δημοκρατία, η κ. Ασημακοπούλου, ο κ Ζαχαριάδης, ο κ. Μαραβέγιας και ο κ. Θραψανιώτης από Webex. Μετά ξεκινάμε τους εισηγητές στις δευτερολογίες.

Κύριε Πολάκη, προσπαθήστε λίγο να τελειώσουμε στο οκτάλεπτο, να κλείσουμε. Εδώ με τον Υπουργό θα τα βρείτε.

**ΠΑΥΛΟΣ ΠΟΛΑΚΗΣ:** Ευχαριστώ, κύριε Πρόεδρε.

Κύριε Υπουργέ, μπαίνω κατευθείαν στην ουσία, γιατί σας άκουσα πολύ προσεκτικά και δυστυχώς η ομιλία σας ήταν πολύ προκλητική. Πρώτον, αλλάξτε τη διάταξη σε σχέση με τους επιμελητές του ΕΣΥ. Να απολύσετε αυτούς που σας έφτιαξαν το δελτίο Τύπου το οποίο βγάλατε. Υπάρχει νόμος του 2009 ο οποίος λέει ότι ο νεοπροσληφθείς επιμελητής Β΄ προχωρεί σε ατομική κρίση στην πενταετία και όχι σε ανοιχτή κρίση, που μπορεί κάποιος άλλος να βάλει τα χαρτιά του και να χάσει τη θέση του. Φεύγει κόσμος από αυτό. Σήμερα το πρωί με έχουν πάρει καμμιά δεκαριά άτομα τηλέφωνο, τα οποία λένε «δηλαδή, μπήκαμε πριν από δυο, τρία, τέσσερα χρόνια και τώρα θα φύγουμε αύριο - μεθαύριο; Το «φύγε εσύ, έλα εσύ» θα γίνουμε;». Εδώ ψάχνουμε γιατρούς για να καλύψουμε. Έχετε βάλει γαστρεντερολόγους να καλύπτουν κλινικές COVID και τώρα θα διώξουμε; Αλλάξτε τη διάταξη.

Δεύτερον, να πω μια κουβέντα για τη δωρεά Νιάρχου. Και το Νοσοκομείο της Σπάρτης ήταν δική μας ιδέα και πρόταση προς το Ίδρυμα «Νιάρχος». Όταν στον «Ευαγγελισμό» δεν συμφώνησαν οι φορείς για την ανακατασκευή των δύο δίδυμων κτηρίων αδελφών για να γίνει η έδρα της πανεπιστημιακής σχολής, αλλά είπαν ότι θα γίνουν κάποια άλλα πράγματα εκεί, όπως εξοπλισμοί, προτείναμε στο Ίδρυμα «Νιάρχος» να χρηματοδοτήσει την κατασκευή πτέρυγας ή και ολόκληρου του Νοσοκομείου της Σπάρτης σαν δεύτερο - τρίτο παλαιότερο στη χώρα, όπως είχαμε κάνει και με την Κομοτηνή.

Δυστυχώς τη δωρεά του Ιδρύματος «Νιάρχου» προσπαθείτε να την εντάξετε στο δικό σας πολιτικό σχέδιο της ιδιωτικοποίησης και του γλεντιού των ιδιωτών. Πίσω σας κάθεται ο κ. Θεμιστοκλέους.

Μη νομίζετε, κύριε Θεμιστοκλέους, ότι έχω ξεχάσει ότι εσείς ήσασταν αυτός που ακύρωσε τη δωρεά των κυκλοτρονίων παραγωγής ραδιοφαρμάκου και αυτή τη στιγμή έχει παραμείνει ένας και ένας εισαγωγέας και το πληρώνουμε πολλαπλάσια από ό,τι πάρα πολλές χώρες της Ευρώπης. Γιατί το έριξαν μόλις έμαθαν ότι θα μπουν τα κυκλοτρόνια, τα δύο από τη δωρεά της Δούρου και τα τέσσερα από τη δωρεά Νιάρχου. Εσείς τα ακυρώσετε. Και τα δύο που έχουν μπει από τη δωρεά της Δούρου δεν τα έχετε βάλει μπροστά, για να κονομάει ο Βιόκοσμος στο Λαύριο και ο εισαγωγέας από τη Βουλγαρία. Τίποτα δεν ξεχνιέται, να το ξέρετε, κύριε Θεμιστοκλέους.

Πάμε στα επόμενα, στην πανδημία.

Κύριε Πλεύρη, 31 Αυγούστου ορκιστήκατε Υπουργός, σωστά; Πόσους νεκρούς και πόσα κρούσματα είχαμε τότε, θυμάστε; Να σας θυμίσω εγώ. Από την αρχή της πανδημίας, τον Μάρτη του 2020, μέχρι την ημέρα που αναλάβατε είχαμε συνολικά πεντακόσιες ογδόντα επτά χιλιάδες εννιακόσια εξήντα τέσσερα κρούσματα και δεκατρείς χιλιάδες εξακόσιους ενενήντα ένα νεκρούς.

Και σήμερα, επτά μήνες μετά, έχουμε δύο εκατομμύρια εννιακόσιες ογδόντα έξι χιλιάδες οκτακόσια ογδόντα δύο κρούσματα. Αυτό είναι το αποτέλεσμα του μοναδικού όπλου, του εμβολίου.

Τώρα θα μιλήσουμε επιστημονικά, αλλά με στοιχεία. Γιατί εγώ την επιστήμη, κύριε Πλεύρη, όταν έλεγα κάποια πράγματα το Νοέμβριο του 2020, τα έλεγα στη βάση των άπειρων ξενυχτιών και του τεράστιου διαβάσματος που έχω ρίξει στη ζωή μου. Έχουμε, λοιπόν, δύο εκατομμύρια εννιακόσιες ογδόντα έξι χιλιάδες οκτακόσια ογδόντα δύο κρούσματα και από τους δεκατρείς χιλιάδες εξακόσιους ενενήντα νεκρούς έχουμε πάει στους είκοσι επτά χιλιάδες τριακόσιους ενενήντα δύο μέχρι χθες. Και άλλοι εξήντα σήμερα, είναι είκοσι επτά χιλιάδες τετρακόσιοι πενήντα.

Δηλαδή, κύριε Πλεύρη, επί θητείας σας, σε επτά μήνες έχουμε δεκατρείς χιλιάδες επτακόσιους εξήντα νεκρούς, δηλαδή παραπάνω από όσους είχαμε από την αρχή της πανδημίας μέχρι την ημέρα που αναλάβατε. Κοιμάστε ήσυχος τα βράδια; Το θεωρείτε επιτυχία; Εάν εγώ ήμουν στη θέση σας ή ο Ανδρέας Ξανθός με αυτά τα νούμερα ως αποτελέσματα, το μεγαλύτερο κομματάκι που θα έβρισκαν από εμάς στην πλατεία Συντάγματος θα έμπαινε σε κουταλάκι! Θυμάστε τι είχαν κάνει οι δικοί σας και τα «πετσωμένα» σας με τους τριάντα οκτώ νεκρούς της πανδημίας της γρίπης του 2018, τους λιγότερους σε όλη τη δεκαετία από το 2010 μέχρι το 2020; Θυμάστε; Και σήμερα με δεκατρείς χιλιάδες επτακόσιους πενήντα νεκρούς έρχεστε εδώ και μιλάτε ακόμα για το μοναδικό όπλο του εμβολίου και ότι το πετύχαμε;

Τους εμβολιάσατε τους περισσότερους. Γιατί πεθαίνουν; Διότι, κύριε Πλεύρη, δεν καταλάβατε ένα πράγμα και δεν κάνατε δύο. Δεν καταλάβατε αυτό που σας έλεγα από το Νοέμβρη του ̓20 και με βαφτίζατε αντιεμβολιαστή, «πυροβολημένο», «ψεκασμένο» και δεν συμμαζεύεται. Δεν καταλάβατε ότι, παιδιά, ο κορωνοϊός δεν είναι ανεμοβλογιά και θα υπάρξουν μεταλλάξεις που δεν θα τις πιάνουν τα εμβόλια.

Πόσοι είναι, κύριε Πλεύρη μου -με επιστήμη θα μιλάμε- σήμερα οι διασωληνωμένοι στις ΜΕΘ; Πόσοι είναι σήμερα, κύριε Πλεύρη μου; Οι χθεσινοί είναι τριακόσιοι πενήντα ένας. Πόσοι είναι από αυτούς οι πλήρως εμβολιασμένοι; Είναι εκατόν σαράντα έξι, δηλαδή το 41,6%. Ξέρετε εσείς, κύριε Πλεύρη, ως δικηγόρος…

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Κύριε Πολάκη….

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ. Θα τελειώσει ο ομιλητής και μετά.

**ΠΑΥΛΟΣ ΠΟΛΑΚΗΣ:** Ξέρετε εσείς ως δικηγόρος -γιατί εγώ ως γιατρός δεν ξέρω- πολλές νόσους για τις οποίες να κάνουμε αποτελεσματικά εμβόλια και να κολλάμε, να νοσούμε, να νοσούμε βαριά, να διασωληνωνόμαστε, να μπαίνουμε στη ΜΕΘ και να πεθαίνουμε; Ξέρετε πολλές; Γιατί εγώ δεν ξέρω. Άρα για ποια επιστήμη και για ποια περηφάνεια μιλάτε;

Βγάλατε τους υγειονομικούς, έξι χιλιάδες ανθρώπους στο δρόμο, τους έχετε στην πείνα και έπρεπε να ντρέπεστε γι’ αυτό. Πάρτε τους πίσω σήμερα. Γυρίστε τους με δύο - τρία τεστ την εβδομάδα. Υπάρχουν πάνω από χίλιοι πεντακόσιοι ανεμβολίαστοι υγειονομικοί για διάφορους λόγους οι οποίοι δουλεύουν. Αυτοί γιατί είναι στην πείνα; Για την ιδεοληψία σας; Γιατί έχετε το πάρει προσωπικά; Γιατί τους εκδικείστε; Γιατί έτσι φοβίζετε τους υπόλοιπους, για να εμβολιαστούν με κάποια εμβόλια, τη στιγμή που η «΄Ομικρον» κατέστρεψε όλο το αφήγημα σας;

Τα άλλα δύο που δεν κάνατε είναι τα εξής. Το ένα είναι το θέμα των ΜΕΘ. Δεν θα πω πολλά. Αποδείχτηκε. Στους είκοσι πέντε χιλιάδες νεκρούς, οι δεκαέξι χιλιάδες πεντακόσιοι την 1η Μαρτίου -με τα στοιχεία που βγήκαν από τον ΕΟΔΥ και τα οποία είχατε, αλλά δεν τα είπατε- πέθαναν εκτός ΜΕΘ. Από αυτούς τους δεκαέξι χιλιάδες πεντακόσιους, οι τέσσερεις χιλιάδες ήταν στο σπίτι τους, οι χίλιοι πεντακόσιοι - χίλιοι οκτακόσιοι ήτανε, μόλις φτάσανε, σε πολύ βαριά κατάσταση στα ΤΕΠ και οι άλλοι σε ένα θάλαμο χωρίς συγγενείς, με μία νοσηλεύτρια για πενήντα ανθρώπους. Γιατί είχατε διώξει και αυτούς που δεν εμβολιάστηκαν και ήταν σε αναστολή. Πάρα πολλοί θάνατοι που υπάρχουν έχουν να κάνουν με τη χαμηλή νοσηλευτική κάλυψη, που οφείλεται και στο τι βγάλατε στο δρόμο έξι ανθρώπους.

Πάμε, λοιπόν, πιο επιστημονικά και με αυτό θα κλείσω. Κοιτάξτε, κύριε Πλεύρη. Φτάσαμε να είμαστε…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε, είναι οκτώμισι λεπτά. Εγώ θα σας δώσω ενάμιση λεπτό ακόμα.

**ΠΑΥΛΟΣ ΠΟΛΑΚΗΣ:** Δυο λεπτά θέλω.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Εγώ θα σας δώσω ένα λεπτό ακόμα.

**ΠΑΥΛΟΣ ΠΟΛΑΚΗΣ:** Είναι ο πιο αποτελεσματικός δείκτης οι θάνατοι ανά εκατομμύριο πληθυσμού; Θυμάστε τον ομογάλακτό σας στο ΛΑΟΣ να ουρλιάζει από τα κανάλια ότι είμαστε δώδεκα φορές καλύτερα από το Βέλγιο, πριν από κανένα χρόνο, ενάμιση; Είχαν αυτοί τότε χίλιους διακόσιους κι εμείς εκατόν είκοσι ανά εκατομμύριο πληθυσμού. Αυτά έλεγε τότε ο ομογάλακτός σας, ο Υπουργός νανογιλέκων, Αναπτύξεως. Σήμερα, λοιπόν, έχουμε περάσει και το Βέλγιο και την Ιταλία. Από όλες τις δυτικές χώρες του ανεπτυγμένου κόσμου είμαστε πρώτοι. Είναι δύο χιλιάδες εξακόσιοι πενήντα ένας θάνατοι ανά εκατομμύριο πληθυσμού.

Και το δεύτερο που δεν κάνατε, κύριε Πλεύρη μου -και εδώ είναι τα στοιχεία και θα σας τα αφήσω και εδώ θα δώσω το τελειωτικό χτύπημα στην ψευτοεπιστήμη και την ψευτοαριστεία που επικαλείστε- είναι το θέμα του ότι δεν φέρατε τα φάρμακα. Οι άλλες χώρες είναι παρακάτω. Η Γερμανία έχει χίλιους πεντακόσιους θανάτους ανά εκατομμύριο πληθυσμού. Η Ολλανδία έχει χίλιους διακόσιους. Οι άλλοι ακόμη παρακάτω. Γιατί χρησιμοποίησαν τα μονοκλωνικά αντισώματα πλατιά μέχρι τη «Δ» και τα αντιικά χάπια πολύ νωρίτερα από εμάς και στη «Δ». Εσείς φέρατε τη μολνοπιραβίρη με πέντε χιλιάδες δόσεις και είχατε ευρείες ενδείξεις. Και τώρα που φέρατε το Paxlovid, το οποίο έχει 89% αποτελεσματικότητα σε αυτούς που έχουν τις πιθανότητες να εξελιχθούν βαριά, σκληρύνατε τις ενδείξεις.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε, σας έδωσα τρία λεπτά. Σας παρακαλώ.

**ΠΑΥΛΟΣ ΠΟΛΑΚΗΣ:** Ο σύζυγος της κ. Αναγνωστοπούλου, της οποίας πήρα την άδεια για να μιλήσω και να γράψω αυτό που..

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε…

**ΠΑΥΛΟΣ ΠΟΛΑΚΗΣ:** Η συνάδελφος, ναι.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε, είναι δέκα λεπτά. Μου ζητήσατε δύο λεπτά, πήρατε τρία. Πρέπει να ολοκληρώσετε. Πώς να το κάνουμε τώρα;

**ΠΑΥΛΟΣ ΠΟΛΑΚΗΣ:** Ο σύζυγος της είναι εξήντα έξι ετών και με ένα υποκείμενο και με τις ενδείξεις που βγάλατε ήθελε και δεύτερο υποκείμενο.

Και τώρα κάνατε και κάτι άλλο, η επιτροπή σας. Βγάλατε ένα δελτίο Τύπου σήμερα εσείς οι επιστήμονες -που μου λέτε για επιστήμη εμένα- που λέτε ότι το Paxlovid πρέπει να δίνεται. Πήγατε να τις ξανανοίξετε τις ενδείξεις, γιατί καταλάβατε ότι κάνατε λάθος. Και φέρτε κι άλλα, γιατί μου είπαν ότι έχετε φέρει μόνο δύο χιλιάδες πεντακόσια. Δεν φτάνουν ούτε για τον σπόρο. Εγκληματείτε. Ακούστε με.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Φτάσατε στα έντεκα λεπτά, κύριε συνάδελφε.

**ΠΑΥΛΟΣ ΠΟΛΑΚΗΣ:** Βάλατε στο σημερινό δελτίο Τύπου ότι πρέπει να χορηγείται στη νεφρική ανεπάρκεια. Έχει πλήρη αντένδειξη στη νεφρική ανεπάρκεια το φάρμακο Paxlovid. Αυτοί που σας φτιάχνουν τα επιστημονικά δελτία Τύπου να ξαναγυρίσουν στην Ιατρική, να ξαναδιαβάσουν και να πάρουν πτυχίο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Σας παρακαλώ, κύριε συνάδελφε.

**ΠΑΥΛΟΣ ΠΟΛΑΚΗΣ:** Πάρτε και το χαρτί.

(Στο σημείο αυτό ο Βουλευτής κ. Παύλος Πολάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Εδώ είναι οι ενδείξεις οι εγκεκριμένες από τον FDA, που είναι πολύ πιο ευρείες από τις δικές μας μέχρι χθες και οι οποίες απαγορεύουν τη χρήση του στη νεφρική ανεπάρκεια.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε, έχετε φτάσει στα δώδεκα λεπτά. Σας παρακαλώ, ολοκληρώστε.

**ΠΑΥΛΟΣ ΠΟΛΑΚΗΣ:** Σας άκουσα. Να τελειώσω.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Μα, τι να τελειώσετε; Έχετε φτάσει τα δώδεκα λεπτά.

**ΠΑΥΛΟΣ ΠΟΛΑΚΗΣ:** Μη μιλάς απάνω. Μου φτάνει. Το έκανες το μεροκάματο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε;

**ΠΑΥΛΟΣ ΠΟΛΑΚΗΣ:** Τελειώνω.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Μου ζητήσατε τρία λεπτά. Έχετε φτάσει τα πέντε λεπτά παραπάνω.

**ΠΑΥΛΟΣ ΠΟΛΑΚΗΣ:** Υπήρξαν Κοινοβουλευτικοί Εκπρόσωποι, που αντί για δώδεκα λεπτά μίλησαν είκοσι δύο. Ηρεμήστε λίγο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ναι, αυτό δεν σημαίνει τίποτα. Κύριε συνάδελφε, μην το κάνετε αυτό.

**ΠΑΥΛΟΣ ΠΟΛΑΚΗΣ:** Κύριε Πλεύρη, δεν υπάρχει καθαρή επιστήμη σε αυτόν τον κόσμο. Υπάρχει επιστήμη που χρησιμοποιείται προς όφελος κάποιων. Και το κριτήριο είναι αν ψάχνεις για το όφελος των πολλών και τη χρησιμοποιείς για το όφελος των πολλών. Δεν υπάρχει καθαρή επιστήμη. Γιατί αυτό που κάνατε εσείς δεν είναι επιστήμη, είναι εξυπηρέτηση συμφερόντων και βαριά πολιτική και διαχειριστική ανεπάρκεια.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κλείστε με αυτό. Σας ευχαριστούμε πολύ.

**ΠΑΥΛΟΣ ΠΟΛΑΚΗΣ:** Και κάτι τελευταίο. Δεν τελειώνει η πανδημία. Έχουμε ακόμα δεκαπέντε μέρες που θα πεθαίνουν, άμα δεν κάνετε αυτά που σας λέω, γιατί είναι το κρύο των προηγούμενων ημερών. Γιατί δεν ξεκαλοκαιριάζει κιόλας με εσάς που έχουμε Κυβέρνηση. Έχει χιονίσει επτά φορές τον Μάρτη στα Σφακιά.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Το θέμα είναι να μην ξεκαλοκαιριάσουμε εδώ, κύριε συνάδελφε.

**ΠΑΥΛΟΣ ΠΟΛΑΚΗΣ:** Θα το εισπράξουμε αυτό τις επόμενες μέρες. Γυρίστε τους πίσω και δώστε τις σωστές ενδείξεις για αυτούς που μπορούν να γλυτώσουν.

Οι είκοσι επτά χιλιάδες νεκροί είναι πάρα πολλοί και έχετε εσείς την πολιτική και την επιστημονική ευθύνη που το διαχειριστήκατε.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Να ετοιμάζεται ο κ. Δαβάκης. Θέλω να περιοριστείτε στον χρόνο εσείς, σας παρακαλώ.

**ΠΑΥΛΟΣ ΠΟΛΑΚΗΣ:** Είκοσι δύο λεπτά μίλαγαν οι προηγούμενοι. Ο κ. Ξανθός…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Διακριτική μεταχείριση είχε ο κ. Ξανθός. Δεν ξέρω ποιος τον άφησε, ποιο κόμμα. Δεν ξέρω ποιος.

Λάθος. Ο κ. Ξανθός έκανε και τις τρεις ομιλίες, με συγχωρείτε. Κύριε Ξανθέ, πρέπει να είμαστε δίκαιοι άνθρωποι.

**ΑΝΔΡΕΑΣ ΞΑΝΘΟΣ:** Για ένα λεπτό θα ζητήσω μετά τον λόγο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Εντάξει, για ένα λεπτό. Πήρατε όμως πρωτολογία, δευτερολογία, τριτολογία, τεταρτολογία.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Εγώ θα απαντήσω συνολικά στο τέλος.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε μιλήσει ήδη. Να προχωρήσουμε τα θέματα. Βεβαίως θα απαντήσετε. Δημοκρατία έχουμε.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Δεν θέλω να απαντώ…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Όχι, όχι, δεν χρειάζεται τώρα.

Ελάτε, κύριε Δαβάκη.

(Θόρυβος στην Αίθουσα)

Σας παρακαλώ! Βγείτε αν θέλετε λίγο έξω με τον κ. Πολάκη να τα πείτε, να συνεννοηθείτε. Παρακαλώ!

**ΠΑΥΛΟΣ ΠΟΛΑΚΗΣ:** Είσαι βαρύ ΚΙΝΑΛ!

**ΠΡΟΕΔΡΕΥΩΝ (Οδυσσέας Κωνσταντινόπουλος):** Έχετε τον λόγο, κύριε Δαβάκη.

**ΑΘΑΝΑΣΙΟΣ ΔΑΒΑΚΗΣ:** Πραγματικά είναι δύσκολο να διαδεχθώ στο Βήμα τον συνάδελφο κ. Πολάκη, αλλά θα προσπαθήσω να ανταποκριθώ στην πρόκληση.

Σήμερα κατά τη συζήτηση αυτού του νομοσχεδίου, ενός νομοσχεδίου του οποίου βασικό μέρος αποτελεί η κύρωση της σύμβασης δωρεάς του Ιδρύματος «Νιάρχος» προς το ελληνικό δημόσιο για την κατασκευή του νέου Νοσοκομείου της Σπάρτης, πιστεύω ότι είναι μια ιστορική μέρα και για το ελληνικό Κοινοβούλιο, αλλά και για τη Λακωνία, η οποία δέχεται αυτή την πράξη ευποιίας, την πράξη δωρεάς ενός ιδρύματος που είναι πολύ συνδεδεμένο με αυτόν τον τόπο, τον τόπο καταγωγής και προέλευσης της οικογένειας Νιάρχου, αλλά και τόπο ο οποίος πολλαπλώς έχει ευεργετηθεί από το ίδρυμα αυτό.

Και το λέω αυτό γιατί αποτέλεσε, κατά την άποψή μου, αλγεινή εντύπωση, κυρίες και κύριοι συνάδελφοι, η τοποθέτηση του Βουλευτή κ. Γρηγοριάδη εκ μέρους του ΜέΡΑ25, που ούτε λίγο ούτε πολύ αναφερόμενος στον ιδρυτή του ιδρύματος, αλλά και της εταιρείας Νιάρχου, τον Σταύρο Νιάρχο, ανέφερε πράγματα τα οποία πόρρω απέχουν από την πραγματικότητα και θα έλεγα ότι προσβάλλουν και τη μνήμη και αυτού, αλλά και όλα αυτά τα οποία συνθέτουν τη γενικότερη εικόνα προσφοράς σε όλη την ελληνική επικράτεια αυτού του ιδρύματος.

Είναι απαράδεκτο ένα κόμμα το οποίο, θα έλεγα, ότι επαγγέλλεται τη νεωτερικότητα, την προοδευτικότητα και το καινούργιο, να μιλά κατά τέτοιο τρόπο ότι και καλά το Ίδρυμα «Νιάρχος» τα κάνει όλα αυτά προκειμένου να αποκτήσει δυνατότητα διαφήμισης και καλύτερου προσώπου προς την ελληνική κοινωνία.

Η Λακωνία, ο τόπος της προέλευσής μου, την οποία έχω την τιμή να εκπροσωπώ για πολλά χρόνια, έχει πολλαπλώς ευεργετηθεί, όπως και άλλες περιοχές της χώρας μας, από το Ίδρυμα «Νιάρχος». Το παλαιό Μουσείο της Σπάρτης, η «Οικία της Ευρώπης», το νοσοκομείο που θα ξεκινήσει τώρα, μεγάλες παρεμβάσεις πάνω σε θέματα της προνοιακής πολιτικής σε συνεργασία με τη Μητρόπολη Μονεμβασίας και Σπάρτης και όχι μόνο: όλα αυτά δείχνουν ένα αποτύπωμα μιας συγκεκριμένης πρακτικής.

Επαναλαμβάνω ότι είναι απαράδεκτο αυτό που συνέβη λίγες ώρες πριν εκ μέρους του κ. Γρηγοριάδη.

Αυτή η πρωτοβουλία για την υγεία του Ιδρύματος «Νιάρχος» ύψους 87,6 εκατομμυρίων ευρώ, που θα δώσει εκατόν εξήντα τέσσερις κλίνες και οκτώ ΜΕΘ στο νέο Νοσοκομείο της Σπάρτης, δημιουργεί μια νέα εικόνα και για τη Λακωνία και για τη Σπάρτη και ευρύτερα της δίνει μια πολύ σημαντική αναπτυξιακή προοπτική σε όλα τα επίπεδα.

Τα μονόκλινα και τα δίκλινα δωμάτια θα αντικαταστήσουν τους θαλάμους των έξι και οκτώ κλινών, ιδιαίτερα στην παθολογική κλινική -και περισσότερων πολλές φορές, κύριοι συνάδελφοι-, κάτι το οποίο μας γύρναγε πολλές δεκαετίες πίσω. Όπως επίσης και οι οκτώ ΜΕΘ θα απαλύνουν την αγωνία των συγγενών, που γνωρίζουμε όλοι από προσωπικά βιώματα πόσο ταλανίζει τον κόσμο να ψάχνει απεγνωσμένα ένα κρεβάτι εντατικής θεραπείας.

Αυτή η δωρεά του Ιδρύματος «Νιάρχος» έρχεται να αντικαταστήσει μια άλλη δωρεά και κάνω μνεία αυτής που πριν από εβδομήντα χρόνια, κατ’ αρχάς εν είδει σανατορίου και μετά νοσοκομείου, προσέδωσε στη Λακωνία τον χάρτη της υγείας: τη δωρεά του Ιωάννη και της Αικατερίνης Γρηγορίου, οι οποίοι και αυτοί οι Έλληνες της διασποράς συνέβαλαν με τον οβολό τους για να γίνει το Νοσοκομείο της Σπάρτης, το πρώην σανατόριο και μετά Νοσοκομείο της Σπάρτης.

Πέρασαν από τότε εβδομήντα χρόνια και έρχεται μια άλλη οικογένεια, η οικογένεια Νιάρχου, που, όπως είπα προηγουμένως, πολλαπλώς συνδέεται με τη Λακωνία, να βοηθήσει και να δώσει μια νέα προοπτική στον υγειονομικό χάρτη της Λακωνίας.

Θα ήθελα να διατυπώσω ορισμένες παρατηρήσεις, οι οποίες έχουν κυρίως την έννοια της τοποθέτησης πάνω σε δυο-τρία ζητήματα που αφορούν την νέα κατάσταση του νοσοκομείου.

Κύριε Υπουργέ, γνωρίζουμε όλοι ότι με βάση τη σύμβαση η οποία θα κυρώσουμε σε λίγο, μεταβάλλεται από νομικό πρόσωπο δημοσίου δικαίου το Νοσοκομείο της Σπάρτης σε νομικό πρόσωπο ιδιωτικού δικαίου και συμφωνώ απόλυτα με αυτή την επιλογή, διότι είναι μια επιλογή η οποία προσδίδει μια ευελιξία και στις προμήθειες και στο γενικότερο προφίλ αυτής της δομής υγείας και θα δώσει μια καλύτερη ευοίωνη προοπτική, μακριά από τις παθογένειες του δημόσιου τομέα.

Θα ήθελα να επιστήσω την προσοχή και να ζητήσω, αν θέλετε, και μια διευκρίνιση. Σε ποιο καθεστώς θα λειτουργεί το διασυνδεόμενο Νοσοκομείο των Μολάων, το οποίο είναι νομικό πρόσωπο δημοσίου δικαίου και θα έχουμε το φαινόμενο -πιστεύω είναι εύκολο να απαντήσετε- το νομικό πρόσωπο δημοσίου δικαίου να διασυνδέεται με ένα νομικό πρόσωπο ιδιωτικού δικαίου;

Πιστεύω ότι το Νοσοκομείο των Μολάων πρέπει -και αυτή είναι η άποψη που έχω αποκομίσει από τις διαρκείς συνεργασίες τις οποίες έχουμε στο γραφείο σας και με εσάς και με τις προηγούμενες πολιτικές ηγεσίες- να θωρακιστεί, να αυτονομηθεί, να ανεξαρτητοποιηθεί για πολλούς και διάφορους λόγους και από στελεχιακό προσωπικό και από ζητήματα -και γίνονται αυτά τα τελευταία τρία χρόνια, έχουν γίνει σημαντικά βήματα με τη νέα διοίκηση του νοσοκομείου- αλλά και για λόγους θέσης αυτού του νοσοκομείου.

Το Νοσοκομείο των Μολάων απέχει περίπου εξήντα τρία χιλιόμετρα από τη Σπάρτη και θα έλεγα βάλτε άλλα πενήντα χιλιόμετρα από τη Νεάπολη, που μας κάνουν εκατόν δεκατρία χιλιόμετρα και πλέον και από τα Κύθηρα τα οποία εξυπηρετεί και από την Ελαφόνησο με τη μεγάλη τουριστική κίνηση.

Με αφορμή, θα έλεγα, αυτή την τεράστια αναβάθμιση του Νοσοκομείου της Σπάρτης, στόχος αυτής της πολιτικής ηγεσίας και της Κυβέρνησης Μητσοτάκη θα πρέπει να είναι και η αναβάθμιση -το ισότιμο δηλαδή- του Νοσοκομείου των Μολάων, η στελέχωση, όπως είπα, η θωράκιση και όλα αυτά τα οποία θα συνθέτουν μια σύγχρονη μονάδα υγείας που δεν θα έχει την ανάγκη ούτε του νέου Νοσοκομείου της Σπάρτης, αλλά θα έχει και ένα λειτουργικό καθεστώς ανεξαρτησίας που αυτό θα οφείλεται στην αυτονομία του.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Σε ένα λεπτό ολοκληρώνω, κύριε Πρόεδρε.

Πιστεύω, επίσης, αγαπητές και αγαπητοί συνάδελφοι, ότι η συγκεκριμένη δομή, η δομή του Νοσοκομείου της Σπάρτης, θα δώσει, πέραν της αναπτυξιακής προοπτικής της, και κάποια συγκεκριμένη πολιτική, αν θέλετε, πρόκληση σε αυτό το οποίο συνέβη -και το θεωρώ ένα αγκάθι στα χρόνια τα οποία έχουν παρέλθει- με τον νόμο Γαβρόγλου.

Ο νόμος Γαβρόγλου αποστέρηση από τη Λακωνία τη νοσηλευτική σχολή της, τη σχολή την οποία είχε ιδρυθεί επί της αείμνηστης Μαριέττας Γιαννάκου το 2004 - 2005, με το βασικό, κύριε Υπουργέ, επιχείρημα ότι στερούνται κλινικής εκπαίδευσης οι φοιτητές της νοσηλευτικής σχολής και πήγε στην Αρκαδία, στην Τρίπολη.

Αυτή τη στιγμή το Ίδρυμα «Νιάρχος» εδώ και ενάμιση χρόνο ζήτησε από το Πανεπιστήμιο Πελοποννήσου να γίνεται η κλινική εκπαίδευση των φοιτητών στο νέο του νοσοκομείο, στο νοσοκομείο το οποίο κάνει στην Σπάρτη, και υπήρξε άρνηση εκ μέρους του πανεπιστημίου.

Απολύτως συμφωνώ με την ακαδημαϊκή αυτοτέλεια. Απολύτως συμφωνώ με όλα αυτά τα οποία συνθέτουν την ελευθερία στον ακαδημαϊκό χώρο. Αντίκειται όμως της λογικής αυτό το οποίο έχει συμβεί μέχρι στιγμής, να μην κάνουν κλινική εκπαίδευση οι φοιτητές της Νοσηλευτικής Σχολής του Πανεπιστημίου Πελοποννήσου σε μια σύγχρονη και, θα έλεγα, μοναδική μονάδα υγείας, όπως θα είναι σε λίγα χρόνια το Νοσοκομείο της Σπάρτης.

Θέλω να το δείτε, διότι αποτελεί, πέραν της επέμβασης στην αυτοτέλεια του ακαδημαϊκού, αν θέλετε, χώρου, αποτελεί όμως μια επέμβαση στη συγκρότηση μιας λογικής πρότασης. Είναι απαράδεκτο αυτό το οποίο έχει συμβεί. Νομίζω ότι και εσείς ως Υπουργός Υγείας, αλλά και η Υπουργός Παιδείας, η οποία είχε αποκαλέσει «τερατούργημα» τον νόμο Γαβρόγλου, με τον οποίο αποστερήθηκε η Λακωνία της νοσηλευτικής σχολής, να μην συνεχίζετε αυτή την πολιτική.

Κλείνοντας και το λέω διότι αισθάνομαι ότι παραβιάζω ανοικτές θύρες, θέλω να γνωρίζετε ότι στη γενικότερη στρατηγική της ενδυνάμωσης του Νοσοκομείου των Μολάων να μην αισθάνεται ούτε ο γιατρός, ούτε ο νοσηλευτής, ούτε ο διοικητικός παράγοντας, αλλά ούτε πρωτίστως ο πολίτης της περιοχής των Μολάων και της ευρύτερης περιφέρειας ως ο φτωχός συγγενής σε σχέση με το Νοσοκομείο της Σπάρτης, το οποίο επαναλαμβάνω θα αναμορφώσει τον υγειονομικό χάρτη όλης της περιοχής. Να μην αισθάνεται έτσι. Πρέπει να θωρακιστεί και από στελεχιακό δυναμικό.

Είναι γνωστό σε εσάς, κύριε Υπουργέ, το ζήτημα –και κλείνω με αυτό, κύριε Πρόεδρε- των καρδιολόγων στο Νοσοκομείο των Μολάων. Θέλω να πω ότι ο επί συμβάσει καρδιολόγος του Νοσοκομείου των Μολάων δεν θα ανανεώσει μέχρι το τέλος του μηνός -αύριο δηλαδή- τη σύμβασή του. Ο δε καρδιολόγος της Σπάρτης βρίσκεται αυτή τη στιγμή σε ανάρρωση λόγω COVID. Η Λακωνία δηλαδή έχει μείνει με έναν επικουρικό και έναν μόνιμο γιατρό. Γνωρίζω τον αγώνα που έχετε κάνει, γνωρίζω την πολιτική απόφαση την οποία έχετε πάρει, αλλά θέλω να σας το πω για να δικαιολογήσω την πίεση την οποία σας έχουμε ασκήσει προς αυτήν την κατεύθυνση.

Σας ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Καλά είναι να τα ξέρουμε, αλλά να κάνουμε και κάτι. Μην μένουμε με έναν γιατρό.

Συνεχίζουμε και τον λόγο έχει η κ. Σοφία- Χάιδω Ασημακοπούλου από την Ελληνική Λύση για επτά λεπτά.

**ΣΟΦΙΑ - ΧΑΪΔΩ ΑΣΗΜΑΚΟΠΟΥΛΟΥ:** Σας ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, τα προβλήματα που αντιμετωπίζει το ελληνικό Εθνικό Σύστημα Υγείας, όπως οι απαρχαιωμένες και αναποτελεσματικές δομές, οι ανορθολογικές δαπάνες και ο ελλιπής σχεδιασμός αναπόφευκτα οδηγούν σε ένα δυσλειτουργικό μοντέλο με αρνητικές συνέπειες στις παρεχόμενες υπηρεσίες υγείας.

Η διαχρονική απαξίωση του ΕΣΥ με την τραγική έλλειψη προσωπικού όλων των κλάδων, τη σωματική και ψυχολογική υπερκόπωση του εναπομείναντος μόνιμου προσωπικού που για δύο συνεχόμενα χρόνια εργάζεται κάτω από πιεστικές συνθήκες χωρίς άδειες και κάποιες φορές χωρίς ημέρες ανάπαυσης, γεγονός που επιτείνει ο νόμος των αναστολών, το έχουν οδηγήσει σε πλήρη ασφυξία.

Η ανάγκη για επαρκή στελέχωση με ιατρικό και νοσηλευτικό προσωπικό έγινε κατά τη διάρκεια της πανδημίας επιτακτική. Υγειονομικές καταστάσεις, το προσωπικό και ο ιατρικός εξοπλισμός είναι άνισα κατανεμημένα στη χώρα με μεγαλύτερη συγκέντρωση στις αστικές περιοχές και ελλιπή εξυπηρέτηση των αγροτικών περιοχών, γεγονός που συμβάλλει στο υψηλό επίπεδο μη ικανοποιούμενων αναγκών για ιατρική περίθαλψη. Οι υγειονομικοί έχουν περάσει προ πολλού τα όρια της επαγγελματικής εξουθένωσης η οποία λειτουργεί σωρευτικά και οι αναστολές επιδείνωσαν την κατάσταση. Αντί να ενισχύσετε με μόνιμο προσωπικό το ΕΣΥ και να αποκαταστήσετε τις τραγικές ελλείψεις, αποφασίσατε να θέσετε σε αναστολή όλους αυτούς τους επαγγελματίες της υγείας που έδωσαν τα πάντα κατά τη διάρκεια των πρώτων κυμάτων της πανδημικής συγκυρίας.

Σαφής και διαρκής απαίτηση είναι η άμεση επιστροφή των υγειονομικών που βρίσκονται σε αναστολή στο λειτούργημά τους, ούτως ώστε να δοθεί ένα οριστικό τέλος στην εξαθλίωση που τους έχετε οδηγήσει. Η διάθεση πόρων σε μηχανισμούς που εμπλέκονται στην αντιμετώπιση της πανδημίας και γενικότερα στην εξασφάλιση της υγείας των πολιτών είναι αυτονόητη ανάγκη. Αυτό όμως δεν το είδαμε να γίνεται πράξη. Γι’ αυτόν τον σκοπό έρχεται το Ίδρυμα «Σταύρος Νιάρχος», ένας ιδιώτης, να καλύψει άλλη μια φορά τις ελλείψεις του κράτους με την επιμέρους σύμβαση δωρεάς για την κατασκευή του Γενικού Νοσοκομείου Σπάρτης Ίδρυμα «Σταύρος Νιάρχος».

Το κράτος που ρουφάει το αίμα των φορολογουμένων με υπέρογκους φόρους αδυνατεί να καλύψει τις ανάγκες αυτές. Αλήθεια, πού πηγαίνουν τα χρήματα του Έλληνα φορολογούμενου; Πρέπει επιτέλους να δεσμευτείτε για την πρόσληψη ιατρονοσηλευτικού προσωπικού. Καλές οι δωρεές, αλλά πρέπει και η πολιτεία να πράξει ανάλογα. Να μην απαξιωθούν αυτές οι υποδομές. Στα παλιά νοσοκομεία υπάρχει έλλειψη κεντρικού μακροπρόθεσμου κτηριακού σχεδιασμού, αφού βλέπεις μέσα στο ίδιο μεγάλο παλιό κτήριο να συνυπάρχουν τριτοκοσμικές καταστάσεις σε πτέρυγες που δεν ανακαινίστηκαν ποτέ και ταυτόχρονα να υπάρχουν μεσοβέζικες καταστάσεις και ανακαινισμένες πτέρυγες από δωρεές χωρίς κανέναν ουσιαστικό σχεδιασμό.

Η Ευρωπαϊκή Στατιστική Υπηρεσία EUROSTAT δημοσιοποίησε στις 11 Μαρτίου στοιχεία για την κρατική δαπάνη στον κλάδο της υγείας κατά τη διάρκεια του έτους 2020 όταν ξέσπασε η πανδημία. Σύμφωνα με τα στοιχεία αυτά που θα καταθέσουμε στα Πρακτικά η Ελλάδα δαπάνησε το 6,7% του ΑΕΠ για την υγεία το 2020, ποσοστό χαμηλότερο από τον μέσο όρο της Ευρωπαϊκής Ένωσης που ήταν 8% και της Ευρωζώνης που ήταν 8,2%, πάλι κάτω από τον μέσο όρο.

Επισημάναμε και κατά τη διάρκεια των συνεδριάσεων της επιτροπής το γεγονός ότι σε περίπτωση καθυστέρησης ολοκλήρωσης των έργων υποδομών και συνδέσεων το ίδρυμα δικαιούται να αναστείλει τις εργασίες υλοποίησης του νοσοκομείου και η δαπάνη συνεπεία της αναστολής θα βαρύνει το ελληνικό δημόσιο. Χρειάζεται ιδιαίτερη προσοχή. Έχετε υπολογίσει ποια θα είναι η επιβάρυνση του ελληνικού δημοσίου σε ένα τέτοιο ενδεχόμενο καθυστέρησης; Ακόμη και αν πιστεύετε ότι τα πάντα θα λειτουργήσουν τέλεια και δεν θα υπάρξει κανένα γραφειοκρατικό πρόβλημα, για το οποίο ξεκάθαρα επιφυλασσόμαστε, θα πρέπει σε κάθε περίπτωση να υπάρχει η σχετική οικονομική πρόβλεψη. Παράλογη θεωρείται και η διάταξη σύμφωνα με την οποία ο φορέας υλοποίησης δεν φέρει καμμία ευθύνη που να σχετίζεται με την υλοποίηση και τη λειτουργία του έργου.

Αναφορικά με το σύνολο του νομοσχεδίου η Κυβέρνηση με τις περισσότερες διατάξεις παρατείνει προηγούμενες ρυθμίσεις, που αφορούν στα έκτακτα μέτρα κατά του COVID-19. Και αναρωτιόμαστε, είναι αυτή σοβαρή νομοθέτηση; Ακόμη μετά από δύο χρόνια προσπαθείτε με πρόχειρες λύσεις και μπαλώματα να καλύψετε όσες τρύπες υπάρχουν στη λευκή στολή του ΕΣΥ. Ειδικά στον ευαίσθητο κλάδο της υγείας τέτοιες πρακτικές είναι απαράδεκτες και απογοητευτικές.

Σύμφωνα με πρόσφατα στοιχεία της ΠΟΕΔΗΝ -τα οποία θα καταθέσουμε στα Πρακτικά- σχεδόν το 75% των ασθενών χάθηκε εκτός ΜΕΘ, ενώ όπως αναφέρουν υπάρχουν νοσοκομεία, όπως το Νοσοκομείο της Νίκαιας, όπου χάθηκαν πολλοί ασθενείς χωρίς να διαθέτουν ούτε μια κλίνη ΜΕΘ COVID. Σε τόσο μεγάλο χρονικό διάστημα θα έπρεπε να έχουν πραγματοποιηθεί σταθερές τομές για να είναι έτοιμο το κράτος να αντιμετωπίσει τακτικές και έκτακτες ανάγκες, προφανώς με το ανάλογο απαραίτητο εξειδικευμένο προσωπικό. Δεν υπάρχουν δικαιολογίες. Φαίνεται για ακόμη μια φορά ότι η Κυβέρνηση δεν έχει σχέδιο για να λύσει τα προβλήματα.

Δεν ξεχνάμε, όμως, ότι και η εκπαίδευση δεν προστατεύτηκε. Καταφύγατε αβασάνιστα στο κλείσιμό της, με ό,τι καταστροφικό αυτό συνεπάγεται για τους μαθητές και τις μαθήτριες. Αντί να αραιώσετε τα τμήματα, αποφασίσατε να τα πυκνώσετε. Ούτε φυσικά εξασφαλίσατε το φιλτράρισμα του αέρα σε κάθε τάξη.

Κλείνοντας, με κάθε ευκαιρία οφείλουμε να αναφερθούμε στην ανάγκη παροχής κινήτρων στους εξακόσιους πενήντα χιλιάδες Έλληνες συμπολίτες μας που έφυγαν από τη χώρα μας τα προηγούμενα χρόνια των μνημονίων, προκειμένου να επιστρέψουν πίσω στην πατρίδα μας. Εμείς ως Ελληνική Λύση υπογραμμίζουμε ξανά ότι το σύστημα υγείας χρειάζεται μόνιμο προσωπικό, προσλήψεις, αναμόρφωση του μισθολογίου των γιατρών και των υπολοίπων υγειονομικών και μια νέα δέσμη κινήτρων για τη στελέχωση των δομών του ΕΣΥ σε άγονες και νησιωτικές περιοχές.

Θα πρέπει επιτέλους να καταλάβετε ότι η ποιότητα στην υγεία είναι μια πολιτική και όχι τεχνοκρατική υπόθεση και απαιτεί σαφείς στρατηγικές προτεραιότητες. Το είπαμε, το λέμε και θα εξακολουθήσουμε να το λέμε, στην υγεία δεν χωρούν προχειροδουλειές.

Σας ευχαριστώ.

(Χειροκροτήματα από την πτέρυγα της Ελληνικής Λύσης)

(Στο σημείο αυτό η Βουλευτής κ. Σοφία - Χάιδω Ασημακοπούλου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ο κ. Ζαχαριάδης δεν είναι εδώ. Ο κ. Μαραβέγιας δεν είναι εδώ.

Τον λόγο έχει ο κ. Φραγγίδης.

**ΓΕΩΡΓΙΟΣ ΦΡΑΓΓΙΔΗΣ:** Ευχαριστώ, κύριε Πρόεδρε.

Εγώ δεν θα καταχραστώ τον χρόνο, θα μιλήσω μόνο για τις τροπολογίες. Όσον αφορά την πρώτη τροπολογία, που έχει σχέση με το Υπουργείο Εργασίας και Πρόνοιας, όλα τα επιδόματα από τη στιγμή που στις δύσκολες στιγμές που περνάμε και περνάνε όλοι οι πολίτες έρχονται να βοηθήσουν έστω και κατ’ ελάχιστο τους ανθρώπους οι οποίοι υποφέρουν από τη μεγάλη ακρίβεια αυτό το διάστημα και από τις χαμηλές συντάξεις, θα τις υποστηρίξουμε. Επομένως, αυτές τις τροπολογίες τις υποστηρίζουμε.

Θα κάνω μόνο ένα σχόλιο σε σχέση με το έκτακτο βοήθημα των χαμηλοσυνταξιούχων, που είπε ο κύριος Υπουργός ότι ανέρχεται σε 136 εκατομμύρια, σε εξακόσιες τριάντα χιλιάδες συνταξιούχους περίπου, με σύνταξη μηνιαία μέχρι 600 ευρώ. Εδώ πρέπει να διευκρινιστεί ότι οι συνταξιούχοι στη χώρα μας με κύρια σύνταξη μέχρι 500 ευρώ και διάμεσο μέσο όρο 370 ευρώ είναι περίπου ένα εκατομμύριο εκατό χιλιάδες, στοιχεία τα οποία τα έδωσε η ΗΔΙΚΑ «ΗΛΙΟΣ» τον Οκτώβριο του 2021. Κατά συνέπεια, τετρακόσιες πενήντα χιλιάδες συνταξιούχοι θα στερηθούν το έκτακτο βοήθημα, όπως το είχαν βέβαια στερηθεί και την περίοδο των Χριστουγέννων. Για να μην θυμίσουμε, βέβαια, τις υποσχέσεις που έδωσε ο κ. Μητσοτάκης προεκλογικά για την κατάργηση του νόμου του κ. Κατρούγκαλου, που είχε καταγγείλει την κατάργηση του ΕΚΑΣ από τον κ. Κατρούγκαλο και όλα τα άλλα, στα οποία δεν θέλω να επεκταθώ. Θα το ψηφίσουμε όμως, γιατί έστω και σε μικρό βαθμό βοηθάει ιδιαίτερα και αυτές τις γιορτινές μέρες.

Όσον αφορά την τροπολογία της παιδείας θέλω από την αρχή να είμαι ξεκάθαρος ότι δεν θα την στηρίξουμε αυτή, διότι έχει πάρα πολλά μέσα με τα οποία διαφωνούμε, από τους εκπαιδευτικούς που είναι στις πανελλαδικές, ενώ θα έπρεπε να ήταν οι εισηγητές εκπαιδευτικοί του κλάδου ΠΕ των ξένων γλωσσών και πολλά άλλα.

Τώρα, το τελευταίο που έχει σε σχέση με το νομοσχέδιο που συζητούμε. Κύριε Υπουργέ, το πρόγραμμα «ΔΟΞΙΑΔΗΣ» είναι ένα πολύ σημαντικό πρόγραμμα. Και το λέω αυτό διότι σε πρώτη φάση, τουλάχιστον, περιλαμβάνει τις ασθένειες του καρκίνου του μαστού, του καρκίνου του τραχήλου, τον καρκίνο του γαστρεντερικού, του εντέρου, και βεβαίως τα ανευρύσματα της κοιλιακής αορτής, σημαντικά όλα.

Θέλω σε σχέση με το πρώτο άρθρο να πω το εξής. Ξέρετε ότι ο καρκίνος του μαστού δυστυχώς στις γυναίκες δεν έχει ηλικία. Μπορεί και είκοσι έξι, και είκοσι πέντε, και είκοσι επτά, και τριάντα και βεβαίως όσο μεγαλώνουν τόσο περισσότερα είναι τα κρούσματα. Όμως από τη στιγμή που η γυναίκα μπαίνει στην κλιμακτήριο και στην εμμηνόπαυση, από εκείνη τη στιγμή, ο κίνδυνος αυξάνεται πολύ. Άρα θα ήταν δόκιμο, κατά την άποψη τη δική μου, ο έλεγχος αυτός να άρχιζε μετά τα σαράντα. Για να μην πω ότι μια έλλειψη μεγάλη που έχουμε σήμερα στην Ελλάδα είναι ότι η «μαστογραφία αναφοράς» που λέμε, η πρώτη μαστογραφία δηλαδή που πρέπει να κάνουν όλες οι γυναίκες -σε αυτό υστερούμε πάρα πολύ- αυτή γίνεται στα τριάντα πέντε. Και θα μπορούσε ίσως να ήταν και ένα κίνητρο σε αυτές τις γυναίκες. Στις εννέα γυναίκες η μία θα παρουσιάσει καρκίνο. Είναι ο πιο υψηλός και πιο συχνός καρκίνος, επικίνδυνος, που υπάρχει.

Δεύτερο, πάω στον καρκίνο του τραχήλου της μήτρας. Ξέρετε, δύο γυναίκες την ώρα στην Ευρώπη χάνονται από τον καρκίνο του τραχήλου της μήτρας, τριάντα έξι με τριάντα επτά χιλιάδες τον χρόνο, για να μην πω για εκατοντάδες χιλιάδες που έχουν προκαρκινωματώδεις καταστάσεις.

Είναι σωστό και κάνατε πολύ σωστά που βάλατε και τον εμβολιασμό των αγοριών από τη μικρή ηλικία, που έπρεπε αυτό να το κάνουμε κι εμείς από παλιά, όπως άλλες χώρες, ο Καναδάς, η Αυστραλία και πολλές άλλες. Υπάρχουν νέα δεδομένα για τον καρκίνο του τραχήλου και επομένως με νέους ελέγχους, που δίνουν περιθώριο χρόνου μεγάλο, και νομίζω ότι είναι πολύ σωστό να επεκταθεί και εκεί.

Επίσης ξέχασα μια πρόσθεση στο άρθρο 1. Αναφέρεστε για τις Ελληνίδες και τις γυναίκες τρίτων χωρών. Δεν αναφέρεστε για τις γυναίκες της Ευρωπαϊκής Ένωσης που είναι μόνιμοι κάτοικοι της Ελλάδας. Άρα πρέπει να το βάλετε μέσα αυτό.

Τώρα, όσον αφορά τα άρθρα, θα μιλήσω μόνο για δύο άρθρα. Το έβδομο άρθρο, που είναι σε σχέση με την τοπική αυτοδιοίκηση και όλα αυτά που τα είπε πολύ καλά η κ. Λιακούλη, η Κοινοβουλευτική Εκπρόσωπος σήμερα, και δικαιολόγησε τη στάση μας. Όλα τα δίνετε στην οικονομική επιτροπή. Ο ρόλος του δημοτικού συμβουλίου στην ουσία δεν υπάρχει. Αλλά εν πάση περιπτώσει, επειδή υπάρχουν προβλήματα και μπορούν κάποιοι δήμοι να βρουν μια λύση, θα τη στηρίξουμε, αν κι εμείς αν ήταν να ψηφίσουμε ξεχωριστά, θα απείχαμε από αυτήν την ψηφοφορία, θα ήταν «παρών».

Το άλλο άρθρο που θέλω να σχολιάσω -και να τελειώσω με αυτό- είναι το άρθρο 8 σε σχέση με τις δαπάνες που έκαναν μέχρι το 2020 οι ΥΠΕ, το Εθνικό Σύστημα Υγείας και τα κέντρα υγείας. Ξέρετε, αυτοί οι τρόποι ελέγχου είναι κατόπιν εορτής. Διότι μπορεί και έχουμε δεδομένα ότι ακόμα και όταν κάνανε τυπικά έρευνα αγοράς, παραδείγματος χάριν με τα τεστ που είχαμε για τον κορωνοϊό από την αρχή, ξέρετε οι διοικητές δεν έπαιρναν σαν προμηθευτή αυτόν που έδινε το χαμηλότερο κόστος, αλλά κάνανε επιλογή από μόνοι τους. Αυτές είναι σκοτεινές πλευρές λοιπόν όσον αφορά τις συμβάσεις και μπορεί να υποκρύπτουν, όχι μόνο μεγάλη σπατάλη που αυτό είναι σίγουρο, και κάτι άλλο.

Καλό είναι λοιπόν αυτά τα πράγματα να σταματήσουν, για να μπορούμε να ξέρουμε επακριβώς πού πάνε τα χρήματα, πώς πάνε τα χρήματα, πώς επιλέγονται, πώς γίνονται οι διαγωνισμοί που μέχρι τώρα δεν έχουν γίνει και δεν έχει γίνει κανένας, αλλά ακόμα έστω και η έρευνα αγοράς όταν γίνεται πρέπει να είναι οι διαδικασίες διαφανείς για να μην υπάρχουν σκοτεινά σημεία.

Αλλιώς δηλαδή, αν δεν ήταν η κατάσταση που υπάρχει σήμερα, δεν θα το ψηφίζαμε αυτό το άρθρο.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο έχει ο κ. Θραψανιώτης.

**ΕΜΜΑΝΟΥΗΛ ΘΡΑΨΑΝΙΩΤΗΣ:** Ευχαριστώ, κύριε Πρόεδρε.

Συζητούμε σήμερα το σχέδιο νόμου του Υπουργείου Υγείας, την κύρωση της σύμβασης δωρεάς μεταξύ του κοινωφελούς Ιδρύματος «Σταύρος Νιάρχος» και του ελληνικού δημοσίου για την ενίσχυση και την αναβάθμιση των υποδομών στον τομέα της υγείας, καθώς και την αντιμετώπιση και την προστασία από τον COVID 19.

Αναρωτιέμαι όμως αν το ενδιαφέρον της Κυβέρνησης για την προστασία της δημόσιας υγείας των πολιτών ανταποκρίνεται στην πραγματικότητα, όταν, όπως αποκάλυψε ο τομεάρχης υγείας κ. Ξανθός, με τροπολογία που κατατέθηκε στη Βουλή σε άσχετο νομοσχέδιο στο Υπουργείο Εσωτερικών, απαξιώνει τους γιατρούς του δημόσιου συστήματος υγείας με την ουσιαστική κατάργηση της μονιμότητας των νεοπροσλαμβανόμενων γιατρών και μάλιστα με αναδρομική ισχύ.

Ο κύριος Υπουργός έδωσε βέβαια κάποιες εξηγήσεις. Το ερώτημα όμως εξακολουθεί να παραμένει και θα πρέπει για να μην υπάρχουν σκιές να προχωρήσει σε νομοθετική ρύθμιση, ούτως ώστε να λυθεί το πρόβλημα και να αρθούν οι παρεξηγήσεις.

Εξακολουθεί όμως να δημιουργεί ερωτήματα, όταν η κατάθεση της τροπολογίας έγινε λίγο πριν τη συζήτηση του υπό συζήτηση νομοσχεδίου στις επιτροπές. Το ερώτημα παραμένει για ποιον λόγο και γιατί τόση βιασύνη.

Η προσπάθεια ιδιωτικοποίησης του ΕΣΥ βρίσκεται στο DNA της πολιτικής της Νέας Δημοκρατίας, όπως συνέβη και με τη ΔΕΗ, που είχε σαν αποτέλεσμα την τρομακτική αύξηση του ηλεκτρικού ρεύματος σε βάρος των καταναλωτών, των νοικοκυριών, των αγροτών, των μικρομεσαίων επιχειρήσεων.

Το ίδιο και με τη δημόσια εκπαίδευση. Δεν είχα σκοπό να αναφερθώ σε αυτό το θέμα. Προκάλεσε όμως με την τοποθέτησή της η Υπουργός Παιδείας, με τις τροπολογίες που κατέθεσε ο ΣΥΡΙΖΑ - Προοδευτική Συμμαχία, αναφερόμενη στην ελάχιστη βάση εισαγωγής στα πανεπιστήμια.

Αποτελεί πρόκληση, πραγματικά, όταν ο υποψήφιος με τη λευκή κόλλα, όπως επικαλείται η Υπουργός, δεν μπορεί να μπαίνει στο πανεπιστήμιο, όταν την ίδια ώρα ο ίδιος υποψήφιος μπορεί να γραφτεί με την ίδια λευκή κόλλα στο κολλέγιο με μόνο προαπαιτούμενο την οικονομική δυνατότητα και να έχει τα ίδια προνόμια με τους απόφοιτους των πανεπιστημίων, καθώς η κ. Κεραμέως εξίσωσε τα πτυχία των κολλεγίων με τα πτυχία των πανεπιστημίων.

Στο σχέδιο νόμου που συζητούμε σήμερα, τη δωρεά του κοινωφελούς Ιδρύματος «Σταύρος Νιάρχος», που υπογράφηκε μεταξύ του ελληνικού δημοσίου με τον τότε πρωθυπουργό Αλέξη Τσίπρα και τον Πρόεδρο του ιδρύματος, Ανδρέα Δρακόπουλο, θα μου επιτρέψετε να αναφερθώ στη δήλωση του κ. Δρακόπουλου, δηλαδή ότι έχουν περάσει πολλοί Υπουργοί Υγείας από το γραφείο του και οι μόνοι που ανταποκρίθηκαν αμέσως ήταν οι κ. κ. Ξανθός και Πολάκης και «εκείνο που μπορώ να σας διαβεβαιώσω», δηλώνει, «είναι ότι η συνεργασία μας υπήρξε άριστη».

Αν το αναφέρω, είναι γιατί έχει επιδοθεί η Κυβέρνηση της Νέας Δημοκρατίας και οι Βουλευτές της σε μια προσπάθεια απαξίωσης και παραπληροφόρησης ότι, δήθεν, ο ΣΥΡΙΖΑ δεν ψηφίζει τη δωρεά. Όσο και να προσπαθούν όμως, στην ιστορία αλλά και στη συνείδηση του ελληνικού λαού καταγράφεται ότι η δωρεά δρομολογήθηκε επί κυβέρνησης ΣΥΡΙΖΑ και μάλιστα με διπλασιασμό του αρχικά προβλεπόμενου ποσού.

Με το «παρών» που δηλώνουμε, εκφράζουμε την αντίθεσή μας στη μετατροπή από νομικά πρόσωπα δημοσίου δικαίου, όπως προβλεπόταν στην αρχική σύμβαση, του Νοσοκομείου Κομοτηνής, του Πανεπιστημιακού Παιδιατρικού Νοσοκομείου Θεσσαλονίκης και στο υπό συζήτηση νομοσχέδιο του Νοσοκομείου Σπάρτης, σε νομικά πρόσωπα ιδιωτικού δικαίου, με ό,τι αυτό σημαίνει για τους πολίτες. Το λέω για να είμαστε ξεκάθαροι σε αυτό το σημείο.

Όπως ισχυρίστηκαν ορισμένοι Βουλευτές της Νέας Δημοκρατίας, με την είσοδο των ιδιωτών στα νοσοκομεία, δεν θα αλλάξει κάτι σημαντικό. Απλά -δηλώνουν ότι- ο ασθενής θα πληρώνει το 30% των εξόδων και τον ιδιώτη γιατρό. Το ερώτημα, λοιπόν, είναι το εξής: Ποιους έχουν στο νου τους όταν λένε ότι δεν θα αλλάξει δραματικά η κατάσταση για τους ασθενείς; Μήπως έχουν στο νου τους τα δικά τους παιδιά με μισθούς 8.000 ευρώ και μπόνους, τον εαυτό τους και όχι τους άνεργους, τους εργαζόμενους των 500 και 600 ευρώ, οι οποίοι δεν μπορούν να βγάλουν το μήνα εξαιτίας των πολιτικών σας;

Θα κλείσω, κύριε Πρόεδρε, με μια αναφορά στο Νομό Λασιθίου. Απουσιάζει, δυστυχώς, η Αναπληρώτρια Υπουργός, η κ. Γκάγκα, που δήλωσε ότι περιοδεύει στα νοσοκομεία ανά την Ελλάδα και έχει σχηματίσει προσωπική άποψη για την κατάσταση.

Θα είχε ενδιαφέρον να μας αναφέρει τι αποκόμισε από την επίσκεψή της και την ενημέρωση που είχε για τα νοσοκομεία του Νομού Λασιθίου πριν λίγες μέρες. Άκουσε, παραδείγματος χάριν, παράπονα ασθενών; Ενημερώθηκε, μήπως, για την απαξιωτική συμπεριφορά των διορισμένων διοικήσεων απέναντι στο προσωπικό, με αποτέλεσμα οι γιατροί να οδηγούνται σε παραίτηση λόγω εξοντωτικών ωραρίων, οι εφημερίες να μην βγαίνουν λόγω έλλειψης γιατρών και ότι η είσοδος των εργολαβικών εργαζομένων στα νοσοκομεία θα έχει αύξηση του κόστους, όπως προβλέπει μελέτη του Γενικού Νοσοκομείου Αγίου Νικολάου, για το δημόσιο συγκριτικά με τις ατομικές συμβάσεις εργασίας, αλλά και φαλκίδευση των εργασιακών δικαιωμάτων των εργαζομένων;

Το Εθνικό Σύστημα Υγείας και στο Νομό Λασιθίου αποδυναμώνεται με τις παραιτήσεις, τις συνταξιοδοτήσεις και τις μεταθέσεις χωρίς αναπλήρωση. Η εμμονή στην αναστολή των ανεμβολίαστων και τη στέρηση μισθού τους, όταν τα επιδημιολογικά δεδομένα αλλάζουν, αποδυναμώνει ακόμα περισσότερο τις προσφερόμενες υπηρεσίες.

Η αποδυνάμωση υπηρεσιών υγείας στα νοσοκομεία του νομού δεν είναι προσωπική μου άποψη, είναι άποψη του ιατρικού συλλόγου, των συλλόγων εργαζομένων των νοσοκομείων και του Συλλόγου Φίλων Νοσοκομείων της Ιεράπετρας. Μια μόνο ερμηνεία μπορεί να δοθεί: Η επιδίωξη να γίνει πιο εμφανής η έλλειψη ιατρικού προσωπικού, να υποβαθμιστούν οι υπηρεσίες στα νοσοκομεία και να γίνει πιο ευκολοχώνευτη η μετάβαση στην ιδιωτικοποίηση.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία Απατζίδη, έχετε τον λόγο.

**ΜΑΡΙΑ ΑΠΑΤΖΙΔΗ:** Κύριε Πρόεδρε, σαν σήμερα πριν από εβδομήντα χρόνια ο Νίκος Μπελογιάννης και οι σύντροφοί του, ο Νίκος Καλούμενος, ο Δημήτρης Μπάτσης και ο Ηλίας Αργυριάδης εκτελούνται από το μετεμφυλιακό κράτος. Η αγέρωχη στάση τους απέναντι στο θάνατο εκείνη τη νύχτα φώτισε τους αγώνες του μέλλοντος.

Με τα λόγια του ποιητή Γιάννη Ρίτσου, ο Μπελογιάννης μάς έμαθε, άλλη μια φορά, πώς να ζούμε και πώς να πεθαίνουμε. Με ένα γαρύφαλλο ξεκλείδωσε όλη την αθανασία, με ένα χαμόγελο έλαμψε τον κόσμο για να μην νυχτώνει. Ο άνθρωπος με το γαρύφαλλο ήθελε μόνο με πάθος την ειρήνη και συκοφαντήθηκε μέχρι θανάτου γι’ αυτό. Μας αφήνει, όμως, ως παρακαταθήκη την αναζήτηση της μακροπρόθεσμης και της αμοιβαίας ειρήνης, για την οποία αξίζει κάθε αυτοθυσία.

Έρχομαι τώρα στο νομοσχέδιο, ένα σχέδιο νόμου που υπονομεύει το δημόσιο χαρακτήρα της υγείας και συμπληρώνεται από τροπολογίες με τελείως ανεπαρκείς διατάξεις.

Με την πρώτη τροπολογία 1257, μοιράζετε επιδόματα σαν δώρο του Πάσχα σε χαμηλοσυνταξιούχους και ΑΜΕΑ, στους υπό αναστολή εργαζόμενους λόγω υποχρεωτικότητας του εμβολιασμού. Πρόκειται για εμπαιγμό των συγκεκριμένων πληθυσμιακών ομάδων, δηλαδή των κοινωνικών ομάδων που είναι οι πλέον ευάλωτες, όπως οι χαμηλοσυνταξιούχοι και τα ΑΜΕΑ, αλλά και οι υπό αναστολή εργασίας εργαζόμενοι στην υγεία, που είναι χωρίς κανένα εισόδημα εδώ και έξι μήνες και πλήττονται με πληθωρισμό πολλαπλάσιο του μέσου, τουλάχιστον, διπλάσιο σε σχέση με το Δεκέμβρη του 2021. Οι άνθρωποι που ανήκουν στις ευάλωτες αυτές τις κοινωνικές ομάδες, αδυνατούν να πληρώσουν το ρεύμα. Και απλά φανταστείτε ΑΜΕΑ ή ηλικιωμένους χωρίς ρεύμα. Και βεβαίως αδυνατούν να βγάλουν και τη διατροφή του μήνα.

Ένα χαρακτηριστικό παράδειγμα, που έφτασε σήμερα στο γραφείο μου ήταν μια μητέρα η οποία παίρνει το γάλα του παιδιού της και το αραιώνει με νερό. Για να καταλάβετε που έχει καταντήσει η ελληνική οικογένεια, εξαιτίας όλων των κομμάτων που έχουν, πραγματικά, πιει το αίμα του του λαού, που έχουν αφαιμάξει, ουσιαστικά, το λαό με αυτά τα μνημόνια.

Όμως, ποιο είναι το ποσό που έχετε δώσει αυτή τη στιγμή σε αυτούς τους ανθρώπους; Είναι 200 ευρώ σε ΑΜΕΑ και χαμηλοσυνταξιούχους και περίπου τόσα για τους υπό αναστολή. Δεν επαρκεί το ποσό αυτό. Και νομίζω ότι είναι ευκόλως εννοούμενο εδώ μέσα, ότι με 200 ευρώ δεν λύνεται το πρόβλημα. Πρόκειται, όμως, καθαρά, όπως είπε και ο Κοινοβουλευτικός μας Εκπρόσωπος, για επικοινωνιακό τέχνασμα που, ουσιαστικά, δεν απευθύνεται σε αυτούς που πραγματικά παρέχεται, αλλά στην υπόλοιπη κοινωνία ή έστω στο κομμάτι που ενημερώνεται από τα μίντιά σας για το δώρο του Πάσχα που θα δώσει ο κ. Μητσοτάκης. Διότι αυτό είναι το σχετικό μιντιακό μύθευμα. Πρόκειται πραγματικά, όμως, για ψίχουλα.

Παρ’ όλα αυτά, δεν θα καταψηφίσουμε τη συγκεκριμένη τροπολογία, γιατί δεν θέλουμε να καταψηφίσουμε ένα επίδομα προς τις πλέον ευάλωτες κοινωνικές ομάδες αυτού του πληθυσμού, ας είναι ανεπαρκές κι ας είναι ψίχουλα.

Υπάρχει όμως και κάτι πάρα πολύ σημαντικό και επίκαιρο: Το ζήτημα των υγειονομικών και γενικότερα έχει και πολιτικό ενδιαφέρον. Η παράνομη επεξεργασία προσωπικών δεδομένων και το πρόστιμο των 100 ευρώ.

Πιο συγκεκριμένα, επιδόθηκε στις 8 Μαρτίου, κύριε Υπουργέ -αν μπορείτε, παρακαλώ λίγο την προσοχή σας πάνω σε αυτό που ζητάει ο φορέας, οι καθηγητές και οι δικηγόροι- από δεκαπέντε καθηγητές ΑΕΙ και δεκαέξι δικηγόρους, οι οποίοι ζητούν την παρέμβαση της Αρχής Προστασίας Προσωπικών Δεδομένων για την παράνομη επεξεργασία ευαίσθητων προσωπικών δεδομένων μεγάλης έκτασης. Γιατί είναι εξόφθαλμα παράνομη αυτή η επεξεργασία; Γιατί αντλούνται στοιχεία από μητρώα, όπως μητρώο εμβολιασμών, βάση ηλεκτρονικής συνταγογράφησης κ.λπ., χωρίς αυτό να επιτρέπεται όμως από τον νόμο, σύμφωνα με το άρθρο 24 του ν.4624/2019; Γιατί παραβιάζεται, ουσιαστικά, η θεμελιώδης αρχή του γενικού κανονισμού για την προστασία των δεδομένων, «τα προσωπικά δεδομένα να χρησιμοποιούνται μόνο για τον σκοπό που έχουν συλλεγεί ή για σκοπό που κρίνεται ως συμβατός με πολύ αυστηρό χαρακτήρα», καθώς και γιατί παραβιάζεται το άρθρο 9 παράγραφος α΄ του Συντάγματος, για την προστασία των προσωπικών δεδομένων. Η βαρύτητα της παραβίασης είναι όντως τεράστια.

Στην ψηφιακή εποχή ο σεβασμός στην προστασία προσωπικών δεδομένων είναι το αντίστοιχο του ατομικού δικαιώματος στον σεβασμό του ασύλου της κατοικίας, δηλαδή της ιδιωτικής ζωής και της αυτονομίας των πολιτών.

Επί της ουσίας η Κυβέρνηση με την αυτοματοποιημένη επεξεργασία των προσωπικών δεδομένων εκατομμυρίων πολιτών παραβίασε το δικαίωμά τους στην ιδιωτική ζωή.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Την ανοχή σας, κύριε Πρόεδρε.

Καλούμε την Κυβέρνηση να βεβαιώσει ότι θα σταματήσει αυτή η παράνομη επεξεργασία των προσωπικών δεδομένων.

Θα σταθώ επίσης και στην τρίτη τροπολογία τη 1259, άρθρο 6 η οποία αφορά σε πρόστιμα για τους συμπολίτες μας άνω των εξήντα. Το άρθρο 24 του ν.4865/2021 απλώς τροποποιεί την παράγραφο 7, εδάφιο δ΄ με τρόπο που εν τέλει δεν καταργείται το μηνιαίο ποσό των 100 ευρώ για τους άνω των εξήντα, απλώς το αναστέλλει. Ούτε λόγος βέβαια γι’ αυτό που σας λέει το ΜέΡΑ25, ότι αυτό θα πρέπει και να καταργηθεί αλλά θα πρέπει να επιστρέψετε και τα πρόστιμα.

Η διάταξη πρέπει να εξεταστεί σε συνδυασμό με το άρθρο 5 όπου χορηγείται έκτακτο επίδομα στους ειδικευόμενους γιατρούς στην αναισθησιολογία, δηλαδή τα 250 ευρώ το μήνα. Όμως το έκτακτο αυτό επίδομα καταβάλλεται με την ολοκλήρωση κάθε έτους ειδίκευσης στην ειδικότητα της αναισθησιολογίας. Δηλαδή δίνει ένα κίνητρο να μείνει εκεί ο ειδικευόμενος αναισθησιολόγος.

Οι διατάξεις αυτές δίνουν την αίσθηση πως αναμένεται μια κάποια έξαρση της πανδημίας. Ας ελπίσουμε πραγματικά να μην γίνει έτσι. Σε κάθε περίπτωση η απάντηση είναι μία. Ενίσχυση του ΕΣΥ και της πρωτοβάθμιας φροντίδας υγείας με επαρκές και μόνιμο προσωπικό, όπως ζητάμε εδώ και δύο χρόνια.

Η Κυβέρνηση πρέπει να προχωρήσει σε αυτό που δεν κάνει, δηλαδή σε μαζικές και μόνιμες προσλήψεις, αυξήσεις των αποδοχών του υγειονομικού προσωπικού, σε ένα δημόσιο δωρεάν σύστημα υγείας για όλες και όλους, χωρίς καμμία ιδιωτικοποίηση υπηρεσίας του ΕΣΥ.

Είμαστε σαφείς και θα επαναλάβω από αυτό το Βήμα τι θέλουμε, τι ζητάμε: Καμμία απόλυση εργαζομένου σε κανένα κλάδο, κανένα πρόστιμο σε όποιον ή όποια δεν έχει εμβολιαστεί. Επιστροφή όλων των ατομικών προστίμων που επιβλήθηκαν στην περίοδο της πανδημίας και το lockdown και αποτελούν το επιστέγασμα της ταξικής και αυταρχικής διαχείρισης πανδημίας. Οι υγειονομικές μονάδες και οι εργαζόμενοι σε αυτές να αποφασίσουν για τους τρόπους επανένταξης των υγειονομικών σε αναστολή.

Αυτές θεωρούμε στο ΜέΡΑ25 ότι είναι οι σωστές λύσεις και θα πρέπει να επιχειρήσετε να τις κάνετε. Δηλαδή να μην φέρνετε με έναν επικοινωνιακό, light τρόπο όλο αυτό το νομοσχέδιο. Από εκεί και πέρα ξέρετε τι έχετε φέρει, γιατί απώτερος σκοπός της παρούσας κυβέρνησης είναι η ιδιωτικοποίηση του ΕΣΥ.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Συνεχίζουμε τώρα με την εισηγήτρια της Ελληνικής Λύσης, κ. Αθανασίου.

**ΜΑΡΙΑ ΑΘΑΝΑΣΙΟΥ:** Ευχαριστώ, κύριε Πρόεδρε.

Οι συνταξιοδοτήσεις στον χώρο της υγείας δεν αντισταθμίζονται με προσλήψεις, με την ανακύκλωση προσωπικού και τις μετακινήσεις από δομή σε δομή και από τμήμα σε τμήμα. Δεν δίνεται λύση στα ζητήματα στελέχωσης του συστήματος υγείας. Τα μεγάλα θέματα της υγείας απαιτούν σχεδιασμό και λύσεις με προοπτική, κάτι που καταφανώς απουσιάζει από τις μέχρι σήμερα νομοθετικές σας πρωτοβουλίες. Όλη η κουβέντα περί ενδυνάμωσης του ΕΣΥ και αναβάθμισης των υπηρεσιών και αλλαγή νομικού καθεστώτος δεν έχουν κανένα νόημα και προφανώς, αποδεικνύεται ότι όλες αυτές οι αλλαγές στο νομικό πλαίσιο δεν είναι τυχαίες ούτε οργανωτικού χαρακτήρα ρυθμίσεις. Υπηρετούν ένα συγκεκριμένο σχέδιο το οποίο έχει και ιδεολογικό πρόσημο. Είναι η αποδυνάμωση του δημόσιου συστήματος υγείας.

Οι περισσότερες ρυθμίσεις αφορούν τη συνέχιση μέτρων έκτακτης οικονομικής ανάγκης παρ’ ότι κάτι τέτοιο δεν ευσταθεί λογικά ή επιστημονικά, καθώς η ίδια η Κυβέρνηση σιγά-σιγά ανοίγει τα πάντα και άρει τους περιορισμούς.

Συγκεκριμένα με το άρθρο 2 της τροπολογίας του Υπουργείου Υγείας γίνεται λόγος για σύσταση και λειτουργία Εθνικού Μητρώου Εμβολιασμού Παιδιών και Εφήβων. Υπάρχουν ρυθμίσεις που αντιστρατεύονται ευθέως το δημόσιο συμφέρον, γιατί παραβιάζουν συστηματικά τα προσωπικά δεδομένα των πολιτών και δη των παιδιών, με αποτέλεσμα να υπάρχει κίνδυνος των ιατρικών απορρήτων.

Στην παράγραφο 2 αναφέρει ότι το Υπουργείο Υγείας είναι υπεύθυνο για την επεξεργασία. Μήπως με αυτό τον τρόπο δημιουργείται μελλοντικά ένας μοχλός πίεσης στους πολίτες να εμβολιαστούν, διότι σε αντίθετη περίπτωση θα υποστούν βαρύτατες συνέπειες; Δηλαδή τόσα χρόνια το κράτος δεν είχε στοιχεία για το ποια παιδιά εμβολιάζονται και με ποια εμβόλια;

Η προστασία των δεδομένων διασφαλίζεται μόνο με το γιατρό που τηρεί το απόρρητο. Μπορεί μεν το εν λόγω ηλεκτρονικό μητρώο να έχει σημείο προόδου στον τομέα έρευνας και της στατιστικής, ωστόσο χρειάζεται περισσότερη προσοχή σε σχέση με τα τόσο ευαίσθητα προσωπικά δεδομένα. Υπάρχει πλήρης αποδιοργάνωση των δημόσιων δομών, υπάρχει τεράστια και συσσωρευμένη κόπωση του ανθρώπινου δυναμικού, το οποίο έχει ξεπεράσει τις αντοχές του. Το κυριότερο είναι ότι δεν υπάρχει προοπτική και αυτό αποκαρδιώνει τους ανθρώπους. Δεν διαβλέπει το προσωπικό του ΕΣΥ την προοπτική μιας σοβαρής αναβάθμισης, μεσούσης της πανδημίας, αλλά κυρίως την επόμενη μέρα μετά από αυτή.

Εσείς τι κάνετε για όλα αυτά; Παρατείνετε τις αναστολές των υγειονομικών μέχρι το τέλος του έτους, χωρίς να σας νοιάζει το πώς θα ζήσουν αυτοί οι άνθρωποι, αφού παράλληλα τους απαγορεύετε να βιοποριστούν με άλλη προσωρινή εργασία. Είστε υπεύθυνοι για ό,τι του συμβεί, διότι λειτουργείτε κρεοντικά και χωρίς ίχνος ανθρωπιάς.

Στο άρθρο 5 κάνετε λόγο για οικονομικό κίνητρο σε αναισθησιολόγους. Ειλικρινά με τόση εργασία και υπερωρίες, πιστεύετε ότι τα 250 ευρώ είναι αρκετά για τον φόρτο εργασίας τους, οι οποίοι μένουν τελείως αβοήθητοι αφού δεν κάνατε προσλήψεις; Αυτό είναι το ενδιαφέρον και το ευχαριστώ σας; Είναι μόνο ντροπή και εμπαιγμός.

Στο άρθρο 6 ο Υπουργός Υγείας γίνεται άρχοντας των πάντων. Αυτός αποφασίζει για την επέκταση του εμβολιασμού, με τη δυνατότητα υποβολής υποχρεωτικότητας κατά το δοκούν. Φυσικά, όποτε θελήσει επιβάλλει ξανά την αναστολή αν το κρίνει απαραίτητο. Αλήθεια τώρα; Με πρόσχημα την πανδημία έχετε καταστρατηγήσει κάθε έννοιας ελευθερίας;

Αποδείχτηκε ότι δεν έχουμε πανδημία ανεμβολίαστων, όπως εντελώς αστήρικτα επιστημονικά ισχυριζόσασταν τόσο καιρό. Η Πορτογαλία είναι ένα εξαιρετικό παράδειγμα, όπου χωρίς τιμωρητικά μέτρα, χωρίς υποχρεωτικότητες, χωρίς αναστολές εργασίας, χωρίς πρόστιμα, χωρίς τίποτα εμβολίασε πάνω από 90% του πληθυσμού, γιατί πολύ απλά δεν χρησιμοποίησε ούτε βία ούτε εκβιασμούς.

Όσον αφορά την τροπολογία 1257 που αφορά τα επιδόματα, σίγουρα η Ελληνική Λύση τα στηρίζει, αλλά δεν μπορούμε να μην τονίσουμε ότι είναι ψίχουλα, δηλαδή και αυτά είναι μια φόρμα εμπαιγμού.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο έχει ο κ. Λαμπρούλης από το Κομμουνιστικό Κόμμα Ελλάδας.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Ευχαριστώ, κύριε Πρόεδρε.

Θα τοποθετηθούμε για τις δύο τροπολογίες του Υπουργείου Υγείας και του Υπουργείου Εργασίας.

Σε ό,τι αφορά την τροπολογία του Υπουργείου Υγείας με το άρθρο πρώτο, οι εξετάσεις πρόληψης για τον καρκίνο του μαστού είναι αναγκαίες για προφανείς λόγους. Αυτό όμως πρέπει να αποτελεί ευθύνη του κράτους προκειμένου να διασφαλίζεται η έγκαιρη, ανεμπόδιστη συχνότητα που επιστημονικά ενδείκνυται και δωρεάν πραγματοποίησή του σε όλες τις γυναίκες.

Τώρα με τη ρύθμιση αυτή όλα τα παραπάνω και για ένα μεγάλο μέρος των γυναικών, αποτελούν ευχές και μετάθεση στην ατομική ευθύνη των γυναικών να πραγματοποιήσουν τις εξετάσεις. Κι αυτό γιατί πρώτον, πρέπει οι ίδιες να ψάξουν να βρουν γιατρό για τη συνταγογράφηση των εξετάσεων, που σε πολλές περιπτώσεις στο δημόσιο περιμένουν σε μακροχρόνια ραντεβού λόγω της υποστελέχωσης είτε γιατί δεν υπάρχουν γιατροί ιδιαίτερα φυσικά στην πρωτοβάθμια φροντίδα υγείας. Δεύτερον, οι δωρεάν εξετάσεις προληπτικού ελέγχου στην πραγματικότητα για ένα μεγάλο μέρος των γυναικών, στην πράξη δεν ισχύει, αφού αναγκάζονται να πληρώνουν για τη συνταγογράφηση τους ιδιώτες και επίσης να πληρώνουν συμμετοχή στα ιδιωτικά διαγνωστικά κέντρα, αφού στο δημόσιο είτε δεν υπάρχουν μαστογράφοι, ιδιαίτερα στην περιφέρεια είτε τα ραντεβού είναι μακροχρόνια. Και τρίτον, η χρηματοδότηση από το ταμείο ανάκαμψης έχει ημερομηνία λήξης.

Επομένως, ένα αναγκαίο προληπτικό μέτρο δεν συνοδεύεται από τα απαραίτητα κρατικά μέτρα χρηματοδότησης, ανάπτυξης, υποδομών, στελέχωσης, εξοπλισμού προκειμένου να υλοποιηθεί. Γι’ αυτό αν ήταν ξέχωρο θα ψηφίζαμε «παρών». Εννοώ στο άρθρο της τροπολογίας.

Στο άρθρο 2, για τη σύσταση και λειτουργία του εθνικού μητρώου, λέμε «ναι». Είναι χρήσιμο, αλλά απλά καταγράφει το αποτέλεσμα των εμβολιασμών, το οποίο διαμορφώνεται όμως από την κατάσταση των σοβαρά υποστελεχωμένων από παιδιάτρους κέντρων υγείας. Από την πληρωμή των οικογενειών για τον εμβολιασμό των παιδιών κατά κύριο λόγο στους ιδιώτες, από τη συμμετοχή και την εξολοκλήρου πληρωμή ορισμένων εμβολίων λόγω των κατευθύνσεων της Κυβέρνησης στη λογική του κόστους-οφέλους που βαραίνει τις αποφάσεις της Εθνικής Επιτροπής Εμβολιασμών. Δείτε για παράδειγμα γρίπη και μηνιγγιτιδόκοκο που δεν είναι καθολικός ο εμβολιασμός. Και σ’ αυτό το άρθρο, λοιπόν, αν ήταν ξέχωρο θα ψηφίζαμε «παρών».

Αντίστοιχα, και οι προβλέψεις του τρίτου άρθρου για τη δημιουργία ηλεκτρονικού βιβλιαρίου υγείας, επίσης, θεωρούμε ότι είναι χρήσιμο. Τι αλλάζει, όμως, από τους όρους πρόληψης, θεραπείας και αποκατάστασης της υγείας των παιδιών με τα υποστελεχωμένα νοσοκομεία, τα κέντρα υγείας; Την αντίστοιχη υποστελέχωση, δηλαδή, την πλήρη έλλειψη παιδιάτρων σε πολλές περιοχές και αντίστοιχα τον εξαναγκασμό των οικογενειών να πληρώνουν αδρά στον ιδιωτικό τομέα;

Στο άρθρο 5 μέχρι τώρα ως κίνητρο στην επιλογή της ειδικότητας στην αναισθησιολογία δίνονταν 250 ευρώ ανά μήνα. Τώρα θα δίνεται και σε αυτούς που τελείωσαν την ειδικότητα και δήλωσαν παρατασιούχοι. Συμφωνούμε, λοιπόν, να παίρνουν τα 250 ευρώ, τα οποία είναι λιγότερα από τις παντός είδους περικοπές των αποδοχών των γιατρών. Αυτό το ποσό, όμως, δεν είναι το πρόβλημα των συνθηκών δουλειάς, των προβλημάτων από το καθεστώς της απασχόλησης ως επικουρική και αντίστοιχα τα εμπόδια στην επιστημονική εξέλιξη, επιμόρφωση κ.λπ.. Και σε αυτό το άρθρο, αν ήταν χώρια, θα ψηφίζαμε «παρών».

Το άρθρο 6 το καταψηφίζουμε. Το άρθρο δηλαδή που δίνει το δικαίωμα στον Υπουργό Υγείας όχι μόνο να αναστέλλει, αλλά και να επαναφέρει το καθεστώς της υποχρεωτικότητας των εμβολιασμών και, επομένως, και τα αντίστοιχα μέτρα περί αναστολής της εργασίας. Συνολικά, λοιπόν, οδηγούμαστε στην τροπολογία του Υπουργείου Υγείας να ψηφίσουμε «παρών».

Σχετικά με την τροπολογία του Υπουργείου Εργασίας, οι προβλέψεις της συγκεκριμένης τροπολογίας σε καμμία περίπτωση δεν ανακουφίζουν, αφού ακόμα και αυτά τα μέτρα-κοροϊδία, όπως και αυτά που εξαγγέλθηκαν για τα καύσιμα και το ρεύμα, εξαφανίζονται μπροστά στο μεγάλο κύμα ακρίβειας το οποίο καθημερινά δημιουργεί μια έτσι κι αλλιώς δύσκολη κατάσταση, η οποία γίνεται ακόμα δυσκολότερη στη σκιά του ιμπεριαλιστικού πολέμου και της εμπλοκής της χώρας μας.

Οι μισθοί και τα μεροκάματα εξανεμίζονται εν ριπή οφθαλμού, η απόγνωση όλο και συσσωρεύεται και πλέον γίνεται φανερό πως χωρίς ουσιαστική στήριξη και προστασία του λαϊκού εισοδήματος στον αντίποδα των ψίχουλων τα λαϊκά στρώματα θα τα βγάζουν όλο και πιο δύσκολα το επόμενο διάστημα.

Όμως, την ίδια ώρα κάποιοι βγαίνουν κερδισμένοι. Είναι οι ενεργειακοί όμιλοι, οι επιδόσεις των οποίων στα χρηματιστήρια ανεβαίνουν, είναι οι επενδυτές της πράσινης μετάβασης, είναι οι εφοπλιστές οι οποίοι με τον πόλεμο στην Ουκρανία και τη μεταφορά του πανάκριβου για τον λαό LNG βλέπουν τα κέρδη τους να εκτοξεύονται, είναι η μεγαλοεργοδοσία που τρίβει τα χέρια της βλέποντας ευκαιρίες για να κρατηθούν στον πάτο οι απαιτήσεις των εργαζομένων, είναι δηλαδή η πολιτική που υπηρετούν απαρέγκλιτα όλες οι κυβερνήσεις χτίζοντας η μια πάνω σε όσα παρέλαβε από την προηγούμενη.

Τα κέρδη, λοιπόν, όλων αυτών και συνολικά της αστικής τάξης είναι που καθορίζουν και τις αντοχές, όπως προφασίζεστε, της οικονομίας, ενώ ο λαός καλείται να πληρώνει το μάρμαρο της προστασίας της καπιταλιστικής κερδοφορίας και του ιμπεριαλιστικού πολέμου.

Είναι, λοιπόν, οι ίδιες αντοχές που κρατούν στο ύψος τους τις δαπάνες του 2% για τις νατοϊκές δαπάνες και τη συμμετοχή μας στο ΝΑΤΟ την ίδια στιγμή που απορρίπτεται κάθε μέτρο διεκδίκησης ουσιαστικής ανακούφισης, όπως για παράδειγμα αυτά που διατυπώνουν μέσα από τις διεκδικήσεις τους εκατοντάδες πρωτοβάθμια και δευτεροβάθμια σωματεία, που έχουν να κάνουν με την αύξηση στους μισθούς και τις συντάξεις, με επίδομα ανεργίας στα 600 ευρώ για όλους τους ανέργους, με γενναία μείωση και πλαφόν στις τιμές στα βασικά είδη πλατιάς κατανάλωσης, κατάργηση του ΦΠΑ στα βασικά είδη λαϊκής κατανάλωσης, κατάργηση του ειδικού φόρου κατανάλωσης και του ΦΠΑ σε πετρέλαιο, βενζίνη, αέριο και ηλεκτρική ενέργεια, γενναία μείωση και πλαφόν στην τιμή του ηλεκτρικού ρεύματος και του φυσικού αερίου, κατάργηση της ρήτρας αναπροσαρμογής και του χαρατσιού του επιδόματος των ΑΠΕ και αντίστοιχα μια σειρά από μέτρα που αναδεικνύει το εργατικό και λαϊκό κίνημα, το οποίο με αφορμή όχι μόνο την ακρίβεια, αλλά και τον ιμπεριαλιστικό πόλεμο στις 6 Απρίλη, την άλλη Τετάρτη, θα δώσει ένα ηχηρό μήνυμα στην Κυβέρνηση και στις πολιτικές που κατακρεουργούν τη ζωή του λαού μας.

Κλείνω, κύριε Πρόεδρε, με μια σύντομη αναφορά. Όντως σήμερα συμπληρώνονται εβδομήντα χρόνια από την Κυριακή 30 Μάρτη του 1952 όταν ο Νίκος Μπελογιάννης και οι σύντροφοί του έπεσαν από τα πυρά του εκτελεστικού αποσπάσματος οπλισμένου από το ταξικό μίσος του αστικού κράτους. Με τη θυσία του, ο Νίκος Μπελογιάννης έγινε σύμβολο της ανάγκης διαφύλαξης της αυτοτέλειας και της ανυποχώρητης επαναστατικής πάλης του κόμματος σε όλες τις συνθήκες. Γι’ αυτό και στο πρόσωπό του, το κόμμα μας τιμά τη θυσία όλων των κομμουνιστών, όλων των αλύγιστων της ταξικής πάλης.

Και επειδή ακούστηκε από τον Κοινοβουλευτικό Εκπρόσωπο του ΜέΡΑ25, θα λέγαμε στον ίδιο τον κ. Γρηγοριάδη ότι βρίσκεται σε απίστευτη σύγχυση, όπως και ότι δεν πρωτοτύπησε με τα όσα είπε, γιατί όπως καλά θα πρέπει να γνωρίζει, και όλοι θα πρέπει να ξέρετε, εδώ και δεκαετίες ακούμε από διάφορους «κουκουεδολόγους» τα ίδια και τα ίδια, οι οποίοι όμως γίνανε οι καλύτεροι υπηρέτες του αστικού συστήματος, της Ευρωπαϊκής Ένωσης και του ΝΑΤΟ.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Κύριε Πρόεδρε, θα ήθελα τον λόγο για μια νομοτεχνική.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε Υπουργέ. Μετά θα πάρει τον λόγο ο κ. Ξανθός και μετά ο συνάδελφος από τη Νέα Δημοκρατία.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Ευχαριστώ, κύριε Πρόεδρε.

Έχω μια νομοτεχνική μετά την παρατήρηση του κ. Φραγγίδη. Θα αναφερθώ εκτενώς στην τροπολογία, αλλά για να ενημερώσω την Εθνική Αντιπροσωπεία. Αντικαθίσταται το «οι τρίτες χώρες» με το «λοιπές χώρες» για να συμπεριλαμβάνονται άπασες οι χώρες. Οπότε γίνεται αυτή η προσθήκη και θα τοποθετηθώ για την τροπολογία και για τα άλλα που επισήμανα.

Ευχαριστώ.

(Στο σημείο αυτό ο Υπουργός Υγείας κ. Αθανάσιος Πλεύρης καταθέτει για τα Πρακτικά την προαναφερθείσα νομοτεχνική βελτίωση, η οποία έχει ως εξής:

ΑΛΛΑΓΗ ΣΕΛΙΔΑΣ

(Να μπει η σελίδα 450)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Κύριε Ξανθέ, έχετε τον λόγο για δύο λεπτά.

**ΑΝΔΡΕΑΣ ΞΑΝΘΟΣ:** Ευχαριστώ, κύριε Πρόεδρε.

Σχετικά με τις τροπολογίες θα ήθελα να πω τα εξής: Ξεκινάω με τροπολογία του Υπουργείου Εργασίας. Παρ’ ότι, όπως τονίστηκε και από άλλους, είναι ανεπαρκής αυτή η παρέμβαση και δεν μπορεί να αντιμετωπίσει διαρθρωτικά το μεγάλο κύμα ακρίβειας, της έκρηξης του ενεργειακού κόστους και τη φτωχοποίηση της κοινωνίας, την υπερψηφίζουμε.

Δεύτερον, σχετικά με την τροπολογία του Υπουργείου Υγείας. Με σκεπτικό παρόμοιο με αυτό που ανέπτυξε ο συνάδελφος Φραγγίδης, επειδή δηλαδή υπάρχουν ορισμένα θετικά άρθρα τα οποία θα μπορούσε κανείς να τα ψηφίσει αλλά και κάποια που έχουν προβλήματα, συνολικά ψηφίζουμε «παρών».

Σχετικά με την τρίτη τροπολογία που αφορά το Υπουργείο Παιδείας, είμαστε απολύτως κατά, γιατί πρόκειται για ωμή παρέμβαση στην αυτοτέλεια των ανώτατων εκπαιδευτικών ιδρυμάτων και στις διαδικασίες ανάδειξης των νέων πρυτανικών αρχών, των κοσμητόρων κ.λπ. στα τμήματα και στις σχολές. Θεωρώ πραγματικά ότι είναι απαράδεκτη αυτή η παρέμβαση και μου έκανε τρομερή εντύπωση ότι η Υπουργός αντί να εξηγήσει αυτή την παρέμβαση ασχολήθηκε με τις τροπολογίες του ΣΥΡΙΖΑ οι οποίες είναι όντως τέσσερις και αφορούν τα θέματα του Υπουργείου Παιδείας και στην ουσία στοχεύουν σε διευκόλυνση των μαθητών και στην εύρυθμη λειτουργία του σχολείου και της εκπαιδευτικής διαδικασίας, ειδικά σε μια πανδημική χρονιά με την ελάχιστη βάση εισαγωγής, με την τράπεζα θεμάτων, με τη μείωση της εξεταστέας ύλης και φυσικά με την απόδοση του 100% των προβλεπόμενων πόρων στα πανεπιστήμια.

Θα ήθελα να πω και μια κουβέντα για την τροπολογία που έχουμε καταθέσει γι’ το θέμα που αφορά για ανθρωπιστικούς λόγους τη δυνατότητα να ενταχθεί σε καθεστώς διεθνούς προστασίας και παραμονής στη χώρα ο Σαϊντού Καμαρά. Υπάρχει ένα μεγάλο κύμα ευαισθητοποίησης στην κοινή γνώμη.

Η τροπολογία μας ουσιαστικά οδηγεί σε επαναφορά διατάξεων συμπληρωματικής προστασίας, που είχαν καταργηθεί με νόμο της Κυβέρνησης το 2021 και υπάρχει ένα κενό δικαίου και ανθρωπιάς, το οποίο πρέπει να καλυφθεί και όχι να επιμείνουμε σε συντηρητικές απόψεις και αντιλήψεις που έχουν την κουλτούρα του δόγματος αποτροπής. Εάν η ευαισθησία που έχει εκφράσει ο Πρωθυπουργός είναι στοιχειωδώς ειλικρινής, πρέπει να γίνει αποδεκτή αυτή η τροπολογία.

Σας ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο εισηγητής της Νέας Δημοκρατίας, ο κ. Μπλούχος και ολοκληρώνουμε με τον Υπουργό.

**ΚΩΝΣΤΑΝΤΙΝΟΣ** **ΜΠΛΟΥΧΟΣ:** Ευχαριστώ πολύ, κύριε Πρόεδρε.

Κύριε Υπουργέ, κύριοι συνάδελφοι, να ξεκινήσω πρώτα με τον αγαπητό μου κ. Πολάκη, ο οποίος δεν βρίσκεται στην Αίθουσα, αλλά ειλικρινά πλέον δεν μπορώ να παρακολουθήσω ούτε τον επιστημονικό αιρετισμό του και τον ζηλωτισμό που επιδεικνύει ενίοτε, ούτε φυσικά και την υπερβατική μεθοδολογική του προσέγγιση.

Ο επίλογός του ήταν, δεν υπάρχει καθαρή επιστήμη, προσβάλλοντας την αξιοπιστία της επιστήμης σε μια περίοδο που απαιτείται χτίσιμο εμπιστοσύνης. Άλλο η ηθική της επιστήμης, άλλο η ανθρωπιά και η ηθική της τεχνοεπιστήμης.

Κρίνω σκόπιμο να αναφερθώ -και μου επιτρέπετε, κύριε Υπουργέ- γι’ αυτό που εγκαλέσατε κάποια στιγμή, τις γαλάζιες διοικήσεις, όσον αφορά το θέμα με το Νοσοκομείο ΑΧΕΠΑ. Είστε εδώ, κύριε Ξανθέ.

**ΑΝΔΡΕΑΣ ΞΑΝΘΟΣ:** Δεν το έθεσα εγώ πάντως.

**ΚΩΝΣΤΑΝΤΙΝΟΣ** **ΜΠΛΟΥΧΟΣ:** Όχι, επειδή είστε εδώ και απευθύνομαι σε εσάς.

Δεν γνωρίζω τον συγκεκριμένο διοικητή, αλλά γνωρίζω τον Διοικητή της 4ης ΥΠΕ τον κ. Τσαλικάκη. Και επειδή κι εσείς τον γνωρίζετε, όλοι μας, θα έπρεπε να είμαστε προσεκτικοί, γιατί με τον υπερβάλλοντα ζήλο που επέδειξε και τη γνώση του πεδίου που απέκτησε, ανταποκρίθηκε στην πανδημία με τον καλύτερο δυνατό τρόπο και σε μια δύσκολη υγειονομική περιφέρεια. Είναι από τους επιχειρησιακά δρώντες που δεν τον κατέβαλαν ούτε η κόπωση, ούτε οι δυσκολίες.

Αλλά για το προκείμενο. Το προκείμενο, αγαπητοί συνάδελφοι, είναι ότι στις όποιες αποφάσεις της διοίκησης, στο μεγαλύτερο ποσοστό τους και κυρίως σε επίπεδο κλινικής πρακτικής -και αυτό ισχύει κατ’ ουσίαν και όχι κατ’ επίφαση- υφίσταται η κλινική συνδιοίκηση. Όπου και όταν υπάρχουν δυσρυθμίες οφείλουμε να παίρνουμε τα απαραίτητα μέτρα.

Καταθέτω στα Πρακτικά, αγαπητοί συνάδελφοι, μια πολυσέλιδη απόφαση του Επιστημονικού Συμβουλίου, μετά από πρόταση της συγκεκριμένης κλινικής που γίνεται η συγκεκριμένη παρεμβατική μέθοδος στην οποία ζητείται από το Επιστημονικό Συμβούλιο με ομόφωνη απόφασή του η εμπλοκή και της διοίκησης, η γνώση στην όλη διαδικασία, στο βηματισμό που προτείνει ο διευθυντής της συγκεκριμένης κλινικής. Διότι, αντιλαμβάνεστε ότι όταν σε ολόκληρη τη βόρεια Ελλάδα, μια τόσο κρίσιμη παρέμβαση γίνεται μόνο σε μια κλινική, σαφέστατα πρέπει να υπάρξουν συγκεκριμένες συνθήκες και συγκεκριμένος βηματισμός που πρέπει να ακολουθείται κατά γράμμα.

Αυτό προτείνεται και αυτό προτάθηκε από το διευθυντή της κλινικής, το υιοθέτησε το Επιστημονικό Συμβούλιο κατά ομόφωνο τρόπο, το κοινοποίησε στη διοίκηση και στην υγειονομική περιφέρεια. Δεν ήταν ούτε μια αυθαιρεσία, ούτε κάποιου άλλου είδους αυτενέργεια, ούτε παρεμβαίνει μια διοίκηση στην κλινική πράξη, αν αυτό εννοείτε ή οτιδήποτε άλλο.

(Στο σημείο αυτό ο Βουλευτής της Νέας Δημοκρατίας κ. Κωνσταντίνος Μπλούχος καταθέτει για τα Πρακτικά την προαναφερθείσα απόφαση, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Μιλήσαμε σήμερα για ένα νομοσχέδιο, αλλά περισσότερο αυτά που ακούστηκαν ήταν σαν να πρόκειται για ένα προμελετημένο έγκλημα. Και ακούστηκε και το φοβερό ότι ο εκτελεστής του εγκλήματος στην υγεία είναι ο κ. Πλεύρης, αντί μιας πραγματιστικής φιλελεύθερης διεξόδου που προτείνουμε εμείς από τα συσσωρευμένα προβλήματα.

Τόσα χρόνια, κυρίες και κύριοι συνάδελφοι, δεν μπορέσαμε να συγκρατήσουμε τη φθορά και την παρακμή του Εθνικού Συστήματος Υγείας και συνενοχή σε αυτό -μην αυταπατάστε- έχουμε όλοι. Αλλά αποπειραθήκατε ποτέ να διατυπώσετε μια σειρά προτάσεων με οργανωμένη αλληλουχία πολιτικής υγείας; Θα απαντήσετε ποτέ με ευθύτητα για ποιες χρόνιες παθογένειες εσείς μιλάτε;

Εμείς είπαμε κάποιες από αυτές. Μονίμως λέμε. Η προσπάθεια στην επιλογή των επιμέρους θεμάτων και χωρίς την απόπειρα υιοθέτησης μιας πιο σύγχρονης τεχνικής γλώσσας πάσχει σε εσάς, μονίμως σας καθηλώνει, αλλά αυτό καθηλώνει και καθήλωνε τόσα χρόνια και το ΕΣΥ και αυτό ως προς την επιστημονική τεκμηρίωση και την αναγκαία πολιτική και κοινωνική αναφορά.

Επειδή σε μια σειρά θεμάτων που έχουν υψηλό ενδιαφέρον και αποτελούν ενδεχομένως προτεραιότητες της πολιτικής υγείας υποκρύπτεται η προσπάθεια ενίσχυσης ή προστασίας μειοψηφιών, ακραίων συνδικαλιστικών δογματισμών και δικαιωμάτων θα απομειώνετε κάθε πρόταση και θα της αποστερείτε την αναγκαία πολιτική και κοινωνική νομιμοποίηση με αυτόν τον τρόπο.

Συνεπώς, απαιτείται κατά την άποψή μας μια πρόταση ουσιαστική, φιλελεύθερη εν προκειμένω που να αποσκοπεί σε βαθιές μεταρρυθμίσεις, μια τέτοια πρόταση πρέπει να εμπεριέχει θέσεις ενδιαφέροντος που να έχουν παραγωγικό χαρακτήρα. Και τι σημαίνει αποδοτικότητα και παραγωγικότητα στο ΕΣΥ; Μεγαλύτερος όγκος υπηρεσιών και αυξανόμενη συνεχώς ποιότητα των υπηρεσιών. Είναι προφανές ότι απαιτείται ένα πρόγραμμα διαρθρωτικών αλλαγών και ακόμη περισσότερο μια ουσιαστική φιλελεύθερη πρόταση. Και ξέρετε και απλές παρεμβάσεις στο ΕΣΥ του σήμερα, έτσι όπως είναι, μπορεί να επιφέρουν αποδόσεις και σαφέστατα όχι νεοφιλελεύθερης παλινδρόμησης, όπως μας καταλογίζουν οι επικριτές μας. Το αίτημα για ουσιαστική μεταρρύθμιση εξακολουθεί να είναι το κύριο ζητούμενο στον υγειονομικό τομέα.

Τελεί, λοιπόν, εν κινδύνω ο δημόσιος χαρακτήρας του συστήματος υγείας με τις συγκεκριμένες προσπάθειες ή με τη διαμορφούμενη συλλογιστική τη δική μας; Προφανώς και ξεκάθαρα οι προτεινόμενες αλλαγές δεν επηρεάζουν την κοινωνική φύση και τον δημόσιο χαρακτήρα του υγειονομικού τομέα, πράγμα που σχετίζεται με το θεμελιώδες κριτήριο ποιος πληρώνει τη στιγμή της ανταλλαγής.

Οι πρόσφατα προτεινόμενες αλλαγές συνιστούν εναλλακτικές εκδοχές στο management, που ενδεχομένως να συμβάλλουν θετικά στην λειτουργία του συστήματος. Δεν αποτελούν ούτε πολιτικές, ιδεολογικές θέσεις, όπως λανθασμένα πολλοί της Αριστεράς αποδίδουν.

Θεωρείτε αλήθεια πρόσχημα ιδιωτικοποίησης τον διοικητικό εκσυγχρονισμό και την επιχειρησιακή ευελιξία; Ας απευθυνθούμε, λοιπόν, στην κοινωνία και να τους πούμε ποιοι και πώς απαρτίζουν τα διοικητικά συμβούλια των νοσοκομείων για να κριθεί από την κοινωνία αν το μοντέλο το συγκεκριμένο είναι το σωστό, πράγμα που οδηγεί για εμάς στη ρευστοποίηση της κλινικής ιεραρχίας και στην υπονόμευση της ευκταίας ένταξης ανθρωπίνων και υλικοτεχνικών πόρων στο σύστημα και μονίμως επισημαίνονται αντιφάσεις και αλληλοαναιρέσεις στην επιχειρηματολογία που επιλέγετε.

Δεν αξίζει να προωθηθεί η διάκριση της προσφοράς από τη ζήτηση και οι τεχνικές του ελεγχόμενου ανταγωνισμού; Εδώ απαιτούνται, κυρίες και κύριοι συνάδελφοι, βαθιές τομές που θα αποδώσουν υψηλό κύρος στο σύστημα και κυρίως στη βιωσιμότητα που απαιτείται, όπως η μετατροπή του θεσμικού πλαισίου των νοσοκομείων ή και ναι η ενδεχόμενη πτώση φραγμών απέναντι στους γιατρούς του ιδιωτικού τομέα. Είναι προφανώς ότι ανάλογα μέτρα ωθούν στη διεύρυνση της προσφοράς. Ως εκ τούτου τα μέτρα αυτά πρέπει να αναγνωρίσουμε ότι θα είναι επωφελή για τους χρήστες υπηρεσιών υγείας. Ναι, απαιτούνται σαφέστατο πρόταγμα και προτάσεις που να έχουν εσωτερική συνοχή, ώστε να αποτελούν ολιστικό μεταρρυθμιστικό εγχείρημα όχι παλινωδίες και ακυρώσεις.

Επί της ουσίας εσείς εμμένετε στην άλλη πλευρά του νομίσματος του μοντέλου του 1980 που παρέδωσε κρίσιμους τομείς του κοινωνικού και οικονομικού βίου στον έλεγχο των συλλογικών μονοπωλίων, όπως την υγεία και την παιδεία. Η ιδεολογία, αγαπητοί μου, οφείλει να εμπνέει και να εμπλουτίζει την πολιτική υγεία σε αντίθεση με τα στερεότυπα και τις πεποιθήσεις που κυριαρχούν στη μονομέρεια σας. Οι επιτυχημένες μεταρρυθμίσεις βασίζονται στην ορθή ανάγνωση της πραγματικότητας του ΕΣΥ, στην έρευνα του πεδίου δηλαδή, την τεκμηρίωση των προτάσεων από τα εμπειρικά δεδομένα και τη συνδρομή φυσικά των βιβλιογραφικών δεδομένων. Θέλουμε να επιτύχουμε τους στόχους μας, ναι και με τη συνδρομή των κοινωνικών δυνάμεων κυρίαρχα με την αποδοχή του ελληνικού λαού.

Θα μου επιτρέψετε, κύριε Πρόεδρε, να πω και κάτι τελευταίο όσον αφορά τους υγειονομικούς συναδέλφους και άλλους εργαζόμενους στον χώρο της υγείας. Όσον αφορά την αναστολή είπα και κατά τη διάρκεια των επιτροπών, κύριοι συνάδελφοι, άλλο το συμφωνούμε μαζί τους και πρέπει να είμαστε ξεκάθαροι σε αυτό και άλλο το κρίνουμε ασφαλή και ανεκτή για την κλινική πρακτική την επιστροφή τους. Για να είναι ασφαλής και ανεκτή η επιστροφή τους απαιτείται συνεχής επαναξιολόγηση των δεδομένων της πανδημίας όσον αφορά το διαχειριστικό τους κομμάτι σε επίπεδο κλινικής πρακτικής όμως και αναλόγως πρέπει να πράξουμε τεκμηριωμένα κατά το δυνατόν και στο πλαίσιο της ηθικής της ιατρικής.

Κάνω κι εγώ με τη σειρά μου έκκληση να εμβολιαστούν όσοι περισσότεροι γίνεται και να επανέλθουν. Είναι χρέος των υγειονομικών και πράξη κοινωνικής αλληλεγγύης. Απομακρύνθηκε ένα ακραίο σενάριο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε, ολοκληρώστε.

**ΚΩΝΣΤΑΝΤΙΝΟΣ ΜΠΛΟΥΧΟΣ:** Σαφέστατα το επόμενο διάστημα και διαρκώς πρέπει να επαναξιολογείται το ενδεχόμενο.

Σας καλώ να ψηφίσετε το νομοσχέδιο.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε τον λόγο.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Ευχαριστώ, κύριε Πρόεδρε.

Ξεκινώντας, θα ήθελα να μιλήσω τάχιστα για τα θέματα που τέθηκαν και για τις τροπολογίες, αλλά κυρίως γι’ αυτά τα οποία τέθηκαν στην πορεία. Επειδή έχουν πει πολλοί συνάδελφοι Βουλευτές συχνά «πώς κοιμάστε τα βράδια;» -το έχω ακούσει αυτό το πράγμα- θα πω ότι ένας Υπουργός Υγείας δεν μπορεί ποτέ να κοιμάται καλά τα βράδια. Αυτή είναι η πραγματικότητα. Διότι όταν διαχειρίζεσαι την υγεία των πολιτών πρέπει συνεχώς να έχεις στο μυαλό σου ότι κάνεις το καλύτερο δυνατό.

Και θεωρώ ότι είναι, πάρα πολύ, άδικο σε μεγάλο βαθμό να προσπαθούν κάποιοι να μεταφέρουν μια εικόνα στον Υπουργό Υγείας -στον όποιον Υπουργό Υγείας- και για παθογένειες που υπάρχουν διαχρονικά. Ακούσαμε εδώ πέρα να λέγεται, λόγου χάριν, -προσέξτε, η λογιστική ήταν τελείως αντίθετη- ότι με πεντακόσιες χιλιάδες κρούσματα είχαμε τόσους νεκρούς και τώρα έχουμε τρία εκατομμύρια κρούσματα. Προφανώς, έχουμε δυόμισι εκατομμύρια κρούσματα παραπάνω από ότι ήταν τον Αύγουστο.

Αντιστοίχως, ναι, κοιτάμε κάθε φορά τι γίνεται. Πώς ενισχύουμε το Εθνικό μας Σύστημα Υγείας, κοιτάμε τους επιδημιολογικούς δείκτες, κοιτάμε την υγεία του πληθυσμού, κοιτάμε την εμβολιαστική κάλυψη. Και αυτή τη στιγμή ακόμα και η υποχώρηση των δεικτών σε αυτό το σκέλος έχει να κάνει με το γεγονός ότι υπάρχει η εμβολιαστική κάλυψη του πληθυσμού στον μέσο όρο της Ευρωπαϊκής Ένωσης, που δεν υπήρχε όλο αυτό το διάστημα.

Και ακούστε τι ειπώθηκε πάλι από αυτό εδώ το Βήμα και το οποίο ειπώθηκε ως κίνημα «κλείσιμο του ματιού» σε αυτούς που δεν θέλουν να εμβολιαστούν. Αναφέρθηκε στο πόσοι είναι οι διασωληνωμένοι εμβολιασμένοι πλήρως και οι ανεμβολίαστοι. Διότι το ένα τρίτο είναι πλήρως εμβολιασμένοι. Ναι, στο 85% των ενηλίκων πληθυσμών, που έχει εμβολιαστεί. Έχει εμβολιαστεί το 85% και αν κοιτούσαμε αναλογικά, θα έπρεπε οι διασωληνωμένοι να ήταν αντίστοιχα και οι διασωληνωμένοι εμβολιασμένοι είναι στο ένα τρίτο. Και το 65% προέρχεται από το 15% που δεν έχει εμβολιαστεί.

Επίσης, όσον αφορά τον μέσο όρο ηλικίας θανάτων, ογδόντα επτά έτη ήταν οι χθεσινοί και προχθεσινοί θάνατοι στους εμβολιασμένους, κάτω των ογδόντα στους ανεμβολίαστους. Πρέπει να τα λέμε αυτά με έναν ξεκάθαρο τρόπον, να μην δημιουργούμε μια λανθασμένη εικόνα.

Εγώ δεν ήθελα καθόλου να απαντήσω, αλλά να μην μείνει από αυτό εδώ το Βήμα ότι «ορίστε, διασωληνώνονται και οι εμβολιασμένοι». Προφανώς διασωληνώνονται. Το γεγονός, όμως, είναι ότι διασωληνώνονται σε τόσο μικρότερο βαθμό, ενώ είναι πια, όχι απλώς πλειοψηφία, συντριπτική πλειοψηφία. Λέω στον ενήλικο πληθυσμό, γιατί οι διασωληνώσεις βγαίνουν στον ενήλικο πληθυσμό. Είναι συντριπτικό το ποσοστό, δείχνει ακριβώς τη δύναμη των εμβολίων.

Και οι θεραπείες οι άλλες που ειπώθηκαν υπάρχουν. Από τη στιγμή που μπήκαν αυτές οι θεραπείες και έγιναν επιστημονικά αποδεκτές υπάρχουν και αυτή τη στιγμή υπάρχει και μια πλατφόρμα και τα αντιϊικά λειτουργούν και πηγαίνουν απευθείας σπίτι.

Τα προβλήματα θα τα συζητήσουμε, θα δούμε και το γερασμένο του πληθυσμού, θα δούμε -τα έχουμε συζητήσει πολλές φορές- και τι παραπάνω θα μπορούσε να γίνει. Αλλά, αυτή είναι η κατάσταση και σε αυτή την κατάσταση δεν μπορούν να λέγονται ανακρίβειες εδώ πέρα.

Επειδή πάλι πήγαμε στους ανεμβολίαστους υγειονομικούς, τα είπε πολύ σωστά ο εισηγητής μας. Τι ακούσαμε πάλι εδώ; Ακούσαμε για την επιστήμη. Προφανώς η επιστήμη είναι δυναμική, αλλά υπάρχουν και κανόνες της ιατρικής επιστήμης. Δεν σημαίνει ότι ο καθένας κάνει ό,τι θέλει.

Σύμφωνα με το άρθρο 2 του Κώδικα Ιατρικής Δεοντολογίας, του κώδικα τον οποίο έχετε οι γιατροί, του 3418/05: «Τηρεί τον όρκο του Ιπποκράτη. Λειτουργεί σύμφωνα με την ισχύουσα νομοθεσία. Αποφεύγει πράξεις που κλονίζουν την πίστη του κοινού στο ιατρικό επάγγελμα…» -το να λες «δεν εμβολιάζομαι»- «…Την ασκεί την ιατρική σύμφωνα με τους γενικούς παραδεδεγμένος κανόνες της ιατρικής επιστήμης και με βάση τους κανόνες της τεκμηριωμένης βασισμένης σε ενδείξεις ιατρικής επιστήμης».

Άρα επιστημονικά, ιατρικά είναι ο εμβολιασμός. Όποιος αυτή τη στιγμή δεν εμβολιάζεται στην πραγματικότητα παραβιάζει το σύνολο των κανόνων τους οποίους πρέπει να υπηρετεί στο επάγγελμά του.

Έγινε και μια άλλη χυδαιότητα. Το να αναφέρεστε εδώ σε ονόματα γενικών γραμματέων όταν δεν μπορούν να απαντήσουν, είναι εκ του ασφαλούς. Γύρισε εδώ πέρα και είπε ότι «ξέρω τι έχεις κάνει και σε κοιτάω» στον Μάριο Θεμιστοκλέους. Ο Μάριος Θεμιστοκλέους πραγματικά έχει βάλει τη «σφραγίδα» του και στο κομμάτι των εμβολίων και στο κομμάτι της δωρεάς με το «Νιάρχος». Και είναι τιμή για έναν Υπουργό να έχει συνεργάτη τον Μάριο Θεμιστοκλέους, όπως και τους άλλους γενικούς γραμματείς που έχουμε τώρα, και τον Γιάννη Κοτσιόπουλο και την Ειρήνη Αγαπιδάκη, που δίνουν μάχη πάνω στην πανδημία. Αυτή είναι η λύση; Αναφερόμαστε σε ονόματα ανθρώπων που δεν μπορούν να απαντήσουν;

Το έργο είναι συγκεκριμένο και απτό. Για το «Νιάρχος» τα είπαμε. Για το νομοσχέδιο υπάρχει διαφωνία. Θα τη συζητήσουμε εκτενώς στο νομοσχέδιο που θα έρθει, γιατί εκεί πέρα προφανώς θα γίνει κουβέντα για τα νομικά πρόσωπα ιδιωτικού δικαίου.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Κλείνω, κύριε Πρόεδρε, γιατί σας είπα ότι θέλω να είμαι συνεπής.

Για το κομμάτι των αναστολών το είπαμε. Για το κομμάτι που έχει να κάνει με την τροπολογία την οποία κατεβάσαμε, να μην δημιουργείται μια παρερμηνεία για τους αναισθησιολόγους. Απλά προσθέτουμε και αυτούς που είναι σε παράταση ειδικότητας. Άρα είναι μια θετική δράση.

Για το σκέλος με το οποίο δίνεται η δυνατότητα στον Υπουργό να αναστείλει το πρόστιμο, σας είπα για ποια κατηγορία είναι και προφανώς δίνεται η δυνατότητα να το επαναφέρει.

Για το θέμα της μαστογραφίας, θεωρώ ότι μετά από την κουβέντα που κάναμε καταλαβαίνουμε όλοι ότι είναι πάρα πολύ σημαντικό. Οι παρατηρήσεις του κ. Φραγγίδη ήταν πολύ συγκεκριμένες και γι’ αυτό διορθώθηκε, κύριε Πρόεδρε, το ένα σκέλος που αναφέρθηκε. Αναφορικά τώρα με το ηλικιακό κριτήριο, τα ηλικιακά κριτήρια μας τα έχει εισηγηθεί η Επιτροπή Δημόσιας Υγείας ακριβώς για το πρόγραμμα που είναι. Με πολύ μεγάλη χαρά να μπορεί να επεκταθεί.

Δεν υπάρχει θέμα με τα προγράμματα που τρέχουν ή με τις διαδικασίες που υπάρχουν από τον ΕΟΠΥΥ. Και θεωρούμε ότι το συγκεκριμένο νομοσχέδιο στην ψυχή του και τη βάση του θα έπρεπε να ψηφιστεί από όλες τις παρατάξεις.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κηρύσσεται περαιωμένη η συζήτηση επί της αρχής, των άρθρων και των τροπολογιών του σχεδίου νόμου του Υπουργείου Υγείας: «Κύρωση της από 17.3.2022 Επιμέρους Σύμβασης Δωρεάς- Έργο VΙΙΙ, Παράρτημα 12 της από 6.9.2018 Σύμβασης Δωρεάς μεταξύ του Ιδρύματος «Κοινωφελές Ίδρυμα Σταύρος Σ. Νιάρχος» και του Ελληνικού Δημοσίου για την ενίσχυση και την αναβάθμιση των υποδομών στον τομέα της υγείας - Ρυθμίσεις για την αντιμετώπιση της πανδημίας του κορωνοϊού COVID- 19 και την προστασία της δημόσιας υγείας και άλλες επείγουσες διατάξεις».

Προχωρούμε στην ψήφιση επί της αρχής, των άρθρων, των τροπολογιών και του συνόλου και η ψήφισή τους θα γίνει χωριστά.

Σας επισημαίνουμε ότι η ψηφοφορία περιλαμβάνει την αρχή του νομοσχεδίου, σαράντα εννέα άρθρα, τρεις τροπολογίες, το ακροτελεύτιο άρθρο και το σύνολο.

Βεβαιωθείτε ότι έχετε ψηφίσει όλα τα άρθρα, τις τροπολογίες, το ακροτελεύτιο άρθρο και το σύνολο.

Αφού καταχωρίσετε την ψήφο σας, έχετε τη δυνατότητα να την ελέγξετε ή και να την αναθεωρήσετε, έως τη λήξη της ψηφοφορίας.

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Κύρωση της από 17.3.2022 Επιμέρους Σύμβασης Δωρεάς - Έργο VIII, Παράρτημα 12 της από 6.9.2018 Σύμβασης Δωρεάς μεταξύ του Ιδρύματος «Κοινοφελές Ίδρυμα Σταύρος Σ. Νιάρχος» και του Ελληνικού Δημοσίου για την ενίσχυση και την αναβάθμιση των υποδομών στον τομέα της υγείας- Ρυθμίσεις για την αντιμετώπιση της πανδημίας του κορωνοϊού COVID-19 και την προστασία της δημόσιας υγείας και άλλες επείγουσες διατάξεις |
| Επί της αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο πρώτο ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: OXI |
| Άρθρο δεύτερο ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο τρίτο ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο τέταρτο ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο πέμπτο ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο έκτο ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο έβδομο ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο όγδοο ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο ένατο ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο δέκατο ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο ενδέκατο ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο δωδέκατο ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο δέκατο τρίτο ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο δέκατο τέταρτο ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο δέκατο πέμπτο ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο δέκατο έκτο ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο δέκατο έβδομο ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο δέκατο όγδοο ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο δέκατο ένατο ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο εικοστό ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο εικοστό πρώτο ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο εικοστό δεύτερο ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο εικοστό τρίτο ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο εικοστό τέταρτο ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο εικοστό πέμπτο ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο εικοστό έκτο ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο εικοστό έβδομο ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο εικοστό όγδοο ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο εικοστό ένατο ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο τριακοστό ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο τριακοστό πρώτο ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο τριακοστό δεύτερο ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο τριακοστό τρίτο ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο τριακοστό τέταρτο ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο τριακοστό πέμπτο ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο τριακοστό έκτο ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο τριακοστό έβδομο ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο τριακοστό όγδοο ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο τριακοστό ένατο ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο τεσσαρακοστό ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο τεσσαρακοστό πρώτο ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο τεσσαρακοστό δεύτερο ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο τεσσαρακοστό τρίτο ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο τεσσαρακοστό τέταρτο ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο τεσσαρακοστό πέμπτο ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο τεσσαρακοστό έκτο ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο τεσσαρακοστό έβδομο ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο τεσσαρακοστό όγδοο ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο τεσσαρακοστό ένατο ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Υπ. τροπ. 1257/184 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΠΡΝ |
| Υπ. τροπ. 1258/185 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Υπ. τροπ. 1259/186 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Ακροτελεύτιο άρθρο ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Επί του συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεπώς το σχέδιο νόμου του Υπουργείου Υγείας : «Κύρωση της από 17.3.2022 Επιμέρους Σύμβασης Δωρεάς- Έργο VΙΙΙ, Παράρτημα 12 της από 6.9.2018 Σύμβασης Δωρεάς μεταξύ του Ιδρύματος «Κοινωφελές Ίδρυμα Σταύρος Σ. Νιάρχος"» και του Ελληνικού Δημοσίου για την ενίσχυση και την αναβάθμιση των υποδομών στον τομέα της υγείας - Ρυθμίσεις για την αντιμετώπιση της πανδημίας του κορωνοϊού COVID 19 και την προστασία της δημόσιας υγείας και άλλες επείγουσες διατάξεις», έγινε δεκτό κατά πλειοψηφία σε μόνη συζήτηση επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελ.478α)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Το Σώμα παρέσχε τη ζητηθείσαεξουσιοδότηση.

Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Με τη συναίνεση του Σώματος και ώρα 20.45΄ λύεται η συνεδρίαση για αύριο, ημέρα Πέμπτη 31 Μαρτίου 2022 και ώρα 10.00΄, με αντικείμενο εργασιών του Σώματος: νομοθετική εργασία, μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Εξωτερικών: «Μετατροπή του Οργανισμού Ασφάλισης Εξαγωγικών Πιστώσεων (Ο.Α.Ε.Π.) στην Ανώνυμη “Εταιρεία Ελληνική Εταιρεία Εξαγωγικών Πιστώσεων” και κύρωση του Καταστατικού της».

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**