(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΡΙΔ΄

Παρασκευή, 06 Μαΐου 2022

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Ανακοίνωση του δελτίου επίκαιρων ερωτήσεων της Δευτέρας 9 Μαΐου 2022, σελ.   
2. Συζήτηση επικαίρων ερωτήσεων:  
 i. με θέμα: «Επαναπροωθήσεις και περιστατικά εγκατάλειψης αιτούντων άσυλο σε νησίδες του Έβρου», σελ.   
 ii. με θέμα: «Επαναπροωθήσεις και περιστατικά εγκατάλειψης αιτούντων άσυλο σε νησίδες του Έβρου», σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
Κατάθεση σχεδίου νόμου:

Οι Υπουργοί Εξωτερικών, Οικονομικών, Εθνικής Άμυνας, καθώς και ο Αναπληρωτής Υπουργός Οικονομικών κατέθεσαν στις 5-5-2022 σχέδιο νόμου: «Κύρωση του δεύτερου πρωτοκόλλου τροποποίησης της συμφωνίας αμοιβαίας αμυντικής συνεργασίας μεταξύ της κυβέρνησης της Ελληνικής Δημοκρατίας και της κυβέρνησης των Ηνωμένων Πολιτειών της Αμερικής», σελ.

ΠΡΟΕΔΡΕΥΩΝ

ΚΑΚΛΑΜΑΝΗΣ Ν., σελ.

ΟΜΙΛΗΤΕΣ

Α. Επί διαδικαστικού θέματος:  
 ΚΑΚΛΑΜΑΝΗΣ Ν. , σελ.   
  
Β. Επί των επικαίρων ερωτήσεων:  
 ΑΡΣΕΝΗΣ Κ. , σελ.   
 ΔΕΛΗΣ Ι. , σελ.   
 ΜΑΚΡΗ Ζ. , σελ.   
 ΜΗΤΑΡΑΚΗΣ Π. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΡΙΔ΄

Παρασκευή 6 Μαΐου 2022

Αθήνα, σήμερα στις 6 Μαΐου 2022, ημέρα Παρασκευή και ώρα 9.16΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. **ΝΙΚΗΤΑ ΚΑΚΛΑΜΑΝΗ**.

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, καλημέρα σας. Αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 5-5-2022 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΡΙΓ΄ συνεδριάσεώς του, της 5-5-2022, σε ό,τι αφορά την ψήφιση στο σύνολο των σχεδίων νόμου:

Α. «Κύρωση της Συμφωνίας Αεροπορικών Υπηρεσιών μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Χιλής».

Β. «Κύρωση της Συμφωνίας Αεροπορικών Μεταφορών μεταξύ της Κυβέρνησης της Ελληνικής Δημοκρατίας και της Κυβέρνησης της Αραβικής Δημοκρατίας της Αιγύπτου».

Γ. «Κύρωση της Αεροπορικής Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης του Βασιλείου της Σαουδικής Αραβίας».

Δ. «Κύρωση της Συμφωνίας μεταξύ του Υπουργείου Δικαιοσύνης της Ελληνικής Δημοκρατίας και του Υπουργείου Δικαιοσύνης του Κράτους του Κατάρ».)

Πριν εισέλθουμε στη συζήτηση των επίκαιρων ερωτήσεων, έχω την τιμή να ανακοινώσω στο Σώμα το δελτίο επίκαιρων ερωτήσεων της Δευτέρας 9 Μαΐου 2022.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής.)

1. Η με αριθμό 645/3-5-2022 επίκαιρη ερώτηση του Βουλευτή Α΄ Θεσσαλονίκης της Νέας Δημοκρατίας κ. Δημήτριου Κούβελα προς τον Υπουργό Υγείας, με θέμα: «Επιβεβλημένη η εγκατάσταση μονάδας παραγωγής οξυγόνου, σε κάθε μεγάλο νοσοκομείο».

2. Η με αριθμό 636/3-5-2022 επίκαιρη ερώτηση του Βουλευτή Β΄ Δυτικής Αττικής του Συνασπισμού Ριζοσπαστικής Αριστεράς κ. Γεωργίου Τσίπρα προς τον Υπουργό Εθνικής Άμυνας, με θέμα: «Διάθεση Δυνάμεων του Ελληνικού Στρατού στη Δύναμη Ταχείας Αντίδρασης του ΝΑΤΟ στην Ανατολική Ευρώπη».

3. Η με αριθμό 626/3-5-2022 επίκαιρη ερώτηση του Βουλευτή Αργολίδας του Κινήματος Αλλαγής κ. Ανδρέα Πουλά προς τον Υπουργό Αγροτικής Ανάπτυξης και Τροφίμων, με θέμα: «Πότε θα δοθούν οι προκαταβολές από τον ΕΛΓΑ στους πληγέντες αγρότες της Αργολίδας».

4. Η με αριθμό 630/3-5-2022 επίκαιρη ερώτηση του ΣΤ΄ Αντιπροέδρου της Βουλής και Βουλευτή Λάρισας του Κομμουνιστικού Κόμματος Ελλάδας κ. Γεωργίου Λαμπρούλη προς τον Υπουργό Υγείας, με θέμα: «Άρση των διοικητικών μέτρων για όλους τους ανεμβολίαστους υγειονομικούς κατά του COVID-19».

5. Η με αριθμό 642/3-5-2022 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα – Ηλία Αρσένη προς τον Υπουργό Υποδομών και Μεταφορών, με θέμα: «Η Κυβέρνηση παρανομεί και δεν εφαρμόζει την ακυρωτική απόφαση του Σ.τ.Ε. για την Ε.ΥΔ.Α.Π.».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφοι. 2 και 3 και 132 παράγραφος 2 του Κανονισμού της Βουλής.)

1. Η με αριθμό 637/3-5-2022 επίκαιρη ερώτηση του Βουλευτή Ηρακλείου του Συνασπισμού Ριζοσπαστικής Αριστεράς κ. Χαράλαμπου (Χάρη) Μαμουλάκη προς τον Υπουργό Περιβάλλοντος και Ενέργειας, με θέμα: «Ποιος είναι ο πολεοδομικός σχεδιασμός της Κυβέρνησης για τη σεισμόπληκτη περιοχή του Αρκαλοχωρίου;».

2. Η με αριθμό 627/3-5-2022 επίκαιρη ερώτηση του Βουλευτή Ροδόπης του Κινήματος Αλλαγής κ. Ιλχάν Αχμέτ προς τον Υπουργό Δικαιοσύνης, με θέμα: «Αναδιάρθρωση δικαστικού χάρτη - Κατάργηση Διοικητικού Εφετείου Κομοτηνής».

3. Η με αριθμό 632/3-5-2022 επίκαιρη ερώτηση του Βουλευτή Β3΄Νότιου Τομέα Αθηνών του Κομμουνιστικού Κόμματος Ελλάδας κ. Χρήστου Κατσώτη προς τον Υπουργό Εργασίας και Κοινωνικών Υποθέσεων, με θέμα: «Απαλλαγή των συνταξιούχων του ιδιωτικού τομέα από την επιστροφή των χρηματικών ποσών που αντιστοιχούν σε καταβεβλημένες συντάξεις».

4. Η με αριθμό 644/3-5-2022 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα – Ηλία Αρσένη προς τον Υπουργό Περιβάλλοντος και Ενέργειας, με θέμα: «Νέα παραπομπή στο ευρωδικαστήριο εξαιτίας της στρεβλής πολιτικής της Κυβέρνησης για τα αιολικά στον Δήμο Καρύστου».

5. Η με αριθμό 639/3-5-2022 επίκαιρη ερώτηση του Βουλευτή Β3΄Νότιου Τομέα Αθηνών του Συνασπισμού Ριζοσπαστικής Αριστεράς κ. Ιωάννη Μπαλάφα προς τον Υπουργό Εργασίας και Κοινωνικών Υποθέσεων, με θέμα: «Πρόωρη συνταξιοδότηση διακοσίων εξήντα εργαζόμενων της Ολυμπιακής Αεροπορίας».

6. Η με αριθμό 628/3-5-2022 επίκαιρη ερώτηση του Βουλευτή Ροδόπης του Κινήματος Αλλαγής κ. Ιλχάν Αχμέτ προς τον Υπουργό Αγροτικής Ανάπτυξης και Τροφίμων, με θέμα: «Να καταβληθούν άμεσα οι αποζημιώσεις στους παραγωγούς της ΠΕ Ροδόπης για τις ζημίες από παγετό και χαλαζοπτώσεις».

7. Η με αριθμό 634/3-5-2022 επίκαιρη ερώτηση του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς τον Υπουργό Εργασίας και Κοινωνικών Υποθέσεων, με θέμα: «Άμεση επίλυση των προβλημάτων των σπουδαστών των επαγγελματικών σχολών (ΕΠΑΣ) του ΟΑΕΔ».

8. Η με αριθμό 640/3-5-2022 επίκαιρη ερώτηση της Βουλευτού Πιερίας του Συνασπισμού Ριζοσπαστικής Αριστεράς κ. Ελισάβετ (Μπέττυς) Σκούφα προς τον Υπουργό Εσωτερικών, με θέμα: «Αποκατάσταση ζημιών 2ου και 5ου ΓΕΛ Κατερίνης».

9. Η με αριθμό 633/3-5-2022 επίκαιρη ερώτηση του Ε΄ Αντιπροέδρου της Βουλής και Βουλευτή Αρκαδίας του Κινήματος Αλλαγής κ. Οδυσσέα Κωνσταντινόπουλου προς τον Υπουργό Περιβάλλοντος και Ενέργειας, με θέμα: «Κατάργηση της τηλεθέρμανσης Μεγαλόπολης επιφέρει επιβάρυνση του κόστους θέρμανσης κατά 500%».

10. Η με αριθμό 635/3-5-2022 επίκαιρη ερώτηση του Ε΄ Αντιπροέδρου της Βουλής και Βουλευτή Αρκαδίας του Κινήματος Αλλαγής κ. Οδυσσέα Κωνσταντινόπουλου προς τον Υπουργό Ανάπτυξης και Επενδύσεων, με θέμα: «Χρειάζονται άμεσα πρακτικά μέτρα για την στήριξη των νέων επιχειρήσεων και των νέων για να μεταφερθούν από τα αστικά κέντρα στην περιφέρεια και να έχουν καλύτερο εισόδημα».

11. Η με αριθμό 638/3-5-2022 επίκαιρη ερώτηση της Βουλευτού Λάρισας του Κινήματος Αλλαγής κ. Ευαγγελίας Λιακούλη προς τον Υπουργό Αγροτικής Ανάπτυξης και Τροφίμων, με θέμα: «Ο κτηνοτροφικός κλάδος οδηγείται στην εξαφάνιση».

12. Η με αριθμό 641/3-5-2022 επίκαιρη ερώτηση της Βουλευτού Λάρισας του Κινήματος Αλλαγής κ. Ευαγγελίας Λιακούλη προς τον Υπουργό Εθνικής Άμυνας, με θέμα: «Απομάκρυνση αμιάντου και αναβάθμιση του 303 Προκεχωρημένου Εργοστασίου Βάσης (ΠΕΒ)».

ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

1. Η με αριθμό 2328/92/14-1-2022 ερώτηση και αίτηση κατάθεσης εγγράφων του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα – Ηλία Αρσένη προς τον Υπουργό Περιβάλλοντος και Ενέργειας, με θέμα: «Η Ρυθμιστική Αρχή Ενέργειας εκδίδει άδειες εντός και πέριξ του ιστορικού τόπου της ΠΥΡΚΑΛ στην Ελευσίνα».

Κυρίες και κύριοι συνάδελφοι, έχω την τιμή να ανακοινώσω στο Σώμα ότι οι Υπουργοί Εξωτερικών, Οικονομικών, Εθνικής Άμυνας, καθώς και ο Αναπληρωτής Υπουργός Οικονομικών κατέθεσαν στις 5-5-2022 σχέδιο νόμου: «Κύρωση του δεύτερου πρωτοκόλλου τροποποίησης της Συμφωνίας Αμοιβαίας Αμυντικής Συνεργασίας μεταξύ της Κυβέρνησης της Ελληνικής Δημοκρατίας και της Κυβέρνησης των Ηνωμένων Πολιτειών της Αμερικής». Παραπέμπεται στην αρμόδια Διαρκή Επιτροπή.

Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Θα συζητηθεί η δεύτερη, με αριθμό 643/3-5-2022 επίκαιρη ερώτηση πρώτου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Μετανάστευσης και Ασύλου, με θέμα: «Επαναπροωθήσεις και περιστατικά εγκατάλειψης αιτούντων άσυλο σε νησίδες του Έβρου». Θα απαντήσει ο Υπουργός Μετανάστευσης και Ασύλου κ. Νότης Μηταράκης.

Κύριε Αρσένη, έχετε τον λόγο.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, Σεπτέμβριο του 2019 η επιτροπή του ΟΗΕ κατά των βασανιστηρίων μιλάει για «pushbacks» στην Ελλάδα. Δεκέμβριο του 2019 η επιτροπή εργασίας του ΟΗΕ για την αυθαίρετη κράτηση μιλάει για «pushbacks» στην Ελλάδα, για παράνομα «pushbacks». Μάρτιο του 2020 η Επίτροπος Ανθρωπίνων Δικαιωμάτων του Συμβουλίου της Ευρώπης μιλάει για παράνομα «pushbacks» στην Ελλάδα. Ιούνιο του 2020 ο Διεθνής Οργανισμός Μετανάστευσης και η Ύπατη Αρμοστεία του ΟΗΕ για τους πρόσφυγες μιλά για παράνομα «pushbacks» στην Ελλάδα. Στις 11 Οκτωβρίου συζητήθηκε η επίκαιρη ερώτηση για τις εξαφανίσεις των προσφύγων που είχαν φτάσει στην Πελοπόννησο, στη Μεσσηνία. Απαντήσατε ότι δεν έχει καταγραφεί πουθενά στα αρχεία σας το περιστατικό και ότι πρόκειται για οργανωμένη προπαγάνδα από κυκλώματα λαθροδιακινητών.

Ως ΜέΡΑ25, καταθέσαμε γραπτή ερώτηση πάλι για αντίστοιχο θέμα. Απαντήσατε ότι για τις καταγγελίες της τριαντάχρονης Ιρανής Παρβίν δεν έχει πουθενά καταγραφεί η άφιξή της στην Ελλάδα. Τον Οκτώβριο, όμως, δημοσιοποιήθηκε με βάση όλα τα διαθέσιμα βίντεο μεγάλη δημοσιογραφική έρευνα για εξακόσια τριάντα πέντε περιστατικά «pushbacks» από τον Μάρτη του 2020.

Η αρμόδια Επίτροπος, η κ. Γιόχανσον, ζήτησε πάλι να απαντήσετε για τα «pushbacks». Εσείς δεν απαντήσατε. Επιλέξατε να παρασημοφορήσετε τον επικεφαλής της FRONTEX, τον κ. Λαντζιέρη, ο οποίος βρέθηκε να παραιτείται λίγο καιρό μετά, γιατί συμμετείχε σε παράνομα «pushbacks» της Κυβέρνησής σας.

Πλέον έχει μπει και όλη αυτή η διερεύνηση, η ευρωπαϊκή υπηρεσία καταπολέμησης της απάτης -είναι σαν να λέμε η εισαγγελία της Ευρωπαϊκής Ένωσης- η οποία στο πρώτο σκέλος της έρευνάς της έχει εντοπίσει συμμετοχή της FRONTEX σε διακόσια είκοσι δύο παράνομα ελληνικά «pushbacks», που οδήγησαν σε απέλαση χιλίων οκτακοσίων με οκτώμισι χιλιάδων προσφύγων.

Εσείς απαντήσατε σε όλα αυτά, όταν τον Σεπτέμβριο ψηφίσατε τον σαλβινικό, πραγματικά, νόμο Μηταράκη που ποινικοποιεί τη διάσωση στο Αιγαίο, με στόχο να φιμώσει τους μάρτυρες και να μην υπάρχει καταγραφή των ενεργειών. Η Ευρωπαία Επίτροπος Ανθρωπίνων Δικαιωμάτων εγκάλεσε την Ελλάδα για το νόμο αυτό για βέβαιη και σκοπούμενη παραβίαση των διεθνών συμβάσεων και συνθηκών. Υπάρχει, πλέον, τεράστιο υλικό και περιστατικά με μεθοδολογία 3D modeling, geolocation, fieldwork, ground truth, ocid, software and development, remote sensing, situated testimony. Όλοι οι πρόσφυγες – θύματα που κατέθεσαν δεν είναι ηθοποιοί. Τα πτώματα δεν είναι κούκλες. Τα πεντακόσια σαράντα «pushbacks» που κατέγραψε μόνο ο ΟΗΕ δεν είναι ψέματα.

Δεν σας ρωτάμε, πλέον, αν παραδέχεστε τα «pushbacks». Σας ρωτάμε αν εσείς ή ο κ. Μητσοτάκης δίνετε τις πολιτικές εντολές για αυτά τα παράνομα «pushbacks». Θέλουμε να μας απαντήσετε σε αυτό.

Προφανώς και πρέπει να τα σταματήσετε και προφανώς πρέπει να τα φέρετε όλα στο φως. Απαντήστε μας ποιος δίνει τις πολιτικές εντολές.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Υπουργέ, έχετε τον λόγο.

**ΝΟΤΗΣ ΜΗΤΑΡΑΚΗΣ (Υπουργός Μετανάστευσης και Ασύλου):** Ευχαριστώ πολύ, κύριε Πρόεδρε.

Αγαπητέ συνάδελφε, να ξεκαθαρίσουμε μερικά πράγματα:

Πρώτον, το γεγονός ότι η κρίση έχει αλλάξει πλέον τα ανατολικά σύνορα της Ευρωπαϊκής Ένωσης. Η Ευρώπη δέχθηκε πολλαπλές υβριδικές απειλές τα τελευταία χρόνια, σχετιζόμενες με το μεταναστευτικό. Μεταξύ αυτών ήταν και η επίθεση που δέχθηκε η χώρα μας στα εξωτερικά της σύνορα τον Μάρτιο του 2020, μέσω της μαζικής και βίαιης προσπάθειας χιλιάδων επίδοξων παράνομων μεταναστών να διασχίσουν τα ευρωπαϊκά -ας μην ξεχνάμε- σύνορα, ενθαρρυνόμενοι και υποβοηθούμενοι από τις αρχές της γείτονος, παρά την κοινή δήλωση του 2016 μεταξύ Ευρωπαϊκής Ένωσης – Τουρκίας, βάσει της οποίας η Ευρωπαϊκή Ένωση αναγνωρίζει την Τουρκία ως ασφαλή χώρα διαμονής προσφύγων.

Πρακτικά είδαμε να επαναλαμβάνεται το ίδιο μοτίβο στα σύνορα με την Πολωνία, τη Λιθουανία και τη Λετονία, με την προσπάθεια της Λευκορωσίας αυτή τη φορά, λόγω των κυρώσεων που είχε δεχθεί από την Ευρωπαϊκή Ένωση, να εργαλειοποιήσει τον ανθρώπινο πόνο για γεωπολιτικά οφέλη. Και αυτό είναι ένα δεδομένο που η Ευρώπη πρέπει να αντιμετωπίσει.

Δεύτερον, να ξεκαθαρίσουμε, κύριε συνάδελφε, ότι τα κράτη έχουν κάθε δικαίωμα να προστατεύουν τα σύνορά τους. Συγγνώμη, να το διορθώσω: Τα κράτη έχουν υποχρέωση να προστατεύουν τα σύνορά τους. Αυτό προβλέπει το Διεθνές Δίκαιο. Αυτό προβλέπουν, κύριε συνάδελφε, οι αποφάσεις του Ευρωπαϊκού Δικαστηρίου Ανθρωπίνων Δικαιωμάτων. Σας θυμίζω την απόφαση προ μηνός για τις επαναπροωθήσεις από τη Βόρεια Μακεδονία και την υπόθεση προ διετίας για τις επαναπροωθήσεις από την Ισπανία. Την προστασία των συνόρων, επίσης, επιβάλλουν οι ευρωπαϊκοί κανονισμοί.

Είναι, λοιπόν, αυτονόητο και αναμενόμενο η FRONTEX να συνδράμει τα κράτη μέλη σε περιπτώσεις απειλών των εξωτερικών συνόρων της Ευρωπαϊκής Ένωσης. Οι ίδιες, άλλωστε, υβριδικές αυτές επιθέσεις δεν απευθύνονται κατά ενός κράτους μέλους, αλλά κατά της ένωσης στο σύνολό της. Και αυτή είναι η αποστολή, ο ρόλος και η εντολή της FRONTEX ως ένοπλης δύναμης, ένοπλο σώμα ασφαλείας της Ευρωπαϊκής Ένωσης για την προστασία των εξωτερικών συνόρων.

Και θέλω να τονίσω ότι η προστασία των συνόρων οδήγησε σύμφωνα με τα στοιχεία της ύπατης αρμοστείας στον περιορισμό κατά 6/7 της απώλειας ανθρώπινων ζωών στην Ανατολική Μεσόγειο, σε σχέση με τα ανοιχτά σύνορα του 2015 και του 2016.

Τώρα αναφορικά με τον κ. Λεζερί, παραιτήθηκε την προηγούμενη εβδομάδα γιατί, σύμφωνα με την επιστολή παραίτησής του, διαφωνεί με μια συστηματική προσπάθεια -κατ’ αυτόν εδώ και δύο χρόνια- αλλαγής της εντολής της FRONTEX. Και βέβαια αυτό δεν συνδυάζεται με παραδοχή εκ μέρους του για οποιαδήποτε έκνομη ενέργεια στα σύνορα της Ευρώπης.

Ο κ. Λεζερί στην ομιλία του στο διοικητικό συμβούλιο της FRONTEX όπως μας μεταφέρουν, γιατί δεν είναι ανοιχτή συνεδρίαση, υποστήριξε ότι ο οργανισμός κινήθηκε απολύτως εντός του πλαισίου των ευρωπαϊκών κανονισμών και της σχετικής νομοθεσίας. Δεν θα απαντήσω εγώ για τον κ. Λεζερί. Αλλά θα σας τονίσω αυτό που είπε ο οργανισμός στην ανακοίνωσή του, ότι η FRONTEX θα συνεχίσει να εφαρμόζει πλήρως την εντολή στοχεύοντας σε ασφαλή εξωτερικά σύνορα και λέει, βέβαια, και το αυτονόητο ότι η προστασία των ευρωπαϊκών συνόρων πρέπει να συνάδει και συνάδει με την προστασία των θεμελιωδών δικαιωμάτων.

Σας ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει ο κ. Αρσένης.

**ΚΡΙΤΩΝ - ΗΛΙΑΣ ΑΡΣΕΝΗΣ:** Σας ευχαριστώ πολύ, κύριε Πρόεδρε.

Κύριε Υπουργέ, η OLAF στην έκθεσή της μιλάει ότι η FRONTEX συμμετείχε σε διακόσια είκοσι δύο παράνομα «pushbacks» από τις ελληνικές αρχές, με παράνομες επαναπροωθήσεις από χίλιους μέχρι οχτώμισι χιλιάδες πρόσφυγες. Ο κ. Λεζερί παραιτήθηκε επειδή είναι στη διαδικασία η έρευνα που θα τον φέρει υποχρεωτικά στο εδώλιο. Την υπηρεσία του στοχοποιεί η έρευνα αυτή. Δεν υπάρχει κανένας διεθνής οργανισμός που να μην παραδέχεται ότι υπάρχουν «pushbacks». Υπάρχει μόνο ένας φορέας που επικαλείται ότι δεν υπάρχουν «pushbacks» στην Ελλάδα και αυτός είστε εσείς, η Κυβέρνησή σας που τα προκαλεί, που τα ξεκίνησε με τον πρώτο μήνα της θητείας της.

Δεν υπάρχει πλέον ερώτημα για τα «pushbacks». Θέλουμε να μας πείτε ποιος δίνει την πολιτική εντολή. Την δίνετε εσείς ή ο κ. Μητσοτάκης; Θέλουμε να ξέρουμε ποιος δίνει την πολιτική εντολή για τα «pushbacks». Θέλουμε να ξέρουμε τι θα κάνετε για να τα σταματήσετε. Θέλουμε να ξέρουμε τι θα κάνετε για να αποδοθούν ευθύνες σε όσους έχουν εμπλακεί και συμμετάσχει.

Μιλήσατε για το Ευρωπαϊκό Δίκαιο και το πως είναι ύψιστη αρχή η προστασία των συνόρων. Είναι ύψιστη αρχή η προστασία των συνόρων όπως είναι ύψιστη αρχή και ο σεβασμός στο άσυλο, ο σεβασμός στα δικαιώματα των προσφύγων. Και έχουμε υπάρξει προσφυγικό κράτος, χώρος, τόπος για μεγάλο κομμάτι της ιστορίας μας που έστειλε κόσμο για να διασωθεί σε άλλες χώρες. Πόσω μάλλον εμείς πρέπει να σεβόμαστε το Διεθνές Δίκαιο όσον αφορά τους πρόσφυγες! Πόσω μάλλον εμείς πρέπει να σεβόμαστε το Διεθνές Δίκαιο όταν έχουμε απέναντι χώρες που το αμφισβητούν. Απέναντι σε ισχυρές χώρες στην περιοχή μας, οι μικρές χώρες πρέπει να στηριχτούν στο Διεθνές Δίκαιο.

Εσείς και η Κυβέρνησή σας παραβιάζετε το Διεθνές Δίκαιο ξανά και ξανά οδηγώντας σε απώλειες ανθρώπινων ζωών, παιδιά που χάνουν τις μητέρες τους, μητέρες που χάνουν τα παιδιά τους, οικογένειες που διαλύονται με θανάτους. Και έχετε όλο αυτό το ηθικό βάρος και το φέρνετε στις πλάτες όλων μας. Για ποιον λόγο; Για να βρεθεί η χώρα μας τόσο ξεκάθαρα κόντρα στο Διεθνές Δίκαιο, για να παρανομούν και εμείς να είμαστε η χώρα που παραβιάζει το Διεθνές Δίκαιο και οδηγεί σε τέτοια δυστυχία και απώλεια ζωής; Για ποιον λόγο;

Πείτε μας ποιος δίνει την πολιτική εντολή, κύριε Μηταράκη. Είστε εσείς ή ο κ. Μητσοτάκης;

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει ο κύριος Υπουργός.

**ΝΟΤΗΣ ΜΗΤΑΡΑΚΗΣ (Υπουργός Μετανάστευσης και Ασύλου):** Ευχαριστώ.

Κύριε συνάδελφε, δεν προσθέσατε κάτι στη δευτερολογία σας. Θα συνεχίσω τα σχόλιά μου.

Θα ήθελα να υπενθυμίσω σε όσους υιοθετούν και αναπαράγουν άκριτα καταγγελίες ΜΚΟ και δημοσιογραφικών οργανισμών υπηρετώντας ένα συγκεκριμένο αφήγημα των λεγόμενων «pushbacks», σας θυμίζω ότι αυτά τα θέματα εξετάστηκαν από τον ίδιο τον οργανισμό αλλά και από ειδική ελεγκτική επιτροπή του Ευρωπαϊκού Κοινοβουλίου χωρίς να επιβεβαιωθεί η βασιμότητα καμιάς από τις καταγγελίες αυτές και χωρίς να βρεθεί κάτι εναντίον της FRONTEX. Η έκθεση της OLAF δεν έχει παρουσιαστεί ακόμα στο Ευρωπαϊκό Κοινοβούλιο, είναι κάτι που και η Νέα Δημοκρατία ζήτησε χθες στη συνεδρίαση που έγινε στο Ευρωπαϊκό Κοινοβούλιο να γίνει. Σας θυμίζω ότι είκοσι δύο κράτη μέλη της Ευρωπαϊκής Ένωσης καταψήφισαν προχτές στο διοικητικό συμβούλιο της FRONTEX οποιοδήποτε διοικητικό μέτρο εις βάρος του πρώην εκτελεστικού διευθυντή του κ. Λεζερί.

Βέβαια οι καταγγελίες που αναφέρατε πριν, κύριε συνάδελφε, των δημοσιογραφικών οργανισμών που έγινε τον Οκτώβρη του 2021 και στις οποίες εγώ δεσμεύτηκα στην Ευρωπαία Επίτροπο στην κ. Γιόχανσον ότι θα εξεταστούν, σας θυμίζω ότι επιλήφθηκε η Εθνική Αρχή Διαφάνειας η οποία είναι μια ανεξάρτητη αρχή που παρακολουθεί με ανακριτικές αρμοδιότητες τη δράση όλων των κρατικών λειτουργών και έβγαλε στο πόρισμα της 24η Μαρτίου ότι δεν προκύπτει επαρκής τεκμηρίωση ενεργειών επαναπροώθησης.

Από τα δεκαέξι βίντεο και τις επτά φωτογραφίες που εξετάστηκαν, διαπιστώθηκε ότι στην πλειονότητα δεν υπάρχει ημερομηνία λήψης και ψηφιοποίησης αρχείου, ενώ εξάγεται το συμπέρασμα ότι δεν πρόκειται για πρωτογενές υλικό.

**ΚΡΙΤΩΝ - ΗΛΙΑΣ ΑΡΣΕΝΗΣ:** Μα, το διοικητικό συμβούλιο το διορίσατε εσείς!

**ΝΟΤΗΣ ΜΗΤΑΡΑΚΗΣ (Υπουργός Μετανάστευσης και Ασύλου):** Προ ημερών το Γαλλικό Πολιτικό Ινστιτούτο «Τόμας Μορ» υπενθύμισε ότι οι δημοσιογραφικές αυτές έρευνες στηρίζονται αποκλειστικά σε υλικό που δίνει η Τουρκία ή προκύπτει από ανθρώπους που βρίσκονται στην Τουρκία. Ακούσαμε χτες τις δηλώσεις του κ. Τσαβούσογλου. Η Τουρκία πανηγυρίζει για τις αλλαγές στη FRONTEX, αγνοεί τις υποχρεώσεις της από την κοινή δήλωση Ευρωπαϊκής Ένωσης - Τουρκίας το 2016, και επιλέγει να ξεχνά τα γεγονότα στον Έβρο, όταν προσπάθησε να εργαλειοποιήσει το μεταναστευτικό.

Αναφέρετε στη γραπτή σας ερώτηση για την υπόθεση της προσφυγής της ΜΚΟ «Sea Watch» εναντίον της FRONTEX. Αυτό αφορά μια υπόθεση στο Αιγαίο, θέλω να σας πω, του 2017, υπόθεση ΣΥΡΙΖΑ. Και τώρα ξεκινάει η ίδια ΜΚΟ μια νέα υπόθεση εναντίον της FRONTEX όχι για επαναπροωθήσεις, αλλά γιατί το λιβυκό ναυτικό εμποδίζει, λέει, τις βάρκες να ξεκινήσουν από τη Λιβύη. Η πολιτική, λοιπόν, αυτών των ΜΚΟ -αυτή είναι η πολιτική τους άποψη- είναι όχι μόνο να μην εμποδίζονται οι παράνομες είσοδοι αλλά να μην εμποδίζονται και οι παράνομες αναχωρήσεις. Η Ευρώπη δεν έχει νόημα πλέον να υπάρχει και να έχει σύνορα. Δηλαδή, με αυτή τη λογική, εκατομμύρια άνθρωποι κάθε μήνα θα έρχονται στην Ευρώπη. Δεν είναι αυτό, όμως, αυτό που προβλέπει το Διεθνές Δίκαιο. Δεν είναι αυτό το νόημα της Συνθήκης της Γενεύης. Επίσης, το Δικαστήριο της Ευρωπαϊκής Ένωσης -σας θυμίζω, αλλά δεν το είπατε- ότι στις 7 Απριλίου απέρριψε προσφυγή εναντίον της FRONTEX για υπόθεση που αφορά στο Αιγαίο. Άρα, οι αποφάσεις των δικαστηρίων, και του Ευρωπαϊκού Δικαστηρίου Ανθρωπίνων Δικαιωμάτων και του Δικαστηρίου της Ευρωπαϊκής Ένωσης, δεν συνάδουν με αυτά που εσείς λέτε σήμερα.

Και επιτρέψτε μου να τονίσω, εν κατακλείδι, ότι σε κάθε περίπτωση η Ελλάδα θα συνεχίσει να φυλάει τα σύνορά της και να αποτρέπει παράνομες εισόδους στα θαλάσσια και στα χερσαία εδάφη της Ευρωπαϊκής Ένωσης. Είναι συνταγματική μας υποχρέωση. Προστατεύει τις ανθρώπινες ζωές. Σας είπα ότι τα στοιχεία της Ύπατης Αρμοστείας καταδεικνύουν ότι το 2021 είχαμε πολύ λιγότερες απώλειες – 6/7 λιγότερες- σε σχέση με το 2015 και το 2016.

Αυτό είναι το Διεθνές Δίκαιο, κύριε συνάδελφε, και αυτό εφαρμόζει η χώρα μας.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Προχωράμε στη επόμενη ερώτηση. Θα απαντήσει η Υφυπουργός Παιδείας και Θρησκευμάτων κ. Ζέτα Μακρή. Είναι η πρώτη με αριθμό 631/3-5-2022 επίκαιρη ερώτηση πρώτου κύκλου του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελήπρος την Υπουργό Παιδείας και Θρησκευμάτων, με θέμα: «Τις καθυστερήσεις στην πρόσληψη εκπαιδευτικών των ειδικοτήτων χορού και κινηματογράφου στα καλλιτεχνικά σχολεία».

Κύριε Δελή, αν θέλετε να βγάλετε τη μάσκα σας, μπορείτε να μιλήσετε και εσείς από εκεί που είσαστε, μια που είστε μόνος σας.

Ορίστε, έχετε τον λόγο με σχετική άνεση.

**ΙΩΑΝΝΗΣ ΔΕΛΗΣ:** Ευχαριστώ πολύ.

Κύριε Πρόεδρε και κυρία Υπουργέ, κάθε χρόνο το Σεπτέμβρη με το άνοιγμα των σχολείων, στο ξεκίνημα δηλαδή της σχολικής χρονιάς, παρατηρείται το ίδιο απαράδεκτο φαινόμενο: Δεν υπάρχουν όλοι οι εκπαιδευτικοί στα σχολεία, όπως θα έπρεπε κανονικά να υπάρχουν από την πρώτη μέρα, καθώς χιλιάδες είναι οι εκπαιδευτικοί που λείπουν από όλα τα σχολεία της χώρας για εβδομάδες, ακόμα και για μήνες, εξαιτίας αυτής της διαχρονικής πολιτικής της αδιοριστίας. Αυτή, ξέρετε, είναι η γενική, η μεγάλη εικόνα η οποία επαναλαμβάνεται κάθε χρόνο στην ελληνική εκπαίδευση. Νιος ήμουν και γέρασα, αλλά αυτό συνεχίζεται.

Αν τώρα επικεντρώσουμε στα καλλιτεχνικά σχολεία, τότε η κατάσταση εκεί είναι ακόμα χειρότερη, καθώς ούτε λίγο ούτε πολύ οι μαθητές αυτών των καλλιτεχνικών σχολείων για μισή περίπου χρονιά στερούνται το μάθημα του χορού ή του κινηματογράφου, μαθήματα ως γνωστόν εξαιρετικά βασικά για την ανάπτυξη της καλλιτεχνικής παιδείας.

Βλέπετε, οι προσλήψεις από το Υπουργείο Παιδείας των εκπαιδευτικών με τις ειδικότητες του χορού και του κινηματογράφου για αυτά τα καλλιτεχνικά σχολεία της χώρας πραγματοποιούνται στην καλύτερη περίπτωση τον Δεκέμβρη της σχολικής χρονιάς, αφού έχουν περάσει, δηλαδή, τρεις, τέσσερις μήνες και αυτοί οι εκπαιδευτικοί στην πραγματικότητα ξεκινούν τη διδασκαλία τους από τον Γενάρη.

Αυτές τις απαράδεκτες καθυστερήσεις -γιατί μόνο ως τέτοιες μπορεί κανείς να τις χαρακτηρίσει- στις προσλήψεις, στηλιτεύει και ο Συνήγορος του Πολίτη –η βοηθός συγκεκριμένα του Συνηγόρου του Πολίτη- ύστερα από μια προσφυγή που έκανε σε αυτόν ο Σύλλογος Γονέων του Καλλιτεχνικού Σχολείου Κερατσινίου Δραπετσώνας.

Τέλος, υπάρχει και μια ακόμα πλευρά. Εκτός από τη καθυστέρηση στην πρόσληψή τους στα μέσα της χρονιάς, αυτοί οι εκπαιδευτικοί με τις ειδικότητες του χορού και του κινηματογράφου εργάζονται για χρόνια με αυτό το απαράδεκτο καθεστώς –και ταυτόχρονα αντεργατικό και αντιπαιδαγωγικό- της ωρομίσθιας.

Σας ρωτάμε, λοιπόν, κυρία Υπουργέ, ποια μέτρα προτίθεται να πάρει η Κυβέρνησή σας -εμείς σας καλούμε να πάρετε μέτρα, έτσι ώστε να προσλαμβάνονται έγκαιρα αυτοί οι εκπαιδευτικοί των ειδικοτήτων χορού και κινηματογράφου- έτσι ώστε να συσταθεί επιτέλους ο κλάδος ΠΕ των εκπαιδευτικών του χορού και του κινηματογράφου και να μονιμοποιηθούν επιτέλους όσοι εργάζονται για χρόνια στις ειδικότητες αυτές στα καλλιτεχνικά σχολεία.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Η Υφυπουργός Υγείας και Θρησκευμάτων έχει τον λόγο.

**ΖΕΤΤΑ ΜΑΚΡΗ (Υφυπουργός Υγείας και Θρησκευμάτων):** Ευχαριστώ, κύριε Πρόεδρε.

Κύριε συνάδελφε, στο κείμενο της ερώτησής σας μιλάτε για χιλιάδες κενά σε σχολεία και διαχρονική πολιτική αδιοριστίας. Θα θυμίσω για μια ακόμη φορά και μόνο για τις ανάγκες των Πρακτικών, γιατί κάθε φορά που καλούμαι να απαντήσω σε ερωτήσεις το επαναλαμβάνω –ο Πρόεδρος είναι μάρτυρας αυτής της συνεχούς επανάληψης και ίσως να έχω κουράσει, αλλά για τις ανάγκες των Πρακτικών θα το πω- ότι κατά τη διάρκεια της θητείας μας στο Υπουργείο Παιδείας, κατά τη διάρκεια της διακυβέρνησης από την Κυβέρνηση Μητσοτάκη, έχουμε σπάσει κάθε ρεκόρ διορισμών -την τελευταία δωδεκαετία, όχι μόνο τα τελευταία πέντε ή έξι χρόνια- και ρεκόρ προσλήψεων αναπληρωτών. Δεκαέξι χιλιάδες εκατόν ογδόντα τέσσερις μόνιμοι διορισμοί εκπαιδευτικών την τελευταία διετία, σαράντα τρεις χιλιάδες επτακόσιες σαράντα έξι προσλήψεις αναπληρωτών εκπαιδευτικών και μελών ειδικού εκπαιδευτικού και βοηθητικού προσωπικού κατά το τρέχον σχολικό έτος. Και εννοείται ότι σύντομα –το έχουμε πει και δημόσια, το έχει πει η ίδια η Υπουργός- θα προχωρήσουμε και σε άλλους μόνιμους διορισμούς εκπαιδευτικών, ώστε και τα εκπαιδευτικά κενά να ελαχιστοποιηθούν και όσοι υπηρετούν ως αναπληρωτές να μην είναι για πάντα αναπληρωτές, κάτι που φαντάζομαι ότι το συμμερίζεστε και το επιθυμείτε και εσείς.

Τώρα, στις καθυστερήσεις για τη σύνταξη των αξιολογικών πινάκων των υποψηφίων στα αντικείμενα των κατευθύνσεων, θεάτρου, κινηματογράφου και χορού ανά αντικείμενο και ανά καλλιτεχνικό σχολείο, αυτά οφείλονται στο γεγονός ότι πρώτα πρέπει να ολοκληρωθεί η διαδικασία των μόνιμων διορισμών και μετά να κληθούν οι ενδιαφερόμενοι να υποβάλουν αίτηση για την πρόσληψη ωρομίσθιου προσωπικού.

Εν συνεχεία, η επιστημονική επιτροπή καλλιτεχνικής παιδείας του ΙΕΠ εξετάζει τις αιτήσεις όλων των υποψηφίων, καταρτίζει τους τελικούς πίνακες κατάταξης και τους διαβιβάζει στο Υπουργείο μας, όπως έγινε και αυτή τη φορά. Οι τελικοί πίνακες κυρώθηκαν με την υπ’ αριθμόν 167784 υπουργική απόφαση και την ίδια μέρα με έγγραφο διατέθηκαν στις αρμόδιες διευθύνσεις δευτεροβάθμιας εκπαίδευσης οκτακόσιες πενήντα εννέα ώρες για την πρόσληψη ιδιωτών με ωριαία αντιμισθία στα καλλιτεχνικά σχολεία, προκειμένου να προβούν αυτές –οι διευθύνσεις, δηλαδή- στην πρόσληψη του απαραίτητου ωρομίσθιου προσωπικού.

Για το ερχόμενο σχολικό έτος 2022 - 2023 έχουν ήδη δοθεί από το Υπουργείο μας οδηγίες της αρμόδιας υπηρεσίας να επισπευσθούν οι διαδικασίες, ώστε η πρόσληψη των εκπαιδευτικών των συγκεκριμένων ειδικοτήτων να έχουν ολοκληρωθεί πριν την έναρξη της σχολικής χρονιάς.

Σχετικά με το δεύτερο ερώτημά σας για τη σύσταση των κλάδων ΠΕ κινηματογράφου και χορού, σας ενημερώνω ότι η επιτροπή ένταξης πτυχιούχων σε κλάδους εκπαιδευτικών του ΙΕΠ μετά από αίτημα του Τμήματος Κινηματογράφου της Σχολής Καλών Τεχνών του Αριστοτέλειου Πανεπιστημίου Θεσσαλονίκης έχει εισηγηθεί θετικά για τη σύσταση νέου εκπαιδευτικού κλάδου ΠΕ κινηματογράφου ειδικά για τα καλλιτεχνικά σχολεία.

Για την υλοποίηση αυτής της εισήγησης του ΙΕΠ, ώστε να υπαχθεί ο εν λόγω κλάδος στις διαδικασίες επιλογής μόνιμου προσωπικού και να περιληφθεί σε επόμενη προκήρυξη του ΑΣΕΠ για τη γενική εκπαίδευση, το Υπουργείο μας με το έγγραφο με αριθμό 136974 ζήτησε από την επιστημονική επιτροπή καλλιτεχνικής παιδείας του ΙΕΠ να προσδιορίσει τις οργανικές θέσεις που μπορούν να συσταθούν ανά καλλιτεχνικό σχολείο για τον κλάδο ΠΕ κινηματογράφου και η διαδικασία αυτή βρίσκεται σε εξέλιξη. Αντίθετα, όμως, ανάλογη εισήγηση της επιτροπής ένταξης πτυχιούχων σε κλάδους εκπαιδευτικών του ΙΕΠ για τη δημιουργία εκπαιδευτικού κλάδου χορού δεν υπάρχει.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Κύριε Δελή, έχετε τον λόγο.

**ΙΩΑΝΝΗΣ ΔΕΛΗΣ:** Κυρία Υπουργέ, προσπαθώ να διακρίνω θετικά στοιχεία από την πρώτη σας τοποθέτηση -ξέρετε, δεν είμαστε μικρόψυχοι- και θα αναφερθώ παρακάτω σε αυτά, αν και θα χρειαστούν περαιτέρω αποσαφήνιση από την πλευρά σας.

Πρώτα-πρώτα, να ξεκινήσω από αυτό για το οποίο έχουμε συζητήσει πάρα πολλές φορές, για τους διορισμούς που έγιναν. Ξέρετε, δεν αμφισβητούμε εμείς τους διορισμούς που έγιναν και καλώς έγιναν, δεκαέξι χιλιάδες, είκοσι χιλιάδες. Το ζήτημα είναι αν επαρκούν αυτοί οι διορισμοί, κυρία Υπουργέ, για την ομαλή λειτουργία της εκπαίδευσης. Η απάντηση εδώ είναι αυτονόητη. Όχι. Το απαντήσατε ήδη και εσείς, λέγοντας στη συνέχεια ότι παρά το ότι έχετε διορίσει δεκαέξι χιλιάδες εκπαιδευτικούς, κάθε χρόνο προσλαμβάνετε σαράντα, σαράντα τρεις, σαράντα πέντε ή και πενήντα χιλιάδες αναπληρωτές. Επιτέλους, αυτή η κατάσταση πρέπει να σταματήσει για λόγους παιδαγωγικούς, για λόγους ωφέλειας των παιδιών και βεβαίως των εκπαιδευτικών που εργάζονται.

Αυτή τη συζήτηση, λοιπόν, θα τη συνεχίσουμε και μια άλλη φορά. Είναι μια συζήτηση που δεν τελειώνει.

Είπατε για τις διαδικασίες ότι έχετε δώσει εντολή να επισπευστούν. Βεβαίως, αποδέχεστε και εσείς, όπως καταλαβαίνω, ότι αυτό οφείλεται σε αυτή τη διαδικασία η οποία προβλέπεται, να προσλαμβάνονται οι μόνιμοι, μετά οι αναπληρωτές και τέλος οι ωρομίσθιοι. Επειδή δεν έχει συσταθεί αυτός ο κλάδος των εκπαιδευτικών ακόμα, νομίζω ότι σας έχουν στείλει οι γονείς αυτού του καλλιτεχνικού σχολείου μια πρόταση, όπου σας λένε ότι θα πρέπει συγκεκριμένα οι διαδικασίες για την πρόσληψη αυτών των ωρομισθίων, οι οποίες διαρκούν για τέσσερις τουλάχιστον μήνες, να ξεκινήσουν από τον Μάιο, να ξεκινήσουν δηλαδή από τώρα. Γιατί, εάν εσείς στείλατε τώρα έγγραφο για να επισπευστούν οι διαδικασίες και αυτές οι διαδικασίες ξεκινήσουν τον Ιούλιο ή τον Αύγουστο, θα έχουμε πάλι το ίδιο φαινόμενο. Ήδη, θα έπρεπε να έχουν ξεκινήσει από το Μάιο, έτσι ώστε το Σεπτέμβριο οι άνθρωποι αυτοί, οι ωρομίσθιοι του χορού και του κινηματογράφου να βρίσκονται έγκαιρα, από την πρώτη μέρα -λέμε εμείς- στα σχολεία.

Βεβαίως, αυτό δεν συνιστά πραγματική λύση, συνιστά μια προσωρινή λύση. Η πραγματική λύση, κατά την άποψή μας, είναι η μονιμοποίηση όλων αυτών των εκπαιδευτικών, όλων αυτών των ανθρώπων, οι οποίοι εργάζονται στα καλλιτεχνικά σχολεία με την ειδικότητα του χορού και του κινηματογράφου.

Τέλος, έχετε στα χέρια σας ασφαλώς, γιατί σας έχει αποσταλεί και στο Υπουργείο σας, εκείνο το κείμενο της βοηθού του Συνηγόρου του Πολίτη, το οποίο λέει ότι δεν υπάρχουν νομικά κωλύματα για να επισπευστούν αυτές οι διαδικασίες, ώστε οι εκπαιδευτικοί να βρίσκονται έγκαιρα στα καλλιτεχνικά σχολεία. Επιπλέον, σας τονίζει ότι αν συνεχιστεί αυτό το φαινόμενο και για όσο συνεχίζεται, παραβιάζονται τα άρθρα 28 και 29 της Διεθνούς Σύμβασης για τα Δικαιώματα του Παιδιού και συγκεκριμένα για τα δικαιώματα του παιδιού στην εκπαίδευση, γιατί δεν μπορεί ένα παιδί να στερείται για μισή χρονιά βασικά μαθήματα του σχολείου που επέλεξε. Καταλαβαίνετε ότι είναι εντελώς παράλογο.

Καταθέτω την επιστολή στα Πρακτικά.

(Στο σημείο αυτό ο Βουλευτής κ. Ιωάννης Δελής καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Εν πάση περιπτώσει, είπατε ότι θα επισπευστούν οι διαδικασίες. Εμείς λέμε να το συγκεκριμενοποιήσετε και να δώσετε εντολή να αρχίσουν τώρα οι διαδικασίες. Βεβαίως, κρατάμε ως κάτι θετικό την εισήγηση του ΙΕΠ για τη σύσταση αυτών των θέσεων χορού και κινηματογράφου. Νομίζω ότι και σε αυτό χρειάζεται μία επίσπευση, γιατί είναι γνωστές οι χρονοβόρες διαδικασίες οι οποίες υπάρχουν, προκειμένου να αντιμετωπιστεί έγκαιρα το ζήτημα.

Σας ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Κυρία Μακρή, έχετε τον λόγο.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Σας ευχαριστώ, κύριε Πρόεδρε.

Κύριε συνάδελφε, χαίρομαι που αναγνωρίζετε ότι είναι θετικό στοιχείο οι διορισμοί οι οποίοι έγιναν.

Θα σας πω, όμως, ότι όταν υπάρχουν δωδεκαετίες κατά τις οποίες δεν έγινε κανένας διορισμός και, μάλιστα, υπήρχε και την προηγούμενη χρονιά και ρεκόρ αιτήσεων συνταξιοδοτήσεων, καταλαβαίνετε ότι τα κενά δεν μπορούν να καλυφθούν σε μια χρονιά. Για αυτό και σας τόνισα στην πρωτολογία ότι θα υπάρξει και συνέχεια. Είναι θέματα τα οποία τα παραλάβαμε, δεν είναι της παρούσης, όπως είπατε και εσείς, να τα αναπτύξουμε, αλλά επειδή τα θέματα παιδείας σας ενδιαφέρουν και πολλές φορές υποβάλλετε ερωτήσεις και έχετε γνώση, καταλαβαίνετε κι εσείς όχι μόνο την προσπάθεια του Υπουργείου αλλά και τη δυσκολία να γίνουν αυτά από τη μια μέρα στην άλλη.

Είπατε ότι πρέπει να επισπευσθούν οι διαδικασίες και να μη γίνονται αυτά τον Μάιο. Νομίζω, όμως, ότι στην πρωτολογία μου ανέφερα το υπ' αριθμόν 1369/74 έγγραφο του Υπουργείου μας που ζήτησε επίσπευση από την επιστημονική επιτροπή καλλιτεχνικής παιδείας του ΙΕΠ και η ημερομηνία του είναι 27-10-2021 και έγκαιρα το ζητήσαμε και έγκαιρα ξεκίνησαν οι διαδικασίες.

Σε ό,τι αφορά τον διορισμό και τα νομικά κωλύματα τα οποία επισημαίνει η βοηθός Συνηγόρου του Πολίτη ότι δεν υπάρχουν. Δεν υπάρχουν νομικά κωλύματα, αλλά υπάρχει μια σειρά η οποία πρέπει να ακολουθείται: Διορισμοί, αναπληρωτές, ωρομίσθιοι. Διαφορετικά ούτε σωστά τα κενά θα καλύπτονται ούτε ορθή κατανομή θα γίνεται.

Θα τελειώσω χωρίς να επαναλάβω αυτά που είπα στην πρωτολογία μου για την κάλυψη των κενών και τις ώρες οι οποίες είχαν δοθεί στις διευθύνσεις της δευτεροβάθμιας εκπαίδευσης. Θα σας πω για το Καλλιτεχνικό Γυμνάσιο Κερατσινίου Δραπετσώνας. Το αναφέρατε και εσείς στην ερώτησή σας. Σε αυτό διατέθηκαν εκατόν εξήντα ώρες για την πρόσληψη ωρομίσθιων εκπαιδευτικών. Η πλήρης κάλυψη των κενών του συγκεκριμένου σχολείου ολοκληρώθηκε στις 23-12-2021 ακριβώς γιατί υπάρχει αυτή η σειρά. Προσλήφθηκαν οχτώ ωρομίσθιοι εκπαιδευτικοί καλλιτεχνικών μαθημάτων.

Και εκείνο το οποίο θα πρέπει να επαναλάβω και με κάθε ευκαιρία πρέπει να το λέμε είναι ότι η προσπάθεια μας είναι τα πράγματα να γίνονται γρήγορα, αλλά όχι βιαστικά, να τηρούνται οι νόμιμες διαδικασίες, να καλύπτονται τα κενά με τον καλύτερο δυνατό τρόπο, γιατί τη σημασία των καλλιτεχνικών σχολείων, όπως και όλων των σχολείων, την καταλαβαίνουμε στο Υπουργείο και αντιλαμβανόμαστε και την υποχρέωσή μας να καλύπτουμε κενά, να προσέχουμε τα σχολεία αυτά για το σημαντικό έργο το οποίο παράγουν.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Ολοκληρώθηκε η συζήτηση των επικαίρων ερωτήσεων.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Νικήτας Κακλαμάνης):** Με τη συναίνεση του Σώματος και ώρα 9.47΄ λύεται η συνεδρίαση για τη Δευτέρα 9 Μαΐου 2022 και ώρα 14.30΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**