(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΡΛΑ΄

Τετάρτη, 01 Ιουνίου 2022

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
Συζήτηση επικαίρων ερωτήσεων:   
 α) Προς τον Υπουργό Αγροτικής Ανάπτυξης και Τροφίμων:   
 i. με θέμα: «Η έλλειψη εργατών γης αφήνει ακαλλιέργητες μεγάλες αγροτικές εκτάσεις την ώρα που απειλούμαστε με επισιτιστική κρίση», σελ.   
 ii. με θέμα: «Η έλλειψη εργατών γης αφήνει ακαλλιέργητες μεγάλες αγροτικές εκτάσεις την ώρα που απειλούμαστε με επισιτιστική κρίση», σελ.   
 β) Προς τον Υπουργό Δικαιοσύνης με θέμα: «Λειτουργία Πρωτοδικείου Αμαλιάδας - Ενδεχόμενο κατάργησής του», σελ.   
 γ) Προς την Υπουργό Πολιτισμού και Αθλητισμού, με θέμα: «Τα κριτήρια χρηματοδότησης των αθλητικών σωματείων ΑμΕΑ, οδηγούν σε οικονομική ασφυξία και στη διάλυσή τους», σελ.

ΠΡΟΕΔΡΕΥΟΝΤΕΣ

ΚΩΝΣΤΑΝΤΙΝΟΠΟΥΛΟΣ Ο., σελ.

ΟΜΙΛΗΤΕΣ

Α. Επί διαδικαστικού θέματος:  
 ΚΩΝΣΤΑΝΤΙΝΟΠΟΥΛΟΣ Ο. , σελ.   
  
Β. Επί των επικαίρων ερωτήσεων:  
 ΑΡΣΕΝΗΣ Κ. , σελ.   
 ΑΥΓΕΝΑΚΗΣ Ε. , σελ.   
 ΓΕΩΡΓΑΝΤΑΣ Γ. , σελ.   
 ΝΙΚΟΛΑΚΟΠΟΥΛΟΣ Α. , σελ.   
 ΠΟΥΛΑΣ Α. , σελ.   
 ΤΣΙΑΡΑΣ Κ. , σελ.   
 ΧΑΡΙΤΣΗΣ Α. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΡΛΑ΄

Τετάρτη 1η Ιουνίου 2022

Αθήνα, σήμερα την 1η Ιουνίου 2022, ημέρα Τετάρτη και ώρα 9.02΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Ε΄ Αντιπροέδρου αυτής κ. **ΟΔΥΣΣΕΑ ΚΩΝΣΤΑΝΤΙΝΟΠΟΥΛΟΥ**.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 31-5-2022 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΡΛ΄ συνεδριάσεώς του, της Τρίτης 31 Μαΐου 2022 σε ό,τι αφορά την ψήφιση στο σύνολο του σχεδίου νόμου: «Ψηφιοποίηση των διαδικασιών επιδόσεων εγγράφων και αποδέσμευση της Ελληνικής Αστυνομίας από τη διενέργεια επιδόσεων εγγράφων της ποινικής και πολιτικής δίκης και λοιπές επείγουσες διατάξεις του Υπουργείου Προστασίας του Πολίτη»)

Εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό του ο Γενικός Γραμματέας Νομικών και Κοινοβουλευτικών Θεμάτων ενημερώνει το Σώμα τα εξής:

«Με την παρούσα σάς ενημερώνουμε σχετικά με τη συζήτηση των επικαίρων ερωτήσεων, στο πλαίσιο του κοινοβουλευτικού ελέγχου, ότι την Τετάρτη 1η Ιουνίου 2022 οι επίκαιρες ερωτήσεις που θα συζητηθούν είναι οι εξής:

Η με αριθμό 719/30-5-2022 επίκαιρη ερώτηση, η με αριθμό 703/24-5-2022 επίκαιρη ερώτηση, η με αριθμό 713/30-5-2022 επίκαιρη ερώτηση και η με αριθμό 4613/12-4-2022 ερώτηση».

Κατόπιν τούτων,

ξεκινούμε με τη δεύτερη με αριθμό 719/30-5-2022 επίκαιρη ερώτηση πρώτου κύκλου του Βουλευτή Μεσσηνίας του Συνασπισμού Ριζοσπαστικής Αριστεράς κ. Αλέξη Χαρίτσηπρος τον ΥπουργόΑγροτικής Ανάπτυξης και Τροφίμων,με θέμα: «Η έλλειψη εργατών γης αφήνει ακαλλιέργητες μεγάλες αγροτικές εκτάσεις την ώρα που απειλούμαστε με επισιτιστική κρίση».

Στην επίκαιρη ερώτηση θα απαντήσει ο Υπουργός Αγροτικής Ανάπτυξης και Τροφίμων κ. Γεώργιος Γεωργαντάς.

Κύριε Υπουργέ, στη δική μου ερώτηση για το κτήμα Βυτίνας μου στείλατε τον Υφυπουργό.

Κύριε Χαρίτση, έχετε τον λόγο.

**ΑΛΕΞΗΣ ΧΑΡΙΤΣΗΣ:** Ευχαριστώ, κύριε Πρόεδρε.

Κύριε Υπουργέ, καλημέρα σας.

Κατ’ αρχάς δράττομαι της ευκαιρίας, μιας και είναι και θέμα της αρμοδιότητας του Υπουργείου σας, να πω ότι η χθεσινή απόφαση του Συμβουλίου της Επικρατείας για το ζήτημα του ΠΟΠ ελιάς Καλαμάτας είναι μια θετική εξέλιξη. Είναι μια εξέλιξη, η οποία αποκαθιστά τη νομιμότητα. Το Υπουργείο πρέπει να πω -και αυτό δεν αφορά εσάς, για να είμαι δίκαιος απέναντί σας, αφορά τους προκατόχους σας- δεν στήριξε επαρκώς, με τεκμηρίωση στο δικαστήριο, τη συγκεκριμένη προσφυγή, η οποία τελικά όμως δικαιώθηκε. Πλέον, πρέπει το Υπουργείο, θεωρώ, τάχιστα να συμμορφωθεί με αυτήν την απόφαση του Ανωτάτου Δικαστηρίου.

Έρχομαι, όμως, κύριε Υπουργέ, και στο θέμα που μας απασχολεί σήμερα. Γνωρίζετε πάρα πολύ καλά ότι αυτή τη στιγμή που μιλάμε ο αγροτικός κόσμος πλήττεται βάναυσα. Και πλήττεται βάναυσα, κατ’ αρχάς, από τις εκρηκτικές ανατιμήσεις σε πρώτες ύλες, σε λιπάσματα, σε κόστος ενέργειας βεβαίως. Έχουμε ένα πολύ μεγάλο πρόβλημα αυτή τη στιγμή συνολικά στον αγροτικό κόσμο, ο οποίος βλέπει ότι αυτή η δραστηριότητα, η τόσο σημαντική για ολόκληρη την κοινωνία, έχει φτάσει σήμερα να είναι ασύμφορη.

Την ίδια στιγμή που έχουμε όλες αυτές τις πολύ δύσκολες εξελίξεις, έχουμε και ένα κύμα φυγής των εργατών γης από τρίτες χώρες που παρατηρείται ειδικά φέτος πολύ οξυμένο, κυρίως προς την Ιταλία και προς την Ισπανία. Πρέπει να πω, κύριε Υπουργέ, ότι η σημερινή Κυβέρνηση έχει σημαντικές ευθύνες γι’ αυτή την πολύ αρνητική εξέλιξη, καθώς το Υπουργείο Εργασίας ήδη από τον Ιούλιο του 2019, μόλις ανέλαβε η νέα Κυβέρνηση δηλαδή, ανακάλεσε την εγκύκλιο που είχαν βγάλει τα συναρμόδια Υπουργεία της προηγούμενης κυβέρνησης σε σχέση με την απλοποίηση των διαδικασιών απόδοσης ΑΜΚΑ προς τους μετανάστες και αυτή ήταν μία ενέργεια η οποία συνετέλεσε αποφασιστικά στο να δημιουργηθεί το συγκεκριμένο πρόβλημα.

Βεβαίως, πολύ πρόσφατα, φέτος, με την τελευταία τροποποίηση του ν.4915/2022, άρθρα 94, 95 και 96, δικαίωμα εργασίας στην αγροτική παραγωγή έχουν πλέον μόνο οι περιπτώσεις εισδοχής πολιτών τρίτων χωρών ως εποχικοί για ενενήντα ημέρες ή για εννέα μήνες με αναγκαστική αποχώρηση τους. Είναι αναγκασμένοι οι εργάτες γης να φεύγουν από τη χώρα μας, χωρίς να γνωρίζουν αν θα επιστρέψουν την επόμενη χρονιά.

Αυτό τους δημιουργεί μια τεράστια εργασιακή επισφάλεια και βεβαίως αυτό δημιουργεί μια πολύ μεγάλη ανασφάλεια σε ολόκληρες κοινωνίες, τοπικές κοινωνίες. Πρέπει να σας πω ότι στη δική μου περιοχή, για παράδειγμα, στη Μεσσηνία, στον Δήμο Τριφυλίας, που είναι ένας από τους πρώτους δήμους της χώρας στην παραγωγή κηπευτικών, σε θερμοκήπια και ο μεγαλύτερος ελαιοκομικός δήμος, αυτή τη στιγμή που μιλάμε σε αυτόν τον δήμο έχει δημιουργηθεί μια τεράστια ανασφάλεια στους παραγωγούς, στους αγρότες, για το κατά πόσο θα μπορέσουν φέτος να μαζέψουν τη σοδειά τους. Αυτό, βεβαίως, έχει τεράστιες επιπτώσεις στην τοπική οικονομία και θα έλεγα στην κοινωνική συνοχή ευρύτερα όλης της περιοχής.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Το πρόβλημα πλέον -και κλείνω με αυτό, κύριε Πρόεδρε- λαμβάνει εκρηκτικές διαστάσεις. Ο κίνδυνος να μην μαζευτεί η φετινή σοδειά και να μείνουν ακαλλιέργητες οι εκτάσεις και τα επόμενα χρόνια είναι πλέον κάτι παραπάνω από ορατός.

Θα ήθελα, κύριε Υπουργέ, λοιπόν, σε αυτό το πλαίσιο και με αυτές τις δυσμενείς εξελίξεις να μου απαντήσετε ποιες είναι οι πρωτοβουλίες που αναλαμβάνει το Υπουργείο σας, σε συνεργασία βεβαίως με τα συναρμόδια Υπουργεία. Γιατί πρέπει να το πω κι αυτό, δεν είναι μόνο ζήτημα του Αγροτικής Ανάπτυξης, αλλά εδώ μας ενδιαφέρει το ζήτημα της παραγωγής...

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε, έχουμε φτάσει στα τέσσερα λεπτά.

**ΑΛΕΞΗΣ ΧΑΡΙΤΣΗΣ:** Ποιες είναι, λοιπόν, οι πρωτοβουλίες που θα αναλάβετε, μαζί με τα συναρμόδια Υπουργεία Εργασίας και Μεταναστευτικής Πολιτικής, έτσι ώστε να αντιμετωπιστεί αυτό το τεράστιο πρόβλημα που έχει δημιουργηθεί στην αγροτική μας παραγωγή;

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Κύριε Υπουργέ, έχετε τον λόγο.

**ΓΕΩΡΓΙΟΣ ΓΕΩΡΓΑΝΤΑΣ (Υπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Κύριε συνάδελφε, το πρόβλημα της έλλειψης εργατών γης μας απασχολεί διαρκώς και νομίζω ότι θα συμφωνήσουμε όλοι ότι γίνονται συνεχώς παρεμβάσεις, για να δώσουν όσο το δυνατόν μεγαλύτερες δυνατότητες στους Έλληνες παραγωγούς, έτσι ώστε να έχουν τα εργατικά χέρια τα οποία απαιτούνται.

Και να πω κάτι πάνω σε αυτό. Βεβαίως, υπάρχει -και πρέπει να γίνει κατανοητό στον κόσμο- άλλο θεσμικό πλαίσιο για τους λεγόμενους εποχικούς υπαλλήλους και άλλο θεσμικό πλαίσιο για την εργασία από αλλοδαπούς στη χώρα μας μέσα από τις άλλες διατάξεις των εξαρτημένων συμβάσεων εργασίας, με τις διατάξεις που έχει το Υπουργείο Εργασίας.

Τι ισχύει αυτή τη στιγμή; Αυτή τη στιγμή υπάρχουν τρεις δυνατότητες για την απασχόληση εργατών γης και τη μία εξ αυτών την έδωσε η παρούσα Κυβέρνηση με νομοθετική πρόβλεψη, η οποία υπήρξε το προηγούμενο διάστημα.

Να πούμε, λοιπόν, ποια είναι η κύρια παρέμβαση αυτή τη στιγμή, αυτό που ισχύει. Είναι αλήθεια ότι όλες οι προηγούμενες άδειες έβγαιναν για ένα έτος, για να γίνει η μετάκληση του εργάτη γης, με την υποχρέωση να παραμείνει ο εργάτης γης στη χώρα έως εννέα μήνες και να αποχωρήσει για τρεις μήνες. Αυτό που έκανε η παρούσα Κυβέρνηση με τον ν.4915, στο άρθρο 96, ακριβώς, για να δώσει τη δυνατότητα ή μάλλον την ασφάλεια στον εργάτη γης να ξέρει ότι χωρίς ταλαιπωρία, χωρίς γραφειοκρατία, θα έχει για μεγάλο χρονικό διάστημα την εργασία του -με βάση τις προϋποθέσεις που βάζει ο νόμος-, είναι ότι έδωσε τη δυνατότητα της πενταετούς άδειας εργασίας εποχικού υπαλλήλου. Δηλαδή, με ένα παράβολο πια των 100 ευρώ, αντί να παίρνεις άδεια εργασίας για ένα έτος, δηλαδή ουσιαστικά για εννέα μήνες, πλέον παίρνεις για πέντε έτη, βεβαίως, με την υποχρέωση να αποχωρείς για ένα τρίμηνο και να συνεχίζεις την επόμενη χρονιά.

Ξέρουμε πολύ καλά ότι εννέα μήνες πολλές φορές είναι και μεγάλη διάρκεια για τις συνήθεις εργασίες στη γη, συνήθως είναι λιγότερων μηνών η απαιτούμενη διάρκεια.

Για να έχουμε μια εικόνα για το εννεάμηνο που θέσαμε με βάση την οδηγία του Ευρωπαϊκού Κοινοβουλίου, η οποία ισχύει από τις 26 Φεβρουαρίου 2014, τα κράτη-μέλη καθορίζουν μέγιστη διάρκεια διαμονής για τους εποχικούς εργαζόμενους η οποία δεν είναι μικρότερη από πέντε μήνες και μεγαλύτερη από εννέα μήνες ανά δωδεκάμηνο.

Η Ελλάδα, δηλαδή, έχει εξαντλήσει το περιθώριο το οποίο δίνει το ευρωπαϊκό πλαίσιο των εννέα μηνών, βεβαίως, όπως ξέρετε, ταυτόχρονα λειτουργεί η δυνατότητα -μέχρι και 30 Σεπτεμβρίου- της λεγόμενης κατά παρέκκλιση άδειας εργασίας, δηλαδή, εκεί που λείπει η θεώρηση εισόδου από τον ενδιαφερόμενο εργαζόμενο και βεβαίως, είναι σε ισχύ και μια διάταξη που ξεκίνησε από τη δική σας κυβέρνηση η οποία δίνει τη δυνατότητα στον παράτυπα ευρισκόμενο στη χώρα να δηλωθεί και να εργαστεί σε αγροτικές εργασίες ως εργάτης γης.

Άρα, είναι τρεις οι δυνατότητες οι οποίες υπάρχουν, η κατά παρέκκλιση δυνατότητα -που ίσχυσε και πέρυσι και πρόπερσι και ισχύει και φέτος μέχρι 30 Σεπτεμβρίου-, η δυνατότητα της πενταετούς άδειας -με μια μικρότερη γραφειοκρατία απ’ ό,τι συνήθως- και αυτό της δυνατότητας που δίδεται στον παράτυπα ευρισκόμενο να εργαστεί.

Το πλαίσιο, λοιπόν, είναι το ελκυστικότερο που υπήρχε ποτέ, αλλά το πρόβλημα παραμένει και στη δευτερολογία μου θα έχω τη δυνατότητα να σας πω για τις επόμενες σκέψεις και κινήσεις της Κυβέρνησης.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ο κ. Χαρίτσης έχει τον λόγο.

**ΑΛΕΞΗΣ ΧΑΡΙΤΣΗΣ:** Ευχαριστώ, κύριε Πρόεδρε.

Κύριε Υπουργέ, στο τέλος της πρωτομιλίας σας, ουσιαστικά, αφού περιγράψατε το υφιστάμενο πλαίσιο, παραδεχτήκατε, είπατε ότι το υφιστάμενο πλαίσιο έχει δημιουργήσει ένα τεράστιο πρόβλημα. Δεν είναι βιώσιμο αυτό το πλαίσιο. Νομίζω ότι σ’ αυτό μπορούμε να συμφωνήσουμε.

Ξέρετε, αυτό δεν είναι ένα ζήτημα το οποίο θα το θέσουμε μόνο με όρους κομματικής αντιπαράθεσης, εγώ θα επικαλεστώ τις ανακοινώσεις των ίδιων των αγροτικών συλλόγων.

Για παράδειγμα –και θα το καταθέσω και στα Πρακτικά- διαβάζω την ανακοίνωση που μου εστάλη από τον Αγροτικό Σύλλογο Γαργαλιάνων από την περιοχή της Τριφυλίας που σας είπα και νωρίτερα.

«Με μεγάλη μας λύπη, κύριε Υπουργέ…» -απευθύνεται προς εσάς- «…σας πληροφορούμε ότι σε ένα δήμο όπως η Τριφυλία, που είναι ο μεγαλύτερος ελαιοκομικός δήμος και το τρίτο θερμοκηπιακό και κέντρο υπαίθριων κηπευτικών, οι μισές αγροτικές εκτάσεις θα μείνουν ακαλλιέργητες ενώ παράλληλα διάχυτες είναι οι ανησυχίες για τη νέα ελαιοκομική περίοδο, σε μια στιγμή που ο κόσμος και η χώρα μας απειλείται με επισιτιστική κρίση. Αιτία γι’ αυτή την κατάσταση εκτός του διπλασιασμού του κόστους παραγωγής, είναι η φυγή των εργατών γης, κυρίως προς την Ιταλία και την Ισπανία.».

Και προχωρά σε μια παρουσίαση προτάσεων για ενέργειες οι οποίες πρέπει να γίνουν σε σχέση με τη χορήγηση άδειας παραμονής και εργασίας, σε σχέση με την ανάγκη να σταματήσουν οι εργάτες γης να είναι αόρατοι και να αποκτήσουν, επιτέλους, χαρτιά, σε σχέση με τις ανθρώπινες συνθήκες διαβίωσης και την ανάγκη, όπως λέει η ανακοίνωση, να ζουν οι άνθρωποι αυτοί σε καθεστώς νομιμότητας και όχι παρανομίας. Αυτό είναι μια ανακοίνωση με ημερομηνία 16-5-2022, πριν από λίγες ημέρες, δηλαδή.

Επίσης, ο Αγροτικός Σύλλογος Φιλιατρών, από την ίδια περιοχή που αντιμετωπίζει τεράστιο πρόβλημα, απευθυνόμενος πάλι προς εσάς, κύριε Υπουργέ, λέει: «Αυτή τη στιγμή, κυριολεκτώντας, τα προϊόντα μας κινδυνεύουν να μείνουν ασυγκόμιστα εξαιτίας της έλλειψης εργατών οι οποίοι φεύγουν μαζικά προς άλλες χώρες (Ιταλία - Ισπανία).

Αυτό συμβαίνει λόγω της τελευταίας νομικής εξέλιξης που αφορά στη νομιμοποίησή τους, με την τροποποίηση του ν.4915/2022, σύμφωνα με την οποία επιτρέπεται στους εργάτες γης να παραμένουν στη χώρα μόνο για ενενήντα μέρες, με απόλυτα ανώτατο όριο τους εννέα μήνες». Αυτό που σας είπα και στην πρωτομιλία μου. Και καταλήγει, μάλιστα, ο Αγροτικός Σύλλογος Φιλιατρών ότι «η ύπαιθρος εκπέμπει SOS».

Άρα είναι σαφές -και θα καταθέσω και στα Πρακτικά αυτές τις δύο ανακοινώσεις των αγροτικών συνεταιρισμών- ότι το πλαίσιο, όπως ισχύει σήμερα μετά και από την τελευταία τροποποίηση, είναι ένα πλαίσιο το οποίο έχει δημιουργήσει ένα τεράστιο πρόβλημα.

Περιμένω, λοιπόν, κύριε Υπουργέ, στη δευτερολογία σας να μας παρουσιάσετε τις ενέργειες στις οποίες θα προχωρήσετε από κοινού και με τα συναρμόδια Υπουργεία έτσι ώστε να αντιμετωπιστεί αυτό το πρόβλημα. Δεν έχουμε την πολυτέλεια, ειδικά στις σημερινές συνθήκες των εκρηκτικών ανατιμήσεων, του πρωτοφανούς πληθωρισμού, της επαπειλούμενης επισιτιστικής κρίσης, να αντιμετωπίζουμε και αυτό το μεγάλο πρόβλημα της έλλειψης εργατικών χεριών και του κινδύνου να χαθεί η φετινή συγκομιδή.

Ευχαριστώ, κύριε Πρόεδρε.

(Στο σημείο αυτό ο Βουλευτής κ. Αλέξης Χαρίτσης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε Υπουργέ, έχετε τον λόγο.

**ΓΕΩΡΓΙΟΣ ΓΕΩΡΓΑΝΤΑΣ (Υπουργός Αγροτικής Ανάπτυξης και Τροφίμων):** Κύριε συνάδελφε, διαβλέποντας τον κίνδυνο που υπάρχει και λαμβάνοντας τα μηνύματα από την επαρχία και από την περιφέρεια, καθώς είναι πολλοί και διάφοροι λόγοι οι οποίοι οδηγούν στη μείωση των εργατικών χεριών –εκεί έχουμε καταλήξει- πραγματικά κάναμε τις αναγκαίες παρεμβάσεις, όπως εμείς τις θεωρήσαμε ότι έπρεπε να γίνουν και με τη σειρά που έπρεπε να γίνουν.

Να κάνω μια μόνο μικρή παρατήρηση σε σχέση με τον νόμο της πενταετούς διάρκειας, τον ν.4915. Αυτός ο νόμος που δίνει τη δυνατότητα άδειας διαμονής εποχικής εργασίας για ένα έως πέντε έτη για πρώτη φορά, δυστυχώς, δεν υπερψηφίστηκε από πολλά κόμματα –και από το κόμμα σας, το οποίο δήλωσε «παρών» στην ψηφοφορία εκείνη- έτσι ώστε να στηριχθεί πραγματικά ένα πλαίσιο, το οποίο δίνει μια ασφάλεια στον εργαζόμενο και επίσης εξαφανίζει και την απαιτούμενη γραφειοκρατία που ανά έτος έπρεπε να υποστεί ο εργοδότης, για να μπορέσει να φέρει έναν εργαζόμενο.

Αυτή η άδεια έχει ψηφιστεί, η συγκεκριμένη διάταξη έγινε νόμος του κράτους πριν λίγο καιρό. Θέλουμε να πιστεύουμε ότι θα γίνει χρήση από πολλούς εργοδότες.

Όπως ξέρετε, επειδή δεν είναι θέμα –πολύ σωστά το είπατε- μόνο του Υπουργείου Αγροτικής Ανάπτυξης και Τροφίμων, αν και, βεβαίως, μας απασχολεί πάρα πολύ γιατί θέλουμε να βοηθήσουμε τους παραγωγούς στη συλλογή των παραγωγών τους, ο κ. Μηταράκης ο αρμόδιος Υπουργός Μεταναστευτικής Πολιτικής ξέρετε ότι επισκέφθηκε χώρες του εξωτερικού, επισκέφθηκε το Μπαγκλαντές, έκανε μια διακρατική συμφωνία εκεί πέρα πριν από μερικούς μήνες. Γιατί αναζητούμε, πραγματικά, σε νέες χώρες, σε νέες αγορές τη δυνατότητα να υπάρχουν εργατικά χέρια στην Ελλάδα.

Επειδή προέρχομαι από τη βόρεια Ελλάδα, ξέρω ότι οι παραδοσιακά εργάτες γης που έρχονταν από όμορα κράτη, αυτή τη στιγμή έχοντας άλλους προσανατολισμούς όχι τόσο σε άλλα κράτη –θα μου επιτρέψετε να πω και γι’ αυτό- αλλά ίσως με άλλα στοιχεία απασχόλησης πια, δεν δείχνουν το ίδιο ενδιαφέρον που έδειχναν παλαιότερα. Αυτό δεν σημαίνει ότι εμείς θα εγκαταλείψουμε την προσπάθεια να βρούμε από χώρες, στις οποίες υπάρχει ενδιαφέρον, υπάρχει εργατικό δυναμικό που θέλει να έρθει στη χώρα.

Όμως ξεκαθαρίζω κάτι. Άλλο η απόφαση της κάθε χώρας για το πώς θα διαχειριστεί και το πώς θα αντιμετωπίσει και θα προσεγγίζει τα ζητήματα γενικότερης μεταναστευτικής πολιτικής, αλλά στο ζήτημα των εργατών γης το πλαίσιο το οποίο έχει υπάρξει στη χώρα μας είναι καλύτερο από πολλές άλλες χώρες.

Τώρα ακούω και εγώ αυτό που μου λέτε για την Ιταλία. Το ακούω από πολλούς εργοδότες, από πολλούς παραγωγούς. Κάναμε μια αναζήτηση, για να δούμε τι ακριβώς συμβαίνει σε αυτές τις χώρες. Το πλαίσιο –το πλαίσιο ως εποχική εργασία- δεν είναι καλύτερο από της Ελλάδας. Της Ελλάδας είναι καλύτερο. Προφανώς, είναι καλύτερα τα ημερομίσθια. Ένας λόγος σίγουρα είναι και αυτός. Και βεβαίως κάθε χώρα δίνει, στη συνέχεια, δικές της δυνατότητες για τη συνέχιση της όποιας εργασιακής σχέσης με άλλη όμως μορφή.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Αυτό είναι ένα ζήτημα που πρέπει να δούμε κάποια στιγμή ίσως. Αυτή τη στιγμή αυτό μπορούμε να κάνουμε –τελειώνω, κύριε Πρόεδρε- και θα το κάνουμε είναι το εξής, έξω από τις διατάξεις που ισχύουν και είναι ελκυστικές. Η κατά παρέκκλιση ισχύει μέχρι 30 Σεπτεμβρίου και η δυνατότητα εργασίας των παράτυπα ευρισκόμενων στη χώρα μεταναστών και θα εξεταστεί η δυνατότητα της παράτασης της προθεσμίας, η οποία τελειώνει 1η Ιουλίου. Είναι αυτή η διάταξη του 13α΄ η γνωστή, που την ξέρουν οι εργοδότες, οι παραγωγοί. Γι’ αυτή τη διάταξη που τελειώνει 1η Ιουλίου θα προσεγγίσουμε και θα συνεννοηθώ, βέβαια, με τα συναρμόδια Υπουργεία για τη δυνατότητα παράτασής της για να διευκολύνει αυτή τη χρονιά.

Όμως, νομίζω ότι η γενικότερη πολιτική σε σχέση με συμφωνίες και με υπογραφή διακρατικών συμφωνιών με άλλα κράτη θα διευκολύνει έτσι ώστε το επόμενο διάστημα να μην αντιμετωπίσουμε το ίδιο πρόβλημα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Θα συνεχίσουμε με την τρίτη με αριθμό 713/30-5-2022 επίκαιρη ερώτηση πρώτου κύκλου του Βουλευτή Αργολίδας του Κινήματος Αλλαγής κ. Ανδρέα Πουλά προς τον Υπουργό Αγροτικής Ανάπτυξης και Τροφίμων, με θέμα: «Πότε και πώς θα εφαρμοσθούν τα μέτρα που εξαγγέλλει συνεχώς η Κυβέρνηση για τους αγρότες, για την αντιμετώπιση της ακρίβειας στην ενέργεια και τα εφόδια».

Παρακαλώ, κύριε συνάδελφε, έχετε τον λόγο.

**ΑΝΔΡΕΑΣ ΠΟΥΛΑΣ:** Ευχαριστώ πολύ, κύριε Πρόεδρε. Καλημέρα, καλό μήνα!

Κύριε Υπουργέ, ο πρωτογενής τομέας το τελευταίο διάστημα δέχεται πολλαπλά πλήγματα από το αυξημένο κόστος και μέτρα μέρα με τη μέρα πώς θα τα βγάλει πέρα. Μιλώντας με αγρότες σε όλη τη χώρα μοιραστήκαμε την αγωνία τους και σας κάνουμε αυτή την ερώτηση κυρίως όχι για αντιπολιτευτικούς λόγους αλλά για να δοθούν κάποιες απαντήσεις για τα προβλήματα που ταλανίζουν τους αγρότες.

Το ΠΑΣΟΚ - Κίνημα Αλλαγής ήταν πάντα κοντά στους αγρότες.

Και για να μπω στο θέμα μας, για εννιά μήνες συνεχώς εξαγγέλλονται μέτρα για τους αγρότες, τους κτηνοτρόφους και τους αλιείς, αλλά καμμία από τις ενισχύσεις για την ακρίβεια της ενέργειας και των εφοδίων δεν έχει φτάσει ακόμα στους ίδιους.

Τα πρώτα μέτρα που ανακοινώθηκαν από τον Πρωθυπουργό στη Θεσσαλονίκη τον Σεπτέμβρη του 2021 εκτιμώμενου ύψους 80 εκατομμυρίων ευρώ δεν έχουν εφαρμοστεί ούτε στο ηλεκτρικό ρεύμα ούτε στην επιστροφή του ειδικού φόρου πετρελαίου. Εκτός του ότι αυτό το ποσό ήταν ανεπαρκές, από τα πρώτα μέτρα μέχρι σήμερα έχει παραμείνει εκτός ενισχύσεων η περίοδος Μαΐου - Αυγούστου του 2021, όπου τότε πολύ καλά ξέρετε ότι επικράτησε καύσωνας και ξηρασία.

Στις 17 Μαρτίου η Κυβέρνηση εξήγγειλε νέα μέτρα, αλλά δεν εφαρμόστηκε κανένα από αυτά που αφορούσαν το κόστος της ενέργειας, ενώ ο χρόνος και ο τρόπος εφαρμογής παραμένει άγνωστος και συγκεχυμένος.

Έχουμε επισημάνει ότι τα ποσά των επιστροφών που ανακοινώθηκαν τόσο για τη ρήτρα αναπροσαρμογής -50 εκατομμύρια ευρώ- όσο και για τον ειδικό φόρο πετρελαίου κίνησης -60 εκατομμύρια ευρώ- υπολείπονται κατά πολύ των αυξήσεων των τιμών που πλήρωσαν και πληρώνουν οι αγρότες. Επισημαίνεται ότι από αυτές τις επιστροφές έχει εξαιρεθεί ένα σημαντικό μέρος των αγροτών.

Στις 6 Μαΐου ανακοινώθηκαν πάλι από την Κυβέρνηση για τρίτη φορά ειδικότερα μέτρα για τη μείωση των επιπτώσεων από το αυξημένο κόστος ενέργειας. Παρά την αναφορά ότι τα μέτρα της τρίτης εξαγγελίας αφορούν τον πρωτογενή τομέα, δηλαδή τους αγρότες, τους κτηνοτρόφους, τους αλιείς, κανένα μέτρο δεν εξειδικεύτηκε στη στήριξη της γεωργικής παραγωγής και μάλιστα σε μια περίοδο που είναι κρίσιμη και συμπίπτει με την έναρξη της νέας καλλιεργητικής περιόδου του 2022.

Το μόνο ουσιαστικό, λοιπόν, μέτρο που έχει εφαρμοστεί μέχρι τώρα είναι αυτό το δύο τοις εκατό επί του τζίρου για την ενίσχυση των ζωοτροφών, που και αυτό αντιμετώπισε προβλήματα στον τρόπο εφαρμογής από τον ΟΠΕΚΕΠΕ, ενώ το μέτρο για τη μείωση του ΦΠΑ για τα λιπάσματα και για τις ζωοτροφές από το δεκατρία τοις εκατό στο έξι τοις εκατό πραγματικά δεν είχε κάποια σημαντική επίπτωση στη μείωση του κόστους παραγωγής.

Τα ερωτήματα, λοιπόν, κύριε Υπουργέ, είναι με ποιον τρόπο θα υλοποιήσετε άμεσα τα μέτρα για τους αγρότες, τους κτηνοτρόφους και τους αλιείς, προκειμένου να αντιμετωπίσουν τη συνεχιζόμενη αισχροκέρδεια στις τιμές της ενέργειας, ποιες είναι οι προϋποθέσεις επιστροφής της ρήτρας αναπροσαρμογής του ρεύματος, του ειδικού φόρου κατανάλωσης του πετρελαίου κίνησης για όλους τους αγρότες της χώρας και ποιο είναι το χρονοδιάγραμμα ώστε να γνωρίζουν έγκαιρα τι ποσά και πότε θα τα λάβουν.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε Υπουργέ, έχετε τον λόγο.

**ΓΕΩΡΓΙΟΣ ΓΕΩΡΓΑΝΤΑΣ (Υπουργός Αγροτικής Ανάπτυξης και Τροφίμων):** Κύριε συνάδελφε, ευχαριστώ για την ερώτηση γιατί δίνεται η δυνατότητα σε ένα κρίσιμο σημείο να κάνουμε έναν απολογισμό των μέχρι τώρα παρεμβάσεών μας και συγχρόνως να δώσουμε και την πληροφόρηση η οποία είναι αναγκαία, έτσι ώστε να ξέρει πράγματι ο αγροτικός κόσμος τι ενίσχυση έχει να αναμένει το επόμενο διάστημα.

Από την πρώτη στιγμή, ειδικά για τους αγρότες, υπήρξε συγκεκριμένη μέριμνα και παρεμβάσεις τόσο στο ζήτημα του ρεύματος όσο και στο ζήτημα του πετρελαίου κίνησης. Αναφέρομαι αρχικώς σε αυτά τα δύο.

Να ξεκαθαρίσω κάτι για το πετρέλαιο κίνησης: Έχετε δίκιο στην ερώτησή σας που λέτε ότι δεν έχει εισπραχθεί η επιστροφή του ειδικού φόρου κατανάλωσης. Έτσι είναι, γιατί από την αρχή αυτό το οποίο έχουμε πει ειδικά για τα 60 εκατομμύρια ευρώ που έχουν δεσμευτεί για την επιστροφή του ειδικού φόρου κατανάλωσης προς τους κατά κύριο επάγγελμα αγρότες είναι ότι αυτό θα γίνει με την εκκαθάριση των δηλώσεων ΟΣΔΕ, έτσι ώστε να ξέρουμε τι καλλιέργειες έχει κάνει καθένας από τους δικαιούχους και αυτό ξέρετε πολύ καλά ότι μπορεί να γίνει οριστικά τον Οκτώβριο. Αυτό το έχουμε πει από την πρώτη στιγμή. Θα διερευνηθεί η δυνατότητα για οποιαδήποτε άλλη παρέμβαση, αλλά αυτή είναι η αρχική δέσμευση, έτσι όπως ανακοινώθηκε και αυτό ισχύει.

Βεβαίως, υπάρχει η δυνατότητα στους αγρότες εδώ και δύο μήνες περίπου -αν θυμάμαι καλά- της ειδικής έκπτωσης που υπάρχει για όλους όσους αγοράζουν πετρέλαιο κίνησης και ξέρετε πολύ καλά ότι όλα τα αγροτικά μηχανήματα είναι με πετρέλαιο κίνησης. Είναι των δεκαπέντε λεπτών η έκπτωση χωρίς όριο, η οποία γίνεται ουσιαστικά επί της αντλίας. Αυτή, δηλαδή, είναι η μία παρέμβαση, τα δεκαπέντε λεπτά επί της αντλίας. Υπάρχει η δέσμευση των 60 εκατομμυρίων ευρώ για την επιστροφή του ειδικού φόρου κατανάλωσης, όταν έρθει η στιγμή και βεβαίως, οι αγρότες ως νοικοκυριά πια έχουν και όποιο άλλο όφελος έχει κάθε νοικοκυριό με βάση τις γενικές διατάξεις που ακούστηκαν για τα καύσιμα.

Σε σχέση με το ρεύμα, η πρώτη υπογραφή, κύριε συνάδελφε, που έβαλα ως Υπουργός Αγροτικής Ανάπτυξης και Τροφίμων ήταν 50 εκατομμύρια ευρώ και μάλιστα από τη δυνατότητα του μέτρου «de minimis» που είχε το Υπουργείο, ακριβώς για να στηρίξω την προσπάθεια στην κάλυψη ποσοστού στη ρήτρα αναπροσαρμογής.

Ξέρετε πολύ καλά ότι όλο αυτό το διάστημα μεγάλο μέρος της ρήτρας αναπροσαρμογής έχει καλυφθεί και βεβαίως αυτή τη στιγμή στο νέο πακέτο μέτρων το οποίο έχει εξαγγελθεί υπάρχει η πρόβλεψη κάλυψης για τους αγρότες του ενενήντα τοις εκατό της αύξησης η οποία θα υπήρχε κανονικά στο κόστος για το ηλεκτρικό ρεύμα.

Όπως ξέρετε, δόθηκε βεβαίως ποσό 39 εκατομμυρίων για ενίσχυση στις ζωοτροφές και είμαι σε θέση να πω ότι το επόμενο διάστημα θα ανακοινωθεί ειδικά για τους κτηνοτρόφους ένα νέο πακέτο στήριξης.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Θα μου επιτρέψετε στη δευτερολογία μου να ανακοινώσω λεπτομέρειες λέγοντας μόνο ένα πράγμα. Όσα χρήματα δόθηκαν μέχρι σήμερα, πολλά για κάποιους, λίγα για κάποιους άλλους, σίγουρα δεν είναι επαρκή για το μεγάλο βάρος που έχουν αυτή τη στιγμή οι αγρότες μας και οι κτηνοτρόφοι μας. Ήταν όλα από εθνικούς πόρους. Όμως, υπάρχει πλέον η δυνατότητα να διατεθούν χρήματα και από ευρωπαϊκούς πόρους, κάτι που θα ανακοινώσω στη συνέχεια.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κύριε συνάδελφε, έχετε τον λόγο.

**ΑΝΔΡΕΑΣ ΠΟΥΛΑΣ:** Ευχαριστώ πολύ, κύριε Πρόεδρε.

Κύριε Υπουργέ, σας άκουσα με μεγάλη προσοχή. Θεωρώ ότι αυτά που είπατε είναι σταγόνα στον ωκεανό. Και θα σας εξηγήσω τι ακριβώς εννοώ. Η Νέα Δημοκρατία είναι τρία χρόνια στην Κυβέρνηση. Στο Υπουργείο Αγροτικής Ανάπτυξης έχουν αλλάξει τρεις Υπουργοί και τρεις πρόεδροι στον ΟΠΕΚΕΠΕ. Σε αυτά τα τρία χρόνια θα έπρεπε ουσιαστικά να είχατε εκπονήσει μια στρατηγική που να ανταποκρίνεται και να λύνει τα περισσότερα προβλήματα του αγροτικού τομέα, κάτι που δε βλέπουμε. Το μόνο που βλέπουμε είναι ότι ασχολείστε περισσότερο με διαχειριστικού χαρακτήρα αποφάσεις και ό,τι αποφάσεις παίρνονται δεν έχουν έναν στόχο.

Και σας θα σας εξηγήσω αναλυτικά τι εννοώ. Στο ΟΣΔΕ υπάρχουν προβλήματα. Γνωρίζετε πολύ καλά ότι ο ΟΠΕΚΕΠΕ δε δημιούργησε την πλατφόρμα τόσο γρήγορα, ώστε να φτιάξουν οι αγρότες τις αιτήσεις τους και αυτή τη στιγμή δεν ξέρουν εάν θα τελειώσει, πότε θα τελειώσει και αν θα πάρουν τις ενισχύσεις που πρέπει να πάρουν. Το ίδιο πρόβλημα υπάρχει και στον ΕΛΓΑ. Γνωρίζετε πολύ καλά ότι στον ΕΛΓΑ δεν έχει γίνει τίποτα όσον αφορά την αλλαγή στον κανονισμό και απλά έχετε δώσει μία μελέτη. Στο τέλος θα φτάσουν οι εκλογές και θα μείνουμε με τη μελέτη.

Όσον αφορά τώρα το θέμα της αύξησης του κόστους παραγωγής και της ακρίβειας, εμείς ως ΠΑΣΟΚ, ως Κίνημα Αλλαγής έχουμε καταθέσει συγκεκριμένες προτάσεις και όχι απλά προτάσεις για να κάνουμε κριτική. Διότι, όπως καταλαβαίνετε, το πρόβλημα της ακριβής ενέργειας και της αισχροκέρδειας που τη συνοδεύει δε λύνεται με ενισχύσεις εκ των υστέρων σε αγρότες και κτηνοτρόφους. Η λύση είναι αυτή που είπε ο Πρόεδρός μας, ο Νίκος Ανδρουλάκης, ο οποίος πρότεινε στη Βουλή πλαφόν στη ρήτρα αναπροσαρμογής της ηλεκτρικής ενέργειας και μείωση του ειδικού φόρου κατανάλωσης των καυσίμων και ειδικά του πετρελαίου κίνησης. Αυτά τα μέτρα πρέπει από την πρώτη στιγμή να φτάσουν στους αγρότες, στους κτηνοτρόφους και στους αλιείς, για να μπορούν να προγραμματίσουν και τις εργασίες που έχουν να κάνουν.

Επίσης, θέλω να αναφερθώ και σε ένα θέμα που με «καίει» και αφορά το πρόβλημα της προκαταβολής. Πριν από έναν μήνα, ήμασταν πάλι εδώ και μιλούσαμε γι’ αυτό το θέμα. Οι αγρότες της Αργολίδας περιμένουν να πάρουν την προκαταβολή από τον παγετό από τον οποίο επλήγησαν τον Γενάρη του 2022. Πότε θα δώσετε αυτά τα χρήματα; Θα δώσετε τελικά την προκαταβολή; Χθες βγήκε μία ανακοίνωση και περιμένουμε να δούμε τα αποτελέσματα, γιατί μας είχατε υποσχεθεί ότι θα πάρουν την προκαταβολή μέχρι 31 του μηνός.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Καταλαβαίνετε πολύ καλά ότι πάρα πολλοί αγρότες αφήνουν τα χωράφια τους ακαλλιέργητα και μένουν εκτός παραγωγής. Δεν μπορούμε πλέον να λέμε ψεύτικα λόγια στους αγρότες. Πρέπει να πούμε αλήθειες. Όσον αφορά τα μέτρα που εξαγγέλλονται, λέτε «θα δώσουμε τόσα», «θα δώσουμε εκείνα». Πότε επιτέλους θα δοθούν αυτά τα χρήματα, για να το δουν και να το καταλάβουν;

Σας ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε Υπουργέ, έχετε τον λόγο.

**ΓΕΩΡΓΙΟΣ ΓΕΩΡΓΑΝΤΑΣ (Υπουργός Αγροτικής Ανάπτυξης και Τροφίμων):** Κύριοι συνάδελφοι, ο αγαπητός συνάδελφος που κάνει συχνά ερωτήσεις για τον πρωτογενή τομέα μού έδωσε αφορμή να αναφερθώ σε δύο, τρία πράγματα για να ξεκαθαρίσουμε λίγο εδώ πέρα τον ρόλο και τη δράση του καθενός μας, αλλά και τη συνέπεια του καθενός μας.

Αυτή η Κυβέρνηση τρεις φορές έχει πληρώσει με προκαταβολή μετά από διάταξη την οποία έφερε -τις δύο τις πλήρωσε, η μια αναμένεται- ζημιές που ήταν μέσα στο πλαίσιο του ΕΛΓΑ. Γιατί τις πλήρωσε μέσα από νομοθετική ρύθμιση; Διότι δεν προβλέπει την προκαταβολή.

Κύριε συνάδελφε, για τη ζημιά στην οποία αναφέρεστε, είπα ότι θα πληρωθεί μέχρι τέλος Μαΐου. Έτσι το είπα εδώ μέσα. Για να έχουν οι συνάδελφοι την εικόνα, είναι η ζημιά από παγετό 22 Ιανουαρίου του 2022, πριν δηλαδή από τέσσερις μήνες. Αυτή η ζημία, επειδή έχει μια διαδικασία -γιατί φέρνεις διάταξη, υπάρχει μετά απόφαση του Διοικητικού Συμβουλίου του ΕΛΓΑ, υπάρχουν βεβαίως τα πρώτα πορίσματα επί των οποίων δίνουμε τις προκαταβολές, κ.λπ.- με χθεσινή ανακοίνωση του ΕΛΓΑ ανακοινώθηκε ότι θα πληρωθεί το αργότερο έως 10 Ιουνίου. Αυτό λέει η χθεσινή ανακοίνωση του ΕΛΓΑ.

Τώρα, εάν θέλετε να κατηγορήσετε μια κυβέρνηση που πληρώνει με προκαταβολή με νόμο- κάτι που δεν έχει γίνει άλλη φορά- και πληρώνει στους τεσσερισήμισι μήνες το λιγότερο από τη ζημιά, κατηγορήστε την αυτή την Κυβέρνηση που πληρώνει το εξήντα τοις εκατό της ζημιάς τεσσερισήμισι μήνες μετά το φυσικό γεγονός, το οποίο δυστυχώς κατέστρεψε συγκεκριμένες παραγωγές.

Ο ΕΛΓΑ σε πολύ δύσκολες συνθήκες, σε πολύ δύσκολες συγκυρίες, με πολλά και ακραία φαινόμενα, έχει καταφέρει και έχει αποπληρώσει σχεδόν το σύνολο των ζημιών του 2021, ποσά τα οποία είναι πάνω από 320 εκατομμύρια ευρώ. Είμαστε παρόντες για να αντιμετωπίσουμε κάθε τέτοιο φαινόμενο. Αυτό το λέω σε σχέση με την παρουσία του ΕΛΓΑ που στήριξε τους αγρότες και το ξέρουμε όλοι πάρα πολύ καλά και πάνω απ’ όλα το ξέρουν οι ίδιοι οι αγρότες.

Σε σχέση με τον ΟΠΕΚΕΠΕ, παρ’ όλο που ήταν κάποια ζητήματα που δεν ήταν στην ερώτησή σας, τα θέσατε και καλά κάνατε. Ακούστε λίγο. Εδώ θα δοθούν συγκεκριμένες απαντήσεις επί ερωτημάτων που τέθηκαν από τα πολιτικά κόμματα για τον ΟΠΕΚΕΠΕ. Ένα πράγμα μόνο λέω σήμερα. Σήμερα ξεπερνιέται ο αριθμός των εκατό χιλιάδων οριστικών αιτήσεων δηλώσεων ΟΣΔΕ και των τριακοσίων εβδομήντα χιλιάδων πρόχειρων.

Σ’ αυτή την πολύ μεγάλη μεταρρύθμιση η οποία γίνεται, όλα βαίνουν όπως θα έπρεπε. Καλώ όλα τα πολιτικά κόμματα τα οποία παλαιότερα είχαν εκφράσει την ανάγκη να υπάρξει μια αλλαγή στο πλαίσιο αυτό, να στηρίξουν την προσπάθεια αυτή, κάνοντας καλοπροαίρετη κριτική, γιατί οτιδήποτε άλλο καταλαβαίνετε ότι μόνο με σκοπιμότητα μπορεί να αναφερθεί.

Σε σχέση με το κύριο μέρος της ερώτησής σας, πέρα από τη μείωση του ΦΠΑ στο έξι τοις εκατό για τα λιπάσματα, στο έξι τοις εκατό για τις ζωοτροφές, έχω να σας πω το εξής που το οφείλω από την πρωτολογία μου: Όπως είπα, όποια ενίσχυση δόθηκε μέχρι σήμερα ήταν από εθνικούς πόρους. Έχουμε ήδη εξασφαλίσει 26,3 εκατομμύρια από τα αποταμιευτικά κρίσης της Ευρωπαϊκής Επιτροπής και τη δυνατότητα που μας έδωσε το Συμβούλιο Υπουργών την προηγούμενη εβδομάδα να πάρουμε ποσοστό από τα κονδύλια του δεύτερου πυλώνα της ΚΑΠ και να τα αξιοποιήσουμε στη στήριξη του πρωτογενή τομέα.

Όλο αυτό θα γίνει λελογισμένα και στοχευμένα σε αυτούς που έχουν τη μεγαλύτερη ανάγκη. Θα ανακοινωθούν εντός του Ιουνίου οι πρόσθετες παρεμβάσεις οι οποίες θα γίνουν με βάση τη δυνατότητα που μας δίνει πλέον αυτή η ευρωπαϊκή απόφαση της Ευρωπαϊκής Ένωσης και να είστε σίγουρος ότι πραγματικά θα κάνουμε ό,τι είναι αναγκαίο για να στηρίξουμε σε αυτή τη δύσκολη συγκυρία τον πρωτογενή τομέα με πράξεις. Το αισθάνονται οι αγρότες μας. Ξέρουμε ότι είναι δύσκολη συγκυρία. Το ξέρουμε όλοι. Δεν έχουμε πει ότι είμαστε ικανοποιημένοι με τις δυνατότητες που έχουμε. Όμως, με τις δυνατότητες που έχουμε και τα εργαλεία που μπορούμε να διαθέσουμε, είμαστε πάνω από το πρόβλημα και προσπαθούμε καθημερινά να επιλύουμε ζητήματα.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε, κύριε Υπουργέ. Μην ξεχάσετε εκείνο το μουσείο το μελισσοκομικό που το έχετε υποσχεθεί. Ο προηγούμενος Υπουργός το ανακοίνωσε, το έχει πει.

**ΓΕΩΡΓΙΟΣ ΓΕΩΡΓΑΝΤΑΣ (Υπουργός Αγροτικής Ανάπτυξης και Τροφίμων):** Κύριε Πρόεδρε, επειδή δράξατε την ευκαιρία για να αναφερθείτε σε ένα ζήτημα το οποίο αφορά την περιφέρειά σας -και πολύ καλά κάνατε- θα σας πω το εξής: Ξέρετε πολύ καλά ότι ο συγκεκριμένος Υπουργός τώρα θα ασχοληθεί με το ζήτημα καθώς δεν τον είχε απασχολήσει. Δεν ξέρω παλαιότερα τι δεσμεύσεις είχατε, αλλά να ξέρετε ότι υπάρχει συνέχεια σε αυτό το Υπουργείο, σ’ αυτή την Κυβέρνηση και άμεσα θα έχετε και τις απαντήσεις που θέλετε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Απλώς, να τελειώσουμε κάποια στιγμή. Θα τελειώσει και η τετραετία. Να ξέρουμε, να το φτιάξουμε, δηλαδή. Έχει τελειώσει η τετραετία. Οκτώ μήνες έχουμε, όπως λέει και ο Πρωθυπουργός…

**ΓΕΩΡΓΙΟΣ ΓΕΩΡΓΑΝΤΑΣ (Υπουργός Αγροτικής Ανάπτυξης και Τροφίμων):** Στους τρεισήμισι μήνες που είμαι στο Υπουργείο είχα πάρα πολλά ζητήματα να αντιμετωπίσω. Σίγουρα ένα θα είναι και το δικό σας.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ωραία, ευχαριστώ.

Θα συζητήσουμε τώρα την πρώτη με αριθμό 703/24-5-2022 επίκαιρη ερώτηση πρώτου κύκλου του Βουλευτή Ηλείας της Νέας Δημοκρατίας κ.Ανδρέα Νικολακόπουλου προς τον ΥπουργόΔικαιοσύνης με θέμα: «Λειτουργία Πρωτοδικείου Αμαλιάδας - Ενδεχόμενο κατάργησής του».

Ορίστε, κύριε συνάδελφε, έχετε τον λόγο για να αναπτύξετε την επίκαιρη ερώτηση.

**ΑΝΔΡΕΑΣ ΝΙΚΟΛΑΚΟΠΟΥΛΟΣ:** Ευχαριστώ, κύριε Πρόεδρε.

Κύριε Υπουργέ, έχει εισαχθεί ήδη προς συζήτηση στις επιτροπές ο νέος Κώδικας Οργανισμού Δικαστηρίων και Κατάστασης Δικαστικών Λειτουργών, ο οποίος στο άρθρο 2, όπως και ο προηγούμενος, προβλέπει τη διαδικασία ίδρυσης, κατάργησης, συγχώνευσης δικαστικών υπηρεσιών, πρωτοδικείων, δικαστηρίων.

Με αφορμή αυτό και παρά το γεγονός ότι η συγκεκριμένη διάταξη ουσιαστικά μικρές διαφοροποιήσεις έχει σε σχέση με την προηγούμενη ως προς τη διαδικασία, εισάγει όμως και συγκεκριμένα κριτήρια, σύμφωνα και με ευρωπαϊκές κατευθύνσεις, για το πώς συγκροτείται και ποια κριτήρια ακολουθούνται για να δημιουργηθεί ένας δικαστικός χάρτης με βάση συγκεκριμένες προϋποθέσεις, έχει προκαλέσει αυτή η διάταξη μια συζήτηση από συνδικαλιστικά όργανα, φορείς, δικηγόρους, αλλά και πολίτες, σε σχέση με μια πιθανή αναδιάταξη του δικαστικού χάρτη της χώρας και παρά το γεγονός ότι ο νόμος δεν προβλέπει κάτι συγκεκριμένο σε σχέση με κατάργηση δικαστηρίων και παρά το γεγονός ότι εσείς έχετε διαβεβαιώσει επανειλημμένως -και οφείλω να το πω αυτό- ότι δεν τίθεται τέτοιο θέμα, έχουν δημιουργηθεί έντονες ανησυχίες οφείλω να πω.

Το διαπίστωσα και εγώ πρόσφατα σε μια εκδήλωση του Δικηγορικού Συλλόγου Αμαλιάδας, όπου και από πολίτες και όχι μόνο από τον δικηγορικό σύλλογο εκφράστηκαν έντονες ανησυχίες. Αυτές οι ανησυχίες οφείλω να πω, για να βάλουμε τα πράγματα στις σωστές διαστάσεις, ότι ενισχύονται από το γεγονός ότι υπάρχουν κενές οργανικές θέσεις δικαστικών υπαλλήλων, όπως και σε άλλα δικαστήρια της χώρας. Αυτό δημιουργεί ένα πλέγμα το οποίο δημιουργεί έντονες ανησυχίες και οφείλω να πω ότι αναφέρομαι και σε ανησυχίες πολιτών που είναι πραγματικές και ουσιαστικές, συλλειτουργών της δικαιοσύνης, δικηγόρων, δικαστικών υπαλλήλων και όχι ενδεχομένως, σε αυτούς που επιχειρούν να αποκομίσουν μικροκομματικά οφέλη και να δημιουργήσουν ένα θέμα εκεί που δεν υπάρχει. Και το λέω αυτό διότι τα τελευταία δυόμισι χρόνια έχουμε κάνει μια συζήτηση και έχουμε κάνει μια τεράστια προσπάθεια να προχωρήσουμε στην επισκευή του Πρωτοδικείου Αμαλιάδας -το γνωρίζετε πολύ καλά- και σήμερα συζητάμε γι’ αυτό.

Κατόπιν αυτών, κύριε Υπουργέ ερωτάσθε αν τίθεται θέμα κατάργησης του Πρωτοδικείου Αμαλιάδας και πώς προτίθεστε να αντιμετωπίσετε το θέμα των κενών οργανικών θέσεων δικαστικών υπαλλήλων που υπάρχει και σε αυτό το δικαστήριο, όπως και σε άλλα δικαστήρια της χώρας.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Ευχαριστώ πολύ, κύριε Πρόεδρε.

Αξιότιμε κύριε συνάδελφε, σε σχέση με την ερώτηση αν πρόκειται να κλείσει το Πρωτοδικείο της Αμαλιάδας, νομίζω ότι όχι μόνο δεν υπάρχει απάντηση, αλλά δεν υπάρχει καν ουσία ή λόγος της συγκεκριμένης ερώτησης. Και το λέω αυτό διότι αντιλαμβάνομαι ότι με βάση το συγκεκριμένο άρθρο του νομοσχεδίου που συζητάμε στην επιτροπή και αύριο στην Ολομέλεια του ελληνικού Κοινοβουλίου, που αφορά στο άνοιγμα και το κλείσιμο των δικαστηρίων και εμπεριέχεται στον νέο Κώδικα Οργανισμού Δικαστηρίων και Κατάστασης Δικαστικών Λειτουργών δημιουργεί ερωτήματα και εύλογα κάποιοι μπορεί να ανησυχούν, αλλά η ουσία είναι ότι το συγκεκριμένο άρθρο, όπως πολύ σωστά είπατε, και θέλω να σας συγχαρώ γι’ αυτό γιατί το έχετε κατανοήσει, προϋπήρχε στον Κώδικα Οργανισμού Δικαστηρίων και Δικαστικών Λειτουργών και το μόνο το οποίο επιχειρούμε αυτήν τη στιγμή είναι να προσδιορίσουμε τους όρους και τις συνθήκες, δηλαδή, αν και όποτε μπορεί να συμβεί άνοιγμα ή κλείσιμο δικαστηρίου, να υπάρχουν νωρίτερα ορισμένες προϋποθέσεις και ορισμένοι λόγοι. Η ουσία, όμως, της συζήτησης βρίσκεται κάπου αλλού. Βρίσκεται στην αναμόρφωση, στην αναδιάταξη του δικαστικού χάρτη της χώρας.

Ερώτημα, λοιπόν: Υπάρχει λόγος, υπάρχει αιτία να γίνει αναμόρφωση του δικαστικού χάρτη της χώρας; Νομίζω ότι όλοι οι εμπλεκόμενοι με τον χώρο της δικαιοσύνης με έναν πολύ συγκεκριμένο τρόπο θα απαντήσουν καταφατικά αφ’ ενός μεν διότι ο χάρτης δικαστικός χάρτης της χώρας αναφέρεται σε μια κοινωνική πραγματικότητα προηγούμενων δεκαετιών, αφ’ ετέρου γιατί όλες οι λογικές ή οι πρακτικές οι οποίες ενσωματώνονται πλέον στη δικαιοσύνη απαιτούν έναν ολοκληρωμένο, συγκεκριμένο, ξεκάθαρο δικαστικό χάρτη της χώρας.

Τι έγινε, λοιπόν, πριν φτάσω να σας δώσω κάποιες απαντήσεις συγκεκριμένες και να κατανοήσετε ότι οι απαντήσεις που θα σας δώσω είναι απολύτως συγκεκριμένες σε μια κατεύθυνση που δεν επιδέχεται αμφισβήτηση; Τι κάναμε, λοιπόν, μέχρι σήμερα;

Για τη διοικητική δικαιοσύνη ήταν μια πολύ απλή άσκηση, διότι η διοικητική δικαιοσύνη στην Ελλάδα είχε τριάντα εννέα δικαστικούς σχηματισμούς. Με πρωτοβουλία της πρώην Προέδρου του Συμβουλίου της Επικρατείας συνεστήθη μια επιτροπή και βεβαίως, υπάρχει μια έκθεση η οποία ακόμη δεν έχει επιδοθεί στο Υπουργείο Δικαιοσύνης, σε σχέση με την κατάσταση που υπάρχει στη χώρα στον δικαστικό χάρτη της χώρας για τη διοικητική δικαιοσύνη.

Για τη δε πολιτική ποινική δικαιοσύνη, η άσκηση αυτή δεν είναι καθόλου εύκολη και δεν είναι εύκολη όχι γιατί απλά και μόνο αναφέρεται σε έναν πολύ μεγάλο αριθμό δικαστικών σχηματισμών -ενδεχομένως περισσότεροι από τριακόσιοι εξήντα- αλλά κυρίως, γιατί έλειπε η εμπειρία, η τεχνογνωσία, μιας και το ΟΣΔΠΠ δεν έχει ολοκληρωθεί, σε αντίθεση με το ΟΣΔΔ που πλέον μας παρέχει σαφή στοιχεία από τη διοικητική δικαιοσύνη. Μιας και λοιπόν το ψηφιακό σύστημα της πολιτικής ποινικής δικαιοσύνης δεν έχει ολοκληρωθεί, δεν θα ήμασταν σε θέση να έχουμε ακριβή στοιχεία.

Γι’ αυτόν τον λόγο και αυτή ακριβώς την εργασία την ανέλαβε η Παγκόσμια Τράπεζα, η οποία αντλεί πόρους γι’ αυτή την εργασία από το Ταμείο Ανάκαμψης.

Γιατί η Παγκόσμια Τράπεζα; Μερικές φορές ακούμε και όρους και δημιουργείται ένα ζήτημα, μιας και, ξέρετε, συνήθως στην ελληνική κοινωνική πραγματικότητα όταν ακούμε κάποιους συγκεκριμένους όρους, νομίζουμε ότι κάτι υποκρύπτεται πίσω από αυτό.

Διότι ο συγκεκριμένος φορέας είναι ίσως ο μοναδικός που έχει τόσο ευρεία τεχνογνωσία στη διαμόρφωση, την ανάλυση και την καταγραφή ενός δικαστικού χάρτη της χώρας. Είναι μια εργασία την οποία την έκανε σε πολλές διαφορετικές χώρες.

Εν προκειμένω, η Παγκόσμια Τράπεζα θα μας παραδώσει το πόρισμα μετά στον Ιούνιο του 2023. Δεν πρόκειται να γίνει τίποτα που θα αιφνιδιάσει τις τοπικές κοινωνίες, χωρίς να έχει προηγηθεί εξαντλητική διαβούλευση και χωρίς συγκεκριμένα κριτήρια να ληφθούν υπ’ όψιν.

Άρα λοιπόν σχετικά με την ερώτηση την οποία μου κάνετε -και βεβαίως για το δεύτερο μέρος θα απαντήσω αμέσως μετά-, που αφορά στο επικίνδυνο ή πιθανό κλείσιμο του Πρωτοδικείου της Αμαλιάδας, σας διαβεβαιώνω ότι δεν υφίσταται καν προς συζήτηση.

Θα επανέλθω στη δευτερομιλία μου.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Έχετε τον λόγο, κύριε συνάδελφε.

**ΑΝΔΡΕΑΣ ΝΙΚΟΛΑΚΟΠΟΥΛΟΣ:** Κύριε Υπουργέ, καλύπτομαι από το γεγονός ότι δεν τίθεται και δεν υφίσταται προς συζήτηση θέμα κατάργησης του Πρωτοδικείου Αμαλιάδας.

Και θέλω να πω ότι στη διάταξη αυτή, η οποία στην προηγούμενη της μορφή δεν είχε κριτήρια και άρα ο οποιοσδήποτε μπορούσε να τροποποιήσει αυθαίρετα και με δικούς του τρόπους να ορίσει πώς θα είναι ο δικαστικός χάρτης, θέτει συγκεκριμένα κριτήρια, τα οποία όμως το Πρωτοδικείο Αμαλιάδας πληροί, δηλαδή έχει μια πολύ μεγάλη ιστορία με μεγάλο όγκο υποθέσεων όλα αυτά τα χρόνια, συγκριτικά και με γειτονικά πρωτοδικεία και βέβαια, έχει και κτηματολογικό γραφείο που λειτουργεί. Άρα λοιπόν, δεδομένων και αυτών των κριτηρίων, νομίζω ότι πληροί όλες αυτές τις προϋποθέσεις, ώστε να μην τεθεί ούτε και στο απώτερο μέλλον τέτοιο ζήτημα.

Θέλω να πω όμως το εξής. Το γεγονός της έλλειψης δικαστικών υπαλλήλων δημιουργεί σοβαρά προβλήματα στη λειτουργία της δικαιοσύνης και στη λειτουργία του συγκεκριμένου πρωτοδικείου. Σαφώς και είμαστε και θέλουμε και επιδίωξή μας είναι η επιτάχυνση της απονομής δικαιοσύνης, σαφώς και θέλουμε την ψηφιοποίηση της δικαιοσύνης και είναι ένα μέτρο για να μπορέσουμε να φτάσουμε σε επιτάχυνση, αλλά θέλουμε όμως να δούμε και ένα συγκεκριμένο χρονοδιάγραμμα, γιατί πραγματικά εμείς που επισκεπτόμαστε και τα πρωτοδικεία και μιλάμε και με τους δικαστικούς υπαλλήλους εκεί, αντιμετωπίζουν προβλήματα στη λειτουργία.

Άρα λοιπόν πρέπει να τρέξουμε, να βάλουμε ένα συγκεκριμένο χρονοδιάγραμμα ενίσχυσης του πρωτοδικείου και βέβαια, να δούμε και το θέμα της επισκευής του, μετά από πολλά χρόνια που έχει μείνει χωρίς επισκευή.

Άρα λοιπόν ας βάλουμε ένα συγκεκριμένο χρονοδιάγραμμα, ας επιταχύνουν τις διαδικασίες ενίσχυσης με δικαστικούς υπαλλήλους και να ας δημιουργήσουμε και καλύτερες συνθήκες για τους υπαλλήλους που λειτουργούν εκεί.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κύριε Υπουργέ.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Θέλω λοιπόν, αξιότιμε κύριε συνάδελφε, να σας ξεκαθαρίσω το εξής. Ενώ μέχρι σήμερα στον υφιστάμενο Κώδικα Οργανισμού Δικαστηρίων και Κατάστασης Δικαστικών Λειτουργών προβλεπόταν η δυνατότητα του να ανοίξουν νέα δικαστήρια ή να κλείσουν κάποια με συγκεκριμένο τρόπο, σας διαβεβαιώνω ότι τα κριτήρια αυτών των όποιων αποφάσεων δεν υπήρχαν. Σήμερα για πρώτη φορά βάζουμε κριτήρια και αυτό που μπορώ να σας πω εγώ από τη δική μου πλευρά είναι πέραν της δικής μου πρόθεσης να εξαντλήσω κάθε διαβούλευση και ενδεχομένως κάθε συζήτηση με την όποια τοπική κοινωνία. Αυτά πλέον προβλέπονται μέσα στην ίδια τη διαδικασία, μέσω του συγκεκριμένου νομοσχεδίου.

Δηλαδή προκειμένου να συμβεί οτιδήποτε, θα υπάρχει διαβούλευση με τους τοπικούς φορείς, με τους οικείους δικηγορικούς συλλόγους, με τα ανώτατα δικαστήρια. Τελικά τα ανώτατα δικαστήρια, δηλαδή ο Άρειος Πάγος, το Συμβούλιο της Επικρατείας είναι αυτά που αποφασίζουν και όχι ο κάθε Υπουργός Δικαιοσύνης, διατηρώντας με αυτόν τον τρόπο την πραγματική, αν θέλετε, ανεξαρτησία απέναντι σε αποφάσεις και επιλογές.

Ξαναλέω όμως, για άλλη μια φορά με τον πλέον εμφατικό τρόπο, ότι σήμερα δεν υπάρχει καμμία τέτοια συζήτηση. Άρα δεν υπάρχει καν αντικείμενο να συζητάμε και σας διαβεβαιώνω ότι όποια και να είναι η εξέλιξη, τουλάχιστον από τη δική μου πλευρά, δεν πρόκειται να υπάρξει κανένας απολύτως αιφνιδιασμός και δεν πρόκειται σε καμμία περίπτωση να ληφθούν αποφάσεις ερήμην της βούλησης της κάθε τοπικής κοινωνίας και μην λαμβάνοντας υπ’ όψιν τα πραγματικά στοιχεία στα οποία μόλις νωρίτερα αναφερθήκατε κι εσείς.

Καταλαβαίνω βεβαίως ότι αυτή η ανησυχία μπορεί να προκύπτει και από την υποστελέχωση, που αφορά στον αριθμό των δικαστικών υπαλλήλων, αλλά και από άλλα ζητήματα τα οποία γενικότερα έχουν να κάνουν με την ανασυγκρότηση, ανακατασκευή, επισκευές των δικαστικών μεγάρων. Αντιλαμβάνομαι ότι το δεύτερο μέρος της ερώτησής σας στην πραγματικότητα δείχνει μια τέτοια κατεύθυνση, ώστε με την όποια απάντηση να γνωρίζετε κι εσείς τι ακριβώς συμβαίνει.

Σας διαβεβαιώνω λοιπόν για το εξής. Εμείς στο Υπουργείο Δικαιοσύνης καταβάλλουμε μια διαρκή προσπάθεια προκειμένου να αναβαθμιστούν και να βελτιωθούν οι υποδομές των δικαστικών υπηρεσιών της χώρας μέσω των υλικοτεχνικών και ανθρώπινων πόρων που διαθέτουμε.

Στο Πρωτοδικείο της Αμαλιάδας -το ξέρετε καλύτερα από μένα- σήμερα υπηρετούν έντεκα μόνιμοι υπάλληλοι σε σύνολο δεκαεπτά οργανικών θέσεων. Αν θέλετε να σας πω την άποψή μου για την πραγματικότητα που αντιμετωπίζουμε στον χώρο της δικαιοσύνης και σε άλλα δικαστήρια, πρόκειται για μια καλή αναλογία. Και το λέω αυτό διότι έχουμε περίπου δυόμισι χιλιάδες κενές οργανικές θέσεις σε ό,τι αφορά τους δικαστικούς υπαλλήλους.

Είναι ένα άλυτο πρόβλημα το οποίο όποιος παρακολουθεί τον χώρο της δικαιοσύνης είναι εύκολο να καταλάβει ότι δεν έχει λυθεί για συγκεκριμένους λόγους τα προηγούμενα χρόνια και γι’ αυτόν τον λόγο θέλω να το πω και με την ευκαιρία της συγκεκριμένης δικής σας επίκαιρης ερώτησης ότι ένα από τα νομοσχέδια τα οποία πιστεύω ότι θα ψηφίσουμε μέχρι το τέλος του καλοκαιριού θα είναι η ίδρυση της νέας Εθνικής Σχολής Δικαστικών Υπαλλήλων, για να μπορέσουμε επιτέλους συνολικά να αντιμετωπίσουμε ένα πρόβλημα που έρχεται εδώ και πάρα πολλά χρόνια.

Επίσης δίνεται η δυνατότητα να αντιμετωπίσουμε τα ζητήματα που αφορούν στο ΑΣΕΠ, στον πίνακα των επιτυχόντων και την προσπάθεια των προηγούμενων ετών να αντληθούν υποψήφιοι, επιλαχόντες, επιτυχόντες του ΑΣΕΠ, που δυστυχώς δεν απέβη θετική. Έτσι τώρα δίνεται με αυτόν τον τρόπο μια συγκεκριμένη δυνατότητα να λύσουμε το συγκεκριμένο πρόβλημα.

Η αλήθεια είναι ότι μες στο 2022 -και επανέρχομαι για το Πρωτοδικείο Αμαλιάδας- εκκρεμούν δύο αιτήματα του Υπουργείου μας. Το πρώτο αφορά σε αίτημα προς το Υπουργείο Εσωτερικών για έγκριση κάλυψης τριών θέσεων του κλάδου ΔΕ Γραμματέων και μιας θέσης του κλάδου ΠΕ Γραμματέων μέσω του ενιαίου συστήματος κινητικότητας. Το δεύτερο αίτημα αφορά σε απόσταση έως πέντε μονίμων δικαστικών υπαλλήλων ή υπαλλήλων ιδιωτικού δικαίου αορίστου χρόνου του κλάδου Γραμματέων ή Διοικητικών Γραμματέων από τα δικαστήρια και τις διοικητικές υπηρεσίες της περιφέρειας του Εφετείου Πατρών για ένα έτος. Προσπαθούμε με αυτόν τον τρόπο να λύσουμε το πρόβλημα το οποίο αναγνωρίζουμε ότι υπάρχει και στην Αμαλιάδα.

Σε ό,τι αφορά τους οικονομικούς πόρους οι οποίοι έχουν κατευθυνθεί γενικότερα προς την Ηλεία, έχουμε αντιμετωπίσει το τελευταίο χρονικό διάστημα έντεκα αιτήματα για προμήθεια υλικοτεχνικού εξοπλισμού και για εκσυγχρονισμό των υποδομών στις δικαστικές υπηρεσίες της Αμαλιάδας, στο Πταισματοδικείο Ηλείας γενικότερα, πταισματοδικείο, ειρηνοδικείο, πρωτοδικείο, εισαγγελία πρωτοδικών.

Βεβαίως θέλω να σας διαβεβαιώσω ότι με βάση αυτό που μου θέσατε σε μια επίσκεψη που κάνατε τελευταία στο Υπουργείο Δικαιοσύνης ότι είμαστε διατεθειμένοι σιγά-σιγά να αποδώσουμε αρκετούς οικονομικούς πόρους προκειμένου να ανακατασκευαστεί το Δικαστικό Μέγαρο της Αμαλιάδας και αυτό θα γίνει στο αμέσως προσεχές διάστημα. Φαντάζομαι θα ξεκινήσει μέσα στο καλοκαίρι. Ξέρω ότι υπάρχουν διαδικασίες οι οποίες πρέπει να συμφωνηθούν και με την τεχνική υπηρεσία του Υπουργείου, αλλά βεβαίως και με θέματα αδειοδοτήσεων που πιθανότατα να πρέπει να εκδοθούν και όλα αυτά είναι ζητήματα τα οποία αντιλαμβάνεστε ότι ξεφεύγουν της δικής μας ευθύνης.

Εγώ θέλω να σας διαβεβαιώσω για τη σταθερή βούληση του Υπουργείου Δικαιοσύνης να υποστηρίξει και το Πρωτοδικείο Αμαλιάδας, όπως όλα τα πρωτοδικεία της χώρας, που αυτήν τη στιγμή λόγω του ότι έχει παρέλθει ένα πολύ μεγάλο χρονικό διάστημα χωρίς να έχει επέμβει για διαφορετικούς λόγους η πολιτεία και χωρίς να έχει στηρίξει θέματα ή αυτονόητα ζητήματα εμείς είμαστε σε θέση και έχουμε τη δυνατότητα να το κάνουμε.

Σας ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε τον κύριο Υπουργό.

Θα έχουμε μια ολιγόλεπτη διακοπή για τεχνικούς λόγους και θα συνεχίσουμε.

(ΔΙΑΚΟΠΗ)

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, συνεχίζεται η συνεδρίαση.

Προχωρούμε στη συζήτηση της πρώτης με αριθμό 4613/12-4-2022 ερώτησης του κύκλου αναφορών και ερωτήσεων του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς την Υπουργό Πολιτισμού και Αθλητισμού, με θέμα: «Τα κριτήρια χρηματοδότησης των αθλητικών σωματείων ΑΜΕΑ, οδηγούν σε οικονομική ασφυξία και στη διάλυσή τους».

Θα απαντήσει ο Υφυπουργός Πολιτισμού και Αθλητισμού κ. Ελευθέριος Αυγενάκης.

Παρακαλώ, κύριε συνάδελφε, έχετε τον λόγο για δύο λεπτά.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, με τον νόμο σας, τις δύο υπουργικές αποφάσεις και τις τρεις τροποποιήσεις τους έχετε στην ουσία οδηγήσει -και οδηγείτε- στον ξαφνικό θάνατο τα αθλητικά σωματεία ΑΜΕΑ. Έχετε κριτήρια τα οποία είναι ενιαία με βάση τις αποφάσεις σας και για τα σωματεία μη αναπήρων και των αναπήρων, τα οποία είναι αδύνατο να τα πληρούν τα σωματεία ΑΜΕΑ. Ζητάτε αριθμό αθλημάτων για τη χρηματοδότηση που καλλιεργεί το σωματείο. Ως άθλημα θεωρείται την ομοσπονδία στην οποία ανήκει, όταν γνωρίζετε πολύ καλά ότι ανήκουν σε πολυομοσπονδίες. Με αυτόν τον τρόπο, τους επιχορηγείτε για ένα μόνο άθλημα, την ελάχιστη χρηματοδότηση.

Βάζετε τον αριθμό των προπονητών, όταν γνωρίζετε πολύ καλά -και γνωρίζετε πολύ καλά, γιατί όλα αυτά σας τα λένε εδώ και ενάμιση χρόνο οι ομοσπονδίες τους και τα σωματεία τους, έχετε λάβει επιστολές τις οποίες θα καταθέσω στα Πρακτικά στη δευτερολογία μου- ότι είναι εθελοντές πάρα πολλοί άνθρωποι από αυτούς και προπονητές σε παραπάνω από ένα άθλημα. Εσείς τους βάζετε τα κριτήρια λες και είναι αθλητικές ακαδημίες μεγάλου αριθμού αθλητών. Ξέρετε πολύ καλά ότι δεν μπορούν να ανταγωνιστούν ούτε στον αριθμό τις ακαδημίες, γιατί είναι λιγότερα τα άτομα ΑΜΕΑ που πάνε και γίνονται αθλητές.

Ως προς τα ετήσια έξοδα του σωματείου, θα ξέρετε ότι πάρα πολλοί φιλοξενούνται σε χώρους των δήμων. Θα μου πείτε ότι, αφού είναι εθελοντές και φιλοξενούνται σε χώρους των δήμων, τι χρειάζονται τα χρήματα. Τα χρειάζονται, γιατί οι ανάγκες των αθλητών ΑΜΕΑ είναι πολύ μεγαλύτερες, τα χρειάζονται, γιατί δεν κάνουν ένα άθλημα έτσι όπως το αποδέχεστε εσείς στον νόμο σας ότι κάνουν. Κάνουν πολλά αθλήματα. Τα χρειάζονται, γιατί οι ανάγκες των οικογενειών είναι μεγάλες και δεν μπορούν να ενισχύσουν από μόνοι τους. Το κάνουν. Τους υποχρεώνετε με τον νόμο σας να το κάνουν, να βάλουν το χέρι στην τσέπη και να ενισχύουν από μόνοι τους.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Μικρή ανοχή, κύριε Πρόεδρε, για να ολοκληρώσω τις ερωτήσεις.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ.

**ΚΡΙΤΩΝ - ΗΛΙΑΣ ΑΡΣΕΝΗΣ:** Το ίδιο κάνατε και στην πανδημία, όπου με τα κριτήρια αυτά χρηματοδοτήθηκαν τα σωματεία ΑΜΕΑ με το ελάχιστο ποσό που ορίζει ο νόμος.

Γι’ αυτό, θέλουμε να εξηγήσετε για ποιον λόγο δεν αλλάζετε αυτή τη νομοθεσία, για ποιον λόγο είστε τόσο τιμωρητικοί απέναντι σε αυτά τα σωματεία, τόσο ανάλγητοι απέναντι σε αυτά τα σωματεία, για ποιον λόγο δεν καταργείτε τα κριτήρια που έχετε βάλει για τις ακαδημίες όσον αφορά στα σωματεία ΑΜΕΑ, τα οποία ξέρετε πάρα πολύ καλά ότι δεν μπορούν ποτέ να τα πληρούν. Αν δεν θέλετε να κλείσετε, αν δεν έχετε κάτι άλλο στο μυαλό σας, αλλάξτε τον νόμο και τις υπουργικές αποφάσεις τώρα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Κύριε Υφυπουργέ, έχετε τον λόγο.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Ευχαριστώ πολύ, κύριε Πρόεδρε.

Ζητώ συγγνώμη για τη μικρή καθυστέρηση, αλλά η κίνηση δυστυχώς είναι απρόβλεπτος παράγοντας αυτές τις ημέρες.

Να ευχαριστήσω θερμά για την ερώτηση που καταθέσατε, κύριε συνάδελφε, διότι μου δίνετε την ευκαιρία να παρουσιάσω το σημαντικότατο έργο που έχουμε υλοποιήσει για τη στήριξη του αθλητισμού των ατόμων με αναπηρία -κάτι που μάλλον εσείς αγνοείτε προσωπικά. Δεν σας κακίζω, απλά σας ψέγω, διότι θα μπορούσατε να είστε καλύτερα ενημερωμένος ερχόμενος σε αυτή την Αίθουσα και ρωτώντας εμένα γι’ αυτά τα ζητήματα.

Η Κυβέρνηση ήδη από τις προγραμματικές της δηλώσεις είχε δεσμευτεί για την ανάπτυξη πολιτικών για την ισότιμη πρόσβαση των ατόμων με αναπηρία σε όλες τις εκφάνσεις της καθημερινής ζωής, την εκπαίδευση, την υγεία, την εργασία, τον πολιτισμό αλλά και στον αθλητισμό. Στο πλαίσιο, λοιπόν, αυτό συστάθηκε η τεχνική διυπουργική επιτροπή, η οποία επεξεργάστηκε το Εθνικό Σχέδιο Δράσης για τα Δικαιώματα των Ατόμων με Αναπηρία. Η επιτροπή ολοκλήρωσε το έργο της και καθόρισε τους στρατηγικούς στόχους και τις δράσεις στον τομέα του αθλητισμού.

Όπως όλοι γνωρίζουμε, το Εθνικό Σχέδιο Δράσης για τα Δικαιώματα των Ατόμων με Αναπηρία έχει δημοσιευθεί. Το ανακοίνωσε ο ίδιος ο Πρωθυπουργός τον Δεκέμβριο του 2020 προσδίδοντάς του τον υψηλότερο θεσμικό συμβολισμό. Το Εθνικό Σχέδιο Δράσης θέτει ξεκάθαρους και μετρήσιμους στόχους, ώστε να αντιμετωπιστεί στην ολότητά του ένα πολυσύνθετο πρόβλημα.

Δίνεται ιδιαίτερη προτεραιότητα στην ανάπτυξη του αθλητισμού για τα άτομα με αναπηρία και εξειδικεύει σε συγκεκριμένες πολιτικές και δράσεις. Ήδη -θυμίζω- βρίσκεται σε εξέλιξη η υλοποίησή του ανά τομέα και δράση, καθώς οι μηχανισμοί παρακολούθησης και αξιολόγησής τους είναι σε λειτουργία. Αναφέρω απλώς ότι η ιστοσελίδα του Υπουργείου Αθλητισμού είναι προσβάσιμη πλέον και στα άτομα με αναπηρία.

Παράλληλα, έχουμε δρομολογήσει τον σχεδιασμό και την κατασκευή νέου ιστότοπου της Γενικής Γραμματείας Αθλητισμού εντός του 2022. Εκεί προβλέπεται και απαιτείται η τήρηση κανόνων και πρότυπων για τον σχεδιασμό, την ανάπτυξη και τη λειτουργία των διαδικτυακών τόπων της δημόσιας διοίκησης, όπως αυτά περιγράφονται στο πλαίσιο ηλεκτρονικής διακυβέρνησης.

Επίσης, έχουμε συστήσει ομάδα εργασίας για την «Άθληση για Όλους», όπου μεταξύ άλλων προβλέπονται και επεξεργάζονται προτάσεις και δράσεις για τον αθλητισμό των ατόμων με αναπηρία. Βεβαίως, είναι άξιο μνείας ότι ο αθλητικός νόμος αντιμετωπίζει ισότιμα τους αθλητές ΑΜΕΑ, οι αθλητές και οι αθλήτριες έχουν δικαίωμα πριμ. Μάλιστα, ο αθλητισμός αποτελεί τον πρώτο τομέα πολιτικής όπου υπάρχει θεσμική, πλήρης ισοτιμία των ατόμων με αναπηρία.

Παράλληλα, με σειρά από νομοθετικές πρωτοβουλίες των τελευταίων τριών ετών έχουμε θεσμοθετήσει ευνοϊκές ρυθμίσεις. Ενδεικτικά αναφέρω τη ρύθμιση του άρθρου 9 του ν.4726/2020 για την εκπροσώπηση των μελών στη διοίκηση της Ελληνικής Παραολυμπιακής Επιτροπής, το οποίο εσείς καταψηφίσατε. Με το άρθρο 8 του ν.4726/2020 προβλέψαμε ότι η σύσταση ομοσπονδίας για τα αθλήματα του ποδοσφαίρου ατόμων με ακρωτηριασμό ή εγγενή ανωμαλία ενός εκ των δύο άκρων θα απαιτεί τουλάχιστον τρία σωματεία που καλλιεργούν το άθλημα. Πρόκειται για ένα άνοιγμα σε μια διαφορετική κοινότητα που θέλαμε να αγκαλιάσουμε -κάτι που εσείς, επίσης, καταψηφίσατε.

Προσφέραμε υπόσταση, πόρους και τη δυνατότητα αποτελεσματικής ανάπτυξης του αθλήματος από την οικεία ομοσπονδία, ενώ παράλληλα η πολιτεία μπορεί να παρακολουθεί την πορεία του αθλήματος και τα πεπραγμένα της ομοσπονδίας.

Επίσης, με νομοθετική διάταξη, άρθρο 13 του ν.4726/2020, αναγνωρίσαμε τον καθοριστικό ρόλο των αθλητών συνοδών ΑΜΕΑ, οι οποίοι συμμετέχουν σε αγώνες αθλητών με αναπηρία. Με τον τρόπο αυτό σας ενημερώνω ότι καλύφθηκε το νομοθετικό κενό που υπήρχε στη μη ρητή συμπερίληψη της εγγραφής στον ειδικό πίνακα διακρίσεων του Υφυπουργείου Αθλητισμού και στη μη ρητή χορήγηση παροχών σε αρτιμελείς αθλητές που αγωνίζονται νομίμως με βάση τους διεθνείς κανονισμούς εκάστου αθλήματος. Και αυτή τη διάταξη την καταψηφίσατε.

Παράλληλα, μεριμνούμε για εργασίες αποκατάστασης και βελτίωσης των συνθηκών και των υποδομών για τους αθλητές και τις αθλήτριες ΑΜΕΑ σε όλες τις αθλητικές εγκαταστάσεις που κατέχει ή που εποπτεύει το Υφυπουργείο Αθλητισμού. Ιδιαίτερη σημασία, όμως, έχει και η κατασκευή του Παραολυμπιακού Αθλητικού Κέντρου στη Ραφήνα, του πρώτου Αθλητικού Κέντρου Ατόμων με Αναπηρία στη χώρα μας.

Πρόκειται για ένα σύγχρονο αθλητικό κέντρο, το οποίο θα καλύπτει τις ανάγκες των αθλητών και των αθλητριών ΑΜΕΑ και θα προσφέρει τις δυνατότητες για την ανάπτυξη των δεξιοτήτων τους και την καλύτερη προετοιμασία τους για τη συμμετοχή τους σε αθλητικές διοργανώσεις.

Είμαι στην ευχάριστη θέση να σας ενημερώσω ότι το Ολυμπιακό Αθλητικό Κέντρο, προϋπολογισμού 32 εκατομμυρίων, βρίσκεται στην τελική φάση των εγκρίσεων των τευχών δημοπράτησης. Τις επόμενες εβδομάδες θα προκηρυχθεί το έργο με το σύστημα μελέτη-κατασκευή και αρχές φθινοπώρου θα έχουμε ανάδοχο, κύριε Αρσένη.

Πολύ σύντομα, σε συνεργασία με τον Περιφερειάρχη Αττικής κ. Πατούλη και τον Δήμαρχο Ραφήνας κ. Μπουρνούς, θα ανακοινώσουμε την ημερομηνία δημοπράτησης γι’ αυτό το σημαντικό οραματικό έργο για το Παραολυμπιακό Αθλητικό Κίνημα. Για τα κριτήρια χρηματοδότησης, που αναφερθήκατε, θα απαντήσω αμέσως μετά. Δόξα τω Θεώ, επιχειρήματα έχουμε μπόλικα!

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ο κύριος συνάδελφος έχει τον λόγο.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, θα ήθελα να απαντήσετε για τα κριτήρια, για να έχω και εγώ χρόνο να απαντήσω. Έτσι γίνεται, συνήθως, ο κοινοβουλευτικός έλεγχος, με διαφάνεια.

Αναφερθήκατε πάρα πολύ σε πράγματα που καταψήφισε το ΜέΡΑ25. Θέλω να ξεκαθαρίσω ότι, όταν το ΜέΡΑ25 καταψηφίζει κάτι, είναι γιατί διαβλέπει εξυπηρέτηση συμφερόντων.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Τι λέτε τώρα! Πού το ανακαλύψατε αυτό;

**ΚΡΙΤΩΝ - ΗΛΙΑΣ ΑΡΣΕΝΗΣ:** Πού το ανακαλύψαμε; Είναι κοινή πρακτική σε αυτή την Κυβέρνηση να βάζετε σε ένα άρθρο κάτι πάρα πολύ επαχθές για το δημόσιο συμφέρον μαζί με κάτι το οποίο μπορεί να είναι θετικό. Γι’ αυτό υποχρεώνετε και εμάς και άλλα κόμματα να μην υπερψηφίζουμε τις διατάξεις, καθώς δεν μας δίνετε δύναμη, ποτέ, να ξεχωρίσουμε το θετικό και να το ψηφίσουμε αυτό. Σε άλλα Κοινοβούλια αυτό γίνεται. Μπορεί ο Βουλευτής, το κόμμα, να κόψει την παράγραφο και να ψηφίσει, να πει εγώ σ’ αυτό λέω «ναι» και σ’ αυτό λέω «όχι». Εσείς ως Κυβέρνηση, τεχνηέντως, το κάνετε διαρκώς αυτό.

Πάμε λίγο, όμως, στην ουσία. Λέτε, όλα καλά. Όλα καλά, μας είπατε. Ότι κάνετε τα πάντα για το Κίνημα των Αναπήρων και τον αθλητισμό. Παρ’ όλα αυτά, 8 Απριλίου του 2022 -είναι ενάμισης μήνας που έχει περάσει, σχεδόν δύο- ήταν τότε στο συνέδριο για το Εθνικό Στρατηγικό Σχέδιο για τον Αθλητισμό, που έγινε στην Πάτρα και σας τέθηκε το πρόβλημα. Όλα αυτά που σας περιέγραψαστην επίκαιρη ερώτηση. Αυτό είναι το πρόβλημα.

Από τον Πρόεδρο του ΠΑΣΚΑ. Και είπατε ότι δεν μπορείτε να κάνετε κάτι φέτος, θα εξετάσετε την τροποποίηση για το θέμα του χρόνου. Άρα το θέμα και το γνωρίζετε και το αναγνωρίζετε!

Για να θυμηθούμε ξανά ποιο είναι το θέμα: Ότι η χρηματοδότηση εξαρτάται από κριτήρια τα οποία είναι ίδια για τις ακαδημίες τις αθλητικές μη αναπήρων, ίδια για τα σωματεία αθλητικά αναπήρων. Τα κριτήρια αυτά είναι αδύνατο να τα πληρούν τα αθλητικά σωματεία αναπήρων. Ως αποτέλεσμα, χρηματοδοτείτε τα αθλητικά σωματεία να πληρώνουν το ελάχιστο ποσό. Γιατί κριτήριο είναι το πόσα αθλήματα παρέχει πρόσβαση για το κάθε σωματείο.

Ως κριτήριο, ενδεικτικό, για τα αθλήματα είναι σε ποια ομοσπονδία ανήκει και τα αθλητικά σωματεία ανήκουν σε πολυ-ομοσπονδίες. Με αυτόν τον τρόπο χρηματοδοτείτε για ένα άθλημα, ενώ τις ακαδημίες τις χρηματοδοτείτε κανονικά για όλα. Αριθμός αθλητών, που επίσης είναι μοιραίο ότι θα είναι μικρότερος αριθμός αθλητών στα σωματεία ΑΜΕΑ απ’ ό,τι στις ακαδημίες, προπονητές, που επίσης έχουμε προπονητές για πολλά αθλήματα και τα έσοδα και τα έξοδα, τα οποία, πολλές φορές, φιλοξενούνται από τους δήμους και είναι μειωμένα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Όμως, δεν είναι μειωμένες οι συνολικές ανάγκες και σίγουρα τα πνίγετε, τα «δολοφονείτε» -εντός εισαγωγικών-, όταν τους δίνετε το ελάχιστο ποσό. Αναγκάζετε οικογένειες, οι οποίες είναι υποχρεωμένες να βγάζουν απ’ αυτά που δεν έχουν για να στηρίξουν τα παιδιά τους -και ελπίζω να το γνωρίζετε πολύ καλά και από την εκλογική σας περιφέρεια αυτό- και αυτές οι οικογένειες χρειάζεται να χρηματοδοτούν και τα αθλητικά σωματεία, ενώ δεν θα έπρεπε. Θα έπρεπε αυτά τα σωματεία να στηρίζονται από την πολιτεία. Το αυτονόητο σας ζητάμε! Δεν σας ζητάμε τίποτα παραπάνω!

Μπορεί να είναι έντονο το ύφος, ακριβώς για να σας πιέσουμε να κάνετε τις απαραίτητες αλλαγές, γιατί είναι πραγματικά απαραίτητες! Από κοινωνικής, αντικειμενικής άποψης, νομίζω ότι κάθε άνθρωπος που μας ακούει το ίδιο θα πει: Χρειαζόμαστε τα αθλητικά σωματεία ΑΜΕΑ. Σταματήστε αυτή τη νομοθεσία που αυτή τη στιγμή τα πνίγει. Στο χέρι σας είναι. Κάντε το, όμως, άμεσα! Όχι όταν θα είναι πολύ αργά.

(Στο σημείο αυτό ο Βουλευτής κ. Κρίτων - Ηλίας Αρσένης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κύριε Υπουργέ, έχετε τον λόγο.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Δυο ερωτήματα έχω να κάνω. Σας εμπόδισε κανείς να ψηφίσετε τη διάταξη όπου οι αρτιμελείς συνοδοί αθλητές των αθλητών ΑΜΕΑ θα έχουν -και έχουν πλέον- τα απολύτως νόμιμα και πλήρη δικαιώματα που έχει και ο αθλητής ΑΜΕΑ; Κανένας δεν σας εμπόδισε, εσείς το καταψηφίσατε. Αφήστε, λοιπόν, τα υποκριτικά και όλα αυτά τα ψεύτικα που λέτε αυτή την ώρα.

Δεύτερον, σας εμπόδισε κανένας να παρευρεθείτε και εσείς ως κόμμα και εσείς προσωπικά στο 1ο Συνέδριο για τον Εθνικό Στρατηγικό Σχεδιασμό για τον Αθλητισμό στη χώρα μας, όπου ακούστηκαν πολλά και ενδιαφέροντα πράγματα, και να πείτε κι εσείς την άποψή σας; Εσείς αρνηθήκατε για άλλη μια φορά να παρευρεθείτε και να συμμετάσχετε σε μια απολύτως δημοκρατική διαδικασία, ανοιχτή προς κάθε κατεύθυνση.

Και ένα ακόμη ερώτημα. Ξέρετε, αλήθεια, πού είναι η Παραολυμπιακή Επιτροπή; Λέω αν έχετε περάσει έστω απ’ έξω. Ούτε αυτό το ξέρετε.

Θα σας πω όμως ότι χθες το βράδυ, στις 21.30΄, σε μια καταπληκτική εκδήλωση στο Γκάζι η Παραολυμπιακή Επιτροπή και οι ομοσπονδίες τους με τίμησαν -και τους ευχαριστώ θερμά- για ό,τι έχουμε καταφέρει μέχρι σήμερα για τον αθλητισμό και ειδικά για τον αθλητισμό για τα άτομα με αναπηρία. Μάλλον ξέρουν κάτι καλύτερα από εσάς εκείνοι.

Ωστόσο ο τίτλος της ερώτησής σας είναι απολύτως παραπλανητικός. Λέτε ότι τα κριτήρια χρηματοδότησης των αθλητικών σωματείων ΑΜΕΑ οδηγούν σε ασφυξία και διάλυση.

Μεγάλες κουβέντες. Έτσι, χρησιμοποιείτε πάντα την υπερβολή. Νομίζετε ότι με αυτό πετυχαίνετε κάτι. Δεν πετυχαίνετε τίποτα απολύτως. Μα είναι δυνατόν; Δεν έχετε καταλάβει ή δεν θέλετε να καταλάβετε ή σκόπιμα αποκρύπτετε ότι αυτή είναι πρόσθετη χρηματοδότηση. Δεν είναι η τακτική. Η τακτική γίνεται με το πρόγραμμα «ΧΙΛΩΝ» που έχουμε μια σειρά από κριτήρια, τα οποία τα έχουμε συζητήσει. Και παρακαλώ πολύ κάντε μια καινούργια ερώτηση, να σας ξαναπώ τα κριτήρια του προγράμματος «ΧΙΛΩΝ» για την τακτική χρηματοδότηση και των σωματείων και των ομοσπονδιών και της Παραολυμπιακής Επιτροπής.

Εδώ συζητάμε για την έκτακτη χρηματοδότηση από το μόνιμο μηχανισμό που η Κυβέρνηση του Κυριάκου Μητσοτάκη δημιούργησε για την ενίσχυση του ερασιτεχνικού και του επαγγελματικού αθλητισμού.

Για πρώτη φορά μεριμνήσαμε, ώστε τα ερασιτεχνικά σωματεία να λαμβάνουν ποσοστό από τη φορολόγηση των στοιχηματικών εταιρειών. Και το κάνουμε με σαφή κριτήρια, με αξιοκρατία και διαφανείς διαδικασίες. Όλα τα σωματεία, όλα τα ποσά που δόθηκαν είναι όλα αναρτημένα και προσβάσιμα από τον οποιονδήποτε. Διαφάνεια, όλα στο φως! Αντιμετωπίζουμε ισότιμα όλα τα ερασιτεχνικά νόμιμα σωματεία της χώρας μας.

Όσον αφορά τις επιχορηγήσεις, η τακτική επιχορήγηση του Υφυπουργείου Αθλητισμού για την ΕΑΟΜ-ΑΜΕΑ ανήλθε στο ποσό των 953.000 ευρώ ανά έτος για τα έτη 2020 και 2021, ενώ έχει ήδη λάβει το ποσό των 475.000 ευρώ για το 2022.

Όσον αφορά την Ελληνική Παραολυμπιακή Επιτροπή, η τακτική επιχορήγηση του Υφυπουργείου Αθλητισμού ανήλθε στο ποσό των 180.000 ευρώ και 606.000 ευρώ αντιστοίχως για τα έτη 2020-2021, ενώ έχει ήδη λάβει το ποσό των 90.000 ευρώ για το 2022.

Όσον αφορά την έκτακτη επιχορήγηση λόγω της πανδημίας, σε εφαρμογή του άρθρου 119 του ν.4790 και της ΚΥΑ 696/968, καταβλήθηκε ενίσχυση σε αθλητικά σωματεία λόγω του κορωνοϊού βάσει κριτηρίων στις 14-12-2020 και στις 11 Μαΐου αντίστοιχα, μεταξύ των οποίων και σε αθλητικά σωματεία ατόμων με αναπηρία. Δώσαμε τα ποσά 9.672.000 ευρώ στην πρώτη φάση και 3.596.000 ευρώ στη δεύτερη φάση, συνολικά 13,5 εκατομμύρια ευρώ. Ποτέ δεν είχαν δοθεί τόσα χρήματα στα νόμιμα και ενεργά ερασιτεχνικά σωματεία της χώρας μας. Τα αθλητικά σωματεία που χρηματοδοτήθηκαν σε αυτές τις δύο φάσεις έχουν αναρτηθεί και αυτά αναλυτικά στην ιστοσελίδα του Υφυπουργείου Αθλητισμού.

Όσον αφορά τη χρηματοδότηση από τη φορολόγηση των κερδών –που αυτό ζητάγατε, αλλά εσκεμμένα ξεχάσατε να αναφέρετε ότι είναι έκτακτη χρηματοδότηση, πέρα από την τακτική που σας ανέφερα-, με άρθρου 79 του ν.4764 και της ΚΥΑ 114 και της ΚΥΑ 620 του 2021 χρηματοδοτήθηκαν τα αθλητικά σωματεία βάσει κριτηρίων από τη φορολογία των κερδών των τυχερών παιγνίων, μεταξύ των οποίων και τα αθλητικά σωματεία ΑΜΕΑ.

Συνολικά για το έτος 2021 έχει κατανεμηθεί το ποσό των 62.000.000 ευρώ. Τα αθλητικά σωματεία που ενισχύθηκαν οικονομικά έχουν επίσης αναρτηθεί στην ιστοσελίδα και μάλιστα θα σας ενημερώσω ότι μόλις χθες αναρτήθηκε στο «ΔΙΑΥΓΕΙΑ» η απόφαση σε εφαρμογή του άρθρου 79 ν.4764/2020 και της ΚΥΑ 230/809/20-5-2022 για τη μεταφορά πίστωσης του ποσού 8.215.854 ευρώ για τη χρηματοδότηση των εθνικών ομάδων των ομοσπονδιών και των ομοσπονδιών ΑΜΕΑ.

Πρόκειται, δηλαδή, πάλι για ποσά που διανέμονται από τη φορολογία των κερδών των τυχερών παιγνίων. Πρόκειται για πρωτοφανή ποσά που έχουν δοθεί για την ενίσχυση τόσο του επαγγελματικού όσο και του ερασιτεχνικού αθλητισμού, ποσά που δίνονται απευθείας στις ομοσπονδίες και ξεχωριστά στα σωματεία τα νόμιμα και τα ενεργά.

Βρισκόμαστε, δηλαδή, από την πρώτη στιγμή στο πλευρό των αθλητών-αθλητριών, ατόμων με αναπηρία και των οικογενειών τους. Βρισκόμαστε δίπλα τους όχι με ευχολόγια ούτε με προθέσεις ούτε με κραυγές αγωνίας, αλλά με συγκεκριμένες πρωτοβουλίες και δράσεις οι οποίες εκτιμώνται από αυτή την κοινότητα. Και χαίρομαι πάρα πολύ για τη συνεργασία που έχουμε και τους ευχαριστώ και τους ευγνωμονώ γιατί και αναγνωρίζεται η προσπάθεια και συνεργαζόμαστε στενά. Μόλις χθες το βράδυ σας είπα ότι εκείνοι με κάλεσαν και μου απένειμαν ένα βραβείο το οποίο πραγματικά με συγκίνησε και θα κοσμεί το γραφείο μου για τα υπόλοιπα χρόνια της ζωής μου.

Κάνουμε πράξη, λοιπόν, τη δέσμευση αυτής της Κυβέρνησης για στήριξη όλου του αθλητισμού και ιδιαιτέρως των αθλητών-ατόμων με αναπηρία. Ο παραολυμπιακός αθλητισμός και γενικότερα ο αθλητισμός των ατόμων με αναπηρία αποτελούν πρωτίστως ένα εξαιρετικό υπόδειγμα-στάση ζωής. Οι αθλητές ΑΜΕΑ, οι πρωταθλητές ΑΜΕΑ και οι παραολυμπιονίκες μας αποτελούν πρότυπο μαχητικότητας και αγωνιστικότητας, πρότυπο της αέναης προσπάθειας για βελτίωση, πρότυπο αισιοδοξίας αλλά και επιμονής, πρότυπο προς μίμηση για όλους, κυρίως για τους νέους μας.

Ωστόσο, θα πω αυτό που επανέλαβα και στο συνέδριο –στο οποίο θελήσατε να μην έρθετε, ήταν δική σας η επιλογή, δεν σας εμπόδισε κανένας- είναι αυτονόητο ότι ο μηχανισμός, η δομή των σωματείων, των ομοσπονδιών είναι κάτι που διαρκώς εξελίσσεται. Είναι σημαντικό ότι θα κλείσει περίπου τον Αύγουστο έναν χρόνο λειτουργίας ο μόνιμος μηχανισμός φορολόγησης των στοιχηματικών εταιρειών. Άρα εκ των πραγμάτων εξετάζουμε μικρές βελτιωτικές κινήσεις στην ΚΥΑ.

Όμως, ο κορμός, ο άξονας είναι πολύ συγκεκριμένος και η στρατηγική είναι πολύ ξεκάθαρη. Θέλουμε να ενισχύσουμε όλο τον αθλητισμό χωρίς καμμία διάκριση, πολύ περισσότερο δε τους αθλητές, τους παράγοντες και τους γονείς ατόμων με αναπηρία.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, ολοκληρώθηκε η συζήτηση των επίκαιρων ερωτήσεων.

Δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Με τη συναίνεση του Σώματος και ώρα 10.17΄ λύεται η συνεδρίαση για αύριο, ημέρα Πέμπτη 2 Ιουνίου 2022 και ώρα 10.00΄, με αντικείμενο εργασιών του Σώματος: νομοθετική εργασία, σύμφωνα με τη συμπληρωματική ημερήσια διάταξη που θα διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**