(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΡΛΓ΄

Παρασκευή, 03 Ιουνίου 2022

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Ανακοίνωση αναφορών, σελ.   
2. Ανακοίνωση του δελτίου επικαίρων ερωτήσεων της Δευτέρας 6 Ιουνίου 2022, σελ.   
3. Συζήτηση επικαίρων ερωτήσεων:   
 α) Προς την Υπουργό Παιδείας και Θρησκευμάτων:   
 i. με θέμα: «Επιτακτική ανάγκη η λήψη δραστικών μέτρων για την εξάλειψη του φαινομένου του σχολικού εκφοβισμού (bullying)», σελ.   
 ii. με θέμα: «Καλλιτεχνικό σχολείο Περιστερίου: να σταματήσει τώρα ο εμπαιγμός από το Υπουργείο Παιδείας», σελ.   
 iii. με θέμα: «Σύσταση οργανικών θέσεων με σταθερή σχέση εργασίας για τους εκπαιδευτικούς Θεατρικής Αγωγής στην πρωτοβάθμια και δευτεροβάθμια εκπαίδευση», σελ.

ΠΡΟΕΔΡΕΥΟΝΤΕΣ

ΑΒΔΕΛΑΣ Α. , σελ.

ΟΜΙΛΗΤΕΣ

Α. Επί διαδικαστικού θέματος:  
 ΑΒΔΕΛΑΣ Α. , σελ.   
  
Β. Επί των επικαίρων ερωτήσεων:  
 ΑΔΑΜΟΠΟΥΛΟΥ Α. , σελ.   
 ΑΡΣΕΝΗΣ Κ. , σελ.   
 ΜΑΚΡΗ Ζ. , σελ.   
 ΤΡΙΑΝΤΑΦΥΛΛΙΔΗΣ Α. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΡΛΓ΄

Παρασκευή 3 Ιουνίου 2022

Αθήνα, σήμερα στις 3 Ιουνίου 2022, ημέρα Παρασκευή και ώρα 10.00΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Ζ΄ Αντιπροέδρου αυτής κ. **ΑΠΟΣΤΟΛΟΥ ΑΒΔΕΛΑ**.

**ΠΡΟΕΔΡΕΥΩΝ (Απόστολος Αβδελάς):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 2-6-2022 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά της ΡΛΒ΄ συνεδριάσεώς του, της 2-6-2022, σε ό,τι αφορά την ψήφιση στο σύνολο του σχεδίου νόμου: «Κώδικας Οργανισμού Δικαστηρίων και Κατάστασης Δικαστικών Λειτουργών και λοιπές διατάξεις»).

Παρακαλείται η κυρία Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από την Γραμματέα της Βουλής κ. Ραλλία Χρηστίδου, Βουλευτή Β3΄ Νοτίου Τομέα Αθηνών, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(Να καταχωριστεί το email με τις αναφορές)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(Να καταχωριστεί το email με τις απαντήσεις)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Απόστολος Αβδελάς):** Κυρίες και κύριοι συνάδελφοι, έχω την τιμή να ανακοινώσω στο Σώμα το δελτίο επικαίρων ερωτήσεων της Δευτέρας 6 Ιουνίου 2022.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 702/24-5-2022 επίκαιρη ερώτηση του Βουλευτή Β΄ Πειραιώς του Συνασπισμού Ριζοσπαστικής Αριστεράς κ. Τρύφωνα Αλεξιάδη προς τον Υπουργό Περιβάλλοντος και Ενέργειας, με θέμα: «Να δοθεί τέλος στις απειλές διακοπής ρεύματος και να δοθεί λύση στο πρόβλημα εξόφλησης των υπέρογκων λογαριασμών που καταφτάνουν στις σχολικές μονάδες του Πειραιά».

2. Η με αριθμό 704/24-5-2022 επίκαιρη ερώτηση του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Περιβάλλοντος και Ενέργειας, με θέμα: «Διετής παράταση για προέγκριση οικοδομικής άδειας σε οικόπεδα μικρότερα των τεσσάρων στρεμμάτων εκτός σχεδίου».

3. Η με αριθμό 718/30-5-2022 επίκαιρη ερώτηση του Βουλευτή Αιτωλοακαρνανίας του Κομμουνιστικού Κόμματος Ελλάδας κ. Νικόλαου Παπαναστάση προς την Υπουργό Πολιτισμού και Αθλητισμού, με θέμα: «Την προστασία της περιοχής του τουριστικού περιπτέρου στη θέση Κάστρο στην πόλη της Λευκάδας».

4. Η με αριθμό 715/30-5-2022 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Περιβάλλοντος και Ενέργειας, με θέμα: «Ανάλγητη συμπεριφορά σε πολίτες του Χαϊδαρίου από εταιρείες παροχής ηλεκτρικού ρεύματος».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 705/24-5-2022 επίκαιρη ερώτηση του Βουλευτή Α΄ Πειραιώς του Συνασπισμού Ριζοσπαστικής Αριστεράς κ. Θεόδωρου Δρίτσα προς τον Υπουργό Εθνικής Άμυνας, με θέμα: «Ελληνικά όπλα και πυρομαχικά στην Ουκρανία».

2. Η με αριθμό 706/24-5-2022 επίκαιρη ερώτηση του Βουλευτή Χαλκιδικής του Κινήματος Αλλαγής κ. Απόστολου Πάνα προς τον Υπουργό Αγροτικής Ανάπτυξης και Τροφίμων, με θέμα: «Αποζημιώσεις ελαιοπαραγωγών Χαλκιδικής λόγω παγετού».

3. Η με αριθμό 720/30-5-2022 επίκαιρη ερώτηση του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Υγείας, με θέμα: «Τα προβλήματα στα χειρουργεία και το αναισθησιολογικό του Πανεπιστημιακού Νοσοκομείου Ηρακλείου (ΠΑΓΝΗ)».

4. Η με αριθμό 716/30-5-2022 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Εργασίας και Κοινωνικών Υποθέσεων, με θέμα: «Καμμία αύξηση στα επιδόματα αναπηρίας εδώ και έντεκα χρόνια».

5. Η με αριθμό 723/30-5-2022 επίκαιρη ερώτηση της Βουλευτού Β3΄ Νότιου Τομέα Αθηνών του Συνασπισμού Ριζοσπαστικής Αριστεράς κ. Θεανώς Φωτίου προς τον Υπουργό Εργασίας και Κοινωνικών Υποθέσεων, με θέμα: «Η Κυβέρνηση περιορίζει τα vouchers για τα παιδιά φέτος στα κέντρα δημιουργικής απασχόλησης (ΚΔΑΠ) και κέντρα δημιουργικής απασχόλησης ατόμων με αναπηρία (ΚΔΑΠΑμεΑ) και οδηγεί σε κλείσιμο τις δομές εντάσσοντας το πρόγραμμα στο Child Guarantee».

6. Η με αριθμό 707/25-5-2022 επίκαιρη ερώτηση της Βουλευτού Λάρισας του Κινήματος Αλλαγής κ. Ευαγγελίας Λιακούλη προς τον Υπουργό Εσωτερικών, με θέμα: «Συνεχίζεται η κυβερνητική αδράνεια για τα ζώα συντροφιάς».

7. Η με αριθμό 717/30-5-2022 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Προστασίας του Πολίτη, με θέμα: «Έκρηξη αστυνομικής βίας στο ΑΠΘ και δολοφονική επίθεση σε φοιτητή».

8. Η με αριθμό 710/29-5-2022 επίκαιρη ερώτηση Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Υποδομών και Μεταφορών, με θέμα: «Συγκεκριμένο χρονοδιάγραμμα για τα Δικαστικά Μέγαρα Κρήτης».

9. Η με αριθμό 721/30-5-2022 επίκαιρη ερώτηση του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Περιβάλλοντος και Ενέργειας, με θέμα: «Τουλάχιστον εξάμηνη παράταση της προθεσμίας υποβολής αντιρρήσεων κατά των δασικών χαρτών αλλά και για την υποβολή δηλώσεων κτηματογράφησης στην Κρήτη».

10. Η με αριθμό 722/30-5-2022 επίκαιρη ερώτηση του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Εργασίας και Κοινωνικών Υποθέσεων, με θέμα: «Η έλλειψη εργατών γης εντείνει τα αδιέξοδα των αγροτών».

ΑΝΑΦΟΡΕΣ-ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

1. Η με αριθμό 2174/19-4-2022 αναφορά του Βουλευτή Β3΄ Νότιου Τομέα Αθηνών του Συνασπισμού Ριζοσπαστικής Αριστεράς κ. Ιωάννη Μπαλάφα προς την Υπουργό Παιδείας και Θρησκευμάτων, με θέμα: «Το στεγαστικό πρόβλημα του 7ου Γυμνασίου Γλυφάδας».

2. Η με αριθμό 4862/19-4-2022 ερώτηση του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Υποδομών και Μεταφορών, με θέμα: «Να καθοριστεί ποσοστό ενιαίας προσαύξησης (π.χ. +50%) στο τιμολόγιο του 2011 για να καλύπτεται το κόστος επισκευής, αποκατάστασης ή ανέγερσης νέων κτηρίων, μετά τις καταστροφές και τους σεισμούς».

3. Η με αριθμό 4749/194/15-4-2022 ερώτηση και αίτηση κατάθεσης εγγράφων του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Περιβάλλοντος και Ενέργειας, με θέμα: «Εγκατάσταση υγροποιημένου φυσικού αερίου στην είσοδο του λιμανιού στο Βόλο».

4. Η με αριθμό 4700/14-4-2022 ερώτηση του Βουλευτή Β΄ Θεσσαλονίκης του Συνασπισμού Ριζοσπαστικής Αριστεράς κ. Σωκράτη Φάμελλου προς τον Υπουργό Περιβάλλοντος και Ενέργειας, με θέμα: «Στοιχεία για τους ωφελούμενους του Ταμείου Επανασυνδέσεων».

5. Η με αριθμό 3768/9-3-2022 ερώτηση του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Υποδομών και Μεταφορών, με θέμα: «Άμεσες ενέργειες για την ασφαλή αποκατάσταση και βελτίωση του δρόμου Ηράκλειο - Μεσαρά καθώς και την κατασκευή του εκκρεμούς τμήματος πριν την Αγία Βαρβάρα».

6. Η με αριθμό 4732/192/15-4-2022 ερώτηση και αίτηση κατάθεσης εγγράφων του Βουλευτή Β΄ Θεσσαλονίκης του Συνασπισμού Ριζοσπαστικής Αριστεράς κ. Σωκράτη Φάμελλου προς τον Υπουργό Περιβάλλοντος και Ενέργειας, με θέμα: «Προκλητική αύξηση των αμοιβών της διοίκησης της ΔΕΗ εν μέσω ακραίων αυξήσεων των λογαριασμών ρεύματος».

Επίσης, να ενημερώσω το Σώμα ότι οι Υπουργοί Μετανάστευσης και Ασύλου, Οικονομικών, Ανάπτυξης και Επενδύσεων, Εξωτερικών, Εθνικής Άμυνας, Παιδείας και Θρησκευμάτων, Εργασίας και Κοινωνικών Υποθέσεων, Υγείας, Προστασίας του Πολίτη, Δικαιοσύνης, Εσωτερικών, Υποδομών και Μεταφορών, Ναυτιλίας και Νησιωτικής Πολιτικής, οι Υπουργοί Επικρατείας, καθώς και οι Αναπληρωτές Υπουργοί Οικονομικών και Εξωτερικών κατέθεσαν την 2-6-2022 σχέδιο νόμου: «Κύρωση Κώδικα Νομοθεσίας για την υποδοχή, τη διεθνή προστασία πολιτών τρίτων χωρών και ανιθαγενών και την προσωρινή προστασία σε περίπτωση μαζικής εισροής εκτοπισθέντων αλλοδαπών».

Παραπέμπεται στην αρμόδια Διαρκή Επιτροπή.

Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό του ο Γενικός Γραμματέας Νομικών και Κοινοβουλευτικών Θεμάτων ενημερώνει το Σώμα ότι σήμερα θα συζητηθούν οι επίκαιρες ερωτήσεις με αριθμό 708/25-5-2022, 709/26-5-2022 και 714/30-5-2022. Σε όλες θα απαντήσει η Υφυπουργός Παιδείας και Θρησκευμάτων κ. Ζέττα Μακρή.

Θα συζητηθεί τώρα η πρώτη με αριθμό 709/26-5-2022 επίκαιρη ερώτηση πρώτου κύκλου του Βουλευτή Α΄ Θεσσαλονίκης του Συνασπισμού Ριζοσπαστικής Αριστεράς κ. Αλέξανδρου (Αλέκου) Τριανταφυλλίδη προς την Υπουργό Παιδείας και Θρησκευμάτων, με θέμα: «Επιτακτική ανάγκη η λήψη δραστικών μέτρων για την εξάλειψη του φαινομένου του σχολικού εκφοβισμού (bullying)».

Βέβαια, να υπενθυμίσω στον φίλο μου, τον Αλέξανδρο Τριανταφυλλίδη να μην το παρακάνουμε. Είναι 10.10΄ και 10.35΄ πρέπει να έχουμε φύγει.

Κύριε Τριανταφυλλίδη, έχετε δύο λεπτά για το ξεκίνημά σας.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Σας ευχαριστώ πολύ, κύριε Πρόεδρε.

Κυρία Υπουργέ, το Μάρτιο του 2015 από εδώ αυτό το Βήμα είχα θέσει στον αρμόδιο Υπουργό το ίδιο θέμα που και σήμερα μας απασχολεί.

Σύμφωνα με τις τεχνικές αναφορές του Προγράμματος Διεθνούς Αξιολόγησης των μαθητών ISA, αλλά και έρευνες της Ευρωπαϊκής Επιτροπής του 2017 και του 2019 του Ερευνητικού Πανεπιστημιακού Ινστιτούτου Ψυχικής Υγείας σε συνεργασία με τον Παγκόσμιο Οργανισμό Υγείας το 2018, αλλά και το «Χαμόγελο του Παιδιού» το 2021, παρατηρείται σταθερή αύξηση του ποσοστού του μαθητικού πληθυσμού της δευτεροβάθμιας εκπαίδευσης που εκτίθεται σε φαινόμενα εκφοβισμού, bullying, όπως είναι πιο γνωστό.

Η ελληνική κοινή γνώμη εκπλήσσεται και σοκάρεται κάθε φορά που μια τραγωδία σχολικής βίας έρχεται στην επικαιρότητα, όπως η θλιβερή περίπτωση του φόνου του Άλεξ, του μαθητή στο σχολείο της Βέροιας, η υπόθεση της μαθήτριας του σχολείου της Αμάρυνθου, η υπόθεση Γιακουμάκη, του φοιτητή της Γαλακτοκομικής Σχολής των Ιωαννίνων το 2015, που είχε γίνει αφορμή για να έρθω στη Βουλή και να θέσω τότε στον ομόλογό σας Υπουργό το αντίστοιχο θέμα, αλλά και πιο πρόσφατες όπως η τραγική κατάληξη του δεκατετράχρονου μαθητή στα Σεπόλια, η περίπτωση του εντεκάχρονου μαθητή στον Εύοσμο.

Επίσης, να θυμίσω και παλαιότερα περιστατικά, τον εννιάχρονο από το Πλωμάρι της Λέσβου που έσπασε τα δύο του χέρια πέφτοντας από μια μπασκέτα που τον κρέμασαν οι συμμαθητές του το 2015, τον δεκατριάχρονο από την Πάτρα που τον γύμνωσαν οι συμμαθητές του και τον περιέφεραν δεμένο στην αυλή του σχολείου το 2013.

Ισχυρίζομαι ότι δεν αρκεί ο κοινοβουλευτικός έλεγχος γι’ αυτό το τεράστιο εθνικό θέμα. Εθνικό θέμα δεν είναι μόνο τα σύνορα της χώρας και η υπεράσπισή τους. Εθνικό θέμα είναι το μέλλον αυτού του τόπου, τα παιδιά μας, η νεολαία μας και θα έπρεπε αυτό το θέμα, κυρία Μακρή, να απασχολήσει το σύνολο της πολιτικής ηγεσίας σε μια προ ημερησίας διατάξεως συζήτηση στη Βουλή, όπου οι πολιτικοί Αρχηγοί θα πρέπει να καθορίσουν ένα εθνικό σχέδιο δράσης για την επόμενη μέρα. Είναι τόσο σημαντικό το συγκεκριμένο θέμα.

Θα δώσω κάποια πρόσφατα στοιχεία για το ζήτημα. Ένας ανήλικος την ημέρα έπεφτε θύμα ξυλοδαρμού στην Ελλάδα τον περασμένο χρόνο, σύμφωνα με τα επίσημα στοιχεία της Ελληνικής Αστυνομίας. Υπάρχουν στοιχεία του «Χαμόγελου του Παιδιού». Ελπίζω να αστειεύεται η ομόλογός σας, κυρία Μιχαηλίδου, που θέλει να κλείσει το «Χαμόγελο του Παιδιού».

Ακούστε: Η εθνική τηλεφωνική γραμμή για τα παιδιά SOS χειρίστηκε δύο περιστατικά ενδοσχολικής βίας και εκφοβισμού ανά σχολική ημέρα από την έναρξη της σχολικής χρονιάς. Μιλάμε για το 2021 και μιλάμε για τα παιδιά μας.

Σοκάρεστε; Μη σοκάρεστε. Αυτή είναι η πραγματικότητα. Είναι ένα φαινόμενο που προϋπήρχε και του οποίου η ένταση και τα μέσα έχουν αλλάξει. Οι νέες μορφές βίας, με την προσθήκη και της σεξουαλικής βίας, καθώς και της χρήσης του διαδικτύου, έχουν τέτοια χαρακτηριστικά που έχουν έρθει με σφοδρότητα στην καθημερινότητά μας και δικαιολογημένα απασχολούν και την κοινή γνώμη και την πολιτεία, που όμως αντιμετωπίζει ορισμένες φορές με επιπολαιότητα το θέμα, επιπλήττοντας μόνο τους δράστες.

Το φαινόμενο, όμως, θα πρέπει να αντιμετωπιστεί ολιστικά, συνολικά. Την ευθύνη δεν την φέρουν μόνο τα παιδιά. Την ευθύνη τη φέρουμε εμείς οι ενήλικοι, οι γονείς, οι κηδεμόνες, οι δάσκαλοι, που αδυνατούμε να παρέχουμε την κατάλληλη υποστήριξη, διαπαιδαγώγηση και ασφάλεια. Η ευθύνη της κοινωνίας είναι τεράστια και η πολιτεία θα πρέπει να αναλογιστεί τα λάθη και τις παραλείψεις της και να εστιάσει την προσοχή της στα αίτια.

Η δομή και η οργάνωση, η στελέχωση, η λειτουργία του σχολείου, αλλά και η οικονομική, ενεργειακή και ανθρωπιστική κρίση συνδέονται βαθιά με την ανάπτυξη του φαινομένου του σχολικού εκφοβισμού. Τα παιδιά δεν έχουν ακόμα προλάβει να διαμορφώσουν την προσωπικότητα τους. Αποτελούν τους πιο ευαίσθητους δέκτες των κραδασμών ενός περιβάλλοντος που τα κοινωνικά προβλήματα οξύνονται υπέρμετρα -μνημόνια, πανδημία, απομόνωση για δύο χρόνια χωρίς σχολική ζωή-, αποτελώντας έτσι ένα σαθρό υπόβαθρο για τα δικαιώματα αλλά και τις συμπεριφορές τους.

Εξηγούμαι και ολοκληρώνω το πρώτο μέρος για να σας δώσω την αφορμή, κυρία Υπουργέ, κυρία Μακρή. Όλα αυτά που έχουν γίνει δεν τα ακυρώνουμε: Θεσμοί, μέτρα. Αναφέρομαι μόνο ενδεικτικά, τηλεγραφικά -γιατί δεν έχουμε χρόνο- σε τέσσερα από αυτά. Ο θεσμός του Συνηγόρου του Παιδιού με τον ν.3043/2003. Κεντρική Επιστημονική Επιτροπή στο Υπουργείο Παιδείας με το ΦΕΚ του 2013. Μπήκε από τον Υπουργό Δικαιοσύνης το 2015 η ποινική αντιμετώπιση του σχολικού εκφοβισμού στο άρθρο 312 του Ποινικού Κώδικα με τον ν.4322. Το τελευταίο: Με τον ν.4491/2017 ιδρύθηκε εθνικός μηχανισμός ο οποίος υλοποιεί το εθνικό σχέδιο δράσης για το παιδί. «Έτρεξε» η δράση, ανάπτυξη και λειτουργία του δικτύου, κ.λπ..

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Τριανταφυλλίδη.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Κύριε Πρόεδρε, η ερώτηση που απευθύνω είναι η εξής: Θεσμούς έχουμε. Γιατί, όμως, το πρόβλημα από το 2015 -που το είχε θέσει η ταπεινότητά μου- μέχρι σήμερα, 2022, αντί να μειώνεται, αντί να υποχωρεί, φαίνεται ότι οξύνεται και έρχεται με σφοδρότητα; Θεσμούς από τη μια η πολιτεία δημιούργησε. Γιατί, όμως, δεν αποδίδουν; Τι φταίει και δεν έχουν αποτελεσματικότητα;

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Τριανταφυλλίδη. Έχετε και δευτερολογία.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Σας ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Μπορεί να κρατάτε τέσσερα λεπτά παραπάνω, αλλά είμαι υποχρεωμένος να δώσω τον ίδιο χρόνο και στον Υπουργό, για να είμαι δίκαιος εγώ.

Θα απαντήσει η Υφυπουργός Παιδείας και Θρησκευμάτων, κ. Ζέττα Μακρή.

Κυρία Μακρή, καλημέρα σας. Έχετε τρία λεπτά.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Καλημέρα, κύριε Πρόεδρε. Εγώ δεν θα κάνω τόση κατάχρηση. Απλώς θέλω να σας πω ότι ο κ. Τριανταφυλλίδης τα δύο λεπτά τα θέλει για προθέρμανση. Δεν του φτάνουν ποτέ και για τίποτα, πόσω μάλλον όταν πρόκειται και για ένα τόσο ευαίσθητο θέμα. Πραγματικά είναι ένα πρόβλημα το οποίο είναι διαχρονικό, το οποίο είναι οξυμένο το τελευταίο διάστημα και είναι και εξαιρετικά δυσάρεστο.

Εγώ με τις διαπιστώσεις και την ένταση και την αγωνία που βγάλατε, κύριε Τριανταφυλλίδη, δεν θα διαφωνήσω. Πράγματι είναι ένα πρόβλημα το οποίο πρέπει να μας απασχολεί, όχι γιατί δεν είναι πρόβλημα όλης της ελληνικής κοινωνίας, αλλά γιατί εδώ λόγω της ευαισθησίας της μικρής ηλικίας των παιδιών γίνεται πολύ πιο δυσάρεστο. Είναι πολυπαραγοντικό. Σε αυτό θα συμφωνήσουμε. Κάνατε μόνος σας μια ρητορική –εκτιμώ- ερώτηση, ενώ υπάρχουν θεσμοί. Δηλαδή, είναι ένα θέμα διαχρονικό που ξεπερνά τα κόμματα. Δεν υπάρχει καμμία αμφιβολία ότι δεν είναι εδώ η προσέγγιση ούτε από την πλευρά σας ούτε από την πλευρά μου μικροκομματική. Είναι αμιγώς πολιτική και θεσμική. Αλλά κάνετε κι ένα ρητορικό ερώτημα, γιατί ενώ υπάρχουν θεσμοί, γιατί η πολιτεία διαχρονικά έλαβε μέτρα τουλάχιστον σε θεσμοθέτηση επιτροπών ή προδιαγραφών, ώστε να αντιμετωπιστεί το φαινόμενο, παρ’ όλα αυτά υπάρχει και είναι οξυμένο.

Εγώ θα τολμήσω να κάνω μια πολύ δυσάρεστη πρόβλεψη, επειδή και στο εξωτερικό που τα αντιμετώπισαν αυτά τα φαινόμενα πολύ νωρίτερα δεν τα μηδένισαν. Μπορεί να τα περιόρισαν αλλά δεν τα εξάλειψαν. Πολύ φοβούμαι ότι και εδώ χρειάζεται τιτάνια προσπάθεια να τα αντιμετωπίσουμε. Αναφέρατε τον σεξουαλικό εκφοβισμό, το «bullying», αυτό που το χαρακτηρίζουμε με την αγγλική έκφραση, υπάρχει η βία γενικώς στα σχολεία, υπάρχει και το «cyber bullying». Είναι φαινόμενα τα οποία, πραγματικά, κάθε μέρα χρειάζονται διαφορετική αντιμετώπιση.

Αναφέρατε το πιο τελευταίο περιστατικό, το πιο πρόσφατο του δεκατετράχρονου. Θέλω να σας πω γι’ αυτό ότι αμέσως το Υπουργείο διέταξε έρευνα. Καλώς και εσείς δεν προτρέξατε, δεν είπατε τον λόγο για τον οποίον το παιδί έφυγε από τη ζωή, γιατί δεν έχουμε καταλήξει ακόμη. Πάντως αυτό ήταν το τελευταίο πιο αφυπνιστικό στοιχείο. Όλα τα άλλα που αναφέρατε -εξίσου δυσάρεστα- μας είχαν απασχολήσει κατά διαστήματα, με αποκορύφωμα την απώλεια της ζωής του Γιακουμάκη.

Θα σας αναφέρω, κύριε συνάδελφε, στην πρωτολογία τα βραχυπρόθεσμα μέτρα τα οποία έχουμε πάρει για την πρόληψη και την αντιμετώπιση του «bullying» και στη δευτερολογία τα μέτρα που έχουν μακροπρόθεσμο αποτέλεσμα, τονίζοντας πάντοτε -και θέλω αυτό σας παρακαλώ να ληφθεί σοβαρώς υπ’ όψιν- ότι αυτό δεν σημαίνει ότι δεν θα συνεχίσουμε τα φαινόμενα αυτά να τα αντιμετωπίζουμε και ad hoc και γενικά, με την ελπίδα, με την πεποίθηση ότι όλη η κοινωνία στα θέματα αυτά θα σταθεί αλληλέγγυα. Θέλω να συμφωνήσετε μαζί μου, πριν προχωρήσω στην αναφορά των μέτρων, ότι δεν αρκεί μόνο η πολιτεία και ο σύλλογος των διδασκόντων που έχουν πρωτεύουσα ευθύνη. Χρειάζεται και συνεργασία με τον σύλλογο γονέων και κηδεμόνων και τις μαθητικές κοινότητες. Καμμιά φορά και τα ίδια τα παιδιά αντιλαμβάνονται φαινόμενα που δεν φτάνουν στους εκπαιδευτικούς. Μια καλή συνεργασία θα μπορέσει ίσως να αποδώσει περισσότερο.

Οι κινήσεις που κάνει το Υπουργείο μας σε συνεργασία και με το Ινστιτούτο Εκπαιδευτικής Πολιτικής για την άμεση πρόληψη είναι κατ’ αρχάς η θεσμοθέτηση του συμβούλου σχολικής ζωής. Είναι, κύριε συνάδελφε, ένας εκπαιδευτικός που έχει υπό την ευθύνη του ομάδες μαθητών, τους καθοδηγεί, τους ενημερώνει και τους ίδιους και τους γονείς και κηδεμόνες σε θέματα παιδαγωγικής αντιμετώπισης τέτοιων ζητημάτων μεταξύ άλλων. Γίνεται, δηλαδή, διαχείριση κρίσεων, πρόληψη ακραίων συμπεριφορών, αλλά και να υπάρχει και κλίμα εμπιστοσύνης μεταξύ της εκπαιδευτικής κοινότητας.

Υπάρχει ο εσωτερικός κανονισμός λειτουργίας των σχολείων. Με την απόφαση του ’21 -την υπουργική απόφαση- από το σχολικό έτος 2020 - 2021 κάθε σχολική μονάδα και πρωτοβάθμιας και δευτεροβάθμιας εκπαίδευσης πρέπει να έχει έναν εσωτερικό κανονισμό λειτουργίας που να αναφέρονται θέματα σχετικά με τη λειτουργία. Οι κεντρικοί άξονες του εσωτερικού κανονισμού είναι πέντε και σε αυτούς τους κεντρικούς άξονες εντάσσεται και ο άξονας «πρόληψη φαινομένων βίας και σχολικού εκφοβισμού», ώστε να αναπτυχθεί ένα θετικό σχολικό κλίμα και να προβληθούν ή και να αντιμετωπιστούν -εάν δεν τα προλάβουμε- τα φαινόμενα της βίας, της παρενόχλησης, του εξαναγκασμού και του σχολικού εκφοβισμού.

Έχουμε δημιουργήσει χίλιες εκατό οργανικές θέσεις ψυχολόγων και κοινωνικών λειτουργών. Υπάρχουν δύο ειδικοί, μία ψυχολόγος και ένας κοινωνικός λειτουργός, ανά πέντε σχολεία. Επισκέπτονται μία φορά την εβδομάδα κάθε σχολείο που είναι στην αρμοδιότητά τους. Επίσης προσλήφθηκαν κατά την τρέχουσα σχολική χρονιά χίλιοι τριακόσιοι είκοσι επτά αναπληρωτές κλάδου ΠΕ23 Ψυχολόγων και επτακόσιοι σαράντα εννιά κλάδου ΠΕ39 Κοινωνικών Λειτουργών. Εδώ, κύριε συνάδελφε, θα σας θυμίσω ένα περιστατικό το οποίο έγινε πρόσφατα σε ακριτικό νομό, όπου μια νεαρή μαθήτρια κακοποιείτο σεξουαλικά από τον πατέρα της. Και αυτό το αντελήφθη ψυχολόγος από την πρώτη κιόλας συνεδρία. Στον αντίποδα θα σας πω ότι υπήρχε και κορίτσι που επίσης το κακοποιούσε σεξουαλικά ο πατέρας του και του έκαιγε το χέρι και δεν το αντελήφθη εκπαιδευτικός.

Τα λέω αυτά γιατί δεν θέλω ούτε να απαλλάξω εκ προοιμίου την εκπαιδευτική κοινότητα αλλά ούτε και γενικώς και οριζόντια να αφορίσω τις καλές προσπάθειες που γίνονται. Υπάρχουν οι καλοί και σωστοί εκπαιδευτικοί, υπάρχουν και κάποιοι ελάχιστοι οι οποίοι δεν κάνουν σωστά τη δουλειά τους. Έχουμε βάλει ψυχολόγους στα ΕΠΑΛ στο πλαίσιο του προγράμματος «Μια νέα αρχή στα ΕΠΑΛ». Υπάρχει, επίσης και ξεκινάει από την πόλη σας, κύριε Τριανταφυλλίδη, η πιλοτική διαμεσολάβηση, δηλαδή εκπαιδευτικοί ενημερώνονται και επιμορφώνονται για τα φαινόμενα του εκφοβισμού. Το πρόγραμμα αυτό όταν θα εφαρμοστεί καθολικά σε όλη τη χώρα εκτός από την επιμόρφωση εκπαιδευτικών θα περιλαμβάνει και επιμόρφωση των μαθητών. Γι’ αυτό σας είπα ότι και οι σχολικές κοινότητες παίζουν πολύ σημαντικό ρόλο. Υπάρχουν, επίσης, οι αντισταθμιστικοί φορείς, όπως είναι τα ΚΕΔΑΣΥ, τα Κέντρα Διάγνωσης Αξιολόγησης Συμβουλευτικής, που παρεμβαίνουν άμεσα με επιτόπια παρουσία όταν υπάρχουν ανάλογα φαινόμενα.

Δεν θα κάνω άλλη κατάχρηση, κύριε Πρόεδρε. Θα συνεχίσω στη δευτερολογία μου.

Ευχαριστώ για την ανοχή.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Ορίστε, κύριε Τριανταφυλλίδη. Έχετε τρία λεπτά, αν και τα είπατε όλα στο πρώτο μέρος.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Με τα ερωτήματα που έθεσα στο τέλος της πρώτης μου παρέμβασης, κατέδειξα χωρίς να απαξιώνω τους θεσμούς, τις λειτουργίες, την πρόληψη, την καταστολή και την ποινική αντιμετώπιση, ότι η ουσία βρίσκεται μέσα στη σχολική πράξη, στη σχολική κοινότητα. Είχα προτείνει και τότε, το 2015, τον σχολικό σύμβουλο κατά της βίας, έτσι ώστε μαζί με τον ψυχολόγο, μαζί με τον διευθυντή, μαζί με τον εκπρόσωπο των καθηγητών, μαζί με τον εκπρόσωπο του δεκαπενταμελούς, μαζί με τον εκπρόσωπο των γονιών να έχει ένα απάγκιο, ένα αγκωνάρι το παιδί για να καταγγείλει. Μπορούμε να βάλουμε και την ψηφιακή πλατφόρμα ανώνυμων καταγγελιών. Δεν έχω χρόνο να δώσω στα Πρακτικά για τους επόμενους, τις επόμενες και τους μελετητές όλες αυτές τις αναφορές οι οποίες κωδικοποιούν το πρόβλημα, είτε από το Ερευνητικό Πανεπιστημιακό Ινστιτούτο Ψυχικής Υγείας που αναφέρεται στις μορφές του bullying είτε σε αυτό το πρόσφατο, το πρωτοσέλιδο της εφημερίδας «ΚΑΘΗΜΕΡΙΝΗ»: «Μαμά, δεν αντέχω άλλο τα βασανιστήριά τους». Είναι συγκλονιστικό. Είναι φωνές παιδιών. Πιο κάτω λέει το ρεπορτάζ της «ΚΑΘΗΜΕΡΙΝΗΣ» «Έχουν αγριέψει πολύ τα πράγματα. Τα σχολεία εδώ είναι πολύ παρατημένα» λέει η μαμά του παιδιού.

Όλα αυτά πρέπει να μας κινητοποιήσουν. Πρέπει να μας δείξουν τι πρέπει να κάνουμε. Σε έρευνα του «Χαμόγελου του Παιδιού», όπως σας είπα και στην πρωτομιλία μου, έξι στους δέκα Έλληνες δηλώνουν ότι έχουν δεχθεί μπούλινγκ ως παιδιά και ως έφηβοι. Τι κάνουμε είναι το ερώτημα. Και εδώ πρέπει να σας πω ότι απέναντι στο ζεύγμα απουσία έγνοιας, φόβος και σιωπή, εμείς, ο πολιτικός κόσμος, η δρώσα και ζώσα πολιτεία και κοινωνία αντιπαραβάλλει την έγνοια, τη μέριμνα και την αλληλεγγύη. Και αυτά παίρνουν μορφή και η μορφή είναι ο ακαδημαϊκός, ο εκπαιδευτικός, ο γονιός. Είναι ο δάσκαλος. Συλλογικότητα. Συνεργατικότητα. Να δημιουργήσουμε κοινωνικά και ψυχολογικά αμορτισέρ μέσα στη σχολική πράξη.

Είναι τυχαίο, κυρία Υπουργέ, ότι στα καλλιτεχνικά σχολεία, στα μουσικά σχολεία, στα αθλητικά σχολεία, στα σχολεία με σχήματα θεατρικά, τα φαινόμενα μπούλινγκ τείνουν να εκλείψουν ή είναι πολύ λιγότερα απ’ ό,τι στον μέσο όρο των υπόλοιπων σχολείων; Γιατί; Γιατί το παιδί αντί να επιστρατεύσει τον θυμό, την οργή, την μπουνιά, την κλωτσιά, το βίντεο -όπου ένα κακοποιημένο παιδί φαίνεται να το κλωτσούν τρεις και τέσσερις άλλοι- αυτή την ένταση της νιότης του να μπορέσει να τη διοχετεύσει στη συνεργατικότητα, στη συλλογικότητα της θεατρικής πράξης όπου ο ρόλος δε θα είναι ο κυρίαρχος. Δε θα είναι ο αρχηγός της ομάδας και της σπείρας του σχολείου αλλά θα είναι ο ρόλος που θα έχει την επιβράβευση από το χειροκρότημα όλης της εκπαιδευτικής κοινότητας.

Γι’ αυτό αν θέλετε κάντε το και θα πρέπει να το κάνει και κάθε κυβέρνηση. Ενισχύστε το μάθημα της Θεατρολογίας. Σας το είχα φέρει και πριν ακριβώς από έναν χρόνο. Καταθέτω στα Πρακτικά επιστολή διακοσίων θεατρολόγων που παλεύουν εδώ και δέκα, δεκαπέντε χρόνια. Πέρσι δημιουργήσατε εκατόν εβδομήντα έξι οργανικές θέσεις. Δημιουργήστε και άλλες και άλλες και άλλες. Έτσι θα καταπολεμήσουμε το μπούλινγκ. Έτσι θα δημιουργήσουμε τα κοινωνικά και ψυχολογικά και εκπαιδευτικά αμορτισέρ, που θα εκτονώσουν δημιουργικά και θα δώσουν τη δυνατότητα στο παιδί να καταλάβει τη σχολική πράξη σαν τον καθρέφτη του καλού, του θετικού, του δημιουργικού και όχι της καταστροφής, της ισοπέδωσης, του γκρεμίσματος. Αυτό είναι το ζητούμενο.

Θα παρακαλούσα -αφού καταθέσω στα Πρακτικά το αίτημα των διακοσίων θεατρολόγων- για την επιτέλους δημιουργία οργανικών θέσεων που θα δώσουν το θεατρικό μάθημα, αλλά και θα δώσει έμφαση στα μουσικά, καλλιτεχνικά, αθλητικά σχολεία να αντιμετωπίσουν αυτό το κυρίαρχο θέμα. Δε φτάνουν μόνο οι θεσμοί. Δε φτάνουν μόνο οι τηλεφωνικές γραμμές. Δε φτάνουν μόνο οι συνδυασμοί, οι συσχετισμοί και οι αναφορές. Θέλουμε ανθρώπους πάνω στους οποίους πραγματικά θα πατήσουμε και θα αξιοποιήσουμε για να αντιμετωπίσουμε το συγκεκριμένο πρόβλημα.

Κλείνω με αυτό. Σκεφτείτε, κάντε μια έρευνα -τόσες δημοσκοπήσεις γίνονται- γιατί στα σχολεία που έχουν θεατρικά σχήματα, γιατί στα καλλιτεχνικά, αθλητικά, μουσικά σχολεία τείνουν να εξαφανιστούν τα φαινόμενα μπούλινγκ. Γιατί;

Σας ευχαριστώ.

(Στο σημείο αυτό ο Βουλευτής κ. Αλέξανδρος Τριανταφυλλίδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κύριε Τριανταφυλλίδη. Έχετε κάνει πάσα και για την επόμενη ερώτηση. Ωστόσο θα δευτερολογήσει πρώτα η Υπουργός.

Ορίστε, κυρία Μακρή.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Ευχαριστώ πολύ.

Πράγματι έχω απαντήσει σε αυτή την ερώτηση και θα απαντήσω και σήμερα. Θέλω μόνο να πω στον κύριο συνάδελφο, ο οποίος επειδή με γνωρίζει και με την προηγούμενη ιδιότητά του και θα αντιληφθεί ότι είμαι ειλικρινής, ότι είναι πολύ χρήσιμη η δημοσιογραφική έρευνα, κύριε συνάδελφε και είναι και αφυπνιστική και ενημερωτική.

Θα μου επιτρέψετε, όμως, εδώ να σας καταθέσω ένα περιστατικό το οποίο γνωρίζω, έχω πρωτογενή αντίληψη. Σε δημόσιο διάλογο, σε εκπομπή αναφέρθηκαν περιστατικά παρουσία μητέρας, κακοποιημένης κοπέλας, παρουσία και του συνηγόρου της, τα οποία διερεύνησα και ζήτησα και από τη μητέρα και από τον συνήγορό της να με επισκεφθούν στο Υπουργείο. Η διερεύνησή μου δεν οδηγούσε στο συμπέρασμα των όσων είχαν δημόσια καταγγελθεί και ουδέποτε εμφανίστηκαν στο Υπουργείο.

Γιατί το λέω; Είναι ενδεχομένως ένα μεμονωμένο περιστατικό. Καμμιά φορά χρειάζεται όλοι μας, όσοι έχουμε δημόσιο λόγο και ενδιαφέρον, μπορεί να χρειάζεται να κάνουμε και μια διασταύρωση των όσων καταγγέλλονται. Εάν σας ερμηνεύω σωστά, υπαινιχθήκατε, είπατε ότι πρέπει να υπάρχει και παιδεία πέραν των μέτρων και νομίζω σωστά σας ερμηνεύω. Και συμφωνώ απολύτως μαζί σας, συμφωνεί το Υπουργείο.

Σε αυτό το φαινόμενο, λοιπόν, το οποίο, όπως είπαμε, είναι πέρα από πολύ δυσάρεστο, πολυπαραγοντικό πρέπει εμείς να παρέχουμε στα παιδιά μας ένα περιβάλλον σεβασμού, αποδοχής και ενθάρρυνσης.

Εκπονούνται πάρα πολλά προγράμματα, κύριε συνάδελφε, πρόληψης σε συνεργασία με αρμόδιους φορείς, όπως το Εργαστήριο Ψυχολογίας του ΕΚΠΑ. Γίνονται παρεμβάσεις στα σχολεία και οι προσπάθειές μας θα ενταθούν εν όψει και της νέας σχολικής χρονιάς. Γιατί το Υπουργείο μας έχει ως κύριο μέλημα την ψυχική και σωματική υγεία όλων των μελών της εκπαιδευτικής κοινότητας, μέσα σε ένα κλίμα δημιουργίας, συνέργειας, αλληλοσεβασμού, που θα βοηθήσει τα παιδιά μας να αναπτύξουν όλες τους τις δυνατότητες. Και κράτησα με ιδιαίτερο ενδιαφέρον την παρατήρησή σας, τη σημείωσή σας ότι σε σχολεία στα οποία υπάρχουν τέτοιες δραστηριότητες, όπως το θέατρο, όπως τα καλλιτεχνικά σχολεία, τα φαινόμενα αυτά είναι σημαντικά μειωμένα.

Άρα λοιπόν, θα συμφωνήσουμε ότι τα εργαστήρια δεξιοτήτων και τα νέα προγράμματα σπουδών μακροπρόθεσμα μπορούν να συμβάλουν εξαιρετικά στην αντιμετώπιση του σχολικού εκφοβισμού.

Τα εργαστήρια δεξιοτήτων είναι καινοτόμα, βραβευμένα εργαστήρια που έχουν θεματικές, που στοχεύουν στη δημιουργία κουλτούρας, πρόληψης της σχολικής βίας και καλλιέργειας του αλληλοσεβασμού.

Θα σας αναφέρω ενδεικτικά, κύριε Τριανταφυλλίδη, τον θεματικό κύκλο Ενδιαφέρομαι και Ενεργώ - Κοινωνική Συναίσθηση και Ευθύνη, που έχει έννοιες όπως ανθρώπινα δικαιώματα και αξιοπρέπεια, αλληλοσεβασμός, σεβασμός στη διαφορετικότητα, ισότητα των φύλων, σχολικός και διαδικτυακός εκφοβισμός. Έχουν επιμορφωθεί πάνω από ογδόντα πέντε χιλιάδες εκπαιδευτικοί στα θέματα αυτά για τα εργαστήρια δεξιοτήτων αλλά και για αυτά τα θέματα.

Τα νέα προγράμματα σπουδών καλλιεργούν το πνεύμα κατά της βίας και των διακρίσεων, όπως για παράδειγμα στα κείμενα της γλώσσας και της λογοτεχνίας και η διάσταση αυτή διαπνέει όλα τα προγράμματα των σπουδών.

Επίσης, το Υπουργείο μας σε συνεργασία με το ΙΕΠ ολοκληρώνει την επεξεργασία μιας νέας παρέμβασης στα σχολεία που θα αφορά ακριβώς αυτό, την πρόληψη και αντιμετώπιση της σχολικής βίας και του εκφοβισμού. Θα είναι ένα πρόγραμμα με δομή που θα αφορά σε όλη τη σχολική κοινότητα, σε όλες τις βαθμίδες, με παραγωγή υλικού, επιμόρφωση, δημιουργία οδηγού, ψηφιακό κόμβο, δηλαδή με υλικό, με φορείς, με υπεύθυνους, φόρμα καταγραφής περιστατικών. Σύντομα θα σας ανακοινώσουμε τις λεπτομέρειες του προγράμματος.

Θεωρώ ότι κάθε συζήτηση για το θέμα αυτό είναι εποικοδομητική, χρήσιμη, αφυπνιστική και το Υπουργείο δεν παραμένει αδιάφορο σε καμμία περίπτωση.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Για τις οργανικές θέσεις των θεατρολόγων;

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Δεν αναφέρεται στη σημερινή ερώτηση.

**ΠΡΟΕΔΡΕΥΩΝ (Απόστολος Αβδελάς):** Δεν αναφέρει κάτι τέτοιο η ερώτηση. Ευχαριστούμε πολύ, κύριε Τριανταφυλλίδη. Πάντως, η κυρία Υπουργός έδειξε διάθεση για διάλογο.

Προχωρούμε στη δεύτερη με αριθμό 714/30-5-2022 επίκαιρη ερώτηση πρώτου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς την Υπουργό Παιδείας και Θρησκευμάτων, με θέμα: «Καλλιτεχνικό Σχολείο Περιστερίου: να σταματήσει τώρα ο εμπαιγμός από το Υπουργείο Παιδείας».

Κύριε Αρσένη, έχετε δύο λεπτά για την πρωτολογία σας.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κυρία Υπουργέ, στα καλλιτεχνικά σχολεία υπάρχει ένα πολύ δυσάρεστο φαινόμενο. Είναι τρεις τομείς, όπως ξέρετε. Οι δύο είναι ο κινηματογράφος και ο χορός. Στον κινηματογράφο και στο χορό τα μαθήματα ξεκινάνε μετά τον Γενάρη.

Θα σας αναφέρω κάποια στοιχεία από το Καλλιτεχνικό Σχολείο Περιστερίου. Από τον Σεπτέμβριο μέχρι τον Ιανουάριο το πρόγραμμα άλλαζε διαρκώς κάθε δεκαπέντε ημέρες. Τουλάχιστον εκατόν είκοσι ώρες κενό, είκοσι εννέα στον Κινηματογράφο, ενενήντα τέσσερις στον Χορό, επτά στη Γυμναστική και Παραδοσιακούς Χορούς, έξι στις Κοινωνικές Επιστήμες, είκοσι στη Μουσική. Στην πράξη, δηλαδή, αυτό το σχολείο υπολειτουργούσε. Δεν είναι μόνο το Περιστέρι. Αναφέρομαι στο Περιστέρι, γιατί το γνωρίζω πολύ καλά. Είναι όλα τα καλλιτεχνικά σχολεία αντίστοιχα.

Κοιτάξτε τι λέει ο Συνήγορος του Πολίτη για το θέμα όπου απευθύνθηκαν ο Σύλλογος Γονέων και Κηδεμόνων των Καλλιτεχνικών Σχολείων Κερατσινίου - Δραπετσώνας. Λέει ότι μελέτησε το ζήτημα και δε βρήκε κανένα νομικό πλαίσιο που να δικαιολογεί την καθυστέρηση αυτή. Δεν αναφέρθηκαν συγκεκριμένα προσκόμματα νομικά ή άλλα που να προκαλούν συγκεκριμένη δυσλειτουργία. Μας λέει, επίσης, ο Συνήγορος του Πολίτη ότι η τοποθέτηση ωρομίσθιων καθηγητών και καθηγητριών στις κατευθύνσεις χορού και κινηματογράφου και η συστηματική έναρξη των μαθημάτων αυτών στο μέσο του σχολικού έτους μας καταλύει το ρόλο και το σκοπό των καλλιτεχνικών σχολείων και αποτελεί παραβίαση του δικαιώματος των συγκεκριμένων παιδιών στην εκπαίδευση με βάση τη διεθνή σύμβαση των δικαιωμάτων του παιδιού. Θέτει και νομικές ευθύνες πλέον ο Συνήγορος του Πολίτη στο ζήτημα αυτό.

Τώρα γιατί γίνεται αυτή η καθυστέρηση; Γίνεται γιατί εσείς ακολουθείτε μια διαδικασία όπου πρώτα κάνετε τις μόνιμες προσλήψεις μετά τους αναπληρωτές και μετά τους ωρομίσθιους. Στην περίπτωση αυτών των δύο μαθημάτων, Χορός και Κινηματογράφος, δεν υπάρχουν μόνιμες προσλήψεις προς το παρόν, δεν υπάρχουν αναπληρωτές και υπάρχουν μόνο ωρομίσθιοι.

Με τον τρόπο που εσείς κάνετε τις προσλήψεις με μαθηματική ακρίβεια κάθε φορά πηγαίνουν αυτοί οι καθηγητές τον Γενάρη και τα σχολεία τον μισό χρόνο δεν έχουν καθηγητές, δε λειτουργούν. Χρειάζεστε τρεις μήνες για να ολοκληρώσετε τη διαδικασία των προσλήψεων. Για να έχουν τον Σεπτέμβριο αυτά τα σχολεία καθηγητές πρέπει να ξεκινήσετε αύριο τη διαδικασία των προσλήψεων. Έχετε σκοπό να ξεκινήσετε αύριο; Είναι βασικό ερώτημα. Θα έχουμε καθηγητές σε αυτά τα σχολεία τον Σεπτέμβρη, ναι ή όχι, κυρία Υπουργέ;

Συγκροτήθηκε η νέα Επιστημονική Επιτροπή Καλλιτεχνικής Παιδείας που πρέπει να γνωμοδοτήσει για τον προσδιορισμό κριτηρίων και τη μοριοδότηση προσόντων ωρομισθίων για να ξεκινήσετε τη διαδικασία. Συγκροτήθηκε στις 13 Απριλίου. Τώρα πλέον έχουμε μπει στον Ιούνιο και ακόμα, τουλάχιστον μέχρι το τέλος Μαΐου, -πείτε μας αν έχει αλλάξει κάτι- δεν έχει συνέλθει, δεν έχει συναντηθεί, δεν έχει βγάλει την απαραίτητη απόφαση. Για ποιο λόγο; Για ποιο λόγο αυτή η κωλυσιεργία ενάμιση μήνα μετά σε ένα τόσο επείγον ζήτημα, στο οποίο έχει τοποθετηθεί και ο Συνήγορος του Πολίτη και αφορά μαθητές και τόσους γονείς;

Ευχαριστώ για την ανοχή, κύριε Πρόεδρε.

Όσον αφορά την ειδικότητα κινηματογράφου δεν υπήρχε δυνατότητα πρόσληψης. Αυτή η δυνατότητα ξεκίνησε όταν η επιτροπή ένταξης πτυχιούχων σε κλάδους εκπαίδευσης του ΙΕΠ, στις 24-9-2019 αποφάσισε ότι μπορούν να συσταθούν ειδικότητες ΠΕ. Πήρε είκοσι πέντε μήνες μέχρι τις 27-10-2021 για να ζητήσετε από την Επιτροπή Καλλιτεχνικής Παιδείας να προσδιορίσει αυτές τις θέσεις, δηλαδή το οργανόγραμμα. Δεν το έκανε η προηγούμενη επιτροπή και η καινούργια επιτροπή επίσης δεν το έχει κάνει, οπότε δεν πάμε πάλι για προσλήψεις στον κλάδο κινηματογράφου.

Για τον κλάδο χορού ούτε καν στο στάδιο του κινηματογράφου δε βρισκόμαστε. Δεν έχει βγει αυτή η απαραίτητη απόφαση της επιτροπής ένταξης πτυχιούχων.

Άρα, το μόνο που μας μένει είναι οι ωρομίσθιοι. Ξεκινήστε άμεσα την προκήρυξη των ωρομισθίων. Μη μας πείτε το Σεπτέμβρη ότι θα έρθουν πάλι τον Γενάρη. Το έχουμε δει αυτό χρονιά με τη χρονιά. Πραγματικά σας ζητάμε τα απολύτως αυτονόητα, τίποτα παραπάνω.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Αρσένη.

Στην επίκαιρη ερώτηση θα απαντήσει η Υφυπουργός Παιδείας και Θρησκευμάτων κ. Ζέττα Μακρή.

Κυρία Μακρή, έχετε τον λόγο για τρία λεπτά για την πρωτολογία σας.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Ευχαριστώ πάρα πολύ, κύριε Πρόεδρε.

Θέλω να σας πω, κύριε συνάδελφε, ότι το σημαντικό έργο των καλλιτεχνικών σχολείων προφανώς και το αναγνωρίζει το Υπουργείο και αντιλαμβάνεται πάρα πολύ καλά τη σπουδαιότητά τους, όπως βεβαίως και όλων των τύπων των σχολείων και βαθμίδων εκπαίδευσης.

Λέτε στην ερώτησή σας ότι εμπαίζουμε τους γονείς και τους μαθητές, αλλά εγώ θα σας αποδείξω, με αυτά που θα πω, ότι έχουμε κάνει όλες τις απαραίτητες ενέργειες, ώστε να στελεχωθούν και να λειτουργήσουν ομαλά τα σχολεία. Θα σας πω επίσης πως χρειάζεται μια συγκεκριμένη διαδικασία για τη στελέχωση των σχολείων και η διαδικασία αυτή πρέπει να είναι αντικειμενική, διαφανής και να προστατεύει και τους ίδιους τους εκπαιδευτικούς.

Αν δεν υπήρχαν διαδικασίες, κύριε Αρσένη, θα σας είχαμε εδώ να μας ρωτάτε -και πολύ σωστά- τι κριτήρια ακολουθήσαμε και ενδεχομένως αν κάποιους ευνοήσαμε ή κάποιους αδικήσαμε. Προστατεύουμε, λοιπόν, την πολιτεία και κυρίως τους εκπαιδευτικούς από τέτοιες σκέψεις, που δεν είναι προφανώς και στις προθέσεις μας.

Για να καλυφθούν, λοιπόν, οι εκπαιδευτικές ανάγκες της ειδικότητας χορού και κινηματογράφου των καλλιτεχνικών σχολείων η διαδικασία που ακολουθείται -και ορθά, για τους λόγους που σας εξήγησα- είναι να προσδιορίζονται τα κριτήρια πρόσληψης των ωρομισθίων καθηγητών χορού και κινηματογράφου από την Επιστημονική Επιτροπή Καλλιτεχνικής Παιδείας. Εν συνεχεία, εκδίδεται πρόσκληση της Υπουργού Παιδείας προς τους ενδιαφερόμενους να υποβάλουν αίτηση για να προσληφθούν ως ωρομίσθιο προσωπικό που είναι εξειδικευμένο στα αντικείμενα των κατευθύνσεων θεάτρου, κινηματογράφου και χορού.

Η αίτηση αυτή υποβάλλεται ηλεκτρονικά στην πλατφόρμα διαδικτυακής πύλης e-ΙΕΠ, Ολοκληρωμένο Πληροφοριακό Σύστημα Αιτήσεων Διαχείρισης Προσωπικού και Συνεργατών ΙΕΠ, αναρτώνται οι προσωρινοί πίνακες, εξετάζονται οι πιθανές ενστάσεις από την Επιστημονική Επιτροπή Καλλιτεχνικής Παιδείας και συντάσσεται ο τελικός αξιολογικός πίνακας υποψηφίων ανά μάθημα και καλλιτεχνικό σχολείο. Κυρώνονται οι τελικοί πίνακες και διατίθενται από τις αρμόδιες διευθύνσεις δευτεροβάθμιας εκπαίδευσης οι πιστώσεις, ώστε να προσληφθεί το απαραίτητο ωρομίσθιο προσωπικό.

Λέτε στην ερώτησή σας -και το επαναλάβατε και προφορικά- ότι δεν έχει συνεδριάσει μέχρι 26-5-2022 η Επιστημονική Επιτροπή Καλλιτεχνικής Παιδείας του ΙΕΠ που συγκροτήθηκε στις 13-4-2022. Η επιτροπή αυτή έχει την ευθύνη προσδιορισμού των κριτηρίων πρόσληψης.

Αυτό δεν είναι ακριβές, κύριε συνάδελφε. Η Επιστημονική Επιτροπή Καλλιτεχνικής Παιδείας συγκροτήθηκε στις 8-4-2022 και συνεδρίασε στις 18-5-2022, με θέμα τη μοριοδότηση ωρομίσθιου προσωπικού στα καλλιτεχνικά σχολεία για τη διδασκαλία αντικειμένων στις κατευθύνσεις του κινηματογράφου, θεάτρου, χορού και τη δυνατότητα σύστασης οργανικών θέσεων για τον υπό ίδρυση κλάδο ΠΕ κινηματογράφου.

Με το απόσπασμα του πρακτικού στις 18-5-2022, που διαβιβάστηκε στις υπηρεσίες μας στις 30-5-2022, η επιτροπή αυτή εισηγήθηκε, κύριε συνάδελφε, τη διατήρηση της ισχύος της υπουργικής απόφασης της 13ης Ιουλίου 2018, που ορίζει τα προσόντα και τη διαδικασία υποβολής αιτήσεων και επιλογής υποψηφίων για το σχολικό έτος 2022 - 2023 και έτσι θα ξεκινήσει άμεσα -όχι αύριο, αλλά άμεσα- η διαδικασία έκδοσης της πρόσκλησης υποβολής αιτήσεων των ενδιαφερομένων και οι προσλήψεις των εκπαιδευτικών θα ολοκληρωθούν έγκαιρα. Δημόσια, καταγεγραμμένα και υπεύθυνα το Υπουργείο σάς απαντά σ’ αυτό που ρωτήσατε.

Στη δευτερολογία μου, κύριε Πρόεδρε, θα απαντήσω στον συνάδελφο, αν και το έχω κάνει και στις 9-3-2022, για τη σύσταση των κλάδων ΠΕ κινηματογράφου και χορού, γιατί η ερώτηση αυτή είχε υποβληθεί ξανά στο Υπουργείο μας.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε.

Κύριε Αρσένη, έχετε τον λόγο για τρία λεπτά για τη δευτερολογία σας.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κυρία Υπουργέ, προφανώς καταλαβαίνετε ότι για να καταθέτω ξανά ερώτηση, τρεις μήνες μετά, σημαίνει ότι δεν υπήρξε πρόοδος. Γι’ αυτό πραγματικά περιμένω την απάντησή σας, η οποία θα είναι καινούργια ελπίζω.

Δε διαφωνώ με τη διαδικασία, διαφωνώ με το ότι μέχρι στιγμής το Υπουργείο σας δεν έχει λάβει υπ’ όψιν του αυτή τη διαδικασία. Είναι γνωστό, δηλαδή, ότι η διαδικασία είναι αυτή που περιγράψατε και απαιτούνται τρεις μήνες. Αυτό σημαίνει πάρα πολύ απλά ότι έχουμε αυτή τη στιγμή -πόσες ημέρες;- μία εβδομάδα να βγει η προκήρυξη. Αν δε βγει η προκήρυξη σε μία εβδομάδα, ακόμα κι αν δεν λάβουμε υπ’ όψιν την καθυστέρηση των διαδικασιών λόγω των καλοκαιρινών διακοπών, δε θα φτάσουμε στις 10 Σεπτέμβρη αυτοί οι καθηγητές να είναι στα καλλιτεχνικά σχολεία. Θα φτάσουμε για ακόμη μία φορά οι καθηγητές να πάνε -το πιο πιθανό- τον Γενάρη, όπως κάθε άλλη χρονιά. Θα φτάσουμε στα σχολεία αυτά τα 2/3 των μαθημάτων και των ειδικοτήτων να μη λειτουργούν μέχρι τον Γενάρη.

Εμείς εδώ πέρα δεν ερχόμαστε να σας κάνουμε μικροπολιτική αντιπολίτευση. Ερχόμαστε να σας πιέσουμε ώστε στις 10 Σεπτέμβρη να είναι στη θέση τους οι καθηγητές των κλάδων κινηματογράφου, χορού και των υπόλοιπων ειδικοτήτων που διδάσκουν στα καλλιτεχνικά. Ζητάμε κάτι που και εσάς θα τιμήσει, αν το καταφέρετε. Και για εσάς θα είναι ένα εύσημο και ένα παράσημο. Αλλά, θα πρέπει να το καταφέρετε, γιατί αλλιώς θα είναι ένα βάρος σε αυτά τα παιδιά και σε αυτές τις οικογένειες.

Να σας το πω διαφορετικά; Έχετε υποχρέωση στις 10 Σεπτέμβρη οι καθηγητές αυτοί να είναι στις θέσεις τους. Είναι υποχρέωση. Αυτή την αρμοδιότητα αναλάβατε αναλαμβάνοντας την πολιτική ηγεσία του Υπουργείου και την Κυβέρνηση. Δεν είναι κάτι παραπάνω αυτό που ζητάμε.

Χαίρομαι που μας λέτε ότι συνήλθε η επιτροπή. Μάλιστα, δεν είχε και πολλά να πει. Φαίνεται ότι είναι τα ίδια τα προσόντα με το 2018. Θα ήθελα πραγματικά να μας πείτε πότε ξεκινάει η διαδικασία προκήρυξης των θέσεων, πότε θα αρχίσουν να γίνονται οι αιτήσεις, για να μπορούμε να εκτιμήσουμε αν στις 10 Σεπτεμβρίου θα είναι οι καθηγητές αυτοί στη θέση τους.

Θέλουμε επίσης να μας πείτε τι απόφαση έλαβε η ίδια η επιτροπή, γιατί μας είπατε ότι ένα από τα θέματα ήταν η σύσταση των οργανικών θέσεων, για να προχωρήσει μετά η διαδικασία των προσλήψεων για τις θέσεις καθηγητών κινηματογράφου. Θέλουμε να μας πείτε τι είπε. Γιατί πραγματικά, για να είμαστε ειλικρινείς, κυρία Μακρή, είναι πολύ εύκολο να βρεθούν οι οργανικές θέσεις. Με ένα ερώτημα στις διευθύνσεις δευτεροβάθμιας αμέσως θα τις είχατε. Οπότε, δεν υπάρχει λόγος να καθυστερούμε.

Είκοσι πέντε μήνες έχουν περάσει από την απόφαση του ΙΕΠ για την ένταξη των πτυχιούχων κινηματογράφου στους κλάδους εκπαιδευτικών για να ζητήσετε από την επιτροπή καλλιτεχνικής παιδείας να αποφανθεί για τις οργανικές θέσεις. Και έως τώρα -έχουν περάσει πλέον πάνω από έξι μήνες- δεν υπάρχει τέτοια απόφαση. Θα μπορούσαν να είχαν γίνει αυτές οι προσλήψεις, αν επιθυμείτε να γίνουν οι προσλήψεις.

Πραγματικά, θα ήθελα να μας πείτε: Επιθυμείτε να γίνουν αυτές οι προσλήψεις; Είναι στους σχεδιασμούς σας και με τι χρονοδιάγραμμα; Δε σας κάνω κάποια μικροκομματική αντιπολίτευση. Ζητάω τα αυτονόητα, να ξεκινάνε τα σχολεία μας με καθηγητές στα μαθήματά τους στις 10 Σεπτέμβρη. Δε ζητώ κάτι παραπάνω, δε ζητάνε οι καθηγητές κάτι παραπάνω, δε ζητάνε οι δάσκαλοι κάτι παραπάνω, δε ζητάνε οι γονείς.

Σας καταθέτω για του λόγου το αληθές στα Πρακτικά -και θα φτάσουν σε εσάς- την επιστολή Γονέων και Κηδεμόνων του Καλλιτεχνικού Σχολείου Περιστερίου στις 3-12-2021, την επιστολή Γονέων και Κηδεμόνων του Καλλιτεχνικού Σχολείου Περιστερίου στις 26-5-2022. Δεν είχε βρει ανταπόκριση και γι’ αυτό επανήλθε. Αντίστοιχα, την επιστολή στον Πρωθυπουργό αυτή τη φορά από τον Σύλλογο Γονέων Κηδεμόνων Καλλιτεχνικών Σχολείων Ελλάδας πριν από λίγες ημέρες, στις 12 Μαΐου 2022. Την επιστολή από την Πανελλήνια Ένωση Γονέων Μουσικών και Καλλιτεχνικών Σχολείων στις 27-5-2022 σε εσάς και στην Επιστημονική Επιτροπή Καλλιτεχνικής Παιδείας. Την επιστολή του σχολείου Γέρακα στις 25-5-2022, του Κερατσινίου τον Μάιο του 2022 και την αναφορά του Συνηγόρου του Πολίτη προς το Υπουργείο σας στις 12-4-2022. Τα καταθέτω στα Πρακτικά.

(Στο σημείο αυτό ο Βουλευτής κ. Κρίτων - Ηλείας Αρσένης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και περιμένω πραγματικά τις απαντήσεις σας και τη δέσμευσή σας ότι θα δρομολογήσετε τις προσλήψεις μόνιμου προσωπικού, τη δέσμευσή σας ότι, ανεξαρτήτως προσλήψεων, έστω οι ωρομίσθιοι για φέτος θα είναι στη θέση τους στις 10 Σεπτεμβρίου και ότι θα λύσετε το θέμα της ένταξης στον κλάδο για να μπορούν να γίνουν προσλήψεις και των καθηγητών στον Χορό.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε.

Ορίστε, κυρία Μακρή, έχετε κι εσείς τρία λεπτά.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Ευχαριστώ πολύ, κύριε Πρόεδρε.

Πάντως, κύριε συνάδελφε, θα ήθελα να σας πω πως όταν ξεκινήσει η καινούργια σχολική χρονιά, καλώς εχόντων των πραγμάτων, θα ήθελα να το επισκεφθούμε μαζί αυτό το σχολείο του Περιστερίου. Γιατί η ενημέρωση που έχω είναι ότι είναι ένα εξαιρετικό σχολείο που παράγει πολύ σημαντικό έργο. Αν κρίνω από τη συχνότητα των ερωτήσεων για το σχολείο αυτό, εσείς διεκτραγωδείτε καθημερινά μία κατάσταση η οποία δεν ανταποκρίνεται στο έργο που παράγει αυτό το σχολείο. Πραγματικά, και το λέω ειλικρινά και κρατήστε το, θα ήθελα να πάμε μαζί να το δούμε αυτό το σχολείο.

Θέλω να σας πω, επειδή μιλήσατε για τις υποχρεώσεις του Υπουργείου, προφανώς και στις υποχρεώσεις μας είναι να υπάρχουν έγκαιρα και έγκυρα οι εκπαιδευτικοί και το κάνουμε. Θα ήθελα κάποια στιγμή να πιστώσετε και κάτι θετικό στο Υπουργείο μας. Υποχρέωσή μας είναι να κρατάμε και τις διαδικασίες που σας είπα ότι διασφαλίζουν και τους ίδιους τους εκπαιδευτικούς. Καθώς, επίσης, υποχρέωσή μας είναι να απαντούμε σε όλες τις ερωτήσεις, ακόμη κι αν είναι ακριβώς ίδιες με αυτές που έγιναν πριν από λίγους μήνες.

Θα σας πω, λοιπόν, στη δευτερολογία αυτολεξεί εκείνο που σας απάντησα και στην προηγούμενη ερώτησή σας στις 9 Μαρτίου. Σας λέω, λοιπόν, ότι για τη σύσταση κλάδων ΠΕ κινηματογράφου και χορού η επιτροπή ένταξης πτυχιούχων σε κλάδους εκπαιδευτικών του ΙΕΠ, μετά από αίτημα του Τμήματος Κινηματογράφου της Σχολής Καλών Τεχνών του Αριστοτελείου Πανεπιστημίου Θεσσαλονίκης, εισηγήθηκε θετικά για τη σύσταση νέου εκπαιδευτικού κλάδου ΠΕ κινηματογράφου, ειδικά για τα καλλιτεχνικά σχολεία.

Για την υλοποίηση αυτής της εισήγησης και να υπαχθεί ο κλάδος στις διαδικασίες επιλογής μόνιμου προσωπικού και να υπάρχει στην επόμενη προκήρυξη του ΑΣΕΠ για τη γενική εκπαίδευση, στις 27-10-2021 με έγγραφό του το Υπουργείο μας ζήτησε από την Επιστημονική Επιτροπή Καλλιτεχνικής Παιδείας του ΙΕΠ να προσδιορίσει τις οργανικές θέσεις που μπορούν να συσταθούν ανά καλλιτεχνικό σχολείο για τον κλάδο ΠΕ κινηματογράφου.

Στις 9-12-2021 με έγγραφό μας ζητήσαμε να εξετασθεί η δυνατότητα συμπλήρωσης του υποχρεωτικού ωραρίου για τον υπό σύσταση κλάδο ΠΕ κινηματογράφου με τη διδασκαλία μαθημάτων δεύτερης ανάθεσης, ώστε να καλυφθεί το υποχρεωτικό ωράριο των εκπαιδευτικών. Αυτό κρίνεται απαραίτητο γιατί, το γνωρίζετε κι εσείς, η αρμόδια επιτροπή ένταξης πτυχιούχων σε κλάδους εκπαιδευτικών έχει αποφανθεί ότι οι απόφοιτοι του Τμήματος Κινηματογράφου του Αριστοτελείου Πανεπιστημίου Θεσσαλονίκης μπορούν να διδάξουν στα καλλιτεχνικά σχολεία για δεκαεπτά ώρες σε πρώτη ανάθεση τα υποχρεωτικά μαθήματα που εμπίπτουν στο αντικείμενό τους.

Άρα, λοιπόν, έχουμε κάνει όλες τις απαραίτητες ενέργειες και η διαδικασία είναι σύντομη και δεν κωλυσιεργούμε. Αντίθετα, όπως σας είπα και την άλλη φορά, η εισήγηση της επιτροπής ένταξης πτυχιούχων σε κλάδους εκπαιδευτικών του ΙΕΠ για τη δημιουργία εκπαιδευτικού κλάδου χορού, δεν υπάρχει.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):**  Κι εμείς ευχαριστούμε.

Προχωράμε στην τρίτη με αριθμό 708/25-5-2022 επίκαιρη ερώτηση πρώτου κύκλου της Ανεξάρτητης Βουλευτού A΄ Αθηνών κ. Αγγελικής Αδαμοπούλου προς την Υπουργό Παιδείας και Θρησκευμάτων, με θέμα: «Σύσταση οργανικών θέσεων με σταθερή σχέση εργασίας για τους εκπαιδευτικούς Θεατρικής Αγωγής στην πρωτοβάθμια και δευτεροβάθμια εκπαίδευση».

Κυρία Αδαμοπούλου, έχετε τον λόγο για δύο λεπτά. Μοιάζει να έχουμε τη συνέχεια της προηγούμενης ερώτησης.

**ΑΓΓΕΛΙΚΗ ΑΔΑΜΟΠΟΥΛΟΥ:** Σας ευχαριστώ πολύ, κύριε Πρόεδρε.

Κυρία Υπουργέ, το θέμα για το οποίο θα συζητήσουμε και για το οποίο έγινε μία αναφορά και από τον κ. Τριανταφυλλίδη, είναι ένα θέμα για το οποίο έχει καταθέσει πάνω από το 20% των Βουλευτών σχετικές ερωτήσεις και αναφορές. Έχουν κατατεθεί πάνω από δεκαεπτά ερωτήσεις από εξήντα έναν περίπου Βουλευτές. Το λέω αυτό διότι δεν είναι ένα συντεχνιακό θέμα, αλλά είναι ένα θέμα το οποίο έχει διακομματική στήριξη.

Πρόκειται για τον κλάδο των εκπαιδευτικών Θεατρικής Αγωγής. Γνωρίζουμε όλοι ότι το θέατρο, το οποίο γεννήθηκε στην Ελλάδα, είναι μία κορυφαία μορφή τέχνης, με πανανθρώπινη, οικουμενική, διεθνή αναγνώριση και καλλιτεχνική αξία. Το δε μάθημα Θεατρικής Αγωγής, σύμφωνα με μελέτες, εξαίρεται ως ένα κορυφαίο εκπαιδευτικό και μεθοδολογικό εργαλείο και ως ένα αυτοτελές μάθημα το οποίο δημιουργεί πολύ ισχυρούς δεσμούς μεταξύ μαθητών και μεταξύ μαθητών και εκπαιδευτικών. Εντείνει τη συνεργασία. Καλλιεργεί την ενσυναίσθηση, τη δημιουργική και κριτική σκέψη, γιατί έχει ως εργαλεία την έκφραση, όποτε ακουμπάει κατευθείαν στην ψυχή των μαθητών. Είναι ένα μάθημα το οποίο καλλιεργεί τη συνείδηση τους. Είναι ένα μάθημα όπου μέσα από βιωματικές και διαδραστικές διαδικασίες οι μαθητές γνωρίζουν καλύτερα ο ένας τον άλλο.

Επειδή ακριβώς καλλιεργεί όλες αυτές τις ικανότητες και δεξιότητες των μαθητών, δημιουργική φαντασία, ενσυναίσθηση -την τονίζω την ενσυναίσθηση- καταλαβαίνουμε πόσο καταλυτικό ρόλο παίζει στην πρόληψη κάθε μορφής βίας.

Έγινε ολόκληρη συζήτηση για το μπούλινγκ σε συνέχεια της ερώτησής του κ. Τριανταφυλλίδη. Καταλαβαίνουμε ότι, όπως και εσείς παραδεχτήκατε, όταν μιλάμε για σχολεία θεατρικά, μουσικά, καλλιτεχνικά στα οποία το φαινόμενο του μπούλινγκ το οποίο έχει αποκτήσει πλέον πανδημικές διαστάσεις στη χώρα μας…

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** …(Δεν ακούστηκε)

**ΑΓΓΕΛΙΚΗ ΑΔΑΜΟΠΟΥΛΟΥ:** Όταν μιλάμε για δύο κρούσματα την ημέρα, κυρία Υπουργέ, είναι σχεδόν πανδημικό. Αν δεν σας αρέσει η λέξη «πανδημικό», να πούμε για επιδημία. Έχει αποκτήσει διαστάσεις επιδημίας πλέον.

Και ενώ μας λέτε ότι προβλέπεται ένα εθνικό σχέδιο δράσης με διάφορα μέτρα, δεν ακούσαμε τίποτα στα μέτρα που αναφέρατε για την ισχυροποίηση αυτού του κλάδου ως πρόληψη ακριβώς του σχολικού εκφοβισμού. Και το λέω αυτό διότι σε σχέση με αυτό τον κλάδο το σχολικό έτος 2021-2022 προβλέψατε, συστήσατε εκατόν εβδομήντα μια οργανικές θέσεις, ένα νούμερο το οποίο απέχει μακράν από τον αριθμό των εκπαιδευτικών Θεατρικής Αγωγής που καλύπτουν εκπαιδευτικές ανάγκες.

Μιλάμε για περίπου εννιακόσιους εκπαιδευτικούς, οι οποίοι πώς απασχολούνται; Μέσα από ένα επισφαλέστατο εργασιακό καθεστώς, δηλαδή το καθεστώς των αναπληρωτών. Αυτό σημαίνει ότι αυτοί οι άνθρωποι είναι με μια βαλίτσα κυριολεκτικά στο χέρι και τέλη κάθε Ιούνη βλέπουν τις συμβάσεις τους να λήγουν και περιμένουν με αγωνία να δουν αν θα ανανεωθούν οι συμβάσεις τους. Πηγαίνουν από το ένα σχολείο στο άλλο γιατί καμμιά φορά εξυπηρετούν και τρία και τέσσερα και πέντε σχολεία. Και αυτό, όπως θα περιγράψω στη δευτερολογία μου μέσα από συνέντευξη συγκεκριμένης αναπληρώτριας, τους έχει οδηγήσει σε συνθήκες εξαθλίωσης και σε επικίνδυνες συνθήκες καμμιά φορά.

Είναι, λοιπόν, ένα καθεστώς επισφαλέστατο, το οποίο τι άλλο κάνει; Πέραν του ότι διαταράσσει την ίδια την οικογενειακή ζωή των εκπαιδευτικών, αποσταθεροποιεί την ίδια την εκπαιδευτική διαδικασία. Διότι όταν τελικά δεν συνεχίζουν να διδάσκουν στο ίδιο σχολικό περιβάλλον, αντιμετωπίζουν την κλασική ερωτηματική επωδό των μαθητών, «γιατί κύριε, γιατί κυρία δεν θα σας έχουμε του χρόνου στο ίδιο σχολείο;».

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Καταλαβαίνετε τι τραύματα ψυχικά προκαλούνται από όλο αυτό το καθεστώς στην ψυχή των μαθητών, όταν οι εκπαιδευτικοί μέσα από μία τέτοια βιωματική διαδικασία μπορούν και εντοπίζουν προβλήματα στα παιδιά, εντοπίζουν κρίσεις, εντοπίζουν δυσλειτουργίες, εντοπίζουν ενδεχομένως και φαινόμενα ενδοοικογενειακής βίας; Διότι μην ξεχνάμε σε σχέση με τον σχολικό εκφοβισμό ότι συνήθως τα παιδιά θύτες και τα παιδιά θύματα προέρχονται από ένα διαταραγμένο οικογενειακό περιβάλλον. Ναι, αυτό το μάθημα είναι ένα κορυφαίο μάθημα που είναι σε θέση να εντοπίσει αυτά τα προβλήματα και σε συνεργασία λοιπόν και με την οικογένεια, σε συνεργασία με τις αρχές, τις αρμόδιες υπηρεσίες μπορούν να συμβάλλουν καταλυτικά στην πρόληψη αυτού του φαινομένου.

Σας ρωτάω, λοιπόν, δεδομένων όλων αυτών, αν προτίθεστε να καλύψετε τα τεράστια οργανικά κενά που υπάρχουν σε σχέση με τους εκπαιδευτικούς Θεατρικής Αγωγής, να συστήσετε δηλαδή οργανικές θέσεις και στην πρωτοβάθμια και στη δευτεροβάθμια εκπαίδευση. Διότι είναι τόση η υποβάθμιση αυτού του μαθήματος και αντιμετωπίζεται τόσο πολύ ως δευτερεύουσα ειδικότητα που φτάσατε στο σημείο να το καταργήσετε ακόμη και στην Ε΄ και ΣΤ΄ δημοτικού, στο κρίσιμο ηλικιακό στάδιο της προεφηβείας όπου κρίνεται ακόμη πιο απαραίτητη η διδασκαλία αυτού του μαθήματος. Δεν έχει εισαχθεί καν στο γυμνάσιο αυτό το μάθημα. Το καταργήσατε και από την Γ΄ λυκείου, οπότε ούτε οι μαθητές οι οποίοι θέλουν να περάσουν στη σχετική Σχολή Θεατρικών Σπουδών δεν μπορούν, ακριβώς επειδή έχει καταργηθεί το μάθημα.

Και εν πάση περιπτώσει το ερώτημα είναι αν θα προβείτε σε μία ισοκατανομή θέσεων σε αντιστοιχία με τον αριθμό των αναπληρωτών που καλύπτουν τόσα χρόνια πάγιες και διαρκείς ανάγκες.

**ΠΡΟΕΔΡΕΥΩΝ (Απόστολος Αβδελάς):** Ολοκληρώστε σας παρακαλώ.

**ΑΓΓΕΛΙΚΗ ΑΔΑΜΟΠΟΥΛΟΥ:** Ολοκληρώνω, κύριε Πρόεδρε, και σας ευχαριστώ για την ανοχή.

Είναι ντροπή να υπάρχει τη σήμερον ημέρα καθηγήτρια η οποία συνταξιοδοτείται και η οποία όλα τα χρόνια της υπηρεσίας που παρείχε ήταν η αναπληρώτρια. Αυτή η γυναίκα δεν μονιμοποιήθηκε ποτέ. Μιλάμε για καθηγήτρια πάνω από είκοσι χρόνια και ήταν αναπληρώτρια. Αυτό είναι ντροπή.

Σας ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κυρία Αδαμοπούλου.

Και σ’ αυτή την επίκαιρη ερώτηση θα απαντήσει η Υφυπουργός Παιδείας και Θρησκευμάτων, κ. Ζέττα Μακρή.

Ορίστε, κυρία Υπουργέ, έχετε τον λόγο για τρία λεπτά.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Ευχαριστώ πολύ, κύριε Πρόεδρε.

Κυρία συνάδελφε, δεν με ενόχλησε η λέξη «πανδημία». Θεωρώ ότι δεν αποδίδει αυτό που ζούμε. Αλλά επειδή -επαναλαμβάνω- είναι ένα ευαίσθητο θέμα και το εξαντλήσαμε όσο μπορούσαμε στα πλαίσια του κοινοβουλευτικού ελέγχου με τον κ. Τριανταφυλλίδη, δεν θέλω να επανέλθω. Πιστεύω ότι ο κανόνας στα ελληνικά σχολεία και τώρα και είμαστε σίγουροι ότι και στο μέλλον θα είναι η σωστή συμπεριφορά όλων. Έστω και ένα φαινόμενο να υπάρχει το χρόνο, έστω και ένα φαινόμενο να υπάρχει στην πενταετία, είναι φαινόμενο που πρέπει να αντιμετωπιστεί.

Θεωρώ, λοιπόν, ότι αδικήσαμε τα ελληνικά σχολεία, γι’ αυτό αντέδρασα και σε καμμία άλλη περίπτωση δεν θα προσπαθούσα να σας πω ότι δεν αποδίδετε αυτό.

Και θα σας πω και κάτι άλλο, το οποίο χαρακτηρίζει εμένα τουλάχιστον όταν ρωτώ ή όταν απαντώ σε ερωτήσεις. Ο κοινοβουλευτικός έλεγχος είναι μια πολύ σοβαρή διαδικασία για να τον θεωρούμε αφορμή να ξεφύγουμε από το θέμα το οποίο ρωτούμε. Όταν λοιπόν ρωτάτε ένα θέμα, εμένα θα μου επιτρέψετε να σας πω, θα σας απαντήσω σε αυτό που ρωτήσατε, έστω και αν η απάντησή μου είναι λίγο τεχνική και λίγο αποστειρωμένη. Σε αυτό με ρωτάτε και σε αυτό θα απαντήσω. Όλα τα υπόλοιπα που αναφέρατε ξεφεύγουν από αυτά που με ρωτήσατε και, επειδή σέβομαι αυτό για το οποίο ενδιαφέρεστε, δεν θα επεκταθώ στα υπόλοιπα και δεν θα χάσω χρόνο με αυτά.

Πάμε στις ερωτήσεις σας, λοιπόν, και μόνον, παραβλέποντας όλα τα άλλα που θεωρήσατε ότι είναι ευκαιρία να τοποθετηθείτε -το κάνουν πολλοί συνάδελφοι, εμένα δεν είναι πρακτική μου αυτή ούτε όταν ρωτώ, επαναλαμβάνω, ούτε όταν απαντώ. Οι διορισμοί, λοιπόν, των μόνιμων εκπαιδευτικών, κυρία συνάδελφε, όπως προκύπτει από τις κείμενες διατάξεις, γίνονται σύμφωνα με τις κενές οργανικές θέσεις που προκύπτουν μετά τη διαδικασία μεταθέσεων των υπηρετούντων μονίμων εκπαιδευτικών. Για να προσδιοριστούν οι οργανικές ανάγκες των σχολικών μονάδων πρωτοβάθμιας και δευτεροβάθμιας εκπαίδευσης καταρτίζονται πίνακες κενών οργανικών θέσεων κατά περιοχή μετάθεσης και κατά κλάδο και ειδικότητα, σύμφωνα, επαναλαμβάνω, με τις κείμενες διατάξεις.

Η διαδικασία κατάρτισης των πινάκων αυτών είναι η εξής: Οι διευθύνσεις εκπαίδευσης δηλώνουν τα οργανικά κενά ή τα πλεονάσματα προσωπικού. Οι περιφερειακοί διευθυντές εκπαίδευσης υποβάλλουν τις προτάσεις τους. Τα κεντρικά υπηρεσιακά συμβούλια πρωτοβάθμιας εκπαίδευσης και δευτεροβάθμιας γνωμοδοτούν επί των προτάσεων.

Η σύσταση εκατόν εβδομήντα ενός οργανικών θέσεων θεατρολόγων τον περασμένο Ιούλιο προέκυψε σύμφωνα με αυτή τη διαδικασία και με τον ίδιο τρόπο θα προκύψει πιθανή μελλοντική ανάγκη σύστασης και νέων οργανικών θέσεων για οποιονδήποτε κλάδο εκπαιδευτικών μεταξύ αυτών και των θεατρολόγων.

Αναγνωρίζουμε ως Υπουργείο τη σημασία του μαθήματος της θεατρικής αγωγής καθώς και τα οφέλη του και δεν αντιμετωπίζουμε την ειδικότητα των θεατρολόγων ως δευτερεύουσα ειδικότητα. Την περασμένη σχολική χρονιά διορίστηκαν συνολικά εκατόν ογδόντα έξι εκπαιδευτικοί κλάδου ΠΕ 91 Θεατρικής Αγωγής, εκατόν εβδομήντα ένας ειδικότητας ΠΕ 91.01 Θεατρικών Σπουδών και δεκαπέντε ειδικότητας ΠΕ 99.02 Δραματικής Σχολής, όλοι στην πρωτοβάθμια εκπαίδευση. Αυτό είναι απάντηση στην παρατήρησή σας για την προεφηβική ηλικία, την χρησιμότητα και όλα αυτά.

Επιπλέον πραγματοποιήθηκαν για τον κλάδο ΠΕ 91 Θεατρικής Αγωγής εξακόσιες τέσσερις συνολικά προσλήψεις αναπληρωτών εκπαιδευτικών στην πρωτοβάθμια εκπαίδευση, πεντακόσιες σαράντα επτά στη γενική, σαράντα οκτώ στην ειδική αγωγή και εννέα προσλήψεις με σύμβαση τρίμηνης διάρκειας και είκοσι προσλήψεις στη δευτεροβάθμια εκπαίδευση, δεκαέξι στα καλλιτεχνικά σχολεία και τέσσερις σε δομές ειδικής αγωγής.

**ΠΡΟΕΔΡΕΥΩΝ (Απόστολος Αβδελάς):** Κυρία Αδαμοπούλου, έχετε τον λόγο για τρία λεπτά.

**ΑΓΓΕΛΙΚΗ ΑΔΑΜΟΠΟΥΛΟΥ:** Κατ’ αρχάς δεν θεωρώ, κυρία Υπουργέ, ότι ξέφυγα από το θέμα, διότι, όπως έχω αναφέρει ήδη στην ερώτησή μου, από τη στιγμή που πρόκειται για ένα μάθημα το οποίο συμβάλλει στην πρόληψη κάθε μορφής βίας θεωρώ ότι είναι άμεσα συνυφασμένο με το αντικείμενο της ερώτησής μου. Όμως το γεγονός ότι, όπως παραδεχτήκατε στην πρωτολογία σας, ουσιαστικά έχετε προβεί μόνο σε εκατόν εβδομήντα μία οργανικές θέσεις όταν ο αριθμός των αναπληρωτών είναι υπερδιπλάσιος -σχεδόν τριπλάσιος- αυτό δείχνει ότι μάλλον δεν θέλετε να εστιάσουμε στο θέμα του σχολικού εκφοβισμού, δεν θέλετε να εστιάσουμε στην ουσία, δηλαδή, που έχει να κάνει ακριβώς με την τεράστια κοινωνική προσφορά αυτού του μαθήματος.

Μας αναφέρατε τη γραφειοκρατική διαδικασία που απαιτείται για να εγκριθούν αυτές οι θέσεις. Είναι μια διαδικασία την οποία είχατε τρία ολόκληρα χρόνια να διεκπεραιώσετε, προκειμένου να είναι αυξημένος, να είναι μεγαλύτερος ο αριθμός των οργανικών θέσεων. Εγώ μάλιστα θα σας πω σε σχέση με τις εκατόν εβδομήντα μία θέσεις ότι ουσιαστικά εκείνο το σχολικό έτος προσλάβατε λιγότερους εκπαιδευτικούς από τους εννιακόσιους, που είχαν προηγηθεί. Άρα μιλάμε για σταδιακή μείωση των προσλήψεων.

Σε κάθε περίπτωση όμως, για να εστιάσουμε στην ουσία, που είναι οι οργανικές θέσεις, δεν επιτρέπεται σε τρία χρόνια να μιλάμε μόνο για εκατόν εβδομήντα μία θέσεις όταν η διαδικασία είναι γνωστή, όταν τα οργανικά κενά είναι γνωστά. Διότι αυτή η κατάσταση υφίσταται από το 2008 χωρίς σύσταση οργανικών θέσεων με εξαίρεση αυτές τις επουσιώδεις θα πω εκατόν εβδομήντα μία θέσεις.

Θα πω το εξής: Κατ’ αρχάς να πούμε ότι οι περίπου διακόσιοι τριάντα τέσσερις εκπαιδευτικοί, οι οποίοι κινδυνεύουν να απολυθούν, καλύπτουν εξακόσια περίπου σχολεία και εκατόν δεκαπέντε χιλιάδες μαθητές.

Αυτοί οι άνθρωποι θα βρεθούν αντιμέτωποι με το σκληρό πρόσωπο της ανεργίας, σε μία περίοδο που καλπάζει και η ανεργία και η ακρίβεια.

Θέλω να καταθέσω την περιγραφή που κάνει αυτή η αναπληρώτρια η οποία συνταξιοδοτείται. Περιγράφει την απίστευτη ταλαιπωρία που είχε τραβήξει. Έδωσε μάχη, έδωσε την ψυχή της, για να μπορέσει να παρέχει διδασκαλία σε όσα σχολεία την ανάγκαζαν να μετακινείται και να διακτινίζεται κυριολεκτικά. Περιγράφει συνθήκες απίστευτης οικονομικής ανέχειας, διότι ο μικρός μισθός του αναπληρωτή δεν επαρκεί, για να μπορέσει να καλύψει τα πάγια έξοδα του, με αποτέλεσμα η γυναίκα να φτάνει στο τέλος του μήνα να τρώει κονσέρβες και να δανείζεται, για να μπορεί να καλύψει τα έξοδα της. Στην προσπάθειά της να πάει από το ένα χωριό στο άλλο, για να μπορεί να μετακινηθεί στα διάφορα σχολεία, κινδύνεψε πολλές φορές ακόμη και να τρακάρει. Τα περιέγραψε με απίστευτη ψυχραιμία όλα αυτά τα οποία έλεγε. Είναι μία γυναίκα η οποία, όπως είπα, έδωσε ολόκληρη τη ζωή της, για να είναι κοντά στους μαθητές, για να είναι κοντά στις ψυχές των μαθητών.

Κι εδώ να αναφέρω τι θα πει για τα παιδιά, για τις παιδικές ψυχές, μάθημα Θεατρικής Αγωγής. Θα καταθέσω στα Πρακτικά mail, που έστελναν γονείς των παιδιών σε σχέση με τον τεράστιο ενθουσιασμό τους και τη χαρά τους από αυτό το μάθημα. Λέει, λοιπόν, χαρακτηριστικά μία μητέρα: «Μου κάνει πολύ μεγάλη εντύπωση το πόσο πολύ αγαπάει και λαχταρά το μάθημά σας η κόρη μου, ενώ πρόκειται για ένα ιδιαίτερα κλειστό παιδί». Το «κλειστό» το τονίζω, γιατί συνήθως τα κλειστά παιδιά είναι που μπορεί να πέσουν και θύματα μπούλινγκ στο σχολείο. Άλλο mail: «Ο μικρός έδειξε ιδιαίτερο ενθουσιασμό με το θέμα του δεύτερου μαθήματος, ηχογράφησε το παραμύθι του με πολλή χαρά». Το λέω, για να δούμε πώς καλλιεργείται η δημιουργικότητα στα παιδιά και ενθουσιασμός από ένα τέτοιο μάθημα. «Η μικρή πραγματικά απολαμβάνει το μάθημά σας και ανυπομονεί για το επόμενο μάθημα». «Συγχαρητήρια σε εσάς και σε όλους τους εκπαιδευτικούς, γιατί ο καθένας σας δίνει τη μάχη του με ό,τι όπλα ξέρει και ό,τι δύναμη ψυχής διαθέτει. Κάνετε ό,τι μπορείτε, για να έρθουν τα παιδάκια μας πιο κοντά σε εσάς, ακόμα και τώρα που είστε μακριά. Σας ευχαριστούμε για όλα όσα κάνετε. Περιμένουμε με ανυπομονησία το επόμενο μάθημα». «Ελπίζουμε να συνεχίσετε το έργο σας. Συνεχώς τα παιδιά μας μαθαίνουν όμορφα πράγματα».

Οι εκατόν εβδομήντα μία θέσεις δεν δείχνουν ενδιαφέρον από την πολιτεία. Αυτά τα γραφειοκρατικά, ότι παρεμβάλλεται η περιφέρεια, γνωμοδοτούν τα συμβούλια, όλα αυτά είναι πολύ απλές διαδικασίες, οι οποίες, όταν υπάρχει η πολιτική βούληση, ξεπερνιούνται.

Το θέμα είναι -θα καταγγείλω και κάτι άλλο- ότι η ελληνική πολιτεία τόσα χρόνια με ΕΣΠΑ καλύπτει τα κενά μέσω των αναπληρωτών, μία πρακτική για την οποία την έχει καταγγείλει και η Ευρωπαϊκή Ένωση και τα ευρωπαϊκά όργανα. Δεν έχω το σχετικό έγγραφο στα χέρια μου, διότι δεν μπόρεσα να το βρω. Όμως, σας καταγγέλλουν για το ότι δεν προβαίνει η πολιτεία -συμπεριλαμβανομένης και της τωρινής Κυβέρνησης, αφού η ίδια πρακτική εφαρμόζεται- στη σύσταση οργανικών θέσεων, αν και μπορείτε. Όταν συζητήθηκε ο κρατικός προϋπολογισμός -γιατί οι οργανικές θέσεις, όπως ξέρουμε, καλύπτονται από τον κρατικό προϋπολογισμό και όχι από το ΕΣΠΑ- δεν ακούσαμε τίποτα για τον κλάδο των εκπαιδευτικών Θεατρικής Αγωγής.

Λοιπόν, είναι μία πάγια πολιτική, η οποία προσβάλλει ανεπανόρθωτα την αξιοπρέπεια, προσβάλλει τον αγώνα τον οποίο έχουν δώσει τόσα χρόνια αυτοί οι άνθρωποι. Σας καλούμε να δεσμευθείτε στη δευτερολογία σας ότι θα προβείτε στη σύσταση επαρκών οργανικών θέσεων, που όχι απλά να καλύπτουν, αλλά να καλύπτουν στο έπακρο τα τεράστια οργανικά κενά τα οποία πλέον έχουν χρονίσει. Είναι μια κατάσταση παθογένειας. Θα πρέπει να σταματήσει και να δεσμευτείτε με ρητούς αριθμούς, με χρονοδιάγραμμα ότι θα προβείτε σε τόσες προσλήψεις, στη σύσταση τόσων οργανικών θέσεων και όχι να υπάρχει ένας εμπαιγμός εις βάρος αυτών των εκπαιδευτικών, όπως υπήρξε και στη συνάντηση που προηγήθηκε πριν από δύο ημέρες στο Υπουργείο Παιδείας.

Ευχαριστώ πολύ.

(Στο σημείο αυτό η Βουλευτής κ. Αγγελική Αδαμοπούλου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Απόστολος Αβδελάς):**  Και εμείς ευχαριστούμε, κυρία Αδαμοπούλου.

Ορίστε, κυρία Μακρή, έχετε τον λόγο.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Κατ’ αρχάς, θα σας πω ότι σας έδωσα απαντήσεις. Ενδεχομένως δεν ήταν αυτά που θέλατε να ακούσετε, αλλά απαντήσεις έδωσα.

**ΑΓΓΕΛΙΚΗ ΑΔΑΜΟΠΟΥΛΟΥ:** Όχι, εγώ…

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Δεν σας διέκοψα εγώ. Μη με διακόπτετε κι εσείς, για να τελειώσουμε. Έχουμε καταχραστεί το χρόνο κι εσείς πολύ περισσότερο από εμένα.

Θέλω να σας πω, επίσης, ότι όλα αυτά που διαβάσατε με άγγιξαν. Προφανώς και με άγγιξε η αγωνία των παιδιών και των εκπαιδευτικών. Ξέρετε τι με ενόχλησε σε αυτά που είπατε; Είπατε ότι η εκπαιδευτικός αναγκάστηκε να πηγαίνει. Οι εκπαιδευτικοί μας, κυρία συνάδελφε, δεν αναγκάζονται. Το κάνουν με την ψυχή τους. Έχουν απόθεμα ψυχής, ευπρέπειας, επαγγελματισμού, επάρκειας και το κάνουν, γιατί αγαπούν αυτό που κάνουν, είναι επιλογή τους και το κάνουν πολύ συνειδητά, το κάνουν πάρα πολύ καλά. Μην τους αδικείτε, λοιπόν, θέτοντας στο στόμα τους λέξεις, όπως «αναγκάστηκε».

**ΑΓΓΕΛΙΚΗ ΑΔΑΜΟΠΟΥΛΟΥ:** Κύριε Πρόεδρε, διαστρεβλώνει τα λεγόμενά μου η κυρία Υφυπουργός.

**ΠΡΟΕΔΡΕΥΩΝ (Απόστολος Αβδελάς):** Σας παρακαλώ, μη την διακόπτετε. Κυρία Αδαμοπούλου, δεν σας διέκοψε.

**ΑΓΓΕΛΙΚΗ ΑΔΑΜΟΠΟΥΛΟΥ:** Κύριε Πρόεδρε…

**ΠΡΟΕΔΡΕΥΩΝ (Απόστολος Αβδελάς):** Δεν ακούγεστε, άδικα τα λέτε, σας παρακαλώ! Ηρεμήστε σας παρακαλώ!

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Μη μου κουνάτε το δάχτυλο…

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Σας παρακαλώ! Την ακούω τη συζήτηση, είναι ενδιαφέρουσα γι’ αυτό και αφήνω.

**ΑΓΓΕΛΙΚΗ ΑΔΑΜΟΠΟΥΛΟΥ:** (Δεν ακούστηκε)

**ΠΡΟΕΔΡΕΥΩΝ (Απόστολος Αβδελάς):** Αφήστε την να πει, θα κρίνει ο κόσμος, δεν θα φωνάζουμε εδώ μέσα.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Σας ευχαριστώ, κύριε Πρόεδρε.

Μη μου κουνάτε το δάχτυλο, εάν είναι δυνατόν τώρα. Εγώ, λοιπόν, έχω τον άχαρο θεσμικό ρόλο να μην μπορώ να κάνω αναφορές σαν αυτές που κάνατε -που επαναλαμβάνω- με άγγιξαν, αλλά να απαντήσω στην ερώτησή σας, θεσμικά, όπως πρέπει, έστω κι αν αυτό σας εκνευρίζει αφάνταστα.

Το Υπουργείο Παιδείας και Θρησκευμάτων, λοιπόν, κυρία συνάδελφε, σε συνεργασία με το Υπουργείο Εσωτερικών καταβάλλει -και έχει αποδειχθεί- εντατική, συστηματική, αποτελεσματική προσπάθεια να ενισχυθεί περαιτέρω το ανθρώπινο δυναμικό της εκπαίδευσης με μόνιμους διορισμούς, ώστε να αποκατασταθεί η χρόνια στρέβλωση του θεσμού του αναπληρωτή, γιατί αυτό είναι στοίχημα για εμάς, οι αναπληρωτές, πραγματικά, να αναπληρώνουν και όχι να χρησιμοποιούνται όπως τώρα.

Έχουμε θέσει, λοιπόν, σε εφαρμογή ένα νέο σύστημα διορισμού των μόνιμων εκπαιδευτικών και των μελών του ειδικού εκπαιδευτικού και βοηθητικού προσωπικού πρωτοβάθμιας και δευτεροβάθμιας και πρόσληψης προσωρινών αναπληρωτών και ωρομισθίων εκπαιδευτικών, ώστε να καλυφθούν τα λειτουργικά κενά της εκπαίδευσης, με διαδικασία κατάταξης και μοριοδότησης.

Αρμόδιος φορέας είναι η ανώτατη αρχή του Ανωτάτου Συμβουλίου Επιλογής Προσωπικού -το ΑΣΕΠ-. Μπορεί να σας ενοχλούν οι διαδικασίες, να σας φαίνονται χρονοβόρες, να σας φαίνονται γραφειοκρατικές, αλλά επαναλαμβάνω πως το σύστημα έτσι λειτουργεί αντικειμενικά, αξιοκρατικά και για να μην υπάρχουν παρερμηνείες και παρεμβάσεις σε αυτό.

Θα επαναλάβω, επίσης, όπως το κάνω σχεδόν μονότονα σε κάθε ερώτηση που μου γίνεται και επειδή και εσείς υπαινιχθήκατε ότι δεν κάνουμε διορισμού ότι έχουμε έντεκα χιλιάδες εξακόσιοι ενενήντα εννέα διορισμοί μόνιμων εκπαιδευτικών σε δομές γενικής εκπαίδευσης και τέσσερις χιλιάδες τετρακόσιοι ογδόντα πέντε διορισμοί σε δομές ειδικής αγωγής και εκπαίδευσης για πρώτη φορά στα εκπαιδευτικά χρονικά. Συνολικά, δεκαέξι χιλιάδες εκατόν ογδόντα τέσσερις μόνιμοι διορισμοί, ρεκόρ προσλήψεων και θα κάνουμε, κυρία συνάδελφε, και φέτος και άλλους μόνιμους διορισμούς, όλων των κλάδων, ώστε να ελαχιστοποιηθούν τα εκπαιδευτικά κενά και όσοι υπηρετούν ως αναπληρωτές να μη μείνουν αναπληρωτές για πάντα. Επίσης, με την ψηφιοποίηση που υπάρχει, τις ταχύτερες διαδικασίες, θα ξεκινήσει η νέα σχολική χρονιά χωρίς προβλήματα.

Κύριε Πρόεδρε, με την άδειά σας και την ανοχή σας θα μου επιτρέψετε να ευχηθώ καλή επιτυχία σε όλα τα παιδιά που ξεκίνησαν τις εξετάσεις, που συνεχίζονται και να τους θυμίσουμε, όπως κάνουμε πάντοτε και σε αυτή την Αίθουσα, ότι είναι μια σημαντική δοκιμασία για τη ζωή τους, όχι όμως η μοναδική και όχι απαραίτητα η καθοριστική. Τα παιδιά μας είναι καλά προετοιμασμένα, οι εκπαιδευτικοί μας ήταν εξαιρετικοί στην προσπάθεια να τους ενισχύσουν, να τους βοηθήσουν και να τους μορφώσουν. Τους ευχόμαστε καλή επιτυχία και σε αυτή την προσπάθεια και σε όσες μελλοντικές θα κάνουν.

**ΠΡΟΕΔΡΕΥΩΝ (Απόστολος Αβδελάς):** Και από εμάς καλή επιτυχία να έχουν τα παιδιά, καλή φώτιση να έχουν, να είναι από κοντά τους η Παναγία μας.

**ΑΓΓΕΛΙΚΗ ΑΔΑΜΟΠΟΥΛΟΥ:** Θέλω τον λόγο, κύριε Πρόεδρε, επί της διαδικασίας.

**ΠΡΟΕΔΡΕΥΩΝ (Απόστολος Αβδελάς):** Έχει λήξει η διαδικασία, κυρία Αδαμοπούλου.

Κυρίες και κύριοι συνάδελφοι, ολοκληρώθηκε η συζήτηση των επίκαιρων ερωτήσεων.

Δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Απόστολος Αβδελάς):** Με τη συναίνεση του Σώματος και ώρα 11.09΄ λύεται η συνεδρίαση για τη Δευτέρα 6 Ιουνίου 2022 και ώρα 15.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**