(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΡΛΕ΄

Τρίτη, 07 Ιουνίου 2022

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Ανακοινώνεται ότι τη συνεδρίαση παρακολουθούν φοιτητές από το Ισραήλ, σελ.   
2. Επί διαδικαστικού θέματος, σελ.   
3. Επί προσωπικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Ανακοίνωση του δελτίου επικαίρων ερωτήσεων της Τετάρτης 8 Ιουνίου 2022, σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
Μόνη συζήτηση και ψήφιση επί της αρχής και του συνόλου του σχεδίου νόμου του Υπουργείου Μετανάστευσης και Ασύλου: «Κύρωση Κώδικα Νομοθεσίας για την υποδοχή, τη διεθνή προστασία πολιτών τρίτων χωρών και ανιθαγενών και την προσωρινή προστασία σε περίπτωση μαζικής εισροής εκτοπισθέντων αλλοδαπών», σελ.

ΠΡΟΕΔΡΕΥΟΝΤΕΣ

ΑΘΑΝΑΣΙΟΥ Χ. , σελ.   
ΚΑΚΛΑΜΑΝΗΣ Ν. , σελ.

ΟΜΙΛΗΤΕΣ

Α. Επί διαδικαστικού θέματος:  
 ΑΘΑΝΑΣΙΟΥ Χ. , σελ.   
 ΚΑΚΛΑΜΑΝΗΣ Ν. , σελ.   
 ΛΑΜΠΡΟΥΛΗΣ Γ. , σελ.   
 ΜΙΧΑΗΛΙΔΗΣ Α. , σελ.   
 ΣΚΟΝΔΡΑ Α. , σελ.   
 ΦΩΤΙΟΥ Θ. , σελ.   
 ΨΥΧΟΓΙΟΣ Γ. , σελ.   
  
Β. Επί προσωπικού θέματος:  
 ΣΚΟΝΔΡΑ Α. , σελ.   
  
Γ. Επί του σχεδίου νόμου του Υπουργείου Μετανάστευσης και Ασύλου:  
 ΑΝΤΩΝΙΟΥ Α. , σελ.   
 ΑΠΑΤΖΙΔΗ Μ. , σελ.   
 ΑΡΑΜΠΑΤΖΗ Φ. , σελ.   
 ΒΙΤΣΑΣ Δ. , σελ.   
 ΓΙΑΝΝΑΚΟΠΟΥΛΟΥ Κ. , σελ.   
 ΔΗΜΟΣΧΑΚΗΣ Α. , σελ.   
 ΚΑΜΙΝΗΣ Γ. , σελ.   
 ΚΑΝΕΛΛΗ Γ. , σελ.   
 ΚΑΡΑΘΑΝΑΣΟΠΟΥΛΟΣ Ν. , σελ.   
 ΚΕΛΕΤΣΗΣ Σ. , σελ.   
 ΚΟΜΝΗΝΑΚΑ Μ. , σελ.   
 ΛΙΟΥΠΗΣ Α. , σελ.   
 ΜΕΛΑΣ Ι. , σελ.   
 ΜΗΤΑΡΑΚΗΣ Π. , σελ.   
 ΜΙΧΑΗΛΙΔΗΣ Α. , σελ.   
 ΜΠΑΚΑΔΗΜΑ Φ. , σελ.   
 ΜΠΟΥΡΝΟΥΣ Ι. , σελ.   
 ΜΥΛΩΝΑΚΗΣ Α. , σελ.   
 ΠΟΥΛΑΣ Α. , σελ.   
 ΠΟΥΛΟΥ Π. , σελ.   
 ΣΚΟΝΔΡΑ Α. , σελ.   
 ΧΗΤΑΣ Κ. , σελ.   
 ΧΙΟΝΙΔΗΣ Σ. , σελ.   
 ΨΥΧΟΓΙΟΣ Γ. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΡΛΕ΄

Τρίτη 7 Ιουνίου 2022

Αθήνα, σήμερα στις 7 Ιουνίου 2022, ημέρα Τρίτη και ώρα 10.10΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. **ΝΙΚΗΤΑ ΚΑΚΛΑΜΑΝΗ**.

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, αρχίζει η συνεδρίαση.

Εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής και του συνόλου του σχεδίου νόμου του Υπουργείου Μετανάστευσης και Ασύλου: «Κύρωση Κώδικα Νομοθεσίας για την υποδοχή, τη διεθνή προστασία πολιτών τρίτων χωρών και ανιθαγενών και την προσωρινή προστασία σε περίπτωση μαζικής εισροής εκτοπισθέντων αλλοδαπών».

Η Διάσκεψη των Προέδρων αποφάσισε στη συνεδρίαση της 2 Ιουνίου 2022 τη συζήτηση και ψήφιση του νομοσχεδίου σε μία συνεδρίαση επί της αρχής και επί του συνόλου με τη διαδικασία που προβλέπεται για τους κώδικες στα άρθρα 76 του Συντάγματος και 111 του Κανονισμού.

Ειδικότερα, ως προς την οργάνωση της συζήτησης προτείνονται, εκτός από τους εισηγητές και τους ειδικούς αγορητές, τους Κοινοβουλευτικούς Εκπροσώπους, καθώς και τους Υπουργούς, ένας κύκλος κατά προτεραιότητα που θα περιλαμβάνει έναν ομιλητή από κάθε Κοινοβουλευτική Ομάδα, καθώς και ένας δωδεκαμελής κύκλος ομιλητών με αναλογία: πέντε από τη Νέα Δημοκρατία, τρεις από τον ΣΥΡΙΖΑ και ένας από τα υπόλοιπα κόμματα, από το κάθε κόμμα.

Τα ονόματα των ομιλητών έχουν ήδη οριστεί από τις Κοινοβουλευτικές Ομάδες με σχετικές επιστολές.

Δεν νομίζω να υπάρχει κάποια ένσταση επί της εισήγησης. Το Σώμα συνεφώνησε.

Καλείται στο Βήμα ο γενικός εισηγητής της Νέας Δημοκρατίας, ο συνάδελφος κ. Σάββας Χιονίδης, ο οποίος έχει τον λόγο για δεκαπέντε λεπτά.

Ορίστε, κύριε συνάδελφε.

**ΣΑΒΒΑΣ ΧΙΟΝΙΔΗΣ:** Κύριε Πρόεδρε, κυρίες και κύριοι συνάδελφοι, κύριε Υπουργέ, είμαστε εδώ επιτέλους και χωρίς μάσκες.

Να ευχηθούμε καλό καλοκαίρι και να συνεχίσει η Βουλή συστηματικά να εργάζεται, όπως κάνει όλο το τελευταίο διάστημα, ακόμα και εν μέσω κορωνοϊού, με ένταση στο νομοθετικό της έργο για πράγματα τα οποία επιβάλλεται να γίνουν, είτε είναι αυτονόητα είτε είναι μεγάλες τομές.

Είναι γεγονός ότι το σημερινό σχέδιο νόμου είναι κάτι το οποίο χρειάζεται γενικότερα η Ελλάδα. Είναι ένας κανόνας τον οποίο θα πρέπει να εφαρμόσουμε. Δηλαδή τι; Πρέπει να ξεφύγουμε από τη λογική της πολυνομίας και της δαιδαλώδους αναζήτησης του κάθε νόμου ή τυχόν των τροποποιήσεων ή των διατάξεων που υπάρχουν και ψηφίζονται λόγω των τρεχουσών αναγκών, κάτι που συμβαίνει σε κάθε κυβερνητική θητεία. Υπό αυτήν την έννοια θεωρώ ότι το παρόν σχέδιο νόμου είναι μία τομή, γιατί κάνει αυτονόητα πράγματα που για την Ελλάδα δεν είναι και τόσο αυτονόητα.

Αυτό το οποίο φάνηκε ήδη από το 2019 με την ανάληψη της Κυβέρνησης από τον Πρωθυπουργό Κυριάκο Μητσοτάκη και τη Νέα Δημοκρατία είναι ότι το μείζον θέμα του προσφυγικού-μεταναστευτικού αντιμετωπίστηκε άμεσα, υπό την έννοια ότι ήδη τον Οκτώβριο του 2019 είχαμε έναν πρώτο νόμο ο οποίος είχε και την έννοια της κωδικοποίησης, αλλά και της δημιουργίας νέων διατάξεων που ήταν αναγκαίες για την αντιμετώπιση του μεγάλου κύματος.

Βέβαια, τότε ήταν μονοθεματική συζήτηση το προσφυγικό-μεταναστευτικό. Σήμερα ένα ελάχιστο ποσοστό του κόσμου ασχολείται με το συγκεκριμένο θέμα και αυτό όχι επειδή το ξέχασε, όχι επειδή υπάρχουν άλλες κρίσεις οι οποίες ήρθαν και πιθανόν να είναι ισχυρότερες ή πολύ πιο ενδιαφέρουσες για την καθημερινότητα, αλλά γιατί λύθηκαν ζητήματα, όπως το να μειωθούν οι εισροές ανθρώπων από τα σύνορά μας. Όταν, δηλαδή, μειώνονται οι εισροές κατά 90%, όταν παύουν να υπάρχουν πλέον πιέσεις στις τοπικές κοινωνίες, παραδείγματος χάριν, στα νησιά, όπου έχουμε κατακόρυφη μείωση των διαμενόντων πλέον εκεί για τις διαδικασίες που απαιτούνται, σημαίνει ότι κάτι γίνεται καλά. Κάτι έγινε καλά και συνεχίζει να γίνεται καλύτερα.

Ήταν ένα μεγάλο ζήτημα το οποίο όλη η Ευρώπη το αντιμετώπισε για πρώτη φορά μετά από πάρα πολλά χρόνια. Είναι ένα ζήτημα το οποίο συζητιέται ακόμη και σήμερα και υπό την έννοια αυτή, γίνεται μια ευρύτατη συζήτηση για την ακόμη περαιτέρω διαμόρφωση των συνθηκών, των οδηγιών οι οποίες θα προκύψουν και των νόμων που θα ακολουθήσουν τις οδηγίες σε σχέση με το τι μέλλει γενέσθαι για το συγκεκριμένο ζήτημα.

Το ζήτημα πρέπει να το βλέπουμε ευρύτερα. Ήταν ένα σοκ, κατ’ αρχήν, για την Ελλάδα, η οποία δέχθηκε τον μεγαλύτερο αριθμό προσφύγων. Επιπλέον, το κατάλαβαν οι φίλοι και συνεταίροι Ευρωπαίοι σε εύλογο χρονικό διάστημα, ώστε να μπορέσουν να βοηθήσουν, γιατί βλέπουν το ζήτημα. Ήρθαν και είδαν το ζήτημα και τις παρεπόμενες συνέπειες που θα έχει για τις δικές τους οικονομικές και κοινωνικές συνθήκες.

Στην Ελλάδα, λοιπόν, άλλαξαν αυτά τα πράγματα. Αλλάζουν διαρκώς και βλέπουμε ότι τηρούμε όλες τις διεθνείς προδιαγραφές για τα δικαιώματα όλων αυτών των ανθρώπων, που με διάφορες αιτιολογίες βρίσκονται στον δρόμο είτε του ξεριζωμού είτε επιλέγουν να μεταναστεύσουν για λόγους επαγγελματικούς.

Η Ελλάδα, βέβαια, θέλω να τονίσω, ότι με την Κυβέρνηση της Νέας Δημοκρατίας, τον Πρωθυπουργό Κυριάκο Μητσοτάκη, έδειξε συγκεκριμένα χαρακτηριστικά πολιτικής σταθερής αντιμετώπισης των φαινομένων και λύσης των προβλημάτων που υπάρχουν εσωτερικά.

Η Ελλάδα, δηλαδή, απέκτησε πάλι θαλάσσια σύνορα και γι’ αυτό έγινε πάρα πολύ καλή δουλειά και από το Υπουργείο Ναυτιλίας με τον Γιάννη Πλακιωτάκη, από το Υπουργείο Εθνικής Άμυνας και από το Υπουργείο τότε με τον κ. Χρυσοχοΐδη με τον φράχτη, για τον οποίο υπήρχαν λυσσαλέες αντιδράσεις. Φαίνεται, όμως, ότι απετέλεσε και απεδείχθη μια λύση για το θέμα και, υπό αυτή την έννοια, προχωρεί και η επέκταση του συγκεκριμένου φράχτη, ώστε να μπορέσουμε να δημιουργήσουμε τις καλύτερες δυνατές συνθήκες για την ασφάλειά μας.

Μπαίνοντας στο υπ’ όψιν νομοσχέδιο, κυρώνεται με βάση τις παραγράφους 6 και 7 του άρθρου 76 του Συντάγματος ο Κώδικας Νομοθεσίας για την υποδοχή, τη διεθνή προστασία πολιτών τρίτων χωρών, ανιθαγενών και την προσωρινή προστασία σε περίπτωση μαζικής εισροής εκτοπισθέντων αλλοδαπών. Ο κώδικας θέλω να τονίσω ότι συντάχθηκε από την Κεντρική Επιτροπή Κωδικοποίησης κατά την παράγραφο 3 του άρθρου 66 του ν.4622/2019.

Η υιοθέτηση του κώδικα κατέστη αναγκαία, καθώς το υφιστάμενο νομικό πλαίσιο θεωρείται πλήρες, γιατί έγινε μια τεράστια προσπάθεια και σε αυτό θα ανοίξω μια μικρή παρένθεση. Έγινε το ξεκίνημα ήδη τον Οκτώβρη του 2019 με τον ν.4636. Από εκεί και πέρα, όμως, υπήρχαν, ανάλογα με τις ανάγκες, πάρα πολλές τροπολογίες -αναφέρθηκε ήδη και από τους εισηγητές της Αντιπολίτευσης- οι οποίες οφείλουν να ενσωματωθούν σε ένα πλαίσιο.

Βεβαίως, τώρα πλέον το πλαίσιο θεωρείται πλήρες με τις παρούσες συνθήκες και ανταποκρίνεται στις ανάγκες των πολιτών τρίτων χωρών που αιτούνται διεθνή προσωρινή προστασία. Ωστόσο, όπως προανέφερα, οι διατάξεις βρίσκονται διάσπαρτες σε διάφορα νομοθετικά κείμενα και απαιτείται συγκέντρωση της νομοθεσίας σε ένα ενιαίο και επικαιροποιημένο κείμενο. Επιπλέον, επικαιροποιούνται όροι και ονομασίες Υπουργείων, προκειμένου να ανταποκρίνονται στα σημερινά δεδομένα, καθώς γνωρίζουμε ότι άλλαξαν οι δομές γενικότερα.

Με τον κώδικα επιτυγχάνεται η συγκέντρωση και η συστηματοποίηση συναφών διατάξεων της νομοθεσίας για την υποδοχή, απονομή διεθνούς προστασίας και παροχή προσωρινής προστασίας. Το γεγονός αυτό συμβάλλει στην ευχερέστερη κατανόηση του σχετικού νομοθετικού πλαισίου από κάθε ενδιαφερόμενο, στην κατοχύρωση και ενίσχυση δικαιωμάτων, αλλά και στη διευκόλυνση των αρμοδίων υπηρεσιών του Υπουργείου Μετανάστευσης και Ασύλου.

Αυτό γιατί πολλές φορές στα αυτονόητα, ψάχνοντας τους νόμους, μπορούμε να διαπιστώσουμε ότι και χρόνο χάνουμε, αλλά, κυρίως, υπάρχει μια δυσλειτουργία και δύσκολη κατανόηση των θεμάτων, τα οποία με το παρόν σχέδιο νόμου -την κωδικοποίηση δηλαδή- θα είναι ευχερέστερα και απολύτως ξεκάθαρα.

Το δεύτερο με το οποίο ασχολείται είναι οι στοχευμένες παρεμβάσεις που επικαιροποιούν το υφιστάμενο πλαίσιο σε κρίσιμης σημασίας θέματα, όπως η συγκέντρωση αρμοδιοτήτων για την προστασία και εκπροσώπηση ασυνόδευτων ανηλίκων στην αρμόδια υπηρεσία του Υπουργείου, η ενοποίηση του ευρετηρίου ορισμών προς διευκόλυνση του χρήστη. Δηλαδή, πρέπει να ξέρουμε και να μιλούμε όλοι την ίδια γλώσσα και αυτοί που είναι ειδικοί, αλλά και ο κόσμος που δεν ξέρει, μπορεί να βρει τι εννοεί με κάθε κουβέντα, με κάθε λέξη το συγκεκριμένο σχέδιο νόμου, σε σχέση με τους όρους. Επίσης, απαλείφει διατάξεις που αφορούσαν τη λειτουργία της Αρχής Προσφύγων.

Επικαιροποιεί τη βάση με την ισχύουσα νομοθεσία όλων των παραπομπών σε εμπλεκόμενους οργανισμούς, φορείς και υπηρεσίες διεθνώς ή εδώ.

Η κωδικοποίηση της νομοθεσίας δημιουργεί την απαιτούμενη ασφάλεια δικαίου, που είναι καθοριστικός παράγοντας. Είναι στην πολιτική αυτής της Κυβέρνησης να υπάρχει ασφάλεια δικαίου για όλους, είναι μία προτεραιότητα της Κυβέρνησης του Κυριάκου Μητσοτάκη και του συγκεκριμένου Υπουργείου.

Παρέχει ταχύτητα στην έρευνα για τον εφαρμοστή, δηλαδή, αυτόν που θα εφαρμόσει τις διατάξεις, ή για τον τυχόν ερευνητή του δικαίου.

Επιπλέον, αποτελεί χρήσιμο εργαλείο για μελλοντική, ενδεχόμενη τροποποίηση του κώδικα, που πιθανόν και να έρθει, η οποία θα έρθει, πλέον, πολύ συστηματοποιημένα και στοχευμένα και μάλιστα εν όψει της διαπραγμάτευσης για το νέο σύμφωνο για την μετανάστευση και το άσυλο, όπως προανέφερα στην αρχή της εισήγησής μου. Συζητάει η Ευρώπη, γιατί τα ζητήματα που έχουμε να αντιμετωπίσουμε είναι πολύ περισσότερα και οι προκλήσεις είναι πολύ μεγάλες. Θα συζητήσουμε, ιδιαίτερα, για την πιθανή επισιτιστική κρίση και όλες τις παρεπόμενες συνέπειες των πολέμων, στην ανάγκη κάποιοι άνθρωποι να φύγουν από τις χώρες τους.

Πιο αναλυτικά, στο πρώτο άρθρο και συγκεκριμένα, τα άρθρα από 1 έως 146 του ανωτέρω κώδικα, επικαιροποιείται και συστηματοποιείται σε ενιαίο κείμενο η νομοθεσία, αναφορικά με τις απαιτήσεις πρώτον, για την απονομή σε πολίτες τρίτων χωρών –ανιθαγενείς- καθεστώτος διεθνούς προστασίας, καθεστώτος πρόσφυγα ή καθεστώτος επικουρικής προστασίας, χορήγησης άδειας παραμονής, πρόσβασης στην εκπαίδευση, την ιατρική περίθαλψη, την απασχόληση και άλλα. Δεύτερον, αναφορικά με τις απαιτήσεις για την υποδοχή των αιτούντων διεθνή προστασία.

Περιλαμβάνει, επίσης, γενικές διατάξεις και διαδικασίες υποδοχής, ταυτοποίησης, ιατρικό έλεγχο αιτούντων, γενικούς κανόνες για τις υλικές συνθήκες υποδοχής, ιατροφαρμακευτική περίθαλψη, διατάξεις σχετικά με τα ευάλωτα πρόσωπα -που είναι πολύ σημαντικό και καθοριστικό- και αξιολόγηση των ειδικών αναγκών της υποδοχής τους, διαδικασίες για τη χορήγηση και ανάκληση καθεστώτος διεθνούς προστασίας, καθώς και της δικαστικής προστασίας. Δηλαδή, αίτηση διεθνούς προστασίας, ενημέρωση και παροχή συμβουλών σε κέντρα κράτησης και σημεία εισόδου στην ελληνική επικράτεια. Υπήρχαν πάντοτε δυσχέρειες και δυσκολία στο να μπορέσει να υπάρξει συνεννόηση.

Προϋποθέσεις για την εξέταση αιτήσεων, όπως αιτήσεων ασυνόδευτων ανηλίκων, ένα κρίσιμο και μείζον θέμα. Διαδικασίες στα σύνορα, ανακλήσεις, προσφυγές, κ.λπ..

Παροχή προσωρινής προστασίας επί της μαζικής εισροής εκτοπισθέντων αλλοδαπών. Διάρκεια και εφαρμογή της προσωρινής προστασίας. Μάλιστα, είναι ζητήματα που απασχόλησαν, εν μέρει, την Ευρώπη το τελευταίο διάστημα και βεβαίως, ευχόμαστε να μην συμβούν, αλλά πρέπει να είμαστε έτοιμοι. Διάρκεια και εφαρμογή, λοιπόν, της προσωρινής προστασίας. Δικαιώματα, πρόσβαση στη διαδικασία ασύλου, επαναπατρισμό και μέτρα μετά τη λήξη της προσωρινής προστασίας.

Άρα, το συγκεκριμένο σχέδιο νόμου, η κωδικοποίηση, βλέπει ολιστικά το θέμα, κάτι το οποίο είναι καθοριστικός παράγοντας στο να μπορέσουμε να είμαστε συνεπείς απέναντι στον καθέναν, είτε στον εφαρμοστή είτε στον κάθε δικαιούχο.

Στα άρθρα 147 και 148 παρατίθενται τελικές διατάξεις, μεταβατικές διατάξεις και καταργούμενες διατάξεις. Στο παράρτημα παρατίθενται οι πίνακες κωδικοποιητικών και κωδικοποιημένων διατάξεων. Είναι πολύ σημαντικό πού αναφέρεται κάθε άρθρο, σε ποια οδηγία της Ευρωπαϊκής Ένωσης και πού στο ισχύον νομικό πλαίσιο της Ελλάδας.

Υπό αυτή την έννοια, θεωρώ ότι σήμερα η συζήτησή μας, επειδή ακούστηκαν και στην επιτροπή ζητήματα που αφορούν στην πολιτική μας σε σχέση με το προσφυγικό-μεταναστευτικό, δεν αφορά αυτά τα ζητήματα. Αυτά ψηφίστηκαν κατά πλειοψηφία, κυρίως. Από εκεί και πέρα, σήμερα μιλούμε για τον κώδικα, αν πραγματικά πρέπει να υπάρχει κώδικας. Αποτελεί ένα πολύ καλό παράδειγμα, μία καλή πρακτική, την οποία οφείλουμε να εφαρμόσουμε σε όλους τους τομείς της δημόσιας ζωής, να υπάρχει κώδικας.

Είναι κώδικας και επικοινωνίας. Υπό αυτήν την έννοια, καλώ όλες τις πλευρές να σταθούμε στο αν χρειάζεται η κωδικοποίηση, αν έγινε σωστά η κωδικοποίηση, σύμφωνα με τα άρθρα τα οποία αναφέρθηκαν και να μην μπούμε στο κομμάτι αν συμφωνούμε με τον ν.4636/2019 του Χρυσοχοΐδη ή τον ν.4825/2021. Αυτά είναι πράγματα τα οποία ψηφίστηκαν από τη Βουλή.

Το ερώτημα εδώ είναι: Βρίσκουμε κάποιο ελάττωμα; Ακούστηκε στην επιτροπή ότι πιθανόν να χρειάζονται κάποιες νομοτεχνικές βελτιώσεις. Είναι εδώ ο Υπουργός, ώστε να μπορέσει να δώσει τις ανάλογες απαντήσεις.

Από εκεί και πέρα, νομίζω ότι θα πρέπει όλοι μαζί να ψηφίσουμε, να δώσουμε ένα «ναι» στην κωδικοποίηση, «ναι» στις καλές πρακτικές, «ναι» στο να είμαστε καθαροί και να έχουμε ασφάλεια δικαίου.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Τον λόγο τώρα θα πάρει ο γενικός εισηγητής του ΣΥΡΙΖΑ, ο συνάδελφος κ. Γιώργος Ψυχογιός.

Ορίστε, κύριε Ψυχογιέ, έχετε τον λόγο.

**ΓΕΩΡΓΙΟΣ ΨΥΧΟΓΙΟΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, καλημέρα.

Θα ξεκινήσω γενικά, λέγοντας ότι και χθες στην επιτροπή ακούσαμε από την κυρία Υφυπουργό το σταθερό αφήγημά σας, περί ανοιχτών συνόρων, περί μη φύλαξης των συνόρων, το οποίο αποτελεί -όπως έχω πει και άλλες φορές- προσβολή και στη χώρα και τους τότε λιμενικούς που έκαναν πάνω από τετρακόσιες τριάντα χιλιάδες διασώσεις τα χρόνια της κυβέρνησης του ΣΥΡΙΖΑ και που πάλι καλά -πάλι καλά λέμε εμείς- που δεν ήσασταν εσείς το 2015 κυβέρνηση, σε αυτό το κύμα που κήρυξε τον πόλεμο στη Συρία, να διαχειριστείτε αυτή την κατάσταση.

Και βέβαια επιμένετε στη ρητορική πραγματικών και μη προσφύγων, κανονικών και μη προσφύγων. Δεν το παίρνετε πίσω αυτό. Προφανώς οι Ουκρανοί είναι πρόσφυγες, αλλά υπάρχουν και πρόσφυγες που φεύγουν από εμπόλεμες ζώνες, από συρράξεις, από απολυταρχικά καθεστώτα από όλο τον κόσμο. Γι’ αυτό είναι στοιχειώδης υποχρέωση να το ανακαλέσετε αυτό και να το αποκαταστήσετε.

Στο νομοσχέδιο, πράγματι, πρόκειται για μια κωδικοποίηση, η οποία από μόνη της δεν είναι αρνητική ούτε είμαστε επί της αρχής απέναντί της. Όμως μετράει και η ουσία αυτών των οποίων κωδικοποιούνται εδώ και τι σηματοδοτούν αυτά.

Βέβαια, όντως και ως δικηγόρος θα ήθελα να έχω κωδικοποιημένη νομοθεσία, όπως και οι πολίτες και οι πρόσφυγες και οι μετανάστες και οι δικαστές και οι υπάλληλοι. Όμως, ακόμα και σε αυτό υπάρχουν προβλήματα.

Υπάρχουν αλληλοεπικαλύψεις, υπάρχουν λάθη, υπάρχουν ατέλειες στην ίδια κωδικοποίηση, με βασικό σημείο -σας το επαναλαμβάνω το είπα και χτες- τον ορισμό της ευαλωτότητας, όπου άλλος είναι στο άρθρο 1, άλλος είναι στο άρθρο 67, άλλος είναι στο άρθρο 72 και έχει να κάνει με το νευραλγικό κομμάτι των συγγενών θυμάτων ναυαγίων. Αυτό το πράγμα μας δημιουργεί και συνειρμούς με κάποιες δίκες οι οποίες γίνονται στα νησιά και αθωώνονται συγγενείς θυμάτων τελικά, οι οποίοι διώκονται με τις διατάξεις για την ποινικοποίηση της διάσωσης.

Άρα, παρακαλώ, να το δείτε αυτό, για να υπάρχει ενιαίος ορισμός τουλάχιστον στα άρθρα.

Από εκεί και πέρα, σε τρία χρόνια έχετε φέρει τρία νομοσχέδια για την υποδοχή και το άσυλο, πολλές από τις διατάξεις έπρεπε να έχουν καταργηθεί και αυτό ήδη να έχει ολοκληρωθεί. Παρ’ όλα αυτά, συνεχίζετε να τις φέρνετε.

Υπάρχει και μία διάταξη στο τέλος της κωδικοποίησης η οποία δεν αναφέρει ρητώς ποιες διατάξεις είναι οι καταργούμενες. Διότι όταν κάποιος πρέπει να εφαρμόσει τον νόμο, είτε είναι υπάλληλος είτε είναι δικαστής που θα το ελέγξει είτε είναι πολίτης, θα πρέπει να ξέρει ακριβώς ποιες καταργούνται και ποιες είναι υπέρτερης αξίας από τις άλλες. Δεν μπορεί να το κρίνει αυθαίρετα. Πρέπει να βάλετε ακριβώς ποιες είναι οι καταργούμενες διατάξεις.

Υπάρχει ένα ζήτημα και με τις ΜΚΟ όπου παίρνετε ένα κομμάτι απ’ αυτά που είχατε νομοθετήσει εσείς, αλλά και εμείς παλιότερα, και δεν βάζετε το σύνολο του πλαισίου για τις ΜΚΟ. Επιλέγετε ένα συγκεκριμένο κομμάτι που βάζετε μέσα στην κωδικοποίηση. Δεν μπορεί να γίνει έτσι κωδικοποίηση.

Και βέβαια, με την προσωρινή προστασία υπάρχει το προεδρικό διάταγμα, το οποίο είναι πολύ παλιό, με μια φρασεολογία και με μια λογική που δεν απαντά στις ανάγκες, το οποίο έχει μεταφερθεί αυτούσιο. Και βέβαια είναι άλλο το κομμάτι ότι υπάρχει στην προσωρινή προστασία δικαίωμα εργασίας και ένα υπέρτερο δικαίωμα που είναι το αίτημα ασύλου για έξι μήνες το αναστέλλετε. Δεν μπορεί κάποιος να δουλέψει όταν κάνει αίτημα ασύλου για έξι μήνες.

Όλα αυτά, λοιπόν, είναι ζητήματα που προφανώς δεν παραπέμπουν σε μια άριστη παρέμβαση κωδικοποίησης, αλλά σε μια πλημμελή, ελλειμματική παρέμβαση.

Και βέβαια επί της ουσίας οι διατάξεις αυτές, όπως λέμε, επενδύουν στο δόγμα της ενεργητικής και παθητικής αποτροπής, στις παραβιάσεις Διεθνούς Δικαίου και στην αλλοίωση πολλές φορές του πνεύματος και του γράμματος των οδηγιών.

Κύριε Υπουργέ, είστε τώρα Υπουργός, αλλά το 2019 δεν θα μπορούσατε να ήσασταν, διότι δεν υπήρχε Υπουργείο. Καταργήσατε το Υπουργείο όταν ανεβήκατε στην Κυβέρνηση, λέγοντας ότι δεν χρειάζεται. Το επαναφέρατε άρον άρον. Είπατε εσείς μετά ότι η αυλαία του προσφυγικού-μεταναστευτικού έκλεισε. Άκουσον άκουσον. Ένα ζήτημα παγκόσμιο, δύσκολο, σύνθετο, πολυεπίπεδο, που έχει να κάνει, όπως είπαμε, με πολέμους, με συρράξεις, με ανισότητες, με επισιτιστικές κρίσεις, με κλιματικές κρίσεις, το τελειώσατε εσείς. Πώς το τελειώσατε τώρα; Κάνοντας δομές χιλιάδων ανθρώπων στα νησιά; Κανείς δεν μπορεί να το καταλάβει.

Λέτε επίσης και σε διάφορες συνεντεύξεις σας και στον λόγο σας, αλλά και ο Πρωθυπουργός, για το Διεθνές Δίκαιο. Το επικαλούμαστε πάντα σε εθνικό επίπεδο και καλά κάνουμε. Όμως, είναι άραγε ταιριαστό με το Διεθνές Δίκαιο το να έχουμε διώξεις αυτήν τη στιγμή στη χώρα δημοσιογράφων, φωτογράφων, δικηγόρων, ακόμα και Βουλευτών -ο κ. Μιχαηλίδης είναι Κοινοβουλευτικός Εκπρόσωπος σήμερα- για ζητήματα που έχουν να κάνουν με την αυτονόητη τήρηση της τάξης και των συνταγματικών δικαιωμάτων και ελευθεριών τους; Είναι άραγε Διεθνές Δίκαιο να ποινικοποιούμε τη διάσωση στη θάλασσα που προφανώς και πρέπει να ενημερώνεται πάντα το Λιμενικό, αλλά πρέπει και κάθε πλωτό που περνάει να έχει το δικαίωμα και την υποχρέωση να σώζει; Ή μήπως είναι Διεθνές Δίκαιο να ζητάει η κ. Γιόχανσον ανεξάρτητο παρατηρητήριο, να έχουμε καταγγελθεί από παντού και να μην το κάνουμε εμείς και να έχει ο Συνήγορος του Πολίτη πενήντα υποθέσεις, όπως είπε στην επιτροπή μας, που αφορούν πάνω από δέκα χιλιάδες ανθρώπους με καταγγελίες; Ή μήπως αυτές οι πάρα πολύ σοβαρές καταγγελίες δεν μας έχουν κοστίσει την περικοπή χρηματοδοτήσεων από την Ευρώπη για την Ακτοφυλακή και άλλα;

Και βέβαια όταν το Συμβούλιο της Ευρώπης έρχεται και μας λέει για τη διοικητική κράτηση που την έχουμε κάνει κανόνα με έως και τριάντα έξι μήνες για ανθρώπους που δεν έχουν διαπράξει αδίκημα και εμείς γεμίζουμε όλες αυτές τις άθλιες δομές χωρίς να λαμβάνουμε υπ’ όψιν ότι πρέπει να είναι η έσχατη λύση η κράτηση και όχι ο γενικός κανόνας, τότε κι εδώ υπάρχει ζήτημα εφαρμογής του Διεθνούς Δικαίου, αλλά και του Εθνικού Δικαίου, θα πω εγώ.

Και βέβαια υπάρχουν και άλλα πολύ κρίσιμα και σοβαρά περιστατικά, τα οποία συμβαίνουν στα σύνορά μας. Και ενώ υπάρχουν αποφάσεις του Ευρωπαϊκού Δικαστηρίου Δικαιωμάτων του Ανθρώπου, σύμφωνα με έγκυρες πληροφορίες, εμείς δεν πάμε να διασώσουμε από νησίδες στον Έβρο, παρ’ ότι υπάρχουν γι’ αυτό αποφάσεις ασφαλιστικών μέτρων του Ευρωπαϊκού Δικαστηρίου και αυτό νομίζω ότι μας εκθέτει, διότι είναι στοιχειώδης υποχρέωση της χώρας, τίποτα λιγότερο και τίποτα περισσότερο.

Η ασφαλής τρίτη χώρα: Παραμένει σε ισχύ η κοινή υπουργική απόφαση για την Τουρκία ως ασφαλή τρίτη χώρα. Αυτό το ζήτημα, όπως ξέρετε, κρίνεται αυτήν τη στιγμή και στο Συμβούλιο της Επικρατείας. Όμως, ποιος σας πιστεύει αυτήν τη στιγμή, όταν απορρίπτονται αιτήσεις ασύλου με τα νομοσχέδια που έχετε περάσει, αφού έχετε κάνει περίφημες περικοπές σε βασικές εγγυήσεις του ασύλου, μεταξύ των οποίων και για ανθρωπιστικούς λόγους, που ήταν η περίπτωση του Σαϊντού, του μαθητή; Οι ανθρωπιστικοί λόγοι ήταν το τελευταίο αποκούμπι ανθρώπων που είχαν δεσμούς με τη χώρα, που είχαν λόγους υγείας ή κοινωνικούς ή οικογενειακούς λόγους, να παραμείνουν εδώ και ήταν συγκεκριμένα τα κριτήρια. Το καταργήσατε και αυτό.

Όμως, η ασφαλής τρίτη χώρα οδηγεί στο να απορρίπτονται οι αιτήσεις ακόμα και Αφγανών, οι οποίοι αυτήν τη στιγμή έχουν τους Ταλιμπάν στη χώρα τους. Απορρίπτονται οι αιτήσεις τους διότι δεν εξετάζονται στην ουσία τους, δεν εξετάζονται στο αν έχουν προσφυγικό προφίλ ή όχι. Εξετάζονται στο αν θα γυρίσουν σε μια χώρα η οποία φυλακίζει Βουλευτές, δημοσιογράφους, δικηγόρους και η οποία δεν έχει κράτος δικαίου. Πώς, λοιπόν, γίνεται η επιστροφή εκεί, που δεν γίνεται, διότι υπάρχει και αυτό το ζήτημα; Μένουν όλοι στη χώρα.

Αυτά είναι τα ζητήματα και αυτά έχουν να κάνουν όχι με γενικές διακηρύξεις ή διατυπώσεις, αλλά έχουν να κάνουν με την ανθρώπινη ζωή και αξιοπρέπεια, με την εικόνα της χώρας και μ’ ένα όπλο που έχει η χώρα που είναι το Διεθνές Δίκαιο και που πρέπει πάντα να το τηρεί, για να το χρησιμοποιεί και απέναντι σ’ αυτούς που θέλουν να το παραβιάσουν απέναντί της.

Από εκεί και πέρα υπάρχει η ένταξη. Το σχέδιο ένταξης το έχουμε συζητήσει, το έχουμε αναλύσει. Είναι ένα σχέδιο-ευχολόγιο το οποίο αντί να δίνει στη χώρα και στους ανθρώπους τη δυνατότητα να ενταχθούν πραγματικά -και είναι προς όφελος όλων αυτό- έρχεται και προσομοιάζει περισσότερο με μια διαδικασία αφομοίωσης χωρίς εργαλεία, χωρίς δράσεις, χωρίς να λαμβάνει υπ’ όψιν την εθνική στρατηγική για την ένταξη που είχαμε εμείς ξεκινήσει και που είχε μπει σε μια ροή. Δεν είχε φτάσει εκεί που πρέπει, αλλά είχε μπει σε μια ροή και είχαν γίνει βήματα. Είχαμε και ένα πρόγραμμα «ΕΣΤΙΑ» το οποίο ήταν υποδειγματικό. Έρχεστε να το κλείσετε στο τέλος του 2022. Υπάρχουν πολύ καλές πρακτικές από τα Χανιά, από τη Λιβαδειά, από την Τρίπολη στην Πελοπόννησο που δείχνουν πόσο σημαντικό ήταν το πρόγραμμα αυτό για την υποδοχή και την ένταξη των ανθρώπων και πόσο κέρδισαν και οι τοπικές κοινωνίες. Έρχεστε να το κλείσετε για να στείλετε τους ανθρώπους στις δομές-φυλακές που φτιάχνετε. Αυτή είναι η πολιτική σας, η κοντόφθαλμη και αδιέξοδη πολιτική σας.

Άρα, ας δούμε λίγο και τη μεγάλη εικόνα. Η μεγάλη εικόνα λέει ότι έχουμε ένα σύμφωνο μετανάστευσης της Ευρώπης το οποίο συζητείται τώρα και το οποίο είναι πάρα πολύ κρίσιμο, σοβαρό και με πολλές προεκτάσεις για τη χώρα. Αντ’ αυτού, λοιπόν, εμείς έχουμε την ίδια λογική των πρόθυμων να εφαρμόσουμε πολιτικές που θέλουν συγκεκριμένες χώρες, όπως η Αυστρία, το Βίζεγκραντ, με τις οποίες ανταλλάσσουμε και επιστολές όχι για να πάρουν μέρος του βάρους, αλλά για το πώς θα κάνουμε αποτροπή στα σύνορα. Φτιάχνουμε χιλιάδες θέσεις για αποθήκες ψυχών στα νησιά με εκατοντάδες εκατομμύρια ευρώ, φτιάχνουμε μια λογική και μια στρατηγική η οποία μας κάνει «κροκόδειλο» της Ευρώπης, μας κάνει «δεσμοφύλακα» της Ευρώπης, μας κάνει «ασπίδα» της Ευρώπης, αλλά που η Ευρώπη δεν λαμβάνει την ευθύνη της. Δεν ζητάμε μετ’ επιτάσεως και με συμμαχίες -όπως το MED5 που είχαμε ξεκινήσει εμείς με τις χώρες του Νότου και τις χώρες πρώτης υποδοχής- ισότιμη κατανομή, σταθερό μηχανισμό μετεγκαταστάσεων, κοινές πολιτικές για το άσυλο, οικογενειακές επανενώσεις. Θέλουμε να αντιμετωπίσουμε σε διμερές επίπεδο το προσφυγικό-μεταναστευτικό, πράγμα το οποίο είναι απαράδεκτο, αδιέξοδο και επιζήμιο και για τους ανθρώπους και για τη χώρα.

Αυτό έχει σαν αποτέλεσμα οι Ευρωπαίοι, οι οποίοι έχουν και αυτοί τις ευθύνες τους προφανώς, να στέλνουν χρηματοδοτήσεις για να γίνονται όλες αυτές οι δομές-φυλακές στα νησιά, να παραβιάζονται δικαιώματα και να έρχεται και η χώρα που είναι πρώτης υποδοχής σε πάρα πολύ δύσκολη θέση.

Το προσφυγικό-μεταναστευτικό, λοιπόν, θέλει σχέδιο. Είναι ένα θέμα δύσκολο. Θέλει ανθρωπισμό, θέλει οργάνωση, θέλει προσωπικό. Εσείς έχετε απολύσει από τις δομές ακόμα και ανθρώπους που δούλευαν στα κοινωφελή προγράμματα του ΟΑΕΔ. Θέλει διεκδίκηση στην Ευρώπη και θέλει και τις βασικές αρχές του ΟΗΕ από το σύμφωνο -όπου και εμείς είχαμε συμμετάσχει τότε- για νόμιμες και ασφαλείς διόδους, για σταθερές μετεγκαταστάσεις, για κοινές πολιτικές σε ό,τι έχει να κάνει με τις αιτίες που γεννούν το προσφυγικό-μεταναστευτικό, προκειμένου αυτό να υλοποιηθεί και να αφαιρέσει και από την Τουρκία αυτό που πράγματι χρησιμοποιεί και εργαλειοποιεί σε κάθε βήμα, τη δυνατότητα να διαπραγματεύεται πάνω σ’ αυτό.

Από εκεί και πέρα, νομίζω ότι έχει να κάνει και μ’ ένα ζήτημα συνολικά της πολιτικής σας και γι’ αυτό δεν μπορούμε να μείνουμε μόνο στο κομμάτι που έχει να κάνει με την κωδικοποίηση. Ναι, η κωδικοποίηση είναι σημαντική, αλλά από εκεί και πέρα πρέπει να δούμε και τη γενικότερη στρατηγική, την ευρύτερη εικόνα και την αντίληψη που έχετε για το προσφυγικό-μεταναστευτικό. Αυτή φαίνεται βέβαια και σε άλλα άρθρα που είναι για την επιτροπεία, που είναι για το πώς βλέπετε την «ανηλικότητα», που έχετε κάνει έναν αδιανόητο, απαράδεκτο και άθλιο διαχωρισμό των ανθρώπων από δεκαπέντε ετών και πάνω ή από δεκαπέντε ετών και κάτω, πράγμα που αντιβαίνει ευθέως στη σύμβαση δικαιωμάτων του παιδιού του ΟΗΕ, προκειμένου να μπορείτε ενδεχομένως να απελαύνετε αυτούς που είναι πάνω από δεκαπέντε.

Αντί να φέρετε τον εμβληματικό νόμο της επιτροπείας, που είχαμε καταθέσει το 2018, έρχεστε να τον διαμελίσετε σε δύο Υπουργεία, στο Μετανάστευσης και Ασύλου και στο Εργασίας, που έχει την τεχνογνωσία και τους ανθρώπους να το διαχειριστεί. Αυτό δείχνει την έγνοια σας για τα ασυνόδευτα ανήλικα, που παρ’ όλα αυτά επενδύετε σε αυτά επικοινωνιακά. Θα αναφερθεί φαντάζομαι η κ. Φωτίου αργότερα σε αυτό.

Και, βέβαια, εκείνο το οποίο θα πρέπει, επίσης, να τονίσουμε είναι ότι αυτό που επιδιώκετε σαν μεγάλη εικόνα, σαν κάδρο γύρω από ένα ζήτημα, το οποίο –επαναλαμβάνω- δεν έχει πέσει από τη δημοσιότητα διότι έχουν πέσει μόνο οι ροές, αλλά έχει πέσει από τη δημοσιότητα διότι αν ήταν η κυβέρνηση του ΣΥΡΙΖΑ με αυτά που γίνονται στο πεδίο, θα είχαμε τις κάμερες μέρα παρά μέρα έξω από τις δομές ή στα νησιά ή και εγώ δεν ξέρω πού, είναι μια λογική που αξιοποιείται επικοινωνιακά, πολιτικά για ένα ακροατήριο όχι φιλελεύθερο, συντηρητικό, δεξιό και ακροδεξιό ακροατήριο με αυτά που και νομοθετείτε και λέτε στη ρητορική σας, τα οποία ξέρετε ότι στο πεδίο δεν ισχύουν.

Έχετε δημιουργήσει γκρίζες ζώνες με αόρατους ανθρώπους χωρίς δικαιώματα και υποχρεώσεις που βρίσκονται στη χώρα αυτήν τη στιγμή, κάτι το οποίο, βέβαια, καλλιεργεί και τον ρατσισμό και τον κοινωνικό αυτοματισμό, όταν κάνεις ανθρώπους αόρατους, όταν βάζεις στο περιθώριο κατά συρροή και επεκτείνεται μετά στην κοινωνική πλειοψηφία. Μη νομίζει η κοινωνία ότι μένουν στους πιο ευάλωτους. Ξεκινάνε από εκεί και φτάνουν σε όλους. Δυσκολεύετε πάρα πολύ την εικόνα της χώρας, η οποία, παρά τα όποια λάθη μπορεί να είχαν γίνει και από εμάς σε μια πολύ δύσκολη συγκυρία, είχε αναβαθμιστεί πάρα πολύ στο επίπεδο των δικαιωμάτων, των ελευθεριών, των νομοσχεδίων που είχαμε περάσει με τις πιο σύγχρονες πρακτικές για τη χειραφέτηση και τα δικαιώματα ανθρώπων που ήταν ευάλωτοι σε όλα τα επίπεδα και σε όλα τα Υπουργεία.

Και είναι και ένα πεδίο στο οποίο εμείς καλούμε ανθρώπους, οι οποίοι δεν είναι απαραίτητα αριστεροί, είναι προοδευτικοί, είναι δημοκρατικοί, είναι ευαίσθητοι, να δώσουμε τη μάχη για τα αυτονόητα, δηλαδή να εφαρμόζεται ο νόμος για όλους ισότιμα και να κυριαρχήσει η ανθρωπιά και αλληλεγγύη, όπως έγινε από την κυβέρνησή μας, που έπαιξε καθοριστικό ρόλο στο γεγονός ότι βρέθηκε εκεί.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κλείνω, κύριε Πρόεδρε. Επειδή ακούγονται και διάφορα για το τι παρέδωσε η κυβέρνηση του ΣΥΡΙΖΑ, τι έκανε η κυβέρνηση του ΣΥΡΙΖΑ, άλλοι προσπαθούν να μηδενίσουν ή να εξισώσουν τον ΣΥΡΙΖΑ με τη Νέα Δημοκρατία, η Νέα Δημοκρατία μιλάει για χάος, θέλω να πω ότι παραδώσαμε είκοσι χιλιάδες θέσεις σε είκοσι οχτώ δομές φιλοξενίας, παραδώσαμε είκοσι πέντε χιλιάδες θέσεις σε σπίτια μέσω του «ΕΣΤΙΑ», επτά χιλιάδες θέσεις σε ξενοδοχεία, πέντε χιλιάδες θέσεις σε διαμερίσματα με το πρόγραμμα «ΗΛΙΟΣ», χίλια διακόσια άτομα στην Υπηρεσία Ασύλου όπου παραλάβαμε διακόσια, είκοσι επιτροπές στην Αρχή Προσφυγών, επιπλέον προσωπικό τακτικό και συμβασιούχους στην Υπηρεσία Ασύλου και στην Αρχή Προσφυγών και δωδεκάμισι χιλιάδες παιδιά στα σχολεία.

Ήταν ένα πολύ σημαντικό πρόγραμμα, το οποίο υλοποιήθηκε και πέτυχε και συνέβαλε πάρα πολύ και στην ένταξη, αλλά και στην γενικότερη φιλοσοφία και αντιμετώπιση της ελληνικής κοινωνίας, που στην τεράστια πλειοψηφία της έδειξε αλληλεγγύη και σε αυτήν πρέπει να απολογηθούμε και να δείξουμε και εμείς ότι ζητάμε αλληλεγγύη και από την Ευρώπη και η ενδοχώρα προς τα νησιά, αλλά και εμείς προς τους πρόσφυγες και τις τοπικές κοινωνίες.

Είμαστε, λοιπόν, έτοιμοι με σχέδιο και οργάνωση, με καθημερινή μάχη στο πεδίο, όπως απαιτεί ένα πολυεπίπεδο ζήτημα, με ισορροπία δικαιωμάτων που πρέπει να υπάρχει μεταξύ τοπικών κοινωνιών και προσφύγων, να χειριστούμε ένα –επαναλαμβάνω- σύνθετο ζήτημα, κρατώντας τις πολύ καλές πρακτικές και τις νομοθετικές πρωτοπορίες που κάναμε, αλλά και την επικράτηση αλληλεγγύης τα προηγούμενα χρόνια απέναντι στον ρατσισμό και την ξενοφοβία που επανέρχονται και με δική τους ευθύνη και, βέβαια, να διαχειριστούμε και να κάνουμε τομές -όχι μόνο να διαχειριστούμε- με το βλέμμα στη διεθνή νομιμότητα και τη διεκδίκηση σε ευρωπαϊκό επίπεδο ακόμα και με αρνητικούς συσχετισμούς, διότι αυτό το χρωστάμε και στη χώρα για αυτά που έχει κάνει τα προηγούμενα χρόνια και σήκωσε μεγάλο βάρος και στους πολίτες και στους πιο ευάλωτους, τους πρόσφυγες και τους μετανάστες και αυτούς που ήταν στο περιθώριο, γιατί και εμείς κληθήκαμε στην ιστορία μας να γίνουμε πρόσφυγες και μετανάστες πολλές φορές και πρέπει να το θυμόμαστε και το θυμάται η ελληνική κοινωνία.

Επομένως, με αυτές τις σκέψεις και λέγοντας ότι εμείς θα καταψηφίσουμε για όλους αυτούς τους λόγους τη συγκεκριμένη κωδικοποίηση, δεσμευόμαστε ότι και πολλές από αυτές τις διατάξεις, οι οποίες επενδύουν –επαναλαμβάνω- στον κοινωνικό αυτοματισμό, επενδύουν στον κυνισμό και δεν υιοθετούν τις σύγχρονες διεθνείς πρακτικές, θα τις καταργήσουμε ως επόμενη κυβέρνηση και θα φέρουμε και πάλι τη χώρα σε ένα επίπεδο το οποίο της αξίζει και της πρέπει σαν σύγχρονο ευρωπαϊκό κράτος.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει τώρα ο κ. Γεώργιος Καμίνης, ειδικός αγορητής από το ΠΑΣΟΚ - Κίνημα Αλλαγής.

**ΓΕΩΡΓΙΟΣ ΚΑΜΙΝΗΣ:** Ευχαριστώ, κύριε Πρόεδρε.

Με τον κώδικα, τον οποίον καλούμαστε να ψηφίσουμε σήμερα, βλέπουμε να αποτυπώνονται οι παλινωδίες της Κυβέρνησης σε όλη της την πολιτική, έτσι όπως άρχισε να διαμορφώνεται από το καλοκαίρι του 2019 πάνω στα θέματα του ασύλου και της μετανάστευσης.

Η Κυβέρνηση κατηγορεί την προκάτοχό της πάρα πολύ συχνά για ιδεοληψίες. Τις δικές της ιδεοληψίες ωστόσο τις παραβλέπει και η πρώτη ήταν το γεγονός ότι έσπευσε με μια συμβολική κίνηση που απευθυνόταν σε μια κοινή γνώμη -ποια άραγε;- να καταργήσει το Υπουργείο Μετανάστευσης και Ασύλου μόλις ανέλαβε, θέλοντας έτσι στην ουσία να δείξει ότι το ζήτημα αυτό δεν είναι τόσο σημαντικό και μπορεί να το χειριστεί ένας Γενικός Γραμματέας στο πλαίσιο του Υπουργείου Προστασίας του Πολίτη.

Στη συνέχεια μας έφερε τον ν.4636, που αυτός πράγματι ήταν μια κωδικοποίηση. Γιατί; Γιατί κωδικοποιούσε τις διαδικασίες μετανάστευσης και ασύλου σε όλες τις όψεις τους και κυρίως ερχόταν και ρύθμιζε πολύ συγκεκριμένα ζητήματα, τα οποία απουσιάζουν από την παρούσα κωδικοποίηση, όπως είναι οι διαδικασίες και η συγκρότηση των επιτροπών πρώτου και δευτέρου βαθμού, οι οποίες καλούνται να αποφασίσουν πάνω στη χορήγηση ασύλου.

Αυτά τα πολύ σημαντικά λείπουν από την παρούσα κολοβή κωδικοποίηση. Εμείς τότε, παρά τις συγκεκριμένες επιφυλάξεις μας πάνω σε κάποια άρθρα, ουσιαστικά ψηφίσαμε θετικά, γιατί βλέπαμε τη μεγάλη εικόνα, ότι γινόταν μια κωδικοποίηση και μια ενσωμάτωση των οδηγιών της Ευρωπαϊκής Ένωσης η οποία έβαζε τάξη πραγματικά σε ένα συνονθύλευμα διατάξεων που είχαν συσσωρευτεί με έναν άναρχο τρόπο μέσα στα χρόνια. Είχαμε, βέβαια, από τότε διατυπώσει σοβαρές επιφυλάξεις πάνω σε συγκεκριμένα άρθρα.

Λίγους μήνες αργότερα, τον Δεκέμβριο του 2019, η Κυβέρνηση άρχισε να καταλαβαίνει το λάθος της και προσπάθησε να το διορθώσει δημιουργώντας μια θέση συντονιστή στη Γενική Γραμματεία στο Υπουργείο Προστασίας του Πολίτη με ένα άναρχο συνονθύλευμα αρμοδιοτήτων. Και, τελικά, κατάληξη όλων αυτών ήταν λίγο αργότερο, τον Γενάρη του 2020, να επανασυστήσει το Υπουργείο Μετανάστευσης και Ασύλου.

Όμως, σε αυτό το νομοθέτημα που είχε κωδικοποιήσει τις υπάρχουσες διατάξεις και ενσωμάτωνε οδηγίες η Κυβέρνηση μέσα σε ένα διάστημα μικρότερο των τριών ετών έχει επιφέρει πάνω από εκατό ουσιώδεις τροποποιήσεις με έξι νομοθετήματα και με κάποια άρθρα διάσπαρτα, όπου κατά βάση ήρθε και με έναν τρόπο σπασμωδικό περιόριζε πολύ συγκεκριμένα δικαιώματα και έκανε ασφυκτικές διαδικασίες σε μια αλληλουχία άρθρων, τα οποία αναγκάζεται σήμερα ουσιαστικά να έρθει όπως-όπως να τα κωδικοποιήσει.

Παράλληλα, η συγκυρία υπέδειξε την ανάγκη να κωδικοποιηθεί και το π. δ. 80/2006, το οποίο αφορά προσωρινή προστασία σε περίπτωση μαζικής εισροής εκτοπισθέντων.

Αυτό συνέβη λόγω του πολέμου στην Ουκρανία. Μέχρι τότε είχαμε αφήσει το προεδρικό διάταγμα να κοιμάται και προβαίνουμε σήμερα σε μία κωδικοποίηση. Ουσιαστικά το προεδρικό διάταγμα, το οποίο είναι του 2006 αλλά στην ουσία ερχόταν και ενσωμάτωνε οδηγία του 2001 -μιλάμε δηλαδή για νομοθέτημα το οποίο αριθμεί είκοσι χρόνια πια- έρχεται και προσπαθεί να το ενσωματώσει σε ένα ενιαίο κείμενο πια με τις διαρκείς τροποποιήσεις των τελευταίων ετών του νομοθετικού καθεστώτος για το άσυλο, με αποτέλεσμα να δημιουργούνται -όπως είχα την ευκαιρία να τονίσω λεπτομερώς χθες στην επιτροπή- ένα σωρό αντινομίες.

Υπάρχουν ακόμα και μεγάλες ορολογικές διαφορές. Το προεδρικό διάταγμα μιλάει, ας πούμε, για επαναπατρισμό. Εδώ πέρα μιλάμε για επιστροφές, μετεγκαταστάσεις, το ένα το άλλο. Το προεδρικό διάταγμα δεν προέβλεπε άτομα χρήζοντα ιδιαίτερης προστασίας, όπως είναι οι μονογονεϊκές οικογένειες ή τα θύματα trafficking. Ερχόμαστε λοιπόν αυτά και τα ενσωματώσουμε όπως όπως, με αποτέλεσμα να ανακύψουν και ερμηνευτικά ζητήματα, όταν θα κληθεί ο εφαρμοστής του δικαίου να ερμηνεύσει αυτές τις διατάξεις.

Υπάρχει μια ανισότητα και στο θέμα των χρηματοδοτήσεων. Στην περίπτωση των προγραμμάτων υποστήριξης των δικαιούχων προσωρινής προστασίας, αναφέρεται το AMiD, ενώ η Ευρωπαϊκή Επιτροπή υποστηρίζει και μέσω του ΤΕΒΑ. Την ίδια στιγμή, οι πηγές χρηματοδότησης για το άσυλο και την υποδοχή δεν αναφέρονται στον κώδικα, γιατί δεν είναι σαφής -όπως είπα- και ο λόγος, για τον οποίο η σύνθεση των επιτροπών προσφυγών και η λειτουργία τους κρίθηκε ότι δεν αποτελούν αντικείμενο του παρόντος κώδικα.

Κύριε Υπουργέ, ετοιμάζετε αλλαγές στις επιτροπές προσφυγών; Μήπως σας ενοχλεί το γεγονός ότι εκεί συνεδριάζουν και δικαστές και εφαρμόζεται η νομιμότητα όπως πρέπει; Αν προετοιμάζετε αλλαγές στις επιτροπές προσφυγών, καλό είναι σήμερα να μας το πείτε.

Κατά κόρον έχουμε μιλήσει για το θέμα του εγκλωβισμού χιλιάδων ανθρώπων στα σύνορα είτε στα χερσαία, κοντά στον Έβρο, είτε στα νησιά μας. Είναι γεγονός ότι οι ροές έχουν μειωθεί σημαντικά. Είναι γεγονός ότι λόγω και του κορωνοϊού, λόγω της πανδημίας, έχει υπάρξει μια μεγάλη αποσυμφόρηση στα νησιά. Ωστόσο το πρόβλημα είναι ότι η δημιουργία γιγαντιαίων δομών και στον Έβρο και στα νησιά δεν προοιωνίζεται τίποτα το θετικό για τους κατοίκους αυτών των μεθορίων περιοχών γιατί υπάρχει εμφανής αντίφαση: ενώ μειώνονται οι ροές, εμείς αυξάνουμε σε μέγεθος αυτές τις τεράστιες δομές.

Και είναι προφανές ποιος είναι ο σχεδιασμός, ότι στην επόμενη κρίση, η οποία κάποια στιγμή θα επισυμβεί, θα έχουμε τον εγκλωβισμό χιλιάδων ανθρώπων και πάλι στα νησιά: στη Χίο, στη Λέσβο, στη Λέρο, στην Κω.

Εγκαινιάστηκε η νέα δομή στη Σάμο, η οποία χωρά οκταπλάσιο αριθμό ατόμων απ’ αυτόν που φιλοξενεί σήμερα. Αυτό είναι το μοντέλο για τις δομές. Σε τεράστιες εκτάσεις δημιουργούνται στρατόπεδα για τους νεοεισερχόμενους, με δυσθεώρητα ποσά να δαπανώνται για την κατασκευή, τη συντήρηση, για αυξημένα μέτρα ασφαλείας και τη σίτιση. Ενδεικτικά, σύμφωνα με κάποιες σχετικές αποφάσεις-πλαίσιο, μιλάμε για 450 εκατομμύρια ευρώ περίπου σε τέσσερα έτη για υπηρεσίες διαχείρισης κτηρίων, φύλαξης και τα λοιπά, άλλα 400 εκατομμύρια ευρώ για σίτιση.

Από το κόστος ενοικίασης των οικοπέδων μέχρι και τη λειτουργία όλων των νέων δομών, αυτό που βλέπουμε είναι μια δημοσιονομική χαλαρότητα. Αν μετρήσει κανείς το συνολικό κόστος και το διαιρέσει με τον αριθμό των διαμενόντων σήμερα, προκύπτει ένα εξωφρενικό ποσό. Αλλά και όπως δείξαμε, και σε πάρα πολλές δομές οι οποίες έχουν δημιουργηθεί κάνοντας τη σύγκριση με το κόστος που συνεπαγόταν η διαβίωση στα διαμερίσματα, και πάλι τα ποσά είναι εξωφρενικά.

Έχουμε τονίσει επανειλημμένα ότι οποιαδήποτε εθνική νομοθετική ή άλλη πρωτοβουλία πρέπει να λαμβάνεται υπό τους όρους προστασίας των δικαιωμάτων, σεβασμού των διεθνών συνθηκών και των ευρωπαϊκών κανόνων και πρέπει βεβαίως να στηρίζεται στο ρεαλιστικό δεδομένο του πολύ μικρού αριθμού επιστροφών και απελάσεων. Πρέπει να λαμβάνει υπ’ όψιν την αμφίσημη στάση -το λέω επιεικώς- κρατών μελών της Ευρωπαϊκής Ένωσης και της γείτονος χώρας. Σε διαφορετική περίπτωση, ο κίνδυνος ανά πάσα στιγμή εγκλωβισμού χιλιάδων ανθρώπων χωρίς νομιμοποιητικά έγγραφα στη χώρα μας είναι απολύτως ορατός.

Για το έτος 2021, οι αναγκαστικές επιστροφές εμφανίζονται στα ίδια χαμηλά επίπεδα με το 2020, με τη συντριπτική πλειονότητα των επιστρεφομένων να παραμένουν Αλβανοί υπήκοοι, σύμφωνα με το Συνήγορο του Πολίτη, ενώ το πρώτο τετράμηνο του 2022 έχουν γίνει μόλις οκτακόσιες δέκα αναγκαστικές επιστροφές.

Γι’ αυτό ακριβώς επιμένουμε στην ευρωπαϊκή λύση, στην ίση κατανομή των ευθυνών και στην καθιέρωση ενός αναγκαστικού -το τονίζω, αναγκαστικού- μηχανισμού μετεγκατάστασης των νεοεισερχομένων και των παράτυπων μεταναστών προς απέλαση, αλλά και των αιτούντων άσυλο, πριν από την τυχόν αναγνώρισή τους και την εν γένει διαχείριση τους από το ελληνικό κράτος και όχι τον εγκλωβισμό στα σημεία εισόδου.

Το ξέρουμε όλοι, το βλέπουμε, το ζούμε ότι το νέο ευρωπαϊκό σύμφωνο για τη μετανάστευση και το άσυλο, όπως φαίνεται τελικά να διαμορφώνεται, δεν καταφέρνει να πετύχει την ισορροπία μεταξύ αλληλεγγύης και επιμερισμού ευθύνης των κρατών - μελών.

Τους τελευταίους μήνες έχουμε τον πόλεμο στην Ουκρανία και είδαμε και βλέπουμε και το ζούμε χιλιάδες άνθρωποι ουσιαστικά να καταφεύγουν σε χώρες της Ευρωπαϊκής Ένωσης, μεταξύ των οποίων και στη δικιά μας, ουσιαστικά ζητώντας προστασία. Αυτό δημιουργεί νέα δεδομένα. Βλέπουμε και στις χώρες του ευρωπαϊκού Βορρά, ειδικά στις χώρες της κεντρικής Ευρώπης, του Βίσεγκραντ, ότι τελικά το ζήτημα της αλληλεγγύης πρέπει να τεθεί σφαιρικά για όλους και ότι αν δεν υπάρξει αλληλεγγύη, τίποτα δεν διασφαλίζει ότι και αυτές κάποια στιγμή -όπως έχει συμβεί τώρα με τον ουκρανικό πόλεμο- δεν θα είναι εκτεθειμένες σε μαζικές εισροές ανθρώπων οι οποίοι ζητούν προστασία.

Αυτή τη συγκυρία, αυτό το μάθημα που εισπράττουν αυτή τη στιγμή οι χώρες του Βίσεγκραντ πρέπει η Κυβέρνησή μας να το εκμεταλλευτεί και να δείξει ακριβώς τι σημαίνει η έλλειψη αλληλεγγύης, τι κακό μπορεί να συνεπάγεται για μία χώρα, όταν την αφήνουμε μόνη της, όπως έχει συμβεί με εμάς.

Φυσικά έχουμε τονίσει και κατά τη διάρκεια αυτών των δυόμισι ετών ότι έχει γίνει μια τεράστια κατάχρηση στα θέματα των κατά παρέκκλιση διαδικασιών είτε για τη σύναψη δημοσίων συμβάσεων, είτε για το διορισμό έκτακτου προσωπικού στο Υπουργείο και σε περιφερειακές υπηρεσίες, είτε στα θέματα διαφόρων αναθέσεων και υπηρεσιών.

Θα έχουμε τη δυνατότητα -και με το νομοσχέδιο του Υπουργείου Εσωτερικών που θα συζητηθεί αύριο εδώ- να μιλήσουμε διεξοδικά για την έκθεση GRECO του Συμβουλίου της Ευρώπης για το πώς κατακεραυνώνει τη χώρα μας για το γεγονός ότι διορίζονται συστηματικά μετακλητοί δημόσιοι υπάλληλοι, στους οποίους ανατίθενται -παρά πάσαν δεοντολογία- και αποφασιστικές εξουσίες διαχείρισης του δημοσίου χρήματος και λήψης αποφάσεων. Αυτό όχι μόνο ουσιαστικά φέρνει μια τεράστια αναστάτωση στη δημόσια διοίκηση, αλλά καταργεί και την αναγκαία θεσμική μνήμη που πρέπει να υπάρχει.

Ένα από τα σημαντικά θετικά στοιχεία της μόνιμης δημοσιοϋπαλληλίας είναι ότι μεταβιβάζεται από υπάλληλο σε υπάλληλο η εμπειρία που αποκομίζει κάποιος από τη θέση στην οποία υπηρετεί. Με τους μετακλητούς, οι οποίοι έρχονται και παρέρχονται με τον Υπουργό, αυτό φυσικά δεν ισχύει, εκτός, βεβαίως, εάν έχουμε την οπισθόβουλη σκέψη τους μετακλητούς να τους μετατρέψουμε σε μονίμους.

Σας ευχαριστώ, κύριε Πρόεδρε.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Νικήτας Κακλαμάνης):** Τον λόγο τώρα έχει η συνάδελφος κ. Μαρία Κομνηνάκα από το Κομμουνιστικό Κόμμα Ελλάδας.

Ορίστε, κυρία συνάδελφε, έχετε τον λόγο.

**ΜΑΡΙΑ ΚΟΜΝΗΝΑΚΑ:** Ευχαριστώ, κύριε Πρόεδρε.

Η συζήτηση του σχεδίου νόμου στην επιτροπή επιβεβαίωσε πλήρως την αρχική κριτική που κάναμε για την ταχύτητα εισαγωγής, συζήτησης και ψήφισής του, γιατί για πολλοστή φορά στη συνηθισμένη πλέον, βέβαια, τακτική όλων των κυβερνήσεων με τις διαδικασίες-εξπρές συζητιέται ένα πολύ σοβαρό ζήτημα που αφορά στην προστασία των κατατρεγμένων από τον πόλεμο, τη βαρβαρότητα και την εξαθλίωση και γύρω από το οποίο έχει συγκεντρωθεί μια πλούσια και σημαντική πείρα όλα τα προηγούμενα χρόνια. Η πείρα αυτή θεωρούμε ότι θα έπρεπε να ακουστεί και να απασχολήσει τη σημερινή συζήτηση.

Είναι πρώτα από όλα η πείρα του εργατικού και λαϊκού κινήματος σωματείων, συλλόγων, επιτροπών, κατοίκων και λοιπά που μένουν πιστοί στο καθήκον της πραγματικής και ουσιαστικής αλληλεγγύης στους ξεριζωμένους πρόσφυγες και μετανάστες και δίνουν μαζί τους ενωμένοι ως ταξικά αδέλφια που δεν έχουν τίποτα να χωρίσουν, ανεξάρτητα από φύλο, φυλή, χρώμα, ή θρησκεία, τον κοινό αγώνα ενάντια στον ιμπεριαλιστικό πόλεμο και την εκμετάλλευση, ενάντια στην αντιλαϊκή πολιτική που τους συνθλίβει.

Ελάχιστα άρθρα γράφτηκαν, η είδηση δεν πέρασε ούτε καν στα ψιλά γράμματα των μεγάλων μέσων ενημέρωσης, αλλά εμείς παρακολουθήσαμε με εξαιρετικό ενδιαφέρον και αντλήσαμε μεγάλη αισιοδοξία από την κινητοποίηση χιλιάδων μεταναστών-εργατών γης στη Νέα Μανωλάδα την περασμένη Κυριακή μαζί με τους Έλληνες εργαζόμενους και τα εργατικά κέντρα της περιοχής που διεκδικούσαν νομιμοποίηση, εμβολιασμό, προστασία της υγείας τους, μεροκάματα, αξιοπρεπείς συνθήκες διαβίωσης.

Γι’ αυτή την πείρα μιλάμε που αποκαλύπτει φυσικά και το μέγεθος της υποκρισίας όλων σας, όλων των μέχρι σήμερα κυβερνήσεων και τον άδικο χαρακτήρα των υφιστάμενων νόμων που θέλουν τους πραγματικούς παραγωγούς του «κόκκινου χρυσού» να είναι σχεδόν στην αφάνεια, άνθρωποι αόρατοι, χωρίς χαρτιά και δικαιώματα, θύματα της πιο άγριας εκμετάλλευσης, που κινδυνεύουν να βρεθούν ακόμη και μπροστά στο ρατσιστικό τουφέκι κάθε μεγαλοτσιφλικά.

Αυτή η κατάσταση, βέβαια, επικρατεί και για χιλιάδες πρόσφυγες και μετανάστες-εργάτες στη γη και σε άλλους κλάδους, όπως χαρακτηριστικά στον τουρισμό, όπου Έλληνες και ξένοι εργαζόμενοι βρίσκονται αντιμέτωποι με την αχαλίνωτη αυθαιρεσία κάθε μεγαλοεργοδοσίας.

Γι’ αυτό και η συγκεκριμένη πείρα είναι πολύτιμη και χρειάζεται να μεταλαμπαδευτεί σε όλους τους εργαζόμενους.

Είναι ακόμα η πείρα που θα έπρεπε να συζητηθεί με μεγάλη προσοχή αυτή των εργαζομένων στις υπηρεσίες ασύλου, στις δομές στον Έβρο, στα νησιά και στην ενδοχώρα, στις ΜΚΟ, των δασκάλων και καθηγητών, στα σχολεία, σχετικά με την εκπαίδευση των προσφυγόπουλων, των συντονιστών εκπαίδευσης, των κοινωνικών λειτουργών, των γιατρών και υγειονομικών που εργάζονται σε δομές ή νοσοκομεία που εξυπηρετούν πρόσφυγες και μετανάστες. Και γι’ αυτό -αν θέλετε- ήταν τουλάχιστον προκλητική η χθεσινή τοποθέτηση της κυρίας Υπουργού, που μάλιστα ζητούσε και τα ρέστα για την κατάσταση στην οποία βρίσκεται το επίπεδο γνώσεων της γλώσσας και λοιπά και τα βήματα που έχουν γίνει στην ενσωμάτωση αυτών των ανθρώπων στην ελληνική κοινωνία.

Όλοι αυτοί αν έρχονταν να συμμετάσχουν στη συζήτηση, στη διαβούλευση γύρω από το συγκεκριμένο νομοσχέδιο, θα αναδείκνυαν ότι ακόμα και τα εντελώς αόριστα και στοιχειώδη που προβλέπονται στον νόμο για την προστασία των ξεριζωμένων μένουν κενό γράμμα, είναι στην καλύτερη περίπτωση ένα ανέξοδο ευχολόγιο. Θα μιλούσαν για τις τεράστιες ελλείψεις σε υποδομές, υλικά και προσωπικό, για την τιτάνια προσπάθεια που κάνουν για την προστασία αυτών των ανθρώπων και σκοντάφτει στα εμπόδια του ασφυκτικού νομοθετικού πλαισίου, της υποστελέχωσης και των ελλείψεων. Θα εξηγούσαν ότι η ίδια πολιτική που αφήνει χωρίς ουσιαστική προστασία τα θύματα του πολέμου και της καπιταλιστικής βαρβαρότητας αφήνει και τους ίδιους τους εργαζόμενους στην εργασιακή ανασφάλεια και την ομηρία, κακοπληρωμένους ή και απλήρωτους για μήνες πολλές φορές, με τις απανωτές συμβάσεις ορισμένου χρόνου που συνεχώς ανανεώνονται για να καλύπτονται οι μεγάλες ανάγκες, αλλά σταματούν, όταν πάψει το πακέτο της χρηματοδότησης για τις εργολαβίες και λοιπά.

Κύριε Υπουργέ, οι εργαζόμενοι στους ξενώνες των ασυνόδευτων ανηλίκων είναι απλήρωτοι για τέσσερις μήνες και εσείς τους πετάτε το μπαλάκι των ευθυνών, μια στην Ευρωπαϊκή Ένωση, μια στις εργοδότριες ΜΚΟ. Με αυτούς τους όρους σχεδιάζετε την υποδοχή των προσφύγων, πατώντας -αν θέλετε- πάνω στις ευαισθησίες τους, στη φιλοτιμία των εργαζομένων, τους οποίους, βέβαια, στο τέλος στέλνετε στην ανεργία.

Αυτοί οι εργαζόμενοι, λοιπόν, θα μιλούσαν για τους αγώνες και τις διεκδικήσεις τους, θα προέβαλαν τα δίκαια αιτήματά τους, αυτά που ήρθαν να προβάλλουν και στο Υπουργείο σας, αλλά δεν βρήκαν κανέναν να τους ακούσει. Γι’ αυτό σας τα μεταφέρουμε εμείς εδώ στη Βουλή, για να μην δηλώνετε και άγνοια.

Τέλος, πολύτιμη είναι η πείρα των κατοίκων στις περιοχές όπου βρίσκονται οι δομές ή έχουν δεχθεί όλα αυτά τα χρόνια τον προσφυγικό πληθυσμό, στον Έβρο, στα νησιά, η πείρα όλων αυτών των κατοίκων και των επιτροπών τους, ή άλλων φορέων. Αυτοί θα αποκάλυπταν ποιος είναι ο πραγματικός χαρακτήρας των νέων υπερδομών-φυλακών, τα νέα σύγχρονα στρατόπεδα συγκέντρωσης τύπου ΝΑΤΟ, όπως η Κυβέρνησή σας διαφημίζει, τα οποία, βέβαια, παρά τα παχυλά κονδύλια δεν μπορούν ούτε να υδροδοτηθούν ικανώς. Να σας θυμίσουμε το τι έγινε στην πολυδιαφημισμένη δομή της Σάμου τις προηγούμενες μέρες.

Βέβαια, για να γίνουν αυτά αποδεκτά, ξεχειλίζει η τρομοκρατία από τη μεριά της Κυβέρνησης ενάντια στους ίδιους τους πρόσφυγες όσο, όμως και στους εργαζόμενους και τον λαό.

Θα μιλούσαν, λοιπόν, οι κάτοικοι αυτών των περιοχών για την καταστολή, όπως και οι ίδιοι την έχουν γνωρίσει μέσα από τις ιστορίες των ξεριζωμένων, για τις βάρκες και τις ταρίφες των διακινητών, τις επαναπροωθήσεις και την κακομεταχείριση από τις δυνάμεις καταστολής, αλλά και μέσα από τις δικές τους ιστορίες για τα ΜΑΤ, τις ποινικές διώξεις, την καταστολή του δίκαιου αγώνα τους, που για άλλη μια φορά επιστρατεύετε για να τρομοκρατήσετε και να κάμψετε τις αντιστάσεις. Διότι δεν μπορείτε να χωνέψετε ότι δεν γίνεται τίποτα με τα τόσα παχυλά κονδύλια που υπόσχεστε αριστερά και δεξιά, τα οποία, βέβαια, δεν βρίσκει ποτέ η Κυβέρνηση, όταν διεκδικούν δίκαια οι εργαζόμενοι, ο λαός να καλυφθούν οι ανάγκες τους και έχουν αφεθεί όλα αυτά τα χρόνια στο έλεός τους.

Ούτε, βέβαια, τσίμπησαν στον εμπαιγμό που τόλμησε να ξεστομίσει ο Πρωθυπουργός ότι οι συνέπειες του προσφυγικού σε αυτές τις περιοχές αμβλύνθηκαν με τη διατήρηση των μειωμένων συντελεστών ΦΠΑ, λες και τους κάνατε και χάρη. Γιατί αυτοί οι άνθρωποι δεν έβαλαν ποτέ -ούτε πρόκειται να βάλουν- σε ζυγαριά αυτή την απανθρωπιά που είδαν, που βίωσαν, των κέντρων φυλακών, αρνούνται να συνηθίσουν να μετατρέπονται τα νησιά τους σε τόπο εγκλωβισμού και μαρτυρίων χιλιάδων κατατρεγμένων.

Αυτή, λοιπόν, η πείρα δεν θέλετε να ακουστεί, να γίνει κτήμα όλων των εργαζομένων και του λαού. Όμως, όση προσπάθεια αποσιώπησης και αν καταβάλλετε αυτή η πείρα δεν μπορεί ούτε να συσκοτιστεί ούτε να διαστρεβλωθεί.

Σε ποιον χρόνο, λοιπόν, επιλέγετε να κωδικοποιήσετε το σύνολο αυτών των αντιδραστικών σκόρπιων διατάξεων για το προσφυγικό; Είναι τυχαία η χρονική συγκυρία, ή μήπως η κωδικοποίηση είναι ένα μόνο τεχνικό ζήτημα που σκόπιμα επιχειρείτε να υποβαθμίσετε; Το έκανε εξάλλου και ο εισηγητής της πλειοψηφίας.

Εμείς λέμε «όχι», πρώτον, διότι η διαμόρφωση του κώδικα προς τον σκοπό της ενιαίας εφαρμογής του νόμου αφορά στη συστηματοποίηση μιας απάνθρωπης πολιτικής και την ευχερέστερη -αν θέλετε- υλοποίησή της, δεύτερον, γιατί οι συνθήκες που διανύουμε είναι εξαιρετικά σύνθετες και προκαλούν την προσφυγιά και τον ξεριζωμό, την οποία, βέβαια, προετοιμάζεστε να την αντιμετωπίσετε με τον γνωστό τρόπο. Πρόκειται, δηλαδή, για τις συνθήκες ενός νέου ιμπεριαλιστικού πολέμου στην Ουκρανία, στον οποίο και ενεργά εμπλέκεται η χώρα μας με την αποστολή στρατιωτικού υλικού χωρίς ακόμα να έχει αποκλειστεί και η αποστολή στρατιωτικών δυνάμεων, συνθήκες δηλαδή συνολικής όξυνσης των ιμπεριαλιστικών ανταγωνισμών, τμήμα των οποίων είναι και οι ελληνοτουρκικές σχέσεις που αυτό το διάστημα βρίσκονται σε μεγαλύτερη ένταση.

Όλα τα επιτελεία μιλούν, λοιπόν, για την αύξηση των προσφυγικών και μεταναστευτικών κυμάτων, λόγω του πολέμου και της επισιτιστικής κρίσης ως αποτέλεσμα των κυρώσεων ενάντια στη Ρωσία, που βέβαια και η δική μας Κυβέρνηση έχει επιβάλει και τελικά τις πληρώνουν οι λαοί και όχι οι κυβερνήσεις και οι αστικές τάξεις.

Φυσικά με τα γνωστά τερτίπια μιλάτε για μεταναστευτικό και όχι για προσφυγικό πρόβλημα, για να αποστερήσετε από τους ανθρώπους αυτούς την όποια προστασία έχει απομείνει με τη Συνθήκη της Γενεύης και το Διεθνές Δίκαιο που συστηματικά το ξηλώνετε και το μετατρέπετε σε ένα κενό πουκάμισο.

Η πρόσφατη ανακοίνωση της Ύπατης Αρμοστείας του ΟΗΕ για τους πρόσφυγες, για τον μεγαλύτερο αριθμό των ξεριζωμένων που έχει καταγραφεί ποτέ στην ανθρώπινη ιστορία, πάνω από εκατό εκατομμύρια, θρυμματίζει με τον πιο εκκωφαντικό τρόπο την προπαγάνδα σας, την προπαγάνδα όλων των ιμπεριαλιστών για τον κόσμο της ειρήνης και της σταθερότητας που τάχα θα επικρατούσε μετά την ανατροπή του Σοσιαλισμού το ̓91.

Το προσφυγικό για άλλη μια φορά εργαλειοποιείται στα γεωπολιτικά παζάρια, όπως χαρακτηριστικά αποτυπώνεται και στις ελληνοτουρκικές σχέσεις. Η Κυβέρνησή σας μιλά προκλητικά για την προστασία των συνόρων προκαλώντας σκόπιμες συγχύσεις και ενισχύοντας αντιδραστικά ρατσιστικά και εθνικιστικά αντανακλαστικά. Αναμοχλεύετε το γνωστό δίλημμα «ανοιχτά ή κλειστά σύνορα για τους πρόσφυγες» που τάχα αποτελεί τη διαχωριστική γραμμή ανάμεσα στις προοδευτικές αριστερές και τις συντηρητικές δεξιές δυνάμεις στην Ευρώπη. Όμως, το δίλημμα αυτό είναι και πλαστό και επικίνδυνο, γιατί σκόπιμα συγχέονται δύο εντελώς διαφορετικά πράγματα, η ανάγκη δηλαδή υπεράσπισης της εδαφικής ακεραιότητας και των κυριαρχικών δικαιωμάτων από τη μια πλευρά, με την οποία προφανώς κανένας δεν διαφωνεί και η προστασία των μεταναστών και προσφύγων που αναγκάζονται να εγκαταλείψουν την πατρίδα τους λόγω της εξαθλίωσης και του ιμπεριαλιστικού πολέμου από την άλλη πλευρά.

Αντικειμενικά συνηγορείτε στα περί παραβίασης της εθνικής κυριαρχίας από τους μετανάστες και πρόσφυγες προσδίδοντάς τους λίγο έως πολύ την ιδιότητα του στρατού εισβολέων. Αλήθεια, τη δυνατότητα στην Τουρκία να αξιοποιεί τους κατατρεγμένους και ξεριζωμένους στα γεωπολιτικά της παιχνίδια και να τους χρησιμοποιεί ως μοχλό πίεσης στην αμφισβήτηση των ελληνικών συνόρων, όπως έγινε και στις αρχές του 2020, ποιος την έχει δώσει; Δεν είστε εσείς οι ίδιοι που τη δώσατε με την κατάπτυστη συμφωνία Ευρωπαϊκής Ένωσης - Τουρκίας που την ψήφισε η κυβέρνηση του ΣΥΡΙΖΑ και την υλοποιείτε κι εσείς σήμερα;

Τα κυριαρχικά δικαιώματα της χώρας, κύριε Υπουργέ, υπονομεύονται με την εμπλοκή της στους ιμπεριαλιστικούς σχεδιασμούς, τη συμμετοχή στους οργανισμούς ΝΑΤΟ και Ευρωπαϊκή Ένωση και με την ανάθεση φύλαξης των ελληνικών συνόρων σε έναν κατασταλτικό διακρατικό μηχανισμό, όπως είναι η FRONTEX με πολύ ύποπτο ρόλο. Αυτοί είναι οι κίνδυνοι για τον ελληνικό λαό και για τα κυριαρχικά δικαιώματα. Οι περιβόητοι σύμμαχοί σας είναι που δίνουν και αέρα στα πανιά της τούρκικης επιθετικότητας υπηρετώντας τα δικά τους συμφέροντα.

Η κωδικοποίηση, λοιπόν, έρχεται σε μια περίοδο που αξιοποιώντας και το προσφυγικό από τον ιμπεριαλιστικό πόλεμο στην Ουκρανία αναζωπυρώνεται η συζήτηση για το νέο σύμφωνο της Ευρωπαϊκής Ένωσης για τη μετανάστευση και το άσυλο, κάτι που ακούσαμε και χθες στη συζήτηση στην επιτροπή. Όλοι σας, ανεξάρτητα από τις αποχρώσεις και τις διαφορετικές οπτικές γωνίες, μιλάτε για την ευρωπαϊκή διάσταση του θέματος, για την ευρωπαϊκή αλληλεγγύη και για το δίκαιο που έπρεπε να εφαρμοστεί. Ο ΣΥΡΙΖΑ σάς κατηγορεί ότι δεν έχετε τη δυναμική διεκδίκησης αυτής της αλληλεγγύης. Εσείς, από την άλλη, λέτε ότι κάνετε το καλύτερο δυνατό και ότι μάλιστα έχετε μεγάλη επιτυχία στο προσφυγικό-μεταναστευτικό έχοντας πετύχει την αποσυμφόρηση, παρ’ όλο βέβαια που τα νούμερα δεν βγαίνουν. Μπορεί οι λίστες των εκκρεμοτήτων να μειώνονται, αλλά μειώνονται και όσοι έχουν τη στοιχειώδη προστασία και τελικά αυξάνονται οι λίστες των αριθμών, των «αόρατων» -σε εισαγωγικά- ανθρώπων που βρίσκονται και κινούνται σε καθεστώς παρανομίας χωρίς καμμία προστασία.

Δεν είναι, όμως, απλά η διάκριση ανάμεσα στους MED 5, όπως είπε ο ειδικός αγορητής του ΣΥΡΙΖΑ και των χωρών του Βίσεγκραντ με τις οποίες συντάσσεται πολλές φορές η Νέα Δημοκρατία. Η πολιτική της Ευρωπαϊκής Ένωσης στο προσφυγικό είναι ενιαία σε βάρος των προσφύγων. Η διαπάλη ανάμεσα στα κράτη αφορά μόνο στον διαμοιρασμό της καταστολής, στο μέγεθος, στον ρυθμό που θα ανοίξει ή θα κλείσει η κάνουλα, ανάλογα με τα συμφέροντα των μονοπωλίων σε κάθε χώρα για τα κατάλληλα εργατικά χέρια. Είναι η πολιτική της FRONTEX και των επαναπροωθήσεων στα σύνορα που διαχρονικά συμβαίνουν τα τελευταία χρόνια, αλλά και η πολιτική που θέλει την Ελλάδα χωροφύλακα των ευρωπαϊκών, όπως λένε, συνόρων, με αποτέλεσμα τον διπλό εγκλωβισμό των ξεριζωμένων. Είναι η πολιτική του κανονισμού του Δουβλίνου, του αντιδραστικού κατασκευάσματος της έννοιας της «ασφαλούς χώρας καταγωγής» ή και της «ασφαλούς τρίτης χώρας», των ευρωπαϊκών οδηγιών ενάντια στους πρόσφυγες και μετανάστες.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Άλλωστε, η σημερινή κωδικοποίηση αφορά κυρίως τέτοιες ευρωπαϊκές οδηγίες που ενσωματώθηκαν στο ελληνικό δίκαιο με έναν βασικό κορμό τους να έχει ήδη ενσωματωθεί από την κυβέρνηση του ΣΥΡΙΖΑ, όπως η οδηγία 33 του 2013, σχετικά με τις απαιτήσεις για την υποδοχή των αιτούντων διεθνή προστασία στον νόμο του 2018 ή η οδηγία 32 του 2013 προηγούμενα, σχετικά με τις κοινές διαδικασίες για τη χορήγηση και ανάκληση του καθεστώτος διεθνούς προστασίας, οι οποίες ενσωματώνονται και αυτές στην παρούσα κωδικοποίηση.

Ως ΚΚΕ, λοιπόν, δεν βάζουμε το δίλημμα στην εφαρμογή ή όχι αυτής της αντιδραστικής ευρωπαϊκής αντιμεταναστευτικής νομοθεσίας. Ως ΚΚΕ καλούμε όλη την εργατική τάξη να οργανωθεί και να παλέψει για ζωή και δουλειά με δικαιώματα, να παλέψει ενάντια στον ιμπεριαλιστικό πόλεμο που είναι γέννημα της καπιταλιστικής βαρβαρότητας, από τον οποίο κανένας λαός δεν μπορεί να νιώθει ασφαλής και να δυναμώσει την αλληλεγγύη του στους ξεριζωμένους, γιατί ξέρουμε ότι οι πρόσφυγες και μετανάστες είναι το πιο ευάλωτο τμήμα της, ένας μόνιμος εφεδρικός στρατός, πότε εγκλωβισμένος στα σύνορα και πότε στην ομηρία τις παρατυπίας, που ξεδιαλέγει και αξιοποιεί το κεφάλαιο για να ανοιγοκλείνει την κάνουλα ανάλογα με τα συμφέροντά του. Γι’ αυτό και η αλληλεγγύη και η πάλη για τα δικαιώματά τους έχει σήμερα τη δική της αυτοτελή σημασία.

Διεκδικούμε, λοιπόν, καμμία εμπλοκή της χώρας μας στους ιμπεριαλιστικούς σχεδιασμούς και επεμβάσεις και καμμία εμπλοκή στον ιμπεριαλιστικό πόλεμο. Διεκδικούμε να σταματήσει η αποστολή στρατιωτικού υλικού στην Ουκρανία, να κλείσουν τώρα όλες οι νατοϊκές βάσεις, να σταματήσει το συστηματικό ξήλωμα της Συνθήκης της Γενεύης για τους πρόσφυγες και να υπάρξει πραγματική προστασία των δικαιωμάτων τους στο άσυλο και στις χώρες του πραγματικού προορισμού τους. Λέμε «όχι» στις επαναπροωθήσεις, στις απελάσεις και στις υπερδομές-φυλακές. Διεκδικούμε να κλείσουν όλα τα hot spots σε κλειστές ελεγχόμενες δομές, να καταργηθούν ο κανονισμός του Δουβλίνου, η κοινή δήλωση Ευρωπαϊκής Ένωσης - Τουρκίας και το αντιδραστικό κατασκεύασμα της ασφαλούς τρίτης χώρας.

Ζητάμε κυρίως να παρθούν άμεσα μέτρα για την ένταξη των προσφύγων σε ζωή και δουλειά με δικαιώματα, με πρόσβαση σε αξιοπρεπή στέγαση και εργασία, παιδεία και κοινωνική πρόνοια χωρίς την εμπλοκή των ΜΚΟ και με ιδιαίτερη φροντίδα για τους ασυνόδευτους ανηλίκους και τις γυναίκες που έχουν υποστεί βία και διωγμούς. Ζητάμε να νομιμοποιηθούν οι μετανάστες που ζουν και εργάζονται υπό το καθεστώς παρατυπίας με άδειες διαμονής αόριστης διάρκειας. Ζητάμε, δηλαδή, όλα αυτά που λείπουν από την πολιτική σας, όλα αυτά που λείπουν από τη διαχρονική πολιτική των κυβερνήσεων και από την αντιμεταναστευτική πολιτική της Ευρωπαϊκής Ένωσης, στην οποία είστε όλοι σας προσηλωμένοι.

Ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Και τώρα καλείται στο Βήμα ο ειδικός αγορητής της Ελληνικής Λύσης, ο συνάδελφος κ. Αντώνιος Μυλωνάκης.

**ΑΝΤΩΝΙΟΣ ΜΥΛΩΝΑΚΗΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, συζητούμε σήμερα, σε δύσκολες ώρες για την πατρίδα μας, την κύρωση του κώδικα νομοθεσίας για την υποδοχή, τη διεθνή προστασία πολιτών τρίτων χωρών και ανιθαγενών και την προσωρινή προστασία σε περίπτωση μαζικής εισροής εκτοπισθέντων αλλοδαπών.

Δεν ξέρω αν έχουμε καταλάβει όλοι πόσο δύσκολες ώρες είναι αυτές που περνά η πατρίδα μας με την απειλή πολέμου από την Τουρκία, με τις Ένοπλες Δυνάμεις μας σε κατάσταση επιφυλακής, με τον στόλο μας έξω και με την Πολεμική μας Αεροπορία συνεχώς στον αέρα.

Δεν ξέρω αν έχουμε καταλάβει, κύριε Υπουργέ, τι πρόβλημα θα δημιουργηθεί σε περίπτωση πολεμικής σύρραξης με την Τουρκία από τους παράνομους μετανάστες οι οποίοι υπάρχουν κατά εκατοντάδες χιλιάδες ίσως και εκατομμύρια. Κανείς δεν ξέρει πόσοι είναι. Ακόμα και το Υπουργείο, παρ’ όλες τις ερωτήσεις μου, δεν έχει απαντήσει πόσος είναι ο αριθμός των παράνομων μεταναστών, δηλαδή πόσοι δικαιούνται ασύλου και έχουν πάρει, πόσοι είναι στο πρόγραμμα «ΕΣΤΙΑ» αυτή τη στιγμή και πόσοι είναι αυτοί οι οποίοι έπρεπε να έχουν φύγει από τη χώρα και δεν έχουν φύγει.

Άκουσα τον καλό συνάδελφο κ. Ψυχογιό να λέει ότι πρέπει να αλλάξει και να επανέλθει διαφορετικό καθεστώς για τους νόμους οι οποίοι αφορούν τη μετανάστευση.

Είπατε, επίσης, κύριε Ψυχογιέ, πως όταν θα έρθετε στην εξουσία θα τα αλλάξετε όλα για να εναρμονιστεί το δικό μας νομικό σύστημα με το ευρωπαϊκό. Δεν θα έρθετε ποτέ στην εξουσία, κύριε Ψυχογιέ, με αυτά που λέτε. Δεν ξέρω αν πιστεύετε πραγματικά στην Αριστερά, έχετε όμως ιδεοληψία. Και αυτή την ιδεοληψία ακολούθησε εν πολλοίς η Νέα Δημοκρατία η οποία δεν είναι άμοιρη ευθυνών. Έχει φτάσει σε ένα σημείο ο Έλληνας πολίτης να λέει: «Παναγία μου, μπορώ να περάσω από την Ομόνοια σήμερα;»

Πρόσφατα, κύριε Υπουργέ, έγιναν δύο συναντήσεις του Δημάρχου Αθηναίων κ. Μπακογιάννη, μια με τον κ. Βορίδη και μια με τον κ. Θεοδωρικάκο. Το αντικείμενο ήταν ότι πλέον η Αθήνα δεν είναι ασφαλής πρωτεύουσα. Αυτό ήταν το αντικείμενο. Και αν θέλετε να πάμε μια βόλτα σε όλες τις παράλληλες οδούς που φεύγουν από την Ομόνοια, είτε λέγεται 3η Σεπτεμβρίου είτε λέγεται Αχαρνών είτε λέγεται Πατησίων, για να δούμε τι γίνεται και πόσοι είναι αυτοί οι οποίοι μπορούν να περάσουν, κυρίως τις βραδινές ώρες, από εκεί.

Από την πρώτη στιγμή που μπήκαμε μέσα είχαμε πει ένα πράγμα, ότι η Ελληνική Λύση, ένα κόμμα του 4%, και ο Κυριάκος Βελόπουλος, δεν μπήκαμε ούτε για να φωνάζουμε ούτε για να καταγγέλλουμε γενικώς ούτε για να αποδομήσουμε κανέναν. Μπήκαμε για να βοηθήσουμε. Βοηθάμε πρωτίστως τον ελληνικό λαό.

Κάναμε από την πρώτη στιγμή, κύριε Υπουργέ, προτάσεις. Είχαμε πει τον Σεπτέμβριο του 2019 στον κ. Χρυσοχοΐδη, ο οποίος είχε τότε αναλάβει όλα τα καρπούζια κάτω από μια μασχάλη, ότι είναι λάθος το επιτελικό κράτος να γκρεμίσει το Υπουργείο Μετανάστευσης και Ασύλου. Έγινε ο ν.4636/2019. Λίγο καιρό μετά αναγνώρισε η Κυβέρνηση το τεράστιο πρόβλημα και τη δυστοκία του νομοθετήματος και ήρθε και τροποποίησε με τον ν.4674/2020, ελπίζοντας ότι με τις εισαγόμενες τροποποιήσεις θα επιλύσει το πρόβλημα της παράνομης μετανάστευσης.

Ακούστε, χθες με πήραν δύο εισαγγελείς τηλέφωνο. Ο ένας είναι εν αποστρατεία, κύριε Υπουργέ, και μου είπε: «Κύριε Μυλωνάκη, δεν θα ψηφίσετε τον κώδικα; Ξέρετε πόσο μεγάλη προσπάθεια έγινε για να γίνει αυτός ο κώδικας;» Και του είπα: «Εμείς, όμως, κύριε εισαγγελέα, δεν είχαμε ψηφίσει ούτε τα πέντε νομοσχέδια τα οποία αποτελούν αυτόν τον κώδικα, ούτε το π. δ. 106/20, ούτε και τις εκατόν δύο τροποποιήσεις τις οποίες κάνατε.» Δηλαδή στα τρία χρόνια που κυβερνάτε, κύριε Υπουργέ, έχετε κάνει πέντε νομοσχέδια. Για κάθε νομοσχέδιο σας λέγαμε ότι δεν το ψηφίζουμε για συγκεκριμένους λόγους, ότι θα αποτύχει και αποτύγχανε. Άρα η Ελληνική Λύση σας έκανε προτάσεις, αλλά φτάσαμε σε ένα σημείο να έρθει το 2022, το οποίο τελειώνει μάλιστα, και να μας φέρετε έναν κώδικα με τον οποίον ομολογείτε -προσέξτε- ότι εντός ολίγου χρονικού διαστήματος θα έρθουν αλλαγές και θα τροποποιήσετε αυτόν τον κώδικα. Δηλαδή κωδικοποιείτε τους πέντε νόμους, το προεδρικό διάταγμα, τις εκατόν δύο τροπολογίες και βάσει της αναλογιστικής μελέτης μέσα σε ένα εύλογο χρονικό διάστημα θα έρθει ένα άλλο νομοσχέδιο. Τι είναι αυτό το πράγμα; Το αποτέλεσμα ξέρετε ποιο είναι; Μηδέν.

Κύριε Υπουργέ, σας κατηγορεί ο ΣΥΡΙΖΑ και το ΚΚΕ, ότι κάνετε push back, ότι δεν εφαρμόζετε αυτά τα οποία πρέπει να εφαρμοστούν. Εμείς ξέρετε τι σας λέμε; Τον Σεπτέμβριο του 2019 ο Πρόεδρος της Ελληνικής Λύσης κ. Κυριάκος Βελόπουλος είχε παραδώσει στον Πρωθυπουργό και στον τότε Υπουργό κ. Χρυσοχοΐδη, δεν ξέρω αν την πήρατε στα χέρια σας, μια πρόταση η οποία ήταν καθόλα φτιαγμένη και ραμμένη στα μέτρα του Έβρου ώστε να γίνει ο φράχτης, με οικονομοτεχνική μελέτη και με τα πάντα. Ήταν μια έτοιμη πρόταση, θα μπορούσατε να την είχατε υλοποιήσει, κύριε Υπουργέ. Λέτε ότι θα τελειώσετε εκατόν είκοσι χιλιόμετρα. Δεν ξέρω πότε θα τελειώσουν, διότι έχετε κάνει ήδη δεκαπέντε χιλιόμετρα και είκοσι χιλιόμετρα που υπήρχαν, τριάντα πέντε χιλιόμετρα. Προχθές είπατε ότι θέλετε να κάνετε άλλα ογδόντα χιλιόμετρα. Όμως, μετά την άρνηση της Ευρωπαϊκής Ένωσης να χρηματοδοτήσει την επέκταση του φράχτη στον Έβρο, τα ογδόντα χιλιόμετρα θα γίνουν με εθνικά κονδύλια

Άρα η δική μας πρόταση, η οποία έγινε στα τέλη του 2019, με τα εκατόν είκοσι χιλιόμετρα από το Αινήσιο Δέλτα μέχρι το Τριεθνές, μέχρι το «Τρίγωνο του Κάραγατς», και με οικονομοτεχνική μελέτη, ήταν φθηνή λύση διότι θα ήταν το μηχανικό μπροστά και θα ήταν έτοιμα τα σκευάσματα. Όμως, εσείς έρχεστε μετά από τρία χρόνια να υλοποιήσετε την έτοιμη πρόταση της Ελληνικής Λύσης με τριπλάσια έξοδα, διότι είναι λογικό να το δώσετε σε εργολάβο και να του πείτε να κάνει γρήγορα. Το «κάνε γρήγορα» και το «το θέλω εδώ και τώρα» σημαίνει ότι τα έξοδα τα οποία θα πληρώσει ο ελληνικός λαός θα είναι δυο και τρεις φορές παραπάνω.

Να σας κάνω μια ερώτηση, κύριε Υπουργέ. Μπορείτε να μας πείτε γιατί δήλωσε παραίτηση ο επικεφαλής της FRONTEX; Είναι κάτι για το οποίο ρωτάει όλος ο κόσμος. Συνέβη τίποτα; Του έκαναν παρατηρήσεις κάποιοι; Δεν έκανε καλά τα καθήκοντά του; Δημιουργήθηκε κάποιο πρόβλημα μεταξύ του ελληνικού Υπουργείου Μετανάστευσης με την FRONTEX; Νομίζω ότι πρέπει να μας απαντήσετε σ’ αυτά.

Κύριε Υπουργέ, ξέρετε πάρα πολύ καλά ότι ο Ερντογάν εργαλειοποιεί μονίμως τους παράνομους μετανάστες.

Και για να εξηγούμαστε, κύριε Ψυχογιέ, ξέρετε τι σημαίνει μετανάστης και τι σημαίνει πρόσφυγας; Έχουμε και απτό παράδειγμα. Πρόσφυγας είναι ο Ουκρανός ο οποίος φεύγει από την πατρίδα του διότι βομβαρδίζεται και έρχεται στην Ευρώπη σε διάφορες χώρες. Πρόσφυγας δεν είναι αυτός ο οποίος στο μέρος το οποίο μένει δεν γίνεται πόλεμος. Δεν είναι έτσι τα πράγματα. Και θέλω να καταλάβουμε όλοι ότι αυτό το πρόβλημα το οποίο έχει συμβεί στην πατρίδα μας αφορά τους Έλληνες, δεν αφορά κανέναν άλλον λαό. Και το λέω σ’ εσάς επειδή είστε ένας λογικός και έντιμος άνθρωπος. Σας βλέπω σοβαρό. Δεν γίνεται να λέμε πράγματα όπως: «Ας αφήσουμε όλο τον κόσμο να μπει μέσα». Ωραία, ας αφήσουμε όλο τον κόσμο να μπει και να μην γίνει ο φράχτης στον Έβρο λοιπόν, να μη γίνουν ούτε τα push back, να αφήσουμε όλες τις βάρκες που στέλνει Eρντογάν από τα ανατολικά παράλια της…

**ΘΕΑΝΩ ΦΩΤΙΟΥ:** ...(δεν ακούστηκε)

**ΑΝΤΩΝΙΟΣ ΜΥΛΩΝΑΚΗΣ:** Γιατί, κυρία Φωτίου μου; Δεν είναι έτσι όπως τα λέω; Αυτό δεν λέτε συνεχώς;

(Θόρυβος από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Κάνετε ομιλία στο Σώμα, κύριε Μυλωνάκη, όχι στον κ. Ψυχογιό. Μην απευθύνεστε άλλο στον κ. Ψυχογιό.

**ΑΝΤΩΝΙΟΣ ΜΥΛΩΝΑΚΗΣ:** Τα λέω καλόπιστα. Η πατρίδα μας δεν αντέχει άλλο. Έχουμε αυτή τη στιγμή ενεργειακή και επισιτιστική κρίση.

Πώς θα παραμείνουν αυτοί οι άνθρωποι στη χώρα; Δεν θέλετε επαναπροωθήσεις. Δεν πρέπει να γίνουν επαναπροωθήσεις;

**ΓΕΩΡΓΙΟΣ ΨΥΧΟΓΙΟΣ:** ...(δεν ακούστηκε)

**ΑΝΤΩΝΙΟΣ ΜΥΛΩΝΑΚΗΣ:** Αφήστε…

**ΠΡΟΕΔΡΕΥΩΝ (Νικήτας Κακλαμάνης):** Κύριε Μυλωνάκη, σταματήστε να απευθύνεστε στον κ. Ψυχογιό. Στο Σώμα απευθύνεστε.

**ΑΝΤΩΝΙΟΣ ΜΥΛΩΝΑΚΗΣ:** Πρέπει να καταλάβουμε ότι ούτε Διεθνές Δίκαιο υπάρχει. Υπάρχει το δίκιο του ισχυρού.

**ΠΡΟΕΔΡΕΥΩΝ (Νικήτας Κακλαμάνης):** Θα αρχίσουμε τώρα κουβεντολόι μεταξύ μας;

**ΑΝΤΩΝΙΟΣ ΜΥΛΩΝΑΚΗΣ:** Εντάξει, κύριε Πρόεδρε. Το κατάλαβα.

Νέο κόλπο, κύριε Υπουργέ: Νησίδες στον Έβρο, στο ποτάμι. Τώρα που πέφτει η στάθμη του ποταμού παρουσιάζονται οι νησίδες. Άλλες είναι στο μέρος το ελληνικό, άλλες είναι στο μέρος της Τουρκίας. Έρχονται, λοιπόν, και παραμένουν εκεί. Πώς θα επιλυθεί αυτό το πρόβλημα; Πώς και δεν το παίρνουμε χαμπάρι ότι περνάνε οι βάρκες και κατευθύνονται εκεί; Για ποιον λόγο γίνονται όλα αυτά; Πώς θα επιλυθεί αυτό το πρόβλημα;

Τι γίνεται τώρα με τα προβλήματα που υπάρχουν; Φτιάξατε μέχρι τώρα απ’ ό,τι καταλαβαίνω, απ’ ό,τι λέτε και απ’ ό,τι φαίνεται εδώ, είκοσι οκτώ δομές σε ολόκληρη τη χώρα, εάν είναι αληθής αυτή η ανάγνωση που κάνουμε. Έχετε πάει στις δομές αυτές απ’ έξω να δείτε τι γίνεται; Πηγαίνετε στη Μαλακάσα. Προχθές συνέλαβαν Βρετανό υπήκοο πακιστανικής καταγωγής έτοιμο να βάλει φωτιές. Τι γίνεται με αυτούς τους ανθρώπους; Είπατε ότι «φτιάξαμε τις δομές κλειστού τύπου». Είναι κλειστού τύπου οι δομές; Και εδώ στον Ταύρο να πάτε και στη Μαλακάσα να πάτε και όπου και να πάτε όλος ο κόσμος είναι απ’ έξω. Πώς είναι κλειστή η δομή; Ανοιχτή δομή είναι, λοιπόν, πάλι και κυκλοφορεί ο καθένας ανεξέλεγκτα.

Ένα άλλο θέμα είναι το εξής: Υποχρέωση της χώρας μας, όπως λέει μέσα, είναι να παρέχει πλήρη δέσμη μέτρων προς όφελος των αιτούντων διεθνή προστασία, δηλαδή παρέχει στέγη, παρέχει τροφή, παρέχει ρουχισμό, παρέχει υπό μορφή οικονομικού βοηθήματος ένα ποσό για τα καθημερινά έξοδα, δόθηκε ΑΜΚΑ, ιατροφαρμακευτική περίθαλψη.

Ερώτηση: Ο Έλληνας τα έχει αυτά; Ξέρετε ότι από την 1η Ιουνίου πάνω από τετρακόσιες χιλιάδες συμπατριώτες μας δεν δικαιούνται ιατροφαρμακευτική περίθαλψη διότι χρωστούν στον ΕΦΚΑ, διότι έχουν προβλήματα οικονομικά;

Έρχεται εδώ πέρα ο παράνομος μετανάστης και δεν ξέρουμε αν πραγματικά αιτείται άσυλο, αφήστε που έχει τέσσερα, πέντε ονόματα και δίνει. Πρέπει να δούμε τι γίνεται με αυτές τις περιπτώσεις. Εγώ έκανα μία ερώτηση στην οποία η Εισαγγελία μπορεί να απαντήσει. Το Υπουργείο Μετανάστευσης μου απάντησε ότι δεν υπάρχουν στοιχεία για το πόσες πλαστογραφίες έχουν γίνει. Ξέρουμε τις πλαστογραφίες; Έχω μπροστά μου την απάντησή σας, κύριε Υπουργέ. Δεν αναφέρω κάτι για το οποίο δεν έχω την απάντησή σας.

Άλλη ερώτηση: Για ποιον λόγο η αρμόδια Υπηρεσία Ασύλου και το αρμόδιο Υπουργείο δεν έχει εκδώσει στατιστικά στοιχεία για το χρονικό διάστημα από 31 Ιανουαρίου του 2020 έως σήμερα.

**ΝΟΤΗΣ ΜΗΤΑΡΑΚΗΣ (Υπουργός Μετανάστευσης και Ασύλου):** Κάθε μήνα.

**ΑΝΤΩΝΙΟΣ ΜΥΛΩΝΑΚΗΣ:** Είναι μηνιαία, τριμηνιαία αλλά το Υπουργείο Μετανάστευσης…

**ΝΟΤΗΣ ΜΗΤΑΡΑΚΗΣ (Υπουργός Μετανάστευσης και Ασύλου):** Κάθε μήνα.

**ΑΝΤΩΝΙΟΣ ΜΥΛΩΝΑΚΗΣ:** Ακούστε, από την αρμόδια Υπηρεσία Ασύλου από τις 30 Ιανουαρίου του 2020 μέχρι σήμερα δεν έχουμε στοιχεία.

Άλλο θέμα που σας ανέφερα -δεν ήσασταν βέβαια εσείς, ήταν η Υφυπουργός σας- είναι πόσα άτομα συνολικά αφορούν όλες οι εκδοθείσες αποφάσεις ασύλου ή προσωρινής διαμονής μέχρι σήμερα, πόσοι έχουν λάβει άσυλο και έχουν παραμείνει στη χώρα μας, καθώς δεν γίνονται δεκτοί από άλλες χώρες, πόσοι είναι αυτοί οι οποίοι επαναπροωθούνται ή επαναπροωθήθηκαν μέχρι τώρα, κύριε Υπουργέ, από τις χώρες της Κεντρικής και Βόρειας Ευρώπης που δεν τους παρείχαν άσυλο, πίσω στην πατρίδα μας ως χώρα πρώτου προορισμού. Ούτε αυτό το γνωρίζουμε. Τελικά γνωρίζουμε πόσοι είναι οι παράνομοι μετανάστες στην πατρίδα μας; Γνωρίζουμε ποιοι ακριβώς πρέπει να επαναπροωθηθούν, να φύγουν δηλαδή από τη χώρα και δεν έχουν φύγει ακόμα; Τι από όλα ξέρουμε; Τα προβλήματα είναι τεράστια.

Ένα άλλο μεγάλο πρόβλημα είναι οι ασυνόδευτοι ανήλικοι. Ξέρουμε την ηλικία του ασυνόδευτου ανήλικου, κύριε Υπουργέ; Αφού δεν έχουν ταυτότητες, δεν έχουν δημόσια έγγραφα, δεν μπορούν να αποδείξουν την ηλικία. Και βλέπουμε ανθρώπους με γένια, είκοσι χρόνων να είναι δεκαπεντάχρονοι! Μα τι διάολο, εδώ στην Ελλάδα βγάζουμε γένια στα δεκαοκτώ και εκεί βγάζουν γένια από τα δέκα και έχουν μούσια; Δεν καταλαβαίνω. Πώς γίνεται αυτό το πράγμα; Αποδείξεις έχουμε; Ούτε αυτό το έχουμε.

Μέλη οικογένειας. Ακούστε τώρα ένα άλλο: Εκτός γάμου σύντροφος. Έχω, λέει, πέντε γυναίκες. Απόδειξέ το, κύριε, ότι έχεις πέντε γυναίκες. Δύο παιδιά με τη μία, δύο παιδιά με την άλλη κ.ο.κ.. Όλα αυτά είναι σε έναν άνθρωπο πάνω, κύριε Υπουργέ.

Προσέξτε τώρα να δείτε τι γίνεται: Υποβολή αίτησης διεθνούς προστασίας. Τρία, τέσσερα, πέντε ονόματα ο καθένας. Μπορεί να μας πει το Υπουργείο πώς λέγεται ένας άνθρωπος και για τον καθένα αν υπάρχει αίτηση διεθνούς προστασίας; Υπάρχει ο ίδιος άνθρωπος με πέντε διαφορετικά ονόματα. Δεν είναι πράγματα αυτά, κύριε Υπουργέ.

Έχουμε να πούμε αρκετά, αλλά επειδή δεν έχουμε χρόνο, εν κατακλείδι να πω ότι είναι και αυτό ένα νομοσχέδιο της Κυβέρνησης, που στο επίκεντρό του δυστυχώς για άλλη μια φορά δεν είναι ο Έλληνας και τα προβλήματα που τον ταλανίζουν, τα προβλήματα τα οποία έχει επιφέρει με την πολιτική της και με την ιδεοληψία του ο ΣΥΡΙΖΑ από το 2015 και μετά. Δεν θέλουμε να μηδενίσουμε. Το ξαναλέμε, κύριε Υπουργέ: Η Ελληνική Λύση δεν μηδενίζει ποτέ τις προσπάθειες κανενός. Κάνατε μία προσπάθεια αναχαίτισης. Αυτό είναι η αλήθεια. Όμως φτιάξατε είκοσι οκτώ ΚΥΤ και σε όλη τη χώρα και έχετε διάσπαρτους αυτούς τους ανθρώπους οι οποίοι δεν δικαιούνται άσυλο, δεν δικαιούνται διεθνή προστασία, δεν επαναπροωθούνται στη χώρα τους, παρά κυκλοφορούν ελεύθεροι με λεφτά τα οποία τους δίνει το ελληνικό κράτος. Το πρόγραμμα «ΕΣΤΙΑ» τελειώνει τέλος Δεκεμβρίου. Τι θα κάνουμε από εκεί και πέρα; Αυτοί πού θα βρουν δουλειά; Πού θα βρουν λεφτά; Θα αναγκαστούν να κλέβουν. Στο κέντρο της Αθήνας κάθε βράδυ μαχαιρώματα, εκβιασμοί, ναρκωτικά. Αυτό γίνεται. Δεν υπάρχει έλεος.

Τι είχε πει η Ελληνική Λύση; Απλά πραγματάκια:

Πρώτον, ο φράχτης στον Έβρο. Μετά από τρία χρόνια, είπατε ότι δεν γίνεται άλλο, ρε παιδί μου, πρέπει να τον κάνουμε. Θα τον υλοποιήσετε -δεν ξέρω αν θα προλάβετε, μακάρι να προλάβετε- με τριπλάσιο κόστος απ’ ό,τι σας το είχαμε κοστολογήσει εμείς. Θα το είχαμε τελειώσει τώρα και θα είχαμε αποφύγει πάρα πολλά προβλήματα.

Δεύτερον, όχι διάσπαρτοι σε όλα τα νησιά, σε όλο τον ηπειρωτικό χώρο. Σε δύο, τρία νησιά ακατοίκητα, με δομές σοβαρές, όπου θα κάθονταν για τρεις μήνες, θα ελέγχαμε τα χαρτιά τους και όσοι δικαιούνταν θα παρέμεναν, όσοι δεν δικαιούνταν θα έφευγαν. Τελεία και παύλα. Είναι τόσο απλά τα πράγματα. Πολυνομία, «παραθυράκια», «πόρτες», «παραθυράκια» και τελικά δεν κάνουμε τίποτα.

**ΠΡΟΕΔΡΕΥΩΝ (Νικήτας Κακλαμάνης):** Ολοκληρώστε, κύριε Μυλωνάκη.

**ΑΝΤΩΝΙΟΣ ΜΥΛΩΝΑΚΗΣ:** Τελειώνω, κύριε πρόεδρε.

Με την κωδικοποίηση, λοιπόν, στο επίκεντρο του ενδιαφέροντος, δεν γίνεται η απλούστευση των διαδικασιών ασύλου με σκοπό να καθίστανται αμετάκλητες και οριστικές οι αποφάσεις των αρμόδιων αρχών, αλλά με σκοπό να εγκρίνονται οι περισσότερες, ενώ αναμένονται όπως σας είπα και νέες τροποποιήσεις. Άλλο ένα κυβερνητικό εγχείρημα που μαζεύει τις νομοθεσίες περί μεταναστών, τις κωδικοποιεί χωρίς να προσφέρει τίποτα απολύτως στη χώρα και στους Έλληνες.

Δυστυχώς, κύριε Υπουργέ, αναγκάζετε την Ελληνική Λύση να καταψηφίσει τους κωδικοποιημένους αυτούς νόμους τους οποίους έχετε φέρει από το 2019 μέχρι σήμερα, τους οποίους νόμους τούς είχε καταψηφίσει για τους λόγους τους οποίους ανέπτυξα η Ελληνική Λύση.

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Νικήτας Κακλαμάνης):** Φτάνουμε στην τελευταία συνάδελφο από τους εισηγητές και ειδικούς αγορητές. Μετά θα μιλήσουν τέσσερις συνάδελφοι κατά προτεραιότητα αντί για έξι, γιατί δεν έχουν δοθεί δύο ονόματα: η κ. Ασημίνα Σκόνδρα, ο κ. Βίτσας, ο κ. Πουλάς και η κ. Κανέλλη.

**ΝΟΤΗΣ ΜΗΤΑΡΑΚΗΣ (Υπουργός Μετανάστευσης και Ασύλου):** Κύριε Πρόεδρε, θα ήθελα να τοποθετηθώ μετά την κ. Κανέλλη.

**ΠΡΟΕΔΡΕΥΩΝ (Νικήτας Κακλαμάνης):** Εντάξει, κύριε Υπουργέ

Τον λόγο έχει η κ. Μαρία Απατζίδη εκ μέρους του ΜέΡΑ25.

**ΜΑΡΙΑ ΑΠΑΤΖΙΔΗ:** Σας ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, σήμερα συζητάμε για άλλη μια φορά άλλο ένα νομοσχέδιο που δεν εξασφαλίζει τα βασικά δικαιώματα των προσφύγων και μεταναστών, όπως αυτά προκύπτουν από τις διεθνείς συμβάσεις και το Διεθνές Δίκαιο.

Θα ήθελα να παρατηρήσω καταρχήν ότι το νομοσχέδιο τέθηκε με υπερβολική ταχύτητα προς ψήφιση, χωρίς να γίνει η απαραίτητη διαβούλευση. Αυτό δείχνει ότι απωθείτε με κάθε τρόπο μια σοβαρή συζήτηση για το προσφυγικό και το μεταναστευτικό. Η συζήτηση αυτή όμως κάποια στιγμή νομίζω ότι πρέπει να γίνει.

Στην ουσία η κωδικοποίηση που επιχειρείται αποτελεί μια σύνοψη των αντιδραστικών νομοθετημάτων που έχει φέρει όλο το μνημονιακό τόξο, από τον ΣΥΡΙΖΑ, τη Νέα Δημοκρατία και το ΚΙΝΑΛ. Πρόκειται δηλαδή για ένα νομοσχέδιο το οποίο κλείνει το μάτι σε παρανομίες ως προς το Διεθνές Δίκαιο.

Και δεν πρόκειται ακριβώς για ενσωμάτωση ευρωπαϊκών οδηγιών, αλλά για μεταφορά στην πραγματικότητα του πώς εφαρμόζεται από την Κυβέρνηση Μητσοτάκη, μια κυβέρνηση δηλαδή που είναι διαβόητη για τις πρακτικές των παράνομων επαναπροωθήσεων.

Πρόκειται για ένα νομοσχέδιο που είναι στα όρια. Λόγου χάριν, ακόμα και στο Συμβούλιο της Ευρώπης η διοικητική κράτηση κανονικά αποτελεί ένα μέτρο για εξαιρετικά έκτακτες περιστάσεις. Εδώ όμως κανονικοποιείτε απολύτως με αυτό το νομοσχέδιο κρατήσεις μέχρι και για τρία χρόνια.

Ο Έβρος έχει καταστεί μια περιοχή όπου δεν τηρούνται όσα επιτάσσει το Ευρωπαϊκό Δίκαιο, όταν έχουμε να κάνουμε με πρόσφυγες και μετανάστες, οι οποίοι μένουν εντελώς αβοήθητοι στις νησίδες του Έβρου για μεγάλα χρονικά διαστήματα. Και μπορεί να επικαλείστε το Διεθνές Δίκαιο αλά καρτ στο εξωτερικό, όμως στο θέμα του προσφυγικού και του μεταναστευτικού δεν το σέβεστε.

Η πολιτική της Κυβέρνησης είναι να καταστεί η Ελλάδα αποθήκη ψυχών με τους πρόσφυγες και τους μετανάστες που θα στοιβάζονται στα ελληνικά νησιά. Στην ουσία, αυτό που κάνει η Κυβέρνηση Μητσοτάκη είναι μια πρακτική που ευνοεί την Ευρώπη, σταματά τους πρόσφυγες και τους μετανάστες στα ελληνικά νησιά, όπου και προκαλεί αυτές τις υπερσυγκεντρώσεις τους, με σκοπό να εμποδιστούν οι πρόσφυγες και μετανάστες από το να μεταβούν σε άλλες περιοχές, όπως, λόγου χάρη, στη Βόρεια και Δυτική Ευρώπη, γιατί εκεί θέλουν να πάνε.

Η λογική του νομοσχεδίου αυτού δεν είναι η ένταξη σε τοπικές κοινωνίες, αλλά η τοποθέτηση των προσφύγων και μεταναστών έξω από τα αστικά κέντρα, σε κλειστά γκέτο. Εμείς θέλουμε να αποφύγουμε τα γκέτο. Και το γεγονός ότι δεν θέλετε την ένταξη των προσφύγων και μεταναστών φαίνεται και από το ότι δεν τους παρέχετε ιθαγένεια. Ναι μεν ο Ερντογάν μπορεί να εργαλειοποιεί το προσφυγικό, όμως το εργαλειοποιείτε κι εσείς, προκειμένου να συσπειρώσετε το ακροδεξιό κοινό σας.

Διότι αν πραγματικά ενδιαφερόσασταν για τους Έλληνες και τις Ελληνίδες της επικράτειας, δεν θα ψηφίζατε ποτέ αυτά τα νομοσχέδια που έχετε ψηφίσει και τα μνημόνια, δεν ασκούσατε αυτή τη νεοφιλελεύθερη πολιτική είτε στο θέμα της παιδείας είτε στο θέμα της υγείας είτε στο θέμα της εργασίας.

Οπότε, τι κάνει αυτή η Κυβέρνηση; Ποιεί τη νήσσαν και εργαλειοποιεί πρόσφυγες, έτσι ώστε να συσπειρώσει κάποιους που έχουν ένα «μένος» απέναντι στις πολιτικές σας. Θεωρώ ότι ο ελληνικός λαός στην πλειοψηφία του -το ξέρω, το πιστεύω- είναι φιλόξενος λαός και δεν έχει ρατσιστικά αντανακλαστικά.

Οι πρόσφυγες δηλαδή εργαλειοποιούνται από την Ευρωπαϊκή Ένωση στο πλαίσιο γεωπολιτικών επιδιώξεων, γιατί είναι φθηνά εργατικά χέρια. Η πολιτική σας είναι χωρίς διέξοδο. Εγκλωβίζετε τους πρόσφυγες και μετανάστες στην Ελλάδα, χωρίς να έχετε φροντίσει να υπάρχει ένας μηχανισμός μετεγκατάστασής τους.

Οι άνθρωποι που μένουν στις τοπικές κοινωνίες –είστε από νησί και ξέρετε κιόλας- πραγματικά δεν αντέχουν και είναι λογικό αυτό. Αλλά για να το λύσετε, θα πρέπει να σκεφτείτε το κάτι παραπάνω, κάτι που θα δυσαρεστήσει σίγουρα το ακροδεξιό κοινό σας. Εκεί είστε έτοιμος, όχι εσείς προσωπικά, αλλά στο σύνολό της προφανώς η Κυβέρνηση να χάσει κάτι το οποίο μεσομακροπρόθεσμα θα επιφέρει απτά αποτελέσματα; Εκεί είναι το διακύβευμα, κάτι που προσωπικά μπορεί να είμαι λίγα χρόνια στη πολιτική, δεν έχω την εμπειρία των άλλων, αλλά καταλαβαίνω ότι αυτό δεν θα λειτουργήσει.

Ο κόσμος καταλαβαίνει, αν του εξηγήσεις και κάτσεις σε ένα τραπέζι, δεις τα ζητήματά του, λύσεις τα βασικά θέματα που σου λέει «δεν μπορώ να ανταπεξέλθω με 700 και 800 ευρώ», «δεν μπορώ να έχω δύο παιδιά και να μου έρχεται 700 ευρώ το ρεύμα», «δεν μπορώ να μην έχω υγεία και να πρέπει να πάω το απόγευμα για να κάνω το χειρουργείο» και «δεν μπορώ το παιδί μου να το στέλνω στο φροντιστήριο για να κάνει δέκα μαθήματα και στο τέλος να πληρώνω 1.000 ευρώ, ενώ τόσο είναι ο μισθός μου και αν ο άντρας μου δουλεύει».

Αν αυτά τα προβλήματα λύνατε, πιστέψτε με, η πλειοψηφία εξ αυτών -και είμαι απόλυτα σίγουρη γι’ αυτό που λέω- δεν θα αντιδρούσε έτσι. Αλλά εσείς τι κάνετε; Υπερσυγκέντρωση αυτών των συνανθρώπων μας που μένουν στα νησιά. Βλέπουμε συμπεριφορές για τις οποίες εσείς ευθύνεστε. Και αυτό τι κάνει; Καθιστά τη χώρα μας αναξιόπιστη ευρύτερα, κάτι το οποίο δεν το θέλουμε. Το νομοσχέδιο δηλαδή αυτό έχει στη βάση του την καταστολή, παντού καταστολή, στο ΑΠΘ, στους πρόσφυγες, στους ντόπιους, στους ξένους. Εκεί εστιάζεται, αλλά το ζήτημα είναι και η FRONTEX και οι ελληνικές αρχές.

Επίσης θεσπίζονται διαδικασίες fast-track. Για ποιον λόγο; Γιατί να αρνείστε να χορηγήσετε άσυλο, όταν κάποιοι πραγματικά έχουν τα προσόντα για να το έχουν; Όταν κάποιος σαφέστατα είναι επικίνδυνος -αυτό δεν αφορά μόνο τους μετανάστες ή τους πρόσφυγες ή τους Έλληνες- πρέπει να λάβετε τα απαραίτητα μέτρα. Αυτό είναι αυτονόητο. Έτσι σκέφτεται ο κάθε νοήμων άνθρωπος. Το να λέτε όμως ότι στην πλειοψηφία τους αυτοί είναι κακοί άνθρωποι, ότι θέλουν το κακό μας, ότι θέλουν να κάνουν ό,τι χειρότερο στη χώρα, αυτό είναι πραγματικά εντελώς αριβίστικη λογική για εμάς. Δηλαδή παραμένουν τα εμπόδια στην κυκλοφορία των μεταναστών και των προσφύγων, με αποτέλεσμα αυτοί να μένουν στα νησιά.

Υπάρχουν όμως μέτρα που λάμπουν εντελώς δια της απουσίας τους. Δεν υπάρχει μέριμνα για μια επαρκή περίθαλψη των προσφύγων και μεταναστών ούτε για την εκπαίδευσή τους.

Άκουσα χθες την κ. Βούλτεψη που είπε «Δεν μπορώ, έχω δώσει τόσα χρήματα και περιμένω αποτελέσματα». Τα αποτελέσματα έρχονται με ένα στρατηγικό πλάνο, δεν έρχονται από τη μια μέρα στην άλλη, δεν λειτουργούν με την περιπτωσιολογία. Όταν όμως μια μητέρα μπορεί να έχει χάσει στον δρόμο και δύο παιδιά και να έχει μείνει με ένα, θα πρέπει να έχει μια άλλη αντιμετώπιση, μια άλλη προσέγγιση. Νομίζω ότι αυτό είναι κατανοητό και ανθρώπινο για όλους μας. Δεν θεωρώ ότι θα πρέπει να είναι στο ίδιο «τσουβάλι» με κάποιους ανθρώπους οι οποίοι μπορεί να είναι λίγο καλύτερα σε σχέση με το πώς έχουν έρθει στην Ελλάδα.

Σύμφωνα δηλαδή με τη γενικότερη λογική της εξωτερικής ανάθεσης που έχει η Κυβέρνησή σας, βασίζεστε στις ΜΚΟ, ενώ η υποστελέχωση των υπηρεσιών του κράτους παραμένει δραματική και σε αυτόν τον τομέα. Οι ελαστικές μορφές εργασίας έχουν οδηγήσει εντελώς την κατάσταση σε αδιέξοδο.

Βεβαίως για εμάς η βάση του προβλήματος στο μεταναστευτικό και το προσφυγικό είναι η απαράδεκτη συμφωνία της Ευρωπαϊκής Ένωσης και της Τουρκίας, μια συμφωνία που, δυστυχώς για εμάς, την υπέγραψαν οι μνημονιακές κυβερνήσεις κατ’ αρχάς του ΣΥΡΙΖΑ, του «ναι σε όλα», και τελικά, είδατε, δεν υπάρχει κάποιο ουσιαστικό όφελος προς την κοινωνία.

Γενικότερα σε αυτή την κρίση για εμάς είναι δύο οι παράγοντες: ένας που βρίσκεται στον έλεγχο της Ευρωπαϊκής Ένωσης και ένας που δεν βρίσκεται. Ο δεύτερος είναι προφανώς η κρατική πολιτική της Τουρκίας υπό τη διεύθυνση του Ερντογάν. Η υποτιθέμενη δύναμη του Ερντογάν πηγάζει ακριβώς από την κοινή δήλωση Ευρωπαϊκής Ένωσης και Τουρκίας που κατέστησε το καθεστώς Ερντογάν καταλύτη του ζητήματος.

Η πολύ προβληματική κοινή δήλωση της Ευρωπαϊκής Ένωσης και της Τουρκίας του 2016 που οι ελληνικές μνημονιακές κυβερνήσεις υπέγραψαν και τηρούν πειθήνια επέτρεψε στον Ερντογάν να εργαλειοποιεί το δράμα των προσφύγων. Η Ευρωπαϊκή Ένωση οφείλει να λειτουργήσει τάχιστα ως προς τη διαχείριση του προβλήματος και συγκεκριμένα, στην ελεγχόμενη προώθηση προσφύγων και μεταναστών σε σειρά κρατών μελών της Ευρωπαϊκής Ένωσης.

Η χειρότερη δυνατή στάση της Ευρωπαϊκής Ένωσης είναι αυτή που λαμβάνει χώρα σήμερα. Η ηθική και πρακτική στήριξη στο να γίνει η Ελλάδα το buffer state της ευρωπαϊκής γεωγραφίας, η χώρα ανάχωμα –έτσι δεν τη λένε;- ασπίδα της Ευρωπαϊκής Ένωσης, όπως είχε πει η Ούρσουλα Φον Ντερ Λάιεν.

Στον βαθμό που η πρέπουσα ευρωπαϊκή στάση δεν λαμβάνει χώρα όλα τα υπόλοιπα έχουν σχεδόν μηδαμινή αξία, κύριε Υπουργέ. Η δυνατότητα δηλαδή του Ερντογάν, για να τα πούμε έτσι απλά, να στέλνει πρόσφυγες και μετανάστες ξέρουμε ότι είναι απεριόριστη, μπορεί να φτάσει και σε επταψήφιο αριθμό. Το θέμα είναι εμείς τι κάνουμε. Πώς θα διαφυλάξετε εσείς τη χώρα και όχι με το να την κλείσετε. Γιατί αυτά είναι για να ικανοποιήσετε κάποιον. Είναι ένα πρόβλημα το οποίο δεν λύνεται ούτε μαγικά ούτε με συγκεκριμένη ακροδεξιά λογική.

Ως εκ τούτου πρέπει να υπάρχει μια μοναδική πολιτική που μπορεί να ασκήσει αποτελεσματικά η χώρα μας, η Ελλάδα μας. Είναι η μέγιστη δυνατή πίεση. Όταν πάτε στην Ευρωπαϊκή Ένωση θα πρέπει αυτή κάποια στιγμή να πάρει πάνω της την ευθύνη που της αναλογεί. Δεν μπορεί μέχρι στιγμής να βλέπουμε εμείς το αντίθετο, δηλαδή να προωθεί από την ηγεσία τον ρόλο της Ελλάδας, μια χώρα-ασπίδα, και εσείς κάνετε ό,τι θέλετε, κόψτε το κεφάλι σας σε κάθε κύμα προσφύγων και μεταναστών στα σύνορά μας. Δηλαδή δεν είμαστε χωροφύλακες καμμίας Ευρώπης εμείς.

Εμείς είμαστε μία χώρα η οποία, ως ΜέΡΑ25, αρνούμαστε το κατασκευασμένο και εθνικά επικίνδυνο δίλημμα κλειστά-ανοικτά, δεν ξέρω πώς το έχετε βάλει στο μυαλό σας. Εμείς λέμε είμαστε άνθρωποι πάνω απ’ όλα. Πάνω απ’ όλα οι Έλληνες είναι άνθρωποι. Ανθρωπιστική και ορθολογική διαχείριση των συνόρων μας, με τους διεθνείς κανόνες, τα ανθρώπινα δικαιώματα και τις καταστατικές αρχές του ΟΗΕ και με μέτρα πίεσης απέναντι στην Ευρωπαϊκή Ένωση.

Και ξέρετε τι λέμε εμείς, κύριε Μηταράκη; Κατά τη γνώμη μας, είναι αυτονόητο ότι πρέπει να τους βάζετε βέτο κάθε φορά που δεν συμφωνούν. Όταν θα μπει ένα βέτο θα κάτσουν να το ξανασκεφτούν αν μπορούν να χρησιμοποιούν σαν ανάχωμα την Ελλάδα. Αυτό προτείνει το ΜέΡΑ25. Διαφορετικά δεν λύνεται το πρόβλημα. Θα είμαστε εδώ, θα αλλάζουν οι κυβερνήσεις, θα υπάρχει το ίδιο θέμα, κάποιοι θα λένε δεξιές ή ακροδεξιές λογικές, κάποιοι άλλοι θα διαμαρτύρονται και ποιο είναι το αποτέλεσμα;

Εδώ όποιος είναι νομοθέτης, γιατί η Αντιπολίτευση δεν νομοθετεί, εσείς ουσιαστικά νομοθετείτε και εμείς θα καταψηφίσουμε εν προκειμένω τη συγκεκριμένη κύρωση, θα πρέπει να μπείτε σε μια διαδικασία να συζητάτε με τα υπόλοιπα κόμματα, κάτι που δεν έχουμε δει. Η πολιτική δηλαδή που ασκείται από την Κυβέρνηση έχει έναν χαρακτήρα διαφορετικό. Πρόκειται δηλαδή για τη μετατροπή ενός ζητήματος εμφανώς πανευρωπαϊκού, δεν αφορά μόνο εμάς, και εσείς το κάνετε ελληνοτουρκικό –κόντρες με τον Ερντογάν- σε ένα σενάριο φύλαξης συνόρων από την εισβολή ενός εχθρού. Όμως η φύλαξη αυτή εκ των πραγμάτων έχει περατό χρονικό ορίζοντα, γιατί η Τουρκία μπορεί να στέλνει πρόσφυγες μια ζωή. Εσείς δημιουργείτε έναν ενδοελλαδικό πολιτικό διχασμό ανάμεσα σε κλειστά και ανοικτά σύνορα.

Υπάρχουν αφ’ ενός αυτοί που θέλουν τα κλειστά σύνορα και αφ’ ετέρου αυτοί που θέλουν, και είναι η πλειοψηφία, μια ανθρώπινη, σωστή μεταχείριση των κατατρεγμένων ανθρώπων, των συμπολιτών μας, γιατί συμπολίτες μας είναι και αυτοί. Σύμφωνα όμως με τη δική σας επικοινωνιακή πολιτική υπάρχει μια σκληρή κομματική λογική. Να ξεφύγετε από αυτή. Να υπάρχει μια δυνατότητα ανυπακοής που έχει η Κυβέρνηση και όχι μόνο να ασκεί ανυπακοή εκεί που την παίρνει, αλλά και εκεί που δεν την παίρνει, όταν πάει στην Ευρώπη, για αυτούς τους ανθρώπους, τους πρόσφυγες και τους μετανάστες, παγώνοντας διαδικασίες, όπως κάνετε για το άσυλο. Εκεί είστε εντάξει.

Η Κυβέρνηση δηλαδή έχει παρανομήσει εντελώς επ’ αυτού. Η Ύπατη Αρμοστεία του ΟΗΕ για τους Πρόσφυγες εξέδωσε ανακοίνωση στην οποία η αναστολή της εξέτασης αιτημάτων ασύλου θεωρείται παράνομη. Αντί δηλαδή για ανυπακοή στην Ευρωπαϊκή Ένωση, η Κυβέρνηση ασκεί ανυπακοή στα αιτήματα για άσυλο. Πρόκειται δηλαδή για ακριβώς την αντίστροφη λογική ανυπακοής από αυτήν που σήμερα η ευθύνη απαιτεί.

Η Κυβέρνηση έχει επιτρέψει στην Ευρωπαϊκή Ένωση να προσέρχεται με ένα φιλικό χτύπημα στην πλάτη, το καλό παιδί, και να αποδίδει στην Ελλάδα τον ρόλο του φύλακα των συνόρων της Ευρώπης, έναν ρόλο που μακροπρόθεσμα αδυνατεί εκ των πραγμάτων να ασκήσει, όση βοήθεια και αν λάβει.

Εμείς ως ΜέΡΑ25 το έχουμε πει σε όλους του τόνους ότι η διάκριση προσφύγων και μεταναστών είναι παρωχημένη. Όπως και στη δεκαετία του 1940 που καθιερώθηκε, έτσι και σήμερα, η πολιτισμένη Δύση ευθύνεται για πολλές από αυτές τις συρράξεις. Η Δύση χρησιμοποιεί το Διεθνές Δίκαιο, ώστε να διαχωρίζει αφ’ ενός ανάμεσα σε εκλεκτούς πρόσφυγες, όπως είναι και από τον πόλεμο στην Ουκρανία -εμείς πρέπει να τους βοηθήσουμε, εννοείται αυτό- αλλά αφ’ ετέρου και σε μη εκλεκτούς μετανάστες, λόγου χάρη θύματα πολέμου στη Μέση Ανατολή και στην Αφρική.

Παράλληλα η λαίλαπα των νεοφιλελεύθερων πολιτικών, που εφαρμόστηκαν με τα λεγόμενα προγράμματα δομικής προσαρμογής του Διεθνούς Νομισματικού Ταμείου στην Αφρική, έφεραν ολόκληρους πληθυσμούς σε επίπεδα απόλυτης φτώχειας. Σήμερα αυτές οι απάνθρωπες καταστάσεις εντείνονται ακόμη περισσότερο με την κλιματική αλλαγή, όπως στο Μπαγκλαντές, τα είχαμε συζητήσει και την προηγούμενη φορά.

Όταν λοιπόν φτάνουν στις ακτές μας οικογένειες, που πήραν ένα τεράστιο ρίσκο να πνιγούν τα παιδιά τους μόνο και μόνο για να τα διασώσουν, έχει σημασία αν τελικά προσπαθούν να γλιτώσουν από τις σφαίρες ή από την πείνα; Έχει νόημα να τους κατατάξουμε στους πρόσφυγες τους μεν και τους δε ως μετανάστες;

Το 2010 με τη βοήθεια του ίδιου του Διεθνούς Νομισματικού Ταμείου, που επέβαλλε στις αφρικανικές χώρες τα προγράμματα δομικής προσαρμογής, δηλαδή το προοίμιο του δικού μας μνημονίου, η Ελλάδα μετατράπηκε σε χρεοδουλοπαροικία, σε φτωχοποιημένο τόπο, με αποτέλεσμα τη σταδιακή της ερημοποίηση καθώς εκατοντάδες χιλιάδες νέοι και νέες μας μετανάστευσαν. Γονείς, παππούδες και γιαγιάδες υποφέρουν, όπως υποφέρουν και πολλά από αυτά τα παιδιά της κρίσης. Το αφήγημα ότι αυτοί δεν είναι πρόσφυγες, αλλά μετανάστες νομιμοποιεί τις μισανθρωπικές πολιτικές που έδιωξαν τα παιδιά της κρίσης, θεωρώντας ότι έφυγαν από επιλογή. Επειδή υπήρχε μνημόνιο έφυγαν.

Αυτό σημαίνει ένα πράγμα για εμάς. Ο λαός μας, το θύμα της τρόικας και των μνημονίων, έχει ηθική υποχρέωση να απορρίψει το επιχείρημα ότι οι μετανάστες επιλέγουν τη μοίρα τους αντίθετα με τους πρόσφυγες. Γι’ αυτό το ΜέΡΑ25 αρνείται να διαχωρίσει κατατρεγμένους ανθρώπους μεταξύ καλοδεχούμενων προσφύγων και μη καλοδεχούμενων μεταναστών.

Τέλος συμπερασματικά, το είπα και προηγουμένως, θα καταψηφίσουμε το νομοσχέδιο ακριβώς, επειδή η αρχή και το πνεύμα του είναι η υποβάθμιση της δημόσιας προστασίας, επειδή μετατρέπει το προσφυγικό από ζήτημα ανθρωπισμού, διεθνούς αλληλεγγύης και πανανθρώπινων δικαιωμάτων σε ζήτημα ασφάλειας και δημόσιας τάξης.

Ευχαριστώ πολύ.

(Χειροκροτήματα από την πτέρυγα του ΜέΡΑ25)

**ΠΡΟΕΔΡΕΥΩΝ (Νικήτας Κακλαμάνης):** Θα προχωρήσουμε με τους τέσσερις συναδέλφους. Η κ. Σκόνδρα είναι εδώ. Να ειδοποιηθεί ο κ. Βίτσας. Ο κ. Πουλάς ήρθε. Μετά την κ. Κανέλλη θα πάρει τον λόγο ο Υπουργός για την ομιλία του και ύστερα έχει ζητήσει να κάνει την ομιλία του ο κ. Χήτας ως Κοινοβουλευτικός Εκπρόσωπος.

Τον λόγο έχει η κ. Ασημίνα Σκόνδρα, Βουλευτής Νέας Δημοκρατίας εκ Καρδίτσης.

**ΑΣΗΜΙΝΑ ΣΚΟΝΔΡΑ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, η Κυβέρνηση της Νέας Δημοκρατίας προχωρά στην κατάρτιση ενός κώδικα μείζονος σημασίας, αφού ρυθμίζει ζητήματα που απορρέουν από το μεταναστευτικό.

Η Ελλάδα ως χώρα υποδοχής έχει διαχρονικά τα τελευταία τριάντα χρόνια σηκώσει το βάρος αλλεπάλληλων μεταναστευτικών ροών. Η αυξομειούμενη, αλλά διαρκής συνύπαρξη των Ελλήνων πολιτών με μετανάστες έχει οδηγήσει σε κοινωνικές ζυμώσεις και ειρηνική διημέρευση των φιλοξενουμένων στη χώρα μας. Οι Έλληνες ήδη από την εποχή του Ομήρου είχαν σε περίοπτη θέση τον θεσμό της φιλοξενίας υπό την προϋπόθεση ότι καλλιεργεί και προστατεύει στενές ανθρώπινες σχέσεις που διέπονται από δικαιώματα, αλλά και υποχρεώσεις. Περίπου τρεις χιλιάδες χρόνια αργότερα η στάση μας απέναντι στους ξένους που εισέρχονται στη χώρα παραμένει η ίδια.

Οι διατάξεις που συσπειρώνονται στον κώδικα του Υπουργείου Μετανάστευσης και Ασύλου αφορούν στη θέσπιση νομικού πλαισίου αναφορικά με τις απαιτήσεις για απονομή διεθνούς προστασίας σε πολίτες τρίτων χωρών και ανιθαγενείς.

Διότι όταν οι άνθρωποι διασχίζουν τα σύνορα της χώρας τους ο κόσμος δεν τους αντιμετωπίζει πια όπως πριν, αλλά υπάγονται αιφνιδίως σε ένα ξεχωριστό καθεστώς, εντάσσονται σε μια ιδιαίτερη κατηγορία, είναι πλέον μετανάστες. Εξαιτίας αυτού, πολύ συχνά βρίσκονται σε υποδεέστερη θέση σε σχέση με τους ανθρώπους γύρω τους που διαθέτουν το διαβατήριο της χώρας στην οποία ζουν. Όταν κάποιος μεταναστεύει για να αποφύγει τον πόλεμο, την πείνα, τις διώξεις, τις φυσικές καταστροφές, την οικονομική εξαθλίωση ή απλώς αναζητώντας την προοπτική μιας καλύτερης ζωής, μάλλον θεωρεί την ανασφάλεια, τους περιορισμούς και ενίοτε την ένδεια που αντιμετωπίζει στη χώρα προορισμού προτιμότερη από την κατάσταση στην πατρίδα του. Για πολλούς η φυγή αποτελεί μοναδική επιλογή. Οι άνθρωποι αυτοί διακινδυνεύουν τα δικαιώματά τους με την ελπίδα ότι θα τους δοθεί η ευκαιρία να τα ανακτήσουν αργότερα. Αυτή είναι η συνθήκη που ρυθμίζει την αντιμετώπιση και τη διαχείριση της πολιτικής που χαράσσεται και των νόμων που θεσπίζονται για τη μετανάστευση.

Σήμερα συμπυκνώνουμε όσα έχουν ψηφιστεί από το 2019 και εφαρμοστεί για το μεταναστευτικό. Η Κυβέρνηση του Κυριάκου Μητσοτάκη αντιμετώπισε το πρόβλημα της παράνομης μετανάστευσης, το οποίο στην περίοδο διακυβέρνησης του ΣΥΡΙΖΑ είχε πάρει οργιώδεις διαστάσεις. Σκεφτείτε, ένα εκατομμύριο μετανάστες το 2019, οι περισσότεροι παράνομοι. Πλέον οι μεταναστευτικές ροές έχουν ελαχιστοποιηθεί και τα κέντρα υποδοχής μεταναστών έχουν μειωθεί από εκατόν είκοσι ένα σε τριάντα πέντε. Οι δε νέες δομές δεν θυμίζουν σε τίποτα τη Μόρια του κ. Τσίπρα και υπηρετούν τον σκοπό φιλοξενίας αιτούντων άσυλο σύμφωνα με τη Συνθήκη της Γενεύης και την οικουμενική διακήρυξη για τα ανθρώπινα δικαιώματα.

Εξίσου σημαντικό όμως είναι ότι η πολιτική που ακολουθούμε έχει οδηγήσει και σε κατακόρυφη μείωση απώλειας ανθρώπινων ζωών σε σχέση με τα προηγούμενα χρόνια. Το 2015 η πολιτική ανοιχτών συνόρων της τότε κυβέρνησης είχε ως αποτέλεσμα εκατόμβες νεκρών ανθρώπων, αφού πολλοί από αυτούς, όχι σε βάρκα δεν είχαν μπει, αλλά ούτε θάλασσα δεν είχαν αντικρίσει.

Είναι θεσμοθετημένη και εφαρμόζεται σύμφωνα με το Διεθνές Δίκαιο η θεμελιώδης νομική αρχή της ισότητας. Αυτό σημαίνει ότι όσοι εισέρχονται στη χώρα μας προστατεύονται από πλήθος διεθνών και περιφερειακών συμβάσεων, που η Ελλάδα τηρεί. Γι’ αυτό οι μετανάστες απολαμβάνουν τα δικαιώματα στην επικουρική προστασία, τη χορήγηση άδειας παραμονής, πρόσβαση στην εκπαίδευση, ιατρική περίθαλψη, απασχόληση.

Ωστόσο, αντί να εστιάζουμε στον ανθρώπινο παράγοντα και στη μέγιστη προσπάθεια που καταβάλλει τόσο ο Υπουργός μας προσωπικά, ο κ. Μηταράκης, όσο και τα συναρμόδια Υπουργεία, για άλλη μια φορά, συνάδελφοι του ΣΥΡΙΖΑ, γινόμαστε αποδέκτες της συστηματικής σας αρνητικής θέσης, που τηρείτε χάριν των εντυπώσεων. Μας κατηγορεί ο Ερντογάν για τις επαναπροωθήσεις; Μας κατηγορείτε κι εσείς. Εργαλειοποιεί ο Τούρκος τους μετανάστες στον Έβρο αντί να τηρήσει τις δεσμεύσεις του στην Ευρωπαϊκή Ένωση; Και εσείς κατηγορείτε εμάς που τον φυλάσσουμε.

Πρέπει να το πάρετε απόφαση ότι η δική μας Κυβέρνηση σε καμμία περίπτωση δεν θα διακινδυνεύσει την εθνική ασφάλεια και το αποδεικνύει καθημερινά και εμπράκτως. Για εσάς όμως ο σκοπός αγιάζει τα μέσα. Διότι, αγαπητοί συνάδελφοι, η φύλαξη των συνόρων της χώρας, χερσαίων και θαλάσσιων -γιατί και η θάλασσα έχει σύνορα, κύριοι του ΣΥΡΙΖΑ- και η προάσπιση της εθνικής μας κυριαρχίας είναι χρέος και καθήκον μας. Όσοι δε από τους μετανάστες φτάνουν στη χώρα μας και δικαιούνται άσυλο, τους το παραχωρούμε. Επιταχύνουμε μάλιστα τις διαδικασίες απονομής ασύλου ώστε να αποσυμφορηθούν παράλληλα και τα νησιά μας. Εξάλλου η αποτροπή παράνομων αφίξεων συνάδει και με τις αποφάσεις του Ευρωπαϊκού Δικαστηρίου Ανθρωπίνων Δικαιωμάτων, που νομιμοποιούν το δικαίωμα των κρατών μελών να φυλάνε τα σύνορά τους.

Έχει περίτρανα αποδειχτεί μέσα στον χρόνο η καλή θέληση του Έλληνα να φιλοξενεί και να αφομοιώνει μετανάστες. Πόσες φορές χρειάστηκε ο ίδιος να πάρει τον δρόμο της οικονομικής προσφυγιάς; Ακόμα και τώρα πολλά ελληνόπουλα είναι στο εξωτερικό, ζουν και εργάζονται εκεί, και αυτό είναι βαθιά χαραγμένο στο συλλογικό μας ασυνείδητο.

Έτσι και τα παιδιά των άλλων λαών, που είναι νόμιμοι οικονομικοί μετανάστες, εργάζονται δεκαετίες στην Ελλάδα. Καλύπτουν σημαντικά κενά εργατικού δυναμικού στον αγροτικό, τον κατασκευαστικό και τον τουριστικό τομέα. Είναι ασφαλισμένα και έχουν δικαιώματα και υποχρεώσεις στη χώρα που τα φιλοξενεί.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. **ΧΑΡΑΛΑΜΠΟΣ ΑΘΑΝΑΣΙΟΥ**)

Είναι θράσος να μας κουνάτε το δάχτυλο, συνάδελφοι του ΣΥΡΙΖΑ, όταν ακόμα δεν έχετε λογοδοτήσει για τη Μόρια, για τη Σάμο, για το άθλιο πάρτι με τα κονδύλια που έχει πάρει η Ελλάδα για τη διαχείριση του προσφυγικού-μεταναστευτικού κατά την περίοδο της διακυβέρνησής σας. Πού είναι οι αγαπημένες σας ΜΚΟ; Τι απέγιναν οι ξένοι δημοσιογράφοι; Γιατί δεν γράφουν πια για απάνθρωπες συνθήκες; Γιατί δεν διασύρεται η Ελλάδα στα διεθνή μέσα μαζικής ενημέρωσης;

Διότι όλα τα παραπάνω έπαψαν να υπάρχουν, κύριοι. Και γι’ αυτό φρόντισε η Κυβέρνηση του Κυριάκου Μητσοτάκη, με απόλυτο σεβασμό στα ανθρώπινα δικαιώματα. Έχουμε αναλάβει μια πολύ σοβαρή αποστολή για την πατρίδα μας και κατ’ επέκταση για όλη την Ευρωπαϊκή Ένωση. Και κατά κοινή ομολογία τη φέρνουμε εις πέρας και μάλιστα με επιτυχία.

Σας ευχαριστώ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ ευχαριστώ, κυρία Σκόνδρα.

Τον λόγο έχει τώρα ο Δ΄ Αντιπρόεδρος της Βουλής κ. Δημήτρης Βίτσας.

**ΔΗΜΗΤΡΙΟΣ ΒΙΤΣΑΣ (Δ΄ Αντιπρόεδρος της Βουλής):** Ευχαριστώ, κύριε Πρόεδρε.

Είναι πολύ καλό, όπως είπε και ο εισηγητής μας, επειδή τα τρία αυτά χρόνια κατά κύριο λόγο έχετε διάσπαρτες διατάξεις που αφορούν το μεταναστευτικό, να τις συγκεντρώσουμε και αυτό βοηθάει όποιον θέλει σε αυτήν την κατεύθυνση. Αλλά ενώ είναι καλό αυτό, κώδικας; Γιατί; Γιατί κώδικας; Κώδικα κάνουμε σε πολύ συγκεκριμένες περιπτώσεις, πέρα από το γεγονός πως είναι διαφορετική η διαδικασία μέσα στη Βουλή. Αλλά με αυτόν τον τρόπο δυσκολεύετε τις επόμενες κυβερνήσεις να κάνουν αλλαγές. Γιατί κάνετε λοιπόν κώδικα και δεν κάνετε ένα απλό νομοσχέδιο που καταργεί αυτές τις επιμέρους διατάξεις και υπάρχουν τώρα σε ένα καινούργιο νομοσχέδιο, ακόμα και αυτούσιες; Ένα είναι αυτό.

Δεύτερον, μας λέτε όλοι οι κυβερνητικοί παράγοντες -το είπε και πριν λίγα λεπτά η προηγούμενη ομιλήτρια, η οποία πρέπει να παραδεχθεί ότι δεν έχει και ιδιαίτερες γνώσεις που αφορούν το προσφυγικό και το μεταναστευτικό στη χώρα, τουλάχιστον αυτή είναι η εκτίμησή μου από την ομιλία της- μας λέτε λοιπόν ότι το προσφυγικό-μεταναστευτικό έχει λυθεί. Τι ακριβώς έχετε λύσει; Έχετε βρει λύσεις και δεν μας τις λέτε για τα μεγάλα οικονομικά, πολιτικά και οικολογικά ζητήματα του εικοστού πρώτου αιώνα που προκαλούν τα προσφυγικά και μεταναστευτικά ρεύματα; Έχετε βρει λύση για τον πόλεμο, την ακραία φτώχεια και την κλιματική κρίση; Όχι βέβαια. Βεβαίως έχετε βρει λύση στο να μην παρουσιάζονται τα ζητήματα στα μέσα μαζικής ενημέρωσης. Εκεί έχετε βρει λύσεις. Και λέτε από κει και πέρα το δικό σας παραμύθι.

Θα καταθέσω στα Πρακτικά τον πίνακα της ΕΛΣΤΑΤ, «Εισερχόμενοι και εξερχόμενοι μετανάστες 1991-2020», για να δείτε ότι το μεταναστευτικό ρεύμα προς την Ελλάδα κατά κύριο λόγο και από την Ελλάδα, βεβαίως λόγω του brain drain, προς τα έξω πάντοτε υπήρχε και ήταν και αρκετά ισχυρό. Δηλαδή πραγματικά υπήρχαν το 2016, 2017, 2018 και 2019 αρκετοί εισερχόμενοι αλλά και αρκετοί εξερχόμενοι. Κύρια πρόκειται για Αλβανούς υπηκόους, που μπαίνουν και βγαίνουν από τη χώρα.

Και σήμερα στο μεταναστευτικό, ή καλύτερα στο προσφυγικό, κάνετε κάτι πολύ καλό, αποδέχεστε με γρήγορες διαδικασίες Ουκρανούς πρόσφυγες. Από εκεί και πέρα δεν καταλαβαίνετε ότι κάποιος μπορεί εύκολα να σας κατηγορήσει για υφέρποντα ρατσισμό; Το πώς δηλαδή αποδίδουμε άσυλο, βοηθάμε, δημιουργούμε συνθήκες δεν έχει να κάνει με τις πραγματικές αιτίες, δηλαδή με το γεγονός ότι αυτήν τη στιγμή στο Αφγανιστάν τη διακυβέρνηση της χώρας την έχουν οι Ταλιμπάν, ότι δεν έχει λυθεί ακόμα το ζήτημα της Συρίας, ότι στην Τουρκία υπάρχουν τέσσερα εκατομμύρια που τους εκμεταλλεύεται ο Ερντογάν, δεν έχει να κάνει με αυτό, αλλά έχει να κάνει με το χρώμα του δέρματος. Άμα είσαι ξανθός ή ξανθιά ή μαυρομάλλης, είσαι εύκολα αποδεκτός. Άμα είσαι σκουρόχρωμος, άμα είσαι από το Κονγκό, η Ευρώπη δεν σε αποδέχεται και βγάζει τους γνωστούς, τέλος πάντων, αριθμούς.

Μειώθηκαν κατά τη διάρκεια της ηγεσίας σας στο Υπουργείο Μεταναστευτικής Πολιτικής οι ροές; Βεβαίως, μειώθηκαν. Μειώθηκαν και, μάλιστα, κατά πολύ. Ποιες ήταν οι συνθήκες; Ένα ζήτημα είναι ο κορωνοϊός. Δεύτερο ζήτημα είναι το γεγονός ότι ξεκίνησε μια παγκόσμια προσπάθεια ενάντια στην εμπορία των ανθρώπων. Ξέρετε ότι η εμπορία των ανθρώπων είναι η τρίτη μεγαλύτερη μετά τα όπλα και τα ναρκωτικά εγκληματική επιχειρηματική δραστηριότητα. Και το τρίτο είναι ότι άλλαξε τελείως η λογική δράσης κατά κύριο λόγο του Λιμενικού Σώματος. Δεν ήταν διαφορετικό το Λιμενικό Σώμα, όταν ο ΣΥΡΙΖΑ κυβερνούσε. Το ίδιο είναι. Οι εντολές έχει σημασία ποιες είναι. Αν η εντολή είναι «σώζετε», φτιάχνεις «Παπαδόπουλους». Αν η εντολή είναι «σπρώχνετε προς τα πίσω», δημιουργείς πρόβλημα και πνιγμό.

Πού βρήκε η κ. Σκόνδρα τις εκατοντάδες που πνίγηκαν στο Αιγαίο αυτή την περίοδο; Πετάς και μια κορώνα στη Βουλή και νομίζεις ότι είπες κάτι! Τι να κάνουμε; Δηλαδή, είναι το θέμα να κατηγορήσω και εγώ τον κ. Μηταράκη ότι βγαίνει το βράδυ και βασανίζει γατάκια!

**ΝΟΤΗΣ ΜΗΤΑΡΑΚΗΣ (Υπουργός Μετανάστευσης και Ασύλου):** Δεν βγαίνω το βράδυ!

**ΔΗΜΗΤΡΙΟΣ ΒΙΤΣΑΣ (Δ΄ Αντιπρόεδρος της Βουλής):** Θα το πω, θα ακουστεί, δεν θα είναι αλήθεια. Άρα αυτό είναι βασικό ζήτημα.

Εμείς λέμε ότι αντιμετωπίζετε αυτό το ζήτημα με απίστευτη προχειρότητα, επιπολαιότητα, επιφανειακά και επικοινωνιακά και με κυνισμό απέναντι σε δυστυχισμένους ανθρώπους. Όταν νομοθετούμε για τους πρόσφυγες πρώτα και κύρια, παίρνουμε τι έχουμε γράψει προς νομοθεσία και δίπλα βάζουμε τη Συνθήκη της Γενεύης και το Πρωτόκολλο της Νέας Υόρκης και λέμε: Αντιστοιχούν ή δεν αντιστοιχούν; Αν δεν αντιστοιχούν -που δεν αντιστοιχούν τις περισσότερες φορές- κάπου έχουμε κάνει λάθος. Και όταν λέμε κλειστά Κέντρα Υποδοχής και Ταυτοποίησης, με συγχωρείτε, αλλά τι προσπαθείτε; Τα νησιά να τα κάνουμε Μακρόνησο και Γυάρο;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Δ΄ Αντιπροέδρου της Βουλής)

Εγώ σας λέω ότι και εμείς κάναμε -κάτω από την πίεση- πράγματα τα οποία δεν ήταν σε απευθείας σχέση με το Διεθνές Δίκαιο. Δηλαδή, ο περιορισμός εντός της Χίου -παίρνω το δικό σας νησί- της κίνησης των προσφύγων ή των αιτούντων άσυλο ή των αιτούντων διεθνή προστασία δεν αντιστοιχεί με τις διεθνείς συνθήκες. Και το παραδεχόμαστε ή, τουλάχιστον, αυτή τη στιγμή το παραδέχομαι εγώ -δεν ξέρω αν είναι πρώτη φορά- μπροστά στην Ελληνική Αντιπροσωπεία.

Το θέμα είναι ότι πρέπει να πάρεις αυτές τις δύο συνθήκες και να προωθήσεις και να μετουσιώσεις σε πραγματικότητα το Σύμφωνο του Μαρακές που αφορά μόνο στη μετανάστευση, το οποίο είναι πολιτικό κείμενο, αλλά τελειώνει με τη λογική ότι «πάρτε αυτό το πολιτικό κείμενο και κάντε το μια κανονική νομοθεσία και εξασφαλίστε εισόδους, εξασφαλίστε τρόπους και κάντε συμφωνίες».

Η Ευρωπαϊκή Ένωση έκανε μια συμφωνία ανάμεσα στην Ευρωπαϊκή Ένωση και την Τουρκία, αλλά κανένας ποτέ δεν σκέφτηκε -ψέματα!, και ο Μουζάλας και εγώ στα αντίστοιχα το είχαμε θέσει- ότι ένα κομμάτι της διαδικασίας πρέπει να ξεκινάει και από την Τουρκία, για να μην ταλαιπωρούνται οι άνθρωποι και ότι η Ελλάδα και η Τουρκία πρέπει να συνεργάζονται ενάντια σε εγκληματικές ομάδες με δραστηριότητες οι οποίες ξεκινούν μερικές φορές από τα βάθη, από το βόρειο Πακιστάν και πεθαίνουν άνθρωποι, γιατί οι Τούρκοι σε ορισμένα σημεία περνούν ηλεκτρικό ρεύμα στα ψυγεία για να μην τα ανοίγουν και βγάζουν τους ανθρώπους και καίγονται άνθρωποι, πεθαίνουν.

Και δεν ξέρει ο ελληνικός λαός ότι η Ύπατη Αρμοστεία υπάρχει στην Ελλάδα, αλλά υπάρχει και στην Τουρκία. ΔΟΜ υπάρχει και στην Ελλάδα, αλλά υπάρχει και στην Τουρκία. Τι δεν υπάρχει στην Τουρκία και υπάρχει στην Ελλάδα; Υπάρχει FRONTEX. Γιατί παραιτήθηκε ο κ. Λεγκέρι; Για να μη βρεθεί μπροστά στο διοικητικό συμβούλιο και καθαιρεθεί, επειδή απέκρυπτε push backs, ιδιαίτερα στα ελληνικά ύδατα.

Να είμαστε σοβαροί. Το θέμα δεν είναι αν λέει κάτι ο Ερντογάν και λέμε και εμείς κάτι που είναι παραπλήσιο. Το θέμα είναι αν συμβαίνει αυτό. Εμείς αυτή την εγγύηση θέλουμε από τον Υπουργό εδώ, ο οποίος βέβαια πηγαίνει και στη LIBE, στην Ευρωπαϊκή Ένωση και ξέρουμε ότι κατηγορείται ευθέως από Ευρωβουλευτές της LIBE, δηλαδή της ομάδας που ασχολείται με τα ανθρώπινα δικαιώματα στο Ευρωκοινοβούλιο.

Εδώ, λοιπόν, πρέπει να δούμε -και κλείνω με αυτό, κύριε Πρόεδρε- πώς εμείς βοηθάμε, ώστε τα τρία βασικά στοιχεία, όπως θα έλεγε κανένας, βελτιώνουν την υποδοχή και τη ζωή αυτών των δυστυχισμένων ανθρώπων, που δεν θέλουμε με τίποτα να βρεθούμε εμείς στη θέση τους. Και ξέρουμε πάρα πολύ καλά ότι κανένας δεν θέλει να είναι πρόσφυγας, κανένας δεν θέλει να είναι οικονομικός μετανάστης και να στέλνει λεφτά πίσω, στη χώρα του, για να πληρωθεί ο έμπορος, ο οποίος κρατά και όμηρο κάποιον από την οικογένεια και ο ίδιος να επιβιώνει με τον τρόπο που επιβίωναν οι Έλληνες πριν από μερικά χρόνια στη Γερμανία, στην Αμερική και σε άλλες χώρες.

Λοιπόν, κλείνω, γιατί θα κατηγορηθεί ο κύριος Πρόεδρος ότι δείχνει τεράστια ανοχή -που δείχνει- και περιμένω να μου πείτε τι έκανε η Ελλάδα, ώστε να προωθηθεί η ιδέα και η Ευρώπη, αντί να σπαταλάει δισεκατομμύρια ευρώ για τη φύλαξη των συνόρων, να μην ξεκινούν άνθρωποι από τις χώρες τους, αλλά να βρίσκουν δουλειά, να βρίσκουν φαγητό και πολύ περισσότερο, να μη βρίσκουν βόμβες στα σπίτια τους.

**ΠΡΟΕΔΡΕΥΩΝ (Χαράλαμπος Αθανασίου):** Ολοκληρώστε, κύριε Πρόεδρε.

**ΔΗΜΗΤΡΙΟΣ ΒΙΤΣΑΣ (Δ΄ Αντιπρόεδρος της Βουλής):** Τι έκανε η Ελλάδα;

Και, δεύτερο, τι έκανε η Ελλάδα εν τοις πράγμασι για να γίνεται ορθή και με βάση τις διεθνείς συνθήκες, η διαχείριση των συνόρων. Λέμε ότι διαχειριζόμαστε τα σύνορα. Οι άλλοι μας λένε «είστε η ασπίδα της Ευρώπης» και εμείς λέμε ότι εργαλειοποιεί ο Ερντογάν. Τα εργαλειοποιεί και πρέπει να το αντιμετωπίσουμε και γι’ αυτό, όλα τα κόμματα στάθηκαν στο πλάι της Κυβέρνησης στην περίπτωση του Έβρου.

Όμως, μην εργαλειοποιείτε και εσείς το μεταναστευτικό-προσφυγικό. Μην το ξεκινάτε από τα τώρα, ώστε αύριο-μεθαύριο να λέτε «δεν έχω καμμία ευθύνη», που έχει να κάνει με όλα αυτά που είπαν, πόσους έχουμε στην Υπηρεσία Ασύλου, με ποιον τρόπο δουλεύουν, με ποιον τρόπο αντιμετωπίζουν. Τέλος πάντων, τα ξέρετε.

Το τρίτο θέμα είναι το εξής: Τι έκανε η Ελλάδα, ώστε να υπάρχει ένας δίκαιος καταμερισμός του βάρους που αντικειμενικά φέρνει το προσφυγικό-μεταναστευτικό σε όλη την Ευρωπαϊκή Ένωση; Με λεφτά θα το λύσουμε αυτό;

Κύριε Υπουργέ, εγώ πραγματικά πιστεύω ότι δεν είστε ένας άνθρωπος ο οποίος φαντάζεται το μέλλον με τείχη και φρούρια για τα παιδιά μας και για τις μελλοντικές γενιές. Φαντάζεστε ένα μέλλον ή μάλλον, εγώ φαντάζομαι, για να μη σας εξαναγκάζω, απλώς, δείχνει τη διάθεσή μου…

**ΠΡΟΕΔΡΕΥΩΝ (Χαράλαμπος Αθανασίου):** Κύριε Πρόεδρε, ολοκληρώστε, σας παρακαλώ.

**ΔΗΜΗΤΡΙΟΣ ΒΙΤΣΑΣ (Δ΄ Αντιπρόεδρος της Βουλής):** Φαντάζεστε ένα μέλλον, όπου οι άνθρωποι μπορούν να συνεργάζονται και να εκδηλώνουν την αλληλεγγύη τους. Ένα μέλλον όπου οι άνθρωποι μπορούν να μετακινούνται, όχι μόνο όταν είναι πάρα πολύ καλοί ποδοσφαιριστές, αλλά όταν έχουν και μεγάλη ανάγκη και που το ένα κράτος συνεργάζεται με το άλλο, ώστε πλούσια κράτη να μην έχουν τους πιο φτωχούς πληθυσμούς. Αυτά νομίζω ότι είναι αυτά που πρέπει να κάνουν.

Σας παρακαλώ από τη γραμματεία να πάρετε αυτόν τον πίνακα της ΕΛΣΤΑΤ.

(Στο σημείο αυτό ο Δ΄ Αντιπρόεδρος της Βουλής κ. Δημήτριος Βίτσας καταθέτει για τα Πρακτικά τον προαναφερθέντα πίνακα, ο οποίος βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και να σταματήσουμε στην Ελλάδα την επικοινωνιακή εργαλειοποίηση. Αυτά που σας είπα δεν είναι ρομαντικές ιδέες, είναι πραγματισμός. Και αν δεν το κάνουμε, σαν χώρα θα τα βρούμε μπροστά μας.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Σας ευχαριστώ πολύ.

Ο κ. Ανδρέας Πουλάς από το Κίνημα Αλλαγής έχει τον λόγο.

Ελάτε, κύριε Πουλά.

**ΑΝΔΡΕΑΣ ΠΟΥΛΑΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, θα συμφωνήσουμε ότι η κωδικοποίηση των διάσπαρτων διατάξεων είναι μια χρήσιμη διαδικασία, γιατί συγκεντρώνονται σε έναν νόμο οι διατάξεις που σκορπίστηκαν από έναν νομοθέτη που δεν προνοεί και νομοθετεί εκ του πρόχειρου.

Στη σημερινή περίπτωση, όμως, έχουμε ένα ρεκόρ. Τον Νοέμβριο του 2019 δημοσιεύτηκε ο ν.4636 που συγκέντρωσε σε ενιαίο κείμενο τη νομοθεσία με την οποία ασχολούμαστε σήμερα. Από τότε πέρασαν τριάντα μήνες και έχετε ήδη φέρει πάνω από εκατό τροποποιήσεις διατάξεων, δηλαδή, σχεδόν τρεις τον μήνα που τροποποιούσαν τον νόμο της δικής σας Κυβέρνησης. Το πρόβλημα, όμως, είναι ότι οι περισσότερες από αυτές κινούνται σε λάθος κατεύθυνση, έπαιζαν με τα όρια των οδηγιών της Ευρωπαϊκής Ένωσης που ενσωμάτωναν και, προφανώς, εμείς δεν τις ψηφίσαμε.

Οι βασικοί πυλώνες της κωδικοποιημένης νομοθεσίας στηρίζονται σε οδηγίες της Ευρωπαϊκής Ένωσης. Από το 2016 στηρίζουν την Κοινή Δήλωση Ευρωπαϊκής Ένωσης και Τουρκίας. Στόχος ήταν να αρχίζουν και να τελειώνουν οι διαδικασίες ασύλου στα νησιά του ανατολικού Αιγαίου. Έτσι, ζήσαμε τις Μόριες επί ΣΥΡΙΖΑ. Το ίδιο θεσμικό πλαίσιο επεκτάθηκε πλέον και στον Έβρο. Βρισκόμαστε στο σημείο να εφαρμόζουμε την Κοινή Δήλωση Ευρωπαϊκής Ένωσης και Τουρκίας, χωρίς Ευρωπαϊκή Ένωση και χωρίς Τουρκία.

Σήμερα οι δομές στα νησιά είναι σχεδόν άδειες, με τεράστιο κόστος λειτουργίας. Τόσο άδειες που, αν ήταν μονάδες υγείας, θα τις είχατε κλείσει ήδη. Σπατάλες παντού. Θα ήθελα, όμως, να σταθώ σε ένα θέμα για το οποίο η Κοινοβουλευτική Ομάδα του ΠΑΣΟΚ, του Κινήματος Αλλαγής, κατέθεσε πρόσφατα ερώτηση και αφορά στο πρόβλημα της έλλειψης εργατών γης.

Η πολιτική της Κυβέρνησής σας και σε αυτό το θέμα είναι αλλοπρόσαλλη. Μια σύγχρονη μεταναστευτική πολιτική δεν θα έπρεπε να έχει το βλέμμα της στραμμένο μόνο στα σύνορα αλλά και στην αγορά εργασίας. Θα έπρεπε να καταγράφει ανάγκες, να σχεδιάζει, να προλαμβάνει, να προσφέρει στην παραγωγή, στην ανάπτυξη και στην εθνική οικονομία.

Έχετε εξαγγείλει διακρατική συμφωνία με το Μπαγκλαντές που προβλέπει τη νομιμοποίηση δεκαπέντε χιλιάδων πολιτών που ζουν ήδη εδώ, για να εργαστούν ως εποχικοί εργάτες στον αγροτικό τομέα και τη σταδιακή έλευση άλλων τεσσάρων χιλιάδων σε βάθος πενταετίας. Στην πραγματικότητα, όμως, τι έχουμε; Κάποιες χιλιάδες εργαζόμενους που σήμερα δουλεύουν ανασφάλιστοι και άλλους τέσσερις χιλιάδες, οι οποίοι αναμένεται να έρθουν να εργαστούν στη χώρα μας, όταν θα τεθεί σε ισχύ η συμφωνία.

Το πρόβλημα της έλλειψης εργατών γης είναι ήδη πολύ έντονο και ταλαιπωρεί τους αγρότες της χώρας και, δυστυχώς, δεν λείπουν μόνο οι τέσσερις χιλιάδες εργάτες. Οι αγρότες δεν μπορούν να περιμένουν άλλο. Ζητούν άμεσες λύσεις από την Κυβέρνηση, καθώς οι συνέπειες που αντιμετωπίζουν είναι ανυπολόγιστες.

Χαρακτηριστικά, θα σας αναφέρω τα εξής παραδείγματα: Στην Αργολίδα τα πρώιμα βερίκοκα, λόγω έλλειψης εργατών γης, δεν συγκομίσθηκαν έγκαιρα για την εξαγωγή με 1,50 ευρώ το κιλό. Έτσι, ωρίμασαν και οδηγήθηκαν στη βιομηχανία για πούλπα με 20 λεπτά το κιλό και τεράστια οικονομική ζημιά για τους παραγωγούς.

Επιπλέον, η αδυναμία συλλογής της φράουλας έχει ως αποτέλεσμα μία παρτίδα να ωριμάσει και να οδηγηθεί στη βιομηχανία για μαρμελάδα με πολύ χαμηλή τιμή. Η δε τελευταία παρτίδα που έμεινε στα χωράφια σάπισε, διότι οι εργάτες γης έφυγαν από την περιοχή της Μανωλάδας αναζητώντας αλλού καλύτερο μεροκάματο.

Προβλήματα ήδη αντιμετωπίζουν και οι παραγωγοί των πρώιμων ροδάκινων και νεκταρινιών στην Ημαθία. Επίσης, στον Τύρναβο οι παραγωγοί πρώιμων βερίκοκων αδυνατούν να συλλέξουν τα βερίκοκα για εξαγωγή, με κίνδυνο να ωριμάσουν και να οδηγηθούν και αυτά για πούλπα, με ζημιογόνες τιμές για τους παραγωγούς.

Στο ζήτημα της έλλειψης εργατών γης, δυστυχώς, η Κυβέρνηση επιδεικνύει τέλεια ασυνεννοησία. Το ένα Υπουργείο πετάει το μπαλάκι της ευθύνης στο άλλο και λύση δεν δίνεται. Διαβάζουμε διαρκώς δημοσιεύματα στον Τύπο για μετανάστες που καταφεύγουν σε άλλες ευρωπαϊκές χώρες για αγροτικές εργασίες και με καλύτερες αμοιβές, καλύτερες συνθήκες ζωής και δικαιώματα. Σε χώρες όπου υπάρχει κυβερνητική και κρατική πρόνοια, θα πρόσθετα εγώ. Όπως αντιλαμβάνεστε, λοιπόν, υπάρχει ένας σκληρός ανταγωνισμός για την προσέλκυση εργατικού δυναμικού.

Στο σημερινό σχέδιο νόμου περιλαμβάνονται τρεις διατάξεις που έχουν σχέση με την εργασία. Στην πρώτη για τους αναγνωρισμένους πρόσφυγες δίνονται στα χαρτιά τα ίδια δικαιώματα πρόσβασης με τους Έλληνες πολίτες. Περίπου εκατό χιλιάδες πήραν άσυλο το 2016. Σήμερα το πληροφοριακό σύστημα του Υπουργείου μας δείχνει πως υπάρχουν μόνο πενήντα οκτώ χιλιάδες ενεργές άδειες, γιατί έχουν διάρκεια τρία έτη, γιατί τόσο θα μείνουν ενεργές οι περισσότερες. Πάει, θα μας φύγουν και αυτοί!

Για τους αιτούντες άσυλο η νομοθεσία που ψήφισε η Νέα Δημοκρατία ορίζει πως για να έχει δικαίωμα κάποιος αιτών άσυλο να εργαστεί θα πρέπει να περάσουν έξι μήνες από την υποβολή της αίτησής του. Σε όσες χώρες της Ευρώπης ισχύει αυτό το εξάμηνο, στόχος είναι να αξιοποιηθεί αυτός ο χρόνος, ώστε να γίνουν λίγα μαθήματα γλώσσας, λίγη κατάρτιση, λίγα προγράμματα ένταξης. Στην Ελλάδα σε αυτό το εξάμηνο δεν γίνεται απολύτως τίποτα, γιατί στόχος σας είναι να μη γίνονται αιτήσεις ασύλου που θα δίνουν δικαίωμα νόμιμης εργασίας. Με την αδήλωτη εργασία βέβαια δεν φαίνεται να έχετε πρόβλημα. Το πρόβλημά σας είναι η νόμιμη εργασία.

Για τους αιτούντες άσυλο, επίσης, προβλέπεται κάτι το εξωφρενικό. Αν φιλοξενούνται σε δομή οποιουδήποτε είδους, μπορούν να εργαστούν μόνο κατόπιν άδειας. Αν εργαστούν, τους κόβουν τις παροχές εντελώς ή μερικώς. Ξέρετε ποιο είναι το οικονομικό βοήθημα που λαμβάνει μία οικογένεια τεσσάρων ατόμων που μένει σε μία δομή; Είναι 210 ευρώ. Απειλούνται, λοιπόν, με έξωση και διακοπή του βοηθήματος, αν δουλέψουν. Και, φυσικά, φοβούνται να εργαστούν, γιατί κινδυνεύουν να βρεθούν στον δρόμο.

Υπάρχει και μία τρίτη κατηγορία στο σχέδιο νόμου, αυτοί που δικαιούνται προσωρινή προστασία. Ακούστε εδώ τι νομοθετείτε. Η άδεια διαμονής που χορηγείται σε άτομο που απολαμβάνει προσωρινή προστασία επέχει και θέση άδειας εργασίας, η οποία ισχύει για τον νομό όπου καθορίστηκε η διαμονή του καθ’ όλη τη διάρκεια της προσωρινής προστασίας. Για ποιον λόγο το δικαίωμα αυτό παρέχεται μόνο στον νομό όπου καθορίστηκε η διαμονή; Σε τι εξυπηρετεί αυτό; Αντιμετωπίζετε το δικαίωμα στην εργασία ως πολυτέλεια.

Η οικονομία μας, όμως, δεν μπορεί να επαφίεται στις παράτυπες εισόδους στη χώρα προσφύγων ή μεταναστών για να λειτουργήσει. Είναι εγκληματικό να υπάρχει εργατικό δυναμικό που να μην αξιοποιείται, όσο εγκληματική είναι και η απουσία οποιασδήποτε σοβαρής προσπάθειας για να λυθεί το πρόβλημα με τους πιο βιώσιμους τρόπους.

Αυτά τα προβλήματα τα οποία οφείλετε να λύσετε, κύριοι και κυρίες της Κυβέρνησης, όχι μόνο δεν τα λύνετε, αλλά τα κάνετε ακόμα πιο δύσκολα και πιο πολύπλοκα ή τα αγνοείτε. Έχετε ελάχιστο χρόνο για να λάβετε τις απαραίτητες πρωτοβουλίες, μήπως και σωθούν κάποιοι παραγωγοί, μήπως και αναστραφεί το κλίμα. Τουλάχιστον, ας είμαστε περισσότερο προετοιμασμένοι για τα επόμενα χρόνια που αναμένεται να είναι ακόμα πιο δύσκολα.

Ευχαριστώ πολύ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Χαράλαμπος Αθανασίου):** Και εγώ ευχαριστώ, κύριε Πουλά.

Τον λόγο τώρα έχει η κ. Λιάνα Κανέλλη του Κομμουνιστικού Κόμματος Ελλάδας.

Κυρία Κανέλλη, έχετε τον λόγο.

**ΛΙΑΝΑ ΚΑΝΕΛΛΗ:** Ευχαριστώ πολύ, κύριε Πρόεδρε.

Κύριε Υπουργέ, κύριοι συνάδελφοι, το μεταναστευτικό και το προσφυγικό είναι από τα πιο θλιβερά και μελαγχολικά πράγματα που συζητάει κανένας.

Πρώτα απ’ όλα στην ουσία του, διότι αυτό που κυριαρχεί σε τούτο το Κοινοβούλιο είναι οι ευρωπαϊκές αρχές, η ευρωπαϊκή παράδοση, ο ευρωπαϊκός ηθικός κώδικας, η αντίληψη της Ευρώπης για τη δίκαιη εισβολή, για τον δίκαιο ιμπεριαλισμό, για τον δίκαιο καπιταλισμό. Είναι όλα αυτά τα πολύ ωραία πράγματα και από κάτω αγνοείτε, πρώτα απ’ όλα, ότι αυτός ο διαχωρισμός των προσφύγων από τους μετανάστες γίνεται ταξικά, νομικίστικα και με οικονομικό κριτήριο, κατά βούληση, περίπου, όπως έμπαινε με τη φωτιά το σημάδι στα οπίσθια των βοοειδών, με καουμπόικο τρόπο.

Διότι, με τον ίδιο τρόπο, έχει παράδοση ολόκληρη αυτή η Ευρώπη να έχει ρατσιστικά κριτήρια και εξαιρετική τεχνογνωσία στην κατασκευή στρατοπέδων συγκέντρωσης. Από αυτές τις παραδοσιακές αρχές της Ευρώπης -και σαρκάζω, είναι προφανές- δεν έχει εξαιρεθεί ούτε η χώρα μας επί δεκαετίες δεκαετιών, μάλιστα, σε επίπεδο ντόπιων ανθρώπων, ιθαγενών -όπως θα έλεγε κάποιος- με δυνάμεις μέσα στην Ευρώπη, οι οποίες έχουν προνομιακή, πρώην αποικιοκρατική και νυν δυνατότητα να έχουν, για παράδειγμα οι Ισπανοί, βάσεις, θέσεις, επαρχίες σε αφρικανικό έδαφος. Και όλα αυτά να τα κρατάνε έξω από το ευρωπαϊκό έδαφος, που να είναι το ίδιο άσχημα με αυτά που συζητάμε εμείς τώρα εδώ στο Αιγαίο και όχι μόνο στο Αιγαίο.

Φέρνετε, λοιπόν, έναν κώδικα. Ας πούμε ότι είναι κώδικας. Δεν θα σταθώ να χάσω χρόνο τώρα, από τον ελάχιστο που έχω, για να εξηγήσω γιατί κώδικας, γιατί έτσι, γιατί τώρα, από την ώρα που επίκειται ένα σύμφωνο μετανάστευσης -το οποίο είναι υπό διαπραγμάτευση- μεταξύ των αντιτιθέμενων, διαφορετικών πολιτικών, διαφορετικών ριζών και εποικοδομημάτων, σε ό,τι αφορά τη μετανάστευση και τη χρήση της δουλείας στην Ευρώπη. Δεν θα το συζητήσω τώρα.

Γιατί όταν θα έρθει αυτό -και εάν ποτέ γίνει- «στη χώρα του Όρμπαν», όπου τα πιτσιρίκια πήγαν δίκην αντιμετώπισης της ποινής, για να δείξουν ότι είναι πιο ρατσιστικά από τους γονείς τους στο γήπεδο, φωνάζοντας εναντίον των μαύρων στη λευκή Ευρώπη, κατά κύριο λόγο, να μιλήσω για τον τρόπο με τον οποίο λέτε ότι κάνετε επαναπροωθήσεις; Επαναπροωθήσεις σε ποια Τουρκία; Εδώ έχετε κόψει τον διάλογο με την Τουρκία. Να μιλήσω για την επικινδυνότητα με την οποία αντιμετωπίζει κάποιος τον μετανάστη, τον πρόσφυγα, τον διωγμένο, από πολέμους στους οποίους πρωτοστατεί η Ευρωπαϊκή Ένωση;

Επίσης, όταν κάποιος σας λέει δύο μέτρα και δύο σταθμά για τους Ουκρανούς πρόσφυγες, δεν σημαίνει ότι δεν έχει για τους Ουκρανούς πρόσφυγες, όπως έχει το ΚΚΕ, τη στάση που έχει απέναντι σε όλους τους πρόσφυγες, όλων των ανίερων πολέμων που γίνονται για την ενέργεια, με ιμπεριαλιστικά κριτήρια και για τα λεφτά.

Όμως, όταν έχετε τον Υπουργό Τουρισμού, τον δικό μας, να λέει πριν από έναν, περίπου, μήνα, να έρθουν οι Ουκρανοί πρόσφυγες και θα χρησιμοποιηθούν στον τουρισμό, την ίδια ώρα που ακούς από κάτω ότι οι δικοί μας δεν αντέχουν να δουλέψουν στον τουρισμό, στις συνθήκες της γαλέρας, και κάνεις πρόσκληση στους πρόσφυγες της Ουκρανίας να έρθουν να δουλέψουν στις συνθήκες γαλέρας -εκεί που δεν θέλουν να δουλέψουν πενήντα χιλιάδες δικοί μας- τι να σκεφτώ εγώ; Ποια είναι η προσέγγιση της χώρας που κρύβεται πίσω από έναν κώδικα;

Ξέρετε τι κάνει αυτός ο κώδικας στην πραγματικότητα; Κομποστοποιεί μια αθλιότητα ανθρωπισμού, αξίας της ανθρώπινης ζωής και, κυρίως, της εργασίας.

Είναι απίστευτο πώς οι επιχειρηματικοί πρόσφυγες στην Ελλάδα έχουν προνόμια που δεν μπορεί κανείς να τα φανταστεί. Και μη μου πείτε ότι δεν έχουμε επιχειρηματικούς πρόσφυγες, δηλαδή, αυτούς που έχουν τα χρήματα να έρθουν εδώ να αγοράσουν, να καταθέσουν, να κινηθούν. Έχουμε εκμετάλλευση οποιουδήποτε ταλέντου αλλόχρωμου, γιατί αυτό μπορεί να αποφέρει από επικοινωνιακό μέχρι ουσιαστικό κέρδος. Τότε είναι όλοι καλοί.

Είμαστε στη χώρα που είχε τραβηχτεί η γραμμή για τα ούρα του Τσίγκοφ -για όποιον δεν θυμάται- παλαιότερα σε αυτόν τον τόπο, για να δείτε τις ρίζες με τις οποίες καλλιεργείτε τον κόσμο απέναντι στους πρόσφυγες.

Αυτό θα το βρείτε μπροστά σας. Θα το βρείτε μπροστά σας, γιατί ακολουθήσατε την ευρωπαϊκή πολιτική της ανάθεσης της ανθρώπινης ζωής, αφού την έχει μετατρέψει η ιμπεριαλιστική πολιτική της Ευρωπαϊκής Ένωσης και η συμμετοχή της στους πολέμους, από την Ουκρανία, στη Μέση Ανατολή, στη Συρία, στην Αφρική, στο Μάλι, παντού, παντού, παντού, μαζί με τους Αμερικάνους και το ΝΑΤΟ, που έχει παραγάγει και συνεχίζει να παράγει πρόσφυγες. Μετά έφτιαξε και το άλλοθι της κομποστοποίησης του ζητήματος, που λέγεται ΜΚΟ. Και αφού χρησιμοποιήθηκαν και οι ΜΚΟ, μετά φτάσαμε στη FRONTEX.

Η FRONTEX είναι ένα στρατιωτικό «βατικανό» στη χώρα. Τα μέλη της FRONTEX και οι οικογένειές τους κινούνται ελεύθερα στη χώρα εδώ. Ο επικεφαλής της σέρνεται στα δικαστήρια για σκάνδαλα, αλλά αυτό είναι μία άλλη ιστορία, που δεν θα την ανοίξω αυτή τη στιγμή εδώ. Είναι μία ύποπτη παραστρατιωτική, στην πραγματικότητα, οργάνωση, η οποία λειτουργεί έναντι των κρατών σαν ένα είδος ιδιωτικής φρουράς της Ευρωπαϊκής Ένωσης.

Κάτω από αυτές τις συνθήκες, αν υπήρχαν ουσιαστικές κρατικές δομές, αν υπήρχε και είχε ξεπεραστεί πραγματικά η αντίληψη του ποντιακού ανεκδότου και του τουρκόσπορου της Μικρασιατικής Καταστροφής -για να είμαστε ειλικρινείς- και αν είχαμε προχωρήσει ουσιαστικά, πολιτικά και πολιτισμικά, κλείνοντας ειλικρινά και εκατό χρόνια από τη Μικρασιατική Καταστροφή, όλη αυτή η δομή θα έπρεπε να είναι οργανωμένη, να είναι κρατική, θα έπρεπε να είχαμε παλέψει μέσα στην Ευρωπαϊκή Ένωση, έστω και κάτω από αυτές τις άθλιες συνθήκες -που ξέρετε ότι είμαστε εναντίον της Ευρωπαϊκής Ένωσης-, ώστε να υποβάλλεται το αίτημα ασύλου στη χώρα προορισμού και να μην κάνει η Ελλάδα τον πορτιέρη -όπως και άλλες χώρες, ενδεχομένως- διά θαλάσσης.

Θα μπορούσαμε να έχουμε φτιάξει έναν μηχανισμό, από τον οποίο εμπειρικά οι άνθρωποί μας εδώ στην Ελλάδα, εργαζόμενοι στις δομές, εκπαιδευτικοί, νοσηλευτές, φύλακες, άνθρωποι της ασφάλειας, της ευημερίας, παιδιά με κοινωνιολογικές γνώσεις, να πάρουν από τον πλούτο των μεταναστών, από τον πλούτο των προσφύγων, τον πολιτισμικό, τον ουσιαστικό, τον εργατικό, τον πραγματικό και αυτό να αντανακλά στην ελληνική κοινωνία, για να τελειώνει και με τα τελευταία της -που δεν είναι τελευταία- ρατσιστικά χαρακτηριστικά. Δυστυχώς εσχάτως είναι και διογκωμένα. Να τελειώνει με την αντίληψη ότι είναι αντικείμενο για εκμετάλλευση ο άνθρωπος από τον άνθρωπο και στον πρόσφυγα, επειδή είναι πρόσφυγας και επειδή είναι μετανάστης, αυτό δεν είναι κακό πράγμα, μόνο η εκμετάλλευση ανθρώπου από άνθρωπο. «Ναι, συμφωνούμε, ακόμα και αν δεν ψηφίζουμε ΚΚΕ είναι καλό πράγμα οι άνθρωποι να μην εκμεταλλεύονται τους ανθρώπους, εκτός και αν είναι μετανάστες, εκτός και αν δεν έχουν πού την κεφαλήν κλίναι, εκτός και αν είναι αδύναμοι».

Έτσι φτιάχνεται μία ολόκληρη ράτσα, η οποία αντιλαμβάνεται ως καλό τον ξένο, όταν έρθει εδώ να αγοράσει την εργατική του δύναμη, επενδύοντας -είτε είναι η «AMAZON» είτε είναι η «PFIZER»- σε φθηνό εργατικό δυναμικό, για να μπορεί με τη σειρά του το φθηνό εργατικό δυναμικό να μιλάει για την ακραία φτώχεια. Και αφού μιλήσει για την ακραία φτώχεια και την κάνει αποδεκτή ως έννοια, να εκμεταλλεύεται το κατώτερο δυναμικό, το εργατικό το οποίο έρχεται φθηνό, μαύρο και κυνηγημένο.

Όταν, λοιπόν, όλο αυτό το πράγμα κωδικοποιείται, έρχεται μία ιδεολογική κομποστοποίηση μιας Ευρώπης και μιας Ελλάδας που δεν είναι πρωτοποριακή. Γιατί αν ήταν πρωτοποριακή, θα ξέραμε από τον κ. Πιερρακάκη πόσους πρόσφυγες έχουμε, πόσοι έχουν υποβάλει αίτηση για άσυλο, πόσα είναι τα ασυνόδευτα, πόσα δεν είναι τα ασυνόδευτα και πού ακριβώς. Τίποτα δεν έχουμε από όλα αυτά. Τα φακελώματα είναι για τους εργαζόμενους στην Ελλάδα. Τίποτα δεν έχει προχωρήσει ως καινοτομία. Για να ήμασταν, πραγματικά, καινοτόμοι, έπρεπε να είμαστε εναντίον αυτής της ευρωπαϊκής πολιτικής και εναντίον αυτής της νατοϊκής πολιτικής. Το μεν ΝΑΤΟ, μαζί με τα υπόλοιπα μέλη της Ευρωπαϊκής Ένωσης, παράγουν πρόσφυγες και έρχεται η Ευρώπη και κομποστοποιεί αυτούς, για να φτιάχνει είτε νεκροταφεία είτε πολύ χρήσιμες χωματερές ανθρώπων, γιατί και τα δύο αποδίδουν.

Κωδικοποιώντας τα ανθρώπινα σκουπίδια, έτσι όπως το έχει πάρει η Ευρωπαϊκή Ένωση και η Ελλάδα, δεν πρόκειται όχι να δουν άσπρη μέρα οι άνθρωποι αλλά ούτε οι εκμεταλλευτές τους. Ξέρετε, αυτά γυρίζουν μπούμερανγκ σε μια χώρα που έχει στο πετσί της και προσφυγιά και διωγμούς και την υπεράσπιση μιας πατρίδας που αφήνεται στην ουσία της να σαπίζει.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κυρία Κανέλλη.

Καλείται στο Βήμα ο Υπουργός Μετανάστευσης και Ασύλου κ. Νότης Μηταράκης.

**ΝΟΤΗΣ ΜΗΤΑΡΑΚΗΣ (Υπουργός Μετανάστευσης και Ασύλου):** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, συζητάμε σήμερα την κύρωση της κωδικοποίησης της υφιστάμενης νομοθεσίας για την υποδοχή, τη διεθνή προστασία πολιτών τρίτων χωρών και ιθαγενών, αλλά και την προσωρινή προστασία σε περίπτωση μαζικής εισροής εκτοπισμένων αλλοδαπών. Η κωδικοποίηση της νομοθεσίας και η αναμόρφωση του δικαίου είναι βασικές προτεραιότητες της Κυβέρνησης του Κυριάκου Μητσοτάκη, ένας από τους πυλώνες του επιτελικού κράτους, καθώς αποτελούν πρακτικές καλής νομοθέτησης που ενισχύουν την αρχή της ασφάλειας του δικαίου και του κράτους δικαίου, αντιμετωπίζοντας μάλιστα καίρια και το σύνηθες φαινόμενο της πολυνομίας που πολλαπλά έχει βασανίσει τη χώρα μας.

Με την πολύτιμη συνδρομή της Κεντρικής Επιτροπής Κωδικοποίησης καταλήξαμε σε ένα σχέδιο κώδικα με το οποίον καταγράφονται σε ένα ενιαίο νομοθέτημα διασκορπισμένες διατάξεις σε νόμους που αφορούν την υποδοχή, το άσυλο και την προσωρινή προστασία, μια διαδικασία που κληθήκαμε πρόσφατα να χρησιμοποιήσουμε λόγω της εισβολής της Ρωσίας στην Ουκρανία.

Απαντώντας στον πρώην Υπουργό Μεταναστευτικής Πολιτικής κ. Βίτσα, θα πω ότι κατατίθεται ως κώδικας, αλλά μπορεί φυσικά να τροποποιείται στο μέλλον με οποιοδήποτε νομοσχέδιο ή τροπολογία, όταν επόμενες κυβερνήσεις κρίνουν ότι τέτοιες αλλαγές είναι απαραίτητες.

Θα αναφερθώ -επειδή συζητήθηκε- στο θέμα της οδηγίας του 2001 για την προσωρινή προστασία, η οποία ενσωματώθηκε στο Ελληνικό Δίκαιο το 2006. Αναφέρθηκε από τον κ. Καμίνη ότι ορθά αναφέρει αυτή η οδηγία για επαναπατρισμό. Ο στόχος είναι να παράσχουμε -όπου απαιτείται- προσωρινή προστασία στους μαζικά εκτοπισθέντες. Ήθελα να σας πω ότι ήδη ξεκινάνε επαναπατρισμοί οικειοθελείς από Ουκρανούς που επιλέγουν να επιστρέψουν στη χώρα τους. Φυσικά δεν μπορούσε να αλλάξει τίποτε σε αυτό το προεδρικό διάταγμα, γιατί αφορά ενσωμάτωση οδηγίας και σήμερα μιλάμε για κώδικα.

Γενικά χαρακτηριστικά της προτεινόμενης κωδικοποίησης είναι η κατάστρωση του κειμένου του κώδικα σύμφωνα με το είδος των κωδικοποιούμενων διατάξεων και ανάλογα με το αντικείμενο το οποίο ρυθμίζουν, η ενσωμάτωση πίνακα περιεχομένων, η αντικατάσταση παρωχημένης ορολογίας, οι ενιαίοι ορισμοί, όπως για το θέμα που ανέφερε ο κ. Ψυχογιός. Προστέθηκαν πίνακες κωδικοποιημένων διατάξεων προκειμένου να είναι σαφής η αντιστοίχιση του κάθε άρθρου με τον κώδικα. Μετονομάστηκαν οργανικές μονάδες του Υπουργείου. Επικαιροποιήθηκαν ονομασίες και τίτλοι Υπουργείων και υπηρεσιών.

Επιλέξαμε να μη συμπεριλάβουμε στον κώδικα δικονομικές και γενικές οργανωτικές διατάξεις, παραδείγματος χάριν, για τη λειτουργία της Αρχής Προσφυγών, που αναφέρθηκε ο κ. Καμίνης. Με ρωτήσατε αν θα γίνουν αλλαγές στην Αρχή Προσφυγών. Δεν θα γίνουν αλλαγές στη νομοθεσία ή στην ουσία. Έχουν τεθεί κάποια θέματα από τη φυσική ηγεσία της δικαιοσύνης σε θέματα στελέχωσης της Αρχής Προσφυγών και η Κυβέρνηση τα εξετάζει μαζί με το συναρμόδιο Υπουργείο Δικαιοσύνης.

Βάση του κώδικα ως προς τα μέρη πρώτο και πέμπτο αποτελούν τα άρθρα 1 ως 112 και 114 του ν.4636/2019, όπως ισχύουν. Στο μέρος έκτο κωδικοποιούνται διατάξεις του π.δ.80 του 2006 για την προσωρινή προστασία.

Υπήρξαν διάφορα σχόλια από συναδέλφους στη συζήτηση στην επιτροπή και στην Ολομέλεια πάνω στο γεγονός ότι υπήρξαν πολλαπλές νομοθετήσεις τα προηγούμενα χρόνια. Το θεωρώ απόλυτα φυσιολογικό. Καθώς η κρίση εξελισσόταν, υπήρχαν νέες παράμετροι που έπρεπε να ληφθούν υπ’ όψιν. Έχουμε καταλήξει πλέον σε ένα οριστικό πλαίσιο νομοθεσίας, αλλά αυτό δεν σημαίνει ότι και στο μέλλον δεν θα υπάρξουν αλλαγές.

Σας θυμίζω ότι θα βγει σε λίγες μέρες σε δημόσια διαβούλευση το νομοσχέδιο για την επιτροπεία των ανηλίκων, το οποίο έχει ήδη παρουσιαστεί και έχει γίνει δεκτό από το Υπουργικό Συμβούλιο.

Αναφέρθηκε κατά πόσο υπάρχουν νέες διατάξεις στην κωδικοποίηση. Δεν υπάρχουν. Παραδείγματος χάριν, ανέφερε ο ειδικός αγορητής του ΠΑΣΟΚ - Κινήματος Αλλαγής για τη μεταφορά αρμοδιοτήτων στο άρθρο 65. Αυτό έχει ήδη γίνει, κύριε συνάδελφε, με το άρθρο 2 του π.δ.70 του 2021, το οποίο κωδικοποιείται.

Τέθηκε το ερώτημα γιατί ο κώδικας δεν περιλαμβάνει διατάξεις επιστροφής και επαναπατρισμού. Δεν εισάγονται νέες ρυθμίσεις. Γίνεται αναφορά στις ρυθμίσεις που ήδη υπάρχουν και έχουν ψηφιστεί από τη Βουλή για απελάσεις και επιστροφές. Εξετάζουμε το να φέρουμε και έναν κώδικα σχετικό στη Βουλή τους επόμενους μήνες.

Ο κώδικας ήταν μια αφορμή για αρκετούς συναδέλφους να θέσουν μια γενικότερη κριτική για την πολιτική της Κυβέρνησης. Το δεδομένο πάντως είναι ότι σήμερα μιλάμε για μια διαφορετική εικόνα στο μεταναστευτικό. Μιλάμε, παραδείγματος χάριν, για οκτώ χιλιάδες επτακόσιες σαράντα πέντε παράνομες αφίξεις το 2021 σε σχέση με ένα εκατομμύριο το 2015 ή με εβδομήντα δύο χιλιάδες το 2019.

Θέλω να τονίσω ότι συστηματικά το Υπουργείο κάθε μήνα δίνει ένα πολυσέλιδο ενημερωτικό σημείωμα και για τη νόμιμη μετανάστευση και για την κατάσταση ασύλου και υποδοχής με πάρα πολύ αναλυτικά στοιχεία.

Είπαν κάποιοι συνάδελφοι: «Δεν μας λέτε πόσοι βρίσκονται στη χώρα». Το λέμε κάθε μήνα. Αυτή τη στιγμή σε δομές φιλοξενίας στη χώρα μας βρίσκονται είκοσι μία χιλιάδες εξακόσιοι αιτούντες άσυλο. Πόσες αιτήσεις ασύλου εκκρεμούν; Εκκρεμούν είκοσι έξι χιλιάδες τετρακόσιες πενήντα τρεις. Υπάρχουν πλέον νέα ψηφιακά συστήματα, όπως το «Αλκυόνη 2» και έχουμε πλέον μια ξεκάθαρη εικόνα για τη διαδικασία ασύλου και υποδοχής και έχουμε λύσει προβλήματα σαν αυτά που ανέφερε ο κ. Μυλωνάκης στο παρελθόν. Όταν υπήρχαν προφορικές βουλήσεις ασύλου και γινόταν χειρόγραφη καταγραφή, είχε πράγματι εμφανιστεί στο παρελθόν το φαινόμενο κάποιος να υποβάλλει πολλαπλές αιτήσεις ασύλου με διαφορετικά ονόματα. Πλέον με την ψηφιοποίηση της διαδικασίας, με τα δακτυλικά αποτυπώματα, με τη χρήση του EUROTAC, τέτοια φαινόμενα πλέον δεν είναι εφικτό να ξαναγίνουν.

Η κωδικοποίηση συνάδει με μια συνολική πολιτική συμμαζέματος που εφάρμοσε η Κυβέρνηση με συνέπεια στο μεταναστευτικό, μια πολιτική που έχει οδηγήσει στην ανάκτηση του ελέγχου, αλλά και στην ευταξία των διαδικασιών που σχετίζονται και με τη διαδικασία ασύλου και με τη διαδικασία νόμιμης μετανάστευσης.

Είπαν οι Βουλευτές της Αξιωματικής Αντιπολίτευσης αν λύσαμε το μεταναστευτικό και υπονοούν αν έχουμε λύσει όλα τα παγκόσμια προβλήματα, όλες τις οικονομικές ανισότητες, όλους τους πολέμους ή και το πρόβλημα της κλιματικής αλλαγής. Προφανώς και δεν το έχουμε κάνει αυτό.

Εμείς, όμως, τι βάλαμε ως στόχους, κυρίες και κύριοι συνάδελφοι, όταν παρουσίασα για πρώτη φορά στην Ολομέλεια, μετά την επανασύσταση του Υπουργείου Μετανάστευσης και Ασύλου, τις δικές μας προτεραιότητες; Θέσαμε δύο συγκεκριμένους και μετρήσιμους στόχους. Πρώτον, την ουσιαστική μείωση των μεταναστευτικών ροών και, δεύτερον, τον δραστικό περιορισμό των επιπτώσεων της κρίσης στις τοπικές κοινωνίες. Αυτοί ήταν οι δικοί μας στόχοι και βάσει αυτών των δύο στόχων ζητάμε να μας κρίνετε.

Έχουμε αποσυμφορήσει δραστικά τα νησιά μας, την ηπειρωτική Ελλάδα, τις περιφέρειες, τις πόλεις και τις γειτονιές. Πλέον σε όλες τις περιφέρειες της χώρας και στο βόρειο Αιγαίο οι αιτούντες άσυλο είναι κάτω από το 1% του πληθυσμού, ένας στόχος που είχε βάλει ο Πρωθυπουργός Κυριάκος Μητσοτάκης.

Δεν δημιουργήσαμε νέες δομές αυτά τα χρόνια. Κλείσαμε δομές. Λειτουργούσαν εκατόν είκοσι μία δομές στη χώρα μας. Έχουμε κλείσει τις ογδόντα επτά. Λειτουργούν αυτή τη στιγμή τριάντα τέσσερις δομές και μέσα στο 2022 στοχεύουμε να κλείσουμε και άλλες δύο.

Επίσης, μέσα στο 2022 θα κλείσουμε, επειδή πλέον δεν τα χρειαζόμαστε, τα χιλιάδες διαμερίσματα στις πόλεις του προγράμματος «ΕΣΤΙΑ», ένα πολύ καλό πρόγραμμα -να προλάβω στελέχη της Αντιπολίτευσης- το οποίο δημιουργήθηκε σε μια εποχή γενικευμένης κρίσης, αδυναμίας του εθνικού συστήματος υποδοχής να αντεπεξέλθει στις παράνομες αφίξεις, οπότε χρειάστηκε επιπλέον πρόγραμμα. Πλέον αυτό δεν χρειάζεται.

Όταν αναλάβαμε τη διακυβέρνηση της χώρας, τον Ιούλιο του 2019, εκκρεμούσαν στο Υπουργείο διακόσιες δύο χιλιάδες τετρακόσιες ενενήντα επτά αιτήσεις ασύλου. Σήμερα, όπως σας είπα, εκκρεμούν είκοσι έξι χιλιάδες τετρακόσιες πενήντα τρεις αιτήσεις. Στόχος μας μέσα στο 2022 είναι να μην υπάρχουν πλέον εκκρεμότητες σε αιτήσεις ασύλου, το οποίο σημαίνει ότι πλέον όλες οι δομές της χώρας θα είναι άδειες και αν όχι άδειες, θα είναι σχεδόν άδειες.

Οι ροές παραμένουν ιδιαίτερα μειωμένες. Το 2021 είχαμε ένα ιστορικό χαμηλό ρεκόρ. Θα αντιπαρέλθω το σχόλιο του κ. Ψυχογιού ως ανέκδοτο ότι ευτυχώς -λέει- που δεν ήταν η Νέα Δημοκρατία το 2015. Αυτό νομίζω ότι πρέπει να το πείτε στους νησιώτες, στους κατοίκους των πόλεων, στους κατοίκους στην Ειδομένη, που βίωσαν τις επιπτώσεις της δικής σας πολιτικής. Είναι ξεκάθαρο ότι εφαρμόσαμε μια διαφορετική πολιτική. Η προστασία των θαλασσίων συνόρων –και, ναι, η χώρα μας φυσικά και έχει θαλάσσια σύνορα, όπως έχει και χερσαία σύνορα- απαιτεί μια διαρκή επαγρύπνηση και οξυμμένα αντανακλαστικά.

Θα απαιτούσε και θα ήταν καλό να υπήρχε και ομοθυμία από τις πολιτικές δυνάμεις του τόπου, προκειμένου όσοι εμπλέκονται στην προστασία των συνταγματικά κατοχυρωμένων συνόρων της χώρας μας να μπορούν να αφοσιωθούν απερίσπαστοι στο έργο τους. Όμως, το έχουν ήδη κάνει και έχουμε τα αποτελέσματα που βλέπουμε σήμερα.

Εμείς φυλάσσουμε τα σύνορά μας και κατ’ επέκταση τα σύνορα της Ευρωπαϊκής Ένωσης με απόλυτη προσήλωση στο Εθνικό, Ευρωπαϊκό, Διεθνές Δίκαιο και τα θεμελιώδη δικαιώματα και αποτέλεσμα αυτής της αυστηρής πολιτικής είναι να έχουμε τις λιγότερες πλέον απώλειες ανθρώπινης ζωής στο Αιγαίο σε σχέση με τα προηγούμενα χρόνια. Και νομίζω άμα δείτε τα πολύ θλιβερά στατιστικά της Ύπατης Αρμοστείας του ΟΗΕ για τις απώλειες ανθρώπινων ζωών στη γραμμή της Κεντρικής Μεσογείου, όπου δεν υπάρχει η ίδια αποτρεπτική πολιτική, θα δείτε τελικά ότι η προστασία των συνόρων παίζει καταλυτικό ρόλο στην προστασία της ανθρώπινης ζωής.

Φυσικά και υπάρχει έντονη προπαγάνδα ιδιαίτερα από τη γείτονα χώρα στο θέμα της προστασίας των συνόρων. Όμως, εμείς θα συνεχίσουμε με αποφασιστικότητα. Προστατεύουμε τα κυριαρχικά δικαιώματα της χώρας μας, προτάσσουμε τα δίκαια στη διεθνή κοινότητα, έχουμε ως οπλοστάσιο τη νηφαλιότητα και το Διεθνές Δίκαιο. Η Ελλάδα δεν εκβιάζει και δεν απειλεί. Ομοίως η Ελλάδα δεν εκβιάζεται και δεν απειλείται και δεν διαπραγματεύεται ούτε σπιθαμή εθνικής κυριαρχίας, αλλά και οποιαδήποτε προσπάθεια εργαλειοποίησης του ανθρώπινου πόνου, όπως βιώσαμε και στον Έβρο και στα νησιά μας τον Μάρτιο του 2020.

Αναφέρθηκε ότι πιθανόν η μείωση των ροών να οφείλεται στην πανδημία.

Θέλω να σας πω, κυρίες και κύριοι συνάδελφοι, ότι ενώ εμείς είχαμε οκτώ χιλιάδες εφτακόσιες σαράντα πέντε αφίξεις το 2021, τις χαμηλότερες αφίξεις της τελευταίας δεκαετίας, η Ευρώπη συνολικά το 2021 βίωσε τις μεγαλύτερες αφίξεις από το 2017 με 57% αύξηση αφίξεων. Η Ελλάδα είχε μείον 90%, η Ευρώπη συν 57%.

Η φύλαξη των συνόρων είναι ένας από τους επτά πυλώνες της πολιτικής μείωσης των ροών. Ιδιαίτερα σημαντικό ρόλο παίζουν και οι νέες κλειστές ελεγχόμενες δομές που ήδη λειτουργούν χωρίς προβλήματα για τις τοπικές κοινωνίες, χωρίς αντιδράσεις πλέον στη Σάμο, στην Κω και στη Λέρο. Πρόσφατα ο Πρωθυπουργός βρέθηκε στην Κω με κλιμάκιο Υπουργών της Νέας Δημοκρατίας. Σε καμμία συνάντησή του με τους φορείς του νησιού δεν τέθηκε θέμα μεταναστευτικού. Πριν δύο- τρία- πέντε χρόνια αν πήγαινε ο Πρωθυπουργός στην Κω, το μοναδικό θέμα συζήτησης θα ήταν το μεταναστευτικό.

Αυτές οι νέες δομές είναι σύγχρονες, είναι ασφαλείς, ασφαλείς για τους ωφελούμενους, το προσωπικό μας, την τοπική κοινωνία και αντικατέστησαν τα ΚΥΤ της ντροπής που υπήρξαν στα νησιά του Αιγαίου. Με αξιοπρέπεια και ανθρωπιά για τους ωφελούμενους, βέλτιστες συνθήκες εργασίας για το προσωπικό τους είναι οι μόνες δομές στην Ευρώπη που πληρούν τις πολύ αυστηρές προδιαγραφές της Ευρωπαϊκής Υπηρεσίας Ασύλου.

Αυτές οι δομές έχουν κατασκευαστεί με αποκλειστικά 100% ευρωπαϊκή χρηματοδότηση που δόθηκε ειδικά για αυτόν τον σκοπό και δεν θα μπορούσε -για να σας προλάβω- να χρησιμοποιηθεί αυτή η συγκεκριμένη χρηματοδότηση για οποιονδήποτε άλλο σκοπό, γιατί η χώρα μας πλέον έχει μια αξιοπιστία απέναντι στην Ευρωπαϊκή Ένωση και μπορεί και λαμβάνει αυτές τις πολύ σημαντικές χρηματοδοτήσεις.

Όμως, εδώ πρέπει να απαντήσουμε, κυρίες και κύριοι συνάδελφοι, σε έναν μύθο που προσπαθούν να δημιουργήσουν οι Βουλευτές της Αντιπολίτευσης δήθεν για μια πολιτική εγκλωβισμού στα νησιά, δήθεν για υπερδομές. Ας δούμε τα στοιχεία. Την ημέρα των εκλογών του 2019 στα νησιά μας είχαμε δεκαεπτά χιλιάδες αιτούντες άσυλο. Ένας στους πέντε αιτούντες άσυλο που ήταν στη χώρα μας -ένας στους πέντε επαναλαμβάνω- ήταν στα νησιά μας.

Και θα τα θυμάστε αυτά, κύριοι συνάδελφοι, καθώς βλέπω αρκετούς συναδέλφους στην Αίθουσα που κατοικούμε στα νησιά του Αιγαίου, τα έχουμε ζήσει δίπλα στο σπίτι μας. Σήμερα με αυτές τις μεγάλες δομές, τις καταστροφικές δομές, σύμφωνα με τους Βουλευτές της Αντιπολίτευσης, έχουμε χίλιους επτακόσιους σαράντα έξι. Ένας στους δώδεκα αιτούντες άσυλο στη χώρα μας, ένας στους πέντε επί ΣΥΡΙΖΑ με τις υπερδομές των χιλιάδων ανθρώπων στην πράξη σε σχέση με τους χίλιους επτακόσιους σαράντα έξι στις αξιοπρεπείς και ασφαλείς δομές που δημιουργήθηκαν επί ημερών της Νέας Δημοκρατίας. Φυσικά και δεν είναι γιγάντιες. Είναι αξιοπρεπείς. Γιγαντιαίες και υπερδομές ήταν οι δομές που έκλεισαν, όπως η Μόρια, όπως η δομή στο Βαθύ της Σάμου που ήταν μια ντροπή.

Αυτές ήταν οι υπερδομές, κυρίες και κύριοι συνάδελφοι. Και, βέβαια, θυμίζω -και προς τιμήν του το είπε ο κ. Βίτσας- ότι τον γεωγραφικό περιορισμό στα νησιά, την υποχρέωση να μένουν οι αιτούντες άσυλο στα νησιά, τον καθιέρωσε η κυβέρνηση ΣΥΡΙΖΑ - ΑΝΕΛ. Το λέω έτσι για να θυμόμαστε.

Και, βέβαια, η αποσυμφόρηση στα νησιά, στην ηπειρωτική Ελλάδα έρχεται και στις μεγάλες πόλεις. Στις 31 Δεκεμβρίου του 2022, σε λίγους μήνες, δεν θα υπάρχει καμμία δομή ή διαμέρισμα φιλοξενίας στην Αθήνα, στον Δήμο Αθηναίων, μια πόλη η οποία εδώ και είκοσι χρόνια έχει δεχτεί έντονες πιέσεις από το μεταναστευτικό.

Φυσικά το μεταναστευτικό απαιτεί διεθνείς συνεργασίες και απαιτεί, βέβαια, και από την Τουρκία να επιστρέψει στον ευρωπαϊκό δρόμο της λογικής, να εφαρμόσει την κοινή δήλωση του 2016 και να σταματήσει τη στάση αναθεωρητισμού που τη διακατέχει αυτή τη στιγμή.

Ως προς το θέμα της ασφαλούς χώρας της Τουρκίας αυτό λύθηκε το 2016 επί ΣΥΡΙΖΑ με την κοινή δήλωση, με την οποία η Ευρώπη και η Ελλάδα δέχτηκε την Τουρκία ως ασφαλή χώρα και το Συμβούλιο της Επικρατείας επιβεβαίωσε αυτή τη διάσταση.

Συμφωνώ, βέβαια, ότι η διάσταση του προβλήματος είναι ευρωπαϊκή και η Ελλάδα αυτή τη στιγμή έχει πρωτεύοντα λόγο, κυρίες και κύριοι συνάδελφοι, στην Ευρώπη. Ξεκινήσαμε τους MED5, τον θεσμό των πέντε μεσογειακών χωρών στην Αθήνα το 2021. Προχτές βρεθήκαμε για τρίτη φορά. Καταθέτουμε ενιαία κείμενα πλέον η Ισπανία, η Ιταλία, η Κύπρος, η Μάλτα και η Ελλάδα στο θέμα της αλληλεγγύης.

Είμαστε από τους συνιδρυτές της διαδικασίας του Βίλνιους, όπου δεκαέξι κράτη-μέλη μιλάνε για την ασφάλεια των συνόρων και αυτοί είναι οι διττοί μας στόχοι, κυρίες και κύριοι συνάδελφοι, στη διαπραγμάτευση: Ασφάλεια συνόρων, περιορισμένες ροές στην Ευρώπη συνολικά και αλληλεγγύη μέσα στην Ευρώπη αυτές οι ροές να μην περιορίζονται στα σύνορα. Γιατί θα συμφωνήσω ότι υπάρχουν δύο μέτρα και δύο σταθμά σήμερα. Η Ευρώπη εξακολουθεί να εφαρμόζει τη Συνθήκη του Δουβλίνου, τον Κανονισμό του Δουβλίνου για τους αναγνωρισμένους πρόσφυγες από οποιαδήποτε χώρα του κόσμου, ενώ έχουμε αποφασίσει στο Συμβούλιο της Ευρωπαϊκής Ένωσης να άρουμε τα εσωτερικά σύνορα στο θέμα της Ουκρανίας.

Άρα, αυτές είναι οι προτεραιότητές μας στο ευρωπαϊκό πλαίσιο: Μείωση ροών και αλληλεγγύη. Και για πρώτη φορά πλέον το κοινό Ευρωπαϊκό Σύμφωνο Μετανάστευσης και Ασύλου εισάγει την έννοια της αλληλεγγύης, κάτι το οποίο δεν υπήρχε στο παρελθόν.

Έχουμε, λοιπόν, αυτή τη στιγμή μια πολύ καλή, καλύτερη κατάσταση στο μεταναστευτικό, με πολύ περιορισμένες ροές, με πολύ λιγότερες δομές, με ελάχιστες επιπτώσεις στις τοπικές κοινωνίες και αυτό είναι αποτέλεσμα της συνολικής πολιτικής της Κυβέρνησης της Νέας Δημοκρατίας, που πλέον αναγνωρίζει σύσσωμη η ελληνική κοινωνία.

Σας ευχαριστώ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ ευχαριστώ, κύριε Υπουργέ.

**ΑΣΗΜΙΝΑ ΣΚΟΝΔΡΑ:** Κύριε Πρόεδρε, θα ήθελα λιγότερο από μισό λεπτό τον λόγο επί προσωπικού. Αναφέρθηκε ο κ. Βίτσας ρητά στο όνομά μου.

**ΠΡΟΕΔΡΕΥΩΝ (Χαράλαμπος Αθανασίου):** Δεν υπάρχει προσωπικό. Ποιο είναι το προσωπικό;

**ΑΣΗΜΙΝΑ ΣΚΟΝΔΡΑ:** Το προσωπικό είναι ότι ο κ. Βίτσας μετά την ομιλία μου, όταν πήρε τον λόγο αναφέρθηκε σε μένα και είπε ότι «δεν έχω γνώσεις επί του μεταναστευτικού» και «πού τους είδαμε τους νεκρούς μετανάστες». Θα πω μόνο δυο λόγια.

**ΠΡΟΕΔΡΕΥΩΝ (Χαράλαμπος Αθανασίου):** Το προσωπικό, όπως ξέρετε, είναι ή προσβλητική συμπεριφορά ή αλλοίωση περιεχομένου ομιλίας σας.

**ΑΣΗΜΙΝΑ ΣΚΟΝΔΡΑ:** Και αυτό με προσβάλλει και θέλω να μου επιτρέψετε δύο κουβέντες μόνο να πω. Δεν θα καθυστερήσω τη διαδικασία.

Να πω λοιπόν ότι εγώ δεν υπήρξα βεβαίως Υπουργός Μεταναστευτικής Πολιτικής, όπως ο κ. Βίτσας, και μπορεί να μην έχω κυκλική ενημέρωση. Παρ’ όλα αυτά, έχω ξεκάθαρη πολιτική θέση, σέβομαι τα ανθρώπινα δικαιώματα και έχω ανθρώπινες ευαισθησίες.

Εκτός αυτού, όσον αφορά τη φράση που είπε «πού είδαμε τους νεκρούς;», θα αναφερθώ μόνο στον Άιλαν, μια εικόνα που μας στοιχειώνει όλους.

Επίσης, θα πω ότι όταν κυβερνούσαν και ο κ. Βίτσας και ο ΣΥΡΙΖΑ που είχαν ιδιαίτερες γνώσεις, είδαμε το επιεικώς μπάχαλο που δημιουργήθηκε.

Σας ευχαριστώ πάρα πολύ.

**ΠΡΟΕΔΡΕΥΩΝ (Χαράλαμπος Αθανασίου):** Εντάξει, μια διευκρίνιση κάνατε για την τοποθέτησή σας, αλλά δεν νομίζω ότι ο κ. Βίτσας είχε πρόθεση να προσβάλει. Απλώς έκανε μία ερμηνεία της τοποθέτησής σας. Δώσατε τη διευκρίνιση. Νομίζω είναι εντάξει.

Κύριε Χήτα, έχετε τον λόγο.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ, κύριε Πρόεδρε.

Όσκαρ ερμηνείας «Νότης Μηταράκης». Όσκαρ ερμηνείας! Παραλίγο να τον χειροκροτήσουμε κι εμείς. Εκπληκτικός. Ή «όνειρο ζω, μη με ξυπνάτε».

Κύριε Μηταράκη, ελάτε, μόλις σας απένειμα το Όσκαρ ερμηνείας. Ήσασταν εξαιρετικός σήμερα. Δεν ξέρω πού ακριβώς βρίσκεστε, αλλά πραγματικά «όνειρο ζείτε, μη με ξυπνάτε». Εκεί είστε. Μάλλον σε άλλα πράγματα αναφερθήκατε. Αλλού ζείτε εσείς. Άλλα πράγματα έχετε στο μυαλό σας.

Εν πάση περιπτώσει, όσο περισσότερο μιλάτε, κύριε Μηταράκη, να ξέρετε τόσο πιο πολύ εκτίθεστε στα μάτια των Ελληνίδων και των Ελλήνων. Τα υπόλοιπα περί κώδικα και νομοσχεδίων που έχετε φέρει εδώ, θα μου επιτρέψετε να σας πω ότι ήταν μια τρύπα στο νερό.

Βεβαίως η χώρα μας –λέτε- έχει αποκτήσει αξιοπιστία στην Ευρωπαϊκή Ένωση και παίρνει και κονδύλια και τα λοιπά. Είστε πολύ αξιόπιστοι στην Ευρωπαϊκή Ένωση.

Όμως, κύριε Μηταράκη, είστε αναξιόπιστοι στους Έλληνες. Τελείως αναξιόπιστοι απέναντι στους Έλληνες. Τελείως αναξιόπιστοι! Το μόνο που σας ενδιαφέρει είναι η Ευρωπαϊκή Ένωση. Τίποτα παραπάνω.

Αλήθεια, σας ακούσαμε να μιλάτε για αποσυμφόρηση, ότι αδειάσατε νησιά, αδειάσατε πόλεις, αδειάσατε τα πάντα. Έτσι λέγατε. Λέγατε για τα διαμερίσματα του προγράμματος «ΕΣΤΙΑ». Τα διαμερίσματα αυτά ποιανού είναι; Πού ανήκαν τα διαμερίσματα αυτά που πλέον τα εκμεταλλεύονται οι ΜΚΟ και μπαίνουν άμεσα οι παράνομα εισελθόντες μετανάστες; Του κοσμάκη, του Έλληνα διαμερίσματα είναι, που τα έχετε πάρει και εκεί τους βάζετε.

Δεν μου λέτε, μιας και άδειασαν και έχουμε αποσυμφόρηση, κύριε Μηταράκη, να σας ρωτήσω το εξής: Την Πρωτοχρονιά ήσασταν εδώ εσείς, στην Ελλάδα, στο νησί, στην Αθήνα; Πού ήσασταν την πρωτοχρονιά; Επειδή άδειασαν και οι πόλεις και τα νησιά και η επαρχία όλη, την κατάληψη του Συντάγματος δεν την είδατε από τους Πακιστανούς; Δεν την είδατε;

Πού είστε εσείς, κύριε Μηταράκη; Πού ζείτε; Στο Λουξεμβούργο ζείτε; Δεν ζείτε εδώ; Από το Σύνταγμα μέχρι το Κουκάκι, από την Ομόνοια μέχρι το Μοναστηράκι –θύμισε εποχές ομιλιών του Παπανδρέου του συγχωρεμένου- γεμάτη η πλατεία! Κόσμος και ντουνιάς! Τι ήταν αυτοί; Με τους Έλληνες αμπαρωμένους στα σπίτια τους να μην μπορούν να βγουν γιατί είχαμε COVID, αλλά οι Πακιστανοί να είναι έξω να πανηγυρίζουν με τον Μπακογιάννη και το Ρουβά. Τι ήταν αυτοί; Οι δικοί σας, οι ελεγχόμενοι; Αυτούς που έχετε καταγράψει; Αυτούς που έχετε αμολήσει έξω ελεύθερους και δεν ξέρουμε ποιος είναι ποιος;

Της ματσέτας γίνεται κάθε βράδυ, κύριε Μηταράκη, έξω. Πηγαίνετε μια βόλτα εδώ στην Αθήνα. Δεν βλέπετε πρωτοσέλιδα των εφημερίδων; Βγαίνουν οι ματσέτες και τα μαχαίρια κάθε μέρα. Δεν τα βλέπετε αυτά; Πού ζείτε εσείς; Δεν διαβάζετε εφημερίδες;

Κώδικας, κώδικας, κώδικας, κώδικας, κώδικας, κώδικας, κώδικας! Κάναμε αυτό, κάναμε εκείνο. Μια τρύπα στο νερό κάνατε! Τίποτα δεν κάνατε! Τίποτα δεν κάνατε!

Άντε, μην ακούτε εμάς. Το Δήμαρχο Αθηναίων δεν τον ακούτε, τον ανιψιό του Πρωθυπουργού σας; Δεν τον ακούτε, που έχει παράπονα ο δήμαρχος; Έχει παράπονα ο δήμαρχος. Δεν τον ακούτε ούτε αυτόν; Ούτε αυτόν ακούτε. Μάλιστα. Αλλά όλα καλά.

Εντάξει, κύριε Μηταράκη! Τι να πω πραγματικά!

Λέτε ότι επέστρεψε η ησυχία και τα λοιπά. Να σας πω λίγο κάτι. Δεν ξέρω, εγώ είμαι από επαρχία, κύριε Μηταράκη. Ξέρετε τι ζουν οι Έλληνες ιδίως στην επαρχία; Ξέρετε ότι ζουν με τον φόβο μέσα τους και κυρίως οι ηλικιωμένοι άνθρωποι στην επαρχία;

Ποιος Ευρωπαίος –που είμαστε και αξιόπιστοι στην Ευρώπη, κύριε Μηταράκη, να το πείτε εκεί που πάτε ωραία στην Ευρωπαϊκή Ένωση και τα λέτε μεταξύ σας- έστω στο ελάχιστο, όταν το πείτε, θα κατανοήσει έστω στο ελάχιστο, κύριε Υπουργέ, πώς είναι να βλέπεις να σου σφάζουν τα ζώα οι επενδυτές, να τα πουλάνε στα αυτοσχέδια κρεοπωλεία, να σου καταστρέφουν το βιος; Πείτε μου λίγο. Θα καταλάβουν οι Ευρωπαίοι αυτά; Πείτε μου λίγο!

Πάμε στην Τουρκία, η οποία βεβαίως συνεχίζει να εργαλειοποιεί το μεταναστευτικό προς όφελός της, πάντα σε συνεργασία με παράνομα κυκλώματα.

Σημερινό άρθρο, κύριε Υπουργέ. «Αύξηση 33,3% στις συλλήψεις παράνομων μεταναστών σε σχέση με τον Μάιο του 2021». Σήμερα, 7 Ιουνίου, 33,3% αύξηση. Εννοείται ότι η Ελληνική Αστυνομία, την οποία εμπιστευόμαστε, κάνει καλά τη δουλειά της, αλλά αυτό εδώ είναι καμπανάκι κινδύνου. Αύξηση 33,3%, σημερινό άρθρο του Έβρου. Ή κείται μακράν ο Έβρος και ό,τι είναι πέριξ του Κολωνακίου μάς ενδιαφέρει; Έβρος, 33,3%.

Ερώτηση. Δεν σας άκουσα να μας λέτε τίποτα, κύριε Υπουργέ, για τις ΜΚΟ, ότι πίσω από τα κυκλώματα αυτά, μέσα στα κυκλώματα αυτά και πίσω και μέσα βρίσκονται ΜΚΟ που με πρόσχημα –οι φιλάνθρωποι!- την προστασία των ανθρωπίνων δικαιωμάτων, παρακινούν παράνομους μετανάστες και τους υποστηρίζουν με κάθε μέσο, ακόμη και με χάρτες, τους δίνουν και περάσματα για να μπουν μέσα.

Και ας μην ξεχνάμε και τα επεισόδια, τους εμπρησμούς στις εγκαταστάσεις υποδοχής που είχαμε. Πείτε μου λίγο τι έκανε η Κυβέρνηση, όχι ο Μηταράκης, η Κυβέρνηση. Τι κάνατε για τις ΜΚΟ; Είχαμε γίνει κουραστικοί και γραφικοί να σας λέμε «κλείστε τις ΜΚΟ»! Τι κάνατε από τις τετρακόσιες τόσες ΜΚΟ; Τις ελέγξατε; Κλείσατε τις παράνομες; Έγινε έλεγχος; Πόσες είναι στο μητρώο; Πόσες είναι νόμιμες; Πείτε μας αυτή τη στιγμή εδώ, μιας και είστε πρόχειρος με νουμεράκια ωραία και μας λέτε. Πείτε μας για τις ΜΚΟ! Δεν είπατε κουβέντα!

Δεν τις έχετε κλείσει. Και όχι μόνο δεν τις έχετε κλείσει, νομοθετείτε κιόλας εδώ μέσα ότι μπορούν να εκπροσωπούν και δικαστικά τους παράνομους μετανάστες. Τους δίνετε και δυνατότητα χρηματοδότησης!

Λύνουν και δένουν οι ΜΚΟ, κύριε Μηταράκη. Και ξέρετε το μεγάλο πρόβλημα είναι αυτό. Κλείστε τες. Ξηλώστε τες. Αποτελούν γάγγραινα. Δεν το καταλαβαίνετε; Διακινούν παράνομα μετανάστες και κατηγορούν και τη χώρα μας ότι παραβιάζει κι όλα τα ανθρώπινα δικαιώματα! Και κερατάς και δαρμένος ο Έλληνας! Και μου τους μπάζουν μέσα και μας κατηγορούν και την Ελλάδα μας!

Η Ελλάδα σέβεται απόλυτα τα ανθρώπινα δικαιώματα. Τι έχετε κάνει για να αντιμετωπίσετε την παράνομη μετανάστευση; Αφού τα νησιά μας λοιπόν χτύπησαν «κόκκινο» και κανείς όσο είναι εν ζωή δεν πρόκειται να ξεχάσει αυτές τις εικόνες φρίκης που ζούσαν οι νησιώτες μας στα νησιά μας και ακόμα ζούνε και τώρα, αφού έγιναν επεισόδια, αφού έγιναν καταστροφές, αφού έγιναν βανδαλισμοί, αφού έγιναν λεηλασίες στο βιος των ντόπιων, θα σας πούμε εμείς τι κάνατε: Μέσα στη νύχτα τους μεταφέρατε στην ενδοχώρα! Κανείς δεν θα ξεχάσει τις εικόνες αυτές να τους μεταφέρετε με λεωφορεία στην ενδοχώρα, να φυτεύετε παντού δομές.

Λέτε «κλείσαμε τις δομές». Ε, βέβαια. Κλείσατε τριάντα και κάνατε δύο υπερδομές. Κλείσατε τα «περίπτερα» και κάνατε «σουπερμάρκετ» και τους βάλατε όλους μαζί εκεί και φυτέψαμε παντού δομές κάνοντας τη χώρα μας το hot spot της Ευρώπης.

Ταυτόχρονα, όμως, χτίζετε νέες υπερσύγχρονες δομές στα άδεια, κατά τα άλλα, νησιά μας και θα επεκτείνετε δομές στον Έβρο. Στον Έβρο; Δομές στον Έβρο, στην οπισθοφυλακή, στην πλάτη του Eλληνικού Στρατού, πάνω στα σύνορά μας! Στον Έβρο!

Υπογράφετε συμφωνίες, κύριε Υπουργέ, εκατομμυρίων ευρώ για σίτιση, ακόμη με ειδικό διαιτολόγιο –τα έχουμε δει εδώ μέσα- για διαμονή, για ψυχαγωγία, για αίθουσες ίντερνετ, τα πάντα όλα! Και έξω δεν έχουν να φάνε οι Έλληνες. Δεν έχουν να φάνε! Βάζει ο άλλος 3 ευρώ βενζίνη για να πάει να πάρει το παιδί του από το φροντιστήριο. Άλλος παίρνει μισό τσαμπί σταφύλια, 1/3 καρπουζιού! Αλλά αυτοί τα πετάνε, δεν τους αρέσουν!

Επιχορήγηση του Δήμου Βοΐου. Ισχύει αυτό; Ισχύει, το έχω εδώ μπροστά μου. Τα λέτε αυτά στον κόσμο; Στον κόσμο που πεινάει έξω αυτή τη στιγμή, τα λέτε; Εγώ το έχω μπροστά μου εδώ. «Επιχορήγηση Δήμου Βοΐου για την υλοποίηση έργου ενίσχυση συστήματος υποδοχής και λειτουργίας δομών ασυνόδευτων ανηλίκων στην Ελλάδα. Ποσό πληρωμές 100.929 ευρώ». Επίσημα, Υπουργείο Μετανάστευσης. Στα Πρακτικά.

Πάμε παρακάτω.

Νέα Δομή Ασπρόπυργου, κύριε Μυλωνάκη, που είναι η περιοχή σας εκεί.

Νέα Δομή Ασπρόπυργου και ξέρω ότι έχετε ασχοληθεί και προσωπικά, κύριε Μηταράκη, 804.204 ευρώ. Τις μέρες που ζει τη μεγαλύτερη πείνα, ένδεια, ανέχεια ο ελληνικός λαός 804.000 ευρώ για νέα δομή στον Ασπρόπυργο! Αυτοί είστε!

Συγγνώμη, κύριε Κουτσούμπα!

Αυτοί είστε! Και έρχεστε εδώ και μας λέτε νουμεράκια. Δεν τα είπατε αυτά στον κόσμο, δεν μας είπατε «δώσαμε 800.000 ευρώ στον Ασπρόπυργο, εκεί». Πείτε τα αυτά! Πείτε τα!

Και για όλα αυτά επιβαρύνονται οι Έλληνες πολίτες, είτε άμεσα -θα σας προλάβω- από τα κρατικά ταμεία είτε έμμεσα, γιατί θα πείτε: «Ευρωπαϊκή Ένωση, από τον ευρωπαϊκό προϋπολογισμό», έναν ευρωπαϊκό προϋπολογισμό, όμως, που χρηματοδοτεί επίσης ο ελληνικός λαός που έχει τόσες στερήσεις και δεν μπορεί να αγοράσει τα βασικά είδη διατροφής.

Κοιτάξτε, σας έχουμε καταθέσει επίσημη πρόταση κοστολογημένη, γιατί αργείτε. Πάντα έρχεστε στα λόγια μας. Θυμάμαι τώρα το 2019, όταν πρωτοείπε ο Πρόεδρός μας για το τείχος στον Έβρο και μετά, φυσικά, η Ελληνική Λύση με τους Βουλευτές της, άκουγα εδώ «τι είναι αυτά που λέτε;» και τα λοιπά, «τείχος στον Έβρο;» -και εσείς τα λέγατε, η Κυβέρνησή σας- και μετά όταν ήρθε στο μη παρέκει η κατάσταση, πήρατε την απόφαση να κάνετε τον φράχτη.

Εμείς, κύριε Μηταράκη, δεν είμαστε εδώ για να φωνάζουμε.

Σεπτέμβριος του 2020, αυτή είναι η μελέτη, την καταθέσαμε στα Πρακτικά τρεις φορές, πρώτα ο Πρόεδρος και μετά οι Βουλευτές, δεν πήρε κανένας από εσάς αυτή τη μελέτη στα χέρια του, κανένας. Έγινε μελέτη, πληρώσαμε ανθρώπους για να καταθέσουν τη μελέτη.

Κύριε Πρόεδρε, Αθήνα, Σεπτέμβριος του 2020, «Κατασκευή φράχτη στη συνοριακή γραμμή του Έβρου με την τεχνολογία της αμερικανικής εταιρείας “HESCO”», ορίστε, κανείς δεν το είδε.

Σας λέγαμε τα ίδια για τα ακατοίκητα νησιά, κύριε Μηταράκη, πρόταση προμελέτης, εδώ είναι -αυτή είναι η Ελληνική Λύση- πρόταση προμελέτης στα Πρακτικά εδώ και δύο χρόνια, Ιούνιος του 2020, «κατασκευή δομών προσωρινής φιλοξενίας παράνομων μεταναστών σε ακατοίκητα νησιά». Κανένας δεν την πήρε στα χέρια του, τίποτα, 9 έχει ο μήνας, δεν τρέχει τίποτα. Στην Ευρώπη να είμαστε αξιόπιστοι, λεφτουδάκια να παίρνουμε, δουλίτσες να κάνουν οι ΜΚΟ, οι εργολάβοι να χτίζουν δομές και εκεί και μια χαρά να ρέει το χρήμα! Ε, δεν είναι έτσι! Δεν είναι καθόλου έτσι, να μας συγχωρείτε πάρα πολύ.

Και εσείς, παρά τα όσα συμβαίνουν και σας έχω περιγράψει, συνεχίζετε να ακολουθείτε τις εντολές της Ευρώπης -γιατί είστε και αξιόπιστοι- των εταίρων μας και φυτεύετε παντού στη χώρα μας δομές εκατομμυρίων. Σας τα έδειξα πριν από λίγο.

Και είναι προκλητικό –ξέρετε- για τους Έλληνες οι οποίοι περνάνε όντως δύσκολα, πάρα πολύ δύσκολα. Ποια μνημόνια; Τα μνημόνια δεν είναι τίποτα μπροστά σε αυτά που ζει τώρα ο Έλληνας, τίποτα μπρος στη φτώχεια και την ανέχεια.

Είναι προκλητικό να βλέπουμε αυτούς τους παρανόμως εισελθόντες στη χώρα μας να κάνουν ουρά, κύριε Υπουργέ, στα ΑΤΜ να πάρουν τον μισθό τους, την ίδια στιγμή που ο ελληνικός λαός υποφέρει και στερείται ακόμα τα βασικά. Τα βασικά!

Κοιτάξτε λίγο: Αυτή είναι η κατάσταση όπως υπάρχει, με νούμερα, με στοιχεία, με πραγματική εφαρμογή του τι ισχύει εκεί έξω. Αυτά που περιγράψατε εσείς δεν ξέρω σε ποια στρατόσφαιρα ανήκουν ή σε ποιο παράλληλο σύμπαν. Το τι κώδικες ψηφίζονται εδώ, το τι ευρωπαϊκές νομοθεσίες, το τι γίνεται, τι υπογράφουμε και τα λοιπά με το τι ισχύει στην πραγματική ζωή είναι δύο τελείως διαφορετικά πράγματα.

Αποτύχατε ως Κυβέρνηση και σε αυτό, γιατί βγήκατε με δόγμα αυτό, με δόγμα «νόμος και τάξη», με δόγμα ότι θα καθαρίσουν τα πανεπιστήμια, θα καταργήσετε τη Συμφωνία των Πρεσπών, όλα αυτά τα ψέματα που είπατε στον κόσμο για να πάρετε την εξουσία στα χέρια σας.

Όμως, έρχεται η ώρα, νέμεσις, κύριε Μηταράκη και θα τιμωρηθείτε πολύ σκληρά στις κάλπες στις επερχόμενες εκλογές για τα ψέματα που είπατε στον ελληνικό λαό, την εξαπάτηση των Ελληνίδων και των Ελλήνων.

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ πολύ, κύριε Χήτα.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης καταθέτει την έκθεσή της στο σχέδιο νόμου του Υπουργείου Εσωτερικών: «Σύστημα στοχοθεσίας, αξιολόγησης και ανταμοιβής για την ενίσχυση της αποτελεσματικότητας της δημόσιας διοίκησης και άλλες διατάξεις για το ανθρώπινο δυναμικό του δημόσιου τομέα».

Τον λόγο έχει τώρα ο συνάδελφος κ. Σταύρος Κελέτσης από τη Νέα Δημοκρατία, στη συνέχεια η κ. Θεανώ Φωτίου από τον ΣΥΡΙΖΑ και αμέσως μετά ο Κοινοβουλευτικός Εκπρόσωπος του ΣΥΡΙΖΑ κ. Ανδρέας Μιχαηλίδης.

Ο κ. Κελέτσης έχει κάνει μία αλλαγή με συνάδελφο, γι’ αυτό άλλαξε η σειρά.

Ορίστε, κύριε Κελέτση, έχετε τον λόγο.

**ΣΤΑΥΡΟΣ ΚΕΛΕΤΣΗΣ:** Ευχαριστώ, κύριε Πρόεδρε.

Αν και το θέμα μας σήμερα και το αντικείμενο της συζήτησης είναι η κωδικοποίηση των διατάξεων για το μεταναστευτικό, όλοι αντιλαμβανόμαστε ότι αυτό το θέμα αποτελεί πρόκληση και παρέχει το έδαφος -είναι αλήθεια- και για κορώνες και για λαϊκισμό. Έτσι, μετατέθηκε η συζήτηση, βέβαια, στην ουσία του μεταναστευτικού. Αυτό ως έναν βαθμό είναι φυσικό, αλλά νομίζω ότι τόσο από τα δεξιά όσο και από τα αριστερά ανταγωνίζονται οι πολιτικές δυνάμεις στο πώς θα λαϊκίσουν και πώς θα αναφερθούν με υψηλότερες κορώνες στο θέμα.

Ο κ. Βίτσας μάς είπε γιατί κώδικας, τι χρειάζεται ο κώδικας. Μα, η κωδικοποίηση είναι δείγμα καλής νομοθέτησης, κατ’ αρχάς. Η συστηματοποίηση της νομοθεσίας, η ένταξη ομοειδών διατάξεων σε ένα ενιαίο κείμενο είναι πρακτική καλής νομοθέτησης. Κατηγορούμαστε συνήθως για κακές νομοθετικές πρακτικές. Αντί, λοιπόν, να έρθετε και να πείτε «μπράβο, γιατί παίρνετε τις ίδιες τις διατάξεις που αφορούν το ίδιο θέμα και τις συστηματοποιείτε σε ένα ενιαίο νομικό κείμενο, κάνοντας αυτό τον κώδικα», έρχεστε και μας κατηγορείτε τώρα για αυτό.

Τι επιβάλλει την κωδικοποίηση; Πρώτα από όλα, η πολυνομία και οι διάσπαρτες διατάξεις που υπάρχουν. Ένα είναι αυτό. Δεύτερον, η επικαιροποίηση της νομοθεσίας. Το είπε ο κ. Καμίνης ασκώντας κριτική, ότι υπάρχει ένα προεδρικό διάταγμα, το 80/2006, το οποίο το ενσωματώνουμε στον κώδικα. Μα, το ενσωματώνουμε γιατί; Γιατί αποτελεί ακριβώς σχετική διάταξη και πρέπει να ενταχθεί, για να υπάρχει αυτό το ενιαίο κείμενο. Τέλος, την κωδικοποίηση επιβάλλει η αρχή της καλής νομοθέτησης που αποτελεί μία σημαντική έκφανση και προέκταση της αρχής του κράτους δικαίου. Και γιατί; Γιατί παράγει ασφάλεια δικαίου τόσο για το υποκείμενο, τον φορέα του δικαιώματος, όσο και τον νομικό παραστάτη του που γνωρίζει το δίκαιο, το έχει σε έναν κώδικα μπροστά του, ενιαίο, αλλά και για τον εφαρμοστή του δικαίου, είτε τον εκπρόσωπο της διοίκησης που καλείται να χειριστεί σχετικά θέματα, ζητήματα είτε τον δικαστή. Γι’ αυτό, λοιπόν, γίνεται η κωδικοποίηση.

Τώρα, σε ό,τι αφορά το κύριο θέμα, τη μετανάστευση, με αυτή την κωδικοποίηση νομίζω ότι ολοκληρώνουμε έναν πραγματικά σημαντικό κύκλο άσκησης πολιτικής, ολοκλήρωσης μιας πολιτικής στο μεταναστευτικό. Είναι αλήθεια ότι αυτός ο κύκλος πράγματι ξεκίνησε, όπως ειπώθηκε, με τον ν.4636/2019, με την επανίδρυση του Υπουργείου Μεταναστευτικής Πολιτικής και συνεχίστηκε με τη νομοθέτηση όλων των αναγκαίων μέτρων αντιμετώπισης του προβλήματος, την αλλαγή και σε μεγάλο βαθμό την αυστηροποίηση -είναι κάτι που το λέμε, δεν το κρύβουμε, είναι πολιτική μας- σε μεγάλο βαθμό του πλαισίου και του καθεστώτος υποδοχής και παραμονής των παράτυπων μεταναστών στη χώρα.

Όμως, είναι και μια πολιτική ενίσχυσης των συνόρων, ενίσχυσης και με ανθρώπινο δυναμικό, αλλά και με τεχνικό υλικό και μέσα που τέθηκαν στη διάθεση των στελεχών που είναι επιφορτισμένα με αυτό το έργο, όπως είναι και η κατασκευή, η επέκταση του φράχτη σε μήκος παραπάνω από σαράντα χιλιόμετρα κατά μήκος της οριογραμμής του Έβρου.

Δεχτήκαμε κριτική για την επανίδρυση του Υπουργείου Μετανάστευσης. Κατ’ αρχάς, το μεταναστευτικό είναι ένα διεθνές πρόβλημα με υφέσεις και εξάρσεις. Εκτιμήθηκε στην αρχή, πράγματι, ότι δεν έπρεπε να υπάρχει, πλην, όμως, όταν η Κυβέρνηση διαπίστωσε ότι υπάρχει ζήτημα έξαρσης του μεταναστευτικού, δεν δίστασε να παραδεχτεί το λάθος της και να ιδρύσει, να δημιουργήσει το Υπουργείο και καλώς έπραξε.

Στην πολιτική το μεγαλείο είναι να αναγνωρίζεις το λάθος σου και να το διορθώνεις. Εκείνο που δεν είναι το σωστό είναι το να αρνείσαι ότι έκανες λάθος και πολύ περισσότερο να μην το διορθώνεις. Άρα, λοιπόν, καλώς επανιδρύθηκε το Υπουργείο, μόνο που αυτή τη φορά ιδρύθηκε σε στέρεες βάσεις και οργανώθηκε συνολικά και συγκροτημένα.

Κατηγορηθήκαμε ακόμη -και αυτό για μένα είναι πραγματικά περίεργο και μη αναμενόμενο και θα σας πω τον λόγο- ότι δεν τηρούμε ως χώρα τις διεθνείς συνθήκες και τα ανθρώπινα δικαιώματα σε ό,τι αφορά τους μετανάστες. Αυτό είναι πράγματι περίεργο και δεν θα έπρεπε να συμβαίνει μέσα σε αυτή την Αίθουσα της Βουλής, όταν αυτή είναι η επιχειρηματολογία την οποία χρησιμοποιούν συστηματικά ο Πρόεδρος της Τουρκίας, ο κ. Ερντογάν και όλα τα στελέχη της τουρκικής γραφειοκρατίας και της τουρκικής κυβέρνησης κατηγορώντας την Ελλάδα σε διάφορους διεθνείς οργανισμούς και στα διεθνή φόρα ότι δήθεν παραβιάζει τα δικαιώματα των μεταναστών. Η τήρηση των ανθρωπίνων δικαιωμάτων, τα οποία απολύτως τηρούμε, και των διεθνών συνθηκών δεν σημαίνει ότι απεμπολούμε το δικαίωμα υπεράσπισης των συνόρων μας και της ασφάλειας της χώρας από τους παράτυπους μετανάστες.

Ακόμα, μας κατηγορείτε -ένα μέρος της Αντιπολίτευσης- ότι διακρίνουμε τους μετανάστες. Ναι, ξεκάθαρα διακρίνουμε τους μετανάστες, αλλά και οι διεθνείς συνθήκες διακρίνουν τους μετανάστες. Υπάρχουν εκείνοι που βάσει νομίμου δικαιώματος ζητούν να εισέλθουν στη χώρα και υπάρχουν και εκείνοι, όπως παραδείγματος χάριν, τα θύματα του πολέμου στην Ουκρανία, οι οποίοι τυγχάνουν άλλης αντιμετώπισης. Είναι όχι μόνο από την Ελλάδα, αλλά από όλες τις χώρες και κυρίως τις ευρωπαϊκές και τους σεβόμαστε και τους υποδεχόμαστε. Επίσης, είναι και εκείνοι που παράτυπα προσπαθούν να εισέλθουν στη χώρα μας.

Ακούστηκε μια κριτική από την κ. Κανέλλη για την Ευρώπη, ότι η Ευρώπη βασανίζει τους μετανάστες και συμπεριφέρεται στους μετανάστες με τρόπο απάνθρωπο. Νομίζω ότι αδικούμε την Ευρωπαϊκή Ένωση, όταν παρουσιάζουμε μια τέτοια εικόνα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, θα χρειαστώ ένα λεπτό ακόμα.

Πρώτα απ’ όλα πρέπει να πούμε ότι το 32,6 του συνολικού μεταναστευτικού ρεύματος όλου του κόσμου, που αντιστοιχεί σε 69,8 εκατομμύρια μετανάστες, το 2010 εισήλθε στην Ευρώπη. Μία δεκαετία πριν, το 2000, η Ευρώπη πάλι είχε υποδεχτεί άλλους 56,1 εκατομμύρια μετανάστες. Αυτό, όπως αντιλαμβάνεστε, δημιουργεί μια πίεση στην κοινωνία. Παρ’ όλα αυτά, η Ευρωπαϊκή Σύμβαση για τα Ανθρώπινα Δικαιώματα είναι αυτή που αναγνωρίζοντας όλες τις άλλες ειδικές διεθνείς συνθήκες που αφορούν τους μετανάστες, αναγνωρίζει πλήρως τα δικαιώματά τους που έχουν να κάνουν είτε με την ελευθερία είτε με τη μετακίνηση είτε με την απαγόρευση των διακρίσεων σε σχέση με το φύλο, τη φυλή και το χρώμα είτε για λόγους θρησκευτικούς είτε για λόγους πολιτικών πεποιθήσεων και δίνει πρόσβαση και στην εκπαίδευση και στην υγεία. Αυτά τα κάνει η Ευρώπη, ο ευρωπαϊκός πολιτικός πολιτισμός.

Κυρίες και κύριοι συνάδελφοι -και κλείνω με αυτό- τον Μάρτιο του 2020 η Ελλάδα απέδειξε από τα σύνορα του Έβρου ότι έχει και την αποφασιστικότητα και το σθένος της υπεράσπισης της ακεραιότητας και της ασφάλειας της χώρας. Χάρη στην άμεση και αποφασιστική αντίδραση της ελληνικής Κυβέρνησης και των δυνάμεων που είναι επιφορτισμένες με τη φύλαξη των συνόρων καταφέραμε και αιφνιδιάσαμε εκείνους που θέλησαν να μας αιφνιδιάσουν και πίστεψαν ότι θα μας πιάσουν στον ύπνο.

Είπε ο εισηγητής του ΣΥΡΙΖΑ ότι ευτυχώς δεν ήμασταν το 2015 που ξέσπασε ο πόλεμος στη Συρία να χειριστούμε εμείς τότε το κύμα των μεταναστευτικών ροών. Εγώ λέω ευτυχώς -και μαζί μου το λέει όλος ο ελληνικός λαός και σίγουρα ο λαός του Έβρου- που το 2020 είχε αλλάξει η κυβέρνηση και ήταν η Κυβέρνηση της Νέας Δημοκρατίας και του Κυριάκου Μητσοτάκη και μπόρεσε να αποτρέψει αυτή την οργανωμένη προσπάθεια εισροής χιλιάδων μεταναστών στην Ελλάδα. Πολύ φοβάμαι ότι αν ήταν άλλη κυβέρνηση, όλοι αυτοί θα είχαν εισέλθει στη χώρα και θα έκαναν παρέλαση μέχρι την Αθήνα.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΓΕΩΡΓΙΟΣ ΨΥΧΟΓΙΟΣ:** Ντροπή και λαϊκισμός!

**ΑΝΔΡΕΑΣ ΜΙΧΑΗΛΙΔΗΣ:** Δεν ντρέπεσαι;

**ΣΤΑΥΡΟΣ ΚΕΛΕΤΣΗΣ:** Τι;

**ΑΝΔΡΕΑΣ ΜΙΧΑΗΛΙΔΗΣ:** Αυτό που είπα!

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ πολύ.

Τον λόγο έχει η κ. Θεανώ Φωτίου.

**ΘΕΑΝΩ ΦΩΤΙΟΥ:** Ευχαριστώ, κύριε Πρόεδρε.

Κυρίες και κύριοι Βουλευτές, θα αναφερθώ αποκλειστικά στα άρθρα και στα σημεία του κώδικα που αφορούν τα ασυνόδευτα προσφυγόπουλα, για να αποδείξω ότι πρόκειται για την επιτομή της αθλιότητας, των λαθροχειριών και της προσπάθειας εξαπάτησης που κάνει η Νέα Δημοκρατία τρία χρόνια τώρα στον τομέα των ασυνόδευτων ανηλίκων.

Γιατί αφορούν τον θεσμό της επιτροπείας. Ο θεσμός του επιτρόπου είναι η ύψιστη φροντίδα του κράτους, προκειμένου το ασυνόδευτο παιδί να αποκτήσει όσο βρίσκεται στη χώρα μας έναν εξειδικευμένο ενήλικα, τον επίτροπο, που θα τον προστατεύει, όπως θα έκανε το οικογενειακό του περιβάλλον, απέναντι σε κακοποίηση και εκμετάλλευση. Όμως, τα ασυνόδευτα προσφυγόπουλα στη συντριπτική της πλειονότητα δεν είναι μωρά ή νήπια, όπως νομίζει η κοινωνία ή παριστάνει η Νέα Δημοκρατία, αλλά είναι έφηβοι και μάλιστα κατά 92% αγόρια και οι περισσότεροι από αυτούς, κατά περίπου 90%-92% -«παίζει» αυτό μέσα στις χρονιές- είναι πάνω από δεκαπέντε χρονών. Κρατήστε το αυτό για να καταλάβετε ότι με τον νόμο Χρυσοχοΐδη που σήμερα ενσωματώνει στον κώδικα η Νέα Δημοκρατία όλα αυτά τα παιδιά παύουν να είναι παιδιά και τα μεταχειρίζεται ως ενήλικες πρόσφυγες και μετανάστες που μπορεί ανά πάσα στιγμή να απελάσει. Άρα η Κυβέρνηση πρωτοτυπεί σε πανευρωπαϊκό επίπεδο διατηρώντας την επαίσχυντη διάταξη νόμου Χρυσοχοΐδη, ακριβώς γιατί γνωρίζει ότι στην πραγματικότητα αυτό που αναλαμβάνει είναι η ευθύνη μόνο του 7%-9% αυτών των παιδιών. Αυτή είναι η αθλιότητα την οποία κάνετε τόσον καιρό.

Και πώς το κάνατε αυτό; Πήρατε από το Υπουργείο Εργασίας και Κοινωνικών Υποθέσεων, το μόνο αρμόδιο Υπουργείο για την προστασία του παιδιού, όλα τα ασυνόδευτα ανήλικα και τα πήγατε στο Υπουργείο Μετανάστευσης. Πώς γίνεται ένα Υπουργείο συνονθύλευμα μετακλητών, χωρίς εξειδικευμένες και πεπειραμένες υπηρεσίες, χωρίς τεχνογνωσία στην παιδική προστασία και με μόνη τεχνογνωσία εκείνη των φρακτών σε στεριά και θάλασσα και των επαναπροωθήσεων, να χειριστεί τους ευάλωτα ασυνόδευτους εφήβους;

Είναι προφανές ότι ο μόνος σκοπός του Υπουργείου Μετανάστευσης είναι να μπορεί να διαχειρίζεται τα μεγάλα κονδύλια που έρχονται εδώ για τους ασυνόδευτους ανηλίκους και να τους διαχειρίζεται με συνεχείς λαθροχειρίες, όπως θα αποδείξω αμέσως και από τα έγγραφα που θα καταθέσω.

Τι είδαμε να κάνει τρία χρόνια τώρα; Να αφήνει τα ασυνόδευτα ανήλικα εκτός σχολείου, αλλά να εξαφανίζει ως διά μαγείας το σύστημα καταγραφής του ΕΚΚΑ –εδώ είναι το σύστημα καταγραφής και θα το καταθέσω- το οποίο φτιάξαμε εμείς ως ΣΥΡΙΖΑ, το κάναμε με τη UNISEF, και κατέγραφε τους ασυνόδευτους ανηλίκους κάθε δεκαπέντε μέρες.

(Στο σημείο αυτό η Βουλευτής κ. Θεανώ Φωτίου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αυτό, λοιπόν, το σύστημα είχε μια τριμερή διάταξη. Έλεγε, δηλαδή, κάθε δεκαπέντε μέρες πόσα παιδιά βρίσκονται σε δομές όλων των λογιών, σε ποιες δομές λοιπόν βρίσκονται τα παιδιά όλων των ηλικιών, σε προσωρινές, μόνιμες κ.λπ., και πόσα από τα παιδιά αυτά δεν μπορούσαν να εντοπιστούν. Ήταν, όπως έλεγε, σε επισφαλείς και άτυπες συνθήκες. Είναι, δηλαδή, αυτό το πράγμα που λέμε: «Πού ήταν αυτά τα παιδιά;». Είναι τα εξαφανισμένα παιδιά.

Τι κάνατε, λοιπόν; Εδώ είστε μεγαλοφυΐα! Αυτό το σύστημα ίσχυε μέχρι τον Αύγουστο του 2021. Εδώ είναι ο τελευταίος πίνακας στον οποίο λέμε καθαρά ότι δεν μπορούμε να προσδιορίσουμε πού βρίσκονται τα εξακόσια σαράντα πέντε παιδιά ανάμεσα σε δύο χιλιάδες επτακόσια τριάντα οκτώ.

Χαλάνε την τελευταία κατηγορία και την κάνουν αστερίσκο και παύουν να καταγράφουν την τελευταία κατηγορία. Έλα, όμως, που το ΕΚΚΑ είναι αποκαλυπτικό. Τι λέει λοιπόν την πρώτη Τρίτη του 2022; Διότι από εκεί και πέρα δεν έχουμε σήμα. Σκοπεύουν να εξαφανίσουν όλο το σύστημα. Λένε λοιπόν ότι τα ασυνόδευτα παιδιά είναι συνολικά τέσσερις χιλιάδες τριάντα έξι. Εξ αυτών, σε δομές, σταθερές, μόνιμες κ.λπ. και όλων των λογιών είναι δύο χιλιάδες εβδομήντα εννέα και εκείνα τα παιδιά που δεν μπορούμε να προσδιορίσουμε πού είναι, είναι χίλια εννιακόσια πενήντα επτά. Δηλαδή τριπλασιάσανε μέσα σε ελάχιστους μήνες τα χαμένα παιδιά. Ντροπή σας! Ντροπή σας! Έχετε τέσσερις χιλιάδες τριάντα έξι ασυνόδευτα και πάτε να χαλάσετε το σύστημα εντελώς τώρα. Σας παραδώσαμε το 2019 τρεις χιλιάδες οκτακόσια ογδόντα τρία ασυνόδευτα. Εξ αυτών τα δύο χιλιάδες οκτακόσια δέκα οκτώ σε δομές διαφόρων ποιοτήτων και τα χίλια εξήντα πέντε σε επισφαλείς και άτυπες συνθήκες στέγασης.

Επομένως αγαπητοί κύριοι, πρώτον, αυξήσατε τα ασυνόδευτα προσφυγόπουλα τα οποία υπάρχουν στη χώρα, και, δεύτερον, εξαφανίσατε τα μισά από αυτά. Αν αυτό δεν είναι σκάνδαλο, να μου πείτε τι είναι, κύριε Υπουργέ.

Σας λέω ότι αυτή είναι η ουσία της δράσης της Κυβέρνησης για τα ασυνόδευτα ανήλικα και όχι οι επικοινωνιακοί αποχαιρετισμοί από τον Πρωθυπουργό στο αεροδρόμιο των ελάχιστων παιδιών που μεταφέρθηκαν σε άλλες ευρωπαϊκές χώρες.

Αυτό το νομοσχέδιο συνδυάζει με την εξαπάτηση και τη λαθροχειρία, δείγμα της ανικανότητάς σας. Για τρία ολόκληρα χρόνια μάς εγκαλείτε ότι ο νόμος της επιτροπείας που καταθέσαμε και που τον είχατε στα συρτάρια σας δεν είναι επαρκής και είναι ελλιπής. Τι κάνετε; Τον αντιγράφετε ως έχει μόνο που του αλλάζετε πλαίσιο, που το εξήγησα. Δηλαδή τον καθιστάτε στην πραγματικότητα ανενεργό. Αντιγράφετε αυτολεξεί τον νόμο του ΣΥΡΙΖΑ για την επιτροπεία. Μόνο που βάζοντάς τον στο Υπουργείο Μετανάστευσης –καταλαβαίνετε- ότι χάνει πια κάθε σημασία.

Και ακριβώς εδώ είναι και η ανικανότητά σας. Έτσι, αλλοιώνετε ολοκληρωτικά και ανατρέπετε τη λογική και τον στόχο του νόμου.

Το παρόν νομοσχέδιο είναι μια βιαστική απόπειρα να εμφανιστεί σε μια προεκλογική περίοδο η Κυβέρνηση ότι μεριμνά για τους πρόσφυγες όταν τρία χρόνια τώρα ασχολήθηκε ελάχιστα με αυτό. Αντίθετα, έκανε όλο αυτό το συνονθύλευμα διατάξεων και τροπολογιών. Θα ψηφίσετε μόνοι σας πάλι άλλον έναν κώδικα, άλλο ένα νομοσχέδιο. Μόνοι σας, ολομόναχοι. Αυτό κάνετε εν όψει της κλιματικής κρίσης, εν όψει της επισιτιστικής κρίσης, εν όψει των τεράστιων ροών από την Ευρώπη;

Το σχέδιο δείχνει καθαρά ότι η Κυβέρνηση της Νέας Δημοκρατίας θεωρεί πάντα τους πρόσφυγες, και των παιδιών συμπεριλαμβανομένων, μια απειλή και τα σχέδια διαχείρισης του προβλήματος ένα πλαίσιο που θα τη βοηθήσουν να απαλλαγεί από αυτή την απειλή.

Εμείς καταψηφίζουμε τον κώδικα και το νομοσχέδιο. Ξέρουμε ότι πολύ γρήγορα θα φτιάξουμε έναν νέο κώδικα ο οποίος είναι κώδικας ανθρωπιάς και θα τελειώνει αυτή η κατάσταση του μίσους και του δηλητηρίου που έχετε μπολιάσει όλες τις τοπικές κοινωνίες.

Ευχαριστώ, κύριε Πρόεδρε, για την ανοχή σας.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστούμε, κυρία Φωτίου.

Τον λόγο έχει τώρα ο Κοινοβουλευτικός Εκπρόσωπος του ΣΥΡΙΖΑ κ. Ανδρέας Μιχαηλίδης και αμέσως μετά ο κ. Μελάς από τη Νέα Δημοκρατία.

**ΑΝΔΡΕΑΣ ΜΙΧΑΗΛΙΔΗΣ:** Ευχαριστώ, κύριε Πρόεδρε.

Φέρνετε σήμερα στη Βουλή, κύριε Υπουργέ, ένα νομοσχέδιο το οποίο κωδικοποιεί τη νομοθεσία που διαλαμβάνει ζητήματα που σχετίζονται με το μεταναστευτικό, καθώς βέβαια και με τις διαδικασίες χορήγησης ασύλου σε ανθρώπους που αιτούνται διεθνούς προστασίας.

Ως τέτοια λοιπόν προσπάθεια κωδικοποίησης νόμων θα τη χαρακτήριζε κανείς ως θετική πρωτοβουλία. Όμως μια σειρά από παραδοξότητες καθορίζουν το εγχείρημά σας εξαιρετικά προβληματικό. Νομίζω ότι σε μια σειρά από αυτές αναφέρθηκε και ο εισηγητής μας και η προηγούμενη ομιλήτρια.

Κατ’ αρχάς να επισημάνω ότι το σχέδιο νόμου περιλαμβάνει διατάξεις περιόδου κατά την οποία η δική σας διακυβέρνηση το είχε καταργήσει. Να θυμηθούμε ότι μια από τις πρώτες ενέργειες της Κυβέρνησης Μητσοτάκη τον Ιούλιο του 2019 ήταν να καταργήσει το Υπουργείο Μεταναστευτικής Πολιτικής. Είχε φαίνεται διαβλέψει τότε ο χαρισματικός Πρωθυπουργός ότι τέτοιο Υπουργείο δεν θα ήτο επάναγκες μιας και με τη δική του πολιτική θα έλυνε ως δια μαγείας το ζήτημα και κυρίως τις αιτίες οι οποίες προκαλούσαν το πρόβλημα του μεταναστευτικού - προσφυγικού ζητήματος. Άλλωστε, ο Τσίπρας που έφερνε τους μετανάστες και τους πρόσφυγες στη χώρα δεν ήταν πια στην κυβέρνηση.

Και έρχεται η έκρηξη του καλοκαιριού του 2019 και φτάνουν οι αφίξεις στα νησιά περίπου τις πενήντα χιλιάδες, φτάνοντας έτσι στα επίπεδα του 2015 και του 2016, και καταρρίπτεται το αφήγημα ότι τους πρόσφυγες τους φέρνει ο Τσίπρας και αντιλαμβάνεστε την αναγκαιότητα της επανίδρυσης του Υπουργείου, πράγμα το οποίο κάνετε τον Ιανουάριο του 2020.

Αρέσκεται ο κ. Μηταράκης να παραθέτει στοιχεία. Το κάνατε και στην πρωτομιλία σας προηγουμένως και αναφέρεστε στον αριθμό των διαμενόντων στα νησιά με σημείο αναφοράς τον αριθμό των ανθρώπων οι οποίοι υπάρχουν σήμερα εκεί, και για να το πω καλύτερα, των ανθρώπων που υπήρχαν χθες εκεί. Γιατί φοβούμαι πως σήμερα οι αριθμοί αλλάζουν και πιθανώς στο εγγύς μέλλον να αλλάξουν δραματικά.

Αποκρύπτετε, όμως, κύριε Μηταράκη, το γεγονός ότι παραδώσαμε για παράδειγμα τη Μόρια, μιας και αναφερθήκατε στη Μόρια, με πέντε χιλιάδες πεντακόσιους ανθρώπους και λίγο πριν καεί είχε φθάσει στις είκοσι δύο χιλιάδες. Να σας θυμίσω επίσης ότι τη ΒΙΑΛ στη Χίο, αυτή την οποία έχετε καταργήσει κατά καιρούς, Πάσχα, Χριστούγεννα, νέο Πάσχα, Χριστούγεννα κ.λπ., τον Ιούνιο του 2019 την είχαμε παραδώσει περίπου στους χίλιους εκατό ή χίλιους διακόσιους, αν θυμάμαι καλά, ανθρώπους. Μέσα σε μερικούς μήνες, αγαπητέ κύριε συνάδελφε Βουλευτή της Χίου, τριπλασιάσατε τον αριθμό της.

Και ακολουθούν, κυρίες και κύριοι συνάδελφοι, τα αφηγήματα εκ μέρους των κυρίων Μητσοτάκη και Μηταράκη. Ποια αφηγήματα; Ασφαλής πλέον φύλαξη των συνόρων, την όποια φύλαξη των συνόρων δεν έκανε η κυβέρνηση του ΣΥΡΙΖΑ. Το ακούσαμε από τον εισηγητή της Πλειοψηφίας, το ακούσαμε κιόλας μετ’ επιτάσεως και από τον προπροηγούμενο ομιλητή συνάδελφο της Νέας Δημοκρατίας.

Έχω επισημάνει, κυρίες και κύριοι συνάδελφοι, πως η δήλωση αυτή από υπεύθυνα κυβερνητικά και βουλευτικά χείλη είναι εθνικά απαράδεκτη και εθνικά επικίνδυνη κατ’ αρχάς, να λέγεται, δηλαδή, ότι η κυβέρνηση της χώρας δεν φύλαγε σύνορα και το κάνει μια άλλη κυβέρνηση στη συνέχεια.

Και ας θυμηθούμε λίγο και τον τρόπο που αντιληφθήκατε κάποιες περιόδους τη φύλαξη των συνόρων.

Να σας θυμίσω τα αθερινόδιχτα του κ. Στεφανή, τα πλωτά φράγματα δηλαδή με τα οποία θα έζωνε το Αιγαίο και με τον τρόπο αυτό θα διασφαλίζατε τα σύνορα που ο Τσίπρας έλεγε ότι δεν υπάρχουν στη θάλασσα. Ακολούθησε η μεγάλη επιχείρηση κατασκευής υπερδομών στα νησιά. Με λαθροχειρίες και πάλι η Κυβέρνηση και ο κ. Μηταράκης διατείνονται πως η πλειοψηφία των κατοίκων αποδέχεται τις δομές αυτές. Το επισήμανε νομίζω και χθες σε μια δημόσια δήλωσή του ο Υπουργός στο νησί μας.

Να σας υπενθυμίσω τα αιματηρά επεισόδια του Φεβρουαρίου του 2020 σε Χίο και Λέσβο. Για δύο μέρες αιματοκύλησαν τους κατοίκους, τους Χιώτες και τους Μυτιληνιούς, δηλαδή, οι οποίοι αυτές τις μαύρες μέρες δεν τις ξεχνάνε. Προπηλακίστηκαν τότε δήμαρχοι, ιερείς, Βουλευτές και κυρίως απλοί πολίτες σε μία θηριώδη επίθεση διμοιριών των ΜΑΤ. Και ανήμερα, όμως, των Θεοφανίων του χρόνου αυτού που μας πέρασε σε μία νέα επιχείρηση εκφόρτωσης μηχανημάτων είκοσι αυτοδιοικητικοί -πολλοί μάλιστα και από τον δικό σας πολιτικό χώρο, κύριε Υπουργέ- βρίσκονται εγκαλούμενοι από τις αρχές, με κατασκευασμένες και ανυπόστατες κατηγορίες. Ο κ. Μηταράκης δηλώνει ακόμη ότι οι κάτοικοι υποστηρίζουν τις επιλογές του. Σε αυτήν την Αίθουσα πριν από μερικές ημέρες όταν συζητούνταν η αίτηση άρσης ασυλίας μου ανέγνωσα έναν κατάλογο είκοσι ενός, περίπου, φορέων του νησιού μας οι οποίοι αντιτίθενται στην κατασκευή των συγκεκριμένων δομών.

Παράλληλα, έχετε καθιερώσει, κύριε Υπουργέ, πλέον την ντροπιαστική πολιτική των επαναπροωθήσεων ως πάγια τακτική διαχείρισης των προσφυγικών ροών, καταπατώντας κάθε έννοια Διεθνούς Δικαίου και του Δικαίου της Θάλασσας. Αρνείστε, βέβαια, την αθλιότητα αυτή και στην καλύτερη περίπτωση σιωπάτε. Γράφετε στα παλαιότερα των υποδημάτων σας τις οδηγίες της Επιτρόπου Γιόχανσον για τη δημιουργία Παρατηρητηρίου Συνοριακών Τακτικών, αλλά και τις παρατηρήσεις των διεθνών οργανισμών, των διεθνών φόρουμ τα οποία έχουν διατυπώσει επανειλημμένα τέτοιες κατηγορίες. Υπεκφεύγετε μπροστά στην παραίτηση και στους λόγους κυρίως της πρόσφατης παραίτησης του διευθυντή της FRONTEX, του κ. Leggeri, μετά τις σχετικές καταγγελίες για τα γεγονότα του Έβρου και μας κατηγορείτε όταν αναφερόμαστε με τους συναδέλφους μου Βουλευτές του ΣΥΡΙΖΑ και τους Ευρωβουλευτές μας στα γεγονότα αυτά περίπου ως πράκτορες ξένης δύναμης.

Θέλω να επισημάνω, κύριε Υπουργέ, ότι οι δηλώσεις αυτές -ελπίζω να μην τις επαναλάβετε και σήμερα- είναι απλά αθλιότητες.

Να θυμηθούμε επίσης, κύριε Μηταράκη, την απίθανη απόφασή σας πριν από λίγο καιρό να εξετάζεται το άσυλο στα νησιά σε όλους ανεξαιρέτως τους ανθρώπους ανεξαρτήτως του σημείου εισόδου στη χώρα και βεβαίως την άρον άρον απόφασή σας να την αποσύρετε μετά τη θύελλα των αντιδράσεων και βεβαίως των δικών μας διαμαρτυριών.

Πού βρισκόμαστε, όμως, σήμερα, κυρίες και κύριοι συνάδελφοι; Η προκλητικότητα της γείτονος χώρας είναι εμφανές ότι κλιμακώνεται επικίνδυνα. Ανοίγει όλο και νέα ζητήματα, προβάλλει συνεχώς αξιώσεις στο πλαίσιο ενός αχαλίνωτου αναθεωρητισμού. Είμαστε απόλυτα βέβαιοι ότι θα παίξει και πάλι το χαρτί της εργαλειοποίησης του μεταναστευτικού σε βάρος της χώρας μας.

Σας καλούμε, κύριε Υπουργέ, μπροστά σε αυτά τα δεδομένα να αξιοποιήσετε συμμαχίες κυρίως με χώρες του Νότου για τη διαμόρφωση μιας νέας ενιαίας ευρωπαϊκής πολιτικής, ενός νέου ευρωπαϊκού συμφώνου μετανάστευσης, με κύριο χαρακτηριστικό την υποχρεωτική ισοκατανομή των ανθρώπων που έρχονται, με διαδικασίες απόλυτου σεβασμού στο Διεθνές Δίκαιο, με αναδιαμόρφωση του θεσμικού πλαισίου που θα καθορίζει τις πολιτικές αυτές.

Η πρόσδεσή μας στο άρμα των χωρών του Βίζενγκραντ είναι προφανώς επιζήμια για τη χώρα. Δεν διεκδικούμε κονδύλια για να μετατρέψουμε τα νησιά μας σε αποθήκες ανθρώπων. Ζητούμε, επαναλαμβάνω, δίκαιο καταμερισμό των υποχρεώσεων που προκύπτουν με βάση το Διεθνές Δίκαιο για όλες τις χώρες κράτη - μέλη της Ευρωπαϊκής Ένωσης, στα νησιά μικρές ολιγάριθμες δομές όπου θα γίνεται μόνο καταγραφή και ταυτοποίηση των ανθρώπων που έρχονται, η δε εξέταση του ασύλου να γίνεται εκτός των νησιών. Ο γεωγραφικός περιορισμός που επεβλήθη στη χώρα μας με την κοινή δήλωση Ευρωπαϊκής Ένωσης - Τουρκίας το 2016 θεωρούμε ότι de facto έχει καταργηθεί με κύρια ευθύνη της γείτονος χώρας.

Τέλος, σας καλούμε, κύριε Υπουργέ, να σταματήσετε να καλλιεργείτε τη διχόνοια, το μίσος, τον κοινωνικό αυτοματισμό στις τοπικές κοινωνίες, ιδιαίτερα στον χώρο των νησιών μας.

Είστε μία Κυβέρνηση κρότου - λάμψης. Στηρίζεστε στην επικοινωνιακή λάμψη που σας εξασφαλίζουν τα καλοταϊσμένα φιλικά σας μέσα και η οποία σιγοσβήνει και αυτή με την καταστροφική πολιτική σας και του εκκωφαντικού κρότου που θα κάνει η κατάρρευσή σας στις επερχόμενες εκλογές.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ και εγώ, κύριε Μιχαηλίδη.

**ΝΟΤΗΣ ΜΗΤΑΡΑΚΗΣ (Υπουργός Μετανάστευσης και Ασύλου):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Χαράλαμπος Αθανασίου):** Ορίστε, κύριε Υπουργέ, έχετε τον λόγο για δύο λεπτά.

**ΝΟΤΗΣ ΜΗΤΑΡΑΚΗΣ (Υπουργός Μετανάστευσης και Ασύλου):** Ευχαριστώ πολύ, κύριε Πρόεδρε.

Θα απαντήσω αναλυτικά στον Κοινοβουλευτικό Εκπρόσωπο της Αξιωματικής Αντιπολίτευσης στη δευτερολογία μου. Απλώς θα ήθελα να κάνω τρία σχόλια:

Πρώτον, μου έκανε πολύ θετική εντύπωση η πολύ σκληρή κριτική που κάνατε στο τέλος στον Αλέξη Τσίπρα που υπέγραψε την κοινή δήλωση του 2016, έβαλε τον γεωγραφικό περιορισμό και έκανε τα νησιά υπερδομές με τη ΒΙΑΛ που είστε ο ιδρυτής της. Αυτή ήταν η πολιτική ΣΥΡΙΖΑ, κύριε Μιχαηλίδη, που οδήγησε στο να παραδώσετε δεκαεπτά χιλιάδες άτομα στα νησιά το καλοκαίρι του 2019.

Το δεύτερο σημείο: Η ομιλία σας είναι εμφανώς σε αντίθεση με την ομιλία του κ. Βίτσα. Είπατε ότι ήταν εθνικά απαράδεκτη η δήλωσή μας ότι δεν φυλάγατε τα σύνορα, που ορθά είπαμε ότι δεν τα φυλάγατε, ενώ ο κ. Βίτσας πριν από μία ώρα είπε εδώ σε αυτή την Αίθουσα ότι εμφανώς η Κυβέρνηση της Νέας Δημοκρατίας έχει δώσει διαφορετικές εντολές στο λιμενικό και την αστυνομία, ενώ εσείς κάνατε διάσωση, βάζατε δηλαδή χιλιάδες μέσα, εμείς κάνουμε νόμιμα τις αποτροπές. Αυτό το είπε ο κ. Βίτσας.

**ΑΝΔΡΕΑΣ ΜΙΧΑΗΛΙΔΗΣ:** Ερμηνεύετε τα λόγια του κ. Βίτσα. Άλλα είπε ο κ. Βίτσας. Τα αλλάζετε εσείς. Είναι προφανές.

**ΠΡΟΕΔΡΕΥΩΝ (Χαράλαμπος Αθανασίου):** Μην διακόπτετε παρακαλώ.

**ΝΟΤΗΣ ΜΗΤΑΡΑΚΗΣ (Υπουργός Μετανάστευσης και Ασύλου):** Άρα θα σας πρότεινα να συνεννοηθείτε με τον κ. Βίτσα πριν δευτερολογήσετε.

Η Κυβέρνηση της Νέας Δημοκρατίας φυλάει τα σύνορά της και η φύλαξη των συνόρων είναι μόνο ένα μέρος της πολιτικής μας που έχει οδηγήσει το 2021 στις χαμηλότερες ροές της δεκαετίας.

Το ότι δεν συμμορφώνομαι με τας υποδείξεις θα το βάλω στα θετικά της ομιλίας σας και θα σας ευχαριστήσω. Αν η Κυβέρνηση δεν συμμορφώνεται με τας υποδείξεις και κάνει αυτό που είναι το καλό του ελληνικού λαού, αυτό το θεωρώ παράσημο, κύριε Μιχαηλίδη.

Αλλά θα πάω στο τελευταίο σημείο για να δούμε ποιος είναι εδώ αξιόπιστος. Μιλήσατε για τα αιματηρά γεγονότα στη Χίο, για τα οποία πολλές φορές έχω εκφράσει τη βαθύτατη λύπη μου, γεγονότα στα οποία, σας θυμίζω, ήσασταν στην πρώτη γραμμή πάνω στο βουνό.

Όταν ο κ. Τόσκας, Υπουργός Προστασίας του Πολίτη της κυβέρνησης ΣΥΡΙΖΑ, είχε φορτώσει τα ΜΑΤ για να έρθουν στη Χίο για να επιβάλουν το 2017 το κλειστό ΠΡΟΚΕΚΑ στους Ολύμπους, εγώ ως Βουλευτής της αξιωματικής αντιπολίτευσης δεν βγήκα στην πλατεία, κάλεσα εσάς, τον Δήμαρχο Χίου τότε, τον Αντιπεριφερειάρχη Χίου τότε και κάναμε κοινή δήλωση.

Τι είπαμε σε αυτή την κοινή δήλωση, κύριε Μιχαηλίδη; Να μη γίνει το ΠΡΟΚΕΚΑ στους Ολύμπους, αλλά να γίνει μια υπερδομή, όπως θα τη λέγατε σήμερα, στο σημείο 18 του Αίπους. Είναι η δήλωση που έχετε υπογράψει. Και τι είχαμε πει τότε; Να κλείσει η ΒΙΑΛ, να μη γίνει το ΠΡΟΚΕΚΑ στους Ολύμπους, να γίνει μία ενιαία δομή στο 18.

Αυτή τη στάση, κύριε συνάδελφε, υπηρετώ και σήμερα. Την κωλοτούμπα την κάνατε εσείς.

**ΑΝΔΡΕΑΣ ΜΙΧΑΗΛΙΔΗΣ:** Κύριε Πρόεδρε, παρακαλώ τον λόγο.

**ΠΡΟΕΔΡΕΥΩΝ (Χαράλαμπος Αθανασίου):** Κατ’ αρχάς, δεν είπε κάτι υβριστικό. Έχετε τον λόγο να κάνετε μια διευκρίνιση σε αυτό που είπατε μόνο, αν θέλετε, γιατί δεν υπάρχει προσωπικό εδώ σύμφωνα με τον Κανονισμό.

**ΑΝΔΡΕΑΣ ΜΙΧΑΗΛΙΔΗΣ:** Εντάξει, θα μου επιτρέψετε για ένα λεπτό.

**ΠΡΟΕΔΡΕΥΩΝ (Χαράλαμπος Αθανασίου):** Αν θέλετε να διευκρινίσετε κάτι πάνω σε αυτά που είπε, έχετε τον λόγο για ένα λεπτό.

**ΑΝΔΡΕΑΣ ΜΙΧΑΗΛΙΔΗΣ:** Ευχαριστώ, κύριε Πρόεδρε.

Κύριε Μηταράκη, θαυμάζω πράγματι την ικανότητα που έχετε να διαστρεβλώνετε τα πράγματα και να χειραγωγείτε με τον τρόπο που θέλετε εσείς στην πραγματικότητα.

Τα ΜΑΤ στη Χίο δεν φορτώθηκαν ποτέ. Ο τότε Υπουργός, ο κ. Τόσκας -διότι θα μου επιτρέψετε να έχω απόλυτη γνώση της πραγματικότητας-, ουδέποτε επιστράτευσε πρακτικές τέτοιες και αρνήθηκε επίμονα να επιβάλει με οποιονδήποτε τρόπο απόφαση ειλημμένη απέναντι στις τοπικές κοινωνίες. Γι’ αυτό σας διαβεβαιώ απολύτως. Ένα είναι αυτό.

Δεύτερον, την κοινή επιστολή που στείλαμε στον Μητροπολίτη Χίου, την οποία πράγματι προσυπογράψατε κι εσείς, ήταν για τη δημιουργία προαναχωρησιακού κέντρου, προκειμένου να μας χορηγήσει ένα μικρό χώρο σε μια εκκλησιαστική περιοχή της αρμοδιότητάς του.

Αυτήν την επιστολή ομολογουμένως την συνυπογράψατε κι εσείς, όπως και ο Δήμαρχος Χίου, ο Αντιπεριφερειάρχης και εγώ ως τοπικός Βουλευτής. Αυτό δεν ήταν καμμία άνευ όρων υποστήριξη της δικής μας πολιτικής.

Θέλω να σας θυμίσω, κύριε Υπουργέ, σχετικά με τις σφοδρές αντιδράσεις που είχαμε από τους ακραίους εθνικιστικούς κύκλους τότε για όλη τη διαχείριση του προσφυγικού και για συγκεκριμένες επιλογές μας στη Χίο, ότι εσείς τους χαϊδεύατε, τους υποδαυλίζατε και ήσασταν ο πολιτικός τους χορηγός. Επομένως, μη γενικεύετε και μη λέτε ανακρίβειες.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Εντάξει, για την επιστολή που σας ανέφερε, καλώς το είπατε, αλλά ξεφεύγετε τώρα.

**ΑΝΔΡΕΑΣ ΜΙΧΑΗΛΙΔΗΣ:** Απλά ήθελα να τα διευκρινίσω αυτά.

**ΠΡΟΕΔΡΕΥΩΝ (Χαράλαμπος Αθανασίου):** Ο επόμενος ομιλητής, όπως έχω προαναγγείλει, είναι ο κ. Γιάννης Μελάς και αμέσως μετά είναι η κ. Αντωνία Αντωνίου. Αν δεν έρθει, επειδή δεν τη βλέπω εδώ, είναι ο κ. Γιάννης Μπουρνούς.

Κύριε Μελά, έχετε τον λόγο.

**ΙΩΑΝΝΗΣ ΜΕΛΑΣ:** Ευχαριστώ, κύριε Πρόεδρε.

Ένα σχόλιο πάντως γι’ αυτό που είπε ο κ. Μιχαηλίδης πριν, ο Κοινοβουλευτικός Εκπρόσωπος του ΣΥΡΙΖΑ. Αν εμείς, κύριε Μιχαηλίδη, είμαστε κυβέρνηση κρότου - λάμψης, όπως είπατε, εσείς ήσασταν κυβέρνηση και παραμένετε Αντιπολίτευση «μολότοφ», γιατί οι τοποθετήσεις σας και οι δράσεις σας ως κυβέρνηση έχουν ακριβώς το ίδιο αποτέλεσμα που έχουν και οι μολότοφ, είναι μόνο καταστροφικές.

Πάμε όμως στο νομοσχέδιο.

Ο κώδικας νομοθεσίας για την υποδοχή, τη διεθνή προστασία των πολιτών τρίτων χωρών, καθώς και για την προσωρινή προστασία σε περιπτώσεις μαζικής εισροής αλλοδαπών συζητείται σήμερα στην Ολομέλεια της Βουλής σε ένα νομοσχέδιο του Υπουργείου Μετανάστευσης.

Αυτή η κωδικοποίηση είναι απαραίτητη, γιατί αν και το νομοθετικό πλαίσιο θεωρείται επαρκές, πολλές φορές αυτές οι διατάξεις βρίσκονται διάσπαρτες σε διάφορα νομοθετικά κείμενα. Η συγκέντρωση όλων αυτών των σχετικών διατάξεων σε ένα ενιαίο κείμενο θα διευκολύνει και θα επιταχύνει το έργο των αρμόδιων υπηρεσιών, αλλά και τους διοικούμενους. Δημιουργεί μία ασφάλεια δικαίου, ενώ θα είναι πιο εύκολη και άμεση η προσαρμογή του νομοθετικού πλαισίου στις εξελίξεις που παρατηρούμε διεθνώς για την αντιμετώπιση του μεταναστευτικού ζητήματος.

Κυρίες και κύριοι συνάδελφοι, το μεταναστευτικό ήταν και παραμένει ένα σημαντικό πρόβλημα όχι μόνο για τη χώρα μας, αλλά συνολικά για την Ευρώπη που αντιμετωπίσαμε το προηγούμενο διάστημα και θα πρέπει να είμαστε έτοιμοι να διαχειριστούμε ξανά στο μέλλον.

Ο πόλεμος από την εισβολή της Ρωσίας στην Ουκρανία, καθώς και η συνεχώς αυξανόμενη τουρκική προκλητικότητα που παρατηρούμε το τελευταίο διάστημα διαμορφώνουν ένα ασταθές περιβάλλον στην ευρύτερη περιοχή και οφείλουμε να είμαστε προετοιμασμένοι για κάθε ενδεχόμενο.

Εξάλλου αποδείξαμε τόσο στα νησιά του ανατολικού Αιγαίου όσο και στον Έβρο ότι είχαμε σχέδιο και ανταποκριθήκαμε με επιτυχία στην εργαλειοποίηση των μεταναστών που επιχείρησε να κάνει η Τουρκία.

Προστατεύσαμε και φυλάξαμε αποτελεσματικά τα σύνορά μας, τα οποία δεν είναι μόνο ελληνικά, αλλά και ευρωπαϊκά. Διεθνοποιήσαμε το πρόβλημα που επιχείρησε να μας δημιουργήσει η Τουρκία, με αποτέλεσμα να αντιληφθούν ακόμη και οι πιο δύσπιστοι εταίροι μας το μέγεθος και τους κινδύνους που υπάρχουν.

Αναβαθμίσαμε σημαντικά την προστασία των συνόρων μας τόσο σε στεριά όσο και σε θάλασσα. Σχεδιάσαμε ένα νέο μοντέλο μετανάστευσης με νόμιμο και οργανωμένο τρόπο απέναντι στα κυκλώματα λαθροδιακινητών και την παράνομη μετανάστευση.

Απλουστεύσαμε επίσης και επιταχύναμε τις διαδικασίες για την απονομή ασύλου και όποιος δεν δικαιούται επιστρέφει στη χώρα από την οποία προέρχεται άμεσα.

Με σχέδιο λοιπόν προχωρήσαμε στην αποσυμφόρηση των νησιών μας, με ίση και δίκαιη κατανομή των αιτούντων άσυλο σε όλες περιφέρειες της χώρας. Δημιουργήσαμε νέες κλειστές ελεγχόμενες δομές, οι οποίες κατασκευάζονται με βάση τα ευρωπαϊκά πρότυπα, δομές που μπορούν να εγγυηθούν την ασφάλεια των διαμενόντων, των εργαζομένων, καθώς και των τοπικών κοινωνιών, δομές που προσφέρουν αξιοπρεπείς συνθήκες διαβίωσης, γιατί πάνω απ’ όλα, είτε είναι πρόσφυγες είτε είναι παράνομοι μετανάστες, είναι άνθρωποι.

Περιορίζουμε τις επιπτώσεις της μεταναστευτικής κρίσης στις τοπικές κοινωνίες, δημιουργώντας και χρηματοδοτικά εργαλεία για την ενίσχυση των υπηρεσιών και την κατασκευή έργων υποδομής στους δήμους όπου λειτουργούν δομές φιλοξενίας. Αναγνωρίζουμε έτσι με αυτό τον τρόπο εμπράκτως τη συμβολή των τοπικών κοινωνιών στην αντιμετώπιση της μεταναστευτικής κρίσης.

Τα αποτελέσματα της στρατηγικής που ακολουθεί η Νέα Δημοκρατία και σε αυτό το ζήτημα είναι μετρήσιμα. Αν δει κάποιος τις μεταναστευτικές ροές, θα παρατηρήσει -το είπε και ο Υπουργός πριν- ότι έχουν μειωθεί κατά 90% σε σχέση με το 2019 και αυτό δεν έγινε τυχαία.

Περιορίσαμε τις παράνομες διελεύσεις, γιατί περάσαμε στους διακινητές της απέναντι πλευράς το μήνυμα ότι το Αιγαίο δεν είναι ξέφραγο αμπέλι. Η θάλασσα έχει σύνορα. Φυλάμε τα σύνορά μας και τα φυλάνε οι άντρες και οι γυναίκες του Λιμενικού Σώματος οι άνδρες και οι γυναίκες του Πολεμικού Ναυτικού και τους ευχαριστούμε γι’ αυτό.

Την ίδια στιγμή μάλιστα που η Ευρώπη βιώνει σημαντική αύξηση των μεταναστευτικών ροών λόγω του πολέμου της Ουκρανίας, εμείς θα πρέπει να ενισχύσουμε ακόμα περισσότερο τις δυνάμεις μας για να μπορέσουμε να προστατεύσουμε τα θαλάσσια σύνορά μας. Και επειδή ακούστηκε και πριν, pushbacks η χώρα μας δεν κάνει. Και θα πρέπει να είναι πολύ προσεκτικοί όσοι υιοθετούν και αναπαράγουν αυτές τις απόψεις, όσοι στην ουσία υιοθετούν και αναπαράγουν την προπαγάνδα της Τουρκίας.

Κυρίες και κύριοι συνάδελφοι, ας είμαστε ειλικρινείς. Δεν υπάρχουν ούτε μαγικές λύσεις ούτε εύκολες λύσεις για την αντιμετώπιση αυτού του σύνθετου ζητήματος. Μην ξεχνάμε ότι την προσφυγιά την έχουμε βιώσει ως λαός πολλές στιγμές στην ιστορία μας. Πρόκειται για ένα σύγχρονο πρόβλημα το οποίο εξελίσσεται διαρκώς και αναμένεται να οξυνθεί τα επόμενα χρόνια και λόγω της απρόκλητης εισβολής της Ρωσίας στην Ουκρανία αλλά και λόγω των συνολικών εξελίξεων που έχουμε στην περιοχή μας. Είναι ένα ζήτημα στο οποίο θα πρέπει να υπάρχει μια δύσκολη ισορροπία μεταξύ της προστασίας της ανθρώπινης ζωής, της τήρησης του διεθνούς δικαίου αλλά και της προστασίας των εθνικών μας συνόρων αλλά και των ευρωπαϊκών συνόρων.

Επειδή η χώρα μας δεν έχει σύνορα ούτε με την Ελβετία, ούτε με το Λουξεμβούργο, ούτε με τη Γαλλία, ούτε με άλλες ευρωπαϊκές χώρες, όλοι μας θα πρέπει να στείλουμε ένα σαφές μήνυμα προς πάσα κατεύθυνση: Είμαστε έτοιμοι να προασπίσουμε την εθνική μας κυριαρχία και τα σύνορά μας από κάθε ενδεχόμενη απειλή που μπορεί να κληθούμε να αντιμετωπίσουμε στο μέλλον.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ ευχαριστώ, κύριε συνάδελφε, και ειδικά για την τήρηση του χρόνου.

Τώρα τον λόγο έχει η κ. Αντωνία (Τόνια) Αντωνίου από το Κίνημα Αλλαγής και αμέσως μετά ο κ. Γιάννης Μπουρνούς.

Κυρία Αντωνίου, έχετε τον λόγο.

**ΑΝΤΩΝΙΑ (ΤΟΝΙΑ) ΑΝΤΩΝΙΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, έχουμε επανειλημμένα επισημάνει ότι ο τρόπος με τον οποίο νομοθετεί η Κυβέρνηση Μητσοτάκη παραβιάζει όλους τους κανόνες ορθής νομοθέτησης. Αυτό το λέω γιατί το σχέδιο νόμου που συζητάμε σήμερα και αφορά στην κωδικοποίηση της υπάρχουσας διάσπαρτης νομοθεσίας για τη μετανάστευση και το άσυλο δεν θα υπήρχε, εάν εσείς, κύριοι της Κυβέρνησης, δεν είχατε δημιουργήσει ένα χάος με τις πάνω από εκατό τροποποιήσεις τα τελευταία τρία χρόνια στον ν.4636/2019. Το χειρότερο είναι μάλιστα ότι στην έκθεση συνεπειών του νομοσχεδίου προαναγγέλλετε την τροποποίηση του κώδικα που έρχεστε να ψηφίσετε σήμερα εν όψει της εν εξελίξει διαπραγμάτευσης για το νέο σύμφωνο για τη μετανάστευση και το άσυλο στην Ευρωπαϊκή Ένωση.

Κυρίες και κύριοι συνάδελφοι, ως παράταξη είχαμε διαφωνήσει από το 2016 με το όλο σύστημα υποδοχής και ασύλου στο πλαίσιο εφαρμογής της κοινής δήλωσης Ευρωπαϊκής Ένωσης - Τουρκίας για τις επιστροφές. Μετά από επτά χρόνια εφαρμογής και ενώ οι σχέσεις με την Τουρκία έχουν περάσει διάφορες διακυμάνσεις έχουν επιστραφεί μόλις δύο χιλιάδες άνθρωποι στην Τουρκία. Η Κυβέρνηση όλο αυτό το διάστημα μάς λέει μισές αλήθειες. Όπως φαίνεται υπήρξε ένα μεγάλο κόλπο, ένα colpo grosso, ώστε να μειωθεί ο πληθυσμός στις δομές των νησιών, να καμφθούν οι αντιδράσεις των νησιωτών και να προχωρήσει το σχέδιο για κατασκευή νέων δομών εγκλωβισμού. Έφυγαν από τα νησιά χιλιάδες άνθρωποι που σύμφωνα με την Κυβέρνηση θα έπρεπε να επιστρέψουν είτε στη χώρα τους είτε στην Τουρκία, αλλά δεν επέστρεψαν εκεί ποτέ. Έφυγαν χωρίς νομιμοποιητικά έγγραφα προς την ενδοχώρα και εξαφανίστηκαν. Πώς έφυγαν, με ποια διαδικασία, πού πήγαν και πού βρίσκονται σήμερα κανείς δεν γνωρίζει.

Την ίδια στιγμή είναι ακατανόητη η επιμονή στην εφαρμογή της κοινής δήλωσης Ευρωπαϊκής Ένωσης – Τουρκίας, όχι μόνο γιατί η Τουρκία έχει σταματήσει να δέχεται επιστροφές, αλλά επειδή η κοινή δήλωση περιέχει και άλλα σημεία, όπως την απελευθέρωση της βίζας για τους Τούρκους πολίτες και την πρόοδο των διαδικασιών της τελωνειακής ένωσης. Μέχρι και κοινές στρατιωτικές δράσεις στο έδαφος της Συρίας περιλαμβάνει. Συμφωνεί με όλα αυτά η Κυβέρνηση;

Η κοινή δήλωση προϋποθέτει ειλικρινή σχέση συνεργασίας με την Τουρκία, σεβασμό στις ευρωπαϊκές αρχές και αξίες και σεβασμό του Διεθνούς Δικαίου. Δεν υπάρχουν αυτές οι προϋποθέσεις. Δεν υπήρξαν ποτέ. Και αν υπήρχε κάποια συγκρατημένη αισιοδοξία τον Μάρτιο του 2016, τώρα δεν υπάρχει τίποτα. Μετά από τις εσωτερικές εξελίξεις στην Τουρκία, τις διώξεις των πολιτικών αντιπάλων, την παρέμβαση στη Λιβύη και τη βόρεια Συρία, την εργαλειοποίηση των προσφύγων στον Έβρο και τις συνεχείς προκλήσεις στο Αιγαίο δεν υπάρχουν οι προϋποθέσεις για την εφαρμογή της. Σήμερα η Τουρκία αμφισβητεί ακόμα και τα σύνορα.

Τι λέμε δηλαδή στους Ευρωπαίους εταίρους μας, ότι το σημαντικό για τη χώρα μας είναι να αποδεχθεί η Τουρκία την επιστροφή μερικών εκατοντάδων αλλοδαπών; Ότι η Τουρκία είναι παραβάτης του Διεθνούς Δικαίου, αλλά παράλληλα είναι και ασφαλές καταφύγιο για πρόσφυγες και μετανάστες;

Κύριε Υπουργέ, τα θέματα του ασύλου είναι ευρωπαϊκά θέματα. Οι λύσεις μπορεί να είναι μόνο κοινές. Όσοι παρακολουθούν τη συζήτηση για το νέο σύμφωνο για τη μετανάστευση και το άσυλο διαπιστώνουν πως τα πράγματα δεν πάνε πολύ καλά για τη χώρα μας. Ο αναλογικός επιμερισμός στα κράτη-μέλη, που προτείνει με συνέπεια η ομάδα των σοσιαλδημοκρατών στο Ευρωπαϊκό Κοινοβούλιο εδώ και χρόνια, συναντά ισχυρές αντιστάσεις από κράτη που κυβερνώνται κυρίως από δυνάμεις του δικού σας συντηρητικού χώρου. Το περίεργο είναι ότι εσείς επιδιώκετε να έχετε κοινές γραμμές με όσα κράτη μέλη διαχρονικά στέκονται απέναντι στα αιτήματά μας.

Στη διαπραγμάτευση για το νέο σύμφωνο για τη μετανάστευση και το άσυλο δεν έχουμε άλλη επιλογή από το να συνταχθούμε με τις χώρες του Νότου, υπηρετώντας ταυτόχρονα τα εθνικά μας συμφέροντα, τις αξίες μας και το πολύτιμο για ευνόητους λόγους Διεθνές Δίκαιο.

Υπάρχει όμως και κάτι που δεν μας έχει απασχολήσει σχεδόν καθόλου. Οι διακινητές αποβιβάζουν με αυξανόμενο ρυθμό πρόσφυγες και μετανάστες στα κατεχόμενα με στόχο να περάσουν στην ελεύθερη Κύπρο. Νομίζω πως πρέπει να αναληφθούν, κύριε Υπουργέ, πρωτοβουλίες γρήγορα ώστε να υποστηριχθεί η Κύπρος, ακόμα και με προγράμματα μετεγκατάστασης προς άλλα κράτη μέλη.

(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. **ΓΕΩΡΓΙΟΣ ΛΑΜΠΡΟΥΛΗΣ**)

Κύριοι της Κυβέρνησης, η πολιτική για τη μετανάστευση και το άσυλο είναι μια πολύ σοβαρή υπόθεση που δεν μπορεί να αντιμετωπίζεται με επικοινωνιακό τρόπο. Το νομοσχέδιό σας δεν πρόκειται να προσφέρει ασφάλεια δικαίου και ένα σταθερό νομικό πλαίσιο. Περιλαμβάνει επίσης διατάξεις που ως παράταξη δεν τις ψηφίσαμε στο παρελθόν. Επομένως, δεν σκοπεύουμε να τις νομιμοποιήσουμε μέσα από αυτή τη διαδικασία.

Σας ευχαριστώ πολύ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε την κ. Αντωνίου.

Κυρίες και κύριοι συνάδελφοι, έχω την τιμή να ανακοινώσω στο Σώμα το δελτίο επικαίρων ερωτήσεων της Τετάρτης 8 Ιουνίου 2022.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 732/3-6-2022 επίκαιρη ερώτηση της Βουλευτού Β3΄ Νότιου Τομέα Αθηνών του Συνασπισμού Ριζοσπαστικής Αριστεράς κ. Θεανώς Φωτίου προς τον Υπουργό Εργασίας και Κοινωνικών Υποθέσεων, με θέμα: «Η Κυβέρνηση περιορίζει τα vouchers για τα παιδιά φέτος στα Κέντρα Δημιουργικής Απασχόλησης Παιδιών (ΚΔΑΠ) και Κέντρα Δημιουργικής Απασχόλησης Παιδιών με Αναπηρία (ΚΔΑΠΜΕΑ) και οδηγεί σε κλείσιμο τις δομές εντάσσοντας το πρόγραμμα στο Child Guarantee».

2. Η με αριθμό 739/6-6-2022 επίκαιρη ερώτηση του Βουλευτή Αχαΐας του Κομμουνιστικού Κόμματος Ελλάδας κ. Νικολάου Καραθανασόπουλου προς τον Υπουργό Υγείας, με θέμα: «Τα προβλήματα του παιδιατρικού νοσοκομείου «Καραμανδάνειο» στην Πάτρα».

3. Η με αριθμό 725/31-5-2022 επίκαιρη ερώτηση της Βουλευτού A΄ Ανατολικής Αττικής του ΜέΡΑ25 κ. Μαρίας Απατζίδη προς τον Υπουργό Εσωτερικών με θέμα: «Ανακατασκευή παιδικών χαρών, έλεγχος ασφαλείας τους και αποζημίωση σε οικογένεια τραυματισθέντος παιδιού».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 743/6-6-2022 επίκαιρη ερώτηση του Βουλευτή Β1΄ Βόρειου Τομέα Αθηνών του Συνασπισμού Ριζοσπαστικής Αριστεράς κ. Κωνσταντίνου Ζαχαριάδη προς τον Υπουργό Εσωτερικών, με θέμα: «Η εκτόξευση των χρεών της ΝΔ και του ΠΑΣΟΚ - ΚΙΝΑΛ συνιστά πρόκληση προς την κοινωνία και δημιουργεί ζήτημα δημοκρατίας».

2. Η με αριθμό 740/6-6-2022 επίκαιρη ερώτηση του ΣΤ΄ Αντιπροέδρου της Βουλής και Βουλευτή Λάρισας του Κομμουνιστικού Κόμματος Ελλάδας κ. Γεωργίου Λαμπρούλη προς τον Υπουργό Υγείας, με θέμα: «Την πλήρη στελέχωση με μόνιμο προσωπικό του Ακτινολογικού τμήματος του Γενικού Νοσοκομείου Καρδίτσας».

3. Η με αριθμό 738/6-6-2022 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Εργασίας και Κοινωνικών Υποθέσεων, με θέμα: «Καμμία αύξηση στα επιδόματα αναπηρίας εδώ και έντεκα χρόνια».

4. Η με αριθμό 744/6-6-2022 επίκαιρη ερώτηση του Βουλευτή Λάρισας του Συνασπισμού Ριζοσπαστικής Αριστεράς κ. Βασιλείου Κόκκαλη προς τον Υπουργό Υγείας, με θέμα: «Αποκαταστάθηκε με προσλήψεις η υποστελέχωση του Ακτινοδιαγνωστικού εργαστηρίου του ΠΓΝ Λάρισας;».

ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

1. Η με αριθμό 2484/18-1-2022 ερώτηση του Βουλευτή Ροδόπης του Συνασπισμού Ριζοσπαστικής Αριστεράς κ. Δημητρίου Χαρίτου προς τον Υπουργό Εργασίας και Κοινωνικών Υποθέσεων, με θέμα: «Θα χρηματοδοτήσετε τις μελέτες και τις κατασκευαστικές εργασίες που χρειάζονται για την μετεγκατάσταση των κατοίκων του οικισμού Αλάν Κογιού;».

Τον λόγο έχει τώρα ο κ. Ιωάννης Μπουρνούς από τον ΣΥΡΙΖΑ και μετά ακολουθεί ο κ. Λιούπης, η Κοινοβουλευτική Εκπρόσωπος του ΜέρΑ25 κ. Μπακαδήμα και μετά η κ. Αραμπατζή, Κοινοβουλευτική Εκπρόσωπος της Νέας Δημοκρατίας.

Κύριε Μπουρνούς έχετε τον λόγο.

**ΙΩΑΝΝΗΣ ΜΠΟΥΡΝΟΥΣ:** Κυρίες και κύριοι συνάδελφοι, ξεκινώντας, θα κάνω δύο παρατηρήσεις αφότου άκουσα την ομιλία του κ. Μηταράκη, επειδή πώς να το κάνουμε, δεν έχουμε όλοι μνήμη χρυσόψαρου. Πρώτον, το ΚΥΤ της Μόριας το άνοιξε η συγκυβέρνηση Σαμαρά - Βενιζέλου επί υπουργίας του κ. Δένδια και όχι η δική μας κυβέρνηση. Έλιωσε πια η καραμέλα ότι η Μόρια ήταν δημιούργημα ΣΥΡΙΖΑ. Δεύτερον, το ΚΥΤ της Μόριας δεν έκλεισε, κάηκε ολοσχερώς επί των ημερών σας. Και μία εβδομάδα αργότερα, όταν έγινε ακριβής καταμέτρηση στο νέο ΚΥΤ Καρα Τεπέ, ανακαλύψαμε τέσσερις χιλιάδες φαντάσματα που δήθεν καταμετρούσατε και άρα δήθεν σιτίζατε στη Μόρια. Και δεν βρέθηκε ούτε ένας εισαγγελέας να προβληματιστεί από τη γραπτή απάντηση που δώσατε στην ερώτησή μου ότι δήθεν οι δύο χιλιάδες από αυτούς εγκατέλειψαν μέσα σε μία εβδομάδα παράτυπα τη Λέσβο, πράγμα αδύνατον, και ότι άλλοι δύο χιλιάδες χάθηκαν εντός του νησιού, πράγμα επίσης αδύνατον. Αυτά για να τονώνουμε λίγο τη μνήμη και να μην αφήνονται τα ψέματα αναπάντητα.

Πάμε τώρα στο νομοσχέδιο. Έχουμε ένα νομοσχέδιο κωδικοποίησης, άρα κατ’ αρχάς σημαντικό, πρώτα από όλα, για εκείνους που οι ζωές τους εγκλωβίζονται στους δαιδάλους μια διάσπαρτης νομοθεσίας, δηλαδή για εκείνους που θα κάνουν χρήση των διατάξεων και τους υπαλλήλους των υπηρεσιών που θα τις εφαρμόσουν. Ασφαλώς, τρία νομοθετήματα σε τρία χρόνια για ζητήματα υποδοχής και ασύλου έχουν δημιουργήσει σύγχυση, με διατάξεις που θα έπρεπε να έχουν καταργηθεί, αλλά φαίνεται ότι ούτε τώρα είναι ξεκάθαρο ποιες είναι, πόσω μάλλον όταν ούτε καν Υπουργείο Μεταναστευτικής Πολιτικής δεν θέλατε να έχετε αρχικά.

Το πρόβλημα με το σύνολο της μεταναστευτικής νομοθεσίας σας και της μεταναστευτικής πολιτικής σας είναι το δόγμα που τη διαπνέει, το δόγμα της υποτιθέμενης ενεργητικής και παθητικής αποτροπής, με άλλα λόγια, το άνοιγμα σε κυνικές παραβιάσεις του διεθνούς δικαίου, που γκρεμίζουν το κύρος και την υπόληψη της χώρας και τη σπρώχνουν στην καθόλου αξιοζήλευτη παρέα των κυβερνήσεων του Βίσεγκραντ.

Η χώρα έχει κάνει την εθνικής και στρατηγικής σημασίας επιλογή να είναι υπέρμαχος του Διεθνούς Δικαίου, επιλογή που διαπερνά κάθε πτυχή των διεθνών σχέσεων και της διεθνούς εικόνας της χώρας και συνιστά πηγή ήπιας ισχύος. Όσα αποκαλύπτονται ότι συμβαίνουν με τις παράνομες και βίαιες επαναπροωθήσεις σε Αιγαίο και Έβρο, που έχουν θέσει τη χώρα μας όχι υπό τις κατηγορίες του κ. Ερντογάν αλλά υπό τη διερεύνηση της Ευρωπαϊκής Επιτροπής και οδήγησαν ήδη στη ντροπιαστική παραίτηση του επικεφαλής της FRONTEX, του κ. Leggeri, που ο κ. Μηταράκης βράβευε τον περασμένο Φεβρουάριο, είναι πλήγμα σε αυτή την επιλογή, στην επιλογή δηλαδή να μην είμαστε Τουρκία του Ερντογάν ή Ουγγαρία του Όρμπαν και αποδυναμώνουν την εικόνα και άρα, την ισχύ της χώρας.

Το ίδιο ισχύει και για τις διατάξεις που διαχωρίζουν τα ανήλικα σε άνω και κάτω των δεκαπέντε ετών, ώστε να απελαύνετε εφήβους μέσω του Υπουργείου Μεταναστευτικής Πολιτικής, που καμμία ειδίκευση και γνώση δεν έχει για τη διαχείριση ατόμων τέτοιας ηλικίας. Και μιλάμε για δόγμα υποτιθέμενης αποτροπής, γιατί σε περίπτωση που ξανανοίξει τις ροές ο Ερντογάν -εργαλειοποιώντας ξανά τους πρόσφυγες- ή όποτε προκύψουν κύματα προσφύγων που θα πρέπει να διέλθουν από την Τουρκία και την Ελλάδα, αυτά τα δόγματα θα πάνε περίπατο. Ούτε οι πόλεμοι σταματούν ούτε η κλιματική κρίση, ενώ ήδη η περιοχή μας αποσταθεροποιείται ακόμη περισσότερο και προστίθεται η επισιτιστική κρίση.

Με την πολιτική που έχετε αναλάβει εργολαβικά και για λογαριασμό άλλων, δηλαδή να πάρετε τα χρήματά τους για να μετατρέψετε τη χώρα σε κυματοθραύστη προσφύγων που έχουν προορισμό τη βόρεια Ευρώπη και να κάνετε τα νησιά του ανατολικού Αιγαίου χώρο εγκλωβισμού αιτούντων άσυλο, θα ζήσουμε εκρηκτικές καταστάσεις. Δεν είναι απλώς ότι παίρνετε τα χρήματά τους για να μας κάνετε ασπίδα της Ευρώπης, αλλά είναι και πώς και σε ποιους τα σκορπάτε. Τα έχουμε ξαναπεί. Μέχρι και 6 εκατομμύρια ευρώ για παροχή συμβουλών φτάσατε να δώσετε.

Δεν χρειάζεται, λοιπόν, να κάνει πολλά ο Ερντογάν, ώστε οι, κατά τα άλλα, χρυσοπληρωμένες με πακτωλό εκατομμυρίων ευρώ υπερδομές των νησιών να ξεχειλίσουν από κόσμο. Για παράδειγμα, το ΚΥΤ των πέντε χιλιάδων ψυχών και των 87,5 εκατομμυρίων ευρώ, που κατασκευάζεται στη Βάστρια της Λέσβου, να εκραγεί, ιδίως με την απομόνωση και τις εξωφρενικές διατάξεις διοικητικής κράτησης τριάντα έξι μηνών που περάσατε, αλλά και με την απορριπτική πολιτική ασύλου που ακολουθείτε ή την κατάργηση δοκιμασμένων μοντέλων στέγασης, όπως ήταν το πρόγραμμα «ESTIA».

Σε όλα αυτά πρέπει να προσθέσουμε και τις προσδοκίες που έχετε καλλιεργήσει στις χώρες της κεντρικής και βόρειας Ευρώπης, ότι δεν θα πιεστούν και πολύ να αποδεχθούν στο νέο Σύμφωνο Μετανάστευσης, υποχρεωτικό μηχανισμό αυτόματης μετεγκατάστασης και δίκαιης κατανομής αιτούντων άσυλο, αφού η Κυβέρνησή σας θα φροντίζει όσοι φτάνουν στα νησιά να μένουν εκεί, να μην μπορούν να πάνε ούτε μπρος ούτε πίσω.

Ο προσανατολισμός μας έπρεπε να είναι στη συνεργασία με τις χώρες του MED 5, με τον Ευρωπαϊκό Νότο, που είναι χώρες υποδοχής προσφύγων και θέλουν κοινή ευρωπαϊκή πολιτική ασύλου. Ακόμη και αν ιδεολογικά προτιμάτε τον Όρμπαν από τον Σάντσεθ, θα έπρεπε να σκεφτείτε τη θέση της χώρας και την ανάγκη να συντονίζουμε τις ενέργειες με χώρες που ζουν το ίδιο πρόβλημα με εμάς, όχι με εκείνες που το φορτώνουν σε χώρες σαν τη δική μας. Στοιχειώδες, θα έλεγε κάποιος.

Στοιχειώδης εθνική πολιτική, ιδίως σε μια τόσο επικίνδυνη περίοδο, είναι να είμαστε χώρα πρόμαχος του διεθνούς δικαίου και όχι να διασυρόμαστε ότι δέρνουμε και πνίγουμε κόσμο, να επιμένουμε και να πιέζουμε σε όλες τις κατευθύνσεις για ευρωπαϊκή υποχρεωτική αλληλεγγύη των κρατών-μελών προορισμού προς τα κράτη-μέλη υποδοχής και να εφαρμόζουμε στη χώρα μας την αλληλεγγύη της ενδοχώρας προς τα νησιά μας. Λύσεις άγνωστες για εσάς. Στέκεστε απέναντί τους εχθρικά, ιδεοληπτικά, ακραία. Όμως, ο βασιλιάς πια είναι γυμνός και ο κόσμος έχει καταλάβει γιατί γίνονται όλα αυτά.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα ο κ. Αθανάσιος Λιούπης από τη Νέα Δημοκρατία.

**ΑΘΑΝΑΣΙΟΣ ΛΙΟΥΠΗΣ:** Σας ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, για άλλη μια φορά η Κυβέρνηση παραμένει πιστή στη δέσμευσή της για κωδικοποίηση της ελληνικής νομοθεσίας όπου αυτό χρειάζεται. Η πολυνομία, ο κατακερματισμός των διατάξεων και συχνά, η δαιδαλώδης διαδικασία που απαιτείται για να βρούμε μια διάταξη προκαλούν σύγχυση σε πολίτες και στους εφαρμοστές του δικαίου.

Η Κεντρική Επιτροπή Κωδικοποίησης εργάστηκε εντατικά από τον Σεπτέμβριο του 2020. Μέσα σε λιγότερο από δύο έτη κωδικοποίησε εννέα νομοθετήματα, περίπου όσα έγιναν τα προηγούμενα είκοσι χρόνια. Έχουν ήδη ψηφιστεί ή κυρωθεί με προεδρικό διάταγμα ή έχει ολοκληρωθεί η διοικητική κωδικοποίηση για τη νησιωτική πολιτική, για την προστασία των αρχαιοτήτων και της πολιτιστικής μας κληρονομιάς, για τις διοικητικές διαδικασίες της Ελληνικής Αστυνομίας, για τη χρηματοδότηση των πολιτικών κομμάτων, για την τουριστική νομοθεσία και για την ψυχική υγεία. Εκτός από το σημερινό νομοθέτημα, ήδη αλλά δύο νομοθετήματα είναι έτοιμα και αναμένονται να έρθουν προς ψήφιση.

Η σημερινή κωδικοποίηση αφορά στο νομοθετικό πλαίσιο της μεταναστευτικής πολιτικής. Ειδικότερα, τις διατάξεις για την υποδοχή και διεθνή προστασία πολιτών από τρίτες χώρες και την προσωρινή προστασία σε περίπτωση μαζικής εισροής εκτοπισθέντων αλλοδαπών. Έτσι ενισχύεται η ασφάλεια δικαίου για τους αλλοδαπούς, τους συνηγόρους, αλλά και διευκολύνεται η εφαρμογή του νόμου από τους δικαστές.

Είναι ακόμα πιο επίκαιρη η σημερινή νομοθετική πρωτοβουλία μετά και από τον πόλεμο της Ουκρανίας και τη μαζική είσοδο προσφύγων που έχουν εκτοπιστεί από την πατρίδα τους. Μάλιστα, αμέσως μόλις προέκυψε το πρόβλημα με τους χιλιάδες πρόσφυγες που κατέφυγαν από την Ουκρανία στην Ευρώπη, το Υπουργείο Μετανάστευσης και Ασύλου φρόντισε να αναρτήσει στην ιστοσελίδα του όλα τα βήματα που πρέπει να ακολουθήσουν όσοι ενδιαφέρονται να ζητήσουν προσωρινή προστασία στη χώρα μας και μάλιστα, όλες οι απαραίτητες πληροφορίες δίνονται και στην ουκρανική γλώσσα. Ήδη φιλοξενούμε στη χώρα μας είκοσι οκτώ χιλιάδες πρόσφυγες από την Ουκρανία, που βρήκαν καταφύγιο στη χώρα μας.

Όλο αυτό το διάστημα η Κυβέρνηση κατευθύνει διαθέσιμα κεφάλαια προς τις τοπικές κοινωνίες και οικονομίες για τη διαχείριση του μεταναστευτικού. Έχουν ήδη εγκριθεί ενενήντα περίπου έργα, ύψους άνω των 34 εκατομμυρίων ευρώ σε δήμους, όπως παραδείγματος χάριν, στη Σάμο. Έχουν ενισχυθεί οι υπηρεσίες υποδοχής και ασύλου με προσωπικό, που είναι απολύτως απαραίτητο για την ταχύτερη διεκπεραίωση των υποθέσεων.

Πριν από τρεις περίπου μήνες προκηρύχθηκαν πεντακόσιες εννέα θέσεις για μόνιμους υπαλλήλους που έρχονται να στελεχώσουν τις δομές και τις υπηρεσίες του Υπουργείου Μετανάστευσης και Ασύλου. Επιπλέον όλων αυτών, ένα σαφές νομικό πλαίσιο για τη μεταναστευτική μας πολιτική είναι όχι απλώς αναγκαίο αλλά και επιβεβλημένο, ειδικά στην παρούσα χρονική συγκυρία.

Τον περασμένο Νοέμβριο οι μεταναστευτικές ροές ήταν μειωμένες κατά 90%. Τα τελευταία δύο χρόνια λειτούργησε όλο το σύστημα με απόλυτη νομιμότητα και ταχύτητα, ώστε περίπου δέκα χιλιάδες άτομα επέστρεψαν στις χώρες τους ή μετεγκαταστάθηκαν. Ομολογουμένως, το διάστημα αυτό το μεταναστευτικό ζήτημα βρισκόταν σε ύφεση και ήταν πλήρως διαχειρίσιμο. Το Υπουργείο κατάφερε να οργανώσει αποτελεσματικά όλες τις υπηρεσίες υποδοχής και ασύλου.

Όμως, το σήμερα δείχνει σημάδια αλλαγής και δεν αναφέρομαι προφανώς μόνο στους πρόσφυγες από τον πόλεμο της Ουκρανίας. Αναφέρομαι κυρίως στην όξυνση που εμφανίζουν τις τελευταίες εβδομάδες οι ελληνοτουρκικές σχέσεις. Πρόκειται για μια όξυνση που, όπως συνηθίζεται, συνδέεται με εργαλειοποίηση του μεταναστευτικού και από την πλευρά της Τουρκίας. Τα αποτελέσματα είναι εμφανή, καθώς ήδη έχουμε αύξηση 25% στις μεταναστευτικές ροές στον Έβρο τον Μάιο του 2022, σε σχέση με τον Μάιο του 2021. Περίπου τριακόσια πενήντα άτομα την ημέρα αποτρέπουν οι συνοριοφύλακές μας από το να εισέλθουν παρανόμως στη χώρα μας.

Βεβαίως, η Κυβέρνηση έχει ήδη λάβει και λαμβάνει τα μέτρα της σε σχέση με τον Έβρο και θα επεκτείνει τον φράχτη με επιπλέον ογδόντα χιλιόμετρα μήκος και ας μην ξεχνάμε τα είκοσι πέντε χιλιόμετρα που είχαν προστεθεί από την Κυβέρνηση από τα αρχικά που ήταν μόλις δεκαπέντε χιλιόμετρα. Ταυτόχρονα, όμως, παρατηρείται και ιδιαίτερη κινητικότητα και στο Ανατολικό Αιγαίο. Μόνο τον Μάιο τρεις χιλιάδες διακόσια άτομα προσπάθησαν να εισέλθουν παράνομα στα χωρικά μας ύδατα και απετράπησαν από τους άνδρες του Λιμενικού Σώματος.

Προφανώς, έχουμε μπροστά μας μια κλιμάκωση των μεταναστευτικών ροών από την Τουρκία και το ζητούμενο είναι να μην ξαναζήσουμε τις στιγμές του πρόσφατου παρελθόντος, τότε που χιλιάδες άνθρωποι προσπαθούσαν να εισέλθουν στο ελληνικό και κατ’ επέκταση στο ευρωπαϊκό έδαφος, με κίνδυνο της ζωής τους. Αυτό που δεν πρέπει να ξεχνάμε είναι ότι οι συνθήκες που ταξιδεύουν συχνά οι άνθρωποι αυτοί, και ειδικά από θαλάσσης, είναι εξαιρετικά επικίνδυνες και απρόβλεπτες.

Η πολιτική της σημερινής Κυβέρνησης στο μεταναστευτικό ζήτημα κινείται πάντα γύρω από τους άξονες προστασίας της εθνικής κυριαρχίας σε συνδυασμό, όμως, με τον σεβασμό της νομιμότητας και των ανθρωπίνων δικαιωμάτων. Έχουμε, λοιπόν, υποχρέωση να διαφυλάξουμε τα χερσαία και θαλάσσια σύνορά μας, αλλά και να προφυλάξουμε όλους αυτούς τους ανθρώπους, νέους, ηλικιωμένους, αρρώστους και παιδιά που άλλοι θέτουν σκόπιμα τη ζωή τους σε κίνδυνο. Αυτό κάνουν καθημερινά όλες οι υπηρεσίες του Λιμενικού Σώματος, της Αστυνομίας και του Στρατού και γι’ αυτό τους οφείλουμε την αναγνώριση που τους πρέπει.

Σε όλες τις απειλές που εκτοξεύονται το τελευταίο διάστημα η ελληνική Κυβέρνηση και ο Πρωθυπουργός Κυριάκος Μητσοτάκης απαντούν με αποφασιστικότητα, ψυχραιμία και επιχειρήματα. Απορρίπτουμε την προκλητικότητα και δεν δίνουμε έδαφος σε παράνομες, παράλογες και αβάσιμες διεκδικήσεις.

Η χώρα μας, καλώς ή κακώς, είναι το νοτιοανατολικό σύνορο της Ευρώπης. Η θέση της και ο ρόλος της επιβάλλουν να έχουμε ξεκάθαρη στάση στα εθνικά ζητήματα, αλλά και ομοψυχία. Όλες οι πολιτικές παρατάξεις πρέπει να είμαστε ενωμένες σε οποιαδήποτε ξένη απειλή και να έχουμε κοινό στόχο την προστασία των κυριαρχικών μας δικαιωμάτων, αλλά και του διεθνούς δικαίου.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Λιούπη.

Αφού ετοιμαστεί το Βήμα, θα πάρει τον λόγο η Κοινοβουλευτική Εκπρόσωπος του ΜέΡΑ25 κ. Φωτεινή Μπακαδήμα. Αμέσως μετά θα ακολουθήσει η Κοινοβουλευτική Εκπρόσωπος της Νέας Δημοκρατίας.

**ΦΩΤΕΙΝΗ ΜΠΑΚΑΔΗΜΑ:**  Σας ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, το σχέδιο νόμου «Κώδικας νομοθεσίας για την υποδοχή, διεθνή προστασία και την προσωρινή προστασία» μπορεί να παρουσιάζεται ως κωδικοποίηση, όμως μόνο για μία απλή κωδικοποίηση δεν μιλάμε, καθώς εισάγει σοβαρότατες νέες ρυθμίσεις και μεταρρυθμίσεις σε μείζονα ζητήματα προστασίας και στο πλαίσιο προσαρμογής με ενωσιακή νομοθεσία για την υποδοχή, τη διεθνή προστασία πολιτών τρίτων χωρών και ανιθαγενών και την προσωρινή προστασία σε περίπτωση μαζικής εισροής εκτοπισθέντων αλλοδαπών.

Να υπενθυμίσουμε πως σε θεωρητικό πλαίσιο τον ίδιο σκοπό θα υπηρετούσε και ο ν.4636/2019. Η παρούσα ρύθμιση δεν περιορίζεται στην κωδικοποίηση διατάξεων της κείμενης νομοθεσίας ούτε πρόκειται για έναν κώδικα που συντάχθηκε από επιτροπή ούτε καν για μία απλή ταξινόμηση διατάξεων ούτε για επαναφορά κατηργημένων νόμων. Δεν εμπίπτει, συνεπώς, στο ρυθμιστικό πεδίο των παραγράφων 6 και 7 του άρθρου 76 του Συντάγματος, κατ’ επίκληση των οποίων και εισάγεται.

Επίσης, να θυμίσουμε ότι οι συγκεκριμένες διατάξεις προβλέπουν περιοριστικά και αποκλειστικά ότι η επιψήφιση δικαστικών ή διοικητικών κωδίκων που συντάχθηκαν από ειδικές επιτροπές -κάτι που δεν συμβαίνει στη συγκεκριμένη περίπτωση- οι οποίες έχουν συσταθεί με ειδικούς νόμους, μπορεί να γίνει από την Ολομέλεια της Βουλής με ιδιαίτερο νόμο που τους κυρώνει. Και στην έβδομη παράγραφο αναφέρεται ότι με τον ίδιο τρόπο μπορεί να γίνει κωδικοποίηση διατάξεων που υπάρχουν, με απλή ταξινόμησή τους ή επαναφορά στο σύνολό τους κατηργημένων νόμων, εκτός από τους φορολογικούς.

Αντιθέτως, όμως, το υπό συζήτηση σχέδιο νόμου προχωρά σε νέες ρυθμίσεις και μεταρρυθμίσεις του ισχύοντος πλαισίου για το άσυλο. Ένα πρώτο παράδειγμα είναι οι αλλαγές που επιφέρει στο ζήτημα της επιτροπείας ασυνόδευτων ανηλίκων ορίζοντας αρμόδια την Ειδική Γραμματεία Προστασίας Ασυνόδευτων Ανηλίκων του Υπουργείου Μετανάστευσης και Ασύλου, η οποία θα επικουρείται στο έργο της από νέα όργανα, όπως η Μονάδα Θεσμικής Προστασίας Ανηλίκων.

Σύμφωνα με τα οριζόμενα στο άρθρο 60 του ν.4636/2019, μέχρι την τροποποίησή του από τον ν.4686/2020, για να ακολουθήσει ο ν. 4760/2020, το ζήτημα των ασυνόδευτων ανήκε στη Γενική Διεύθυνση Κοινωνικής Αλληλεγγύης του Υπουργείου Εργασίας, το οποίο λειτουργούσε σε συνεργασία με το ΕΚΚΑ. Με τους ν.4686 και ν.4760/2020 πέρασε στη Διεύθυνση Προστασίας Παιδιού και Οικογένειας του Υπουργείου Εργασίας, πάλι σε συνεργασία με το ΕΚΚΑ.

Είναι προφανές, λοιπόν, τώρα ότι με την τροποποίηση που έρχεται, επιχειρείται μία εκ βάθρων αναδιάρθρωση του συστήματος επιτροπείας, η οποία αφ’ ενός, όπως προείπα, δεν συνιστά κωδικοποίηση -όπως εσφαλμένως αναφέρεται και στην έκθεση συνεπειών που συνοδεύει το προτεινόμενο νομοθέτημα- ούτε συνάδει με τη διαδικασία κύρωσης κώδικα και αφ’ ετέρου, αλλάζει το πλαίσιο χωρίς καμμία σε βάθος επεξεργασία και χωρίς διαβούλευση.

Μάλιστα, αλλάζει το πλαίσιο τόσο ριζικά σε ένα ζήτημα που αφορά σε ευάλωτες ομάδες, αφορά σε παιδιά, χωρίς καμμία μελέτη, χωρίς καμμία έκθεση των συνεπειών για ένα εξαιρετικά μεγάλης σημασίας θέμα, το οποίο έχει απασχολήσει και συνεχίζει να απασχολεί τόσο την ελληνική κοινωνία όσο και τις ελληνικές αρχές, αλλά και τα διεθνή και τα ενωσιακά όργανα και άλλες επίσης, ενωσιακές και διεθνείς αρχές. Πραγματικά, μοιάζει η λεπτότητα και η σοβαρότητα του ζητήματος να μη σας αγγίζει.

Πάμε παρακάτω, όμως, να δούμε τι άλλο τροποποιεί το υπό συζήτηση σχέδιο νόμου.

Το πρώτο άρθρο κωδικοποιεί την έννοια των ευάλωτων προσώπων τη στιγμή που οι ορισμοί που ισχύουν μέχρι τώρα δεν ταυτίζονται πλήρως, με αποτέλεσμα να υπάρχουν αρκετά «γκρίζα» σημεία. Ούτε επ’ αυτού χωρεί αμφιβολία, πως μιλάμε για ένα ζήτημα που χρήζει ενδελεχούς εξέτασης και δεν είναι μια απλή νομοτεχνική βελτίωση και γι’ αυτό θα έπρεπε να έχει δοθεί χώρος και χρόνος για να γίνει και η απαραίτητη συζήτηση.

Επόμενο ζήτημα είναι η πρόσβαση στη διαδικασία. Το άρθρο 69 με τίτλο «Αίτηση διεθνούς προστασίας» -και όχι πρόσβαση στη διαδικασία- παρεκκλίνει ουσιαστικά από την ορθή μεταφορά της διάταξης του άρθρου 6 της οδηγίας 32/2013 της Ευρωπαϊκής Ένωσης.

Το άρθρο 78 κωδικοποιεί τη διάταξη του άρθρου 58 του ν.4686 περί σύστασης μητρώου ΜΚΟ.

Περαιτέρω, έχουμε αντικατάσταση της διατύπωσης του εδαφίου α΄ της πρώτης παραγράφου του άρθρου 58 του ν.4686/2020, με τη διατύπωση του άρθρου 45 του π.δ. 106/2020 όχι μόνο να δημιουργεί μία αντινομία εν σχέσει με τα όσα προβλέπονται στο άρθρο 191 του ν.4662/2020 το οποίο παραμένει σε ισχύ, αλλά αφορά και ζήτημα επί του οποίου εκκρεμεί –και θα πρέπει να επισημανθεί, θεωρώ, εντός της Αίθουσας- ακυρωτικός έλεγχος ενώπιον της ολομέλειας του Συμβουλίου της Επικρατείας, συνεπώς ουδόλως συνιστά κωδικοποίηση, ούτε αυτό.

Είναι σαφές πως στο πλαίσιο των προτεινόμενων ρυθμίσεων, το Υπουργείο Μετανάστευσης και Ασύλου επιχειρεί στην ουσία μία εκ βάθρων, μία ριζική αναδιοργάνωση της οργανωτικής λειτουργίας της διοίκησης, η οποία υποχρεωτικά θα έπρεπε να έχει τεθεί σε δημόσια διαβούλευση και σε εκτενή συζήτηση, στο πλαίσιο και της ορθής και καλής νομοθέτησης που η Νέα Δημοκρατία ευαγγελίζεται ότι ακολουθεί σε όλα της τα νομοθετήματα.

Επιπλέον, με τις προτεινόμενες διατάξεις των άρθρων 119 έως 146 του σχεδίου νόμου επιχειρείται η προσαρμογή της ελληνικής νομοθεσίας με την οδηγία 55/2001 περί παροχής προσωρινής προστασίας, χωρίς, όμως, να αναφέρεται στους τίτλους των σχετικών μερών και κεφαλαίων, αλλά και στις συνοδευτικές εκθέσεις.

Εδώ, οι προτεινόμενες διατάξεις δεν αποτελούν αναπαραγωγή ούτε απλή ταξινόμηση των σχετικών διατάξεων. Για ακόμα μία φορά έχουμε αλλαγές στις υπηρεσίες πρώτης υποδοχής, καταγραφής και χορήγησης εγγράφων, αλλαγές στα όργανα που θα αποφανθούν για τη συνδρομή ρητρών αποκλεισμού και σχετικών διαδικασιών προσφυγής και σε άλλα επιμέρους ζητήματα, όπως είναι το δικαίωμα εργασίας, που το εισαγάγει το άρθρο 128, με αρκετούς περιορισμούς και προϋποθέσεις, σε τέτοιο βαθμό ώστε να καθίσταται ανέφικτο και μη εφαρμόσιμο.

Επιλέγει, λοιπόν, όχι μόνο το Υπουργείο Μετανάστευσης αλλά συνολικά η Κυβέρνηση της Νέας Δημοκρατίας, να φέρει για συζήτηση και ψήφιση ένα νομοσχέδιο που αλλάζει, ουσιαστικά, το ισχύον νομοθετικό πλαίσιο, επιφέροντας μεταβολές που εκφεύγουν του ορίου των νομοτεχνικών βελτιώσεων, συνιστώντας ξεκάθαρη και ουσιαστική νομοθετική παρέμβαση.

Φυσικά, για να μη γίνει καμμία ουσιαστική συζήτηση και διαβούλευση, ενδύει την παρέμβασή της με τον μανδύα της κωδικοποίησης, ευτελίζοντας όχι μόνο τις κοινοβουλευτικές διαδικασίες, αλλά και την ορθή νομοθέτηση, την οποία η ίδια θεωρεί ότι έχει επιβάλλει και η ίδια καταστρατηγεί με κάθε νομοθέτημα.

Κυρίες και κύριοι της Συμπολίτευσης, γνωρίζετε πολύ καλά πως η συμβατότητα των προτεινόμενων διατάξεων με το Διεθνές, ενωσιακό, αλλά και το Εθνικό Δίκαιο για την προστασία των προσφύγων και των ανθρωπίνων δικαιωμάτων, είναι αμφισβητήσιμη και γι’ αυτό επιλέγετε να τις νομοθετήσετε με αυτόν τον τρόπο.

Θα κλείσω την παρέμβασή μου -για να είμαι και εντός του χρόνου- με μία καταγγελία που έλαβα, ζητώντας απαντήσεις από το Υπουργείο και το κάνω ξεκάθαρα γιατί θα ήθελα να έχω απαντήσεις από εσάς, κύριε Υπουργέ. Τι έλεγε, λοιπόν, η καταγγελία; Θεωρώ ότι την έχουμε αρκετοί εξ ημών.

Θα ήθελα, λοιπόν, να μου πείτε, κύριε Υπουργέ, πράγματι βρίσκονται αποκλεισμένοι σε νησίδα του Έβρου πενήντα δύο πρόσφυγες από τη Συρία, ανάμεσά τους οικογένειες με μικρά παιδιά και πολλοί με προβλήματα υγείας; Πράγματι, παρά τις ενημερώσεις νομικών και οργανώσεων για το ζήτημα με τονισμένη την ανάγκη άμεσης διάσωσης και υπαγωγής αυτών των ανθρώπων στις νόμιμες διαδικασίες υποδοχής και ασύλου, δεν υπήρξε ανταπόκριση;

Αληθεύει πως την Τετάρτη 1η Ιουνίου 2022 το Ευρωπαϊκό Δικαστήριο Δικαιωμάτων του Ανθρώπου εξέδωσε νέα απόφαση ασφαλιστικών μέτρων, με την οποία υποχρεώνει τις ελληνικές αρχές να διασώσουν τους πρόσφυγες και να εκκινήσουν όλες τις νόμιμες διαδικασίες;

Αληθεύει ότι ανάμεσα σε αυτούς που βρίσκονται τώρα στη νησίδα είναι και κάποιοι για τους οποίους είχε εκδοθεί απόφαση ασφαλιστικών μέτρων την 25η Μαΐου 2022, παρά την οποία -σύμφωνα με τα όσα δηλώνουν οι ίδιοι- επαναπροωθήθηκαν στην Τουρκία; Έχει δοθεί λύση ή βρίσκονται ακόμη αυτοί οι άνθρωποι εκεί, σε μια άθλια κατάσταση, χωρίς προμήθειες, φοβισμένοι και τρομαγμένοι για το τι θα συμβεί;

Αναμένοντας τις απαντήσεις, γιατί πραγματικά θα ήθελα να ακούσω, κύριε Υπουργέ, από εσάς τι ισχύει από αυτά, θα κλείσω, λέγοντας πως, δυστυχώς, η Νέα Δημοκρατία επιλέγει να εργαλειοποιήσει και αυτή τους πρόσφυγες που φτάνουν στη χώρα μας αναζητώντας ένα καλύτερο αύριο.

Την επόμενη φορά, κυρίες και κύριοι συνάδελφοι της Συμπολίτευσης, που θα τοποθετηθείτε και ορθά θα το κάνετε -μην θεωρηθεί ότι σας ψέγω για αυτό, ορθά θα το κάνετε- υπέρ των προσφύγων του πολέμου της Ουκρανίας -και επαναλαμβάνω, όλοι μας το κάνουμε και ορθά το κάνουμε-, στρέψτε το βλέμμα και τη σκέψη σας στην Υεμένη, στη Συρία και σε κάθε άλλη γωνιά πολέμου και φωτιάς. Γιατί όλοι οι κατατρεγμένοι, όλοι οι κυνηγημένοι από τον πόλεμο νιώθουν τον ίδιο πόνο, έχουν τις ίδιες ανάγκες, αναζητούν ένα αποκούμπι και λίγη ανθρωπιά.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε την κ. Μπακαδήμα.

Ακολουθεί η Κοινοβουλευτική Εκπρόσωπος της Νέας Δημοκρατίας κ. Φωτεινή Αραμπατζή. Μισό λεπτό να ετοιμαστεί το Βήμα. Μετά από την κ. Αραμπατζή μένουν τρεις ομιλητές.

Να αφήσουμε έναν-δύο ομιλητές, κυρία Γιαννακοπούλου; Τρεις ομιλητές μένουν. Να πω και τα ονόματα. Είναι ο κ. Δημοσχάκης, η κ. Πούλου και ο κ. Βολουδάκης. Μετά από τον κ. Βολουδάκη έχει δηλώσει ότι θέλει να μιλήσει ο κ. Καραθανασόπουλος.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Θα μιλήσω τελευταία;

**ΠΡΟΕΔΡΕΥΩΝ (Γεώργιος Λαμπρούλης):** Αν θέλετε, μπορούμε να σας βάλουμε εμβόλιμα ανάμεσα σε δύο Βουλευτές.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Μιλάω και τελευταία, κύριε Πρόεδρε. Δεν έχω πρόβλημα.

**ΠΡΟΕΔΡΕΥΩΝ (Γεώργιος Λαμπρούλης):** Ωραία, θα συνεννοηθούμε γι’ αυτό.

Κυρία Αραμπατζή, έχετε τον λόγο.

**ΦΩΤΕΙΝΗ ΑΡΑΜΠΑΤΖΗ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, τόσο στην επιτροπή εχθές όσο και σήμερα στην Ολομέλεια ακούσαμε πολλούς Βουλευτές του ΣΥΡΙΖΑ να μιλούν με έναν απαξιωτικό τρόπο για τη μεταναστευτική πολιτική της Κυβέρνησης από τον Ιούλιο του 2019, όταν ο ελληνικός λαός μάς εμπιστεύτηκε τα ηνία της χώρας.

Να καταλάβω, κυρίες και κύριοι συνάδελφοι, το άγχος σας, το οποίο προκύπτει, βεβαίως, μεταξύ άλλων, και από τις σταθερές δημοσκοπικές σας καταρρεύσεις. Όμως, πραγματικά, απορώ, με τέτοιο κυβερνητικό βιογραφικό στην Ειδομένη, στη Μόρια, στο Βαθύ της Σάμου, για να μη θυμηθώ τις αλήστου μνήμης δηλώσεις «λιάζονται και εξαφανίζονται» -ξέρω πόσο σας ενοχλούν κάθε φορά που διατυπώνονται, μάλλον επαναλαμβάνονται από το Βήμα της Βουλής-, για τις δηλώσεις ότι «το Αιγαίο ανήκει στα ψάρια», «η θάλασσα δεν έχει σύνορα», με τέτοιο, λοιπόν, κυβερνητικό βιογραφικό, πραγματικά, δεν πάει πολύ να μιλάτε για «μαύρη βίβλο» της μεταναστευτικής πολιτικής αυτής της Κυβέρνησης;

Το ζήτημα, όμως, είναι κυρίες και κύριοι του ΣΥΡΙΖΑ, ότι δεν μιλάτε απαξιωτικά για την Κυβέρνηση αυτή καθαυτή. Το ζήτημα είναι ότι με τέτοιου είδους δηλώσεις θίγετε, ουσιαστικά, την ίδια τη χώρα.

Ακούσαμε να μιλάτε για push backs, για παραβίαση δικαιωμάτων, για πτώματα στον Έβρο και τα νησιά και σήμερα, ακούγοντας τον, κατά τα άλλα ευγενή, Κοινοβουλευτικό Εκπρόσωπο του ΣΥΡΙΖΑ να λέει ότι είναι εθνικά απαράδεκτο να λέγεται από βουλευτικά ή υπουργικά χείλη ότι τα σύνορα τότε δεν φυλάσσονταν και σήμερα φυλάσσονται -σας τα είπε πολύ καλά ο Υπουργός ότι υπάρχει ζήτημα διχογνωμίας με τον κ. Βίτσα-, το ζήτημα δεν είναι αυτό.

Αντεθνική στάση, αγαπητέ κύριε Κοινοβουλευτικέ Εκπρόσωπε του ΣΥΡΙΖΑ, είναι η δική σας στάση ως Αντιπολίτευση, όταν -θα σας θυμίσω- πριν από μερικές ημέρες ο Ευρωβουλευτής σας, ο κ. Κούλογλου, οργάνωσε στο Ευρωκοινοβούλιο μία ειδική εκδήλωση για το μεταναστευτικό.

Εκεί, λοιπόν, μίλησε ο κ. Ιάσων Αποστολόπουλος, ο οποίος τι είπε, κυρίες και κύριοι του ΣΥΡΙΖΑ; Είπε, λοιπόν, και κατηγόρησε την ελληνική Κυβέρνηση και το ελληνικό Λιμενικό Σώμα για εγκλήματα κατά των προσφύγων και των μεταναστών, που ο ίδιος ισχυρίζεται ότι η χώρα μας διαπράττει! Και τον ακούει αμίλητος, απνευστί ο Ευρωβουλευτής σας -μάλιστα, λένε ότι κρατούσε και σημειώσεις από αυτά τα τόσο «ενδιαφέροντα» που έλεγε ο κ. Αποστολόπουλος- να λέει ότι στην Ελλάδα, το ελληνικό Λιμενικό Σώμα είναι το μόνο Λιμενικό Σώμα που αντί να διασώζει ανθρώπους, τους πνίγει και τους πετάει στη θάλασσα!

Λοιπόν, επειδή πάει πολύ, επειδή παραπάει, θέλω εδώ και τώρα να μας πείτε αν συμφωνείτε μ’ αυτές τις απαράδεκτες, τις πρωτοφανείς κατηγορίες και αν καταδικάζετε το γεγονός ότι ο κ. Κούλογλου άκουγε τα όσα άκουγε και ήταν απολύτως αμίλητος, δεν άρθρωσε λέξη.

Γι’ αυτές, λοιπόν, τις αθλιότητες, κυρίες και κύριοι του ΣΥΡΙΖΑ, δεν υπάρχει ενδιάμεσος δρόμος και πρέπει να τοποθετηθείτε. Τις συμμερίζεστε ή τις καταδικάζετε; Δεν υπάρχουν ίσες αποστάσεις όταν διατυπώνονται αυτού του είδους οι αθλιότητες εντός ευρωπαϊκού εδάφους, ενώπιον Ευρωπαϊκού Κοινοβουλίου, να ακούει ένας Ευρωβουλευτής σας ότι η Ελλάδα και η Ευρωπαϊκή Ένωση πνίγουν ανθρώπους και ο Ευρωβουλευτής σας να κάθεται αμίλητος, να έχει πιει το «αμίλητο νερό».

Λοιπόν, επειδή μας παρακολουθούν οι άνδρες και οι γυναίκες του Λιμενικού Σώματος, πείτε ξεκάθαρα: Τους θεωρείτε διασώστες ή τους θεωρείτε εγκληματίες;

Γελάτε! Υιοθετείτε ουσιαστικά και καταπίνετε όσα λέει εις βάρος μας η τουρκική προπαγάνδα και έρχεστε εδώ στο Βήμα της Βουλής και κάνετε μαθήματα για δήθεν αντεθνική στάση που κρατάει η Κυβέρνησή μας; Πάει πολύ.

Ο Πρόεδρός σας πριν από λίγες ημέρες επισκέφτηκε τη Μυτιλήνη, κυρίες και κύριοι του ΣΥΡΙΖΑ, και προφανώς είδε από κοντά ότι η κατάσταση εκεί, όπως βεβαίως και στα άλλα νησιά, δεν έχει καμμία σχέση –ευτυχώς- μ’ αυτά που μας παραδώσατε με την «περήφανη» διακυβέρνησή σας, γιατί εκτός των άλλων οι τοπικές κοινωνίες που ήρθαν αντιμέτωπες με τη μεταναστευτική κρίση κατά τη διάρκεια της διακυβέρνησής σας δεν ξεχνούν.

Δεν ξεχνώ προσωπικά την κραυγή αγωνίας, την πλήρη απογοήτευση την οποία βίωναν οι κάτοικοι, οι επιχειρηματίες του τουρισμού στη Μυτιλήνη και στη Σάμο όταν τους είχα επισκεφθεί το 2016 ως τότε τομεάρχης τουρισμού. Αυτοί, λοιπόν, οι άνθρωποι καθ’ όλη τη διάρκεια της διακυβέρνησής μας υποστηρίχθηκαν από μια συγκεκριμένη πολιτική με αρχή, μέση και τέλος. Αυτοί οι άνθρωποι ενισχύθηκαν σε σχέση μ’ αυτά τα οποία είχαν τραβήξει επί της διακυβέρνησής σας. Σαράντα δήμοι και νομικά πρόσωπα σ’ αυτά τα νησιά έλαβαν ενισχύσεις που ξεπέρασαν τα 63 εκατομμύρια ευρώ με τη μορφή ενιαίων τελών, με αποζημιώσεις και έκτακτες επιχορηγήσεις, με χρήματα από το Ταμείο Αλληλεγγύης του Υπουργείου Μετανάστευσης και Ασύλου.

Όσο κι αν θέλετε να συγκρούεστε με ορμή με την πραγματικότητα, δεν μπορείτε να αμφισβητήσετε το γεγονός ότι ενώ η Ευρώπη βιώνει αύξηση των ροών κατά 57%, η Ελλάδα έχει ανακτήσει τον έλεγχο και δεν αποτελεί πλέον κύρια πύλη εισόδου. Σας αρέσει-δεν σας αρέσει, η χώρα μας κατάφερε να μειώσει τις συνολικές ροές από εβδομήντα δύο χιλιάδες τετρακόσιοι είκοσι δύο μετανάστες το 2019 σε οκτώ χιλιάδες επτακόσιοι σαράντα πέντε το 2021, μια μείωση δηλαδή της τάξης του 88,8%.

Είναι οι χαμηλότερες ροές της δεκαετίας, κυρίες και κύριοι συνάδελφοι. Πλέον τα σύνορά μας φυλάσσονται με σεβασμό στο διεθνές και στο ευρωπαϊκό δίκαιο, αλλά φυλάσσονται και με ασφάλεια, με δικαιοσύνη, φυλάσσονται αποτελεσματικά.

Άκουσα ξανά τον κ. Βίτσα, τον πρώην Υπουργό Μεταναστευτικής Πολιτικής και πρώην Αναπληρωτή Υπουργό Εθνικής Άμυνας, να μιλάει στην επιτροπή για φράχτες με τρόπο υποτιμητικό. Αναφέρεται προφανώς στον φράχτη του Έβρου, τον «φράχτη της ντροπής» που λέγατε. Θυμάστε;

Ξεχνάτε, όμως, ότι ο φράχτης αυτός αποτέλεσε ένα σημαντικό όπλο στην αντιμετώπιση του υβριδικού πολέμου που δέχτηκε η χώρα μας τον Μάρτιο πριν από δύο χρόνια από την Τουρκία στον Έβρο. Ξεχνάτε ότι αυτός ο «φράχτης της ντροπής», όπως τον χαρακτηρίζατε, συνέβαλε αποφασιστικά στο να αποτραπούν τα σχέδια Ερντογάν για την εισβολή χιλιάδων μεταναστών στα ελληνικά σύνορα.

Τον άκουσα να αναρωτιέται επίσης, αν στην περίπτωση που έχουμε νέο κύμα μετανάστευσης θα προστατεύσουμε –λέει- τα σύνορά μας έτσι όπως εμείς το εννοούμε.

Ευτυχώς, κύριε Βίτσα, που θα τα προστατεύσουμε όπως εμείς το εννοούμε, γιατί αν το κάναμε όπως το εννοείτε εσείς, τότε τα αποτελέσματα θα ήταν τραγικά.

Μη μας κουνάτε, λοιπόν, το δάκτυλο και μη μας κάνετε μαθήματα σ’ ένα θέμα στο οποίο παταγωδώς αποτύχατε. Πραγματικά, είναι ντροπή να κατηγορείτε την Ελλάδα, τη χώρα μας, για push backs και να λέτε ότι θα γεμίσουν το Αιγαίο και ο Έβρος με πτώματα.

Διαβάζω σήμερα στην «ΚΑΘΗΜΕΡΙΝΗ» ότι τα τελευταία εικοσιτετράωρα παρατηρείται μια μετακίνηση προσφύγων και μεταναστών στα τουρκικά παράλια, κυρίως στις περιοχές απέναντι από τη Χίο και τη Σάμο. Επίσης, καταφθάνουν πληροφορίες σχετικά με την αυξανόμενη παρουσία και λέμβων που θα μπορούσαν να αξιοποιηθούν από τους μετανάστες που φθάνουν στα παράλια.

Απέναντι, λοιπόν, σ’ αυτή την προκλητικότητα των Τούρκων εσείς, κυρίες και κύριοι του ΣΥΡΙΖΑ και κύριε Βίτσα, τι θέλετε να κάνουμε; Να μείνουμε με σταυρωμένα χέρια; Να τους πούμε «περάστε, καλώς ήλθατε, από εδώ, παρακαλώ;».

Ε, λοιπόν, στην εργαλειοποίηση του μεταναστευτικού από τον Ερντογάν εμείς απαντάμε με την αποτελεσματική και δημοκρατική φύλαξη των συνόρων μας και στα νησιά και στον Έβρο και παντού.

Επίσης, είναι πραγματικά λυπηρό να λέτε ότι η χώρα μας έχει άλλα μέτρα και άλλα σταθμά όταν πρόκειται για Σύριους, για Αφγανούς, για Αφρικανούς και άλλα μέτρα και σταθμά όταν πρόκειται για Ουκρανούς πρόσφυγες. Σήμερα ο κ. Βίτσας εδώ, από το Βήμα της Βουλής και εχθές αντίστοιχα στην επιτροπή είπε ότι όταν το χρώμα είναι ξανθό, η Ευρώπη το αποδέχεται και όταν είναι καστανό, η Ευρώπη δεν το αποδέχεται. Μα, τι πράγματα είναι αυτά; Τι δηλώσεις είναι αυτές;

Σε εμάς, κυρίες και κύριοι του ΣΥΡΙΖΑ, οι άνθρωποι δεν ξεχωρίζουν με βάση το χρώμα ή τη θρησκεία τους ή οποιαδήποτε άλλη διάκριση. Είναι αυτονόητο ότι έχουν τα ίδια δικαιώματα και τις ίδιες υποχρεώσεις. Πραγματικά, έτσι όπως το θέτετε, τι ακριβώς θέλετε να πείτε; Ότι δεν θα έπρεπε να αντιμετωπίσουμε με ευαισθησία τους χιλιάδες ανθρώπους που ξεσπιτώνονται απ’ αυτόν τον λυσσαλέο πόλεμο που έχει ξεσπάσει, που κήρυξε η Ρωσία; Δεν θα πρέπει να πείτε ένα μπράβο; Είπατε για Νόμπελ Ειρήνης και πολύ καλά είπατε. Δεν θα έπρεπε να πείτε ένα μπράβο σ’ όλη την ελληνική κοινωνία που επέδειξε φιλόξενα αισθήματα απέναντι στους Ουκρανούς, αλλά και στην Κυβέρνηση. Βεβαίως. που επέδειξε τέτοια αντανακλαστικά στην υποδοχή και στη φιλοξενία τους;

Κυρίες και κύριοι συνάδελφοι, κλείνω με το πώς υπερασπιζόμαστε τα σύνορά μας και την πατρίδα μας. Μαθήματα δεν δεχόμαστε από εσάς. Εσείς θα πρέπει να ξανασκεφθείτε πώς αντιδράτε όταν οι ελληνικές θέσεις διατυπώνονται με καθαρότητα, με ανάστημα και με εθνική αυτοπεποίθηση, γιατί δεν θέλω να θυμηθώ και μάλλον κανείς δεν θέλει να θυμάται τις δηλώσεις του κ. Σκουρλέτη αμέσως μετά από αυτή την επιτυχία του Κυριάκου Μητσοτάκη στις Ηνωμένες Πολιτείες, που είπε το αλήστου μνήμης ότι το αμερικανικό Κογκρέσο χειροκροτούσε όρθιο γιατί ήταν διασκεδαστική η ομιλία του Πρωθυπουργού. Ούτε θέλω, βεβαίως, να θυμηθώ τις τραγικές ανακοινώσεις σας εκείνες τις ημέρες ότι τάχα ο Πρωθυπουργός δεν τόλμησε να αναφέρει το όνομα της Τουρκίας κατά την επίσκεψή του στις Ηνωμένες Πολιτείες. Ναι, δεν μιλούσε για την Τουρκία, μιλούσε για την Κάτω Παναγούλα!

Η Ελλάδα, κυρίες και κύριοι συνάδελφοι, με εθνική αυτοπεποίθηση απαντά στις προκλήσεις των Τούρκων και σε κάθε πρόκληση. Διεθνοποιεί παντού τις παράλογες διεκδικήσεις του Ερντογάν. Ενημερώνει τους συμμάχους και τους εταίρους για τους ανιστόρητους χάρτες της «γαλάζιας πατρίδας». Ενισχύει τις Ένοπλες Δυνάμεις της, την ώρα που εσείς εδώ καταψηφίζετε αυτήν την ενίσχυση των Ενόπλων Δυνάμεων. Εμείς τις ενισχύουμε για να είναι αξιόμαχες, για να είναι πανέτοιμες να υπερασπιστούν την εθνική κυριαρχία της πατρίδας μας σε κάθε σπιθαμή ελληνικού εδάφους, γιατί ναι, για εμάς –και το αποδεικνύουμε- η άμυνα είναι ο υπέρτατος σκοπός.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε την κυρία Αραμπατζή.

Τον λόγο έχει ο κ. Αναστάσιος Δημοσχάκης από τη Νέα Δημοκρατία.

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ:** Κύριε Πρόεδρε, σας ευχαριστώ πολύ.

Κυρίες και κύριοι συνάδελφοι, σήμερα είναι μεγάλη μέρα για τον οικουμενικό θρακικό Ελληνισμό. Σήμερα οι απανταχού Θράκες αισθανόμαστε χαρά, δικαίωση και ελπίδα, καθώς τέθηκε σε δημόσια διαβούλευση το νομοσχέδιο του Υπουργείου Εσωτερικών που προβλέπει τη νομική θεσμοθέτηση της 6ης Απριλίου -μαύρο Πάσχα των Θρακών- ως ημέρα τιμής και μνήμης του θρακικού Ελληνισμού.

Εκφράζω και εγώ, αλλά και όλοι οι Θρακιώτες, τις ευχαριστίες μας στον Πρωθυπουργό Κυριάκο Μητσοτάκη, καθώς και στον Θρακιώτη Υπουργό Εσωτερικών Μάκη Βορίδη για τη θετική τους ανταπόκριση στον επίμονο και σταθερό κοινοβουλευτικό μου αγώνα εδώ και δυόμισι περίπου χρόνια.

Απευθύνω κάλεσμα σε όλους τους Θρακιώτες σε ατομικό και συλλογικό επίπεδο να συμμετάσχουν στη διαδικασία της δημόσιας διαβούλευσης του νομοσχεδίου ως πράξη τιμής στη μνήμη των προγόνων μας, προς την κατεύθυνση της δικαίωσης των ψυχών των προγόνων μας που ξεριζώθηκαν από τις εστίες τους με την προσδοκία ότι η θεσμοθέτηση της 6ης Απριλίου ως ημέρα τιμής και μνήμης του θρακικού Ελληνισμού θα αποτελέσει την αφετηρία για την ιστορική αναζήτηση, καταγραφή και τεκμηρίωση των τραγικών γεγονότων που προηγήθηκαν της απελευθέρωσης της Θράκης και της ενσωμάτωσής της στον εθνικό κορμό, ώστε οι επόμενες γενιές να γνωρίζουν αν υπήρξε εθνοκάθαρση, γενοκτονία και όχι μόνο.

Και τώρα μπαίνω στο θέμα μας, κύριε Υπουργέ. Με το υπό συζήτηση σχέδιο νόμου κυρώνεται ο «Κώδικας νομοθεσίας για την υποδοχή, τη διεθνή προστασία πολιτών τρίτων χωρών και των ανιθαγενών, καθώς και την προσωρινή προστασία σε περίπτωση μαζικής εισροής εκτοπισθέντων αλλοδαπών». Πρόκειται για μια καίρια νομοθετική πρωτοβουλία, καθώς το υφιστάμενο νομοθετικό πλαίσιο, όπως διαμορφώθηκε από τη σημερινή Κυβέρνηση εν τοις πράγμασι, θεωρείται μεν πλήρες και αποτελεσματικό εκ του αποτελέσματος, όπως προείπα, ωστόσο οι σχετικές διατάξεις βρίσκονται διάσπαρτες σε διαφορετικά νομοθετικά κείμενα.

Η κωδικοποίηση της νομοθεσίας δημιουργεί την απαιτούμενη ασφάλεια δικαίου, αλλά και την ταχύτητα στην έρευνα για τον εφαρμοστή και ερευνητή του δικαίου, συμβάλλοντας στην ευχερέστερη κατανόηση του σχετικού νομοθετικού πλαισίου από κάθε ενδιαφερόμενο, καθώς και στην κατοχύρωση και ενίσχυση δικαιωμάτων, αλλά και στη διευκόλυνση των αρμοδίων υπηρεσιών του Υπουργείου Μετανάστευσης και Ασύλου.

Κυρίες και κύριοι συνάδελφοι, η σημερινή Κυβέρνηση εφήρμοσε από την πρώτη στιγμή της διακυβέρνησης έναν πολυεπίπεδο σχεδιασμό προστασίας και φρούρησης των χερσαίων και θαλάσσιων συνόρων μας.

Κομβικό σημείο της εθνικής, αλλά και της ευρωπαϊκής μεταναστευτικής πολιτικής απετέλεσε ο Μάρτιος του 2020. Εκεί ο Πρωθυπουργός της χώρας ανάγκασε το βλέμμα της Δύσης και της Ευρώπης να στραφεί στο ζήτημα με την προσοχή και την επιμέλεια που απαιτείται εφαρμόζοντας παράλληλα μια αυστηρή, αλλά δίκαια μεταναστευτική πολιτική. Κατέστησε σαφές ότι ο ακτιβισμός και η ωμή παραβίαση των συνόρων δεν είναι ανεκτά πλέον ούτε από την Ελλάδα ούτε από την Ευρωπαϊκή Ένωση και πολύ περισσότερο από εμάς τους ίδιους που διαβιούμε πλησίον της συνοριακής γραμμής, κάνοντας πράξη την πολιτική της δέσμευση για ασφαλή, δίκαια και οργανωμένη φύλαξη των χερσαίων, θαλάσσιων και ποτάμιων συνόρων της πατρίδας μας.

Τα σύνορα στην ακριτική περιοχή του Έβρου -που αποτελεί πυλώνα της Ελλάδος και της Ευρωπαϊκής Ένωσης- θωρακίζονται, κυρίες και κύριοι συνάδελφοι, με μέτρα φυσικής, τεχνικής, ηλεκτρονικής και ηλεκτρικής προστασίας σε ό,τι αφορά στον φωτισμό και στην από αέρος κατόπτευση αυτών.

Οι πολιτικές της Κυβέρνησης υπήρξαν αποτελεσματικές ως προς την αποτροπή. Απόδειξη αποτελεί η μείωση των μεταναστευτικών ροών σε ποσοστό 88%. Το μήνυμα έχει σταλεί προς κάθε κατεύθυνση.

Ωστόσο, απαραίτητες και καίριες υπήρξαν και οι νομοθετικές παρεμβάσεις με στόχο την επιτάχυνση όλων των διαδικασιών που σχετίζονται με την υποδοχή, την ταυτοποίηση και τις υπηρεσίες ασύλου.

Κληρονομήσαμε, κυρίες και κύριοι συνάδελφοι, ως Κυβέρνηση εξήντα εφτά χιλιάδες αιτήσεις ασύλου, δεκατέσσερις χιλιάδες προσφυγές εναντίον αποφάσεων σε εκκρεμότητα, υποστελεχωμένες υπηρεσίες υποδοχής και ασύλου, χωρίς οργανόγραμμα και ένα νομικό καθεστώς που οδηγούσε σε ακραία διαχειριστικά αδιέξοδα. Στη διαχείριση του φαινομένου συνεπικουρούν δυνάμεις που σχετίζονται με την αποτροπή.

Δεν θα ξεχάσω αμέσως μετά τις δεύτερες εκλογές του Σεπτεμβρίου του 2015 την απόφαση της τότε Κυβέρνησης σε ό,τι αφορά τη διάνοιξη, κύριε Υπουργέ, οδικού διαύλου ασφαλούς διέλευσης τριάντα πέντε σαράντα χιλιάδων αλλοδαπών που προήρχοντο από τις χώρες της Ανατολής βαπτίζοντας αυτούς με χρυσόσκονη πρόσφυγα πολέμου. Στη διαχείριση του φαινομένου συνεπικουρούν δυνάμεις που σχετίζονται με την αποτροπή.

Κατά την πρόσφατη επίσκεψη του Υπουργού Προστασίας του Πολίτη, του Υφυπουργού και του Αρχηγού της Ελληνικής Αστυνομίας, κύριε Υπουργέ, κατέθεσα χρήσιμες προτάσεις οι οποίες αφορούν τη διαχείριση των μεταναστευτικών ροών, νέο δομικό σχήμα σε ό,τι αφορά την επόπτευση των υπηρεσιών συνοριακής φύλαξης αλλά και την αντιμετώπιση του διασυνοριακού εγκλήματος και των ναρκωτικών. Φυσικά μεταξύ των άλλων πρότεινα, πέραν της βελτίωσης των αστυνομικών κρατητηρίων στο προαναχωρησιακό κέντρο του Φυλακίου, και την αναβάθμιση των υποδομών των επτά τμημάτων συνοριακής φύλαξης στον Έβρο και το κέντρο επιχειρήσεων στη νέα Βύσσα με μέριμνα και χρηματοδότηση του Υπουργείου Μετανάστευσης, όπως έχουμε συζητήσει κατ’ επανάληψη. Οι συγκεκριμένες δομές έχουν ολοκληρώσει τον κύκλο ζωής, είναι πληγωμένες και είναι επιβεβλημένη η αναβάθμισή τους για πολλούς λόγους, καθώς οι φυσιολογικές φθορές, πέρα από την εικόνα εγκατάλειψης, δυσχεραίνουν και το έργο της Ελληνικής Αστυνομίας.

Πρόκειται για ένα ζήτημα που άπτεται των αρμοδιοτήτων του Υπουργείου Προστασίας του Πολίτη, αλλά εσείς, κύριε Υπουργέ, μπορείτε να βοηθήσετε και να βάλετε πλάτη σε ένα καίριο ζήτημα και είναι και καθολικό το αίτημα.

Συνεπώς, κυρίες και κύριοι συνάδελφοι, είναι ουτοπία να πιστεύουμε ότι έχουμε την πολυτέλεια να μη φρουρούμε τα σύνορά μας. Κάθε χώρα της εξωτερικής περιμέτρου της Ευρωπαϊκής Ένωσης έχει έναν Έβρο, ειδικά όταν σε χώρες πρωταθλήτριες της μετανάστευσης παρατηρείται τρομακτική πληθυσμιακή έκρηξη.

Κυρίες και κύριοι συνάδελφοι, θέλω να γνωρίζετε ότι το Πακιστάν σήμερα από διακόσια είκοσι εκατομμύρια, σύμφωνα με μελέτη του ΟΗΕ, θα ανέλθει σε τριάντα χρόνια, δηλαδή το 2050, στα τετρακόσια εκατομμύρια. Το δε γειτονικό Μπαγκλαντές από εκατόν εβδομήντα εκατομμύρια που είναι σήμερα θα φτάσει στα τριακόσια. Η Ελλάδα πλέον πρέπει να θωρακίζεται και αναπληρώνει το κυβερνητικό κενό της προηγούμενης κυβέρνησης που απήλθε. Την πολιτική της Νέας Δημοκρατίας στο μεταναστευτικό την χαρακτηρίζω ως επιστροφή στην αξιοπρέπεια μετά από μια πενταετία εφαρμογής της φρούρησης των συνόρων.

Υπερψηφίζω το υπό συζήτηση νομοσχέδιο γιατί οργανώνει τη νομοθετική εργαλειοθήκη της χώρας μας με τρόπο συστηματικό, αντάξιο μιας χώρας που σέβεται την ευθύνη απέναντι στην εθνική και ευρωπαϊκή ιστορία και απορρίπτει την πολιτική των ανοιχτών συνόρων που εφήρμοσε η προηγούμενη Κυβέρνηση.

Σας ευχαριστώ για την προσοχή σας.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα η κ. Πούλου Παναγιού από τον ΣΥΡΙΖΑ και μετά ο κ. Καραθανασόπουλος και ολοκληρώνουμε τον κύκλο ομιλητών και Κοινοβουλευτικών Εκπροσώπων με την κ. Γιαννακοπούλου.

**ΠΑΝΑΓΙΟΥ (ΓΙΩΤΑ) ΠΟΥΛΟΥ:** Σας ευχαριστώ, κύριε Πρόεδρε.

Κυρίες και κύριοι συνάδελφοι, συζητούμε σήμερα για μία ακόμη απόπειρα της Κυβέρνησης Μητσοτάκη να κωδικοποιήσει τη νομοθεσία περί διεθνούς προστασίας πολιτών τρίτων χωρών και, πραγματικά, έχουμε χάσει το λογαριασμό.

Ο πρώτος σχετικός κώδικας μάς παρουσιάστηκε το 2019 με πολλές τυμπανοκρουσίες, αλλά πριν συμπληρώσει τρία χρόνια, ένας νέος παίρνει σήμερα τη θέση του. Όμως, ούτε αυτός θα μακροημερεύσει, αφού το νέο ευρωπαϊκό σύμφωνο για την μετανάστευση και το άσυλο θα οδηγήσει σύντομα σε έναν τρίτο κώδικα.

Εμείς γνωρίζαμε, κύριοι Υπουργοί, ότι η κωδικοποίηση των νόμων αποτελεί μια χρήσιμη νομοθετική πρακτική, ώστε η δικαιοσύνη, η διοίκηση και οι πολίτες να έχουν στη διάθεσή τους ένα συνεκτικό και κατανοητό σύστημα διατάξεων που θα θεωρείται από όλους ως οριστικό και δεδομένο για πολλά χρόνια.

Όμως, εσείς αλλάζετε τους κώδικες σαν τα πουκάμισα και ούτε ιδρώνει το αυτί σας για το πλήγμα στην ασφάλεια δικαίου, στην καλή νομοθέτηση ή στην πολύπαθη εκείνη επιτελικότητα που την έχετε καταντήσει ανέκδοτο.

Μήπως όμως ο νέος κώδικάς σας είναι τόσο άψογος που άξιζε τον κόπο η αλλαγή; Δυστυχώς, ούτε αυτό ισχύει, αφού στο νέο κώδικα συγκεντρώνετε όπως όπως τα δεκάδες νομοθετικά μπαλώματα της τελευταίας τριετίας, με πολλές αστοχίες, ασάφειες και επικαλύψεις. Αναρωτιόμαστε μάλιστα αν μπορεί καν να χαρακτηριστεί «κώδικας», αφού δεν κωδικοποιεί μόνο υπάρχουσα νομοθεσία αλλά συμπεριλαμβάνει και νέες ρυθμίσεις και γι’ αυτό θα έπρεπε να τύχει διαφορετικής επεξεργασίας.

Όμως, εσείς επιλέξατε τη μορφή του κώδικα όχι γιατί σας ενδιαφέρει το νομοθετικό νοικοκύρεμα, αλλά για να πετύχετε με έναν σμπάρο δυο τρυγόνια, να περάσετε δηλαδή «πακέτο» όλες τις αλλαγές γρήγορα και χωρίς την –ενοχλητική για εσάς- διαβούλευση με την κοινωνία των πολιτών, αλλά και για να στήσετε ακόμη ένα επικοινωνιακό αφήγημα περί δήθεν τακτοποίησης ενός χαοτικού πεδίου και όλα αυτά με ένα νομοθέτημα πο όπως θα δούμε στη συνέχεια, φέρει φαρδιά πλατιά τη σφραγίδα της ιδεοληψίας σας για πάση θυσία αποτροπή των προσφυγικών ροών.

Κυρίες και κύριοι συνάδελφοι, το γεγονός ότι ο νέος κώδικας εντάσσεται μέσα στο γενικότερο πλαίσιο της πολιτικής της Κυβέρνησης Μητσοτάκη για το προσφυγικό αρκεί για να τον αναιρέσει πλήρως. Ποιο είναι αυτό το πολιτικό πλαίσιο; Τρία χρόνια προπαγάνδας για μια Ελλάδα δήθεν φρούριο και ασπίδα της Ευρώπης. Τρία χρόνια υποκρισίας άστοχων θεσμικών πειραματισμών, προσχηματικών πολιτικών και στοχοποίηση των προσφύγων. Τρία χρόνια παγκόσμιου διασυρμού της χώρας από τη βροχή των καταγγελιών για παράνομες επαναπροωθήσεις.

Κι όμως, τολμάτε, κύριε Υπουργέ, να κάνετε τη σύγκριση με τον ΣΥΡΙΖΑ που διαχειρίστηκε επιτυχώς το 2015 μια πλημμυρίδα με περισσότερους από ένα εκατομμύριο πρόσφυγες, ενώ εσείς αντιμετωπίσατε ροές ελάχιστων χιλιάδων, όπως λέτε. Και η επιτυχία του ΣΥΡΙΖΑ έχει μεγαλύτερη αξία γιατί έγινε με απόλυτο σεβασμό στο Διεθνές Δίκαιο και η χώρα μας αναδείχθηκε ως παράδειγμα αλληλεγγύης και ανθρωπισμού.

Όμως, οι εκλογές πλησιάζουν και πιάσατε το γνωστό τροπάρι. Εργαλειοποιείτε ξανά το προσφυγικό, για να μαζέψετε στη «γαλάζια» πολυκατοικία της ακροδεξιάς ψήφους που και άλλα κόμματα διεκδικούν. Γιατί πώς να σας πιστέψουμε ότι όντως θέλετε να νοικοκυρέψετε το θεσμικό πλαίσιο;

Εσείς δεν καταργήσατε το Υπουργείο Μετανάστευσης και Ασύλου το 2019 ως δήθεν κακή καινοτομία του ΣΥΡΙΖΑ, και όταν πανικόβλητοι αντιληφθήκατε το σφάλμα σας το επανασυστήσατε εν μια νυκτί; Εσείς δεν κάνατε το ίδιο Υπουργείο πρωταθλητή των απευθείας αναθέσεων; Εσείς δεν αντικαταστήσατε τον διοικητικό μηχανισμό του με στρατό γαλάζιων μετακλητών που ουσιαστικά το διοικούν και κάνετε αναθέσεις εκατομμυρίων σε εταιρεία συμβούλων; Εσείς δεν βάζετε λουκέτο στο πρόγραμμα «ΕΣΤΙΑ», αφού πρώτα φροντίσατε να πετάξετε εκτός την αυτοδιοίκηση, τις τοπικές κοινωνίες δηλαδή, για να γεμίσετε τις δομές-φυλακές στα νησιά; Εσείς δεν φέρατε μια εντελώς προσχηματική και πρόχειρη στρατηγική ένταξης, με αποκλειστικό στόχο το ζεστό χρήμα του Ταμείου Ανάκαμψης; Εσείς είστε υπεύθυνοι για όλα αυτά. Δικά σας έργα είναι.

Επομένως, μέσα σε αυτό το πολιτικό πλαίσιο που περιέγραψα, ο νέος κώδικας σαν μοναδικό στόχο έχει να υπηρετήσει το δόγμα της αποτροπής των ροών. Και, πράγματι, σε πρακτικό επίπεδο το μόνο που πετυχαίνει είναι να καθιερώνει ένα συστηματικό καθεστώς παρεκκλίσεων από την αρχή της εξατομικευμένης εξέτασης των αιτήσεων διεθνούς προστασίας, αλλοιώνοντας το πνεύμα των σχετικών ευρωπαϊκών οδηγιών και δημιουργώντας κατάλληλες συνθήκες για νέες παραβιάσεις του Διεθνούς Δικαίου και αυτά, αφού ενσωματώνει τους απαράδεκτους και προκατασκευασμένες διαχωρισμούς σε πραγματικούς και μη πραγματικούς πρόσφυγες, αφού διατηρεί στο ακέραιο την απαράδεκτη ΚΥΑ που αναγνωρίζει την Τουρκία ως ασφαλή τρίτη χώρα για μια σειρά εθνικότητες.

Ωστόσο η μεγάλη γκρίζα ζώνη στον κώδικα αφορά στην ένταξη των προσφύγων, αφού όχι μόνο απουσιάζει από αυτόν κάθε διασύνδεση με το καθεστώς της ένταξης με τη δήθεν στρατηγική σας, αλλά οι συνθήκες για τους δικαιούχους διεθνούς προστασίας γίνονται ακόμα πιο δύσκολες.

Με το άρθρο 109, για παράδειγμα, επιβεβαιώνεται η υποχρέωση αποχώρησης των αναγνωρισμένων προσφύγων από τις θέσεις υποδοχής εντός τριάντα ημερών. Και καταλαβαίνουμε όλοι, ότι αυτό σε συνδυασμό με το ελλιπές πλαίσιο της νέας στρατηγικής ένταξης για τη στήριξη των προσφύγων θα οδηγήσει σε νέα έξαρση της ασυλίας τους.

Όμως, η Κυβέρνηση επιμένει στο κλείσιμο του Ελαιώνα που υποτίθεται ότι θα αποτελούσε transit δομή για αναγνωρισμένους που είναι σε αναμονή ένταξης σε στεγαστικό πρόγραμμα ή λήψης βοηθήματος, γιατί επιθυμεί μόνο την γκετοποίηση των προσφύγων στις αποθήκες ψυχών των νησιών. Δεν θέλει την κατανομή τους μέσα στα αστικά κέντρα που μπορεί να συμβάλλει τα μέγιστα στην κοινωνική τους ένταξη.

Γι’ αυτό εξάλλου, κύριοι Υπουργοί, σχεδιάσατε και υλοποιήσατε σχέδιο διάλυσης του επιτυχημένου –όπως είπατε, κύριε Υπουργέ, πριν- προγράμματος «ΕΣΤΙΑ», που τόσα οφέλη προσέφερε τελικά και στις τοπικές κοινωνίες, στους νέους που δούλευαν στο πρόγραμμα, στους μικροϊδιοκτήτες που μέσα στην κρίση μπορούσαν να εισπράττουν ένα ενοίκιο, στην τοπική αγορά αλλά και στους πρόσφυγες. Το παράδειγμα της Λιβαδειάς -που υπηρέτησα τότε ως δήμαρχος και που βραβεύτηκε πανελλαδικά και ευρωπαϊκά- αποτελεί πραγματικά την αλήθεια των λόγων μου.

Από τις 16 Απριλίου, λοιπόν, οι διαθέσιμες θέσεις στο πρόγραμμα περιορίστηκαν σε δέκα χιλιάδες από είκοσι επτά χιλιάδες το 2021, ενώ οριστικό λουκέτο θα μπει στο τέλος του έτους. Με αποκλειστική ευθύνη της Κυβέρνησής σας συνεχίζονται από τον Ιανουάριο οι καθυστερήσεις στην εκταμίευση των πόρων προς, τουλάχιστον, έντεκα οργανώσεις και δεκατέσσερις δημοτικές επιχειρήσεις, σε δεκαπέντε πόλεις που υλοποιούν το πρόγραμμα.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Κύριε Πρόεδρε, λίγο την ανοχή σας παρακαλώ.

Μόλις σήμερα, κύριε Υπουργέ, έμαθα ότι αναρτήθηκε στο «ΔΙΑΥΓΕΙΑ» μετά από καθυστέρηση δύο και τριών μηνών, όπως πάντα.

Το αποτέλεσμα είναι να μην καταβάλλεται το ενοίκιο στους ιδιοκτήτες τουλάχιστον τριών χιλιάδων επτακοσίων εξήντα έξι κατοικιών, να παραμένουν ακάλυπτα τα πάγια έξοδα, απλήρωτοι οι προμηθευτές και οι εργαζόμενοι, μια τακτική που ακολουθήσατε από το Σεπτέμβριο του 2021, όταν απεχώρησε η Ύπατη Αρμοστεία του ΟΗΕ για τους πρόσφυγες από το πρόγραμμα και το αναλάβατε εσείς, κύριε Υπουργέ. Δεν θα ξεχάσει κανείς την αναλγησία σας που αφήσατε ανθρώπους –τότε, το φθινόπωρο- οικογένειες με μικρά παιδιά στη φτώχεια και στην ασιτία.

Επιπλέον, αφού το πρόγραμμα πετσοκόφτηκε δραματικά, μεγάλος αριθμός κατοικιών πρέπει να απενοικιαστούν άμεσα και να επιστρέψουν στους ιδιοκτήτες τους στην αρχική μορφή. Ωστόσο οι δημοτικές επιχειρήσεις και οι οργανώσεις δεν διαθέτουν την αναγκαία ρευστότητα για να προχωρήσουν στην αποκατάσταση των κατοικιών αυτών και μάλιστα μέσα σε πιεστικές προθεσμίες.

Η ταλαιπωρία συνεχίζεται, λοιπόν, και η Κυβέρνηση-μπαταχτσής σφυρίζει αδιάφορα, αλλά κανένα σχετικό πρόβλημα δεν αναμένεται να λυθεί ούτε στο μέλλον, αφού η νέα στρατηγική της κ. Βούλτεψη για την κοινωνική ένταξη των προσφύγων είναι εντελώς προσχηματική και προβληματική.

Εγκαταλείψατε, κύριοι Υπουργοί, την ολοκληρωμένη και τεκμηριωμένη στρατηγική ένταξης που παραλάβατε από το ΣΥΡΙΖΑ το 2019 για να φέρετε τι; Ένα κείμενο προσχηματικό που εκπονήσατε κυριολεκτικά στο πόδι, μόνο και μόνο για να πετύχετε την εκταμίευση πόρων από το Ταμείο Ανάκαμψης και Ανθεκτικότητας.

Όμως, οι ελλείψεις του είναι τραγικές, αφού για πρώτη φορά βλέπουμε σε μια στρατηγική ένταξης να έχουν αποκλειστεί οι μετανάστες και να αναφέρονται μόνο οι πρόσφυγες, αλλά και να απουσιάζουν εντελώς οι φορείς υλοποίησης, η αυτοδιοίκηση, ο χρονοπρογραμματισμός και η χρηματοδότηση. Πώς, αλήθεια, θα πετύχετε οποιαδήποτε ένταξη;

Κυρίες και κύριοι συνάδελφοι, το μόνο που κωδικοποιεί ο νέος κώδικας είναι το ιδεοληπτικό δόγμα μιας Κυβέρνησης που δεν μπορεί και δεν θέλει να διαχειριστεί το προσφυγικό προς όφελος τόσο της ελληνικής κοινωνίας όσο και των προσφύγων.

Η νέα προοδευτική κυβέρνηση του ΣΥΡΙΖΑ - Προοδευτική Συμμαχία θα δουλέψει μαζί με την κοινωνία, για να ευθυγραμμιστεί και πάλι η χώρα με το Διεθνές Δίκαιο, να προστατευτεί η εθνική κυριαρχία αλλά και να προχωρήσει η ουσιαστική ένταξη των προσφύγων.

Σας ευχαριστώ πάρα πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε την κ. Πούλου.

Θα δώσουμε τον λόγο τώρα, αφού ετοιμαστεί το Βήμα, στον Κοινοβουλευτικό Εκπρόσωπο του Κομμουνιστικό Κόμματος, τον Νίκο Καραθανασόπουλο.

Και μέχρι να ανέβει στο Βήμα ο Κοινοβουλευτικός Εκπρόσωπος του ΚΚΕ, επιτρέψτε μου μία ανακοίνωση.

Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», είκοσι τέσσερις φοιτητές από το Ισραήλ.

Σας καλωσορίζουμε!

(Χειροκροτήματα από όλες τις πτέρυγες της Βουλής)

Ορίστε, κύριε Καραθανασόπουλε, έχετε τον λόγο.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ, κύριε Πρόεδρε.

Συζητάμε σήμερα την κωδικοποίηση της νομοθεσίας για τους πρόσφυγες και τους μετανάστες, αλλά υπάρχει ένα ερώτημα πριν την κωδικοποίηση αυτής της νομοθεσίας: Γιατί; Γιατί υπάρχουν πρόσφυγες και μετανάστες και μάλιστα, τα προσφυγικά και μεταναστευτικά ρεύματα όλο και διευρύνονται, όλο και αυξάνονται; Υπάρχουν κάποιοι λόγοι, κάποιες αιτίες; Θα τις εντοπίσουμε; Βεβαίως πρέπει να τις αντιμετωπίσουμε, να εντοπίσουμε τις αιτίες για να μπορούμε να δούμε τι παρεμβάσεις κάνουμε και αν αποτελούμε παράγοντα αντιμετώπισης του ζητήματος ή διεύρυνσής του.

Εμείς λέμε καθαρά ότι αυτά τα κύματα οφείλονται αφ’ ενός και κατά κύριο λόγο στις ιμπεριαλιστικές επεμβάσεις. Και εδώ πρωτοστατούν οι Ηνωμένες Πολιτείες, το ΝΑΤΟ και η Ευρωπαϊκή Ένωση. Η Ελλάδα συμμετέχει στο ΝΑΤΟ και στην Ευρωπαϊκή Ένωση και είναι σύμμαχος με στρατηγική σχέση με τις Ηνωμένες Πολιτείες. Άρα, είμαστε και εμείς συμμέτοχοι σε αυτές τις ιμπεριαλιστικές επεμβάσεις και η σημερινή Κυβέρνηση και οι προηγούμενες κυβερνήσεις. Και, μάλιστα, έχουμε μετατρέψει τη χώρα μας σε σημαιοφόρο των αμερικανονατοϊκών και ευρωενωσιακών ιμπεριαλιστικών σχεδιασμών και την Ελλάδα ως ορμητήριο επεμβάσεων. Άρα, λοιπόν, υπάρχει τεράστια ευθύνη για αυτά τα προσφυγικά ρεύματα και στις ελληνικές κυβερνήσεις και στην ελληνική αστική τάξη, για να είμαστε καθαροί. Αυτό είναι το ένα.

Δεύτερο ζήτημα: Οφείλεται ή όχι στη ληστρική εκμετάλλευση από τις πολυεθνικές χωρών πλουτοπαραγωγικών πηγών και εργαζόμενων με αυτή την εκμετάλλευση που γίνεται στην Αφρική, στη Μέση Ανατολή, στην Ασία και σε άλλες χώρες; Βεβαίως, γιατί μέσα από αυτή τη διαδικασία αυτό που θωρακίζεται είναι τα συμφέροντα και η υψηλή κερδοφορία των πολυεθνικών. Και δεύτερον, γιατί απαιτούν οι πολυεθνικές και στην Ευρωπαϊκή Ένωση και μεγάλοι επιχειρηματικοί όμιλοι πολύ φτηνά εργατικά χέρια, αναλώσιμα εργατικά χέρια και καλύπτουν αυτά τα εργατικά χέρια εργαζόμενοι από τρίτες χώρες, εργάτες γης στη χώρα μας, εργάτες στον τουρισμό, χωρίς δικαιώματα, κάτω από άθλιες συνθήκες διαβίωσης.

Από αυτή την άποψη, λοιπόν, όταν όλες αυτές τις αιτίες, τους βασικούς παράγοντες τους στηρίζετε και η σημερινή Κυβέρνηση και οι προηγούμενες κυβερνήσεις, μπορείτε να επικαλείστε τον ανθρωπισμό για την αντιμετώπιση του προσφυγικού και μεταναστευτικού ρεύματος, ή θα ήταν μήπως διαφορετική η πολιτική αντιμετώπιση του προβλήματος τόσο των ελληνικών κυβερνήσεων όσο και της ίδιας της Ευρωπαϊκής Ένωσης;

Εμείς λέμε ότι η πολιτική της Ευρωπαϊκής Ένωσης, με την οποία συμφωνούν και εξωραΐζουν όλα τα άλλα κόμματα, είναι εχθρική απέναντι στα δικαιώματα των προσφύγων και των μεταναστών. Η Ευρωπαϊκή Ένωση δεν είναι αυτή η οποία παραβιάζει ασύστολα τη Συνθήκη της Γενεύης για το ποιος έχει δικαίωμα να πάρει το καθεστώς του πρόσφυγα και το έχει μετατρέψει σε ένα λάστιχο, ανοίγοντας και κλείνοντας ανάλογα με τις ανάγκες; Είναι η ίδια η Ευρωπαϊκή Ένωση που γράφει στα παλαιότερα των υποδημάτων τη Συνθήκη της Γενεύης. Δεν είναι η Ευρωπαϊκή Ένωση που καθόρισε αυτό τον απάνθρωπο, τον απαράδεκτο Κανονισμό του Δουβλίνου, που ουσιαστικά μετατρέπει περιοχές σε φυλακές ψυχών; Βεβαίως η Ευρωπαϊκή Ένωση το έκανε. Δεν είναι η Ευρωπαϊκή Ένωση η οποία έκανε τη συμφωνία την απαράδεκτη με την Τουρκία και έχουν μετατρέψει τα νησιά του Αιγαίου σε αποθήκες μεταναστών και προσφύγων;

Και με αυτή την πολιτική συμφωνείτε και αυτή την πολιτική εφαρμόζει και η σημερινή Κυβέρνηση, εφάρμοσαν και οι προηγούμενες κυβερνήσεις. Συμφωνείτε με τις συνθήκες βαριάς εκμετάλλευσης των μεταναστών σε διάφορους κλάδους της οικονομίας.

Και, βεβαίως, το μεταναστευτικό είναι σίγουρο, κύριε Υπουργέ, ότι αξιοποιείται και για τα παιχνίδια των ανταγωνισμών, αξιοποιείται για γεωπολιτικά παιχνίδια. Και εδώ στην περιοχή μας, βεβαίως, ο ανταγωνισμός ανάμεσα στις αστικές τάξεις της Ελλάδας και της Τουρκίας για γεωστρατηγική τους αναβάθμιση οδηγεί την Τουρκία στην εργαλειοποίηση των μεταναστών και των προσφύγων.

Όμως, κοιτάξτε, κύριε Υπουργέ: Λέτε και καμαρώνετε και εσείς ως Κυβέρνηση, αλλά και η Νέα Δημοκρατία ως κόμμα που στηρίζει την Κυβέρνηση ότι φυλάτε τα σύνορα. Αλήθεια, τα σύνορά μας κινδυνεύουν από τους μετανάστες και από τους πρόσφυγες; Έχετε ρωτήσει το ΝΑΤΟ αν αναγνωρίζει σύνορα; Όχι, δεν αναγνωρίζει σύνορα ανάμεσα στην Ελλάδα και στην Τουρκία. Είναι κοινός –λέει- χώρος νατοϊκός, άρα δεν υπάρχουν σύνορα και «καθίστε -λέει- σε ένα τραπέζι να λύσετε τις διαφορές σας». Έχουμε εμείς διαφορές με την Τουρκία; Η Τουρκία δεν βάζει ζήτημα περιορισμού των κυριαρχικών δικαιωμάτων της χώρας μας; Άρα, λοιπόν, τι να καθίσουμε να συζητήσουμε σε ένα τραπέζι διαλόγου, όπως απαιτεί το ΝΑΤΟ, όπως απαιτεί η Ευρωπαϊκή Ένωση και οι Ηνωμένες Πολιτείες της Αμερικής, που κατά τα άλλα η Ελλάδα είναι σημαιοφόρος στον σχεδιασμό τους, αλλά από την άλλη μεριά κάνουν αυτά τα παζάρια τα ανατολίτικα με την Τουρκία, για να ισχυροποιηθεί ακόμη περισσότερο η νοτιοανατολική πτέρυγα του ΝΑΤΟ;

Δεν είδατε τη γνώμη του Ευρωπαϊκού Κοινοβουλίου, την έκθεση που υιοθέτησε για την Τουρκία; Τι λέει μέσα η συγκεκριμένη πρόσφατη έκθεση; Χαρακτηρίζει την Τουρκία στρατηγικό εταίρο, αναγνωρίζει τα συμφέροντα και τους στόχους της για γεωστρατηγική αναβάθμιση και καλεί το τουρκικό κράτος να διευθετήσει τις βλέψεις του μέσα από διάλογο και διπλωματία. Αυτό βλέπει το Ευρωπαϊκό Κοινοβούλιο και ταυτόχρονα, θεωρεί το Κυπριακό όχι ως ανεπίλυτη σύγκρουση, όπως το θεωρούσε στις προηγούμενες εκθέσεις, αλλά ως ανεπίλυτο πρόβλημα. Σοβαρά μιλάτε; Το Κυπριακό είναι ανεπίλυτο πρόβλημα; Ή είναι κατάσταση κατοχής ενός μεγάλου μέρους του κυπριακού κράτους από τις τουρκικές Ένοπλες Δυνάμεις; Και μέσα από αυτή τη διαδικασία, βεβαίως, ανοίγει ο δρόμος για τους οδυνηρούς συμβιβασμούς των διχοτομικών λύσεων.

Όμως και όλα τα λεφτά που έχετε επενδύσει το τελευταίο διάστημα για την Υπουργό Εξωτερικών της Γερμανίας; Τι δήλωσε; Ότι πρέπει μέσα από διάλογο και εφόσον αποφευχθούν οι εντάσεις, να αντιμετωπιστούν οι διαφορές Ελλάδας και Τουρκίας, γιατί –λέει- είναι πρωταρχικής σημασίας η ισχυροποίηση της νατοϊκής συμμαχίας και ιδιαίτερα του νοτιοανατολικού της σκέλους που περιλαμβάνει και την Τουρκία και την Ελλάδα.

Από αυτή, λοιπόν, την άποψη είναι φανερό ότι όλη αυτή η διαδικασία το μόνο που προμηνύει είναι οδυνηρούς συμβιβασμούς για τα κυριαρχικά μας δικαιώματα και επί της ουσίας υλοποίηση των αμερικανονατοϊκών και των ευρωπαϊκών σχεδιασμών για συνδιαχείριση στο Αιγαίο.

Έτσι, λοιπόν, όχι μόνο δεν πρόκειται να αντιμετωπιστούν τα ζητήματα, αλλά αντίθετα τα προβλήματα θα παραμένουν, θα διευρύνονται και όσον αφορά τα ζητήματα με τους πρόσφυγες και τους μετανάστες.

Ας έρθουμε στο νομοσχέδιο. Αναφέρθηκε και η εισηγήτρια μας αναλυτικά για το τι κάνει. Έχουμε, βεβαίως, μια κωδικοποίηση αντιδραστικών διατάξεων για το προσφυγικό και μεταναστευτικό, δηλαδή συστηματοποιεί το νομοσχέδιο μια απάνθρωπη πολιτική, για να κάνει πιο εύκολη την υλοποίηση αυτής της απάνθρωπης πολιτικής. Γι’ αυτόν ακριβώς τον λόγο και εμείς το καταψηφίζουμε ως ΚΚΕ.

Από αυτή την άποψη, λοιπόν, τι κωδικοποιεί ο κώδικας;

Πρώτον, τις κατευθύνσεις της πολιτικής της Ευρωπαϊκής Ένωσης για το προσφυγικό-μεταναστευτικό, που διαμορφώνει αυτή η πολιτική το έδαφος για εργαλειοποίηση των ξεριζωμένων στους γεωπολιτικούς σχεδιασμούς, διαμορφώνει το έδαφος για την άγρια εκμετάλλευσή τους στα γρανάζια της καπιταλιστικής μηχανής αναπαραγωγής.

Δεύτερον, υλοποιεί όλες τις επικίνδυνες συμφωνίες και κανονισμούς, οι οποίοι παραμένουν, όπως ο κανονισμός του Δουβλίνου, η απαράδεκτη έννοια της ασφαλούς χώρας καταγωγής ή ασφαλούς τρίτης χώρας, η κατάπτυστη κοινή δήλωση Ευρωπαϊκής Ένωσης και Τουρκίας του 2015 που άνοιξε τον δρόμο για να θεωρείται η Τουρκία ως ασφαλής τρίτη χώρα.

Επιπλέον, διατηρεί το πλαίσιο της άγριας καταστολής στα σύνορα με τη συνδρομή της FRONTEX και τις διαδικασίες «fast track» για την απόρριψη των αιτημάτων ασύλου. Διατηρείται, επίσης, το έδαφος για τον εγκλωβισμό των ξεριζωμένων στις νέες υποδομές-φυλακές ανθρώπινων ψυχών που διαμορφώνονται στα νησιά του Αιγαίου, ενώ δεν λαμβάνεται κανένα ουσιαστικό μέτρο για την προστασία τους, αφού οι όποιες διατάξεις για υγειονομική περίθαλψη και εκπαίδευση για την πρόσβαση στην εργασία είναι στην καλύτερη περίπτωση ένα ευχολόγιο και μάλιστα ανέξοδο.

Επίσης, διατηρείται φυσικά η εμπλοκή των ΜΚΟ και των άλλων επαγγελματιών στην προστασία των προσφύγων, για να γίνεται έτσι το εμπόριο των προσφύγων και, βεβαίως, να αξιοποιούνται από τις ΜΚΟ τα διάφορα ευρωπαϊκά πακέτα και οι χρηματοδοτήσεις ακόμη και για τα πιο ευαίσθητα ζητήματα, όπως είναι η εποπτεία και η προστασία των ασυνόδευτων ανηλίκων. Τέλος, παραμένει και διαιωνίζεται η υποστελέχωση όλων των σχετικών υπηρεσιών και η έλλειψη ουσιαστικών υποδομών.

Είπατε, κύριε Υπουργέ, στην ομιλία σας -μάλιστα καυχηθήκατε και για μία σειρά από ζητήματα- ότι από 31-12-2022 δεν θα λειτουργεί στην Αθήνα καμμία δομή προστασίας, που σημαίνει ότι αυτός ο κόσμος θα εξαφανιστεί ως διά μαγείας; Όχι. Αντίθετα, τον πετάτε στον δρόμο και του λέτε «κόψε το κεφάλι σου τι θα κάνεις».

Είπατε, επίσης, κύριε Υπουργέ, ότι μειώνεται το αριθμός των εγκλωβισμένων στα νησιά. Όμως, την ίδια στιγμή που το λέτε αυτό φτιάχνετε νέες δομές. Άρα, λοιπόν, ανησυχείτε ότι αυτό το πρόβλημα μπορεί να γιγαντωθεί το επόμενο διάστημα. Επίσης, αυτό σημαίνει, βεβαίως, ότι θα συνεχίσει να ισχύει η υποχρέωση που έχει η ελληνική Κυβέρνηση σε σχέση με την Συμφωνία Ελλάδας - Τουρκίας, όπου διατηρεί αυτό το απαράδεκτο καθεστώς.

Και, βεβαίως, το τρίτο ζήτημα που αποδεχθήκατε είναι τα δύο μέτρα και δύο σταθμά, όσον αφορά την αντιμετώπιση των προσφύγων από τρίτες χώρες, από την Ασία, την Αφρική, σε σχέση με τους πρόσφυγες από την Ουκρανία. Για τους πρόσφυγες από την Ουκρανία δεν ισχύει ο Κανονισμός του Δουβλίνου, γιατί εξαιρέθηκαν. Αυτοί είναι παιδιά άλλου θεού, παιδιά ενός ανώτερου θεού, ενώ αντίθετα για τους υπόλοιπους χώρους όπου και εκεί υπάρχει πόλεμος και εκεί σκοτώνονται, όπως στη Συρία και στο Αφγανιστάν και αλλού, εκεί δεν εξαιρούνται από τον κανονισμό. Εκεί μετατρέπονται σε παιδιά κατώτερου θεού. Να, λοιπόν, πώς καλλιεργεί τον ρατσισμό ακόμα και η ίδια η πολιτική της Ευρωπαϊκής Ένωσης, αλλά και η ελληνική Κυβέρνηση που αποδέχεται αυτό τον αισχρό διαχωρισμό που γίνεται. Μάλιστα, δεν παίρνει και κανένα μέτρο κατάργησης του απαράδεκτου Κανονισμού του Δουβλίνου.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τέλος, κύριε Υπουργέ -αναφέρθηκε αναλυτικά και η εισηγήτριά μας-, έχετε ευθύνη -βεβαίως δεν είναι ευθύνη μόνο της δικής σας Κυβέρνησης, κάτι που αναγνωρίζουμε, ευθύνες έχουν όλες οι προηγούμενες κυβερνήσεις των είκοσι τελευταίων χρόνων τουλάχιστον- για τις απαράδεκτες συνθήκες των εργατών γης, ιδιαίτερα στη Νέα Μανωλάδα. Ποιον στηρίζετε με αυτή την πολιτική; Τα συμφέροντα των επιχειρηματιών οι οποίοι έχουν επενδύσει στον «κόκκινο» χρυσό, στη φράουλα, των μεγαλοτσιφλικάδων. Όλες οι κυβερνήσεις αυτά τα χρόνια έχετε μετατρέψει όλη την περιοχή σε μία υγειονομική βόμβα. Μάλιστα δεν παίρνετε και κανένα απολύτως μέτρο.

Το ξέρετε, κύριε Υπουργέ, ότι οι κάτοικοι της Νέας Μανωλάδας είναι σε καραντίνα; Και δεν μιλάω μόνο για τους μετανάστες αλλά και για τους Έλληνες. Αν θέλουν, δηλαδή, να δώσουν αίμα, δεν μπορούν, απαγορεύεται. Μάλιστα, για τον ίδιο ακριβώς λόγο τα τελευταία τρία χρόνια μπήκε σε καραντίνα και η περιοχή του Λάππα στη δυτική Αχαΐα. Έχετε μετατρέψει αυτές τις περιοχές σε υγειονομική βόμβα και δεν παίρνετε κανένα απολύτως μέτρο.

Οι εργαζόμενοι αυτοί εργάζονται κάτω από απάνθρωπες συνθήκες. Θα ήθελα να πάω εκεί την κυρία Κοινοβουλευτική Εκπρόσωπο της Νέας Δημοκρατίας -η οποία λέει ότι όλος αυτός ο κόσμος περνάει πολύ ωραία- για να δει κάτω από ποιες συνθήκες και κάτω από ποιους όρους εργάζονται αυτοί οι άνθρωποι, το κυνηγητό που δέχονται από τους «μπράβους» των φραουλάδων και τις απαράδεκτες συνθήκες στέγασης. Κοιμούνται στα τολ ή στο ύπαιθρο ή τους νοικιάζουν διαμερίσματα και μένουν σαράντα και πενήντα άτομα στο κάθε διαμέρισμα, ενώ δεν έχουν πού να πλυθούν και πού να κάνουν τις ανάγκες τους. Πού τα κάνουν όλα αυτά; Στα αρδευτικά τα κάνουν. Εκεί πηγαίνουν. Και ταυτόχρονα με το ίδιο νερό ποτίζονται και καλλιεργούνται τα χωράφια. Και όλο αυτό το λέτε «αναβαθμισμένες συνθήκες διαβίωσης»; Επίσης, δεν έχουν χαρτιά για να μπορέσουν να έχουν υγειονομική περίθαλψη και να κάνουν εμβόλια όχι μόνο για την πανδημία αλλά και τα υπόλοιπα εμβόλια για αποτροπή πανδημιών άλλου είδους, τα οποία είναι απαραίτητο να γίνουν.

Τι κάνετε για όλα αυτά; Πείτε μας, κύριε Υπουργέ, τι θα κάνετε γι’ αυτή την απαράδεκτη κατάσταση που υπάρχει στη Νέα Μανωλάδα; Θα πάρει μέτρα η Κυβέρνηση, ώστε τουλάχιστον να θωρακίσει, να αναβαθμίσει την υγειονομική περίθαλψη και την προστασία τους, ώστε να ζουν κάτω από ανθρώπινες συνθήκες διαβίωσης; Είναι δυνατόν στη χώρα μας τον 21ο αιώνα να υπάρχουν άνθρωποι που να ζουν χειρότερα από τα ποντίκια; Μάλιστα, δεν λέτε τίποτε ούτε εσείς ούτε ο ΣΥΡΙΖΑ ούτε το ΠΑΣΟΚ γι’ αυτά τα πράγματα και σφυρίζετε αδιάφορα κάνοντας ότι δεν υπάρχουν αυτές οι καταστάσεις, οι οποίες είναι μόνο ντροπή για τον πολιτικό πολιτισμό σας. Όμως, αυτός είναι ο πολιτικός πολιτισμός σας και η ευαισθησία σας, να υπάρχουν τον 21ο αιώνα άνθρωποι που ζουν σαν τα ποντίκια. Και κατά τα άλλα θέλετε να ψηφίσουμε την απαράδεκτη κωδικοποίηση.

Ευχαριστώ, κύριε Πρόεδρε, και για την ανοχή.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα η κ. Γιαννακοπούλου, η Κοινοβουλευτική Εκπρόσωπος του Κινήματος Αλλαγής, με την οποία και ολοκληρώνεται ο κύκλος των παρεμβάσεων των Κοινοβουλευτικών Εκπροσώπων και των ομιλητών.

Έχει ζητήσει τον λόγο ο κ. Ψυχογιός για να κάνει μία παρέμβαση δύο, τριών λεπτών, αν και δεν προβλέπεται με βάση τον Κανονισμό. Εννοώ ότι δεν επιτρέπονται οι δευτερολογίες. Θα πάρετε τον λόγο κατ’ εξαίρεση, κύριε συνάδελφε.

**ΓΕΩΡΓΙΟΣ ΨΥΧΟΓΙΟΣ:** Θα είμαι σύντομος, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Ναι, εγώ απλώς οφείλω να το επισημάνω. Δεν αρνείται το Προεδρείο να σας δώσει τον λόγο. Αν παρεμπιπτόντως υπάρξει κάποιος άλλος εκ των εισηγητών που θα ήθελε να παρέμβει για ένα, δύο λεπτά, θα πάρει τον λόγο και μετά θα δώσουμε τον λόγο στον κύριο Υπουργό.

**ΑΝΔΡΕΑΣ ΜΙΧΑΗΛΙΔΗΣ:** Κύριε Πρόεδρε, θα ήθελα κι εγώ τον λόγο για ένα δίλεπτο.

**ΠΡΟΕΔΡΕΥΩΝ (Γεώργιος Λαμπρούλης):** Ορίστε, κυρία Γιαννακοπούλου, έχετε τον λόγο.

**ΚΩΝΣΤΑΝΤΙΝΑ ΓΙΑΝΝΑΚΟΠΟΥΛΟΥ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, το τελευταίο χρονικό διάστημα τα θέματα που μονοπωλούν το ενδιαφέρον των Ελλήνων πολιτών αλλά και των μέσων μαζικής ενημέρωσης είναι η ακρίβεια, η ενεργειακή κρίση και ο πληθωρισμός και νομίζω ότι κανέναν δεν μπορεί να τον εκπλήσσει αυτή η κατάσταση. Όταν η βενζίνη έχει φτάσει τα 2,5 ευρώ και οδεύει ολοταχώς στα 3, όταν με 50 ευρώ βάζει κανείς είκοσι λίτρα καυσίμου και το ρεζερβουάρ παραμένει περισσότερο μισοάδειο παρά μισογεμάτο, τότε ναι, υπάρχει πρόβλημα και μάλιστα πολύ σοβαρό. Το αυτοκίνητο από ένα βασικό και απαραίτητο εργαλείο δουλειάς τείνει να μετατραπεί σε είδος πολυτελείας. Ο πληθωρισμός ανεβαίνει σε επίπεδα ρεκόρ και ο κάθε Έλληνας το αισθάνεται καλά, όταν πηγαίνει να ψωνίσει σε ένα μαγαζί, σε ένα σούπερ μάρκετ και βλέπει να αυξάνονται συνέχεια τα καταναλωτικά αγαθά.

Τι γίνεται τώρα απέναντι σε αυτή την κατάσταση; Τι κάνει η Κυβέρνηση; Η Κυβέρνηση έχει κυριολεκτικά μπλοκάρει παραμένοντας άπρακτη και άτολμη να πάρει ουσιαστικά μέτρα. Ακόμη και τα όποια μέτρα έχει πάρει ανά κάποια χρονικά διαστήματα, τα έχει πάρει με καθυστέρηση, με αποτέλεσμα η ακρίβεια να τα έχει «φάει» ουσιαστικά εκ των προτέρων. Κοιτάει την εκρηκτική άνοδο της τιμής της βενζίνης και ο χρόνος περνάει δηλώνοντας ότι «θα» κάνουμε ανακοινώσεις, όταν «θα» είμαστε έτοιμοι.

Δεν προχωράτε, κύριε Υπουργέ, σε τολμηρά μέτρα τα οποία να μπορούν να δώσουν ανάσα, όπως είναι η μείωση του ειδικού φόρου κατανάλωσης και η μείωση του φόρου προστιθέμενης αξίας έστω στα βασικά καταναλωτικά προϊόντα, ενώ την ίδια ώρα βλέπουμε να γίνονται πράγματα και να εφαρμόζονται τολμηρές πολιτικές σε άλλες ευρωπαϊκές χώρες. Για παράδειγμα, η κυβέρνηση στη Γερμανία απέναντι στις πρωτοφανείς αυξήσεις που, βεβαίως, υπάρχουν και εκεί, και ευελπιστώντας να ανακουφίσει οικονομικά τους δικούς της πληγέντες πολίτες προχώρησε σε μείωση του φόρου κατανάλωσης και στην εισαγωγή μηνιαίου ενιαίου εισιτηρίου για όλα τα μέσα μαζικής μεταφοράς ύψους 9 μόλις ευρώ, κύριε Μηταράκη.

Εμείς πάλι εδώ πέρα περιμένουμε κάποιες ανακοινώσεις αγνώστου περιεχομένου. Πάντως προς ενημέρωσή σας, η αντίστοιχη κάρτα μεταφοράς χρονικής διάρκειας τριάντα ημερών στην Ελλάδα κοστίζει 27 ευρώ όταν στη Γερμανία στο Βερολίνο κοστίζει 9 ευρώ, για να μπορούμε να κάνουμε και τις συγκρίσεις. Μάλιστα, στην Αθήνα με μέσα και υπηρεσίες οι οποίες ομολογουμένως είναι πολύ πιο προβληματικές από ό,τι στο Βερολίνο.

Οι μέχρι στιγμής κυβερνητικές αντιδράσεις στις εκάστοτε κρίσεις και στα διλήμματα τα οποία κλήθηκε να διαχειριστεί η Κυβέρνηση δείχνουν αν μη τι άλλο μια γενικότερη βραδύτητα, όμως δεν είναι μόνο βραδύτητα, συνοδεύεται ουσιαστικά, και αιτιολογείται και σε ένα μεγάλο βαθμό, από τις εμμονές της Κυβέρνησής σας οι οποίες όμως, δυστυχώς, έχουν αντίκτυπο στο σύνολο της κοινωνίας.

Εδώ και τώρα, λοιπόν, είναι αναγκαία η λήψη γενναίων μέτρων που να στηρίζουν την κοινωνία απέναντι σε αυτό το τσουνάμι ακρίβειας που πλήττει το επίπεδο ζωής των πολιτών.

Πριν μπω στο σημερινό σχέδιο νόμου δεν μπορώ να μην επισημάνω και να μη σχολιάσω το σημερινό δημοσίευμα της «ΚΑΘΗΜΕΡΙΝΗΣ» -φαντάζομαι ότι το έχετε διαβάσει, κύριε Μηταράκη- το οποίο είχε αφορμή απάντηση του Υπουργείου Εσωτερικών σε ερώτηση του ΠΑΣΟΚ, σχετικά με την ιθαγένεια των παιδιών δεύτερης γενιάς. Περί ου ο λόγος, υπάρχουν αιτήσεις οι οποίες εκκρεμούν από το 2017 και από το 2018 στην Αθήνα και στην κεντρική Μακεδονία. Αυτή η καθυστέρηση για τα παιδιά μετανάστες δεύτερης γενιάς οφείλεται στη δραματική υποστελέχωση των υπηρεσιών. Θέλω να ελπίζω, κύριε Υπουργέ, ότι δεν είναι πολιτική σας επιλογή. Θα αποδείξετε ότι δεν είναι πολιτική σας επιλογή, αν επιλέξετε και αποφασίσετε να επιλύσετε άμεσα το ζήτημα. Οι πράξεις είναι αυτές οι οποίες δίνουν απαντήσεις.

Πάμε, λοιπόν, τώρα στο παρόν νομοσχέδιο. Μιλάμε για το μεταναστευτικό το οποίο ήδη μας έχει απασχολήσει, αλλά φαίνεται ότι θα μας απασχολήσει ιδιαίτερα και στο πολύ άμεσο μέλλον. Για νέες μεταναστευτικές ροές κάνουν λόγο τόσο οι ειδικοί όσο και τα πρωτοσέλιδα των εφημερίδων με τη γείτονα χώρα να κλιμακώνει την ένταση εν όψει του καλοκαιριού, να εμφανίζεται ολοένα και πιο επιθετική, φτάνοντας μάλιστα στο σημείο να απειλεί ακόμη και τα νησιά μας αποκαλύπτοντας ολοένα και περισσότερο τον αναθεωρητισμό της.

Δυστυχώς, έτσι όπως ήρθαν τα πράγματα, όλα δείχνουν ότι οδηγούμαστε σε ένα θερμό καλοκαίρι, από κάθε άποψη, τόσο κυριολεκτικά όσο και μεταφορικά. Η χώρα μας καλείται να αντιμετωπίσει αλλά και να αντεπεξέλθει σε πολλά ταυτόχρονα πεδία, με κορυφαίο όλων αυτό της αμφισβήτησης της κυριαρχίας μας, ειδικά σε νησιά μας. Σε αυτές τις προκλήσεις από έξω, εμείς απαντούμε ενωμένοι. Η Ελλάδα δεν παρασύρεται από τέτοιες δηλώσεις και προκλήσεις. Η Ελλάδα είναι ισχυρή δύναμη στην περιοχή με ισχυρές συμμαχίες και μέλος του ΝΑΤΟ. Αποτελεί δύναμη ειρήνης και ευθύνης στην ευρύτερη περιοχή.

Ταυτόχρονα, οφείλουμε να αναδεικνύουμε τον τουρκικό αναθεωρητισμό και να απαιτούμε κυρώσεις εις βάρος τους και, βεβαίως ,να σταματήσουν εδώ και τώρα την προώθηση εξοπλισμού προς την Τουρκία από χώρες της Ευρωπαϊκής Ένωσης. Πρόκειται για κάτι αδιανόητο και απαράδεκτο το οποίο, δυστυχώς, γίνεται από μια σειρά χωρών, ανάμεσα στις οποίες είναι και η Γερμανία και η Ισπανία.

Το φαινόμενο της μετανάστευσης και της προσφυγιάς, λοιπόν, κυρίες και κύριοι συνάδελφοι, δεν τελειώνει. Και σίγουρα, κύριε Υπουργέ, δεν τελειώνει με κυβερνητική απόφαση, όπως περίπου υπονόησε πρόσφατα σε δηλώσεις του ο Πρωθυπουργός.

Η επιμονή της Κυβέρνησης για την εφαρμογή της κοινής δήλωσης Ευρωπαϊκής Ένωσης και Τουρκίας ξενίζει ειλικρινά υπό τις παρούσες συνθήκες, γιατί η Τουρκία πρέπει να αναλάβει το σύνολο των ευθυνών της στο πλαίσιο του Διεθνούς Δικαίου. Κι αυτό είναι κάτι το οποίο δεν τίθεται σε καμμία περίπτωση σε διαπραγμάτευση. Όμως, δεν μπορεί να υποκύπτουμε σε εκβιασμούς, κύριε Υπουργέ, και ακόμα περισσότερο δεν μπορούμε να θυσιάζουμε εθνικά μας θέματα με αντάλλαγμα προσωρινές διευθετήσεις.

Η κοινή δήλωση μπορεί να προβλέπει υποχρεώσεις της Τουρκίας για την αποτροπή των παράτυπων μετακινήσεων, όμως -και αυτό δεν πρέπει να το ξεχνάμε- προβλέπει και ανταλλάγματα. Είναι ή δεν είναι έτσι; Προβλέπει συγκεκριμένα ανταλλάγματα.

Το 2016, προφανώς με ευθύνη της κυβέρνησης ΣΥΡΙΖΑ, η Τουρκία κατάφερε να συνδέσει τη συνεργασία της με την Ευρωπαϊκή Ένωση για θέματα προσφύγων και μεταναστών με όλη σχεδόν την ευρωτουρκική ατζέντα χωρίς δεσμεύσεις για τα εθνικά μας θέματα.

Με απλά λόγια, αν εφαρμοστεί από τη μεριά της Τουρκίας σε σχέση με την αποτροπή των παράτυπων εισόδων θα πρέπει να απελευθερωθεί η βίζα για τους Τούρκους πολίτες, να προχωρήσει η τελωνειακή ένωση, ακόμα και να δοθεί το πράσινο φως για την επέμβαση σε συριακό έδαφος για να δημιουργηθεί ουδέτερη ζώνη που θα εξυπηρετεί τα γεωπολιτικά συμφέροντα της Τουρκίας με οδυνηρές συνέπειες για τους πληθυσμούς Κούρδων που ζουν στην περιοχή.

Αυτό θέλουμε, κύριε Υπουργέ; Αυτό θέλουμε, κυρίες και κύριοι του ΣΥΡΙΖΑ; Ας σοβαρευτούμε, επιτέλους. Ειδικά αυτή τη δύσκολη εποχή που υπάρχουν διαρκείς προκλήσεις και τίθενται ακόμη -όπως προείπα- και ζητήματα κυριαρχίας των νησιών μας. Και ειδικά εσείς, κύριε Μηταράκη, θα έπρεπε να έχετε ακόμα μεγαλύτερη ευαισθησία για αυτά τα ζητήματα. Στις προκλήσεις λοιπόν επιμένουμε και λέμε ότι απαντάμε ενωμένοι, όμως να μην αυτοπαγιδευόμαστε. Αυτό είναι ουσιώδες.

Κυρίες και κύριοι συνάδελφοι, το προς ψήφιση νομοσχέδιο αποτελεί εν τοις πράγμασι την κωδικοποίηση της νομοθεσίας για την υποδοχή, για τη διεθνή προστασία πολιτών τρίτων χωρών και ανιθαγενών, καθώς και για την προσωρινή προστασία σε περίπτωση μαζικής εισροής εκτοπισθέντων αλλοδαπών.

Νομίζω ότι δεν χρειάζεται να πούμε πολλά για την ανάγκη και τη χρησιμότητα των κωδικοποίησεων της νομοθεσίας. Νομίζω ότι αυτά είναι απολύτως αυτονόητα πράγματα. Όμως, δεν μπορούμε παρά να παρατηρήσουμε πως είναι η δεύτερη φορά που κωδικοποιείται η συγκεκριμένη νομοθεσία από την ίδια Κυβέρνηση. Πέρασαν τριάντα μήνες από τότε που ψηφίστηκε ο ν.4636/2019. Σας θυμίζουμε πως τότε ήμασταν θετικοί επί της αρχής. Όμως, αυτός ο νόμος υπέστη πάνω από εκατό αλλαγές. Εσείς καταργήσατε κατ’ αποτέλεσμα τη δική σας νομοθεσία, τη σκορπίσατε και τώρα έρχεστε να την κωδικοποιήσετε και πάλι. Αυτό κάνετε επί της ουσίας.

Όμως -και νομίζω ότι σας τα είπε πολύ καθαρά και ο ειδικός αγορητής μας κ. Καμίνης- δεν λάβετε υπ’ όψιν σας πως η ενωσιακή νομοθεσία είναι υπό διαμόρφωση στο πλαίσιο της συζήτησης για το νέο σύμφωνο για τη μετανάστευση και για το άσυλο. Ούτε καν διαγνώσατε την ανάγκη να τροποποιήσετε το πλαίσιο της προσωρινής προστασίας, το οποίο υπάρχει από το 2006 και το οποίο ενσωματώνει ευρωπαϊκή οδηγία του 2001 -άκουσον άκουσον- πριν φέρετε τις διατάξεις για κωδικοποίηση, κατά πόσο χρειαζόταν λοιπόν να υπάρχει και αυτό ως πρόβλεψη.

Κύριε Υπουργέ, σήμερα διανύουμε το 2022. Πολλά έχουν αλλάξει από τότε και πολλά δεν ανταποκρίνονται στα σημερινά δεδομένα και ακόμη χειρότερα το ζήτημα της προσωρινής προστασίας είναι απολύτως επίκαιρο. Εφαρμόζεται στα δεκάδες χιλιάδες γυναικόπαιδα τα οποία κατέφυγαν στη χώρα μας μετά τη ρωσική εισβολή στην Ουκρανία. Ακούμε μεγάλα λόγια για την προστασία τους, όμως στην ουσία γίνονται ελάχιστα, γίνονται πολύ λιγότερα από αυτά τα οποία θα έπρεπε να γίνονται.

Σε αντίθεση με άλλα κράτη, τα οποία εμπράκτως επέδειξαν την απαιτούμενη προσοχή στη διαχείριση των εισροών της συγκεκριμένης κατηγορίας, στην περίπτωσή μας απουσιάζει κάποιο αντίστοιχο ολοκληρωμένο πρόγραμμα. Τους στέλνετε, αλλά προφανέστατα δεν πάνε να μείνουν σε δομές αποκομμένες από τον αστικό ιστό. Καμμία άλλη παροχή, καμμία ενίσχυση. Ήδη όσοι φιλοξενούν ανθρώπους από την Ουκρανία βλέπουν την αδιαφορία, βλέπουν την έλλειψη υποστήριξης σε μια εποχή που μαστίζει τους πάντες η ακρίβεια.

Βλέπουμε, επίσης, και κάτι που δεν μας αρέσει καθόλου και δεν γίνεται να μην αναφερθούμε σε αυτό: Τι νόημα έχει η διάταξη που υποχρεώνει τους δικαιούχους προσωρινής προστασίας να εργάζονται μόνο στον νομό στον οποίο αρχικά καταγράφηκαν; Γιατί δεν αναγνωρίζετε την ανάγκη να προστατευτούν οι μονογονεϊκές οικογένειες; Γιατί δεν υπάρχει καν αναφορά στον τεράστιο κίνδυνο του trafficking. Υπάρχει σε επίπεδο ρητορικής μία θετική αντιμετώπιση των εκτοπισμένων από την κυβέρνηση Ουκρανών, σε αντιπαράθεση με τους άλλους πρόσφυγες, οι οποίοι βρίσκονται στη χώρα.

Όμως να μην κρύβεστε πίσω από παχιά λόγια και να μην επενδύετε στον διχασμό. Έχετε την ίδια υποχρέωση να παρέχετε πραγματική προστασία σε όσους βρίσκονται στη χώρα ως αιτούντες άσυλο, ως πρόσφυγες ή ως δικαιούχοι προσωρινής προστασίας χωρίς διακρίσεις οι οποίες θυμίζουν πρόσφατες εποχές, που ως σύγχρονο ευρωπαϊκό κράτος, που έχει ως οδηγό το Διεθνές Δίκαιο και το Σύνταγμά του, δεν θέλουμε να επανέλθουν.

Άρα καλή και χρήσιμη η κωδικοποίηση, αλλά πολύ καλύτερες οι πραγματικές πολιτικές απαντήσεις στα ζητήματα που υπάρχουν. Πρώτα αυτές οι απαντήσεις και μετά καλή και η κωδικοποίηση. Αυτή είναι η σωστή σειρά και δεν είναι μόνο θέμα πολιτικών ή ιδεολογικών διαφορών. Θέλω ειλικρινά -και το λέω καλόπιστα, κύριε Υπουργέ- να πιστεύω ότι η αβελτηρία σας να αντιμετωπίσετε τις ελλείψεις εργατικού δυναμικού, ειδικά στην περιφέρεια, δεν έχει ιδεολογική αφετηρία. Μπορεί να είναι θέμα επικοινωνιακού σχεδιασμού, αλλά δεν μπορώ να πιστέψω πως διαφωνείτε να καλυφθούν με νόμιμους εργάτες οι ανάγκες που υπάρχουν. Όπως επίσης δεν μπορώ να πιστέψω ότι διαφωνείτε να μάθουν ελληνικά οι πρόσφυγες και να ενταχθούν στην ελληνική κοινωνία.

Εμείς έχουμε μια κομβική διαφωνία -το είπα και πριν- η οποία υπήρχε ήδη από το 2016, στο θέμα της εφαρμογής της κοινής δήλωσης Ευρωπαϊκής Ένωσης - Τουρκίας: Δεν θέλουμε να υπάρχει όλο το βάρος της διαχείρισης στα σύνορα και στον Έβρο. Δεν είναι θέμα απλά ποιότητας υποδομών αυτό, είναι θέμα νομοθεσίας. Σήμερα μπορεί να μην υπάρχει μεγάλος πληθυσμός, αλλά η επιμονή στη διαδικασία ενέχει ένα ρίσκο που δεν θέλουμε. Θεσμικά πρέπει να τελειώσουν οι «Μόριες». Δεν το κάνετε ούτε προτίθεστε να το κάνετε. Διαφωνούμε, λοιπόν. Είναι το μεγαλύτερο μέρος της διαδικασίας υποδοχής και ασύλου αυτό το οποίο χωροθετείτε στα σύνορα και, όσο η χωροθέτηση παραμένει στα σύνορα, τόσο οι διατάξεις που περιέχει ο σημερινός κώδικας σε σχέση με την ένταξη, την εκπαίδευση, την απασχόληση, την κατάρτιση, παραμένουν ένα κενό γράμμα. Σε συνθήκες εγκλεισμού δεν μπορούν να γίνουν όλα αυτά.

Είπε ο Υπουργός πως καταργεί τις δομές, τα διαμερίσματα στην Αθήνα. Δημιουργείτε την αίσθηση πως υπάρχουν προβλήματα ασφάλειας λόγω όσων φιλοξενούνται αξιοπρεπώς. Είναι λάθος η ανάγνωση αυτή. Δεν ξέρω για ποιον λόγο δεν κάνετε, αλλά είναι λάθος ανάγνωση, γιατί το πρόβλημα υπάρχει ακριβώς επειδή υπάρχουν άστεγοι, ακριβώς επειδή υπάρχουν άνθρωποι χωρίς χαρτιά, σε μια «γκρίζα» ζώνη, οι άνθρωποι οι οποίοι είναι τελείως αόρατοι.

Μίλησε για την αποσυμφόρηση των νησιών ο Υπουργός. Ας μην κρυβόμαστε. Για να αδειάσουν οι δομές προσωρινά, ώστε να δεχθούν οι κάτοικοι των νησιών την κατασκευή νέων δομών, έφυγαν χιλιάδες άνθρωποι οι οποίοι δεν είχαν πάρει άσυλο. Αυτοί είναι στους δρόμους. Είναι άντρες, γυναίκες, παιδιά, οικογένειες. Όταν κλείσουν οι δομές και τα διαμερίσματα στην Αθήνα, θα συνεχίσουν αυτοί οι άνθρωποι να παραμένουν στους δρόμους.

Κλείνω με την επισήμανση πως η διαχείριση του προσφυγικού, η διαχείριση του μεταναστευτικού απαιτεί ρεαλισμό, απαιτεί χαμηλούς τόνους, απαιτεί διακομματική συνεννόηση. Οι κανόνες είναι γνωστοί, γιατί είναι διεθνείς κανόνες, είναι οι κανόνες του Διεθνούς Δικαίου. Οι αρχές και οι αξίες της Ευρωπαϊκής Ένωσης, αυτές που επιβάλλουν τον σεβασμό των ανθρωπίνων δικαιωμάτων και την αλληλεγγύη μεταξύ των κρατών-μελών πρέπει να οδηγούν τις πολιτικές μας, παρά τις όποιες αντιθέσεις μας.

Υπάρχει μια διαχείριση που πρέπει να κάνουμε στο εσωτερικό για τις διεκδικήσεις μας σε επίπεδο Ευρωπαϊκής Ένωσης, τις λύσεις, την εθνική γραμμή για τη διαμόρφωση ευρωπαϊκής πολιτικής για τη μετανάστευση και το άσυλο που θα περιλαμβάνει υποχρεωτικό μηχανισμό μετεγκατάστασης στα κράτη–μέλη, προκειμένου όλοι να μπορούν να βάλουν πλάτη ανάλογα με τον βαθμό που μπορούν.

Εμείς σε ευρωπαϊκό επίπεδο, τόσο με την αείμνηστη Φώφη Γεννηματά, όσο και με τον νέο μας Πρόεδρο, τον Νίκο Ανδρουλάκη, να είναι δραστήριοι όλα αυτά τα χρόνια, είμαστε περήφανοι, κύριε Μηταράκη, είμαστε περήφανοι, κύριε Υπουργέ, που η δική μας ομάδα στο Ευρωκοινοβούλιο είναι στη σωστή μεριά της Ιστορίας. Έχετε ευθύνη, λοιπόν, και εσείς που επαίρεστε για τη δυνατότητα και για τις παρεμβάσεις σας σε διεθνές και ευρωπαϊκό επίπεδο να ασχοληθείτε, κύριε Μηταράκη, και με τη δική σας Ευρωομάδα, που είναι από αυτούς που καθυστερούν τις λύσεις.

Σας ευχαριστώ θερμά.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Γεώργιος Λαμπρούλης):** Ολοκληρώθηκαν οι παρεμβάσεις των Κοινοβουλευτικών Εκπροσώπων. Θα δώσουμε τον λόγο στον κ. Ψυχογιό για δύο, τρία λεπτά και στον κ. Γιάννη Μιχαηλίδη για ένα λεπτό, για μια πολύ σύντομη παρέμβαση, για να ολοκληρωθεί η συζήτηση του νομοσχεδίου με την παρέμβαση του Υπουργού.

Κύριε Ψυχογιέ, έχετε τον λόγο.

**ΓΕΩΡΓΙΟΣ ΨΥΧΟΓΙΟΣ:** Ευχαριστώ, κύριε Πρόεδρε.

Κύριε Μηταράκη, θα κάνω κάποια ερωτήματα γιατί θα κλείσετε εσείς, οπότε θα μου απαντήσετε εκεί.

Πρώτον, θα ήθελα να σας ρωτήσω το εξής: Το Ευρωκοινοβούλιο και οι επιτροπές του, ο Συνήγορος του Πολίτη, η Ευρωπαία Επίτροπος, κορυφαίοι διεθνείς οργανισμοί, οι οποίοι μιλούν και καταγγέλλουν τη χώρα για τις επαναπροωθήσεις θεωρείτε ότι είναι τουρκική προπαγάνδα; Όλα σας τα στελέχη και εσείς σήμερα συνεχίσατε την ίδια αθλιότητα, την ίδια ντροπή, να κατηγορείτε τον ΣΥΡΙΖΑ και την Αντιπολίτευση, την προοδευτική και αριστερή Αντιπολίτευση για να είμαι σαφής, ότι έρχεται και αναπαράγει δήθεν την τουρκική προπαγάνδα ζητώντας το ελάχιστο, δηλαδή την εφαρμογή -και την εγγύηση από εσάς γι’ αυτό- του Διεθνούς Δικαίου και του Δικαίου της Θάλασσας που είναι όπλο για τη χώρα σε όλα τα επίπεδα. Είναι αυτό που ο κ. Βίτσας είπε στην ομιλία του, ότι στην ουσία θα πρέπει όλες μας οι κινήσεις και όλες μας οι ενέργειες να διέπονται από τις αρχές και τις αξίες του Διεθνούς Δικαίου, του Δικαίου της Θάλασσας και της ΕΣΔΑ.

Δεύτερον, συνεχίσατε το αφήγημα των ανοιχτών συνόρων και ότι δεν φυλάσσονται τα σύνορα. Άλλη αθλιότητα! Εσείς, όταν αναλάβατε το 2019, πόσους είχε στα νησιά; Είπατε δεκαεπτά χιλιάδες. Μετά από λίγους μήνες, επί δικής σας κυβέρνησης πήγε στις σαράντα δύο χιλιάδες. Τι έγινε; Ανοίξατε τα σύνορα και εσείς; Αυτά είναι κόντρα στη λογική, δεν στέκουν με την κοινή λογική, σταματήστε τα.

Και, ξέρετε, όταν λέτε αυτό το πράγμα δεν προσβάλλετε μόνο τον ΣΥΡΙΖΑ, προσβάλλετε και την ίδια τη χώρα, προσβάλλετε τους λιμενικούς για τους οποίους δήθεν κόπτεσθε, τους αστυνομικούς, τους στρατιωτικούς, τους υπαλλήλους των υπηρεσιών, που έκαναν υπέρβαση το 2015 και τηρώντας τις βασικές αξίες του Διεθνούς Δικαίου έκαναν τη χώρα περήφανη. Ο ελληνικός λαός έδειξε αλληλεγγύη και έρχεστε εσείς να κάνετε προπαγάνδα και σπέκουλα πάνω σε αυτό.

Και για να είμαστε ξεκάθαροι -το είπε και ο κ. Βίτσας- το 2020 προφανώς και η απάντηση της ελληνικής πολιτείας θα ήταν ίδια εάν ήταν κυβέρνηση ο ΣΥΡΙΖΑ. Αφήστε τα αυτά. Όμως το όριο είναι η απαρέγκλιτη τήρηση, επαναλαμβάνω, του Διεθνούς Δικαίου. Για παράδειγμα, το 2020 αναστείλατε το άσυλο. Δεν μιλάμε για την απόκρουση. Αυτό είναι προφανές. Όλες οι ελληνικές κυβερνήσεις θα το έκαναν. Λέμε ότι σε κάθε περίπτωση και στις χειρότερες συνθήκες πρέπει να τηρείται απαρέγκλιτα η διεθνής και ευρωπαϊκή νομιμότητα σε αυτά τα ζητήματα.

Και επειδή είπαμε και για κονδύλια, να πω για τις απευθείας αναθέσεις που κάνετε, τις συμφωνίες - πλαίσιο, την εξέταση από την OLAF του κ. Λεγκέρι, που τιμήσατε εσείς και καμαρώνετε ακόμα γι’ αυτό και δεν έχετε απολογηθεί. Όσον αφορά το ισοζύγιο εισερχομένων - εξερχόμενων, που λέτε, η κυβέρνηση του ΣΥΡΙΖΑ μέσα από τις διαδικασίες και τις συμφωνίες κατάφερε να φτάσουν πάνω από τριάντα χιλιάδες άνθρωποι με τις μετεγκαταστάσεις στην υπόλοιπη Ευρώπη -λίγοι, αλλά υπήρχε και εκροή από το σύστημα- όπως επίσης και να μετακινηθούν σαράντα χιλιάδες άνθρωποι από τα νησιά στην ενδοχώρα. Δεν το λέτε αυτό.

(Στο σημείο αυτό κτυπάει το κουδούνι λήξης της ομιλίας του κυρίου Βουλευτού)

Κλείνω, κύριε Πρόεδρε, για να μην κάνω κατάχρηση του χρόνου.

Πήρατε πίσω ευτυχώς ότι η αυλαία του προσφυγικού έπεσε. Θυμηθήκατε τους γεωπολιτικούς λόγους τώρα που το δημιούργησαν. Τα μέσα μαζικής ενημέρωσης το κρύβουν το προσφυγικό-μεταναστευτικό. Τέσσερις μήνες είχαν τους ανθρώπους στις δομές χωρίς χρηματικό βοήθημα, που είναι ευρωπαϊκά χρήματα, στην εξαθλίωση. Δεν έδειξε κανένας τίποτα. Με αυτό χάνει η χώρα την αξιοπιστία της στην Ευρώπη και τους διεθνείς οργανισμούς και θα το βρούμε μπροστά μας.

Κι επειδή είπατε για την αλληλεγγύη στο Σύμφωνο Μετανάστευσης της Ευρωπαϊκής Ένωσης, δεν υπάρχει καμμία δέσμευση για σταθερό μηχανισμό αλληλεγγύης και μετεγκαταστάσεων και οικογενειακών επανενώσεων και κατανομής του βάρους.

Θυμηθήκατε την Τασία Χριστοδουλοπούλου, που όταν πήγαινε στην Ευρώπη -θα σας ενημερώσει η μόνιμη αντιπροσωπεία- τότε ζητούσε η χώρα πραγματικά αλληλεγγύη, με κάθε τρόπο, με κάθε μέσο και έκανε και την ιθαγένεια των παιδιών δεύτερης γενιάς.

Αυτή λοιπόν την κοινωνία θέλουμε εμείς, κοινωνία συνοχής, κοινωνία αλληλεγγύης, χωρίς αόρατους, χωρίς αποδιοπομπαίους τράγους και ρατσισμό, με δικαιώματα και υποχρεώσεις για όλους. Να ξέρει η ελληνική κοινωνία ότι αυτό αφορά και την ίδια. Διότι όταν ξηλώνουν τα δικαιώματα στους πιο ευάλωτους, αυτοί που στενάζουν σήμερα με το ρεύμα, τα καύσιμα και τα βασικά αγαθά θα το βρουν μπροστά τους και θα φτωχοποιηθούν και οι ίδιοι.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Μιχαηλίδη, έχετε τον λόγο για ένα λεπτό. Σας παρακαλώ όμως να είστε σύντομος.

**ΑΝΔΡΕΑΣ ΜΙΧΑΗΛΙΔΗΣ:** Κύριε Πρόεδρε, ευχαριστώ κατ’ αρχάς για την ανοχή σας, αλλά θέλω να κάνω μόνο δύο παρατηρήσεις.

Η πρώτη αφορά την καθόλα συμπαθή κ. Κοινοβουλευτική Εκπρόσωπο της Νέας Δημοκρατίας και τη δήλωση που ζήτησε από μέρους μας μετ’ επιτάσεως να αποκηρύξουμε τις δηλώσεις του κ. Αποστολόπουλου.

Δηλώνουμε με τον πιο κατηγορηματικό τρόπο ότι εμείς στηρίζουμε πάντα τη διεθνή νομιμότητα, το δίκαιο και το Δίκαιο της Θάλασσας και αυτό πρέπει να διέπει πάντα οποιαδήποτε ενέργεια γίνεται, όταν αυτή γίνεται είτε στη θάλασσα είτε στη στεριά. Ένα είναι αυτό.

Και μια δεύτερη επισήμανση στον εξίσου συμπαθή κ. Μηταράκη και με αφορμή την αναφορά στην τοποθέτηση του κ. Βίτσα. Η κοινή δήλωση Ευρωπαϊκής Ένωσης και Τουρκίας, η οποία δεν ήταν δική μας πρωτοβουλία, πράγματι ήρθε σε μια εξαιρετικά δύσκολη συγκυρία, καθώς ξέρετε πολύ καλά την έκρηξη του 2016. Όμως ενσωματώσαμε τότε ταυτόχρονα στη νομοθεσία πρόνοιες και προβλέψεις οι οποίες έδιναν τη δυνατότητα να αποσυμφορήσουμε τα νησιά, κυρίως στη βάση των ευάλωτων ανθρώπων. Και αυτό το γνωρίζετε επίσης πολύ καλά.

Ευχαριστώ για την ανοχή σας, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Καλώς.

Κύριε Υπουργέ, έχετε τον λόγο, για να ολοκληρώσουμε τη σημερινή συνεδρίαση.

**ΝΟΤΗΣ ΜΗΤΑΡΑΚΗΣ (Υπουργός Μετανάστευσης και Ασύλου):** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, ευχαριστώ για την εποικοδομητική συζήτηση σήμερα στο θέμα της ψήφισης του νέου κώδικα για την υποδοχή και το άσυλο, μια κίνηση που εντάσσεται στο πλαίσιο της ορθής νομοθέτησης, ένας κώδικας που συγγράφηκε υπό την εποπτεία της κεντρικής επιτροπής κωδικοποίησης και όπως έχω πει και στην πρωτολογία μου, δεν περιλαμβάνει καμμία καινούργια διάταξη, κωδικοποιεί υφιστάμενους νόμους και προεδρικά διατάγματα.

Παρατήρησα στα σχόλια των Βουλευτών της Αντιπολίτευσης ένα αδιέξοδο, γιατί η εικόνα στο μεταναστευτικό, όπως αποδεικνύουν τα στοιχεία, είναι εντελώς διαφορετική από αυτό που τα κόμματα, είτε αυτά κινούνται προς τη Δεξιά είτε κινούνται προς την Αριστερά, θέλουν να μας πείσουν.

Και στο θέμα της Αριστεράς υπάρχει μια εμφανής αντίφαση θέσεων αναφορικά με το τι ισχυρίζεται η αντιπολίτευση ότι κάνει η χώρα μας. Κάποιοι λένε ότι φυλάει τα σύνορα, όπως τα φυλούσαν και οι προηγούμενοι, κάποιοι μιλάνε για υποτιθέμενη αποτροπή, κάποιοι μιλάνε για διαφορετικές οδηγίες στα σώματα ασφαλείας που φυλάνε τα σύνορά μας.

Η ουσία είναι μία. Η χώρα μας θα συνεχίσει με την ίδια αποφασιστικότητα και την ίδια προσήλωση στους κανόνες του Διεθνούς Δικαίου να φυλάττει τα σύνορά μας.

Εγώ δεν κατηγορώ κανέναν συγκεκριμένα. Λέω όμως ότι συστηματικά η τουρκική προπαγάνδα, με βίντεο που διακινεί στο διαδίκτυο, προσπαθεί να πείσει ότι η χώρα μας προχωρά σε έκνομες ενέργειες. Και όταν έγινε ο πρώτος ανεξάρτητος έλεγχος αυτού του οπτικοακουστικού υλικού από την Εθνική Αρχή Διαφάνειας, σύμφωνα με την έκθεση, αυτό το υλικό είχε υποστεί επεξεργασία. Και σε αυτό στηρίχθηκαν δημοσιεύματα του διεθνούς Τύπου που μετά αναπαράγονται από κύκλους και στο ευρωπαϊκό κοινοβούλιο, πιθανόν και στην Ευρωπαϊκή Επιτροπή.

Η Τουρκία έχει ευθύνη να φυλάττει και τα δικά της σύνορα. Το κάνει ανατολικά, πρέπει να το κάνει δυτικά. Δεν θα απαλλάξουμε την Τουρκία από αυτή τη δική της ευθύνη. Είναι σημαντικό να διαφυλάττουμε το Διεθνές Δίκαιο και τα δικαιώματα όλων.

Αυτό όμως που πάντα απουσιάζει από τις τοποθετήσεις των Βουλευτών του ΣΥΡΙΖΑ είναι τα δικαιώματα των νησιωτών. Ουδέποτε τους αναφέρετε. Δεν έχετε ζητήσει μια φορά συγγνώμη για την πολιτική σας από τους κατοίκους της Μυτιλήνης, της Χίου, της Σάμου, της Κω και της Λέρου γι’ αυτά που έζησαν.

Τα στοιχεία στο μεταναστευτικό είναι δεδομένα. Οι ροές το 2021, οι χαμηλότερες της δεκαετίας, είναι μειωμένες κατά 90% σε σχέση με το 2019, όταν η Ευρώπη είδε αύξηση κατά 57%. Οι αιτήσεις ασύλου που εκκρεμούν: είκοσι έξι χιλιάδες από διακόσιες δύο χιλιάδες. Οι δομές μας, από εκατόν είκοσι μία που υπήρχαν, έχουν κλείσει οι ογδόντα επτά, έχουν μείνει τριάντα τέσσερις. Αποσυμφόρηση σε όλη τη χώρα. Είκοσι μία χιλιάδες διαμένοντες σήμερα.

Τα νησιά μας έχουν δει τη μεγαλύτερη μεταβολή συνθηκών, από δεκαεπτά χιλιάδες την ημέρα των εκλογών σε χίλιους επτακόσιους σήμερα. Επί ΣΥΡΙΖΑ ένας στους πέντε αιτούντες άσυλο ήταν σε νησί. Τότε εγκλωβίζονταν στα νησιά. Το αποδεικνύουν τα νούμερα. Δεν υπάρχει καμμία αμφιβολία γι’ αυτό. Σήμερα ένας στους δώδεκα. Και γι’ αυτό οι νέες δομές, εκεί που λειτουργούν, έχουν πλέον την αποδοχή της τοπικής κοινωνίας και αυτό φάνηκε και στην επίσκεψη του Πρωθυπουργού στην Κω.

Οι νέες δομές είναι μικρότερες από αυτές που ζήσαμε. Η Βάστρια είναι μικρότερη από το Μαυροβούνι και τη Μόρια. Η νέα δομή στη Χίο θα είναι μικρότερη από τη ΒΙΑΛ και τα διαμερίσματα. Το ίδιο έγινε στη Σάμο, το ίδιο έγινε στην Κω, το ίδιο έγινε και στη Λέρο. Σήμερα στην Κω έχουμε πενήντα τέσσερις αιτούντες άσυλο, στη Λέρο ογδόντα έξι, στη Χίο εκατόν πενήντα δύο. Μια πολύ μεγάλη διαφορά από τα χρόνια του ΣΥΡΙΖΑ.

Αναφέρθηκε ο Κοινοβουλευτικός Εκπρόσωπος της Αξιωματικής Αντιπολίτευσης στο τι έγινε το δεύτερο εξάμηνο του 2019. Ναι, πράγματι στους πρώτους μήνες διακυβέρνησης της Νέας Δημοκρατίας είχαμε μια αύξηση των διαμενόντων. Γιατί;

Πρώτον, είχαμε μια πολύ έντονα αυξητική τάση από τις αρχές του 2019 στις ροές. Είχαμε γεμάτες δομές ήδη την ημέρα που ανέλαβε η Κυβέρνηση της Νέας Δημοκρατίας. Υπήρχαν πολύ αργές διαδικασίες ασύλου με τις διακόσιες δύο χιλιάδες εκκρεμείς υποθέσεις και υπήρχε και ο γεωγραφικός περιορισμός που είχε επιβάλλει η κοινή δήλωση και η νομοθεσία ΣΥΡΙΖΑ. Πήρε ένα διάστημα. Το δεχόμαστε αυτό. Η ουσία είναι ότι πλέον σήμερα η κατάσταση στα νησιά μας -και όχι μόνο σήμερα, αλλά από πέρυσι- είναι εντελώς διαφορετική.

Στη Χίο η παρελκυστική τακτική κάποιων, οι οποίοι προσφεύγουν σε όλα τα δικαστήρια εναντίον της νέας δομής, καθυστερεί το κλείσιμο της ΒΙΑΛ. Το δημόσιο κέρδισε τη δίκη στο Συμβούλιο της Επικρατείας, κέρδισε τη δίκη στο Πρωτοδικείο Χίου. Εκκρεμεί τώρα μια νέα υπόθεση στο Πρωτοδικείο Χίου. Όλα αυτά τελικά καθυστερούν το κλείσιμο της ΒΙΑΛ.

Η ουσία είναι, για να επανέλθω σε αυτά που είπα πριν την παρέμβασή μου, ότι η κοινή δήλωση του κ. Αντρέα Μιχαηλίδη, εμένα, του δημάρχου Χίου τότε και του αντιπεριφερειάρχη Χίου τότε τον Ιούλιο του 2017 έλεγε: Παραμένει κοινή γραμμή πλεύσης και άποψης η δημιουργία στο ’18 μιας και μόνης συνολικά φυλασσόμενης δομής για όλους τους μετανάστες και πρόσφυγες, μέσα στην οποία θα δημιουργηθεί στο κλειστό κέντρο ΠΡΟΚΕΚΑ για τους προοριζόμενους για επιστροφή και εκεί θα πάει η Σούδα, η ΒΙΑΛ. Για εκατοντάδες στρέμματα μιλάγαμε τότε, κύριε Μιχαηλίδη, και είχατε συμφωνήσει.

Θα καταθέστω στα Πρακτικά την κοινή δήλωση του ΣΥΡΙΖΑ, της Νέας Δημοκρατίας, του δημάρχου και του αντιπεριφερειάρχη να τη διαβάσετε, αν την έχετε ξεχάσει. Να σας καταθέσω επίσης δημοσιεύματα για τις συμπλοκές επί ημερών σας με τα ΜΑΤ που έδερναν κατοίκους στη Χίο.

Επίσης, κατά σύμπτωση, σήμερα κοιτούσα τι είχε δημοσιεύσει η έγκριτη χιώτικη ιστοσελίδα politischios.gr σαν σήμερα πριν από πέντε χρόνια, 7 Ιουνίου του 2017: «Σε λίγο οι σκηνές θα επιπλέουν στη θάλασσα», από την υπερπλήρη δομή Σούδας, η οποία είχε γίνει μετά την υπερπλήρη δομή ΒΙΑΛ.

Αυτά ζήσαμε επί των ημερών σας και πλέον η πολιτική της Κυβέρνησης όλα αυτά τα έχει ουσιαστικά αντιστρέψει. Αλλά το μέγα ζητούμενο, κύριε συνάδελφε, κυρίες και κύριοι της Αντιπολίτευσης, είναι η πολιτική αξιοπιστία να κάνεις στην κυβέρνηση αυτά που έλεγες στην αντιπολίτευση και όχι μετά όταν ξαναγίνεις αντιπολίτευση να κάνεις την κυβίστηση που έχετε συνηθίσει σαν παράταξη να κάνετε.

Η φύλαξη των συνόρων γίνεται και στον Έβρο γιατί έχει ήδη γίνει η επέκταση του φράχτη με είκοσι πέντε χιλιόμετρα το 2021 με τον φράχτη ύψιστης αντοχής που δημιουργήθηκε από την Κυβέρνηση της Νέας Δημοκρατίας και θα γίνει και νέα επέκταση, όπως χρειάζεται.

Αναφέρθηκε από την κ. Φωτίου το θέμα των ασυνόδευτων. Τι παρέδωσε ο ΣΥΡΙΖΑ; Ο ΣΥΡΙΖΑ παρέδωσε παιδιά κλειδωμένα σε κρατητήρια αστυνομικών τμημάτων. Τριακόσια παιδιά σε κρατητήρια. Η Νέα Δημοκρατία κατήργησε αυτή την απαράδεκτη διάταξη. Είχε παιδιά σε δομές νησιών και πλέον αυτή τη στιγμή δεν έχουμε πλέον ασυνόδευτα στα νησιά. Έχουν μεταφερθεί όλα σε ξενώνες. Έχουν δημιουργηθεί τα διαμερίσματα ημιαυτόνομης διαμονής ώστε να μπορούν τα παιδιά να μεγαλώσουν με έναν υγιή τρόπο. Υπάρχει ο εθνικός μηχανισμός έκτακτης ανάγκης και βρίσκει άστεγα παιδιά όταν υπάρχουν και τα προστατεύει.

Όλα αυτά έγιναν επί κυβέρνησης Νέας Δημοκρατίας. Γίνανε μετεγκαταστάσεις παιδιών σε δεκατρείς χώρες στο πλαίσιο οργανωμένων διμερών συμφωνιών με τη στήριξη του Διεθνούς Οργανισμού Μετανάστευσης και της Ευρωπαϊκής Ένωσης. Κατατίθεται τις επόμενες ημέρες ο νέος νόμος σε αντικατάσταση του ανεφάρμοστου νόμου που η ίδια η κ. Φωτίου δεν εφάρμοσε ποτέ. Τον νόμο της κ. Φωτίου ο ΣΥΡΙΖΑ δεν τον εφάρμοσε. Τον ψήφισε αλλά δεν μπορούσε να τον εφαρμόσει. Εκεί πλέον θα αντιμετωπιστούν όλα αυτά τα ζητήματα.

Εκεί όμως που θέλω να απαντήσω είναι στο θέμα της διαφάνειας του Υπουργείου Μετανάστευσης. Το 2016, κυρίες και κύριοι συνάδελφοι του ΣΥΡΙΖΑ, περάσατε διάταξη που δώσατε το δικαίωμα στο Υπουργείο Εθνικής Αμύνης αλλά και σε άλλους φορείς του δημοσίου να κάνουν απευθείας αναθέσεις. Ό,τι θέλουν για το μεταναστευτικό. Αυτή η διάταξη πλέον έχει καταργηθεί. Και όλες οι αναθέσεις του Υπουργείου Μετανάστευσης γίνονται πλέον με διεθνείς διαγωνισμούς, όπως οι κατασκευές των νέων δομών, όπως η σίτιση, όπως η λειτουργία των κτηρίων, όπως οι μετακινήσεις, όπως οι συμβουλευτικές υπηρεσίες που χρειαστήκαμε. Όλα γίνονται με διαγωνισμούς. Και έξι διαγωνισμούς, που υπερβαίνουν ένα όριο που θέτει ο Κανονισμός της Βουλής τους έχουμε καταθέσει στη Βουλή και έχουμε κάνει επί τούτου συζήτηση στην αρμόδια Διαρκή Επιτροπή. Μου προκαλεί έκπληξη ότι ο ΣΥΡΙΖΑ ξόδεψε πάνω από ένα δισεκατομμύριο ευρώ στα χρόνια διακυβέρνησης και ούτε μία σύμβαση δεν καταθέσατε στη Βουλή για συζήτηση.

Να μιλήσω για τα ευρωπαϊκά δεδομένα. Το νέο σύμφωνο θέλει ακόμα χρόνια πολλά μέχρι να καταλήξει αλλά η Ελλάδα έχει συγκεκριμένα δύο στόχους. Πρώτον, την αλληλεγγύη. Και γι’ αυτό η Ελλάδα συνέστησε μαζί με τα άλλα κράτη πρώτης υποδοχής την ομάδα των μεσογειακών χωρών. Περιμένουμε πρόοδο τώρα επί της γαλλικής προεδρίας στο θέμα της αναγνώρισης της αλληλεγγύης και των μετεγκαταστάσεων κάτι που το Δουβλίνο δεν προέβλεπε. Και βέβαια προβλέπουμε ακόμα το θέμα των συνόρων ως βασική προτεραιότητα για την Ευρώπη. Να προστατεύσουμε τα κοινά μας σύνορα από ακραίες ροές.

Θα πω κλείνοντας επειδή τέθηκαν θέματα για τους εργάτες γης, ότι υπάρχει, πράγματι, ένας ανταγωνισμός από άλλες χώρες της Ευρωπαϊκής Ένωσης που προσπαθούν να προσελκύσουν τους ίδιους νόμιμους εργαζόμενους. Στη χώρα μας έχουν δικαίωμα εργασίας οι αναγνωρισμένοι πρόσφυγες. Έχουν δικαίωμα εργασίας όσοι ήρθαν από την Ουκρανία. Έχουν δικαίωμα εργασίας οι αιτούντες άσυλο μετά την παρέλευση εξαμήνου αλλά έχουμε πάρει και συγκεκριμένες πρωτοβουλίες για να ενισχύσουμε τη νόμιμη μετανάστευση. Και είναι σημαντική η νόμιμη μετανάστευση με κανόνες για να καλύψουμε τις ανάγκες της ελληνικής οικονομίας και κοινωνίας. Πρώτον, ψηφίσαμε διάταξη και επαναφέραμε την κατά παρέκκλιση διαδικασία για την έκδοση αδειών εργασίας και εισόδου στη χώρα για εργάτες γης η οποία ισχύει ήδη από τον Μάρτιο του 2002. Θεσμοθετήσαμε για να είμαστε πιο ανταγωνιστικοί το δικαίωμα πενταετούς παραμονής με ένα εννεάμηνο ανά έτος για εργάτες γης, ώστε να έχουν τη βεβαιότητα εργασίας για πέντε χρόνια. Και αυτό μας καθιστά ανταγωνιστικούς απέναντι σε άλλες χώρες. Προχωράμε σε διμερείς συμφωνίες για την προσέλκυση εργατών γης αλλά παράλληλα και για την απέλαση όσων έχουν μπει παράνομα στη χώρα μας. Είναι μια συμφωνία, λοιπόν, που καλύπτει τις ανάγκες και της χώρας προέλευσης και της δικής μας χώρας. Έχουμε προχωρήσει με την κοινωνία της πληροφορικής στη δημιουργία τεσσάρων κέντρων καταγραφής βιομετρικών ώστε να επιταχύνουμε την έκδοση ταυτοτήτων που χρειάζονται οι νόμιμοι διαμένοντες στη χώρα μας. Θα γίνει ο διαγωνισμός. Άρα, η νόμιμη μετανάστευση αποτελεί προτεραιότητα για την Κυβέρνηση αλλά με κανόνες στο πλαίσιο των αναγκών της ελληνικής κοινωνίας.

Ευχαριστώ πολύ, κύριε Πρόεδρε.

(Στο σημείο αυτό ο Υπουργός Μετανάστευσης και Ασύλου, κ. Νότης Μηταράκης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Κηρύσσεται περαιωμένη η συζήτηση επί της αρχής του σχεδίου νόμου του Υπουργείου Μετανάστευσης και Ασύλου: «Κύρωση Κώδικα Νομοθεσίας για την υποδοχή, τη διεθνή προστασία πολιτών τρίτων χωρών και ανιθαγενών και την προσωρινή προστασία σε περίπτωση μαζικής εισροής εκτοπισθέντων αλλοδαπών».

Προχωρούμε στην ψήφιση επί της αρχής και του συνόλου και η ψήφισή τους θα γίνει χωριστά.

Θέλω να επισημάνω ότι η ψηφοφορία περιλαμβάνει την αρχή του νομοσχεδίου, καθώς και το σύνολο του νομοσχεδίου.

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Γεώργιος Λαμπρούλης):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Κύρωση Κώδικα Νομοθεσίας για την υποδοχή, τη διεθνή προστασία πολιτών τρίτων χωρών και ανιθαγενών και την προσωρινή προστασία σε περίπτωση μαζικής εισροής εκτοπισθέντων αλλοδαπών |
| Επί της αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Επί του συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το σχέδιο νόμου του Υπουργείου Μετανάστευσης και Ασύλου: «Κύρωση Κώδικα Νομοθεσίας για την υποδοχή, τη διεθνή προστασία πολιτών τρίτων χωρών και ανιθαγενών και την προσωρινή προστασία σε περίπτωση μαζικής εισροής εκτοπισθέντων αλλοδαπών» έγινε δεκτό κατά πλειοψηφία, σε μόνη συζήτηση, επί της αρχής και του συνόλου και έχει ως εξής:

(Να καταχωριστεί το κείμενο του νομοσχεδίου σελ. 238α)

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Λαμπρούλης):** Το Σώμα παρέσχε τη ζητηθείσαεξουσιοδότηση.

Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Λαμπρούλης):** Με τη συναίνεση του Σώματος και ώρα 16.09΄ λύεται η συνεδρίαση για αύριο, ημέρα Τετάρτη 8 Ιουνίου 2022 και ώρα 9.00΄, με αντικείμενο εργασιών του Σώματος: α) κοινοβουλευτικό έλεγχο, συζήτηση επικαίρων ερωτήσεων και β) νομοθετική εργασία: Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Εσωτερικών: «Σύστημα στοχοθεσίας, αξιολόγησης και ανταμοιβής για την ενίσχυση της αποτελεσματικότητας της δημόσιας διοίκησης και άλλες διατάξεις για το ανθρώπινο δυναμικό του δημοσίου τομέα», σύμφωνα με την συμπληρωματική ημερήσια διάταξη που σας έχει διανεμηθεί, γ) συζήτηση και λήψη απόφασης, σύμφωνα με τα άρθρα 62 του Συντάγματος και 83 του Κανονισμού της Βουλής, για την αίτηση άρσης της ασυλίας του Βουλευτή και Προέδρου της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ», κ. Κυριάκου Βελόπουλου, σύμφωνα με την ειδική ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**