(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΡΛΗ΄

Παρασκευή, 10 Ιουνίου 2022

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Ανακοίνωση αναφορών, σελ.   
2. Συζήτηση επικαίρων ερωτήσεων:

α) Προς τον Υπουργό Περιβάλλοντος και Ενέργειας:   
 i. με θέμα: «Παράνομη έναρξη αδειοδότησης αιολικού στις νησίδες του Αιγαίου, που έχει επίσημα απορριφθεί», σελ.   
 ii. με θέμα: «Επιβεβαιώνονται οι σχεδιασμοί της Κυβέρνησης για ιδιωτικοποίηση των λειτουργιών των Δημοτικών Επιχειρήσεων Ύδρευσης - Αποχέτευσης», σελ.   
 iii. με θέμα: «Θα συνεχίσει η Κυβέρνηση Μητσοτάκη να εξυπηρετεί τα συμφέροντα της «Ελληνικός Χρυσός ΑΕ.» εις βάρος των συμφερόντων της χώρας, του περιβάλλοντος και της Χαλκιδικής;», σελ.   
 β) Προς τον Υπουργό Υποδομών και Μεταφορών:   
 i. με θέμα: «Αλλαγή του Κώδικα Οδικής Κυκλοφορίας. Τι αλλάζει;», σελ.   
 ii. με θέμα: «Αλλαγές στο οδικό δίκτυο που θα συνδέει το νέο αεροδρόμιο Καστελλίου ζητάει το Περιφερειακό Συμβούλιο Κρήτης», σελ.   
 γ) Προς τον Υπουργό Αγροτικής Ανάπτυξης και Τροφίμων, με θέμα: «Θα χρηματοδοτήσετε την κατασκευή των Δικτύων Διανομής Νερού του Φράγματος , σελ.

ΠΡΟΕΔΡΕΥΩΝ

ΚΩΝΣΤΑΝΤΙΝΟΠΟΥΛΟΣ Ο., σελ.

ΟΜΙΛΗΤΕΣ

Α. Επί διαδικαστικού θέματος:  
 ΚΩΝΣΤΑΝΤΙΝΟΠΟΥΛΟΣ Ο. , σελ.   
  
Β. Επί των επικαίρων ερωτήσεων:  
 ΑΡΣΕΝΗΣ Κ. , σελ.   
 ΒΕΣΥΡΟΠΟΥΛΟΣ Α. , σελ.   
 ΚΑΡΑΜΑΝΛΗΣ Κ. , σελ.   
 ΜΑΜΟΥΛΑΚΗΣ Χ. , σελ.   
 ΠΙΠΙΛΗ Φ. , σελ.   
 ΣΚΡΕΚΑΣ Κ. , σελ.   
 ΣΤΥΛΙΟΣ Γ. , σελ.   
 ΦΑΜΕΛΛΟΣ Σ. , σελ.   
 ΧΑΡΙΤΟΥ Δ. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΡΛΗ΄

Παρασκευή 10 Ιουνίου 2022

Αθήνα, σήμερα στις 10 Ιουνίου 2022, ημέρα Παρασκευή και ώρα 9.03΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Ε΄ Αντιπροέδρου αυτής κ. **ΟΔΥΣΣΕΑ ΚΩΝΣΤΑΝΤΙΝΟΠΟΥΛΟΥ**.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 9-6-2022 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΡΛΖ΄ συνεδρίασης, της Πέμπτης 9 Ιουνίου 2022, σε ό,τι αφορά την ψήφιση στο σύνολο του σχεδίου νόμου: «Σύστημα στοχοθεσίας, αξιολόγησης και ανταμοιβής για την ενίσχυση της αποτελεσματικότητας της δημόσιας διοίκησης, ρυθμίσεις για το ανθρώπινο δυναμικό του δημοσίου τομέα και άλλες διατάξεις»)

Παρακαλείται η κυρία Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τη Γραμματέα της Βουλής κ. Ραλλία Χρηστίδου, Βουλευτή Β3΄ Νοτίου Τομέα Αθηνών, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(Να μπουν οι αναφορές από το σχετικό e-mail)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(Να μπουν οι ερωτήσεις από το σχετικό e-mail)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό του ο Γενικός Γραμματέας Νομικών και Κοινοβουλευτικών Θεμάτων ενημερώνει ότι οι επίκαιρες ερωτήσεις που θα συζητηθούν σήμερα είναι οι εξής: Η επίκαιρη ερώτηση με αριθμό 727/1-6-2022, η επίκαιρη ερώτηση με αριθμό 729/2-6-2022, η επίκαιρη ερώτηση με αριθμό 730/2-6-2022 και η επίκαιρη ερώτηση με αριθμό 4919/28-4-2022.

Κατόπιν τούτου

θα ξεκινήσουμε με τη συζήτηση της τέταρτης με αριθμό 736/6-6-2022 επίκαιρης ερώτησης πρώτου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Περιβάλλοντος και Ενέργειας, με θέμα: «Παράνομη έναρξη αδειοδότησης αιολικού στις νησίδες του Αιγαίου, που έχει επίσημα απορριφθεί».

Παρακαλώ, κύριε συνάδελφε, έχετε τον λόγο για δύο λεπτά.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, μιλάμε για τα «Γκαλαπάγκος» της Μεσογείου. Μιλάμε για νησίδες οι οποίες βρίσκονται μεταξύ Κυκλάδων και Δωδεκανήσων και είναι τόσο σημαντικές παγκόσμια, γιατί έχουν πάνω από εξακόσια πενήντα ζευγάρια μαυροπετρίτη, το 5% του παγκόσμιου πληθυσμού, έχουν πάνω από εκατόν εξήντα ζευγάρια αιγαιόγλαρου, το 30% του ελληνικού πληθυσμού, έχουν ίσως πάνω από χίλια ζευγάρια Αρτέμη, μύχου -βασικά, επίσης και προστατευόμενα πουλιά- θαλασσοκόρακα και σπιζαετό.

Ακριβώς γι’ αυτή του τη μεγάλη σημασία, απορρίφθηκε σχεδόν από όλους τους φορείς αυτό το φαραωνικό αιολικό των εκατόν έξι ανεμογεννητριών, που θα οδηγούσε σε κατασκευή σε αυτή την κιβωτό βιοποικιλότητας, την κιβωτό της φύσης -ακούστε- στα μικρά αυτά νησάκια εβδομήντα ενός χιλιομέτρων δρόμων, δεκατεσσάρων λιμενικών έργων, δεκατεσσάρων ελικοδρομίων και άλλες εγκαταστάσεις και εκβραχισμούς.

Για αυτόν τον λόγο, η αρμόδια Υπηρεσία του Υπουργείου σας, η ΔΙΠΑ, απέρριψε το έργο, γιατί οι αρνητικές επιπτώσεις του προτεινόμενου έργου είναι εξαιρετικά σημαντικές και δεν θα μπορούσε να αποτραπεί η καταστροφή στην προστατευόμενη περιοχή, όπως προβλέπουν οι ευρωπαϊκές οδηγίες.

Δεν είναι μόνο η ΔΙΠΑ, αλλά και ο Φορέας Διαχείρισης Προστατευόμενων Περιοχών Κυκλάδων, ο Φορέας Διαχείρισης Προστατευόμενων Περιοχών Δωδεκανήσου, η Διεύθυνση Φυσικού Περιβάλλοντος και Βιοποικιλότητας, Τμήμα Προστατευόμενων Περιοχών του Υπουργείου σας. Όλοι αυτοί το απέρριψαν.

Και ξαφνικά, συνέβη το απίστευτο, κύριε Πρόεδρε, που δεν έχει ξαναγίνει ποτέ. Κάποιος υπάλληλος της Ρυθμιστικής Αρχής Ενέργειας πήγε το Σάββατο και έβγαλε άδεια για το έργο που είχε απορριφθεί.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Μικρή ανοχή, κύριε Πρόεδρε.

Ποια Ρυθμιστική Αρχή Ενέργειας;

Η Ρυθμιστική Αρχή Ενέργειας είναι αυτή της οποίας, κύριε Υπουργέ, διορίζετε το προεδρείο εσείς. Και έβγαλε άδεια για έργο ακόμα μεγαλύτερο, που περικλείει όλο το απορριφθέν έργο συν πολλά ακόμα νησιά, από δεκατέσσερις νησίδες, είκοσι τρείς νησίδες. Μας λέει η Ρυθμιστική Αρχή Ενέργειας μετά το σούσουρο που δημιουργήθηκε ότι δεν ήξερε ότι είχε απορριφθεί, λες και δεν υπήρχαν δημοσιευμένα στις εφημερίδες όλα αυτά. Και τώρα που το ξέρει συνεχίζει και κρατάει την άδεια παραγωγής, δεν την απορρίπτει, δεν την καταργεί.

Και κλείνω: Ποιος είχε τυπικά υποχρέωση να την ενημερώσει; Ο παραγωγός. Με βάση τον κανονισμό βεβαίωσης παραγωγού, θα πρέπει να ενημερώνει τον φορέα αδειοδότησης για τις αρνήσεις αδειοδοσίας και όλα τα προβλήματα. Με βάση, επίσης, τις υποχρεώσεις που απορρέουν από την άδεια -και την καταθέτω στα Πρακτικά την άδεια που είχε λάβει ο παραγωγός, γιατί τα γράφει εκεί μέσα- όπου διαβάζω: Πρέπει να ενημερώνει τη ΡΑΕ για κάθε έγκριση ή άδεια ή αρνητική γνωμοδότηση που λαμβάνει.

Ζητάμε, λοιπόν, να αποσύρετε την άδεια παραγωγού. Ζητάμε να επιβάλετε κυρώσεις στη διοίκηση της ΡΑΕ, αλλά και στον παραγωγό, με βάση τον δικό σας νόμο του 2020.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Ευχαριστώ, κύριε Πρόεδρε.

Κύριε συνάδελφε, όπως γνωρίζετε, έχει απορριφθεί το αίτημα για περιβαλλοντική αδειοδότηση του συνόλου των έργων από τη Διεύθυνση Περιβαλλοντικών Αδειοδοτήσεων του Υπουργείου Περιβάλλοντος και Ενέργειας με την Απόφαση 38606/2627 στις 24/5/21. Οπότε, αυτή τη στιγμή δεν ισχύει, δεν υπάρχει περιβαλλοντική αδειοδότηση ώστε το έργο να προχωρήσει και να υλοποιηθεί. Από κει και πέρα, έχουμε πει πολλές φορές ότι η Ρυθμιστική Αρχή Ενέργειας δεν είναι αδειοδοτική αρχή που να εκδίδει άδειες, εγκρίσεις περιβαλλοντικών όρων, που να εκδίδει ή να δημοσιεύει άδειες εγκατάστασης, άδειες λειτουργίας. Υπάρχουν άλλες αδειοδοτικές αρχές. Από τη στιγμή, λοιπόν, που δεν έχει περιβαλλοντική αδειοδότηση το εν λόγω έργο, καταλαβαίνετε ότι δεν θα προχωρήσει. Από εκεί και πέρα η Ρυθμιστική Αρχή Ενέργειας φυσικά είναι μια ανεξάρτητη αρχή, θα λάβει υπόψη αυτό και θα αποφασίσει αν θα απορρίψει ή αν θα συνεχίσει να διατηρεί την άδεια παραγωγής για την εν λόγω επένδυση.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κύριε συνάδελφε, έχετε τον λόγο.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, δεν σας κάλεσα εδώ πέρα απλά να μας πείτε την προσωπική σας γνώμη. Σας κάλεσα επειδή έχετε την εποπτεία της Ρυθμιστικής Αρχής Ενέργειας, με βάση τον νόμο. Οπότε, θα θέλαμε να μας πείτε τι σας ενημέρωσε η Ρυθμιστική Αρχή Ενέργειας. Πείτε μας. Η Ρυθμιστική Αρχή Ενέργειας είπε δημόσια ότι δεν είχε ενημερωθεί. Έχετε εσείς ευθύνη να ενημερώνετε τη Ρυθμιστική Αρχή Ενέργειας; Έχει ο παραγωγός ευθύνη να ενημερώνεται η Ρυθμιστική Αρχή Ενέργειας; Μιλάμε για μια απόφαση απόρριψης που είχε δημοσιοποιηθεί στην ιστοσελίδα την αρμόδια, του Υπουργείου. Πώς η Ρυθμιστική Αρχή Ενέργειας, που εσείς εποπτεύετε και διορίζετε και το προεδρείο της, δεν γνώριζε το τι αποφασίζουν οι υπηρεσίες του Υπουργείου σας; Σας ικανοποιεί εσάς αυτό; Είναι κατάσταση η οποία σας τιμά; Δεν ξέρατε τίποτα για όλο αυτό; Σάββατο πήγε ο εργαζόμενος, κύριε Υπουργέ. Και δεν είναι το μόνο. Να σας θυμίσω την Άνδρο που πήγατε και απορρίψατε μονοπρόσωπα εσείς την απόφαση της αποκεντρωμένης διοίκησης να σταματήσουν οι εργασίες στο σημαντικό αυτό αιολικό, μέχρι να αποκατασταθούν οι παράνομες εργασίες; Εσείς προσωπικά! Κατά συρροή είναι πλέον οι καταστάσεις αυτές.

Απορρίπτετε, καταρρίπτετε οποιεσδήποτε –επιτέλους- τις λίγες δηλαδή αρνήσεις στη διοίκηση για να εγκρίνει αιολικά ή να προχωρήσει με παράνομες εργασίες και εσείς, τώρα η ΡΑΕ -που εσείς διορίζετε το Προεδρείο-, ξαφνικά διά μαγείας Σαββατιάτικα βγάζει άλλες αποφάσεις. Έχουμε εδώ πέρα κάτι ξεκάθαρα παράνομο. Γι’ αυτό και είπε το αστείο αυτό επιχείρημα η ΡΑΕ ότι δεν γνώριζε για την απόρριψη. Η άδεια παραγωγού είναι επί της ουσίας, κύριε Υπουργέ. Δίνεται επί της ουσίας, γι’ αυτό και έχει αιτιολογία. Δεν δίνεται απλά τυπικά. Το μόνο που δίδεται τυπικά από το Υπουργείο σας -όταν ασχολείστε να το δώσετε- είναι η δέουσα εκτίμηση που θα πρέπει να φιλτράρει όλο αυτά τα έργα και να μη φτάνουν καν στην περιβαλλοντική αδειοδότηση.

Τώρα θα ξεκινήσετε πάλι περιβαλλοντική αδειοδότηση γι’ αυτό που έχει απορριφθεί; Δηλαδή μετά την άδεια παραγωγού, κύριε Υπουργέ, θα προχωρήσουν αυτοί οι παραγωγοί στην περιβαλλοντική αδειοδότηση; Και η υπηρεσία σας θα εξετάσει τις μελέτες περιβαλλοντικών επιπτώσεων, ενώ τις έχει απορρίψει; Αυτή τη διαδικασία θα κάνετε; Γιατί αυτό είναι που προκύπτει από την απόφαση της ΡΑΕ.

Αν θέλετε να καταστρατηγήσετε κάθε νομοθεσία ακόμα και αυτές που εσείς έχετε νομοθετήσει –για τον αντιπεριβαλλοντικό του κ. Χατζηδάκη μιλάω, δεν είναι κάποιο εξαιρετικό νομοθέτημα, ακόμα και εκεί, όμως, υπήρχαν κυρώσεις για τον παραγωγό που δεν ενημερώνει ότι απορρίφθηκε η άδεια παραγωγής του τη ΡΑΕ- θα εφαρμοστούν οι κυρώσεις; Η άδεια παραγωγής πρέπει να πέσει μόνο και μόνο επειδή δεν ενημέρωσε για την απόρριψη. Θα έπρεπε να μη δοθεί επειδή υπήρχε η απόρριψη. Βλέπω μια κατάσταση που, προκειμένου να εξυπηρετηθούν συγκεκριμένα συμφέροντα στον χώρο των ΑΠΕ, παραβιάζεται κάθε ευρωπαϊκή, κάθε εθνική νομοθεσία.

Σας καλούμε να έρθετε στον δρόμο της νομιμότητας ευρωπαϊκά και μέσα σε επίπεδο χώρας.

(Στο σημείο αυτό ο Βουλευτής κ. Κρίτων – Ηλίας Αρσένης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ελάτε, κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Καταλάβατε, κύριε συνάδελφε, τι σας είπα; Η αρμόδια Διεύθυνση Περιβαλλοντικής Αδειοδότησης του Υπουργείου Περιβάλλοντος και Ενέργειας απέρριψε τη μελέτη περιβαλλοντικών επιπτώσεων, την οποία κατέθεσε ο εν λόγω επενδυτής, για να προχωρήσει στην επένδυση και στην υλοποίηση του έργου. Μιλάτε τώρα πάνω από δύο-τρία λεπτά λέγοντας τα ίδια και τα ίδια, τα οποία δεν έχουν καμμία ουσία και τα λέτε, μάλλον, για να τα ακούσετε εσείς ο ίδιος. Σας λέμε ότι το έργο δεν θα γίνει, απορρίφθηκε η αίτηση.

Τώρα, η Ρυθμιστική Αρχή Ενέργειας δίνει άδειες παραγωγής σε όποιους αιτούνται να λάβουν μία άδεια παραγωγής, εξετάζοντας κάποια στοιχεία για την εγκυρότητα και την οικονομική δυνατότητα των νομικών προσώπων που αιτούνται την πρώτη-πρώτη άδεια για ένα έργο το οποίο είναι ουσιαστικά μια ιδέα, είναι μια πρόθεση. Από εκεί πέρα, για να υλοποιηθεί ένα τέτοιο έργο, χρειάζεται να περάσει μέσα από πολλές-πολλές αδειοδοτικές αρχές, που κρίνουν αν πρέπει και αν θα κατασκευαστεί το εν λόγω έργο.

Η Ρυθμιστική Αρχή Ενέργειας έχει δώσει άδειες παραγωγής -και οφείλετε να το ξέρετε, κύριε συνάδελφε- οι οποίες ξεπερνάνε κατά πολύ την ανάγκη της χώρας για εγκατάσταση ανανεώσιμων πηγών ενέργειας. Εμείς έχουμε έναν στόχο μέχρι το 2030 να εγκαταστήσουμε περίπου 10 έως 12 GW νέων ανανεώσιμων πηγών ενέργειας και αυτή τη στιγμή οι άδειες παραγωγής ξεπερνούν τα 100 GW, είναι δέκα φορές παραπάνω.

Καταλαβαίνετε, λοιπόν, ότι εννιά στα δέκα έργα δεν θα γίνουν, επειδή δεν τα χρειαζόμαστε. Εννέα στα δέκα έργα δεν θα γίνουν, επειδή δεν θα λάβουν περιβαλλοντική αδειοδότηση. Εννέα στα δέκα έργα δεν θα ολοκληρωθούν, επειδή, πάρα πολύ απλά, για αυτούς οι οποίοι έχουν καταθέσει και έχουν λάβει μια τέτοια άδεια παραγωγής, όπως τη λέτε και η οποία είναι μια πολύ τυπική άδεια, δεν εξετάζεται αν θα αδειοδοτηθεί περιβαλλοντικά σε εκείνη τη φάση και δεν εξετάζεται αν αυτό το έργο μπορεί να συνδεθεί στο δίκτυο, γιατί μπορεί να είναι κορεσμένο στο σημείο που ζητάμε.

Επίσης, δεν εξετάζεται ποια είναι η κατάσταση του γηπέδου, δηλαδή αν είναι δασική έκταση, αν δεν είναι δασική έκταση ή αν είναι δασικού χαρακτήρα. Όλα αυτά θα εξεταστούν σε επόμενα βήματα. Είναι η πρόθεση του επενδυτή, γιατί μπορεί να έχει μετρήσει τα ανεμολογικά δεδομένα ή μπορεί να έχει δει ότι είναι ένα γήπεδο, μια έκταση που έχει καλό προσανατολισμό και μπορεί εκεί πιθανότατα να εγκατασταθεί ένα φωτοβολταϊκό πάρκο, εφόσον πάρει τις απαραίτητες άδειες.

Έρχεστε και μιλάτε για τα ίδια και τα ίδια. Σας λέμε ότι το έργο εδώ, η μελέτη περιβαλλοντικών επιπτώσεων δεν πήρε έγκριση, απορρίφθηκε. Δεν μπορώ, όμως, να καταλάβω τι συνεχίζετε και ρωτάτε. Ρωτάτε, αν τελικά αυτή η άδεια παραγωγής –και σας επαναλαμβάνω ότι εννέα στις δέκα δεν θα υλοποιηθούν ποτέ από τις άδειες παραγωγής που έχουν δοθεί- τυπικά φαίνεται στην ιστοσελίδα της ΡΑΕ ή δεν φαίνεται; Σας απάντησε η ΡΑΕ και λέει ότι, φυσικά, και με βάση το άρθρο 32 του κανονισμού περί βεβαιώσεων του παραγωγού θα εφαρμόσει τις σχετικές διατάξεις και εξετάζει την ανάκληση των εν λόγω βεβαιώσεων παραγωγού, μετά και έπειτα από την απόφαση της Διεύθυνσης Περιβαλλοντικής Αδειοδότησης του Υπουργείου Περιβάλλοντος και Ενέργειας. Πόσο δύσκολο είναι να το καταλάβετε αυτό; Δεν μπορώ να καταλάβω.

**ΚΡΙΤΩΝ - ΗΛΙΑΣ ΑΡΣΕΝΗΣ:** Άρα υπάρχει ανάκληση.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Δεν καταλαβαίνω τι δεν μπορείτε να καταλάβετε. Σας λέω, απορρίφθηκε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Νομίζω ότι τις ερωτήσεις αυτές θα μπορούσαμε να τις λήξουμε πιο γρήγορα. Αν υπάρχει απόρριψη, είναι απόρριψη. Είναι ξεκάθαρο, έτσι δεν είναι;

**ΚΡΙΤΩΝ - ΗΛΙΑΣ ΑΡΣΕΝΗΣ:** Καταλαβαίνω ότι προχωράει, αλλά με όρους ανάκλησης.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Μα, αφού υπάρχει απόρριψη. Τι θα γίνει, θα την ξαναγυρίσουν;

Συνεχίζουμε με τη δεύτερη υπ’ αριθμόν 727/1-6-2022 επίκαιρη ερώτηση πρώτου κύκλου του Βουλευτή Β΄ Θεσσαλονίκης του Συνασπισμού Ριζοσπαστικής Αριστεράς κ. Σωκράτη Φάμελλου προς τον Υπουργό Περιβάλλοντος και Ενέργειας, με θέμα: «Επιβεβαιώνονται οι σχεδιασμοί της Κυβέρνησης για ιδιωτικοποίηση των λειτουργιών των Δημοτικών Επιχειρήσεων Ύδρευσης - Αποχέτευσης».

Κύριε συνάδελφε, έχετε τον λόγο.

**ΣΩΚΡΑΤΗΣ ΦΑΜΕΛΛΟΣ:** Ευχαριστώ, κύριε Πρόεδρε.

Κύριε Υπουργέ, τις τελευταίες μέρες αποκαλύφθηκε ακόμα ένα σκοτεινό επεισόδιο της Κυβέρνησής σας. Μέσα στο καθολικό σχέδιο της Κυβέρνησης της Νέας Δημοκρατίας για την ιδιωτικοποίηση των πάντων, κεντρικό ρόλο φαίνεται ότι κατέχει η ιδιωτικοποίηση των ΔΕΥΑ, δηλαδή η ιδιωτικοποίηση των Δημοτικών Επιχειρήσεων Ύδρευσης Αποχέτευσης.

Από τις πρώτες δηλώσεις, θυμάμαι, του κ. Γραφάκου, Γενικού Γραμματέα Αποβλήτων, στις 24 Σεπτεμβρίου του 2020, σε μία εκδήλωση για τα έργα αποχέτευσης, είχε δημοσιοποιηθεί, κύριε Πρόεδρε, η πρόθεση της Κυβέρνησης να περιορίσει τον αριθμό των ΔΕΥΑ, να προχωρήσει σε συγχωνεύσεις και να εφαρμόσει το μοντέλο των ΣΔΙΤ, δηλαδή της συνεργασίας δημόσιου - ιδιωτικού τομέα για τα έργα των ΔΕΥΑ. Για να το πούμε απλά, θέλει να ιδιωτικοποιήσει τη διαχείριση της ύδρευσης και αποχέτευσης και στις δημοτικές επιχειρήσεις, παρά την απόφαση Συμβουλίου της Επικρατείας για την ΕΥΔΑΠ και την ΕΥΑΘ.

Υπήρξε μια κουβέντα που κάναμε οι δυο μας, δυο μήνες πριν εδώ, για το ενεργειακό κόστος των ΔΕΥΑ. Όμως, πριν από δύο μήνες, κύριε Σκρέκα, δεν είχατε πάρει θέση.

Και τώρα αποκαλύπτεται ότι στις 23 Μαΐου του 2022 δημοσιεύθηκε η ένταξη στο ΕΣΠΑ, δηλαδή σε χρηματοδότηση μιας μελέτης, κύριε Πρόεδρε, που θα διερευνήσει τη δυνατότητα των ΣΔΙΤ πλέον και στις ΔΕΥΑ για την κατασκευή, λειτουργία, συντήρηση όχι μόνο νέων, αλλά και υφιστάμενων εγκαταστάσεων.

Άρα πρακτικά για να είναι κατανοητό και στους πολίτες της χώρας η Κυβέρνηση διερευνά τη δυνατότητα της ιδιωτικοποίησης ύδρευσης, αποχέτευσης και στους δήμους και σε νέες, αλλά και σε υφιστάμενες εγκαταστάσεις. Εδώ είναι γεγονός ότι έχετε ξεπεράσει τον εαυτό σας. Νομίζαμε ότι το σχέδιό σας είναι μόνο να προχωρήσετε σε ιδιωτικοποίηση νέων εγκαταστάσεων με την επίκληση ότι δεν υπάρχουν. Εσείς, όμως, βάζετε στο μάτι και εγκαταστάσεις που έχουν κατασκευαστεί ήδη με δημόσια χρήματα και με λεφτά των πολιτών. Άρα θέλετε να πουλήσετε περιουσία των δήμων που έχουν σήμερα οι ΔΕΥΑ και αυτό πίσω από την επίκληση τάχα της συντήρησης. Όλο αυτό το κάνετε προσχηματικά λέγοντας για καθυστέρηση έργων αποχέτευσης.

Θα σας το ξεκαθαρίσω, κύριε Σκρέκα, μην επιχειρήσετε κάτι τέτοιο, διότι γνωρίζω πάρα πολύ καλά, γιατί είχα την ευθύνη, ότι σας παραδώσαμε ολοκληρωμένο σχέδιο, εγκεκριμένο από την Ευρωπαϊκή Ένωση με χρηματοδότηση και με τεχνική γραμματεία για να γίνουν όλα τα έργα αποχέτευσης των οικισμών άνω των δύο χιλιάδων κατοίκων και να καλύψει η χώρα μας τις υποχρεώσεις, το γνωστό Εθνικό Σχέδιο Λυμάτων. Μην προσπαθήσετε να μας παραπλανήσετε με κάτι τέτοιο.

Εφόσον, λοιπόν, υπήρχε η χρηματοδότηση, υπήρχε ο σχεδιασμός και η χώρα μας επιτέλους θα είχε βιολογικούς και αποχετεύσεις σε όλες τις περιοχές που όφειλε για να μην έχουμε πρόστιμα, εσείς βλέπω να έρχεστε από την πίσω πόρτα να μελετήσετε ΣΔΙΤ, άρα, να ανοίξετε ξεκάθαρα το ζήτημα της ιδιωτικοποίησης. Οφείλω να το πω, κύριε Σκρέκα, έχετε αριστεία πράγματι σε δύο πράγματα: στο πλιάτσικο και στα ρουσφέτια. Και αυτό ζει η ελληνική κοινωνία και το πληρώνει πανάκριβα. Και τώρα δεν θα το πληρώνει μόνο στο ρεύμα, θα το πληρώνει δηλαδή και στο νερό όλων των δημοτικών επιχειρήσεων, γιατί αυτό ουσιαστικά ετοιμάζεστε να κάνετε. Κρύβεστε πίσω από την ανικανότητά σας να προχωρήσετε το Εθνικό Σχέδιο Λυμάτων, γιατί γνωρίζουμε την απαξίωση στην οποία έχει περιέλθει εδώ και τρία χρόνια και έρχεστε τώρα να διερευνήσετε την ιδιωτικοποίηση.

Εμείς, λοιπόν, επειδή μας ενδιαφέρει και η περιουσία των δήμων και η πρόσβαση στο αγαθό του νερού και τα λεφτά των πολιτών, σας κάναμε κατ’ αρχήν αυτή την ερώτηση για να μας πείτε τι σχεδιάζετε με αυτή τη μελέτη, γιατί είμαστε σίγουροι για το τι κρύβεται, το έχει πει ο κ. Γραφάκος πριν πάτε εσείς στο Υπουργείο. Ήταν σχέδιο Χατζηδάκη, του γνωστού Χατζηδάκη που τα πούλησε όλα στην ενέργεια και δεν άφησε τίποτα όρθιο και το βλέπουμε σήμερα πώς το πληρώνουμε.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ.

Ορίστε, κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Ευχαριστώ, κύριε Πρόεδρε.

Να απαντήσω στην ουσία της ερώτησης. Δεν σκοπεύουμε να ιδιωτικοποιήσουμε τις ΔΕΥΑ. Δεν σκοπεύουμε, δηλαδή να ιδιωτικοποιήσουμε τις Δημοτικές Επιχειρήσεις Ύδρευσης.

Εκείνο το οποίο, όμως, πρέπει να κάνουμε και νομίζω συμφωνούμε όλοι, είναι ότι πρέπει να βοηθήσουμε τους δήμους, πρέπει να βοηθήσουμε τις ΔΕΥΑ να συντηρούν τα δίκτυα τους, να επεκτείνουν τα δίκτυα τους και να προσφέρουν υπηρεσίες στους δημότες και στους πολίτες, οι οποίοι πληρώνουν μέσα από τα δημοτικά τέλη και μέσα από τον λογαριασμό του νερού τις επενδύσεις και τη λειτουργία αυτών των εταιρειών. Θα πρέπει να τους βοηθήσουμε όλο αυτό να γίνει με έναν τρόπο που θα είναι αποτελεσματικός οικονομικά από τη μια πλευρά και από την άλλη βεβαίως θα διασφαλίζουμε την καλή ποιότητα του νερού την οποία λαμβάνουν.

Κάποτε πρόσφατα και παλαιότερα υπήρξαν κάποια ΣΔΙΤ σε ότι αφορά τα σχολεία. Χρησιμοποίησε αυτή τη μορφή της Σύμπραξης Δημοσίου και Ιδιωτικού Τομέα η πολιτεία για να μπορέσει να κατασκευάσει πάρα πολύ γρήγορα και σε πολύ καλή ποιότητα σχολεία. Τα σχολεία δεν έγιναν ιδιωτικά, παρέμειναν δημόσια στο Υπουργείο Παιδείας.

Κατ’ αρχάς να εξηγήσουμε τι σημαίνει ΣΔΙΤ, τι σημαίνει Σύμπραξη Δημοσίου και Ιδιωτικού Τομέα, γιατί υπάρχουν πολλές μορφές ΣΔΙΤ. Μία μορφή είναι ότι μέσα από μια διαγωνιστική ανοικτή διαδικασία διαφανή, διεθνή, να έρθει κάποιος ιδιώτης κατασκευαστής, να κατασκευάσει ένα έργο υποδομής, το οποίο θα το διαχειρίζεται το δημόσιο ή ο αρμόδιος δημόσιος φορέας του στενού ή ευρύτερου δημοσίου, με έναν τρόπο που τελικά τα χρήματα θα τα βάλει ο κατασκευαστής και θα αποπληρωθεί αυτό το έργο κατά τη διάρκεια του κύκλου ζωής του. Δηλαδή, έρχεται ένας κατασκευαστής, κατασκευάζει ένα κτήριο το οποίο θα χρησιμοποιηθεί ως δημόσια δομή, ένα δημόσιο σχολείο και στη συνέχεια αντί το κράτος να πληρώσει εκείνη τη στιγμή το σύνολο της δαπάνης όταν κατασκευάζεται να το αποπληρώσει με μελλοντικές ετήσιες δόσεις από τον κρατικό προϋπολογισμό.

Αυτό είναι ένα σχήμα ΣΔΙΤ, το οποίο σε καμμία περίπτωση δεν σημαίνει ότι θα ιδιωτικοποιηθούν οι ΔΕΥΑ, εφόσον αποφασίσουν αυτές να χρησιμοποιήσουν ένα τέτοιο σχήμα. Όπως είπατε είναι δημοτικές επιχειρήσεις, που σημαίνει ότι ο δήμος είναι αυτός ο οποίος εποπτεύει αυτές τις επιχειρήσεις. Τις διοικεί επί της ουσίας, ορίζει τη διοίκησή τους για να το πω πιο σωστά. Ο δήμος είναι αυτός ο οποίος θα αποφασίσει, όπως και το δημοτικό συμβούλιο και η διοίκηση των ΔΕΥΑ θα αποφασίσουν, αν θα χρησιμοποιήσουν ένα τέτοιο σχήμα για να επιταχύνουν την κατασκευή έργων, αντί να περιμένουν πότε θα έχει χρήματα η πολιτεία είτε μέσω ευρωπαϊκών προγραμμάτων είτε μέσω του Προγράμματος Δημοσίων Επενδύσεων για να γίνουν αυτά τα έργα.

Άρα ο μόνος λόγος που μπορεί να χρησιμοποιηθεί ένα τέτοιο σχήμα είναι να επιταχυνθούν επενδύσεις, οι οποίες είναι απαραίτητες και οι οποίες θα βοηθήσουν τους πολίτες να έχουν πολύ καλύτερες υπηρεσίες, αλλά και πολύ καλύτερη ποιότητα νερού και γρήγορα. Αυτό και μόνο και τίποτε άλλο.

Για να απαντήσω, λοιπόν, ξεκάθαρα στην ερώτησή σας, δεν σκοπεύουμε να ιδιωτικοποιήσουμε τις ΔΕΥΑ, για να τελειώσει αυτή η κουβέντα. Και ναι, θα δώσουμε και ένα εργαλείο στους δήμους, θα εξετάσουμε -για να το πω καλύτερα- μέσα από αυτή τη μελέτη ένα εργαλείο σύμπραξης δημοσίου, δημοτικού εν προκειμένω, δήμου να το πω καλύτερα και ιδιωτικού τομέα, έτσι ώστε να πετύχουμε γρηγορότερες επενδύσεις σε υποδομές απαραίτητες για το πόσιμο νερό με το χαμηλότερο κόστος και τις καλύτερες υπηρεσίες.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Φάμελλε, έχετε τον λόγο.

**ΣΩΚΡΑΤΗΣ ΦΑΜΕΛΛΟΣ:** Κύριε Σκρέκα, οφείλω να πω ότι συνεχίζεται το παιχνίδι παραπλάνησης. Ας τα πάρουμε όμως με τη σειρά, γιατί έχουν γνώση οι φύλακες!

Πρώτον, για ποιο λόγο χρειάζεται ιδιωτική χρηματοδότηση για το Εθνικό Σχέδιο Λυμάτων, αφού το Εθνικό Σχέδιο Λυμάτων είχε συμφωνηθεί με την Ευρωπαϊκή Επιτροπή. Μάλιστα η digi.com το είχε χαρακτηρίσει ως best practice και ήθελε να το προβάλλει και στις υπόλοιπες χώρες. Και ήμουν εγώ παρών στη συνέντευξη Τύπου, το Φεβρουάριο του 2018, που παρουσιάστηκε, σε συνεργασία με την Ένωση των Δήμων, την ΚΕΔΕ, την Ένωση των Περιφερειών και την Ένωση των ΔΕΥΑ.

Εφόσον λοιπόν είχαν εξασφαλιστεί 1,2 δισεκατομμύρια ευρώ για την κατασκευή των έργων λυμάτων σε όλη την Ελλάδα και είχε στηθεί η τεχνική γραμματεία και είχε συμφωνήσει η αυτοδιοίκηση και ήταν μέσα στη συμφωνία και η Γενική Διεύθυνση Ανταγωνισμού και Περιφερειακής Σύγκλισης της Ευρώπης, για ποιο λόγο χρειάζεται τώρα η ιδιωτική χρηματοδότηση; Χρειάζεται πολύ απλά γιατί αυτό είναι το εργαλείο για να βάλετε στην ιδιωτικοποίηση τις ΔΕΥΑ. Διότι οι ΔΕΥΑ δεν θέλουν τα ΣΔΙΤ. Οι ΔΕΥΑ θέλουν να τους δώσετε τα λεφτά που δεν δίνετε, να προχωρήσετε την ωρίμανση των έργων που δεν προχωράτε και να ασχοληθείτε με τους βιολογικούς. Εσείς όμως όχι, λέτε ας κάνουμε και μια μελέτη για να βάλουμε τον ιδιωτικό τομέα. Και ειλικρινά αναρωτιέμαι ξέρει η Κομισιόν ότι έχετε ανατινάξει το Εθνικό Σχέδιο Λυμάτων; Να το δούμε και αυτό.

Πάμε όμως λιγάκι στο δεύτερο θέμα. Προσπαθήσατε να παρομοιάσετε το ΣΔΙΤ των δήμων, των ΔΕΥΑ με το ΣΔΙΤ των σχολείων. Ξέρετε, κύριε Σκρέκα, για το ΣΔΙΤ των σχολείων πληρώνει η πολιτεία την αποπληρωμή και δεν έχει καμμία σχέση με το τίμημα του χρήστη. Στην περίπτωση των ΔΕΥΑ όμως, μην αποκρύπτετε ότι το ΣΔΙΤ στην ύδρευση σημαίνει ότι ο πολίτης θα πληρώνει δια του λογαριασμού στον παραχωρησιούχο τίμημα. Άρα μέσα στους λογαριασμούς του νερού θα υπάρχει το διαχειριστικό, κατασκευαστικό και επιχειρηματικό κόστος και κέρδος του ιδιώτη. Οπότε μπαίνει ο ιδιώτης στην ύδρευση - αποχέτευση και τον πληρώνει ο πολίτης.

Μην κάνετε τέτοια παιχνίδια. Ξέρουμε πάρα πολύ καλά πώς λειτουργούν και τα ΣΔΙΤ και πώς επιβαρύνονται οι πολίτες με την ιδιωτικοποίηση, όταν αφορά σε κοινωνικά αγαθά και σε παρεχόμενες υπηρεσίες. Δεν έχει να κάνει λοιπόν με τα σχολεία, καμμία σχέση. Ατυχές το παράδειγμα και απορώ αν το κάνατε από σκοπιμότητα ή από άγνοια.

Να μας απαντήσετε το εξής. Ξέρετε ή δεν ξέρετε ότι στους λογαριασμούς ύδρευσης - αποχέτευσης των πολιτών θα μπει το τίμημα του ιδιώτη, αν γίνει ΣΔΙΤ; Και όλα αυτά ενώ είχε εξασφαλιστεί η χρηματοδότηση και στην Τεχνική Γραμματεία Λυμάτων και η προγραμματική σύμβαση είχε γίνει και είχε εκπονηθεί το εθνικό επιχειρησιακό σχέδιο.

Εξάλλου πρέπει να σας πω ότι δυστυχώς πρόσφατα, στο συνέδριο των Δελφών, στο οικονομικό φόρουμ, ο άλλος Γενικός Γραμματέας του Υπουργείου αναφέρθηκε ιδιαίτερα προσβλητικά απέναντι στις ΔΕΥΑ, λέγοντας ότι δεν είναι επαρκείς, ότι πρέπει να παρέμβει η πολιτεία. Τις απαξίωσε γενικότερα πάρα πολύ άσχημα και ενώ οι ΔΕΥΑ σας επισημαίνουν εδώ και πολύ καιρό ότι έχουν περιέλθει σε δεινή οικονομική θέση, διότι το κόστος ρεύματος πλέον έχει αυξήσεις πάνω από 350%, γιατί δουλεύουν μέση τάση και το σχέδιο αποκαλύπτεται, κύριε Πρόεδρε.

Έρχεται η Κυβέρνηση πρώτα με τη ΔΕΗ, με τη ρήτρα Μητσοτάκη, να τραβήξει ένα χαράτσι πάνω στις ΔΕΥΑ, να τις χρεοκοπήσει για να μην μπορούν να λειτουργήσουν και μετά λέει: «Να σας φέρω έναν ιδιώτη να σας αναμορφώσει»; Αναμορφωτήριο κυριολεκτικά! Το χαράτσι μετά θα περάσει σε όλους τους καταναλωτές και θα μείνουν για είκοσι χρόνια οι υποδομές στον ιδιώτη ύδρευσης αποχέτευσης -ακόμα και οι ήδη κατασκευασμένες-, για να πληρώνουν το κορόιδο ο λαός το ξεπούλημα που κάνει η Νέα Δημοκρατία. Αυτό είναι το σχέδιο σας. Τους χρεοκοπείτε τώρα, τους εκβιάζετε τώρα. Και ναι, κύριε Σκρέκα, εκβιάζετε δημάρχους. Αυτό κάνετε. Και το λέει η ένωση των ΔΕΥΑ με πολύ ξεκάθαρο λόγο και εσείς λείπετε, μην γελάτε.

Τους λογαριασμούς τους έχετε δει; Θέλετε να σας φέρω τώρα έναν λογαριασμό, που είναι 10.000 ευρώ το ρεύμα και 36.000 ευρώ η ρήτρα Μητσοτάκη; Είναι λογαριασμός του Νοεμβρίου από τη δημοτική επιχείρηση ύδρευσης αποχέτευσης Θέρμης. Είναι για να γελάτε; Για να κλαίτε είναι έτσι όπως τα έχετε κάνει, κύριε Σκρέκα. Δυστυχώς έχετε κάνει όλη την Ελλάδα να έχει φτάσει να κλαίει από τους λογαριασμούς που παίρνει και αυτό το παθαίνουν και οι επιχειρήσεις ύδρευσης. Αλλά εσείς είστε απών.

Πήγαινε ο κ. Πέτσας στα συνέδριά τους και τους έλεγε πρακτικά ότι θα σας πουλήσουμε, θα σας ενοποιήσουμε. Δηλαδή, πηγαίνετε στον νομό σας, εκεί που εκλέγεσθε και πείτε στις ΔΕΥΑ ότι εμείς δεν θα σας αφήσουμε ανά δήμο, θα σας ενοποιήσουμε και θα σας δώσουμε σε έναν νταβατζή να έχει είκοσι χρόνια το νερό και την αποχέτευση. Αυτό είναι το σχέδιο. Να το πείτε στα Τρίκαλα. Εκεί ξέρετε, το ΣΔΙΤ δεν έγινε στα απορρίμματα, γιατί ορθώς ο δήμος αποφάσισε να ακολουθήσει το μοντέλο της κυβέρνησης ΣΥΡΙΖΑ και να κάνει δημόσιο έργο. Τώρα εσείς έρχεστε και παρά τη βούληση των δήμων θέλετε να επιβάλλετε ιδιωτικοποίηση.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε, έχετε φτάσει τα πέντε λεπτά.

**ΣΩΚΡΑΤΗΣ ΦΑΜΕΛΛΟΣ:** Δεν θα σας αφήσουμε, κύριε Σκρέκα. Θα πέσετε πριν εφαρμόσετε το νομοσχέδιο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Να κάνω μια ερώτηση, κύριε συνάδελφε; Σήμερα τις επενδύσεις που κάνουν οι ΔΕΥΑ, ποιος τις πληρώνει; Τις συντηρήσεις, το προσωπικό που δουλεύει εκεί, αυτοί οι καταμετρητές που πάνε και μετρούν, τις επισκευές που γίνονται στα δίκτυα, τις νέες επεκτάσεις όταν δεν υπάρχουν χρήματα κρατικά -γιατί κάνουν οι ΔΕΥΑ επενδύσεις χωρίς απαραίτητα να έχουν και κρατική επιδότηση, κάνουν επεκτάσεις δικτύων σε χωριά, δεν περιμένουν όλες κρατικές επιδοτήσεις, γιατί δεν φτάνουν τα χρήματα ίσως, τα ευρωπαϊκά χρήματα, τα χρήματα του προγράμματος δημοσίων επενδύσεων, για να γίνουν όλα τα έργα στην Ελλάδα ταυτόχρονα και οι ΔΕΥΑ προχωρούν σε τέτοιες κατασκευές- ποιος τα πληρώνει αυτά; Ο κανένας; Δεν τα πληρώνουν οι καταναλωτές μέσα από τους λογαριασμούς του νερού; Τα πληρώνουν οι καταναλωτές. Άρα, μην κοροϊδεύετε τον κόσμο.

Αυτό το οποίο κάνουν ήδη με τον τρόπο που το κάνουν τώρα οι ΔΕΥΑ είναι το εξής: Περιμένουν να βρουν χρήματα, δηλαδή περιμένουν να στείλουν τον λογαριασμό, να λάβουν τα χρήματα, να περισσέψουν χρήματα, πέρα από τα λειτουργικά έξοδα και ό,τι περισσέψει να δημιουργήσουν ένα απόθεμα και μετά να κάνουν το έργο. Εμείς τι λέμε; Αντί να περιμένουν δέκα, είκοσι χρόνια να δημιουργήσουν αποθεματικά για να προχωρήσουν σε εκείνες τις επενδύσεις που θα τους μειώσει και το κόστος λειτουργίας -και θα σας πω τι εννοώ παρακάτω-, ελάτε τώρα, χρησιμοποιήστε ένα σχήμα ΣΔΙΤ, όπως στα σχολεία, ακριβώς όπως το λέω, χωρίς να αυξήσετε τον λογαριασμό του νερού. Αυτά είναι δικά σας λόγια, είναι οι δικοί σας φόροι, όπως ξέρατε τους φόρους. Εσείς επί πέντε χρόνια αυξάνατε τους φόρους στους Έλληνες, μην το ξεχνάμε. Για όλα αυτά τα οποία κάνατε, αυξάνατε τις φόρους, δηλαδή πλήρωνε ο Έλληνας πολίτης για την πολιτική τη δική σας. Πολύ πλήρωσε, το ένιωσε στο πετσί του. Τώρα μειώνονται οι φόροι, τρία χρόνια μειώνονται οι φόροι και ο ΕΝΦΙΑ και οι φόροι εισοδήματος.

**ΣΩΚΡΑΤΗΣ ΦΑΜΕΛΛΟΣ:** Και στους λογαριασμούς της ΔΕΗ.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Ακούστε, κύριε συνάδελφε. Θα τα ακούσετε όλα, για να μην κοροϊδεύετε τον κόσμο. Γιατί τελικά ο πολίτης τα πληρώνει όλα. Σίγουρα δεν τα πληρώνετε εσείς πάντως, ούτε έρχονται ουρανοκατέβατα τα χρήματα.

Εμείς λέμε το εξής. Αυτήν τη στιγμή έχουν οι ΔΕΥΑ αυξημένο κόστος πραγματικά λόγω του ρεύματος. Έχετε κάνει μια ερώτηση. Αφού ενδιαφέρεστε, στα αντλιοστάσια για τα οποία οφείλεται το 80% της κατανάλωσης ρεύματος, πόσα αντλιοστάσια έχουν «inverters», πόσα έχουν μετατροπείς ισχύος, ώστε να έχουν εξοικονόμηση έως και 70%; Το ξέρετε ότι από μια έρευνα που έχει γίνει αυτήν τη στιγμή επτά στα δέκα αντλιοστάσια των ΔΕΥΑ δεν έχουν «inverters», δεν έχουν μετατροπείς ισχύος;

Και εμείς τι λέμε; Αντί να περιμένετε -και αυτό το ανακοινώσαμε και χθες βέβαια, αλλά θα σας το πω μετά- να μαζέψετε χρήματα για να βάλετε μετατροπείς ισχύος -αυτό που έπρεπε να έχει γίνει δεκαετίες τώρα, για να μειωθεί το κόστος λειτουργίας-, ελάτε να το κάνετε άμεσα. Αν δεν μπορείτε να το κάνετε άμεσα επειδή δεν έχετε χρήματα, χρησιμοποιείτε ένα σχήμα ΣΔΙΤ, αντικαταστήστε τώρα όλο τον εξοπλισμό στα αντλιοστάσια και να μειώσετε 70% το κόστος της ενέργειας. Ένα κομμάτι από την εξοικονόμηση, κύριε συνάδελφε, θα μπορέσει να αποπληρώσει αυτήν την επένδυση. Δεν σας αρέσει αυτό. Σας αρέσει να αυξάνετε τους φόρους και μέσα από τους φόρους να πληρώνουν οι Έλληνες ξανά και ξανά και ξανά και τελικά ποτέ να μην τελειώνει αυτό το πρόβλημα.

Θα απαντήσω για να το ξεκαθαρίσουμε. Δεν θα ιδιωτικοποιήσουμε τις ΔΕΥΑ. Εμείς τους δίνουμε τη δυνατότητα να χρησιμοποιήσουν άλλα χρηματοδοτικά εργαλεία για να προχωρήσουν γρήγορα και σε εξοικονόμηση. Χθες ανακοινώσαμε μια σειρά από μέτρα για να προχωρήσουν σε μία εξοικονόμηση του κόστους. Μέσα σε αυτά –το αναφέραμε- είναι και η άμεση τοποθέτηση και εγκατάσταση inverters.

Σε ό,τι αφορά τα λύματα, ξέρετε ότι έχουμε έναν προϋπολογισμό 200 εκατομμύρια ευρώ στο Ταμείο Ανάκαμψης για να κατασκευάσουν, όχι μόνο οι οικισμοί άνω των δύο χιλιάδων κατοίκων, όπως κάνατε εσείς, αλλά και οι οικισμοί κάτω των δύο χιλιάδων κατοίκων, που είναι εκατοντάδες οικισμοί και χωριά και στα ορεινά και στις ωραίες παραθαλάσσιες περιοχές, εγκαταστάσεις διαχείρισης λυμάτων. Κάτι που δεν είχατε κάνει εσείς, και τα λύματα ανεπεξέργαστα δυστυχώς χύνονται είτε στις ρεματιές είτε και εγώ δεν ξέρω πού. Τα ξέρετε πολύ καλά αυτά. Δεν πρέπει να τα κρύβετε. Ήσασταν Υπουργός Περιβάλλοντος τόσα χρόνια.

Εμείς ήρθαμε και δώσαμε 200 εκατομμύρια ευρώ, ώστε μέσα από δημόσια έργα -αυτό που λέτε ότι δεν κάνουμε, εμείς το κάνουμε όμως- οικισμοί κάτω των δύο χιλιάδων κατοίκων, οικισμοί κατηγορίας Δ΄, να μπορέσουν να κατασκευάσουν εγκαταστάσεις διαχείρισης λυμάτων και έτσι να προστατεύσουμε το περιβάλλον μας.

Αυτά κάνει η Νέα Δημοκρατία. Εσείς το μόνο που κάνατε, απ’ ό,τι κατάλαβα, είναι ότι παραδώσατε μετά από πέντε χρόνια κυβέρνησης σχέδια. Κάθε φορά που έρχεστε εδώ και κάνετε μια ερώτηση, κύριε συνάδελφε, εκείνο που λέτε είναι ότι «εμείς σας παραδώσαμε μετά από πέντε χρόνια ένα σχέδιο», ή «μια μελέτη», ή «ένα βιβλίο». Πέντε χρόνια για να κάνετε σχέδια μελέτες και βιβλία, κύριε συνάδελφε, νομίζω ότι δεν σας τιμούν ούτε αποδεικνύουν ότι κυβερνήσατε με ορθό τρόπο.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε με τη δεύτερη με αριθμό 5005/197/3-5-2022 ερώτηση και αίτηση κατάθεσης εγγράφων του κύκλου αναφορών - ερωτήσεων του Βουλευτή Β΄ Θεσσαλονίκης του Συνασπισμού Ριζοσπαστικής Αριστεράς κ.Σωκράτη Φάμελλουπρος τον Υπουργό Περιβάλλοντος και Ενέργειας**,** με θέμα: «Θα συνεχίσει η Κυβέρνηση Μητσοτάκη να εξυπηρετεί τα συμφέροντα της «Ελληνικός Χρυσός Α.Ε.» εις βάρος των συμφερόντων της χώρας, του περιβάλλοντος και της Χαλκιδικής;».

Κύριε Φάμελλε, έχετε τον λόγο.

**ΣΩΚΡΑΤΗΣ ΦΑΜΕΛΛΟΣ**: Ευχαριστώ, κύριε Πρόεδρε.

Κατ’ αρχάς, οφείλω να πω εισαγωγικά ότι επειδή η ερώτηση αυτή έχει υποβληθεί από τις 3 Μαΐου και έχει είκοσι ερωτήσεις και τουλάχιστον δέκα έγγραφα που απαιτεί, μπορεί και παραπάνω, θα ήθελα ο Υπουργός εκ των προτέρων να μας πει, επειδή δεν απαντήθηκε γραπτά, πώς θα απαντηθεί επί της ουσίας. Γιατί καταλαβαίνετε ότι στο δίλεπτο είναι αδύνατο να απαντήσετε όλα αυτά που ρωτάμε. Δεν φταίμε εμείς. Φταίτε εσείς που δεν απαντήσατε γραπτά.

Κύριε Πρόεδρε, η αρχή της θητείας του κυρίου Υπουργού στο Υπουργείο Περιβάλλοντος χαρακτηρίστηκε από την υπογραφή μιας αποικιοκρατικής σύμβασης εις βάρος των συμφερόντων του ελληνικού δημοσίου, παραβιάζοντας τους κανόνες περί της ευθύνης του Υπουργού, χαρίζοντας πρακτικά περιουσία, αλλά και ακυρώνοντας αρμοδιότητες της ελληνικής πολιτείας προς την «Ελληνικός Χρυσός».

Κύριε Σκρέκα, είναι γεγονός ότι αυτή η μελανή σελίδα θα σας βαρύνει για πολύ καιρό στο βιογραφικό σας και δεν ξέρω πώς θα μπορέσετε να καθαρίσετε όλο αυτό το στίγμα που έχετε, μια και επιλέξατε να υπογράψετε μία σύμβαση η οποία γράφτηκε από την εταιρεία για να εξυπηρετήσει τα δικά της συμφέροντα και να περιορίσει ακόμη και ευρωπαϊκές υποχρεώσεις της χώρας μας.

Η σύμβαση αυτή είναι ξεκάθαρο ότι συντάχθηκε από την Ελληνικός Χρυσός. Είναι ξεκάθαρο ο κ. Χατζηδάκης δεν τόλμησε να την υπογράψει και εσείς την υπογράψατε με το που πήγατε στο Υπουργείο.

Χαρακτηρίστηκε τότε ως μια συμφωνία εθνικής σημασίας. Μάλιστα! Και νομίζω ότι στην υπογραφή της σύμβασης ήταν μαζί σας και ο Υπουργός Ανάπτυξης, αυτός με τα γιλέκα και τα κράνη, που ήταν μαζί με τους εργαζόμενους τότε στους δρόμους, όπως και εσείς.

Ξέρετε ότι η ερώτηση αυτή απευθύνθηκε και στον Υπουργό Ανάπτυξης, που υπέγραψε τη σύμβαση μαζί με εσάς και δήλωσε αναρμόδιος; Η πρώτη μου ερώτηση, λοιπόν, είναι αυτή. Να μας πείτε και εσείς, κύριε Σκρέκα. Είναι αναρμόδιος ο κ. Γεωργιάδης να απαντήσει για την πορεία της επένδυσης και για τις θέσεις εργασίας; Απαντήστε και εσείς παρακαλώ.

Κύριε Πρόεδρε, ενώ εμείς έχουμε κάνει την ερώτηση, στη δημοσιότητα προκύπτουν τα εξής. Εχθές ο Δήμαρχος Αριστοτέλη δημοσίευσε την έντονη ανησυχία του για τις πρόσφατες διαδοχικές απολύσεις, που κάθε άλλο παρά συνάδουν με την εικόνα της δυναμικής επένδυσης. Διαβάζω από μέσα: «Για τη μείωση δραστηριοτήτων της επιχείρησης, για έναν νέο κύκλο απολύσεων, που δικαιώνει την ανησυχία στην τοπική κοινωνία, που την καθιστούν τελείως ανακόλουθη σε σχέση με τις διακηρύξεις της…» -την εταιρεία, δηλαδή- «…και ένα επενδυτικό σχέδιο το οποίο δεν υλοποιείται». Και μπαίνει ένα ζήτημα αμφισβήτησης γενικότερα για τη δυνατότητα της εταιρείας και την πρόθεσή της να είναι συνεπής προς τις συμβατικές υποχρεώσεις της.

Προσέξτε. Αμφισβητείται από τον δήμαρχο αν η «ΕΛΛΗΝΙΚΟΣ ΧΡΥΣΟΣ» είναι συνεπής προς την αποικιοκρατική, χαριστική και κατάπτυστη σύμβαση που υπέγραψε ο κ. Σκρέκας γι’ αυτήν.

Και επιπλέον, ο κ. Βαγιωνάς, ο αγαπητός συνάδελφος, Βουλευτής Χαλκιδικής της Νέας Δημοκρατίας -θα τα καταθέσω αυτά, κύριε Πρόεδρε, γιατί πρέπει να είναι αξιόπιστα- στις 8 Ιουνίου καταθέτει ερώτηση στην ελληνική Βουλή -αυτή θα καταθέσω- που λέει ότι: «Έχει περάσει ένας χρόνος και μετρά αντίστροφα ο χρόνος γιατί δεν υπάρχει ουσιαστική βούληση…» -προσέξτε κύριοι και κυρίες- «…τόσο πολιτική…» -δηλαδή από την Κυβέρνηση βούληση- «…όσο και από την πλευρά της εταιρείας για την υλοποίηση ενός σημαντικού έργου», κατά τον κ. Βαγιωνά, όχι κατά τη δική μου άποψη.

Άρα, τι αποδεικνύεται, κύριε Πρόεδρε; Αποδεικνύεται ότι ακόμα και αυτή την κατάπτυστη, εις βάρος των συμφερόντων του ελληνικού δημοσίου, αποικιοκρατική σύμβαση που υπέγραψε ο κ. Σκρέκας, παραβιάζοντας τις ευθύνες περί διοίκησης, τις δικές του, έχει σήμερα καθυστέρηση. Με απολύσεις, δεν υλοποιείται το σχέδιο, δεν γίνονται επενδύσεις.

Και πολύ απλά, κύριε Σκρέκα, πριν από έναν χρόνο εσείς δεν μας είπατε ότι «θα φέρουμε μελέτη μεταλλουργίας»; Πού είναι αυτή η μελέτη μεταλλουργίας; Γιατί εμείς ξέρουμε ότι υπάρχει μία επιχείρηση που έχει πολλαπλές καταδικαστικές αποφάσεις για παραβιάσεις περιβάλλοντος σε επίπεδο εφετείου, έχει απόφαση διαιτησίας εις βάρος της που λέει ότι πρέπει να υλοποιηθεί όλη η σύμβαση, παλαιότερη με τον κ. Σταθάκη, έχει απόφαση Συμβουλίου της Επικρατείας σχετικά με την ορθή απόρριψη των μελετών από τον κ. Σκουρλέτη.

Κι εσείς έρχεστε και της κάνετε χατίρι μια σύμβαση, λέγοντας ψέματα ότι θα κάνει μεταλλουργία τάχατες και ότι θα κάνει επενδύσεις και θέσεις εργασίας. Μα, δεν έχουν καν επενδυτές, κύριε Σκρέκα, και το λένε. Και αυτό είναι το πρόβλημα. Έχετε βάλει την υπογραφή σας όχι μόνο στην ταφόπλακα του περιβάλλοντος στη Χαλκιδική, αλλά και σε απολύσεις, που ο δήμαρχος πλέον βεβαιώνει ότι γίνονται.

Το ερώτημα, λοιπόν, είναι πολύ απλό και θα σας το θέσω για να συνεχίσω στο δεύτερο κομμάτι της ερώτησης. Έχετε συμφωνήσει να μειωθούν τα δικαιώματα του δημοσίου. Έχετε συμφωνήσει να μπαίνουν ελεγκτές και να μην ελέγχουν. Έχετε συμφωνήσει σε αυτό που ήθελε πάντα η εταιρεία. Η εταιρεία έλεγε ότι θέλει μία φιλική κυβέρνηση για να την εξυπηρετήσει. Αυτό έλεγε και προεκλογικά και μετεκλογικά. Έρχεστε, λοιπόν, εσείς -γιατί είστε φιλική κυβέρνηση- και ουσιαστικά λειτουργείτε ως υπάλληλοι της εταιρείας. Είναι ντροπή οι Υπουργοί να λειτουργούν ως υπάλληλοι της «ΕΛΛΗΝΙΚΟΣ ΧΡΥΣΟΣ» η οποία θέλει να κάνει την Ελλάδα αποικία.

Έχουμε, όμως, καταγγελίες από εργαζόμενους ότι οι υπεργολάβοι δεν τηρούν τους κανόνες ασφαλείας. Έχουμε σοβαρά προβλήματα απολύσεων, ενώ είχαν υποσχεθεί τρεις χιλιάδες προσλήψεις. Ο Πρόεδρος της καναδικής μητρικής εταιρείας λέει πόσο προστατευτική είναι η κυβέρνηση, ενώ ο Έλληνας εκπρόσωπος, αφού εκφράσει την πλήρη ικανοποίηση για τις ρυθμίσεις στο αδειοδοτικό, λέει σε εκδήλωση στις 11-4-2022, κύριε Πρόεδρε, ότι χρειάζεται και αντίστοιχη αναμόρφωση –λέει- του πλαισίου δικαιοσύνης της χώρας μας.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε, σας έδωσα έξι λεπτά. Παρακαλώ, ολοκληρώστε.

**ΣΩΚΡΑΤΗΣ ΦΑΜΕΛΛΟΣ:** Έτσι λειτουργούν, ξέρετε, οι κατακτητές στις αποικίες. Ζητάνε να αλλάξετε και τον τρόπο απονομής δικαιοσύνης.

Και αναρωτιέμαι: Δεν έχετε αντιδράσει; Δεν έχετε τσίπα; Λίγο φιλότιμο δεν έχετε για να πείτε ε, όχι που θα έρθει η «ΕΛΛΗΝΙΚΟΣ ΧΡΥΣΟΣ» να μας ζητήσει να αλλάξουμε και τον τρόπο απονομής δικαιοσύνης στην Ελλάδα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε, σας έδωσα αρκετό χρόνο. Παρακαλώ, ολοκληρώστε. Σας έδωσα έξι λεπτά. Είναι 300% πάνω.

**ΣΩΚΡΑΤΗΣ ΦΑΜΕΛΛΟΣ:** Άρα, λοιπόν, κύριε Σκρέκα, σας κάνω τα πρώτα ερωτήματα: Τι γίνεται με την απασχόληση, αν έχει σταλεί φάκελος στη Γενική Διεύθυνση Ανταγωνισμού, ποια είναι η απάντηση ενάμιση χρόνο μετά, αν έχει εγκρίνει η Γενική Διεύθυνση Ανταγωνισμού και θα συνεχίσω στα υπόλοιπα.

(Στο σημείο αυτό ο Βουλευτής κ. Σωκράτης Φάμελλος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Κύριε συνάδελφε, εσείς τσίπα και ντροπή δεν έχετε, όταν επί των ημερών σας, στις 17 Σεπτεμβρίου του 2017, απολύθηκαν τετρακόσιοι πενήντα εργαζόμενοι; Απολύθηκαν επί ημερών σας, επί Υπουργίας σας, τετρακόσιοι πενήντα εργαζόμενοι. Εσείς τότε θέλατε να κλείσετε την «ΕΛΛΗΝΙΚΟΣ ΧΡΥΣΟΣ» και να χάσουν τη δουλειά τους και οι υπόλοιποι χίλιοι διακόσιοι εργαζόμενοι και να μεταναστεύσουν στη Γερμανία, στο εξωτερικό, να πάνε αλλού να βρουν την τύχη τους, να φύγουν από τα σπίτια τους. Κι έρχεστε σήμερα και εγκαλείτε εμάς, που δεν έχει απολυθεί κανένας εργαζόμενος;

**ΣΩΚΡΑΤΗΣ ΦΑΜΕΛΛΟΣ:** Άλλα λέει ο Δήμαρχος.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Πόσοι έχουν απολυθεί; Εγώ θέλω να μου πείτε εσείς, γιατί χρησιμοποιείτε λόγια ή ρεπορτάζ. Πόσοι εργαζόμενοι έχουν απολυθεί; Το ξέρετε;

**ΣΩΚΡΑΤΗΣ ΦΑΜΕΛΛΟΣ:** Γραπτά τα θέλω.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Το ξέρετε; Σας ρωτάω. Πείτε την αλήθεια και μην κοροϊδεύετε. Μιλάτε για τσίπα και ντροπή, μιλάτε για θράσος, όταν εσείς θέλατε να την κλείσετε κι έρχεστε και εγκαλείτε εμάς που την κρατάμε ανοιχτή και τη στηρίζουμε για να διπλασιαστούν οι θέσεις εργασίας; Σας ρωτάω, για ποια τσίπα και ποια ντροπή μιλάτε;

Εσείς χτίσατε πολιτικές καριέρες -όχι εσείς προσωπικά, συνάδελφοί σας- πάνω στο κλείσιμο της «ΕΛΛΗΝΙΚΟΣ ΧΡΥΣΟΣ», πάνω στη φτώχεια, πάνω στη δυστυχία. Χτίστηκαν πολιτικές καριέρες εκεί. Και μιλάτε εσείς για μία σύμβαση που πέρασε από τη Βουλή των Ελλήνων και υπερψηφίστηκε από τη Βουλή των Ελλήνων;

Κατ’ αρχάς να πούμε για τις απολύσεις, αν εννοείτε τρεις μάνατζερ, δηλαδή, τρία διοικητικά στελέχη ανώτερα, ανώτατα που μπορεί να αποχώρησαν από την εταιρεία για να αντικατασταθούν με κάποια άλλα, αυτό δεν είναι απόλυση εργαζομένων. Οι εργαζόμενοι παραμένουν εκεί παρ’ όλο που γίνεται αναδιάρθρωση εγκαταστάσεων, παρ’ όλο που γίνονται μελέτες, παρ’ όλο που έχουν περιοριστεί κάποιες δραστηριότητες για να γίνουν τα απαραίτητα έργα ασφαλείας. Δεν έχει μειωθεί ούτε μία θέση εργασίας. Παραμένουν όλες εκεί. Μπορεί να έχουν μεταφερθεί από το ένα εργοτάξιο στο άλλο, μπορεί να έχουν μεταφερθεί από τη μία υπηρεσία στην άλλη, αλλά δεν έχουν απολυθεί.

Όταν κυβερνούσατε εσείς κύριε συνάδελφε, απολύθηκαν τετρακόσιοι πενήντα εργαζόμενοι. Αυτή τη στιγμή δουλεύουν περίπου χίλιοι εξακόσιοι με ένα μέσο καθαρό ετήσιο εισόδημα–εγώ λέω- της τάξης των 15 με 20 χιλιάδων ευρώ. Μιλάμε για 30 εκατομμύρια ευρώ κάθε χρόνο καθαρού εισοδήματος που πέφτει στην τοπική κοινωνία. Από εκεί είναι οι εργαζόμενοι ή η συντριπτική πλειοψηφία τους.

Και θα πω για όλα τα ερωτήματα, θα τα απαντήσω και θα καταθέσω και τα έγγραφα, βεβαίως, που έχετε ζητήσει. Εσείς θα μας πείτε, θα μας απαντήσετε σήμερα; Θέλετε τη λειτουργία της «ΕΛΛΗΝΙΚΟΣ ΧΡΥΣΟΣ» ή δεν την θέλετε; Έχετε την ευθύτητα, έχετε την ειλικρίνεια, έχετε τα κότσια να απαντήσετε; Θέλετε να λειτουργήσει ή δεν θέλετε; Θέλετε να κλείσει ή θέλετε να συνεχίσει να λειτουργεί; Απαντήστε!

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο κ. Φάμελλος.

**ΣΩΚΡΑΤΗΣ ΦΑΜΕΛΛΟΣ:** Κατ’ αρχάς μου κάνει εντύπωση, κύριε Σκρέκα, το ότι μιλάτε εναντίον Βουλευτών του ΣΥΡΙΖΑ ότι έστησαν καριέρα εις βάρος της εταιρείας. Εγώ να σας πω την αλήθεια άλλους θυμάμαι -νομίζω και εσείς ήσασταν- με τα κίτρινα κράνη, μαζί με τους εργαζόμενους, αυτούς οι οποίοι τώρα διαμαρτύρονται για απολύσεις. Και από την άλλη μεριά δεν μπορείτε να κατηγορείτε εμένα για λόγια, όταν κατέθεσα έγγραφο του Δημάρχου Αριστοτέλη, όταν κατέθεσα έγγραφο του συναδέλφου σας κ. Βαγιωνά. Όταν, λοιπόν, ο δικός σας συνάδελφος λέει ότι δεν υπάρχει πολιτική βούληση από την Κυβέρνηση, αλλά και από την εταιρεία γι’ αυτό το έργο, δεν μπορείτε να κατηγορείτε τον ΣΥΡΙΖΑ πια. Μήπως πρέπει να κοιτάξετε λίγο στον καθρέφτη σας; Εδώ, λοιπόν, μιλάμε για μια ξεκάθαρη κοροϊδία της τοπικής κοινωνίας.

Και προσέξτε την αναθεωρημένη σύμβαση, αυτή που φέρατε εδώ, την αποικιοκρατική, δεν επιτρέψατε στην Βουλή να αλλάξει ούτε ένα κόμμα, για αυτό και δεν την ψήφισαν τα κόμματα της Αντιπολίτευσης και την πήγατε στο δημοτικό συμβούλιο το προηγούμενο βράδυ της Βουλής –θυμάμαι, μαζί ήμασταν- και δεν επιτρέψατε ούτε στο δημοτικό συμβούλιο να τροποποιήσει κανέναν όρο. Πολύ ωραία νοιάζεστε για την τοπική κοινωνία! Και τώρα την ξεπληρώνετε και βγαίνει ο δήμαρχος στα κάγκελα. Εκεί να απαντήσετε. Σε εμένα δεν χρειάζεται. Ξέρω ότι δεν πρόκειται να πείτε την αλήθεια εδώ.

Η αλήθεια, λοιπόν, είναι ότι πέρα από τις παραχωρήσεις εις βάρος των συμφερόντων του ελληνικού δημοσίου -και το κρατώ, κύριε Σκρέκα, δεν θα σβηστεί εύκολα αυτό, η υπογραφή σας ήταν επάνω στη σύμβαση- ταυτόχρονα σήμερα η επένδυση δεν προχωράει, επενδυτής δεν υπάρχει και υπάρχουν απολύσεις και το λέει ο δήμος και ο Βουλευτής σας. Να δούμε τι θα απαντήσετε γραπτά στον κ. Βαγιωνά που σας έκανε την ερώτηση.

Εδώ, λοιπόν, τώρα, να απαντήσουμε και τι έκανε ο ΣΥΡΙΖΑ για να δούμε και την αλήθεια. Εμείς λέμε ότι θέλουμε τις επενδύσεις στην Ελλάδα και πρέπει οι επενδύσεις να τηρούν όλες, όχι μόνο μία -δεν κάνουμε χαριστική πολιτική προς την «ΕΛΛΗΝΙΚΟΣ ΧΡΥΣΟΣ», προς όλες τις επιχειρήσεις- τους κανόνες της Ευρωπαϊκής Ένωσης. Έρχεται το Συμβούλιο της Επικρατείας και δικαιώνει τον κ. Σκουρλέτη σχετικά με τη μελέτη μεταλλουργίας. Τι λέει; Ότι πολύ απλά η εταιρεία δεν είχε καταθέσει μελέτη μεταλλουργίας για το flash smelting.

Και γιατί επιβεβαιωνόμαστε, κύριε Σκρέκα, σε αυτό που κάναμε τότε, το 2016-2017; Γιατί ούτε σήμερα, τρία χρόνια Νέας Δημοκρατίας, δεν έχει φέρει η «ΕΛΛΗΝΙΚΟΣ ΧΡΥΣΟΣ» μελέτη μεταλλουργίας. Ποιος πρέπει να ντρέπεται λοιπόν; Εσείς που λέγατε ότι κακώς τις απορρίψαμε ή εσείς που διοικείτε σήμερα και δεν σας έχει καταθέσει τη μελέτη; Αν είχαμε άδικο, που είναι η μελέτη μεταλλουργίας; Έχει έρθει, όμως, η διαιτησία, ο θεσμός -που δεν πιστεύω να μη σέβεστε- και έχει πει ότι πρέπει να υποβληθεί ως όλον του έργου οι μελέτες. Πού είναι, κύριε Σκρέκα; Δεν σέβεστε, δηλαδή, ούτε την παλιά σύμβαση ούτε το ελληνικό δημόσιο ούτε τα ελληνικά δικαστήρια. Ποιον σέβεστε τότε; Εμείς λέμε ότι με βάση αυτούς τους κανόνες να προχωρήσουν οι επενδύσεις.

Και ξέρουμε ότι μελέτη μεταλλουργίας δεν θα σας φέρουν ποτέ. Και ξέρουμε πάρα πολύ καλά ότι θα βγαίνουν τα συμπυκνώματα εκτός Ελλάδας. Και ξέρουμε ότι η χώρα μας δεν θα πάρει ποτέ τα δικαιώματά της. Και ξέρουμε ότι οι εργαζόμενοι δεν θα βρουν δουλειά και ξέρουμε ότι το περιβάλλον θα υποβαθμιστεί και ξέρουμε ότι ο δήμος θα τραβάει τα μαλλιά του μετά, με τη σύμβαση που έχετε φέρει.

Ποιο έργο να υποστηρίξουμε; Τον αέρα που γυρίζουν οι ειδήσεις, για να ανεβαίνουν τα χρηματιστήρια και βάζετε πλάτη εσείς όταν υπογράψατε σύμβαση ότι το ελληνικό δημόσιο θα παραστεί για να υποστηρίξει την προσέλκυση επενδυτή, για μια εταιρεία που λέει ότι δεν έχει τα κεφάλαια για να κάνει την επένδυση;

Κύριε Σκρέκα, είστε ενάμιση χρόνο Υπουργός. Πού είναι η μελέτη μεταλλουργίας που υποσχεθήκατε; Πείτε μου εσείς, αφού υποστηρίζετε την επένδυση. Τεχνολογικά σας λέω και στο Τεχνικό Επιμελητήριο, σας βεβαιώνω, δεν υπάρχει αυτή στιγμή τεχνικό εργαλείο για να σας φέρουν μελέτη μεταλλουργίας που να μην έχει κυάνιο. Για πείτε μου εσείς πώς θα γίνει, λοιπόν, η μεταλλουργία στη Χαλκιδική.

Γιατί ο ΣΥΡΙΖΑ υποστηρίζει την ανάπτυξη μεταλλευτικής βιομηχανίας στην Ελλάδα με έναν όρο, τους νόμους της Ευρωπαϊκής Ένωσης, που εσείς δεν εφαρμόζετε γιατί έχετε κάνει αποικία την Ελλάδα.

Σας ρώτησα κάτι: Πού είναι το έγγραφο της Γενικής Διεύθυνσης Ανταγωνισμού; Στείλατε τελικά αυτόν τον τεράστιο φάκελο, να μας πείτε τι έγινε; Διότι για τις απολύσεις θα πρέπει να απαντήσετε στον δήμαρχο και στον Βουλευτή σας.

Κύριε Πρόεδρε, ολοκληρώνω και με συγχωρείτε, αλλά είναι ο Υπουργός που δεν απάντησε γραπτά, δεν οφείλεται σε μένα το ότι ήρθαμε στην Ολομέλεια. Εμείς γραπτά το είχαμε ζητήσει εδώ και ενάμιση μήνα.

Όμως, πέραν του νόμου, κατ’ εντολή της «ΕΛΛΗΝΙΚΟΣ ΧΡΥΣΟΣ», βλέπουμε, κύριε Υπουργέ, να κατασκευάζονται έγγραφα στο Υπουργείο κατά παραγγελία της επιχείρησης, για να μπορεί να στηρίζουν την επιχείρηση στα ποινικά δικαστήρια. Χωρίς να έχουν εισηγηθεί οι υπηρεσίες βλέπουμε τον Γενικό Διευθυντή Περιβαλλοντικής Πολιτικής -και το λέμε στην ερώτησή μας, δεν το κρύβουμε-, να μπαίνουν έγγραφα τα οποία δεν αντιστοιχούν σε εισηγήσεις των εταιρειών, για να σβήνονται παραβάσεις, και δεν είναι μία και δύο φορές.

Επίσης, για την περιβαλλοντική αδειοδότηση, ενώ το έργο είναι ενιαίο και πρέπει να αξιολογείται ως προς το όλον, βλέπουμε να το κόβετε κομματάκια και να κάνετε αναθεωρήσεις, να περνάτε από την πίσω πόρτα αδειοδοτήσεις. Τα χατίρια, δηλαδή, εδώ και δύο χρόνια συνεχίζονται. Δεν είναι μόνο η χαριστική σύμβαση. Βλέπουμε περιπτώσεις όπου ο Γενικός Διευθυντής εισηγείται προς τον εαυτό του, εγκρίνει ο ίδιος και βγάζει ο ίδιος και το πρωτόκολλο και το αντίγραφο. Αν είναι δυνατόν, δηλαδή! Αυτό λέω ότι είναι ντροπή πλέον για το Υπουργείο Περιβάλλοντος και Ενέργειας. Και φυσικά εκδίδονται έγγραφα υπηρεσιών κατ’ εντολή της εταιρείας με επιχειρηματολογία υπέρ της, που προσβάλλουν κάθε έννοια ανεξαρτησίας και αμεροληψίας της διοίκησης.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε, ολοκληρώστε.

**ΣΩΚΡΑΤΗΣ ΦΑΜΕΛΛΟΣ:** Κλείνω, κύριε Πρόεδρε.

Το βασικό πρόβλημα είναι -το δεύτερο σκέλος της ερώτησης- να μας πείτε πόσους ελέγχους έχετε κάνει στην επιχείρηση εδώ και δύο χρόνια. Θέλω να μας το απαντήσετε και γραπτά, διότι εμείς ξέρουμε ότι προχωρούν ακόμα τα προβλήματα του ερπυσμού στη Στρατονίκη και δεν έχετε κάνει τίποτα. Ακόμα και η μελέτη, η οποία έγινε από το ΕΑΓΜΕ, αν δεν κάνω λάθος, δεν ολοκληρώθηκε γιατί δεν πήρε στοιχεία από την επιχείρηση. Το γνωρίζετε; Γνωρίζετε ότι υπάρχουν σήμερα καθιζήσεις και ρηγματώσεις σε οικισμούς; Γνωρίζετε ότι υπάρχουν προβλήματα από πλημμύρες και καθιζήσεις σε στοές και δεν έχει πάει ένας έλεγχος δύο χρόνια; Και πώς να πάει, αφού έχετε βάλει όρο στη σύμβαση ότι πρέπει να παίρνουν την άδεια της εταιρείας για να μπαίνουν πλέον, λες και είναι δικό τους κράτος η βορειοανατολική Χαλκιδική. Αυτό έχετε υπογράψει.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε, παρακαλώ.

**ΣΩΚΡΑΤΗΣ ΦΑΜΕΛΛΟΣ:** Άρα, κύριε Σκρέκα, έχουμε σοβαρά προβλήματα παραβίασης δημοσίου συμφέροντος αλλά και άσκησης απλών, πρακτικών δραστηριοτήτων.

Θεωρώ ότι σε έναν μεγάλο βαθμό η πολιτική ηγεσία του Υπουργείου Περιβάλλοντος είναι υπεύθυνη και για την αναστολή καθηκόντων των υπαλλήλων του Υπουργείου. Είστε εσείς υπεύθυνος για αυτό, γιατί έχετε ολόκληρο το πακέτο υποστήριξης της εταιρείας «ΕΛΛΗΝΙΚΟΣ ΧΡΥΣΟΣ».

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κύριε συνάδελφε, ολοκληρώστε. Ξεπεράσαμε κάθε περιθώριο.

**ΣΩΚΡΑΤΗΣ ΦΑΜΕΛΛΟΣ:** Τελειώνω με δύο πράγματα, τα οποία για μένα είναι πολύ κρίσιμα. Έχετε δίκιο, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κλείστε σε δέκα δευτερόλεπτα, παρακαλώ.

**ΣΩΚΡΑΤΗΣ ΦΑΜΕΛΛΟΣ:** Πρώτον, είναι απαράδεκτο η «ΕΛΛΗΝΙΚΟΣ ΧΡΥΣΟΣ» να ασκεί εκφοβισμό εις βάρος δημοσιογράφων. Είναι απαράδεκτο να γίνονται προσφυγές στη δικαιοσύνη εις βάρος δημοσιογράφων από την «ΕΛΛΗΝΙΚΟΣ ΧΡΥΣΟΣ», που νομίζει ότι η Ελλάδα είναι αποικία της. Και είναι απαράδεκτο, αν έχετε τέτοιο σχέδιο, να εντάξετε την «ΕΛΛΗΝΙΚΟΣ ΧΡΥΣΟΣ» στο Ταμείο Ανάκαμψης. Αν σκοπεύετε τους φόρους των Ελλήνων πολιτών και των ελληνικών επιχειρήσεων να τους δώσετε στους αποικιοκράτες της Χαλκιδικής, να το βγάλετε από το μυαλό σας.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε, κύριε συνάδελφε.

Κύριε Υπουργέ, απαντήστε στις ερωτήσεις της κατάθεσης εγγράφων, για να μην έχουμε μεγάλες διαφορές.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):**

Πολλές ερωτήσεις, κύριε Πρόεδρε, και πολλά λόγια για να πει εμμέσως ότι θέλουν να κλείσει η «ΕΛΛΗΝΙΚΟΣ ΧΡΥΣΟΣ». Και απορώ γιατί δεν έχει το σθένος και την παλικαριά, την παρρησία να πει ότι «εμείς δεν θέλουμε να υπάρχει αυτή η επένδυση».

Είναι πάρα πολύ απλό, κύριε συνάδελφε. Γιατί δεν μας λέτε να το ξεκαθαρίσουμε εδώ μέσα; Μιλάτε τόση ώρα, κάνετε ερωτήσεις, λέτε τα ίδια και τα ίδια όταν, επαναλαμβάνω, εσείς δεν τη θέλετε, πείτε το τουλάχιστον. Δεν έχετε την παρρησία να το πείτε, δεν έχετε το θάρρος; Μέχρι τώρα πάντως δεν διακρίνεστε για αυτό.

Πρώτον, δεν είπα ότι χτίστηκαν καριέρες από πολιτικούς, οι οποίοι κινήθηκαν εναντίον της εταιρείας. Εγώ είπα ότι χτίστηκαν καριέρες πολιτικών που δεν ήθελαν τη δραστηριότητα και ήταν κατά της κοινωνίας. Αυτή είναι η πραγματικότητα. Και, βεβαίως, το πλήρωσαν γιατί αυτοί, όπως βλέπετε, δεν είναι ανάμεσά σας τώρα στη Βουλή των Ελλήνων. Δεν εκλέχτηκαν από την τοπική κοινωνία, δεν εκλέχτηκαν από τους συμπολίτες τους, που σημαίνει ότι κρίθηκαν για αυτά τα οποία έκαναν, όπως κρίθηκε και ο ΣΥΡΙΖΑ. Είδατε τι αποτελέσματα είχε ο ΣΥΡΙΖΑ στις προηγούμενες εκλογές στην εν λόγω περιοχή.

Πρόκειται για χίλιες εξακόσιες πενήντα θέσεις εργασίας οι οποίες συνεχίζουν με στόχο να προσεγγίσουν τις τρεις χιλιάδες, όταν θα ολοκληρωθεί η επένδυση.

Έχει ληφθεί για τη νέα σύμβαση η προαπαιτούμενη έγκριση της Γενικής Διεύθυνσης Ανταγωνισμού της Ευρωπαϊκής Επιτροπής; Έχει σταλεί ο φάκελος στην αρμόδια Γενική Διεύθυνση Κρατικών Ενισχύσεων της Ευρωπαϊκής Επιτροπής. Αναμένουμε την απάντησή τους.

**ΣΩΚΡΑΤΗΣ ΦΑΜΕΛΛΟΣ:** Την ημερομηνία μπορείτε να μου πείτε, κύριε Σκρέκα;

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Με βάση το πρακτικό της από 5-2-2021 συνεδρίασης της υπουργικής επιτροπής κρατικών ενισχύσεων, αμέσως μετά στάλθηκε το ενημερωτικό σημείωμα με τα παραρτήματα στη Γενική Διεύθυνση Ανταγωνισμού της Ευρωπαϊκής Επιτροπής.

**ΣΩΚΡΑΤΗΣ ΦΑΜΕΛΛΟΣ:** Και δεν έχουν πάρει ακόμα απάντηση;

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Δεν έχει απαντήσει ακόμα. Όπως γνωρίζετε, αυτές οι υπηρεσίες γενικά της Ευρωπαϊκής Επιτροπής χρειάζονται ένα σχετικά μεγάλο χρονικό διάστημα, για να αξιολογήσουν τους φακέλους.

Σε ποιες ενέργειες θα προχωρήσει το ΥΠΕΝ και το ΥΠΑΝ, για να μη χαθούν οι θέσεις εργασίας; Οι ενέργειες που κάνουμε εμείς είναι να επιταχύνουμε την έκδοση των απαραίτητων περιβαλλοντικών αδειών, τις τροποποιήσεις των ΑΕΠΟ, έτσι ώστε να προχωρήσουν γρήγορα οι επενδύσεις, αυτό που δεν κάνατε εσείς. Γι’ αυτό είχατε ελεγχθεί και υπήρχε και κίνδυνος να κληθεί να πληρώσει και αποζημιώσεις το δημόσιο. Μην τα ξεχνάμε αυτά. Με το νόμο καθαρίσαμε τη δική σας ιστορία και τον δικό σας κίνδυνο, το οποίο είχατε δημιουργήσει προς την ελληνική πολιτεία και το δημόσιο συμφέρον μέσα από πιθανότητα αποζημίωσης του εν λόγω επενδυτή για την κατά παράβαση καθυστέρηση. Πολλές φορές το Συμβούλιο της Επικρατείας είχε κρίνει ότι είχαν εκδοθεί άδειες της διοίκησης κατά παράβαση του νομικού πλαισίου. Είχαν κριθεί. Θυμάστε. Τα είχαμε πει τότε στη συζήτηση. Τώρα αυτό δεν υπάρχει. Άρα, εμείς αντίθετα με εσάς επιταχύνουμε την έκδοση των απαραίτητων περιβαλλοντικών αδειών, για να μπορέσουν να προχωρήσουν οι επενδύσεις. Και μέσα από τις επενδύσεις δημιουργούνται θέσεις εργασίας. Έπρεπε να το ξέρετε αυτό.

Βέβαια, εσείς δεν θέλετε επενδύσεις. Εσείς θέλετε να αυξάνετε φόρους. Το είπε και προχθές και η κ. Αχτσιόγλου στον «REAL FM». Την άκουσα στον κ. Χατζηνικολάου. Είπε ότι εσείς θα αυξήσετε τους φόρους, εφόσον χρειαστεί. Το είπε συγκεκριμένα. Να δείτε τι λένε οι συνάδελφοί σας, μάλιστα η αρμόδια Τομεάρχης Οικονομικών. Είπε, λοιπόν, ότι θα αυξήσετε τους φόρους.

**ΣΩΚΡΑΤΗΣ ΦΑΜΕΛΛΟΣ:** Για το καρτέλ της ενέργειας θα μιλούσε.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Απλά να ξέρει ο κόσμος τι περιμένει από εσάς: αύξηση φόρων.

Από εκεί και πέρα, ελέγχονται οι υπό συντήρηση εγκαταστάσεις από την Επιθεώρηση Μεταλλείων; Φυσικά και ελέγχονται κανονικά. Δεν έχει αλλάξει κάτι.

Έχει προχωρήσει σε επιθεωρήσεις; Βεβαίως, την 1-7-2020 διενεργήθηκε έλεγχος στο υποέργο της Ολυμπιάδας. Στις 14/4 υπήρξε, επίσης, νέος έλεγχος. Επίσης, στις μεταλλευτικές εγκαταστάσεις Σκουριών έχει ήδη διενεργηθεί έλεγχος. Στις μεταλλευτικές εγκαταστάσεις Ολυμπιάδας, επίσης, έχει πραγματοποιηθεί αυτοψία και στις μεταλλευτικές εγκαταστάσεις Σκουριών έχει συνταχθεί σχετική έκθεση. Άρα, συνεχίζονται κανονικά οι έλεγχοι. Θα καταθέσω, βεβαίως, και αρμοδίως έγγραφα.

Σε ό,τι αφορά την ερώτησή σας για το ποιες είναι οι παρατηρήσεις και συστάσεις προς βελτίωση αρμόδιων υπηρεσιών, φυσικά και υπάρχουν οι συστάσεις. Γνωρίζετε πολύ καλά ότι και με το νέο νόμο των περιβαλλοντικών ελέγχων έχουμε πια θεσμοθετήσει τη συμμόρφωση, δηλαδή την κατάθεση ενεργειών συμμόρφωσης, όταν διενεργούνται έλεγχοι, και μάλιστα τον προσδιορισμό συγκεκριμένου χρονικού διαστήματος που θα πρέπει οι ελεγχόμενοι να προχωρήσουν στην υλοποίηση των συμμορφώσεων.

Δεν έχω κάτι άλλο που να μην έχω απαντήσει στις ερωτήσεις που έχετε κάνει.

**ΣΩΚΡΑΤΗΣ ΦΑΜΕΛΛΟΣ:** Κύριε Υπουργέ, αν το καταθέσετε, είμαστε εντάξει.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Για τη μεταλλουργία, θέλω να πω μόνο αυτό, ότι αυτή τη στιγμή είμαστε σε συνεργασία με το Εθνικό Μετσόβιο Πολυτεχνείο. Υπάρχει μελέτη η οποία αξιολογείται αυτή τη στιγμή και με ομάδα η οποία έχει γίνει, για να προταθεί η καλύτερη μέθοδος μεταλλουργίας για την ολική αξιοποίηση των μεταλλευμάτων εντός του ελληνικού χώρου.

Φυσικά, είναι αυτό το οποίο θέλουμε όλοι.

Αυτό δεν σημαίνει, βεβαίως, ότι δεν θέλουμε και αυτό το οποίο γίνεται τώρα. Δηλαδή, δεν σημαίνει ότι, εάν καθυστερήσει η πυρομεταλλουργία ή η μεταλλουργία, θα πρέπει εμείς να κλείσουμε τη δραστηριότητα που υπάρχει τώρα.

Αυτά είχα να πω, κύριε Πρόεδρε.

Σας ευχαριστώ.

(Στο σημείο αυτό ο Υπουργός Περιβάλλοντος και Ενέργειας κ. Κωνσταντίνος Σκρέκας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ωραία. Αρκετά ήταν.

Συνεχίζουμε με την πρώτη με αριθμό 729/2-6-2022 επίκαιρη ερώτηση πρώτου κύκλου, της Βουλευτού Α΄ Αθηνών της Νέας Δημοκρατίας κ. Φωτεινής Πιπιλή προς τον Υπουργό Υποδομών και Μεταφορών, με θέμα: «Αλλαγή του Κώδικα Οδικής Κυκλοφορίας. Τι αλλάζει;».

Στην επίκαιρη ερώτηση θα απαντήσει ο Υπουργός Υποδομών και Μεταφορών κ. Καραμανλής.

Ορίστε, κυρία Πιπιλή, έχετε τον λόγο.

**ΦΩΤΕΙΝΗ ΠΙΠΙΛΗ:** Κύριε Υπουργέ, έχει εδώ και καιρό ανακοινωθεί από το Υπουργείο σας ότι μετά από πάρα πολλά χρόνια -θα μας διευκρινίσετε ακριβώς πόσα χρόνια- θα έρθει, επιτέλους, στη Βουλή προς ψήφιση ο νέος Κώδικας Οδικής Κυκλοφορίας. Βέβαια, είναι λογικό να επισημάνω ότι αυτή η καθυστέρηση και οι εμβαλωματικές διατάξεις και τροποποιήσεις κατά καιρούς έχουν συντελέσει σημαντικά στη χαοτική κατάσταση που επικρατεί, ειδικότερα στο κέντρο της πρωτεύουσας, όπου η παραβατικότητα, κυριολεκτικά, έχει χτυπήσει κόκκινο.

Όποιος παρακολουθεί στενά την καθημερινότητα αυτή -πριν ακόμη και από την πανδημία COVID-19, πόσω μάλλον μετά- θα αντιληφθεί πώς έχουν αλλάξει πάρα πολλές καταστάσεις, δραματικά, εις βάρος των πολιτών και των κατοίκων της Αθηνάς, αλλά έχουν αλλάξει, κύριε Υπουργέ, δυστυχώς νοοτροπίες κρατικών παραγόντων και των ίδιων των πολιτών.

Σας δίνω ένα χαρακτηριστικό παράδειγμα. Η χρησιμότητα για πιο άνετη κυκλοφορία στα κέντρα των πόλεων, δηλαδή η χρήση μοτοσυκλετών, αντί να είναι ευεργετική για το κυκλοφοριακό, έχει καταφέρει, ακριβώς λόγω έλλειψης αστυνόμευσης και πιθανολογώ και έλλειψης κανόνων προσαρμογής στον ΚΟΚ, έχει καταντήσει να είναι η μεγαλύτερη μάστιγα. Και καλά στους δρόμους, αλλά είναι μάστιγα το ότι, για παράδειγμα, τρέχουν πολλές φορές ανάποδα και επάνω στα πεζοδρόμια.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Εδώ, λοιπόν, είναι ένα θέμα που χρειάζεται πάρα πολύς χρόνος για να το συζητήσουμε. Ξέρω ότι ασχολείστε προσωπικά με τον Κώδικα Οδικής Κυκλοφορίας και σας κάνω δύο ερωτήματα:

Ποιο είναι το πλαίσιο του εκσυγχρονιστικού Κώδικα Οδικής Κυκλοφορίας που θα φέρετε;

Και εάν έχει μελετηθεί ή απορριφθεί η αυστηροποίηση των διοικητικών μέτρων, αλλά και πιθανών προστίμων για τις παραβάσεις του ΚΟΚ με δεδομένο ότι από κάποιους θεωρείται ότι είναι χαμηλά σε σχέση με την παραβατικότητα.

Κύριε Πρόεδρε, περιμέναμε ένα τέταρτο να τελειώσει επιβαρυντικά ο κ. Φάμελλος. Τουλάχιστον εγώ τελειώνω πάντα στην ώρα μου. Μη μου βαράτε το κουδούνι συνεχεία. Με τρελαίνει.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Πρώτον, δεν πατάω το κουδούνι για εσάς. Δεύτερον, το κουδούνι είναι τεχνικό ζήτημα. Δεν μπορώ εγώ να το αλλάξω. Όταν θα έρθει το ΠΑΣΟΚ, θα σταματάει αναλόγως με τον ομιλητή. Μην ανησυχείτε είναι. Είναι θέμα κυβέρνησης.

Παρακαλώ, κύριε Υπουργέ.

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Σας ευχαριστώ πολύ, κύριε Πρόεδρε.

Κυρία Πιπιλή, σας ευχαριστώ πολύ για την ερώτησή σας. Είναι πραγματικά επίκαιρη η ερώτησή σας για τον εξής απλό λόγο: Διότι προ είκοσι ημερών, το Υπουργείο ξεκίνησε τη δεύτερη φάση της διαβούλευσης, μιας ευρείας και ανοιχτής διαβούλευσης, για να διαμορφώσουμε, επιτέλους, αυτό που έχει διαμορφωθεί σε πάρα πολλές χώρες της Ευρώπης. Δηλαδή ένα εθνικό στρατηγικό σχέδιο για την οδική ασφάλεια, που συμπεριλαμβάνονται και πάρα πολλά ζητήματα του Κώδικα Οδικής Κυκλοφορίας.

Πού εδράζεται -αν θέλετε- αυτή η στρατηγική και η λογική που έχουμε για αυτό το λεγόμενο Εθνικό Στρατηγικό Σχέδιο Οδικής Ασφάλειας; Πρώτα απ’ όλα, εδράζεται σε ένα τετράπτυχο που έχει να κάνει με ασφαλείς δρόμους, με υπεύθυνους οδηγούς, με κυκλοφοριακή παιδεία και με δίκαιους κανόνες για όλους, γιατί αυτό είναι το ζήτημα του ΚΟΚ σε πολλές περιπτώσεις.

Και τα τέσσερα, λοιπόν, στοιχεία είναι αλληλένδετα. Τι έχουμε κάνει ως Υπουργείο μέχρι στιγμής; Πρώτον, ξεκινήσαμε τον νόμο για τη βιώσιμη αστική μικροκινητικότητα, τα λεγόμενα ΣΒΑΚ. Αυτός ο νόμος είναι ο ν.4784. Με τον νόμο αυτό προχωρήσαμε στην ενσωμάτωση του Κώδικα Οδικής Κυκλοφορίας διατάξεις που αφορούν στην ασφαλή κυκλοφορία αυτών των οχημάτων που αναφέρατε και ειδικά των οχημάτων μικροκινητικότητας, αυτά που αποκαλούμε ελαφρά προσωπικά ηλεκτρικά οχήματα, τα οποία είχαν δημιουργήσει στο παρελθόν τεράστια ζητήματα στο κέντρο της Αθήνας και με αυτόν τον τρόπο καταφέραμε να θέσουμε ένα πλαίσιο πολύ συγκεκριμένο.

Επίσης, με τον νόμο αυτό τι άλλο κάναμε; Με τον νόμο αυτό εισαγάγαμε διατάξεις για την προστασία των ατόμων με αναπηρία, κάτι το οποίο έλειπε και κάτι το οποίο θύμιζε μια χώρα η οποία δεν είχε καμμία μα καμμία επαφή με το πώς αντιμετωπίζουμε τους ανθρώπους με αναπηρία όσον αφορά και όλους τους κανόνες προληπτικής ασφάλειας ευάλωτων χρηστών των οδών.

Και, ακολούθως, κάναμε άλλη μια τεράστια, κατά την άποψή μου, αλλαγή στον τρόπο με τον οποίον πλέον οι νέοι άνθρωποι παίρνουν δίπλωμα οδήγησης. Νομίζω ότι όλοι θα συμφωνήσουμε ότι στην Ελλάδα πρώτα παίρναμε το δίπλωμα οδήγησης και μετά μαθαίναμε να οδηγούμε. Και φέραμε, λοιπόν, τον ν.4850 που κάναμε μία αναμόρφωση και αυστηροποιήσαμε πλήρως τη διαδικασία χορήγησης διπλωμάτων οδήγησης έχοντας ως κεντρική στόχευση να μην κρυφτεί η πολιτεία πάλι πίσω από το δάχτυλό της και να αναγνωρίσει τα τεράστια ζητήματα διαφάνειας που υπάρχουν σε αυτή τη διαδικασία. Και ήταν η πρώτη φορά που Υπουργείο και Κυβέρνηση μίλησε για τεράστια ζητήματα διαφάνειας στον τρόπο με τον οποίον ο νέος άνθρωπος σήμερα πηγαίνει να δώσει εξετάσεις για να πάρει το δίπλωμά του.

Τώρα, λοιπόν, με το Εθνικό Στρατηγικό Σχέδιο για την Οδική Ασφάλεια περίοδο 2021-2030 είμαστε στο τρίτο στάδιο και ο στόχος μας είναι να μειώσουμε τα θανατηφόρα τροχαία.

Επιπλέον, και θα συνεχίσω και στη δευτερολογία μου, αν θέλετε, επειδή μιλήσατε για το ζήτημα του Κώδικα Οδικής Κυκλοφορίας, ο στόχος και αυτό που λένε οι ειδικοί και αυτό που συμβαίνει σε όλη την Ευρώπη δεν είναι οι ποινές να έχουν απλά, κυρία Πιπιλή, ένα τυφλό τιμωρητικό χαρακτήρα. Αντιθέτως, πρέπει να αποβλέπουμε στη συμμόρφωση των οδηγών. Γι’ αυτό και οι ποινές πρέπει να είναι δίκαιες και να αντιστοιχούν, πράγμα το οποίο ποτέ δεν γινόταν, στη σοβαρότητα και επικινδυνότητα της κάθε παράβασης.

Και στο πλαίσιο αυτό μια σημαντική αλλαγή είναι ότι οι ποινές θα αφορούν κυρίως στον οδηγό και όχι στο όχημα, όπως γινόταν όλα αυτά τα χρόνια. Δηλαδή, θα προβλέπεται χρηματικό πρόστιμο, αφαίρεση άδειας οδήγησης, βαθμοί ποινής κ.λπ. και όχι στην αφαίρεση της άδειας κυκλοφορίας. Θα τιμωρείται ο οδηγός, δηλαδή, και όχι το αυτοκίνητο.

Θα συνεχίσω, κύριε Πρόεδρε, μετά για να μην ξεπεράσω τον χρόνο μου, για να σας πω και για τα άλλα μέτρα τα οποία στοχεύουμε να πάρουμε. Όπως σας είπα, έχει γίνει μια ευρύτατη διαβούλευση, φοβερά ενδιαφέρουσα και με πάρα πολλούς φορείς να συμμετάσχουν και θέλω να πιστεύω ότι για πρώτη φορά αυτό που θα παρουσιάσουμε στο τέλος του χρόνου θα είναι ένας Κώδικας Οδικής Κυκλοφορίας, ο οποίος, κατ’ αρχήν, θα μπορεί να εφαρμοστεί και δεν θα έχουμε το φαινόμενο κάθε δύο, τρία, πέντε χρόνια να αναθεωρούμε ένα σύστημα, το οποίο τελικά είναι ανεφάρμοστο.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κυρία Πιπιλή, έχετε τον λόγο.

**ΦΩΤΕΙΝΗ ΠΙΠΙΛΗ:** Ευχαριστώ, κύριε Πρόεδρε.

Θα πω ότι είναι πολύ σημαντική αυτή η διαφοροποίηση, δηλαδή, να τιμωρείται ο παραβάτης ως φυσικό πρόσωπο και όχι το αυτοκίνητο με αφαίρεση πινακίδων.

Και με την ευκαιρία θα σας διηγηθώ κάτι που έγινε χθες στο Αστυνομικό Τμήμα Κηφισιάς, Πέμπτη 9-6. Στη μισή ώρα που περίμενε συνεργάτης μου για να πάρει κάποιο χαρτί πέρασαν -μέσα σε μισή ώρα επαναλαμβάνω- έξι πολίτες, οι οποίοι είπαν στον φύλακα της εισόδου, τον αστυνομικό, ότι έχουν ραντεβού με τον διοικητή. Τους ρωτούσε ο φύλακας του αστυνομικού τμήματος: «Τι τον θέλετε τον διοικητή;» Και απάντησαν και οι έξι πολίτες μέσα σε μισή ώρα: «Έχουμε ραντεβού για επιστροφή πινακίδων».

Εγώ προσωπικά, επειδή δεν οδηγώ, δεν γνώριζα ότι για το σβήσιμο κλήσης εκτός από Βουλευτές, αντιδημάρχους, δημάρχους, Υπουργούς –που γίνεται της τρελής με τα τηλεφωνήματα για να σβηστούν κλήσεις ψηφοφόρων, πολιτών και συγγενών, εγώ μέχρι εκεί ήξερα, το είχα βιώσει και στο Δήμο Αθηναίων, γι’ αυτό το τονίζω-, ο διοικητής τροχαίας μπορεί και έχει αποκλειστικό δικαίωμα να σβήνει κλήσεις. Δεν ξέρω αν το ξέρατε και εσείς. Ωραία, μάλλον δεν το ήξεραν πολλοί.

Αυτό λοιπόν, είναι ένα θέμα, η κατάργηση αυτού του μονοπρόσωπου δικαιώματος του οποιουδήποτε διοικητή τροχαίας, για λόγους που αυτός πιστεύει, να σβήνει κλήσεις. Ή θα πρέπει να είναι πιο ευρύ αυτό το όργανο…

Μη γελάτε, κύριε Προεδρεύοντα, γι’ αυτά που λέω, εννοώ μήπως συμφωνείτε.

Άρα, λοιπόν, θα πρέπει να δούμε τι θα γίνει και με το αίτημα των εντίμων πολιτών για την ευκολία που κάποιοι παρανομούν, αλλά μετά μπορούν και σβήνουν με τα κονέ τους κλήσεις. Αυτό θα το προβλέπει ο ΚΟΚ;

Επίσης, μιλήσατε πριν για το θέμα της παιδείας. Ποια παιδεία, κύριε Υπουργέ; Είμαστε ο πιο απολίτιστος σε κοινωνική συμπεριφορά λαός στην Ευρώπη –δεν μιλάω για άλλες περιοχές. Να πάρουμε παράδειγμα τις ΛΕΑ; Έπρεπε δηλαδή να γίνει θανατηφόρο, για να κινητοποιηθεί η πολιτεία και να ελέγχει τώρα στην κάθε Κηφισού τη ΛΕΑ, που αμφιβάλλω αν γίνεται και κάθε μέρα γιατί είναι και πρακτικά αδύνατον λόγω έλλειψης προσωπικού της Αστυνομίας.

Έχουμε κάτι άλλο, που το προβλέπει ο παλαιός Κώδικας, τους κάγκουρες, όπως τους λέμε λαϊκά, με τις κομμένες εξατμίσεις, οι οποίοι είτε είναι αυτοκίνητο είτε είναι μοτοσικλέτα, εκτός από το τρομερό πρόβλημα της ηχορύπανσης, κυκλοφορούν παντού στο κέντρο της Αθήνας, ειδικά τις νυκτερινές ώρες, ξυπνάνε τον κόσμο, τον τρομάζουν. Και τονίζω ότι η ηχορύπανση ευρωπαϊκά είναι κάτι το οποίο βλάπτει αποδεδειγμένα την υγεία.

Άρα –το τελευταίο- για να πετύχει ο νέος ΚΟΚ, κύριε Υπουργέ, να συνεργαστείτε, με αυστηρότητα όμως –με αυστηρότητα, το τονίζω-, με τα συναρμόδια Υπουργεία και αν ως Υπουργείο, που έχετε τις λογής χρηματοδοτήσεις, δεν έχετε τη δύναμη να επιβάλλετε σε αυτούς που δεν τηρούν –στους δημάρχους, για παράδειγμα- μέσω των Δημοτικών Αστυνομιών τον νέο Κώδικα, να τους κόβετε τη χρηματοδότηση. Νομίζω ότι σε αυτό έχετε μια πολιτική άποψη.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε, κυρία συνάδελφε.

Παρακαλώ, κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Σας ευχαριστώ πολύ, κύριε Πρόεδρε.

Κατ’ αρχάς, κυρία Πιπιλή, να σας επισημάνω εδώ ότι όταν ήταν Υφυπουργός ο κ. Κεφαλογιάννης, ειδικά για το θέμα της ηχορύπανσης με τις εξατμίσεις των δικύκλων…

**ΦΩΤΕΙΝΗ ΠΙΠΙΛΗ:** Μαζί το είχαμε κάνει.

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Μαζί το είχατε κάνει και πάλι στον νόμο για τα ΣΒΑΚ, μαζί με μια διαδικασία εξορθολογισμού –αν θέλετε- και αυστηροποίησης του ελέγχου όλων αυτών των μοτοποδηλάτων, είχαμε περάσει και αυτή τη διάταξη.

Τώρα, αυτό που θα μου πει ένας πολίτης είναι: «Πολύ ωραία, τα ψηφίζετε εσείς αυτά, αλλά εγώ δεν λύνει το πρόβλημα μου». Και εδώ έρχεται, αν θέλετε, το μεγάλο πρόβλημα όσο και αν η εκτελεστική εξουσία με τη νομοθετική εξουσία καταφέρνουν και περάσουν, ο νομοθέτης δηλαδή, ένα νομοσχέδιο για τον Κώδικα Οδικής Κυκλοφορίας, το οποίο να είναι –αν θέλετε- συνυφασμένο και σε μια σειρά με τα αυτά που συμβαίνουν στις περισσότερες ευρωπαϊκές χώρες.

Και αυτό κάνουμε, διότι –όπως σας είπα και πριν- οι ποινές θα είναι ανάλογες των παραβάσεων με βάση και την κατηγοριοποίησή τους ως προς την επικινδυνότητά τους, κάτι το οποίο δεν γινόταν στην Ελλάδα. Για παράδειγμα, θα έχουμε αυστηρές ποινές που θα αφορούν παραβάσεις που μπορεί να προκαλέσουν σοβαρό ατύχημα. Τέτοιες ποιες είναι; Η παραβίαση ερυθρού σηματοδότη, η υπερβολική ταχύτητα, η αντικανονική προσπέραση, η οδήγηση υπό την επήρεια αλκοόλ.

Και πάλι υπήρχαν αυτά. Το θέμα ήταν ότι δεν ήταν αρκετά αυστηρά ή, εν πάση περιπτώσει, υπήρχε –αν θέλετε- ένας εξισωτισμός προς τα κάτω. Αυτές οι πολύ σοβαρές παραβάσεις τιμωρούνταν πάνω κάτω σχεδόν το ίδιο με παραβάσεις λιγότερο επικίνδυνες. Ή πολλές φορές στο παρελθόν είχαμε και άλλα φαινόμενα, δηλαδή μερικές ποινές να είναι εξοντωτικές, με αποτέλεσμα τα όργανα της τάξης να έχουν –αν θέλετε- δεύτερες σκέψεις να τις επιβάλλουν.

Θέλω να σας πω δηλαδή ότι εδώ πέρα χρειάζεται να βρούμε αυτό που σε αυτή τη χώρα, ενώ το ανακαλύψαμε, ποτέ δεν το εφαρμόζουμε: το μέτρο. Και αυτό προσπαθεί να κάνει ο Κώδικας Οδικής Κυκλοφορίας.

Κάνουμε όμως και κάτι άλλο πολύ σημαντικό που είναι μια πρόταση που έχουμε λάβει, γιατί σε όλη αυτή τη συνεργασία μιλάμε με το Εθνικό Μετσόβιο Πολυτεχνείο το οποίο έχει μία εξαιρετική ομάδα που ασχολείται με ζητήματα οδικής ασφάλειας. Διότι όλο αυτό το οποίο συζητάμε, κυρία Πιπιλή, ο Κώδικας Οδικής Κυκλοφορίας εντάσσεται σε ένα ευρύτερο πλαίσιο για ζητήματα οδικής ασφάλειας, τα οποία η Κυβέρνηση Μητσοτάκη έχει θέσει πραγματικά στην προτεραιότητά της, γιατί είναι ζητήματα τα οποία είχαμε εξετάσει πολύ σοβαρά και όταν ήμασταν στην Αντιπολίτευση.

Αυτό, λοιπόν, το οποίο θα κάνουμε και το οποίο είναι καινοτόμο για τα ελληνικά δεδομένα -και εδώ προσπαθούμε να κινητοποιήσουμε τους δήμους- είναι ότι θα εισάγουμε το Εθνικό Ταμείο Οδικής Ασφάλειας. Το ταμείο αυτό -και αυτό θα το καταθέσουμε βεβαίως προς ψήφιση, όταν θα είμαστε έτοιμοι να θέσουμε όλο το πλαίσιο του ΚΟΚ- θα συλλέγει τα χρηματικά ποσά από τα πρόστιμα του ΚΟΚ και με τη σειρά του θα τα κατανείμει στους δήμους, αλλά αποκλειστικά και μόνο για την υλοποίηση δράσεων οδικής ασφάλειας. Και αν οι δήμοι δεν μπορέσουν να τα χρησιμοποιήσουν, δεν θα παίρνουν τα χρήματα αυτά.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Επομένως, θα υπάρχει, αν θέλετε, μια διαδικασία κινητροδότησης και στους δήμους για να κάνουν αυτό που πρέπει να κάνουν. Βέβαια, οι περισσότεροι δήμαρχοι θα σας πουν -και σε αυτό έχουν ένα δίκιο- ότι υπάρχει μια πανσπερμία αρμοδιοτήτων, δηλαδή ναι μεν η Δημοτική Αστυνομία στον Δήμο Αθηναίων είναι υπεύθυνη για πολλά τέτοια ζητήματα, αλλά έχει έλλειψη προσωπικού. Και εδώ είναι και άλλο ένα μέτρο το οποίο έχουμε πει ότι θα κάνουμε.

Κλείνοντας, να σας πω ότι θα προτείνουμε συστηματικές επεμβάσεις, όπως δημιουργία ζωνών με όριο τριάντα χιλιόμετρα σε συγκεκριμένες κεντρικές αστικές περιοχές, πράγμα το οποίο έχει γίνει στην Ευρώπη, αλλά με αρκετά προβλήματα είναι η αλήθεια. Και εδώ θέλει πολύ μεγάλη προσοχή για να πεις σε ποιους δρόμους θα πεις ότι υπάρχει όριο τριάντα χιλιομέτρων και σε ποιους όχι.

Θα δημιουργήσουμε πλέον και θα επανασχεδιάσουμε πάρα πολλές διασταυρώσεις σε συνεργασία με τους δήμους, διαπλάτυνση πεζοδρομίων -αυτά θα τα λέει ο ΚΟΚ-, αναβάθμιση οδοστρωμάτων και σήμανσης και υιοθέτηση μέτρων ήπιας κυκλοφορίας, κάτι το οποίο συμβαίνει, για παράδειγμα, σε όλα τα ιστορικά κέντρα μεγάλων πόλεων στην Ευρώπη. Εδώ στην Ελλάδα στο ιστορικό τρίγωνο δεν συμβαίνει και υπάρχει μία απόλυτη αναρχία μεταξύ αυτοκινήτων, μοτοποδηλάτων και πεζών σε μία πόλη η οποία θέλει να πουλήσει ένα αξιόπιστο τουριστικό προϊόν. Εμείς οι Αθηναίοι κι εγώ που ζω στο κέντρο είμαστε συνηθισμένοι στο ότι μπορεί να μας πατήσει ένα μηχανάκι. Όμως, ένας ξένος επισκέπτης δεν καταλαβαίνει πολλές φορές τι δρόμος είναι αυτός περπατώντας, για παράδειγμα, στη Μητροπόλεως. Επομένως, όλα αυτά θα τα βάλουμε σε ένα πλαίσιο.

Και θα σας πω και για κάτι άλλο που, επίσης, έχουμε προτείνει να κάνουμε και στο οποίο νομίζω ότι συμφωνεί και ο Δήμος Αθηναίων και η Περιφέρεια. Μάλιστα, όσον αφορά τον Δήμο Αθηνών, μία από τις προτάσεις του Δημάρχου που έχουμε υιοθετήσει είναι να γίνει το προφανές, να γίνει ένας μητροπολιτικός φορέας, όπου πλέον να μη μπορεί ο κάθε αρμόδιος κρατικός φορέας να πετάει το μπαλάκι της ευθύνης στον άλλον.

Υπό την αιγίδα του Υπουργείου εμείς τα προτείνουμε αυτά, διότι τα Υπουργεία πρέπει να έχουν τον συντονιστικό ρόλο σε αυτή τη χώρα.

**ΦΩΤΕΙΝΗ ΠΙΠΙΛΗ:** Αυτή είναι η δουλειά τους!

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Τι να κάνουμε; Αυτή είναι η δουλειά μας.

Επίσης, όλα αυτά θα γίνουν και με τη συμμετοχή όλων των φορέων για να μπορούμε να λύνουμε ζητήματα, όπως είναι και αυτό της τροφοδοσίας. Είμαστε η μόνη πόλη στην Ευρώπη -αυτό είναι αρμοδιότητα της περιφέρειας και σε έναν βαθμό των δήμων για άλλα ζητήματα- όπου επί της ουσίας τροφοδοτούμε τα εμπορικά μας καταστήματα σχεδόν, δώδεκα ώρες την ημέρα. Ε, αυτό δεν γίνεται με τα ζητήματα που έχουμε.

Μόνο όταν όλοι οι φορείς καθίσουμε με σοβαρότητα σε ένα τραπέζι να βάλουμε κάτω όλα αυτά τα ζητήματα και υπό την προϋπόθεση ότι θα έχουμε και ένα σοβαρό θεσμικό πλαίσιο Κώδικα Οδικής Κυκλοφορίας θα λυθούν τα προβλήματα. Διαφορετικά, θα κάνουμε αυτό που συνήθως κάνουμε στην Ελλάδα, θα φέρουμε έναν πολύ ωραίο νόμο προς ψήφιση, θα ψηφιστεί και μετά θα υπάρχει πρόβλημα εφαρμογής.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ωραία, κύριε Υπουργέ.

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Σας ευχαριστώ, κύριε Πρόεδρε, για την ανοχή σας.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Να είστε καλά, κύριε Υπουργέ!

Επόμενη είναι η δεύτερη με αριθμό 731/3-6-2022 επίκαιρη ερώτηση δεύτερου κύκλου, του Βουλευτή Ηρακλείου του Συνασπισμού Ριζοσπαστικής Αριστεράς κ. Χαράλαμπου (Χάρη) Μαμουλάκη προς τον Υπουργό Υποδομών και Μεταφορών, με θέμα: «Αλλαγές στο οδικό δίκτυο που θα συνδέει το νέο αεροδρόμιο Καστελλίου ζητάει το Περιφερειακό Συμβούλιο Κρήτης».

Ορίστε, κύριε συνάδελφε, έχετε τον λόγο.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Ευχαριστώ, κύριε Πρόεδρε.

Κύριε Υπουργέ, όπως γνωρίζετε, στις 31 Μαΐου συνεδρίασε το Περιφερειακό Συμβούλιο Κρήτης. Ένα από τα ζητήματα που συζητήθηκαν ανάμεσα στα άλλα δεν ήταν άλλο από το αίτημα τροποποίησης της οδικής σύνδεσης του άξονα, δηλαδή του οδικού άξονα που θα συνδέει τον υφιστάμενο ΒΟΑΚ με το υπό ανέγερση και υπό κατασκευή αεροδρόμιο στο Καστέλλι.

Είναι ένα αίτημα το οποίο έρχεται ως συνέπεια των πολλών δυσκολιών και δυστοκιών, ως φαίνεται, που αντιμετωπίζει η κατασκευαστική εξέλιξη του έργου, γιατί πέραν των αρχαιολογικών ζητημάτων που άπτονται του έργου, υπάρχουν ζητήματα σοβαρά περιβαλλοντικής φύσεως και, επιπροσθέτως, θα έλεγα το ζήτημα που αφορά τη δυσκολία στο ανάγλυφο της περιοχής, άρα και το αυξημένο κατασκευαστικό κόστος. Και εδώ έρχεται, βέβαια, σε συνδυασμό με το μπαράζ ανατιμήσεων και στα κατασκευαστικά δομικά υλικά. Όλο αυτό δημιουργεί μια πολύ δύσκολη συνθήκη όσον αφορά την εξέλιξη και την εύρυθμη λειτουργία του έργου.

Είναι ένα έργο που πρέπει να τονίσουμε –αναφέρομαι στο Διεθνές Αεροδρόμιο Ηρακλείου Κρήτης στο Καστέλλι- ότι έχει ως συμβατική προθεσμία, καταληκτική ημερομηνία, το 2025 και υπάρχουν ερωτήματα κατά πόσον αυτή η διαφαινόμενη καθυστέρηση στη σύνδεση του Αεροδρομίου με τον ΒΟΑΚ θα συντελέσει σε επιπρόσθετη καθυστέρηση και στην παράδοση του έργου. Είναι ένα ζήτημα κομβικό.

Το πρώτο σκέλος του ερωτήματός μου αφορά το αν προτίθεστε να ενστερνιστείτε αυτήν την άποψη του Περιφερειακού Συμβουλίου και αν υπάρχει πρόθεση από πλευράς Υπουργείου για την αλλαγή της εν λόγω χάραξης της σύνδεσης αυτής. Να τονίσουμε, βέβαια, ότι εμφανίζεται στο 2ο χιλιόμετρο από τον ΒΟΑΚ προς το Αεροδρόμιο, μέχρι το 7ο -8ο χιλιόμετρο. Εκεί είναι το κρίσιμο ζήτημα που αντιμετωπίζουμε. Υπάρχει ρωμαϊκό υδραγωγείο, υπάρχουν έντονες αυξομειώσεις του ανάγλυφου και φυσικά το περιβαλλοντικό ζήτημα.

Άρα, λοιπόν, αυτό είναι το πρώτο και ξεκάθαρο ερώτημα, αν προτίθεστε δηλαδή να αποδεχθείτε αυτό το αίτημα και να αναπροσαρμόσετε ενδεχομένως την υφιστάμενη μελέτη

Και, βέβαια, το δεύτερο ερώτημα που έρχεται για πολλοστή φορά, θα έλεγα, ως ερώτημα στο ελληνικό Κοινοβούλιο από πλευράς μας, είναι ποιες είναι οι προθέσεις σας όσον αφορά την επιβολή διοδίων στον Βόρειο Οδικό Άξονα για τους επισκέπτες, αλλά και τους πολίτες του νησιού, αυτούς που έρχονται και επιστρέφουν από το αεροδρόμιο.

Αυτά είναι τα δύο βασικά ερωτήματα που θέτω σήμερα και ζητώ μία απάντηση, γιατί είναι πολύ σημαντικό. Μιλάμε για ένα κορυφαίο αναπτυξιακό έργο, αν μη τι άλλο. Είναι το μεγαλύτερο αυτή τη στιγμή υπό κατασκευή αεροδρόμιο στη νότια Ευρώπη. Αυτό που αναμένουμε από τον τουρισμό -και το ευχόμεθα όλοι- είναι να είναι μια δυνατή τουριστική σεζόν, άρα οι απαιτήσεις αυξάνονται έτι περαιτέρω. Πάνω σ’ αυτή τη λογική ζητάμε μία απάντηση.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Ορίστε, κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Σας ευχαριστώ πολύ, κύριε Πρόεδρε.

Κύριε συνάδελφε, νομίζω ότι πρέπει να πάρουμε τα πράγματα από την αρχή και να πούμε ότι ο οδικός άξονας στον οποίον αναφέρεστε στην ερώτησή σας που θα συνδέει τον ΒΟΑΚ με το αεροδρόμιο του «Καστελλίου» έχει μήκος δεκαοκτώ χιλιόμετρα. Υπάρχει ήδη εγκεκριμένη περιβαλλοντική αδειοδότηση και αυτή η περιβαλλοντική αδειοδότηση υπάρχει ύστερα από σχετική γνωμάτευση του Αρχαιολογικού Συμβουλίου.

Δεύτερον, με βάση την αδειοδότηση εντάχθηκε η υλοποίηση του συγκεκριμένου οδικού τμήματος στη σύμβαση παραχώρησης του αερολιμένα «Καστελλίου» που και εσείς ως Κυβέρνηση είχατε φέρει προς κύρωση στη Βουλή τον Μάιο του 2019. Να σας θυμίσω ότι ο διαγωνισμός έγινε. Εσείς ως Κυβέρνηση συμβασιοποιήσατε το συγκεκριμένο έργο, αν και μετά είχαμε μεγάλη καθυστέρηση για πολλούς και διάφορους λόγους να προχωρήσει και να ξεκινήσει το έργο, διότι υπήρχαν πολλά ζητήματα στην Ευρωπαϊκή Επιτροπή.

Όμως, η χάραξη αυτή ήταν εγκεκριμένη από τότε και αυτό είχε γίνει, αγαπητέ κύριε συνάδελφε, κατόπιν εισήγησης της Εφορείας Αρχαιοτήτων Ηρακλείου, της Διεύθυνσης Προϊστορικών και Κλασικών Αρχαιοτήτων του Υπουργείου Πολιτισμού, καθώς και σχετικής γνωμοδότησης του ΚΑΣ ο αυτοκινητόδρομος να μπορεί να διέρχεται από τη συγκεκριμένη περιοχή της ρωμαϊκής υδατογέφυρας.

Τέταρτον, η εν λόγω τροποποίηση υπαγορεύτηκε εξ ολοκλήρου από το Υπουργείο Πολιτισμού και ήδη σε αυτή τη φάση που συζητάμε εκπονείται νέα μελέτη περιβαλλοντικών επιπτώσεων. Αυτή θα υποβληθεί στη Διεύθυνση Περιβαλλοντικής Αδειοδότησης του ΥΠΕΚΑ, προκειμένου να τροποποιηθεί η ισχύουσα.

Επομένως, στην ερώτησή σας μιλάτε για σοβαρές βλάβες που θα προκληθούν στο περιβάλλον από τους αρχαιολογικούς χώρους. Σε απάντηση, λοιπόν, σ’ αυτό σας λέω ότι η τροποποίηση υπαγορεύτηκε από το αρμόδιο Υπουργείο Πολιτισμού και το ΚΑΣ, δηλαδή τους άμεσα αρμόδιους για την προστασία των αρχαιολογικών χώρων και αφ’ ετέρου η μελέτη περιβαλλοντικών επιπτώσεων εγκρίνεται από το Υπουργείο Περιβάλλοντος, δηλαδή τον αρμόδιο φορέα.

Γνωρίζω κι εγώ ότι έγινε περιφερειακό συμβούλιο και έχει γίνει μια πρόταση, έχω λάβει μια επιστολή από τον περιφερειάρχη στις 30 Μαΐου, στην οποία και προτίθεμαι να απαντήσω και με βάση αυτά που σας είπα. Εδώ πέρα θέλω να τονίσω κάτι πριν πάω στο δεύτερο σκέλος της ερώτησής σας, το οποίο είναι καταφατικά ένα απλό «Όχι, δεν θα μπουν διόδια» και νομίζω ότι αυτή η ιστορία περί διοδίων στον ΒΟΑΚ -αν θέλετε, μπορούμε να την κάνουμε στη δευτερολογία- έχει δημιουργήσει αρκετές παρεξηγήσεις. Δηλαδή υπήρξαν στελέχη –το υπονοήσατε κι εσείς, κύριε Μαμουλάκη, λίγο πιο κομψά μπορώ να πω- ότι άλλη τιμολογιακή πολιτική θα έχουμε στους τουρίστες, στους επισκέπτες του νησιού, και άλλη τιμολογιακή πολιτική στους κατοίκους του νησιού.

Αυτό δεν είναι ακριβώς έτσι. Διότι ναι μεν οι χρήστες, όπως σε όλους τους αυτοκινητοδρόμους, μπορεί να τύχουν εκπτωτικών πακέτων διότι χρησιμοποιούν τον δρόμο πολύ συχνά, δεν μπορούμε όμως να λέμε ότι ο επισκέπτης θα πληρώνει περισσότερα χρήματα από ό,τι ο κάτοικος του νησιού. Διότι απλούστατα αυτό αντίκειται σε όλες τις ευρωπαϊκές οδηγίες.

Επομένως, στο πρώτο ερώτημα για τη χάραξη και για το αν θα κάνουμε αλλαγή χάραξης, αυτή τη στιγμή θεωρούμε ότι αυτό είναι εξαιρετικά δύσκολο για δύο λόγους. Πρώτον, θα εκτοξευθεί το κόστος της κατασκευής του έργου, γιατί θα πρέπει να γίνει μια σήραγγα σχεδόν ενάμιση χιλιόμετρο και θα πρέπει να δούμε αν έχουμε τους πόρους να το κάνουμε αυτό. Δεύτερον, γιατί έχουμε όλες τις αδειοδοτήσεις από τα δύο συναρμόδια υπουργεία και εάν προβούμε και συζητήσουμε την αλλαγή χάραξης θα μιλάμε για μια τεράστια καθυστέρηση του έργου. Διότι θα χρειαστούν από την αρχή, όχι τροποποίηση, αλλά κατά πάσα πιθανότητα αλλαγή των περιβαλλοντικών αδειοδοτήσεων.

Επομένως, εγώ θα απαντήσω με πολύ μεγάλη σοβαρότητα στην επιστολή του περιφερειάρχη και είμαι στη διάθεση και των δικών σας συναδέλφων αλλά και των περιφερειακών συμβούλων να κάτσουμε να δούμε αν μπορούμε να βρούμε μια λύση που πρώτον θα στοιχίζει λιγότερα χρήματα, που είναι το βασικό, και δεύτερον δεν θα εκτροχιάσει το χρονοδιάγραμμα του έργου.

Σας ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κι εμείς ευχαριστούμε.

Κύριε Μαμουλάκη, έχετε τον λόγο για τη δευτερολογία σας.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Περίμενα, κύριε Υπουργέ, ειδικά για το πρώτο σκέλος της ερώτησης να το αξιολογήσετε καταλλήλως, γιατί προφανώς και κανείς δεν θέλει να επιβαρυνθεί το κράτος με παραπάνω πόρους. Αλλά θα σας μιλήσω και ως τεχνικός. Το ζήτημα είναι δύσκολο και είναι πολύ δύσκολα επιτεύξιμη κι η υφιστάμενη χάραξη. Διότι καθώς κατασκευάζεται ένα έργο παρουσιάζονται απρόβλεπτοι παράγοντες. Αυτή η αρνητική σας, αρχικά τουλάχιστον, διαφαινόμενη στάση προβληματίζει και εφόσον ενδιαφέρεστε για την εύρυθμη και έγκαιρη παράδοση του έργου, καλό θα είναι να δείτε και πώς αυτό το έργο όταν θα ολοκληρωθεί το τέρμιναλ και το αεροδρόμιο θα είναι και η σύνδεση κατάλληλη.

Διότι πολύ φοβούμαι ότι θα αντιμετωπίσουμε προβλήματα. Βέβαια δεν θα είστε σε αυτή τη θέση τότε, αλλά θα έχουμε προβλήματα σοβαρά που θα αφορούν τη σύνδεσή του και την επισκεψιμότητα του αεροδρομίου, ενός αεροδρομίου που ξέρετε πολύ καλά και όλοι ελπίζουμε να είναι σοβαρός πόλος επισκεψιμότητας για τη χώρα μας, δεύτερο τη τάξει ως διαφαίνεται και ενδεχομένως με πολύ μεγάλη δυναμική.

Όμως δράττομαι της ευκαιρίας να σας πω το εξής, επειδή αναφέρατε τα διόδια και επειδή φαντάζομαι ότι γνωρίζετε την οδηγία 362 του 2022. Από τον Μάρτιο υπάρχει αυτή η ευρωπαϊκή οδηγία, η οποία ουσιαστικά δικαιώνει τα λεγόμενά μας όλο το προηγούμενο διάστημα. Διότι αν μη τι άλλο αυτή τη θέση τη θεωρήσατε ανεδαφική, τη θέση δηλαδή του ΣΥΡΙΖΑ όπου στην πρόθεσή του ήταν να μειώσει το φόρτο της επιβάρυνσης των πολιτών, των επισκεπτών αλλά και των χρηστών γενικότερα του οδικού δικτύου με διάφορα χρηματοδοτικά εργαλεία ή και νομοθετικά εργαλεία.

Και έρχεται η ίδια η Ευρωπαϊκή Επιτροπή τον Μάρτιο του 2022, το τονίζω, πριν από τρεις μήνες, να δώσει αυτή τη δυνατότητα στα κράτη μέλη, ναι βεβαίως με ένα σωρευμένο, εκπτωτικό ενδεχομένως, πακέτο για τους χρήστες που έχουν μια καθημερινή χρήση, σε μηνιαία και ακόμη και σε ετήσια βάση, για να μην προσκρούει σε φαινόμενα ανταγωνισμού ή φαινόμενα ισότιμης αντιμετώπισης των πολιτών, αλλά είναι ακριβώς σε αυτή τη λογική την οποία επισημαίναμε. Και επειδή είχατε λοιδορήσει τη στάση μας γύρω από τη διαφορετική προσέγγιση όσον αφορά τα διόδια, γι’ αυτό αναφέρομαι σε αυτή την οδηγία .

Άρα το ερώτημα δεν είναι αν οι θέσεις του ΣΥΡΙΖΑ είναι ανεδαφικές, αλλά αν η Κυβέρνηση -και είναι πολύ ξεκάθαρο αυτό και σας ρωτώ ευθέως, κύριε Καραμανλή- ενσωματώσει τη νέα οδηγία περί των διοδίων και αν επιλέξετε να χρησιμοποιήσετε τις δυνατότητες που σας δίνει. Τώρα υπάρχει το νομοθετικό, ευρωπαϊκό πλέον, εργαλείο που σας δίνει αυτή τη δυνατότητα.

Είναι πολύ κρίσιμο, λοιπόν και θα ήθελα πραγματικά να ακούσω την άποψή σας στη δευτερολογία σας επ’ αυτού, συγκεκριμένα, του ζητήματος.

Επειδή, επίσης, αναφέρετε και κάτι περί αλλαγής στάσης του ΣΥΡΙΖΑ, το μόνο πολιτικό κόμμα που έχει αλλάξει στάση στο ζήτημα των διοδίων, κύριε Καραμανλή, είναι το κυβερνόν κόμμα, το δικό σας κόμμα. Η Νέα Δημοκρατία σήμερα δεν μας λέει ακριβώς πού θα βάλει διόδια, δεν μας λέει σε τι ύψος θα βάλει και δεν μας λέει με ποιο χρηματοδοτικό κενό, ποιο funding gap, προσπαθεί να καλύψει με την επιβολή αυτών των διοδίων. Το μόνο που λέει είναι ότι θα επιβάλει διόδια. Το έλεγε πάντοτε αυτό η Νέα Δημοκρατία; Το έλεγε πάντοτε. Όχι.

Και εδώ βρίσκομαι σήμερα, κύριε Καραμανλή, να σας πω ότι τον Μάρτιο του 2017, δύο χρόνια περίπου πριν αναλάβει την εξουσία η Κυβέρνηση του κ. Μητσοτάκη, από το Ηράκλειο της Κρήτης ο κ. Μητσοτάκης -και σας διαβάζω ακριβώς και θα το καταθέσω, μάλιστα και στα Πρακτικά, για του λόγου το αληθές- αναφέρει: «Ο ΒΟΑΚ να κατασκευαστεί ως έργο σύμβασης δημοσίου και ιδιωτικού τομέα, με πληρωμές διαθεσιμότητας σε ένα μακρύ χρονικό διάστημα, δηλαδή χωρίς διόδια». Τάδε έφη Κυριάκος Μητσοτάκης, Μάρτιος του 2017, από το Ηράκλειο της Κρήτης.

Και μάλιστα, έχω εδώ και το επίσημο έγγραφο, την τοπική εφημερίδα «ΤΟ ΘΕΜΑ», που έχει τις δηλώσεις του και φυσικά και το εδάφιο το οποίο σας διάβασα. Παρακαλώ, θα ήθελα να την καταθέσω στα Πρακτικά.

(Στο σημείο αυτό ο Βουλευτής κ. Χαράλαμπος (Χάρης) Μαμουλάκης καταθέτει για τα Πρακτικά το προαναφερθέν δημοσίευμα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Άρα, λοιπόν, η διγλωσσία ή, αν θέλετε και η αμφισημία λεγομένων φαίνεται στην πράξη. Θα ήθελα στη δευτερολογία σας να απαντήσετε επ’ αυτών.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Λοιπόν, ας βάλουμε τα πράγματα σε μια σειρά, διότι με το να κατηγορεί ο ΣΥΡΙΖΑ τη Νέα Δημοκρατία για διγλωσσία, το κόμμα το οποίο είπε ότι με έναν νόμο και ένα άρθρο θα καταργήσει τα μνημόνια, ε, πάει πολύ, αγαπητέ συνάδελφε.

Στον δε ΒΟΑΚ θα πάρετε ξανά τις απαντήσεις, για να ακούσει ο λαός της Κρήτης την απίστευτη πολιτική εξαπάτηση την οποία είχαμε υποστεί επί ΣΥΡΙΖΑ. Εσείς, βέβαια, τότε, αν θυμάμαι καλά, δεν ήσασταν καν εκλεγμένος Βουλευτής, οπότε δεν αναφέρομαι προσωπικά σε εσάς, αλλά αναφέρομαι στο κόμμα σας.

Ακούστε, λοιπόν, τα πολιτικά ευτράπελα τα οποία ζήσαμε επί ΣΥΡΙΖΑ. Δημοπρατείτε ένα έργο χωρίς χάραξη, χωρίς χρηματοδότηση και τι κάνετε; Μια απλή διαδικασία εκδήλωσης ενδιαφέροντος, δηλαδή ποιες εταιρείες θέλουν να μπουν και να συμμετάσχουν στον διαγωνισμό. Και λέτε: Θα κάνουμε σύμβαση παραχώρησης.

Ξέρετε τι σημαίνει «σύμβαση παραχώρησης»; Σημαίνει, για να το καταλάβουν οι πολίτες, ότι έρχεται ο ιδιώτης, βάζει τα λεφτά του μαζί με το Δημόσιο και μετά κάπως πρέπει να τα πάρει. Πώς θα πάρει αυτά τα λεφτά; Με διόδια. Σύμβαση παραχώρησης χωρίς επιβολή διοδίων δεν υπάρχει πουθενά στην Ευρώπη.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Ρήτρα διαθεσιμότητας, είπε ο κ. Μητσοτάκης.

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Θα σας πω τι είπε ο κ. Μητσοτάκης, γιατί είστε λίγο αδιάβαστος! Ο ΒΟΑΚ έχει τρία κομμάτια.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Χαρακτηρισμό έκανε, κύριε Πρόεδρε.

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Εγώ σας άκουσα με εξαιρετική προσοχή. Μη με διακόπτετε, παρακαλώ πολύ. Όταν πετάγεστε και διακόπτετε, αυτό δείχνει την ένδεια επιχειρημάτων σας.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Δεν σας χαρακτήρισα!

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Και ο εκνευρισμός σας δείχνει ότι δεν μπορείτε να κάνουμε έναν σοβαρό διάλογο.

Λοιπόν, ο ΒΟΑΚ έχει ένα κομμάτι που είναι σύμβαση παραχώρησης, όπου θα μπουν διόδια. Ο κ. Μητσοτάκης, προς τιμήν του, πάντοτε έλεγε αυτό που ήταν εξαιρετικά αντιδημοφιλές, ότι θα μπουν διόδια. Εσείς λέγατε, ως κόμμα και ως κυβέρνηση, ενώ κάνατε σύμβαση παραχώρησης, ότι δεν θα επιβάλετε διόδια.

Εσείς κάνατε και κάτι άλλο, για να πάω κάπου αλλού, στην Εγνατία Οδό, διότι δεν το κάνετε μόνο στην Κρήτη αυτό, δεν κορόιδεψαν μόνο τους πολίτες της Κρήτης. Στην Εγνατία Οδό λέγατε ότι δεν θα βάλετε διόδια και έχω την ΚΥΑ του κ. Τσακαλώτου και του κ. Σπίρτζη, όπου επιβάλατε διόδια 0,6 λεπτά και εμείς τα ρίξαμε στα 0,3 λεπτά το χιλιόμετρο.

Ως Αντιπολίτευση, στελέχη του κόμματός σας ήταν με τα πλακάτ στους δρόμους και ήσασταν οι πρωταγωνιστές του: «Δεν πληρώνω». Εμείς έχουμε δύο μέτρα και δύο σταθμά; Εμείς έχουμε διγλωσσία;

Στις συμπράξεις δημοσίου και ιδιωτικού τομέα σε πολλές περιπτώσεις δίνεται η δυνατότητα όντως με πληρωμές διαθεσιμότητας να μην μπουν διόδια. Εδώ, όμως, μιλάμε για τον μεγαλύτερο αυτοκινητόδρομο που κατασκευάζεται σήμερα σε επίπεδο Ευρώπης. Και για να τα πούμε τα πράγματα με το όνομά τους, γιατί δεν κατασκευάστηκε αυτός ο δρόμος επί τριάντα χρόνια; Για έναν λόγο βασικό, γιατί δεν υπήρχαν χρήματα, κύριε Μαμουλάκη. Και ήρθε αυτή η Κυβέρνηση και βρήκε τα χρήματα. Και ήρθε αυτή η Κυβέρνηση και εκμεταλλεύτηκε πόρους από το RRF. Διότι η αλήθεια είναι ότι ο δρόμος αυτός -και να τα πούμε όλα με το όνομά τους- είναι πανάκριβος δρόμος και πρέπει να μπουν διόδια, δυστυχώς. Μακάρι να μπορούσαμε να μην βάλουμε διόδια. Και όχι απλά πρέπει να μπουν διόδια, αλλά πρέπει να έρθει το ελληνικό δημόσιο, δηλαδή όλοι οι Έλληνες φορολογούμενοι, να επιδοτήσουν με τυφλά διόδια, με τα λεγόμενα «shadow tolls», τη λειτουργία του δρόμου. Επομένως, εάν θέλουμε να μιλάμε σοβαρά, πρέπει να τα θέτουμε όλα τα πράγματα στο τραπέζι.

Επομένως, η διγλωσσία είναι προνόμιο του ΣΥΡΙΖΑ. Και το έχετε αποδείξει και στην Κρήτη, δυστυχώς, επανειλημμένως. Διότι έχετε πει απίστευτα πράγματα. Και ναι, κύριε Μαμουλάκη, υπάρχει αυτή η ευρωπαϊκή οδηγία και θα δούμε κατά πόσο μπορούμε πραγματικά εάν έχουμε ένα χρηματοδοτικό μοντέλο, που σημαίνει ότι θα αυξηθούν οι φόροι του μελλοντικά, να δώσουμε μερικά εκπτωτικά πακέτα στους μόνιμους χρήστες. Άλλο αυτό όμως και άλλο το δεν πληρώνω και το όλοι τζάμπα! Διότι αυτό μπορεί να είναι κάτι το οποίο ηχεί πολύ ωραία στα αυτιά των συμπολιτών σας, αλλά καμμία κυβέρνηση -καμμία κυβέρνηση!- δεν μπορεί να πει ότι αυτός ο δρόμος θα γίνει χωρίς να πληρώνει ο χρήστης λελογισμένα διόδια. Και αυτό θα κάνουμε.

Σας ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε, κύριε Υπουργέ.

Συνεχίζουμε με την πρώτη με αριθμό 4919/28-4-2022 ερώτηση του κύκλου αναφορών και ερωτήσεων του Βουλευτή Ροδόπης του Συνασπισμού Ριζοσπαστικής Αριστεράς κ. Δημητρίου (Τάκη) Χαρίτου προς τον Υπουργό Αγροτικής Ανάπτυξης και Τροφίμων, με θέμα: «Θα χρηματοδοτήσετε την κατασκευή των Δικτύων Διανομής Νερού του Φράγματος Ιασίου, ώστε να λειτουργήσει το Φράγμα προς όφελος της αγροτικής παραγωγής και της οικονομίας στη Ροδόπη;».

Κύριε συνάδελφε, έχετε τον λόγο.

**ΔΗΜΗΤΡΙΟΣ ΧΑΡΙΤΟΥ:** Ευχαριστώ πολύ, κύριε Πρόεδρε.

Ευχαριστώ, κύριε Υπουργέ, που θα απαντήσετε στην ερώτηση. Η ολοκλήρωση του φράγματος του Ιασίου στην ανατολική πλευρά της Ροδόπης θα δώσει τη δυνατότητα να αρδευτούν σχεδόν είκοσι δύο χιλιάδες στρέμματα καλλιεργήσιμης γης σε μια υποβαθμισμένη περιοχή με το εισόδημα των αγροτών πολύ χαμηλότερο από το γενικό μέσο όρο και με πολύ μικρό αριθμό στρεμμάτων.

Η κατασκευή μόνο του φράγματος και η δημιουργία της λίμνης πέρασε από σαράντα κύματα κύριε Υπουργέ. Ήταν να κατασκευαστεί σε δύο χρόνια από το 2002 και χρειάστηκε να περάσουν δύο ολόκληρες δεκαετίες, ενώ το τελευταίο τμήμα του έργου δημοπρατήθηκε το 2015 και ολοκληρώθηκε πρόσφατα. Σήμερα η λίμνη που έχει δημιουργηθεί με το φράγμα, χωρητικότητας 22,5 εκατομμυρίων κυβικών μέτρων νερού είναι γεμάτη από νερό εδώ και δύο τουλάχιστον χρόνια. Όμως, για να αξιοποιηθεί το ήδη διαθέσιμο νερό, το κρίσιμο, το μείζον ζήτημα είναι η κατασκευή των δικτύων μεταφοράς νερού από τη λίμνη έως τα αγροκτήματα των οικισμών για να μπορέσουν να ωφεληθούν οι αγρότες, μειώνοντας δραστικά το κόστος της παραγωγής και βέβαια να καλύψει, αφού υπάρχει η δυνατότητα, ένα μέρος των αναγκών ύδρευσής του, όπως ζητά ο Δήμος Μαρώνειας - Σαπών. Η οριστική μελέτη που απαιτείται για το έργο κατασκευής των δικτύων βρίσκεται στο τελικό στάδιο ολοκλήρωσης και παραδίδεται, κύριε Υφυπουργέ, σε πολύ λίγους μήνες στην περιφέρεια.

Αυτό, κύριε Υπουργέ, που απασχολεί πρωταρχικά τον αγροτικό κόσμο της περιοχής -και όχι αδίκως- είναι ένα και μόνο θέμα: αν θα χρηματοδοτηθεί έγκαιρα η άμεση κατασκευή των δικτύων μεταφοράς του νερού, έργο που, σύμφωνα με τους πρώτους υπολογισμούς, δεν θα υπερβαίνει τα 20 εκατομμύρια ευρώ. Η ανησυχία τους είναι δικαιολογημένη, αν σκεφτεί κανείς ότι χρειάστηκαν είκοσι χρόνια για να φτιαχτεί μόνο το φράγμα. Σήμερα η κατασκευή των δικτύων είναι ένα ώριμο μελετητικά έργο. Η συμβολή του στην αναδιάρθρωση των καλλιεργειών και κυρίως η δημιουργία βιώσιμων γεωργικών εκμεταλλεύσεων είναι χαρακτηριστικά που ταιριάζουν απόλυτα με το προφίλ των έργων που εντάσσονται και υλοποιούνται από τους πόρους του Ταμείου Ανάκαμψης.

Σας ερωτώ, κύριε Υφυπουργέ, αν είναι στις προτεραιότητές σας να το εντάξετε ή όχι, στα έργα υλοποίησης από το Ταμείο Ανάκαμψης. Αν όχι, θέλουν να γνωρίζουν οι πολίτες της περιοχής -και οφείλετε να μας κάνετε γνωστό- σε ποιο χρηματοδοτικό πρόγραμμα προτίθεστε να το εντάξετε.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κύριε Υπουργέ, έχετε τον λόγο.

**ΓΕΩΡΓΙΟΣ ΣΤΥΛΙΟΣ (Υφυπουργός Αγροτικής Ανάπτυξης και Τροφίμων):** Ευχαριστώ πολύ, κύριε Πρόεδρε.

Κύριε συνάδελφε, θέλω να γνωρίζετε τα εξής: Το Υπουργείο μας έχει τη γνώμη -και το εφαρμόζει ως πολιτική- ότι τα εγγειοβελτιωτικά έργα, τα αρδευτικά, είναι πρωταρχικής σημασίας για την ανάπτυξη της αγροτικής οικονομίας και τη βιωσιμότητα της ελληνικής γεωργίας.

Οι μελετητές, μάλιστα, γεωπόνοι και λοιποί στο Υπουργείο μας λένε ότι με την άρδευση μπορούμε να έχουμε μια βελτίωση στην απόδοση της παραγωγής κατά 30% τουλάχιστον. Από εκεί και πέρα, αντιλαμβάνεστε και εσείς και τη βελτίωση που μπορεί να υπάρχει στην ποιότητα.

Σχετικά τώρα με το Φράγμα Ιασίου, θέλω να πω ότι περίπου τα μισά που είπατε είναι αλήθεια και θα πω και εγώ για τα υπόλοιπα τι ισχύει.

Το Υπουργείο Αγροτικής Ανάπτυξης χρηματοδότησε, μέσω του Προγράμματος Αγροτικής Ανάπτυξης, το συγκεκριμένο έργο με 23,6 εκατομμύρια ευρώ και η Περιφέρεια Ανατολικής Μακεδονίας και Θράκης υλοποίησε το έργο. Είχε, δηλαδή, την επίβλεψή του και την παρακολούθηση όλης της εξέλιξης μέχρι να κατασκευαστεί.

Αντικείμενο του συγκεκριμένου έργου ήταν η κατασκευή φράγματος χωρητικότητας 22,5 εκατομμυρίων κυβικών μέτρων νερού και σκοπός ήταν η ικανοποίηση αρδευτικών αναγκών περίπου είκοσι πέντε χιλιάδων στρεμμάτων και πέντε χιλιάδων κατοίκων.

Στο έργο -εκτός του φράγματος και των συναφών έργων του- συμπεριλήφθηκε και η κατασκευή του αναγκαίου οδικού δικτύου για την εξασφάλιση της πρόσβασης στο φράγμα και την αποκατάσταση της επικοινωνίας στην περιοχή.

Τι δενσυμπεριλαμβάνονταν στη χρηματοδότηση: Δεν συμπεριλαμβάνονταν τα δίκτυα μεταφοράς νερού από το Φράγμα Ιασίου, ούτε η μελέτη των συγκεκριμένων δικτύων, ούτε φυσικά η κατασκευή.

Όπως είπατε και εσείς και όπως γνωρίζω και εγώ από επίσκεψη του περιφερειάρχη στο γραφείο μου, η μελέτη για τα δίκτυα εκπονείται αυτή τη στιγμή και χρηματοδοτείται από την Περιφέρεια Ανατολικής Μακεδονίας και Θράκης.

Είναι αλήθεια, λοιπόν, ότι έχουμε ένα έργο που ξεκίνησε το 2002, πέρασε από πολλά στάδια και φτάσαμε στον Φεβρουάριο του 2022 και στις αρχές του Μαΐου 2022, για να ολοκληρωθεί το έργο και να παραδοθεί το φράγμα μόνο μαζί με τους δρόμους.

Τα μεγάλα έργα, δηλαδή, ξεκίνησαν από μία λάθος αφετηρία. Και το συγκεκριμένο μεγάλο έργο, έτσι ξεκίνησε, χωρίς προγραμματισμό και χωρίς οργάνωση. Αυτό είναι μια μεγάλη αδυναμία, η οποία κοστίζει, δυστυχώς, σήμερα στον Έλληνα φορολογούμενο. Είναι μια αδυναμία, που ούτε εσείς στη διάρκεια της διακυβέρνησης ΣΥΡΙΖΑ αντιμετωπίσατε.

Πού βρισκόμαστε τώρα: Τώρα βρισκόμαστε στο ενδιάμεσο πρόγραμμα. Κάνουμε την προγραμματική περίοδο 2014 - 2020, έχουμε ένα ενδιάμεσο πρόγραμμα 2021 - 2022 και προετοιμαζόμαστε για την επόμενη προγραμματική περίοδο 2023-2027. Έχει σημασία αυτό που σας λέω, δηλαδή το πού βρισκόμαστε σήμερα και βρισκόμαστε σε διαβούλευση και συζήτηση με την Κομισιόν για την έγκριση του στρατηγικού σχεδίου της νέας ΚΑΠ, όπου εκεί θα δούμε τα χρηματοδοτικά εργαλεία που έχουμε στη διάθεσή μας για την επόμενη περίοδο 2023-2027.

Σε κάθε περίπτωση, το Υπουργείο Αγροτικής Ανάπτυξης για την αντιμετώπιση των αρδευτικών αναγκών και την ορθολογική διαχείριση των υδάτινων πόρων προγραμματίζει και την εκπόνηση μελετών και την εκτέλεση εγγειοβελτιωτικών έργων και μεριμνά για την εξεύρεση της χρηματοδότησής τους. Στοχεύουμε, συνεπώς, στη χρηματοδότηση ώριμων έργων από πλευράς κατασκευαστικής δυνατότητας. Φυσικά, ένα έργο, για να είναι ώριμο κατασκευαστικά, πρέπει να υπάρχει επικαιροποιημένη οριστική μελέτη, να υπάρχουν εγκεκριμένες αδειοδοτήσεις και περιβαλλοντικές μελέτες, ούτως ώστε να μην ακολουθήσουμε την τακτική που ακολουθήθηκε για να κατασκευαστεί το φράγμα, που χρειάστηκαν είκοσι χρόνια, αλλά οργανωμένα και δομημένα να μπορέσουμε να πάμε στο επόμενο βήμα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Τα υπόλοιπα στη δευτερολογία μου.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Χαρίτο, έχετε τον λόγο.

**ΔΗΜΗΤΡΙΟΣ ΧΑΡΙΤΟΥ:** Κύριε Υφυπουργέ, σας άκουσα ειλικρινά με πολλή προσοχή για την πορεία του έργου, εννοώ της κατασκευής των δικτύων του Φράγματος Ιασίου. Απλώς, όμως, είναι σαν να παρακολουθείτε την πορεία του έργου, ποια είναι η πορεία και πώς έφτασε εδώ. Το λέω αυτό, γιατί απλώς δεν παρακολουθείτε. Παίρνετε μέτρα προκειμένου να προχωρήσει η υλοποίηση των έργων.

Αυτό το έργο, κύριε Υπουργέ, καρκινοβατεί πάνω από είκοσι χρόνια στο Υπουργείο. Είναι ένα τυφλό ουσιαστικά έργο, αφού δεν έχουν ολοκληρωθεί τα δίκτυα. Η ανησυχία -σας το λέω πολύ ειλικρινά- είναι μήπως χρειαστούν άλλα τόσα για να μπορέσει να υλοποιηθεί. Με αυτήν την αγωνία σας το έθεσα ως αίτημα να υπάρξει προτεραιότητα για λύση.

Θα έλεγα κάτω από το βάρος αυτής της πολύ μεγάλης καθυστέρησης των πάνω από είκοσι χρόνων, θα έπρεπε στους σχεδιασμούς τους δικούς σας να έχει προβλεφθεί σε ποιο χρηματοδοτικό εργαλείο θα ενταχθεί η ολοκλήρωση και να μας το ανακοινώσετε, κύριε Υφυπουργέ. Διαφορετικά δύο πράγματα μπορεί να συμβαίνουν: Ή δεν υπάρχει σχεδιασμός για το ποια έργα θα ενταχθούν στα χρηματοδοτικά εργαλεία που έχουμε μπροστά μας -και είναι γνωστά, ή το Ταμείο Ανάκαμψης ή το Πρόγραμμα Αγροτικής Ανάπτυξης, το ΠΑΑ μέχρι το 2027 - 2028- ή δεν είναι στις προτεραιότητές σας ως έργο άμεσα για υλοποίηση.

Γι’ αυτό, λοιπόν, σας το λέω πολύ καθαρά, ότι είναι ένα αίτημα πολύ ώριμο μελετητικά, ολοκληρώνεται σε δύο με τρεις μήνες η μελέτη του, άρα δεν βλέπω κανέναν λόγο να μην υπάρχει δέσμευση από την πλευρά σας ότι πράγματι θα ενταχθεί στο πρόγραμμα του ΠΑΑ για υλοποίηση. Διαφορετικά νομίζω θα παραπεμφθεί στις καλένδες. Και κυρίως, κύριε Υπουργέ, δεν φαντάζομαι ότι την τελευταία στιγμή εντάσσονται τα έργα, αλλά μέσα από έναν σχεδιασμό. Γι’ αυτό σας λέω, είναι στις προτεραιότητές σας; Ούτε φαντάζομαι ότι μπορεί την τελευταία στιγμή ή να επικρατεί η λογική όποιος μπορεί, θέτει, εντάσσει έργα.

Κύριε Υπουργέ, σας άκουσα που είπατε ότι είναι πρωταρχικής σημασίας για εσάς η μελέτη και κατασκευή των έργων υποδομής. Θέλω να σας πω ότι συμπληρώνονται ήδη τρία χρόνια διακυβέρνησής σας και δεν αρκούν ούτε οι διακηρύξεις, ούτε οι διαβεβαιώσεις, αλλά ότι στηρίζουμε ή μελετούμε ή εντάσσουμε έργα στον αγροτικό τομέα έργα υποδομής.

Γιατί προφανώς δράττομαι της ευκαιρίας να σας πω ότι και από τα είκοσι ένα έργα που έχετε ανακοινώσει για το Ταμείο Ανάκαμψης, ένα από αυτά μας ενδιαφέρει πρωτίστως ως περιοχή. Αναφέρομαι στο Φράγμα του Ιάσμου -για το οποίο θα επανέλθω, κύριε Υφυπουργέ ξανά στη Βουλή- για το οποίο δεν γνωρίζουμε ακόμα αν έχει προχωρήσει μελετητικά η ωρίμανση του, σε ποιο στάδιο και πού βρίσκεται.

Ολοκληρώνω, κύριε Πρόεδρε. Η περιοχή μας, η περιοχή της Ροδόπης κατά βάση είναι μια κατ’ εξοχήν αγροτική περιοχή. Τέτοια έργα, όπως είναι η κατασκευή των δικτύων του Φράγματος του Ιασίου ή η κατασκευή του Φράγματος του Κομψάτου είναι έργα ζωτικής σημασίας για τους αγρότες και για την περιοχή. Θα έπρεπε να στέλνουμε καλά μηνύματα στους αγρότες, σε μια στιγμή μάλιστα που σκέφτονται, κύριε Υπουργέ, αν θα ξεκινήσουν τα ποτίσματα με την τιμή που έχει φτάσει το ηλεκτρικό ρεύμα και αν τους συμφέρει ή όχι, σε μια στιγμή, κύριε Υφυπουργέ, που σκέφτονται αν θα κάνουν τις αναγκαίες καλλιεργητικές εργασίες με τις υψηλές τιμές που υπάρχουν στα καύσιμα και αν θα ρίξουν στο τέλος-τέλος ακόμα και επιφανειακά λιπάσματα, όταν η τιμή τους σε σχέση με πέρυσι έχει υπερδιπλασιαστεί.

Και όλα αυτά συμβαίνουν παρ’ όλες τις διακηρύξεις που από τη δική σας πλευρά λέγονται, ότι στηρίζετε τον αγροτικό τομέα και με έργα υποδομής, αλλά και την προσπάθεια που κάνει ο αγροτικός κόσμος για να μπορέσει πράγματι να παράγει και να στηρίξει την οικονομία του τόπου.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Έχετε τον λόγο, κύριε Υπουργέ.

**ΓΕΩΡΓΙΟΣ ΣΤΥΛΙΟΣ (Υφυπουργός Αγροτικής Ανάπτυξης και Τροφίμων):** Ευχαριστώ πολύ.

Θα ήθελα να πω τα πράγματα στην σειρά τους, έτσι για να τα διευκρινίσω, να τα καταλάβει και ο συνάδελφος, αλλά να ενημερωθούν πρώτα από όλα και πρωτίστως οι κάτοικοι της Ροδόπης και οι αρμόδιοι φορείς.

Είπα, λοιπόν, στην πρωτολογία μου ότι η προγραμματική περίοδος 2014 - 2020 έχει λήξει. Τώρα είμαστε στο μεταβατικό στάδιο. Το είπα για να σας δώσω μια εικόνα πού βρισκόμαστε πραγματικά και τι μπορεί να ενταχθεί και να χρηματοδοτηθεί. Σας είπα ότι η επόμενη περίοδος ξεκινάει το 2023 και είμαστε σε διαβούλευση με την Κομισιόν για το ποια προγράμματα θα είναι μέσα για να χρηματοδοτηθούν. Είμαστε ξεκάθαροι σε αυτό; Αυτό είναι το πρώτο.

Δεύτερον, έχουν ανακοινωθεί έργα στο Ταμείο Ανάκαμψης, έχουν γραφτεί στο Ταμείο Ανάκαμψης. Χρηματοδοτούμε από το πρόγραμμα «Ύδωρ 2.0» με 200 εκατομμύρια ευρώ μεγάλα φράγματα εκεί. Εσείς δεν μιλάτε για μεγάλο φράγμα, εδώ μιλάτε για αρδευτικά δίκτυα.

Άρα, το Ταμείο Ανάκαμψης, για να μην μπερδεύουμε τον κόσμο και μπερδεύεστε και εσείς, αφορά φράγματα και κυρίως μεγάλα φράγματα. Νομίζω ότι αναφερθήκατε σε ένα έργο, το οποίο προτείνεται από την περιοχή για το Ταμείο Ανάκαμψης. Ξεκαθαρίσαμε. Ένα χρηματοδοτικό εργαλείο είναι το ΠΑΑ, δεύτερο χρηματοδοτικό εργαλείο το Ταμείο Ανάκαμψης. Στο Ταμείο Ανάκαμψης είναι τα μεγάλα έργα. Στο ΠΑΑ, λοιπόν, σας είπαμε ότι ακόμα δεν έχουν προσδιοριστεί ποια προγράμματα είναι εκεί και ποια προγράμματα μπορούν να ενταχθούν και να ξεκινήσουν για την επόμενη περίοδο 2023 -2027.

Είναι καλό, όμως, να μαθαίνουμε από τα λάθη μας, να διδασκόμαστε και θεωρώ ότι δεν είναι έξυπνο να επαναλαμβάνουμε τα λάθη του παρελθόντος. Σε τι αναφέρομαι; Αναφέρομαι στο συγκεκριμένο έργο όπου ξεκίνησε το 2002 και χρηματοδοτήθηκε στην ουσία έχοντας πάρα πολλά προβλήματα, πολύ απλά χωρίς να είναι σωστά οργανωμένο και προγραμματισμένο.

Και έρχομαι τώρα εδώ στα αρδευτικά δίκτυα, στα εγγειοβελτιωτικά του Ιασίου. Σας ρωτώ: Ξέρετε την οριστική μελέτη; Την έχετε; Είπατε εσείς ότι σε λίγους μήνες θα είναι έτοιμη. Άρα, δεν είναι έτοιμη η οριστική μελέτη.

Δεύτερον, ξέρουμε πόσα χρήματα απαιτεί αυτή η μελέτη; Γράφετε στην ερώτησή σας για 20 εκατομμύρια. Μπορεί να είναι 10, 15, 20, 25, 30, 40. Μπορούμε ένα έργο, στο οποίο δεν γνωρίζουμε το κόστος του, να το εντάξουμε σήμερα -στη συγκυρία που δεν έχουμε αυτή τη συζήτηση για εντάξεις αυτή τη στιγμή- χωρίς να γνωρίζουμε πόσα χρήματα απαιτεί; Όχι φυσικά, γιατί θα επαναλάβουμε τα λάθη του παρελθόντος.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Θα ήθελα λίγο χρόνο για να ολοκληρώσω, κύριε Πρόεδρε.

Μπορούμε να ξεκινήσουμε ένα έργο και να το εντάξουμε χωρίς να έχουμε οριστική μελέτη, χωρίς να έχουν γίνει απαλλοτριώσεις, χωρίς να έχουμε αδειοδοτήσεις περιβαλλοντικές, χωρίς να έχουμε αδειοδότηση από την αρχαιολογία, χωρίς να έχουμε κτηματογραφικά διαγράμματα να γνωρίζουμε τι συμβαίνει εκεί στην περιοχή και χωρίς να έχουμε βέβαια και τεύχη δημοπράτησης για να προχωρήσουμε; Όχι. Μπορούσε αυτό να γίνει από την κυβέρνηση ΣΥΡΙΖΑ; Γιατί δεν έγινε από την κυβέρνηση ΣΥΡΙΖΑ το 2015 - 2019; Τίθεται ένα ερώτημα.

**ΔΗΜΗΤΡΙΟΣ ΧΑΡΙΤΟΥ:** Τώρα τελειώνει η μελέτη.

**ΓΕΩΡΓΙΟΣ ΣΤΥΛΙΟΣ (Υφυπουργός Αγροτικής Ανάπτυξης και Τροφίμων):** Σας λέω, λοιπόν, το εξής: Στις 13 Ιουνίου του 2019 -ακούστε το αυτό, για να απολογηθείτε στους πολίτες στη Ροδόπης- η κυβέρνηση ΣΥΡΙΖΑ ενέταξε τριάντα ένα έργα συνολικού προϋπολογισμού 450 εκατομμυρίων ευρώ, έργα τα οποία τα ενέταξε με τη λογική που λέτε εσείς, χωρίς να έχει οριστικές μελέτες και χωρίς να έχει αδειοδοτήσεις. Αυτά τα προβλήματα προσπαθούμε εμείς να διαχειριστούμε αυτή τη στιγμή.

Το λάθος, λοιπόν, που έγινε στο παρελθόν σε καμμία περίπτωση δεν θέλουμε να το επαναλάβουμε, διότι θα είναι σαν να κοροϊδεύουμε τους πολίτες της Ροδόπης.

Σας είπα στην πρωτομιλία μου ότι έργα, τα οποία είναι ώριμα κατασκευαστικά και είναι έτοιμα και μπορούν να χρηματοδοτηθούν, θέλουμε να τα εντάξουμε και να τα προγραμματίσουμε και να τα βάλουμε σε σειρά. Σας είπα, όμως, και σε ποια χρονική συγκυρία βρισκόμαστε. Εδώ είμαστε, είμαστε ανοιχτοί στη συζήτηση και μαζί σας και με τους υπόλοιπους Βουλευτές και με τους φορείς από την περιοχή, τους δήμους, την περιφέρεια.

Αν κατάλαβα καλά από την πρωτομιλία σας, έχετε μια διαφωνία με τον δήμο…

**ΔΗΜΗΤΡΙΟΣ ΧΑΡΙΤΟΥ:** Όχι διαφωνία…

**ΓΕΩΡΓΙΟΣ ΣΤΥΛΙΟΣ (Υφυπουργός Αγροτικής Ανάπτυξης και Τροφίμων):** Είπατε ότι ο δήμος λέει για ένα μέρος, ενώ εσείς θέλετε για το σύνολο.

Θα ήθελα να υπάρχει ομόνοια και συμφωνία στο αίτημα το οποίο θα φέρετε να καταθέσετε στο Υπουργείο. Σας λέω, λοιπόν, ότι αυτή τη στιγμή, πέρα από μία προσωπική αναφορά του περιφερειάρχη ότι εκτελεί τη μελέτη, δεν υπάρχει κάτι άλλο. Και το λέω γιατί κάνατε κριτική στο Υπουργείο ότι δεν προγραμματίζει. Στο Υπουργείο πρέπει να θέσετε και το αντίστοιχο αίτημα.

Σας λέω επίσης ότι ετοιμαζόμαστε να προχωρήσουμε σε μια μεγάλη μεταρρύθμιση σε σχέση με τα ΤΟΕΒ της χώρας, όπου ο προγραμματισμός και τα έργα που θα υλοποιούνται δεν θα είναι η πολιτική επιθυμία τής κάθε πολιτικής ηγεσίας, αλλά θα είναι σύμφωνα με τις ανάγκες που έχουμε στη χώρα, όπως οι ανάγκες άρδευσης και εκεί όπου θα έχουμε και τα καλύτερα και τα μεγαλύτερα αποτελέσματα. Και σίγουρα δεν θα είναι οι αποφάσεις που θα ληφθούν από έναν άνθρωπο. Οι αποφάσεις θα ληφθούν μετά από εισηγήσεις από τις υπηρεσίες, μετά από συζήτηση και διάλογο με τα ΤΟΕΒ, με τους φορείς, με τους δήμους, τις περιφέρειες και με όλους αυτούς.

Θέλω να ξέρετε το εξής. Παρουσία του ίδιου του Πρωθυπουργού, του Κυριάκου Μητσοτάκη, εξαγγείλαμε το πρόγραμμα «Ύδωρ 2.0», που αυτό δείχνει πόσο ψηλά στην ατζέντα και στις πολιτικές προτεραιότητες της Κυβέρνησης είναι η άρδευση και τα έργα τα οποία μπορούν να βοηθήσουν στο να βελτιώσουμε την παραγωγή μας.

Ως πολιτική ηγεσία του Υπουργείου Αγροτικής Ανάπτυξης προχωρούμε με καλούς ρυθμούς και ολοκληρώνουμε αυτά τα έργα, που σας είπα πιο πριν ότι εντάξατε χωρίς να έχουν οριστικές μελέτες και αδειοδοτήσεις. Είμαστε στη φάση να κλείσουμε το στρατηγικό σχέδιο της ΚΑΠ για να μπορούμε να προγραμματίσουμε μετά το 2023 τα επόμενα έργα που θα ενταχθούν.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστώ, κύριε Υπουργέ.

Να ενημερώσω το Σώμα ότι οι με αριθμό 724/30-5-2022, 735/6-6-2022, 733/6-6-2022, 746/6-6-2022 και 742/6-6-2022 επίκαιρες ερωτήσεις δεν θα συζητηθούν κατόπιν συνεννοήσεως. Επίσης, δεν θα συζητηθεί η με αριθμό 745/6-6-2022 επίκαιρη ερώτηση λόγω κωλύματος του κυρίου Υπουργού.

Ολοκληρώνουμε με την πρώτη με αριθμό 730/2-6-2022 επίκαιρη ερώτηση δεύτερου κύκλου της Βουλευτού Α΄ Αθηνών της Νέας Δημοκρατίας κ. Φωτεινής Πιπιλήπρος τον Υπουργό Οικονομικών, με θέμα: «Αξιοποίηση των λουτρών Καϊάφα».

Κυρία συνάδελφε, έχετε τον λόγο.

**ΦΩΤΕΙΝΗ ΠΙΠΙΛΗ:** Κύριε Υπουργέ, ένα εθνικό σημαντικότατο τοπόσημο, η λίμνη Καϊάφα στον Νομό Ηλείας, αποτελεί κυριολεκτικά ένα περιβαλλοντικό αλλά και με σημαντικές προοπτικές για την εθνική και την τοπική οικονομία θησαυρό που, δυστυχώς, για περισσότερο από είκοσι χρόνια παραμένει εγκαταλελειμμένο. Το γεγονός αυτό, μάλιστα, είναι και ένα κακό σημάδι για το πώς συμπεριφερόμαστε γενικά ως χώρα στα τοπόσημο αυτά και κυρίως στις περιοχές που συγκεντρώνουν εκατομμύρια τουρίστες, γιατί η λίμνη του Καϊάφα είναι μόλις λίγα χιλιόμετρα από την Αρχαία Ολυμπία. Έχουν παραμείνει εγκαταλελειμμένα από την εποχή των Ολυμπιακών Αγώνων, που δαπανήθηκαν δεν ξέρω και εγώ πόσα εκατομμύρια χωρίς σημαντικότατο αποτέλεσμα στα θέματα αυτά.

Κάποτε οι περίφημες ιαματικές πηγές του Καϊάφα και κυρίως τα αρχιτεκτονήματα των τουριστικών ξενοδοχείων εκεί συγκέντρωναν τουρίστες, φιλοξενούμενους παγκοσμίου φήμης, βασιλείς, επιχειρηματίες. Σήμερα, επειδή εγώ κατεβαίνω πολύ συχνά στην περιοχή, η όλη κατάσταση προκαλεί πραγματικά θλίψη.

Προσφάτως ενημερώθηκα ότι η Εταιρεία Ακινήτων του Δημοσίου, στην οποία υπάγονται ως εθνικό περιουσιακό στοιχείο τα λουτρά του Καϊάφα και η λίμνη Καϊάφα, έχει κινητοποιήσει κάποιες διαδικασίες για την αξιοποίηση. Μου δόθηκε, λοιπόν, η ευκαιρία να καταθέσω την επίκαιρη ερώτηση και απλώς να σας ρωτήσω, αν όντως υπάρχει κινητικότητα για την αξιοποίηση των εγκαταστάσεων στον Καϊάφα και ποια είναι τα έως τώρα συγκεκριμένα αποτελέσματα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο κ. Βεσυρόπουλος.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Ευχαριστώ, κύριε Πρόεδρε.

Κυρία συνάδελφε, η αξιοποίηση της δημόσιας περιουσίας, προκειμένου να αποκτήσει αυτή υπεραξία, αποτελεί έναν από τους στρατηγικούς στόχους της Κυβέρνησης.

Όσον αφορά την αξιοποίηση των εγκαταστάσεων του χώρου των λουτρών Καϊάφα, ξεκινήσαμε με προσεκτικά βήματα, τα οποία επιβάλλονται από το γεγονός ότι από το 1981 έχει κηρυχθεί σχεδόν ολόκληρη η περιοχή του Καϊάφα αρχαιολογικός χώρος και τοπίο φυσικού κάλλους, περιλαμβάνοντας τη λίμνη Καϊάφα στη χειμερινή στάθμη των υδάτων της, το δάσος της Στροφυλιάς, τον λόφο Ελληνικό, που βρίσκεται βορείως της λίμνης, και τα σπήλαια όπου λατρεύονταν οι Ανίγριδες νύμφες.

Το 1991, με συμπλήρωση της αρχικής κήρυξης του αρχαιολογικού χώρου, επεκτάθηκαν τα όρια προς βορά, συμπεριλαμβάνοντας και τα εκτός των τειχών αρχαία οικοδομικά λείψανα και νεκροταφεία της αρχαίας πόλης του Σαμικού. Αντιλαμβάνεστε ότι όποιας μορφής αξιοποίηση πρέπει να γίνει με σεβασμό απέναντι σε αυτό το κρίσιμο δεδομένο.

Η ΕΤΑΔ, λοιπόν, προχώρησε ως πρώτο βήμα τον Ιανουάριο του 2022 δημοσιεύοντας πρόσκληση εκδήλωσης ενδιαφέροντος για την αξιοποίηση τμηματικά ή εξ ολοκλήρου του ακινήτου «Ιαματική πηγή και λίμνη Καϊάφα».

Ο στόχος της ενέργειας αυτής είναι η ανίχνευση του επενδυτικού ενδιαφέροντος για την αξιοποίηση των συγκεκριμένων ιαματικών πηγών. Η ανίχνευση αυτή γίνεται με σκοπό τη συγκέντρωση μη δεσμευτικών προτάσεων για την μελλοντική αξιοποίηση του ακινήτου, λαμβάνοντας υπ’ όψιν φυσικά τις υφιστάμενες χρήσεις για την ισχύουσα σχετική νομοθεσία. Αυτή η διαδικασία εκδήλωσης ενδιαφέροντος αποτελεί τη βάση για να προχωρήσουμε στα επόμενα βήματα και αυτή η διαδικασία είναι ουσιαστική.

Στη δευτερολογία μου θα κάνω αναφορά στην πρώτη αξιολόγηση που διενεργήθηκε και το ενδιαφέρον που καταγράφηκε στα επόμενα βήματα.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία συνάδελφε, έχετε τον λόγο.

**ΦΩΤΕΙΝΗ ΠΙΠΙΛΗ:** Γενικότερα αυτή η περιοχή πραγματικά είναι ξεχωριστή.

Αναφέρατε χαρακτηριστικά και το Σαμικό, που -προσθέτω- έχει και ένα καταπληκτικό φρούριο από πολύ παλιά. Αυτή, λοιπόν, η περιοχή, ακριβώς επειδή δεν είναι μόνη της και γύρω-γύρω οικοδομές, ή, όπως συμβαίνει σε άλλα μέρη, άσχημα χωριά, είναι από μόνη της απομονωμένη μέσα σε μια διαχρονική ομορφιά.

Τα δύο κτήρια των ξενοδοχείων του Καϊάφα -γιατί τα λουτρά του Καϊάφα άρχισαν να γίνονται εκμεταλλεύσιμα από το 1907- όπως συμβαίνει με τα «ΞENIA» που αποτελούν κοσμήματα της παγκόσμιας αρχιτεκτονικής, ακόμα και να μην τους προσθέσεις ένα τετραγωνικό -γιατί πιθανολογώ ότι απαγορεύεται και ορθά- εάν έρθει μία σοβαρή επενδυτική προσπάθεια, με την επίβλεψη του Υπουργείου Πολιτισμού φυσικά και του Υπουργείου Οικονομικών, μπορούν να αποτελέσουν έναν παράδεισο, που μπορεί -να λέμε και τις αλήθειες- να αφορά σε γερά πορτοφόλια τουριστών. Γιατί, ακριβώς, επειδή πρέπει να προστατευθεί στο σύνολο, δεν μπορεί να μετεξελιχθεί σε ένα λαϊκό προσκύνημα, όπως γίνεται σε άλλες περιοχές, βέβαια με πολύ κακά αποτελέσματα.

Άρα, λοιπόν, έχουμε από τη μια το φυσικό περιβάλλον που ανήκει στο «NATURA» μαζί με τη Στροφυλιά, που μαθαίνω ότι έχει πολλά προβλήματα λόγω καθυστέρησης υλοποίησης σύμβασης της Περιφέρειας Δυτικής Ελλάδας με το Υπουργείο Περιβάλλοντος. Είχα πρόσφατη συζήτηση γι’ αυτό. Έχει σοβαρά προβλήματα η Στροφυλιά.

Αυτός, λοιπόν, είναι ο ένας χώρος, ο φυσικός, που εμβιούν σημαντικά υδρόβια πτηνά και άλλα υδρόβια. Αυτός ο χώρος είναι ξεχωριστός, μπορεί να έχει πολύ πιο αυστηρούς κανόνες.

Ο χώρος της αξιοποίησης, όπως σας είπα, είναι τα δύο κοσμήματα αρχιτεκτονήματα, όπου μπορεί επίσης να γίνει μία ξεχωριστή επένδυση που να επιταχυνθεί γενικά, για να αποκατασταθεί η εικόνα.

Πήγα μόλις πριν από το Πάσχα και είναι μπαζωμένοι -αν είναι δυνατόν!- οι χώροι των ξενοδοχείων. Η φύση εκεί έχει αγριέψει και είναι ένα πραγματικά πολύ δυσάρεστο θέαμα που απαιτεί την κινητοποίηση του κράτους, γιατί είναι υπό την επίβλεψή σας, στο Υπουργείο Οικονομικών.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υφυπουργέ, έχετε τον λόγο.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Κυρία συνάδελφε, όπως προανέφερα, στην πρόσκληση εκδήλωσης ενδιαφέροντος που έκανε η ΕΤΑΔ σκοπός ήταν να ανιχνεύσουμε το έδαφος και το ενδιαφέρον επενδυτών. Ως καταληκτική ημερομηνία υποβολής των προτάσεων προσδιορίστηκε αρχικά η 14η Απριλίου 2022 και αργότερα η ημερομηνία αυτή παρατάθηκε έως τις 20 Μαΐου 2022.

Βάσει ενημέρωσής μας από την ΕΤΑΔ, κατατέθηκαν ιδιαίτερα ενδιαφέρουσες προτάσεις για την αξιοποίηση των ιαματικών πηγών. Από τις εταιρείες που έδειξαν ενδιαφέρον για το ακίνητο και τον επικείμενο διαγωνισμό υπήρξαν και κάποιες που δεν κατέθεσαν πρόταση στην πρόσκληση εκδήλωσης ενδιαφέροντος. Η ΕΤΑΔ έχει ήδη ξεκινήσει την αξιολόγηση των προτάσεων, που υποβλήθηκαν, στο πλαίσιο εξέτασης των δυνατοτήτων αξιοποίησης του ακινήτου. Όλα αυτά, βέβαια, με απόλυτο σεβασμό, όπως είπατε πριν, στο γεγονός ότι η ευρύτερη περιοχή της λίμνης Καϊάφα είναι ιδιαίτερης πολιτιστικής και περιβαλλοντικής σημασίας και τυγχάνει της προβλεπόμενης σχετικής προστασίας.

Βάσει του προγραμματισμού της ΕΤΑΔ, εντός του 2022 θα προκηρυχθεί διεθνής διαγωνισμός για την ουσιαστική και ποιοτική αξιοποίηση του ακινήτου και των ιαματικών πηγών του Καϊάφα. Στόχος, όπως ανέφερε, είναι να αξιοποιηθεί το ακίνητο, να αποκτήσει υπεραξία η εγκατάσταση με όρους βιώσιμης τουριστικής ανάπτυξης, με πλήρη και απόλυτο σεβασμό στο μοναδικό, ευαίσθητο και προστατευόμενο οικοσύστημα της περιοχής.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Κυρίες και κύριοι συνάδελφοι ολοκληρώθηκε η συζήτηση των επικαίρων ερωτήσεων.

Δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Με τη συναίνεση του Σώματος και ώρα 11.11΄ λύεται η συνεδρίαση για την προσεχή Τρίτη 14 Ιουνίου 2022 και ώρα 12.00΄, με αντικείμενο εργασιών του Σώματος: νομοθετική εργασία, σύμφωνα με την ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**