(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΡΜΒ΄

Παρασκευή, 17 Ιουνίου 2022

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Επί διαδικαστικού θέματος, σελ.   
3. Ο Υπουργός Δικαιοσύνης διαβίβασε στη Βουλή σύμφωνα με το άρθρο 86 του Συντάγματος και τον ν.3126/2003 για την ποινική ευθύνη των Υπουργών, όπως ισχύουν την 15η Ιουνίου 2022, ποινική δικογραφία που αφορά στον πρώην Υπουργό Προστασίας του Πολίτη Μιχάλη Χρυσοχοΐδη, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Ανακοίνωση αναφορών, σελ.   
2. Ανακοίνωση του δελτίου επικαίρων ερωτήσεων της Δευτέρας 20 Ιουνίου 2022, σελ.   
3. Συζήτηση επικαίρων ερωτήσεων:   
 α) Προς τον Υπουργό Επικρατείας με θέμα: « Έρευνα για την είσπραξη αντιτίμου από επιχειρηματική δραστηριότητα εν ενεργεία Γενικού Γραμματέα του Πρωθυπουργού και για τη σχέση του με προμηθευτές λογισμικού παρακολούθησης», σελ.   
 β) Προς τον Υπουργό Κλιματικής Κρίσης και Πολιτικής Προστασίας, με θέμα: «Πυρκαγιά Βούλας - Βουλιαγμένης: Η Κυβέρνηση ανίκανη να προστατεύσει τις γειτονιές της Αθήνας από τις Δασικές πυρκαγιές», σελ.

ΠΡΟΕΔΡΕΥΩΝ

ΚΑΚΛΑΜΑΝΗΣ Α., σελ.

ΟΜΙΛΗΤΕΣ

Α. Επί διαδικαστικού θέματος:  
 ΚΑΚΛΑΜΑΝΗΣ Ν. , σελ.   
  
Β. Επί των επικαίρων ερωτήσεων:  
 ΑΡΣΕΝΗΣ Κ. , σελ.   
 ΓΕΡΑΠΕΤΡΙΤΗΣ Γ. , σελ.   
 ΡΑΓΚΟΥΣΗΣ Ι. , σελ.   
 ΤΟΥΡΝΑΣ Ε. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΡΜB΄

Παρασκευή 17 Ιουνίου 2022

Αθήνα, σήμερα στις 17 Ιουνίου 2022, ημέρα Παρασκευή και ώρα 9.05΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια, για να συνεδριάσει υπό την προεδρία του Α΄ Αντιπροέδρου αυτής κ. **ΝΙΚΗΤΑ ΚΑΚΛΑΜΑΝΗ.**

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 16-6-2022 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΡMA΄ συνεδριάσεώς του, της Πέμπτης 16 Ιουνίου 2022, σε ό,τι αφορά την ψήφιση στο σύνολο του σχεδίου νόμου: «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Παγκόσμιας Οργάνωσης Υγείας (ΠΟΥ), ενεργώντας μέσω του Περιφερειακού Γραφείου της για την Ευρώπη, για την ίδρυση υπο-γραφείου για την ποιότητα της περίθαλψης και την ασφάλεια των ασθενών στο Γραφείο ΠΟΥ Αθήνας»)

Παρακαλείται η κυρία Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τη Γραμματέα της Βουλής κ. Ραλλία Χρηστίδου, Βουλευτή Β3΄ Νοτίου Τομέα Αθηνών ,τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(Να μπει το e-mail με τις αναφορές)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(Να μπει το e-mail με τις απαντήσεις)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Πριν ξεκινήσουμε, θα ήθελα να κάνω κάποιες ανακοινώσεις προς το Σώμα.

Κατ’ αρχάς, έχω την τιμή να ανακοινώσω στο Σώμα το δελτίο επικαίρων ερωτήσεων της Δευτέρας 20 Ιουνίου 2022.

ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 750/8-6-2022 επίκαιρη ερώτηση του Βουλευτή Χίου του Συνασπισμού Ριζοσπαστικής Αριστεράς κ. Ανδρέα Μιχαηλίδη προς τον Υπουργό Οικονομικών, με θέμα: «Ανάγκη επανακαθορισμού των αντικειμενικών αξιών στη Χίο».

2. Η με αριθμό 749/7-6-2022 επίκαιρη ερώτηση του Βουλευτή Ροδόπης του Κινήματος Αλλαγής κ. Ιλχάν Αχμέτ προς την Υπουργό Παιδείας και Θρησκευμάτων, με θέμα: «Λειτουργία Μειονοτικού Σχολείου Αγιοχωρίου Ροδόπης».

3. Η με αριθμό 763/10-6-2022 επίκαιρη ερώτηση του Βουλευτή Ηρακλείου του Κομμουνιστικού Κόμματος Ελλάδας κ.Εμμανουήλ Συντυχάκη προς τον Υπουργό Υποδομών και Μεταφορών, με θέμα: «Την ανέγερση του νέου Δικαστικού Μεγάρου Ηρακλείου (Δ.Μ.Η.)».

4. Η με αριθμό 751/9-6-2022 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Οικονομικών, με θέμα: «Άνιση μεταχείριση των εργαζομένων του Υπουργείου Οικονομικών και Ανάπτυξης και Επενδύσεων».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 752/9-6-2022 επίκαιρη ερώτηση του Βουλευτή Ηρακλείου του Συνασπισμού Ριζοσπαστικής Αριστεράς κ. Νικόλαου Ηγουμενίδη προς τον Υπουργό Υποδομών και Μεταφορών, με θέμα:« Άμεση παραχώρηση λυόμενων αιθουσών για το 24ο και 31ο Δημοτικό Σχολείο Ηρακλείου».

2. Η με αριθμό 753/9-6-2022 επίκαιρη ερώτηση της Βουλευτού Δράμας του Κινήματος Αλλαγής κ. Χαρούλας (Χαράς) Κεφαλίδου προς τον Υπουργό Υποδομών και Μεταφορών, με θέμα: «Αποκλεισμός και απομόνωση του Νομού Δράμας χωρίς σύνδεση με την Εγνατία Οδό και εκτός της Σιδηροδρομικής Εγνατίας».

3. Η με αριθμό 764/10-6-2022 επίκαιρη ερώτηση του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Υποδομών και Μεταφορών, με θέμα: «Αποκλεισμός οποιασδήποτε μορφής ιδιωτικοποίησης του χώρου του αεροδρομίου «ΝΙΚΟΣ. ΚΑΖΑΝΤΖΑΚΗΣ» Ηρακλείου Κρήτης και εξασφάλιση της αξιοποίησής του για την κάλυψη των λαϊκών αναγκών».

4. Η με αριθμό 756/9-6-2022 επίκαιρη ερώτηση της Βουλευτού A΄ Ανατολικής Αττικής του ΜέΡΑ25 κ. Μαρίας Απατζίδη προς τον Υπουργό Εσωτερικών με θέμα: «Ανακατασκευή παιδικών χαρών, έλεγχος ασφαλείας τους και αποζημίωση σε οικογένεια τραυματισθέντος παιδιού».

5. Η με αριθμό 754/9-6-2022 επίκαιρη ερώτηση του Βουλευτή Χανίων του Συνασπισμού Ριζοσπαστικής Αριστεράς κ. Παύλου Πολάκη προς την Υπουργό Παιδείας και Θρησκευμάτων, με θέμα: «Διακοπή Λειτουργίας της Πατριαρχικής Εκκλησιαστικής Σχολής Κρήτης».

6. Η με αριθμό 761/10-6-2022 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Αγροτικής Ανάπτυξης και Τροφίμων, με θέμα: «Η κυβέρνηση προωθεί τη σφαγή ζώων χωρίς αναισθησία, μη εφαρμόζοντας την απαγόρευση».

7. Η με αριθμό 755/9-6-2022 επίκαιρη ερώτηση του Βουλευτή Κέρκυρας του Συνασπισμού Ριζοσπαστικής Αριστεράς κ. Αλέξανδρου - Χρήστου Αυλωνίτη προς τον Υπουργό Οικονομικών, με θέμα: «Αδικαιολόγητη καθυστέρηση στην παραχώρηση του παράλιου μετώπου στο Δήμο Κεντρικής Κέρκυρας παρά τις κυβερνητικές δεσμεύσεις».

8. Η με αριθμό 769/10-6-2022 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα – Ηλία Αρσένη προς την Υπουργό Παιδείας και Θρησκευμάτων, με θέμα: «Αδιαφορία του Υπουργείου για τα σωρευμένα προβλήματα του Ενιαίου Ειδικού Επαγγελματικού Γυμνάσιου - Λυκείου (ΕΝΕΕΓΥΛ) Περιστερίου».

9. Η με αριθμό 760/9-6-2022 επίκαιρη ερώτηση του Βουλευτή Λαρίσης του Συνασπισμού Ριζοσπαστικής Αριστεράς κ. Βασιλείου Κόκκαλη προς τον ΥπουργόΥγείας, με θέμα: «Αποκαταστάθηκε με προσλήψεις η υποστελέχωση του ακτινοδιαγνωστικού εργαστηρίου του Πανεπιστημιακού Γενικού Νοσοκομείου (ΠΓΝ) Λάρισας;».

10. Η με αριθμό 767/10-6-2022 επίκαιρη ερώτηση του Βουλευτή Β3΄ Νότιου Τομέα Αθηνών του Συνασπισμού Ριζοσπαστικής Αριστεράς κ. Ιωάννη Μουζάλα προς την Υπουργό Παιδείας και Θρησκευμάτων, με θέμα: «Άμεση η ανάγκη διερεύνησης των καταγγελιών ιδιωτικών εκπαιδευτικών αναφορικά με τα προγράμματα επιμόρφωσης ανήλικων προσφυγόπουλων».

ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

1. Η με αριθμό 2061/4-1-2022 ερώτηση του Βουλευτή Ευβοίας του Συνασπισμού Ριζοσπαστικής Αριστεράς κ. Ευάγγελου Αποστόλου προς τον Υπουργό Υποδομών και Μεταφορών, με θέμα: «Οδική σύνδεση Β. Εύβοιας με Χαλκίδα».

2. Η με αριθμό 4947/3-5-2022 ερώτηση του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Υποδομών και Μεταφορών, με θέμα: «Υλοποίηση του έργου του Πλατύ ποταμού και των συνοδών εγγειοβελτιωτικών έργων του».

Επίσης, έχω την τιμή να ανακοινώσω στο Σώμα ότι ο Υπουργός Δικαιοσύνης διαβίβασε στη Βουλή σύμφωνα με το άρθρο 86 του Συντάγματος και τον ν.3126/2003 για την ποινική ευθύνη των Υπουργών, όπως ισχύουν την 15η Ιουνίου 2022, ποινική δικογραφία που αφορά στον πρώην Υπουργό Προστασίας του Πολίτη Μιχάλη Χρυσοχοΐδη.

Κυρίες και κύριοι συνάδελφοι, σχετικά με το προγραμματισμένο προς συζήτηση για σήμερα δελτίο επικαίρων ερωτήσεων, με έγγραφό του ο Γενικός Γραμματέας Νομικών και Κοινοβουλευτικών Θεμάτων ενημερώνει το Σώμα για τα εξής:

Δεν θα συζητηθούν κατόπιν συνεννόησης η υπ’ αριθμόν 747/6-6-2022 επίκαιρη ερώτηση του κ. Βασιλείου Κεγκέρογλου προς τον Υπουργό Εργασίας και Κοινωνικών Υποθέσεων, η υπ’ αριθμόν 758/9-6-2022 επίκαιρη ερώτηση επίσης του κ. Βασιλείου Κεγκέρογλου προς τον ίδιο Υπουργό, η υπ’ αριθμόν 759/9-6-2022 επίκαιρη ερώτηση του κ. Βασιλείου Κεγκέρογλου επίσης προς τον Υπουργό Εργασίας και Κοινωνικών Υποθέσεων.

Επίσης, δεν θα συζητηθούν η υπ’ αριθμόν 4556/8-4-2022 επίκαιρη ερώτηση του κ. Βασιλείου Κεγκέρογλου προς τον Υπουργό Εργασίας, η υπ’ αριθμόν 762/10-6-2022 επίκαιρη ερώτηση του Βουλευτή Αργολίδος κ. Ανδρέα Πουλά προς τον Υπουργό Εργασίας και, τέλος, η υπ’ αριθμόν 748/7-6-2022 επίκαιρη ερώτηση του Βουλευτή της Νέας Δημοκρατίας κ. Ανδρέα Νικολακόπουλου προς τον Υπουργό Αγροτικής Ανάπτυξης.

Θα συζητηθούν δύο ερωτήσεις. Στην πρώτη θα απαντήσει ο παρευρισκόμενος Υπουργός Επικρατείας κ. Γεώργιος Γεραπετρίτης και στη δεύτερη ο Υφυπουργός Κλιματικής Κρίσης και Πολιτικής Προστασίας κ. Ευάγγελος Τουρνάς.

Ξεκινάμε, λοιπόν, με τη δεύτερη με αριθμό 757/9-6-2022 πρώτου κύκλου του Βουλευτή Β΄ Πειραιώς του ΣΥΡΙΖΑ κ. Ιωάννη Ραγκούση προς τον Υπουργό Επικρατείας, με θέμα: «Έρευνα για την είσπραξη αντιτίμου από επιχειρηματική δραστηριότητα εν ενεργεία Γενικού Γραμματέα του Πρωθυπουργού και για τη σχέση του με προμηθευτές λογισμικού παρακολούθησης».

Κύριε Ραγκούση, έχετε τον λόγο.

**ΙΩΑΝΝΗΣ ΡΑΓΚΟΥΣΗΣ:** Ευχαριστώ, κύριε Πρόεδρε.

Κύριε Γεραπετρίτη, ως ΣΥΡΙΖΑ - Προοδευτική Συμμαχία, ως Αξιωματική Αντιπολίτευση καταθέσαμε αυτή την επίκαιρη ερώτηση προς εσάς, στηριζόμενοι, οφείλω να πω και να διευκρινίσω, σε μία πολύ συστηματική δουλειά, όπως έχει αποδειχθεί, και τεκμηριωμένη που έκαναν μια σειρά από δημοσιογράφοι και μέσα ενημέρωσης που ανήκουν σε αυτό που ονομάζεται «χώρος της ερευνητικής δημοσιογραφίας». Ξέρετε αυτή την ερευνητική δημοσιογραφία και δημοσιογράφους που την υπηρετούν, που άλλους θέλετε, να τους κλείσετε φυλακή -το επιχειρήσατε όπως τον κ. Βαξεβάνη και την κ. Παπαδάκου-, άλλους θέλετε να τους καταστρέψετε οικονομικά και άλλους τους παρακολουθείτε, όπως καταγγέλλουν οι ίδιοι πολλές φορές.

Συγκεκριμένα, αυτή μας η επίκαιρη ερώτηση στηρίχτηκε στην ερευνητική δουλειά που έχει κάνει το μέσο ενημέρωσης inside story.gr, reporters united.gr και η «Εφημερίδα των Συντακτών» και βεβαίως και ο δημοσιογράφος κ. Κουκάκης, ο οποίος δημοσιοποίησε την προσωπική του περιπέτεια και βίωμα έκνομης παρακολούθησης που απ’ ό,τι έχει αποδειχθεί, έχει υποστεί.

Θα διαβάσω δύο αποσπάσματα από τον περιβόητο νόμο για το επιτελικό κράτος και συγκεκριμένα δύο αποσπάσματα από την αιτιολογική έκθεση -φαντάζομαι την γνωρίζετε- όπου σύμφωνα με το άρθρο 70 εξηγείται σε αυτή την αιτιολογική έκθεση γιατί είναι ασυμβίβαστη η επιχειρηματική δραστηριότητα και των γενικών γραμματέων της Κυβέρνησης, πόσω μάλλον του Γενικού Γραμματέα του Πρωθυπουργού, του κ. Δημητριάδη.

Στην αιτιολογική έκθεση, λοιπόν, ότι ειδικότερα εξηγεί γιατί καθιερώνονται αυτά τα ασυμβίβαστα και εξηγεί ειδικότερα ότι ένα από τα βασικά στοιχεία που ζητούνται από όσους υπηρετούν σε δημόσια αξιώματα είναι η απόλυτη αφοσίωση και η απερίσκεπτη προσήλωση στις εργασίες και τις ευθύνες τους στις θέσεις ευθύνης που τους έχουν ανατεθεί. Και συνεχίζει: Η πρόταση θεσμοθέτησης της σχετικής απαγόρευσης έχει ηθική διάσταση και κύριο σκοπό την πρόληψη αποφυγής σύγκρουσης συμφερόντων και λοιπά.

Συγκεκριμένα ρωτάμε, κύριε Γεραπετρίτη, αν είναι αλήθεια ή όχι, διαψεύδετε ή επιβεβαιώνετε ότι ο Γενικός Γραμματέας του Πρωθυπουργού μετά την ανάληψη των καθηκόντων του ίδρυσε την επιχείρηση «ELEDYN» ως μοναδικός μέτοχος στις 11 Δεκεμβρίου του 2019 και στη συνέχεια μέσω αυτής εξαγόρασε την εταιρεία «CANALIS» με μόλις 1.000 ευρώ αντίτιμο, την οποία και πούλησε μετά από δεκαέξι μήνες έναντι αντιτίμου ύψους 166 χιλιάδων ευρώ

Και μάλιστα την πούλησε σε εταιρεία συμφερόντων συνεταίρου της εταιρείας «KRIKEL» που προμηθεύει, σύμφωνα με πολλά δημοσιεύματα των μέσων ενημέρωσης που προανέφερα, ελληνικές υπηρεσίες με λογισμικό συνακρόασης ή αλλιώς υποκλοπής.

Κύριε Γεραπετρίτη, έχει προμηθευτεί το ελληνικό δημόσιο το σύστημα παρακολούθησης Predator ή άλλο σύστημα παρακολούθησης, συνακρόασης από την εταιρεία «KRIKEL»;

Και τέλος, συνδεδεμένες εταιρείες -και σας παρακαλώ δώστε ιδιαίτερη προσοχή σε αυτό το ερώτημα, κύριε Γεραπετρίτη- ή συνεργαζόμενοι προμηθευτές με το ελληνικό δημόσιο, με την ΕΛ.ΑΣ, με το Υπουργείο Προστασίας του Πολίτη, με την ΕΥΠ, έχουν στην κατοχή τους το Predator, το σύστημα αυτό υποκλοπής και το χρησιμοποιούν εν γνώσει και εκ μέρους του ελληνικού δημοσίου πολλές φορές;

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, έχετε τον λόγο, με τη σχετική ανοχή και εσείς.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Επικρατείας):** Σας ευχαριστώ, κύριε Πρόεδρε. Δεν θα τη χρειαστώ την ανοχή, θα είμαι πολύ σύντομος.

Δύο ερωτήματα ετέθησαν με την επίκαιρη ερώτηση εκ μέρους του κυρίου Εκπροσώπου.

Στο δεύτερο ερώτημα, εάν έχει προμηθευτεί το ελληνικό δημόσιο τα συστήματα παρακολούθησης, τα οποία αναφέρονται, της Predator από την εταιρεία «INTELLEXA», η απάντηση, κύριε Εκπρόσωπε, είναι όχι. Δεν έχει υπάρξει καμμία τέτοια προμήθεια αυτού του παράνομου λογισμικού, το οποίο αναφέρετε από το ελληνικό δημόσιο.

Στην ερώτηση εάν ελέγχθηκε και με ποιον τρόπο αν ο Γενικός Γραμματέας του Πρωθυπουργού τήρησε τα ασυμβίβαστα του ν.4622/2019 ως προς την εκ μέρους του άσκηση επιχειρηματικής δραστηριότητας, η απάντηση είναι ότι ο ν.4622/2019 δεν απαγορεύει υπό οποιαδήποτε εκδοχή την κατοχή μετοχών ή εταιρικών μεριδίων.

Θα ήθελα κατ’ αρχάς να σας ευχαριστήσω για το γεγονός ότι αναφερθήκατε στην αιτιολογική έκθεση του ν.4622/2019. Ίσως είναι και η πρώτη φορά που αναφέρεστε με τρόπο θετικό στον νόμο αυτό. Είναι επίσης η πρώτη φορά όπου έχουμε την εισαγωγή ασυμβιβάστων για επιχειρηματική δραστηριότητα σε ό,τι αφορά τους γενικούς γραμματείς. Ήταν ο πρώτος νόμος, το πρώτο νομοσχέδιο που κατατέθηκε στη Βουλή των Ελλήνων και η πρώτη φορά στο ελληνικό κράτος που καθιερώθηκαν ασυμβίβαστα επιχειρηματικής δραστηριότητας.

Όπως έχει κριθεί, κύριε Εκπρόσωπε, όχι μόνο από την ελληνική νομολογία αλλά και παγίως από την ελληνική θεωρία, η επιχειρηματική δραστηριότητα συνδέεται με την άσκηση διοίκησης σε ένα νομικό πρόσωπο ή με την άσκηση διαχείρισης, εάν πρόκειται για εταιρεία προσωπική ή ιδιωτική, κεφαλαιουχική και σε καμμία περίπτωση με την κατοχή μεριδίων ή μετοχών. Αυτό εξάλλου, κύριε Εκπρόσωπε, θα ήταν κατά την άποψή μου απόλυτα δυσανάλογο. Διότι θα ήθελα να σας θυμίσω ότι ανάλογος περιορισμός δεν υφίσταται ούτε καν για τους Υπουργούς ή τους Βουλευτές. Άρα θα ήταν εκτός κάθε έννοιας αναλογίας -που είναι, όπως γνωρίζετε, συνταγματική αρχή- να απαιτείται από τους γενικούς γραμματείς να έχουν υψηλότερα ασυμβίβαστα από Υπουργούς και Βουλευτές.

Κατά τούτο αντιλαμβανόμαστε ότι από καμμία διάταξη του ν.4622/2019 δεν απαγορεύεται η κατοχή εταιρικών μεριδίων. Ο μόνος λόγος ο οποίος θα δημιουργούσε ζήτημα ασυμβιβάστου επιχειρηματικής δραστηριότητας θα ήταν διοίκηση ή διαχείριση, η οποία εν προκειμένω δεν υφίσταται.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Κύριε Ραγκούση, έχετε τον λόγο.

**ΙΩΑΝΝΗΣ ΡΑΓΚΟΥΣΗΣ:** Κύριε Γεραπετρίτη, τροποποιήσατε εντελώς ξαφνικά έναν νόμο που ίσχυε στη χώρα για πάνω από είκοσι χρόνια και σύμφωνα με τον οποίο ήταν υποχρεωμένη η ΕΥΠ όταν εξέλιπε η ενδεχόμενη παρακολούθηση που έκανε σε πρόσωπο, σε πολίτη για λόγους εθνικής ασφάλειας να ενημερώνει αυτόν τον πολίτη ότι πράγματι είχε αποφασιστεί η παρακολούθηση των επικοινωνιών του. Και αυτήν την τροπολογία, αυτή την κατάργηση αυτής της υποχρέωσης της ΕΥΠ την κάνατε είκοσι μέρες μετά που ο κ. Κουκάκης κατήγγειλε την παρακολούθησή του από αυτές τις υπηρεσίες.

Σύμφωνα με την «GOOGLE», η ελληνική Κυβέρνηση, η δική σας Κυβέρνηση είναι μία από τις κυβερνήσεις που έχουν προμηθευτεί αυτό το παράνομο σύστημα, λογισμικό υποκλοπών, όπως αναφέραμε προηγουμένως, που αποκαλείται Predator.

Επίσης, δεν δώσατε σημασία σε κάτι που σας ρώτησα και ουσιαστικά με την απάντησή σας μου επιτρέπετε να πω ότι δεν αρνηθήκατε ότι υπάρχουν συνεργαζόμενοι με το ελληνικό δημόσιο, με την Ελληνική Αστυνομία και την ΕΥΠ, φορείς, εταιρείες, εταιρείες που είναι προμηθευτές, εταιρείες που αναλαμβάνουν έργο εκ μέρους του ελληνικού δημοσίου, οι οποίες έχουν αυτό το σύστημα υποκλοπής και το χρησιμοποιούν είτε εν γνώσει του ελληνικού δημοσίου είτε και εκ μέρους του ελληνικού δημοσίου.

Με λίγα λόγια, από αυτά που σας ανέφερα, κύριε Γεραπετρίτη, αυτός ο νόμος για το επιτελικό κράτος -επιτρέψτε μου με λύπη να πω ότι περισσότερο πια δεν είναι δικής μας αρμοδιότητας να κριθεί, είναι περισσότερο αρμοδιότητας των επιθεωρήσεων ο νόμος για το δήθεν επιτελικό κράτος- έχει πια δώσει τη δυνατότητα -τελικά αυτό αποδεικνύεται- να στηθεί ένα επιτελικό παρακράτος έκνομων παρακολουθήσεων κατά πολιτών και δημοσιογράφων, όταν αυτοί θεωρείται από την Κυβέρνηση ότι ενοχλούν με την ερευνητική τους δουλειά εκείνα ακριβώς τα συστήματα, τα κλειστά συστήματα εξουσίας, τα οποία έχουν στηθεί και τα οποία, κύριε Γεραπετρίτη, αποδεικνύεται -γιατί ούτε αυτό το διαψεύσατε, άσχετα αν προσπαθείτε να παίξετε με τους ορισμούς- ότι έχουν φτάσει μέχρι του σημείου να έχουν μετατρέψει το Μέγαρο Μαξίμου σε μία απέραντη μπίζνα.

Διότι, κύριε Γεραπετρίτη, αφήστε τις προσπάθειες υπεκφυγής. Τι άλλο από επιχειρηματική δραστηριότητα είναι όχι η κατοχή μεριδίων ή μετοχών, αλλά η ίδρυση ως βασικού μετόχου μιας εταιρείας, μιας επιχείρησης με την οποία εξαγοράζεται άλλη επιχείρηση, άλλη εταιρεία έναντι 1.000 ευρώ και πωλείται στη συνέχεια, μόλις σε δεκαέξι μήνες, έναντι 165.000 ευρώ;

Αν αυτό, κύριε Γεραπετρίτη, δεν ονομάζεται επιχειρηματική δραστηριότητα του Γενικού Γραμματέα του Πρωθυπουργού, τότε με συγχωρείτε πάρα πολύ πρέπει να σκίσουν τα πτυχία τους όλοι οι οικονομολόγοι της χώρας και να κλείσουν αύριο το πρωί όλες οι οικονομικές σχολές της χώρας που διδάσκουν ότι η επιχειρηματική δραστηριότητα είναι ακριβώς αυτό που κάνει ο κ. Δημητριάδης ως Γενικός Γραμματέας του Πρωθυπουργού, δίνοντας όμως αποδεδειγμένα πια μια πιστοποίηση και μια τεκμηρίωση σε όλους εμάς για το ποια είναι η «Μαξίμου Α.Ε.», πώς λειτουργεί και σε μια συγκεκριμένη περίπτωση αυτή η «Μαξίμου Α.Ε.» τι κέρδη έχει βγάλει, τι υπερκέρδη και τι κερδοσκοπία έχει κάνει.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Έχετε τον λόγο, κύριε Γεραπετρίτη.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Επικρατείας):** Σας ευχαριστώ πολύ, κύριε Πρόεδρε.

Δεν αποτελεί αντικείμενο της επίκαιρης ερώτησης, αλλά θα σας απαντήσω, κύριε Εκπρόσωπε, σε ό,τι αφορά το θεσμικό πλαίσιο των επισυνδέσεων.

Η Ελλάδα -και αυτό το λέω μετά λόγου γνώσεως και αν θέλετε, μπορώ να σας προσκομίσω περαιτέρω στοιχεία- έχει το αυστηρότερο πλαίσιο για τη νόμιμη επισύνδεση που υπάρχει στην Ευρωπαϊκή Ένωση. Είναι η μόνη χώρα η οποία για να υπάρξει νόμιμη σύνδεση, πρέπει να υπάρχει ειδική άδεια του εισαγγελέα. Είναι η μόνη χώρα η οποία αναθέτει σε δύο ανεξάρτητες αρχές με λειτουργική και οργανική ανεξαρτησία απόλυτη απέναντι στην κυβερνητική λειτουργία τον έλεγχο των ζητημάτων των επισυνδέσεων, στην Αρχή για τη Διασφάλιση του Απορρήτου των Επικοινωνιών και στην Αρχή Διαφάνειας. Όλες αυτές οι εγγυήσεις καθιστούν τη χώρα μας την πλέον αυστηρή σε ό,τι αφορά τις νόμιμες επισυνδέσεις.

Δεύτερον, ομιλείτε για το ζήτημα του παρακράτους και της Α.Ε.. Αποφασίστε, όμως, κύριε Εκπρόσωπε, είτε, όπως σωστά είπατε προηγουμένως, η παρούσα Κυβέρνηση με τον πρώτο της νόμο έθεσε αυστηρά ασυμβίβαστα τα οποία δεν υπήρχαν στο παρελθόν είτε έχουμε καθιερώσει παρακράτος. Ένα από τα δύο. Δεν μπορεί να ισχύουν και τα δύο. Δεν μπορείτε να μας λέτε ότι «ξέρετε, μας φέρατε πολύ αυστηρά ασυμβίβαστα» και από την άλλη πλευρά, να μας λέτε ότι «έχετε εισαγάγει ταυτοχρόνως και ένα παρακράτος». Η πραγματικότητα ποια είναι;

Η πραγματικότητα είναι ότι για πρώτη φορά -θέλω να το τονίσω, κύριε Εκπρόσωπε- στην ελληνική πολιτεία καθιερώνεται ασυμβίβαστο επιχειρηματικής δραστηριότητας για όλο το επίπεδο διοίκησης των γενικών γραμματέων. Για πρώτη φορά.

Αλήθεια, ο Γενικός Γραμματέας του Πρωθυπουργού κ. Τσίπρα, επί πρωθυπουργίας του Αρχηγού σας, ξέρετε τι ασυμβίβαστα επιχειρηματικής δραστηριότητας είχε; Κανένα. Επί πέντε χρόνια που κυβερνήσατε δεν φέρατε ούτε ένα ασυμβίβαστο για τους γενικούς σας γραμματείς. Εμείς τολμήσαμε, διότι εμείς δεν φοβόμαστε απολύτως τους κανόνες της διαφάνειας.

Είστε οικονομολόγος και γνωρίζετε καλά τα ζητήματα, αλλά είναι προφανές, ότι θα σας παραπέμψω αναγκαστικώς στη νομολογία, γιατί φαντάζομαι ότι ως αστικό κόμμα αποδέχεστε τις αποφάσεις των δικαστηρίων. Ενδεικτικώς να σας πω την απόφαση της ολομέλειας του Αρείου Πάγου, την 5 του 1996, την 805 του 2019, όπου είναι σαφέστατο: Βεβαίως και δεν συνιστά επιχειρηματική δραστηριότητα η κατοχή μετοχών. Τι να κάνουμε; Αυτή είναι η νομολογία και αυτή είναι η αλήθεια. Η αλήθεια είναι ότι η επιχειρηματική δραστηριότητα είναι διοίκηση και διαχείριση, είτε το θέλουμε είτε όχι.

Να σας ρωτήσω κάτι, κύριε Ραγκούση; Εσείς προσωπικά έχετε μετοχές και προσωπική εταιρεία, ατομική επιχείρηση; Δεν χρειάζομαι απάντηση, γιατί είναι δημοσιευμένα. Έχετε.

Έχετε λοιπόν την απαίτηση εσείς, Βουλευτής, διατελέσας Υπουργός, στέλεχος και Κοινοβουλευτικός Εκπρόσωπος της Αξιωματικής Αντιπολίτευσης να έχετε προσωπικές εταιρείες και ατομικές επιχειρήσεις, αλλά ο γενικός γραμματέας, ο οποίος είναι πολύ κατώτερη βαθμίδα, ο οποίος προφανώς ασκεί ένα πολύ σημαντικό έργο, υπό πολύ χειρίστους όρους και αμοιβών, να έχει πολύ αυστηρότερα ασυμβίβαστα.

Είναι λογικό αυτό, κύριε Ραγκούση;

Και να κλείσω, επειδή το αναφέρατε. Είπατε ότι δεν έδωσα έμφαση στην ερώτησή σας στο τι γίνεται με τις συνδεδεμένες επιχειρήσεις και αν πράγματι προμηθευόμαστε λογισμικό παράνομης παρακολούθησης.

Θα το πω κατηγορηματικά για μία ακόμη φορά: Το ελληνικό δημόσιο δεν έχει προμηθευτεί κανένα σύστημα παράνομης παρακολούθησης από καμμία από τις εταιρείες που αναφέρατε.

Η αλήθεια είναι ότι δεν ανέφερα μία από τις εταιρείες, την οποία αναφέρετε στην επίκαιρη ερώτησή σας, την εταιρεία «KRIKEL». Να σας πω, λοιπόν, συγγνώμη που δεν το ανέφερα στην πρωτολογία μου. Από την εταιρεία «KRIKEL» το ελληνικό δημόσιο πράγματι έχει κάνει μια προμήθεια και η προμήθεια αυτή βεβαίως δεν είναι παράνομης υποκλοπής επισύνδεση, είναι μόνο για ασυρμάτους.

Όμως, θέλω να σας θυμίσω κάτι, το οποίο ίσως δεν γνωρίζετε. Τη μία αυτή σύμβαση με την εταιρεία, την οποία εσείς εδώ χαρακτηρίζετε «όχημα παρανομίας», την έκανε ο ΣΥΡΙΖΑ το 2018 με την υπογραφή του Υπουργού σας, του κ. Τόσκα.

Σας ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Ωραία.

Προχωρούμε στην τέταρτη με αριθμό 765/10-6-2022 επίκαιρη ερώτηση πρώτου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα – Ηλία Αρσένηπρος τον Υπουργό Κλιματικής Κρίσης και Πολιτικής Προστασίας, με θέμα: «Πυρκαγιά Βούλας - Βουλιαγμένης: Η Κυβέρνηση ανίκανη να προστατεύσει τις γειτονιές της Αθήνας από τις δασικές πυρκαγιές».

Στην ερώτηση του κ. Αρσένη θα απαντήσει ο Υφυπουργός Κλιματικής Κρίσης και Πολιτικής Προστασίας, κ. Ευάγγελος Τουρνάς.

Τον λόγο έχει ο κ. Κρίτων - Ηλίας Αρσένης.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, θα περίμενα γι’ αυτή τη συζήτηση, με την έκθεση που έχει πάρει στη δημόσια γνώμη, στην κοινωνία και στις εφημερίδες και παντού, να ήταν εδώ ο ίδιος ο Υπουργός, ο οποίος -απ’ ότι κατάλαβα κινείται- έχει επανέλθει. Την Δευτέρα ήταν στο Ισραήλ. Εδώ πέρα δεν μπορεί να έρθει;

Γιατί πιστεύω ότι θα έπρεπε να είναι ο ίδιος ο Υπουργός; Θα το συζητήσουμε βέβαια μαζί, αλλά έπρεπε να είναι εδώ γιατί το θέμα είναι τεράστιο.

Πέρυσι κάηκαν περίπου ένα στα επτά δάση. Δημιουργήθηκε το Υπουργείο σας και ένα χρόνο μετά κάηκαν σπίτια στη Βούλα και στη Βουλιαγμένη. Απειλήθηκαν πολλά και κάηκαν έντεκα.

Μας ανακοινώνετε πληθώρα συμβάσεων και εξοπλισμών. Λέει ο Υπουργός: πεντακόσιοι ειδικοί πυροσβέστες, ενενήντα εναέρια μέσα. Μια υπερπαραγωγή παρουσιάζετε, ότι θα γίνουμε hub για τις υπερφωτιές, με τρεις χιλιάδες οχήματα και χίλια εκατό βοηθητικά και άλλα διακόσια τρία ειδικά οχήματα. Κάνετε κινήσεις εντυπωσιασμού.

Ποιο είναι το αποτέλεσμα; Αυτή τη στιγμή να έχουμε καθυστερήσει και να χάνει η Πυροσβεστική -και δεν φταίνε οι πυροσβέστες, φταίει η πολιτική ηγεσία και η ηγεσία της Πυροσβεστικής- την έγκαιρη πυρόσβεση σχεδόν σε κάθε πυρκαγιά. Έχω πάει ο ίδιος στη δυτική Αθήνα και είδαμε τι έγινε στη Βούλα και στη Βουλιαγμένη.

Μας λέτε ότι βρεθήκατε εκεί δώδεκα λεπτά αφού ενημερωθήκατε και σε οκτώ λεπτά χρειάστηκε να καλέσετε τα εναέρια μέσα. Είναι δυνατόν, κύριε Υφυπουργέ, να βρεθήκατε σε πυρκαγιά μέσα στα πρώτα δέκα με δεκαπέντε λεπτά και να ήταν εκτός ελέγχου; Προφανώς οι κατηγορίες από τον δήμο ότι κάνατε σχεδόν μία ώρα να δράσετε είναι αληθείς.

Δεν είναι δυνατόν να βρίσκεστε εκεί μισή ώρα ή σαράντα πέντε λεπτά ή και μία ώρα αφού έχει ξεκινήσει η πυρκαγιά. Πού είναι οι περιπολίες, πού είναι η πρόληψη; Πού είναι οι άνθρωποι που έπρεπε να είναι εκεί πέρα, για να ενημερώνεστε αμέσως όταν υπάρχει πυρκαγιά; Προφανώς, σας ξεφεύγουν όλες εκτός ελέγχου, όταν πάτε μισή ώρα, σαράντα πέντε λεπτά ή και μία ώρα αφότου ξεκίνησε. Και δεν θα πρέπει να μας λέτε πόση ώρα μετά πήγατε από τη στιγμή που ειδοποιηθήκατε, γιατί προφανώς για να αντιδράσει ο κόσμος και να ενημερωθεί ο κόσμος μέσα από τις πολυκατοικίες, θέλουν κι αυτοί δέκα με δεκαπέντε λεπτά.

Εσείς πόση ώρα πήγατε, αφού ξεκίνησε η πυρκαγιά; Ξέρετε πότε ξεκίνησε η πυρκαγιά αυτή, κύριε Υφυπουργέ; Το γνωρίζατε;

Αν δεν αλλάξετε πορεία, αν συνεχίσετε και επιμένετε σε συμβάσεις και εξοπλισμούς, που ξέρουμε από το παρελθόν με τι σχετίζονται, αν δεν πάτε στην πρόληψη, στην έγκαιρη αντιμετώπιση και δεν μας πείτε πώς κάθε ευρώ που ξοδεύετε για τη δασοπυρόσβεση μειώνει τους κινδύνους με τους πραγματικούς δείκτες, τότε φοβόμαστε -και γι’ αυτό θέλαμε εδώ τον Υπουργό- ότι θα καούν στα επόμενα χρόνια τα δάση μας.

Ένα στα επτά κάηκε πέρσι. Η αρχή ήταν πολύ κακή φέτος. Πείτε μας τι θα αλλάξετε.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υφυπουργέ, έχετε τον λόγο.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Κύριε Πρόεδρε, σας ευχαριστώ.

Κύριε Βουλευτά, λυπάμαι που δεν σας κάνω, αλλά ο κύριος Υπουργός δεν είναι εδώ, γιατί το θέμα της Πυροσβεστικής -στην οποία επιτίθεστε- είναι θέμα που αφορά εμένα, είναι μέσα στο χαρτοφυλάκιό μου.

Θα ήθελα, λοιπόν, να σας ενημερώσω ότι σας έχουμε πει αρκετές φορές εδώ και στην Επιτροπή Περιβάλλοντος, αν έχετε παραστεί ποτέ, και στην Επιτροπή Περιφερειών της Βουλής, αλλά και από αυτό εδώ το Βήμα τις νομοθετικές ρυθμίσεις που έχουμε κάνει, τις πρωτοβουλίες που έχουμε πάρει και την προετοιμασία που έχουμε κάνει, όσον αφορά την αντιπυρική θωράκιση της χώρας.

Σας γνωρίσαμε, επίσης, ότι αυτή η προετοιμασία ξεκίνησε από πολύ νωρίς φέτος και πως δώσαμε έμφαση στην πρόληψη -που εσείς επικαλείστε-, στην επιτήρηση, στην έγκαιρη προειδοποίηση και, τέλος, στην άμεση επέμβαση και στην καταστολή. Θα αποφύγω, λοιπόν, να αναφερθώ σε αυτά.

Θα σας πω, όμως, ότι από τις αρχές του έτους είχαμε τέσσερις χιλιάδες επτακόσιες εβδομήντα εννέα πυρκαγιές στην επικράτεια μέχρι το τέλος Μαΐου, οι οποίες πυρκαγιές συνέβησαν σε δασικές εκτάσεις και αγροτοδασικές εκτάσεις. Αυτές τις πυρκαγιές, χάρις σε αυτόν τον σχεδιασμό και στην άμεση ετοιμότητα, χάρις στην αποτελεσματικότητα την οποία επέδειξε ο μηχανισμός, καταφέραμε να τις περιορίσουμε με την ελάχιστη δυνατή ζημιά.

Είχαμε, λοιπόν, τέσσερις χιλιάδες επτακόσιες εβδομήντα εννέα πυρκαγιές μέχρι το τέλος Μαΐου, στις οποίες υπήρξε άμεση επέμβαση, χωρίς να πάρουν διαστάσεις και περιορίζοντας στο ελάχιστο τη ζημιά. Σε αυτές τις πυρκαγιές με την καινούργια φιλοσοφία και την επιχειρησιακή σχεδίαση του Πυροσβεστικού Σώματος, που πέφτουν στη φωτιά με την πρώτη ειδοποίηση, συμμετείχαν σε τριάντα εννέα από αυτές εναέρια μέσα τα οποία εκτέλεσαν εκατόν εβδομήντα έξι πτήσεις και διακόσιες ενενήντα ώρες πτήσεων.

Έρχομαι τώρα στις δύο συγκεκριμένες ερωτήσεις στις οποίες αναφέρεστε και αφορούν στην πυρκαγιά στην Άνω Γλυφάδα. Κατά την εν λόγω πυρκαγιά, πράγματι, σύμφωνα με το «Κοπέρνικος», κάηκαν χίλια τριακόσια στρέμματα αναδασωτέων εκτάσεων και χαμηλής βλάστησης και τρεις χιλιάδες στρέμματα δάσους και δασικών εκτάσεων.

Απαντώντας, λοιπόν, στο πρώτο ερώτημα, με το οποίο ισχυρίζεστε ότι καθυστέρησε η πρώτη προσβολή της πυρκαγιάς από το Πυροσβεστικό Σώμα, σας ενημερώνω ότι το ΕΣΚΕΔΙΚ ενημερώθηκε για την πυρκαγιά στον Δήμο Γλυφάδας στις 12:58΄ από τον Διοικητή του 8ου Πυροσβεστικού Σταθμού, ο οποίος ήταν ήδη σε περιπολία, ακριβώς γιατί υπήρχε αυξημένος δείκτης κινδύνου πυρκαγιάς.

Τα πρώτα πυροσβεστικά οχήματα κατέφτασαν πράγματι στα δώδεκα λεπτά και έπρεπε, βέβαια, να κάνουν ανάπτυξη των συστημάτων τους για να φτάσουν στη φωτιά, η οποία έφευγε με ταχύτητα λόγω του ανέμου.

Αναγνωρίζοντας έγκαιρα τη δυσκολία, ζήτησαν τη συνδρομή των εναέριων μέσων, τα οποία απογειώθηκαν σε πρώτο χρόνο, σύμφωνα με τις ετοιμότητές τους ως εξής: δύο CL-415, δύο CL-215, ένα ελικόπτερο Έρικσον και ένα ΒΚ-117. Απογειώθηκαν έξι, λοιπόν, ιπτάμενα μέσα και ακολούθησε δεύτερο κύμα με δύο Bell 214, δύο ελικόπτερα Σινούκ και ένα επιπλέον Έρικσον και ένα ΒΚ-117.

Παράλληλα, επειδή το φαινόμενο δεν ήταν τόσο απλό όπως το περιγράφετε και δεν ήταν μια μικρή φωτιά από φρύγανα, όπως λέτε στην ερώτησή σας, αλλά ήταν μία φωτιά πολύ σοβαρή -και έτσι τις αντιμετωπίζει όλες το Πυροσβεστικό Σώμα- έδωσα εντολή να απογειωθούν άλλα δύο CL-215 από την Ανδραβίδα και τρία Air-Tractors από τη Νέα Αγχίαλο. Συνολικά ήταν δεκαεπτά εναέρια μέσα, τα οποία ήταν διαρκώς στη φωτιά σε διαδοχικές επιθέσεις και συνετέλεσαν συνολικά τριάντα έξι πτήσεις και εξήντα έξι ώρες πτήσεων για την επιχείρηση αυτή.

Τα μέτωπα ήταν τρία. Το πρώτο ξεκίνησε από εκεί που ξεκίνησε και επηρέασε, απείλησε και την περιοχή του Πανοράματος. Αργότερα, όμως, στις 17:00΄, εμφανίστηκε μία δεύτερη φωτιά σε απόσταση τριών χιλιομέτρων, βόρεια από τον Κρεμαστό Λαγό, η οποία κατευθύνθηκε προς την περιοχή της Βάρης, ενώ στις 18:05΄ εκδηλώθηκε άλλη μια πυρκαγιά στην περιοχή του Κουβαρά του Δήμου Σαρωνικού.

Οι αεροπορικές επιχειρήσεις εκτελέσθηκαν με τέλειο συντονισμό και γι’ αυτό ακριβώς περιόρισαν τη φωτιά, η οποία θα μπορούσε να πάρει ανεξέλεγκτες διαστάσεις, όπως είχαν πάρει άλλες στο παρελθόν.

Αντίστοιχα, το πρώτο δεκαπεντάλεπτο κατέφθασαν στην περιοχή έξι πυροσβεστικά οχήματα, ενώ στην πρώτη ώρα είχαν φτάσει είκοσι επτά πυροσβεστικά οχήματα. Συνολικά επιχείρησαν εβδομήντα ένα υδροφόρα οχήματα, δώδεκα βοηθητικά, διακόσιοι ογδόντα τρεις πυροσβέστες και είκοσι δύο εθελοντικά οχήματα με αντίστοιχο προσωπικό.

Δεδομένων των ισχυρών ανέμων που επικρατούσαν στην περιοχή, του ανάγλυφου του τοπίου με τη χαμηλή βλάστηση που επέτρεπε την ταχύτατη επέκταση της φωτιάς και την κίνησή της προς τα υψηλότερα σημεία του ορεινού όγκου που δυσκόλευαν την προσέγγιση των πυροσβεστικών οχημάτων, οι πυροσβέστες με την άμεση κινητοποίηση, την εμπλοκή των αεροπορικών δυνάμεων και τον εξαιρετικό συντονισμό κατάφεραν να περιορίσουν τις ζημιές στο ελάχιστο δυνατό και να ελέγξουν τη φωτιά.

Θα ήθελα, λοιπόν, να σας πω ότι τουλάχιστον θα περίμενα την αναγνώριση αυτής της προσπάθειας, την επιτυχία -γιατί ήταν μια επιτυχία- και ένα «ευχαριστώ» σε αυτούς τους ανθρώπους, τους πυροσβέστες και στη διοίκηση η οποία έκανε μια εξαιρετική επιχείρηση.

Όσον αφορά στο ερώτημα σας για την πρόσληψη των εποχικών πυροσβεστών σας ενημερώνω ότι έχουν προσληφθεί δυόμισι χιλιάδες εποχικοί πυροσβέστες από 1η Μαΐου και έχουν ενταχθεί στον επιχειρησιακό σχεδιασμό και έχουν πάει στις θέσεις τους, ενώ στη συγκεκριμένη πυρκαγιά συμμετείχαν εν τέλει εβδομήντα τρεις εποχικοί πυροσβέστες σε δέκα πεζοπόρα τμήματα.

Σας ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Κύριε Αρσένη, έχετε τον λόγο.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, ποια ήταν η αποτελεσματικότητα των εναέριων μέσων; Γνωρίζετε; Μας αναφέρατε νούμερα, πόσα αεροπλάνα κινήθηκαν, πόσα οχήματα. Ποια ήταν η αποτελεσματικότητα των εναέριων μέσων; Το γνωρίζετε; Δεν το γνωρίζετε. Ξέρετε τι γινόταν παλιότερα; Έπρεπε παλιότερα ο δασάρχης να υπογράψει για την αποτελεσματικότητα της ρίψης. Τώρα όλα ανεξέλεγκτα, όλα είναι ένα σόου! Αεροπλάνο είναι στον αέρα και κάτι γίνεται. Ποια είναι η αποτελεσματικότητα; Την έχετε μετρήσει;

Η ερώτηση μου κατ’ αρχάς δεν ήταν για τους πυροσβέστες. Ήταν για τους πυροφύλακες. Μας λέτε ότι βρεθήκατε σε δώδεκα λεπτά από τη στιγμή που ειδοποιηθήκατε. Από ποιον ειδοποιηθήκατε; Από πυροφύλακα; Από άνθρωπο της Πολιτικής Προστασίας, της Πυροσβεστικής, από περιπολία; Υπήρχε περιπολία στον Υμηττό; Υπήρχε περιπολία σε εκείνο το σημείο; Πόση ώρα, αφού ξεκίνησε η πυρκαγιά, φτάσατε εκεί πέρα; Μην μας λέτε από πότε ειδοποιηθήκατε. Οι πολίτες δεν έχουν υποχρέωση να ξέρουν κάθε δευτερόλεπτο τι γίνεται πίσω από το βουνό στο οποίο ζούνε. Εσείς έχετε υποχρέωση να υπάρχουν περιπολίες εκεί. Αυτό σημαίνει έγκαιρη άφιξη στην πυρκαγιά, έγκυρη αντιμετώπιση, όχι αν βρεθήκατε δώδεκα λεπτά μετά την ειδοποίηση. Τι να το κάνουμε αυτό; Τι δεδομένα; Με τέτοια δεδομένα λειτουργείτε; Τέτοια είναι τα επιχειρησιακά σας δεδομένα, πόση ώρα μετά την προειδοποίηση; Πόση ώρα μετά την έναρξη της πυρκαγιάς, κύριε Υφυπουργέ, αυτό σημαίνει δασοπυρόσβεση. Πόση ώρα μετά την έναρξη της πυρκαγιάς!

Σας το λένε και οι περιβαλλοντικές οργανώσεις, δεν υπάρχει καμμιά καταγραφή του κόστους πρόληψης και καταστολής. Δεν μας δίνετε κανένα στοιχείο ετήσιο. Δεν έχουμε καμμία καταγραφή της σύνδεσης της χρηματοδότησης που δίνετε, που αυξάνεται γεωμετρικά, αλλά η αποτελεσματικότητα μειώνεται γεωμετρικά, αν υπάρχει το αντίστοιχο, δηλαδή έχουμε δει να καίγονται πλέον χωριά, ολόκληρα νησιά. Τι μας είπατε; Μας είπατε ότι γλιτώσατε και ότι ήταν μικρή πυρκαγιά, επειδή κάηκαν πέντε χιλιάδες στρέμματα; Τι θα ήταν μεγάλο; Να έχουμε μια Εύβοια; Τι θα ήταν μεγάλο;

Θέλουμε να συνδέεται η χρηματοδότηση με μείωση περιστατικών, μείωση δριμύτητας, μείωση χρόνου απόκρισης, μείωση μέσης ετήσιας καμένης έκτασης! Είναι δημόσιο χρήμα. Το απαιτούμε.

Εσείς τι κάνετε; Μέσω ΝΑΤΟ κάνετε συμβάσεις με τα ελικόπτερα. Αποκρύπτετε τις συμβάσεις, αποκρύπτετε το κόστος, δεν ξέρουμε τι ξοδεύουμε γι’ αυτά τα πράγματα και δεν ξέρουμε πώς σχετίζονται με δείκτες αποτελεσματικότητας. Κάνετε ένα σόου. Δεν μας πειράζει, κάντε ό,τι νομίζετε. Φέρτε αποτελέσματα. Όχι μόνο αν πετάει το αεροπλάνο. Τι αποτέλεσμα έχει αυτό; Πώς αυτά τα χρήματα -5.000 ευρώ η πτήση δεν είναι;- σχετίζονται με την αντιμετώπιση πυρκαγιάς; Τι κάνετε, για να μειωθούν οι πυρκαγιές; Τι κάνετε;

Επαναλαμβάνω το εξής, διότι έχω βρεθεί σε πυρκαγιά στην εκλογική μου περιφέρεια, στη δυτική Αθήνα και η άφιξη της Πυροσβεστικής είχε μεγάλη καθυστέρηση: Δεν φταίνε οι πυροσβέστες. Φταίνε, όμως, ένα Αρχηγείο της Πυροσβεστικής, μια πολιτική ηγεσία και πλέον ένα Υπουργείο ειδικό, το οποίο δεν κάνει τίποτα για να οργανώσει τη δασοπυρόσβεση, τους πυροφύλακες και να είναι έγκαιρα εκεί τα όποια μέσα. Έτσι χάνονται δάσος-δάσος, βουνό-βουνό. Κάντε αλλαγή πορείας, για να σωθούν τα δάση μας. Δεν λαϊκίζουμε. Ανησυχούμε ουσιαστικά. Κάντε αλλαγή πορείας.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, έχετε τον λόγο.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Μιας και με ρωτάτε για το πώς δρουν τα αεροπορικά μέσα, θα περίμενα και να μου απαντήσετε ως γνώστης που είστε, γιατί εγώ ως αεροπόρος σαράντα χρόνια φαίνεται πως δεν τα ξέρω καλά. Εσείς πιστεύετε, από ό,τι κατάλαβα, ότι τα πυροσβεστικά οχήματα και τα αεροσκάφη μετακινούνται όπως τα «playmobil» που παίζουν τα παιδάκια στο σαλόνι τους, από τη στιγμή που θα αναγγελθεί η πυρκαγιά σε πρώτο χρόνο και βρίσκονται εκεί. Τα πράγματα, όμως δεν είναι έτσι. Και τα αυτοκίνητα και τα πυροσβεστικά οχήματα και τα αεροσκάφη έχουν διαδικασίες, είναι σε ετοιμότητα, έχουν τους χρόνους απόκρισης. Και γι’ αυτό σας λέω ότι η αναγγελία που μου λέτε ήταν άμεση. Ήταν άμεση από τους ανθρώπους που ήταν εκεί σε περιπολία, γιατί πράγματι και ο Διοικητής του 8ου Πυροσβεστικού Σταθμού ήταν εκεί.

Ξέρετε, κύριε Βουλευτά μου, γνωρίζαμε ότι θα υπάρξει αυξημένος κίνδυνος εκείνη την ημέρα. Είχε εκδοθεί από τη Γενική Γραμματεία Πολιτικής Προστασίας ο δείκτης κινδύνου πυρκαγιάς και κατέτασσε την περιοχή της Κορινθίας, της Αττικοβοιωτίας, της κεντρικής και της νότιας Εύβοιας, τα νησιά του Κεντρικού Αιγαίου σε δείκτη 3, σε υψηλό κίνδυνο, δηλαδή. Γι’ αυτόν ακριβώς τον λόγο και ήταν υψηλός ο κίνδυνος, διότι είχαμε εφτά με οκτώ μποφόρ που το αγνοείτε, το παραβλέπετε. Είχε επτά με οκτώ μποφόρ, 37 βαθμοί ήταν η θερμοκρασία, πολύ υψηλή για την περίοδο, κάτω από 10% η υγρασία, που είναι το κατώφλι από το οποίο ευνοείται η πυρκαγιά.

Μου αναφέρετε τα φρύγανα. Πράγματι, ήταν χίλια τριακόσια στρέμματα χαμηλής ξηρής βλάστησης, που με τον ισχυρό άνεμο, την έλλειψη ξηρασίας ευνοεί την ταχύτατη εξάπλωση της πυρκαγιάς. Σε πρώτο χρόνο σας λέω, όχι με magic move, δεν γίνονται αυτά στην πράξη, στις επιχειρήσεις.

Επιτρέψτε μου ως Αρχηγός Αεροπορίας, ως αεροπόρος σαράντα χρόνια στην Αεροπορία, να σας πω λοιπόν ότι κάνετε λάθος. Τα αεροπλάνα, για να απογειωθούν, πρέπει να είναι σε ετοιμότητα, να κάνουν εκκίνηση, να τροχοδρομήσουν. Θέλουν τον χρόνο τους, για να απογειωθούν. Το ίδιο και τα ελικόπτερα. Σε πρώτο χρόνο όμως -και τα ελέγχουμε αυτά και επεμβαίνουμε, αν παρακαμφθούν αυτοί οι χρόνοι- ήταν εκεί και στήθηκε μια τεράστια επιχείρηση.

Μας λέτε για πυροφύλακες. Και βέβαια είναι και προέρχονται από τους δυόμισι χιλιάδες εποχικούς που έχουμε προσλάβει ανά την επικράτεια και έχουν καταλάβει τη θέση τους πυροσβέστες κ.λπ.. Είναι στη θέση τους από την πρώτη στιγμή και γι’ αυτό είχαμε έγκαιρη προειδοποίηση, γι’ αυτό κατέφθασαν άμεσα και είδαν τη δυσκολία. Η φωτιά έφευγε με ταχύτητα και απλωνόταν. Ενεργοποιήθηκαν οι δυνάμεις, συγκεντρώθηκαν στο κέντρο επιχειρήσεων και πλαισίωσαν τον διοικητή του ΕΣΚΕΔΙΚ -όλη η ηγεσία του Πυροσβεστικού Σώματος- και όλα λειτούργησαν εξαιρετικά. Κατεύθυναν τις επιχειρήσεις με εξαιρετικό τρόπο και κατάφεραν να περιορίσουν τη φωτιά και τη ζημιά στο ελάχιστο δυνατό και να σώσουν την περιουσία και την ζωή των Ελλήνων πολιτών. Παράλληλα, έγινε και μια επιχείρηση εκκένωσης τεσσάρων χιλιάδων πολιτών και δεν άνοιξε ρουθούνι, δεν άνοιξε μύτη. Ήταν μια εξαιρετική επιχείρηση και γι’ αυτό ακριβώς σας λέω ότι θα περιμένω από εσάς να πείτε ένα «ευχαριστώ» στους πυροσβέστες και στις πυροσβέστριες που επιχείρησαν με αυτόν τον τρόπο και κατάφεραν να περιορίσουν τη ζημιά στο ελάχιστο δυνατό.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Σας ευχαριστώ.

Ολοκληρώθηκε η συζήτηση των επικαίρων ερωτήσεων.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Νικήτας Κακλαμάνης):** Με τη συναίνεση του Σώματος και ώρα 9.50΄ λύεται η συνεδρίαση για τη Δευτέρα 20 Ιουνίου 2022, ώρα 12.00΄ το μεσημέρι, με αντικείμενο εργασιών του Σώματος: κοινοβουλευτικό έλεγχο.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**