(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΡΜΓ΄

Δευτέρα, 20 Ιουνίου 2022

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Άδεια απουσίας του Βουλευτή Γ. Μουλκιώτη, σελ.   
2. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Συζήτηση επίκαιρης επερώτησης είκοσι δύο Βουλευτών της Κοινοβουλευτικής Ομάδας του Κινήματος Αλλαγής, προς τους Υπουργούς Εσωτερικών και Οικονομικών με θέμα: «Οι αντοχές της τοπικής αυτοδιοίκησης εξαντλήθηκαν, απαιτούνται λύσεις τώρα», σελ.   
2. Συζήτηση επικαίρων ερωτήσεων:   
 α) Προς τον Υπουργό Εσωτερικών με θέμα: «Ανακατασκευή παιδικών χαρών, έλεγχος ασφαλείας τους και αποζημίωση σε οικογένεια τραυματισθέντος παιδιού», σελ.   
 β) Προς τον Υπουργό Υγείας:   
 i. με θέμα: «Αποκαταστάθηκε με προσλήψεις η υποστελέχωση του Ακτινοδιαγνωστικού εργαστηρίου του Πανεπιστημιακού Γενικού Νοσοκομείου (ΠΓΝ) Λάρισας;», σελ.   
 ii. με θέμα: «Αποκαταστάθηκε με προσλήψεις η υποστελέχωση του Ακτινοδιαγνωστικού εργαστηρίου του Πανεπιστημιακού Γενικού Νοσοκομείου (ΠΓΝ) Λάρισας;», σελ.   
 γ) Προς τον Υπουργό Υποδομών και Μεταφορών:   
 i. με θέμα:« Άμεση παραχώρηση λυόμενων αιθουσών για το 24ο και 31ο Δημοτικό Σχολείο Ηρακλείου», σελ.   
 ii. με θέμα: «Οδική σύνδεση Β. Εύβοιας με Χαλκίδα», σελ.   
 iii. με θέμα: «Αποκλεισμός και απομόνωση του Νομού Δράμας χωρίς σύνδεση με την Εγνατία Οδό και εκτός της Σιδηροδρομικής Εγνατίας», σελ.   
 δ) Προς τον Υπουργό Οικονομικών:   
 i. με θέμα: «Ανάγκη επανακαθορισμού των αντικειμενικών αξιών στη Χίο», σελ.   
 ii. με θέμα: « Άνιση μεταχείριση των εργαζομένων του Υπουργείου Οικονομικών και του Υπουργείου Ανάπτυξης και Επενδύσεων», σελ.   
 iii. με θέμα: «Αδικαιολόγητη καθυστέρηση στην παραχώρηση του παράλιου μετώπου στον Δήμο Κεντρικής Κέρκυρας, παρά τις κυβερνητικές δεσμεύσεις», σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
1. Κατάθεση πρότασης νόμου:

Ο Πρόεδρος της Κοινοβουλευτικής Ομάδας του ΣΥΡΙΖΑ και οι Βουλευτές του Κόμματός του κατέθεσαν στις 17.6.2022 πρόταση νόμου με τίτλο: « Άρση διακρίσεων λόγω φύλου στο οικογενειακό δίκαιο, καταχώρηση δικαιώματος γάμου για όλα τα πρόσωπα και αναγκαίες προσαρμογές της νομοθεσίας, σελ.   
2. Κατάθεση Εκθέσεως Διαρκούς Επιτροπής:

H Διαρκής Επιτροπή Δημόσιας, Διοίκησης Δημόσιας Τάξης και Δικαιοσύνης καταθέτει την έκθεσή της στο σχέδιο νόμου του Υπουργείου Δικαιοσύνης «Ενσωμάτωση της οδηγίας 2019/713 του Ευρωπαϊκού Κοινοβουλίου και του Συμβουλίου της 17ης Απριλίου 2019 για την καταπολέμηση της απάτης και της πλαστογραφίας μέσων πληρωμής πλην των μετρητών και την αντικατάσταση της απόφασης πλαίσιο 2001/413/ΔΕΥ του Συμβουλίου (L 123) και λοιπές επείγουσες διατάξεις», σελ.   
3. Κατάθεση σχεδίων νόμων:   
 i. Ο Αντιπρόεδρος της Κυβέρνησης, οι Υπουργοί Περιβάλλοντος και Ενέργειας, Οικονομικών, Ανάπτυξης και Επενδύσεων, Εθνικής Άμυνας, Παιδείας και Θρησκευμάτων, Υγείας, Πολιτισμού και Αθλητισμού, Δικαιοσύνης, Εσωτερικών, Υποδομών και Μεταφορών, Ναυτιλίας και Νησιωτικής Πολιτικής, Αγροτικής Ανάπτυξης και Τροφίμων, Τουρισμού, Κλιματικής Κρίσης και Πολιτικής Προστασίας, Επικρατείας, οι Αναπληρωτές Υπουργοί Οικονομικών, Ανάπτυξης και Επενδύσεων, Εσωτερικών, καθώς και ο Υφυπουργός Πολιτισμού και Αθλητισμού κατέθεσαν στις 17.6.2022 σχέδιο νόμου με τίτλο: «Εκσυγχρονισμός της αδειοδοτικής διαδικασίας Ανανεώσιμων Πηγών Ενέργειας ? ΒΞ„ φάση, Αδειοδότηση παραγωγής και αποθήκευσης ηλεκτρικής ενέργειας, πλαίσιο ανάπτυξης Πιλοτικών Θαλάσσιων Πλωτών Φωτοβολταϊκών Σταθμών και ειδικότερες διατάξεις για την ενέργεια και την προστασία του περιβάλλοντος», σελ.   
 ii. Ο Αντιπρόεδρος της Κυβέρνησης, ο Υπουργός Ναυτιλίας και Νησιωτικής Πολιτικής, οι Υπουργοί Οικονομικών, Ανάπτυξης και Επενδύσεων, Εθνικής Άμυνας, Παιδείας και Θρησκευμάτων, Εργασίας και Κοινωνικών Υποθέσεων, Δικαιοσύνης, Εσωτερικών, Υποδομών και Μεταφορών, Τουρισμού, Κλιματικής Κρίσης και Πολιτικής Προστασίας, Επικρατείας, καθώς και οι Αναπληρωτές Υπουργοί Οικονομικών και Εσωτερικών κατέθεσαν την 20ή-6-2022 σχέδιο νόμου: «Κύρωση κώδικα νομοθεσίας θαλάσσιων ενδομεταφορών και δικαιωμάτων επιβατών», σελ.

ΠΡΟΕΔΡΕΥΟΝΤΕΣ

ΑΘΑΝΑΣΙΟΥ Χ. , σελ.   
 ΚΩΝΣΤΑΝΤΙΝΟΠΟΥΛΟΣ Ο. , σελ.   
 ΣΑΚΟΡΑΦΑ Σ. , σελ.

ΟΜΙΛΗΤΕΣ

Α. Επί διαδικαστικού θέματος:  
 ΑΘΑΝΑΣΙΟΥ Χ. , σελ.   
 ΚΩΝΣΤΑΝΤΙΝΟΠΟΥΛΟΣ Ο. , σελ.   
 ΣΑΚΟΡΑΦΑ Σ. , σελ.   
  
Β. Επί της επίκαιρης επερώτησης:  
 ΑΠΑΤΖΙΔΗ Μ. , σελ.   
 ΘΕΟΧΑΡΗΣ Θ. , σελ.   
 ΚΑΜΙΝΗΣ Γ. , σελ.   
 ΚΑΤΣΩΤΗΣ Χ. , σελ.   
 ΚΩΝΣΤΑΝΤΟΠΟΥΛΟΣ Δ. , σελ.   
 ΛΙΑΚΟΥΛΗ Ε. , σελ.   
 ΜΟΥΛΚΙΩΤΗΣ Γ. , σελ.   
 ΜΠΟΥΜΠΑΣ Κ. , σελ.   
 ΠΑΝΑΣ Α. , σελ.   
 ΠΕΤΣΑΣ Σ. , σελ.   
 ΠΟΥΛΑΣ Α. , σελ.   
 ΣΚΑΝΔΑΛΙΔΗΣ Κ. , σελ.   
 ΧΑΤΖΗΓΙΑΝΝΑΚΗΣ Μ. , σελ.   
  
Γ. Επί των επικαίρων ερωτήσεων:  
 ΑΠΑΤΖΙΔΗ Μ. , σελ.   
 ΑΠΟΣΤΟΛΟΥ Ε. , σελ.   
 ΑΡΣΕΝΗΣ Κ. , σελ.   
 ΑΥΛΩΝΙΤΗΣ Α. , σελ.   
 ΒΕΣΥΡΟΠΟΥΛΟΣ Α. , σελ.   
 ΗΓΟΥΜΕΝΙΔΗΣ Ν. , σελ.   
 ΚΑΡΑΓΙΑΝΝΗΣ Γ. , σελ.   
 ΚΕΔΙΚΟΓΛΟΥ Σ. , σελ.   
 ΚΕΦΑΛΙΔΟΥ Χ. , σελ.   
 ΚΟΚΚΑΛΗΣ Β. , σελ.   
 ΜΙΧΑΗΛΙΔΗΣ Α. , σελ.   
 ΠΕΤΣΑΣ Σ. , σελ.   
 ΠΛΕΥΡΗΣ Α. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΡΜΓ΄

Δευτέρα 20 Ιουνίου 2022

Αθήνα, σήμερα στις 20 Ιουνίου 2022, ημέρα Δευτέρα και ώρα 12.07΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια, για να συνεδριάσει υπό την προεδρία του Β΄ Αντιπροέδρου αυτής κ. **ΧΑΡΑΛΑΜΠΟΥ ΑΘΑΝΑΣΙΟΥ**.

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι, αρχίζει η συνεδρίαση.

Κατ’ αρχάς, πριν εισέλθουμε στην επερώτηση την οποία έχουν καταθέσει οι Βουλευτές της Κοινοβουλευτικής Ομάδας του Κινήματος Αλλαγής, έχω την τιμή να σας ανακοινώσω ότι η Διαρκής Επιτροπή Δημόσιας, Διοίκησης Δημόσιας Τάξης και Δικαιοσύνης καταθέτει την έκθεσή της στο σχέδιο νόμου του Υπουργείου Δικαιοσύνης: «Ενσωμάτωση της οδηγίας 2019/713 του Ευρωπαϊκού Κοινοβουλίου και του Συμβουλίου της 17ης Απριλίου 2019 για την καταπολέμηση της απάτης και της πλαστογραφίας μέσων πληρωμής πλην των μετρητών και την αντικατάσταση της απόφασης πλαίσιο 2001/413/ΔΕΥ του Συμβουλίου (L 123) και λοιπές επείγουσες διατάξεις».

Επίσης, ο Αντιπρόεδρος της Κυβέρνησης, οι Υπουργοί Περιβάλλοντος και Ενέργειας, Οικονομικών, Ανάπτυξης και Επενδύσεων, Εθνικής Άμυνας, Παιδείας και Θρησκευμάτων, Υγείας, Πολιτισμού και Αθλητισμού, Δικαιοσύνης, Εσωτερικών, Υποδομών και Μεταφορών, Ναυτιλίας και Νησιωτικής Πολιτικής, Αγροτικής Ανάπτυξης και Τροφίμων, Τουρισμού, Κλιματικής Κρίσης και Πολιτικής Προστασίας, Επικρατείας, οι Αναπληρωτές Υπουργοί Οικονομικών, Ανάπτυξης και Επενδύσεων, Εσωτερικών, καθώς και ο Υφυπουργός Πολιτισμού και Αθλητισμού κατέθεσαν στις 17-6-2022 σχέδιο νόμου με τίτλο: «Εκσυγχρονισμός της αδειοδοτικής διαδικασίας Ανανεώσιμων Πηγών Ενέργειας – Β΄ φάση, Αδειοδότηση παραγωγής και αποθήκευσης ηλεκτρικής ενέργειας, πλαίσιο ανάπτυξης Πιλοτικών Θαλάσσιων Πλωτών Φωτοβολταϊκών Σταθμών και ειδικότερες διατάξεις για την ενέργεια και την προστασία του περιβάλλοντος». Παραπέμπεται στην αρμόδια Διαρκή Επιτροπή.

Ακόμη, ο Πρόεδρος της Κοινοβουλευτικής Ομάδας του ΣΥΡΙΖΑ και οι Βουλευτές του κόμματός του κατέθεσαν στις 17-6-2022 πρόταση νόμου με τίτλο:   
«Άρση διακρίσεων λόγω φύλου στο οικογενειακό δίκαιο, καταχώρηση δικαιώματος γάμου για όλα τα πρόσωπα και αναγκαίες προσαρμογές της νομοθεσίας. Παραπέμπεται στην αρμόδια Διαρκή Επιτροπή.

Τέλος, ο συνάδελφος Γεώργιος Μουλκιώτης του Κινήματος Αλλαγής ζητάει να του χορηγηθεί άδεια για να απουσιάζει στο εξωτερικό και συγκεκριμένα στο Λουξεμβούργο από 23 έως 28 Ιουνίου του τρέχοντος έτους για προσωπικούς λόγους.

Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Χαράλαμπος Αθανασίου):** Συνεπώςη Βουλή ενέκρινε τη ζητηθείσα άδεια.

Κυρίες και κύριοι συνάδελφοι, εισερχόμαστε στην ημερήσια διάταξη των

**ΕΠΕΡΩΤΗΣΕΩΝ**

Θα συζητηθεί η με αριθμό 13/9/11-5-2022 επίκαιρη επερώτηση των Βουλευτών της Κοινοβουλευτικής Ομάδας του Κινήματος Αλλαγής, των κ.κ. Ευαγγελίας Λιακούλη, Μιχαήλ Κατρίνη, Κωνσταντίνου Σκανδαλίδη, Γεωργίου Αρβανιτίδη, Κωνσταντίνας (Νάντιας) Γιαννακοπούλου, Αντωνίας (Τόνιας) Αντωνίου, Ιλχάν Αχμέτ, Χρήστου Γκόκα, Γεωργίου Καμίνη, Χαράλαμπου Καστανίδη, Βασίλειου Κεγκέρογλου, Χαρούλας (Χαράς) Κεφαλίδου, Οδυσσέα Κωνσταντινόπουλου, Δημήτριου Κωνσταντόπουλου, Ανδρέα Λοβέρδου, Γεωργίου Μουλκιώτη, Μπουρχάν Μπαράν, Δημήτριου Μπιάγκη, Απόστολου Πάνα, Γεωργίου Παπανδρέου, Ανδρέα Πουλά, Γεωργίου Φραγγίδη προς τους Υπουργούς Εσωτερικών και Οικονομικών με θέμα: «Οι αντοχές της τοπικής αυτοδιοίκησης εξαντλήθηκαν, απαιτούνται λύσεις τώρα».

Θα δώσω τώρα τον λόγο στην πρώτη επερωτώσα, Βουλευτή Λαρίσης του Κινήματος Αλλαγής, κ. Ευαγγελία Λιακούλη για δέκα λεπτά.

Κυρίες και κύριοι συνάδελφοι, θα επακολουθήσουν οι επόμενοι επτά ανάλογα με τον χρόνο τον οποίο έχει προκαθοριστεί και παρακαλώ να τηρείται ο χρόνος. Μετά βεβαίως θα μιλήσουν ο κύριος Υπουργός και οι Κοινοβουλευτικοί Εκπρόσωποι.

Κυρία Λιακούλη, έχετε τον λόγο για δέκα λεπτά για την πρωτολογία σας.

**ΕΥΑΓΓΕΛΙΑ ΛΙΑΚΟΥΛΗ:** Ευχαριστώ πολύ, κύριε Πρόεδρε.

Καλημέρα σας, κύριε Υπουργέ, κυρίες και κύριοι συνάδελφοι. Θα μου επιτρέψετε να ξεκινήσω με ένα ταξίδι πίσω στον χρόνο και γιατί έχει σημασία ο χρόνος, όπως έχει σημασία και αυτά που λέμε να τα τεκμηριώνουμε πάντοτε με στοιχεία τα οποία έρχονται από το ίδιο το αρχείο της αυτοδιοίκησης.

Τον Απρίλη, λοιπόν, του 2018 σε μια σημαντική μέρα για την ελληνική τοπική αυτοδιοίκηση διεξήχθη το μοναδικό κοινό συνέδριο του πρώτου και δευτέρου βαθμού αυτοδιοίκησης. Τότε το πραγματοποίησαν μαζί ΚΕΔΕ και η ΕΝΠΕ. Σημαντική μέρα πραγματικά. Ήταν εκείνη την ημέρα που ο νυν Πρωθυπουργός, ο κ. Κυριάκος Μητσοτάκης, ακόμη τότε με τον αέρα του νεοεκλεγέντος Προέδρου της Νέας Δημοκρατίας, ανέλαβε ενώπιον των αιρετών, αλλά και όλων των εκπροσώπων του πολιτικού κόσμου συγκεκριμένες προγραμματικές δεσμεύσεις βάσει των οποίων στη συνέχεια διεκδίκησε βεβαίως και έλαβε την ψήφο του ελληνικού λαού.

Ανακοίνωσε, λοιπόν, τότε άμεσες, βραχυπρόθεσμες, μακροπρόθεσμες παρεμβάσεις. Όσον αφορά τις βραχυπρόθεσμες, θα σας διαβάσω ένα μικρό απόσπασμα και θα καταθέσω όλη την ομιλία του κυρίου Πρωθυπουργού στα Πρακτικά.

(Στο σημείο αυτό η Βουλευτής Ευαγγελία Λιακούλη καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

«Δεν μπορεί να συνεχιστεί πια η ζούγκλα αυτή των αρμοδιοτήτων. Στέκομαι στις βραχυπρόθεσμες ενέργειες που μπορούν να υλοποιηθούν εύκολα εντός τριών έως έξι μηνών. Επισημαίνω δύο βασικά βήματα. Βήμα πρώτο, είναι περιττό να σας περιγράψω τον ανορθολογισμό του υφιστάμενου θεσμικού πλαισίου με τον κατακερματισμό, τις αλληλοεπικαλύψεις αρμοδιοτήτων, νοσηρή γραφειοκρατία και πολυνομία. Είστε και εσείς θύματα αυτού του τερατουργήματος». Αυτά είπε ο κύριος Πρωθυπουργός.

«Ξεκαθαρίζουμε, λοιπόν, την κατάσταση. Πρώτον, αναπροσδιορισμός των αρμοδιοτήτων. Τι κάνει το κεντρικό κράτος; Τι κάνουν οι αποκεντρωμένες διοικήσεις; Τι κάνουν οι περιφέρειες; Τι κάνουν οι δήμοι; Επανεξετάζουμε συνολικά τη λειτουργία των αποκεντρωμένων διοικήσεων. Δεύτερον, εμείς θα προχωρήσουμε στη σύσταση του ταμείου της τοπικής αυτοδιοίκησης με θεσμοθετημένους πόρους από το Πρόγραμμα Δημοσίων Επενδύσεων και τον τακτικό προϋπολογισμό. Σε μια κίνηση εμπιστοσύνης προς την αυτοδιοίκηση αναθεωρούμε τον μηχανισμό χορήγησης των ΚΑΠ όπου υπάρχουν στρεβλώσεις και φοβερές αδικίες. Τρίτον, θέλουμε να ενισχύσουμε την κοινωνική πολιτική». Και τι είπε ο κύριος Πρωθυπουργός; «Μεταφέρουμε τα κέντρα υγείας στην τοπική αυτοδιοίκηση με ενίσχυση του ρόλου στην κοινωνική πρόνοια».

Αυτές, λοιπόν, οι παρεμβάσεις υποσχέθηκε ο κ. Μητσοτάκης ότι θα γίνουν τους πρώτους έξι μήνες.

Κι αν τελειώσω σύντομα το ταξίδι, γιατί ο χρόνος δεν μου επιτρέπει να πω πολύ περισσότερες λεπτομέρειες ανατριχιαστικές -είναι η αλήθεια- βρισκόμαστε πλέον στον Ιούνιο του 2022 και τελειώνει και αυτός και, βεβαίως, οι τρεις ως έξι μήνες της θητείας σας έχουν λήξει εδώ και χρόνια, χωρίς τότε να υπάρχει ούτε πανδημία ούτε πόλεμος ούτε καμμία αντικειμενική δικαιολογία του εξωτερικού παράγοντα που αρέσκεστε τελευταία να επικαλείστε σε κάθε περίπτωση.

Είδε κανείς μήπως αναπροσδιορισμό των αρμοδιοτήτων, κύριε Υπουργέ; Έγινε πράξη η σύσταση του ταμείου της τοπικής αυτοδιοίκησης; Μήπως αναθεωρήσατε τον μηχανισμό χορήγησης των ΚΑΠ και δεν υπάρχουν πια στρεβλώσεις και αδικίες; Κάνατε μεταφορά των κέντρων υγείας στους δήμους και δεν το καταλάβαμε έστω και πιλοτικά; Τα παραδείγματα, βέβαια, που αναφέρω είναι ενδεικτικά και ελάχιστα από τη μακρά λίστα με τις αντίστοιχες εξαγγελίες.

Ο κύριος Πρωθυπουργός, λοιπόν, ο κ. Γεραπετρίτης, ο κ. Θεοδωρικάκος, ο κ. Λιβάνιος, ο κ. Βορίδης, εσείς κύριε Πέτσα, έχετε ανακοινώσει κατά καιρούς πάρα πολλά. Θα μπορούσαμε να αναλώσουμε ώρες για να επαναλάβουμε δεσμεύσεις που έμειναν στα λόγια, χρονοδιαγράμματα που δεν τηρήθηκαν -ακόμη και σε συνέδρια δώσατε χρονοδιαγράμματα- και επικοινωνιακά, βεβαίως, πυροτεχνήματα που γρήγορα έσβησαν, αλλά είναι το αγαπημένο σας σπορ.

Η αλήθεια, όμως, είναι ότι η πραγματικότητα είναι μία και είναι ζοφερή. Τρία χρόνια μηδέν εις το αυτοδιοικητικόν πηλίκον. Τρία χρόνια η τοπική αυτοδιοίκηση βρίσκεται στο στόχαστρο ιδιοτελών κυβερνητικών επιθέσεων με αλλεπάλληλες απόπειρες χειραγώγησης της τοπικής δημοκρατίας και καθυπόταξης του θεσμού στις μικροκομματικές σας ορέξεις.

Και λυπάμαι πάρα πολύ που από το Βήμα αυτής της σημερινής συζήτησης της Ολομέλειας αναγκάζομαι να πω ότι την αυτοδιοίκηση δεν τη σεβαστήκατε, την αυτοδιοίκηση την είδατε ως κομματικό λάφυρο και όχι ως ένα χώρο όπου μπορούν να αναπτυχθούν και να απελευθερωθούν όλες οι δημιουργικές δυνάμεις του ελληνικού λαού και της κάθε τοπικής κοινωνίας.

Τώρα τι συμβαίνει και φέρνουμε αυτή την ερώτηση στο Κοινοβούλιο; Ο κόμπος έχει φτάσει στο χτένι. Η δικαιοσύνη σας ξεμπροστιάζει καθημερινά. Δεν διστάσατε να κάνετε το Σύνταγμα κουρελόχαρτο.

Καταθέτω στα Πρακτικά τις τρεις αποφάσεις του Συμβουλίου της Επικρατείας που σας εκθέτουν ανεπανόρθωτα, κύριε Υπουργέ, και πρέπει αυτά να συμπεριληφθούν στα Πρακτικά της σημερινής συζήτησης.

(Στο σημείο αυτό η Βουλευτής κ. Ευαγγελία Λιακούλη καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τώρα η θηλιά της οικονομικής ασφυξίας σφίγγει όλο και περισσότερο τον λαιμό των δήμων και περιφερειών με εσάς να σφυρίζετε αδιάφορα και να κάνετε τα μικροκομματικά σας, προεκλογικά σας πια παιχνίδια τώρα που η καθημερινότητα στους ΟΤΑ θυμίζει Γολγοθά για αιρετούς και εργαζόμενους, οι οποίοι φορτώνονται με το βάρος των επιπτώσεων από τις δικές σας μοιραίες επιλογές, τώρα που εν όψει των βουλευτικών εκλογών δίνετε τα ρέστα σας για να επιβιώσετε πολιτικά εντείνοντας παλαιοκομματικές, όμως, μεθόδους και θα εξηγήσω τι εννοώ.

Είναι θλιβερό πως τα δικαστικά παθήματά σας δεν σας γίνονται μαθήματα. Μα, αλήθεια, δεν διδαχθήκατε απολύτως τίποτα από το γεγονός πως το Συμβούλιο της Επικρατείας κρίνει τις διατάξεις σας τη μία μετά την άλλη αντισυνταγματικές; Μα, τίποτα;

Οι παρεμβάσεις σας είναι ακόμα πιο ωμές, πιο ακραίες από ποτέ. Αναφέρομαι, για παράδειγμα, στην αδιανόητη διάταξη που έχετε συμπεριλάβει στο υπό διαβούλευση νομοσχέδιο του Υπουργείου Εσωτερικών, -στα Πρακτικά, επίσης, το καταθέτω- το σχετικό άρθρο 42, στο οποίο άρθρο συγκεκριμένα φιμώνετε τις παρατάξεις της Αντιπολίτευσης αφαιρώντας -αν είναι δυνατόν!- το δικαίωμα που έχουν οι επικεφαλής των δημοτικών παρατάξεων της Αντιπολίτευσης να θέτουν κατεπείγοντα θέματα προ ημερήσιας διάταξης στις συνεδριάσεις των δημοτικών συμβουλίων. Είναι η μεθόδευση να επιβάλλετε δια νόμου σιωπητήριο σε αιρετούς με άμεση λαϊκή νομιμοποίηση με την επίκληση, μάλιστα, λόγων διατάραξης της εύρυθμης λειτουργίας των συμβουλίων.

(Στο σημείο αυτό η Βουλευτής κ. Ευαγγελία Λιακούλη καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αλήθεια, κύριε Υπουργέ, το πιστεύετε αυτό; Συνυπογράφετε πραγματικά; Θα ήθελα να σας το ρωτήσω αυτό και προσωπικά. Σας το ρωτώ από το Βήμα της Βουλής. Συνυπογράφετε, αλήθεια, σε αυτό ως ένας άνθρωπος της αυτοδιοίκησης; Δηλαδή, ένα θέμα που απασχολεί την τοπική κοινότητα, ένα θέμα το οποίο είναι πρώτης προτεραιότητας, που αναφύεται τις μέρες εκείνες, που έχει προκύψει την ίδια ώρα που γίνεται ένα δημοτικό συμβούλιο, δεν επιτρέπεται να το συζητήσει με πρωτοβουλία του επικεφαλής αντιπολιτευτικής παράταξης διά την εύρυθμον λειτουργία; Μα, πού είστε, επιτέλους; Είστε στο 2022 όταν η δημοκρατία θέλουμε να πιστεύουμε ότι έχει περπατήσει χιλιόμετρα; Με τις μεταρρυθμίσεις του ΠΑΣΟΚ τουλάχιστον αυτό επιδιώξαμε και σε πολύ μεγάλο βαθμό το καταφέραμε. Και λέτε «διά την εύρυθμη λειτουργία»;

Εγώ θέλω να πιστεύω -και μένω σε αυτό- ότι αυτή την αυταρχική διάταξη δεν θα τολμήσετε τελικά να τη φέρετε και δεν θα μολύνετε το ελληνικό Κοινοβούλιο με την κατάθεση ενός τόσο αντιδημοκρατικού ανοσιουργήματος.

Επίσης, θέλω να αναφερθώ στη θέσπιση του ονείδους των συνεδριάσεων δια περιφοράς που ελέω κορωνοϊού φέρατε, αλλά δεν το πήρατε όλο πίσω. Αφήσατε να μένει μέσα στις διατάξεις μια πάγια διαδικασία, η οποία παραμένει σε ισχύ.

Κύριοι της Κυβέρνησης, σήμερα η Κοινοβουλευτική Ομάδα του ΠΑΣΟΚ στέκεται μπροστά σας και σας εγκαλεί για τους κινδύνους και τα αδιέξοδα που σκόπιμα έχετε διαμορφώσει στην αυτοδιοίκηση. Ταυτόχρονα, όμως, με τη δευτερολογία μας θα κάνουμε και τις προτάσεις προς την Κυβέρνηση, προκειμένου να δείτε ότι μπορούμε να ξεφύγουμε από αυτόν τον λαβύρινθο που μας έχετε βάλει. Η κίνησή μας είναι αυτονόητο καθήκον σύμφωνα με τις αρχές και τις αξίες της δικής μας παράταξης που έφεραν την πραγματική μεταρρύθμιση στον χώρο της αυτοδιοίκησης.

Σας εγκαλούμε, λοιπόν, σήμερα γιατί το ΠΑΣΟΚ είναι διαχρονικά ταυτισμένο με την αυτοδιοίκηση ως η παράταξη που έφερε ρηξικέλευθες μεταρρυθμίσεις ακόμη και εναντίον του εαυτού του, δηλαδή μεταρρυθμίσεις που δεν το συνεισέφεραν όταν αυτό κυβερνούσε.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Λίγο χρόνο μόνο, κύριε Πρόεδρε, θα χρειαστώ και ζητώ την ανοχή σας.

Σας εγκαλούμε γιατί το ΠΑΣΟΚ έδωσε υπεράνθρωπες μάχες στα μαύρα χρόνια των ΣΥΡΙΖΑΝΕΛ στηρίζοντας τους δήμους και τις περιφέρειες, αποπέμποντας το δόλιο έκτρωμα τότε του «ΚΛΕΙΣΘΕΝΗ Ι», με το οποίο τίναξαν στον αέρα τη λειτουργία της τοπικής δημοκρατίας υποτάσσοντας τότε το συμφέρον των τοπικών κοινωνιών σε μικροκομματικά οφέλη όσων κυβέρνησαν.

Σας εγκαλούμε γιατί το ΠΑΣΟΚ - Κίνημα Αλλαγής αταλάντευτα και σταθερά εδώ και τρία χρόνια δεν σταματήσαμε να φέρνουμε στο φως τις μεθοδεύσεις της Κυβέρνησης της Νέας Δημοκρατίας, εξαντλώντας κάθε θεσμικό μέσο για να προστατεύσουμε τους ΟΤΑ.

Έχουμε, δυστυχώς, προδιαγεγραμμένες συνέπειες. Είχαμε κρούσει τον κώδωνα του κινδύνου σύντομα. Σταθήκαμε απέναντί σας στις ανατροπές που επιφέρατε στο σύστημα διακυβέρνησης των ΟΤΑ, στην αποψίλωση των δημοτικών και περιφερειακών συμβούλων από αρμοδιότητες, στη γαλάζια επινόηση για τους αναπτυξιακούς οργανισμούς των ΟΤΑ, που στην πραγματικότητα είναι ο δούρειος ίππος στους ΟΤΑ και, βεβαίως, στην ολομέλεια του Ελεγκτικού Συνεδρίου –σταματώ- που βάζει φρένο και σε αυτό το κατασκεύασμά σας. Επαναλαμβάνω: Η ολομέλεια του Ελεγκτικού Συνεδρίου. Για άλλη μια πανωλεθρία σας δικαστική μιλάω και το καταθέτω στα Πρακτικά.

(Στο σημείο αυτό η Βουλευτής κ. Ευαγγελία Λιακούλη καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Καταγγείλαμε και το νέο εκλογικό σας σύστημα για τις δημοτικές και περιφερειακές κάλπες, την εκλογή δημάρχου και περιφερειάρχη από την πρώτη Κυριακή. Έτσι τα μαγειρέψατε με ποσοστό 43% και την ταυτόχρονη λήψη τρία πέμπτα των μελών του δημοτικού, κοινοτικού και περιφερειακού συμβουλίου, τη μείωση των αιρετών, αλλά την αύξηση των υποψηφίων. Είναι αλλοπρόσαλλοι χειρισμοί για τις κοινότητες και ευθεία αλλοίωση της λαϊκής βούλησης.

Οι εξελίξεις, δυστυχώς, σταδιακά μας δικαιώνουν. Όλοι οι δήμαρχοι, όλοι οι δημοτικοί σύμβουλοι είναι εναντίον σας ακόμη και οι δικοί σας ομογάλακτοι άνθρωποι, παρ’ ότι επιχειρείτε τις τελευταίες μέρες να βάλετε μέχρι και τον πρόεδρο της ΚΕΔΕ να συνηγορήσει με το δικό σας αφήγημα.

Εμείς, όμως, κύριε Υπουργέ, ξέρετε ποια είναι η διαφορά μας; Ότι δεν επιχαίρουμε για το θεσμικό, οικονομικό και λειτουργικό αδιέξοδο που έχει πλέον διαμορφωθεί. Χίλιες φορές να είχαμε εμείς άδικο και να είχατε εσείς δίκιο και να λειτουργούσε μια χαρά η αυτοδιοίκηση. Δεν είμαστε εδώ σήμερα για να σας πετροβολήσουμε. Είμαστε εδώ ξανά για να κρούσουμε δυνατά τον κώδωνα του κινδύνου τώρα που το τέλμα έφτασε στα μη περαιτέρω, για να καταγραφεί εντός Κοινοβουλίου το SOS που εκπέμπουν οι δήμοι, οι περιφέρειες, οι αιρετοί, οι εργαζόμενοι, αλλά και οι συμπολίτες απ’ άκρη σ’ άκρη στην πατρίδα μας.

Οι συνάδελφοι όλοι που θα ακολουθήσουν -και τελειώνω με αυτό- είναι εκείνοι οι οποίοι θα αναλύσουν την κάθε ενότητα που αφορά θεσμικά, λειτουργικά, οικονομικά ζητήματα, τους ΟΤΑ, την τοπική αυτοδιοίκηση και, βεβαίως, θα ανατρέψουμε και το πινγκ πονγκ που παίζεται με το Υπουργείο Οικονομικών -αυτό να αναφέρω τέλος- «Ο καλός, ο κακός και ο άσχημος». Εσείς είστε οι καλοί του Υπουργείου Εσωτερικών, οι κακοί είναι του Υπουργείου Οικονομικών που δεν σας αφήνουν να κάνετε αυτό που θέλετε. Ψάχνουμε να βρούμε τον άσχημο.

Η αυτοδιοίκηση για εμάς είναι το πραγματικό μας σπίτι. Χρειάζεται τη φροντίδα μας, τον σεβασμό μας, χρειάζεται έμπνευση, φρεσκάδα, ανανέωση και αγάπη. Ανάμεσα σε όλα αυτά ο μικροκομματισμός και ο τυχοδιωκτισμός δεν έχουν καμμία θέση.

Δεσμευόμαστε ότι θα ξαναβρεί τη θέση που της αξίζει γιατί το ΠΑΣΟΚ με την αυτοδιοίκηση έχουν μία ταυτόσημη πορεία. Είναι σάρκα από τη σάρκα μας και βασικός λόγος ύπαρξής μας.

Σε ό,τι αφορά τις θέσεις μας και τις απόψεις μας, στη δευτερολογία μου θα αναπτύξω, κύριε Υπουργέ, τι θα μπορούσατε να κάνετε, αλλά δεν κάνατε με επιλογή σας, γιατί την αυτοδιοίκηση την είδατε σαν το μακρύ σας χέρι και το λάφυρό σας, που, όμως, ποτέ δεν είναι και ποτέ δεν θα γίνει.

Ευχαριστώ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Χαράλαμπος Αθανασίου):** Και εγώ ευχαριστώ, κυρία Λιακούλη.

Βέβαια, έχετε εξαντλήσει και τη δευτερολογία σας, αλλά εντάξει, είστε πρώτη ομιλήτρια, θα έχετε δευτερολογία κανονικά.

Τον λόγο έχει τώρα ο κ. Γεώργιος Καμίνης.

**ΓΕΩΡΓΙΟΣ ΚΑΜΙΝΗΣ:** Ευχαριστώ, κύριε Πρόεδρε.

Θα εξαντλήσω τον χρόνο και της δευτερολογίας μου.

**ΠΡΟΕΔΡΕΥΩΝ (Χαράλαμπος Αθανασίου):** Θα πάρετε τώρα και τη δευτερολογία σας;

**ΓΕΩΡΓΙΟΣ ΚΑΜΙΝΗΣ:** Ναι.

**ΠΡΟΕΔΡΕΥΩΝ (Χαράλαμπος Αθανασίου):** Ωραία.

**ΓΕΩΡΓΙΟΣ ΚΑΜΙΝΗΣ:** Ευχαριστώ πολύ.

Δεν θέλω να προσβάλλω προσωπικά τον κύριο Υφυπουργό –έτσι;- αλλά το ζήτημα είναι θεσμικό. Πιστεύω ότι σήμερα σε αυτή την Αίθουσα εδώ, από τη στιγμή που από το τρίτο κόμμα της Βουλής κατατίθεται μία επερώτηση για ένα τόσο σημαντικό ζήτημα, έπρεπε να βρίσκεται εδώ ο Υπουργός.

Η Κυβέρνηση, κυρίες και κύριοι συνάδελφοι, επαίρεται αυτάρεσκα για δήθεν μεταρρυθμίσεις στη δημόσια διοίκηση και ευρύτερα στο κράτος. Όποιες μεταρρυθμίσεις υπήρξαν, όμως, είναι αποσπασματικές, δεν εμφορούνται από μία κεντρική ιδέα, δεν υπηρετούν ένα σχέδιο. Και φορτώνεται το δημόσιο με δύο ειδών βάρη: το βάρος επιπρόσθετων δομών και το βάρος των μετακλητών υπαλλήλων, ο αριθμός των οποίων σπάει το ένα ρεκόρ μετά το άλλο.

Την ίδια, όμως, ώρα την τοπική αυτοδιοίκηση την έχετε αφήσει στην τύχη της. Οι μόνες νομοθετικές παρεμβάσεις στις οποίες έχει προβεί η Κυβέρνηση αυτά τα τρία χρόνια αφορούν την κατασκευή πλειοψηφιών στα όργανα διοίκησης των δήμων μέσα από νομοθετήματα τα οποία το ένα μετά το άλλο καταρρίπτονται στο Συμβούλιο της Επικρατείας.

Όταν η κυβέρνηση του ΣΥΡΙΖΑ θέσπισε τον ν.4555, με τον οποίο καθιέρωσε την απλή αναλογική, ήμουν τότε δήμαρχος και είχα προειδοποιήσει -όχι μόνος μου, μαζί με την ΚΕΔΕ τότε- ότι ανοίγει ο ασκός του Αιόλου.

Τα δεινά εκείνης της επιλογής τα βιώνουμε μέχρι και σήμερα. Γιατί; Γιατί το θεσμοθετημένο χάος που έφερε ο ΣΥΡΙΖΑ το διαδέχεται η τεχνητή κατασκευή πλειοψηφιών, η πλήρης αποδυνάμωση, η απώλεια κύρους των συλλογικών οργάνων της δημοκρατικής εκπροσώπησης στους δήμους της χώρας.

Ο ΣΥΡΙΖΑ εισήγαγε την απλή αναλογική γιατί το ήξερε ότι δεν έχει δύναμη στην τοπική αυτοδιοίκηση. Γιατί δεν έχει δύναμη στην τοπική αυτοδιοίκηση ο ΣΥΡΙΖΑ; Γιατί είναι εμφανής εκεί στις τοπικές κοινωνίες η ένδεια στελεχών από την οποία πάσχει ο ΣΥΡΙΖΑ. Γι’ αυτό βλέπαμε διαρκώς στο μεν εθνικό επίπεδο να βγάζει πλειοψηφίες ο ΣΥΡΙΖΑ την περίοδο 2012-2013-2014, ιδίως το 2015, αλλά στις εκλογές στην τοπική αυτοδιοίκηση να μην μπορεί να περπατήσει. Γιατί; Γιατί εκεί είναι εμφανή τα πράγματα.

Σε πρόσφατη τηλεοπτική του συνέντευξη ο Πρωθυπουργός εξήγγειλε το λεγόμενο «Επιτελικό Κράτος 2» και υποτίθεται ότι έχουμε τελειώσει με το «Επιτελικό Κράτος 1». Ποιο είναι αυτό το κράτος; Ένα κράτος δυσκίνητο, συγκεντρωτικό, πελατειακό, το οποίο ναι μεν έχει κάνει κάποια βήματα προς την ψηφιοποίηση, όμως, συνήθως γινόμαστε μάρτυρες μιας γραφειοκρατικής ακινησίας η οποία διαιωνίζεται. Ο απλός ο κόσμος νομίζει ότι το πρόβλημα της δημόσιας διοίκησης μπορεί να λυθεί με την ψηφιοποίηση. Η ψηφιοποίηση μπορεί να κάνει απλώς τη συναλλαγή του πολίτη με το δημόσιο πολύ πιο απλή και πολύ πιο εύκολη. Έχει, επίσης, ένα άλλο μεγάλο χάρισμα η ψηφιοποίηση, ότι καθιστά ορατή τη δημόσια διοίκηση. Μπορεί να δεις ακριβώς πού υπάρχουν οι καθυστερήσεις, πού κολλάνε οι υποθέσεις και να παρέμβεις, αλλά η δημόσια διοίκηση δεν μπορεί να εξαντλείται στα θέματα των καθημερινών συναλλαγών με τους πολίτες.

Η δημόσια διοίκηση έχει ανάγκη ένα πραγματικό επιτελικό κράτος και όχι ένα επιτελικό κράτος, όπως αυτό που έχουμε, το οποίο είναι σπάταλο.

Οι αποφάσεις για τη δημοσιονομική πολιτική το 2021 προκρίθηκαν με κριτήρια πελατειακά, όχι με όρους αποτελεσματικότητας, με αποτέλεσμα να εμφανίζεται το εξής παράδοξο: Παρά την οικονομική μεγέθυνση που σημειώθηκε, το δημόσιο έλλειμμα παραμένει σε υψηλά επίπεδα. Αυτό έχει ως αποτέλεσμα, η δημοσιονομική θέση της χώρας να επιδεινώνεται, το δημόσιο χρέος να βρίσκεται πια κοντά στα 400 δισεκατομμύρια ευρώ και το επιτόκιο δανεισμού στο 4,7%.

Και ναι μεν επαίρεται η Κυβέρνηση ότι βγαίνουμε από το καθεστώς της ενισχυμένης εποπτείας, όμως, αυτή η κατάσταση -ας το θυμηθούμε λίγο- μας θυμίζει κάτι «déjà vu», γιατί και το 2007 είχαμε βγει από μια αντίστοιχη ενισχυμένη εποπτεία στο πλαίσιο της διαδικασίας υπερβολικού ελλείμματος, αλλά θυμόμαστε όλοι τι ακολούθησε, το καταστροφικό τελευταίο εννιάμηνο της διακυβέρνησης Καραμανλή το 2009.

Εγκλωβισμένη στην εκλογολογία η Κυβέρνηση κάνει απλώς προεκλογική διαχείριση, αφήνοντας πολύτιμο χρόνο να περνά. Όμως, κάθε μέρα γίνονται όλο και πιο επιτακτικές, όλο και πιο δύσκολα αντιμετωπίσιμες οι αλλεπάλληλες και διαδοχικές κρίσεις που περνάμε.

Η κυβέρνηση του ΠΑΣΟΚ είναι αυτή η οποία είχε κάνει τις μεγάλες μεταρρυθμίσεις. Θυμίζω τον «ΚΑΠΟΔΙΣΤΡΙΑ». Προτού ισχύσει ο «ΚΑΠΟΔΙΣΤΡΙΑΣ», παρέλαβε η Κυβέρνηση τότε έξι χιλιάδες δήμους και κοινότητες –έξι χιλιάδες δήμους και κοινότητες!- και τους πήγε σε κάτι παραπάνω από χίλιους και μετά με τον «ΚΑΛΛΙΚΡΑΤΗ» τούς πήγε σε τριακόσιους. Αυτές είναι μεταρρυθμίσεις! Αυτές είναι οι μεταρρυθμίσεις οι οποίες μπόρεσαν να βοηθήσουν την τοπική αυτοδιοίκηση -να κάνει τι;- ουσιαστικά να στηρίξει τη χώρα στα δύσκολα χρόνια του μνημονίου από το 2011 μέχρι το 2019.

Όμως, η μεγάλη μεταρρύθμιση ακόμη εκκρεμεί, εκείνη η μεγάλη μεταρρύθμιση η οποία θα συμβάλει στο ξεκαθάρισμα των αρμοδιοτήτων, η μεγάλη μεταρρύθμιση η οποία θα φτιάξει επιτέλους μητροπολιτικούς δήμους για να μπορέσουμε να κυβερνήσουμε τις μεγάλες πόλεις μας, η μεγάλη μεταρρύθμιση η οποία θα δώσει τον φόρο της ακίνητης περιουσίας να τον διαχειριστούν οι δήμοι μέσα σε ανώτερο και κατώτερο πλαίσιο ενός φορολογικού συντελεστή, όπου θα γίνει πιο υπεύθυνη η τοπική αυτοδιοίκηση απέναντι στους πολίτες της και περισσότερο διάφανη.

Και από τότε που ήμουν δήμαρχος πολύ συχνά τόνιζα το εξής: Έλεγα ότι πιθανόν δεν είναι ανάγκη πάλι να πάμε σε μια οριζόντια μεταρρύθμιση, να πάρουμε τους μικρούς και τους μεγάλους δήμους και να προχωρήσουμε σε μια δόση. Υπάρχει η δυνατότητα μιας πιλοτικής μεταρρύθμισης, να επιλέγαμε κάποιους δήμους, να τους βάζαμε σε μία άλλη ταχύτητα και αυτούς να τους σπρώχναμε ακριβώς μπροστά με περισσότερες αρμοδιότητες, κάποιους δήμους με κριτήρια, να εκπροσωπούνται και οι νησιωτικοί, να εκπροσωπούνται και οι ορεινοί, οι δήμοι των μεγάλων πόλεων, αλλά να πάρουμε δήμους οι οποίοι εξοικονομούν πόρους, φέρνουν ευρωπαϊκούς πόρους, δήμους οι οποίοι προχωρούν σε συγχωνεύσεις νομικών προσώπων, δήμους οι οποίοι δείχνουν την κατεύθυνση στην οποία πρέπει να κινηθεί η τοπική αυτοδιοίκηση. Ε, αυτούς τους δήμους να τους βάζαμε σε μια άλλη ταχύτητα και μέσα σε τρία, τέσσερα χρόνια να κάναμε τον απολογισμό αυτής της πρώτης μεταρρύθμισης και να προχωρούσαμε μετά στη μεγάλη μεταρρύθμιση.

Όμως, φαίνεται ότι σε αυτή τη χώρα δεν μπορούμε να πορευτούμε έτσι. Πρέπει πάντοτε να πηγαίνουμε σε οριζόντιες λύσεις. Αυτό θα μας έδινε μία μεγαλύτερη ευελιξία.

(Στο σημείο αυτό κτυπά το κουδούνι λήξεως του χρόνου ομιλίας του κυρίου Βουλευτή)

Θέλω να τελειώσω, κύριε Πρόεδρε, λέγοντας ότι η τοπική αυτοδιοίκηση είναι το μέλλον της χώρας. Έχει καθυστερήσει φοβερά αυτό το ξεκαθάρισμα των αρμοδιοτήτων και πρέπει η τοπική αυτοδιοίκηση να αποκτήσει εξωστρέφεια και διασυνδεσιμότητα σε ευρωπαϊκό επίπεδο, αξιοποιώντας στο έπακρο όχι μόνο τα χρηματοδοτικά εργαλεία που διαθέτει η Ευρωπαϊκή Ένωση, αλλά και τις καλές πρακτικές. Χωρίς ανθεκτική τοπική αυτοδιοίκηση δεν θα δούμε ποτέ στη χώρα μας μια σύγχρονη δημόσια διοίκηση. Και όταν δεν έχουμε και μια σύγχρονη δημόσια διοίκηση, πάσχει επίσης και η δημοκρατία.

Σας ευχαριστώ πολύ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ, κύριε Καμίνη.

Τον λόγο έχει τώρα ο κ. Γεώργιος Μουλκιώτης.

**ΓΕΩΡΓΙΟΣ ΜΟΥΛΚΙΩΤΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, ο πυρήνας της πολιτικής που ακολουθεί αυτή η Κυβέρνηση στο κομμάτι της τοπικής αυτοδιοίκησης δεν αφήνει κανένα περιθώριο σκέψης, παρά το ότι πρόκειται για ένα προμελετημένο πολιτικό σχέδιο απαξίωσης. Παρά τις βαρύγδουπες δηλώσεις της για μεταρρυθμιστικά νομοθετήματα, δεν μας πείθει ούτε για την αποτελεσματικότητα των πρωτοβουλιών της ούτε για τις προθέσεις στον χώρο της τοπικής αυτοδιοίκησης. Αντίθετα, οι πρακτικές της σε συνδυασμό με τη νέα κρίση που βιώνει η χώρα μας έχουν οδηγήσει πολλούς Οργανισμούς Τοπικής Αυτοδιοίκησης σε οριακή κατάσταση.

Να υπενθυμίσω, κύριε Υπουργέ, ότι η Νέα Δημοκρατία δεν πίστεψε ποτέ στην αυτοδιοίκηση. Καταψήφισε όλες τις μεγάλες μεταρρυθμίσεις και υπενθυμίζω τα σχέδια «ΚΑΠΟΔΙΣΤΡΙΑΣ», το σχέδιο «ΚΑΛΛΙΚΡΑΤΗΣ». Καταψήφισε την αιρετή περιφερειακή αυτοδιοίκηση που υπήρξε αίτημα όλων των συνεδρίων της τοπικής αυτοδιοίκησης για δεκαετίες. Αυτά είναι τα έργα και οι ημέρες της Νέας Δημοκρατίας στην αυτοδιοίκηση.

Κυρίες και κύριοι συνάδελφοι, η σχέση του ΠΑΣΟΚ με την αυτοδιοίκηση είναι γνωστή. Την ξέρετε όλοι. Τα επιτεύγματα της αποκέντρωσης έχουν αποτύπωμα ΠΑΣΟΚ. Οι κυβερνήσεις ΠΑΣΟΚ έδωσαν ζωή και ανάσα στο μαραμένο θεσμό της αυτοδιοίκησης, αποκτώντας ουσιαστικές αρμοδιότητες και πόρους. Οι κυβερνήσεις του ΠΑΣΟΚ έκαναν πράξη τον θεσμό της περιφέρειας, δίνοντας την απαιτούμενη πολιτική και αναπτυξιακή υπόσταση.

Εμείς επιλέγοντας το πεδίο της πολιτικής, το πεδίο των ιδεών, των συγκεκριμένων προτάσεων υποστηρίζουμε ότι η έξοδος από την κρίση περνά μέσα από την περαιτέρω αναβάθμιση του θεσμού της αυτοδιοίκησης, της περιφερειακής και της τοπικής. Η παραγωγική, οικονομική, αναπτυξιακή, αλλά και θεσμική υστέρηση της χώρας καθιστά αναγκαία τώρα παρά ποτέ τη διαμόρφωση νέων σχέσεων μεταξύ της κεντρικής διοίκησης και της αυτοδιοίκησης, όμως με τολμηρή αποκέντρωση αρμοδιοτήτων και με συνοδεία πάντα των αναγκαίων πόρων.

Με τη Νέα Δημοκρατία τώρα τρία χρόνια στο τιμόνι της χώρας, η αυτοδιοίκηση τουλάχιστον παραπαίει, με το ανθρώπινο δυναμικό των δήμων και των περιφερειών να βιώνει ζοφερότατες καταστάσεις. Η υποστελέχωση βάζει ανυπέρβλητα εμπόδια στην ομαλή άσκηση των αρμοδιοτήτων, αλλά και στην εξυπηρέτηση των πολιτών, καθιστώντας Γολγοθά το έργο των εργαζομένων. Το Ενιαίο Σύστημα Κινητικότητας προκαλεί εκρηκτικές διαστάσεις. Οι αιρετοί, από τη μία πλευρά, διεκδικούν να θεσμοθετηθεί σύμφωνη γνώμη δημάρχου σε κάθε περίπτωση σαν αναγκαία προϋπόθεση πριν τη φυγή των δημοτικών υπαλλήλων. Οι δημοτικοί υπάλληλοι, από την άλλη πλευρά, διεκδικούν ίσους όρους συμμετοχής τους στην κινητικότητα, χωρίς κόφτες που να τους κρατούν εγκλωβισμένους.

Όσον αφορά τη στελέχωση σε τακτικό προσωπικό για τις μόνιμες προσλήψεις οι οποίες μετά από μακρά καθυστέρηση συμπεριλήφθηκαν στην προκήρυξη 13Κ/2021, δεν έχουν εκδοθεί αποτελέσματα, ενώ για τις μόνιμες προσλήψεις του 2022 ο βαθμός ικανοποίησης των αιτημάτων των δήμων και περιφερειών όσον αφορά την έγκριση εκκίνησης διαδικασιών πρόσληψης νέου προσωπικού, ανέρχεται σε 24,5% και 38,8% αντίστοιχα. Δηλαδή, από τις τρεις χιλιάδες διακόσιες εξήντα μία αιτηθείσες θέσεις για πλήρωση με πρόσληψη σε δήμους, ικανοποιήθηκαν επτακόσιες ενενήντα οκτώ σε σύνολο διακοσίων ογδόντα δήμων και από τις οκτακόσιες τριάντα πέντε αιτηθείσες θέσεις για πλήρωση με πρόσληψη σε δεκατρείς περιφέρειες της χώρας, ικανοποιήθηκαν τριακόσιες είκοσι τέσσερις.

(Στο σημείο αυτό κτυπά προειδοποιητικά το κουδούνι λήξεως του χρόνου ομιλίας του κυρίου Βουλευτή)

Για την αξιολόγηση του προσωπικού οι νέες μεταβολές μετά την πρόσφατη ψήφιση του ν.4940/2022 δεν αφήνει κανένα περιθώριο αισιοδοξίας. Αντί να θεσπιστεί ένα απλό, κατανοητό, μη γραφειοκρατικό σύστημα αξιολόγησης που να λαμβάνει υπ’ όψιν του τις ιδιαιτερότητες της τοπικής αυτοδιοίκησης και να συμβάλλει σε κάθε περίπτωση στην καλή λειτουργία των υπηρεσιών και την αναβάθμιση του προσωπικού, η Κυβέρνηση επέλεξε ένα σύστημα αξιολόγησης που δημιουργήθηκε από ανθρώπους ή φορείς που δεν γνωρίζουν από μέσα την τοπική αυτοδιοίκηση. Δεν γνωρίζουν τα θεσμικά της προβλήματα, δεν γνωρίζουν τις τεράστιες ελλείψεις σε προσωπικό, τις υποδομές, αλλά και τις ανάγκες που καλούνται να καλύψουν.

Ακόμη και η ΚΕΔΕ υποστήριξε ότι η εφαρμογή του προτεινόμενου συστήματος αξιολόγησης είναι εφικτή μόνο σε μεγάλους δήμους, δεδομένου ότι οι μεσαίοι δήμοι και ιδίως οι μικροί δήμοι έχουν πολύ μεγάλες ελλείψεις σε επιστημονικό προσωπικό.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Η Κυβέρνηση, λοιπόν, επέλεξε ένα νέο σύστημα αξιολόγησης που είναι καταδικασμένο να αποτύχει, ένα σύστημα αξιολόγησης με πρόσφορο έδαφος αλλοίωσης ώστε να υπερισχύσει η κομματοκρατία, η ψηφοθηρία, αλλά και η δημαρχοκεντρική διοικητική οργάνωσή της, όχι σε σχέση με την αυτοδιοίκηση.

Να πω και για το πεδίο της Δημοτικής Αστυνομίας; Η Κυβέρνηση από πέρσι τον Νοέμβρη έχει συγκροτήσει ομάδα εργασίας για την επικαιροποίηση και αναμόρφωση του πλαισίου που διέπει τις αρμοδιότητες και τα θέματα υπηρεσιακής κατάστασης του ειδικού ένστολου προσωπικού. Ακόμα όμως και τώρα δεν έχει γνωστοποιηθεί κανένα αποτέλεσμα και παρά το ότι οι εργαζόμενοι προσφέρουν τα μέγιστα και πολλοί μάλιστα εξ αυτών με κίνδυνο της ατομικής τους υγείας και της ακεραιότητας στην πρώτη γραμμή, έχουν να αντιμετωπίσουν τις υπεκφυγές της Κυβέρνησης όσον αφορά το επίδομα της επικίνδυνης και ανθυγιεινής εργασίας.

Μεγάλη καθυστέρηση χαρακτηρίζει την προκήρυξη 4K/2020 για το «Βοήθεια στο Σπίτι» που ενώ δημοσιεύθηκε τον Απρίλη του 2020, τα πρώτα προσωρινά αποτελέσματα εκδόθηκαν τον Φεβρουάριο του 2022, αφήνοντας εκτός προσωρινών πινάκων δεκάδες από τους νυν πολυετούς υπηρετούντες εργαζόμενους.

Η αξία και η προσφορά, κυρίες και κύριοι συνάδελφοι, του προγράμματος «Βοήθεια στο Σπίτι» δύο δεκαετίες τώρα και ιδιαίτερα στις κρίσιμες περιόδους της οικονομικής κρίσης, αλλά και της πρόσφατης κρίσης με την πανδημία, είναι αναμφίβολα. Πρόκειται για έναν θεσμό που αποτελεί σημαντικό πυλώνα του κοινωνικού κράτους, με πολύτιμες υπηρεσίες σε ευπαθείς ομάδες πληθυσμού, σε ηλικιωμένους, ΑΜΕΑ, κ.λπ., με σκοπό την αυτόνομη διαβίωσή τους και την αποφυγή φαινομένων κοινωνικού αποκλεισμού, καλύπτοντας ελλείψεις κοινωνικής φροντίδας από τις δομές του κεντρικού κράτους και της τοπικής αυτοδιοίκησης. Το 2014 είχαμε τρεις χιλιάδες εξακόσια και μάλιστα στην Αττική είχαμε ελάχιστους δήμους που ήταν στο πρόγραμμα. Συνεπώς η πλήρης ανάπτυξη του προγράμματος χρειάζεται μεγαλύτερο αριθμό εργαζομένων, ενώ η προκήρυξη η οποία κατέληξε με δύο χιλιάδες εννιακόσιες εννιά θέσεις, σε καμμία περίπτωση δεν καλύπτει το σύνολο των υπαρκτών αναγκών που υφίστανται. Η Κυβέρνηση απαντά γενικά και αόριστα ότι αν και εφ’ όσον υπάρξουν σχετικά ζητήματα στον προγραμματισμό προσλήψεων που θα γίνει στο μέλλον, τότε θα τα εξετάσουν.

Συνεπώς κυρίες και κύριοι συνάδελφοι, προγραμματισμός της Κυβέρνησης για ενίσχυση κοινωνικών υπηρεσιών Οργανισμών Τοπικής Αυτοδιοίκησης δεν υπάρχει.

Οι κοινωνικές δομές για την αντιμετώπιση της φτώχειας -και αναφέρομαι στα κέντρα κοινότητας, στις δομές αστέγων, στις δομές παροχής βασικών αγαθών- βρίσκονται κι αυτές σε δεινή θέση. Από τη μία, παρ’ όλο που τον Δεκέμβρη του 2022 λήγει η χρηματοδότηση από τα ΠΕΠ για τις πρώτες δομές και ενδεικτικά για το Κέντρο Κοινότητας Δήμου Κατερίνης και το Κέντρο Κοινότητας Δήμου Αλεξάνδρειας, για όλες οι δομές παροχής βασικών αγαθών -κοινωνικά παντοπωλεία, δομές παροχής συσσιτίου, κοινωνικά φαρμακεία- δεν υπάρχει καμμία πρόβλεψη έως και σήμερα για παράταση των δομών αυτών εντός του ΕΣΠΑ 2014 - 2020 για να μην κλείσουν! Δεν υπάρχει!

Από την άλλη, στον σχεδιασμό του ΕΣΠΑ 2021 - 2027, οι δομές έχουν προβλεφθεί να συνεχίσουν τη λειτουργία τους, όμως οι διαδικασίες κινούνται αργότατα.

Ταυτόχρονα δεν έχει προβλεφθεί και κατοχυρωθεί νομικά ότι θα συνεχίσει να εργάζεται το υφιστάμενο προσωπικό, δηλαδή οι περισσότεροι από δύο χιλιάδες εργαζόμενοι.

**ΠΡΟΕΔΡΕΥΩΝ (Χαράλαμπος Αθανασίου):** Ολοκληρώστε, παρακαλώ. Εξαντλήσατε και τη δευτερολογία.

**ΓΕΩΡΓΙΟΣ ΜΟΥΛΚΙΩΤΗΣ:** Καταλήγω, κύριε Πρόεδρε.

Σε όλα αυτά προστίθεται η έλλειψη προσωπικού, ειδικότερα στα κοινωνικά παντοπωλεία, όπου απασχολούνται δύο άτομα σε κάθε δομή. Την ίδια στιγμή δεν υπάρχει καμμία πρόνοια για την επέκταση του δικτύου των δομών σε όλους τους δήμους και την αντιμετώπιση του φαινομένου της αστεγίας. Οι κοινωνικές δομές αντιμετώπισης της φτώχειας, όσο και να θέλει η Κυβέρνηση να τις αγνοήσει, αποτελούν τη βιτρίνα της πρόνοιας και της κοινωνικής πολιτικής που ασκείται από το κράτος για την αντιμετώπιση της φτώχειας και δεν γίνεται να χρηματοδοτούνται αιώνια από ευρωπαϊκούς πόρους.

**ΠΡΟΕΔΡΕΥΩΝ (Χαράλαμπος Αθανασίου):** Κύριε συνάδελφε, έχετε πάει στα δέκα λεπτά.

**ΓΕΩΡΓΙΟΣ ΜΟΥΛΚΙΩΤΗΣ:** Καταλήγω, κύριε Πρόεδρε.

Οι συμβασιούχοι των ΟΤΑ αποτελούν το 40% του προσωπικού. Σε ορίζοντα πενταετίας θα είναι περισσότεροι από τους μόνιμους αορίστου χρόνου, κυρίες και κύριοι συνάδελφοι. Γι’ αυτό και θεωρούμε αδήριτη ανάγκη τη δημιουργία ενός σταθερού εργασιακού πλαισίου κατόπιν σύστασης επιτροπής για συγγραφή μελέτης βιωσιμότητας, ώστε οι δομές να χρηματοδοτούνται από τον κρατικό προϋπολογισμό, διότι η ουσία της αποκεντρωμένης διοίκησης είναι να καταφέρει να μετατραπεί σε ένα οργανωμένο σύστημα τοπικής διακυβέρνησης με ισχυρούς δεσμούς και οργανισμούς τοπικής αυτοδιοίκησης, χωρίς μπαλώματα, αλλά με ουσιαστικά και ρεαλιστικά μέτρα.

Κύριε Πρόεδρε, θα ήθελα -και σας ευχαριστώ για την ανοχή σας- κλείνοντας την παρέμβασή μου να υπογραμμίσω τη γενικότερη κατάσταση που καλούμαστε να αντιμετωπίσουμε ως χώρα, ως κοινωνία, ως κράτος και ως πολίτες. Μπορεί να έχουμε μπει σε τροχιά εκλογολογίας, αλλά τα μεγάλα προβλήματα τα οποία υφίστανται δεν έχουν ούτε προεκλογικό, αλλά ούτε και μετεκλογικό χαρακτήρα. Είναι προβλήματα που αντιμετωπίζονται και επιλύονται ενισχύοντας το κοινωνικό κράτος, μεριμνώντας για την οικονομική ανάπτυξη με όρους δίκαιης κατανομής, δημιουργώντας ωφέλιμες υποδομές. Είναι προβλήματα σημαντικά και επείγοντα που η επίλυσή τους προϋποθέτει αλλαγή πορείας, με όραμα και όχι με διαχειριστές.

Γι’ αυτό και το ΠΑΣΟΚ είναι εδώ, κύριε Πρόεδρε, ώστε με το ευρωπαϊκό σοσιαλδημοκρατικό πρόγραμμά του να κρατήσει τη χώρα μακριά από τον ιδιότυπο γκρεμό στον οποίο οδηγείται. Το ΠΑΣΟΚ, με όραμα και όχι με διαχειριστές!

Σας ευχαριστώ πολύ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Χαράλαμπος Αθανασίου):** Και εγώ ευχαριστώ.

Παρακαλώ να τηρείται ο χρόνος. Ο κ. Κωνσταντόπουλος που ακολουθεί θα τηρήσει τον χρόνο του!

Έχετε, τον λόγο, κύριε Κωνσταντόπουλε.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Ευχαριστώ, κύριε Πρόεδρε. Θα πάρω και τον χρόνο της δευτερολογίας μου.

Κυρίες και κύριοι συνάδελφοι, η τοπική αυτοδιοίκηση είναι, θα έλεγα, στη μέγκενη και μάλιστα είναι αντιμέτωπη με ένα συνεχές μπαράζ κρίσεων: η οικονομική κρίση, η πανδημία, η ακρίβεια, η ενεργειακή κρίση. Όλες μαζί αποτελούν ένα δυσβάστακτο βάρος για την τοπική αυτοδιοίκηση. Άρα είναι ραγδαίες οι αυξήσεις και για την τοπική αυτοδιοίκηση, αλλά ιδιαίτερα για τους πολίτες. Το κόστος των αγαθών φέρνει σε δυσκολία και τους πολίτες και την κοινωνία και την τοπική αυτοδιοίκηση. Αποτέλεσμα ότι η αυτοδιοίκηση δεν μπορεί πλέον να υπηρετήσει τον πολίτη, να είναι κυρίαρχη στην αποστολή της, δηλαδή να μπορεί να ανταποκριθεί αποτελεσματικά στη διαχείριση της καθημερινότητάς της και φυσικά στην αναβάθμιση της ποιότητας της ζωής των πολιτών.

Αγαπητοί συνάδελφοι, οι δήμοι βρίσκονται σε μια οικονομική ασφυξία. Έχουν αρμοδιότητες χωρίς πόρους. Μάλιστα είναι χαρακτηριστικό ότι ο κρατικός προϋπολογισμός του 2021 κλείνει με ένα έλλειμμα, κύριε Υπουργέ, 152 εκατομμυρίων ευρώ, ενώ στην πρόβλεψη για το 2022 υπολογίστηκε δήθεν πλεόνασμα 60 εκατομμύρια ευρώ. Μάλιστα θα έλεγα ότι εδώ έχουμε μια δυνατή ανατροπή. Η πανδημία και οι επιπλέον δαπάνες των δήμων για την αντιμετώπισή της έχουν δημιουργήσει νέα δεδομένα. Για παράδειγμα, επί πολλούς μήνες τα έσοδα των δήμων μειώνονταν συνεχώς λόγω της απώλειας τελών. Και τούτο φυσικά λόγω της έκτακτης ρύθμισης για τα τραπεζοκαθίσματα των καταστημάτων. Ένας λόγος είναι αυτός. Ταυτόχρονα, οι μεταβιβάσεις από τον τακτικό προϋπολογισμό του Υπουργείου Εσωτερικών στους δήμους για δαπάνες για την αντιμετώπιση του κορωνοϊού ήταν θα έλεγα ελάχιστες έως μηδαμινές. Μάλιστα θα έλεγα ότι το χρηματοδοτικό πρόγραμμα «Αντώνης Τρίτσης» βρίσκεται εγκλωβισμένο σε ένα θολό τοπίο καθυστερήσεων και γραφειοκρατίας, ενώ σήμερα η ενεργειακή κρίση και οι συνεχείς ανατιμήσεις σε προϊόντα που προμηθεύονται οι δήμοι εκτροχιάζουν τους προϋπολογισμούς των δήμων. Το κόστος της καθημερινής λειτουργίας των διοικητικών δομών των δήμων και των περιφερειών διογκώνονται θα έλεγα συνεχώς και διαρκώς. Οι υπηρεσίες καθαριότητας, οδοφωτισμού, ύδρευσης, οι κοινωνικές υπηρεσίες απαιτούν, κύριε Υπουργέ, πόρους.

Η ακρίβεια βέβαια δεν πλήττει μόνο τους τριακόσιους τριάντα δύο δήμους και τις δεκατρείς περιφέρειες, πλήττει το σύνολο των νομικών προσώπων και των επιχειρήσεων των ΟΤΑ, όπως, για παράδειγμα, τις Δημοτικές Επιχειρήσεις Ύδρευσης - Αποχέτευσης, τις ΔΕΥΑ. Η ΚΕΔΕ έχει υπολογίσει ότι όσον αφορά τους δήμους το ετήσιο κόστος για ρεύμα, για καύσιμα, για θέρμανση από 360 εκατομμύρια ευρώ εκτινάχθηκε στο 1 δισεκατομμύριο ευρώ. Η Ένωση Δημοτικών Επιχειρήσεων Ύδρευσης - Αποχέτευσης έχει εκφράσει τους φόβους της για δημιουργία χρέους από τις δημοτικές επιχειρήσεις ύδρευσης και αποχέτευσης πέριξ των 50 εκατομμυρίων ευρώ.

Πλέον, κύριε Υπουργέ, είναι υπαρκτός ο κίνδυνος αυτό το οικονομικό βάρος να μετακυλιστεί στους πολίτες. Υπάρχει, κύριε Υπουργέ, ο φόβος ότι το υπέρογκο ποσό του κόστους που επωμίζονται οι ΔΕΥΑ μπορεί να οδηγήσει σε αυξήσεις στα τιμολόγια του νεαρού. Βγάλτε, λοιπόν, τα συμπεράσματά σας για το πού βρίσκονται οι δήμοι σήμερα και γενικότερα η τοπική αυτοδιοίκηση και οι οργανισμοί τους.

Αγαπητοί συνάδελφοι, ένας ακόμη βασικός παράγοντας που οδηγεί τους δήμους σε μια οικονομική ασφυξία είναι οι πολύμηνες καθυστερήσεις στην είσπραξη των δημοτικών τελών που συλλέγονται φυσικά μέσω των λογαριασμών του ρεύματος. Ενώ δηλαδή οι πολίτες πληρώνουν τους λογαριασμούς και καταβάλλουν αυτά τα τέλη οι εταιρείες παροχής ενέργειας δεν τα αποδίδουν στους δήμους.

Τι κάνατε, κύριε Υπουργέ, γι’ αυτό; Τίποτα. Μάλιστα σύμφωνα με τους αιρετούς πανελλαδικά το ύψος των παρακρατούμενων εισπράξεων ανέρχεται σε πολλές χιλιάδες ευρώ ανά δήμο. Και ενώ η τοπική αυτοδιοίκηση ζητά μέτρα από την Κυβέρνηση για να επιλυθεί το συγκεκριμένο πρόβλημα, η Κυβέρνηση επιτείνει με την αδιαφορία της ή με την αδιαλλαξία της, ότι λόγω της οικονομικής ασφυξίας δεν μπορεί να κάνει τίποτα διαφορετικό, το οικονομικό αδιέξοδο των δήμων. Στο σημείο αυτό πρέπει να τονιστεί, κύριε Υπουργέ, ότι από 1-1-2022 η τοπική αυτοδιοίκηση επωμίστηκε και το τέλος ταφής απορριμμάτων. Και τούτο βέβαια χωρίς να ευθύνεται η αυτοδιοίκηση για τις αποφάσεις, τις καθυστερήσεις, τους λανθασμένους χειρισμούς του κεντρικού κράτους.

Κύριε Υπουργέ, η οικονομική επιβίωση των δήμων, των περιφερειών και των νομικών προσώπων αυτών, η διοικητική και οικονομική αυτοτέλεια των ΟΤΑ υπονομεύεται, με αποτέλεσμα η αρχή της ανταποδοτικότητας να μην μπορεί να λειτουργήσει, σε ένα περιβάλλον όπου η τοπική αυτοδιοίκηση χρειάζεται, αγαπητοί συνάδελφοι, γενναίες μεταρρυθμίσεις για ριζική αποκέντρωση, αλλά και ιδιαίτερα γενναίους πόρους, κύριε Υπουργέ, για να στηριχθούν οι δομές της τοπικής αυτοδιοίκησης. Μάλιστα θα έλεγα εδώ ότι λόγω της αύξησης του ενεργειακού κόστους θα έπρεπε αυτές οι κινήσεις να έχουν γίνει εχθές, όχι σήμερα, αλλά ούτε και αύριο, για να μην φτάσουμε να μετακυλιστεί το κόστος στους πολίτες. Χρειάζεται αναχρηματοδότηση, κύριε Υπουργέ, του Ταμείου Παρακαταθηκών και Δανείων, των παλαιών χρεών των δήμων με νέα δάνεια με χαμηλότερα επιτόκια. Χρειάζεται αύξηση των πόρων που καταβάλλονται μέσω των ΚΑΠ στους δήμους.

Κύριε Υπουργέ, η κυβερνητική δέσμευσή σας για αύξηση στο 15% από 1η-1-2023 είναι μικρή σε σχέση με τις πραγματικές ανάγκες των δήμων. Την δε επικοινωνιακή διαχείριση του θέματος από την Κυβέρνηση θα την χαρακτήριζα προκλητική. Να θυμίσω ότι διαφημίστηκαν ως δήθεν σημαντικές ενισχύσεις οι απλές πληρωμές ποσών από τους ΚΑΠ, τους κεντρικούς αυτοτελείς πόρους των ΟΤΑ, που είχαν ήδη εγγραφεί στον κρατικό προϋπολογισμό.

Αγαπητοί συνάδελφοι, για το ΠΑΣΟΚ - Κίνημα Αλλαγής ισχυρή αυτοδιοίκηση σημαίνει οικονομικά και διοικητικά ανεξάρτητη τοπική αυτοδιοίκηση και μάλιστα με δημοσιονομική αποκέντρωση, δηλαδή οι δήμοι να εισπράττουν σταδιακά σε τοπικό επίπεδο τα έσοδα που οι ίδιοι θα καθορίζουν και τα οποία θα εισπράττονται μέσα από ένα διαυγές πλαίσιο κανόνων.

Βασικές προϋποθέσεις βέβαια θα πρέπει να είναι, κύριε Υπουργέ, οι εξής: Να μην υπάρχει επιπλέον επιβάρυνση των δημοτών. Και μάλιστα θα έλεγα, κύριε Υπουργέ, να προβλεφθεί ένας μηχανισμός ο οποίος μηχανισμός θα εξισορροπεί και θα αμβλύνει τις περιφερειακές ανισότητες και βεβαίως φυσικά να ενισχυθούν οι δήμοι με ανθρώπινο δυναμικό.

Χρειάζονται μεταρρυθμίσεις με όραμα, προκειμένου να γίνει πράξη η διοικητική και οικονομική αυτοτέλεια της τοπικής αυτοδιοίκησης, όπως προβλέπεται από το άρθρο 102 του Συντάγματος. Μόνο μέσα από τις τομές και τους θεσμούς και τις διαδικασίες που διέπουν τη λειτουργία της τοπικής αυτοδιοίκησης θα καταφέρουμε να αποτελέσει παρελθόν η ετεροδιοίκηση, θα καταφέρουμε να αρθεί ο συγκεντρωτισμός και να μην εξαρτάται η εκάστοτε δημοτική αρχή ή η περιφερειακή δράση από την αναμονή και τις υπογραφές του Υπουργού.

Εμείς, το ΠΑΣΟΚ - Κίνημα Αλλαγής αυτή την τοπική αυτοδιοίκηση θέλουμε και οραματιζόμαστε και γι’ αυτό θα παλέψουμε με όλες μας τις δυνάμεις. Περιμένουμε, κύριε Υπουργέ, από εσάς από την Κυβέρνηση της Νέας Δημοκρατίας να μας περιγράψετε το δικό σας, ένα όραμα που θα βγάζει δηλαδή και την τοπική αυτοδιοίκηση από το αδιέξοδο αλλά και συνάμα θα δίνει λύσεις στους πολίτες, αλλά και να τονισθούν και σήμερα και από εσάς και από εμάς όπως προτάσσονται, οι μεταρρυθμίσεις που επιβάλλεται να γίνουν πράξη για μια τοπική αυτοδιοίκηση προς όφελος των πολιτών.

Τέλος, κύριε Υπουργέ, περιμένουμε από την Κυβέρνηση να σταθεί αρωγός στις ανάγκες της τοπικής αυτοδιοίκησης, θωρακίζοντάς την, όπως είπαμε, με πόρους και ανθρώπινο δυναμικό. Διότι οι αρμοδιότητες χωρίς πόρους δεν ωφελούν, διότι δεν μπορούν ουσιαστικά να λειτουργήσουν οι δήμοι.

Άλλωστε, πίστη χωρίς έργα νεκρά εστί και όσο πιο γρήγορα βγει κανείς από τον δρόμο του λάθους ωφέλεια είναι.

Σας ευχαριστώ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ ευχαριστώ, κύριε Κωνσταντόπουλε.

Τον λόγο τώρα έχει ο κ. Οδυσσέας Κωνσταντινόπουλος, ο Αντιπρόεδρος της Βουλής.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Ευχαριστώ, κύριε Πρόεδρε.

Νομίζω ότι οι συνάδελφοι αναφέρθηκαν στις θέσεις μας, αλλά ένα από τα μεγαλύτερα ζητήματα που υπάρχει τον τελευταίο καιρό είναι ότι προσπαθούν κάποιοι να παραχαράξουν την ιστορία. Δηλαδή σε όλα αυτά που συμβαίνουν τον τελευταίο καιρό, στην καθημερινή πληροφορία η οποία έρχεται από πολλές πλευρές και πολύ γρήγορα, προσπαθούν να μην κατανοήσουν τις μεγάλες μεταρρυθμίσεις ή να προσπεράσουν το γεγονός ότι τις μεγάλες μεταρρυθμίσεις στην τοπική αυτοδιοίκηση τις έκανε το ΠΑΣΟΚ σε όλα τα επίπεδα.

Σε όποιο επίπεδο και αν δείτε μεταρρύθμισης και αλλαγής, στις οποίες πολλά κόμματα ήταν απέναντι, τις έκανε όλες το ΠΑΣΟΚ. Συγκρούστηκε, ήρθε σε πολύ μεγάλη δυσκολία με τις τοπικές κοινωνίες, αλλά ουσιαστικά οι τοπικές κοινωνίες εκ των υστέρων το αγκάλιασαν, με τα όποια προβλήματα. Άρα αν θέλουμε να ξεκινήσουμε από κάπου -και είναι εδώ ο Κώστας Σκανδαλίδης που θα τα πει πιο αναλυτικά-, όποια μεταρρύθμιση υπάρχει στον πρώτο και τον δεύτερο βαθμό έχει την υπογραφή του ΠΑΣΟΚ. Αυτή είναι η πραγματικότητα.

Κι επειδή είμαστε μια μέρα μετά τις εκλογές στη Γαλλία, νομίζω ότι υπάρχουν κάποια μηνύματα τα οποία πρέπει να αξιολογήσουμε. Ο Μακρόν χωρίς πλειοψηφία. Δεν καταλαβαίνω γιατί ο ΣΥΡΙΖΑ χαίρεται με τον Μελανσόν, ο οποίος έχει πει κάτι το οποίο δεν έχει πει κανένας στην Ελλάδα για τον κ. Τσίπρα. Δεν θέλω να το αναφέρω. Η Λεπέν με τα δάνεια από τη Ρωσία επιβίωσε.

**ΣΠΥΡΙΔΩΝ - ΠΑΝΑΓΙΩΤΗΣ (ΣΠΗΛΙΟΣ) ΛΙΒΑΝΟΣ:** Τα ξεχνάνε αυτά.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Θα έρθω και σε εσάς.

**ΜΙΛΤΙΑΔΗΣ ΧΑΤΖΗΓΙΑΝΝΑΚΗΣ:** Μας τα θυμίζετε εσείς.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Οι ρεπουμπλικάνοι, που θεωρούσαν ότι θα μπουν στην κυβέρνηση, δεν μπαίνουν στην κυβέρνηση. Όμως το μεγαλύτερο χτύπημα κατά την άποψή μου είναι το χτύπημα στη δημοκρατία, ότι ένας στους δύο δεν ψήφισε. Άρα τα μηνύματα που στέλνουν οι Γάλλοι είναι ότι χρειάζεται ένα διαφορετικό μοντέλο στην Ευρώπη και ένα μοντέλο το οποίο θα μπορέσει να αντιμετωπίσει τα κοινωνικά προβλήματα που υπάρχουν.

Θα μου επιτρέψετε όμως να πω κάτι για τις τελευταίες μέρες. Ζω κάτι το οποίο είναι απίστευτα απαράδεκτο από τον τρόπο που χειρίζεται την παραχάραξη της ιστορίας και αφορά τον τρόπο που συμπεριφέρεται ο ΣΥΡΙΖΑ στα θέματα των κοινωνικών δικαιωμάτων και το σύμφωνο συμβίωσης, με έναν τρόπο λες και δεν έχει συμβεί τίποτα σε αυτή τη χώρα τα τελευταία χρόνια. Και ξεχνώ τη Νέα Δημοκρατία γιατί έχει συγκεκριμένες απόψεις και όλα αυτά.

Θέλω, αγαπητέ συνάδελφε, να σας ενημερώσω για δύο τρία πράγματα που πιθανόν δεν τα ξέρετε. Το 2013 κατατέθηκε από το ΠΑΣΟΚ η τροπολογία για το σύμφωνο συμβίωσης επί κυβέρνησης Νέας Δημοκρατίας - ΠΑΣΟΚ, Υπουργός ο Πρόεδρος. Τότε η Νέα Δημοκρατία είπε ότι δεν είναι έτοιμη. Τότε το καταθέσαμε πρώτη φορά. Έτυχε να είμαι εισηγητής εγώ.

Δεύτερον, κύριε συνάδελφε, το 2015 που φέρατε το θέμα στην Ολομέλεια, με τις αλλαγές που έκανε τότε ο κ. Παρασκευόπουλος, προσπαθώντας να πείσει τους Βουλευτές των ΑΝΕΛ και της Νέας Δημοκρατίας, έκανε αλλαγές στο επίμαχο άρθρο 12. Τώρα εσείς λέτε ότι δεν γνωρίζετε τι συνέβη. Γιατί τις κάνατε τις αλλαγές τότε; Ξέρετε γιατί κάνετε τις αλλαγές τότε; Γιατί δεν ψήφιζαν οι ΑΝΕΛ.

Να σας πω κάτι χειρότερο, κύριε συνάδελφε, που ρωτάτε αν εμείς θα ψηφίσουμε; Στη Βουλή σήμερα υπάρχει Βουλευτής, ο κ. Κόκκαλης, ο οποίος ήταν εισηγητής εναντίον του νομοσχεδίου, καταψήφισε το νομοσχέδιο κι έλεγε τότε: «λέμε όχι στο σύμφωνο συμβίωσης, γιατί λέμε ναι στην ιδρυτική διακήρυξη της Ευρωπαϊκής Ένωσης και σέβομαι τα ήθη και τα έθιμα» κι έχετε το θράσος και την υποκρισία να μας λέτε εμάς; Τι ντροπή είναι αυτή;

Κι επειδή δεν γνωρίζουν όλοι την ιστορία, νομίζετε ότι δεν μπορούμε να την αντιμετωπίσουμε με την πραγματικότητα;

**ΜΙΛΤΙΑΔΗΣ ΧΑΤΖΗΓΙΑΝΝΑΚΗΣ:** Άρα θα την υπερψηφίσετε. Αυτό μας λέτε.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Θέλετε να σας πω τι έλεγε σε όλη αυτή τη διαδικασία, πόσες αλλαγές κάνατε εσείς και το κάνατε «κουτσουρεμένο» το νομοσχέδιο, για να μπορέσει να το ψηφίσει ο ΣΥΡΙΖΑ και η Νέα Δημοκρατία; Δείτε τα Πρακτικά. Δεν μπορείτε να παραχαράξετε την ιστορία.

Κι επειδή τα μέσα μαζικής ενημέρωσης και ο τρόπος που στήνεται η αντιπαράθεση μπορεί να βοηθάει, από την άλλη όμως υπάρχει μια πραγματικότητα που δεν μπορεί να αλλάξει. Η πραγματικότητα είναι ότι χάρη στο ΠΑΣΟΚ πέρασαν είτε οι μεγάλες μεταρρυθμίσεις είτε δόθηκε η δυνατότητα όταν οι ακροδεξιοί συνεταίροι σας δεν ψήφιζαν.

Ο ακροδεξιός Βουλευτής που συμμετείχε τότε και συμμετέχει στο κόμμα σας τώρα -στο κόμμα σας συμμετέχει, δεν θα το ξεχάσουμε αυτό-, έλεγε για τα ήθη -και θα σας διαβάσω ακριβώς τι έλεγε- ότι η οικογένεια είναι το θεμέλιο της συντήρησης και της προαγωγής του έθνους, ότι το άρθρο 21 είναι αντισυνταγματικό και τι σημαίνει προαγωγή του έθνους, να προάγεται το έθνος μέσα από την οικογένεια, ότι είναι το μεγαλύτερο πρόβλημα και ότι δεν μπορεί να συνεχιστεί το κράτος-έθνος.

Ε όχι, κύριε συνάδελφε, δεν μπορείτε στα θέματα των κοινωνικών δικαιωμάτων, όταν έχετε τέτοιους Βουλευτές και έχετε κάνει όλα αυτά, να λειτουργείτε, πιστεύοντας για τη προοδευτική ατζέντα ότι «ξεχνάμε όλοι», «δεν γνωρίζουν όλοι», «δεν θα μιλήσει κανένας» και «δεν θα το καταλάβει κανένας».

Όχι, κύριε συνάδελφε, προοδευτική ατζέντα και κοινωνικά δικαιώματα ξεκίνησε το ΠΑΣΟΚ με τον πολιτικό γάμο, όταν καταψήφιζαν όλοι και φώναζαν όλοι. Είχε το ΠΑΣΟΚ όταν κατέθεσε για το σύμφωνο συμβίωσης και όταν ήρθε το ΠΑΣΟΚ να μην επιτρέψει στους ακροδεξιούς να δώσουν κοινωνικά δικαιώματα.

Κι εσείς με τον νόμο του κ. Παρασκευόπουλου προσπαθήσατε να το αλλάξετε έστω και την τελευταία στιγμή για να ψηφίσουν οι ΑΝΕΛ και η Νέα Δημοκρατία και γι’ αυτό κάνατε και έναν «κολοβό» νόμο.

Άρα, κυρίες και κύριοι συνάδελφοι, στην επόμενη φάση πρέπει να γνωρίζετε ότι δεν θα παίξετε με όρους τηλεμαχίας και με όρους επικοινωνιακούς. Οι προοδευτικές πολιτικές, που στη Νέα Δημοκρατία έτσι κι αλλιώς δεν υπάρχουν, έχουν ονοματεπώνυμο, έχουν περιεχόμενο και σε αυτές έχουν και όνομα ΠΑΣΟΚ.

Σας ευχαριστώ πάρα πολύ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ ευχαριστώ, κύριε Πρόεδρε.

Τον λόγο έχει ο κ. Ανδρέας Πουλάς.

**ΑΝΔΡΕΑΣ ΠΟΥΛΑΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, η τοπική αυτοδιοίκηση είναι ένας νευραλγικός τομέας δημόσιας εξουσίας, που συνδέεται άμεσα με την καθημερινότητα των πολιτών, την παροχή ποιοτικών υπηρεσιών και τη λειτουργικότητα ενός πλήθους αρμοδιοτήτων, που εκτείνονται σε ένα ευρύτατο φάσμα. Είναι ανάσα δημοκρατίας και συμμετοχής των πολιτών σε αποφάσεις που καθορίζουν τη ζωή τους και το μέλλον τους. Οι νομοθετικοί πειραματισμοί που έγιναν τα τελευταία χρόνια πάνω στον νομοθετικό κορμό της αυτοδιοίκησης, τον ν.3852/2010, αποδείχτηκε ότι δεν έλυσαν τα προβλήματα. Η πανδημία και οι φυσικές καταστροφές επέτειναν τη δυσλειτουργία και τώρα είναι περισσότερο από ποτέ αναγκαία μια δομική και αποτελεσματική μεταρρύθμιση, που ταυτόχρονα θα συνιστά και μια θεσμική ώθηση της αυτοδιοίκησης προς το μέλλον.

Παρ’ όλα αυτά επί τρία χρόνια παρακολουθούμε την Κυβέρνησή σας να επιδίδεται μόνο σε εξαγγελίες και υποσχέσεις, ακόμα και αντιφατικές μεταξύ τους. Αν δεν δημιουργεί περιπλοκές, όπως το αδέξιο πέρασμα από την ακυβερνησία της απλής αναλογικής στην παροχή υπερεξουσιών στις οικονομικές επιτροπές των δήμων και περιφερειών, στην καλύτερη περίπτωση αφήνει αρρύθμιστες δυσλειτουργίες, κάνει αποσπασματικά μπαλώματα, εισάγει ανεφάρμοστες διατάξεις ή ακόμα και ψηφίζει διαρκείς παρατάσεις σε μεταβατικές διατάξεις, και όλα αυτά σε συνθήκες οριακής παραβίασης των αρχών της καλής νομοθέτησης, καθώς οι όποιες ρυθμίσεις έρχονται είτε με τροπολογίες είτε με διαδικασίες εξπρές, δηλαδή χωρίς διαβούλευση με την ΕΝΠΕ και με την ΚΕΔΕ.

Χαρακτηριστικά παραδείγματα των παλινωδιών και της απροθυμίας σας να πάρετε αποφάσεις είναι ο κατ’ επανάληψη εξαγγελθείς ενιαίος κώδικας αυτοδιοίκησης που θα περιλαμβάνει σε ένα τελικό κείμενο τις εκατοντάδες τροποποιήσεις του Κώδικα Δήμων και Κοινοτήτων του «ΚΑΛΛΙΚΡΑΤΗ» και του «ΚΛΕΙΣΘΕΝΗ». Γιατί ακόμα δεν έχει προχωρήσει;

Ο Υφυπουργός κ. Λιβάνιος στο πλαίσιο των προγραμματικών δηλώσεων το 2019 μιλούσε για ριζικό ανασχεδιασμό των διαδικασιών, δημιουργία μητρώου πολιτών, ψηφιακή ανασυγκρότηση δήμων και περιφερειών, μείωση της γραφειοκρατίας. Τι έχουμε δει από όλα αυτά μέχρι σήμερα;

Στη συνέχεια, ο Υπουργός Επικρατείας κ. Γεραπετρίτης αναφέρθηκε τον Σεπτέμβριο του 2019 στην πρόθεση της Κυβέρνησης να μεταφέρει το 80% των συνολικών αρμοδιοτήτων που επαφίεται σε ένα κράτος στις περιφέρειες και στους δήμους.

Στο συνέδριο της ΚΕΔΕ τον Οκτώβριο του 2021 ο Υπουργός κ. Βορίδης, που κακώς δεν είναι εδώ σήμερα, δεσμεύτηκε ότι μέχρι το τέλος του έτους θα έχει ξεκαθαρίσει ποιες αρμοδιότητες θα μεταφερθούν τελικά από τις αποκεντρωμένες διοικήσεις στους οργανισμούς τοπικής αυτοδιοίκησης πρώτου και δευτέρου βαθμού.

Η επιτροπή, υπό τον καθηγητή Ξενοφώντα Φωτιάδη, που συστήθηκε με σκοπό τη σύνταξη προτάσεων για τη ριζική αποκέντρωση του κράτους και τη δημιουργία πολυεπίπεδης διακυβέρνησης παρέδωσε το εκατόν σαράντα σελίδων πόρισμά της τον Μάιο του 2021.

Εσείς, κύριε Υπουργέ, έχετε δηλώσει ότι μέχρι σήμερα δεν υπάρχει επίσημο πόρισμα. Τελικά υπάρχει ή δεν υπάρχει πόρισμα; Θα γίνει η μεταφορά αρμοδιοτήτων ή όχι; Τι ισχύει απ’ όλα αυτά; Τι θα κάνετε με τις αποκεντρωμένες διοικήσεις, θα τις καταργήσετε; Και αν δεν τις καταργήσετε, γιατί δεν προκηρύσσετε τις θέσεις των συντονιστών των οποίων η πενταετής θητεία έληξε στις 25 Μαΐου;

Ποιες θα είναι τελικά οι αρμοδιότητες που θα μεταφερθούν στις περιφέρειες και ποιες τελικά θα παραμείνουν στις αποκεντρωμένες διοικήσεις; Ποιες είναι οι προθέσεις σας για το ξεκαθάρισμα των αρμοδιοτήτων μεταξύ του κράτους, των δήμων και των περιφερειών, που ακόμα δημιουργούν σοβαρά προβλήματα ασυνεννοησίας, όπως αναδεικνύεται κυρίως στις περιπτώσεις των ακραίων καιρικών φαινομένων; Επίκαιρο παράδειγμα είναι η πολιτική προστασία, όπου εκτός από το μόνιμο Υπουργείο υπάρχουν και αυτοτελείς διευθύνσεις πολιτικής προστασίας σε κάθε περιφέρεια και σε κάθε δήμο. Παρ’ όλα αυτά κάθε καλοκαίρι καιγόμαστε στις πυρκαγιές και κάθε χειμώνα πνιγόμαστε στις πλημμύρες.

Μέχρι σήμερα προσπαθείτε να καλύψετε την αναβλητικότητα ή την απροθυμία σας με πρόχειρη νομοθέτηση, είτε αφήνοντας ανεφάρμοστες διατάξεις, όπως έγινε και για τα ζώα συντροφιάς -μία μόνο κοινή υπουργική απόφαση έχετε φέρει και απομένουν άλλες δώδεκα- είτε μέσω παρατάσεων μεταβατικών διατάξεων που διαιωνίζουν τα προβλήματα.

Για το ΠΑΣΟΚ είναι απολύτως ξεκάθαρο ότι η Κυβέρνηση ποτέ δεν είχε την πολιτική βούληση να παρέμβει θεραπευτικά στην τοπική αυτοδιοίκηση. Δεν την αντιμετωπίζει ως χώρο ενεργούς συμμετοχής των πολιτών, δημοκρατίας, συνεργασίας, διαβούλευσης με την κοινωνία, ως φορέα προόδου και αλλαγής, αλλά μόνο ως πεδίο πελατειακών σχέσεων, ως βόλεμα «ημετέρων» και ως φορέα εξυπηρέτησης κομματικών ισορροπιών και συμφερόντων.

Κυρίες και κύριοι συνάδελφοι, η τοπική αυτοδιοίκηση δεν είναι ο φτωχός συγγενής της κεντρικής εξουσίας. Με ευχολόγια και δηλώσεις κενές περιεχομένου δεν λύνονται τα προβλήματα και δεν βρίσκονται λύσεις. Το ΠΑΣΟΚ περιμένει από εσάς τη γενναία θεσμική στήριξη των οργανισμών τοπικής αυτοδιοίκησης για το καλό της κοινωνίας, με σχέδιο και όραμα για ισόρροπη ανάπτυξη και όχι κομματικές σκοπιμότητες και επικοινωνιακά παιχνίδια. Διαφορετικά, το επιτελικό σας κράτος θα έχει αποτύχει και σε αυτόν τον τομέα και δεν θα μπορέσει να κάνει ούτε τα αυτονόητα.

Ευχαριστώ πολύ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ, κύριε Πουλά.

Ο επόμενος επερωτών Βουλευτής είναι ο κ. Απόστολος Πάνας.

**ΑΠΟΣΤΟΛΟΣ ΠΑΝΑΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, η επίκαιρη επερώτησή μας αναφορικά με τους Οργανισμούς Τοπικής Αυτοδιοίκησης, που αναμφισβήτητα αποτελούν μοχλούς αναπτυξιακής αναγέννησης της χώρας μας, έρχεται σε μια στιγμή καίριας σημασίας, όπου η χώρα μας βρίσκεται σε μια από τις πιο κρίσιμες περιόδους στην ιστορία της και όπου οι πιέσεις που δέχεται είναι πολυποίκιλες.

Συζητείται λοιπόν σήμερα η επερώτηση η οποία αφορά τριακόσιους τριάντα δύο δήμους, δεκατρείς περιφέρειες και εκατοντάδες νομικά πρόσωπα, επιχειρήσεις και συνδέσμους ΟΤΑ. Σήμερα λοιπόν, τη στιγμή που ο κόμπος έχει φτάσει ουσιαστικά στο χτένι και οι ΟΤΑ πασχίζουν σε μια μίζερη διαχείριση οικονομικής επιβίωσης, εγκλωβισμένοι στην ενεργειακή κρίση, στη διόγκωση δαπανών και με ταυτόχρονη συρρίκνωση εσόδων, ενώ οι αναχρονιστικές, γραφειοκρατικές αγκυλώσεις καθυστερήσεων και ματαιώσεων εν έτει 2022 ακόμα καλά κρατούν.

Ως παράδειγμα μάλιστα θα αναφέρω τη δήλωση του προέδρου της ΚΕΔΕ που περιείχε σαφείς αιχμές για την επάρκεια του Υπουργείου Εσωτερικών επί του προγράμματος «Αντώνης Τρίτσης». Η σχετική μου αναφορά στα λεγόμενα του προέδρου της ΚΕΔΕ έχει επισημανθεί επίσης και με επίκαιρη ερώτηση την οποία έκανε η συνάδελφός μας και υπεύθυνη τομέα αυτοδιοίκησης κ. Λιακούλη από τον Φεβρουάριο, η οποία όμως παραμένει αναπάντητη. Άρα λοιπόν από τον Φεβρουάριο φτάσαμε τέλη Ιουνίου.

Κύριε Υπουργέ, οφείλετε πλέον, στη δύσκολη αυτή στιγμή όχι μόνο για τη χώρα μας, να αναλάβετε τις αναγκαίες πρωτοβουλίες για να αποτελέσουν οι ΟΤΑ τον αναπτυξιακό μοχλό των τοπικών κοινωνιών. Έχουμε ακούσει κυβερνητικές δηλώσεις σχετικά με τους στόχους σας. Είναι από το 2022 μέχρι το 2023 και μέσω του προγράμματος «Αντώνης Τρίτσης» να κάνετε πράξη την ανάπλαση των τοπικών κοινωνιών με όρους βιώσιμης ανάπτυξης.

Ρωτώ: Πού βρίσκονται όλα αυτά στην πράξη, στην ουσία; Ρωτάω γιατί εμείς είμαστε συνεχώς αποδέκτες μηνυμάτων για τη δημιουργία περισσότερων προβλημάτων, κάτι το οποίο έχει ενταθεί και με την περίφημη δημιουργία των αναπτυξιακών οργανισμών τοπικής αυτοδιοίκησης στον ν.4674/2020. Η παράκαμψη λοιπόν των διατάξεων που ισχύουν στους φορείς του δημοσίου τομέα ουσιαστικά τι κάνει; Ενισχύουν την ιδιωτικοποίηση των υπηρεσιών και αυτό δεν βρίσκει μόνο εμάς αντίθετους, αλλά και την Ολομέλεια του Ελεγκτικού Συνεδρίου. Επομένως, δεν μιλάμε για καλή νομοθέτηση, μιλάμε για προβλήματα που πολλαπλασιάζονται, ενώ συγχρόνως εντείνεται και η ανασφάλεια στους αιρετούς και στους εργαζομένους της αυτοδιοίκησης.

Δεν θα μπορούσα να μην αναφερθώ επίσης στους χειρισμούς σας και σε ένα ζήτημα που απασχολεί και τους παρά θιν’, παραθαλάσσιους και νησιωτικούς δήμους. Και αναφέρομαι βεβαίως στην κάλυψη του κόστους των δήμων για την ναυαγοσωστική κάλυψη των ακτών. Αυτό που συνέβη φέτος αποτελεί εμπαιγμό για την τοπική αυτοδιοίκηση και νομίζω ότι το αντιλαμβάνεστε κι οι ίδιοι, γιατί αυτήν τη στιγμή η δαπάνη είναι 21 εκατομμύρια ευρώ που απαιτούνται για να μπορέσουν οι εκατόν σαράντα τρεις παράκτιοι δήμοι να αναλάβουν τη ναυαγοσωστική κάλυψη των ακτών τους για το 2022.

Αντ’ αυτού λοιπόν εσείς τι πράξατε; Δώσατε, αντί για 21 εκατομμύρια ευρώ, μόνο 7.310.408 ευρώ, και όχι σε εκατόν σαράντα τρεις δήμους, αλλά σε εκατόν τριάντα πέντε. Και το σημαντικότερο λοιπόν από αυτά τα ελλιπή χρήματα δεν ήταν η επιπλέον οικονομική ενίσχυση η οποία δεν έγινε, αλλά ότι πήρατε αυτά τα χρήματα από τους κεντρικούς αυτοτελείς πόρους των δήμων. Άρα λοιπόν τι έχουμε εδώ; Παίρνετε τα λεφτά από τη μία μεριά της τοπικής αυτοδιοίκησης και τα χρησιμοποιείτε για ανάγκες της ίδιας.

Και επειδή, κύριε Πέτσα, είστε κι εσείς εδώ ως Αναπληρωτής Υπουργός Εσωτερικών, βγάλατε ένα δελτίο Τύπου, γενικόλογα, λέγοντας ότι θα υπάρχει μια απολογιστική κάλυψη του υπόλοιπου ποσού. Οδεύουμε λοιπόν στα τέλη του Ιουνίου.

Σας καλούμε –κι εδώ σήμερα- να αποσαφηνίσετε λοιπόν και σε εμάς, πρώτον γιατί δόθηκε μόνο το εν τρίτο των χρημάτων που χρειάζονται οι δήμοι για τη ναυαγοσωστική κάλυψη των ακτών και γιατί ακόμα και αυτό προέρχεται από τους ΚΑΠ των δήμων;

Επίσης σας ρωτώ εάν θα δοθούν τελικά και πότε ακριβώς τα 21 εκατομμύρια που ζήτησε η αυτοδιοίκηση από το κεντρικό κράτος για να ασκήσει αυτές τις αρμοδιότητες. Και ας μην ξεχνάμε ότι το συγκεκριμένο ζήτημα δεν αφορά κάτι γενικό, αλλά αφορά την ασφάλεια και τη ζωή εκατομμύρια λουόμενων στις παραλίες.

Τελειώνοντας, θέλω να σας πω ότι η παράταξή μας πάντα στήριζε με πράξεις την αυτοδιοίκηση. Το ΠΑΣΟΚ, το Κίνημα Αλλαγής πιστεύει και εργάζεται πάνω σε ένα εθνικό σχέδιο βιώσιμης ανάπτυξης, που βασίζεται στην περιφερειακή ανάπτυξη και στον κρίσιμο ρόλο της αυτοδιοίκησης, με πυξίδα τις αρχές της εγγύτητας και της επικουρικότητας. Και σήμερα περιμένουμε από εσάς να μας παρουσιάσετε όχι μόνο το σχέδιο της Κυβέρνησης για την τοπική αυτοδιοίκηση, καθώς από το 2019 μέχρι σήμερα οι νομοθετικές πρωτοβουλίες περιορίζονται σε αποσπασματικές επιμέρους ρυθμίσεις, περιμένουμε όμως να μας απαντήσετε σε όλα τα καίρια ζητήματα που σύσσωμη η Κοινοβουλευτική Ομάδα έβαλε επί τάπητος. Και θεωρώ ότι είναι πολύ σημαντικό να γίνει, καθώς επειδή έχουμε και συνεχή παρουσία στελεχών και δική σας, κύριε Πέτσα, και σε νομούς όπως η Χαλκιδική -μάλιστα αν δεν κάνω λάθος το τελευταίο διάστημα καταθέσατε γύρω στα 18 εκατομμύρια ευρώ για έργα και στον Δήμο Προποντίδας και στον Δήμο Αριστοτέλη- στο τέλος περιμένουμε αυτή την αποσαφήνιση των συγκεκριμένων έργων, προκειμένου να είναι ουσιαστικά ζητήματα τα οποία θα επιλυθούν για τις τοπικές κοινωνίες και όχι αέρας εν όψει προεκλογικών εξαγγελιών.

Ευχαριστώ πάρα πολύ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ, κύριε συνάδελφε.

Τον λόγο έχει τώρα ο Αναπληρωτής Υπουργός Εσωτερικών κ. Στέλιος Πέτσας.

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Ευχαριστώ, κύριε Πρόεδρε.

Πραγματικά είναι μια καλή ευκαιρία με αυτήν την επίκαιρη επερώτηση να δούμε τα θέματα της αυτοδιοίκησης και να απαντήσουμε σε μια σειρά από ερωτήματα που θέτει το κόμμα του ΚΙΝΑΛ-ΠΑΣΟΚ, προκειμένου να δούμε πώς μπορούμε να αξιοποιήσουμε πόρους που για πρώτη φορά βρίσκονται στη διάθεσή μας αλλά και να αναλύσουμε θεσμικές τομές που έγιναν στο παρελθόν και έρχονται για το μέλλον.

Αλλά θα ήθελα να μου επιτραπεί να πω ότι από την τοποθέτηση της κ. Λιακούλη κυρίως προκύπτει μια προφανής αναντιστοιχία ανάμεσα στη ρητορική και την ένταση που χρησιμοποιεί η εισηγήτρια σε σχέση με την πραγματικότητα. Και κοιτούσα πράγματι πριν ανέβω στο Βήμα την πρώτη παράγραφο της επίκαιρης επερώτησης και διαβάζω ότι έχουν περιέλθει σε οριακό τέλμα, σύμφωνα με το Κίνημα Αλλαγής-ΠΑΣΟΚ, οι ΟΤΑ Α΄ και Β΄ βαθμού και μάλιστα αναφέρουν «θεσμική, οικονομική και λειτουργική ασφυξία η οποία εντείνεται» αλλά και ότι οι δήμοι και οι περιφέρειες έχουν αφεθεί αβοήθητοι να φέρουν σε πέρας τα καθήκοντά τους. Άρα ας μου επιτραπεί στην πρωτολογία μου να προσπαθήσω να οικοδομήσω την απάντησή μου με βάση αυτόν τον άξονα.

Ξεκινώ με τη λεγόμενη «θεσμική, οικονομική και λειτουργική ασφυξία». Δεν ψηφίσατε τον νόμο Σκουρλέτη, τα άρθρα της απλής αναλογικής, δεν ψηφίσατε τις διατάξεις που έφερε αυτή η Κυβέρνηση προκειμένου να ενισχυθεί η κυβερνησιμότητα των δήμων στην περίοδο από το 2019 μέχρι την επόμενη εκλογική αναμέτρηση, και δεν ψηφίσατε τον νόμο που φέραμε εμείς, τον νέο εκλογικό νόμο που θα εφαρμοστεί στις επόμενες αυτοδιοικητικές εκλογές. Ε δεν ψηφίσατε τίποτα! Μόνο κριτική για θεσμική, λειτουργική και οποιαδήποτε άλλη ασφυξία θέλετε, αλλά θα είχε πεθάνει ο ασθενής αν δεν είχαμε κάνει την παρέμβαση η οποία ήταν απαραίτητη προκειμένου να κυβερνηθούν οι δήμοι.

Άρα αυτό που είναι βασικό να ξέρουν όσοι μας ακούνε είναι ότι είναι πολύ σημαντικό να κάνουμε κριτική, αλλά ταυτόχρονα να έχουμε να προτείνουμε και κάτι. Εσείς δεν ψηφίσατε τίποτα από τα τρία, δεν έχετε να προτείνετε τίποτα.

Εμείς παίρνουμε το πολιτικό θάρρος και ερχόμαστε να κάνουμε την παρέμβαση που ήταν απαραίτητη για να κυβερνηθούν οι δήμοι και οι περιφέρειες, ώστε να μην είναι όμηροι μικροπολιτικών συμφερόντων οι εκλεγμένοι δήμαρχοι και περιφερειάρχες για να υλοποιήσουν το πρόγραμμά τους από τις τρικλοποδιές που έβαζε η αντιπολίτευση.

Όσον αφορά την απόφαση του Συμβουλίου της Επικρατείας φαντάζομαι ότι όλοι θα τη σεβαστούμε όταν αυτή βγει. Ας περιμένουμε να τη δούμε.

Επίσης στο θέμα της πολυεπίπεδης διακυβέρνησης που σχετίζεται με όλα τα θεσμικά ζητήματα, είναι ζήτημα σύνθετο, ένα ζήτημα το οποίο απασχολεί επί μακρόν και τη Βουλή αλλά και τον πολιτικό διάλογο και όπως έχουμε πει είναι μια δέσμευση δική μας, η οποία φυσικά έχει καθυστερήσει όσον αφορά την υλοποίησή της, αλλά είχαμε διάφορα ζητήματα που έπρεπε να αντιμετωπιστούν στο μεσοδιάστημα, μεταξύ των οποίων ήταν φυσικά τα ζητήματα του ξεκαθαρίσματος αρμοδιοτήτων αλλά και της τύχης των αποκεντρωμένων διοικήσεων. Νομίζω ότι έχετε δει ότι το χρονοδιάγραμμα είναι πιο σαφές. Μπορεί να καθυστερήσαμε σε σχέση με το τέλος της χρονιάς όπως είχαμε δεσμευτεί, αλλά θα είναι εντός του 2022.

Περνώ στο θέμα του χαρακτηρισμού των δήμων ως αβοήθητων από εμάς. Θα σας πω επτά λόγους για τους οποίους οι δήμοι ενισχύθηκαν από αυτήν την Κυβέρνηση. Πρώτος, τακτική χρηματοδότηση. Είναι δυνατόν να μιλάει κανείς για συρρίκνωση της τακτικής χρηματοδότησης μέσω των ΚΑΠ από αυτήν την Κυβέρνηση; Έχουμε δώσει 511 εκατομμύρια ευρώ παραπάνω από το 2019 μέχρι σήμερα. Πώς είναι δυνατόν να χαρακτηρίζεται κανείς αβοήθητος όταν έχει πάρει 511 εκατομμύρια ευρώ παραπάνω; Μόνο πέρυσι, το 2021, 208 εκατομμύρια ευρώ παραπάνω οι δήμοι μέσω ενίσχυσης δύο επιπλέον ΚΑΠ. Φέτος, μέχρι τώρα, για την αντιμετώπιση και του ενεργειακού κόστους, 136 εκατομμύρια ευρώ για δήμους και περιφέρειες και φυσικά και τις σχολικές επιτροπές για τη θέρμανση των παιδιών μας την περίοδο μέχρι τον Μάιο. Και έπονται 100 εκατομμύρια ευρώ, όπως έχουμε πει δημοσίως, σε συνεννόηση με την ΚΕΔΕ και το Υπουργείο Οικονομικών. Έχει σταλεί το σχετικό αίτημα από το Υπουργείο Εσωτερικών προς το Γενικό Λογιστήριο του Κράτους, αναμένουμε να έρθουν αυτά τα χρήματα και μέσα στις επόμενες μέρες, εντός του Ιουνίου, να γίνει η κατανομή τους στους δήμους για να αντιμετωπίσουν το ενεργειακό κόστος. Ποιος λοιπόν είναι αβοήθητος;

Δεύτερο στοιχείο: Όπως ξέρετε λόγω της κλιματικής κρίσης έχουμε υποστεί ποικίλες καταστροφές από θεομηνίες. Πιστεύω ότι δεν αμφισβητεί κανείς σε αυτήν την Αίθουσα ότι το σύστημα κρατικής αρωγής, όπως εφαρμόζεται με αυτήν την Κυβέρνηση, είναι πολύ πιο γρήγορο από ότι συνέβαινε στο παρελθόν, τόσο για τις αποζημιώσεις τα φυσικά πρόσωπα και τις επιχειρήσεις που πλήττονται αλλά και φυσικά προς την αυτοδιοίκηση για την αποκατάσταση των υποδομών. Και έχουμε δώσει δυστυχώς εκατοντάδες εκατομμύρια ευρώ για την αντιμετώπιση φαινομένων όπως ο «Ιανός», ο «Μπάλλος», αλλά και θέματα που έχουν να κάνουν με σεισμούς και πυρκαγιές. Και σε αυτό το σημείο λοιπόν η στήριξη των δήμων και των περιφερειών ήταν άμεση.

Τρίτο σημείο, για τα θέματα της πανδημίας. Δώσαμε 312 εκατομμύρια ευρώ για να αναπληρωθούν χαμένα έσοδα και αυξημένες δαπάνες των δήμων από τον κρατικό προϋπολογισμό. Και σε αυτό το σημείο έμειναν αβοήθητοι οι δήμοι;

Τέταρτον, οι ληξιπρόθεσμες οφειλές. Καταλαβαίνουν όλοι μετά από μία υπερδεκαετή δημοσιονομική κρίση ότι οι δήμοι είχαν μεγάλα προβλήματα. Δημιούργησαν ληξιπρόθεσμες οφειλές. Τι κάναμε; Σπεύσαμε και από το 2019 και μετά δόθηκαν 212,5 εκατομμύρια ευρώ για την αποπληρωμή ληξιπρόθεσμων υποχρεώσεων, χρημάτων δηλαδή που πήγαν στην οικονομία και έβγαλαν θηλειές από τον λαιμό των δήμων.

Όσο αφορά τις δικαστικές αποφάσεις να πω κάτι. Πολλές περιπτώσεις που κυνηγούσαν τους δήμους ήταν τα θέματα δικαστικών αποφάσεων που διάφοροι δικαιούχοι είχαν να λαμβάνουν χρήματα από το δημοτικό ταμείο. Το 2020 προχωρήσαμε σε μία έκτακτη χρηματοδότηση 98,8 εκατομμυρίων ευρώ η οποία ολοκληρώθηκε το 2021. Και φέτος έχει ψηφιστεί διάταξη και είναι σε εφαρμογή νέα ρύθμιση περίπου 60 εκατομμυρίων ευρώ για αποπληρωμή ποσών από δικαστικές αποφάσεις.

Έκτον, άκουσα και πριν για την ναυαγοσωστική κάλυψη. Να ξεκαθαρίσουμε δύο πράγματα. Υπήρχε ναυαγοσωστική κάλυψη πριν από το 2019, πριν το 2020; Φυσικά και υπήρχε. Εμείς τι είπαμε ότι θα έρθουμε να καλύψουμε; Θα έρθουμε να καλύψουμε το επιπρόσθετο κόστος το οποίο προκλήθηκε από την αύξηση των απαιτήσεων ασφαλείας ώστε να είναι και οι λουόμενοι είτε είναι επισκέπτες, είτε είναι κάτοικοι, ασφαλείς αλλά και για να είναι σωστοί στις υποχρεώσεις τους οι δήμοι. Και είπαμε ότι εάν το κόστος αυτό είναι 30% περίπου επιπλέον, θα το καλύψουμε. Και δώσαμε πέρυσι 8 εκατομμύρια ευρώ ακριβώς για να καλύψουμε το πρόσθετο κόστος και φέτος 7 εκατομμύρια ευρώ.

Και είπαμε ότι θα έρθουμε να συμπληρώσουμε μετά από αίτημα της ΚΕΔΕ –όπως πάντα κάνουμε σε συνεννόηση με την επιτροπή Θεσμών και την εισήγησή της- το όποιο κόστος χρειάζεται. Και το κάναμε για κάποιους δήμους που είχαν δημοτικά λιμενικά ταμεία. Και θα το ξανακάνουμε. Γιατί μετά τη συνάντηση που έγινε με τον Πρωθυπουργό πριν από λίγες ημέρες με δημάρχους από σαράντα δύο μικρά νησιά, αποφασίσαμε να δώσουμε μία έξτρα χρηματοδότηση –δεν είναι πολύ μεγάλη στο σύνολό της, αλλά πολύ σημαντική για πολύ μικρά νησιά όπως η Τήλος για παράδειγμα- ώστε να έχουν όλο το ποσό διαθέσιμο για να μπορέσουν να κάνουν έναν σωστό διαγωνισμό για τη ναυαγοσωστική κάλυψη τους μήνες που θα έχουν περισσότερο κόσμο στις λεγόμενες πολυσύχναστες παραλίες τους.

Έβδομον, μιλήσατε για θέματα που έχουν να κάνουν με καθυστερήσεις στα χρηματοδοτικά μας εργαλεία ιδίως στο πρόγραμμα «Αντώνης Τρίτσης». Από τον Μάρτιο του 2021 και μετά όταν συνήφθη η σύμβαση ανάμεσα στην ΕΤΕΠ και στο Ταμείο Παρακαταθηκών και Δανείων για επιδοτούμενο επιτόκιο, έχουμε προχωρήσει στην επιτάχυνση του προγράμματος, όχι στην καθυστέρηση. Έχουν ενταχθεί 2,1 δισεκατομμύρια ευρώ με την τελευταία απόφαση του Μαρτίου του 2022 και με την τελευταία επιτροπή αξιολόγησης θα έχουμε φτάσει την οροφή του χρηματοδοτικού φακέλου που έχουμε στη διάθεσή μας, περίπου 3,5 δισεκατομμύρια ευρώ. Άρα, ποιες καθυστερήσεις; Το πρόγραμμα έχει ξεκινήσει ως «ΦΙΛΟΔΗΜΟΣ Ι» με 1,3 δισεκατομμύρια ευρώ από την προηγούμενη κυβέρνηση. Με το πρόγραμμα «Αντώνης Τρίτσης» που ενσωμάτωσε και αυτό τον πόρο φτάσαμε στα 2,5 δισεκατομμύρια ευρώ. Το αυξήσαμε στα 3,5 δισεκατομμύρια ευρώ και μιλάτε για καθυστερήσεις;

Τώρα όσον αφορά τους πόρους αυτούς, δεν είναι μόνο το πρόγραμμα «Αντώνης Τρίτσης». Υπάρχει το χρηματοδοτικό εργαλείο του ΕΣΠΑ φυσικά παραδοσιακό, αλλά υπάρχει και του Ταμείου Ανάπτυξης. Μόνο εμείς σαν Υπουργείο Εσωτερικών σας έχουμε πει πολλές φορές και στον δημόσιο διάλογο και στα συνέδρια της ΚΕΔΕ αλλά και στις συναντήσεις που κάνουμε με το προεδρείο της, ότι προχωρούμε στην έκδοση μιας νέας πρόσκλησης για έργα οδικής ασφάλειας ύψους 335 εκατομμυρίων ευρώ. Είμαστε στην τελική φάση. Έχει εγκριθεί το τεχνικό δελτίο. Είμαστε έτοιμοι να ανεβάσουμε την πρόσκληση στη σχετική πλατφόρμα προκειμένου να προχωρήσει και αυτή η πρόσκληση για έργα 335 εκατομμυρίων ευρώ που έχουν ανάγκη οι περιφέρειες και οι δήμοι της χώρας.

Άρα, δεν αντιλαμβάνομαι πώς μπορεί να μιλάει κανείς για αβοήθητους δήμους και περιφέρειες όταν σας παρουσιάζω επτά λόγους για τους οποίους έχουν αυξηθεί πάρα πολύ οι χρηματοδοτήσεις για να στηρίξουμε τους δήμους τόσο για τα έκτακτα όσο και τα τακτικά αλλά και για τα αναπτυξιακά τους προγράμματα.

Όσο αφορά το θέμα που σχετίζεται με κοινωνικές δομές που άκουσα πριν, να μην στηριζόμαστε συνεχώς σε κοινοτικούς πόρους. Μα, αυτή η Κυβέρνηση είχε αντιμετωπίσει ένα πρόγραμμα το οποίο τελείωνε με το συγκεκριμένο πλαίσιο του 2014-2020 για παράδειγμα για τους βρεφονηπιακούς σταθμούς, τα κέντρα δημιουργικής απασχόλησης παιδιών και των ατόμων με αναπηρία. Και τι ήρθαμε και είπαμε σε συνεννόηση με τους εταίρους μας; Ότι θα χρηματοδοτηθεί εμπροσθοβαρές το πρόγραμμα αυτό μέχρι το 2025. Και από το 2025 θα στηριχθούμε μόνο σε εθνικούς πόρους. Αυτή η Κυβέρνηση λοιπόν κάνει αυτό το οποίο λέτε, δηλαδή, να στηριχθούμε στα πόδια μας για τέτοιου είδους κοινωνικές δομές.

Αντιλαμβάνομαι τα ζητήματα που έχουν να κάνουν με τα κοινωνικά παντοπωλεία. Και αυτά εδώ είμαστε να τα αντιμετωπίσουμε. Αλλά όταν μιλάμε για κοινωνικό ρόλο της αυτοδιοίκησης, αυτή η Κυβέρνηση είναι που λέει ότι όχι μόνο δεν θα μείνει κανένα παιδί εκτός βρεφονηπιακών σταθμών –και το έκανε πράξη- όχι μόνο θα συνεχίσουμε τη χρηματοδότηση για τα κέντρα δημιουργικής απασχόλησης παιδιών, αλλά ότι θα υποκατασταθούν οι κοινοτικοί πόροι με εθνικούς από το 2025 και μετά.

Όσον αφορά τα ζητήματα που τέθηκαν σχετικά με αρμοδιότητες χωρίς πόρους. Πάλι αυτή η Κυβέρνηση όπου δίνει αρμοδιότητες, δίνει πόρους. Αναφέρθηκε το παράδειγμα των ζώων συντροφιάς. Μα, στα ζώα συντροφιάς η χρηματοδότηση που δινόταν από το Υπουργείο Αγροτικής Ανάπτυξης μέχρι πρόσφατα ήταν 600 χιλιάδες ευρώ τον χρόνο. Εμείς βγάλαμε στον αέρα πρόσκληση για το πρόγραμμα «ΑΡΓΟΣ» 40 εκατομμυρίων ευρώ τον χρόνο, το μεγαλύτερο πρόγραμμα στειρώσεων που έχει γίνει στην χώρα με 5 εκατομμύρια ευρώ. Ερχόμαστε και είμαστε στην τελική φάση έκδοσης κοινής υπουργικής απόφασης με το Υπουργείο Οικονομικών για χρηματοδότηση φέτος που θα είναι πολλαπλάσια απ’ ότι ήταν τα προηγούμενα χρόνια με στόχο να φτάσουμε τα 15 εκατομμύρια ευρώ τον χρόνο. Συγκρίνονται αυτά με τις 600.000 ευρώ; Για ποιες αρμοδιότητες χωρίς πόρους μιλάτε;

Επίσης, επειδή τέθηκε το θέμα για το εάν υπάρχουν καθυστερήσεις ή όχι, έχω να πω ότι φυσικά όταν κάνεις ένα πλαίσιο το οποίο απαιτεί νέα δομή, μεταφορά τμημάτων μεταξύ Υπουργείων και άλλες αρμοδιότητες, ένα νέο εθνικό μητρώο ζώων συντροφιάς, υπάρχουν μεταβατικά ζητήματα που πρέπει να επιλυθούν και εμείς τα αντιμετωπίσαμε παρά τις τρικλοποδιές ανθρώπων που αγκαλιάζατε εδώ στην διαβούλευση των κοινωνικών εταίρων. Και έχουμε να πούμε ότι συστάθηκε το τμήμα ζώων συντροφιάς. Και έπρεπε να ξαναέρθουμε στην Βουλή για να το συστήσουμε, γιατί από το προηγούμενο προεδρικό διάταγμα δεν μεταφέρθηκε κανένας υπάλληλος για να έρθει να στελεχώσει το τμήμα, και βγάλαμε την εγκύκλιο και βγάλαμε και την υπουργική απόφαση όπως προβλέπεται. Και το εθνικό μητρώο ζώων συντροφιάς όταν θα είναι έτοιμο από τον ανάδοχο θα λειτουργήσει.

Προς το παρόν όμως δεν υπάρχει κανένα πρόβλημα στην λειτουργία του. Γιατί έχουμε προβλέψει μετά και την τελευταία τροποποίηση που έγινε στον νόμο, να συνεχίσει να λειτουργεί το σύστημα «Τρίτσης» όσο χρειαστεί και φυσικά οι φιλοζωικές οργανώσεις να κάνουν τη δουλειά τους. Αλλά δεν βρήκαμε καμμία στήριξη από εσάς όλο αυτό το διάστημα.

Όσον αφορά το τέλος ταφής, φυσικά και είναι η πρώτη φορά που επιβάλλεται φέτος. Είναι ένα ποσό περίπου 40 εκατομμυρίων ευρώ. Δεν άκουσα να προτείνει κανείς να μην εφαρμόσουμε την κοινοτική νομοθεσία. Εμείς θα εφαρμόσουμε την κοινοτική νομοθεσία αλλά θα στηρίξουμε και τους δήμους. Ξέρετε ότι είμαστε συνεχώς σε συνεννόηση και με το Υπουργείο Περιβάλλοντος και Ενέργειας και με το Υπουργείο Οικονομικών για να βρούμε έναν τρόπο που να απαλύνει αυτό τον πόνο για φέτος. Για δε από του χρόνου και μετά ξέρετε ότι τα χρήματα αυτά πηγαίνουν στον ΕΟΑΝ. Δεν χάνονται από την αυτοδιοίκηση. Απλώς πρέπει να σχεδιάσουμε σωστά –και εδώ πεδίον δόξης λαμπρόν για συνεργασία και συνεννόηση- πώς αυτοί οι πόροι θα γυρίσουν πίσω στην αυτοδιοίκηση για να προωθούνται δράσεις ανακύκλωσης.

Όσον αφορά ένα άλλο κομβικό θέμα το οποίο έχει πραγματικά πολλή συζήτηση και θα πρέπει να γίνει αυτή και ενδεχομένως και στην δευτερολογία μας και αργότερα, είναι τα θέματα του προσωπικού. Φυσικά η συρρίκνωση του προσωπικού δεν είναι εκ της παρθενογενήσεως. Γνωρίζουμε όλοι ότι περάσαμε μια μεγάλη κρίση. Είχαμε τον απαραίτητο κανόνα αποχωρήσεων προς προσλήψεις. Άρα, το γεγονός ότι μειώθηκε το προσωπικό στην αυτοδιοίκηση είναι ένα γεγονός το οποίο συγκρίνεται επίσης με τη μείωση που υπέστη όλη η δημόσια διοίκηση για λόγους που είχαν να κάνουν με την προσαρμογή της ελληνικής οικονομίας και πολλές ενδιάμεσες κυβερνήσεις εφάρμοσαν.

Το θέμα τώρα ποιο είναι; Πώς θα φτάσουμε σε ένα σημείο ώστε να μην απολεσθεί η θεσμική μνήμη στην αυτοδιοίκηση και να συνεχίσει να κάνει την δουλειά της όπως πρέπει. Γιατί υπάρχουν πολλές συνταξιοδοτήσεις τα επόμενα χρόνια και θα πρέπει να έχουμε υπ’ όψιν μας ότι το ΑΣΕΠ δεν μπορεί να ανταποκριθεί, τουλάχιστον δεν μπορούσε να ανταποκριθεί μέχρι τώρα, στον αριθμό των προσλήψεων που ήταν εγκεκριμένες. Είχαμε φτάσει να έχουμε περίπου είκοσι μία χιλιάδες εγκεκριμένες προσλήψεις και ο ρυθμός προσλήψεων τον χρόνο από τον ΑΣΕΠ –αποτύπωνε και την διοικητική του ικανότητα- ήταν περίπου 6 χιλιάδες τον χρόνο. Αντιμετωπίζουμε τα ζητήματα του ΑΣΕΠ με τις τελευταίες παρεμβάσεις που έχουν γίνει.

Φέτος όμως για πρώτη φορά έχουμε την 13Κ. Αυτή η Κυβέρνηση δημιούργησε τις προϋποθέσεις για να προχωρήσουμε με την 13Κ. Εάν υπάρχουν κάποιες καθυστερήσεις στην ανακοίνωση των αποτελεσμάτων, που οφείλονται στον ΑΣΕΠ, είναι ένα θέμα που συνδέεται με αυτό που είπα πριν. Αλλά η 13Κ είναι προϊόν αυτής της Κυβέρνησης.

Τι είχαμε τα προηγούμενα δέκα, δώδεκα χρόνια; Μόνο αυτή την περίπτωσης της περιβόητης 3Κ. Ψάξτε να βρείτε υπαλλήλους που είναι στους δήμους σήμερα από αυτές τις προσλήψεις και τι κάνουν. Και επίσης μια πολύ μικρή διαδικασία προσλήψεων πάνω από εκατό άτομα, πολύ στοχευμένη, του 2018. Πέρα από αυτά, τίποτε άλλο.

Για πρώτη φορά βάζουμε με την 13Κ χίλια οχτακόσια περίπου άτομα στην αυτοδιοίκηση. Μπορεί να μην είναι αρκετά μεγάλος ο αριθμός, αλλά είναι το πρώτο βήμα και εδώ είμαστε να συνεχίσουμε το επόμενο χρονικό διάστημα για να μην χαθεί η θεσμική μνήμη. Και εδώ να μου επιτρέψετε να πω ότι δύο ακόμη στοιχεία είναι καθοριστικά. Πρώτον, πώς θα χρησιμοποιήσουμε σωστά όλα τα μητρώα τα οποία είναι απαραίτητα για να αντλούν από αυτή τη δεξαμενή οι δήμοι το απαραίτητο προσωπικό, ιδίως οι τεχνικές υπηρεσίες, μιλώ για τα μητρώα της ΕΕΤΑΑ και του ΤΕΕ.

Και το δεύτερο στοιχείο που πρέπει να το δούμε πολύ σοβαρά είναι ο ρόλος των αναπτυξιακών οργανισμών. Ναι, εμείς κάναμε την τομή να βάλουμε αυτό το εργαλείο στο τραπέζι. Και όποιες βελτιώσεις χρειάζεται να γίνουν, εδώ είμαστε να τις συζητήσουμε μαζί σας. Εμείς έχουμε ανοίξει αυτή τη συζήτηση και με το συντονιστικό τους όργανο και κατά μόνας με ανθρώπους που έχουν ζητήματα υποβολής προτάσεων ιδίως μέσω αναπτυξιακών οργανισμών.

Το βασικό, λοιπόν, στοιχείο για το προσωπικό είναι να εξασφαλίσουμε τη θεσμική μνήμη, όπως είπα και πριν, με συνδυασμό προσλήψεων, αξιόπιστων μητρώων και φυσικά με το εργαλείο των αναπτυξιακών οργανισμών εκεί που αυτό χρειάζεται.

Θα προσπαθήσω τώρα να έρθω στο ζήτημα που έχει να κάνει με το πώς βλέπουμε εμείς την επόμενη μέρα, γιατί αυτό διαπνέεται από τις τοποθετήσεις όλων σας.

Βλέπουμε την αυτοδιοίκηση ως έναν συνεργάτη. Είναι ένας πολιτικός θεσμός, ο οποίος έχει μέσα του το πνεύμα και το σπέρμα της διεκδίκησης, αλλά φυσικά και της συνεργασίας. Λογικό είναι η αυτοδιοίκηση να διεκδικεί για τις τοπικές κοινωνίες το καλύτερο δυνατό, είτε αυτό έχει να κάνει με την καθημερινότητα των πολιτών είτε με το αναπτυξιακό τους όραμα. Εδώ είμαστε να συνεργαστούμε και αυτό κάνουμε είτε με τις έκτακτες και τακτικές χρηματοδοτήσεις που είπα πριν είτε με την χρησιμοποίηση των αναπτυξιακών εργαλείων είτε με τη μεταφορά αρμοδιοτήτων πιο κοντά στον πολίτη.

Επομένως, αυτό το όραμα για μια πιο ενεργή εμπλοκή της τοπικής κοινωνίας μέσω των δήμων και των περιφερειών στα τοπικά θέματα, φυσικά ενυπάρχει σε κάθε μας κίνηση.

Και επίσης, το βασικό θέμα που έχει να κάνει με τη συνεργασία όπως την βλέπουμε εμείς τα επόμενα χρόνια, είναι με το να αξιοποιήσουμε πολύ μεθοδικά και χωρίς να χαθεί ούτε ένα ευρώ από τα χρήματα που είναι στη διάθεση των Ελλήνων φορολογουμένων από συγχρηματοδοτούμενους πόρους είτε είναι του ΕΣΠΑ είτε είναι του Ταμείου Ανάκαμψης. Είναι πραγματικά μια χρυσή ευκαιρία για τη χώρα τα περίπου 77 δισεκατομμύρια ευρώ που έχουμε να αξιοποιήσουμε τα επόμενα χρόνια, να αξιοποιηθούν προς όφελος όλων των πολιτών παντού σε όλη την επικράτεια για να μη μείνει κανένας πίσω. Και αυτό είναι που θα κάνουμε εμείς.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Εγώ ευχαριστώ, κύριε Υπουργέ.

Τον λόγο έχει τώρα ο Κοινοβουλευτικός Εκπρόσωπος του Κινήματος Αλλαγής, κ. Κώστας Σκανδαλίδης.

Ελάτε, κύριε Σκανδαλίδη.

**ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ:** Παρακολούθησα με μεγάλη προσοχή την τοποθέτηση του κυρίου Υπουργού και θα ήθελα πριν μπω στην ευρύτερη αντιπαράθεση γύρω από την πορεία του θεσμού και την πολιτική της Κυβέρνησης -γιατί υπήρξε εδώ μια τοποθέτηση πολύ σημαντική από όλους τους Βουλευτές του κινήματός μας, που τα επιμέρους θέματα τα κάλυψαν με μεγάλη πληρότητα- να κάνω ένα σχόλιο για αυτά που είπε στην αρχή και προσπάθησα να καταλάβω μετά πώς τα δικαιολόγησε.

Είπε ότι δεν ψηφίσαμε τίποτα, άρα δεν έχουμε πρόταση. Αυτό είναι τεράστιο λάθος. Τι σημαίνει δεν ψηφίσαμε τίποτα; Αν αυτοί οι νόμοι που φέρνετε είναι έξω από την πραγματικότητα και τις ανάγκες του θεσμού, προφανώς δεν τους ψηφίζουμε. Εάν έχουν ωριμάσει οι αλλαγές στην αυτοδιοίκηση εδώ και πολλά χρόνια και δεν έχουμε προχωρήσει στο επόμενο κύμα μεγάλων ριζικών αλλαγών, δεν βοηθάει την αυτοδιοίκηση η πολιτική σας. Μας είπατε πράγματα διαχειριστικά, 100 εκατομμύρια εδώ, 30 εκατομμύρια εκεί, 40 εκατομμύρια εκεί. Ανακατανομή πόρων συνολικά ανάμεσα στις βαθμίδες της ανάπτυξης έκανε αυτή η Κυβέρνηση ή βλέπετε τον προϋπολογισμό και λέτε τόσα στο λάδι τόσα στο ξύδι τόσα στο λαδόξυδο; Περί αυτού πρόκειται. Αυξήσατε 40 εκατομμύρια. Σιγά τα αβγά. Χρειάζεται να αλλάξει η γενική κατανομή των πόρων.

Παραδείγματος χάριν, πόσο τοις εκατό του Ταμείου Ανάπτυξης χειρίζεται αποκλειστικά με δική της αρμοδιότητα η αυτοδιοίκηση του δεύτερου βαθμού, η περιφερειακή κυρίως για τα μεγάλα έργα και η τοπική του πρώτου βαθμού με δικές της αποφάσεις, με δικές της επιλογές με δικό της προγραμματισμό; Διαχειριστήκατε τη λειτουργία της αυτοδιοίκησης με έναν τρόπο εντελώς επιφανειακό. Λύνετε όπως κάνετε σε όλους τους τομείς προβλήματα βλέποντας και κάνοντας, όπως ο Υπουργός Οικονομικών έτσι κι εσείς, «δώσαμε εδώ, λύσαμε αυτό το θέμα, λύσαμε το άλλο». Μα, δεν είναι αυτό το πρόβλημα της ανάπτυξης της χώρας. Το πρόβλημα της ανάπτυξης της χώρας είναι πολύ μεγαλύτερο, έχει να κάνει με μεγάλες αλλαγές που δεν τολμάτε να κάνετε, γιατί δεν είστε μεταρρυθμιστική δύναμη.

Δεν μιλάμε, λοιπόν, την ίδια γλώσσα και από τη στιγμή που δεν μιλάμε την ίδια γλώσσα, δεν μπορούμε να κάνουμε και μια αντιπαράθεση επί του συγκεκριμένου.

Εγώ, λοιπόν, δεν θα καταφύγω τώρα στα διάφορα μικροπράγματα. Θα πω τι ακριβώς πιστεύω ότι συμβαίνει σε όλη αυτή την πορεία του θεσμού και στην αντιπαράθεση της δικής μας πολιτικής με της δικής σας πολιτικής.

Εγώ νομίζω ότι η σημασία και η επικαιρότητα της σημερινής συζήτησης είναι πάρα πολύ μεγάλη, γιατί αφορά τον κατ’ εξοχήν χώρο και θεσμό, όπου ανάγλυφα απεικονίζονται και αντιπαρατίθενται οι συντηρητικές με τις προοδευτικές στρατηγικές.

Πρόκειται για την αντιπαράθεση από τη μια μεριά ενός συγκεντρωτικού αυταρχικού συστήματος διακυβέρνησης κι από την άλλη μεριά της αποκεντρωμένης σύγχρονης και δημοκρατικής πολιτείας που είναι το παρόν και το μέλλον της δημοκρατίας και στην Ευρώπη και εδώ.

Τώρα, με την ευκαιρία των γαλλικών εκλογών γίνεται μεγάλη συζήτηση και σήμερα -το βλέπετε όλοι σας- στις διάφορες εφημερίδες προσπαθούν να ερμηνεύσουν πώς είναι δυνατόν όταν την τελευταία στιγμή σώθηκε η Γαλλία από την Ακροδεξιά, τώρα να χάνει και την πλειοψηφία ο Μακρόν. Διότι πρέπει επιτέλους να ξαναγυρίσουν τα κόμματα τα προοδευτικά και τα σοβαρά σε μια συλλογική προσπάθεια που πρέπει να γίνει, μια προσπάθεια που στηρίζεται στον ενεργό πολίτη κι όχι στον μοναχικό ιδιώτη, γιατί η συντηρητική πολιτική οδηγεί τα πράγματα στον μοναχικό ιδιώτη.

Πώς γίνεται αυτήν τη στιγμή –θα το δείτε συγκεκριμένα- η σταδιακή μετάβαση από τα αντιπροσωπευτικά όργανα στα εκτελεστικά; Εγώ δεν λέω ότι δεν πρέπει να ενισχυθεί η αποτελεσματικότητα των δήμων. Δώστε όλα τα μικρά απευθείας στην εξουσία του δημάρχου, να μην έχει εκατόν πενήντα θέματα το δημοτικό συμβούλιο κάθε φορά που συνεδριάζει χωρίς λόγο. Δώστε τα όλα στον δήμαρχο. Δεν μπορείτε να αφαιρέσετε όμως από το δημοτικό συμβούλιο και τον προγραμματισμό. Δεν μπορείτε να αφαιρέσετε την οικονομική ανάπτυξη του δήμου, δεν μπορείτε να αφαιρέσετε τις εξουσίες για το ποιος αποφασίζει για τα σοβαρά έργα στην περιοχή και να τα πάτε στην Οικονομική Επιτροπή ή να τα πάτε στην Επιτροπή Προγραμματισμού. Δεν είναι αυτή λειτουργία ενός δημοκρατικού θεσμού που μπορεί και ελέγχει, που ενισχύει τη συμμετοχή, που βοηθάει και από τα κάτω.

Εγώ θέλω να σας πω ένα πολύ χαρακτηριστικό παράδειγμα. Εμείς φτιάξαμε τα ΚΕΠ, τα πήραμε και τα δώσαμε απευθείας στην αυτοδιοίκηση. Τα χειρίστηκε η αυτοδιοίκηση σε πρώτη φάση. Όταν, λοιπόν, πήγαν χίλια διακόσια ΚΕΠ στην αυτοδιοίκηση, η Κυβέρνηση της Νέας Δημοκρατίας μόλις ανέβηκε το 2004 αποφάσισε να απολύσει τους μισούς υπαλλήλους των ΚΕΠ που ήταν διορισμένοι με αξιοκρατικά κριτήρια από τους δημάρχους, όχι από την Κυβέρνηση. Είναι η διαφορά της προοδευτικής από τη συντηρητική πολιτική.

Πάρτε τα θέματα που έχουν σχέση, πέρα από την αποδυνάμωση του δημοτικού συμβουλίου, με το δημαρχοκεντρικό σύστημα που δεν μπορεί να ενισχύσει. Άλλο η αποτελεσματικότητα και άλλο η δημοκρατία. Είναι ένας θεσμός, πρέπει να σταθεί στα πόδια του, να έχει τη δυνατότητα να προγραμματίζει να παίρνει αποφάσεις και να έχει την δυνατότητα την οικονομική και τη διοικητική να στηρίξει αυτές τις αποφάσεις.

Έρχομαι στο αναπτυξιακό πρόγραμμα, κεντρική διαχείριση των πόρων και των προγραμμάτων. Πού είναι η πυραμίδα του δημοκρατικού προγραμματισμού; Πώς συμμετέχουν τα διάφορα επίπεδα στη διαμόρφωση του προγράμματος; Ήρθε για παράδειγμα ο Πρωθυπουργός στην αρχή και είπε πολύ σωστά -εγώ τον χειροκρότησα- στις προγραμματικές του δηλώσεις: «Εμείς θα κάνουμε ένα πολύ μεγάλο έργο σε κάθε μία περιφέρεια». Φαντάζομαι θα εννοεί ένα μεγάλο παραγωγικό έργο, στο οποίο θα υπάρξει όλη η ανάπτυξη των τοπικών φορέων, των τοπικών επιχειρήσεων, της τοπικής κοινωνίας, θα υπάρξει ένα αναπτυξιακό μοντέλο να αποκτήσει η περιφέρεια ονοματεπώνυμο.

Υπάρχει καμμία περιφερειακή διάσταση στην πολιτική σας; Ο κ. Σκυλακάκης διαχειρίζεται τα 33 δισεκατομμύρια λες και είναι προσωπική του υπόθεση. Υπάρχει καμμία δυνατότητα συμμετοχής στον ευρύτερο προγραμματισμό; Έχουν πάρει αποφάσεις οι δήμοι να κάνουν έργα μεγάλα στην περιοχή τους ή -ακόμα καλύτερα- οι περιφέρειες; Υπάρχει η δυνατότητα η διοικητική, η τεχνική, η οικονομική να εφαρμόσουν αυτή την πολιτική; Εγώ λέω όχι, δεν υπάρχει.

Σχετικά με το λειτουργικό κομμάτι. Ενσωματώθηκε η αυτοδιοίκηση στον γενικό θεσμό του κράτους; Υπάρχει εσωτερικό ΑΣΕΠ, αξιολόγηση ουσίας; Υπάρχει δυνατότητα λειτουργίας με τον κοινοβουλευτικό τρόπο να ενισχυθεί ακόμα και η Αντιπολίτευση; Εσείς αφαιρείτε τον λόγο από την Αντιπολίτευση.

Πάμε συνέχεια και σε πιο συγκεντρωτικά μοντέλα. Γιατί; Γιατί αυτή είναι η ιδεολογία σας, αυτή είναι η συντηρητική ιδεολογία. Αυτή είναι η πρακτική μιας συντηρητικής κυβέρνησης σήμερα, να αποκλείει τον πολίτη ουσιαστικά από τη βάση μέχρι την κορυφή από τη διαδικασία της λήψης των αποφάσεων. Αυτή είναι η μεγάλη μας αντιπαράθεση.

Αυτή είναι η μεγάλη μας αντιπαράθεση.

Επιστρατεύετε συνέχεια το θέμα της αποτελεσματικότητας. Μα, πώς θα υπάρξει αποτελεσματικότητα όταν δεν υπάρχει μια νέα δέσμη μεγάλων αλλαγών που είναι ώριμες πάρα πολλά χρόνια πριν από την εποχή του «ΚΑΛΛΙΚΡΑΤΗ» και μετά. Ακόμα και ο «ΚΑΛΛΙΚΡΑΤΗΣ» δεν είχε το κατάλληλο πρόγραμμα -σας το λέω εγώ- εφαρμογής, ενώ ο «ΚΑΠΟΔΙΣΤΡΙΑΣ» είχε το «ΕΠΤΑ» και μια σειρά από θέματα που είχαν οδηγήσει σε καλύτερη μοίρα την αυτοδιοίκηση.

Έπρεπε, όμως, μετά τον «ΚΑΛΛΙΚΡΑΤΗ» να γίνει η ανακατανομή των αρμοδιοτήτων και λέμε και ξαναλέμε «τι προγραμματίζουμε, δεν είναι τόσο εύκολο να γίνει». Πώς δεν είναι εύκολο; Και μελέτες έχουν γίνει και πολύ συγκεκριμένες προτάσεις υπάρχουν. Η βούληση λείπει, μιας Κυβέρνησης που θέλει να αποκεντρώσει την εξουσία και δεν την αποκεντρώνει. Αυτή είναι η δική μας αντιπαράθεση.

Πώς να ψηφίσουμε, λοιπόν, σε μια εποχή που πρέπει να αλλάξει ριζικά ο θεσμός εμείς να ψηφίζουμε νόμους που απλά τον κάνουν πιο συγκεντρωτικό, δήθεν πιο αποτελεσματικό δεν του δίνουν καμμιά δυνατότητα να αναπτυχθεί παραπέρα και η Ελλάδα μένει πολύ μακριά από τον ευρωπαϊκό χάρτη τοπικής αυτονομίας, την Ευρώπη των πόλεων και των περιφερειών.

Γιατί δεν παίρνετε ένα παράδειγμα από τις ευρωπαϊκές χώρες πώς λειτουργεί η αυτοδιοίκηση εκεί και τι δυνατότητες έχει να κάνει έργα; Πάρτε ένα παράδειγμα. Εμείς μένουμε στο «τρεις το λάδι, τρεις το ξίδι, έξι το λαδόξιδο».

Εγώ θέλω να σας πω για άλλη μια φορά καθαρά τη δική μας άποψη. Πρέπει αυτή την εποχή, μετά από όλα αυτά που συμβαίνουν στα θέματα της δημοκρατίας και της ανάπτυξης, να γίνει μια ριζική αλλαγή στη λειτουργία του θεσμού της αυτοδιοίκησης. Να γίνει ένα νέο άλμα μπροστά, όπως άλμα έγινε το 1981 μετά τον δήμαρχο των σκουπιδιών και των ψηφισμάτων στον δήμαρχο που είχε πια μια αρμοδιότητα πολύ ευρύτερη, όπως έγινε το 1985 με τις αναπτυξιακές οργανώσεις, όπως έγινε με την περιφερειακή διάρθρωση της χώρας, όπως έγινε με τον «ΚΑΠΟΔΙΣΤΡΙΑ», όπως έγινε με το ΑΣΕΠ, όπως έγινε με τον «ΚΑΛΛΙΚΡΑΤΗ». Όλες αυτές οι αλλαγές ήταν άλμα μπροστά. Και εγώ σας λέω ότι πολλές από αυτές τις αφήσαμε και μισοτελειωμένες ως κυβέρνηση. Και ήσασταν τότε όλοι απέναντί μας όταν κάναμε αυτές τις αλλαγές. Και τώρα έρχεστε να μας δώσετε μαθήματα εάν εμείς έχουμε πρόταση για την αυτοδιοίκηση;

Εμείς λέμε, λοιπόν, κάτι πολύ απλό και είναι εύκολο να εφαρμοστεί. Πάρτε μια απόφαση ότι θα το λειτουργήσατε με βάση πέντε αρχές και φέρτε εδώ ένα νομοσχέδιο να το συζητήσουμε, όπως λέει ο χάρτης τοπικής αυτονομίας. Πάρτε για παράδειγμα την πρώτη αρχή, δηλαδή την αρχή, την εγγύτητα στον πολίτη. Κάθε απόφαση που μπορεί να παρθεί στο κατώτερο δυνατό σημείο, να παίρνεται από την αυτοδιοίκηση πρώτου βαθμού.

Η δεύτερη αρχή, η επικουρικότητα των θεσμών. Δώστε τη δυνατότητα αναπτυξιακά τα έργα που μπορούν να γίνουν στην καθημερινότητα του πολίτη, η αντιμετώπιση των προβλημάτων να πάει στον πρώτο βαθμό και ό,τι αρχίζει να γίνεται πιο αναπτυξιακό να πάει στον δεύτερο και να υπάρχει αυτή η επικουρικότητα για να φτάνουν στο κράτος μόνο τα μεγάλα έργα.

Πηγαίνετε στην αναλογικότητα των ευθυνών, δηλαδή στην κατανομή των αρμοδιοτήτων και πείτε ότι εμείς δίνουμε όλες τις αρμοδιότητες εκτός από αυτές που είναι απαραίτητες για το κεντρικό κράτος, δηλαδή τα θέματα της ασφάλειας της εξωτερικής πολιτικής, τα θέματα που έχουν σχέση με τους θεσμούς διαφάνειας να μείνουν στο κεντρικό κράτος. Όλα τα άλλα να πάνε στην αυτοδιοίκηση.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, θα κάνω χρήση και του χρόνου της δευτερολογίας μου.

Αν πάνε όλα τα άλλα στην αυτοδιοίκηση, θα γίνει και μια ανακατανομή αναγκαστικά των πόρων σε συνολικό επίπεδο των διαθέσιμων στους βαθμούς της αυτοδιοίκησης. Άρα θα είναι αυτή η επικουρικότητα των θεσμών και η αναλογικότητα των ευθυνών. Τι είναι αυτό; Πας και λες εσύ προεκλογικά ότι θα χαρίσεις τα τέλη καθαριότητας, για να κερδίσεις ψήφους, να πάει φυλακή ο δήμαρχος. Άρα αποκεντρώνεις μια κρατική αρμοδιότητα να είναι υποχρεωμένος ποινικά να την εφαρμόσει. Όλα τα άλλα, όμως, που έχουν με την ανάπτυξη είναι δικά του. Θα πάμε μετά στην οικονομική αυτοτέλεια, αυτοδυναμία.

Είπαμε εμείς και συμφωνήσατε και εσείς, προεκλογικά το είπε και ο κ. Μητσοτάκης, ότι όλοι οι πόροι που έχουν σχέση με τη φορολογία της ακίνητης περιουσίας θα πάνε στην αυτοδιοίκηση. Πού είναι; Έχουν περάσει τρία χρόνια. Έπρεπε να έχει γίνει εδώ και δέκα χρόνια αυτή η διαδικασία. Δεν έγινε και έμεινε στάσιμη η δημοκρατία μας. Και έρχεται μετά να κουμπώσει η διοικητική αυτοτέλεια.

Ξέρετε πόσες φορές έχουν μελετηθεί αυτά τα θέματα; Δεκάδες φορές. Το Υπουργείο Εσωτερικών βρίθει από μελέτες και από νόμους. Αντί να ξαναψηφίζετε νόμους που αφορούν την αποδοτικότητα, τους δείκτες, αυτά που έχουν ξαναψηφιστεί από το 2002, καλά θα είναι να προχωρήσετε ακόμη πιο μπροστά, να πάρετε πιο ριζοσπαστικές αποφάσεις, να αποκεντρώσετε τις διαδικασίες και να ασκήσετε μια πολιτική που θα ενισχύσει την εθνική συγκρότηση της δημοκρατίας και δεν θα οδηγήσει στον μοναχικό ιδιώτη αλλά στον ενεργό πολίτη.

Έχουμε, λοιπόν, μια σαφή διαφορά, μια μεγάλη διαφορά αναμεσά μας σε ό,τι αφορά την πολιτική στρατηγική σας για την αυτοδιοίκηση και αυτό φέραμε στην επερώτησή μας με την καθημερινή σας λειτουργία να σας αποδείξουμε ότι δεν λειτουργεί το σύστημα, όπως το έχετε σχεδιάσει και κάνετε απλά μερικές επιφανειακές αλλαγές στο πλαίσιο του βλέποντας και κάνοντας.

Γι’ αυτή τη διαφορά δεν μπορείτε να λέτε ότι εμείς δεν έχουμε πρόθεση και εσείς έχετε. Δεν έχετε πρόθεση για τη αυτοδιοίκηση. Πρέπει να αποκτήσει η χώρα άλλη αναπτυξιακή και οικονομική δομή, για να υπάρξει και ανάπτυξη παραγωγικών δυνάμεων στον τόπο διαφορετικά δεν υπάρχει ανάπτυξη με το συγκεντρωτικό μοντέλο που εφαρμόζετε. Και αυτό δεν έχει μόνο οικονομικές και αναπτυξιακές επιπτώσεις, έχει επιπτώσεις στην ίδια τη δημοκρατία και εμείς, επειδή είμαστε προοδευτική δύναμη, θέλουμε να στηρίξουμε τον πολίτη με ό,τι αλλαγές θέλουμε να κάνουμε. Εσείς δεν τον έχετε ανάγκη, τον έχετε στο περιθώριο της ιστορίας. Πιο καλά μοναχικός ιδιώτης. Εκεί παραιτημένος, να μη μετέχει πουθενά.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστούμε τον κ. Σκανδαλίδη.

Τον λόγο έχει ο Κοινοβουλευτικός Εκπρόσωπος της Νέας Δημοκρατίας ο κ. Θεοχάρης.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Ευχαριστώ πολύ, κύριε Πρόεδρε.

Ακούγοντας τον Κοινοβουλευτικό Εκπρόσωπο του ΠΑΣΟΚ - ΚΙΝΑΛ, θα έλεγε κανείς ότι η χώρα κυβερνάται από μέρα σε μέρα βλέποντας και κάνοντας, χωρίς να μπορεί να πετυχαίνει κανέναν στόχο, δεν υπάρχει αναπτυξιακή προοπτική, τα πράγματα είναι όλα ζοφερά και στην πραγματικότητα δεν υπάρχει όραμα, δεν υπάρχει μεταρρυθμιστική πνοή, δεν υπάρχει τίποτα.

Είναι, όμως, αυτή η πραγματικότητα που βιώνουν οι Έλληνες πολίτες; Αυτό πρέπει να αναρωτηθούμε. Αυτό είναι το ένα πολύ σημαντικό και θα το αναλύσω στην ομιλία μου διεξοδικά.

Το δεύτερο που πρέπει να αναρωτηθούμε είναι το εξής: Το γεγονός ότι έχει το ΠΑΣΟΚ - ΚΙΝΑΛ -και χάριν της συζήτησης εγώ θα το αποδεχτώ, ελπίζω ο Υπουργός να μου συγχωρήσει αυτή την παρεκτροπή- ένα πολύ ωραίο μεταρρυθμιστικό όραμα, το οποίο δεν το έχει η Νέα Δημοκρατία, σημαίνει ότι πρέπει να καταρρεύσουν οι δήμοι; Μέχρι να γίνουν εκλογές, να τις κερδίσετε, να σχηματίσετε κυβέρνηση, να φέρετε αυτό το όραμα, πρέπει να κυβερνηθούν οι δήμοι ή να τους αφήσουμε τους δήμους να καταρρέουν με τον νόμο Σκουρλέτη;

Τον νόμο που φέραμε εδώ, διά του οποίου δίνουμε μια προσωρινή λύση για την κυβερνησιμότητα των δήμων, πρέπει να τον στηρίξετε ή δεν πρέπει να τον στηρίξετε; Για ποιον λόγο δεν το κάνετε; Για ποιον λόγο έρχεστε να κατακρίνετε έναν χρόνο περίπου πριν τις εκλογές ένα προσωρινό σύστημα που λήγει τότε; Διότι θα έχει ήδη, εν τω μεταξύ, ψηφιστεί ένας νόμος που επιτρέπει στους δήμους να κυβερνηθούν με ένα εύλογο εκλογικό ποσοστό, αλλά δεν θα έχουν τα προβλήματα που έφερε η καταστροφική επιλογή του ΣΥΡΙΖΑ.

Διότι μην ξεχνάμε ότι αυτό ήταν ένα σχέδιο από τον ΣΥΡΙΖΑ. Η μη κυβερνησιμότητα και στους δήμους αλλά και στην κεντρική κυβέρνηση, όπως βλέπουμε τώρα με την απλή αναλογική -και οι επόμενες εκλογές θα σβήσουν επιτέλους και αυτή την τελευταία σφραγίδα που έχει βάλει ο ΣΥΡΙΖΑ για να καταστρέψει τη χώρα, να μην μπορέσει να κυβερνηθεί-, ήταν μια πολιτική επιλογή της Αξιωματικής Αντιπολίτευσης. Και αυτή την πολιτική επιλογή έπρεπε να απασφαλίσει η Κυβέρνηση και το επιτελείο του Υπουργείου Εσωτερικών. Το έκαναν, λοιπόν, με δύο κινήσεις. Πρώτον, να επιτρέψει προσωρινά την κυβερνησιμότητα, την οποία κατακρίνετε ως επιλογή σήμερα. Και, άρα, ποια είναι η εναλλακτική; Και, δεύτερον, να υπάρχει ένας εκλογικός νόμος, ο οποίος θα επιτρέψει κυβερνησιμότητα από τις επόμενες εκλογές και μετά. Και τότε δεν χρειάζονται όλες αυτές οι έκτακτες διαδικασίες. Άρα ακόμα και αν πιστέψουμε ότι θα έρθει ένας νέος χάρτης τοπικής αυτοδιοίκησης, νέες αρμοδιότητες, διαφορετική επιλογή μεταξύ της επικουρικότητας -εν πάση περιπτώσει- και των αρμοδιοτήτων, πάλι σήμερα πρέπει να κυβερνηθούν οι δήμοι. Και γι’ αυτό ο ελληνικός λαός θα σας κρίνει, όπως κρίνει και εμάς που φέραμε αυτούς τους νόμους που φέραμε και τους ψηφίσαμε και δώσαμε τη δυνατότητα αυτή.

Να σας πω και κάτι ακόμα; Θα δώσω και δύο παραδείγματα από τη δική μου εκλογική περιφέρεια. Δεν το κάναμε γιατί μας συνέφερε. Στον Δήμο Ηλιούπολης, στον Δήμο Βύρωνα δεν κυβερνά δημοτική παράταξη της Νέας Δημοκρατίας ή, εν πάση περιπτώσει, παράταξη προερχόμενη κατά πλειοψηφία από τη Νέα Δημοκρατία, γιατί δεν υπάρχουν τόσο διαδεδομένα τα χρίσματα. Και αυτοί όταν τους μιλάω, μου μιλάνε με ένα παράπονο, τους δώσατε τη δυνατότητα να κυβερνούν και δεν έχουμε -έτσι- τη δύναμη που θα είχαμε προηγουμένως. Το κάναμε όμως, άσχετα από το αν μας συμφέρει πολιτικά ή όχι -για να χρησιμοποιήσω και τη φράση της εισηγήτριας του ΠΑΣΟΚ-, γιατί αυτό ήταν το σωστό θεσμικά για τη χώρα. Άρα ένα ζήτημα σημαντικό είναι αυτό.

Ένα δεύτερο πάρα πολύ σημαντικό ζήτημα είναι το θέμα της χρηματοδότησης. Είναι σημαντικό. Το θίγετε στην ερώτηση και ουσιαστικά μας λέτε ότι είναι αβοήθητοι. Αυτό έχει απαντηθεί τόσο συντριπτικά από τον Υφυπουργό Εσωτερικών κ. Πέτσα σήμερα, που δεν νομίζω ότι μπορώ να προσθέσω πάρα πολλά πράγματα. Τριάμισι δισεκατομμύρια! Ζαλίστηκα από τα πάρα πολλά νούμερα και από τα ποσά που ήρθαν! Ο κ. Σκανδαλίδης, βέβαια, είπε ότι είναι αποσπασματικό και ότι δεν είναι μια στρατηγική επιλογή της Κυβέρνησης. Κι, όμως, είναι. Διότι όταν τα ΤΕΠ στο ΕΣΠΑ -που είμαστε η πρώτη χώρα που εγκρίθηκε πρόγραμμα ΕΣΠΑ-, τα περιφερειακά προγράμματα, έχουν το 55% της χρηματοδότησης για πρώτη φορά, σημαίνει ότι είναι στρατηγική επιλογή της Κυβέρνησης οι πόροι να πάνε στην τοπική αυτοδιοίκηση είτε Α΄ βαθμού είτε κυρίως Β΄ βαθμού, γιατί προφανώς αυτοί είναι αναπτυξιακοί πόροι και εκεί πρέπει να είναι. Ακούσαμε και κάποιες κατηγορίες ότι όχι απλώς δεν τα δίνουμε στην τοπική αυτοδιοίκηση -που τα δίνουμε, το απέδειξα μόλις τώρα-, αλλά ότι τα διαχειρίζεται και ο κ. Σκυλακάκης μόνος του. Για το Ταμείο Ανάκαμψης, λοιπόν, σας πληροφορώ, αν δεν το ξέρετε, ότι ο κ. Σκυλακάκης υπογράφει μια σύμβαση με τις τράπεζες και το διαχειρίζονται πλήρως οι τράπεζες και όχι η κεντρική κυβέρνηση. Δηλαδή αυτές αποφασίζουν αν θα δανείσουν. Και στην περίπτωση που το κάνουν και δανείζουν το 50%, όπως λένε και οι κανόνες, σε αυτή την περίπτωση έρχεται και αυτόματα μπαίνει και το κομμάτι του δημοσίου.

Άρα θα συνοψίσω με δυο λόγια. Όλη η ουσία αυτής της επερώτησης δεν πατάει πουθενά, πουθενά! Όμως, υπάρχει ένα σημαντικό θέμα το οποίο πραγματικά το έθεσε ο Κοινοβουλευτικός Εκπρόσωπος του ΠΑΣΟΚ κ. Σκανδαλίδης και το οποίο είναι ποια είναι η διαφορά φιλοσοφίας. Υπάρχει κάποια πολιτική διαφορά; Και προφανώς υπάρχει, κύριε Σκανδαλίδη. Δεν είναι, όμως, ακριβώς αυτή που λέτε. Διότι η μάχη μεταξύ συγκέντρωσης, συγκεντρωτικού μοντέλου και αποκέντρωσης, αποκεντρωτικού μοντέλου, είναι μια μάχη της δεκαετίας του ’80. Έχουμε προχωρήσει πολύ περισσότερο από εκεί. Η Κυβέρνηση της Νέας Δημοκρατίας δεν είναι σε αυτή τη μάχη της δεκαετίας του ’80. Γιατί τώρα πια τα μοντέλα είναι μοντέλα που αποκεντρώνουν τις αποφάσεις και συγκεντρώνουν τις υλοποιήσεις. Γιατί με αυτόν τον τρόπο έχεις και οικονομίες κλίμακος, έχεις και καλύτερα τα χρήματα του ελληνικού λαού, αλλά έχεις την απόφαση πολύ περισσότερο κοντά στον πολίτη εκεί που πρέπει.

**ΠΡΟΕΔΡΕΥΩΝ (Χαράλαμπος Αθανασίου):** Ολοκληρώστε παρακαλώ.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Άρα τώρα, που το επιτελικό κράτος απέδειξε την αποτελεσματικότητά του σε όλες τις κρίσεις και που αντιμετωπίσαμε αυτές τις κρίσεις με μια αξιοπρέπεια -και κλείνω, κύριε Πρόεδρε-, ήρθε η ώρα του επόμενου σταδίου. Έχουμε ήδη εξαγγείλει ότι η Κυβέρνηση της Νέας Δημοκρατίας θα φέρει ένα νέο μοντέλο αρμοδιοτήτων, ένα μοντέλο, όμως, που θα είναι σύγχρονο και ένα μοντέλο που φυσικά θα φέρει τις αποφάσεις κοντά στον πολίτη. Σε αυτό δεν διαφωνούμε, και το λέω για να τελειώσω με μια θετική νότα. Δεν διαφωνούμε. Οι αποφάσεις πρέπει να είναι κοντά στον πολίτη. Γι’ αυτό εξάλλου είμαστε και η Κυβέρνηση που υλοποίησε το gov.gr που έφερε το κράτος κοντά στον πολίτη, στο σπίτι του μέσα, για να μπορέσει να του δώσει λύσεις στα καθημερινά του προβλήματα, όπως θα κάνει και με τον νόμο αυτόν της τοπικής αυτοδιοίκησης.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ.

Ο κ. Μιλτιάδης Χατζηγιαννάκης, ο Κοινοβουλευτικός Εκπρόσωπος του ΣΥΡΙΖΑ, έχει τον λόγο.

**ΜΙΛΤΙΑΔΗΣ ΧΑΤΖΗΓΙΑΝΝΑΚΗΣ:** Ευχαριστώ, κύριε Πρόεδρε.

Δυστυχώς ο χρόνος είναι πολύ περιορισμένος. Οπότε θα πρέπει να τα πω εν τάχει. Γιατί ακόμα και μία ώρα να είχα στη διάθεσή μου, τα ζητήματα που έπρεπε να τεθούν, που πρέπει να τεθούν -και δυστυχώς από την Κυβέρνηση της Νέας Δημοκρατίας επιλέγεται να μην τίθενται για τη τοπική αυτοδιοίκηση- είναι πάρα, πάρα πολλά.

Προτού, όμως, ξεκινήσω σχετικά με την επίκαιρη επερώτηση, θα πω μια μικρή κουβέντα, μια απάντηση στον κ. Κωνσταντινόπουλο, ο οποίος επέλεξε στη δική του τοποθέτηση να μην αναφερθεί στα ζητήματα της τοπικής αυτοδιοίκησης και στην επερώτηση του δικού του κόμματος, που ορθά έρχεται σήμερα, αλλά επέλεξε να μιλήσει για τα κοινωνικά δικαιώματα και την τροπολογία που καταθέτει, που κατέθεσε ο ΣΥΡΙΖΑ - Προοδευτική Συμμαχία. Αν κατάλαβα καλά, αυτό για το οποίο μάς εγκάλεσε ο κ. Κωνσταντινόπουλος είναι ότι με δική τους ψήφο, τον νόμο που έφερε ο ΣΥΡΙΖΑ - Προοδευτική Συμμαχία το 2015, έγινε νόμος του ελληνικού κράτους. Και αν κατάλαβα καλά, -γιατί αυτό δεν μας το διευκρίνισε- θα υπερψηφίσει και την τροπολογία που καταθέτει ο ΣΥΡΙΖΑ. Καλώς έχει. Γιατί θυμίζω ότι η τροπολογία που κατέθεσε το 2013, που μας είπε, όταν συγκυβερνούσε με τη Νέα Δημοκρατία και είχε τρία χρόνια το ΠΑΣΟΚ από το 2009 που εκλέχτηκε μέχρι και το 2012 -δυόμισι χρόνια- είχε την απόλυτη κοινοβουλευτική πλειοψηφία, αλλά τότε δεν το είχε φέρει. Αποφάσισε να το φέρει όταν έκανε συγκυβέρνηση με τη Νέα Δημοκρατία, που προφανώς το ξέρουμε όλοι ότι δεν πρόκειται ποτέ να το υπερψήφιζε. Αλλά καλώς και τώρα, χαιρετίζουμε, αν υπερψηφίσει την τροπολογία αυτή, καλώς να την υπερψηφίσει. Γιατί αντιθέτως με αυτές τις λογικές, εμείς επικροτούμε καλές κοινοβουλευτικές πρακτικές και πρωτοβουλίες, όπως η σημερινή.

Πραγματικά, κύριε Υπουργέ, πριν έναν μήνα περίπου, σε συζήτηση που είχαμε εδώ πέρα σε επίκαιρη ερώτηση που σας έκανα εγώ για το ζήτημα των αυτοδιοικητικών εκλογών και αν θα αλλάξετε, όπως ακουγόταν και όπως έλεγαν οι παράγοντες της ΚΕΔΕ -οι δικοί σας παράγοντες της ΚΕΔΕ, πολιτικά εννοώ, προσκείμενοι σε εσάς-, είχα αναφερθεί στο πλήθος των αποφάσεων του Συμβουλίου της Επικρατείας, των παραπεμπτικών αποφάσεων του Συμβουλίου της Επικρατείας, που σας έχει ταράξει στην αντισυνταγματικότητα όλων των ρυθμίσεων του κ. Θεοδωρικάκου, του πρώην Υπουργού Εσωτερικών. Μου είπατε τότε να περιμένουμε να βγουν οι αποφάσεις της ολομέλειας. Και σήμερα το επαναλάβατε σχεδόν. Η πρώτη βγήκε. Το ξέρετε. Είναι η απόφαση 1189/22. Και τι μας είπε; Αυτό προφανώς που έλεγαν και τα τμήματα που παρέπεμψαν στην ολομέλεια, ότι οι παρεμβάσεις που κάνατε στους δήμους και στις αρμοδιότητες και οι αλλαγές που κάνατε μετεκλογικά αντίκεινται στο Σύνταγμα. Αυτό, λοιπόν, που ήξεραν όλοι οι νομικοί κύκλοι και όλοι οι κύκλοι της αυτοδιοίκησης μόνο η Κυβέρνηση της Νέας Δημοκρατίας δεν το ήξερε. Και μία-μία οι αποφάσεις της ολομέλειας αρχίζουν και βγαίνουν. Και ποια ήταν η απάντηση; Γιατί μάς είπατε ότι θα σεβαστείτε τις αποφάσεις του Συμβουλίου της Επικρατείας. Λες και μπορείτε να κάνετε διαφορετικά, να μη τις σεβαστείτε.

Παρ’ όλα αυτά, έρχεστε μετά από ελάχιστες ημέρες μετά την απόφαση της ολομέλειας και φέρνετε τη διάταξη που απαγορεύετε -φιμώνετε στην ουσία- τις αντιπολιτεύσεις στα δημοτικά συμβούλια. Δεν φτάνει που έχετε ξεχειλώσει τις αρμοδιότητες των δημοτικών συμβουλίων -των ανώτερων οργάνων, σύμφωνα και με το Σύνταγμα, αλλά και με την Ευρωπαϊκή Χάρτα Τοπικής Αυτονομίας- τα έχετε, λοιπόν, αποψιλώσει τελείως από αρμοδιότητες και τις έχετε δώσει όλες σχεδόν στις οικονομικές επιτροπές των δήμων και στις επιτροπές ποιότητας ζωής -κυρίως στις οικονομικές επιτροπές- αφού πρώτα φροντίσατε να τις μετατρέψετε σε αποκλειστικά όργανα του δημάρχου και έρχεστε τώρα και αφαιρείτε και τον λόγο.

Και ποιο είναι το αποτέλεσμα; Έχουμε εκτρώματα αποφάσεων που, ενώ έχει αποφανθεί το δημοτικό συμβούλιο, παραδείγματος χάριν, σε αρκετές περιπτώσεις που έχουν φτάσει στη δικαιοσύνη που το δημοτικό συμβούλιο ως ανώτερο όργανο έχει αποφασίσει να μη γίνουν συμβάσεις για τον οδοφωτισμό, να μην προχωρήσουν οι δήμοι, εσείς τι κάνατε; Δεν σας βόλευαν οι αποφάσεις αυτές, έπρεπε να αλλάξετε τον νόμο, να μεταφέρετε τις αποφάσεις στην οικονομική επιτροπή και να έχουμε αντίθετες αποφάσεις μέσα στους ίδιους δήμους. Γιατί; Διότι πολύ απλά δεν βόλευε τους δικούς σας δημάρχους να κάνουν αυτό που εκείνοι νομίζουν καλύτερο για τους δήμους.

(Στο σημείο αυτό την Προεδρική Έδρα καταλαμβάνει η Η΄ Αντιπρόεδρος της Βουλής κ. **ΣΟΦΙΑ ΣΑΚΟΡΑΦΑ**)

Όσο για τα οικονομικά των δήμων τα έχουμε πει πάρα πολλές φορές. Αντί να πάρετε κατευθείαν το πρόγραμμα «ΦΙΛΟΔΗΜΟΣ», το οποίο ήταν το πρώτο πρόγραμμα μετά από πάρα πολλά χρόνια που έφερε πόρους στην αυτοδιοίκηση -είχε αποφασίσει ο κ. Θεοδωρικάκος πρώτα να μας πει ότι δεν είχε πόρους το πρόγραμμα «ΦΙΛΟΔΗΜΟΣ»- και να εκπονήσετε το πρόγραμμα «ΤΡΙΤΣΗΣ», που στην ουσία ήταν το ίδιο και, όντως, μεταγενέστερα το ενσωματώσατε και καλά κάνατε. Αυτό, όμως, έχει ως αποτέλεσμα να έχουμε καθυστερήσεις τριών χρόνων σε έργα που έπρεπε να είχαν γίνει χθες και γίνονται και προβληματικά για λόγους που έχουμε εκθέσει πάρα πολλές φορές και από αυτό το Βήμα.

Και να μας απαντήσετε, μιας και μιλάμε για το πρόγραμμα «ΤΡΙΤΣΗΣ», κύριε Υπουργέ, στην τελευταία αξιολόγηση οι αντιρρήσεις του προέδρου της ΚΕΔΕ και υπηρεσιακών παραγόντων του Υπουργείου, γιατί υπήρξαν; Διότι, πολύ απλά, η Κυβέρνησή σας έχει διαφορετική αντίληψη για το τι έργα πρέπει να μπουν, αντίθετα με την τοπική αυτοδιοίκηση.

Έχουμε πάρα πολλά να πούμε και για το προσωπικό -για τα ενεργειακά δεν το συζητάμε. Μας είπατε τι δώσατε στην τοπική αυτοδιοίκηση, αλλά δεν μας είπατε τι λείπει από την τοπική αυτοδιοίκηση. Το κόστος που έχει πληρώσει και για την πανδημία και για την ενεργειακή κρίση τώρα είναι υπερδιπλάσιο από αυτά που έχετε δώσει και το ξέρετε γιατί το έχει πει με ανακοινώσεις της η Κεντρική Ένωση Δήμων που η πλειοψηφία της -το ξέρετε πάρα πολύ καλά- ούτε ΣΥΡΙΖΑ είναι ούτε ΚΙΝΑΛ είναι.

Κύριε Υπουργέ, δυστυχώς, είναι πάρα πολλά τα ζητήματα της αυτοδιοίκησης. Η θεσμική θωράκιση και το θεσμικό πλαίσιο που υποτίθεται ότι είχε υποσχεθεί ο Πρωθυπουργός κ. Μητσοτάκης και μας έχετε πει όλοι σας οι Υπουργοί με επιτροπές, παραεπιτροπές, επιτροπή Κοντιάδη και όλων των επιτροπών που έχετε φέρει κατά καιρούς και έχετε δεσμευτεί και απέναντι στους δήμους ότι θα φέρετε, ούτε καν το έχετε ακουμπήσει. Μας είπε ο κ. Θεοχάρης ότι θα το κάνετε. Δεν ξέρω πότε, δεν ξέρω τι περιμένετε και πότε θα το κάνετε.

Τελειώνει η θητεία της Κυβέρνησής σας. Έχετε κάνει θεσμικές εκτροπές, αλλά δεν έχετε κάνει θεσμικές αλλαγές και, δυστυχώς, αποδεικνύεται ότι την αυτοδιοίκηση τη θέλετε μόνο ως μακρά χείρα του συστήματος διακυβέρνησης που είχατε και έχετε. Δεν περιμένει κάτι η αυτοδιοίκηση από εσάς και, ευτυχώς, τελειώνει και ο χρόνος θητείας της Κυβέρνησής σας, για να μπορέσει πράγματι με έναν σοβαρό, προοδευτικό και θεσμικό διάλογο με την αυτοδιοίκηση να γίνουν οι θεσμικές αλλαγές που τόσο πολύ έχει ανάγκη, ώστε να μοιάσουμε λίγο με ευρωπαϊκή χώρα.

Σας ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ πολύ, κύριε συνάδελφε.

Τον λόγο τώρα εκ μέρους του Κομμουνιστικού Κόμματος Ελλάδας έχει ο κ. Κατσώτης, Βουλευτής Β3΄ του Νοτίου Τομέα Αθηνών.

**ΧΡΗΣΤΟΣ ΚΑΤΣΩΤΗΣ:** Ευχαριστώ, κυρία Πρόεδρε.

Η εισηγήτρια του ΠΑΣΟΚ, για να τεκμηριώσει τους ισχυρισμούς ότι οι δεσμεύσεις του Πρωθυπουργού για την τοπική διοίκηση δεν υλοποιήθηκαν, κατέθεσε και την ομιλία του. Οι δεσμεύσεις του Πρωθυπουργού ήταν η συνέχεια των δραστικών ανατροπών, ικανοποιώντας τους στόχους της καπιταλιστικής ανάπτυξης σε περιφερειακό και τοπικό επίπεδο.

Τα προβλήματα που παρουσιάζονται στην επερώτηση είναι το αποτέλεσμα των μεγάλων ανατροπών στη λειτουργία και τον ρόλο της τοπικής διοίκησης που νομοθετήθηκαν την τελευταία εικοσαετία. Οι αντιδραστικές ανατροπές, όπως επανειλημμένως έχει αναδείξει το ΚΚΕ, έχουν δρομολογηθεί από όλες τις κυβερνήσεις της Νέας Δημοκρατίας, του ΠΑΣΟΚ, του ΣΥΡΙΖΑ με τον «ΚΑΠΟΔΙΣΤΡΙΑ», τον «ΚΑΛΛΙΚΡΑΤΗ», τον «ΚΛΕΙΣΘΕΝΗ» και με όλες τις άλλες νομοθετικές ρυθμίσεις που έπαιξαν σημαντικό ρόλο στο πέρασμα της αντιλαϊκής επίθεσης.

Εσείς, ως ΠΑΣΟΚ δεν έχετε μείνει πίσω από αυτές τις ανατροπές. Είστε και οι πρωτεργάτες, όπως το λέτε.

Όλες αυτές συνδέθηκαν με τον δραστικό περιορισμό της χρηματοδότησης των δήμων από τον κρατικό προϋπολογισμό, με την ένταση της φοροεπιδρομής και την επιβάρυνση του λαϊκού εισοδήματος, όπως με τη μεταφορά του ΕΝΦΙΑ -αυτού του άδικου φόρου που πρέπει να καταργηθεί- στους δήμους, με την οποία συντάσσεται, όπως φαίνεται, και το ΠΑΣΟΚ. Έτσι συνάγεται και από την τοποθέτηση του κ. Καμίνη.

Οι μεταρρυθμίσεις συνδέθηκαν με τη συρρίκνωση των κοινωνικών δομών και των υπηρεσιών, με την ανταπόδοση και τις ιδιωτικοποιήσεις στην πρόνοια, την υγεία, την παιδεία, με τις συμπράξεις δημόσιου και ιδιωτικού τομέα για έργα και υποδομές, την ανατροπή των εργασιακών σχέσεων και δικαιωμάτων και την αποδυνάμωση των υπηρεσιών των δήμων και περιφερειών από μόνιμο προσωπικό.

Η στοχοπροσήλωση στις πράσινες ψηφιακές επενδύσεις και στην προώθηση των πανάκριβων ΑΠΕ είναι ο βασικός κοινός άξονας της Κυβέρνησης της Νέας Δημοκρατίας, του ΣΥΡΙΖΑ, του ΠΑΣΟΚ - ΚΙΝΑΛ και της πολιτικής της Ευρωπαϊκής Ένωσης, που διαπερνά ως κυρίαρχη αντίληψη την πλειοψηφία των οργάνων της τοπικής διοίκησης, όπως βέβαια και την ηγεσία της ΚΕΔΕ και της ΕΜΠΕ.

Σε αυτό το έδαφος επιδιώκεται και προβάλλεται η ενίσχυση των δήμων με νέα επιχειρησιακά και χρηματοδοτικά εργαλεία, με κύριο στόχο την επιχειρηματική αξιοποίηση τοπικών πόρων, γης, δασών, ακτών και άλλων κρατικών υποδομών, που παραδίδονται στο τουριστικό και άλλο κεφάλαιο, τη διαχείριση των απορριμμάτων με βάση τις επιλογές των επιχειρηματικών ομίλων και με όρους επιβάρυνσης της δημόσιας υγείας και του περιβάλλοντος, την προώθηση των ΑΠΕ με οδηγό τον στόχο της Ευρωπαϊκής Ένωσης, της απελευθέρωσης της ενέργειας που απογειώνει την τιμή της κιλοβατώρας, βυθίζοντας στην ενεργειακή φτώχεια διευρυμένα τα λαϊκά στρώματα και δημιουργώντας σοβαρά προβλήματα στη λειτουργία των ίδιων των δήμων. Έχουμε τη συνδρομή της τοπικής διοίκησης όλη αυτή την περίοδο στην αντικατάσταση των ιδιωτικών περιοχών.

Θέλουμε να σημειώσουμε ότι απουσιάζουν προκλητικά από το πεδίο παρέμβασης της τοπικής διοίκησης και των φορέων της οι ολοκληρωμένες παρεμβάσεις σε ζητήματα αντισεισμικής θωράκισης, αντιπλημμυρικής και αντιπυρικής προστασίας, τα οποία είναι λαϊκά προβλήματα και ανάγκες που έρχονται και επανέρχονται με τραγικό τρόπο στην επικαιρότητα.

Οι ελεύθεροι χώροι και οι παραλίες που έχουν απομείνει παραδίνονται ένας προς έναν στο ιδιωτικό κεφάλαιο προς αξιοποίηση. Κοινωνικές δομές και υποδομές υγείας και πρόνοιας, σχολικής στέγης, στέγες αθλητισμού και πολιτισμού συνεχίζουν να υπολείπονται κατά πολύ των αναγκών και να παραδίδονται σταθερά στο ιδιωτικό κεφάλαιο με μοχλό τις συμπράξεις δημόσιου και ιδιωτικού τομέα.

Με μοχλό τα λογής ευρωενωσιακά προγράμματα, αποδομείτε ό,τι έχει απομείνει από τις δημόσιες προνοιακές δομές για το παιδί, την οικογένεια και τα γηρατειά. Χαρακτηριστικό από αυτή την άποψη είναι το χρηματοδοτικό πρόγραμμα των vouchers στους παιδικούς σταθμούς, στα ΚΔΑΠ και ΚΔΑΠΜΕΑ, με τα οποία ενισχύσατε τις ιδιωτικές δομές σε βάρος των δημοτικών που συρρικνώνονται και που κλείνουν, όπως πρόσφατα με ερώτηση φέραμε το κλείσιμο δόμων στο Ωραιόκαστρο και στα Γρεβενά.

Με οδηγό την απαγόρευση των προσλήψεων και τη λογική της ανταπόδοσης σε υπηρεσίες, τη λεγόμενη «αξιολόγηση υπηρεσιών και υπαλλήλων», την ορμητική είσοδο αναπτυξιακών οργανισμών και δικτύων που θα υποκαταστήσουν στην πορεία το σύνολο των δημοτικών υπηρεσιών μακριά από τον έλεγχο και την ευθύνη των δημοτικών συμβουλίων, βρίσκονται σε πρώτο πλάνο οι ιδιωτικοποιήσεις δημοτικών υπηρεσιών.

Ήδη οι τομείς καθαριότητας, ηλεκτροφωτισμού και πρασίνου παραδίδονται στους εργολάβους με προίκα τα ανταποδοτικά τέλη και το φθηνό εργατικό δυναμικό του νόμου Χατζηδάκη, όπως και οι τεχνικές υπηρεσίες και οι υπηρεσίες δόμησης.

Η πλήρης κρατική χρηματοδότηση των δήμων έχει περάσει στα αζήτητα των διεκδικήσεων της ΚΕΔΕ με περιτύλιγμα τη λεγόμενη οικονομική αυτονομία και αυτοτέλεια των δήμων. Οι φόροι και τα τέλη των νοικοκυριών έχουν υπερκεράσει τους κεντρικούς αυτοτελείς πόρους, τους λεγόμενους ΚΑΠ. Η αποκέντρωση αρμοδιοτήτων, πάνω από διακόσιες μέχρι τώρα, στους δήμους και τις περιφέρειες, χωρίς τους αναγκαίους πόρους, συνοδεύθηκε όλα αυτά τα χρόνια με την ψευτιά ότι θα βοηθήσει να λυθούν λαϊκά προβλήματα, γιατί είναι πιο κοντά στον πολίτη. Αποδείχθηκε στην πράξη ότι είναι ο δρόμος για την παραπέρα εμπορευματοποίηση κοινωνικών αγαθών με χαρακτηριστικές τις προνοιακές δομές και υπηρεσίες, τον πολιτισμό, αθλητισμό, τις υπηρεσίες ύδρευσης.

Οι ανταρσιακές θεσμικές ανατροπές της Κυβέρνησης της Νέας Δημοκρατίας στο όνομα της κυβερνησιμότητας των δήμων άλλαξαν προς το αντιδραστικότερο το εκλογικό σύστημα και τη θεσμική συγκρότηση και λειτουργία των οργάνων της τοπικής διοίκησης, με αποτέλεσμα τα δημοτικά συμβούλια να μετατρέπονται σε διακοσμητικά όργανα και σε παρακολουθητές της πολιτικής των δημάρχων και της εκάστοτε κυβέρνησης, της Ευρωπαϊκής Ένωσης, δίνοντας αποφασιστικές αρμοδιότητες στον δήμαρχο και τις οικονομικές επιτροπές.

Η νέα ρύθμιση που απαγορεύει στην αντιπολίτευση να φέρνει θέματα εκτός ημερήσιας διάταξης δείχνει ότι οι ανατροπές έχουν συνέχεια. Tο κράτος και οι δήμοι δεν είναι ουδέτερο πεδίο. Η αναδιανομή του πλούτου σε όφελος του εγχώριου και του ξένου κεφαλαίου είναι αυτή που διαπερνά έναν προς έναν και όλους μαζί τους θεσμικούς φορείς του κράτους, τις διοικητικές λειτουργίες και αναδιαρθρώσεις που προωθούνται στους προϋπολογισμούς τους που τελικά δείχνουν ποιος πληρώνει και ποιος σταθερά ωφελείται από αυτή την πολιτική.

Με αυτή τη ματιά στεκόμαστε απέναντι στις αντιδραστικές αλλαγές. Δίνουμε τις δυνάμεις μας ώστε να οργανώνουμε την πάλη, τη διεκδίκηση, μέσα από τις γραμμές του εργατικού λαϊκού κινήματος, καθώς και στα συμβούλια της τοπικής διοίκησης ενάντια στην Κυβέρνηση και τις τοπικές αρχές, που προωθούν τις αντιδραστικές ανατροπές.

Σε αυτή την κατεύθυνση το ΚΚΕ καλεί σε συμπόρευση τις εργατικές λαϊκές δυνάμεις, τις καλεί να εγκαταλείψουν τις δυνάμεις του κεφαλαίου, κεντρικά, περιφερειακά και τοπικά, και να δυναμώσει ο αγώνας ενάντια στην αντιδραστικοποίηση του πλαισίου δράσης και λειτουργίας της τοπικής διοίκησης συνολικά, για την ανατροπή της πολιτικής που υπηρετεί τις ανάγκες του κεφαλαίου, για να ανοίξει ο δρόμος για οργάνωση της κοινωνίας και της οικονομίας, με κύριο κριτήριο τις ανάγκες του λαού και όχι τα κέρδη της πλουτοκρατίας.

Ευχαριστώ, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ πολύ, κύριε συνάδελφε.

Τον λόγο τώρα εκ μέρους της Ελληνικής Λύσης έχει ο κ. Μπούμπας, Βουλευτής Σερρών.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Σας ευχαριστώ πολύ, κυρία Πρόεδρε.

Καλώς ήρθε αυτό το θέμα και βέβαια καλό είναι να ξανάρθει και γενικότερα στην Ολομέλεια, κύριε Υπουργέ, για να τροποποιήσετε αρκετά πράγματα, αν θέλουμε να μιλάμε για μια εύρυθμη λειτουργία σε ό,τι αφορά τον Α΄ και τον Β΄ βαθμό της αυτοδιοίκησης. Διότι αν ευαγγελίζεστε ένα επιτελικό κράτος, αν δεν υπάρχει μια εύρυθμη λειτουργία της αυτοδιοίκησης, δεν μπορεί το κράτος να λειτουργήσει.

Αλλά για να είμαστε ρεαλιστές το αθηνοκεντρικό μοντέλο, όπως είναι δομημένο, δεν πρόκειται να εκχωρήσει προνόμια, αρμοδιότητες και πόρους στην αυτοδιοίκηση, για ευνόητους λόγους. Γιατί θέλετε και πάλι -και εσείς και το ΠΑΣΟΚ και ο ΣΥΡΙΖΑ- να βάψετε τον χάρτη εν Ελλάδι ανάλογα με τον δήμαρχο, αν είναι της δικής σας ιδεολογικής πλεύσης και κομματικής περιχαράκωσης και προτίμησης.

Διότι δεν γίνεται σήμερα, πρέπει να αλλάξετε και τον τίτλο. Εδώ δεν θα κάνουμε μαθήματα ιστορίας, αλλά η μετάβαση από τον Καποδίστρια, Καλλικράτη και Κλεισθένη δεν συνάδει και με τον Κλεισθένη. Διότι ο απώτερος σκοπός που είχε γίνει με τον Καποδίστρια ήταν η μείωση των δήμων. Ο Κλεισθένης αντίθετα τους αύξησε τους δήμους και έδωσε μεγάλη προτεραιότητα στο «εκ» και «καλώ», στην Εκκλησία του Δήμου.

Εσείς, λοιπόν, τι κάνετε τώρα; Παραγκωνίζετε τα δημοτικά συμβούλια, τα περιορίζετε, αυτή την ιερή «εκκλησία του δήμου», δηλαδή τη σύνθεση πολιτών, με επικεφαλής τον δήμαρχο, που του δίνετε «Κρεοντικές», θα λέγαμε, αυτή τη στιγμή αρμοδιότητες, με αποτέλεσμα η οικονομική επιτροπή να αποφασίζει αν ένα θέμα είναι μείζονος σημασίας για να έρθει στο δημοτικό συμβούλιο. Άρα είναι υποβάθμιση της «εκκλησίας του δήμου».

Επειδή και εγώ, αλλά και ο Πρόεδρος μου, ο Κυριάκος Βελόπουλος, έχουμε υπηρετήσει αυτό το μεγάλο σχολείο της αυτοδιοίκησης, έχουμε κάνει βήματα πίσω. Αν ήταν δορυφόρος η αυτοδιοίκηση, τότε θα ήταν ορθή λειτουργία του κράτους, αλλά ούτε νεροκουβαλητής είναι. Διότι για να μην υπάρχει ακυβερνησία, δεν δίδεται η δυνατότητα στις τοπικές κοινωνίες να επιλέξουν διά της ψήφου αυτόν που προτιμούν. Πρέπει να είναι άνθρωπος του δημάρχου, χώρια το ότι σε ομάδα πολιτών πλέον δεν δύναται να δημιουργηθούν ψηφοδέλτια. Μπαίνει φραγμός. Πώς μιλάμε για μια αυτοδιοίκηση η οποία είναι επαίτης;

Διότι, πού είναι τα παρακρατηθέντα, κύριε Υπουργέ μου, από τα τέλη κυκλοφορίας; Πού είναι τα παρακρατηθέντα σε ό,τι αφορά τον περιβόητο φόρο ζύθου; Με τον ν.4782, που αυξήσατε το πλαφόν γενικότερα στις δημόσιες συμβάσεις με απευθείας αναθέσεις, δουλειά δεν γίνεται. Με αυτά τα λεγόμενα «σαρανταπεντάρια» -που γίνεται το έλα να δεις, γιατί χαρακτηρίζεται με τον χαρακτηρισμό «κατεπείγον» η δουλειά- οι δήμαρχοι πίνουν και τρώνε ολιγαρχικά. Ο Κλεισθένης απέναντι στον Ισαγόρα την ολιγαρχία ήθελε να χτυπήσει και έκανε τις δέκα φυλές και τις τριετίες γι’ αυτόν τον λόγο, απέναντι στο Πεισίστρατο, απέναντι στον τύραννο. Γιατί το γνωμικό τι λέει; Αν ο λαός φοβάται μια κυβέρνηση, είναι τυραννία. Αν η κυβέρνηση φοβάται τον λαό, τότε είναι ελευθερία. Και το βάζω ως «λαός», διότι «δήμος» ίσον «λαός».

Πώς μιλούμε σήμερα για μια εύρυθμη λειτουργία της αυτοδιοίκησης, όταν υπάρχει η αποκεντρωμένη που ελέγχει την αιρετή; Παράδειγμα, επειδή περάσαμε και ο επικεφαλής μας, διότι εμείς στην Ελληνική Λύση λέμε έξω από κόμματα και χρώματα η αυτοδιοίκηση, θέλουμε έναν δήμαρχο κυβερνήτη και όχι απλά κωπηλάτη, διότι λέει «ερέτην χρήναι πρώτα γενέσθαι, πριν πηδαλίοις επιχειρείν», αλλά μια ζωή κωπηλάτης θα μείνει ο δήμαρχος, νεροκουβαλητής και ούτε.

Σήμερα μιλάμε για εύρυθμη λειτουργία της αυτοδιοίκησης, κύριε Πέτσα, όταν οι πρόεδροι των τοπικών κοινοτήτων δεν διαχειρίζονται χρήματα; Παίρνουν για τα έξοδα, για το χαρτί, για τα τηλέφωνα, για τις βενζίνες. Οι ίδιοι δεν αμείβονται. Πρέπει, όμως, να αφήσουν τις δουλειές τους. Ανάλογα με τα πληθυσμιακά κριτήρια παίρνουν 100 ευρώ, 200 ευρώ, 300 ευρώ, δεν ξέρω. Δεν έχουν γραμματειακή υποστήριξη. Δεν πρέπει να έχουν μια γραμματέα -η τοπική κοινότητα- να τους συντάσσει ένα κείμενο, για να αποταθεί σε μια υψηλότερη αρχή; Για ποια αυτοδιοίκηση μιλάμε, κύριοι; Θα μας τρελάνετε; Όταν σήμερα το χωροταξικό σε ό,τι αφορά την αιρετή περιφέρεια, αν δεν περάσει ένα τέτοιο θέμα μείζονος σημασίας, γιατί ο περιφερειάρχης φοβάται ότι χάνει την πλειοψηφία, πάει στην αποκεντρωμένη και στρίβει διά του αρραβώνος, παίρνει υπογραφή; Αυτό δεν είναι αυτοδιοίκηση. Είναι καθαρά υπερδιοίκηση. Λέει: «Ούτε ο δικαστής ούτε ο Βουλευτής ούτε ο εκκλησιαστής άρχων, παρά μόνον το δικαστήριο, η Βουλή και ο δήμος.». Ο «δήμος» είναι ιερή λέξη, είναι σύνθεση πολιτών, είναι ενεργό κύτταρο.

Πώς σήμερα θα αποδώσουν οι δήμοι, όταν ο επίτροπος καθυστερεί στην αγορά να δώσει χρήματα; Δίνει κάποιος προμηθευτής στον δήμο, μπαίνει στον κυκεώνα της γραφειοκρατίας, να περάσει από τον επίτροπο. Διότι κι εγώ επιχείρηση διαφημιστική είχα και περίμενα να πληρωθώ ΦΠΑ από τους δήμους, ενώ εγώ και ο κάθε φορολογούμενος πολίτης αποδίδουμε τον ΦΠΑ πριν πληρωθούμε από τους δήμους. Γιατί; Γιατί έπρεπε ο επίτροπος να τα κοιτάξει, να τα ελέγξει. Σωστά, θα υπάρχει έλεγχος, αλλά λελογισμένα, σε χρόνο εύλογο και όχι σε βάθος χρόνου και η αγορά να έχει τελματώσει. Με δίμηνα θα επιλύσουμε την κατάσταση;

Εδώ ήμασταν ως Ελληνική Λύση, κύριοι, και καταθέσαμε επίκαιρη ερώτηση στον κ. Βορίδη γι’ αυτόν τον νόμο περί κινητικότητας. Τι κάνατε; Ενώ τους δώσατε τη δυνατότητα στους δημοτικούς υπαλλήλους να πάνε αλλού από τον Οκτώβριο του 2020, μπήκαν στην πλατφόρμα τον Δεκέμβριο του 2020, τον Ιανουάριο του 2021 πέρασαν συνέντευξη, κάποιοι εξ αυτών δημοσιεύθηκε στο ΦΕΚ ότι παίρνουν μετακίνηση και τι έγινε; Φέρνετε τροπολογία μεσάνυχτα Παρασκευής, πριν εκπνεύσει ο Φεβρουάριος, βάζετε άλλα πληθυσμιακά κριτήρια και αυτό ψηφίζεται ημέρα Κυριακή 28 Φεβρουαρίου. Έτσι θα μπορέσουμε να οργανώσουμε τους δήμους; Δεν λέω, οι δήμοι πρέπει να είναι στελεχωμένοι. Βάλτε κριτήριο εντοπιότητας, είναι σημαντικό, για επιστήμονες, για τεχνικό προσωπικό.

Σήμερα τρέχει πρόγραμμα αγροδιατροφής και θα τρέξει μέχρι το 2027, πέρα από το Ταμείο Ανάκαμψης. Υπάρχουν οι δήμοι, να έχουν γνωμοδοτικό συμβουλευτικό χαρακτήρα για το πρόγραμμα για την αγροδιατροφή, για τους δημότες αγρότες και κτηνοτρόφους, για να μπορέσουν να επωφεληθούν μέσω του εθνικού στρατηγικού πλαισίου περιφερειακής ανάπτυξης; Δεν υπάρχει. Λέμε: «Ευρώπη των περιφερειών». Περιφέρεια, σημαντικό κομμάτι.

Όμως, να το κάνετε επί του πρακτέου και όχι να υποβαθμίζετε ως νεροκουβαλητές τους τοπικούς προέδρους και τα δημοτικά συμβούλια. Η σύνδεση πολιτών προάγει και το δημοκρατικό ιδεώδες και τη λειτουργία να είναι εύρυθμη και να υπάρχει ευταξία του κράτους.

Όμως, για να μην κρυβόμαστε, επαναλαμβάνω ότι το αθηνοκεντρικό μοντέλο δεν πρόκειται να δώσει πόρους στην αυτοδιοίκηση απλά για να την ελέγχει. Θα είχαμε πάρα πολλά να πούμε, διότι το κεφάλαιο «αυτοδιοίκηση» θέλει πολλή ανάλυση, θέλει πολλή συζήτηση και γι’ αυτό και εμείς απέχουμε ως κόμμα από χρισμένους και μη χρισμένους και αφήνουμε στις τοπικές κοινωνίες να επιλέξουν το καλύτερο, διότι η αυτοδιοίκηση πρέπει να είναι αυτοδιοίκηση επαναλαμβάνω και όχι «εταιροδιοίκηση».

Σας ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ πολύ, κύριε συνάδελφε.

Και τον λόγο τώρα έχει εκ μέρους του ΜέΡΑ25 η κ. Απατζίδη, Βουλευτής Α΄ Ανατολικής Αττικής.

**ΜΑΡΙΑ ΑΠΑΤΖΙΔΗ:** Ευχαριστώ πολύ, κυρία Πρόεδρε.

Κύριε Υπουργέ, το ρεσάλτο της Κυβέρνησης Μητσοτάκη στους Οργανισμούς Τοπικής Αυτοδιοίκησης δεν έχει προηγούμενο. Με πραξικοπηματικές εντελώς επεμβάσεις έχετε μετατρέψει τους ΟΤΑ σε τσιφλίκια σας. Με τα νομοθετήματά σας η Κυβέρνηση παραδίδει ουσιαστικά τους δημοτικούς συμβούλους άλλων παρατάξεων στον δήμο, καθώς η σύμπραξή τους είναι αμετάκλητη και δεν μπορεί να σπάσει. Ο δήμαρχος τυπικά διατηρεί σε όλη τη θητεία του την πλειοψηφία του διοικητικού συμβουλίου, με τους διοικητικούς συμβούλους των παρατάξεων που έχουν συμπράξει με εκείνη του δημάρχου να μπορούν απλώς να καταψηφίσουν. Με δυο λόγια, το ζήτημα είναι πως ουσιαστικά η σύμπραξη δημιουργεί μια νέα παράταξη, με επικεφαλής τον δήμαρχο που εκλέγεται στον δεύτερο γύρο και, μάλιστα, μια σύμπραξη αμετάκλητη.

Τα νομοθετήματα αυτά της Κυβέρνησης έχουν προκαλέσει δημοκρατική εκτροπή. Ακόμη και οι πιο σημαντικές επιτροπές, όπως είναι οι οικονομικές, για την ποιότητα ζωής, δίνονται πραξικοπηματικά εντελώς στον δήμαρχο που θα εκλεγεί στον δεύτερο γύρο, ενώ η Επιτροπή Οικονομικών των δήμων μετατρέπεται σε κράτος εν κράτει.

Βεβαίως, αν και δεν είναι κάποιος συνάδελφος από τον ΣΥΡΙΖΑ, πρέπει να πούμε ότι ο νόμος Σκουρλέτη έχει εισαγάγει μια προβληματική απλή αναλογική, ενώ εμείς ως ΜέΡΑ25 σαφέστατα συμφωνούμε με αυτό το μοντέλο. Δηλαδή, διατηρώντας τον δεύτερο γύρο δημιούργησε δύο πόλους εξουσίας, αφ’ ενός το δημοτικό συμβούλιο και αφ’ ετέρου τον εκλεγμένο στον δεύτερο γύρο δήμαρχο.

Η απλή αναλογική στην τοπική αυτοδιοίκηση απαιτεί μονάχα τον πρώτο γύρο και την εκλογή του δημάρχου από το δημοτικό συμβούλιο, γιατί στην περίπτωση εκλογής του δημάρχου από το δημοτικό συμβούλιο αυτός λογοδοτεί καθημερινά σε αυτό, ενώ με τον δεύτερο γύρο λογοδοτεί μια φορά στα πέντε χρόνια.

Η Νέα Δημοκρατία αποδυναμώνει την απλή αναλογική, γιατί για τη Νέα Δημοκρατία η κυβερνησιμότητα είναι πιο σημαντική από τη δημοκρατία, γιατί το κυβερνών κόμμα τη δημοκρατία τη βλέπει αποδεκτή μόνο σε πλαίσιο αυτοδυναμίας.

Γνωρίζουμε πολύ καλά πως η δημοκρατία είναι το πιο δύσκολο πολίτευμα, αλλά αυτό συμβαίνει ακριβώς γιατί απαιτεί καθημερινές συνεννοήσεις, συναινέσεις και συνθέσεις. Εμείς ως ΜέΡΑ25 θεωρούμε ότι η δημοκρατία δεν εξαντλείται στο να αποφασίζουμε μια φορά στα τέσσερα ή πέντε χρόνια ποιος θα πάρει λευκή επιταγή να αποφασίζει στο όνομά μας. Αυτό δεν συνιστά δημοκρατία. Δημοκρατία είναι καθημερινή μάχη, ζύμωση, σύνθεση.

Η σπουδή της Νέας Δημοκρατίας να συντρίψει την απλή αναλογική έγκειται ακριβώς στο γεγονός πως δεν θέλει πραγματική δημοκρατία, δεν επιθυμεί τη ζύμωση, δεν επιθυμεί τη συνεννόηση και δεν επιθυμεί τη σύνθεση. Θέλει το «αποφασίζομεν και διατάσσομεν», με τον μανδύα της δημοκρατικής νομιμοποίησης.

Εμείς ως ΜέΡΑ25 προτείνουμε τη διατήρηση της απλής αναλογικής, με κατάργηση του δεύτερου γύρου και με εκλογή του δημάρχου από το δημοτικό συμβούλιο στη βάση συναινέσεων και προγραμματικών συγκλίσεων και ως προς το τι μπορεί να γίνει άμεσα εμμένουμε στις συναινέσεις και στις προγραμματικές συγκλίσεις.

Κυρίες και κύριοι συνάδελφοι, μη φοβόμαστε τη δημοκρατία. Ας κάνουμε αυτά που χρειάζονται για να υπάρξει μια γνήσια δημοκρατία στους ΟΤΑ. Η διάλυση, όμως, των ΟΤΑ φαίνεται και στη διαχείριση των πυρκαγιών. Το μόνο που κάνει η Κυβέρνηση είναι να μας λέει ότι είμαστε το hot spot της κλιματικής αλλαγής, λες και αλλού δεν έχει επηρεαστεί ο πλανήτης. Η αδυναμία να σβηστούν οι πυρκαγιές και φέτος στην Εύβοια, όπως και πέρυσι, οφείλεται στην έλλειψη πρόληψης και η έλλειψη πρόληψης οφείλεται στην απαξίωση των τοπικών κοινοτήτων, οι οποίες παίζουν πολύ μεγάλο ρόλο στην πυρόσβεση.

Το αποτέλεσμα που είδαμε είναι το καλύτερα προετοιμασμένο επιτελικό κράτος να σβήνει με μπουκαλάκια πλαστικά από ποτιστήρια κήπου ή να τις αφήνει απλώς να κάνουν επέλαση και να τα κατακάψουν όλα, απομακρύνοντας απλώς τους κατοίκους. Θετικό είναι αυτό σαφέστατα, αλλά αυτό έγινε και πέρσι στην Εύβοια και φτάνουμε και φέτος να έχουμε τα ίδια ακριβώς αποτελέσματα, τα ίδια προβλήματα και στην Εύβοια αλλά και αλλού, επειδή η Κυβέρνηση πραγματικά δεν μαθαίνει από τα εγκληματικά της λάθη.

Αυτό που είναι απολύτως επείγον για μας είναι η ενίσχυση των τοπικών κοινοτήτων, για να γίνεται πρόληψη και κάλυψη όλων των οργανικών κενών που δημιούργησαν οι μνημονιακές κυβερνήσεις στην πυροπροστασία.

Την ίδια ώρα που συντελείται όλο αυτό με την καταστροφή των τοπικών κοινωνιών, η Κυβέρνηση πανηγυρίζει και με την υποτιθέμενη έξοδο της χώρας από την ενισχυμένη εποπτεία. Πάω σε ένα ευρύτερο θέμα. Πέρα, όμως, από την εικονική πραγματικότητα της «Μητσοτάκης Α.Ε.», η πραγματική εικόνα καταδεικνύει πραγματικά πόσο πτωχευμένο είναι αυτό το κράτος, με τα μνημόνια που ψηφίσατε όλες οι μνημονιακές κυβερνήσεις και τα αποτελέσματα που έχουν στους πολίτες είτε σε τοπικό είτε σε ένα ευρύτερο επίπεδο.

Σας ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κυρία συνάδελφε.

Πάμε τώρα στις δευτερολογίες.

Τον λόγο εκ μέρους του Κινήματος Αλλαγής έχει η κ. Λιακούλη, Βουλευτής Λάρισας.

**ΕΥΑΓΓΕΛΙΑ ΛΙΑΚΟΥΛΗ:** Ευχαριστώ πολύ, κυρία Πρόεδρε.

Κύριε Υπουργέ, είστε γεμάτος εκπλήξεις, είναι αλήθεια. Έρχεστε στο Βήμα της Βουλής κι ενώ περιμένουμε πραγματικά να απαντήσετε στα ουσιαστικά ζητήματα που αφορούν την αρμοδιότητά σας, γιατί δεν είναι η Αντιπολίτευση που σας θέτει ενώπιον των ευθυνών, είναι και ο κόσμος που σας ακούει, είναι οι αυτοδιοικητικοί -και δεν είναι μόνο τα προεδρεία της ΚΕΔΕ, υπάρχουν και άλλοι δήμαρχοι, υπάρχουν και άλλοι άνθρωποι οι οποίοι ενδιαφέρονται για αυτά-, παρ’ όλα αυτά, μας μιλάτε για θεσμική μνήμη από το Βήμα της Ολομέλειας της Βουλής και, μάλιστα, μας κάνετε παρατήρηση και μας εγκαλείτε και εμένα προσωπικά για αναντιστοιχία -λέει- των λόγων και της έντασης σε σχέση με την πραγματικότητα.

Αλήθεια λέτε, κύριε Υπουργέ; Μήπως είστε πολύ καιρό στο γραφείο σας και πίσω από αυτό; Μήπως σας έχουν πνίξει τα χαρτιά και δεν έχετε επισκεφθεί εδώ και πολύ καιρό -το λέω καλοπροαίρετα- δήμους;

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Μπορείτε να το δείτε στα social media..

**ΕΥΑΓΓΕΛΙΑ ΛΙΑΚΟΥΛΗ:** Ελάτε στον Δήμο Λάρισας. Είναι αντιπολιτευόμενος. Έτσι τον θεωρείτε; Είναι οι μεν και οι δε και αυτοί είναι γαλάζιοι, κόκκινοι, πράσινοι. Έτσι τα ανακατεύετε φαίνεται στις χρηματοδοτήσεις. Ελάτε στον δήμο, ρωτήστε, πάτε στον Δήμο Τεμπών, που είναι πιο φιλικός, πάτε στον Δήμο Φαρσάλων, πάτε στη Θήβα, πάτε στη Λειβαδιά, πάτε στη Χαλκιδική, πάτε στα νησιά, που περιόδευσε πρόσφατα ο Πρόεδρός μας. Και είδατε ότι οι αυτοδιοικητικοί τα έλεγαν αυτά, δεν τα έλεγαν φίλοι του ΠΑΣΟΚ.

Κύριε Υπουργέ, λοιπόν, πείτε μας αυτά που έρχεστε και λέτε στο Βήμα της Βουλής ποιοι σάς τα λένε; Δήμαρχοι, αυτοδιοικητικοί, παρατάξεις; Ποιοι σάς λένε; Πείτε μας, δηλαδή, ένα παράδειγμα, για να καταλαβαινόμαστε τώρα και να μην μπλέκουμε μόνο στους αριθμούς και στα σχέδια, ποιος σάς είπε ότι αυτό που κάνετε με το άρθρο που φέρνετε στην τροπολογία είναι σοφό, το ότι φιμώνετε, δηλαδή, τους επικεφαλής των δημοτικών παρατάξεων για την ευρυθμία της λειτουργίας του δημοτικού συμβουλίου. Ποιος σάς το είπε αυτό;

Ελάτε εδώ, ανεβείτε στη δευτερολογία και πείτε με ονοματεπώνυμο «εμένα μου το είπε αυτός ο δήμαρχος, όνομα, επώνυμο, αυτού του δήμου», να δούμε και εμείς πού το στηρίζετε. Σήμερα θυμηθήκατε στην τοποθέτησή σας στη Βουλή να μας μιλήσετε για συναίνεση και συνεννόηση, εσείς;

Για πείτε μας, λοιπόν, στη δευτερολογία σας σε ποιο θέμα, κύριε Υπουργέ μου, συνεννοηθήκατε μαζί μας, διαβουλευθήκατε μαζί μας, για να συναινέσουμε σε μία σας επιλογή;

Θα μου επιτρέψετε να πω, βεβαίως, ότι το θράσος της Κυβερνήσεώς σας περισσεύει, γιατί αφιερώσατε σε αυτό το Βήμα παραπάνω από δύο λεπτά στην ομιλία σας για να μιλάτε για τα ζώα συντροφιάς και δεν απαντάτε στις επίκαιρες ερωτήσεις που κάνουν όλες οι παρατάξεις, η παράταξή μας τουλάχιστον, σε αυτό. Εννιά μήνες πέρασαν από την ψήφιση, έπρεπε να εκδώσετε εννέα κοινές υπουργικές αποφάσεις και επτά υπουργικές αποφάσεις και έχετε βγάλει μία -μία!- για τα ζώα συντροφιάς. Τι μας έχετε πει από αυτό το Βήμα για τα ζώα συντροφιάς; Σπέκουλα πραγματική! Τι έχετε πει; Έχετε χωρίσει τον κόσμο σε δύο στρατόπεδα, στους καλούς ζωόφιλους και στους κακούς ζωόφιλους και εσείς που θα τα κάνατε όλα στο βήμα της νέας προοδευτικής σας πρότασης για το πώς θα διαχειριστούμε το μεγάλο κεφάλαιο των ζώων συντροφιάς και λοιπά. Μηδέν εις το πηλίκον! Τίποτα απολύτως δεν κάνατε και σε αυτά!

Κοιτάξτε, λοιπόν, εμείς εδώ δεν θα μηδενίσουμε οποιοδήποτε έργο εσείς πασχίζετε να παράξετε και δεν μπορείτε ούτε θα σας κατηγορήσουμε γιατί δεν μπορείτε. Αυτοί είστε, αυτά σκέφτεστε, τόσο μπορείτε, τόσο κάνετε. Όσο μπορείτε τόσο κάνετε!

Εμείς, λοιπόν, υποστηρίζουμε, κύριε Υπουργέ, ότι μπορούμε να τα κάνουμε καλύτερα τα πράγματα, γιατί έχουμε ιδέες, έχουμε απόψεις και έχουμε συγκεκριμένες διαδρομές, κυρίως, όμως, έχουμε πολιτική αξιοπιστία, αυτή που απασχολεί, όπως γνωρίζω, έντονα την αυτοδιοίκηση. Και την απασχολεί, κύριε Υπουργέ, διότι έχει κλονιστεί η εμπιστοσύνη της αυτοδιοίκησης στο πρόσωπό σας και στο πρόσωπο της Κυβερνήσεως. Δυστυχώς πια δεν ασχολείται με καμμία δήλωση. Και βλέπω μπροστά μου τώρα τον Κώστα Σκανδαλίδη, που είναι στα έδρανα του Κοινοβουλίου, και έχω να πω ότι όταν η αυτοδιοίκηση μιλούσε για τον πρώτο τη τάξει Υπουργό Εσωτερικών, έλεγε: «Είπε ο Υπουργός, δεσμεύτηκε ο Υπουργός.». Θυμάμαι τότε ήμουν πολύ νεαρή στα νομαρχιακά συμβούλια και θυμόμαστε όλοι πώς ακριβώς ο λόγος είχε βαρύτητα και ο λόγος συνιστούσε και παράμετρο έργου στη συνέχεια.

Δυστυχώς, αυτή τη στιγμή βρισκόμαστε σε ένα πολύ κρίσιμο σταυροδρόμι και το συμβόλαιο της εμπιστοσύνης έχουμε προτεραιότητα εμείς σαν δύναμη ευθύνης και μεταρρύθμισης, το ΠΑΣΟΚ, να το αποκαταστήσει. Κάποια στιγμή θα έπρεπε να αφήσετε δίπλα τα μεγάλα λόγια για τον Τρίτση, για τις χρηματοδοτήσεις.

Μα, μιλήσατε σήμερα για τους σεισμούς εδώ, σε αυτό το Βήμα, και κοιτάζοντας και εμένα, γιατί με επιπλήξατε κιόλας ότι ήμουν αυστηρή;

Ποιον σεισμό, κύριε Υπουργέ; Τον σεισμό στην Ελασσόνα και στο Δαμάσι, όπου είναι ακόμη στα κοντέινερ;

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Τα έχω επισκεφθεί.

**ΕΥΑΓΓΕΛΙΑ ΛΙΑΚΟΥΛΗ:** Τα έχετε επισκεφθεί. Επισκεφθείτε, λοιπόν, το Δαμάσι! Ήρθατε μόνο για να εγκαινιάσετε το νέο Δημοτικό Σχολείο στο Δαμάσι.

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Δεν ξαναήρθα;

**ΕΥΑΓΓΕΛΙΑ ΛΙΑΚΟΥΛΗ:** Εγώ δεν ήμουν μικρόψυχη, ήμουν η μόνη της Αντιπολιτεύσεως που παρέστη στη συγκεκριμένη εκδήλωση, κύριε Υπουργέ, παρά το γεγονός ότι δεν ήταν έργο της Κυβέρνησης και δεν το χρηματοδοτήσατε εσείς, αλλά ιδιωτική εταιρεία. Επικοινωνιακά, όμως, κομπολόι το κάνετε, πυροτέχνημα το πετάξατε, μέρες ολόκληρες στην τοπική κοινότητα να ασχολούμαστε με το Δημοτικό Σχολείο του Δαμασίου. Εγώ ήμουν εκεί, όμως και είπα «συγχαρητήρια» και στην Κυβέρνηση και στην προσπάθεια και στην ιδιωτική εταιρεία και σε όλα. Όχι, όμως, έτσι! Μη μας λέτε σήμερα ότι χρηματοδοτήσατε τους δήμους, όταν οι άνθρωποι είναι ακόμη στα κοντέινερ!

Άρα, άλλα λόγια να αγαπιόμαστε! Θα λέμε τις αλήθειες εδώ, σε αυτό το Βήμα της Βουλής, διότι περισσότερο από όλα το έχει ανάγκη ο τόπος και γιατί δεν αντέχει άλλο.

Ολοκληρώνοντας, λοιπόν, θέλω να πω μόνο το εξής: Εμείς στο ΠΑΣΟΚ έχουμε την αντίληψη ότι η αυτοδιοίκηση είναι η πραγματική δύναμή μας, δεν αποτελεί κομματικό λάφυρο κανενός. Πιστεύουμε σε ένα σχέδιο εμπιστοσύνης, αξιοπρέπειας και σεβασμού, όπου η αυτοδιοίκηση θα πρέπει να είναι πραγματικά στην πρώτη γραμμή κάθε κυβερνητικού προγράμματος.

Για εμάς το αύριο της ελληνικής τοπικής αυτοδιοίκησης δεν μπορεί, κύριε Υπουργέ, να χτιστεί με μερεμέτια. Προϋποθέτει μία γενναία, τολμηρή, ριζική ανατροπή στο κράτος, με αποκέντρωση βάσει των αρχών της εγγύτητας και της επικουρικότητας, πάντοτε ταυτόχρονα με τους αντίστοιχους πόρους και τα αναγκαία μέσα. Θέλουμε ενίσχυση και θωράκιση της διοικητικής και οικονομικής αυτοτέλειας των δήμων και των περιφερειών.

Τι ήταν αυτό που κάνατε τελευταία με τις αποκεντρωμένες διοικήσεις; Για εξηγήστε το, κουβέντα δεν είπατε. Αόριστα μας λέτε το σχέδιό σας -θα πω και για αυτό μία κουβέντα στο τέλος-, για το όραμά σας, δηλαδή, πώς το αντιληφθήκαμε εμείς. Αυτό με τη γενική γραμματεία και τον γενικό γραμματέα, το πολιτικό πρόσωπο πού το βρήκατε; Εσείς δεν ήσασταν, του κ. Βορίδη πολιτική ευθύνη δεν είναι -που σήμερα λείπει και είναι κραυγαλέα η απουσία του, όχι ότι δεν αναπληρώνεται από τη δική σας, κύριε Υπουργέ, παρουσία, για όνομα του Θεού!- το ότι δεν είναι σε μία συζήτηση η οποία διεξάγεται με όλα τα κόμματα της Αντιπολίτευσης και με την παρουσία και τη δική μας πρωτοβουλία;

Λέω, λοιπόν, αυτό με τις αποκεντρωμένες διοικήσεις, όταν ο κ. Βορίδης τον Δεκέμβρη του 2021 δεσμεύθηκε στη Θεσσαλονίκη στο συνέδριο της ΚΕΔΕ ότι πάμε ουσιαστικά για μεταφορά των αρμοδιοτήτων στον Α΄ και Β΄ βαθμό και ότι πλέον θα σταματήσει να υπάρχει παρά μόνο σε έναν επιτελικό καθαρά ρόλο, πώς συνδυάζεται με το ότι θα ενισχυθεί με προσωπικό ταυτόχρονα; Δεν θα είναι πολιτικό πρόσωπο -λέει- ο γενικός γραμματέας της αποκεντρωμένης διοίκησης. Πού θέλετε να το πάτε το καράβι; Τι αυτοδιοίκηση θέλετε τελικά; Θέλετε αυτοδιοίκηση μακρύ χέρι της Κυβέρνησης; Θέλετε κυβερνητικό οργανισμό; Τι θέλετε; Δημόσια υπηρεσία θέλετε; Θέλετε να αναστήσετε την αποκεντρωμένη διοίκηση και να την κάνετε αυτοδιοίκηση; Τι θέλετε; Δεν μπορούμε να σας καταλάβουμε.

Γι’ αυτό, λοιπόν, εμείς μιλάμε και προτάσσουμε τη δημοσιονομική αποκέντρωση, στα όρια, βεβαίως, που επιτρέπει το Σύνταγμά μας, με την οικονομική αυτοτέλεια να αποτελεί το πραγματικό εχέγγυο για τη λειτουργία της αυτοδιοίκησης στο μέλλον. Το ΠΑΣΟΚ πιστεύει στη χειραφέτηση των ΟΤΑ και όχι στη χειραγώγηση, με δυνατότητα να προσδιορίζουν οι άνθρωποι τα του οίκου τους και όχι να τους βάζετε φίμωτρο γιατί θέλουν να φέρουν ένα θέμα της ημέρας την ώρα που συνεδριάζει το δημοτικό συμβούλιο.

Τελειώνοντας, κύριε Υπουργέ, επειδή άκουσα για αυτή τη συναίνεση και τη συνεννόηση -στα τρία χρόνια που είμαι στο Κοινοβούλιο πρώτη φορά την άκουσα από το Υπουργείο Εσωτερικών- και ως υπεύθυνη τομεάρχης της αυτοδιοίκησης για συναίνεση δεν μας καλέσατε ποτέ. Ποτέ! Δεν μας καλέσατε ούτε μία φορά να συζητήσετε κάτι το οποίο σας απασχολεί, μία άποψη που μπορεί η αυτοδιοίκηση, όλα τα κόμματα της αυτοδιοίκησης να έχουν. Δεν σκέφτεστε ποτέ ότι η αυτοδιοίκηση είναι μέριμνα όλων, ότι χρειάζεται πλουραλισμός στις απόψεις, ότι χρειάζεται εμπιστοσύνη, ότι χρειάζεται σεβασμός, ότι χρειάζεται πίστη στον θεσμό, τον οποίο εμείς θα αξιώσουμε ξανά, προκειμένου η αυτοδιοίκηση να μην είναι ο ζητιάνος, ο επαίτης, αλλά να είναι αξιοπρεπής εταίρος στη δημοκρατία. Αυτό είναι το δικό μας όραμα, σε αντίθεση με το δικό σας όραμα, που είναι απλώς να αποτελέσει κομματικό σας λάφυρο. Δεν μπορεί να προχωρήσει, όμως, αυτό, σας το λέω. Σύντομα θα το δείτε.

Ευχαριστώ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κυρία συνάδελφε.

Και τον λόγο τώρα έχει εκ μέρους της Κυβέρνησης ο Αναπληρωτής Υπουργός Εσωτερικών κ. Πέτσας.

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Ευχαριστώ πολύ, κυρία Πρόεδρε.

Πραγματικά ήταν μια ενδιαφέρουσα συζήτηση, αλλά θα μου επιτρέψετε, πριν προσπαθήσω να μπω στην ουσία της δευτερολογίας, να μιλήσω για δύο θέματα που έθιξε η κ. Λιακούλη.

Κατ’ αρχάς, δεν μου αρέσει να λέμε πράγματα τα οποία δεν ισχύουν και είναι αυταπόδεικτο ότι δεν ισχύουν. Αν κάποιος με κατηγορεί για κάτι, είναι για την υπερκινητικότητα, κυρία Λιακούλη, και όχι για το ότι είμαι κλεισμένος στο γραφείο μου.

Για δε το θέμα του Δαμασίου, όπως είπατε, και γενικά της Λάρισας, μία φορά πήγα στο Δαμάσι για τα εγκαίνια; Σας ρωτάω. Ξέρετε πολύ καλά ότι δεν πήγα μία φορά και πήγα ακριβώς μετά, όταν στήναμε τα κοντέινερ, όταν δεν υπήρχαν οι υποδομές για να μείνει άνθρωπος εκεί, όταν πηγαίναμε τα τροχόσπιτα σε μία μέρα μετά τον σεισμό.

**ΕΥΑΓΓΕΛΙΑ ΛΙΑΚΟΥΛΗ:** Τώρα έχει κοντέινερ;

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Σας παρακαλώ, λοιπόν, να μη δημιουργείτε εντυπώσεις, ότι πήγαμε για τα εγκαίνια, και επίσης να μην αφήνετε πάλι εντυπώσεις για το θέμα των σχολείων στο Δαμάσι. Ήταν για λόγους ταχύτητας που προκρίθηκε αυτή η λύση και πράγματι απέδωσε καρπούς και τα παιδιά, όπως δεσμεύθηκε ο Πρωθυπουργός, μπήκαν στην τάξη του σχολείου τους με την έναρξη της σχολικής χρονιάς τον Σεπτέμβρη, λίγους μήνες μετά τον καταστροφικό σεισμό.

Και λέω, επίσης, αφού θυμηθήκατε το Δαμάσι, με χρηματοδότηση από πόρους ιδιωτών, γιατί δεν είπατε μια λέξη για τα 5,5 εκατομμύρια ευρώ που έδωσε το Υπουργείο Εσωτερικών για τα σχολεία στη Λάρισα; Γιατί δεν είπατε μια κουβέντα;

Επίσης, έχω να σας πω για τα ζώα συντροφιάς ότι προγραμματίστηκαν δύο επίκαιρες ερωτήσεις μαζί σας και τις δύο τις αναβάλατε, λόγω προσωπικού σας κωλύματος. Πού είναι το πρόβλημα ότι δεν έρχομαι να απαντήσω σε επίκαιρη ερώτηση;

Για την ουσία της υπόθεσης, αναφορικά με τα ζώα συντροφιάς, είπα και πριν ότι είναι πολύ δύσκολο, από τα δυσκολότερα νομοσχέδια. Υπάρχουν πάρα πολλοί και διαφορετικοί μέτοχοι του προβλήματος, με διαφορετικές προσεγγίσεις. Όλοι καταλαβαίνουμε ότι είναι άλλη η προσέγγιση των κυνηγών, άλλη των φιλοζωικών οργανώσεων, άλλη των δήμων, άλλη επίσης των κτηνιάτρων ή των ανθρώπων που ασχολούνται με την εκπαίδευση ή την εκτροφή των ζώων. Και, πράγματι, η επιτυχία αυτού του νομοθετήματος είναι ότι κατάφερε να συγκεράσει διαφορετικές πτυχές, για να φέρει ένα βασικό νομοθέτημα σε λειτουργία από φέτος, ώστε στο τέλος της χρονιάς, που θα έχουν ολοκληρωθεί όλα τα βήματα, να μπορούμε το 2023 να κρίνουμε από τα επιχειρησιακά σχέδια των δήμων αν πηγαίνουμε μπροστά ή αν πηγαίνουμε πίσω. Τώρα είμαστε σε ένα θολό τοπίο, που δεν περιποιεί τιμή ούτε για την ωριμότητα του πολιτικού συστήματος και των κυβερνήσεων που πέρασαν, αλλά ούτε και για την ανθρωπιά και τον πολιτισμό μας.

Όσον αφορά τα υπόλοιπα ζητήματα, θα αναφερθώ αρχικά για το όραμα και την εμπλοκή της αυτοδιοίκησης στην υλοποίηση ενός αναπτυξιακού οράματος.

Κύριε Σκανδαλίδη, αναρωτηθήκατε πού φαίνεται αυτό. Θα σας πω δύο πηγές. Πρώτον, ως προς το ΕΣΠΑ, φέτος είναι κατά 2,2 δισεκατομμύρια ευρώ περισσότεροι οι πόροι που διαχειρίζονται οι περιφέρειες της χώρας μέσω των ΠΕΠ για την επόμενη προγραμματική περίοδο. Φτάνουν τα 8,1 δισεκατομμύρια ευρώ οι πόροι που θα επενδυθούν μέσω των ΠΕΠ, άρα των περιφερειών, στο επόμενο προγραμματικό πλαίσιο από το 2027. Άρα είναι πολύ έμπρακτη η στήριξη και η εμπιστοσύνη της Κυβέρνησης προς την αυτοδιοίκηση να υλοποιήσει τόσο μεγάλα αναπτυξιακά έργα.

Αναφορικά με το Ταμείο Ανάκαμψης, λέτε πού φαίνεται ότι υλοποιούν οι δήμοι ή οι περιφέρειες έργα; Μόνο σε τρεις προσκλήσεις που έχουν εκδοθεί ήδη είναι πάνω από ένα δισεκατομμύριο ευρώ, είτε μιλάμε για ελλείμματα είτε μιλάμε για βιώσιμες αστικές αναπλάσεις είτε μιλάμε για υδρεύσεις. Και έρχονται και οι προσκλήσεις για την οδοποιία. Πάνε στην οδική ασφάλεια 335 εκατομμύρια ευρώ περίπου από το Υπουργείο Εσωτερικών και 475 εκατομμύρια ευρώ από το Υπουργείο Υποδομών και Μεταφορών. Είναι δυνατόν μετά να αναρωτιόμαστε αν υπάρχει ενεργός εμπλοκή της αυτοδιοίκησης στην υλοποίηση αναπτυξιακών προγραμμάτων, στη συμμετοχή του ΕΣΠΑ ή του Ταμείου Ανάκαμψης;

Όσον αφορά τα ζητήματα για τα άλματα στο μέλλον, άκουσα, κύριε Σκανδαλίδη, με προσοχή που αναφερθήκατε σε πάρα πολλές μεταρρυθμίσεις από τη δεκαετία του 1980 μέχρι την υιοθέτηση σχεδίων, όπως ο «ΚΑΠΟΔΙΣΤΡΙΑ»Σ ή ο «ΚΑΛΛΙΚΡΑΤΗΣ». Αν είχαν γίνει τόσα πολλά άλματα στο μέλλον, γιατί φτάνουμε σήμερα σε αυτή την κριτική την οποία εσείς ασκήσατε για το τι άλλο θα μπορούσε να σχεδιαστεί; Πόσα άλματα στο μέλλον θέλουμε για να πέσουμε στο κενό; Σημασία έχει τα άλματα να έχουν σχεδιασμό και συνέχεια και να μην είναι έωλα, όπως για παράδειγμα πολλές διατάξεις του «ΚΑΛΛΙΚΡΑΤΗ» οι οποίες έχουν μείνει δέκα και δώδεκα χρόνια χωρίς καμμία λειτουργία. Κορυφαία είναι η περίπτωση των ΙΔΟΠ, με συνεχείς παρατάσεις για έντεκα, δώδεκα χρόνια και φτάνουμε στην ανάγκη να κλείσουμε το θέμα μας το 2022 με τον τρόπο που θα επιλέξουμε εμείς –και θα το δείτε πολύ σύντομα- ώστε να ενισχυθούν τα γραφεία που λειτουργούν μέχρι σήμερα και όχι να φαντασιωνόμαστε όλοι ότι μπορούν να λειτουργήσουν γραφεία που δεν λειτούργησαν ποτέ εδώ και δώδεκα χρόνια μέσω του σχεδίου που είχατε ψηφίσει το 2010.

Όσον αφορά το ενεργειακό κόστος, είπε ο κ. Χατζηγιαννάκης ότι είναι υπερδιπλάσιο από αυτό που βάζουμε εμείς. Από πού προκύπτει αυτό; Ρωτάω από πού προκύπτει αυτό. Ξέρει και ο κ. Χατζηγιαννάκης, ξέρετε και εσείς που είστε στην Αίθουσα ότι υπάρχει το Οικονομικό Παρατηρητήριο των ΟΤΑ, υπάρχει ο κόμβος που βάζουν τα στοιχεία τους όλοι οι δήμοι, και οι υπηρεσίες του Υπουργείου Εσωτερικών μπορούν να ελέγξουν απόλυτα ποια είναι η αύξηση του ενεργειακού κόστους. Σας λέμε, λοιπόν, ότι το κόστος αυτό θα υπερκαλυφθεί με αυτές τις δύο παρεμβάσεις που κάνουμε εμείς και μακάρι να τελειώσει κάπου εδώ αυτό το ράλι των τιμών. Δεν πρέπει να λέμε για υπερδιπλάσιο κόστος που δεν καλύπτεται.

Όσον αφορά τα θέματα που έθεσε ο κ. Μπούμπας για τα ζητήματα του προσωπικού, συμφωνώ ότι χρειάζεται να δούμε όλοι μαζί, ιδίως για τους μικρούς νησιωτικούς και ορεινούς δήμους, ζητήματα εντοπιότητας, γιατί πραγματικά στενάζουν λόγω διοικητικής ανεπάρκειας και έλλειψης προσωπικού αυτοί οι δήμοι. Άρα θα μπορούσαμε να το δούμε στην πορεία.

Όσον αφορά αυτά που είπε η κ. Απατζίδη για τα ζητήματα της πυροπροστασίας, είναι και εκείνη, όπως και εγώ, σε μια περιοχή όπως η ανατολική Αττική που πλήττεται από τέτοιου είδους φαινόμενα. Όμως, φέτος κάναμε τρία πράγματα διαφορετικά. Δεν μπορούμε να μιλάμε για έλλειψη σχεδιασμού στην πρόληψη φέτος. Η πρόληψη δεν είναι πανάκεια για να αποφύγουμε καταστροφές. Όμως, δεν μπορούμε να λέμε ότι δεν υπήρξε πρόληψη. Θα δώσω τρία στοιχεία. Θα μιλήσω για πόρους.

Πότε διατέθηκαν στο παρελθόν οι πόροι που διατίθενται φέτος για τα ζητήματα της πυροπροστασίας, κυρία Απατζίδη; Δόθηκαν περίπου 100 εκατομμύρια ευρώ. Τα 18,5 περίπου εκατομμύρια ευρώ είναι από το Υπουργείο Εσωτερικών ως πάγια χρηματοδότηση, τα 5 περίπου εκατομμύρια ευρώ που θα προκύψουν τώρα με έκτακτη ενίσχυση σε αρκετούς δήμους της χώρας πολύ στοχευμένα για καθαρισμούς και διανοίξεις οδών και άλλα περίπου 72 εκατομμύρια ευρώ είναι από το Υπουργείο Περιβάλλοντος και Ενέργειας μέσω του Ταμείου Ανάκαμψης για προληπτικούς καθαρισμούς δασών και περιαστικών δασών. Δεν μπορούμε να αγνοούμε ότι έγινε αυτή η τεράστια επένδυση φέτος.

Επίσης, έγιναν καθαρισμοί οικοπέδων. Δεν υπήρχε τέτοια πρόνοια. Πήραμε φέτος την πρωτοβουλία να θεσπίσουμε ένα νέο πλαίσιο για τον καθαρισμό των οικοπέδων, ώστε ο δήμος να μπορεί και να επέμβει όταν ο ιδιοκτήτης επιδεικνύει αντικοινωνική συμπεριφορά και δεν καθαρίζει το οικόπεδο ως οφείλει. Είναι η πρώτη χρονιά που εφαρμόζεται. Έχουμε κάνει γρήγορες διαδικασίες με την Πυροσβεστική και την Εισαγγελία, γιατί καταλαβαίνουμε εδώ ότι κινούμαστε σε όρια συνταγματικά και δεν μπορούμε να επεμβαίνουμε έτσι, χωρίς εισαγγελική παραγγελία, στην ιδιωτική περιουσία κάποιου. Όμως, για πρώτη φορά εφαρμόζεται ο νόμος, όχι με την ίδια ταχύτητα –μαζί σας, θα συμφωνήσουμε σε αυτό- αλλά είναι τομή.

Τρίτο στοιχείο που για πρώτη φορά συμβαίνει φέτος ως προς την πυροπροστασία είναι η συνεργασία. Δεν μπορεί να λέμε ότι δεν έχουμε κάνει κάτι για την πρόληψη, όταν έχουν γυρίσει όλη την Ελλάδα και ο αρμόδιος Υπουργός και τα στελέχη της Πυροσβεστικής, προκειμένου να συνεργαστούν με την αυτοδιοίκηση και τις εθελοντικές οργανώσεις σε τοπικό επίπεδο, για να ξέρουμε τι γίνεται όταν συμβεί, αν συμβεί, ένα τέτοιο φαινόμενο όπως μια πυρκαγιά. Η πυρκαγιά αφήνει πίσω της καταστροφή, αλλά δεν μπορούμε να λέμε για την πρόσφατη πυρκαγιά –γιατί αυτό υπονοήσατε- στη Βούλα και στη Γλυφάδα που έφτασε μέχρι τα όρια της Βάρης ότι έσβηναν τις φωτιές με τα μπουκαλάκια. Νομίζω ότι όλη η Αττική είδε να πετούν συνεχώς ελικόπτερα και αεροπλάνα και είδε τη μεγαλύτερη κινητοποίηση που τουλάχιστον έχω δει εγώ που ήμουν εκεί από το πρωί μέχρι το βράδυ, όλη αυτή την προσπάθεια της Πυροσβεστικής, των εθελοντών και της τοπικής αυτοδιοίκησης να σβήσουν τη φωτιά. Μη δημιουργούμε εντυπώσεις χωρίς να υπάρχει λόγος.

Και θα ήθελα να κλείσω αυτή την παρέμβαση επανερχόμενος ξανά στο θέμα το θεσμικό. Πραγματικά, τα ζητήματα της αυτοδιοίκησης θέλουμε σοβαρή και μακροπρόθεσμη προσέγγιση.

Θα συμφωνήσω, κύριε Σκανδαλίδη, ότι χρειάζεται όραμα. Το όραμα δεν μπορεί να είναι συγκυριακό, όπως ήταν στην προηγούμενη περίοδο της διακυβέρνησης του ΣΥΡΙΖΑ με αλλαγές του εκλογικού νόμου για να κρατάμε ομήρους τις εκλεγμένες διοικήσεις και τον δήμαρχο ούτε επίσης να έχουμε κατάτμηση δήμων με όφελος μόνο μικροπολιτικό. Θέλει μια μεγαλύτερη συζήτηση. Η πολυεπίπεδη διακυβέρνηση που είπα και πριν ότι δεν έγινε στο τέλος της χρονιάς, όπως είχαμε πει, αλλά θα γίνει εντός του 2022, είναι μια πολύ σοβαρή συζήτηση για να μην την κάνουμε σοβαρά και στοχευμένα, όπως πρέπει με όλους εσάς.

Επομένως αυτό το οποίο εγώ μπορώ να πω είναι ότι δεν ασφυκτιά η αυτοδιοίκηση. Στηρίχθηκε η αυτοδιοίκηση όλο αυτό το χρονικό διάστημα μέσα σε κρίσεις, όπως η πανδημία και με μία εισαγόμενη ενεργειακή κρίση και όλα αυτά τα οποία ζήσαμε όλοι μας. Προχωρήσαμε όχι μόνο σε οικονομική, αλλά και σε θεσμική ενίσχυση και αλλαγή του εκλογικού νόμου, για να μην έχουμε ξανά τις ομηρίες του παρελθόντος και εδώ είμαστε στην επόμενη περίοδο να συζητήσουμε όλα τα υπόλοιπα θέματα που θα φέρουν ένα πιο φωτεινό μέλλον στην αυτοδιοίκηση.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε Υπουργέ.

**ΕΥΑΓΓΕΛΙΑ ΛΙΑΚΟΥΛΗ:** Κυρία Πρόεδρε, θα μπορούσα να έχω τον λόγο επί προσωπικού;

**ΠΡΟΕΔΡΕΥΟΥΣΑ (Σοφία Σακοράφα):** Παρακαλώ, κυρία συνάδελφε, έχετε τον λόγο.

**ΕΥΑΓΓΕΛΙΑ ΛΙΑΚΟΥΛΗ:** Για να μην υπάρχει οποιαδήποτε παρανόηση –είμαι σίγουρη ότι δεν είναι σκόπιμο από την πλευρά του κυρίου Υπουργού- θα ήθελα να διευκρινίσω κάτι.

Κύριε Υπουργέ, αναφερθήκατε στο Δαμάσι. Εγώ δεν είπα ότι κακώς έγινε το σχολείο. Σας είπα, λοιπόν, ότι γι’ αυτό άλλωστε ήμουν εκεί και μάλιστα ήμουν η μόνη από την Αντιπολίτευση εξ όσων θυμάμαι, αν θυμάμαι καλά, που ήμουν εκεί.

Εγώ σας είπα ότι παρά το γεγονός ότι έγινε το σχολείο με χρήματα ιδιωτών, χρησιμοποιήθηκε από την Κυβέρνηση επικοινωνιακά. Επίσης, δική σας είναι αυτή η επιλογή. Υπάρχουν αυτή τη στιγμή κάτοικοι που βρίσκονται στα κοντέινερς ακόμη. Αυτό σας είπα. Αμφισβητείτε ότι υπάρχουν; Αμφισβητείτε ότι υπάρχει κόσμος που δεν έχει τα σπίτια του ακόμα; Αμφισβητείτε ότι δεν έχουν ενισχυθεί από τον κρατικό προϋπολογισμό οι δήμοι της περιοχής και της Ελασσόνας και του Τυρνάβου, έτσι ώστε να προχωρήσουν γρήγορα οι διαδικασίες της αποκατάστασης; Αν αυτό το υποστηρίζετε, τότε εγώ παραδίδω αυτό που λέτε σε όλους εκείνους τους ανθρώπους, τους σεισμοπαθείς δηλαδή, οι οποίοι περιμένουν από εσάς με κομμένη την ανάσα το περιβόητο χρονοδιάγραμμα για να μπουν στα σπίτια τους.

Φαντάζομαι, κύριε Υπουργέ, ότι δεν αντιπαρατίθεστε με την ίδια την πραγματικότητα, γιατί τα γεγονότα εμείς τα ζούμε εκεί.

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ και εγώ, κυρία συνάδελφε.

Κύριε Υπουργέ, θέλετε να απαντήσετε, φαντάζομαι.

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Ναι, κυρία Πρόεδρε, προκειμένου να μη μένουν εντυπώσεις. Οι εντυπώσεις δεν έχουν να κάνουν με το αν κάποιος -θα μας πείτε πόσες οικογένειες είναι στον οικισμό ο οποίος φτιάχτηκε- μένει στο κοντέινερ, αλλά αν έχουν κινηθεί οι διαδικασίες όλες όσες είναι απαραίτητες για να γίνει το σπίτι του, γιατί μιλάμε για σπίτι που κρίθηκε ακατάλληλο και κόκκινο.

Όσον αφορά τις χρηματοδοτήσεις και τις ενισχύσεις αμφισβητείτε ότι δόθηκαν πιο γρήγορα από ποτέ;

Επίσης όσον αφορά τη στήριξη των δήμων και της Ελασσόνας και του Τυρνάβου και της Λάρισας, αλλά και της Φαρκαδόνας, να πω ότι δόθηκαν πολλά εκατομμύρια ευρώ για να στηριχθούν οι δήμοι για τις υποδομές τους, πάλι σε χρόνο - ρεκόρ.

Το θέμα είναι αν μπορούμε να συνεργαζόμαστε για να πηγαίνουμε μπροστά. Εγώ δεν θέλω εντυπώσεις ότι κάποιος μένει στο κοντέινερ. Πόσοι ακόμη μένουν σε κοντέινερ σεισμόπληκτοι σε πάρα πολλές δυστυχώς περιπτώσεις που είχαμε τέτοια φαινόμενα;

**ΕΥΑΓΓΕΛΙΑ ΛΙΑΚΟΥΛΗ:** Εσείς δεν ξέρετε, κύριε Υπουργέ; Εμάς ρωτάτε;

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Το θέμα είναι αυτή να μην είναι μία επανάληψη δεκαετιών, αλλά μέχρι να μπορέσουν να κατασκευαστούν οι νέες κατοικίες τους. Γι’ αυτό είμαστε εδώ, για να στηρίζουμε.

Ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ, κύριε Υπουργέ, σας ευχαριστώ.

Κηρύσσεται περαιωμένη η συζήτηση επί της υπ’ αριθμόν 13/9/11-5-2022 επίκαιρης επερώτησης προς τον Υπουργό Εσωτερικών.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι ο Αντιπρόεδρος της Κυβέρνησης, ο Υπουργός Ναυτιλίας και Νησιωτικής Πολιτικής, οι Υπουργοί Οικονομικών, Ανάπτυξης και Επενδύσεων, Εθνικής Άμυνας, Παιδείας και Θρησκευμάτων, Εργασίας και Κοινωνικών Υποθέσεων, Δικαιοσύνης, Εσωτερικών, Υποδομών και Μεταφορών, Τουρισμού, Κλιματικής Κρίσης και Πολιτικής Προστασίας, Επικρατείας, καθώς και οι Αναπληρωτές Υπουργοί Οικονομικών και Εσωτερικών κατέθεσαν στις 20-6-2022 σχέδιο νόμου: «Κύρωση κώδικα νομοθεσίας θαλάσσιων ενδομεταφορών και δικαιωμάτων επιβατών».

Παραπέμπεται στην αρμόδια Διαρκή Επιτροπή.

ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ

**ΠΡΟΕΔΡΕΥΟΥΣΑ (Σοφία Σακοράφα):** Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό του ο Γενικός Γραμματέας Νομικών και Κοινοβουλευτικών Θεμάτων ενημερώνει το Σώμα ότι οι επίκαιρες ερωτήσεις που θα συζητηθούν είναι οι εξής:

Η με αριθμό 760/9-6-2022 επίκαιρη ερώτηση θα απαντηθεί από τον Υπουργό Υγείας κ. Αθανάσιο Πλεύρη.

Η με αριθμό 756/9-6-2022 επίκαιρη ερώτηση θα απαντηθεί από τον Αναπληρωτή Υπουργό Εσωτερικών κ. Στυλιανό Πέτσα.

Οι με αριθμό 751/9-6-2022 και 755/9-6-2022 επίκαιρες ερωτήσεις θα απαντηθούν από τον Υφυπουργό Οικονομικών κ. Απόστολο Βεσυρόπουλο.

Οι με αριθμό 752/9-6-2022 και 753/9-6-2022 επίκαιρες ερωτήσεις και η με αριθμό 2061/4-1-2022 ερώτηση κατ’ άρθρο 130 παράγραφος 5 του Κανονισμού της Βουλής θα απαντηθούν από τον Υφυπουργό Υποδομών και Μεταφορών κ. Γεώργιο Καραγιάννη.

Η με αριθμό 761/10-6-2022 επίκαιρη ερώτηση θα απαντηθεί από τον Υφυπουργό Αγροτικής Ανάπτυξης και Τροφίμων κ. Σίμο Κεδίκογλου.

Η τρίτη με αριθμό 763/10-6-2022 επίκαιρη ερώτηση πρώτου κύκλου και η τρίτη με αριθμό 764/10-6-2022 επίκαιρη ερώτηση δεύτερου κύκλου, που απευθύνονται στον Υπουργό Υποδομών και Μεταφορών κ. Κωνσταντίνο Αχ. Καραμανλή, δεν θα απαντηθούν λόγω αναρμοδιότητας.

Επίσης, δεν θα απαντηθούν κατόπιν συνεννόησης οι εξής:

Η δεύτερη με αριθμό 749/7-6-2022 επίκαιρη ερώτηση πρώτου κύκλου του Βουλευτή Ροδόπης του Κινήματος Αλλαγής κ. Ιλχάν Αχμέτ προς την Υπουργό Παιδείας και Θρησκευμάτων με θέμα: «Λειτουργία μειονοτικού σχολείου Αγιοχωρίου Ροδόπης».

Η πέμπτη με αριθμό 754/9-6-2022 επίκαιρη ερώτηση δεύτερου κύκλου του Βουλευτή Χανίων του Συνασπισμού Ριζοσπαστικής Αριστεράς κ. Παύλου Πολάκη προς την Υπουργό Παιδείας και Θρησκευμάτων με θέμα: «Διακοπή λειτουργίας της Πατριαρχικής Εκκλησιαστικής Σχολής Κρήτης».

Η όγδοη με αριθμό 769/10-6-2022 επίκαιρη ερώτηση δεύτερου κύκλου του Βουλευτή Β΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς την Υπουργό Παιδείας και Θρησκευμάτων με θέμα: «Αδιαφορία του Υπουργείου για τα συσσωρευμένα προβλήματα του Ενιαίου Ειδικού Επαγγελματικού Γυμνασίου - Λυκείου Περιστερίου».

Η δέκατη με αριθμό 767/10-6-2022 επίκαιρη ερώτηση δεύτερου κύκλου του Βουλευτή Β3΄ Νοτίου Τομέα του Συνασπισμού Ριζοσπαστικής Αριστεράς κ. Ιωάννη Μουζάλα προς την Υπουργό Παιδείας και Θρησκευμάτων με θέμα: «Άμεση ανάγκη διερεύνησης των καταγγελιών ιδιωτικών εκπαιδευτικών αναφορικά με τα προγράμματα επιμόρφωσης ανήλικων προσφυγόπουλων».

Επίσης, δεν θα συζητηθεί λόγω κωλύματος του Βουλευτή η δεύτερη με αριθμό 4947/3-5-2022 ερώτηση του κύκλου των αναφορών και ερωτήσεων του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς τον Υπουργό Υποδομών και Μεταφορών με θέμα: «Υλοποίηση του έργου του Πλατύ ποταμού και των συνοδών εγγειοβελτιωτικών έργων του».

Αρχίζουμε, λοιπόν, με την τέταρτη με αριθμό 756/9-6-2022 επίκαιρη ερώτηση δεύτερου κύκλου της Βουλευτού A΄ Ανατολικής Αττικής του ΜέΡΑ25 κ. Μαρίας Απατζίδη προς τον Υπουργό Εσωτερικών με θέμα: «Ανακατασκευή παιδικών χαρών, έλεγχος ασφαλείας τους και αποζημίωση σε οικογένεια τραυματισθέντος παιδιού».

Στην ερώτηση θα απαντήσει ο Αναπληρωτής Υπουργός Εσωτερικών κ. Στυλιανός Πέτσας.

Κυρία Απατζίδη, έχετε τον λόγο για δύο λεπτά.

**ΜΑΡΙΑ ΑΠΑΤΖΙΔΗ:** Κυρία Πρόεδρε, σας ευχαριστώ πολύ.

Κύριε Υπουργέ, να σας ευχαριστήσω που είστε σήμερα εδώ.

Πρόκειται για ένα πάρα πολύ ευαίσθητο θέμα που αφορά σε ένα παιδάκι πέντε ετών που το πλάκωσε μια καγκελόπορτα εδώ στην Αθήνα. Το ζήτημα είναι και ειδικό αλλά και γενικό. Το ειδικό θέμα το οποίο θίγεται στην ερώτηση που κατέθεσα είναι αν θα αποζημιωθεί η οικογένεια. Το γενικό θέμα είναι ότι έχουμε πάρα πολλές παιδικές χαρές εδώ στην Αθήνα οι οποίες φαίνεται ότι είναι δυσλειτουργικές.

Πάμε, όμως, να δούμε λίγο τα δεδομένα και τα γεγονότα. Η δημοτική αρχή δείχνει μεγάλη μέριμνα για μεγάλους περιπάτους. Υπάρχει όμως ένα ζήτημα: Όλοι εσείς έχετε φτωχοποιήσει τον ελληνικό λαό. Εάν δεν μπορεί κάποιος να πάει σε ένα λούνα παρκ το παιδί του, αναγκαστικά θα το πάει σε έναν δημόσιο χώρο. Εκεί οφείλει πολιτεία να μεριμνήσει έτσι ώστε να μην πάθει τίποτα κανένα παιδάκι. Το θέμα είναι ότι νοσηλεύτηκε και ευτυχώς, για καλή τύχη δική μας και της οικογένειας, δεν έπαθε κάτι.

Εγώ σας ρωτάω τι προτίθεστε να κάνετε για την ανακατασκευή των παιδικών χαρών και τη βεβαίωση ασφαλείας, όπως έχουν αναπλαστεί, σε τακτικό εβδομαδιαίο έλεγχο και βεβαίως για το ζήτημα ουσίας, τι θα γίνει με την οικογένεια, αν, δηλαδή, θα αποζημιωθεί.

Ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κυρία συνάδελφε.

Κύριε Υπουργέ, έχετε τον λόγο.

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Ευχαριστώ πολύ, κυρία Πρόεδρε.

Ευχαριστώ και την κ. Απατζίδη για την ερώτηση.

Πραγματικά όλοι θα συμφωνήσουμε ότι τα παιδιά μας πρέπει να έχουν πρόσβαση σε ασφαλείς παιδικές χαρές και να απολαμβάνουμε και εμείς το παιχνίδι και το γέλιο τους και όχι να υπάρχουν ανησυχίες στους γονείς για την ασφάλειά τους. Επομένως αυτό που πρέπει όλοι να έχουμε ως γνώμονα είναι να υπάρχει μια ορθή συντήρηση όλων αυτών των χώρων και να φροντίζουμε όπου δεν υπάρχει να γίνεται έγκαιρη αποκατάσταση και να δίνουμε τη δυνατότητα στους δήμους να έχουν τα χρηματοδοτικά εργαλεία για να μπορούν να το κάνουν αυτό.

Όσον αφορά το συγκεκριμένο θέμα, ειδικά για την Αθήνα, αναφέρω ότι με την υπ’ αριθ. 27934/2014 απόφαση του Υπουργείου Εσωτερικών με την οποία καθορίστηκαν με σαφήνεια και ακρίβεια οι προϋποθέσεις και οι τεχνικές προδιαγραφές για την κατασκευή και τη λειτουργία των παιδικών χαρών των δήμων, καθώς και η διαδικασία πιστοποίησης και ελέγχου αυτών, είναι καθαρό ότι οι επιτροπές ελέγχων των παιδικών χαρών είναι αυτές οι οποίες έχουν την αρμοδιότητα για το κατάλληλο σήμα και για τη λειτουργία τους. Ανανεώνουν δε την άδεια και την καταλληλότητα λειτουργίας κατ’ έτος.

Οι παιδικές χαρές λειτουργούν με ευθύνη του οικείου δήμου ο οποίος οφείλει να λαμβάνει όλα τα απαραίτητα μέτρα για την ασφαλή λειτουργία τους. Βεβαίως σε κάθε περίπτωση, εφόσον ο οικείος δήμος κρίνει ότι υπάρχει πρόβλημα ασφάλειας, είναι ο ίδιος αρμόδιος να σφραγίζει άμεσα την παιδική χαρά.

Αναφορικά με τη χρηματοδότηση του Δήμου Αθηναίων έχει προγραμματιστεί να επιχορηγηθεί με το ποσό των 3.749.640 ευρώ για εκτέλεση διαφόρων έργων και επενδυτικών δραστηριοτήτων μέσω των ΚΑΠ. Μεταξύ δε των προσκλήσεων που έχουν εκδοθεί από το «ΦΙΛΟΔΗΜΟΣ ΙΙ» ο Δήμος Αθηναίων έχει υποβάλει μία πρόταση και έχει χρηματοδοτηθεί με το ποσό των 778.000 ευρώ για παιδικές χαρές. Επίσης, έχουμε και αναμόρφωση διαφόρων χωρών και παιδικών χαρών για την οποία έχει υποβληθεί πρόταση από τον Δήμο Αθηναίων με το ποσό των 2.293.900 ευρώ, επίσης από το «ΦΙΛΟΔΗΜΟΣ ΙΙ».

Σχετικά με τη συγκεκριμένη περίπτωση συνολικά των παιδικών χαρών που λειτουργούν στον Δήμο Αθηναίων, να πω ότι υπάρχουν ογδόντα δύο παιδικές χαρές συνολικά, σαράντα επτά εξ αυτών είναι ανακαινισμένες και πιστοποιημένες και άλλες τέσσερις είναι καινούργιες και πιστοποιημένες, δωρεά του Ιδρύματος «Ωνάση». Για τις υπόλοιπες έχει δρομολογηθεί η ανάπλασή τους. Σε όλες τις παιδικές χαρές γίνονται καθημερινά δύο έλεγχοι, ένας πρωινός και ένας βραδινός, από τους επόπτες του αρμόδιου οργανισμού του Δήμου Αθηνών, του ΟΠΑΝΔΑ. Για του λόγου το αληθές θα καταθέσω στα Πρακτικά το σχετικό έγγραφο του ΟΠΑΝΔΑ, κυρία Πρόεδρε.

(Στο σημείο αυτό ο Αναπληρωτής Υπουργός Εσωτερικών κ. Στυλιανός Πέτσας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε Υπουργέ.

Κυρία Απατζίδη, έχετε τον λόγο.

**ΜΑΡΙΑ ΑΠΑΤΖΙΔΗ:** Κύριε Υπουργέ, νομίζω ότι είναι κατ’ αρχάς θετικό ότι απαντήσατε κατ’ αυτόν τον τρόπο. Δείξατε ότι θα επιληφθείτε του θέματος. Δεν μου απαντήσατε η αλήθεια είναι για την αποζημίωση που ρώτησα για το παιδάκι.

Πάμε όμως και σε κάποια πράγματα τα οποία τουλάχιστον από τα δικά μου έγγραφα προκύπτουν.

Τριάντα πέντε από τις ογδόντα δύο παιδικές χαρές είναι σε πάρα πολύ κακή κατάσταση. Αυτό σημαίνει ότι μπορεί να πέσει μια καγκελόπορτα σε ένα παιδάκι, το οποίο απεύχομαι και εσείς και όλοι μας βεβαίως. Τα παιδιά, όπως προείπα, δεν μπορούν να πάνε σε λούνα παρκ κ.λπ., αν και εσείς ως νεοφιλελεύθεροι πολιτικοί θα θέλατε τον ιδιωτικό τομέα σε καθετί. Εδώ εν προκειμένω δείχνετε ότι δεν υπάρχει μια σοβαρή αντιμετώπιση του θέματος και θα εξηγήσω τι εννοώ.

Όταν εσείς δίνετε όλα τα έργα συνεχώς σε εργολάβους, αν η τεχνική κάλυψη γίνεται από τον οργανισμό του δήμου -που είναι κάτι θετικό σαφέστατα-, δεν νομίζω ότι μπορεί να καλύψει τελικά τις ανεπάρκειες που έχουμε δει.

Εσείς όμως, κύριε Υπουργέ, η Κυβέρνησή σας ουσιαστικά, λέτε ότι «εντάξει, θα προσπαθήσουμε από εδώ και στο εξής να κάνουμε κάτι καλύτερο για να μην υπάρχει καμμία τραγική κατάληξη». Να σας θυμίσω όμως, κύριε Υπουργέ, ότι σε μια ανάλογη περίπτωση στο παρελθόν, που νομίζω ότι θα τη θυμάστε, με τον Δήμαρχο Ελληνικού, τον κ. Χρήστο Κορτζίδη, η στάση της παράταξής σας ήταν εντελώς διαφορετική.

Ο Δήμαρχος Κορτζίδης είναι γνωστός για τους κοινωνικούς αγώνες που έχει κάνει, όπως για την απελευθέρωση της παραλίας Ελληνικού, ώστε η είσοδος να είναι ελεύθερη στο κοινό, χωρίς να πληρώνουν το χρηματικό αντίτιμο που είχαν επιβάλει τότε οι ιδιώτες και να μη γίνει μητροπολιτικό πάρκο στον χώρο του πρώην αεροδρομίου του Ελληνικού.

Τότε σας ενοχλούσε η δράση του δημάρχου, γι’ αυτό, αν θυμάμαι καλά και θυμάστε και εσείς και η Κυβέρνησή σας, είχατε εκμεταλλευτεί ένα δυστύχημα που είχε συμβεί σε ένα ιδιωτικό περιφερόμενο λούνα παρκ της «HAPPY FUN ΕΠΕ», με την αιτιολογία ότι ο δήμος είχε παραχωρήσει τον χώρο. Προσπαθήσατε να εξοντώσετε πολιτικά τον δήμαρχο που σας ενοχλούσε, επειδή αντιστεκόταν στο ξεπούλημα του Ελληνικού, με τη βοήθεια και συστημικών δημοσιογράφων που έσπευσαν να εκμεταλλευτούν το γεγονός.

Αντίστοιχα, δεν καλύφθηκε και το γεγονός αυτό με το πεντάχρονο από τα μέσα. Ενώ ήταν εκεί τα κανάλια, δεν έπαιξε ποτέ καμμία δήλωση από τους ανθρώπους που είδαν το περιστατικό. Τώρα που έχουμε ατύχημα σε παιδική χαρά, που έχει ευθύνη απευθείας ο ίδιος ο δήμος, δεν δείξατε την ίδια ευαισθησία.

Επιτρέψτε μου με όλο το σεβασμό, κύριε Υπουργέ, να επισημάνω τον κίνδυνο της υποκρισίας. Λειτουργείτε με δύο μέτρα και δύο σταθμά πάρα πολλές φορές και γι’ αυτό σας ζητάω να μου απαντήσετε τι θα γίνει συγκεκριμένα με το ζήτημα, αν θα αποζημιωθεί και γενικότερα, κάτι πιο ουσιαστικό ως απάντηση.

Ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κυρία συνάδελφε.

Κύριε Υπουργέ, έχετε τον λόγο.

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Ευχαριστώ πολύ, κυρία Πρόεδρε.

Κοιτάξτε, είναι ξεκάθαρο ότι εδώ αυτό που μας ενδιαφέρει είναι η ασφάλεια των παιδιών μας, αλλά και η δυνατότητα να έχουμε περισσότερες και όχι λιγότερες παιδικές χαρές. Και για τα δύο, όπως είπα και στην πρωτολογία μου, κάνουμε παρεμβάσεις. Για τις περισσότερες και καλύτερες παιδικές χαρές χρηματοδοτούμε τέτοιου είδους παρεμβάσεις μέσα από το πρόγραμμα «ΦΙΛΟΔΗΜΟΣ ΙΙ». Ευτυχώς έχουν εκμεταλλευτεί αυτό το εργαλείο πάρα πολλοί δήμοι.

Δεύτερον, για την ασφάλεια, όπως σας είπα και πριν, υπάρχει συγκεκριμένο πλαίσιο το οποίο εφαρμόζεται, όπως τουλάχιστον φαίνεται να εφαρμόζεται στην περίπτωση του Δήμου Αθηνών από την απάντηση που πήραμε από τον ΟΠΑΝΔΑ, και εδώ είμαστε εμείς και οι υπηρεσίες του Υπουργείου Εσωτερικού να ελέγχουμε συνεχώς, στο πλαίσιο της ευρύτερης εποπτείας, όπως και η αποκεντρωμένη διοίκηση, αν αυτά τα οποία υπάρχουν στο θεσμικό πλαίσιο εφαρμόζονται.

Δεν θα ήθελα να κάνω τέτοια άλματα, όπως κάνατε, αν είναι νεοφιλελεύθερη μία πολιτική ή αν είναι κάτι άλλο μία άλλη πολιτική που στοχοποιεί κάποιον δήμαρχο. Αυτό είναι πολύ μακριά και από τη δική μου τη φιλοσοφία και επιτρέψτε μου να πω και από της Κυβέρνησης.

Από εκεί και πέρα, αυτό που έχει σημασία, επαναλαμβάνω, είναι σε τέτοιου είδους ζητήματα να προσφέρουμε περισσότερους ανοικτούς δημόσιους χώρους, όλους ασφαλείς και όλους προσβάσιμους για τα παιδιά μας. Κι εμείς αυτό θα προσπαθούμε να κάνουμε.

Ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Εγώ σας ευχαριστώ πολύ, κύριε Υπουργέ.

Συνεχίζουμε με την ένατη με αριθμό 760/9-6-2022 επίκαιρη ερώτηση δεύτερου κύκλου του Βουλευτή Λάρισας του Συνασπισμού Ριζοσπαστικής Αριστεράς κ. Βασιλείου Κόκκαληπρος τον ΥπουργόΥγείας,με θέμα: «Αποκαταστάθηκε με προσλήψεις η υποστελέχωση του ακτινοδιαγνωστικού εργαστηρίου του Πανεπιστημιακού Γενικού Νοσοκομείου (ΠΓΝ) Λάρισας;».

Κύριε συνάδελφε, έχετε τον λόγο για δύο λεπτά.

**ΒΑΣΙΛΕΙΟΣ ΚΟΚΚΑΛΗΣ:** Ευχαριστώ, κυρία Πρόεδρε.

Κύριε Υπουργέ, το θέμα της στελέχωσης του ακτινοδιαγνωστικού εργαστηρίου έχει απασχολήσει και άλλη φορά το ελληνικό Κοινοβούλιο με τη διαδικασία του κοινοβουλευτικού ελέγχου.

Μιας και είναι η τρίτη ερώτηση, θα τα πάρουμε από την αρχή. Είναι ένα πάρα πολύ νευραλγικό και σημαντικό τμήμα -νομίζω θα συμφωνήσετε μαζί μου- διότι καλύπτει όλη τη Θεσσαλία και όχι μόνο, καλύπτει όλες τις κλινικές.

Τον Σεπτέμβριο του 2021 οι είκοσι τρεις εργαζόμενοι στο συγκεκριμένο εργαστήριο, από τους πενήντα έξι προβλεπόμενους, αναγκάστηκαν να στείλουν εξώδικο στη διοίκηση, καταγγέλλοντας την υποστελέχωση του εργαστηρίου και τις συνθήκες εργασίας, μιας και επωμίζονται όλο το βάρος αυτοί οι είκοσι τρεις, καθότι έχαναν άδειες, έχαναν ρεπό και αναγκάζονταν να δουλέψουν και βράδυ.

Στην τελευταία επίκαιρη ερώτησή μου η Αναπληρώτρια Υπουργός κ. Γκάγκα απάντησε όσον αφορά το επικουρικό προσωπικό, ότι μετά την έγκριση του αιτήματος, θα γίνουν οι προσλήψεις των πέντε επικουρικών υπαλλήλων, υπό την προϋπόθεση βέβαια ότι υπάρχουν οι ενδιαφερόμενοι στο σχετικό κατάλογο των επικουρικών. Εμφανίστηκαν ενδιαφερόμενοι, δεκαπέντε στον αριθμό. Τελείωσε και η προθεσμία των ενστάσεων στον ΑΣΕΠ στις 5 Μαΐου. Έχει παρέλθει ήδη ένας μήνας και επιπλέον.

Ερωτάσθε πότε θα κληθούν οι ενδιαφερόμενοι από το επικουρικό προσωπικό, για να στελεχώσουν το ακτινοδιαγνωστικό εργαστήριο του Πανεπιστημιακού Γενικού Νοσοκομείου Λάρισας.

Δεύτερον, κύριε Υπουργέ, με το μόνιμο προσωπικό, ήδη η διοίκηση από τις 19 Απριλίου σας απέστειλε αίτημα, σύμφωνα με το οποίο αιτείται την έκδοση προκήρυξης για δεκαπέντε οργανικές θέσεις. Παρακαλώ πολύ, όπως πληροφορηθεί ο πολίτης της Λάρισας, της Θεσσαλίας, αλλά και οι εργαζόμενοι τι πρόκειται να κάνετε για την κάλυψη και επικουρικού προσωπικού, αλλά και μόνιμου προσωπικού, τις οργανικές θέσεις που προβλέπονται, τις δεκαπέντε που ζήτησε η διοίκηση του πανεπιστημιακού για τη στελέχωση του ακτινοδιαγνωστικού εργαστηρίου του Πανεπιστημιακού Γενικού Νοσοκομείου Λάρισας.

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε συνάδελφε.

Κύριε Υπουργέ, έχετε τον λόγο.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Ευχαριστώ, κυρία Πρόεδρε.

Κύριε Κόκκαλη, είναι ένα θέμα το οποίο έχετε επαναφέρει και λογικό είναι. Αυτό είναι και το νόημα του κοινοβουλευτικού ελέγχου, ο Βουλευτής να αναζητά και να επαναφέρει τα ζητήματα. Σας έχουν δοθεί βέβαια σειρά απαντήσεων και τόσο στην ΑΚΕ που υποβάλατε τον Νοέμβριο του 2021 και τον Φεβρουάριο του 2022 είχε απαντήσει εδώ η Αναπληρώτρια Υπουργός κ. Γκάγκα.

Από τις καλυμμένες τριάντα τρεις θέσεις μονίμων υπαλλήλων, οι είκοσι τρεις αφορούν υπαλλήλους ΤΕ Ραδιολογία-Ακτινολογίας και ΔΕ Χειριστών Ιατρικών Συσκευών και εργάζονται στο ακτινοδιαγνωστικό εργαστήριο, ενώ οι υπόλοιπες σχετίζονται με υπαλλήλους που εργάζονται στα υπόλοιπα εργαστήρια πυρηνικής ιατρικής. Κατά τη διάρκεια της πανδημίας προστέθηκαν τρεις επικουρικοί, δύο ΤΕ Ραδιολογίας και ένας ΔΕ Χειριστών Εμφανιστών, ενώ η σημερινή στελέχωση του Πανεπιστημιακού Νοσοκομείου Λάρισας αποτελείται από τριάντα τρεις μόνιμους και τρεις επικουρικούς και συνολικά υπηρετούν τριάντα έξι άτομα ειδικοτήτων Ραδιολογίας-Ακτινολογίας και Χειριστών Εμφανιστών.

Έχουμε δεσμευτεί και εγκριθεί για πρόσληψη μέσω ΑΣΕΠ οκτώ μόνιμες θέσεις ειδικότητας. Αυτή τη στιγμή παράλληλα τρέχει η προκήρυξη των επτακοσίων θέσεων που πρώτα θα βγούνε για τα περιφερειακά νοσοκομεία. Είναι έτοιμη, την έχει επεξεργαστεί η αναπληρώτρια. Μετά θα βγουν και για τα κεντρικά και τα μεγάλα νοσοκομεία, όπως είναι και το πανεπιστημιακό της Λάρισας και έχουν λάβει έγκριση οι πέντε θέσεις των επικουρικών ειδικότητας ΤΕ Ραδιολογίας και είναι στο τελικό στάδιο. Εσείς είπατε ότι υπήρχε συγκεκριμένος χρόνος και με τις ενστάσεις, αλλά έχουν εγκριθεί και είναι στο τελικό στάδιο υλοποίησης.

Αναφορικώς τώρα με το PET για το οποίο αναφέρεται ότι με την ολοκλήρωση των εργασιών οι οποίες θα γίνουν το φθινόπωρο του 2022, δρομολογούνται οι εγκρίσεις για άμεση πρόσληψη επικουρικού προσωπικού ένα ΠΕ Ακτινοφυσικού δύο ΤΕ Νοσηλευτικής και πέντε ΤΕ Ραδιολογίας-Ακτινολογίας.

Η στήριξη συνολικά των νοσοκομείων είναι στην προτεραιότητά μας. Μόνο για το 2022 σε επίπεδο μονίμων θέσεων υπάρχουν προκηρύξεις κοντά στις έξι χιλιάδες. Τέσσερις χιλιάδες νοσηλευτές -που ήδη έχει φύγει από το Υπουργείο Υγείας και αναμένεται η ανάρτηση της προκήρυξης- επτακόσιοι γιατροί και εννιακόσιοι δέκα λοιπό προσωπικό. Επτακόσιοι γιατροί. Διακόσιοι πενήντα που αφορούν περιφερειακά νοσοκομεία. Έχει ολοκληρωθεί και μέσα στο καλοκαίρι θα ολοκληρωθούν και οι υπόλοιπες μόνιμες, ενώ αντίστοιχα έχουν ανοίξει και όλες οι διαδικασίες για το επικουρικό προσωπικό.

Συνεπώς στους προβληματισμούς τους οποίους θέτετε, ήδη έχει ληφθεί μέριμνα και για την κάλυψη των μόνιμων θέσεων και για την κάλυψη των πέντε επικουρικών που είναι στο τελικό στάδιο, αλλά αντίστοιχα και κατά τη διάρκεια της πανδημίας υπήρξε από επιπλέον επικουρικό προσωπικό προσπάθεια να στελεχωθεί το συγκεκριμένο νοσοκομείο για το συγκεκριμένο αντικείμενο το οποίο ρωτάτε.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ πολύ, κύριε Υπουργέ.

Ο κύριος συνάδελφος έχει τον λόγο.

**ΒΑΣΙΛΕΙΟΣ ΚΟΚΚΑΛΗΣ:** Κύριε Υπουργέ, η επιμονή μερικές φορές φέρνει και αποτελέσματα. Πάντα με την προτροπή των ίδιων των εργαζομένων οι οποίοι από τον Σεπτέμβριο του 2021, όπως σας ανέφερα, αναγκάστηκαν να αποστείλουν εξώδικο στη διοίκηση, καταγγέλλοντας αυτή την υποστελέχωση του ακτινοδιαγνωστικού εργαστηρίου.

Να τα πάρουμε με τη σειρά. Είπατε ότι οι πέντε επικουρικοί για τους οποίους έχει λήξει η διαδικασία των ενστάσεων από τις 5 Μαΐου, είναι στο τελικό στάδιο υλοποίησης. Ας ελπίσουμε ότι δεν θα περάσει το καλοκαίρι για να προσληφθούν αυτοί οι πέντε. Τουλάχιστον αυτό να το επιβεβαιώσετε στη δευτερολογία σας.

Για τους μόνιμους εξ όσων κατάλαβα –διορθώστε με- δεν είναι η προτεραιότητα, είναι άλλα νοσοκομεία και μετά είναι το πανεπιστημιακό; Γι’ αυτά, για τις οργανικές θέσεις; Δεκαπέντε ζήτησε η διοίκηση του πανεπιστημιακού για το συγκεκριμένο ακτινοδιαγνωστικό εργαστήριο. Είναι πολύ σημαντική η στελέχωση κατά το δυνατόν πιο γρήγορα και με μόνιμο προσωπικό του συγκεκριμένου εργαστηρίου.

Θα περιμένω την απάντησή σας, ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Και εμείς σας ευχαριστούμε κύριε συνάδελφε.

Ο κύριος Υπουργός έχει τον λόγο.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Προτεραιότητα, προφανώς, είναι όλα τα νοσοκομεία. Αυτό, όμως, το οποίο γίνεται τώρα είναι ότι θα υπάρξει πρώτα η προκήρυξη και έχει ολοκληρωθεί η στελέχωση για τα περιφερειακά νοσοκομεία και τις άγονες περιοχές, κυρίως τις νησιωτικές περιοχές, γιατί είναι άμεσες οι ανάγκες κάλυψης αλλά παράλληλα εκεί είναι και τα σημεία στα οποία δεν υπάρχει και η μεγαλύτερη προθυμία να καλυφθούν οι θέσεις. Οπότε γίνεται μια επιλογή.

Είναι άμεση αυτή η προκήρυξη και εντός του καλοκαιριού θα υπάρξουν και για τις θέσεις, όπου θα γίνει και η κατανομή με βάση τις αιτήσεις που έχουν ζητηθεί και θα ξέρουμε τον ακριβή αριθμό. Τώρα γίνεται η κατανομή για τα μεγάλα νοσοκομεία.

Το επικουρικό προσωπικό το οποίο αναφέρεται και η ενημέρωση η οποία έχω –και θα το δω άμεσα πάλι- είναι ότι είμαστε στο τελικό στάδιο και άμεσα θα καλυφθούν αυτές οι επικουρικές θέσεις. Από εμάς, δηλαδή, έχουν «ανοίξει» και είναι το τελικό στάδιο, όπως είπατε, που έγιναν οι ενστάσεις. Άρα είναι για άμεση διαδικασία. Πιστεύω ότι, ναι, θα είναι εντός του καλοκαιριού και ειδικά για το συγκεκριμένο νοσοκομείο είχαμε και μια θετική εξέλιξη που επ’ ευκαιρία της ερώτησής σας, γιατί ξέρω ότι σας έχει απασχολήσει και εσάς αυτό το θέμα, όπως και το σύνολο των Βουλευτών της Λάρισας, είναι πολύ σημαντικό ότι πλέον και με ιδιωτική χορηγία που γίνεται και από την οικογένεια Καντόνια μπαίνουμε στο στάδιο υλοποίησης, ότι πλέον θα υπάρχει μονάδα εντατικής θεραπείας νεογνών στο συγκεκριμένο νοσοκομείο.

Γνωρίζω ότι και ο Περιφερειάρχης κ. Αγοραστός έχει ασχοληθεί και Βουλευτές της Νέας Δημοκρατίας, αλλά και εσείς προσωπικά. Γνωρίζω ότι υπάρχει ένα συνολικό ενδιαφέρον. Απ’ αυτό το Βήμα επειδή προχθές κάναμε και την τελική συνάντηση των διαδικασιών, θα ήθελα να ευχαριστήσω την οικογένεια -γιατί είναι πάρα πολύ σημαντικό και η ιδιωτική πρωτοβουλία όταν συνδέεται σε μια τέτοια κατεύθυνση- οπότε επ’ ευκαιρία της ερώτησής σας, σας λέω ότι και οι μόνιμες θέσεις εντός του καλοκαιριού θα προκηρυχθούν. Οι πέντε θα καλυφθούν από επικουρικούς. Οι μόνιμες θέσεις θα είναι το καλύτερο δυνατόν που μπορεί να γίνει και τώρα γίνεται η κατανομή, αλλά θα ήθελα να αναφερθώ και σε αυτή τη θετική είδηση για το συγκεκριμένο νοσοκομείο.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ πολύ, κύριε Υπουργέ.

Προχωράμε τώρα στη συζήτηση της έκτης με αριθμό 761/10-6-2022 επίκαιρης ερώτησης δεύτερου κύκλου του Βουλευτή Β2΄ του Δυτικού Τομέα Αθηνών κ. Κρίτωνα – Ηλία Αρσένη προς τον Υπουργό Αγροτικής Ανάπτυξης και Τροφίμων, με θέμα: «Η Κυβέρνηση προωθεί τη σφαγή ζώων χωρίς αναισθησία, μην εφαρμόζοντας την απαγόρευση».

Στην ερώτηση θα απαντήσει ο Υφυπουργός Αγροτικής Ανάπτυξης και Τροφίμων κ. Συμεών Κεδίκογλου.

Ο κύριος συνάδελφος έχει τον λόγο για δύο λεπτά.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κυρία Πρόεδρε.

Κύριε Υπουργέ, είμαστε πάλι σε αυτήν την Αίθουσα, γιατί την προηγούμενη φορά μου είχατε πει ότι πρέπει να προχωρήσει η σφαγή ζώων χωρίς αναισθησία. Σήμερα είστε εδώ με μια άλλη θέση, γιατί υποχρεωθήκατε να το πάρετε πίσω ως Κυβέρνηση, αλλά ακόμα δεν έχετε στείλει σε κτηνιάτρους και σφαγεία την εγκύκλιο που να ξεκαθαρίζει, να κάνει ρητό τη δική τους υποχρέωση να μην προχωρούν σε καμμία σφαγή ζώου χωρίς αναισθησία.

Άρα, ενώ μόνος σας πήρατε πίσω τα λεγόμενά σας, συνεχίζετε να κλείνετε το μάτι στη σφαγή των ζώων χωρίς αναισθησία.

Να θυμίσω τη διαδικασία: Η Ελλάδα έχει καταδικαστεί στο Ευρωπαϊκό Δικαστήριο εξαιτίας των συστηματικών παραβάσεων, των κανόνων και σχετικών οδηγιών, σχετικά με την προστασία των ζώων κατά τη μεταφορά, σφαγή ή θανάτωσή τους.

Η κυβέρνηση ΣΥΡΙΖΑ μας έφερε το 2017 το ανεκδιήγητο του να επιτρέπεται η σφαγή ζώου χωρίς αναισθησία. Εσείς τότε ως κυβέρνηση διαμαρτυρόσασταν. Λέγατε: «Αν είναι δυνατόν!». Όμως δεν ήσασταν εσείς που το αλλάξατε, αλλά η φιλοζωική και περιβαλλοντική ομοσπονδία η οποία προσέφυγε στο Συμβούλιο της Επικρατείας και καταρρίφθηκε η απόφαση ΣΥΡΙΖΑ.

Εσείς, όμως, δεν κάνατε το παραμικρό μετά την απόφαση του Συμβουλίου της Επικρατείας.

Όταν σας έκανα επίκαιρη ερώτηση, μάθαμε το αδιανόητο ότι είχατε καταθέσει στο άρθρο 50 την τροπολογία σε άσχετη νομοθεσία, για να επιτρέπετε τη σφαγή των ζώων χωρίς αναισθησία. Μετά την ερώτησή μου ακολούθησαν δύο χιλιάδες οκτακόσια είκοσι δύο αρνητικά σχόλια στη διαβούλευση και αναγκαστήκατε να το αποσύρετε. Όμως ακόμα δεν έχετε φέρει ακριβώς αυτό που είναι το αυτονόητο, την εγκύκλιο που ρητά να απαγορεύει σε κτηνιάτρους και στα σφαγεία να προχωρούν στη σφαγή ζώων χωρίς αναισθησία.

Τι περιμένετε; Το Συμβούλιο της Επικρατείας το λέει. Οι πολίτες το λένε. Εσείς μας λέτε πλέον ότι ισχύει. Γιατί δεν το εφαρμόζετε; Γιατί επιτρέπετε να σφάζονται ακόμα στην εποχή μας ζώα χωρίς αναισθησία με τον πιο τραυματικό, τον πιο επίπονο τρόπο;

**ΠΡΟΕΔΡΕΥΟΥΣΑ (Σοφία Σακοράφα):** Σας ευχαριστούμε κύριε συνάδελφε.

Ο κύριος Υπουργός έχει τον λόγο.

**ΣΙΜΟΣ ΚΕΔΙΚΟΓΛΟΥ (Υφυπουργός Αγροτικής Ανάπτυξης και Τροφίμων):** Ευχαριστώ, κυρία Πρόεδρε.

Κύριε συνάδελφε, σας ευχαριστώ και εσάς που με την παρούσα επίκαιρη ερώτησή σας επιβεβαιώνετε αυτό που κατ’ επανάληψη έχει τονιστεί, δηλαδή την έμπρακτη ευαισθησία με την οποία αντιμετωπίζει το Υπουργείο και ολόκληρη η Κυβέρνηση τα όποια προβλήματα ή και δυσλειτουργίες που αναφύονται ή και αναδεικνύονται πολλά από αυτά, όπως το συγκεκριμένο, από νομοθετήματα του ΣΥΡΙΖΑ.

Με αναγκάζετε, όμως, να σας υπενθυμίσω ότι πολύ πριν εκπνεύσει η προθεσμία της δημόσιας ηλεκτρονικής διαβούλευσης της τότε προτεινόμενης τροπολογίας που άρθρου 50 στο νομοσχέδιο του Υπουργείου Εσωτερικών: «Εθνικό Σχέδιο Καταπολέμησης της Διαφθοράς», δηλαδή, την προτεινόμενη τότε τροποποίηση, επικαιροποίηση και συμπλήρωση του άρθρου 2 του νόμου, σπεύσατε να καταθέσετε επίκαιρη ερώτηση με αριθμό 465 χάριν εντυπώσεων και πολιτικού τακτικισμού και μόνον, όπως αποδείχθηκε.

Με αναγκάζετε, να σας θυμίσω, επίσης, ότι στην τότε επίκαιρη ερώτησή σας -επίσης χάριν εντυπωσιασμού και προφανώς από λανθασμένη πληροφόρησή σας- πρώτον, ισχυριζόσασταν περί δήθεν βιολογικής επισήμανσης των προϊόντων που προέρχονται από θρησκευτική σφαγή, παραβλέποντας, προφανώς, ότι το κρέας των ζώων που σφάζονται στα σφαγεία λατρευτικού τύπου δεν αφορά σε σκοπό διάθεσή τους στην αγορά βιολογικών προϊόντων, γιατί δεν πληροί καμμία από τις προϋποθέσεις της διαδικασίας πιστοποίησης και δεν καλύπτει ανάγκες της αγοράς σε βιολογικό τρόφιμο.

Δεύτερον, αναφερόσασταν στην απόφαση του Δικαστηρίου της Ευρωπαϊκής Ένωσης, Υπόθεση CE-416/07, παραβλέποντας ότι αυτή δεν αφορά τις σφαγές λατρευτικό τύπου που συνιστούν εξαίρεση από τους γενικούς κανόνες της ενωσιακής νομοθεσίας, αλλά αναφέρεται γενικά στον τρόπο σφαγής των ζώων στην Ευρωπαϊκή Ένωση. Σημειώνετε ότι η συγκεκριμένη μη συμμόρφωση της χώρας έχει αντιμετωπιστεί με σχετικές ενέργειες που αποτυπώνονται σε εκθέσεις της Ευρωπαϊκής Επιτροπής για το προφίλ της χώρας, από τις οποίες προκύπτει ότι η χώρα προέβη όντως σε ενέργειες με αποτέλεσμα την άρση όλων των συστάσεων που σχετίζονται με τις μη συμμορφώσεις ως προς την προστασία των ζώων κατά τη σφαγή.

Να σας θυμίσω ότι για τα παραπάνω θέματα αποφύγατε και δεν αναφερθήκατε καν στη συζήτηση της τότε επίκαιρης ερώτησής σας για λόγους προφανείς. Τέλος, σας θυμίζω από το ίδιο Βήμα ότι σας είχα τονίσει στις 4 Μαρτίου του ΄22 ότι δεν είχε ολοκληρωθεί ο δημόσιος διάλογος και η διαβούλευση και θα ήταν συνετό να περιμένετε να δείτε και εσείς τα σχόλια της διαβούλευσης. Σας θυμίζω ότι η δημόσια διαβούλευση ολοκληρώθηκε μόλις τα μεσάνυχτα της προτεραίας, της προηγούμενης απάντησής μου, λίγες ώρες δηλαδή. Σας τόνισα επίσης επί λέξει ότι από σήμερα, μετά δηλαδή την ολοκλήρωση της διαβούλευσης, θα είμαστε σε θέση να δούμε τις επισημάνσεις όλων των συμπολιτών μας οι οποίοι έλαβαν μέρος στη διαβούλευση, να μελετηθούν και να ληφθούν υπ’ όψιν τα σχόλια τους. Και όπως πάντα είμαστε εδώ ανοιχτοί στο διάλογο και στην ελληνική κοινωνία για να συζητήσουμε, να συνδιαμορφώσουμε να βελτιώσουμε αν χρειαστεί, στο πλαίσιο βεβαίως του ενωσιακού δικαίου. Και όπως όλοι γνωρίζουν, το Υπουργείο μας είναι πάντα ανοιχτό να ακούσει, να συζητήσει ειλικρινά, να δώσει λύσεις, σεβόμενο τις αποφάσεις των ελληνικών δικαστηρίων, τηρώντας την κοινοτική νομοθεσία και νομολογία και βεβαίως προασπίζοντας και διασφαλίζοντας τα δικαιώματα όλων των πολιτών.

Είμαστε σε αυτό το στάδιο. Συγκεντρώθηκαν τα σχέδια της διαβούλευσης, και όχι μόνο ελήφθησαν σοβαρά, αλλά το Υπουργείο Αγροτικής Ανάπτυξης και Τροφίμων με σωστά αντανακλαστικά απέσυρε την τροπολογία, πιστό στο να ακούει και να συνδιαλέγεται πριν πάρει τις αποφάσεις. Σκοπός μας, όπως όλων πιστεύω σε αυτήν την Αίθουσα, είναι η χώρα μας να είναι σύμφωνη με τον Κανονισμό της Ευρωπαϊκής Ένωσης, τον 1099/2009, για την προστασία των ζώων κατά τη θανάτωσή τους.

Και αφού και στην παρούσα επίκαιρη ερώτησή σας αναφέρεστε συνέχεια στην προηγούμενη ερώτησή σας, για μια ακόμη φορά απαντώντας και διορθώνοντας το ιστορικό της προηγούμενης ερώτησής σας, θα αναφερθώ περιληπτικά στις μέχρι σήμερα εκδοθείσες αποφάσεις του. Είναι οι δύο αποφάσεις της Κυβέρνησης του ΣΥΡΙΖΑ, η 951/17 και η 292/18. Κατά της πρώτης απόφασης ασκήθηκαν αιτήσεις ακύρωσης στο Συμβούλιο της Επικρατείας οι οποίες έγιναν αποδεκτές, με αποτέλεσμα να ακυρωθούν και οι δύο εν λόγω αποφάσεις. Και με βάση το σκεπτικό του Συμβουλίου της Επικρατείας, η ισχύουσα -αυτή που ισχύει σήμερα- εθνική διάταξη της παρ. 2 του ν.1197/81 –του ΄81, κυβέρνηση της Νέας Δημοκρατίας- επέχει θέση μέτρων ευρύτερης προστασίας των ζώων, σύμφωνα με τις διατάξεις του άρθρου 26 του Κανονισμού των Ευρωπαϊκών Κοινοτήτων. Και η διάταξη αυτή είναι τώρα σε ισχύ. Λοιπόν, θα λάβουμε υπ’ όψιν μας όλες τις αποφάσεις του Συμβουλίου της Επικρατείας, τη νομολογία του Δικαστηρίου της Ευρωπαϊκής Ένωσης.

Επίσης, να σας θυμίσω ότι χώρες της Ευρωπαϊκής Ένωσης στις οποίες επιτρέπεται η σφαγή χωρίς άμεση αναισθητοποίηση, είναι η Αυστρία, η Βουλγαρία, η Γαλλία, η Γερμανία, η Εσθονία, η Ιρλανδία, η Ιταλία, η Κροατία, η Λετονία, η Λιθουανία, η Ολλανδία, η Ουγγαρία, η Πολωνία, η Πορτογαλία, η Ρουμανία, η Τσεχία και η Φιλανδία. Και χώρες στις οποίες απαγορεύεται χωρίς πιστοποίηση είναι η Δανία, η Σλοβενία και η Σουηδία.

Υπενθυμίζεται ότι με την απόφαση του Συμβουλίου της Επικρατείας που λέει επί λέξει: Με τα δεδομένα αυτά ο Έλληνας κανονιστικός νομοθέτης όφειλε, σταθμίζοντας αφ’ ενός και κατά κύριο λόγο την ενωσιακή αξία της προστασίας των ζώων από κάθε ταλαιπωρία κατά τη σφαγή τους και αφ’ ετέρου το δικαίωμα της θρησκευτικής ελευθερίας, να ρυθμίσει τη θρησκευτική σφαγή με τρόπο που να εξασφαλίζει και την αξιοπρεπή θανάτωση των ζώων, κάνοντας χρήση των δυνατοτήτων του άρθρου 26 του Κανονισμού.

Λοιπόν, μην βιάζεστε γιατί μπορεί να διαψευστείτε και πάλι. Τα υπόλοιπα στη δευτερολογία μου.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε Υπουργέ.

Κύριε συνάδελφε, έχετε τον λόγο.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κυρία Πρόεδρε.

Κύριε Υπουργέ, προσπάθησα με πολλή δυσκολία να σας παρακολουθήσω γιατί ήταν κάπως χαοτικό αυτό που περιγράψατε. Το καταλαβαίνετε έτσι! Από τη μία προσπαθήσατε να εγκαλέσετε εμένα διότι κάτι δεν κάνω καλά. Στη συνέχεια κατηγορήσατε τον ΣΥΡΙΖΑ ότι αυτός τα έκανε όλα. Μετά υπεραμυνθήκατε το γεγονός ότι κάποιες άλλες χώρες κάνουν σφαγή χωρίς αναισθησία. Ήταν λάθος τα στοιχεία σας. Θα αναφερθώ σε αυτό, αλλά δεν έχει σημασία. Και θέλετε να μας πείτε τι ακριβώς;

Κύριε Υπουργέ, την προηγούμενη φορά ήρθατε εδώ πέρα και υπερασπιστήκατε την τροπολογία που επέτρεπε τη σφαγή ζώων χωρίς αναισθησία. Το θυμάστε; Εδώ πέρα ήμασταν. Λέγατε τα εξής. Τα δικά σας λόγια διαβάζω από τα Πρακτικά: «Ο σκοπός της τροπολογίας που επιτρέπει τη σφαγή ζώων χωρίς αναισθησία για θρησκευτικούς λόγους είναι αφ’ ενός μεν η προστασία των ζώων, γι’ αυτό θεσπίζονται οι συγκεκριμένοι κανόνες, και αφ’ ετέρου η προστασία της θρησκευτικής ελευθερίας κοινοτήτων της χώρας».

Εσείς το λέγατε. Τώρα θέλετε να μας πείτε τι, ότι επειδή φοβηθήκατε την κατακραυγή με τα δύο χιλιάδες οκτακόσια είκοσι δύο σχόλια, το πήρατε πίσω; Φέρτε άλλη τροπολογία που να το ξεκαθαρίζει. Λέτε ότι ισχύει; Βγάλτε εφαρμοστική εγκύκλιο. Βγάλτε εφαρμοστική εγκύκλιο! Γιατί δεν βγάζετε; Στείλτε εφαρμοστική εγκύκλιο σε όλους τους κτηνιάτρους και τα σφαγεία. Βγήκε μια απόφαση του ΣΥΡΙΖΑ. Έπεσε από την Πανελλήνια Φιλοζωική και Περιβαλλοντική Ομοσπονδία στο Συμβούλιο της Επικρατείας. Εσείς προσπαθήσατε να ξαναφέρετε νομοθεσία που να αλλάζει τον νόμο που απαγόρευε. Είναι σαφές το τι ισχύει στα σφαγεία και στους κτηνιάτρους; Περιμένουν τι θα γίνει με τα παιχνίδια που παίζονται εδώ μέσα, για να καταλάβουν τι περάσατε τελικά; Προφανώς και πρέπει να στείλετε εγκύκλιο. Και σας ζητάμε να τη στείλετε άμεσα. Κανονικά πρέπει να φέρετε και ξεκάθαρη τροπολογία που να ορίζει ρητά την απαγόρευση, ασχέτως τι λέει ο νόμος του ’81, για να γίνουν ξεκάθαρα τα πράγματα. Εσείς εδώ πέρα όμως βλέπω ότι ακόμα δεν έχετε αποφασίσει. Κάνατε πίσω στην τροπολογία και μας λέτε ότι τόσες χώρες σφάζουν ζώα χωρίς αναισθησία.

Είναι λάθος τα στοιχεία σας, κύριε Υπουργέ. Βέλγιο, Δανία, Φινλανδία, Σουηδία, Φινλανδία, Εσθονία, Λετονία, Λιθουανία, Αυστρία, Σλοβενία, Σλοβακία, Ουγγαρία επιβάλλουν την ευαισθησία. Σε κάθε περίπτωση σε ποια βάρκα είστε; Εξηγήστε μας. Είστε στη βάρκα των ανθρώπων που θέλουν τη σφαγή χωρίς αναισθησία, γιατί αυτό μάς περιγράψατε, ή είστε στη βάρκα του να τελειώνουμε με αυτά τα αδιανόητα βασανιστήρια; Αν είστε στη βάρκα του να τελειώνουμε με τα βασανιστήρια της σφαγής χωρίς αναισθησία το 2022, όταν συζητάμε για το πώς θα περιορίσουν όλοι οι άνθρωποι την κατανάλωση κρέατος, πέρα από όσους έχουν γίνει ήδη χορτοφάγοι, και σίγουρα δεν συζητάμε το να πεθαίνουν ζώα βασανιστικά, τότε βγάλτε την ερμηνευτική εγκύκλιο. Κάντε το σαφές. Μην κλείνετε το μάτι στις παρανομίες και στη σφαγή των ζώων χωρίς αναισθησία το 2022.

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστούμε, κύριε συνάδελφε.

Κύριε Υπουργέ, έχετε τον λόγο.

**ΣΙΜΟΣ ΚΕΔΙΚΟΓΛΟΥ (Υφυπουργός Αγροτικής Ανάπτυξης και Τροφίμων):** Ευχαριστώ, κυρία Πρόεδρε.

Κύριε συνάδελφε, αυτό που λέμε εμείς, είναι αυτό ακριβώς που επισημαίνεται από το Συμβούλιο της Επικρατείας, δηλαδή σεβασμός στην ευζωία των ζώων, αλλά και στο δικαίωμα της θρησκευτικής ελευθερίας. Ελπίζω να συμφωνείτε ότι η χώρα οφείλει να συμμορφώνεται με την ενωσιακή νομοθεσία. Λοιπόν, το άρθρο 4 του Κανονισμού 1099/2009 ορίζει ρητά ότι για τα ζώα που υποβάλλονται σε ιδιαίτερες μεθόδους σφαγής που προβλέπονται από λατρευτικούς τύπους δεν εφαρμόζονται οι απαιτήσεις της παραγράφου 1, δηλαδή θανάτωση του ζώου μόνο μετά από την αναισθητοποίηση, υπό την προϋπόθεση όμως ότι η σφαγή διενεργείται σε σφαγείο. Σύμφωνα δε με την πρόβλεψη του άρθρου 13 της Συνθήκης για τη λειτουργία της Ευρωπαϊκής Ένωσης, κατά τη διαμόρφωση της αγροτικής πολιτικής τους, η Ένωση και τα κράτη-μέλη λαμβάνουν πλήρως υπ’ όψιν τους τις απαιτήσεις καλής διαβίωσης των ζώων ως ευαίσθητων όντων, τηρώντας ταυτοχρόνως τις νομοθετικές ή διοικητικές διατάξεις και τα έθιμα των κρατών-μελών που αφορούν ιδίως τα θρησκευτικά τυπικά, τις πολιτιστικές παραδόσεις και την κατά τόπους πολιτιστική κληρονομιά.

Τέλος, το άρθρο 10 του Χάρτη των Θεμελιωδών Δικαιωμάτων της Ευρωπαϊκής Ένωσης, σύμφωνα με το οποίο κάθε πρόσωπο έχει δικαίωμα στην ελευθερία σκέψης, συνείδησης και θρησκείας, το δικαίωμα αυτό συνεπάγεται την ελευθερία μεταβολής θρησκεύματος και πεποιθήσεων, καθώς και την ελευθερία εκδήλωσης του θρησκεύματος ή των πεποιθήσεών του ατομικά ή συλλογικά, δημόσια ή κατ’ ιδίαν, με τη λατρεία, την εκπαίδευση, την άσκηση των θρησκευτικών καθηκόντων και τις τελετές, λαμβανομένης υπ’ όψιν και της υποχρέωσης που απορρέει από το άρθρο 13 του Συντάγματος για σεβασμό της ελευθερίας της θρησκευτικής συνείδησης η οποία είναι απαραβίαστη και του γεγονότος ότι κάθε γνωστή θρησκεία είναι ελεύθερη και τα σχετικά με τη λατρεία της τελούνται ανεμπόδιστα υπό την προστασία των νόμων, ενώ ταυτόχρονα η άσκηση της λατρείας δεν επιτρέπεται να προσβάλλει τη δημόσια τάξη ή τα χρηστά ήθη.

Ελπίζω να αντιλαμβάνεστε την αναγκαιότητα η χώρα να είναι σύμφωνη με την ενωσιακή νομοθεσία, όπως επίσης και την αδήριτη ανάγκη να περιοριστεί και να παταχθεί η παράνομη θρησκευτική σφαγή, για παράδειγμα, στις αυλές των σπιτιών.

Η Κυβέρνηση της Νέας Δημοκρατίας πάντα σέβεται τη φιλοσοφία της Ευρωπαϊκής Ένωσης για την προστασία των ζώων, καθώς και τις αποφάσεις των εθνικών και ενωσιακών δικαστηρίων και συμμορφώνεται πλήρως προς αυτές.

Στο πλαίσιο αυτό, λοιπόν, που αναλυτικά αναφέρθηκε, το Υπουργείο Αγροτικής Ανάπτυξης και Τροφίμων έχει συγκεντρώσει και λάβει υπ’ όψιν όλα τα σχόλια και τις επισημάνσεις των συμπολιτών μας και σε σύντομο χρονικό διάστημα θα φέρει το σχετικό νομοθέτημα.

Κύριε συνάδελφε, οι κυβερνήσεις της Νέας Δημοκρατίας έχουν έμπρακτα αποδείξει την ευαισθησία τους στην προστασία και ευζωία των ζώων. Σας θυμίζω, ξανά, ότι ο ν.1197/1981 που επικαλείστε σήμερα θετικά, εξεδόθη στις 25 Αυγούστου του 1989, δηλαδή επί κυβέρνησης της Νέας Δημοκρατίας. Κανείς, λοιπόν, δεν μπορεί να αμφισβητεί την ευαισθησία και, μάλιστα, διαχρονικά αυτής της παράταξης.

Σας καλώ, όμως, και εσάς, κύριε συνάδελφε, να σκεφτείτε και να μιλήσετε και εσείς με ευαισθησία ως μέλος του ελληνικού Κοινοβουλίου και εκπρόσωπος όλων των Ελλήνων πολιτών ανεξαρτήτως θρησκεύματος.

Σκεφτείτε και εσείς με ευαισθησία: πρώτον, για την προστασία και ευαισθησία στο θέμα της ευζωίας των ζώων, δεύτερον, για την προστασία και ευαισθησία για τους εργαζόμενους στους χώρους όπου θανατώνονται τα ζώα -για τους οποίους δεν μιλάτε καθόλου- τρίτον, για την προστασία και ευαισθησία για τους κατοίκους της Ελλάδας που έχουν ασπαστεί το ιουδαϊκό και ισλαμικό θρήσκευμα και τους πρόσφυγες και μετανάστες που η χώρα μας φιλοξενεί και, τέταρτον, την προάσπιση της θρησκευτικής ελευθερίας της μουσουλμανικής και της ιουδαϊκής κοινότητας της χώρας και των προσφύγων και των μεταναστών που η χώρα μας φιλοξενεί. Ως Έλληνας Βουλευτής οφείλετε να την εξασφαλίσετε και να την προστατεύσετε.

Πρέπει όλοι μας να διασφαλίσουμε και την καλή μεταχείριση των ζώων, αλλά και να λάβουμε υπ’ όψιν μας τις ανάγκες και των Ελλήνων μουσουλμάνων που κατοικούν στην ανατολική Μακεδονία και Θράκη -ιδιαίτερα στη δυτική Θράκη- της ιουδαϊκής κοινότητας, των προσφύγων και μεταναστών που φιλοξενούνται, διαβιούν και εργάζονται στη χώρα μας και να συνυπολογίσουμε τις ανάγκες τους σε προϊόντα κατάλληλα για τη διατροφή τους.

Οφείλετε και εσείς να βοηθήσετε προς θετική κατεύθυνση. Μη βιάζεστε να κουνάτε το δάχτυλο με μισές πληροφορίες, αλλά βοηθήστε έμπρακτα να παταχθεί η παράνομη θρησκευτική σφαγή -εκτός αν προτιμάτε να εισάγονται από την Τουρκία τα κρέατα αυτά. Για όσα δεν σας είναι γνωστά, καλό είναι να ενημερωθείτε και να ακούσετε τους συμπολίτες μας ανεξαρτήτως δόγματος και θρησκείας.

Τέλος, στο πλαίσιο αυτό που αναφέρθηκε, ξαναλέω ότι το Υπουργείο Αγροτικής Ανάπτυξης και Τροφίμων έχει λάβει υπ’ όψιν όλα τα σχόλια και τις επισημάνσεις των συμπολιτών μας και διαβουλεύεται με όλους τους ενδιαφερόμενους.

Να είστε σίγουρος ότι, όπως μετά από σαράντα χρόνια και μετά από τόσες κυβερνήσεις ΠΑΣΟΚ και ΣΥΡΙΖΑ έρχεστε και επικροτείτε το νομοθέτημα της τότε κυβέρνησης της Νέας Δημοκρατίας, έτσι και μετά από σαράντα χρόνια θα έρθουν κάποιοι άλλοι συνάδελφοι μας και πάλι θα επικροτούν αυτό το νομοθέτημα που θα προχωρήσουμε σύντομα στο Υπουργείο Αγροτικής Ανάπτυξης και Τροφίμων.

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε Υπουργέ.

Κύριοι συνάδελφοι, θα κάνουμε μία διακοπή μέχρι τις 16:30΄, οπότε και θα επανέλθουμε με τη συνέχιση της συζήτησης των επίκαιρων ερωτήσεων.

Σας ευχαριστώ.

(ΔΙΑΚΟΠΗ)

(Κατά τη διάρκεια της διακοπής την Προεδρική Έδρα καταλαμβάνει ο Ε΄ Αντιπρόεδρος της Βουλής κ. **ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ**)

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, συνεχίζεται η συνεδρίαση.

Συνεχίζουμε με την πρώτη με αριθμό 752/9-6-2022 επίκαιρη ερώτηση δεύτερου κύκλου του Βουλευτή Ηρακλείου του Συνασπισμού Ριζοσπαστικής Αριστεράς κ. Νικόλαου Ηγουμενίδη προς τον Υπουργό Υποδομών και Μεταφορών, με θέμα:«Άμεση παραχώρηση λυόμενων αιθουσών για το 24ο και 31ο Δημοτικό Σχολείο Ηρακλείου».

Θα απαντήσει ο Υφυπουργός Υποδομών και Μεταφορών κ. Γεώργιος Καραγιάννης.

Κύριε Ηγουμενίδη, έχετε τον λόγο.

**ΝΙΚΟΛΑΟΣ ΗΓΟΥΜΕΝΙΔΗΣ:** Ευχαριστώ, κύριε Πρόεδρε.

Κύριε Υφυπουργέ, μετά από τον καταστροφικό σεισμό στον Νομό Ηρακλείου τον περασμένο Σεπτέμβριο, ένα ιστορικό πετρόκτιστο κτήριο που στεγάζει το 24ο και το 31ο Δημοτικό Σχολείο Ηρακλείου κρίθηκε ακατάλληλο για τη στέγαση των μαθητών. Έτσι αναγκάστηκαν οι μαθητές να κάνουν μάθημα σε αίθουσες, οι οποίες, τουλάχιστον, δεν πληρούν τις προϋποθέσεις και τις προδιαγραφές ασφαλείας, στο προαύλιο του σχολείου.

Ήδη έχουμε επιστολές τόσο του συλλόγου των γονέων και κηδεμόνων των μαθητών όσο και του συλλόγου των εκπαιδευτικών των δύο σχολείων -θα τις καταθέσω στα Πρακτικά- που ζητούν με έγγραφό τους άλλες επτά αίθουσες διδασκαλίας για τις ανάγκες που υπάρχουν ακόμη στο σχολείο.

Επιπλέον, με βάση το γεγονός ότι κάποιες αίθουσες από τα σχολεία του γυμνασίου και του λυκείου Καστελλίου, τα οποία επιδιορθώθηκαν, είναι ελεύθερες, ζητάνε παραχώρηση επιπλέον αιθουσών. Και μάλιστα, με έγγραφό τους οι «ΚΤΙΡΙΑΚΕΣ ΥΠΟΔΟΜΕΣ» ενημερώνουν τον Δήμο του Ηρακλείου ότι προσφέρουν τέσσερις αίθουσες ακόμα.

Απευθύνομαι σ’ εσάς με την έννοια ότι ουσιαστικά εσείς έχετε την αρμοδιότητα στην υλοποίηση των έργων της σχολικής στέγης. Νομίζω ότι ένα πρόβλημα, κατ’ αρχάς, είναι η ανάγκη για στέγαση αυτών των τριακοσίων μαθητών στο κέντρο της πόλης του Ηρακλείου.

Σε ποιες ενέργειες θα προβείτε, αφ’ ενός μεν για την παραχώρηση του αναγκαίου αριθμού των αιθουσών, αφ’ ετέρου για τη βελτίωση, τη διόρθωση, τη θεραπεία των προβλημάτων που δημιούργησε ο σεισμός στο υπάρχον σχολικό κτήριο, δηλαδή για την επισκευή του υπάρχοντος σχολικού κτηρίου, έτσι ώστε να στεγάσει και πάλι τους μαθητές των δύο σχολείων;

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υφυπουργέ, έχετε τον λόγο.

**ΓΕΩΡΓΙΟΣ ΚΑΡΑΓΙΑΝΝΗΣ (Υφυπουργός Υποδομών και Μεταφορών):** Σας ευχαριστώ πολύ, κύριε Πρόεδρε.

Αξιότιμε κύριε Ηγουμενίδη, αγαπητέ Βουλευτά, νομίζω ότι για μία φορά ακόμα τα αντανακλαστικά που επιδείξαμε ως Υπουργείο Υποδομών και Μεταφορών προλαβαίνουν τις ενέργειές σας, αφού φαντάζομαι θα έχετε ενημερωθεί κι εσείς ότι το θέμα της μεταφοράς των επιπλέον λυόμενων αιθουσών για τη λειτουργία του 24ου και 31ου Δημοτικού Σχολείου Ηρακλείου έχει ήδη επιλυθεί μετά από συνεννόηση του Δημάρχου Ηρακλείου, του κ. Λαμπρινού με την εταιρεία «ΚΤΙΡΙΑΚΕΣ ΥΠΟΔΟΜΕΣ», η οποία είναι αρμοδιότητας του Υπουργείου Υποδομών και Μεταφορών.

Θα έλεγα ότι δεν ξέρω αν η λέξη «άδικο» ταιριάζει σε αυτή την περίσταση, αλλά το Υπουργείο μας έχει κάνει ενέργειες για την παραχώρηση ενός πολύ μικρού αριθμού επιπλέον οικίσκων από τον αρχικό που ζητήθηκαν από το Δήμο Ηρακλείου για τη λειτουργία των σχολικών μονάδων, όταν συνολικά στην Κρήτη μετά από τον σεισμό του Αρκαλοχωρίου έχουμε τοποθετήσει αυτή τη στιγμή εκατόν τριάντα τρεις λυόμενες αίθουσες που ξεπερνούν σε δαπάνη τα 2,6 εκατομμύρια ευρώ. Οφείλω να πω ότι αυτό είναι και μία υποχρέωση της πολιτείας, μια υποχρέωση και δική μας σε μια μεγάλη φυσική καταστροφή να είμαστε εκεί, δίπλα να αντιμετωπίσουμε όλα αυτά τα προβλήματα που υπήρξαν, αλλά οφείλετε κι εσείς να αναγνωρίσετε ότι από την πρώτη στιγμή αντιμετωπίσαμε όλα αυτά τα προβλήματα.

Θα ήθελα, επίσης, να σας ενημερώσω ότι στο πλαίσιο αυτό -φαντάζομαι ότι είναι γνωστό- όσες αίθουσες ζητήθηκαν από τον Δήμαρχο και από τον Δήμο Ηρακλείου για την κάλυψη των στεγαστικών αναγκών σχολείων της αρμοδιότητάς τους, εντός των οποίων περιλαμβάνεται και το 24ο και το 31ο Δημοτικό Ηρακλείου, άμεσα διατέθηκαν είτε απευθείας στον δήμο είτε από αίθουσες -όπως πολύ σωστά προαναφέρετε και εσείς- που αποδεσμεύτηκαν από το Αρκαλοχώρι μετά από την επισκευή και παράδοση λειτουργίας σχολικών συγκροτημάτων που δεν είχαν υποστεί τόσο σοβαρές βλάβες από τον σεισμό, στα οποία, όμως, είχαμε τοποθετήσει λυόμενες αίθουσες για την εξασφάλιση της λειτουργικότητάς τους στην περίοδο των επισκευών.

Πληροφοριακά να σας πω ότι ήδη διατέθηκαν από το Αρκαλοχώρι μία αίθουσα πληροφορικής και ένα WC τριών θέσεων για την κάλυψη των επιπλέον αναγκών των δύο σχολείων του Ηρακλείου που προαναφέρατε και θα ακολουθήσει, όπως σας ενημερώνω και αυτή τη στιγμή, και η μεταφορά των επιπλέον πέντε αιθουσών διδασκαλίας που ζητήθηκαν -γιατί κι αυτό πρέπει να το αναφέρετε- μόλις πριν από είκοσι με είκοσι πέντε ημέρες με επικαιροποιημένο αίτημα του συλλόγου γονέων και κηδεμόνων των σχολείων, με την ίδια διαδικασία.

Θα ήθελα, λοιπόν, να σας ενημερώσω και να είστε σίγουρος ότι η δέσμευσή μας θα τηρηθεί, όπως άλλωστε έχουμε αποδείξει έμπρακτα, οικοδομώντας πάνω και πρώτα από όλα μια σχέση εμπιστοσύνης και αξιοπιστίας με τον πολίτη. Για ό,τι άλλο θέλετε, εδώ είμαι να σας απαντήσω και στη δευτερολογία μου.

Σας ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ. Έχετε τον λόγο, κύριε συνάδελφε,.

**ΝΙΚΟΛΑΟΣ ΗΓΟΥΜΕΝΙΔΗΣ:** Όπως είπα πριν, θα καταθέσω στα Πρακτικά ότι έδωσε η «ΚΤΙΡΙΑΚΕΣ ΥΠΟΔΟΜΕΣ» τέσσερις αίθουσες στον Δήμο Ηρακλείου.

Έχω κι άλλη επιστολή, όμως, του Δήμου Ηρακλείου προς την «ΚΤΙΡΙΑΚΕΣ ΥΠΟΔΟΜΕΣ» που ζητάει δύο αίθουσες για το ευρωπαϊκό σχολείο, τρεις αίθουσες για το σχολικό συγκρότημα Κάτω Ασιτών, δύο αίθουσες για το 7ο γυμνάσιο, μία αίθουσα για το 13ο, δύο αίθουσες διδασκαλίας και μία αίθουσα γραφείου στο νηπιαγωγείο Καρτερού, μια αίθουσα στο 6ο γυμνάσιο. Θα καταθέσω όλο τον κατάλογο. Κι έχω και επιστολή προς την «ΚΤΙΡΙΑΚΕΣ ΥΠΟΔΟΜΕΣ» του δημότη που λέει: «Κύριοι, μας στείλατε τέσσερις αίθουσες κι εμείς ζητάμε δώδεκα». Τώρα αυτό το θεωρείτε κάλυψη των αναγκών του δήμου; Ας μη συζητήσω για όλον τον υπόλοιπο Νομό Ηρακλείου. Κατά τη γνώμη μου, είναι πολύ πίσω η κάλυψη από τα αιτήματα που υπάρχουν.

Δεύτερον, δεν γίνεται καθόλου συζήτηση για τη επιδιόρθωση των σχολικών κτηρίων. Τι θα γίνει; Κατ’ αρχάς, το είπατε –όλα αυτά τα κείμενα θα τα καταθέσω στα Πρακτικά- ο σύλλογος γονέων και κηδεμόνων για το συγκεκριμένο σχολείο που συζητάμε ζητάει επτά αίθουσες κι εσείς λέτε τέσσερις. Τι θα γίνει με τη επιδιόρθωση του υπάρχοντος σχολικού κτηρίου; Γιατί απ’ ό,τι έχω υπ’ όψιν μου, κύριε Υπουργέ -και αν είναι, διαψεύστε με- ειδικά για το 24ο και το 31ο δεν υπάρχει καν μελέτη διόρθωσης. Ποιος είναι ο σχεδιασμός, λοιπόν; Την καινούργια σχολική χρονιά θα έχουν διορθωθεί οι βλάβες που υπάρχουν;

Αν θέλετε να το συζητήσουμε για το σύνολο των σχολικών κτηρίων και τα προβλήματα που δημιούργησε ο σεισμός και τη θεραπεία τους και τα υπόλοιπα προβλήματα που έχει η σχολική στέγη στο Ηράκλειο. Δεν θα αναφερθώ στην υπόλοιπη χώρα. Έχει εικόνα το Υπουργείο για τι ανάγκες συζητάμε; Έχει εικόνα και μπορείτε να μας ενημερώσετε για τι τάξη οικονομικού μεγέθους κουβεντιάζουμε; Μπορείτε να μας δώσετε μια απάντηση για το τι χρήματα δίνετε στην τοπική αυτοδιοίκηση, εν προκειμένω στον Δήμο Ηρακλείου, για την αντιμετώπιση αυτών των προβλημάτων; Και, τελικά, ποιο είναι το χρονοδιάγραμμα της θεραπείας όλων αυτών των θεμάτων;

Πιστεύω, επειδή λίγο-πολύ παρουσιάσατε στην ερώτησή σας ότι η Κυβέρνηση ασχολείται, κάνει, δείχνει, λύνει και, μάλιστα, προλαβαίνει και αιτήματα κ.λπ.., σας είπαμε τα στοιχεία και τις θέσεις των φορέων που θα καταθέσω, ότι δεν είναι όπως το είπατε.

Ένα άλλο χαρακτηριστικό παράδειγμα -δεν είναι της αρμοδιότητάς σας, απλώς το αναφέρω γιατί είναι ενδεικτικό της αδιαφορίας με την οποία αντιμετωπίζει τους σεισμόπληκτους μαθητές η Κυβέρνηση της Νέας Δημοκρατίας- είναι το γεγονός ότι ζητήσαμε από το Υπουργείο Παιδείας -της ίδιας Κυβέρνησης είναι και αυτό το Υπουργείο- να μας ενημερώσει τι μέτρα θα παρθούν για τους σεισμόπληκτους μαθητές και τις εισαγωγικές τους εξετάσεις. Οι εξετάσεις τελείωσαν, ανακοινώσεις από το Υπουργείο δεν έχουν δοθεί.

Δεν είναι της αρμοδιότητάς σας. Το γνωρίζω πολύ καλά. Αλλά, όπως σας είπα, είναι ενδεικτικό του πως κοροϊδεύετε τον λαό του Ηρακλείου, τον λαό της Κρήτης.

Ευχαριστώ πολύ.

(Στο σημείο αυτό ο Βουλευτής, κ. Νικόλαος Ηγουμενίδης, καταθέτει για τα Πρακτικά τα προαναφερθέντα έγγραφα τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο κύριος Υπουργός.

**ΓΕΩΡΓΙΟΣ ΚΑΡΑΓΙΑΝΝΗΣ (Υφυπουργός Υποδομών και Μεταφορών):** Κύριε Ηγουμενίδη, καμμία διάθεση από την πλευρά μας να κοροϊδέψουμε κανέναν λαό ούτε τους κατοίκους του Ηρακλείου. Και ίσα - ίσα από την πρώτη στιγμή και από τις πρώτες ώρες ήμασταν εκεί, δίπλα τους, αντιμετωπίζοντας προβλήματά.

Σας ανέφερα τον αριθμό των λυόμενων αιθουσών που άμεσα πήγαμε ώστε να καλύψουμε τις ανάγκες και στο Αρκαλοχώρι, αλλά και τις αυξημένες στεγαστικές ανάγκες που υπάρχουν αυτή τη στιγμή στον Δήμο Ηρακλείου.

Αλλά θα ήθελα, επιτρέψτε μου, να διευκρινίσω το εξής: Η εταιρεία «ΚΤΙΡΙΑΚΕΣ ΥΠΟΔΟΜΕΣ Α.Ε.» έχει συντρέχουσα αρμοδιότητα και αυτό θα πρέπει να είναι ξεκάθαρο και σε εσάς και σε όλους εδώ, σε αυτή την Αίθουσα. Η βασική αρμοδιότητα βάσει του «ΚΑΛΛΙΚΡΑΤΗ» ανήκει στους δήμους για την κατασκευή, συντήρηση και λειτουργία όλων των σχολικών μονάδων της χώρας. Συνεπώς, ναι, η ΚΤΥΠ μπορεί να συμβάλει, μπορεί να συνδράμει στους δήμους. Σε ποιες περιπτώσεις όμως; Όταν έρθει ο δήμος και μας πει ότι εμείς δεν έχουμε την τεχνική επάρκεια να συμβάλουμε και όταν παράλληλα και η περιφέρεια πει ότι ούτε εγώ μπορώ να βοηθήσω.

Βέβαια, εδώ υπάρχει ένα μεγάλο ζήτημα που το αντιμετωπίσατε και εσείς όταν ήσασταν κυβέρνηση και το αντιμετωπίζουμε όλοι μας τα τελευταία χρόνια. Είναι το ζήτημα της χρηματοδότησης. Ξέρετε, εμείς δεν πηγαίνουμε σε κάθε περιοχή της χώρας να τάζουμε ένα σχολείο και μετά «μην τον είδατε τον Παναή» και φύγαμε από εκεί πέρα. Όπου έχουμε χρηματοδοτήσεις και όπου μπορούμε να εντάξουμε στο πρόγραμμα των χρηματοδοτήσεων το κάνουμε. Είμαστε σε επαφή με τον δήμο. Δεν μας έχει σταλεί αυτή τη στιγμή αίτημα από τον δήμο σε ό,τι αφορά να φτιάξουμε τα σχολεία. Θα το συζητήσουμε μαζί του. Και αν το επιτρέπουν οι δυνατότητες, ναι θα παρέμβει και η ΚΤΥΠ για να δούμε τι ακριβώς μπορούμε να κάνουμε. Είμαστε δίπλα για να τα αντιμετωπίσουμε, όπως και τα ζητήματα των λυόμενων για να δούμε τι ακριβώς μπορούμε να κάνουμε.

Σας ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Προχωράμε τώρα με την πρώτη με αριθμό 2061/4-1-2022 αναφορά- ερώτηση του Βουλευτή Εύβοιας του Συνασπισμού Ριζοσπαστικής Αριστεράς κ. Ευάγγελου Αποστόλουπρος τον Υπουργό Υποδομών και Μεταφορών, με θέμα: «Οδική σύνδεση βόρειας Εύβοιας με Χαλκίδα».

Ορίστε, κύριε συνάδελφε, έχετε τον λόγο για δύο λεπτά.

**ΕΥΑΓΓΕΛΟΣ ΑΠΟΣΤΟΛΟΥ:** Κύριε Υπουργέ, στους έξι μήνες που έχουν περάσει από την κατάθεση της ερώτησης μου έχουν υπάρξει πολλές και διαφορετικές απαντήσεις μέσα από τις αλλεπάλληλες φιέστες που έχει οργανώσει στη βόρεια Εύβοια η επιτροπή ανασυγκρότησης του κ. Μπένου, αλλάζοντας κάθε φορά την πρότασή της, δυστυχώς, προς το χειρότερο για τη σύνδεση της Χαλκίδας με την περιοχή. Η τελευταία, μάλιστα, πρόταση είναι και αναξιόπιστη γιατί εγκαταλείπει και το δυτικό και το ανατολικό παραλιακό μέτωπο.

Και όλα αυτά συμβαίνουν γιατί, κύριε Υπουργέ, δεν έχετε αντιληφθεί ότι το 75% των κατοίκων των πληγεισών περιοχών της βόρειας Εύβοιας, δηλαδή οι κάτοικοι των πρώην Δήμων Ελλυμνίων, Λουτρών, Αιδηψού, Ιστιαίας και Αρτεμισίου προσπαθούν επί πενήντα χρόνια να βγουν από την απομόνωση, διεκδικώντας την κατασκευή της παραλιακής ζεύξης Λίμνης-Πολιτικών. Και το ζητούν αυτό -το τονίζω- όχι ως απάντηση της μόνης οδού που λειτουργεί σήμερα, δηλαδή της εθνικής οδού 77, αλλά ως κατασκευή μιας νέας επαρχιακής οδού η οποία θα μπορούσε παράλληλα να λύσει και τα προβλήματα του χειμώνα που αντιμετωπίζει ο σημερινός δρόμος, δηλαδή τα χιόνια και τον παγετό από το Αρτεμίσιο μέχρι το ύψος της Καμαρίτσας.

Και ξαφνικά εμφανίζεται ο κ. Μπένος με συγκεκριμένο μελετητή να γνωστοποιούν μια άλλη όδευση, παράλληλη της υφιστάμενης εθνικής από Ψαχνά μέχρι Προκόπι. Έναν δεύτερο δηλαδή και μάλιστα, παράλληλο δρόμο που θα παρουσιάζει τα ίδια προβλήματα και καμμία ωφέλεια για το σύνολο της βόρειας Εύβοιας. Αν και το γεωμετρικό και το ισοδύναμο μήκος της παραλιακής κανδήλιας χάραξης είναι σαφώς μικρότερο της όδευσης Μπένου, είναι λάθος να γίνεται η σύγκριση μεταξύ τους. Η όδευση Μπένου, δηλαδή η μεσόγειος χάραξη, πρέπει να συγκρίνεται με τον ήδη υπάρχοντα εθνικό δρόμο ο οποίος από πλευράς συμβατότητας έχει κατά ένα σημαντικό μέρος διαπλατυνθεί με την προσθήκη τρίτης λωρίδας.

Κύριε Υπουργέ, σταματήστε επιτέλους τις φιέστες. Μην εγκαταλείπετε τη διαπλάτυνση μέχρι τη Στροφιλιά και τη βελτίωση μέχρι το Αρτεμίσιο της υπάρχουσας εθνικής οδού. Υιοθετήστε, επιτέλους, και ένα αίτημα ζωής για την περιοχή, δηλαδή, την κανδήλια παραλιακή. Τόσο το κόστος, όσο και η ωφέλεια που θα προκύψει από τις δύο αυτές κινήσεις είναι φανερό ότι δεν μπαίνουν -το επαναλαμβάνω- σε σύγκριση με τη νέα πρόταση σας, την οποία ασφαλώς και δεν αγνοούμε.

Περισσότερα θα σας πω στη δευτερολογία μου.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο έχει ο κύριος Υπουργός.

**ΓΕΩΡΓΙΟΣ ΚΑΡΑΓΙΑΝΝΗΣ (Υφυπουργός Υποδομών και Μεταφορών):** Ευχαριστώ πολύ, κύριε Πρόεδρε.

Κύριε Αποστόλου, αναμφίβολα η ανεπαρκής προσβασιμότητα αποτελεί ένα από τα μεγαλύτερα προβλήματα που ταλανίζει διαχρονικά εδώ και πάρα πολλές δεκαετίες τη βόρεια Εύβοια, αποτελώντας ουσιαστικά ένα σοβαρό εμπόδιο για την ανάπτυξη της ευρύτερης περιοχής.

Μάλιστα, αν το δει κάποιος και το συναντήσει και το αντιμετωπίσει υπό το πρίσμα των καταστροφών που έφερε η περσινή καλοκαιρινή πυρκαγιά στη βόρεια Εύβοια, η ανάγκη για αναζωογόνηση της οικονομικής δραστηριότητας στην περιοχή και η επίλυση δομικών ζητημάτων που φρέναραν την ανάπτυξη ολόκληρης της βόρειας Εύβοιας, θα έλεγα, είναι πιο αναγκαία από ποτέ.

Θα ήθελα, όμως, σε αυτό το σημείο να βάλουμε κάποια πράγματα στη σειρά για να δούμε τη μεγάλη εικόνα. Η δική μας Κυβέρνηση δημοπράτησε στο τέλος του προηγούμενου έτους την παράκαμψη Χαλκίδας και Ψαχνών. Είναι ένα έργο που -αν θυμάστε κύριε Αποστόλου, γιατί επί πεντέμισι χρόνια η δική σας παράταξη κυβερνούσε- εκκρεμούσε και μάλιστα με μαξιμαλιστικές λογικές το οδηγούσατε συνεχώς στα βράχια. Γιατί κάθε έξι μήνες εξαγγέλλατε ότι θα το δημοπρατήσετε και τελικά ποτέ δεν δημοπρατήθηκε.

Πήραμε, λοιπόν, μια ξεκάθαρη πολιτική απόφαση να απομειώσουμε τα γεωμετρικά χαρακτηριστικά του, να εξασφαλίσουμε τις απαραίτητες εγκρίσεις από τους τεχνικούς συμβούλους, τους λεγόμενους jaspers της Ευρωπαϊκής Ένωσης και να δημοπρατήσουμε ένα έργο 210 εκατομμυρίων ευρώ, που σε τέσσερα χρόνια, από αρχές του 2023 -γιατί μέχρι τα τέλη του έτους εκτιμούμε ότι περίπου θα έχουν στηθεί τα πρώτα εργοτάξια-, ουσιαστικά, θα έχει αλλάξει όλο το νότιο κομμάτι και μέχρι την παράκαμψη Ψαχνών.

Δεν μείναμε, όμως, εκεί. Εντάξαμε στον σχεδιασμό μας και χαρακτηρίσαμε ως έργο εθνικού επιπέδου έναν νέο άξονα που θα συνδέει με ταχύτητα και ασφάλεια τη βόρεια Εύβοια με την πρωτεύουσα του νομού. Το έργο αυτό αφορά στο τμήμα του οδικού άξονα Χαλκίδα-Στροφιλιά που έχει αφετηρία το τέλος της παράκαμψης Ψαχνών με μήκος περίπου τριάντα πέντε χιλιομέτρων και κατάληξη στο σημείο σύνδεσής του με τον υφιστάμενο οδικό άξονα Στροφιλιάς-Λίμνης.

Αυτό το έργο ωριμάζει αυτή τη στιγμή. Είμαστε στη διαδικασία ωρίμανσης των μελετών και εκτιμούμε ότι στα μέσα του 2023 θα έχουμε καταφέρει να καταθέσουμε τη μελέτη περιβαλλοντικών επιπτώσεων και να το δημοπρατήσουμε στα τέλη του 2023. Αυτά είναι όσα έχουμε κάνει έως σήμερα.

Στην ερώτησή σας θέτετε το ζήτημα, ένα ζήτημα που για πάρα πολλά χρόνια συζητιέται στην Εύβοια, της κανδήλιας όδευσης. Θα μου επιτρέψετε μια πολύ σύντομη ιστορική αναδρομή. Έχει ανοίξει αυτό το ζήτημα περίπου εδώ και τρεις δεκαετίες. Ξεκινά, μάλλον, από μια μελέτη που είχε κάνει η περιφέρεια και η οποία ποτέ, επαναλαμβάνω ποτέ, δεν κατάφερε να αδειοδοτηθεί περιβαλλοντικά.

Το 2000, λοιπόν, το Υπουργείο Υποδομών ανέλαβε να εξετάσει από τεχνοοικονομικής απόψεως τρεις ακόμη εναλλακτικές. Και οι τρεις αυτές απορρίφθηκαν. Και τότε αποφασίσαμε να προχωρήσουμε τη μελέτη βελτίωσης του υπάρχοντος δρόμου. Μια λύση, όμως, που μας οδήγησε ουσιαστικά σε μια σήραγγα τριών χιλιομέτρων. Και ποιο ήταν το πρόβλημα σε αυτή τη λύση; Ότι εκτίνασσε και το κόστος κατασκευής και το κόστος συντήρησης και λειτουργίας.

Και σήμερα, λοιπόν, μετά από την απόρριψη όλων αυτών των προηγούμενων λύσεων, ήρθαμε να προτείνουμε ξεκάθαρα μια ανατολικότερη χάραξη, τη μόνη έως σήμερα λύση η οποία είναι ρεαλιστική, υλοποιήσιμη και χρηματοδοτήσιμη. Γιατί αυτό που έχει ανάγκη ο λαός της βόρειας Εύβοιας είναι μια λύση η οποία να κατασκευαστεί.

Άλλωστε, κύριε Αποστόλου, γιατί η χάραξη αυτή που μας λέτε, επί είκοσι πέντε χρόνια δεν πήρε ποτέ περιβαλλοντική αδειοδότηση; Αναρωτιέστε;

Στις μέρες μας έχουν αυξηθεί πολύ περισσότερο τα περιβαλλοντικά στάνταρντ και οι απαιτήσεις ώστε να αδειοδοτηθεί ένα έργο. Αλήθεια, αυτό το έργο που μας προτείνετε πέρα από τα γεωτεχνικά ζητήματα που αντιμετωπίζει, και το ξέρουν όλοι πολύ καλά αυτό το θέμα, θα μπορεί να είναι χρηματοδοτήσιμο; Επιτρέψτε μου να σας πω ότι τις απαντήσεις τις γνωρίζετε πάρα πολύ καλά.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Αποστόλου, έχετε τον λόγο.

**ΕΥΑΓΓΕΛΟΣ ΑΠΟΣΤΟΛΟΥ:** Κύριε Υπουργέ, άλλα σας ρώτησα, άλλα μου απαντάτε. Για τα περί παράκαμψης της Χαλκίδας τελειώνει η θητεία σας και πάλι θα παραμείνει στο στάδιο της εξαγγελίας. Αυτό, τουλάχιστον, βιώνουμε.

Εγώ σας προσέγγισα την άλλη λύση. Αυτή που συζητάμε είναι η σύνδεση της Χαλκίδας με τη βόρεια Εύβοια και εκεί υπάρχει μια πραγματικότητα. Γι’ αυτό, λοιπόν, όσοι σας άκουσαν δεν μπορούν να καταλάβουν τι θα προσφέρει ο παράλληλος δρόμος που προτείνετε από την ήδη υπάρχουσα βελτιωμένη εθνική οδό για την οποία, νομίζω, πως και εσείς και εμείς συμφωνούμε. Η λύση, ασφαλώς, περνάει μέσα από την υλοποίηση της κανδήλιας όδευσης.

Αυτό, όμως, που ενδιαφέρει εμάς είναι και η γρήγορη εκτέλεση. Θα μπορούσαμε, όμως, να δούμε την πρότασή σας, τη μεσόγεια, που προτείνετε, να εντάσσεται σε μια, θα έλεγα, κατεύθυνση κάλυψης της ανατολικής παραλίας της Εύβοιας. Δεν το λάβατε καθόλου υπ’ όψιν σας αυτό το πράγμα.

Ποια είναι η κατάσταση σήμερα; Πρώτον, το μεσογειακό τμήμα Ψαχνά-Προκόπι δεν έχει μελέτη, σας το τονίζω, δεν έχει μελέτη. Για να ολοκληρωθεί το έργο θα χρειαστεί –τουλάχιστον- πάνω από δέκα χρόνια χωρίς ουσιαστικά να προσφέρει κάτι στη βόρεια Εύβοια. Άραγε, υπάρχει σήμερα έστω και ένας αντικειμενικός αρμόδιος, ένας λογικός άνθρωπος, ένας κάτοικος της βόρειας Εύβοιας ο οποίος να πιστεύει ότι είναι αναγκαίος τώρα αυτός ο δρόμος να γίνει, δηλαδή η κατά προτεραιότητα κατασκευή που θα συμβάλει -αυτό που είναι ζητούμενο για όλους μας- στη γρήγορη ανάπτυξη της Εύβοιας;

Δεύτερον, και το μεσογειακό τμήμα Στροφυλιά - Ιστιαία, που αναδεικνύεται στην τελευταία σας πρόταση, δεν έχει και αυτό μελέτη για να ολοκληρωθεί το έργο. Θέλει πάνω από είκοσι χρόνια και πέραν της μεγάλης υστέρησης, σε σχέση με την παραλιακή, έχει και το επιπλέον μεγάλο μειονέκτημα της απομάκρυνσής του, επαναλαμβάνω, από το ανατολικό παραλιακό μέτωπο, με ό,τι αυτό συνεπάγεται για την ανάπτυξη της Εύβοιας.

Τρίτον, αντίθετα, το παραλιακό τμήμα Πολιτικά – Νεροτριβιά – Δάφνη - Λίμνη έχει οριστική μελέτη -το επαναλαμβάνω- έχει οριστική μελέτη, μπορεί να ξεκινήσει άμεσα και να ολοκληρωθεί σε λιγότερο από πέντε χρόνια, δίνοντας σύντομα σε χρήση μια νέα οδική αρτηρία με δυναμική ανάπτυξης για όλη τη βόρεια Εύβοια.

Και τέταρτον, επίσης και το μεσογειακό τμήμα Αγία Άννα – Στροφυλιά – Μαντούδι - Προκόπι έχει οριστική μελέτη, μπορεί να ξεκινήσει άμεσα και να ολοκληρωθεί σε λιγότερο από πέντε χρόνια, βελτιώνοντας ένα από τα χειρότερα τμήματα του οδικού δικτύου, χωρίς απομάκρυνση από το ανατολικό παραλιακό μέτωπο και δίνει άνετη και γρήγορη εναλλακτική προς την παραλιακή όδευση.

Προτείνω, λοιπόν, ότι σε καμμία περίπτωση δεν πρέπει να γίνει καμμία εγκατάλειψη των οδεύσεων των παραλιακών μετώπων, δυτικού και ανατολικού. Εάν γίνει το σφάλμα αυτό, πέραν των πολλών άλλων μειονεκτημάτων θα αποβεί ολέθριο εσαεί, θα σας έλεγα, για την ανάπτυξη της Εύβοιας.

Άρα, λοιπόν, κύριε Υπουργέ, με τις προτάσεις μας αυτές, αλλά και άλλες που έχουμε πραγματικά συνεισφέρει, υπάρχει η ομάδα το «Κανδήλιο Όραμα», άνθρωποι οι οποίοι πονάνε τον τόπο τους και έχουν καταθέσει τις συγκεκριμένες προτάσεις. Εμείς θέλουμε και να βελτιωθεί η υπάρχουσα όδευση και ταυτόχρονα, βεβαίως, να δώσουμε ιδιαίτερο βάρος στην παραλιακή, η οποία είναι η λύση ενός ολόκληρου κομματιού της Εύβοιας. Περιμένουμε, λοιπόν, και πιστεύουμε ότι η δική μας πρόταση μπορεί να υπηρετηθεί με κόστη πολύ χαμηλότερα από αυτά που η δική σας πρόταση έχει.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο έχει ο κύριος Υπουργός.

**ΓΕΩΡΓΙΟΣ ΚΑΡΑΓΙΑΝΝΗΣ (Υφυπουργός Υποδομών και Μεταφορών):** Με τέτοιου είδους προσεγγίσεις, επιτρέψτε μου να πω σεβόμενος απόλυτα την κοινοβουλευτική σας παρουσία και διαδρομή, είναι λογικό που τόσα χρόνια δεν είχαμε προκηρύξει την παράκαμψη Χαλκίδας και Ψαχνών. Διότι οι προσεγγίσεις σας, οφείλω να πω, δεν βασίζονται σε κανένα στοιχείο. Από τη μία μας λέτε να κάνουμε μια χάραξη η οποία στον Άγιο Ιωάννη τον Ρώσο έχει τρία χιλιόμετρα σήραγγα και την οποία κανένας δεν θα τη χρηματοδοτήσει -αυτή είναι η πραγματικότητα- και από την άλλη μας λέτε να κάνουμε την κανδήλια όδευση, η οποία δεν είναι περιβαλλοντικά αδειοδοτημένη, δεν υπάρχει καμμία περίπτωση ποτέ να πάρει περιβαλλοντική αδειοδότηση αυτό το έργο, έχει γεωτεχνικά ζητήματα -και θα σας καταθέσω και τη μελέτη σκοπιμότητας, που είχε κάνει παλαιότερα το Υπουργείο Υποδομών και Μεταφορών- και η οποία δεν έβγαζε πουθενά. Αυτά είναι δεδομένα. Εγώ σας μιλάω με δεδομένα αυτή τη στιγμή. Εσείς μου μιλάτε με μια πολιτική προσέγγιση.

Εδώ έχουμε να κάνουμε με έργα υποδομής, έχουμε να κάνουμε με χρηματοδοτήσεις, έχουμε να κάνουμε με jaspers, με τεχνικούς σύμβουλους της Ευρωπαϊκής Ένωσης, οι οποίοι εξετάζουν τα πάντα. Από εκεί είναι η χρηματοδότηση μας, κύριε Αποστόλου. Αν δεν κατεβάζαμε τα γεωμετρικά χαρακτηριστικά της παράκαμψης Χαλκίδας και Ψαχνών, δεν θα περνούσε ποτέ το έργο ό,τι και να λέγατε και εσείς και οι Βουλευτές της Νέας Δημοκρατίας και οι εκάστοτε Υπουργοί. Αυτή είναι η πραγματικότητα. Υπάρχει ένας συγκεκριμένος τρόπος που μπορούμε να εξασφαλίσουμε χρηματοδοτήσεις, δεν τις εξασφαλίζουμε πατώντας ένα κουμπί.

Τώρα, όταν για κάποια έργα εσείς λέτε ότι αυτό θα κάνει δέκα και είκοσι χρόνια και το άλλο έργο θα κάνει πέντε δεν βασίζονται πουθενά όλα αυτά που λέτε. Σας ανέφερα εξ αρχής ποιος είναι ο σχεδιασμός μας, ποια είναι τα χρονοδιαγράμματα μας, με ποιο σκεπτικό προχωράμε. Θα σας καταθέσω και τα απαραίτητα χαρτιά, για να τα γνωρίζετε και εσείς. Αυτό θα εξυπηρετήσει τους κατοίκους της βόρειας Εύβοιας. Εκτός αν δεν θέλετε να γίνει. Αλλά δεν μπορώ να το πιστέψω ότι με τέτοια κοινοβουλευτική διαδρομή δεν θέλετε.

Από εκεί και πέρα, επειδή κάποιοι οραματίζονται κάποιους δρόμους από δικές τους διαδρομές, ας εμπιστευτούμε τους ειδικούς, ας εμπιστευτούμε τους ανθρώπους οι οποίοι ξέρουν. Ξέρετε, δεν είναι μια μολυβιά στον χάρτη. Γιατί οι μολυβιές στον χάρτη, που έγιναν επί της δική σας κυβέρνησης, δεν μας οδήγησαν πουθενά.

Ας συνταχθούμε, λοιπόν, σε αυτή την κατεύθυνση όλοι και ας προχωρήσουμε. Αφορά στη βόρεια Εύβοια. Αφορά στους κατοίκους που όντως έχουν πρόβλημα προσβασιμότητας. Ξεκινώντας την πρώτη μου προσέγγιση, το πρώτο από τα ζητήματα που σας είπα ήταν ακριβώς αυτό. Αλλά, θα πρέπει και από την πλευρά σας να αναγνωρίσετε την πρόοδο που έχει γίνει. Μη μου λέτε τώρα για την παράκαμψη Χαλκίδας και Ψαχνών ότι αφορά σε εξαγγελίες όταν σε λίγες ημέρες θα έχουμε ανάδοχο, έχουμε εξασφαλισμένη χρηματοδότηση και το έργο θα ξεκινήσει μέχρι τα τέλη του χρόνου.

**ΕΥΑΓΓΕΛΟΣ ΑΠΟΣΤΟΛΟΥ:** Τρία χρόνια τώρα αυτά λέτε.

**ΓΕΩΡΓΙΟΣ ΚΑΡΑΓΙΑΝΝΗΣ (Υφυπουργός Υποδομών και Μεταφορών):** Σας παρακαλώ τώρα, κύριε Αποστόλου. Πώς τα λέτε αυτά τα πράγματα; Εμείς μιλάμε με χαρτιά.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε με τη δεύτερη με αριθμό 753/9-6-2022 επίκαιρη ερώτηση δεύτερου κύκλου της Βουλευτού Δράμας του Κινήματος Αλλαγής κ. Χαρούλας (Χαράς) Κεφαλίδου προς τον Υπουργό Υποδομών και Μεταφορών, με θέμα: «Αποκλεισμός και απομόνωση του Νομού Δράμας χωρίς σύνδεση με την Εγνατία Οδό και εκτός της σιδηροδρομικής Εγνατίας».

Έχετε τον λόγο, κυρία συνάδελφε.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Ευχαριστώ, κύριε Πρόεδρε.

Κύριε Υπουργέ, επιτέλους βρισκόμαστε και χαίρομαι για την παρουσία σας σήμερα εδώ, διότι στο Υπουργείο σας στάθηκε αδύνατο παρ’ όλες τις προσπάθειες που έκανα να σας συναντήσω.

Θα μιλήσουμε, λοιπόν, για τρία έργα που ταλαιπωρούν τα τελευταία δέκα χρόνια τον νομό μας. Είναι ο περίφημος οδικός άξονας Δράμας - Αμφίπολης, Δράμας - Καβάλας και η σιδηροδρομική Εγνατία.

Θα ξεκινήσω με τον άξονα Δράμα - Αμφίπολη. Ήταν Ιούνιος του 2019, ήταν προεκλογική περίοδος, ο Πρωθυπουργός -τότε ως Αρχηγός της αξιωματικής αντιπολίτευσης- έκανε περιοδεία στον νομό και δήλωνε για άλλη μια φορά τη δέσμευσή του για την υλοποίηση αυτού του οδικού άξονα Δράμας - Αμφίπολης. Είχε προηγηθεί το 2018 η Διεθνής Έκθεση Θεσσαλονίκης, όπου ο κ. Μητσοτάκης είχε ενημερωθεί και μάλιστα, είχε εντάξει στο πρόγραμμα για τις υποδομές της Νέας Δημοκρατίας αυτή την περίφημη άρση απομόνωσης του Νομού Δράμας και το έργο αυτό είχε κατοχυρωθεί ως μία μεγάλη δέσμευση-υποχρέωση από τη μεριά της Κυβέρνησης της Νέας Δημοκρατίας κατατάσσοντας το στα εθνικά έργα.

Φτάσαμε, λοιπόν, στον Σεπτέμβρη του 2019, δύο μήνες Κυβέρνηση, 84η ΔΕΘ και ο κύριος Πρωθυπουργός επαναλαμβάνει ότι δεν υπάρχει τίποτα πιο σημαντικό από το βασικό στοίχημα να ολοκληρωθούν οι κάθετοι άξονες που συνδέουν με την Εγνατία Οδό. Και μάλιστα, δεσμεύτηκε ότι σε δεκαοκτώ μήνες, εφόσον υπάρχει η μελέτη, θα δημοπρατηθεί.

Φτάνουμε στις 5 Μαρτίου του 2021. Ο Υπουργός Υποδομών, ο κ. Καραμανλής, δηλώνει ότι εντός του έτους αρχίζουν οι εργασίες στον κάθετο άξονα και ότι η Κυβέρνηση θα προτείνει την ένταξη στο Ταμείο Ανάκαμψης.

Θέλω να σας πω ότι για λόγους, κυρίως, προσωπικής σοβαρότητας, εξήντλησα κάθε περιθώριο και στο να σας συναντήσω και στο να κάνω αυτή την επίκαιρη ερώτηση, έχοντας καταθέσει σωρεία γραπτών ερωτήσεων.

Έχει περάσει μια κυβερνητική θητεία, κύριε Υφυπουργέ και σύντομα κάποια στιγμή, θα έχουμε και εκλογές. Και το έργο της Κυβέρνησης σε ό,τι αφορά στην άρση της απομόνωσης της Δράμας είναι μηδέν.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Και συνεχίζω. Δεσμεύσεις, δεσμεύσεις από όλους, από τον Πρωθυπουργό, από τους συναρμόδιους Υπουργούς, γενικούς γραμματείς, όλο το πολιτικό προσωπικό. Είμαστε ο μοναδικός νομός στη βόρεια Ελλάδα που ακόμη δεν έχει σύνδεση με την Εγνατία Οδό. Για έναν ανεξήγητο -θα μου πείτε εσείς- λόγο παραμένουμε απομονωμένοι και αόρατοι όχι μόνο από τη δική σας Κυβέρνηση, αλλά και από τις προηγούμενες κυβερνήσεις. Και αυτή η πολυπόθητη υπόσχεση έχει τελικά γίνει όνειρο θερινής νυκτός και όλα αυτά είναι εις βάρος της ανάπτυξης της περιοχής σε όλα τα επίπεδα, οικονομικής, επιχειρηματικής, κοινωνικής, πολιτιστικής, πολιτισμικής.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία συνάδελφε, ολοκληρώστε, σας παρακαλώ.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Θα μου δώσετε λίγο χρόνο. Θέλω να ολοκληρώσω.

Κύριε Πρόεδρε, σπάνια υπάρχει μια τόσο ενδιαφέρουσα ερώτηση.

Λοιπόν, το δεύτερο και βασικό…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Έχετε και τη δευτερολογία σας.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Ένα λεπτό, κύριε Πρόεδρε.

Ευχαριστώ πολύ για την κατανόηση.

Το άλλο βασικό έργο είναι ο οδικός άξονας που σας έχω πει Καβάλας - Δράμας, που συνδέει όλες αυτές τις περιοχές -Δράμα, Καβάλα, Σέρρες- μέσω του Προμαχώνα με τη Βουλγαρία. Αυτό αφορά την περιφέρεια, για να μην έχετε θέματα. Σας το λέω απλώς για να ξέρετε. Και αυτό είναι σε φάση ύπνωσης. Μιλάμε για ένα πολύ μικρό τμήμα μόλις οκτώ χιλιομέτρων από τα τριάντα.

Και φυσικά, πάμε στο κερασάκι στην τούρτα, που είναι η περίφημη σιδηροδρομική Εγνατία, όπου, μετά από εκατόν τριάντα χρόνια που η Δράμα είχε σύνδεση απευθείας με τη Θεσσαλονίκη και την Αλεξανδρούπολη, είναι και πάλι εκτός. Είναι εκτός και, δυστυχώς, πρέπει να σας πω ότι δεν είναι μόνο ότι στα μεγάλα έργα είμαστε εκτός, αλλά δεν έχει πέσει ούτε 1 ευρώ για τη συντήρηση του υπάρχοντος σιδηροδρομικού δικτύου. Και όλα αυτά θα δημιουργήσουν ένα αποτέλεσμα τραγικό. Όποιος Δραμινός θέλει να ταξιδέψει, θα πηγαίνει μέσω Ξάνθης ή μέσω Αμφίπολης.

Και φυσικά, δεν μιλάω καθόλου για το εμπορευματικό και το επιχειρηματικό κομμάτι. Για ποια ανταγωνιστικότητα να μιλήσει κανείς;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε, κυρία συνάδελφε.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Η ερώτηση, λοιπόν, είναι: Χρονοδιάγραμμα για την Αμφίπολη, χρηματοδότηση και κόστος του έργου. Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε τον λόγο.

**ΓΕΩΡΓΙΟΣ ΚΑΡΑΓΙΑΝΝΗΣ (Υφυπουργός Υποδομών και Μεταφορών):** Ευχαριστώ πολύ, κύριε Πρόεδρε.

Αγαπητή κυρία Κεφαλίδου, διάβασα πολύ προσεκτικά την ερώτησή σας και επιτρέψτε μου, πριν σας απαντήσω στο κυρίως θέμα, να αναφερθώ σε κάποια ζητήματα που τα αποτυπώνετε στην ερώτησή σας.

Γνωρίζετε -και το αναφέρατε- ότι ο Υπουργός Υποδομών και Μεταφορών, ο Κώστας Καραμανλής, έχει αναφέρει πολλές φορές μια νέα πραγματικότητα που έχει δημιουργηθεί στις δημόσιες υποδομές της χώρας, καλώς ή κακώς. Νομίζω ότι καλώς είναι, γιατί όλοι στα μεγάλα έργα υποδομής θα πρέπει να συμφωνούμε, να ομονοούμε και να προχωρούμε μπροστά ότι αυτή τη στιγμή η Κυβέρνησή μας, η Κυβέρνηση του Κυριάκου Μητσοτάκη έχει δημοπρατήσει έργα 8 δισεκατομμυρίων εντός μιας τριετίας -και θέλω να αντιληφθείτε αυτό, τι σημαίνει εντός μιας τριετίας- και έχουμε συμβασιοποιήσει αυτή τη στιγμή περίπου 3,5 δισεκατομμύρια.

Αυτό έρχεται μετά από μια δεκαετή, ουσιαστικά, υποεπένδυση, η οποία έχει γίνει στον χώρο των υποδομών και βάζει τη χώρα μας αυτή τη στιγμή σε μια νέα εποχή, στην οποία ασφαλώς όχι μόνο δεν υπάρχουν αποκλεισμοί και διακρίσεις, αλλά υπάρχει ένα ρεαλιστικό σχέδιο με εξασφαλισμένη χρηματοδότηση, ένα σχέδιο αναβάθμισης των υποδομών σε όλα τα γεωγραφικά διαμερίσματα της χώρας.

Να έρθω σε αυτά που μας ρωτήσετε, γιατί ουσιαστικά η ερώτησή σας έχει δύο σημαντικότατα σκέλη, την οδική και τη σιδηροδρομική σύνδεση του Νομού Δράμας.

Να ξέρετε ότι στον σχεδιασμό και στον προγραμματισμό του Υπουργείου μας υπάρχουν σε εξέλιξη και τα δύο ζητούμενα και για τον οδικό άξονα Δράμας - Αμφίπολης που θα συνδέει τη Δράμα με την Εγνατία. Γνωρίζετε πολύ καλά ότι το έργο αυτό, όπως σωστά προαναφέρατε, εξαγγέλθηκε από τον ίδιο τον Πρωθυπουργό, παρουσία του Υπουργού Υποδομών και δική μου τότε, ως Γενικού Γραμματέα Υποδομών και ανακοινώσαμε στη Θεσσαλονίκη ότι θα το υλοποιήσουμε μέσω σύμπραξης δημοσίου και ιδιωτικού τομέα. Κατόπιν, χαρακτήρισε ο Υπουργός, τον Ιούλιο του 2021, το έργο αυτό ως εθνικού επιπέδου και στη συνέχεια, προχωρήσαμε τις απαραίτητες διαδικασίες για την ωρίμανση του έργου αυτού.

Είμαστε περήφανοι για δύο πράγματα: Πρώτον, διότι προχωράμε ένα πολύ ουσιαστικό έργο -και θα αναφερθώ αναλυτικά σε αυτό το έργο- αλλά και γιατί καταφέραμε, ουσιαστικά, μέσα από μια σύμπραξη ιδιωτικού και δημοσίου τομέα, να υλοποιήσουμε έργα τα οποία δυστυχώς -και έπρεπε να το γνωρίζετε και εσείς- δεν είχαν εξασφαλισμένη χρηματοδότηση.

Έτσι, λοιπόν, σήμερα είμαστε στην ευχάριστη θέση να σας ενημερώσουμε ότι η πρόταση υπαγωγής του οδικού άξονα Δράμα - Αμφίπολη, με προϋπολογισμό 270 εκατομμύρια, έχει ήδη κατατεθεί στη Γενική Γραμματεία ΣΔΙΤ από τις αρχές Μάη και την Τετάρτη, μεθαύριο, λοιπόν, το έργο αναμένεται να εγκριθεί από τη διυπουργική επιτροπή και εντός του καλοκαιριού θα το δημοπρατήσουμε.

Βέβαια, θα ήθελα να τονίσω σε αυτό το σημείο ότι το έργο αυτό περιλαμβάνει την αποκατάσταση και διαπλάτυνση τμημάτων της υπάρχουσας οδούς, αλλά και κατασκευή εντελώς νέων τμημάτων κατά μήκος του τμήματος Παλαιοκώμη - Μαυρολεύκη και Μαυρολεύκη - Δράμα, συνολικού μήκους σαράντα τριών χιλιομέτρων.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Συγκεκριμένα, αν μου επιτρέπετε, κύριε Πρόεδρε, κάποια χαρακτηριστικά να δώσω, η κύρια αρτηρία θα αναβαθμιστεί σε αυτοκινητόδρομο, με αποκατάσταση της υπάρχουσας οδοποιίας για περίπου δεκατριάμισι χιλιόμετρα και θα κατασκευάσουμε και περίπου εικοσιεννιάμισι χιλιόμετρα νέα. Τα δεκαεξίμισι από αυτά θα παρακάμπτουν τους οικισμούς Ροδολίβος και Πρώτη Σερρών και τα υπόλοιπα δεκατρία αφορούν στην κατασκευή του τμήματος Δράμα - Μαυρολεύκη, που περιλαμβάνει και την κατασκευή του κόμβου Δράμας.

Το σημαντικότερο είναι ότι το έργο, αφού θα έχει μια τριετή κατασκευαστική περίοδο, θα περιλαμβάνεται σε αυτό και η συντήρηση και η λειτουργία του για είκοσι επτά χρόνια, χωρίς -το επαναλαμβάνω, χωρίς- την επιβολή διοδίων, αποτελώντας, ουσιαστικά, για τους πολίτες και τις επιχειρήσεις και της Δράμας αλλά και της ευρύτερης περιοχής τη συντομότερη έξοδο προς τη Θεσσαλονίκη και την υπόλοιπη χώρα μέσω της Εγνατίας Οδού, μειώνοντας ουσιαστικά τον χρόνο για να φτάσει κάποιος στη Θεσσαλονίκη και για επιβατικά και για βαρέα οχήματα κατά περίπου τριάντα λεπτά.

Αντίστοιχα, για την υφιστάμενη χάραξη της σιδηροδρομικής σύνδεσης Θεσσαλονίκης - Αλεξανδρούπολης, η οποία συνδέει τη Δράμα και με τη Θεσσαλονίκη αλλά και με την Αλεξανδρούπολη, δεν πρόκειται να καταργηθεί η λειτουργία της χάραξης και δεν πρόκειται να επηρεαστεί από τη χάραξη της σιδηροδρομικής Εγνατίας. Αντιθέτως -γιατί και αυτό θα πρέπει να το γνωρίζουν οι κάτοικοι και οι πολίτες της Δράμας- περιλαμβάνεται στον προγραμματισμό των έργων που εντάχθηκαν στο Ταμείο Ανάκαμψης και πρόκειται και αυτή να αναβαθμιστεί μέσω πόρων που έχουμε εξασφαλίσει με μια σύμπραξη δημοσίου και ιδιωτικού τομέα, ουσιαστικά αποτελώντας τη χρηματοδοτική συμβολή που θα βάλει το ελληνικό δημόσιο σε ένα ΣΔΙΤ το οποίο έχουμε εντάξει στο Ταμείο Ανάκαμψης.

Αντιλαμβάνομαι το ενδιαφέρον σας και αντιλαμβάνομαι και την αγωνία σας, αλλά είμαστε εδώ πέρα για να απαντήσουμε σε ό,τι ερώτημα έχετε και όποια απορία υπάρχει, ώστε να ξεδιαλύνουμε το πώς προχωρούν τα μεγάλα έργα υποδομής σε όλη τη χώρα.

Σας ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία συνάδελφε, έχετε τον λόγο.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Ευχαριστώ, κύριε Πρόεδρε.

Σας άκουσα με πολύ μεγάλη προσοχή και ενδιαφέρον, κύριε Υφυπουργέ.

Θέλω, ξεκινώντας, να κάνω δύο ερωτήσεις, γιατί μπορεί να μην έχω αποσαφηνίσει σωστά τα όσα λέτε. Μιλάτε για ΣΔΙΤ χωρίς διόδια. Τι κίνητρο έχει ο ιδιώτης κατασκευαστής να έρθει να χρηματοδοτήσει ένα έργο χωρίς διόδια και για τι περίοδο σκέφτεστε να υπάρχουν χωρίς διόδια; Οι συντηρήσεις πώς θα γίνονται; Θα τα αναλάβει το Υπουργείο;

Μιλάτε για τη σιδηροδρομική Εγνατία και λέτε ότι είναι μέσω του Ταμείου Ανάκαμψης. Η ερώτηση είναι σαφέστατη: Στον σχεδιασμό της σιδηροδρομικής Εγνατίας η Δράμα είναι προορισμός; Θα περνάει η σιδηροδρομική Εγνατία από την πόλη της Δράμας. Αυτό αλλάζει πάρα πολύ τα δεδομένα.

Εάν μου πείτε ότι θα υπάρχει παράκαμψη που θα πηγαίνουμε μέσω Τοξότη, μέσω Αμφίπολης, είναι άλλη ιστορία. Θέλω να μας το αποσαφηνίσετε και επειδή είναι πολύ ωραία αυτά που ακούμε, αλλά ακούγονται στο δικό μου μυαλό ως δικαιολογίες τα όσα έχετε παραθέσει για τη μη υλοποίηση ούτε ενός -όπως σας το λέω, ούτε ενός- έργου στο τέλος της κυβερνητικής θητείας σας. Όσες δεσμεύσεις και αν έχει πάρει η Κυβέρνηση, όσες δεσμεύσεις και αν έχουν ακουστεί εδώ μέσα από τους Υπουργούς, είναι υποσχέσεις οι οποίες έχουν μείνει στην προσπάθεια της ωρίμανσης, σάπισαν στα συρτάρια σας από το περίμενε και από τις δεσμεύσεις που ακούμε.

Και θέλω να σας πω –το αντιλαμβάνεστε και εσείς- ότι αυτά που ακούμε, όλα όσα λέτε και όλα όσα δεν έχετε κάνει απ’ αυτά που είχατε δεσμευθεί αφήνουν την Κυβέρνηση πολλαπλά εκτεθειμένη, πρώτον, γιατί οι υποσχέσεις που δόθηκαν είναι εντελώς πομφόλυγες και οι ελπίδες των Δραμινών για υλοποίηση έστω και ενός βασικού έργου μέσα στην περίοδο 2020 - 2021, όπως είχατε πει, διαψεύστηκαν για πολλοστή φορά. Δεύτερον, οι δε παραλείψεις και η αδιαφορία σας για τον νομό, για τους πολίτες, για τις επιχειρήσεις είναι κάτι μοναδικό, ενώ την ίδια τη στιγμή τι βλέπουμε; Βλέπουμε εξαγγελίες σε όλη την Ελλάδα και μάλιστα εξαγγελίες για έργα 8 δισεκατομμυρίων. Και σας ερωτώ: Ούτε ένα 2% δεν περίσσεψε για τη Δράμα;

Είπατε ότι το έργο Δράμα - Αμφίπολη είναι 270 εκατομμύρια. Ούτε αυτό δεν υπάρχει για το Νομό Δράμας;

Και επιτρέψτε μου και κάτι τελευταίο. Πίνετε τα κρασιά μας. Δοκιμάζετε τα καταπληκτικά delicatessen που έχουμε. Έρχονται τα μάρμαρα στην Αθήνα. Έχετε σκεφτεί πώς γίνονται όλα αυτά; Έχετε σκεφτεί μέσα από τι δρόμους γίνονται αυτές οι μεταφορές; Αναρωτηθήκατε πώς φτάνουν; Και ζητάμε ανάπτυξη;

Και αν δεν περίσσεψε ούτε 1 ευρώ για να γίνουν τα μεγάλα έργα, θέλω να πω ότι εδώ δεν υπάρχει κονδύλι ούτε για φωτισμό, για διαπλάτυνση, για σήμανση, για εκσυγχρονισμό του υπάρχοντος δικτύου. Ξέρετε ποια είναι η ερώτηση που κάνουν μεταξύ τους οι Δραμινοί; Εάν κάποιος έρθει σούρουπο και περάσει μετά το Στρυμόνα, αναρωτιούνται εάν θα βρει τη Δράμα ή εάν θα καταλήξει κάπου αλλού. Γιατί; Γιατί μετά τον κόμβο, στα εκατό μέτρα, δεν υπάρχει ούτε καν σήμανση ότι πάει στη Δράμα κάποιος.

Επιτρέψτε μου να σας πω, λοιπόν, για να μην αρχίσουμε την κολοκυθιά ποιος φταίει -φταίει ο δήμος, φταίει η περιφέρεια;-, όλα αυτά υποτίθεται ότι ήρθε το έξυπνο επιτελικό κράτος για να τα λύσει. Και το έξυπνο επιτελικό κράτος για τη Δράμα είναι εντελώς αόρατο. Εμείς θεωρούμε ότι θα έπρεπε να ρυθμίζει, να συνδράμει, να παρεμβαίνει όπου χρειάζεται και εκεί πρέπει να ρίξει όλο της το βάρος η Κυβέρνηση, εκεί όπου οι υπηρεσίες παίζουν την κολοκυθιά. Και αυτό, δυστυχώς, που ήταν μια πολύ μεγάλη φιλοδοξία του Πρωθυπουργού, ως σκεπτικό τουλάχιστον, έμεινε μόνο στα χαρτιά. Για το Νομό Δράμας δε, πέρασε μόνο με επισκέψεις, με εγκαίνια, με χειραψίες, με υποσχέσεις και έμεινε απολύτως αόρατο. Αυτό είναι αόρατο, το επιτελικό σας κράτος και όχι ο Νομός Δράμας, ούτε οι πολίτες του.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε, κυρία συνάδελφε.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Θα μου επιτρέψετε, κύριε Πρόεδρε, για ένα λεπτό.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Σας επιτρέπω.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Η Δράμα, λοιπόν, σας λέω ότι είναι παρούσα. Ο δραμινός λαός παρακολουθεί, κρίνει και θα σας δώσω και μια φιλική συμβουλή: Όποτε και αν γίνουν οι εκλογές, όποτε περάσετε από τη Δράμα, μην υποσχεθείτε τίποτα γιατί πλέον δεν έχετε πρόσωπο, γιατί πλέον έχει εξαντληθεί και η υπομονή αλλά και το φιλότιμο των Δραμινών. Τουλάχιστον, παραδεχτείτε ότι είστε τραγικά ασυνεπείς και ζητήστε ένα συγγνώμη από τον κόσμο αυτής της περιοχής που τόσα χρόνια και επί κυβερνήσεων ΣΥΡΙΖΑ, αλλά ελπίζοντας ότι η δική σας Κυβέρνηση θα κάνει κάτι διαφορετικό, δεν είδε έργο να γίνεται στην περιοχή.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία συνάδελφε, σας ευχαριστούμε.

Συνεχίζουμε με τη δευτερολογία του Υπουργού.

Κύριε Υπουργέ, έχετε τον λόγο.

**ΓΕΩΡΓΙΟΣ ΚΑΡΑΓΙΑΝΝΗΣ (Υφυπουργός Υποδομών και Μεταφορών):** Κυρία Κεφαλίδου, νιώθω ότι δεν με ακούσατε.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Με χαρά να σας ξανακούσω.

**ΓΕΩΡΓΙΟΣ ΚΑΡΑΓΙΑΝΝΗΣ (Υφυπουργός Υποδομών και Μεταφορών):** Νιώθω ότι δεν με ακούσατε. Να τα ξαναεπαναλάβω, όμως, για να είναι ξεκάθαρα μεταξύ μας τι ακριβώς είπαμε και τι ακριβώς λέμε. Είπαμε ότι την Τετάρτη θα περάσουμε διυπουργική επιτροπή, ΣΔΙΤ, οπότε θα έχουμε έγκριση του κομματιού Δράμα - Αμφίπολη. Πρώτο είναι αυτό. Εντός του καλοκαιριού το δημοπρατούμε. Εάν για εσάς αυτό είναι απολύτως τίποτα, το αντιλαμβάνομαι. Για εμάς, όμως, είναι κάτι πάρα πολύ σημαντικό και για τους Δραμινούς είναι πάρα πολύ σημαντικό.

Επιτρέψτε να σας πω ότι μιλάτε σε έναν άνθρωπο ο οποίος ξέρει πάρα πολύ καλά εκεί την περιοχή. Την έχω περάσει πάρα πολλές φορές και έχω οδηγήσει και τη γνωρίζω πάρα πολύ καλά.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Μην απολογείστε, κύριε Υπουργέ.

**ΓΕΩΡΓΙΟΣ ΚΑΡΑΓΙΑΝΝΗΣ (Υφυπουργός Υποδομών και Μεταφορών):** Δεν χρειάζεται να απολογούμαι. Πραγματικά να απολογούμαστε γιατί λύνουμε ζητήματα ετών; Εγώ δεν χρειάζεται να απολογούμαι, ούτε και η Κυβέρνησή μας χρειάζεται να απολογείται. Χρειάζεται να απολογούνται όλοι αυτοί που τόσα χρόνια έδιναν υποσχέσεις και δεν έκαναν πραγματικά τίποτα. Σας είπα ποιο είναι το χρονοδιάγραμμά μας για το Δράμα - Αμφίπολη. Σας ανέφερα και σας ανέλυσα τα τεχνικά χαρακτηριστικά του έργου και σας είπα όλη την πραγματικότητα. Αυτή είναι.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Δέκα φορές τα αλλάξατε. Μία ήταν ευρωπαϊκό, μία ήταν από το Ταμείο Ανάκαμψης και τώρα ΣΔΙΤ.

**ΓΕΩΡΓΙΟΣ ΚΑΡΑΓΙΑΝΝΗΣ (Υφυπουργός Υποδομών και Μεταφορών):** Πάμε τώρα στο δεύτερο ζήτημα. Σας είπα πως, πρώτον, δεν θα καταργήσουμε την υφιστάμενη χάραξη Θεσσαλονίκης – Αλεξανδρούπολης, η οποία συνδέει τη Δράμα. Το είπα ξεκάθαρα αυτό το πράγμα. Δεν θα την καταργήσουμε και μάλιστα σας είπα -γιατί συγχέετε δύο διαφορετικά πράγματα- ότι έχουμε φροντίσει μέσα από το Ταμείο Ανάκαμψης να χρηματοδοτήσουμε τη χρηματοδοτική συμβολή του ελληνικού δημοσίου μέσα από πόρους που εξασφαλίσαμε από το Ταμείο Ανάκαμψης για την υπάρχουσα γραμμή, για την υφιστάμενη γραμμή. Άρα, αυτό είναι το πρώτο κομμάτι.

Το δεύτερο είναι ότι μέσα από πόρους που έχουμε εξασφαλίσει από το CEF θα χρηματοδοτήσουμε την σιδηροδρομική Εγνατία. Φτάνει;

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Δεν μας περιλαμβάνει.

**ΓΕΩΡΓΙΟΣ ΚΑΡΑΓΙΑΝΝΗΣ (Υφυπουργός Υποδομών και Μεταφορών):** Μισό λεπτό. Θα τα πούμε όλα, μη βιάζεστε.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Καθόλου.

**ΓΕΩΡΓΙΟΣ ΚΑΡΑΓΙΑΝΝΗΣ (Υφυπουργός Υποδομών και Μεταφορών):**  Έχουμε ήδη προβλέψει την κάθετη σύνδεση από την Αμφίπολη στο σταθμό της Νέας Ζίχνης, ώστε να εξυπηρετείται και η Δράμα. Αυτή είναι η πραγματικότητα.

Άρα, όποιος ξέρει εκείνη την περιοχή αντιλαμβάνεται ότι θα υπάρχει και σιδηροδρομική σύνδεση με την υπάρχουσα με την υφιστάμενη σιδηροδρομική γραμμή και θα προβλέπουμε δύο πράγματα: Πρώτον, την κάθετη σύνδεση για να συνδεθείτε με τη σιδηροδρομική Εγνατία και την οδική σύνδεση. Και αυτό σας λέμε ότι θα κάνουμε για την οδική σύνδεση και χωρίς διόδια. Έρχεστε εδώ και μας εγκαλείτε για το πώς θα πληρώσουμε. Από πληρωμές διαθεσιμότητα. Θα αναλάβει το ελληνικό δημόσιο να κάνει πληρωμές διαθεσιμότητας, γιατί πιστεύουμε ότι όντως σε αυτή την περιοχή έπρεπε να έχουν γίνει πολύ περισσότερα και οι αναπτυξιακές προοπτικές που έχει η Δράμα όντως είναι πολύ μεγάλες. Γι’ αυτό έρχεται η Κυβέρνησή μας και ο ίδιος ο Υπουργός ο οποίος γνωρίζει πολύ καλά αυτή την περιοχή, αυτός είναι ο τόπος καταγωγής του, εκεί πολιτεύεται -η Πρώτη Σερρών είναι ουσιαστικά στο υπογάστριο της Δράμας- και λύνει ζητήματα ετών.

Αυτή είναι η πραγματικότητα, κυρία Κεφαλίδου. Πραγματικά όποτε θέλετε να σας αναλύσουμε ό,τι χρειάζεται. Όλα υπάρχουν ξεκάθαρα και φανερά. Άλλωστε, σε λίγες μέρες θα δείτε όλα. Θα δείτε και την απόφαση της διυπουργικής επιτροπής, θα δείτε και τη δημοπράτηση του έργου για την οδική σύνδεση. Τα λόγια, όταν είναι λόγια, φαίνονται. Εμείς εδώ μιλάμε με έργα.

Σας ευχαριστώ πολύ.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Μην κάνετε εξαγγελίες σαν να είστε ακόμα σε προεκλογική περίοδο, είστε Κυβέρνηση!

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε με την πρώτη με αριθμό 750/8-6-2022 επίκαιρη ερώτηση πρώτου κύκλου του Βουλευτή Χίου του Συνασπισμού Ριζοσπαστικής Αριστεράς κ. Ανδρέα Μιχαηλίδηπρος τον Υπουργό Οικονομικών, με θέμα: «Ανάγκη επανακαθορισμού των αντικειμενικών αξιών στη Χίο».

Κύριε συνάδελφε, έχετε τον λόγο.

**ΑΝΔΡΕΑΣ ΜΙΧΑΗΛΙΔΗΣ:** Ευχαριστώ, κύριε Πρόεδρε.

Κύριε Υπουργέ, από 1ης Ιανουαρίου του 2022 έχει τεθεί σε εφαρμογή το νέο σύστημα προσδιορισμού αντικειμενικών αξιών ακινήτων στα νησιά και εννοείται ότι άρχισε να εφαρμόζεται και στη Χίο. Μέχρι τότε αντικειμενικό σύστημα προσδιορισμού αξίας ακινήτων υπήρχε μόνο για την πόλη της Χίου και για την περιφέρεια ήταν ένα μεικτό σύστημα, το οποίο προσέγγιζε κατά κάποιον τρόπο -και προφανώς όχι πάντα ορθό- την πραγματικότητα.

Η πρώτη εκτίμηση είναι, βεβαίως, ότι ένα σύστημα προσδιορισμού αντικειμενικών αξιών που ισχύει γενικότερα είναι μια πρόνοια σε θετική κατεύθυνση. Όμως, ο τρόπος εφαρμογής, έτσι ακριβώς όπως εφαρμόζεται σήμερα, δημιουργεί προβλήματα, ανισότητες και αδικίες.

Συμβαίνουν αυτή τη στιγμή δύο τινά, κύριε Υπουργέ: Πρώτον, έχουν αυξηθεί οι τιμές εκκίνησης και παράλληλα υπάρχει μία αισθητή, σημαντική μείωση του δείκτη παλαιότητας για τα κτίσματα, που αυτός ο συνδυασμός είναι προφανές ότι καταλήγει στην εκτόξευση της αντικειμενικής αξίας των ακινήτων και στο δεύτερο μέρος της τοποθέτησής μου θα σας καταθέσω και συγκεκριμένα στοιχεία.

Πριν από δύο χρόνια περίπου, η περιφερειακή υπηρεσία είχε υποβάλει ένα σχετικό πόρισμα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Μια μικρή ανοχή, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Για τη Χίο πάντα δείχνω ανοχή.

**ΑΝΔΡΕΑΣ ΜΙΧΑΗΛΙΔΗΣ:** Ευχαριστώ. Το σημειώνω, κύριε Πρόεδρε.

Δεν ξέρω εάν έχουν ληφθεί υπ’ όψιν αυτές οι προτάσεις. Η εκτίμηση είναι ότι ήταν σε μία τελείως διαφορετική κατεύθυνση απ’ αυτό στο οποίο κατέληξε η επιλογή σας.

Επίσης, προτάσεις κατέθεσε και μια επιτροπή του Δήμου της Χίου, η οποία είχε συσταθεί γι' αυτόν το λόγο και είχε υποβάλει κάποιες προτάσεις, όχι βέβαια στην ολότητα των περιοχών της Χίου, αλλά νομίζω ότι ήταν σημαντική η συμβολή της προς την κατεύθυνση αυτή.

Εσείς επιλέξατε το να προσδιοριστούν αυτές οι αντικειμενικές αξίες από τις εκτιμήσεις ορκωτών εκτιμητών και το αποτέλεσμα είναι ότι παρατηρούμε εξαιρετικές αποκλίσεις από την πραγματικότητα, αδικίες, όπως είπα προηγουμένως.

H ερώτηση την οποία σας έχω υποβάλει, κύριε Υπουργέ, είναι κατ’ αρχάς αν αναγνωρίζετε ότι υπάρχει, πράγματι, αστοχία του συγκεκριμένου συστήματος προσδιορισμού των αντικειμενικών αξιών και βεβαίως -συνακόλουθο ερώτημα- εάν σκοπεύετε να αναλάβετε πρωτοβουλίες προς την κατεύθυνση του εξορθολογισμού του συστήματος προσδιορισμού αντικειμενικών αξιών ακινήτων.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ κύριε Υπουργέ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Ευχαριστώ, κύριε Πρόεδρε.

Κύριε συνάδελφε, σχετικά με την ερώτησή σας για την ανάγκη επανακαθορισμού των αντικειμενικών αξιών στη Χίο, θα ξεκινήσω επισημαίνοντας κάποια βασικά σημεία στον τρόπο καθορισμού των αντικειμενικών αξιών. Ποια είναι η διαδικασία, λοιπόν; Η εισήγηση επί των τιμών εκκίνησης, δηλαδή των τιμών ζώνης του συστήματος αντικειμενικού προσδιορισμού αξιών μεταβιβαζόμενων ακινήτων, ανατέθηκε σε εκτιμητές εγγεγραμμένους στο Μητρώο Πιστοποιημένων Εκτιμητών του Υπουργείου Οικονομικών κατόπιν δημόσιων προσκλήσεων εκδήλωσης ενδιαφέροντος και κατόπιν διεξαγωγής δημόσιων κληρώσεων για την επιλογή τους.

Ειδικότερα ζητήματα σχετικά με το έργο των εκτιμήσεων, τον καθορισμό της μεθοδολογίας και της τεκμηρίωσης, ρυθμίζονται αναλυτικά από τις αποφάσεις περί ανάθεσης και συμπληρωματικών αναθέσεων του έργου της σύνταξης εισήγησης για τον καθορισμό των τιμών εκκίνησης σε πιστοποιημένους εκτιμητές εγγεγραμμένους στο Μητρώο Πιστοποιημένων Εκτιμητών στο πεδίο ακινήτων του Υπουργείου Οικονομικών. Πρόκειται για τις αποφάσεις του 2020 8843, 18749, 31636, 127469 και 131207 τις οποίες καταθέτω στα Πρακτικά.

(Στο σημείο αυτό ο Υφυπουργός Οικονομικών κ. Απόστολος Βεσυρόπουλος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Οι συγκεκριμένες αποφάσεις περιγράφουν αναλυτικά τη μεθοδολογία που θα πρέπει να ακολουθηθεί σε όλα τα στάδια. Επιπρόσθετα, αναφέρουν αναλυτικά όλα τα απαιτούμενα στοιχεία που θα πρέπει να περιλαμβάνουν οι εισηγήσεις των εκτιμητών προκειμένου να γίνουν αποδεκτές και προβλέπουν μια πιο οργανωμένη πλατφόρμα εισαγωγής των στοιχείων, επιφέροντας συνεπώς σημαντικές βελτιώσεις στην όλη διαδικασία σε πλήρη εναρμόνιση με τις διεθνείς καλές πρακτικές που ακολουθούνται στον τομέα των ακινήτων σε παγκόσμιο επίπεδο στη βάση των διεθνών και ευρωπαϊκών εκτιμητικών προτύπων.

Το συγκεκριμένο έργο ανατέθηκε στους εκτιμητές που έχουν πιστοποιηθεί στο Μητρώο Πιστοποιημένων Εκτιμητών στο πεδίο των ακινήτων του Υπουργείου Οικονομικών, οι οποίοι αποτελούν τους ειδικούς εμπειρογνώμονες επί του θέματος, διαθέτουν σημαντικά εχέγγυα γνώσης, πληροφόρησης, εμπειρίας και αμεροληψίας και δεσμεύονται από τον κώδικα δεοντολογίας του Υπουργείου Οικονομικών.

Σας ενημερώνω επίσης ότι ο καθορισμός των τιμών έγινε σύμφωνα με τις σχετικές εισηγήσεις των πιστοποιημένων εκτιμητών κατά ζώνες που παρουσιάζουν ομοιογενή χαρακτηριστικά αξίας των ακινήτων, ώστε να αιτιολογείται ο καθορισμός ενιαίας τιμής για τα ακίνητα που βρίσκονται εντός των ορίων καθεμιάς εξ αυτών. Οι τιμές της κάθε ζώνης εξετάστηκαν από τους εκτιμητές ξεχωριστά και αυτόνομα με κριτήριο τις πραγματικές αγοραίες αξίες των ακινήτων και σύμφωνα με τα πρόσφορα πραγματικά και διαθέσιμα στοιχεία της κτηματαγοράς, προκειμένου να καταλήξουν στην επιστημονικά τεκμηριωμένη εισήγησή τους. Αυτό σημαίνει ότι οι εκτιμητές αναζητούν συγκριτικά στοιχεία των συνηθέστερα απαντώμενων ακινήτων κάθε ζώνης και έχουν τη δυνατότητα να χρησιμοποιήσουν κάθε πρόσφορο συγκριτικό στοιχείο για τη διαμόρφωση της κρίσης τους, προβαίνοντας στις απαιτούμενες αναγωγές και συνεκτιμώντας κατά τη διατύπωση της εισήγησής τους τις ιδιαιτερότητες κάθε ζώνης. Αυτό συνέβη και στην περίπτωση της Χίου.

Στη δευτερολογία μου θα απαντήσω, στα υπόλοιπα ερωτήματα σας.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ωραία.

Ελάτε, κύριε συνάδελφε.

**ΑΝΔΡΕΑΣ ΜΙΧΑΗΛΙΔΗΣ:** Κύριε Υπουργέ, αναλώσατε το πρώτο μέρος της τοποθέτησής σας αναφερόμενος σε αυτό που ξέρουμε, δηλαδή στο ότι αναθέσατε σε ορκωτούς εκτιμητές, και αναφερθήκατε εκτενώς στη διαδικασία ανάθεσης και τη μεθοδολογία την οποία ακολούθησαν οι ορκωτοί λογιστές.

Θα μου επιτρέψετε όμως να σας πω ότι η μείωση στην πόλη της Χίου είναι της τάξης του 10-15% -οφείλουμε να πούμε- ενώ σε άλλες περιοχές, σχεδόν στην πλειοψηφία των περιοχών εκτός πόλης, η αύξηση μπορεί να υπερβαίνει στις αντικειμενικές αξίες μέχρι και το 50%. Επί παραδείγματι, η αξία οικοπέδου εντός οικισμού εφέτος ανήλθε στις 11.800 ευρώ από 3.140 ευρώ πέρυσι σε διώροφη οικία του 1900 παρακαλώ, ακατοίκητη εδώ και εβδομήντα χρόνια, που πέρυσι στο εκκαθαριστικό του ΕΝΦΙΑ αναφερόταν με αντικειμενική αξία 10.056 ευρώ και φέτος εκτινάχθηκε σε πολύ υψηλότερο ποσοστό, στο επίπεδο των 35.365 ευρώ.

Την ίδια ώρα προκύπτουν σοβαρές αδικίες, όταν η τιμή ζώνης σε χωριά της νότιας Χίου, όπως το Πυργί, για παράδειγμα, είναι 1.100 ευρώ ανά τετραγωνικό μέτρο και στη Διδύμα, ένα άλλο χωριό παραπλήσιο εκεί στην κεντρική Χίο, 950 ευρώ. Και αυτές οι τιμές εμφανίζονται υψηλότερες απ’ ό,τι η αντίστοιχη τιμή για οίκημα κατασκευής αντίστοιχης, επαναλαμβάνω, στην πόλη της Χίου, σε γειτονιά κεντρική της Χίου που είναι στα 800 ευρώ.

Αλλά το ίδιο ισχύει και για απομακρυσμένες περιοχές της βόρειας Χίου. Στο Άγιο Γάλας, για παράδειγμα, στη βόρεια Χίο, όπου για την ίδια τιμή ζώνης, για ένα χωριό για παράδειγμα που απέχει έξι χιλιόμετρα από την πόλη της Χίου, είναι το ίδιο ακριβώς με αντίστοιχο οίκημα περιοχής, οικισμού της βόρειας Χίου, του Άγιου Γάλακτος, που απέχει εξαιρετικά μεγάλη απόσταση από την πόλη, γύρω στα τριάντα έως σαράντα χιλιόμετρα.

Αντιλαμβάνεστε, κύριε Υπουργέ, ότι υπάρχει εκτίναξη των αντικειμενικών αξιών κυρίως, επαναλαμβάνω, στην περιφέρεια. Και εδώ επιτρέψτε μου να σας υπενθυμίσω ότι όλα τα νησιά, ξέρετε, δεν είναι Μύκονος και όλες αυτές οι αγροικίες για τις οποίες μιλάμε στην πλειοψηφία δεν είναι βίλες της Μυκόνου. Αυτές, λοιπόν, πέραν του ότι δημιουργούν ένα εξαιρετικά σοβαρό πρόβλημα στις μεταβιβάσεις, τις δικαιοπραξίες, με αυτή την υψηλή αντικειμενική αξία στην οποία έχουν φθάσει με το νέο σύστημα προσδιορισμού, δημιουργούν και άλλα προβλήματα, όπως για παράδειγμα με την εκτίναξη των αντικειμενικών αξιών εκπίπτουν δικαιούχοι από κοινωνικά επιδόματα, όπως για παράδειγμα κοινωνικά οικιακά τιμολόγια, επιδόματα του ΟΠΕΚΑ, ελάχιστο εγγυημένο εισόδημα να θυμίσω, επίδομα ανασφάλιστων υπερηλίκων, επίδομα στέγασης κ.λπ., από μία πλασματική, πραγματικά, αύξηση αντικειμενικών αξιών στα ακίνητα τα οποία ενδεχομένως κατέχουν οι άνθρωποι αυτοί.

Επομένως, κύριε Υπουργέ, θέλω, πραγματικά, να μου απαντήσετε στα δύο ερωτήματα που έθεσα εξαρχής, πρώτον εάν αναγνωρίζετε –επαναλαμβάνω τα ερωτήματα- ότι υπάρχουν αστοχίες σε αυτό το σύστημα, τη μεθοδολογία του οποίου περιγράψαμε προηγουμένως και αν έχετε την πρόθεση με κάποιον τρόπο να κάνετε διορθωτικές παρεμβάσεις.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε τον λόγο.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Κύριε συνάδελφε, οι ιδιαίτερες συνθήκες που αναφέρετε ότι επικρατούν στις συγκεκριμένες ζώνες, σαφώς και λήφθηκαν υπ’ όψιν από τους πιστοποιημένους εκτιμητές για τον προσδιορισμό των τιμών ζωνών. Και αυτό, όχι μόνο, γιατί οφείλουν να αποτυπώσουν την πραγματική εικόνα της αγοράς ακινήτων κατά τον χρόνο εκτίμησης αλλά και επειδή είχαν σχετική οδηγία από την απόφαση ανάθεσης του έργου να λάβουν υπ’ όψιν τους τα ιδιαίτερα διαθέσιμα στοιχεία της κάθε ζώνης: ποιοτικά, γεωγραφικά, οικονομικά, δημογραφικά και πολεοδομικά.

Επιπρόσθετα, είχαν την οδηγία να προβούν σε επιτόπια αυτοψία στις ζώνες των περιοχών που τους ανατέθηκαν. Την αυτοψία αυτή επιβεβαιώνουν στην υπογραφείσα τεχνική τους έκθεση.

Προβλέπεται, επίσης, για τον καθορισμό των τιμών ζώνης, να λαμβάνεται υπ’ όψιν και η γνώμη των οικείων δημοτικών συμβουλίων και αυτό έγινε και στην περίπτωση του Δήμου Χίου.

Σε ό,τι αφορά τις προγενέστερες τιμές, που αναφέρατε στην ερώτησή σας, οφείλω να επισημάνω τα εξής: Για τις περιοχές της Χίου, που δεν ήταν ενταγμένες στο αντικειμενικό σύστημα, δεν υπήρχαν σταθερές, προκαθορισμένες τιμές ακινήτων, τιμές ζώνης, με συνέπεια όλες οι μεταβιβάσεις ακινήτων να φορολογούνται επί αξιών που καθόριζε η αρμόδια ΔΟΥ ή κατά περίπτωση, βάσει των όσων και όποιων συγκριτικών στοιχείων είχε στη διάθεσή της και η φορολόγηση του ΕΝΦΙΑ να βασίζεται, βάσει του άρθρου 4 του ν.4223/2013, στην ελάχιστη τιμή ζώνης της ευρύτερης διοικητικής διαίρεσης, δηλαδή, τιμές ενδεικτικές και όχι αντιπροσωπευτικές της πραγματικής αγοραίας αξίας.

Με τα στοιχεία που παραθέτετε στην ερώτησή σας, επιχειρείτε σύγκριση τιμών μεταξύ ζωνών της Νήσου Χίου, οι οποίες επιλέγονται αυθαιρέτως, χωρίς τη χρήση κατάλληλων επιστημονικών μεθόδων και χωρίς τεκμηρίωση. Όπως όμως σας εξήγησα, ο καθορισμός των τιμών έγινε σύμφωνα με τις σχετικές εισηγήσεις των πιστοποιημένων εκτιμητών, κατά ζώνες που παρουσιάζουν ομοιογενή χαρακτηριστικά αξίας των ακινήτων, ώστε να αιτιολογείται ο καθορισμός ενιαίας τιμής για τα ακίνητα που βρίσκονται εντός των ορίων καθεμιάς εξ αυτών.

Το γεγονός ότι οι τιμές κάποιων ζωνών είναι ίσες ή πιθανόν υπερβαίνουν τις τιμές άλλων ζωνών της νήσου, σε καμμία περίπτωση αυτό το μεμονωμένο στοιχείο δεν επιβάλλει την ανάγκη επανακαθορισμού των αντικειμενικών αξιών στη Χίο. Γιατί πολύ απλά αυτό που έχει σημασία και μόνο, είναι ο καθορισμός της πραγματικής αγοραίας αξίας των ακινήτων της κάθε ζώνης.

Οι τιμές εκκίνησης των αντικειμενικών αξιών που καθορίστηκαν με τη σχετική κοινή υπουργική απόφαση συμπεριλαμβανομένων των τιμών εκκίνησης των αντικειμενικών αξιών όλων των ζωνών της Νήσου Χίου, προέκυψαν, όπως σας ανέφερα, βάσει της προβλεπόμενης πολύ συγκεκριμένης διαδικασίας. Συνεπώς, διαμορφώθηκαν σύμφωνα με τις βέλτιστες διεθνείς πρακτικές στον τομέα των ακινήτων και εναρμονίζονται, πλήρως, με τα διεθνή και ευρωπαϊκά εκτιμητικά πρότυπα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Ένα λεπτό, κύριε Πρόεδρε, τελειώνω.

Τέλος, θα πρέπει να σας υπενθυμίσω τα εξής στατιστικά στοιχεία για τον Νομό Χίου. Πριν την αναπροσαρμογή των αντικειμενικών αξιών -και συγκεκριμένα το 2018- η αξία της ακίνητης περιουσίας στον Νομό Χίου ανήλθε στα 2,43 δισεκατομμύρια ευρώ και βεβαιώθηκε ΕΝΦΙΑ ύψους 14.043.516 ευρώ. Το 2022, μετά την αναπροσαρμογή των αντικειμενικών αξιών, η αξία της ακίνητης περιουσίας διαμορφώθηκε σε περίπου 3 δισεκατομμύρια ευρώ, ενώ ο ΕΝΦΙΑ που βεβαιώθηκε ανήλθε μόλις σε 8.937.802 ευρώ.

Παρά το γεγονός, ότι η αξία της ακίνητης περιουσίας αυξήθηκε κατά 579 εκατομμύρια ευρώ, δηλαδή κατά 24%, ο ΕΝΦΙΑ μειώθηκε κατά 5 εκατομμύρια ευρώ, δηλαδή κατά 36%.

Ο συνολικός αντίκτυπος είναι, λοιπόν, θετικός.

Σας ευχαριστώ.

**ΑΝΔΡΕΑΣ ΜΙΧΑΗΛΙΔΗΣ:** Με άλλον τρόπο υπολογισμού όμως, κύριε Υπουργέ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Αμφισβητείτε τα στοιχεία του ΕΝΦΙΑ;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε με την τέταρτη με αριθμό 751/9-6-2022 επίκαιρη ερώτηση πρώτου κύκλου του Βουλευτή Β2΄ Δυτικού Τομέα Αθηνών του ΜέΡΑ25, κ. Κρίτωνα - Ηλία Αρσένη, προς τον Υπουργό Οικονομικών με θέμα: «Άνιση μεταχείριση των εργαζομένων του Υπουργείου Οικονομικών και του Υπουργείου Ανάπτυξης και Επενδύσεων».

Κύριε συνάδελφε, έχετε τον λόγο.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, κατ’ αρχάς -αν και έχετε αρμοδιότητα για μέρος της ερώτησης- μου κάνει εντύπωση, που δεν είναι εδώ ο κ. Σκυλακάκης, ο οποίος είχε συζητήσει το θέμα της προσωπικής διαφοράς και στις συναντήσεις με τους εργαζόμενους.

Να θυμίσω τι αφορά η προσωπική διαφορά, για τους ανθρώπους που δεν το γνωρίζουν. Όταν κάνατε το ενιαίο μισθολόγιο, βάλατε μια προσωπική διαφορά. Ειδικά για τους εργαζόμενους στα Υπουργεία Οικονομικών και Ανάπτυξης με διάφορους νόμους προέκυψε αυτή η προσωπική διαφορά για τις ειδικές συνθήκες της δικής τους εργασίας, διαφορετικός μισθός δηλαδή.

Αυτά ψηφίζονταν μέχρι και την αρχή του 2019. Στη συνέχεια, δεν ψηφίστηκαν νόμοι για την προσωπική διαφορά. Το αποτέλεσμα ήταν όσοι άνθρωποι διορίστηκαν μετά από το 2018 ή μετά το 2019 και όσοι άνθρωποι και υπηρεσίες πήγαν στα Υπουργεία αυτά αργότερα να μην παίρνουν αυτή τη διαφορά. Δηλαδή κάθονται δύο άνθρωποι στο ίδιο τραπέζι, ο ένας πληρώνεται με το Χ ποσό και ο άλλος πληρώνεται με το διπλάσιο σχεδόν ποσό ή με ένα πολύ σημαντικό ποσό. Αυτός ο παραλογισμός πρέπει να σταματήσει.

Θέλω να σας ρωτήσω κάτι πολύ απλό. Εσείς έχετε ψηφίσει τρεις φορές την προσωπική διαφορά. Ο κ. Σκυλακάκης στη συνάντηση που είχε με την ΟΣΥΟ στις 11 Φεβρουαρίου 2022 δεσμεύτηκε για να λυθεί άμεσα το θέμα της προσωπικής διαφοράς. Το ξέρω γιατί ήμουν έξω από τις πόρτες του Υπουργείου μαζί με τους εργαζόμενους. Τι ακριβώς περιμένετε και τι θα κάνετε με το ζήτημα της προσωπικής διαφοράς; Θα το λύσετε ή θα διαιωνίζετε μια κατάσταση αντισυνταγματική, όπου οι ίδιοι άνθρωποι, που πολλές φορές έχουν προσληφθεί με την ίδια προκήρυξη, έχουν για την ίδια θέση και την ίδια εργασία διαφορετικό μισθό, απλά επειδή προσλήφθηκαν με μερικές μέρες διαφορά για άλλους διοικητικούς λόγους; Θα δώσετε λύση;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κύριε Υπουργέ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Ευχαριστώ, κύριε Πρόεδρε.

Κύριε συνάδελφε, στην ερώτησή σας σχετικά με τη μισθολογική μεταχείριση των εργαζομένων του Υπουργείου Οικονομικών και του Υπουργείου Ανάπτυξης και Επενδύσεων αναφέρετε το ζήτημα της προσωπικής διαφοράς, το οποίο εφαρμόστηκε ως έκτακτη ρύθμιση.

Οφείλω αρχικά να επισημάνω ότι πριν από την εφαρμογή των διατάξεων του ενιαίου μισθολογίου -ν.4354/2015-, δηλαδή πριν από την 1η Ιανουαρίου 2016 ίσχυσαν τα εξής: Σύμφωνα με τον ν.4024/2011 και συγκεκριμένα την παράγραφο 2 του άρθρου 29, για όσους υπαλλήλους υπάγονταν στις μισθολογικές διατάξεις του δεύτερου κεφαλαίου του νόμου αυτού, δηλαδή ενδεικτικά για μόνιμους και δόκιμους πολιτικούς υπαλλήλους με σχέση εργασίας ιδιωτικού δικαίου αορίστου χρόνου του δημοσίου, των ΟΤΑ, των νομικών προσώπων δημοσίου δικαίου, συμπεριλαμβανομένου του ΟΓΑ, για εκπαιδευτικούς πρωτοβάθμιας και δευτεροβάθμιας εκπαίδευσης, για υπαλλήλους της γραμματείας των δικαστηρίων και εισαγγελιών, των έμμισθων υποθηκοφυλακείων και κτηματολογικών γραφείων, για γιατρούς υπηρεσίας υπαίθρου και για μόνιμους αγροτικούς γιατρούς, διατηρήθηκε ποσό υπερβάλλουσας μείωσης, προκειμένου να υπάρξει ομαλή προσαρμογή στις περιπτώσεις όπου ο νόμος επέφερε μειώσεις των αποδοχών των υπαλλήλων σε ποσοστό άνω του 25%.

Το εν λόγω ποσό διαμορφώθηκε κατά την πρώτη εφαρμογή του νόμου, δηλαδή από την 1η Νοεμβρίου 2011, εξομαλύνοντας τις μισθολογικές διαφορές σε σχέση με τον προηγούμενο μισθολογικό νόμο -ν.3205/2003-, ως μια καθαρά προστατευτική μεταβατική διάταξη, προσωπικού χαρακτήρα, και διατηρείται ως σήμερα, χωρίς να χορηγείται στις περιπτώσεις μετατάξεων και στις νέες προσλήψεις.

Επισημαίνεται ότι η υπερβάλλουσα μείωση αποτελεί τμήμα των αποδοχών μόνο για εκείνους τους υπαλλήλους, που υπηρετούσαν στους προβλεπόμενους από τον νόμο φορείς κατά την 31-10-2011 και κατά την ημερομηνία έναρξης ισχύος του νέου μισθολογίου, δηλαδή την 1η Νοεμβρίου 2011, πληρούσαν τις απαραίτητες προϋποθέσεις της παρ. 2 του άρθρου 29 του ν.4024/2011.

Εξαίρεση από τον ανωτέρω κανόνα και δικαιούχοι της υπερβάλλουσας μείωσης αποτέλεσαν μόνο οι υπάλληλοι του Υπουργείου Οικονομικών που υπήχθησαν στο πεδίο εφαρμογής των διατάξεων της υποπαραγράφου ιδ3 του άρθρου 1 του ν.4152/2013, κατηγορίας ΠΕ, της προκήρυξης 1Γ του 2008, του άρθρου 188 του ν.4261/2014 καθώς και του άρθρου 14 του ν.4350/2015, κατηγορίας ΠΕ της προκήρυξης 1Κ του 2013.

Ωστόσο, οι ανωτέρω διατάξεις καταργήθηκαν από την 1η Ιανουαρίου του 2016, δηλαδή μετά από την εφαρμογή των διατάξεων του ενιαίου μισθολογίου με τον ν.4354/2015.

Περισσότερα επί του θέματος θα σας αναφέρω στην δευτερολογία μου.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Αρσένη, έχετε τον λόγο.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, δεν έχετε πει κάτι επί της ουσίας. Μια εισαγωγή κάνατε και αυτό δεν είναι σωστό για τη διαδικασία. Θα πρέπει κάπως να απαντάτε για να έχει νόημα η δευτερολογία. Σε τι να δευτερολογήσω; Στην εισαγωγή που κάνατε; Δεν έχετε πει τίποτα ρητό. Δεν είναι σεβασμός του Κοινοβουλίου αυτό και νομίζω ότι ως Κοινοβουλευτικός θα πρέπει να το γνωρίζετε.

Πάμε σε περισσότερες λεπτομέρειες, αφού δεν απαντάτε. Εσείς είστε υπάλληλος του Υπουργείου Οικονομικών, κύριε Βεσυρόπουλε, δεν είστε μόνο Υφυπουργός. Τι απαντάτε στους συναδέλφους σας που αυτή τη στιγμή δουλεύουν για την ίδια δουλειά με διαφορετικό μισθό; Το θεωρείτε φυσιολογικό; Τι απαντάτε στους εργαζόμενους στην εκλογική σας περιφέρεια, στην Ημαθία, που έχουν ακριβώς το ίδιο πρόβλημα; Δουλεύουν στο ίδιο γραφείο με το ίδιο αντικείμενο, αλλά με διαφορετικό μισθό. Σας φαίνεται φυσιολογικό αυτό; Σας φαίνεται δίκαιο; Είναι συνταγματικό; Μιλάμε για τους εργαζόμενους στο ΣΔΟΕ, στην Κτηματική, στο Γενικό Λογιστήριο του Κράτους, στο Υπουργείο Οικονομικών, πέρα από το Υπουργείο Ανάπτυξης ή την πρώην Γενική Γραμματεία Έρευνας και Τεχνολογίας. Τριάντα με σαράντα τοις εκατό των ανθρώπων που διορίζονται ή αποσπώνται σ’ αυτούς τους χώρους εργασίας δεν δέχονται την τοποθέτησή τους λόγω ακριβώς αυτής της παράλογης διαφοράς.

Θέλω να καταλάβω πολύ απλά και ρητά τι ισχύει από τη δέσμευση του κ. Σκυλακάκη στις 11 Φλεβάρη του 2022 προς την ΟΣΥΟ ότι η Κυβέρνηση θα λύσει το θέμα της προσωπικής διαφοράς. Από τότε, αν δεν κάνω λάθος, υπάρχουν και τροπολογίες Βουλευτών σας. Θέλω να μας εξηγήσετε τι θα κάνετε τελικά. Υπάρχει μια παραφιλολογία ότι το εξετάζετε. Θέλω να αποσαφηνιστεί αν αυτή η παραφιλολογία είναι προεκλογικού περιεχομένου, αν σκέφτεστε να λύσετε το ζήτημα της προσωπικής διαφοράς ή αν δεν το σκέφτεστε, για να πάρουν και οι εργαζόμενοι τα μέτρα τους, για να κάνουν τις απαραίτητες κινητοποιήσεις και ό,τι άλλο χρειάζεται για να προασπίσουν τα δικαιώματά τους όχι μόνο στην ίση αμοιβή για ίση εργασία, αλλά και στην κοινή λογική, ώστε να τελειώνει αυτός ο παραλογισμός.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε τον λόγο.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Κύριε συνάδελφε, μετά την 1η Ιανουαρίου του 2016 το ζήτημα της προσωπικής διαφοράς ρυθμίστηκε για τους υπαλλήλους του Υπουργείου Οικονομικών με τις διατάξεις του ν.4569/2018 και συγκεκριμένα με την παράγραφο 1α του άρθρου 45. Με τις διατάξεις αυτές χορηγήθηκε η εν λόγω προσωπική διαφορά σε υπαλλήλους που έχουν διοριστεί ή μεταταχθεί μετά την 1η Νοεμβρίου του 2011 έως και τις 11 Οκτωβρίου του 2018, δηλαδή την ημερομηνία δημοσίευσης του νόμου αυτού, στις υπηρεσίες του Υπουργείου Οικονομικών και των εποπτευόμενων απ’ αυτό νομικών προσώπων δημοσίου δικαίου της Ελληνικής Στατιστικής Αρχής, του Ελληνικού Δημοσιονομικού Συμβουλίου, της Ανεξάρτητης Αρχής Δημοσίων Εσόδων, καθώς επίσης και στο διοικητικό προσωπικό του Νομικού Συμβουλίου του Κράτους και του Ελεγκτικού Συνεδρίου.

Στην επίκαιρη ερώτησή σας αναφέρεστε και σε υπαλλήλους του Υπουργείου Ανάπτυξης και Επενδύσεων. Για τους υπαλλήλους του Υπουργείου αυτού έγινε ειδική αναφορά στον ν.4569/2018 και ειδικότερα στις διατάξεις της παραγράφου 1β του άρθρου 57, το οποίο στη συνέχεια τροποποιήθηκε με το άρθρο 57 του ν.4605/2019. Ειδικότερα προβλέφθηκε η καταβολή της εν λόγω προσωπικής διαφοράς σ’ όλους τους υπαλλήλους όλων των οργανικών μονάδων του Υπουργείου Οικονομίας και Ανάπτυξης με σχέση εργασίας δημοσίου δικαίου ή ιδιωτικού δικαίου αορίστου χρόνου, συμπεριλαμβανομένων των αποφοίτων της Εθνικής Σχολής Δημόσιας Διοίκησης και Αυτοδιοίκησης με ημερομηνία διορισμού ή μετάταξης στο Υπουργείο Οικονομίας και Ανάπτυξης έως τις 31 Μαρτίου του 2019.

Από τα όσα σας ανέφερα προκύπτει ότι η προσωπική διαφορά που προβλέπεται στην παράγραφο 1 του άρθρου 27 του ν.4354/2015, δηλαδή του νόμου του ενιαίου μισθολογίου του δημοσίου, όπως αυτή διαμορφώθηκε κατ’ εφαρμογή της παραγράφου 2 του άρθρου 29 του ν.4024/2011 καταβάλλεται ως εξής: Για το Υπουργείο Οικονομικών μόνο στους μεταταχθέντες και διορισθέντες μετά την 1η Νοεμβρίου του 2011 έως και την ημερομηνία δημοσίευσης του νόμου αυτού, δηλαδή στις 11-10-2018 και του Υπουργείου Ανάπτυξης και Επενδύσεων στους μεταταχθέντες και διορισθέντες έως και την 31η Μαρτίου 2019 στους φορείς που ρητά αναφέρονται στις σχετικές διατάξεις.

Βάσει των όσων ανέφερα, το μέτρο της προσωπικής διαφοράς εφαρμόστηκε ως έκτακτη ρύθμιση σε περίοδο ανάγκης παράλληλα με την οριζόντια εφαρμογή του ενιαίου μισθολογίου για το σύνολο των δημοσίων υπαλλήλων.

Εφόσον οι οικονομικές συνθήκες το επιτρέψουν και προκύψει ο απαιτούμενος και διαθέσιμος δημοσιονομικός χώρος, προτεραιότητά μας θα είναι να αντιμετωπιστεί το ζήτημα των χαμηλών εισαγωγικών μισθών στο δημόσιο με γενικότερα μέτρα πολιτικής. Αν δεν υπάρξει ο απαιτούμενος δημοσιονομικός χώρος, θα πρέπει να προβλεφθούν ειδικά μέτρα πολιτικής που στις παρούσες οικονομικές συνθήκες λόγω της διεθνούς πολιτικής και οικονομικής συγκυρίας δεν είναι ακόμη εφικτό να εξεταστούν.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τελευταία θα συζητηθεί η έβδομη με αριθμό 755/9-6-2022 επίκαιρη ερώτηση δεύτερου κύκλου του Βουλευτή Κέρκυρας του Συνασπισμού Ριζοσπαστικής Αριστεράς κ. Αλέξανδρου - Χρήστου Αυλωνίτη προς τον Υπουργό Οικονομικών, με θέμα: «Αδικαιολόγητη καθυστέρηση στην παραχώρηση του παράλιου μετώπου στον Δήμο Κεντρικής Κέρκυρας, παρά τις κυβερνητικές δεσμεύσεις».

Κύριε συνάδελφε, έχετε τον λόγο.

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Είναι η τελευταία και τυχερή επίκαιρη ερώτηση, κύριε Πρόεδρε.

Κύριε Υφυπουργέ, σας γνώρισα και εκτίμησα την ευγένειά σας. Σας γνώρισα τον Οκτώβριο του 2019 εξαιτίας της υπόθεσης, που θα συζητήσουμε σήμερα. Ήμασταν περίπου τρεις μήνες εγώ Βουλευτής κι εσείς Υφυπουργός. Με μια επίκαιρη ερώτηση σάς ζητούσα να νομοθετήσετε έτσι ώστε το παραλιακό μέτωπο της Κέρκυρας να πάψει να είναι στο Υπουργείο Οικονομικών και στον Οργανισμό Λιμένα Κέρκυρας και να περιέλθει κατά κυριότητα στον Δήμο Κεντρικής Κέρκυρας και στον Ναυτικό Όμιλο Κέρκυρας.

Μου απαντήσατε τότε εδώ, σ’ αυτή την Αίθουσα και αφού κάνατε κάποια κριτική στην προηγούμενη κυβέρνηση, μου είπατε ότι υπάρχουν κάποια ιδιοκτησιακού χαρακτήρα θέματα και είπατε «θα τα επιλύσουμε και άμεσα θα νομοθετήσουμε». Λήγει η θητεία εμού ως Βουλευτή, οσονούπω λήγει και η δική σας θητεία και δυστυχώς δεν έχει γίνει τίποτα.

Σας υπέβαλα δεύτερη επίκαιρη ερώτηση στις 5-6-2020. Συζητήθηκε στις 15-6-2020. Μου είπατε πάλι τα ίδια, δηλαδή ότι χρειάζεται να διευκρινιστούν ζητήματα, που έχουν να κάνουν με την αποσαφήνιση του ιδιοκτησιακού καθεστώτος. Εννοείται αυτό. Περίμενα, λοιπόν, από την υπόσχεσή σας αυτή να υπάρξει η σχετική ενέργεια, έτσι ώστε να αποσαφηνιστεί το ιδιοκτησιακό καθεστώς μιας πλατείας στην περιοχή της Σπηλιάς και είπα εν πάση περιπτώσει και με τη δεύτερη επίκαιρη ερώτηση ότι κάτι θα κάνετε και θα το ολοκληρώσετε.

Είπα να μην ξαναφέρω επίκαιρη ερώτηση και να σας στείλω τρεις επιστολές -25-1-2021, 22-6-2021, 11-11=2021- και δεν μου απαντήσατε. Γι’ αυτό είπα στην αρχή ότι η εντύπωσή μου ήταν ότι είστε πολύ ευγενικός ως άνθρωπος.

Για ελάτε στη θέση μου, λοιπόν, και πείτε μου τι θα κάνατε αν ήμουν εγώ στη θέση σας και μου στέλνατε τρεις επιστολές με το ίδιο περιεχόμενο δύο επίκαιρων ερωτήσεων και δεν μου απαντάγατε και αναγκάζομαι σήμερα, μετά από τρία ολόκληρα χρόνια, να σας κάνω τρίτη επίκαιρη ερώτηση. Γνωρίζετε μάλιστα ότι ένας Βουλευτής ενός μεγάλου κόμματος έχει περιορισμένο αριθμό επίκαιρων ερωτήσεων.

Προσέξτε. Δεν είναι μόνο το ότι συμπεριφέρεστε έτσι σε εμένα ως Βουλευτή. Και η κ. Υδραίου, η Δήμαρχος της Κέρκυρας είπε σε δελτίο τύπου μετά από συνάντησή σας: 5-10-2020. «Διανύουμε τα τελευταία μέτρα για να ευοδωθεί η προσπάθεια που κάνουμε για να περάσει το παραλιακό μέτωπο στον δήμο». Φυσικά στην δευτερολογία μου θα πω για όσους μας παρακολουθούν τι ακριβώς συμβαίνει με το παραλιακό μέτωπο.

Σας ρωτάω, όμως: Με σέβεστε; Σέβεστε τον κερκυραϊκό λαό; Τρία ολόκληρα χρόνια μου λέτε -και μιλάτε σε έναν άνθρωπο που ξέρει νομικά- ότι θα πρέπει να διευκρινιστεί το παραλιακό μέτωπο ιδιοκτησιακά, ένα κομμάτι δηλαδή, το ένα πεντηκοστό. Λέτε να αλλάξει το κομμάτι για να μεταβιβάσετε το παραλιακό μέτωπο σε μία πόλη τουριστική που δεν έχει ο Δήμος της Κεντρικής Κέρκυρας πρόσβαση προς τη θάλασσα.

Παρατηρείται το εξής απαράδεκτο φαινόμενο: Στην παραλιακή της Γαρίτσας το πεζοδρόμιο που είναι προς τη μεριά της θάλασσας ανήκει στο Υπουργείο Οικονομικών, παλιότερα στον ΟΛΚΕ, ο δρόμος ανήκει στην περιφέρεια και το άλλο πεζοδρόμιο απέναντι στον Δήμο της Κέρκυρας. Και μου λέτε να μην στενοχωριέμαι και να μην αναζητώ ξανά την ευγένεια σας.

Υπό αυτή την έννοια θέλω να μου πείτε, κύριε Υφυπουργέ, και να πείτε μέσω εμού και διά της Βουλής φυσικά στον κερκυραϊκό λαό: Τι ενέργειες έχετε κάνει, βοηθούμενος και από την Κτηματική Υπηρεσία του Δημοσίου, ώστε να πάψει να υπάρχει αυτό το ιδιοκτησιακό ζήτημα για να προχωρήσετε σε νομοθέτηση;

Θυμίζω και κλείνω ότι έχετε στα χέρια σας νομοσχέδιο έτοιμο με εισηγητική έκθεση. Το έχω διαβάσει και σας το έχω πει εδώ μέσα και στη συνέχεια ακολούθησαν εκλογές και δεν το ψήφισε ο ΣΥΡΙΖΑ. Πέστε μου σας παρακαλώ: Ήταν άχρηστο εκείνο το νομοσχέδιο; Τι ακριβώς συμβαίνει; Θα παραχωρήσετε, λοιπόν, το παραλιακό μέτωπο στον Δήμο της Κεντρικής Κέρκυρας, ναι ή όχι;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε Υπουργέ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Ευχαριστώ, κύριε Πρόεδρε.

Κύριε συνάδελφε, έχω απαντήσει άλλες δύο φορές στις επίκαιρες ερωτήσεις σας για το συγκεκριμένο ζήτημα. Σε κάθε απάντησή μου ήμουν ξεκάθαρος και αναφέρθηκα στην πραγματικότητα με στοιχεία, αλλά και στα προαπαιτούμενα, για να παραχωρηθεί μία έκταση από το δημόσιο. Προσπερνώ την αναφορά σας ότι θα τα είχε παραχωρήσει η κυβέρνηση ΣΥΡΙΖΑ - ΑΝΕΛ αλλά δεν πρόλαβε. Γιατί όπως όλοι γνωρίζετε θα έπρεπε να είναι ξεκάθαρο το πεδίο και να έχουν εκπληρωθεί όλα τα προαπαιτούμενα. Αυτό, όμως, δεν συνέβη. Οπότε ας δούμε πάλι ποια είναι η πραγματικότητα σε ό,τι έχει σχέση με την παραχώρηση τμημάτων της χερσαίας ζώνης λιμένα Κέρκυρας.

Τον Οκτώβριο του 2019 και τον Ιούνιο του 2020, όπως προαναφέρατε, απαντώντας πάλι σε ερωτήσεις που είχατε καταθέσει, σας είχα ενημερώσει ότι μεγάλο τμήμα του αιγιαλού από την περιοχή Καφέ Γυαλί, οδός Αρσενίου, έως και τον Ανεμόμυλο αποχαρακτηρίστηκε ως χερσαία ζώνη λιμένα. Ο αποχαρακτηρισμός σημαίνει ότι το συγκεκριμένο τμήμα ως αιγιαλός παραμένει κοινόχρηστο με κύριο προορισμό την ελεύθερη και απρόσκοπτη πρόσβαση των πολιτών προς τη θάλασσα. Σας τόνισα, επίσης, ότι ο συγκεκριμένος χώρος του αιγιαλού από την ημέρα αποχαρακτηρισμού του, σύμφωνα με το άρθρο 13 του ν.2971/2001, έχει αυτοδίκαια παραχωρηθεί για απλή χρήση στον Δήμο Κεντρικής Κέρκυρας.

Τώρα, σε ό,τι αφορά στο ζήτημα της παραχώρησης των υπολοίπων αποχαρακτηρισμένων τμημάτων της χερσαίας ζώνης λιμένα, όπως η περιοχή της πλατείας Σπηλιάς, σας είχα ενημερώσει για τη φύση και την ουσία του προβλήματος. Και το πρόβλημα είναι ότι δεν έχει αποσαφηνιστεί το ιδιοκτησιακό καθεστώς των συγκεκριμένων χώρων του παραλιακού μετώπου προκειμένου να καταγραφούν ως δημόσια ακίνητα και στη συνέχεια να ακολουθηθούν οι προβλεπόμενες διαδικασίες.

Πρέπει να είμαστε ειλικρινείς απέναντι στους πολίτες. Και η πραγματικότητα είναι ότι δεν μπορεί το ελληνικό δημόσιο να παραχωρήσει εκτάσεις για τις οποίες δεν γνωρίζει εάν όντως του ανήκουν.

Στη δευτερολογία μου, κύριε συνάδελφε, θα αναφερθώ στην όλη εξέλιξη αλλά και στις αναγκαίες και απαραίτητες κινήσεις που πρέπει να γίνουν.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κύριε συνάδελφε.

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Κύριε Πρόεδρε, πάλι τσάμπα κόπο έκανα κάνοντας την τρίτη επίκαιρη ερώτησή μου για το θέμα αυτό. Δυστυχώς πήρα την ίδια απάντηση. Έχω εδώ τα Πρακτικά από τις δύο ερωτήσεις που έκανα. Την ίδια απάντηση πήρα και τώρα μετά από τρία χρόνια. Και το μόνο αρνητικό στοιχείο είναι ότι δεν έχει αποσαφηνιστεί το ιδιοκτησιακό ενός τμήματος, μιας τεράστιας λωρίδας παραλίας, που εγκλωβίζει τη δοξασμένη πόλη της Κέρκυρας. Τρία ολόκληρα χρόνια!

Μα, το μόνο που έχει να αποσαφηνιστεί είναι μια πλατεία. Το ξέρω γιατί εκεί γεννήθηκα, εκεί μεγάλωσα, εκεί θα αποδημήσω εις Κύριον, κύριε Υπουργέ. Είναι μια πλατεία που θα είναι ή του δημοσίου ή του δήμου. Εγώ σας ζητάω να μεταβιβάσετε όλη αυτή την έκταση με νομοθετική σας ενέργεια μέσα στη Βουλή και αν ναι -ας πούμε- θα τα καταφέρνετε να το αποσαφηνίσετε, το λάθος που πιθανόν κατ’ εσάς εμφιλοχωρεί στη μεταβίβαση, δεν θα υπάρχει λάθος που να έχει έννομες συνέπειες διότι όλη αυτή τη λωρίδα εδάφους στον Δήμο της Κέρκυρας θα τη μεταβιβάσετε.

Τι είναι αυτά τα οποία μου λέτε; Μου φαίνονται αδιανόητα ως νομικά επιχειρήματα από έναν άνθρωπο ο οποίος διαχειρίζεται τα οικονομικά ζητήματα και τη δημόσια περιουσία του ελληνικού λαού. Και σας ζητάμε το εξής απλό, αποσαφηνίστε το, λοιπόν. Μην το κάνετε αυτό που λέω εγώ. Αποσαφηνίστε το!

Έχει κάνει ενέργειες η Κτηματική Υπηρεσία προς τον ΟΛΚΕ για να διαπιστωθεί σε ποιον ανήκει, να διευκρινιστεί το ιδιοκτησιακό καθεστώς ή αν έχουν γίνει τυχόν απαλλοτριώσεις; Αυτό δεν μπορείτε να το βρείτε. Στο Κτηματολόγιο αν πάει κάποιος θα βρει αν υπάρχουν απαλλοτριώσεις ή έχει γίνει η βασική πράξη. Ζητήθηκε η νομιμότητα των κτηρίων πριν τρία χρόνια και δεν μπορεί κάποιος να σας πει ότι τα κτήρια που είναι μέσα στην περιοχή αυτή είναι νόμιμα ή όχι. Εσείς ζητήσατε από τον ΟΛΚΕ εάν έχει κάνει διαχειριστικές πράξεις στην επίδικη περιοχή.

Και το λέτε σε μένα που όλα αυτά τα πράγματα είναι εντελώς αποσαφηνισμένα. Έναν άνθρωπο να ρωτήσετε στην Κέρκυρα, θα σας πει επακριβώς όλα αυτά τα πράγματα.

Το ζήτημα είναι στη δευτερομιλία σας να μου απαντήσετε εσείς ως Υφυπουργός, ως Υπουργείο Οικονομικών, τα τρία αυτά ολόκληρα χρόνια που εδώ μέσα σας φωνάζω, ποιο έγγραφο στείλατε -το Υπουργείο σας- για να αποσαφηνιστεί το όλο θέμα και γιατί δεν μου απαντήσετε σε τρεις επιστολές μου; Δεν ήταν ευγενικό να μου απαντήσετε για να μην φωνάζω σήμερα και να μην είμαι εκνευρισμένος που για πέντε ενέργειες μου δεν μου έχετε απαντήσει ή εν πάση περιπτώσει δεν έχετε κάνει ενέργειες τέτοιες έτσι ώστε να λυθεί το πρόβλημα;

Θα ήθελα να μου απαντήσετε σε αυτό το τελευταίο ειδικά, γιατί δεν μου απαντήσατε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε τον λόγο.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Κύριε συνάδελφε, όπως κατέστησα σαφές, αλλά και όπως υποδεικνύει η λογική, το δημόσιο δεν μπορεί να παραχωρήσει εκτάσεις τις οποίες δεν γνωρίζει αν όντως του ανήκουν. Και εδώ ακριβώς είναι το πρόβλημα, που θα πρέπει να λυθεί και προς αυτή την κατεύθυνση κινήθηκαν οι υπηρεσίες του Υπουργείου Οικονομικών και συγκεκριμένα η αρμόδια Κτηματική Υπηρεσία.

Από τις 12 Αυγούστου 2019, η Κτηματική Υπηρεσία στην Κέρκυρας έχει ζητήσει στοιχεία από τον «Οργανισμό Λιμένος Κέρκυρας Α.Ε.» για το ιδιοκτησιακό καθεστώς και τις τυχόν πραγματοποιηθείσες απαλλοτριώσεις εντός της χερσαίας ζώνης λιμένα. Δυστυχώς, ο «Οργανισμός Λιμένος Κέρκυρας Α.Ε.» δεν έχει ακόμη ανταποκριθεί, παρά το γεγονός ότι η Κτηματική Υπηρεσία Κέρκυρας επανήλθε σχετικά, με νέο έγγραφο της, την 1η Ιουνίου 2020. Μέχρι σήμερα και παρά το γεγονός ότι υπήρξε και τηλεφωνική επικοινωνία της Κτηματικής Υπηρεσίας με τον διευθύνοντα σύμβουλο του «Οργανισμού Λιμένα Κέρκυρας Α.Ε.», ο οργανισμός δεν έχει ανταποκριθεί. Με αποτέλεσμα η διαδικασία να παραμένει ακόμα σε εκκρεμότητα.

Είναι αυτονόητο ότι η αρμόδια Κτηματική Υπηρεσία στην Κέρκυρα δεν μπορεί να εγγράψει το συγκεκριμένο ακίνητο ως δημόσιο ακίνητο χωρίς να διαθέτει τα απαραίτητα στοιχεία.

Θα πρέπει, επίσης, να γνωρίζετε ότι ανεξάρτητα από το γεγονός του αποχαρακτηρισμού μιας έκτασης ως χερσαίας ζώνης λιμένα για να θεωρείται αυτή η δημόσια θα πρέπει να έχει προηγηθεί η αναγκαστική απαλλοτρίωση της. Μετά τον αποχαρακτηρισμό μιας έκτασης από χερσαία ζώνη λιμένα, εάν αυτή δεν έχει απαλλοτριωθεί, θα περιέλθει στους ιδιοκτήτες της που μπορεί να είναι ακόμα και ιδιώτες, νομικά πρόσωπα δημοσίου δικαίου ή άλλα.

Σας παραθέτω ένα παράδειγμα για να γίνει αυτό αντιληπτό. Η περαίωση της κτηματογράφησης του Εθνικού Κτηματολογίου για τον πρώην Δήμο Κέρκυρας έγινε στις 2 Ιουλίου του 2007. Στην περιοχή της πλατείας Σπηλιάς η οποία στο γενικό πολεοδομικό σχέδιο έχει χαρακτηριστεί ως αστικό πράσινο-ελεύθερος χώρος και χώρος πρασίνου οριοθετούνται τέσσερα ακίνητα με ΚΑΕΚ. Τα ΚΑΕΚ των δύο ακινήτων έχουν αποδοθεί στον πρώην Δήμο Κέρκυρας και τα ΚΑΕΚ των άλλων δύο ακινήτων είναι αγνώστου ιδιοκτήτη. Στη συγκεκριμένη περίπτωση η αρμόδια Κτηματική Υπηρεσία δεν διαθέτει ιδιοκτησιακά στοιχεία του συγκεκριμένου χώρου.

Με το άρθρο 49 του ν.4821/2021 που φέραμε και ψηφίσαμε, δώσαμε τη δυνατότητα σε όλους τους δήμους, άρα και στο Δήμο Κεντρικής Κέρκυρας, να προβεί στις απαραίτητες ενέργειες ώστε να περιέλθουν σε αυτόν τα δύο ΚΑΕΚ αγνώστου ιδιοκτήτη. Σύμφωνα με το συγκεκριμένο άρθρο κοινόχρηστα και κοινωφελή ακίνητα τα οποία καταχωρήθηκαν στις κτηματολογικές εγγραφές ως αγνώστου ιδιοκτήτη μετά την οριστικοποίηση των πρώτων εγγραφών περιέρχονται κατά κυριότητα στον αντίστοιχο δήμο αυτοδικαίως. Τα αρμόδια κτηματολογικά γραφεία μεριμνούν για τη σχετική εγγραφή στα κτηματολογικά βιβλία μετά την προσκόμιση από τον οικείο ΟΤΑ διαπιστωτικής πράξης του συντονιστή αποκεντρωμένης διοίκησης, που εκδίδεται ύστερα από αίτηση του οικείου ΟΤΑ και τη σύμφωνη γνώμη της αρμόδιας κατά τόπου Κτηματικής Υπηρεσίας του Υπουργείου Οικονομικών. Εφόσον ολοκληρωθεί η συγκεκριμένη διαδικασία δεν απαιτείται καμμία άλλη ενέργεια για να περιέλθει ο χώρος της πλατείας Σπηλιάς στο Δήμο Κεντρικής Κέρκυρας ούτως ώστε να τον αναπλάσει και συντηρήσει.

Σε ό,τι αφορά στο θέμα των εγκαταστάσεων του Ναυτικού Ομίλου προκειμένου να ολοκληρωθεί το αίτημά του, σύμφωνα με τις διατάξεις του άρθρου 14α και του άρθρου 18α του ν.2971/2001 περί νομιμοποίησης αυθαιρέτων κατασκευών, η αρμόδια Κτηματική Υπηρεσία έχει ζητήσει την προσκόμιση των απαιτούμενων στοιχείων τα οποία όμως δεν προσκομίστηκαν ακόμα. Οι νομιμοποιήσεις κατασκευών εντός του χώρου του αιγιαλού διέπονται από συγκεκριμένη διαδικασία που, μάλιστα, καθορίστηκε επί κυβερνήσεως ΣΥΡΙΖΑ.

Όπως αντιλαμβάνεστε ως Υπουργείο Οικονομικών έχουμε προβεί σε όλες τις απαιτούμενες ενέργειες και απομένει πλέον η ολοκλήρωση της κτηματολογικής διαδικασίας σύμφωνα με την οποία θα καταστεί σαφές ποιος είναι ο ιδιοκτήτης της αποχαρακτηρισμένης χερσαίας ζώνης έκτασης. Τονίζω ξανά ότι αν δεν αποσαφηνιστεί ο ιδιοκτήτης δεν μπορεί να προχωρήσει σε οποιαδήποτε άλλη ενέργεια.

Σε κάθε περίπτωση επαναλαμβάνω ότι πρόθεσή μας είναι να δώσουμε λύση, εξετάζοντας την τήρηση των προϋποθέσεων για την παραχώρηση της χρήσης τμημάτων του παραλιακού μετώπου, με την απαραίτητη συνεργασία όλων των εμπλεκόμενων μερών και αφού τηρηθούν οι απαιτούμενες από τον νόμο διαδικασίες.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων.

Έχουν διανεμηθεί τα Πρακτικά της Τετάρτης 16 Μαρτίου, Πέμπτης 17 Μαρτίου, Παρασκευή 18 Μαρτίου 2022, Δευτέρα 21 Μαρτίου 2022, Τρίτη 22 Μαρτίου 2022, Τετάρτη 23 Μαρτίου 2022, Δευτέρα 28 Μαρτίου 2022, Τετάρτη 30 Μαρτίου 2022, Πέμπτη 31 Μαρτίου 2022, Παρασκευή 1 Απριλίου, Δευτέρα 4 Απριλίου 2022, Τρίτη 5 Απριλίου 2022, Τετάρτη 6 Απριλίου 2022, Πέμπτη 7 Απριλίου 2022 και ερωτάται το Σώμα αν τα επικυρώνει.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεπώς τα Πρακτικά της Τετάρτης 16 Μαρτίου, Πέμπτης 17 Μαρτίου, Παρασκευή 18 Μαρτίου 2022, Δευτέρα 21 Μαρτίου 2022, Τρίτη 22 Μαρτίου 2022, Τετάρτη 23 Μαρτίου 2022, Δευτέρα 28 Μαρτίου 2022, Τετάρτη 30 Μαρτίου 2022, Πέμπτη 31 Μαρτίου 2022, Παρασκευή 1 Απριλίου, Δευτέρα 4 Απριλίου 2022, Τρίτη 5 Απριλίου 2022, Τετάρτη 6 Απριλίου 2022, Πέμπτη 7 Απριλίου 2022 επικυρώθηκαν.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Με τη συναίνεση του Σώματος και ώρα 18.02΄ λύεται η συνεδρίαση για αύριο, ημέρα Τρίτη 21 Ιουνίου 2022 και ώρα 9.00΄, με αντικείμενο εργασιών του Σώματος: νομοθετική εργασία, σύμφωνα με την ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**