(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΡΝΕ΄

Τετάρτη, 6 Ιουλίου 2022 (πρωί)

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Συζήτηση επικαίρων ερωτήσεων:   
 α) Προς τον Υπουργό Υγείας:   
 i. με θέμα: «Χωροθέτηση του Νέου Ογκολογικού Νοσοκομείου Θεσσαλονίκης στο πρώην Στρατόπεδο Καρατάσου στη Δυτική Θεσσαλονίκη», σελ.   
 ii. με θέμα: « Ίδρυση Γενικού Νοσοκομείου στα Μεσόγεια (Ανατολική Αττική)», σελ.   
 iii. με θέμα: «Προβλήματα του Εθνικού Κέντρου Αποκατάστασης (EKA) στο Ίλιον» , σελ.   
 β) Προς την Υπουργό Πολιτισμού και Αθλητισμού:   
 i. με θέμα: «Ολοκλήρωση ανασκαφής Μινωικού νεκροταφείου Πετρά Σητείας», σελ.   
 ii. με θέμα: «Μέτρα για την απόφαση περιορισμού του στίβου στο Δημοτικό Στάδιο «Ιωάννης Ζηρίνης»», σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
1. Κατάθεση Εκθέσεως Διαρκούς Επιτροπής:

Η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης καταθέτει την Έκθεσή της στο σχέδιο νόμου του Υπουργείου Εσωτερικών «Συμπληρωματικά μέτρα για την εφαρμογή του Κανονισμού (ΕΕ) 2019/788 του Ευρωπαϊκού Κοινοβουλίου και του Συμβουλίου σχετικά με την Ευρωπαϊκή Πρωτοβουλία Πολιτών και του Εκτελεστικού Κανονισμού (ΕΕ) 2019/1799 της Επιτροπής για τη θέσπιση τεχνικών προδιαγραφών για τα επιμέρους επιγραμμικά συστήματα συγκέντρωσης ? Διατάξεις σχετικές με την εκλογική διαδικασία και τον έλεγχο εσόδων και δαπανών κομμάτων, συνασπισμών και υποψηφίων βουλευτών και αιρετών? Λοιπές διατάξεις Υπουργείου Εσωτερικών», σελ.   
2. Κατάθεση σχεδίου νόμου:

Οι Υπουργοί Οικονομικών, Ανάπτυξης και Επενδύσεων, Παιδείας και Θρησκευμάτων, Περιβάλλοντος και Ενέργειας, Δικαιοσύνης, Εσωτερικών, Υποδομών και Μεταφορών, Ναυτιλίας και Νησιωτικής Πολιτικής, Αγροτικής Ανάπτυξης και Τροφίμων, Επικρατείας, καθώς και οι Αναπληρωτές Υπουργοί Οικονομικών, Εξωτερικών και Εσωτερικών κατέθεσαν στις 6.7.2022 σχέδιο νόμου: «Ενσωμάτωση στην ελληνική νομοθεσία της Οδηγίας (ΕΕ) 2020/262 του Συμβουλίου της 19ης Δεκεμβρίου 2019 για τη θέσπιση του γενικού καθεστώτος των ειδικών φόρων κατανάλωσης (αναδιατύπωση) (L 58), άσκηση της τελωνειακής αντιπροσώπευσης και ρύθμιση επαγγέλματος τελωνειακού αντιπροσώπου και λοιπές τελωνειακές και φορολογικές ρυθμίσεις», σελ.

ΠΡΟΕΔΡΕΥΩΝ

ΚΑΚΛΑΜΑΝΗΣ Ν.,σελ.

ΟΜΙΛΗΤΕΣ

Α. Επί διαδικαστικού θέματος:  
 ΚΑΚΛΑΜΑΝΗΣ Ν. , σελ.   
 ΚΑΦΑΝΤΑΡΗ Χ. , σελ.   
  
Β. Επί των επικαίρων ερωτήσεων:  
 ΑΥΓΕΝΑΚΗΣ Ε. , σελ.   
 ΕΥΘΥΜΙΟΥ Ά. , σελ.   
 ΖΑΧΑΡΙΑΔΗΣ Κ. , σελ.   
 ΘΡΑΨΑΝΙΩΤΗΣ Ε. , σελ.   
 ΚΑΦΑΝΤΑΡΗ Χ. , σελ.   
 ΜΕΝΔΩΝΗ Σ. , σελ.   
 ΟΙΚΟΝΟΜΟΥ Β. , σελ.   
 ΠΛΕΥΡΗΣ Α. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΡΝΕ΄

Τετάρτη 6 Ιουλίου 2022 (πρωί)

Αθήνα, σήμερα στις 6 Ιουλίου 2022, ημέρα Τετάρτη και ώρα 9.12΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. **ΝΙΚΗΤΑ ΚΑΚΛΑΜΑΝΗ**.

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 5-7-2022 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά της ΡΝΔ΄ συνεδριάσεώς του, της Τρίτης 5 Ιουλίου 2022, σε ό,τι αφορά την ψήφιση στο σύνολο του σχεδίου νόμου: «Κύρωση της έκτης τροποποίησης της από 23 Νοεμβρίου 1999 Σύμβασης περί εκμετάλλευσης υδρογονανθράκων στη θαλάσσια περιοχή του Θρακικού Πελάγους που έχει καταρτιστεί μεταξύ του Ελληνικού Δημοσίου και της Αναδόχου Εταιρείας ENERGEAN OIL AND GAS - ΕΝΕΡΓΕΙΑΚΗ ΑΙΓΑΙΟΥ ΑΝΩΝΥΜΗ ΕΤΑΙΡΕΙΑ ΕΡΕΥΝΑΣ ΚΑΙ ΠΑΡΑΓΩΓΗΣ ΥΔΡΟΓΟΝΑΝΘΡΑΚΩΝ».

Κυρίες και κύριοι συνάδελφοι, ο συνάδελφος κ. Γεώργιος Παπανδρέου ζητεί άδεια ολιγοήμερης απουσίας στο εξωτερικό. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Νικήτας Κακλαμάνης):** Η Βουλή ενέκρινε τη ζητηθείσα άδεια.

Επίσης, έχω να ανακοινώσω προς το Σώμα ότι η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης καταθέτει την έκθεσή της στο σχέδιο νόμου του Υπουργείου Εσωτερικών: «Συμπληρωματικά μέτρα για την εφαρμογή του Κανονισμού (ΕΕ) 2019/788 του Ευρωπαϊκού Κοινοβουλίου και του Συμβουλίου σχετικά με την Ευρωπαϊκή Πρωτοβουλία Πολιτών και του Εκτελεστικού Κανονισμού (ΕΕ) 2019/1799 της Επιτροπής για τη θέσπιση τεχνικών προδιαγραφών για τα επιμέρους επιγραμμικά συστήματα συγκέντρωσης - Διατάξεις σχετικές με την εκλογική διαδικασία και τον έλεγχο εσόδων και δαπανών κομμάτων, συνασπισμών και υποψηφίων βουλευτών και αιρετών - Λοιπές διατάξεις Υπουργείου Εσωτερικών».

ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Σήμερα θα συζητηθούν πέντε ερωτήσεις. Δεν θα συζητηθεί λόγω αναρμοδιότητας η τρίτη υπ’ αριθμόν 871/4-7-2022 επίκαιρη ερώτηση δεύτερου κύκλου του Βουλευτή Β1΄ Βόρειου Τομέα Αθηνών του ΣΥΡΙΖΑ κ. Κωνσταντίνου Ζαχαριάδη προς τον Υπουργό Επικρατείας.

Θα συζητηθεί τώρα η πρώτη με αριθμό 842/28-6-2022 επίκαιρη ερώτηση πρώτου κύκλου της Βουλευτού Α΄ Θεσσαλονίκης της Νέας Δημοκρατίας κ. Άννας Ευθυμίου προς τον Υπουργό Υγείας, με θέμα: «Χωροθέτηση του νέου Ογκολογικού Νοσοκομείου Θεσσαλονίκης στο πρώην Στρατόπεδο Καρατάσιου στη δυτική Θεσσαλονίκη».

Θα την απαντήσει ο Υπουργός Υγείας κ. Αθανάσιος Πλεύρης.

Κυρία Ευθυμίου, έχετε τον λόγο.

**ΑΝΝΑ ΕΥΘΥΜΙΟΥ:** Ευχαριστώ πολύ, κύριε Πρόεδρε.

Κύριε Υπουργέ, πέρυσι στην Έκθεση ο Πρωθυπουργός είχε εξαγγείλει την κατασκευή του νέου Ογκολογικού Νοσοκομείου στη Θεσσαλονίκη, μία απόφαση που χαιρέτισε ιδιαίτερα όλη η κοινωνία της Θεσσαλονίκης. Έκτοτε, απασχόλησε έντονα τον δημόσιο διάλογο πού θα γίνει η χωροθέτηση του νέου νοσοκομείου.

Στο πλαίσιο των κοινοβουλευτικών μου αρμοδιοτήτων, λοιπόν, ως ενεργή Βουλευτής και πάντα παρούσα στα σοβαρά ζητήματα της πόλης μας, ήρθα σε επαφή με θεσμικούς φορείς, με όλους τους Δημάρχους της δυτικής Θεσσαλονίκης, με τον Σεβασμιότατο Μητροπολίτη Σταυρουπόλεως και Νεαπόλεως, αλλά και με τον Αντιπεριφερειάρχη Τεχνικών Έργων, προκειμένου να δω εάν η πρόταση που είχε η τοπική κοινωνία της δυτικής Θεσσαλονίκης να χωροθετηθεί στο πρώην Στρατόπεδο Καρατάσιου είναι δόκιμη και εφικτή.

Εφόσον, λοιπόν, αυτό μού βεβαιώθηκε ότι είναι εφικτό, τοποθετήθηκα επανειλημμένα δημόσια και είπα ότι είναι η πιο πρόσφορη λύση η χωροθέτηση του νέου νοσοκομείου στο πρώην Στρατόπεδο Καρατάσιου. Έχουμε μία νέα εξέλιξη. Την προηγούμενη εβδομάδα έγινε σύσκεψη στο κτήριο του πρώην Υπουργείου Μακεδονίας - Θράκης, παρουσία του Υφυπουργού κ. Χαρδαλιά, όπου ανακοινώθηκε η χωροθέτηση στο πρώην Στρατόπεδο Καρατάσιου, κάτι που προσωπικά με γεμίζει με ιδιαίτερη ικανοποίηση.

Ρωτώ, λοιπόν, στο πλαίσιο και αυτών των νέων δεδομένων, της χωροθέτησης στο πρώην Στρατόπεδο Καρατάσιου, ποιες είναι οι ενέργειες του Υπουργείου για τη χωροθέτηση εκεί; Επίσης, έχετε προχωρήσει σε κάποιες ενέργειες, ώστε να προχωρήσει η χωροθέτηση ή να γίνουν οι πρώτες μελέτες, για να δουν εάν είναι εφικτή η χωροθέτηση; Τέλος, υπάρχει κάποιος οδικός χάρτης και ποιος είναι αυτός;

Σας ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, έχετε τον λόγο.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Ευχαριστώ, κύριε Πρόεδρε.

Κυρία Ευθυμίου, πράγματι ήσασταν από τους Βουλευτές που έχετε ασχοληθεί ενεργά με το θέμα, το οποίο απασχολεί έντονα τη Θεσσαλονίκη, μετά την ανακοίνωση από τον Πρωθυπουργό ότι ένα από τα νοσοκομεία που θα γίνουν κατά προτεραιότητα θα είναι το Ογκολογικό της Θεσσαλονίκης. Έκτοτε, μας ζητήθηκε να ψάξουμε να βρούμε τον καλύτερο δυνατό χώρο για τη χωροθέτηση του συγκεκριμένου νοσοκομείου.

Προς αυτή την κατεύθυνση και λαμβάνοντας υπ’ όψιν το σημείο όπου βρίσκεται το συγκεκριμένο στρατόπεδο, είχαμε κάνει αίτημα προς το Υπουργείο Εθνικής Άμυνας να μας παραχωρηθεί ο χώρος. Ο συγκεκριμένος χώρος έχει κριθεί, συγκριτικά με άλλους χώρους που υπήρχαν, ότι ήταν ο καλύτερος δυνατός, δεδομένου ότι στο πλαίσιο του νέου χάρτη υγείας που κάνουμε μας ενδιαφέρουν πάρα πολύ και η προσβασιμότητα και το γεγονός ότι εκεί υπήρχαν και άλλες μονάδες και άλλα νοσοκομεία πλησίον, που θα μπορούσαν να έχουν πιο στοχευμένη κατεύθυνση, ώστε να εξυπηρετείται καλύτερα το κοινό. Το συγκεκριμένο στρατόπεδο έχει μία μεγάλη έκταση που μπορούσε να μας εξυπηρετήσει και έγινε, επομένως, η αίτηση προς το Υπουργείο Εθνικής Άμυνας.

Όπως πολύ σωστά είπατε, την προηγούμενη εβδομάδα μάς παραχωρήθηκε ο συγκεκριμένος χώρος και πλέον είμαστε στο στάδιο υλοποίησης, να δούμε δηλαδή εάν στη συγκεκριμένη χωροθέτηση υπάρχουν προβλήματα και εάν για αυτά τα προβλήματα χρειάζεται να γίνουν ενέργειες για να ξεπεραστούν.

Στο συγκεκριμένο στάδιο, λοιπόν, στο πρόγραμμα είναι να αναπτυχθούν περίπου τετρακόσιες κλίνες, με σύγχρονα χειρουργεία και με αρκετές κλίνες ΜΕΘ. Τις επόμενες μέρες θα αναλάβει μελετητής να εκπονήσει τη μελέτη και θα υπογραφεί σύμβαση με τη Γενική Γραμματεία Ιδιωτικών Επενδύσεων και Συμπράξεων Δημοσίου και Ιδιωτικού Τομέα, ΣΔΙΤ, διότι το συγκεκριμένο νοσοκομείο θέλουμε να γίνει μέσω ΣΔΙΤ.

Άρα είμαστε στο τελικό στάδιο. Η επιλογή του συγκεκριμένου χώρου είναι η καλύτερη δυνατή. Δεν πιστεύουμε ότι θα υπάρξουν προβλήματα αναφορικώς με τις άδειες οι οποίες χρειάζονται, αλλά αντιλαμβάνεστε ότι αυτό είναι στο πλαίσιο εργασίας που θα γίνει από τον μελετητή.

Όπως σας είπα, λήφθηκαν υπ’ όψιν αμιγώς οι ανάγκες για την υγειονομική κάλυψη της βορείου Ελλάδος. Με βάση αυτό και μόνο το σκεπτικό επελέγη ο συγκεκριμένος χώρος και από εκεί πέρα θα γίνουν όλες οι ενέργειες, στον βαθμό βέβαια πάντοτε που από τη μελέτη που θα γίνει δεν θα υπάρξουν άλλα προβλήματα αδειών.

**ΠΡΟΕΔΡΕΥΩΝ (Νικήτας Κακλαμάνης):** Κυρία Ευθυμίου, έχετε τον λόγο.

**ΑΝΝΑ ΕΥΘΥΜΙΟΥ:** Ευχαριστώ πολύ, κύριε Πρόεδρε.

Κύριε Υπουργέ, είναι σημαντικό που μας ανακοινώνετε ότι άμεσα θα αναλάβει μελετητής, για να δει κατά πόσο είναι εφικτό ή όχι και τι προβλήματα υπάρχουν, ώστε να μπορέσουν να επιλυθούν.

Είναι σημαντικό που ακούσαμε σήμερα ότι θα γίνουν τετρακόσιες κλίνες, διότι το σημερινό «Θεαγένειο» εξυπηρετεί τα 2/3 των ογκολογικών ασθενών, άρα αυτό δίνει άλλες δυνατότητες, όπως το γεγονός ότι θα δημιουργηθεί εκεί ένα πάρκο υγείας -αυτό σημαίνει διασύνδεση και διαλειτουργικότητα των νοσοκομείων εκεί- κι επίσης ότι η χρηματοδότηση θα γίνει μέσω μέσω ΣΔΙΤ.

Φαντάζομαι ότι αυτό είναι κάτι που το παρακολουθούμε πώς θα προχωρήσει και φαντάζομαι θα είναι και στα άμεσα σχέδιά σας να μας το ανακοινώσετε αυτό. Επομένως αναμένουμε να δούμε πότε θα ξεκινήσει η μελέτη, ποια τυχόν θα είναι τα αποτελέσματα και πώς ακριβώς θα υλοποιηθεί η χρηματοδότηση μέσω ΣΔΙΤ.

Σας ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Υπουργέ, έχετε τον λόγο.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Απλώς να αναφερθώ ότι πράγματι το «Θεαγένειο» με τις τριακόσιες εξήντα μία κλίνες που έχει, εξυπηρετεί -για να καταλάβουμε την αναγκαιότητα που υπάρχει- κατά μέσο όρο πενήντα δύο χιλιάδες ασθενείς ετησίως. Γίνονται πεντέμισι χιλιάδες χειρουργικές επεμβάσεις και σαράντα χιλιάδες χημειοθεραπείες κάθε χρόνο.

Οπότε, η αναγκαιότητα ήταν κάτι που είχε αναφερθεί. Η χωροθέτηση πλέον έχει γίνει, ο χώρος είναι στο καλύτερο δυνατό σημείο. Παρακολουθήσαμε, κυρία Ευθυμίου, με πολύ μεγάλη προσοχή τους άλλους χώρους που μας είχαν προταθεί και, όπως σας είπα, η επιλογή έγινε με γνώμονα, ακριβώς, την καλύτερη δυνατή υγειονομική κάλυψη της βορείου Ελλάδος.

Είναι άμεσες οι ενέργειες που γίνονται, δηλαδή υπογράφεται τις επόμενες ημέρες, όπως σας είπα, με τον μελετητή η σύμβαση και παράλληλα θα περάσει από τη διυπουργική επιτροπή που υπάρχει για τα σχέδια τα οποία έχουν μπει σε ΣΔΙΤ, οπότε είναι εξασφαλισμένη και η χρηματοδότηση η οποία θα υπάρξει.

Άρα έχουμε μπει στην πραγματικότητα στην επόμενη φάση, δηλαδή δεν είμαστε πια στο θεωρητικό επίπεδο, ότι θα γίνει νοσοκομείο κάπου στη βόρεια Ελλάδα, κάπου στη Θεσσαλονίκη. Πλέον έχουμε περάσει στη φάση όπου έχουμε επιλέξει και τον χώρο, γίνονται όλες οι ενέργειες με τις άδειες που θα υπάρξουν, θα γίνει μελέτη και ευελπιστούμε ότι άμεσα θα μπορέσουμε και να ξεκινήσουμε, διότι είναι από τα έργα τα οποία έχουμε σε άμεση προτεραιότητα.

Σ’ αυτό το σημείο να αναφέρω ότι ακριβώς, όπως θα πω και αργότερα, σε επόμενη ερώτηση που υπάρχει και από τον συνάδελφο τον Βασίλη Οικονόμου που είναι εδώ πέρα, σε κάθε περίπτωση που έχουμε να κάνουμε με νοσοκομεία ακολουθούμε μια μεθοδολογία, προκειμένου οι ανακοινώσεις να γίνονται στο χρονικό διάστημα που έχουν υλοποιηθεί οι φάσεις που πρέπει να γίνουν. Το ίδιο έγινε στην Κω, το ίδιο γίνεται και εδώ πέρα. Δουλεύουμε έναν υγειονομικό χάρτη με βάση τις ανάγκες οι οποίες υπάρχουν. Πλέον οι δομές πρέπει να εξυπηρετούν τις ανάγκες. Το συγκεκριμένο έργο είναι ένα εμβληματικό έργο. Γίνεται στον χώρο όπου πιστεύω ότι και οι ίδιοι οι Θεσσαλονικείς, αλλά και οι πολίτες της βόρειας Ελλάδας, έχουν την καλύτερη δυνατή πρόσβαση. Βρίσκεται σε ένα σημείο που πλησίον υπάρχουν άλλα νοσοκομεία.

Και στην πρώτη φάση ελέγχου που έχει γίνει θεωρούμε ότι δεν θα υπάρξουν προβλήματα ως προς το αδειοδοτικό κομμάτι, δεδομένου ότι πλέον έχει επιληφθεί το Υπουργείο Εθνικής Άμυνας -και να ευχαριστήσουμε εδώ, ως Υπουργείο Υγείας και τον Υπουργό, τον Νίκο Παναγιωτόπουλο, αλλά και τον Νίκο Χαρδαλιά για την προσπάθεια την οποία έκαναν για να υλοποιηθεί γρήγορα αυτή η διαδικασία- και τελεί υπό την κεντρική επίβλεψη του Πρωθυπουργού Κυριάκου Μητσοτάκη, που είναι και μια δέσμευση του ιδίου, και θεωρούμε ότι οι χρόνοι θα είναι άμεσοι.

Θέλω να πιστεύω ότι μέσα σε αυτό το έτος θα γίνουν οι περισσότερες προσπάθειες, τουλάχιστον για τη μελέτη, οπότε να μπορέσουμε να ξεκινήσουμε πλέον και τις εργασίες.

Σ’ αυτό το σημείο θα ήθελα και προσωπικά να σας ευχαριστήσω και εσάς και άλλους συναδέλφους, οι οποίοι έδειξαν το ενδιαφέρον που υπάρχει και είμαστε πλέον σε έναν πολύ καλό δρόμο, προκειμένου οι πολίτες της Θεσσαλονίκης και της βορείου Ελλάδας να έχουν την καλύτερη δυνατή περίθαλψη, σε ένα ευρύτερο σχέδιο που έχουμε για την αντιμετώπιση του καρκίνου, που σημαίνει ότι θέλουμε να έχουμε και νοσοκομεία, θέλουμε να έχουμε και πρόληψη, θέλουμε να έχουμε και μητρώο νεοπλασιών -που γίνεται- και θέλουμε να έχουμε τις καλύτερες δυνατές θεραπείες και με PET scan, που μπαίνουν στα νοσοκομεία μας, αλλά και με όλες τις ενέργειες που γίνονται, ώστε οι συμπολίτες μας και στο κομμάτι της πρόληψης και στο κομμάτι της θεραπείας να έχουν τις καλύτερες δυνατές ευκαιρίες για να αντιμετωπίσουν τη νόσο.

**ΠΡΟΕΔΡΕΥΩΝ (Νικήτας Κακλαμάνης):** Θα προχωρήσουμε τώρα στη συζήτηση της πρώτης με αριθμό 852/30-6-2022 επίκαιρης ερώτησης δεύτερου κύκλου του Βουλευτή Α΄ Ανατολικής Αττικής της Νέας Δημοκρατίας κ. Βασιλείου Οικονόμου προς τον Υπουργό Υγείας, με θέμα: «Ίδρυση Γενικού Νοσοκομείου στα Μεσόγεια (ανατολική Αττική)».

Κύριε Οικονόμου, έχετε τον λόγο.

**ΒΑΣΙΛΕΙΟΣ ΟΙΚΟΝΟΜΟΥ:** Κύριε Πρόεδρε, εσείς που είστε άνθρωπος της υγείας, έχετε διατελέσει και Υπουργός, είστε και γιατρός, γνωρίζετε και εσείς, αλλά πολύ καλά και η πολιτική ηγεσία του Υπουργείου, ότι στα Μεσόγεια της Αττικής, δηλαδή στο νότιο κομμάτι της ανατολικής Αττικής, υπάρχει ένα τεράστιο υγειονομικό κενό. Δηλαδή, δεν υπάρχει νοσοκομείο που να καλύπτει πάνω από επτακόσιες χιλιάδες πληθυσμού, ένα διεθνές αεροδρόμιο και δύο μεγάλα λιμάνια της χώρας. Έχουμε μια μεγάλη κινητικότητα εργαζομένων, μόνιμων πολιτών, παραθεριστών, τουριστών, εκατομμυρίων ανθρώπων και δεν υπάρχει νοσοκομείο.

Η συζήτηση για την αναγκαιότητα αυτού του νοσοκομείου είναι πολύχρονη. Όσο θυμάμαι εγώ την παρουσία μου εδώ στη Βουλή γίνεται αυτή η συζήτηση. Και η τότε Νομαρχία Ανατολικής Αττικής με τον κ. Κουρή είχε πάρει πρωτοβουλία, είχε υπάρξει από τον αείμνηστο Κυριόπουλο μια μελέτη για την ύπαρξη αυτού του νοσοκομείου. Έγιναν κινήσεις. Δυστυχώς, τη δεκαετία του μνημονίου πάγωσε η συζήτηση. Ήρθε ο Πρωθυπουργός προεκλογικά το 2019 και είπε ότι πρέπει να το δούμε το ζήτημα του νοσοκομείου. Πέσαμε, όμως, πάνω στον κορωνοϊό και δύο χρόνια πάγωσαν πάλι τα πάντα.

Σήμερα νομίζω, κύριε Υπουργέ, είναι ώριμη η συζήτηση, γιατί και η κοινωνία των πολιτών την έχει επαναφέρει ψηλά στην ατζέντα για τα θέματα της ανατολικής Αττικής. Όπως γνωρίζετε, έχουν μαζευτεί χιλιάδες υπογραφές πολιτών που τονίζουν την αναγκαιότητα και σας καλούν και εσάς και τον Πρωθυπουργό να δείτε το θέμα πιο ουσιαστικά. Εγώ έφερα αυτές τις υπογραφές από την κίνηση των πολιτών για τη δημιουργία του νοσοκομείου, και σε εσάς και στον Πρωθυπουργό, και εισέπραξα μια θετική στάση για το ζήτημα αυτό.

Σήμερα φέρνω το ζήτημα στη Βουλή, γιατί μετά τις εξαγγελίες του Πρωθυπουργού για το Νοσοκομείο της Κω και για το Ογκολογικό Νοσοκομείο στη Θεσσαλονίκη, για το οποίο προηγουμένως ακούσαμε εδώ στη Βουλή, θεωρώ ότι μια τρίτη περίπτωση στον υγειονομικό χάρτη της χώρας όπου παρατηρείται ένα ουσιαστικό έλλειμμα δευτεροβάθμιας κάλυψης της υγείας είναι η ανατολική Αττική και τα Μεσόγεια.

Ενδεικτικά σάς λέω ότι αν κάποιος πάθει ένα έκτακτο περιστατικό, για να τον πάρει και να τον φέρει το ασθενοφόρο στα πολυπληθή νοσοκομεία της Αθήνας θέλει πάνω από δύο-δυόμισι ώρες πολλές φορές. Έχουμε χάσει πολλούς συνανθρώπους μας, πολλούς συμπολίτες μας, γιατί δεν υπάρχει αυτή η μονάδα. Νομίζω, λοιπόν, ότι δεν μπορεί η ανατολική Αττική αυτής της μεγάλης ανάπτυξης που σημειώνεται να μην έχει μια σύγχρονη μονάδα σε αυτό το επίπεδο, που να καλύπτει τον πληθυσμό, τους επισκέπτες και το τουριστικό της κομμάτι.

Για να κλείσω, νομίζω ότι ήρθε η ώρα μέσα στον προγραμματισμό που κάνει το Υπουργείο και πάντα υπό την επίβλεψη του Πρωθυπουργού, να ανοίξει ουσιαστικά η συζήτηση εδώ από το Κοινοβούλιο για τις δικές σας πρωτοβουλίες και να έχουμε μια ενημέρωση για το τι προτίθεστε να κάνετε για το φλέγον ζήτημα αυτό του νοσοκομείου στα Μεσόγεια.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, έχετε τον λόγο.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Κύριε Οικονόμου, πράγματι βάζετε ένα θέμα το οποίο έχει απασχολήσει δεκαετίες την ελληνική Αντιπροσωπεία. Μάλιστα και στο παρελθόν είχαν γίνει εκπεφρασμένες δηλώσεις για την αναγκαιότητα που υπάρχει, και από Υπουργούς και από κυβερνήσεις. Αυτή η αναγκαιότητα για την κάλυψη της ανατολικής Αττικής είναι κάτι το οποίο δεν αμφισβητείται.

Κατά καιρούς έχουν ακουστεί διάφορα για το κατά πόσο ενδιαφέρεται ή δεν ενδιαφέρεται η Κυβέρνηση. Εσείς, λόγω και της ιδιότητάς σας ως Πρόεδρος της Επιτροπής Κοινωνικών Υποθέσεων, είστε γνώστης του θέματος και έχετε βρεθεί σε συσκέψεις που έχουμε κάνει με αναφορά συγκεκριμένα στην αναγκαιότητα νοσοκομειακής δομής και σε ποιο σημείο θα έπρεπε να χωροθετηθεί, αφού εξελιχθεί αυτή η δομή.

Στο στάδιο στο οποίο βρισκόμαστε, όπως ακριβώς ακολουθήσαμε στα δύο προηγούμενα -είναι ευτυχής η συγκυρία ότι σήμερα ήταν εδώ πέρα η κ. Ευθυμίου, που έθεσε το θέμα του Νοσοκομείου της Θεσσαλονίκης,- θέλουμε να κινηθούμε με μια μεθοδικότητα.

Τι κάναμε στη Θεσσαλονίκη; Υπήρξε αποτυπωμένη ανάγκη, όπως αποτυπωμένη ανάγκη έχει αναφερθεί και στην περιοχή που αναφέρεστε, στην ανατολική Αττική. Προσπαθήσαμε με προσοχή να προσδιορίσουμε το εύρος αυτής της ανάγκης, να ξέρουμε τι δομή θα πρέπει να γίνει. Και αμέσως μετά ξεκινήσαμε τις διαδικασίες με τις μελέτες οι οποίες θα γίνουν για το πού θα είναι ο χώρος.

Το ίδιο ακριβώς ακολουθήθηκε και στην Κω. Όταν επισκεφθήκαμε με την κ. Μίνα Γκάγκα το Νοσοκομείο της Κω, όπου δεν υπήρχε εκείνη τη στιγμή η βούληση για το τι πρέπει να γίνει, είδαμε ότι η δομή στο συγκεκριμένο σημείο ήταν απαρχαιωμένη και δεν μπορούσε να εξυπηρετήσει το νησί, με τις αυξημένες ανάγκες που έχει. Κάναμε τις επαφές οι οποίες έγιναν και καταλήξαμε ότι έπρεπε να γίνει μια νέα δομή και βρήκαμε και τον χώρο, με βάση τον χώρο τον οποίο μας παραχωρούσε ο δήμος.

Στο κομμάτι της ανατολικής Αττικής θα δουλέψουμε σε δύο επίπεδα. Το πρώτο επίπεδο είναι -το οποίο γνωρίζετε- το κομμάτι του υγειονομικού χάρτη. Σε συνεννόηση με την Αναπληρώτρια Υπουργό που χειρίζεται το θέμα, κάνοντας τον υγειονομικό χάρτη της Αττικής, θα ξεκινήσουμε από την ανατολική Αττική, ακριβώς για την αναγκαιότητα την οποία λέτε. Άρα θα αποτυπωθούν ακριβώς οι ανάγκες. Παράλληλα, μέσω και του ΟΔΙΠΥ αλλά και μέσω μελέτης που θα γίνει, θα αποτυπώσουμε, στον βαθμό που θα υπάρξει αυτή η ανάγκη και στο εύρος που θα υπάρξει, το καλύτερο δυνατό σημείο, γιατί ξέρετε ότι έχει γίνει και μια κουβέντα εκεί πέρα.

Στο συγκεκριμένο σημείο, λοιπόν, δουλεύουμε μεθοδικά. Θεωρούμε ότι θα αποτυπωθούν οι ανάγκες στον νέο χάρτη, όπως θα προσδιοριστούν, και ξεκινάει η διαδικασία η οποία αναφέρατε, προκειμένου, βάσει αυτών των αναγκών, να μπορέσουμε να βρούμε το καλύτερο δυνατό σημείο για να γίνει η δομή, αναλόγως του συνόλου των αναγκών που θα υπάρχουν.

Και θέλω να το τονίσω αυτό, κύριε Οικονόμου, γιατί γίνεται μια κουβέντα για το κατά πόσο τελικά ενδιαφέρεται ή δεν ενδιαφέρεται η Κυβέρνηση. Η Κυβέρνηση ενδιαφέρεται. Απλώς, η Κυβέρνηση το δουλεύει αυτό σε ένα συνολικό πρόγραμμα, το οποίο έχει να κάνει με τον υγειονομικό χάρτη. Το βλέπουμε το κενό το οποίο περιγράφετε. Είναι ένα κενό που έχει αποτυπωθεί διαχρονικά. Θέλουμε, όμως, να λειτουργήσουμε με μια τέτοια μεθοδικότητα, ώστε, όταν φτάσουμε βάσει των αναγκών και με συγκεκριμένη μελέτη που θα υπάρξει για να βρούμε τον χώρο, αν αποτυπωθεί αυτή η ανάγκη, να μπορέσουμε να κοιτάμε τους συμπολίτες σας στα μάτια και να έχουμε να τους ανακοινώσουμε κάτι απολύτως συγκεκριμένο.

Απευθύνομαι σε εσάς -άπαντες οι Βουλευτές έχουν ενδιαφερθεί-, γιατί εσείς και με την ιδιότητά σας έχετε γίνει κοινωνός συναντήσεων οι οποίες έχουν υπάρξει σε κυβερνητικό επίπεδο, που δείχνουν ότι το συγκεκριμένο θέμα είναι θέμα που το παρακολουθεί στενά η Κυβέρνηση. Όταν θα έχουμε τη δυνατότητα να το δρομολογήσουμε, θα μπορέσουμε να πάμε στο επόμενο στάδιο, δηλαδή να φύγουμε από την πρόθεση και να πάμε στην αποτύπωση της ανάγκης και στον ακριβή χώρο όπου μπορεί με τον καλύτερο δυνατό τρόπο αυτή η ανάγκη να εκπληρωθεί.

**ΠΡΟΕΔΡΕΥΩΝ (Νικήτας Κακλαμάνης):** Κύριε Οικονόμου, έχετε τον λόγο.

**ΒΑΣΙΛΕΙΟΣ ΟΙΚΟΝΟΜΟΥ:** Εμένα δεν μου αρέσει να πετάγομαι και να λέω κουβέντες και να συζητάω δημοσίως πράγματα τα οποία είναι άλλων αρμοδιότητα, δηλαδή του Υπουργείου και του Πρωθυπουργού. Γι’ αυτό, ενώ έχω γνώση πολλών θεμάτων και συζητήσεων που έχουν γίνει επί της δημιουργίας του νοσοκομείου και ως Πρόεδρος της Επιτροπής Κοινωνικών Υποθέσεων, έχω επιλέξει να περιμένω πρώτα τις επίσημες ανακοινώσεις. Ούτε θέλω να το παίξω εγώ ότι είμαι αυτός ο οποίος δρομολογεί τις εξελίξεις. Τις εξελίξεις θα τις δρομολογήσει ο Πρωθυπουργός, η Κυβέρνηση, ο Υπουργός.

Χαίρομαι που ακούω σήμερα ότι αναγνωρίζετε την αναγκαιότητα της δημιουργίας του νοσοκομείου. Μιλήσατε για μελέτη. Πραγματικά, πρέπει να υπάρξει μια μελέτη σκοπιμότητας, η οποία από τη μεριά του Υπουργείου θα οριοθετήσει το πλαίσιο της δημιουργίας του νοσοκομείου.

Πολλές οι συζητήσεις δήμων, δημάρχων, προσώπων, παραγόντων και των πολιτών για το πού θα γίνει το νοσοκομείο, γιατί να γίνει εδώ ή γιατί να γίνει εκεί.

Υπάρχει ήδη και μια δομή, όπως γνωρίζετε, το λεγόμενο «Ερασίνειο», το οποίο είναι σχεδόν έτοιμο, βρίσκεται, όμως, σε ένα συγκεχυμένο θεσμικό πλαίσιο. Προσφέρεται και αυτό. Πολλοί λένε «ναι».

Εγώ προσωπικά δεν θέλω να πάρω θέση πάνω σε αυτό το ζήτημα, για το αν θα γίνει στο «Ερασίνειο» ή αν θα γίνει στο αεροδρόμιο ή στον πέριξ χώρο. Κάπου στην ανατολική Αττική, στον χώρο των Μεσογείων, υπάρχει αυτή η αναγκαιότητα, που, όπως και εσείς είπατε, εκεί τη βλέπουμε όλοι, τη βλέπουν οι δομές και οι υπηρεσίες του Υπουργείου Υγείας, τη βλέπει ο κόσμος, σε τελική ανάλυση. Και νομίζω ότι, επειδή μιλάμε για μία από τις πολυπληθέστερες περιοχές της Ελλάδας, την τρίτη σε πληθυσμό, καταλαβαίνετε ότι η συζήτηση αυτή έχει ανάψει. Χαίρομαι πάρα πολύ που την αναγνωρίζετε αυτή την αναγκαιότητα.

Εγώ νομίζω ότι σήμερα καλό θα είναι να αποτυπωθεί επισήμως ότι μετά την Κω και τη Θεσσαλονίκη ξεκινάει και για την ανατολική Αττική η κουβέντα, η συζήτηση και η διαδικασία οριοθέτησης του ζητήματος, που νομίζω είναι η σωστή διαδικασία.

Από κουβεντολόι, από συζήτηση ατέρμονη, από θεωρίες έχουμε χορτάσει. Όπως σας είπα και πριν, όσο θυμάμαι τον εαυτό μου ως Βουλευτή -είμαι Βουλευτής από το 2000- έχω χορτάσει και έχω βαρεθεί να ακούω κουβέντες γι’ αυτό το νοσοκομείο από όλες τις κυβερνήσεις. Κανένας δεν απαλλάσσεται των ευθυνών. Ποιων ευθυνών; Να τάζουν στον κόσμο ένα νοσοκομείο και τελικά να φτιάχνονται όλα τα νοσοκομεία γύρω από το Κολωνάκι, γύρω από το Σύνταγμα και πάνω στην Κηφισίας. Υπάρχουν σαράντα νοσοκομεία γύρω-γύρω από το κέντρο των Αθηνών και αφήνουν ανοιχτή και αθωράκιστη μια τεράστια περιοχή πεντακοσίων-επτακοσίων χιλιάδων ανθρώπων, μόνιμων κατοίκων. Κάνεις τον σταυρό σου μην πάθεις κανένα εγκεφαλικό ή κανένα έμφραγμα ή ένα τροχαίο. Χάνεις νέους ανθρώπους, γιατί δεν προλαβαίνει το ασθενοφόρο να τους πάρει και να τους πάει στο νοσοκομείο.

Πρόκειται για δραματικά και φοβερά πράγματα και χαίρομαι που τα βλέπετε. Πραγματικά, πρέπει να υπάρχει μια μεθοδολογία, να σταματήσει η συζήτηση και η εξαγγελία χωρίς να υπάρχει βάση.

Άρα, λοιπόν, αυτή τη μελέτη σκοπιμότητας ξεκινήστε τη, βάλτε το πλαίσιο και να πούμε πότε θα αρχίσει να μπαίνει ουσιαστικά η διαδικασία για τη δημιουργία του νοσοκομείου.

Υπάρχουν εναλλακτικές. Το γνωρίζετε πολύ καλά, το γνωρίζω κι εγώ. Ο κόσμος δεν το γνωρίζει. Αλλά περιμένει από εσάς κάτι συγκεκριμένο σήμερα, αυτό που είπατε εξαρχής, δηλαδή να καταλάβει ο κόσμος ότι εδώ πλέον σταμάτησαν οι συζητήσεις και πάμε στα έργα.

Ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, έχετε τον λόγο.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Κύριε Οικονόμου, το βάζετε πραγματικά στη διάσταση που υπάρχει. Έχει αναπτυχθεί πάρα πολύ μεγάλη κουβέντα χωρίς αποτέλεσμα. Αυτή, λοιπόν, η κουβέντα πρέπει να «μαζευτεί» και αυτός που οφείλει να τη «μαζέψει» είναι το Υπουργείο Υγείας. Διότι κάθε πρωτοβουλία, είτε αφορά -είναι θεμιτές βέβαια οι πρωτοβουλίες- την τοπική αυτοδιοίκηση είτε αφορά την περιφέρεια είτε αφορά τους ίδιους τους πολίτες, που λέτε ότι δείχνουν μια ανησυχία, είτε αφορά τους τοπικούς παράγοντες, τελικά πρέπει να καταλήγει κάπου και αυτό είναι στο κομμάτι του Υπουργείου.

Το Υπουργείο έχει να δουλέψει σε δύο επίπεδα, όπως ακριβώς δούλεψε και στο Ογκολογικό Νοσοκομείο και στην Κω. Το πρώτο επίπεδο είναι σε επίπεδο καθαρά και μόνο Υπουργείου, δηλαδή να δούμε συνολικά τον υγειονομικό χάρτη της Αττικής, για να αποτυπώσουμε την ανάγκη. Και το δεύτερο επίπεδο, που είναι πιο στοχευμένο, έχει να κάνει πλέον με τους χώρους οι οποίοι υπάρχουν. Γιατί λίγο-πολύ οι συζητήσεις έχουν γίνει, τις ξέρουμε τις συζητήσεις.

Εγώ έχω αναφερθεί και στο «Ερασίνειο», για το οποίο μιλήσατε, που είναι μια δομή η οποία υπάρχει. Και θα δούμε εάν και σε ποιον βαθμό αυτή μπορεί να εξυπηρετήσει και πώς μπορεί να εξυπηρετήσει.

Έχουν αναφερθεί διαφορετικά σημεία. Προφανώς, αυτό δεν πρέπει να γίνει σε καμμία περίπτωση σε επίπεδο μιας κουβέντας τοπικής αντιπαράθεσης. Είναι πολύ σημαντικό να αποτυπωθεί πρώτα η ανάγκη και το εύρος της ανάγκης. Δηλαδή, όταν λέμε για δομή, σε ποιο επίπεδο θα είναι η δομή, οι κλίνες, οτιδήποτε, τι μπορεί να έχει. Άρα πρέπει να αποτυπωθεί πρώτα η ανάγκη και με το που αποτυπώνεται η ανάγκη συγχρόνως θα δούμε το σημείο που είναι το καλύτερο δυνατό να εξυπηρετεί τον κόσμο.

Υπό αυτή, λοιπόν, την έννοια, θα ήθελα να σας διαβεβαιώσω, όπως διαβεβαιώνω στο πρόσωπό σας και τους συμπολίτες σας αλλά και τους συναδέλφους Βουλευτές που κατά καιρούς έχουν ενδιαφερθεί, ότι πλέον θα μπούμε σε μια κουβέντα σε κεντρικό επίπεδο, σε επίπεδο Υπουργείου, με συγκεκριμένες δράσεις, που είναι χάρτης υγείας - σκοπιμότητα, προκειμένου να μπορέσουμε να μπούμε στο αρχικό στάδιο, που φεύγουμε από τη θεωρία και πηγαίνουμε στην πράξη.

Κάναμε αρκετές συζητήσεις και σημαντικές σε αυτό το επίπεδο. Μέσα στο πλαίσιο της πανδημίας δεν αφήσαμε πίσω την κουβέντα η οποία υπήρχε και την αναγκαιότητα η οποία είχε αναπτυχθεί. Και γι’ αυτόν τον λόγο έγιναν διαφορετικές συζητήσεις. Και πλέον πιστεύουμε ότι μπορούμε να πάμε σε ένα επόμενο στάδιο, που πια να είναι το στάδιο οριοθέτησης της ανάγκης από τον υγειονομικό χάρτη και σκοπιμότητας ακριβώς για το τι μπορεί να γίνει.

Επ’ ευκαιρία της ερώτησης που κάνατε, κύριε Οικονόμου, θα ήθελα να σας ενημερώσω και για ένα άλλο θέμα, για το οποίο ξέρω ότι έχετε απασχολήσει το Υπουργείο.

Προχθές απεστάλη και στη Γενική Γραμματεία για τις τελικές παρατηρήσεις η ανακουφιστική φροντίδα. Είναι ένα θέμα με το οποίο έχετε κατ’ εξοχήν ασχοληθεί και έχετε ενδιαφερθεί και μάλιστα έχετε εκφράσει και τη βούληση να είστε εισηγητής. Ευελπιστούμε ότι σύντομα θα ολοκληρωθεί και το κομμάτι της επεξεργασίας, διότι ένας βασικός πυλώνας της περίθαλψης -μπορεί να μην είναι τόσο γνωστός, αλλά είναι πάρα πολύ σημαντικός για τους ανθρώπους- είναι το κομμάτι της ανακουφιστικής φροντίδας και ήδη στην περιφέρεια τη δική σας υπάρχει δομή η οποία ασχολείται με μεγάλη προσέγγιση με το κομμάτι της ανακουφιστικής φροντίδας. Δεν έχει βέβαια το εύρος του επιπέδου της ερώτησης που βάζετε για κάτι που απασχολεί κεντρικά τους πολίτες, αλλά είναι πάρα πολύ σημαντικό και μια κατεύθυνση που θα δώσει μια ώθηση. Και προσωπικά έχετε ασχοληθεί. Τουλάχιστον τέσσερις με πέντε φορές έχουμε κάνει συνάντηση για το θέμα της ανακουφιστικής φροντίδας και μαζί.

Σας ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Προχωρούμε στην πρώτη με αριθμό 4878/20-4-2022 ερώτηση του κύκλου των αναφορών και ερωτήσεων, της Βουλευτού Β2΄ Δυτικού Τομέα Αθηνών του Συνασπισμού Ριζοσπαστικής Αριστεράς κ. Χαρούλας (Χαράς) Καφαντάρη προς τον Υπουργό Υγείας, με θέμα: «Προβλήματα του Εθνικού Κέντρου Αποκατάστασης (EKA) στο Ίλιον».

Ορίστε, κυρία Καφαντάρη, έχετε τον λόγο.

**ΧΑΡΟΥΛΑ (ΧΑΡΑ) ΚΑΦΑΝΤΑΡΗ:** Ευχαριστώ, κύριε Πρόεδρε.

Κύριε Υπουργέ, καλημέρα.

Πραγματικά η συζήτηση της ερώτησης γίνεται μετά από μία ερώτηση την οποία καταθέσαμε στις 20 Απριλίου, σχετικά με τα προβλήματα και την ανάγκη αναβάθμισης του Εθνικού Κέντρου Αποκατάστασης στο Ίλιον. Γι’ αυτό επανέρχεται.

Κύριε Υπουργέ, το Εθνικό Κέντρο Αποκατάστασης στο Ίλιον είναι η μοναδική δημόσια δομή αποκατάστασης ασθενών σε όλη την Ελλάδα. Έχει μια ιστορία από το 1945 που ιδρύθηκε και πέρασε διάφορα στάδια μέχρι το 2014, που έχει και τον τίτλο Εθνικό Κέντρο Αποκατάστασης ενταγμένο στο ΕΣΥ.

Αυτή τη στιγμή το μοναδικό δημόσιο -το τονίζω- κέντρο αποκατάστασης με σημαντική παρουσία, με αξιόλογο προσωπικό, έστω και υποστελεχωμένο, δεν μπορεί να λειτουργήσει σε βαθμό που να μπορεί να καλύψει τις τεράστιες ανάγκες στον τομέα της αποκατάστασης, τη στιγμή που υπάρχουν λίστες ασθενών εν αναμονή και οι οποίοι δεν μπορούν να εξυπηρετηθούν. Αυτό πάντα βέβαια δημιουργεί κάποια ερωτήματα και θα αναφερθώ παρακάτω.

Έχει δύο κλινικές με εκατόν είκοσι έξι κλίνες, προσωπικό διακόσια δέκα άτομα, από τα οποία οι εξήντα είναι συμβασιούχοι, οι είκοσι είναι που πάρθηκαν με τον COVID και οι υπόλοιποι είναι είτε μέσω ΕΣΠΑ είτε μέσω ΟΑΕΔ. Το ένα τέταρτο των γιατρών που απαιτούνται, των θέσεων, λείπει, όπως και το 50% περίπου του νοσηλευτικού προσωπικού.

Κύριε Υπουργέ, μια εικόνα είναι χίλιες λέξεις και το καταλαβαίνει κανείς με μία επίσκεψη. Διότι εμείς πραγματοποιήσαμε ως ΣΥΡΙΖΑ - Προοδευτική Συμμαχία γύρω στα μέσα Απριλίου επίσκεψη στον χώρο, που είναι εξωτερικά ειδυλλιακός, πράσινος κ.λπ., αλλά εσωτερικά είναι μια σκέτη απογοήτευση. Σε έναν τόσο ευαίσθητο τομέα της αποκατάστασης, που το δημόσιο ουσιαστικά καλείται να παίξει έναν σημαντικό ρόλο, δεν μπορείς να βλέπεις τη συγκεκριμένη εικόνα, δεν μπορείς να βλέπεις οροφές να στάζουν, δεν μπορεί από το 1999 η πισίνα λόγω σεισμών να έχει προβλήματα και να μην μπορεί να λειτουργήσει.

Καταλαβαίνουμε ότι στον τομέα της αποκατάστασης αυτό είναι πολύ σημαντικό. Δεν μπορεί αυτή τη στιγμή το σύστημα θέρμανσης να μη λειτουργεί, εμβαλωματικά να διορθώνεται κατά καιρούς και τον χειμώνα ασθενείς να μένουν παγωμένοι και καταλαβαίνετε τι σημαίνει αυτό στον τομέα της αποκατάστασης.

Δεν μπορεί τα μαγειρεία να έχουν την εικόνα που έχουν και αυτή τη στιγμή να εξυπηρετείται η δομή με κέτερινγκ, να έχει προσληφθεί μάγειρας με την 6Κ διαδικασία και να μην έχει πάει ακόμα. Και τέλος πάντων υπάρχουν μια σειρά προβλήματα τα οποία είναι σημαντικά, καθώς και μία ολόκληρη πτέρυγα, ένας όροφος, που εξυπηρέτησε το Νοσοκομείο των Αγίων Αναργύρων, το ογκολογικό λέω, στον μεγάλο σεισμό που έγινε στην Αθήνα, τώρα ρημάζει, ενώ θα μπορούσε πραγματικά να εξυπηρετήσει κόσμο.

Δημιουργούνται πάρα πολλά ερωτήματα φυσικά. Οφείλω να πω ότι βλέπω μια κινητικότητα, δεν ξέρω αν είναι προεκλογική, τις τελευταίες μέρες από τον Υφυπουργό που πέρασε, από Βουλευτές της παράταξής σας που περνάνε να δούνε κ.λπ.. Δεν ξέρω αν αυτό έχει να κάνει και με το ότι αναδεικνύουμε το θέμα κοινοβουλευτικά ή αν εκφράζει μία βούληση από την πλευρά σας, αλλά που πρέπει να είναι συγκεκριμένη.

**ΠΡΟΕΔΡΕΥΩΝ (Νικήτας Κακλαμάνης):** Ολοκληρώστε, παρακαλώ.

**ΧΑΡΟΥΛΑ (ΧΑΡΑ) ΚΑΦΑΝΤΑΡΗ:** Και κλείνω λέγοντας ότι πρέπει να παρθούν συγκεκριμένα μέτρα και να μας απαντήσετε στα εξής:

Θα ενισχυθεί με προσωπικό η εν λόγω δομή; Θα αναβαθμιστεί; Θα αποκατασταθούν άμεσα οι ζημιές οι κτηριακές; Θα αξιοποιηθεί η δυνατότητα χρηματοδότησης από κεντρικούς πόρους ΕΣΠΑ; Γιατί υπάρχει ένταξη στο ΕΣΠΑ για το ενεργειακό. Τέλος πάντων, τι θα γίνει και με το προσωπικό και πώς θα εξασφαλιστούν οι εργαζόμενοι, συμβασιούχοι, όποιας μορφής; Ποια είναι τα σχέδιά σας για τη μοναδική στην Ελλάδα δημόσια δομή;

**ΠΡΟΕΔΡΕΥΩΝ (Νικήτας Κακλαμάνης):** Κυρία συνάδελφε, αυτό δεν είναι ερώτηση, αυτό είναι επερώτηση.

**ΧΑΡΟΥΛΑ (ΧΑΡΑ) ΚΑΦΑΝΤΑΡΗ:** Είναι από ερώτηση, κύριε Υπουργέ, γι’ αυτό έχει τόσα ερωτήματα.

**ΠΡΟΕΔΡΕΥΩΝ (Νικήτας Κακλαμάνης):** Άλλο γραπτή ερώτηση, άλλο επίκαιρη ερώτηση.

Τον λόγο έχει ο Υπουργός Υγείας κ. Αθανάσιος Πλεύρης.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Κυρία συνάδελφε, αναφορικά με το ΕΚΑ, διαθέτει εκατόν είκοσι επτά ανεπτυγμένες κλίνες, δύο τμήματα φυσικής ιατρικής και αποκατάστασης. Είναι πλήρως εναρμονισμένο με όλα τα πρωτόκολλα COVID, διότι το αναφέρετε και στην ερώτησή σας, καθώς επίσης έχει και ιατρείο πλήρως εξοπλισμένο για το σύνδρομο post COVID και long COVID.

Πάμε στο προσωπικό, το οποίο αναφέρετε. Δεν υπάρχει υποστελέχωση στο ΕΚΑ. Στο ΕΚΑ αυτή τη στιγμή στο κομμάτι της παθολογίας το ποσοστό κάλυψης των οργανικών θέσεων είναι στο 100%, των εργοθεραπευτών το ποσοστό κάλυψης είναι στο 85,71% και στο βοηθητικό υγειονομικό προσωπικό οι οργανικές θέσεις είναι στο 100% καλυμμένες. Δεν υπάρχει χρόνος αναμονής σοβαρός για όσους είναι να το επισκεφθούν και από τις προκηρύξεις οι οποίες υπάρχουν, ήδη και από την 6Κ, έχουμε μια σειρά από θέσεις νοσηλευτικού και λοιπού διοικητικού προσωπικού, όπως αντίστοιχα θα υπάρχει και για το προσωπικό των νοσηλευτών της προκήρυξης που θα έχει βγει.

Έχουν υπάρξει προφανώς και άγονες θέσεις, αλλά αυτή τη στιγμή στο κομμάτι της στελέχωσης το ΕΚΑ έχει την καλύτερη δυνατή στελέχωση που είχε εδώ και πάρα πολλά χρόνια.

Πάμε στο κομμάτι το οποίο έχει να κάνει τώρα με την κτηριακή υποδομή στην οποία αναφέρεστε. Ναι, εντάσσεται και στο ΕΣΠΑ το οποίο είπατε και έχει ενταχθεί για την ενεργειακή του αναβάθμιση, που είναι πάρα πολύ σημαντικό, για ποσό 3.223.327 ευρώ. Είναι το βασικό θέμα της κτηριακής αναβάθμισής του στο ενεργειακό επίπεδο, αλλά, πέρα από αυτό, είχε αποστείλει και πρόταση το ίδιο το ΕΚΑ για ένταξή του στο Ταμείο Ανάκαμψης και Ανθεκτικότητας για άλλα έργα τα οποία υπάρχουν, η οποία αξιολογείται. Θα ενταχθεί και αυτό, απλώς δεν είμαι έτοιμος να σας πω το εύρος του ποσού στο οποίο θα ενταχθεί και στο Ταμείο Ανάκαμψης.

Άρα υπάρχει κατεύθυνση να έχει και την κτηριακή αναβάθμιση που αναλογεί σε μια δομή, που -πολύ σωστά λέτε- είναι η μοναδική. Εννοώ ότι, ενώ υπάρχει πολύ ανεπτυγμένο επίπεδο αποκατάστασης στις ιδιωτικές δομές ανά την Ελλάδα, σε επίπεδο δημόσιας δομής στην πραγματικότητα είναι η μοναδική ολοκληρωμένη δημόσια δομή η οποία υπάρχει.

Υπήρξε ένα θέμα με τους ατμολέβητες, καθώς από τους τρεις λειτουργούσε μόνο ένας, διότι οι άλλοι δύο δεν είχαν πιστοποιητικό ασφαλούς λειτουργίας και προσπαθούμε να ολοκληρώσουμε γρήγορα τις διαδικασίες για να μπορέσουν να λειτουργήσουν. Έχει ολοκληρωθεί η διαγωνιστική διαδικασία για την προμήθεια με μειοδότη σε αυτή την κατεύθυνση ατμολεβήτων.

Επίσης, αναφερθήκατε στο ότι έχει επιλεγεί η διαδικασία του κέτερινγκ. Το συνολικό όφελος, όπως με ενημερώνουν, από το ΕΚΑ ανέρχεται στις 240.000 ευρώ, το ότι έγινε η επιλογή η συγκεκριμένη υπηρεσία να δίνεται outsourcing και να μην εξυπηρετείται από το ίδιο το ΕΚΑ.

Στη δευτερολογία μου θα αναφερθώ και συγκεκριμένα σε άλλα θέματα που λέτε και για την ογκολογική κλινική και για άλλα κτηριακά θέματα.

Απλώς θα ήθελα να σας διαβεβαιώσω ότι και στο επίπεδο του προσωπικού θα εξαντληθούν όλες οι δυνατότητες, ώστε παρ’ όλο που, όπως σας είπα, η κάλυψη είναι σε μεγάλο βαθμό, όπου υπάρχουν κενά και βγήκαν άγονα, να καλυφθούν.

Στο κτηριακό όμως και στις υποδομές, με την ένταξή του και στο κομμάτι το ενεργειακό αλλά και στο Ταμείο Ανάκαμψης, θεωρούμε ότι θα υπάρξουν οι δυνατότητες να έχει την καλύτερη δυνατή ανάπτυξη και κτηριακά και σε επίπεδο ηλεκτρομηχανολογικού εξοπλισμού.

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει η κ. Χαρούλα Καφαντάρη.

**ΧΑΡΟΥΛΑ (ΧΑΡΑ) ΚΑΦΑΝΤΑΡΗ:** Κύριε Υπουργέ, δεν γνωρίζω αν το έχετε επισκεφθεί ο ίδιος και δεν σας το προσάπτω αυτό, γιατί πρόσφατα πήγε Υφυπουργός του Υπουργείου σας να δει τον χώρο, αλλά η κατάσταση η οποία υπάρχει εκεί είναι τραγική.

Λυπάμαι για τα στοιχεία τα οποία σάς έδωσαν από το κέντρο, αλλά νομίζω ότι δεν ανταποκρίνονται στην πραγματικότητα, για τον απλούστατο λόγο -σχετικά με την έλλειψη προσωπικού μιλώ- ότι, για να μπει ένας ασθενής για αποθεραπεία, πρέπει να έχει οπωσδήποτε συνοδό, γιατί μόνο ένας συνοδός σε ανθρώπους με προβλήματα κινητικά -και το καταλαβαίνουμε- μπορεί να βοηθήσει.

Λοιπόν, η έλλειψη προσωπικού είναι συγκεκριμένη, σοβαρή. Υπάρχουν ειδικότητες παθολόγων, αναισθησιολόγων, εργοθεραπευτών, νοσηλευτών θαλάμων και πρακτικών νοσηλευτών, οι οποίοι λείπουν. Και πραγματικά το πρόβλημα του προσωπικού είναι πάρα πολύ μεγάλο.

Αυτό όμως στο οποίο δεν μας απαντήσατε και θα θέλαμε μια απάντηση είναι για τις διάφορες ταχύτητες εργαζομένων. Σας ανέφερα πριν και για τους συμβασιούχους και μέσω ΟΑΕΔ και για επικουρικούς. Τι σκέψεις έχετε πάνω σε αυτό; Αν πραγματικά θέλετε, ως Κυβέρνηση και ως Υπουργείο, την ουσιαστική αναβάθμιση του εν λόγω μοναδικού κέντρου αποκατάστασης, γιατί δημιουργούνται πάρα πολλά ερωτήματα. Τρία χρόνια είναι Κυβέρνηση η Νέα Δημοκρατία, τώρα ανακαλύπτει και θα κάνει; Δηλαδή τι έχει γίνει τόσο καιρό, να το πω έτσι;

Διότι φοβόμαστε ειλικρινά, επειδή η λίστα σε αναμονή δεν είναι μικρή, κύριε Υπουργέ, είναι πολύ μεγάλη και ακόμα ακολουθείται, αν θέλετε, ένα πρωτόκολλο λόγω COVID, ενώ σε άλλες δομές και νοσοκομεία δεν ισχύει αυτό το πράγμα στο δημόσιο, εννοώ για την αναμονή κ.λπ.. Αν θέλετε πραγματικά πρέπει να το στελεχώσετε με προσωπικό. Πρώτα όλα πρέπει άμεσα τα κτηριακά θέματα να αποκατασταθούν, γιατί ενταγμένο στο ΕΣΠΑ για τα ενεργειακά είναι από καιρό, δεν είναι τώρα. Μπορούσε κάτι να έχει γίνει στο συγκεκριμένο.

Βέβαια οφείλω να σας πω -και το γνωρίζω και από το περιβάλλον μου- ότι οι λίστες αναμονής ασθενών είναι πάρα πολύ μεγάλες. Δεν είναι μικρή, κύριε Υπουργέ, η λίστα αναμονής, αλλά βέβαια έμμεσα η πολιτική σας -επιτρέψτε μου- στην υγεία είναι να κατευθύνουμε τον κόσμο στον ιδιωτικό τομέα και στα ιδιωτικά κέντρα αποκατάστασης. Φοβάμαι, φοβόμαστε ότι πίσω από τη μη αναβάθμιση αυτού του κέντρου είναι αυτή η γενικότερη νεοφιλελεύθερη σκόπευση της Κυβέρνησης της Νέας Δημοκρατίας.

Όμως, θα θέλαμε κάτι πιο συγκεκριμένο -επανέρχομαι- σχετικά με τους εργαζόμενους και τη στελέχωση του νοσοκομείου και τις εργασιακές σχέσεις και συμβάσεις που υπάρχουν.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει ο Υπουργός Υγείας κ. Αθανάσιος Πλεύρης.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Θα σας πω ακριβώς για τις συμβάσεις ποια είναι η πολιτική μας, την οποία έχουμε αναφέρει και δεν αφορά μόνο το ΕΚΑ, αφορά το σύνολο του προσωπικού που βρίσκεται.

Ωστόσο, θα ήθελα να σας αναφέρω ότι θέση λοιπού επικουρικού να εκκρεμεί δεν υπάρχει αυτή τη στιγμή για λοιπό προσωπικό. Σχετικά με τη θέση αναισθησιολόγου, την οποία αναφέρετε, δεν προκύπτει από τον ίδιο τον οργανισμό του νοσοκομείου να μπορεί να έχει αναισθησιολόγο.

Συνεπώς, βάσει του οργανισμού, όλες οι θέσεις έχουν προκηρυχθεί, έχουν καλυφθεί. Όπου υπάρχουν κενά αυτά τα κενά θα τα καλύψουμε. Για τα κτηριακά είπαμε. Η στελέχωσή του αυτή τη στιγμή είναι πολύ καλύτερη στελέχωση από αυτή που είχε τα τελευταία έτη.

Ερχόμαστε τώρα στο κομμάτι που αφορά το ΕΚΑ, αλλά προφανώς η ερώτησή σας σε αυτό το σκέλος αφορά και ένα σύνολο προσωπικού που βρίσκεται με τους ίδιους τρόπους σε σχέσεις στα νοσοκομεία μας.

Υπάρχουν δύο κατηγορίες. Η πρώτη κατηγορία είναι το επικουρικό προσωπικό, το οποίο έχει μπει και κατά βάση έχει μπει για τις συνθήκες COVID. Είναι γύρω στις δώδεκα χιλιάδες άτομα συνολικά και επιπλέον είναι και το προσωπικό του ΟΑΕΔ που αναφέρετε, που πια τρέχει στον έβδομό του χρόνο -είναι από το 2015 και πλέον είμαστε στο 2022-, που είναι γύρω στις τέσσερις χιλιάδες άτομα.

Αυτό το οποίο έχουμε πει και το έχουμε νομοθετήσει είναι ότι για αυτό το προσωπικό θα υπάρξει αυξημένη μοριοδότηση στις προκηρύξεις οι οποίες θα βγαίνουν και, όπως έχει γίνει και ως τώρα, θα ανανεώνονται οι συμβάσεις τους «τρέχοντας» παράλληλα οι προκηρύξεις.

Έχουμε έναν στόχο. Αυτή είναι η μοναδική διαδικασία η οποία υπάρχει, καθώς δεν υπάρχει δυνατότητα απευθείας μονιμοποιήσεων, επειδή πολλές φορές έχουν αναφερθεί θέματα τα οποία αντιβαίνουν στο Σύνταγμα.

Εμείς, λοιπόν, τι λέμε; Με πολύ μεγάλη προσοχή -γιατί η προηγούμενη προκήρυξη που αναγνώριζε εργασιακή εμπειρία κρίθηκε αντισυνταγματική- βγάζουμε τις συγκεκριμένες προκηρύξεις, τεκμηριώνοντας την αυξημένη εδώ πέρα μοριοδότηση λόγω εργασίας, γιατί ήταν σε συνθήκες COVID, άρα έχουμε μια αυξημένη πλέον εμπειρία, την οποία θέλουμε στο Εθνικό Σύστημα Υγείας. Ήδη για τις τέσσερις χιλιάδες νοσηλευτές η προκήρυξη έχει πάει στο ΑΣΕΠ και από μέρα σε μέρα θα αναρτηθεί. Το ίδιο ισχύει και για τους εννιακόσιους δέκα. Άρα αυτή τη στιγμή θα έχουμε για το 2022 μόνο έξι χιλιάδες θέσεις, που κατά βάση φαντάζομαι ότι αυτός ο κόσμος, με τη μοριοδότηση που έχει, θα προσπαθήσει να τις διεκδικήσει.

Παράλληλα, θα δίνονται παρατάσεις στο επικουρικό προσωπικό, ώστε και με τις επόμενες προκηρύξεις που θα υπάρξουν, όσοι υπηρέτησαν στο Εθνικό Σύστημα Υγείας ως επικουρικό προσωπικό, να έχουν τη δυνατότητα με τις νόμιμες διαδικασίες να λάβουν και μόνιμη θέση.

Στο κομμάτι που έχει να κάνει με τις ΣΟΧ, συμβάσεις ορισμένου χρόνου, αυτό το οποίο έχουμε αναφέρει είναι ότι επιλογή της Κυβέρνησης είναι να γίνονται διαγωνιστικές διαδικασίες και αυτές τις υπηρεσίες να τις λαμβάνουμε από τον ιδιωτικό τομέα. Υπάρχει σαφής κατεύθυνση, όμως, στις διοικήσεις ότι αυτό θα γίνεται μόνο εάν είναι προς όφελος του δημοσίου, άρα προκύπτει όφελος από τους διαγωνισμούς, όπως ο συγκεκριμένος που σας ανέφερα, διαφορετικά θα παρατείνονται και αυτές οι συμβάσεις, όπως έγινε στις 30 Ιουνίου και θα παρατείνονται ανά τρίμηνα.

Αυτή, λοιπόν, είναι η λογική του προσωπικού που αυτή τη στιγμή υπηρετεί ως επικουρικό, ως ΟΑΕΔ, με τη δυνατότητα των προκηρύξεων που αναφερόμαστε και ως ΣΟΧ, με τη δυνατότητα ανανεώσεων μόνο στον βαθμό που δεν καλύπτονται αυτές οι υπηρεσίες από outsourcing με καλύτερους όρους.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Θα συζητηθεί η δεύτερη με αριθμό 861/4-7-2022 επίκαιρη ερώτηση δεύτερου κύκλου του Βουλευτή Λασιθίου του Συνασπισμού Ριζοσπαστικής Αριστεράς κ. Εμμανουήλ Θραψανιώτη προς την Υπουργό Πολιτισμού και Αθλητισμού, με θέμα: «Ολοκλήρωση ανασκαφής μινωικού νεκροταφείου Πετρά Σητείας».

Κύριε συνάδελφε, έχετε τον λόγο.

**ΕΜΜΑΝΟΥΗΛ ΘΡΑΨΑΝΙΩΤΗΣ:** Ευχαριστώ, κύριε Πρόεδρε.

Καλημέρα, κυρία Υπουργέ.

Γνωρίζετε ότι στην πόλη της Σητείας, στην περιοχή Πετρά, γίνεται ανασκαφική έρευνα, η οποία ξεκίνησε το 2004 ως σωστική, για να συνεχιστεί το 2012 ως συστηματική, με δύο πενταετή προγράμματα, 2012 - 2017 και 2017 - 2021, υπό την επίβλεψη της κ. Μεταξίας Τσιποπούλου, επίτιμης Διευθύντριας του Υπουργείου Πολιτισμού.

Η τελευταία περίοδος 2017 - 2021 δεν ολοκληρώθηκε για διάφορους λόγους, μεταξύ των οποίων και αυτός της δυσκολίας πρόσβασης στον χώρο της ανασκαφής. Το συστηματικώς ανασκαπτόμενο επίμαχο νεκροταφείο, το οποίο τυγχάνει ασύλητο, περιέχει ταφές εξεχόντων μελών. Ευρίσκετο σε συνεχή χρήση κατά τον προανακτορική και παλαιοανακτορική περίοδο 2800 - 1800, δηλαδή για χίλια εκατό χρόνια περίπου. Το νεκροταφείο είναι το μεγαλύτερο της Κρήτης, η δε έρευνά του εκτιμάται ότι συντελεί στη γνώση των ιστορικών διαδικασιών με τις οποίες δημιουργήθηκαν τα πρώτα ανάκτορα στη μινωική Κρήτη. Αυτό αναφέρεται στην απόφαση της Επιτροπής Αναστολών του Σ.τ.Ε.. Οι ανασκαφικές εργασίες έχουν φέρει στο φως πλούσια ευρήματα, είκοσι επτά μεγάλα ταφικά κτήρια, τάφους, αρχιτεκτονικά στοιχεία, βραχοσκεπή και είκοσι οκτώ χιλιάδες εκατόν εξήντα τέσσερα ευρήματα, μεταξύ των οποίων πεντακόσια ενενήντα έξι χρυσά κοσμήματα, τριακόσια αργυρά, χάλκινα, πήλινα, σφραγιδόλιθους κ.λπ..

Από τα παραπάνω στοιχεία γίνεται φανερό ότι το συγκεκριμένο νεκροταφείο αποτελεί πλούσιο και μοναδικό στοιχείο της πολιτιστικής μας κληρονομιάς και επιβάλλεται η πλήρης ανασκαφική έρευνα και συντήρησή του, ώστε να αποδοθεί στο κοινό.

Όπως ανέφερα, η τελευταία ανασκαφική περίοδος δεν ολοκληρώθηκε και έχει υποβληθεί αίτηση για τριετή ανασκαφική περίοδο 2022 - 2024, ώστε να ολοκληρωθούν οι εργασίες. Για το 2022 ο προγραμματισμός αφορά περίοδο έξι εβδομάδων, Σεπτέμβριο - Οκτώβριο, με εξασφαλισμένη χρηματοδότηση. Η αίτηση έχει υποβληθεί από τον Νοέμβριο του 2021 και απαιτείται γνωμοδότηση του Κεντρικού Αρχαιολογικού Συμβουλίου, κυρία Υπουργέ. Ωστόσο, δεν έχει σταλεί ακόμα για γνωμοδότηση.

Το ερώτημα είναι το εξής: Θα γίνει προσπάθεια ούτως ώστε έγκαιρα να σταλεί στο ΚΑΣ και αυτό να αποφασίσει;

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Κυρία Υπουργέ, έχετε τον λόγο.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού και Αθλητισμού):** Ευχαριστώ πολύ, κύριε Πρόεδρε.

Κύριε Βουλευτά, ευχαριστώ για την επίκαιρη ερώτησή σας, γιατί μου δίνετε τη δυνατότητα να διευκρινίσω ορισμένα θέματα που άπτονται της έρευνας αυτού του πραγματικά πολύ σημαντικού μνημειακού συνόλου. Προφανώς πρόκειται για ένα από τα σημαντικότερα νεκροταφεία των μινωικών χρόνων και έχει δώσει όλα αυτά τα σπουδαία ευρήματα που είπατε. Η ανασκαφή, όπως είπατε, ξεκίνησε το 2004 ως σωστική έρευνα και από το 2012 έως το 2016 ως συστηματική, υπό τη διεύθυνση της κ. Τσιποπούλου.

Να διευκρινίσω εδώ και να θυμόμαστε ότι είναι δυνατή η άδεια συστηματικής ανασκαφής μετά από γνωμοδότηση του Κεντρικού Αρχαιολογικού Συμβουλίου σε μέλη ΔΕΠ ανωτάτου πανεπιστημιακού ιδρύματος αρχαιολογικής κατεύθυνσης ή ξένης αρχαιολογικής σχολής ή της Αρχαιολογικής Εταιρείας ή των ερευνητικών ιδρυμάτων ή υπό την αιγίδα των Εφορειών Αρχαιοτήτων.

Το 2017 ανανεώθηκε η συστηματική έρευνα για πέντε χρόνια. Το 2019 η κ. Τσιποπούλου κατέθεσε αίτημα για την έγκριση της συνέχισης των εργασιών. Τότε η Γενική Διεύθυνση Αρχαιοτήτων και Πολιτιστικής Κληρονομιάς του Υπουργείου δεν απάντησε επί του ανωτέρω αιτήματος, με συνέπεια η ενδιαφερόμενη να προσφύγει στο Συμβούλιο της Επικρατείας.

Σύμφωνα με την απόφαση της Επιτροπής Αναστολών του Σ.τ.Ε. -σας διαβάζω το κείμενο- «ως κατάλληλο μέτρο τη διεξαγωγή των απολύτως αναγκαίων για την αποτροπή του επικείμενου κινδύνου καταστροφής των αποκαλυφθεισών αρχαιοτήτων προπαρασκευαστικές κύριες εργασίες, ανασκαφικές, στερεωτικές και απομακρύνσεως προϊόντων εκσκαφής». Αυτό λέει η απόφαση του Σ.τ.Ε..

Με βάση, λοιπόν, την απόφαση αυτή, στις 20-5-2021 η Γενική Διεύθυνση Αρχαιοτήτων και Πολιτιστικής Κληρονομιάς εξέδωσε την απόφαση χορήγησης άδειας για διενέργεια κατά το 2021 άμεσων εργασιών σωστικού χαρακτήρα στο προανακτορικό - παλαιοανακτορικό νεκροταφείο στη θέση Κεφάλα Πετρά Σητείας.

Τον Νοέμβριο του 2021 η κ. Τσιποπούλου υπέβαλε αίτημα ανανέωσης για τρία χρόνια και πράγματι δεν έχει προχωρήσει το θέμα στο ΚΑΣ. Γιατί, όμως;

Πρώτον, διότι δεν εκπληρώθηκαν οι όροι που διέταξε το Συμβούλιο της Επικρατείας για την υλοποίηση των απολύτως αναγκαίων σωστικών εργασιών, με σκοπό την αποτροπή του επικείμενου κινδύνου καταστροφής των αρχαιοτήτων που έχουν ήδη αποκαλυφθεί.

Δεύτερον, διότι σύμφωνα με την Εφορεία Αρχαιοτήτων Λασιθίου, δεν έχει ολοκληρωθεί η ανασκαφική έρευνα που αδειοδοτήθηκε στο προηγούμενο πενταετές πρόγραμμα 2017 - 2022.

Τρίτον, η Εφορεία Αρχαιοτήτων Λασιθίου ήδη από το 2019 έχει ζητήσει εγγράφως να μην είναι πλέον φορέας διεξαγωγής της εν λόγω έρευνας. Επομένως η διευθύντρια θα πρέπει να αναζητήσει φορέα που κατά νόμο έχει το δικαίωμα ανασκαφής.

Όσον αφορά την πρόσβαση, η κ. Τσιποπούλου διέκοψε την ανασκαφή το 2020 και δεν ξεκίνησε την εγκεκριμένη ανασκαφή το 2021, διότι, όπως η ίδια είπε, δεν ήταν εξασφαλισμένη η πρόσβαση στον χώρο της ανασκαφής και μάλιστα με όχημα για τη μεταφορά εργαλείων, οργάνων και υλικών στερέωσης.

Σήμερα είναι σε εξέλιξη η διαδικασία αναγκαστικής απαλλοτρίωσης του ακινήτου στο οποίο γίνεται η ανασκαφική έρευνα και παράλληλα ολοκληρώνεται η απευθείας εξαγορά παρακείμενου οικοπέδου, με σκοπό τη δημιουργία πρόσβασης. Στην προκειμένη περίπτωση, αν και είχαν παρθεί αποφάσεις για απαλλοτρίωση του εν λόγω οικοπέδου το 2019, δεν είχε προχωρήσει τα προηγούμενα χρόνια απολύτως τίποτα. Αντίθετα, όλα είχαν παγώσει. Μόνο την τελευταία διετία δόθηκε προτεραιότητα στην ολοκλήρωση της συγκεκριμένης διαδικασίας.

Με βάση τα ανωτέρω, οι αρμόδιες υπηρεσίες του Υπουργείου Πολιτισμού θα φέρουν το θέμα στο Κεντρικό Αρχαιολογικό Συμβούλιο, εφόσον έχουν αντιμετωπιστεί από την ανασκαφέα όλα τα θέματα τα οποία προανέφερα και ιδιαίτερα οι όροι που θέτει το Συμβούλιο της Επικρατείας.

Σας ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Κύριε συνάδελφε, έχετε τον λόγο.

**ΕΜΜΑΝΟΥΗΛ ΘΡΑΨΑΝΙΩΤΗΣ:** Κυρία Υπουργέ, γνωρίζετε πολύ καλά ότι η τελευταία ανασκαφική περίοδος δεν ολοκληρώθηκε, για λόγους που ανέφερα παραπάνω. Ένας απ’ αυτούς είναι και η πρόσβαση στον χώρο της ανασκαφής. Γνωρίζετε τους λόγους. Δεν θα αναφερθώ αναλυτικά. Δεν είναι μόνο αυτοί που αναφέρατε.

Θα σας αναφέρω, όμως, μια προσωπική εμπειρία, για να δείτε και να αντιληφθείτε τι πραγματικά συμβαίνει. Τον Νοέμβριο - Δεκέμβριο του 2019 με προσωπική μου πρωτοβουλία ήλθα σε επαφή με τον ιδιοκτήτη για τον οποίο τώρα φημολογείται ότι θα γίνει απαλλοτρίωση, μια διαδικασία η οποία, όπως αντιλαμβανόμαστε όλοι, είναι και χρονοβόρα και δεν μπορεί να ολοκληρωθεί γρήγορα.

Με δική μου πρωτοβουλία, λοιπόν, ήλθα σε επαφή με τον ιδιοκτήτη όμορης ανασκαφής που προτείνει τώρα για απαλλοτρίωση από την ΕΦΑΛΑΣ. Κάναμε τρεις προσωπικές συναντήσεις και, αφού καταλήξαμε σε μια συμφωνία να επιτρέψει τη δίοδο, κάναμε επίσκεψη στο Υπουργείο Πολιτισμού και συγκεκριμένα στη Διευθύντρια κ. Βελένη μαζί με τη νομική της σύμβουλο. Ο συγκεκριμένος ιδιοκτήτης είχε φέρει και τον νομικό του σύμβουλο. Μετά από αρκετή συζήτηση, δεν καταλήξαμε σε συμφωνία. Εγώ δεν έβγαλα δελτίο Τύπου, γιατί δεν ήταν ο στόχος μου αυτός. Ο στόχος ήταν πραγματικά να εξευρεθεί μια λύση για να γίνει η ανασκαφή. Το αποτέλεσμα ήταν για δύο χρόνια να παραμείνει έτσι όπως είναι.

Τώρα, η κ. Τσιποπούλου έχει ζητήσει τη συνέχιση της ανασκαφής, γιατί πραγματικά, όπως κι εσείς παραδεχθήκατε, είναι ένα πάρα πολύ ενδιαφέρον μνημείο, είναι το πρώτο νεκροταφείο στην Κρήτη.

Θα ήθελα να πω ότι στην αρχαιότητα ο Νομός Λασιθίου είχε μια περίοπτη θέση σε επίπεδο Κρήτης, που δεν την έχει σήμερα.

Η συνάντηση αυτή, λοιπόν, πραγματοποιήθηκε στις 27 Φεβρουαρίου του 2020. Μετά την ολοκλήρωση της ανασκαφής, δυστυχώς δεν καταλήξαμε σε συμφωνία, όπως είπα, με αποτέλεσμα να υπάρχει σήμερα αυτό το πρόβλημα.

Υπάρχει, όμως, τρόπος, κυρία Υπουργέ, να ολοκληρωθεί η ανασκαφή, χωρίς να περιμένουμε να γίνει απαλλοτρίωση. Γνωρίζετε ότι υπάρχει το άρθρο 19 του ν.3208/2002, όπου ο Υπουργός Πολιτισμού μπορεί να επιβάλλει προσωρινή ή οριστική στέρηση ή περιορισμό χρήσης για την προστασία του χώρου ή ιστορικών μνημείων ή για τη διενέργεια ανασκαφών. Σε περίπτωση ουσιώδους προσωρινού περιορισμού ή προσωρινής στέρησης της κατά περιορισμό χρήσης του ακινήτου, καταβάλλεται αποζημίωση στον ιδιοκτήτη του ακινήτου.

Λύσεις, λοιπόν, υπάρχουν, κυρία Υπουργέ, αρκεί να υπάρχει βούληση. Ο νομοθέτης μερίμνησε γι’ αυτό. Στη συγκεκριμένη περίπτωση δεν χωρούν ούτε εγωισμοί ούτε σκοπιμότητες, γιατί δυστυχώς θα αποβούν σε βάρος του μνημείου, με κίνδυνο να χαθεί, τη στιγμή μάλιστα που υπάρχει εξασφαλισμένη χρηματοδότηση και το ξέρετε, κυρία Υπουργέ. Είναι από το Πανεπιστήμιο Χάρβαρντ, 40.000 δολάρια, το ανώτερο ποσό το οποίο προβλέπεται σε τέτοιες περιπτώσεις. Αυτό σημαίνει ότι και οι ξένοι παραδέχονται την αξία του μνημείου.

Εγώ θα παρακαλούσα, κυρία Υπουργέ, να δούμε το θέμα, ούτως ώστε να μη χαθεί αυτό το μνημείο, γιατί, αν παραπεμφθεί τις καλένδες, φοβάμαι ότι θα καταστραφεί.

Ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Κυρία Υπουργέ, έχετε τον λόγο.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού και Αθλητισμού):** Κύριε συνάδελφε, γνωρίζετε ασφαλώς ότι το Υπουργείο Πολιτισμού ειδικά για τον Πετρά έχει μεριμνήσει εδώ και χρόνια και γι’ αυτό άλλωστε ο οικισμός, ο οποίος είναι άμεσα συνδεδεμένος με το νεκροταφείο, αποτελεί επισκέψιμο αρχαιολογικό χώρο εδώ και κάποια χρόνια. Η βούληση του Υπουργείου προφανώς είναι να αναδειχθεί το μνημειακό αυτό σύνολο -δηλαδή και το νεκροταφείο και ο οικισμός- με τον καλύτερο δυνατό τρόπο. Γι’ αυτό άλλωστε προχωρήσαμε τη διαδικασία της απαλλοτρίωσης, η οποία πρέπει να σας πω ότι από το 2014 μέχρι το 2020 είχε παγώσει. Σας το είπα και προηγουμένως. Τώρα ξεκίνησε ξανά η διαδικασία της απαλλοτρίωσης, η οποία ασφαλώς έχει τις δικές της διαδικασίες και τους δικούς της χρόνους.

Η κ. Τσιποπούλου κατέφυγε -και σωστά- στο Συμβούλιο της Επικρατείας. Το Συμβούλιο της Επικρατείας, λοιπόν, αποφάσισε και επί της ουσίας διέταξε τη διοίκηση, άρα και την κ. Τσιποπούλου, να φροντίσει για την προστασία των αρχαιοτήτων που έχουν ήδη αποκαλυφθεί. Προφανώς για το θέμα αυτό δεν υπάρχει καμμία αντίρρηση. Άλλο είναι το πενταετές και άλλο είναι να συνεχιστεί η όποια ανασκαφική διαδικασία και κυρίως η συντήρηση και η προστασία αυτών των πολύ σημαντικών ευρημάτων.

Όπως κι εσείς είπατε -και το γνωρίζω πολύ καλά-, υπάρχει το θέμα της πρόσβασης, ότι ο ιδιοκτήτης για τους δικούς του λόγους δεν επιτρέπει την πρόσβαση. Όμως, υπάρχουν πάρα πολλοί χώροι σ’ όλη την επικράτεια με αντίστοιχα προβλήματα και δυσκολίες στην προσβασιμότητα.

Απαιτείται να γίνει μια συνεννόηση των ανασκαφέων με τον ιδιοκτήτη, πράγμα το οποίο στη συγκεκριμένη περίπτωση η κ. Τσιποπούλου δεν το έπραξε. Αντίθετα, περνούσε μέσα από την ξένη ιδιοκτησία με οχήματα 4×4 και αυτός ήταν ο λόγος, άλλωστε, που το 2021 δεν έγινε η έρευνα. Ήταν γιατί δεν μπορούσε να περάσει με οχήματα.

Δεν θα επικαλεστώ την προσωπική μου ανασκαφή μερικά χρόνια πριν, που πηγαίναμε όλοι με τα πόδια, αλλά σήμερα πολλές ανασκαφικές ομάδες και οι ίδιες οι Εφορείες Αρχαιοτήτων, ακριβώς για να μη δημιουργηθούν συγκρούσεις με τους ιδιοκτήτες, περνούν από τα κτήματα με έναν ήρεμο τρόπο και σε συνεννόηση πάντα με τον ιδιοκτήτη, πράγμα το οποίο εδώ δεν έγινε.

Αυτό είχε σαν αποτέλεσμα να υπάρξουν εξώδικα και διάφορες άλλες δικαστικού τύπου οχλήσεις προς την αρμόδια Εφορεία Αρχαιοτήτων εξαιτίας αυτής της συμπεριφοράς.

Το αποτέλεσμα ποιο είναι; Είναι η Εφορεία Αρχαιοτήτων το 2019 να δηλώσει ότι δεν θέλει πλέον να συμπεριλαμβάνει στον προγραμματισμό της τη συγκεκριμένη ανασκαφή.

Εκ του νόμου, λοιπόν, η κ. Τσιποπούλου πρέπει να βρει έναν φορέα, έναν ερευνητικό φορέα. Ο νόμος είναι πάρα πολύ ευρύς στους φορείς που μπορούν να κάνουν ανασκαφές, αλλά όχι σε φυσικά πρόσωπα. Και αυτό είναι απολύτως λογικό. Επομένως η κ. Τσιποπούλου θα πρέπει να επιλύσει και το θέμα του φορέα.

Σε κάθε περίπτωση, εφόσον ο προγραμματισμός είναι για τη συμμόρφωση της διοίκησης στην απόφαση του Συμβουλίου της Επικρατείας, το Υπουργείο Πολιτισμού, η Γενική Διεύθυνση και η αρμόδια Διεύθυνση Αρχαιοτήτων είναι απολύτως σύμφωνη. Χρειάζεται, όμως, και η κ. Τσιποπούλου να προσαρμοστεί στις επιταγές του Συμβουλίου της Επικρατείας και του αρχαιολογικού νόμου.

Σας ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Ωραία.

Προχωράμε στη συζήτηση της δεύτερης -είναι η τελευταία για σήμερα- υπ’ αριθμόν 849/30-06-2022 επίκαιρης ερώτησης πρώτου κύκλου του Βουλευτή Β1΄ Βορείου Τομέα Αθηνών του Συνασπισμού Ριζοσπαστικής Αριστεράς κ. Κωνσταντίνου Ζαχαριάδη προς την Υπουργό Πολιτισμού και Αθλητισμού, με θέμα: «Μέτρα για την απόφαση περιορισμού του στίβου στο Δημοτικό Στάδιο “Ιωάννης Ζηρίνης”».

Θα απαντήσει ο Υφυπουργός Πολιτισμού και Αθλητισμού κ. Αυγενάκης.

Ορίστε, κύριε Ζαχαριάδη, έχετε τον λόγο.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Κύριε Πρόεδρε, σας ευχαριστώ.

Κύριε Υπουργέ, ο λόγος είναι για το «Ζηρίνειο» και το πρόβλημα το οποίο έχει δημιουργηθεί εκεί πέρα και έχει επιφέρει σημαντική κοινωνική αναταραχή και μεγάλη συζήτηση στον Δήμο Κηφισιάς, αλλά όχι μόνο στον Δήμο Κηφισιάς, και στην ευρύτερη περιοχή του Βόρειου Τομέα, καθώς παραδοσιακά αυτός ο χώρος είναι ένας από τους λίγους ανοικτούς και προσβάσιμους στην τοπική κοινωνία που μπορεί κάποιος να πηγαίνει να αθλείται, να ψυχαγωγείται.

Αναφορικά με το ζήτημα του περιορισμού των κουλουάρ του στίβου και τη δυνατότητα των πολιτών εκεί πέρα να αθλούνται και να γυμνάζονται, υπάρχει ένα αντικειμενικό ζήτημα. Είναι χαρά μας το γεγονός ότι η τοπική ομάδα, η Κηφισιά, ανέβηκε στη Β΄ Εθνική, στη Super League 2, και είμαστε όλοι χαρούμενοι γι’ αυτό.

Γνωρίζουμε, επίσης, ότι, για να μπορέσει να παίξει η ομάδα σε αυτή την κατηγορία, χρειάζεται μεγαλύτερο γήπεδο από τις διαστάσεις που είναι το «Ζηρίνειο», γι’ αυτό και τα προηγούμενα χρόνια η ομάδα φιλοξενούνταν στο στάδιο της Καισαριανής. Εδώ, όμως, πρέπει να βρεθεί μία λύση, να παρθεί μία απόφαση η οποία να έχει ένα σκεπτικό συμπεριληπτικό.

Πρώτον, να λαμβάνει υπ’ όψιν τη δυνατότητα των πολιτών να πηγαίνουν εκεί και να γυμνάζονται σε έναν χώρο στίβου που σπανίζουν ακόμα και στον Βόρειο Τομέα, που έχει αρκετούς ελεύθερους χώρους.

Δεύτερον, τη διαμαρτυρία που έκανε ο ΣΕΓΑΣ, ότι εκεί πέρα δεν μπορούν να γίνουν αγώνες. Και δεν λέω για αγώνες που να καταμετρώνται ρεκόρ πρωταθλητών και τα λοιπά, αλλά για αγώνες που να μπορεί να μετέχει και η τοπική κοινωνία.

Τρίτον, το ζήτημα των τοπικών σωματείων.

Τέταρτον, το σκεπτικό της δωρεάς του Ζηρίνη, της παραχώρησης χρήσης στον δήμο και τους κανονισμούς του Βικέλα. Δηλαδή, να μπορεί το «Ζηρίνειο» να υπηρετεί τον μαζικό αθλητισμό.

Πέμπτον, ζήτημα κυκλοφοριακής μελέτης. Λέμε -και κλείνω με αυτό, κύριε Πρόεδρε- δύο Σαββατοκύριακα θα παίζει εκεί η ομάδα. Μάλιστα. Υπάρχει κάποια μελέτη, υπάρχει μελέτη στάθμευσης; Τι θα γίνεται στην ευρύτερη περιοχή; Είναι μέσα στον οικιστικό ιστό και βεβαίως, ακόμα και να γίνει αυτό, τι γίνεται με τα αθλήματα του στίβου που γίνονται προπονήσεις εκεί και έχουν να κάνουν με ρίψεις; Αυτά ήθελα να πω εισαγωγικά.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Υφυπουργέ, έχετε τον λόγο.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Ευχαριστώ, κύριε Πρόεδρε.

Κύριε συνάδελφε, να σας ευχαριστήσω για την ερώτηση που καταθέσατε αναφορικά με τις εργασίες που γίνονται στο Δημοτικό Στάδιο «Ζηρίνειο», στον Δήμο Κηφισιάς. Είναι χαρά μου και υποχρέωσή μου, βεβαίως, να ανταποκρίνομαι σε θεσμικές διαδικασίες, προκειμένου να ενημερώνεται υπεύθυνα, έγκυρα, αλλά και άμεσα όλη η αθλητική οικογένεια για την πορεία και την κατάσταση των έργων στις αθλητικές εγκαταστάσεις της χώρας μας.

Άλλωστε πρέπει να σας θυμίσω, κύριε συνάδελφε, ότι η παρούσα Κυβέρνηση, με απόλυτη συνέπεια αλλά και υπευθυνότητα έχει θέσει σε απόλυτη προτεραιότητα την αναβάθμιση των αθλητικών εγκαταστάσεων, καθώς και τη δημιουργία νέων, προκειμένου να αναπτυχθούν όσο το δυνατόν περισσότερα αθλήματα κατά τόπους, με τις πλέον σύγχρονες και ασφαλείς συνθήκες άθλησης.

Για τον λόγο αυτόν, άλλωστε, σε συνεργασία με την ΚΕΔΕ, προχωρήσαμε στη δημιουργία του «ΠΕΛΟΠΑ». Είναι μια καινοτόμος ψηφιακή πλατφόρμα καταγραφής αθλητικών εγκαταστάσεων από τους δήμους, ενώ μετά το πρώτο στάδιο καταγραφής θα ακολουθήσουν οι περιφέρειες αλλά και ιδιώτες. Μέχρι σήμερα, σας ενημερώνω ότι έχουν καταχωρισθεί στον «ΠΕΛΟΠΑ» τέσσερις χιλιάδες επτακόσιες τριάντα τρεις αθλητικές εγκαταστάσεις, ανάμεσα στις οποίες βρίσκεται και το ιστορικό Δημοτικό Στάδιο «Ζηρίνης», καθώς και άλλες εννέα αθλητικές εγκαταστάσεις του Δήμου Κηφισιάς.

Σύμφωνα με τις καταχωρίσεις των δήμων και των οργανισμών τους, αυτή τη στιγμή είναι εγγεγραμμένα στο μητρώο μας χίλια εννιακόσια τριάντα έξι γήπεδα ποδοσφαίρου, χίλια εξακόσια δέκα ανοικτά γήπεδα μπάσκετ, βόλεϊ, τένις, πεντακόσια εβδομήντα πέντε κλειστά γυμναστήρια, τριακόσια ενενήντα τρία αθλητικά κέντρα, εκατόν είκοσι ένα εθνικά στάδια, πενήντα οκτώ ανοικτά κολυμβητήρια, είκοσι έξι κλειστά κολυμβητήρια, δέκα σκοπευτήρια, τέσσερα ναυταθλητικά κέντρα. Έχει μεγάλη σημασία η καταγραφή αυτή, η οποία γίνεται για πρώτη φορά σε οργανωμένο βαθμό, με τη σύμπραξη της τοπικής αυτοδιοίκησης. Διότι, αν δεν γνωρίζουμε τι εγκαταστάσεις διαθέτει η κάθε περιοχή, δεν μπορεί να γίνει ορθός σχεδιασμός της ανάπτυξης των εστιών του αθλητισμού. Και βέβαια, η καταγραφή και η αξιολόγηση συνεχίζεται.

Στο σημείο αυτό, καλώ προσωπικά τους σαράντα τρεις δήμους -παρακαλώ κάντε το και εσείς με τη δύναμη επιρροής που έχετε- που δεν έχουν ακόμα κινήσει τις διαδικασίες εγγραφής τους στον «ΠΕΛΟΠΑ», να σπεύσουν να καταχωρίσουν τις εγκαταστάσεις τους. Είναι κρίμα σε καιρούς που δεν περισσεύει οποιαδήποτε οικονομική ενίσχυση ορισμένοι δήμοι να μένουν εκτός κρατικής βοήθειας, για μια απλή διαδικασία, που στο τέλος θα ωφελήσει όλους τους αρμόδιους φορείς, τους ίδιους, αλλά και την αθλητική οικογένεια.

Βεβαίως, δεν έχουμε σταθεί μόνο σε επίπεδο καταγραφής, σπεύδω να πω, συμβάλλοντας στον ψηφιακό μετασχηματισμό της χώρας. Κατά τα τρία τελευταία χρόνια διακυβέρνησής μας, έχουμε κάνει μεγάλα βήματα στην υλοποίηση εμβληματικών έργων υποδομής, χωρίς να παραμελούμε τις ανάγκες μικρότερων περιοχών που έχουν, όμως, τη δική τους μεγάλη συμβολή στην πρόοδο του ελληνικού αθλητισμού.

Και μιας και η ερώτησή σας αφορά μια σημαντική εγκατάσταση στίβου στην Αττική, επιτρέψτε μου να σας ενημερώσω ότι τα τελευταία τρία χρόνια έχουμε προχωρήσει στην ένταξη και υλοποίηση έργων για εγκαταστάσεις στίβου σε όλη την επικράτεια.

Σας καταθέτω στα Πρακτικά, κύριε συνάδελφε, τη λίστα των έργων στίβου, αξιοποιώντας έτσι σε μέγιστο βαθμό τα χρηματοδοτικά εργαλεία του Προγράμματος Δημοσίων Επενδύσεων του Υφυπουργείου Αθλητισμού και του προγράμματος «ΦΙΛΟΔΗΜΟΣ ΙΙ» του Υπουργείου Εσωτερικών και έτσι έχουμε δημιουργήσει σε πολλά σημεία της χώρας εστίες ανάπτυξης των αθλημάτων στίβου.

(Στο σημείο αυτό ο Υφυπουργός Πολιτισμού και Αθλητισμού κ. Ελευθέριος Αυγενάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Έργα 50 εκατομμυρίων και πλέον ευρώ υπάρχουν στη λίστα -είναι στη διάθεσή σας-, για τη στήριξη και ανάπτυξη του στίβου, ενός από τα πιο ιστορικά εθνικά μας αθλήματα, με τόσες χαρές που μας έχει χαρίσει διαχρονικά. Εξήντα έξι έργα σε αθλητικές εγκαταστάσεις στίβου έχουν υλοποιηθεί ή βρίσκονται σε εξέλιξη. Αφορούν τόσο σε έργα μεγάλης εμβέλειας, όπως, για παράδειγμα, το ΟΑΚΑ, το ΕΑΚ Λάρισας, το Πανθρακικό Στάδιο, το ΕΑΚ Χανίων, το «Καυτανζόγλειο», όσο και σε δημοτικά έργα, όπως ενδεικτικά το Δημοτικό Στάδιο Καρδίτσας, Ιθάκης, Κάτω Αχαΐας, Λευκίμμης Κερκύρας κ.λπ..

Σε ό,τι αφορά, όμως, το Δημοτικό Στάδιο Κηφισιάς «Ζηρίνης» και τα έργα που έχουν υλοποιηθεί και το ερώτημά σας, θα σας απαντήσω στη δευτερολογία μου.

Σας ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Κύριε Ζαχαριάδη, έχετε τον λόγο.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Κύριε Υπουργέ, το κάνουν πολλοί Υπουργοί αυτό. Δεν είναι σωστό κοινοβουλευτικά να σας ρωτώ κάτι στην πρωτομιλία, να μου λέτε το γενικό περίγραμμα της πολιτικής σας, να επανέρχομαι μετά στη δευτερομιλία μου στο ίδιο ερώτημα, για να μου απαντήσετε τη δεύτερη φορά,, που δεν έχω δυνατότητα να συνεχίσω το ερώτημα. Αν είναι έτσι, να μπλοκάρουμε τον διάλογο, να μην απαντάμε. Εν πάση περιπτώσει, θα απαντήσω εγώ μετά γραπτώς, δεν υπάρχει κανένα θέμα.

Μην πετάτε την μπάλα στην εξέδρα. Το ερώτημα είναι σαφές και συγκεκριμένο. Καλή η ηλεκτρονική καταγραφή και να προχωρήσει και να μπουν όλοι. Μάλιστα. Σας ρώτησα, όμως, κάτι πολύ στοχευμένο. Εδώ ξηλώνεται το ταρτάν που τοποθετήθηκε με χρήματα της Γενικής Γραμματείας Αθλητισμού και έκανε τέσσερα χρόνια να τοποθετηθεί. Αυτό γίνεται διότι δεν χωράει το γήπεδο ποδοσφαίρου να παίξει η ΠΑΕ Κηφισιάς, που είναι χαρά μας που ανέβηκε στη Super League 2, στη Β΄ Εθνική, στο πρωτάθλημα.

Και ρωτάμε: Ποια είναι η θέση της Κυβέρνησης; Μπορεί να πάρει μια πρωτοβουλία να λυθεί το πρόβλημα; Λαμβάνει υπ’ όψιν την τοποθέτηση του ΣΕΓΑΣ; Λαμβάνει υπ’ όψιν τη θέση των τοπικών σωματείων, της μεγάλης πλειοψηφίας του κόσμου; Υπάρχουν λύσεις; Είπαμε, τα προηγούμενα χρόνια, η τοπική ομάδα έπαιζε στην Καισαριανή. Θα μου πείτε «Κηφισιά» στην Καισαριανή δεν θα είναι «Κηφισιά», θα είναι «Καισαριανή», αλλά μπορεί να παίξει -ας πούμε- στο Στάδιο «Βαρδαξής»; Κάνει το Στάδιο «Βαρδαξής»; Η Ίντερ-Μίλαν και η Μίλαν παίζουν στο ίδιο στάδιο. Η Ερυθραία με την Κηφισιά μπορούν να παίξουν στο ίδιο στάδιο;

Εν πάση περιπτώσει, έχει παραχωρηθεί ένας χώρος. Είναι δυνατόν να παραχωρείται ο χώρος χωρίς μίσθωμα; Εσείς πώς το βλέπετε αυτό ως Υπουργείο; Μήπως πρέπει να το εξετάσουμε και αυτό; Και το πιο βασικό από όλα, ό,τι θέση και να έχει ο καθένας, είναι δυνατόν αυτά να γίνονται αιφνιδιαστικά; Είναι δυνατόν να προσπαθούν να πιάσουν την τοπική κοινωνία στον ύπνο; Είναι δυνατόν αυτό να γίνεται με ένταση; Ξεκινήστε μια διαβούλευση, να κάτσουν όλοι στο τραπέζι. Πάρτε θέση. Έχουμε θέση! Η τοπική κοινωνία έχει θέση! Να βρεθεί μία λύση, η οποία, όμως, να λαμβάνει υπ’ όψιν τον μαζικό αθλητισμό, το σκεπτικό του κληροδοτήματος, τη δυνατότητα των πολιτών να έχουν απρόσκοπτη συμμετοχή σε χώρους αθλητισμού -η οποία είναι πολύ περιορισμένη- και μιλήστε καθαρά! Κρύβεστε μονίμως!

Ελπίζω να μην επιχειρήσετε να ρίξετε την ευθύνη στη δημοτική αρχή ή στην αποκεντρωμένη. Έφερα το θέμα στη Βουλή, διότι ζητώ τη θέση και την τοποθέτηση της Κυβέρνησης.

Αυτά ήθελα να πω, κύριε Πρόεδρε, ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Υφυπουργέ, έχετε τον λόγο.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Ευχαριστώ πολύ, κύριε Πρόεδρε.

Κύριε Ζαχαριάδη, θα σας δικαιολογούσα αν δεν είχατε περάσει από τα κυβερνητικά έδρανα. Όμως, επειδή έχετε περάσει, ξέρετε τι σημαίνει «αρμοδιότητα», «ευθύνη» και φυσικά «δικαίωμα».

Σας κάνω, λοιπόν, γνωστό ότι, όσον αφορά το «Ζηρίνειο» Στάδιο Κηφισιάς, όπως πολύ καλά γνωρίζετε, είναι δημοτική εγκατάσταση, για την οποία δεν έχουμε απολύτως καμμία δικαιοδοσία ως Υπουργείο Αθλητισμού ούτε και αρμοδιότητα. Ούτε φυσικά μπορούσαμε να κάνουμε εμείς μία διαβούλευση ή να προκαλέσουμε μια συζήτηση ερήμην του ιδιοκτήτη ή χωρίς να έχει ανοίξει η συζήτηση αυτή έγκαιρα και θα σας πω αμέσως μετά τι εννοώ.

Ο εκάστοτε δήμος αποφασίζει για την αξιοποίηση των αθλητικών εγκαταστάσεων, με γνώμονα τις ανάγκες των δημοτών του και της τοπικής κοινωνίας. Εμείς καλούμαστε να χρηματοδοτήσουμε -είτε εμείς είτε τα υπόλοιπα Υπουργεία- σύμφωνα πάντα με τα δεδομένα που ανέφερα λίγο πριν, της ψηφιακής καταγραφής όλων των εγκαταστάσεων.

Άρα αυτό που ανέφερα πριν δεν είναι ότι «πετάω την μπάλα στην εξέδρα», αλλά σας δείχνω το μεγάλο σκεπτικό, τη μεγάλη εικόνα, τη μεγάλη πρωτοβουλία που έχουμε ξεκινήσει και μπαίνω τώρα στο δεύτερο μέρος, που είναι το ερώτημά σας.

Να σας ενημερώσω, λοιπόν, ότι το 2014 είχε υπογραφεί προγραμματική σύμβαση μεταξύ του Δήμου Κηφισιάς και της Γενικής Γραμματείας Αθλητισμού, για την πράξη «Αντικατάσταση ελαστικού τάπητα ταρτάν του “Ζηρίνειου” Σταδίου Κηφισιάς». Το έργο είχε προϋπολογισμό 230.000 ευρώ και θα χρηματοδοτούνταν από το Πρόγραμμα Δημοσίων Επενδύσεων της Γενικής Γραμματείας Αθλητισμού.

Ωστόσο, το έργο ολοκληρώθηκε από τον δήμο με ιδίους πόρους. Ο Δήμος Κηφισιάς, στην προσπάθειά του να εξυπηρετήσει όλα τα αθλητικά σωματεία της περιοχής, κατά την κρίση του, προχώρησε σύμφωνα με την ανακοίνωσή του στην απόφαση να μειώσει τις λωρίδες του στίβου, προκειμένου να επεκτείνει το γήπεδο του ποδοσφαίρου και να εξυπηρετήσει τις ανάγκες της ποδοσφαιρικής ομάδας της Κηφισιάς, που από τη νέα σεζόν θα αγωνίζεται στη Super League 2.

Σύμφωνα με τον κανονισμό γηπέδων ασφαλείας και προστασίας αγώνων της UEFA, οι προβλεπόμενες διαστάσεις για την κατηγορία 1 και 2 στη Super League 2 δεν καλύπτονταν και χρειάζεται να γίνει διαπλάτυνση, προκειμένου η ομάδα της Κηφισιάς να το χρησιμοποιεί ως έδρα της. Ο ΣΕΓΑΣ, όντως, αντέδρασε με επιστολή του, χαρακτηρίζοντας την απόφαση του δήμου ως έγκλημα σε βάρος του στίβου, ζητώντας την ανάκλησή της.

Μάλιστα, καταθέτω στα Πρακτικά και τη σχετική ανακοίνωση, γιατί τα έχω λάβει όλα υπ’ όψιν μου, τα έχω φέρει για να είναι σε γνώση του ελληνικού Κοινοβουλίου.

(Στο σημείο αυτό ο Υφυπουργός κ. Ελευθέριος Αυγενάκης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Μάλιστα, αναφέρει ο ΣΕΓΑΣ στην απόφασή του αυτή ότι αποκλείει αυτόματα τη δυνατότητα στο στάδιο να φιλοξενήσει αγώνες στίβου, ενώ στερεί στα δύο σωματεία και στους πολίτες του δήμου να πραγματοποιούν τις προπονήσεις τους κάτω από τις καλύτερες -δυνατόν- συνθήκες.

Σύμφωνα με τον ΣΕΓΑΣ, το «Ζηρίνειο» Στάδιο αποτελεί κυψέλη αθλητισμού των βορείων προαστίων και το αναδεικνύει η πορεία των σωματείων που έχουν την έδρα τους εκεί, όπως ο Γυμναστικός Σύλλογος Κηφισιάς, που βρίσκεται μάλιστα στις πρώτες θέσεις αξιολόγησης, και η Ολυμπιάδα Κηφισιάς, με συνεχή παρουσία στα πανελλήνια πρωταθλήματα.

Από την άλλη, η ΠΑΕ Κηφισιά με ανακοίνωσή της δηλώνει την αμηχανία της για όσα εξελίσσονται, προκειμένου το στάδιο να λάβει τη σχετική αδειοδότηση και να μπορεί να φιλοξενήσει την ομάδα της Κηφισιάς σε αγώνες ποδοσφαίρου. Αναφέρει μάλιστα ότι «ο σύλλογός μας με ενενηντακονταετή θητεία και ιστορία στα αθλητικά δρώμενα της πόλης κατάφερε για πρώτη φορά, μετά από προσπάθειες πολλών δεκαετιών, να προβιβαστεί στις επαγγελματικές κατηγορίες».

Καταθέτω στα Πρακτικά και τη σχετική ανακοίνωση της ΠΑΕ Κηφισιάς.

(Στο σημείο αυτό ο Υφυπουργός Πολιτισμού και Αθλητισμού κ. Ελευθέριος Αυγενάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Η ΠΑΕ Κηφισιάς αιτείται όλοι οι δημότες και τα σωματεία του στίβου να χρησιμοποιούν ελεύθερα το «Ζηρίνειο» Στάδιο και παράλληλα να έχει τη δυνατότητα να το χρησιμοποιεί ως έδρα της η ΠΑΕ, προκειμένου να μπορούν όλοι να παρακολουθούν από κοντά τις προσπάθειες του συλλόγου της πόλης στην πορεία που διανύει στη Super League 2.

O Δήμος Κηφισιάς από την άλλη, με ανακοίνωσή του, δηλώνει ότι είναι υπέρ του αθλητισμού, ότι το «Ζηρίνειο» εξυπηρετεί όλα τα αθλήματα και ότι δεν θα διώξει την ποδοσφαιρική Κηφισιά. Δηλώνει χαρακτηριστικά: «Υπέρ του στίβου, υπέρ του ποδοσφαίρου, υπέρ των αθλούμενων, υπέρ των φιλάθλων.».

Καταθέτω στα Πρακτικά και την ανακοίνωση του Δήμου Κηφισιάς.

(Στο σημείο αυτό ο Υφυπουργός Πολιτισμού και Αθλητισμού κ. Ελευθέριος Αυγενάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Επίσης, επισημαίνει στην ανακοίνωσή του ότι το Δημοτικό Στάδιο Κηφισιάς εδώ και εβδομήντα ολόκληρα χρόνια αγκαλιάζει όλα τα αθλήματα και τους προσφέρει τις απαραίτητες υποδομές για την καλλιέργεια και την ανάπτυξή τους. Ο δήμος, μάλιστα, προχώρησε σε λύση η οποία προσφέρει, όπως δηλώνει, λειτουργικότητα στον κλασικό αθλητισμό, ακόμα και αγώνων, αλλά και συμμετοχή της ποδοσφαιρικής ομάδας της πόλης στα πρωταθλήματα της Α2 Εθνικής Κατηγορίας.

Επαναλαμβάνω. Σχετικά με τις δημοτικές αθλητικές εγκαταστάσεις, η χρήση και η αξιοποίησή τους αποτελούν αποκλειστικό και μόνο δικαίωμα και αρμοδιότητα του εκάστοτε δήμου. Οι ΟΤΑ αποφασίζουν και λειτουργούν με γνώμονα το τοπικό συμφέρον και με τον καλύτερο δυνατό τρόπο για την κάλυψη των αναγκών και την ικανοποίηση των αιτημάτων της τοπικής κοινωνίας.

Κυρίες και κύριοι συνάδελφοι, τα τελευταία τρία χρόνια το Υφυπουργείο Αθλητισμού έδωσε μάχες και με πολλή ένταση προσπαθήσαμε να αγκαλιάσουμε όλα τα αθλήματα, ανεξαιρέτως δημοφιλίας. Και βέβαια, δεν μπορεί κανένας να μου χρεώσει προσωπικά ότι κατά τη διάρκεια της θητείας μου λειτούργησα μονοδιάστατα ή μεροληπτικά υπέρ κάποιου αθλήματος ή εις βάρος κάποιου άλλου.

Έχω αποδείξει, κύριε Ζαχαριάδη, με το έργο μου ότι δουλεύουμε με τον ίδιο ζήλο για όλα ανεξαιρέτως τα αθλήματα, μέσα από τις μεταρρυθμιστικές παρεμβάσεις μας, μέσα από την ανανέωση στο αθλητικό οικοσύστημα, μέσα από την πιστή εφαρμογή κανόνων διαφάνειας, λογοδοσίας και αξιοκρατίας, με τη βελτίωση των υποδομών, σε συνεργασία με τους ιδιοκτήτες της γης των υφιστάμενων εγκαταστάσεων.

Άρα δεν μπορούμε να κάνουμε και στη συγκεκριμένη περίπτωση κάτι ερήμην του ιδιοκτήτη, ερήμην του δήμου. Είμαστε ανοικτοί, όμως, εάν υπάρξει πρόταση για άλλον χώρο, για άλλη λύση. Εδώ είμαστε. Πλέον καταγράφουμε και έχουμε εικόνα όλων των εγκαταστάσεων της χώρας μας, ώστε να δοθούν λύσεις σωστές και να αξιοποιηθούν τα χρήματα του ελληνικού λαού με τον καλύτερο δυνατό τρόπο για την εξυπηρέτηση όλης της αθλητικής οικογένειας.

Σας ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Ολοκληρώθηκε η συζήτηση των επίκαιρων ερωτήσεων.

Έχω την τιμή να ανακοινώσω στο Σώμα ότι οι Υπουργοί Οικονομικών, Ανάπτυξης και Επενδύσεων, Παιδείας και Θρησκευμάτων, Περιβάλλοντος και Ενέργειας, Δικαιοσύνης, Εσωτερικών, Υποδομών και Μεταφορών, Ναυτιλίας και Νησιωτικής Πολιτικής, Αγροτικής Ανάπτυξης και Τροφίμων, Επικρατείας, καθώς και οι Αναπληρωτές Υπουργοί Οικονομικών, Εξωτερικών και Εσωτερικών κατέθεσαν στις 6-7-2022 σχέδιο νόμου: «Ενσωμάτωση στην ελληνική νομοθεσία της Οδηγίας (ΕΕ) 2020/262 του Συμβουλίου της 19ης Δεκεμβρίου 2019 για τη θέσπιση του γενικού καθεστώτος των ειδικών φόρων κατανάλωσης (αναδιατύπωση) (L 58), άσκηση της τελωνειακής αντιπροσώπευσης και ρύθμιση επαγγέλματος τελωνειακού αντιπροσώπου και λοιπές τελωνειακές και φορολογικές ρυθμίσεις».

Παραπέμπεται στην αρμόδια Διαρκή Επιτροπή.

Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Νικήτας Κακλαμάνης):** Με τη συναίνεση του Σώματος και ώρα 10.28΄ λύεται η συνεδρίαση για σήμερα, Τετάρτη 6 Ιουλίου 2022 και ώρα 12.00΄, με αντικείμενο εργασιών του Σώματος, κοινοβουλευτικό έλεγχο: συζήτηση κατόπιν αιτήματος του Πρωθυπουργού κ. Κυριάκου Μητσοτάκη, σύμφωνα με το άρθρο 142Α του Κανονισμού της Βουλής, με αντικείμενο την ενημέρωση του Σώματος σχετικά με τις κοινωνικές πολιτικές της Κυβέρνησης, σύμφωνα με την ειδική ημερήσια διάταξη.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**